
         1
1 Yam jah, Siyiex phan raoma mai haktiex.
         2 Haktiex ang koe pakpeung, mawh bang praix pa yi mai pa faik kheem ka piang tom dee
         raux an mai Khwan Siyiex ot vung viang piang rawm khankix heue.
         3 Khaix an Siyiex ah nin, "Kieh pa riang lih koe" mai pa riang lih koe heue.
         4 Siyiex yaox mhawm pa riang an, Nawh tom gwieh pa riang khaing pa faik heue.
         5 Nawh kok pa riang mawh ponngaix mai pa faik mawh ponsawm heue. Koe ponbo mai ponngawb,
         an mawh singaix tix heue.
         6 Khaix an Siyiex ah nin, "Kieh mee koe ka daux sigreung rawm khankix mai kieh rawm
         tang gwieh khaing rawm khankix, "
         7 Siyiex yuh mee praix mai gwieh rawm pa koe plak greem mee praix mai rawm pa koe plak
         piang mee praix mai an lih koe heue.
         8 Siyiex kok ceu kaux mee plak piang an mawh raoma mai koe ponbo mai ponngawb, an mawh
         singaix ra heue.
         9 Siyiex ah nin, "Kieh rawm khankix pa koe greem raoma, khrawm paox tix ti dah mai
         kieh dee kroh tiex lih koe" mai an lih mawh heue.
         10 Siyiex kok dee kroh tiex an mawh haktiex mai dee pa hoik khrawm rawm paox tix, mawh
         rawm sigrit sigra, Nawh yaox mawh pa mhawm heue.
         11 Siyiex ah nin, "Kieh tiex kuah rib riem pa koe simie mai khaox pa koe plix kuceu
         piang ca haktiex heue." Mai ceu an khankix lih ti koe heue.
         12 Haktiex kuah rib riem taux lhax pa koe simie ceu mawx ceu an mai khaox kuceu pa koe
         plix simie awm ceu mawx ceu an heue. Siyiex yaox mhawm ceu ankix.
         13 Koe ponbo mai ponngawb, an mawh singaix loe heue.
         14 Siyiex ah nin, "Kieh pa riang lih koe ka daux mee praix, raoma, sonsang gwieh ponngaix
         khaing ponsawm mai kieh kix mawh mhai ka son praix klawng son singaix sawm, jhong
         khix mee num khankix heue."
         15 "Kieh pa riang pa koe daux mee praix an, jhan riang tix piang ca haktiex, " ceu an
         khankix lih ti koe heue.
         16 Siyiex yuh pa riang ting ra mu, pa riang ting an kwang ka ponngaix mai pa riang iak
         an, kwang ka ponsawm, Nawh Cao baox yuh simuing khankix heue.
         17 Siyiex tawx pa riang an koe daux mee praix raoma, sonsang jhan pa riang ka haktiex,
         18 Sonsang kwang ponngaix mai ponsawm, sonsang gwieh pa riang khaing pa faik mai Nawh
         yaox mawh pa mhawm heue.
         19 An mawh ponbo mai ponngawb, an mawh singaix pon heue.
         20 Siyiex ah nin, "Kieh totiag pa im ju kuceu lih koe daux rawm tom haoh hun mai kieh
         sim khankix pu piang haktiex ka daux mee praix raoma."
         21 Mawh kheu nan, Siyiex phan totiag pa ting pa im ju daux rawm sigrit sigra mai can
         ceu totiag pa chix mu chix hu daux rawm tau mai sim pa chix pu khankix, awm pakpeung
         ceu mawx ceu an mai Nawh yaox mawh pa mhawm heue.
         22 Siyiex nawb bwan piang ceu an ah nin, "Kieh pex pre haoh hun daux rawm sigrit sigra
         mai kieh sim sai khankix, pre haoh hun piang haktiex heue."
         23 Ponbo mai ponngawb, an mawh singaix phwan heue.
         24 Siyiex ah nin, "Kieh totiag pa im ju ceu mawx ceu an lih koe ka piang haktiex, tobrie
         mai totiag pa chix mu pa koe ka piang haktiex ceu mawx ceu an" mai ceu ankix lih ti
         koe heue.
         25 Siyiex phan totiag tobrie mai can totiag pa chix mu piang tiex khankix, koe piang
         haktiex awm ceu mawx ceu an mai Nawh yaox mawh pa mhawm heue.
         26 Khaix an Siyiex ah nin, "Kieh Ex yuh kawn pui awm grang pakpeung Cao Ex, awm pa hoik
         khaw mai grang Ex mai kieh kix kwang piang kax pa koe daux rawm sigrit sigra mai ka
         piang sim raoma mai piang tobrie khawmuik mai kwang ka haktiex mai khawm pa chix mu
         pa koe piang haktiex khankix heue."
         27 Mawh kheu nan, Siyiex yuh kawn pui awm riang grang tix, pa awm riang grang Siyiex,
         Nawh Cao yuh kawn pui, pa mawh pui simex mai sibun heue.
         28 Khaix an Siyiex nawb bwan piang kiex ah nin, "Kieh pax baox keh pre haoh hun piang
         haktiex. Kieh pax kwang piang kax pa koe daux rawm sigrit sigra mai sim pa koe daux
         raoma khawm can pa im ju pa chix mu piang haktiex heue."
         29 Siyiex ah nin, "Jhak heue, Aux hoik tawx can ceu rib riem pa koe simie plix piang
         haktiex in, ka maix khawm khaox pa koe plix simie sonsang mawh pa ih son pex heue.
         30 Ka son totiag can pa koe piang haktiex, son sim piang raoma mai son ceu pa chix mu
         piang tiex khankix pa koe ju, Aux hoik tawx rib riem pa klai son priex ih kix" ceu
         ankix lih ti koe heue.
         31 Siyiex yaox ka can pa yuh tix kuceu, ceu an khankix mawh pa kied mhawm. Koe ponbo
         mai ponngawb, an mawh singaix liah heue.
         
            

         
      
   
      
         2
1 Mawh kheu nan raoma mai haktiex khawm can ceu pa koe daux an khankix, hoik yuh khawmuik
         heue.
         2 Ka daux singaix aliah, Siyiex hoik kaing jhaw pa yuh tix, Nawh Cao laux leu tix,
         singaix aliah an, khaing kaing jhaw pa yuh tix heue.
         3 Khaix an Siyiex nawb bwan ka singaix aliah an, kieh singax singeh, mawh kheu Siyiex
         hoik yuh kaing jhaw pa phan pa deuh tix khawmuik, Nawh tom laux leu tix heue.
         4 In mawh grawng been pa hoik phan hoik deuh raoma mai haktiex, ka daux singaix pa
         hoik yuh Simiang Siyiex haktiex mai raoma khankix heue.
         5 Yam ang khaox ox mai rib riem khankix nyang kuah piang haktiex, Simiang Siyiex ang
         nyang kieh rawm lhiex lih piang haktiex mai kawn pui pa sum ti ih kuceu piang tiex
         ang nyang bax koe heue.
         6 Viang mawh nan, bhawm rawm ciex khankix kieh haktiex caux heue.
         7 Khaix an Simiang Siyiex yuh grang pakpeung kawn pui khaing phawng tiex mai phlu bhawm
         pa im ju daux meeh nawh mai kawn pui lih mawh pa im ju heue.
         8 Simiang Siyiex sum sipeem tix guang ka plak lih singaix daux praix Eden, Nawh Cao
         deuh kawn pui pa hoik yuh tix ot tan heue.
         9 Simiang Siyiex phan khaox ox, pa nyawm ti jhak mai plix khaox pa mhawm son pa ih
         kuah khaing tiex, ka daux sigreung sipeem an, koe khaox im ju mai khaox pa kieh tawng
         pa mhawm mai pa ang mhawm heue.
         10 Rawm klawng ting tix klawng lih khaing daux sipeem Eden, sonsang kieh tiex caux,
         mai khaing klawng an deeh gwieh ti mawh pon klawng ka plak praix sipeem heue.
         11 Ceu kaux rawm klawng an tix klawng mawh Pishon mai lih hu plak haktiex Havilax dee
         koe khri heue.
         12 Khri haktiex an, mawh pa jiet mhawm, peeh khaox Badelax mai siang simaox Shahan kawx
         koe tan heue.
         13 Ceu kaux rawm klawng ra klawng tix klawng mawh Gihon mai lih hu plak haktiex Kushax
         heue.
         14 Ceu kaux rawm klawng loe klawng tix klawng mawh Tigarit mai lih hu plak lih singaix
         haktiex Asurix. Rawm klawng pon klawng tix klawng mawh Upharat heue.
         15 Simiang Siyiex teei kawn pui mai deuh ka daux sipeem Eden sonsang priex sang yuh
         sipeem an heue.
         16 Simiang Siyiex tawx gumlox ka kawn pui ah nin, "maix pon ti ih kuceu khaing khaox
         ku khaox, pa koe daux sipeem awm pa koe rhawm tix,
         17 viang mawh nan, maix tak ang pon ti ih khaing khaox pa kieh tawng pa mhawm mai pa
         ang mhawm, phan maix ih, maix tak yum singaix an tete heue."
         18 Nawh ah nin, "simex tix kaux ang khaw ti ot nong nong, Aux tak baox yuh pui sang
         teem, awm pa khaw mai nawh heue."
         19 Simiang Siyiex phan totiag kuceu piang haktiex mai sim raoma kuceu khankix khaing
         tiex, viex hoek ka Adam sonsang yaox nawh mai chix kok ceu kaux kix, can ceu pa kok
         kawn pui ka totiag pa im ju an khankix lih mawh ceu kaux kix heue.
         20 Adam tawx ceu kaux tobrie mai sim daux raoma khawm totiag kuceu khawmuik pa koe piang
         tiex, viang mawh nan kawn pui ang nyang yaox ka pui pa sang teem pa khaw mai tix heue.
         21 Mawh kheu nan Simiang Siyiex kieh Adam laig it, khaix an Nawh Cao teei si-ang praok
         nawh tix nyaing mai deeh nyeep nex kleuk paox tix heue.
         22 Simiang Siyiex teei si-ang praok khaing pui simex, yuh pui bun tix kaux, mai viex
         hoek ka pui simex heue.
         23 Adam ah nin, "In mawh si-ang khaing si-ang aux mai kok nawh mawh pui bun, mawh kheu
         mawh nawh pa hoik teei lih khaing pui simex heue."
         24 Mawh kheu in, pui simex tak prah ka miex keeing tix mai ot tau mai moeng tix, kiex
         ra kaux tak mawh nex nham tix mu khaing heue.
         25 Kiex mex moeng khawm ra ang nyang koe kraung ceep mai ang nyang koe krax kaig tua
         heue.

1 Siuing mawh pa nie lhak khaing can totiag kuceu piang haktiex pa hoik phan Simiang
         Siyiex. Siuing ah nin ka sibun, "Siyiex hoik ah ka pax sonsang ang pax ih plix khaox
         kuceu pa koe daux sipeem tete lie?"
         2 Sibun deeh ah nin ka siuing, "Yiex pon ti ih plix khaox pa koe daux sipeem"
         3 Viang mawh nan, Siyiex hoik ah nin, "Pax tak ang pon ti ih ang pon teei ka plix khaox
         pa koe sigreung sipeem, phan pax ih, pax tak yum heue."
         4 Siuing deeh ah nin ka pui bun, "Pax ang doh yum tete.
         5 Siuing baox ah nin ka bun, "Siyiex tawng ngai pax tak blah mai lih tawng pa mhawm
         mai pa ang mhawm ngaix ih pax plix khaox an heue."
         6 Yam yaox pui bun ka plix khaox an, mawh pa mhawm son pa ih mai koe grang pa nyawm
         ti jhak ka ngai tix, grawng simie nawh plix khaox an, tawx krax tawng yung ka tix,
         nawh tom teei ti ih plix khaox an mai nawh tawx ka mex tix ih heue.
         7 Khaix an ngai kiex blah khawm ra mai tawng ang kraung ceep tix koe mai kiex caing
         ti ceep kraung ka lhax khaox ruh sonsang kheem ka cao tix heue.
         8 Yam bo praix, kiex mhong lox pa hoek Simiang Siyiex daux sipeem mai moeng nawh mox
         tix sinax khaox daux sipeem sivoe ngai Simiang Siyiex heue.
         9 Simiang Siyiex kok ka pui simex ah nin ka nawh, "Ot pax dee mawx?"
         10 Nawh pawk ah nin, "Aux hoik mhong lox kok yo Maix Cao daux sipeem, aux koe krax lhat
         graung, grawh grawng nawh aux ang lai koe kraung ceep mai mox cao tix jao an heue."
         11 Nawh Cao deeh ah nin, "Mawh mawx pa krai pax ang koe kraung ceep lie? hoik ih pax
         plix khaox pa ang Aux kieh pax ih lie?"
         12 Khaix an kawn pui deeh ah nin, "Sibun pa tawx Maix Cao ot mai aux, nawh tawx plix
         khaox an ka aux, aux hoik ih heue."
         13 Simiang Siyiex ah nin ka sibun, "Maix hoik yuh ceu inkix jao patix lie?" sibun deeh
         ah nin, "Siuing hoik pie ka aux, aux hoik ih heue."
         14 Simiang Siyiex ah nin ka siuing, "Mawh kheu hoik yuh maix ceu inkix, maix tak pon
         pa jhax lawg lheu khaing tobrie, totiag haktiex khawmuik heue. Maix tak mu ka vaig
         tix mai ih phawng tiex tom sidah ju tix.
         15 Aux tak kieh pa koeng koe sinax maix mai pui sibun, doeh ru maix mai doeh ru sibun,
         nawh tak dig kaing maix khlaix mai maix tak mat yuh loek caong nawh heue."
         16 Nawh Cao ah nin ka bun, "Aux tak sang nie blon tawx krax kha rhawm ka maix ka daux
         pa keh maix kawn tix maix tak lo ka mex tix mai nawh tak sang kwang piang maix heue."
         17 Khaix an Nawh Cao ah nin ka pui simex, "Mawh kheu nghiet maix ka lox moeng tix mai
         ih plix khaox pa tawm Aux maix ang ih, haktiex tak mawh pa jhax lawg kheu maix, maix
         tak yaox ti ih khaing nawh ka daux pa kha rhawm tix, tom sidah ju tix heue.
         18 Kat lawm mai pang kat khankix tak lih koe son maix, maix tak ih taux lhax khaing
         haktiex.
         19 Maix tak lih rawm lah rawm lee, son sang pon maix ti ih priex preem mai deeh ing
         ka phawng tiex heue. Grawh grawng nawh maix hoik mawh pa yuh Aux khaing phawng tiex
         mai tak deeh ing ka phawng tiex heue."
         20 Pui simex kok ceu kaux moeng tix mawh Evax, kheu mawh nawh miex kawn pui pa im ju
         heue.
         21 Son Adam mai moeng nawh, Simiang Siyiex yuh kraung ceep ka hak mai tawx kiex ceep
         ka heue.
         22 Khaix an Simiang Siyiex ah nin, "Jhak heue, kawn pui hoik lih ti tawng pa mhawm mai
         pa ang mhawm awm Siyiex, yam in paw lai kieh nawh nyeu taix tix teei ti ih ka plix
         khaox im ju an mai im ju leeing ju heue."
         23 Mawh kheu nan Simiang Siyiex grheu kiex lih khaing daux sipeem Eden mai kieh kiex
         thai ti ih piang tiex, khaing tiex pa hoik kaoh kiex ka heue.
         24 Nawh Cao grheu kiex lih khaing tan mai Nawh Cao deeh deuh Cherubin plak lih singaix
         sipeem Eden mai tawx vaid ngu sah pa lawm ka nawh, sonsang pau krax ku krax, son daux
         krax pa hu ka khaox im ju an heue.

1 Adam hoik ot tau mai moeng tix Evax, nawh koe kaux mai keh Ka-inax. Nawh tom ah nin,
         "Aux hoik pon kawn pui tix kaux khaing Simiang Siyiex heue."
         2 Khaix an nawh baox koe kaux mai baox keh Abelax pa mawh pux Ka-inax. Yam ting Abelax
         mawh cao pa liang yung mai Ka-inax mawh cao pa yuh kaing ma kaung heue.
         3 Yam hoik hoek bawg yam Ka-inax viex plix nghox plix koi pa pon nawh khaing ma kaung
         sonsang tan ti ka Simiang Siyiex heue.
         4 Abelax kawx viex kawn liang plix num khaing daux cub yung pa po ti mai lon bee hoek
         heue. Simiang Siyiex rieb ti teei ka Abelax mai krax tan nawh.
         5 Viang mawh nan, Nawh Cao ang rieb ti teei ka Ka-inax mai krax tan nawh, Ka-inax song
         rhawm mai laux pakngai heue.
         6 Mawh kheu nan, Simiang Siyiex ah nin ka Ka-inax, "Songrhawm maix jao patix? laux
         pakngai maix jao patix?"
         7 "Phan maix yuh pa mhawm maix tak pon rieb pa mhawm ang mawh lie? Phan maix yuh pa
         ang mhawm, phimap hoik pau maix ka diang siviex tan, phimap an tak hawt alo maix,
         maix tak caw ti pex ka phimap an heue."
         8 Ka-inax ah nin ka pux tix Abelax, "Hu ax ka daux kaung, " yam hoek kiex daux kaung,
         Ka-inax yuh simah ka pux tix Abelax mai pah nawh yum heue.
         9 Khaix an Simiang Siyiex ah nin ka Ka-inax, "Pux maix Abelax ot dee mawx?" mai nawh
         deeh pawk lox ah nin, "Aux ang tawng, khex mawh aux pui pa kia ngien ka pux tix lie?"
         10 Nawh Cao ah nin, "Hoik yuh maix ceu patix? lox kok yo nham pux maix khaing daux tiex
         hoik hoek ka Aux heue."
         11 "Mawh kheu nan, haktiex pa hoik ang jheeh tix rieb nham pux maix khaing taix maix
         an, tak jhax lawg ka maix heue.
         12 Yam yuh maix ma kaung maix tak ang lai pon plix tom nie maix tak sang mawh pui pa
         vung viang piang haktiex heue."
         13 Ka-inax, deeh ah nin ka Simiang Siyiex, "Krax pa kham geu aux in, kied ting lhaong
         khaing pa pon kham aux heue."
         14 "Jhak heue, ka daux in singaix Maix Cao grheu aux hu khaing piang haktiex, son ang
         aux lai pon ti yaox ka pakngai Maix, aux tak sang yaox ti vung viang piang haktiex,
         can pui pa yaox ka aux, tak sang pah aux heue."
         15 Simiang Siyiex ah nin ka nawh, "Mawh kheu nan, can pui pa pah Ka-inax krax pawk bix,
         tak deeh koe piang nawh aliah son" Simiang Siyiex deuh mhai piang Ka-inax sonsang
         ang pui pa yaox ka nawh pon pah nawh yum heue.
         16 Khaix an Ka-inax lih hu khaing sivoe ngai Simiang Siyiex mai ot ka haktiex Nobax
         pa koe plak lih singaix Eden heue.
         17 Ka-inax ot tau mai moeng tix mai nawh koe kaux keh kawn simex Enawk, nawh sum veng
         ting tix mu mai kok mawh veng Enawk, awm ceu kaux kawn tix heue.
         18 Kawn simex Enawk mawh Irat, kawn Irat mawh Mahuyelax, kawn Mahuyelax mawh Mathushaelax,
         kawn Mathushaelax mawh Lamek heue.
         19 Lamek teei ti koe moeng ra kaux mai ceu kaux mawh Adax mai Zilax heue.
         20 Adax keh kawn simex Yabalax pa mawh keeing ka can pui pa ot nyiex gox mai pui pa
         eei tobrie heue.
         21 Ceu kaux pux nawh mawh Yubalax pa mawh keeing ka can pui pa tah ting mai pui paung
         shiao khankix heue.
         22 Zilax keh kawn simex Tubalaxka-inax, pa mawh cao pa gau pui ka kaing pa chix yuh
         kaing rhiem, plak tawng mai rhiem mai nan Tubalaxka-inax, mawh Nemax heue.
         23 Lamek ah nin ka moeng tix khankiex, "Adax mai Zilax eue, nghiet ka lox aux, moeng
         Lamek eue, nghiet ka lox krai aux mawh kheu aux hoik pah kawn nyawm simex awn ju tix
         kaux pa tawx nawh krax tuktiak ka aux heue."
         24 Phan pui mawx pah ka Ka-inax tak pon pa pawk bix aliah son, phan pui mawx pah ka
         Lamek tak pon pa pawk bix atixgliah aliah son heue.
         25 Adam ot tau mai moeng tix, nawh koe kaux mai keh kawn simex tix kaux, tawx ceu kaux
         nawh mawh Shetax, mawh kheu Siyiex baox tawx doeh ru kawn pui ka aux, tang Abelax
         pa hoik pah Ka-inax heue.
         26 Shetax koe kawn simex tix kaux, tawx ceu kaux nawh mawh Enot, yam an kawn pui jah
         ti kok ka ceu kaux Siyiex mai krub ka Nawh heue.

1 In mawh grawng doeh ru nyiex ma Adam, ka daux bawg yam phan Siyiex ka kawn pui, Nawh
         Cao yuh awm grang pakpeung tix heue.
         2 Nawh Cao yuh pui simex mai pui bun mai nawb bwan piang kiex, Nawh kok ceu kaux nawh
         mawh Adam doeh ru kawn pui ka daux singaix yam hoik phan Nawh kiex heue.
         3 Yam koe ju Adam tix yieh tixngoe num, nawh deeh pon kawn simex tix kaux, pa awm grang
         pakpeung nawh mai kok ceu kaux nawh mawh Shetax heue.
         4 Khaix hoik keh Shetax, Adam hoik koe ju daix yieh num, nawh yaox ka kawn simex mai
         kawn bun tix khankix heue.
         5 Mawh kheu nan, Adam im ju tom hoek dim yieh tixngoe num mai nawh yum heue.
         6 Shetax im ju tix yieh phwan num mai yaox ka kawn simex tix Enot heue.
         7 Khaix hoik keh Enot, Shetax im ju tom hoek daix yieh aliah num, nawh baox pon kawn
         simex kawn bun khankix heue.
         8 Yam hoik naog ju Shetax dim yieh kao ra num nawh yum heue.
         9 Enok im ju tixdim num, nawh deeh pon ka kawn tix Khenan heue.
         10 Khaix hoik keh Khenan, Enok im ju tom hoek daix yieh kao phwan num mai nawh deeh
         baox pon kawn simex kawn bun khankix heue.
         11 Mawh kheu nan, Enok yaox ti im ju tom hoek dim yieh phwan num mai nawh yum heue.
         12 Yam hoik koe ju Khenan atixgliah num nawh baox pon kawn tix Mahalelax heue.
         13 Khaix hoik keh Mahalelax, Khenan im ju tom hoek daix yieh tixpon num mai nawh baox
         pon kawn simex kawn sibun khankix heue.
         14 Mawh kheu nan, Khenan im ju tom hoek dim yieh kao num mai nawh yum heue.
         15 Yam koe Mahalelax tixgliah phwan num, nawh pon kawn tix Zarit heue.
         16 Khaix hoik pon nawh Zarit, Mahalelax im ju tom hoek daix yieh tixngoe num, nawh pon
         kawn simex kawn sibun khankix heue.
         17 Mawh kheu nan, Mahalelax im ju tom hoek daix yieh tixdim phwan num, nawh yum heue.
         18 Zarit koe ju tix yieh tixgliah ra num mai nawh pon kawn tix Enawk heue.
         19 Khaix hoik pon nawh Enawk, Zarit im ju tom hoek daix yieh num, nawh pon kawn simex
         kawn bun khankix heue.
         20 Mawh kheu nan, Zarit im ju tom hoek dim yieh tixgliah ra num mai nawh yum heue.
         21 Yam koe ju Enawk tixgliah phwan num, nawh pon kawn tix Mathusalax heue.
         22 Khaix hoik pon nawh Mathusalax, Enawk hawt hu tau mai Siyiex been loe yieh num, nawh
         baox pon kawn simex kawn bun khankix heue.
         23 Mawh kheu nan, Enawk im ju tom hoek loe yieh tixgliah phwan num heue.
         24 Enawk hu tau mai Siyiex, nawh ang lai koe khaix an, mawh kheu hoik deeh teei Siyiex
         ka nawh heue.
         25 Yam koe ju Mathusalax tix yieh tixdaix aliah num nawh pon kawn tix Lamet heue.
         26 Khaix hoik pon nawh kawn tix Lamet, Mathusalax im ju tom hoek aliah yieh tixdaix
         ra num, baox pon ka kawn simex kawn sibun khankix heue.
         27 Mawh kheu nan, Mathusalax im ju tom hoek dim yieh tixgliah dim num mai nawh yum heue.
         28 Yam koe ju Lamet tix yieh tixdaix ra num nawh pon kawn simex tix kaux heue.
         29 Nawh sum ceu kaux nawh mawh Noax, ah nin, "In tix kaux mawh pa tawx krax nyawm rhawm
         ka kaing jhaw pa taug mao, pa yuh ex ka taix tix, piang haktiex pa hoik jhax lawg
         Siyiex kah heue."
         30 Khaix hoik pon nawh kawn tix Noax, Lamet im ju tom hoek phwan yieh tixdim phwan num,
         nawh baox pon kawn simex kawn sibun khankix heue.
         31 Mawh kheu nan, Lamet im ju tom hoek aliah yieh atixgliah aliah num mai nawh yum heue.
         32 Yam hoik koe ju Noax phwan yieh num nawh pon kawn tix pa mawh Semax, Hamax mai Yaphiet
         heue.

1 Yam jah kawn pui lih ti haoh hun ka piang haktiex, kix koe kawn sibun tom nie,
         2 Kawn simex Siyiex khankix yaox mhawm grang kawn bun kawn pui, kix laug ti teei mawh
         moeng tix heue.
         3 Simiang Siyiex ah nin, "Khwan Aux tak ang lai ot ka daux kawn pui leeing ju, kheu
         mawh nawh nex nham, Aux tak sang kieh baux ju nawh die ngie tix yieh tixnga num heue."
         4 Yam an pui pa ting lhaong lih koe piang haktiex, Kawn simex Siyiex khankix, teei
         ti moeng kawn bun kawn pui, kix pon kawn praix pa ting riang rao, pa ao min tom yam
         an son cao tix heue.
         5 Simiang Siyiex yaox pa caox caig yuh kawn pui hoik ting lhaong piang haktiex, krax
         keud kix, mawh pa ang mhawm khaing heue.
         6 Simiang Siyiex laux rhawm ka pa phan pa yuh tix kawn pui piang haktiex, Nawh Cao
         kied kleuh sigrien sigre heue.
         7 Mawh kheu nan, Simiang Siyiex ah nin, "Aux kied kleuh ka pa hoik phan hoik yuh ti
         kawn pui, Aux tak sang yuh can pa koe piang haktiex in laux leeing jah ka kawn pui
         tom hoek ka totiag can pa chix mu piang tiex khankix mai sim sai raoma khankix heue."
         8 Viang mawh nan, Noax mawh pui pa caw rhawm sivoe ngai Simiang Siyiex heue.
         9 In mawh grawng doeh ru Noax, Noax mawh pui pa rahsee mai pa grum naog, daux doeh
         ru nawh, nawh mawh pa hu tau mai Siyiex.
         10 Noax koe kawn simex loe kaux, pa mawh Shemax, Hamax mai Yaphiet heue.
         11 Kawn pui haktiex hoik yuh pa caox caig sivoe ngai Siyiex, piang haktiex in naog ka
         ceu pa lang teung heue.
         12 Siyiex jhak ka haktiex, Nawh Cao hoik yaox ka laux leeing cux sium haktiex, nex nham
         kawn pui khankix kawx hoik hu ka daux pa laux leeing haktiex heue.
         13 Siyiex ah nin ka Noax, "Dee sidah bawg yam kawn pui hoik hoek plak sivoe ngai Aux,
         mawh kheu hoik naog pa kied lang teung piang haktiex jao kix, jhak heue, Aux tak sang
         yuh kix laux tau mai haktiex heue.
         14 "Yuh reu ting tix mu son cao maix, ka khaox gawpharax, yuh lawg khankix koe daux
         reu, kraix peeh khaox gix ka plak daux mai plak praix heue."
         15 "Pa sang caw maix ti yuh mawh nin, krax lang reu kieh koe loe yieh sawk, krax vieh
         kieh koe tixphwan sawk, krax lhaong kieh koe tixngoe sawk heue."
         16 "Yuh siviex iak koe ka reu an, kieh tiiem greem braux tix sawk, kieh ding siviex
         koe ka praok reu, yuh reu an koe loe thaix, pa mawh thaix plak greem, thaix sigreung
         mai thaix plak piang heue,
         17 Jhak heue, Tokaux Aux sang kieh rawm kheem piang haktiex, sonsang yuh kawn pui pa
         im ju pa koe greem raoma mai can ceu pa koe piang haktiex khawmuik khawm leeing yum
         heue."
         18 Viang mawh nan, Aux tak deuh lox sijax mukheu tix ka maix, tokaux maix, kawn simex
         maix, moeng maix mai mun maix khankix, tak yaox ti laig daux reu heue.
         19 "Maix tak yaox ti viex totiag pa im ju mhaing mai shiang ku mawx ku an laig ka daux
         reu sonsang priex maix kix im ju tau mai maix heue.
         20 Sim ceu mawx ceu an, totiag ceu mawx ceu an, can pa chix mu piang tiex, ceu mawx
         ceu an, pa mawh mhaing mai shiang ku mawx ku an hoek ka maix mai priex kix im ju heue."
         21 "Maix tak sang yaox ti khrawm pa ih son cao maix mai pa ih son kix khawmuik heue."
         22 Mawh kheu nan, Noax yuh kuceu awm gumlox pa hoik tawm Simiang Siyiex ka nawh heue.

1 Khaix an Simiang Siyiex ah nin ka Noax, "Maix mai nyiex ma maix khawmuik laig ka
         daux reu, mawh kheu Aux hoik yaox pa rahsee maix sivoe tix, daux doeh ru inkix heue."
         2 "Maix teei totiag mhaing mai shiang pa singax aliah ku mai totiag mhaing mai shiang
         pa ang singax ra ku,
         3 Sim daux raoma tix ceu aliah ku khawm mhaing mai shiang, sonsang priex maix doeh
         ru kix im ju piang haktiex khawmuik heue.
         4 Grawh grawng nawh, khaix hoik naog aliah ngaix Aux tak sang kieh lhiex lih piang
         haktiex in tixpon ngaix tixpon sawm mai Aux tak kieh can ceu pa im ju, pa hoik phan
         hoik yuh Aux khankix laux leeing piang haktiex in heue."
         5 Noax yuh kuceu awm gumlox tawm Simiang Siyiex ka nawh heue.
         6 Yam kheem rawm piang haktiex Noax koe ju liah yieh num heue.
         7 Mawh kheu nan, Noax mai kawn simex nawh, moeng nawh mai mun nawh, khankix laig daux
         reu sonsang luad luan khaing pa kheem rawm heue.
         8 Totiag pa singax mai pa ang singax, sim sai raoma mai can ceu pa chix mu chix hu
         piang tiex,
         9 ku mawx ku an, laig daux reu tau mai Noax, mhaing mai shiang awm gumlox tawm Simiang
         Siyiex ka Noax heue.
         10 Khaix hoik hoek aliah singaix, rawm khankix, lih kheem piang haktiex heue.
         11 Yam koe ju Noax liah yieh num, daux khix ra kao aliah singaix daux khix an rawm keut
         khaing dee raux khawmuik hoik bih mai siviex raoma hoik baoh heue.
         12 Lhiex lih piang haktiex tixpon ngaix tixpon sawm heue.
         13 Ka daux singaix an, Noax mai kawn simex nawh Shemax, Hamax, Yaphiet, moeng nawh mai
         mun nawh loe kaux laig daux reu heue.
         14 Kix mai totiag ceu mawx ceu an, tobrie ceu mawx ceu an mai totiag pa chix mu chix
         hu piang tiex ceu mawx ceu an, sim raoma ceu mawx ceu an kuceu khankix,
         15 Totiag pa im ju mhaing mai shiang ku mawx ku an laig daux reu tau mai Noax heue.
         16 Totiag pa mawh mhaing mai shiang kuceu laig ka daux reu awm gumlox pa tawm Simiang
         Siyiex, khaix an Simiang Siyiex nyeep siviex reu ka kix heue.
         17 Rawm ca nied ti kheem piang haktiex tixpon ngaix, rawm khankix haok hwan mai yaog
         reu haok lhaong khaing haktiex heue,
         18 rawm haok hwan sipie mai ting riang piang haktiex mai reu sibloe piang rawm heue.
         19 Rawm nied ti haok hwan ting riang mai gawng lua pa koe greem raoma hoik glip khawmuik
         heue.
         20 Rawm hoik kheem lhaong khaing gawng lua khankix kao phwan sawk heue.
         21 Can pa im ju piang tiex, pa mawh sim, totiag tobrie kuceu mai can pa chix mu piang
         tiex khawmuik mai kawn pui hoik yum heue.
         22 Can ceu pa im ju, pa toek bhawm ka meeh tix, pa ot piang haktiex kawx yum khawmuik
         heue.
         23 Nawh Cao kieh can pa im ju piang haktiex, pa mawh kawn pui, tobrie, totiag pa chix
         mu chix hu mai sim sai raoma khankix laux leeing heue. Mawh ngie Noax mai can pa ot
         tau mai nawh daux reu pa klawd ju heue.
         24 Rawm ting lhaong mai kheem piang haktiex tix yieh tixphwan ngaix heue.

1 Siyiex doh keud ka Noax mai can pa im ju pa mawh totiag pa ot mai nawh daux reu.
         Siyiex kieh bhaung ting lih phlu ka piang haktiex, rawm khankix dieh hu heue.
         2 Rawm keut khaing dee raux mai siviex raoma hoik deeh nyeep tix, lhiex khaing raoma
         kawx ang lai lih heue.
         3 Rawm khankix, grheuh hu sipie khaing haktiex. Khaix hoik naog tix yieh tixphwan singaix
         rawm hoik dieh heue.
         4 Ka daux khix aliah, kao aliah singaix, reu an tum piang choek gawng Ararat heue.
         5 Rawm grheuh hu sipie tom hoek khix kao, yam haok khix an tix singaix, choek gawng
         khawmuik blhiien khaing daux rawm heue.
         6 Khaix hoik naog tixpon singaix Noax paoh ka siviex iak reu pa hoik yuh ti heue.
         7 Nawh ploi lak tixmu lih hu ka praix mai lak an pu hu pu hoek tom sidah hoek bawg
         yam kroh haktiex heue.
         8 Nawh deeh baox ploi sikaux tixmu lih hu ka praix, sonsang tawng nawh ka grawng dieh
         rawm piang tiex heue.
         9 Viang mawh nan, sikaux ang nyang yaox dee sang tum sang laux caong tix, nawh deeh
         ing ka reu, kheu kawn kheem rawm piang haktiex khawmuik, mawh kheu nan nawh nyeu taix
         tix deeh teei sikaux laig daux reu heue.
         10 Nawh baox deeh pau aliah ngaix, nawh baox ploi sikaux lih hu khaing daux reu,
         11 sikaux deeh hoek ka nawh plak bo, jhak heue, nawh teei ti viex lhax khaox Sanlon
         pa khraox ka gaoh tix, yam an Noax hoik tawng dieh rawm ka piang haktiex heue.
         12 Khaix an nawh deeh baox pau tom hoek aliah singaix mai nawh deeh baox ploi sikaux
         lih hu plak praix mai sikaux an, ang lai deeh hoek tix bawg kawx heue.
         13 Yam hoik hoek Noax liah yieh mai tix num, daux khix tix, tix ngaix, rawm hoik dieh
         mai haktiex kroh, Noax plak ka braux reu mai jhak ka plak praix, nawh yaox hoik kroh
         haktiex heue.
         14 Ka daux khix ra, tixnga aliah ngaix, piang haktiex hoik deeh kroh khawmuik heue.
         15 Khaix an Siyiex ah nin ka Noax,
         16 "Lih khaing daux reu maix khawm moeng maix, kawn simex maix mai mun maix ku kaux
         heue.
         17 Viex totiag can pa im ju pa mawh sim, tobrie mai totiag pa chix mu chix hu piang
         tiex pa ot tau mai maix sonsang baox deeh lih pre haoh hun kix piang haktiex heue."
         18 Mawh kheu nan, Noax lih hu ka praix tau mai kawn simex nawh, moeng nawh mai mun nawh
         khankix heue.
         19 Can totiag kuceu, pa chix mu chix hu mai sim kuceu mai totiag pa chix chuh ka piang
         haktiex khawmuik lih hu khaing daux reu heue.
         20 Khaix an Noax yuh khu dee tan son Simiang Siyiex tix mu, nawh viex totiag pa singax
         mai sim pa singax kuceu hoek, gleeing tix tan krax tan pa gleeing ka piang khu dee
         tan ka Siyiex heue.
         21 Siyiex khaw rhawm mai rieb ka pa sioe bhawng an mai Simiang Siyiex ah nin ka daux
         rhawm tix, "Aux tak ang lai baox jhax lawg ka haktiex kheu jao kawn pui khaix in tix
         bawg kawx, mawh kheu kawn pui koe rhawm pa caox caig jah tom yam iak tix, Aux tak
         ang lai baox yuh can pa im ju khankix laux leeing awm pa hoik yuh Aux bawg in heue.
         22 Glang yam kawn koe haktiex in, baux yam ruat simie, yam vawg nghox mai bawg yam kwat,
         yam koek praix, yam raux, yam rung, yam pon singaix mai yam ponsawm, Aux tak ang lai
         kieh jud jai heue."

1 Siyiex nawb bwan ka Noax mai kawn nawh khankix ah nin, "Kieh pex baox deeh keh haoh
         hun mai naog ka haktiex in heue.
         2 Totiag kuceu pa koe piang haktiex, pa mawh sim raoma mai can pa im ju piang tiex
         mai can kuceu pa koe daux rawm sigrit sigra khankix tak koe krax lhat graung sivoe
         maix heue. Ceu inkix khawmuik, Aux hoik appong ka daux tawm taix maix heue.
         3 Can ceu pa im ju kuceu, tak sang mawh pa ih son maix, Aux hoik tawx inkix khawmuik
         ka maix awm tawx taux lhax klai khankix heue.
         4 Viang mawh nan maix ang pon ti ih nex tau mai nham, kheu mawh nham ju heue.
         5 Aux tak ciyang ka pui pa pah ka ju pex mai tak ciyang ka totiag pa laux yuh ka ju
         pex mai ka puxaik pex pa pah ka ju puxaik tix heue.
         6 Pui mawx ang ah, phan nawh kieh nham kawn pui jauh, nham nawh kawx tak yaox ti jauh
         ka taix kawn pui heue. Mawh kheu Siyiex hoik yuh kawn pui awm grang pakpeung tix heue.
         7 Kieh pex deeh pon kawn praix tom nie, kieh pre haoh hun ka piang haktiex heue."
         8 Khaix an Siyiex sikah mai Noax mai kawn praix nawh khankix ah nin,
         9 "Jhak heue, Aux tak yuh sijax mukheu ka pex, son doeh ru pex khankix,
         10 can totiag pa im ju khankix tau mai pex pa mawh sim, tobrie, totiag kuceu piang tiex
         pa hoik lih tau mai pex khaing daux reu khawmuik heue.
         11 Aux hoik yuh sijax mukheu tau mai pex, sonsang ang lai yuh totiag pa im ju khankix
         laux leeing ka pa kheem rawm mai ang lai baox kieh rawm kheem piang haktiex heue."
         12 Siyiex ah nin, "In mawh mhai rug sijax mukheu pa yuh Aux sinax pex mai Aux, totiag
         pa im ju, pa ot tau mai pex, khawm doeh ru pex leeing ju heue.
         13 Aux tak deuh siyawng ka daux paiawm, sonsang mawh mhai rug sijax mukheu sinax Aux
         mai haktiex heue.
         14 Yam kieh Aux paiawm ceep ka piang haktiex, tak sidawng yaox siyawng mukheu an ka
         daux paiawm heue.
         15 Aux tak doh keud ka sijax mukheu pa hoik yuh tix sinax maix mai Aux, totiag pa im
         ju kuceu khawmuik, tak ang lai baox deeh kieh rawm kheem laux leeing heue.
         16 Yam jhak Aux ka siyawng mukheu pa koe daux paiawm, Aux tak doh keud ka sijax mukheu
         pa yuh tix leeing ju, tau mai can totiag pa im ju pa koe ka piang haktiex in heue."
         17 Siyiex baox ah nin ka Noax, "In mawh mhai rug sijax mukheu pa hoik yuh Aux ti deuh
         sinax Aux mai can totiag pa im ju pa ot piang haktiex khawmuik heue."
         18 Kawn simex Noax khankix pa lih khaing daux reu, mawh Shemax, Hamax mai Yaphiet. Hamax
         mawh keeing Khanan heue.
         19 Inkix loe kaux mawh kawn simex Noax, pa lih tah hu ka piang haktiex heue.
         20 Noax jah ti yuh kaing ma mai yuh sipeem plix siiet heue.
         21 Khaix an nawh nyaux rawm plix siiet tom yoek tix mai it kakaong daux nyiex gox tix
         heue.
         22 Hamax, keeing Khanan yaox ka it kakaong keeing tix, nawh lih krai puxaik tix ra kaux
         mhong heue.
         23 Khaix an Shemax mai Yaphiet teei kraung ceep tix pheen mai kiex deuh piang klip tix
         mai hu deeh khaix, lhop ka keeing kiex, mawh kheu jhak kiex plak praix yam lhop kiex
         nawh, kiex tom ang chix yaox ot kakaong keeing tix heue.
         24 Yam siduad Noax khaing yoek tix ka rawm plix siiet, nawh tawng pa yuh kawn simex
         tix khankix heue.
         25 Nawh jhax lawg Khanan ah nin, "Kieh nawh mawh siliex ka siliex puxaik tix khankix
         heue."
         26 Nawh ah nin, "Kieh Simiang Siyiex nawb bwan ka Shemax mai kieh Khanan mawh siliex
         nawh heue."
         27 "Kieh Siyiex joh jhan Yaphiet ting lhaong mai kieh nawh ot daux nyiex gox Shemax
         mai kieh Khanan mawh siliex nawh heue."
         28 Noax baox im ju loe yieh tixphwan num, khaix kheem rawm ka haktiex in heue.
         29 Noax im ju tom hoek dim yieh tixphwan num mai nawh yum heue.

1 In mawh grawng doeh ru kawn simex Noax, pa mawh Shemax, Hamax mai Yaphiet khankix,
         Khaix kheem rawm, kix keh kawn praix tom nie heue.
         2 Kawn simex Yaphiet mawh Gawmax Magawgax, Madie, Yavan, Tubalax, Meshiet mai Tirat
         khankix heue.
         3 Kawn simex Gawmax mawh Ashakeniet, Riphat mai Tawgama heue.
         4 Kawn simex Yavan mawh Elishax, Tasux, Kiten mai Dawnamix heue.
         5 Jah ka haktiex praok rawm baoh an, kix gwieh tix ot haktiex tang dah ku plak, awm
         pa koe lox sikah doeh nyiex ma kix ceu mawx ceu an mai lih mawh ceu pui tan heue.
         6 Kawn simex Hamax mawh Kushax, Mizareng, Putax mai Khanan heue.
         7 Kawn simex Kushax mawh Sebax, Havilax, Sabatax, Ramax mai Shatekha mai kawn simex
         Ramax mawh Shebax mai Dedam heue.
         8 Kushax pon kawn simex tix Neyawdax mai nawh jah ti mawh pui pa ting riang tix kaux
         piang haktiex heue.
         9 Nawh mawh pui jaw pa ting riang sivoe ngai Simiang Siyiex. Mawh kheu nan, kix ah
         nawh mawh, pui jaw pa ting riang pa awm Neyawdax sivoe ngai Simiang Siyiex heue.
         10 Yam jah meung nawh mawh Babulon, Eren, Akhet mai Kalane, pa koe daux haktiex Shinax
         heue.
         11 Jah khaing haktiex an, nawh hu ka meung Ashuria mai sum veng Nineve, veng Rehobok
         mai veng Kalax heue.
         12 Sinax veng Kalax mai veng Nineve, Resin mawh veng ting heue.
         13 Kawn Mizareng mawh Luim, Anamim, Lehabim, Naptuhim,
         14 Patarusim mai Khasaluhim heue, Khasaluhim lih ti mawh ceu pui Philitix mai ceu pui
         Kapturim heue.
         15 Khanan pon kawn Ai tix Sidon mai khaix an Hetax,
         16 Yebutix, Amorix mai Giragashix,
         17 Hiwix, Akix mai Sinix,
         18 Avadix, Zemarix mai Hamatix heue, khaix an ceu pui Khanan khankix lih hu prung prang
         ti ot kudah heue.
         19 Mee haktiex pui ceu Khanan jah ka Sidom tom hoek Gerax mai Gezax, khaix an hoek ka
         Sawdom, Gawmawrax, Adamax mai Zebai tom sidah Lashax heue.
         20 Inkix mawh kawn simex Hamax pa tang mawh ru mawx ru an, pa tang lox sikah mai tang
         dee ot daux haktiex cao kix heue.
         21 Shemax baox deeh koe kawn simex khankix, pa mawh keeing ka pui Ebax pa mawh puxke
         Yaphiet heue.
         22 Kawn simex Shemax khankix mawh Elam, Ashu, Aphazat, Lutax mai Alam heue.
         23 Kawn simex Aram mawh Uzax, Hulax, Getax mai Mashax heue.
         24 Aphazat pon kawn tix Shalax mai Shalax pon kawn tix Ebax heue.
         25 Ebax koe kawn simex ra kaux, an tix kaux mawh Phalek, mawh kheu haktiex khankix gweh
         tix ka daux singaix baux ju nawh mai ceu kaux pux mawh Yoktan heue.
         26 Yoktan pon kawn tix Alamodak, Shelap, Hazamaviet, Yerax,
         27 Hadawram, Uzalax, Digalax,
         28 Awbalax, Abimelax, Shebax,
         29 Awphirax, Havilax mai Yawbat, inkix khawmuik mawh kawn simex Yoktan heue.
         30 Dee ot kix, jah ka Meshax tom hoek ka gawng plak lih singaix Sephax heue.
         31 Inkix mawh kawn simex Shemax pa tang ot mai ru tix, pa tang lox sikah daux haktiex
         ot cao tix heue.
         32 Inkix mawh doeh nyiex ma kawn simex Noax mai ru kix mai haktiex lih hu kix ti ot
         kudah dee khaix hoik kheem rawm ka piang haktiex heue.

1 Yam an kawn pui haktiex khawmuik, mawh pui tix ceu mai lox sikah tix ceu khaing heue.
         2 Kix kaoh khaing plak lih singaix mai kix yaox ka haktiex dee lung Shinar mai kix
         ot tan heue.
         3 Kix ah nin ka paox tix, "Hoek heue, ex yuh lon tiex mai gleeing tom kaux, kix yuh
         lon tiex sin mawh tang simaox mai kix shao graix tang tiex pawng pit heue."
         4 Kix ah nin, "Hoek heue, ex sum veng ting tix mu mai nyiex lhaong son cao ex, tom
         cux raoma, sonsang ang ex lai prung prang ka haktiex tang dah mai sonsang ao min ceu
         kaux ex piang haktiex in heue."
         5 Siyiex lih jhak ka veng mai nyiex lhaong pa sum kawn pui heue.
         6 Simiang Siyiex ah nin, "Kawn pui khankix hoik mawh pui tix ceu mai lox sikah kix
         kawx hoik mawh tix ceu khaing, yam in can pa yuh kix mai can pa keud kix phan ang
         lai koe ceu tieb ka, kix tak ca yuh awm an heue.
         7 Hoek heue, kieh Ex lih hu mai tiebtie kix mai kieh lox sikah kix tang khaing paox
         tix heue."
         8 Mawh kheu nan, Simiang Siyiex kieh kix prung prang piang haktiex kudah dee mai ang
         lai kieh kix sum veng ting heue.
         9 Mawh kheu hoik kieh Simiang Siyiex lox sikah kix tang khaing paox tix mai kieh kix
         prung prang piang haktiex kudah dee, kix tom kok veng an mawh Babelax heue.
         10 In mawh doeh ru Shemax khaix hoik kheem rawm haktiex ra num, Shemax koe ju tix yieh
         num mai nawh pon kawn simex tix Aphazat heue.
         11 Khaix hoik pon nawh Aphazat, Shemax im ju phwan yieh num mai baox pon kawn simex
         kawn bun khankix heue.
         12 Yam koe ju Aphazat tixngoe phwan num nawh pon kawn simex tix Shalax heue.
         13 Khaix hoik pon nawh Shalax, Aphazat im ju pon yieh loe num mai baox pon kawn simex
         kawn bun khankix heue.
         14 Shalax koe ju tixngoe num mai pon kawn tix Ebax heue.
         15 Khaix hoik pon nawh Ebax, Shalax im ju pon yieh loe num mai baox pon kawn simex kawn
         bun khankix heue.
         16 Ebax koe ju tixngoe pon num mai nawh pon kawn tix Phalek heue.
         17 Khaix hoik pon nawh Phalek, Ebax im ju pon yieh tixngoe num mai nawh baox pon kawn
         simex kawn bun khankix heue.
         18 Phalek koe ju tixngoe num mai nawh pon kawn tix Ragaw heue.
         19 Khaix hoik pon nawh Ragaw, Phalek im ju ra yieh dim num mai nawh baox pon kawn simex
         kawn bun khankix heue.
         20 Yam koe ju Ragaw tixngoe ra num mai nawh pon kawn tix Seraok heue.
         21 Khaix hoik pon nawh Seraok, Ragaw im ju tom hoek ra yieh aliah num mai nawh deeh
         baox pon kawn simex kawn bun khankix heue.
         22 Seraok koe tixngoe num mai nawh pon kawn tix Nakhaw heue.
         23 Khaix hoik pon nawh Nakhaw, Seraok im ju ra yieh num mai nawh baox pon kawn simex
         kawn bun khankix heue.
         24 Nakhaw ot tixnga dim num mai nawh pon kawn tix Terax heue.
         25 Khaix hoik pon nawh Terax, Nakhaw im ju tom hoek tix yieh kao dim num mai nawh baox
         deeh pon kawn simex kawn bun khankix heue.
         26 Terax ot atixgliah num mai nawh pon kawn tix pa mawh Abram, Nakhaw mai Haran khankix
         heue.
         27 In mawh doeh ru Terax, Terax pon kawn tix pa mawh Abram, Nakhaw mai Haran, Haran
         deeh pon kawn tix Lotax heue.
         28 Haran yum sivoe keeing tix Terax daux haktiex ceu pui Kaladie veng Urax heue.
         29 Khaix an Abram mai Nakhaw teei ti koe moeng, ceu kaux moeng Abram mawh Sarai mai
         ceu kaux moeng Nakhaw mawh Milakha kawn bun Haran, pa mawh keeing ka Milakha mai Isakah
         heue.
         30 Viang mawh nan, Sarai mawh bun pa neh, pa ang chix koe kawn heue.
         31 Terax viex kawn simex tix Abram mai kawn saux nawh Lotax, pa mawh kawn Haran mai
         mun nawh Sarai, pa mawh moeng kawn simex nawh Abram khankix mai kix lih hu khaing
         haktiex ceu pui Kaladie veng Urax, sonsang hu ka meung Khanan mai kix hoek ka Haran
         mai ot tan heue.
         32 Terax im ju tom hoek ra yieh phwan num mai Terax yum ka daux veng Haran heue.

1 Simiang Siyiex ah nin ka Abram, "Lih hu khaing haktiex ot maix khaing paox ru maix
         khaing daux nyiex ma keeing maix mai hu ka meung pa tak sang jhi Aux maix yaox heue.
         2 Aux tak yuh maix mawh ru pa ting lhaong. Aux tak nawb bwan ka piang maix mai kieh
         min ceu kaux maix ting lhaong mai maix tak mawh pa tawx bwan ka pui heue.
         3 Aux tak nawb bwan ka pui pa nawb bwan ka piang maix, Aux tak jhax lawg ka pui pa
         jhax lawg ka maix, ceu pui piang haktiex khawmuik tak pon bwanson kheu maix heue."
         4 Mawh kheu nan, awm hoik tawm Simiang Siyiex lox ka nawh, Abram lih hu, Lotax kawx
         hu tau mai nawh, yam lih Abram khaing haktiex Haran, ju nawh hoik koe atixgliah phwan
         num heue.
         5 Khaix an Abram teei moeng tix Sarai mai Lotax kawn pux nawh, khrawm kraung khrai
         sinngao khawm pui pa pon nawh khaing meung Haran, kix lih hu ka haktiex Khanan, kix
         hoek ka haktiex Khanan heue.
         6 Abram laig ka haktiex an mai hoek ka Shekhem, dee koe khaox piak van mai haktiex
         an mawh ceu pui Khanan pa dawg ot ka heue.
         7 Khaix an Simiang Siyiex lih bleeh ka Abram ah nin, "Aux tak sang tawx haktiex in
         son doeh ru maix heue." Nawh yuh khu dee tan tix mu, ka son Simiang Siyiex, pa hoik
         lih bleeh ka nawh tan heue.
         8 Nawh gah ti khaing tan mai hu ka gawng pa koe plak lih singaix ka veng Betelax mai
         nawh sum nyiex gox man, plak klip singaix veng Betelax mai plak lih singaix veng Ai
         heue. Nawh sum khu dee tan son Simiang Siyiex tix mu mai nawh yaogyaw ceu kaux Simiang
         Siyiex tan heue.
         9 Mawh kheu nan Abram deeh hu khaing tan mai hoek ka plak caong ma seh heue.
         10 Yam an sibhawm praix lih koe daux haktiex Khanan mai Abram lih hu plak meung Ejiptux,
         sonsang laux lee ti tivud ticu glang sinax koe sibhawm praix daux haktiex an heue.
         11 Yam dex laig kix ka meung Ejiptux, nawh ah nin ka moeng tix Sarai, "Aux hoik tawng
         mawh maix bun mhawm grang heue."
         12 Yam yaox pui Ejiptux khankix ka maix, kix tak ah nin, "In mawh moeng nawh mai kix
         tak pah aux mai kieh maix im ju heue."
         13 "Yuh bwanson krai mawh maix nan aux, sonsang mawh pa mhawm son aux, kheu bwanson
         maix aux tak sang yaox ti im ju heue."
         14 Yam hoek Abram daux meung Ejiptux, pui Ejiptux khankix yaox kied mhawm grang sibun
         an heue.
         15 Cao kaing greem Pharaw yaox ka nawh mai yaogyaw nawh sivoe Pharaw mai kix viex nawh
         laig ka nyiex haw Pharaw heue.
         16 Mawh kheu jao sibun an Pharaw tom priex Abram mhawm mhawm, nawh pon ti koe kawn yung,
         mawie, la mhaing, la shiang mai siliex simex bun mai kala-uk tom nie heue.
         17 Viang mawh nan Simiang Siyiex kieh Pharaw pon jhawm saux ting khawm nyiex khawm ma,
         kheu teei nawh ti priex Sarai moeng Abram heue.
         18 Pharaw kok ka Abram ah nin, "Grawng pa yuh maix ka aux in mawh pa yuh ka mawx? yuh
         patix maix lai ang krai nawh mawh moeng tix ka aux lie?
         19 Kheu maix lai krai nawh, mawh nan tix? aux tom teei nawh mawh moeng tix jao grawng
         in heue. Yam in deeh teei moeng maix hu heue."
         20 Pharaw tawx lox ka pui tix khankix mai viex Abram khawm moeng nawh mai can pa koe
         nawh khawmuik lih khaing tan heue.

1 Khaix an Abram lih hu khaing meung Ejiptux, khawm moeng nawh mai can pa koe nawh
         khankix tau mai Lotax, ka plak seh, meung Khanan heue.
         2 Abram kied magmi koe tobrie mai mau khri tom nie heue.
         3 Nawh hu krax tom hoek Betelax, dee sum tix nyiex gox man yam jah, sinax veng Betelax
         mai veng Ai heue.
         4 Dee an mawh dee hoik sum nawh khu dee tan ka Siyiex tom yam jah dix. Abram kok ceu
         kaux Simiang Siyiex mai yaogyaw Nawh tan heue.
         5 Lotax hu tau mai Abram, nawh kawx yaox ti koe kawn yung tobrie mai nyiex gox man
         tom nie heue.
         6 Mawh kheu hoik sikhawp haktiex sonsang ot kiex tau, jao hoik haoh hun kraung khrai
         tobrie cie kiex khawm ra, kiex tom ang lai chix ot tau heue.
         7 Krax simah simiang lih koe sinax cao liang tobrie Abram mai Lotax. Pui ceu Khanan
         mai pui ceu Pherazix khankix ot daux meung an heue.
         8 Mawh kheu nan, Abram tom ah nin ka Lotax, "Paw kieh krax simah simiang koe sinax
         cao liang tobrie aux mai maix, kheu mawh ex puxaik heue."
         9 "Haktiex hoik koe sivoe ngai maix ang mawh lie? tang gwieh ti hu ot khaing aux. Phan
         maix hu plak gwiex, aux tak hu plak dawm. Phan maix hu ot plak dawm, aux tak sang
         hu plak gwiex heue."
         10 Lotax yaog ti jhak mai yaox ka dee lung haktiex Yawdan dee koe rawm tom nie. Yam
         an Simiang Siyiex ang nyang yuh veng Sawdom mai veng Gawmorax laux leeing, haktiex
         an khankix hoik awm sipeem Simiang Siyiex, jiet mhawm awm haktiex meung Ejiptux baoh
         krax hu ka haktiex Zorax heue.
         11 Khaix an Lotax laug ti teei dee lung haktiex Yawdan son tix, Lotax lih hu plak lih
         singaix. Kiex tom gwieh paox khaing tan heue.
         12 Abram ot haktiex Khanan mai Lotax hu ot daux veng khankix pa koe daux lung Yawdan
         mai sum nyiex gox dex baoh veng Sawdom heue.
         13 Pui pa ot daux veng Sawdom khankix mawh pui pa caox caig mai pui pa ting phimap sivoe
         ngai Siyiex heue.
         14 Khaix gwieh Lotax khaing nawh, Simiang Siyiex ah nin ka Abram, "Jah ka dee ot maix
         mai maong ti jhak ka plak lih, plak klip, plak laong, mai plak seh heue.
         15 Haktiex pa yaox maix khawmuik Aux tak sang tawx ka maix mai doeh ru maix leeing ju
         heue.
         16 Aux tak kieh ru maix haoh hun awm phawng tiex, phan pui tix kaux kaux pon simin ka
         phawng tiex, ru maix kawx tak pon tix simin ka heue.
         17 Kaoh heue, lih hu ka daux haktiex an, ka plak lang mai ka plak vieh, mawh kheu Aux
         hoik tawx ka maix heue."
         18 Khaix an Abram gah nyiex gox man tix khaing tan mai hu ot ka haktiex veng Hebron,
         dee koe khaox piak van khankix mai nawh deeh sum khu dee tan tix mu son Simiang Siyiex
         tan heue.

1 Ka daux baux singaix an, simiang meung Shina pa mawh Araphelax, simiang meung Elalax
         pa mawh Arot, simiang meung Elam pa mawh Khedawralawmax mai simiang meung Gaw-in pa
         mawh Tidalax,
         2 Kix yuh naing ka simiang meung Sawdom pa mawh Berax, simiang meung Gawmorax pa mawh
         Berashax, simiang meung Adamaw pa mawh Shinap, simiang meung Zabaing pa mawh Shemabax
         mai simiang meung Belax meung Belax an mawh haktiex Zawrax heue.
         3 Kix khawmuik khrawm paox tix daux lung haktiex Sidim, (Sidim mawh nhawng kih.)
         4 Kix yuh siliex simiang Khedawralawmax kao ra num mai yam hoek kao loe num kix tieh
         feen ka nawh heue.
         5 Yam hoek kao pon num simiang Khedawralawmax mai simiang pa ot plak nawh khankix hoek
         ti puing veng Ashatarok kanan pa mawh ceu pui Riepen, ceu pui Zuzen, pa ot daux veng
         Hamax mai ceu pui Emen pa ot daux veng Kiriyatin,
         6 Ceu pui Hawrix pa ot piang gawng Sina tom hoek dee singai haktiex Elaparan pa mawh
         daux tiag tu heue.
         7 Khaix an kix deeh veeh tix hu plak khaix mai hoek ka veng Enmishapat (pa kok mawh
         Kadeshax) mai puing ka can haktiex pa koe daux meung Amaliet khawm veng Hazazutanma
         dee ot pui ceu Amawrix khankix heue.
         8 Simiang Sawdom, simiang Gawmawrax, simiang Adamax, simiang Zabaing mai simiang meung
         Belax pa kok mawh Zawrax, khankix lih hu puing naing tau ka daux lung ting Sidim,
         9 Simiang meung Elam Khedawralawmax, simiang meung Gaw-in Tidalax, simiang Araphelax
         haktiex Shina mai simiang Arok haktiex Elatax khankix, simiang pon kaux tix plak mai
         simiang phwan kaux tix plak puing ka paox tix heue.
         10 Daux ngawd Sidim, koe peeh gai rawm ka tom nie, simiang Sawdom mai simiang Gawmawrax
         to mai cod daux tiex tan tiblah, can pui pa kawn deuk khankix to piang gawng khawmuik
         heue.
         11 Khaix an kix teei can kraung pa mhawm mai pa ih khawmuik khaing veng Sawdom mai Gawmawrax
         lih hu khaing tan heue.
         12 Kix teei Lotax pa mawh kawn pux Abram pa ot veng Sawdom khawm kraung khrai nawh mai
         lih hu heue.
         13 Pui tix kaux pa glawd khaing naing hoek ka Abram ceu pui Hebrie mai krai nawh mhong
         grawng an, yam an Abram ot tiag khaox piak van Mamre pa sum ceu pui Amawrix, Eshakawlax
         mai Anerax mawh pa yuh paox pie mai Abram heue.
         14 Yam hoik mhong Abram ka giex kix kawn pux tix hu, nawh teei pui naing pa hoik gau
         tix loe yieh kao daix kaux mai pui pa hoik keh daux nyiex nawh mai kieh kix lih hawt
         puing ka kix tom hoek veng Dan heue.
         15 Nawh gwieh cub kru naing tix ra cub daux plak ponsawm, hawt puing kix tom hoek veng
         Hawbax, pa koe plak laong veng Damase heue.
         16 Mawh kheu nan nawh deeh viex kraung khrai pa mhawm khankix mai kawn pux nawh Lotax,
         khawm kraung nawh mai cub bun mai pui nawh khawmuik ing heue.
         17 Khaix hoik kaoh Abram khaing pex tix ka simiang Khedawralawmax mai cub simiang pa
         ot tau mai nawh khankix, simiang veng Sawdom lih rieb Abram ka daux ngawd Shawe pa
         mawh ngawd simiang tan heue.
         18 Simiang Saliem Malakhizediek, pa mawh cao giex kaing li pa ting cie Siyiex, viex
         blah mai rawm plix siiet hoek ka nawh.
         19 Nawh nawb bwan piang Abram ah nin, "Siyiex Cao pa ting lhaong, pa phan haktiex mai
         raoma, nawb bwan ka Abram liak,
         20 kieh Siyiex pa koe bwanson koe dee lhaong, pa hoik ap pui koeng maix khankix, daux
         tawm taix maix" Abram deeh tawx kraung khrai in pa pon nawh ka simiang an, kao son
         tix son heue."
         21 Simiang Sawdom ah nin ka Abram, "deeh tawx pui inkix ka aux, teei ti cie kraung khrai
         in son cao maix heue."
         22 Viang mawh nan, Abram deeh ah nin ka simiang Sawdom, "Aux hoik yaog taix tix ka Simiang
         Siyiex, pa ting lhaong, Cao pa phan haktiex mai raoma,
         23 Aux tak ang doh teei keei tix nyaing mai maox kiep tix gieb tix gawng kawx. Aux tak
         ang teei kraung cie maix tix ceu kawx, aux ang doh kieh maix ah nin ka tix, Aux hoik
         kieh Abram magmi heue."
         24 Viang mawh nan Aux tak teei priex preem pa hoik ih pui aux khankix mai pa khaw pui
         pa hawt khaix aux tix pon, pa mawh Aneyax, Eshakawlax mai Mamre khankix, kieh kix
         tang teei son pa caw kix ti pon heue.

1 Khaix hoik ceu inkix khawmuik, gumlox Simiang Siyiex lih hoek ka Abram ka daux riang
         susai ah nin, "Abram eue, paw lhat graung. Aux mawh pa tiebtie son maix heue. Bwanson
         hoik ting lhaong son maix heue."
         2 Viang mawh nan, Abram deeh ah nin, "Simiang Siyiex eue, Maix tak sang tawx ceu patix
         ka aux lie? aux hoik yaox ang kawn tix lai chix koe, sinngao nyiex ma aux khankix,
         tak yaox ti hu ka Eliza pui veng Damase ang mawh lie?"
         3 Abram baox ah nin, "Jhak heue, maix ang nyang tawx doeh ru son aux pie tix kaux kawx.
         Mawh kheu kawn pa keh daux nyiex ma aux tix kaux caw ti mawh pui pa plud sinngao aux
         heue."
         4 Jhak heue, gumlox Simiang Siyiex deeh hoek ka nawh ah nin, "Pui in tak ang pon ti
         mawh pa plud sinngao maix heue. Viang mawh nan, pui pa kaoh khaing daux tokaux maix,
         tak sang mawh pui pa plud sinngao maix heue."
         5 Nawh Cao kok Abram lih hu plak praix ah nin, "Maong ti jhak raoma, simin ti yaox
         ka simuing khankix heue." Nawh Cao baox ah nin ka nawh, "Doeh ru maix tak sang awm
         ankix heue."
         6 Abram koe krax yum rhawm ka Simiang Siyiex, Nawh Cao deuh krax yum rhawm nawh mawh
         pa rahsee heue.
         7 Nawh Cao deeh ah nin ka nawh, "Aux mawh Simiang Siyiex pa viex maix lih khaing veng
         Urax dee ot pui ceu Kaladie, sonsang tawx Aux haktiex in mawh sinngao son maix heue."
         8 Nawh ah nin, "Simiang Siyiex eue, aux tak sang tawng ka pon tix sinngao an yuh ka
         mawx?"
         9 Mawh kheu nan, Nawh Cao deeh ah nin ka nawh, "Viex kawn mawie shiang pa koe loe num
         tix mu, kawn pex shiang pa koe loe num tix mu, kawn yung mhaing pa koe loe num tix
         mu mai sikaux tix mu mai keukie pa awn ju tix mu, hoek ka Aux heue."
         10 Nawh tom viex ceu in khawmuik hoek ka Nawh Cao mai lug greung ra plak mai nawh deuh
         kix tang tiah khaing paox tix plak mawx plak an heue. Viang mawh nan, nawh ang lug
         nex sim khankix koe ra plak heue.
         11 Yam hoek klang preng khankix lih tum piang totiag pa yum ankix, Abram grheu kix hu
         dee singai heue.
         12 Yam hoik klip singaix, Abram hoik kied lhiak it mai krax lhat graung mai pa faik
         lih koe piang nawh heue.
         13 Khaix an Nawh Cao ah nin ka Abram, "Een maix tawng, ru maix khawmuik tak mawh nyo
         sinie ka daux haktiex pui tang ceu mai yuh kaing siliex mai kha rhawm, been pon yieh
         num ka pui haktiex an heue.
         14 Aux tak sang prawng ca ka pui pa hoik cau ka kix khawmuik. Khaix hoik an sax, kix
         tak yaox ti lih hu tau mai kraung khrai tix tom nie heue."
         15 "Phan mawh maix, maix tak yaox ti hu ka keeing maix khankix ka daux pa yiien yawg
         heue. Maix tak yaox krax sipaung mhawm yam hoik kuad ju maix heue."
         16 "Khaix hoik luan baux ju ru maix pon ju, kix tak sang deeh yaox ti hoek tin. Mawh
         kheu phimap pa yuh pui ceu Amawrix khankix ang nyang bax grum naog ka heue."
         17 Yam hoek bawg yam klip singaix mai yam faik praix jhak heue, taox ngu lih khaing
         glah ngu mai kawk ngu pa riang tix mu, lailing sinax khik nex pa hoik lug nawh ti
         deuh khankix heue.
         18 Ka daux singaix an, Simiang Siyiex yuh sijax mukheu tau mai Abram ah nin, "Son doeh
         ru maix, Aux hoik tawx haktiex in, jah ka mee rawm klawng meung Ejiptux tom hoek ka
         rawm klawng ting Uparat,
         19 mai ceu pui Kenix, ceu pui Kenizix, ceu pui Kadamawnix,
         20 ceu pui Hittix, ceu pui Pherazix, ceu pui Rephen,
         21 ceu pui Amawrix, ceu pui Khanan, ceu pui Giragazit mai ceu pui Yebutix khankix khawmuik,
         Aux hoik ap nawh ka ru maix heue."

1 Yam in moeng Abram Sarai ang nyang koe kawn tix kaux kawx son nawh mai nawh koe kawncau
         bun pui ceu Ejiptux tix kaux pa kok ceu kaux nawh mawh Hagarax,
         2 Mai Sarai ah nin ka Abram, "Jhak yam in, Simiang Siyiex ang nyang bax tawx aux koe
         kawn, maix hu ka kawncau bun aux mai aux tak pon kawn khaing nawh heue." Abram nghiet
         ka lox moeng tix Sarai heue.
         3 Khaix an moeng Abram Sarai teei bun siliex Hagarax bun Ejiptux mai nawh tawx ka Abram
         sonsang mawh moeng nawh heue. Yam an Abram hoik ot daux haktiex Khanan kao num heue.
         4 Mawh kheu nan, nawh hu ka Hagarax mai Hagarax koe kaux heue. Yam yaox nawh hoik koe
         kaux tix nawh ang lai koe krax nab yam ka sivoe ngai Sarai heue.
         5 Sarai tom ah nin ka Abram, "Krax pa lud aux kieh koe piang maix heue. Aux hoik tawx
         kawncau bun tix ka daux tawm taix maix mai nawh ang lai koe krax nab yam ka sivoe
         ngai aux, jao hoik koe kaux tix heue. Kieh Simiang Siyiex prawng ca ka sinax aux mai
         maix heue."
         6 Mawh kheu nan, Abram ah nin ka Sarai, "Bun siliex in koe daux tawm taix maix. Maix
         simie ti yuh ka mawx kawx, koe ka rhawm maix heue." Yam yuh Sarai krax kha rhawm ka
         nawh, Hagarax to tix hu khaing nawh heue.
         7 Kawncau Simiang Siyiex yaox ka Hagarax hawt rawm daux daux tiag tu, plak krax hu
         veng Shurax heue.
         8 Nawh ah nin, "Bun siliex Sarai, Hagarax eue, kaoh maix khaing dee mawx mai maix sang
         deeh hu plak mawx?" Mai nawh pawk lox ah nin, "Aux hoik to khaing cao tix Sarai heue."
         9 Kawncau Simiang Siyiex ah nin ka nawh, "Deeh ing ka cao maix mai ap tix ka daux tawm
         taix nawh heue."
         10 Kawncau Simiang Siyiex baox deeh ah nin ka nawh, "Aux tak kieh doeh ru ceucad maix
         lih koe haoh hun tom ang pui khankix pon uik simin ka heue."
         11 Kawncau Siyiex ah nin ka nawh, "Jhak heue, maix hoik koe kaux maix tak sang keh kawn
         simex tix kaux. Maix tak kok ceu kaux nawh mawh Ishamelax, kheu hoik mhong Simiang
         Siyiex ka krax kha rhawm maix heue."
         12 "Nawh tak mawh pui maung praix, nawh tak yuh krax simah ka pui ku kaux mai pui ku
         kaux tak deeh yuh simah ka nawh heue. Nawh tak yaox ti ot tau mai puxaik kawn keeing
         tix khankix heue."
         13 Khaix an nawh kok yo ka ceu kaux Simiang Siyiex pa hoik sikah ka nawh, Maix mawh
         Siyiex Cao pa yaox ka aux, mai nawh ah nin, "Aux hoik yaox Nawh Cao tin, ka kaw pa
         hoik kia ngien ka aux heue."
         14 Mawh kheu nan, nawh kok rawm daux an mawh Beralahieraw, rawm daux an, koe sinax veng
         Kadeshax mai veng Beret heue.
         15 Mawh kheu nan, Hagarax keh kawn simex tix kaux son Abram mai Abram kok ceu kaux nawh
         mawh Ishamelax, pa keh khaing Hagarax heue.
         16 Abram koe ju tixdaix liah num yam keh Hagarax ka Ishamelax pa mawh kawn Abram heue.

1 Yam hoik koe ju Abram tixdim dim num Simiang Siyiex lih bleeh ka Abram ah nin, "Aux
         mawh Siyiex pa ting sibrawm, hu plak sivoe ngai Aux, daux pa grum naog awx.
         2 Aux tak yuh sijax mukheu sinax Aux mai maix heue. Aux tak kieh maix deeh baox haoh
         hun tom nie hu sivoe ngai heue."
         3 Khaix an Abram gup pakngai tix mai Siyiex sikah tau mai nawh ah nin,
         4 "Jhak heue, lox sijax mukheu Aux koe tau mai maix. Maix tak mawh keeing ceu pui khawmuik
         heue.
         5 Ceu kaux maix tak ang lai kok mawh Abram khaix in, ceu kaux maix tak kok mawh Abraham,
         mawh kheu hoik yuh Aux maix mawh keeing tix kaux, ka can ceu pui khawmuik heue.
         6 Aux tak kieh maix pre haoh hun mai Aux tak yuh maix mawh ceu pui tom nie mai simiang
         khankix tak lih koe khaing maix heue.
         7 Aux tak kieh lox sijax mukheu tix, kaux daux maix, mai khawm doeh ru maix khankix,
         tix ju hoik tix ju khaix maix heue. Aux tak mawh Siyiex ka maix khawm doeh ru pa koe
         khaix maix heue.
         8 Lheu khaing an, Aux tak tawx haktiex in, pa mawh maix nyo sinie mai khawm doeh ru
         maix khaix maix sax heue. Baoh haktiex Khanan in khawmuik tak mawh cie maix leeing
         ju mai Aux tak mawh Siyiex ka kix heue."
         9 Siyiex ah nin ka Abraham, "Maix tak priex sijax mukheu Aux tau mai ru maix khawmuik
         khaix maix tix ju hoik tix ju heue.
         10 In mawh lox sijax mukheu Aux, pa caw maix tix priex, sinax Aux mai maix tom hoek
         ka ru maix khaix maix sax heue. Can pa mawh kawn simex ku kaux maix tak kieh kix pat
         hak khawmuik heue."
         11 "Maix tak pat ka hak kix mai in tak sang mawh mhai rug sijax mukheu sinax Aux mai
         maix heue."
         12 "Can kawn simex pa hoik naog daix ngaix, pa koe daux ru maix, can pui nyo sinie pa
         hoik liag maix ka mau khawmuik, pa ang mawh doeh ru maix khawmuik tak yaox ti pat
         hak ku kaux,
         13 Can pui pa keh daux nyiex ma maix, pui pa viex maix hoek, pa hoik liag maix ka mau
         khankix kawx, kieh kix pat hak khawmuik heue. Gumlox sijax mukheu Aux, tak ot daux
         nex nham maix mai mawh gumlox sijax mukheu leeing ju heue.
         14 Kawn simex pa pat hak mai pui pa ang pat hak tix khankix, tak sang kieh nawh tang
         tiah khaing pui ceu nawh, mawh kheu lheu nawh gumlox sijax mukheu Aux heue."
         15 Khaix an Siyiex ah nin ka Abraham, "Son moeng maix Sarai maix tak ang lai yaox ti
         kok ceu kaux nawh mawh Sarai, viang mawh nan, tak deeh kok ceu kaux nawh mawh Sara
         heue."
         16 Aux tak sang nawb bwan piang nawh mai nawh tak tawx maix pon kawn simex tix kaux
         khaing nawh heue. Khaix an Aux tak nawb bwan ka nawh mai nawh tak mawh miex tix kaux
         ka can ceu pui khawmuik mai simiang kawn pui khankix, tak kaoh khaing nawh heue."
         17 Khaix an Abraham gup ngai baoh tix mai nyiah daux rhawm tix ah nin, "Kawn tix kaux
         sang pon keh khaing pui pa hoik koe ju tix yieh num lie? Sara tak chix koe kawn tix
         kaux yam koe ju nawh tixdim num yuh ka mawx?"
         18 Abraham tom ah nin ka Siyiex, "Kieh Ishamelax im ju sivoe ngai Maix Cao heue."
         19 Siyiex ah nin, "Ang mawh nan, moeng maix Sara tak sang keh kawn simex tix kaux mai
         kok ceu kaux nawh mawh Icak heue. Aux tak sang priex lox sijax mukheu tix ka nawh,
         pa mawh lox sijax mukheu leeing ju tau mai doeh ru nawh mai khaix nawh heue."
         20 Phan mawh son Ishamelax, Aux hoik mhong lox kok yo maix. Jhak heue, Aux hoik nawb
         bwan ka nawh mai kieh nawh lih ti pre haoh hun mai kieh nawh baox hun tom nie heue.
         Nawh tak mawh keeing simiang kao ra kaux mai Aux tak yuh nawh mawh ceu pa ting lhaong
         heue.
         21 "Viang mawh kawx nan, Aux tak sang priex lox sijax mukheu tix mai Icak, pa mawh kawn
         maix khaing Sara daux num pa sang hoek in sax heue."
         22 Hoik hoik sikah Nawh Cao mai nawh, Siyiex deeh yaog tix haok khaing Abraham tan heue.
         23 Mawh kheu nan, Abraham teei kawn simex tix Ishamelax, can pui pa keh daux nyiex nawh
         mai can pui pa hoik liag nawh, ka mau pa mawh simex ka daux nyiex Abraham khawmuik
         mai kix pat hak daux singaix an tix ngaix ngie, awm gumlox pa hoik tawm Simiang Siyiex
         ka nawh heue.
         24 Abraham koe ju tixdim dim num yam pat nawh hak tix heue.
         25 Ishamelax koe ju kao loe num yam pat nawh hak tix heue.
         26 Ka daux tix ngaix Abraham mai kawn nawh Ishamelax pat hak tix tau heue.
         27 Can kawn simex pa koe daux nyiex ma nawh, khawm nyo sinie pa hoik liag nawh ka mau
         khankix kawx, hoik pat hak tix tau mai nawh heue.

1 Khaix an Simiang Siyiex lih bleeh ka nawh hawt daux tiag khaox piakvan, nawh ngawm
         ka diang siviex nyiex gox man, bawg yam hax koek ka daux singaix an heue.
         2 Mawh kheu nan nawh yaog ngai tix mai yaox pui loe kaux pa cung hawt nawh tan heue.
         Yam yaox nawh kix, nawh to hu khaing diang siviex nyiex gox man mai hu rieb ka kix
         mai krub kix piang tiex tan heue.
         3 Nawh ah nin, "Simiang Siyiex aux eue, phan aux mawh pa pon bwanson ka sivoe ngai
         Maix Cao paw nyang luan khaing siliex Maix Cao liak"
         4 Kieh aux viex rawm ceeix mai khoek caong pex mai laux lee pex greem khaox ha.
         5 "Aux tak sang viex blah hoek mai ih sonsang deeh koe riang rao pex khawm rhawm khawm
         rhi heue. Khaix an pex sang deeh ing khaing siliex tix chix heue." kix ah nin, "yuh
         awm pa ah maix heue."
         6 Mawh kheu nan, Abraham niied tix laig daux nyiex gox man ka Sara ah nin, "Niied maix
         teei gaox nghox ca loe klong mai klu klao tau mhawm mhawm mai yuh blah ka heue."
         7 Abraham to hu ka cub tobrie eei tix mai teei kawn mawie iak tix mu mai tawx ka kawncau
         tix sonsang niied kix ti khre priex preem son kix heue.
         8 Nawh teei bee mai rawm teeih tau mai nex kawn mawie pa hoik khre nawh hoek ka sivoe
         kix heue. Nawh cung greem khaox dex kix yam ih kix heue.
         9 Khaix an kix ah nin ka nawh, "Moeng maix Sara ot dee mawx?" mai nawh deeh ah nin,
         "Ot daux nyiex gox man heue."
         10 Nawh Cao ah nin, "Aux tak deeh hoek ka maix tete, yam hoek singaix keh nawh heue.
         Jhak heue, moeng maix Sara tak sang koe kawn simex tix kaux heue." Sara ngiiet lox
         kix ka diang siviex nyiex gox man, plak khaix kix heue.
         11 Yam in Abraham mai Sara hoik kuad sipie mai Sara hoik dieh mee been bun daux yam
         an heue.
         12 Mawh kheu nan Sara briex nyiah ka daux rhawm ti ah nin, "Khaix hoik riex ju aux,
         aux tak sang pon krax pa nyawm rhawm yuh ka mawx? Abraham kawx hoik kuad heue."
         13 Simiang Siyiex ah nin ka Abraham, "Sara nyiah jao patix?" mai nawh ah nin, "Aux rug
         sang pon kawn tix, tix kaux tete yam hoik kuad aux lie?"
         14 Pa ang Simiang Siyiex pon yuh ceu pa nu khankix koe tix ceuceu lie? yam hoik hoek
         bawg yam keh nawh, Aux tak deeh hoek ka maix tete heue. Sara tak koe kawn simex tix
         kaux heue.
         15 Viang mawh nan, Sara thiang nawh jao hoik lhat tix ah nin, "Aux ang nyiah heue."
         Nawh Cao ah nin, "Ang mawh, maix hoik nyiah tete heue."
         16 Khaix an pui khankix, yaog ti kaoh khaing tan mai jhak ka plak Sawdom heue, Abraham
         lih hu tau mai kix mai nawh hu tawx kix tom hoek daux krax heue.
         17 Simiang Siyiex ah nin, "Aux tak sang mox kaing pa yuh tix ka Abraham yuh ka mawx?"
         18 "Abraham tak mawh pui pa ting sibrawm tete daux ru nawh mai kawn pui piang haktiex
         in khawmuik, tak pon bwanson ka daux nawh heue."
         19 "Mawh kheu hoik tawng Aux nawh mai nawh tak sidiex gau ka kawn praix tix mai can
         pui pa koe daux nyiex ma nawh, khaix in sax heue, kix tak hawt grawng lawng khaix
         Simiang Siyiex mai yuh pa rahsee mai pa khaw caw heue. Awm gumlox Nawh Cao Nawh tak
         sang viex ceu inkix hoek ka Abraham heue."
         20 Simiang Siyiex ah nin, "Mawh kheu lox kok lox yo Sawdom Gawmawrax mai phimap krax
         lud kix hoik kied ting lhaong heue.
         21 Aux tak lih hu mai jhak ka pa hoik yuh kix khawmuik, mawh kheu lox kok yo kix hoik
         hoek ka Aux, mawh ang mawh sonsang tawng Aux ka heue."
         22 Khaix an pui an kiex gah ti khaing tan mai hu plak Sawdom! Viang mawh nan, Abraham
         ca kawn cung sivoe Simiang Siyiex tan heue.
         23 Abraham tom hoek dex Nawh Cao ah nin, "Maix tak yuh pui pa rahsee laux tau mai pui
         caox caig khankix lie?
         24 Phan pui pa rahsee koe daux veng an, tixphwan kaux khex sang yuh Maix dee an laux,
         Maix ang lhawk ka pui pa rahsee khankix tixphwan kaux pa ot tan lie?
         25 "Kieh krax pa pah pui pa rahsee tau mai pui caox caig lih hu singai khaing Maix Cao,
         kieh pui pa rahsee kham geu tau mai pui pa caox khankix, hu singai khaing Maix Cao
         liak, krax prawng ca Simiang Siyiex ka haktiex mawh krax pa rahsee ang mawh lie?"
         26 Simiang Siyiex ah nin, "Phan Aux yaox pui rahsee daux veng Sawdom tixphwan kaux Aux
         tak deeh lhawk ka dee an jao kix heue."
         27 Abraham deeh pawk lox ah nin, "Mawh tete yam in, viang aux mawh phawng tiex mai nyaox
         kawx, aux tak sang viex lox khyox khaw in hoek ka Maix Simiang Siyiex heue."
         28 Phan pui rahsee an tixphwan kaux, dieh khaing phwan kaux, Maix tak yuh veng an laux
         kheu ang kix naog tixphwan kaux lie?" Nawh Cao ah nin, "Phan Aux yaox koe kix tixpon
         phwan kaux, Aux tak ang yuh kix laux leeing heue."
         29 Khaix in nawh baox deeh ah nin ka Nawh Cao, "Phan kix koe tixpon kaux Maix sang yuh
         ka mawx?" Nawh Cao ah nin, "Aux tak ang yuh laux, jao tixpon kaux an heue."
         30 Nawh ah nin, "Paw kieh Simiang Siyiex song rhawm liak" aux tak sang ah nin, "Phan
         ex kawn yaox pui mhawm tixngoe kaux tan, Maix sang yuh ka mawx?" Nawh Cao deeh ah
         nin, "Aux tak ang yuh laux, phan Aux kawn yaox tixngoe kaux tan heue."
         31 Khaix an nawh ah nin, "Mawh tete heue. Aux hoik viex ceu inkix piang tokaux cao tix
         mai krai ka Maix Simiang Siyiex heue. Phan ex kawn yaox kix tixnga kaux tan Maix tak
         sang yuh ka mawx?" Nawh Cao ah nin, "Aux tak ang yuh kix laux leeing jao pui an khankix
         tixnga kaux heue."
         32 Nawh ah nin, "Paw nyang kieh Simiang Siyiex song rhawm ka ha, kieh aux ghoik tix
         krai tix bawg khaing, phan ex kawn yaox kix kao kaux tan, Maix tak sang yuh ka mawx?"
         Nawh Cao ah nin, "Aux tak ang yuh kix laux leeing jao pui an khankix kao kaux heue."
         33 Khaix hoik sikah Nawh Cao tau mai Abraham, dom mawx dom an Nawh Cao hu dee hu tix
         mai Abraham ing ka dee ot tix heue.
         
            

         
      
   
      
         19
1 Yam in kawncau Siyiex ra kaux hoek ka veng Sawdom plakbo mai Lotax ngawm ka diang
         siviex nyiex nawh daux veng Sawdom tan heue, yam yaox Lotax ka kiex, nawh kaoh hu
         mai rieb kiex heue. Nawh tawx krax nab yam mai gup pakngai ti piang tiex.
         2 Nawh ah nin, "Yam in Simiang aux eue, laig daux nyiex aux pa mawh siliex maix mai
         ot tin leeing sawm ha. Khoek caong pax mai deeh kaoh caocao plak ponngawb mai deeh
         hu krax hu pax heue." kiex ah nin, "Yiex ang laig, viang mawh nan, yiex tak ot ka
         praix daux krax leeing sawm heue."
         3 Viang mawh nan, nawh deeh nyaw kiex sigren sigre, kiex deeh veeh tix plak nawh mai
         laig daux nyiex nawh, khaix an, nawh yuh krax khan kheu ka kiex mai yuh blah pa ang
         viex susaix, son kiex mai kiex ih ka heue.
         4 Sivoe ang kix nyang it, kawn simex pa ting pa iak daux veng Sawdom mai can pui pa
         kaoh khaing ku plak hoek ti rob ka nyiex,
         5 kix kok yo ka Lotax ah nin, "Pui pa laig daux nyiex maix bo in ot dee mawx? teei
         kix lih plak praix ka yix, nyawk ka sang yuh yix mai kix heue."
         6 Lotax lih khaing diang siviex, hu ka pui ankix, nyeep siviex plak khaix tix,
         7 mai nawh ah nin, "Puxaik khankix eue, paw doh yuh pa caox caig inkix liak,
         8 jhak heue, aux koe kawn bun ra kaux pa ang sax dex dawd mai simex, kieh aux viex
         kiex lih ka pex mai yuh pa koe rhawm pex ti yuh, paw doh yuh tix ceu kawx ka pui in
         kiex liak, mawh kheu kiex mawh pui pa hoek peung greem veei nyiex aux heue."
         9 Kix ah nin, "Deeh plak khaix maix!" Kix baox ah nin, "Sang yuh maix ti mawh pui prawng
         ca ka pui pa hoek ti peung daux nyiex maix lie, yam in, yix tak sang nie yuh pa ang
         mhawm ka maix lheu khaing pui an kiex." Khaix an kix tom nyheen ti tik Lotax mai kix
         greed hoek ka dex, sonsang yuh siviex laux heue.
         10 Viang mawh nan, kawncau Siyiex khan kiex nyeu taix tix mai bluh Lotax laig daux nyiex
         tau mai tix mai kiex nyeep siviex heue.
         11 Kiex yuh can pui pa ot hawt diang siviex dug ngai khawm pui ting pui iak khawmuik,
         sonsang taug mao kix ka sawg ti siviex heue.
         12 Khaix an kawncau Siyiex ah nin ka Lotax, "Kawn koe pui pa dex mai maix tix kaux kaux
         tin lie? Kheue maix, kawn simex maix, kawn bun maix, can cie maix pa koe daux veng
         khawmuik teei lih khaing tin,
         13 Yiex tak yuh dee inkix laux leeing heue. Mawh kheu lox riag yo pui inkix, hoik nie
         ting lhaong plak sivoe ngai Simiang Siyiex mai Simiang Siyiex hoik ploi yiex yuh kix
         laux leeing heue."
         14 Mawh kheu nan, Lotax lih hu mai tawx gumlox ka kheue tix, pa mawh mex kawn bun nawh
         khankix ah nin, "Kaoh, lih hu khaing dee in, mawh kheu Simiang Siyiex tak sang yuh
         veng in laux phao heue." Viang mawh nan, kheue Nawh khankix keud nawh mawh lox naknon
         tix heue.
         15 Yam hoik jah praix tix riang plak ponngawb, kawncau Siyiex khankiex niied ti kieh
         Lotax yuh phai ah nin, "Kaoh heue, teei moeng maix, khawm kawn bun maix ra kaux pa
         ot tin heue. Phan ang mawh nan maix tak yaox ti kham geu krax laux leeing tau mai
         pui phimap veng in heue."
         16 Yam yaox kiex rheeng nawh, kawncau Siyiex khankiex bluh nawh mai moeng nawh mai taix
         kawn bun nawh ra kaux, mawh kheu Siyiex kied caux rhawm ka kix, kiex viex kix lih
         khaing tan mai deuh kix ot ka praix veng heue.
         17 Mawh kheu nan, khaix hoik viex kix hoek ka praix ah nin, "To tom klawd ju maix, paw
         doh gi plak khaix mai paw ot daux lung tix dah kawx to tom klawd tix piang gawng khankix
         heue. Phan ang mawh nan maix tak yaox krax laux leeing heue."
         18 Khaix an Lotax deeh ah nin ka kiex, "Simiang eue, paw ah yuh nan liak"
         19 "Jhak heue, siliex maix hoik pon bwanson sivoe pax, mawh kheu hoik taoh pax ju aux,
         bwanson krax caux rhawm pax piang aux, hoik kied ting lhaong, viang mawh nan, aux
         ang pon to ti klawd piang gawng khankix, aux lhat ka ceu pa caox khankix krup ka ti
         mai yum ka heue.
         20 Yam in jhak heue, veng in hoik dex sonsang pon to aux ka heue. Veng an mawh veng
         pa iak tix mu mai kieh aux to tix klawd tan, veng an ang mawh pa iak tix mu lie?,
         rhawm aux tak im ju ka heue."
         21 Nawh ah nin ka nawh, "Jhak heue, aux hoik khaw rhawm grawng pa ah maix inkix heue.
         Mawh kheu jao lox pa hoik ah pax Aux tak ang lai yuh veng iak an laux heue."
         22 "Niied maix to phai tan, phan maix ang nyang hoek veng tan, Aux ang nyang pon yuh
         tix ceu kawx" Mawh kheu nan, ceu kaux veng an tom kok mawh veng Zawrax ka heue.
         23 Singaix hoik lih piang haktiex, yam hoik laig Lotax daux veng Zawrax heue.
         24 Khaix an Simiang Siyiex kieh ngu mai mhat lih khaing daux meung raoma mai lhiex piang
         veng Sawdom mai Gawmawrax heue.
         25 Mawh kheu nan, Nawh Cao yuh veng ankix laux leeing khawm daux lung mai can pui pa
         ot daux veng khankix, tau mai can ceu pa kuah piang tiex khawmuik heue.
         26 Viang mawh nan, moeng Lotax deeh gi ti jhak plak khaix mai nawh lih ti mawh rong
         kih heue.
         27 Abraham lih hu caocao plak ponngawb, ka dee hoik cung nawh ka sivoe ngai Simiang
         Siyiex tan heue.
         28 Khaix an nawh jhak ka plak Sawdom mai Gawmawrax mai hawt daux lung khankix mai nawh
         hoik yaox ka heue. Jhak heue, taox ngu khankix piang tiex yaog ti haok dee lhaong
         awm taox ngu pa kaoh khaing glah ngu heue.
         29 Yam hoik yuh Siyiex veng pa koe daux lung khankix laux, Siyiex deeh doh keud ka Abraham
         mai Nawh Cao kieh Lotax luan khaing daux sigreung veng ot nawh, yam yuh Nawh Cao veng
         khankix laux leeing heue.
         30 Khaix an Lotax lih hu khaing veng Zawrax mai ot piang gawng tau mai kawn bun nawh
         ra kaux tan heue. Mawh kheu hoik lhat ot nawh daux veng Zawrax heue. Nawh khawm kawn
         bun nawh ra kaux ot ka daux rang tix mu heue.
         31 Kawn bun ting nawh ah nin ka pux tix, yam in, "Keeing ex hoik kuad mai simex ang
         lai koe piang haktiex tix kaux kawx, sonsang hoek kix ka ax, awm been pa koe piang
         haktiex heue.
         32 Hoek, ax tawx keeing nyaux rawm plix siiet mai it tau mai nawh, sonsang pon ax ka
         plix doeh ru keeing tix heue."
         33 Mawh kheu nan, kiex tawx keeing tix nyaux rawm plix siiet daux bo an heue. Kawn bun
         ting nawh, laig it tau mai keeing tix, nawh ang tawng ka yam laig it nawh mai yam
         deeh kaoh nawh heue.
         34 Ka daux singaix khaix, kawn bun ting nawh ah nin ka pux tix, "Aux hoik it tau mai
         keeing tix daux bo luan an tete heue. Kieh ax deeh tawx nawh nyaux rawm plix siiet
         daux bo in, khaix an maix tom deeh laig it mai nawh sonsang pon ax plix doeh ru keeing
         tix heue."
         35 Khaix an kiex tom yuh rawm plix siiet mai baox tawx keeing tix nyaux daux bo an mai
         kawn bun iak nawh yaog ti kaoh hu mai laig it tau mai keeing tix, nawh ang tawng ka
         yam laig it nawh mai yam deeh kaoh nawh heue.
         36 Mawh kheu nan, kawn Lotax khawm ra kaux koe kaux mai keeing tix heue.
         37 Kawn bun ting nawh keh kawn simex tix kaux mai kok ceu kaux nawh mawh Mawbax mai
         nawh mawh keeing ceu pui Mawbax tom in singaix heue.
         38 Kawn bun iak nawh keh kawn simex tix kaux mai kok ceu kaux nawh mawh Benamix, nawh
         mawh keeing ceu pui Amon tom in singaix heue.

1 Abraham lih hu ka plak seh mai ot sinax veng Kadeshax mai Shurax mai peung ka veng
         Gerax tan heue.
         2 Abraham ah nin ka moeng tix Sara, "Nawh mawh nan aux heue." Mawh kheu nan, simiang
         Gerax pa mawh Abimaliet ploi pui tix hu teei ka Sara heue.
         3 Viang mawh nan, Siyiex hoek ka Abimaliet daux camaox ponsawm ah nin ka nawh, "Maix
         mawh pui pa yum tix kaux tete heue. Grawh grawng nawh, bun pa hoik teei maix an, mawh
         moeng pui tix kaux heue."
         4 Simiang Abimaliet ang nyang pon ti hoek dex nawh, mai nawh ah nin, "Simiang Siyiex
         eue, Maix tak sang pah ka ceu pui pa rahsee lie?
         5 Nawh hoik ah, mawh nawh nan tix ka aux, pie cao nawh kawx krai, Nawh mawh puxke aux
         heue. Ka daux krax pa rahsee mai taix pa singax singeh aux in, aux hoik lud yuh ceu
         in heue."
         6 Siyiex ah ka nawh daux camaox, "Mawh heue, Aux tawng hoik yuh maix ceu in ka daux
         krax pa rahsee rhawm maix, mawh kheu nan, sonsang ang maix koe krax lud ka Aux, Aux
         hoik tiebtie maix, son ang maix pon ti teei ka nawh heue."
         7 "Mawh kheu nan, deeh tawx moeng nawh ka nawh, kheu mawh nawh cao jhai tix kaux mai
         nawh tak rawg bwan son maix mai kieh maix im ju ka heue. Viang mawh nan phan maix
         ang deeh tawx nawh maix tak yaox ti yum tete, khawm can ceu pui pa dex pa dawt mai
         maix khawmuik heue."
         8 Simiang Abimaliet yaog ti kaoh tom cao plak ponngawb mai kok ka kawncau mau soi nawh
         khawmuik mai krai kix mhong grawng inkix, mai pui khawmuik, kied lhat graung ka heue.
         9 Simiang Abimaliet kok Abraham ah nin ka nawh, "Kheu maix yuh ceu inkix piang yix?
         mawh koe krax lud aux ka maix yuh ka mawx? maix tom sang viex phimap pa ting lhaong
         koe piang aux mai meung haktiex aux lie? maix hoik yuh kaing ceu pa ang maix keung
         ti yuh heue."
         10 Khaix an simiang Abimaliet ah nin ka Abraham, "Mawh kheu yaox maix ceu pa yuh ka
         mawx maix tom yuh nin lie?"
         11 Abraham ah nin, "Kheu yaox aux pui haktiex inkix ang koe krax lhat graung ka Siyiex
         mai kix tak pah aux yum son grawng moeng aux, aux tom yuh nin heue."
         12 "Viang mawh nan, nawh mawh pux nan aux tete heue. Nawh mawh kawn bun keeing aux mai
         ang mawh kawn bun miex aux, mai nawh deeh mawh moeng aux heue."
         13 Yam hoik hoek bawg yam kieh Siyiex aux vung viang khaing nyiex ma keeing tix mai
         aux ah nin ka nawh, "In hoik mawh krax pa caux rhawm, pa caw maix ti yuh son aux kudah
         dee, yam hu dee mawx ang ah, krai, Nawh mawh puxke aux, Aux hoik tawm tix priex ka
         moeng ti yuh nan heue."
         14 Khaix an simiang Abimaliet teei yung mai mawie, tau mai kawncau simex, bun mai tawx
         ka Abraham, nawh deeh tawx moeng nawh Sara ka nawh heue.
         15 Abimaliet ah nin, "Jhak heue, haktiex aux hoik koe sivoe ngai maix, sang moh maix
         tix ot dee mawx, kieh mawh awm rhawm cao maix heue."
         16 Khaix an nawh tom ah nin ka Sara, "Jhak heue, aux hoik tawx lonmau ka puxke maix
         tix rheng sonsang liag tix tawx man tawb pakngai mai khawm son paox grawm maix khankix
         heue." Nawh tom hoik yaox krax sidiex gau grawng kuceu heue.
         17 Mawh kheu nan, Abraham rawg bwan ka Siyiex mai Siyiex pai jhawm saux simiang Abimaliet
         mai moeng nawh, khawm bun pa cau nawh khawmuik heue. Khaix an kix deeh keh kawn,
         18 mawh kheu Simiang Siyiex hoik nyeep vaig pa chix nghe, daux nyiex Abimaliet jao grawng
         moeng Abraham Sara yam an heue.

1 Simiang Siyiex hoek tix kia ngien ka Sara awm gumlox pa hoik ah Nawh mai Nawh Cao
         yuh son Sara awm sijax mukheu pa hoik tawx Nawh heue.
         2 Sara koe kaux mai keh kawn simex tix kaux son Abraham yam hoik kuad nawh, daux singaix
         hoik ah Nawh Cao ti deuh ka nawh heue.
         3 Abraham kok ceu kaux kawn simex tix, pa keh son nawh khaing Sara mawh Icak heue.
         4 Khaix an Abraham pat hak kawn simex tix Icak, yam laig nawh daix ngaix, awm gumlox
         pa tawm Simiang Siyiex ka nawh heue.
         5 Abraham hoik koe ju tix yieh num yam keh kawn simex nawh Icak son nawh heue.
         6 Sara ah nin, "Siyiex hoik tawx ceu pa nyiah ka aux, mai can pui pa mhong ku kaux
         tak yaox ti nyiah tau mai aux heue."
         7 Sara ah nin, "Mawh pui mawx pa ah ka Abraham, Sara tak yaox ti tawx kawn tix peuex,
         viang mawh nan, aux hoik keh kawn simex son nawh tix kaux, yam hoik kuad nawh heue."
         8 Kawn nyawm Icak an haok hwan ting lhaong mai hoik prah teeh miex tix, yam hoik prah
         Icak ka teeh miex tix, Abraham yuh pawie ting tix mu ka daux singaix an heue.
         9 Daux tix ngaix Sara yaox ka kawn Hagarax, pui ceu Ejiptux, pa keh son Abraham klieh
         tau mai kawn simex nawh Icak heue.
         10 Nawh ah nin ka Abraham, "Grheu bun siliex in mai kawn simex nawh, kawn simex nawh
         tak ang chix pon sinngao tau mai kawn simex aux Icak heue."
         11 Grawng in, kied mawh pa sung sang rhawm ka son Abraham jao mawh kawn simex nawh heue.
         12 Viang mawh nan, Siyiex ah nin ka Abraham, "Maix paw doh laux rhawm kheu jao kawn
         simex in mai jao siliex bun in, nghiet ka lox pa krai Sara ka maix, grawh grawng nawh
         doeh ru maix tak koe ka daux Icak heue.
         13 Kheu mawh nawh doeh ru maix, Aux tak yuh kawn simex siliex bun maix an, lih ti mawh
         ceu pui tix cub heue."
         14 Mawh kheu nan, Abraham kaoh caocao ponngawb teei blah mai singiien hak rawm mai feuk
         piang klip Hagarax heue. Nawh ap kawn nyawm an ka nawh mai ploi kiex hu dee singai,
         khaix an nawh lih hu mai vung viang baoh daux tiag Berashabax heue.
         15 Yam hoik uik rawm khaing daux singiien hak, nawh deuh kawn nyawm greem yeem heue.
         16 Khaix an nawh hu ngawm dee singai tix dah, dee pon puing te hoek ti taix ah nin ka
         tokaux tix, "Paw kieh aux yaox ka yum kawn in liak." Mawh kheu nan nawh ngawm plak
         sivoe nawh mai riag yo khawm yiiem tix heue.
         17 Siyiex mhong ka lox kawn nyawm an, khaix an kawncau Siyiex kok ka Hagarax khaing
         daux raoma ah nin ka nawh, "Hagarax eue, koe krax pa laux rhawm maix yuh ka mawx?
         paw vi khi rhawm grawh grawng nawh, Siyiex hoik mhong lox kawn nyawm an ka dee ot
         nawh heue.
         18 Kaoh, yaog ka kawn nyawm mai teem nawh ka taix maix, Aux tak yuh nawh mawh ceu pui
         pa ting tix cub heue."
         19 Siyiex paoh ngai nawh mai nawh yaox ka rawm daux tix mu, khaix an nawh hu mai kin
         rawm naog daux singiien hak an mai nawh tawx kawn nyawm nyaux heue.
         20 Mawh kheu nan, Siyiex ot tau mai kawn nyawm mai nawh hwan sipie, mai nawh ot daux
         tiag tu Paran, Nawh lih ti mawh pui puing ak tix kaux heue.
         21 Miex nawh viex moeng son nawh khaing meung Ejiptux heue.
         22 Khaix hoik luan bawg yam an, simiang Abimaliet mai cao kaing kru naing nawh Phikawlax
         sikah tau mai Abraham ah nin, "Siyiex ot tau mai maix, ka daux can ceu pa yuh maix
         khawmuik heue.
         23 Mawh kheu nan, yam in tawx krax tiextu maix ka aux plak sivoe ngai Siyiex son ang
         maix lai yuh krax pa lud ka aux mai ka kawn praix aux mai krax magmi aux khankix,
         awm hoik yuh aux krax pa caux rhawm ka maix, maix tak caw ti yuh son aux mai son haktiex
         pa hoik yaox maix tix peung ka heue."
         24 Abraham ah nin, "Aux tak tiextu ka heue."
         25 Yam yaox Abraham tud rhim siliex Abimaliet ka rawm daux tix mu, Abraham ne raw ka
         simiang Abimaliet heue.
         26 Simiang Abimaliet ah nin, "Aux ang nyang tawng ka pui pa yuh ceu in maix kawx ang
         sax krai ka aux, aux ang nyang bax mhong tom in singaix heue."
         27 Mawh kheu nan Abraham teei yung mai mawie khankix, tawx ka simiang Abimaliet mai
         kiex khawm ra yuh sijax mu kheu tau heue.
         28 Abraham gwieh ti deuh kawn yung shiang pa awn aliah mu khaing cub yung nawh tan heue.
         29 Khaix an simiang Abimaliet chawk Abraham, "Dee bleeh grawng gwieh maix kawn yung
         shiang pa awn aliah mu khaing cub yung nawh khankix koe yuh ka mawx?"
         30 Nawh ah nin, "Rieb maix teei kawn yung shiang pa awn in aliah mu khaing daux tawm
         taix aux, ceu inkix tak mawh sakse hoik kaong aux rawm daux in heue."
         31 Mawh kheu nan nawh kok dee an mawh Berashebax, grawh grawng nawh, kiex ra kaux hoik
         tiextu ka paox tix heue.
         32 Kix yuh sijax mukheu ka Berashebax, khaix an simiang Abimaliet mai cao kaing kru
         naing nawh Phikawlax yaog ti ing ka haktiex Philitix heue.
         33 Abraham sum khaox plix phak tix num daux Berashebax mai yaogyaw ka Simiang Siyiex,
         pa mawh Siyiex leeing ju heue.
         34 Abraham peung pan ka daux haktiex Philitix tom rheung heue.

1 Khaix hoik luan ceu inkix, Siyiex cheuk cheu ti yaox Abraham ah nin ka nawh, "Abraham
         eue, " mai nawh pawk lox, "Aux ot tin heue."
         2 Nawh Cao ah nin, "Teei kawn simex maix Icak, pa kied moh maix, pa koe tix kaux khaing
         mai hu ka haktiex Mawrix, yuh krax tan pa gleeing ka ngu son Aux piang gawng pa sang
         jhi Aux maix yaox heue."
         3 Mawh kheu nan Abraham kaoh caocao plak ponngawb mai sau an la khankix mai kok kawncau
         nawh ra kaux tau mai kawn simex nawh Icak, mai nawh lug khix son pa sang gleeing nawh
         mai kaoh hu ka dee hoik ah Siyiex ka nawh heue.
         4 Khaix hoek loe ngaix Abraham yaog ngai tix mai yaox ka dee an, dee singai heue.
         5 Abraham ah nin ka kawncau nawh khankix, "Ot tin tau mai la awx, kawn nyawm mai aux
         tak sang hu toi plak an mai krub ka Siyiex mai tak deeh hoek ka pax heue."
         6 Mawh kheu nan, Abraham teei khix pa sang gleeing ti tan mai kieh kawn simex tix Icak
         klawm hu, nawh teei ngu mai vaid tix kre mai kiex lih hu tau heue.
         7 Icak ah nin ka keeing tix Abraham, "Keeing eue, " mai nawh deeh pawk lox Icak, "Kawn
         simex eue, aux ot tin heue." Nawh tom deeh ah nin, "Jhak heue, ngu mai khix hoik koe,
         viang mawh nan, kawn yung pa sang gleeing ex tix tan, koe dee mawx?"
         8 Abraham deeh ah nin, "Kawn eue, Siyiex tak tawx kawn yung an, son pa sang gleeing
         ex ti tan son Nawh Cao heue." Kiex ra kaux lih hu tau heue.
         9 Yam hoek kiex ka dee ah Siyiex ka nawh tan, Abraham sum khu dee tan tix mu tan mai
         deuh khix piang heue, nawh phyawk kawn tix Icak mai deuh nawh piang khix ka khu dee
         tan heue.
         10 Khaix an Abraham nyeu taix tix mai teei vaid sonsang pah ka kawn tix heue.
         11 Yam an, kawncau Simiang Siyiex kok nawh khaing daux raoma ah nin, "Abraham, Abraham"
         mai nawh deeh pawk lox, "Aux ot tin heue."
         12 Nawh cao ah nin, "Maix paw teeh ka kawn maix mai paw yuh tix ceu kawx ka nawh, grawh
         grawng nawh, yam in Aux hoik tawng lhat maix ka Siyiex mai Aux hoik yaox ang maix
         thiang pa mhaing Aux kawn simex maix tix kaux son Aux heue."
         13 Abraham yaog ngai tix mai jhak, nawh yaox ka kawn yung mhaing tix mu plak khaix nawh,
         pa vung viien rung tix ka yeem heue. Mawh kheu nan, Abraham hu teei kawn yung iak
         an mai gleeing piang khu, tang kawn tix heue.
         14 Abraham kok ceu kaux dee an mawh, "Simiang Siyiex tak sang tawx, " tom in singaix
         pui ah mawh "gawng pa hoik cox khre Simiang Siyiex" ka heue.
         15 Kawncau Simiang Siyiex deeh kok ka Abraham ra bawg tix bawg.
         16 Nawh ah nin, "Aux hoik tiextu ka Tokaux Cao tix, mawh kheu maix hoik yuh ceu inkix
         mai ang thiang ka kawn tix kaux maix an ka Aux heue."
         17 "Aux nawb bwan ka maix mai Aux tak kieh doeh ru maix nie baox haoh hun awm simuing
         daux raoma mai awm mhaik pa koe praok rawm sigrit sigra heue. Doeh ru maix khankix
         kawx, Aux tak kieh kix kwang ka diang siviex pui koeng maix khawmuik heue.
         18 Can ceu pui khawmuik piang haktiex in, tak pon bwanson kheu hoik cu nghiet maix ka
         gumlox Aux heue."
         19 Mawh kheu nan, Abraham deeh ing ka kawncau nawh khankiex. Kix yaog tix hu tau ka
         Berashebax mai Abraham ot tan heue.
         20 Khaix hoik luan ceu inkix khawmuik, Abraham mhong grawng krai pui ah nin, "Moeng
         pux nawh Nakhaw pa kaux Milakha hoik keh kawn simex khankix ka son nawh heue."
         21 Kawn Ai mawh Uzax kawn Nyi mawh Buzax, kawn Sam mawh Kemoelax pa mawh keeing Aram,
         22 Kawn Sai mawh Khetiet, kawn Ngox mawh Hazaw, kawn Log mawh Piladaha, kawn Ciet mawh
         Yidalax mai kawn Piet mawh Betoelax khankix,
         23 Betoelax mawh keeing Rebekha heue. Inkix mawh kawn simex daix kaux pa keh khaing
         Milakha son Nakhaw pux Abraham khawmuik heue.
         24 Moeng iak Nakhaw, pa mawh Ruma kawx, deeh baox keh Tebax, Gahan, Tahashax mai Makha
         khankix heue.

1 Sara im ju tix yieh tixnga aliah num, in mawh baux num im ju Sara heue.
         2 Sara yum daux veng Kirathabax pa mawh veng Hebron, ka meung Khanan, Abraham hoek
         ti yiiem doe son Sara heue.
         3 Abraham cung sivoe lawng moeng tix ah nin ka ceu pui Hetax khankix,
         4 "Aux mawh pui tang meung mai mawh nyo sinie tix kaux sinax pex. Tawx aux sipaung
         moeng tix ka simeeig tix dah sinax pex, sonsang glip nawh khaing sivoe ngai aux heue."
         5 Ceu pui Hetax khankix deeh pawk lox Abraham ah nin,
         6 "Cao simiang aux eue, nghiet ka lox yix liak, maix hoik mawh pui pa ting min Siyiex
         sinax yix, laug maix teei simeeig cie yix mai sipaung moeng maix ka, yix ang doh koe
         krax thiang tix kaux kawx, sonsang sipaung maix pui yum ka heue."
         7 Khaix an Abraham yaog ti kaoh mai tawx krax nab yam ka can pui pa ot daux meung an,
         pa mawh ceu pui Hetax khankix heue.
         8 Nawh ah nin ka kix, "Phan pex koe rhawm ti kieh aux sipaung pui yum in glip sivoe
         ngai aux, nghiet heue, kieh pex hu khyox khaw ka Epharon kawn simex Zawrax son aux
         liak,
         9 sonsang tawx Epharon daux rang Makhapelax pa mawh cie nawh pa koe daog kaung nawh
         heue. Ngawh miex ding kawx, kieh nawh coh ka aux, sonsang mawh simeeig cie aux sinax
         pex heue."
         10 Epharon pa mawh ceu pui Hittix, ngawm tau mai ceu pui Hetax, pawk lox Abraham sivoe
         ngai ceu pui Hetax pa laig ka daux siviex an khawmuik ah nin,
         11 "Ang mawh nan, cao simiang aux eue, nghiet ka lox aux, aux tak tawx daux rang pa
         koe daux kaung an ka maix, mai aux tawx ka maix sivoe ngai pui ceu aux khankix sonsang
         pon sipaung maix moeng tix heue."
         12 Khaix an Abraham tawx krax nab yam ka ceu pui haktiex an khankix heue.
         13 Nawh ah nin ka Epharon, sonsang mhong pui haktiex an ka, "Phan maix sang tawx an,
         nghiet ka lox aux, aux tak sang tawx mau son kaung an mai teei hu, aux tak sipaung
         moeng tix tan heue."
         14 Epharon deeh pawk lox Abraham ah nin,
         15 "Cao simiang aux eue, nghiet ka lox aux liak, haktiex an, ngawh caw lonmau pon yieh
         Shekhe heue. Sinax maix mai aux, ang koe grawng tix ceu kawx, mawh kheu nan, sipaung
         moeng maix ka heue."
         16 Abraham khaw rhawm ka lox Epharon mai nawh ciang tix tawx lonmau ka Epharon, awm
         hoik tat Epharon jum, pon yieh Shekhe plah, awm pa shiao pui yuh lai geu ka sivoe
         ngai pui Hetax khankix heue.
         17 Mawh kheu nan, kaung Epharon pa koe ka Makhapelax, veng Morean, khawm daux rang mai
         khaox ox pa koe daux kaung khawmuik, hoik mawh cie nawh heue.
         18 Nawh hoik ap haktiex an ka Abraham sivoe ngai ceu pui Hetax mai can pui pa laig ka
         daux siviex veng khankix heue.
         19 Khaix hoik ceu inkix, Abraham sipaung moeng tix Sara ka daux rang Makhapelax, sivoe
         veng Mamre, pa mawh veng Hebron, daux haktiex Khanan tan heue.
         20 Mawh kheu nan, kaung an mai daux rang an, sonsang mawh haktiex simeeig son cie Abraham,
         ceu pui Hetax khankix hoik ap ka nawh heue.

1 Abraham hoik kuad mai riex ju hu sipie, Simiang Siyiex nawb bwan piang Abraham kuceu
         heue.
         2 Mawh kheu nan Abraham kok ka kawncau pa riex ju daux nyiex, pa kwang ka can pa koe
         nawh khawmuik ah nin, "Deuh taix maix greem ba aux,
         3 aux tak kieh maix tiextu ka sivoe ngai Siyiex, pa mawh Cao raoma mai haktiex maix
         ang pon teei kawn bun ceu pui Khanan ka dee ot ex tin, sonsang mawh moeng kawn simex
         aux heue."
         4 Maix hu ka haktiex aux, dee ot ru aux mai teei moeng tix kaux, son kawn simex aux
         Icak heue."
         5 Kawncau nawh deeh ah nin ka nawh, "Phan bun ang koe rhawm tix hawt khaix aux hoek
         daux meung in, mawh sang kieh maix aux deeh viex kawn simex tix hu khaing dee kaoh
         tix lie?"
         6 Abraham deeh ah nin ka nawh, "Yuh satix tix, paw doh viex kawn simex aux hu tan heue."
         7 Simiang Siyiex khaing meung raoma, pa hoik teei aux lih khaing nyiex ma keeing aux
         mai khaing haktiex dee ot ru aux mai pa tawx lox sijax mukheu ka aux ah nin, "Son
         doeh ru maix, Aux hoik tawx haktiex in ka son doeh ru maix, Nawh tak ploi kawncau
         Siyiex hu sivoe maix, maix tak yaox ti viex moeng tix kaux, son kawn simex aux khaing
         tan heue."
         8 "Phan bun ang koe rhawm tix hawt khaix maix, maix hoik pon luan khaing lox pa tiextu
         aux, paw viex ngie kawn simex aux hu ka dee an heue."
         9 Mawh kheu nan, kawncau nawh deuh taix tix greem ba Abraham mai tiextu ka grawng ceu
         inkix heue.
         10 Mawh kheu koe kraung kuceu daux tawm taix kawncau Abraham, nawh teei kala-uk kao
         mu mai lih hu mai nawh kaoh hu ka meung Mesopotimia mai hoek ka veng Nakhaw heue.
         11 Nawh kieh kala-uk khankix grux ngawng tix plak praix veng dex rawm daux tan, plakbo
         pa mawh bawg yam hoek kin bun khankix rawm heue.
         12 Nawh rawg bwan ah nin, "Siyiex Cao aux Abraham eue, kieh krax pa keud aux grum naog
         daux in singaix, mai jhi krax pa caux rhawm Maix ka cao simiang aux Abraham liak.
         13 Jhak heue, aux cung dex rawm daux mai cub kawn bunkrih pui veng an khankix hoek ti
         kin rawm heue.
         14 Kieh kawn bun pa ah aux nin ka, tah singiien maix mai tawx aux nyaux ka, phan nawh
         ah nin, nyaux heue. Mai aux tak baox tawx kala-uk maix khankix nyaux ka, bun an tak
         mawh pa hoik tawx Maix Cao ka kawncau tix Icak. Ka ceu inkix, aux tak tawng Maix Cao
         jhi krax caux rhawm tix ka cao simiang aux Abraham heue."
         15 Yam ang nawh nyang tien hoik rawg bwan, jhak heue, Rebekkax kawn bun Betoelax klawm
         singiien rawm piang klip tix mai hoek kin rawm, Betoelax mawh kawn simex Melakha moeng
         Nakhaw, pux Abraham heue.
         16 Kawn bun an, kied sidaing mhawm grang mai nawh mawh kawn bunkrih pa ang sax pied
         sax pha simex tix bawg kawx, nawh lih hu ka rawm daux mai kin rawm daux singiien tix
         naog mai deeh viex hoek heue.
         17 Kawncau an nied ti to hu ka kawn bun an ah nin, "Tawx aux nyaux rawm khaing singiien
         rawm maix ceeix heue."
         18 Nawh ah nin, "Simiang eue, nyaux heue." Khaix an nawh nied ti tah singiien rawm khaing
         klip tix mai tawx nawh nyaux heue.
         19 Khaix hoik tawx nawh kawncau an nyaux rawm nawh ah nin, "Aux tak kin tix tawx rawm
         ka kala-uk maix khankix, tom hoik sak nyaux kix heue."
         20 Khaix an nawh nied ti hu sau rawm ka daux dawng mai deeh to ti kin rawm, sonsang
         yaox kala-uk khankix ti nyaux khawmuik heue.
         21 Kaw an, daox deng ka pa yuh kawn bun an mai yawg tix, nawh keud ti yaox, mawh ang
         mawh, pa yuh Simiang Siyiex grawng krax hoek nawh heue.
         22 Khaix hoik nyaux kala-uk khankix rawm, nawh teei krim khri yhaok tix mu, pa koe tix
         plak Shekhe mai ble khri ra mu, pa koe kao Shekhe mai tawx ka nawh,
         23 ah nin, "Mawh maix kawn bun mawx, krai aux mhong liak, koe lawg dee sang peeng yix
         daux nyiex keeing maix lie?"
         24 Nawh deeh ah nin ka nawh, "Aux mawh kawn bun Betoelax kawn simex Milakha, pa keh
         khaing Nakhaw heue."
         25 Nawh baox ah nin ka nawh, "Nyiex yix hoik koe brex nghox mai pa ih tom kub mai lawg
         sang peeng pex kawx koe heue."
         26 Khaix an kawncau an gup kaing tix mai yaogyaw ka Siyiex heue.
         27 Nawh ah nin, "Kieh bwanson koe ka Siyiex Abraham, Nawh Cao ang sax mox krax pa caux
         rhawm tix mai krax pa rahsee tix ka simiang aux heue. Siyiex hoik thung aux hu ka
         nyiex pux simiang aux heue."
         28 Kawn bun an, to tix ing krai grawng inkix ka miex tix daux nyiex heue.
         29 Yam an puxke Rebekkax, pa mawh Laban to hu ka kaw simex an ka rawm daux heue.
         30 Yam yaox nawh krim khri mau mai ble khri khankix ka taix nan nawh mai yam hoik mhong
         nawh lox Rebekkax ah nin, "Simex an sikah ka aux heue." Laban tom hu ka kaw an, pa
         cung tau mai kala-uk hawt dex rawm daux heue.
         31 Nawh ah nin, "Hoek heue, Maix mawh pui pa hoik pon bwanson khaing Simiang Siyiex,
         maix lai cung plak praix yuh ka mawx? aux hoik khre rien lawg son maix, khawm dee
         sang ot kala-uk khankix heue."
         32 Khaix an kaw simex an laig daux nyiex, Laban tah an kala-uk mai tawx kala-uk sawm
         brex mai pa ih tang ceu, nawh teei ti tawx rawm sonsang khoek kix caong tix heue.
         33 Khaix an kix khan priex preem sivoe nawh, sonsang ih kix, viang mawh nan, nawh ah
         nin, "Aux ang nyang sawm, sivoe ang tix nyang hoik krai grawng kaing pa hoek ti heue."
         Nawh ah nin, "Krai grawng hoek maix heue."
         34 Nawh tom ah nin, "Aux mawh kawncau Abraham heue."
         35 "Simiang Siyiex hoik kied nawb bwan piang cao simiang aux tom nie mai nawh hoik mawh
         pui pa ting min, Siyiex hoik tawx yung mai tobrie, mau khri ka nawh, khawm kawncau
         simex kawncau bun khankix mai kala-uk mai la khankix haoh hun ka nawh heue."
         36 "Sara moeng cao simiang aux, keh kawn simex tix kaux son simiang aux, yam riex ju
         nawh, mai nawh hoik tawx can ceu pa koe tix khawmuik ka nawh heue.
         37 Cao simiang aux kieh aux tiextu ah nin, maix paw teei kawn bun pui haktiex Khanan
         mawh moeng son kawn simex aux, pa hoik ot aux,
         38 maix hu ka nyiex ma keeing aux, ka ru aux mai teei tix viex moeng tix kaux, son kawn
         simex aux heue.
         39 Aux ah nin ka cao simiang tix, aux lhat bun ang cu ti hawt khaix tix heue."
         40 Viang mawh nan, nawh ah nin ka aux, "Simiang Siyiex pa hoik hawt aux grawng lawng
         khaix Nawh, Nawh Cao tak ploi kawncau Siyiex ot mai maix, tom hoik pon yuh maix kaing
         yuh tix, maix tak yaox ti viex moeng tix kaux, son kawn simex aux, khaing daux doeh
         ru aux mai khaing daux nyiex ma keeing aux heue.
         41 Maix tak luad luan khaing krax pa tiextu, yam hoek maix ka doeh ru aux, phan kix
         ang tawx kawn bun an ka maix, maix tak luan khaing lox pa tiextu aux heue.
         42 Aux tom hoek ka rawm daux ah nin, Simiang Siyiex Cao Abraham eue, maix cox daux krax
         pa hu aux grum mhawm liak,
         43 jhak heue, aux cung hawt rawm daux tan mai aux yaox hoek bunkrih tix kin rawm mai
         aux ah nin ka nawh, tawx aux nyaux rawm khaing singiien rawm maix ceeix heue.
         44 Phan nawh deeh ah nin ka aux, nyaux heue. Mai aux tak kin rawm mai tawx kala-uk maix
         khankix nyaux ka kieh nawh mawh kawn bun pa hoik ciak Siyiex tix tawx son kawn simex
         cao simiang aux heue.
         45 Sivoe ang aux nyang tien hoik sikah grawng in, Rebekkax hoek khawm singiien rawm,
         piang klip tix mai lih hu plak rawm daux sonsang kin rawm heue. Aux tom ah nin ka
         nawh, tawx aux nyaux rawm heue.
         46 Nawh tah singiien rawm tix phaiphai, khaing klip tix ah nin, nyaux ka heue. Aux tak
         baox kin rawm mai tawx kala-uk maix khankix nyaux ka Mawh kheu nan, aux tom nyaux
         rawm mai nawh baox kin rawm mai tawx kala-uk aux khankix nyaux heue.
         47 Khaix an aux chawk ka nawh, mawh maix kawn bun mawx lie? mai nawh ah nin, aux mawh
         kawn bun Betoelax kawn simex Nakhaw, Nakhaw mawh pa keh khaing Milakha, mawh kheu
         nan, aux sau krim khri meeh ka nawh mai ble khankix ka taix nawh heue.
         48 Aux gup ngai tix mai krub ka Simiang Siyiex mai tawx krax yaogyaw ka Simiang Siyiex
         Abraham, pa hoik jhi aux yaox daux krax pa rahsee, sonsang teei aux kawn puxaik Abraham
         son kawn simex nawh heue.
         49 Yam in, phan maix koe krax pa caux rhawm mai pa sang yuh bwanson ka cao simiang aux,
         pon yuh ang pon yuh krai yam in, aux tak sang hu plak dawm phan ang mawh nan, plak
         gwiex heue."
         50 Khaix an Laban mai Betoelax pawk lox ah nin, "Kaing in mawh pa kaoh khaing Simiang
         Siyiex, yix ang chix krai ka maix mhawm ang mhawm heue.
         51 Jhak heue, Rebekkax hoik koe sivoe ngai maix, teei nawh hu mai kieh nawh mawh moeng
         kawn simex cao simiang maix, awm lox pa hoik ah Simiang Siyiex heue."
         52 Yam hoik mhong kawncau Abraham lox krai kix, nawh tom grux ngawng tix piang tiex
         mai krub ka Simiang Siyiex heue.
         53 Kawncau an, teei kraung mau kraung khri khawm kraung ceep khankix mai tawx ka Rebekkax,
         mai nawh tawx totaix pa ngawh pa mhawm ka prie nawh mai miex nawh heue.
         54 Kawncau an mai pao nawh, kix ih tau, nyaux tau mai peeng tan daux sawm an heue. Yam
         kaoh kix ponngawb caocao mai nawh ah nin, "Kieh aux deeh ing ka cao simiang tix liak."
         55 Prie nawh mai miex nawh ah nin, "Kieh kawn bun in ot mai yix kao ngaix ha, khaix
         an nawh pon ti hu heue."
         56 Nawh ah nin ka kix, "Paw nyang tiebtie ka aux liak, awm hoik yuh Siyiex krax hu aux
         grum mhawm, kieh aux deeh ing ka cao simiang tix heue."
         57 Kix baox ah nin, "Yix sang kok chawk ti yaox ka rhawm nawh heue."
         58 Kix kok Rebekkax ah nin ka nawh, "Sang hu maix mai pui in lie?" Mai nawh deeh ah
         nin, "Aux sang hu heue."
         59 Mawh kheu nan kix ploi Rebekkax tau mai cao pa priex nawh hu tau mai kawncau Abraham
         mai pui nawh heue.
         60 Kix nawb bwan ka Rebekkax ah nin ka nawh, "Kieh nan ex mawh miex ka pui kaing rheng
         mai kaing mheen, mai kieh ru maix pon kwang ka siviex veng pui pa koeng ka kix heue."
         61 Khaix an Rebekkax mai kawn bun pa priex nawh khankix, yaog ti kaoh mai brug kala-uk
         mai hawt khaix kawncau an, yam an kawncau Abraham viex Rebekkax hu khaing kix heue.
         62 Yam an Icak kaoh khaing Beralahieraw mai hu ot ka baoh Negep, caong ma seh heue.
         63 Icak lih hu plak praix daux kaung plak bo mai maong ti jhak, nawh yaox ka cub kala-uk
         pa hoek khankix heue.
         64 Rebekkax maong ti jhak mai yaox ka Icak, nawh lih khaing kala-uk brug tix heue.
         65 Nawh ah nin ka kawncau an, "Mawh pui mawx pa lailing daux kaung sonsang rieb ka ex
         lie?" Cao cau an deeh ah nin, "Nawh mawh simiang aux heue." Mawh kheu nan, nawh tom
         teei man tawb tix pheen mai tawb ngai tix ka heue.
         66 Cao cau an, krai grawng kuceu pa hoik yuh ti ka Icak heue.
         67 Khaix an Icak rieb nawh laig daux nyiex gox man miex tix Sara mai teei Rebekkax mawh
         moeng tix, kheu hoik mawh pa moh nawh ka heue. Mawh kheu nan, Icak deeh koe krax nyawm
         rhawm khaix yum miex tix heue.

1 Abraham baox teei ti koe moeng tix kaux mai ceu kaux nawh mawh Keturax heue.
         2 Keturax baox keh Zimaran, Yokshan, Madan, Midiam Ishabet mai Shua heue.
         3 Yokshan koe kawn simex Shebax mai Bedan. Kawn simex Bedan mawh Ashurim, Letushim
         mai Lumin khankix heue.
         4 Kawn simex Midiam mawh Ephax, Epharax, Hanok, Abidax mai Eladax, pui inkix khawmuik
         mawh kawn praix Keturax heue.
         5 Abraham tawx can pa koe tix khawmuik ka Icak heue.
         6 Viang mawh nan, Abraham tawx totaix ka kawn simex, pa pon nawh khaing moeng iak tix,
         yam kawn im ju nawh, nawh ploi kix hu ot haktiex plak lih singaix dee singai khaing
         Icak heue.
         7 In mawh baux singaix num im ju Abraham, nawh im ju tom hoek tix yieh atixgliah phwan
         num heue.
         8 Abraham hoik kied kuad mai riex ju, nawh yum mhawm mhawm mai hu tau ka dah dee hu
         ru tix khankix heue.
         9 Kawn nawh Icak mai Ishamelax sipaung nawh ka daux rang, Makhapelax ka veng Mamre,
         daux kaung Epharon kawn Zawrax ceu pui Hittix heue.
         10 Kix sipaung Abraham hawt moeng nawh Sara tan, dee pa hoik liag Abraham khaing ceu
         pui Hittix heue.
         11 Khaix hoik yum Abraham, Siyiex deeh nawb bwan ka kawn nawh Icak. Icak ot dex ka Beralahieraw
         tan heue.
         12 Inkix mawh grawh grawng doeh ru Ishamelax kawn Abraham, pa pon nawh khaing Hagarax
         pui ceu Ejiptux. Hagarax mawh kawncau Sara mai keh kawn son Abraham heue.
         13 Inkix mawh ceu kaux kawn simex Ishamelax tau mai ru kix, kawn simex ting Ishamelax
         mawh, Nabayok, khaix an Kedax, Adabelax, Mibatan,
         14 Mishamax, Duma, Mashax,
         15 Hadax, Temax, Yeturax, Naphishax mai Kedamax khankix heue.
         16 Pui inkix mawh kawn Ishamelax, khawm ceu kaux kix mai meung dee ot kix mai lih mawh
         simiang kao ra kaux daux ru pui tix heue.
         17 Yam hoik koe ju Ishamelax tix yieh tixngoe aliah num nawh yum mai hu tau ka dah dee
         hu ru tix khankix heue.
         18 Cub ceu kawn praix nawh khankix ot sivoe ngai puxaik kawn keeing nawh ka veng Havilax
         tom hoek meung Asurix, pa koe plak lih singaix meung Ejiptux daux krax hu ka meung
         Asiriyax heue.
         19 In mawh grawng doeh ru Icak, kawn simex Abraham, Abraham pon kawn simex tix Icak
         heue.
         20 Yam teei nawh moeng tix Rebekkax, Icak hoik naog ju tixpon num, Rebekkax mawh kawn
         bun Batoelax doeh ru Shurix, pa ot ka Padan-aram mai mawh pux Laban pa ot meung Shurix
         heue.
         21 Yam in Icak rawg bwan ka Simiang Siyiex, mawh kheu moeng nawh mawh bun neh, Simiang
         Siyiex nghiet lox rawg bwan nawh mai moeng nawh Rebekkax koe kaux heue.
         22 Kawn ngie pa koe daux vaig nawh, lulax thung theen paox tix mai nawh ah nin, "Grawng
         pa lih ti mawh ka aux mawh yuh ka mawx?" Mawh kheu nan nawh lih hu sonsang chawk cheng
         tix ka Siyiex heue.
         23 Siyiex ah nin ka nawh, "Ceu pui ra cub koe daux vaig maix, ceu pui ra kaux tak sang
         gwieh khaing tokaux maix, ceu pui tix cub tak sang ting riang rao khaing an tix cub
         mai kawn pa ting tak yaox ti yuh kawncau pa iak an heue."
         24 Yam hoik naog bawg yam, nawh keh kawn brawm heue.
         25 Kawn pa keh sivoe raoh nex nham, mawh kheu nie hauk awm kraung ceep piang nawh, kix
         tom kok ceu kaux nawh mawh Esaw heue.
         26 Khaix an pux nawh deeh keh mai giex ka loek caong Esaw, mawh kheu nan, kix kok ceu
         kaux nawh mawh Yakop, yam keh kawn an kiex, Icak hoik koe tixgliah num heue.
         27 Mawh kheu nan, kawn nyawm an kiex haok hwan ting sipie, Esaw lih mawh pui leue tiag
         mai pui pa yuh ti ih kaing ma, viang mawh nan, Yakop mawh pui pa awn rhawm tix kaux,
         pa ot daux nyiex gox man heue.
         28 Icak moh ka Esaw, kheu yaox nawh ti ih nex totiag pa tawx nawh, viang mawh nan, Rebekkax
         moh ka Yakop heue.
         29 Tix singaix, Yakop yuh priex mai ngaik rawm ceem, Esaw kaoh khaing daux tiag khawm
         taug mao tix heue.
         30 Esaw ah nin ka Yakop, "Mawh kheu sidaing taug mao aux, tawx aux ih rawm ceem raoh
         pa ngaik maix liak." Mawh kheu nan, ceu kaux nawh lih ti mawh Edom heue.
         31 Yakop ah nin, "Maix coh ara kawn Ai maix tawx ka aux in singaix heue."
         32 Esaw ah nin, "Aux dex sang yum mai aux tak sang pon rao ceu patix ka ara kawn Ai
         aux an lie?"
         33 Khaix an Yakop deeh ah nin, "Tiextu maix ka aux daux in singaix." Mawh kheu nan mai
         nawh coh tix tawx ara pa caw kawn Ai tix pon ka Yakop heue.
         34 Khaix an Yakop tawx Esaw ih blah mai rawm ceem raoh, khaix hoik ih nyaux nawh mai
         nawh lih hu. Esaw ang nab yam ka ara kawn Ai tix heue.

1 Khaix hoik koe krax sibhawm praix baux ju Abraham tix bawg, khaix an krax sibhawm
         praix baox koe daux meung an, Icak hu veng Gerax ka Abimaliet pa mawh Simiang Philitix
         heue.
         2 Yam an Simiang Siyiex deeh lih bleeh ka nawh ah nin, "Paw lih hu plak meung Ejiptux,
         ot ka haktiex pa sang krai Aux ka maix heue.
         3 Ot ka daux haktiex in, Aux tak ot tau mai maix mai nawb bwan ka maix, Aux tak tawx
         haktiex in ka maix mai ka doeh ru maix, Aux tak sang kieh gumlox sijax mukheu pa hoik
         tiextu Aux ka keeing maix Abraham grum naog heue.
         4 Aux tak kieh doeh ru maix haoh hun awm simuing ka daux raoma. Aux tak sang tawx doeh
         ru maix cie haktiex in khawmuik, kheu jao doeh ru maix, can ceu pui piang haktiex
         in, tak sang pon bwanson ka heue.
         5 Mawh kheu Abraham hoik cu nghiet ka lox Aux mai priex lox tawm jhawm krai Aux, lox
         lai beenli Aux mai lox tat jhawm prawng Aux heue.
         6 Mawh kheu nan, Icak ot ka daux veng Gerax heue.
         7 Pui pa ot baoh haktiex an chawk ka grawng moeng nawh, nawh ah nin, "Nawh mawh nan
         aux heue." Mawh kheu lhat nawh mai ang pon krai mawh moeng tix, kheu mhawm grang Rebekkax,
         nawh lhat pui baoh an pah tix heue.
         8 Khaix hoik rheung ot kix tan, simiang Abimaliet meung Philitix, jhak plak praix khaing
         daux siviex iak mai nawh yaox Icak klieh tau mai moeng tix Rebekkax heue.
         9 Simiang Abimaliet kok ka Icak ah nin, "Bun an hoik sidawng mawh moeng maix, yuh ka
         mawh maix lai ah mawh nan tix?" Icak deeh ah nin ka nawh, "Phan aux ang ah yuh nin
         aux lhat tix yum kheu jao nawh heue."
         10 Simiang Abimaliet deeh ah nin, "Maix lai yuh ceu in ka yix yuh ka mawx? Phan pui
         tix kaux kaux, ot tau mai moeng maix, maix tak sang plee krax lud piang yix lie?
         11 Mawh kheu nan, simiang Abimaliet tawx lox hu ka pui ceu tix khawmuik ah nin, "Pui
         mawx ang ah phan tieh ka pui in mai moeng nawh tak yaox ti yum heue."
         12 Icak ruat simie ka haktiex an mai nawh yaox ti vawg plix nghox daux num an tix yieh
         son, Simiang Siyiex nawb bwan ka nawh heue.
         13 Nawh jah tix haok hwan ting lhaong mai nied ti magmi ka kraung khrai kuceu heue.
         14 Nawh koe yung, tobrie mai kawncau mau soi tom nie, mawh kheu nan ceu pui Philitix
         khankix boh rhawm ka nawh heue.
         15 Pui Philitix deeh ceu rawm daux khankix pa hoik kaong kawncau keeing nawh daux singaix
         ju Abraham mai deeh ceu deeh kheem tiex naog ka heue.
         16 Simiang Abimaliet ah nin ka Icak, "Lih hu dee singai khaing yix liak, mawh kheu hoik
         nie ting sibrawm maix khaing yix heue."
         17 Mawh kheu nan Icak lih hu khaing tan mai nawh sum nyiex gox man ka daux lung baoh
         veng Gerax mai ot tan heue.
         18 Yam an Icak baox kaong rawm daux pa hoik kaong siliex keeing nawh Abraham, pa hoik
         ceu pui Philitix khaix yum keeing nawh mai nawh deeh kok ceu kaux rawm daux an khankix
         awm pa hoik kok keeing nawh heue.
         19 Viang mawh nan, yam kaong kawncau Icak khankix rawm daux daux lung mai kix yaox ka
         dee lih rawm keut tan heue.
         20 Cao liang tobrie veng Gerax mai cao liang tobrie Icak khankix, simah ka paox tix
         ah nin, "Rawm daux inkix mawh cie yix." Mawh kheu simah kix mai cub nawh tan, nawh
         tom kok ceu kaux rawm daux an mawh Etiet heue.
         21 Khaix an kix baox kaong rawm daux pa khraox, kix baox simah ka grawng rawm daux an,
         mawh kheu nan nawh kok ceu kaux mawh Sitanax heue.
         22 Nawh deeh gah ti khaing tan mai baox kaong rawm daux tang dah, kix ang lai yaox ti
         simah ka grawng an, mawh kheu nan nawh tom kok ceu kaux mawh Yehobok, ah nin, "Yam
         in Simiang Siyiex hoik tawx dee ot son ex mai ex tak haok hwan ka daux haktiex in
         heue."
         23 Khaix an nawh lih hu khaing tan mai hu ot ka Berashebax heue.
         24 Simiang Siyiex lih bleeh ka nawh daux bo an ah nin, "Aux mawh Siyiex keeing maix
         Abraham, paw koe krax lhat graung, grawh grawng nawh, Aux ot tau mai maix mai nawb
         bwan ka maix mai kieh ru maix pre haoh hun, kheu jao kawncau Aux Abraham heue."
         25 Mawh kheu nan, nawh sum khu dee tan tix mu ka dee an mai kok ka ceu kaux Simiang
         Siyiex mai nawh sum nyiex gox man tan, kawncau Icak khankix deeh kaong rawm daux heue.
         26 Khaix an simiang Abimaliet kaoh khaing veng Gerax mai nawh viex paox grawm tix Ahuziet
         mai cao kaing naing tix Phikolax hoek ka Icak heue.
         27 Icak ah nin ka kix, "Mawh kheu patix maix deeh hoek ka aux, maix hoik koeng ka aux
         mai grheu aux hu dee singai khaing tix ang mawh lie?"
         28 Kix deeh ah nin, "Yix hoik tawng ot Simiang Siyiex tau mai maix, mawh kheu nan kieh
         ex yuh krax pa kaux sijax sinax paox tix mai kieh ex yuh sijax mukheu tau mai maix
         heue."
         29 "Sonsang ang maix lai tuktiak ka yix, awm ang yix teeh ka maix mai ang yuh tidtix
         ka maix mai ploi maix hu ka daux pa nhim. Mawh kheu mawh maix pa pon bwanson khaing
         Siyiex heue."
         30 Mawh kheu nan, Icak yuh krax khan kheu kix ka priex mai kix ih tau, nyaux tau tan
         heue.
         31 Kix kaoh plak ponngawb caocao mai ah lox pa kaux sijax ka paox tix, Icak deeh ploi
         kix ing mai kix ing khaing nawh ka daux krax pa nhim heue.
         32 Ka daux singaix an, kawncau Icak hoek mai krai nawh mhong grawng hoik kaong kix rawm
         daux ah nin ka nawh, "Ex hoik yaox rawm heue."
         33 Nawh kok ceu kaux rawm daux an mawh Shibax, mawh kheu nan, ceu kaux veng an tom mawh
         Berashebax tom in singaix heue.
         34 Yam koe ju Esaw tixpon num nawh teei ti moeng Berix, pa kaux Yudi, pui ceu Hittix
         mai kawn bun Elon pa mawh Bashemiet ceu pui Hittix heue.
         35 Kiex hoik kieh Icak mai Rebekkax laux rhawm ka heue.

1 Khaix an Icak hoik riex ju mai ngai nawh hoik vuvi ang lai chix yaox ka, nawh kok
         ka kawn Ai tix Esaw ah nin ka nawh, "Kawn simex eue, " nawh pawk lox ah nin, "Aux
         ot tin heue."
         2 Nawh ah nin, "Jhak heue, aux hoik kuad mai aux ang lai tawng singaix pa sang yum
         tix heue."
         3 "Yam in, teei kraung naing maix, pa mawh ak mai te, lih hu daux tiag mai yuh tom
         pon sawg ti viex nex totiag son aux heue."
         4 "Khre taux nex pa jiet nyawm, pa moh aux ti ih mai viex hoek ka aux, aux tak ih mai
         aux tak nawb bwan piang maix sivoe sang yum aux heue."
         5 Rebekkax jawm tix nghiet ka lox krai Icak ka kawn simex nawh Esaw. Yam lih hu Esaw
         ka daux tiag sonsang viex nex totiag hoek,
         6 Rebekkax krai ah nin ka kawn simex tix Yakop, "Aux hoik mhong lox krai keeing maix
         ka puxke maix Esaw yuh nin,
         7 �Viex nex totiag mai khre priex nyawm son aux, aux tak ih mai nawb bwan piang maix,
         plak sivoe ngai Simiang Siyiex sivoe yum tix heue.�
         8 Mawh kheu nan yam in, kawn simex aux eue, nghiet ka lox aux awm pa nhie aux maix
         yuh heue.
         9 Yam in hu ka daux phung pex mai viex kawn peh ra mu hoek ka aux, aux tak khre priex
         nyawm son keeing maix, awm pa moh nawh ti ih,
         10 mai viex keeing maix ih an, sonsang nawb nawh bwan piang maix sivoe sang yum tix
         heue."
         11 Yakop deeh ah nin ka miex tix Rebekkax, "Jhak heue, puxke aux Esaw mawh pa koe hauk
         mai aux mawh pui plang nex ang mawh lie?
         12 Keeing aux tee rien ti pu pi aux mai nawh tak keud aux awm pui pie lhen, aux lhat
         ti pon krax pa jhax lawg mai ang pon bwanson heue."
         13 Miex nawh deeh ah nin ka nawh, "Kieh krax pa jhax lawg ka maix an hoek piang aux,
         kawn simex aux eue, nghiet ka lox krai aux khaing, hu teei pa ah aux heue."
         14 Nawh lih hu mai teei ti tawx ceu an ka miex tix, mai miex nawh khre priex pa nyawm
         pa moh keeing kix ka heue.
         15 Khaix an Rebekkax teei kraung ceep pa mhawm kawn Ai tix Esaw pa koe daux nyiex mai
         nawh kieh kawn simex iak tix Yakop ceep ka,
         16 nawh lhop hak pex piang taix nawh mai dee plang ngawg nawh,
         17 mai nawh tawx priex pa nyawm mai blah pa hoik cox khre tix, ka daux taix kawn simex
         nawh Yakop heue.
         18 Mawh kheu nan, Yakop hu ka keeing tix ah nin, "Keeing eue, " mai nawh pawk ah nin,
         "Aux ot tin, kawn simex eue, mawh maix pa mawx?"
         19 Yakop ah nin ka keeing tix, "Aux mawh kawn Ai maix Esaw heue. Aux hoik khre, awm
         pa hoik krai maix, kaoh ih nex totiag pa viex aux mai maix nawb bwan piang aux heue."
         20 Viang mawh nan, Icak ah nin ka kawn simex tix, "Kawn eue, maix phex phai yaox inkix
         yuh ka mawx?" Nawh pawk ah nin, "Mawh kheu Simiang Siyiex maix, pa hoik viex hoek
         ka aux heue."
         21 Khaix an Icak ah nin ka Yakop, "Hoek dex tin, aux sang pu pi ti yaox mawh ang mawh
         kawn Ai aux Esaw heue."
         22 Mawh kheu nan, Yakop hu dex keeing tix Icak mai nawh sibeet ti yaox nawh ah nin,
         "Lox maix tom mawh lox Yakop mai taix maix tom mawh taix Esaw heue."
         23 Nawh ang lai tawng ka nawh, kheu taix nawh jiet awm hauk taix puxke nawh Esaw, mawh
         kheu nan, nawh nawb bwan piang nawh heue.
         24 Khaix an nawh deeh ah nin, "Rug mawh maix kawn Ai aux Esaw lie?" Nawh pawk ah nin,
         "Mawh aux heue."
         25 Nawh deeh ah nin, "Viex nex an hoek ka aux, aux tak ih nex totiag cie kawn simex
         aux, mai aux tak nawb bwan ka maix heue." Mawh kheu nan nawh viex nex hoek ka nawh
         mai nawh ih ka an mai ka rawm plix siiet kawx nyaux ka heue.
         26 Khaix an keeing nawh Icak ah nin ka nawh, "Kawn eue, hoek dex aux yam in mai ngheet
         ka aux heue."
         27 Yakop hoek dex mai ngheet ka nawh, nawh mhong jhawm sioe kraung ceep nawh mai nawb
         bwan ah nin, "Jhawm sioe kraung ceep kawn simex aux awm sioe pa kaoh khaing daux kaung
         pa hoik nawb Siyiex bwan ka heue.
         28 Kieh Siyiex tawx rawm ciex raoma mai bee haktiex mai nghox koi mai rawm plix siiet
         tom nie ka maix heue.
         29 Kieh pui khankix yuh kaing son maix mai kieh ceu pui khawmuik grux ngawng ka maix
         heue. Kieh maix mawh cao kaing piang puxaik kawn keeing tix mai kieh kawn simex miex
         maix khankix, grux ngawng ka maix heue. Can pui pa jhax lawg ka maix, kieh nawh yaox
         krax pa jhax lawg mai can pui pa nawb bwan ka maix, kieh pon bwanson heue."
         30 Khaix hoik nawb Icak bwan ka Yakop dom mawx dom an mai yam tak khraox lih hu Yakop
         khaing keeing tix Icak, puxke nawh Esaw hoek khaing leue tix tiag heue.
         31 Nawh khre priex pa nyawm mai viex hoek ka keeing tix ah nin, "Keeing eue, kaoh ih
         nex totiag pa pon kawn simex maix, sonsang nawb maix bwan piang aux heue.
         32 Keeing nawh Icak ah nin ka nawh, "Mawh maix pa mawx?" Nawh ah nin, "Aux mawh kawn
         Ai maix Esaw heue."
         33 Khaix an Icak yaoh siyaung ka tete mai nawh ah nin, "Mawh pui mawx lie? kaw pa hu
         leue totiag mai viex nex hoek ka aux koe dee mawx?, aux hoik ih cie nawh khawmuik,
         sivoe ang maix nyang hoek, aux hoik nawb bwan piang nawh mai nawh tak pon bwanson
         tete heue."
         34 Yam hoik mhong Esaw lox keeing tix, nawh riag yo mai yiiem sigrien sigre mai nawh
         ah nin ka keeing tix, "Keeing eue, nawb bwan ka aux liak, piang aux kawx nawb bwan
         liak"
         35 Viang mawh nan nawh ah nin, "Pux maix hoek pie lhen mai hoik teei bwanson pa nawb
         aux hu heue."
         36 Esaw ah nin, "Ang nawh hoik mawh pa kok ceu kaux mawh Yakop lie? mawh kheu nawh hoik
         pie lhen ka aux ra bawg, yam jah nawh hoik teei ti cie ara kawn Ai mai jhak heue,
         yam in nawh baox teei bwanson cie aux", nawh baox ah nin, "Maix ang lai deuh bwanson
         tix ceuceu son aux lie?"
         37 Icak deeh pawk lox ah nin ka Esaw, "Aux hoik kieh nawh mawh cao simiang maix, aux
         hoik kieh puxaik nawh khankix mawh kawncau nawh, aux hoik kieh nawh grum naog ka nghox
         koi mai rawm plix siiet, kawn eue, aux kawn sang chix yuh ceu patix son maix lie?"
         38 Esaw ah nin ka keeing tix, "Keeing eue, bwanson ang lai koe ka maix tix ceu kawx
         lie? nawb bwan ka aux liak, baox nawb bwan ka aux" Esaw riag yo lox tix mai yiiem
         heue.
         39 Khaix an keeing nawh Icak pawk lox nawh ah nin, "Jhak heue, dee ot maix tak sang
         mawh dee koe bee haktiex mai dee koe rawm ciex khaing raoma heue.
         40 Maix tak eei ju tix ka vaid mai tak yuh kaing son pux tix, yam hoik pon tieh feen
         maix ka nawh maix tak pon luan khaing pa kwang nawh heue."
         41 Esaw koeng ka Yakop jao hoik nawb keeing kix bwan ka nawh, Esaw ah nin daux rhawm
         tix, "Singaix pa laux rhawm aux, jao keeing tix hoik dex, khaix an aux tak sang pah
         ka pux tix Yakop heue."
         42 Mawh kheu nan Rebekkax hoik mhong ka lox sikah kawn Ai tix mai nawh kok ka kawn simex
         iak tix Yakop ah nin ka nawh, "Puxke maix Esaw sang yuh krax fah rhawm tix sonsang
         pah maix yum heue."
         43 "Yam in kawn simex aux eue, nghiet ka lox krai aux ha, kaoh mai to hu ka prie aux
         Laban pa ot ka daux veng Haran sonsang glawd maix,
         44 ot tau mai nawh ti vud ti cu, glang ang krax song rhawm puxke maix nyang grai heue.
         45 Tom sidah grai krax song rhawm nawh mai yam hoik piawm nawh pa yuh maix ka nawh,
         khaix an, aux tak deeh tawm maix hoek khaing tan. Aux tak sang kieh pax khawm ra grai
         khaing ngai tix ka daux tix ngaix ngie yuh ka mawx?"
         46 Rebekkax ah nin ka Icak, "Aux hoik kied laux rhawm jao kawn bun Hetax khankix. Phan
         Yakop baox teei ti moeng bun Hetax, daux haktiex in tix kaux kaux, krax im ju aux
         chix koe bwanson yuh ka mawx?"

1 Khaix an Icak kok ka Yakop mai nawb bwan piang nawh ah nin, "Maix tak ang pon teei
         ti moeng ka bun ceu pui Khanan heue.
         2 Kaoh, hu ka haktiex Padan-aram nyiex Betoelax pa mawh keeing ka miex maix, teei maix
         moeng kawn bun Laban pre miex maix tix kaux kaux heue.
         3 Kieh Siyiex pa ting sibrawm nawb bwan ka maix mai kieh maix haok hwan mai pre haoh
         hun mai Kieh maix mawh ceu pui ting daux ceu pui khawmuik.
         4 Kieh Nawh Cao tawx bwanson Abraham ka maix mai ka ru maix, sonsang yaox maix tix
         pon sinngao ka haktiex dee hoik mawh maix nyo sinie pa hoik tawx Siyiex ka Abraham
         heue."
         5 Mawh kheu nan, Icak ploi Yakop hu dee singai mai nawh hu ka haktiex Padan-aram ka
         Laban kawn simex Betoelax ceu pui Shurix. Laban mawh prie Rebekkax miex Yakop mai
         Esaw heue.
         6 Esaw hoik yaox Icak nawb bwan ka Yakop mai ploi nawh hu ka Padan-aram, sonsang teei
         nawh ti koe moeng tan mai yam nawb Icak bwan ka Yakop mai tawm lox ka nawh sonsang
         ang nawh teei ti moeng ka bun Khanan khankix heue.
         7 Yakop hoik cu nghiet ka lox miex keeing tix mai lih hu ka haktiex Padan-aram heue.
         8 Esaw tawng ka ang keeing kix Icak khaw rhawm ka bun Khanan khankix heue.
         9 Mawh kheu nan, Esaw lih hu ka Ishamelax mai teei ti moeng ka Mahalax pux Nabayok
         kawn bun Ishamelax, Ishamelax mawh kawn simex Abraham heue.
         10 Yakop lih hu khaing Bereshabax mai hu plak meung Haran heue.
         11 Nawh hoek tix dah mai nawh ot tan leeing sawm, mawh kheu hoik klip singaix heue.
         Nawh teei simaox tix lon khaing tan, sonsang gaong yam it tix heue.
         12 Nawh camaox, jhak heue, bawng tix mu jung ti tom cux toh ti ka raoma, kawncau Siyiex
         khankix lih lih haok haok piang bawng an heue.
         13 Jhak heue, Simiang Siyiex cung piang toh bawng dee lhaong ah nin, "Aux mawh Simiang
         Siyiex keeing maix Abraham mai Siyiex Icak, haktiex pa it maix in, Aux tak tawx ka
         maix, khawm doeh ru maix heue.
         14 "Doeh ru maix tak nie awm phawng tiex mai to tah hu khawm pon caong daog raoma, jah
         ka plak lih singaix, plak klip singaix, plak caong ma seh, tom hoek ka plak caong
         ma laong, tokaux maix khawm doeh ru maix khankix, tak lih mawh nyiex ma pa pon bwanson
         piang haktiex in heue.
         15 Jhak heue, Aux ot tau mai priex ka maix ka can dee hu maix kudah dee mai deeh viex
         maix hoek ka haktiex in, mawh kheu Aux tak ang tik vud ka maix, tom sidah hoik yuh
         Aux, can ceu pa hoik krai Aux ka maix heue."
         16 Khaix an Yakop siduad khaing it tix ah nin, "Simiang Siyiex ot ka dee in tete, mai
         aux ang tawng ka heue."
         17 Nawh lhat graung ah nin, "Dee in mawh dee koe krax lhat graung ka miex ding, ka dee
         in ang awm tang dah, mawh nyiex bwan Siyiex mai siviex raoma heue."
         18 Yakop kaoh caocao yam ponngawb mai teei simaox gaong nawh kaing tix mai sum mawh
         rong mai groi bee ka toh rong an heue.
         19 Nawh kok ceu kaux dee an mawh Betelax, viang mawh nan, ceu kaux veng an hoik dawg
         mawh Luza heue.
         20 Yam an Yakop yuh sijax mukheu ah nin, "Phan Siyiex ot tau mai aux, Nawh tak priex
         aux ka can dee hu aux kudah mai tawx pa ih sonsang ih aux mai kraung ceep pa sang
         ceep aux ka,
         21 mawh kheu nan aux tak deeh hoek ka nyiex keeing aux ka daux pa nhim mhawm mhawm,
         Simiang Siyiex mawh Siyiex aux.
         22 Simaox sum aux pa mawh rong in, tak mawh nyiex bwan Siyiex, can ceu pa tawx Maix
         ka aux khawmuik aux tak deeh tan kao son tix son Maix heue."

1 Yam an Yakop hu krax mai hoek ka haktiex dee ot ceu pui plak lih singaix heue.
         2 Nawh jhak mai yaox ka rawm daux tix mu daux tiag tan, koe phung yung loe cub pa it
         praok rawm daux heue. Yung khankix nyaux rawm plak praix tan, piang moing rawm daux
         an, koe simaox ting tix mu,
         3 cao liang yung khankix khrawm yung cie kix tan mai gah simaox ting an khaing moing
         rawm daux, khaix hoik kin kix ti tawx yung khankix nyaux rawm, kix deeh tawb moing
         rawm daux an ka simaox heue.
         4 Yakop chawk ah nin ka kix, "Puxaik khankix eue, kaoh pex khaing dee mawx?" Kix deeh
         ah nin, "Yix kaoh khaing veng Haran heue."
         5 Nawh baox chawk ah nin ka kix, "Tawng pex Laban, kawn simex Nakhaw lie?" Kix ah nin,
         "Yix tawng nawh heue."
         6 Nawh baox chawk kix ah nin, "Nyawm ot nawh lie?" Mai kix deeh ah nin, "Nawh nyawm
         ot, jhak heue, kawn bun nawh Rakhelax hoek tau mai phung yung nawh heue."
         7 Nawh ah nin, "Yam in kawn mawh yam jung singaix, ang nyang mawh bawg yam khrawm ka
         tobrie, tawx yung nyaux rawm mai deeh hu liang kix ha."
         8 Viang mawh nan kix ah nin, "Yix ang nyang pon tawx phung yung nyaux rawm sivoe ang
         tix nyang gah simaox khaing moing rawm daux heue."
         9 Yam kawn sikah nawh tau mai kix, Rakhelax hoek tau mai phung yung keeing nawh, kheu
         mawh nawh cao liang yung heue.
         10 Yam yaox Yakop ka Rakhelax kawn bun Laban, pre miex nawh, Yakop gah simaox khaing
         rawm daux an mai nawh kin ti tawx phung yung Laban, pre miex nawh nyaux rawm heue.
         11 Khaix an Yakop ngheet ka Rakhelax nawh yo lox tix mai yiiem heue.
         12 Yakop krai ka mawh tix paox nyiex ma keeing nawh mai mawh kawn simex Rebekkax, mawh
         kheu nan, Rakhelax to ti ing krai ka keeing tix heue.
         13 Yam mhong Laban hoek kawn nan tix Yakop, nawh to ti hu rieb nawh, kawm nawh mai ngheet
         nawh, kok nawh ing ka nyiex tix heue. Yakop krai grawng tix khawmuik ka Laban heue.
         14 Laban ah nin ka nawh, "Maix mawh si-ang aux mai nex nham aux." Mai nawh ot tau mai
         Laban tix khix heue.
         15 Khaix an Laban ah nin ka Yakop, "Mawh kheu mawh maix kawn pha aux maix ang chix pon
         ti yuh kaing giex going. Krai ngawh riang pa simie maix tix pon ka aux miex ding?"
         16 Laban koe kawn bun ra kaux, Ceu kaux kawn Yex mawh Leax mai ceu kaux kawn I mawh
         Rakhelax heue.
         17 Leax awn kawn ngai, viang mawh nan, Rakhelax kied mhawm grang mai nyawm tix jhak
         heue.
         18 Yakop moh ka Rakhelax mai nawh ah nin, "Aux tak yuh kaing son maix aliah num sonsang
         yaox aux ti cie kawn bun iak maix Rakhelax heue."
         19 Laban ah nin, "Nie mhawm sonsang tawx aux ka maix, khaing tawx aux ka pui tang kaux,
         ot tau mai aux heue."
         20 Mawh kheu nan, Yakop yuh kaing aliah num, sonsang pon ka Rakhelax. Kheu kied moh
         nawh Rakhelax, nawh keud singaix sawm an awm ngie tivud khaing heue.
         21 Khaix an Yakop ah nin ka Laban, "Mawh kheu hoik naog singaix, tawx moeng aux ka aux,
         sonsang ot tau aux mai nawh heue."
         22 Laban kraix khrawm pui baoh an mai yuh krax khan kheu heue.
         23 Yam hoek plak bo, Laban viex kawn bun tix Leax hoek ka Yakop mai laig ot tau mai
         nawh heue.
         24 Laban ap kawncau bun tix Zilapa ka Leax sonsang kia ngien ka nawh heue.
         25 Yam hoek plak ponngawb, jhak heue, bun an mawh Leax mai Yakop ah nin ka Laban, "Kheu
         maix lai yuh nin ka aux? Aux hoik yuh kaing son maix, jao Rakhelax ang mawh lie? Mawh
         kheu jao patix maix pie lhen ka aux lie?"
         26 Laban ah nin, "Daux haktiex yix tin, yix ang sax koe been ti tawx pux koe mex sivoe
         puxke tix heue."
         27 "Pau tom naog aliah singaix ha, khaix hoik baox yuh maix kaing son aux aliah num,
         yix tak deeh tawx Rakhelax ka maix heue."
         28 Yakop rieb awm pa ah kix, yam naog aliah singaix, Laban baox tawx kawn bun tix Rakhelax
         sonsang mawh moeng nawh heue.
         29 Laban ap kawncau bun tix Bilaha ka Rakhelax, sonsang kia ngien ka nawh heue.
         30 Yakop ot tau mai Rakhelax mai nawh moh Rakhelax lheu khaing Leax mai nawh baox yuh
         kaing son Laban aliah num heue.
         31 Yam yaox Simiang Siyiex koeng nawh ka Leax, Nawh Cao kieh nawh koe kawn mai kieh
         Rakhelax neh heue.
         32 Leax koe kaux mai keh kawn simex tix kaux mai kok ceu kaux nawh mawh Rubin mai Leax
         ah nin, "Simiang Siyiex hoik yaox ka krax kha aux rhawm tix tete, mawh kheu nan mex
         aux tak moh ka aux phao heue."
         33 Nawh baox koe kaux mai keh kawn simex ah nin, "Mawh kheu mhong Simiang Siyiex krax
         pa koeng nawh ka aux, Nawh Cao baox tawx kawn simex in ka aux, " mai kok ceu kaux
         nawh mawh Simion heue.
         34 Nawh baox koe kaux mai keh kawn simex tix kaux ah nin, "Mawh kheu hoik keh aux kawn
         simex loe kaux son nawh, yam in, mex aux tak nie lheu moh ka aux phao, " kiex tom
         kok ceu kaux nawh mawh Lewix heue.
         35 Nawh baox koe kaux mai keh kawn simex tix kaux ah nin, "Yam in aux tak sang yaogyaw
         ka Simiang Siyiex, " mawh kheu nan, kiex tom kok ceu kaux nawh mawh Yudax. Khaix an
         kiex ang lai koe kawn heue.

1 Yam yaox Rakhelax ka ang ti koe kawn son Yakop tix kaux kawx, Rakhelax boh rhawm
         ka puxke tix mai nawh ah nin ka Yakop, "Tawx aux koe kawn praix, phan ang mawh nan,
         deuk ngie yum aux khaing heue."
         2 Yakop song rhawm ka Rakhelax mai nawh ah nin, "Khex mawh aux tang tokaux Siyiex,
         pa tawx maix ang chix koe kawn lie?"
         3 Khaix an nawh ah nin, "Maix laig ot mai kawncau aux, Bilaha mai nawh tak koe kawn
         piang ngawng aux mai aux tak yaox ti cie kawn praix khaing nawh heue."
         4 Khaix an nawh tawx Yakop ka kawncau tix Bilaha awm moeng mai kieh nawh laig ot mai
         nawh heue.
         5 Bilaha koe kaux mai keh kawn simex tix kaux son Yakop heue.
         6 Khaix an Rakhelax ah nin, "Siyiex hoik prawng ca ka plak aux mai hoik mhong ka lox
         aux mai tawx kawn simex tix kaux ka aux, " mawh kheu nan, kiex tom kok ceu kaux nawh
         mawh Dan heue.
         7 Kawncau Rakhelax Bilaha baox koe kaux mai keh kawn simex ra kaux tix kaux son Yakop
         heue.
         8 Khaix an Rakhelax ah nin, "Aux hoik silah tix blok paox tix mai puxke aux mai aux
         hoik pex ka, " mawh kheu nan, kiex tom kok ceu kaux nawh mawh Napthalix heue.
         9 Yam yaox Leax ang ti lai koe kawn, nawh tawx Yakop ka kawncau tix Zilapax mawh moeng
         nawh heue.
         10 Kawncau Leax pa mawh Zilapax keh kawn simex tix kaux son Yakop heue.
         11 Leax ah nin, "Aux hoik mhawm son, " mawh kheu nan, kiex kok ceu kaux nawh mawh Gat
         heue.
         12 Kawncau Leax, Zilapax baox keh kawn simex ra kaux tix kaux, son Yakop heue.
         13 Leax ah nin, "Aux kied gaux rhawm! mawh kheu kawn bun khankix, tak kok aux mawh pa
         koe bwanson, " mawh kheu nan, kiex tom kok ceu kaux nawh mawh Asha heue.
         14 Yam hoek bawg yam vawg nghox ca Rubin hu ka daux kaung, nawh yaox plix makkheu niex
         mai viex ing ka miex tix Leax heue. Khaix an Rakhelax tom ah nin ka Leax, tawx plix
         makkheu niex pa viex kawn maix tiblah ka aux liak.
         15 Kiex deeh ah nin ka nawh, "Pa teei maix mex aux hu keud maix mawh grawng pa kawn
         iak lie? mawh sang baox teei maix plix makkheu niex, khaing kawn simex aux lie?" Rakhelax
         tom ah nin, "Phan maix tawx aux ih plix in, aux tak tawx mex tix it tau mai maix daux
         bo in heue."
         16 Yam hoek Yakop khaing daux kaung plak bo, Leax lih hu plak praix mai rieb nawh, ah
         nin, "Maix caw ti laig ot mai aux, mawh kheu aux hoik vai maix ka plix makkheu niex,
         pa viex kawn simex aux." Daux bo an, nawh it mai kiex heue.
         17 Siyiex nghiet ka lox Leax mai nawh baox koe kaux mai keh kawn simex phwan kaux tix
         kaux son Yakop heue.
         18 Leax ah nin, "Mawh kheu hoik tawx aux, kawncau bun tix ka mex tix, Siyiex hoik tawx
         ngawh vai aux, " mai kiex tom kok ceu kaux mawh Issakha heue.
         19 Khaix an Leax baox koe kaux mai keh kawn simex liah kaux tix kaux, son Yakop heue.
         20 Leax ah nin, "Siyiex hoik tawx totaix pa mhawm ka aux, yam in mex aux, tak ot tau
         mai aux jheung jheung, kheu hoik keh aux kawn simex liah kaux son nawh, " mawh kheu
         nan, kiex tom kok ceu kaux mawh Zebulun heue.
         21 Khaix an nawh baox keh kawn bun tix kaux mai kok ceu kaux mawh Dina heue.
         22 Siyiex deeh doh keud ka Rakhelax mai Siyiex nghiet ka lox nawh mai baox tawx nawh
         koe kawn heue.
         23 Nawh koe kaux mai keh kawn simex tix kaux. Nawh ah nin, "Siyiex hoik teei krax pa
         salao aux hu."
         24 Mawh kheu nan, kiex tom kok ceu kaux nawh mawh Yosiep ah nin, "Kieh Siyiex baox tawx
         kawn simex tang kaux ka aux heue."
         25 Khaix hoik keh Rakhelax ka Yosiep, Yakop ah nin ka Laban, "Ploi aux hu, sonsang deeh
         aux ka haktiex dee ot tix heue.
         26 Tawx moeng aux mai kawn aux khankix pa hoik yuh aux tix tawx kaing ka maix son kix
         mai kieh aux lih hu, mawh kheu hoik tawng maix ka kaing pa yuh aux son maix heue."
         27 Laban ah nin ka nawh, "Kieh mawh awm pa koe rhawm maix, aux hoik tawng Simiang Siyiex
         nawb bwan piang aux jao maix."
         28 Khaix an nawh ah nin, "Sawn ngawh riang kaing maix ka aux mai aux tak sang tawx heue."
         29 Yakop ah nin ka nawh, "Maix hoik tawng yuh aux kaing son tix miex ding mai hoik tawng
         tobrie tix koe ka aux miex ding"
         30 "Sivoe ang aux nyang hoek, kraung khrai maix koe ngie ceeix khaing, yam in hoik haok
         hwan tom nie, Simiang Siyiex hoik nawb bwan ka maix glang yam hoek aux heue. Mawh
         kheu nan aux tak yaox ti sang nyiex ma tix yam mawx lie?"
         31 Nawh ah nin, "Aux sang tawx ceu patix ka maix?" mai Yakop deeh ah nin, "Paw lai tawx
         tix ceu kawx ka aux, phan maix simie ti yuh bwanson ka aux, kieh aux baox deeh liang
         mai priex ka cub yung maix khankix heue."
         32 "Daux in singaix aux sang hu ciied ti yaox ka phung yung, phung pex cie maix khawmuik,
         aux sang gwieh ti deuh kawn yung pa preeh cun mai pa lung khankix khaing paox tix
         mai aux deeh sang gwieh ti deuh kawn pex pa preeh pa lung hauk khankix. In khawmuik
         tak mawh ngawh riang kaing yuh aux heue."
         33 "Mawh kheu nan maix tak yaox krax rahsee aux, yam krai aux ngawh riang tix sivoe
         ngai maix. Can pex pa ang preeh mai yung pa ang lung khankix, phan koe mai aux maix
         tak ah mawh pa briex aux cie maix heue."
         34 Laban ah nin, "Kieh mawh awm lox pa ah maix heue."
         35 Ka daux singaix an Laban tang gwieh pex mhaing preeh mai pa lung, khawm pex shiang
         preeh cun mai pa lung mai baox laug pex paing mai kawn yung pa lung khankix mai nawh
         ap ka kawn simex tix heue.
         36 Nawh khan sinax dee ot tix mai Yakop singai khaing paox tix loe singaix krax mai
         Yakop deeh liang ka cub yung mai cub pex Laban pa kawn deuk khankix heue.
         37 Yakop teei gawng khaox klai Lipanax, Luzax mai Aramon mai kheet ti tik lhox nawh,
         sonsang sidawng pa klai pa paing ti yaox mhawm mhawm heue.
         38 Nawh jung ti deuh gawng khaox pa hoik kheet ti lhox khankix sivoe yung mai pex ka
         dee nyaux rawm mai hawt dawng rawm nyaux kix. Inkix mawh sonsang koe kaux kix yam
         hoek ti nyaux rawm heue.
         39 Cub yung mai pex khankix, koe kaux mai keh pa preeh mai pa lung hauk khawmuik heue.
         40 Yakop tang gwieh yung mai pex pa preeh, pa preeh cun mai pa lung cie nawh khankix.
         Veeh ngai tix ka plak cub yung mai cub pex Laban mai nawh tang deuh cub yung mai pex
         cie tix nong nong khaing cie Laban heue.
         41 Yam sikeeing tobrie pa ting riang khankix ka paox tix, sonsang koe kaux ka yaox ti
         khaox an, Yakop tom jung gawng khaox an sivoe ngai dee chix yaox kix ka dee nyaux
         rawm heue. Mawh sonsang koe kaux kix mai gawng khaox an heue.
         42 Viang mawh nan, nawh ang deuh gawng khaox an ka sivoe ngai cub yung mai pex pa awn
         riang, pa awn riang mawh cie Laban mai pa ting riang mawh cie Yakop heue.
         43 Yakop baox nie magmi hu sipie mai nawh koe tobrie tom nie pa mawh yung, pex, kawncau
         simex kawncau bun, kala-uk mai la haoh hun heue.
         
            

         
      
   
      
         31
1 Yakop mhong sikah kawn simex Laban khankix, pa ah kix nin, "Yakop hoik teei kraung
         khrai cie keeing ex hu khawmuik, nawh hoik yaox ti magmi kheu sin keeing ex"
         2 Yakop yaox ka pakngai Laban ang lai awm sivoe an, hoik tang ti yaox heue.
         3 Khaix an Simiang Siyiex ah nin ka Yakop, "Deeh ing ka haktiex keeing maix khankix
         mai ka doeh ru maix, Aux tak ot tau mai maix heue."
         4 Mawh kheu nan, Yakop ploi pui kok Rakhelax mai Leax ka daux tiag dee koe cub phung
         yung nawh heue.
         5 Nawh ah nin ka kix, "Aux hoik yaox ka ngai baoh keeing pex, nawh ang lai koe rhawm
         ka aux, awm glang ka an. Viang mawh nan, Siyiex keeing aux, hoik ot tau mai aux heue."
         6 "Pex tawng ka hoik yuh aux kaing son keeing pex, khawm riang rao tix khawmuik heue."
         7 "Keeing pex hoik pie lhen ka aux mai hoik loh ngawh riang rao pa keung aux ti pon
         kao bawg, viang mawh nan, Siyiex ang tawx akhwang sonsang yuh nawh aux laux heue."
         8 "Yam ah keeing maix kieh tobrie pa preeh mawh ngawh riang maix, khaix an, cub yung
         khankix lih keh yung pa preeh, yam ah keeing maix, kieh tobrie pa preeh cun mawh ngawh
         riang maix, khaix an yung khankix lih keh kawn yung pa preeh cun heue.
         9 Mawh kheu nan, Siyiex hoik teei tobrie keeing pex mai tawx ka aux heue.
         10 Yam sikeeing tobrie khankix, aux maong ti jhak mai yaox ka mawh mhaing preeh, pa
         preeh cun mai pa lung khankix pa hawt khaix tobrie shiang khankix ka daux camaox aux
         heue."
         11 Khaix an kawncau Siyiex ah nin ka aux daux camaox, Yakop eue mai aux deeh pawk ah
         nin, aux ot tin heue.
         12 Nawh ah nin, "Maix maong ti jhak awx, tobrie mhaing pa hawt tobrie shiang khankix
         mawh tobrie mhaing preeh, pa preeh cun mai pa lung khawmuik, mawh kheu aux hoik yaox
         ka ceu pa yuh Laban ka maix heue.
         13 Aux mawh Siyiex Betelax, dee hoik groi maix bee ka rong simaox an mai dee hoik yuh
         maix sijax mukheu ka Aux heue. Yam in, kaoh hu khaing haktiex in mai deeh ing ka haktiex
         doeh ru maix heue."
         14 Khaix an Rakhelax mai Leax pawk lox Yakop ah nin, "Kawn koe nyum pa sang pon ex tix
         ceuceu, phan ang mawh nan, sinngao tix ceuceu khaing daux nyiex keeing ex lie?"
         15 Nawh hoik keud ex mawh pui tang ceu tang meung ang mawh lie? mawh kheu nawh hoik
         coh ex mai hoik shiao mau ex khawmuik heue.
         16 "Sinngao pa hoik teei Siyiex khaing keeing ex, hoik mawh cie ex mai son kawn praix
         ex, yam in, kieh Siyiex maix yuh ka mawx maix yuh awm an heue."
         17 Khaix an Yakop kaoh mai yaog ti sau kawn moeng tix khankix brug kala-uk heue.
         18 Nawh viex tobrie mai kraung khrai pa pon khaing haktiex Padan-aram khawmuik mai hu
         ka keeing tix daux haktiex Khanan heue.
         19 Yam hu rhip Laban hauk yung tix dah, Rakhelax briex ti teei riang krub cie keeing
         khaing daux nyiex heue.
         20 Yakop briex tix lih hu, yam ang Laban tawng, mawh kheu ang nawh rhawm krai grawng
         sang to ti ka nawh heue.
         21 Nawh to tau mai kraung pa koe tix khawmuik, nawh kaoh mai tiang ka rawm klawng mai
         hu see ka plak gawng Gilat heue.
         22 Khaix hoik to Yakop loe singaix, kix taug krai Laban mhong heue.
         23 Nawh kok ka puxaik tix mai hawt khaix nawh, aliah singaix krax mai krup kix ka gawng
         Gilat heue.
         24 Viang mawh nan, Siyiex hoek ka Laban pui Asurix ka daux camaox ponsawm ah nin, "Rien
         rhawm tix, paw lai krai Yakop mhawm ang mhawm tix ceu kawx awx"
         25 Laban krup ka Yakop, yam in Yakop sum ka nyiex gox man piang gawng tan, Laban mai
         puxaik nawh khankix kawx, sum nyiex gox tix piang gawng Gilat heue.
         26 Laban ah nin ka Yakop, "Mawh yuh maix ka mawx? maix lai pie aux mai viex kawn bun
         aux khankix hu awm pui pa rhim ti teei ka vaig yuh ka mawx?"
         27 Kheu maix lai pie aux mai mox tix hu khaing aux ngiiep ngiiep mai ang krai aux mhong
         yuh ka mawx? mawh kheu aux tak ploi maix hu ka daux pa gaux rhawm mai ah lai rhax
         tau mai tauh chiang khawm ting khankix heue.
         28 "Kheu maix lai ang tawx akhwang ngheet aux ka kawn saux mai kawn bun tix lie? maix
         lai yuh awm pa daox pa aw."
         29 Aux koe sibrawm ti yuh maix laux, viang mawh nan, Simiang Siyiex keeing maix krai
         ka aux daux camaox ponsawm kawx, ah nin, "Rien rhawm tix, paw lai krai Yakop mhawm
         ang mhawm tix ceu kawx awx.
         30 Yam in, mawh kheu kied byaong maix ka nyiex ma miex keeing tix maix tom to tix ing,
         yuh ka mawx maix lai briex riang siyiex aux hu?"
         31 Yakop deeh pawk lox Laban ah nin ka, "Mawh kheu lhat aux maix tud rhim mai deeh teei
         kawn bun khaing aux, aux tom to heue."
         32 Yaox maix riang siyiex tix ka pui mawx ang ah, paw lai deuh im ju heue. Hu ci kraung
         cie maix ka sivoe ngai puxaik ex khankix mai teei hu heue. Mawh kheu Yakop ang tawng
         ka briex Rakhelax an heue.
         33 Laban laig ka daux nyiex gox man Yakop, nyiex gox man Leax mai nyiex gox man kawncau
         bun kiex ra kaux, viang mawh nan, nawh ang yaox heue. Khaix an nawh lih khaing nyiex
         gox man Leax mai laig daux nyiex gox man Rakhelax heue.
         34 Rakhelax teei riang krub an mai sau ka daux an brug kala-uk mai ngawm piang heue.
         Laban hoik tah sawg ka daux nyiex gox man mai ang yaox heue.
         35 Rakhelax ah nin ka keeing tix, "Mawh kheu jao hoek mee bun ka aux, paw nyang song
         rhawm ka ang aux pon kaoh sivoe ngai maix liak" nawh sawg khrieh, viang mawh nan,
         nawh ang yaox ka riang krub daux nyiex heue.
         36 Yakop song rhawm ah nin ka Laban, "Mawh lud aux ka ceu tix? mawh koe phimap aux yuh
         ka mawh maix phex tix hawt aux yuh nin lie?"
         37 "Maix hoik khrieh kraung aux khawmuik kawx, mawh hoik yaox maix kraung nyiex ma tix,
         tix ceuceu lie? deuh sivoe ngai puxaik aux mai puxaik maix mai kieh kix prawng ca
         sinax ax heue.
         38 "Aux hoik ot tau mai maix tixnga num, kawn yung shiang mai kawn pex shiang maix khankix
         ang sax laux kawn tix bawg kawx, aux ang sax ih ka nex kawn yung mhaing khaing cub
         yung maix heue.
         39 Can pa kiied totiag vao khankix, aux ang sax viex hoek ka maix, aux kawn kham ti
         som ka, pa briex pui daux tawm taix aux, ponngaix, ponsawm ang ah maix nhie aux plud
         jheung jheung heue."
         40 Yam ponngaix, aux hoik grok ti ka koek mai yam ponsawm, aux hoik caux ka rawm ciex
         mai ang laig it laig tum ka heue.
         41 "Aux hoik ot daux nyiex maix tixnga num mai hoik yuh kaing son maix kao pon num,
         sonsang pon aux kawn bun maix khankix, aux hoik baox yuh kaing son maix liah num,
         sonsang pon aux tobrie maix, maix hoik loh ka ngawh riang aux kao bawg heue.
         42 Phan Siyiex keeing aux, Siyiex Abraham mai Siyiex pa lhat graung Icak kah, ang ot
         tau mai aux maix tee ploi aux ing mai taix yi tix tete. Siyiex hoik yaox ka krax kham
         geu aux mai kaing pa hoik yuh aux ka taix tix, Nawh tom kieh thiang ka maix daux ponsawm
         kawx heue."
         43 Laban deeh pawk lox ka Yakop ah nin, "Kawn bun ankix kawx mawh kawn bun aux mai kawn
         praix ankix kawx mawh kawn praix aux, cub kawn yung khankix kawx, mawh kawn yung aux,
         can pa yaox maix khawmuik kawx mawh cie aux heue. Mawh kheu nan, daux in singaix aux
         sang chix yuh ka mawx ka kawn bun aux khankix, phan ang mawh nan, ka kawn praix pa
         hoik keh khaing kix lie?"
         44 "Hoek yam in, kieh ex yuh sijax mukheu ka maix mai aux kieh mawh mhai rug sinax maix
         mai aux heue."
         45 Yakop teei simaox tix lon mai sum mawh rong heue.
         46 Yakop ah nin ka puxaik tix khankix, "Kieh ex sut simaox" mai kix sut simaox mai pum
         ti deuh. Kix ih priex ka praok pum simaox an heue.
         47 Laban kok ceu kaux simaox an mawh, "Yegadax Sahadutax, viang mawh nan, Yakop kok
         mawh Gilat heue."
         48 Laban ah nin, "Pum simaox in mawh mhai rug sinax maix mai aux daux in singaix" Mawh
         kheu nan, tom kok ceu kaux mawh Gilat heue.
         49 Baox kok mawh Mizapa, mawh kheu nawh ah nin, "Kieh Siyiex kia ngien sinax maix mai
         aux, yam tang ot ex singai khaing paox tix heue."
         50 "Phan maix yuh krax kha rhawm ka kawn bun aux khankix, phan ang mawh nan, phan maix
         teei ti moeng bun tang kaux, piang kawn bun aux khankix, viang kawn pui ang koe mhai
         rug sinax ex kawx, doh keud ka Siyiex mawh mhai rug sinax maix mai aux heue."
         51 Laban ah nin ka Yakop, "Jhak ka pum simaox mai rong simaox in, pa hoik deuh aux sinax
         maix mai aux heue."
         52 "Kieh pum simaox mai rong simaox in mawh sakse, aux tak ang pon luan khaing mee pum
         simaox in sonsang tuktiak tix ka maix, maix kawx tak ang pon tix luan khaing mee pum
         simaox in mai rong simaox in sonsang tuktiak tix ka aux heue."
         53 "Kieh Siyiex Abraham, Siyiex Nakhaw mai Siyiex keeing kix, prawng ca sinax ex" Yakop
         tiextu ka Siyiex pa lhat graung keeing nawh Icak heue.
         54 Yakop yuh krax tan piang gawng mai kok puxaik tix khankix ih priex preem, mai ot
         piang gawng leeing sawm heue.
         55 Laban kaoh ponngawb caocao mai ngheet ka kawn saux mai kawn bun tix khankix mai nawb
         bwan piang kix, Khaix an Laban lih hu khaing tan mai ing ka nyiex tix heue.

1 Yakop baox hu krax hu tix mai kawncau Siyiex hoek rieb nawh heue.
         2 Yam yaox Yakop ka kix, nawh ah nin, "In mawh cub kru naing Siyiex heue." Nawh kok
         ceu kaux dee an, mawh Mahanem heue.
         3 Yakop ploi pui cau tix khankix hu sivoe ka puxke tix Esaw ka haktiex Sirax meung
         Idom,
         4 Nawh tawm lox ka kix ah nin, "Krai inkix ka Simiang aux Esaw mai aux pa mawh kawncau
         maix Yakop, pa ot mai Laban kawn koe tom in singaix heue.
         5 Aux hoik koe mawie, la, yung, pex mai kawncau simex, kawncau bun khankix, aux hoik
         ploi kix hu krai cao Simiang aux mhong grawng in, sonsang mawh pa khaw caw ka rhawm
         maix heue."
         6 Kawncau khankix, deeh hoek ka Yakop ah nin, "Yix hoik bleeh ka puxke maix Esaw, nawh
         hoik ah tix sang viex pui pon yieh hoek rieb ka maix heue."
         7 Yam an Yakop kied lhat graung mai khi rhawm, nawh gwieh pui pa ot mai nawh, yung,
         pex, mawie mai kala-uk khankix mawh ra cub.
         8 Nawh ah nin, "Phan Esaw hoek ti puing ka cub ex tix cub, khaix an cub pa kawn deuk
         tak pon ti luad luan heue."
         9 Khaix an Yakop rawg bwan ah nin, "O Siyiex keeing aux Abraham mai Siyiex keeing aux
         Icak, Simiang Siyiex pa hoik ah nin ka aux, deeh ing ka haktiex cao maix, ka doeh
         ru maix, Aux tak yuh bwanson ka maix heue."
         10 Aux ang doh keung ti pon krax caux rhawm mai pa kaux sijax pa jhi Maix Cao ka kawncau
         tix ceeix kawx, yam an dix, aux tiang rawm klawng Yawdan mai khaox gix tix mai yam
         in aux hoik lih ti koe paox pie ra cub heue.
         11 Aux rawg bwan ka Maix, kieh aux luad luan khaing daux tawm taix puxke tix Esaw liak,
         mawh kheu lhat aux nawh hoek puing yix, tau mai miex kawn nyawm khankix heue.
         12 Maix Cao hoik ah nin, "Aux tak yuh bwanson ka maix tete mai kieh doeh ru maix haoh
         hun awm mhaik daog rawm sigrit sigra, tom ang pui lai uik simin ka heue."
         13 Mawh kheu nan, nawh paung tan daux sawm an mai nawh teei pa koe daux taix tix tiblah,
         sonsang tawx totaix ka puxke tix Esaw heue.
         14 Nawh teei pex shiang ra yieh mu mai pex mhaing tixnga mu khawm yung shiang ra yieh
         mu mai yung mhaing tixnga mu,
         15 kala-uk pa biiet rawm teeih khawm kawn pa peuex tixngoe mu, mawie shiang tixpon mu
         mai mawie mhaing kao mu, la shiang tixnga mu mai kawn la iak kao mu khankix heue.
         16 Nawh tawx ceu ankix ka daux tawm taix kawncau nawh mai kieh kix hu cub mawx cub an
         ah nin ka kawncau tix khankix, "Pex hu sivoe aux mai kieh diang hu pex singai sinax
         cub mawx cub an heue."
         17 Nawh tawm lox ka cub pa hu sivoe, cub tix ah nin, "Yam yaox pex ka puxke aux Esaw
         mai yam chawk pex yuh nin, "Mawh pex cub pui mawx mai sang hu pex plak mawx lie? totaix
         koe sivoe pex in mawh cie pui mawx lie?
         18 Khaix an pex deeh ah, " "Inkix mawh cie kawncau maix Yakop, mai mawh totaix pa tawx
         ex ka maix cao simiang ex Esaw, tokaux Yakop ot plak khaix yix heue."
         19 Nawh baox tawm lox ka cub ra mai cub loe, can pa hawh tobrie hu khankix ah nin, "Yam
         yaox pex ka Esaw tak krai awm pa tawm aux in,
         20 mai baox ah nin, " "Kawncau maix Yakop ot plak khaix yix heue. Mawh kheu keud nawh
         nin aux tak kieh rhawm nawh deeh nghie ka totaix pa hu sivoe aux an, aux tak yaox
         ngai baoh nawh mai nawh tak rieb ka aux heue."
         21 Mawh kheu nan, cub pa viex totaix nawh khankix hu sivoe nawh mai tokaux nawh it dee
         paung kix tan daux sawm an heue.
         22 Ka daux sawm an, Yakop kaoh teei moeng tix ra kaux mai kawncau bun nawh khankiex
         mai kawn simex nawh kao tix kaux mai tiang dee thaw rawm klawng Yabok heue.
         23 Nawh kieh kix tiang hu plak toi rawm klawng tau mai kraung khrai pa koe nawh khawmuik
         heue.
         24 Yakop ot tan nong nong, mai pui tix kaux blok paox tix mai nawh tom dex bah riang
         praix heue.
         25 Yam hoik yaox kaw an ang ti lai pex ka nawh, nawh tub ka siviang nawh mai siviang
         Yakop khluk khlaik tau mai yam blok kiex paox tix heue.
         26 Nawh ah nin, "Kieh aux hu, mawh kheu dex sang riang praix heue." Viang mawh nan nawh
         ah nin, "Phan maix ang nyang nawb bwan ka aux, aux tak ang ploi maix hu heue."
         27 Nawh ah nin ka nawh, "Kaux maix patix?" nawh ah nin, "Aux mawh Yakop heue."
         28 Khaix "Ceu kaux maix tak ang lai kok mawh Yakop, tak deeh kok mawh Isarelax, mawh
         kheu hoik pon blok maix paox tix ka Siyiex mai kawn pui maix hoik pex heue."
         29 Khaix an Yakop chawk nawh ah nin, "Aux rawg maix krai ceu kaux tix ka aux liak" Nawh
         ah nin, "Maix chawk ceu kaux Aux jao patix lie?" mai Nawh nawb bwan ka nawh tan heue.
         30 Mawh kheu nan Yakop tom kok ceu kaux dee an mawh Penilax, "Mawh kheu aux hoik yaox
         ka pakngai taw pakngai Siyiex tan mai ju aux kawn pon glawd luan heue."
         31 Khaix hoik luan Yakop khaing dee Penilax dom mawx dom an, singaix hoik lih piang
         nawh, nawh hu mai chawh tix heue.
         32 Mawh kheu nan, kawn praix ceu pui Isarelax khankix ang lai ih ka nex siniag ba, pa
         koe hawt siviang tom in singaix, mawh kheu hoik tub ka siviang Yakop dee koe siniag
         nawh heue.

1 Yakop maong ti jhak, yaox ka hoek Esaw tau mai pui pon yieh kaux, mawh kheu nan,
         nawh gwieh ti tawx kawn nyawm khankix ka Leax mai Rakhelax khawm kawncau bun kiex
         ra kaux heue.
         2 Nawh deuh kawncau bun ra kaux mai kawn nawh khankix hu sivoe tix, khaix kix mawh
         Leax mai kawn nawh, pa hu sigreung nawh deuh Rakhelax mai kawn nawh Yosiep ghoik khaix
         paox tix heue.
         3 Khaix an nawh jah tix hu sivoe kix mai nawh gup piang tiex, aliah bawg, tom hoek
         nawh ka puxke tix heue.
         4 Yam an, Esaw to tix hu rieb nawh mai kawm ka ngawg nawh mai ngheet paox tix mai yiiem
         heue.
         5 Esaw yaog ngai tix mai yaox ka bun tau mai kawn nyawm khankix ah nin, "Pui pa ot
         mai maix khankix mawh pui mawx lie?" Yakop ah nin, "Kawn nyawm an khankix mawh bwanson
         pa hoik tawx Siyiex ka kawncau maix heue."
         6 Khaix an kawncau bun khankiex, viex kawn tix hoek mai krub ka nawh,
         7 Leax kawx viex kawn tix khankix hoek mai krub ka Esaw, khaix an Yakop mai Rakhelax
         hoek dex mai kix krub ka nawh heue.
         8 Esaw ah nin, "Cub tobrie pa yaox aux khankix, mawh pa yuh ka mawx?" mai Yakop ah
         nin, "Inkix mawh pa sang kieh aux mawh pa khaw caw rhawm ka sivoe maix simiang heue."
         9 Esaw ah nin, "Pux aux eue, aux mawh pui pa hoik kub, deeh priex pa koe maix khankix
         son cao maix awx."
         10 Yakop ah nin, "Ang mawh nan, phan awm hoik mawh pa khaw caw ka rhawm maix, rieb maix
         teei totaix in khaing daux taix aux liak, kied laoh lie ka hoik yaox aux ka pakngai
         maix, awm hoik yaox aux ka pakngai Siyiex, mawh kheu hoik rieb maix aux ka daux pa
         gaux rhawm tix.
         11 "Yuh bwanson, rieb maix teei bwanson pa viex aux hoek ka maix liak, grawh grawng
         nawh, Siyiex hoik tawx bwanson ka aux, tom hoik kub hoik naog" Nawh niied tix khyox
         khaw mai nawh rieb ti teei heue.
         12 Esaw ah nin, "Kieh ex deeh hu krax hu tix, aux tak hu sivoe maix heue."
         13 Yakop deeh ah nin ka nawh, "Simiang aux eue, awm hoik tawng maix, kawn nyawm khankix
         kawx kawn awn riang mai yung, pex, mawie khankix kawx, kawn koe kawn pa peuex tau
         mai aux, phan sidhiiet kix hu tix ngaix ngie, kix tee yum ka heue."
         14 "Mawh kheu nan kieh simiang aux hu sivoe ngai kawncau maix, aux tak koi thong tobrie
         pa koe tau mai aux mai kawn nyawm khankix, sonsang pon hoek tom dee ot maix simiang
         daux meung Sirax heue."
         15 Esaw ah nin, "Yam in kieh aux prah pui tix tiblah tau mai maix" Viang mawh nan nawh
         deeh ah nin, "Mawh koe grawng yuh ka mawx lie? kieh aux pon pa khaw caw rhawm maix
         simiang heue."
         16 Mawh kheu nan, Esaw deeh ing ka meung Sirax daux singaix an heue.
         17 Yakop lih hu plak Sukok mai sum nyiex cao tix, tix lhang mai kawg son tobrie nawh
         khankix tan, mawh kheu nan, ceu kaux dee an tom kok mawh Sukok heue.
         18 Yakop hoek ka veng Shekhem pa koe ka daux haktiex Khanan mai krax boek khaing kuceu,
         yam hoik kaoh nawh khaing haktiex Padan-aram, mai nawh sum nyiex gox ot tix, ka sivoe
         veng an heue.
         19 Nawh liag gwang haktiex, dee hoik sum nawh nyiex gox man tix, khaing kawn Hamo pa
         mawh keeing Shikhem tix yieh plah mau heue.
         20 Ka dee an, nawh sum khu dee tan tix mu mai kok mawh Elelaw Isarelax heue.

1 Dina kawn bun Leax pa hoik keh nawh son Yakop, lih hu fi ka kawn bun haktiex baoh
         an heue.
         2 Yam yaox kawn simex Hamo, ceu pui Hiwix, pa mawh Shekhem pa kwang haktiex an, nawh
         giex tix lud vao mai Dina, laux yuh min plakngai nawh heue.
         3 Rhawm rhi nawh kied koe ka Dina kawn bun Yakop mai nawh moh ka bun an mai nyaw glaw
         tix sikah ka bun an, ka lox pa mhawm heue.
         4 Mawh kheu nan Shekhem krai ka keeing tix Hamo ah nin, "Teei aux cie ka kawn bun in,
         sonsang mawh moeng aux heue."
         5 Yakop hoik mhong ka laux yuh nawh min plakngai kawn bun tix Dina, yam an kawn simex
         nawh khankix, ot mai tobrie kix daux tiag, mawh kheu nan, Yakop ot yawg tix mai krox
         tom hoek kix heue.
         6 Keeing Shekhem, Hamo lih hu ka Yakop sonsang sikah tau mai nawh heue.
         7 Yam deeh hoek kawn simex Yakop, khaing daux tiag kix mhong grawng an, kix kied laux
         rhawm mai kied song rhawm ka, mawh kheu hoik yuh pui an ceu pa vao ka pui Isarelax
         mai lud vao mai kawn bun Yakop, pa ang khaw ti yuh heue.
         8 Viang mawh nan, Hamo sikah tau mai kix ah nin, "Kawn simex aux Shekhem, hoik kied
         moh ka kawn bun maix. Yuh bwanson, kieh nawh teei ti moeng ka liak"
         9 "Kieh ex yuh paox nyiex tau mai pex, mai tawx kawn bun maix ka yix mai deeh teei
         pex cie kawn bun yix khankix heue.
         10 "Pex tak ot tau mai yix mai haktiex in tak koe sivoe pex, ot daux haktiex in mai
         yuh lai geu, mai teei ti cie kraung khrai pa koe daux haktiex in khawmuik heue.
         11 Shekhem ah nin ka keeing bun mai puxaik nawh, "Kieh aux pon bwan sivoe ngai pex,
         can ceu pa rawg pex, aux tak tawx heue."
         12 "Kraung krub mai totaix pa rawg pex, viang nie kawx, aux tak sang tawx awm pa rawg
         pex ka aux, tawx ngie kawn bun an ka aux, sonsang mawh moeng aux heue."
         13 Kawn simex Yakop khankix deeh pawk lox ka Shekhem mai keeing nawh Hamo, ka daux pa
         lhak lhiem tix, mawh kheu hoik yuh nawh krax kaig tua ka pux kix Dina heue.
         14 Kix ah nin, "Yix ang pon tawx nan yix cie pui pa ang nyang pat hak, mawh kheu phan
         yix yuh nan tak lih ti mawh krax pa kaig tua ka yix heue.
         15 "Phan mawh son grawng in, yix tak khaw rhawm phan pex yuh awm been yix mai simex
         pex ku kaux pat hak tix.
         16 Khaix an yix tak tawx kawn bun tix khankix ka pex mai yix tak teei kawn bun pex,
         yix tak ot tau mai pex mai ex tak mawh pui tix ceu khaing heue.
         17 Phan pex ang cu ti nghiet ka lox yix mai ang cu ti pat hak tix, khaix an yix tak
         deeh teei kawn bun tix hu heue."
         18 Lox krai kix khawmuik Hamo mai kawn simex nawh Shekhem khaw rhawm ka heue.
         19 Kawn simex an mawh kheu kied moh nawh ka kawn bun Yakop, nawh rieb ka lox pa krai
         kix, nawh mawh pui pa koe min plakngai khaing can pui daux nyiex keeing tix khawmuik
         heue.
         20 Hamo mai kawn simex nawh Shekhem deeh hoek ka diang siviex veng kix mai krai ka pui
         pa ot daux veng ah nin,
         21 "Pui inkix hoik yuh pa nhim tau mai ex, kieh kix ot haktiex in mai yuh lai geu, mawh
         kheu haktiex hoik sidaing vieh mai kub son kix, kieh ex teei ti moeng kawn bun kix
         mai kieh ex tawx kix teei ti moeng kawn bun ex khankix heue."
         22 "Viang mawh nan phan ex rieb ti teei been pa pat hak awm kix mai kawn simex daux
         sinax ex ku kaux tak pat hak tix, kix tak khaw rhawm tix ot tau mai ex mai tak mawh
         ceu pui tix mu heue."
         23 "Khawng brie kix, kraung khrai cie kix mai yung mai mawie cie kix kumu, tak mawh
         cie ex khawmuik sax ang mawh lie? hawt rhawm kix mai kieh kix ot tau mai ex heue."
         24 Can pui pa lih hu ka siviex veng kix ku kaux, hoik cu nghiet ka lox Hamo mai kawn
         simex nawh Shekhem mai can kawn simex, pa lih ti hu ka diang siviex veng, pat hak
         tix ku kaux heue.
         25 Khaix hoik luan loe ngaix, yam kawn saux nex khaix pat kix hak tix, kawn simex Yakop
         Simion mai Lewix ra kaux, pa mawh prie Dina, teei vaig tix ku kaux mai laig daux veng
         an mai pah kawn simex pa ot tan khawmuik heue.
         26 Kiex pah Hamo mai kawn nawh Shekhem ka vaig mai deeh teei Dina ing khaing nyiex Shekhem
         heue.
         27 Kawn simex Yakop khankix, deeh hu ka dee pah kix pui mai yuh veng laux leeing jao
         hoik laux yuh kix min plakngai nan kix heue.
         28 Kix rhim ti teei phung yung kix, mawie mai la kix khawm can pa koe daux veng mai
         can pa koe daux kaung daux ma kix,
         29 mai kraung khrai kix khawmuik mai giex ti viex moeng kawn kix mawh pa giex laung
         mai rhim ti teei can pa koe daux nyiex kix mai yuh laux leeing heue.
         30 Khaix an Yakop ah nin ka Simion mai Lewix, "Pex hoik yuh krax kha rhawm aux mai kieh
         pui haktiex in, ceu pui Khanan mai ceu pui Pherazix khankix seeing brai ka aux, mawh
         kheu tux ex sinax kix, kix tak khrawm paox tix mai hoek puing ka aux, aux tak yaox
         ti laux leeing tau mai kawn nyiex ma tix heue."
         31 Kix deeh ah nin, "Krax pa yuh kix ka nan ex awm bun coh kaux khex khaw caw daux krax
         lie?"

1 Siyiex ah nin ka Yakop, "Kaoh, hu ka Betelax mai ot tan, yuh khu dee tan tix mu son
         Siyiex pa hoik lih bleeh ka maix, yam to maix khaing puxke tix Esaw heue."
         2 Yakop ah nin ka pui kawn nyiex ma tix mai can pui pa ot mai nawh khawmuik, "Tik ka
         siyiex pui tang kaux khankix khaing daux sinax pex, kieh tokaux pex singax singeh
         mai loh kraung ceep tix.
         3 "Ex kaoh mai hu ka Betelax, aux tak sang yuh khu dee tan tix mu tan, son Siyiex pa
         hoik pawk lox aux, yam laux rhawm aux mai Cao pa ot tau ka daux krax hu aux kudah
         dee heue."
         4 Mawh kheu nan, kix tawx siyiex pui tang kaux pa koe mai kix ka Yakop khawmuik, kix
         baox tawx krim pa koe ka yhaok tix khawmuik ka nawh mai Yakop sipaung an khankix greem
         khaox piak van pa koe dex veng Shekhem heue.
         5 Yam lih hu kix khaing tan, pui pa ot baoh veng an, lhat graung ka Siyiex, kix tom
         ring hawt khaix kawn simex Yakop heue.
         6 Yakop hoek ka veng Luzax, pa mawh Betelax pa koe daux haktiex Khanan tau mai pui
         pa ot mai nawh khawmuik heue.
         7 Nawh sum khu dee tan tix mu tan mai kok dee an mawh Ela Betelax, yam to nawh khaing
         puxke tix heue.
         8 Kawncau bun Rebekkax pa mawh Deborax yum tan mai kix sipaung nawh ka Betelax greem
         khaox piak van, kix tom kok ceu kaux khaox an mawh Alonbakut heue.
         9 Yam deeh hoek Yakop khaing Padan-aram, Siyiex lih bleeh ka nawh mai nawb bwan ka
         nawh heue.
         10 Siyiex ah nin ka nawh, "Yam in ceu kaux maix mawh Yakop, khaix in ceu kaux maix tak
         ang lai kok mawh Yakop mai tak kok maix mawh Isarelax" Mawh kheu nan, Nawh Cao kok
         ceu kaux Yakop mawh Isarelax heue.
         11 Siyiex baox ah nin ka nawh, "Aux mawh Siyiex pa ting sibrawm, kieh maix haok hwan
         haoh hun mai ceu pui tix ceu mai cub pui kuceu, tak lih koe khaing maix mai simiang
         khankix tak lih khaing doeh ru maix heue."
         12 Haktiex pa hoik tawx Aux ka Abraham mai Icak khankix, Aux sang tawx ka maix mai khawm
         doeh ru maix khawmuik heue."
         13 Khaix an Siyiex haok dee lhaong khaing Yakop, dee hoik sikah Nawh Cao tau mai nawh
         heue.
         14 Yakop sum rong simaox tix mu, ka dee hoik sikah Nawh Cao tau mai nawh, nawh groi
         krax tan ceu pa nyaux piang simaox an mai groi bee piang heue.
         15 Yakop kok ceu kaux dee hoik sikah Siyiex mai nawh tan, mawh Betelax heue.
         16 Khaix an kix lih hu khaing Betelax, yam dex sang hoek kix ka veng Epharat, bawg yam
         sang keh Rakhelax kawn hoik hoek mai nawh yaox ti kham geu krax saux sigrien sigre
         heue.
         17 Yam kham geu nawh saux sang keh tix, bun pa priex keh nawh ah nin, "Paw lhat graung,
         maix tak baox pon kawn simex tix kaux heue."
         18 Yam sang yum mai yam dex sang lih khwan nawh, nawh kok ceu kaux kawn simex tix mawh
         Bennawnix, viang mawh nan, keeing nawh tom kok nawh mawh Binyamin heue.
         19 Rakhelax yum mai kix sipaung nawh, hawt krax hu kix ka veng Epharat pa kok mawh veng
         Bieliehiem,
         20 mai Yakop sum rong simaox tix lon piang simeeig kiex, rong simaox an, kawn koe ka
         simeeig Rakhelax tom in singaix heue.
         21 Isarelax lih hu mai sum nyiex gox man, plak toi nyiex pau Edax heue.
         22 Yam ot Isarelax ka haktiex an, Rubin hu it tau mai moeng iak keeing tix Bilahax,
         Isarelax mhong ka grawng an heue.
         23 Yakop koe kawn simex kao ra kaux, kawn simex Leax khankix Rubin mawh kawn Ai, Simion,
         Lewix, Yudax, Issakha mai Zebulun heue.
         24 Kawn simex Rakhelax khankix, mawh Yosiep mai Binyamin heue.
         25 Kawn simex Bilahax pa mawh kawncau bun Rakhelax mawh Dan mai Napthalix heue.
         26 Kawn simex Zilapa pa mawh kawncau bun Leax, mawh Gat mai Asha heue. Inkix mawh kawn
         simex Yakop pa keh son nawh daux haktiex Padan-aram heue.
         27 Yakop hoek ka keeing nawh Icak, ka baoh Mamre, phan ang mawh nan Kirayabax, an mawh
         veng Hebron dee paung Abraham mai Icak heue.
         28 Yam an Icak koe ju tix yieh tixdaix num heue.
         29 Icak hoik kied riex ju mai kuad hu sipie hoik sidah ju mai yum, hu ka dah dee khrawm
         ru nawh ti mai kawn simex nawh Esaw mai Yakop sipaung nawh heue.

1 In mawh grawng doeh ru Esaw pa mawh ceu pui Edom heue.
         2 Esaw teei ti moeng kawn bun Khanan pa mawh Adax kawn bun Elon ceu pui Hittix mai
         Aholibama, kawn bun Anax pa mawh kawn simex Zibeon ceu pui Hewix,
         3 Bashamat nan Nabayok pa mawh kawn bun Ishamelax heue.
         4 Adax keh kawn simex Eliphat son Esaw mai Bashamat keh kawn simex Yoelax heue.
         5 Aholibama keh kawn simex Yushax, Yalam mai Korax heue.
         6 Khaix an Esaw viex moeng tix khankix mai kawn simex kawn bun tix mai can pui pa ot
         daux nyiex nawh khawmuik, tau mai tobrie, kraung khrai nawh khawmuik pa hoik pon daux
         haktiex Khanan khankix mai hu ka haktiex dee singai tix dah, khaing pux nawh Yakop
         heue.
         7 Mawh kheu kied nie kraung khrai kiex, kiex ang lai chix ot tau mai haktiex ot kiex
         hoik sikhawp kheu hoik kied nie tobrie eei kiex heue.
         8 Mawh kheu Esaw ot piang gawng Sirax, Esaw lih ti mawh ceu pui Edom heue.
         9 In mawh doeh ru Esaw pa mawh keeing ka ceu pui Edom pa ot piang gawng Sirax heue.
         10 In mawh ceu kaux kawn simex Esaw, moeng nawh Adax keh kawn simex Eliphat, moeng nawh
         Bashamat keh kawn simex Yoelax heue.
         11 Kawn simex Eliphat khankix mawh Teman, Awma, Zepho, Gatan mai Kenat heue.
         12 Moeng iak kawn simex Esaw pa mawh Eliphat, pa kaux Timanax keh kawn simex tix Amaliet
         son Eliphat, inkix mawh doeh ru Adax moeng Esaw heue.
         13 Kawn simex Yoelax khankix mawh Nahat, Shama mai Miza. Inkix mawh doeh ru Bashamat
         moeng Esaw heue.
         14 Aholibama moeng Esaw, mawh kawn bun Anax mai Anax mawh kawn simex Zibeon, Aholibama
         keh kawn simex pa mawh Yushax, Yalam mai Korax son Esaw heue.
         15 Inkix mawh cao kaing ka kawn simex Esaw khankix heue. Kawn simex Eliphat pa mawh
         kawn Ai Esaw khankix mawh, cao kaing Teman, cao kaing Awma, cao kaing Zepho, cao kaing
         Kenat,
         16 Cao kaing Korax, cao kaing Gatan mai cao kaing Amaliet heue. Inkix mawh cao kaing
         kawn simex Eliphat khankix heue. Kix mawh doe ru kawn simex Adax heue.
         17 Kawn simex Yoelax, pa mawh kawn simex Esaw khankix mawh, cao kaing Nahat, cao kaing
         Zerax, cao kaing Shama mai cao kaing Miza heue. Inkix mawh cao kaing khankix, pa mawh
         kawn simex Yoelax daux haktiex meung Edom heue. Kix mawh doeh ru kawn simex Beshemat
         moeng Esaw heue.
         18 Kawn simex Aholibama moeng Esaw khankix mawh, cao kaing Yushax, cao kaing Yalam mai
         cao kaing Korax heue. Inkix mawh doeh ru cao kaing pa lih khaing Aholibama moeng Esaw,
         kawn bun Anax heue.
         19 Inkix mawh kawn simex Esaw, pa mawh pui meung Edom mai pa mawh cao kaing kix tan
         heue.
         20 Kawn simex Sirax, pa mawh ceu pui Hawrix pa ot daux haktiex an, mawh Lawtan, Shawbax,
         Zibeon mai Anax,
         21 Dishon, Ezax mai Dishan. Inkix mawh cao kaing ceu pui Hawrix pa mawh kawn simex Sirax,
         ka daux haktiex Edom heue.
         22 Kawn simex Lawtan khankix mawh Hawrix mai Henan, nan Lawtan mawh Timinax heue.
         23 Kawn simex Shawbalax khankix mawh Alavan, Manahat, Ebalax, Shephaw mai Awnam heue.
         24 Kawn simex Zibeon mawh Ayax mai Anax, Anax mawh pui pa yaox ka dee lih rawm lhaox,
         ka daux tiag yam liang nawh la keeing tix Zibeon heue.
         25 Kawn Anax mawh Dishon mai Aholibama pa mawh kawn bun nawh heue.
         26 Kawn simex Dishon khankix mawh, Hemdan, Eshaban, Itaran mai Kheran heue.
         27 Kawn simex Ezax khankix mawh, Bilahan, Zavan mai Akan heue.
         28 Kawn simex Dishan mawh, Uzax mai Aram heue.
         29 Inkix mawh cao kaing ceu pui Hawrix. Kix tom mawh cao kaing Lawtan, cao kaing Shawba,
         cao kaing Zibeon, cao kaing Anax,
         30 cao kaing Dishon, cao kaing Eza mai cao kaing Dishan, inkix khawmuik, mawh cao kaing
         ceu pui Hawrix, pa yuh cao kaing ka haktiex Sirax heue.
         31 Inkix mawh simiang pa kwang ka haktiex Edom, sivoe ang simiang tix kaux kawx nyang
         bax kwang piang pui Isarelax heue.
         32 Belax kawn simex Pawrax kwang ka haktiex Edom mai ceu kaux veng ting nawh mawh Dinhabax
         heue.
         33 Khaix yum Bakax, kawn simex Zerax pa mawh Yawbap ceu pui haktiex Bawzarax deeh plud
         ti kwang khaix nawh heue.
         34 Khaix yum Yawbap, Husham ceu pui haktiex Temanix deeh plud ti kwang khaix nawh heue.
         35 Khaix yum Husham, kawn simex Bedat pa mawh Hadax, pa puing ka ceu pui Midian khankix,
         ka daux tong Mawbax, deeh plud ti kwang khaix nawh, ceu kaux veng ting nawh, mawh
         Avit heue.
         36 Khaix yum Hadat, Samalax ceu pui haktiex Masariet deeh plud ti kwang khaix nawh heue.
         37 Khaix yum Samalax, Shawlax ceu pui haktiex Rehobot pa ot hawt rawm klawng deeh plud
         ti kwang khaix nawh heue.
         38 Khaix yum Shawlax, Balahanan kawn simex Akhabaw deeh plud ti kwang khaix nawh heue.
         39 Khaix yum Balahanan, kawn simex Abaw, Hadax deeh plud ti kwang khaix nawh mai ceu
         kaux veng ting nawh mawh Paw, ceu kaux moeng nawh mawh Mahetabalax, kawn bun Matariet
         mai Matariet mawh kawn bun Mezahat heue.
         40 In mawh grawng ceu kaux cao kaing doeh nyiex ma Esaw khankix mai dee ot kix mai min
         ceu kaux kix pa mawh, cao kaing Timanax, cao kaing Alavax, cao kaing Yetiet,
         41 cao kaing Aholibama, cao kaing Elax, cao kaing Pinon,
         42 cao kaing Kenat, cao kaing Teman, cao kaing Mibaza,
         43 cao kaing Magadilax, cao kaing Iram khankix, inkix khawmuik mawh cao kaing haktiex
         Edom, ka dee ot kix, ka haktiex pa hoik pon kix ti cie heue. Esaw mawh keeing ka ceu
         pui Edom heue.

1 Yam in Yakop hoik ot ka haktiex pa hoik mawh keeing nawh nyo sinie, daux haktiex
         Khanan heue.
         2 In mawh grawng doeh ru Yakop khankix. Yosiep koe ju kao aliah num mai nawh mawh cao
         liang yung mai pex tau mai puxke tix khankix, nawh ot tau mai kawn simex Bilaha mai
         kawn simex Zipalax, Bilaha mai Zipalax mawh moeng keeing nawh, Yosiep yie krai grawng
         phimap pa yuh kix ka keeing tix heue.
         3 Yam in Isarelax kied moh ka Yosiep khaing kawn nawh khankix, kheu mawh nawh kawn
         simex pa pon nawh yam kuad riex ju tix mai caing nawh ceep kraung sibex pa mhawm grang
         pa shiang ka rawm rawn kuceu heue.
         4 Viang mawh nan, yam yaox puxke nawh khankix ka kied moh keeing kix ka Yosiep khaing
         kix mai kix koeng ka nawh mai kix ang lai rhawm sikah ka nawh heue.
         5 Yosiep camaox mai nawh krai puxke tix khankix mhong mai kix nie baox koeng ka nawh
         heue.
         6 Nawh ah nin ka kix, "Yuh bwanson nghiet ka grawng pa hoik camaox aux liak,
         7 jhak heue, yam vien ex lhiem nghox ka daux kaung, lhiem nghox cie aux, yaog ti cung
         see see mai lhiem nghox cie pex khankix kaoh cung hawt vung viang an mai krub ka lhiem
         nghox cie aux heue."
         8 Puxke nawh khankix ah nin ka nawh, "Tak sang kwang maix piang yix lie? phan ang mawh
         nan, tak sang mawh maix simiang yix lie?" mawh kheu nan, kix nie baox koeng ka nawh,
         ka grawng camaox pa krai nawh heue.
         9 Khaix an nawh baox deeh camaox tix ceu mai nawh krai ka puxke tix khankix, nawh ah
         nin, "Jhak heue, aux hoik baox deeh camaox grawng tang ceu, singaix, khix mai simuing
         kao tix mu krub ka aux heue."
         10 Yam krai nawh ceu an ka keeing tix mai puxke nawh khankix, keeing kix ne raw nawh
         ah nin, "Grawng pa hoik camaox in, mawh grawng camaox ceu patix lie? Aux mai miex
         maix khawm puxke maix khankix, tak sang yaox ti hoek gup ti piang tiex plak sivoe
         ngai maix lie?
         11 Puxke nawh khankix boh rhawm ka nawh, viang mawh nan, keeing nawh een tix tawng grawng
         in daux rhawm tix heue.
         12 Khaix an puxke nawh khankix, hu liang yung mai pex cie keeing kix ka veng Shekhem
         heue.
         13 Isarelax ah nin ka Yosiep, "Puxke maix khankix hu liang yung mai pex plak veng Shekhem
         ang mawh lie? Hoek heue, aux tak sang ploi maix hu ka kix." Mai nawh deeh ah nin,
         "Aux koe tin heue."
         14 Nawh ah nin ka nawh, "Hu jhak yam in, mawh nyawm ot puxke maix khankix lie? deeh
         viex lox hoek ka aux" Mawh kheu nan nawh ploi nawh khaing ka daux lung Hebron mai
         nawh hoek ka veng Shekhem heue.
         15 Pui tix kaux yaox ka lailing nawh ka daux tiag mai pui an chawk ka nawh ah nin, "Sawg
         maix patix lie?"
         16 "Aux sawg ka puxke tix khankix" yuh bwanson krai aux mhong dee liang kix yung liak?"
         17 Pui an ah nin, "Kix hoik lih hu khaing tin, mawh kheu hoik mhong aux ah kix nin,
         Hu ex plak veng Doktan" Mawh kheu nan Yosiep deeh hawt khaix puxke tix khankix mai
         yaox kix daux veng Doktan heue.
         18 Yam yaox kix hoek nawh dee singai mai sivoe ang nawh nyang bax hoek dex kix, kix
         kum paox tix sonsang pah kix nawh heue.
         19 Kix ah nin ka paox tix, "Jhak heue, cao camaox hoik hoek phao.
         20 Ex!, ex pah nawh yum yam in mai tik nawh ka daux o tixdah dah, ex tak sang ah nin,
         mawh totiag tix ceuceu hoik kiied nawh, ex pau ti jhak grawng camaox nawh sang lih
         ti mawh yuh ka mawx."
         21 Yam mhong Rubin ka lox an mai nawh taoh Yosiep khaing daux tawm taix kix ah nin,
         "Ex paw doh pah nawh."
         22 Rubin ah nin ka kix, "Paw kieh nham jauh, ploi nawh ka daux o pa koe daux tiag, paw
         doh kieh taix pex krox ka nawh, " Rubin keud ti sang taoh nawh khaing daux tawm taix
         kix mai deeh viex nawh ing ka keeing tix heue.
         23 Mawh kheu nan yam hoek Yosiep ka puxke tix khankix mai kix peeik ti tik sibex pa
         mhawm grang pa shiang ka rawm rawn kuceu pa ceep nawh piang tix heue.
         24 Kix teei ti ploi nawh daux o, daux o an ang koe tidtix mai rawm kawx ang koe ka heue.
         25 Yam ngawm kix ti sang sawm, kix maong ti yaox ka ceu pui Ishamelax tix cub pa kaoh
         khaing haktiex Gilat tau mai kala-uk, kix tang ceu pa sioe bhawng peeh khaox Balasan,
         peeh khaox Muran khankix piang kala-uk kix mai viex hu ka meung Ejiptux heue.
         26 Khaix an Yudax ah nin ka puxaik tix khankix, phan ex pah pux tix mai mox nham nawh,
         sang koe bwanson yuh ka mawx?
         27 "Hoek heue, ex coh nawh ka ceu pui Ishamelax khankix mai paw kieh taix ex hoek piang
         nawh, kheu mawh nawh pux ex mai nex nham ex" mai puxaik nawh khankix nghiet ka lox
         nawh ku kaux heue.
         28 Khaix an ceu pui Midian pa yuh lai geu khankix, pha ka dee ot kix tan, mawh kheu
         nan puxke nawh khankix bluh Yosiep lih khaing daux o mai coh nawh ka ceu pui Ishamelax
         ka mau tixnga Shekhe mai kix viex Yosiep hu ka meung Ejiptux heue.
         29 Yam deeh hoek Rubin ka daux o mai ang lai yaox Yosiep ka daux o, nawh riah ti tik
         kraung ceep tix jao heue.
         30 Nawh deeh ing ka puxaik tix ah nin, "Kawn nyawm ang lai koe tan mai aux sang yuh
         ka mawx?"
         31 Khaix an kix teei sibex Yosiep mai kix pah ka kawn pex tix mu mai cub sibex an daux
         nham,
         32 Kix tawx sibex pa shiang ka rawm rawn kuceu mai viex hoek ka keeing kix ah nin, "Yix
         hoik yaox ka sibex in, jhak ti yaox mawh ang mawh sibex kawn maix lie?"
         33 Nawh pon ci ka sibex an ah nin, "In mawh sibex kawn aux, totiag pa vao hoik kiied
         tix ih ka nawh mai Yosiep hoik phawng nex phawng nham heue."
         34 Khaix an Yakop riah kraung ceep tix mai fua nyoi tix ka chee rhix mai laux rhawm
         son kawn simex tix tom rheung singaix sawm heue.
         35 Kawn praix nawh khankix, hoek ti khu rhawm nawh, nawh thiang ka lox khu rhawm kix
         ah nin, "Aux tak sang lih hu daux simeeig tau mai kawn simex tix, ka daux pa voi rhawm
         rhi tix" mawh kheu nan keeing nawh yiiem grai son Yosiep heue.
         36 Pui Midian khankix, deeh coh Yosiep ka daux meung Ejiptux ka Pawtiphax, pa mawh cao
         kaing greem Pharaw, Pawtiphax mawh cao kaing naing, pa pau ju Pharaw heue.
         
            

         
      
   
      
         38
1 Yam an, Yudax gwieh ti hu khaing puxaik nawh khankix, hu ot mai ceu pui Adulan tix
         kaux pa kaux Hirax heue.
         2 Yudax yaox kawn bun ceu pui Khanan pa kaux Shua mai nawh teei tix moeng heue.
         3 Nawh koe kaux mai keh kawn simex tix kaux, nawh kok ceu kaux nawh mawh Erax heue.
         4 Nawh baox koe kaux mai keh kawn simex tix kaux mai nawh kok ceu kaux nawh mawh Awnan
         heue.
         5 Nawh baox koe kaux mai keh kawn simex tix kaux mai nawh kok ceu kaux nawh mawh Shelax.
         Nawh ot daux veng Khezip yam keh tix Shelax heue.
         6 Khaix an Yudax teei kawn Ai tix Erax koe moeng tix kaux mai ceu kaux nawh mawh Tama
         heue.
         7 Viang mawh nan, kawn Ai Yudax pa mawh Erax yuh pa caox caig ka sivoe ngai Simiang
         Siyiex mai Simiang Siyiex pah nawh yum heue.
         8 Yudax ah nin ka Awnan, "Hu ka moeng puxke maix mai teei ti moeng, sonsang deeh plud
         doeh puxke maix heue."
         9 Viang mawh nan, Awnan tawng ka kawn an, ang lai yaox ti kok mawh kawn tix yam hu
         it nawh mai moeng puxke tix, nawh kieh rawm ngang tix lih piang tiex, mawh kheu ang
         rhawm kieh kawn tix plud ka doeh puxke tix heue.
         10 Can pa yuh nawh, Siyiex ang lai khaw rhawm, mawh kheu nan, Nawh cao baox pah nawh
         yum heue.
         11 Khaix an Yudax ah nin ka mun tix Tama, "Ing ot awm miex mai ka nyiex keeing maix,
         glang ang kawn simex aux Shelax nyang ting" mawh kheu lhat Yudax Shelax yum awm puxke
         tix khankix, mawh kheu nan Tama lih hu mai deeh ot ka nyiex keeing tix heue.
         12 Khaix hoik rheung bawg yam, kawn bun Shua pa mawh moeng Yudax yum, Yam hoik deeh
         nyawm rhawm nawh, Yudax hu ka pui pa rhip hauk yung tix, daux veng Timanax tau mai
         paox grawm tix Hirax, ceu pui Adulan heue.
         13 Pui krai ka Tama ah nin, "Jhak heue, paox maix hoik hu sonsang rhip hauk yung ka
         veng Timanax heue."
         14 Nawh peeik kraung ceep miexmai mai kheem tix ka man tawb ngai mai lhop ka tokaux
         tix mai nawh ngawm plak krax laig ka veng Timanax, kheu hoik yaox nawh ting Shelax
         mai nawh ang nyang bax yaox ti mawh moeng Shelax heue.
         15 Yam yaox Yudax ka nawh, Yudax keud nawh mawh bun coh kaux, kheu kheem nawh pakngai
         tix heue.
         16 Khaix an nawh hu ka nawh praok krax tan ah nin, "Kieh aux hoek ka maix" mawh kheu
         ang Yudax tawng mawh nawh mun tix heue. Bun an ah nin, "Phan maix sang hoek ka aux,
         sang tawx maix, patix ka aux lie?"
         17 Yudax ah nin, "Aux tak tawx kawn pex ka maix tix mu khaing tobrie aux heue." Nawh
         baox ah nin, "Sivoe ang maix nyang bax tawx ceu an, pon tawx maix aux priex kraung
         sakse tix ceuceu lie?"
         18 Nawh ah nin, "Sang kieh maix aux tawx kraung sakse ceu pa yuh ka mawx ka ti lie?"
         Nawh deeh pawk lox ah nin, "Tang maix deuh cum tix, maox rawd nyoi tix mai khaox gix
         tix, khankix pa koe daux tawm taix maix heue." Mawh kheu nan nawh tawx ceu ankix ka
         nawh mai hu it tau mai nawh, bun an koe kaux heue.
         19 Khaix an bun an kaoh hu mai peeik man tawb ngai tix mai deeh ceep ka kraung ceep
         miexmai heue.
         20 Sonsang deeh teei Yudax kraung pa hoik tang tix ka bun an, nawh ploi paox grawm tix,
         ceu pui Adulan hu tawx kawn pex ka nawh, viang mawh nan, nawh ang yaox ka bun an heue.
         21 Nawh chawk ka pui pa ot baoh an ah nin, "Bun pa coh kaux an, pa yie ot praok krax
         tin, ot dee mawx?" kix deeh ah nin, "Bun pa coh kaux ang koe tin tix kaux kawx heue."
         22 Nawh deeh ing ka Yudax ah nin, "Ang aux yaox nawh, pui pa koe baoh an kawx, krai
         ka ang bun coh kaux koe tan heue."
         23 Yudax ah nin, aux hoik tawx kawn pex in mai maix ang tie yaox ka nawh, kieh nawh
         teei ti cie kraung khrai an khankix mawh kheu lhat ex tix kaig tua ka jao an heue.
         24 Khaix hoik luan loe khix, kix krai Yudax mhong ah nin, "Mun maix Tama, hoik yuh bun
         coh kaux, lheu khaing an nawh hoik koe kaux kheu sipiag yuh ti bun coh kaux" Yudax
         ah nin, viex nawh lih ka praix mai gleeing nawh heue."
         25 Yam viex kix Tama lih ka praix, nawh tawm lox mai sipaox kraung ka paox tix, ah nin,
         "Kraung in mawh cie pui mawx? aux hoik koe kaux mai nawh heue." mai nawh baox ah nin,
         "Yuh bwanson jhi aux yaox, cao kraung inkix, pa mawh cum mai maox rawd nyoi mai khaox
         gix heue."
         26 Khaix an Yudax tawng kraung an mawh cie tix ah nin, "Nawh hoik nie rahsee khaing
         aux, kheu ang aux tawx kawn simex tix Shelax ka nawh" Yudax ang lai dex mai nawh khaix
         an heue.
         27 Khaix an yam hoek bawg yam sang keh Tama, jhak heue, kawn brawm koe daux vaig nawh
         heue.
         28 Yam keh nawh, an tix kaux plih taix tix lih ka praix mai bun cao pa priex keh nawh
         teei keei raoh tix nyaing mai phyawk ka taix nawh ah nin, "In mawh pa sang keh sivoe
         heue."
         29 Viang mawh nan, kawn an deeh leed taix tix laig mai puxke nawh deeh tieh tix lih
         sivoe mai bun cao pa priex keh an ah nin, "Kheu maix lai sigrhang tix lih? Kieh see
         in, hoek piang maix!" Mawh kheu nan kix kok ceu kaux nawh mawh Pharet.
         30 Khaix an pux nawh pa phyawk keei raoh ka taix lih keh mai kix kok ceu kaux nawh mawh
         Zerax heue.

1 Pui Ishamelax viex Yosiep hu ka meung Ejiptux mai coh nawh ka Pawtiphax pa mawh cao
         kaing naing tix kaux, greem Pharaw cao pau ju nawh heue.
         2 Simiang Siyiex ot tau mai Yosiep mai kaing jhaw pa yuh nawh haok hwan ting lhaong
         mai nawh yaox ti ot daux nyiex cao simiang tix, ceu pui Ejiptux heue.
         3 Cao simiang nawh hoik yaox ka ot Simiang Siyiex tau mai nawh, Simiang Siyiex kieh
         can pa yuh nawh khankix haok hwan ting lhaong, daux tawm taix nawh heue.
         4 Mawh kheu nan, Yosiep mawh pa khaw caw rhawm sivoe cao simiang tix mai kaing yuh
         nawh son cao simiang tix kawx, mawh pa khaw caw uik mai kieh Yosiep mawh pa kia ngien
         ka nyiex ma tix mai nawh ap can ceu pa koe ti khawmuik ka daux tawm taix Yosiep heue.
         5 Jah bawg yam kieh nawh Yosiep mawh cao kwang piang nyiex ma mai kraung khrai tix
         khankix, Siyiex nawb bwan piang nyiex pui Ejiptux an, kheu jao Yosiep, bwanson Siyiex
         lih koe piang kraung daux nyiex ma nawh mai can pa koe daux kaung nawh heue.
         6 Nawh ap can ceu pa koe tix khawmuik daux tawm taix Yosiep, lheu khaing blah, pa sang
         ih nawh, nawh ang lai yuh ti tawng ka kraung khrai pa koe tix khankix ceeix kawx.
         Yosiep kied mhawm grang mai pakpeung kaux hak nawh kawx jiet nyawm ti yaox heue.
         7 Mawh kheu nan moeng cao simiang nawh ghoing rhawm ka Yosiep ah nin, "It tau mai aux
         heue."
         8 Yosiep thiang ah nin ka moeng cao simiang tix, "Jhak heue, cao simiang aux ang yuh
         ti tawng ka can pa koe daux nyiex tau mai aux mai nawh hoik ap kuceu daux tawm taix
         aux heue."
         9 "Pui lheu ting khaing aux daux nyiex in ang koe tix kaux kawx, lheu khaing maix pa
         ang nawh ap ka aux ang koe tix ceu kawx, mawh kheu mawh maix moeng cao simiang aux,
         aux lai sang pon yuh pa caox caig ting ceu in mai lud ka Siyiex yuh ka mawh?"
         10 Nawh nyaw glaw ka Yosiep tix ngaix hoik tix ngaix, Yosiep ang cu nghiet ka lox kiex
         mai ang it ang ot tau mai kiex heue.
         11 Daux tix ngaix Yosiep laig ka daux nyiex, sonsang yuh kaing jhaw tix yam ang pui
         ot ka daux nyiex tix kaux kawx,
         12 Nawh giex Yosiep mai bluh ka sibex ceep nawh ah nin, "It tau mai aux heue." Viang
         mawh nan Yosiep prah sibex tix daux taix nawh mai to ti lih ka praix heue.
         13 Yam yaox nawh prah Yosiep sibex tix ka daux taix nawh mai lih to ka praix,
         14 nawh kok yo ka pui pa ot ka daux nyiex mai krai ka grawng in mai nawh ah nin ka kix,
         "Jhak heue, cao simiang aux viex pui Hebrie in hoek yuh pa ang khaw ang jiet ka ex,
         nawh hoek sonsang laig it tix mai aux, aux tom riag sau riang riag yo jao an heue."
         15 "Yam hoik mhong nawh sau aux riang tix riag yo, nawh prah sibex tix ka aux mai to
         ti hu ka praix heue."
         16 Mawh kheu nan nawh priex sibex Yosiep ka tix, tom deeh hoek cao simiang tix daux
         nyiex heue.
         17 Khaix an nawh krai lox awm pa hoik krai ti ah nin, "Kawncau Hebrie pa viex maix hoek
         ka ex laig dee ot aux sonsang yuh pa ang khaw ang jiet ka aux,
         18 Mawh kheu nan aux riag yo lox tix mai nawh prah sibex tix mai aux, mai to ka plak
         praix heue."
         19 Yam hoik mhong cao simiang ka lox krai moeng tix pa ah nin, "Kawncau maix hoik yuh
         nin ka aux" mai nawh kied song rhawm heue.
         20 Cao simiang Yosiep teei mai sau nawh laig daux thawng, dee priex kix pui pa laig
         thawng simiang mai Yosiep ot daux thawng tan heue.
         21 Viang mawh kawx nan, Siyiex ot tau mai Yosiep mai jhi nawh yaox krax moh pa caux
         rhawm tix, Nawh Cao kieh nawh mawh pa khaw rhawm ka sivoe ngai cao kaing thawng heue.
         22 Can pui pa ot daux thawng mai kaing khawmuik cao kaing thawng hoik ap daux tawm taix
         Yosiep heue.
         23 Cao kaing thawng ang lai simi ti jhak ka can ceu pa koe greem tawm taix Yosiep tix
         ceu kawx, mawh kheu Simiang Siyiex ot tau mai nawh, can ceu pa yuh nawh kuceu, Simiang
         Siyiex kieh haok hwan heue.

1 Khaix an cao kaing tawx kawk nyaux simiang mai cao kaing tawx priex ih simiang, lud
         ka simiang tix meung Ejiptux heue.
         2 Pharaw song rhawm ka cao kaing ra kaux, pa mawh cao kaing tawx kawk nyaux mai cao
         kaing tawx priex ih nawh,
         3 mai nawh sau kiex daux thawng, ka daux nyiex cao kaing pa pau thawng an tau mai dee
         laung kix Yosiep tan heue.
         4 Cao giex kaing lien pa pau simiang, ap kiex ka Yosiep mai kieh priex kiex mai kiex
         yaox ti ot tan tom kub rheung heue.
         5 Khaix an cao kaing tawx kawk nyaux mai cao kaing tawx priex ih simiang meung Ejiptux,
         pa hoik laung kix daux thawng khawm ra kiex, kiex tang camaox pa koe dee bleeh son
         kaux mawx kaux an daux tix sawm tau heue.
         6 Yosiep hoek ka kix plak ponngawb mai jhak ka kix mai yaox voi rhawm kiex khawm ra
         heue.
         7 Mawh kheu nan, nawh chawk cao kaing an kiex, pa ot greem Pharaw pa hoik laung kix
         tau mai nawh daux nyiex cao simiang kix ah nin, "In ngaix pax lai laux rhawm jao patix?"
         8 Kiex ah nin ka nawh, "Yiex camaox tix kaux tix ceu mai pui pa sang krai yiex mhong
         dee bleeh ang koe tix kaux kawx" Yosiep ah nin ka kiex, "Grawng pa krai dee bleeh
         camaox mawh pa dex mai Siyiex ang mawh lie? pax krai aux mhong, "
         9 khaix an cao kaing tawx kawk nyaux, krai camaox ti ka Yosiep ah nin ka nawh, "Ka
         daux camaox aux koe nhu plix siiet tix nhu sivoe aux,
         10 nhu plix siiet an, koe kak loe kak, piang kak an, koe kho pa sang dex pruh ka mai
         lih pruh, kak plix nawh hoik si gleem plix mai jiet mhawm teem heue.
         11 Kawk nyaux Pharaw koe daux taix aux mai aux teei plix siiet an, biiet daux kawk nyaux
         Pharaw mai ap kawk an daux taix Pharaw heue."
         12 Yosiep ah nin ka nawh, "Dee bleeh kak loe kak an mawh loe singaix,
         13 khaix in loe singaix, Pharaw deeh yaog kaing maix mai deeh tawx dee ot maix, maix
         tak deeh yaox ti tawx kawk nyaux Pharaw ka daux taix nawh, awm pa hoik yaox maix ti
         yuh glang ka in, yam mawh maix cao tawx kawk nyaux nawh heue.
         14 "Doh keud ka aux, yam yaox maix krax gaux rhawm mai jhi krax caux rhawm maix ka aux,
         krai grawng aux ka Pharaw, sonsang yaox aux ti lih khaing nyiex thawng in heue.
         15 "Aux mawh pui pa briex kix khaing ceu pui Hebrie tete, aux ang tie koe dee lud daux
         haktiex in mai kix sau aux daux thawng heue."
         16 Yam yaox cao kaing tawx priex ih simiang, mhawm lox dee bleeh camaox an nawh ah nin
         ka Yosiep, "Aux kawx camaox ti cah khrawng blah loe mu piang kaing ti,
         17 Ka daux khrawng pa koe piang paox tix, koe priex ih kuceu son Pharaw, sim khankix
         hoek mai tut tix ih, pa koe daux khrawng cah aux piang kaing tix heue."
         18 Yosiep ah nin, "Dee bleeh camaox in mawh nin, khrawng loe mu mawh loe singaix,
         19 "Khaix in loe singaix, Pharaw tak tat kaing maix mai takteue maix piang khaox, sim
         khankix tak tut tix ih nex maix khaing maix heue."
         20 Khaix luan daux loe singaix, mawh singaix keh Pharaw, nawh yuh pawie singaix keh
         ti mai kok kawncau tix ku kaux mai nawh deeh teei cao kaing tawx kawk nyaux mai cao
         kaing tawx priex ih lih khaing daux thawng heue.
         21 Nawh deeh taoh ju cao kaing tawx kawk nyaux nawh mai deeh kieh nawh yuh cao kaing
         tawx kawk nyaux, nawh deeh yaox ti mawh cao tawx kawk nyaux daux taix Pharaw,
         22 mai nawh takteue cao kaing tawx priex ih, awm pa khaw mai lox krai Yosiep ka kiex
         heue.
         23 Viang mawh nan, cao kaing tawx kawk nyaux ang lai doh keud ka Yosiep mai hoik piawm
         ka nawh heue.

1 Khaix hoik luan ra num, Pharaw camaox yuh nin, nawh cung hawt klawng Nilax,
         2 mawie miex pa mhawm plang pa kluing aliah mu lih khaing daux rawm klawng Nilax mai
         kix sawm rib pa kuah hawt klawng tan heue.
         3 Mai jhak heue, mawie miex pa ang mhawm grang pa krawx rhao aliah mu, baox lih khaing
         rawm klawng Nilax mai cung hawt praok mawie miex lih sivoe aliah mu ka praok rawm
         klawng Nilax heue.
         4 Mawie miex pa ang mhawm grang pa krawx pa rhao aliah mu khankix, bleet ka mawie miex
         pa mhawm plang pa kluing an aliah mu. Pharaw kawx siduad khaing it tix heue.
         5 Nawh baox lhiak it mai baox camaox ra bawg tix bawg, sigleem nghox pa ting mu jiet
         mhawm sok aliah sigleem lih khaing num nghox tix pang heue.
         6 Mai jhak heue, sigleem nghox pa grhip aliah mu, pa laux jao bhaung lih khaing plak
         lih singaix, deeh kuah sijaox khaix kix heue.
         7 Sigleem nghox pa grhip aliah mu an, bleet sigleem nghox pa ting mu pa jiet mhawm
         sok an mai Pharaw siduad, nawh tawng mawh camaox tix heue.
         8 Yam hoek ponngawb, nawh kied koe krax khi rhawm, nawh ploi pui kok ka cao sibawk
         mai pui koe pingnya khankix pa ot ka daux meung Ejiptux, Pharaw krai kix mhong grawng
         camaox tix, viang mawh nan, pa pon krai dee bleeh caomaox Pharaw ang koe tix kaux
         kawx heue.
         9 Khaix an cao kaing tawx kawk nyaux ah nin ka Pharaw, "Aux doh keud ka pa lud tix
         in ngaix heue.
         10 Yam song rhawm Pharaw ka kawncau tix khankix maix sau aux daux thawng tau mai cao
         kaing tawx priex ih, ka daux nyiex cao kaing naing pau ju simiang,
         11 yiex ra kaux tang camaox daux tix sawm mai yiex khawm ra camaox grawng pa koe dee
         bleeh cie mawx cie an heue.
         12 Pui Hebrie pa awn ju tix kaux, pa mawh kawncau ka cao kaing pau ju simiang ot tau
         mai yiex tan, yam krai yiex camaox tix ka nawh mai nawh toe dee bleeh camaox yiex
         kaux mawx kaux an, awm pa hoik camaox yiex heue.
         13 Awm pa hoik toe nawh dee bleeh son yiex hoik lih ti mawh awm an maix deeh tawx beeh
         glawm cao kaing tawx kawk nyaux ka aux mai ka kaw an maix takteue ka nawh kieh nawh
         yum heue."
         14 Khaix an Pharaw ploi pui hu kok ka Yosiep mai kix nied ti teei nawh lih khaing daux
         thawng, nawh khlao hauk jheeh ti mai loh kraung ceep tix hoek ka Pharaw heue.
         15 Pharaw ah nin ka Yosiep, "Aux hoik camaox tix ceu mai pui pa pon toe dee bleeh ang
         koe tix kaux kawx mai aux hoik mhong krai kix grawng chix toe maix dee bleeh camaox
         heue."
         16 Yosiep pawk lox Pharaw ah nin, "Ang mawh aux pa tang pon krai, Siyiex tak pawk ka
         dee bleeh camaox maix heue."
         17 Khaix an Pharaw ah nin ka Yosiep, "Jhak heue, ka daux pa camaox aux, aux cung ka
         praok rawm klawng Nilax,
         18 mawie miex pa mhawm plang pa kluing aliah mu lih dom mawx dom an, khaing daux rawm
         klawng Nilax mai kix sawm rib tan,
         19 mawie miex pa ang mhawm grang pa krawx pa rhao tang mu aliah mu lih hoek khaix kix,
         aux ang sax yaox pa awm an daux haktiex Ejiptux tix bawg kawx heue.
         20 Mawie miex pa ang mhawm grang pa krawx pa rhao an ih ka mawie miex pa kluing pa lih
         sivoe aliah mu,
         21 khaix ih kix ka mawie miex an, pui tix kaux kawx, ang tawng ka hoik ih kix ka mawie
         an, mawh kheu kawn ca krawx rhao mawie ankix awm phao voe heue. Khaix an aux siduad
         ka heue.
         22 Aux baox deeh yaox ka daux camaox ti yuh nin, sigleem nghox aliah mu pa jiet mhawm
         sok aliah sigleem, lih khaing num nghox tix pang,
         23 mai sigleem nghox pa kroh pavhit aliah sigleem pa laux ka bhaung pa hoek plak lih
         singaix, kuah sijaox khaix kix heue.
         24 Sigleem nghox pa kroh pa fit an, bleet ka sigleem nghox pa mhawm an aliah sigleem
         an heue. Aux krai ceu in ka cao sibawk khankix, viang mawh nan, ang pui chix toe dee
         bleeh pa camaox aux tix kaux kawx heue."
         25 Khaix an Yosiep ah nin ka Pharaw, "Grawng camaox Pharaw mawh ngie tix ceu khaing,
         Siyiex hoik jhi Pharaw yaox ka grawng pa sang yuh Nawh Cao heue.
         26 Mawie miex aliah mu, mawh aliah num mai sigleem nghox pa mhawm kawx, mawh aliah num
         mai camaox in mawh tix ceu khaing heue.
         27 Mawie miex pa krawx pa rhao, pa ang mhawm grang pa lih hoek khaix kix, mawh aliah
         num, sigleem nghox pa ang koe tidtix aliah sigleem, pa hoik laux ka bhaung pa kaoh
         khaing plak lih singaix an, mawh sibhawm praix aliah num heue.
         28 Grawng ceu pa krai aux ka Pharaw in, mawh pa jhi Siyiex Pharaw yaox pa sang yuh Nawh
         Cao heue.
         29 Tak koe pa ih tom haoh tom lheu daux haktiex Ejiptux aliah num,
         30 khaix hoik aliah num, sibhawm praix tak baox hoek aliah num, tom hoik piawm kix ka
         pa haoh lheu ti ka daux haktiex Ejiptux mai sibhawm praix tak kieh haktiex khawmuik
         laux leeing heue.
         31 Mawh kheu pa lang teung sibhawm praix an, pui khankix hoik piawm ka pa haoh lheu
         kix ka glang ka an heue.
         32 Grawng deeh baox Pharaw ti camaox ra bawg in, mawh pa hoik tat Siyiex ti deuh mai
         Siyiex tak sang khran kieh ceu in lih ti mawh heue.
         33 Mawh kheu nan yam in, kieh Pharaw laug pui pa naog mai krax tawng mai pui pa koe
         pingnya mai kieh nawh kwang piang haktiex Ejiptux heue.
         34 Kieh Pharaw yuh ceu in mai kieh deuh cao kaing khankix, pa sang kwang piang haktiex
         khawmuik mai kieh kix khrawm gaox, nghox phwan son tix son, pa lih khaing meung Ejiptux,
         yam kawn nie nghox daux aliah num heue.
         35 Kieh kix khrawm pa ih ka daux num pa mhawm pa hoek an mai khrawm ti deuh nghox koi
         khankix greem sibrawm Pharaw mai kieh kix rhawm pa ih ka daux veng khankix heue.
         36 Pa ih pa rien ti deuh in, mawh son bawg yam sibhawm praix aliah num, pa sang lih
         ti hoek daux haktiex Ejiptux, sonsang ang pui haktiex yaox krax laux leeing glang
         yam sibhawm praix heue."
         37 Pharaw mai kawncau nawh khankix khaw rhawm ka lox pa krai Yosiep heue.
         38 Pharaw ah nin ka kawncau tix khankix, "Mawh sang pon yaox ex ka pui pa ot khwan Siyiex
         ka daux nawh awm pui in dee mawx lie?"
         39 Mawh kheu nan Pharaw ah nin ka Yosiep, "Mawh kheu Siyiex hoik jhi maix yaox grawng
         in khawmuik, pui pa koe rhawm keud pa mhawm mai pui koe pingnya awm maix ang lai koe
         tix kaux kawx,
         40 "Maix tak kwang piang nyiex haw aux mai pui haktiex aux khawmuik, tak yuh awm gumlox
         pa tawm maix khankix, mawh ngie ting aux khaing maix, piang dang ngeung tix heue."
         41 Pharaw ah nin ka Yosiep, "Jhak heue, aux hoik yaog maix kwang piang haktiex Ejiptux
         khawmuik heue."
         42 Khaix an Pharaw peeik jeep gien khaing taix tix mai ceep ka taix Yosiep mai ceep
         sibex man pa mhawm piang nawh mai maox khri ka ngawg nawh heue.
         43 Kieh nawh brug ling lawx brung ra mu tix mu cie tix, pui khankix kok yo lox sinum
         sivoe nawh, "Grux ngawng ka nawh!" mawh kheu nan, Pharaw yaog nawh kwang piang haktiex
         Ejiptux khawmuik heue.
         44 Pharaw ah nin ka Yosiep, "Aux mawh Pharaw, lheu khaing pa khaw rhawm maix, pui tix
         kaux kawx ang pon yaog taix caong tix ka daux haktiex Ejiptux heue."
         45 Pharaw kok ceu kaux Yosiep mawh Zaphanata-panax mai nawh tawx Yosiep teei Asanax,
         kawn bun cao giex kaing li Pawtipherax pui veng Awnax, mawh moeng tix heue. Yosiep
         lih hu ka daux pa kwang tix haktiex Ejiptux kudah dee heue.
         46 Yosiep hoik koe ju tixngoe num, yam yaox nawh ti cung sivoe Pharaw, simiang Ejiptux.
         Yosiep lih hu khaing sivoe plakngai nawh, ka daux haktiex Ejiptux kudah heue.
         47 Bawg yam koe ceu pa haoh lheu aliah num, haktiex lih ti koe plix tom haoh hun heue.
         48 Nawh khrawm pa ih khaing haktiex Ejiptux daux aliah num mai priex ti deuh daux veng,
         pa ih lih khaing daux kaung pa koe rawb rim veng tang kieh khrawm veng mawx veng an
         heue.
         49 Yosiep khrawm nghox koi, haoh hun awm mhaik praok rawm sigrit sigra, tom ang nawh
         lai uik simin kheu hoik haoh hun heue.
         50 Sivoe ang num sibhawm praix nyang hoek, Yosiep pon kawn simex ra kaux khaing Asanax
         pa mawh kawn bun cao giex kaing li Pawtipherax veng Awnax heue.
         51 Yosiep kok ceu kaux kawn simex tix mawh Manashe, mawh kheu Siyiex hoik kieh aux piawm
         krax taug mao mai kawn nyiex ma keeing tix heue.
         52 Nawh kok ceu kaux kawn simex ra kaux tix kaux mawh Epharen, mawh kheu Siyiex hoik
         kieh aux haoh hun ka daux haktiex pa kha aux rhawm tix heue.
         53 Num pa haoh lheu pa ih aliah num daux haktiex Ejiptux hoik sidah,
         54 num sibhawm praix aliah num hoik jah ti hoek, awm pa hoik krai Yosiep, sibhawm praix
         lih koe ka daux haktiex kudah, viang mawh nan, daux haktiex Ejiptux koe pa ih heue.
         55 Yam sibhawm praix daux haktiex Ejiptux, pui khankix riag yo ka Pharaw son pa ih,
         mai Pharaw ah nin ka pui Ejiptux khankix, "Hu ka Yosiep, yuh awm pa krai nawh ka pex
         heue."
         56 Sibhawm praix lih koe piang haktiex khawmuik, Yosiep paoh nyiex krao khankix mai
         coh nghox ka pui Ejiptux mai sibhawm praix nied ti nie kin daux haktiex Ejiptux heue.
         57 Kheu kied kin sibhawm praix ka meung tang dah khankix, pui haktiex khankix hoek ti
         liag nghox ka Yosiep daux haktiex Ejiptux heue.

1 Yam mhong Yakop koe nghox daux Ejiptux, Yakop ah nin ka kawn simex tix khankix, "Yuh
         ka mawx, pex lai jhak paox tix, tix kaux lai tix kaux?"
         2 Mai nawh ah nin, "Aux hoik mhong koe nghox daux meung Ejiptux tete; hu ka dee an
         mai liag ti viex nghox son ex, sonsang im ju ex mai ang yaox ti yum ka heue."
         3 Puxke Yosiep kao kaux hu meung Ejiptux sonsang liag kix nghox heue.
         4 Yakop ang kieh Binyamin, pux Yosiep, hu mai puxke nawh khankix, kheu lhat nawh ceu
         pa kha rhawm hoek piang nawh heue.
         5 Kawn simex Isarelax khankix, hu liag nghox tau mai pui hoek liag nghox, mawh kheu
         sibhawm praix hoik lih ka daux haktiex Khanan heue.
         6 Yosiep mawh cao kwang ka haktiex, mai nawh mawh cao coh nghox ka pui haktiex, puxke
         Yosiep khankix hoek mai gup ngai tix piang tiex sivoe ngai nawh heue.
         7 Yosiep yaox ka puxke tix khankix mai tawng ka kix, viang mawh nan nawh yuh ti ang
         tawng mai briah ka kix ah nin, "Kaoh pex khaing dee mawx?" Mai kix ah nin, "Yix kaoh
         khaing haktiex Khanan, sonsang liag pa ih."
         8 Viang Yosiep tawng ka puxke nawh khankix kawx, kix ang lai tawng ka nawh heue.
         9 Yosiep doh keud ka camaox tix, pa hoik camaox nawh grawng kix ah nin ka kix, "Pex
         mawh pui hoek ti jiang ka ceu pa iak riang yix, daux haktiex in heue."
         10 Kix ah nin ka nawh, "Simiang eue, ang doh mawh nan, yix mawh kawncau maix pa hoek
         ti liag pa ih khaing.
         11 Yix mawh kawn keeing tix kaux khaing, yix mawh pui rahsee, kawncau maix inkix ang
         mawh pui jiang."
         12 Nawh ah nin ka kix, "Ang mawh, pex hoek ti jhak ceu pa iak riang daux haktiex in."
         13 Kix ah nin, "Yix pa mawh kawncau maix, koe puxaik kao ra kaux mai mawh kawn keeing
         tix kaux khaing daux haktiex Khanan, pux ghoik ot mai keeing yix tom yam in mai an
         tix kaux ang lai koe heue."
         14 Yosiep baox ah nin ka kix, "Hoik mawh awm pa ah aux ka pex, pex mawh pui jiang.
         15 Tak yaox ti cheuk cheu ka pex, phan pex ang viex pux ghoik tix hoek, awm im ju Pharaw,
         pex tak ang lai yaox ti lih khaing tin heue.
         16 Ploi pui tix kaux daux pex ing mai kieh nawh viex pux pex hoek, pex pa kawn deuk,
         tak sau daux thawng, awm im ju Pharaw, lox krai pex, mawh ang mawh, tak cheuk ti yaox
         ka, pex rug mawh pui jiang heue."
         17 Nawh sau kix daux thawng loe singaix heue.
         18 Khaix hoik naog loe singaix, Yosiep ah nin ka kix, "Yuh awm in sonsang im ju pex,
         kheu mawh aux pui lhat graung ka Siyiex,
         19 phan pex mawh pui rahsee, kieh puxaik daux pex tix kaux kaux ot daux thawng, kieh
         pui deuk khankix viex nghox ing ka nyiex pex, dee sibhawm praix,
         20 viex pux ghoik pex hoek ka aux, sonsang tawng aux rug mawh lox pex pa mawh meh mai
         pex tak ang yaox ti yum." Mai kix yuh awm an heue.
         21 Khaix an kix ah nin ka paox tix, "Ex hoik lud ka pux tix tete, grawh grawng nawh,
         ex hoik yaox krax kha nawh rhawm tix mai yam khyox khaw nawh ka ex, ex ang nghiet,
         mawh kheu nan, krax pa kha rhawm in hoik hoek piang ex phao heue."
         22 Rubin deeh ah nin ka kix, "Aux hoik krai ka pex paw yuh phimap pa lud ka kawn nyawm
         in, ang mawh lie?, viang mawh nan, pex ang nghiet. Mawh kheu nan, krax ciyang son
         nham nawh hoik hoek piang ex phao heue."
         23 Kix ang tawng Yosiep hoik tawng ka pa krai tix, mawh kheu sikah Yosiep mai kix, ka
         pui pa toe lox heue.
         24 Nawh veeh ti hu khaing kix mai yiiem; mai nawh deeh hoek sikah mai kix. Nawh teei
         Simion khaing kix mai phyawk nawh sivoe ngai kix heue.
         25 Yosiep tawx lox mai kieh kix sau nghox naog daux chee mai deeh sau mau cie mawx cie
         an, daux chee kix mai kieh tawx pa ih kix son daux krax mai kix yuh awm an heue.
         26 Khaix an kix tang nghox piang la mai lih hu heue.
         27 Ka daux kix ti kaux, paoh chee cie tix, sonsang tawx la sawm, dee bang kix, nawh
         deeh yaox mau cie tix ka daux moing chee,
         28 mai nawh ah nin ka puxaik tix khankix, jhak pex yaox mau aux hoik deeh sau ti daux
         moing chee aux!" Kix siyaoh lhat graung ah nin ka paox tix, tix kaux lai tix kaux,
         "Pa yuh Siyiex ka ex in, mawh pa yuh ka mawx lie?"
         29 Yam bleeh kix ka keeing tix Yakop daux haktiex Khanan, kix krai nawh mhong grawng
         pa hoik lih mawh ka kix ah nin,
         30 "Pui pa mawh simiang daux haktiex an, briah ka yix mai ah yix mawh pui hoek jiang
         ka haktiex.
         31 Yix ah nin ka nawh, yix mawh pui rahsee, yix ang lai mawh pui jiang,
         32 yix mawh puxaik kao ra kaux, pa mawh keeing tix kaux khaing, an tix kaux ang lai
         koe mai pux ghoik yix ot mai keeing yix, tom yam in daux haktiex Khanan heue.
         33 Kaw an pa mawh simiang ka haktiex an, ah nin ka yix, sonsang tawng aux mawh pex pui
         rahsee, prah pui tix kaux, daux puxaik pex ka aux mai teei pa ih son nyiex ma pex
         pa yaox ka sibhawm praix mai lih hu heue.
         34 Viex pux ghoik pex hoek ka aux, sonsang tawng aux ang pex mawh pui jiang mai tawng
         pex mawh pui rahsee, aux tak deeh ap ka puxaik pex mai pex tak yaox ti yuh lai geu
         daux haktiex in heue."
         35 Yam thawk kix chee ti, kix daox deng ka deeh yaox ka gie mau cie mawx cie an daux
         chee tix, yam yaox kix mai keeing kix gie mau an, kix yaoh ka heue.
         36 Keeing kix Yakop ah nin ka kix, "Pex hoik rhim ti teei kawn aux khankix khaing aux,
         Yosiep kawx ang lai koe mai Simion kawx ang lai koe, yam in pex kawn sang deeh viex
         Binyamin, ceu in hoik mawh pa tug ka aux heue."
         37 Khaix an Rubin deeh krai ah nin ka keeing tix, phan aux ang lai deeh viex Binyamin
         hoek ka maix, pah ka kawn simex aux khawm ra kaux, ap nawh daux taix aux mai aux tak
         deeh viex nawh hoek ka maix heue.
         38 Yakop ah nin, "Ang aux doh tawx kawn simex tix hu tau mai pex, kheu hoik yum puxke
         nawh mai kawn deuk nawh nong nong. Phan pa caox lih ti mawh ka nawh, daux krax hu
         pex, pex tak viex hauk kaing paing aux laig daux simeeig tau mai krax laux rhawm heue."

1 Sibhawm praix, kied nie kin daux haktiex Khanan heue.
         2 Khaix hoik uik ih kix nghox pa viex ti khaing Ejiptux, keeing kix ah nin ka kix,
         "Deeh hu liag priex son ex ceeix heue."
         3 Yam an Yudax ah nin ka nawh, "Pui an hoik tawx satix mai hoik ah lox kin ka yix yuh
         nin, phan pex ang viex pux tix hoek, pex tak ang pon ti yaox ka ngai aux heue."
         4 Phan maix ploi pux yix hu mai yix, yix tak hu liag pa ih,
         5 viang mawh nan phan maix ang ploi nawh hu, yix tak ang lai hu, mawh kheu hoik ah
         pui an ka yix yuh nin, phan pex ang viex pux ti hoek, pex tak ang pon ti yaox ngai
         aux heue."
         6 Isarelax ah nin, "Mawh kheu tix, pex lai krai pui an mhong ka kawn koe pux tix mai
         yuh krax kha rhawm ka aux yuh ka mawx?"
         7 Kix ah nin, "Pui an, chawk grawng yix mai grawng doeh ru yix kriem kre, nawh ah nin,
         kawn im ju keeing pex lie? Koe pux tang kaux pex lie?" Yix deeh krai nawh mhong awm
         pa chawk nawh, mawx sang tawng ah nawh, "Viex pux pex hoek yuh ka mawx?"
         8 Yudax ah nin ka keeing tix Isarelax, "Ploi kawn nyawm tau mai yix mai yix sang yaog
         tix hu, sonsang im ju ex mai ang yum, ex ku kaux khawm maix mai kawn nyawm iak khankix
         heue.
         9 "Aux lawk mawh cao kham nawh maix tak deeh mhaing nawh khaing daux taix aux, phan
         aux ang pon viex nawh hoek mai deuh sivoe ngai maix, kieh aux klawm phimap an leeing
         ju heue.
         10 Phan yix ang rheung yuh nin yam in, yix tee hoik hoek ra bawg heue."
         11 Keeing kix Isarelax ah nin ka kix, "Phan mawh nan, yuh nin, teei pex viex plix khaox
         pa mhawm khaing daux haktiex in daux bau pex mai tawx totaix ka pui an, viex sidah
         peeh khaox ceeix, rawm hia ceeix, nyawng bhawng mai sidah muran, plix khaox pa awm
         sok kram jung mai plix khaox pa awm sok ceem tiex heue.
         12 Teei pex viex mau ra son daux taix tix mai mau pa yaox pex ka daux moing chee kawx
         deeh viex hu, bawg blah ha mawh kix pa pi nieh.
         13 "Viex pux pex mai deeh kaoh hu ka pui an, phan aux yaox ti som kawn tix, aux tak
         lai kham ka heue.
         14 Kieh Siyiex pa ting sibrawm tawx krax caux rhawm ka pex sivoe pui an, sonsang deeh
         ploi nawh puxke pex mai Binyamin heue."
         15 Mawh kheu nan kix teei totaix mai mau ra son daux taix tix, khawm Binyamin lih hu
         ka meung Ejiptux mai cung sivoe Yosiep heue.
         16 Yam yaox Yosiep ka Binyamin tau mai kix, nawh ah nin ka pui cau tix daux nyiex, "Viex
         pui inkix laig ka daux nyiex mai pah tobrie yuh priex preem, mawh kheu pui inkix,
         sang ih priex ngaix tau mai aux heue."
         17 Pui ankix yuh awm pa krai Yosiep mai viex kix hu nyiex Yosiep heue.
         18 Kix kied koe krax lhat graung, mawh kheu kok nawh kix hoek ka nyiex Yosiep ah nin,
         "In tee mawh grawng mau, pa deeh viex ex ing daux chee ex bawg voe nhaox, kix tom
         kok ex hoek tin, sonsang sawg krax lud ex mai plee piang ex mai sang khrawt la viex
         ex mai kieh ex mawh siliex tix heue."
         19 Yam an kix greed ti dex pui cau nyiex Yosiep, kix sikah tau mai nawh hawt diang siviex,
         20 mai kix ah nin, "Cao simiang eue, bawg sivoe nhaox, yix hoek ti liag priex tete,
         21 yam hoek yix ka dee bang tix, yix paoh chee tix mai yaox mau daux cie pui mawx cie
         pui an daux moing chee, mau yix khankix kawn grum uik, mawh kheu nan, yix tom deeh
         viex mau in hoek heue.
         22 Yix baox viex mau tang dah, daux taix tix, sonsang liag pa ih, yix ang lai tawng
         ka pui pa sau mau yix, daux chee yix heue."
         23 Pui cau an deeh ah nin, "Kieh pa nhim koe mai pex, paw lhat graung, Simiang Siyiex
         pex mai Siyiex keeing pex, sau mau daux chee pex, aux hoik pon mau pex, " khaix an
         nawh ap Simion ka kix heue.
         24 Kawncau an, viex kix laig daux nyiex Yosiep mai tawx rawm kieh kix khoek caong tix
         mai nawh tawx la kix sawm,
         25 kix dah ti cox khrex totaix ka hoek Yosiep yam ponngaix, mawh kheu mhong kix ti sang
         ih priex ngaix tau mai nawh heue.
         26 Yam hoek Yosiep ka nyiex, kix ap totaix pa viex kix daux taix Yosiep mai gup ti piang
         tiex sivoe nawh heue.
         27 Yosiep singeuh taix kix ah nin, "Keeing pex tax kuad pa ah pex kawx nyawm ot lie?
         Kawn im ju nawh lie?"
         28 Kix ah nin, "Yix pa mawh kawncau maix, keeing yix nyawm ot, nawh kawn im ju." Kix
         gup ngai tix mai krub ka nawh heue.
         29 Nawh maong ti jhak mai yaox pux tix Binyamin pa mawh kawn simex miex nawh ah nin,
         "In mawh pux ghoik pa hoik krai pex ka aux lie?" Nawh ah nin, "Kawn simex aux eue,
         kieh Siyiex nawb bwan piang maix."
         30 Nawh kied koe krax caux rhawm yam yaox ka pux tix, mawh kheu nan, Yosiep yaog ti
         kaoh sijaox mai sawg dee sang yiiem tix, nawh laig daux lawg it tix mai yiiem heue.
         31 Khaix an nawh khoek ngai tix mai lih plak praix, gun rhawm tix ah nin, "Khan priex
         heue."
         32 Kix khan dah dee son Yosiep tix dah, son puxaik nawh tix dah mai son pui Ejiptux
         pa sawm tau mai nawh tix dah, mawh kheu pui Ejiptux ang sax ih priex tau mai pui Hebrie,
         kheu mawh pa seeing pui Ejiptux ka heue.
         33 Kix ngawm sivoe ngai nawh, jah ka kawn Ai tom hoek ka kawn ghoik, pa ting pa iak
         awm hoik koe been kix, kix ra lai jhak pakngai paox tix, ka daux pa daox deng heue.
         34 Khaix an Yosiep teei pa khan kheu kix sivoe nawh mai tawx ka kix, viang mawh nan,
         pa khan kheu nawh son Binyamin hoik nie khaing kix phwan son mai kix ih nyau tau mai
         nawh ka daux pa gaux rhawm heue.

1 Nawh tawm lox ka pui tix daux nyiex ah nin, "Sau pa ih ka chee pui inkix, tom pon
         viex kix ing mai deeh sau mau cie pui mawx cie pui an, daux moing chee kix heue.
         2 Sau kawk mau pa nyaux aux, daux moing chee kawn ghoik an mai mau ngaw nghox nawh
         awx." Kawncau nawh yuh awm lox pa krai Yosiep heue.
         3 Yam bah riang praix plak ponngawb, kawncau nawh ploi kix ing tau mai la kix heue.
         4 Yam ang kix nyang luan singai veng, Yosiep ah nin ka kawncau tix, "Kaoh, nied ti
         hawt ka pui ankix mai yam krup maix kix maix ah nin ka kix, pex lai deeh tawx pa caox
         ka pa mhawm yuh ka mawx lie? Yuh ka mawx, pex lai briex kawk nyaux aux?
         5 In mawh kawk nyaux cao simiang aux, pa priex nawh sonsang koe pingnya tix ang mawh
         lie? pa yuh pex ang lai mawh pa mhawm heue."
         6 Yam krup kawncau an ka kix, nawh krai kix mhong awm lox in heue.
         7 Kix ah nin ka nawh, "Yuh ka mawh cao simiang aux lai ah lox yuh nin? Kieh ceu in
         singai khaing yix pa mawh kawncau maix khankix, yix ang doh yuh ceu in.
         8 Jhak heue, yix deeh viex mau pa yaox yix daux moing chee tix, khaing haktiex Khanan
         ka maix, yix kawn sang deeh briex mau nyiex cao simiang maix yuh ka mawx?,
         9 yaox maix an ka mawx ang ah, kieh nawh yum mai yix kawx tak mawh siliex cao simiang
         maix heue."
         10 Nawh ah nin, "Kieh mawh awm lox pa ah pex, phan aux yaox ka pui mawx, kieh mawh siliex
         aux, pex pa deuk tak ang koe phimap ka heue."
         11 Khaix an kix nied tah chee ti piang tiex mai tang paoh ka chee tix ku kaux heue.
         12 Nawh khrieh kraung kix, jah ka pui pa ting tom hoek ka pa iak mai yaox kawk nyaux
         daux chee Binyamin heue.
         13 Khaix an kix riah kraung ceep tix mai deeh sau lhang la tix ku kaux mai deeh ing
         daux veng heue.
         14 Yam hoek Yudax mai puxaik nawh khankix ka nyiex Yosiep, nawh kawn ot tan mai kix
         gup ti piang tiex sivoe nawh heue.
         15 Yosiep ah nin ka kix, "Kheu patix pex lai yuh nin? Ang pex tawng mawh aux simex pa
         koe pingnya tix kaux lie?"
         16 Yudax ah nin, "Ex sang khaw ti ah yuh ka mawx ka cao simiang aux lie? Ex sang krai
         yuh ka mawx?, phan ang mawh nan, ex tak sang luad luan khaing yuh ka mawx? Siyiex
         hoik yaox krax lud kawncau maix khankix, jhak heue, yix kham ti mawh siliex cao simiang
         aux, pui pa hoik yaox pex kawk nyaux mai nawh heue."
         17 Yosiep ah nin, "Sonsang yuh aux an, kieh ceu in singai khaing aux, mawh ngie pui
         pa hoik yaox ex kawk daux taix nawh, tak mawh siliex aux, phan mawh pex, deeh ing
         ka keeing pex daux pa nhim heue."
         18 Khaix an Yudax hoek dex nawh ah nin, "Cao simiang aux eue, kieh kawncau maix krai
         cao simiang mhong lox tix gum liak, paw nyang kieh krax song rhawm maix lih piang
         kawncau maix ha, mawh kheu hoik awm maix Pharaw heue.
         19 Cao simiang aux hoik chawk ka kawncau tix khankix ah nin, koe keeing pex lie? phan
         ang mawh nan, koe pux pex lie?"
         20 Yix deeh ah nin, "Yix koe keeing pa hoik kuad mai pux ghoik pa iak tix kaux, pa pon
         nawh yam riex ju ti, puxke nawh hoik yum, pa keh khaing miex nawh, mawh ngie nawh
         pa deuk khaing, keeing nawh kied moh ka nawh heue.
         21 Khaix an maix deeh ah nin ka kawncau tix, viex nawh hoek ka aux, sonsang yaox aux
         ka ngai tix heue.
         22 Yam an yix ah nin ka cao simiang tix, kawn nyawm an ang doh pon gwieh khaing keeing
         nawh, phan nawh gwieh hu khaing keeing tix, keeing nawh tak yum heue.
         23 Khaix an maix ah nin ka kawncau tix, phan pex ang viex pux ghoik tix hoek tau mai
         pex, pex tak ang lai pon ti yaox ka pakngai aux heue.
         24 Yam deeh ing yix ka keeing tix, pa mawh kawncau maix, yix krai nawh mhong gumlox
         maix cao simiang heue.
         25 Yam ah keeing yix nin, deeh hu liag pa ih son ex ceeix heue.
         26 Yix deeh ah nin, phan pux ghoik ang hu tau mai yix, yix ang pon hu, phan pux ghoik
         hu tau, yix tom pon hu, mawh kheu phan yix ang viex pux ghoik ti hu, yix tak ang lai
         pon ti yaox pakngai pui an heue.
         27 Khaix an keeing yix pa mawh kawncau maix ah nin ka yix, pex hoik tawng keh moeng
         aux kawn simex son aux ra kaux,
         28 tix kaux hoik hu khaing aux mai aux hoik krai pex mhong, tee hoik phawng nex nawh
         tete, jah tom yam an aux ang lai yaox nawh,
         29 phan pex baox viex in tix kaux khaing aux mai kieh pa caox hoek piang nawh, pex tak
         viex hauk kaing paing aux laig daux simeeig tau mai krax laux rhawm heue.
         30 Mawh kheu nan, yam deeh hoek aux ka keeing tix pa mawh kawncau maix, phan kawn nyawm
         in ang hoek tau mai yix, mawh kheu rhawm nawh kied koe ka daux ju kawn nyawm an heue.
         31 Yam yaox nawh ang kawn nyawm an koe tau mai yix, nawh tee yum mai yix kawncau maix
         tak yaox ti viex hauk kaing paing keeing yix pa mawh kawncau maix hu ka daux simeeig
         tau mai krax laux rhawm nawh heue.
         32 Mawh kheu aux kawncau maix mawh cao pa kham son kawn nyawm in ka keeing aux yuh nin,
         phan aux ang viex nawh hoek ka maix, aux tak yaox ti klawm phimap sivoe keeing tix
         leeing ju heue.
         33 Mawh kheu nan kieh aux ot tang kawn nyawm an mai yuh siliex maix cao simiang mai
         kieh kawn nyawm an deeh ing tau mai puxke nawh khankix liak.
         34 Phan kawn nyawm an, ang hoek mai aux, aux sang chix ing ka keeing tix yuh ka mawx?
         Aux lhat ti yaox hoek ceu pa caox piang keeing tix heue."

1 Khaix an Yosiep ang lai pon gun gut rhawm tix sivoe pui pa cung hawt nawh khankix
         mai nawh kok yo ka kix, "Kieh kix ku kaux lih hu khaing aux heue." Mawh kheu nan pui
         tang kaux ang lai ot mai nawh tix kaux kawx, yam jhi Yosiep puxaik tix tawng ka tokaux
         tix heue.
         2 Nawh yiiem riag, tom hoik mhong pui Ejiptux, khawm can pui pa ot nyiex haw Pharaw
         heue.
         3 Yosiep ah nin ka puxaik tix khankix, "Aux mawh Yosiep, kawn im ju keeing aux lie?",
         puxaik nawh khankix ang pon pawk lox nawh, mawh kheu kix hoik daox aw sivoe ngai nawh
         heue.
         4 Yosiep ah nin ka puxaik tix khankix, "Hoek dex ka aux, aux khyox khaw ka pex." Mai
         kix kawx hoek dex, nawh ah nin, "Aux mawh pux pex Yosiep, pa hoik coh pex daux meung
         Ejiptux heue.
         5 Yam in pex paw laux rhawm mai paw song rhawm ka cao tix, kheu hoik coh pex aux tin,
         kheu hoik mawh Siyiex pa ploi aux hu sivoe pex, sonsang taoh ka ju pui heue.
         6 Mawh kheu sibhawm praix, tak hoik ra num, khaix in kawn deuk phwan num pa ang pui
         nyang pon thai kaung mai vawg nghox heue.
         7 Siyiex hoik ploi aux hu sivoe pex, sonsang deuk pex piang haktiex mai sonsang taoh
         aux ju pex khawmuik ka daux pa pluat ploi pa ting lhaong heue.
         8 Mawh kheu nan ang lai mawh pex pa ploi aux hoek tin, mawh Siyiex mai Nawh Cao kieh
         aux mawh keeing ka Pharaw mai mawh cao ka daux nyiex haw mai kwang piang haktiex Ejiptux
         khawmuik heue.
         9 Nied kaoh mai hu ka keeing aux mai krai nawh mhong grawng pa krai kawn simex nawh
         Yosiep, yam in Siyiex hoik kieh aux mawh simiang daux haktiex Ejiptux khawmuik, hoek
         ka aux mai paw lai tuh rhawm ka tidtix.
         10 Pex tak yaox ti ot ka haktiex Goshen, dex tau mai aux, viex kawn praix pex, kawn
         saux kawn sex pex mai yung, tobrie mai can pa koe pex khawmuik heue.
         11 Aux tak kia ngien mai eei ka pex, phan ang mawh nan pex mai kawn praix pex mai can
         pa koe pex khawmuik tak hoek krax kha rhawm ka sibhawm praix, mawh kheu sibhawm praix
         kawn koe phwan num heue.
         12 Jhak heue, ngai pex mai ngai pux aux Binyamin, hoik yaox ka mawh lox sikah aux, khaing
         jheeh tix ka pex heue.
         13 Pex krai keeing ex mhong grawng koe min aux mai krax ot krax koe aux daux meung Ejiptux,
         awm pa hoik yaox pex. Nied pex viex keeing aux hoek tin heue."
         14 Khaix an nawh kawm ngawg pux tix Binyamin mai yiiem mai Binyamin kawx kawm ngawg
         nawh mai yiiem heue.
         15 Nawh ngheet ka puxke tix ku kaux mai yiiem piang kix, khaix an puxke nawh khankix
         sikah mai nawh heue.
         16 Yam mhong pui pa ot daux nyiex haw Pharaw khankix grawng hoek puxke Yosiep Pharaw
         mai kawncau nawh khankix gaux rhawm ka heue.
         17 Pharaw ah nin ka Yosiep, "Krai ka puxke maix khankix mai yuh nin, tang kraung pex
         piang la mai deeh ing ka haktiex Khanan.
         18 Viex keeing pex mai pui daux nyiex ma nawh hoek ka aux, aux tak tawx haktiex pa jiet
         mhawm Ejiptux ka pex mai pex tak sang yaox ti ih ka dee koe phon haktiex heue.
         19 Aux tawx sibrawm kieh maix yuh in, teei ling lawx khaing meung Ejiptux khankix son
         kawn nyawm mai moeng pex, mai deeh viex keeing pex hoek heue.
         20 Paw lai lhawk ka sinngao pex, mawh kheu can ceu pa nie mhawm daux haktiex Ejiptux
         hoik mawh son pex heue."
         21 Kawn simex Isarelax khankix, yuh awm an, Yosiep tawx ling lawx ka kix, awm lox pa
         hoik tawm Pharaw mai tawx priex pa ih kix son daux krax heue.
         22 Nawh baox tawx kraung ceep pa sang loh kix ti ka ku kaux, viang mawh nan, nawh tawx
         mau ka Binyamin loe yieh shekhe mai kraung pa sang loh nawh ti ka phwan jung heue.
         23 Nawh sipaox ceu inkix ka keeing tix, la kao mu pa tang kraung pa mhawm khaing Ejiptux
         mai la shiang kao mu, pa tang nghox koi, blah mai pa ih, pa sang ih keeing nawh ka
         daux krax heue.
         24 Khaix an nawh ploi puxke tix khankix ing mai tawm lox ka kix yuh nin, "Paw simah
         ka paox tix hawt krax awx."
         25 Kix lih hu khaing Ejiptux mai hoek ka haktiex Khanan ka keeing tix Yakop heue.
         26 Kix ah nin ka nawh, "Yosiep kawn im ju mai nawh mawh cao kwang piang haktiex Ejiptux
         khawmuik." Yakop daox deng mai ang yum rhawm ka kix heue.
         27 Kix krai can ceu pa ah Yosiep ka nawh mai yam yaox nawh ka ling lawx pa ploi Yosiep
         sonsang rieb ti kieh nawh brug ing, rhawm keeing kix Yakop deeh koe riang rao heue.
         28 Khaix an Isarelax ah nin, "Aux hoik fah rhawm ka, kheu kawn simex aux Yosiep kawn
         im ju, aux sang hu yaox nawh sivoe yum ti heue."

1 Isarelax viex kraung pa koe tix khawmuik mai lih hu krax, yam hoek nawh ka Berashibax,
         nawh yuh krax pa tan mai krub ka Siyiex keeing nawh Icak heue.
         2 Siyiex sikah tau mai Isarelax, ka daux riang susai ponsawm ah nin, "Yakop, Yakop!"
         nawh ah nin, "Aux ot tin"
         3 Nawh Cao ah nin, "Aux mawh Siyiex, Siyiex keeing maix, paw lhat graung, sonsang hu
         maix meung Ejiptux, Aux tak kieh maix mawh ceu pui pa ting lhaong daux haktiex an
         heue.
         4 Aux tak hu tau mai maix ka meung Ejiptux mai aux tak sang baox deeh viex maix ing,
         Yosiep tak yaox ti sibeet ngai maix heue."
         5 Yakop lih hu khaing Berashibax mai kawn simex nawh khankix, viex keeing tix Yakop,
         khawm kawn nyawm mai moeng kix daux ling lawx pa hoik sipaox Pharaw sonsang viex kix
         hoek heue.
         6 Kix teei tobrie eei ti mai kraung khrai pa hoik pon ti daux haktiex meung Khanan
         mai hu ka meung Ejiptux tau mai Yakop khawm doeh ru pa koe mai kix uik heue.
         7 Nawh viex kawn simex tix mai kawn saux kawn sex nawh mai doeh ru nawh khawmuik hu
         tau mai ti ka meung Ejiptux heue.
         8 Inkix mawh ceu kaux daux simie Isarelax, pa hoek ka haktiex Ejiptux, Yakop mai kawn
         simex nawh khankix Rubin mawh kawn Ai heue.
         9 Kawn simex Rubin khankix mawh Hanok, Phalux, Hezaron mai Kamix heue.
         10 Kawn simex Simion khankix mawh Yemoelax, Ya-min, Awhat, Yakhim, Zawha mai Shawlax
         pa mawh kawn simex khaing bun Khanan heue.
         11 Kawn simex Lewix mawh Geshon, Kawhat mai Merarix heue.
         12 Kawn simex Yudax khankix mawh Erax, Awnan, Shelax, Pharet mai Zerax. Viang mawh nan
         Erax mai Awnan hoik yum daux haktiex Khanan, mai kawn simex Pharet khankix mawh Herazon
         mai Hamulax heue.
         13 Kawn simex Issakha khankix mawh Tawlax, Puvax, Yawbax mai Shiraron heue.
         14 Kawn simex Zebulon khankix mawh Siriet, Elon mai Yalelax heue.
         15 Inkix khawmuik mawh kawn simex Leax pa keh nawh khaing Yakop daux haktiex Padam-aram
         tau mai kawn bun Dina, Can pui khawmuik tau mai kawn simex kawn bun nawh khankix koe
         tixngoe loe kaux heue.
         16 Kawn simex Gat khankix mawh Ziphion, Hagix, Shonix, Ezabon, Elix, Arawdix mai Arelix
         heue.
         17 Kawn simex Asha khankix mawh Yimanax, Ishuah, Ishix, Beriyax mai nan kix Sherax,
         kawn simex Beriyax khankix mawh Hebax mai Malakhe heue.
         18 Inkix mawh kawn simex Zilapax, pa mawh kawncau bun pa tawx Laban ka kawn bun tix
         Leax, pa keh nawh son Yakop kao liah kaux heue.
         19 Kawn simex Rakhelax, moeng Yakop, mawh Yosiep mai Binyamin heue.
         20 Yam ot Yosiep ka haktiex Ejiptux, nawh pon kawn tix Manashe mai Epharim, kawn simex
         in kiex, mawh pa pon nawh khaing kawn bun cao giex kaing li Pawtipherax, pui veng
         Awnax pa kaux Ashanat heue.
         21 Kawn simex Binyamin khankix mawh Belax, Bekhax, Ashabelax, Garax, Ne man, Ehix, Rawshax,
         Muppim, Huppim mai Aradax heue.
         22 Inkix mawh kawn simex Rakhelax, pa keh nawh son Yakop, kao pon kaux heue.
         23 Kawn simex Dan mawh Hushen,
         24 Kawn simex Napthalix khankix mawh, Yazelax, Gunix, Yezax mai Shiliem heue.
         25 Inkix mawh kawn simex Bilaha pa mawh kawncau bun pa tawx Laban ka kawn bun tix Rakhelax
         pa keh nawh son Yakop aliah kaux heue.
         26 Can pui pa hu mai Yakop ka meung Ejiptux pa kaoh khaing nawh, ang nyang sawn ka mun
         nawh, koe tixgliah liah kaux heue.
         27 Kawn simex Yosiep, pa keh ka daux Meung Ejiptux koe ra kaux, Can pui pa kaoh khaing
         daux nyiex ma Yakop, pa hu ka meung Ejiptux khawmuik koe atixgliah kaux heue.
         28 Nawh ploi Yudax hu sivoe tix ka Yosiep, sonsang jhi kix yaox daux krax Goshen mai
         kix hoek ka haktiex Goshen heue.
         29 Yosiep khre ling lawx nawh mai hu ka Goshen sonsang rieb ka keeing tix Isarelax,
         yam hoik hoek sivoe keeing tix, nawh kawm ngawg keeing tix mai yiiem rheung nyao heue.
         30 Isarelax ah nin ka Yosiep, "Yam in kieh aux yum, aux hoik yaox ka ngai baoh maix,
         mawh kheu kawn im ju maix heue."
         31 Yosiep ah nin ka puxke tix khankix mai can pui daux nyiex ma keeing nawh khanix,
         "Aux sang hu ka Pharaw mai krai ka nawh, puxke aux khankix mai can pui pa ot daux
         nyiex keeing aux pa kaoh khaing daux haktiex Khanan hoik hoek ka aux heue.
         32 Pui inkix mawh cao liang yung mai kix yuh kaing pa eei tobrie, kix hoik viex yung,
         pex mai tobrie tix mai can pa koe tix heue.
         33 Yam kok Pharaw ti chawk ka pex ah nin, yuh pex kaing jhaw patix?
         34 Pex tak ah nin, kaing jhaw pa yuh kawncau maix khankix dawg mawh cao liang tobrie,
         jah yam iak ti tom hoek in singaix, khawm yix mai keeing yix, phan pex krai yuh nan
         pex tak yaox ti ot Goshen, mawh kheu cao liang yung ku kaux mawh pa seeing brai ka
         son pui Ejiptux heue."

1 Khaix an Yosiep ing krai ka Pharaw ah nin, "Keeing aux mai puxke aux khankix, khawm
         yung, pex mai tobrie mai kraung khrai kix khawmuik, hoik hoek khaing meung Khanan,
         mai kix ot ka daux haktiex Goshen heue."
         2 Nawh teei pui phwan kaux khaing sinax puxke nawh khankix mai viex kix hoek ka Pharaw
         heue.
         3 Pharaw ah nin ka puxke nawh khankix, "Yuh pex kaing jhaw patix?" mai kix ah nin ka
         Pharaw, "Kawncau maix khankix, mawh cao liang yung, awm tax yiex miex keeing tix heue."
         4 Kix ah nin ka Pharaw, "Yix hoik hoek sonsang paung tix daux haktiex in, mawh kheu
         kied kin sibhawm praix ka daux meung Khanan, ang lai koe dee ih dee liang son tobrie
         yix, mawh kheu nan yuh bwanson, kieh kawncau maix khankix ot ka daux haktiex Goshen
         liak."
         5 Khaix an Pharaw ah nin ka Yosiep, "Keeing maix mai puxke maix khankix hoik hoek ka
         maix.
         6 Haktiex Ejiptux koe sivoe maix, kieh keeing maix mai puxke maix khankix, ot dee mhawm
         ka daux haktiex Goshen, mai phan maix tawng pui pa cheung ka daux kix tix kaux kaux,
         yaog kix mawh cao giex kaing liang tobrie aux heue."
         7 Yosiep viex keeing tix Yakop hoek sivoe Pharaw mai Yakop nawb bwan piang Pharaw heue.
         8 Pharaw ah nin ka Yakop, "Hoik koe ju maix miex ding?"
         9 Yakop ah nin ka Pharaw, "Num singaix mawh aux nyo sinie hoik koe tix yieh tixngoe
         num, num pa yaox aux krax mhawm mawh ceeix khaing, mai num pa yaox aux krax pa caox
         hoik kied nie, ang nyang krup ka baux ju keeing aux khankix, yam mawh kix nyo sinie
         heue."
         10 Yakop nawb bwan ka Pharaw mai lih hu khaing sivoe Pharaw heue.
         11 Yosiep tawx keeing nawh mai puxke tix khankix ot dee mhawm haktiex meung Ejiptux,
         pa mawh haktiex dex ka veng Ramase mai tawx kix cie haktiex an, awm lox pa hoik tawm
         Pharaw heue.
         12 Yosiep tawx pa ih ka keeing nawh, puxke nawh mai can pui pa ot daux nyiex ma keeing
         nawh, awm diag koe kix daux nyiex ma tix heue.
         13 Pa ih ang lai koe daux haktiex kudah dee, sipiag kied kin sibhawm praix, mawh kheu
         nan, haktiex Ejiptux mai haktiex Khanan khankix hoik dieh riang jao sibhawm praix
         heue.
         14 Yosiep khrawm mau pa pon coh ti nghox khaing daux haktiex Ejiptux mai haktiex Khanan
         khawmuik mai Yosiep viex mau an hoek ka nyiex haw Pharaw heue.
         15 Yam hoik uik cai pui haktiex Ejiptux mai pui haktiex Khanan mau can pa koe tix khawmuik,
         pui Ejiptux hoek ka Yosiep ah nin, "Tawx pa ih ka yix liak, yuh ka mawx yix lai sang
         yum ka plak sivoe ngai maix? Mawh kheu hoik uik cai yix mau tix heue."
         16 Yosiep ah nin, phan mau pex hoik uik, "Viex ti tawx tobrie pex ka aux mai aux tak
         sang tawx pa ih son pex heue."
         17 Mawh kheu nan kix viex tobrie tix hoek ka Yosiep mai Yosiep deeh loh kix ih nghox
         ka brung, yung mai pex mai la khankix, nawh loh kix ih priex preem ka tobrie cie kix
         daux num an heue.
         18 Khaix hoik sidah num an, kix deeh hoek ka nawh num khaix ah nin ka nawh, "Yix ang
         lai mox tidtix grawng uik mau tix sivoe maix cao simiang, tobrie yix khankix kawx,
         hoik mawh cie maix, yix ang lai koe tix ceu kawx, plak sivoe ngai maix, lheu khaing
         tokaux yix mai haktiex yix heue.
         19 Kheu yix lai sang yaox ti yum ka sivoe ngai maix, khawm yix mai haktiex ti yuh ka
         mawx? liag ka yix mai haktiex cie yix, ka son pa ih, yix mai haktiex yix tak yuh siliex
         Pharaw mai ang yum mai son ang haktiex lai riem, tawx simie nghox ka yix heue."
         20 Yosiep liag haktiex Ejiptux khawmuik son Pharaw, mawh kheu pui Ejiptux khankix hoik
         coh kaung tix, jao kied sibhawm praix ka kix, haktiex khawmuik hoik mawh cie Pharaw
         heue.
         21 Nawh gah pui haktiex hoek ot ka daux veng, jah khaing taoh mee haktiex Ejiptux, tom
         hoek ka caw mee haktiex heue.
         22 Mawh ngie haktiex cao giex kaing li khankix pa ang nawh lai liag, mawh kheu Pharaw
         hoik tawx pa ih ka cao giex kaing li khankix mai kix hoik pon pa ih khaing Pharaw,
         kix tom ang lai yaox ti coh haktiex ti khankix heue.
         23 Khaix an Yosiep ah nin ka pui khankix, "Aux hoik liag pex mai haktiex pex daux in
         singaix son Pharaw, jhak heue, teei simie son pex mai rhuat ka haktiex heue.
         24 Yam hoik vawg pex nghox sax, pex tak yaox ti tawx ka Pharaw phwan son tix son, pon
         son tak mawh cie pex mai son simie kaung mai son priex ih pex daux nyiex ma mai priex
         ih son kawn praix pex khankix heue."
         25 Kix ah nin, "Maix hoik taoh ka ju yix, kieh yix mawh pa pon bwanson ka sivoe maix
         cao simiang ex liak mai yix tak mawh kawncau Pharaw heue."
         26 Yosiep yuh been pa dex mai meung Ejiptux, pa kaux cong tom in singaix, lheu khaing
         haktiex cie cao giex kaing li nong nong, pa ang mawh cie Pharaw, Pharaw tak yaox ti
         pon phwan son tix son heue.
         27 Pui Isarelax ot ka daux haktiex Ejiptux, baoh Goshen mai kix nie baox koe kraung
         khrai mai nied ti baox haoh hun sipie heue.
         28 Yakop ot ka daux haktiex Ejiptux kao aliah num, mai nawh koe ju tix yieh tixpon aliah
         num heue.
         29 Yam hoek bawg yam dex sang yum Isarelax, nawh kok ka kawn simex tix Yosiep ah nin
         ka nawh, "Yam in phan aux hoik mawh pa pon bwanson ka sivoe ngai maix, deuh taix maix
         greem siviang ba aux mai koe krax caux rhawm, pa kaux sijax rahsee ka aux maix paw
         lai sipaung aux daux meung Ejiptux liak,
         30 kieh aux it tau mai keeing aux, tax aux khankix, maix deeh viex aux lih khaing meung
         Ejiptux mai sipaung aux dee koe simeeig kix heue." Yosiep ah nin, "Aux tak yuh awm
         lox pa krai maix heue."
         31 Isarelax ah nin, "Tiextu maix ka aux." Mai nawh kawx tiextu khaix an, Isarelax gup
         tokaux tix piang kaing gaong ku it tix heue.

1 Yam in khaix hoik luan bawg yam ceu inkix, kix krai Yosiep mhong grawng keeing nawh
         ah nin, "Keeing maix kied saux tete heue." Nawh viex kawn simex tix ra kaux, Manashe
         mai Epharen hu heue.
         2 Pui krai Yakop mhong, ka hoek kawn simex nawh, "Jhak heue, kawn simex maix Yosiep
         hoek ka maix phao" Isarelax teei riang tix mai kaoh ngawm piang ku it tix heue.
         3 Yakop ah nin ka Yosiep, "Siyiex pa ting sibrawm hoik lih bleeh ka aux, ka veng Luza
         daux haktiex Khanan mai nawb bwan ka aux,
         4 "ah nin ka aux, Jhak heue, Aux tak sang kieh maix pre haoh hun mai kieh ru maix lih
         mawh ceu pui tom nie mai Aux tak tawx haktiex in ka doeh ru maix mai mawh cie kix
         leeing ju khaix maix heue.
         5 "Yam in kawn simex maix ra kaux, Epharem mai Manashe, pa pon maix, daux haktiex Ejiptux,
         sivoe hoek aux ka maix daux Ejiptux tin, caw ti mawh kawn simex aux, awm Rubin mai
         Simion heue."
         6 Kawn praix pa baox pon maix khaix in, tak mawh kawn praix maix, maix tak kok kix,
         ka greem ceu kaux puxke kix, son sinngao kix heue.
         7 "Yam hoek aux khaing Padan-aram, Rakhelax yum hawt krax meung Khanan, dex hoek ka
         Epharat, mai aux sipaung kiex tan dex krax hu ka veng Epharat", Epharat pa mawh Bieliehiem
         in singaix heue."
         8 Yam yaox Isarelax ka kawn simex Yosiep khankiex, nawh chawk ah nin, "In kiex mawh
         pui mawx lie?"
         9 Yosiep ah nin ka keeing tix, "Kiex mawh kawn simex aux, pa tawx Siyiex ka aux ka
         dee in" nawh ah nin, "Viex kiex hoek ka aux, aux tak sang nawb bwan ka kiex heue."
         10 Yam in ngai Isarelax ang lai chix yaox kheu hoik riex ju nawh, Yosiep viex kiex hoek
         dex nawh mai nawh kawm tix ngheet kiex heue.
         11 Isarelax ah nin ka Yosiep, "Aux keud ti ang lai yaox ka pakngai maix, yam in, Siyiex
         hoik jhi aux yaox khawm kawn praix maix heue."
         12 Khaix an Yosiep teei kiex lih khaing ngawng nawh mai nawh gup pakngai ti piang tiex
         heue.
         13 Yosiep teei kiex khawm ra kaux mai teei taix khawn dawm tix, giex ka Epharem mai
         deuh khawn gwiex Isarelax mai nawh teei taix khawn gwiex giex ka Manashe mai deuh
         dex plak khawn dawm Isarelax heue.
         14 Isarelax neh taix khawn dawm tix mai deuh piang kaing Epharem pa mawh pux mai taix
         khawn gwiex tix piang kaing Manashe, viang nawh tawng Manashe mawh kawn Ai kawx heue.
         15 Nawh nawb bwan ka Yosiep ah nin, "Siyiex pa dawg koe pa krub keeing aux Abraham mai
         Icak, Siyiex pa tawx pa ih ka aux leeing ju, tom hoek in singaix,
         16 kawncau Siyiex pa taoh aux khaing pa caox caig, nawb bwan ka kawn nyawm in kiex mai
         kieh ceu kaux aux, ceu kaux keeing aux, Abraham mai Icak koe piang kiex mai kieh kiex
         ting lhaong, haok hwan tom nie piang haktiex in heue."
         17 Yam yaox Yosiep keeing ti deuh taix khawn dawm nawh piang kaing Epharem, nawh ang
         nyawm rhawm ka mai nawh sang teei taix keeing khaing kaing Epharem mai gah ti deuh
         piang kaing Manashe heue.
         18 Yosiep ah nin ka keeing tix, "Keeing aux eue, ang caw, mawh kheu mawh in kawn Ai,
         deuh taix khawn dawm maix piang kaing nawh liak"
         19 mai keeing nawh thiang ah nin, "Kawn simex aux eue, aux tawng, aux tawng, nawh tak
         lih ti mawh ceu pui pa ting tix cub, viang mawh nan, pux nawh, tak nie lheu ting khaing
         nawh mai doeh ru nawh khankix tak lih ti mawh ceu pui ku cub heue."
         20 Nawh nawb bwan ka kix daux singaix an ah nin, "Mawh kheu maix pui Isarelax tak pon
         bwanson, kieh Siyiex kieh maix awm Epharem mai Manashe" Mawh kheu nan, nawh yaog Epharem
         ting sivoe Manashe heue.
         21 "Khaix an Isarelax ah nin ka Yosiep, "Jhak heue, hoik hoek bawg yam dex sang yum
         aux, viang mawh nan Siyiex tak ot tau mai pex, mai tak deeh viex pex hoek ka haktiex
         keeing pex tix bawg heue.
         22 Lheu khaing an, aux tak tawx haktiex Shekhem ka maix pa pon teei ka lawm vaig mai
         ak, khaing daux tawm taix Amawrix, lheu khaing pa tawx aux ka puxke maix heue."

1 Yakop kok ka kawn simex tix khankix ah nin, "Khrawm paox tix tau, aux sang krai pex
         mhong pa sang lih hoek ti mawh piang pex sivoe ngai heue.
         2 "Kawn praix Yakop khankix eue, khrawm paox tix mai nghiet ka lox keeing pex Isarelax
         heue."
         3 "Rubin eue, maix mawh kawn Ai aux mai mawh riang aux, plix liang aux ti pon yam ting
         riang tix mai mawh min plakngai pa lheu mhawm mai mawh sibrawm pa lheu mhawm,
         4 awm rawm pa ang chix ot tix dah mai phrit tix lih maix tak ang yaox ti mawh pui pa
         kaux cong, mawh kheu haok maix ka dee it keeing tix maix hoik kieh ku it keeing tix
         seeing heue."
         5 Simeon mai Lewix kiex mawh puxaik, vaig lawm kix mawh kraung naing pa yuh pa caox
         caig heue.
         6 "Ju aux eue, paw laig daux bang kum kix, khwan aux eue, paw yuh paox pie tau mai
         kix, jao song rhawm kix, kix hoik pah ka pui, kix hawt alo tokaux cao tix mai mug
         ka si nieag mawie ngha dud heue.
         7 Kieh kiex pon krax jhax krax lawg kheu kin jhawm pa yuh tix mai krax song rhawm pa
         kied lang teung, aux tak gwieh kiex khaing pui Yakop mai kieh kiex prung prang khaing
         pui Isarelax heue.
         8 Yudax eue, puxaik maix khankix tak yaogyaw maix, taix maix tak jhawp ka ngawg pui
         pa koeng ka maix khankix, puxaik maix khankix kawx, tak hoek ti krub ka maix heue."
         9 Yudax mawh kawn sivai sangsi mhaing, kawn simex aux eue maix kaoh khaing dee sawg
         ti ih kug mai gup tix awm sivai sangsi miex, mawh pui mawx pa sang pon hu so ka maix
         lie?
         10 Pliah tak ang lai tang tiah khaing Yudax, khaox gix pa kwang ang gah ti khaing sinax
         caong nawh, tom sidah sang hoek Shilaw mai kawn pui khawmuik tak cu nghiet ka nawh
         heue.
         11 Nawh phyawk la tix ka nhu plix siiet mai phyawk kawn la iak tix ka nhu plix siiet
         pa mhawm, nawh sidaux kraung tix ka rawm plix siiet, sidaux sibex tix ka rawm plix
         siiet pa raoh awm nham,
         12 Ngai nawh hoik raoh kheu rawm plix siiet, mai rhang nawh hoik paing kheu rawm teeh
         heue.
         13 Zebulun tak ot praok rawm sigrit sigra, mai mawh dee bang reu sangphaw khankix mai
         mee haktiex nawh hoek tom veng Sidom heue.
         14 Issakha mawh pa ting riang awm la mai nawh it tum sinax kawg yung,
         15 Nawh yaox dee laux lee pa mhawm, mai haktiex dee nyawm ti ot, nawh tak klawm beeh
         glawm kraung cien piang klip tix mai mawh siliex pa tawx gha heue.
         16 Dan tak prawng ka ceu pui tix, awm doeh ru pui Isarelax tix ceu heue.
         17 Dan tak mawh siuing pa koe jai pa ot piang krax, siuing pa ot hawt daux krax, sonsang
         tut ka loek caong brung brug pui, ti sang kieh cao brug rau plak khaix heue.
         18 "Simiang Siyiex eue, aux hoik krox jun ka bwanson krax taoh Maix Cao heue.
         19 Gat tak mawh pa hawt cub pui yuh naing puing ka nawh, nawh tak deeh pon hawt phoek
         loek caong kix heue."
         20 Asha, Haktiex nawh tak mawh pa haoh priex preem pa mhawm khaing, mawh pa kied nyawm
         tete mai nawh tak pon yuh priex ih simiang lih tom nie heue.
         21 Napthalix, mawh cak miex pa blha ti pa ang koe dee tuh, pa keh kawn pa mhawm heue.
         22 Yosiep mawh kak khaox pa nie plix, plix hawt rawm keut, mai kak khankix jao luan
         ka guh veng heue.
         23 Pui naing ak, yuh krax kin mai hawt puing ka nawh, kix puing mai koeng ka nawh,
         24 viang mawh nan ak nawh kawn koe riang mai plawng taix nawh cong sijung, riang rao
         tawm taix pa ting sibrawm Siyiex pa koe daux Yakop, pa mawh cao liang yung, rang ting
         ceu pui Isarelax heue.
         25 Pa mawh Siyiex keeing maix, tak teem maix, Cao pa ting sibrawm tak nawb bwan ka maix
         tau mai bwanson pa kaoh khaing daux raoma long, bwanson pa raux mox pa koe plak greem,
         bwanson pa pon khaing teeh mai pa kaoh khaing daux vaig heue.
         26 Bwanson pa nawb keeing maix khankix, nie lheu mhawm khaing bwanson pa kaoh khaing
         gawng leeing ju mai lheu mhawm khaing bwanson grum naog khaing ton leeing ju heue.
         Son inkix tak ot piang Yosiep mai piang mhok khri pa koe piang dong re nawh heue.
         Hoek piang puxaik pa tang gwieh hu khaing nawh heue.
         27 Binyamin tak mawh sox praix, pa leue ti kiied totiag, nawh ih ka nex totiag pon ti
         ponngawb caocao mai deeh gwieh nex totiag pa pon sigrhang tix son ponbo heue.
         28 In mawh doeh ru Isarelax kao ra ceu mai mawh gumlox sikah keeing kix, ka kix mai
         lox nawb bwan ka kix mai nawb bwan ka kix ku kaux, awm bwanson pa khaw kix ti pon
         heue.
         29 Khaix an nawh tawm lox ka kix ah nin, "Aux sang deeh hu neuex tix tau mai ceu pui
         aux, sipaung aux tau mai keeing aux khankix ka daux rang pa koe daux kaung Epharon
         ceu pui Hittix,
         30 daux rang pa koe daux kaung Makhapelax ka plak lih singaix haktiex Khanan, kaung
         an Abraham hoik liag ka Epharon ceu pui Hittix sonsang mawh haktiex simeeig cie nawh
         heue."
         31 Kix hoik sipaung Abraham mai moeng nawh Sara tan mai kix baox sipaung Icak mai moeng
         nawh Rakhelax tan mai Leax kawx aux hoik sipaung tan heue.
         32 Kaung mai daux rang an, mawh pa hoik liag nawh khaing ceu pui Hittix heue."
         33 Khaix hoik tawm Yakop lox ka kawn simex tix khankix, nawh yaog caong ti deuh piang
         ku it tix, nawh dud rhawm mai hu ka dee khrawm ru tix heue.

1 Khaix an Yosiep gup ngai tix piang ngai keeing nawh, yiiem mai ngheet ka nawh heue.
         2 Yosiep tawx lox ka kawncau tix khankix, pa mawh cao chix sidah mai kieh kix khre
         keeing nawh ka sidah bhawng heue. Mawh kheu nan cao chix sidah khankix, cox khre Isarelax
         ka sidah bhawng heue.
         3 Kix sau sidah bhawng ka nawh mai deuh lawng nawh tixpon singaix awm hoik koe been
         pa deuh kix pui yum, khaix hoik luan tixpon singaix pui Ejiptux khankix yiiem doe
         son Yakop atixgliah singaix heue.
         4 Khaix hoik luan singaix yiiem doe kix, Yosiep kok pui yuh kaing nyiex haw Pharaw
         ah nin, "Phan aux khaw ti pon bwanson sivoe ngai pex, hu krai ka Pharaw ah nin,
         5 Keeing aux hoik kieh aux tiextu ah nin, Aux hoik dex sang yum, pex hu sipaung aux
         ka daux simeeig pa hoik kaong aux son tix, daux haktiex Khanan heue. Mawh kheu nan,
         yam in, kieh aux hu yuh mai sipaung ka keeing tix mai aux tak deeh hoek heue."
         6 Pharaw ah nin, "Hu, mai sipaung ka keeing maix awm hoik kieh nawh maix tiextu ka
         ti heue."
         7 Mawh kheu nan Yosiep lih hu sonsang sipaung nawh keeing tix, kawncau Pharaw mai khawm
         cao kaing daux nyiex haw mai cao kaing ka daux haktiex Ejiptux khankix hu tau mai
         Yosiep heue.
         8 Pui nyiex ma Yosiep, pui nyiex puxke nawh mai pui nyiex nawh keeing nawh khankix
         lih hu tan, mawh ngie kawn nyawm iak cub yung mai pex mai tobrie khankix, pa prah
         kix daux haktiex Goshen heue.
         9 Cub ling lawx mai cub lien brung pa kied haoh hun lih hu tau mai nawh heue.
         10 Khaix an kix hoek ka glah pah nghox Atat, pa koe toi rawm klawng Yawdan, kix khrup
         rhawm sigrien sigre mai yiiem, Kix khi rhawm yiiem doe son keeing tix tan aliah singaix
         heue.
         11 Yam yaox can pui pa ot daux haktiex Khanan khankix, ka krax pa yiiem doe kix ka daux
         glah pah nghox Atat, kix ah nin, "In mawh krax pa kied yiiem doe ceu pui Ejiptux,
         " dee an, kix kok mawh Abelax Mizaren, pa koe toi rawm klawng Yawdan heue.
         12 Kawn simex nawh khankix yuh awm pa hoik tawm nawh ka kix heue.
         13 Kawn simex nawh khankix viex nawh hu ka haktiex Khanan mai sipaung nawh daux rang
         pa koe daux kaung Makhapelax, plak lih singaix veng Mamre, pa hoik liag Abraham ka
         Epharon, ceu pui Hittix, son gwang simeeig tix heue.
         14 Khaix hoik sipaung nawh keeing tix, Yosiep deeh ing ka meung Ejiptux tau mai puxke
         nawh khawm pui pa hu sipaung keeing nawh khankix heue.
         15 Yam yaox puxke Yosiep khankix ka hoik yum keeing tix, kix ah nin, "Ex lhat Yosiep
         koeng ka ex mai deeh pawk bix ka ex, son kaing pa caox caig, pa yuh ex ka nawh heue."
         16 Kix ploi pui cau hu ka Yosiep ah nin, "Sivoe sang yum keeing ex, nawh hoik tawm lox
         ka yix,
         17 hu krai ka Yosiep ah nin, aux rawg maix pluat ploi ka krax lud pa yuh puxke maix
         khankix mai phimap kix, mawh kheu hoik yuh kix pa caox caig ka maix heue. Yam in rawg
         maix pluat ploi pa lud kawncau maix khankix, ka daux min plakngai Siyiex keeing maix
         heue." Yam mhong Yosiep ka lox krai kix nawh yiiem ka heue.
         18 Puxke nawh khankix, hoek gup ti ka sivoe nawh ah nin, "Jhak heue, yix mawh kawncau
         maix heue."
         19 Yosiep deeh ah nin ka kix, "Paw khi rhawm ka, khex keud pex aux mawh Siyiex lie?
         20 Viang pex keud mawh yuh ti pa caox ka aux kawx, viang mawh nan, Siyiex hoik kieh
         mawh ceu pa mhawm, sonsang taoh ju pui tom nie awm pa hoik yaox pex daux in singaix
         heue.
         21 Mawh kheu nan paw koe krax khi rhawm, aux tak eei liang pex mai kawn praix pex ku
         kaux heue." Nawh krai lox nyawm rhawm ka kix mai lox pa caux rhawm ka kix heue.
         22 Yosiep mai pui nyiex ma keeing nawh khankix, ot daux Ejiptux mai Yosiep im ju tom
         hoek tix yieh kao num heue.
         23 Yosiep hoik yaox ka kawn sex nawh khankix, pa mawh kawn saux Epharem, kawn praix
         Makhirax pa mawh kawn simex Manashe kawx mawh pa keh piang ngawng Yosiep heue.
         24 Yosiep ah nin ka pux aik nawh khankix, "Aux dex sang yum, viang mawh nan, Siyiex
         tak hoek ti kia ngien ka pex mai deeh viex pex lih khaing haktiex in mai tawx pex
         hu ka haktiex pa hoik tiextu Nawh Cao ka Abraham, Icak mai Yakop heue."
         25 Khaix an Yosiep kieh kawn praix Isarelax khankix, tiextu ti ah nin, "Siyiex tak hoek
         ti kia ngien ka pex mai pex tak viex si-ang aux hu khaing tin heue."
         26 Yosiep yum yam hoek ju nawh tix yieh kao num mai kix khre sau sidah bhawng ka nawh
         mai sau ka daux lawng meung Ejiptux heue.ExodusExodusExodusExodusExodus

1 In mawh ceu kaux kawn praix Isarelax, pa hoek ka meung Ejiptux, tau mai Yakop khawm
         pui daux nyiex ma nawh,
         2 pa mawh Rubin, Simion, Lewix mai Yudax,
         3 Isakha, Zebulun mai Binyamin,
         4 Dan, Napthalix, Gat mai Asha,
         5 doeh ru Yakop, koe atixgliah kaux, yam an Yosiep hoik ot sivoe kix ka daux meung
         Ejiptux.
         6 Khaix an Yosiep mai Puxke nawh mai doeh nyiex ma nawh khankix yum.
         7 Doeh ru pui Isarelax baox nie haoh hun mai nied ti nie sipie mai kix haok hwan ting
         riang mai kix naog ka daux haktiex an.
         8 Yam an koe simiang pa khraox tix kaux daux meung Ejiptux, pa ang tawng ka Yosiep.
         9 Nawh ah nin ka pui tix, "Jhak heue, pui Isarelax hoik kied nie mai hoik kied ting
         riang khaing ex."
         10 Hoek, kieh ex yuh cuyi tuktiaktukte ka kix, phan ang mawh nan, ha kix nie haoh hun
         mai yam koe naing, kix tak hu sitoe ti mai pui koeng mai deeh puing ka ex, khaix an,
         kix tak lih hu khaing haktiex."
         11 Mawh kheu nan, kix yaog cao kaing pa kwang piang kix. Tawx beeh glawm pa cien kieh
         yuh kaing pa kin daux pa khin mai kix yaox ti sum veng dee sang deuh kraung sinngao
         Pharaw, pa mawh veng Piton mai veng Ramase.
         12 Viang mawh nan, kix nie yeen ya piang kix mai pui Isarelax baox nie haoh hun mai
         nie pre sipie. Pui Ejiptux nie yaoh yee jao pui Isarelax.
         13 Mawh kheu nan, pui Ejiptux nie cau kix daux pa lang taung kin,
         14 Kieh kix yaox pa kin pa song daux pa cau kix yuh kaing, pa mawh kaing lon tiex sin
         mai kaing ma kaing kaung kuceu, ka daux pa cau pa khin kix yuh kaing.
         15 Khaix an simiang Ejiptux ah nin, ka bun pui Hebrie, cao priex keh ka daux kix pa
         kaux Shipharax mai Pu-a.
         16 "Yam yuh pax kaing priex keh ka bun Hebrie, jhak yam keh kix, phan mawh kawn simex
         pax tak pah nawh, viang mawh nan, phan mawh kawn bun deuh nawh im ju."
         17 Cao priex keh an kiex lhat graung ka Siyiex mai kiex ang yuh awm lox pa tawm simiang
         Ejiptux, kiex deuh kawn nyawm simex khankix im ju.
         18 Simiang Ejiptux kok ka bun priex keh ah nin ka kiex. "Yuh ka mawh pax lai yuh nin
         mai deuh kawn simex khankix im ju lie?"
         19 Bun priex keh khankiex ah nin ka Pharaw, "Mawh kheu bun Hebrie ang awm bun Ejiptux,
         kix koe riang rao mai yie keh sivoe ang bun priex keh nyang hoek ka kix."
         20 Siyiex yuh pa mhawm ka bun priex keh an kiex, mai pui nie haoh hun pre mai ting riang.
         21 Mawh kheu bun cao priex keh lhat graung ka Siyiex, Nawh Cao kieh kiex koe kawn praix.
         22 Pharaw tawx lox ka pui nawh khawmuik, "Can kawn nyawm simex pa keh khaing pui Hebrie
         ku kaux pex tak tik ka daux rawm klawng Nilax, pex deuh ngie kawn nyawm bun ku kaux
         im ju heue."

1 Pui tix kaux khaing nyiex ma Lewix, teei ti moeng ka kawn bun Lewix.
         2 Bun an koe kaux mai keh kawn simex tix kaux, yam yaox nawh mhawm grang kawn simex
         an, nawh mox ka nawh loe khix.
         3 Yam yaox nawh ang ti lai pon mox nawh teei kreeb pa taing ka priem son nawh mai kraix
         graix mai peeh khaox Ashaphat ka mai sau kawn nyawm daux an, hu deuh sinax pang priem
         pa koe praok rawm klawng.
         4 Puxke bun nawh pau ti jhak dee singai, sonsang tawng pa sang lih mawh ka kawn nyawm
         an,
         5 Kawn bun Pharaw lih hoek ti heem rawm daux rawm klawng, kawncau bun nawh khankix,
         lailing hawt praok klawng, mai yaox ka kreeb tix mu sinax pang priem. ploi kawncau
         bun tix hu teei mai kieh viex hoek ka ti.
         6 Yam paoh nawh ka kreeb an, nawh yaox ka kawn nyawm iak, mai kawn nyawm iak an yiiem.
         Mawh kheu nan, nawh caux rhawm ka kawn nyawm an ah nin, "In mawh kawn pui Hebrie tix
         kaux kaux."
         7 Khaix an puxke bun nawh ah nin ka kawn bun Pharaw, "Sang kieh maix aux hu kok ka
         bun Hebrie tix kaux kaux sonsang tawx kawn nyawm in peuex son maix lie?"
         8 Kawn bun Pharaw ah nin ka nawh, "Hu heue." Mawh kheu nan, bun an hu mai kok ka miex
         kawn nyawm.
         9 Kawn bun Pharaw ah nin ka nawh, "Teei kawn nyawm in hu mai priex son aux, aux tak
         tawx riang priex maix ka." Mawh kheu nan bun an teei kawn nyawm mai priex ka nawh.
         10 Kawn nyawm haok hwan mai viex nawh hoek ka kawn bun Pharaw mai nawh lih mawh kawn
         simex kawn bun Pharaw, nawh kok ceu kaux nawh mawh Mose, nawh ah nin, "Mawh kheu teei
         aux nawh khaing daux rawm heue."
         11 Yam hoik ting Mose, nawh hu ka puxaik tix mai jhak ka kaing cien pa yuh kix, mai
         nawh yaox pui Ejiptux tawk ka pui Hebrie tix kaux, pa mawh puxaik nawh.
         12 Nawh jhak plak in plak an, yam ang nawh yaox pui tix kaux kawx, nawh pah pui Ejiptux
         mai sipaung nawh daux maik.
         13 Yam deeh hu nawh khaix an tix ngaix, jhak heue, pui Hebrie ra kaux simah mai tawk
         paox tix, nawh ah nin ka pui pa phit an, "Yuh ka mawh maix lai tawk ka paox puxaik
         tix lie?"
         14 Nawh pawk ah nin, "Mawx pa kieh maix yuh cao kaing mai prawng see ka piang yix? mawh
         keud maix ti sang pah aux awm hoik pah ti ka pui Ejiptux lie?" Mawh kheu nan, Mose
         hoik lhat mai keud, "Kix hoik tawng ceu inkix tete."
         15 Yam mhong Pharaw ka grawng in, nawh sawg ti pah Mose, mawh kheu nan, Mose to khaing
         Pharaw mai hu ot ka daux haktiex Midian, mai ngawm dex rawm daux.
         16 Yam an kawn bun cao giex kaing li Midian aliax kaux, kix hoek ti kin rawm mai sau
         rawm naog daux dawng sonsang tawx yung mai pex keeing kix nyaux rawm.
         17 Cao liang yung hoek mai grheu kix hu dee singai, viang mawh nan, Mose kaoh cung mai
         teem ka kix mai tawx yung mai pex khankix nyaux rawm.
         18 Yam deeh kix ka keeing tix Roelax, nawh ah nin, "Kheu pex lai cao hoek in singaix."
         19 Kix pawk ah nin, "Pui Ejiptux tix kaux, hoik taoh yix khaing daux taix cao liang
         yung khankix mai kin rawm son yix mai tawx yung mai pex nyaux rawm."
         20 Nawh ah nin ka kawn bun tix, "Ot nawh dee mawx? Kheu pex lai prah nawh? Kok nawh
         hoek sawm."
         21 Mose kied nyawm rhawm ka ot tix mai Roelax, mai nawh tawx Mose moeng kawn bun tix
         Zipawrax.
         22 Nawh keh kawn simex tix kaux mai kix kok ceu kaux nawh mawh Geshom, mawh kheu ah
         nawh nin, "Aux hoik mawh nyo sinie, daux haktiex pui tang praix."
         23 Yam hoik rheung bawg yam, simiang meung Ejiptux yum." Ceu pui Isarelax khankix ngia
         mai riag yo kheu yuh siliex, lox riag yox kix hoik hoek ka sivoe Siyiex.
         24 Siyiex mhong ka lox ngia kix mai Siyiex deeh doh keud ka gumlox sijax mukheu pa yuh
         Nawh Cao tau mai Abraham mai Icak mai Yakop.
         25 Siyiex jhak ka piang kawn praix Isarelax khankix mai tawng ka grawng kaing pa yaox
         kix ti yuh heue.

1 Yam liang Mose yung mai pex paox nawh Yesaraw, pa mawh cao giex kaing li Midian,
         nawh viex yung mai pex khankix hu plak khaix daux tiag mai hoek ka baoh Hawrap pa
         mawh gawng Siyiex.
         2 Kawncau Siyiex lih bleeh ka nawh ka daux rao ngu sigreung yeem khaox, mai nawh jhak
         ka an, jhak heue, yeem khaox an hoik gleeing ka ngu, viang mawh nan, yeem khaox an
         ang proe.
         3 Mose ah nin, "Aux sang hu jhak ka riang susai pa daox am in, yeem an ang chix proe
         jao patix lie?"
         4 Yam yaox Siyiex ka veeh nawh ti hu jhak, Siyiex kok ka nawh khaing daux sigreung
         yeem ah nin, "Mose! Mose!" mai nawh deeh pawk ah nin, "Aux koe tin."
         5 Khaix an Nawh Cao ah nin, "Paw hoek dex, Peeik kiep khaing caong maix, mawh kheu
         dee cung maix mawh tiex dee pa singax."
         6 Nawh Cao baox ah nin, "Aux mawh Siyiex keeing maix, Abraham, Icak mai Yakop. "Mose
         mox pakngai ti, kheu lhat graung nawh mai ang pon jhak ka Siyiex.
         7 Siyiex ah nin, "Aux hoik yaox ka yeen ya kix ceu pui Aux, pa ot daux meung Ejiptux,
         Aux mhong lox riag yo kix ka cau cao kaing ka kix, mawh kheu Aux hoik tawng krax kha
         rhawm kix,
         8 Aux hoek sonsang taoh kix khaing daux tawm taix pui Ejiptux mai sonsang deeh teei
         Aux kix lih khaing daux haktiex an mai tawx kix hu ka haktiex pa mhawm pa vieh, dee
         lih rawm teeih mai rawm hia, dee ot ceu pui Khananix, ceu pui Hitix, ceu pui Amawrix,
         ceu pui Pharazix, ceu pui Hiwix mai ceu pui Yebusix khankix.
         9 "Yam in, jhak heue, krax yiiem kawn praix Isarelax khankix hoik hoek ka Aux mai Aux
         hoik yaox ka pa yeen ya ceu pui Ejiptux ka kix.
         10 "Mawh kheu nan, hu yam in, Aux sang ploi maix hu ka simiang Pharaw mai kieh maix
         teei pui Aux, kawn praix Isarelax lih khaing Ejiptux."
         11 Viang mawh nan, Mose deeh ah nin ka Siyiex, "Mawh aux pui yuh ka mawx, lai sang pon
         hu ka Pharaw mai teei kawn praix Isarelax khankix lih khaing meung Ejiptux."
         12 Nawh Cao ah nin, "Aux tak ot tau mai maix, mai in tak mawh sakse son maix, kheu Aux
         ploi maix hu Yam hoik viex maix ceu pui lih khaing meung Ejiptux maix tak krub ka
         Siyiex ka piang gawng in."
         13 Mose ah nin ka Siyiex, "Yam hoek aux ka kawn praix Isarelax khankix, aux sang ah
         nin ka kix, Siyiex keeing pex hoik ploi aux hoek ka pex, phan kix deeh chawk aux,
         mawh kaux nawh patix? aux sang krai yuh ka mawx ka kix?"
         14 Siyiex ah nin ka Mose, "AUX MAWH AWM PA MAWH AUX." Nawh ah nin, krai yuh nin ka ceu
         pui Isarelax, KAW PA MAWH AUX, hoik ploi aux hoek ka pex"
         15 Siyiex deeh ah nin ka Mose, "Ah yuh nin ka pui Isarelax, Siyiex keeing pex, Siyiex
         Abraham, Icak mai Yakop, hoik ploi aux hoek ka pex. In mawh ceu kaux aux leeing ju,
         in mawh ceu kaux pa caw doeh ru pex tix doh keud ka ti ju hoik tix ju.
         16 Hu mai kraix khrawm cub kuad song pui Isarelax khankix, "Siyiex keeing pex, Siyiex
         Abraham, Icak mai Yakop hoik bleeh ka aux, ah nin, "Aux hoik yaox can ceu pa yuh pui
         meung Ejiptux khankix ka pex,
         17 Aux hoik yuh sijax mukheu sonsang teei pex lih khaing krax pa kha rhawm khaing Ejiptux
         mai kieh pex hu ka haktiex ceu pui Khananix, ceu pui Hitix, ceu pui Amawrix, ceu pui
         Pharazix, ceu pui Hiwix mai ceu pui Yebusix, dee lih rawm teeih mai rawm hia."
         18 Kix tak nghiet lox maix, maix mai kuad song Isarelax tak hu ka simiang Ejiptux ah
         nin ka nawh, Siyiex ceu pui Hebrie, hoik sipub ka yix mai yam in yuh bwanson, kieh
         yix hu krax daux tiag loe singaix krax, sonsang rawg yix bwan mai krub ka Siyiex.
         19 Aux tawng ka ang simiang Ejiptux ploi maix lih hu yieyie, phan nawh ang yaox taix
         pa ting sibrawm Aux.
         20 "Aux tak nyeu tiex tix mai ciyang ka pui Ejiptux tau mai pa daox am pa yuh Aux, khaix
         an nawh tak ploi maix lih hu,
         21 Aux tak kieh pui in koe min pakngai sivoe ceu pui Ejiptux, yam lih hu pex, pex tak
         ang yaox ti lih hu mai taix yi tix,
         22 bun ku kaux tak deeh mhaing kraung mau, kraung khri mai kraung ceep khaing paox plawg
         ka bun pa ot ka nyiex nawh khankix mai tak ceep kraung khrai an khankix ka kawn simex
         kawn bun tix mai tak rhim hu khaing pui Ejiptux heue.

1 Mose deeh ah nin, "Phan kix ang yum rhawm ka aux phan ang mawh nan ang nghiet ka
         lox aux, mawh kheu kix tak ah nin, Siyiex ang tie bleeh ka maix."
         2 Siyiex ah nin ka nawh, "Mawh tix pa koe daux taix maix lie? Nawh ah nin, "Koe Khaox
         gix tix gawng."
         3 Nawh Cao ah nin, "Sivuat an piang tiex, "yam ploi nawh an piang tiex mai khaox grix
         an lih ti mawh siuing, mai Mose to khaing an.
         4 Khaix an Siyiex ah nin ka Mose, "Nyeu taix maix mai giex ka sidax nawh." Mose nyeu
         taix tix mai giex an, an deeh lih ti mawh khaox grix daux taix nawh,
         5 "Kix tak yum rhawm ka Siyiex pa mawh Siyiex keeing kix, Siyiex Abraham, Icak mai
         Yakop, pa hoik lih bleeh ka maix."
         6 Siyiex baox ah nin ka nawh, "Sau taix maix ka naok maix. "Nawh sau taix tix ka naok
         tix mai yam deeh teei nawh taix tix lih, taix nawh lih mawh jhawm saux sipawb paing
         awm rawm rha.
         7 Nawh Cao ah nin, "Baox sau taix maix ka naok maix. "Mawh kheu nan, nawh baox sau
         taix tix ka naok tix mai yam deeh teei nawh taix tix lih, jhak heue, taix nawh deeh
         mhawm awm neh nawh.
         8 "Phan kix ang nyang yum rhawm ka maix, " "Phan ang mawh nan, ang yum rhawm ka sakse
         pa yuh maix bawg tix, kix tak yum rhawm ka sakse pa yuh maix bawg khaix."
         9 Phan kix ang yum rhawm ka sakse in ra ceu mai ang cu ti nghiet ka lox maix, maix
         tak kin rawm khaing daux rawm klawng Nilax mai klup ka piang tiex kroh, rawm pa kin
         maix khaing rawm klawng Nilax tak lih ti mawh nham ka piang tiex kroh."
         10 Mose ah nin ka Siyiex, "Siyiex aux eue, aux dawg mawh pui pa ang chix sikah, tom
         yam jah Maix Cao tix sikah tau mai kawncau maix kawx, aux mawh pui pa cien jheeh mai
         kle."
         11 Khaix an Siyiex deeh ah nin ka nawh, "Mawh pui mawx pa phan ka jheeh pui lie? Phan
         ang mawh nan, mawh pui mawx pa phan pui deux, lheet, chix yaox mai dug ngai lie? Ang
         hoik mawh Aux Siyiex lie?
         12 "Mawh kheu nan, hu heue, Aux tak ot tau mai jheeh maix mai gau maix ka pa sang krai
         maix."
         13 Viang mawh kawx nan, nawh ah nin, "Siyiex aux eue, kieh pui tang kaux hu liak."
         14 Mawh kheu nan, Siyiex song rhawm ka Mose ah nin, "Puxke maix Arun pui Lewix koe ang
         mawh lie? Aux tawng ka chix sikah nawh mhawm mhawm, jhak heue, nawh hoik hoek ti rieb
         maix yam in, yam yaox nawh maix nawh tak gaux rhawm ka daux rhawm ti."
         15 Maix tak yaox ti sikah ka nawh mai sau gumlox ka daux jheeh nawh, Aux tak koe tau
         mai jheeh maix khawm jheeh nawh, Aux tak gau pex ka pa sang yuh pex.
         16 Nawh tak sikah tang maix ka pui khankix, mai nawh tak mawh jheeh tang maix mai maix
         tak mawh tang Siyiex ka son nawh.
         17 "Maix tak giex khaox grix in daux tawm taix tix, sonsang yuh maix sakse heue."
         18 Mose deeh ing ka paox tix Yesaraw ah nin ka nawh, kieh aux deeh ing ka puxaik tix
         pa ot daux Ejiptux liak mai jhak ka kawn im ju kix, Yesaraw ah nin ka Mose, "Hu ka
         daux pa nhim."
         19 Siyiex ah nin ka Mose daux meung Midian, "Deeh ing ka meung Ejiptux, mawh kheu pui
         pa sawg ka ju maix khankix hoik yum."
         20 Mose teei moeng tix mai kawn praix tix mai kieh kix brug la mai kix deeh ing ka haktiex
         Ejiptux mai Mose teei tix viex khaox grix Siyiex daux tawm taix tix.
         21 Siyiex ah nin ka Mose, "Yam deeh ing maix ka meung Ejiptux maix tak jhi sibrawm pa
         daox am pa ap Aux daux tawm tai maix sivoe Pharaw, viang mawh nan, Aux tak kieh rhawm
         rhi nawh kiien, sonsang ang nawh kieh kix hu."
         22 Maix tak ah nin ka Pharaw, "Siyiex ah nin, Isarelax mawh kawn simex Aux mai kawn
         Ai Aux,
         23 "Aux ah nin ka maix, "Ploi kawn simex Aux sonsang hu krub ka Aux, "phan maix thiang
         ang tawx nawh hu, aux tak pah ka kawn Ai maix."
         24 Yam hu kix krax, Siyiex sawg ka Mose sonsang pah ka nawh.
         25 Khaix an Zibawrax teei simaox pa lawm mai pat hak kawn simex tix mai an teeh ka caong
         Mose ah nin, "Maix mawh mex aux pa dex mai nham aux."
         26 Nawh Cao ploi Mose hu, khaix an moeng nawh ah nin, mawh kheu grawng pa pat hak, "Maix
         mawh mex pa dex dawt mai nham ka aux."
         27 Siyiex ah nin ka Arun, "Hu ka daux tiag, sonsang sipub ka Mose. "Nawh hu sipub Mose
         ka piang gawng Siyiex mai ngheet ka nawh.
         28 Mose krai Arun mhong gumlox Siyiex, pa hoik ploi ka nawh mai mhai pa daox am pa tawm
         Nawh Cao khawmuik.
         29 Mose mai Arun hu kraix khrawm kuad song pui Isarelax,
         30 Arun krai gumlox pa hoik ah Siyiex ka Mose khawmuik mai hoik yuh mhai pa daox am
         ka sivoe pui khankix.
         31 Yam hoik mhong pui khankix ka hoek fi Siyiex ka pui Isarelax mai yaox Nawh Cao hoik
         kia ngien ka krax kha kix rhawm tix, kix yum rhawm num kaing tix mai krub ka Nawh
         Cao heue.

1 Mose mai Arun hu ah nin ka Pharaw, "Siyiex pui Isarelax ah nin, kieh pui Aux Isarelax
         hu sonsang yuh kix pawie ka Aux, daux tiag"
         2 Pharaw ah nin, "Mawh Siyiex pa yuh ka mawx! pa sang nghiet aux lox mai sonsang ploi
         pui Isarelax lie? Aux ang tawng ka Siyiex mai aux tak ang pon ploi kix hu."
         3 Kix ah nin, "Siyiex ceu pui Hebrie hoik sipub ka yix, kieh yix hu krax daux tiag
         loe ngaix mai rawg bwan tan ka Siyiex tix, phan ang mawh nan, Nawh Cao tak kieh jhawm
         saux preng mai lawm vaid hoek ka piang yix."
         4 Simiang Ejiptux ah nin ka kix, "Mose mai Arun eue, yuh ka mawx pex lai sang teei
         pui inkix khaing kaing pa yuh kix? Deeh hu yuh kaing jhaw pa yuh pex.
         5 Pharaw ah nin, "Jhak heue, yam in pui haktiex khankix tom nie mai pex lai sang kieh
         kix laux ti khaing kaing jhaw pa yuh ti.
         6 Daux tix ngaix an Pharaw tawx lox tix hu ka cao thung cao bung kaing jhaw khankix
         ah nin,
         7 "Pex tak ang lai yaox ti tawx brex nghox sonsang yuh kix lon tiex sin awm sivoe,
         kieh kix tang hu sawg brex nghox son cao tix.
         8 "Kieh kix yuh lon tiex sin awm diag yuh kix sivoe, paw doh kieh yawm ceeix kawx,
         mawh kheu nieh kix, kix tom riag yo ah nin, kieh yix hu krub ka Siyiex tix,
         9 Baox tawx kaing tom nie ka piang kix sonsang nie taug mao kix mai paw kieh kix nghiet
         ka lox pa ang mawh."
         10 Cao thong cao bung kaing jhaw khankix hu ah nin ka pui khawmuik, Pharaw ah nin, aux
         ang lai tawx brex nghox ka pex.
         11 "Hu sawg brex nghox ka dee yaox pex son cao tix, viang mawh nan kaing jhaw pex tak
         ang pon tix yawm ceeix kawx"
         12 Pui khankix hu ku sidah ka daux haktiex Ejiptux, sonsang khrawm nyhee tang brex nghox.
         13 Cao thung cao bung kaing jhaw khankix ah nin, "Nied yuh kaing jhaw yuh pex grum naog
         ku singaix yam koe brex nghox."
         14 Cao thung cao bung kaing jhaw pui Isarelax khankix pa hoik yaog Pharaw kix mawh cao
         kaing, kix khin mai tawk ka kix mai chawk kix ah nin, "Kheu pex ang lai pon yuh lon
         tiex sin grum naog awm diag pa yuh glang ka in kawx mai singaix."
         15 Yam an cao thung cao bung kaing jhaw pui Isarelax khankix hoek mai riag yo ka Pharaw
         ah nin, "Maix lai tawx kaing jhaw pa yuh nin ka kawncau maix yuh ka mawx?"
         16 Kix ang lai tawx brex nghox ka kawncau maix, kix ah nin ka yix, yuh lon tiex sin,
         jhak heue, kix tawk ka kawncau maix khankix, yam in phimap koe ka piang pui maix.
         17 Nawh ah nin, "Pex kied sidaing nieh, mawh kheu nan, pex tom ah nin, kieh yix hu krub
         ka Siyiex
         18 "Hu yuh kaing yam in, Brex nghox tak ang tawx ka pex, viang mawh nan, pex tak yaox
         ti tawx lon tiex sin awm diag prim."
         19 Cao kaing pui Isarelax khankix yaox ka hoek krax pa kha rhawm ka piang tix kheu pa
         ah nin, "Pex tak ang yaox ti kieh lon tiex sin yuh tix yawm khaing diag prim."
         20 Yam hoik lih kix khaing Pharaw, kix sipub Mose mai Arun pa cung ti rieb kix,
         21 Kix ah nin ka kiex, "Kieh Siyiex jhak mai prawng ca ka piang pax, mawh kheu hoik
         kieh yix seeing brai ka sivoe ngai Pharaw mai sivoe ngai kawncau nawh khankix, sonsang
         pah ka yix heue."
         22 Mose deeh hoek ka Siyiex ah nin, "Siyiex eue, Maix Cao lai yuh krax pa kha rhawm
         ka piang ceu pui in yuh ka mawx? Maix Cao lai ploi aux hu yuh ka mawx?
         23 Tom singaix jah aux ti hoek krai lox ka Pharaw ka daux ceu kaux Maix Cao, Pharaw
         tawx krax kha rhawm ka pui inkix, Maix Cao ang taoh ka pui cie Maix heue."

1 Siyiex ah nin ka Mose, "Yam in maix tak yaox ka pa yuh Aux ka Pharaw, mawh kheu taix
         pa ting sibrawm Aux nawh tak ploi kix hu tau mai taix pa koe sibrawm Aux, nawh tak
         grheu kix lih khaing haktiex."
         2 Siyiex ah nin ka Mose, "Aux mawh Siyiex."
         3 Aux lih bleeh ka Abraham, ka Icak mai ka Yakop, awm mawh Aux Siyiex pa ting riang
         rao, viang Aux jhi kix ka ceu kaux Siyiex kawx, kix ang tawng ka aux.
         4 "Aux hoik yuh sijax mukheu tau mai kix, sonsang tawx Aux haktiex Khanan ka kix, pa
         mawh haktiex dee lailing kix ti mawh nyo sinie.
         5 Aux mhong ka lox ngia pui Isarelax khankix, pa kieh pui Ejiptux kix yuh kaing pa
         kin mai deeh doh keud ka gumlox sijax mukheu tix.
         6 "Mawh kheu nan, ah nin ka pui Isarelax, Aux mawh Siyiex, Aux tak viex pex lih khaing
         greem beeh glawm pa kin khaing pui Ejiptux mai Aux tak taoh pex khaing kaing siliex
         pa yuh pex mai nyeu plawng taix tix taoh pex khaing krax pa ting ciyang".
         7 "Aux tak teei pex mawh pui tix mai Aux tak mawh Siyiex pex, pex tak tawng Aux mawh
         Siyiex pa viex pex lih khaing greem beeh glawm pa kin yuh pui Ejiptux".
         8 "Aux tak viex pex hu ka daux haktiex, pa hoik tiextu Aux ti tawx ka Abraham, Icak
         mai Yokop, Aux tak tawx haktiex an mawh sinngao pex. Aux mawh Siyiex"
         9 Viang Mose ah nin ka pui Isarelax kawx, kix ang nghiet ka lox Mose, mawh kheu hoik
         kied taug mao rhawm rhi kix ka yaox tix krax kha rhawm.
         10 Siyiex ah nin ka Mose,
         11 "Hu laig mai krai ka Pharaw, simiang Ejiptux, sonsang ploi pui Isarelax khankix lih
         hu khaing haktiex nawh.
         12 Mose ah nin, pui Isarelax ang nghiet ka lox aux, Pharaw nie sang nghiet ka lox pa
         lih khaing jheeh aux, pa ang nyang pat hak tix yuh ka mawx?
         13 Siyiex tawm lox ka Mose mai Arun, son pui Isarelax mai ka Pharaw meung Ejiptux, sonsang
         teei kix pui Isarelax khankix lih khaing daux haktiex Ejiptux heue.
         14 Inkix mawh cao kaing daux nyiex ma keeing kix, kawn Ai Isarelax mawh Rubin, kawn
         simex Rubin khankix mawh Hanok, Phalux, Hezaron mai Khamix. Inkix mawh pui nyiex ma
         Rubin.
         15 Kawn simex Simion khankix mawh Yemoelax, Yamen, Awhat, Yakhin, Zawha mai Shawlax,
         kawn simex pa pon khaing bun Khanan, inkix mawh pui nyiex ma Simion.
         16 Inkix mawh ceu kaux kawn simex Lewix, awm pa koe doeh ru kix, pa mawh Geshon, Kawhat
         mai Merarix. Ju Lewix koe tix yieh tixngoe aliah num.
         17 Kawn simex Geshon khankix mawh Libanix mai Shimix, awm pa koe doeh ru nyiex ma kix.
         18 Kawn simex Kawhat khankix mawh Amaran, Izaha, Hebaron mai Awzalax mai ju Kawhat koe
         tix yieh tixngoe loe num.
         19 Kawn simex Merarix khankix mawh Mahalix mai Mushi, inkix mawh pui daux nyiex ma Lewix,
         awm pa koe doeh ru kix.
         20 Amaram teei moeng ti Yawkhebiet, pa mawh nan keeing tix mai nawh keh Arun mai Mose,
         ju Amaram koe tix yieh tixngoe aliah num.
         21 Kawn simex Izaha khankix mawh Korax, Nephiet mai Zikharix.
         22 Kawn simex Awzalax mawh Mishelax, Elazapha mai Titirix.
         23 Arun teei ti moeng Elishebax, kawn bun Aminadat nan Nashon, nawh keh Nadat, Abihux,
         Elaza mai Itama.
         24 Kawn simex Korax khankix mawh Asirax, Elakanax mai Abiasap, inkix mawh doeh nyiex
         ma Korax.
         25 Kawn simex Arun, Elaza teei ti moeng kawn bun Putelax mai keh Phinahat, inkiex mawh
         cao kaing keeing ceu pui Lewix khankix, awm pa koe doeh nyiex ma kix.
         26 Inkiex mawh Arun mai Mose, pa hoik krai Siyiex, pa viex ceu pui Isarelax lih khaing
         haktiex Ejiptux awm cao kaing naing lien.
         27 Inkiex mawh pui pa laig hu sikah ka Pharaw simiang Ejiptux, sonsang viex pui Isarelax
         khankix lih hu khaing meung Ejiptux pa mawh Mose mai Arun heue.
         28 Ka daux singaix yam sikah Siyiex ka Mose ka daux haktiex Ejiptux,
         29 Siyiex ah nin ka Mose, "Aux mawh Siyiex, krai ka Pharaw simiang Ejiptux, can pa krai
         Aux ka maix."
         30 Mose ah nin ka Siyiex, "Aux mawh pui pa cien jheeh mai pa kle, Pharaw tak sang nghiet
         lox aux yuh ka mawx?"

1 Siyiex ah nin ka Mose, "Jhak heue, Aux tak kieh maix awm Siyiex ka Pharaw, mai puxke
         maix Arun tak mawh cao jhai maix.
         2 Maix tak krai gumlox pa hoik tawm Aux ka maix khawmuik, mai puxke maix Arun tak krai
         ka Pharaw sonsang ploi nawh pui Isarelax khankix lih khaing haktiex nawh.
         3 Aux tak kieh Pharaw kiien rhawm mai kieh mhai rug pa daox am Aux khankix, nie baox
         haoh hun ka daux haktiex Ejiptux.
         4 Pharaw tak ang nghiet ka lox maix, Aux tak deuh taix tix ka piang Ejiptux mai viex
         kru naing tix mai pui ceu Aux pa mawh kawn praix Isarelax khankix, lih khaing Ejiptux
         tau mai pa ciyang pa ting lhaong.
         5 "Pui Ejiptux khankix tak tawng mawh Aux Siyiex, yam nyeu Aux taix tix ka piang Ejiptux
         mai viex pui Isarelax lih khaing sinax kix.
         6 Mose mai Arun hoik yuh awm pa tawm Siyiex ka kiex.
         7 Mose koe ju tixdaix num mai Arun koe ju tixdaix loe num, yam sikah kiex ka Pharaw.
         8 Siyiex ah nin ka Mose mai Arun,
         9 "Yam ah Pharaw yuh nin ka pax, "Jhi aux yaox mhai pa daox am yuh pax, "khaix an maix
         tak ah nin ka Arun, "Teei khaox grix maix mai ploi sivoe ngai Pharaw mai an tak lih
         mawh siuing"
         10 Mose mai Arun laig hu ka Pharaw mai yuh awm pa hoik tawm Siyiex mai Arun ploi khaox
         grix tix sivoe Pharaw mai kawncau nawh khankix mai an lih mawh siuing.
         11 Khaix an Pharaw kok ka pui koe pingnya mai cao chix simeed mai kix pa chix sat ka
         daux meung Ejiptux kawx hawt yuh awm pa hoik yuh kiex.
         12 Mawh kheu kix ku kaux ploi khaox grix tix mai an khankix lih mawh siuing. Viang mawh
         nan, khaox grix Arun bleet ka khaox grix cie kix.
         13 Pharaw ca kawn koe rhawm kien mai nawh ang nghiet ka lox kix, awm pa hoik krai Siyiex
         heue.
         14 Siyiex ah nin ka Mose, "Pharaw kied kiien rhawm mai nawh thiang ang kieh pui khankix
         hu.
         15 "Hu ka Pharaw plak ponngawb, yam lih hu nawh ka daux rawm mai maix krox nawh ka praok
         rawm klawng mai giex khaox grix pa hoik lih ti mawh siuing ka daux taix maix.
         16 Maix tak ah nin ka nawh, Siyiex ceu pui Hebrie, ploi aux hoek ka maix mai kieh aux
         ah nin, "Kieh pui Aux hu, sonsang krub kix ka Aux daux tiag, tom yam in maix ang nyang
         cu tix nghiet."
         17 Siyiex ah nin, "Mawh kheu maix tak tawng Aux mawh Siyiex, jhak heue, aux lah rawm
         klawng Nilax ka khaox grix pa koe daux taix tix mai rawm an tak lih mawh nham.
         18 Kax pa koe daux rawm klawng Nilax khankix tak yum mai rawm klawng Nilax tak lih sioe
         cux mai pui Ejiptux khankix, tak seeing nyaux ka rawm klawng an. ""
         19 Siyiex ah nin ka Mose, "Krai ka Arun, teei khaox grix maix mai nyeu taix tix ka piang
         rawm Ejiptux mai ka piang klawng iak, ka piang klawng ting, ka piang rawm nhawng mai
         ka piang rawm dung rawm daux, kudah dee daux haktiex Ejiptux mai ka daux tawg khaox,
         aw simaox"
         20 Mose mai Arun yuh awm lox tawm Siyiex, nawh yaog khaox grix tix mai lah ka rawm Nilax
         ka plak sivoe ngai Pharaw mai sivoe ngai kawncau nawh khankix, rawm khawmuik pa koe
         daux rawm klawng Nilax tieh ti mawh nham khawmuik heue.
         21 Kax pa koe daux rawm klawng Nilax yum mai rawm klawng Nilax lih sioe cux, mawh kheu
         nan, pui Ejiptux khankix ang lai pon nyaux rawm khaing daux rawm klawng Nilax, mawh
         kheu hoik lih naog nham ka daux haktiex Ejiptux kudah dee.
         22 Cao chix simeed daux haktiex Ejiptux khankix kawx, yuh awm cuyi pa chix kix, mai
         rhawm rhi Pharaw nied ti kiien mai ang nghiet ka lox kix, awm pa hoik krai Siyiex.
         23 Pharaw veeh ti ing ka nyiex tix mai nawh ang deuh koe ceu koe mu ka daux rhawm tix.
         24 Mawh kheu nan, pui Ejiptux khankix, kaong rawm daux hawt rawm klawng Nilax. Sonsang
         nyaux kix kah, mawh kheu ang kix lai pon nyaux ka rawm khaing rawm klawng Nilax.
         25 Yam hoik luan aliah singaix khaix lah Siyiex ka piang rawm klawng Nilax heue.

1 Siyiex ah nin ka Mose, "Laig hu ka Pharaw ah nin ka nawh, Siyiex ah nin, kieh pui
         Aux lih hu, sonsang krub kix ka Aux.
         2 Phan maix thiang ti ang kieh kix lih hu, jhak heue, Aux tak tawx krax kha rhawm ka
         haktiex maix ka khet,
         3 rawm klawng Nilax hoik naog ka khet khankix pa tak hoek ka piang maix ka daux lawg
         mai ka piang ku it pex, ka daux nyiex kawncau maix khankix mai pui maix khankix, daux
         nyiex priex mai ka daux klong yuh pex blah khankix,
         4 "Khet khankix tak haok ka piang maix mai ka piang pui maix mai ka piang kawncau maix
         khankix."
         5 Siyiex krai ka Mose, "Ah nin ka Arun, nyeu taix tix tau mai khaox grix tix ka piang
         rawm khankix, piang rawm klawng iak, piang rawm klawng ting mai piang rawm dung khankix
         mai kieh khet hoek naog ka piang haktiex Ejiptux"
         6 Arun nyeu taix tix ka piang rawm khankix daux meung Ejiptux, mai khet khankix lih
         kheem ka haktiex Ejiptux.
         7 Cao chix simeed khankix kawx yuh awm pa chix tix mai viex khet khankix hoek ka piang
         haktiex Ejiptux.
         8 Pharaw kok ka Mose mai Arun ah nin, "Khyox khaw ka Siyiex, sonsang deeh teei Nawh
         khet khankix hu singai khaing aux mai khaing pui aux, mai aux tak kieh pui in khankix
         hu krub ka Siyiex."
         9 Mose ah nin ka Pharaw, "Tat bawg yam pa sang khyox khaw aux son maix, son kawncau
         maix mai son pui maix, sonsang deeh yuh aux khet khankix laux leeing khaing maix mai
         khaing nyiex ma pex khawmuik mai deeh kieh kix ot ka daux rawm klawng Nilax khaing."
         10 Pharaw ah nin, "Kyox khaw pasax." Mose ah nin, "Kieh awm pa ah maix, maix tak tawng
         Siyiex yix ang doh awm siyiex tang dah awx.
         11 Khet khankix tak lih hu khaing maix khaing daux nyiex ma maix, khaing kawncau maix
         khankix mai khaing pui maix, kix tak ot daux rawm klawng Nilax khaing."
         12 Mose mai Arun lih hu khaing Pharaw, mai Mose kok yo ka Siyiex, son grawng khet khankix,
         pa hoik kieh Nawh tuktiak ka Pharaw.
         13 Siyiex yuh awm pa khyox khaw Mose, khet khankix yum, daux nyiex daux yaong khankix
         mai daux kaung khankix.
         14 Kix khrawm mai pum ti deuh mai haktiex hoik sioe cux.
         15 Yam yaox Pharaw ka hoik yiien ceu an khankix, nawh deeh kiien rhawm mai ang nghiet
         lox kix, awm pa hoik krai Siyiex heue.
         16 Siyiex krai ka Mose, "Ah nin ka Arun, nyeu khaox grix maix mai lah ka phawng tiex
         piang tiex mai an tak lih ti mawh maing, ka daux haktiex Ejiptux khawmuik"
         17 Kiex yuh awm an, Arun nyeu taix tix tau mai khaox grix tix mai lah ka phawng tiex
         mai an lih ti mawh maing ka piang pui mai piang khawng brie khawmuik mai phawng tiex
         lih mawh maing ka daux haktiex Ejiptux khawmuik.
         18 Cao simeed khankix coca ti yuh an awm pa chix tix, viang mawh nan, kix ang pon yuh,
         mawh kheu nan, Maing hoik lih koe piang pui mai totiag.
         19 Cao simeed khankix ah nin ka Pharaw "In mawh gien taix sibrawm Siyiex. "Viang mawh
         nan Pharaw ca kawn kiien rhawm, nawh ang nghiet ka lox kix awm pa krai Siyiex.
         20 Siyiex ah nin ka Mose, "Kaoh caocao ponngawb mai hu pau Pharaw yam hoek hu nawh ka
         rawm klawng ah nin ka nawh, Siyiex ah nin, "Kieh pui Aux lih hu, sonsang krub kix
         ka Aux.
         21 Phan maix ang kieh pui Aux khankix lih hu, Aux tak ploi phung prawp khankix hoek
         ka piang maix, ka piang kawncau maix, ka piang pui maix, ka nyiex ma maix khawmuik,
         nyiex ma pui Ejiptux tak naog ka phung prawp mai ka piang tiex dee cung kix."
         22 "Ka daux singaix an, Aux tak gwieh ti deuh haktiex Goshen ka dee ot pui Aux mai phung
         prawp tak ang koe tan, sonsang tawng maix ka mawh Aux Siyiex daux sigreung haktiex.
         23 "Aux tak yuh mhai pa daox am sinax pui Aux mai pui maix, mhai pa daox am in tak lih
         mawh pasax. ""
         24 Siyiex yuh ceu in, mai phung prawp khankix hoek ka daux nyiex Pharaw mai ka daux
         nyiex kawncau nawh khankix mai ka daux haktiex Ejiptux khawmuik hoik laux leeing ka
         jao phung prawp.
         25 Pharaw kok ka Mose mai Arun ah nin, "Hu heue, krub ka Siyiex pex ka daux haktiex
         in.
         26 Mose ah nin, ang khaw ti yuh nan, mawh kheu ceu pa tan ka Siyiex mawh ceu pa seeing
         brai pui Ejiptux khankix kah, phan yix tan ceu pa seeing brai pui Ejiptux khankix
         ka sivoe ngai kix, kix tak dheem yix ka simaox ang mawh lie?"
         27 "Yix caw ti hu loe singaix krax ka daux tiag mai tan ka Siyiex yix, awm pa hoik tawm
         Nawh Cao ka yix."
         28 Pharaw ah nin, "Aux tak kieh pex hu krub Siyiex pa mawh Siyiex pex, ka daux tiag,
         mawh ngie ang pex yaox ti hu dee singai khaing. Khyox khaw son aux liak."
         29 Khaix an Mose ah nin, "Aux lih hu khaing maix mai aux tak rawg bwan ka Siyiex, sonsang
         lih hu phung prawp an khankix khaing maix pasax, khaing kawncau maix mai khaing pui
         maix khankix, viang mawh nan, maix paw lai baox pie lhen, son ang maix ploi pui khankix
         hu krub ka Siyiex."
         30 Mose lih hu khaing Pharaw mai rawg bwan ka Siyiex.
         31 Siyiex yuh awm lox pa rawg Mose mai grheu phung prawp khankix khaing Pharaw, khaing
         kawncau nawh mai khaing pui nawh khankix, tom ang lai deuk tix mu kawx.
         32 Pharaw baox nie kiien rhawm yam in mai nie ang ploi pui khankix hu heue.

1 Khaix an Siyiex ah nin ka Mose, Laig hu ah nin ka Pharaw, "Siyiex, pui Hebrie ah
         nin, " "Kieh pui Aux lih hu, sonsang krub kix ka Aux.
         2 "Phan maix kawn thiang ang kieh kix lih hu,
         3 Jhak heue, Taix Siyiex tak hoek tau mai jhawm saux preng, ka piang khawng brie pex
         daux kaung, brung, la, kala-uk, mawie mai yung khankix.
         4 Siyiex tak yuh ceu pa tang pa siyox sinax khawng brie pui Isarelax mai khawng brie
         pui Ejiptux khankix, mawh kheu nan, khawng brie pui Isarelax tak ang yum tix mu kawx.
         5 Siyiex krai ti deuh bawg yam ah nin, "Pasax Siyiex tak sang yuh ceu in khankix ka
         daux haktiex in."
         6 Ka daux pasax Siyiex yuh ceu in khankix mai kieh khawng brie pui Ejiptux yum khawmuik,
         viang mawh nan, khawng brie pui Isarelax khankix ang yum tix mu kawx.
         7 Pharaw ploi pui hu jhak mai tawng ka ang khawng brie pui Isarelax khankix yum tix
         mu kawx, viang mawh nan, rhawm rhi Pharaw ca kawn kiien mai ang cu ti ploi pui khankix
         lih hu heue.
         8 Siyiex ah nin ka Mose mai Arun, "Teei nyaox tix dawm khaing glah ngu mai kieh Mose
         rhuat plak raoma ka sivoe ngai Pharaw.
         9 "Phawng nyaox an tah ka daux haktiex Ejiptux khawmuik mai an lih mawh jhawm saux
         muad ka piang pui mai khawng brie ka daux meung Ejiptux kudah dee."
         10 Kix teei nyaox khaing glah ngu mai cung ka sivoe Pharaw mai Mose rhuat nyaox an plak
         raoma mai lih mawh jhawm saux muad ka piang pui mai khawng brie khankix.
         11 Cao chix simeed ang lai pon cung sivoe Mose jao jhawm saux muad, mawh kheu jhawm
         saux muad koe ka piang cao chix simeed mai ka piang pui Ejiptux khawmuik.
         12 Siyiex kieh rhawm Pharaw kiien mai nawh ang nghiet ka lox kix, awm hoik krai Siyiex
         ka Mose.
         13 Khaix an Siyiex ah nin ka Mose, "Kaoh ponngawb caocao mai cung ka sivoe Pharaw ah
         nin ka nawh, "Siyiex pui Hebrie ah nin, "Kieh pui Aux lih hu, sonsang tan krub kix
         ka Aux.
         14 "Mawh kheu yam in Aux tak ploi ceu pa kha rhawm khawmuik, ka daux rhawm rhi maix,
         ka piang kawncau maix mai ka piang pui maix, sonsang tawng maix ang pui pa awm Aux
         koe tix kaux kawx ka daux haktiex in khawmuik.
         15 "Mawh kheu yam in Aux nyeu taix tix mai yuh krax kha rhawm ka maix mai pui maix khankix,
         ka jhawm saux preng mai tat maix grai grup khaing haktiex,
         16 "Viang mawh nan, grawng pa kieh Aux maix im ju mawh sonsang jhi Aux maix yaox sibrawm
         tix daux maix mai sonsang ao min Aux ka daux haktiex in khawmuik.
         17 Tokaux maix kawn kiien rhawm mai nunai ka pui Aux mai ang ploi kix hu.
         18 Pasax bawg yam in, Aux tak kieh pre ting lih ka daux meung Ejiptux, pa ang sax koe
         tom yam jah haktiex Ejiptux ti kaw tix, tom hoek in singaix.
         19 "Ploi pui maix hu khrawm khawng brie pa koe daux kaung khankix, sonsang luad luan.
         Mawh kheu pre tak sang lih ka piang pui ku kaux mai khawng brie pa ot daux kaung pa
         ang nyang khrawm hoek ka nyiex khawmuik, kix tak yum."
         20 Can pui pa lhat ka gumlox Siyiex, ka sinax kawncau Pharaw, kieh siliex tix mai khawng
         brie nied to ti ing ka nyiex.
         21 Viang mawh nan, pui pa ang deuh gumlox Siyiex koe ceu, prah siliex mai khawng brie
         tix daux kaung.
         22 Siyiex ah nin ka Mose, "Nyeu taix maix ka plak raoma, sonsang lih pre ka daux haktiex
         Ejiptux khawmuik, ka piang pui, ka piang khawng brie mai ka piang khaox ox rib riem
         pa koe daux kaung, kudah dee ka daux haktiex Ejiptux."
         23 Mose nyeu khaox grix tix ka plak raoma mai Siyiex ploi lox sinum praix, pre mai ngu
         lih ka piang haktiex. Siyiex kieh lhiex mai pre lih ka piang haktiex Ejiptux,
         24 Pre pa khao mai ngu pa kied kin ting lih, pa ang sax koe daux haktiex Ejiptux tix
         bawk kawx, jah tom yam mawh nawh meung haktiex tix mu.
         25 Pre khankix dheem ka can pa koe ka daux haktiex Ejiptux, can pa koe daux kaung, pui,
         khawng brie, rib riem mai kieh khaox ox khankix goh.
         26 Mawh ngie daux haktiex Goshin, dee ot pui Isarelax khankix, pa ang lhiex pre lih
         kah.
         27 Pharaw ploi pui hu, kok ka Mose mai Arun ah nin ka kiex, "Yam in aux hoik lud, Siyiex
         mawh pa rahsee, pui aux khankix mai aux hoik mawh pa lud."
         28 Rawg bwan ka Siyiex, kieh naox heue, son ang sinum praix mai pre khankix baox lih,
         aux tak kieh pex lih hu, pex tak ang lai yaox ti ot ka meung in."
         29 Mose ah nin ka nawh, "Khaix hoik lih aux khaing daux veng, aux tak yaog taix tix
         ka Siyiex mai lox sinum praix tak yiien yawg. Pre khankix kawx, tak ang lai baox koe,
         sonsang tawng maix haktiex in mawh cie Siyiex."
         30 "Viang mawh nan, son maix mai kawncau maix khankix, aux tawng ang pex nyang lhat
         graung ka Siyiex tom yam in."
         31 Yam in khaox gan mai nghox ca khankix hoik laux leeing. Grawh grawng nawh, nghox
         ca hoik kaux mai khaox gan khankix kawx, hoik pruh tai.
         32 Nghox ca mai pang nghox khankix, ang nyang bax laux leeing, kheu mawh plix nghox
         pa lha khaing paox tix.
         33 Mawh kheu nan Mose lih hu khaing Pharaw daux veng mai yaog taix tix lih ka Siyiex.
         Khaix an lox sinum praix pre khankix yiien. Mai lhiex ang lai lih ka piang tiex.
         34 Yam hoik yaox Pharaw ka hoik yiien lhiex pre mai lox sinum praix khankix, nawh deeh
         baox lud mai rhawm rhi nawh deeh kiien tau mai kawncau nawh khankix.
         35 Mawh kheu nan, rhawm rhi Pharaw baox kiien mai nawh ang kieh kawn praix Isarelax
         khankix lih hu, awm gumlox pa hoik krai Siyiex ka Mose heue.

1 Yam in Siyiex ah nin ka Mose, "Hu ka Pharaw, mawh kheu hoik kieh Aux rhawm rhi nawh
         mai rhawm rhi kawncau nawh khankix kiien sonsang jhi Aux mhai pa daox am sivoe nawh."
         2 "Maix krai kawn simex, kawn saux tix khankix mhong grawng sibrawm pa ting lhaong,
         pa hoik yuh Aux, daux meung Ejiptux mai mhai pa daox am pa hoik yuh Aux ka daux sinax
         kix, sonsang tawng kix mawh Aux Siyiex."
         3 Mawh kheu nan, Mose mai Arun hoek ka Pharaw ah nin, "Mawh kheu Siyiex ceu pui Hebrie
         khankix ah nin maix ang cu ti deuh rhawm tiem sivoe ngai Aux, sang rheung miex ding?
         Kieh pui Aux lih hu, sonsang krub kix ka Aux."
         4 "Phan maix kawn thiang ka sang kieh ti pui Aux lih hu, jhak heue, pasax Aux tak kieh
         sido khankix, hoek ka dah dee kwang maix heue."
         5 "Kix tak kheem ka piang tiex, son ang pui tix kaux kawx, lai chix yaox ka tiex mai
         kix kawn sang ih can pa kawn deuk khaix pre. Mai kix tak ih ka lhax khaox lhax ox
         pa koe daux kaung pex khawmuik."
         6 "Kix tak naog ka daux nyiex haw maix, ka daux nyiex ma kawncau maix khankix mai ka
         daux nyiex pui Ejiptux khawmuik, pa ang pex sax yaox tix bawg kawx daux ju tax pex
         tom yam jah kix ti ot ka piang ca haktiex in, tom in singaix." Nawh deeh veeh ti lih
         khaing Pharaw.
         7 Khaix an kawncau Pharaw khankix ah nin ka nawh, "Pui in tak sang tawx krax tuktiak
         ka ex rheung miex ding? Kieh kix lih hu, sonsang tan krub kix ka Siyiex tix. Ang maix
         nyang tawng ka laux leeing meung Ejiptux lie?"
         8 Mawh kheu nan, Mose mai Arun deeh hoek ka Pharaw mai nawh ah nin ka kix, "Hu mai
         yuh kaing krub ka Siyiex pex. Viang mawh nan, pui pa sang lih hu khankix mawh pui
         mawx?"
         9 Mose deeh ah nin, "Yix tak lih hu tau mai pui ting pui iak tau mai kawn simex kawn
         bun yix tau mai yung, pex mai khawng brie khawmuik, yix tak lih hu. Grawh grawng nawh
         yix sang yuh pawie ka Siyiex."
         10 Khaix an Pharaw ah nin ka kix, "Kieh Siyiex ot tau mai pex, yam kieh aux pex mai
         khawm kawn nyawm iak khankix lih hu, yuh satix pex, pa caox caig koe daux rhawm pex."
         11 "Ang mawh nan, pex viex pa mawh simex khankix mai lih hu yuh kaing krub ka Siyiex,
         awm pa hoik koe rhawm rhi pex ti yuh. "Nawh grheu kix lih hu khaing sivoe ngai tix.
         12 Khaix an Siyiex ah nin ka Mose, "Nyeu taix maix ka piang haktiex Ejiptux, ka sido
         khankix, sonsang lih ka piang haktiex Ejiptux mai ih rib riem pa koe piang tiex, pa
         kawn deuk khaix pre khawmuik.
         13 Mose nyeu khaox gix tix ka piang haktiex Ejiptux mai Siyiex kieh bhaung ting hoek
         khaing plak lih singaix mai phlu ka piang haktiex khawmuik daux singaix an mai daux
         sawm an. Yam hoek plak ponngawb, bhaung ting plak lih singaix an viex sido khankix
         hoek.
         14 Sido khankix hoek ka piang haktiex Ejiptux khawmuik mai tum ka piang haktiex mee
         pa kwang kix Ejiptux. Sido khankix kied mawh pa lang teung. sido awm ankix ang sax
         lih, bawg yam pa hoik luan mai tak ang lai koe khaix in sax.
         15 Mawh kheu sido khankix, hoik kheem ka piang tiex khawmuik, haktiex hoik faik mai
         kix ih rib riem kuceu pa koe piang tiex mai plix khaox plix ox pa koe piang khaox,
         pa hoik deuk khaix pre. Mawh kheu nan can ceu pa klai khankix ang lai koe tix dah
         kawx piang khaox ox daux kaung mai ka haktiex Ejiptux khawmuik.
         16 Khaix an Pharaw nied ti kok ka Mose mai Arun ah nin, "Aux hoik lud ka Siyiex pex
         mai pex.
         17 "Mawh kheu nan, yam in yuh bwanson pluat ploi phimap aux pie bawg in ha! mai khyox
         khaw ka Siyiex pex, sonsang deeh teei Nawh Cao, krax pa yum bawg in hu khaing aux."
         18 Mawh kheu nan, Mose lih khaing Pharaw mai khyox khaw ka Siyiex.
         19 Siyiex deeh veeh bhaung pa ting riang khaing plak klip singaix, sonsang deeh teei
         sido khankix hu dee singai mai phlu kix hu ka daux rawm sigrit sigra raoh, sido tix
         mu kawx ang lai deuk ka daux mee haktiex pa kwang kix meung Ejiptux.
         20 Viang mawh nan, Siyiex deeh kieh Pharaw deeh baox kiien rhawm rhi mai nawh ang kieh
         kawn praix pui Isarelax khankix lih hu heue.
         21 Siyiex ah nin ka Mose, "Nyeu taix maix ka plak raoma, sonsang faik praix ka piang
         haktiex Ejiptux, pa mawh pa faik kawn chix yaox kix ti pupi ti hu.
         22 Mawh kheu nan, Mose nyeu taix tix plak raoma mai pa faik lih koe ka piang haktiex
         Ejiptux khawmuik daux loe ngaix.
         23 Kix ang chix yaox paox tix, tix kaux lai tix kaux mai kix ang lai pon kaoh khaing
         dee ot tix been loe ngaix. Viang mawh nan, kawn praix Isarelax khankix pon pa riang
         ka daux nyiex ot kix khawmuik.
         24 Khaix an Pharaw kok ka Mose ah nin, "Hu mai yuh kaing krub ka Siyiex. Prah yung mai
         pex mai khawng brie pex plak khaix ngie awx. Bun mai kawn nyawm khankix kawx, kieh
         lih hu tau mai pex."
         25 Viang mawh nan, Mose deeh ah nin, "Maix tak tawx khawng brie pa sang tan yix mai
         kraung tan pa sang gleeing yix sonsang tan yix ka Siyiex yix."
         26 "Khawng brie cie yix kawx, tak yaox ti hu tau mai yix, pie gip caong tix mu kawx,
         tak ang yaox ti prah khaing yix, mawh kheu nan, yix tak viex ankix tiblah, sonsang
         krub yix ka Siyiex tix, yix ang nyang tawng, ka pa sang krub tix ka Siyiex tom yam
         hoek yix tan."
         27 Viang mawh nan, Siyiex deeh kieh rhawm rhi Pharaw kiien mai nawh ang cu ti ploi kix
         hu.
         28 Khaix an Pharaw ah nin ka Mose, "Hu dee singai khaing aux. Yuh satix maix mai paw
         lai hoek yaox ka pakngai aux tix bawg kawx. Grawh grawng nawh, singaix yaox maix pakngai
         aux maix tak yum ka."
         29 Mose deeh ah nin, "Awm pa ah maix!, aux tak ang lai baox yaox ka pakngai maix pie
         tix bawg kawx heue."

1 Siyiex ah nin ka Mose, "Aux tak deeh viex krax kha rhawm baox koe tix ceu, ka piang
         Pharaw mai meung Ejiptux. Khaix an nawh tak kieh pex lih hu khaing tin. Yam kieh nawh
         pex lih hu, nawh tak grheu pex lih tidom neh khawmuik.
         2 "Krai ka pui khankix, sonsang mhong kix mai kieh simex ku kaux mai bun ku kaux mhaing
         ti cie kraung mau, kraung khri khankix khaing paox plawg tix."
         3 Siyiex kieh pui in khankix pon bwanson ka sivoe ngai pui Ejiptux khankix, lheu khaing
         an Mose mawh pui pa ting min pakngai ka daux haktiex Ejiptux mai sivoe ngai kawncau
         Pharaw mai sivoe ngai pui khawmuik.
         4 Khaix an Mose ah nin, "Mawh kheu Siyiex hoik ah nin, "Yam greung sawm Aux tak lih
         hu, ka daux sinax pex meung Ejiptux.
         5 Can pa mawh kawn Ai, pa koe daux haktiex Ejiptux tak yum, jah ka kawn Ai Pharaw,
         pa ngawm piang dang ngeung mai pa mawh kawn Ai kawncau bun nawh khankix pa ot plak
         khaix mai kawn liang tix keh khaing khawng brie khawmuik.
         6 Khaix an krax yiiem riag pa ting lhaong tak koe ka daux haktiex Ejiptux kudah dee,
         pa ang sax koe glang ka in dix mai pa ang lai deeh koe sax.
         7 Viang mawh nan, Aux tak ang kieh sox tix mu kawx pon ti raoh ka kawn praix Isarelax
         tix kaux kawx, khawm pui, khawm khawng brie, sonsang tawng pex ka pa tang pa siyox
         pa yuh Siyiex sinax pui Ejiptux mai pui Isarelax khankix.
         8 Kawncau maix khankix, tak hoek ka aux mai gup ti krub ka aux mai kix tak ah nin,
         lih hu tau mai pui pa hawt khaix maix. Khaix an Aux tak lih hu." Nawh lih hu khaing
         Pharaw, ka daux pa kied song rhawm song rhi.
         9 Siyiex ah nin ka Mose, "Pharaw tak ang cu nghiet ka maix, sonsang baox nie mhai pa
         daox am Aux ka daux haktiex Ejiptux."
         10 Mawh kheu nan, Mose mai Arun yuh mhai pa daox am in khawmuik ka sivoe ngai Pharaw
         mai Siyiex deeh kieh rhawm rhi Pharaw kiien mai nawh ang cu pui Isarelax khankix lih
         hu khaing daux haktiex nawh.

1 Siyiex sikah ka Mose mai Arun, ka daux haktiex Ejiptux ah nin,
         2 "Khix in tak mawh khix num jah mai mawh khix tix son pex."
         3 "Pax krai ka pui Isarelax ah nin, ka daux khix in kao ngaix, pui ku kaux tak teei
         kawn yung iak son tix, awm pa hoik koe ka daux nyiex keeing nawh, son nyiex ma tix
         lhang kawn yung iak tix mu.
         4 Phan nyiex ma mawx mawh pui tux ang uik ih nex kawn yung iak an, kieh nawh greem
         ti ih tau mai paox plawg tix mai simin ding koe pui miex kaux, tawx son pa ih kix
         tom kub mai nawh tak teei kawn yung tix mu,
         5 kawn yung an tak mawh pa ang koe dee mat dee pliag mai kieh mawh kawn yung mhaing
         pa ang nyang naog tix num. Tak teei khaing yung khankix, phan ang mawh nan khaing
         pex khankix.
         6 Maix tak priex kawn yung an tom hoek kao pon ngaix ka daux khix in. Pui haoh hun
         Isarelax khankix tak pah kawn yung an plak bo.
         7 Kix tak teei nham tiblah mai kraix ka pang khaox siviex khawm ra mu mai ka piang
         nuk siviex khankix, ka nyiex dee ih kix.
         8 Khaix an kix tak ih nex daux sawm an, kix tak ih nex tong ka ngu tau mai khao mun,
         pa ang sau susaix mai taux mai taux lhax pa song.
         9 Paw doh ih nex im mai nex ngaik. Viang mawh nan, kaing, caong, tawm mai sok rhawm,
         pex tak pon ti ih khaix hoik tong pex ka ngu.
         10 Maix tak ang pon ti deuh nex an, tom hoek plak ponngawb mai pa kawn deuk ankix, tom
         hoek ponngawb maix tak gleeing ankix ka ngu.
         11 Pex tak ih nawh yuh nin, Nhawt maox rawd nyoi pex, ceep kiep pex mai giex khaox grix
         pex. Mawh kheu nan, pex tak ih nawh phaiphai, in mawh pawie Pasakha Siyiex.
         12 Mawh kheu daux sawm an, Aux tak lih hu ka daux meung Ejiptux kudah dee mai pah ka
         pa mawh kawn Ai khankix, daux haktiex Ejiptux, pui khawm khawng brie Ejiptux khankix
         Aux tak ciyang ka kix. Aux mawh Siyiex.
         13 Yam in nham tak mawh mhai rug son pex, ka daux nyiex pa ot pex, yam yaox Aux ka nham,
         Aux tak via khaing pex mai krax kha rhawm tak ang lai koe ka piang pex mai son ang
         pex sang laux leeing yam hoek Aux ti pah ka kawn liang haktiex Ejiptux."
         14 "Mawh kheu nan, singaix in tak mawh krax pa doh keud son pex mai pex tak priex nawh
         mawh pawie tix mu son Siyiex ka daux doeh ru pex, pex tak priex nawh mawh pawie tix
         mu mai kieh mawh beenli pa caw pex ti yuh leeing ju.
         15 Pex tak ih blah pa ang sau susaix aliah ngaix, daux sigaix jah, pex tak teei ti tik
         susaix khaing daux nyiex tix. Grawh grawng nawh, pui mawx ang ah, pa ih blah pa sau
         susaix daux singaix jah tom hoek daux aliah singaix, pui an tak yaox ti tik khaing
         ceu pui Isarelax.
         16 Daux singaix jah, tak koe krax kraix khrawm pa singax singeh mai ka daux singaix
         aliah kawx, pex tak koe krax kraix khrawm pa singax singeh, kaing jhaw ceu pa yuh
         ka mawx kawx, tak ang pon ti yuh daux singaix an khankix, lheu khaing khre pex pa
         ih tix ku kaux.
         17 Mai pex tak yuh pawie ih blah pa ang sau susaix ka daux singaix an, Aux tak teei
         kru naing pex lih khaing haktiex Ejiptux, pex tak priex singaix in, daux baux ju doeh
         ru pex, mawh beenli pa caw pex ti yuh leeing ju.
         18 Ka daux khix jah, kao pon ngaix plak bo, pex tak ih blah pa ang sau susaix tom hoek
         tixnga tix ngaix daux khix an plak bo.
         19 Glang aliah ngaix an, paw kieh susaix koe daux nyiex pex awx. Can pui pa ih ka blah
         pa sau susaix, viang nawh mawh nyo sinie mai pui pa keh daux haktiex an kawx Aux tak
         teei ti tik nawh khaing cub pui hun Isarelax.
         20 Pex tak ang yaox ti ih ka ceu pa sau susaix tix ceu kawx, ka dee ot pex, pex tak
         ih ka blah pa ang sau susaix."
         21 Khaix an Mose kok ka kuad simiang Isarelax khankix ah nin, "Teei kawn yung iak tix
         mu, pah yam pawie Pasakha son nyiex ma pex."
         22 "Pex tak teei rao taux im krim tix jhoi mai ce daux nham pa koe daux tawg mai awt
         ka nuk siviex mai pang khaox siviex ra plak ka nham pa koe daux tawg an. Paw kieh
         pui tix kaux kawx lih hu ka praix nyiex tom hoek ponngawb pasax."
         23 "Grawh grawng nawh, Siyiex tak lih hu sonsang pah ka pui Ejiptux khankix mai yam
         yaox Nawh Cao nham pa koe piang nuk mai piang pang khaox siviex khawm ra plak, Siyiex
         tak luan khaing siviex an mai ang tawx akhwang ka pa yuh pex laux leeing laig daux
         nyiex ma pex sonsang pah ka pex."
         24 "Pex tak priex ti yuh ceu in, mawh beenli pa caw pex ti yuh son pex mai son kawn
         simex pex leeing ju."
         25 Yam hoek pex ka daux haktiex pa tawx Siyiex ka pex, awm hoik tawx Nawh Cao gumlox
         sijax mukheu tix mai pex tak priex ti yuh been kaing in."
         26 "Phan kawn praix pex chawk yuh nin, grawh grawng been kaing in, koe dee bleeh yuh
         ka mawx?"
         27 "Pex tak deeh ah nin, "In mawh pawie Pasakha, pa appong tan ex ka Siyiex, pa hoik
         lih hu mai luan khaing nyiex ma kawn praix pui Isarelax daux meung Ejiptux, yam pah
         Nawh Cao ka pui Ejiptux khankix mai kieh nyiex ma ex khankix luad luan yam an. "Mawh
         kheu nan, pui khankix gup kaing tix mai krub ka Siyiex.
         28 Khaix an kawn praix Isarelax lih hu mai yuh awm gumlox pa hoik tawx Siyiex ka Mose
         mai Arun heue.
         29 Yam hoek greung sawm, Siyiex pah ka kawn Ai khankix, pa koe daux haktiex Ejiptux,
         jah ka kawn Ai Pharaw pa ngawm piang dang ngeung nawh, tom hoek ka can kawn Ai pui
         pa laung kix daux thawng tiex mai kawn liang khawng brie khawmuik.
         30 Mawh kheu nan, Pharaw mai kawncau nawh khankix mai pui Ejiptux khankix hoik kaoh
         daux greung sawm, krax riag yo ti yiiem sigrien sigre koe daux meung Ejiptux. Grawh
         grawng nawh, nyiex ma pui ku nyiex pa ang koe pui pa yum tix kaux kawx ang lai koe
         heue.
         31 Khaix an Pharaw kok Mose mai Arun daux ponsawm ah nin, "Kaoh lih hu khaing sinax
         pui aux khankix maix khawm kawn praix Isarelax khankix. hu yuh kaing krub ka Siyiex
         awm pa hoik ah pex."
         32 "Teei yung mai pex cie pex khawm khawng brie khankix, awm pa hoik ah pex mai lih
         hu. nawb bwan ka piang aux awx."
         33 Pui Ejiptux nied sigleeig ka ceu pui Isarelax khankix sonsang ploi kix hu khaing
         haktiex phaiphai, mai kix ah nin, "Phan pex ang lih hu, yix tak yum khawmuik."
         34 Pui ankix teei mien blah im, pa ang sau susaix mai kie ti viex tawg klu klao blah
         ka man mai kix klawm piang klip tix.
         35 Kawn praix Isarelax khankix yuh awm gumlox Mose mai kix mhaing kraung mau, kraung
         khri tix mai kraung ceep ti ka pui Ejiptux khankix.
         36 Siyiex tawx pui ankix, mawh pa pon bwanson ka sivoe ngai pui Ejiptux khankix sonsang
         khre rien kix ti tawx ceu pa mhaing kix. Mawh kheu nan, kix rhim ti teei kraung khrai
         pui Ejiptux khankix.
         37 Khaix an ceu pui Isarelax khankix lih khaing Ramase mai hu ka Sukok. Pui pa lih hu
         ka caong tix simex nong nong koe liah sien kaux ang nyang sawn kawn nyawm iak mai
         bun khankix.
         38 Pui haoh hun pa mawh pui luk laig daux kix khawmuik kawx, lih hu tau mai kix, khawm
         yung pex mai khawng brie kix tom nie.
         39 Kix viex mien blah im pa ang viex susaix khankix, khaing daux meung Ejiptux. Grawh
         grawng nawh, kix hoik grheu kix lih hu khaing meung Ejiptux mai kix ang lai pon pau,
         sonsang sau kix susaix daux blah mai cox khre sin son cao kix.
         40 Ceu pui Isarelax khankix hoik ot daux meung Ejiptux koe pon yieh tixngoe num.
         41 Yam hoik hoek dee sidah pon yieh tixngoe num ka daux singaix an, can pui kru naing
         Siyiex khawmuik lih hu khaing meung Ejiptux.
         42 Sawm an mawh sawm priex kix ti doh keud ka Siyiex, teei kix lih khaing meung Ejiptux.
         In mawh sawm Siyiex, son ceu pui Isarelax khawmuik, sonsang koe kix krax priex ku
         ju leeing ju heue.
         43 Siyiex ah nin ka Mose mai Arun, "In mawh beenli son pawie Pasakha. Pui tang ceu tix
         kaux kawx, tak ang pon ti ih kah."
         44 "Viang mawh nan, can siliex pa hoik liag ka mau ku kaux phan hoik pat hak tix yam
         an, nawh tak pon ti ih heue."
         45 "Nyo sinie mai pui cang pui caing tix kaux kawx tak ang pon ti ih."
         46 "Tak pon ti ih ka daux nyiex tix lhang, pex tak ang pon ti viex nex lih plak praix
         nyiex mai pex tak ang pon ti kieh si-ang khankix pot."
         47 "Cub pui hun Isarelax khawmuik tak priex beenli pawie an."
         48 "Yam hoek nyo sinie tix kaux kaux ti peung mai pex, phan nawh simie ti priex rien
         beenli pawie Pasakha Siyiex, kieh simex khawmuik pat hak tix. Khaix an kieh kix hoek
         dex mai laig daux pawie. Kix tak lih ti awm pui pa keh daux haktiex an. Can pui pa
         ang nyang pat hak, tak ang yaox ti ih.
         49 "Beenli pa caw ti hawt yuh, tak koe tix ceu khaing son pui pa keh daux haktiex mai
         son nyo sinie pa hoek ti peung sinax pex.
         50 Ceu pui Isarelax khankix hawt ti yuh, awm gumlox tawm Siyiex ka Mose mai Arun.
         51 Ka daux singaix an tix dom neh, Siyiex viex kru naing Isarelax khankix lih khaing
         daux haktiex Ejiptux cub mawx cub an heue.

1 Siyiex ah nin ka Mose, "
         2 "Appong kawn Ai plix num khankix ka Aux, ka daux ceu pui Isarelax, can pa mawh kawn
         Ai plix num khawm pui mai khawng brie mawh cie Aux heue."
         3 Mose ah nin ka pui khankix, "Doh keud ka singaix in, pa mawh singaix lih hu pex khaing
         meung Ejiptux, khaing daux nyiex yuh pex kaing siliex. Grawh grawng nawh taix ting
         riang Siyiex, hoik viex pex lih khaing daux haktiex an, pex tak ang pon ti ih ka blah
         pa sau susaix."
         4 "Ka daux singaix lih hu pex an mawh daux khix Abibax.
         5 Yam viex Siyiex pex hoek ka daux haktiex ceu pui Khanan mai ceu pui Hitix, ceu pui
         Amawrix, ceu pui Hiwix, ceu pui Yebusix, pa hoik tiextu Nawh Cao ka keeing pex khankix,
         sonsang tawx ka pex. Haktiex an mawh haktiex dee lih rawm teeih mai rawm hia mai pex
         tak yaox ti priex been kaing in daux khix in."
         6 "Daux aliah singaix, pex tak ih ka blah pa ang koe susaix mai yam hoek daux singaix
         aliah pex tak yuh pawie son Siyiex."
         7 "Blah pa ang koe susaix tak pon ti ih daux aliah singaix, blah pa sau susaix, tak
         ang pon koe sinax pex mai susaix khankix kawx tak ang pon kieh koe dah dee ot pex
         khawmuik."
         8 "Ka daux singaix an maix tak krai ka kawn praix maix ah nin, "Kheu inkix hoik mawh
         pa yuh Siyiex son aux, yam lih hoek aux khaing meung Ejiptux.
         9 In tak mawh mhai rug ka daux tawm taix maix mai son krax doh keud ka kaing re maix,
         kieh gumlox beenli Siyiex koe daux jheeh pex. Mawh kheu taix pa ting riang Siyiex
         hoik viex pex lih khaing meung Ejiptux.
         10 Mawh kheu nan, pex tak priex ka gumlox beenli in, daux bawg yam ankix ku num heue."
         11 Yam viex Siyiex maix laig daux haktiex ceu pui Khanan, awm gumlox pa hoik tiextu
         Nawh Cao ka maix mai keeing maix mai tawx haktiex inkix ka maix.
         12 Maix tak deuh kawn Ai plix num mai can kawn khawng brie pa liang tix keh mawh son
         Siyiex. Can pa mawh mhaing khankix tak mawh cie Siyiex."
         13 "Can kawn la iak pa liang ti keh sivoe ku mu maix tak deeh taoh nawh ka kawn yung
         iak tix mu. Phan ang rhawm taoh, pex tak raig ngawg kawn la an maix tak deeh taoh
         ka kawn Ai pa liang ti keh khawmuik.
         14 "Yam mhaing kawn simex maix grawng inkix daux bawg yam pa sang hoek sax mai nawh
         tak ah nin, "In mawh patix lie? Maix tak deeh ah nin ka nawh, Mawh kheu taix pa ting
         riang Siyiex, hoik viex ex lih khaing meung Ejiptux, khaing daux nyiex pa yuh ex siliex."
         15 Yam an Pharaw ang kieh ex lih hu, Siyiex pah ka kawn Ai pa koe daux haktiex Ejiptux,
         khawm kawn Ai pui mai kawn liang khawng brie khankix. Mawh kheu nan, aux tak appong
         tan can kawn pa liang ti keh khaing khawng brie khawmuik ka Siyiex. Viang mawh nan
         kawn simex aux khankix, pa mawh kawn Ai khawmuik, aux tak deeh taoh.
         16 "Inkix tak mawh mhai rug ka daux tawm taix maix mai mawh mhai ka kaing re maix. Grawh
         grawng nawh Siyiex hoik viex ex lih khaing daux meung Ejiptux, ka taix pa ting riang
         Nawh heue."
         17 Yam kieh Pharaw pui khankix lih hu, Siyiex ang thung kix hu ka daux krax plak haktiex
         Philitix viang dex kawx, mawh kheu ah Siyiex nin, "Pui inkix tak deeh tieh rhawm tix,
         yam yaox kix ka naing mai deeh veeh ti ing ka haktiex Ejiptux."
         18 Mawh kheu nan, Siyiex thung pui inkix hu krax daux tiag, baoh vung viang rawm sigrit
         sigra Edom. Ceu pui Isarelax khankix lih hu cub mawx cub an, khaing haktiex Ejiptux
         mai khawm kraung naing pa koe kix.
         19 Mose teei ti viex si-ang Yosiep hu tau mai tix. Mawh kheu hoik deuh nawh gumlox pa
         tiextu ka ceu pui Isarelax khankix ah nin, "Siyiex tak hoek ti kia ngien ka pex tete
         mai pex tak deeh viex si-ang aux hu khaing tin, tau mai pex."
         20 Mawh kheu nan, kix hu khaing Sukok mai bang ka daux veng Etham, pa koe hawt daog
         daux tiag tan."
         21 Siyiex hu sivoe kix, yam ponngaix Nawh Cao thung kix hu daux krax ka rong paiawm
         mai yam hoek ponsawm, Nawh Cao thung kix hu daux krax ka rong ngu, sonsang jhan pa
         riang ka kix. Mawh kheu nan kix yaox ti hu awm paox tix plak ponngaix mai plak ponsawm.
         22 Nawh Cao ang teei rong paiawm an plak ponngaix mai rong ngu an plak ponsawm khaing
         sivoe pui khankix heue.

1 Siyiex leeing ju ah nin ka Mose,
         2 "Krai ka ceu pui Isarelax khankix mai Kieh kix bang sivoe veng Pihahirot, sinax veng
         Mizadaw mai rawm sigrit sigra pa see veng Balazephon, kix tak bang sivoe an, hawt
         praok rawm sigrit sigra."
         3 "Pharaw tak ah nin ka grawng ceu pui Isarelax khankix, Kix hoik hoek dee si khawp
         haktiex mai hoik vu vie ti tan, daux tiag tu hoik nyeep kix."
         4 "Aux tak kieh rhawm Pharaw kiien mai nawh tak hawt khaix pex mai Aux tak pon min
         pakngai ka piang Pharaw mai ka piang kru naing nawh khawmuik, sonsang tawng pui Ejiptux
         khankix mawh Aux Siyiex mai kix yuh awm an.
         5 Koe pui krai simiang Ejiptux mhong grawng hoik to tua pui khankix, rhawm Pharaw mai
         kawncau nawh khawmuik deeh tieh ti to ka pui ankix ah nin, "Ex hoik yuh ceu inkix
         mai ex hoik kieh pui Isarelax khankix lih hu khaing pa yuh khaing siliex son ex yuh
         ka mawx?"
         6 Pharaw khre ling lawx naing tix mai teei pui naing tix khankix hu tau mai tix.
         7 Nawh teei ling lawx naing, pa laug tix liah yieh lhang mai can ling lawx naing meung
         Ejiptux khankix tau mai cao kaing naing pa brug ka piang ling lawx ku lhang.
         8 Siyiex leeing ju kieh rhawm Pharaw meung Ejiptux kiien, nawh tom hawt khaix ceu pui
         Isarelax khankix, mawh kheu ceu pui Isarelax khankix lih hu tau mai krax pa vao rhawm
         tix.
         9 Pui Ejiptux khankix hawt khaix kix tau mai ling lawx naing Pharaw mai pui naing brung
         mai kru naing nawh khawmuik krub kix ka dee bang kix hawt rawm sigrit sigra, ka veng
         Pihahirot pa see veng Palazephong.
         10 Yam dex hoek Pharaw, ceu pui Isarelax khankix yaog ti jhak mai yaox pui Ejiptux khankix
         hawt khaix kix. Mawh kheu nan, kix kied koe krax lhat graung mai ceu pui Isarelax
         khankix riag yo ka Siyiex leeing ju.
         11 Kix ah nin ka Mose, "Mawh ang simeeig lai koe daux meung Ejiptux maix hoik teei yix
         hu dee singai, sonsang yum yix daux tiag ang mawh lie? Maix hoik yuh ceu inkix ka
         yix mai viex yix lih khaing meung Ejiptux yuh ka mawx lie?"
         12 In mawh lox pa dawg krai yix ka maix daux meung Ejiptux ang mawh lie? Paw sivix yix,
         grham yix yuh kaing pui Ejiptux. Mawh kheu pa yuh yix kaing pui Ejiptux nie lheu mhawm
         khaing yum yix daux tiag.
         13 Mose ah nin ka pui khankix, "Paw lhat graung, cung ka daux krax pa nhim rhawm mai
         pau ti jhak ka krax taoh pa yuh Siyiex leeing ju son pex daux in singaix. Grawh grawng
         nawh pui Ejiptux pa yaox pex daux in singaix, pex tak ang lai baox yaox kix tix bawg
         kawx heue."
         14 "Siyiex leeing ju tak puing naing son pex, pex paw nye ot yiien mhawm mhawm."
         15 Siyiex leeing ju ah nin ka Mose, "Maix riag yo ka Aux yuh ka mawx? Krai ka ceu pui
         Isarelax khankix hu plak sivoe ngai.
         16 Yaog khaox grix maix mai nyeu taix maix ka piang rawm sigrit sigra mai gwieh rawm
         ra plak, ceu pui Isarelax khankix tak yaox ti hu piang dee kroh tiex daux sigreung
         rawm sigrit sigra.
         17 Aux tak kieh rhawm pui Ejiptux khankix kiien mai kix tak hawt khaix pex, Aux tak
         pon min pakngai ka piang Pharaw mai ka piang kru naing nawh khawmuik, khawm ling lawx
         naing nawh, pui naing brung nawh.
         18 Khaix an pui Ejiptux khankix tak tawng mawh Aux Siyiex leeing ju, yam hoik pon Aux
         min pakngai ka piang Pharaw mai piang ling lawx naing nawh mai piang pui naing brung
         nawh khawmuik."
         19 Kawncau Siyiex pa hu sivoe dee bang pui Isarelax deeh gah ti hoek ka plak khaix kix
         mai rong paiawm pa hu sivoe kix, deeh cung ka plak khaix kix.
         20 Hoik hoek daux sinax dee bang pui Ejiptux khankix mai dee bang pui Isarelax, rong
         paiawm an tawx pa faik ka plak pui Ejiptux mai tawx pa riang ka pui Isarelax, son
         ang khawm ra plak lai pon hoek dex paox tix leeing sawm.
         21 Mose nyeu khaox grix tix lih ka piang rawm sigrit sigra mai Siyiex leeing ju kieh
         rawm sigrit sigra deeh plak khaix ka bhaung ting pa kaoh khaing plak lih singaix leeing
         sawm mai rawm sigrit sigra lih mawh tiex kroh mai rawm khankix gwieh ti hu khaing
         paox tix ra plak.
         22 Ceu pui Isarelax khankix, lih hu ka daux sigreung rawm sigrit sigra, ka piang tiex
         kroh mai rawm awm guh ding son kix plak dawm mai plak gwiex kix.
         23 Pui Ejiptux khankix hawt pheet kix daux sigreung rawm sigrit sigra tau mai brung
         Pharaw ling lawx naing nawh mai pui naing brung nawh khawmuik.
         24 Yam hoek plak ponngawb, Siyiex jhak ti yaox ka piang kru naing pui Ejiptux khankix,
         ka rong ngu paiawm mai Nawh Cao tawx krax sivix ka pui naing Ejiptux khankix.
         25 Nawh Cao teei ti tik jaong ling lawx naing kix, sonsang nu kix ti hawh, pui Ejiptux
         khankix ah nin, "Kieh ex to khaing plakngai ceu pui Isarelax khankix! mawh kheu Siyiex
         leeing ju hoik puing ex son kix,
         26 Siyiex ah nin ka Mose, "Nyeu khaox grix maix piang rawm sigrit sigra, sonsang deeh
         kleuk rawm tix ka piang pui Ejiptux, ka piang ling lawx naing mai ka piang pui naing
         brung khawmuik."
         27 Mose nyeu khaox grix tix ka piang rawm sigrit sigra mai yam hoek plak ponngawb, rawm
         sigrit sigra khankix deeh kleuk paox tix mai naog awm diag prim. Yam sang to pui Ejiptux
         khaing daux rawm, Siyiex kheem pui Ejiptux daux sigreung rawm sigrit sigra.
         28 Rawm deeh hoek mai kheem ka ling lawx naing pui naing brung mai khru naing Pharaw
         khawmuik, pa laig hawt khaix pui Isarelax ka daux rawm sigrit sigra, kix ang lai deuk
         pie tix kaux kawx.
         29 Pui Isarelax khankix, yaox ti hu ka piang tiex kroh, daux sigreung rawm sigrit sigra
         mai rawm hoik mawh guh ding ka plak dawm mai plak gwiex kix.
         30 Ka daux singaix an Siyiex hoik taoh ka pui Isarelax khankix, khaing daux tawm taix
         pui Ejiptux mai pui Isarelax hoik yaox ka to kaux yum pui Ejiptux hawt praok rawm
         sigrit sigra.
         31 Pui Isarelax khankix hoik yaox ka kaing ceu pa ting, pa hoik yuh Siyiex ka pui Ejiptux,
         pui khankix tom lhat graung ka Siyiex mai yum rhawm ka Siyiex mai kawncau Nawh Mose
         heue.

1 Yam an Mose mai pui Isarelax khankix ah lai rhax son Siyiex yuh nin, "Aux tak ah
         lox rhax ka Siyiex, mawh kheu hoik pex Nawh Cao ka daux pa ting min plakngai! brung
         khankix mai cao pa brug, Nawh Cao hoik tik daux rawm sigrit sigra!
         2 Siyiex mawh riang rao aux mai lai rhax aux, Nawh hoik mawh krax taoh son aux, kheu
         Nawh mawh Siyiex keeing aux mai aux tak yaog yaw Nawh ting.
         3 Siyiex mawh pui naing, ceu kaux Nawh mawh Siyiex leeing ju.
         4 Ling lawx naing Pharaw mai kru naing nawh, Nawh Cao hoik tik daux rawm sigrit sigra,
         cao kaing naing pa hoik laug nawh kawx, hoik simam daux rawm sigrit sigra Raoh.
         5 Rawm hoik kheem ka kix, kix hoik com awm lon simaox greem rawm.
         6 "Siyiex leeing ju eue, taix khawn dawm Maix hoik mawh pa koe min pakngai ka daux
         sibrawm, Siyiex leeing ju eue, taix khawn dawm Maix hoik dheem pui pa koeng tom phawng.
         7 Maix Cao hoik mawh pa kied ting sibrawm, Maix Cao hoik pex ka pui an kix pa tieh
         feen ka Maix, Maix hoik ploi krax song rhawm tix hu awm ngu mai gleeing kix laux leeing
         awm nyhee.
         8 Bhawm pa lih khaing daux meeh Maix mai rawm khankix khrawm paox tix tau, rawm khankix
         jung rahsee awm ton gawng mai dee raux rawm hoik kiien ka daux rawm sigrit sigra heue.
         9 Pui koeng ah nin, Aux tak hawt pheet kix, Aux tak krup ka kix, Aux tak gwieh kraung
         pa tud rhim, krax koe rhawm Aux, tak vah ka piang kix. Aux tak teei lawm vaid ti lih,
         taix Aux tak yuh kix laux leeing."
         10 Maix Cao kieh bhaung ting phlu, Rawm sigrit sigra hoik kheem ka kix, kix com greem
         rawm awm sivun, ka daux rawm pa ting riang.
         11 Siyiex leeing ju eue, ka daux siyiex tang ceu mawh mawx pa awm Maix lie? mawh mawx
         pa kied singax singe pa kied ting min pakngai mai koe krax lhat graung daux pa yaog
         yaw kah, yuh pa daox am khankix uik.
         12 Maix nyeu taix khawn dawm tix lih, haktiex hoik bleet ka kix.
         13 Daux krax caux rhawm Maix, thung pui pa hoik taoh Maix khankix, hu ka riang rao Maix,
         ka dee ot pa singax Maix."
         14 "Pui tak mhong mai lhat graung kah, krax laux rhawm tak hoek ka piang dee ot pui
         Philitix.
         15 Yam an cao kaing pui Edom khankix hoik yaoh yee, pui Mawbax pa ting riang rao, krax
         lhat graung hoik giex kix, pui pa ot Khanan khawmuik, hoik siyaung sikua hu.
         16 Krax lhat mai krax yaoh hoek piang kix, kheu plawng taix pa ting sibrawm Maix, kix
         hoik kaog awm simaox, tom yam hoik luan pui khankix, Siyiex leeing eue. Tom yam hoik
         luan pui khankix, Mawh pui pa hoik taoh Maix hu.
         17 Maix tak viex kix laig mai sum kix ot ka daux gawng sinngao Maix an, ka dee an, Siyiex
         leeing ju eue, mawh dee pa hoik yuh maix son dee ot Maix Cao, Siyiex leeing ju eue,
         Mawh dee singax singeh pa hoik phan hoik yuh Maix ka taix tix.
         18 "Siyiex tak kuang, leeing ju,
         19 Mawh kheu brung Pharaw mai ling lawx naing nawh mai pui naing brung nawh, laig ka
         daux rawm sigrit sigra mai Siyiex deeh kieh rawm sigrit sigra kheem ka piang kix.
         Viang mawh nan, ceu pui Isarelax khankix, hu ka piang tiex kroh, daux sigreung rawm
         sigrit sigra heue.
         20 Puxke bun Arun pa mawh Meriam, bun cao jhai giex kraung daux taix tix mai can bun
         khawmuik lih hu hawt khaix nawh, tau mai kraung mai graoh.
         21 Meriam kawx "Rhax lai ka Siyiex leeing ju, mawh kheu hoik pex Nawh cao ka daux krax
         pa koe min plakngai, brung mai cao pa brug khankix, Nawh Cao hoik tik daux rawm sigrit
         sigra!"
         22 Mose viex pui Isarelax hu khaing rawm sigrit sigra raoh. Khaix an kix lih hu ka daux
         tiag Shurax loe ngaix ka daux tiag an mai ang yaox ka rawm ceeix kawx.
         23 Yam hoek kix ka Mara, kix ang pon nyaux ka rawm pa koe daux Mara khankix, mawh kheu
         song, mawh kheu nan, ceu kaux dee an, tak kok mawh Mara tom in singaix.
         24 Pui khankix deeh baox ngau tan ah nin ka Mose, "Ex sang nyaux patix lie?"
         25 Mawh kheu nan, nawh kok yo ka Siyiex leeing ju mai Siyiex leeing ju jhi nawh yaox
         khaox tix gaw. Yam tik nawh khaox an ka daux rawm, rawm deeh tie kah, Nawh Cao yuh
         gumlox beenli son kix tan mai Nawh Cao cheuk ti yaox kix tan.
         26 Nawh ah nin "Phan pex cu nghiet ka lox Siyiex leeing ju pex mai yuh pa rahsee sivoe
         ngai Nawh Cao mai daong yhaok tix ka gumlox pingnyap Nawh khankix mai hawt gumlox
         beenli Nawh, Aux tak ang lai deuh jhawm saux ka piang pex tix ceu kawx, awm pa hoik
         viex Aux hoek ka piang pui Ejiptux. Mawh kheu Aux mawh Siyiex leeing ju Cao pai jhawm
         saux pex.
         27 Kix hoek ka Elem dee koe rawm daux kao ra mu mai khaox jhie yaong atixgliah gaw mai
         kix peung tan hawt rawm heue.

1 Cub pui hun pui Isarelax khankix lih hu khaing baoh Elem mai hoek ka daux tiag Sin,
         pa koe sinax Elem mai gawng Sina, ka daux khix ra kao phwan ngaix khaix hoik lih kix
         khaing haktiex Ejiptux.
         2 Cup pui hun pui Isarelax khankix, ngau ka Mose mai Arun kheu krax kha rhawm tix daux
         tiag,
         3 Pui Isarelax khankix ah nin ka kiex, "Phan ex yum ka daux taix Siyiex leeing ju,
         daux haktiex Ejiptux, yam ngawm ex mai aw nex mai sak vaig tix ka priex lheu mhawm,
         mai maix hoik viex yix hoek ka daux tiag, sonsang kieh maix cub pui hun yum ka pa
         cai rhawm tix."
         4 Siyiex leeing ju ah nin ka Mose, "Aux tak kieh lhiex blah lih khaing raoma son pex,
         mai pui khankix tak lih khrawm kub son tix ngaix ku singaix, Aux tak cheuk ti yaox
         kix, sonsang tawng Aux ka hawt kix ang hawt ka gumlox Aux."
         5 "Yam hoek singaix liah, kix tak khre rien pa khrawm ti, lheu khaing ku singaix ra
         son."
         6 Mawh kheu nan, Mose mai Arun ah nin ka kawn praix Isarelax khankix, "Daux bo in,
         pex tak tawng ka mawh Siyiex pa viex pex lih khaing haktiex Ejiptux,
         7 plak ponngawb, pex tak yaox min pakngai Siyiex, mawh kheu hoik mhong Nawh Cao lox
         ngau pex, mawh kheu mawh ex pui yuh ka mawx pex lai deuh phimap ka yax lie?"
         8 Mose deeh ah nin, "Yam tawx Siyiex pex ih nex tom kub plakbo mai blah plak ponngawb
         gumlox in tak grum naog, mawh kheu Siyiex hoik mhong lox pa ngau tieh feen pex ka
         Nawh Cao, "Mawh ex pui yuh ka mawx? lox pa ngau tieh feen pex ang mawh ngau tieh feen
         ka yax, mawh pa ngau tieh feen ka Siyiex.
         9 Mose ah nin ka Arun, "Krai ka cub pui Isarelax khankix ah nin, hoek dex Siyiex. Mawh
         kheu hoik mhong Nawh Cao lox pa ngau pex, "
         10 Yam sikah Arun ka cub pui hun Isarelax khankix, kix simi ti jhak ka daux tiag. Kix
         yaox min pakngai Siyiex jhan lih khaing daux paiawm."
         11 Siyiex ah nin ka Mose,
         12 "Aux hoik mhong lox pa ngau pui Isarelax khankix, krai kix mhong, plak ponbo pex
         tak yaox ti ih nex mai tak yaox ti ih blah plak ponngawb, mai pex tak tawng ka mawh
         Aux Siyiex pex."
         13 Plak ponbo keed khankix lih hoek naog hawt dee bang kix, plak ponngawb rawm ciex
         lih vung viang dee bang kix,
         14 Khaix hoik deeh haok rawm ciex, ceu pa awm mu rawm rha khlawp pa lawmle iak koe ka
         piang tiex ka daux tiag tan.
         15 Yam yaox kawn praix Isarelax ka an, kix ah nin ka paox tix, tix kaux lai tix kaux,
         "In mawh patix lie? mawh kheu ang kix tawng ka mawh an patix. Mose ah nin ka kix,
         "In mawh blah pa hoik tawx Siyiex leeing ju, sonsang ih pex."
         16 "Siyiex leeing ju tawm lox ah nin, kieh pui ku kaux khrawm son pa kub ih ti, tix
         kaux tix Awmie, awm diag koe kaux pui pa ot daux nyiex gox khankix."
         17 Pui Isarelax khankix, yuh awm pa ah nawh, pui pa nie, khrawm hawt nie mai pui pa
         tux, khrawm hawt tux.
         18 Yam tong kix ti yaox ka khrawng Awmie, pui pa khrawm tom nie ang lai lheu mai pui
         pa khrawm iak ang lai cud, pui ku kaux hoik khrawm awm pa kub ih kaux mawx kaux an
         heue.
         19 Mose ah nin, "Paw kieh pui tix kaux kawx, deuh tom hoek ponngawb."
         20 Kix ang nghiet ka lox Mose, kix tiblah kawn deuh tom hoek plak ponngawb mai lih mawh
         graik mai sioe cux. Mose song rhawm ka kix.
         21 Kix khrawm an ku ngawb, son pui ku kaux, son pa kub ih kaux mawx kaux an, yam hoik
         hax koek an lih mawh rawm.
         22 Yam hoek singaix liah, kix khrawm blah ra son, tix kaux pui ra Awmie, cao kwang cub
         pui hun Isarelax hoek ti krai ka Mose,
         23 Nawh ah nin ka kix, "In mawh pa hoik tawm Siyiex, pasax mawh singaix twah mai mawh
         singaix laux mai singaix pa singax singeh ka Siyiex, nghaong ti deuh awm pa sang nghaong
         pex mai braong ti deuh awm pa sang braong pex son singaix twah, deuh pa kawn deuk
         ka son pex tom hoek ponngawb."
         24 Kix deuh an tom hoek plak ponngawb, awm lox ah Mose, mai an ang lai sioe mai ang
         koe graik,
         25 Mose ah nin, "Ih pa deuk in daux singaix, mawh kheu mawh singaix twah cie Siyiex,
         in singaix maix tak ang yaox ceu in daux kaung,
         26 "Pex tak khrawm nawh daux liah singaix, viang mawh nan, ka daux singaix aliah, mawh
         singaix twah, tak ang lai koe mai ang lai yaox."
         27 Pui tiblah lih hu ka daux singaix aliah, sonsang khrawm tix kah, kix ang yaox tix
         ceu kawx.
         28 Siyiex leeing ju ah nin ka Mose, "Pex kawn sang thiang ka lox tawm pingnyap Aux mai
         lox tat jhawm prawng Aux miex grheung lie?
         29 Jhak heue, Siyiex tawx singaix twah ka pex, yam hoek liah singaix Nawh Cao tawx blah
         son ra ngaix, kieh pui ku kaux ot dee ot tix, paw kieh pui lih hu khaing dee ot tix,
         tix kaux kawx, ka daux singaix aliah.
         30 Mawh kheu nan, pui khankix laux lee tix daux singaix aliah.
         31 Nyiex ma pui Isarelax khankix, kok ceu kaux blah an mawh mannax, an paing awm simie
         taux ki, awm jhawm blah klu klao tix mai rawm hia.
         32 Mose ah nin, "In mawh lox tawm Siyiex, teei ti deuh mannax tix Awmie, sonsang deuh
         pex son ru ti yaox tix ju hoik tix ju mai kix tak yaox blah pa eei Aux pex ka daux
         tiag, yam viex Aux pex lih khaing haktiex Ejiptux"
         33 Mose ah nin ka Arun, "Teei ang tix mu mai sau blah mannax an tix Awmie daux an mai
         deuh sivoe Siyiex, sonsang priex pex an daux ru tix, tix ju hoik tix ju."
         34 Awm gumlox pa hoik tawx Siyiex ka Mose, Arun deuh an sivoe khui kham sakse mai priex
         ka.
         35 Pui Isarelax khankix, hoik ih mannax tixpon num, tom hoek kix ka haktiex dee ot tix
         mai kix ih mannax tom hoek tix ka mee haktiex Khanan.
         36 tix Awmie koe kao son tix son Epha heue.

1 Cub pui hun Isarelax lih khaing daux tiag baoh haktiex Sin awm gumlox pa hoik tawm
         Siyiex, kix hu bang ka daux Rephidim, dee an rawm ang koe sonsang nyaux pui rawm.
         2 Pui khankix simah ka Mose ah nin, "Tawx yix nyaux rawm, " "mai Mose ah nin ka kix,
         " "Pex lai simah mai aux yuh ka mawx? Pex lai cheuk cheu ka Siyiex yuh ka mawx?"
         3 Pui khankix kied sang nyaux nie rawm mai ngau simah ka Mose ah nin, "Maix lai viex
         yix lih khaing Ejiptux, sonsang pah ti yix mai kawn praix yix mai khawng brie yix
         tau ka daux pa simie ti nyaux nie rawm yuh ka mawx?"
         4 Mose riag yo ka Siyiex, "Aux sang yuh ka mawx ka pui inkix? Kix dex sang dheem aux
         ka simaox."
         5 Siyiex ah nin ka Mose, "Lih hu sivoe pui khankix mai kok kuad song pui Isarelax,
         mai viex khaox grix pa koe daux taix maix pa hoik lah maix rawm klawng Nilax ka mai
         lih hu.
         6 Aux tak cung plak sivoe maix tan, ka piang rang baoh Hawrap, maix tak lah ka rang
         an mai rawm tak lih khaing daux an, sonsang pon nyaux pui heue. "Mose yuh awm an ka
         sivoe ngai kuad song pui Isarelax khankix.
         7 Nawh kok ceu kaux dee an mawh Masa mai Meribax, mawh kheu pui Isarelax khankix simah
         mai cheuk cheu ka Siyiex ah nin, "Ot Siyiex sinax yix lie? Phan ang mawh nan ang ot
         lie?"
         8 Pui Amaliet hoek mai puing ka pui Isarelax ka baoh Rephidim.
         9 Mose ah nin ka Yawsux, "Laug pui khankix ka son ex mai hu puing ka pui Amaliet, pasax
         aux tak cung ka piang choek gawng tau mai khaox grix Siyiex ka daux taix tix."
         10 Yawsux yuh awm pa ah Mose mai puing ka pui Amaliet, Mose, Arun mai Hurax haok ka
         piang choek gawng.
         11 Yam yaog Mose taix tix, pui Isarelax pex ka mai yam nyah nawh taix tix, pui Amaliet
         pex kah.
         12 Mawh kheu hoik meue taix Mose, kix tom teei simaox tix mu mai deuh ka greem nawh
         mai nawh ngawm ka piang an. Arun mai Hurax joh taix nawh tix plak tix kaux tom klip
         singaix.
         13 Yawsux pah ka simiang Amaliet mai pui nawh khankix yum ka lawm vaig.
         14 Siyiex ah nin ka Mose, "Tiiem ti deuh in ka daux phuk lai, sonsang mawh pa doh keud
         ka mai phat Yawsux mhong, Aux tak preet ti tik ceu kaux pui Amaliet khaing greem raoma."
         15 Mose sum khu dee tan mai kok ceu kaux mawh Yahowanitsi, dee blee mawh Siyiex cao
         pa pex.
         16 Taix Siyiex Cao pa pex ah nin, "Siyiex tak yuh naing ka pui Amaliet tix ju hoik tix
         ju heue."

1 Yesaraw cao giex kaing li Midian, pa mawh paox Mose, hoik mhong ka can pa yuh Siyiex
         ka Mose mai son pui nawh Isarelax, grawng pa viex Siyiex pui Isarelax lih khaing Ejiptux.
         2 Khaix an Paox Mose pa mawh Yesaraw viex moeng Mose, Zibawrax pa hoik ploi nawh ing,
         3 tau mai kawn simex nawh ra kaux, ceu kaux tix kaux mawh Gerashom, mawh kheu nawh
         ah nin, "Aux hoik sax mawh nyo sinie daux haktiex tang dah."
         4 Ceu kaux an tix kaux mawh Eliaza. Mawh kheu nawh ah nin, "Siyiex keeing aux, mawh
         pa teem aux mai kieh aux luad luan khaing lawm vaid Pharaw."
         5 Paox Mose pa mawh Yesaraw viex moeng Mose mai kawn simex nawh, ra kaux hoek tau ka
         Mose daux tiag, dee bang nawh ka gawng Siyiex.
         6 Yam an, pui tix kaux hoek ah nin ka Mose, "Paox maix Yesaraw hoek tau mai moeng maix,
         khawm kawn simex maix ra kaux, "
         7 Mose lih plak praix mai rieb ka paox tix mai nawh ngeuh kaing tix mai ngheet ka nawh
         mai kiex chawk grawng krax nyawm ot paox tix, tix kaux hoik tix kaux mai laig daux
         nyiex gox man.
         8 Mose krai paox tix Yesaraw mhong grawng pa hoik yuh Siyiex leeing ju, ka Pharaw mai
         ka pui Ejiptux khankix mai ceu pa yaox pui Isarelax pa nu pa ciien daux krax daux
         laux mai grawng pa hoik kieh Siyiex kix luad luan.
         9 Yesaraw gaux rhawm, son krax pa mhawm pa yuh Siyiex khawmuik ka pui Isarelax khankix,
         pa hoik taoh Nawh Cao kix khaing daux tawm taix pui Ejiptux.
         10 Yesaraw ah nin, "Kieh Siyiex koe bwanson, pa taoh maix luan khaing daux taix pui
         Ejiptux mai khaing taix Pharaw mai pa taoh pui khankix luan khaing taix pui Ejiptux."
         11 "Aux hoik tawng Siyiex leeing ju mawh pa ting khaing siyiex tang kaux mai pex ka
         pui pa ting rhawm ca nyhau ka piang pui Isarelax khankix."
         12 Paox Mose Yesaraw yuh krax tan pa gleeing mai tan ka Siyiex, Arun mai kuad song pui
         Isarelax khankix, hoek sonsang ih priex preem tau mai paox Mose sivoe Siyiex.
         13 Daux singaix pasax, Mose ngawm sonsang prawng ca ka pui khankix mai pui khankix cung
         sivoe Mose, jah ponngawb tom hoek ponbo.
         14 Yam yaox paox Mose ka ceu pa yuh nawh ka pui khawmuik, nawh ah nin, pa yuh maix ka
         pui in khankix mawh ceu pa yuh ka mawx? maix lai ngawm ti prawng ca nong nong mai
         kieh pui cung plak sivoe tix, jah ponngawb tom hoek ponbo yuh ka mawx?
         15 Mose ah nin ka paox tix, "Mawh kheu pui khankix hoek ka aux, sonsang chawk kix ka
         Siyiex,
         16 Yam si mah kix mai paox tix, kix hoek ka aux mai aux tak prawng see sinax pui tix
         kaux mai paox plawg kix mai aux kieh kix tawng ka beenli Siyiex mai lox tat jhawm
         prawng Nawh Cao khankix."
         17 Paox Mose deeh ah nin ka nawh, "Ceu pa yuh maix in, ang mawh pa mhawm."
         18 "Maix mai pui pa ot tau mai maix, tak awn riang rao, mawh kheu beeh glawm in mawh
         pa ciien son maix, maix ang doh pon yuh nong nong.
         19 Nghiet ka lox aux yam in aux tak tawx rhawm keud dong sawn ka maix mai Siyiex tak
         ot tau mai maix! maix tak mawh pa yuh kaing khankix sivoe Siyiex mai viex grawng khankix
         hoek ka Siyiex,
         20 mai maix tak gau kix ka lox lai beenli mai lox tat jhawm prawng Siyiex mai kieh kix
         tawng krax pa sang lawng kix mai kaing pa khaw kix ti yuh.
         21 Lheu khaing an laug pui pa sang pon yuh kaing, khaing pui in khawmuik, pui pa lhat
         graung ka Siyiex, pui pa kaux sijax mai pui pa koeng ka sinngao pa ang rahsee, mai
         yaog cao pa kwang ka piang kix, pa kwang ka piang cub tix rheng, ka piang cub tix
         yieh, ka piang cub tixphwan mai ka piang cub kao kaux.
         22 Kieh kix tang prawng ca ka pui ku bawg yam. See pa ting ceu khankix kix tak viex
         hoek ka maix, phan mawh see pa iak kuceu, kieh kix tang prawng cao tix, mawh kheu
         nan, kix rom ti klawm beeh glawm mai maix mai an tak mawh pa chaong son maix.
         23 Phan maix yuh ceu in, awm lox pa tawm Siyiex ka maix, maix tak pex mai kaing tak
         kaux cong mai pui khawmuik tak hu ka dee ot tix ka daux pa nhim."
         24 Mose nghiet ka lox paox tix mai yuh awm pa ah nawh,
         25 Mose laug pui pa pon yuh cao kaing ka daux pui Isarelax mai kieh kix yuh cao kaing
         ka piang pui khankix, pa kwang ka piang cub tix rheng, ka piang cub tix yieh, ka piang
         cub tixphwan mai ka piang cub kao kaux.
         26 Kix prawng ka pui ku bawg yam mai kix viex grawng see pa nu hoek ka Mose, see pa
         iak kuceu kix tang prawng ca cao tix.
         27 Mose kieh paox tix deeh ing mai nawh deeh hu ka haktiex cao tix heue.

1 Khaix hoik lih hu pui Isarelax khankix khaing haktiex Ejiptux, ka daux khix loe tix
         ngaix, kix hoek ka daux tiag Sina.
         2 Khaix hoik lih kix khaing Rephidim mai hoek ka tiag Sina, kix bang ka daux tiag tan,
         pui Isarelax khankix bang hawt sivoe gawng an,
         3 Mose haok ka Siyiex mai Siyiex kok nawh khaing piang gawng ah nin, "Maix tak yaox
         ti krai ka nyiex ma Yakop mai ka pui Isarelax"
         4 "Pex hoik sax yaox pa hoik yuh Aux ka pui Ejiptux mai tokaux Aux hoik viex pex lih
         khaing Ejiptux awm viex klang krih kawn tix ka piang pruik tix."
         5 "Phan pex cu nghiet ka gumlox Aux mai priex gumlox sijax mukheu Aux, pex tak mawh
         sinngao cie Aux sinax pui khawmuik, mawh kheu can pa koe ka piang haktiex khawmuik
         mawh cie Aux."
         6 "Pex tak mawh simiang cao giex kaing li khankix mai mawh ceu pui pa singax singeh
         ka Aux, inkix mawh gumlox pa sang krai maix ka kawn praix Isarelax khankix, "
         7 Mose deeh hoek mai kok kuad song cao kaing pui khankix mai krai gumlox pa hoik tawx
         Siyiex ka nawh ka plak sivoe ngai kix.
         8 Pui khawmuik deeh pawk lox tix dum tau ah nin, "Ex tak sang yuh awm lox pa hoik krai
         Siyiex leeing ju khawmuik. "Mose viex gumlox krai pui khankix hu ka Siyiex.
         9 Siyiex ah nin ka Mose, "Jhak heue, Aux tak hoek ka maix, ka dee kied pu ceep paiawm,
         sonsang mhong pui yam sikah Aux ka maix mai yum rhawm ka maix leeing ju. Mawh kheu
         nan, Mose deeh krai gumlox pa ah kawn pui ka Siyiex.
         10 Khaix an Siyiex ah nin ka Mose, "Hu ka pui khankix mai kieh kix singax singeh daux
         singaix mai pasax mai kieh kix sidaux kraung tix,
         11 yam hoek daux loe singaix kieh kix khre rien ti, mawh kheu yam hoek daux loe singaix,
         Siyiex tak lih hoek ka piang gawng Sina, ka sivoe ngai kawn pui khawmuik."
         12 Maix tak yuh mee hawt vung viang gawng ah nin, yuh satix pex paw luan khaing mee
         mai paw haok ka piang gawng mai teeh ka caong gawng, pui mawx ang ah pa teeh ka gawng
         tak kieh nawh yum tete."
         13 "Pie taix kawx tak ang pon ti teeh, tak caw ti dheem nawh ka simaox. Phan ang mawh
         nan puing nawh yum ka te, pui ang ah, to brie ang ah, tak ang yaox ti im Yam mhong
         luah lox teettawng tom rheung, kix tak yaox ti hoek dex gawng."
         14 Mose lih hoek khaing piang gawng ka pui khankix, kieh pui singax mai kieh kix sidaux
         kraung tix,
         15 Nawh ah nin ka pui khankix, "Yam hoek daux loe singaix kieh kix khre rien tix paw
         kieh kix dex mai bun."
         16 Yam hoek daux loe singaix plak ponngawb, lox tuh sah mai puk plak praix lih mai paiawm
         pa kied pu ceep ka piang gawng mai Lox pa kied ting sinum teet tawng lih, mawh kheu
         nan, pui pa ot ka daux nyiex bang kied lhat graung ka tete.
         17 Mose viex pui khankix lih khaing daux nyiex bang, sonsang yaox ka Siyiex, mai kix
         cung hawt caong gawng.
         18 Gawng Sina hoik naog ka taox ngu, mawh kheu Siyiex lih hoek ka piang gawng ka daux
         sinax ngu, taox ngu an awm taox ngu pa kaoh khaing daux glah ngu mai gawng an hoik
         yung yang khawmuik.
         19 Yam sinum luah lox teettawng tom rheung mai nie baox nied ti ting sipie, Mose sikah
         mai Siyiex mai Nawh Cao pawk ka lox nawh ka daux sinum praix.
         20 Siyiex lih hoek ka piang choek gawng Sina. Siyiex kok Mose ka piang choek gawng mai
         Mose kawx haok.
         21 Siyiex ah nin ka Mose, "Lih hu mai tawx lox kieh pui rien rhawm tix, Aux lhat kix
         breeng tix laig, sonsang jhak ka Siyiex leeing ju mai pui khankix tak laux leeing
         tom nie."
         22 "Cao giex kaing li pa hoek dex Siyiex leeing ju khankix kawx, kieh kix yuh tokaux
         tix singax, phan ang mawh nan, Siyiex tak kieh kix laux leeing."
         23 Mose deeh ah nin ka Siyiex, "Pui khankix ang lai pon haok ka piang gawng Sina, kheu
         Maix Cao hoik tawx krax rien rhawm ah nin ka yix, yuh mee vie hawt vung viang gawng
         mai kieh gawng singax, "
         24 Siyiex deeh ah nin ka Mose, "Lih hu mai deeh viex Arun haok tau mai maix, viang mawh
         nan, paw kieh cao giex kaing li mai pui khankix, breeng ti haok ka Siyiex, mawh kheu
         Aux lhat kix hoek krax laux leeing."
         25 Mose lih hu ka pui khankix mai krai ka kix heue.

1 Siyiex leeing ju krai gumlox inkix khawmuik ah nin,
         2 "Aux mawh Siyiex maix, pa viex maix lih khaing haktiex Ejiptux mai khaing daux dee
         mawh maix siliex."
         3 "Lheu khaing Aux maix tak ang pon ti krub ka Siyiex tang kaux.
         4 "Maix tak ang pon ti yuh riang grang tix ceu kawx son tokaux tix, pa awm grang pakpeung
         pa koe daux raoma mai pa koe piang haktiex, phan ang mawh nan, can ceu pa koe daux
         rawm greem haktiex khankix kawx, ang pon ti yuh,
         5 "Maix tak ang pon ti krub mai yuh kaing son kix, mawh kheu Aux mawh Siyiex maix,
         mawh Siyiex pa bak pa viang mai pa deeh viied phimap keeing pex khankix, ka piang
         kawn praix nawh tom hoek loe ju mai pon ju, ka doeh ru maix mai can pui pa koeng ka
         Aux."
         6 Viang mawh nan, Aux tak jhi krax caux rhawm tix ka pui pa moh ka Aux mai can pui
         pa priex ti hawt gumlox mukheu Aux khankix tom hoek kaing rheng ju pui.
         7 "Maix tak ang pon ti kok ceu kaux Siyiex maix giex going. Pui pa kok ka ceu kaux
         Siyiex giex going Siyiex tak ang deuh nawh mawh pa ang koe phimap.
         8 "Doh keud ka singaix twah mai een singax singeh."
         9 Maix tak coca ti yuh kaing yuh tix khawmuik daux liah singaix.
         10 Daux singaix aliah, mawh singaix twah Siyiex maix, maix tak ang pon yuh kaing tix
         ceu kawx daux singaix an maix, kawn simex kawn bun maix, kawncau simex kawncau bun
         maix, khawm to brie maix, khawm nyo sinie pa ot daux siviex maix khawmuik,
         11 Mawh kheu Siyiex hoik phan raoma mai haktiex, rawm sigrit sigra mai can pa koe daux
         nawh khawmuik, liah singaix laux lee tix ka daux aliah singaix, mawh kheu Siyiex nawb
         bwan ka singaix twah mai kieh mawh singaix pa singax singeh heue.
         12 "Yungyi ka miex keeing tix, sonsang mhawm ka maix mai sonsang lang ju maix ka piang
         haktiex pa tawx Siyiex ka maix."
         13 "Maix tak ang pon ti pah pui yum."
         14 "Ang pon ti phit vao mai moeng kawn pui."
         15 "Ang pon ti briex."
         16 "Ang pon tix kham sakse pa ang mawh meh ka paox plawg tix."
         17 "Maix tak ang pon ti ghoing ka nyiex ma paox plawg tix, ang pon ti ghoing ka moeng
         paox plawg tix, kawncau simex kawncau bun nawh, mawie nawh, la nawh mai can ceu pa
         mawh cie paox plawg maix tix ceu kawx heue."
         18 Yam mhong pui khankix sinum praix mai pluk plak praix mai lox teet tawng mai taox
         ngu khaing daux gawng, pui khankix lhat graung siyaung mai cung dee singai,
         19 mai kix ah nin ka Mose, "Maix sikah ka yix, yix tak sang nghiet lox maix, paw kieh
         Siyiex sikah tau mai yix liak, phan ang mawh nan, yix tak yum ka."
         20 "Mose ah nin ka pui khankix, "Paw lhat graung, mawh kheu Siyiex hoek ti cheuk cheu
         ka pex sonsang lhat graung pex ka Nawh Cao mai sonsang ang pex yuh phimap."
         21 Pui khankix cung dee singai, viang mawh nan Mose greed tix dex ka dee pu ceep paiawm
         ka dee ot Siyiex.
         22 Siyiex ah nin ka Mose, "Maix tak ah nin ka pui Isarelax khankix. Pex hoik yaox sikah
         Aux tau mai khaing daux raoma.
         23 Maix tak ang pon ti yuh riang siyiex mau mai riang siyiex khri son tokaux tix lheu
         khaing Aux.
         24 Maix tak yuh khu dee tan ka tiex son Aux mai maix tak tan krax tan pa gleeing mai
         krax tan pa nhim, pa mawh yung mai mawie tix ka piang an, ka dah dee deuh Aux min
         ceu kaux tix kudah, Aux tak hoek ti nawb bwan ka maix.
         25 Phan maix yuh khu dee tan simaox son Aux maix tak ang pon ti yuh ka simaox pa hoik
         bre ti mhawm mhawm, phan maix yuh ka kraung taix pa shiao ti ka simaox an maix hoik
         kieh nawh seeing brai.
         26 Maix tak ang pon ti haok ka khu dee tan ka bawng, sonsang ang krax kakaong maix sidawng
         piang an heue.

1 "In khankix mawh grawng krax prawng ca pa sang deuh maix sivoe ngai kix.
         2 Phan maix liag ka siliex ceu pui Hebrie tix kaux, nawh tak yaox ti yuh kaing son
         maix liah num, yam hoek ka daux aliah num, nawh tak pon ti luad luan mai ang yaox
         ti tawx tidtix.
         3 Phan nawh hoek tix kaux nong nong, nawh tak dee lih hu tix kaux nong nong, phan nawh
         hoek mai moeng tix, nawh tak yaox ti lih hu mai moeng tix.
         4 Phan cao simiang nawh teei nawh koe moeng mai moeng nawh keh kawn simex kawn bun,
         moeng nawh mai kawn praix nawh khankix tak mawh cie cao simiang mai nawh tak yaox
         ti lih hu nong nong.
         5 Phan siliex ah lox sidawng yuh nin, aux moh ka simiang tix mai moeng kawn praix tix,
         aux ang rhawm lih hu ka daux pa luad luan.
         6 Khaix an cao simiang nawh tak viex nawh hu ka Siyiex mai nawh tak viex nawh hoek
         ka diang siviex, phan ang mawh nan, ka rong sidub, mai cao simiang nawh tak cieh yhaok
         nawh ka kat lawm mai nawh tak mawh pui pa yuh kaing nawh leeing ju.
         7 Phan pui tix kaux kaux coh kawn bun tix, sonsang mawh siliex, nawh tak ang yaox ti
         lih hu awm siliex simex khankix, "
         8 "Phan bun an ang yuh pa khaw rhawm ka cao simiang tix, pa hoik teei nawh ti moeng,
         khaix an nawh tak kieh bun an pon krax taoh, nawh ang koe akhwang tix coh bun an,
         ka pui haktiex tang praix, mawh kheu hoik pie lhen nawh ka bun an.
         9 "Phan nawh hoik liag bun an mawh moeng kawn simex tix, nawh tak priex nawh awm kawn
         bun tix."
         10 "Phan nawh baox teei tix koe moeng tang kaux, nawh tak ang kieh priex preem, kraung
         ceep nawh mai akhwang pa caw nawh ti pon awm glang ka an, ang caw ti yawm pie ceeix
         kawx."
         11 "Phan ang pon yuh ceu in loe ceu son nawh, bun an tak lih hu giex mai ang lai pon
         mau ngawh tokaux tix heue."
         12 "Pui mawx pa tawk pui tix kaux yum mai tak deeh kieh nawh yum tete."
         13 "Viang mawh nan, phan nawh ang keud ti pah ka nawh kawx phan Siyiex kieh nawh yum
         daux taix nawh, Aux tak sang khre rien dah dee sonsang to nawh ti klawd.
         14 "Phan pui tix kaux kaux, keud pa ang khaw ka paox plawg tix mai pah ka nawh, viang
         to tix mox ka khu dee tan Aux kawx, tak bluh nawh lih khaing khu dee tan mai pah ka
         nawh."
         15 "Pui pa pah ka miex keeing tix tak kieh nawh yum tete."
         16 "Pui pa briex ka pui mai coh nawh phan yaox ka daux tawm taix nawh, tak kieh nawh
         yum tete."
         17 "Pui pa jhax lawg ka miex keeing tix tak kieh nawh yum tete."
         18 "Phan pui simah mai paox tix mai dheem ka simaox, phan ang mawh nan, tap nawh ka
         taix tix, phan nawh ang yum mai ot ka dee it tix."
         19 "Phan nawh deeh pon kaoh, hu lailing plak praix mai grix tix khaox, khaix an pui
         pa hoik tawk ka nawh, tak pon krax pluat ploi, viang mawh nan, nawh tak yaox ti plud
         son kaing jhaw pa hoik gla nawh mai kia ngiien ka nawh tom deeh nyawm ot nawh."
         20 "Phan pui tix kaux tawk ka siliex simex siliex bun tix ka khaox mai yum daux taix
         nawh, nawh tak pon krax pa ciyang."
         21 "Phan siliex an kawn im ju tix ngaix, ra ngaix, cao nawh tak ang lai pon krax ciyang,
         mawh kheu siliex an mawh pa hoik liak nawh ka mau tix."
         22 "Phan pui simah ka paox tix mai hu krox ka bun pa koe kaux tix kaux mai laux kawn,
         viang nawh ang koe khaix mat kawx, nawh tak pon krax ciyang tete khaing mex bun an,
         mai nawh tak plud awm pa hoik tat cao prawng see."
         23 "Phan bun an koe khaix mat tix ceuceu, nawh tak tawx ju son ju,
         24 "Ngai son ngai, rhang son rhang, taix son taix, caong son caong,
         25 "Pa hax ngu son pa hax ngu, pa pliag son pa pliag, pa mat son pa mat."
         26 "Phan pui tix kaux tawk ka ngai siliex simex mai siliex bun tix kieh laux, nawh tak
         ploi nawh lih hu kheu hoik laux ngai."
         27 "Phan nawh tawk ka siliex simex siliex bun tix khankix, tom goh rhang, nawh tak ploi
         nawh lih hu kheu hoik goh rhang heue."
         28 "Phan mawie teed ka simex bun tix kaux kaux tom yum, tak dheem mawie an ka simaox
         mai ang pon ti ih ka nex. Viang mawh nan, cao mawie tak pon krax pluat ploi."
         29 "Phan mawie an dawg teed pui ka daux bawg yam pa luan mai pui hoik krai grawng in
         ka cao mawie, phan nawh ang priex rien mai mawie an baox deeh teed ka simex bun tix
         kaux kaux yum, tak dheem mawie an yum ka simaox mai cao mawie kawx tak pah nawh yum."
         30 "Phan kix kieh plud ka mau, nawh tak yaox ti deeh taoh ju tix, ka ngawh nawh, awm
         pa hoik tat kix ka piang nawh."
         31 "Phan teed ka kawn simex kawn bun pui, nawh tak yaox ti sau awm been pa hoik tat."
         32 "Phan mawie teed ka siliex simex siliex bun tix kaux kaux, cao mawie tak yaox ti
         tawx mau tixngoe shekhe ka cao siliex an mai tak dheem mawie an yum ka simaox."
         33 "Phan pui tix kaux kaux paoh ti deuh daux o, phan ang mawh nan, kaung daux tiex mai
         ang tawb kheem, phan brung mai mawie pui cod ka daux o an,
         34 "Cao daux tiex an, tak deeh cox nawh mhawm, nawh tak plud mau ka cao to brie an mai
         to brie pa yum tak mawh cie nawh."
         35 "Phan mawie pui tix mu hu teed ka mawie pui tang kaux tom yum, kiex tak coh mawie
         pa kawn im an mai gwieh mau, mawie pa hoik yum an kawx, kiex tak gwieh greung."
         36 "Phan cao mawie hoik tawng mawie an hoik sax teed pui bawg yam pa hoik luan mai phan
         cao mawie an ang priex rien, nawh tak yaox ti plud, mawie son mawie, to brie pa hoik
         yum an tak mawh cie nawh heue."

1 "Phan pui tix kaux briex mawie mai yung, pah ang ah, coh ang ah, nawh tak deeh yaox
         ti plud mawie phwan mu son mawie tix mu mai yung pon mu son yung tix mu."
         2 "Phan yaox yam preeng pui briex tix laig daux nyiex mai phan kix tawk nawh yum, phimap
         tak ang koe son nham pa hoik jauh yuh nawh heue, "
         3 "Phan singaix hoik lih, nawh tak koe phimap son pa jauh nham heue. Mawh kheu nawh
         tak deeh yaox ti plud tom grum naog, phan nawh ang koe tix ceu kawx, nawh tak coh
         tokaux tix kheu jao briex nawh, "
         4 "Phan kawn yaox mawie ang ah yung ang ah pa kawn im ka daux taix cao briex, nawh
         tak deeh yaox ti plud ra son."
         5 "Phan pui tix kaux kieh to brie ti hu ih ka kaung pui, phan ang mawh nan, sipeem
         plix siiet mai bla to brie ti ih ka kaung pui, nawh tak yaox ti teei can ceu pa nie
         mhawm khaing daux kaung cao nawh mai ceu pa nie mhawm pa kaoh khaing daux sipeem plix
         siiet nawh plud kah."
         6 "Phan keeig ngu hax yeem pang kat khankix mai deeh hu proe ka lhiem nghox, pum nghox
         pui mai kieh kaung pui laux khawmuik, cao pa jah keeig ngu an tak deeh yaox ti plud
         tete heue."
         7 "Phan pui tix kaux, kieh paox plawg tix priex mau ang ah, kraung ang ah, phan pui
         briex pon briex, khaing daux nyiex nawh, phan pon giex cao briex, nawh tak deeh plud
         nawh ra son."
         8 "Phan kix ang yaox cao briex, kix tak viex cao nyiex hoek ka plak sivoe ngai Siyiex
         mai ciied ti yaox grawng hoik teei ang teei ka kraung paox plawg tix."
         9 "Grawng ceu pa lud mai kraung pui, pa dex mai mawie, la, yung ang ah, kraung ceep
         mai tang ceu pa ah, in mawh kraung cie aux, phan tang kaux ah nan, kiex ra kaux tak
         yaox ti hoek ciied sivoe ngai Siyiex, pui pa som tak deeh kieh nawh plud ka paox plawg
         tix ra son."
         10 "Phan pui tix kaux kieh paox plawg tix priex la, mawie, yung mai to brie tang ceu
         tix mu ang ah, phan hoik yum, phan mat mai ang yaox yam grheu pui nawh hu dee singai,
         11 Khaix an cao pa priex kraung an tiextu ka sivoe ngai paox plawg tix mai sivoe ngai
         Siyiex, grawng ang tix sax teei kraung paox plawg tix mai cao kraung tak caw ti rieb
         ka lox an mai ang lai kieh nawh plud."
         12 to brie an, phan pui briex khaing nawh tete, nawh tak deeh yaox ti plud ka kraung
         an.
         13 Phan mawh totiag pa kiied kah, nawh tak yaox ti jhi to yum mawh mhai rug, nawh ang
         lai yaox ti plud kah.
         14 "Phan pui tix kaux vai tix ceuceu khaing paox plawg tix, phan an lih ti mat ang ah,
         yum ang ah, yam ang cao ot, cao vai tak yaox ti plud awm pa khaw mai jum an."
         15 "Viang mawh nan, phan cao nawh ot, cao vai tak ang yaox ti plud, phan mawh pa vai
         ka ngawh, cao to brie tak pon ngie ngawh vai khaing heue.
         16 "Phan pui tix kaux nyaw glaw ka bunkrih pa ang koe paox klieh, it tau mai nawh, nawh
         tak tawx phak ka bun an mai kieh mawh moeng tix."
         17 Phan keeing bun an thiang ti ang tawx ka simex an, nawh tak yaox ti plud mau, awm
         ngawh phak son bunkrih an.
         18 "Maix tak ang pon kieh bun pa koe preu im ju."
         19 "Pui pa phit vao mai khawng brie, tak kieh nawh yum tete."
         20 "Pui pa hu yuh krax tan, ka siyiex tang kaux lheu khaing Siyiex tix kaux khaing,
         nawh tak pon krax laux leeing."
         21 "Maix tak ang pon ti yuh krax khin ka nyo sinie mai tuktiaktukte ka nawh, mawh kheu
         pex hoik sax mawh nyo sinie ka daux haktiex Ejiptux."
         22 "Maix tak ang pon ti map grham ka miexmai kawn doe."
         23 "Phan maix map grham kix ka ceu patix ang ah, lox riag yo kix ka Aux khawmuik, Aux
         tak mhong kah, "
         24 krax pa kied song rhawm Aux tak lih mai Aux tak pah pex ka lawm vaig, moeng pex khankix
         tak mawh miexmai mai kawn praix pex khankix tak lih ti mawh kawn doe."
         25 "Phan maix tawx pui Aux, pa hot pa sibhawm daux sinax pex tix kaux, yaog mau maix
         tak ang pon ti yuh awm cao pa ploi mau ka nawh. Maix tak ang pon ti mhaing rao ka
         nawh."
         26 "Phan paox plawg maix tang prux it tix ka maix, maix tak deeh tawx an ka nawh, ka
         ang singaix nyang klip."
         27 Mawh kheu nawh koe prux pa lhop tix pheen ngie ka son tokaux tix, nawh tak sang lhop
         patix yam it tix lie? Yam riag yo nawh ka Aux, Aux tak mhong, kheu Aux koe krax pa
         caux rhawm.
         28 "Maix tak ang pon ti ah lox pa ang cee ang cak ka Siyiex mai ang pon ti jhax lawg
         cao kaing piang pui ceu pex tix kaux kawx."
         29 "Maix tak ang pon ti tuk bawg yam sonsang tan tix plix khaox plix ox pa liang tix
         pon mai rawm plix siiet. "Maix tak yaox ti tawx kawn Ai tix ka Aux."
         30 "Awm an maix tak yuh ka mawie mai yung maix khankix. Maix tak kieh kawn mawie kawn
         yung ot mai miex nawh aliah ngaix, ka daux daix ngaix maix tak yaox ti ap ka Aux."
         31 "Maix tak mawh pui pa singax ka son Aux, maix tak ang pon ti ih nex pa hoik kiied
         totiag daux kaung maix tak taing sox ih heue."

1 "Maix ang pon ti krai lox pao pa lud maix ang pon rom taix tix kham sakse pa ang
         mawh meh tau mai pui pa ang rahsee."
         2 "Maix tak ang pon ti hawt khaix pui hun mai yuh pa caox caig maix tak ang pon kham
         sakse pa ang rahsee pui ting pui hun, sonsang via khaing pa rahsee,
         3 Yam prawng maix see paw jhak pakngai pui hot sia.
         4 "Phan maix yaox ka mawie, la pui koeng ka maix hoik lud krax maix tak deeh tuk hoek
         tawx ka nawh."
         5 Phan maix yaox ka la cie pui pa koeng maix ka, goh greem lhang kraung ciien tix maix
         tak ang pon ti via sonsang teem ka maix tak caw ti teem kah tete.
         6 "Maix tak ang pon ti prawng ca ka pui hot sia ka daux krax pa ang see.
         7 "Kieh tokaux maix singai khaing pa ang mawh ang meh, paw pah ka pui pa ang koe phimap
         mai pui pa rahsee, mawh kheu Aux tak ang pluat ploi ka pui pa ang rahsee.
         8 Maix tak ang pon ti teei mau chun praok, mawh kheu mau chun prauk tak kieh ngai pui
         pa koe cuyi dug mai kieh gumlox pui rahsee khankix lud krax.
         9 "Pex tak ang pon ti yuh pa khin ka nyo sinie, kheu hoik mawh pex nyo sinie ka daux
         haktiex Ejiptux, pex tawng rhawm rhi nyo sinie heue."
         10 "Maix rhuat simie liah num ka daux ma kaung maix mai khrawm ka plix,
         11 Ka daux num aliah maix ang lai yaox ti yuh mai prah laux tix, mawh kheu nan, pui
         pa hot sia paox ceu pui maix khankix tak yaox ti sum tix ih ka, can pa deuk an, to
         tiag tak yaox ti ih ka. Maix tak yaox ti yuh sipeem plix siiet maix mai sipeem khaox
         sanlun maix awm an.
         12 "Ka daux liah singaix maix tak yuh kaing jhaw tix mai ka daux singaix aliah maix
         tak laux lee ti, mawie mai la maix khankix kawx tak yaox ti laux lee tix, siliex simex
         siliex bun maix mai nyo sinie maix, tak deeh pon riang rao khraox kah.
         13 Rien rhawm ka can ceu pa hoik krai Aux ka maix, paw krai min ceu kaux siyiex tang
         kaux mai paw kieh pui mhong grawng in khankix khaing jheeh maix heue.
         14 "Ka daux tix num maix tak yuh pawie ka son Aux loe bawg."
         15 "Maix tak yuh pawie blah pa ang sau susaix, pawie Azumax, maix tak ih blah pa ang
         sau susaix aliah singaix, awm gumlox pa hoik tawm Aux ka maix, bawg yam hoik tat Aux
         ti deuh daux khix Abibalax, mawh kheu daux khix an maix hoik lih hu khaing meung Ejiptux.
         Pui tix kaux kawx ang pon ti hoek plak sivoe ngai Aux mai taix yi tix."
         16 "Maix tak yuh pawie gaing nghox, pa mawh pawie pa pon maix plix khaox plix ox pa
         liang khaing riang rao tix pa hoik sum maix daux ma kaung mai pawie khrawm maix plix
         khaox plix ox ka riang rao maix khaing daux ma kaung bawg yam sidah num.
         17 "Ka daux tix num pex can pa mawh nyawm simex khawmuik, tak yaox ti bleeh ka sivoe
         Siyiex loe bawg."
         18 "Maix tak ang pon ti tan nham pa hoik appong ti ka Aux, tau mai blah pa koe susaix
         mai ang pon ti priex bee pa hoik appong tix ka Aux, deuk tom hoek plak ponngawb."
         19 "Plix khaox plix ox pa liang maix ti pon khaing haktiex khankix tak viex laig ka
         daux nyiex bwan Siyiex maix. "Maix tak ang pon ti ngaik nex kawn pex daux rawm teeih
         miex nawh heue.
         20 "Aux ploi kawncau Siyiex ka sivoe maix, sonsang kia ngiien ka maix daux krax mai
         sonsang viex maix hu ka dee hoik khre rien Aux."
         21 Rien rhawm mai cu nghiet ka lox nawh, paw thiang ka nawh, mawh kheu nawh tak ang
         pluat ploi phimap pex, mawh kheu min ceu kaux Aux hoik koe ka daux nawh.
         22 "Phan maix cu nghiet ka lox nawh mai hawt ti yuh awm pa krai Aux khawmuik, Aux tak
         koeng ka pui pa koeng ka maix khankix mai Aux tiebtie ka pui pa tiebtie ka maix."
         23 "Kawncau Siyiex Aux tak hu sivoe maix mai viex maix laig ka dee ot ceu pui Amawrix,
         ceu pui Hitix, ceu pui Pharazix, ceu pui Khananix, ceu pui Hiwix mai ceu pui Yebusix
         khankix, Aux tak yuh kix laux leeing,
         24 "Maix tak ang pon ti ngeuh kaing tix ka siyiex kix mai hawt beenli kix mai yuh kaing
         awm pa yuh kix maix tak klup ti tik an khawmuik mai raig ti tik riang grang krub kix
         laux leeing.
         25 Maix tak yuh kaing Siyiex tix mai Nawh Cao tak nawb bwan ka blah mai rawm maix, mai
         tak teei ti tik jhawm saux khaing sinax pex.
         26 "Aux tak ang kieh pa laux kawn mai pa neh koe ka daux haktiex pex, Aux tak kieh baux
         ju pex grum naog."
         27 "Aux tak ploi rhawm pa chix lhat graung ka Aux koe sivoe pex, Aux tak kieh krax sivix
         rhawm koe sinax ceu pui pa sang yuh pex laux pa sipub pex kah, Aux tak deeh kieh pui
         koeng deeh veeh ti to khaing pex.
         28 Aux tak ploi awng lung hu sivoe pex, sonsang grheu pui Hiwix mai pui Hitix mai pui
         Khananix khaing sivoe pex.
         29 Aux tak ang grheu pui an khankix lih khaing sivoe maix daux tix num, phan yuh nan
         haktiex tak lih ti yi mai totiag khankix tak pre haoh hun sonsang kieh maix laux.
         30 "Aux tak grheu kix khaing sivoe maix, tix bawg ceeix ceeix tom sidah pre haoh hun
         maix mai pon ti cie haktiex an mawh sinngao tix.
         31 "Aux tak tat mee haktiex maix jah ka rawm sigrit sigra raoh tom hoek ka rawm sigrit
         sigra Philitix mai jah khaing daux tiag tom hoek ka rawm klawng Upharetix, mawh kheu
         Aux tak ap pui pa ot haktiex an daux tawm taix maix, maix tak grheu kix lih sivoe
         maix.
         32 "Maix tak ang pon ti yuh sijax mukheu tau mai kix mai siyiex kix.
         33 "Kix tak ang yaox ti ot daux haktiex pex, phan yuh nan kix tak kieh pex lud ka Aux,
         mawh kheu phan pex yuh kaing siyiex kix, an tak mawh kie ka pex heue."

1 Nawh Cao ah nin, ka Mose, "Hoek mai haok ka Siyiex maix mai Arun, Nadat mai Abihux,
         khawm kuad song pui Isarelax atixgliah kaux mai kieh kix krub ka dee singai.
         2 Mawh ngie Mose pa pon hoek dex mai Siyiex, pui tang kaux tak ang pon ti dex mai pui
         khankix kawx, tak ang pon ti haok tau mai nawh."
         3 Mose deeh hoek krai gumlox Siyiex mai lox lai beenli ka pui khawmuik mai pui khawmuik
         deeh pawk lox tix gum tau ah nin, "Ex tak sang yuh awm gumlox pa hoik krai Siyiex
         khawmuik."
         4 Mose tiiem ti deuh gumlox Siyiex khawmuik, Nawh kaoh caocao plak ponngawb mai sum
         khu dee tan hawt caong gawng mai rong simaox kao ra mu awm koe ru pui Isarelax kao
         ra ceu.
         5 Nawh ploi kawn nyawm sinaw pui Isarelax khankix, pa tan krax tan pa gleeing mai krax
         tan pa nhim ka mawie mhaing ting ka Siyiex.
         6 Mose teei nham tix plak mai sau ka daux pan khoek, nham an tix plak nawh phruah ka
         piang khu dee tan.
         7 Nawh teei phuk lai sijax mukheu mai phat an sonsang mhong pui ka khawmuik, mai kix
         ah nin, "Ex tak sang yuh mai cu nghiet awm pa hoik krai Siyiex khawmuik."
         8 Mose teei nham mai phruah ka piang pui khankix ah nin, jhak heue, "Nham sijax mukheu
         in, hoik mawh pa yuh Siyiex sakse tau mai pex awm gumlox nawh khawmuik heue."
         9 Mose haok ka piang gawng tau mai Arun, Nadat mai Abihux khawm kuad song pui Isarelax
         atixgliah kaux,
         10 Kix yaox ka Siyiex pui Isarelax mai ka greem caong Nawh Cao, koe siang simaox pa
         klai singi raoma.
         11 Khaix hoik yaox cao kaing pui Isarelax khankix ka Siyiex, Nawh Cao ang tawx taix
         tix ka kix, mawh kheu nan, kix ih mai nyaux tau tan.
         12 Siyiex ah nin ka Mose, "Haok ka Aux piang gawng mai pau tan, Aux tak tawx khlawp
         simaox pa hoik tiiem Aux ti deuh gumlox beenli mai gumlox pingnyap khankix, ka sonsang
         gau maix ka kix."
         13 Mose kaoh cung mai cao pa teem tix Yawsux, haok ka piang gawng Siyiex.
         14 Nawh ah nin ka kuad song khankix, "Pau yix tin, tom deeh hoek yix ka pex, Arun mai
         Hurax tak ot tau mai pex, phan pui tix kaux kaux yaox krax pa nu tix ceuceu, kieh
         nawh hu ka kiex."
         15 Khaix an Mose haok ka piang gawng mai paiawm tawb kheem ka gawng.
         16 Min pakngai Siyiex laux lee ti ka piang gawng Sina mai paiawm ceep ka piang gawng
         liah singaix, yam hoek daux aliah ngaix Nawh Cao kok Mose khaing daux sigreung paiawm.
         17 Min pakngai Siyiex jhan riang ka piang choek gawng awm gleeing ngu, kawn praix Isarelax
         khankix pon ti yaox ka.
         18 Mose laig daux sigreung paiawm mai haok ka piang gawng. Mose ot ka piang gawng tixpon
         ngaix tixpon sawm heue.

1 Siyiex krai ah nin ka Mose,
         2 "Krai ka pui Isarelax khankix, sonsang viex kix krax pa tan ti ka Aux, maix tak rieb
         ti teei khaing pui pa gaux rhawm tix tan ka Aux ku kaux.
         3 Krax tan pa caw maix ti teei rieb khaing kix, tak mawh khri, mau mai tawng,
         4 kraung klai raoma mai kraung pa lung pliex mai kraung pa raoh rawt khawm kraung man
         pa taing ti ka keei ceu pa mhawm mai kraung hauk pex khankix,
         5 hauk kawn yung pa hoik siang tix raoh, hak phix mai khaox Akashax.
         6 Bee pa sang tok, bee pa sang groi mai ceu pa sioe bhawng son nyawng bhawng pa sang
         gleeing.
         7 Siang simaox bawd raoh, siang simaox pa sang tok ka naok sibex dhah dawd taix ceep
         cao giex kaing li khankix.
         8 Kieh kix yuh dee singax son Aux mai Aux tak ot sinax kix.
         9 Maix tak yuh awm pa hoik jhi Aux ka maix khankix, pa mawh pakpeung nyiex gox bwan
         man mai pakpeung kraung khrai khawmuik heue.
         10 "Kix tak yuh khui bwan tix mu ka khaox Akashax, krax lang ra sawk mai tix diex, krax
         vieh tix sawk mai tix diex, krax lhaong tix sawk mai tix diex.
         11 "Maix tak om ka khri naw plak daux mai plak praix mai kawb khri ka praok vung viang
         khawmuik.
         12 Maix tak yuh jeep khri pon mu mai kab ka daog khui bwan an pon plak. Kieh jeep khri
         koe tix plak ra mu mai kieh jeep khri an ra mu koe ka an tix plak ra mu.
         13 Maix tak yuh khaox glawm ka khaox Akashax mai om an ka khri.
         14 Maix tak sau khaox glawm ka daux maox jeep khri an, pa hoik kab tix ka daog khui
         bwan sonsang klawm kix an kah.
         15 Tak kieh khaox glawm laig ka daux jeep khri khui bwan mai ang pon ti teei lih khaing
         daux an.
         16 Maix tak sau mhai rug pa sang tawx Aux ka maix daux khui bwan an.
         17 Maix tak deeh yuh dawb khui bwan pa caux rhawm an ka khri, krax lang kieh koe ra
         sawk mai tix diex, krax vieh tix sawk mai tix diex.
         18 Maix tak yuh riang Cherubin ra mu ka khri mai kab ka piang toh dawb khui bwan pa
         caux rhawm plak in plak an.
         19 Deuh riang Cherubin ka daog plak in tix mu mai ka daog plak an tix mu maix tak kieh
         riang Cherubin pa koe daog khui bwan rop ti mawh tix mu tau ka dawb khui dang ngeung
         pa caux rhawm an.
         20 Riang Cherubin tak di pruik tix ka piang khui bwan mai tawb dawb khui bwan ka pruik
         tix mai rhax lai veeh plakngai ka plak paox tix, plakngai Cherubin khankix jhak ka
         daog khui bwan dang ngeung pa caux rhawm an.
         21 Maix tak tawb dawb khui bwan pa caux rhawm an ka piang khui bwan maix tak sau ceu
         pa kham mai mhai rug pa sang tawx Aux ka maix ka daux khui bwan.
         22 Aux tak sipub maix tan mai sikah tau mai maix khaing ka piang khui bwan pa caux rhawm
         ka daux sinax riang Cherubin ra mu ka piang khui pa kham sakse, Aux tak tawm gumlox
         ka maix son pui Isarelax khankix heue.
         23 "Maix deeh yuh pheen tix mu ka khaox Akashax, kieh lang ra sawk, vieh tix sawk mai
         krax lhaong tix sawk mai tix diex.
         24 Maix tak om ka khri naw mai kawb khri ka hawt vung viang an.
         25 Maix tak yuh lat koe tix tawp taix mai kawb hawt vung viang an ka khri.
         26 Maix tak yuh daux jeep khri pon mu mai sau ka caong pheen khawm pon daog.
         27 Kieh jeep khri an dex mai lat pheen, sonsang giex khaox glawm pa klawm ka pheen.
         28 Maix tak yuh khaox glawm ka khaox Akashax mai om ka khri, sonsang pon klawm ka pheen.
         29 Maix tak yuh pan, lawk tuh, klong mai kawk nyaux pa sang lhauk pa dex mai kraung
         pa shiao piang pheen maix tak yaox ti yuh ceu ankix ka khri nawnaw.
         30 Maix tak deuh blah pa tan tix ka piang pheen an sivoe Aux jheung jheung.
         31 "Maix tak yuh jawk ten khri tix mu, ka khri nawnaw, jaong num, pang nawh khankix
         tak bre ti tawk ka daix, kawk nawh, plix nawh mai tai nawh khankix kieh lih mawh tix
         mu tau mai an.
         32 Kieh kak lih koe khaing pang jawk ten khri tix plak loe mu.
         33 Kak loe kak pa lih khaing pang jawk ten khri, ka piang, ku mu koe tux tai kraox nhawng
         ka mai caw ti koe kawk loe mu pa awm grang plix Batan,
         34 Ka piang pang jawk ten khri kieh koe pa awm tux tai kraox nhawng tau mai kawk pon
         mu pa awm grang plix Batan.
         35 Kak khankix pa lih khaing pang jawk ten khri liah kak, ka greem kak khawm ra plak
         caw ti koe tux tai ka tix plak tix mu.
         36 Tux tai mai kak khankix tak kleuk ti mawh tix mu tau, pang jawk ten khri an khawm
         kreng tak mawh pa yuh ka khri naw.
         37 Maix tak yuh kawk ngu aliah mu, mai tok ka kawk ngu an, sonsang jhan pa riang ka
         sivoe pheen.
         38 Sigiiep ngu mai kawk sau sigiiep ngu kawx, tak mawh pa yuh ka khri naw.
         39 Can kraung pa shiao ka pang jawk ten khri khankix, tak caw ti yuh ka khri naw.
         40 Rien tix sonsang yuh maix kuceu awm pa khaw mai grang pa hoik jhi Aux ka maix ka
         piang gawng heue."

1 "Lheu khaing an maix tak yuh nyiex gox bwan man, ka man tie kao pheen pa hoik taing
         ka keei ceu pa mhawm pa klai raoma mai pa lung pliex mai pa raoh rawt khawmuik maix
         yuh ti sau riang Cherubin pa mhawm khaix taix ka piang an.
         2 Man tie tix pheen kieh lang tixnga daix sawk, plak vieh pon sawk. man tie an ku pheen
         kieh sidu paox tix.
         3 Man tie an phwan pheen caing kleuk paox tix mawh tix pheen, mai pa deuk an phwan
         pheen kawx caing kleuk paox tix mawh tix pheen.
         4 Maix tak yuh daux jhup maox koe ka praok man tie ka man pa klai raoma see dee sitoe
         kix ti caing ku pheen, awm an maix tak deeh yuh nawh ka daog plak praix man tie an
         tix mu, sonsang sitoe man ra pheen mawh tix mu.
         5 Maix tak yuh daux jhup maox koe tixphwan mu, ka man tie an tix mu mai deeh yuh daux
         jhup maox koe tixphwan mu ka daog man tie an ra mu tix mu, sonsang sitoe daux jhup
         man an kix ti kab tix tau.
         6 Maix tak yuh grok khri tixphwan mu mai vhak man tie an kix tau ka grok khri kieh
         kleuk paox tix, sonsang mawh nyiex gox bwan man tix lhang.
         7 "Maix tak yuh man tawb kao tix pheen ka hak pex, son sang lhop ka piang nyiex gox
         bwan man.
         8 Man tie tix pheen kieh lang tixngoe sawk mai plak vieh pon sawk, man tie ankix kao
         tix pheen kieh sidu paox tix.
         9 Maix tak kleuk man tie an phwan pheen tau mai man tie an liah pheen tau, maix tak
         niiep ti deuh man tie liah pheen an ka sivoe nyiex gox bwan man heue.
         10 Ka daog man tie an tix pheen maix tak yuh daux jhup man koe tixphwan daux mai ka
         daog man tie an ra pheen tix pheen yuh daux jhup man koe tixphwan daux.
         11 "Maix tak yuh grok tawng lheung tixphwan mu mai vhak ankix ka daux jhup man khankix
         mai kleuk an ka piang kieh mawh nyiex gox bwan man tix lhang.
         12 Toh man pa kawn deuk ka piang nyiex gox bwan man an tix plak, kieh teuk teue tix
         lih ka plak khaix nyiex gox bwan man.
         13 Man tawb nyiex gox bwan pa lheu khaing plak piang ra sawk, sonsang tawb nyiex gox
         bwan man kieh teuk teue tix ka praok nyiex gox bwan man tix plak tix sawk.
         14 Maix tak yuh pa tawb nyiex gox bwan man ka hak yung pa hoik siang tix raoh mai hak
         phix khankix ka piang hauk yung.
         15 "Maix tak yuh ding jung nyiex gox bwan man ka khaox phia Akashax.
         16 Krax lang phia kieh koe kao sawk, krax vieh tix sawk mai tix diex.
         17 Phia ku plah, tak koe caong ra mu deeh sau kleuk paox tix, mawh kheu nan maix tak
         yuh nyiex gox bwan man an ka phia khawmuik.
         18 Maix tak yuh phia ding son nyiex gox bwan man plak seh koe tixnga plah,
         19 Maix tak yuh jhup jaong mau pa sang jhup ka jaong phia tixpon mu, phia ku plak kieh
         koe daux jhup ra dah,
         20 awm an maix tak yuh phia ding nyiex gox bwan man, plak laong koe tixnga plah,
         21 Maix tak yuh jhup jaong mau tixpon mu, son sang jhup jaong phia tix plah ra mu.
         22 Maix tak yuh phia ding nyiex gox bwan man son plak klip singaix koe liah plah.
         23 Maix tak yuh phia ding ra plah son daog nyiex gox bwan man an, ka plak khaix ra dah,
         24 kix sau jhup ka plak caong mai ka plak piang kieh sidu paox tix, mawh kheu nan, an
         tak mawh son daog khawm ra plak,
         25 phia daix plah, jhup jaong mau koe kao liah mu, phia tix plah koe daux jhup jaong
         ra dah.
         26 "Maix tak yuh lat pa lang ka khaox Akashax, sonsang sau ka jhup phia pa koe praok
         nyiex gox bwan man an tix plak phwan gawng.
         27 Maix tak yuh lat pa lang sonsang sau ka jhup phia, plak khaix nyiex gox bwan man
         phwan gawng.
         28 Lat pa koe sigreung, tak kieh laig daux jhup phia, jah ka toh plak in tom hoek ka
         toh plak an.
         29 Maix tak om phia ankix ka khri mai yuh daux jhup maox ka khri, sonsang giex lat kaux,
         mai om lat ka khri.
         30 Maix tak yaox ti sum nyiex gox bwan man, awm grang pa hoik jhi ka maix ka piang gawng.
         31 "Maix tak yuh man pa tie ka keei klai raoma, keei lung pliex mai keei pa raoh rawt
         pa hoik taing ka keei ceu pa mhawm, mai yuh ti sau riang Cherubin pa mhawm khaix taix
         ka piang an,
         32 Maix tak vhak man tie an ka rong khaox Akashax pon gawng pa hoik om ka khri, ka rong
         khaox an tak koe grok khri mai jhup jaong mau pon mu.
         33 Maix tak vhak man tie an ka rong khaox grok khri, khaix an maix tak viex khui pa
         kham sakse laig tan ka plak khaix man tie an, man tie an tak mawh pa khan sinax, dee
         singax mai ka dee kied blon singax.
         34 Maix tak sau dawb khui krax pa caux rhawm an ka piang khui bwan pa kham sakse ka
         daux dee pa kied blon singax.
         35 Maix tak deuh pheen ka plak praix man tieb an, ka praok plak laong. deuh pang jawk
         ten khri tix plak ka praok nyiex gox bwan man ka plak seh mai kieh see paox tix.
         36 "Maix tak yuh man tie diang siviex laig daux nyiex gox bwan man tix pheen ka keei
         pa klai raoma mai keei pa lung pliex mai keei pa raoh rawt pa taing ka keei ceu pa
         mhawm khaing cao pa taing man.
         37 Maix tak yuh rong Akashax phwan rong, son man tie diang siviex an om ka khri mai
         grok khri ka piang. Maix tak baox deeh yuh daux jhup jaong phwan daux ka tawng lheung
         son an kix heue.

1 "Maix tak yuh khu dee tan ka khaox Akashax, kieh krax lang koe phwan sawk mai krax
         vieh koe phwan sawk. Kieh khu dee tan an sidu khawm pon daog mai kieh krax lhaong
         koe loe sawk.
         2 Maix tak yuh rung koe pon mu ka piang daog pon daog, mai rung ankix tak kieh mawh
         khaox Akashax tix ceu ngie. Maix tak om nawh ka tawng khawmuik.
         3 Maix tak yuh aw tawng son pa sang sau kix nyaox mai sipeed vieh plah mai klong mai
         khaox sigawng nex, mai kraung pa shiao mai aw ngu khawmuik maix tak yuh kraung pa
         shiao maix inkix ka tawng.
         4 Maix tak yuh grheeng tix mu ka tawng mai yuh daux jhup maox pon daux, ka daog grheeng
         an pon plak.
         5 Maix tak deuh grheeng an ka greem toh khu dee tan, kieh grheeng pa yuh maix khankix
         jah khaing plak greem tom hoek sigreung khu dee tan.
         6 Maix tak yuh khaox glawm ka khaox Akashax mai om ka tawng.
         7 Sau khaox glawm ka daux maox jhup mai kieh khaox glawm koe praok khu dee tan khawm
         ra plak, sonsang pon klawm kah.
         8 Maix tak yuh khu dee tan ka phia, koe daux doh plak piang mai plak greem, mawh kheu
         nan, kix tak yuh awm pa hoik jhi Aux ka maix piang gawng heue.
         9 "Maix tak baox yuh vung viang biang nyiex gox bwan man, son daog plak seh ka vung
         viang biang nyiex gox bwan man an, tak vhak ka man pa taing ka keei ceu pa mhawm,
         krax lang man an koe tix yieh sawk.
         10 Rong khaox pa sang jung ka man an, tak kieh koe tixnga gawng mai daux jhup jaong
         nawh tixnga mu mai ankix tak mawh tawng khawmuik. Can grok pa koe ka rong ankix mai
         gawng lat nawh khawmuik, tak kieh mawh pa yuh ka mau.
         11 Awm an son krax lang plak laong maix tak vhak man tie tix yieh sawk mai rong khaox
         tixnga gawng mai daux jhup jaong tawng tixnga mu mai ka grok ka rong khaox khankix,
         khawm gawng lat mau heue.
         12 Plak vieh vung viang biang plak klip singaix, tak kieh vhak ka man tie pa koe tixphwan
         sawk mai rong jung nawh kao rong mai daux jhup jaong ankix kao mu.
         13 Plak vieh vung viang biang plak lih singaix kawx, tak kieh nawh koe tixphwan sawk.
         14 Man tie khankix, ka siviex lawng tix plak, tak kieh nawh koe kao phwan sawk ka plak
         in mai rong nawh loe rong, mai daux jhup jaong loe mu.
         15 Ka plak an tix plak kieh man tie koe kah kao phwan sawk mai rong nawh loe rong mai
         daux jhup jaong loe mu.
         16 Son diang siviex lawng vung viang biang nyiex bwan, tak kieh man tie koe kah, plak
         lang tixnga sawk mai kieh mawh man pa klai raoma, man pa lung pliex mai man pa raoh
         rawt, pa hoik taing tix ka keei ceu pa mhawm khaing cao pa taing man. Ankix tak koe
         rong pon rong mai daux jhup jaong pon mu."
         17 Can rong khaox pa koe vung viang biang, tak kieh nawh koe gawng lat pa yuh ka mau
         khawmuik. Grok khankix kawx, tak mawh pa yuh ka mau mai daux jhup jaong ankix, tak
         kieh nawh mawh pa yuh ka tawng.
         18 Krax lang man tie vung viang biang, tak kieh nawh koe tix yieh sawk, krax vieh tak
         kieh nawh koe tixphwan sawk khawmuik mai krax lhaong nawh tak kieh koe phwan sawk
         pa hoik taing tix ka keei ceu pa mhawm, yuh daux jhup jaong nawh khankix ka tawng
         heue.
         19 Can kraung pa shiao son nyiex gox bwan man khawmuik mai lhak khawmuik mai lhak pa
         shiao son vung viang biang, tak kieh nawh mawh pa yuh ka tawng.
         20 "Maix tak tawx gumlox tix ka pui Isarelax khankix, sonsang viex kix bee pa singax
         pa krid khaing plix khaox Sanlun, son pa riang mai sonsang kieh jawk ten khri riang
         ang jud ang jai.
         21 Kieh bang kum ka daux nyiex gox bwan man an, koe ka praix man tie ka sivoe ngai khui
         pa kham sakse, Arun mai kawn simex nawh khankix, tak cox rien kawk ngu tan, jah plak
         bo tom hoek plak ponngawb, sivoe Siyiex. An tak mawh beenli ka doeh ru pui Isarelax
         khankix leeing ju heue.

1 "Maix tak teei puxke tix Arun, khawm kawn simex nawh khankix, khaing daux pui Isarelax,
         sonsang mawh kix pui pa yuh kaing cao giex kaing li son Aux. Arun mai kawn simex nawh
         Nadat, Abihux, Eliza, Itama tak mawh cao giex kaing li greem maix.
         2 Maix tak yuh kraung ceep pa singax son puxke maix Arun, sonsang mawh pa koe min plakngai
         mai krax pa mhawm grang.
         3 Maix tak krai lox ka pui pa koe pingnya khankix pa hoik kieh Aux naog ka rhawm rhi
         pingnya, pa chix tawng mai kix tak yuh kraung ceep Arun sonsang kieh nawh mawh pa
         singax son nawh. Nawh tak mawh pui pa yuh kaing jhaw cao giex kaing li son Aux.
         4 Inkix tak mawh kraung ceep pa sang yuh kix, pa mawh man tie naok tix plah, sibex
         dhah plak daux tix pheen sibex lang plak praix tix pheen sibex dawd taix pa mhawm
         taing tix pheen, man lawk kaing tix pheen mai man rawd nyoi tix mu. Mawh kheu nan,
         kix tak yuh kraung ceep pa singax son puxke maix Arun mai kawn simex nawh khankix,
         sonsang yuh kix kaing jhaw cao giex kaing li son Aux.
         5 Kix tak teei khri mai keei pa klai raoh mai pa lung pliex mai pa raoh rawt mai man
         ceu pa mhawm,
         6 kix yuh sibex dhah dawd taix ka keei awm khri, khawm man pa klai raoma, man pa lung
         pliex, man pa raoh rawt mai man pa mhawm taing pa nie blon mhawm khaing paox tix.
         7 Sibex dhah dawd taix an tak koe maox rawd piang klip ra nyaing mai kieh toh an khawm
         ra plak kleuk paox tix sonsang toe tau.
         8 Man tie naok pa koe piang sibex dhah dawd taix an, tak mawh pa taing ka keei khri
         mai keei pa klai raoma mai pa lung pliex mai pa raoh rawt mai man ceu pa mhawm.
         9 Maix tak teei simaox siang bawd raoh ra mu mai saik ti deuh ceu kaux kawn simex Isarelax
         khankix ka piang an.
         10 Kieh ceu kaux kix liah kaux koe ka piang simaox tix khlawp mai ceu kaux pa kawn deuk
         an liah kaux koe ka piang simaox an tix khlawp awm jhong keh kix.
         11 Kieh cang mhaw saik ti deuh ceu kaux kawn simex Isarelax ka piang khlawp simaox khawm
         ra khlawp maix tak priex an daux jawk aw khri.
         12 Maix tak kawb simaox an ra khlawp ka piang klip sibex dhah dawd taix khawm ra plak
         mai priex awm simaox pa sang doh keud kix ka kawn simex Isarelax. Arun tak viex ceu
         kaux kix ka sivoe Siyiex ka piang klip nawh khawm ra khawn, sonsang mawh krax pa doh
         keud ka."
         13 Maix tak yuh jawk aw simaox an ka khri,
         14 Maix tak yuh maox khri pa mhawm ra nyaing awm maox duing mai phyawk ti deuh maox
         pa hoik duing an ka jawk aw simaox.
         15 "Maix tak yuh man tie naok, sonsang shiao bawg yam prawng see, yuh awm sibex dhah
         dawd taix pa taing ka keei khri pa klai raoma, pa lung pliex mai pa raoh rawt man
         ceu pa blon mhawm taing khaing paox tix.
         16 Man an tak yuh koe ra gawp mai kieh krax lang koe tix diex, krax vieh tix diex mai
         kieh daog sidu khawm pon plak.
         17 Maix tak sau siang simaox ka piang man tie naok an pon rhoi, rhoi tix tak mawh siang
         simaox raoh, siang simaox Utapharax siang simaox pa raoh.
         18 Rhoi ra tak mawh siang simaox pa klai, siang simaox pa klai riex mai siang simaox
         kiien.
         19 Rhoi loe tak mawh siang simaox klai singi, siang simaox bawd paing mai siang simaox
         raoh klai.
         20 Rhoi pon tak mawh siang simaox raoh toh, siang simaox paing pau mai siang simaox
         pa toh riang, siang simaox ankix khawmuik tak priex daux jawk aw simaox khri.
         21 Ka piang siang simaox ankix, tak kieh ceu kaux kawn praix Isarelax khankix koe kah
         awm koe ceu kaux kix kao ra kaux. Ka piang siang simaox an tix mu, tak kieh kix saik
         ti deuh ceu kaux cum kao ra mu. Siang simaox ankix tak kieh koe awm doeh ru kix kao
         ra cub.
         22 Maix tak yuh maox koe ka toh man tie naok, ka maox khri mhawm pa duing tix tau.
         23 Maix tak yuh daux jhup khri ra mu pa koe daux son man tie naok an mai tok daux jhup
         khri ra daux ka toh man tie naok khawm ra plak.
         24 Khaix an maix tak sau maox khri pa hoik duing tix ra mu ka daux jhup khri pa koe
         ka toh man tie naok an.
         25 Toh maox khri pa duing kliien ra nyaing tak phyawk ti deuh ka aw simaox ra mu ka
         piang maox rawd piang klip, pa koe ka sibex dhah dawd taix an plak sivoe ngai.
         26 Maix tak dee yuh daux jhup khri ra mu mai sau nawh ka piang toh man tie naok an ra
         plak ka daog plak daux sibex dhah dawd taix.
         27 Maix tak baox yuh daux jhup khri ra mu mai sau ka piang maox rawd piang klip ra mu
         ka plak greem sibex dhah dawd taix ka plak sivoe ngai. Kieh gawng caing sitoe paox
         tix, ka plak dee kleuk gawng caing pa taing kix, sibex dhah dawd taix an.
         28 Kix tak sitoe daux jhup khri, pa koe piang man tie naok an, ka daux jhup maox khri
         pa koe ka sibex dhah dawd taix. Kieh kix sitoe nawh ka maox keei pa klai raoma mai
         kieh an koe ka plak piang gawng caing pa hoik taing kix ka sibex dhah dawd taix, sonsang
         ang man tie naok an, chix gah ti hu khaing sibex dhah dawd taix.
         29 Arun tak viex ceu kaux kawn simex pui Isarelax khankix, ka piang man tie naok pa
         prawng see an ot ka piang dieb rhawm tix, yam laig nawh ka dee singax, sonsang mawh
         krax pa doh keud ka sivoe ngai Siyiex ku bawg yam.
         30 Nawh tak sau Urim mai Tumin ka daux man tie naok prawng see an, ankix tak koe ka
         piang dieb rhawm Arun, yam hu nawh ka plak sivoe ngai Siyiex. Mawh kheu nan, Arun
         tak viex krax prawng see, piang dieb rhawm tix, son kawn praix Isarelax khankix, ka
         plak sivoe ngai Siyiex jheung jheung heue.
         31 "Maix tak yuh sibex dhah jiet khaw peung mai sibex dhah dawd taix ka man klai raoma.
         32 Kieh plak kaing koe daux ceep sigreung mai kieh man pa hoik taing an kawb hawt vung
         viang moeng daux ngawg sibex dhah an tix grawng son ang lai chix griah.
         33 Ka piang hawt vung viang caong sibex dhah maix tak sau plix sibex pa lawmle khankix,
         pa yuh tix ka man pa klai raoma, man lung pliex, man raoh rawt hawt vung viang caong
         sibex dhah an. Kieh plix hing khri koe ka sinax plix lawmle an.
         34 Kieh plix hing khri tix mu mai plix sibex pa awm plix kla jiang tix mu, khan sinax
         paox tix ka piang hawt vung viang caong sibex dhah ceep kix ku plak.
         35 Arun tak ceep ka sibex dhah in yam yuh nawh kaing jhaw Siyiex mai lox luah ankix,
         tak kieh pui mhong yam laig nawh ka dee pa singax singeh ka sivoe ngai Siyiex, khawm
         yam deeh lih nawh ka praix, sonsang ang nawh lai yaox ti yum kah.
         36 Maix tak deeh baox yuh khlawp plah khri tix khlawp mai saik ngai lai ka piang pa
         awm cum tix mu, pa ah nin, "Kieh mawh pa singax singeh son Simiang Siyiex.
         37 Maix tak phyawk ka maox pa klai raoma mai kieh koe ka piang man lawk kaing an, ka
         plak sivoe ngai.
         38 Khlawp plah khri an tak koe ka piang dong re Arun, sonsang mawh Arun cao pa klawm
         phimap pa dex mai pa tan pa singax Pui Isarelax mai viex hoek sigrah sonsang mawh
         krax tan pa singax mai khlawp khri an kieh ot piang dong re Arun jheung jheung sonsang
         pon mawh kix pa rieb ti teei ka sivoe ngai Siyiex.
         39 "Maix tak taing sibex dhah ceep nawh plak daux ka keei ceu pa mhawm. Maix tak yuh
         lawk kaing ka man ceu pa mhawm mai maox rawd nyoi ka man pa hoik taing tix ka rawm
         siang kuceu pa blon mhawm khaing paox tix.
         40 "Maix tak yuh sibex dhah son kawn simex Arun khankix mai maix tak yuh maox rawd nyoi
         son kix. Maix tak baox yuh mhok pa koe min pakngai mai pa mhawm grang.
         41 Maix tak ceep ankix ka piang puxke tix Arun mai ka piang kawn simex nawh khankix.
         Maix tak groi bee ka kix, appong kix mai kieh kix singax, sonsang mawh kix pa yuh
         kaing jhaw cao giex kaing li son Aux.
         42 Maix tak caing kix ceep khlax ka man, sonsang kheem kix krax kaig tua tix, jah ka
         nyoi tom hoek ka ba.
         43 Kraung ceep ankix, tak koe ka piang Arun mai kawn simex nawh khankix, yam hoek kix
         ka daux nyiex gox bwan man bang kum pui hun. Phan ang mawh nan kix tak ceep kraung
         ankix yam hoek kix hawt dex khu dee tan son kaing jhaw Siyiex ka dee pa singax, son
         ang kix koe phimap mai yum. In mawh grawng beenli pa caw ti yuh leeing ju, nawh khawm
         doeh ru nawh khankix heue.

1 "Inkix tak mawh grawng pa sang yuh maix mai kawn simex nawh singax, son kaing jhaw
         cao giex kaing li son Aux. Teei kawn mawie mhaing tix mu mai kawn yung mhaing ra mu
         pa ang koe dee ne pa mhawm loig.
         2 Blah pa ang sau susaix mai blah pa kluklao mai bee pa ang sau susaix mai blah rhi
         khlawp pa sau bee mai pa ang sau susaix. Maix tak yuh blah an ka mien gaox nghox ca.
         3 Maix tak sau blah an ka daux khrawng tix mu mai viex hoek tau mai kawn mawie mhaing
         mai kawn yung iak ra mu.
         4 Arun mai kawn simex nawh khankix tak kieh kix hoek daux diang siviex nyiex gox bwan
         man bang kum pui hun. Maix tak kieh kix heem rawm.
         5 Maix tak tawx Arun ceep kraung, pa mawh sibex dhah plak daux tau mai sibex dhah dawd
         taix mai man tie naok mai kieh nawh rawd maox rawd nyoi pa nie blon mhawm taing pa
         koe ka sibex dhah dawd taix an.
         6 Maix tak ceep man lawk kaing ka piang kaing nawh mai sau mhok khri pa singax ka piang
         man lawk kaing an.
         7 Maix tak teei bee mai groi ka piang kaing nawh,
         8 Maix tak viex kawn simex nawh khankix hoek mai ceep kix cie sibex dhah plak daux.
         9 Maix tak rawd maox rawd nyoi, ka nyoi Arun mai kawn simex nawh khankix mai ceep kix
         cie mhok, kraung ceep cao giex kaing li khankix tak mawh cie kix, awm mhai rug gumlox
         beenli leeing ju. Mawh kheu nan maix tak appong kaing jhaw cao giex kaing li ka Arun
         mai kawn simex nawh khankix.
         10 "Maix tak viex mawie mhaing an, hoek ka daux bang kum pui hun sivoe nyiex gox bwan
         man mai Arun khawm kawn simex nawh khankix, tak deuh taix tix ka piang kaing mawie
         mhaing an.
         11 Khaix an maix tak suat mawie mhaing an sivoe ngai Siyiex hawt diang siviex laig bang
         kum pui hun daux nyiex gox bwan man.
         12 Maix tak teei nham mawie mhaing an tiblah ka giien taix tix mai kraix ka piang rung
         khu dee tan maix tak hieh nham pa kawn deuk ka praok caong khu dee tan khawmuik tan.
         13 Maix tak teei bee pa kheem kraung vaig, bee pa kheem ka piang tawm mai bee pa koe
         piang soklax mai khawm soklax an ra mu maix tak deuh an khankix ka piang khu krub
         dee tan mai gleeing ka ngu.
         14 Phan mawh nex mawie an, hak khawm roing khankix maix tak gleeing nawh ka ngu ka plak
         praix nyiex bang, in mawh son krax tan pa pluat ploi phimap.
         15 "Maix tak teei yung mhaing tix mu, kieh Arun mai kawn simex nawh khankix deuh taix
         tix ka piang kaing yung mhaing an.
         16 Maix tak suat yung an, teei nham nawh mai phruah ka praok vung viang khu dee tan.
         17 Khaix an maix tak pat nex yung khik mawx khik an mai sigrhah kraung vaig mai caong
         khankix ka rawm mai sau ti deuh khik nex mai kaing tau.
         18 Maix tak gleeing nex yung an kix khawmuik ka piang khu dee tan. An mawh krax tan
         pa gleeing son Siyiex pa sioe baux mai an mawh krax tan, pa gleeing tix ka ngu son
         Siyiex leeing ju.
         19 "Maix tak baox teei yung mhaing an tang mu, kieh Arun mai kawn simex nawh khankix
         deuh taix tix ka piang kaing yung an.
         20 Khaix an maix tak pah yung an, teei nham nawh tiblah mai kraix ka piang dawng yhaok
         plak dawm Arun mai ka piang dawng yhaok kawn simex nawh khankix mai ka piang giien
         ting taix khawn dawm kix mai ka piang giien ting caong khawn dawm kix mai phruah nham
         ankix khawmuik hawt vung viang praok khu dee tan.
         21 Maix tak teei nham pa koe ka piang khu dee tan tiblah mai bee tiblah phruah ka piang
         Arun mai kawn simex nawh khankix mai ka piang kraung ceep kix, tokaux cao nawh mai
         kraung ceep nawh tak kieh singax mai tokaux kawn simex nawh khankix mai kraung ceep
         kix tak kieh singax.
         22 "Maix tak teei bee yung mai sidax mai bee pa kheem ka piang kraung vaig, bee pa kheem
         ka piang tawm mai soklax ra mu mai bee pa koe ka piang soklax mai ba taix khawn dawm,
         in mawh yung pa hoik appong ti tan son Ara kix.
         23 Maix teei blah tix lon, blah pa hoik kluklao tix mai bee tix lon, blah pa rhi khlawp
         tix khlawp, pa mawh blah pa ang sau susaix khaing daux kraung pa koe sivoe ngai Siyiex,
         24 Maix tak sau inkix khawmuik ka daux tawm taix Arun mai ka daux tawm taix kawn simex
         nawh khankix, kieh mawh krax tan pa yang yeuh mai yang yeuh sivoe Siyiex.
         25 Maix tak deeh rieb ti teei ankix khaing daux tawm taix kix mai gleeing ka ngu ka
         piang khu dee tan krax tan pa gleeing, pa sioe bhawng ka sivoe Siyiex mawh krax tan
         pa gleeing ka ngu son Siyiex.
         26 "Maix tak teei yung mhaing pa hoik appong Arun ara kieh mawh krax tan mai yang yeuh
         sivoe Siyiex, naok an tak mawh son cie maix.
         27 Khaing yung mhaing pa hoik appong an maix tak kieh nex naok pa yang yeuh khaing pa
         hoik yang yeuh mai krax tan pa yaog khawm ba, pa hoik yaog mawh pa singax. Ankix tak
         mawh son Arun mai kawn simex nawh khankix,
         28 an tak mawh krax tan pa kaoh khaing kawn praix Isarelax son Arun mai kawn simex nawh
         khankix leeing ju heue. Mawh kheu krax tan pa yaog pa kaoh khaing kawn praix Isarelax,
         khaing pa hoik appong kix ka krax tan pa nhim, ankix tak mawh krax tan pa yaog son
         Siyiex.
         29 "Kraung ceep pa singax Arun, tak mawh cie kawn simex nawh khankix khaix nawh sax,
         kix tak ceep yam groi bee ka kix mai yam appong kix tokaux tix, ka kaing jhaw cao
         giex kaing li.
         30 Kawn simex pa plud ti mawh cao giex kaing li tang nawh, tak ceep kraung ankix, aliah
         singaix, yam laig nawh ka daux nyiex gox bwan man, bang dee kum pui hun, sonsang yuh
         nawh kaing jhaw Siyiex ka dee pa singax.
         31 "Maix tak teei nex yung mhaing pa hoik appong son Ara mai ngaik ka dee pa singax.
         32 Khaix an Arun mai kawn simex nawh khankix, tak ih nex yung mhaing mai blah pa koe
         daux khrawng hawt diang siviex nyiex gox bwan man bang kum pui hun.
         33 Kix tak ih ceu ankix pa pluat ploi phimap sonsang appong kix tokaux tix mai kieh
         kix mawh pa singax. Viang mawh nan, pui tang kaux tak ang pon ti ih ankix, mawh kheu
         ceu ankix mawh pa singax.
         34 Phan nex pa hoik appong son ara mai blah pa kawn deuk tom hoek plak ponngawb maix
         tak gleeing ti tik ka ngu. Kheu mawh pa singax mai pui mawx kawx, tak ang pon ti ih.
         35 "Mawh kheu nan maix tak yuh ankix ka Arun mai kawn simex nawh khankix, awm gumlox
         beenli pa hoik tawm Aux ka maix. Maix tak appong Ara kix tom hoek aliah singaix.
         36 Maix tak tan mawie mhaing tix mu ku singaix, son krax tan pa taoh phimap maix tak
         cox khre khu dee tan an singax yam yuh maix krax pluat ploi phimap tix maix tak awt
         nawh ka bee, sonsang deeh singax.
         37 Daux aliah singaix maix tak yuh krax pluat ploi phimap tix son khu mai kieh singax.
         khu dee tan an tak mawh pa kied singax. Can ceu pa hu teeh ka khu dee tan an, tak
         mawh pa singax heue.
         38 "Pa sang tan maix ka piang khu dee tan ku ngaix, mawh kawn yung pa naog tix num ra
         mu,
         39 Maix tak tan kawn yung tix mu, plak ponngawb mai kawn yung an tix mu plakbo.
         40 Pa tan tau mai kawn yung tix mu, tak mawh mien nghox ca im kao son tix son tix Epha
         pa klao tix tau mai bee khaox Sanlun pon son tix son pa mawh tix Hing mai rawm plix
         siiet pon son tix son pa mawh tix Hing, son krax tan pa nyaux.
         41 Kawn yung an tix mu tak mawh pa tan plakbo maix tak tan tau mai krax tan mien nghox
         ca im mai krax tan pa nyaux, awm plak ponngawb, son pa sioe bhawng pa mawh krax tan
         pa gleeing tix ka ngu son Siyiex.
         42 In tak mawh krax tan pa gleeing sijheeng son doeh ru pex ku ju, ka diang siviex nyiex
         gox bwan man bang dee kum pui hun, sivoe Siyiex, Aux sang yaox pex tan sikah tau mai
         pex.
         43 Aux tak yaox kawn praix Isarelax khankix tan mai nyiex gox bwan man an tak singax
         kheu min pakngai Aux.
         44 Aux tak kieh nyiex gox bwan man bang kum pui hun mai khu dee tan singax, Aux tak
         kieh Arun mai kawn simex nawh khankix singax mai kieh kix yuh kaing jhaw cao giex
         kaing li son Aux.
         45 Aux tak ot sinax kawn praix Isarelax khankix mai mawh Siyiex kix.
         46 Kix tak tawng mawh Aux Siyiex kix, pa viex kix lih khaing haktiex Ejiptux. Aux tak
         ot sinax kix mai Aux tak mawh Siyiex kix heue."

1 "Maix tak yuh khu dee tan ka khaox Akashax, sonsang gleeing nyawng bhawng ka piang
         an.
         2 Krax lang kieh koe tix sawk mai krax viex tix sawk mai kieh sidu khawm pon daog mai
         krax lhaong tak kieh koe ra sawk. Rung kawx tak mawh pa kleuk tau tix mai nawh.
         3 Maix tak om khri pa mhawm plak piang hawt vung viang praok an khankix mai rung nawh
         khankix maix tak kawb rhang khri ka praok vung viang khawmuik.
         4 Maix tak yuh daux jhup khri ra mu son an, ka greem dee kawb tix rhang khri khawm
         ra plak. Maix tak deuh ankix ka praok khawm ra plak mai an tak mawh dee sau kix ti
         giex khaox glawm sonsang mawh dee klawm kix nawh.
         5 Maix tak yuh khaox glawm ka khaox Akashax mai om nawh ka khri.
         6 Maix tak deuh an sivoe man tieb khui pa kham sakse see dang ngeung krax caux rhawm,
         ka teug pa kham sakse dee sang yaox Aux maix.
         7 Arun tak gleeing nyawng bhawng ka piang an ku ngawb yam cox nawh ka kawk ngu khankix
         mai nawh tak gleeing nyawng bhawng ka piang an.
         8 Yam tok Arun kawk ngu khankix plak bo, nawh tak gleeing nyawng bhawng ka piang an
         sivoe Siyiex, pa mawh nyawng bhawng pa gleeing jheung jheung son doeh ru maix ku ju.
         9 Maix tak ang pon ti gleeing nyawng bhawng pa ang khaw ka piang. Krax tan pa gleeing
         ang ah, krax tan phawng nghox ca im ang ah mai krax tan pa lhauk pa nyaux ang ah maix
         tak ang pon ti yuh ka piang.
         10 Arun tak yuh krax tan pa pluat ploi phimap ka piang rung khu dee tan an tix num tix
         bawg tau mai nham krax tan son krax pluat ploi phimap. Nawh tak yuh krax pluat ploi
         phimap ka piang an tix num tix bawg, mawh beenli ka son doeh ru maix ku ju. Khu dee
         tan an mawh pa kied singax singeh son Siyiex heue."
         11 Siyiex ah nin ka Mose,
         12 "Yam teei maix ca rang ceu pui Isarelax khankix grawng koe kix miex ding, khaix an
         pui ku kaux tak yaox ti tawx mau pa taoh tokaux tix ka Siyiex yam simin maix kix.
         An mawh son ang krax kha rhawm lai koe sinax kix yam simin maix kix.
         13 Can pui pa hoik laig carang ku kaux tak tawx mau tix plak Shekhe awm mau Shekhe pa
         hoik appong kix ti tan, mau Shekhe tix plah koe tixnga Gerax. Mau tix plah Shekhe
         tak mawh pa tan ka Siyiex.
         14 Pui pa hoik teei kix carang ku kaux jah tixnga num haok ka piang, tak tawx krax tan
         ceu an ka Siyiex.
         15 Cao mi tak ang yaox ti tawx lheu mai pui pa hot sia tak ang yaox ti tawx yawm khaing
         tix plak Shekhe yam tawx maix krax tan tix ka Siyiex. Sonsang yuh maix krax pluat
         ploi phimap tokaux cao tix.
         16 Maix tak teei mau tan pa pluat ploi ceu pui Isarelax khankix ka phimap tix mai deuh
         mawh pa shiao son nyiex gox bwan bang kum pui hun, an tak mawh krax pa doh keud ka
         ceu pui Isarelax khankix, sivoe Siyiex, sonsang yuh kix krax pluat ploi phimap mai
         taoh tokaux cao tix."
         17 Siyiex ah nin ka Mose,
         18 "Maix tak yuh pan khoek mai yuh caong nawh ka tawng sonsang khoek kah. Maix tak deuh
         nawh sinax nyiex gox bwan man bang kum pui hun mai khu dee tan maix tak sau rawm ka
         daux.
         19 Arun mai kawn simex nawh khankix, tak khoek taix caong tix ka rawm an.
         20 Yam laig kix daux nyiex gox bwan man bang kum pui hun, phan ang mawh nan, yam hoek
         kix ka khu dee tan, sonsang yuh kaing krup ka Siyiex mai yam gleeing kix krax tan
         tix, ka ngu son Siyiex, kix tak khoek tix ka rawm an, son ang kix yum kah.
         21 Mawh kheu nan, kix tak khoek taix caong tix, son ang kix yum ka an tak mawh gumlox
         beenli son nawh mai son doeh ru nawh khankix, tom hoek sidah leeing ju khawmuik heue.
         Bee Groi Nyawng Bhawng
         22 Siyiex deeh ah nin ka Mose,
         23 "baox teei nyawng bhawng son cao maix, pa mawh Muran phwan yieh Shekhe, khaox cai
         hung pa sioe bhawng ra yieh tixphwan Shekhe, mex pa nyawm sioe bhawng ra yieh tixphwan
         Shekhe,
         24 Khaox cai hung phwan yieh Shekhe mai bee Sanlun tix Hing.
         25 Maix tak teei ka bee groi pa singax singeh, pa mawh bee groi pa hoik klao pui pa
         chix yuh ceu pa sioe bhawng mhawm mhawm.
         26 Maix tak groi ankix ka nyiex gox bwan man mai bang kum pui hun, khui sijax mukheu
         pa kham sakse khanki,
         27 pheen mai kraung shiao piang pheen khawmuik, pang jawk ten khri mai kraung shiao
         tau mai an mai khu dee gleeing kix ti tan nyawng bhawng,
         28 khu dee tan krax tan pa gleeing mai kraung shiao tau mai pan khoek mai khawm caong
         nawh.
         29 Maix tak kieh ankix singax singeh, sonsang mawh pa kied singax mai can pa teeh ka
         an tak pon pa singax.
         30 Maix tak groi bee ka Arun mai kawn simex nawh khankix mai appong kix, sonsang yuh
         kix kaing jhaw cao giex kaing li son Aux.
         31 Maix tak krai ka ceu pui Isarelax khankix ah nin, in tak mawh bee groi pa singax,
         ka son Aux daux doeh ru pex ku ju.
         32 Bee an tak ang pon ti kraix ka pui maix tak ang pon ti yuh bee ceu pa awm an tix
         ceu kawx, an mawh pa singax mai tak deuh an mawh pa singax ka son maix.
         33 Pui pa yuh ceu bee pa awm an, phan ang mawh nan, pui mawx pa kraix an ka pui pa ang
         mawh cao giex kaing li tak teei ti tik nawh khaing pui ceu nawh.
         34 Siyiex ah nin ka Mose, "Teei ceu pa sioe bhawng, pa mawh peeh khaox Natap mai lhox
         khaox pa sioe bhawng mai peeh khaox Galaban mai peeh khaox Lawban pa singax tau mai
         pa sioe bhawng khawmuik mai ciang sidu ceu mawx ceu an.
         35 Maix tak yuh nyawng bhawng ka ceu inkix, cao pa chix yuh mhawm mhawm, klao tau mai
         kih sonsang kieh ankix singax.
         36 Maix tak teei ceu ankix tiblah mai tah tom mien, deuh ka sivoe khui bwan pa kham
         sakse daux nyiex gox bwan man, bang kum pui hun ka dee sang yaox Aux maix tan. An
         tak mawh pa kied singax ka son pex.
         37 Nyawng bhawng pa sang yuh maix in maix tak ang pon ti yuh ka son tokaux tix, awm
         pa hoik klao kix ti yuh pex tak sang deuh an mawh pa singax ka son Siyiex.
         38 Pui mawx ang ah pa yuh nyawng bhawng awm an, sonsang ngheet kah, tak teei ti tik
         nawh khaing pui ceu nawh khankix heue."

1 Siyiex ah nin ka Mose,
         2 "Jhak heue, Aux tak kok ka ceu kaux mai laug Bezalelax, kawn simex Urix, pa mawh
         kawn simex Hurax ka daux doeh ru Yudax.
         3 Aux hoik kieh khwan Siyiex naog ka daux nawh, tawx pingnya mai krax tawng mai krax
         keud mai son grawng pa nhim ka kaing khawmuik.
         4 Sonsang min yuh nawh kaing jhaw khaox kraung pa mhawm, kraung khri, kraung mau, kraung
         tawng,
         5 grawng kaing pa chix pat, chix klaing, chix kleuk siang simaox mai kaing pa chix
         saik khaox mai grawng kaing pa chix yuh nawh kuceu.
         6 Aux hoik yaog Aholibax kawn simex Ahisamat, doeh ru Dan, yuh kaing tau mai nawh.
         Aux tak tawx pingnya ka pui pa koe pingnya daux rhawm khankix, sonsang pon yuh kix
         can ceu pa tawm Aux ka kix,
         7 pa mawh nyiex gox bwan man bang kum pui hun mai khui pa kham sakse mai dang ngeung
         pa caux rhawm, pa koe ka piang an mai can kraung pa shiao kuceu daux nyiex gox bwan
         man,
         8 pheen mai kraung pa shiao tau mai pheen, pang jawk ten khri pa singax mai kraung
         pa shiao tau mai an mai hu dee tan pa tok nyawng bhawng,
         9 khu dee tan kix krax tan pa gleeing tau mai kraung pa shiao ka an, pan khoek mai
         caong pan khoek,
         10 kraung ceep yam yuh kaing krup ka Siyiex, kraung ceep pa singax son cao giex kaing
         li pa mawh Arun mai kraung ceep kawn simex nawh khankix, sonsang yuh kix kaing jhaw
         cao giex kaing li son Siyiex.
         11 Bee groi mai nyawng bhawng son dee singax, kix tak yuh ceu an awm gumlox pa tawm
         Aux ka maix heue."
         12 Siyiex ah nin ka Mose,
         13 "Maix krai ka pui Isarelax khankix ah nin, pex tak priex ka singaix twah Aux, mawh
         kheu mawh mhai rug sinax Aux mai pex, leeing ju sonsang tawng pex mawh Aux Siyiex
         pex, pa kieh pex singax.
         14 Mawh kheu nan, pex tak priex rien ka singaix twah mawh pa singax son pex. Can pui
         pa yieh singaix twah an, tak kieh nawh yum kah tete. Grawh grawng nawh pui pa yuh
         kaing ka daux singaix an, tak teei ti tik khaing sinax pui ceu nawh khankix.
         15 Yuh kaing daux liah singaix, viang mawh nan, ka daux aliah singaix, mawh singaix
         twah klaung mai singaix laux tix mai mawh singaix pa singax son Siyiex. Pui pa yuh
         kaing ka daux singaix twah an, tak kieh nawh yum.
         16 Mawh kheu nan, daux doeh ru ceu pui Isarelax khankix tak priex rien ka singaix twah
         mawh gumlox sijax mukheu leeing ju.
         17 An mawh mhai rug sinax Aux mai ceu pui Isarelax khankix leeing ju. Grawh grawng nawh
         ka daux liah singaix, Siyiex hoik yuh raoma mai haktiex mai ka daux singaix aliah
         Nawh Cao ang lai yuh kaing mai laux lee tix heue."
         18 Yam hoik sikah Nawh Cao tau mai Mose ka piang gawng Sina, Nawh Cao tawx khlawp simaox
         ra khlawp ka Mose, pa mawh lox tawm pingnyap pa hoik tiiem Siyiex ka giien taix tix
         heue.

1 Yam yaox pui Isarelax khankix ka rheung Mose ang lih khaing piang gawng, kix kraix
         khrawm paox tix hoek ka Arun ah nin, "Kaoh heue, Yuh riang siyiex ka son yix pa sang
         thong yix hu sivoe, mawh kheu viex Mose yix lih khaing haktiex Ejiptux, yix ang tawng
         ceu pa hoik lih ti mawh ka nawh."
         2 Arun ah nin ka kix, "Peeik krim khri pa koe ka yhaok moeng pex, kawn simex kawn bun
         pex khankix mai viex hoek ka aux."
         3 Mawh kheu nan, pui khawmuik peeik krim khri pa koe ka yhaok tix mai viex hoek ka
         Arun.
         4 Nawh rieb ti teei khri khaing daux taix kix mai nawh yuh grang pakpeung ka kraung
         taix tix mai raug ti tawx riang kawn mawie. Khaix an kix ah nin ceu pui Isarelax eue,
         in mawh siyiex pex pa viex pex lih khaing meung Ejiptux."
         5 Yam yaox Arun an, nawh sum khu dee tan ka sivoe kawn mawie an mai Arun pao lox ah
         nin, "Pasax mawh singaix pawie son Siyiex."
         6 Singaix pasax kix kaoh caocao mai yuh krax tan pa gleeing mai krax tan pa nhim, pui
         khankix ngawm ti ih mai nyaux, khaix an, kix deeh kaoh mai yuh krax klieh krax nyiah.
         7 Siyiex ah nin ka Mose, "Lih hu heue, grawh grawng nawh, pui maix pa hoik viex maix
         lih khaing haktiex Ejiptux khankix, hoik yuh krax pa laux leeing ka tokaux tix.
         8 Kix hoik niied ti veeh hu khaing daux krax pa hoik tawm Aux ka kix. Kix hoik raug
         riang kawn mawie son tokaux kix mai krub kah mai appong krax tan tix ka an ah nin,
         pui Isarelax khankix eue, in mawh siyiex pa viex pex lih khaing meung Ejiptux"
         9 Siyiex ah nin ka Mose, "Aux hoik yaox pui inkix mai kix mawh ceu pui pa kiien ngawg
         tete.
         10 Mawh kheu nan maix grham Aux, sonsang lih krax song rhawm Aux ka piang kix, Aux sang
         yuh kix laux leeing. Aux tak kieh maix mawh ceu pui pa ting lhaong."
         11 Mose khyox khaw ka Siyiex ah nin, "Siyiex eue, Maix song rhawm ka piang pui Maix
         khankix yuh ka mawx? Pui inkix mawh pa hoik viex Maix lih khaing haktiex Ejiptux ka
         sibrawm pa ting lhaong Maix, khawm taix pa ting riang Maix.
         12 Chix sang kieh pui Ejiptux pon ti krai ah nin yuh ka mawx? Nawh Cao hoik viex kix
         lih hu, sonsang yuh krax kha rhawm kix mai sonsang pah Nawh kix daux tiag mai sonsang
         yuh kix laux leeing ka piang haktiex deeh veeh krax song rhawm Maix Cao mai deeh tieh
         rhawm Maix ang tawx krax kha rhawm ka pui inkix, son ceu pui Maix khankix liak.
         13 Doh keud ka Abraham, Icak mai Isarelax pa mawh kawncau Maix khankix, pa hoik tiextu
         Maix Cao ti ah nin, Aux tak kieh doeh ru pex haoh hun, awm simuing piang raoma long
         mai haktiex inkix khawmuik, pa hoik ah Aux ti tawx ka doeh ru kix mai kix tak mawh
         pui pa pon sinngao ankix leeing ju"
         14 Mawh kheu nan, Siyiex deeh doh keud tieh loh rhawm tix mai ang lai tawx krax kha
         rhawm pa hoik ah Nawh Cao tix sang yuh ka ceu pui Nawh khankix.
         15 Mose veeh ti lih hu khaing ka piang gawng tau mai khlawp simaox ra plah, pa hoik
         tiiem ka gumlox tawm pingnyap ka daux tawm taix nawh. Khlawp simaox an ra plah hoik
         tiiem tix khawm ra plah.
         16 Khlawp simaox ra plah an, hoik mawh kaing pa yuh Siyiex mai khaix taix pa tiiem an,
         hoik mawh khaix taix pa hoik tiiem hoik pawd Siyiex ka piang khlawp simaox an.
         17 Yam mhong Yawsux ka lox sinum riag yo pui khankix, nawh ah nin ka Mose, "Lox sinum
         naing koe daux nyiex bang."
         18 Mose deeh ah nin, "Lox ankix ang lai mawh lox riag yo kix grawng pex tix naing, ang
         lai mawh lox pa yiiem kix grawng som tix naing, awm pa mhong aux, lox ankix mawh lox
         rhax kix lai."
         19 Yam hoek nawh dex nyiex bang dom mawx dom an, nawh yaox ka riang kawn mawie mai krax
         graoh krax klieh kix mai Mose song rhawm mai taing ti tik khlawp simaox an pa koe
         daux taix nawh mai pah max ka greem caong gawng.
         20 Khaix an nawh teei riang kawn mawie pa hoik yuh kix mai gleeing ka daux ngu, krid
         tom mien, mai rhuat ankix ka piang rawm mai kieh pui Isarelax khankix nyaux kah.
         21 Mose ah nin ka Arun, "Pui inkix yuh patix ka maix kieh maix viex phimap pa ting hoek
         ka piang kix yuh ka mawx?"
         22 Arun tom ah nin, "Paw nyang kieh krax song rhawm simiang aux lih ha liak. Maix hoik
         tawng koe krax pa caox ka daux rhawm rhi pui inkix.
         23 Kix ah nin ka aux, yuh riang siyiex son yix, pa sang thong yix hu sivoe, mawh kheu
         Mose cao pa viex yix lih khaing haktiex Ejiptux an, yix ang lai tawng ceu pa hoik
         lih ti mawh ka nawh.
         24 Aux ah nin ka kix, "Can pui pa koe krim khri kieh peeik lih, kix tom tawx khankix
         ka aux mai aux sau ka daux ngu mai lih ti mawh riang kawn mawie."
         25 Yam yaox Mose ka ang pui khankix ceep kraung, mawh Arun pa hoik grham kix sonsang
         kieh pui koeng ka sinax kix mai nyiah kix,
         26 Mose cung diang siviex nyiex bang kix ah nin, "Pui mawx pa ot plak Siyiex, kieh nawh
         hoek ka aux" mai kawn simex Lewix khankix khrawm paox tix hoek ka nawh.
         27 Nawh ah nin ka kix, "Siyiex pa mawh Siyiex ceu pui Isarelax ah nin, kieh pui ku kaux
         tang giieb vaig ka nyoi tix mai hu lailing ka daux nyiex bang, laig ka daux siviex
         nyiex in tom hoek ka siviex nyiex an mai kieh pui ku kaux pah ka puxaik tix, paox
         grawm tix mai paox plawg tix ku kaux."
         28 Kawn simex Lewix khankix yuh awm gumlox Mose mai pui khankix yum been loe rheng kaux
         ka daux singaix an.
         29 Mose ah nin, "Tang yuh tokaux tix singax mai appong ka Siyiex daux singaix, sonsang
         tawx Nawh bwanson ka piang pex, mawh kheu hoik tieh feen pui ku kaux ka kawn simex
         tix mai puxaik tix."
         30 Singaix khaix, Mose ah nin ka pui khankix, "Pex hoik lud mai yuh phimap pa ting,
         mawh kheu nan, yam in aux sang deeh haok ka piang gawng dee ot Siyiex, sonsang deeh
         pon aux ti yuh krax pluat ploi son phimap pex."
         31 Mose deeh hoek ka Siyiex ah nin, "Pui inkix hoik lud mai yuh phimap pa ting mai hoik
         yuh riang siyiex khri son cao tix.
         32 Phan Maix Cao koe rhawm ti pluat ploi ka phimap kix pluat ploi liak. Viang mawh nan,
         phan Maix Cao ang koe rhawm, aux rawg Maix preet ceu kaux aux khaing daux phuk lai
         pa hoik tiiem Maix Cao liak."
         33 Siyiex deeh ah nin ka Mose, "Pui mawx ang ah pa hoik lud ka Aux, Aux tak preet ceu
         kaux nawh khaing daux phuk lai Aux.
         34 Yam in deeh hu mai thong pui in hu ka dee pa hoik tawm Aux ka maix, jhak heue, kawncau
         Aux tak hu ka plak sivoe maix, yuh ka mawx ang ah, ka daux singaix yam hoek Aux ti
         tawx krax ciyang, Aux tak hoek ti tawx krax ciyang ka piang kix, son phimap pa yuh
         kix."
         35 Siyiex tawx krax kha rhawm jhawm saux preng ka pui an khankix, kheu jao yuh kix riang
         kawn mawie tau mai Arun.

1 Siyiex ah nin ka Mose, "Lih hu khaing tin maix khawm can pui pa viex maix lih khaing
         meung Ejiptux khawmuik hu ka haktiex pa hoik tiextu Aux ti tawx ka Abraham, Icak mai
         Yakop awm lox pa hoik ah Aux yuh nin, Aux tak sang tawx ankix ka son doeh ru maix.
         2 Aux tak ploi kawncau Siyiex Aux hu sivoe maix mai Aux tak grheu ceu pui Khanan, ceu
         pui Amawrix ceu pui Hitix, ceu pui Parazi, ceu pui Hiwix mai ceu pui Yebusix lih khaing
         tan."
         3 Hu ka haktiex dee lih rawm teeih mai rawm hia, Aux tak ang lai hu tau mai pex, phan
         ang mawh nan, Aux lhat ti yuh pex laux leeing hawt krax, kheu mawh pex ceu pui pa
         kiien ngawg."
         4 Yam mhong pui ka lox grawng pa caox in, kix riag yo mai laux rhawm tix mai pui tix
         kaux kawx ang lai ceep khaox kraung.
         5 Grawh grawng nawh Siyiex hoik ah nin ka Mose, "Krai ka ceu pui Isarelax khankix,
         pex mawh ceu pui kiien ngawg. Phan Aux pon ti laig daux sinax pex been tivud ticu
         mai Aux sang yuh pex laux leeing, mawh kheu nan, yam in peeik khaox kraung pa koe
         ka kaux pex, sonsang tawng Aux pa sang yuh tix ka pex."
         6 Ceu pui Isarelax khankix peeik khaox kraung pa koe ka tokaux tix, hawt caong gawng
         Hawrap tan heue.
         7 Mose sum nyiex gox bwan man ka praix nyiex bang, ka dee singai khaing nyiex bang
         mai nawh kok an mawh nyiex gox bwan man bang kum pui hun mai can pui ku kaux pa sawg
         ka Siyiex, lih hu ka nyiex gox bwan man bang kum pui hun, pa koe ka praix nyiex bang.
         8 Yam lih hu Mose ka nyiex gox bwan man yam mawx ang ah, pui kaoh cung ku kaux, hawt
         diang siviex tix mai jhak ka Mose tom laig nawh ka daux nyiex gox bwan man.
         9 Yam laig Mose ka daux nyiex gox bwan man, rong paiawm lih cung ka diang siviex nyiex
         gox bwan man, Siyiex sikah tau mai Mose.
         10 Pui khawmuik yaox ka cung rong paiawm hawt diang siviex nyiex gox bwan man mai pui
         ku kaux kaoh mai krub nawh daux diang siviex nyiex gox cao tix.
         11 Siyiex sikah tau mai Mose pakngai taw pakngai, awm pa sikah pui tau mai paox grawm
         tix, khaix an, Mose deeh ing ka nyiex gox tix, mawh kheu nan, Yawsux kawn simex Nun
         ang lai lih hu khaing nyiex gox bwan man heue.
         12 Mose ah nin ka Siyiex, "Jhak heue, Maix Cao hoik ah nin ka aux, viex pui inkix hu,
         viang mawh nan, Maix Cao ang nyang kieh aux tawng ka pui pa sang ploi Maix Cao hu
         tau mai aux. Maix Cao hoik ah nin ka aux, Aux tawng ka ceu kaux maix mai maix hoik
         mawh pa pon bwanson ka plak sivoe ngai Aux
         13 Phan aux mawh pa pon bwanson ka sivoe ngai Maix, aux rawg mhaing Maix jhi aux yaox
         daux krax Maix Cao, sonsang tawng aux ka Maix Cao mai sonsang pon aux bwanson ka sivoe
         ngai Maix Cao mai doh keud ka pui inkix mawh ceu pui Maix Cao."
         14 Nawh Cao ah nin, "Aux tak hu tau mai maix mai Aux tak tawx maix laux lee tix."
         15 Mose deeh ah nin ka Nawh Cao, "Phan Maix Cao ang hu tau mai yix, paw doh viex yix
         lih khaing tin liak.
         16 Ceu pui Maix Cao mai tokaux aux, pui tang ceu tak sang tawng krax pa pon yix bwanson
         ka sivoe ngai Maix Cao ka grawng ceu patix lie? Mawh kheu hu Maix Cao tau mai yix
         mai kieh yix tang siyox khaing ceu pui tang ceu pa ot ka piang ca haktiex in ang mawh
         lie?"
         17 Siyiex ah nin ka Mose, "Aux tak yuh ceu inkix, pa hoik rawg mhaing maix, mawh kheu
         hoik pon maix bwanson ka plak sivoe ngai Aux mai Aux tak tawng ka ceu kaux maix."
         18 Nawh ah nin "Yuh bwanson jhi aux yaox min pakngai Maix Cao liak!"
         19 Nawh Cao ah nin "Aux tak kieh pa mhawm Aux hu sivoe ngai maix mai Aux tak kieh ceu
         kaux Siyiex kok yo sivoe maix. "Aux tak yuh bwanson ka pui pa si mie Aux ti yuh bwanson
         kah mai Aux tak caux rhawm ka pui pa si mie Aux tix caux rhawm kah."
         20 Viang mawh nan Nawh Cao ah nin, "Maix ang pon ti yaox ka pakngai Aux, grawh grawng
         nawh pui pa yaox pakngai Aux tak ang pon tix im ju tix kaux kawx."
         21 Siyiex ah nin, "Jhak heue, koe dee ot dex Aux tin tix dah, mai maix tak cung ka piang
         rang."
         22 "Yam kawn hu min pakngai Aux mai Aux tak sau maix ka daux, doh rang an mai tawb veei
         maix ka taix tix, yam hu Aux hawt maix."
         23 "Khaix an Aux tak deeh yhawn taix Cao tix hoek, mai maix tak yaox ka plak blawg Aux.
         Viang mawh nan maix tak ang pon ti yaox ka pakngai Aux heue."

1 Siyiex ah nin ka Mose, "Deeh saik khlawp simaox ra mu, awm khlawp simaox pa yuh sivoe
         nhaox mai Aux tak tiiem gumlox Aux khankix ka piang khlawp simaox an, awm pa koe ka
         piang khlawp simaox pa hoik tik maix nhaox.
         2 "Mawh kheu nan, kieh khlawp simaox an hoik ka plak ponngawb pasax mai haok ka piang
         gawng Sina jhi tokaux maix ka Aux, ka piang choek gawng tan."
         3 Pui mawx ang ah tak ang pon ti haok tau mai maix, tak ang pon ti ot vung viang gawng
         khawmuik, pie cub kawn yung mai cub to brie khankix kawx, tak ang pon ti sawm rib
         riem hawt caong gawng an."
         4 Mose saik khlawp simaox ra mu awm khlawp simaox pa yuh sivoe nhaox, Mose kaoh caocao
         plak ponngawb mai haok ka piang gawng Sina, awm gumlox pa hoik tawm Siyiex ka nawh,
         nawh viex khlawp simaox an ra mu ka daux tawm taix tix.
         5 Siyiex lih hoek ka daux paiawm, cung tau mai Mose tan mai krai pao ceu kaux Siyiex.
         6 Siyiex hu plak sivoe nawh mai krai pao ah nin, "Simiang! Siyiex pa koe krax caux
         rhawm mai pa koe bwanson, pa koe krax lang rhawm mai pa grum naog ka daux krax moh
         mai pa mawh pa meh,
         7 "Pa priex krax caux rhawm ka pui kaing rheng kaing mheen, pa pluat ploi ka pa lud
         mai phimap pui khankix, yuh ka mawh kawx Nawh Cao ang doh pluat ploi phimap ankix
         daux krax pa mawh pa giex going, son phimap keeing nawh khankix, tak ciyang piang
         kawn praix nawh mai kawn saux kawn sex nawh tom hoek doeh ru nawh loe pon ju."
         8 Mose nied ti gup kaing tix piang tiex mai krub ka Nawh cao,
         9 ah nin, "Phan aux hoik mawh pa pon bwanson ka sivoe Maix Cao, Siyiex eue, aux rawg
         mhaing ka Maix Cao mai kieh Maix hu tau sinax yix, viang yix mawh ceu pui pa kiien
         ngawg kawx mai pluat ploi phimap pa caox pa hoik yuh yix, khawm phimap tokaux yix
         mai teei yix mawh sinngao Maix Cao."
         10 Nawh Cao ah nin "Jhak heue, Aux yuh gumlox sijax mukheu tix mu sivoe ngai pui inkix
         khawmuik, Aux tak yuh krax pa daox am pa ang sax yuh ka daux haktiex in mai ka ceu
         pui tix cub kawx. Pui tang ceu pa ot sivie siveng maix, tak yaox ka kaing pa yuh Siyiex.
         Mawh kheu krax pa yuh Aux ka pex mawh krax pa lhat graung kah heue."
         11 "Deuh tix tawng can gumlox pa hoik tawx Aux ka maix daux in singaix, jhak heue, Aux
         tak grheu ceu pui Amawrix ceu pui Khanan, ceu pui Hitix, ceu pui Pharazix, ceu pui
         Hiwix mai ceu pui Yebusix lih hu sivoe maix."
         12 "Rien rhawm tix paw lai yuh sijax mukheu tau mai ceu pui pa ot haktiex an, dee sang
         hu maix ka, phan ang mawh nan, Aux lhat kix mawh kie taong ka daux sinax pex."
         13 "Viang mawh nan maix tak yieh khu dee tan kix laux leeing khawmuik mai raig ti tik
         rong simaox riang grang pa krub kix mai kid ti tik riang grang pa mawh khaox krub
         kix khawmuik."
         14 "Maix tak ang pon ti krub ka siyiex tang kaux, mawh kheu Siyiex mawh pa bak pa viang
         koeng ka pa caox, mai ceu kaux Nawh Cao kawx mawh pa bak pa viang koeng ka pa caox."
         15 "Aux lhat maix yuh sijax mukheu tau mai can pui pa ot haktiex an mai pui khankix
         hawt yuh kaing krub ka siyiex kix mai lud kah mai yam appong kix krax tan tix ka siyiex
         kix mai pui tix kaux kaux khaing daux kix, tak kok ka maix mai maix tak ih ka pa appong
         pa tan kix."
         16 "Lhat maix kieh kawn simex tix khankix teei kawn bun kix mai hawt yuh krax lud tau
         mai siyiex kix mai kieh kawn simex maix khankix lud tau mai siyiex kix."
         17 "Ang pon raug ti yuh riang grang siyiex son tix."
         18 "Maix tak priex rien ka pawie blah pa ang koe susaix maix tak ih blah pa ang koe
         susaix ka daux aliah singaix, awm gumlox pingnyap pa hoik tawx Aux ka maix bawg yam
         khix Abibax pa hoik tat Aux ti deuh, mawh kheu lih maix khaing daux meung Ejiptux
         ka daux khix Abibax an."
         19 "Can kawn Ai plix num mawh cie Aux, to brie pa eei pex, mawie ang ah, yung ang ah,
         kawn pa pon pex phao ka pa mawh mhaing khawmuik tak mawh cie Aux."
         20 "Viang mawh nan, kawn la pa keh phao ka maix tak deeh taoh nawh ka kawn yung, phan
         maix ang deeh taoh tak raig ti tik ngawg nawh maix tak deeh taoh ka kawn Ai tix khankix.
         Paw kieh pui tix kaux kawx hoek mai taix yi tix ka sivoe Aux."
         21 "Maix tak yuh kaing krub liah singaix, daux singaix aliah maix tak laux lee tix,
         viang mawh bawg yam yuh ma yuh kaung ang ah mai bawg yam vawg nghox koi khankix maix
         tak laux lee tix."
         22 "Maix tak yuh pawie gaing nghox daux aliah vang twah, son plix nghox ca pa vawg maix
         phao ka mai pawie priex khrawm nghox ca yam hoik sidah num."
         23 "Pui maix pa mawh simex khankix tak hoek bleeh plak sivoe ngai Siyiex, pa mawh Siyiex
         ceu pui Isarelax tix num loe bawg."
         24 "Aux tak grheu pui tang ceu sivoe maix mai kieh mee haktiex maix khankix nie baox
         vieh va mai tak ang koe pui pa ghoing ka haktiex maix yam hoek maix plak sivoe Siyiex
         tix num loe bawg."
         25 "Maix tak ang pon ti tan nham tau mai blah pa koe susaix maix tak ang pon ti deuh
         pa tan tix daux pawie Pasakha tom hoek plak ponngawb."
         26 "Plix khaox plix ox pa liang maix ti pon khaing haktiex maix khankix, tak viex laig
         ka daux nyiex bwan Siyiex maix, maix tak ang pon ti ngaik nex kawn pex daux rawm teeih
         miex nawh."
         27 Siyiex ah nin ka Mose, "Tiiem ti deuh gumlox in khankix, grawh grawng nawh awm gumlox
         ceu pa kied ting ceu in, Aux tak yuh sijax mukheu mai maix khawm ceu pui Isarelax
         khankix."
         28 Mose ot tau mai Siyiex tan, tixpon singaix tixpon sawm, nawh ang ih priex mai ang
         nyaux rawm, Nawh Cao tiiem gumlox sijax mukheu ka piang khlawp simaox an, pa mawh
         gumlox pingnyap kao gum heue.
         29 Yam lih Mose khaing piang gawng Sina mai khlawp simaox gumlox pingnyap ra mu koe
         daux taix Mose, yam lih nawh khaing ka piang gawng. Mose ang tawng ka riang hak nex
         pakngai tix, yam sikah nawh tau mai Nawh Cao.
         30 Yam jhak Arun mai ceu pui Isarelax khankix ka Mose, yaox hak nex pakngai nawh hoik
         riang mai kix koe krax lhat graung sonsang hoek kix dex nawh.
         31 Mose kok ka kix mai Arun khawm cao kaing hoek ka tix mai sikah tau mai kix.
         32 Khaix an ceu pui Isarelax khankix hoek dex nawh mai nawh tawx gumlox pingnyap khankix
         ka kix, awm gumlox pa hoik sikah Siyiex tau mai nawh khawmuik ka piang gawng Sina.
         33 Yam hoik sikah Mose tau mai kix, nawh tie man ka pakngai tix.
         34 Viang mawh nan, yam laig Mose tix sikah tau mai Nawh Cao yam mawx ang ah, nawh plak
         man tie pakngai an, sivoe ang nawh nyang lih hu ka plak praix mai nawh tak lih plak
         praix mai krai gumlox ceu pa hoik tawm Siyiex ka ceu pui Isarelax khankix.
         35 Yam yaox ceu pui Isarelax khankix ka pakngai Mose yam mawx ang ah, hak nex pakngai
         Mose riang, Mose tak baox deeh tie pakngai tix ka man tie, tom hoek bawg yam laig
         sikah nawh tau mai Nawh Cao heue.

1 Mose kraix khrawm cub pui hun ceu pui Isarelax khankix ah nin, "Inkix mawh gumlox
         pa hoik tawm Siyiex ka pex sonsang hawt yuh pex ka."
         2 "Yuh kaing ka daux liah singaix, singaix aliah mawh singaix pa singax singeh mai
         mawh singaix twah singaix laux lee son Siyiex, can pui pa yuh kaing ka daux singaix
         an, tak kieh nawh yum."
         3 "Maix tak ang pon ti phlu ngu, ka dee ot tix daux singaix twah."
         4 Mose krai ka cub pui hun ceu pui Isarelax khankix ah nin, "In mawh ceu pa hoik tawm
         Siyiex.
         5 Ka daux pex pa sang tan son Siyiex, can pui pa koe rhawm rhi kieh nawh viex an khankix
         hoek tan ka Siyiex, can pa mawh khri mau mai tawng,
         6 man pa klai raoma, man lung pliex, man raoh rawt, man keei ceu pa mhawm mai hauk
         pex khankix.
         7 Hak yung mhaing pa siang tix raoh, hak phix mai khaox Akashax,
         8 "Bee tok mai bee groi mai ceu pa sioe bhawng son nyawng bhawng pa sang gleeing,
         9 "Siang simaox bawd raoh mai siang simaox tang ceu khankix pa sang sau daux kraung
         ceep sibex dhah dawd taix mai ka daux man tie naok heue."
         10 "Can pui pa koe pingnya ka kaing khawmuik daux sinax pex, tak hoek mai yuh kaing
         ceu pa hoik tawm Siyiex khawmuik,
         11 "Nyiex gox bwan man mai pa tawb ka piang nyiex gox, can ceu gok, khaox phia mai lat
         mai rong mai daux jhup jaong khankix,
         12 "khui bwan sijax mukheu mai khaox glawm mai diep khui bwan dang ngeung krax pa caux
         rhawm mai man tieb pa sang tie khankix.
         13 Pheen mai khaox glawm nawh mai kraung pa shiao khankix mai blah pa khan ka plak sivoe
         ngai Siyiex,
         14 Pang jawk ten khri mai kraung pa shiao tau mai an mai kawk ngu mai bee tok."
         15 "Khu dee tan dee gleeing kix nyawng bhawng mai khaox glawm khankix mai bee groi mai
         ceu pa sioe bhawng son nyawng bhawng pa sang gleeing mai man tieb diang siviex dee
         laig kix ka daux nyiex gox bwan man,
         16 khu tan dee tan krax tan pa gleeing tau mai grheeng tawng mai khaox glawm nawh mai
         pa shiao tix khawmuik mai pan khoek khawm caong nawh,
         17 man pa sang vhak tix daux biang nyiex gox bwan man mai rong khaox nawh khankix mai
         jhup jaong daux nawh khankix mai man tie ka diang siviex dee laig kix ka daux biang
         nyiex gox bwan man,
         18 mai lhak nyiex gox bwan man khankix, lhak pa shiao son daux biang nyiex gox bwan
         mai maox nawh khankix khawm ra plak.
         19 Kraung ceep yam yuh cao giex kaing li khankix kaing, ka daux dee pa singax mai kraung
         ceep pa singax son cao giex kaing li Arun mai kraung ceep son kawn simex nawh khankix
         yam yuh kix kaing heue."
         20 Cub pui hun Isarelax khawmuik li hu khaing sivoe Mose.
         21 Can pui ku kaux pa ceh daux rhawm rhi mai can pui ku kaux pa koe rhawm khankix, viex
         krax tan tix ka Siyiex, son pa yuh kix nyiex gox bwan man, bang kum pui hun, grawng
         kaing jhaw Nawh khawmuik mai son kraung ceep pa singax khankix.
         22 Kix khawm simex mai bun, awm pa koe rhawm tix mai kix viex ble, krim meeh, jheep
         giien mai kong nhang khankix mai kraung khri kraung mau khawmuik, pui ku kaux tawx
         ceu pa tan pa mawh khri ka Siyiex.
         23 Pui ku kaux viex man klai raoma man lung pliex man raoh rawt man pa taing tix ka
         keei ceu pa mhawm, hauk pex khankix, hak pex pa siang tix raoh mai hak phix khankix
         hoek.
         24 Can pui ku kaux pa tan ka mau mai tawng khankix kawx mai viex hoek sonsang tan ka
         Siyiex mai pui ku kaux pa koe khaox Akashax khankix viex hoek tawx sonsang shiao ka
         kaing jhaw Siyiex.
         25 Bun pa chix taing khankix, taing man ka taix cao tix, pa mawh man pa klai raoma,
         man lung pliex mai man raoh rawt tau mai man pa taing tix ka keei ceu pa mhawm khankix
         hoek.
         26 Can bun pa ceh daux rhawm rhi mai pa koe pingnya khawmuik taing hauk pex.
         27 Kuad song cao pa kwang piang kix viex siang simaox bawd raoh siang simaox tang ceu
         khankix pa sang tok kix ka piang kraung ceep sibex dhah dawd taix mai ka piang man
         tie naok,
         28 mai teei ceu pa sioe bhawng yuh nyawng bhawng, bee tok mai bee groi khankix.
         29 Ceu pui Isarelax khankix, viex ceu pa tan hoek ka Siyiex, awm pa koe rhawm kix ti
         tawx, can simex bun pa koe rhawm ti viex kraung kuceu, pa hoik chix yuh kix, son kaing
         kuceu khawmuik, ka Siyiex kix yuh awm gumlox pa hoik tawm Siyiex ka Mose.
         30 Mose ah nin ka ceu pui Isarelax khankix, "Nghiet heue, Siyiex hoik kok ka ceu kaux
         Bezalelax pa mawh kawn simex Urix, Urix pa mawh kawn simex Hurax, pa mawh doeh ru
         pui Yudax, "
         31 Nawh hoik naog ka khwan Siyiex, pa kieh koe pingnya mai daux krax pa chix keud yuh
         mai krax tawng pa chix yuh grawng kaing kuceu,
         32 "Kaing pa chix yuh riang grang kuceu ka khri, ka mau mai tawng khankix,
         33 pa chix pat chix kleuk ka siang simaox khankix, pa chix saik riang grang ka khaox
         mai pa min ka grawng kaing kuceu khawmuik.
         34 Nawh Cao hoik tawx krax keud krax chix kuceu daux rhawm rhi nawh mai ka Ahawliba
         kawn simex Ahisamat doeh ru Dan, sonsang deeh chix gau sawn kiex ka pui khankix.
         35 Nawh Cao hoik kieh kix grum naog ka pingnya pa chix pa min ka kaing kuceu, son kaing
         pa saik mai kaing pa chix yuh pakpeung kuceu mai kaing pa chix taing man kuceu, sonsang
         taing kix man pa klai raoma, man lung pliex, man raoh rawt mai man keei ceu pa mhawm
         mai kaing krax chix taing pakpeung kuceu khankix heue."

1 Bezalelax mai Ahawliba mai can pui pa chix yuh kaing taix awm pa koe piangnya cuyi
         kix, pa hoik sau Siyiex pingnya daux rhawm kix mai pa chix keud yuh, sonsang tawng
         kix ti yuh kaing khawmuik mai son kaing jhaw dee pa singax singeh, kix tak yuh an
         awm lox tawm Siyiex."
         2 Mose kok ka Bezalelax, Ahawliba mai can pui pa chix yuh kaing taix ku kaux, pa hoik
         tawx Siyiex pingnya daux rhawm kix mai pui ku kaux pa ceh rhawm rhi ti yuh kaing khankix
         hoek ti yuh kaing.
         3 Kix rieb ti teei kraung pa tan ceu pui Isarelax khankix khaing Mose, pa mawh kraung
         pa viex kix hoek, son kaing jhaw pa sang yuh kix dee pa singax mai kix baox viex kraung
         pa tan hoek awm pa koe rhawm kix ku ngawb.
         4 Khaix an can pui pa yuh kaing taix khankix mai pa yuh kaing kuceu, son dee pa singax
         singeh hoik naox kaing jhaw pa yuh tix mai tang ing kaux mawx kaux an,
         5 mai kix hoek krai ka Mose ah nin, "Pui khankix hoik viex pa nie lheu khaing pa kub
         shiao ex son kaing jhaw pa hoik tawm Siyiex ka ex."
         6 Mose tawx lox kieh kix krai pao pui pa ot daux nyiex bang mhong ah nin. "Simex ang
         ah, bun ang ah, paw lai baox viex kraung pa tan dee pa singax singeh hoek." Pui khankix
         deeh yoi khaing krax tan tix.
         7 Grawh grawng nawh, kraung pa pon kix, hoik kub hoik naog son kaing pa sang yuh kix
         khawmuik hoik nie tete heue.
         8 Can pui pa chix yuh kaing kuceu daux sinax kix pa mawh pui pa koe pingnya daux rhawm
         khankix, yuh man tie kao plah ka man pa hoik taing ti ka keei ceu pa mhawm, pa mawh
         man pa klai raoma, man lung pliex mai man pa raoh rawt mai kix yuh riang grang Cherubin
         ka piang man an, awm pa chix yuh kix.
         9 Krax lang man tie ku plah koe tixnga daix sawk, krax vieh koe pon sawk mai man tie
         an sidu tau khawmuik.
         10 Kix kleuk ti caing man tie an phwan pheen lih mawh tix pheen mai baox kleuk ti caing
         pa deuk an phwan pheen mawh tix pheen.
         11 Nawh yuh daux jhup maox koe ka praok man tie ka man pa klai raoma see dee sitoe kix
         ti caing ku pheen, awm pa hoik yuh ka piang praok ka praix man tie an tix pheen, pa
         mawh man tie ra pheen tix pheen.
         12 Nawh yuh daux jhup maox koe tixphwan daux, ka piang man tie tix pheen mai baox yuh
         daux jhup maox koe tixphwan daux ka praok plak laong ka man tie an ra pheen tix pheen
         mai kieh daux jhup maox an lai giex man tie an tix pheen hoik tix pheen.
         13 Nawh yuh grok vhak khri tixphwan mu mai brawm man tie an tau ka kraung pa vhak an,
         sonsang lih ti mawh nyiex gox bwan man tix lhang.
         14 Nawh yuh man tawb braux nyiex gox bwan man ka hak pex mai yuh koe kao tix pheen.
         15 Krax lang man tawb braux an ku mu, koe tixngoe sawk mai krax vieh koe pon sawk, man
         tawb braux an kao tix pheen, mawh pa sidu tau.
         16 Nawh kleuk ti caing man tie an phwan pheen lih mawh tix pheen mai man tieb an liah
         pheen baox kleuk mawh tix pheen tau.
         17 Nawh yuh daux jhup maox koe tixphwan daux ka piang praok man tie an see plak praix
         tix pheen mai nawh baox yuh daux jhup maox koe tixphwan daux ka piang praok man tie
         an pa mawh ra pheen tix pheen.
         18 Nawh baox yuh grok ka tawng tixphwan mu, sonsang kleuk man tawb nyiex gox bwan man
         tau mai kieh mawh tix lhang khaing.
         19 Nawh yuh pa tawb braux nyiex gox bwan man ka hak yung pa hoik siang raoh mai deeh
         yuh pa tawb piang an ka hak phix.
         20 Son nyiex gox bwan man, nawh yuh phia jung ka khaox Akashax khawmuik.
         21 Krax lang phia ku plah koe kao sawk mai krax viex ku plah koe tix sawk mai tix diex.
         22 Phia ku plah kieh kawp tix ka lat ra mu, sonsang kleuk paox tix, mawh kheu nan nawh
         yuh phia an khankix son nyiex gox bwan man awm paox tix.
         23 Nawh baox deeh yuh khaox phia khankix son nyiex gox bwan man tixnga plah, son pa
         sang sau ka plak seh.
         24 Nawh yuh daux jhup jaong tixpon mu ka mau mai kieh koe greem khaox phia an tixnga
         plah. Ka greem phia tix plah kieh daux jhup jaong koe ra mu, son lat ra mu mai daux
         jhup jaong ra mu ka greem phia an tix plah mai son lat ra mu.
         25 Son plak laong nyiex gox bwan man pa koe plak an tix plak, nawh yuh phia koe tixnga
         plah,
         26 daux jhup jaong an khankix tixpon mu, pa yuh tix ka mau. Kieh daux jhup jaong koe
         ra mu greem phia tix plah mai baox kieh daux jhup jaong koe ra mu ka phia an tix plah.
         27 Son plak klip singaix nyiex gox bwan man, nawh yuh phia koe liah plah.
         28 Nawh baox deeh yuh phia ra plah son daog plak khaix nyiex gox bwan man khankix khawm
         ra daog.
         29 Deeh kleuk an khankix ka plak greem mai ka plak toh tau ka daux jhup tix mu, mawh
         kheu nan nawh yuh ceu an khawm ra, son ra daog.
         30 Phia koe daix plah, khawm daux jhup jaong hankix kao liah daux pa yuh ka mau mai
         kieh daux jhup jaong koe ra mu ka greem phia an khankix ku plah.
         31 Nawh yuh khaox jhong pa sang chup ka khaox Akashax tix plak phwan gawng pa sang chup
         ka phia an khankix,
         32 mai nawh baox yuh khaox jhong phwan gawng pa sang chup tix ka khaox phia an khankix
         son praok nyiex gox bwan man ka plak an tix plak mai khaox jhong pa sang chup tix
         ka phia an phwan gawng son praok pa koe ka plak klip singaix.
         33 Nawh yuh khaox jhong pa sang chup tix ka daux sigreung phia an khankix, sonsang chix
         laig tom hoek ka toh an tix plak mai plak an tix plak.
         34 Nawh om phia an ka rawm khri mai yuh daux jhup khankix ka khri, sonsang ra lai giex
         khaox jhong pa hoik chup tix tau, nawh deeh om khaox jhong pa hoik chup an ka khri.
         35 Nawh yuh man tie pa taing tix pheen ka man pa klai raoma mai man lung pliex mai man
         raoh rawt pa hoik taing ka keei ceu pa mhawm. Man an khankix hoik taing tix ka grawng
         pa chix keud ti mai kix yuh riang grang Cherubin ka piang.
         36 Nawh yuh rong khaox pon mu, ka khaox Akashax mai om ka khri, khawm grok khri pa koe
         ka rong mai deeh raug daux jhup jaong pon mu ka mau son rong an khankix.
         37 Nawh baox deeh yuh man tie diang siviex nyiex gox bwan man tix pheen, ka man pa hoik
         taing tix pa mawh man klai raoma mai man lung pliex mai man raoh rawt mai man pa taing
         ti ka keei ceu pa mhawm khaing cao pa taing man tix kaux,
         38 kieh rong khaox an phwan mu grum tau mai grok nawh khankix mai nawh om kaing rong
         an khankix mai toh lat ka khri, viang mawh nan, daux jhup jaong phwan mu yuh ka tawng
         heue.

1 Bezalelax yuh khui bwan sijax mukheu ka khaox Akashax, krax lang koe ra sawk mai
         tix diex, krax vieh koe tix sawk mai tix diex, krax lhaong koe tix sawk mai tix diex.
         2 Nawh om khri naw plak daux mai plak praix mai kawb rhang khri ka hawt vung viang
         gawng nawh khawmuik.
         3 Nawh raug daux jhup khri pon mu, sonsang sau nawh ka daog khui pon daog, daux jhup
         khri an sau tix plak ra mu.
         4 Nawh yuh khaox glawm ka khaox Akashax mai om khri ka piang an.
         5 Nawh sau khaox glawm an ka daux jhup khri pa koe ka praok khui bwan, sonsang pon
         klawm kix ka khui bwan an.
         6 Nawh baox deeh yuh dangngeung krax pa caux rhawm ka khri nawnaw, krax lang koe ra
         sawk mai tix diex krax vieh koe tix sawk mai tix diex.
         7 Nawh yuh riang Cherubin ra mu ka khri pa hoik raug tix mai deuh ka piang dangngeung
         krax pa caux rhawm an tix plak tix mu.
         8 Riang Cherubin di pruik tix kheem ka piang dangngeung pa caux rhawm an mai kieh pakngai
         Cherubin khankiex ra lai veeh ka paox tix ka piang dangngeung krax pa caux rhawm an.
         9 Riang Cherubin di pruik tix ka piang mai kheem dangngeung krax pa caux rhawm an ka
         pruik tix mai kieh pakngai Cherubin khankiex jhak simi ka paox tix, ka piang dangngeung
         krax caux rhawm an heue.
         10 Nawh yuh pheen ka khaox Akashax, plak lang koe ra sawk, plak vieh koe tix sawk mai
         plak lhaong koe tix sawk.
         11 Nawh om an ka khri nawnaw mai kawb rhang khri khankix hawt gawng vung viang praok
         khawmuik.
         12 Nawh baox yuh khaox lat praok pheen pa vieh been tix tiag taix, ka praok vung viang
         pheen mai kawb khri hawt vung viang praok an khawmuik.
         13 Nawh raug daux jhup khri pon mu ka son pheen an mai sau daux jhup khri an khankix
         ka daog pon daog ka piang caong pheen pon mu.
         14 Daux jhup khri koe dex hawt khaox lat praok pheen ka dee chup khaox yam klawm kix
         pheen an hu.
         15 Nawh yuh khaox glawm ka khaox Akashax, sonsang klawm kix pheen hu mai om khri ka
         an.
         16 Nawh yuh kraung shiao piang pheen khankix ka khri nawnaw, pa mawh pan, klong, lawk
         tuh mai kawk nyaux sonsang lhauk ankix kah heue.
         17 Nawh baox yuh pang jawk ten khri ka khri nawnaw, jaong num, pang nawh, klong nawh,
         plix nawh mai riang tai pa pruh hoik mawh pa tawk kleuk tau khawm kreng.
         18 Kak liah mu pa lih khaing jawk ten khri an ra plak mai lih khaing jawk ten khri plak
         in loe mu, plak an loe mu.
         19 Piang kak pa koe plak in koe klong loe mu pa awm pakpeung pruh tai khaox Batan mai
         koe plix koe tai, ka piang kak pa koe plak an kawx koe klong loe mu pa awm pakpeung
         pruh tai khaox Batan mai koe plix koe tai, ka kak pa lih ka khaing jawk ten khri an
         khawm liah kak, tak awm an khawmuik.
         20 Ka piang jawk ten khri an, koe klong pon mu, pa yuh awm pakpeung pruh tai khaox Batan,
         khawm plix nawh mai pruh tai nawh.
         21 Ka greem kak pa lih khaing pang jawk ten khri ra mu, koe plix pa hoik kleuk tix tau
         mai kak an ra mu, kak khankix liah mu pa lih khaing pang jawk ten khri hoik yuh nan
         khawmuik.
         22 Plix nawh mai kak nawh khankix mawh pa kleuk tix tau mai pa hoik tawk ti yuh ka khri
         nawnaw tau.
         23 Nawh yuh kawk ngu aliah mu mai sigiiep ngu mai tawg nyaox khankix ka khri naw.
         24 Nawh yuh pang jawk ten khri mai kraung pa shiao khankix ka khri nawnaw tix talantan
         heue.
         25 Nawh yuh khu dee tan pa gleeing nyawng bhawng ka khaox Akashax, krax lang tix sawk,
         krax vieh tix sawk, khawm pon daog sidu paox tix, krax lhaong koe ra sawk, rung khankix
         mawh pa kleuk tix tau mai an khankix.
         26 Nawh om khri ka piang an khankix mai praok vung viang mai rung nawh khankix, nawh
         baox deeh kawb hawt vung viang praok nawh ka rhang khri khawmuik.
         27 Nawh yuh daux jhup khri ra mu koe ka greem rhang khri khankix ka plak daog khawm
         ra plak, sonsang giex khaox glawm yam klawm kix hu.
         28 Nawh yuh khaox glawm ka khaox Akashax mai om ka khri heue.
         29 Nawh baox yuh bee groi pa singax singeh mai nyawng bhawng pa singax, ka ceu pa jiet
         nyawm sioe bhawng, awm pa yuh cao sidah ka ceu pa sioe bhawng khankix heue.

1 Nawh yuh khu dee tan krax tan pa gleeing ka khaox Akashax, plak lang koe phwan sawk,
         plak vieh koe phwan sawk, plak lhaong koe loe sawk mai daog sidu khawm pon daog.
         2 Nawh yuh rung koe ka daog pon daog pa kleuk tix tau mai khu dee tan mai om khankix
         ka tawng.
         3 Nawh yuh kraung pa shiao son khu dee tan ka tawng, aw, sipeed, pan, sigawng nex mai
         pan khoek khankix.
         4 Nawh yuh grheeng tawng tix mu son khu dee tan mai deuh ka vung viang khu dee tan,
         jah ka plak caong hoek ka sigreung.
         5 Nawh raug daux jhup pon mu, son grheeng tawng an pon daog, sonsang chup khaox glawm
         kah.
         6 Nawh yuh khaox glawm ka khaox Akashax mai om tawng ka piang an.
         7 Nawh chup khaox glawm ka daux jhup pa koe praok khu dee tan, sonsang mawh dee klawm
         kix kah, nawh yuh daux doh ka piang mai plak greem ka phia heue.
         8 Nawh yuh pan khoek tawng mai caong ka tawng mai deuh siliak tawng ka diang siviex
         nyiex gox bwan man bang kum pui hun tan, son bun pa khrawm paox tix hoek kum.
         9 Nawh yuh gwang nyiex bwan plak seh mai vie gwang an ka man taing ceu pa mhawm, lang
         tix yieh sawk.
         10 Rong khaox son an tixnga gawng, tau mai daux jhup jaong tawng tixnga mu mai grok
         pa ot ka rong khaox an mai lat khankix mawh pa yuh ka mau khawmuik.
         11 Ka plak laong man tie khankix koe tix yieh sawk, tau mai rong khaox tixnga gawng
         mai daux jhup jaong tawng tixnga mu, grok ot ka rong an khankix mai khaox lat mawh
         pa yuh ka mau khawmuik.
         12 Plak klip singaix man tie koe tixphwan sawk, tau mai rong khaox kao gawng mai daux
         jhup jaong kao mu, grok ot ka rong khaox an kix mai lat mawh pa yuh ka mau khawmuik.
         13 Son plak lih singaix man tie koe tixphwan sawk.
         14 Man tie khankix pa koe ka praok diang siviex tix plak, krax lang koe kao phwan sawk
         tau mai rong loe rong khawm daux jhup jaong loe mu,
         15 mai krax plak sidu praok diang siviex plak an tix plak, koe man tie lang kao phwan
         sawk, tau mai rong khaox loe rong, khawm daux jhup jaong loe mu.
         16 Can man pa vie ka hawt vung viang biang khankix, mawh pa taing ka man ceu pa mhawm
         khawmuik.
         17 Daux jhup jaong rong khaox khawmuik, mawh pa yuh ka tawng mai grok pa koe ka rong
         mai ka khaox khankix, mawh pa yuh ka mau mai ka toh rong mawh pa om ka mau, khawm
         can rong khaox pa koe hawt vung viang biang mawh pa kleuk tau mai lat mau.
         18 Man tie vung viang biang siviex khankix, mawh pa taing ka man klai raoma, man lung
         pliex mai man pa raoh rawt pa taing ka keei ceu pa mhawm, krax lang koe tixnga sawk
         mai krax lhaong koe phwan sawk awm man tie pa koe vung viang biang an.
         19 Rong khaox pon rong tau mai daux jhup jaong tawng pon mu, grok khankix pa koe ka
         rong mai lat mawh pa yuh ka mau mai ka piang toh rong mawh pa om ka mau.
         20 Can lhak pa tawk ka nyiex gox bwan man mai hawt vung viang biang khawmuik mawh pa
         yuh ka tawng heue.
         21 Inkix mawh carang yuh kix nyiex gox bwan man, pa mawh nyiex gox bwan man khui pa
         kham sakse, awm pa hoik simin kix khaing gumlox pa krai Mose, son kraung pa hoik shiao
         ceu pui Lewix khankix, khaing daux tawm taix Itama kawn simex cao giex kaing li Arun.
         22 Bezalelax kawn simex Urix, Urix pa mawh kawn simex Hurax doeh ru Yudax, yuh an kix
         khawmuik awm gumlox pa hoik tawm Siyiex ka Mose.
         23 Pui pa yuh kaing tau mai nawh, mawh Ahawliba kawn simex Ahisamat doeh ru Dan, nawh
         mawh pui pa chix yuh kaing taix kuceu mai pa chix yuh riang grang kuceu mai pa chix
         taing man pa klai raoma, man lung pliex man raoh rawt mai pa chix taing ka keei ceu
         pa mhawm khawmuik.
         24 Can khri pa shiao kix ka daux kaing jhaw son dee pa singax, mawh khri pa tan kix
         khawmuik, koe tixnga dim Talantan mai aliah yieh tixngoe Shekhe, awm pa sawn kix ka
         plak jiang dee pa singax.
         25 Kraung mau pa hoik yuh kix carang, pa pon kix khaing cub pui haoh hun khankix, koe
         tix yieh Talantan mai tix rheng aliah yieh atixgliah phwan Shekhe, awm pa hoik sawn
         kix jiang dee pa singax.
         26 Jah ka pui pa koe ju tixnga num tom haok ka piang, pa hoik simin carang koe pui liah
         sien mai loe rheng phwan yieh tixphwan kaux, kix mawh pui pa yaox ti tawx mau tix
         plak shekhe awm pa hoik sawn kix jiang dee pa singax.
         27 Khaing mau an tix yieh Talantan, kix raug daux jhup jaong khankix ka dee pa singax
         singeh mai daux jhup jaong ka plak caong man tie, kix yuh daux jhup jaong tix yieh
         mu ka mau tix yieh Talantan, son daux jhup jaong tix mu caw ti mawh mau tix Talantan.
         28 Khaing mau an tix rheng aliah yieh atixgliah phwan Shekhe, nawh yuh grok pa ot ka
         rong khankix mai son pa om nawh ka piang toh rong mai yuh lat ka mau an kix.
         29 Tawng pa tan kix khawmuik koe atixgliah Talantan mai ra rheng pon yieh Shekhe.
         30 Khaing ankix, nawh yuh daux jhup jaong, son diang siviex nyiex gox bwan man bang
         kum pui hun mai khu tawng dee tan, grheeng tawng mai can kraung pa shiao kix ka khu
         dee tan.
         31 Daux jhup jaong khankix hawt vung viang biang, son daux jhup jhaong diang siviex
         biang, son lhak nyiex gox bwan man mai son lhak pa shiao kix hawt vung viang biang
         heue.

1 Kix caing kraung ceep pui pa yuh kaing krup ka Siyiex ka man klai raoma, man lung
         pliex mai man raoh rawt, sonsang yuh kix kaing ka dah dee pa singax mai caing kraung
         ceep pa singax son Arun, awm gumlox pa hoik tawm Siyiex ka Mose.
         2 Nawh caing sibex dhah dawd taix ka keei khri tau mai man klai raoma, man lung pliex
         mai man raoh rawt, pa hoik taing ka keei ceu pa mhawm.
         3 Kix tawk khri lih mawh khlawp rhi mai kip lih mawh keei khri sonsang caing ka man
         klai raoma, man lung pliex mai man raoh rawt pa hoik taing ka keei ceu pa mhawm ka
         kaing ceu pa min.
         4 Kix caing maox rawd piang klip sibex dhah dawd taix ra nyaing, sonsang kleuk tau
         mai kieh toh maox an ra plak kleuk paox tix.
         5 maox pa taing son pa rawd piang klip sibex dhah dawd taix an, hoik awm krax grawng
         pa taing kix ka khri tau mai man klai raoma, man lung pliex, man raoh rawt, pa taing
         ka keei ceu pa mhawm, awm lox pa hoik tawm Siyiex ka Mose.
         6 Baox teei siang simaox bawd raoh ra mu mai saik ceu kaux kawn simex ceu pui Isarelax
         khankix ka daux, awm ngai lai cum mai sau ka daux jawk aw simaox khri.
         7 Nawh sau siang simaox an ra mu ka piang klip sibex dhah dawd taix, sonsang mawh siang
         simaox ra mu pa doh keud, son kawn simex ceu pui Isarelax khankix awm lox pa hoik
         tawm Siyiex ka Mose heue.
         8 Nawh yuh man tie naok ka man pa chix taing kix kuceu awm krax grawng pa caing kix
         sibex dhah dawd taix ka khri ka man klai raoma, man lung pliex, man raoh rawt, pa
         hoik taing ka keei ceu pa mhawm.
         9 Kix yuh man tie naok an sidu pon daog mai kix niiep kieh gawp piang paox tix, krax
         lang koe tix diex mai krax vieh koe tix diex.
         10 Kix sau siang simaox ka daux rhoi khawm pon rhoi, kix tom sau siang simaox raoh,
         siang simaox raoh eem mai siang simaox yi raoh ka rhoi tix,
         11 ka rhoi ra, kix sau siang simaox klai, siang simaox klai riex mai siang simaox paing.
         12 Ka rhoi loe, kix sau siang simaox klai singi, siang simaox lung pliex mai siang simaox
         raoh klai,
         13 Ka rhoi pon, kix sau siang simaox raoh toh, siang simaox paing pau mai siang simaox
         pa toh riang, kix sau siang simaox ankix ka daux jawk aw khri pa hoik raug tix khankix.
         14 Siang simaox koe kao ra mu, awm ceu kaux kawn simex Isarelax khankix, ceu kaux kix
         hoik saik ti deuh awm cum ngai lai, son siang simaox tix mu, hoik tang koe ceu kaux
         cao kix ka piang, awm koe doeh ru kix kao ra ceu.
         15 Kix yuh maox khri ka plak toh man tie naok, awm maox pa hoik duing tau ka khri.
         16 Kix baox yuh jawk aw khri ra mu mai daux jhup khri ra mu mai sau ka piang toh man
         tie naok khawm ra plak.
         17 Kix sau maox khri pa hoik duing tau ra nyaing, daux jhup khri ra mu, pa koe ka toh
         man tie naok an.
         18 Kix deeh phyawk toh maox khri an ra nyaing ka daux jawk aw khri ra mu mai deuh ka
         piang maox rawd klip, pa koe plak sivoe ngai sibex dawd taix.
         19 Kix yuh daux jhup khri ra mu mai sau ka greem toh praok man tie naok, pa koe ka daux
         sibex dhah dawd taix.
         20 Kix baox yuh daux jhup khri ra mu mai sau ka piang maox rawd klip an ra nyaing, ka
         plak greem sivoe ngai sibex dhah dawd taix, ka plak piang dee sitoe tix tau mai maox
         rawd klip sibex dawd taix an.
         21 Kix teei ka maox klai raoma tix nyaing, pa hoik taing ti ka keei ceu pa mhawm mai
         phyawk ka man tie naok mai chup ka daux jhup khri pa koe ka sibex dhah dawd taix,
         son ang man tie naok pon tix tang tiah khaing sibex dhah dawd taix, awm lox pa hoik
         tawm Siyiex ka Mose heue.
         22 Nawh yuh sibex dhah jiet khaw peung mai sibex dhah dawd taix ka man klai raoma khawmuik.
         23 Kieh dee paoh koe tix mu ka daux sibex dhah plak piang an, son ang chix griah, kix
         caing praok vung viang dee paoh an, khawmuik ka keei pa kab tix tau.
         24 Kix yuh plix sibex pa awm plix kla cang, hawt vung viang caong sibex dhah plak piang
         an, ka man klai raoma, man lung pliex man raoh rawt pa hoik taing tix ka keei ceu
         pa mhawm.
         25 Kix yuh hing plix sibex ka khri naw mai sau hing plix sibex an sinax plix sibex pa
         awm plix kla jiang pa koe ka hawt vung viang caong sibex dhah plak piang an.
         26 Kieh hing plix sibex tix mu kham ka sinax plix sibex pa awm plix kla cang, ka hawt
         vung viang caong sibex dhah plak piang yam yuh kaing Siyiex, awm lox pa hoik tawm
         Siyiex ka Mose.
         27 Kix yuh sibex dhah plak daux pa ceep Arun mai kawn simex nawh khankix ka man ceu
         pa mhawm pa min taing kix,
         28 mai yuh lawk kaing, mhok mai khlax ka man ceu pa mhawm,
         29 kix yuh maox rawd nyoi tix nyaing ka man klai raoma, man lung pliex mai man raoh
         rawt pa taing tix ka keei ceu pa mhawm awm lox tawm Siyiex ka Mose.
         30 Kix yuh khlawp mhok khri pa singax ka khri nawnaw mai tiiem ngai lai ka piang mhok
         an, awm cum pa hoik saik tix daux tix mu pa ah nin "Kieh Mawh Pa Singax Singeh ka
         Siyiex."
         31 Kix phyawk khlawp khri ka maox klai raoma tix nyaing, ka piang man lawk kaing, awm
         lox pa hoik tawm Siyiex ka Mose.
         32 Mawh kheu nan, can kaing nyiex gox bwan man bang kum pui hun hoik khawmuik mai ceu
         pui Isarelax khankix, yuh awm ankix, awm lox pa hoik tawm Siyiex ka Mose.
         33 Kix viex nyiex gox bwan man hoek ka Mose, khawm man tie mai can kraung pa shiao khankix,
         pa mawh grok, phia, jhong, rong mai khawm daux jhup jaong khankix,
         34 hak yung pa hoik siang tix raoh, mai hak phix pa sang lhop mai man tie plak daux
         khankix,
         35 khui bwan sijax mukheu pa kham sakse tau mai khaox glawm mai dawb khui bwan mai dang
         ngeung krax pa caux rhawm,
         36 pheen khawm kraung pa shiao khawmuik mai blah pa khan plak sivoe Nawh Cao,
         37 pang jawk ten khri nawnaw tau mai kawk ngu, kawk ngu pa deuh dee mawx dee an khawm
         kraung pa shiao khawmuik mai bee tok,
         38 Khu khri dee tan, bee groi mai ceu pa sioe bhawng mai man tie ka diang siviex nyiex
         gox bwan man,
         39 Khu tawng dee tan, grheeng tawng, khaox glawm mai kraung nawh khawmuik, pan khoek
         khawm caong nawh,
         40 man tie khankix son vung viang biang rong mai daux jhup jaong, man tie son diang
         siviex biang mai maox nawh mai lhak tawk khankix, pa mawh kraung pa shiao son nyiex
         gox bwan man, bang kum pui hun,
         41 kraung ceep yam yuh kaing jhaw khankix, sonsang yuh kix kaing krub ka dee pa singax,
         kraung ceep pa singax son Arun mai kraung ceep kawn simex nawh khankix, yam yuh kix
         kaing cao giex kaing li.
         42 Awm lox pa hoik tawm Siyiex ka Mose, ceu pui Isarelax khankix yuh ceu ankix khawmuik.
         43 Mose jhak ka kaing pa yuh kix khawmuik mai kix yuh awm lox pa hoik tawm Siyiex khawmuik
         mai Mose nawb bwan ka piang kix heue.

1 Siyiex ah nin ka Mose,
         2 "Ka daux khix tix, tix ngaix maix tak sum nyiex gox bwan man bang kum pui hun.
         3 Maix tak deuh khui bwan sijax mukheu daux lawg mai tie ka man tie.
         4 Maix tak viex pheen hoek tau mai can kraung pa shiao ka piang mai khre ti deuh kraung
         nawh khankix mhawm mhawm maix tak viex pang jawk ten khri hoek mai tok kawk ngu khankix.
         5 Maix tak baox deuh khu khri dee tan, dee tok kix nyawng bhawng, ka plak sivoe khui
         bwan pa kham sakse mai sau man tie khankix, ka diang siviex nyiex gox bwan man.
         6 Maix tak deuh khu dee tan krax tan pa gleeing ka plak sivoe siviex nyiex gox bwan
         man bang kum pui hun.
         7 Maix tak deuh pan khoek sinax nyiex gox bwan man bang kum pui hun mai khu dee tan
         mai sau ti deuh rawm ka daux.
         8 Maix tak jung tix priex man tie hawt vung viang biang mai vhak ka dee laig kix daux
         siviex biang.
         9 Maix tak teei bee groi mai kraix ka nyiex gox bwan man mai ka can pa koe plak daux
         khawmuik maix tak kieh nawh singax khawmuik mai khankix tak mawh pa singax singeh.
         10 Maix tak kraix ka khu dee tan krax tan pa gleeing mai can kraung pa shiao khawmuik
         mai kieh khu dee tan an singax, an tak mawh pa singax khaing paox tix.
         11 Maix tak kraix ka pan khoek mai caong nawh khankix mai kieh nawh mawh pa singax.
         12 Maix tak viex Arun mai kawn simex nawh khankix hoek ka diang siviex nyiex gox bwan
         man bang kum pui hun tan mai heem kix.
         13 Maix tak tawx Arun ceep kraung pa singax singeh mai groi nawh ka bee, kieh nawh singax
         sonsang yuh nawh kaing cao giex kaing li Aux.
         14 Maix tak viex kawn simex nawh khankix hoek mai tawx kix ceep sibex dhah plak daux.
         15 Maix tak groi bee ka kix, awm hoik groi maix ka keeing kix, sonsang yuh kix kaing
         cao giex kaing li Aux, ka can pa hoik groi maix bee khankix, tak mawh pa kieh kix
         yuh kaing cao giex kaing li tom sidah doeh ru kix tix ju hoik tix ju leeing ju."
         16 Mose yuh an khankix awm lox pa hoik tawm Siyiex khawmuik.
         17 Daux num ra, khix tix, tix ngaix, kix yaog jung nyiex gox bwan man mai sum kah.
         18 Mose yaog ti sum nyiex gox bwan man, sau daux jhup jaong mai tok ka phia, sau jhong
         mai jung rong nawh khankix.
         19 Nawh nih man lhop ka piang nyiex gox bwan man mai sau braux ka piang choek an, awm
         lox pa hoik tawm Siyiex ka nawh.
         20 Nawh teei khlawp simaox pingnyap sau ka daux khui, chup khaox glawm ka daux jhup
         khui mai sau dawb dang ngeung krax pa caux rhawm, ka piang khui.
         21 Nawh viex khui laig daux nyiex gox bwan man mai vhak man tie, sonsang tie nawh lawg
         dee koe teug awm lox pa hoik tawm Siyiex ka nawh.
         22 Nawh deuh pheen daux nyiex gox bwan man, bang kum pui hun, ka praok plak laong nyiex
         gox bwan man, ka plak praix man tie an khankix,
         23 khan kheu blah ka piang pheen ka plak sivoe ngai Siyiex, awm lox pa hoik tawm Siyiex
         ka Mose.
         24 Nawh deuh pang jawk ten khri, ka daux nyiex gox bwan man bang kum pui hun, see dee
         koe pheen plak an, ka plak seh nyiex gox bwan man,
         25 Nawh tok kawk ngu an khankix sivoe Siyiex, awm lox pa hoik tawm Siyiex ka Mose.
         26 Nawh deuh khu khri dee tan, ka daux nyiex gox bwan man bang kum pui hun ka plak sivoe
         man tie,
         27 mai nawh gleeing nyawng bhawng pa sioe bhawng ka piang an, awm lox pa hoik tawm Siyiex
         ka Mose.
         28 Nawh vhak man tie khankix, ka diang siviex nyiex gox bwan man.
         29 Nawh deuh khu dee tan krax tan pa gleeing ka plak sivoe siviex nyiex gox bwan man
         bang kum pui hun mai tan krax tan pa gleeing mai krax tan phawng nghox ca im ka piang
         an, awm lox pa hoik tawm Siyiex ka Mose.
         30 Nawh deuh pan khoek sinax nyiex gox bwan man bang kum pui hun mai dee tan, nawh sau
         ti deuh rawm ka daux sonsang khoek kix ti ka,
         31 Mose mai Arun khawm kawn simex nawh khankix khoek taix caong tix ka rawm an.
         32 Yam laig kix ka daux nyiex gox bwan man bang kum pui hun mai yam hoek kix dex khu
         dee tan, kix khoek taix caong tix awm lox pa hoik tawm Siyiex ka Mose.
         33 Nawh yaog ti jung man tie, hawt vung viang biang nyiex gox bwan man mai khu dee tan
         khawmuik mai nawh vhak man tie khankix ka diang siviex laig kix uik, mawh kheu nan,
         Mose hoik yuh kaing in khankix khawmuik heue.
         34 Yam an paiawm ceep ka piang nyiex gox bwan man bang kum pui hun mai min pakngai Siyiex
         grum naog ka daux nyiex gox bwan man.
         35 Mose ang pon laig ka daux nyiex gox bwan man bang kum pui hun kheu hoik ceep paiawm
         ka piang mai min pakngai Siyiex hoik grum naog ka daux nyiex gox bwan man.
         36 Yam hoik deeh haok paiawm khankix khaing piang nyiex gox bwan man ku bawg, ceu pui
         Isarelax khankix lih hu krax hu tix.
         37 Phan paiawm ang nyang haok khaing tan, kix ang nyang hu krax hu tix, krox tom hoek
         singaix deeh haok paiawm.
         38 Mawh kheu ponngaix paiawm Siyiex koe ka piang nyiex gox bwan man mai yam ponsawm
         koe ngu pa jhan riang ka piang sivoe nyiex ma ceu pui Isarelax khanix, ka daux krax
         hu kix leeing lang krax heue.LeviticusLeviticusLeviticusLeviticusLeviticus

1 Siyiex kok ka Mose mai sikah ka nawh khaing daux nyiex gox bwan ah nin,
         2 "Krai ka ceu pui Isarelax ah nin, ka daux pex yam viex pui tix kaux kaux krax tan
         ka Siyiex, nawh tak viex ti tan tobrie pa mawh mawie, yung mai pex khankix.
         3 Phan nawh sang yuh krax tan pa gleeing ka mawie, kieh nawh tan mawie mhaing pa loig,
         ka diang siviex nyiex gox bwan man bang kum pui hun, sonsang mawh pa khaw caw sivoe
         ngai Siyiex,
         4 Nawh tak deuh taix tix piang kaing mawie sang tan an mai an tak mawh pa pon rieb
         ti teei son pa sang pluat ploi phimap nawh.
         5 Nawh tak pah mawie mhaing an sivoe Simiang Siyiex, mai kawn simex Arun cao giex kaing
         li khankix tak teei nham mai phruah hawt vung viang piang khu dee tan, pa koe hawt
         diang siviex nyiex gox bwan man bang kum pui hun.
         6 Nawh tak lieh mawie krax tan pa gleeing an mai tat nex lih khik mawx khik an,
         7 Kawn simex Arun pa mawh cao giex kaing li khankix tak phlu ngu piang khu dee tan
         mai nawm khix piang ngu an,
         8 mai kawn simex Arun pa mawh cao giex kaing li khankix tak teei khik nex mawie khawm
         kaing, khawm bee mai deuh piang khix pa koe ngu piang khu dee tan,
         9 mai nawh tak sigrhah kraung vaig mai caong ka rawm, cao giex kaing li tak gleeing
         an khawmuik piang khu dee tan, kieh mawh krax tan pa gleeing ka ngu, pa sioe bhawng
         ka Simiang Siyiex.
         10 Phan nawh sang yuh krax tan pa gleeing ka yung, phan ang mawh nan ka pex khankix
         mai tak tan mhaing pa loig,
         11 nawh tak pah an ka plak laong khu dee tan sivoe Simiang Siyiex mai kawn simex Arun
         pa mawh cao giex kaing li khankix tak phruah nham hawt vung viang piang khu dee tan
         khawmuik.
         12 Nawh tak tat nex to tan an lih khik mawx khik an mai bee nawh, cao giex kaing li
         tak teei ti deuh piang nawm khix pa koe ngu piang khu dee tan,
         13 mai nawh tak sigrhah kraung vaig mai caong khankix ka rawm, cao giex kaing li tak
         viex nawh khawmuik mai gleeing piang khu dee tan, kieh mawh krax tan pa gleeing ka
         ngu pa sioe bhawng ka Simiang Siyiex,
         14 phan nawh sang yuh krax tan pa gleeing ka sim khankix mai nawh tak viex pa mawh keukie,
         phan ang mawh nan, kawn sikaux nhum.
         15 Cao giex kaing li tak viex hoek ka khu dee tan mai siyiied kaing nawh dud mai gleeing
         nawh piang khu dee tan, mai tak biiet nham lih hawt praok khu dee tan,
         16 mai nawh tak pih ti tik ble mai can pa seeing, hu tik ka dee tik nyaox, ka praok
         khu dee tan plak lih singaix,
         17 nawh tak giex pruik sim an khawm hauk mai lug naok nawh son ang dud khaing paox tix
         mai cao giex kaing li tak teei tix gleeing piang nawm khix pa koe ngu piang khu dee
         tan, kieh mawh krax tan pa gleeing ka ngu, pa sioe bhawng ka Simiang Siyiex heue.
         
            

         
      
   
      
         2
1 Yam pui tix kaux kaux tan phawng nghox ca im ka Siyiex, kieh nawh viex phawng ngox
         ca im pa mhawm mai see bee piang phawng nghox ca im an mai baox sau lawban kah,
         2 nawh tak viex an kix hoek ka sivoe ngai kawn simex Arun pa mawh cao giex kaing li
         khankix mai cao giex kaing li tak teei phawng nghox ca im tix jhawp mai bee tiblah
         mai can lawban pa koe, khaix an tak kieh ceu in mawh pa doh keud mai gleeing piang
         khu dee tan, kieh mawh krax tan pa gleeing ka ngu pa sioe bhawng ka Siyiex.
         3 Phawng nghox ca im pa kawn deuk tak mawh son Arun mai kawn simex nawh khankix, an
         mawh krax tan pa nie blon singax singeh khaing paox tix khaing daux pa tan ka Siyiex
         pa gleeing ka ngu.
         4 Phan maix sang yuh krax tan phawng nghox ca im pa ping daux glah ngu, an tak mawh
         blah pa ang sau susaix mai pa yuh ti ka phawng nghox ca im pa mhawm pa hoik klao ka
         bee, phan ang mawh nan blah rhi khlawp pa ang sau susaix mai pa hoik klao tix ka bee,
         5 phan maix sang yuh krax tan phawng nghox ca im pa ping ka diang rhiem, an tak mawh
         phawng nghox ca im ceu pa mhawm pa ang sau susaix pa hoik klao tix ka bee,
         6 maix tak sivit blah an lih mawh bliah mawx bliah an, mai see bee piang an, in mawh
         krax tan phawng nghox ca im.
         7 Phan maix sang yuh krax tan phawng nghox ca im, diag daux aw khang, an tak mawh pa
         yuh ti ka phawng nghox ca im pa mhawm tau mai bee.
         8 Maix tak viex krax tan phawng nghox ca im pa hoik yuh tix ka ceu inkix ka Simiang
         Siyiex, mai ap ka cao giex kaing li, nawh tak viex an hoek ka khu dee tan.
         9 Cao giex kaing li tak teei khaing daux krax tan phawng nghox ca im an tix nyum sonsang
         mawh krax tan pa doh keud mai gleeing piang khu dee tan, kieh mawh krax tan pa gleeing
         ka ngu mai pa sioe bhawng ka Siyiex.
         10 Phawng nghox ca im pa kawn deuk khankix, tak mawh son Arun mai kawn simex nawh khankix,
         an mawh krax tan pa nie blon singax singeh khaing paox tix khaing daux pa tan ka Siyiex
         pa gleeing ka ngu.
         11 Krax tan phawng nghox ca im pa viex maix hoek ka Siyiex tak ang sau susaix, ka daux
         krax tan pa gleeing ka Siyiex maix tak ang yaox ti gleeing susaix mai rawm hia ka.
         12 Maix tak yaox ti viex krax tan plix liang pa pon tix ka Siyiex, viang mawh nan maix
         tak ang pon ti gleeing piang khu dee tan sonsang mawh pa sioe bhawng.
         13 Ka daux krax tan phawng nghox ca im pa yuh maix kuceu maix tak sau kih kah, maix
         tak ang pon ti kieh kih sijax mukheu Siyiex maix ceet khaing ka daux krax tan phawng
         nghox ca im maix, ceu pa tan maix khawmuik maix tak sau kih kah,
         14 phan maix sang tan plix pa liang maix tix pon pa mawh krax tan phawng nghox ca im
         ka Siyiex maix tak teei sigleem nghox mai ka praok ngu mai boi ti teei plix nawh.
         15 Maix tak sau bee piang an mai baox sau lawban piang an, an mawh krax tan phawng nghox
         ca im.
         16 Cao giex kaing li tak gleeing son krax pa doh keud khaing sigleem nghox pa hoik boi
         an tix nyum pa mawh bee tau mai lawban, in mawh krax tan pa gleeing ka ngu son Simiang
         Siyiex heue.

1 "Phan pui tix kaux kaux yuh krax tan pa nhim mai kieh nawh tan mawie mhaing, phan
         ang mawh nan mawie shiang pa mhawm loig tix mu mu ka plak sivoe Simiang Siyiex.
         2 Nawh tak deuh taix tix piang mawie pa sang tan an mai pah hawt diang siviex nyiex
         gox bwan man bang kum, mai kawn simex Arun pa mawh cao giex kaing li tak phruah nham
         hawt vung viang piang khu dee tan.
         3 Nawh tak teei bee pa kheem kraung vaig khawmuik, pa mawh krax tan pa nhim mai krax
         tan gleeing ka ngu son Siyiex,
         4 soklax ra mu pa koe ka daux nyoi mai bee pa koe piang nawh mai bee pa kawb tawm khankix
         tak teei lih.
         5 Kawn simex Arun khankix tak gleeing an kix piang khu dee tan piang nawm khix pa koe
         ngu, kieh mawh krax tan pa gleeing ka ngu, pa sioe bhawng ka Simiang Siyiex.
         6 Phan sang tan krax tan pa nhim ka Siyiex, pa mawh yung, pex mai kieh nawh tan pa
         mawh mhaing phan ang mawh nan shiang pa mhawm loig tix mu mu.
         7 Phan nawh sang yuh krax tan ka kawn yung tix mu, nawh tak ap an ka sivoe Simiang
         Siyiex,
         8 nawh tak deuh taix tix piang kaing yung pa sang tan an mai pah an sivoe nyiex gox
         bwan man bang kum, mai kawn simex Arun khankix tak phruah nham ankix piang vung viang
         khu dee tan.
         9 Nawh tak yuh krax tan khaing krax tan pa nhim an, pa mawh krax tan pa gleeing ka
         ngu ka Siyiex, tak teei khlawp bee to tan an, bee pa kawb si-ang krawng tom hoek ka
         sidax mai bee pa kheem kraung vaig mai can bee pa koe piang kraung vaig khawmuik,
         10 soklax ra mu pa koe ka nyoi to tan mai bee pa koe piang an mai bee pa kawb ka tawm
         khankix tak teei lih,
         11 mai cao giex kaing li tak gleeing an kix, piang khu dee tan, awm priex preem pa mawh
         krax tan, pa hoik gleeing ti ka ngu son Siyiex.
         12 "Phan nawh sang yuh krax tan ka pex tix mu, nawh tak ap ka sivoe Simiang Siyiex,
         13 Nawh tak deuh taix tix piang kaing pex pa sang tan an mai pah ka sivoe nyiex gox
         man bang kum, mai kawn simex Arun khankix tak phruah nham ankix hawt vung viang piang
         khu dee tan.
         14 Nawh tak tan khaing an, awm krax tan pa gleeing ka ngu ka Siyiex mai bee pa kheem
         piang kraung vaig mai can bee pa koe piang kraung vaig khawmuik,
         15 soklax ra mu pa koe ka nyoi to tan mai bee pa koe piang an mai bee pa kawb piang
         tawm khankix tak teei lih,
         16 mai cao giex kaing li tak gleeing ankix piang khu dee tan, awm priex preem pa mawh
         krax tan pa hoik gleeing ka ngu pa sioe bhawng. Bee khawmuik mawh cie Siyiex.
         17 In tak mawh gumlox pingnyap sijax leeing ju ka dah dee ot doeh ru maix kudah dee,
         pex tak ang pon ti ih bee mai nham heue."

1 Simiang Siyiex ah nin ka Mose,
         2 "Krai ah nin ka pui Isarelax khankix, phan pui tix kaux kaux lud ka gumlox pingnyap
         Siyiex ka daux pa ang nawh khaw ti yuh tix ceuceu,
         3 mai phan cao giex kaing li pa hoik groi rawm bee ka lud mai kieh krax lud hoek piang
         pui khankix, kieh nawh viex krax tan ka mawie mhaing pa loig son krax tan pa pluat
         ploi phimap ka sivoe Simiang Siyiex,
         4 nawh tak viex mawie mhaing hoek ka diang siviex nyiex gox bwan man bang kum ka sivoe
         Simiang Siyiex, nawh tak deuh taix tix piang kaing mawie an mai pah ka sivoe Simiang
         Siyiex.
         5 Cao giex kaing li pa hoik groi rawm bee kah tak teei nham mawie an tiblah mai viex
         hoek ka nyiex gox bwan man bang kum,
         6 cao giex kaing li tak cub giien taix tix ka daux nham mai phruah nham aliah bawg
         ka sivoe Simiang Siyiex, sivoe man tie dee pa singax singeh.
         7 Cao giex kaing li tak sau nham tiblah piang rung khu dee tan nyawng bhawng ka sivoe
         Simiang Siyiex, pa koe ka daux nyiex gox bwan man bang kum mai nham mawie pa kawn
         deuk an nawh tak hieh ka caong khu dee tan krax tan pa gleeing pa koe ka diang siviex
         nyiex gox bwan man bang kum.
         8 Nawh tak teei bee khawmuik khaing mawie mhaing pa mawh krax tan pa pluat ploi phimap,
         can bee pa kawb piang kraung vaig mai can bee pa koe piang kraung vaig khawmuik,
         9 soklax ra mu pa koe ka nyoi to tan mai bee pa koe piang an mai bee pa kawb piang
         tawm khankix tak teei lih,
         10 awm pa hoik teei tix khaing mawie mhaing pa tan tix son krax tan pa nhim mai cao
         giex kaing li tak gleeing an kix piang khu dee tan pa tan krax tan pa gleeing.
         11 Viang mawh nan, hak mawie mai nex khawmuik tau mai kaing, caong, khawm kraung vaig
         khankix mai roeng,
         12 nawh tak viex mawie an khawm mu lih hu ka plak praix nyiex bang ka dee hoik yuh kix
         blang, ka dee tik nyaox mai gleeing piang nawm khix pa koe ngu mai gleeing ka dee
         tik kix nyaox tan.
         13 Phan pui haoh hun Isarelax khankix lud loe ka daux pa ang ti tawng mai can pa glip
         ka plak sivoe pui hun mai lud ka gumlox pingnyap mai an lih mawh pa lud,
         14 yam deeh tawng kix ka phimap pa hoik lud ti mai pui haoh hun tak tan mawie mhaing
         tix mu son krax pa pluat ploi phimap mai viex hoek ka sivoe nyiex gox bwan man bang
         kum,
         15 mai kwad song cub pui haoh hun khankix, tak deuh taix tix piang kaing mawie an sivoe
         Simiang Siyiex mai pah mawie mhaing an ka sivoe Simiang Siyiex.
         16 Cao giex kaing li pa hoik groi rawm bee kah tak viex nham mawie an tiblah hoek ka
         nyiex gox bwan man bang kum,
         17 mai cao giex kaing li tak cub giien taix tix ka daux nham mai phruah aliah bawg ka
         sivoe Simiang Siyiex ka plak sivoe man tie.
         18 Nawh tak sau nham tiblah piang rung khu krub dee tan, pa koe sivoe Simiang Siyiex,
         ka daux nyiex gox bwan man bang kum mai nham pa kawn deuk an tak hieh ka caong khu
         dee tan krax tan pa gleeing, pa koe hawt diang siviex nyiex gox bwan man bang kum.
         19 Nawh tak teei khlawp bee khawmuik khaing mawie mai gleeing piang khu dee tan.
         20 Nawh tak shieao mawie mhaing an, awm pa hoik shieao ti ka mawie mhaing pa tan kix
         son krax tan pluat ploi phimap mai nawh tak yuh awm an, mai cao giex kaing li tak
         yuh krax khyox khaw son kix mai kix tak pon krax pluat ploi phimap.
         21 Nawh tak viex mawie lih ka praix dee bang kix mai gleeing awm mawie phao ka, an mawh
         krax tan pa pluat ploi phimap son pui hun.
         22 Phan cao pa kwang tix kaux kaux lud loe ka daux pa ang ti tawng mai can pa glip ka
         gumlox pingnyap Siyiex ka daux pa ang nawh khaw ti yuh ka plak sivoe pui haoh hun
         mai lud ka gumlox pingnyap mai an lih mawh pa lud,
         23 Phan nawh hoik tawng dee lud tix, nawh tak viex krax tan pa pluat ploi phimap ka
         kawn pex mhaing pa loig tix mu, son phimap pa hoik yuh tix.
         24 Nawh tak deuh taix tix piang kaing kawn pex mhaing an mai pah ka dee gleeing kix
         krax tan pa gleeing sivoe Simiang Siyiex, in mawh krax tan son krax pluat ploi phimap.
         25 Cao giex kaing li tak teei nham tiblah khaing krax tan pa pluat ploi phimap ka giien
         taix tix mai sau piang rung khu dee tan pa gleeing mai nham pa kawn deuk an tak hieh
         ka caong khu dee tan krax tan pa gleeing.
         26 Nawh tak gleeing bee khawmuik piang khu dee tan, awm bee pa hoik appong ti tan son
         krax tan pa nhim, mai cao giex kaing li tak khyox khaw son phimap pa yuh nawh, mai
         nawh tak pon krax pluat ploi.
         27 Phan pui pa hot shia tix kaux kaux daux pui Isarelax lud loe ka daux pa ang ti tawng
         mai can pa glip ka plak sivoe ngai pui hun mai lud ka gumlox pingnyap mai an lih mawh
         pa lud,
         28 phan nawh hoik tawng dee lud tix, nawh tak viex krax tan pa pluat ploi phimap ka
         kawn pex shiang pa loig tix mu, son phimap pa hoik yuh tix.
         29 Nawh tak deuh taix tix piang kaing pex krax tan pa pluat ploi phimap an mai pah ka
         dee gleeing kix krax tan pa gleeing.
         30 Cao giex kaing li tak teei nham tiblah ka giien taix tix mai sau piang rung khu dee
         tan pa gleeing, nham pa kawn deuk nawh tak hieh ka caong khu dee tan krax tan pa gleeing.
         31 Nawh tak teei bee an lih awm teei bee khaing krax tan pa nhim mai cao giex kaing
         li tak gleeing an piang khu dee tan, son krax tan pa sioe bhawng ka Siyiex, mai cao
         giex kaing li tak khyox khaw son nawh mai nawh tak pon krax pluat ploi phimap.
         32 Phan nawh viex kawn yung son krax tan pa pluat ploi phimap, kieh nawh viex kawn yung
         shiang pa loig tix mu,
         33 nawh tak deuh taix tix piang kaing kawn yung krax tan pa pluat ploi phimap mai pah
         an son krax tan pa pluat ploi phimap ka dee pah kix krax tan pa gleeing.
         34 Khaix an cao giex kaing li tak teei nham tiblah khaing krax tan pa pluat ploi phimap
         ka giien taix tix mai sau piang rung khu dee tan ka krax tan pa gleeing, nham pa kawn
         deuk tak hieh caong khu dee tan krax tan pa gleeing.
         35 Nawh tak teei bee an lih, awm teei bee khaing kawn yung krax tan pa nhim mai cao
         giex kaing li tak gleeing an piang khu dee tan, awm krax tan pa hoik gleeing ka ngu
         ka Siyiex, cao giex kaing li tak yuh krax khyox khaw son phimap pa hoik lud nawh mai
         nawh tak pon krax pluat ploi phimap heue."

1 "Phan pui tix kaux kaux mhong lox pa tiextu tix ceu mai nawh mawh mhai rug an mai
         phan nawh yaox ka an mai tawng ka grawng an, phan nawh ang krai, nawh tak yaox ti
         kham ka phimap.
         2 Phan pui tix kaux loe ti teeh ka pa ang singax tix ceuceu, pa mawh to yum totiag
         pa ang singax ang ah, to yum tobrie pa ang singax khankix ang ah, to yum totiag can
         ceu pa im ju chix mu ang ah mai an khankix pa ang tien yaox, nawh lih ti mawh pa ang
         singax nawh tak lud.
         3 Phan nawh loe ti teeh ka ceu pa ang singax, pa koe ka pui khankix mai an lih mawh
         pa seeing yuh nawh, khaix hoik tawng nawh ka an nawh tak lih mawh pa lud.
         4 Phan pui tix kaux kaux tiextu mai ang koe krax keud, sonsang yuh ceu pa caox ang
         ah, ceu pa mhawm ang ah mai pa hoik tiextu pui tix kaux ka nawh, ka ceu pa ang nawh
         tien tawng ka sivoe nawh khankix, yam hoik deeh tawng nawh grawng an, nawh tak lih
         koe pa lud ka grawng an.
         5 Yam hoik koe krax lud nawh ka grawng ceu an khankix, nawh tak yaox ti krai sidawng
         phimap tix mai khyox khaw,
         6 mai nawh tak viex krax tan ka Siyiex son phimap pa hoik yuh ti ka kawn yung shiang
         tix mu, phan ang mawh nan, kawn pex shiang tix mu, son krax tan pa pluat ploi phimap
         tix, cao giex kaing li tak khyox khaw son phimap pa hoik yuh nawh.
         7 Phan nawh ang pon tan kawn yung iak, nawh tak teei ti tan sikaux ra mu phan ang mawh
         nan, kawn keukie ra mu ka Simiang Siyiex, son krax lud pa hoik yuh ti, son krax tan
         pa pluat ploi phimap tix mu, mai son krax tan pa gleeing tix mu.
         8 Nawh tak viex an hoek ka cao giex kaing li mai cao giex kaing li tak tan krax tan
         pa pluat ploi phimap phao ka mai siyiied kaing khaing ngawg an, viang mawh nan ang
         pon ti kieh dud,
         9 nawh tak phruah nham krax tan pa pluat ploi phimap tiblah ka praok khu dee tan mai
         nham pa kawn deuk tak biiet ka caong khu dee tan, in mawh krax tan pa pluat ploi phimap.
         10 Nawh deeh tan sim an ra mu tix mu, son krax tan pa gleeing awm pa hoik koe lox tawm
         pingnyap, mai cao giex kaing li tak yuh krax khyox khaw tang nawh mai son phimap pa
         hoik lud nawh mai nawh tak pon krax pluat ploi phimap.
         11 Phan nawh ang pon viex sikaux ra mu, keukie ra mu ang ah, pui pa hoik lud an, tak
         viex phawng gaox nghox ca ceu pa mhawm kao son tix son, khaing tix Epha hoek son krax
         pluat ploi phimap, nawh tak ang pon ti sau bee mai lawpan piang, kheu mawh an krax
         tan pa pluat ploi phimap.
         12 Nawh tak viex an hoek ka cao giex kaing li mai cao giex kaing li tak teei phawng
         nghox ca tix jhawp sonsang mawh pa doh keud mai gleeing an piang khu dee tan, awm
         krax tan pa gleeing ka ngu son Simiang Siyiex, in mawh krax tan pa pluat ploi phimap.
         13 Cao giex kaing li tak yuh krax khyox khaw son phimap pa hoik lud nawh ka grawng tix
         ceuceu, nawh tak pon krax pa pluat ploi mai pa kawn deuk khankix tak mawh cie cao
         giex kaing li, awm krax tan phawng nghox ca im heue."
         14 Siyiex krai ah nin ka Mose,
         15 "Phan pui tix kaux kaux lud ka ceu pa ang ti tien tawng ka ceu pa singax singeh Siyiex
         mai lih ti mawh phimap, nawh tak viex kawn yung mhaing phan ang mawh nan, kawn pex
         mhaing pa loig hoek ka Siyiex tix mu sonsang mawh krax tan pa pluat ploi krax lud
         maix tat jum tobrie an ka mau shekhe pa hoik ciang ti ka jiang dee pa singax singeh,
         in mawh krax tan pa pluat ploi pa lud.
         16 Kieh nawh viied son pa lud loe nawh ka kraung pa dex mai dee pa singax singeh mai
         nawh tak dee baox thie piang an phwan son tix son mai ap ka cao giex kaing li, cao
         giex kaing li tak yuh pa khyox khaw son nawh, ka kawn yung son krax tan pa pluat ploi
         pa lud, nawh tak pon krax pluat ploi.
         17 Phan pui tix kaux kaux lud loe, ka lox tawm Simiang Siyiex pa ang kieh nawh yuh,
         tix ceuceu viang nawh ang tawng pa yuh tix lud kawx, nawh hoik lud mai tak yaox ti
         kham geu son phimap an.
         18 Nawh tak yaox ti viex kawn yung mhaing, phan ang mawh nan, kawn pex mhaing pa loig
         tix mu ka cao giex kaing li tau mai mau ngawh viied son krax tan pa lud tix mai son
         pa ang nawh koe krax tawng yung, ka daux pa hoik lud loe tix mai cao giex kaing li
         tak yuh pa khyox khaw ka son nawh, nawh tak pon pa pluat ploi.
         19 An mawh krax tan pa pluat ploi krax lud, mawh kheu hoik lud nawh ka Simiang Siyiex
         heue."

1 Khaix an Simiang Siyiex krai ah nin ka Mose,
         2 "Phan pui tix kaux kaux koe pa lud loe ka Siyiex ka daux pa pie lhen tix ka paox
         plawg tix, son grawng kraung pa ap pui ti deuh ang ah, son kraung pa tang pui ti deuh
         ang ah, son kraung pa gut kheem ang ah mai son kraung pa tud rhim nawh khaing paox
         plawg tix ang ah,
         3 Phan nawh yaox ka ceu pa grai pui yuh mai pie lhen ka grawng an mai tiextu ka pa
         ang mawh ang meh mai lud ka ceu pa lud pui tix ceuceu.
         4 Yam pui tix kaux kaux lud mai lih ti mawh phimap, nawh tak deeh yaox ti viied ka
         kraung pa ap pui ti deuh ang ah, kraung pa tang pui ang ah kraung pa gut kheem ang
         ah, kraung pa tud rhim ang ah mai kraung pa grai yuh pui pa yaox nawh khankix,
         5 mai grawng pa hoik tiextu nawh ka daux pa ang mawh ang meh, nawh deeh yaox ti viied
         ngawh kraung tom naog mai deeh baox thie phwan son tix son piang an mai tawx an ka
         cao kraung, ka daux singaix yuh nawh krax tan pa lud.
         6 Nawh tak yaox ti viex kawn yung mhaing pa loig hoek ka Siyiex sivoe ngai cao giex
         kaing li, tau mai ngawh mau pa viied tix can krax tan pa pluat ploi pa lud tix.
         7 Cao giex kaing li tak yuh krax khyox khaw son nawh ka sivoe ngai Siyiex mai nawh
         tak pon krax pluat ploi khaing pa lud tix kuceu."
         8 Siyiex krai ah nin ka Mose,
         9 "Tawx lox ka Arun mai kawn simex nawh khankix, in mawh grawng been krax tan pa gleeing.
         Krax tan pa gleeing tak koe piang glah ngu khu dee tan leeing sawm tom hoek plak ponngawb
         mai kieh glah ngu khu dee tan rup jheung jheung.
         10 Cao giex kaing li tak ceep sibex man tix mai khlax man piang tokaux tix mai nawh
         tak hok nyaox krax tan pa gleeing piang khu dee tan mai deuh ka praok khu dee tan.
         11 Nawh tak loh kraung ceep tix mai deeh ceep kraung tang ceu mai viex nyaox an lih
         ka praix nyiex bang ka dee hoik yuh kix blang.
         12 Ngu pa koe piang khu dee tan tak ang pon kieh yeet tix bawg kawx, tak kieh rup jheung
         jheung, mai cao giex kaing li tak sau khix sau ngu piang an ku ngawb mai deuh krax
         tan pa gleeing piang nawm khix pa rup piang khu dee tan mai yaox ti gleeing khlawp
         bee krax tan pa nhim.
         13 Ngu pa rup piang khu dee tan, tak ang pon ti kieh yeet tix bawg kawx tak kieh rup
         jheung jheung.
         14 "In mawh grawng been son krax tan phawng nghox ca im, kawn simex Arun khankix tak
         tan an piang khu dee tan, sivoe Simiang Siyiex.
         15 Nawh teei an khaing phawng gaox nghox ca im tix jhawp tau mai bee mai lawban pa koe
         daux krax tan an khawmuik mai gleeing an piang khu dee tan sonsang mawh pa sioe bhawng
         pa doh keud ka Siyiex.
         16 Pa kawn deuk an Arun mai kawn simex nawh khankix tak ih blah pa ang sau susaix kix
         tak ih ka dee pa singax singeh ka biang nyiex gox bwan man bang kum, tau mai blah
         pa ang sau susaix.
         17 An tak ang pon ti yuh sin tau mai susaix, mawh krax tan pa hoik tawx ka kix khaing
         krax tan pa gleeing, hoik mawh pa singax singeh, awm krax tan son pa pluat ploi phimap
         mai krax tan pa pluat ploi pa lud.
         18 Can pa mawh simex ka daux kawn praix Arun khawmuik, tak ih ka an, an tak mawh gumlox
         beenli pa hoik deuh ka son doeh ru pex ti ju hoik ti ju khaing krax tan pa gleeing
         pex ka ngu ka Siyiex, can pui ku kaux pa teeh ka krax tan an tak caw ti mawh pa singax
         singeh."
         19 Simiang Siyiex ah nin ka Mose,
         20 "In mawh krax tan Arun mai kawn simex nawh khankix pa yaox kix ti tan phawng nghox
         ca im ka Siyiex jah ka daux singaix hoik kham ti rieb pa groi rawm bee ka nawh kix
         tak tan phawng nghox ca im kao son tix son khaing tix Epha son krax tan ku gaix, plak
         ponngawb tix plak mai plak ponbo tix plak.
         21 Sau bee tau mai phawng an yuh sin ka diang rhiem tix mu, maix tak viex hoek mai sivit
         ti tan mawh krax tan phawng nghox ca im, son krax tan pa sioe bhawng ka Siyiex.
         22 Ka daux kawn simex nawh khankix, pa kham ti rieb pa groi rawm bee tang nawh, tak
         yuh krax tan an, in mawh gumlox pingnyap grawng krax tan ka Siyiex leeing ju, tak
         yaox ti gleeing khawmuik.
         23 Can krax tan phawng nghox ca im kuceu son cao giex kaing li khankix, tak yaox ti
         gleeing khawmuik tak ang pon ti ih heue."
         24 Khaix an Siyiex krai ah nin ka Mose,
         25 "Krai ka Arun mai kawn simex nawh khankix, in mawh grawng been son krax tan pa pluat
         ploi phimap, krax tan son phimap an tak yaox ti pah ka dee gleeing kix krax tan pa
         pluat ploi phimap ka plak sivoe Simiang Siyiex, an mawh pa kied singax singeh.
         26 Cao giex kaing li khankix pa tan ka son phimap, tak ih an ka dee pa singax singeh
         tidah, pa koe ka daux nyiex gox bwan man bang kum pui hun.
         27 Can pui pa teeh ka nex an tak singax singeh, mai kraung ceep pa caw nham tix phreeh
         ka, tak deeh sidaux ka dah dee pa singax singeh.
         28 Aw tiex pa hoik ngaik kix nex ka daux, tak pah max, mai phan kix ngaik nex ka daux
         aw tawng lheung, tak caw ti thui mai lang singax ka rawm.
         29 Can simex daux cao giex kaing li khankix tak ih ka nex an, an mawh pa kied singax
         singeh.
         30 Viang mawh nan, krax tan son pa pluat ploi phimap pa viex kix nham laig ka daux nyiex
         gox bwan man bang kum, son pa sang yuh krax khyox khaw ka dee pa singax singeh, tak
         ang pon ti ih ka nex an, tak gleeing an ka ngu heue.

1 Grawng been son krax tan pa pluat ploi pa lud mawh pa kied singax singeh,
         2 Ka dee pah kix to tan pa gleeing kix tak pah krax tan pa pluat ploi krax lud, tak
         phruah nham hawt vung viang piang khu dee tan khawmuik.
         3 Nawh tak tan khlawp bee nawh khawmuik tau mai bee pa koe plak sidax mai bee pa kheem
         piang kraung vaig,
         4 mai soklax ra mu mai bee pa koe ka plak daux nyoi mai khlawp bee pa kawb tawm, piang
         soklax khankix nawh tak teei lih,
         5 mai cao giex kaing li tak gleeing an piang khu dee tan awm krax tan pa gleeing ka
         ngu ka Siyiex, an mawh krax tan pa pluat ploi krax lud.
         6 Can simex daux cao giex kaing li khankix, tak yaox ti ih an, mai caw ti ih dee pa
         singax singeh, an mawh pa kied singax singeh.
         7 Krax tan son pa pluat ploi krax lud mawh pa awm krax tan pa pluat ploi phimap, been
         an mawh ngie tix mu khaing, cao giex kaing li pa yuh ti tawx krax khyox khaw ka son
         an khankix tak pon ti cie an.
         8 Cao giex kaing li pa yuh krax tan pa gleeing son pui tix kaux kaux mai cao giex kaing
         li an tak yaox ti cie hak krax tan pa gleeing pa hoik tan nawh.
         9 Krax tan phawng nghox ca im kuceu pa hoik ping sin ka daux glah ngu mai can pa hoik
         khre rien nawh ka daux aw khang phan ang mawh nan ka daux diang rhiem tak mawh cie
         cao giex kaing li pa yuh krax tan ka son an.
         10 Can krax tan phawng nghox ca im, pa hoik klu klao tix ka bee ang ah, pa kroh ang
         ah tak mawh cie kawn simex Arun khankix, kieh kix gwieh sidu awm paox tix heue.
         11 "In mawh grawng been son krax tan pa appong krax tan pa nhim pa tak sang tan ti ka
         Simiang Siyiex.
         12 Phan nawh yuh krax tan son pa yaogyaw, khaix an nawh tak yuh krax tan an tau mai
         krax tan pa yaogyaw ka blah rhi khlawp pa klu klao ka bee pa ang sau susaix, blah
         rhi khlawp pa yuh ka phawng nghox ca im, pa hoik klu klao ti mai bee pa hoik diag
         sin.
         13 Lheu khaing blah rhi khlawp an nawh tak yuh blah pa sau susaix tau mai son krax tan
         pa yaogyaw ka krax tan pa nhim.
         14 Khaing ka daux krax tan blah rhi khlawp kuceu, nawh tak teei tix ceu tix khlawp pa
         yaog ka Siyiex, an tak mawh cie cao giex kaing li pa phruah nham krax tan pa nhim.
         15 Nex pa yuh nawh krax tan pa yaogyaw son krax pa nhim tak ih nex an ka daux singaix
         pa yuh nawh krax tan, nawh tak ang pon ti deuh an tom hoek plak ponngawb.
         16 Viang mawh nan, phan mawh krax tan pa hoik yuh nawh sijax ang ah mai krax tan pa
         kaoh khaing rhawm nawh ang ah, tak yaox ti ih ka daux singaix pa yuh ti krax tan mai
         pa kawn deuk tak pon ti ih tom hoek singaix khaix,
         17 nex pa kawn deuk khaing krax tan khankix yam hoek loe ngaix tix ngaix, tak caw ti
         gleeing ka ngu,
         18 Yam hoek loe ngaix tix ngaix phan ih ka nex krax tan pa nhim an ceeix ngie khaing,
         Siyiex ang khaw rhawm ka cao pa tan an, tak mawh pa seeing brai mai pui pa ih ka an
         khankix tak yaox ti kham phimap.
         19 Nex pa hoik teeh ka ceu pa seeing brai tix ceuceu tak ang pon ti ih, an tak caw ti
         gleeing ka ngu. Can pui pa singax ku kaux tak pon ti ih ka nex pa singax an.
         20 Phan pui tix kaux kaux ih ka nex krax tan pa nhim pa appong ka Simiang Siyiex, yam
         ang tokaux tix singax tak teei ti tik pui an khaing ceu pui nawh.
         21 Phan pui tix kaux kaux hu teeh ka pa seeing brai, pa seeing khaing kawn pui ang ah
         khaing tobrie ang ah, can viag pa seeing pa ang singax tix ceuceu mai ih ka nex krax
         tan pa nhim pa appong ka Siyiex, tak teei ti tik pui an khaing ceu pui nawh heue."
         22 Khaix an Simiang Siyiex krai ah nin ka Mose,
         23 "Krai ka pui Isarelax khankix, pex tak ang pon ti ih khlawp bee mawie, yung mai khlawp
         bee pex,
         24 khlawp bee totiag pa tang yum mai bee tobrie pa hoik kiied totiag khankix, tak shiao
         son tang ceu mai pex ang pon ti ih ka.
         25 Pui pa ih ka khlawp bee tobrie pa hoik gleeing ka ngu, Siyiex tak teei ti tik pui
         an khaing ceu pui nawh.
         26 Lheu khaing an, pex tak ang pon ti ih nham tix ceu kawx, ka can dee ot tix, pa mawh
         nham ang ah mai nham totiag ang ah,
         27 can pui pa ih nham tix ceuceu tak teei ti tik pui an khaing ceu pui nawh.
         28 Khaix an, Simiang Siyiex ah nin ka Mose,
         29 "Krai ka pui Isarelax khankix pui pa yuh krax tan pa nhim pa appong ka Siyiex, nawh
         tak viex krax tan ti hoek ka Siyiex khaing krax tan pa nhim,
         30 tokaux nawh tak yaox ti viex krax tan pa gleeing ka ngu son Siyiex, nawh tak viex
         khlawp bee tau mai nex euk, son nex euk pa mawh krax tan yang yeuh mai yang yeuh sivoe
         Simiang Siyiex.
         31 Cao giex kaing li tak gleeing khlawp bee piang khu dee tan mai nex euk an tak mawh
         cie Arun mai kawn simex nawh khankix.
         32 Maix tak tawx ba khawn dawm ka cao giex kaing li, son krax tan pa yaog khaing krax
         tan pa nhim pa appong tix.
         33 Ka daux kawn simex Arun khankix, pa tan nham mai khlawp bee son krax tan pa nhim,
         ba taix khawn dawm tak mawh nyum cie nawh.
         34 Mawh kheu nex euk krax tan pa yang yeuh an mai ba krax tan pa yaog Aux hoik teei
         khaing pui Isarelax khankix mai khaing pa appong kix krax tan pa nhim, Aux hoik tawx
         ka cao giex kaing li Arun mai kawn simex nawh khankix, Aux hoik deuh mawh pingnyap
         leeing ju ka daux ceu pui Isarelax.
         35 In mawh yung pa pon Arun mai kawn simex nawh khankix khaing krax tan pa gleeing ka
         ngu ka Siyiex, ka daux singaix pa hoik ap kix yuh kaing jhaw cao giex kaing li cie
         Siyiex.
         36 Siyiex hoik tawx lox ka pui Isarelax khankix mai ap ceu in ka kix, jah ka singaix
         pa hoik kham kix ti rieb pa groi rawm bee, an hoik mawh pingnyap leeing ju ka daux
         doeh ru kix tix ju hoik tix ju."
         37 In mawh grawng been krax tan pa gleeing, krax tan phawng nghox ca im, krax tan pa
         pluat ploi phimap, krax tan pa pluat ploi krax lud, krax tan pa nhim in mawh grawng
         krax pa appong ti yam yuh kaing jhaw pa singax singeh.
         38 Pa hoik tawm Simiang Siyiex ka Mose piang gawng Sina daux singaix tawm Nawh Cao pui
         Isarelax khankix sonsang viex krax tan ka Siyiex ka daux tiag Sina heue.

1 Simiang Siyiex ah nin ka Mose,
         2 "Viex Arun mai kawn simex nawh khankix tau mai kraung ceep mai bee pa sang groi mai
         mawie mhaing son krax tan pa pluat ploi mai kawn yung mhaing ra mu mai blah pa ang
         sau susaix tix khrawng,
         3 mai krawk khrawm cub pui hun ka diang siviex nyiex gox bwan man bang kum."
         4 Mose yuh awm lox pa tawm Simiang Siyiex ka nawh mai cub pui hun khankix khrawm paox
         tix ka diang siviex nyiex gox bwan man bang kum.
         5 Mose ah nin ka cub pui hun, "In mawh lox pa hoik tawm Simiang Siyiex sonsang hawt
         yuh."
         6 Mose viex Arun mai kawn simex nawh khankix mai heem kix ka rawm.
         7 Nawh ceep sibex dhah plak daux ka Arun mai rhawt maox rawd nyoi mai ceep sibex dhah
         plak piang mai deeh ceep sibex dhah dawd taix piang nawh mai rhawt ka man pa taing
         ka keei kuceu, pa koe piang sibex dhah dawd taix mai rhawt piang an.
         8 Sau man tie naok piang naok nawh mai deeh sau Urim mai Tumim ka daux man tie naok
         an.
         9 Ceep lawk kaing ka kaing Arun mai kawb khlawp khri ka sivoe ngai man lawk kaing pa
         mawh mok khri awm pa hoik tawm Simiang Siyiex ka Mose.
         10 Mose teei bee groi mai groi ka nyiex gox bwan man mai can pa koe daux nyiex mai yuh
         an khankix singax singeh,
         11 Nawh phruah bee piang khu dee tan aliah bawg mai groi ka khu dee tan mai can kraung
         pa shiao, ka pan khoek mai khawm ka caong nawh sonsang mawh pa singax singeh.
         12 Nawh groi bee groi piang kaing Arun mai groi nawh ka bee sonsang singax singeh.
         13 Mose deeh kok ka kawn simex Arun khankix mai ceep sibex dhah plak daux piang kix
         mai rhawt maox rawd nyoi ka kix mai baox dee ceep mhok piang kix awm gumlox pa hoik
         tawm Simiang Siyiex ka Mose.
         14 Nawh tuk mawie mhaing, son krax tan pa pluat ploi phimap, Arun mai kawn simex nawh
         khankix, deuh taix tix piang kaing mawie mhaing an, son krax tan pa pluat ploi phimap.
         15 Mose pah ka mawie an mai teei nham ka giien taix tix mai sau piang rung khu dee tan
         hawt vung viang khawmuik mai kieh khu dee tan singax ka, nham pa kawn deuk nawh hieh
         ka caong khu dee tan kieh mawh pa singax singeh sonsang yuh krax pa pluat ploi.
         16 Nawh teei khlawp bee pa koe piang kraung vaig mai bee pa kawb tawm mai pa kawb soklax
         ra mu mai Mose gleeing an khankix piang khu dee tan.
         17 Nawh tak gleeing mawie an khawm hak, nex mai roeng ka ngu ka plak praix nyiex bang
         awm gumlox pa hoik tawm Simiang Siyiex ka Mose.
         18 Nawh deeh viex kawn yung mhaing son krax tan pa gleeing, Arun mai kawn simex nawh
         khankix deuh taix tix piang kaing kawn yung an.
         19 Mose pah to tan an mai phruah nham piang khu hawt vung viang khu dee tan,
         20 Nawh tat nex kawn yung khik mawx khik an mai Mose gleeing kaing mai khik nex mai
         khlawp bee khankix,
         21 sigrhah kraung vaig mai caong ka rawm, Mose gleeing kawn yung khawm mu piang khu
         dee tan, mawh krax tan pa gleeing pa sioe bhawng mai krax tan pa gleeing ka ngu son
         Siyiex awm gumlox pa hoik tawm Simiang Siyiex ka Mose.
         22 Nawh deeh viex kawn yung mhaing baox tix mu pa hoik laug sonsang tawx ara ka Arun
         mai kawn simex nawh khankix deuh taix tix piang kaing kawn yung an.
         23 Mose pah to tan an mai teei nham tiblah sau ka dawng yhaok plak dawm Arun mai piang
         giien ting taix khawn dawm mai piang giien ting caong khawn dawm.
         24 Khaix an nawh kok kawn simex Arun khankix, Mose sau nham tiblah piang giien ting
         taix khawn dawm kix mai piang dawng yhaok khawn dawm kix mai piang giien ting caong
         khawn dawm mai Mose phruah nham hawt vung viang piang khu dee tan.
         25 Nawh teei khlawp bee mai sidax, khlawp bee pa koe piang kraung vaig khawmuik mai
         khlawp bee pa kawb tawm mai bee pa kawb soklax ra mu mai bee khankix mai, ba khawn
         dawm,
         26 Nawh teei blah tix lon pa ang sau susaix khaing kraung pa deuk sivoe Simiang Siyiex,
         nawh teei blah pa ang sau susaix pa mawh blah pa hoik yuh ka bee mai blah rhi khlawp
         tix khlawp, nawh deuh piang khlawp bee mai piang ba khawn dawm,
         27 Nawh sau an khankix ka daux tawm taix Arun mai kawn simex nawh khankix, yang yeuh
         an khankix ka plak sivoe Simiang Siyiex mai yuh krax tan pa yang yeuh.
         28 Mose teei an khaing daux tawm taix kix mai gleeing piang khu dee tan krax tan pa
         gleeing, an mawh krax tan pa sioe bhawng pa tawx ara, mawh krax tan pa gleeing ka
         ngu son Siyiex.
         29 Mose teei nex euk mai yang yeuh sivoe Simiang Siyiex, mai yuh krax tan pa yang yeuh,
         nex euk kawn yung pa tawx ara an mawh nyum cie Mose, awm gumlox pa hoik tawm Simiang
         Siyiex ka Mose.
         30 Mose teei bee groi tiblah mai nham tiblah, pa koe piang khu dee tan mai, phruah piang
         Arun mai kraung ceep nawh mai piang kawn simex mai kraung ceep kix, nawh kieh Arun
         mai kraung ceep nawh mai kawn simex nawh khankix, singax singeh tau mai nawh.
         31 Mose ah nin ka Arun mai kawn simex nawh khankix, "Ngaik nex hawt diang siviex nyiex
         gox bwan man bang kum, ih tan tau mai blah pa koe daux khrawng pa tan son pa tawx
         ara, awm gumlox pa hoik tawm Aux ah nin, Arun mai kawn simex nawh khankix tak ih an,
         32 Maix tak gleeing can nex pa kawn deuk mai blah ka ngu.
         33 Maix tak ang pon ti lih ka praix diang siviex nyiex gox bwan man bang kum been aliah
         ngaix, tom ang singaix bawg yam tawx ara ka maix nyang sidah, mawh kheu bawg yam tawx
         ara ka maix rheeng aliah singaix.
         34 Awm pa hoik yuh ka daux in singaix, Siyiex hoik tawm lox, sonsang yuh krax pa pluat
         ploi son pex.
         35 Maix tak ot ka diang siviex nyiex gox bwan man bang kum aliah singaix ku singaix
         mai yuh kaing jhaw pa tawx Siyiex, son ang maix sang yum awm gumlox pa hoik tawm ka
         aux yuh nin."
         36 Mawh kheu nan, Arun mai kawn simex nawh khankix, yuh ceu an awm gumlox pa hoik tawm
         Simiang Siyiex ka Mose heue.

1 Yam hoek daux daix singaix, Mose kok ka Arun mai kawn simex nawh khankix mai kwad
         song ceu pui Isarelax,
         2 Nawh ah nin ka Arun, "Teei kawn mawie iak tix mu son krax tan pa pluat ploi phimap
         mai kawn yung tix mu son krax tan pa gleeing, pa loig khawm ra mu mai tan an ka sivoe
         Simiang Siyiex.
         3 Krai ah nin ka ceu pui Isarelax, teei kawn pex mhaing iak tix mu son krax tan pa
         pluat ploi phimap, kawn mawie iak tix mu mai kawn yung iak tix mu, pa hoik naog num
         pa loig khawm ra mu son krax tan pa gleeing.
         4 Teei mawie mhaing tix mu mai kawn yung mhaing tix mu, son krax tan pa nhim, son pa
         sang appong tix sivoe Simiang Siyiex mai krax tan phawng nghox ca im pa hoik klao
         tau mai bee, Siyiex tak lih bleeh ka pex ka daux in singaix."
         5 Kix viex can pa hoik tawm Mose sivoe nyiex gox bwan man bang kum, mai cub pui hun
         greed dex mai cung sivoe Simiang Siyiex.
         6 Mose ah nin, "In mawh pa hoik tawm Simiang Siyiex pex yuh, mai min plakngai Siyiex
         tak lih bleeh ka pex."
         7 Mose ah nin ka Arun, "Hu ka khu dee tan mai tan krax tan son pa pluat ploi phimap
         mai khawm krax tan pa gleeing, mai yuh krax khyox khaw pa pluat ploi phimap son tokaux
         maix mai son pui khankix, tan krax tan pa viex pui hoek mai yuh krax khyox khaw son
         kix, awm gumlox pa hoik tawm Simiang Siyiex."
         8 Arun hu ka khu dee tan mai pah kawn mawie iak son krax tan pa pluat ploi phimap ka
         son cao tix.
         9 Kawn simex Arun khankix viex nham hoek ka nawh, nawh cub giien taix tix ka daux nham
         sau piang rung khu dee tan mai hieh nham pa kawn deuk an hawt caong khu dee tan,
         10 Nawh gleeing khlawp bee soklax mai khlawp bee tawm, son krax tan pa pluat ploi phimap
         piang khu dee tan, awm gumlox pa hoik tawm Simiang Siyiex ka Mose.
         11 Nawh gleeing nex mai hak tau ka daux ngu ka plak praix nyiex bang.
         12 Nawh pah ka to krax tan pa gleeing, mai kawn simex Arun khankix viex nham hoek plak
         sivoe nawh mai nawh phruah nham an khankix hawt vung viang piang khu dee tan.
         13 Kix deeh viex krax tan pa gleeing hoek ka plak sivoe nawh khawm khik nex mai kaing,
         nawh gleeing an khankix piang khu dee tan.
         14 Nawh sigrhah kraung vaig mai caong, nawh gleeing an khankix tau mai krax tan pa gleeing
         piang khu dee tan.
         15 Nawh viex krax tan pui khankix hoek mai teei kawn pex son krax tan pa pluat ploi
         phimap son pui khankix mai pah ti tan son phimap, awm pa hoik tan kix phao ka tix
         mu.
         16 Nawh baox viex krax tan pa gleeing hoek mai tan awm pa hoik koe been.
         17 Nawh baox viex krax tan phawng nghox ca im mai teei ka taix tix naok tix jhawp mai
         gleeing an piang khu dee tan, sivoe dee gleeing kix krax tan plak ponngawb.
         18 Nawh baox pah mawie mhaing mai kawn yung iak, pa ap kix son krax tan pa nhim son
         pui khankix, kawn simex Arun khankix viex nham hoek, nawh phruah nham an vung viang
         piang khu dee tan khawmuik.
         19 Khlawp bee mawie mhaing mai kawn yung, khawm khlawp bee sidax mai khlawp bee pa kawb
         kraung vaig, soklax mai tawm,
         20 Kix deuh khlawp bee an khankix piang nex euk, nawh gleeing khlawp bee an khankix
         piang khu dee tan,
         21 mai Arun yang yeuh nex euk mai ba khawn dawm, son krax tan pa yang yeuh sivoe Simiang
         Siyiex, awm gumlox pa hoik tawm Mose.
         22 Arun yaog taix tix ka plak pui hun mai nawb bwan piang kix mai lih khaing ka dee
         krax tan son pa pluat ploi phimap mai krax tan pa gleeing khawm krax tan pa nhim khankix.
         23 Mose mai Arun laig daux nyiex gox bwan man bang kum pui hun mai deeh lih plak praix
         mai nawb bwan piang pui khankix. Khaix an, min plakngai Siyiex plak jhi ti ka pui
         khawmuik,
         24 Siyiex ploi ngu lih mai gleeing ka krax tan pa gleeing mai khlawp bee pa koe piang
         khu dee tan, yam yaox pui khankix ka an, kix kok yo mai gup ngai tix piang tiex khawmuik
         heue.

1 Kawn simex Arun pa mawh Nadat mai Abihux viex pan ngu hoek tix kaux tix mu mai sau
         ngu ka mai baox sau pa sioe bhawng piang an mai kiex lak yuh krax tan pa gleeing ka
         ngu, ka sivoe Simiang Siyiex, pa ang Nawh Cao nyang tawm kiex yuh.
         2 Ngu lih khaing sivoe ngai Siyiex mai gleeing kiex khawm ra mai kiex yum plak sivoe
         Simiang Siyiex.
         3 Mose ah nin ka Arun, "Siyiex hoik krai ah nin, Aux tak mawh pa singax singeh sinax
         ceu pui pa dex mai Aux mai sivoe pui hun khankix Aux tak mawh pa koe min plakngai,
         "Arun ot yiien yawg tix.
         4 Mose kok ka Mishelax mai Elizapha kawn simex Awzalax, pa mawh keeing iak Arun mai
         nawh ah nin ka kiex. "Hoek dee dex mai klawm puxaik maix lih khaing sivoe dee pa singax
         singeh ka plak praix nyiex bang."
         5 Kiex hoek dex mai klawm nawh hu ka sibex dhah ceep kiex ka plak praix nyiex bang,
         awm gumlox pa hoik ah Mose.
         6 Mose ah nin ka Arun mai kawn simex nawh Eliza mai Itama, "Pex paw peeik mhok mai
         paw ploi hauk kaing tix yih mai paw riah ka kraung ceep tix, aux lhat pex yum mai
         lhat krax song rhawm Siyiex hoek piang pui khawmuik, viang mawh nan, kieh puxaik pex
         mai kawn nyiex ma pui Isarelax khawmuik yiiem yo mai khi rhawm ka ngu pa hoik yuh
         Siyiex.
         7 Pex tak ang pon ti lih khaing daux siviex nyiex gox bwan man bang kum pui hun kheu
         lhat Aux pex yum, grawh grawng nawh bee groi pa hoik appong Siyiex koe piang pex.
         Kix yuh awm gumlox Mose heue.
         8 Siyiex ah nin ka Arun,
         9 "Maix khawm kawn simex maix khankix yam laig pex ka daux nyiex gox bwan man bang
         kum pui hun, paw nyaux rawm plix siiet mai plai, kheu lhat Aux pex yum, an tak mawh
         gumlox been pa caw pex ti hawt khawm doeh ru pex leeing ju,
         10 sonsang chix gwieh pex pa singax singeh khaing pa ang singax singeh mai pa singax
         khaing pa ang singax,
         11 mai sonsang chix gau pex ceu pui Isarelax khankix ka gumlox beenli pa hoik sikah
         Siyiex ka kix khawmuik ka Mose."
         12 Mose krai ah nin ka Arun mai kawn simex nawh pa kawn deuk pa mawh Eliza mai Itama,
         "Teei krax tan phawng nghox ca im pa kawn deuk khaing krax tan pa gleeing ka ngu son
         Siyiex mai ih an kix tau mai pa ang sau susaix, hawt vung viang khu dee tan, mawh
         kheu an mawh pa kied singax singeh.
         13 "Pex tak ih an khankix ka dee pa singax singeh, kheu hoik mawh an son maix, khawm
         kawn simex maix khankix, pa mawh krax tan pa gleeing ka ngu son Siyiex. In mawh gumlox
         beenli pa hoik tawm Siyiex ka aux."
         14 Euk krax tan pa yang yeuh mai ba krax tan pa yaox maix ti ih dee pa singax tau mai
         kawn simex kawn bun tix. Mawh kheu an mawh son maix mai son kawn simex maix, pa pon
         kix khaing pa appong tix son krax tan pa nhim, pa kaoh khaing pui Isarelax.
         15 Kix tak viex khawn ba krax tan pa yaog mai euk krax tan pa yang yeuh hoek tau mai
         khlawp bee krax tan pa gleeing ka ngu, sonsang mawh krax tan pa yang yeuh sivoe Simiang
         Siyiex mai an tak mawh cie maix, khawm cie kawn simex maix khankix, in mawh son pa
         caw pex ti pon leeing ju, awm gumlox pa hoik tawm Simiang Siyiex.
         16 Khaix an Mose coca ti sawg ka pex mhaing son krax tan pa pluat ploi phimap mai nawh
         yaox ka hoik gleeing kix nawh tan, nawh song rhawm ka kawn simex Arun pa deuk an pa
         mawh Eliza mai Itama mai nawh ah nin,
         17 "Pex lai ang ih krax tan son pa pluat ploi phimap ka dee pa singax singeh yuh ka
         mawx? awm hoik mawh ankix pa kied singax singeh, pa tawx Siyiex ka pex, sonsang klawm
         pex phimap cub pui hun khankix mai sonsang yuh pex krax khyox khaw mai krax pluat
         ploi phimap son kix sivoe Simiang Siyiex.
         18 Jhak heue, pex ang nyang viex nham laig ka daux dee pa singax singeh, pex khaw ti
         ih nex tan an ka daux dee pa singax singeh, awm gumlox pa hoik tawm Aux."
         19 Arun deeh ah nin ka Mose, "Kix hoik tan krax tan pa pluat ploi phimap tix daux in
         singaix mai krax tan pa gleeing ka sivoe Simiang Siyiex mai grawng ceu inkix hoik
         klup piang aux, phan aux hoik pon ti ih ka krax tan pa pluat ploi phimap an daux in
         singaix, khex mawh pa khaw caw ka sivoe ngai Siyiex lie?"
         20 Yam mhong Mose lox an, nawh koe krax fah rhawm ka heue.

1 Simiang Siyiex ah nin ka Mose mai Arun,
         2 "Krai ka ceu pui Isarelax khankix ah nin, inkix mawh ceu totiag pa caw pex ti ih
         khaing totiag khankix pa koe piang haktiex,
         3 can totiag pa koe gip pa jiah gip caong mai totiag pa deeh sai roeng ti khankix,
         pex tak pon ti ih.
         4 Viang mawh nan pex tak ang pon ti ih totiag pa deeh sai roeng tix, totiag pa jiah
         gip caong pa mawh kala-uk, mawh kheu totiag pa deeh sai roeng tix pa ang jiah gip,
         mawh pa ang singax ka son pex,
         5 Ghot pa deeh sai roeng tix, kheu ang gip caong kix jiah mawh pa ang singax ka son
         pex,
         6 mai piet la pa deeh sai roeng tix kheu ang gip caong jiah, mawh pa ang singax ka
         son pex,
         7 lig khankix viang gip jiah kawx, nawh ang deeh sai roeng tix, mawh pa ang singax
         son pex.
         8 Nex totiag ceu in khankix pex tak ang pon ti ih mai ang pon ti hu teeh ka tokaux
         yum an, kix mawh pa ang singax son pex.
         9 Inkix mawh pa pon pex ti ih khawmuik khaing totiag pa koe daux rawm, pa koe pruik,
         pa koe sibiak, can pa koe daux rawm sigrit sigra ang ah, daux rawm klawng khankix
         ang ah pex tak pon ti ih.
         10 Viang mawh nan pa koe daux rawm sigrit sigra mai pa koe daux rawm klawng, pa ang
         koe pruik mai sibiak, pa im ju chix hu daux rawm, khawm can ceu pa im ju daux rawm
         khawmuik, mawh pa seeing son pex.
         11 An kix mawh pa seeing son pex mai pex tak ang pon ti ih nex an kix, viang mawh ka
         to yum, an kawx mawh pa seeing son pex.
         12 Can ceu pa koe daux rawm, pa ang koe pruik mai sibiak, tak mawh pa seeing son pex,
         13 inkix tak mawh pa seeing, khaing daux ceu sim sai pa ang pex pon ti ih, pa mawh klang
         ting, klang preng mai klang krih,
         14 klang teei ia mai klang cie khawm paox ceu nawh khankix,
         15 lak mai paox ceu nawh khankix,
         16 sim kala-uk, klang pon sawm, klang kax mai paox ceu nawh khankix,
         17 plang plawh, sim tareei mai klang pet,
         18 sim klang tareei, sim vampo mai klang preng,
         19 klang lang gaoh, sim saoh mai paox ceu nawh khankix, gawx mai blak.
         20 Can ceu viag pa koe pruik pa chix mu ka caong pon khawn khawmuik, tak mawh pa seeing
         son pex.
         21 Viang mawh nan, inkix tak mawh pa pon pex ti ih khaing can ceu viag pa koe pruik
         pa chix mu ka caong pon khawn, pa koe caong pa koe ba khankix, sonsang pon phoh kix
         ti piang tiex.
         22 Pex tak pon ti ih sido nghox mai paox ceu nawh khankix, sido khaox glawm mai paox
         ceu nawh, tawng mai paox ceu nawh, sigra mai paox ceu nawh.
         23 Viang mawh nan can ceu viag pa koe pruik tang ceu, pa koe caong pon khawn tak mawh
         pa seeing son pex heue.
         24 "Inkix mawh pa kieh maix ang singax ka, can pui pa hu teeh ka to yum ankix, tak mawh
         pa ang singax tom hoek plak bo.
         25 Can pui pa viex to yum inkix mai tix, tak sidaux kraung tix mai nawh mawh pa ang
         singax tom hoek plak bo.
         26 Can totiag pa jiah gip caong, pa ang jiah gip caong ang ah, pa ang deeh sai roeng
         tix, ceu an khankix mawh pa seeing son pex, can pui pa hu teeh ka to yum an ku kaux,
         tak mawh pa seeing ka.
         27 Can totiag pa hu ka caong tix khaing daux sinax totiag khawmuik, pa koe caong pon
         khawn, mawh pa ang singax ka son pex, can pui pa hu teeh ka to yum an, tak mawh pa
         ang singax tom hoek plak bo.
         28 Can pui pa viex to yum ankix mai tix, tak yaox ti sidaux kraung tix mai nawh mawh
         pa ang singax tom hoek plak bo, ankix mawh pa ang singax son pex.
         29 "Ceu inkix kawx mawh pa ang singax son maix, khaing ceu pa chix mu mai pa mu ti hu
         piang tiex, pa mawh beei, kiang mai goe khawm paox ceu nawh,
         30 goe tawk kie, lai tang, lai lee, goe rang, goe rham.
         31 Ankix mawh pa ang singax son pex, khaing sinax ceu pa chix mu chix hu, can pui pa
         hu teeh ka ceu pa hoik yum an khankix, tak mawh pa ang singax tom hoek plak bo.
         32 Phan to yum an cod piang kraung ceu patix ang ah, an tak mawh pa ang singax ka, phan
         rau piang khaox pa shiao ang ah, piang kraung ceep ang ah, piang hak ang ah, piang
         chee khankix ang ah, ceu pa yuh ka mawx kawx, tak mawh pa ang singax, kraung an khankix
         tak yaox ti ce daux rawm mai an khankix tak mawh pa ang singax tom hoek plak bo, khaix
         an kraung khankix tak deeh singax.
         33 Phan to yum an cod ka daux aw tiex maix tak pah aw an max. Can ceu pa koe ka daux
         aw an khankix tak mawh pa ang singax,
         34 phan to yum an cod ka daux aw pa koe pa ih mai daux rawm nyaux, ceu an tak lih ti
         mawh pa ang singax mai rawm nyaux an tak mawh pa ang singax son maix.
         35 ceu pa hoik cod to yum an khankix ceeix ceeix kawx tak mawh pa ang singax, viang
         mawh ka tao ngu mai kiang ngu kawx caw ti yieh laux, an khankix tak mawh pa ang singax
         ka son pex.
         36 Viang mawh nan, dee lih rawm klawng khankix ang ah, rawm daux pa kaong pex ang ah,
         tak mawh pa singax, can pui pa hu teeh ka to yum an khankix ngie, tak lih ti mawh
         pa ang singax ka.
         37 Phan to yum an cod piang simie pa sang sum pex ceeix khaing, simie an kawn mawh pa
         singax.
         38 Viang mawh nan, phan to yum cod piang simie pa hoik ce hoik dum pex, an tak lih ti
         mawh pa ang singax son pex.
         39 Phan totiag pa chix pex tix ih yum, pui pa hu krox hu teeh ka to yum an, tak mawh
         pa ang singax tom hoek plak bo.
         40 Pui pa ih nex to yum an, tak yaox ti sidaux kraung ceep tix mai nawh tak mawh pa
         ang singax tom hoek plak bo. Pui pa viex to yum an hu kawx, tak yaox ti sidaux kraung
         ceep tix mai nawh tak mawh pa ang singax tom hoek plak bo.
         41 Can ceu pa chix mu ti hu piang tiex khankix mawh pa seeing, pex tak ang pon ti ih
         ka.
         42 Can ceu pa mu ti hu ka vaig tix mai can ceu pa hu ka caong pon khawn ang ah, can
         ceu pa koe caong haoh hun khaing ceu pa mu ti hu, pa chix mu ti hu piang tiex, ceu
         inkix pex tak ang pon ti ih, mawh kheu an khankix mawh ceu pa seeing.
         43 Pex tak ang pon ti yuh krax pa seeing ka tokaux tix, ka ceu pa chix mu chix hu tix
         ceu kawx, pex tak ang pon ti yuh tokaux tix seeing ka ceu an khankix, aux lhat pex
         seeing brai ka jao an.
         44 Aux mawh Simiang Siyiex pa mawh Simiang Siyiex pex. Mawh kheu nan, pex tak mawh pa
         singax, grawh grawng nawh Aux mawh pa singax, pex tak ang pon ti seeing brai ka jao
         ceu pa chix mu ti hu tix ceu kawx mai ka pa mu ti hu piang tiex khankix.
         45 Aux mawh Simiang Siyiex pa hoik viex pex lih hu khaing daux haktiex Ejiptux, sonsang
         mawh Aux Simiang Siyiex pex. Mawh kheu nan, pex tak mawh pa singax, mawh kheu mawh
         Aux pa singax singeh.
         46 In mawh grawng been son totiag mai sim sai khankix mai can ceu pa im ju pa koe daux
         rawm kuceu mai ceu pa chix mu ti hu piang tiex,
         47 Sonsang gwieh Aux ti deuh pa ang singax khaing sinax ceu pa singax mai sinax ceu
         pa pon pex ti ih mai ceu pa ang pex pon ti ih khankix heue.

1 Simiang Siyiex ah nin ka Mose.
         2 "Krai ka ceu pui Isarelax khankix ah nin, phan bun nghe mai keh kawn simex, nawh
         tak mawh pa ang singax aliah singaix, awm yam hoek mee seeing nawh tak mawh pa ang
         singax.
         3 Yam hoek daix singaix, tak yaox ti pat hak kawn simex an.
         4 Khaix an, nawh tak baox yaox ti ot tixngoe loe ngaix glang deeh singax nham nawh,
         nawh tak ang pon ti hu krox hu teeh ka ceu pa singax tix ceu kawx. Nawh tak ang pon
         ti laig ka daux dee pa singax singeh, glang ang nawh nyang deeh naog singaix pa singax.
         5 Phan nawh keh kawn bun, nawh tak mawh pa ang singax ra vang twah, awm yam ang mee
         seeing nawh nyang singax mai nawh tak baox deeh yaox ti ot tixgliah liah singaix glang
         sang deeh nham nawh.
         6 Yam hoik deeh naog singaix singax nawh, son kawn simex nawh ang ah, son kawn bun
         ang ah, nawh tak viex kawn yung pa taug naog num hoek tix mu ka cao giex kaing li,
         son krax tan pa gleeing mai kawn sikaux keukie tix mu ang ah, sikaux tix mu ang ah,
         son krax tan pa pluat ploi phimap, ka diang siviex nyiex gox bwan man bang kum.
         7 Cao giex kaing li tak tan ankix sivoe Simiang Siyiex mai yuh krax khyox khaw pluat
         ploi phimap son nawh mai nawh tak singax khaing pa lih nham tix. In mawh grawng been
         son bun, pa hoik keh kawn simex, kawn bun ang ah.
         8 Phan nawh ang pon tan kawn yung tix mu khaix an nawh tak yaox ti viex sikaux ra mu,
         phan ang mawh nan, keukie ra mu hoek son krax tan pa gleeing tix mu mai son krax tan
         pa pluat ploi phimap tix mu. Mawh kheu nan, cao giex kaing li tak yuh krax khyox khaw
         pluat ploi phimap son kiex mai kiex tak mawh pa singax heue."

1 Simiang Siyiex ah nin ka Mose mai Arun.
         2 Phan pui tix kaux koe krax saux uah ang ah, saux dao ang ah, saux muad piang hak
         nawh ang ah mai yam koe krax saux an piang hak tokaux nawh awm pa saux sipawg, kieh
         kix viex nawh hoek ka cao giex kaing li Arun, phan ang mawh nan, kieh hoek ka kawn
         simex nawh tix kaux kaux pa mawh cao giex kaing li.
         3 Cao giex kaing li tak jhak krax saux pa koe piang hak nex nawh, phan hauk pa koe
         piang dee saux nawh lih ti mawh pa paing mai krax saux an raux khaing hak nex nawh,
         an mawh jhawm saux sipawg, khaix an cao giex kaing li tak jhak ka nawh mai tat nawh
         mawh pa ang singax.
         4 Phan dee saux an mawh pa paing piang hak tokaux nawh mai ang raux khaing hak nawh
         mai hauk nawh kawx ang paing, khaix an cao giex kaing li tak gang kaw pa koe jhawm
         saux an ot nong nong been aliah singaix.
         5 Cao giex kaing li tak jhak lia ka nawh, yam hoik naog daux aliah singaix mai phan
         jhawm saux an ang nyang tah piang hak nawh, cao giex kaing li tak baox deeh gang tix
         jhak lia nawh aliah ngaix.
         6 Khaix an cao giex kaing li tak deeh baox jhak lia nawh, yam hoik hoek aliah singaix,
         phan jhawm saux an hoik lung mai ang nyang tah piang hak nawh, khaix an cao giex kaing
         li tak krai pao nawh mawh pa singax, in mawh ngie jhawm saux dao mai nawh mawh pa
         singax khaix hoik sidaux nawh kraung ceep tix.
         7 Viang mawh nan, phan jhawm saux dao nawh hoik pon ti tah piang hak nawh, khaix hoik
         jhak lia cao giex kaing li ka pa hoik singax nawh, nawh baox deeh kieh cao giex kaing
         li jhak lia jhawm saux nawh.
         8 Phan cao giex kaing li hoik yaox tah saux dao an piang hak nawh tete, khaix an cao
         giex kaing li tak krai pao nawh mawh pa ang singax, an mawh jhawm saux sipawg.
         9 Pui mawx tix kaux kaux pa hoik koe jhawm saux sipawg, khaix an kix tak viex nawh
         hoek ka cao giex kaing li.
         10 Cao giex kaing li tak jhak lia ka nawh mai jhawm saux muad an hoik paing piang hak
         nawh tete mai kieh hauk nawh lih ti paing mai nex nawh lih ti raoh ka dee saux muad
         an,
         11 an mawh jhawm saux sipawg pa prim piang hak tokaux cao nawh, cao giex kaing li tak
         krai pao nawh mawh pa ang singax mai ang lai gang nawh ot nong nong kheu mawh nawh
         pa ang singax.
         12 Phan jhawm saux sipawg an hoik naog piang kaw pa pon jhawm saux an khawmuik, jah
         ka kaing tom hoek ka caong mai yam hoek jhak lia cao giex kaing li nawh see dee mawx
         ang ah,
         13 Khaix an, cao giex kaing li tak jhak lia nawh mai phan jhawm saux sipawg hoik pon
         ti tah ka tokaux nawh, nawh tak krai pao nawh pui pa pon jhawm saux an mawh pa singax,
         ankix hoik lih ti mawh pa paing piang nawh khawmuik, nawh mawh pa singax.
         14 Viang mawh nan, yam deeh lih saux nex raoh ankix piang nawh yam mawx ang ah, tak
         deeh mawh pa ang singax ka.
         15 Cao giex kaing li tak jhak lia ka nex saux raoh pa hoik lih an mai krai pao nawh
         mawh pa ang singax. Mawh kheu nex raoh an mawh pa ang singax, an mawx jhawm saux sipawg.
         16 Phan nex raoh an deeh loh tix mai deeh tieh tix paing, nawh tak hoek ka cao giex
         kaing li,
         17 cao giex kaing li tak jhak lia ka nawh mai phan jhawm saux nawh hoik lih ti mawh
         pa paing, khaix an cao giex kaing li tak krai pao nawh mawh pa singax, ka kaw pa hoik
         pon jhawm saux an nawh mawh pa singax.
         18 Phan jhawm saux muad lih ti koe piang nex hak nawh mai phan deeh moi,
         19 jhawm saux dao pa paing ang ah, jhawm saux pa dee raoh mai dee paing ang ah, koe
         ka dee saux muad an, khaix an nawh tak mawh pa jhi tix ka cao giex kaing li,
         20 mai cao giex kaing li tak jhak lia, phan yaox raux laig jhawm saux khaing daux hak
         kaux nawh mai phan hauk nawh deeh tieh ti mawh pa paing, cao giex kaing li tak krai
         pao nawh mawh pa ang singax, an mawh jhawm saux sipawg pa hoik lih khaing jhawm saux
         muad nawh.
         21 Viang mawh nan, phan cao giex kaing li jhak lia ka an kix mai yaox ka ang hauk paing
         lai koe ka daux dee saux nawh mai hoik grai hu, khaix an cao giex kaing li tak gang
         nawh ot nong nong aliah singaix,
         22 Phan jhawm saux an hoik tah piang kaux hak nawh khawmuik, cao giex kaing li tak krai
         pao nawh mawh pa ang singax, an mawh jhawm saux sipawg.
         23 Viang mawh nan, phan khaix rhoi dee saux an koe ka daux tix dah nong nong mai ang
         prung prang ti tah hu tang dah, an mawh rhoi khaix saux muad mai cao giex kaing li
         tak krai pao nawh mawh pa singax.
         24 "Phan dee saux khaix hax ngu koe ka tokaux nawh mai khaix hax an mawh dee saux dao
         mai lih ti raoh ang ah, paing ang ah,
         25 cao giex kaing li tak jhak lia ka an mai phan hauk pa koe ka dee saux dao an tieh
         ti mawh pa paing mai raux greem hak nawh, an mawh saux sipawg pa pon nawh khaing krax
         saux hax ngu, cao giex kaing li tak krai pao nawh mawh pa ang singax, an mawh jhawm
         saux sipawg.
         26 Viang mawh nan phan cao giex kaing li jhak lia ka an mai phan hauk paing nawh khankix
         ang koe ka daux dee saux dao mai dee saux an ang tie mawh pa raux greem hak mai hoik
         deeh grai, khaix an cao giex kaing li tak gang nawh ot nong nong aliah singaix.
         27 Cao giex kaing li tak deeh jhak lia ka nawh, yam hoek aliah singaix, phan saux an
         tah piang hak kaux nawh, khaix an cao giex kaing li tak krai pao nawh mawh pa ang
         singax, an mawh jhawm saux sipawg.
         28 Phan dee saux dao an kawn koe daux tix dah mai ang nyang tah piang hak kaux nawh
         mai hoik deeh grai, an mawh ag saux khaix hax ngu, cao giex kaing li tak krai pao
         nawh mawh pa singax, mawh ngie khaix rhoi saux nawh khaing pa hax ngu.
         29 Simex ang ah, bun ang ah, phan koe krax saux piang kaing nawh, phan ang mawh nan,
         piang hauk bheup nawh,
         30 khaix an cao giex kaing li tak jhak lia ka jhawm saux an mai phan jhawm saux raux
         ka greem hak nawh mai koe hauk lheung pa cie ka plak daux, khaix an cao giex kaing
         li tak krai pao nawh mawh pa ang singax, an mawh jhawm saux maux sipawg ka kaing nawh,
         phan ang mawh nan, ka bheup nawh.
         31 Cao giex kaing li jhak lia jhawm saux maux an mai phan dee saux an ang tie raux ka
         hak kaux nawh mai hauk lheung kawx ang tie koe daux saux an, khaix an cao giex kaing
         li tak gang kaw pa koe jhawm saux maux an ot nong nong aliah singaix.
         32 Yam hoik hoek ka daux aliah singaix, cao giex kaing li tak jhak lia ka jhawm saux
         nawh, phan jhawm saux maux ang nyang tah mai hauk lheung ang nyang koe ka daux nawh
         mai jhawm saux maux an ang nyang raux plak greem hak,
         33 nawh tak khlao hauk tix, viang mawh nan, nawh tak ang pon ti khlao ka dee koe jhawm
         saux maux an mai cao giex kaing li tak baox gang kaw pa hoik pon jhawm saux an ot
         nong nong aliah singaix.
         34 Yam hoik hoek daux aliah singaix, cao giex kaing li tak deeh jhak lia ka dee koe
         jhawm saux maux mai phan jhawm saux maux ang nyang tah piang hak kaux nawh mai ang
         raux ka greem hak nawh, cao giex kaing li tak krai pao nawh mawh pui pa singax, nawh
         tak sidaux kraung tix mai nawh mawh pa singax.
         35 Viang mawh nan, phan jhawm saux maux an deeh tah piang hak kaux nawh, khaix hoik
         singax nawh,
         36 cao giex kaing li tak deeh jhak lia ka nawh mai phan jhawm saux maux hoik tah piang
         hak kaux nawh cao giex kaing li tak ang lo ti jhak lia ka hauk lheung, nawh mawh pa
         ang singax.
         37 Phan jhawm saux maux lih ti koe tix dah ngie mai hauk lung kuah ka, jhawm saux maux
         an hoik pon tix moi, nawh mawh pa singax mai cao giex kaing li tak krai pao nawh mawh
         pa singax.
         38 Simex ang ah, bun ang ah phan koe jhawm saux dao ka hak tokaux nawh, pa mawh jhawm
         saux dao pa paing hak khankix,
         39 cao giex kaing li tak jhak lia ka nawh mai phan jhawm saux dao pa koe piang hak tokaux
         nawh, pa ang tie paing an mawh dao pa paing pa koe piang hak nawh mai nawh mawh pa
         singax.
         40 Phan pui mawx greeid hauk kaing khaing kaing nawh, an mawh pui pa pak kaing, viang
         mawh nan, nawh mawh pui pa singax.
         41 Pui pa hoik greeid hauk kaing khaing piang dongre nawh, nawh mawh pui pa pak dongre,
         viang mawh nan, nawh mawh pui pa singax.
         42 Phan khaix rhoi saux pa raoh mai pa paing koe piang kaing pak nawh ang ah, piang
         dongre nawh ang ah, an mawh jhawm saux sipawg pa lih piang kaing nawh mai piang dongre
         nawh.
         43 Khaix an cao giex kaing li tak jhak lia ka mai phan jhawm saux uah nawh raoh mai
         paing piang kaing pak nawh ang ah, piang dongre nawh ang ah, awm grang jhawm saux
         sipawg piang hak tokaux nawh,
         44 nawh mawh pui pa saux sipawg, nawh mawh pa ang singax, cao giex kaing li tak krai
         pao nawh mawh pa ang singax, jao jhawm saux pa koe piang kaing nawh.
         45 Yam in, kix tak riah kraung ceep pui pa koe jhawm saux sipawg an mai kieh nawh bhang
         kaing tix mai nawh tak kheem siyiep jheeh plak piang tix mai kok yo lox ti yuh nin,
         ang singax, ang singax,
         46 glang koe jhawm saux nawh, nawh tak mawh pa ang singax, nawh ang singax mai nawh
         tak yaox ti ot nong nong plak praix nyiex bang.
         47 Kraung pa hoik kawb jhawm saux sipawg ka pa mawh kraung hauk yung ang ah, kraung
         ceep man ang ah,
         48 viang mawh keei pa taing ang ah, maox pa sang taing ang ah, man ang ah, hauk yung
         ang ah, hak ang ah mai can ceu pa yuh ti ka hak ang ah,
         49 Phan jhawm saux an klai ang ah, raoh ang ah hoik koe piang kraung ceep ang ah, piang
         hak ang ah, viang mawh piang keei pa taing ang ah, maox pa sang taing ang ah mai kraung
         pa sang yuh ka hak ang ah, an mawh jhawm saux sipawg, tak mawh pa hu jhi tix ka cao
         giex kaing li.
         50 Cao giex kaing li tak jhak lia ka jhawm saux an mai deuh kraung pa koe jhawm saux
         an ot nong nong aliah singaix.
         51 Yam hoek daux aliah singaix, nawh tak deeh jhak lia ka jhawm saux an, phan jhawm
         saux an hoik tah piang kraung ceep nawh, pa mawh keei taing ang ah, maox pa sang taing
         ang ah mai hak ang ah, can ceu kraung pa yuh ka hak ang ah, jhawm saux sipawg an mawh
         pa kieh nawh koe jhawm saux, an mawh pa ang singax.
         52 Kraung ceep pa koe jhawm saux sipawg pa mawh keei pa taing ang ah, maox pa sang taing
         ang ah, hauk yung mai man ang ah, kraung ceep hak mai kraung pa yuh ka hak ang ah,
         mawh kheu koe jhawm saux sipawg piang nawh, an tak mawh pa gleeing ti ka daux ngu.
         53 Cao giex kaing li tak jhak lia mai phan jhawm saux sipawg an ang nyang pon ti tah
         piang kraung ceep khankix, pa mawh keei taing ang ah, maox pa sang taing ang ah mai
         piang kraung pa hoik yuh ti ka hak,
         54 khaix an cao giex kaing li tawx lox ka kix, sonsang sidaux kix ka kraung pa koe jhawm
         saux sipawg mai tak baox deeh deuh tix yaox kraung an kix aliah singaix.
         55 Khaix an cao giex kaing li tak jhak lia ka jhawm saux sipawg khaix hoik sidaux kix
         kraung tix mai phan jhawm saux sipawg an, ang nyang tieh loh tix, viang jhawm saux
         sipawg an ang nyang pon ti tah kudah kawx, an mawh pa ang singax mai mawh jhawm saux
         pa si-um ka plak daux ang ah, plak praix ang ah maix tak gleeing ti tik can ceu kraung
         ankix ka ngu.
         56 Phan cao giex kaing li hoik jhak lia mai phan jhawm saux sipawg an kawn deeh koe
         khaix sidaux kix kraung, khaix an nawh tak riah kraung ceep khankix, keei pa taing
         ang ah, maox pa sang taing ang ah mai kraung ceep pa yuh ka hak ang ah, ka dee koe
         jhawm saux an.
         57 Viang mawh nan, phan jhawm saux sipawg an kawn deeh koe piang kraung ceep, keei pa
         taing ang ah, maox pa sang taing ang ah mai can kraung hak ang ah, an mawh jhawm saux
         sipawg pa sang tah hu, pex tak gleeing kraung pa koe jhawm saux sipawg an ka daux
         ngu.
         58 Kraung ceep pa hoik sidaux maix, keei pa taing ang ah, maox pa sang taing ang ah
         mai can kraung pa yuh ti ka hak ang ah, phan jhawm saux sipawg hoik grai hu khaing
         piang kraung an khankix, khaix an nawh tak deeh sidaux kraung an ra bawg tix bawg
         mai an tak mawh pa singax.
         59 In mawh grawng beenli son jhawm saux sipawg pa koe piang kraung ceep, pa mawh hauk
         yung mai man khankix, viang mawh pa koe piang keei pa taing ang ah, maox pa sang taing
         ang ah mai can kraung pa yuh ka hak ang ah, sonsang krai pao mawh pa singax, phan
         ang mawh nan, sonsang krai pao mawh pa ang singax heue.

1 Simiang Siyiex ah nin ka Mose,
         2 In tak mawh grawng beenli, son pui pa saux sipawg, khaix hoik hoek daux singaix pa
         singax nawh, kix tak viex nawh hoek ka cao giex kaing li,
         3 cao giex kaing li lih hu ka praix nyiex bang mai cao giex kaing li jhak lia ka nawh,
         phan pui saux sipawg an hoik moi khaing jhawm saux sipawg,
         4 Cao giex kaing li tak tawx lox sonsang teei kix kawn sim pa im mai pa singax ra mu,
         khaox Arit mai maox keei raoh rawt khawm rao taux im krim son pui pa sang deeh singax
         an.
         5 Cao giex kaing li tawx lox tix, sonsang pah kix sim an tix mu, ka daux aw tiex pa
         hoik kin kix ti sau rawm im ka.
         6 Cao giex kaing li teei sim pa kawn im an mai khaox Arit mai maox keei raoh rawt mai
         rao taux im krim cub khankix tau mai sim pa im ka daux rawm nham sim pa hoik pah kix
         ka daux rawm im pa hoik kin kix,
         7 phruah an aliah bawg piang kaw pa sang deeh kieh singax khaing jhawm saux sipawg
         mai tak krai pao nawh mawh pa singax mai ploi sim im an kah haktiex praix dee yi.
         8 Pui pa sang deeh kieh nawh mawh pa singax, tak yaox ti sidaux kraung ceep tix mai
         khlao hauk tix khawmuik mai heem tix, sonsang mawh nawh pa singax, khaix hoik an nawh
         tak laig ka daux nyiex bang mai nawh tak yaox ti ot ka plak praix nyiex gox cao nawh
         aliah singaix.
         9 Yam hoik hoek ka daux aliah ngaix, nawh tak baox khlao hauk kaing tix mai hauk bheup
         khawm hauk ngai tix, nawh tak khlao ti tik hauk tix khawmuik, nawh tak sidaux kraung
         ceep tix mai heem ti mai nawh tak mawh pa singax.
         10 Yam hoik hoek ka daux daix singaix, nawh tak teei kawn yung mhaing ra mu, pa ang
         koe dee mat dee ne mai kawn yung shiang tix mu, pa tak naog num, pa ang koe dee mat
         dee ne mai nawh tak baox teei phawng ngox ca im pa jiet mhawm, loe son khaing kao
         son ka daux tix Epha pa hoik klao ti mai bee, son krax tan phawng ngox ca im mai bee
         tix lawga.
         11 Khaix an cao giex kaing li pa yuh krax singax ka nawh, tak viex pui pa sang kieh
         nawh mawh pa singax hoek tau mai ceu an khankix sivoe Siyiex, ka daux diang siviex
         nyiex gox bwan man bang kum pui hun.
         12 Cao giex kaing li tak teei kawn yung mhaing an tix mu mai tan son krax tan pa pluat
         ploi pa lud tau mai bee tix lawga mai yang yeuh an khankix son krax tan yang yeuh
         sivoe Simiang Siyiex.
         13 Khaix an nawh tak pah kawn yung an, ka dee pah nawh to tan pa pluat ploi phimap mai
         to tan pa gleeing ka dah dee pa singax singeh, mawh kheu krax tan pa pluat ploi pa
         lud mawh cie cao giex kaing li, awm krax tan son pa pluat ploi phimap, an mawh pa
         kied singax.
         14 Cao giex kaing li tak teei nham tiblah, khaing krax tan pa deeh pluat ploi pa lud
         mai cao giex kaing li tak kraix nham an piang dawng yhaok plak dawm kaw pa sang deeh
         kieh mawh pa singax mai piang giien ting taix dawm nawh mai giien ting caong plak
         dawm nawh.
         15 Cao giex kaing li tak teei bee tiblah, khaing daux tix lawga mai hieh ka daux tawm
         taix khawn gwiex tix.
         16 Khaix an cao giex kaing li cub giien taix khawn dawm tix ka daux bee pa koe ka daux
         tawm tai plak gwiex mai nawh tak phruah bee an tiblah ka giien taix tix aliah bawg
         sivoe Simiang Siyiex.
         17 Cao giex kaing li tak kraix bee pa kawn deuk daux tawm taix nawh tiblah piang dawng
         yhaok khawn dawm pui pa sang deeh singax an mai piang giien ting taix khawn dawm nawh,
         khawm piang giien ting caong khawn dawm nawh mai piang dee kraix nham krax tan pa
         pluat ploi pa lud.
         18 Cao giex kaing li kraix bee pa kawn deuk an daux tawm taix tix piang kaing pui pa
         sang deeh kieh nawh mawh pa singax, mawh kheu nan, cao giex kaing li tak yuh krax
         khyox khaw pa pluat ploi son nawh sivoe Simiang Siyiex.
         19 Khaix an cao giex kaing li tak tan krax tan pa pluat ploi phimap mai yuh krax pa
         khyox khaw mai krax pa pluat ploi son pui pa sang deeh kieh nawh mawh pa singax, khaing
         krax pa ang nawh nyang singax, khaix hoik ceu an khankix nawh tak pah ka tobrie krax
         tan pa gleeing.
         20 Cao giex kaing li tak tan krax tan pa gleeing mai krax tan phawng nghox ca im piang
         khu dee tan, mawh kheu nan, cao giex kaing li tak yuh krax khyox khaw mai krax pa
         pluat ploi son nawh mai nawh tak mawh pa singax.
         21 Viang mawh nan, phan nawh mawh pa hot shia mai ang pon ti tawx ceu an khankix, khaix
         an tak teei kawn yung mhaing tix mu son krax tan pa pluat ploi pa lud, pa sang yang
         yheuh mai sonsang yuh krax khyox khaw mai krax pa pluat ploi son nawh mai tak teei
         phawng nghox ca im pa mhawm kao son tix son khaing tix Epha pa hoik klao tau mai bee,
         son krax tan phawng nghox ca im mai bee tix lawga,
         22 mai sikaux ra mu ang ah, kawn keukie ra mu ang ah, son krax tan pa pon nawh ti tan,
         tix mu tak mawh son pa pluat ploi phimap mai an tix mu tak mawh son krax tan pa gleeing.
         23 Nawh tak viex an khankix hoek ka cao giex kaing li, yam hoik hoek ka daux daix singaix,
         son krax pa sang dee singax nawh, ka diang siviex nyiex gox bwan man bang kum pui
         hun sivoe Siyiex.
         24 Cao giex kaing li tak teei kawn yung pa tan nawh son krax tan pa pluat ploi pa lud
         mai bee tix lawga mai cao giex kaing li tak yang yheuh ankix, mawh krax tan pa yang
         yheuh sivoe Siyiex.
         25 Khaix an nawh tak pah ka kawn yung, krax tan pa pluat ploi pa lud mai cao giex kaing
         li tak teei nham krax tan pa pluat ploi pa lud tiblah mai kraix piang dawng yhaok
         khawn dawm pui pa sang deeh kieh nawh mawh pa singax mai piang giien ting taix khawn
         dawm, khawm piang giien ting caong khawn dawm.
         26 Cao giex kaing li tak hieh bee an khankix tiblah ka daux tawm taix khawn gwiex tix.
         27 Khaix an cao giex kaing li tak phruah bee an khankix tiblah ka giien taix khawn dawm
         tix, khaing pa koe ka daux tawm taix gwiex nawh aliah bawg sivoe ngai Simiang Siyiex.
         28 Cao giex kaing li tak kraix bee an khankix, pa koe daux tawm taix nawh tiblah, piang
         dawng yhaok khawn dawm pui pa sang deeh kieh nawh mawh pa singax an mai piang giien
         ting taix khawn dawm tau mai piang giien ting caong khawm dawm nawh mai piang dee
         hoik kraix kix nham krax tan pa pluat ploi pa lud.
         29 Cao giex kaing li tak kraix bee pa kawn deuk an, pa koe daux tawm taix cao nawh piang
         kaing pui pa sang deeh kieh nawh mawh pa singax mai nawh tak yuh krax khyox khaw mai
         krax pluat ploi son nawh sivoe Simiang Siyiex.
         30 Nawh tak tan sikaux tix mu ang ah, kawn keukie tix mu ang ah, awm pa pon tan nawh,
         31 awm can pa pon tan nawh, tix mu tak mawh son krax tan pa pluat ploi phimap mai tix
         mu tak mawh pa tan son krax tan pa gleeing tau mai krax tan phawng nghox ca im, Mawh
         kheu nan, cao giex kaing li tak yuh krax pa khyox khaw mai krax pa pluat ploi son
         pui pa sang deeh kieh nawh mawh pa singax sivoe Simiang Siyiex.
         32 In mawh son pui pa hoik kham jhawm saux sipawg, pa ang pon yuh sonsang singax tix
         awm pa koe grawng beenli heue."
         33 Simiang Siyiex ah nin ka Mose,
         34 "Yam hoik hoek pex ka daux haktiex Khanan pa tawx Aux ka pex mai phan jhawm saux
         sipawg koe ka daux nyiex tix lhang daux haktiex pa hoik kieh Aux pex pon ti cie,
         35 mai cao nyiex tak hoek ti krai ka cao giex kaing li ah nin, aux hoik yaox awm pa
         hoik koe jhawm saux sipawg tiblah ka daux nyiex aux
         36 Khaix an cao giex kaing li tak tawx lox sonsang grux gah kix kraung uik sivoe sang
         laig cao giex kaing li tix jhak lia ka jhawm saux sipawg an, can pa koe ka daux nyiex
         an khawmuik, tak ang pon ti yuh nawh mawh pa ang singax mai khaix hoik ceu an khankix
         cao giex kaing li tak laig ti jhak lia ka daux nyiex.
         37 Nawh tak jhak lia ka jhawm saux sipawg an mai phan jhawm saux sipawg hoik koe ka
         daux klawk ding nyiex, klai ang ah, raoh ang ah, viang mawh nan, hoik raux laig ka
         daux ding,
         38 khaix an cao giex kaing li tak lih plak praix nyiex ka daux diang siviex mai nawh
         tak nyeep ti deuh nyiex an aliah ngaix.
         39 Cao giex kaing li tak baox hoek ti jhak lia yam hoik hoek ka daux aliah ngaix mai
         phan jhawm saux sipawg an hoik tah piang ding nyiex,
         40 Khaix an cao giex kaing li tak tawx lox sonsang khut kix simaox an lih, pa koe jhawm
         saux sipawg mai kix tak teei ti tik ka dee pa ang singax ka plak praix veng.
         41 Kix tak khut plak daux vung viang nyiex khawmuik mai phawng tiex pa hoik khut tix,
         tak khrawm ti tik ka dee pa ang singax plak praix veng.
         42 Khaix an kix tak teei lon simaox tang dah mai sau ka daux dee pa hoik sivaoh kix
         simaox an khankix mai tak teei tiex ceu pa kraix mai deeh kap nyiex.
         43 Phan jhawm saux sipawg deeh baox lih ka daux nyiex, khaix hoik sivaoh kix lon simaox
         an hu dee singai mai khaix hoik khut kix ka daux nyiex mai khaix hoik dee cox kawb
         kix ding,
         44 khaix an cao giex kaing li tak deeh hoek ti jhak lia, phan jhawm saux sipawg an hoik
         pon ti tah ka daux nyiex, an mawh jhawm saux sipawg pa chix haok ka daux nyiex, an
         mawh pa ang singax.
         45 Nawh tak yieh nyiex, lon simaox, khaox mai can pa kab tix ka nyiex tak gah plak praix
         veng ka dee pa ang singax.
         46 Lheu khaing an can pui pa laig ka daux nyiex an, yam hoik nyeep kix ka mai nawh tak
         mawh pa ang singax tom hoek plak ponbo.
         47 Can pui pa it ka daux nyiex an, tak yaox ti sidaux kraung ceep tix mai can pui pa
         ih nyaux ka daux nyiex an, tak yaox ti sidaux kraung ceep tix.
         48 Phan cao giex kaing li laig ka daux mai jhak lia ka mai phan jhawm saux sipawg ang
         nyang tah ka daux nyiex, khaix hoik deeh cox kawb kix ka nyiex, khaix an cao giex
         kaing li tak krai pao nyiex an mawh pa singax, mawh kheu hoik grai jhawm saux sipawg.
         49 Nawh tak teei sim ra mu mai khaox Arit mai maox keei pa raoh rawt khawm rao lhax
         im krim sonsang deeh yuh nawh nyiex singax,
         50 Nawh tak pah sim tix mu ka daux aw tiex, pa hoik kin ti sau rawm im ka,
         51 Nawh tak teei khaox Arit mai rao lhax im krim khawm maox keei pa raoh rawt mai sim
         pa im tix mu mai cub tau ka daux nham sim pa hoik pah tix, ka daux rawm im pa hoik
         kin ti deuh mai nawh tak phruah an khankix ka nyiex aliah bawg.
         52 Nawh tak yuh nyiex an singax ka nham sim mai rawm im pa hoik kin mai sim pa im tau
         mai khaox Arit khawm rao lhax im krim mai keei raoh rawt.
         53 Khaix an nawh tak deeh ploi sim pa im an, ka plak praix veng ka daux kaung mai yuh
         krax pa khyox khaw mai krax pa pluat ploi son nyiex an mai nyiex an tak mawh pa singax."
         54 In mawh grawng beenli son jhawm saux sipawg kuceu mai son jhawm saux maux sipawg,
         55 son kraung ceep mai nyiex pa koe jhawm saux sipawg,
         56 jhawm saux muad mai jhawm saux dao khawm jhawm saux dao paing,
         57 sonsang chix tawng chix gwieh kix, yam ang singax mai yam singax, in mawh grawng
         beenli son jhawm saux sipawg heue.

1 Simiang Siyiex ah nin ka Mose mai Arun,
         2 "Krai ka ceu pui Isarelax khankix ah nin, yam koe jhawm saux lih rawm seeing khaing
         tokaux simex, jhawm saux lih rawm seeing an mawh pa ang singax.
         3 In tak mawh pa yuh nawh ang singax, kheu jao jhawm saux lih rawm seeing an, phan
         rawm seeing kawn lih khaing tokaux nawh ang ah, phan hoik hit khaing tokaux nawh ang
         ah, an mawh krax pa ang nawh singax.
         4 Dee it pa hoik it pui pa koe jhawm saux lih rawm seeing an kawx mawh pa ang singax
         mai khaix ngawm nawh khankix kawx tak mawh pa ang singax.
         5 Can pui pa hu krox hu teeh ka kraung it nawh, tak yaox ti sidaux kraung tix mai heem
         rawm mai nawh tak mawh pa ang singax tom hoek plakbo.
         6 Kaw pa ngawm ka dee hoik ngawm pui pa koe jhawm saux an, tak yaox ti sidaux kraung
         ceep tix mai heem rawm mai nawh tak mawh pa ang singax tom hoek plakbo.
         7 Kaw pa hu krox hu teeh ka tokaux kaw pa koe jhawm saux an, tak yaox ti sidaux kraung
         ceep tix mai heem rawm mai nawh tak mawh pa ang singax tom hoek plakbo.
         8 Phan pui pa koe jhawm saux an hu baik ka pui pa singax, pui an tak yaox ti sidaux
         kraung ceep tix mai heem rawm mai nawh tak mawh pa ang singax tom hoek plakbo.
         9 An bruk kaw pa koe jhawm saux an kawx, tak mawh pa ang singax.
         10 Can pui pa hu krox hu teeh, ka kraung pa koe greem nawh tak mawh pa ang singax tom
         hoek plakbo, pui pa viex kraung ceu an hu, tak yaox ti sidaux kraung ceep tix mai
         heem rawm mai nawh tak mawh pa ang singax tom hoek plakbo.
         11 Phan pui pa koe jhawm saux an, hu krox hu teeh ka pui tix kaux kaux, yam ang nawh
         nyang khoek taix tix ka daux rawm, pui an tak yaox ti sidaux kraung ceep tix mai heem
         rawm mai nawh tak mawh pa ang singax tom hoek plakbo.
         12 Kraung aw tiex pa hoik krox hoik teeh kaw pa koe jhawm saux an, tak pah max mai tawg
         khaox, tak phak ka rawm.
         13 Yam hoik moi kaw pa koe jhawm saux an khaing jhawm saux lih rawm seeing, nawh tak
         simin tix yaox tom hoek aliah singaix son krax pa singax nawh mai nawh tak sidaux
         kraung ceep tix mai heem rawm, pa lih hu, khaix an nawh tak mawh pa singax.
         14 Yam hoik hoek daix singaix, nawh tak teei sikaux ra mu ang ah, kawn keukie ra mu
         ang ah mai viex hoek sivoe Simiang Siyiex, hawt daux diang siviex nyiex gox bwan man
         bang kum pui hun mai tawx an ka cao giex kaing li,
         15 cao giex kaing li tak tan an son krax tan pa pluat ploi phimap tix mu mai tan an
         tix mu son krax tan pa gleeing mai cao giex kaing li tak yuh krax khyox khaw mai krax
         pa pluat ploi son nawh, sivoe Simiang Siyiex jao jhawm saux lih rawm seeing khaing
         nawh.
         16 Phan simex lih rawm ngang, kieh nawh heem rawm mai nawh tak mawh pa ang singax tom
         hoek plakbo.
         17 Kraung ceep mai kraung hak pa hoik kawm ka rawm ngang, tak mawh pa sidaux tix ka
         rawm mai an tak mawh pa ang singax tom hoek plakbo.
         18 Yam it simex tau mai bun, phan rawm ngang nawh hoik pon ti lih, kiex khawm ra tak
         heem rawm, kiex mawh pa ang singax tom hoek plakbo.
         19 Phan bun hoik hoek bawg yam lih nham mee tix, bun an tak mawh pa ang singax aliah
         ngaix mai can pui pa hu krox hu teeh ka bun an, tak mawh pa ang singax tom hoek plakbo.
         20 Can kraung it nawh glang lih nham mee nawh, tak mawh pa ang singax, can ceu pa ngawm
         nawh piang khankix kawx tak mawh pa ang singax.
         21 Pui mawx ang ah pa hu krox hu teeh ka kraung it nawh, tak yaox ti sidaux kraung ceep
         tix mai heem rawm mai nawh tak mawh pa ang singax tom hoek plakbo.
         22 Pui mawx ang ah pa hu krox hu teeh ka kraung pa hoik ngawm nawh piang kawx, tak yaox
         ti si daux kraung ceep tix mai heem rawm mai nawh tak mawh pa ang singax tom hoek
         plakbo.
         23 Yam hu krox hu teeh pui ka kraung pa koe ka dee it nawh ang ah, ka dee ngawm nawh
         ang ah, pui an tak mawh pa ang singax tom hoek plakbo.
         24 Phan simex it tau mai bun yam ang mee seeing bun an nyang singax, pui an tak mawh
         pa ang singax aliah singaix mai can kraung pa hoik it nawh ka kawx tak mawh pa ang
         singax.
         25 Phan bun tix kaux lih jhawm saux rawm seeing tom rheung khaing bawg yam yie hoek
         nham pa ang singax nawh awm ku bawg mai phan hoik luan khaing bawg yam yie lih nham
         pa ang singax nawh ang ah, glang singaix kawn hoek nham jhawm saux rawm seeing an,
         tak deuh nawh awm singaix hoek nham bawg yam pa ang singax nawh, nawh tak mawh pa
         ang singax.
         26 Dee it dee tum nawh khawmuik glang singaix lih jhawm saux rawm seeing nawh, tak mawh
         dee it dee tum pa ang singax mai can ceu pa ngawm nawh kawx tak mawh pa ang singax
         awm ang nawh singax.
         27 Can pui pa hu krox hu teeh ka ceu an tak mawh pa ang singax, nawh tak yaox ti sidaux
         kraung ceep tix mai heem rawm mai nawh mawh pa ang singax tom hoek plakbo.
         28 Phan bun an hoik singax khaing jhawm saux lih rawm seeing an, nawh tak simin tom
         hoek aliah singaix, khaix an nawh tak mawh pa singax.
         29 Yam hoek daix singaix, nawh tak teei sikaux ra mu ang ah, kawn keukie ra mu ang ah
         mai viex an hoek ka cao giex kaing li hawt daux diang siviex nyiex gox bwan man bang
         kum pui hun.
         30 Khaix an cao giex kaing li tak tan an tix mu son krax tan pa pluat ploi phimap mai
         an tix mu son krax tan pa gleeing mai cao giex kaing li tak yuh krax khyox khaw mai
         krax pa pluat ploi son bun an sivoe Simiang Siyiex, son jhawm saux lih rawm seeing
         pa ang singax khaing nawh.
         31 Mawh kheu nan maix tak tang gwieh ceu pui Isarelax khankix khaing pa ang singax kix,
         phan ang mawh nan Aux lhat kix yum ka daux pa ang kix singax, yam kieh kix nyiex gox
         bwan man Aux seeing pa mawh ceu pa koe ka daux sinax kix."
         32 In mawh grawng beenli son pui pa koe jhawm saux lih rawm seeing mai rawm ngang, nawh
         tak mawh pa ang singax,
         33 son bun pa hoik pon jhawm saux lih rawm seeing mai hoek bawg yam mee pa ang nawh
         singax, pa mawh simex ang ah, bun ang ah mai son pui pa hoik it tau mai bun pa ang
         singax heue.

1 Simiang Siyiex ah nin ka Mose, khaix hoik yum kawn simex Arun ra kaux, kheu jao pa
         tan kiex ngu pa seeing sivoe Simiang Siyiex mai yum ka,
         2 Simiang Siyiex ah nin ka Mose, "Krai ka puxke maix Arun, son ang nawh nieb hoek daux
         pa kied singax singeh jheung jheung, ka plak daux man tie, sivoe dangngeung krax pa
         caux rhawm, pa koe piang teug bwan, phan ang mawh nan, Aux lhat nawh yum ka, grawh
         grawng nawh, Aux tak sang plak jhi tix ka daux paiawm, pa koe piang dawb teug bwan,
         ka dangngeung krax pa caux rhawm.
         3 Arun tak laig ka daux dee pa singax singeh mai viex kawn mawie mhaing tix mu, son
         krax tan pa pluat ploi phimap mai kawn yung mhaing tix mu son krax tan pa gleeing.
         4 Nawh tak ceep man sibex mhawm da plak daux pa singax singeh mai man khlax mhawm pa
         singax singeh piang tix, nawh tak rhawt nyoi tix ka maox rawd nyoi pa mhawm mai nawh
         tak ceep man lawk kaing pa mhawm, inkix mawh kraung ceep pa singax singeh, nawh tak
         heem rawm mai ceep kraung an khankix.
         5 Nawh tak rieb ti teei kawn pex mhaing ra mu, khaing cub pui hun ceu pui Isarelax
         khankix, son krax tan pa pluat ploi phimap mai kawn yung mhaing tix mu son krax tan
         pa gleeing.
         6 Arun tak tan mawie mhaing son krax tan pa pluat ploi phimap mai yuh krax pa khyox
         khaw mai krax pluat ploi son tokaux tix, khawm son kawn nyiex ma tix.
         7 Nawh tak teei pex ra mu mai deuh ka sivoe Simiang Siyiex hawt diang siviex nyiex
         gox bwan man bang kum pui hun.
         8 Arun tak yuh nieb son pex an ra mu, nieb tix mu mawh son Simiang Siyiex mai nieb
         an tix mu mawh son pa deeh ploi lih hu.
         9 Arun tak viex pex son pa hoik caw nieb cie Simiang Siyiex hoek mai tan son krax tan
         pa pluat ploi phimap.
         10 Viang mawh nan, nawh tak viex pex pa caw nieb pa pluat ploi an hoek khawm im ka sivoe
         Simiang Siyiex, sonsang yuh krax khyox khaw mai krax pa pluat ploi ka an mai deeh
         ploi lih hu ka daux tiag tu, mawh pex pa hoik pon ti luad luan.
         11 Arun tak viex mawie mhaing hoek son krax tan pa pluat ploi phimap mai yuh krax pa
         khyox khaw son cao tix mai son kawn nyiex ma nawh mai nawh tak pah mawie mhaing an,
         son krax tan pa pluat ploi phimap, pa mawh son cie nawh.
         12 Khaix an nawh tak teei pan ngu, pa hoik naog gaox ngu khaing plak khu dee tan sivoe
         Simiang Siyiex mai ceu pa bhawng nyawng sioe bhawng naog daux tawm taix tix mai viex
         laig plak daux man tie.
         13 Sau nyawng bhawng piang ngu sivoe Simiang Siyiex, sonsang kheem taox nyawng bhawng
         an piang dangngeung krax caux rhawm, pa koe ka plak piang teug pa kham sakse, phan
         ang mawh nan lhat nawh yum ka.
         14 Nawh tak teei nham mawie mhaing tiblah mai phruah piang dangngeung krax caux rhawm
         ka giien taix tix, ka plak lih singaix mai tak phruah nham tiblah sivoe dangngeung
         krax caux rhawm ka giien taix tix aliah bawg.
         15 Khaix an nawh tak pah pex krax tan pa pluat ploi phimap son pui khawmuik mai viex
         nham laig ka plak daux man tie mai nawh yuh nham an khankix awm hoik yuh nawh ka nham
         mawie mhaing mai phruah piang dangngeung krax caux rhawm sivoe dangngeung krax caux
         rhawm.
         16 Mawh kheu nan, nawh tak yuh krax pa khyox khaw mai krax pa pluat ploi, son dee pa
         singax singeh, kheu jao ang ceu pui Isarelax khankix singax mai kheu krax lud kix,
         khawm son phimap kix khawmuik. Nawh tak yuh krax pa khyox khaw mai krax pa pluat ploi
         son nyiex gox bwan man bang kum pui hun, pa kawn koe sinax kix kheu ang kix nyang
         singax.
         17 Jah yam laig Arun ti yuh krax khyox khaw mai krax pluat ploi ka dee pa singax singeh
         tom hoek bawg yam lih nawh plak praix son kawn nyiex ma nawh mai son cup pui hun ceu
         pui Isarelax khankix ka daux nyiex gox bwan man, ang pon ti kieh pui ot ka daux tix
         kaux kawx.
         18 Nawh tak lih hu ka khu dee tan sivoe Simiang Siyiex mai yuh krax khyox khaw son an,
         nawh teei nham mawie mhaing tiblah mai nham pex mhaing tiblah mai kraix piang rung
         khu dee mai hawt vung viang tan.
         19 Phruah nham tiblah piang khu dee tan aliah bawg ka giien taix tix mai kieh mawh pa
         singax mai kieh ceu pui Isarelax khankix singax khaing pa ang singax.
         20 Yam hoik yuh Arun krax khyox khaw mai krax pluat ploi son dee pa singax singeh, son
         nyiex gox bwan man bang kum pui hun mai khu dee tan nawh tak viex pex pa im an hoek,
         21 Arun tak deuh taix tix khawm ra khawn piang pex kawn im an mai krai doh ka grawng
         phimap ceu pui Isarelax khankix mai krax pa lud kix khawmuik, pa dex mai phimap kix
         khawmuik mai nawh tak plee ceu an khankix piang kaing pex mai kieh pui pa hoik laug
         kix viex pex an hu ka daux tiag mai ploi lih hu dee singai.
         22 Pex an tak klawm phimap kix khawmuik mai hu plak ang pui ot mai nawh tak ploi pex
         an ka daux tiag.
         23 Arun tak laig ka daux nyiex gox bwan man bang kum pui hun mai peeik sibex man mhawm
         pa ceep tix, yam laig nawh ka daux dee pa singax singeh mai prah an tan.
         24 Nawh tak heem rawm, ka daux dee pa singax singeh mai ceep kraung tix mai lih plak
         praix mai tan krax tan pa gleeing son tix mai krax tan pa gleeing son pui hun khankix
         yuh krax pa khyox khaw mai krax pa pluat ploi son tix mai son pui khankix.
         25 Nawh tak gleeing khlawp bee son krax tan phimap piang khu dee tan.
         26 Pui pa hu ploi ka pex pa pon krax pa luad luan an, tak sidaux kraung ceep tix mai
         heem tokaux tix ka daux rawm, khaix an nawh tak pon tix laig ka daux nyiex bang.
         27 Nham mawie mhaing mai nham pex pa hoik viex kix laig plak daux dee pa singax singeh,
         sonsang yuh kix krax khyox khaw mai krax pluat ploi, nawh tak deeh viex an kix lih
         hu plak praix nyiex bang mai tak gleeing hak, nex mai roeng khankix ka daux ngu.
         28 Pui pa hu gleeing ka ceu an khankix, tak sidaux kraung ceep tix mai heem tokaux tix,
         khaix an nawh tak pon tix laig ka nyiex bang.
         29 In mawh grawng beenli son pex leeing ju, yam hoek ka daux khix aliah haok khix kao
         ngaix, pex tak twah pa ih, viang mawh kawn meung haktiex cao pex ang ah, nyo sinie
         pa hoek ti peung sinax pex tivud ticu ang ah, ka daux singaix an tak ang pon ti yuh
         kaing tix ceu kawx.
         30 Grawh grawng nawh ka daux singaix an, cao giex kaing li tak yuh krax khyox khaw mai
         krax pluat ploi son pex, sonsang singax pex khaing phimap sivoe Simiang Siyiex.
         31 An mawh singaix twah, sonsang laux lee pex tix mai twah pa ih, an mawh grawng beenli
         son pex leeing ju.
         32 Cao giex kaing li pa hoik pon beeh glawm, pa hoik appong tokaux tix son kaing jhaw
         cao giex kaing li pa hoik plud tang keeing nawh, nawh tak yuh krax khyox khaw mai
         krax pluat ploi mai nawh tak ceep man sibex mhawm pa singax singeh.
         33 Khaix an nawh yuh krax khyox khaw mai krax pluat ploi son dee pa kied singax singeh
         mai nawh tak yuh krax khyox khaw mai krax pluat ploi son nyiex bwan man bang kum pui
         hun mai son khu dee tan, nawh tak yuh krax khyox khaw mai krax pluat ploi son cao
         giex kaing li khankix, khawm son cub pui hun khawmuik.
         34 In tak mawh grawng beenli ka son pex leeing ju, sonsang yuh pex krax khyox khaw mai
         krax pluat ploi, son ceu pui Isarelax khankix mai son phimap kix khawmuik tix num
         tix bawg. Mose hawt yuh awm gumlox pa hoik tawm Simiang Siyiex heue.

1 Simiang Siyiex ah nin ka Mose,
         2 "Krai ka Arun mai kawn simex nawh khankix mai ka ceu pui Isarelax khankix ah nin,
         in mawh gumlox pa hoik tawx Simiang Siyiex.
         3 Phan pui Isarelax khankix tix kaux kaux pah mawie, yung, pex ang ah ka daux nyiex
         bang, phan ang mawh nan, ka praix nyiex bang,
         4 mai phan ang viex ceu an hoek ka daux diang siviex nyiex gox bwan man bang kum pui
         hun, sonsang tan ka Simiang Siyiex, sivoe nyiex gox bwan man Simiang Siyiex, tak klup
         nham phimap an piang pui an, mawh kheu hoik kieh nawh nham lih, kix tak tik nawh khaing
         paox pui ceu nawh,
         5 ceu pui Isarelax khankix, tak deeh viex krax pa appong kix ti tan, daux tiag daux
         kaung mai kix tak viex khankix hoek hawt diang siviex nyiex gox bwan man bang kum
         pui hun ka cao giex kaing li mai tan an khawmuik son krax tan pa nhim ka Simiang Siyiex.
         6 Cao giex kaing li tak phruah nham piang khu dee tan Simiang Siyiex, hawt diang siviex
         nyiex gox bwan man bang kum pui hun mai gleeing khlawp bee son krax tan pa sioe bhawng
         ka Simiang Siyiex.
         7 Kix tak ang lai baox yaox ti tan krax pa appong ka phicaox phicaig mai ang lai yaox
         ti lud vao mai paox tix, in tak mawh grawng beenli leeing ju son kix ka doeh ru kix.
         8 Maix tak ah nin ka kix, can pui pa kaoh khaing nyiex ma ceu pui Isarelax khankix
         ang ah, nyo sinie pa ot sinax pex ang ah, yam tan kix krax tan pa gleeing mai krax
         tan pa appong,
         9 ang viex ceu an khankix hoek hawt diang siviex nyiex gox bwan man bang kum pui hun,
         sonsang tan ka Simiang Siyiex, pui tak tik nawh khaing paox pui ceu nawh.
         10 Can pui daux nyiex ma ceu pui Isarelax khankix ang ah, nyo sinie pa ot sinax pex
         ang ah, phan nawh ih nham Aux tak veeh pakngai ti khaing pui an pa ih nham mai Aux
         tak tik nawh khaing paox pui ceu nawh.
         11 Mawh kheu ju pa im koe ka daux nham mai Aux hoik tawx an ka pex piang khu dee tan,
         sonsang mawh pa yuh krax pa khyox khaw mai krax pluat ploi son ju pex, grawh grawng
         nawh an mawh nham pa yuh krax pa khyox khaw mai krax pa pluat ploi son ju.
         12 Mawh kheu nan, Aux hoik ah nin ka ceu pui Isarelax khankix, pui mawx ang ah ka daux
         pex tak ang pon ih nham mai nyo sinie pa ot mai pex kawx tak ang pon ti ih nham.
         13 Ceu pui Isarelax khankix ang ah, nyo sinie pa ot sinax pex ang ah, hu leue totiag
         mai pon sim ang ah sonsang ih an, nawh tak teei ti tik nham mai kheem ka phawng tiex.
         14 Grawh grawng nawh, nham mawh ju son tokaux khawmuik, kheu mawh nham pa priex jhung
         ju nawh, mawh kheu nan, Aux ah nin ka ceu pui Isarelax khankix, pex tak ang pon ti
         ih nham pa kaoh khaing tokaux tix ceu kawx, mawh kheu ju pa im tokaux khawmuik, koe
         ka daux nham, can pui pa ih ka nham tak mawh pa teei ti tik.
         15 Pui ku kaux pa ih ka nex to pa tang yum ang ah, nex pa hoik kiied totiag ang ah,
         viang nawh mawh pui pa keh daux haktiex cao pex ang ah, nyo sinie ang ah, nawh tak
         yaox ti sidaux kraung ceep tix mai heem rawm mai nawh tak mawh pa ang singax tom hoek
         plakbo, khaix an nawh tak mawh pa singax.
         16 Viang mawh nan, phan nawh ang sidaux, ang heem tix, nawh tak kham geu ka phimap tix
         heue.

1 Simiang Siyiex ah nin ka Mose,
         2 "Krai ka ceu pui Isarelax khankix ah nin, Aux mawh Simiang Siyiex, pa mawh Siyiex
         pex.
         3 Pex tak ang pon ti yuh awm jhawm pa hoik yuh pex ka daux meung Ejiptux, ka dee hoik
         ot pex mai pex tak ang pon ti yuh jhawm pa hoik yuh pex, ka daux meung Khanan dee
         viex Aux pex hoek, pex tak ang pon ti hawt been cie kix.
         4 Pex tak hawt lox tat jhawm prawng Aux mai hawt grawng lawng khaix beenli krax ot
         krax koe Aux mai hu ka daux beenli an khankix. Aux mawh Simiang Siyiex, pa mawh Siyiex
         pex.
         5 Mawh kheu nan pex tak priex ti hawt gumlox beenli Aux mai lox tat jhawm prawng Aux,
         phan pui tix kaux kaux hawt ti yuh awm an, nawh tak im ju ka, Aux mawh Simiang Siyiex.
         6 Pex tak ang pon ti dex dawd mai paox ru tix, tix kaux kawx, son ang pex pon plih
         tokaux kakaong nawh, Aux mawh Simiang Siyiex.
         7 Maix tak ang pon ti yuh krax kaig tua ka keeing tix mai krax kaig tua ka miex tix
         maix tak ang pon ti plih tokaux kakaong krax pa kaig tua ka miex tix mai lud vao ka
         nawh, kheu mawh nawh miex maix.
         8 Maix tak ang pon ti plih tokaux kakaong miex seeb tix mai lud vao ka nawh, an mawh
         krax pa kaig tua keeing maix.
         9 Krax pa kaig tua pux bun maix mai puxke bun maix pa mawh kawn bun keeing maix ang
         ah, kawn bun miex maix ang ah, viang kix mawh pa keh ka daux nyiex ang ah, dee mawx
         ang ah maix tak ang pon plih tokaux kakaong pa kaig tua kix.
         10 Krax pa kaig tua kawn saux bun maix, plak kawn simex ang ah, kawn saux bun plak kawn
         bun ang ah mai tak ang pon ti plih tokaux kakaong pa kaig tua kix, mawh kheu cie kix
         mawh krax pa kaig tua son maix.
         11 Kawn bun pa hoik pon keeing maix khaing moeng tix, hoik mawh nan maix, maix tak ang
         pon ti plih tokaux kakaong krax pa kaig tua nawh.
         12 Maix tak ang pon ti plih tokaux kakaong pa kaig tua nan keeing maix, nawh mawh pa
         dex mai ru nex nham keeing maix.
         13 Maix tak ang pon ti plih tokaux kakaong pa kaig tua puxke bun miex tix, mawh kheu
         bun an mawh pa dex ru nex nham miex maix.
         14 Maix tak ang pon ti kieh keeing ting tix, koe krax kaig tua mai ang pon ti dex dawd
         mai moeng nawh, kheu mawh nawh miex ting maix.
         15 Maix tak ang pon ti plih tokaux kakaong pa kaig tua mun tix, nawh mawh moeng kawn
         simex maix, maix tak ang pon ti plih tokaux kakaong pa kaig tua nawh.
         16 Maix tak ang pon ti plih tokaux kakaong pa kaig tua moeng puxke tix mai moeng pux
         tix, an mawh krax pa kaig tua puxke maix khawm pux maix.
         17 Maix tak ang pon ti plih tokaux kakaong pa kaig tua bun tix kaux mai kawn bun nawh
         maix tak ang pon ti teei kawn saux bun pa keh khaing kawn simex nawh ang ah, kawn
         saux bun puxke khaing kawn bun nawh ang ah, son pa sang plih tokaux kakaong pa kaig
         tua nawh, kix mawh pa dex mai ru nex nham nawh, in mawh pa seeing brai.
         18 Maix tak ang pon ti plih tokaux kakaong ka pux o moeng maix mai ang pon teei ti moeng
         ka kiex yam kawn im ju moeng maix.
         19 Maix tak ang pon ti dex dawd tau mai bun, sonsang plih tokaux kakaong mai krax pa
         kaig tua kiex, yam kawn lih nham mee kiex.
         20 Maix tak ang pon ti it tau mai moeng paox plawg tix, sonsang yuh maix tokaux tix
         seeing brai.
         21 Maix tak ang pon ti kieh doeh ru tix, tix kaux kawx, hu krub siyiex Mulawk ka ngu
         maix tak ang pon ti kieh ceu kaux Siyiex maix, mawh pa seeing brai, Aux mawh Simiang
         Siyiex.
         22 Maix tak ang pon ti it tau mai paox simex tix mai lud ka nawh, awm lud vao maix ka
         bun, an mawh pa seeing brai.
         23 Maix tak ang pon ti lud vao ka totiag, sonsang kieh maix tokaux tix seeing brai,
         bun kawx tak ang pon tix cung sivoe totiag sonsang lud vao tau, in mawh krax pa lud
         loe tete.
         24 Paw doh kieh tokaux cao pex seeing brai tau mai ceu in khankix. Grawh grawng nawh
         kheu jao inkix khawmuik, ceu pui pa hoik grheu Aux kix lih hu khaing plak sivoe ngai
         pex khankix, hoik seeing brai ka ceu in.
         25 Meung haktiex kix hoik seeing brai, mawh kheu nan, Aux tak hoek mai ciyang ka phimap
         kix mai haktiex tak hao ti tik kawn praix pa ot baoh an khankix.
         26 Mawh kheu nan, pex tak hawt gumlox beenli Aux mai lox tat jhawm prawng Aux mai pex
         tak ang pon ti lud ka pa seeing brai in khankix tix ceu kawx mai pui ceu pex tix kaux
         kaux ang ah, nyo sinie pa ot sinax pex ang ah, tak ang pon ti lud ka an khankix.
         27 Grawh grawng nawh can pui pa hoik ot sivoe pex ka daux haktiex an, hoik yuh pa seeing
         brai inkix khawmuik, mawh kheu nan haktiex hoik seeing brai ka.
         28 Aux lhat haktiex deeh hao ti tik pex, yam yuh pex krax pa seeing brai, awm hao haktiex
         ti tik ceu pui pa hoik ot sivoe pex khankix.
         29 Pui pa lud ka pa seeing brai in khankix mai pui pa lud ka ceu an tak mawh pa teei
         ti tik nawh khaing daux sinax pui ceu nawh.
         30 Mawh kheu nan, pex tak priex ti hawt beenli Aux, son ang pex lud ka pa seeing brai
         in khankix, pa hoik lud kix sivoe pex mai paw doh kieh tokaux pex seeing brai ka ceu
         an, Aux mawh Simiang Siyiex pex heue.

1 Simiang Siyiex ah nin ka Mose,
         2 Krai ka cub pui hun ceu pui Isarelax khankix ah nin, pex tak mawh pa singax singeh,
         kheu mawh Aux Simiang Siyiex pex pa singax singeh.
         3 Pex ku kaux tak yungyi ka miex keeing tix mai priex ti hawt singaix twah Aux, Aux
         mawh Simiang Siyiex pex.
         4 Paw doh veeh ti krub riang grang mai paw raug ti yuh riang grang siyiex khankix son
         tokaux pex awx. Aux mawh Siyiex, pa mawh Simiang Siyiex pex.
         5 Phan pex tan krax pa appong son krax tan pa nhim ka Simiang Siyiex, pex tak tan an
         khankix, sonsang mawh pa pon rieb ti teei.
         6 An tak mawh pa ih ka daux singaix tan pex mai singaix khaix mai phan ankix kawn deuk
         tom hoek loe singaix, tak gleeing ti tik ka daux ngu.
         7 Phan pex ih an khawmuik, yam hoek daux loe singaix, an mawh pa seeing brai, tak mawh
         pa ang pon ti rieb ka.
         8 Pui pa ih an khankix tak yaox ti kham geu phimap tix, mawh kheu hoik yuh nawh krax
         pa seeing brai, ka krax tan pa singax singeh cie Simiang Siyiex mai tak tik pui an
         khaing pui ceu nawh.
         9 "Yam vawg pex nghox daux kaung tix, pex tak ang pon ti vawg pa koe daux kaung khawmuik,
         pex tak ang pon ti khrawm nghox pa cod pa kawn deuk khaix tix khankix.
         10 Maix ang pon ti kloi pieh plix siiet tix khawmuik khaing daux sipeem plix siiet maix
         ang pon ti khrawm plix siiet, pa cod pa rau khaing sipeem plix siiet tix maix tak
         prah son pui hot shia mai nyo sinie, Aux mawh Siyiex pa mawh Simiang Siyiex pex.
         11 Maix ang pon ti briex, ang pon ti sikah lox pa ang mawh ang meh mai ang pon tix pie
         lhen ka paox tix, tix kaux hoik tix kaux.
         12 Maix ang pon ti tiextu pa ang mawh ang meh ka daux ceu kaux Aux maix tak ang pon
         ti yuh ceu kaux Siyiex maix mawh pa seeing, Aux mawh Simiang Siyiex.
         13 Maix ang pon ti kheem gut ka paox plawg tix mai ang pon ti tud rhim ka kraung khrai
         nawh, mau ngawh riang cang, pui pa vai maix nawh yuh kaing khankix, tak ang pon ti
         koe ka maix leeing sawm tom hoek plak ponngawb.
         14 Maix ang pon ti jhax lawg ka pui pa lheet mai ang pon ti deuh ceu pa si deeing caong
         sivoe pui pa dug ngai maix tak koe krax lhat graung ka Siyiex maix, Aux mawh Simiang
         Siyiex.
         15 Pex ang pon ti yuh pa ang rahsee, ka daux krax pa prawng see maix ang pon ti nunai
         pui pa hot shia, awm an maix ang pon ti jhak ka pakngai pui ting lhaong mai tak prawng
         see ka paox plawg tix, ka daux pa rahsee.
         16 Maix ang pon ti hu lailing salao ti krai grawh grawng pui, daux sinax pui ceu maix,
         maix ang pon keud ti yuh pa koeng riang ciang khoi mai kieh paox plawg tix yum ka,
         Aux mawh Simiang Siyiex.
         17 Maix ang pon ti koeng ka puxaik tix daux rhawm ti maix tak sidiex gau ka paox plawg
         tix mai son ang maix kham geu phimap kheu jao nawh.
         18 Maix ang pon ti pawk bix mai ang pon ti koeng riang ciang khoi ka kawn praix pui
         ceu maix khankix maix tak moh ka paox plawg tix, awm moh maix tokaux tix, Aux mawh
         Simiang Siyiex.
         19 Maix tak priex ti hawt gumlox beenli Aux maix ang pon ti kieh tobrie pa eei tix lih
         ti koe kawn tau mai pa ang mawh paox ceu nawh maix ang pon ti ruat simie pa hoik khon
         tix tau ka daux kaung maix, maix ang pon ti ceep kraung pa khao ti ka keei mai hauk
         yung.
         20 Phan pui it mai bun siliex pa hoik chawk pui mai pa ang nyang pon ti deeh taoh deeh
         ploi ka nawh, son grawng ceu inkix kiex khawm ra tak pon pa ciyang, viang mawh nan,
         tak ang pon ti pah kiex yum kheu jao mawh bun siliex pa ang nyang pon krax pa luad
         luan.
         21 Simex an tak yaox ti viex kawn yung mhaing tix mu son krax tan pa pluat ploi pa lud
         hoek ka Simiang Siyiex hawt diang siviex nyiex gox bwan man bang kum pui hun.
         22 Cao giex kaing li tak yuh krax pa khyox khaw mai krax pa pluat ploi son nawh mai
         kawn yung mhaing krax tan pa pluat ploi pa lud sivoe Simiang Siyiex, son phimap pa
         hoik yuh nawh mai phimap pa hoik yuh nawh tak pon krax pa pluat ploi son nawh.
         23 Yam hoek pex ka daux Khanan mai yam hoik sum pex khaox plix pa ih kuceu khawmuik,
         khaix an pex tak deuh tix tawng khaox plix cie pex mai deuh awm khaox pa ang nyang
         pat hak, ka daux loe num plix khaox an tak awm pa ang pat hak tix ka son pex, an tak
         mawh pa ang pex pon ti ih ka.
         24 Yam hoek ka daux num pon, plix khaox an khawmuik tak mawh pa singax singeh mai son
         pa yaogyaw ka bwanson Simiang Siyiex.
         25 Yam hoek ka daux num phwan, pex tak pon ti ih plix nawh, phan pex yuh nan khaox an
         tak deeh nie plix son pex, Aux mawh Siyiex pa mawh Simiang Siyiex pex.
         26 Pex ang pon ti ih ceu pa koe tau mai nham, pex ang pon ti gau tix ka ceu pa ang mawh
         ang meh, pex ang pon ti tawx sibawk chawk jhai.
         27 Pex ang pon ti khlao hauk kaing tix vung viang kaing tix, pex ang pon ti khlao ka
         hauk bheup tix.
         28 Pex ang pon ti pat ka nex hak tix son pui pa yum, pex ang pon ti breeh nam meug piang
         tix. Aux mawh Simiang Siyiex.
         29 Paw kieh kawn bun maix laux jhawm, sonsang lih nawh ti mawh bun coh kaux, phan yuh
         nan pui haktiex khawmuik tak lih ti mawh pa lud vao mai pa caox caig khankix tak lih
         naog piang haktiex.
         30 Pex tak priex singaix twah Aux mai yungyi ka dee pa singax singeh Aux, Aux mawh Simiang
         Siyiex.
         31 Paw hu sawg ka pui chix yuh phi mai pui chix yuh simeed pa dex mai phicaox mai paw
         doh kieh tokaux tix seeing brai ka ceu an, Aux mawh Simiang Siyiex pa mawh Siyiex
         pex.
         32 Maix tak kaoh cung sivoe ngai pui kuad paing hauk kaing mai yungyi ka kuad riex ju
         mai koe krax lhat graung ka Siyiex maix, Aux mawh Simiang Siyiex.
         33 Phan nyo sinie hoek ti peung mai pex ka daux haktiex pex, pex ang nieb pon ti yuh
         krax pa ang khaw ang jiet ka nawh,
         34 nyo sinie pa ot sinax pex, tak kieh nawh awm pui pa keh daux sinax pex, pex tak moh
         nawh awm moh pex ka tokaux tix, grawh grawng nawh, pex hoik sax mawh nyo sinie ka
         daux meung Ejiptux, Aux mawh Siyiex pa mawh Simiang Siyiex pex.
         35 Pex tak ang pon ti yuh pa ang rahsee ka daux krax prawng ca, ka pa tiag pex plak
         lang, ka pa ciang pex ngai jiang mai ka pa tong pex ka kraung tong pa koe pex khankix
         kawx, mawh awm an.
         36 Pex tak koe jiang yoi pa rahsee, kla jiang pa rahsee, phliex tong pa rahsee mai jiang
         pa rahsee, Aux mawh Siyiex pa mawh Simiang Siyiex pex, pa hoik viex pex lih khaing
         meung Ejiptux.
         37 Mawh kheu nan, pex tak priex ti hawt gumlox beenli Aux khawmuik mai lox tat jhawm
         prawng Aux khawmuik, Aux mawh Simiang Siyiex heue."

1 Simiang Siyiex ah nin ka Mose,
         2 "Krai ah nin ka ceu pui Isarelax khankix, can ceu pui Isarelax ang ah, nyo sinie
         pa hoek ot sinax ceu pui Isarelax ang ah, kaw pa hu tawx doeh ru tix ka siyiex Molawk
         ang ah, nawh tak pon krax yum tete, pui haktiex khankix tak dheem nawh ka simaox.
         3 Aux tak veeh pakngai ti khaing nawh mai teei ti tik nawh khaing daux ceu pui nawh,
         kheu hoik tawx nawh doeh ru tix tiblah ka siyiex Molawk sonsang yuh nawh dee pa singax
         singeh Aux seeing brai mai kieh ceu kaux pa singax singeh Aux, mawh pa nunai giex
         going.
         4 Phan pui haktiex khankix mox ngai tix ka pui pa hu tawx doeh ru tix ka siyiex Molawk
         mai phan kix ang pah ka nawh.
         5 Aux tak veeh pakngai tix khaing pui an mai kawn nyiex ma nawh mai Aux tak teei ti
         tik nawh khaing daux ceu pui nawh, khawm can pui pa yuh pa lud vao, tau mai siyiex
         Molawk.
         6 Kaw pa hu sawg hu peung ka pui pa chix yuh phi mai pa chix yuh simeed pa dex mai
         phicaox, Aux tak veeh pakngai tix khaing kaw an mai teei ti tik nawh khaing ceu pui
         nawh.
         7 Mawh kheu nan, kieh tokaux pex singax mai mawh pa singax singeh, grawh grawng nawh
         Aux mawh Siyiex pa mawh Simiang Siyiex pex.
         8 Pex tak priex ti hawt gumlox beenli Aux mai hawt ti yuh, Aux mawh Simiang Siyiex
         pex, pa kieh pex singax singeh.
         9 Can pui pa jhax lawg ka keeing tix ang ah, miex tix ang ah, tak kieh nawh yum tete,
         mawh kheu jhax lawg nawh ka miex keeing tix, nham phimap nawh tak hoek piang nawh.
         10 Pui pa lud vao ka moeng pui tang kaux mai pui pa lud vao mai moeng paox plawg tix,
         tak yum tete, khawm simex pa lud mai bun pa koe krax lud an,
         11 pui mawx it tau mai moeng keeing tix, mawh pui plih tokaux kakaong pa kaig tua keeing
         tix, kiex khawm ra tak yum tete, nham phimap kiex tak hoek piang kiex.
         12 Phan pui tix kaux it mai mun tix, kiex khawm ra tak yum tete, mawh kheu jao hoik
         lud kiex khawm ra ka daux pa seeing brai, nham phimap kiex tak hoek piang kiex.
         13 Phan simex it mai paox simex tix, awm it mai bun kiex khawm ra hoik yuh ceu pa seeing
         brai, kiex tak yum khawm ra nham phimap kiex tak hoek piang kiex.
         14 Phan simex tix kaux teei ti moeng bun miex khawm kawn, an mawh pa caox caig, tak
         gleeing ti tik kix khawm loe ka ngu, son ang pa caox caig lai koe ka daux sinax pex.
         15 Phan simex tix kaux lud vao ka totiag, nawh tak yum tete mai pex tak pah totiag an.
         16 Phan bun tix kaux dex dawd mai totiag ceu pa tix ang ah mai lud vao mai totiag an
         maix tak pah bun khawm totiag an, kiex tak yum tete, nham phimap kiex tak hoek piang
         kiex.
         17 Phan simex tix kaux teei ti moeng nan tix, pa mawh kawn bun keeing nawh ang ah, kawn
         bun miex nawh ang ah mai plih tokaux kakaong krax pa kaig tua nawh mai phan bun an
         yaox ka krax kaig tua simex, an mawh ceu pa kaig tua mai tak teei ti tik kiex khaing
         sivoe ngai ceu pui kix, kheu hoik pon nawh ti plih tokaux kakaong pa kaig tua nawh,
         kiex tak kham geu phimap tix.
         18 Phan simex tix kaux hu it mai bun yam kawn koe nham mee nawh mai plih tokaux kakaong
         krax kaig tua nawh mai phan nawh hoik yaox krax lih nham nawh mai phan bun an ang
         kheem ka nham tix, kiex khawm ra tak mawh pa teei ti tik khaing ceu pui kix.
         19 Pex tak ang pon ti plih tokaux kakaong pa kaig tua pux o miex tix mai nan keeing
         tix, grawh grawng nawh an mawh pa plih tokaux kakaong mai paox nyiex ma tix, kiex
         tak yaox ti kham geu phimap tix.
         20 Phan simex tix kaux it tau mai moeng keeing iak tix, nawh hoik mawh pa plih tokaux
         kakaong pa kaig tua keeing iak tix, kiex tak kham geu phimap tix mai kiex tak mawh
         pa ang lai chix koe kawn.
         21 Phan simex tix kaux teei ti moeng puxaik tix, an mawh pa seeing brai, nawh hoik plih
         tokaux kakaong pa kaig tua puxaik tix, kiex tak mawh pa ang lai chix koe kawn.
         22 Mawh kheu nan, pex tak hawt gumlox beenli Aux mai lox tat jhawm prawng Aux khankix
         mai hawt ti yuh an kix son ang haktiex dee pa sang viex Aux pex ot, hao ti tik pex.
         23 Pex tak ang pon ti hawt grawng lawng khaix grawng beenli pui an khankix, pa sang
         grheu Aux ti tik sivoe pex, grawh grawng nawh, kix hoik lud ka grawng ceu inkix khawmuik,
         mawh kheu nan, Aux koeng ka kix.
         24 Viang mawh nan, Aux hoik ah nin ka pex, pex tak pon ti cie haktiex kix mai Aux tak
         sang tawx mawh sinngao sonsang pon pex ti cie haktiex dee lih rawm teeh mai rawm hia,
         Aux mawh Siyiex pa mawh Simiang Siyiex pex, pa hoik tang gwieh pex khaing pui tang
         ceu khankix.
         25 Mawh kheu nan, pex tak tang gwieh tobrie pa singax mai totiag pa ang singax sidawng
         daux sinax pex, pex tak ang pon ti kieh tokaux tix seeing brai, ka totiag khankix
         mai sim sai mai can ceu pa im ju kuceu, pa chix mu chix hu piang tiex mai pa hoik
         tang gwieh Aux ti deuh khaing pex, awm ceu pa ang singax khankix.
         26 Pex tak mawh pa singax singeh ka son Aux, mawh kheu Aux mawh Siyiex pa singax singeh
         mai Aux hoik tang gwieh pex khaing pui tang ceu, sonsang mawh pex cie Aux.
         27 Simex ang ah, bun ang ah, pa mawh pui pa yuh phi pui pa chix simeed khankix tak yum
         tete, pui tak dheem kix yum ka simaox, nham phimap kix tak hoek piang kix heue."

1 Simiang Siyiex ah nin ka Mose, "Krai ka cao giex kaing li pa mawh kawn simex Arun
         ah nin, cao giex kaing li tak ang pon ti kieh tokaux ti seeing brai, ka tokaux pui
         yum daux sinax pui ceu tix.
         2 Lheu khaing pao nyiex pa dex mai nawh khankix, pa mawh miex keeing khawm kawn simex
         kawn bun mai puxaik nawh ang ah,
         3 pux o bun krih pa ang nyang koe mex, nawh tak pon ti kieh tokaux ti seeing brai ka.
         4 Nawh tak ang pon kieh tokaux ti seeing brai, ka an khankix, kheu mawh nawh cao kaing
         pa ting tix kaux daux sinax ceu pui nawh khankix.
         5 Kix tak ang pon ti khlao hauk kaing tix pak, kix tak ang pon ti khlao hauk bheup
         tix mai ang pon ti pat tokaux ti ka vaig ka gawn.
         6 Kix tak mawh pa singax singeh son Siyiex kix mai ang pon ti kieh ceu kaux Siyiex
         tix nunai giex going, grawh grawng nawh kix mawh pui pa tan krax tan pa yuh tix ka
         ngu son Simiang Siyiex mai pa tan blah ka Siyiex, mawh kheu nan, kix tak mawh pa singax
         singeh.
         7 Kix tak ang pon ti teei bun coh kaux tix, bun pa hoik seeing brai mai bun pa hoik
         tik mex tix mawh moeng tix, grawh grawng nawh cao giex kaing li mawh pa singax singeh
         son Siyiex.
         8 Mawh kheu nan, pex tak yuh nawh mawh pa singax singeh, kheu mawh pa tan ti tawx blah
         ka Siyiex pex, nawh tak mawh pa singax singeh ka son pex, kheu mawh Aux Simiang Siyiex
         pa singax singeh mai pa kieh pex singax singeh.
         9 Phan kawn bun cao giex kaing li yuh bun coh kaux mai kieh tokaux ti seeing brai,
         nawh mawh pa kieh keeing tix seeing brai, tak gleeing ti tik nawh ka ngu.
         10 Nawh mawh cao giex kaing li, pa ting lhaong ka sinax puxaik tix, pa hoik groi kix
         bee piang kaing mai mawh pui pa appong tix ceep kraung pa singax singeh, nawh tak
         ang pon ti bhang kaing tix mai riah ti tik kraung ceep tix khankix.
         11 Nawh tak ang pon ti hu dex tokaux yum tix ceu kawx mai nawh ang pon ti kieh tokaux
         tix seeing brai son miex keeing tix.
         12 Nawh tak ang pon ti hu plak praix khaing dee pa singax singeh mai ang pon ti nunai
         ka dee pa singax singeh Siyiex tix, grawh grawng nawh bee groi pa appong Siyiex, koe
         piang kaing nawh, Aux mawh Simiang Siyiex.
         13 Nawh tak teei ti moeng ka bun krih,
         14 miexmai ang ah, bun hoik tik mex ang ah, bun coh kaux pa hoik seeing brai ang ah,
         ceu bun inkix nawh tak ang pon ti teei mawh moeng tix mai nawh tak pon ti teei bun
         krih mawh moeng tix tix kaux khaing daux ceu pui tix.
         15 Nawh tak ang pon ti ah pa ang khaw ang jiet ka kawn praix tix ka sinax pui ceu tix,
         grawh grawng nawh Aux mawh Simiang Siyiex pa kieh nawh singax singeh."
         16 Simiang Siyiex ah nin ka Mose.
         17 "Krai ka Arun ah nin, ka daux doeh ru maix ku ju, pa koe dee mat dee ne, tak ang
         pon ti hoek dex, sonsang tan nawh blah ka Siyiex nawh.
         18 Grawh grawng nawh can pui pa hoik koe dee mat dee ne, pui pa dug ngai ang ah, pui
         pa laux caong ang ah, pui laux meeh ang ah, pui kak giien taix giien caong ang ah,
         19 mai pui pot taix caong ang ah,
         20 pui kawk nyoi ang ah, pui kalu ang ah, pui pa koe jhawm saux ngai ang ah, pui pa
         saux ngoi saux dao ang ah, pui pa laux tom kla ang ah, nawh tak ang pon ti hoek dee
         dex.
         21 Pui daux doeh ru cao giex kaing li Arun, pa koe dee mat dee ne, tak ang pon ti hoek
         dex sonsang tan krax tan pa gleeing ka ngu son Simiang Siyiex, mawh kheu hoik koe
         krax lud nawh, nawh tak ang pon ti hoek dex sonsang tan nawh blah Siyiex.
         22 Nawh tak pon ti ih blah Siyiex, pa singax singeh khawm pa kied singax singeh.
         23 Nawh tak ang pon ti hu dex man tie mai ang pon ti hoek dex ka khu dee tan, mawh kheu
         hoik koe dee mat dee ne nawh, Aux lhat nawh yuh pa nunai ka dee pa singax singeh Aux,
         mawh kheu Aux mawh Simiang Siyiex pa kieh kix singax singeh."
         24 Mose krai inkix ka Arun khawm kawn simex nawh khankix mai ka ceu pui Isarelax khankix
         heue.

1 Simiang Siyiex ah nin ka Mose,
         2 Krai ka Arun mai kawn simex nawh khankix, sonsang chix tang gwieh kix tokaux ti khaing
         ceu pa singax singeh ceu pui Isarelax khankix mai son ang kix pon nunai ka min ceu
         kaux Aux, ka daux ceu an kix, son pa yuh kix mawh pa singax singeh son Aux, Aux mawh
         Simiang Siyiex.
         3 Krai ka kix ah nin, ka daux doeh ru pex khankix ku ju, can pui pa hu dex ceu pa hoik
         gwieh ceu pui Isarelax mawh pa singax singeh son Simiang Siyiex mai yam koe pa ang
         singax piang nawh, tak teei ti tik pui an khaing sivoe ngai Aux, Aux mawh Simiang
         Siyiex.
         4 Pui pa koe jhawm saux sipawg ang ah, jhawm saux lih rawm seeing ang ah, doeh ru Arun,
         tak ang pon ti ih krax tan pa singax singeh, tom ang nawh nyang pon ti singax mai
         can pui pa hu krox hu teeh ka tokaux yum pa ang singax ang ah mai pui pa hoik lih
         rawm ngang ang ah,
         5 pa hu krox hu teeh ka totiag pa chix mu chix hu pa sang kieh nawh mawh pa ang singax
         ang ah mai hu krox teeh pui pa sang kieh nawh ang singax ang ah, ceu pa ang nawh singax
         koe yuh ka mawx kawx,
         6 Pui pa hu krox hu teeh ka ceu ankix, tak mawh pa ang singax tom hoek plakbo, nawh
         tak ang pon ti ih krax tan pa singax singeh khankix, tom ang nawh nyang bax heem tix
         ka rawm.
         7 Nawh tak mawh pa singax yam hoik klip singaix, khaix an nawh tak pon ti ih krax tan
         pa singax singeh, grawh grawng nawh an mawh pa ih nawh.
         8 Nawh tak ang pon ti ih nex pa tang yum, nex pa hoik kiied totiag khankix, sonsang
         kieh nawh tokaux ti seeing brai ka an khankix, Aux mawh Simiang Siyiex.
         9 Mawh kheu nan kix tak priex ti hawt gumlox beenli Aux, phan ang mawh nan, kix tak
         yaox ti kham geu phimap tix mai yum, Aux mawh Simiang Siyiex pa kieh pex singax singeh.
         10 Pui tang ceu tang cat tak ang pon ti ih krax tan pa singax singeh, pui pa hoek ti
         peung tivud ticu tau mai cao giex kaing li ang ah, siliex pa cang ang ah, tak ang
         pon ti ih ceu pa singax singeh.
         11 Viang mawh nan, phan cao giex kaing li liag pui ka mau, nawh tak pon ti ih an mai
         pui pa keh ka daux nyiex ma nawh, tak pon ti ih pa ih nawh.
         12 Phan kawn bun cao giex kaing li mex ka pui tang ceu, kawn bun an tak ang pon ti ih
         ka krax tan pa singax singeh.
         13 Viang mawh nan, phan kawn bun cao giex kaing li an mawh miexmai ang ah, bun pa hoik
         tik mex ang ah mai phan nawh ang nyang koe kawn mai phan nawh deeh ing ka nyiex keeing
         tix, awm yam mawh nawh kawn nyawm, bun an tak pon ti ih pa ih keeing nawh, viang mawh
         nan, pui tang ceu tak ang pon ti ih.
         14 Phan pui kox ih krax tan pa singax singeh mai ang tix tawng, khaix an nawh tak deeh
         plud tix tan krax tan pa singax singeh ka cao giex kaing li phwan son tix son piang
         an.
         15 Cao giex kaing li tak ang pon ti nunai, ka krax tan pa singax singeh ceu pui Isarelax
         khankix, pa tan kix ti tawx ka Simiang Siyiex,
         16 mai tak ang kieh kix kham geu ka phimap pa hoik lud kix, kheu hoik pon kix ti ih
         ka krax tan pa singax singeh khankix, grawh grawng nawh Aux mawh Simiang Siyiex pa
         kieh kix singax singeh heue."
         17 Simiang Siyiex ah nin ka Mose,
         18 "Krai ka Arun mai kawn simex nawh khankix mai ka ceu pui Isarelax khawmuik ah nin,
         can pui pa kaoh khaing daux nyiex ma ceu pui Isarelax khankix ang ah, nyo sinie pa
         ot tau mai kix ang ah, pa tan krax pa appong son pa tiextu ang ah, son pa tan nawh
         khawm rhawm tix mai pa tan kix ka Simiang Siyiex pa mawh krax tan pa gleeing.
         19 Nawh tak tan ti tawx pa mawh mawie mhaing, yung mhaing ang ah, pex mhaing ang ah
         pa ang koe dee mat dee ne, tak mawh pa pon ti rieb.
         20 Viang mawh nan, can pa hoik koe dee mat dee ne maix tak ang pon ti tan, grawh grawng
         nawh tak ang pon ti rieb tang maix.
         21 Can pui pa tan krax pa appong son krax tan pa nhim ka Simiang Siyiex, sonsang grum
         naog lox pa tiextu nawh, krax tan pa koe rhawm nawh khaing tobrie pa eei nawh, mawie
         ang ah, yung ang ah, an tak mawh pa grum naog, sonsang mawh pa pon ti rieb, an khankix
         tak kieh nawh mawh pa ang koe dee mat dee ne.
         22 Pa dug ngai ang ah, pa pot si-ang ang ah, pa laux maung ang ah, pa uah ang ah, pa
         ngoi mai pa dao ang ah, tak ang pon ti tan ka Simiang Siyiex, tak ang pon ti yuh krax
         tan pa gleeing piang khu krub dee tan, son Simiang Siyiex.
         23 Maix tak pon ti tan mawie mhaing ang ah, kawn yung iak ang ah, pa hoik nie lheu pakpeung
         tokaux mai pa cud cha pakpeung tokaux khankix, son krax tan pa koe rhawm tix, viang
         mawh nan phan an mawh son krax pa tiextu, an tak mawh pa ang pon ti rieb.
         24 Maix tak ang pon ti tan pa hoik laux kla, pa hoik phawng, pa hoik pliag mai pa hoik
         sieh tix khankix ka Simiang Siyiex. Maix tak ang pon ti yuh krax tan ceu an khankix
         ka daux haktiex pex.
         25 Maix tak ang pon rieb ti tan ceu in khankix tix ceu kawx, khaing daux tawm taix pui
         tang ceu, awm pa mawh blah pa khan maix son Siyiex tix, mawh kheu koe krax pa laux
         leeing mai koe dee mat dee ne, an khankix tak mawh pa ang pon ti rieb son maix."
         26 Simiang Siyiex ah nin ka Mose,
         27 "Yam keh kawn mawie tix mu ang ah, kawn yung tix mu ang ah mai kawn pex tix mu ang
         ah, tak yaox ti ot tau mai miex tix aliah ngaix, jah khaix daix singaix hu sivoe ngai,
         an tak rieb ti teei son krax tan pa gleeing, son Simiang Siyiex.
         28 Viang mawh mawie shiang ang ah, kawn yung shiang ang ah, paw doh pah an khawm ra
         mai kawn nawh ka daux tix singaix ngie.
         29 Yam tan maix pa appong tix, son krax pa yaogyaw bwanson ka Simiang Siyiex maix tak
         tan mawh pa pon rieb tix.
         30 An tak mawh pa ih ka daux singaix an maix tak ang pon ti deuh an khankix tom hoek
         plak ponngawb, Aux mawh Simiang Siyiex.
         31 Pex tak priex ti hawt gumlox pingnyap Aux khankix mai hawt ti yuh awm an khankix,
         Aux mawh Simiang Siyiex.
         32 Pex tak ang pon ti nunai ka ceu kaux pa singax singeh Aux, viang mawh nan, Aux tak
         mawh pa singax singeh ka daux sinax ceu pui ceu pui Isarelax khankix, Aux mawh Simiang
         Siyiex pa kieh pex singax singeh,
         33 Aux mawh pa hoik viex pex lih khaing daux meung Ejiptux, sonsang mawh Aux Siyiex
         pex, Aux mawh Simiang Siyiex heue."

1 Simiang Siyiex krai ah nin ka Mose,
         2 "Krai ka pui Isarelax khankix, pex tak krai pao pawie Simiang Siyiex, awm pa hoik
         tat bawg yam sonsang yuh pex pawie pa singax singeh in mawh pawie Aux."
         3 Pex tak yuh kaing ka daux liah singaix, viang mawh nan daux aliah singaix mawh singaix
         twah singaix laux lee pex tix mai singaix pawie pa singax singeh, pex tak ang pon
         ti yuh kaing tix ceu kawx, an mawh singaix twah Simiang Siyiex ka can dee ot pex kudah."
         4 "In khankix mawh pawie Simiang Siyiex, pawie pa yuh pex daux pa singax singeh mai
         pa sang krai pao pex ti yuh yam hoik hoek bawg yam.
         5 Ka daux khix jah, kao pon ngaix plak ponbo, an mawh singaix pawie Pasakha Simiang
         Siyiex.
         6 Ka daux khix an kao phwan ngaix mawh singaix pawie blah pa ang sau susaix son Simiang
         Siyiex, pex tak ih blah pa ang sau susaix aliah singaix.
         7 Ka daux singaix jah pex tak yuh pawie pa singax singeh tau, pex tak ang pon ti yuh
         kaing pa dex mai haktiex tix ceu kawx.
         8 Pex tak tan krax tan pa gleeing son Simiang Siyiex glang daux aliah singaix an, singaix
         aliah tak mawh singaix pawie pa singax singeh, pex tak ang pon ti yuh kaing pa dex
         mai haktiex tix ceu kawx."
         9 Simiang Siyiex krai ah nin ka Mose,
         10 "Krai ka pui Isarelax khankix, yam hoek pex ka daux haktiex pa tawx Aux ka pex, phan
         pex vawg ka nghox khankix, pex tak viex lhiem nghox pa liang pex tix vawg hoek ka
         cao giex kaing li,
         11 sonsang mawh pa rieb ti teei son tang pex, khaix hoik luan khaing daux singaix twah,
         cao giex kaing li tak yang yeuh lhiem nghox an sivoe Simiang Siyiex.
         12 Pex tak pon ti tawx kawn yung mhaing pa hoik naog num pa loig tix mu, son krax tan
         pa gleeing son Simiang Siyiex ka singaix an, yam yang yeuh nawh ka lhiem nghox.
         13 Krax tan phawng nghox ca im pa dex dawd mai to tan an tak mawh phawng nghox ca im
         pa hoik klao ti tau mai bee kao son ra son khaing tix Epha pa mawh krax tan pa gleeing
         ka Simiang Siyiex, son pa sioe bhawng, krax tan pa nyaux tak mawh rawm plix siiet
         pon son tix son khaing tix hing loe awga.
         14 Pex tak ang pon ti ih blah, pa yuh ka gaox diag mai plix nghox plix koi pa im khankix
         tom hoek ka daux singaix ang pex nyang viex ti tan sivoe Siyiex pex, an tak mawh been
         leeing ju daux doeh ru pex can dee ot pex kudah."
         15 "Khaix hoik luan singaix twah daux singaix pasax, khaix hoik viex pex lhiem nghox
         son krax tan pa yang yeuh, pex tak simin tom grum naog aliah vang twah,
         16 khaix hoik luan ngaix twah jah pasax simin kieh naog tix phwan singaix, khaix an
         pex tak tan krax tan phawng nghox ca im ka Simiang Siyiex.
         17 Pex tak viex blah pa yang yeuh ra lon khaing daux nyiex ma tix, kao son ra son khaing
         tix epha ra Awmie, ka phawng gaox nghox ca im pa hoik yuh sin tau mai susaix, pa mawh
         plix khaox plix ox pa liang tix plix khankix ka son Simiang Siyiex.
         18 Pex tak tan kawn yung iak pa loig pa naog num aliah mu tau mai blah mai kawn mawie
         mhaing tix mu mai kawn yung ra mu, an tak mawh krax tan pa gleeing son Simiang Siyiex,
         tau mai krax tan phawng nghox ca im mai krax tan pa nyaux kix mai krax tan pa gleeing
         ka ngu pa sioe bhawng ka Simiang Siyiex.
         19 Pex tak tan kawn pex mhaing tix mu son krax tan pa pluat ploi phimap mai kawn yung
         pa hoik naog num ra mu son pa sang yuh krax tan pa nhim.
         20 Cao giex kaing li tak yang yeuh an tau mai blah, plix khaox plix ox pa liang tix
         pon son krax tan pa yang yeuh sivoe Simiang Siyiex, tau mai kawn yung iak an ra mu,
         an khankix tak mawh pa singax singeh son cao giex kaing li ka Simiang Siyiex.
         21 Ka daux tix ngaix an pex tak krai pao mawh pawie pa singax singeh ka son pex, pex
         tak ang pon ti yuh kaing pa dex mai haktiex ti ceu kawx, an tak mawh been leeing ju
         ka can dee ot pex, daux doeh ru pex.
         22 Yam vawg pex nghox ka daux haktiex tix, pex tak ang pon ti vawg ka can pa koe ka
         daog kaung pex khawmuik, pex tak ang pon ti khrawm nghox pa cod pa roik pa kawn deuk
         khaix tix, pex tak prah an khankix son pui hot shia mai nyo sinie, Aux mawh Simiang
         Siyiex pa mawh Siyiex pex."
         23 Simiang Siyiex krai ah nin ka Mose,
         24 "Krai ka pui Isarelax khankix ka daux khix aliah, haok khix tix ngaix, pex tak laux
         lee tix mai twah klaung, pex tak phlu teettawng sonsang doh keud ka mawh pawie pa
         singax singeh.
         25 Pex tak ang pon ti yuh kaing pa dex mai haktiex, mai pex tak yuh krax tan pa gleeing
         ka ngu ka Simiang Siyiex."
         26 Simiang Siyiex krai ah nin ka Mose,
         27 "Ka daux khix aliah haok khix kao ngaix, mawh singaix yuh pa khyox khaw pa pluat
         ploi phimap, an tak mawh singaix pawie pa singax singeh son pex, pex tak khin ka tokaux
         tix mai yuh krax tan pa gleeing ka ngu ka Simiang Siyiex.
         28 Daux singaix an pex tak ang pon ti yuh kaing ti ceu kawx, mawh kheu an mawh singaix
         yuh pex krax khyox khaw mai krax pa pluat ploi phimap son tix, sivoe Simiang Siyiex.
         29 Mawh kheu pui mawx ang ah, pa ang pon khin tokaux tix singaix an, tak tat nawh khaing
         daux ceu pui nawh.
         30 Pui mawx ang ah pa yuh kaing ti ceuceu ka daux singaix an, Aux tak yuh laux leeing,
         khaing daux sinax ceu pui nawh.
         31 Pex tak ang pon ti yuh kaing ti ceu kawx, an tak mawh been leeing ju ti ju hoik ti
         ju, can dee ot pex daux doeh ru pex.
         32 Singaix an tak mawh singaix twah ot yiien yawg tix mai pex tak khin tokaux ti jah
         plakbo singaix dim khix an, tom hoek plakbo pasax pex tak priex ti hawt mai twah mhawm
         mhawm."
         33 Simiang Siyiex krai ah nin ka Mose,
         34 "Krai ka pui Isarelax khankix, ka daux khix aliah kao phwan ngaix, daux aliah singaix
         an tak mawh singaix pa yuh pex pawie nyiex gox bang son Simiang Siyiex.
         35 Ka daux singaix jah an tak mawh singaix pawie pa singax singeh, pex tak ang pon ti
         yuh kaing pa dex mai haktiex.
         36 Pex tak yuh krax tan pa gleeing ka ngu ka Simiang Siyiex aliah ngaix, ka daux singaix
         daix pex tak yuh pawie pa singax singeh mai pex tak yuh krax tan pa gleeing ka ngu
         ka Simiang Siyiex, an mawh pawie pa blon ting, pex tak ang pon ti yuh kaing pa dex
         mai haktiex.
         37 In mawh pawie Simiang Siyiex pa hoik tat ti deuh, pawie pa singax singeh pa sang
         krai pao pex bawg yam sonsang yuh pex krax tan pa gleeing ka ngu ka Simiang Siyiex,
         pa mawh krax pa gleeing mai krax tan phawng nghox ca im mai krax tan pa nyaux kuceu,
         daux ngaix mawx ngaix an,
         38 lheu khaing singaix twah Simiang Siyiex, pex tak yaox ti yuh krax tan pa appong,
         krax tan pa yuh sijax mukheu tix sang tan mai krax tan pa koe rhawm pex tix sang tan
         khawmuik, pex tak tan an khankix ka Simiang Siyiex.
         39 Khaix hoik khrawm pex plix nghox plix koi khaing daux haktiex, jah ka daux khix aliah
         kao phwan ngaix, pex tak yuh pawie Simiang Siyiex aliah ngaix, ngaix tix tak mawh
         ngaix twah sonsang laux lee pex tix mai ngaix daix kawx tak baox mawh ngaix twah sonsang
         laux lee pex tix.
         40 Ka daux ngaix tix maix tak viex plix khaox plix ox pa mhawm, kak khaox jhie yaong,
         kak khaox pa mhawm lhax khankix mai lhax kak khaox siglai khankix, pex tak yuh krax
         gaux rhawm sivoe Simiang Siyiex pa mawh Siyiex pex aliah ngaix.
         41 Pex tak yuh pawie an ku num son Simiang Siyiex aliah ngaix, an tak mawh been leeing
         ju ka daux doeh ru pex, pex tak yuh pawie an ka daux khix aliah.
         42 Pex tak yaox ti ot ka daux nyiex gox lhax khaox aliah ngaix, can pui pa keh kung
         khaing ceu pui Isarelax khankix tak yaox ti ot ka daux nyiex gox lhax khaox,
         43 sonsang tawng doeh ru pex mawh Aux pa kieh pui Isarelax khankix ot ka daux nyiex
         gox lhax khaox yam viex Aux kix lih khaing meung Ejiptux, Aux mawh Simiang Siyiex
         pa mawh Siyiex pex."
         44 Mawh kheu nan, Mose krai pao grawng pawie Simiang Siyiex ka ceu pui Isarelax khankix
         heue.

1 Simiang Siyiex krai ah nin ka Mose,
         2 "Tawm lox ka pui Isarelax khankix, sonsang viex kix bee singax singeh pa hoik tauh
         tix khaing plix Sanlun son kawk ngu hoek ka maix sonsang tok maix kawk ngu riang ang
         jud ang jai.
         3 Ka plak praix man tie, dee koe teug bwan sijax mukheu, ka daux nyiex gox bwan man
         bang kum, Arun tak mawh cao pa bung kaing an, jah ka plakbo, tom hoek ka plak ponngawb,
         sivoe Simiang Siyiex ang jud ang jai, an tak mawh been leeing ju ka daux doeh ru pex.
         4 Nawh tak mawh pa khrex rien ka kawk ngu pa koe piang jawk ten khri ceu pa singax
         singeh, sivoe Simiang Siyiex ang jud ang jai heue.
         5 "Maix tak teei phawng gaox nghox ca im ceu pa mhawm mai yuh blah kao ra lon, Blah
         ku lon, tak mawh pa koe phawng nghox ca kao son ra son khaing tix epha ra Awmie.
         6 Maix tak deuh blah an piang pheen khri pa singax singeh ra pum, tix pum liah lon
         sivoe Simiang Siyiex.
         7 Maix tak sau lawpan pa singax singeh piang pum blah an khawm ra pum, sonsang mawh
         an nyum krax tan pa doh keud son krax tan pa gleeing ka ngu son Simiang Siyiex.
         8 Daux ngaix twah ku twah, Arun tak deuh pan blah an sivoe Simiang Siyiex ang jud ang
         jai tang kawn praix Isarelax khankix, awm gumlox sijax mukheu leeing ju.
         9 An tak mawh son Arun mai kawn simex nawh khankix, kix tak ih an dee pa singax singeh,
         mawh kheu mawh an krax tan pa kied singax singeh pa gleeing ka ngu ka Simiang Siyiex,
         pa mawh been leeing ju.
         10 Kawn simex khaing bun ceu pui Isarelax, keeing nawh pa mawh pui Ejiptux, lih hu sinax
         pui Isarelax, yam an kawn simex bun ceu pui Isarelax an mai pui Isarelax tix kaux
         simah ka paox tix daux nyiex bang.
         11 Mawh kheu kawn simex pa keh khaing bun ceu pui Isarelax an, hoik nunai ceu kaux Simiang
         Siyiex mai hoik jhax lawg kah, tom viex nawh hoek ka Mose. Ceu kaux miex nawh mawh
         Shelawmix kawn bun Dibarix ceu pui Dan.
         12 Kix gang ti deuh nawh tom sidah ang kix nyang tawng ka alo Simiang Siyiex mawh pa
         yuh ka mawx ka kaw an."
         13 Khaix an Simiang Siyiex krai ah nin ka Mose,
         14 "Teei ka kaw pa jhax lawg an lih ka plak praix nyiex bang, khaix an kieh pui pa hoik
         mhong lox pa jhax lawg nawh khawmuik, deuh taix ti piang kaing nawh mai kieh cub pui
         hun dheem nawh ka simaox.
         15 Krai ah nin ka pui Isarelax khankix, can pui pa jhax lawg ka Siyiex tix, tak yaox
         ti kham geu phimap tix.
         16 Can pui pa lud mai nunai ceu kaux Simiang Siyiex tak yaox ti yum tete, cub pui hun
         tak dheem nawh ka simaox, daux pui ceu pex ang ah, daux pui tang ceu ang ah, phan
         lud mai nunai ceu kaux Simiang Siyiex, tak yaox ti yum tete.
         17 Can pui pa pah ka pui tix kaux kaux tak yaox ti yum tete.
         18 Can pui pa pah ka tobrie tak yaox ti deeh plud tobrie son tobrie mai plud ju son
         ju.
         19 Phan pui tix kaux yuh krax saux mat ka paox plawg ti, tak deeh yuh awm an ka nawh,
         20 pot si-ang son pot si-ang, ngai son ngai, rhang son rhang, awm hoik yuh nawh krax
         saux mat ka pui tix kaux, tak deeh yuh awm an ka nawh.
         21 Pui pa pah tobrie nawh tak deeh yaox ti plud tobrie, pui pa pah ka pui tak yaox ti
         yum tete.
         22 Pex tak yaox ti koe been lox tat jhawm prawng tix ceu khaing son daux pui ceu pex
         ang ah, pui tang ceu ang ah, mawh kheu Aux mawh Simiang Siyiex pex."
         23 Khaix hoik krai Mose ceu an ka pui Isarelax khankix mai kix viex kaw pa hoik jhax
         lawg an lih ka plak praix nyiex bang mai dheem nawh yum ka simaox. Mawh kheu nan,
         pui Isarelax khankix yuh awm gumlox pa hoik tawm Simiang Siyiex ka Mose heue.

1 Simiang Siyiex krai ah nin ka Mose piang gawng Sina,
         2 "Krai ah nin ka pui Isarelax mai yam hoek pex ka haktiex pa tawx Aux ka pex, kieh
         haktiex an priex rien ngaix twah son Simiang Siyiex.
         3 Pex tak sum simie nghox koi ka daux kaung been liah num mai pex tak cox pawt nhu
         plix siiet daux sipeem tix daux liah num mai khrawm plix khankix.
         4 Ka daux num aliah an, tak mawh num pa twah mai kieh haktiex laux lee ti mai mawh
         ngaix twah son Simiang Siyiex maix ang pon sum simie nghox koi daux kaung tix mai
         ang pon pawt ka nhu plix siiet ka daux sipeem tix.
         5 Nghox koi pa tu khaing daux kaung pex kawx, ang pon ti vawg, pex tak ang pon pieh
         pon khrawm ka plix siiet, pa ang pex cox pawt khaing daux sipeem plix siiet tix, mawh
         kheu mawh num laux lee son haktiex.
         6 Ceu pa lih khaing num pa twah haktiex an, tak mawh pa ih son maix, son siliex simex,
         siliex bun son pui cang mai son nyo sinie pex,
         7 can ceu pa lih ti koe khawmuik, tak mawh pa ih, son tobrie pa eei pex mai son totiag
         pa koe daux haktiex pex heue.
         8 "Maix tak simin num ngaix twah aliah num aliah bawg, bawg yam num twah aliah num,
         tak mawh tixpon dim num ka maix.
         9 Ka daux khix aliah kao ngaix phlu teettawng pawie naog num Jubili lih, ka daux ngaix
         pa khyox khaw pa pluat ploi pex phimap tix mai pex tak phlu teettawng luah daux haktiex
         tix khawmuik.
         10 Maix tak appong num naog tixphwan num an mawh num pa singax singeh mai krai pao krax
         luad luan son pui pa ot daux haktiex an khawmuik, an tak mawh pawie naog num jubili
         son pex mai pui ku kaux tak deeh ing ka dee koe sinngao cie tix mai ka dee ot pao
         nyiex tix.
         11 Num naog tixphwan num an, tak mawh pawie naog num jubili son pex, ka daux num an
         pex tak ang pon ti ruat simie, ang pon ti vawg ka nghox tu mai ang pon ti khrawm plix
         siiet pa ang pex nyang cox pawt khankix.
         12 Mawh kheu pawie naog num jubili mawh num pa singax singeh ka pex mai pex tak ih ceu
         pa lih khaing daux kaung daux ma.
         13 Ka daux pawie naog num jubili in, pex tak deeh ing ka dee koe sinngao cie cao tix
         ku kaux.
         14 Phan pex coh tix ceuceu ka paox plawg tix ang ah, liag tix ceuceu khaing paox plawg
         tix ang ah, pex ang pon ti yeen ka paox tix, tix kaux lai tix kaux.
         15 Pex simin tix yaox khaix pawie naog num jubili pex tak liag khaing paox plawg tix,
         awm num pa simin pex ti yaox ka krax lih plix nghox koi khankix, nawh tak coh ti tawx
         an ka pex.
         16 Num nie pon pex plix tom nie, pex tak yaog ngawh jum nawh haok mai num iak lih plix
         pex tak ngreuh jum, mawh kheu hoik coh nawh plix an ka maix, awm num pa hoik pon ti
         plix.
         17 Pex tak ang pon kheem pon yeen ka paox tix, tix kaux lai tix kaux, viang mawh nan,
         lhat graung ka Siyiex pex, mawh kheu Aux mawh Simiang Siyiex pex heue.
         18 "Pex hawt yuh awm been pa deuh Aux khankix mai priex ti hawt awm lox lai beenli Aux
         khankix mai pex tak yaox ti ot yiien yawg ka daux haktiex an.
         19 Haktiex tak tawx plix tix mai pex tak yaox ti ih tom sak mai yaox ti tan ka daux
         krax pa yiien yawg.
         20 Phan pex ah nin, kheu ang yix yaox ti ruat simie mai khrawm ka plix nghox koi tix,
         ka daux num aliah yix sang ih patix?
         21 Ka daux liah num Aux tak tawx lox nawb bwanson piang pex mai tak kieh plix nghox
         koi kub son pex loe num.
         22 Pex tak yaox ti ruat simie ka daux num daix mai ih ka plix nghox koi pa prim tom
         hoek ka daux num dim, tom yam hoek bawg yam khrawm pex plix nghox koi pa khraox ka
         daux num dim, pex tak yaox ti ih plix nghox koi pa prim heue.
         23 Ang pon ti coh haktiex ka pui leeing ju, mawh kheu haktiex mawh cie Aux kheu mawh
         pex nyo sinie mai pui hoek paung mai Aux.
         24 Ka daux haktiex pa mawh sinngao cie pex, pex tak pon akhwang ti deeh taoh ka haktiex
         an.
         25 Phan puxaik maix lih ti mawh pui pa hot shia mai hoik coh haktiex cie tix, tix dahdah,
         phan doeh pao nyiex nawh deeh hoek ti taoh ka an, nawh tak deeh pon ti taoh ka ceu
         pa hoik coh puxaik nawh.
         26 Phan pui pa sang taoh ka an ang koe tix kaux kawx mai phan tokaux cao nawh deeh pon
         taoh ka an,
         27 kieh nawh simin ti yaox ka num pa hoik coh nawh an, kieh nawh dee plud ngawh haktiex
         ka pui pa hoik coh nawh ka, sonsang deeh mawh haktiex an cie nawh.
         28 Phan nawh ang nyang pon plud ngawh an, nawh tak deeh haktiex ka daux taix kaw pa
         liag tom hoek pawie naog num jubili, yam hoek pawie naog num Jubili an tak bheeik
         khaing nawh mai tak deeh hoek ka cao pa prim.
         29 Phan pui tix kaux coh nyiex ti daux veng pa koe plak daux guh veng, khaix hoik coh
         nawh nyiex an, ka daux tix num nawh tak pon ti deeh taoh ka.
         30 Phan nawh ang lai pon taoh ka daux tix num, khaix an nyiex daux veng pa koe plak
         daux guh veng tak mawh cie pui pa hoik liag leeing ju, tom hoek baux ju doeh ru nawh,
         an tak ang lai bheeik khaing nawh tom hoek pawie naog num jubili.
         31 Phan mawh nyiex pa koe daux yaong pa ang koe guh veng hawt vung viang tak sawn nawh
         awm ma kaung, kix tak deeh pon ti taoh an mai kix tak yaox ti kieh bheeik ka daux
         pawie naog num jubili.
         32 Kheu kawx, veng ceu pui Lewix mai nyiex pa koe daux veng pa mawh cie kix khankix,
         yam mawx ang ah, pui Lewix tak yaox ti deeh taoh ka.
         33 Phan pui tix kaux liag nyiex khaing ceu pui Lewix khaing veng cie kix tak yaox ti
         bheeik khaing daux taix nawh yam hoek daux pawie naog num jubili, mawh kheu nyiex
         ceu pui Lewix pa koe ka daux veng khankix tak mawh sinngao cie kix daux sinax ceu
         pui Isarelax khankix.
         34 Viang mawh nan, haktiex ma kaung cie pui hun pa koe daux veng kix, tak mawh pa ang
         pon ti coh, mawh kheu an mawh sinngao cie kix leeing ju.
         35 "Phan puxaik pex tix kaux kaux, mawh pui hot shia mai ang lai pon eei tokaux ti sinax
         pex, pex tak teem eei nawh, awm nyo sinie tix kaux ka daux sinax pex, sonsang pon
         ot nawh mai pex.
         36 Paw lai teei rao khaing nawh mai paw lai baox gawp rao ka nawh, viang mawh nan, lhat
         graung ka Siyiex pex, sonsang pon ot puxaik maix tau mai maix.
         37 Maix tak ang pon ti tawx nawh ceuk mau tix, sonsang pon rao mai ang pon ti tawx nawh
         yaog ceu pa ih sonsang pon lih rao.
         38 Aux mawh Simiang Siyiex pex pa hoik viex pex lih khaing meung Ejiptux sonsang tawx
         meung Khanan ka pex mai sonsang mawh Aux Siyiex pex heue.
         39 "Phan puxaik pex tix kaux kaux, hot shia sinax pex mai coh tokaux ti ka pex maix
         tak ang pon ti khin nawh yuh kaing awm siliex,
         40 nawh tak ot tau mai maix awm pui cang, awm kawncau mai awm nyo sinie, nawh tak yaox
         ti yuh kaing jhaw maix tom hoek bawg yam pawie naog num jubili,
         41 nawh tak lih hu khaing maix, tau mai kawn praix tix khankix mai kix tak deeh ing
         ka nyiex ma tix mai deeh hoek ka haktiex keeing tix.
         42 Kheu mawh kix kawncau Aux pa hoik viex Aux lih khaing meung Ejiptux, tak ang pon
         ti coh kix awm siliex.
         43 Maix tak ang pon ti kwang mai ang pon yuh pa khin ka nawh maix tak lhat ka Simiang
         Siyiex tix.
         44 Phan mawh siliex simex, siliex bun maix an, maix tak liag kawncau pui pa ot hawt
         vung viang maix.
         45 Lheu khaing an maix tak pon ti liag ka nyo sinieh khankix, pa ot sinax maix khawm
         kawn nyiex ma nawh, pa keh ka daux haktiex maix mai kix tak mawh cie maix.
         46 Maix tak pon ti kieh kix mawh sinngao pa pluat kawn praix maix khankix khaix maix,
         sonsang mawh sinngao ka kix leeing ju, maix tak pon cau kix awm siliex, viang mawh
         nan, phan mawh son puxaik maix, pui Isarelax maix tak ang pon ti kwang piang kix tix
         kaux lai tix kaux, ka daux krax pa khin.
         47 Phan pui tang ceu ang ah, nyo sinie pa ot dex maix ang ah, pon ti magmi mai phan
         puxaik maix pa ot hawt nawh tix kaux kaux, lih ti hot shia mai coh tokaux tix ka nyo
         sinie an ang ah, ka pui pa hoek ti ot tivud ticu, pa deeh hawt maix ang ah mai ka
         pui tix kaux kaux pa mawh kawn nyiex ma nyo sinie khankix,
         48 khaix hoik coh nawh tokaux tix, nawh tak deeh pon ti deeh taoh ka tix mai puxaik
         nawh khankix tix kaux kawx tak deeh pon taoh ka nawh,
         49 paox nawh ang ah, kawn pux kawn aik nawh ang ah, tak pon ti deeh taoh ka nawh, phan
         ang mawh nan, paox nyiex pa dex mai ru nawh, tak pon ti deeh taoh ka nawh, phan nawh
         deeh koe mau, nawh tak deeh taoh ka tokaux ti.
         50 Nawh tak jah tix simin ka num jah ti coh tokaux tix tom hoek ka pawie naog num jubili,
         tau mai cao pa liag, tak sawn ngawh riang yam mawh nawh pui cang hawt num iak num
         nie.
         51 Phan num kawn deuk tom nie, nawh tak yaox ti deeh tawx ngawh pa deeh taoh kix nawh
         khaing mau ngawh pa hoik liag kix ka nawh.
         52 Phan num khankix kawn deuk ngie ceeix khaing, tom hoek bawg yam pawie naog num jubili,
         khaix an nawh tak simin num an khankix tau mai nawh, hawt awm num an khankix nawh
         tak deeh tawx ngawh pa deeh taoh kix ka nawh.
         53 Nawh tak yaox ti ot tix num hoik tix num awm pui cang, ang yaox ti kwang piang nawh
         daux pa khin.
         54 Phan nawh ang nyang pon deeh taoh ka daux num in, yam hoek pawie naog num Jubili,
         khaix an nawh tak pon ti luad luan khawm kawn praix nawh khankix tau.
         55 Mawh kheu pui Isarelax khankix mawh kawncau Aux, kix mawh kawncau Aux khankix, pa
         hoik viex Aux lih khaing meung Ejiptux, Aux mawh Simiang Siyiex pa mawh Siyiex pex
         heue.

1 "Pex tak ang pon ti yuh riang grang son tokaux tix, riang grang pa saik ang ah, rong
         khaox pa mhawm ang ah, ka daux haktiex pex tak ang pon ti jung simaox pa hoik saik
         ka taix ti, sonsang krub tix ka, mawh kheu Aux mawh Simiang Siyiex pa mawh Siyiex
         pex.
         2 Pex tak priex ti hawt ngaix twah Aux mai yungyi ka dee pa singax singeh Aux, Aux
         mawh Simiang Siyiex.
         3 Phan pex hawt grawng lawng khaix beenli Aux mai priex ti hawt gumlox pingnyap Aux
         khankix mai hawt ti yuh,
         4 Aux tak tawx rawm lhiex ka pex, bawg yam mawx bawg yam an, haktiex tak sang tawx
         plix tix mai khaox pa koe daux kaung khankix tak lih tix koe plix.
         5 Kaing pah pex nghox tak sang sidah tom hoek bawg yam pieh plix siiet mai kaing pieh
         pex plix siiet tak sidah tom hoek bawg yam ruat simie, pex tak yaox ti ih tom sak
         mai luad luan khaing pa lhat graung daux haktiex tix.
         6 Aux tak tawx pa nhim koe daux haktiex mai ang koe pui pa ghlat pex lhat graung mai
         pex tak yaox ti it mhawm mhawm, Aux tak grheu totiag pa vao khankix mai pui caox pui
         caig khaing haktiex pex mai lawm vaig lawm pliah tak ang lai kieh koe ka daux haktiex
         pex.
         7 Pex tak pheet pui koeng mai kix tak goh ka lawm vaig lawm pliah sivoe ngai pex.
         8 Pex phwan kaux tak pon pheet ka pui tix yieh kaux, pex tix yieh kaux tak pon pheet
         ka pui tix mheen kaux, pui koeng pex khankix tak yum ka lawm vaig lawm pliah sivoe
         ngai pex.
         9 Mawh kheu Aux tak kia ngiien ka pex mai kieh pex haoh hun mai kieh gumlox sijax mukheu
         Aux, kaux cong tau mai pex.
         10 Pex tak ih nghox prim mai kieh thawk pa prim lih kheu jao hoik hoek nghox khraox
         pa hoik pon pex.
         11 Aux tak sum nyiex gox bwan tix daux sinax pex mai Aux tak ang lai seeing ka pex.
         12 Aux tak lailing daux sinax pex mai mawh Siyiex pex mai pex tak mawh ceu pui Aux.
         13 Aux mawh Simiang Siyiex pa mawh Siyiex pex, pa hoik viex pex lih khaing daux meung
         Ejiptux, son ang pex lai mawh siliex kix, Aux hoik raig khaox glawm pex khankix mai
         hoik kieh pex jung see see.
         14 Phan pex ang cu nghiet ka gumlox Aux mai ang hawt yuh awm lox tawm pingnyap Aux khankix,
         15 Phan pex seeing ka lox tawm jhawm krai Aux khankix mai phan pex nunai ka beenli Aux
         khankix, son ang pex pon hawt ti yuh ka gumlox pingnyap Aux mai yieh laux ka sijax
         mukheu Aux,
         16 Aux tak deeh yuh in khankix ka pex, Aux tak kieh krax lhat graung koe piang pex mai
         kieh jhawm saux, jhawm saux krawx, jhawm saux pa laux ngai mai kieh rhawm pex hoek
         ka daux pa laux rhawm pex tak yaox ti ruat simie ka daux pa giex going, mawh kheu
         pui koeng pex khankix tak ih an,
         17 Aux veeh pakngai tix khaing pex mai pex tak som ka plak sivoe ngai pui koeng pex
         mai pui koeng ka pex tak kwang piang pex mai pex tak to khawm ang pui tie pheet ka
         pex.
         18 Pex hoik yaox ti kham geu ding dod kawx, phan pex ang cu nghiet ka lox Aux, Aux tak
         tawx krax ciyang pa nie lheu kheu jao phimap pex aliah son.
         19 Aux tak raig ti tik siawp sibrawm pa ting rawm pex, Aux tak kieh raoma awm rhiem
         mai haktiex awm tawng lheung.
         20 Pex tak uik riang rao giex going, haktiex pex tak ang chix tawx plix mai khaox pa
         koe piang haktiex tak ang chix plix, plix.
         21 Phan pex ang nghiet lox Aux, Aux tak viex krax kham geu hoek piang pex aliah son,
         kheu jao phimap pex.
         22 Aux tak ploi totiag pa vao khankix, laig daux sinax pex mai kieh yuh laux ka kawn
         praix pex mai tobrie pex mai kieh ceu pui pex nie iak hu si pie mai krax lawng pex
         tak yiien.
         23 Viang hoik yaox ti kham geu yuh nin kawx, ang cox rhawm tix mai ca kawn tieh feen
         ka Aux,
         24 Aux kawx tak tieh feen ka pex mai Aux tak tawx krax pa ciyang ka pex aliah son kheu
         jao phimap pex.
         25 Aux tak kieh vaig lawm pa ot plak sijax mukheu Aux hoek ka pex mai prawng ca ka pex,
         yam khrawm pex paox ti tau ka daux veng, Aux tak ploi jhawm saux preng hoek sinax
         pex mai pex tak laux leeing daux tawm taix pui pa koeng.
         26 Yam hoik tat Aux krax teem pa ih ka pex, bun kao kaux tak yuh blah sin ka daux glah
         ngu tix mu mai kix tak deeh ciang ti tawx blah son pex, pex tak ih mai ang sak.
         27 Viang pex hoik kham geu yuh nin kawx, pex ang nghiet lox Aux mai ca kawn tieh feen
         ka Aux,
         28 Aux tak tieh feen ka pex ka daux pa kied song rhawm tix, Aux tak deeh tawx krax ciyang
         ka pex aliah son kheu jao phimap pex.
         29 Pex tak ih nex kawn simex kawn bun tix khankix,
         30 Aux tak yuh dee lhaong dee krub pex laux leeing mai raig khu dee tan pa tok pex nyawng
         bhawng khankix mai taing ti tik tokaux yum pex piang riang grang yum pa krub pex,
         Aux tak seeing ka pex.
         31 Aux tak yuh veng pex laux mai yieh dee singax singeh pex khankix laux leeing mai
         Aux tak ang lai ngheet ka taox nyawng bhawng pex.
         32 Aux tak kieh haktiex pex laux leeing mai pui koeng pa ot ka daux haktiex pex, tak
         koe krax daox deng ka an.
         33 Aux tak kieh pex prung prang ka daux sinax ceu pui tang ceu, lawm vaig hawt pheet
         khaix pex, haktiex pex tak mawh pa yi mai veng pex tak hoek krax laux leeing.
         34 Yam hoik yiien pui ka daux haktiex pex, haktiex pex tak gaux rhawm daux ngaix twah
         Nawh mai pex tak ot ka daux haktiex pui koeng pex khankix, yam an haktiex tak yiien
         mai laux lee ti gaux rhawm daux ngaix twah Nawh.
         35 Glang bawg yam kawn yiien pui, an tak mawh pa laux lee tix, mawh kheu ang koe bawg
         yam yiien yawg daux ngaix twah yam kawn ot pex ka daux veng an.
         36 Kix pa kawn deuk ka daux pex khankix Aux tak sau krax yaoh yeu ka daux rhawm kix
         daux haktiex pui koeng kix, lox luah lhax khaox kawx tak pheet kix to mai kix tak
         to awm to kix khaing lawm vaig mai kix tak goh khawm ang pui hawt khaix kix tix kaux
         kawx.
         37 Kix tak sideeing mai goh piang paox ti, tix kaux lai tix kaux, awm to tix ka lawm
         vaig, khawm ang pui pheet kix tix kaux kawx, mai pex tak ang lai koe siawp sibrawm
         tix cung sivoe ngai pui koeng tix.
         38 Pex tak laux leeing sinax pui kuceu mai haktiex pui pa koeng pex tak bleet ka pex.
         39 Can pex pa kawn deuk an khankix, tak khrup ka daux haktiex pui pa koeng pex kheu
         phimap pa yuh keeing kix. Kix tak khrup ka daux krax an awm keeing kix.
         40 Phan kix khyox khaw pluat ploi phimap tix mai phimap yuh keeing kix, kheu pa tieh
         feen tix ka Aux mai pa tieh feen tix ang hu daux krax Aux,
         41 Mawh kheu nan, Aux kawx tak tieh feen ka kix mai hu tawx kix ka haktiex pui koeng
         kix, phan rhawm pa ang pat hak tix yeen tix tiem mai rieb ka phimap pa yuh tix,
         42 Aux tak doh keud ka sijax mukheu pa yuh tix mai Yakop, sijax mukheu pa yuh tix mai
         Icak mai sijax mukheu pa yuh tix mai Abraham, Aux tak doh keud ka haktiex.
         43 Kix tak prah haktiex tix mai haktiex an tak koe krax gaux rhawm ka daux ngaix twah,
         yam hoik yi pui khaing dee an, kix tak yaox ti rieb ka phimap pa yuh tix, kheu hoik
         nunai kix ka lox lai beenli Aux mai rhawm kix seeing ka lox tat jhawm prawng Aux.
         44 Viang yuh nan kawx, yam ot kix daux haktiex pui koeng tix, Aux ang tik vud ka kix
         mai ang seeing ka kix, awm pa sang khaw kix tix laux leeing mai Aux ang yieh ka sijax
         mukheu pa hoik yuh Aux tau mai kix, mawh kheu Aux mawh Simiang Siyiex kix.
         45 Aux tak doh keud ka sijax mukheu pa hoik yuh Aux tau mai doeh ru kix, pa hoik viex
         Aux lih khaing meung Ejiptux, plak sivoe ngai pui kuceu sonsang mawh Aux Siyiex kix,
         Aux mawh Simiang Siyiex."
         46 In khankix mawh gumlox pingnyap mai lox tat jhawm prawng mai gumlox beenli khankix,
         pa hoik yuh Simiang Siyiex sinax pui Isarelax piang gawng Sina khaing daux taix Mose
         heue.

1 Simiang Siyiex krai ah nin ka Mose,
         2 "Krai ka pui Isarelax khankix, phan pui tix kaux kaux yuh sijax tix sang tan ka Simiang
         Siyiex, awm pa tat maix jum nawh tak mawh cie Simiang Siyiex.
         3 Phan mawh jum pa caw maix ti tat son simex tix kaux pa koe ju tixnga num tom hoek
         tixgliah num, jum nawh tak mawh tixphwan plah Shekhe ka mau dee pa singax singeh.
         4 Phan mawh bun, jum nawh tak mawh tixngoe plah shekhe.
         5 Phan nawh mawh pa koe ju phwan num tom hoek tixnga num maix tat jum simex mawh tixnga
         plah shekhe mai jum bun mawh kao plah shekhe,
         6 Phan ju nawh koe tix khix, tom hoek phwan num maix tat jum simex mawh phwan plah
         mau shekhe mai jum bun loe plah mau shekhe,
         7 phan ju nawh koe tixgliah num haok plak piang maix tat jum simex mawh kao phwan plah
         mau shekhe mai jum bun kao plah shekhe.
         8 Phan nawh mawh pa kied hot sonsang plud tix ka ngawh jum pa hoik tat maix, tak viex
         nawh hoek plak sivoe cao giex kaing li, cao giex kaing li tak tat jum nawh, awm sijax
         pa hoik yuh nawh, cao giex kaing li tak tat jum.
         9 Phan pui viex ti tan totiag ka Simiang Siyiex, ceu pa tan an ka Simiang Siyiex tak
         mawh pa singax singeh.
         10 Pa mhawm ang ah, pa caox ang ah, ang pon ti loh ka tang mu mai phan nawh sang loh
         an khawm ra tak mawh pa singax singeh.
         11 Phan mawh totiag pa ang singax mai pa ang khaw ti tan ka Simiang Siyiex, nawh tak
         jhi totiag an ka cao giex kaing li,
         12 cao giex kaing li tat jum an mhawm ang ah, ang mhawm ang ah maix caw ti hawt awm
         jum pa tat cao giex kaing li.
         13 Phan nawh simie ti deeh taoh ka an, nawh tak deeh naok ti tawx phwan son tix son
         piang jum an.
         14 Phan pui tix kaux sang ap nyiex ti sonsang mawh pa singax singeh son Simiang Siyiex,
         cao giex kaing li tak tat jum son nawh, mhawm ang ah, ang mhawm ang ah maix caw ti
         hawt awm jum pa tat cao giex kaing li.
         15 Phan kaw pa ap nyiex ti singax simie ti deeh taoh ka nyiex ti, nawh tak baox naok
         mau phwan son tix son piang jum an mai tak deeh teei nyiex an.
         16 Phan pui sang ap kaung cie tix ti dahdah mawh pa singax, son Simiang Siyiex maix
         tak tat awm jum simie nghox koi pa van nawh, phan van simie tix Awmie jum tak mawh
         tixphwan plah mau shekhe.
         17 Phan nawh jah ti ap kaung cie tix singax, ka daux pawie naog num jubili, nawh tak
         yaox ti tawx ngawh awm pa tat maix.
         18 Phan nawh ap kaung tix singax, khaix hoik luan bawg yam pawie naog num jubili, cao
         giex kaing li tak simin num glang sinax pa kawn deuk, tom hoek daux bawg yam pawie
         naog num jubili mai gheuh jum pa tat maix ka nawh.
         19 Phan nawh simin ti deeh taoh ka kaung pa hoik ap tix singax an, nawh tak deeh naok
         mau, phwan son tix son piang jum an mai an tak deeh mawh kaung cie nawh.
         20 Phan nawh ang lai simie ti taoh ka kaung an mai hoik coh kaung an ka pui tang kaux,
         nawh ang lai pon ti deeh taoh ka,
         21 yam hoik luan kaung an, daux pawie naog num Jubili, tak mawh pa singax singeh, ka
         son Simiang Siyiex, awm kaung pa hoik tiextu, mai an tak mawh cie cao giex kaing li.
         22 Phan pui tix kaux ap kaung pa hoik liag nawh mai pa ang mawh cie nawh, sonsang singax
         ka Simiang Siyiex,
         23 cao giex kaing li tak simin num sinax pa kawn deuk tom hoek bawg yam pawie naog num
         Jubili, nawh tak tawx ngawh jum awm pa hoik tat maix ka daux ngaix an, awm krax tan
         pa singax singeh ka son Simiang Siyiex.
         24 Yam hoek daux pawie naog num jubili, nawh tak deeh tawx kaung an ka kaw pa hoik liag
         pa mawh cao haktiex, sonsang deeh mawh cie nawh.
         25 Maix tak tat jum khawmuik hawt awm jum mau plah shekhe dee pa singax tixnga Gerax
         mawh tix shekhe.
         26 "Tobrie pa liang ti keh khankix, mawie ang ah yung ang ah, hoik mawh cie Simiang
         Siyiex, pui tix kaux kawx tak ang pon ti baox deeh tang gwieh mawh pa singax, mawh
         kheu an mawh cie Simiang Siyiex.
         27 Phan an mawh tobrie pa ang singax, tak pon ti deeh taoh awm jum pa hoik tat maix
         mai deeh naok mau phwan son tix son piang an, phan an ang lai deeh taoh, tak coh awm
         jum pa hoik tat maix.
         28 Viang yuh ka mawx kawx, krax tan pa hoik tiextu nawh ti tawx ka Simiang Siyiex, ka
         daux pa koe tix khankix, pui khawm tobrie mai kaung cie nawh khankix, tak ang pon
         ti coh mai ang pon ti deeh taoh, can ceu krax tan pa hoik tiextu nawh kuceu mawh pa
         kied singax singeh son Simiang Siyiex.
         29 Pui pa hoik tiextu appong tan tokaux tix, pa sang hoek krax laux leeing mai krax
         yum ka daux sinax pui khankix tix kaux kaux, tak ang lai pon ti deeh taoh ka, tak
         yaox ti pah yum tete.
         30 Ceu pa lih khaing daux tiex, kao son tix son, pa mawh plix nghox koi ang ah, plix
         khaox plix ox ang ah, mawh cie Simiang Siyiex, an mawh pa singax singeh son Simiang
         Siyiex.
         31 Phan pui tix kaux simie ti deeh taoh pa mawh kao son tix son an, nawh tak deeh naok
         phwan son tix son piang an.
         32 Mawie ang ah, pex ang ah, yung ang ah, can pa tiang ti hu greem khaox gix pex khankix
         kao son tix son, tak mawh pa singax singeh son Simiang Siyiex.
         33 Nawh tak ang pon ti chawk cheng, sonsang tawng grawng an khankix, mawh pa mhawm ang
         ah, pa caox ang ah, nawh tak ang pon ti loh ceu an khankix, phan nawh sang deeh lo
         an khankix pa deeh loh son an khawm ra tak mawh pa singax singeh, an tak mawh pa ang
         lai pon ti deeh taoh."
         34 Inkix mawh gumlox tawm pingnyap pa hoik deuh Simiang Siyiex ka Mose, son ceu pui
         Isarelax khankix piang gawng Sina heue.NumbersNumbersNumbersNumbersNumbers

1 Yam in, Simiang Siyiex sikah mai Mose ka daux tiag gawng Sina, ka daux nyiex gox
         bwan man bang kum pui hun, ka daux num ra, khix ra tix ngaix, khaix hoik lih hu kix
         khaing daux meung Ejiptux ah nin.
         2 "Teei carang cub caw pui hun ceu pui Isarelax khankix khawmuik mai kawn nyiex ma
         kix mai nyiex ma keeing kix maix simin ceu kaux can pa mawh simex ku kaux,
         3 jah ka pa koe ju tixnga num haok plak piang, can pui pa pon hu daux naing, khaing
         daux ceu pui Isarelax khankix maix mai Arun tak simin ti deuh kix tau mai kru naing
         kix heue.
         4 Can pui pa ot tau mai maix khankix, tak mawh pui tix kaux, pa kaoh khaing doeh ru
         mawx ru an ku cub mai pa mawh cao kaing tix kaux ka nyiex ma keeing nawh khankix heue.
         5 Inkix mawh ceu kaux pui pa sang teem cung tau mai maix, khaing ceu pui Rubin, mawh
         Elizurax pa mawh kawn simex Shedurax,
         6 khaing ceu pui Simion mawh Shelumilax pa mawh kawn simex Zurishadie,
         7 khaing ceu pui Yudax mawh Nashon pa mawh kawn simex Aminadat,
         8 khaing ceu pui Isakha mawh Natanelax pa mawh kawn simex Zuah,
         9 khaing ceu pui Zebulun mawh Eliabax pa mawh kawn simex Helon,
         10 khaing kawn simex Yosiep khankix, khaing ceu pui Epharen mawh Elishama pa mawh kawn
         simex Amihut, khaing ceu pui Manashe mawh Gamalelax pa mawh kawn simex Pedazurax,
         11 khaing ceu pui Binyamin mawh Abidan pa mawh kawn simex Gidawnix,
         12 khaing ceu pui Dan mawh Aheza pa mawh kawn simex Amishadie,
         13 khaing ceu pui Asha mawh Pagelax pa mawh kawn simex Awran,
         14 khaing ceu pui Gat mawh Elishaphax pa mawh kawn simex Doelax,
         15 khaing ceu pui Napthalix mawh Ahirax pa mawh kawn simex Enan khankix heue.
         16 Inkix mawh pa hoik laug tix khaing cub caw pui hun khankix, pa mawh cao thung cao
         bung ka doeh ru keeing kix mai cao kaing ka piang pui tix rheng, ku cub ku caw daux
         ceu pui Isarelax heue.
         17 Khaix an Mose mai Arun kok pui in khankix, pa hoik laug tix mhai ceu kaux kix,
         18 mai kix kraix khrawm cub pui hun khawmuik tau, haok khix tix ngaix, daux khix ra
         heue. Kix deeh ciied tix yaox doeh ru kix, tau mai kawn nyiex ma kix, tau mai nyiex
         ma keeing kix, awm pa hoik simin ceu kaux khankix, jah ka pa koe ju tixnga num haok
         plak piang kaux mawx kaux an ku kaux daux pui heue.
         19 Awm hoik tawx Simiang Siyiex lox ka Mose, mawh kheu nan nawh simin kix ka daux tiag
         daux tu gawng Sina heue.
         20 Kawn Ai Isarelax pa mawh Rubin mai kawn praix nawh khankix mai doeh ru kix mai kawn
         nyiex ma kix mai nyiex ma keeing kix, awm pa simin kix ceu kaux kix khankix, can simex
         ku kaux, jah ka pa koe ju tixnga num haok plak piang, pa pon hu daux naing khawmuik,
         21 Can pui ankix pa hoik simin khaing daux doeh ru ceu pui Rubin khankix, koe pon mheen
         liah rheng phwan yieh kaux heue.
         22 Khaing daux kawn praix Simion khankix, doeh ru kix mai kawn nyiex ma kix, khawm nyiex
         ma keeing kix, carang pa hoik teei kix, awm pa simin kix ka ceu kaux kix khankix,
         can pa mawh simex, jah ka pa koe ju tixnga num haok plak piang, pa pon hu daux naing
         khawmuik,
         23 khaing daux ru ceu pui Simion khankix, koe phwan mheen dim rheng loe yieh kaux heue.
         24 Khaing daux ceu pui Gat khankix, pa mawh doeh ru kix mai pao nyiex kix, khawm nyiex
         ma keeing kix, awm carang ceu kaux pa hoik koh kix khankix, jah ka pa koe ju tixnga
         num haok plak piang, pa pon hu daux naing khawmuik,
         25 Can pui ankix pa hoik simin tix khaing daux doeh ru ceu pui Gat, koe pon mheen phwan
         rheng liah yieh tixphwan kaux heue.
         26 Khaing daux kawn praix ceu pui Yudax doeh ru kix mai pao nyiex kix, khawm nyiex ma
         keeing kix, awm carang ceu kaux pa hoik koh kix khankix, jah ka pa koe ju tixnga num
         haok plak piang, pa pon hu daux naing khawmuik,
         27 Can pui ankix pa hoik simin khaing daux doeh ru ceu pui Yudax koe aliah mheen pon
         rheng liah yieh kaux.
         28 Khaing daux kawn praix ceu pui Isakha khankix doeh ru kix mai pao nyiex kix, khawm
         nyiex ma keeing kix, awm carang ceu kaux pa hoik koh kix khankix, jah ka pa koe ju
         tixnga num haok plak piang, pa pon hu daux naing khankix khawmuik,
         29 Can pui ankix pa hoik simin khaing daux doeh ru ceu pui Issakha koe phwan mheen pon
         rheng pon yieh kaux heue.
         30 Khaing daux kawn praix ceu pui Zebulun doeh ru kix mai pao nyiex kix, khawm nyiex
         ma keeing kix, awm carang ceu kaux pa hoik koh kix khankix, jah ka pa koe ju tixnga
         num haok plak piang, pa pon hu daux naing khankix khawmuik,
         31 Can pui ankix pa hoik simin khaing daux doeh ru pui Zebulun, koe phwan mheen aliah
         rheng pon yieh ( 57400) kaux heue.
         32 Khaing kawn simex Yosiep khankix, pa mawh ceu pui Epharem mai doeh ru kix, khawm
         pao nyiex kix mai nyiex ma keeing kix, awm carang ceu kaux pa hoik koh kix khankix,
         jah ka pa koe ju tixnga num haok plak piang, pa pon hu daux naing khankix khawmuik,
         33 Can pui ankix pa hoik simin khaing daux doeh ru ceu pui Epharem koe pon mheen mai
         phwan yieh kaux.
         34 Khaing daux ceu pui Manashe doeh ru kix mai pao nyiex kix, khawm nyiex ma keeing
         kix, awm carang ceu kaux pa hoik koh kix khankix, jah ka pa koe ju tixnga num haok
         plak piang, pa pon hu daux naing khankix khawmuik,
         35 Can pui ankix pa hoik simin khaing daux doeh ru pui Manashe koe loe mheen ra rheng
         ra yieh kaux heue.
         36 Khaing daux kawn praix ceu pui Binyamin doeh ru kix mai pao nyiex kix, khawm nyiex
         ma keeing kix, awm carang ceu kaux pa hoik koh kix khankix, jah ka pa koe ju tixnga
         num haok plak piang, pa pon hu daux naing khankix khawmuik,
         37 Can pui ankix pa hoik simin khaing daux doeh ru ceu pui Binyamin koe loe mheen phwan
         rheng pon yieh kaux heue.
         38 Khaing daux kawn praix ceu pui Dan doeh ru kix mai pao nyiex kix, khawm nyiex ma
         keeing kix, awm carang ceu kaux pa hoik koh kix khankix, jah ka pa koe ju tixnga num
         haok plak piang, pa pon hu daux naing khankix khawmuik,
         39 Can pui ankix pa hoik simin khaing daux doeh ru ceu pui Dan, koe liah mheen ra rheng
         aliah yieh kaux heue.
         40 Khaing daux kawn praix ceu pui Asha doeh ru kix mai pao nyiex kix, khawm nyiex ma
         keeing kix, awm carang ceu kaux pa koh kix khankix, jah ka pa koe ju tixnga num haok
         plak piang, pa pon hu daux naing khankix khawmuik,
         41 Can pui ankix pa hoik simin khaing daux doeh ru ceu pui Asha koe pon mheen tix rheng
         phwan yieh kaux heue.
         42 Khaing daux kawn praix ceu pui Napthalix doeh ru kix mai pao nyiex kix, khawm nyiex
         ma keeing kix, awm carang ceu kaux pa hoik koh kix khankix, jah ka pa koe ju tixnga
         num haok plak piang, pa pon hu daux naing khankix khawmuik,
         43 Can pui ankix pa hoik simin khaing daux doeh ru ceu pui Napthalix koe phwan mheen
         loe rheng pon yieh kaux heue.
         44 Inkix mawh pui pa hoik simin Mose mai Arun mai cao kaing ceu pui Isarelax khankix
         kao ra kaux, son tang nyiex ma keeing nawh, kaux mawx kaux an heue.
         45 Mawh kheu nan can pui pa hoik simin tix khaing daux ceu pui Isarelax khankix mai
         nyiex ma keeing kix, jah ka pa koe ju tixnga num haok plak piang, pa pon hu daux naing
         khankix khawmuik, ka daux ceu pui Isarelax khankix,
         46 Can pui pa hoik simin tix khawmuik koe liah sien mai loe rheng phwan yieh tixphwan
         kaux heue.
         47 Viang mawh nan ang simin ka ceu pui Lewix mai doeh ru keeing kix heue.
         48 Grawh grawng nawh Simiang Siyiex hoik ah nin ka Mose,
         49 "Maix tak ang pon ti simin doeh ru ceu pui Lewix nong nong mai ang pon ti koh carang
         pui kix, khaing daux sinax ceu pui Isarelax khankix heue.
         50 Viang mawh nan maix tak tawx beeh glawm ka ceu pui Lewix, son kaing jhaw daux nyiex
         gox bwan man pa koe teug kham mhai ruk sijax mukheu mai ka piang kraung khrai pa shiao
         ka daux nyiex gox bwan man khawmuik mai can ceu pa mawh cie daux nyiex gox bwan man
         khawmuik heue. Kix tak mawh pa klawm nyiex gox bwan man mai kraung khrai nawh khankix
         hu khawmuik, kix tak yuh kaing nyiex gox bwan man mai peung tix ot hawt vung viang
         praok nyiex gox bwan man heue.
         51 Yam gah nyiex gox bwan man hu ka plak sivoe ngai, ceu pui Lewix khankix tak teei
         nawh lih. Yam jung kix tix sum ka nyiex gox bwan man, ceu pui Lewix khankix, tak jung
         tix sum nawh heue. Pui tang kaux pa hoek dex an, tak mawh pa pon ti yum heue.
         52 Ceu pui Isarelax khankix tak sum nyiex bang cao tix mai nyiex bang cao nawh ku kaux
         mai glawk cie cao nawh ku kaux, awm man chix pa koe kru naing kix heue.
         53 Viang mawh nan ceu pui Lewix tak bang tix ot hawt vung viang nyiex gox bwan man Teug
         kham mhai ruk, son ang krax song rhawm lih tix koe ka piang cub caw pui hun ceu pui
         Isarelax khankix mai ceu pui Lewix tak mawh pui pa priex rien ka nyiex gox bwan man
         Teug kham mhai ruk heue."
         54 Mawh kheu nan ceu pui Isarelax khankix, hawt ti yuh awm gumlox pa hoik tawm Simiang
         Siyiex ka Mose khankix khawmuik heue.

1 Simiang Siyiex ah nin ka Mose mai Arun,
         2 "Pui ku kaux khaing daux ceu pui Isarelax khankix, tak peung ti ot tau mai bang glawk
         cie cao kix, hawt praok man chix nyiex ma keeing nawh khankix, kix tak bang hawt vung
         viang see nyiex gox bwan man bang kum pui hun khawm pon daog heue.
         3 Ka plak lih singaix, ka dee hoik ciak dah dee son kix, mawh glawk cie cub kru naing
         ceu pui Yudax tau mai man chix cie nawh mai kix tak bang tan, awm koe kru naing kix.
         Nashon pa mawh kawn simex Aminadat tak mawh cao kaing naing ceu pui Yudax heue.
         4 kru naing nawh pa hoik simin tix, koe aliah mheen pon rheng liah yieh kaux heue.
         5 Can pui pa bang ti ot dia hawt khaix nawh, tak mawh doeh ru Issakha mai Natanelax
         pa mawh kawn simex Zu-ax tak mawh cao kaing naing ceu pui Issakha heue.
         6 Kru naing nawh pa hoik simin tix, koe phwan mheen pon rheng pon yieh kaux heue.
         7 Khaix an pa bang ti ot tak mawh doeh ru Zebulun mai Eliabax pa mawh kawn simex Helon
         tak mawh cao kaing naing ceu pui Zebulun heue.
         8 Kru naing nawh pa hoik simin tix, koe phwan mheen aliah rheng pon yieh kaux heue.
         9 Can pui pa hoik simin tix khawmuik, awm pa koe riang rao kru naing kix tau mai Yudax,
         koe tix sien daix mheen liah rheng pon yieh kaux heue. Inkix tak mawh cub kru naing
         pa preeng ti hu sivoe heue.
         10 "Ka plak seh tak mawh cub glawk riang rao kru naing pa koe tau mai man chix Rubin,
         awm pa mawh dee ot son kru naing cie kix khankix mai cao kaing naing ceu pui Rubin,
         tak mawh Elizurax pa mawh kawn simex Shedurax heue.
         11 Kru naing nawh pa hoik simin tix koe pon mheen liah rheng phwan yieh kaux heue.
         12 Can pui pa bang ti ot hawt khaix nawh, tak mawh ru ceu pui Simion mai cao kaing naing
         ceu pui Simion tak mawh Shelumelax pa mawh kawn simex Zurishadie heue.
         13 Kru naing nawh pa hoik simin tix khankix, koe phwan mheen dim rheng loe yieh kaux
         heue.
         14 Khaix an pa bang tix ot hawt khaix nawh tak mawh ru Gat mai cao kaing naing ceu pui
         Gat, tak mawh Elishaphax pa mawh kawn simex Doelax heue.
         15 Kru naing nawh pa hoik simin tix khankix, koe pon mheen phwan rheng liah yieh tixphwan
         kaux heue.
         16 Can pui pa hoik simin tix khawmuik, awm pa koe riang rao kru naing kix tau mai Rubin,
         koe tix sien phwan mheen tix rheng pon yieh tixphwan kaux, kix tak mawh kru naing
         cub ra pa preeng tix lih hu khaing nyiex bang heue.
         17 Khaix an nyiex gox bwan man bang kum pui hun tak gah tix lih hu tau mai nyiex gox
         bang ceu pui Lewix mai kieh kix ot ka daux sigreung nyiex gox bang kix, awm pan peung
         kix tix ot, mawh kheu nan kix tak gah tix lih hu kaux mawx kaux an, khaing dee ot
         kix, awm pa koe glawk ot kix khankix heue.
         18 Ka plak glip singaix, tak mawh cub glawk cie riang rao kru naing pa koe tau mai man
         chix Epharem, awm dee ot son kru naing kix mai cao kaing naing ceu pui Epharem tak
         mawh Elishama pa mawh kawn simex Amihut heue.
         19 kru naing nawh pa hoik simin tix khankix, koe pon mheen mai phwan yieh kaux.
         20 Hawt khaix Epharen, tak mawh ru ceu pui Manashe mai cao kaing naing ceu pui Manashe,
         tak mawh Gamalelax pa mawh kawn simex Pedazurax heue.
         21 Kru naing nawh pa hoik simin tix khankix, koe loe mheen ra rheng ra yieh kaux heue.
         22 Khaix an pa bang tix ot khaix nawh tak mawh ru ceu pui Binyamin mai cao kaing naing
         ceu pui Binyamin, tak mawh Abidan pa mawh kawn simex Gidawnix heue.
         23 Kru naing nawh pa hoik simin tix khankix, koe loe mheen phwan rheng pon yieh kaux
         heue.
         24 Can pui pa hoik simin tix khawmuik, awm pa koe riang rao kru naing kix tau mai Epharem,
         koe tix sien mai daix rheng tix yieh kaux, kix tak mawh cub kru naing cub loe pa preeng
         tix lih hu khaing nyiex bang heue.
         25 Ka plak laong, tak mawh cub glawk cie riang rao kru naing pa koe tau mai man chix
         Dan, awm pa koe kru naing kix mai cao kaing naing ceu pui Dan tak mawh Aheza pa mawh
         kawn simex Amishadie heue.
         26 Kru naing nawh pa hoik simin tix khankix, koe liah mheen ra rheng aliah yieh kaux
         heue.
         27 Can pui pa bang ti ot hawt nawh tak mawh ru ceu pui Asha mai cao kaing naing ceu
         pui Asha tak mawh Pagelax pa mawh kawn simex Awkharan heue.
         28 Kru naing nawh pa hoik simin tix khankix khawmuik, koe pon mheen tix rheng phwan
         yieh kaux heue.
         29 Khaix an cub pa bang tix ot hawt khaix nawh, tak mawh ru ceu pui Napthalix, tak mawh
         Ahirax pa mawh kawn simex Enan heue.
         30 Kru naing nawh pa hoik simin tix khankix khawmuik, koe phwan mheen loe rheng pon
         yieh kaux heue.
         31 Can pui pa hoik simin tix khawmuik, awm pa koe riang rao kru naing kix tau mai Dan,
         koe tix sien phwan mheen aliah rheng liah yieh kaux, kix tak mawh cub kru naing pa
         preeng tix lih hu khaing nyiex bang mai ghoik ti ot plak khaix, tau mai glawk cub
         caw cao kix heue.
         32 Inkix mawh carang pui pa hoik simin tix khaing ceu pui Isarelax khankix, khaing doeh
         nyiex ma keeing kix khawmuik heue. Can pui pa hoik simin tix, awm pa koe riang rao
         kru naing kix, koe liah sien mai loe rheng phwan yieh tixphwan kaux heue.
         33 Viang mawh nan ceu pui Lewix, mawh pa ang simin daux sinax ceu pui Isarelax, awm
         lox pa hoik tawm Simiang Siyiex ka Mose heue.
         34 Mawh kheu nan ceu pui Isarelax khankix, hawt ti yuh awm lox pa hoik tawm Simiang
         Siyiex ka Mose khawmuik, kix bang tix ot awm pa koe glawk cie kix mai kix preeng tix
         lih hu khaing nyiex bang tix, cub nyiex ma mawx, cub nyiex ma an, awm pa koe doeh
         ru nyiex ma keeing kix khankix heue.

1 Inkix mawh daoh doe Arun mai Mose khankix, yam sikah Simiang Siyiex mai Mose ka piang
         gawng Sina heue.
         2 Inkix mawh ceu kaux kawn simex Arun, Nadap mawh kawn Ai mai Abihux, Eliza mai Itama
         heue.
         3 Inkix mawh ceu kaux kawn simex Arun pa hoik groi kix rawm bee ti tawx mawh cao giex
         kaing li mai pui pa hoik appong kix yuh kaing jhaw Siyiex, awm cao giex kaing li heue.
         4 Nadap mai Abihux yum sivoe Simiang Siyiex, yam tan kix ngu pa ang singax ka sivoe
         Simiang Siyiex ka daux tiag gawng Sina mai kiex ang koe kawn praix, mawh kheu nan
         Eliza mai Itama yuh kaing jhaw cao giex kaing li, ka greem sivoe keeing kix Arun heue.
         5 Simiang Siyiex ah nin ka Mose,
         6 "Teei doeh ru pui Lewix khankix hoek dee dex mai deuh kix ka plak sivoe cao giex
         kaing li Arun, sonsang pon kix ti yuh kaing jhaw son nawh heue.
         7 Kix tak yuh kaing tang nawh mai son pa lo cub pui hun khawmuik, daux sivoe nyiex
         gox bwan man bang kum pui hun, sonsang yuh kix kaing jhaw son nyiex gox bwan man heue.
         8 Kix tak yaox ti khre rien ka kraung khrai pa koe ka daux nyiex gox bwan man bang
         kum pui hun mai ceu pa lo kawn praix Isarelax, sonsang yuh kix kaing jhaw nyiex gox
         bwan man heue.
         9 Maix tak tawx ceu pui Lewix khankix ka Arun mai ka kawn simex nawh khankix, kix mawh
         pa hoik tawx maix ka nawh khawmuik, khaing daux sinax ceu pui Isarelax heue.
         10 "Mawh kheu nan maix tak tawx beeh glawm ka Arun mai kawn simex nawh khankix mai kix
         tak priex rien ka kaing cao giex kaing li, pui tang kaux pa hoek dex tan tak pon ti
         yum heue."
         11 Khaix an Simiang Siyiex sikah ka Mose ah nin heue.
         12 "Jhak heue, tokaux Aux hoik laug ti teei ceu pui Lewix khaing sinax ceu pui Isarelax
         khankix, son tang kawn Ai ku kaux, pa liang tix keh, sinax ceu pui Isarelax khankix,
         mawh kheu nan ceu pui Lewix khankix, tak mawh pui cie Aux.
         13 Mawh kheu kawn Ai khawmuik mawh cie Aux, ka daux singaix pa hoik pah Aux ka kawn
         Ai khankix khawmuik, ka daux meung Ejiptux, Aux hoik kieh kawn Ai pa koe daux ceu
         pui Isarelax khawmuik singax singeh, son tokaux Cao Aux, khawm pui mai khawm to brie
         khankix, kix tak mawh cie Aux, Aux mawh Simiang Siyiex heue.
         14 Simiang Siyiex sikah mai Mose ka daux tiag gawng Sina ah nin,
         15 "Simin ceu pui Lewix khankix, awm koe nyiex ma keeing kix mai kawn nyiex ma kix maix
         tak simin simex ku kaux, jah ka pa koe ju tix khix haok plak piang heue.
         16 Mawh kheu nan Mose simin kix awm gumlox pa hoik tawm Simiang Siyiex ka nawh heue.
         17 Inkix mawh ceu kaux kawn simex Lewix, Gerashon, Kawhat mai Merarix.
         18 Ceu kaux kawn simex Gerashon, mawh Libanix mai Shimi awm pa koe kawn nyiex ma kix.
         19 Kawn simex Kawhat, mawh Amaran, Izaha, Hebaron mai Awzazilax, awm pa koe kawn nyiex
         ma kix.
         20 Kawn simex Merarix mawh Mahalix mai Mushi, awm pa koe kawn nyiex ma kix, inkix mawh
         kawn nyiex ma ceu pui Lewix khankix, awm pa koe doeh nyiex ma keeing kix heue.
         21 Pa lih tix koe khaing Gerashon mawh doeh nyiex ma ceu pui Libanix khankix mai doeh
         nyiex ma ceu pui Shimix, inkix mawh doeh nyiex ma ceu pui Gerashon heue.
         22 Ceu pui an kix pa hoik simin tix, awm pa koe kawn simex khankix, jah ka pa koe ju
         tix khix, haok plak piang can pui pa hoik simin ti deuh, koe aliah rheng phwan yieh
         kaux heue.
         23 Doeh nyiex ma ceu pui Gerashon khankix, tak mawh pa sang bang ti ot plak khaix nyiex
         gox bwan man ka plak glip singaix heue.
         24 Cao kaing pa kwang ka piang nyiex ma keeing ceu pui Gerashon khankix, mawh Eliasap
         kawn simex Lelax heue.
         25 Beeh glawm kawn praix ceu pui Gerashon ka daux nyiex gox bwan man, mawh man vie vung
         viang nyiex gox bwan man mai braux, man tie son diang siviex nyiex gox bwan man bang
         kum pui hun khankix,
         26 mai man tie son diang siviex gwang nyiex gox bwan man mai can pa feuk hawt vung viang
         nyiex gox bwan man mai dee koe khu dee tan, khawm maox pa shiao khankix mai kaing
         jhaw pa dex mai kix khawmuik heue.
         27 Pa lih tix koe khaing Kawhat mawh doeh nyiex ma ceu pui Amaram, doeh nyiex ma ceu
         pui Izaha, doeh nyiex ma ceu pui Hebaron mai doeh nyiex ma ceu pui Awzalax khankix,
         inkix mawh doeh nyiex ma ceu pui Kawhat heue.
         28 Awm pa hoik simin kix ti yaox simex khawmuik jah ka pa koe ju tix khix haok plak
         piang, koe daix rheng liah yieh kaux, kix mawh cub pui pa priex rien ka dee pa singax
         singeh heue.
         29 Doeh nyiex ma Kawhat tak mawh pa bang ti ot plak seh nyiex gox bwan man heue.
         30 Mai cao kaing pa kwang ka piang doeh nyiex ma keeing ceu pui Kawhat mawh Elizaphan
         pa mawh kawn simex Awzelax heue.
         31 Beeh glawm kix mawh pa viex teug bwan pa kham mhai ruk, pheen, pang jawk ten khri
         mai khu dee tan, khawm kraung pa shiao dee pa singax singeh, man tie plak daux mai
         can ceu pa shiao khawmuik heue.
         32 Eliza kawn simex cao giex kaing li Arun tak mawh cao kaing ting ka piang cao kaing
         ceu pui Lewix mai kia ngien ka pa priex rien dee singax singeh khankix heue.
         33 Pa lih tix koe khaing Merarix mawh doeh nyiex ma ceu pui Mahalix mai doeh nyiex ma
         ceu pui Mushix, inkix mawh doeh nyiex ma Merarix khankix heue.
         34 Ceu pui pa hoik simin tix yaox ka simex khawmuik, jah ka pa koe ju tix khix haok
         plak piang, koe liah rheng ra yieh kaux heue.
         35 Cao kaing pa kwang ka piang nyiex ma keeing ceu pui Merarix mawh Zurelax pa mawh
         kawn simex Abihelax, in khankix mawh pui pa bang tix ot ka praok plak laong nyiex
         gox bwan man heue.
         36 Beeh glawm son kawn prai Merarix khankix mawh pa viex ceu in khankix, phia, lat,
         rong, daux jhup jaong kraung khrai pa shiao mai kaing jhaw pa dex mai ceu an khawmuik,
         37 rong hawt vung viang gwang nyiex gox bwan man, tau mai daux jhup jaong, lag mai maox
         khankix heue.
         38 Can kix pa bang ti ot sivoe nyiex gox bwan man plak lih singaix mai plak sivoe nyiex
         gox bwan man bang kum pui hun mawh Mose, Arun mai kawn simex nawh khankix, kix mawh
         pa priex ka dee pa singax singeh, sonsang pon yuh ti tawx ceu pa lo kuceu son ceu
         pui Isarelax khankix, pui tang kaux pa hoek dex tan tak pon ti yum heue.
         39 Can pui pa hoik simin khaing ceu pui Lewix khawmuik, pa hoik simin Mose mai Arun
         awm gumlox pa hoik tawm Simiang Siyiex, awm pa koe doeh nyiex ma kix, pa mawh kawn
         simex, jah ka pa koe ju tix khix haok plak piang koe ra mheen ra rheng kaux heue.
         40 Simiang Siyiex ah nin ka Mose, "Simin kawn Ai ceu pui Isarelax khawmuik jah ka pa
         koe ju tix khix haok plak piang mai teei carang kix khawmuik heue.
         41 Maix tak teei ceu pui Lewix mawh son Aux, Aux mawh Simiang Siyiex mai teei kix son
         tang kawn Ai khaing daux sinax ceu pui Isarelax khawmuik mai to brie pa eei ceu pui
         Lewix khankix, son tang kawn liang pa keh daux sinax to brie ceu pui Isarelax khawmuik
         heue.
         42 Mawh kheu nan Mose simin ka carang kawn Ai pa keh daux sinax ceu pui Isarelax khankix,
         awm gumlox pa hoik tawm Simiang Siyiex ka nawh heue.
         43 Can kawn simex pa mawh kawn Ai, pa hoik simin ka ceu kaux khawmuik, jah ka pa koe
         ju tix khix, haok plak piang, can pa hoik simin khawmuik koe ra mheen ra rheng ra
         yieh atixgliah loe kaux heue.
         44 Khaix an Simiang Siyiex sikah ka Mose ah nin,
         45 "Teei ceu pui Lewix khankix, son tang kawn Ai, khaing daux sinax ceu pui Isarelax
         mai teei to brie cie ceu pui Lewix khankix, son tang to briex pa eei ceu pui Isarelax
         khankix, ceu pui Lewix tak mawh cie Aux, Aux mawh Simiang Siyiex heue.
         46 Sonsang deeh taoh maix ka kawn Ai, ceu pui Isarelax khankix, ra yieh atixgliah loe
         kaux, pa nie lheu khaing carang ceu pui Lewix khankix,
         47 Maix tak teei mau phwan shekhe, ka kix ku kaux maix tak teei an khankix, ka plak
         mau shekhe pa priex kix singax, pa mawh mau tix shekhe sidu tixnga Gerax heue.
         48 Maix tak tawx mau pa tawx kix khaing ngawh pa deeh taoh kix pui pa lheu ka Arun mai
         kawn simex nawh khankix.
         49 Mawh kheu nan Mose teei mau pa deeh taoh khaing pui an pa lheu khaing pui pa hoik
         deeh taoh ceu pui Lewix ka.
         50 Khaing kawn Ai ceu pui Isarelax khankix, nawh teei mau tix rheng loe yieh tixgliah
         phwan shekhe, awm pa koe ngawh jum mau shekhe pa hoik priex nawh singax heue.
         51 Mose tawx mau pa deeh taoh kix ka Arun mai kawn simex nawh khankix, awm lox krai
         Simiang Siyiex mai awm gumlox pa hoik tawm Simiang Siyiex heue.

1 Simiang Siyiex ah nin ka Mose mai Arun,
         2 "Teei carang kawn simex Kawhat khankix, khaing daux sinax ceu pui Lewix, awm pa koe
         nyiex ma kix mai nyiex ma keeing kix,
         3 jah ka pa koe ju tixngoe num haok plak piang, tom hoek ka pa dex koe ju tix phwan
         num, pa sang laig ti yuh kaing jhaw ka daux nyiex gox bwan man bang kum pui hun.
         4 In mawh kaing jhaw kawn simex Kawhat khankix, ka daux nyiex gox bwan man bang kum
         pui hun, pa dex dawd mai ceu pa kied singax singeh khankix heue.
         5 Yam khre rien kix ti lih hu khaing dee bang peung tix, Arun mai kawn simex nawh khankix
         tak hoek mai kix tak teei man tie plak daux lih mai tawb ti deuh teug bwan pa kham
         mhai ruk ka an heue.
         6 Khaix an kix tak lhop hak phix ka piang an tix plah mai baox lhop man klai raoma
         tix plah ka piang mai kix tak chup ti deuh khaox glawm nawh heue.
         7 Ka piang pheen khan blah, kix tak tawm ti deuh man pa klai raoma tix pheen mai deuh
         pan, cawn, tawg mai klong rawm, son pa sang see tix khankix ka piang mai blah pa khan,
         tak mawh pa koe ka piang an heue.
         8 Kix tak tawb man pa raoh rawt tix pheen ka piang an kix mai baox deeh tawb hak phix
         tix plah ka piang an mai kix tak chup ti deuh khaox glawm nawh heue.
         9 Kix tak teei man pa klai raoma tix pheen mai tawb ka piang pang jawk ten khri mai
         kawk ngu, sigiep ngu, tawg nyia ngu mai kawk bee mai ceu pa sang shiao kix ka son
         an.
         10 Khaix an kix tak sau kraung khrai pa shiao khankix, ka plak daux mai tawb ka hak
         phix tix plah mai deuh ka piang khaox glawm.
         11 Ka piang khu khri dee tan, kix tak tawb man pa klai raoma tix pheen mai kheem ka
         hak phix tix plah mai chup ti deuh khaox glawm ka heue.
         12 Khaix an kix tak teei kraung khrai pa shiao tix khawmuik son kaing jhaw pa sang yuh
         kix ka dah dee pa singax mai sau ka plak daux man klai raoma tix pheen mai kix deeh
         kheem an khankix ka hak phix tix plah mai sau an ka piang khaox glawm.
         13 Kix tak teei ti tik nyaox khaing ka piang khu dee tan mai tawm man lung pliex tix
         pheen ka piang.
         14 Kix tak sau ti deuh kraung khrai pa sang shiao kix ka daux kaing jhaw pa yuh ti tan
         khawmuik, pa mawh pan ngu, khaox sigawng nex, sipeed vieh plah mai pan khoek mai can
         kraung pa shiao kix son khu dee tan. Mai kix tak lhop ti deuh hak phix tix plah ka
         piang kraung an mai chup ti deuh khaox glawm ka heue.
         15 Yam hoik tawb Arun mai kawn simex nawh khankix ka dee pa singax singeh mai can kraung
         khrai pa shiao kix son dee pa singax singeh khawmuik, yam deeh lih hu kix khaing nyiex
         bang tix, khaix an kawn simex Kawhat khankix tak hoek ti klawm ceu an khankix hu heue.
         Viang mawh nan kix tak ang pon ti hu krox hu teeh ka ceu pa singax an tix ceu kawx,
         son ang kix pon ti hoek krax yum. Inkix mawh can ceu pa koe ka daux nyiex gox bwan
         man bang kum pui hun, pa sang klawm kawn simex Kawhat hu heue.
         16 Beeh glawm pa hoik ap ka Eliza kawn simex cao giex kaing li Arun, mawh bee tok mai
         nyawng bhawng, krax tan phawng nghox ca im son ku singaix, bee groi mai can kraung
         khrai ka daux nyiex gox bwan man khawmuik mai can pa koe daux nawh khawmuik tau mai
         dee pa singax mai kraung khrai pa shiao kix khawmuik.
         17 Simiang Siyiex ah nin ka Mose mai Arun,
         18 "Paw tat ti tik doeh nyiex ma ceu pui Kawhat khankix khaing daux sinax ceu pui Lewix,
         19 Viang mawh nan yuh ceu inkix pa dex mai kix, sonsang im ju kix mai son ang kix pon
         ti yum ka, yam hoek kix dex ceu pa kied singax singeh. Arun mai kawn simex nawh khankix
         tak hu laig ka plak daux sivoe mai tawx beeh glawm ka kix kaux mawx kaux an, son kaing
         jhaw mai kaing pa sang yuh kix.
         20 Viang mawh nan kix tak ang pon ti laig ka plak daux, sonsang jhak simi ka ceu pa
         singax singeh, phan ang mawh nan kix tak yum ka heue."
         21 Simiang Siyiex ah nin ka Mose,
         22 "baox teei carang kawn simex Gerashon khankix, awm pa koe doeh nyiex ma keeing kix
         mai pa koe doeh nyiex ma kix.
         23 Jah ka pa koe ju tixngoe num haok plak piang tom hoek ka pa koe ju tix phwan num
         maix tak simin ka pui pa laig ti yuh kaing jhaw mai pa sang pon yuh kaing daux nyiex
         gox bwan man bang kum pui hun.
         24 In mawh kaing jhaw cie doeh nyiex ma ceu pui Gerashon mai pa sang teei kix beeh glawm
         khankix.
         25 Kix tak klawm man tie nyiex gox bwan man mai man tawb ka piang nyiex gox bwan man
         bang kum pui hun mai hak phix pa kheem ka piang an, khawm man tie siviex nyiex gox
         bwan man bang kum,
         26 man tie siviex laig daux biang, man feuk son hawt vung viang biang nyiex gox bwan
         man mai khu dee tan mai maox nawh khankix, kraung pa shiao, son kaing jhaw khawmuik
         mai can ceu pa hoik yuh kix ti deuh khawmuik, kix tak yuh kaing jhaw inkix.
         27 Arun mai kawn simex nawh khankix, tak ap kaing jhaw ka kawn simex Gerashon, khawm
         kaing pa sang yuh kix mai kaing jhaw pa koe beeh glawm kix ti yuh khawmuik mai maix
         tak gwieh kaing pa sang yuh khawmuik awm pa koe beeh glawm kix.
         28 Inkix mawh kaing jhaw cie doeh nyiex ma kawn simex Gerashon khankix ka daux nyiex
         gox bwan man bang kum, beeh glawm kix tak koe greem tawm taix Itama pa mawh kawn simex
         Arun cao giex kaing li heue.
         29 "Son kawn simex Merarix khankix maix tak simin awm koe doeh nyiex ma kix mai doeh
         nyiex ma keeing kix.
         30 Jah ka pa koe ju tixngoe num haok plak piang tom hoek ka pa koe ju tixphwan num maix
         tak simin kix pa pon laig daux kaing jhaw ku kaux, sonsang yuh kix kaing jhaw daux
         nyiex gox bwan man bang kum.
         31 Kaing pa caw kix ti teei beeh glawm, son nyiex gox bwan man bang kum, mawh pa tak
         klawm ka khaox phia nyiex gox bwan man, lat, rong mai daux jhup jaong khankix,
         32 rong hawt vung viang biang mai daux jhup jaong khankix, lag mai maox, khawm kraung
         pa shiao kix tau mai an khawmuik mai kaing jhaw pa caw kix ti yuh maix tak tawx beeh
         glawm awm pa koe ceu kaux kix.
         33 In mawh kaing jhaw cie doeh nyiex ma kawn simex Merarix khankix, son nyiex gox bwan
         man bang kum, greem tawm taix Itama kawn simex Arun cao giex kaing li heue."
         34 Mose mai Arun khawm cao kaing pui hun hoik simin kawn simex ceu pui Kawhat khankix,
         awm pa koe doeh nyiex ma kix mai doeh nyiex ma keeing kix,
         35 jah ka pa koe ju tixngoe num haok plak piang tom hoek ka pa koe ju tixphwan num,
         pa pon laig daux kaing jhaw ku kaux, son kaing pa koe ka daux nyiex gox bwan man bang
         kum khankix,
         36 Can pui pa hoik simin tix, awm pa koe doeh nyiex ma kix, koe ra rheng aliah yieh
         tixphwan kaux.
         37 Inkix mawh doeh nyiex ma ceu pui Kawhat, pa pon ti yuh kaing ka daux nyiex gox bwan
         man bang kum, pa hoik simin Mose mai Arun, awm lox pa hoik tawm Simiang Siyiex ka
         Mose heue.
         38 Can pui pa hoik simin tix khaing kawn simex Gerashon, awm pa koe doeh nyiex ma kix
         mai doeh nyiex ma keeing kix,
         39 jah ka pa koe ju tixngoe num haok plak piang tom hoek ka pa koe ju tixphwan num,
         pa pon ti laig daux kaing jhaw ku kaux, son kaing pa koe ka daux nyiex gox bwan man
         bang kum,
         40 Can pui pa hoik simin tix, awm pa koe doeh nyiex ma kix, khawm doeh nyiex ma keeing
         kix, koe ra rheng liah yieh tixngoe kaux.
         41 Inkix mawh pui pa hoik simin kix khaing doeh nyiex ma kawn simex Gerashon, pa sang
         pon ti yuh kaing jhaw ka daux nyiex gox bwan man bang kum pui hun khawmuik, pa hoik
         simin Mose mai Arun awm lox pa hoik tawm Simiang Siyiex heue.
         42 Inkix mawh doeh nyiex ma kawn simex Merarix, pa hoik simin tix khaing nyiex ma kix
         mai doeh nyiex ma keeing kix khankix,
         43 jah ka pa koe ju tixngoe num haok plak piang tom hoek ka pa koe ju tixphwan num ku
         kaux, pa pon ti yuh kaing jhaw, son kaing pa koe ka daux nyiex gox bwan man bang kum
         pui hun khankix,
         44 Can pui pa hoik simin tix awm pa koe doeh nyiex ma kix khankix, koe loe rheng ra
         yieh kaux heue.
         45 Inkix mawh pui pa hoik simin tix khaing doeh nyiex ma kawn simex Merarix, pa hoik
         simin Mose mai Arun, awm lox tawm Simiang Siyiex ka Mose heue.
         46 Can pui pa hoik simin tix khaing ceu pui Lewix khawmuik, pa hoik simin Mose mai Arun,
         khawm cao kaing ceu pui Isarelax khankix, awm pa koe doeh nyiex ma kix mai doeh nyiex
         ma keeing kix,
         47 jah ka pa koe ju tixngoe num haok plak piang tom hoek ka pa koe ju tixphwan num ku
         kaux, pa sang hoek ti yuh kaing jhaw mai pa kham ti yuh kaing ceu an khankix, ka daux
         nyiex gox bwan man bang kum pui hun.
         48 Can pui pa hoik simin ti deuh, koe daix rheng phwan yieh tixdaix kaux.
         49 Awm lox pingnyap pa hoik tawx Simiang Siyiex, kix mawh pa hoik simin Mose kaux mawx
         kaux an, awm pa koe kaing jhaw kix mai awm kaing pa caw kix ti yuh khankix, mawh kheu
         nan kix mawh pa hoik simin tokaux Mose, awm lox pa hoik tawm Simiang Siyiex heue.

1 Simiang Siyiex krai ka Mose ah nin,
         2 "Tawx lox ka ceu pui Isarelax khankix, sonsang kieh pui saux sipawg mai pui pa koe
         jhawm saux lih nham seeing ku kaux mai can pui pa seeing brai ka hu teeh tokaux pa
         yum khankix deuh ka plak praix dee bang kix.
         3 Maix tak deuh simex mai bun khankix ot ka plak praix, khaing bang son ang kix pon
         kieh dee bang seeing brai ka dah dee ot Aux.
         4 Ceu pui Isarelax yuh an khankix mai deuh kix ka plak praix nyiex bang kix, awm pa
         hoik tawm Simiang Siyiex ka Mose, mawh kheu nan ceu pui Isarelax khankix, hawt ti
         yuh awm an heue.
         5 Simiang Siyiex ah nin ka Mose,
         6 "Krai ka ceu pui Isarelax khankix, yam lud simex ang ah, bun ang ah, awm pa yie lud
         kawn pui mai nawh lud ka Simiang Siyiex.
         7 Nawh tak krai doh ka phimap pa hoik yuh tix mai nawh jhaw ti khyox khaw heue. Mai
         nawh deeh plud ka pui pa lud nawh kah mai baox naok ti tawx phwan son tix son ka piang
         an,
         8 viang mawh nan phan pui pa lud nawh ka hoik yum mai ang lai koe pao nyiex sonsang
         rieb ti krax pa pluat son pa lud nawh mai nawh tak hu ka cao giex kaing li Simiang
         Siyiex mai tan kawn yung mhaing tix mu sonsang pluat ploi phimap pa yuh nawh.
         9 Krax tan kuceu pa singax ceu pui Isarelax khawmuik, pa viex kix hoek ka cao giex
         kaing li tak mawh cie kix.
         10 Can ceu pa singax pa tan pui ku kaux ka cao giex kaing li tak mawx cie cao giex kaing
         li khankix heue,
         11 Simiang Siyiex krai ah nin ka Mose,
         12 "Krai ka ceu pui Isarelax khankix ah nin ka kix, phan moeng ti kaux kaux sawg ti
         hu vung viang mai yuh krax pa ang kaux sijax ka mex nawh,
         13 Phan simex tix kaux, it tau mai nawh phan mex nawh ang tawng mai mawh pa mox tix
         mai laux min pakngai, ka grawng pa ang singax ka tokaux ti mai pa ang koe mhai ruk
         mai viang pui ang yaox dee lud kiex kawx,
         14 Phan laux pakngai ang ah, ang laux ang ah, phan nawh ang yum rhawm ka moeng ti,
         15 nawh tak viex moeng ti hoek ka cao giex kaing li mai nawh tak viex krax tan phawng
         nghox ca im, tix epha kao son tix son ka pa tan son nawh. Nawh tak ang pon ti see
         bee ka piang an mai ang pon ti see bee Lawpan pa sioe bhawng ka piang an, kheu mawh
         an krax tan pa ang yum rhawm ka moeng tix mai sonsang doh keut ka phimap pa yuh tix.
         16 "Cao giex kaing li tak viex nawh hoek dee dex mai deuh nawh ka plak sivoe Simiang
         Siyiex,
         17 Cao giex kaing li tak teei rawm pa singax mai sau daux aw tiex mai teei phawng tiex,
         pa koe ka piang tiex daux nyiex gox bwan man mai sau ankix ka daux rawm.
         18 Cao giex kaing li tak deuh bun an ka plak sivoe ngai Simiang Siyiex mai plak ti tik
         pa kheem ka piang kaing bun mai sau krax tan son pa doh keud, ka daux taix nawh, pa
         mawh krax tan phawng nghox ca im, pa viex krax pa ang yum rhawm mai cao giex kaing
         li tak giex ti deuh kawk rawm song pa viex krax pa jhax lawg ka daux tawm taix tix.
         19 Cao giex kaing li tak kieh nawh tiextu mai nawh ah nin ka bun an, phan simex tang
         kaux, ang it tau mai maix mai phan maix ang lud mai simex tang kaux mai ang seeing
         brai, kieh maix lawt luan khaing rawm song in pa viex krax pa jhax lawg.
         20 Viang mawh nan phan maix hoik lud ka simex tang kaux ka piang mex tix mai hoik kieh
         tokaux tix seeing brai mai phan simex tang kaux pa ang mawh mex maix hoik it tau mai
         maix,
         21 Cao giex kaing li tak kieh bun an tiextu tix ka gumlox pa jhax lawg mai nawh tak
         ah nin ka bun an. Simiang Siyiex tak sang tawx krax pa jhax lawg mai krax pa tiextu,
         ka piang maix, khaing daux sinax ceu pui maix, Simiang Siyiex tak kieh ba maix fit
         hu mai kieh vaig maix uah.
         22 Rawm pa hoik jhax lawg, tak sang laig daux vaig maix mai kieh vaig maix uah mai kieh
         khawn ba maix fit hu mai bun an tak sang ah, Amen, Amen.
         23 "Cao giex kaing li tak tiem ti deuh gumlox pa tiextu ka daux phuk lai mai nawh tuk
         taik ti sau an ka daux rawm pa song.
         24 Nawh tak tawx bun an nyaux rawm pa song, pa viex krax pa jhax lawg an mai rawm song
         pa viex krax pa jhax lawg, tak laig daux nawh, sonsang lih ti mawh pa song.
         25 Cao giex kaing li tak teei krax tan phawng nghox ca im pa ang yum rhawm ka moeng
         tix mai yuh krax tan yang yeuh ka sivoe Simiang Siyiex mai viex nawh hoek ka khu dee
         tan,
         26 cao giex kaing li tak teei krax tan an tix jhawp ka taix tix, son pa doh keud mai
         gleeing an ka piang khu dee tan, khaix an nawh tak tawx bun nyaux rawm an heue.
         27 Khaix hoik tawx nawh bun an nyaux rawm, ceu an lih ti mawh, phan nawh hoik yuh pa
         seeing ka tokaux tix mai hoik yuh pa lud piang mex tix, rawm an pa viex krax pa jhax
         lawg tak laig ka daux nawh mai lih ti mawh pa song mai vaig nawh tak uah mai ba nawh
         tak fit hu mai bun an tak lih ti mawh pa pon krax jhax lawg, khaing sinax ceu pui
         nawh khankix heue.
         28 Viang mawh nan phan bun ang nyang yuh pa seeing ka tokaux tix mai phan nawh mawh
         pa singax, khaix an nawh tak lawd luan mai nawh tak deeh koe kaux.
         29 "In mawh gumlox beenli pa ang yum rhawm ka moeng tix, pa lud ka simex tang kaux piang
         mex tix mai koe pa seeing brai,
         30 yam ang simex koe krax yum rhawm ka piang moeng tix, khaix an nawh tak deuh ka plak
         sivoe ngai Simiang Siyiex mai cao giex kaing li tak prawng ca nawh awm gumlox beenli
         in,
         31 simex tak lawd luan khaing phimap, bun tak yaox ti kham geu ka phimap tix heue.
         
            

         
      
   
      
         6
1 Simiang Siyiex krai ah nin ka Mose,
         2 "Krai ah nin ka ceu pui Isarelax khankix, simex ang ah, bun ang ah, yam tiextu nawh
         tokaux ti yuh sijax mukheu ka gumlox been Nazarix mai sonsang tang gwieh nawh tokaux
         tix ka son Simiang Siyiex,
         3 Nawh tak twah rawm plix siiet mai plai khiien, nawh tak ang pon ti nyaux plai rawm
         plix siiet pa niex pa hoik yuh ka plix siiet, nawh tak ang pon ti nyaux ka rawm plix
         siiet ang pon ti ih ka plix siiet pa im ang ah, pa kroh ang ah.
         4 Glang yam tang tiah nawh tokaux tix, nawh tak ang pon ti ih khaing nhu plix siiet
         tix ceu kawx, pa mawh simie ang ah, glhaok ang ah.
         5 "Glang yam kawn yuh nawh sijax mukheu mai tang tiah tokaux tix, nawh tak ang pon
         ti khlao hauk kaing tix tom hoek singaix grum naog, krax pa tang tiah tokaux ti son
         Simiang Siyiex, nawh tak caw ti singax singeh, khaix an nawh tak kieh hauk kaing tix
         kwah tom lang.
         6 "Glang yam kawn tang tiah nawh tokaux cao tix son Simiang Siyiex, nawh tak ang pon
         ti hu dex tokaux pa yum.
         7 Nawh tak ang pon yuh tokaux tix seeing yam yum keeing nawh ang ah, miex nawh ang
         ah mai pux aik pux o nawh ang ah, mawh kheu hoik tang tiah nawh ti ot son Siyiex,
         koe ka piang kaing nawh.
         8 Glang yam kawn tang tiah nawh tokaux ti son Simiang Siyiex, nawh tak caw tix singax
         singeh.
         9 "Phan pui tix kaux kaux yum sijaox hawt dex nawh mai nawh kieh kaing pa appong ti
         singax seeing brai, nawh tak khlao hauk kaing tix, ka daux singaix pa sang deeh kieh
         nawh tokaux tix singax ka daux singaix aliah.
         10 Ka daux daix singaix nawh tak viex sikaux ra mu, phan ang mawh nan kawn keukie ra
         mu ang ah, cao giex kaing li hawt diang siviex nyiex gox bwan man bang kum,
         11 mai cao giex kaing li tak tan son krax tan pa pluat ploi phimap tix mu mai tang mu
         tan son krax tan pa gleeing mai yuh krax pa khyox khaw, son krax pa pluat ploi son
         nawh, kheu hoik lud nawh, ka Grawng tokaux pa yum. Nawh tak kieh kaing tix singax
         tau ka daux singaix an.
         12 Nawh tak viex kawn yung pa naog num son krax tan pa pluat ploi son krax lud mai appong
         tokaux tix son Simiang Siyiex ka bawg yam pa hoik tang tiah nawh tokaux tix singaix
         pa hoik luan khankix, tak mawh pa grai pa grup, mawh kheu pa hoik tang tiah nawh tokaux
         ti hoik mawh pa seeing.
         13 "In mawh gumlox been son Nazarix yam hoik grum naog singaix pa tang tiah nawh tokaux
         tix mai tak viex nawh hoek ka diang siviex nyiex gox bwan man bang kum.
         14 Nawh tak tan kawn yung mhaing pa naog num pa loig tix mu son krax tan pa gleeing
         ka Siyiex mai kawn yung shiang, pa naog num pa loig tix mu son krax tan pa pluat ploi
         phimap mai pex pa loig tix mu son krax tan pa nhim,
         15 blah pa ang sau susaix tix khrawng, blah plah phawng nghox ca im ceu pa mhawm, pa
         hoik klao ti tau mai bee, blah rhi khlawp pa hoik klao tau mai bee mai krax tan phawng
         nghox ca im, khawm krax tan pa nyaux khankix.
         16 Cao giex kaing li tak viex an khankix hoek sivoe ngai Simiang Siyiex mai yuh krax
         tan pa pluat ploi phimap mai krax tan pa gleeing,
         17 Nawh tak tan pex mhaing son krax tan pa nhim ka Simiang Siyiex tau mai blah pa ang
         sau susaix tix khrawng, cao giex kaing li tak tan krax tan phawng nghox ca im mai
         krax tan pa nyaux.
         18 Pui Nazarix tak khlao hauk kaing pa hoik appong ti hawt diang siviex nyiex gox bwan
         man bang kum mai kix teei hauk khankix khaing kaing pa appong ti mai sau ka piang
         ngu greem krax tan pa nhim pa tan tix.
         19 Cao giex kaing li tak teei klip taix pex mhaing pa hoik ngaik tix tau mai blah pa
         ang sau susaix tix plah khaing daux khrawng mai blah rhi khlawp pa ang sau susaix
         tix khlawp mai deuh an ka piang taix pui Nazarix khaix hoik khlao nawh hauk kaing
         pa appong ti khankix,
         20 cao giex kaing li yang yeuh an son krax tan pa yang yeuh sivoe Simiang Siyiex, nex
         eek krax tan pa yang yeuh mai nex ba krax tan pa yaox mawh pa singax singeh son cao
         giex kaing li, khaix an pui Nazarix pon ti nyaux rawm plix siiet heue.
         21 "In mawh beenli son pui Nazarix pa yuh sijax mukheu son pa yuh nawh krax tan pa tang
         tiah tix ka Simiang Siyiex, lheu khaing an, can krax pa pon yuh nawh khankix, mawh
         krax pa yuh nawh sijax mukheu, nawh tak caw ti hawt yuh awm beenli pa hoik tang tiah
         nawh ti yuh sijax mukheu pa yuh tix heue."
         22 Simiang Siyiex krai ah nin ka Mose,
         23 "krai ah nin ka Arun mai kawn simex nawh khankix, in mawh grawng pa sang nawb maix
         bwan, ka ceu pui Isarelax maix tak ah nin ka kix,
         24 kieh Simiang Siyiex nawb bwan ka maix mai priex rien ka maix,
         25 kieh Simiang Siyiex jhan pa riang pakngai tix ka piang maix mai tawx bwanson krax
         pa caux rhawm tix ka maix,
         26 kieh Simiang Siyiex maong ti jhak ka piang maix, mai tawx krax pa nhim ka maix.
         27 Kix tak deuh min ceu kaux Aux, ka piang ceu pui Isarelax mai Aux tak nawb bwanson
         ka kix heue."

1 Yam hoik sidah yuh Mose nyiex gox bwan man, nawh groi bee ka piang nyiex gox bwan
         man mai khrawm kraung pa shiao khankix mai baox groi rawm bee ka piang khu dee tan
         mai kraung pa shiao khankix tau mai kieh ceu an singax heue.
         2 Cao kaing ceu pui Isarelax khankix mai cao kaing doeh nyiex ma keeing kix, pa mawh
         cao kaing doeh ru kix mai pui pa hoik laig carang khankix yuh krax tan,
         3 mai kix viex krax tan tix hoek sivoe Simiang Siyiex, ling lawx koe braux liah lhang
         mai mawie mhaing kao ra mu, son cao giex kaing ra kaux ling lawx koe braux tix lhang
         mai mawie mhaing tix kaux tix mu, kix tan ceu an ka Simiang Siyiex sivoe nyiex gox
         bwan man heue.
         4 Khaix an Simiang Siyiex ah nin ka Mose,
         5 "Rieb ceu in khaing kix sonsang shiao ka daux kaing jhaw nyiex gox bwan man bang
         kum mai ap ceu an ka ceu pui Lewix awm pa koe kaing jhaw pa yuh kix heue."
         6 Mose rieb ling lawx an mai mawie khankix mai ap ka ceu pui Lewix.
         7 Nawh tawx ling lawx ra lhang mai mawie pon mu ka kawn simex Gerashon, awm kaing jhaw
         pa yuh kaux mawx kaux an,
         8 mai nawh tawx ling lawx pon lhang mai mawie daix mu ka kawn simex Merarix, awm kaing
         jhaw pa yuh kix pa ot greem pa thong Itama pa mawh kawn simex Arun cao giex kaing
         li heue.
         9 Viang mawh nan nawh ang tawx ka kawn simex Kawhat, mawh kheu kaing jhaw kix mawh
         kaing jhaw pa klawm kraung pa singax.
         10 Cao kaing khankix yuh krax tan pa appong ka khu dee tan ka daux singaix pa groi rawm
         bee mai cao kaing khankix yuh krax tan tix ka plak sivoe khu dee tan.
         11 Simiang Siyiex ah nin ka Mose, "Cao kaing tak yaox ti yuh krax tan tix ngaix tix
         kaux son krax tan pa appong ka khu dee tan heue.
         12 Pui pa tawx krax tan singaix jah, mawh Nashon kawn simex Aminadap khaing doeh ru
         ceu pui Yudax,
         13 pa tan nawh mawh pan mau pa cien tix yieh tixngoe shekhe mai pan khoek mau pa cien
         atixgliah shekhe, awm pa hoik sawn kix ka plak mau shekhe dee pa singax, an khawm
         ra naog ka phawng nghox ca ceu pa mhawm, pa hoik klao ti mai bee son krax tan phawng
         nghox ca im,
         14 mai klong khri pa koe kao shekhe tix mu pa naog nyawng bhawng pa sang gleeing,
         15 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         16 son krax tan pa pluat ploi phimap kawn pex iak tix mu,
         17 mai son krax pa appong krax tan pa nhim, tak mawh mawie ra mu, yung phwan mu, pex
         mhaing phwan mu mai kawn yung mhaing pa naog num phwan mu. In mawh krax tan Nashon
         kawn simex Aminadap.
         18 Ka daux ra ngaix Natanelax kawn simex Zurax, pa mawh cao kaing doeh ru Issakha yuh
         krax tan,
         19 pa tan nawh mawh panmau tix mu pa cien tix yieh tixngoe shekhe, khawm pan khoek mau
         tix mu pa koe atixgliah shekhe, awm pa hoik sawn kix ka plak mau shekhe dee pa singax,
         an khawm ra naog ka phawng nghox ca ceu pa mhawm, pa hoik klao ti mai bee son krax
         tan phawng nghox ca im,
         20 klong khri pa koe kao shekhe tix mu mai pa naog nyawng bhawng pa sang gleeing,
         21 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         22 son krax tan pa pluat ploi phimap kawn pex iak tix mu,
         23 mai son krax pa appong ka krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung mhaing pa naog num phwan mu. In mawh krax tan Natanelax
         kawn simex Zurax.
         24 Ka daux loe ngaix Eliabax kawn simex Helon, pa mawh cao kaing doeh ru Zebulun yuh
         krax tan,
         25 Krax tan nawh mawh panmau tix mu pa cien tix yieh tixngoe shekhe, khawm pan khoek
         mau tix mu pa cien atixgliah shekhe awm pa hoik sawn kix ka plak mau shekhe dee pa
         singax singeh, an khawm ra naog phawng nghox ca ceu pa mhawm, pa hoik klao ti mai
         bee son krax tan phawng nghox ca im,
         26 klong khri pa koe kao shekhe tix mu pa naog nyawng bhawng pa sang gleeing,
         27 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         28 son krax tan pa gleeing kawn pex iak tix mu,
         29 mai son krax pa appong ka krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung mhaing pa naog num phwan mu. In mawh krax tan Eliabax
         kawn simex Helon heue.
         30 Ka daux pon singaix Elizurax kawn simex Shedurax, pa mawh cao kaing doeh ru Rubin
         yuh krax tan,
         31 krax tan nawh mawh panmau tix mu pa cien tix yieh tixngoe shekhe, khawm pan khoek
         mau tix mu pa cien atixgliah shekhe, awm pa hoik sawn kix ka plak mau shekhe dee pa
         singax singeh, an khawm ra naog ka phawng nghox ca ceu pa mhawm, pa hoik klao ti mai
         bee son krax tan phawng nghox ca im,
         32 klong khri pa cien kao shekhe tix mu, pa naog nyawng bhawng pa sang gleeing,
         33 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         34 son krax tan pa pluat ploi phimap kawn yung iak tix mu,
         35 mai son krax pa appong krax tan pa nhim, tak mawh mawie ra mu, yung phwan mu, pex
         mhaing phwan mu mai kawn yung mhaing pa naog num phwan mu. In mawh krax tan Elizurax
         kawn simex Shedurax heue.
         36 Ka daux phwan singaix Shelumilax kawn simex Zurishadie, pa mawh cao kaing doeh ru
         Simion yuh krax tan,
         37 krax tan nawh mawh pan mau tix mu, pa cien tix yieh tixngoe shekhe, khawm pan khoek
         mau tix mu pa cien atixgliah shekhe, awm krax pa hoik sawn kix ka plak mau shekhe
         dee pa singax singeh, an khawm ra naog ka phawng nghox ca ceu pa mhawm pa hoik klao
         ti mai bee son krax tan phawng nghox ca im,
         38 klong khri pa cien kao shekhe tix mu, pa naog nyawng bhawng pa sang gleeing,
         39 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         40 son krax tan pa pluat ploi phimap kawn pex iak tix mu,
         41 mai son krax pa appong krax tan pa nhim tak mawh mawie ra mu, yung phwan mu, pex
         mhaing phwan mu mai kawn yung mhaing pa naog num phwan mu. In mawh krax tan Shelumilax
         kawn simex Zurishadie heue.
         42 Ka daux liah ngaix Eliasap kawn simex Doelax, pa mawh cao kaing doeh ru Gat yuh krax
         tan,
         43 krax tan nawh mawh pan mau tix mu pa cien tix yieh tixngoe shekhe, khawm pan khoek
         mau tix mu pa cien atixgliah shekhe, awm krax pa hoik sawn kix ka plak mau shekhe
         dee pa singax singeh, an khawm ra naog ka phawng nghox ca ceu pa mhawm pa hoik klao
         ti mai bee son krax tan phawng nghox ca im,
         44 klong khri pa cien kao shekhe tix mu, pa naog nyawng bhawng pa sang gleeing,
         45 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         46 son krax tan pa pluat ploi phimap kawn pex iak tix mu,
         47 mai son krax tan pa ap pong krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung mhaing pa naog num phwan mu. In mawh krax tan Eliasap
         kawn simex Doelax heue.
         48 Ka daux aliah singaix Elishama kawn simex Amihut, pa mawh cao kaing doeh ru Epharen
         yuh krax tan,
         49 krax tan nawh mawh panmau tix mu pa cien tix yieh tixngoe shekhe, khawm pan khoek
         mau tix mu pa cien atixgliah shekhe, awm pa hoik sawn kix ka plak mau shekhe dee pa
         singax, an khawm ra naok ka phawng nghox ca ceu pa mhawm mai pa hoik klao ti mai bee
         son krax tan phawng nghox ca im,
         50 klong khri pa cien kao shekhe tix mu, pa naog nyawng bhawng pa sang gleeing,
         51 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         52 son krax tan pa pluat ploi phimap kawn pex iak tix mu,
         53 mai son krax tan pa appong krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung mhaing pa naog num phwan mu. In mawh krax tan Elishama
         kawn simex Amihut heue.
         54 Ka daux daix singaix Gamalelax kawn simex Pedazurax pa mawh cao kaing doeh ru Manashe
         yuh krax tan,
         55 krax tan nawh mawh panmau tix mu pa cien tix yieh tixngoe shekhe, khawm pan khoek
         mau pa cien atixgliah shekhe awm pa hoik sawn kix ka plak mau shekhe dee pa singax,
         an khawm ra naog ka phawng nghox ca ceu pa mhawm mai pa hoik klao ti mai bee son krax
         tan phawng nghox ca im,
         56 klong khri pa cien kao shekhe tix mu, pa naog nyawng bhawng pa sang gleeing,
         57 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa hoik naog num tix mu,
         58 son krax tan pa pluat ploi phimap kawn pex iak tix mu,
         59 mai son krax tan pa appong krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung mhaing pa tak naog num phwan mu, in mawh krax tan
         Gamalelax kawn simex Pedazurax heue.
         60 Ka daux dim singaix Abidan kawn simex Gidawnix, pa mawh cao kaing doeh ru Binyamin
         yuh krax tan,
         61 krax tan nawh mawh pan mau tix mu pa cien tix yieh tixngoe shekhe, khawm pan khoek
         mau pa cien atixgliah shekhe, awm pa hoik sawn kix ka plak mau shekhe dee pa singax,
         an khawm ra naog ka phawng nghox ca ceu pa mhawm mai pa hoik klao ti mai bee son krax
         tan phawng nghox ca im,
         62 klong khri pa cien kao shekhe tix mu, pa naog nyawng bhawng pa sang gleeing,
         63 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         64 son krax tan pa pluat ploi phimap kawn pex iak tix mu,
         65 mai son krax tan pa appong krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung mhaing pa naog num phwan mu, in mawh krax tan Abidan
         kawn simex Gidawnix heue.
         66 Ka daux kao ngaix Aheza kawn simex Amishadie, pa mawh cao kaing doeh ru Dan yuh krax
         tan,
         67 krax tan nawh mawh panmau tix mu pa cien tix yieh tixngoe shekhe, khawm pan khoek
         mau pa cien atixgliah shekhe, awm pa hoik sawn kix plak mau shekhe dee pa singax,
         an khawm ra naog ka phawng nghox ca ceu pa mhawm, pa hoik kluklao ti mai bee son krax
         tan phawng nghox ca im,
         68 klong khri pa cien kao shekhe tix mu, pa naog nyawng bhawng pa sang gleeing,
         69 son krax tan pa gleeing mawie mhaing pa awn ju tix mu, yung mhaing tix mu, kawn yung
         mhaing pa naog num tix mu,
         70 son krax tan pa pluat ploi phimap kawn pex iak tix mu,
         71 mai son krax tan pa appong krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung mhaing pa naog num phwan mu, in mawh krax tan Aheza
         kawn simex Amishadie heue.
         72 Ka daux kao tix singaix, Pagelax kawn simex Awkharan pa mawh cao kaing doeh ru Asha
         yuh krax tan,
         73 krax tan nawh mawh pan mau tix mu pa cien tix yieh tixngoe shekhe, khawm pan khoek
         mau pa cien atixgliah shekhe, awm pa hoik sawn kix plak mau dee pa singax, an khawm
         ra naog ka phawng nghox ca ceu pa mhawm pa hoik klao ti mai bee son krax tan phawng
         nghox ca im,
         74 klong khri pa cien kao shekhe tix mu, pa naog nyawng bhawng pa sang gleeing,
         75 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         76 son krax tan pa pluat ploi phimap kawn pex iak tix mu,
         77 mai son krax tan pa appong krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung pa naog num phwan mu, in mawh krax tan Pagelax kawn
         simex Awkharan heue.
         78 Ka daux kao ra ngaix Ahirax kawn simex Enan pa mawh cao kaing doeh ru Napthalix yuh
         krax tan,
         79 krax tan nawh mawh pan mau tix mu pa cien tix yieh tixngoe shekhe, khawm pan khoek
         mau pa cien atixgliah shekhe, awm pa hoik sawn kix plak mau shekhe dee pa singax,
         an khawm ra naog ka phawng nghox ca ceu pa mhawm pa hoik klao ti mai bee son krax
         tan phawng nghox ca im,
         80 klong khri pa cien kao shekhe tix mu, pa naog nyawng bhawng pa sang gleeing,
         81 son krax tan pa gleeing mawie mhaing pa awn ju tix mu, yung mhaing tix mu mai kawn
         yung mhaing pa naog num tix mu,
         82 son krax tan pa pluat ploi phimap kawn pex iak tix mu,
         83 mai son krax tan pa appong krax tan pa nhim, tak mawh mawie ra mu, yung phwan mu,
         pex mhaing phwan mu mai kawn yung mhaing pa naog num phwan mu, in hoik mawh krax tan
         Ahirax kawn simex Enan heue.
         84 In mawh krax tan khaing cao kaing pui Isarelax, singaix groi rawm bee mai pa appong
         khu dee tan pan mau kao ra mu, pan khoek mau kao ra mu mai klong khri kao ra mu.
         85 Pan mau ku mu cien tix yieh tixngoe shekhe mai pan khoek mau ku mu cien atixgliah
         shekhe, tawg klong mau khankix khawmuik cien ra rheng pon yieh shekhe, awm pa hoik
         sawn kix plak mau shekhe dee pa singax singeh,
         86 klong khri kao ra mu, pa naog nyawng bhawng pa sang gleeing, ku mu cien kao shekhe
         awm pa hoik sawn kix plak mau shekhe dee pa singax singeh, klong khri khankix khawmuik
         cien tix yieh tixnga shekhe,
         87 son krax tan pa gleeing khawmuik mawh mawie mhaing kao ra mu, yung mhaing kao ra
         mu, kawn yung mhaing pa naog num kao ra mu, tau mai krax tan phawng nghox ca im, mai
         son krax tan pa pluat ploi phimap kawn pex iak kao ra mu,
         88 mai son krax pa appong krax tan pa nhim mawie tixnga pon mu, yung tixgliah mu, pex
         mhaing tixgliah mu mai kawn yung mhaing pa naog num tixgliah mu. in mawh krax tan
         pa appong son khu dee tan khaix hoik groi rawm bee heue.
         89 Yam laig Mose ka daux nyiex gox bwan man bang kum sonsang sikah tix tau mai Siyiex,
         nawh mhong lox pa sikah ka nawh khaing ka piang dangngeung krax pa caux rhawm, pa
         koe ka piang dawb teug bwan pa kham mhai ruk, khaing sinax riang Cherubin ra mu, Nawh
         Cao sikah mai nawh heue.

1 Simiang Siyiex krai ah nin ka Mose,
         2 "Krai ah nin ka Arun, yam tok maix kawk ngu, kawk ngu aliah mu tak kieh jhan riang
         ka piang pang jawk ten khri khawm ra plak."
         3 Arun yuh awm an, nawh tok kawk ngu sonsang jhan riang ka piang pang jawk ten khri
         khawm ra plak, awm gumlox pa hoik tawm Simiang Siyiex ka Mose.
         4 Grawng pa yuh ka jawk ten khri in, hoik yuh awm pakpeung pa krai Simiang Siyiex ka
         Mose, pang nawh kho tai nawh khankix hoik mawh pa tawk ti yuh ka khri khawm kreng,
         tom lih ti mawh jawk ten khri heue.
         5 Simiang Siyiex krai ah nin ka Mose,
         6 "Teei ceu pui Lewix khankix lih khaing daux sinax pui Isarelax mai kieh kix singax.
         7 Sonsang singax kix maix tak yuh in khankix, teei ka rawm singax mai phruah ka piang
         kix mai kieh kix khlao hauk pa koe ka piang tokaux ti khawmuik mai kieh kix sidaux
         kraung ceep tix sonsang yuh kix tokaux ti singax.
         8 Kieh kix teei mawie mhaing awn ju tix mu mai krax tan phawng nghox ca im pa mhawm
         pa hoik klao ti mai bee mai baox teei mawie mhaing awn ju tix mu son krax tan pa pluat
         ploi phimap.
         9 Maix tak viex ceu pui Lewix khankix hoek sivoe nyiex gox bwan man bang kum mai kieh
         ceu pui Isarelax khawmuik khrawm paox tix.
         10 Maix tak viex ceu pui Lewix khankix hoek sivoe ngai Simiang Siyiex mai ceu pui Isarelax
         tak deuh taix ti ka piang ceu pui Lewix khankix,
         11 Arun tak appong ceu pui Lewix ka plak sivoe ngai Simiang Siyiex, son krax tan yang
         yeuh, tang ceu pui Isarelax khankix, sonsang pon yuh kix kaing jhaw Simiang Siyiex.
         12 Ceu pui Lewix khankix tak deuh taix ti ka piang kaing mawie mhaing awn ju an khankix
         mai maix tak tan tix mu son krax tan pa pluat ploi phimap mai tan an tix mu son krax
         tan pa gleeing ka Simiang Siyiex, sonsang yuh pa khyox khaw mai pa pluat ploi son
         ceu pui Lewix khankix.
         13 Maix tak viex ti deuh ceu pui Lewix sivoe Arun mai kawn simex nawh khankix mai appong
         ti tawx kix son krax tan pa yang yeuh ka Simiang Siyiex.
         14 "Maix tak tang gwieh ti deuh ceu pui Lewix khaing daux sinax ceu pui Isarelax mai
         ceu pui Lewix tak mawh pui Aux heue.
         15 Khaix an ceu pui Lewix tak hu laig yuh kaing ka daux nyiex gox bwan man bang kum
         maix tak kieh kix singax mai appong kix son krax tan pa yang yeuh.
         16 Kix mawh pa hoik laug tix tawx Aux khawmuik khaing daux sinax ceu pui Isarelax, Aux
         hoik teei ti cie pa liang tix keh khaing sinax ceu pui Isarelax khankix.
         17 Grawh grawng nawh kawn Ai pa keh khaing daux sinax ceu pui Isarelax khankix, pui
         khawm totiag mawh cie Aux, ka daux singaix khaix hoik ciyang Aux kawn Ai pa keh ka
         daux haktiex Ejiptux khankix, Aux hoik kieh kix mawh pa singax singeh son Cao tix.
         18 Aux hoik teei ceu pui Lewix, son tang kawn Ai pa keh khaing ceu pui Isarelax khankix.
         19 Aux hoik tawx ceu pui Lewix khankix awm totaix tix ceu son Arun mai kawn simex nawh
         khankix khaing daux sinax ceu pui Isarelax, sonsang yuh kix kaing son ceu pui Isarelax
         ka daux nyiex gox bwan man bang kum mai sonsang yuh kix krax pa khyox khaw mai krax
         pa pluat ploi son ceu pui Isarelax khankix, son ang krax pa laux leeing lai koe daux
         sinax ceu pui Isarelax, yam hoek ceu pui Isarelax khankix dex dah dee pa singax heue."
         20 Mose mai Arun mai cub pui hun ceu pui Isarelax appong ka ceu pui Lewix, awm gumlox
         pa hoik tawm Simiang Siyiex ka Mose son grawng pa dex mai ceu pui Lewix khankix, mawh
         kheu nan ceu pui Isarelax yuh an ka ceu pui Lewix.
         21 Ceu pui Lewix yuh tokaux tix singax mai sidaux kraung ceep tix, mai Arun appong kix,
         awm krax tan pa yang yeuh sivoe Simiang Siyiex, Arun tak yuh krax khyox khaw mai krax
         pa pluat ploi son kix, sonsang kieh kix singax heue.
         22 Khaix an ceu pui Lewix laig ka daux nyiex gox bwan man bang kum, ka plak sivoe Arun
         mai kawn simex nawh khankix, sonsang yuh kix kaing jhaw awm lox pa hoik tawm Simiang
         Siyiex ka Mose son grawng pa dex mai ceu pui Lewix, mawh kheu nan kix yuh an ka piang
         kix heue.
         23 Simiang Siyiex krai ah nin ka Mose,
         24 "In mawh grawng pa dex mai ceu pui Lewix khankix, pui pa hoik koe ju tixnga phwan
         num haok plak piang tak yaox ti laig yuh kaing jhaw ka daux nyiex gox bwan man bang
         kum,
         25 yam hoik hoek ju kix tix phwan num, kix tak laux tix khaing kaing pa yuh tix mai
         kix tak ang lai baox yuh kaing tix bawg kawx,
         26 kix tak yaox ti yuh kaing jhaw pa teem ka puxaik tix ka daux nyiex gox bwan man bang
         kum, viang mawh nan kix tak ang pon ti teei beeh glawm tix ceu kawx maix tak yuh nawh
         ka ceu pui Lewix awm grawng beeh glawm pa dex dawd mai kix heue."
         
            

         
      
   
      
         9
1 Simiang Siyiex sikah mai Mose ka daux tiag Sina, ka daux num ra khix tix khaix hoik
         lih kix khaing meung Ejiptux ah nin,
         2 "Kieh ceu pui Isarelax khankix yuh pawie Pasakha ka daux bawg yam pa hoik tat ti
         deuh.
         3 Daux khix in kao pon ngaix plak bo maix tak yuh pawie an, ka daux bawg yam pa hoik
         tat ti deuh, awm pa koe been mai pa hoik tat ti deuh khankix pex tak yuh nawh.
         4 Mose krai ka ceu pui Isarelax khankix, sonsang yuh kix pawie Pasakha.
         5 Kix yuh pawie Pasakha ka daux khix tix kao pon ngaix, ponbo, ka daux tiag Sina, awm
         lox pa hoik tawm Simiang Siyiex ka Mose, mawh kheu nan ceu pui Isarelax khankix yuh
         pawie an.
         6 Yam an koe pui tiblah, pa hoik seeing yuh tokaux ti ka pa yum pui son ang tix lai
         pon yuh pawie Pasakha ka daux singaix an, mai kix hoek ka plak sivoe ngai Mose mai
         Arun daux singaix an,
         7 kix ah nin ka nawh, "Yix hoik seeing yuh tokaux tix ka pa yum, mawh sang pon kieh
         maix yix viex krax tan tix ka Simiang Siyiex ka daux bawg yam pa hoik tat ti deuh
         daux sinax ceu pui Isarelax khankix lie?
         8 Mose ah nin ka kix, "Jun ha, Aux sang krox tix nghiet Simiang Siyiex sang ah yuh
         ka mawx ka grawng pa dex mai pex."
         9 Simiang Siyiex krai ah nin ka Mose,
         10 "Krai ka ceu pui Isarelax khankix, ka daux pex mai doeh ru pex tix kaux kaux seeing
         yuh tokaux tix ka pa yum, phan ang mawh nan hu krax deeh singai ang ah, nawh tak pon
         ti yuh pawie Pasakha cie Simiang Siyiex.
         11 Ka daux khix ra kao pon ngaix plak bo, kix tak pon ti yuh pawie, kix tak ih nex kawn
         yung tau mai blah pa ang sau susaix mai taux lhax pa song.
         12 Kix tak ang pon ti kieh nex an deuk tom hoek plak ponngawb mai ang pon ti kieh si-ang
         pot tix nyaing kawx, kix hawt ti yuh awm koe been pawie Pasakha.
         13 Phan mawh pui pa singax mai pa ang koe krax hu, phan nawh ang yuh pawie Pasakha,
         tak teei ti tik kaw an khaing daux sinax pui ceu nawh, kheu ang nawh viex krax tan
         tix hoek ka Simiang Siyiex, ka daux bawg yam pa hoik tat ti deuh, nawh tak yaox ti
         kham geu phimap.
         14 Nyo sinie pa hoek ti peung sinax pex tivud ticu, phan nawh simie ti yuh pawie Pasakha
         cie Simiang Siyiex, nawh tak hawt ti yuh awm pa koe been pawie Pasakha mai yuh awm
         pa hoik tat kix ti deuh, ka son kawn praix pa keh daux haktiex pex ka son nyo sinie
         ang ah tak koe been tix ceu khaing heue.
         15 Ka daux singaix yam jung ka nyiex gox bwan man, paiawm hoik kheem ka piang nyiex
         gox bwan man pa koe teug pa kham mhai ruk, jah ponbo tom hoek ponngawb, an hoik awm
         grang ngu.
         16 Ponngaix paiawm kheem ka nyiex gox bwan jheung jheung, ponsawm jhan riang awm grang
         ngu.
         17 Yam hoik yaog paiawm tix haok khaing ka piang nyiex gox bwan man, ceu pui Isarelax
         khankix yaox ti hu krax mai yam jung paiawm tix ot dee mawx ang ah, ceu pui Isarelax
         khankix tak sum nyiex bang tix tan.
         18 Awm lox pa tawm Simiang Siyiex, ceu pui Isarelax khankix tak lih hu krax mai awm
         lox pa tawm Simiang Siyiex, kix tak sum nyiex bang tix mai glang kawn ot paiawm ka
         piang nyiex gox bwan man, kix ca kawn ot daux nyiex bang.
         19 Glang kawn ot paiawm ka piang nyiex gox bwan man tom rheung singaix, ceu pui Isarelax
         khankix yuh awm pa tawm Simiang Siyiex mai ang lai hu krax.
         20 Bawg blah yam kawn kheem paiawm ka piang nyiex bang tivud ticu, awm lox tawm Simiang
         Siyiex kix ca kawn ot ka daux nyiex bang, mai awm lox tawm Simiang Siyiex kix tak
         lih hu krax.
         21 Bawg blah yam kawn kheem paiawm, jah ponbo tom hoek ponngawb mai yam deeh yaog paiawm
         tix haok ponngawb, kix tak hu krax, ponngaix ang ah, ponsawm ang ah, yam deeh yaog
         paiawm tix kix tak hu krax.
         22 Ra singaix, tix khix ang ah, tix num ang ah, yam kawn kheem paiawm ka piang nyiex
         gox bwan man, ceu pui Isarelax khankix, kix ot daux nyiex bang mai kix ang pon ti
         hu krax, viang mawh nan, yam hoik deeh yaog paiawm tix kix hu krax.
         23 Awm lox pa tawm Simiang Siyiex, kix ca kawn ot ka daux nyiex bang mai awm lox pa
         tawm Simiang Siyiex kix hu krax, kix yuh awm pa tawm Simiang Siyiex, awm lox tawm
         Simiang Siyiex ka Mose heue.

1 Simiang Siyiex krai ah nin ka Mose,
         2 "Maix tak yuh teettawng mau ra mu sonsang kraix khrawm ka pui hun mai sonsang gah
         ka nyiex bang.
         3 Yam phlu ka teettawng an khawm ra, cub pui hun khawmuik, tak kraix khawm paox ti
         hoek ka plak sivoe maix hawt diang siviex nyiex gox bwan man bang kum.
         4 Phan phlu ka teettawng tix mu ngie, cao kaing pa kwang ka piang pui tix rheng khaing
         daux ceu pui Isarelax khankix, tak kraix khrawm paox ti hoek ka maix.
         5 Yam phlu maix teettawng pa so cub nyiex bang pa ot plak lih singaix, yaog ti hu krax.
         6 Yam phlu teettawng pa so bawg ra, cub nyiex bang pa ot plak seh, yaog ti hu krax
         mai yam phlu ka teettawng pa so yam mawx ang ah, kix tak lih hu krax.
         7 Yam sang kraix khrawm maix pui hun tau mai paox ti maix tak phlu teettawng, viang
         mawh nan maix paw phlu lox teettawng pa so.
         8 Kawn simex Arun pa mawh cao giex kaing li khankix tak phlu teettawng. In tak mawh
         been pa caw pex ti hawt yuh ka daux doeh ru pex leeing ju heue.
         9 Yam hu puing pex naing daux haktiex tix, ka pui koeng pa yeen pa khin ka piang pex,
         khaix an pex tak phlu teettawng pa so sonsang mawh krax pa doh keud pex ka sivoe Simiang
         Siyiex tix mai pex tak pon ti lawt luan khaing pui pa koeng tix.
         10 Ka dau singaix koe krax gaux rhawm pex, daux bawg yam singaix yuh pex pawie mai singaix
         haok khix khraox pex tak phlu teettawng ka piang krax tan pa gleeing pex khankix mai
         krax tan pa appong krax tan pa nhim, sonsang mawh krax pa doh keud pex ka Siyiex,
         Aux mawh Simiang Siyiex, Siyiex pex heue."
         11 Ka daux num ra, khix ra, haok khix tixnga ngaix, paiawm yaog tix haok khaing ka piang
         nyiex gox bwan man pa koe teug pa kham mhai ruk,
         12 mai ceu pui Isarelax khankix lih hu khaing daux tiag Sina, khaix an paiawm lih kaog
         daux tiag Paran.
         13 Mawh kheu nan kix jah ti lih hu bawg tix awm lox pa tawm Simiang Siyiex ka Mose.
         14 Cub nyiex bang Yudax khankix lih hu sivoe tau mai chix kru naing tix, Nashon kawn
         simex Aminadat mawh cao kaing naing ka piang cub pui Yudax.
         15 Natanelax kawn simex Zuah mawh cao kaing naing ka cub pui Issakha.
         16 Eliabax kawn simex Helon mawh cao kaing naing ka cub pui Zebulon.
         17 Yam hoik yieh nyiex gox bwan man, kawn simex Gerashon mai kawn simex Merarix khankix
         klawm nyiex gox bwan man an lih hu heue.
         18 Cub nyiex bang Rubin khankix lih hu tau mai chix kru naing tix, Elizurax kawn simex
         Shedurax mawh cao kaing naing ka cub pui Rubin.
         19 Shelumelax kawn simex Zurishadie mawh cao kaing naing ka cub pui Simion.
         20 Eliasap kawn simex Doelax mawh cao kaing naing ka cub pui Gat.
         21 Ceu pui Kawhat khankix lih hu mai klawm kraung ceu pa singax singeh mai kix sum nyiex
         gox bwan man sivoe ka sang hoek kix.
         22 Cub nyiex bang Epharem lih hu tau mai chix kru naing tix, Elishama kawn simex Amihut
         mawh cao kaing naing ka cub pui Epharem.
         23 Gamalelax kawn simex Pedazurax mawh cao kaing naing ka cub pui Manashe.
         24 Abidan kawn simex Gidawnix mawh cao kaing naing ka cub pui Binyamin.
         25 Cub nyiex bang Dan ghoit ti hu tau mai chix cub kru naing tix, Aheza kawn simex Amishadie
         mawh cao kaing naing ka cub pui Dan.
         26 Pagelax kawn simex Awkharan mawh cao kaing naing ka cub pui Asha.
         27 Ahirax kawn simex Enan mawh cao kaing naing ka cub pui Napthalix.
         28 In mawh Grawng pa sang yaog ceu pui Isarelax khankix ti lih hu krax cub mawx cub
         an, yam lih hu kix krax heue.
         29 Mose ah nin ka Hawbax kawn simex Yoelax ka ceu pui Midian pa mawh paox nawh, "Ex
         sang lih hu ka dee pa hoik ah Simiang Siyiex, aux tak sang tawx an ka pex, hoek tau
         mai yix mai ex tak yuh ceu pa mhawm ka maix, mawh kheu Simiang Siyiex hoik yuh sijax
         mukheu pa mhawm ka pui Isarelax."
         30 Hawbax deeh ah nin ka nawh, "Aux ang hu, aux deeh ing ka haktiex cao tix ka pao nyiex
         tix."
         31 Mose deeh ah nin, "Yuh bwanson paw prah yix liak, mawh kheu maix hoik tawng yix sang
         yaox ti bang ka daux tiag mawh kheu maix hoik pon ti mawh ngai yix.
         32 Phan maix hu tau mai yix awm yuh Simiang Siyiex pa mhawm ka yix, yix kawx tak yuh
         pa mhawm ka maix."
         33 Cub pui Isarelax lih hu khaing gawng Simiang Siyiex, been loe singaix krax, mai teug
         bwan sijax mukheu Simiang Siyiex thong kix hu sivoe loe singaix krax, sonsang sawg
         ka dee laux son kix.
         34 Paiawm Simiang Siyiex koe ka piang kix ponngaix yam lih hu kix krax.
         35 Yam lih hu teug bwan sijax mukheu yam mawx ang ah, Mose ah nin, "Simiang Siyiex eue
         kaoh heue, kieh pui koeng maix khankix, prung prang rairuat, mai kieh pui koeng maix
         to sivoe Maix."
         36 Yam kaog teug bwan sijax mukheu, Mose ah nin, "Simiang Siyiex eue, deeh hoek heue,
         deeh hoek ka dee ot ceu pui Isarelax kaing rheng kaing mheen liak."

1 Simiang Siyiex mhong ka lox pa ngia pa ngheeik ceu pui Isarelax ka grawng pa caox
         caig, mai krax pa song rhawm Nawh Cao lih mai ngu Simiang Siyiex gleeing ka daux sinax
         kix mai proe ka pui pa paung ka praok nyiex bang tiblah.
         2 Pui khankix riag yo ka Mose mai Mose rawg bwan ka Simiang Siyiex ngu an kawx yeet.
         3 Nawh kok ceu kaux dee an mawh Taberax kheu hoik gleeing ngu Simiang Siyiex ka daux
         sinax kix.
         4 Pui pa hoik khon tix ka sinax pui hun, kied koe rhawm pa ghoing, ceu pui Isarelax
         baox yiiem ah nin, "Pui mawx sang tawx yix ih nex lie?"
         5 "Ex doh keud ka nex kax pa yie ih ex, ka daux meung Ejiptux, khawm ke, ke khwang,
         tauxka, tauxmo mai tauxhaw khankix,
         6 Yam in rhawm rhi yix hoik khrup, lheu khaing blah mannax in, sivoe ngai yix ang lai
         yaox koe tidtix."
         7 Mannax an hoik awm simie taux kila mai pakpeung awm mu ploi.
         8 Pui khankix hu lailing ka plak praix mai khrawm mannax, krit ka mhaw mai tauh daux
         po, ngaik daux aw, yuh blah ka an, jhawm nyawm awm blah pa hoik diag tau mai bee.
         9 Yam lih rawm ciex ka piang nyiex bang kix ponsawm, mannax lih tau mai an.
         10 Mose mhong yien pui khaing diang siviex nyiex bang, ka nyiex ma pui mawx pui an mai
         pa song rhawm Simiang Siyiex baox nie kaoh ka mai Mose ang nyawm rhawm ka.
         11 Mose ah nin ka Simiang Siyiex, "Maix Cao lai yuh krax kha rhawm ka kawncau tix yuh
         ka mawx? Mai aux lai mawh pa ang pon bwanson ka plak sivoe ngai Maix Cao mai deuh
         beeh glawm cien pui inkix khawmuik ka piang aux yuh ka mawx?"
         12 Khex mawh aux pa nghe ka pui inkix lie? khex mawh aux pa keh kix sonsang ah Maix
         Cao ka aux yuh nin lie? Klien kix ka daux naok Maix awm pui kia ngien ka kawn nyawm
         pa kawn peuex teeh mai klien kix hu ka daux haktiex pa hoik tiextu Maix Cao ti tawx
         ka keeing kix
         13 Aux sang pon teei nex sonsang tawx ka pui in khankix khaing dee mawx? Mawh kheu kix
         riag yiiem sivoe aux ah nin, tawx yix ih nex liak
         14 Aux ang pon klawm beeh glawm pui inkix nong nong, kheu mawh in beeh glawm pa kied
         cien son aux.
         15 Phan Maix Cao yuh awm ceu in ka aux, yuh bwanson pah ka aux yam in, phan aux mawh
         pa pon bwanson ka plak sivoe ngai Maix Cao, paw doh kieh aux yaox krax kha liak."
         16 Simiang Siyiex ah nin ka Mose, "Khrawm pui riex ju atixgliah kaux son Aux, khaing
         daux pui Isarelax pa tawng maix mawh pui riex ju mai pa mawh cao kaing ka piang kix,
         viex kix hoek ka nyiex gox bwan man bang kum cung tau mai maix tan.
         17 Aux tak lih hoek sikah tau mai maix tan, Aux tak teei khwan pa koe ka piang maix
         tiblah mai deuh ka piang kix mai kix tak klawm beeh glawm tau mai maix son ang maix
         lai klawm beeh glawm an nong nong.
         18 Ah nin ka pui khankix, kieh tokaux pex singax son pasax mai pex tak yaox ti ih nex,
         mawh kheu Simiang Siyiex hoik mhong lox riag yiiem pex ah nin, "Pui mawx sang tawx
         yix ih nex lie?" Mawh kheu yix hoik mhawm ka daux meung Ejiptux. Mawh kheu Simiang
         Siyiex tak tawx nex ka pex mai pex tak yaox ti ih.
         19 Pex tak ang yaox ti ih ngie son tix ngaix, ra ngaix, phwan ngaix, kao ngaix mai tixnga
         ngaix,
         20 pex tak yaox ti ih leeing khix tom hoik lih nex khaing daux meeh pex tom hoik seeing
         pex ka, kheu hoik thiang pex ti tik ka Simiang Siyiex pa ot ka daux sinax pex mai
         riag yiiem sivoe Nawh Cao ah nin, "Kheu yix lai lih khaing daux meung Ejiptux lie?"
         21 Mose ah nin, "Can pui liah sien kaux pa ot tau mai Aux khankix, Maix Cao hoik ah
         nin, Aux tak sang tawx kix ih nex tom naog tix khix
         22 mawh sang pah ka phung yung, mawie mai pex son kix, sonsang kub ih kix lie? Phan
         ang mawh nan mawh sang khrawm kax pa koe daux rawm sigrit sigra son kix sonsang kub
         ih kix lie?"
         23 Simiang Siyiex ah nin ka Mose, "Mawh dawd plawng taix Simiang Siyiex lie? yam in
         maix tak yaox ka lox pa krai Aux ka maix mawh ang mawh."
         24 Mose lih hu mai krai lox Simiang Siyiex ka pui hun mai nawh khrawm simex pui riex
         ju atixgliah kaux khaing daux pui hun mai kieh kix cung vung viang nyiex gox bwan
         man.
         25 Simiang Siyiex lih hoek khaing daux paiawm mai sikah ka Mose mai teei khwan pa koe
         ka piang nawh tiblah mai deuh ka piang pui riex ju atixgliah kaux, yam hoek khwan
         ka piang kix, kix sikah lox jhai mai kix ang lai baox krai khaix an.
         26 Kawn koe pui ra kaux pa kut ti ot ka daux nyiex bang, tix kaux mawh Eladat mai an
         tix kaux mawh Medat mai khwan hoek ka piang kiex khawm ra kaux, kiex hoik mawh pa
         laig daux carang, viang kiex ang lih hu ka nyiex gox bwan man kawx, kiex sikah lox
         jhai ka nyiex bang.
         27 Nyawm simex awn ju tix kaux to hoek krai ka Mose ah nin, "Eladat mai Medat, sikah
         lox jhai daux nyiex bang."
         28 Yawsux kawn simex Nun cao teem Mose, pui pa hoik laug nawh tix kaux ah nin, "Simiang
         aux Mose tiebtie ka kix liak."
         29 Mose ah nin ka nawh, khoi rhawm maix ka aux jao tix? Kieh pui Simiang Siyiex sikah
         lox jhai khawmuik mai kieh Simiang Siyiex tawx khwan hoek ka piang kix."
         30 Mose mai pui riex ju Isarelax khankix deeh ing ka nyiex bang heue.
         31 Bhaung ting lih khaing Simiang Siyiex mai tah keed hoek khaing rawm sigrit sigra
         mai kieh keed prung prang rawb rim nyiex bang been tix ngaix krax, ka plak in mai
         been tix ngaix krax, ka plak an, hawt vung viang nyiex bang mai lhaong pu khaing tiex
         been ra sawk.
         32 Pui khankix kaoh khrawm keed ku singaix mai ngaix khaix leeing ngaix, pui pa khrawm
         keed dee iak pon khrawm kao Awmie mai hok hawt vung viang nyiex bang ku sidah son
         tix.
         33 Yam kawn koe nex keed ka sinax rhang kix mai ang nyang tien kraing krax song rhawm
         Simiang Siyiex lih ka pui khankix mai tawx preng pa kied ting ka pui khankix.
         34 Nawh tom kok dee an mawh Kibarok-hatava, kheu sipaung kix pui pa koe rhawm ghoing
         ka dee an.
         35 Pui khankix deeh gah tix khaing Kibarok-hatava mai hu bang ka Hazarot heue.

1 Meriam mai Arun ne raw ka Mose, kheu jao teei nawh ti moeng bun Kushax,
         2 kiex ah nin, "Mawh sikah Simiang Siyiex ka maix ngie lie? Mawh ang Nawh Cao sax sikah
         ka yix nang lie?" Simiang Siyiex mhong ka lox sikah kix.
         3 Mose mawh pa kied koe rhawm awn rhawm tiem lheu khaing pa koe ka piang haktiex.
         4 Simiang Siyiex ah nin ka Mose, khawm Arun mai Meriam dom mawx dom an, "Pex loe kaux,
         lih hoek ka nyiex gox bwan man bang kum." Kix loe kaux lih hu hoek.
         5 Simiang Siyiex lih hoek ka daux rong paiawm mai cung ka diang siviex nyiex gox bwan
         man, kok ka Arun mai Meriam, mai kiex khawm ra hoek sivoe.
         6 Nawh Cao ah nin, "Nghiet ka lox Aux, phan cao jhai koe ka daux sinax pex, Aux Simiang
         Siyiex tak plak jhi tokaux tix ka nawh ka daux riang susai, Aux tak sikah mai nawh
         ka daux camaox.
         7 Kawncau Aux Mose ang lai mawh nan, nawh mawh pa kaux sijax daux nyiex Aux khawmuik.
         8 Aux sikah tau mai nawh pakngai taw pakngai, ka daux pa sidawng, ang lai mawh pa ang
         sidawng ka mai nawh yaox ka grang pakpeung Aux. Pax lai ang lhat graung ka neraw tix
         ka kawncau Aux Mose yuh ka mawx?"
         9 Simiang Siyiex song rhawm ka kiex mai Nawh cao lih hu.
         10 Yam gah paiawm tix khaing piang nyiex gox bwan man, Meriam lih koe saux sipawg, awm
         paing rawm rha, Arun veeh ti jhak ka Meriam mai yaox koe saux sipawg ka nawh.
         11 Arun ah nin ka Mose, "Simiang aux eue, paw deuh phimap ka piang yiex, kheu pa daox
         pa aw yiex mai pa caox caig yuh yiex liak.
         12 Paw kieh Meriam yum awm pa laux nex tix plak yam lih keh nawh khaing vaig miex tix."
         13 Mose riag yo ka Simiang Siyiex ah nin, "Siyiex eue, yuh bwanson pai nawh moi liak."
         14 Simiang Siyiex ah nin ka Mose, "Phan keeing Meriam baig ka ngai Meriam, nawh tak
         kaig aliah ngaix ang mawh lie? kieh nawh lih ot plak praix nyiex bang aliah ngaix,
         khaix an tak pon ti deeh viex nawh hoek."
         15 Meriam lih ot plak praix nyiex bang aliah ngaix, pui khankix ang pon hu krax tom
         hoek bawg yam deeh viex kix nawh laig ka daux nyiex bang.
         16 Khaix an pui khankix deeh gah tix khaing Hazarot mai hu bang ka daux tiag Paran heue.

1 Simiang Siyiex krai ah nin ka Mose,
         2 "Ploi cao kaing tix cub tix kaux, khaing doeh ru keeing kix hu jiang ka meung Khanan,
         pa sang tawx Aux ka ceu pui Isarelax, "
         3 Mose ploi kix lih hu khaing daux tiag Paran, awm lox tawm Simiang Siyiex ka cao kaing
         ceu pui Isarelax heue.
         4 In mawh ceu kaux kix, khaing ru Rubin mawh Shamua kawn simex Zakhurax,
         5 khaing ru Simion mawh Shaphat kawn simex Hawrix,
         6 khaing ru Yudax mawh Kaliep kawn simex Yiephunie,
         7 khaing ru Issakha mawh Igalax kawn simex Yosiep,
         8 khaing ru Epharon mawh Hawshe kawn simex Nun,
         9 khaing ru Binyamin mawh Palatix kawn simex Raphu,
         10 khaing ru Zebulon mawh Gadelax kawn simex Sawdix,
         11 khaing ru Yosiep pa kaoh khaing ru Manashe mawh Gadix kawn simex Susix,
         12 khaing ru Dan mawh Amelax kawn simex Gemalix,
         13 khaing ru Asha mawh Seturax kawn simex Mikhelax,
         14 khaing ru Napthalix mawh Nabix kawn simex Vophasix,
         15 khaing ru Gat mawh Goelax kawn simex Makhix.
         16 In khankix mawh ceu kaux pui ploi Mose lih hu jiang ka haktiex an. Mose sum ceu kaux
         Hawshe kawn simex Nun deeh mawh Yawsux.
         17 Mose ploi kix hu jiang ka haktiex Khanan ah nin ka kix, "Hu krax plak seh mai haok
         ka piang gawng,
         18 Jhak ti yaox ka haktiex an koe yuh ka mawh, can pui pa ot ka daux haktiex an, mawh
         ting riang phan ang mawh nan mawh iak riang, mawh tux phan ang mawh nan mawh hun,
         19 haktiex ot kix mawh mhawm mawh caox, veng ot kix mawh nyiex bang mawh nyiex kaux,
         20 haktiex an mhawm lie, ang mhawm lie, koe ang koe khaox ox lie, kieh pex koe rhawm
         kwa rhawm vao mai viex plix kix tiblah khaing daux haktiex an." Yam an hoik mawh bawg
         yam jah plix siiet tix teem.
         21 Kix lih hu jiang ka haktiex an, khaing daux tiag Zinax ka veng Rehawbax, dex krax
         laig daux veng Hamat.
         22 Kix lih hu plak seh tom hoek ka veng Hebaron, dee ot ru Anagax pa mawh Ahiman, Sheshie
         mai Talamie, veng Hebaron hoik cao sum ti aliah num sivoe veng Zawnax daux meung Ejiptux.
         23 Kix hoek ka ngawd Eshakawlax mai tat nhu plix siiet tix kak, pa koe plix siiet tix
         sigleem mai klawm ka khaox glawm ra kaux, kix baox viex plix kla jiang mai plix ruh
         hoek tiblah.
         24 Dee an kok mawh ngawd Eshakaw mawh kheu tat pui Isarelax sigleem plix siiet tan.
         25 Khaix hoik luan tixpon singaix, kix deeh hoek khaing jiang tix haktiex an.
         26 Kix deeh hoek ka Mose mai Arun mai pui hun Isarelax ka daux tiag Paran baoh Kadeshax,
         kix viex lox satang hoek ka kiex mai pui hun mai jhi kix yaox plix khaing haktiex
         an.
         27 Kix krai ka Mose ah nin, "Yix hoik hoek ka haktiex dee ploi maix yix hu, rug mawh
         dee lih rawm teeih mai rawm hia, in mawh plix khaing tan.
         28 Can pui pa ot daux haktiex an, mawh pa ting riang mai veng kix kawx hoik sum ti tom
         kaux mai kied ting kied vieh, lheu khaing an yix hoik yaox ru Anagax tan.
         29 Pui Amaliet ot ka daux haktiex an baoh plak seh, pui Hitix, pui Yebusix mai pui Amawrix
         ot ka piang gawng, pui Khanan ot praok rawm sigrit sigra mai praok rawm klawng Yawdan."
         30 Kaliep kieh pui hun yawg ti ka plak sivoe Mose ah nin, "Kieh ex lih hu dom mawx dom
         an mai teei haktiex an, mawh kheu ex koe riang ti pex ka kix."
         31 Viang mawh nan can pui pa hu mai Kaliep ah nin, "Ang ex kub riang rao ti pex kix,
         mawh kheu ting riang rao kix khaing ex."
         32 Kix pa hu jiang ka haktiex an, deeh krai grawng satang pa caox ka pui Isarelax ah
         nin, "Haktiex pa lih hu jiang yix, mawh haktiex pa ot pui pa bleet ti ih pui mai can
         pui pa hoik yaox yix tan mawh pui pa kied ting lhaong kaux hak khawmuik.
         33 Yix yaox pui Nefelim pa ting lhaong, doeh ru Anagax pa kaoh khaing pui Nefelim pa
         ting lhaong, yix hoik awm sido ka daux pa jhak yix ka cao tix mai yix hoik mawh awm
         an ka daux pa yaox kix heue."

1 Cub pui hun riag yo khawmuik mai pui hun yiiem daux sawm an.
         2 Ceu pui Isarelax ngia ka Mose mai Arun mai pui hun khawmuik ah nin ka kiex, "Yix
         mhawm ti yum ka haktiex Ejiptux, phan ang mawh nan, yix mhawm ti yum ka daux tiag!
         3 Simiang Siyiex lai viex yix hoek ka haktiex in, sonsang yum yix ka lawm vaig yuh
         ka mawx? Moeng yix, kawn praix yix tak sang kham krax pa giex laung, yix deeh ing
         ka meung Ejiptux ang lheu mhawm lie?"
         4 Kix ra lai ah nin ka paox tix, "Kieh ex laug cao kaing tix kaux mai deeh ing ka meung
         Ejiptux."
         5 Mose mai Arun gup ti ka plak sivoe ngai pui hun ceu pui Isarelax pa kum paox ti.
         6 Yawsux kawn simex Nun mai Kaliep kawn simex Yephunie pa hoik hu tau sinax pui jiang
         ka haktiex khankix riah ti tik kraung ceep tix,
         7 mai krai ah nin ka pui hun ceu pui Isarelax, "haktiex pa hoik lailing yix ti jiang,
         mawh haktiex pa kied sidaing mhawm.
         8 Phan Simiang Siyiex khaw rhawm ka ex, Nawh Cao tak viex ex laig ka haktiex in mai
         tawx haktiex an dee lih rawm teeih mai rawm hia ka ex.
         9 Paw doh tieh feen ka Simiang Siyiex, paw lhat ka pui ot ka daux haktiex an, mawh
         kheu kix mawh priex ih son ex, krax tiep tie hoik lih hu khaing kix mai Simiang Siyiex
         ot tau mai ex, paw lhat ka kix."
         10 Pui hun ah nin dheem kiex ka simaox, yam an min pakngai Simiang Siyiex lih bleeh
         ka daux nyiex gox bwan man bang kum ka ceu pui Isarelax heue.
         11 Simiang Siyiex ah nin ka Mose, "Mawh sang nunai pui in khankix ka Aux miex grheung?
         mai kix kawn ang yum rhawm ka Aux, ka mhai pa daox ding pa hoik yuh Aux daux sinax
         kix miex grheung?
         12 Aux tak sivied kix ka jhawm saux preng mai deeh teei sinngao an khaing kix, Aux tak
         kieh maix mawh ceu pui ting riang mai pa ting siawp sibrawm khaing kix.
         13 Mose ah nin ka Simiang Siyiex, "Khaix an pui Ejiptux tak mhong ka an, mawh kheu Maix
         Cao hoik viex pui in khankix lih khaing sinax kix ka siawp sibrawm Maix Cao,
         14 mai kix tak krai ka pui pa ot ka daux haktiex in. Kix hoik mhong koe Maix Cao ka
         sinax pui in khankix, Simiang Siyiex eue, Maix Cao hoik jhi kix yaox pakngai tix mai
         paiawm Maix Cao hoik ot ka piang kix ponngaix Maix Cao hoik thong kix hu ka rong paiawm
         mai ponsawm Maix Cao hoik thong kix hu ka rong ngu paiawm.
         15 Phan Maix Cao pah ka pui in khankix awm pui tix kaux, pui pa hoik mhong ka min Maix
         Cao tak ah nin,
         16 mawh kheu ang Simiang Siyiex ang pon viex pui in khankix hu ka haktiex pa hoik tiextu
         Nawh Cao sonsang tawx ka kix, Nawh Cao tom pah kix ka daux tiag.
         17 Aux rawg bwan ka Maix Cao jhi ex yaox ka siawp sibrawm Siyiex, awm lox tawm Maix
         Cao liak.
         18 Simiang Siyiex mawh pa lang rhawm, mawh pa naog ka krax caux rhawm mai mawh pa pluat
         ploi phimap, pluat ploi krax lud, viang mawh nan Nawh Cao ang doh deuh pui koe phimap
         mawh pa ang koe phimap, Nawh Cao deeh viied deeh pawk ka phimap keeing kix tom hoek
         ka piang kawn praix, tom hoek loe ju pon ju ka doeh ru kix.
         19 Aux khyox khaw rawg mhaing ka Maix Cao pluat ploi phimap pui in khankix awm koe krax
         moh krax rhawm pa kied ting Maix Cao mai awm pluat ploi Maix Cao ka pui in khankix
         khaing meung Ejiptux tom hoek yam in."
         20 Simiang Siyiex ah nin, "Aux hoik pluat ploi kix awm pa khyox khaw maix,
         21 mawh kheu nan awm im ju Aux tete, haktiex tak naog ka min plakngai Simiang Siyiex
         tete,
         22 pui khawmuik pa hoik yaox ka min plakngai Aux mai ka mhai pa daox am yuh Aux ka meung
         Ejiptux mai ka daux tiag, kawn cheuk cheu ka Aux tom kao bawg mai ang nyang cu nghiet
         ka lox Aux,
         23 kix tak ang yaox ka haktiex pa hoik tiextu Aux ka keeing kix, pui khawmuik pa nunai
         ka Aux, tak ang yaox haktiex an tix kaux kawx.
         24 Viang mawh nan phan mawh kawncau Aux Kaliep, kheu koe khwan pa siyox ka daux nawh
         mai hawt khaix Aux jheung jheung, Aux tak viex nawh laig ka daux haktiex dee hoik
         hu nawh mai doeh ru nawh tak pon ka sinngao an.
         25 Cub pui Amaliet mai cub pui Khanan pa ot ka daux ngawd, pasax pex tak veeh ti hu
         ka daux tiag ka krax hu ka rawm sigrit sigra raoh heue."
         26 Simiang Siyiex ah nin ka Mose mai Arun,
         27 "Aux kawn yaox ti gun yeung ka pa ngia pui hun pa caox in khankix miex grheung? Aux
         hoik mhong pa ngia pa deuh pui Isarelax phimap ka Aux.
         28 Krai ka kix, Simiang Siyiex ah nin, awm im ju Aux, Aux tak yuh an awm mhong Aux pa
         krai pex.
         29 Tokaux yum pex pa ngia ka Aux, tak tik ka daux tiag in mai can pex pa hoik simin
         tix, awm pa koe pex khawmuik, jah ka pa koe ju tixnga num haok plak piang,
         30 Tak ang yaox ti laig daux haktiex tiextu Aux ti tawx ka pex, lheu khaing Kaliep kawn
         simex Yephunie mai Yawsux kawn simex Nun.
         31 Viang mawh nan kawn nyawm iak pex, pa hoik ah pex mawh pa sang kham pa giex laung,
         Aux tak viex kix laig mai kix tak tawng ka haktiex pa seeing pex ka.
         32 Phan mawh son pex, tokaux yum pex tak tik daux tiag.
         33 Kawn praix pex tak mawh cao liang yung ka daux tiag tixpon num mai kham geu son krax
         pa ang pex yum rhawm, tom hoek bawg yam tik ka tokaux yum pex ka daux tiag.
         34 Awm bawg yam hu jiang pex ka haktiex an tixpon singaix, tix ngaix tak deuh mawh tix
         num, pex tak yaox ti kham geu phimap yuh tix tixpon num mai pex tak tawng krax pa
         tik vud Aux pex.
         35 Aux Simiang Siyiex, hoik ah nin, Aux tak yuh ceu in tete ka pui hun pa caox caig,
         pa khrawm paox ti tieh feen ka Aux mai kix tak laux leeing mai kix yum ka daux tiag
         in."
         36 Pui pa deeh hoek pa hoik ploi Mose hu jiang ka haktiex an, krai grawng pa caox khaing
         haktiex an mai kieh pui hun khankix ngia mai tieh feen ka Mose,
         37 pui khankix pa viex grawng pa caox khaing haktiex an, tak yum ka saux preng plak
         sivoe ngai Simiang Siyiex.
         38 Viang mawh nan can kix pa hu jiang ka haktiex pa kawn im ju mawh Yawsux kawn simex
         Nun mai Kaliep heue.
         39 Mose krai gumlox in ka pui Isarelax khankix mai pui khankix kied ngia ka.
         40 Kix kaoh caocao ponngawb mai haok ka piang choek gawng ah nin, "Jhak heue, yix ot
         tin, yix tak hu ka dee pa hoik yuh Simiang Siyiex sijax mukheu, mawh kheu yix hoik
         lud."
         41 Mose deeh ah nin, "Yuh patix pex lud ka lox tawm Simiang Siyiex, mawh kheu in pex
         tak ang chix pex ka.
         42 "Paw vi hu, pex tak som nai sivoe pui koeng pex khankix, mawh kheu Simiang Siyiex
         ang ot sinax pex heue.
         43 Mawh kheu ceu pui Amaliet mai ceu pui Khanan hoik ot sivoe pex mai pex tak goh ka
         lawm vaig, kheu jao hoik veeh pex tix khaing pa hawt tix Simiang Siyiex, Simiang Siyiex
         tak ang ot tau mai pex."
         44 Kix kawn viex rhawm kwa tix haok ka piang choek gawng, viang mawh nan teug bwan sijax
         mukheu Simiang Siyiex mai Mose ang lai lih khaing nyiex bang.
         45 Khaix an ceu pui Amaliet mai ceu pui Khanan pa ot ka piang gawng lih puing kix mai
         pheet kix, tom hoek ka veng Hawma heue.

1 Simiang Siyiex ah nin ka Mose,
         2 "Krai ka pui Isarelax khankix, yam hoek pex ka daux haktiex pa ot tix pa tawx Aux
         ka pex,
         3 pex tak yuh krax tan ka Siyiex, pa mawh krax tan pa yuh ka ngu ang ah, krax tan pa
         gleeing ang ah, krax tan pa appong ang ah, sonsang grum naog krax tan pa tiextu pex,
         awm krax tan pa koe rhawm rhi pex ang ah mai pawie pa hoik tat ti deuh khankix, sonsang
         mawh krax tan pa sioe bhawng pa khaw rhawm Siyiex, khaing mawie mhaing mai pex mhaing
         ang ah, yung mhaing ang ah,
         4 nawh tak viex krax tan tix hoek ka Simiang Siyiex, pa mawh krax tan phawng nghox
         ca im kao son tix son khaing tix Epha mai phawng nghox ca ceu pa mhawm, pa hoik klao
         ti tau ka bee pon son tix son, khaing tix heng,
         5 mai rawm plix siiet pon son tix son khaing tix heng, son krax tan pa nyaux maix tak
         khre tau mai krax tan pa gleeing ang ah, krax tan pa appong ang ah, son kawn yung
         ku mu heue.
         6 Son yung mhaing maix tak khre awm krax tan phawng nghox ca im ra son khaing kao son
         daux tix Epha khaing phawng nghox ca ceu pa mhawm, pa klao ti tau mai bee loe son
         tix son khaing tix heng,
         7 son krax tan pa nyaux maix tak tan rawm plix siiet loe son tix son khaing tix Heng,
         son krax tan pa sioe bhawng ka Simiang Siyiex.
         8 Yam khre maix mawie mhaing tix mu son krax tan pa gleeing, phan ang mawh nan son
         krax tan pa appong, sonsang grum naog krax pa tiextu pex, phan ang mawh nan son krax
         tan pa nhim ka Simiang Siyiex,
         9 Maix tak viex tix tan phawng nghox ca im loe son tix son khaing tix Epha, khaing
         phawng nghox ca im ceu pa mhawm, pa kluklao ti tau mai bee tix plak heng tau mai mawie
         mhaing tix mu,
         10 mai pex tak viex rawm plix siiet son krax tan pa nyaux tix plak heng, pa mawh krax
         tan pa gleeing ka ngu pa sioe bhawng pa khaw rhawm Siyiex.
         11 Maix tak yuh awm in ka mawie mhaing ang ah, yung mhaing ang ah, son kawn yung iak
         ang ah, son kawn pex mhaing ku mu ang ah.
         12 Awm diag koe to brie pa khre pex ti deuh, mawh kheu nan pex tak yuh tau awm diag
         pa koe an ku mu.
         13 Can pui haktiex khawmuik, yam yuh krax tan pa gleeing ka ngu, pa mawh krax tan pa
         sioe bhawng ka Simiang Siyiex.
         14 Phan nyo sinie hoek ti peung tau mai pex, phan ang mawh nan pui tix kaux kaux pa
         ot daux sinax doeh ru pex, phan nawh simie ti yuh krax tan pa gleeing ka ngu pa mawh
         krax tan pa sioe bhawng ka Simiang Siyiex, kieh kix yuh awm pa yuh pex.
         15 Been pa deuh pex son pui hun mai son nyo sinie, tak mawh tix ceu khaing mai been
         pa caw pex tix priex ka daux doeh ru tix leeing ju, mawh pa yuh ka mawx ka pex tak
         kieh awm an ka nyo sinie sivoe Simiang Siyiex.
         16 Caw ti koe lox tat jhawm prawng mai lox lai beenli tix mu khaing son nyo sinie pa
         hoek ti peung tau mai pex heue."
         17 Simiang Siyiex ah nin ka Mose,
         18 "Krai ah nin ka pui Isarelax, yam hoek pex ka daux haktiex pa viex Aux pex hoek,
         19 yam ih pex priex ka daux haktiex an, pex tak caw tix viex krax tan pa yaogyaw ka
         Simiang Siyiex.
         20 Pex tak yuh blah tix khlawp khaing nghox ca pa liang tix pon, kieh mawh krax tan
         pa yaog, awm krax tan pa yaog khaing glah nghox, maix tak caw ti tan awm an.
         21 Pex tak tawx nghox ca pa liang ti pon ka Simiang Siyiex, sonsang mawh krax tan pa
         yaog khaing doeh ru pex leeing ju heue.
         22 Phan pex lud ka daux pa ang bak ti yuh mai ang pon hawt yuh awm lox tawm pingnyap
         in khawmuik, pa hoik krai Simiang Siyiex ka Mose,
         23 awm lox pa hoik tawm Simiang Siyiex ka pex, khaing Mose khawmuik, jah ka singaix
         tawx Simiang Siyiex lox tawm pingnyap, ka doeh ru pex khankix leeing ju,
         24 Phan pui kawn lud ka daux pa ang tix bak ti yuh mai ka daux pa ang pui hun koe krax
         tawng mai pui hun khankix, tak tan kawn mawie mhaing tix mu, son krax tan pa gleeing,
         pa sioe bhawng pa khaw rhawm Siyiex tau mai krax tan phawng nghox ca im mai krax tan
         pa nyaux mai kawn pex mhaing tix mu son krax tan pa pluat ploi phimap awm pa koe been.
         25 Cao giex kaing li tak yuh krax khyox khaw son pui hun ceu pui Isarelax khawmuik mai
         kix tak pon krax pluat ploi, kheu mawh pa lud loe, kix tak viex krax tan tix, krax
         tan pa gleeing ka ngu ka Simiang Siyiex mai krax tan son phimap kix ka plak sivoe
         ngai Simiang Siyiex, son phimap pa lud kix.
         26 Pui hun Isarelax khawmuik mai nyo sinie pa peung sinax kix tak pon krax pa pluat
         ploi, mawh kheu pui khawmuik, hoik lud ka daux pa lud loe tix.
         27 "Phan pui tix kaux lud ka daux pa lud loe tix, nawh tak tan pex shiang naog num tix
         mu, son krax tan pa pluat ploi phimap.
         28 Cao giex kaing li tak yuh krax pa khyox khaw sivoe Simiang Siyiex son pui pa lud
         ka daux pa lud loe, yam yuh nawh phimap pa ang bak ti yuh mai yuh pa khyox khaw son
         nawh, mai nawh tak pon krax pa pluat ploi.
         29 Maix tak deuh lox tat jhawm prawng tix mu ngie son pui pa lud ka daux krax pa ang
         tix bak ti yuh tix ceuceu, son ceu pui Isarelax mai son nyo sinie pa hoek peung sinax
         pex heue.
         30 Phan pui tix kaux kaux kwa rhawm tix lud, pa mawh pui haktiex an mai nyo sinie ang
         ah, yuh pa ang Khaw ang jiet ka Simiang Siyiex, tak teei ti tik pui an khaing sinax
         ceu pui nawh.
         31 Mawh kheu hoik nunai nawh ka lox Simiang Siyiex mai yieh laux ka lox tawm pingnyap
         Nawh Cao, tak teei ti tik ka kaw an, phimap nawh tak koe ka piang nawh heue."
         32 Yam kawn ot pui Isarelax khankix ka daux tiag, kix yaox pui tix kaux kraix khix singaix
         twah.
         33 Pui pa yaox ka cao kraix khix, viex nawh hoek ka Mose mai Arun mai ka cub pui hun.
         34 Kix laung nawh, kheu ang kix nyang tawng pa sang yuh tix ka nawh.
         35 Simiang Siyiex ah nin ka Mose, "Tak kieh pui an yum tete, cub pui hun tak dheem nawh
         ka simaox, ka plak praix nyiex bang."
         36 Awm gumlox pa hoik tawm Simiang Siyiex ka Mose, cub pui hun viex nawh lih plak praix
         nyiex bang mai dheem nawh yum ka simaox heue,
         37 Simiang Siyiex ah nin ka Mose,
         38 "Krai ka pui Isarelax khankix, kieh kix yuh ciem taix sibex hawt daog sibex ceep
         tix, tom sidah ju ru kix mai sonsang sau ciem tai keei klai raoma hawt daog sibex
         du daog.
         39 Yam jhak pex ka ciem tai sibex an, sonsang mawh pa doh keud ka lox tawm pingnyap
         Simiang Siyiex mai son ang pex sang hawt yuh awm alo rhawm rhi cao tix mai awm pa
         khaw ka ngai pex awm pa hoik sax lud pex.
         40 Sonsang doh keud pex mai hawt yuh awm lox tawm pingnyap Aux khawmuik mai mawh pui
         pa singax ka son Siyiex pex.
         41 Aux mawh Simiang Siyiex pex, pa hoik viex pex lih khaing meung Ejiptux sonsang mawh
         Siyiex pex, Aux mawh Simiang Siyiex pex heue.

1 Yam in Korax kawn simex Izaha, kawn simex Kawhat, kawn simex Lewix tau mai Datan
         mai Abiram kawn simex Eliabax mai Awnax kawn simex Peliet, kawn simex Rubin kok pui
         khankix hu tau,
         2 mai pui Isarelax tiblah mai cao kaing cub pui hun pa laug kix pa ao min ra yieh tixphwan
         kaux khaing daux pui hun, yaog tix cung mai tieh feen ka Mose.
         3 Kix khrawm paox ti, sonsang tieh feen ka Mose mai Arun mai kix ah nin ka kiex, "Kaing
         yuh pax kied sidaing kin, mawh kheu pui hun khawmuik mawh pa singax singeh ku kaux
         mai Simiang Siyiex ot sinax kix, yuh ka mawx pax lai kawn sang yuh tix ting ka piang
         cub pui hun Simiang Siyiex?"
         4 Yam mhong Mose grawng in, nawh gup ngai baoh tix,
         5 nawh sikah ka Korax mai cub paox nawh khankix ah nin, "Daux ponngawb pasax, Simiang
         Siyiex tak jhi, pui mawx mawh pui Nawh Cao, mai mawh pui mawx pa singax singeh, tak
         kieh nawh hoek dex Nawh Cao, mawh pui mawx pa sang laug Nawh Cao ka! Nawh tak kieh
         kix hoek dex Nawh Cao,
         6 Korax mai paox cub maix khawmuik eue, yuh awm in, viex pan ngu hoek,
         7 daux pasax sau ngu mai nyawng bhawng ka daux an, sivoe Simiang Siyiex mai pui pa
         laug Siyiex ka nawh tak mawh pa singax singeh. Kawn simex Lewix khankix eue, kaing
         pa yuh pex sidaing kin."
         8 Mose ah nin ka Korax, "Pex pa mawh kawn simex Lewix khankix eue, nghiet yam in,
         9 pa gwieh Simiang Siyiex Isarelax pex khaing pui hun Isarelax, sonsang viex pex dex
         hawt tokaux Nawh Cao, sonsang yuh pex kaing jhaw nyiex gox bwan man Simiang Siyiex
         mai sonsang cung pex plak sivoe ngai pui hun, sonsang yuh pex kaing jhaw son kix,
         keud pex mawh kaing pa iak lie,
         10 Nawh Cao hoik viex pex hoek dex ka tokaux tix maix mai khawm pux aik maix pa mawh
         kawn ceu pui Lewix tau, mai maix ang mawh lie? Pex kawn sawg ka ara cao giex kaing
         li lie?
         11 Mawh kheu nan maix mai paox cub paox caw maix khankix, hoik khrawm paox tix, yuh
         krax pa tieh feen ka Simiang Siyiex. Arun mawh pui yuh ka mawx, pex lai ngia mai tieh
         feen ka nawh?"
         12 Mose ploi pui hu kok ka Datan mai Abiram, kawn simex Eliabax mai kix ah nin, "Yix
         tak ang hoek,
         13 pa hoik viex maix yix lih khaing haktiex pa lih rawm teeih mai rawm hia, sonsang
         pah yix ka daux tiag mai sonsang yaog maix ti yuh cao kaing ka piang yix kawn keut
         maix mawh pa iak lie?
         14 Lheu khaing an maix ang tie viex yix laig ka haktiex lih rawm teeih mai rawm hia
         mai ang tie tawx yix cie sinngao, ma kaung mai sipeem plix siiet khankix. Mawh sang
         koik maix ti teei sok ngai pui inkix lie? Yix tak ang hoek."
         15 Mose kied song rhawm ah nin ka Simiang Siyiex, "Paw lai rieb ka krax tan kix, Aux
         ang sax teei la khaing kix tix mu kawx mai ang sax yuh pa kin ka kix tix kaux kawx."
         16 Mose ah nin ka Korax, "Pasax maix viex paox cub paox caw maix, maix khawm kix tau
         mai Arun hoek sivoe ngai Simiang Siyiex,
         17 teei pan pex ku kaux mai sau nyawng bhawng ka daux mai viex pan pex hoek ka plak
         sivoe Simiang Siyiex ku kaux, pa mawh pan ra yieh tix phwan mu, maix mai Arun kawx,
         tak hoek tau mai pan tix, tix kaux tix mu.
         18 Mawh kheu nan pui ku kaux teei pan cie tix mai sau ngu mai nyawng bhawng ka piang
         an mai cung hawt diang siviex nyiex bwan man bang kum tau mai Mose mai Arun.
         19 Korax khrawm cub pui hun khankix, sonsang tieh feen kix ka hawt diang siviex nyiex
         gox bwan man bang kum. Min plakngai Simiang Siyiex lih bleeh ka piang cub pui hun.
         20 Simiang Siyiex sikah ka Mose mai Arun ah nin,
         21 "Yoi tokaux tix khaing sinax cub pui hun in, sonsang yuh Aux kix laux leeing daux
         tivud khaing.
         22 Kiex gup pakngai tix ah nin, "Siyiex eue, Siyiex pa mawh ju khwan ka piang nex nham
         kawn pui khawmuik, kheu jao phimap pui tix kaux mai Maix Cao song rhawm ka cub pui
         hun khawmuik lie?"
         23 Simiang Siyiex ah nin ka Mose,
         24 "Krai ka pui hun ah nin, lih hu singai khaing dee ot Korax, Datan mai Abiram."
         25 Mose krai ah nin ka Datan mai Abiram mai kwad song nong yu pui Isarelax hawt khaix
         nawh.
         26 Mose krai ah nin ka pui hun, "Lih hu khaing nyiex gox pui pa caox caig inkix, paw
         doh hu krox hu teeh ka kraung khrai kix tix ceu kawx, ha pex kox laux leeing tau mai
         phimap kix."
         27 Mawh kheu nan kix lih hu dee singai khaing dee ot Korax, Datan mai Abiram, Datan
         mai Abiram hoek cung ka siviex nyiex gox kix tau mai moeng kix, kawn simex kix mai
         kawn nyawm iak kix.
         28 Mose ah nin, "Pex tak tawng ka hoik ploi Simiang Siyiex Aux yuh ceu in, ang lai mawh
         pa yuh aux hawt alo tix.
         29 Phan pui inkix yum, awm been yum kawn pui khawmuik ang ah mai phan kix yaox ti kham
         geu awm koe been pui khawmuik, Simiang Siyiex ang tau ti ploi aux hoek.
         30 "Viang mawh nan, phan Simiang Siyiex sang phan ceu pa khraox tix ceu mai tiex tak
         ang daux jheeh tix mai bleet ka kix tau mai can pa koe kix khawmuik mai kix tak laig
         ka daux meung yum khawm tokaux im tix, pex tak tawng mawh pui inkix, pa hoik map ka
         Simiang Siyiex."
         31 Khaix hoik ah nawh nan, tiex greem dee ot kix hoik bih,
         32 tiex ang jheeh tix mai bleet kix tau mai nyiex khawm pui Korax khawm kraung khrai
         cie kix khawmuik,
         33 mawh kheu nan kix mai can pui pa koe kix khawmuik laig ka daux meung yum khawm tokaux
         im tix, mai tiex deeh nyeep tix ka piang kix mai kix laux leeing khaing sinax cub
         pui hun.
         34 Pui Isarelax pa ot hawt vung viang kix, to tau mai yiiem tix, mai kix hoik ah nin,
         "Phan ang mawh nan, tiex tak sang bleet ex khawmuik!"
         35 ngu lih hoek khaing Simiang Siyiex mai gleeing pui pa tan nyawng bhawng khankix,
         ra yieh tix phwan kaux.
         36 Simiang Siyiex ah nin ka Mose,
         37 "Krai ka Eliza kawn simex Arun cao giex kaing li, sonsang deeh sut nawh pan ngu khaing
         dee gleeing ngu mai prung prang gaox ngu singai khaing paox ti, mawh kheu nan pan
         ngu an mawh pa singax.
         38 Pan ngu cie pui pa lud tom som ju tix, mai tawk mawh khliep plah tawng sonsang mawh
         dawb tawb son khu dee tan, sonsang tan an sivoe Simiang Siyiex, mawh kheu an mawh
         pa singax mai tak mawh mhai ruk son pui Isarelax khankix."
         39 Eliza cao giex kaing li teei pan ngu tawng, pa hoik gleeing ti khaing pui pa tan
         khankix mai kix tawk mawh khliep plah tawng sonsang tawb ka khu dee tan.
         40 Sonsang mawh krax pa doh keud, son ceu pui Isarelax khankix mai son ang pui tang
         kaux pa ang mawh doeh ru Arun yuh cao giex kaing li son ang pon gleeing nyawng bhawng
         ka plak sivoe Simiang Siyiex, ha kox lih awm Korax mai paox cub paox caw nawh, awm
         pa hoik krai Simiang Siyiex ka Eliza khaing pa hoik tawm ka Mose heue.
         41 Ka daux pasax pui hun Isarelax khankix, ngia tieh feen ka Mose mai Arun ah nin, "Pax
         hoik pah ka pui Simiang Siyiex."
         42 Yam khrawm cub pui hun khankix paox ti tieh feen ka Mose mai Arun, kix veeh ngai
         tix plak sivoe nyiex gox bwan man bang kum, jhak heue, Paiawm lih kheem ka piang nyiex
         gox bwan man mai min plakngai Simiang Siyiex lih bleeh.
         43 Mose mai Arun hoek sivoe nyiex gox bwan man bang kum,
         44 mai Simiang Siyiex ah nin ka Mose,
         45 "Lih hu singai khaing sinax pui hun inkix, sonsang yuh Aux kix laux leeing, daux
         tivud khaing." Kiex gup pakngai tix.
         46 Mose ah nin ka Arun, "Teei pan ngu cie maix mai sau ngu pa koe ka piang khu dee tan
         mai sau nyawng bhawng ka piang mai viex hoek ka pui hun phaiphai, sonsang yuh krax
         khyox khaw son kix, kheu hoik lih krax song rhawm khaing Simiang Siyiex, jhawm saux
         preng hoik hoek."
         47 Arun teei pan ngu awm lox pa krai Mose mai to sinax pui hun khankix, jhak heue, jhawm
         saux preng hoik jah tix lih sinax pui hun, nawh sau nyawng bhawng ka daux an mai yuh
         krax khyox khaw son pui khankix.
         48 Nawh cung sinax pui yum mai pui im mai jhawm saux preng yiien.
         49 Ang sawn pui pa yum ka grawng pa yuh Korax, can pui pa yum ka jhawm saux preng koe
         tix mheen pon rheng aliah yieh kaux.
         50 Yam hoik yiien jhawm saux preng, Arun deeh ing ka Mose hawt diang siviex nyiex gox
         bwan man bang kum heue.

1 Simiang Siyiex ah nin ka Mose,
         2 "Krai ka pui Isarelax mai teei khaox grix, khaing nyiex ma keeing kix, tix cub tix
         gawng, teei khaox grix kao ra gawng, khaing cao kaing kix khawmuik, awm pa koe nyiex
         ma keeing kix, tiem ti deuh ceu kaux pui ku kaux ka piang khaox grix kix,
         3 tiem ceu kaux Arun ka piang khaox grix ceu pui Lewix. Mawh kheu doeh nyiex ma keeing
         kix, tak caw tix koe khaox grix tix nyiex tix gawng.
         4 Maix tak deuh an khankix, ka daux nyiex gox bwan man bang kum, sivoe teug bwan sijax
         mukheu ka dee pub Aux ka pex.
         5 Khaox grix pui pa laug Aux, tak pruh tai, mawh kheu nan Aux tak kieh lox ngia khaing
         pui Isarelax mai lox ngia pa tieh feen kix ka maix yiien."
         6 Mose krai ka pui Isarelax khankix, mai, cao kaing kix ku kaux tawx khaox grix tix
         ka nawh tix kaux tix gawng, son cao kaing ku kaux, awm koe nyiex ma keeing kix, kao
         ra gawng, mai khaox grix Arun koe sinax khaox grix cie kix.
         7 Mose deuh khaox grix an khankix, ka plak sivoe Simiang Siyiex, ka daux nyiex gox
         bwan man teug bwan sijax mukheu.
         8 Ka daux singaix pasax, Mose laig ka daux nyiex gox bwan man dee koe teug bwan sijax
         mukheu, jhak heue, khaox grix Arun, khaing nyiex ma ceu pui Lewix hoik glaoh lhax,
         lih tix koe tux, pruh tai mai lih ti koe plix khaox batan pa teem.
         9 Mose viex khaox grix khankix lih khaing plak sivoe Simiang Siyiex ka pui Isarelax
         khawmuik, mai kix jhak ti yaox mai pui ku kaux tang deeh teei khaox grix cie tix.
         10 Simiang Siyiex ah nin ka Mose, "Deeh viex khaox grix Arun, deeh deuh ka plak sivoe
         teug bwan sijax mukheu, sonsang priex mawh mhai ruk son pui pa tieh feen khankix,
         sonsang pon kieh maix krax pa ngia pa tieh feen kix ka Aux grai, son ang kix yum."
         11 Awm pa hoik tawm Simiang Siyiex ka nawh, nawh yuh awm an,
         12 pui Isarelax khankix ah nin ka Mose, "Jhak heue, yix hoik laux leeing. Yix hoik grai
         grup. Yix hoik grai grup heue.
         13 Can pui pa hoek dex nyiex gox bwan man Simiang Siyiex ku kaux tak yum, mawh tak sang
         yaox yix ti yum khawmuik lie?"

1 Simiang Siyiex ah nin ka Arun, "Maix mai kawn simex maix khawm nyiex ma keeing maix
         pa ot tau mai maix, tak yaox ti klawm phimap pa dex dee pa singax singeh, maix mai
         kawn simex pa ot tau mai maix khankix, tak yaox ti klawm phimap grawng pa yuh cao
         giex kaing li.
         2 Viex puxaik maix khanix, pa mawh doeh ru pui Lewix mai doeh ru keeing maix hoek ka
         maix, sonsang kleuk kix tix tau mai maix mai yuh kaing jhaw tau mai maix, yam ot maix
         mai kawn simex maix khankix sivoe nyiex gox bwan man teug sijax mukheu.
         3 Kix tak yuh can ceu pa lo maix mai can ceu pa lo son nyiex gox bwan man khankix.
         Kix tak ang pon ti hoek dex kraung khrai dee singax singeh ka khu dee tan, phan ang
         mawh nan kix mai maix tak yum.
         4 Kix tak kleuk tix tau mai maix mai yuh kaing jhaw nyiex gox bwan man bang kum, son
         kaing jhaw nyiex gox bwan man khawmuik mai pui tang kaux tak ang pon ti hoek dex pex.
         5 Maix tak yaox ti teei beeh glawm priex dee pa singax mai beeh glawm khu dee tan,
         son ang pa song rhawm lai sang baox lih ka piang pui Isarelax.
         6 Jhak heue, tokaux cao Aux hoik teei puxaik maix khankix, ceu pui Lewix khaing daux
         sinax pui Isarelax, kix mawh totaix pa hoik tawx Simiang Siyiex ka maix, sonsang yuh
         kix kaing jhaw nyiex gox bwan man bang kum.
         7 Maix mai kawn simex maix khankix, tak yuh kaing jhaw beeh glawm cao giex kaing li
         pa dex mai khu dee tan khawmuik mai pa koe plak daux man tie, maix tak yuh kaing jhaw
         an. Aux tawx totaix ara cao giex kaing li ka maix mai pui tang kaux pa hoek dex tak
         pah yum heue.
         8 Siyiex ah nin ka Arun, "Jhak heue, khaing daux can pa hoik tan pui Isarelax ka aux
         pa hoik kieh singax khawmuik aux tak ap ka daux taix maix son sang mawh son maix mai
         kawn simex maix Aux tom tawx ka lox pinyap leeing ju heue.
         9 In tak mawh cie maix ka daux pa kied singax singeh khaing pa ang nyang gleeing ka
         ngu, krax tan kix kuceu pa mawh krax tan phawng nghox ca im mai krax tan pa pluat
         ploi phimap, krax tan pa lud ka Siyiex, pa mawh krax tan kix ka Aux, tak mawh pa kied
         singax son maix mai ka kawn simex maix khankix.
         10 Maix tak ih an khankix ka dee pa kied singax singeh, simex ku kaux tak ih ka an,
         an tak mawh pa singax ka son pex.
         11 In baox mawh cie maix. Krax tan pa yaog khaing daux totaix kix, tau mai krax tan
         pa yang yeuh cie kawn praix Isarelax khankix, Aux tak tawx an khankix, son maix khawm
         son kawn simex kawn bun maix, pa koe tau mai maix, awm beenli pingnyap leeing ju,
         pui pa singax singeh ku kaux khaing daux nyiex ma maix, tak pon ti ih.
         12 Khaing daux bee pa mhawm khawmuik mai khaing daux rawm plix siiet pa mhawm khawmuik
         mai khaing nghox ca khankix mai plix khaox pa liang ti pon pa tawx kix ka Simiang
         Siyiex, Aux hoik tawx ka maix.
         13 Plix khaox pa liang ti teem khaing daux haktiex kix khawmuik, pa viex kix hoek ka
         Simiang Siyiex, tak mawh cie maix, pui pa singax singeh khaing daux nyiex ma maix
         ku kaux, tak pon ti ih.
         14 Can ceu pa hoik tiextu kix tix tan, ka daux ceu pui Isarelax khankix, tak mawh cie
         maix.
         15 Can ceu pa liang ti keh khaing daux khawmuik pui ang ah, to brie ang ah, pa tan kix
         ka Simiang Siyiex, tak mawh cie maix, viang mawh nan, kawn Ai plix num pa keh khaing
         pui maix tak deeh taoh ka mai to brie pa liang ti keh pa ang singax khankix kawx maix
         tak deeh taoh ka.
         16 Yam hoik naog ju kix tix khix maix caw ti deeh taoh ka kix, awm pa hoik tat maix
         jum ka mau shekhe phwan plah, pa koe dee pa singax, pa sidu ngai jiang ka mau tix
         shekhe mawh tixnga Kerax.
         17 Viang mawh nan kawn mawie pa liang ti keh ang ah, yung pa liang tix keh ang ah, kawn
         pex pa liang ti keh ang ah maix tak ang pon ti deeh taoh, an khankix mawh pa singax.
         Maix tak phruah nham kix ka piang khu dee tan mai gleeing khlawp bee khankix son krax
         tan pa gleeing ka ngu pa sioe bhawng pa khaw rhawm Simiang Siyiex,
         18 nex nawh khankix tak mawh cie maix, nex eek pa yang yeuh mai ba dawm tak mawh cie
         maix.
         19 Krax tan pa singax singeh pa viex pui Isarelax ka Simiang Siyiex khawmuik, Aux hoik
         tawx ka maix, ka kawn simex, kawn bun pa ot tau mai maix, awm beenli pingnyap leeing
         ju. An mawh sijax mukheu pa hoik tiag ti awm kih, ka plak sivoe Simiang Siyiex mai
         ka son maix mai son doeh ru maix leeing ju.
         20 Simiang Siyiex ah nin ka Arun, "Maix tak ang pon ti koe sinngao ka daux haktiex kix
         maix tak ang pon ti koe nyum khaing sinax kix. Aux mawh son plak cie maix mai sinngao
         cie maix khaing sinax pui Isarelax heue.
         21 "Aux hoik tawx sinngao cie pui Isarelax kao son tix son ka ceu pui Lewix, sonsang
         pon yuh kix kaing jhaw, ka daux nyiex gox bwan man bang kum.
         22 Jah yam in pui Isarelax khankix, tak ang pon ti hoek dex nyiex gox bwan man bang
         kum, phan ang mawh nan tak yaox ti kham ka phimap tix mai yum ka heue.
         23 Viang mawh nan ceu pui Lewix khankix, tak yuh kaing jhaw nyiex gox bwan man bang
         kum mai kix tak yaox ti kham ka phimap cao tix. An tak mawh lox pingnyap leeing ju,
         tom sidah hoek doeh ru pex, kix tak ang yaox ti pon sinngao ka daux sinax pui Isarelax.
         24 Mawh kheu krax tan pui Isarelax kao son tix son, pa viex kix ti tan ka Simiang Siyiex,
         Aux hoik tawx ka ceu pui Lewix son sang mawh sinngao kix, kix tak ang pon ti koe sinngao
         ka sinax pui Isarelax heue.
         25 Simiang Siyiex krai ah nin ka Mose,
         26 "Krai ah nin ka ceu pui Lewix, yam teei maix krax tan kao son tix son khaing pui
         Isarelax mai pa hoik tawx Aux mawh sinngao pa sang pon maix khaix kix, khaing ka daux
         an kao son tix son maix tak tan ka Simiang Siyiex.
         27 Krax tan pa tan maix, maix tak caw ti deuh mawh awm krax tan simie nghox ca pa kaoh
         khaing daux glah mai rawm plix siiet pa hoik pon ti khaing dee biiet rawm plix siiet.
         28 Awm an maix tak tan kao son tix son khaing daux pa koe tix ka Siyiex, khaing kao
         son pa pon maix ka pui Isarelax, khaing daux an maix tak tan ka Simiang Siyiex ka
         Arun cao giex kaing li.
         29 Khaing daux krax tan pa pon pex khankix, laug nyum pa nie mhawm mai pa singax khaing
         ka daux kuceu mai tan ka Simiang Siyiex.
         30 Mawh kheu nan maix ah nin ka pui Lewix, yam laug pex tix tan pa kied mhawm khaing
         daux an, pa kawn deuk khankix tak simin tix tawx ka ceu pui Lewix, awm pa pon ti khaing
         glah nghox mai awm rawm plix siiet pa pon ti khaing dee biiet rawm plix siiet,
         31 Maix mai kawn nyiex ma maix khawmuik tak pon ti ih an, kudah, mawh kheu an mawh totaix
         pa tawx Aux son kaing jhaw pa yuh maix daux nyiex gox bwan man bang kum.
         32 Khaix hoik tan maix ceu pa kied mhawm khaing daux an maix tak ang yaox ti kham geu
         phimap mai maix tak ang pon ti kieh krax tan pa singax singeh khaing pui Isarelax
         seeing brai, phan ang mawh nan maix tak yum heue."

1 Simiang Siyiex ah nin ka Mose mai Arun,
         2 "In mawh been lox jhawm prawng pa tawm Simiang Siyiex mai krai ka pui Isarelax khankix,
         sonsang viex kix kawn mawie shiang raoh pa loig tix mu, pa ang preeh mai pa ang sax
         sau iak ka piang.
         3 Maix tak tawx an ka Eliza cao giex kaing li, sonsang teei an lih ka plak praix nyiex
         gox bang mai pah mawie an sivoe nawh,
         4 Eliza cao giex kaing li, tak teei nham tiblah ka gien taix ti mai phruah nham an
         aliah bawg sivoe nyiex gox bwan man bang kum.
         5 Tak gleeing kawn mawie shiang an ka plak sivoe ngai cao giex kaing li mai gleeing
         hak, nex, nham tau mai roing khawmuik.
         6 Cao giex kaing li teei khaox Akashax mai rao imkrim, man raoh rawt mai taing an khankix
         ka daux sigreung ngu pa gleeing ka mawie shiang an.
         7 Khaix an cao giex kaing li tak sidaux kraung mai heem tokaux ti ka daux rawm, khaix
         an nawh tak laig ka daux nyiex gox bang mai cao giex kaing li tak mawh pa ang singax
         tom hoek plakbo.
         8 Kaw pa gleeing ka an, tak sidaux kraung mai heem tokaux tix, ka daux rawm mai nawh
         tak mawh pa ang singax tom hoek plakbo.
         9 Kieh pui pa singax kaux khrawm ka nyaox kawn mawie shiang an khankix mai priex an
         ka plak praix nyiex bang ka dee pa singax, mai kix tak priex an son pui hun Isarelax,
         sonsang shiao rawm an kieh kix singax khaing phimap.
         10 Pui pa khrawm nyaox kawn mawie shiang an, tak sidaux kraung tix mai nawh tak mawh
         pa ang singax tom hoek plakbo, an tak mawh gumlox beenli leeing ju son pui Isarelax
         mai son nyo sinie pa hoek peung ka daux sinax kix.
         11 Kaw pa hu teeh ka tokaux pui yum tix kaux kaux, tak mawh pa ang singax aliah singaix,
         12 Yam hoek daux loe ngaix tix ngaix mai daux aliah ngaix tix ngaix nawh tak kieh tokaux
         tix singax ka rawm an, phan nawh ang kieh tokaux tix singax yam hoek daux loe singaix
         mai daux aliah singaix tix ngaix nawh tak mawh pa ang singax.
         13 Pui hu teeh ka tokaux pui yum tix kaux kaux mai ang kieh tokaux ti singax, nawh mawh
         pa kieh nyiex gox bwan man Simiang Siyiex seeing brai mai tak teei ti tik kaw an khaing
         pui Isarelax, mawh kheu ang phruah rawm pa kieh singax ka tokaux tix, pa ang singax
         kawn koe ka piang nawh.
         14 "In mawh been lox tat jhawm prawng yam yum pui ka daux nyiex bang. Can pui pa laig
         ka daux nyiex bang ku kaux mai can pui pa ot ka daux nyiex bang ku kaux tak mawh pa
         ang singax ka daux aliah singaix,
         15 mai aw pa ang tawb ti deuh ku mu, tak mawh pa ang singax.
         16 Can pui pa ot plak praix daux kaung khankix, pa hu teeh ka pui pa yum ka vaig ang
         ah, yum ka jhawm saux ang ah, si-ang pui yum ang ah, simeeig ang ah, tak ang singax
         aliah singaix.
         17 Son kaw pa ang singax an, kix tak teei nyaox kawn mawie shiang pa hoik gleeing tiblah
         sonsang kieh phimap kix singax, sau tau mai rawm klawng pa lih hu ka piang an ka daux
         aw,
         18 Pui pa singax tak teei rao imkrim mai cub ka daux rawm, phruah nawh ka piang nyiex
         gox bang mai ka piang kraung khrai mai ka piang pui pa ot baoh tan mai ka piang pui
         pa hu teeh ka si-ang pui yum mai pa yum ka pah pui mai pa yum ka jhawm saux mai ka
         piang pui pa teeh ka simeeig,
         19 Pui pa singax tak phruah ka piang pui pa ang singax daux loe singaix mai daux aliah
         singaix, yam hoek daux singaix aliah, nawh yuh tokaux tix singax, tak sidaux kraung
         tix mai heem tix ka rawm, yam hoek plakbo, nawh tak mawh pa singax.
         20 "Pui pa ang singax phan ang nyang yuh tokaux tix singax, tak teei ti tik kaw an khaing
         sinax pui hun, mawh kheu hoik yuh nawh dee pa singax Simiang Siyiex seeing brai, jao
         ang nawh phruah rawm pa kieh singax ka piang tokaux tix, nawh ang singax.
         21 An tak mawh pingnyap son kix leeing ju. Pui pa phruah rawm singax kawx, tak yaox
         ti sidaux kraung tix, mai pui pa hu teeh ka rawm singax an, tak mawh pa ang singax
         tom hoek plakbo.
         22 Can ceu pa hu teeh pui pa ang singax an tak mawh pa ang singax, mai pui pa hu teeh
         ka ceu an, tak mawh pa ang singax tom hoek plakbo heue."

1 Cub pui hun Isarelax khankix, hoek ka daux tiag Zin khix tix mai pui khankix ot baoh
         Kadeshax, Meriam yum tan mai kix sipaung nawh tan heue.
         2 Mawh kheu rawm nyaux son pui hun khankix ang koe, mai kix khrawm paox tix, tieh feen
         ka Mose mai Arun.
         3 Pui khankix deuh phimap ka Mose ah nin, "Yix Khaw ti hoik yum, yam yum pux aik yix
         khankix ka plak sivoe Simiang Siyiex!
         4 Maix lai viex cub pui hun Simiang Siyiex hoek ka daux tiag tin, sonsang yum yix tau
         mai to brie tix tin yuh ka mawx?
         5 hoik kieh yix lih khaing meung Ejiptux, sonsang viex yix hoek ka dee pa caox caig
         in yuh ka mawx? Ka dee in mawh dee ang pon sum simie khaox plix ruh, nhu plix siiet
         mai plix kla jiang khankix, mai rawm nyaux kawx ang koe."
         6 Mose mai Arun lih khaing dee ot pui hun mai hu ka diang siviex nyiex gox bwan man
         bang kum mai kiex gup pakngai tix tan. Min plakngai Simiang Siyiex lih bleeh ka kiex
         heue.
         7 Simiang Siyiex ah nin ka Mose,
         8 "Teei khaox grix, kok puxke maix Arun mai khrawm pui hun, tawx lox ka rang plak sivoe
         ngai kix, kieh nawh tawx rawm, awm an maix tak kieh rawm lih son kix khaing daux rang,
         mai tawx rawm nyaux ka cub pui hun mai to brie kix."
         9 Mose teei khaox grix khaing plak sivoe Simiang Siyiex, awm pa hoik tawm Nawh Cao.
         10 Mose mai Arun khrawm pui hun tau ka plak sivoe rang ah nin ka kix, "Pex pa tieh feen
         nghiet yam in, mawh sang kieh ex rawm lih son pex khaing daux rang in lie?"
         11 Mose yaog taix tix mai lah rang ka khaox grix tix ra bawg, khaix an rawm lih tom
         nie, cub pui hun mai to brie cie kix yaox ti nyaux ka.
         12 Simiang Siyiex ah nin ka Mose mai Arun, "Mawh kheu ang pax yum rhawm ka Aux mai ang
         yungyi ka Aux, ka plak sivoe ngai pui Isarelax, pax tak ang pon viex pui hun inkix
         laig ka daux haktiex pa hoik tawx Aux ka kix."
         13 In mawh rawm Meribax, grawh grawng nawh, viang pui Isarelax yuh simah simiang mai
         Simiang Siyiex kawx, Nawh kawn jhi pa singax tix daux sinax kix heue.
         14 Yam in Mose ploi pui cau tix khaing Kadeshax mai hu ka simiang Edom, pux maix Isarelax
         ah nin, "Maix tawng ka krax kha rhawm pa hoek ka piang yix khawmuik, "
         15 keeing yix khankix hoik hu ka Ejiptux, yix ot daux meung Ejiptux, tom rheung, mai
         pui Ejiptux khankix, hoik tuktiak ka yix mai ka keeing yix khankix,
         16 yam riag yo yix ka Simiang Siyiex, Nawh Cao hoik mhong lox yix mai Nawh ploi kawncau
         Siyiex mai viex yix lih khaing haktiex Ejiptux, yix ot tin ka daux Kadeshax, pa mawh
         veng pa koe ka sinax mee haktiex maix.
         17 "Yuh bwan son kieh yix tiang ka daux haktiex maix. Yix tak ang tiang ka daux kaung
         daux sipeem plix siiet mai yix tak ang nyaux rawm khaing rawm daux pex, yix tak sang
         lawng hu krax ting cie simiang, yix tak ang veh plak dawm, plak gwiex, tom sidah tiang
         yix ka daux haktiex pa kwang maix."
         18 Khaix an simiang Edom ah nin ka nawh, "Pex tak ang pon tiang haktiex aux, phan pex
         yuh nan, aux tak lih tiebtie pex ka vaig."
         19 Pui Isarelax ah nin ka nawh, "Yix tak hoek krax ting, phan yix mai to brie yix nyaux
         ka rawm pex, yix tak tawx ngawh son an, kieh ngie yix tiang ti hu ka caong tix nong
         nong, yix tak ang yuh tidtix ka tang ceu."
         20 Nawh ah nin, "Pex tak ang pon ti tiang." Pui Edom hoek ti puing kix tom nie tau mai
         riang rao kru naing pa ting.
         21 Pui Edom thiang pui Isarelax ka mee haktiex tix, mawh kheu nan pui Isarelax veeh
         ti hu singai khaing nawh heue.
         22 Cub pui hun Isarelax khawmuik, lih hu khaing Kadeshax mai hoek ka gawng Hawrax.
         23 Simiang Siyiex krai ah nin ka Mose mai Arun ka piang gawng Hawrax hawt mee haktiex
         Edom.
         24 "Arun tak hu ka dee khrawm pui ceu nawh khankix paox ti, mawh kheu nawh tak ang pon
         ti laig ka daux haktiex pa tawx Aux ka pui Isarelax, kheu hoik tieh feen kiex ka gumlox
         Aux hawt rawm Meribax.
         25 Kok Arun mai kawn simex nawh Eliza, viex kiex haok ka piang gawng Hawrax,
         26 mai peeik kraung ceep Arun mai ceep an ka piang kawn simex nawh Eliza, Arun yum mai
         hu ka dee khrawm paox ru nawh khankix heue."
         27 Mose yuh ceu an awm lox pa tawm Simiang Siyiex, mai kix haok ka piang gawng Hawrax,
         ka plak sivoe ngai cub pui hun.
         28 Mose peeik kraung ceep Arun mai ceep ka piang kawn simex nawh Eliza, Arun yum ka
         piang choek gawng tan Khaix an Mose mai Eliza deeh lih khaing piang gawng.
         29 Yam yaox pui hun khankix hoik yum Arun, nyiex ma ceu pui Isarelax khawmuik, yiem
         doe son Arun tixngoe ngaix heue.
         
            

         
      
   
      
         21
1 Yam mhong simiang Arat ceu pui Khanan pa ot ka Nekep ka hoek ceu pui Isarelax khankix,
         ka krax Etarim, nawh puing ka pui Isarelax khankix mai giex kix tiblah mawh pui giex
         pui laung.
         2 Pui Isarelax khankix yuh sijax ka Simiang Siyiex ah nin, "Phan Maix Cao ap kix daux
         tawm taix yix, yix tak yuh veng kix laux lak pak leeing."
         3 Simiang Siyiex nghiet ka lox pui Isarelax mai ap pui Khanan ka kix mai yuh kix mai
         veng laux lak pak leeing, mawh kheu nan tom kok ceu kaux dee an mawh Hawma heue.
         4 Kix lih krax khaing gawng Hawrax mai hu ka plak rawm sigrit sigra raoh, sonsang via
         ka rawb rim haktiex Edom, mai kix kied laux rhawm kheu nu krax.
         5 Pui khankix ah lox tieh feen ka Siyiex mai Mose, "Kheu maix lai viex yix lih hu khaing
         meung Ejiptux sonsang yum ka daux tiag lie? Mawh kheu pa ih mai rawm kawx ang koe,
         yix hoik seeing ka blah pa ang koe jhawm jheet in."
         6 Mawh kheu nan Simiang Siyiex ploi siuing ngu, ka sinax pui khankix mai siuing tut
         ka pui khankix mai pui Isarelax yum tom nie.
         7 Pui khankix hoek ka Mose ah nin, "Yix hoik yuh phimap kheu hoik ah yix lox tieh feen
         ka Simiang Siyiex mai maix, yuh bwanson rawg bwan ka Simiang Siyiex, sonsang teei
         Nawh Cao ti tik siuing ngu hu singai khaing yix liak." Mawh kheu nan Mose rawg bwan
         son pui khankix.
         8 Simiang Siyiex ah nin ka Mose, "Yuh riang siuing ngu tix mu mai deuh ka piang khaox
         tix gawng, yam pui pa hoik tut siuing maong ti jhak ka an nawh tak deeh im."
         9 Mawh kheu nan Mose yuh riang siuing tawng tix mu mai deuh ka piang khaox tix gawng,
         phan siuing tut ka pui tix kaux kaux, yam maong nawh ti jhak ka riang siuing tawng
         an nawh tak im heue.
         10 Yam in pui Isarelax khankix, gah tix mai hu bang ka Awbok.
         11 Kix gah tix khaing Awbok mai bang ka hawt Iyeabarim, ka daux tiag pa koe see Mawbax
         ka plak lih singaix.
         12 Kix deeh gah tix khaing tan mai bang daux ngawd Zariet.
         13 Kix deeh gah ti hu khaing tan mai bang praok rawm klawng Anon ka praok plak an, pa
         koe daux tiag pa kleuk ti daux khaing mee haktiex Amawrix, mawh kheu rawm klawng Anon
         mawh mee haktiex Mawbax mai haktiex Amawrix.
         14 Awm pa hoik tiem ti deuh ka daux phuk lai naing Simiang Siyiex pa mawh baoh Wahiet
         awm Suphax, khawm rawm klawng Anon khankix,
         15 mai lih ka baoh plak seh tom hoek ka haktiex Arax mai mawh pa koe ka piang mee haktiex
         Mawbax."
         16 Kix lih khaing tan mai hu ka Berax pa mawh rawm daux dee hoik ah Simiang Siyiex nin
         ka Mose, "Khrawm pui khankix tau mai Aux tak tawx rawm ka kix."
         17 Pui Isarelax khankix ah lai rhax, "Rawm daux eue, kieh rawm maix lih liak! mai rhax
         lai sonsang lih rawm.
         18 "Rawm daux pa kaong cao kaing cao kap mai pa kaong cao thong cao bung khankix mai
         pa hoik kaong cao prawng see, ka khaox grix tix." Kix lih khaing daux tiag mai hu
         ka plak Matanax,
         19 lih khaing Matanax hu ka plak Nahalelax mai lih khaing Nahalelax hu ka Bamot,
         20 lih khaing Bamot hu ka ngawd mee haktiex Mawbax mai haok ka choek gawng Pisaga, simi
         ti jhak haktiex Yeshimon heue.
         21 Pui Isarelax ploi kawncau tix khankix hu ka Sihon simiang Amawrix ah nin,
         22 "Kieh yix tiang ka haktiex cie maix, yix tak ang laig ka daux kaung, daux sipeem
         plix siiet pex, yix tak ang nyaux rawm daux pa koe haktiex pex, yix tak lawng hu ka
         daux krax ting cie simiang tom sidah tiang yix ka daux haktiex pa kwang maix."
         23 Simiang Sihon ang tawx akhwang tiang pui Isarelax ka mee haktiex tix, nawh khrawm
         pui tix tau khawmuik mai lih sonsang puing ka pui Isarelax ka daux tiag mai hoek ka
         veng Zahat mai puing ka pui Isarelax.
         24 Pui Isarelax pah simiang yum ka lawm vaig mai rhim ti teei haktiex cie nawh, jah
         khaing rawm klawng Anon tom hoek ka rawm klawng Yabok tom singai khaing ceu pui Amon,
         mawh kheu mee haktiex ceu pui Amon, hoik mawh pa kaux pa cong.
         25 Pui Isarelax khankix rhim ka veng in khawmuik mai pui Isarelax khankix laig ot ka
         daux veng pui Amawrix khankix mai ka daux veng Heshabon mai ka daux yaong kix khawmuik.
         26 Mawh kheu veng Heshabon, mawh veng ting simiang Sihon ceu pui Amawrix, mawh pui pa
         puing ka simiang haktiex Mawbax mai rhim haktiex khaing daux taix nawh, tom singai
         hoek ka rawm klawng Anon.
         27 Mawh kheu nan can pui pa ah lox leng khankix ah nin, "Hoek ka veng Heshabon, kieh
         deeh sum ka an, deeh pang ka veng simiang Sihon.
         28 "Ngu lih khaing veng Heshabon, rao ngu khaing veng Sihon gleeing veng Arax mai pa
         koe daux haktiex Mawbax mai simiang pa kwang dee lhaong hawt rawm klawng Anon.
         29 Haktiex Mawbax eue, pex tak kha rhawm! ceu pui Khemoshax khankix eue, pex tak laux
         leeing! siyiex pex hoik kieh kawn simex pex to tua mai kawn bun pex khankix mawh pa
         giex laung ka simiang Sihon meung Amawrix.
         30 Baox deeh yuh doeh ru kix laux, jah ka veng Heshabon tom hoek ka veng Dibun, khaix
         an baox deeh yuh kix laux jah ka veng Nawpha tom hoek ka veng Medabax."
         31 Mawh kheu nan ceu pui Isarelax khankix yaox ti ot ka daux haktiex ceu pui Amawrix
         khankix.
         32 Mose ploi cao jiang hu ka veng Yaza, mai kix rhim nyiex yaong khankix mai grheu ceu
         pui Amawrix pa ot tan to heue.
         33 Kix deeh veeh ti hu krax haktiex Bashan, mai Awgax simiang meung Bashan hoek ti puing
         ka kix, nawh mai pui nawh khankix yuh naing ka haktiex Edarix.
         34 Simiang Siyiex ah nin ka Mose, "Paw lhat ka nawh, mawh kheu Aux hoik ap nawh mai
         pui nawh mai haktiex nawh ka daux taix maix, maix tak yuh ka nawh awm hoik yuh maix
         ka Sihon simiang ceu pui Amawrix pa ot haktiex Heshabon.
         35 Kix pah nawh khawm kawn simex nawh, tau mai pui nawh khawmuik, tom ang lai deuk tix
         kaux kawx mai kix rhim sinngao haktiex nawh khankix heue.

1 Khaix an pui Isarelax deeh gah tix mai bang tix ot ka daux lung Mawbax plak lih singaix
         hawt praok rawm klawng Yawdan plak toi veng Yerikho.
         2 Baliet kawn simex Ziphaw yaox ka pa hoik yuh pui Isarelax ka ceu pui Amawrix.
         3 Pui haktiex Mawbax kied lhat graung ka pui Isarelax kheu kied haoh hun kix.
         4 Pui Mawbax ah nin ka kwad song nong yu pui Midian, "Awm mawie sawm rib pa koe rawb
         rim tix, cub pui hun in khankix tak yuh can ceu pa koe rawb rim ex laux leeing, "yam
         an Baliet kawn simex Ziphaw mawh simiang pui Mawbax.
         5 Nawh ploi pui cau khankix hu ka Balam kawn simex Bawrax, pa ot ka veng Petaw pa koe
         dex rawm klawng Yufrethix haktiex Amaw mai kok nawh ah nin, "Jhak heue, pui khankix
         hoek khaing Ejiptux, mai kix hoik kheem ka piang haktiex mai kix hoik ot see aux.
         6 Yuh bwanson jhax lawg ka pui in khankix son aux liak, mawh kheu kied ting riang kix
         khaing aux, aux bak tix pon grheu kix lih khaing daux haktiex in, mawh kheu tawng
         aux pui pa nawb maix bwan ka pon bwanson mai pui pa jhax lawg maix ka kawx tak pon
         pa jhax lawg."
         7 Mawh kheu nan kwad song nong yu pui Mawbax mai kwad song nong yu pui Midian, viex
         totaix mau sonsang yuh simeed ka taix tix mai hoek ka Balam mai krai lox simiang Baliet
         ka nawh.
         8 Balam ah nin ka kix, "Paung tin daux sawm in, aux tak deeh krai lox ka pex, awm pa
         krai Simiang Siyiex ka aux." Mawh kheu nan cub cao kaing Mawbax khankix, ot tau mai
         Balam.
         9 Siyiex hoek ah nin ka Balam, "Pui in khankix pa ot tau mai maix mawh pui mawx?"
         10 Balam deeh ah nin ka Siyiex, "simiang Baliet kawn simex Mawbax, ploi pui hoek ah
         nin ka aux,
         11 "Jhak heue, pui tix cub kaoh khaing meung Ejiptux mai hoik kheem ka piang haktiex,
         yam in hoek jhax lawg kix son aux liak, aux bak ti pon puing kix mai grheu kix."
         12 Siyiex ah nin ka Balam, "Paw lai hu mai kix. Maix tak ang pon ti jhax lawg ka pui
         in khankix, mawh kheu kix mawh ceu pui pa pon bwanson."
         13 Balam kaoh ponngawb ah nin ka cao kaing cao kap cie Baliet khankix, "Deeh ing ka
         haktiex pex, mawh kheu Simiang Siyiex hoik thiang aux ang hu mai pex."
         14 Cao kaing cao kap Mawbax khankix kaoh mai ing ah nin ka Baliet, "Balam thiang ti
         ang hoek mai yix."
         15 Baliet baox ploi cao kaing cao kap tom nie pa nie lheu ting min plakngai khaing pa
         hu sivoe.
         16 Kix hoek ka Balam ah nin ka nawh, "Baliet kawn simex Ziphaw ah yuh nin, paw kieh
         pa tiebtie tix ceu kawx koe ka maix, sonsang hoek maix ka aux,
         17 Mawh kheu aux tak yaog maix ting min mai aux tak yuh can ceu pa ah maix ka aux khankix,
         hoek mai jhax lawg pui inkix son aux liak."
         18 Balam deeh pawk lox ah nin ka pui cau simiang Baliet, "Viang simiang Baliet sang
         tawx mau khri tom naog ka nyiex haw tix kawx, aux tak ang pon lheu lox tawm Simiang
         Siyiex tix, sonsang yuh tix kaing ceu pa ting mai ceu pa iak ang ah.
         19 "Mawh kheu nan pex baox ot tin daux sawm in, sonsang tawng aux ceu pa sang baox ah
         Simiang Siyiex ka aux.
         20 Siyiex hoek ka Balam ponsawm ah nin ka nawh, "Phan pui hoek kok maix kaoh hu tau
         mai tix, viang mawh nan maix tak yuh awm pa hoik krai Aux ka maix khaing."
         21 Awm an Balam kaoh ponngawb mai sau an brug tix ka piang la mai lih hu tau mai cub
         cao kaing Mawbax heue.
         22 Simiang Siyiex song rhawm kheu lih hu nawh, mai kawncau Simiang Siyiex tix kaux cung
         ka daux krax mai tiebtie ka nawh. Nawh brug la tix mai hu tau mai kawncau tix ra kaux.
         23 La yaox ka cung kawncau Simiang Siyiex ka daux krax tau mai vaig pa lawd ka daux
         taix nawh, la veeh ti hu ka praok krax mai laig daux kaung, mai Balam sivied ka la
         sonsang lawng daux krax.
         24 Kawncau Simiang Siyiex deeh cung ka dee sikhawp krax pa koe guh lhaong khawm ra plak
         sinax sipeem plix siiet,
         25 Yam yaox la ka kawncau Simiang Siyiex, nawh greed tix ka plak guh mai yeen caong
         Balam ka guh, mawh kheu nan Balam baox sivied ka la.
         26 Khaix an kawncau Simiang Siyiex hu sivoe mai cung ka dee sikhawp krax dee ang krax
         via lai koe ka plak dawm mai plak gwiex.
         27 Yam yaox la ka kawncau Simiang Siyiex, la gup ti ka greem Balam mai Balam song rhawm
         mai baox sivied la ka khaox grix tix.
         28 Khaix an Simiang Siyiex paoh jheeh la ah nin ka Balam, "Hoik yuh aux ceu ti ka maix,
         maix lai sivied aux tom loe bawg?"
         29 Balam ah nin ka la, "Mawh kheu hoik map maix ka aux. Aux simie ti koe vaig tix kre
         daux taix tix sonsang pah aux ka maix.
         30 La deeh ah nin ka Balam, "Aux mawh la pa hoik brug maix jih jang glang gleeing tom
         hoek in singaix ang mawh lie? Khex sax yuh aux ceu in ka maix lie?" Balam deeh ah
         nin, "Maix ang sax yuh."
         31 Khaix an Simiang Siyiex paoh ka ngai Balam mai nawh yaox kawncau Simiang Siyiex pa
         cung daux krax, tau mai vaig pa lawd tix ka daux taix tix, Balam num kaing tix mai
         gup ngai tix.
         32 Kawncau Simiang Siyiex ah nin ka nawh, "Kheu maix lai sivied la tix, tom loe bawg?
         Jhak heue, Aux hoek ti cung sonsang tiebtie tix ka maix, mawh kheu krax hu maix mawh
         krax pa lud ka plak sivoe Aux,
         33 Phan La ang yaox Aux mai via khaing Aux loe bawg, Aux hoik dawg pah maix yam an mai
         kieh la im ju."
         34 Balam ah nin ka kawncau Simiang Siyiex, "Aux hoik lud kheu ang aux tawng Maix Cao
         cung ka daux krax, sonsang tiebtie ka aux. Phan ang mawh pa khaw ka plak sivoe ngai
         Maix aux tak deeh ing."
         35 Kawncau Simiang Siyiex ah nin ka Balam, "Hu mai pui an khankix, viang mawh nan maix
         tak krai awm lox pa kieh Aux maix krai ngie." Mawh kheu nan Balam hu tau mai kawncau
         Baliet.
         36 Yam mhong Baliet ka hoek Balam, Baliet lih hu rieb nawh ka veng Mawbax, ka toh mee
         hawt rawm klawng Anon,
         37 Baliet ah nin ka Balam, "Aux ploi pui hu kok maix, tix bawg hoik tix bawg ang mawh
         lie? yuh ka mawx maix lai ang cu tix hoek ka aux ang aux mawh pa pon yaog min maix
         lie?"
         38 Balam deeh ah nin ka Baliet, "Jhak heue, Aux hoek ka maix phao! mawh koe sibrawm
         aux tix sang krai tix ceuceu lie? Aux sang krai ngie lox pa deuh Siyiex ka daux jheeh
         aux khaing."
         39 Khaix an Balam hu tau mai Baliet mai kix hoek ka veng Kiriyat Huzot.
         40 Baliet yuh krax tan ka mawie mhaing mai yung mai ap krax tan an ka Balam khawm cao
         kaing pa hoek tau mai nawh heue.
         41 Ka daux singaix pasax Baliet kok ka Balam mai viex nawh haok ka dee pa singax dee
         koe siyiex Balax, khaing tan nawh pon simi ti jhak ka pui Isarelax pa ot dee dex heue.

1 Balam ah nin ka Baliet, "Sum khu dee tan son aux aliah mu tin, khre ti tawx mawie
         mhaing aliah mu mai yung mhaing aliah mu son aux."
         2 Baliet yuh awm pa krai Balam, Baliet mai Balam tan mawie mhaing tix mu mai yung mhaing
         tix mu, ka piang khu dee tan ku mu.
         3 Balam ah nin ka Baliet, "Cung dex praok krax tan pa gleeing maix mai aux tak lih
         hu, aux bak Simiang Siyiex sang hoek ti rieb ka aux, mai can ceu pa jhi Nawh Cao ka
         aux khankix, aux tak krai ka maix." Mawh kheu nan nawh kawx haok ka dee pa kied lhaong.
         4 Siyiex rieb ti yaox Balam mai Balam ah nin ka Nawh Cao, "Aux hoik khre rien khu dee
         tan aliah mu mai hoik tan mawie mhaing tix mu mai yung mhaing tix mu ka piang khu
         dee tan ku mu."
         5 Simiang Siyiex sau lox tix ka daux jheeh Balam ah nin, "Deeh ing ka Baliet mai maix
         tak krai awm in."
         6 Balam deeh ing ka Baliet mai yaox Baliet mai cao kaing Mawbax khankix kawn cung dex
         praok krax tan pa gleeing ti.
         7 Balam krai lox jhai ah nin, "Baliet simiang pui Mawbax, viex aux hoek khaing haktiex
         Aram mai khaing gawng plak lih singaix, hoek heue, jhax lawg ka pui Yakop son aux
         mai hoek heue. Ap pui Isarelax khankix hoek krax laux leeing.
         8 "Aux tak sang jhax lawg ka pui pa ang Siyiex jhax lawg yuh ka mawx? mai aux tak sang
         ap pui pa ang Siyiex nyang ap hoek yuh krax laux leeing yuh ka mawx?
         9 Mawh kheu Aux yaox nawh khaing ka piang choek gawng mai hoik simi nawh khaing ka
         piang ton, jhak heue ceu pui tix cub ot nong nong, ang lai neuex tix daux sinax ceu
         pui tang ceu!
         10 Mawh pui mawx pa pon simin ka ceu pui Yakop pa nie awm phawng tiex, phan ang mawh
         nan, mawh pui mawx pa pon simin ka ceu pui Isarelax pa koe pon son tix son! kieh aux
         yum awm pui rahsee mai kieh dee sidah aux, awm dee sidah nawh.
         11 Baliet ah nin ka Balam, "Hoik yuh maix patix ka aux? aux kok maix, sonsang jhax lawg
         maix ka pui pa koeng tix mai jhak heue maix ang yuh tidtix mai hoik nawb bwanson ka
         piang kix, "
         12 Nawh pawk lox ah nin, "Mawh ang aux Khaw tix rien lox sikah ceu pa hoik deuh Simiang
         Siyiex ka daux jheeh aux lie?"
         13 Baliet ah nin ka nawh, "Hoek tau mai aux ka tang dah, khaing dee chix yaox maix kix,
         maix tak yaox ngie kix ceeix ceeix mai ang yaox kix khawmuik, mai maix jhax lawg ka
         kix son aux dee an."
         14 Nawh viex Balam hoek ka daux kaung Zophim ka piang choek gawng Pisaga mai sum khu
         dee tan aliah mu mai tan mawie mhaing tix mu mai yung mhaing tix mu, ka piang khu
         dee tan ku mu.
         15 Balam ah nin ka Baliet, "Cung dex praok krax tan pa gleeing maix tin, yam kawn hu
         pub aux ka Simiang Siyiex plak an."
         16 Simiang Siyiex pub Balam mai sau lox sikah tix ka daux jheeh nawh ah nin, "Deeh ing
         ka Baliet mai maix tak sikah awm in."
         17 Balam deeh hoek ka nawh, yaox kawn cung nawh praok krax tan pa gleeing ti tau mai
         cub cao kaing Mawbax khankix mai Baliet ah nin ka nawh, "Simiang Siyiex krai lox patix?"
         18 Balam krai lox jhai ah nin, "Simiang Baliet kaoh mai nghiet heue, kawn simex Ziphaw
         nghiet ka lox aux heue,
         19 "Siyiex ang mawh kawn pui pa sang pie lhen mai ang mawh kawn pui pa sang doh keud,
         ang Nawh Cao yuh awm pa hoik ah ti lie? Awm koe sijax mukheu Nawh mai Nawh Cao ang
         yuh awm pa hoik krai tix lie?
         20 Jhak heue aux hoik pon rieb lox tawm son pa nawb bwanson, Nawh Cao hoik nawb bwanson
         mai aux ang lai pon preet ka bwanson an.
         21 "Nawh Cao ang doh pon yaox ka krax kha rhawm ka daux ceu pui Yakop mai ang doh pon
         yaox ka pa caox caig, ka daux pui Isarelax khankix. Simiang Siyiex kix ot tau mai
         lox kok yo simiang koe sinax kix.
         22 Siyiex hoik viex kix lih khaing meung Ejiptux, mai hoik kieh kix koe riang rao awm
         rung mawie praix.
         23 "Ang koe pui simeed sonsang yuh ka ceu pui Yakop laux, mai ang koe pui yuh sibawk
         sonsang yuh ceu pui Isarelax laux, yam in hoik mawh bawg yam ah pui lox ceu in ka
         pui Yakop mai ka pui Isarelax, Siyiex tak sang yuh ka mawx?
         24 Jhak heue, pui tix cub tak kaoh awm sivai sangsi shiang mai yaog ti kaoh awm sivai
         sangsi mhaing, nawh ang lai it lai tum tom ang nawh nyang ih kug pa pon ti mai yot
         ka nham totiag pa hoik pah tix."
         25 Baliet ah nin ka Balam, "Paw doh jhax lawg ka kix mai paw doh nawb bwan ka kix."
         26 Balam pawk lox Baliet ah nin, mawh ang aux hoik dawg krai lox ka maix mai aux tak
         sang yuh awm lox pa hoik krai Simiang Siyiex khawmuik ang mawh lie?"
         27 Mai Baliet ah nin ka Balam, "Hoek heue, Aux tak viex maix hu ka tang dah, Aux bak
         an mawh pa khaw pa caw rhawm Siyiex, sonsang jhax lawg maix kix, son aux ka dee an."
         28 Baliet viex Balam haok ka piang choek gawng Pegurax, pa veeh ngai tix ka tiag Yeshimon.
         29 Balam ah nin ka Baliet, "Sum khu dee tan son aux aliah mu mai khre mawie mhaing aliah
         mu mai yung mhaing aliah mu ka son aux.
         30 Baliet yuh awm pa hoik krai Balam mai tan mawie mhaing tix mu mai yung mhaing tix
         mu, ka piang khu dee tan ku mu heue.

1 Yam yaox Balam koe rhawm Simiang Siyiex ti sang nawb bwan ka pui Isarelax khankix,
         nawh ang lai hu awm ku bawg, sonsang chawk tix jhai mai nawh veeh ngai tix hu ka plak
         daux tiag.
         2 Balam maong ti jhak mai yaox ka bang ceu pui Isarelax khankix, awm pa koe doeh ru
         kix tix ceu hoik tix ceu mai khwan singax Siyiex lih ka piang nawh,
         3 mai nawh krai lox jhai tix ah nin, "Gumlox pa plak jhi khaing Balam kawn simex Bawrax,
         gumlox pa plak jhi khaing pui pa hoik riang ngai,
         4 Pui pa pon mhong gumlox Siyiex khaing pui pa hoik plak jhi mai pui pa yaox riang
         susai khaing kaw pa ting siawp sibrawm tau mai pa goh gup tix mai ngai nawh hoik baoh.
         5 Pui Yakop eue, nyiex gox maix khankix mawh pa mhawm grang miex ding, pui Isarelax
         khankix eue, dee ot maix khankix mawh pa mhawm grang miex ding!
         6 Awm daux ngawd pa vieh tom hoek dee singai, awm sipeem pa koe hawt praok rawm klawng
         khankix mai awm khaox nyawng pa hoik sum Simiang Siyiex khankix. Awm khaox Arit pa
         kuah hawt praok rawm khankix.
         7 Rawm tak lih khaing daux pung rawm nawh khankix mai simie nawh tak koe ka daux dee
         nie rawm khankix mai simiang nawh tak ting lhaong khaing Agat mai meung haktiex nawh
         tak mawh pa blon ao min.
         8 Siyiex viex nawh lih khaing meung Ejiptux, nawh hoik koe riang rao awm mawie praix,
         nawh tak kiied ti ih ceu pui khankix, pa mawh pui koeng nawh khankix, nawh tak raig
         ti tik si-ang kix graig siag mawx siag an mai te ak nawh tak phlat ka kix.
         9 Nawh tum mai nyat tix awm sivai sangsi mhaing mai awm sivai sangsi shiang, pui mawx
         pa sang pon so nawh kaoh lie? pui pa nawb bwan ka maix tak pon bwanson mai pui pa
         jhax lawg ka maix tak pon krax pa jhax lawg."
         10 Baliet song rhawm ka Balam mai dieh taix ti, simiang Baliet ah nin ka Balam, aux
         kok maix sonsang jhax lawg ka pui pa koeng tix, jhak heue maix hoik nawb bwan ka piang
         kix tom loe bawg.
         11 "Mawh kheu nan yam in nied to ing ka dee ot maix, aux hoik ah ti sang tawx min ka
         maix, viang mawh nan Simiang Siyiex hoik kieh maix veeh ti khaing pa tawx min plakngai."
         12 Balam deeh ah nin ka simiang Baliet, "Aux hoik krai ka pui cau maix khankix pa ploi
         maix hoek ka aux,
         13 Viang simiang Baliet sang tawx mau khri tom naog ka nyiex haw tix kawx aux tak ang
         pon lheu lox tawm Simiang Siyiex tix, sonsang yuh aux kaing ceu pa mhawm ang ah, ceu
         pa caox ang ah, son alo tokaux tix, aux tak krai ngie lox pa hoik krai Simiang Siyiex
         ka aux khaing ang mawh lie?
         14 Aux tak sang deeh hu ka ceu pui tix khankix, hoek heue, Aux tak sang kieh maix tawng
         pa sang yuh pui in khankix ka piang ceu pui maix khankix daux singaix khaix heue."
         15 Nawh krai lox jhai tix ah nin, "Gumlox pa plak jhi khaing Balam kawn simex Bawrax
         mai gumlox pa plak jhi khaing pui pa hoik riang ngai,
         16 Pui pa pon mhong gumlox Siyiex khaing pui pa hoik plak jhi mai tawng ka pingnya khaing
         kaw pa ting lhaong mai pui pa yaox riang susai khaing kaw pa ting siawp sibrawm tau
         mai pa goh gup tix mai ngai hoik baoh."
         17 Aux yaox ka Nawh Cao, viang mawh nan ang nyang mawh yam in, aux simi ka Nawh Cao,
         viang mawh nan ang nyang mawh pa dex, simuing tak lih khaing daux ceu pui Yakop, pliah
         Simiang tix giang tak lih kaoh khaing ceu pui Isarelax, mai tak tawk ka dongre ceu
         pui Mawbax mai yuh kawn simex Shetax laux lak pak leeing.
         18 Nawh tak rhim ka haktiex Edom mai gawng Sirax kawx tak mawh cie pui koeng nawh khankix,
         viang mawh nan ceu pui Isarelax khankix tak koe rhawm vao rhawm kwa.
         19 Pui pa kwang tix kaux tak lih hoek khaing ceu pui Yakop mai yuh veng pa kawn deuk
         khankix laux leeing!"
         20 Nawh jhak ka piang haktiex Amaliet mai nawh krai lox jhai ah nin, "Viang ceu pui
         Amaliet mawh pa kied cheung sinax ceu pui khankix kawx, dee sidah nawh tak mawh pa
         grai grup."
         21 Nawh jhak ka piang ceu pui Kenix mai nawh krai lox jhai ah nin, "Dee ot maix mawh
         pa kaux pa cong mai tak deuh mheem maix daux rang,
         22 Viang mawh nan ceu pui Kenix tak laux leeing, tom hoek bawg yam viex Simiang Ashux
         pex hu mawh pui pa giex laung rheung miex ding lie?"
         23 Nawh krai lox jhai ah nin, "A lo! pui mawx pa sang im ju, yam yuh Siyiex inkix lie?"
         24 Reu sang phaw khankix tak hoek khaing haktiex Kitim mai yuh ka meung Ashux mai meung
         Heba, mai pui Amaliet khankix kawx tak laux leeing tau."
         25 Khaix an Balam kaoh mai ing ka dee ot tix, mai Simiang Baliet kawx deeh hu krax hu
         tix heue.

1 Yam ot pui Isarelax khankix ka daux Shittim mai pui khankix jah ti koe pa lud pa
         vao tau mai kawn bun ceu pui Mawbax.
         2 Bun khankix kok pui hoek ka dee yuh kix krax tan ka siyiex tix, pui khankix ih ka
         pa tan kix mai krub ka siyiex kix.
         3 Pui Isarelax khankix rom ti tau mai siyiex Balax Pegurax mai Simiang Siyiex song
         rhawm ka pui Isarelax khankix,
         4 Simiang Siyiex ah nin ka Mose, "Viex cao kaing cao kap khaing pui hun mai teuk teue
         ka kix pui pa lud ka daux koek sivoe ngai Simiang Siyiex sonsang veeh Simiang Siyiex
         ka pa song rhawm tix singai khaing ceu pui Isarelax."
         5 Mose ah nin ka cao prawng see pui Isarelax khankix. "Pex ku kaux pah ka pui khankix
         pa rom tix tau mai Balax Pegurax."
         6 Jhak heue, pui Isarelax tix kaux viex bun pui Midian hoek ka puxaik ti, ka sivoe
         ngai Mose mai ka sivoe ngai cub pui hun kawn praix Isarelax, yam yiiem grai kix ka
         diang siviex nyiex gox bwan man bang kum.
         7 Yam yaox Phenihat kawn simex Eliza pa mawh kawn simex Arun cao giex kaing li ka an,
         nawh yaog ti kaoh khaing sinax cub pui hun mai giex pliah tix giang ka daux taix tix,
         8 hu ka pui Isarelax ka daux lawg mai suat ka pui Isarelax mai bun an, tom phlat ka
         kiex khawm ra, mawh kheu nan jhawm saux preng hoik grai khaing pui Isarelax khankix.
         9 Pui yum ka jhawm saux preng an koe ra mheen pon rheng kaux heue.
         10 Simiang Siyiex ah nin ka Mose,
         11 "Phenihat kawn simex Eliza pa mawh kawn simex Arun cao giex kaing li, hoik kieh krax
         pa song rhawm Aux veeh ti khaing pui Isarelax khankix, mawh kheu kied koe rhawm koe
         rhi nawh, tau mai krax pa kied koe rhawm rhi Aux daux sinax kix, sonsang ang Aux yuh
         pui Isarelax hoek daux pa laux leeing, ka daux krax pa kied koe rhawm rhi Aux.
         12 Mawh kheu nan maix ah nin, "Jhak heue, aux tawx gumlox sijax mukheu pa nhim ka nawh,
         13 gumlox sijax mukheu in tak mawh son nawh mai son doeh ru pa koe khaix nawh, pa mawh
         gumlox sijax mukheu pa dex dawd mai cao giex kaing li, mawh kheu nawh kied koe rhawm
         ka son Siyiex mai nawh hoik yuh krax khyox khaw son pui Isarelax khankix."
         14 Ceu kaux pui Isarelax pa hoik pah kix tau mai bun pui Midian, mawh Zimarix kawn simex
         Salux pa mawh cao kaing daux nyiex ma keeing kix, pa ao min sinax ceu pui Simion khankix.
         15 Ceu kaux bun Midian pa hoik pah kix, mawh Khawzabix kawn bun Zurax, pa mawh cao kaing
         pui pa ao min khaing daux nyiex ma keeing kix pui Midian heue.
         16 Simiang Siyiex ah nin ka Mose,
         17 "Yuh cuyi ka ceu pui Midian khankix mai pah ka kix, "
         18 Mawh kheu kix hoik yuh cuyi tau mai pa pie lhen ka pex, sonsang yuh kix pex laux
         leeing, ka grawng pa dex dawd mai siyiex Pegurax mai ka grawng bun Khawzabix kawn
         bun cao giex kaing ceu pui Midian, pa mawh nan kix, pa hoik pah ka daux singaix lih
         saux preng jao siyiex Pegurax heue."

1 Khaix hoik luan jhawm saux preng, Simiang Siyiex ah nin ka Mose mai Eliza kawn simex
         Arun cao giex kaing li,
         2 "Teei carang cub pui hun Isarelax khankix, jah ka pui koe ju tixnga num haok plak
         piang, awm pa koe doeh nyiex ma keeing kix, pa pon hu daux naing, ka daux pui Isarelax
         khawmuik."
         3 Mose mai Eliza cao giex kaing li, krai lox ah nin ka kix daux lung Mawbax hawt rawm
         klawng Yawdan, pa koe toi veng Yerikho,
         4 "Teei carang pui khankix, jah ka pui pa koe ju tixnga num haok plak piang, awm pa
         hoik tawm Simiang Siyiex ka Mose mai pui Isarelax pa hoik lih khaing meung Ejiptux
         5 Rubin mawh kawn Ai ka ceu pui Isarelax, mai kawn praix Rubin khankix mawh Hanok,
         pa lih mawh doeh nyiex ma ceu pui Hanawkhix, Phalux pa lih mawh doeh nyiex ma ceu
         pui Paluwix khankix,
         6 Hezaron pa lih mawh doeh nyiex ma ceu pui Hezarawnix, mai Khamit pa lih mawh doeh
         nyiex ma ceu pui Khamaik.
         7 In mawh doeh nyiex ma ceu pui Rubin, pa laig carang koe pon mheen loe rheng aliah
         yieh tixngoe kaux.
         8 Kawn simex Phalux mawh Eliabax.
         9 Kawn simex Eliabax mawh Nemoelax, Datan mai Abiram. Inkix mawh Datan mai Abiram pa
         hoik laug kix daux pui hun, pa tieh feen ka Mose mai Arun pa rom paox ti mai cub Korax
         yam tieh feen kix ka Simiang Siyiex,
         10 mai haktiex ang jheeh tix bleet kix khawmuik tau mai Korax, yam yum paox cub paox
         caw kix, tau mai yam gleeing ngu kix ra yieh tixphwan kaux mai kix lih mawh mhai ruk
         pa tawx satix.
         11 Viang mawh nan kawn praix Korax khankix ang yum.
         12 Doeh nyiex ma kawn simex Simion khankix mawh Nemoelax pa lih ti mawh doeh nyiex ma
         Nemoelix, mai Yamen pa lih mawh doeh nyiex ma Yaminix mai Yakhin lih mawh doeh nyiex
         ma Yakhinix,
         13 Zerax pa lih mawh doeh nyiex ma Zerahix mai Shawlax pa lih mawh doeh nyiex ma Shawlix.
         14 In khankix mawh doeh nyiex ma ceu pui Simion koe ra mheen ra rheng ra yieh kaux,
         15 doeh nyiex ma kawn simex Gat khankix mawh Zephon, pa deeh lih mawh doeh nyiex ma
         Zephawnix, mai Hagie pa lih mawh doeh nyiex ma Hagrix, mai Shunix pa lih mawh doeh
         nyiex ma Shunit,
         16 mai Awzanix pa lih mawh doeh nyiex ma Awzanet mai Erix pa lih mawh doeh nyiex ma
         Erit,
         17 mai Arot pa lih mawh doeh nyiex ma Arodix, mai Arelix pa lih mawh doeh nyiex ma Arelit.
         18 In khankix mawh doeh nyiex ma kawn simex Gat pa hoik laig carang koe pon mheen mai
         phwan yieh kaux.
         19 Doeh nyiex ma kawn simex Yudax mawh Erax mai Awnan, Erax mai Awnan yum ka daux meung
         Khanan.
         20 Doeh nyiex ma kawn simex Yudax mawh Shelax, pa lih mawh doeh nyiex ma Shelanix, mai
         Pariet pa lih mawh doeh nyiex ma Parazix, mai Zerax pa lih mawh doeh nyiex ma Zerahix.
         21 Doeh nyiex ma kawn simex Pharet mawh Hezaron, pa lih mawh doeh nyiex ma Hezarawnix,
         mai Hamulax pa lih mawh doeh nyiex ma Hamulix.
         22 In khankix mawh doeh nyiex ma Yudax pa hoik laig carang, koe aliah mheen liah rheng
         phwan yieh kaux.
         23 Doeh nyiex ma kawn simex Issakha khankix mawh Tawlax, pa lih mawh doeh nyiex ma Tawlix,
         mai Phua pa lih mawh doeh nyiex ma Phunit,
         24 mai Yashu pa lih mawh doeh nyiex ma Yashubit, mai Shimaron pa lih mawh doeh nyiex
         ma Shimaronit.
         25 In khankix mawh doeh nyiex ma Issakha, pa hoik laig carang koe liah mheen pon rheng
         loe yieh kaux.
         26 Doeh nyiex ma kawn simex Zebulun khankix mawh Sarait, pa lih mawh doeh nyiex ma Saradix,
         mai Elon pa lih mawh doeh nyiex ma Elonit, mai Yalelax pa lih mawh doeh nyiex ma Yalelit.
         27 In mawh doeh nyiex ma Zebulun pa hoik laig carang koe liah mheen mai phwan yieh kaux.
         28 Doeh nyiex ma kawn simex Yosiep, mawh Manashe mai Epharem.
         29 Doeh nyiex ma kawn simex Manashe khankix, mawh Makhirax, pa lih mawh doeh nyiex ma
         Makhirax, mai, Makhirax pon kawn tix Gilat, mai Gilat lih mawh doeh nyiex ma Gilidix.
         30 In khankix mawh kawn simex Gilat, mai Yezerax lih mawh doeh nyiex ma Yezerit, mai
         Heliet lih mawh doeh nyiex ma Helikit,
         31 mai Asarilax lih mawh doeh nyiex ma Asarilit, mai Shekhim lih mawh doeh nyiex ma
         Shekhimit,
         32 mai Shemidax lih mawh doeh nyiex ma Shemidit, mai Hephax lih mawh doeh nyiex ma Hepharit.
         33 Zelophihat kawn simex Hephax ang koe kawn simex, nawh koe kawn bun nong nong ceu
         kaux kawn bun Zelophihat khankix mawh Mala, Nawa, Hawgala, Milaka mai Tiraza.
         34 In khankix mawh doeh nyiex ma Manashe, pa hoik laig carang koe phwan mheen ra rheng
         aliah yieh kaux.
         35 In khankix mawh doeh nyiex ma kawn simex Epharem mai Shutelax lih mawh doeh nyiex
         ma Shutalit, mai Bekha lih mawh doeh nyiex ma Bekharit, mai Tahan lih mawh doeh nyiex
         ma Tahanit.
         36 In khankix mawh kawn simex Shutelax mai Eran lih mawh doeh nyiex ma Eranit.
         37 In khankix mawh doeh nyiex ma kawn simex Epharem pa hoik laig carang, koe loe mheen
         ra rheng phwan yieh kaux. In khankix mawh doeh nyiex ma kawn simex Yosiep.
         38 In khankix mawh doeh nyiex ma kawn simex Benyamin, mai Belax lih mawh doeh nyiex
         ma Belit, mai Ashabelax lih mawh doeh nyiex ma Ashabelit mai Ahiram lih mawh doeh
         nyiex ma Ahiramit,
         39 mai Shuphan lih mawh doeh nyiex ma Shuphamit, mai Hupham lih mawh doeh nyiex ma Huphamit.
         40 Kawn simex Belax mawh Aradax mai Ne man, Aradax lih mawh doeh nyiex ma Aradit, mai
         Ne man lih mawh doeh nyiex ma Nemanmit.
         41 In khankix mawh doeh nyiex ma kawn simex Binyamin, mai pui pa hoik laig carang koe
         pon mheen phwan rheng liah yieh kaux.
         42 In khankix mawh doeh nyiex ma kawn simex Dan mai Shuham lih mawh doeh nyiex ma Shuhamit.
         In khankix mawh doeh nyiex ma Dan.
         43 Doeh nyiex ma Shuhamit pa hoik laig carang, koe liah mheen pon rheng pon yieh kaux.
         44 Doeh nyiex ma kawn simex Asha, mai Yimanax lih mawh doeh nyiex ma Yimanit mai Yesuwit
         lih mawh doeh nyiex ma Yesuwit mai Berix lih mawh doeh nyiex ma Berit.
         45 Kawn simex Berix khankix mawh Hebarax lih mawh doeh nyiex ma Hebarit, mai Malakhelax
         lih mawh doeh nyiex ma Malakhelit.
         46 Ceu kaux kawn bun Asha mawh Sera.
         47 In khankix mawh doeh nyiex ma kawn simex Asha pa hoik laig carang, koe phwan mheen
         loe rheng pon yieh kaux.
         48 Doeh nyiex ma kawn simex Napthalix mai Yazelax lih mawh doeh nyiex ma Yazelit mai
         Gunix lih mawh doeh nyiex ma Gunit,
         49 mai Yezerax lih mawh doeh nyiex ma Yezerit mai Shiliem lih mawh doeh nyiex ma Shilimit.
         50 In khankix mawh doeh nyiex ma kawn simex Napthalix, pa hoik laig carang, koe pon
         mheen phwan rheng pon yieh kaux.
         51 In khankix mawh pui pa hoik laig carang ka daux pui Isarelax, koe liah siien mai
         tix rheng aliah yieh tixngoe kaux heue.
         52 Simiang Siyiex ah nin ka Mose,
         53 "Tak gwieh haktiex in awm pa hoik koe ceu kaux kix sonsang mawh sinngao kix.
         54 Son cub pui pa nie maix tak gwieh sinngao awm pa nie kix mai son cub pui pa iak maix
         tak gwieh sinngao awm pa iak kix, pui ku cub tak pon sinngao awm pa hoik koe carang
         kix.
         55 Viang mawh nan caw ti yuh nieb mai gwieh ka, kix tak pon sinngao awm pa koe ceu kaux
         doeh ru keeing kix.
         56 Awm pa hoik cawk kix nieb, kix tak pon ti cie sinngao hawt nie mai hawt iak pui kix."
         57 In khankix mawh pui pa hoik laig carang ka daux doeh nyiex ma pui Lewix mai Geshon
         lih mawh doeh nyiex ma Geshonit mai Kawhat lih mawh doeh nyiex ma Kawhatit mai Merarix
         lih mawh doeh nyiex ma Merarit.
         58 In khankix mawh doeh nyiex ma pui Lewix, pa mawh doeh nyiex ma Libanit, doeh nyiex
         ma Hebaronit, doeh nyiex ma Mahali, doeh nyiex ma Mushix mai doeh nyiex ma Kawratit.
         Kawhat pon kawn simex tix Amaram.
         59 Moeng Amaram kaux Yawkhebiet pa mawh kawn bun Lewix pa keh khaing Lewix ka daux meung
         Ejiptux, bun an keh Arun mai Mose khawm Meriam pa mawh puke bun kix son Amaram.
         60 Arun koe kawn simex pa mawh Nadax mai Abihux, Eliza mai Itama.
         61 Nadax mai Abihux yum, yam tan kiex ngu pa seeing ka plak sivoe Simiang Siyiex.
         62 Kix pa hoik laig carang koe ra mheen loe rheng kaux, kix ang lai sau carang kawn
         nyawm simex jah ka pa koe ju tix khix haok plak piang sinax pui Isarelax, mawh kheu
         ang sinngao pa sang tawx ka kix koe sinax pui Isarelax.
         63 In khankix mawh pui an kix pa hoik laig carang pa hoik simin Mose mai Eliza cao giex
         kaing li daux kawn praix Isarelax daux lung Mawbax hawt rawm klawng Yawdan plak toi
         veng Yerikho.
         64 Viang mawh nan pui in khankix, ang laig ka daux carang tix kaux kawx pa hoik simin
         Mose mai Arun cao giex kaing li, yam simin kix pui Isarelax ka daux tiag gawng Sina.
         65 Mawh kheu Simiang Siyiex hoik ah nin ka kix, "Kix tak yum ka daux tiag." Ang lai
         koe pui pa deuk ka daux kix tix kaux kawx, lheu khaing Kaliep kawn simex Yephunie
         mai Yawsux kawn simex Nun heue.

1 Yam an kawn bun Zelophehat mawh Mala, Nawa, Hawgala, Milaka, Tiraza, khaing Hepha,
         khaing kawn simex Gilat, khaing kawn simex Makhirax, khaing kawn simex Manashe, khaing
         kawn simex Yosiep.
         2 Kix cung ka plak sivoe Mose mai ka plak sivoe Eliza cao giex kaing li mai ka plak
         sivoe cao kaing cao kap mai ka plak sivoe pui hun ka diang siviex laig ka daux nyiex
         gox bwan man bang kum pui hun ah nin,
         3 keeing yix yum ka daux tiag, nawh ang laig ka daux sinax cub pa kraix khrawm paox
         ti tieh feen ka Simiang Siyiex, tau mai cub Korax, viang mawh nan nawh yum kheu phimap
         tix mai nawh ang koe kawn simex tix kaux kawx.
         4 Mawh kheu ang keeing yix koe kawn simex tix kaux kawx, tak sang tik yix khaing daux
         doeh nyiex ma nawh lie? Mawh kheu nan, tawx sinngao cie yix khaing daux sinax puxaik
         keeing yix khankix liak."
         5 Mose viex Grawng see kix hoek sivoe Simiang Siyiex.
         6 Simiang Siyiex ah nin ka Mose,
         7 "Lox krai kawn bun Zelophihat khaw heue, maix tak tawx kix cie sinngao ka daux sinax
         puxaik keeing kix mai kieh sinngao keeing kix mawh cie kix.
         8 Maix ah nin ka pui Isarelax khankix, phan pui tix kaux kaux pa ang koe kawn simex
         yum maix tak kieh sinngao nawh mawh son kawn bun nawh.
         9 Phan nawh ang koe kawn bun maix tak tawx sinngao nawh ka puxaik nawh khankix.
         10 Phan nawh ang koe puxaik maix tak tawx sinngao nawh ka puxaik keeing nawh khankix.
         11 Phan keeing nawh ang koe puxaik maix tak tawx sinngao nawh ka ru pa dex dawd mai
         doeh nyiex ma nawh khankix mai nawh tak pon ti cie ka an. An tak mawh been lox tat
         jhawm prawng ka son kawn praix Isarelax, awm pa hoik tawm Simiang Siyiex ka Mose heue."
         12 Simiang Siyiex ah nin ka Mose, "Haok ka piang gawng Abarim mai jhak ka haktiex pa
         hoik tawx Aux ka pui Isarelax."
         13 Yam hoik yaox maix ka an maix kawx tak khrawm tix tau mai pui, awm khrawm puxke maix
         Arun tix tau mai kix,
         14 mawh kheu pax hoik tieh feen ka gumlox Aux ka daux tiag Zin, yam thung thiang pui
         hun paox ti maix ang yungyi ka Aux ka plak sivoe ngai kix. In mawh rawm klawng Meribax
         pa koe hawt Kadesha ka daux tiag Zin.
         15 Mose ah nin ka Simiang Siyiex,
         16 "Kieh Simiang Siyiex pa mawh Khwan ka piang kawn pui khankix laug pui tix kaux thung
         ka pui hun,
         17 pui pa sang pon hu laig ka plak sivoe kix mai pui pa pon thung kix lih mai pa pon
         viex kix laig, sonsang ang pui Simiang Siyiex khankix awm yung pa ang koe cao liang."
         18 Simiang Siyiex deeh ah nin ka Mose, "Kok Yawsux kawn simex Nun pa mawh pui pa koe
         khwan ka daux nawh mai deuh taix tix ka piang nawh,
         19 "Kieh nawh cung sivoe ngai Eliza cao giex kaing li mai sivoe ngai pui hun mai ap
         beeh glawm nawh ka plak sivoe kix.
         20 Tak tawx min siawp sibrawm tix ka nawh tiblah, sonsang cu nghiet cub pui hun Isarelax
         ka nawh.
         21 Nawh tak cung ka plak sivoe Eliza cao giex kaing li mai cao giex kaing li tak chawk
         cheng grawng krax prawng ca been Urim ka plak sivoe ngai Simiang Siyiex ka son nawh,
         mai pui ku kaux tak lih tak laig awm gumlox nawh, tau mai nawh khawm pui Isarelax
         mai cub pui hun khankix."
         22 Mose yuh awm lox pa hoik tawm Simiang Siyiex ka nawh, nawh kok Yawsux mai kieh nawh
         cung sivoe ngai Eliza cao giex kaing li mai pui hun khankix.
         23 Nawh deuh taix tix ka piang Yawsux mai ap beeh glawm ka nawh, awm pa hoik tawm Simiang
         Siyiex ka Mose heue.

1 Simiang Siyiex ah nin ka Mose,
         2 "Tawm lox ka pui Isarelax ah nin ka kix, krax tan son Aux, pa ih Aux mai krax tan
         pa gleeing ka ngu pa mawh krax tan pa sioe bhawng pa khaw rhawm Aux maix tak yuh satix
         tix yam tan maix ka Aux, ka daux bawg yam pa hoik tat ti deuh."
         3 Maix tak ah nin ka kix, "In mawh krax tan pa gleeing ka ngu, pa sang tan maix ka
         Simiang Siyiex, tak mawh kawn yung mhaing iak pa naog num, pa loig ra mu tix ngaix
         hoik tix ngaix jheung jheung.
         4 Maix tak tan kawn yung iak ponngawb tix mu mai tan ka plakbo tix mu tau,
         5 mai phawng nghox ca ceu pa mhawm kao son tix son khaing tix epha pa mawh krax tan
         phawng nghox ca im, pa hoik klao ti tau mai bee sanlon pa krid tix lih khaing plix
         sanlon pon son tix son khaing tix heng.
         6 An mawh krax tan pa gleeing jheung jheung pa hoik tat ti deuh ka piang gawng Sina
         krax tan pa sioe bhawng pa khaw rhawm Siyiex pa mawh krax tan pa gleeing ka ngu.
         7 Maix tak tan kawn yung tix mu tau mai krax tan pa nyaux, pon son tix son khaing tix
         Hing, maix tak hieh krax tan pa nyaux an dee pa singax singeh son Simiang Siyiex.
         8 Maix tak tan kawn yung tang mu ka plakbo awm krax tan phawng nghox ca im ka plak
         ponngawb tau mai krax tan pa nyaux. Maix tak tan krax tan pa gleeing ka ngu mai krax
         tan pa sioe bhawng pa khaw rhawm Simiang Siyiex heue.
         9 "Ka daux singaix twah maix tak tan kawn yung iak pa naog num pa loig ra mu mai phawng
         nghox ca ceu pa mhawm pa hoik klao tau mai bee kao son ra son khaing tix epha, tau
         mai krax tan pa nyaux,
         10 lheu khaing krax tan pa gleeing tau mai krax tan pa nyaux jheung jheung, in tak mawh
         krax tan pa gleeing son singaix twah ku twah heue.
         11 Haok khix khraox tix ngaix maix tak viex ti tan kawn mawie mhaing ra mu, kawn yung
         mhaing tix mu mai kawn yung pa naok num pa loig aliah mu son krax tan pa gleeing ka
         Simiang Siyiex,
         12 Mai phawng nghox ca ceu pa mhawm, kao son loe son khaing tix epha mawh son mawie
         mhaing tix mu, krax tan phawng nghox ca ceu pa mhawm pa hoik klao tau mai bee kao
         son ra son khaing tix epha son yung tix mu,
         13 phawng nghox ca ceu pa mhawm kao son tix son khaing tix epha pa hoik klao ti tau
         mai bee, son kawn yung iak ku mu, mai son krax tan pa gleeing pa sioe bhawng, pa mawh
         krax tan pa gleeing ka ngu pa khaw rhawm Simiang Siyiex.
         14 Krax tan pa nyaux kix rawm plix siiet tix plak heng mawh son mawie mhaing tix mu
         mai loe son tix son khaing tix heng mawh son yung tix mu mai pon son tix son khaing
         tix heng mawh son kawn yung tix mu, in mawh krax tan pa gleeing son ku khix, tom sidah
         num.
         15 Lheu khaing krax tan pa gleeing jheung jheung mai krax tan pa nyaux, maix tak baox
         viex kawn pex tix mu son krax tan son phimap ka Simiang Siyiex heue.
         16 "Ka daux khix tix kao pon ngaix mawh pawie Pasakha Simiang Siyiex.
         17 Ka daux khix in kao phwan ngaix mawh singaix pawie, ka daux aliah ngaix tak yaox
         ti ih blah pa ang sau susaix.
         18 Ka daux singaix jah pex tak khrawm paox tix ka daux pa singax singeh. Pex tak ang
         pon ti yuh kaing jhaw tix ceu kawx,
         19 mai pex tak yuh krax tan pa yuh ka ngu, son krax tan pa gleeing ka Simiang Siyiex,
         ka mawie mhaing ra mu, yung tix mu mai kawn yung iak pa naog num aliah mu, an khawmuik
         tak mawh pa loig.
         20 Krax tan phawng nghox ca ceu pa mhawm pa hoik klao tau mai bee kao son loe son khaing
         tix epha mawh son mawie mhaing tix mu mai kao son ra son mawh son yung tix mu,
         21 pex tak tan kao son tix son khaing tix epha son kawn yung iak an kix khawm aliah
         mu,
         22 son krax tan pa pluat ploi phimap pex tak yuh krax tan pa khyox khaw ka pex mhaing
         tix mu son pex.
         23 Lheu khaing krax tan pa gleeing ka plak ponngawb, pa mawh krax tan pa gleeing jheung
         jheung pex tak tan krax tan in khankix.
         24 Krax tan pa gleeing jheung jheung mai krax tan pa nyaux khankix pex tak tan pa ih
         pa mawh krax tan pa yuh ka ngu aliah singaix pa sioe bhawng pa khaw rhawm Simiang
         Siyiex.
         25 Ka daux singaix aliah pex tak khrawm paox tix ka daux pa singax singeh, pex tang
         ang pon ti yuh kaing jhaw heue.
         26 "Awm an ka daux singaix tan pex plix pa liang, pex tak tan krax tan phawng nghox
         ca pa khraox ka Simiang Siyiex ka daux pawie aliah vang twah, pex tak khrawm paox
         tix ka daux pa singax singeh, pex tak ang pon ti yuh kaing jhaw,
         27 pex tak viex krax tan pa gleeing pa sioe bhawng pa khaw rhawm Simiang Siyiex. Pa
         mawh kawn mawie mhaing ra mu mai kawn yung tix mu mai kawn yung pa naog num aliah
         mu tau,
         28 mai krax tan pa mawh phawng nghox ca ceu pa mhawm pa hoik klao mai bee kao son loe
         son khaing tix epha son mawie mhaing tix mu mai kao son ra son, son yung tix mu,
         29 kao son tix son, son kawn yung aliah mu tau,
         30 mai kawn yung mhaing tix mu, sonsang yuh krax pa khyox khaw son pex.
         31 Lheu khaing krax tan pa gleeing jheung jheung tau mai krax tan phawng nghox ca, pex
         tak tan krax tan pa nyaux, an kix tak mawh pa loig heue.

1 "Ka daux haok khix aliah tix ngaix, pex tak khrawm paox tix ka dee pa singax singeh,
         pex tak ang pon ti yuh kaing. Singaix an mawh singaix phlu pex teettawng,
         2 pex tak yuh krax tan pa gleeing ka mawie mhaing tix mu, kawn yung tix mu mai kawn
         yung pa naog num pa loig aliah mu, pa sioe bhawng pa khaw rhawm Simiang Siyiex.
         3 krax tan phawng nghox ca ceu pa mhawm, pa hoik klao tau mai bee kao son loe son khaing
         tix Epha ka son mawie mhaing mai kao son ra son ka son yung mhaing,
         4 mai kao son tix son, son kawn yung aliah mu tau,
         5 mai kawn pex tix mu son krax tan pa pluat ploi phimap, sonsang khyox khaw ka son
         pex,
         6 lheu khaing krax tan pa gleeing yam haok khix khraox maix tak tan phawng nghox ca
         mai krax tan pa gleeing tix jheung jheung tau mai krax tan phawng nghox ca mai krax
         tan pa nyaux khankix awm pa koe deen maix tak yuh krax tan ka ngu pa sioe bhawng pa
         khaw ka rhawm Simiang Siyiex.
         7 "Yam haok khix aliah, kao ngaix, pex tak khrawm paox tix ka daux pa singax singeh,
         pex tak twah pa ih mai pex tak ang pon ti yuh kaing.
         8 Pex tak tan krax tan pa gleeing son pa sioe bhawng pa khaw rhawm Simiang Siyiex khawm
         mawie mhaing tix mu, kawn yung tix mu mai kawn yung pa naog num aliah mu, an khankix
         tak mawh pa gleeing,
         9 mai krax tan phawng nghox ca ceu pa mhawm pa hoik klao mai bee, kao son loe son khaing
         tix Epha ka son mawie mhaing tix mu mai kao son ra son, son yung mhaing tix mu,
         10 mai kao son tix son, son kawn yung mhaing aliah mu,
         11 lheu khaing krax tan pa plua ploi phimap, pa mawh krax pa khyox khaw mai krax tan
         pa gleeing jheung jheung tau mai krax tan phawng nghox ca khawm krax tan pa nyaux
         maix tak viex kawn pex mhaing tix mu son krax tan pa pluat ploi phimap heue.
         12 "Yam haok khix aliah, kao phwan ngaix, pex tak khrawm paox ti ka dee pa singax singeh,
         pex tak ang pon ti yuh kaing jhaw mai pex tak khre rien pawie son Simiang Siyiex aliah
         singaix,
         13 pex tak yuh krax tan pa gleeing, pa mawh krax tan pa yuh ka ngu, pa sioe bhawng pa
         khaw rhawm Simiang Siyiex, ka kawn mawie mhaing kao loe mu, kawn yung ra mu mai kawn
         yung pa naog num kao pon mu, an khankix tak mawh pa loig,
         14 mai krax tan phawng nghox ca im ceu pa mhawm, pa hoik klao mai bee kao son loe son
         khaing tix epha son kawn mawie mhaing kao loe mu ku mu mai kao son ra son, son yung
         ra mu ku mu,
         15 mai kao son tix son, son kawn yung kao pon mu,
         16 mai baox viex kawn pex iak tix mu, son krax tan pa pluat ploi phimap, lheu khaing
         krax tan pa gleeing jheung jheung, khawm krax tan phawng nghox ca mai krax tan pa
         nyaux khankix maix tak viex kawn pex tix mu son krax tan pa pluat ploi phimap.
         17 "Ka daux singaix ra, pex tak tan mawie mhaing kao ra mu yung ra mu mai kawn yung
         pa naog num pa loig kao pon mu tau,
         18 mai krax tan phawng nghox ca im mai krax tan pa nyaux, son mawie mhaing an khankix
         mai son yung mhaing mai son kawn yung pa hoik simin tix awm pa koe been,
         19 mai baox viex kawn pex iak hoek tix mu, son krax pa pluat ploi phimap, lheu khaing
         krax tan pa gleeing ti jheung jheung mai krax tan phawng nghox ca mai krax tan pa
         nyaux khankix maix tak viex kawn pex son krax tan pa pluat ploi phimap.
         20 Ka daux singaix loe, pex tak viex mawie mhaing kao tix mu, yung mhaing ra mu mai
         kawn yung mhaing pa naog num pa loig kao pon mu tau,
         21 mai krax tan phawng nghox ca mai krax tan pa nyaux son mawie mhaing son yung mhaing
         mai son kawn yung khankix pa hoik simin tix awm pa koe been,
         22 lheu khaing krax tan pa gleeing jheung jheung tau mai krax tan phawng nghox ca mai
         krax tan pa nyaux khankix maix tak viex kawn pex tix mu son krax tan pa pluat ploi
         phimap.
         23 Ka daux singaix pon, pex tak tan mawie mhaing kao mu, yung mhaing ra mu mai kawn
         yung pa naog num pa loig kao pon mu tau,
         24 mai krax tan phawng nghox ca mai krax tan pa nyaux khankix, son mawie mhaing, son
         yung mhaing mai son kawn yung khankix, pa hoik simin tix awm pa koe been,
         25 lheu khaing krax tan pa gleeing jheung jheung mai krax tan phawng nghox ca mai krax
         tan pa nyaux khankix maix tak viex kawn pex tix mu son krax tan pa pluat ploi phimap.
         26 Ka daux singaix phwan, pex tak tan mawie mhaing dim mu, yung ra mu mai kawn yung
         pa naog num pa loig kao pon mu tau,
         27 mai krax tan phawng nghox ca mai krax tan pa nyaux, son mawie mhaing, son yung mhaing
         mai son kawn yung pa hoik simin tix awm pa koe been,
         28 lheu khaing krax tan pa gleeing jheung jheung tau mai krax tan phawng nghox ca mai
         krax tan pa nyaux khankix maix tak viex pex mhaing tix mu son krax tan pa pluat ploi
         phimap.
         29 Ka daux singaix liah, pex tak tan mawie mhaing daix mu, yung mhaing ra mu mai kawn
         yung pa naog num pa loig kao pon mu tau,
         30 mai krax tan phawng nghox ca mai krax tan pa nyaux, son mawie mhaing, son yung mhaing
         mai son kawn yung pa hoik simin tix awm pa koe been,
         31 lheu khaing krax tan pa gleeing jheung jheung mai krax tan phawng nghox ca mai krax
         tan pa nyaux khankix maix tak viex pex mhaing tix mu son krax tan pa pluat ploi phimap.
         32 "Ka daux singaix aliah pex tak tan mawie mhaing aliah mu, yung mhaing ra mu mai kawn
         yung pa naog num pa loig kao pon mu tau,
         33 mai krax tan phawng nghox ca mai krax tan pa nyaux khankix, son mawie mhaing, son
         yung mhaing mai son kawn yung pa hoik simin tix awm pa koe been,
         34 mai baox viex pex hoek tix mu, awm krax tan pa pluat ploi phimap, lheu khaing krax
         tan pa gleeing jheung jheung mai krax tan phawng nghox ca mai krax tan pa nyaux khankix
         maix tak viex pex mhaing tix mu son krax tan pa pluat ploi phimap.
         35 Ka daux singaix daix, pex tak khrawm paox tix ka dee pa singax singeh, pex tak ang
         pon ti yuh kaing jhaw.
         36 Viang mawh nan pex tak yuh krax tan pa gleeing ka ngu, awm krax tan pa sioe bhawng
         pa khaw rhawm Simiang Siyiex, ka mawie mhaing tix mu, yung mhaing tix mu mai kawn
         yung pa naog num pa loig aliah mu tau,
         37 mai krax tan phawng nghox ca mai krax tan pa nyaux, son mawie mhaing, son yung mhaing
         mai son kawn yung khankix pa hoik simin tix awm pa koe been,
         38 lheu khaing krax tan pa gleeing jheung jheung mai krax tan phawng nghox ca mai krax
         tan pa nyaux khankix maix tak viex pex mhaing tix mu son krax tan pa pluat ploi phimap.
         39 "Pex tak tan ceu in khankix ka Simiang Siyiex, awm pawie pa hoik tat pex ti deuh,
         son krax tan pa gleeing mai krax tan phawng nghox ca im, son krax tan pa nyaux mai
         krax tan pa nhim. An khankix mawh krax tan pa lheu yuh pex khaing krax tan pa tiextu
         pex mai krax tan pa koe rhawm rhi pex khankix."
         40 Mose hoik krai ceu in khankix ka pui Isarelax, awm pa hoik tawm Simiang Siyiex ka
         nawh heue.

1 Mose ah nin ka cao kaing doeh ru pui Isarelax, "In mawh lox pa hoik tawm Simiang
         Siyiex.
         2 Phan simex tix kaux kaux yuh sijax tix ceuceu ka Simiang Siyiex, phan ang mawh nan
         tiextu phyawk laung tokaux tix ka lox pa kham tix, nawh tak ang pon ti tieh loh ka
         lox tix, nawh tak yuh an awm lox pa lih khaing daux jheeh tix.
         3 Phan ang mawh nan phan bun tix kaux kaux yuh sijax tix ceuceu ka Simiang Siyiex mai
         pa phyawk laung tokaux tix, ka lox pa kham tix, yam ot nawh ka daux nyiex ma keeing
         tix yam awn ju nawh,
         4 mai phan keeing nawh mhong lox sijax pa kham nawh mai pa phyawk nawh tokaux tix ka
         lox pa kham tix mai ang nye ang nyux ka nawh khaix an lox sijax pa yuh nawh tak mawh
         pa kaux cong mai pa phyawk laung nawh tokaux tix ka lox pa kham tix tak mawh pa kaux
         cong.
         5 Viang mawh nan phan keeing nawh mhong ka lox sijax pa kham nawh mai pa phyawk laung
         nawh tokaux tix ka lox pa kham tix mai tiextu ka, khaix an lox sijax pa yuh nawh tak
         ang kaux cong mai Simiang Siyiex tak pluat ploi nawh, mawh kheu keeing nawh hoik tiebtie
         nawh.
         6 Phan bun an koe mex tix kaux kaux yuh sijax mai phyawk laung tokaux tix ka lox pa
         kham nawh ka jheeh tix,
         7 phan mex nawh mhong ka lox an mai ang nye ang nyux ka nawh yam mhong tix lox sijax
         pa kham nawh mai pa phyawk laung nawh tokaux tix tak kaux cong.
         8 Viang mawh nan phan mex nawh hoik mhong daux singaix an mai tiebtie ka lox sijax
         pa kham nawh mai pa phyawk laung nawh ka tokaux tix mai gumlox pa lih khaing jheeh
         mai pa phyawk laung nawh tokaux tix, tak mawh pa giex going mai Simiang Siyiex tak
         pluat ploi nawh.
         9 Viang mawh nan miexmai tix kaux kaux ang ah, bun pa hoik tik mex tix, tix kaux kaux
         ang ah, yuh sijax pa kham nawh pa phyawk pa laung tokaux tix, an khakix tak mawh pa
         kaux cong nawh.
         10 mai phan nawh yuh sijax ka daux nyiex mex tix, phan ang mawh nan pa phyawk laung
         tokaux tix ka daux pa tiextu tix,
         11 mai phan mex nawh hoik mhong ka lox an mai ang nye ang nyux mai ang tiebtie nawh,
         khaix an lox pa kham nawh pa phyawk pa laung tokaux tix tak mawh pa kaux cong.
         12 Viang mawh nan phan mex nawh mhong ka daux singaix an mai tiebtie ka lox pa lih khaing
         daux jheeh nawh, sijax pa yuh nawh mai pa phyawk pa laung nawh pa dex dawd mai tokaux
         tix, tak mawh pa ang kaux cong. Mawh kheu hoik tiebtie mex nawh ka nawh Simiang Siyiex
         tak pluat ploi nawh.
         13 Lox sijax pa yuh nawh tix ceuceu mai pa phyawk laung nawh tokaux tix ka lox pa kham
         nawh mai pa khin ka tokaux tix, mex nawh pon kieh kaux cong mai pon yieh laux.
         14 Viang mawh nan phan mex nawh ang nye ang nyux ka nawh, tix ngaix hoik tix ngaix,
         lox sijax pa yuh nawh, phan ang mawh nan can lox pa kham pa koe ka piang nawh khawmuik,
         mex nawh tak kieh an khankix kaux cong, mawh kheu ang nawh nye nyux daux singaix mhong
         nawh ka ceu an.
         15 Phan mex nawh tak thiang ceu an khaix singaix hoik mhong nawh ka nawh tak klawm ka
         phimap moeng tix.
         16 In khankix mawh lox tat jhawm prawng pa tawm Simiang Siyiex ka Mose, sinax simex
         mai moeng nawh mai sinax keeing mai kawn bun nawh, yam awn ju yam ot nyiex keeing
         tix heue.

1 Simiang Siyiex ah nin ka Mose,
         2 "Maix tak pawk bix ka ceu pui Midian tang pui Isarelax, maix tak khrawm tix tau mai
         cub pui maix."
         3 Mose ah nin ka pui khankix, "Khrawm pui naing ka daux pex tiblah sonsang yuh naing
         mai hu puing ka pui Midian khankix, sonsang pawk pex bix tix son Simiang Siyiex ka
         ceu pui Midian."
         4 Laug pui khaing daux doeh ru tix ceu tix rheng kaux, sonsang hu puing ka naing.
         5 Kix khrawm pui naing khaing daux pui Isarelax pa koe kaing rheng kaing mheen mai
         khrawm pui khaing doeh ru kix ku cub, tix cub tix rheng khawmuik koe tix mheen ra
         rheng kaux sonsang puing naing.
         6 Mose ploi kix hu daux naing tix ceu pui, tix rheng hu tau mai Phenahat kawn simex
         Eliza cao giex kaing li tau mai kraung naing pa singax mai teettawng pa sang phlu
         ka daux tawm taix nawh.
         7 Kix puing pui Midian, awm pa hoik tawm Simiang Siyiex ka Mose mai pah simex ku kaux.
         8 Kix pah simiang pui Midian phwan kaux, pa mawh Ewix, Rekin, Zurax, Hurax, Rebax,
         mai kix baox pah Balam kawn simex Bawrax ka vaig.
         9 Pui Isarelax khankix viex bun Midian mai kawn nyawm khankix mawh pa giex laung tau
         mai to brie kix, mawie, pex, yung mai kraung khrai khawmuik.
         10 Kix gleeing veng kix mai dah dee ot kix mai tab kix khawmuik ka ngu.
         11 Kix khrawm kraung pa pon rhim tix khawm pui mai to brie khankix heue.
         12 Kix viex pui pa giex laung mai kraung pa pon mai pa rhim kix hoek ka Mose mai Eliza
         cao giex kaing li mai pui hun Isarelax khankix ka daux tab lung Mawbax hawt rawm klawng
         Yawdan ka toi veng Yerikho.
         13 Mose mai Eliza cao giex kaing li khawm cao kaing cao kap pui hun khankix, lih hu
         sonsang rieb kix plak praix nyiex bang.
         14 Mose song rhawm ka cao kaing naing mai cao kaing pa kwang pui kaing rheng khankix
         mai pa kwang ka piang pui kaing yieh, pa kaoh khaing daux naing.
         15 Mose ah nin ka kix, "Mawh kawn kieh pex bun khankix im ju lie?"
         16 Jhak heue, bun khankix hoik kieh pui Isarelax lud ka daux pa hawt krax keud krax
         sawn pa kaoh khaing Balam mai tieh feen lud kix ka Simiang Siyiex ka kaing jhaw siyiex
         Pegurax mai jhawm saux preng hoik hoek ka piang pui hun cie Simiang Siyiex,
         17 mawh kheu nan pah simex ku kaux daux sinax kawn nyawm khankix mai pah bun ku kaux
         pa hoik it tau mai simex,
         18 viang mawh nan deuh kawn nyawm bun awn ju khankix, pa ang nyang sax it mai simex
         im ju.
         19 Pex tak yaox ti ot ka praix nyiex bang aliah singaix, kaw pa hoik pah pui tix kaux
         kaux mai kaw pa hoik hu teeh ka pui yum mai pui pa giex laung tak kieh tokaux tix
         singax ka daux singaix loe mai singaix aliah.
         20 Kieh kraung ceep pex singax pa mawh pa yuh ka hak ku plah mai can pa taing ka hauk
         pex khankix mai kraung shiao can pa yuh ka khaox khankix."
         21 Eliza cao giex kaing li ah nin ka pui naing pa hoik hu daux naing khankix "In mawh
         lox lai beenli, lox tat jhawm prawng pa hoik tawm Simiang Siyiex ka Mose,
         22 mawh ngie khri, mau, tawng lheung, rhiem, tawng paing mai sivun khankix,
         23 can ceu pa pon kham ka ngu khankix, pex tak thi ka daux ngu mai ankix tak mawh pa
         singax, yuh ka mawx kawx caw tix sigrhah pa seeing singax ka rawm mai pa ang pon kham
         daux ngu khankix, pex tak cub ka daux rawm.
         24 Pex tak sidaux kraung tix ka daux singaix liah mai pex tak mawh pa singax, khaix
         hoik an khankix, pex tak pon ti laig ka daux nyiex bang heue."
         25 Simiang Siyiex krai ka Mose ah nin,
         26 "Maix mai cao giex kaing li Eliza, khawm cao kaing pui hun cub mawx cub an, deeh
         simin khraung pa pon rhim hoek, khawm pui mai to brie khankix.
         27 Gwieh kraung pa pon rhim hoek khankix lih ra son, tix son tawx ka pui pa hu daux
         naing mai tix son tawx ka pui hun.
         28 Gwieh ti tawx gha can pa pon khaing daux naing ka Siyiex, pa mawh pui, mawie, la
         mai yung khankix phwan yieh mu tix mu.
         29 Mai deeh teei an khankix tix plak khaing cie kix, tawx ka cao giex kaing li Eliza,
         son krax tan pa yaog sivoe Simiang Siyiex.
         30 Khaing daux cie pui Isarelax khankix tix plak maix tak teei khaing daux tix phwan
         mu tix mu son kuceu, khaing pa mawh pui, mawie, la mai yung khankix mai tawx ka ceu
         pui Lewix, pa priex ka nyiex gox bwan man Simiang Siyiex."
         31 Mawh kheu nan Mose mai cao giex kaing li Eliza yuh awm lox tawm Simiang Siyiex ka
         Mose.
         32 Kraungkhrai pa kawn deuk khaing pa pon rhim pui naing ti viex hoek khankix, mawh
         yung liah sien aliah mheen phwan rheng mu,
         33 mawie aliah mheen ra rheng mu,
         34 la liah mheen tix rheng mu,
         35 mai bun pa ang nyang sax dex dawd mai simex, khawmuik koe loe mheen ra rheng kaux.
         36 An tix plak pa mawh son pui pa lih hu ka daux naing khankix, mawh yung loe sien loe
         mheen aliah rheng phwan yieh mu,
         37 gha pa tawx ka Simiang Siyiex, mawh yung liah yieh atixgliah phwan mu,
         38 ka daux mawie koe loe mheen liah rheng mu, tawx gha son cie Simiang Siyiex atixgliah
         ra mu,
         39 ka daux la khankix koe loe mheen mai phwan yieh mu, tawx gha son cie Simiang Siyiex
         tixgliah tix mu,
         40 ka daux pui khankix tix mheen liah rheng kaux, tawx gha son cie Simiang Siyiex tixngoe
         ra kaux.
         41 Mose tawx gha khankix ka Eliza cao giex kaing li son krax tan pa yaog sivoe Simiang
         Siyiex, awm lox pa hoik tawm Simiang Siyiex ka nawh.
         42 Cie pui Isarelax khankix tix plak, pa hoik gwieh Mose ti tawx ka kix khaing pui pa
         hu puing naing,
         43 pa mawh cie pui hun khankix tix plak an, mawh yung loe sien loe mheen aliah rheng
         phwan yieh mu,
         44 mawie loe mheen liah rheng mu,
         45 la loe mheen mai phwan yieh mu,
         46 pui tix mheen liah rheng kaux,
         47 khaing daux cie pui Isarelax khankix tix plak, Mose deeh teei khaing daux tixphwan
         mu tix mu son kuceu khaing pui, khaing to brie mai ka ceu pui Lewix khankix, pa priex
         ka nyiex gox bwan man Simiang Siyiex, awm lox pa hoik tawm Simiang Siyiex ka Mose.
         48 Khaix an cao kaing naing pa kwang ka piang kru naing, cao kaing naing pa kwang pui
         kaing rheng mai cao kaing naing pa kwang pui kaing yieh khankix hoek dex Mose,
         49 mai kix ah nin ka Mose, "Siliex maix cao khankix, hoik teei carang pui naing pa ot
         greem pa kwang yix mai pui yix tix kaux kawx ang grai.
         50 Yam in yix hoik viex krax tan hoek ka Simiang Siyiex, ka pa hoik pon pui ku kaux,
         pa mawh kraung khri, ble, kong, jheep giien, beu yhaok mai maox soi khankix, sonsang
         taoh ju yix khaing phimap ka plak sivoe Simiang Siyiex."
         51 Mawh kheu nan Mose mai cao giex kaing li Eliza rieb ti teei kraung khri khaing kix,
         pa hoik mawh kraung pa shiao khawmuik.
         52 Khri pa tan kix ka Simiang Siyiex, khaing cao kaing naing pa kwang pui kaing rheng
         mai cao kaing naing pa kwang pui kaing yieh khawmuik koe tix mheen liah rheng aliah
         yieh tixphwan shekhe.
         53 Pui naing khankix hoik teei ti viex kraung khrai ka daux naing, son tokaux cao tix
         ku kaux.
         54 Mose mai cao giex kaing li Eliza rieb ti teei kraung khri khaing cao kaing naing
         pui kaing rheng mai cao kaing naing pui kaing yieh khankix mai viex laig ka daux nyiex
         gox bwan man bang kum son krax pa doh keud son pui Isarelax khankix ka plak sivoe
         Simiang Siyiex heue.

1 Kawn praix Rubin mai kawn praix Gat khankix koe to brie tom haoh hun mai kix yaox
         haktiex Yaza mai haktiex Gilat, pa mawh dee mhawm rib riem son to brie tix,
         2 tom hoek ah nin ka Mose mai cao giex kaing li Eliza mai ka cao kaing pui hun khankix
         ah nin,
         3 "Atarok, Dibun, Yaza, Nimarax, Heshabon, Elale, Shebam, Nibo mai Beon,
         4 can haktiex pa hoik pex Simiang Siyiex ka sivoe pui Isarelax khankix, mawh haktiex
         pa mhawm sonsang eei to brie mai siliex maix khankix hoik koe to brie tom nie."
         5 Kix ah nin, "Phan yix hoik mawh pa pon bwanson ka plak sivoe ngai maix, tawx haktiex
         in ka siliex maix khankix sonsang mawh sinngao cie yix mai paw viex yix luan ka plak
         toi rawm klawng Yawdan liak."
         6 Mose ah nin ka kawn praix Gat mai kawn praix Rubin khankix. "Glang hu puxaik pex
         khankix daux naing, mawh sang ngawm pex ti ot tin lie?
         7 Pex lai sang kieh rhawm rhi pui Isarelax khankix ang koe rhawm kwa rhawm cong, sonsang
         tiang kix ti hu ka daux haktiex pa hoik tawx Simiang Siyiex ka kix yuh ka mawh?
         8 Keeing pex khankix hoik yuh nawh awm in, yam ploi aux kix hu khaing Kadeshabanax,
         sonsang jhak tix ka haktiex an.
         9 Yam hu kix ka daux ngawd Eshakawlax mai khaix hoik hu kix jhak ka haktiex an, kix
         kieh rhawm rhi pui Isarelax khankix, ang koe rhawm kwa rhawm cong, son ang kix laig
         ka daux haktiex pa hoik tawx Simiang Siyiex ka kix.
         10 Yam an krax song rhawm Simiang Siyiex hoik lih mai Nawh Cao tiextu ah nin,
         11 can pui pa kaoh khaing daux meung Ejiptux, pui pa hoik koe ju tixnga num haok ka
         piang, tak ang pon ti yaox ka haktiex pa hoik tiextu Aux ka Abraham, Icak mai Yakop
         tix kaux kawx, mawh kheu kix ang viex rhawm tix hawt khaix Aux,
         12 mawh ngie Kaliep kawn simex Yephunie pa mawh ceu pui Keniet mai Yawsux kawn simex
         Nun khankiex pa pon ti yaox, mawh kheu kiex ra kaux hoik hawt khaix Aux khawm rhawm
         rhi tix.
         13 Krax song rhawm Simiang Siyiex lih ka piang pui Isarelax khankix mai Nawh Cao kieh
         kix vung viang ka daux tiag tixpon num, tom sidah hoik laux leeing cub pui pa yuh
         pa caox caig khankix ka plak sivoe ngai Simiang Siyiex.
         14 Jhak heue, pex hoik kaoh tang keeing pex mai hoik baox pui pa koe phimap khankix,
         sonsang nie baox lih krax song rhawm Simiang Siyiex ka piang pui Isarelax khankix
         tom sigrien sigre.
         15 Phan pex veeh ti hu khaing pa hawt grawng lawng khaix Nawh Cao, Nawh tak baox deeh
         prah pex ka daux tiag daux tu mai pex tak mawh pa yuh pui in khankix laux leeing."
         16 Kix hoek dex nawh ah nin, "Yix tak sang sum kawg son to brie tin mai yuh veng son
         kawn nyawm khankix,
         17 mai tokaux yix tak sang giex kraung naing tix mai hu ka plak sivoe pui Isarelax khankix,
         tom hoik viex yix kix hoek ka dee ot kix, viang mawh nin kawn nyawm yix khankix tak
         ot ka daux veng pa kaux pa cong, kheu jao kawn koe pui pa ot baoh haktiex in.
         18 Yix tak ang lai deeh ing ka nyiex ma tix, glang bawg yam ang kawn praix Isarelax
         ku kaux nyang bax pon ti rieb ka sinngao ti.
         19 Yix tak ang teei ti cie sinngao pa koe toi rawm klawng Yawdan ka plak an tau mai
         kix, mawh kheu hoik caw sinngao cie yix ti koe ka plak lih singai rawm klawng Yawdan."
         20 Mose ah nin ka kix, "Phan pex yuh nin, khre rien kraung naing cao tix, ka plak sivoe
         Simiang Siyiex son naing,
         21 kieh can kru naing pex khankix, tiang ka plak toi rawm klawng Yawdan, ka plak sivoe
         Simiang Siyiex glang ang Nawh Cao nyang grheu pui koeng Nawh Cao khankix khaing sivoe
         Nawh,
         22 phan haktiex an mawh pa hoik pex tix ka plak sivoe Simiang Siyiex, khaix an pex tak
         pon ti deeh ing mai pex tak ang lai mawh pa koe krax deuh phimap ka plak sivoe Simiang
         Siyiex mai ka plak sivoe ceu pui Isarelax khankix, haktiex in tak mawh sinngao cie
         pex ka plak sivoe Simiang Siyiex.
         23 Phan pex ang yuh nin, pex tak tawng ka hoik lud tix ka Simiang Siyiex mai phimap
         pex tak mawh pa hawt ka tokaux pex.
         24 Sum veng khankix son kawn nyawm pex mai kawg yung son yung pex khankix mai yuh awm
         gumlox pa lih khaing daux jheeh pex."
         25 Kawn praix Gat, khawm kawn praix Rubin khankix ah nin ka Mose, "siliex maix tak yuh
         awm lox pa tawm maix cao simiang.
         26 Kawn nyawm yix moeng yix khankix, cub yung yix mai to brie yix khankix khawmuik tak
         mawh pa ot ka daux veng haktiex Gilat tan.
         27 Viang mawh nan siliex maix khankix, tak sang tiang toi plak an tau mai kraung naing
         ku kaux son naing ka plak sivoe Simiang Siyiex mai puing naing awm pa ah cao Simiang
         ex."
         28 Mawh kheu nan Mose kok cao giex kaing li Eliza mai Yawsux kawn simex Nun mai cao
         kaing doeh ru pui Isarelax khankix.
         29 Mose ah nin ka kix, "Phan kawn praix Gat mai kawn praix Rubin khankix pa giex kraung
         naing ka plak toi rawm klawng Yawdan tau mai pex, sonsang puing naing ka plak sivoe
         Simiang Siyiex mai phan pex hoik pex ka haktiex an. Khaix an pex tak tawx haktiex
         Gilat mawh sinngao cie kix.
         30 Viang mawh nan phan kix tiang toi plak an mai ang tix giex kraung naing tau mai pex,
         kix tak pon ti cie haktiex Khanan ka daux sinax pex."
         31 Kawn praix Gat mai kawn praix Rubin khankix deeh pawk lox ah nin, "Awm pa hoik ah
         Simiang Siyiex ka siliex maix khankix, mawh kheu nan yix tak yuh.
         32 Yix tak tiang toi plak an mai giex tix kraung naing ka plak sivoe Simiang Siyiex,
         ka daux haktiex Khanan, viang mawh nan sinngao cie yix ka praok rawm klawng Yawdan
         plak in, tak mawh cie yix.
         33 Mose tawx meung Sihon cie simiang Amawrix mai meung Awgax cie simiang Bashan, khawm
         haktiex khawm veng khankix, pa hoik koe ka daux meung an khankix mai veng pa koe hawt
         vung viang mee haktiex an ka kawn praix Gat mai ka kawn praix Rubin khankix mai doeh
         ru Manashe kawn simex Yosiep tix plak.
         34 Kawn praix Gat, sum veng Dibun, veng Atarok mai veng Araw,
         35 veng Atarotsophan veng Yaza mai veng Yobehax,
         36 veng Betnimara mai veng Betharan mawh veng pa kaux pa cong khawmuik mai kix sum kawg
         yung khankix.
         37 Kawn praix Rubin sum veng Heshabon, veng Elale mai veng Kirayatin khankix,
         38 veng Nebaw veng Balameon, ceu kaux veng in kiex hoik mawh pa deeh loh ti mawh pa
         khraox mai veng Shibamax khankix.
         39 Ceu pui Makhirax kawn simex Manashe, hu ka veng Gilat mai rhim tix cie haktiex an
         mai grheu ceu pui Amawrix pa dawg ot daux haktiex an to.
         40 Mose tawx veng Gilat ka ceu pui Makhirax kawn simex Manashe mai kix ot tan heue.
         41 Ya-irax kawn praix Manashe hu rhim tix cie yaong Gilat khankix mai kok ceu kaux an
         kix mawh Havotya-irax.
         42 Nawba hu rhim tix cie veng Kenat mai nyiex yaong khankix mai kok mawh Nawba hawt
         ceu kaux tix heue.

1 Inkix mawh krax lih hu ceu pui Isarelax khankix khaing meung Ejiptux, awm pa koe
         kru naing kix, greem tawm taix Mose mai Arun.
         2 Mose tiem ti deuh grawng pa sang hu kix awm lox tawm Simiang Siyiex. in mawh grawng
         krax pa jah kix tix lih hu.
         3 Kix lih khaing veng Ramase ka daux khix tix kao phwan ngaix, khaix ngaix hoik pawie
         Pasakha, ceu pui Isarelax khankix lih hu mai ang tix lai ring ka plak sivoe ngai ceu
         pui Ejiptux khankix.
         4 Yam an ceu pui Ejiptux tak sipaung kawn Ai tix khawmuik, pa hoik pah Simiang Siyiex
         ka daux sinax kix, ka siyiex krup kix kawx, Simiang Siyiex hoik ciyang uik.
         5 Ceu pui Isarelax khankix, gah ti hu khaing veng Ramase mai bang baoh Sukot.
         6 Kix deeh lih hu khaing baoh Sukot mai bang hawt veng Etham pa koe dex praok daux
         tiag daux tu.
         7 Kix deeh gah tix khaing veng Etham mai deeh veeh ti hu ka plak veng Pihahirok pa
         koe see veng Balazephon mai bang ka veng Migadawlax.
         8 Kix deeh gah ti hu khaing veng Pihahirot mai kix tiang daux rawm sigrit sigra raoh
         mai hoek ka daux tiag daux tu. Khaix hoik hu kix krax loe ngaix ka daux tiag daux
         tu Etham, kix bang hawt baoh Marax.
         9 Kix deeh gah ti hu khaing Marax mai hoek ka yaong Elim, ka yaong Elim koe rawm keut
         ka kao ra mu mai khaox jhie yaong atixgliah gawng mai kix tom bang tan.
         10 Kix deeh gah tix khaing yaong Elim mai hu bang hawt praok rawm sigrit sigra raoh
         Edom.
         11 Kix deeh gah tix khaing hawt praok rawm sigrit sigra raoh mai hoek ti bang ka daux
         tiag daux tu Zin.
         12 Kix deeh gah khaing daux tiag daux tu Zin mai bang hawt baoh Dawphaka.
         13 Kix deeh gah tix khaing Dawphaka mai bang hawt baoh Alushax.
         14 Kix deeh gah tix khaing baoh Alushax mai bang hawt baoh Rephidim, ka dee ang rawm
         nyaux koe son pui khankix,
         15 kix deeh gah tix khaing baoh Rephidim mai bang ka daux tiag daux tu Sina.
         16 Kix deeh gah tix khaing baoh daux tiag daux tu Sina mai bang hawt baoh Kibarok-hatava.
         17 Kix deeh gah tix khaing baoh Kibarok-hatava mai bang hawt baoh Hazarok.
         18 Kix deeh gah tix khaing baoh Hazarok mai bang hawt baoh Ritama.
         19 Kix deeh gah tix khaing Ritama mai bang hawt baoh Rimonpariet.
         20 Kix deeh gah tix khaing Rimonpariet mai bang hawt baoh Libanax.
         21 Kix deeh gah tix khaing yaong Libanax mai bang hawt baoh Risa.
         22 Kix deeh gah tix khaing baoh Risa mai bang hawt baoh Kehalatax.
         23 Kix deeh gah tix khaing baoh Kehalatax mai bang hawt gawng Shepha.
         24 Kix deeh gah tix khaing gawng Shepha mai bang baoh Haradax.
         25 Kix deeh gah tix khaing Haradax mai bang hawt baoh Makhelok.
         26 Kix deeh gah tix khaing Makhelok mai bang hawt baoh Tahat.
         27 Kix deeh gah tix khaing Tahat mai bang hawt baoh Tarax.
         28 Kix deeh gah tix khaing Tarax mai bang hawt baoh Mitakha.
         29 Kix deeh gah tix khaing Mitakha mai bang hawt baoh Hashamawnax.
         30 Kix deeh gah tix khaing Hashamawnax mai bang hawt baoh Mawsarot.
         31 Kix deeh gah tix khaing Mawsarot mai bang hawt baoh Beniyakan.
         32 Kix deeh gah tix khaing Beniyakan mai bang hawt baoh Hawhagidagat,
         33 Kix deeh gah tix khaing Hawhagidagat mai bang hawt baoh Yobatax.
         34 Kix deeh gah tix khaing Yobatax mai bang hawt baoh Abunax.
         35 Kix deeh gah tix khaing Abunax mai bang hawt baoh Eziongeba.
         36 Kix deeh gah tix khaing Eziongeba mai bang ka daux tiag daux tu Zin, baoh Kadishax.
         37 Kix deeh gah tix khaing Kadishax mai bang hawt baoh gawng Hawrax pa koe ka mee haktiex
         Edom.
         38 Khaix hoik lih hu ceu pui Isarelax khankix khaing daux meung Ejiptux tixpon num,
         ka daux khix phwan tix ngaix, Arun cao giex kaing li haok ka piang gawng Hawrax, awm
         lox tawm Simiang Siyiex mai nawh yum tan.
         39 Nawh hoik koe ju tix yieh tixnga loe num, yam yum nawh ka piang gawng Hawrax,
         40 simiang Arat ceu pui Khanan pa ot ka plak seh haktiex Khanan, mhong ka hoek pui Isarelax
         khankix.
         41 Pui Isarelax deeh gah tix khaing gawng Hawrax mai bang hawt baoh Zalamawnax.
         42 Kix deeh gah tix khaing Zalamawnax mai bang hawt baoh Punon.
         43 Kix deeh gah tix khaing Punon mai bang hawt baoh Awbot.
         44 Kix deeh gah tix khaing Awbot mai bang hawt baoh Iyeabarim hawt mee haktiex Mawbax.
         45 Kix deeh gah tix khaing Iyeabarim mai bang hawt baoh Dibun-gat.
         46 Kix deeh gah tix khaing Dibun-gat mai bang hawt baoh Alamon-dibalatin.
         47 Kix deeh gah tix khaing Alamon-dibalatin mai bang piang gawng Abarim pa koe ka sivoe
         gawng Nebaw.
         48 Kix deeh gah tix khaing piang gawng Abarim mai bang ka daux lung Mawbax hawt rawm
         klawng Yawdan ka toi veng Yerikho.
         49 Kix bang hawt rawm klawng Yawdan, jah ka veng Betyesimot tom hoek ka veng Abelashitin
         ka daux lung haktiex Mawbax heue.
         50 Simiang Siyiex sikah ka Mose ka daux lung Mawbax hawt rawm klawng Yawdan pa koe plak
         toi veng Yerikho ah nin.
         51 "Krai ah nin ka pui Isarelax khankix, yam hoik tiang pex rawm klawng Yawdan mai laig
         ka daux haktiex Khanan,
         52 pex tak grheu pui pa ot baoh haktiex an khawmuik, khaing plak sivoe ngai pex mai
         yuh can ceu pa saik kix ka simaox khankix mai yuh riang grang pa hoik raug kix khawmuik
         mai yieh ti tik nyiex meeig kix pa koe dee lhaong laux lak pak leeing khawmuik,
         53 pex tak grheu pui pa ot ka daux haktiex an khankix to mai ot ka daux haktiex an.
         Kheu Aux hoik tawx haktiex an mawh sinngao cie pex.
         54 Pex tak gwieh haktiex an hawt awm pa koe doeh nyiex ma pex ka krax pa yuh nieb, son
         pa hun pui, pex tak tawx sinngao pa nie mai son pa tux pui, pex tak tawx sinngao pa
         iak, son pui ku kaux tak pon awm pa caw nieb cie kix, pex tak pon ti cie sinngao an
         awm pa koe doeh ru keeing pex khankix.
         55 Phan pex ang grheu pui pa ot baoh haktiex an, pui pa kawn prah pex khankix, tak mawh
         krix ka daux ngai pex mai mawh kat lawm son paw pex mai kix tak tuktiaktukte ka pex,
         ka daux haktiex dee ot pex.
         56 Lheu khaing an awm pa keud Aux ti sang yuh ka piang kix, tak lih ti yuh ka piang
         pex heue."

1 Simiang Siyiex ah nin ka Mose,
         2 "Tawx lox maix ka pui Isarelax khankix ah nin, yam hoik hoek pex ka daux haktiex
         Khanan, in mawh haktiex sinngao pa sang pon pex, pa mawh mee haktiex Khanan.
         3 Daog haktiex plak seh, jah khaing daux tiag Zin dex hawt mee haktiex Edom, mee haktiex
         plak seh jah khaing taoh rawm sigrit sigra kih ka plak lih singaix,
         4 mai deeh gah tix bleeh ka praok plak seh ton gawng Akarabim mai deeh sitoe ti hu
         ka plak yaong Zin mai bleeh ka plak seh yaong Kadeshax Banax mai deeh sitoe ti hu
         ka yaong Hazaadax mai deeh bleeh ka yaong Azamon,
         5 deeh veeh ti khaing yaong Azamon mai hawt ka kawn klawng Ejiptux, tom hoek sidah
         hawt rawm sigrit sigra.
         6 "Son mee haktiex plak klip singaix, mawh rawm sigrit sigra ting in, tak mawh mee
         haktiex pex, ka plak klip singaix.
         7 Mee haktiex plak laong, jah khaing rawm sigrit sigra ting, pex tak mhai ti deuh rhoi
         mee hawt ka gawng Hawrax,
         8 jah khaing gawng Hawrax, pex tak mhai ti deuh rhoi mee hoek ka diang krax laig ka
         veng Hamat mai phlat hu ka plak yaong Zedax,
         9 mai deeh sitoe ti hu ka plak yaong Zipharon, tom sidah hoek hawt yaong Hazaraenan.
         In tak mawh mee haktiex pex plak laong.
         10 Pex tak mhai ti deuh mee haktiex plak lih singaix, jah khaing yaong Hazaraenan, tom
         hoek ka yaong Shephan.
         11 Mee haktiex in tak lih khaing yaong Shephan mai hoek ka yaong Ribalax, pa koe plak
         lih singaix yaong A-inax, deeh hu plak jee mai hoek ka plak lih singaix ka rawm nhawng
         Ginesiet.
         12 Mee haktiex in tak hu hawt praok klawng Yawdan mai sidah ka rawm sigrit sigra Kih.
         In tak mawh haktiex pex tau mai mee haktiex hawt vung viang khankix heue."
         13 Mose tawx lox ka pui Isarelax khankix ah nin, "In mawh haktiex sinngao pa sang pon
         pex ti cie ka daux krax pa yuh nieb, awm pa hoik tawm Simiang Siyiex ka doeh ru pex
         dim ceu mai tix plak.
         14 Mawh kheu doeh ru Rubin mai doeh ru Gat, awm krax pa koe doeh nyiex ma keeing kix,
         hoik pon rieb ti cie sinngao cie kix mai doeh ru Manashe tix plak, hoik pon ti cie
         ka sinngao cie kix.
         15 Doeh ru an ra cub mai doeh ru an tix plak, hoik pon rieb ti cie sinngao kix ka praok
         plak in khaing rawm klawng Yawdan, toi veng Yerikho ka plak lih singaix heue."
         16 Simiang Siyiex ah nin ka Mose,
         17 "In khankix mawh ceu kaux pui pa sang gwieh tix tawx haktiex sinngao ka daux sinax
         pex, an mawh cao giex kaing li Eliza mai Yawsux kawn simex Nun.
         18 Maix tak laug cao kaing tix kaux khaing doeh ru kix ku cub, sonsang teem ka kiex.
         19 In mawh ceu kaux pui khankix pa sang laug maix, khaing daux doeh ru Yudax, tak mawh
         Kaliep kawn simex Yephunie.
         20 Khaing daux doeh ru Simion, mawh Shemoelax, kawn simex Amihut.
         21 Khaing daux doeh ru Binyamin mawh Elidat, kawn simex Khisalon.
         22 Cao kaing tix kaux khaing daux doeh ru Dan, mawh Bukhix kawn simex Yawgalix.
         23 Khaing daux kawn simex Yosiep, cao kaing tix kaux khaing doeh ru Manashe, mawh Hanelax
         kawn simex Ephot.
         24 Cao kaing tix kaux khaing daux doeh ru Epharem, mawh Kemoelax kawn simiex Shiphatan.
         25 Cao kaing tix kaux khaing daux doeh ru Zebulon, mawh Elizaphan kawn simex Panat.
         26 Cao kaing tix kaux khaing daux doeh ru Issakha, mawh Palatelax kawn simex Azan.
         27 Cao kaing tix kaux khaing daux doeh ru Asha, mawh Arihut kawn simex Shelawmix.
         28 Cao kaing tix kaux khaing daux doeh ru Napthalix, mawh Pedahelax kawn simex Amihut."
         29 Inkix mawh pui pa hoik tawm Simiang Siyiex lox sonsang gwieh kix tix tawx sinngao
         daux sinax pui Isarelax khankix, ka daux haktiex Khanan heue.

1 Simiang Siyiex sikah ka Mose ka daux lung Mawbax, hawt rawm klawng Yawdan, ka plak
         toi veng Yerikho ah nin.
         2 "Tawx lox maix ka pui Isarelax khankix mai kieh kix tawx veng ka ceu pui Lewix, sonsang
         ot kix ka daux, khaing haktiex sinngao cie tix mai tawx haktiex pa koe hawt vung viang
         veng an ka ceu pui Lewix khankix.
         3 Veng an khankix mawh sonsang ot kix ka daux mai haktiex pa koe hawt vung viang veng,
         tak mawh haktiex dee eei kix mawie, yung, to brie khankix mai son dee deuh kix kraung
         khawmuik.
         4 Haktiex hawt vung viang pa sang tawx pex ka ceu pui Lewix, tak kieh vieh khaing ka
         plak praix, hawt vung viang guh veng tix rheng sawk.
         5 Tiag plak praix veng, ka praok plak lih singaix ra rheng sawk, ka plak seh ra rheng
         sawk, ka plak klip singaix ra rheng sawk mai ka plak laong ra rheng sawk, veng tak
         mawh pa koe ka daux sigreung. In tak mawh haktiex son veng cie kix.
         6 Khaing ka daux sinax veng pa sang tawx pex ka ceu pui Lewix khankix, tak tat ti deuh
         veng liah veng son dee peung pan pui pa loe ti pah pui tix klawd ka. Lheu khaing veng
         inkix, tak baox tawx veng tixpon ra veng ka kix.
         7 Veng pa sang tawx maix ka ceu pui Lewix khankix, tak mawh tixpon daix veng. Maix
         tak tawx in khankix tau mai haktiex hawt vung viang khawmuik ka kix.
         8 Veng pa sang tawx maix khankix, tak mawh khaing daux cie pui Isarelax khankix, khaing
         daux doeh ru pa nie lheu pon maix tak teei ti tawx tom nie mai khaing daux doeh ru
         pa iak pon maix tak teei ti tawx iak, ku cub tak tawx veng cie tix, tiblah ka ceu
         pui Lewix, khaing daux sinngao pa pon kix ku cub heue.
         9 Simiang Siyiex ah nin ka Mose,
         10 "Krai ka pui Isarelax khankix, yam tiang pex rawm klawng Yawdan mai hoek ka daux
         haktiex Khanan,
         11 Khaix an pex tak tat ti deuh veng khankix son tix, sonsang mawh veng pa to pui pa
         lud loe tix pah pui mai hoek peung tix klawd ka.
         12 Veng an khankix tak mawh veng pa sang hoek pui pa lud loe ti pah pui tix peung, son
         ang pui pa pah pui an sang pon ti yum ka cao pa pawk bix, tom hoek bawg yam cung nawh
         ka plak sivoe cub caw pui hun khankix, ka daux pa prawng ka.
         13 Veng pa sang tawx pex khankix, son pui pa hoek to ti peung koe liah veng.
         14 Pex tak laug veng loe veng ka plak lih singaix rawm Yawdan mai loe veng ka daux haktiex
         Khanan, pa sang peung kix kah.
         15 Veng inkix liah veng, tak mawh dee peung pui lud tix pah pui, son pui Isarelax, son
         nyo sinie mai son pui pa hoek ot tivud ticu daux sinax pex, sonsang pon kix tix klawd
         kah.
         16 "Phan nawh tawk nawh tom yum ka rhiem, nawh mawh pa pah ka pui. Cao pah an tak hoek
         krax yum.
         17 Phan nawh tawk nawh tom yum ka simaox pa koe daux taix tix, nawh mawh pa pah ka pui.
         Cao pa pah an tak hoek krax yum.
         18 Phan nawh tawk nawh tom yum ka khaox giex tix, nawh mawh pa pah ka pui. Cao pa pah
         an tak hoek krax yum.
         19 Cao pa pawk bix son nham tokaux pui yum an, phan yaox ka cao pa pah pui an yam mawx
         ang ah tak pon ti deeh pah ka nawh.
         20 Phan nawh nyhot nawh ka daux pa koeng tix ang ah, yam jawm tix khwang nawh tom yum
         ka tix ceuceu ang ah,
         21 phan tawk nawh tom yum ka taix tix, ka daux pa koe rhawm koeng tix ka nawh, nawh
         mawh pa pah pui yum. Cao pa pawk bix son nham tokaux pui yum an, phan yaox ka cao
         pa pah pui an yam mawx ang ah, tak pon ti deeh pah ka nawh.
         22 "Phan ang mawh nan, phan nawh nyhot mai ang tix koe rhawm koeng mai khwang nawh ka
         tix ceuceu daux pa ang tix jawm ang ah,
         23 mai phan nawh khwang ka simaox yum yuh pui tix kaux, ka daux pa ang nawh yaox ka
         pui an mai ang mawh pui koeng nawh ka mai ang su ti yuh ka nawh ang ah,
         24 cub pui hun tak prawng sinax cao pah pui mai cao pa pawk bix nham tix, awm pa koe
         lox lai beenli.
         25 Cub pui hun tak ploi ka cao pa pah pui an, khaing daux tawm taix cao pa pawk bix
         nham tix, tak deeh tawx nawh hu ka veng dee peung pui to tix klawd ka. Nawh tak ot
         tan, tom sidah yum cao giex kaing li pa ting, pa hoik groi kix rawm bee pa singax
         singeh ka piang.
         26 Phan cao pa pah pui an lih plak praix ka mee veng khaing pa hoik tat kix ti deuh,
         sonsang pon nawh ti klawd kah,
         27 cao pa pawk bix nham, phan yaox nawh ka plak praix mee veng pa hoik tat kix ti deuh
         son pui to ti klawd mai pah nawh yum, cao pa pah tak ang koe phimap.
         28 Grawh grawng nawh, nawh tak caw ti ot ka daux veng pa peung pui to tix klawd, tom
         sidah yum cao giex kaing li an, khaix hoik yum cao giex kaing li pa ting cao pa pah
         pui an tak deeh pon ti ing ka haktiex cao tix.
         29 "In mawh gumlox beenli mai lox tat jhawm prawng, son doeh ru pex khankix mai ka can
         dee ot pex khankix,
         30 Can pui pa pah ka pui, pa mawh cao pa hoik pah pui tak pah nawh yum ka daux pa koe
         mhai ruk, viang mawh nan phan mhai ruk koe tix kaux khaing tak ang pon ti pah nawh
         yum.
         31 Lheu khaing an pex tak ang pon ti teei mau deeh taoh ka nawh, tix ceu kawx son ju
         cao pa pah pui pa koe phimap krax yum, mawh kheu nawh tak yaox ti yum tete.
         32 Pex tak ang pon teei mau pa deeh taoh ka pui pa hoik pon to ti klawd ka daux veng
         peung pui to, sonsang deeh ing ot ka daux haktiex cao tix, sivoe ang cao giex kaing
         li pa ting nyang yum.
         33 Pex tak ang pon ti kieh haktiex ot tix seeing brai. Mawh kheu nham mawh pa kieh haktiex
         seeing brai, lheu khaing nham nawh pa deeh jah son an ang koe tix ceu kawx pa pon
         kieh haktiex singax.
         34 Mawh kheu nan paw kieh haktiex ot pex seeing brai ka daux sinax dee ot Aux. Mawh
         kheu Aux mawh Simiang Siyiex pa ot ka daux sinax pui Isarelax khankix heue."

1 Cao kaing cao kap nyiex ma pui Gilat kawn simex Makhirax pa mawh kawn simex Manashe,
         khaing daux nyiex ma kawn simex Yosiep khankix, hoek ka plak sivoe Mose mai pa mawh
         cao kaing ru pui Isarelax,
         2 Kix ah nin "Simiang Siyiex hoik tawm lox ka cao Simiang ex kieh yuh nieb mai gwieh
         haktiex sonsang tawx sinngao, son pui Isarelax khankix mai cao Simiang ex hoik pon
         lox pa tawm Simiang Siyiex, sonsang tawx sinngao puxaik yix, Zelophat ka kawn bun
         nawh khankix.
         3 Phan kix mawh pa mex ka kawn simex doeh ru tang ru daux pui Isarelax khankix, sinngao
         kix tak teei lih khaing doeh ru keeing ex mai deeh naok ka piang sinngao doeh ru pa
         mex kix, mawh kheu nan sinngao yix tak mawh pa dieh hu khaing yix.
         4 Yam hoek num Jubili pui Isarelax khankix, sinngao kix tak mawh pa deeh naok tix ka
         piang sinngao doeh ru pa mex kix, mawh kheu nan tak teei sinngao kix lih khaing sinngao
         cie doeh ru keeing ex sax."
         5 Mose krai awm lox tawm Simiang Siyiex ka pui Isarelax khankix ah nin, "Can lox pa
         krai ru kawn simex Yosiep mawh pa Khaw pa caw.
         6 In mawh lox pa tawm Simiang Siyiex, son Grawng pa dex mai kawn bun Zelophat pa ah
         nin.Kieh kix mex ka pui pa simie kix tix mex, viang mawh nan kix tak yaox ti mex ka
         daux doeh ru nyiex ma keeing tix khaing.
         7 Mawh kheu nan sinngao pui Isarelax khankix, tak ang pon ti luan khaing daux tawm
         taix doeh ru mawx ru an. Mawh kheu pui Isarelax khankix, tak priex sinngao doeh ru
         keeing tix.
         8 Bun pa pon ti cie sinngao, ka daux doeh ru pui Isarelax khankix ku cub, tak yaox
         ti mex khaing daux doeh ru keeing tix, sonsang pon nawh ti cie sinngao keeing tix.
         9 Mawh kheu nan sinngao pon kix, tak ang lai yaox ti gah khaing daux tawm taix doeh
         ru kix tix cub mai tix cub, kix tak priex rien ka sinngao cie cao tix"
         10 Awm lox pa hoik tawm Simiang Siyiex ka Mose, kawn bun Zelophat khankix hawt ti yuh
         awm an.
         11 Kawn bun Zelophat mawh Mala, Tiraza, Hawgala, Milakha mai mex Nawa mawh kawn simex
         puxke keeing kix.
         12 Kix teei ti mex daux doeh ru Manashe kawn simex Yosiep mai sinngao kix tak kaux ka
         daux doeh ru nyiex ma keeing kix khawmuik.
         13 In mawh been lox tat jhawm prawng pa hoik tawm Simiang Siyiex ka pui Isarelax khankix,
         ka daux tawm taix Mose ka daux lung haktiex Mawbax, hawt rawm klawng Yawdan, pa koe
         ka plak toi veng Yerikho heue.DeuteronomyDeuteronomyDeuteronomyDeuteronomyDeuteronomy

1 In mawh lox pa hoik krai Mose ka pui Isarelax daux tiag hawt praok rawm klawng Yawdan,
         daux lung toi veng Suphax, sinax veng Paran, veng Tawphelax, veng Laban, veng Hazarot
         mai veng Izahat khankix.
         2 Jah khaing Hawrax, gawng Sina mai hoek ka Kadesha Bana koe kao tix ngaix krax.
         3 Ka daux tixpon num, khix kao tix, tix ngaix, Mose krai lox tawm pingnyap pa dex mai
         pui Isarelax, awm pa tawm Simiang Siyiex ka nawh khawmuik,
         4 khaix hoik pex nawh Sihon simiang Amawrix, pa ot daux veng Heshabon mai Awgax simiang
         Bashan, pa ot daux Ashatarot mai ka veng Edarix.
         5 Mose jah tix nih nai krai lao lox tat jhawm prawng plak lih singaix rawm klawng Yawdan
         ka haktiex Mawbax ah nin.
         6 "Simiang Siyiex hoik sikah ka ex baoh Hawrax ah nin, pex hoik ot piang gawng in tom
         rheung bawg yam,
         7 Veeh pex mai deeh hu krax mai hu piang gawng Amawrix, dee dex hawt an, daux lung,
         piang gawng mai daux ngawd, plak seh mai praok rawm sigrit sigra, daux meung Khanan
         mai daux Lebanon, tom hoek dee singai rawm klawng ting Yufrethix.
         8 Jhak heue, Aux hoik deuh haktiex an sivoe pex, laig ka haktiex an mai teei ti cie
         haktiex pa hoik tiextu Simiang Siyiex ka keeing pex, Abraham, Icak mai Yakop, sonsang
         tawx ka kix mai doeh ru pa plud khaix kix.
         9 "Aux hoik krai ah nin ka pex yam an, aux ang pon klawm beeh glawm ka son pex nong
         nong,
         10 Simiang Siyiex pex, hoik kieh pex haoh hun, ka daux in ngaix pex hoik haoh hun awm
         simuing ka raoma.
         11 Kieh Simiang Siyiex keeing pex, baox kieh pex koe kaing rheng son, khaing pa nie
         haoh hun pex yam in mai nawb bwan piang pex, awm hoik yuh Nawh Cao sijax mukheu ka
         pex!
         12 Aux sang pon klawm pa taug mao pex, beeh glawm pex mai pa thung thiang pex nong nong
         yuh ka mawx?
         13 Laug pui koe pingnya cuyi, pui lhak lhiem mai pui koe krax tawng yung khankix, khaing
         sinax ru pex mai aux tak yaog nawh mawh cao kaing piang pex,
         14 pex hoik pawk ka aux ah nin, ceu pa hoik krai maix ka yix, mawh pa mhawm sonsang
         yuh yix kah.
         15 Aux tom laug cao kaing khaing daux doeh ru pex, ka pui pa koe pingnya cuyi mai pa
         koe krax tawng yung mai kieh kix mawh cao kaing piang pex, pa mawh cao kaing piang
         pui kaing rheng, cao kaing piang pui kaing yieh, cao kaing piang pui tixphwan kaux,
         cao kaing piang pui kao kaux mai cao kaing piang doeh ru pex khankix.
         16 Yam an aux tawx lox ka cao prawng see pex khankix, nghiet ka grawng see pa koe sinax
         puxaik pex mai prawng ca pa rahsee ka sinax pui mai puxaik nawh mai nyo sinie pa ot
         tau mai nawh.
         17 Pex tak ang pon jhak pakngai pui tix kaux kawx ka daux pa prawng see, pex tak nghiet
         ka see pa iak mai see pa ting awm paox tix, paw pex lhat ka pui tix kaux kawx, mawh
         kheu krax prawng ca mawh cie Siyiex, can see pa nu ka pex viex hoek ka aux, mai aux
         tak nghiet ka see an,
         18 yam an aux tak tawx lox ka can ceu pa khaw pex ti yuh khawmuik.
         19 "Ex lih khaing Hawrax mai hu phlat daux tiag ting pa koe krax lhat awm pa hoik yaox
         pex, ka krax hu gawng haktiex Amawrix, awm pa hoik tawm Simiang Siyiex ka ex, mai
         ex hoek ka haktiex Kadesha Bana.
         20 Aux ah nin ka pex, pex hoik hoek ka gawng Amawrix pa tawx Simiang Siyiex ex ka ex.
         21 Jhak heue, Simiang Siyiex pex hoik deuh haktiex ka plak sivoe pex, haok mai teei
         ti cie, awm hoik krai Simiang Siyiex keeing pex ka pex, paw lhat graung mai paw laux
         rhawm ka,
         22 pex ku kaux greed tix dex aux ah nin, kieh ex ploi pui hu sivoe ex mai jiang ka haktiex
         son ex mai kieh kix deeh viex lox satang hoek ka ex, sonsang tawng ex krax pa sang
         khaw ex tix haok mai sonsang hoek ex ka veng yuh ka mawx,
         23 grawng an aux khaw rhawm ka, aux tom laug pui kao ra kaux, khaing daux ru pex tix
         cub tix kaux,
         24 kix veeh tix mai haok piang gawng, tom hoek daux ngawd Eshakawlax mai jiang ka dee
         an.
         25 Kix pieh ti viex plix khaox hoek daux taix tix tiblah mai viex hoek ka ex mai kix
         viex lox satang hoek ka ex ah nin, an mawh haktiex pa mhawm pa sang tawx Simiang Siyiex
         ex ka ex.
         26 Viang mawh nan pex ang cu ti haok mai tieh feen lox tawm Simiang Siyiex pex,
         27 mai pex bawgbe ka daux nyiex gox tix ah nin, mawh kheu Simiang Siyiex koeng ka ex,
         Nawh Cao hoik viex ex lih khaing daux meung Ejiptux, sonsang ap ex daux tawm taix
         pui Amawrix, sonsang yuh ex laux leeing.
         28 Ex sang haok yuh ka mawx? Puxaik ex khankix hoik kieh ex laux rhawm ah nin, "Pui
         haktiex an kied ting lhaong khaing ex, veng kix kawx ting mai guh veng lhaong cux
         raoma, lheu khaing an yix hoik yaox kawn simex Anakax khankix ot tan."
         29 Khaix an aux ah nin ka pex, paw yaoh paw yee mai paw lhat ka kix.
         30 Simiang Siyiex pex pa hu sivoe pex, tak puing son pex, awm hoik yuh Nawh Cao ka son
         pex daux meung Ejiptux plak sivoe ngai pex,
         31 mai daux tiag, pex hoik yaox kliien Simiang Siyiex tix, awm kliien pui ka kawn tix,
         daux krax pa hoik lawng pex tom sidah hoek pex dee in.
         32 Viang yuh nan kawx, pex ang yum rhawm ka Simiang Siyiex tix,
         33 Kaw pa hoik hu sivoe pex, sonsang jhi krax hu pex mai sawg dah dee sum pex nyiex
         gox mai ka plak ponsawm ka rong ngu mai ka plak ponngaix ka rong paiawm.
         34 Simiang Siyiex mhong ka lox pex mai Nawh Cao song rhawm mai tiextu ah nin,
         35 "Haktiex mhawm pa tiextu Aux ti tawx ka keeing pex khankix, ceu pui pa caox in tak
         ang pon ti yaox ka tix kaux kawx,
         36 mawh ngie Kaliep kawn simex Yephunie, pa yaox ka haktiex an mai Aux tak tawx haktiex
         pa hoik dig nawh ka caong tix ka nawh mai kawn praix nawh khankix, mawh kheu nawh
         hoik hawt grawng lawng khaix Simiang Siyiex khawm rhawm tix,
         37 mawh kheu jao pex Simiang Siyiex song rhawm ka aux ah nin, maix tak ang pon ti laig
         tan,
         38 Yawsux kawn simex Nun, pa cung ka sivoe maix, tak yaox ti laig tan, tawx riang rao
         ka nawh, mawh kheu nawh tak kieh pui Isarelax teei ti cie sinngao an.
         39 Lheu khaing an kawn nyawm iak maix khankix, pa ah maix mawh pa tud rhim, pa mawh
         kawn praix maix pa ang nyang tawng pa mhawm mai pa caox daux in singaix, kix tak laig
         ka dee an, pa sang tawx Aux ka kix mai kix tak pon ti cie an.
         40 Viang mawh nan, phan mawh pex, deeh veeh ti hu ka daux tiag, ka krax rawm sigrit
         sigra raoh, an mawx rawm sigrit sigra Edom.
         41 Khaix an pex deeh pawk lox ah nin ka aux, yix hoik lud ka Simiang Siyiex, yix tak
         haok puing awm lox pa hoik tawm Simiang Siyiex ex ka yix, pui ku kaux nhawt ka kraung
         naing tix mai khre rien tix haok piang gawng.
         42 Simiang Siyiex ah nin ka aux, krai ka kix, paw haok paw puing mawh kheu Aux ang ot
         sinax pex, phan ang mawh nan, pex tak som ka pui koeng tix,
         43 aux hoik krai ka pex, viang mawh nan, pex ang nghiet ka, mai pex tieh feen lox tawm
         Simiang Siyiex mai haok piang gawng tau mai rhawm kwa rhawm vao tix.
         44 Pui Amawrix pa ot piang gawng puing mai pheet ka pex, awm pheet phung hia ka pui
         mai yuh pex laux jah ka Sirax tom hoek ka veng Hawma.
         45 Pex deeh ing mai yiiem ka plak sivoe Simiang Siyiex, viang mawh nan, Simiang Siyiex
         ang cu tix nghiet ka lox pex, mai ang lai daong yhaok ka pex.
         46 Pex dah tix ot ka Kadasha tom rheung singaix, awm bawg yam pa yaox pex tix ot tan
         heue.

1 "Khaix an, awm pa krai Simiang Siyiex ka aux, ex deeh veeh ti hu krax daux tiag ka
         plak rawm sigrit sigra raoh mai ex hoik vung viang hawt gawng Sirax tom rheung singaix,
         2 Simiang Siyiex ah nin ka aux,
         3 pex vung viang hawt gawng in, hoik rheung bawg yam, veeh ti hu plak laong.
         4 Tawm lox ka pui khankix ah nin, pex tak tiang ti hu ka mee haktiex puxaik pex, pa
         mawh doeh ru pex Esaw pa ot ka haktiex Sirax, mai kix tak lhat graung ka pex. Viang
         mawh nan, yuh satix mhawm mhawm,
         5 paw doh cheeik ka kix, mawh kheu Aux tak ang tawx haktiex kix ka pex pie ceeix kawx,
         pie tix tiag caong dig kawx ang tawx ka pex, mawh kheu hoik tawx Aux gawng Sirax mawh
         cie Esaw.
         6 Pex tak yaox ti liag pa ih khaing kix ka mau, sonsang yaox pex ti ih mai pex tak
         liag rawm khaing kix ka mau, sonsang yaox pex tix nyaux kah.
         7 Mawh kheu Simiang Siyiex pex hoik nawb bwan piang kaing jhaw pa yuh pex ka taix ti
         khawmuik, Nawh Cao hoik tawng pex vung viang daux tiag ting in, daux tixpon num, Simiang
         Siyiex hoik ot tau mai pex mai pex ang lai koe ceu pa cud cha.
         8 Ex lih hu krax luan hu khaing puxaik ex, kawn praix Esaw pa ot haktiex Sirax, khaing
         krax hu ex daux lung, khaing veng Elat mai veng Eziyon Gaba, ex deeh veeh ti tiang
         ka krax hu daux tiag Mawbax.
         9 Simiang Siyiex ah nin ka aux, paw yuh krax tuktiak ka pui Mawbax mai paw yuh naing
         ka kix, mawh kheu Aux tak ang tawx pex cie ka haktiex kix ceeix kawx, mawh kheu Aux
         hoik tawx kawn simex Lotax cie ka haktiex Arax.
         10 Pui Emim hoik dawg ot tan tom dix mai kix mawh ceu pui pa ting mai kied nie mai kied
         lhaong awm ceu pui Anakax,
         11 pui ceu in khankix baox kok ceu kaux kix mawh Rephem awm pui Anakax, viang mawh nan,
         pui Mawbax kok kix mawh ceu pui Emim.
         12 Can pui Hawrix khankix hoik dawg ot ka haktiex Sirax tom dix, viang mawh nan, kawn
         simex Esaw khankix, grheu kix mai yuh kix laux leeing plak sivoe kix mai kawn praix
         Esaw ot ka dee ot kix, awm yuh pui Isarelax ka haktiex tawx Simiang Siyiex ka kix
         pa pon kix ti cie.
         13 Yam in kaoh mai tiang plak klawng Zeriet, ex tiang plak toi rawm klawng Zeriet.
         14 Bawg yam jah ex ti lih khaing Kadesha Bana, tom sidah tiang ex ka rawm klawng Zeriet
         hoik koe tixgoe daix num mai tom sidah hoek bawg yam laux leeing doeh ru pui naing
         khaing daux tab, awm hoik tiextu Simiang Siyiex ka kix.
         15 Mawh kheu plawng taix Simiang Siyiex teei ti tik ka kix, khaing daux tab, tom sidah
         laux leeing kix.
         16 Pui naing khankix hoik laux leeing mai yum sinax pui hun khankix,
         17 Simiang Siyiex ah nin ka aux,
         18 in singaix pex tak tiang ka mee haktiex Arax mai Mawbax,
         19 yam hoek pex dex pui Amon, paw tuktiak mai paw cheeik ka kix mawh kheu Aux tak ang
         tawx pex cie haktiex kawn simex Amon tix ceeix kawx, mawh kheu Aux hoik tawx an mawh
         cie kawn simex Lotax.
         20 Ka dee ankix sawn mawh haktiex pui Rephem, mawh kheu pui Rephem hoik dawg ot ka dee
         an, viang mawh nan, pui Amon kok kix mawh Zamzummim,
         21 ceu pui an, mawh pa ting mai kied nie mai kied lhaong awm pui Anakax, viang mawh
         nan, Simiang Siyiex yuh kix laux leeing ka plak sivoe kix, mai grheu kix mai plud
         tix ot dee ot kix,
         22 Nawh Cao hoik yuh ka doeh ru Esaw awm an, pa ot ka Sirax, yam yuh Nawh Cao pui Hawrix
         laux leeing khaing ka sivoe kix, kix grheu kix mai plud ti ot ka dee an tom hoek in
         singaix.
         23 Pui Avin pa ot ka yaong, pa singai khaing veng Gaza, ceu pui Katawren pa kaoh khaing
         veng Katawrax, yuh kix laux leeing mai plud ti ot ka dee ot kix.
         24 Kaoh mai lih hu krax mai tiang rawm Anon, Jhak heue, Aux hoik ap Sihon pui Amawrix,
         pa mawh simiang Heshabon mai haktiex nawh ka daux tawm taix pex, jah pex teei ti cie
         mai puing ka kix.
         25 Jah ka daux in singaix Aux tak kieh pui kuceu piang haktiex yaoh yee mai lhat graung
         ka pex, pui pa mhong ka grawng pex tak lhat graung mai khi rhawm kheu jao pex.
         26 "Aux hoik ploi kawncau khankix hu ka Sihon simiang meung Heshabon, khaing daux tiag
         Kedemot mai lox pa nhim ah nin,
         27 Kieh aux tiang ka haktiex maix, aux tak lawng ngie ka daux krax ting mai aux tak
         ang veh ka plak khawn dawm mai ka plak khawn gwiex.
         28 Maix coh pa ih son aux ka mau, sonsang pon aux ti ih mai coh rawm son aux ka mau,
         sonsang nyaux aux, kieh ngie aux tiang ka caong tix nong nong,
         29 awm yuh kawn simex Esaw pa ot ka Sirax mai pui Mawbax pa ot ka Arax ka son aux, tom
         sidah tiang aux rawm klawng Yawdan mai hoek ka meung pa tawx Simiang Siyiex ex ka
         ex.
         30 Sihon simiang Heshabon ang kieh ex tiang ka haktiex tix, mawh kheu Simiang Siyiex
         hoik kieh rhawm nawh kiien mai rhawm nawh kied kwa sonsang ap nawh tix daux taix pex,
         awm pa hoik yaox pex in singaix.
         31 Simiang Siyiex ah nin ka aux, jhak heue, Aux hoik jah tix ap Sihon mai haktiex nawh
         ka pex, pex puing ka, mai teei ti cie kah.
         32 Khaix an Sihon mai pui nawh khankix hoek ti puing ka ex ka veng Yahat.
         33 Simiang Siyiex ex ap nawh ka ex mai ex hoik pex ka nawh mai kawn simex nawh mai khawm
         pui nawh khankix.
         34 Yam an ex hoik teei veng nawh khawmuik mai ex hoik yuh simex, bun mai khawm kawn
         nyawm pa ot daux veng ku veng, laux lak pak leeing mai ex ang lai prah tix ceu kawx,
         35 ex teei ngie tobrie awm kraung pa rhim son cao ex tau mai kraung pa pon ex khaing
         daux veng khankix.
         36 Jah khaing veng Araw praok rawm klawng Anon mai khaing veng pa koe hawt rawm klawng
         khankix, tom singai hoek ka veng Gilat, ang lai koe veng pa ang ex pex tix veng kawx,
         Simiang Siyiex ex hoik ap daux tawm taix ex khawmuik.
         37 Pex paw hu ngie dex haktiex kawn simex Amon mai hawt rawm klawng Yabok mai ka veng
         pa koe piang gawng khankix, pa tiebtie Simiang Siyiex ex ka ex heue.

1 "Ex deeh veeh ti hu ka krax Bashan, mai Awgax simiang Bashan nawh mai pui nawh khankix
         hoek ti puing ka ex, ka Edarix.
         2 Simiang Siyiex ah nin ka aux, paw lhat graung ka nawh, mawh kheu Aux hoik ap nawh
         mai pui nawh mai haktiex nawh khankix ka daux tawm taix pex, pex tak yuh ka nawh awm
         hoik yuh pex ka Sihon simiang pui Amawrix, pa ot ka veng Heshabon.
         3 Simiang Siyiex ex hoik ap Awgax simiang Bashan mai pui nawh khawmuik, ex pah nawh
         tom ang pui nawh lai klawd tix kaux kawx.
         4 Yam an ex teei veng nawh khawmuik mai veng pa ang ex teei ang koe tix veng kawx,
         ex teei veng tixgliah veng, pa koe hawt Agawbax khankix, meung haktiex Awgax simiang
         Bashan.
         5 Veng in khawmuik mawh veng pa lhaong guh veng pa kaux, tau mai siviex veng mai jhong,
         lheu khaing an yaong kawn koe tom nie ka plak praix veng.
         6 Ex hoik yuh kix laux lak pak leeing, awm hoik yuh ex ka Sihon simiang Heshabon mai
         yuh veng ku veng, simex, bun mai kawn nyawm khankix laux lak pak leeing.
         7 Khawng brie mai kraung pa rhim ex khaing daux veng khankix, ex hoik teei mawh cie
         tix.
         8 Yam an ex hoik teei haktiex khaing daux taix simiang pui Amawrix ra kaux, pa ot ka
         rawm klawng Yawdan plak in, khaing rawm klawng Anon tom hoek ka gawng Heramon.
         9 Ceu pui Sidon kok ceu kaux gawng Heramon mawh Sirion mai kok ceu pui Amawrix mawh
         Sinirax.
         10 Ex hoik teei veng pa koe ka daux lung khawmuik mai pa koe hawt haktiex Gilat mai
         pa koe hawt haktiex Bashan, tom singai hoek ka veng Salaka mai veng Edarix mai veng
         meung haktiex Awgax simiang Bashan.
         11 Mawh ngie Awgax simiang Bashan ceu pui Rephem tix kaux ngie pa kawn deuk, jhak heue,
         ku it nawh mawh ku riiem, an koe ka veng Rabat, dee ot pui Amom ang mawh lie? Krax
         lang koe dim sawk, krax vieh koe pon sawk, awm pa khaw mai sawk cie pui hun.
         12 "Yam hoik teei ex ka haktiex yam an, jah khaing veng Araw, pa koe hawt rawm klawng
         Amom mai gawng Gilat tix plak mai veng an khankix, Aux hoik tawx ka Rubin mai Gat.
         13 Pa deuk khaing gawng Gilat mai Bashan meung haktiex simiang Awgax, Aux hoik tawx
         ka Manashe tix plak. Haktiex pa koe ka daux Bashan khawmuik, kok mawh pui Rephem.
         14 Ya-irax doeh ru Manashe teei ti cie haktiex baoh Agawbax, pa mawh meung Bashan, tom
         singai ka mee praix Geshurix mai Makhatix, khaix an kix kok ceu kaux mawh Havot Ya-irax
         tom in singaix.
         15 Aux tawx veng Gilat ka pui Makhirax.
         16 Ka pui Rubin mai pui Gat khankix, Aux tawx haktiex ka kix jah khaing veng Gilat,
         tom hoek rawm klawng Anon, tau mai sigreung klawng an, tom hoek rawm klawng Yabok,
         mee haktiex pui Amon khankix.
         17 Daux lung tau mai rawm klawng Yawdan tom mee haktiex, jah khaing Ginesariet plak
         lih singaix rawm sigrit sigra Arabat, nhawng kih, ka caong gawng Pisaga.
         18 "Aux hoik tawm lox ka pex, yam an ah nin, Simiang Siyiex pex hoik tawx pex cie ka
         haktiex in, pui kwa pui vao khankix tak tiang tau mai kraung naing sivoe puxaik pex
         pui Isarelax.
         19 Viang mawh nan, moeng pex, kawn praix pex mai tobrie pex khankix, Aux tawng ka hoik
         nie tobrie pex tak ot ka daux veng pa hoik tawx aux ka pex.
         20 Tom hoek bawg yam tawx Simiang Siyiex puxaik pex laux lee tix, awm tawx nawh ka pex,
         tom hoek bawg yam teei kix ka haktiex pa tawx Simiang Siyiex pex ka kix, plak toi
         rawm klawng Yawdan, khaix an pex ku kaux tak deeh hoek ka dee ot tix pa hoik tawx
         Aux ka pex.
         21 Aux hoik tawm lox ka Yawsux yam an, ngai pex hoik yaox ka ceu pa hoik yuh Simiang
         Siyiex pex, ka simiang ra kaux, mai Simiang Siyiex tak yuh ceu in ka meung haktiex
         can dee hoek maix.
         22 Paw pex lhat graung ka kix, mawh kheu tokaux Simiang Siyiex pex tak puing son pex.
         23 "Aux khyox khaw ka Simiang Siyiex, yam an ah nin,
         24 Simiang Siyiex eue, Maix Cao hoik jah tix jhi kawncau tix yaox pa ting lhaong tix
         mai pa ting riang rao taix tix, Siyiex piang raoma mai piang haktiex mawx pa chix
         yuh awm kaing jhaw Maix Cao mai pa ting siawp sibrawm pa yuh Maix Cao lie?
         25 Kieh aux hu ka plak an mai jhak ka haktiex mhawm pa koe toi rawm klawng Yawdan mai
         gawng pa jiet mhawm gawng Lebanon.
         26 Mawh kheu jao pex Simiang Siyiex hoik song rhawm ka aux mai ang lai nghiet ka lox
         aux mai Simiang Siyiex ah nin ka aux, ding heue, paw lai krai grawng an ka Aux.
         27 Haok piang choek gawng Pisaga mai jhak plak lih singaix plak klip singaix plak laong
         mai plak seh mai jhak an kix ka ngai tix, maix tak ang pon tiang ka plak toi rawm
         klawng Yawdan.
         28 Maix tawm lox ka Yawsux mai tawx riang rao mai joh jhan ka nawh, mawh kheu nawh tak
         hu sivoe pui in khankix mai nawh tak kieh kix pon ti cie haktiex pa hoik yaox maix.
         29 Mawh kheu nan, ex hoik ot ka daux ngawd see veng Bet Pegurax heue.

1 "Yam in pui Isarelax eue, nghiet ka lox lai beenli mai lox tat jhawm prawng pa gau
         aux pex yuh khankix, sonsang im ju pex mai hu laig teei ti cie haktiex pa tawx Simiang
         Siyiex keeing pex ka pex.
         2 Pex tak ang pon baox ka gumlox tawm Aux ka pex mai ang pon ti tieh khaing an, pex
         tak priex ka lox tawm pingnyap Simiang Siyiex pex awm pa tawm Aux ka pex.
         3 Pex hoik yaox pa yuh Simiang Siyiex ka Balapegurax ka ngai tix, mawh kheu Simiang
         Siyiex pex hoik yuh pui pa hawt khaix Balapegurax khawmuik laux lak pak leeing khaing
         sinax pex.
         4 Pex pa een rhawm ka Simiang Siyiex tix tom kaux cong, hoik yaox ti im ju ku kaux
         tom in singaix.
         5 Aux hoik gau pex ka lox lai beenli mai lox tat jhawm prawng awm pa hoik tawm Simiang
         Siyiex aux ka aux, sonsang hawt yuh pex awm an ka daux haktiex pa teei pex ti cie.
         6 Priex rien mai hawt ti yuh, mawh kheu in tak mawh pingnya mai krax tawng yung son
         pex ka sivoe ngai pui pa mhong ka lox lai beenli in tak ah nin, ceu pui pa ting haoh
         hun in, mawh pa koe pingnya mai koe krax tawng tete.
         7 Mawh Siyiex mawx pa ot dex ceu pui pa ting haoh hun in awm ot Simiang Siyiex ex dex
         ex, yam kok yo ex ka Nawh Cao lie?
         8 Mawh ceu pui pa ting haoh hun mawx pa koe lox lai beenli mai lox tat jhawm prawng
         pa rahsee khankix, awm koe lox tat jhawm prawng pa deuh Aux ka sivoe pex daux in singaix
         lie?
         9 Yuh satix pex mai rien rhawm tix, phan ang mawh nan, pex tak piawm ka ceu pa hoik
         yaox pex ka ngai tix khankix mai ankix tak lih khaing daux rhawm pex, ka daux singaix
         pa im ju pex, mai kieh kawn praix pex mai kawn saux kawn sex pex tawng ka ceu in khankix,
         10 daux singaix cung pex ka plak sivoe Simiang Siyiex pex ka baoh Hawrax, Simiang Siyiex
         ah nin ka aux, khrawm pui hoek ka Aux mai Aux tak kieh kix mhong ka lox tix, sonsang
         gau kix ti lhat graung ka Aux yam im ju tix piang haktiex mai sonsang gau kix ka kawn
         praix tix khankix
         11 Pex hoek dex mai cung hawt caong gawng mai ngu gleeing ka gawng tom faik hoek ka
         sigreung raoma tau mai paiawm pa faik.
         12 Simiang Siyiex hoik sikah ka pex khaing daux sigreung ngu, pex hoik mhong sinum lox
         sikah khankix, viang mawh nan, pex ang yaox ka riang grang, mai pex mhong ngie lox
         sinum khaing.
         13 Nawh Cao hoik krai lox sijax mukheu pa hoik tawm Nawh Cao ka pex, sonsang hawt yuh
         pex ka, pa mawh lox pingnyap kao gum, mai Nawh Cao hoik tiem khankix piang khlawp
         simaox ra khlawp.
         14 Simiang Siyiex hoik tawm lox ka aux yam an, sonsang gau aux pex ka lox lai beenli
         mai lox tat jhawm prawng, sonsang hawt yuh pex ka an daux haktiex pa tiang pex ti
         hu teei ti cie.
         15 "Yuh satix pex mhawm mhawm. Mawh kheu singaix an pex tak ang yaox riang grang tix
         ceu kawx, yam sikah Simiang Siyiex ka pex, baoh Hawrax khaing daux sigreung ngu,
         16 phan ang mawh nan, lhat pex yuh krax pa lud loe mai yuh riang grang pa hoik saik
         tix son tokaux tix mai pa koe riang grang tix ceuceu, pa mawh riang grang simex, bun,
         17 pa awm riang grang totiag pa koe piang haktiex mai pa awm riang grang sim koe pruik
         pa po ka raoma,
         18 pa awm riang grang pa chix mu tix ceuceu, piang tiex mai pa awm riang grang kax tix
         ceuceu pa koe daux rawm greem haktiex.
         19 Yuh satix tix lhat pex maong ti jhak ka raoma mai yam yaox pex ka singaix, khix,
         simuing mai kraung khrai raoma khawmuik, pex tak krub mai yuh kaing son an, ka pa
         gwieh Simiang Siyiex ka kawn pui pa koe greem raoma khawmuik.
         20 Simiang Siyiex hoik teei pex lih khaing daux glah ngu rhiem, meung Ejiptux sonsang
         mawh pex pui cie Nawh Cao awm pa koe pex daux in singaix.
         21 Lheu khaing an Simiang Siyiex hoik song rhawm ka aux kheu jao pex mai tiextu sonsang
         ang aux pon tiang toi rawm klawng Yawdan, mai sonsang ang aux pon laig ka daux haktiex
         mhawm pa tawx Simiang Siyiex pex mawh sinngao cie pex.
         22 Aux tak yum daux haktiex in, aux tak ang yaox ti tiang ka toi rawm klawng Yawdan,
         viang mawh nan pex tak tiang ka plak an mai teei ti cie ka haktiex mhawm an.
         23 Yuh satix tix, son ang pex piawm ka sijax mukheu Simiang Siyiex pex, pa hoik yuh
         Nawh Cao mai pex mai paw yuh riang grang pa saik tix mai pakpeung riang grang tix
         ceuceu pa ang Simiang Siyiex cu pex yuh.
         24 Mawh kheu Simiang Siyiex pex mawh ngu pa gleeing mai mawh Siyiex pa bak pa viang.
         25 Yam pon pex kawn praix tix mai kawn saux kawn sex tix khankix mai hoik ot ka daux
         haktiex an tom rheung, phan pex lud loe mai yuh riang grang pa saik ti mawh riang
         grang tix ceuceu mai baox yuh pa caox caig ka plak sivoe ngai Simiang Siyiex pex,
         sonsang so Nawh Cao song rhawm,
         26 Aux tak kok yo raoma mai haktiex mawh mhai rug sonsang puing ka pex daux in singaix
         mai pex tak grai grup dom mawx dom an khaing haktiex pa tiang pex plak toi rawm klawng
         Yawdan, pa pon pex ti cie, pex tak ang yaox ti ot rheung daux haktiex an, viang mawh
         nan, pex tak laux lak pak leeing.
         27 Simiang Siyiex tak kieh pex prung prang rairuat ka sinax ceu pui khankix mai pex
         tak deuk ka sinax pui tang ceu ceeix khaing ka dee grheu Simiang Siyiex ka pex.
         28 Ka dee an pex tak yuh kaing jhaw siyiex pa yuh ka taix tix, pa mawh khaox, simaox,
         pa ang chix yaox, pa ang chix mhong, pa ang chix ih mai pa ang chix ngheet.
         29 Phan pex sawg ti yaox Simiang Siyiex tix baoh an, phan pex sawg Nawh Cao khawm rhawm
         mai khawm ju tix pex tak yaox ka.
         30 Yam yaox pex krax laux rhawm mai ceu inkix hoek piang pex, ka daux singaix pa sang
         hoek, pex tak deeh hoek ka Simiang Siyiex tix mai cu nghiet ka lox Nawh Cao,
         31 mawh kheu Simiang Siyiex pex, mawh Siyiex pa caux rhawm, Nawh Cao ang tik vud pex
         mai ang kieh pex laux leeing mai ang piawm sijax mukheu pa tiextu tix ka keeing pex
         khankix.
         32 Mawh kheu nan, yam in chawk pex yaox grawng singaix pa hoik luan, pa hoik koe sivoe
         pex, jah ka singaix hoik phan Siyiex kawn pui piang haktiex mai chawk khaing caong
         ma seh, tom hoek ka caong ma laong, hoik sax koe grawng pa ting lhaong awm in phan
         ang mawh nan, hoik sax mhong pex grawng ceu in lie?
         33 Hoik sax mhong pui lox sikah Siyiex khaing daux sigreung ngu, awm hoik mhong pex
         mai im ju awm pex lie?
         34 Mawh siyiex mawx pa hoik coca ti teei ceu pui tix cub khaing daux sinax pui tang
         ceu tix cub, ka daux pa cheuk cheu ti yuh mhai rug, ka daux pa daox deng, ka daux
         naing mai ka plawng taix pa ting riang pa nih tix mai ka daux pa lhat graung, awm
         pa hoik yuh Simiang Siyiex pex son pex, ka daux meung Ejiptux ka plak sivoe ngai pex?
         35 Pa jhi Nawh Cao pex yaox khankix mawh sonsang tawng pex Simiang Siyiex mawh Siyiex,
         lheu khaing Nawh ang lai koe Siyiex tang kaux.
         36 Nawh Cao kieh pex mhong lox tix khaing raoma, sonsang pon sidiex gau ka pex, Nawh
         Cao hoik jhi pex yaox ngu pa ting lhaong Nawh Cao piang haktiex mai pex hoik mhong
         lox Nawh Cao khaing daux sigreung ngu.
         37 Mawh kheu hoik moh Nawh Cao ka keeing pex mai laug doeh ru pex mai viex pex lih khaing
         meung Ejiptux ka sivoe ngai tix tau mai pa ting siawp sibrawm Nawh,
         38 mai grheu ceu pui pa ting lhaong mai pa ting riang rao khaing pex, ka sivoe pex,
         sonsang viex pex laig ka daux mai tawx pex cie haktiex kix tom hoek ka daux in singaix,
         39 mawh kheu nan kieh pex tawng daux in singaix mai een ka daux rhawm tix, Simiang Siyiex
         mawh Siyiex pa koe piang raoma mai piang haktiex, ang lai koe Siyiex tang kaux.
         40 Pex tak priex lox lai beenli mai lox pingnyap Nawh Cao, pa tawm aux ka pex in singaix,
         sonsang hu mhawm hoek mhawm pex tau mai kawn praix pex mai kawn saux kawn sex pex,
         sonsang lang singaix ju pex, daux haktiex pa tawx Simiang Siyiex pex ka pex leeing
         ju."
         41 Mose gwieh ti deuh veng loe veng ka plak lih singaix rawm klawng Yawdan,
         42 sonsang to pui pa pah ka pui tix klawd tan, pa mawh pui pah ka paox plawg tix ka
         daux pa ang su ti yuh mai pa ang koe krax koeng ka nawh ka bawg yam pa hoik luan mai
         yam to nawh ti hoek ka veng an tix veng veng, nawh tak im ju.
         43 Veng an khankix mawh veng Beza pa koe ka daux tiag, daux lung mawh son pui Rubin,
         veng Ramok pa koe daux haktiex Gilat mawh son pui Gat mai veng Golan pa koe daux haktiex
         Bashan mawh son pui Manashe. Pa Kieh Tawng Ka Lox Tat Jhawm Prawng Siyiex..
         44 In mawh lox tat jhawm prawng pa deuh Mose plak sivoe kawn praix Isarelax,
         45 in khankix mawh lox kham sakse, ka lox lai beenli mai lox tat jhawm prawng, pa hoik
         krai Mose ka kawn praix Isarelax yam lih kix khaing meung Ejiptux,
         46 plak lih singaix rawm klawng Yawdan ka ngawd see veng Betpegurax, daux haktiex Sihon
         simiang Amawrix, pa ot veng Heshabon, pa hoik pex Mose mai kawn praix Isarelax yam
         lih kix khaing meung Ejiptux.
         47 Kix teei ti cie haktiex nawh mai haktiex Awgax pa mawh simiang Bashon mai kiex mawh
         simiang pui Amawrix pa ot ka plak lih singaix rawm klawng Yawdan,
         48 jah ka veng Araw pa koe praok rawm klawng Anon tom hoek ka gawng Sirion, pa mawh
         gawng Heramon,
         49 khawm Arabax khawmuik, pa koe plak lih singaix rawm klawng Yawdan, tom hoek ka rawm
         sigrit sigra Arabax mai caong gawng Pisaga heue.

1 Mose kok ka pui Isarelax khankix ah nin, "Pui Isarelax khankix nghiet heue, lox lai
         beenli mai lox tat jhawm prawng pa sang krai aux pex mhong daux in singaix, pex tak
         gau tix ka mai yuh satix ka yuh tix an khankix.
         2 Simiang Siyiex ex hoik yuh sijax mukheu mai ex piang gawng Hawrap.
         3 Simiang Siyiex ang yuh sijax mukheu tau mai keeing ex nong nong, viang mawh nan yuh
         tau mai ex, can pui pa ot tin pa im ju in singaix.
         4 Simiang Siyiex hoik sikah tau mai pex pakngai taw pakngai, piang gawng daux sigreung
         ngu,
         5 aux hoik cung sinax Simiang Siyiex mai pex yam an, sonsang krai pao gumlox Simiang
         Siyiex ka pex, mawh kheu pex hoik lhat ka ngu, pex ang cu ti haok piang gawng. Nawh
         Cao ah nin,
         6 Aux mawh Simiang Siyiex pex, pa hoik viex pex lih khaing meung Ejiptux mai ka dee
         yuh pex siliex.
         7 Lheu khaing Aux ang pon ti koe siyiex tang kaux.
         8 "Ang pon ti yuh riang grang pa saik tix, tix ceuceu son tokaux ti, pa mawh riang
         grang tix ceuceu, pa koe daux raoma ang ah, pa koe plak greem mai piang haktiex ang
         ah mai pa koe daux rawm greem haktiex ang ah,
         9 ang pon ti krub mai ang pon ti yuh kaing kix, mawh kheu Aux mawh Simiang Siyiex pex,
         mawh Siyiex pa bak pa viang mai pa tawx phimap keeing pex, piang kawn praix tom hoek
         loe pon ju ru, ka pui pa koeng ka Aux,
         10 viang mawh nan, Aux jhi krax moh tix ka pui pa moh ka Aux mai pui pa hawt ka lox
         tawm pingnyap Aux tom hoek kaing rheng ju.
         11 Ang pon kok ceu kaux Simiang Siyiex maix giex going, mawh kheu pui pa kok ka ceu
         kaux Siyiex giex going Siyiex tak ang deuh nawh mawh pa ang koe phimap.
         12 Doh keud ka singaix twah mai een mawh singaix singax singeh awm lox tawm Simiang
         Siyiex pex ka pex.
         13 Maix tak yuh kaing jhaw son tix liah ngaix,
         14 viang mawh nan, daux ngaix aliah, mawh ngaix twah Simiang Siyiex maix, maix tak ang
         pon ti yuh kaing tix ceu kawx maix, khawm kawn simex, kawn bun maix, kawncau simex
         kawncau bun maix, khawm tobrie maix, mawie, la, nyo sinie maix pa ot daux diang siviex
         veng maix khankix, kawncau simex, kawncau bun maix khankix tak laux lee ti awm maix.
         15 Maix tak doh keud ka hoik sax mawh tix siliex ka daux meung Ejiptux mai Simiang Siyiex
         pa mawh Siyiex pex viex pex lih khaing tan ka taix pa ting riang mai ka plawng taix
         pa hoik nih tix, mawh kheu nan Simiang Siyiex pex tawm lox kieh pex priex ka singaix
         twah.
         16 Yungyi ka miex keeing maix awm lox pa hoik tawm Simiang Siyiex maix ka maix, sonsang
         lang ju maix mai sonsang hu mhawm hoek mhawm pex tau ka daux haktiex pa tawx Simiang
         Siyiex maix ka maix.
         17 "Maix tak ang pon pah pui yum.
         18 Maix tak ang pon ti lud vao mai moeng kawn pui.
         19 "Maix tak ang pon ti briex.
         20 "Maix tak ang pon ti kham sakse pa ang mawh ang meh ka paox plawg tix.
         21 "Maix tak ang pon ti ghoing ka moeng paox plawg maix mai paw simie ti cie ka nyiex
         ma paox plawg tix, kaung nawh, kawncau simex, kawncau bun nawh, mawie nawh, la nawh
         mai kraung tix ceuceu khaing paox plawg maix.
         22 Gumlox in khankix mawh pa krai Simiang Siyiex ka pui hun khawmuik, piang gawng khaing
         sigreung ngu, daux paiawm mai ka daux pa faik sigrien sigre, tau mai lox ting sinum
         mai ang lai baox tidtix. Nawh Cao hoik tiiem piang khlawp simaox ra khlawp mai tawx
         an ka aux.
         23 Yam mhong pex lox pa kaoh khaing sigreung pa faik, yam gleeing ngu ka gawng, hoek
         ka dex aux, pa mawh cao kaing doeh ru pex mai kwad song khawmuik,
         24 mai pex ah nin, jhak heue, Simiang Siyiex ex hoik jhi min plakngai mai pa ting lhaong
         tix ka ex mai ex hoik mhong lox Nawh Cao khaing daux sigreung ngu, ka daux in sigaix
         ex hoik yaox pui sikah Siyiex tau kawn im ju.
         25 Yam in ex lai sang yum yuh ka mawx lie? Mawh kheu ngu pa ting lhaong in tak gleeing
         ka ex, phan ex baox mhong ka lox Simiang Siyiex ex tak yum.
         26 Mawh kheu kawn pui khankix, pa mhong ka lox sikah Siyiex pa im ju, khaing sigreung
         ngu, awm mhong ex mai im ju lie?
         27 Maix tak hu dex mai nghiet lox krai Simiang Siyiex ex khawmuik mai deeh viex gumlox
         pa krai Simiang Siyiex ka maix khawmuik mai krai ex mhong mai ex tak nghiet mai hawt
         ti yuh.
         28 Simiang Siyiex hoik mhong lox pex, yam sikah pex ka aux mai Simiang Siyiex ah nin
         ka aux, Aux hoik mhong ka lox sikah pui in khankix ka maix, lox pa krai kix khawmuik
         mawh pa khaw.
         29 Kieh kix koe rhawm ceu an tix ka daux kix, sonsang lhat graung ka Aux mai priex ti
         hawt gumlox pingnyap Aux khankix jheung jheung, sonsang pon kix mai khawm kawn praix
         kix bwanson ceu pa mhawm leeing ju heue.
         30 Hu ka kix, Deeh kieh kix ing ka nyiex gox tix.
         31 Phan mawh maix cung dex Aux tin, Aux tak krai lox tawm pingnyap mai lox lai beenli
         mai lox tat jhawm prawng pa sang gau maix ka kix, sonsang hawt yuh kix daux haktiex
         pa tawx Aux kix cie.
         32 Mawh kheu nan, pex tak rien rhawm tix sonsang hawt yuh pex awm gumlox pa hoik tawm
         Simiang Siyiex ka pex heue. Pex tak ang pon ti veh plak gwiex plak dawm.
         33 Pex tak lawng daux krax pa hoik tawm Simiang Siyiex pex ka pex, sonsang im ju pex
         mai pon bwanson ceu pa mhawm tau mai lang ju ka daux haktiex pa sang pon pex ti cie
         heue.

1 In mawh lox tawm pingnyap mai lox lai beenli mai lox tat jhawm prawng pa hoik tawm
         Simiang Siyiex pex, sonsang gau aux ka pex mai sonsang hawt pex ti yuh daux haktiex
         pa tiang pex ti hu teei ti cie,
         2 sonsang lhat graung pex ka Simiang Siyiex pex mai kawn praix pex kawn saux kawn sex
         pex, tak priex rien ka lox lai beenli mai lox tawm pingnyap, pa tawm Aux ka pex, daux
         singaix yam im ju maix, sonsang lang singaix im ju maix.
         3 O pui Isarelax khankix nghiet heue, yuh satix mai hawt yuh ceu an khankix mai sonsang
         hu mhawm hoek mhawm pex tan, sonsang haok hwan ting lhaong pex, awm hoik yuh Simiang
         Siyiex, Siyiex keeing pex sijax mukheu tau mai pex ka haktiex deeh lih rawm teeih
         mai rawm hia.
         4 O pui Isarelax khankix nghiet heue, Simiang Siyiex, Siyiex ex mawh Siyiex tix kaux
         khaing,
         5 maix tak moh ka Simiang Siyiex maix khawm rhawm tix tau mai khawm ju tix mai khawm
         riang rao tix khawmuik.
         6 Priex lox tawm Aux daux rhawm tix daux in singaix,
         7 maix tak coca ti gau kawn praix tix mai maix tak krai yam ngawm maix nyiex tix, yam
         hu maix krax laux mai yam it yam tum maix mai yam kaoh maix,
         8 maix tak vien ti deuh lox ankix awm mhai rug pa koe piang taix maix mai ankix tak
         mawh pa awm mhai tiiem ti deuh piang dong re tix.
         9 Maix tak tiiem ti deuh ankix piang pang siviex nyiex tix mai piang siviex veng khankix.
         10 "Yam viex Simiang Siyiex pex, pex laig ka daux haktiex pa hoik tiextu Nawh Cao ka
         keeing pex Abraham, Icak mai Yakop, sonsang tawx Nawh Cao veng pa ting mai pa mhawm
         grang pa ang maix yaox ti sum,
         11 mai nyiex ma pa naog kraung mhawm khankix, pa mawh pa ang pex tie khrawm mai rawm
         daux pa ang pex kaong, sipeem plix siiet mai khaox sanlun, pa ang maix sum mai maix
         hoik yaox ti ih tom sak,
         12 yuh satix maix son ang maix piawm Simiang Siyiex, pa hoik viex maix lih khaing meung
         Ejiptux, ka dee yuh maix siliex.
         13 Lhat graung ka Simiang Siyiex tix, maix tak yuh kaing jhaw Nawh mai tiextu tix ka
         ceu kaux Nawh.
         14 Maix paw hawt khaix siyiex tang kaux, pa mawh siyiex pui pa ot vung viang maix,
         15 mawh kheu Simiang Siyiex maix, pa ot sinax pex mawh Siyiex pa bak pa viang, mai lhat
         krax song rhawm Siyiex maix lih piang maix mai yuh maix laux leeing piang haktiex.
         16 Ang pon ti cheuk cheu ka Simiang Siyiex tix, awm hoik cheuk cheu maix ka Nawh Cao
         ka daux Masa.
         17 Pex tak coca ti priex ka lox tawm pingnyap Simiang Siyiex, Siyiex pex mai mhai rug
         Nawh Cao mai lox lai beenli pa hoik tawm Nawh ka pex.
         18 Pex tak yuh pa khaw mai pa mhawm, ka plak sivoe ngai Simiang Siyiex, sonsang hu mhawm
         hoek mhawm pex, sonsang pon pex tix laig mai teei ti cie haktiex pa mhawm, pa hoik
         tiextu Simiang Siyiex tix tawx ka keeing pex,
         19 mai grheu pui koeng pex khankix khaing sivoe ngai pex, awm pa hoik yuh Simiang Siyiex
         mukheu.
         20 Bawg yam pa sang hoek kawn praix pex tak chawk ka pex ah nin, dee bleeh lox kham
         sakse mai lox lai beenli lox tat jhawm prawng pa hoik tawm Simiang Siyiex ex ka pex
         mawh tix?
         21 Maix tak ah nin ka kawn simex tix, ex hoik mawh siliex Pharaw ka meung Ejiptux mai
         Simiang Siyiex hoik viex ex lih khaing meung Ejiptux tau mai plawng taix pa ting riang
         tix,
         22 Simiang Siyiex hoik jhi mhai rug pa daox deng ka plak sivoe ngai ex, ka daux pa ting
         lhaong mai krax pa lang teung ka meung Ejiptux mai ka Pharaw mai ka pui nyiex ma nawh
         khankix,
         23 mai Nawh Cao viex ex lih khaing tan, sonsang viex Nawh ex laig ka daux mai tawx haktiex
         pa hoik tiextu Nawh ka keeing ex khankix.
         24 Simiang Siyiex hoik tawm lox sonsang hawt ex ka lox lai beenli mai lhat graung ka
         Simiang Siyiex ex, sonsang mhawm ex jheung jheung, sonsang priex Nawh Cao rhawm ex
         im ju, awm pa yaox ex daux in singaix.
         25 Phan ex yuh satix mai hawt yuh awm lox tawm pingnyap ka plak sivoe Simiang Siyiex
         ex, awm pa hoik tawm Nawh Cao ka ex, an tak mawh pa rahsee ka ex.

1 Yam viex Simiang Siyiex pex laig ka haktiex pa sang teei pex ti cie mai grheu ceu
         pui ka plak sivoe pex pa mawh ceu pui Hitix, ceu pui Giragashi, ceu pui Amawrix, ceu
         pui Khanan, ceu pui Pharazi, ceu pui Hiwix, ceu pui Yebusix, ceu pui aliah cub khankix,
         pui ting riang mai pa haoh hun khaing pex, ka plak sivoe pex,
         2 yam ap Simiang Siyiex, kix ka daux taix pex, pex tak tap toi kix, mai yuh kix laux
         lak pak leeing, maix tak ang pon yuh sijax mukheu mai kix mai ang pon yuh krax caux
         rhawm ka kix.
         3 Maix tak ang pon mawh nyiex ma mai kix mai ang pon tawx kawn bun tix ka kawn simex
         kix mai ang pon teei kawn bun kix son kawn simex tix.
         4 Kix tak deeh kieh kawn simex pex khankix veeh ti singai khaing pa hawt kix khaix
         Aux, sonsang yuh kaing jhaw siyiex tang kaux khankix, mai Simiang Siyiex song rhawm
         ka pex mai Nawh Cao tak yuh pex laux leeing dom mawx dom an.
         5 Mai maix tak yuh nin ka kix maix tak yieh khu dee tan kix mai raig ti tik rong simaox
         singax kix mai tat ti tik riang grang Asherax pa yuh ka khaox mai gleeing riang grang
         pa hoik saik kix khankix ka ngu.
         6 Mawh kheu maix mawh pui pa singax singeh, son Simiang Siyiex pex, Simiang Siyiex
         pex, hoik laug pex, mawh pui cie Nawh Cao, khaing ceu pui piang haktiex.
         7 Simiang Siyiex moh pex mai laug ka pex, mawh kheu haoh hun pex khaing pui tang ceu
         ang lai mawh, kheu pex hoik mawh pa kied tux, khaing ceu pui khawmuik.
         8 Mawh kheu Simiang Siyiex moh ka pex mai Nawh Cao priex rien lox tiextu, pa tiextu
         Nawh ka keeing pex khankix mai Siyiex hoik viex pex lih ka plawng taix pa ting riang
         mai taoh lawd pex khaing dee yuh siliex, ka daux tawm taix Pharaw simiang meung Ejiptux.
         9 Mawh kheu nan, kieh pex tawng ka Simiang Siyiex, Siyiex pex mawh Siyiex pa kaux sijax
         mai pa priex sijax mukheu mai krax moh krax rhawm tau mai pui pa moh ka Nawh Cao mai
         ka pui pa priex rien pingnyap Nawh Cao tom hoek ju pui kaing rheng,
         10 mai pawk bix ka pui pa koeng ka Nawh Cao ka plak sivoe ngai kix mai yuh kix laux
         leeing, Nawh tak ang yawg tix ka pui pa koeng ka Nawh Cao, Nawh tak pawk bix ka nawh,
         ka plak sivoe ngai nawh.
         11 Maix tak priex rien mai hawt yuh lox tawm pingnyap mai lox lai beenli mai lox tat
         jhawm prawng pa tawm Aux ka pex, daux in singaix.
         12 Mawh kheu jao nghiet maix lox tat jhawm prawng in khankix mai priex rien mai hawt
         yuh ka an, Simiang Siyiex, Siyiex pex tak yuh sijax mukheu mai krax moh krax rhawm
         tix ka pex, ka pa hoik tiextu Nawh ka keeing pex khankix,
         13 Nawh Cao tak moh pex, nawb bwan ka pex mai kieh pex haoh hun, Nawh Cao tak nawb bwan
         ka doeh ru pex mai plix daux haktiex pex, simie nghox pex mai rawm plix siiet pex
         mai bee pex mai kieh kawn mawie, kawn yung, kawn pex, pex baox pre, daux haktiex pa
         tiextu Nawh Cao tix tawx ka keeing pex khankix.
         14 Pex tak pon bwanson ka sinax ceu pui khawmuik, simex, bun tak ang koe pui neh daux
         sinax pex mai daux sinax tobrie pex.
         15 Simiang Siyiex tak teei ti tik jhawm saux khaing pex, mai jhawm saux pa kied lang
         teung, pa hoik tawng pex, ka daux meung Ejiptux, tak ang kieh hoek piang pex, tak
         kieh hoek piang pui pa koeng ka pex khankix.
         16 Pex tak yuh pui pa ap Simiang Siyiex ka pex laux leeing, ngai pex tak ang pon caux
         rhawm ka kix, pex tak ang pon yuh kaing jhaw siyiex kix, mawh kheu an tak mawh kie
         ka son pex.
         17 Phan pex keud ka daux rhawm tix ah nin, ceu pui in khankix, nie lheu ting riang khaing
         aux, aux sang pon grheu kix to yuh ka mawx?
         18 Pex paw lhat ka kix, viang mawh nan, pex tak doh keud ka pa hoik yuh Simiang Siyiex,
         Siyiex pex ka Pharaw mai ka meung Ejiptux khawmuik,
         19 krax cheuk cheu pa ting, pa hoik yaox pex ka ngai tix, mhai rug pa daox deng mai
         taix pa ting riang mai plawng taix pa hoik nih tix, pa hoik viex Simiang Siyiex, Siyiex
         pex lih, Simiang Siyiex, Siyiex pex tak yuh awm an ka pui pa lhat graung pex ka.
         20 Lheu khaing an Simiang Siyiex, Siyiex pex tak ploi phung awng sinax kix, tom sidah
         laux leeing pui pa kawn deuk mai ka pui pa mox tix ka plak sivoe ngai pex.
         21 Paw pex yaoh yee ka kix, mawh kheu Simiang Siyiex, Siyiex pa ot sinax pex mawh Siyiex
         pa ting sibrawm mai pa lhat graung pui ka.
         22 Simiang Siyiex, Siyiex pex tak grheu ceu pui khankix sivoe ngai pex tix bawg ceeix
         ceeix, pex tak ang pon yuh kix laux leeing tix dom neh, lhat totiag pa koe daux tiag
         khankix, nie pre haoh hun khaing pex.
         23 Viang mawh nan, Simiang Siyiex, Siyiex pex, tak ap kix ka pex mai kieh kix som nai
         tom sidah hoek kix krax laux leeing.
         24 Nawh Cao tak ap simiang kix ka daux tawm taix pex, pex tak yuh ceu kaux kix laux
         khaing greem raoma, pui tix kaux kawx, tak ang pon cung pon tieb ka pex tom sidah
         yuh pex kix laux leeing.
         25 Pex tak gleeing siyiex riang grang pa saik kix ka ngu, pex paw ghoing ka mau khri
         pa koe piang an mai paw teei son tix, lhat pex krix ka kie an, mawh kheu an mawh pa
         seeing Simiang Siyiex, Siyiex pex ka.
         26 Pex paw viex pa seeing brai laig ka daux nyiex tix, lhat pex awm ka kraung pa jhax
         lawg an, kieh pex seeing mai koeng ka an kix, an mawh ceu pa jhax lawg ka heue.

1 "Lox tawm pingnyap pa tawm aux ka pex ka daux in singaix, pex tak priex mai hawt
         ti yuh sonsang im ju mai nie pre haoh hun pex mai laig ka daux, sonsang teei ti cie
         haktiex pa tiextu Simiang Siyiex ka keeing pex.
         2 Doh keud ka pa hoik thong Simiang Siyiex pex, ka krax hu pex ka daux tiag tixpon
         num, sonsang kieh Nawh Cao koe rhawm awn rhawm tiiem mai cheuk cheu rhawm pex mawh
         pa yuh ka mawx mai sonsang tawng ka priex rien pex ka lox tawm pingnyap mai ang priex
         rien ka.
         3 Nawh Cao kieh pex koe rhawm awn rhawm tiiem mai ploi pex cai rhawm mai tawx pex ih
         ka mannax, pa ang pex sax tawng mai pa ang keeing pex sax tawng, mai sonsang kieh
         Nawh Cao pex tawng ka ang pui im ka blah nong nong, viang mawh nan im kheu lox pa
         lih khaing jheeh Simiang Siyiex.
         4 Ka daux tixpon num an, kraung ceep pex ang sax prim sax griah mai caong pex kawx
         ang sax saux sax uah.
         5 Deuh pex tawng an khankix ka daux rhawm tix, awm sidiex gau keeing ka kawn simex
         tix, Simiang Siyiex, Siyiex pex kawx sidiex gaux ka pex.
         6 Mawh kheu nan, pex tak priex rien ka lox tawm pingnyap Simiang Siyiex, Siyiex pex
         mai hawt daux krax Nawh mai lhat graung ka Nawh Cao.
         7 Mawh kheu Simiang Siyiex, Siyiex pex viex pex laig ka daux haktiex pa mhawm, dee
         koe rawm klawng, rawm keut, rawm daux, pa lih khaing daux ngawd mai khaing daux gawng
         khankix,
         8 haktiex pa koe nghox ca, koi, nhu plix siiet, khaox ruh, plix kla jiang, khaox sanlun
         mai rawm hia khankix,
         9 Mawh haktiex pa sang yaox maix ti ih blah mai pa ang koe ceu pa cud cha, pa grum
         naog mai haktiex simaox pa mhawm rhiem, pex tak yaox ti kaong tawng khaing gawng khankix.
         10 Pex tak yaox ti ih mai sak mai pex tak yaogyaw bwanson Simiang Siyiex, Siyiex pex,
         son haktiex mhawm pa hoik tawx Nawh ka pex.
         11 Yuh satix pex son ang pex piawm ka Simiang Siyiex, Siyiex pex, ka daux pa ang tix
         priex rien lox tawm pingnyap, lox tat jhawm prawng mai lox lai beenli pa tawm Aux
         ka pex daux in singaix.
         12 lhat ka yam hoik ih pex mai hoik sak mai yam sum pex ka nyiex mhawm khankix,
         13 mai yam deeh pre haoh hun cub tobrie pex mai cub yung pex mai yam deeh haoh hun mau
         khri pex mai can ceu pa koe pex khankix,
         14 mai rhawm pex tak yaw rangdi ka kix, pex tak piawm ka Simiang Siyiex, Siyiex pex,
         pa viex pex lih khaing meung Ejiptux, khaing dee mawh pex siliex,
         15 Kaw pa hoik thong hu ka daux tiag pa ting, dee lhat graung, ka dee koe siuing ngu
         mai tamtim khankix mai haktiex dee kroh ang rawm koe kawx pa hoik kieh rawm lih khaing
         daux rang kiien son pex,
         16 Kaw pa hoik tawx pex ih mannax ka daux tiag, pa ang keeing pex nyang sax tawng, sonsang
         kieh Nawh pex koe rhawm awn rhawm tiiem mai cheuk ka pex mai sonsang yuh pa mhawm
         ka pex daux pa ghoik,
         17 lhat pex keud ah nin daux rhawm tix, aux hoik magmi, kheu siawp sibrawm mai riang
         rao plawng taix ti,
         18 Kieh pex doh keud ka Simiang Siyiex, Siyiex pex, mawh kheu Nawh mawh pa tawx siawp
         sibrawm riang rao krax magmi ka pex, sonsang kaux cong sijax mukheu pa tiextu Nawh
         ka keeing pex khankix, awm pa koe daux in singaix.
         19 Phan maix piawm ka Simiang Siyiex maix mai phan maix hawt grawng lawng khaix siyiex
         tang kaux mai yuh kaing jhaw kix mai krub ka kix, aux tak kham sakse ka son maix,
         ka daux in singaix mai maix tak laux leeing tete.
         20 Awm ceu pui pa hoik yuh Simiang Siyiex kix laux leeing ka plak sivoe maix khankix,
         mawh kheu ang kix cu nghiet ka lox Simiang Siyiex maix kawx tak laux leeing awm an
         heue.

1 Ceu pui Isarelax khankix eue, nghiet heue, pex tak tiang toi rawm klawng Yawdan daux
         in singaix mai laig sonsang grheu ka ceu pui pa nie lheu ting mai pa nie lheu ting
         riang khaing pex, pon ka veng pa ting mai veng pa kaux cong pa lhaong tom cux raoma,
         2 pui pa ting lhaong kaux hak, pa mawh doeh ru Anakax, awm pa tawng maix khankix mai
         pa hoik mhong maix pui ah nin. Mawh pui mawx pa pon cung ka plak sivoe doeh ru pui
         Anakax?"
         3 Mawh kheu nan, een tix tawng ka daux in singaix, Simiang Siyiex maix, tak hu ka sivoe
         maix, awm ngu pa gleeing. Nawh Cao yuh kix laux leeing mai grheu kix ka plak sivoe
         maix. Mawh kheu nan maix tak grheu kix lih mai nied ti yuh kix laux leeing, awm lox
         pa hoik tawm Simiang Siyiex ka maix.
         4 Khaix hoik grheu Simiang Siyiex kix khaing plak sivoe maix, paw doh keud ti ah nin
         daux rhawm tix, "Mawh kheu koe pa rahsee aux, Simiang Siyiex hoik viex aux laig, sonsang
         pon aux tix cie haktiex in, mawh kheu jao krax pa caox caig ceu pui inkix, Simiang
         Siyiex tom grheu kix lih khaing plak sivoe maix.
         5 Ankix ang lai mawh, kheu pa rahsee maix mai krax pa rauh rhawm maix, sonsang laig
         teei maix ti cie haktiex kix. Mawh kheu jao pa caox caig ceu pui inkix, Simiang Siyiex
         tom grheu kix lih khaing plak sivoe maix mai sonsang kieh Nawh Cao lox sijax mukheu
         tix grum naog ka pa hoik tiextu Nawh ka keeing maix Abraham, Icak mai Yakop.
         6 Mawh kheu nan, een tix tawng, Simiang Siyiex tawx haktiex mhawm in ka maix, sonsang
         pon maix ti cie ang mawh kheu rahsee maix, Mawh kheu mawh maix ceu pui pa kiien ngawg.
         7 Doh keud mai paw piawm ka grawng pa hoik kieh maix Simiang Siyiex song rhawm ka daux
         tiag, jah ka singaix lih maix khaing daux meung Ejiptux, tom hoek ka dee in maix hoik
         mawh pa tieh feen ka Siyiex.
         8 Maix baox kieh Simiang Siyiex song rhawm ka daux haktiex Hawrax, Simiang Siyiex song
         rhawm ka maix, sang yuh maix laux leeing.
         9 Yam haok aux piang gawng, sonsang rieb aux ti teei khlawp simaox, pa mawh khlawp
         simaox gumlox sijax mukheu pa hoik yuh Simiang Siyiex tau mai pex, yam an aux ot piang
         gawng tixpon ngaix tixpon sawm, aux ang ih blah mai ang nyaux rawm.
         10 Simiang Siyiex ap khlawp simaox ra khlawp ka aux, pa hoik tiiem ka giien taix tix
         mai piang an hoik mawh gumlox pa sikah Simiang Siyiex ka pex, piang gawng khaing sigreung
         ngu, singaix khrawm pex paox tix.
         11 Khaix hoik luan tixpon singaix tixpon sawm, Simiang Siyiex ap khlawp simaox an ra
         khlawp ka aux, pa mawh khlawp simaox lox sijax mukheu.
         12 Simiang Siyiex ah nin ka aux, kaoh mai nied lih khaing tin. Grawh grawng nawh pui
         pa viex maix lih khaing meung Ejiptux khankix hoik yuh pa laux leeing. Kix nied tix
         veeh ti khaing daux pa tawm Aux ka kix, kix hoik yuh riang grang pa raug son tix.
         13 Simiang Siyiex baox ah nin ka aux, Aux hoik yaox ka ceu pui in khankix, mawh ceu
         pui pa kiien ngawg.
         14 Grham Aux sonsang yuh Aux kix laux leeing mai preet ceukau kix khaing greem raoma,
         Aux tak kieh maix mawh ceu pui pa nie lheu ting riang rao mai pa nie lheu ting khaing
         kix.
         15 Mawh kheu nan Aux deeh veeh ti lih hu khaing piang gawng mai gawng hoik gleeing ka
         ngu, khlawp simaox gumlox sijax mukheu an ra khlawp hoik koe ka daux tawm taix aux,
         16 Yam jhak aux tix yaox, pex hoik lud ka Simiang Siyiex pex mai raug ka riang grang
         kawn mawie, pex nied tix veeh khaing pa hoik tawm Simiang Siyiex.
         17 Aux taing ti tik khlawp simaox an ra khlawp khaing daux tawm taix ti khawm ra khawn
         mai hoik max ka plak sivoe ngai pex.
         18 Aux deeh gup ti ka plak sivoe Simiang Siyiex awm phao voe tixpon singaix tixpon sawm,
         Aux ang ih blah mai ang nyaux rawm kheu jao phimap pex khawmuik, ka pa hoik lud pex
         ka daux pa yuh ti pa caox caig ka plak sivoe ngai Simiang Siyiex, sonsang song rhawm
         Nawh Cao.
         19 Mawh kheu aux lhat graung ka pa kied kin song rhawm Simiang Siyiex piang pex mai
         pa sang yuh Nawh pex laux leeing, viang mawh nan, ka daux bawg yam an, Simiang Siyiex
         hoik baox deeh nghiet ka lox aux,
         20 Simiang Siyiex hoik kied song rhawm ka Arun mai dex sang yuh nawh laux leeing, mawh
         kheu nan, aux baox deeh rawg bwan, son Arun ka daux bawg yam an.
         21 Aux teei riang kawn mawie pa hoik raug pex pa hoik kieh pex lud mai gleeing ka daux
         ngu mai krid tom phawng mai aux tik phawng an ka daux rawm klawng pa lih khaing piang
         gawng.
         22 "Pex hoik kieh Simiang Siyiex song rhawm hawt baoh Taberax, baoh Masa mai baoh Kibarot
         Hatava khankix.
         23 Yam ploi Simiang Siyiex pex lih khaing haktiex Kadesha Bana Nawh ah nin, haok mai
         teei ti cie haktiex pa hoik tawx aux ka pex Yam an pex deeh tieh feen ka lox pingnyap
         Simiang Siyiex mai ang yum rhawm ka Nawh Cao mai ang cu nghiet ka lox Nawh Cao.
         24 Pex hoik tieh feen ka Simiang Siyiex jah khaing daux singaix hoik tawng aux pex.
         25 "Mawh kheu nan, aux baox deeh gup ti ka plak sivoe Simiang Siyiex tixpon singaix
         tixpon sawm, kheu hoik ah Simiang Siyiex tix sang yuh pex laux leeing.
         26 Mawh kheu nan, aux rawg bwan ka Simiang Siyiex ah nin, cao Simiang Siyiex eue, paw
         yuh pui maix khankix, laux leeing liak. Kix mawh sinngao Maix Cao pa hoik deeh taoh
         Maix Cao ka krax pa ting riang rao tix mai pa hoik viex Maix Cao kix lih khaing daux
         meung Ejiptux ka plawng taix pa ting riang Maix.
         27 Doh keud ka kawncau maix Abraham, Icak mai Yakop liak, paw nyang keud ka pa kiien
         rhawm kix mai pa caox caig kix mai phimap kix.
         28 Phan ang mawh nan, pui haktiex pa viex Maix Cao yix lih khaing ka daux, tak sang
         ah nin, "Mawh kheu ang Simiang Siyiex pon viex kix hu ka daux haktiex pa hoik deuh
         Nawh Cao lox sijax mukheu tix ka kix, mawh kheu koeng Nawh Cao ka kix, Nawh Cao hoik
         viex kix lih sonsang pah kix ka daux tiag."
         29 Mawh kheu kix mawh pui Maix Cao mai mawh sinngao Maix Cao, pa hoik viex Maix lih
         hu ka siawp sibrawm pa ting riang rao Maix Cao mai ka plawng taix pa hoik nih Maix
         Cao heue.

1 "Yam an Simiang Siyiex ah nin ka aux, saik khlawp simaox pa awm phao voe ra khlawp
         mai haok ka Aux piang gawng mai yuh teug khaox tix mu.
         2 Aux tak sang deeh tiiem gumlox pa hoik koe piang khlawp simaox awm bawg voe pa hoik
         kieh maix max maix tak deuh khlawp simaox in daux teuk.
         3 Mawh kheu nan, aux tom yuh teug ka khaox Akasha mai saik khlawp simaox ra khlawp
         awm phao voe mai haok piang gawng tau mai khlawp simaox an ra khlawp daux taix tix.
         4 Nawh Cao tiiem gumlox pingnyap kao gum piang khlawp simaox an awm phao ka, pa mawh
         lox sikah Simiang Siyiex ka pex piang gawng khaing daux sigreung ngu, singaix khrawm
         pex paox tix, Simiang Siyiex deeh tawx ka aux.
         5 Khaix an aux deeh lih khaing gawng mai deuh khlawp simaox an, daux teug pa hoik yuh
         aux, yam in hoik koe daux teug tan, awm gumlox pa hoik tawm Simiang Siyiex ka aux.
         6 Pui Isarelax khankix lih hu khaing rawm daux Beneyakan mai hoek ka haktiex Moserax.
         Arun hoik yum mai kix sipaung nawh tan mai kawn simex nawh Eliza dee plud ti yuh kaing
         jhaw cao giex kaing li tang nawh.
         7 Jah khaing tan, kix lih hu ka haktiex Gugodax mai kix deeh lih khaing Gugodax mai
         hoek ka Yobatax haktiex koe rawm klawng tix dah.
         8 Yam an Simiang Siyiex tang gwieh pui Lewix, tawx beeh glawm kieh klawm teug bwan
         sijax mukheu Simiang Siyiex, sonsang cung kix ka plak sivoe Simiang Siyiex mai yuh
         kaing jhaw son Nawh Cao mai sonsang nawb kix bwan ka daux min ceu kaux Nawh Cao tom
         hoek in singaix.
         9 Mawh kheu nan, pui Lewix tak ang koe nyum cie mai ang koe sinngao tau mai puxaik
         nawh khankix, Simiang Siyiex mawh sinngao nawh, awm hoik yuh Simiang Siyiex maix sijax
         mukheu tix ka nawh.
         10 Aux ot piang gawng tixpon ngaix tixpon sawm awm bawg phao ka, yam an Simiang Siyiex
         deeh baox nghiet ka lox aux mai ang lai yuh pex laux leeing.
         11 Simiang Siyiex ah nin ka aux, kaoh thong krax mai hu sivoe pui khankix, sonsang pon
         laig kix mai teei ti cie haktiex pa hoik tiextu Aux ka keeing kix khankix mai pa sang
         tawx Aux ka kix.
         12 "Pui Isarelax khankix eue, yam in pa mhaing Simiang Siyiex pex yuh mawh ceu patix
         lie? ceu an khankix mawh pa lhat graung pex ka Simiang Siyiex pex mai sonsang hawt
         pex ti hu ka daux krax Nawh Cao khankix mai sonsang moh pex ka Nawh Cao mai sonsang
         yuh pex kaing jhaw Nawh, khawm rhawm tix mai khawm ju tix khawmuik.
         13 Sonsang priex pex ti hawt gumlox pingnyap Nawh mai gumlox beenli pa deuh Nawh Cao
         khankix, awm pa hoik tawm aux ka pex in singaix, sonsang pon pex bwanson ceu pa mhawm.
         14 Meung raoma mai piang raoma pa kied ting lhaong mawh cie Simiang Siyiex pex, haktiex
         in mai khawm pa koe piang haktiex khawmuik kawx mawh cie Nawh Cao.
         15 Simiang Siyiex khaw rhawm ka keeing maix mai kied moh ka kix, Nawh Cao hoik laug
         ti teei doeh ru kix khaing sinax ceu pui khankix awm pa koe ka daux in singaix.
         16 Mawh kheu nan, pat hak rhawm pex mai paw lai baox kieh ngawg pex kiien khaix in.
         17 Grawh grawng nawh Simiang Siyiex mawh Siyiex piang siyiex khankix mai Nawh Cao mawh
         Simiang piang simiang khankix mai Nawh Cao mawh Siyiex pa ting lhaong mai pa ting
         riang rao mai pa khaw tix lhat graung ka mai pa ang jhak pakngai pui mai pa ang teei
         ka totaix chun praok khankix.
         18 Nawh Cao priex rien mai prawng ca son miexmai kawn doe ka daux pa rahsee mai Nawh
         Cao moh ka nyo sinie mai tawx pa ih khawm kraung ceep ka nawh.
         19 Mawh kheu nan, moh ka nyo sinie, pex kawx hoik mawh nyo sinie daux meung Ejiptux.
         20 Maix tak koe krax lhat graung ka Simiang Siyiex maix mai yuh kaing jhaw Nawh Cao
         mai maix tak kleuk tix mai Nawh Cao mai yuh krax tiextu ka daux ceu kaux Nawh Cao.
         21 Nawh Cao mawh krax pa yaogyaw maix mai Nawh Cao mawh Siyiex maix pa hoik yuh ceu
         pa ting lhaong mai ceu pa lhat grawng an khankix mawh pa hoik yaox maix ka ngai tix.
         22 Keeing maix khankix lih hu ka daux meung Ejiptux pui atixgliah kaux mai yam in Simiang
         Siyiex maix, hoik deeh yuh maix koe awm simuing raoma khankix ka daux pa nie pre haoh
         hun heue.

1 "Maix tak moh ka Simiang Siyiex tix mai priex ti hawt gumlox tawm Nawh mai lox lai
         beenli pa deuh Nawh Cao mai lox tat jhawm prawng Nawh Cao mai lox pingnyap Nawh Cao
         khankix jheung jheung.
         2 Priex tix tawng ka daux in singaix, aux ang krai kawn praix maix khankix pa ang nyang
         sax koe krax tawng yung mai pa ang nyang sax yaox ka krax sidiex gau Simiang Siyiex
         maix khankix mai krax pa ting lhaong Nawh Cao mai plawng taix pa hoik nih Nawh Cao
         lih,
         3 mhai rug pa daox deng pa hoik yuh Nawh Cao ka daux sigreung meung Ejiptux ka Pharaw,
         pa mawh simiang meung Ejiptux mai piang haktiex nawh khawmuik,
         4 Ceu pa hoik yuh Nawh Cao ka kru naing meung Ejiptux khawm brung kix mai ling brung
         kix mai grawng pa yuh Nawh Cao rawm sigrit sigra raoh kheem kix, yam hawt pheet kix
         khaix pex mai pa hoik yuh Simiang Siyiex kix laux leeing tom hoek ka daux in singaix.
         5 Grawng pa hoik yuh Nawh Cao son pex ka daux tiag, tom sidah hoek pex dee in,
         6 grawng pa hoik yuh Nawh Cao ka Datan mai Abiram kawn simex Eliabax ceu pui Rubin
         khankix, haktiex ang jheeh tix mai bleet kix, khawm nyiex khawm ma kix, khawm nyiex
         gox kix mai khawm kraung khrai tobrie kix khawmuik, ka daux sigreung ceu pui Isarelax
         khankix,
         7 mai ngai pex hoik yaox ka grawng kaing pa ting lhaong Simiang Siyiex, ka pa hoik
         yuh Nawh Cao kuceu khawmuik.
         8 "Mawh kheu nan, pex tak priex ti hawt gumlox pingnyap khawmuik pa tawm aux ka pex
         ka daux haktiex pa sang laig pex teei ti cie,
         9 sonsang lang ju singaix im ju pex ka daux haktiex pa hoik tiextu Simiang Siyiex tix
         tawx ka keeing pex, ka son kix mai ka son doeh ru kix pa mawh haktiex dee lih rawm
         teeih mai rawm hia khankix.
         10 Grawh grawng nawh haktiex pa sang hu teei pex ti cie, ang lai awm haktiex meung Ejiptux,
         dee hoik kaoh pex mai ka dee hoik ruat pex simie mai dee shiao pex caong tix see rawm
         awm sipeem taux lhax.
         11 Haktiex pa sang teei pex ti cie, mawh haktiex koe gawng lua mai daux ngawd daux lung,
         pa pon rawm lhiex,
         12 mai mawh haktiex pa priex rien Simiang Siyiex pex, ngai Simiang Siyiex, mawh pa kia
         ngiien piang haktiex an leeing lang num.
         13 Phan pex jawk tix nghiet ka lox pingnyap pa tawm aux ka pex daux in singaix, moh
         ka Simiang Siyiex pex mai yuh kaing jhaw Nawh Cao khawm rhawm tix mai khawm ju tix
         khawmuik,
         14 Aux tak tawx rawm lhiex ka haktiex pex, bawg yam mawx bawg yam an, khawm rawm lhiex
         cao mai rawm lhiex lha, sonsang pon pex ti khrawm nghox koi, rawm plix siiet khraox
         mai bee khankix.
         15 Sonsang yaox pex ti ih tom sak mai son to eei brie liang pex kawx Aux tak kieh rib
         kuah ka daux lung pex khankix.
         16 Yuh satix pex phan ang mawh nan, rhawm pex tak hawt khaix tawb kheem mai deeh veeh
         ti yuh kaing jhaw siyiex tang kaux khankix mai krub ka an kix.
         17 Phan ang mawh nan, krax song rhawm Simiang Siyiex tak lih piang pex mai Nawh Cao
         tak nyeep raoma, son ang lhiex lai lih mai haktiex tak ang lai chix plix mai pex tak
         grai grup khaing haktiex pa mhawm, pa tawx Simiang Siyiex ka pex.
         18 Mawh kheu nan, pex tak priex gumlox inkix pa hoik krai aux ka daux rhawm pex mai
         vien ti deuh awm mhai rug piang taix pex mai piang dong re pex.
         19 Pex tak sidiex gau kawn praix pex ka gumlox an mai krai grawng an kix yam ngawm pex
         daux nyiex ma mai yam lawng pex krax mai yam it yam tum mai yam kaoh pex.
         20 Maix tak tiiem ti deuh piang pang siviex nyiex pex mai piang siviex veng,
         21 sonsang baox nie lang ju pex mai kawn praix pex khankix, sonsang baox nie pre haoh
         hun pex, ka daux haktiex pa hoik tiextu Simiang Siyiex tix tawx ka keeing pex khankix,
         awm rheung lang singai raoma piang haktiex kawx awm an.
         22 Phan pex yuh satix mai priex ti hawt ka gumlox pingnyap pa tawm aux ka pex khawmuik,
         moh ka Simiang Siyiex pex mai hawt grawng lawng khaix Nawh Cao mai een rhawm ka Nawh
         Cao tom kaux cong,
         23 Simiang Siyiex tak grheu ceu pui in khankix lih ka plak sivoe pex. Pex tak pon ti
         cie haktiex ceu pui pa nie lheu ting lhaong mai pa nie lheu ting riang rao khaing
         pex.
         24 Ka dee hoik dig pex ka caong tix kudah tak mawh cie pex, jah khaing daux tiag tom
         hoek ka gawng Lebanon mai jah ka rawm Yufrethix tom hoek ka plak klip singaix rawm
         sigrit sigra tak mawh dee kwang pex.
         25 Pui tix kaux kawx tak ang pon ti cung ka plak sivoe ngai pex, Simiang Siyiex tak
         kieh pui lhat graung ka pex mai piang haktiex dee hoik dig pex khankix, awm lox pa
         hoik ah Nawh Cao ka pex.
         26 "Jhak heue, Aux deuh krax nawb bwanson mai krax pa jhax lawg ka plak sivoe pex daux
         in singaix,
         27 phan pex cu nghiet ka lox pingnyap Simiang Siyiex pex, ka pa tawm aux daux in singaix,
         pex tak pon krax nawb bwan.
         28 Phan pex ang cu nghiet ka lox pingnyap Simiang Siyiex mai phan veeh ti khaing daux
         krax pa hoik tawm aux ka pex, daux in singaix mai hawt khaix siyiex tang kaux khankix,
         pa ang pex nyang sax tawng pex tak pon krax pa jhax lawg.
         29 Yam hoik viex Simiang Siyiex pex laig ka daux haktiex pa sang hu teei pex ti cie,
         mai pex tak deuh krax pa nawb bwan piang gawng Gerizim mai jhax lawg piang gawng Ebalax.
         30 Grawng an kieh koe ka toi rawm klawng Yawdan, ka plak glip singaix, ka daux haktiex
         ceu pui Khanan, pa koe daux lung plak toi veng Gilagalax, hawt dex tiag khaox Piakvan
         More khankix ang mawh lie?
         31 Pex tak sang tiang plak toi rawm klawng Yawdan mai laig daux haktiex pa sang teei
         pex ti cie, ka dee pa tawx Simiang Siyiex ka son pex mai ot ka daux haktiex an.
         32 Pex tak priex ti hawt yuh awm lox lai beenli pa deuh aux khankix mai lox tat jhawm
         prawng pa deuh aux ka plak sivoe pex khankix daux in singaix heue.

1 "In mawh lox lai beenli mai lox tat jhawm prawng pa sang priex rien pex tix hawt,
         ka daux haktiex pa tawx Simiang Siyiex keeing pex ka pex glang singaix yam kawn im
         ju pex piang ca haktiex in.
         2 Pex tak yieh laux lak pak leeing, ka dee pa hoik yuh ceu pui sang grheu pex an khankix,
         kaing jhaw Siyiex Cao tix, piang gawng lhaong, piang ton, mai pa koe ka greem khaox
         klai kankix.
         3 Pex tak yieh ti tik khu dee tan kix laux leeing mai raig ti tik rong simaox kix khankix
         mai gleeing khaox riang grang Asherax ka ngu, pex tak kid riang grang pa hoik saik
         mawh riang siyiex kix khankix mai yuh ceu kaux kix laux leeing khaing dee an.
         4 Pex tak ang pon ti krub Simiang Siyiex pex, awm krub kix.
         5 Viang mawh nan, pex tak sawg ti yaox ka dee pa laug Simiang Siyiex pex khaing daux
         doeh ru pex khankix, sonsang deuh Nawh Cao ceu kaux tix mai son dee ot Nawh Cao pex
         tak hu tan.
         6 Pex tak teei ti viex krax tan pa gleeing, krax tan pa appong mai kao son tix son,
         krax tan pa yaog pa koe daux tawm taix pex, krax tan pa yuh sija mukheu mai krax tan
         ceu pa koe rhawm pex, mai krax tan pa liang pex tix pon khaing cub yung cub mawie
         pex khankix.
         7 Pex tak ih ka plak sivoe Simiang Siyiex pex tan, pex mai kawn nyiex ma pex khankix
         tak koe krax gaux rhawm ka daux pa hoik yuh pex ka taix ti khawmuik, pa hoik nawb
         Simiang Siyiex bwanson ka pex.
         8 Awm pa yuh ex tin daux in singaix, can ceu pa yuh pui ku kaux, mawh pa khaw caw ka
         ngai cao tix, pex tak ang pon ti yuh nin khaix in singaix.
         9 Yam in pex ang nyang bax hoek ka dee sang laux lee tix, ka daux haktiex sinngao pa
         sang tawx Simiang Siyiex ka pex.
         10 Yam tiang pex ka rawm klawng Yawdan, yam ot pex ka daux haktiex pa sang tawx Simiang
         Siyiex ka pex, pa mawh sinngao pa sang pon pex, yam tawx Nawh Cao pex laux lee ti
         khaing pui koeng pex khankix, pa koe hawt rawb rim pex khawmuik. Mawh kheu nan, pex
         tak ot ka daux haktiex an tau mai pa yiien yawg.
         11 Tak sang koe dee pa laug Simiang Siyiex pex, sonsang deuh Nawh Cao ceu kaux tix ot
         tan. Pex tak viex can ceu pa tawm aux ka pex hoek tan, pa mawh krax tan pa gleeing,
         krax tan pa appong kao son tix son mai krax tan pa yaog, pa koe daux tawm taix pex
         mai krax tan pa laug pex awm pa koe lox sijax tix ka Simiang Siyiex.
         12 Pex tak gaux rhawm ka plak sivoe Simiang Siyiex, pex mai kawn simex kawn bun pex
         khankix mai kawn ceu simex kawncau bun pex mai ceu pui Lewix khankix pa paung ka pex,
         pa ang koe nyum cie mai pa ang koe sinngao.
         13 Yuh satix pex, son ang pex sang yuh krax tan pa gleeing ka can dee pa yaox pex kudah.
         14 Viang mawh nan, pex tak yuh krax tan pa gleeing ka dah dee pa laug Simiang Siyiex,
         khaing doeh ru pex mai pex tak yuh an khawmuik awm pa tawm aux ka pex.
         15 Awm pa nawp Simiang Siyiex bwan, pex tak pon ti pah mai ih nex pa koe ka daux veng
         pex khankix, ka can ceu pa sang simie rhawm pex ti ih, pui pa singax ang ah, pa ang
         singax ang ah, tak pon ti ih tau, awm ih kix ka nex cak mai nex kiah.
         16 Viang mawh nan, tak ang pon ti ih ka nham, tak hieh piang tiex awm rawm.
         17 Pex tak ang pon ti ih krax tan pa mawh kao son tix son khaing nghox koi pex, rawm
         plix siiet khraox pex, rawm bee pex mai khaing tobrie pa liang pex tix pon khaing
         cub yung cub mawie pex khankix mai khaing krax tan pa yuh sijax mukheu mai krax tan
         pex khawm rhawm tix mai krax tan pa yaog pa koe daux tawm taix pex ka veng baoh dee
         ot pex.
         18 Pex tak pon ti ih an khakix ka plak sivoe Simiang Siyiex ka dah dee pa laug Simiang
         Siyiex, pex mai kawn simex kawn bun pex mai kawncau simiex kawncau bun pex, khawm
         ceu pui Lewix pa paung daux veng pex khankix mai pex tak gaux rhawm tau plak sivoe
         Simiang Siyiex, can ceu pa hoik yuh pex ka taix ti.
         19 Yuh satix pex, son ang pex piawm ka ceu pui Lewix khankix, glang yam kawn im ju pex
         ka haktiex dee ot pex.
         20 Yam yuh Simiang Siyiex mee haktiex maix vieh va, awm gumlox sijax mukheu pa hoik
         yuh Nawh Cao ka maix, maix tak ah nin, aux tak ih nex kheu koe rhawm tix sang ih nex
         maix tak pon ti ih nex, awm pa koe rhawm maix ti sang ih.
         21 Phan dah dee pa laug Simiang Siyiex ti deuh son ceu kaux tix mawh pa singai khaing
         dee ot maix, tak pon ti pah tobrie eei maix mai khaing cub yung cub mawie pa hoik
         tawx Simiang Siyiex ka maix, awm gumlox pa tawm aux ka maix. Maix tak pon ti ih an,
         ka daux veng baoh dee ot maix, awm pa koe rhawm maix ti sang ih.
         22 Maix tak pon ti ih nex an, awm pa ih tix nex kiah mai nex cak, pui pa ang singax
         mai pui pa singax khankix tak pon ti ih tau.
         23 Yuh satix maix son ang maix ih nham, mawh kheu nham mawh ju, tak ang pon ti ih ju
         tau mai nex.
         24 Maix tak ang pon ti ih nham maix tak hieh nham piang tiex awm rawm.
         25 Sonsang pon maix mai kawn praix maix bwanson pa mhawm tau mai kawn saux maix khankix,
         yam yuh maix ceu pa khaw caw ka plak sivoe ngai Simiang Siyiex maix.
         26 Krax tan ceu pa singax pa koe maix mai krax tan pa hoik yuh maix sijax mukheu maix
         tak viex an khankix, hu ka dah dee pa laug Simiang Siyiex.
         27 Maix tak tan krax tan pa gleeing nex khawm nham, piang khu dee tan Simiang Siyiex,
         nham to tan pa appong maix khankix maix tak hieh piang khu dee tan Simiang Siyiex,
         maix tak ih nex an.
         28 Sonsang pon maix mai kawn praix maix bwanson pa mhawm tau mai kawn saux maix tix
         ju hoik tix ju, yam yuh maix ceu pa mhawm mai pa khaw caw ka plak sivoe ngai Simiang
         Siyiex, yuh kaing pa khaw rhawm Nawh Cao mai nghiet ka lox pa tawm aux ka pex.
         29 Yam teei Simiang Siyiex ti tik ka ceu pui haktiex pa sang laig ot maix ka daux khankix,
         khaing plak sivoe maix, maix tak yaox ti ot daux haktiex kix.
         30 Yuh satix maix, son ang maix sang krix ka kie taong mai son ang maix sang hawt khaix
         kix, pa hoik laux leeing ka plak sivoe maix mai son ang maix lai chawk grawng beenli
         pa krub kix, ceu pui inkix hoik yuh kaing jhaw siyiex kix yuh ka mawx, Aux tak sang
         yuh nawh awm an,
         31 maix tak ang pon ti krub Simiang Siyiex maix awm krax pa yuh kix, kix yuh ceu pa
         seeing brai Simiang Siyiex maix mai ceu pa koeng Nawh Cao khankix, ka siyiex kix mai
         hoik gleeing ti tan kawn simex, kawn bun ti ka siyiex kix.
         32 Can ceu pa tawm aux ka maix khankix maix tak priex rhawm tix mai hawt ti yuh ka.
         Maix tak ang pon ti baox thie gumlox piang an mai ang pon ti tieh khaing an heue.

1 "Phan cao jhai tix kaux kaux lih khaing daux sinax pex, pa chix krai dee bleeh camaox
         mai mhai rug pa daox deng ang ah,
         2 mhai rug mai mhai pa daox deng pa krai nawh ka pex khankix mawh pa hoik grum naog
         kawx, nawh ah nin, kieh ex hawt khaix siyiex tang kaux pa ang pex nyang sax tawng
         mai yuh kaing jhaw kix.
         3 Pex ang pon ti nghiet ka lox cao jhai pa chix krai dee bleeh camaox an, mawh kheu
         Simiang Siyiex pex cheuk tix yaox pex, grawng pa moh ang pex moh ka Simiang Siyiex
         tix khawm rhawm mai khawm ju tix.
         4 Pex tak hawt khaix Simiang Siyiex tix, daux pa lhat graung ka Nawh Cao mai priex
         ti hawt gumlox pingnyap Nawh Cao, nghiet ka gumlox sikah Nawh Cao mai yuh kaing jhaw
         Nawh Cao.
         5 Cao jhai ang ah, cao chix krai dee bleeh camaox ang ah, tak yaox ti pah yum, kheu
         kraix kix grawng pa sang deeh veeh pex ti hu khaing Simiang Siyiex pex, pa hoik viex
         pex lih khaing daux meung Ejiptux, pa hoik taoh pex khaing daux yuh pex siliex, mai
         nawh nyaw glaw pex lud loe khaing daux krax pa hoik tawm Simiang Siyiex ka pex, pa
         hoik hu ka pex daux krax Nawh Cao. Mawh kheu nan, pex tak teei ti tik pa caox caig
         khankix khaing daux sinax pex.
         6 Phan puxaik maix, kawn simex kawn bun maix khankix mai moeng maix pa koe piang naok
         maix mai paox grawm pa sidu rhawm maix khankix, nyaw glaw maix ah nin, kieh ex hu
         mai yuh kaing jhaw siyiex tang kaux, pa ang maix sax tawng khankix mai pa ang keeing
         maix sax tawng,
         7 siyiex ceu pui pa ot hawt rawb rim maix khankix, pa koe dee dex mai dee singai ang
         ah, jah ka daog dee sidah haktiex ka plak in, tom hoek ka daog dee sidah haktiex plak
         an,
         8 maix tak ang pon ti rieb lox nawh mai ang pon ti nghiet lox nawh, ngai maix tak ang
         pon ti koe krax caux rhawm ka nawh mai ang pon ti koe rhawm pa lhawk ka nawh mai ang
         pon mox nawh dee glip.
         9 Viang mawh nan maix tak pah ti tik nawh, taix maix tak hoek piang nawh phao ka, sonsang
         kieh maix nawh yum, khaix an taix pui hun tak pon ti hoek piang nawh.
         10 Pex tak dheem nawh yum ka simaox, kheu jao nyaw glaw nawh pex hu singai khaing Simiang
         Siyiex, pa hoik viex pex lih khaing daux meung Ejiptux, khaing dee yuh pex siliex.
         11 Mawh kheu nan, pui Isarelax khankix tak mhong ka ceu in mai koe krax lhat graung
         mai kix tak ang lai baox yuh pa caox caig an kix, awm hoik koe ceu in ka daux sinax
         pex.
         12 Phan maix mhong ka pui tix kaux kaux pa ah nin, ka daux veng pex tix veng veng ka
         veng pa tawx Simiang Siyiex sonsang ot maix ka daux,
         13 pui caox khankix, hoik lih koe khaing daux sinax pex mai kix hoik nyaw glaw ka pui
         pa ot ka daux veng pex ah nin ka pex, kieh ex hu yuh kaing jhaw siyiex tang kaux,
         siyiex pa ang pex sax tawng khankix,
         14 maix tak chawk cheng, sawg ti yaox mai mhaing ti yaox grawng an kriem kre, phan rug
         mawh mai phan krax pa seeing brai an hoik yuh ka daux sinax pex,
         15 Pex tak pah ka pui pa ot ka daux veng an khankix ka lawm vaig mai pah ceu pa koe
         ka daux veng khawmuik mai khawm tobrie cie kix laux lak pak leeing ka lawm vaig pex.
         16 Pex tak khrawm ti deuh kraung khrai pa tud rhim pex khankix ka daux sigreung krax
         mai gleeing khawm veng mai khawm kraung khrai pa tud rhim pex khankix tau ka ngu khawmuik,
         sivoe Simiang Siyiex maix. Veng an tak mawh pum nyhee leeing ju, tak ang lai baox
         deeh sum ka veng an.
         17 Mawh kheu nan, can ceu pa hoik jhax lawg khankix, tak mawh pa ang lai deuh ka daux
         taix pex tix ceu kawx, sonsang deeh veeh Simiang Siyiex tix khaing pa kied song rhawm
         Nawh Cao mai sonsang jhi Nawh Cao krax caux rhawm tix ka maix mai sonsang koe rhawm
         Nawh Cao ka maix mai Nawh Cao tak deeh kieh maix baox nie pre haoh hun, awm pa hoik
         tiextu Nawh Cao ka keeing maix khankix,
         18 phan pex nghiet ka lox sikah Simiang Siyiex mai priex ti hawt lox tawm pingnyap Nawh,
         pa hoik tawm aux ka pex daux in singaix mai yuh pa khaw caw ka plak sivoe ngai Simiang
         Siyiex pex heue.

1 "Pex mawh kawn praix Simiang Siyiex pex, pex tak ang pon ti pat nex cao tix mai ang
         pon khlao ka hauk dieb dong tix pak son pui yum.
         2 Grawh grawng nawh pex mawh ceu pui pa singax singeh, son Simiang Siyiex pex. Simiang
         Siyiex hoik laug pex mawh ceu pui Nawh Cao khaing ceu pui pa ot piang haktiex khawmuik.
         3 "Pex tak ang pon ti ih ceu pa seeing brai tix ceu kawx.
         4 Inkix mawh totiag pa pon pex ti ih, mawie, yung mai pex,
         5 cak mai poh ceu pa ting mai kiah, pex rang, mawie praix, cak lang rung mai yung tiag,
         6 pex tak pon ti ih totiag kuceu pa koe gip, pa gwieh tix koe ra plak mai totiag pa
         deeh sai roing tix khankix.
         7 Viang mawh nan, khaing daux sinax totiag pa deeh sai roing tix mai pa koe gip ra
         mu, pex tak ang pon ti ih kala-uk mai pietla, Ghot. Grawh grawng nawh, viang ceu ankix,
         mawh totiag pa deeh sai roing tix kawx, kheu jao ang kix koe gip ra mu, ceu an khankix
         mawh pa ang singax son pex.
         8 Lig mawh pa ang singax son pex, viang koe gip ra mu kawx, kheu ang mawh totiag pa
         deeh sai roing tix, pex tak ang pon ti ih nex mai pex ang pon ti hu krox hu teeh ka
         to pa yum ankix.
         9 Inkix mawh pa pon pex ti ih pa koe daux rawm khankix, pex tak pon ti ih can ceu pa
         koe kak pruik mai sibiak khankix.
         10 Can ceu pa ang koe kak pruik mai sibiak khankix, pex tak ang pon ti ih, an mawh pa
         ang singax son pex.
         11 Pex tak pon ti ih sim pa singax khawmuik,
         12 viang mawh nan, pex tak ang pon ti ih, klang lung, klang preng, klang ting,
         13 klang raoh, klang ce mai can ceu pa mawh paox klang,
         14 lak kuceu mai paox ceu lak,
         15 mai sim kala-uk, sim pang plawh dawd yhaok, sim sivik rawm mai paox ceu klang khankix,
         16 sim pang plawh iak, sim teek kreei, sim pang plawh paing hauk khankix,
         17 lak tiag, klang preng, sim klang kax,
         18 sim paing ting, sim sigaig mai paox ceu an khankix, sim gawx cux mai blak khankix.
         19 Can ceu pa chix mu kuceu, pa koe pruik, mawh pa ang singax son pex. An khankix mawh
         pa ang pon ti ih.
         20 Pex tak pon ti ih sim pa singax khawmuik.
         21 Pex tak ang pon ti ih to pa tang yum, tix ceu kawx, pex tak tawx nyo sinie pa ot
         daux veng pex khankix ih, phan ang mawh nan, pex tak coh ka pui tang meung, grawh
         grawng nawh pex mawh ceu pui pa singax ka Simiang Siyiex pex heue. Pex tak ang pon
         ti ngaik kawn pex iak ka daux rawm teeih miex nawh.
         22 "Pex tak gwieh ti deuh kao son tix son mhawm mhawm khaing daux plix nghox plix koi
         pa pon pex, pa lih khaing daux kaung pex khankix tix num hoik tix num.
         23 Pex tak ih can kao son tix son khaing daux plix nghox plix koi pex mai rawm plix
         siiet khraox pex mai rawm bee pex mai khaing pa liang pex tix pon phao ka khaing cub
         yung cub mawie pex, ka plak sivoe Simiang Siyiex, ka dah dee pa laug Nawh Cao ti deuh
         ceu kaux tix ot ka, phan yuh nan mawh sonsang gau pex tix koe krax lhat graung ka
         Simiang Siyiex jheung jheung.
         24 Viang mawh nan, phan krax hu pex mawh pa kied singai ka son pex mai phan pex ang
         pon viex krax tan kao son tix son an khankix ang ah mai phan dah dee laug Simiang
         Siyiex ti deuh ceu kaux tix mawh pa kied singai khaing dee ot pex, khaix hoik nawb
         Simiang Siyiex bwanson piang pex.
         25 Pex tak deeh coh ceu an khankix, teei ti viex mau an ka daux taix pex mai hu ka dah
         dee pa hoik laug Simiang Siyiex pex.
         26 Pex tak cai mau an son ceu pa sang simie pex ti yuh ka daux rhawm pex, liag mawie
         ang ah, yung ang ah, rawm plix siiet ang ah mai rawm plai khankix mai son can ceu
         pa sang mie pex ti yuh ka daux rhawm pex, pex tak ih ka plak sivoe Simiang Siyiex
         pex tan mai pex tak koe krax gaux rhawm, maix mai kawn nyiex ma maix.
         27 Pex tak ang pon ti prah ceu pui Lewix khankix, pa ot ka daux veng pex. Grawh grawng
         nawh kix mawh ceu pui pa ang koe nyum cie, mai pa ang pon sinngao tau mai pex.
         28 Yam hoik naog loe num ku num, pex tak viex kao son tix son khaing daux plix nghox
         plix koi pa pon pex daux num an mai khrawm ti deuh ka daux veng ot pex.
         29 Pui Lewix khankix kheu ang kix koe nyum cie, mai ang kix pon sinngao tau mai pex,
         khawm nyo sinie mai miexmai kawn doe pa ot daux veng pex khankix, tak hoek mai ih
         tom sak, phan pex yuh nan Simiang Siyiex tak nawb bwan piang pex mai ka kaing jhaw
         pa yuh pex heue.
         
            

         
      
   
      
         15
1 "Yam hoik naog aliah num ku num maix tak pluat ploi ka ceuk rom.
         2 In mawh grawng pa pluat ploi, cao tawx ceuk rom ku kaux, pa hoik tawx ceuk rom tix
         ceuceu ka paox plawg ti khankix, tak pluat ploi ceuk rom an, Nawh tak ang pon ti mhaing
         ceuk rom an ka paox plawg ti mai ka puxaik ti khankix. Grawh grawng nawh, an mawh
         pa kok mawh krax pluat ploi Simiang Siyiex.
         3 Maix tak pon ti mhaing ceuk rom khaing pui tang meung, viang mawh nan, ceuk rom ceu
         patix ang ah maix tak pluat ploi ka ceuk rom cie puxaik maix khankix,
         4 phan maix priex rhawm tix mai nghiet ka gumlox Simiang Siyiex maix, mai priex ti
         hawt lox pingnyap khankix, pa tawm Aux ka maix daux in singaix.
         5 Pui hot pui sibhawm tak ang lai koe ka daux pex, mawh kheu Simiang Siyiex tak nawb
         bwan pa ting lhaong piang maix, ka daux haktiex pa sang tawx Simiang Siyiex mawh sinngao
         cie maix.
         6 Simiang Siyiex maix tak nawb bwan piang maix, awm hoik yuh Nawh sijax mukheu ka maix,
         maix tak tawx pui tom nie ceuk rom. Viang mawh nan maix tak ang pon ti ceuk ka pui
         maix tak kwang ka ceu pui tom nie, viang mawh nan, kix ang pon ti kwang ka maix.
         7 "Phan puxaik pa hot maix koe ka sinax pex tix kaux ka daux veng maix tix veng veng,
         ka daux haktiex tawx Simiang Siyiex ka pex, paw gun rhawm tix mai paw bhok taix ti
         khaing puxaik pa hot maix khankix.
         8 Maix tak yah taix ti vieh va mai tawx nawh ceuk rom mai pa sibieh rhawm tix tawx
         tom kub mai naok can ceu pa lo nawh khankix.
         9 Yuh satix maix mai ang pon ti keud pa caox caig ka daux rhawm tix ah nin, num aliah,
         num pa pluat ploi hoik dex phao, ngai maix tak koe krax caox krax caig piang puxaik
         hot maix khankix mai ang rhawm tawx tix ceu kawx ka nawh mai nawh tak riag yo ka Simiang
         Siyiex kheu jao maix, phimap tak hoek piang maix.
         10 Maix tak tawx ka nawh tete mai rhawm maix tak ang pon ti lhawk yam tawx maix ka nawh,
         Simiang Siyiex maix tak nawb bwan piang maix, ka kaing jhaw maix khankix mai kaing
         jhaw pa yuh maix ka taix tix.
         11 Mawh kheu pui hot ang jud khaing piang haktiex dee ot maix, mawh kheu nan, aux tom
         tawm lox ka maix ah nin, maix tak yah taix ti vieh va ka puxaik maix khankix mai ka
         pui hot sibhawm khankix mai ka pui pa koe krax cu krax nghiet ka daux haktiex maix.
         12 "Phan puxaik maix pui Hebrie simex, bun tix kaux kaux ang ah, mawh pa coh ti ka maix
         mai phan kix hoik yuh kaing jhaw maix liah num, khaix an yam hoek daux num aliah maix
         tak ploi kieh lih hu khaing maix.
         13 Yam ploi maix nawh hu luad luan khaing tix maix tak ang pon ti kieh nawh hu mai taix
         yi tix,
         14 maix tak teem nawh tom kub, khaing daux cub yung maix khankix mai khaing daux glah
         nghox maix mai khaing daux dee biiet maix rawm plix siiet khankix, awm pa hoik nawb
         Simiang Siyiex bwanson piang maix, maix tak tawx ankix ka nawh.
         15 Maix tak doh keud ka hoik mawh maix siliex ka meung Ejiptux, mai ka hoik taoh Simiang
         Siyiex ka maix, mawh kheu nan, aux tawm lox ka maix daux in singaix.
         16 Phan nawh ah nin ka maix, aux ang rhawm hu khaing maix, mawh kheu moh aux ka maix
         mai kawn nyiex ma maix, aux gaux rhawm ti ot tau mai maix,
         17 teei nyex lawm mai toh ka yhaok nawh, hawt diang siviex tan mai nawh tak mawh siliex
         maix leeing ju, ka siliex bun maix kawx maix tak yuh awm an.
         18 Yam ploi maix nawh hu luad luan khaing tix maix tak ang pon ti kieh mawh pa nu son
         maix, mawh kheu nawh hoik yuh kaing maix liah num, lheu khaix ngawh kaing pui cang
         ra son, khaix an Simiang Siyiex tak nawb bwan piang maix, ka can ceu pa yuh maix khawmuik
         heue.
         19 "Can tobrie maix pa liang tix keh pa mawh mhaing khawmuik, khaing daux cub yung cub
         mawie maix tak priex mawh pa singax singeh ka son Simiang Siyiex. Maix tak ang pon
         ti cau ka kawn mawie pa liang tix keh, khaing daux cub mawie maix khankix mai maix
         tak ang pon ti rib hauk kawn yung pa liang tix keh khaing daux cub yung maix.
         20 Kawn mawie kawn yung pa liang tix keh inkix maix mai kawn nyiex ma maix, tak pon
         ti ih ankix ka plak sivoe Simiang Siyiex, ku num ka dah dee pa laug Simiang Siyiex
         ti deuh.
         21 Viang mawh nan, phan dee mat dee ne koe mai phan mawh pa pot taix caong ang ah mai
         dug ngai ang ah mai phan mawh pa nie dee mat dee ne maix tak ang pon ti tan ka Simiang
         Siyiex.
         22 Maix tak pon ti ih ka daux veng ot maix, pui pa ang singax mai pui pa singax khankix,
         tak pon ti ih awm paox ti, awm pa ih kix ka nex kiah mai nex cak.
         23 Maix tak ang pon ti ih ngie nham nawh, maix tak hieh ti tik piang tiex awm rawm heue.

1 Rien rhawm maix daux khix Abibax mai priex rien pawie Pasakha son Simiang Siyiex,
         mawh kheu ka daux khix Abibax, Simiang Siyiex hoik viex maix lih khaing daux meung
         Ejiptux ka plak ponsawm.
         2 Mawh kheu nan maix tak appong tobrie pawie Pasakha ka son Simiang Siyiex, khaing
         pa koe ka daux cub yung cub mawie maix, ka dah dee pa hoik laug Simiang Siyiex ti
         deuh ceu kaux tix.
         3 Maix tak ang pon ti ih blah pa sau susaix tau mai an aliah ngaix maix tak ih blah
         pa ang sau susaix pa mawh blah krax kha rhawm, grawh grawng nawh maix hoik lih sijaox
         khaing meung Ejiptux. Maix tak doh keud ka singaix lih maix khaing meung Ejiptux,
         glang singaix im ju maix.
         4 Blah pa sau susaix tak ang pon ti yaox ka sinax pex, ka daux haktiex pa kwang maix
         khankix, aliah singaix. Nex pa appong maix plak bo, singaix liang tak ang pon ti deuh
         tom hoek ka plak ponngawb.
         5 Maix tak ang pon ti appong tobrie pawie Pasakha ka daux veng ot maix tix dah kawx,
         ka pa tawx Simiang Siyiex ka maix.
         6 Viang mawh nan maix tak appong tobrie pawie Pasakha plak ponbo, bawg yam hoik laig
         singaix, awm bawg yam lih hu maix khaing meung Ejiptux, ka dah dee pa hoik laug Simiang
         Siyiex ti deuh ceu kaux tix.
         7 Maix tak tong ti ih ankix ka ngu, ka dah dee pa hoik laug Simiang Siyiex, yam hoek
         plak ponngawb pex tak deeh ing ka nyiex gox tix.
         8 Maix tak ih blah pa ang sau susaix daux liah ngaix, yam hoek ka daux singaix aliah,
         pex tak khrawm paox ti daux pa singax singeh son Simiang Siyiex. Maix tak ang pon
         ti yuh kaing ka daux singaix an heue.
         9 Maix tak simin tix yaox aliah twah son cao maix. Maix tak jah tix simin aliah twah
         khaing bawg yam jah maix ti vawg nghox koi.
         10 Khaix an maix tak yuh pawie aliah vang twah son Simiang Siyiex, tau mai krax tan
         pa tan maix khawm rhawm tix, ka daux taix maix. Maix tak tan an kix awm pa hoik nawb
         Simiang Siyiex bwanson piang maix.
         11 Maix tak koe krax gaux rhawm ka plak sivoe Simiang Siyiex, khawm kawn simex kawn
         bun maix khankix mai kawncau simex kawncau bun maix mai khawm ceu pui Lewix khankix,
         pa ot ka daux veng ot maix mai khawm nyo sinie mai khawm miexmai kawn doe pa ot daux
         sinax pex, ka dah dee pa hoik laug Simiang Siyiex ti deuh ceu kaux tix.
         12 Maix tak doh keud ka hoik mawh maix siliex ka daux meung Ejiptux mai maix tak priex
         ti hawt yuh awm lox lai beenli in khankix heue.
         13 Maix tak yuh pawie nyiex gox bang aliah singaix, khaix hoik khrawm maix nghox koi
         khaing daux glah nghox mai khaing dah dee briet maix rawm plix siiet khankix,
         14 Maix tak koe krax gaux rhawm ka daux pawie yuh tix, khawm kawn simex kawn bun maix
         mai kawncau simex kawncau bun maix khankix mai khawm ceu pui Lewix khankix mai khawm
         nyo sinie mai khawm miexmai kawn doe pa ot daux veng ot pex khankix.
         15 Maix tak yuh pawie aliah singaix son Simiang Siyiex, ka dah dee pa hoik laug Simiang
         Siyiex, grawh grawng nawh Simiang Siyiex, hoik nawb bwanson piang maix mai ka daux
         krax haok hwan kaing jhaw yuh maix ka taix ti khawmuik maix tak koe krax gaux rhawm
         ka tete.
         16 tix num loe bawg kawn simex pex khawmuik, tak hoek ti bleeh ka plak sivoe Simiang
         Siyiex, ka dah dee pa hoik laug Nawh Cao ka daux bawg yam pawie blah pa ang sau susaix
         mai ka daux bawg yam pawie aliah vang twah mai ka daux bawg yam pawie nyiex gox bang
         khankix. Kix tak ang pon ti hoek bleeh ka plak sivoe Simiang Siyiex tau mai taix yi
         ti.
         17 Pui ku kaux tak tawx pa pon tawx nawh, awm pa pon nawh bwanson khaing Simiang Siyiex
         heue.
         18 Maix tak yaog ti deuh cao prawng see mai cao kaing khankix, awm koe doeh ru pex,
         daux veng pa hoik tawx Simiang Siyiex, ka pex khawmuik. Kix tak prawng see ka ceu
         pui ka daux pa rahsee.
         19 Maix tak ang pon ti veeh khaing krax prawng pa rahsee. Maix tak ang pon jhak pakngai
         pui tix plak kawx mai maix tak ang pon ti teei kraung chun praok. Grawh grawng nawh
         kraung chun praok, mawh pa kieh ngai pui pa koe pingnya cuyi dug mai kieh lox sikah
         pui pa rahsee klung kliien ti mawh pa suksag.
         20 Maix tak hawt khaix pa rahsee, sonsang pon maix ti im ju mai teei ti cie sinngao
         haktiex pa tawx Simiang Siyiex ka maix.
         21 Maix tak ang pon ti sum khaox riang grang tix ceu kawx son cao tix, hawt dex khu
         dee tan pa hoik sum maix, ka son Simiang Siyiex.
         22 Maix tak ang pon ti jung rong simaox riang grang, in mawh pa koeng Simiang Siyiex
         ka heue.

1 Maix tak ang pon ti appong mawie ang ah, yung ang ah, pa koe dee mat dee ne mai pa
         koe dee laux maung ka Simiang Siyiex, mawh kheu an mawh pa seeing brai Simiang Siyiex
         ka.
         2 Ka daux sinax pex ka daux veng pa tawx Simiang Siyiex ka pex khankix mai phan sipub
         simex ang ah, bun ang ah, pa yuh pa caox caig ka plak sivoe ngai Simiang Siyiex mai
         lud ka gumlox sijax mukheu Nawh Cao,
         3 mai nawh hoik lih hu yuh kaing jhaw mai krub siyiex tang kaux khankix, pa mawh singaix
         ang ah, khix ang ah mai ceu pa koe ka daux raoma tix ceuceu pa ang Aux sax tawm khankix,
         4 mai phan an mawh pa hoik krai ka maix mai phan maix mhong ka grawng an khankix, khaix
         an maix tak jawg ti chawk tom kriem, phan rug mawh tete, phan grawng pa seeing brai
         an hoik mawh pa yuh ka daux ceu pui Isarelax khankix,
         5 khaix an maix tak teei simex an mai bun an, pa hoik yuh ceu pa caox caig an, lih
         ka plak praix siviex veng mai maix tak dheem yum ka simaox.
         6 Pui mawx pa keung tix yum tak kieh nawh yum awm pa kham sakse son nawh ra kaux, loe
         kaux, viang mawh nan, phan pa kham sakse koe tix kaux ngie tak ang pon ti kieh nawh
         yum.
         7 Pui pa kham sakse tak sau taix ti ka, khaix an pui hun tak sau taix ti kieh nawh
         yum. Mawh kheu nan maix tak teei ti tik pui caox caig khaing daux sinax pex.
         8 Phan grawng see pa kied nu tix prawng koe ka son maix, daux sinax veng ot pex, pa
         mawh grawng see pa pah pui, grawng see pa simah mai grawng see pa tap toi paox ti
         khankix, khaix an maix tak yaog ti kaoh mai haok ka dah dee pa hoik laug Simiang Siyiex,
         9 maix tak hoek ka cao giex kaing li ceu pui Lewix khankix, pa mawh cao prawng see
         khankix tan, ka daux baux yam an mai chawk tix yaox ka grawng an. Kix tak krai grawng
         lox pa sang prawng ka maix.
         10 Grawng pa sang prawng ca pa hoik krai kix ka maix, ka dah dee pa hoik laug Simiang
         Siyiex tan. Maix tak priex rhawm tix sonsang yuh maix awm gumlox pa tawm kix ka maix.
         11 Awm grawng prawng ca pa tat kix ka maix mai awm grawng lox prawng ca pa krai kix
         ka maix khankix maix tak yuh awm an maix tak ang pon veeh ti hu ka plak khawn gwiex
         khawn dawm, khaing krax prawng ca pa hoik tat kix ka maix.
         12 Phan koe pui pa hawt ti yuh awm koe rhawm vao tix mai pa ang cu tix nghiet ka cao
         giex kaing li pa cung ti yuh kaing jhaw Siyiex tan, ka plak sivoe Simiang Siyiex ang
         ah, ka plak sivoe cao prawng see ang ah, tak kieh pui an yum, mawh kheu nan maix tak
         teei ti tik pui caox caig khaing daux sinax ceu pui Isarelax khankix.
         13 Pui khawmuik tak mhong mai tak koe krax lhat graung mai kix tak ang lai baox yuh
         ceu an khankix, ka daux pa koe rhawm vao tix khaix in sax heue.
         14 Yam hoek maix ka haktiex pa tawx Simiang Siyiex ka maix mai yam hoik pon ot pex ka
         daux an, phan maix ah nin, "Aux tak yaog ti deuh simiang tix kaux piang tix awm ceu
         pui khankix, pa ot hawt vung viang aux khankix.
         15 Maix tak yaog ti deuh simiang tix kaux, ka daux puxaik maix khankix, ka pui pa laug
         Simiang Siyiex. Maix tak ang pon yaog ti deuh pui tang meung pa ang mawh puxaik maix
         mawh simiang.
         16 Viang mawh nan, simiang an tak ang pon ti eei brung tom nie mai ang chix kieh pui
         haktiex deeh ing ka meung Ejiptux, sonsang baox nie brung eei nawh, grawh grawng nawh
         Simiang Siyiex hoik ah nin ka pex, pex tak ang pon ti deeh ing ka krax an."
         17 Nawh tak ang pon ti koe moeng tom nie, ha rhawm nawh, veeh ti hu plak pa caox mai
         ang pon ti sawg mau, khri tom nie son tokaux tix.
         18 Yam ngawm nawh piang dangngeung meung haktiex, nawh tak tiiem thawk ti deuh gumlox
         been inkix ka daux phuk lai tix phuk son tokaux tix, khaing daux phuk lai pa koe ka
         plak sivoe cao giex kaing li, ceu pui Lewix khankix.
         19 Nawh tak deuh lai an mai tix, nawh tak phat an glang singaix im ju nawh khawmuik,
         sonsang pon gau nawh ti lhat graung ka Simiang Siyiex mai sonsang priex rien nawh
         ti hawt yuh awm lox inkix mai gumlox beenli inkix khawmuik,
         20 son ang nawh pon ti lhaong rhawm ca nyhau ka puxaik pux o tix khankix mai son ang
         nawh veeh ti hu ka plak gwiex plak dawm khaing gumlox pingnyap in, phan yuh nan, nawh
         khawm kawn praix nawh tak lang ju, daux meung haktiex cao nawh mai ka daux sinax ceu
         pui Isarelax khankix heue.

1 Cao giex kaing li ceu pui Lewix khankix, pa mawh doeh ru ceu pui Lewix khawmuik,
         tak ang pon ti koe nyum cie, mai kix tak ang pon ti koe sinngao tau mai ceu pui Isarelax
         khankix, kix tak ih krax tan ka Simiang Siyiex pa hoik yuh ka ngu mai sinngao Nawh
         Cao.
         2 Mawh kheu nan, kix tak ang pon ti koe sinngao, ka daux sinax puxaik pux o nawh khankix.
         Simiang Siyiex mawh sinngao kix, awm pa hoik koe gumlox Nawh Cao ka kix,
         3 in tak mawh pa sang caw cao giex kaing li tix pon, khaing can pui pa tan krax tan
         pa appong, viang ankix mawh mawie ang ah, yung ang ah, kix tak tawx glip tix khawn
         mai kap ra plak mai kraung vaig kraung tu ka cao giex kaing li.
         4 Plix khaox plix ox pa liang tix pon, nghox koi, rawm plix siiet khraox, rawm bee
         mai hauk yung pa pon maix phao ka maix tak tawx ka nawh.
         5 Grawh grawng nawh Simiang Siyiex, hoik laug ti teei nawh khaing doeh ru pex khawmuik,
         sonsang cung kix ti yuh kaing jhaw Siyiex, ka daux ceu kaux Simiang Siyiex, nawh mai
         kawn simex nawh khankix leeing ju.
         6 Phan ceu pui Lewix lih tix hoek khaing daux veng dee paung nawh tix veng veng, ka
         daux sinax ceu pui Isarelax khankix mai koe rhawm dee pa laug Simiang Siyiex,
         7 nawh tak pon ti yuh kaing jhaw daux ceu kaux Simiang Siyiex, awm pa yuh puxaik nawh
         ceu pui Lewix khankix, pa cung ka plak sivoe Simiang Siyiex tan.
         8 Lheu khaing ceu pa pon coh nawh sinngao tix, nawh tak koe krax pa sidu pon tau mai
         ceu pui Lewix sonsang ih tau mai kix.
         9 Yam hoek maix ka daux haktiex pa tawx Simiang Siyiex ka maix, maix tak ang pon gau
         tix hawt khaix pa seeing brai pui ceu an khankix.
         10 Ka daux sinax pex tak ang pon ti koe pui pa kieh kawn simex kawn bun tix khankix
         laig ka daux ngu mai ang pon koe pui pa yuh sibawk, pui pa chix jhak mhai lai taix
         mai pa yuh simeed yuh sat mai pa yuh phi khankix,
         11 pui pa chix yuh sidah moh, pui pa yuh paox pie mai si ngie, pui pa chix pih miang
         mai pui pa chix kok ka khwan pa yum khankix.
         12 Can pui pa yuh ceu inkix khawmuik mawh pa seeing brai Simiang Siyiex ka, mawh kheu
         pa seeing brai pa yuh kix, Simiang Siyiex tom grheu kix lih khaing ka plak sivoe maix.
         13 Maix tak mawh pui pa grum mhawm ka plak sivoe Simiang Siyiex.
         14 Pui tak sang grheu maix ti tik khankix, hoik nghiet ka lox cao sibawk mai cao pa
         jhak mhai lai taix kix, phan mawh son maix, Simiang Siyiex ang cu maix yuh ceu an
         khankix.
         15 Simiang Siyiex maix tak sang kieh cao jhai lih tix kaux khaing daux puxaik pex pa
         awm aux. Pex tak nghiet ka lox nawh.
         16 Awm krax pa khyox khaw pex ka Simiang Siyiex tix hawt baoh Hawrax ka daux singaix
         khrawm pex paox tix mai pex hoik ah nin, "Paw lai baox kieh aux chix mhong ka gumlox
         Simiang Siyiex aux. Paw lai kieh aux yaox ka ngu pa ting in tix bawg kawx liak, phan
         ang mawh nan aux tak yum ka."
         17 Simiang Siyiex ah nin ka aux, "Can ceu pa hoik krai kix, mawh pa mhawm."
         18 "Aux tak kieh cao jhai pa awm maix lih daux sinax puxaik pex khankix mai Aux tak
         sau gumlox tix ka daux jheeh nawh mai nawh tak krai gumlox pa tawm Aux ka kix khawmuik.
         19 Can pui pa ang nghiet ka lox krai nawh ka daux ceu kaux Aux, Aux tak ciyang ka pui
         an.
         20 Phan koe cao jhai pa teei min tix krai lox ka daux ceu kaux Aux, pa ang Aux tawm
         nawh krai khankix mai pa krai ka daux ceu kaux siyiex tang kaux khankix, tak pah cao
         jhai an yum.
         21 Phan maix keud ah nin ka daux rhawm tix, "Ex tak sang tawng gumlox pa ang Simiang
         Siyiex nyang bax krai yuh ka mawx lie?"
         22 Yam krai cao jhai lox ka daux ceu kaux Simiang Siyiex, phan ang mawh tete awm pa
         hoik krai nawh mai ang mawh lox pa krai khaing Simiang Siyiex khankix, mai phan mawh
         pa tang krai cao jhai ka rhawm kwa tix, pex ang pon ti lhat ka nawh heue.

1 "Yam teei Simiang Siyiex ti tik ceu pui khankix, pa mawh haktiex pa tawx Simiang
         Siyiex ka pex mai pex grheu kix lih mai ot ka daux veng daux nyiex kix,
         2 Pex tak tang gwieh veng loe veng son tix ka daux haktiex tawx Simiang Siyiex, Siyiex
         pex, pex cie.
         3 Pex tak cox khre krax mai gwieh haktiex pa tawx Simiang Siyiex pex, pex cie loe son,
         sonsang to pui pa pah pui t peung tan.
         4 In mawh grawng pa dex mai cao pah pui to ti klawd mai pa loe ti pah paox plawg ti
         mai pa ang koe krax cang krax khoi ka nawh, bawg yam pa luan,
         5 awm yam hu pui tix kaux kid khix daux tiag mai paox plawg tix mai yam kid nawh khaox
         goh ka moe, moe goh khaing krong tix, mai moe loe krox ka paox plawg nawh mai yum,
         nawh tak to ka veng an tix veng veng mai pon ti im ju,
         6 Phan cao pawk bix nham pheet sonsang krub ka cao pah pui yam kawn song rhawm tix,
         kheu kied singai krax mai sang pah nawh, nawh ang khaw tix yum, mawh kheu ang nawh
         koe krax cang krax khoi ka pui yum an, ka bawg yam pa luan.
         7 Mawh kheu nan, Aux tawm lox ka pex, pex tak tang gwieh veng loe veng.
         8 Phan Simiang Siyiex greed mee haktiex pa hoik tiextu Nawh ka keeing pex khankix mai
         ap haktiex pa hoik yuh Nawh sijax mukheu sonsang tawx ka keeing pex khankix,
         9 mawh kheu nan, yuh satix pex mai hawt ka lox tawm pingnyap pa tawm Aux ka pex daux
         in singaix, sonsang moh pex ka Simiang Siyiex tix, mai hawt daux krax Nawh Cao jheung
         jheung, khaix an pex tak baox veng loe veng piang veng in loe veng,
         10 mawh kheu lhat pui ang koe phimap jauh nham ka daux haktiex pex, pa mawh haktiex
         pa tawx Simiang Siyiex pex cie, mawh kheu nan, nham phimap tak hoek piang maix.
         11 Phan pui tix kaux kaux, koeng ka paox plawg ti, jawm tix pau mai tap toi nawh, phan
         nawh hoik yum mai pui an tak to ka veng an tix veng veng,
         12 mai kwad song ka daux veng ot pui an, tak ploi pui hu teei pui an ing khaing tan
         mai ap pui an ka daux tawm taix cao pawk bix nham, sonsang teei nawh yum.
         13 Pex tak ang pon ti koe krax pa caux rhawm ka nawh mai pex tak teei ti tik krax lud
         pa ang koe phimap khaing pui Isarelax, sonsang hu mhawm ing mhawm pex khawmuik.
         14 Pex ang pon gah ka lhak simaox mee haktiex paox plawg tix, pa hoik sum pui didix
         ka, ka daux sinngao haktiex pa tawx Simiang Siyiex ka pex.
         15 "Ka pui tix kaux kaux pa yuh krax caox tix ceuceu mai pa yuh phimap tix ceuceu ang
         ah, phan cheuk cheu ka nawh, mhai rug pa kham pui tix kaux khaing ang chix grum naog,
         phan pui kham sakse koe ra loe kaux tom chix grum naog.
         16 Phan koe mhai rug pa ang mawh ang meh pa kham krax lud pui tix kaux kaux,
         17 mai kieh pui koe see khawm ra kaux hoek sivoe Simiang Siyiex, sivoe cao giex kaing
         li mai sivoe cao prawng see, pa yuh kaing jhaw ka daux singaix an,
         18 Cao prawng see tak jawg tix chawk cheng ka grawng an, phan mhai rug an mawh mhai
         rug pa lud mai yuh see ka puxaik nawh awm krax lud nawh,
         19 pex tak yuh ka nawh, awm krax keud nawh ti yuh ka puxaik ti, mawh kheu nan, pex tak
         teei ti tik pa caox caig khaing daux sinax tix.
         20 Pui pa deuk khankix, tak mhong grawng an mai lhat graung ang lai baox yuh pa caox
         caig daux sinax pex.
         21 Pex paw koe krax caux rhawm ka, ju tak mawh son ju, ngai son ngai, rhang son rhang,
         taix son taix mai caong son caong heue.

1 Yam lih hu puing pex naing ka pui koeng pex khankix, yam yaox pex ka brung, ka ling
         lawx brung mai ka pui hun khaing pex, paw lhat graung ka kix, mawh kheu Simiang Siyiex,
         Siyiex pex, pa hoik viex pex lih khaing Ejiptux, ot tau mai pex.
         2 Yam dex bawg yam sang puing naing cao giex kaing li tak hoek sivoe mai krai lox ka
         pui hun,
         3 ah nin ka kix, Isarelax khankix nghiet heue, daux in singaix pex tak hu daux naing
         mai puing ka pui koeng pex khankix pex paw koe krax khi rhawm, paw lhat graung, paw
         siyaung mai paw yaoh yee ka kix,
         4 mawh kheu Simiang Siyiex, pa mawh Siyiex pex hu tau mai pex, sonsang puing ka pui
         koeng ka son pex mai tawx pex, pex ka.
         5 Cao kaing naing tak ah nin ka pui hun, pui mawx pa sum nyiex khraox mai ang nyang
         appong lie? Kieh nawh deeh ing ka nyiex tix, lhat nawh yum ka daux naing mai pui tang
         kaux tak appong nyiex an.
         6 Pui mawx pa hoik sum sipeem plix siiet mai ang nyang yaox ti ih plix lie? Kieh nawh
         deeh ing ka nyiex tix, lhat nawh yum ka daux bang naing mai pui tang kaux tak ih ka
         plix an.
         7 Pui mawx pa chawk ka bun sonsang moeng mai ang nyang yuh kupaox koe lie? Kieh nawh
         deeh ing ka nyiex tix, lhat nawh yum ka daux bang naing mai pui tang kaux tak moeng
         ka nawh.
         8 Cao kaing naing tak baox krai ka pui hun ah nin, mawh koe pui ot tin pa koe rhawm
         lhat mai pa khi rhawm lie? Kieh nawh deeh ing ka nyiex tix, lhat rhawm puxaik nawh
         iak rhawm awm iak rhawm nawh,
         9 yam hoik krai cao kaing naing lox ka pui hun mai kieh kix laug cao kaing kru naing
         kieh mawh cao kaing piang pui hun.
         10 Yam laig pex dex veng sonsang puing ka, pex tak krai pao sonsang yuh pa nhim tau
         mai pui veng an.
         11 Phan kix deeh pawk lox pex daux pa nhim mai paoh siviex veng ka pex, pui hun pa ot
         ka daux veng an, tak tawx gha ka pex mai yuh kaing jhaw son pex.
         12 Phan veng an ang yuh pa nhim mai pex mai phan kix sang yuh naing ka pex, pex tak
         lai lawm ka veng an,
         13 yam ap Simiang Siyiex pex kix daux tawm taix pex, pex tak pah simex ku kaux ka lawm
         vaig,
         14 viang mawh nan bun, kawn nyawm, tobrie mai can pa koe daux veng khankix mai kraung
         khrai pa rhim an khawmuik, pex tak teei ti cie, mai pex tak gaux rhawm ka kraung pa
         rhim tix khaing pui koeng khankix, pa tawx Simiang Siyiex, Siyiex pex ka pex.
         15 Pex tak yuh awm in ka veng khankix pa ot singai khaing pex, pa ang mawh veng ceu
         pui in khankix.
         16 Viang mawh nan, veng ceu pui in khankix, pa ap Simiang Siyiex, Siyiex pex, pex cie,
         pex tak ang pon kieh ceu pa toek bhawm khankix im ju tix ceu kawx,
         17 pex tak yuh pui Hetax, pui Amawrix, pui Khananix, pui Pherazix, pui Hiwix mai pui
         Yebusix khankix, laux lak pak leeing awm lox tawm Simiang Siyiex, Siyiex pex, ka pex,
         18 son ang kix gau pex yuh pa seeing brai, awm pa yuh kix kaing jhaw son siyiex kix,
         mawh kheu pa yuh ka ceu an mawh pa lud ka Simiang Siyiex pex.
         19 "Yam lai lawm pex ka veng tix veng tom rheung, yam puing pex ka veng an, pex paw
         kid khaox laux leeing ka moe, mawh kheu pex tak ih plix khaing khaox an, paw pex kid
         goh. Khaox pa koe daux kaung khankix mawh pa koe bwanson son pui, mawh kheu nan, lai
         lawm mai priex ka.
         20 Mawh ngie khaox pa tawng pex pa ang chix ti ih plix pa chix yuh laux leeing mai kid
         goh, sonsang shiao ka kaing jhaw lai lawm veng, pa sang puing naing mai pex tom sidah
         laux leeing veng an heue.

1 "Phan pui tix kaux kaux yaox ka tokaux yum pah pui, pa ang tawng ka cao pah ka daux
         bing pak, haktiex pa tawx Siyiex, Siyiex pex, pex cie,
         2 kieh kwad song mai cao prawng see, tiag tix yaox ka veng pa koe rawb rim pui yum
         an,
         3 kwad song pa ot dex veng dee koe tokaux yum an, tak viex mawie shiang tix mu pa ang
         sax cau mai pa ang nyang sax sau iak piang.
         4 kwad song veng an khankix, tak viex mawie shiang an hu ka daux ngawd dee lih rawm,
         dee ang sax thai mai dee ang sax ruat simie mai kieh raig ngawg mawie shiang ka daux
         ngawd.
         5 Cao giex kaing li kawn simex Lewix khankix tak hoek dex, mawh kheu Simiang Siyiex,
         Siyiex pex hoik laug kix sonsang yuh kix kaing jhaw Nawh mai kieh nawb bwan daux ceu
         kaux Simiang Siyiex, krax simah mai krax tap toi, tak yawg kheu cao giex kaing li.
         6 Kwad song veng an pa ot dex tokaux yum khankix, tak khoek taix ti, piang mawie shiang
         pa hoik raig ngawg ka daux ngawd,
         7 mai kix kham sakse ah nin, taix yix ang kieh nham pui in lih mai ngai yix ang yaox
         ka lih nham pui in.
         8 Simiang Siyiex eue, pluat ploi ka phimap pui Isarelax, pa hoik taoh Maix Cao mai
         paw deuh nham pa ang koe krax lud in ka sinax pui Isarelax, kix tak luad luan khaing
         pa pah ju pui yum.
         9 Mawh kheu nan, pex tak teei ti tik phimap nham pa ang koe krax lud khaing daux sinax
         tix, yam yuh pex pa khaw caw, ka plak sivoe ngai Simiang Siyiex.
         10 Yam lih hu pex daux naing mai puing pui koeng tix khankix mai Simiang Siyiex ap kix
         ka daux taix pex mai giex kix mawh pui giex pui laung,
         11 mai maix yaox pa mhawm grang ka sinax pui pa giex laung khankix maix koe rhawm mie
         ti teei mawh moeng tix,
         12 maix tak viex nawh hoek ka nyiex tix mai nawh tak khlao hauk kaing tix mai rhip nghim
         tix.
         13 Bun an tak peeik kraung ceep pa giex laung tix mai prah nawh ot ka daux nyiex maix
         mai kieh nawh yuh krax doe ka miex keeing tix naog tix khix, khaix an maix tak pon
         hu laig ka nawh mai mawh mex nawh mai nawh tak mawh moeng maix.
         14 Khaix an, phan maix ang khaw rhawm ka nawh maix tak ploi nawh hu ka dee sang hu nawh,
         maix tak ang pon coh ka nawh mai paw kieh nawh mawh siliex, kheu hoik kieh maix nawh
         kaig.
         15 "Phan pui tix kaux koe moeng ra kaux, nawh moh ka tix kaux mai ang moh ka tix kaux,
         moeng pa moh nawh mai pa ang nawh moh khankiex keh kawn simex, phan kawn Ai keh khaing
         moeng pa ang nawh moh,
         16 yam hoek singaix gwieh nawh sinngao ka kawn simex tix, nawh tak ang pon tawx sinngao
         kawn Ai, ka kawn simex khaing moeng pa moh nawh, tang kawn simex khaing moeng pa ang
         nawh moh pa mawh kawn Ai,
         17 mai nawh tak rieb kawn simex khaing moeng pa ang tix moh mawh kawn Ai mai tawx sinngao
         ka nawh ra son, khaing pa koe nawh khawmuik, mawh kheu kawn Ai an mawh riang rao pa
         jah son keeing mai Ara kawn Ai mawh cie nawh.
         18 "Phan pui tix kaux koe kawn simex pa ang lih grawng mai pa teih feen pa ang nghiet
         lox miex keeing tix, viang miex keeing sidiex ka nawh kawx, nawh ang nghiet,
         19 miex keeing nawh tak giex ti viex nawh hu ka kwad song pa ot ka veng an ka diang
         siviex veng,
         20 mai kix tak ah nin ka kwad song pa ot ka veng an, kawn simex yix ang lih grawng mai
         teih feen ang nghiet ka lox yix, nawh mawh pa nie luan ih luan nyaux ka priex.
         21 Pui pa ot ka daux veng khankix tak dheem nawh yum ka simaox, pex tak teei ti tik
         pa caox caig khaing daux sinax tix, mai pui Isarelax lhat graung ka mhong tix ka grawng
         an heue.
         22 Phan pui tix kaux hoik lud ka pa keung tix yum, nawh tak caw tix yum mai preue nawh
         piang khaox,
         23 ang pon ti grham tokaux yum nawh leeing sawm piang khaox, pex tak sipaung nawh ka
         daux singaix an, son ang pex sang kieh haktiex tawx Simiang Siyiex, Siyiex pex, pex
         cie seeing brai, mawh kheu kaw pa preue tix piang khaox ot greem pa jhax lawg Siyiex
         heue.

1 Phan pex yaox ka mawie mai yung puxaik ti lud krax, pex tak ang pon prah grham mai
         deeh viex hoek ka puxaik tix.
         2 Phan puxaik pex ang ot dex pex mai phan pex ang tawng dee ot nawh, pex tak cax ing
         ka nyiex tix, tom sidah hoek sawg puxaik pex ka mai pex tak deeh tawx ka nawh.
         3 Pex tak yuh awm an ka la mai kraung ceep nawh, mai can pa grai cie puxaik pex tix
         ceuceu, ka pa hoik grai nawh yuh phan pex deeh yaox, pex ang pon prah grham.
         4 Phan pex yaox ka la mai mawie puxaik ti goh hawt krax, pex ang pon prah grham ka
         mai deeh teem nawh yaog cung.
         5 Bun ang pon ceep kraung simex mai simex ang pon ceep kraung bun, mawh kheu pui pa
         yuh ceu an mawh pa seeing brai Simiang Siyiex, Siyiex pex ka.
         6 Phan pex pub ka mheem sim koe hawt krax, piang khaox mai piang tiex, tau mai kawn
         nawh mai tawm nawh khankix yam kawn num piang tawm tix, pex paw vi teei khawm miex
         khawm kawn,
         7 pex tak ploi miex pu mai teei kawn son cao pex, sonsang mhawm hu mhawm ing pex mai
         sonsang lang ju pex.
         8 Yam sum pex nyiex khraox, pex tak yuh pa tiebtie hawt braux nyiex tix, sonsang ang
         pex kieh nham phimap hoek piang nyiex tix, phan pui tix kaux kaux cod khaing an,
         9 paw ruat simie ra ceu ka daux sipeem plix siiet pex, phan yuh nan, simie plix mai
         plix plix siiet khawm ra tak laux leeing ka.
         10 Pex ang pon thai ka mawie mai la tau.
         11 Paw ceep ka kraung pa taing ka tai mai hauk yung tau.
         12 Pex tak yuh ciem tai khankix piang daog pon plak ka kraung ceep pa kheem pex tokaux
         tix.
         13 Phan pui tix kaux kaux koe moeng mai laig it tau mai nawh mai deeh koeng ka bun an,
         14 mai yaox bun an yuh ceu pa kaig tua mai min ceu kaux nawh hoik laux ah nin, aux hoik
         rieb bun in mawh moeng tix, yam it aux mai nawh, aux hoik yaox ang nawh lai mawh bun
         loig,
         15 miex keeing bun an, tak viex nawh sonsang jhi mhai rug pa mawh bun an pa loig, ka
         kwad song veng an khankix hawt diang siviex veng,
         16 mai keeing bun an, tak ah nin ka kwad song khankix, aux hoik tawx pui in moeng ka
         kawn bun tix, viang mawh nan, nawh deeh tieh tix koeng ka,
         17 yam in nawh hoik deuh phimap mai yuh pa kaig tua ka nawh ah nin, "Aux hoik yaox kawn
         bun maix ang lai mawh bun krih loig." In khankix hoik mawh mhai rug pa mawh kawn bun
         aux bun krih loig kix tak nih kraung ceep nawh ka plak sivoe kwad song khankix,
         18 kwad song veng an khankix, giex ka pui an mai tap toi ka nawh,
         19 kix kieh nawh se mau tix yieh shekhe mai ap mau an ka keeing bun an, kheu jao hoik
         kieh nawh bun krih pui Isarelax laux ceu kaux, mai bun an tak mawh moeng nawh, mai
         ang pon tik bun an tom leeing ju tix.
         20 Viang mawh nan, phan ceu an mawh tete mai ang yaox mhai rug grawng mawh bun an bun
         krih loig,
         21 kix tak viex bun an lih hoek ka diang siviex nyiex keeing nawh mai simex daux veng
         an khankix tak dheem nawh yum ka simaox, kheu jao hoik yuh nawh ceu pa kaig tua ka
         daux pui Isarelax khankix mai kheu jao yuh nawh krax lud vao ka daux nyiex ma keeing
         nawh, pex tak teei ti tik pa caox caig khaing sinax pex.
         22 Phan yaox simex tix kaux it tau mai bun koe mex, kiex tak yum khawm ra tix, khawm
         simex pa it tau mai bun an mai khawm bun an mai pex tak teei ti tik pa caox caig khaing
         pui Isarelax.
         23 Phan koe bun krih loig tix kaux pa hoik chawk ti deuh mai simex tix kaux pub nawh
         ka daux veng mai it tau mai nawh,
         24 pex tak viex kiex khawm ra kaux lih ka daux diang siviex laig daux veng an mai pex
         tak dheem kiex yum ka simaox, kheu ang bun an riag yo ka daux veng mai kheu nunai
         simex an ka moeng paox plawg tix, mai pex tak teei ti tik pa caox caig khaing sinax
         pex.
         25 Phan simex tix kaux pub ka bun krih pa hoik chawk ti deuh ka daux tiag mai simex
         an khin ka nawh mai it tau mai nawh, mawh ngie simex pa it tau mai nawh pa yum nong
         nong.
         26 Paw yuh tidtix ka bun an, mawh kheu bun an ang lud ka tidtix sonsang tawx phimap
         nawh tom yum nawh, mawh kheu see in awm pui tix kaux pa puing mai pah ka paox plawg
         tix.
         27 Yam pub nawh bun an ka daux tiag mai bun an riag yo pui teem ka nawh ang koe tix
         kaux kawx,
         28 phan simex tix kaux pub bun krih pa ang pui nyang bax chawk, phan nawh giex mai it
         tau mai nawh mai phan pui yaox ka,
         29 simex pa hoik it tau mai bun an, tak tawx mau tixphwan shekhe ka keeing bun an mai
         kieh bun an mawh moeng nawh, mawh kheu hoik nunai nawh ka bun an, ang lai pon tik
         bun an tom leeing ju tix.
         30 Paw kieh pui tix kaux kawx teei ka moeng keeing tix mai paw kieh seeing yuh kraung
         it keeing tix heue.

1 "Pui pa ang grum naog ka cie simex, pa pat ti tik khankix ang pon ti laig ka daux
         cub phung hun Simiang Siyiex.
         2 Ang pon kieh kawn kawn cang laig ka daux cub phung hun Simiang Siyiex, mai doeh ru
         nawh tom hoek kao ju kawx ang pon laig ka daux cub phung hun Simiang Siyiex.
         3 Pui Amawrix ang ah, pui Mawbax ang ah, ang pon ti laig ka daux cub phung hun Simiang
         Siyiex, mai doeh ru nawh tom hoek kao ju kawx, ang pon laig ka daux cub phung hun
         Simiang Siyiex leeing ju,
         4 kheu ang kix rieb pex ka blah mai rawm, ka daux krax yam lih pex khaing meung Ejiptux
         mai kheu vai kix ka Balam kawn simex Bawrax veng Petaw, haktiex Mesopotemia sonsang
         jhax lawg ka pex.
         5 Kheu Simiang Siyiex pex ang nghiet ka lox Balam, mai Simiang Siyiex pex deeh tieh
         krax jhax lawg mawh krax pa nawb bwan ka pex, mawh kheu moh Simiang Siyiex, Siyiex
         pex, ka pex.
         6 Pex ang pon ti tawx pa nhim ka kix mai krax magmi khankix baux singaix im ju pex
         leeing ju.
         7 "Pex paw koeng ka pui Edom, mawh kheu kix mawh puxaik pex, mai pex paw koeng ka pui
         Ejiptux, mawh kheu hoik sax mawh pex siliex ka daux meung kix.
         8 Tom sidah hoek kawn praix doeh ru kix loe ju, kix tak pon ti laig ka daux cub phung
         hun Simiang Siyiex.
         9 Yam hu puing pex naing ka pui koeng tix khankix mai yam kawn ot pex daux tab, yuh
         satix via pex khaing pa caox caig.
         10 Phan pui tix kaux kaux ka daux sinax pex, ang singax ka ceu pa lih ti mawh plak ponsawm,
         nawh yaox ti lih ot plak praix tab, ang pon ot daux tab,
         11 yam hoek plakbo, nawh tak heem rawm, yam klip singaix, kieh nawh deeh laig ka daux
         tab.
         12 Pex caw tix koe dah dee ka plak praix tab sonsang hu pex ka,
         13 pex caw ti koe sipeed khaox tix mu, pa mawh kraung shiao pex, yam hu tiag ka plak
         praix, pex tak kaong daux ka mai kheem ceu pa seeing pa lih khaing pex ka.
         14 Mawh kheu Simiang Siyiex pex tak lailing ka sinax tab pex, sonsang taoh ka pex mai
         ap pui koeng pex khankix ka pex, mawh kheu nan, tab pex caw tix singax mai son ang
         Nawh Cao yaox pa ang singax ka daux sinax pex mai veeh ti khaing pex.
         15 Phan koe siliex pa to khaing cao nawh, hoek ot mai pex, paw giex tix deeh tawx ka
         cao nawh,
         16 kieh nawh ot mai pex, ka dah dee pa laug nawh, ka daux veng pa moh tix, paw yuh krax
         kha ka nawh.
         17 Paw kieh bun coh kaux koe ka daux kawn bun Isarelax mai paw kieh simex coh kaux koe
         khaing daux kawn simex Isarelax.
         18 Pex ang pon viex mau coh kaux mai mau ngawh sox hoek ka nyiex Simiang Siyiex, Siyiex
         pex, sonsang tiextu ka, mawh kheu in khawm ra mawh pa seeing brai ka Simiang Siyiex
         pex.
         19 Pex ang pon teei rao mau ka puxaik tix, rao mau piang mau mai rao piang pa ih mai
         rao piang ceu pa tawx ceuk rom, sonsang pon ti rao.
         20 Pui tang ceu pex pon ti teei rao tawx nawh yaog, viang mawh nan, puxaik pex Isarelax
         ang pon ti teei rao, sonsang nawb Simiang Siyiex pex bwan ka pex, ka daux pa yuh pex
         ka taix ti khawmuik, ka daux haktiex laig teei pex ti cie.
         21 Yam yuh maix krax tiextu ka Simiang Siyiex ti, pex ang pon deuh bawg yam tom rheung,
         sonsang yuh tix ka an, mawh kheu Simiang Siyiex, pex tak mhaing an ka pex tete, phan
         pex ang tawx, tak sang mawh phimap ka pex.
         22 Phan pex ang yuh krax tiextu, an tak ang mawh phimap ka son pex.
         23 Yuh satix pex hawt ti yuh awm lox pa kaoh khaing jheeh tix, awm pa hoik khaw rhawm
         pex ti yuh ka Simiang Siyiex tix, pa hoik tawx pex sijax mukheu ka jheeh tix.
         24 Yam laig pex daux sipeem plix siiet paox plawg tix, pex pon ti ih plix siiet tom
         sak tix, awm pa koe rhawm pex ti ih, viang mawh nan, pex ang pon sau ti viex ka daux
         bau tix.
         25 Yam laig pex daux kaung nghox ca pa kawn jung paox plawg tix, pex tak pon ti caik
         sigleem nghox ankix ka taix tix, viang mawh nan, pex ang pon ti shiao sivawg mai vawg
         sigleem nghox paox plawg tix khankix heue.

1 Yam teei simex moeng ti, phan simex ang lai moh ka bun an, kheu yaox simex an ceu
         pa deuh phimap ka nawh, nawh tak tiiem lai gwieh paox tix mai ap an ka daux taix nawh
         mai tak ploi nawh ing ka nyiex tix.
         2 Yam hoik lih bun an khaing nyiex, nawh deeh pon ti moeng pui tang kaux,
         3 phan mex khaix nawh ang moh ka nawh, kieh nawh tiiem lai gwieh paox tix mai ap ka
         daux taix bun an mai ploi bun an lih khaing nyiex tix, phan ang mawh nan, phan mex
         khaix yum,
         4 mex phao ka nawh, pa hoik gwieh paox tix, ang lai deeh pon rieb mawh moeng tix, kheu
         hoik seeing nawh, mawh kheu an mawh pa seeing brai ka plak sivoe Simiang Siyiex, pex
         ang pon ti viex phimap an hoek piang haktiex tawx Simiang Siyiex sinngao ka pex.
         5 Yam teei pui tix kaux moeng khraox tix, nawh ang pon ti lih hu daux naing mai ang
         pon tawx beeh glawm ka nawh, nawh tak ot giex ka nyiex ti tix num, sonsang gaux rhawm
         nawh tau mai moeng tix.
         6 Pui mawx ang ah, ang pon ti teei khlawp simaox mhaw plak greem mai khlawp simaox
         mhaw plak piang sonsang tang tix ka. Mawh kheu mhaw pa tang nawh an, mawh pa een nawh
         ju tix ka.
         7 Phan pui tix kaux yaox ka briex pui ka kawn praix ceu pui Isarelax khaing daux puxaik
         nawh tix kaux kaux, phan deuh nawh mawh siliex ang ah mai coh ka nawh ang ah, khaix
         an tak caw ti pah cao briex an yum pex tak teei ti tik pa caox caig an khaing daux
         sinax pex.
         8 Yuh satix pex ka grawng jhawm saux sipawg, yuh satix mai yuh awm lox tawm cao giex
         kaing li pui Lewix, awm hoik tawm Aux ka kix, pex yuh satix yuh hawt awm an.
         9 Doh keud ka pa hoik yuh Simiang Siyiex, Siyiex pex ka Meriam, daux krax yam lih pex
         khaing meung Ejiptux.
         10 Yam tawx pex puxaik ti yaog tix ceuceu, pex ang pon laig daux nyiex nawh, ang pon
         teei kraung pa sang tang ti deuh.
         11 Maix tak cung ka plak praix, pui pa yaog yaing an, tak viex kraung pa tang ti deuh
         hoek tawx ka maix.
         12 Phan nawh mawh pui hot, pex ang pon priex kraung tang an tiang sawm,
         13 yam laig singaix maix tak deeh tawx kraung pa tang nawh ti deuh, sonsang koe ceu
         pa lhop nawh ponsawm mai sonsang nawb nawh bwan ka maix, ceu an tak mawh pa rahsee
         son maix, ka plak sivoe Simiang Siyiex, Siyiex maix.
         14 Pex paw yuh krax kha rhawm ka siliex vai tix, pa mawh pui hot pa cud cha, pa mawh
         puxaik pex ang ah mai nyo sinie ang ah, pa ot ka daux haktiex pex mai daux veng pex,
         15 pex tak tawx ngawh riang kaing yuh nawh, sivoe sang klip singaix, mawh kheu nawh
         mawh pui hot mai nawh een rhawm tix ka ngawh riang kaing yuh tix, lhat nawh riag yo
         deuh phimap ka pex sivoe Simiang Siyiex, Siyiex pex mai an lih ti mawh phimap ka pex.
         16 Keeing khankix tak ang pon ti yum tang phimap kawn praix tix mai kawn praix nawh
         tak ang pon ti yum tang phimap keeing tix, pui ku kaux tak yum tang phimap cao tix.
         17 Pex ang pon tieh loh ka been pa rahsee, grawng nyo sinie mai kawn doe khankix mai
         ang pon teei kraung ceep miexmai mawh kraung pa tang ti deuh,
         18 kieh pex doh keud ka mawh tix siliex ka meung Ejiptux mai Simiang Siyiex, Siyiex
         pex hoik taoh pex khaing tan, mawh kheu nan, Aux tom tawm lox sonsang yuh pex ceu
         in khankix.
         19 Yam vawg pex nghox daux kaung tix mai piawm jhoi nghox tix jhoi daux kaung, pex ang
         pon ti deeh hu teei ka, kieh an mawh son nyo sinie, son kawn doe mai son miexmai,
         sonsang nawb Simiang Siyiex, Siyiex pex bwan ka pex ka kaing jhaw yuh pex ka taix
         ti.
         20 Yam pieh pex ka plix Sanlun, paw lai baox pieh pa deuk, kieh an mawh son nyo sinie,
         son kawn doe mai son miexmai.
         21 Yam khrawm pex plix siiet daux sipeem plix siiet, pex ang pon sut plix an khaix khrawm
         tix, kieh an mawh son nyo sinie, son kawn doe mai son miexmai.
         22 Kieh pex doh keud ka mawh tix siliex daux meung Ejiptux, mawh kheu nan, Aux tom tawm
         lox sonsang yuh pex ceu in heue.

1 Phan pui koe see ka paox tix mai hoek ka nyiex prawng see, yam tat cao prawng see
         kieh khawm ra kaux mai kieh kaw pa ang koe krax lud luad luan mai ciyang ka kaw pa
         lud.
         2 Phan pui lud mawh pa khaw tix sivied ka, cao prawng see tak kieh nawh gup tix it
         mai sivied nawh ka plak sivoe pui, awm koe krax lud nawh, awm pa keung nawh ti pon
         krax pa sivied tix.
         3 Kieh sivied ka nawh tixpon taix mai paw kieh lheu khaing an, phan sivied lheu khaing
         an, puxaik pex tak salao pex sivoe ngai pex.
         4 Maix tak ang jup jheeh mawie ka jup yam dig ka nghox heue.
         5 Phan puxaik ot tau mai paox tix mai phan tix kaux kaux yum mai ang koe kawn simex,
         moeng kaw pa yum an tak ang pon mex ka pui plak praix pao nyiex tix mai kieh puxaik
         mex nawh laig ot mai nawh, kieh mawh moeng tix mai yuh beeh glawm puxke ti ka bun
         an.
         6 Kawn simex pa liang tix keh khaing nawh tak deeh plud ceu kaux puxke pa hoik yum,
         sonsang ang min ceu kaux nawh pon ti mawh pa preet tix khaing ceu pui Isarelax.
         7 Phan pui an ang rhawm rieb moeng puxke tix, khaix an moeng puxke nawh tak hu ka diang
         siviex veng ka kwad song ah nin, pux mex aux ang cu ti plud ceu kaux puxke tix khaing
         daux Isarelax, nawh ang cu ti teei beeh glawm puxke tix pa mawh mex aux,
         8 kwad song veng ot nawh, tak kok ka nawh mai krai lox ka nawh, phan nawh ca kawn ah
         nin, aux ang rhawm simie ti teei ka nawh,
         9 mai moeng puxke nawh, tak hoek ka nawh, plak sivoe kwad song mai peeik kiep khaing
         caong nawh mai baig ka pakngai nawh, bun an tak pawk lox ah nin, tik ka simex pa ang
         pon sang nyiex ma puxke tix,
         10 ka daux pui Isarelax tak kok nyiex ma in mawh pa yaox ti peeik kiep tix.
         11 Phan pui ra kaux simah paox tix mai phan moeng pui an tix kaux hoek dex, sonsang
         teem nawh ka mex tix khaing daux taix pui pa tawk ka nawh, phan nawh giex bluh ka
         pa viex simex an,
         12 pex tak tat ti tik taix bun an, paw kieh ngai pex caux rhawm ka nawh.
         13 Pex ang pon ti koe kla jiang tang khaing paox tix, pa mawh kla jiang cien tix mu
         mai pa chaong tix mu ka daux bau tix.
         14 Pex ang pon kieh kraung tong koe ra ceu daux nyiex tix, pa ting tix mu mai pa iak
         tix mu.
         15 Pex caw tix koe kla jiang pa khaw caw mai kraung tong pa khaw caw, sonsang lang singaix
         ju pex ka daux haktiex pa tawx Simiang Siyiex, Siyiex pex ka pex.
         16 Mawh kheu pui pa yuh ka ceu in khankix mai pui pa yuh pa ang rahsee mawh ceu pa seeing
         brai ka Simiang Siyiex, Siyiex pex.
         17 Doh keud ka pa hoik yuh pui Amaliet ka pex daux krax, yam lih pex khaing Ejiptux,
         18 kix lih hoek puing pex yam awn riang mai yam taug mao pex mai pah ka pui pa dah plak
         khaix, mai kix ang lhat ka Simiang Siyiex.
         19 Mawh kheu nan, yam hoik tawx Simiang Siyiex maix laux lee tix, khaing pui koeng khankix,
         pa koe hawt vung viang pex, ka daux haktiex pa tawx Simiang Siyiex mawh sinngao son
         maix, maix tak preeit krax pa doh keud ka ceu pui Amaliet khankix khaing greem raoma
         maix tak ang pon ti piawm an heue.

1 Yam laig teei maix ti ot ka daux haktiex pa sang tawx Simiang Siyiex mawh sinngao
         son maix,
         2 teei can ceu pa liang maix ti pon phao ka khaing haktiex pa tawx Simiang Siyiex maix
         ka maix, maix tak sau ankix daux khrawng tix mu mai viex hu ka dee pa hoik laug Simiang
         Siyiex maix ti deuh ceu kaux Nawh Cao,
         3 mai hoek ka pui pa yuh kaing jhaw cao giex kaing li ka daux baux yam an, ah nin ka
         nawh, "Aux doh keud tix ka Simiang Siyiex daux in singaix, ka hoik hoek aux daux haktiex
         pa hoik tiextu Simiang Siyiex ka keeing ex khankix, sonsang tawx ankix ka ex."
         4 Khaix an cao giex kaing li tak teei khrawng an khaing daux taix maix mai deuh ka
         plak sivoe khu dee tan Simiang Siyiex maix.
         5 Maix tak ah nin ka plak sivoe Simiang Siyiex maix, "Keeing aux hoik mawh ceu pui
         Shurix tix kaux, pa hoik sang grai hu mai nawh hoik lih hu peung tix ot ka daux haktiex
         meung Ejiptux, viang pui nawh mawh pa tux tan kawx, deeh lih ti mawh ceu pui pa ting
         lhaong mai ceu pui pa ting riang rao tix cub mai mawh ceu pui pa nie pre haoh hun
         tan."
         6 Ceu pui Ejiptux khankix hoik yuh krax pa lang teung caox piang yix mai hoik khin
         yix, thux yix mai teek yix yuh kaing jhaw siliex pa kied kin tete,
         7 khaix an yix riag yo lox tix ka Simiang Siyiex keeing yix mai Simiang Siyiex hoik
         mhong ka lox yix mai hoik yaox ka krax pa kham geu yix mai hoik yaox kaing jhaw pa
         yuh yix mai khawm ka krax pa khin kix piang yix khankix.
         8 Mawh kheu nan, Simiang Siyiex hoik viex yix lih hu khaing daux meung Ejiptux ka plawng
         taix pa ting riang Nawh Cao mai tawm taix pa nih Nawh Cao mai krax pa lhat graung
         mai mhai rug khankix mai khawm krax pa daox deng khankix.
         9 Nawh Cao hoik viex ex hoek dee in mai hoik tawx haktiex in, pa mawh haktiex dee lih
         rawm teeih mai rawm hia ka ex,
         10 Simiang Siyiex eue, yam in aux hoik viex plix khaox plix ox pa liang tix pon phao
         ka khaing haktiex pa hoik tawx maix ka aux. Khaix an maix tak deuh khrawng an ka plak
         sivoe Simiang Siyiex maix mai krub ka Simiang Siyiex maix.
         11 Mawh kheu nan maix tak gaux rhawm ka daux bwanson kuceu, pa hoik tawx Simiang Siyiex
         maix, ka maix mai ka daux nyiex ma maix, khawm ceu pui Lewix mai nyo sinie pa ot daux
         sinax pex.
         12 Yam hoik tawx maix krax tan kao son tix son khaing plix khaox plix ox pa pon ti kuceu,
         ka daux num loe pa mawh num tan maix kao son tix son mai maix tak tawx ceu ankix ka
         ceu pui Lewix mai nyo sinie mai ka miexmai kawn doe, sonsang pon kix ti ih tom sak
         ka daux veng maix khankix,
         13 khaix an maix tak ah nin ka plak sivoe Simiang Siyiex maix, aux hoik teei krax tan
         pa singax singeh, kao son tix son lih khaing daux nyiex aux mai aux hoik tawx an kix
         ka ceu pui Lewix mai ka nyo sinie mai ka miexmai kawn doe awm gumlox pingnyap pa hoik
         tawm Maix Cao ka aux khawmuik. Aux ang lud ka gumlox pingnyap Maix Cao mai aux ang
         nyang piawm ka ankix.
         14 Aux ang sax ih ceu ankix tix ceu kawx, yam koe krax laux rhawm aux mai aux ang sax
         teei ceu an kix lih yam ang tix singax mai aux ang tawx ankix tix ceu kawx ka son
         pui yum, aux hoik cu nghiet ka gumlox Simiang Siyiex aux mai aux hoik yuh awm pa hoik
         tawm Maix Cao ka aux.
         15 Num tix jhak khaing dee pa singax singeh ot Maix Cao khaing daux meung raoma mai
         nawb bwan piang pui ceu Maix Isarelax khankix mai piang haktiex pa hoik tawx Maix
         Cao ka yix, pa hoik tiextu Maix Cao ka keeing yix khankix, pa mawh haktiex dee lih
         rawm teeih mai rawm hia.
         16 Ka daux singaix in Simiang Siyiex maix, hoik tawm gumlox beenli mai lox tat jhawm
         prawng tix sonsang hawt maix ti yuh, mawh kheu nan maix tak priex ti hawt khawm rhawm
         tix mai khawm ju tix khawmuik.
         17 Daux in singaix maix hoik rieb Simiang Siyiex mawh Siyiex maix mai hawt lawng ka
         daux krax Nawh Cao mai priex ti hawt gumlox beenli Nawh Cao khankix mai lox tat jhawm
         prawng Nawh Cao mai cu nghiet ka gumlox Nawh Cao.
         18 Lheu khaing an daux in singaix, Simiang Siyiex hoik rieb maix mawh ceu pui Nawh Cao,
         pa tang siyox khaing pui tang ceu, awm hoik yuh Nawh Cao mukheu ka maix, sonsang priex
         maix ti hawt gumlox pingnyap Nawh Cao khawmuik,
         19 Nawh Cao tak deuh maix lhaong piang ceu pui khankix, pa hoik phan hoik deuh Nawh
         Cao, ka daux krax pa yaogyaw mai ka daux krax pa ao min mai ka daux krax pa koe min
         plakngai mai sonsang kieh maix mawh ceu pui pa singax singeh, son Simiang Siyiex maix,
         awm pa hoik koe sijax mukheu Nawh Cao ka maix heue.

1 Khaix an Mose mai kwad song ceu pui Isarelax khankix tawm lox ka pui khankix ah nin.
         "Priex tix hawt gumlox pingnyap pa tawm aux ka pex khankix daux in singaix awx."
         2 Ka daux singaix yam tiang maix ka plak toi rawm klawng Yawdan, ka haktiex pa sang
         tawx Simiang Siyiex pex, ka maix, maix tak sum ti deuh lon simaox ting mai kraix simaox
         ceed piang an kix.
         3 Maix tak tiiem gumlox beenli inkix khawmuik piang, yam hoik tiang maix toi plak an,
         sonsang pon maix ti laig daux haktiex pa sang tawx Simiang Siyiex ka maix, pa mawh
         haktiex lih rawm teeih mai rawm hia, awm pa hoik yuh Simiang Siyiex sijax mukheu tix
         ka keeing maix khankix.
         4 Yam hoik tiang maix ka plak toi rawm klawng Yawdan, yam hoik hoek maix piang gawng
         Ebalax maix tak sum lon simaox inkix, awm pa tawm aux maix daux in singaix mai maix
         tak kraix simaox ceed piang.
         5 Maix tak sum khu dee tan ka lon simaox son Simiang Siyiex maix tan tix mu maix tak
         ang pon ti shiao kraung rhiem tix ceu kawx piang simaox an.
         6 Maix tak sum khu dee tan Simiang Siyiex maix ka simaox pa ang max mai maix tak tan
         krax tan pa gleeing piang son Simiang Siyiex maix.
         7 Maix tak tan krax tan pa nhim khankix mai maix tak ih tan tau mai krax gaux rhawm
         tix ka plak sivoe Simiang Siyiex.
         8 Mai maix tak tiiem gumlox beenli in khawmuik sidawng laing piang lon simaox an.
         9 Khaix an, Mose mai cao giex kaing li khankix mai ceu pui Lewix krai ka ceu pui Isarelax
         khankix ah nin. "Ceu pui Isarelax khankix eue, jawg tix nghiet, singaix in maix hoik
         lih mawh ceu pui Simiang Siyiex maix."
         10 Mawh kheu nan maix tak cu nghiet ka lox Simiang Siyiex maix mai hawt ti yuh gumlox
         pingnyap Nawh Cao mai ka gumlox been Nawh Cao khankix, pa tawm aux ka maix, ka daux
         in singaix heue.
         11 Mose tawm ka pui khankix daux singaix an ah nin,
         12 inkix tak mawh pa cung piang gawng Gerazim mai pa sang nawb bwan piang pui khankix,
         yam hoik tiang maix ka plak toi rawm klawng Yawdan, pui inkix mawh Simion, Lewix,
         Yudax, Issakha, Yosiep mai Binyamin khankix.
         13 Inkix mawh pa cung piang gawng Ebalax, sonsang krai pao pa jhax lawg mai pui kix
         mawh Rubin, Gat, Asha, Zebulun, Dan mai Napthalix khankix.
         14 Ceu pui Lewix khankix, yo lox ting sinum ah nin ka pui Isarelax khankix,
         15 "Kieh krax pa jhax lawg koe piang pui pa yuh riang grang pa saik ang ah, riang pa
         raug ang ah, pa mawh ceu pa seeing Simiang Siyiex ka mai kaing jhaw pa yuh ka taix,
         cao yuh kaing taix mai pa jung ti deuh an khankix ka dah dee pa glip, pui khawmuik
         deeh pawk lox mai ah Amen!
         16 Kieh pa jhax lawg koe piang pui pa yuh pa ang khaw ang jiet ka miex keeing tix mai
         pui khawmuik deeh pawk lox mai ah Amen!
         17 Kieh pa jhax lawg koe piang pui pa gah rong mee haktiex paox plawg tix, mai pui khawmuik
         deeh pawk lox mai ah Amen!
         18 Kieh pa jhax lawg koe piang pui pa kieh pui dug ngai lud hu khaing daux krax mai
         pui khawmuik deeh pawk lox mai ah Amen!
         19 Kieh pa jhax lawg koe piang pui pa tieh lox prawng pa rahsee piang nyo sinie mai
         piang miexmai kawn doe khankix mai pui khawmuik deeh pawk lox mai ah Amen!
         20 Kieh pa jhax lawg koe piang pui pa it tau mai moeng keeing tix, mawh kheu hoik peeik
         nawh kraung ceep keeing tix mai pui khawmuik deeh pawk lox mai ah Amen!
         21 Kieh pa jhax lawg koe piang pui pa lud vao mai totiag tix ceuceu mai pui khawmuik
         deeh pawk lox mai ah Amen!
         22 Kieh pa jhax lawg koe piang pui pa it tau mai pux bun tix pa mawh kawn bun pa hawt
         keeing tix ang ah mai kawn bun hawt miex tix ang ah mai pui khawmuik deeh pawk lox
         mai ah Amen!
         23 Kieh pa jhax lawg koe piang pui pa it tau mai miex moeng tix mai pui khawmuik deeh
         pawk lox mai ah Amen!
         24 Kieh pa jhax lawg koe piang pui pa tawk ka paox plawg tix ka dah dee glip mai pui
         khawmuik deeh pawk lox mai ah Amen!
         25 Kieh pa jhax lawg koe piang pui pa ih mau chun praok, sonsang pah ka pui pa ang koe
         phimap tix kaux mai pui khawmuik deeh pawk lox mai ah Amen!
         26 Kieh pa jhax lawg koe piang pui pa ang kaux sijax ka gumlox beenli in khawmuik mai
         pui khawmuik deeh pawk lox mai ah Amen heue."

1 Phan maix priex rhawm tix nghiet ka lox Simiang Siyiex tix mhawm mhawm mai hawt yuh
         awm gumlox pingnyap Nawh Cao khawmuik, awm pa tawm aux ka maix daux in singaix, Simiang
         Siyiex maix tak deuh maix lhaong khaing ceu pui khawmuik ka piang ca haktiex in.
         2 Phan maix cu nghiet ka lox Simiang Siyiex maix, bwanson inkix khawmuik tak lih hoek
         piang maix mai hawt khaix maix,
         3 maix ot daux veng, daux yaong ka tak pon bwanson ot ka daux kaung daux ma ka tak
         pon bwanson.
         4 Kawn praix tokaux maix mai can ceu plix pa lih khaing daux haktiex maix mai cub tobrie
         maix khankix, pa mawh kawn mawie mai kawn yung maix khankix, tak pon bwanson pa pre
         haoh hun,
         5 ka daux khrawng maix mai ka daux tawg klong ku klao maix blah khankix kawx, tak mawh
         pa pon bwanson.
         6 Yam laig maix ka daux nyiex tix maix ka pon bwanson mai yam lih maix khaing nyiex
         tix kawx maix ka pon bwanson.
         7 Simiang Siyiex tak kieh pui koeng maix, pa yaog tix tieh feen ka maix khankix, mawh
         pa som nai khaing sivoe ngai maix, kix lih hoek puing maix ka daux krax tix nyaing
         mai kix tak yaox ti to daux krax aliah nyaing ka plak sivoe maix.
         8 Simiang Siyiex tak nawb bwanson hoek piang maix, ka daux krao pa priex maix kraung
         khrai tix mai ka can pa yuh maix ka taix ti khawmuik. Nawh Cao tak nawb bwanson piang
         maix, daux haktiex pa sang tawx Simiang Siyiex pex ka maix.
         9 Phan maix priex ti hawt gumlox pingnyap Simiang Siyiex maix khankix mai phan hawt
         hu ka daux krax Cao Simiang Siyiex, tak deuh maix mawh pui pa singax ka son tix, awm
         pa hoik tiextu Nawh Cao ka maix.
         10 Khaix an pui haktiex khawmuik tak yaox ka mawh maix pa hoik kok tix ka daux ceu kaux
         Simiang Siyiex mai kix tak koe krax lhat graung ka maix.
         11 Simiang Siyiex tak sang tawx maix magmi tom nie mai kawn prai maix mai tobrie eei
         maix khankix mai plix khaox plix ox pa lih khaing haktiex maix, daux haktiex pa hoik
         tiextu Simiang Siyiex ka keeing maix, son pa sang tawx ka maix.
         12 Simiang Siyiex tak paoh krao raoma khaing dee priex Nawh Cao kraung khrai ceu pa
         mhawm, sonsang tawx Nawh Cao rawm lhiex lih ka piang tiex maix, ka daux bawg yam praix
         klawng an khankix mai nawb bwan piang kaing jhaw pa yuh maix ka taix tix. Maix tak
         pon ti tawx ceuk rom ka ceu pui tom nie, viang mawh nan maix tak ang pon ti ceuk ka
         kix.
         13 Phan maix koe krax cu nghiet ka gumlox pingnyap Simiang Siyiex maix, ka pa tawm aux
         ka maix daux in singaix mai phan maix priex rhawm tix hawt yuh ka ceu an khankix,
         Simiang Siyiex tak kieh maix mawh kaing ang kieh maix mawh sidax maix tak ot ka piang
         mai ang ot ka greem.
         14 Mawh kheu nan maix tak ang pon veeh ti khaing lox pa tawm aux khankix ka maix, ka
         daux in singaix, ka plak khawn gwiex, khawn dawm mai hu hawt khaix siyiex tang kaux
         mai yuh kaing jhaw kix heue.
         15 Viang mawh nan, phan maix ang cu ang nghiet ka lox Simiang Siyiex tix mai ang hawt
         ti yuh awm gumlox pingnyap Nawh Cao mai been pa deuh Nawh Cao, ka pa tawm aux ka maix,
         daux in singaix khawmuik, krax pa jhax lawg tak hawt maix mai hoek piang maix.
         16 Mawx ot daux veng daux yaong ka pon pa jhax lawg, ot ka daux kaung daux ma ka pon
         pa jhax lawg.
         17 Krax pa jhax lawg tak koe ka daux khrawng maix mai ka daux tawg klong ku klao maix
         blah,
         18 krax pa jhax lawg tak koe piang kawn praix maix mai piang plix khaox plix ox pa lih
         khaing daux haktiex maix, khawm piang tobrie eei maix, pa mawh mawie, yung maix khankix.
         19 Yam laig maix ka daux nyiex tix ka pon pa jhax lawg mai yam lih maix khaing nyiex
         tix ka pon pa jhax lawg,
         20 Simiang Siyiex tak kieh pa jhax lawg mai pa tuktiak mai pa map nai hoek piang maix,
         daux kaing jhaw pa yuh maix ka taix ti tak pon pa laux leeing mai tom hoik khran grai
         grup maix, kheu jao pa caox caig yuh maix ka pa hoik tik vud maix Nawh Cao,
         21 Simiang Siyiex tak kieh jhawm saux preng hoek piang maix, tom sidah yuh Nawh Cao
         maix but khaing haktiex pa sang hu teei maix ti cie.
         22 Simiang Siyiex tak sivied maix mai tawx krax kham geu jhawm saux nhao, jhawm saux
         hoek, jhawm saux uah mai jhawm saux ngu, pa kied lang teung khaing lawm vaig mai bhaung
         si oh, pa yum yuh pang khaox, jhawm saux lih rawm im, an kix tak hawt khaix maix tom
         sidah grai grup maix.
         23 Mai raoma piang kaing maix, tak lih ti mawh tawng lheung mai tiex ka greem caong
         maix tak lih ti mawh rhiem,
         24 Simiang Siyiex tak kieh rawm lhiex pa sang lih piang haktiex maix, deeh tieh ti mawh
         phawng tiex phawng tug lih khaing raoma mai hoek piang maix, tom sidah laux leeing
         maix.
         25 Simiang Siyiex tak kieh maix som nai ka plak sivoe pui koeng maix, maix lih hu sonsang
         puing kix ka daux krax tix nyaing mai maix tak to sivoe kix ka daux krax aliah nyaing
         maix tak lih ti mawh pui pa vung viang piang haktiex khawmuik.
         26 Tokaux yum maix tak mawh priex ih sim raoma mai totiag piang haktiex, pui mawx kawx
         tak ang pon ti grheu an kix.
         27 Simiang Siyiex tak kieh maix kham geu jhawm saux muad haktiex Ejiptux, jhawm saux
         glhua nex, jhawm saux ngoi, jhawm saux dao, pa ang maix lai pon pai moi.
         28 Simiang Siyiex tak kieh maix kham geu jhawm saux yhot, jhawm sau dug ngai, jhawm
         saux lung lang rhawm khankix,
         29 mai maix tak pu pi ti hu bawg yam jung singaix, awm pui dug ngai pa pu pi ti hu ka
         daux krax pa faik, kaing pa yuh maix khankix tak ang koe krax pa haok hwan maix tak
         kha rhawm tix, pui tak tud rhim maix jheung jheung mai ang koe pui pa pon taoh maix.
         30 Viang maix hoik teei ti koe moeng kawx, pui tang kaux tak it tau mai nawh, viang
         maix hoik sum sipeem plix siiet kawx maix tak ang yaox ti ih plix khankix,
         31 mawie eei maix viang pah ka plak sivoe ngai maix kawx maix tak ang yaox ti ih nex,
         la eei maix viang mawh pa tud rhim khaing plak sivoe maix kawx, tak ang lai deeh tawx
         ka maix, yung eei maix tak tawx ka pui koeng maix mai ang lai koe pui pa sang deeh
         taoh ka ankix tix kaux kawx.
         32 Kawn simex kawn bun maix, tak mawh pa hoek ka pui tang kaux mai ngai maix maong ti
         jhak ka kix, leeing lang singaix mai koe krax pa laux rhawm mai taix maix kawx tak
         mawh pa ang lai koe riang.
         33 Ceu pui pa ang maix sax tawng, tak teei ti ih plix khaox plix ox haktiex maix, khawm
         can ceu pa pon maix khaing riang tokaux ti mai maix tak mawh pa kham geu krax pa khin
         pa thux pui jheung jheung.
         34 Mawh kheu nan maix tak mawh pa yhot, kheu jao pa yaox maix ka ngai cao tix khankix.
         35 Siyiex tak sivied maix ka krax pa kham geu jhawm saux muad pa lang teung pa ang maix
         pon pai moi ka nge ngawng mai ka gawng caong maix khankix, jah ka tiag caong maix
         tom hoek ka piang kaing maix.
         36 Simiang Siyiex tak viex tokaux maix khawm simiang pa hoik yaog maix kwang ka piang
         tix, hoek ka ceu pui pa ang maix, mai keeing maix nyang sax tawng mai maix tak yuh
         kaing jhaw siyiex tang kaux, pa mawh siyiex pa yuh tix ka khaox mai siyiex pa yuh
         tix ka simaox khankix tan.
         37 Mai maix tak lih ti mawh pa daox deng mai been lox tiag mai ka lox map lox sibriem,
         ka daux sinax ceu pui khankix, ka dee sang grheu Simiang Siyiex maix hu,
         38 maix tak viex simie nghox tom nie lih hu daux tong kaung mai deeh yaox ti kraix khrawm
         ceeix khaing, mawh kheu sido tak ih ankix khawmuik,
         39 viang maix sum sipeem plix siiet mai priex rien mhawm mhawm kawx maix tak ang yaox
         ti nyaux rawm plix siiet mai ang yaox ti khrawm, grawh grawng nawh viag tak ih ankix.
         40 Viang maix koe khaox sanlun daux haktiex dee pa sang kwang maix khawmuik maix tak
         ang yaox ti kraix bee an ka tokaux tix, mawh kheu plix khaox sanlun maix hoik khrum
         sivoe sang teem.
         41 Viang maix keh kawn simex kawn bun kawx, kix tak ang mawh cie maix. Grawh grawng
         nawh, kix luan ti mawh pui pa giex laung ka daux taix pui koeng maix khankix,
         42 Sido tak ih pang khaox maix, khawm ceu pa sang pon maix khaing daux haktiex maix
         khankix.
         43 Ceu pui tang ceu pa ot ka daux sinax pex khankix, tak yaog tix lheu laong mai baox
         nie lheu laong khaing maix, maix tak mawh pa tiiem mai baox nie lheu tiiem khaing
         kix.
         44 Nawh tak pon tawx maix ceuk rawm, viang mawh nan maix tak ang pon tawx nawh ceuk
         rom, nawh tak mawh kaing mai maix tak mawh sidax,
         45 krax pa jhax lawg inkix khawmuik, tak hoek piang maix mai hawt khaix maix mai krup
         maix, tom hoek maix krax laux leeing, kheu jao ang maix cu nghiet ka lox Simiang Siyiex
         maix, ang priex rien tix hawt yuh awm gumlox pingnyap Nawh Cao mai ka beenli pa deuh
         Nawh Cao khankix, ka pa hoik tawm Nawh Cao ka maix.
         46 Ceu pa jhax lawg ankix tak mawh mhai pa tang siyox mai pa daox deng piang maix, khawm
         piang doeh ru maix leeing ju.
         47 Grawh grawng nawh, yam magmi maix mai ang gaux rhawm ti yuh kaing jhaw Simiang Siyiex
         tix,
         48 mawh kheu nan maix tak yaox ti yuh kaing jhaw pui pa koeng tix khankix, pa ploi Siyiex
         hoek ka maix, ka daux pa cai rhawm tix mai pa sang nyaux nie rawm mai pa ang koe kraung
         ceep mai ka pa cud cha kuceu mai Nawh Cao tak sau iak rhiem piang ngawg maix, tom
         sidah yuh Nawh Cao maix laux leeing.
         49 Siyiex tak viex ceu pui tix ceu khaing dee singai dee sidah haktiex mai kieh kix
         hoek puing ka maix, awm phai pu klang ting, pa mawh ceu pui pa ang maix sax tawng
         ka lox sikah kix.
         50 Ceu pui in mawh pa riex hak pakngai, pa ang koe krax nab yam ka kwad song khankix
         mai pa ang koe krax caux rhawm ka kawn nyawm khankix.
         51 Mai kix tak ih tobrie eei maix mai plix khaox pa lih ka daux haktiex maix khankix,
         tom hoek maix krax laux leeing, nghox koi ang ah, rawm plix siiet pa khraox ang ah,
         rawm bee ang ah mai can tobrie pa eei maix ang ah mai kawn yung kawn mawie maix ang
         ah, kix tak ang lai prah maix cie tom sidah hoik yuh maix laux leeing.
         52 Kix tak lai lawm ka maix hawt diang siviex maix, tom hoek bawg yam grhup guh veng
         pa lhaong pa kaux pa cong maix, ka piang tiex khawmuik, ka dah dee pa een maix rhawm
         tix ka mai kix tak lai lawm maix hawt diang siviex veng pex, pa koe ka daux haktiex
         pex, ka dee pa hoik tawx Simiang Siyiex pex ka maix.
         53 Yam ot maix ka daux pa lai lawm pui koeng maix khankix, ka daux pa nied tix kin kha
         rhawm khankix maix tak ih ka kawn praix tokaux ti, pa mawh nex kawn simex kawn bun
         maix, pa hoik tawx Simiang Siyiex maix ka maix.
         54 Simex pa awn nex nham kaux hak ka daux sinax pex, tak koe rhawm pa koeng ka puxaik
         nawh mai ka moeng pa koe piang naok nawh mai khawm kawn praix pa kawn deuk khankix,
         55 Nawh ang lai rhawm tawx nex kawn praix tix khankix sonsang ih pui pa dex mai nawh,
         kheu jao ang nawh lai koe ceu pa ih tix ceu kawx, ka daux bawg yam ot nawh, ka daux
         pa lai lawm pui koeng khankix mai ka daux pa hoik kied kin yuh pui koeng maix, krax
         kha rhawm ka daux veng ot pex khawmuik.
         56 Bun pa awn nex nham kaux hak ka daux sinax pex pa ang sax pon kieh caong tix dig
         piang tiex kheu jao pa awn nex nham kaux hak an, tak koe rhawm pa koeng ka mex pa
         koe piang naok tix mai ka kawn simex kawn bun tix,
         57 rheem pa lih ka sinax ba nawh mai kawn praix pa keh nawh an, nawh tak mox ti ih dee
         glip, kheu jao hoik cud cha ceu pa ih yam ot nawh ka daux pa lai lawm pui mai ka pa
         kied kin tix ot son nawh, yam yuh pui koeng maix khankix krax kha rhawm daux veng
         ot pex khawmuik.
         58 Phan maix ang yuh satix tix mai ang hawt ti yuh awm lox lai beenli pa hoik tiiem
         ti deuh daux phuk lai, sonsang koe krax lhat graung tix ka ceu kaux SIMIANG SIYIEX
         MAIX, pa ting min mai lhat graung ka.
         59 Simiang Siyiex tak viex jhawm saux preng pa lang teung, pa daox deng, jhawm saux
         preng pa kied rheung, jhawm saux pa nie lheu kin mai pa kied rheung bawg yam hoek
         piang maix mai piang doeh ru maix khankix.
         60 Lheu khaing an Nawh Cao tak deeh viex jhawm saux haktiex meung Ejiptux pa lhat graung
         maix ka, hoek piang maix, jhawm saux ankix tak haok kawp piang maix.
         61 Jhawm saux kuceu mai jhawm saux preng kuceu, pa ang nyang bax tiiem ka daux phuk
         lai beenli in khankix kawx, Simiang Siyiex tak viex hoek piang maix, tom hoek maix
         krax laux leeing.
         62 Viang maix nie haoh hun awm simuing raoma kawx maix tak lih ti mawh pui tux, pui
         iak pa deuk ceeix khaing, mawh kheu ang maix cu nghiet ka lox Simiang Siyiex maix
         khankix.
         63 Awm hoik khaw rhawm Simiang Siyiex ti yuh maix mawh pa mhawm mai pre haoh hun, awm
         an Simiang Siyiex tak khaw rhawm ti yuh maix laux lak pak leeing mai ang lai kieh
         maix koe ceu koe cak mai tak deeh reeig ti tik maix khaing daux haktiex pa sang hu
         teei maix ti cie.
         64 Simiang Siyiex tak kieh pex prung prang rairuat sinax ceu pui khankix, jah ka haktiex
         plak in tom sidah hoek ka haktiex plak an mai maix tak yuh kaing jhaw siyiex tang
         kaux pa ang tokaux maix mai keeing maix sax tawng, pa mawh siyiex khaox mai siyiex
         simaox tan.
         65 Daux sinax ceu pui ankix maix tak ang yaox krax laux lee rhawm tix mai caong maix
         kawx, tak ang koe dee sang laux lee tix, Simiang Siyiex tak tawx rhawm pa sikua mai
         iak riang ngai mai pa khrup rhawm maix tan.
         66 Ju maix tak koe krax khi glawh ka sivoe ngai maix, maix tak koe krax lhat graung
         ku singaix mai ang lai deeh pon taoh ka son ju tix.
         67 Yam hoek plak ponngawb maix tak ah nin, kieh niied hoek plak ponbo mai yam hoek plak
         ponbo maix tak ah nin, kieh niied hoek plak ponngawp maix tak ah nan kheu jao pa lhat
         graung pa yaoh daux rhawm maix, pa yaox maix ka ngai tix.
         68 Simiang Siyiex tak deeh teei maix ing ka meung Ejiptux ka reu ting, awm pa hoik sax
         krai Aux ka maix yuh nin maix tak ang lai baox yaox daux krax an. Maix tak mawh pa
         coh tix ka pui koeng maix khankix, mawh siliex simex siliex bun, viang mawh nan, tak
         ang koe pui liag ka maix heue.

1 Inkix mawh gumlox sijax mukheu pa hoik tawm Simiang Siyiex ka Mose, sonsang yuh inkix
         tau mai ceu pui Isarelax khankix, daux haktiex Mawbax, pa lheu khaing gumlox sijax
         mukheu pa hoik yuh Nawh Cao tau mai kix ka daux baoh haktiex Hawrax.
         2 Mose kok ka ceu pui Isarelax khankix hoek ah nin. "Pex hoik yaox ceu pa hoik yuh
         Simiang Siyiex ka plak sivoe ngai pex khawmuik, ka daux meung Ejiptux ka Pharaw mai
         ka kawncau mau soi nawh khankix mai ka haktiex nawh khankix, "
         3 grawng pa cheuk cheu pa hoik yaox pex ka ngai tix mai mhai rug pa daox deng, pa ting
         lhaong ankix.
         4 Viang mawh nan, Simiang Siyiex ang nyang tawx pa chix keud sawn daux rhawm pex mai
         pa chix yaox ka ngai tix mai pa chix mhong ka yhaok tix khankix tom hoek daux in singaix.
         5 Aux hoik thong pex hu daux tiag tixpon num, kraung ceep pex ang nyang griah khaing
         pex mai kiep pex kawx ang nyang laux khaing pex,
         6 pex ang yaox ti ih blah mai ang yaox ti nyaux rawm plix siiet mai plai, sonsang tawng
         pex mawh Aux Simiang Siyiex pex.
         7 Yam hoik hoek pex dah dee in, Sihon simiang haktiex Heshabon mai Awgax simiang haktiex
         Bashan khankix hoek ti puing ka ex daux bang naing mai ex hoik pex ka kix,
         8 Ex hoik teei haktiex kix mai hoik tawx ka ceu pui Rubin mai ceu pui Gat mai ceu pui
         Manashe tix plak mawh sinngao son kix.
         9 Mawh kheu nan, priex ti hawt gumlox sijax mukheu in khankix mai hawt ti yuh, sonsang
         pon pex tix haok hwan ka daux krax pa sang yuh pex kuceu.
         10 Daux in singaix pex khawmuik hoik cung ka plak sivoe Simiang Siyiex pex, jah ka cao
         thong pex mai cao kaing doeh ru pex khankix mai kuad riex ju khawm cao pa kwang pex
         mai cub kawn simex ceu pui Isarelax khankix,
         11 mai kawn pex, moeng pex mai nyo sinie pa ot ka daux bang pex, khawm pui kid khix
         pex, tom hoek ka pui pa kin rawm pex khankix,
         12 sonsang pon pex tix laig ka daux been gumlox sijax mukheu tau mai Simiang Siyiex
         pex mai daux krax pa tiextu Nawh Cao khankix, pa yuh Simiang Siyiex pex tau mai pex
         daux in singaix,
         13 mai Nawh Cao hoik yaog ti deuh maix mawh ceu pui tix cub son cao tix daux in singaix
         mai Nawh Cao mawh Siyiex maix awm pa hoik krai Nawh Cao ka pex mai krax pa hoik tiextu
         Nawh Cao ka keeing pex Abraham, Icak mai Yakop khankix.
         14 Aux ang joeng yuh gumlox sijax mukheu in mai krax pa tiextu in tau mai pex khaing.
         15 Aux hoik yuh tau mai can kix pa cung tin tau mai ex ka daux in ngaix, ka plak sivoe
         Simiang Siyiex ex, khawm kix pa ang ot tau mai ex ka daux in singaix.
         16 Pex hoik tawng ka ot ex daux meung Ejiptux mai ex hoik lih khaing sinax pui tang
         ceu pa hoik yaox ex nawh, yam hoik tiang ex ti hu,
         17 mai pex hoik yaox ka ceu pa seeing pa koe daux sinax kix, pa mawh khaox, simaox khankix
         mai mau khri khankix,
         18 mai khi rhawm ka daux sinax pex, simex, bun mai kawn nyiex ma pex ka daux doeh ru
         pex khankix, pa tang tiah rhawm tix singai khaing Simiang Siyiex pex daux in singaix
         mai pa sang hu yuh kaing jhaw siyiex pui tang ceu khankix mai lhat riah khaox ghin
         pa song lih kuah ka daux sinax pex,
         19 yam mhong nawh ka lox pa jhax lawg in, nawh tang nawb bwanson ka tokaux cao tix daux
         rhawm tix ah nin, aux koe pa nhim, viang aux yuh alo tix, awm pon cao pa yoek ka plai
         tix viex ka daux sinax pui pa twah plai khankix.
         20 Simiang Siyiex tak ang pluat ploi ka nawh, krax song rhawm Simiang Siyiex mai krax
         pa bak pa viang Nawh Cao, tak lih awm taox ngu piang pui an mai pa jhax lawg kuceu
         pa hoik tiiem ti ka daux phuk lai in, tak koe ka piang nawh, mai Simiang Siyiex tak
         preet ti tik ceukau nawh khaing greem raoma.
         21 Simiang Siyiex tak gwieh nawh khaing doeh ru ceu pui Isarelax khankix, sonsang kham
         geu phimap, awm pa jhax lawg pa koe ka daux gumlox sijax mukheu in khankix, pa hoik
         tiiem ti ka daux phuk lai beenli in,
         22 doeh ru kawn praix maix, pa yaog ti kaoh khaix maix khankix mai pui tang meung pa
         hoek khaing daux haktiex dee singai khankix, yam yaox kix jhawm saux preng daux haktiex
         an mai jhawm saux pa hoik deuh Simiang Siyiex ka pui ankix.
         23 Ka daux haktiex khawmuik hoik kieh mawh dee koe mhat mai khaix hax ngu, ang koe pa
         pon sum plix simie nghox koi mai ang koe plix koe tai mai ang koe rib riem pa kuah
         baoh tan tix ceu kawx, awm pluk pliak Simiang Siyiex ti tik ka veng Sawdom mai veng
         Gawmawrax, veng Adama mai veng Zibo-im ka daux pa song rhawm tix mai pa meet rhawm
         tix.
         24 Can ceu pui khankix tak ah nin, "Simiang Siyiex hoik yuh ceu inkix ka haktiex in,
         kheu jao patix lie? Krax pa hax krax song rhawm ting in mawh pa koe dee bleeh yuh
         ka mawx lie?"
         25 Pui khankix ah nin. "Mawh kheu hoik tik vud kix ka gumlox sijax mukheu Simiang Siyiex
         keeing kix, pa hoik yuh Nawh Cao tau mai kix, yam hoik viex Nawh Cao kix lih khaing
         meung Ejiptux.
         26 Mawh kheu kix hoik yuh kaing jhaw siyiex tang kaux mai hu krub ka siyiex pa ang kix
         tawng mai pa ang Nawh Cao sax tawx ka kix.
         27 Mawh kheu nan, krax song rhawm Simiang Siyiex, hoik yaog ti lih ka daux haktiex in
         mai kieh Nawh Cao pa jhax lawg kuceu, pa hoik tiiem ti deuh daux phuk lai in lih hoek
         piang haktiex an kix.
         28 Simiang Siyiex hoik reeig ti tik kix khaing daux haktiex kix, ka daux krax pa song
         rhawm mai daux pa meet rhawm tix mai daux pa kied song rhawm tix mai teei ti tik kix
         ka daux haktiex tang dah, awm pa koe an daux in singaix.
         29 Can kaing pa glip khankix mawh pa dex mai Simiang Siyiex ex mai ceu an khankix pa
         deeh plak jhi kieh sidawng hoik mawh pa dex ka ex mai ka kawn praix ex leeing ju,
         sonsang pon yuh ex awm gumlox beenli in khawmuik heue.

1 Yam hoek ceu inkix piang maix, can krax pa nawb bwanson mai pa jhax lawg, pa hoik
         deuh aux plak sivoe maix, maix tak deeh keud ceu an khankix daux sinax ceu pui khankix,
         ka dee pa grheu Simiang Siyiex maix lih hu,
         2 phan maix mai kawn praix maix, deeh hoek ka Simiang Siyiex maix mai cu nghiet ka
         lox Nawh Cao, khawm rhawm tix mai khawm ju tix khawmuik, awm lox pa tawm aux ka maix
         daux in singaix,
         3 mai Simiang Siyiex tak deeh viex maix ing khaing krax pa giex laung mai Nawh Cao
         tak koe krax caux rhawm piang maix mai deeh khrawm maix khaing ceu pui khawmuik, dee
         pa hoik kieh Simiang Siyiex pex prung prang rairuat.
         4 Phan pui maix tix kaux kaux mawh pa hoik grheu ti tik ka dee pa kied singai khaing
         greem raoma, Simiang Siyiex maix tak deeh khrawm maix hoek khaing tan,
         5 Siyiex maix tak deeh viex maix hoek ka haktiex pa hoik tawx Nawh Cao keeing maix
         cie, mai maix tak sang pon ti cie ankix. Nawh Cao tak kieh maix haok hwan mai kieh
         maix baox nie lheu pre haoh hun khaing keeing maix.
         6 Simiang Siyiex maix tak pat hak rhawm maix mai khawm hak rhawm doeh ru maix, sonsang
         moh maix ka Simiang Siyiex tix khawm rhawm tix mai khawm ju tix khawmuik sonsang pon
         maix ti im ju.
         7 Simiang Siyiex maix, tak deuh pa jhax lawg inkix khawmuik piang pui koeng maix khankix
         mai piang pui pa koeng ka maix mai piang pui pa tuktiak ka maix khankix.
         8 Maix tak cu nghiet ka lox Siyiex mai hawt yuh awm gumlox pingnyap Nawh Cao khawmuik,
         ka pa tawm aux ka maix daux in singaix.
         9 Phan maix koe krax cu nghiet ka lox Simiang Siyiex tix mai priex ti hawt gumlox tawm
         pingnyap Nawh Cao mai beenli pa deuh Nawh Cao khankix mai lox tat jhawm prawng pa
         hoik tiiem ti ka daux phuk lai in mai phan maix deeh veeh ti ing ka Simiang Siyiex
         tix, khawm rhawm tix mai khawm ju tix khawmuik,
         10 Simiang Siyiex maix, tak kieh maix nie baox haok hwan, daux kaing pa yuh maix ka
         taix tix khawmuik mai kawn praix maix mai tobrie eei maix khankix, khawm plix nghox
         plix koi pa lih khaing daux haktiex maix, son ceu pa mhawm khankix, mawh kheu Simiang
         Siyiex tak deeh koe krax khaw rhawm ka maix mai nawb bwan piang maix, awm hoik koe
         krax khaw rhawm Nawh Cao piang keeing maix khankix heue.
         11 Gumlox pingnyap pa tawm aux ka maix daux in singaix, ang mawh ceu pa nu son maix
         mai ang mawh pa koe dee singai khaing maix.
         12 Ankix mawh pa ang koe piang raoma, sonsang ah maix nin. "Pui mawx sang haok piang
         raoma mai deeh viex ceu an lih ka son ex, sonsang pon ex ti mhong mai hawt ti yuh
         ceu ankix?"
         13 Ceu ankix mawh pa ang koe ka plak toi rhawm sigrit sigra, sonsang ah maix nin, "Pui
         mawx pa sang tiang hu ka plak toi rhawm sigrit sigra mai deeh viex ceu ankix hoek
         ka son ex, sonsang pon ex ti mhong mai hawt ti yuh ceu ankix?"
         14 Gumlox in mawh pa kied dex hawt maix mai mawh pa koe daux jheeh maix, khawm daux
         rhawm maix, sonsang pon maix ti hawt yuh ankix.
         15 "Jhak heue, aux hoik deuh krax im ju mai pa mhawm, krax yum mai pa caox caig plak
         sivoe maix daux in singaix,
         16 Aux tawm maix moh ka Siyiex tix, sonsang hawt maix grawng, lawng khaix Nawh Cao mai
         sonsang priex rien maix ti hawt gumlox pingnyap Nawh Cao mai gumlox beenli pa deuh
         Nawh Cao khankix mai lox tat jhawm prawng Nawh Cao, sonsang pon maix ti im ju mai
         baox nie pre haoh hun, Simiang Siyiex maix tak nawb bwan ka maix, daux haktiex pa
         sang hu teei maix ti cie.
         17 Viang mawh nan, phan rhawm maix veeh ti hu singai mai ang nghiet lox Nawh Cao mai
         tieh ti hu krub ka siyiex tang kaux mai hawt ti yuh kaing jhaw kix,
         18 Aux krai pao sidawng ka maix daux in singaix maix tak sang grai grup tete maix tak
         ang lang ju daux haktiex pa sang tiang maix plak toi rawm klawng Yawdan, sonsang laig
         maix teei ti cie an.
         19 Aux kok yo raoma mai haktiex kham sakse son maix daux in singaix, Aux hoik deuh krax
         im ju mai krax yum, krax nawb bwan mai krax pa jhax lawg khankix plak sivoe maix,
         mawh kheu nan, laug maix teei krax im ju, sonsang pon maix ti im ju khawm doeh ru
         maix khankix,
         20 sonsang moh maix ka Simiang Siyiex tix, sonsang cu nghiet ka lox Nawh Cao, sonsang
         een maix rhawm tix ot dex Nawh Cao, mawh kheu Nawh Cao mawh krax im ju maix mai krax
         lang ju maix, sonsang pon maix ti ot daux haktiex pa tiextu Simiang Siyiex tix tawx
         ka keeing maix Abraham, Icak mai Yakop heue.

1 Khaix an, Mose hu krai gumlox inkix ka ceu pui Isarelax khankix,
         2 ah nin, yam in aux hoik koe ju tix yieh tixnga num, aux ang lai pon lih pon laig
         awm ku bawg sivoe ngai pex, Simiang Siyiex hoik ah nin ka aux, "Maix tak ang pon ti
         tiang plak toi rawm klawng Yawdan in, "
         3 Simiang Siyiex pex tak tiang mai thong pex hu toi plak an plak sivoe pex, Nawh Cao
         tak kieh ceu pui inkix laux leeing, khaing plak sivoe pex mai pex tak teei ti cie
         haktiex cie kix, tokaux Yawsux tak tiang ti hu plak sivoe pex, awm pa hoik krai Simiang
         Siyiex ka pex.
         4 Simiang Siyiex tak yuh ceu an piang kix, awm pa hoik yuh Nawh Cao piang Sihon mai
         Awgax, pa mawh simiang haktiex Amawrix mai piang haktiex kix, yam yuh Nawh Cao kix
         laux leeing.
         5 Simiang Siyiex tak ap kix ka pex, sonsang yuh pex ka kix, awm gumlox pingnyap pa
         hoik tawm aux ka pex khawmuik.
         6 Teei riang rao tix mai kieh koe rhawm kwa, paw khi rhawm mai paw lhat graung ka kix,
         Simiang Siyiex pex tak hu tau mai pex, Nawh Cao tak ang prah pex mai ang tik vud pex.
         7 Mose kok ka Yawsux ah nin, ka nawh ka plak sivoe ngai ceu pui Isarelax khankix, "Teei
         riang rao tix mai kieh koe rhawm kwa, mawh kheu maix tak sang yaox ti hu tau mai pui
         inkix ka daux haktiex pa tiextu Simiang Siyiex ka keeing pex, sonsang tawx Nawh Cao
         haktiex an ka kix mai kieh kix pon ti cie sinngao an khankix.
         8 "Tokaux Simiang Siyiex tak hu ka plak sivoe maix, Nawh Cao tak ot tau mai maix, Nawh
         Cao tak ang prah maix mai ang tik vud maix, paw lhat graung mai paw laux rhawm ka."
         9 Mawh kheu nan, Mose tiiem ti deuh gumlox beenli in mai ap ka cao giex kaing li, pa
         mawh kawn simex ceu pui Lewix khankix, pa teei beeh glawm tix klawm teug bwan gumlox
         sijax mukheu Simiang Siyiex mai ka kwad song ceu pui Isarelax khankix.
         10 Mose tawm lox ah nin, "Yam hoik naog aliah num daux num pa hoik tat ti deuh, sonsang
         ploi pex luad luan yam hoik hoek bawg yam yuh pex pawie nyiex gox bang khankix,
         11 yam hoek bleeh ceu pui Isarelax plak sivoe Simiang Siyiex pex ka dah dee pa hoik
         laug Nawh Cao ti deuh, pex tak phat gumlox beenli inkix plak sivoe ceu pui Isarelax
         khankix, sonsang mhong kix ka.
         12 Khrawm pui khankix tau, simex, bun, kawn nyawm mai nyo sinie pa ot ka daux veng pex
         khankix, sonsang pon kix tix mhong mai sonsang gau kix tix chix koe krax lhat graung
         ka Simiang Siyiex pex mai sonsang priex hawt ti yuh, awm gumlox pa koe ka daux lox
         lai beenli in khawmuik,
         13 sonsang mhong kawn nyawm pa ang nyang sax tawng khankix mai sonsang hoek gau kix
         tix koe krax lhat graung ka Simiang Siyiex, glang yam kawn im ju pex daux haktiex
         pa sang tiang pex ti hu, plak toi rawm klawng Yawdan, pa sang teei pex ti cie khankix.
         14 Simiang Siyiex deeh ah nin ka Mose, "Jhak heue, singaix sang yum maix hoik dex, kok
         Yawsux hoek tau mai daux nyiex gox bwan man bang kum pui hun, sonsang tawx aux beeh
         glawm ka nawh." Mawh kheu nan, Mose mai Yawsux laig daux nyiex gox bwan man bang kum
         pui hun tau tan,
         15 Simiang Siyiex lih bleeh ka daux rong paiawm, hawt nyiex gox bwan man mai rong paiawm
         an ot piang diang siviex nyiex gox bwan man.
         16 Simiang Siyiex ah nin ka Mose, "Jhak heue, maix tak yaox ti laig it tau mai keeing
         maix khankix, pui inkix tak yaog ti kaoh hu yuh pa lud tau mai siyiex tang meung khankix,
         daux haktiex pa sang hu pex ti ot daux sinax kix mai kix tak tik vud Aux mai yuh gumlox
         sijax mukheu Aux laux leeing ka pa hoik yuh Aux tau mai kix.
         17 Krax song rhawm Aux lih piang kix daux singaix an mai Aux tak tik vud kix mai mox
         pakngai tix khaing kix mai kix tak hoek krax laux leeing, pa caox caig mai pa kha
         rhawm, tak hoek piang kix mai kix tak ah nin daux singaix an, "Mawh kheu ang Siyiex
         ex lai koe ka daux sinax ex, ceu pa caox caig inkix tom hoek piang ex ang mawh lie?"
         18 Kheu ceu pa caox caig pa hoik yuh kix grawng pa hoik veeh ti hu ka siyiex tang kaux
         khankix Aux tak mox pakngai tix daux ngaix an tete.
         19 Yam in tiiem ti deuh lai rhax in son pex mai gau kawn praix Isarelax khankix, kieh
         kix pon rhax glip ngai, sonsang mawh lai rhax in mhai rug son Aux, ka sinax kawn praix
         ceu pui Isarelax khankix.
         20 Yam hoik viex Aux kix hoek ka daux haktiex dee lih rawm teeih mai rawm hia, pa hoik
         tiextu Aux ka keeing kix mai khaix hoik ih kix ceu an tom sak mai kluing ka, khaix
         an kix tak veeh ti hu ka siyiex tang kaux mai hawt ti yuh kaing jhaw kix mai kix tak
         map ka Aux mai thiang ti tik ka gumlox sijax mukheu Aux.
         21 Yam lih ceu pa cao caig mai pa kha rhawm tom nie piang kix, lai rhax in tak mawh
         jhi mhai rug ka kix, tak ang yaox ti piawm khaing daux jheeh doeh ru kawn praix pex,
         yam in Aux tawng krax keud kix, sivoe ang Aux nyang viex kix hoek ka daux haktiex
         pa hoik tiextu Aux ti tawx ka kix.
         22 Mawh kheu nan, Mose hoik tiiem ti deuh lai rhax in, ka daux singaix an mai gau pui
         Isarelax khankix ka.
         23 Nawh Cao tawx lox ka Yawsux kawn simex Nun ah nin, "Teei riang rao tix mai kieh koe
         rhawm kwa, mawh kheu maix tak yaox ti viex ceu pui Isarelax khankix laig ka daux haktiex
         pa hoik tiextu Aux ka kix mai Aux tak ot tau mai maix.
         24 Yam an Mose tiiem gumlox beenli in tom grum naog ka daux phuk lai tix pheen tom hoik.
         25 Mose tawx lox ka ceu pui Lewix khankix, pa sang klawm ka teug bwan sijax mukheu Simiang
         Siyiex mai nawh ah nin ka kix.
         26 "Teei phuk lai been in mai deuh praok teug bwan sijax mukheu Simiang Siyiex, sonsang
         mawh mhai rug ka son pex."
         27 "Mawh kheu tawng aux pex koe rhawm pa tieh feen mai grawng pa kiien ngawg pex, glang
         yam kawn im ju Aux tau mai pex, daux in singaix, pex hoik tieh feen ka Simiang Siyiex,
         khaix hoik yum aux pex tak sang baox nie yuh miex ding?"
         28 Khrawm kwad song, dohdoe pex mai cao kaing pex khankix hoek ka aux, sonsang krai
         aux kix mhong gumlox in khankix mai kok raoma mai haktiex mawh mhai rug ka daux sinax
         kix.
         29 Grawh grawng nawh khaix yum aux sax, aux tawng grawng sang tieh feen pex mai veeh
         ti khaing daux krax pa hoik tawm aux ka pex mai kieh pa kha rhawm hoek piang pex khaix
         singaix in, jao yuh pa caox caig plak sivoe ngai Simiang Siyiex, sonsang nie kieh
         pex krax pa song rhawm Nawh Cao koe daux kaing pa yuh pex ka taix ti khankix.
         30 Lai rhax pa krai Mose ka ceu pui Isarelax khankix mhong, tom grum tom naog ah nin.

1 Raoma eue, veeh yhaok tix nghiet mai aux sang krai, Haktiex eue, nghiet gumlox pa
         kaoh khaing daux jheeh aux,
         2 Kieh lox pa sidiex gau aux lih awm rawm lhiex mai kieh gumlox aux, jauh lih awm rawm
         ciex mai jauh awm rawm lhiex piang khaox pa awn mai lih awm lhiex poe piang rib riem.
         3 Mawh kheu aux krai pao min ceu kaux Simiang Siyiex mai aux yaogyaw krax pa ting lhaong
         Siyiex,
         4 Nawh Cao mawh rang ting, kaing jhaw Nawh Cao mawh pa grum pa naog, daux krax Nawh
         Cao mawh pa khaw caw mai mawh Siyiex pa mawh meh mai pa ang koe krax lud, Nawh Cao
         mawh pa rahsee mai pa kaux sijax.
         5 Kix hoik yuh pa caox caig ka Nawh, mawh kheu koe krax pa lud kix mai kix mawh doeh
         ru pa tieh feen mai ang kaux sijax.
         6 Pui pa daox aw pa ang koe pingnya khankix eue, mawh sang deeh pawk maix bwanson ka
         Simiang Siyiex yuh nin lie? Nawh Cao mawh keeing pa hoik kieh pex koe ang mawh lie?
         Nawh Cao hoik mawh pa phan pa deuh pex mai pa deuh pex kaux cong ang mawh lie?
         7 Deeh doh keud ka singaix pa hoik luan mai deeh keud tix yaox num pa hoik luan, chawk
         tix yaox keeing maix mai nawh tak jhi maix yaox, chawk tix yaox kwad song khankix
         mai kix tak krai ka maix,
         8 yam jah Siyiex dee pa kied ting lhaong tix gwieh sinngao ka ceu pui khankix, pa mawh
         doeh ru Adam khankix, Nawh Cao tat ti deuh mee haktiex ka son ceu pui khankix, awm
         diag koe pui Isarelax khankix.
         9 Grawh grawng nawh son nyum cie Simiang Siyiex mawh ceu pui Nawh Cao khankix mai Yakop
         hoik mawh sinngao Nawh Cao.
         10 Nawh Cao hoik yaox nawh daux haktiex dee yiien, dee riag yo totiag khankix, Nawh
         Cao hoik vie hoik lawm nawh mai priex rien ka nawh mai kia ngiien ka nawh awm kawn
         ngai tix.
         11 Awm kraix klang mheem tix mai di pruik tix piang kawn tix mai priex kix mai viex
         kix hu piang pruik tix.
         12 Mawh Simiang Siyiex tix kaux khaing pa thong bung Yakop hu mai siyiex tang dah tang
         meung khankix ang lai ot tau mai nawh.
         13 Nawh Cao kieh nawh brug ti ot ka dah dee pa kied ting lhaong haktiex mai nawh tak
         pon ti ih can ceu pa lih khaing daux tong kaung nawh khankix, Nawh Cao tak kieh nawh
         teei rawm hia khaing daux rang mai rawm bee khaing daux rang.
         14 Klon bee rawm teeih mawie mai rawm teeih yung mai khlawp bee kawn yung mai kawn yung
         mhaing pa keh khaing tobrie Bashan mai pex mhaing, khawm nghox ca ceu pa mhawm pa
         hoik laug ti deuh maix tak yaox ti nyaux rawm plix siiet, khaing plix siiet khankix.
         15 Viang mawh nan, Yeshurun baox nie kluing nie bee mai deeh tiied ka caong ti, khaix
         nie kluing nie plang kaux hak nawh, klon bee hoik kheem piang nawh, khaix an nawh
         tik vud ka Siyiex, pa phan deuh nawh mai nunai ka rang ting pa mawh krax taoh nawh.
         16 Kix hoik yuh ti kieh Nawh Cao song rhawm kheu krub siyiex tang kaux, ceu pa seeing
         brai yuh kix, hoik so krax pa song rhawm Nawh Cao.
         17 Kix hoik tan ka phicaox pa ang mawh siyiex mai ka siyiex pa ang kix sax tawng khankix
         mai ka siyiex ang keeing kix sax koe krax lhat graung ka.
         18 Maix hoik piawm ka rang ting dee keh kung maix khaing maix ang lai doh keud ka Siyiex
         pa mawh keeing maix.
         19 Yam hoik yaox Simiang Siyiex an, Nawh Cao song rhawm ka kix mai tik vud ka kawn simex
         kawn bun Nawh Cao khankix.
         20 Nawh Cao ah nin, "Aux tak mox pakngai tix khaing kix mai jhak tix yaox dee sidah
         ceu pa sang lih mawh kix, mawh kheu kix mawh doeh ru pa kiien rhawm mai ang kaux sijax.
         21 Kix hoik so krax pa song rhawm Aux lih, ka ceu pa ang mawh siyiex. Kix hoik kieh
         krax pa song rhawm Aux lih kheu pa caox caig pa yuh kix ka riang grang ceu pa giex
         going, mawh kheu nan, Aux tak deeh teei pui pa ang koe cee koe cak kieh yuh kix laux
         rhawm ka mai teei pui pa ang koe pingnya cuyi kieh yuh kix koe krax pa song rhawm
         ka.
         22 Mawh kheu krax pa song rhawm Aux hoik lih rup awm ngu mai an tak gleeing, tom hoek
         dee pa kied raux meung yum mai an tak gleeing haktiex laux leeing, tau mai plix khaox
         plix ox pa koe daux haktiex, tom hoek ka caong gawng.
         23 Aux tak pum krax pa laux leeing piang kix mai puing te ak tix piang kix khawmuik.
         24 Kix tak krawx rao kheu cai rhawm mai laux leeing ka jhawm saux mai hoek ka daux pa
         kied laux leeing, Aux tak ploi rhang totiag hoek ka kix, tau mai jai siuing piang
         haktiex ot kix.
         25 Plak praix tak mawh lawm vaig, plak daux tak mawh krax pa lhat graung, son nyawm
         sinaw mai bun krih, son kawn nyawm pa kawn peuex mai son pui pa hoik paing hauk kaing
         khankix tak kieh laux leeing khawmuik.
         26 "Aux tak sang kieh kix prung prang rairuat mai Aux tak yuh krax pa ang pui lai doh
         keud ka kix, sonsang grai min ceu kaux kix khaing daux sinax pui khankix."
         27 Aux ang lhat ka krax pa song rhawm pui pa koeng Aux khankix, phan ang mawh nan pui
         koeng khankix tak koe krax pa yaw rangdi ka tokaux tix, phan ang mawh nan kix tak
         ah nin, "Riang rao khawn taix yix mawh pa ting lhaong mai inkix ang mawh Simiang Siyiex,
         pa hoik yuh inkix khawmuik."
         28 Mawh kheu kix mawh ceu pui pa ang koe krax keud mai pa ang koe krax tawng ceeix kawx.
         29 Kieh kix mawh pa koe pingnya cuyi mai tawng ka ceu inkix, sonsang pon keut gau kix
         dee sidah tix khaix in sax.
         30 Pui tix kaux sang pon pheet ka pui tix rheng yuh ka mawx? mai pui ra kaux sang pon
         kieh pui tix mheen to yuh ka mawx? Phan rang ting kix ang coh ti tawx ka kix mai phan
         Simiang Siyiex ang ap kix, ceu an tak lih koe yuh ka mawx?
         31 Mawh kheu rang ting kix, ang awm rang ting cie ex, pui koeng ex khankix kawx, tokaux
         cao kix, tak pon krax prawng ca.
         32 Mawh kheu nhu plix siiet kix, mawh simie plix siiet Sawdom mai mawh pa kuah daux
         haktiex Gawmawrax, plix siiet kix mawh pa song awm ghin, sigleem plix siiet kix mawh
         pa kied song tete.
         33 Rawm plix siiet kix mawh pa koe jai siyawng mai jai siuing pa kied caox khankix.
         34 In mawh pa priex ti deuh tau mai Aux mai mawh pa hoik tawk ti deuh cum ka daux krao
         sinngao cie Aux ang mawh lie?
         35 Pa pawk bix mai pa deeh plud khankix mawh cie Aux, caong kix tak cang klad yam hoek
         bawg yam. Mawh kheu singaix pa sang laux leeing kix hoik dex mai can pa sang hoek
         khankix, hoik mawh pa kied phai son kix.
         36 Mawh kheu Simiang Siyiex tak prawng ca ka ceu pui Nawh Cao mai koe krax caux rhawm
         piang siliex Nawh Cao khankix. Yam yaox Nawh Cao ka hoik grai siawp sibrawm kix mai
         ang lai koe pa pon luan khaing pa phyawk pa laung tix kaux kawx.
         37 Nawh Cao tak ah nin, "Siyiex krub kix koe dee mawx mai rang ting pa sawk kix tix
         peung koe dee mawh?"
         38 Pui mawx pa hoik ih ka pa appong kix mai pa hoik nyaux ka rawm plix siiet krax tan
         pa nyaux kix ot dee mawx? Kieh kix yaog ti kaoh mai teem ka pex mai kieh mawh dee
         peung pex.
         39 "Jhak ka krax pa mawh Aux, lheu khaing Aux, Siyiex tang kaux ang lai koe, Aux pah
         ju mai Aux deeh kieh im ju, Aux tawx krax mat mai Aux deeh pai moi, pui pa pon ti
         taoh glawd khaing daux tawm taix Aux ang koe tix kaux kawx.
         40 Aux yaog taix ti piang raoma mai tiextu ah nin, "Aux mawh pa im ju leeing ju.
         41 Aux tak klaing vaig tix plang, taix Aux tak giex ka krax prawng krax ciyang, Aux
         tak deeh pawk bix tix, ka pui pa koeng Aux khankix mai deeh viied ka can pui pa koeng
         ka Aux.
         42 Aux tak kieh te ak Aux khankix yoek ka nham mai vaig lawm Aux ih nex tau mai nham
         pa hoik pah tix mai ka pui pa giex laung Aux khankix, tom hoek ka kaing cao kaing
         pui pa koeng Aux khankix.
         43 Ceu pui tang ceu khankix eue, gaux rhawm tau mai ceu pui Nawh Cao, grawh grawng nawh,
         Nawh Cao tak deeh pawk bix tix ka son nham siliex tix khankix mai Nawh tak deeh prawng
         ca ka pui koeng pui khoi Nawh Cao khankix, Nawh Cao tak sigrhah pa seeing brai, khaing
         haktiex Nawh Cao mai khaing ceu pui Nawh Cao."
         44 Mawh kheu nan, Mose hoek tau mai Yawsux kawn simex Nun mai krai lox lai rhax in sonsang
         mhong pui khankix.
         45 Khaix hoik krai Mose gumlox in ka ceu pui Isarelax khankix,
         46 Nawh baox ah nin ka kix, "Gumlox pa hoik kham Aux mhai rug ka sinax pex daux in singaix,
         een ka rhawm pex mai tawm kawn praix tix, sonsang priex kix ti yuh, awm lox pa krai
         aux pa koe ka daux lox lai beenli khawmuik.
         47 Mawh kheu ankix, ang mawh ceu pa giex going ka son pex, mawh pa dex dawd mai ju pex,
         gumlox in tak kieh singaix im ju pex lang daux haktiex pa sang tiang pex plak toi
         rawm klawng Yawdan mai pon pex ti cie heue."
         48 Ka daux singaix an Simiang Siyiex krai ah nin ka Mose.
         49 "Haok ka gawng Abarim piang choek gawng Nebo, pa koe ka daux haktiex Mawbax see veng
         Yerikho mai simi tix yaox ka meung Khanan, pa tawx Aux ka kawn praix Isarelax awm
         pa sang pon kix tix cie,
         50 maix tak yum piang gawng pa hoik haok maix mai mawh pa deeh khrawm ti ka dee ot pui
         ceu maix khankix, awm hoik yum puxke maix Arun piang gawng Hawrax mai nawh hoik mawh
         pa deeh khrawm ti dee ot pui ceu nawh khankix.
         51 Mawh kheu hoik lud maix ka Aux, sinax kawn praix Isarelax khankix, hawt dee lih rawm
         Meribax, ka yaong Kadesha, daux tiag Zina. Mawh kheu ang maix nab yam ka Aux, ka daux
         sinax pui Isarelax.
         52 Viang maix yaox haktiex pa ah Aux ti sang tawx ka pui Isarelax khankix ka ngai tix
         kawx, maix tak ang yaox ti laig ka daux haktiex an heue."

1 In mawh bwanson pa nawb Mose pa mawh pui Siyiex ka piang pui Isarelax khankix, sivoe
         sang yum nawh.
         2 Nawh ah nin, "Simiang Siyiex lih hoek khaing gawng Sina mai kieh singaix lih piang
         kix khaing gawng Sirax, Nawh Cao jhan riang tix khaing choek gawng Paran mai Nawh
         Cao lih hoek tau mai pui pa singax singeh tix mheen, khaing ka plak taix khawn dawm
         Nawh Cao, ngu gumlox beenli hoik lih ka son pui Isarelax.
         3 Nawh Cao moh ka pui ceu ankix tete, pui pa singax singeh khawmuik hoik koe ka daux
         tawm taix Nawh Cao, kix ngawm hawt greem caong Nawh Cao mai kix nghiet lox sikah Nawh
         Cao.
         4 Mose tawm gumlox beenli pa mawh sinngao ka son cub pui hun ceu pui Yakop khankix.
         5 Yam khrawm cao kaing pui inkix mai doeh ceu pui Isarelax khankix paox tix tau, Nawh
         Cao mawh simiang ka daux Yeshurun.
         6 "Kieh ceu pui Rubin khankix im ju paw kieh hoek krax yum mai paw kieh pui nawh tux."
         7 Nawh krai ah nin ka ceu pui Yudax, "Simiang Siyiex eue, nghiet ka lox ceu pui Yudax
         khankix liak! mai viex nawh hoek ka pui ceu nawh, kieh taix nawh mawh pa yuh naing
         son nawh liak, kieh Maix Cao mawh pa teem nawh mai yuh pui koeng nawh khankix laux."
         8 Mai nawh ah nin ka pui Lewix khankix, Simiang Siyiex eue, "Kieh Tumin mai Urim, be
         maix mawh pa koe tau mai pui pa singax maix pa hoik cheuk Maix tix yaox hawt baoh
         Masa ka pui pa hoik tieh feen ka Maix khankix, ka dee lih rawm keut Neribax liak."
         9 Nawh mawh pui pa ah nin ka miex keeing tix, ang aux sax yaox pex mai ang tawng ka
         puxaik ti mai ka kawn praix tix, viang mawh nan, kix hoik mawh pa hawt ti yuh, awm
         gumlox Maix Cao mai hoik priex rien ka gumlox sijax mukheu Maix Cao.
         10 Kix tak gau ceu pui Yakop khankix, ka lox tat jhawm prawng Maix Cao mai gau pui Isarelax
         khankix ka gumlox beenli Maix Cao, kix tak deuh nyawng bhawng plak sivoe Maix Cao
         mai pa appong kix son krax tan pa gleeing piang khu dee tan Maix Cao.
         11 Simiang Siyiex eue, nawb bwan piang kraung khrai nawh liak! mai rieb ti teei kaing
         ceu pa yuh nawh, ka taix ti khankix, raig ti tik nyoi pui pa yaog ti kaoh tieh feen
         ka nawh khankix, son ang kix lai baox pon yaog ti kaoh.
         12 Son ceu pui Binyamin nawh ah nin, "Ceu pui pa moh Simiang Siyiex yaox ti ot yiien
         yawg dex Nawh Cao, Nawh Cao tak priex rien nawh leeing lang singaix mai nawh tak ot
         ka sinax klip Nawh Cao, "
         13 son pui Yosiep nawh ah nin, kieh Simiang Siyiex nawb bwan ka haktiex nawh, sinngao
         khaing raoma tau mai rawm ciex khankix mai can pa koe dee raux greem tiex,
         14 plix khaox plix ox ceu pa laoh pa lie, pa kaoh khaing singaix, tau mai ceu pa laoh
         pa lie, pa kaoh khaing khix,
         15 ceu pa nie lheu mhawm, pa kaoh khaing daux gawng didix, tau mai ceu pa laoh pa lie,
         pa kaoh khaing gawng lua leeing ju,
         16 ceu pa laoh pa lie, pa kaoh khaing daux tiex mai ceu pa grum naog khankix mai bwanson
         Nawh Cao pa koe ka daux yeem khaox, kieh lih hoek piang kaing Yosiep mai piang mhok
         khri nawh pa mawh cao kaing daux puxaik tix.
         17 Siawp sibrawm nawh, tak awm riang mawie mhaing Utapha mai rung nawh awm rung mawie
         praix, nawh tak teei ti tik ceu pui khankix, tom hoek dee sidah haktiex, kix mawh
         pui kaing mheen khaing ceu pui Epharem mai kix mawh pui kaing rheng khaing ceu pui
         Manashe.
         18 Son ceu pui Zebulun nawh ah nin, "Ceu pui Zebulun khankix eue, gaux rhawm ka daux
         krax lih hu maix ka plak praix, ceu pui Issakha eue, gaux rhawm ka ot maix daux nyiex
         gox tix.
         19 Kix tak kok ceu pui khankix hoek piang gawng mai tan krax tan pa appong ti khankix,
         ka daux pa rahsee, kix tak tik ceu pa naog ka daux rawm sigrit sigra mai kraung khrai
         pa mox tix daux mhaik khankix.
         20 Son ceu pui Gat nawh ah nin, "Kieh bwanson koe piang cao pa kieh haktiex pui Gat
         nie vieh mai nie ting, pui ceu an ot awm sivai sangsi mai riah ti tik plawng taix
         mai mhok khri pa koe piang kaing.
         21 Nawh hoik laug ti teei nyum cie son tokaux cao tix sivoe, mawh kheu Simiang cao pa
         rahsee hoik gwieh ti deuh tan, Nawh hoik hoek tau mai cao kaing pui khankix mai nawh
         kwang ka pa rahsee Simiang Siyiex mai khawm krax prawng ca Nawh Cao, tau mai ceu pui
         Isarelax khankix."
         22 Son ceu pui Dan nawh ah nin, pui Dan mawh kawn sivai sangsi, nawh tak yaog ti lih
         khaing haktiex Bashan."
         23 Son pui Napthalix nawh ah nin, "Ceu pui Napthalix khankix eue, kieh koe krax mag
         mi, tau mai pa nyawm rhawm mai pa grum naog ka daux bwanson Simiang Siyiex mai teei
         ti cie haktiex plak klip singaix, khawm baoh haktiex plak seh khankix."
         24 Son ceu pui Asha nawh ah nin, "Pui Asha kieh koe kawn praix pa kied koe bwanson,
         kieh nawh mawh pa khaw rhawm khaing puxaik nawh khankix mai kieh nawh cub caong tix
         daux rawm bee.
         25 Pang siviex maix khankix tak mawh pa yuh ka rhiem mai tawng, baux singaix im ju maix
         mai riang rao maix tak mawh pa koe awm an.
         26 Pui pa awm Siyiex Yeshurun pa brug meung raoma hoek, sonsang teem ka maix, tau mai
         siawp sibrawm tix piang paiawm ang lai koe pa lheu khaing nawh tix kaux kawx,
         27 Siyiex leeing ju, mawh dee een maix rhawm tix mai plawng taix leeing ju Nawh mawh
         pa teem ka maix, Nawh Cao tak grheu pui koeng khaing plak sivoe maix mai Nawh Cao
         kieh maix yuh kix laux leeing."
         28 Pui Isarelax khankix tak yaox ti ot daux pa yiien yawg, ka dee lih rawm keut pui
         Yakop nong nong mai daux haktiex pa koe nghox koi, khawm dee koe plix siiet pa khraox
         khankix, raoma tak kieh rawm ciex lih piang nawh.
         29 Pui Isarelax khankix eue, kieh maix koe krax gaux rhawm, pui pa hoik taoh Simiang
         Siyiex pa awm maix tak ang lai koe, Siyiex mawh pa tiebtie mai pa teem ka maix mai
         mawh vaig lawm cie maix, pui koeng maix khankix tak som plak sivoe maix, maix tak
         dig dee pa kied ting lhaong pa singax kix khawmuik heue.

1 Mose lih khaing daux lung Mawbax mai haok piang gawng Nebo, ka choek gawng Pisaga,
         pa koe see plak toi veng Yerikho, Simiang Siyiex jhi nawh yaox haktiex Gilat khawmuik
         tom hoek ka veng Dan,
         2 tom hoek ka haktiex Napthalix mai haktiex Epharen khawm haktiex Manashe mai ka haktiex
         Yudax khawmuik, tom hoek ka rawm sigrit sigra plak klip singaix,
         3 mai haktiex pa koe baoh plak seh, khawm daux lung daux ngawd pa koe baoh veng Yerikho
         pa mawh veng khaox jhie yaong, tom hoek ka baoh Zawrax.
         4 Simiang Siyiex ah nin ka nawh, "In mawh haktiex pa hoik tiextu Aux ti tawx ka Abraham,
         Icak mai Yakop mai Nawh baox ah nin, "Aux tak sang tawx inkix ka doeh ru maix khankix,
         Aux hoik kieh maix yaox inkix, ka ngai tix, viang mawh nan maix tak ang pon ti tiang
         plak an."
         5 Mawh kheu nan, Mose pa mawh siliex Simiang Siyiex yum daux haktiex Mawbax tan, awn
         gumlox sikah Simiang Siyiex.
         6 Nawh Cao sipaung nawh ka daux ngawd, daux haktiex Mawbax, plak toi veng Biet Pegurax,
         viang mawh nan pui tix kaux kawx ang tawng ka dah dee simeeik nawh tom in singaix.
         7 Yam yum Mose ju nawh hoik koe tix yieh tixnga num, ngai nawh ang nyang bax vuvi mai
         riang rao nawh kawx ang nyang bax dieh.
         8 Kawn praix pui Isarelax khankix, doh keud mai yiiem doe son Mose ka daux lung Mawbax,
         tixngoe ngaix, mawh kheu nan, singaix yiiem kix mai singaix doh keud kix hoik sidah
         tin.
         9 Yawsux kawn simex Nun naog mai khwan pingnya cuyi, kheu hoik deuh Mose taix tix piang
         nawh, mawh kheu nan, pui Isarelax khankix, cu nghiet ka nawh mai hawt yuh awm pa tawm
         Simiang Siyiex ka Mose.
         10 Viang mawh nan, jah khaix singaix an, cao jhai pa awm Mose, ang lai lih tix koe daux
         pui Isarelax khankix tix kaux kawx, pa hoik yaox Simiang Siyiex plakngai taw plakngai,
         11 mhai rug mai khawm pa daox deng pa hoik ploi Simiang Siyiex nawh hu daux meung Ejiptux,
         plak sivoe Pharaw mai plak sivoe cao kaing greem nawh khankix mai daux haktiex nawh
         khawmuik,
         12 tau mai siawp sibrawm pa ting riang rao ankix khawmuik mai krax lhat graung pa kied
         ting an kix khawmuik, pa hoik yuh Mose plak sivoe ngai ceu pui Isarelax khankix heue.JoshuaJoshuaJoshuaJoshuaJoshua

1 Khaix hoik yum Mose, pa mawh kawncau Siyiex leeing ju mai khaix hoik luan ceu an
         khankix Siyiex leeing ju sikah mai Yawsux pa mawh kawn simex Nun mai cao teem ka Mose
         ah nin heue.
         2 "Kawncau Aux hoik yum heue. Mawh kheu nan, yam in yaog ti kaoh mai hu ka plak toi
         rawm klawng Yawdan in, maix khawm pui inkix khawmuik mai laig ka daux haktiex pa sang
         tawx Aux ka kix pa mawh kawn praix Isarelax khankix heue.
         3 Can dee pa tak sang dig pex ka tiag caong tix khankix, Aux hoik tawx ka pex, awm
         krax pa hoik ah Aux ka Mose heue.
         4 Jah khaing daux tiag mai gawng Lebanon in, tom hoek dee singai ka rawm klawng ting
         Upharetix mai haktiex ceu pui Hitix, khankix khawmuik mai ka rawm sigrit sigra ting
         pa koe plak klip singaix khankix, tak mawh mee haktiex dee pan dee kwang pex.
         5 Pui tix kaux kawx, tak ang pon ti cung ka plak sivoe maix ka daux bawg yam singaix
         im ju maix awm krax pa hoik ot Aux tau mai Mose. Mawh kheu nan, Aux tak ot tau mai
         maix. Aux tak ang pon ti prah maix mai ang doh tik vud ka maix.
         6 Teei riang rao tix mai kieh koe krax kwa rhawm ka daux ceu pa mhawm. Grawh grawng
         nawh, ka son pui inkix maix tak sang gwieh ti tawx haktiex, son sinngao krax pa sang
         pon kix ti cie, ka pa hoik tiextu Aux nawh ka keeing kix mai sonsang tawx Aux nawh
         ka kix heue.
         7 Teei riang rao tix mai kieh koe rhawm kied kwa ka daux ceu pa mhawm sonsang pon hawt
         maix ti yuh awm gumlox beenli pa tawm kawncau mau soi Aux Mose ka maix khawmuik heue.
         Paw doh veeh tix ka plak khawn dawm mai ka plak khawn gwiex khaing ceu ankix, sonsang
         pon maix ti haok hwan ting lhaong ka can dee hu maix kudah heue.
         8 Phuk lai beenli in, tak mawh pa ang chix gah tix khaing jheeh maix heue. Viang mawh
         nan maix tak doh keud mai phat nawh ku singaix, sonsang pon hawt maix ti yuh awm ceu
         an khankix, pa hoik tiiem tix ka daux an khawmuik heue. Grawh grawng nawh, mawh pa
         yuh maix haok hwan ting lhaong mai khaix an maix tak koe krax pa pex ka daux ceu pa
         mhawm heue.
         9 "Aux hoik tawm nawh ka maix ang mawh lie? Teei riang rao tix mai kieh koe rhawm kwa
         daux ceu pa mhawm heue. Paw doh kieh koe krax lhat graung mai paw koe krax laux rhawm
         awx. Grawh grawng nawh, Siyiex leeing ju maix mawh pa ot tau mai maix, ka can dee
         hu maix ku dah heue."
         10 Khaix an Yawsux tawx gumlox tix ka cao kaing pui khankix ah nin.
         11 "Hu vung viang ti jhak dee pan mai tawx gumlox tix ka pui khankix ah nin. Cox khre
         ti priex krax pa ih son tokaux cao pex. Grawh grawng nawh, ka daux loe singaix pex
         tak tiang ti hu ka plak toi rawm klawng Yawdan in, sonsang pon hu teei pex ti cie
         haktiex pa sang tawx Siyiex leeing ju ka pex, son krax pa sang yaox pex ti cie heue.
         12 Son pui Rubin, son ceu pui Gat mai son doeh ceu pui Manashe khankix tix plak, Yawsux
         krai ka kix ah nin.
         13 Deeh doh keud ka gumlox sikah pa hoik tawm kawncau Siyiex leeing ju pa mawh Mose
         ka pex, pa hoik ah nin. "Siyiex leeing ju pex tak sang tawx pex laux lee tix mai Nawh
         Cao tak sang tawx haktiex in ka pex heue."
         14 Moeng pex khankix, kawn nyawm iak pex khankix, to briex eei pex khankix tak sang
         mawh pa prah ti ot ka daux haktiex pa hoik tawx Mose ka pex, ka piang praok plak lih
         singaix rawm klawng Yawdan heue. Pex tak tiang ti hu ka plak sivoe kru naing puxaik
         pex khankix tau mai pui pa ting riang rao pa koe rhawm vao rhawm kwa mai hu teem ka
         kix,
         15 tom hoek bawg yam hoik tawx Siyiex leeing ju puxaik pex khankix laux lee tix, awm
         krax pa hoik tawx Nawh Cao ka pex heue. Kix hoik mawh pa hoik teei ti cie haktiex
         pa sang tawx Siyiex leeing ju pex ka kix heue. Khaix an, pex tak deeh ing ka haktiex
         cie tix, ma koe krax gaux rhawm ka daux haktiex an pa hoik tawx kawncau Siyiex leeing
         ju Mose nawh ka pex heue. Ka piang praok plak in, hawt rawm klawng Yawdan ka dee plak
         lih singaix heue.
         16 Kix deeh pawk lox Yawsux ah nin, "Yix tak yuh ceu ankix, pa tawm maix ka yix mai
         yix tak hu ka dee pa sang ploi maix yix hu kudah heue."
         17 "Awm krax pa hoik cu nghiet yix ka Mose, ka daux grawng kuceu, yix tak nghiet ka
         maix heue. Kieh Siyiex leeing ju maix ot tau mai maix awm hoik ot Nawh Cao tau mai
         Mose heue.
         18 "Can pui pa tieh feen ka gumlox maix mai pa ang cu tix nghiet ka gumlox sikah maix
         khankix ka daux krax pa hoik tawx maix gumlox tix ka nawh, tak kieh nawh pon krax
         yum heue. Teei riang rao tix mai kieh koe rhawm kwa ka daux ceu pa mhawm heue."

1 Yam in, Yawsux pa mawh kawn simex Nun, briex ploi pui ra kaux lih hu khaing daux
         tiag Akashax, sonsang hu mox kiex ti jiang mai nawh ah nin ka kiex. "Hu jhak ti yaox
         ka haktiex pa mawh veng Yerikho. Mawh kheu nan kiex lih hu hoek ka daux nyiex bun
         coh kaux, pa mawh ceu kaux Rahap mai kiex peung daux nyiex nawh tan heue.
         2 Pui haktiex tiblah hu krai grawng ankix ka simiang veng Yerikho mai kix ah nin. "Jhak
         heue, pui khankiex pa hoik hoek tin ka daux sawm in mawh pa kaoh khaing kawn praix
         Isarelax khankix, sonsang sawg kix ti hu jiang ti jhak ka daux haktiex heue.
         3 Mawh kheu nan, simiang veng Yerikho kok Rahap ah nin ka nawh, "Viex pui ankiex pa
         hoek mai pa hoik laig ka daux nyiex maix khankiex lih heue. Grawh grawng nawh, kiex
         hoik hoek sonsang sawg ti jiang ka daux haktiex khawmuik."
         4 Khaix an, bun an teei pui ankiex ra kaux mai mox kiex mai nawh deeh ah nin. "Mawh
         heue, pui ankiex hoik hoek ka aux heue. Viang mawh nan, ang aux tie tawng ka plak
         dee kaoh kiex."
         5 Ceu ankix hoik lih ti mawh, awm khaix hoik song kix siviex veng yam hoik hoek bawg
         yam faik praix, pui ankiex hoik lih hu ka plak praix mawx aux ang tawng heue. Nied
         pex hawt khaix kiex phaiphai liak, grawh grawng nawh, pex tak kawn krup kiex heue."
         6 Viang mawh nan, nawh hoik viex kiex haok ka piang braux nyiex mai mox kiex ka daux
         sinax gawng khaox gan pa hoik deuh nawh ti priex ka piang braux nyiex heue.
         7 Khaix an pui khankix, hawt khaix kiex ka diang tiang kix rawm klawng Yawdan heue.
         Awm hoik lih hu pui ankix, pa hawt khaix kiex dom mawx dom an kix song ka siviex veng
         heue.
         8 Mawh kheu nan, sivoe ang pui pa jiang ankiex nyang laig it, bun an haok ka piang
         braux nyiex,
         9 mai nawh ah nin ka pui ankiex. "Aux tawng ka hoik tawx Siyiex leeing ju haktiex in
         ka pex mai krax pa lhat graung khaing pex, hoik lih ti hoek ka piang yix mai sonsang
         khrup rhawm pui pa ot hawt baoh in khankix kheu jao grawh grawng pex heue.
         10 Grawh grawng nawh, yix hoik mhong ka yuh Siyiex leeing ju rawm sigrit sigra raoh
         hit yuh ka mawx son pex, yam lih hu pex khaing daux haktiex meung Ejiptux mai grawng
         krax pa hoik yuh pex ka simiang haktiex Amawrix ra kaux, pa ot ka plak praok toi rawm
         klawng Yawdan plak an, pa mawh simiang Sihung mai simiang Awgax, pa hoik yuh pex nawh
         laux leeing khawmuik heue.
         11 Yam hoik mhong yix ka grawng ceu in khankix, rhawm yix hoik koe krax khrup rhawm
         mai krax pa vao rhawm khankix ang lai koe pie tix kaux kawx, ka daux sinax yix kheu
         jao pex heue. Grawh grawng nawh, Siyiex leeing ju pex, mawh Siyiex leeing ju piang
         meung raoma, mai ka piang haktiex khawm greem haktiex heue.
         12 Mawh kheu nan, yam in, aux khyox khaw pax mai aux simie pax tiextu ka Siyiex, awm
         hoik jhi aux krax pa caux rhawm tix ka pax, sonsang deeh jhi pax krax pa caux rhawm
         tix ka nyiex ma keeing aux mai tawx mhai rug pa mawh meh ka aux tix ceu,
         13 mai son ang pex sang pah miex keeing aux, puxaik puxo aux khankix mai can ceu pa
         koe kix khawmuik mai tawx krax pa lawd luan ka ju yix khankix khaing daux krax pa
         yum liak.
         14 Pui ankiex, deeh pawk lox ka nawh ah nin. "Phan pex tix kaux kaux ang krai grawng
         kaing pa yuh yix inkix, ju yix tak mawh son ju maix heue. Ceu an kix tak lih ti koe,
         yam hoik tawx Siyiex leeing ju haktiex ka yix heue. Yix tak keud krax pa caux rhawm
         mai krax pa mawh meh khankix ka son maix heue."
         15 Khaix an nawh ploi kiex lih ka maox tix nyaing, khaing daux doh siviex iak kheu koe
         nyiex nawh ka piang guh veng mai nawh ot ka piang guh veng an heue.
         16 Nawh deeh ah nin ka kiex heue. "Nied pax to ti hoek ka piang gawng, phan ang mawh
         nan pui pa hawt khaix pax tak pon ti krup ka pax heue. Mox pax tan loe singaix tom
         hoek bawg yam deeh hoik ing pui pa hawt khaix pax. Khaix hoik ceu an khankix pax pon
         ti hu ka daux krax hu cao tix heue."
         17 Khaix an, pui ankiex deeh ah nin ka bun an. "Kieh yax mawh pa ang pon ti deuh phimap,
         ka son grawng lox pa hoik tiextu maix khankix, pa hoik yuh maix yax tiextu tix kah
         heue.
         18 Phan ang mawh nan yam hoek yix ka daux haktiex in sax maix phyawk ti deuh maox raoh
         pa lang in, ka daux diang siviex iak, pa hoik kieh maix yax lih hu. Maix tak kok miex
         keeing maix mai puxaik puxo maix khankix mai can pui pa koe ka daux nyiex ma miex
         keeing maix khankix khawmuik hoek ti ot ka daux nyiex cao maix heue.
         19 Mawh kheu nan, ceu ankix tak lih ti koe. Can pui pa lih hu plak praix daux krax khaing
         diang siviex nyiex maix khankix mai phan nawh yum, nham phimap nawh tak mawh pa koe
         ka piang kaing cao nawh mai yax tak mawh pa ang koe phimap kah heue. Can pui pa ot
         tau mai maix khankix ka daux nyiex, phan taix pui hoik krox teeh ka piang nawh, nham
         phimap nawh tak mawh pa koe ka piang kaing yax heue.
         20 Phan maix krai grawng kaing pa yuh yax in, khaix an, yax tak mawh pa lawd luan khaing
         krax pa tiextu maix khankix pa hoik tiextu maix ti yuh ka yax heue.
         21 Khaix an, bun an deeh ah nin. "Awm gumlox pax kieh ceu an kix lih ti mawh." Nawh
         ploi kiex hu dee singai mai kix gwieh paox ti tan heue. Bun an teei maox raoh pa prah
         kiex mai phyawk ti deuh ka daux diang siviex iak nawh heue.
         22 Khaix an, kix gwieh paox tix hu ka piang gawng mai ot tan been loe singaix tom hoek
         bawg yam deeh ing pui pa hawt khaix kiex heue. Cao pa hawt khaix kiex khankix sawg
         ti yaox kiex hawt krax hawt laux, viang mawh nan, kix ang yaox ka kiex heue.
         23 Mawh kheu nan, pui ankiex ra kaux deeh lih khaing piang gawng mai ing mai tiang ti
         hu baoh an kix mai kiex deeh hoek ka Yawsux pa mawh kawn simex Nun mai kiex krai nawh
         mhong grawng ceu ankix pa hoik lih mawh piang kiex heue.
         24 Kiex ankix ka Yawsux, "Siyiex leeing ju hoik ap ti tawx haktiex an khankix tete te
         lai ka daux tawm taix ex khawmuik heue. Grawh grawng nawh, can pui pa ot ka daux haktiex
         an, hoik mawh pa khrup rhawm khrup rhi kheu jao ex heue."

1 Khaix an, Yawsaux yaog ti kaoh ka daux plak ponngawb caocao mai kix lih khaing daux
         tiag khaox Akashax mai hoek ka rawm klawng Yawdan heue. Nawh mai kawn praix ceu pui
         Isarelax khankix hoek ti bang sivoe sang tiang kix ti hu ka plak toi rawm.
         2 Mawh kheu nan, khaix hoik luan daux loe singaix mai cao kaing naing khankix hoik
         hu lailing ti jhak ka dee bang kix,
         3 mai kix tawx gumlox ti lih ka pui khankix ah nin. "Yam yaox pex ka khwi bwan sijax
         mukheu Siyiex leeing ju pex mai ka cao giex kaing li pa mawh ceu pui Lewix khankix,
         pa klawm ka eug bwan sijax mukheu an, khaix an, pex tak lih hu khaing dee ot pex mai
         hawt khaix an.
         4 Viang mawh nan, khwi bwan sijax mukheu tak khan sinax pex ra rheng sawk, ka plak
         dee hoik tiag pex ti deuh. Paw doh hoek dex nawh sonsang tawng daux krax pa sang hu
         pex heue. Mawh kheu ang pex nyang sax tiang ti hu ka daux krax in, glang ka singaix
         in."
         5 Yawsux deeh ah nin ka pui khankix. "Yuh tokaux cao pex singax. Grawh grawng nawh
         Siyiex leeing ju tak yuh krax pa daox ding khankix ka daux sinax pex pasax."
         6 Khaix an, Yawsux kok ka cao giex kaing li khankix ah nin. "Yaog ti klawm khwi bwan
         sijax mukheu mai tiang ti hu ka plak sivoe pui khankix heue." Mawh kheu nan, kix yaog
         ti teei khwi bwan sijax mukheu mai klawm nawh hu ka plak sivoe pui khankix heue.
         7 Siyiex leeing ju deeh ah nin ka Yawsux. "Jah ka daux singaix in, Aux tak yaog maix
         ting ka plak sivoe ngai kawn praix ceu pui Isarelax khankix mai sonsang pon kix ti
         tawng ka ceu an kix, awm hoik ot tau Aux mai Mose, Aux tak ot tau mai maix heue."
         8 Maix tak tawx gumlox tix ka cao giex kaing li maix khankix, pa klawm khwi bwan sijax
         mukheu ah nin ka kix heue. "Yam hoik lih hoek pex ka praok rawm klawng Yawdan, pex
         tak cung ka daux rawm klawng Yawdan heue."
         9 Mawh kheu nan, Yawsux ah nin ka kawn praix ceu pui Isarelax khankix heue. "Hoek tin
         mai nghiet ka gumlox sikah Siyiex leeing ju pex."
         10 Yawsux deeh ah nin. "Ka grawng ceu inkix pex tak tawng ka im ju Siyiex leeing ju
         ka daux sinax pex mai Nawh Cao tak grheu ti tik ceu pui Khanan, ceu pui Hitix, ceu
         pui Hiwix, ceu pui Pherazix, ceu pui Giragashix, ceu pui Amawrix mai ceu pui Yebusix
         khankix khaing plak sivoe pex heue."
         11 Jhak heue, khwi bwan sijax mukheu Siyiex leeing ju pa ting siawp sibrawm ka piang
         haktiex khankix khawmuik tak sang tiang ti hu ka plak sivoe pex ka daux rawm klawng
         Yawdan heue."
         12 Mawh kheu nan, yam in laug ti teei pui kao ra kaux khaing daux doeh ru pui Isarelax
         khankix, tix ceu tix kaux heue.
         13 Khaix hoik luan bawg yam an, yam tak dig tiag caong cao giex kaing li khankix, pa
         klawm khwi bwan sijax mukheu Siyiex, sibrawm pa ting lhaong Siyiex leeing ju ka piang
         hak tiex khawmuik, hoik lih koe ka daux rawm pa koe ka daux rawm klawng Yawdan dom
         mawx dom an mai rawm pa koe daux rawm klawng Yawdan pa lih khaing plak laong tak dud
         mai rawm khankix kaog ti ot awm guh heue.
         14 Mawh kheu nan, ceu an khankix hoik lih ti koe, yam lih hu pui khankix khaing dee
         bang peung tix, sonsang tiang kix ti hu ka plak toi rawm klawng Yawdan tau mai cao
         giex kaing li khankix pa klawm khwi bwan sijax mukheu ka plak sivoe pui khankix,
         15 mai yam hoik hoek pui pa klawm khwi bwan sijax mukheu khankix ka rawm klawng Yawdan
         mai yam hoik dig cao giex kaing li pa klawm khwi bwan sijax mukheu khankix tiag caong
         tix ka daux rawm, grawh grawng nawh, rawm klawng Yawdan, hoik kheem piang praok nawh
         khankix khawmuik daux bawg yam glang kawn vawg kix nghox koi tix heue"
         16 rawm khankix pa lih hoek khaing daux klawng daux ngawd pa koe ka plak laong, hoik
         haok ti cung mai yaog ti koe awm klon rawm, ka dee pa kied singai tom hawt veng Adam,
         pa mawh veng pa koe praok veng Zaratan heue. Mawh kheu nan, can rawm khankix pa lih
         hu ka daux rawm sigrit sigra Ariba, pa mawh rawm sigrit sigra kih khankix ang lai
         chix lih hu mai rawm khankix hoik mawh pa dud heue. Pui khankix hoik tiang ti hu ka
         plak toi veng Yerikho heue.
         17 Khaix an, cao giex kaing li khankix pa klawm khwi bwan sijax mukheu Siyiex, cung
         sijung ka piang dee kroh tiex, ka daux sigreung rawm klawng Yawdan mai pui Isarelax
         khankix, tiang ti hu ka piang dee kroh tiex tom hoik hoek bawg yam hoik tiang pui
         khankix khawmuik ka plak toi rawm klawng Yawdan heue.

1 Khaix luan bawg yam an, yam khaix hoik tiang pui khankix ti hu ka plak toi rawm klawng
         Yawdan khawmuik, Siyiex leeing ju deeh sikah ka Yawsux ah nin.
         2 "Laug ti teei pui kao ra kaux son tokaux cao maix, khaing doeh ru kix tix ceu tix
         kaux.
         3 Tawx gumlox tix ka kix, "Teei lon simaox kao ra lon son tokaux cao pex khaing tin
         sigreung rawm klawng Yawdan, khaing dee cung cao giex kaing li khankix si jung heue.
         Pex tak teei ti viex lon simaox ankix tau mai pex ka plak toi rawm mai deuh ankix
         ka dee pan pex daux sawm in heue."
         4 Khaix an, Yawsux kok ka pui kao ra kaux pa hoik tawx nawh beeh glawm khaing daux
         kawn praix ceu pui Isarelax khankix tix ceu tix kaux khaing doeh ru kix,
         5 Yawsux deeh ah nin ka kix, "Tiang ti hu ka plak sivoe khwi bwan sijax mukheu Siyiex
         leeing ju pex, ka daux sigreung rawm klawng Yawdan mai pui tix kaux khaing daux pex
         tak teei ti viex simaox tix lon ka piang klip nawh awm pa simin ti deuh khaing daux
         doeh ru kawn praix ceu pui Isarelax khankix,
         6 Sonsang mawh in mhai rug tix ceu ka daux sinax pex, yam chawk kawn praix pex ka daux
         bawg yam pa sang hoek khaix in sax mai kix tak ah nin. "Dee bleeh grawng lon simaox
         inkix mawh ceu patix ka son ex lie?"
         7 Khaix an pex tak deeh pawk lox kix mai krai grawng krax pa hoik dud rawm klawng Yawdan,
         ka plak sivoe khwi bwan sijax mukheu Siyiex, yam tiang ka plak toi rawm klawnng Yawdan,
         rawm khankix, hoik mawh pa tat ti deuh mee heue. lon simaox inkix tak mawh son krax
         pa doh keud tix ceu ka son kawn praix ceu pui Isarelax khankix leeing ju heue.
         8 Kawn praix ceu pui Isarelax khankix hawt ti yuh awm gumlox pa hoik tawm Yawsux mai
         kix yaog ti viex lon simaox khankix kao ra lon khaing daux sigreung rawm klawng Yawdan,
         awm krax pa hoik sikah Siyiex leeing ju ka Yawsux heue. Awm pa hoik simin kix ti deuh
         ka doeh ru kawn praix Isarelax khankix, hoik yaog ti viex lon simaox an khankix tau
         mai tix ka plak toi rawm, mai deuh ankix ka dee pan kix tan heue.
         9 Khaix an, Yawsux hu teei ti deuh simaox an kao ra lon ka daux sigreung rawm klawng
         Yawdan, ka dee hoik cung cao giex kaing li pa klawm khwi bwan sijax mukheu mai lon
         simaox ankix mawh pa koe see tan tom in singaix heue.
         10 Mawh kheu nan, cao giex kaing li khankix pa klawm khwi bwan sijax mukheu hoik cung
         ti ot sigreung rawm klawng Yawdan, tom hoik bawg yam hoik yuh kix kuceu, awm pa hoik
         tawm Siyiex leeing ju ka Yawsux, sonsang krai nawh ka pui khankix awm pa hoik tawm
         Mose khankix khawmuik ka Yawsaux heue. Pui khankix niied ti hu mai tiang ka plak toi
         rawm heue.
         11 Khaix hoik luan bawg yam an khankix mai khaix hoik tiang pui khankix ka plak toi
         rawm khawmuik, khwi bwan sijax mukheu Siyiex leeing ju mai cao giex kaing li khankix
         tiang ti hu ka toi plak an, ka plak sivoe ngai pui khankix heue.
         12 Cub pui ceu Rubin, cub pui ceu Gat, cub pui ceu Manashe khankix tix plak hoik tiang
         ti hu plak an tau mai kru naing tix, ka plak sivoe kawn praix Isarelax khankix awm
         pa hoik sikah Mose ka kix heue.
         13 Can pui khankix pa hoik khre rien ti puing naing koe pon mheen kaux, hoik tiang ti
         hu ka toi plak an ka sivoe Siyiex, ka daux lung haktiex veng Yerikho sonsang yuh naing
         heue.
         14 Ka daux singaix an, Siyiex leeing ju hoik yaog Yawsux ting plak sivoe ngai kawn praix
         ceu pui Isarelax khankix mai kix hoik koe krax lhat graung ka nawh, awm hoik lhat
         graung kix ka Mose ka daux singaix glang kawn im ju nawh khawmuik heue.
         15 Khaix an, Siyiex leeing ju sikah ka Yawsux ah nin,
         16 "Tawx lox maix ka cao giex kaing li khankix, pa klawm khwi bwan sijax mukheu pa kham
         mhai rug, sonsang lih kix khaing daux rawm klawng Yawdan heue.
         17 Yawsux tawx lox tix ka cao giex kaing li khankix ah nin, "Lih khaing daux rawm klawng
         Yawdan."
         18 Khaix hoik luan ceu an khankix, yam hoik haok cao giex kaing khankix pa klawm khwi
         bwan sijax mukheu Siyiex, khaing daux sigreung rawm klawng Yawdan mai yam hoik dig
         caong cao giex kaing li ka dee kroh tiex, rawm klawng Yawdan, deeh lih hu ka dee hoik
         koe tix mai lih kheem tom ka praok khankix awm phao voe heue.
         19 Yam in, pui khankix hoik haok khaing daux rawm klawng Yawdan, ka daux khix tix kao
         singaix mai kix hu pan baoh Gilagalax, pa koe mee haktiex plak lih singaix khaing
         veng Yerikho heue.
         20 Lon simaox an khankix kao ra lon, pa hoik teei kix nawh lih khaing daux rawm klawng
         Yawdan, Yawsux deeh teei nawh mai sum ti deuh ankix ka daux haktiex Gilagalax.
         21 Khaix an, nawh deeh ah nin ka ceu pui Isarelax khankix, "Yam chawk kawn praix ceu
         in ka keeing tix bawg yam singaix pa sang hoek sax, kix tak ah nin. Lon simaox inkix
         mawh son grawng ceu patix lie?"
         22 Khaix an, pex tak kieh kawn praix pex khankix tawng mai ah nin ka kix awx, "Ceu pui
         Isarelax khankix hoik tiang ti hu ka daux rawm klawng Yawdan in ka piang dee kroh
         tiex heue."
         23 Grawh grawng nawh, Siyiex leeing ju pex hoik yuh rawm inkix pa koe daux rawm klawng
         Yawdan hit ka plak sivoe pex, tom hoik tiang pex ti hu ka plak toi an awm hoik yuh
         Siyiex leeing ju pex ka rawm sigrit sigra raoh, pa yuh Nawh Cao hit ka plak sivoe
         ex, tom hoik hoek bawg yam hoik tiang ex ti hu.
         24 Sonsang pon pui piang haktiex khankix ti tawng ka siawb sibrawm plawng taix Siyiex,
         pa kied ting riang mai sonsang pon pex ti lhat graung ka Siyiex leeing ju pex leeing
         ju heue.

1 Mawh kheu nan, ceu ankix hoik lih ti koe, yam hoik mhong simiang haktiex Amawrix
         pa ot ka plak klip singaix khaing rawm klawng Yawdan, nawh kraix khrawm simiang haktiex
         baoh haktiex meung Khanan, pa ot hawt rawm sigrit sigra khankix, kheu hoik mhong nawh
         ka hoik yuh Siyiex leeing ju rawm klawng Yawdan hit ka plak sioe kawn praix Isarelax
         khankix mai kieh rawm kaog tom hoek bawg yam hoik tiang kix ti hu ka plak toi klawng,
         kix hoik koe krax pa khrup rhawm mai rhawm vao rhawm kwa kawx ang lai koe ka daux
         kix kheu jao kawn praix ceu pui Isarelax khankix heue.
         2 Ka daux bawg yam an, Siyiex leeing ju deeh ah nin ka Yawsux. "Yuh gawn simaox lawm
         son cao maix mai baox deeh pat toh hak kawn simex ceu pui Isarelax khankix ra bawg
         tix bawg heue."
         3 Mawh kheu nan, Yawsux hoik yuh gawn simaox lawm khankix son cao tix mai deeh pat
         toh hak kawn simex ceu pui Isarelax khankix, hawt gawng dee pat kix toh hak heue.
         4 In mawh grawh grawng pat Yawsux toh hak kix. Can pui pa lih hoek khaing daux haktiex
         meung Ejiptux khawmuik pa mawh simex mai pa mawh pui naing khankix hoik yuh ka daux
         tiag daux tu, hawt krax, khaix hoik lih hoek kix haktiex meung Ejiptux heue.
         5 Grawh grawng nawh, ceu pui pa hoik lih hoek khaing daux haktiex meung Ejiptux khankix,
         hoik mawh pa hoik pat toh hak tix heue. Viang mawh nan, can pui pa hoik keh ka daux
         tiag khankix hawt krax khawmuik, ang nyang bax hoik pat toh hak tix awm pa lih hoek
         kix khaing daux meung Ejiptux heue.
         6 Mawh kheu hoik vung viang kawn praix ceu pui Isarelax khankix ka daux tiag been tixpon
         num, can pui khankix pa mawh pui naing pa lih hu khaing daux haktiex meung Ejiptux,
         hoik mawh pa laux leeing khawmuik heue. Grawh grawng nawh, kix ang cu ti nghiet gumlox
         sikah Siyiex, ka pui pa hoik tiextu Siyiex leeing ju khankix, sonsang ang Nawh Cao
         pon jhi kix yaox haktiex pa hoik tiextu Siyiex leeing ju ka keeing kix mai pa ah Nawh
         Cao ti sang tawx ka ex pa mawh haktiex dee lih rawm teeih mai rawm hia khankix heue.
         7 Mawh kheu nan, Yawsux pat toh hak kawn simex kix khawmuik pa hoik priex rien Nawh
         Cao ka dee ot kix, kheu jao ang kix nyang bax pat toh hak kix khawmuik heue. Grawh
         grawng nawh, kix ang nyang bax hoik pat toh hak tix hawt krax heue.
         8 Mawh kheu nan, ceu ankix hoik mawh pa lih ti koe, yam hoik pat kix ka toh hak pui
         khankix khawmuik, kix ot ka daux dee ot tix mai ka daux nyiex pan tix tom hoek bawg
         yam hoik pon kix ti deeh moi.
         9 Khaix an, Siyiex leeing ju deeh ah nin ka Yawsux heue. "Ka daux in singaix, Aux hoik
         teei ti tik krax pa sibriem meung Ejiptux khankix hu singai khaing pex heue." Mawh
         kheu nan, dee in hoik mawh pa kok ceu kaux nawh mawh Gilagalax tom hoek in singaix
         heue.
         10 Mawh kheu nan, kawn praix ceu pui Isarelax khankix, pan ti ot daux Gilagalax mai
         khre rien ti yuh pawie Pasakha, ka daux khix tix kao pon ngaix, yam hoek bawg yam
         plakbo ka piang daux lung veng Yerikho heue.
         11 Kix ih plix khaox plix ox pa pon kix khaing haktiex ka daux singaix an, khaix hoik
         pawie Pasakha, pa mawh blah pa ang sau susaix mai gaox nghox ca pa hoik sin khankix,
         ka daux singaix an tidom heue.
         12 Yam in, blah mannax ang lai lih ti koe ka daux singaix an, khaix hoik ih kix plix
         khaox plix ox pa pon kix khaing haktiex mai kawn praix ceu pui Isarelax khankix ang
         lai pon blah mannax khaix an tix bawg kawx heue. Viang mawh nan, kix yaox ti ih ceu
         pa ih, pa pon kix khaing haktiex meung Khanan daux num an heue.
         13 Khaix hoik ceu an khankix, yam ot Yawsux hawt veng Yerikho, nawh yaog ngai cao tix
         mai jhak simi ti yaox heue. Jhak heue, Pui tix kaux jung ka plak sivoe see nawh, tau
         mai vaig lawm pa lawd tix ka daux taix nawh heue. Yawsux hu ka nawh ah nin, "Mawh
         maix pa ot plak yix, phan ang mawh nan, pa ot plak pui koeng yix khankix lie?"
         14 nawh dee ah nin heue. "Ang mawh, mawh cao kaing naing Siyiex leeing ju tix kaux,
         Aux hoik hoek yam in heue." Yawsux gup pakngai tix ka piang tiex mai krub ka Nawh
         Cao mai nawh dee ah nin ka nawh heue. "Simiang aux eue, sang ah maix ceu patix ka
         kawncau Maix Cao lie?"
         15 Khaix an, cao kaing kru naing Siyiex leeing ju deeh ah nin ka Yawsux. "Peeik ti tik
         kiep maix khaing caong maix. Grawh grawng nawh, dee cung maix in, hoik mawh pa singax."
         Yawsux hawt ti yuh awm an heue.

1 Yam in, veng Yerikho hoik nyeep tix tom kaux kheu jao kawn praix ceu pui Isarelax
         khankix. Pui pa lih hu mai pui pa laig ka daux, ang koe pie tix kaux kawx.
         2 Siyiex leeing ju ah nin ka Yawsux. "Aux hoik tawx veng Yerikho ka daux tawm taix
         maix, khawm simiang nawh mai khawm pui naing pa ting riang nawh khankix khawmuik."
         3 "Maix mai pui naing khankix tak hu lai lawm ti cawng hawt vung viang veng an tix
         ngaix tix bawg mai tak yuh nin noag liah ngaix heue.
         4 "Cao giex kaing li aliah kaux tak teei ti viex teettawng rung yung mhaing khankix,
         ka plak sivoe khwi bwan sijax mukheu heue. Yam hoek ka daux aliah singaix maix tak
         lai lawm cawng hawt vung viang veng aliah bawg mai cao giex kaing li khankix tak phlu
         teettawng heue."
         5 Yam phlu kix lox teettawng rung yung mhaing tom lang mai yam mhong pex ka lox teettawng,
         pui khankix tak yo lox tix tau mai lox pa kied ting sinum heue. Khaix an guh veng
         tak khrup khawmuik heue. Pui khankix tak yaog ti haok see ku kaux ka sivoe heue.
         6 Mawh kheu nan, Yawsux pa mawh kawn simex Nun, kok ka cao giex kaing li khankix ah
         nin ka kix. "Yaog ti klawm khwi bwan sijax mukheu mai kieh cao giex kaing li aliah
         kaux viex teettawng pa yuh tix ka rung yung mhaing khankix aliah mu mai hu ka plak
         sivoe khwi bwan sijax mukheu Siyiex leeing ju heue."
         7 Nawh baox ah nin ka pui khankix. "Hu plak sivoe mai lai lawm ti cawng hawt vung viang
         veng mai kieh pui giex kraung naing khankix hu ka plak sivoe khwi sijax mukheu Siyiex
         leeing ju heue."
         8 Yam hoik krai Yawsux ka pui khankix mai cao giex kaing li pa viex teettawng rung
         yung mhaing khankix pa koe ka plak sivoe Siyiex leeing ju, lih hu plak sivoe mai phlu
         teettawng khankix heue. Khwi bwan sijax mukheu Siyiex leeing ju tak hawt ka plak khaix
         kix.
         9 Pui pa giex kraung naing khankix, lih hu ka plak sivoe cao giex kaing li pa phlu
         teettawng khankix heue. Cub lien pa giex kraung naing khankix hawt hu khaix khwi bwan
         sijax mukheu glang kawn phlu cao giex kaing li ka teettawng heue.
         10 Yawsux tawx lox ah nin. "Ang pon ti lih lox, ang pon ti kieh lox tix sinum, ang pon
         ti sikah tom hoek bawg yam singaix pa kieh aux pex deeh kok yo, khaix an pex tak pon
         ti kok yo heue."
         11 Mawh kheu nan, nawh kieh khwi bwan sijax mukheu Siyiex leeing ju cawng ka veng mai
         hu hawt vung viang veng been tix bawg heue. Khaix an, kix laig ka dee pan tix mai
         ot ka daux nyiex bang tix heue.
         12 Yawsux yaog ti kaoh caocao ka plak ponngawb mai cao giex kaing li khankix yaog ti
         klawm khwi bwan sijax mukheu Siyiex leeing ju heue.
         13 Khaix an, cao giex kaing li aliah kaux pa viex ka rung teettawng yung mhaing aliah
         mu, pa koe ka plak sivoe khwi bwan sijax mukheu Siyiex, nied ti hu ka plak sivoe mai
         phlu lox teettawng khankix luah heue. Pui pa giex kraung naing khankix hu sivoe kix.
         Viang mawh nan, cub lien pa giex kraung naing khankix, hawt ti hu ka plak khaix khwi
         bwan sijax mukheu Siyiex leeing ju glang kawn phlu cao giex kaing li khankix ka teettawng
         heue.
         14 Ka daux singaix an, kix baox lih hu mai lai lawm tix cawng hawt vung viang veng baox
         tix bawg mai kix deeh ing ka dee pan dee peung tix heue. Mawh kheu nan kix yuh ceu
         ankix noag liah gaix heue.
         15 Yam hoik noag aliah gaix, kix yaog ti kaoh caocao yam bah riang praix mai kix lih
         hu lai lawm ti cawng hawt vung viang veng aliah bawg awm krax pa hoik yuh kix heue.
         Mawh ngie singaix an kix cawng hawt vung viang veng aliah bawg heue.
         16 Yam hoik naog aliah bawg, cao giex kaing li phlu teettawng mai Yawsux ah nin ka pui
         khankix, "Kok yo heue. Grawh grawng nawh, Siyiex leeing ju hoik tawx veng in ka pex."
         17 Yam in veng an mai can pa koe ka daux nawh khankix, tak hoek krax laux sivoe Siyiex
         leeing ju heue. Mawh ngie Rahap pa mawh bun pa coh kaux pa pon ti im ju khawm nawh
         tau mai can pa koe tau mai nawh daux nyiex khankix, kheu jao hoik mox nawh kawncau
         pa hoik ploi ex heue.
         18 Pex tak rien rhawm tokaux cao tix paw teei kraung can ceu pa hoik jhax lawg khankix,
         phan ang mawh nan, pex tak hoek ka daux krax pa jhax lawg yam teei pex ceu pa hoik
         jhax lawg khankix mai tak yuh nyiex pan ceu pui Isarelax khankix hoek ka daux krax
         pa jhax lawg mai an tak mawh pa khi rawm ka pex heue.
         19 Viang mawh nan, can pa mawh mau, khri, aw, klong pa yuh tix ka tawng mai rhiem khankix,
         tak mawh pa deuh tix singax singeh son Siyiex leeing ju heue. Ceu ankix tak mawh pa
         sau ka daux sinngao cie Siyiex leeing ju heue.
         20 Mawh kheu nan pui khankix yo lox tix mai phlu teettawng. Yam hoik mhong pui ka lox
         teettawng mai pui yo lox tix tau mai pa kied ting sinum, guh veng khankix hoik khrup
         khawmuik heue. Khaix an pui khankix hu laig ka daux veng ku kaux daux pui, see ka
         plak sivoe mai kix hoik rhim ti teei veng an heue.
         21 Kix yuh can ceu pa koe daux veng khankix laux khawmuik, khawm simex mai bun khawm
         pui awn ju mai pa riex ju, khawm mawie mai yung, la khankix ka lawm vaid heue.
         22 Khaix an Yawsux ah nin ka pui an ra kaux pa hoik hu jiang ti yaox ka haktiex. "Hu
         laig ka daux nyiex bun coh kaux an mai teei bun an lih khaing tan khawm can ceu kraung
         pa koe nawh khawmuik awm pa hoik tiextu pax ka nawh heue."
         23 Pui awn ju ankiex pa hoik hu jiang ti yaox ka haktiex, hoik laig ka daux nyiex mai
         viex Rahap khawm miex keeing nawh, puxaik puxo nawh mai can ceu pa koe nawh khankix
         lih hu heue. Mawh kheu nan, kix baox viex paox nyiex nawh khankix lih hu mai deuh
         kix ka plak praix dee pan ceu pui Isarelax khankix heue.
         24 Khaix an kix gleeing veng khawmuik ka ngu heue. Mawh ngie kraung khri, mau, aw klong
         pa yuh ka tawng mai rhiem khankix khaing pa sau kix laig ka daux sinngao nyiex bwan
         Siyiex leeing ju heue.
         25 Yawsux tawx krax klawd ju ka Rahap, pa mawh bun coh kaux mai can ceu pa koe nawh
         khawmuik heue. Mawh kheu nan, nawh ot tau mai ceu pui Isarelax khankix tom hoek ka
         daux in singaix kheu jao hoik mox nawh ti deuh kawncau pa hoik ploi Yawsux nawh hu
         jiang ti yaox ka veng Yerikho heue.
         26 Khaix an, Yawsux tiextu ka kix ka daux bawg yam an ah nin. "Kieh pa jhax lawg koe
         ka piang kaw pa yaog ti kaoh mai deeh sum ka veng in pa mawh veng Yerikho, ka plak
         sivoe ngai Siyiex, yam sum nawh num riah veng an, nawh tak mawh pa som ka kawn Ai
         tix, yam sum nawh ka siviex guh veng, nawh tak som kawn ghoik nawh an heue.
         27 Mawh kheu nan, Siyiex leeing ju hoik ot tau mai Yawsux mai pa ao min nawh hoik mawh
         pa tah hu ka daux haktiex khawmuik heue.

1 Viang mawh nan, kawn praix ceu pui Isarelax khankix koe krax lud ka ceu pa dex mai
         kraung pa hoik jhax lawg tix khankix heue. Akhan, pa mawh kawn simex Khamin, kawn
         saux Zabadix mai pa mawh kawn sex Zerax, khaing daux doeh ru ceu pui Yudax khankix,
         hoik teei ti viex kraung khri pa jhax lawg, Siyiex leeing ju hoik kied song rhawm
         ka kawn praix ceu pui Isarelax khankix.
         2 Yawsux deeh ploi pui lih khaing veng Yerikho mai kieh kix hu ka veng Ai, pa koe hawt
         praok veng Bet-avin mai pa koe hawt praok plak lih singaix khaing veng Betelax mai
         nawh krai ka kix ah nin heue. "Lih hu mai jiang ti yaox grawh grawng haktiex an."
         Mawh kheu nan pui khankix lih hu mai jiang ti yaox veng Ai heue.
         3 Kix deeh ing ka Yawsux ah nin ka nawh. "Paw kieh pui lih hu khawmuik liak! Viang
         mawh nan, kieh pui hu been ra rheng kaux, phan ang mawh nan, been loe rheng kaux hu
         puing ka veng Ai heue. Paw kieh pui khawmuik koe krax taug mao tan. Can pui pa ot
         ka daux veng Ai mawh pa tux.
         4 Mawh kheu nan, ploi pui been loe rheng kaux hu khaing daux cub caw khankix heue.
         Viang mawh nan, kix to khaing plak sivoe pui veng Ai khankix heue.
         5 Pui veng Ai pah ti tik kix been tixgoe liah kaux heue. Kix hawt ti pheet kix, jah
         ka plak sivoe siviex veng, tom hoek dee singai hawt baoh Shebarim mai kix deeh baox
         pah ti tik kix yam lih jee caong gawng heue. Mawh kheu nan, rhawm kix, hoit awm rawm
         ngaik heue.
         6 Khaix an Yawsux, riah ti tik kraung ceep nawh khankix mai gup pakngai tix ka piang
         tiex ka plak sivoe khwi bwan sijax mukheu Siyiex, tom hoek plakbo nawh khawm kuad
         riex ju Isarelax khankix mai sau mien tiex ka piang kaing tix heue.
         7 Yawsux deeh ah nin. "Siyiex leeing ju eue, mawh kheu jao patix, Maix Cao hoik viex
         ceu pui inkix pa ot ka plak toi rawm klawng Yawdan, sonsang ap daux tawm taix ceu
         pui Amawrix sonsang yuh kix yix laux lie? Yix hoik koe krax fah rhawm yam ot yix ka
         plak an khaing rawm klawng Yawdan.
         8 Siyiex leeing ju eue, aux tak sang yuh ka mawx, yam deeh dak ceu pui Isarelax khankix
         plak khaix tix ka plak sivoe pui pa koeng yix khankix lie?
         9 "Grawh grawng nawh, ceu pui Khananix khankix mai can pui pa ot ka daux haktiex ankix
         khawmuik tak mhong ka grawng inkix mai kix tak lai lawm ka yix mai teei ti tik min
         ceu kaux yix khaing ka piang haktiex in heue. Khaix an, Maix Cao tak yuh ceu patix,
         ka son min ceu kaux pa kied ting Maix Cao lie?"
         10 Mawh kheu nan, Siyiex leeing ju deeh ah nin ka Yawsux. "Kaoh heue, Maix hoik gup
         pakngai tix piang tiex yuh ka mawx lie?"
         11 "Ceu pui Isarelax khankix hoik yuh phimap mai kix hoik baox deeh lud ka gumlox sijax
         mukheu Aux, pa hoik tawm Aux ka kix, kix hoik teei ti viex kraung ceu pa hoik jhax
         lawg tix tiblah hoik briex ankix mai deuh ceu ankix ka daux sinax kraung cie cao kix."
         12 "Mawh kheu nan, ceu pui Isarelax khankix, ang lai pon cung ti ot ka plak sivoe pui
         pa koeng kix mai deeh dak plak khaix tix ka plak sivoe pui pa koeng kix heue. Kix
         hoik mawh pa pon krax pa jhax lawg ka daux krax pa laux heue. Aux tak ang lai mawh
         pa ot tau mai pex khaix in pie tix bawg kawx, phan pex ang nyang yuh ceu pa jhax lawg
         ankix laux khaing daux sinax pex heue."
         13 Yaog tix kaoh mai yuh pui khankix singax mai ah nin ka kix. "Yuh tokaux cao pex singax
         son pasax. Siyiex leeing ju ceu pui Isarelax hoik ah in, "Ceu pui Isarelax khankix
         eue, kraung pa hoik jhax lawg koe sanax pex.Pex tak ang pon ti cung ka plak sivoe
         pui koeng pex khankix tom ang pex nyang bax teei ti tik ankix khaing pa koe daux sinax
         pex heue."
         14 Yam hoek ka plak ponngawb, pex tak viex doeh ru pex khankix. Ankix tak lih ti mawh
         ka doeh ru mawx ru an, ru pa teei Siyiex, tak hoek khawm paox ru tix khankix mai paox
         nyiex teei Siyiex, tak hoek khawm kawn nyiex ma tix mai kawn nyiex ma pa teei Siyiex,
         tak hoek kaux pui mawx pui an heue.
         15 Khaix an, pui pa hoik teei ka kraung pa hoik jhax lawg, tak mawh pa gleeing ti tik
         ka ngu mai can ceu pa koe nawh khankix khawmuik, grawh grawng nawh kheu jao hoik koe
         krax pa lud ka gumlox sijax mukheu Siyiex leeing ju mai kheu jao hoik yuh ceu pa laux
         min pakngai ka daux ceu pui Isarelax khankix heue.
         16 Mawh kheu nan, Yawsux yaog ti kaoh plak ponngawb caocao mai viex pui Isarelax khankix
         hoek awm pa koe doeh ru kix mai teei cub doeh ru Yudax khankix lih,
         17 Nawh viex cub geh ru nyiex ma Yudax khankix hoek, nawh baox viex paox nyiex Zarix
         khankix hoek kaux pui mawx pui an mai paox nyiex Zabadix, hoik mawh pa teei tix hoek
         heue.
         18 Khaix an, nawh viex kawn nyiex ma tix hoek kaux pui mawx pui an mai Akhan kawn simex
         Khamix, kawn saux Zabadix pa mawh kawn sex Zerax khankix, daux doeh ru Yudax, nawh
         hoik teei kix hoek.
         19 Khaix an, Yawsux ah nin ka Akhan. "Kawn simex aux eue, yuh pa yaogyaw tix ka Siyiex
         leeing ju ceu pui Isarelax mai krai grawng pa lud tix ka Nawh Cao heue. Yam in krai
         aux mhong ka ceu pa hoik yuh maix. Paw doh mox ti deuh ankix khaing aux awx.
         20 Akhan deeh pawk lox Yawsux ah nin. "Aux hoik lud ka Siyiex leeing ju ceu pui Isarelax
         tete mai in mawh ceu pa hoik yuh aux heue."
         21 "Yam hoik yaox aux kraung pa tud rhim tix kraung ceep ceu pui Babulon, khawm mau
         ra yieh Shekhe mai gawng khri tix gawng pa cien been tixphwan Shekhe, aux koe krax
         ghoing rhawm ka ceu ankix mai teei ti cie heue. Aux hoik mox daux tiex, ka daux sigreung
         nyiex gox aux tau mai mau pa koe greem nawh heue."
         22 Mawh kheu nan, Yawsux ploi kawncau tix to ti hu ka nyiex gox heue. Ceu ankix mawh
         pa koe tan, pa hoik mox tix ka daux nyiex gox nawh tau mai mau pa koe greem naw heue.
         23 Kix teei ankix khaing daux sigreung nyiex gox mai viex ankix hoek ka Yawsux mai ceu
         pui Isarelax khankix mai deuh ankix ka plak sivoe Siyiex leeing ju heue.
         24 Khaix an Yawsux mai pui Isarelax khankix, pa ot tau mai nawh teei Akhan pa mawh kawn
         sex Zerax khawm mau, kraung ceep, gawng khri, kawn simex kawn bun nawh khankix, mawie,
         la, yung, nyiex gox nawh mai can ceu pa hoik koe nawh khankix, hoek ka daux ngawd
         Akhaw heue.
         25 Yawsux ah nin. "Maix hoik tawx pa tuktiak ka yix yuh ka mawx lie? Siyiex leeing ju
         tak yuh krax tuktiak ka maix daux in singaix heue." Mawh kheu nan, pui Isarelax khawmuik
         dheem nawh yum ka simaox.Khaix hoik dheem kix ka simaox, kix tom gleeing ka ngu heue.
         26 Khaix an, kix teei simaox khankix tom nie mai pum ti deuh ka piang nawh heue. Ankix
         mawh pa koe tan tom in singaix. Mawh kheu nan, Siyiex leeing ju deeh yoi krax pa song
         rhawm Nawh Cao khaing piang kix heue.

1 Khaix an, Siyiex leeing ju deeh ah nin ka Yawsux, "Paw koe krax lhat graung, krax
         laux rhawm. Teei pui naing khawmuik tau mai maix yaog ti kaoh hu ka veng Ai. Jhak
         heue, Aux hoik ap ti tawx simiang veng Ai ka daux tawm taix pex khawm pui nawh khankix,
         khawm veng khawm haktiex nawh."
         2 Maix tak yuh ceu an khankix ka veng Ai mai ka simiang nawh, awm krax pa hoik yuh
         maix ka veng Yerikho mai ka simiang nawh heue. Maix tak teei ngie kraung pa tud rhim
         tix khankix mai to brie nawh khankix nong nong, awm kraung pa tud rhim tix son tokaux
         cao pex heue.Rien ti deuh cub pui naing jawm tix cub son veng ka plak khaix nawh awx.
         3 Mawh kheu nan, Yawsux yaog ti kaoh tau mai pui naing khawmuik, sonsang hu puing tix
         ka veng Ai heue. Yawsux laug ti teei pui pa ting riang mai pa koe krax pa vao rhawm
         been loe mheen kaux mai ploi kix hu plak ponsawm.
         4 Nawh tawx gumlox tix ka kix ah nin. "Jhak heue, pex tak yuh naing jawm ka veng an
         mai mox tix ot plak khaix veng. Paw doh hu dee pa kied singai khaing veng awx. Viang
         mawh nan, pex khawmuik tak mawh pa khre rien tix son naing.
         5 Khaix an, aux mai can pui khawmuik pa ot tau mai aux, tak hu dee dex hawt veng mai
         ceu an khankix tak lih ti koe yam hoek kix ti puing ka ex, bawg phao voe ex tak lih
         to kix yaox ka plak sivoe kix heue.
         6 Kix tak lih ka plak praix mai hawt ti pheet khaix ex, tom hoik nyaw glaw ex kix lih
         khaing daux veng heue. Kix tak ah nin. "Kix hoik to khaing sivoe ex, awm singaix phao
         voe nhaox. Mawh kheu nan ex tak to sivoe kix."
         7 Khaix an, pex tak yaog ti kaoh khaing dee jawm tix mai, puing ti teei veng. Siyiex
         leeing ju pex tak sang ap ti tawx kix daux tawm taix pex heue.
         8 Yam hoik rhim pex veng mai pex tak gleeing ti tik veng ka ngu. Awm gumlox pa hoik
         tawm Siyiex leeing ju, pex tak yuh nawh awm an heue. Aux tak tawx gumlox inkix ka
         pex.
         9 Yawsux ploi kix hu mai kix hu yuh naing jawm, mox tix ot hawt sinax veng Betelax
         mai veng Ai, pa koe praok plak klip singaix ka veng Ai heue. Viang mawh nan, Yawsux
         laig ti ot ka daux sinax pui khankix ka daux sawm an heue.
         10 Khaix an, nawh yaog ti kaoh caocao, ka daux plak ponngawb nawh simin ti yaox pui
         khankix mai nawh lih hu tau mai kuad riex ju ceu pui Isarelax khankix, ka plak sivoe
         pui hun ka veng Ai heue.
         11 Pui naing khawmuik, pa hoik ot tau mai nawh hoik lih hu mai nied ti hoek ka dee dex
         heue. Kix hoik hoek ka plak sivoe veng mai bang ti ot ka praok plak laong hawt veng
         Ai heue. Yam in, ngawd tix mu hoik mawh pa khan sinax kix mai veng Ai heue.
         12 Mawh kheu nan, nawh teei pui khankix been phwan rheng kaux mai nawh deuh kix yuh
         naing jawm hawt daux sinax veng Betelax mai veng Ai, pa koe ka praok plak klip singaix
         khaing veng heue.
         13 Yam hoik deuh kix pui khankix, cub kru naing khawmuik hoik ot ka lak laong khaing
         veng heue. Yawsux lih hu ka daux sigreung ngawd daux sawm an heue.
         14 Yam yaox simiang veng Ai ka ankix, pui pa ot ka daux veng khankix nied ti lih hu
         ka daux biang naing, khawm nawh mai pui nawh khawmuik, ka daux bawg yam pa hoik tin
         kix ti deuh sivoe daux lung heue. Viang mawh nan, nawh ang tawng kix hoik koe cub
         pa yuh naing jawm tix cub pa sang ah ti puing ka nawh plak khaix veng heue.
         15 Yawsux mai pui Isarelax khawmuik, yuh ti awm pa hoik som ka plak sivoe kix mai to
         ti hu ka plak krax daux tiag heue.
         16 Mawh kheu nan, pui pa ot ka daux veng Ai khawmuik hoik mawh pa kok tix tau sonsang
         hawt pheet ka khaix kix. Kix yaog ti hawt khaix Yawsux mai kix hoik hoek dee singai
         khaing veng heue.
         17 Pui pa ang lih hu ti hawt khaix ceu pui Isarelax khankix ang lai koe ka daux veng
         Ai mai veng Betelax tix kaux kawx heue. Mawh kheu nan, kix prah siviex veng bhang
         khaix tix mai hawt khaix ceu pui Isarelax khankix heue.
         18 Khaix an, Siyiex leeing ju deeh baox ah nin ka Yawsux heue. "Nyeu pliah pa koe ka
         daux taix maix lih ka plak see veng Ai heue. Grawh grawng nawh, Aux tak tawx ankix
         ka daux tawm taix maix." Yawsux nyeu pliah pa hoik koe ka daux taix tix lih ka plak
         see veng an heue.
         19 Khaix an, can pui pa pau ti yuh naing jawm khankix, yaog ti kaoh phai phai khaing
         dee ot kix to dom mawx dom an, awm hoik nyeu nawh taix tix lih mai kix laig daux veng
         mai rhim ti teei veng, kix nied ti gleeing veng ka ngu heue.
         20 Yam deeh jhak pui veng Ai khankix ka plak khaix tix, kix hoik yaox kah. Jhak heue,
         Taox ngu veng yaog ti haok ka raoma heue. Mawh kheu nan kix ang lai koe riang ti to
         ka plak in plak an mai pui khawmuik hoik to ti hu ka daux tiag, mai deeh veeh ti puing
         ka pui pa hawt kix heue.
         21 Yam hoik yaox Yawsux ka ceu pui Isarelax khankix, ka hoik pon rhim pui pa yuh naing
         jawm khankix ka veng mai yam yaox kix ka taox ngu veng pa haok ka raoma kix deeh veeh
         tix ka plak khaix mai puing ti tik pui veng Ai khankix heue.
         22 Khaix an, pui tang kaux khankix lih hoek khaing daux veng mai hoek ti puing ka kix
         heue. Mawh kheu nan, kix hoik mawh pa kham ka daux sinax ceu pui Isarelax, ka praok
         plak in tiblah mai plak an tiblah heue. Kix pah son ang lai deuh pie tix kaux kawx
         mai son ang kix lai pon ti klawd.
         23 Viang mawh nan, kix pon giex im simiang veng Ai mai kix viex nawh hoek ka Yawsux
         heue.
         24 Khaix hoik luan ceu an khankix, yam ghoik pui Isarelax ti pah pui pa ot ka daux veng
         Ai khankix, ka daux lung mai ka daux tiag dee pa hoik hawt kix khaix kix mai, yam
         hoik yum kix ka lawm vaid tom hoik hoek bawg yam hoik laux kix, ceu pui Isarelax khankix,
         deeh ing ka veng Ai mai pah kix yum ka lawm vaid tix heue.
         25 Mawh kheu nan, pui pa yum ka daux singaix an khawm simex, bun, koe tix mheem ra rheng
         kaux, kix mawh pui veng Ai khawmuik heue.
         26 Yawsux ang nyang deeh yoi taix tix khaing krax pa nyeu nawh pliah pa giex tix, tom
         hoek bawg yam hoik yuh nawh pui pa ot ka daux veng Ai khankix laux khawmuik heue.
         27 Mawh ngie khawng brie pa eei kix mai kraung pa tud rhim kix khaing daux veng an khankix,
         tak mawh pa pon teei pui Isarelax ti cie awm kraung pa tud rhim son tokaux cao kix,
         awm gumlox sikah Siyiex leeing ju pa hoik tawm Nawh Cao ka Yawsux heue.
         28 Mawh kheu nan, Yawsux gleeing ti tik veng Ai mai yuh an mawh dee pum nyhee pa koe
         tom hoek in singaix heue.
         29 Kix teuk teue simiang veng Ai ka piang khaox tom hoek plakbo. Yam hoik laig singaix
         dom mawx dom an, Yawsux tawx lox tix, sonsang deeh teei kix tokaux yum nawh lih khaing
         piang khaox mai tik nawh hawt krax laig kix ka daux siviex veng mai kix yaog ti pum
         simaox ka piang tokaux yum an tom nie heue. Pum simaox ting an, koe tom in singaix
         heue.
         30 Khaix an, Yawsux hu sum khu dee tan tix mu son Siyiex leeing ju ceu pui Isarelax
         ka piang gawng Ebalax,
         31 awm hoik tawm Mose pa mawh kawncau Siyiex, ka ceu pui Isarelax khankix, awm pa hoik
         tiiem ti deuh ka daux phuk lai gumlox pingnyap Mose khankix heue. Khu dee tan an,
         tak mawh pa yuh tix ka simaox rang tix mu, pa ang pui tix kaux kawx nyang sax saik
         ka kraung rhiem tix ceu kawx heue, kix tan tix tawx krax tan pa gleeing khankix ka
         piang an, son Siyiex leeing ju mai khawm krax tan pa appong ti tan krax tan pa nhim
         khankix heue.
         32 Ka daux plak sivoe ngai pui Isarialax khankix tan, nawh tiiem ti deuh gumlox pingnyap
         ka piang simaox an, awm pa hoik tiiem Mose ti deuh heue.
         33 Khaix an, ceu pui Isarelax mai kuad riex ju mai cao kaing naing cao prawng see khankix,
         cung ka plak in plak an, hawt khwi bwan sijax mukheu ka plak sivoe cao giex kaing
         li khankix, khawm ceu pui Lewix khankix, pa klawm khwi bwan sijax mukheu Siyiex, khawm
         nyo sinie khankix mai can pui nawh pa hoik keh ka daux sinax kix heue. Khaing daux
         kix tix plak, hoik mawh pa koe ka plak sivoe gawng Gerizim mai khaing daux kix tix
         plak, hoik mawh pa koe ka plak sivoe gawng Ebalax, awm pa hoik tawm Mose pa mawh kawncau
         Siyiex, glang singaix pa hoik luan, sonsang nawb kix bwan ka ceu pu Isarelax khankix
         heue.
         34 Khaix hoik ceu an khankix, nawh phat gumlox beenli khawmuik pa mawh krax pa nawb
         bwan mai pa jhax lawg khankix khawmuik awm pa hoik tiiem tix ka daux phuk lai beenli
         heue.
         35 Gumlox pa hoik tawm Mose khankix khawmuik, pa ang Yawsux phat ang lai koe pie tix
         gum kawx ka plak sivoe cub pui hun, tau mai bun khawm kawn nyawm khankix mai sivoe
         nyo sinie pa ot ka daux sinax kix heue.

1 Yam hoik mhong simiang khankix, pa ot ka praok plak in khaing rawm klawng Yawdan
         mai pa ot ka piang gawng mai pa ot ak daux lung daux ngawd mai pa ot ka piang praok
         rawm sigrit sigra ting plak krax see gawng Lebanon khankix, pa mawh ceu pui Hitix,
         Amawrix, Khananix, Pherazix, Hiwix mai ceu pui Zebuzix,
         2 Ceu pui ankix kraix khrawm paox tix tau sonsang puing ka Yawsux mai ka ceu pui Isarelax
         khankix, tix dom neh heue.
         3 Viang mawh nan, can pui pa ot ka daux veng Gibon, hoik mhong ka ceu pa hoik yuh Yawsux
         ka veng Yerikho mai veng Ai heue.
         4 Kix yuh ti awm pa koe cuyi mai yuh ti awm grang cao cau khankix heue. Kix teei chee
         pa prim khankix mai si ngiien hak rawm plix siiet pa hoik griah mai pa hoik deeh cox
         caing tix khankix mai tang ka piang la heue.
         5 Mai ceep kiiep prim pa hoik deeh cox blaox ka caong tix mai ceep kraung prim khankix
         ka piang cao tix heue. Blah pa hoik viex kix ti ih son daux krax, mawh pa hoik kroh
         mai pa hoik moh heue.
         6 Kix hu ka Yawsux ka dee pan nawh, hawt baoh Gilagalax ah nin ka nawh mai ka pui Isarelax
         khankix. "Yix hoik kaoh khaing, haktiex singai ti dah. Mawh kheu nan, yam in, pex
         yuh gumlox sijax mukheu tix ceu tau mai yix liak."
         7 Viang mawh nan, pui Isarelax khankix deeh ah nin ka pui Hiwix khankix. "Yix tak sang
         tawng ka ot pex dex sinax yix yuh ka mawx lie? Mawh kheu nan, yix tak sang pon ti
         yuh gumlox sijax mukheu tix ceu tau mai pex yuh ka mawx lie?"
         8 Kix deeh ah nin ka Yawsux. "Yix mawh siliex cawng maix." Yawsux deeh chawk ah nin
         ka kix. "Pex mawh pui dee mawx mai pex hoik hoek khaing plak dee mawx lie?"
         9 Kix deeh ah nin ka nawh. "Siliex cawng maix khankix, mawh pa hoik hoek khaing meung
         dee singai ti dah, kheu jao min ceu kaux Siyiex leeing ju maix heue. Grawh grawng
         nawh, yix hoik mhong ka ao min ceu kaux Nawh Cao mai can ceu pa hoik yuh Nawh Cao
         ka daux haktiex meung Ejiptux khawmuik,
         10 Mai can ceu pa hoik yuh Nawh Cao ka simiang haktiex Amawrix khankix ra kaux, pa ot
         ka plak toi rawm klawng Yawdan mai pa mawh simiang Sihong khaing haktiex Heshabon
         mai simiang Awgax khaing haktiex Bashan khankix pa ot daux veng Ashatarot heue."
         11 Mawh kheu nan, kuad riex ju khankix mai can pui pa ot ka daux haktiex yix khankix,
         hoik krai nawh ka yix mai kix hoik ah nin. "Viex priex preem pa ih tau mai pex son
         daux krax, hu rieb kix ah nin ka kix awx. "Yix mawh siliex cawng maix. Mawh kheu nan,
         yam in kieh pex yuh gumlox sijax mukheu tau mai yix liak."
         12 In mawh blah pa hoik teei yix ti viex yam kawn si u, son priex preem pa ih yix khaing
         daux nyiex cao yix, ka daux singaix hoik lih hu yix sonsang hoek tix ka maix heue.
         Viang mawh nan, yam in jhak heue. Blah ankix hoik kroh mai hoik moh uik heue."
         13 Si ngiien hak rawm plix siiet inkix, pa hoik sau yix ti viex rawm kawx hoik mawh
         pa khraox yam an nhaox heue. Jhak heue, si ngiien hak inkix hoik griah mai kraung
         ceep yix khankix, khawm kiep ceep yix khankix kawx hoik prim kheu jao kied singai
         krax hoek yix heue."
         14 Khaix an, pui Isarelax khankix teei ti ih priex preem hawt krax tiblah heue. Viang
         mawh nan, kix ang tie mhaing akhwang ka Siyiex leeing ju heue.
         15 Mawh kheu nan, Yawsux yuh krax pa nhim tau mai kix mai deeh yuh gumlox sijax mukheu
         tau mai kix, son sang kieh nawh kix klawd ti im ju heue. Cao pa kwang cub pui hun
         khankix, yuh krax pa tiextu tau mai kix heue.
         16 Khaix hoik sidah daux loe singaix, yam khaix hoik yuh kix sijax mukheu tau mai kix,
         kix mhong ka hoik mawh kix paox plawg pa ot hawt dex kix heue.
         17 Khaix an, pui Isarelax khankix lih hu krax mai hoek ka veng kix, ka daux loe singaix
         heue. Yam in, veng pa ot kix mawh veng Gibon, veng Khephirax, veng Berot mai veng
         Kirayat Yarim khankix heue.
         18 Viang mawh nan, pui Isarelax khankix ang nyang puing ka kix kheu jao hoik koe lox
         pa tiextu cao kaing pa kwang cub pui hun khankix ka kix, ka plak sivoe Siyiex leeing
         ju ceu pui Isarelax heue. Cub pui hun khakix hoik ngia mai deuh phimap ka cao pa kwang
         ka piang kix khawmuik heue.
         19 Viang mawh an, cub cao kaing pa kwang khankix, deeh ah nin ka cub pui hun khankix
         heue. "Yix hoik koe lox pa tiextu ka kix, ka plak sivoe ngai Siyiex leeing ju ceu
         pui Isarelax khankix heue. Mawh kheu nan, yam in, ex ang pon ti hu krox hu teeh ka
         kix heue."
         20 In mawh pa tak sang yuh ex ka kix heue. Ex tak kieh kix im ju, phan ang mawh nan,
         krax song rhawm tak mawh pa hoek ka piang ex, kheu jao pa hoik tiextu ex ka kix heue.
         21 Cao pa kwang khankix, deeh ah nin ka kix heue. "Kieh kix im ju heue. Viang mawh nan,
         kieh kix mawh cao pa kid khix mai cao pa kin rawm khankix son pui hun khankix, awm
         hoik koe lox sijax mukheu ex ka kix heue."
         22 Khaix an, Yawsux kok kix mai nawh ah nin ka kix. "Yuh ka mawx pex hoik pie lhen ka
         yix ah nin, "Yix mawh pa kied singai dee ot khaing maix mai yam in pex hoik mawh pa
         ot hawt dex yix ang mawh lie?"
         23 Mawh kheu nan, yam in pex hoik mawh pa pon pa jhax lawg mai pex tix kaux kawx, tak
         ang lai pon ti glawd, pa mawh tix siliex awm cao kid khix mai cao pa kin rawm khankix
         son daux nyiex Siyiex leeing ju aux heue.
         24 Mawh kheu nan, kix hoik deeh pawk lox Yawsux ah nin. "Grawh grawng nawh, ceu an khankix
         hoik mawh pa hoik krai tix ka siliex cawng maix khankix, tom kriem tete heue. Siyiex
         leeing ju maix, hoik tawm gumlox tix ka kawncau Nawh Cao pa mawh Mose, sonsang tawx
         Nawh Cao haktiex inkix khawmuik ka maix mai sonsang yuh Nawh Cao pui pa ot ka daux
         haktiex inkix laux ka plak sivoe maix heue. Mawh kheu jao an, yix hoik kied koe krax
         lhat graung tom nie son ju tix jao maix mai yix hoik pon ti yuh ceu inkix kah heue."
         25 "Yam in, yix hoik koe ka daux tawm taix maix tin heue. Yuh ceu pa keud maix mawh
         pa mhawm mai pa khaw caw pa sang caw maix ti yuh ka yix heue."
         26 Mawh kheu nan, nawh yuh ceu ankix ka piang kix mai deeh ploi kix klawd khaing daux
         tawm taix pui Isarelax khankix, son ang kix lai sang pah kix yum heue.
         27 Ka daux singaix an, Yawsux kieh kix mawh cao kid khix mai cao kin rawm son cub pui
         hun khankix mai son khu dee tan Siyiex, ka dee pa sang laug Nawh Cao tom hoek ka daux
         in singaix heue.

1 Yam hoik mhong simiang Adawnizediet pa mawh simiang veng Yerusaliem ka krax pa hoik
         rhim Yawsux ka veng Ai mai hoik yuh nawh laux awm pa yuh nawh ka veng Yerikho mai
         ka simiang nawh, ka veng Ai mai simiang nawh khankix mai grawng pa hoik yuh pui veng
         Gibun khankix, krax pa nhim tau mai ceu pui Isarelax khankix kix hoik ot tau ka daux
         sinax kix,
         2 Kix kied koe krax lhat graung sigrien sigre, kheu jao hoik mawh Gibon veng pa ting
         tix veng awm veng pa kwang simiang khankix heue. Grawh grawng nawh, veng an mawh pa
         nie lheu ting khaing veng Ai mai pui kix khawmuik hoik mawh pa koe riang rao.
         3 Mawh kheu nan, Adawnizediet simiang veng Yerusaliem, ploi pui hu ka simiang Hoham
         simiang veng Hebaron mai ka simiang Piram, simiang veng Yamok mai ka simiang Yaphiya,
         simiang veng Lekhisha mai ka simiang Debirax, simiang veng Egalon khankix ah nin.
         4 "Hoek ka aux mai teem ka aux, sonsang pon ex ti puing ka veng Gibon heue. Grawh grawng
         nawh, kix hoik yuh pa nhim tau mai Yawsux mai ka pui Isarelax khankix heue."
         5 Mawh kheu nan, simiang ceu pui Amawrix khankix phwan kaux, pa mawh simiang veng Yerusaliem,
         simiang veng Hebaron, simiang veng Yamok, simiang veng Egalon, simiang veng Lekhisha
         khankix, kraix khrawm paox tix tau mai lih hu khawm cao kix khawm kru naing kix khawmuik
         mai bang ti ot ka plak sivoe veng Gibon, sonsang yuh naing ka veng an heue.
         6 Pui veng Gibun khankix, deeh ploi pui hu ka Yawsux, pa bang ti ot ka veng Gilagalax
         mai, kieh kix ah nin. "Paw tik vud ka kawn siliex maix khankix liak, nied ti hoek
         ka yix phai phai deeh taoh ka yix mai teem ka yix liak. Grawh grawng nawh, simiang
         ceu pui Amawrix khankix khawmuik, pa ot ka piang gawng lua khankix hoik kraix khrawm
         paox tix tau mai hoek ti puing ka yix heue."
         7 Mawh kheu nan, Yawsux deeh lih hu khaing veng Gilagalax, khawm pui naing nawh khawmuik
         tau mai khawm pui pa ting riang pa koe krax kwa rhawm khawmuik heue.
         8 Siyiex leeing ju deeh ah nin ka Yawsux. "Paw koe krax lhat graung ka kix awx. Grawh
         grawng nawh, Aux hoik ap ti tawx kix ka daux tawm taix maix. Pui khaing daux kix pie
         tix kaux kawx, tak ang pon ti cung ka plak sivoe maix heue.
         9 Mawh kheu nan, Yawsux ah ti hoek ka kix dom mawx dom an mai kix lih hu khainng baoh
         Gilagalax leeing sawm heue.
         10 Siyiex leeing ju kieh kix som tom nie ka plak sivoe ceu pui Isarelax khankix mai
         pah kix yum tom nie hawt veng Gibun heue. Kix pheet kix hawt krax hu plak veng Bet
         Hawron mai pah kix yum tan tom hoek dee singai ka veng Azeka mai veng Makeda heue.
         11 Khaix hoik lih ceu ankix ti koe, awm hoik to kix ka plak sivoe ceu pui Isarelax khankix
         mai yam lih kix ka jee veng Bet Hawron, Siyiex leeing ju ploi mu pre ting lih ka piang
         kix, khaing daux raoma tom hoek ka veng Azeka mai kix yum kah heue. Can pui pa yum
         ka mu pre khankix, kawn baox nie lheu khaing can pa pah pui Isarelax khankix ka lawm
         vaid tix heue.
         12 Khaix an, Yawsux deeh sikah mai Siyiex leeing ju ka daux singaix an, yam hoik ap
         Siyiex leeing ju ti tawx ceu pui Amawrix khankix ka plak sivoe pui Isarelax khankix
         mai nawh ah nin ka plak sivoe ngai ceu pui Isarelax khankix. "Singaix eue, kaog ti
         ot ka piang veng Gibun liak mai khix pa riang eue, kaog ti ot ka piang daux ngawd
         Ayalon liak."
         13 Mawh kheu nan, singaix kaog ti ot tix dah mai khix hoik kaog ti ot tix dah, tom sidah
         hoik pawk kix bix tix ka piang pui pa koeng kix khankix heue. In mawh pa hoik tiiem
         tix ka daux phuk lai Yasha ang mawh lie? Mawh kheu nan, singaix jung tix kaog ka daux
         sigreung raoma mai ang nied ti hu klip been tix singaix heue.
         14 Daux singaix pa awm an ang lai koe pie tix ngaix kawx, sivoe in mai khaix in sax,
         ka pa hoik nghiet Siyiex leeing ju ka lox sikah pui tix kaux heue. Grawh grawng nawh,
         Siyiex leeing ju hoik puing naing ka son ceu pui Isarelax khankix heue.
         15 Khaix an, Yawsux deeh ing tau mai ceu pui Isarelax khankix ka dee bang kix tix, daux
         Gilagalax heue.
         16 Viang mawh nan, simiang inkix phwan kaux hoik pon to mai mox tokaux tix ka daux rang
         ti dah ka Makeda.
         17 An hoik mawh pa krai kix ka Yawsux ah nin, "Hoik yaox ka simiang phwan kaux ka dee
         mox kix tix ka daux rang Makeda heue."
         18 Mawh kheu nan, Yawsux deeh ah nin. "Puplieh simaox pa ting khankix mai thox ka daux
         moing rang an mai kieh pui pau see an heue."
         19 Tokaux cao pex paw lai ot tan awx. Viang mawh nan, nied ti hawt khaix pui pa koeng
         pex khankix mai puing kix dee krup pex kix. Paw kieh kix pon ti laig ka daux veng
         khankix awx. Siyiex leeing ju pex hoik ap ti tawx kix ka daux tawm taix pex heue.
         20 Glang yuh Yawsux mai pui Isarelax khankix, krax pa ghoik ti pah kix yum ka daux pa
         kied ting, tom hoek bawg yam pa hoik yuh kix ceu an khankix, can pui ankix pa pon
         ti glawd hoik laig ka daux veng pa kaux cong khankix heue.
         21 Pui khankix khawmuik, deeh ing ka dee bang tix mai hoek ka Yawsux hawt Makeda tau
         mai krax pa yiien yawg heue. Pui tix kaux kawx ang pon ah lox pa deuh phimap ka dak
         tix, ka kawn praix ceu pui Isarelax khankix pie tix kaux kawx heue.
         22 Khaix an, Yawsux deeh ah nin. "Paoh daux moing rang mai teei simiang ankix phwan
         kaux lih khaing daux rang, viex kix hoek ka aux.
         23 Kix hawt ti yuh awm pa ah nawh. Simiang ankix phwan kaux mawh simiang veng Yerusaliem,
         simiang veng Hebaron, simiang veng Yamok, simiang veng Lakheshax mai simiang veng
         Egalon khankix heue.
         24 Mawh kheu nan, ceu an khankix hoik lih ti koe, yam hoik viex kix simiang ankix hoek
         ka Yawsux mai Yawsux kok ceu pui Isarelax khawmuik ah nin ka cao kaing naing khankix,
         pa hoik hu tau mai nawh. "Hoek dee dex mai deuh caong pex ka piang ngawg simiang inkix
         heue. Kix hoek dee dex mai deuh caong tix ka piang ngawg pui ankix.
         25 Khaix an, Yawsux ah nin ka kix, "Paw koe krax lhat graung mai paw koe krax laux rhawm,
         Teei riang rao tix mai koe krax kwa rhawm ka daux ceu pa mhawm heue. Grawh grawng
         nawh, awm an, Siyiex leeing ju tak yuh ceu ankix ka pui koeng pex khankix pa sang
         ah pex tix puing heue."
         26 Khaix hoik ceu ankix, Yawsux mug kix ka vaig mai pah kix yum mai teuk teue kix ka
         piang khaox phwan gawng tom hoek plakbo heue.
         27 Mawh kheu nan, Yam hoek bawg yam sang klip singaix, Yawsux tawx gumlox tix ka kix
         mai teei kix lih khaing piang khaox mai tik kix ka daux rang dee hoik mox kix tix
         kah. Kix pum ti deuh simaox khankix ka daux moing rang mai an mawh pa kawn koe tom
         in singaix heue.
         28 Ka daux singaix an, Yawsux puing ti teei veng Makeda mai mug ti tik simiang veng
         an ka lawm vaid tix heue. Nawh yuh pui pa koe ka daux veng an laux khawmuik. Nawh
         ang lai prah pui klawd tix kaux kawx heue. Nawh yuh ka simiang veng Makeda, awm pa
         hoik yuh nawh ka simiang veng Yerikho heue.
         29 Khaix an, Yawsux deeh lih hu khaing veng Makeda tau mai ceu pui Isarelax khankix
         mai hu ka plak veng Libanax heue. Kix puing veng Libanax heue.
         30 Siyiex leeing ju baox deeh ap tix tawx veng an mai khawm simiang nawh ka daux tawm
         taix ceu pui Isarelax khankix heue. Nawh mug ti tik pui pa ot ka daux veng an khankix
         ka lawm vaid tix, nawh ang lai prah pui klawd koe tix kaux kawx ka daux veng an heue.
         Nawh yuh ka simiang veng an, awm hoik yuh nawh ka simiang veng Yerikho heue.
         31 Khaix an, Yawsux deeh lih khaing veng Libanax tau mai pui Isarelax khankix hu ka
         veng Lakheshax mai kix lai lawm ti puing ka veng an heue.
         32 Siyiex leeing ju hoik ap ti tawx veng Lakheshax ka daux tawm taix ceu pui Isarelax
         khankix heue. Kix puing ti teei veng an, ka daux singaix ra heue. Kix mug ka pui khankix
         pa ot ka daux veng ka lawm vaid tix, awm pa hoik yuh kix khawmuik ka veng Libanax
         heue.
         33 Khaix an, simiang Hawram, khaing veng Geza, hoek ti teem ka veng Lakheshax mai Yawsux
         mug ti tik nawh mai khawm pui nawh khankix heue. Nawh ang lai prah kix klawd pie tix
         kaux kawx heue.
         34 Kaoh khaing veng Lakheshax, Yawsux deeh lih hu ka veng Egalon, tau mai ceu pui Isarelax
         khankix khawmuik mai kix lai lawm ka veng an mai puing ka heue.
         35 Kix puing ti teei veng ka daux singaix an mai mug ti tik pui khawmuik, pa koe ka
         daux veng an ka lawm vaid kix heue. Nawh yuh kix laux lak pak leeing ka daux singaix
         an khawmuik awm pa hoik yuh nawh ka veng Lakheshax.
         36 Khaix an, Yawsux deeh lih khaing veng Egalon, tau mai ceu pui Isarelax khankix mai
         kix hu ka veng Hebaron mai puing ka veng an heue.
         37 Kix puing ti teei veng an mai mug ti tik simiang khawm pa dex dawd mai nawh khankix
         mai can pui pa ot daux veng an ka lawm vaid tix heue. Nawh ang lai prah kix klawd
         pie tix kaux kawx, awm pa hoik yuh nawh ka veng Egalon khawmuik laux leeing.
         38 Khaix an, Yawsux deeh ing tau mai ceu pui Isarelax khankix khawmuik ka veng Debirax
         mai kix puing veng an heue.
         39 Kix puing ti teei veng an tau mai simiang kix mai khawm veng khankix heue. Kix mug
         ti tik kix ka lawm vaid tix mai yuh pui can pa ot ka daux veng khankix laux lak pak
         leeing mai ang lai prah deuh pie tix kaux kawx, awm hoik yuh ka veng Hebaron mai veng
         Libanax mai tak yuh ka veng Debirax mai simiang khankix heue.
         40 Mawh kheu nan, Yawsux pex ka haktiex khawmuik, pa mawh haktiex gawng lua mai pa koe
         plak seh mai dee lung hawt caong gawng khankix mai ka simiang kix khawmuik heue. Nawh
         ang lai prah klawd pie tix kaux kawx mai nawh yuh can pa im ju khankix laux leeing,
         awm gumlox pa hoik tawm Siyiex leeing ju pui Isarelax heue.
         41 Yawsux pex ka kix, jah khaing veng Kadeshabana, tom hoek ka hatiex baoh veng Gaza,
         Goshin mai baoh pa koe ka dee singai ka veng Gibun heue.
         42 Yawsux hoik pon teei hatiex khawmuik mai simiang kix tidom neh heue. Grawh grawng
         nawh, Siyiex leeing ju ceu pui Isarelax hoik puing naing son pui Isarelax khankix
         heue.
         43 Khaix an, Yawsux deeh blak ti ing tau mai pui Isarelax khankix khawmuik ka dee bang
         peung kix daux Gilagalax heue.

1 Khaix hoik luan ceu an khankix, yam hoik mhong simiang Yabin, pa mawh simiang veng
         Hazaw ka ceu inkix, nawh ploi pui hu ka simiang Yawbat, simiang veng Madon, simiang
         veng Shimaron, simiang veng Akhashap khankix,
         2 Mai ka simiang pa ot plak laong ka paing gawng khankix mai ka daux lung pa koe ka
         plak seh veng Gennesariet mai ka piang dee lung haktiex khankix mai ka dee lhaong
         tiex plak haktiex Dawrax khankix, pa koe ka plak klip singaix khankix,
         3 mai ka pui Khanan, pa ot ka plak lih singaix mai ka plak klip singaix, pui Amawrix,
         pui Hitix, pui Pherazix, pui Yebusix, pa ot ka piang gawng lua khankix mai pui Hiwix,
         pa ot greem caong gawng Heramon ka daux haktiex Misapa khankix heue.
         4 Mawh kheu nan, kix lih hu tau mai kru naing pa koe kix. Kru naing kix mawh pa viex
         pui tom nie, awm haoh hun mhaik praok rawm sigrit sigra, tau mai brung naing kix pa
         kied hun, khawm ling lawx brung naing kix pa kied nie hun khawmuik heue.
         5 Yam hoik yaox cub simiang inkix ka paox ti tau, hoik hoek mai bang ti ot tau hawt
         rawm nhawng Merom, sonsang puing ka pui Isarelax khankix heue.
         6 Khaix an, Siyiex leeing ju ah nin ka Yawsux, "Paw doh koe krax lhat graung kheu jao
         kix, grawh grawng nawh, ka daux yam in pasax, Aux tak ap ti tawx kix yum ka plak sivoe
         ceu pui Isarelax khankix heue. Pex tak pat ti tik siniag caong brung kix mai gleeing
         ti tik ling lawx brung kix khawmuik ka ngu.
         7 Mawh kheu nan, Yawsux mai pui naing khawmuik pa koe tau mai nawh lih hu sijaox mai
         rieb ti puing kix hawt rawm nhawng Merom heue.
         8 Siyiex leeing ju hoik ap ti tawx kix ka daux tawm taix pui Isarelax mai hoik pon
         ti pex kix mai hawt ti pheet tom hoek ka veng ting Sidom mai hoek ka rawm klawng Misarephot
         mai ka ngawd Mizapa, pa koe ka plak lih singaix heue. Kix puing ti tik kix tom ang
         lai prah kix pon klawd pie tix kaux kawx heue.
         9 Mawh kheu nan, Yawsux yuh ceu an ka kix, awm pa hoik krai Siyiex leeing ju ka nawh
         heue. Nawh pat ti tik siniag caong brung kix mai gleeing ti tik ling lawx brung kix
         ka ngu heue.
         10 Yawsux deeh blak ti ing bawg yam an mai puing ti teei veng Hazaw mai pah simiang
         nawh ka lawm vaid tix, veng Hazaw hoik mawh cao kaing haktiex simiang an khankix glang
         ka an dix heue.
         11 Kix mug pui ankix khawmuik pa koe ka daux veng an yum ka lawm vaid tix mai yuh laux
         leeing heue. Can pui pa im ju ang lai koe pie tix kaux kawx heue. Khaix an, nawh gleeing
         ti tik veng Hazaw ka ngu heue.
         12 Awm gumlox pa hoik tawm Mose pa mawh kawncau Siyiex, Yawsux puing ti teei veng pa
         kwang simiang ankix khawmuik mai mug simiang khankix khawmuik yum ka lawm vaid tix
         mai yuh kix laux leeing heue.
         13 Viang mawh nan, can veng pa koe ka piang gawng khankix mai pui Isarelax ang gleeing
         ti tik ka ngu pie tix veng kawx lheu khaing veng Hazaw, pa gleeing Yawsux ti tik tix
         veng khaing heue.
         14 Kraung pa pon tud pon rhim kix khaing daux veng inkix khawm to brie eei kix, pui
         Isarilax khankix teei ti cie, awm kraung pa pon tud rhim kix son cao kix heue. Viang
         mawh nan, kix pah ti tik pui ku kaux ka lawm vaid tix, tom hoek bawg yam hoik laux
         leeing kix mai kix ang lai prah pui im koe pie tix kaux kawx heue.
         15 Awm hoik tawm Siyiex leeing ju gumlox tix ka kawncau Nawh Mose, mawh kheu nan Mose
         deeh tawm ka Yawsux mai Yawsux hawt ti yuh awm an heue. Nawh ang prah can ceu pa ang
         tix nyang hoik yuh khankix khawmuik, ka pa hoik tawm Siyiex leeing ju ka Mose heue.
         16 Mawh kheu nan, Yawsux hoik rhim ti teei haktiex inkix khawmuik, pa mawh haktiex gawng
         lua, pa koe plak seh mai haktiex Goshin khawmuik daux lung daux ngawd mai daux lung
         rawm klawng Yawdan, khawm gawng Isarelax khankix tau mai daux lung daux ngawd nawh
         khankix,
         17 jah khaing gawng Halat mai krax pa lih dung ka gawng Sirax, tom hoek dee singai ka
         veng Balagat, pa koe daux ngawd Lebanon, ka plak greem caong gawng Heramon heue. Nawh
         hoik giex simiang kix khawmuik mai mug kix ka lawm vaid mai pah kix yum heue.
         18 Yawsux yuh naing tom nie rheung bawg yam tau mai simiang inkix khawmuik heue.
         19 Lheu khaing pui Hiwix mai pui pa ot ka daux veng Gibun khankix, veng tix veng kawx
         ang yuh krax nhim tau mai pui Isarelax khanki heue. Veng tang dah khankix khawmuik,
         hoik mawh pa rhim ti teei khaing daux bang naing heue.
         20 Grawh grawng nawh, Siyiex leeing ju hoik yuh rhawm kix kien, sonsang hoek kix tix
         puing ka pui Isarelax khankix daux bang naing mai sonsang yuh Nawh Cao kix laux leeing
         mai kix tak ang lai mawh pa sang pon krax caux rhawm heue. Viang mawh nan, Nawh Cao
         tak sang yuh kix laux leeing, awm gumlox pa hoik tawm Siyiex leeing ju ka Mose heue.
         21 Ka daux bawg yam an, Yawsux deeh hoek mai grheu ti tik ceu pui Anagax khaing piang
         gawng khankix, khaing veng Hebaron, khaing veng Debirax, kaing veng Anabax, khaing
         gawng Yudax mai khaing piang gawng Isarelax khawmuik heue. Yawsux yuh kix laux leeing
         tau mai veng pa ot kix khawmuik heue.
         22 Can pui Anagax ang lai deuk tix kaux kawx, ka daux haktiex pui Isarelax khankix heue.
         Kix kawn ot ngie ka daux veng Gaza, veng Gata mai ka daux veng Ashadot, khankix nong
         nong heue.
         23 Mawh kheu nan, Yawsux rhim ti teei haktiex hawt baoh an khankix khawmuik, awm pa
         hoik ah Siyiex leeing ju ka Mose mai Yawsux hoik tawx ankix mawh singao ka pui Isarelax
         khankix, awm gwieh kix ti koe cub mawx cub an ka doeh ru kix heue. Khaix an, haktiex
         hoik yiien khaing naing heue.

1 Inkix mawh simiang haktiex pa hoik pex ceu pui Isarelax khankix mai haktiex pa hoik
         pon kix ticie ka praok plak toi rawm klawng Yawdan, ka plak dee lih singaix jah khaing
         rawm klawng Anon, tom hoek ka gawng Heramon mai daux lung rawm klawng Yawdan, pa koe
         ka plak lih singaix.
         2 Simiang Sihong, pa mawh simiang ceu pui Amawrix khankix, pa ot ka daux veng Heshabon
         mai pa kwang ka piang haktiex Gilat tix plak, khawm veng Araw tix plak, pa koe ka
         piang praok rawm klawng Anon, khaing daux sigreung rawm klawng an, tom hoek dee singai
         ka rawm klawng Yabok, pa koe hawt mee haktiex ceu pui Amawrix khankix.
         3 Mai daux lung daux ngawd rawm klawng Yawdan, pa koe ka plak lih singaix, khaing rawm
         sigrit sigra Gennisariet, tom hoek dee singai ka rawm sigrit sigra Arabax, rawm sigrit
         sigra kih mai daux krax hu kix ka plak veng Bietyeshimut mai ka plak seh pa koe ka
         greem caong gawng Pisaga.
         4 Simiang Awgax, khaing haktiex Bashan mai mee haktiex pa kwang nawh khankix, pa kawn
         mawh pa deuk khaing pui pa ting lhaong ankix, pa ot ka veng Ashatarot mai veng Edarix.
         5 Mai pa kwang ka piang gawng Heramon, haktiex Salakha mai ka piang haktiex Bashan
         khankix khawmuik, tom hoek dee singai ka hawt mee haktiex ot ceu pui Geshurix mai
         ceu pui Makhatix khankix mai haktiex Gilat tix plak, tom hoek dee singai ka hawt mee
         haktiex simiang Sihong, pa ot haktiex Heshabun khankix heue.
         6 Inkix mawh pa hoik pex Mose, pa mawh kawncau Siyiex leeing ju tau mai pui Isarelax
         khankix heue. Mose pa mawh kawncau Siyiex leeing ju hoik tawx ankix ka ceu pui Rubin,
         ka ceu pui Gat mai ka doeh ru Manashe tix plak, awm pa sang pon kix ti cie heue..
         7 Inkix mawh simiang haktiex pa hoik pex Yawsux mai pui Isarelax kah, ka piang praok
         plak in rawm klawng Yawdan, mai ka piang praok plak klip singaix, jah khaing veng
         Balagat, ka daux ngawd Lebanon, tom hoek dee singai ka gawng Baliet mai ka plak jee
         ka daux krax hu Sirax heue. Yawsux tawx ankix ka doeh ru Isarelax khankix, son pa
         sang pon kix ti cie, awm pa koe doeh ru kix,
         8 Ka daux haktiex piang gawng mai ka daux dee tiem tiex mai ka daux lung rawm klawng
         Yawdan mai ka plak jee haktiex mai ka daux tiag khankix mai ka daux plak seh khankix
         pa mawh dee ot pui Hitix, pui Amawrix, pui Khananix, pui Pherazix, pui Hiwix mai pui
         Yebusix khankix,
         9 simiang veng Yerikho tix kaux, simiang veng Ai tix kaux, pa ot hawt praok veng Betelax
         tix kaux,
         10 simiang veng Yerusaliem tix kaux, simiang Hebaron tix kaux,
         11 simiang veng Yamot tix kaux mai simiang veng Lakheshax tix kaux,
         12 simiang veng Egalon tix kaux mai simiang veng Geza tix kaux,
         13 simiang veng Debirax tix kaux mai, simiang veng Geda tix kaux,
         14 simiang veng Hawma tix kaux mai simiang veng Arat tix kaux,
         15 simiang veng Lipanax tix kaux mai simiang veng Adulam tix kaux,
         16 simiang veng Mageda tix kaux mai simiang veng Betalax tix kaux,
         17 simiang veng Tapua tix kaux mai simiang veng Hepha tix kaux,
         18 simiang veng Aphiet tix kaux mai simiang veng Lasharon tix kaux,
         19 simiang veng Madon tix kaux mai simiang veng Hazaw tix kaux,
         20 simiang veng Shimaron-meron tix kaux mai simiang veng Akhashap tix kaux,
         21 simiang veng Tanax tix kaux mai simiang veng Megidaw tix kaux,
         22 simiang veng Kedeshax tix kaux mai simiang veng Yokanam pa ot piang gawng Kharamelax
         tix kaux,
         23 simiang veng Dawrax pa ot ka dee lhaong gawng Dawrax tix kaux mai, simiang pui haktiex
         Gilagalax, pa mawh Gaw-eng tix kaux,
         24 simiang veng Tiraza tix kaux, khawmuik simiang khankix koe tixgoe tix kaux heue.

1 Yam in Yawsux hoik riex ju mai hoik hu sipie kuad ju tix heue. Siyiex leeing ju deeh
         ah nin ka nawh heue. "Maix hoik riex ju mai hoik hu sipie kuad ju tix heue. Haktiex
         pa sang baox rhim pex ti teei kawn koe tom nie heue."
         2 In mawh haktiex pa kawn deuk khankix, pa mawh haktiex kwang pui Philitix mai haktiex
         kwang pui Geshurix khankix khawmuik,
         3 jah ka rawm klawng Shihawrax, pa koe ka plak lih singaix khaing meung Ejiptux, tom
         hoek dee singai ka mee haktiex veng Ekaron, pa koe ka krax plak laong, Pa hoik simin
         tix awm ceu pui Khanan khankix heue. Simiang haktiex Philitix phwan kaux pa mawh pui
         Gazatix, pui Ashadawdix, pui Ashakelonix, pui Gitix mai pui Ekarawnix, khawm pui Ewix
         khankix,
         4 Jah khaing krax plak seh khankix hoik mawh haktiex pui Khanan mai haktiex Mara, pa
         mawh cie pui Sidom khankix, tom hoek ka dee singai ka veng Aphiet, ka mee haktiex
         pui Amawrix khankix,
         5 haktiex pui Gebalix khankix mai haktiex Lebanon khankix khawmuik, pa koe plak lih
         singaix, jah khaing veng Balagat, pa koe greem caong gawng Heramon, tom hoek dee singai
         ka krax laig kix haktiex Hamat,
         6 Can pui khankix pa ot piang gawng lua haktiex Lebanon, tom hoek dee singai ka rawm
         klawng Misarephot mai dee ot pui Sidom khankix heue. Aux tak grheu ti tik kix khaing
         ka plak sivoe pui Isarelax khankix mai gwieh tix tawx ankix ka pa yuh nieb, ka pui
         Isarelax khankix mawh sinngao pa sang pon kix, awm hoik tawm Aux gumlox ka maix heue.
         7 "Mawh kheu nan, yam in gwieh tix tawx haktiex in, mawh krax pa pon kix sinngao ka
         doeh ru kix sidim cub mai ka doeh ru Manashe tix plak heue.
         8 Cub doeh ru Manashe, an tix plak tau mai pui Rubin mai pui Gat khankix, pon ti cie
         sinngao pa hoik tawx Mose ka kix, ka plak toi rawm klawng Yawdan plak lih singaix,
         awm pa hoik tawx Mose, pa mawh kawncau Siyiex leeing ju ka kix,
         9 jah khaing venng Araw, pa koe ka piang praok rawm klawng Anon mai veng pa koe daux
         sigreung dee kawk rawm khankix mai ka daux lung Medebax khawmuik, tom hoek dee singaix
         ka veng Dibun,
         10 mai veng simiang Sihong, pa mawh ceu pui Amawrix khankix khawmuik, pa ot tix kwang
         ka daux veng Heshabon, tom hoek dee singai ka mee haktiex Amon,
         11 Ka haktiex Gilat mai ka mee haktiex pui Geshurix mai ceu pui Makhatix, khawm gawng
         Heramon mai haktiex Bashan khankix khawmuik, tom hoek ka haktiex Salakha,
         12 mai ka haktiex simiang Awgax, pa ot ka daux haktiex Bashan khankix khawmuik, pa kwang
         ka piang veng Ashatarot mai veng Edarix, pa mawh pui deuk khaing pui pa ting lhaong
         khankix heue. Grawh grawng nawh, Mose hoik pex ka kix mai hoik teei ti tik inkix khaing
         tan heue.
         13 Viang mawh nan, pui Isarelax khankix, ang lai grheu ti tik pui Geshurix mai pui Makhatix
         khankix heue. Mawh kheu nan, pui Geshurix mai pui Makatix khankix, ot ka daux sinax
         pui Isarelax khankix tom hoek daux in singaix heue.
         14 Mawh ngie doeh ru pui Lewix khankix, pa ang nawh tawx kix cie sinngao heue. Krax
         pa appong pui Isarelax khankix kuceu ka Siyiex, pa mawh krax tan pa geeing ka ngu
         khankix, tak mawh sinngao cie kix, awm hoik tawm Nawh Cao ka kix heue.
         15 Mose hoik tawx sinngao ka doeh ru kawn praix Rubin khankix awm koe pao nyiex kix
         heue.
         16 Mee krax pa kwang kix, tak mawh pa jah tix khaing veng Araw, pa koe ka piang praok
         rawm klawng Anon mai veng khankix pa koe daux sigreung dee kawk rawm klawng mai daux
         lung khankix pa koe hawt veng Medebax khawmuik,
         17 veng Heshabon mai veng pa koe daux lung khawmuik, veng Dibun, veng Bamotbalax, veng
         Bietbalamon,
         18 veng Yahaza, veng Gedamot, veng Mephat,
         19 veng Girayatim, veng Sibama, veng Zeriet-shaha, pa koe ka daux ngawd piang gawng
         khankix,
         20 veng Bietpegurax mai haktiex caong gawng Bizaga khankix mai veng Bietyeshimot,
         21 mai can veng khankix pa koe ka daux lung khankix khawmuik mai meung haktiex simiang
         Sihong, pa mawh ceu pui Amawrix, pa kwang ka daux veng Heshabon khankix heue. Mose
         hoik kieh simiang Midian phwan kaux, pa mawh simiang Ewix, simiang Rekim, simiang
         Zurax, simiang Hurax mai simiang Riba khankix, hu puing ti teei haktiex dee ot simiang
         Sihong khankix heue.
         22 Pui Isarelax khankix baox deeh pah cao jhai Balam, pa mawh kawn simex Bawrax, ka
         lawm vaid tau mai daux sinax pui pa hoik pah kix yum khankix heue.
         23 Mee haktiex pui Rubin khankix, mawh pa koe ka piang praok rawm klawng Yawdan heue.
         In mawh sinngao cie pui Rubin khankix, awm krax pa koe pao nyiex kix, khawm veng khawm
         yaong cie kix khawmuik heue.
         24 Mose baox tawx sinngao ka doeh ru ceu pui Gat khankix mai ka kawn praix Gat khankix,
         awm pa koe pao nyiex kix heue.
         25 Mee haktiex pa kwang kix tak mawh veng Yaza mai veng khankix pa koe hawt veng Gilat
         khankix khawmuik mai haktiex cie ceu pui Amawrix khankix tix plak, tom hoek dee singai
         ka veng Araw, pa koe ka plak sivoe veng Raba,
         26 mai jah khaing veng Heshabon, tom hoek ka veng Ramatmizapa mai veng Betawnim khankix
         mai deeeh jah tix khaing veng Mahanem, tom hoek ka mee haktiex veng Debirax,
         27 mai ka daux ngawd veng Biet Haram, veng Biet Nimarax, veng Sugut mai veng Zaphon
         mai meung haktiex pa ghoik ti mawh cie Sihong, simiang veng Heshabon khankix heue.
         Rawm klawng Yawdan mawh mee haktiex cie kix mai hoek tom praok dee singai ka rawm
         sigrit sigra Genesariet, pa koe ka toi praok rawm klawng Yawdan plak an ka dee haktiex
         plak lih singaix khankix heue.
         28 In mawh sinngao cie kawn praix ceu pui Gat khankix, awm pa koe pao nyiex kix, khawm
         veng khawm yaong kix khawmuik heue.
         29 Mose baox deeh tawx sinngao ka doeh ru Manashe khankix tix plak heue. An mawh son
         cie doeh ru Manashe khankix tix plak, awm koe pao nyiex kix heue.
         30 Mee haktiex pa kwang kix, tak mawh pa jah tix khaing veng Mahanem, khawm haktiex
         Bashan khawmuik mai meung haktiex simiang Awgax, ka haktiex Bashan khawmuik mai pa
         koe hawt veng Ya-irax khankix tixgliah veng, pa koe ka daux haktiex Bashan khankix
         khawmuik,
         31 haktiex Gilat tix plak mai veng Ashadarot mai veng Edarix, khawm veng pa koe ka daux
         meung haktiex simiang Awgax, ka haktiex Bashan khankix khawmuik hoik mawh son cie
         kawn praix Makhirax, pa mawh kawn simex Manashe mai son cie kawn praix Makhirax khankix
         tix plak, awm krax pa koe pao nyiex kix heue.
         32 In mawh guang haktiex pa hoik gwieh Mose tix tawx mawh krax pa pon kix sinngao ka
         daux lung Mawbax, pa koe ka plak toi rawm klawng Yawdan plak an, hawt veng Yerikho
         ka plak dee lih singaix heue.
         33 Viang mawh nan, son doeh ru pui Lewix khankix, Mose ang lai tawx sinngao cie kix
         pie tix ceu kawx heue. Grawh grawng nawh, Siyiex leeing ju ceu pui Isarelax hoik mawh
         sinngao cie kix, awm hoik ah Nawh Cao ti deuh ka kix heue.

1 Inkix mawh gwang haktiex pa hoik pon pui Isarelax khankix ti cie, awm sinngao kix,
         ka daux haktiex meung Khanan mai pa hoik gwieh cao giex kaing li Eliza mai Yawsux
         pa mawh kawn simex Nun mai cao kaing keeing doeh ru Isarelax khankix tix tawx, mawh
         sinngao pa pon kix ti cie heue.
         2 Sinngao cie kix hoik mawh pa gwieh tix ka nieb mai gumlox pa hoik tawx Siyiex leeing
         ju ka daux tawm taix Mose, son doeh ru kix sidim cub heue.
         3 Mose hoik tawx sinngao ka doeh ru pui Isarelax khankix ra cub, sonsang pon kix ti
         cie haktiex pa koe toi plak praok rawm klawng Yawdan khankix heue. Viang mawh nan,
         son ceu pui Lewix khankix, nawh ang nyang bax tawx sinngao tix ceu kawx khaing daux
         sinax kix,
         4 Mawh kheu jao koe doeh ru kawn praix Yosiep khankix ra cub, pa mawh Manashe mai Epharen
         khankix heue. Kix ang lai tawx dah dee ti dah kawx ka pui Lewix khankix, ka daux haktiex
         an, lheu khaing veng pa sang ot kix tau ka haktiex cie pui hun, son khawng brie eei
         kix mai sonsang deuh kix kraung khrai cie tix nong nong heue.
         5 Awm gumlox pa hoik tawm Siyiex leeing ju ka Mose, pui Isarelax khankix hawt ti yuh
         nawh awm an mai kix hoik gwieh haktiex an ka daux sinax tix heue.
         6 Khaix an, pui Yudax khankix hoek ka Yawsux, ka daux Gilagalax heue. Kaliep pa mawh
         kawn simex Yephunie mai pa mawh ceu pui Keniet ah nin ka nawh heue. "Maix hoik tawng
         ka gumlox pa hoik ah Siyiex leeing ju ka Mose, pa mawh pui Siyiex, son grawng maix
         khawm aux, ka daux haktiex Kadeshax heue."
         7 "Aux hoik koe ju tixpon num yam hoik ploi Mose pa mawh kawncau Siyiex leeing ju aux
         lih hu khaing baoh haktiex Kadeshabana, sonsang jiang aux ti yaox ka haktiex ankix
         mai aux hoik deeh viex gumlox satang an khankix hoek ka nawh, awm krax pa hoik koe
         ceu ankix ka daux rhawm aux heue.
         8 Viang puxaik aux khankix pa hoik hu tau mai aux, hoik yuh krax pa khrup rhawm pui
         khankix kawx, aux mawh pa hawt grawng lawng khaix Siyiex leeing ju tix khawmuik heue.
         9 Mawh kheu nan, Mose koe lox pa tiextu ka daux singaix an mai hoik ah nin heue. "Haktiex
         dee pa hoik dig maix ka caong tix khankix, tak mawh sinngao cie maix tete mai ka kawn
         praix maix khankix leeing ju heue. Grawh grawng nawh maix hoik mawh pa hawt grawng
         lawng khaix Siyiex leeing ju aux khawmuik heue."
         10 Yan in, jhak heue, Siyiex leeing ju hoik kieh aux im ju tixpon phwan num, awm krax
         pa hoik ah Nawh Cao glang ka singaix hoik sikah Siyiex leeing ju gumlox inkix, ka
         Mose yam kawn vung viang ceu pui Isarelax khankix ka daux tiag heue. Yam in, aux hoik
         koe ju tixdaix phwan num ka daux singaix in heue.
         11 Aux kawn koe riang rao ka daux singaix in, awm krax pa hoik koe aux, ka daux singaix
         yam ploi Mose aux hu heue. Awm krax pa hoik koe riang rao aux yam an, riang rao aux
         kawn koe tom yam in sonsang puing naing, khawm son krax pa lih hu mai son krax pa
         deeh laig heue.
         12 Mawh kheu nan, yam in tawx gawng lua in pa hoik ah Siyiex leeing ju ka daux singaix
         an ka aux heue. Grawh grawng nawh maix hoik mhong ka hoik koe ceu pui Anagax khankix
         tan mai veng cie kix hoik mawh pa ting lhaong mai pa kaux cong khawmuik heue. Ceu
         ankix tak pon ti mawh, phan Simiang ot tau mai aux mai aux tak mawh pa pon ti grheu
         kix lih awm pa hoik ah Siyiex leeing ju heue.
         13 Yawsux nawb bwanson ka piang nawh mai tawx haktiex Hebaron ka Kaliep, pa mawh kawn
         simex Yephunie, mawh sinngao krax pa pon nawh ti cie heue.
         14 Mawh kheu nan, haktiex Hebaron hoik pon ti mawh sinngao cie Kaliep pa mawh kawn simex
         Yephunie mai pa mawh ceu pui Keniet khankix, tom hoek ka daux singaix in, kheu jao
         hoik hawt nawh khaix Siyiex leeing ju ceu pui Isarelax heue.
         15 Glang ka an, ceu kaux veng Hebaron hoik mawh Kirayat Arabax heue. Grawh grawng nawh,
         Arabax hoik mawh pui pa kied ting ka daux sinax ceu pui Anagax khankix heue. Khaix
         an, haktiex an khankix khawmuik hoik mawh pa yiien yawg khaing naing heue.

1 In mawh nieb pa pon cawk pui Yudax khankix, awm pa koe paox nyiex kix heue. Mee haktiex
         Edom, hawt daux tiag Sin, ka sinax plak seh khankix hoik mawh praok mee haktiex kix
         ka plak seh heue.
         2 Mee haktiex plak seh mawh pa jah tix ka rawm sigrit sigra kih, khaing dee kawk rawm
         pa koe plak seh khankix heue.
         3 Mee haktiex kix, deeh lih hu ka praok plak seh, hawt dee lih jee haktiex Akarabim
         mai mee an deeh hu hawt baoh yaong Sin mai deeh hu jee ka praok plak seh dee koe yaong
         Kadeshabana mai mee deeh hu hawt yaong Hezaron mai deeh haok ka plak yaong Ada mai
         an deeh hu hawt vung viang yaong Karaka heue.
         4 Jah khaing tan, mee haktiex deeh hu ka plak yaong Azamon mai deeh lih hu ka hawt
         rawm klawng Ejiptux mai mee haktiex an ghoik ti hu sidah ka praok rawm sigrit sigra
         heue. In tak mawh mee haktiex pex ka plak seh awx.
         5 Mee haktiex plak lih singaix, mawh pa jah tix khaing rawm sigrit sigra kih, Nhawng
         Sawdom tom hoek dee sidah rawm klawng Yawdan heue. Mee haktiex pa koe plak laong,
         mawh pa jah tix khaing hawt dee kawk rawm sigrit sigra dee sidah rawm klawng Yawdan
         heue.
         6 Mee haktiex deeh haok ka plak yaong Biethawgalax mai hu ka plak laong yaong Bietarabax
         tan heue. Khaix an, mee haktiex deeh haok ka plak dee koe rang simaox cie Bawhan,
         pa mawh kawn simex Rubin heue.
         7 Khaix an, mee haktiex deeh haok plak yaong Debirax, khaing daux ngawd Akhaw mai mee
         haktiex an deeh veeh ti hu ka baoh plak laong ka plak see veng Gilagalax, pa koe ka
         plak sivoe caong gawng Adumin mai pa koe ka praok plak seh daux ngawd heue. Mee haktiex
         deeh baox hu ka plak rawm nhawng Engshamit mai ghoik tix sidah ka yaong Engrawgelax
         heue.
         8 Mee haktiex deeh haok hawt plak daux ngawd kawn simex Himnom mai deeh lih hu ka plak
         seh, hawt caong veng Yebusix, Yebusix mawh veng Yerusaliem heue. Mee haktiex deeh
         haok ka plak choek gawng khankix pa koe ka plak sivoe daux ngawd Himnom, ka plak klip
         singaix, pa koe hawt dee sidah daux ngawd Rephim ka plak laong heue.
         9 Khaix an, mee haktiex deeh lih hu khaing hawt vung viang dee choek gawng an khankix
         mai hoek ka dee lih rawm gawng Nephataw mai deeh lang tom hoek ka veng pa koe hawt
         gawng Epharon khankix heue. Mee haktiex an, deeh hu hawt vung viang veng Balax (Veng
         Balax mawh veng Kirayatyarim) heue.
         10 Khaix an, mee haktiex deeh veeh ti hu ka plak klip singaix khaing veng Balax, tom
         hoek ka gawng Sirax mai mee an deeh hu ka praok gawng Yarim pa koe ka plak laong pa
         mawh gawng Khesalon mai deeh hu jee ka veng Bietshemit mai mee an deeh hu plak veng
         Timanax heue.
         11 Mee haktiex an, deeh lih hu ka plak praok veng Ekaron, hawt plak laong heue. Khaix
         an, mee haktiex deeh hu hawt vung viang yaong Shikaron mai hu hawt ka gawng Balax
         mai deeh tuk tix lang tom hoek ka yaong Yabanelax mai mee haktiex an, deeh hu sidah
         hawt rawm sigrit sigra heue
         12 Mee haktiex plak klip singaix, mawh pa koe hawt praok rawm sigrit sigra ting heue.
         In mawh mee haktiex pui Yudax khankix khawmuik, awm pa koe doeh ru nyiex ma kix heue.
         13 Yam in, son Kaliep pa mawh kawn simex Yephunie, Yawsux hawt tawx nyum pa pon nawh
         ti cie khaing daux sinax pui Yudax khankix, awm gumlox pingnyap pa tawx Siyiex leeing
         ju ka nawh heue. Ceu kaux veng pa tawx nawh khankix, mawh veng Arabax, mai Hebaron
         heue. Arabax mawh ceu kaux keeing Anagax heue.
         14 Kaliep grheu ti tik kawn simex Anagax khankix loe kaux pa mawh Shesie, Ahiman mai
         Talamie, khaing tan heue. Kix mawh kawn praix Anagax heue.
         15 Khaix an, nawh yaog ti hu khaing tan mai hoek ka dee ot pui veng Debirax heue. Glang
         ka an, ceu kaux veng Debirax mawh veng Kirayatsepha heue.
         16 Kaliep deeh ah nin, "Pui pa pon puing ka veng Kirayatsepha pon rhim ti teei veng
         an, son nawh aux tak tawx nawh moeng kawn bun tix Akhasax heue.
         17 Mawh kheu nan, Awtanelax, pa mawh kawn simex Kenat mai pa mawh pux Kaliep rhim ti
         teei nawh cie veng an heue. Nawh tawx kawn bun tix ka nawh mawh moeng nawh heue.
         18 Yam in, khaix hoik luan ceu an khankix yam hoek bun an ka nawh, bun an nyaw glaw
         nawh mhaing biang kaung tix gwang ka keeing tix heue. Mawh kheu nan, yam lih bun an
         khaing law brug tix, yam an Kaliep ah nin ka nawh, "Mawh koe rhawm maix ti sang cie
         ceu patix lie?"
         19 Nawh deeh ah nin, "Tawx krax pa nawb bwanson ka aux, awm hoik tawx maix haktiex pa
         koe plak seh maix deeh baox tawx aux cie haktiex dee lih rawm liak." Mawh kheu nan,
         Kaliep tawx haktiex dee lih rawm khankix pa koe ka plak laong khawm haktiex dee lih
         rawm pa koe plak dee lung ka nawh heue.
         20 In mawh sinngao cie doeh ru pui Yudax khankix, awm krax pa koe doeh nyiex ma kix
         heue.
         21 Veng pa hoik tat ti deuh son doeh ru pui Yudax khankix, mawh pa koe ka plak see mee
         haktiex Edom ka baoh plak seh mai ankix hoik mawh veng Kabazelax, veng Edarax, veng
         Yagurax,
         22 veng Kinax, veng Dimawrax, veng Adada,
         23 veng Kedesha, veng Hazaw, veng Itanan,
         24 veng Zipha, veng Telem, veng Balot,
         25 veng Hazawhatada, veng Kiriot, Hezaron pa mawh veng Hazaw pa prim,
         26 veng Amam, veng Shemax, venng Mawlada,
         27 veng Hazagadadax, veng Heshamon, veng Bietpaliet,
         28 veng Hazashula, veng Berashiba, veng Bikzawtaya,
         29 veng Balax, veng Iyim, veng Ezim,
         30 veng Elatawlat, veng Khesilax, veng Hawrama,
         31 veng Zigalak, veng Madamana, veng Sansana,
         32 veng Lebaok, veng Shilahim, veng Aen mai veng Remon khankix heue. Veng khawmuik koe
         been tixnga dim veng, tau mai yaong nawh khankix heue.
         33 Veng ankix, pa koe ka piang daux lung haktiex khankix, tom mawh veng Eshatawlax,
         veng Zawra, veng Ashana,
         34 veng Zanaw, veng Engganim, veng Tapua, veng Enam,
         35 veng Yamok, veng Adulam, veng Sawkhaw, veng Azeka,
         36 veng Sharim, veng Aditem, veng Gederax mai veng Gederawtem khankix khawmuik, hoik
         mawh veng kao pon veng tau mai yaong pa koe hawt vung viang veng ankix,
         37 mai veng Zenan, veng Hadasha, veng Migadalagat,
         38 veng Dilan, veng Mizapa, veng Yokathilax,
         39 veng Lakhishax, veng Bazakat, veng Egalon,
         40 veng Kabun, veng Laman, veng Kedalisha,
         41 veng Gedarot, veng Bietdagon, veng Nama mai veng Makeda, khankix khawmuik, pa mawh
         veng kao liah veng tau mai yaong pa koe hawt vung viang veng ankix,
         42 mai veng Libanax, veng Eta, veng Ashan,
         43 veng Yiphata, veng Ashana, veng Neziba,
         44 veng Kilax, veng Akhaziba mai veng Maresha khankix, pa mawh veng sidim veng tau mai
         yaong pa koe hawt vung viang an khawmuik,
         45 mai veng Ekaron, tau mai veng pa dex mai nawh khawm yaong khankix,
         46 jah khainng veng Ekaron, tom hoek ka rawm sigrit sigra, can veng mai yaong khankix
         khawmuik, pa dex vung viang veng Ashadok khankix khawmuik,
         47 mai veng Ashadok, tau mai veng nawh yaong nawh khankix, veng Gaza, tau mai veng nawh
         yaong nawh khankix, tom hoek dee singai rawm klawng Ejiptux mai ka rawm sigrit sigra
         ting tau mai hawt haktiex praok rawm nawh khankix heue.
         48 Haktiex pa koe ka piang gawng piang lua khankix, pa mawh veng Shmarix, veng Yatira,
         veng Sawkhaw,
         49 veng Dana, veng Kirayatsana (pa mawh veng Debirax),
         50 veng Anap, veng Ashatemaw, veng Anim,
         51 veng Goshem, veng Hawlom mai veng Gilaw khankix, pa mawh veng kao tix veng tau mai
         yaong pa koe hawt baoh an,
         52 mai veng Arap, veng Duma, veng Eshan,
         53 veng Yanum, veng Biettapua, veng Apheka,
         54 veng Homta, veng Arabax, pa mawh veng Hebaron mai veng Ziawrax khankix, pa mawh veng
         sidim veng tau mai yaong pa koe hawt baoh an khawmuik,
         55 mai veng Maon, veng Khamelax, veng Zipha, veng Yuta,
         56 veng Yezarilax, veng Yokadim, veng Zanua,
         57 veng Ka-inax, veng Giba mai veng Tima khankix, pa veng kao veng tau mai yaong pa
         koe hawt baoh an khankix,
         58 mai veng Halahula, veng Bietzurax, veng Gedaw,
         59 veng Marat, veng Biet Anot mai veng Elatekon, khankix pa mawh veng liah veng tau
         mai yaong baoh an khankix khawmuik,
         60 mai veng Kirayatbalax, pa mawh veng Kirayatyarim mai veng Raba, khankix pa mawh veng
         ra veng tau mai yaong baoh an khawmuik heue.
         61 Plak ka daux tiag daux tu veng pa hoik koe ankix, tom mawh veng Biet Arama, veng
         Midin, veng Sekada,
         62 veng Nibashan, veng Meliet, pa mawh veng kix mai veng Enggedi khankix, pa mawh veng
         liah veng tau mai yaong ankix khawmuik heue.
         63 Phan mawh ceu pui Yebusix khankix mai can pui pa ot ka daux veng Yerusaliem khankix,
         pui Yudax khankix, ang lai pon grheu kix lih hu heue. Viang mawh nan, pui Yebusix
         khankix, hoik ot tau mai pui Yudax khankix, hawt veng Yerusaliem tom hoek in singaix
         heue.

1 Krax pa cawk nieb hoik caw ka son kawn praix Yosiep khankix mai kix caw ti pon haktiex
         inkix, jah khaing rawm klawnng Yawdan, tom hoek ka veng Yerikho mai mee haktiex cie
         kix deeh hu ka plak dee lih rawm klawng Yerikho khankix ka plak dee lih singaix mai
         deeh hu ka plak daux tiag, deeh haok ti hu khaing veng Yerikho mai hu daux sinax gawng
         khankix mai hoek ka veng Betelax heue.
         2 Khaix an, mee haktiex an deeh lih hu khaing veng Betelax mai hoek ka venng Luza mai
         mee an deeh tiang ti hu hawt mee haktiex veng Akhitix, hawt dee dex mai veng Atarot,
         3 mee haktiex deeh lih jee ka plak klip singaix mai ka mee haktiex veng Yaphalet, tom
         hoek dee singai ka mee haktiex dee pa nie lheu tiem ka veng Biethawron mai hoek ka
         veng Geza mai mee haktiex an ghoik ti sidah ka rawm sigrit sigra heue.
         4 Mawh kheu nan, kawn praix Yosiep khankix, kawn prai Manashe mai Epharem khankix,
         hoik teei ti cie sinngao pa pon kix heue.
         5 Mee haktiex kawn praix Epharem khankix, awm krax pa koe doeh nyiex ma kix hoik mawh
         inkix heue. Mee haktiex sinngao cie kix, pa koe plak lih singaix hoik mawh veng Atarot
         Ada, tom hoek dee singai ka plak piang veng Biethawrom khankix heue.
         6 Mee haktiex an, deeh lih hu ka plak see dee koe rawm sigrit sigra ka plak laong khaing
         veng Mekmitat heue. Khaix an, mee haktiex an deeh hu vung viang hawt baoh plak lih
         singaix mai hoek ka veng Tanatshilaw mai nawh deeh tiang ti hu hawt plak lih singaix
         ka veng Yanawha khankix heue.
         7 Khaix an, mee haktiex kix deeh lih jee khaing veng Yanawha mai deeh hoek ka veng
         Atarot mai veng Narax khankix mai deeh lih bleeh ti hoek ka veng Yerikho mai deeh
         ghoik tix hoek ka rawm klawng Yawdan heue.
         8 Mee haktiex kix deeh lih hu khaing veng Tapua, pa koe hawt baoh plak klip singaix
         mai deeh hoek ka rawm klawng iak Kana mai mee haktiex an hu ghoik tix sidah ka rawm
         sigrit sigra heue. In mawh sinngao cie doeh ru kawn praix Epharem khankix, awm krax
         pa koe doeh nyiex ma kix heue.
         9 Can veng khankix, pa hoik gwieh tix son kawn praix Epharem khankix, hoik mawh sinngao
         pa koe ka daux sinax kawn praix Manashe khankix, khawm veng khawm yaong kix khawmuik
         heue.
         10 Kix ang lai grheu ti tik ceu pui Khanan khankix, pa ot ka daux sinax ceu pui Epharem,
         tom hoek ka daux in singaix heue. Kix hoik lih ti mawh siliex pa yuh kaing son kix
         heue.

1 Krax pa pon cawk nieb hoik mawh pa caw ka doeh ru cub Manashe khankix, kheu jao hoik
         mawh nawh kawn Ai Yosiep pa kok kix ceu kaux nawh mawh Makhirax, pa mawh kawn Ai Manashe,
         pa mawh keeing ka Gilat mai kheu jao hoik mawh nawh pui naing tix kaux heue. Mawh
         kheu nan, kix tawx haktiex Gilat mai haktiex Bashan ka nawh heue.
         2 Krax pa cawk nieb khankix hoik mawh pa caw ka kawn praix pa ghoik khaing cub Manashe,
         awm pa koe doeh nyiex ma kix mai son kawn praix Abiza, kawn praix Heliet, kawn praix
         Asarie, kawn praix Shekhim, kawn praix Hepha mai kawn praix Shemida khankix heue.
         Inkix mawh kawn simex Manashe, pa mawh kawn simex Yosiep, awm pa koe doeh nyiex ma
         kix heue.
         3 Viang mawh nan, Zelophihat, pa mawh kawn simex Hepha, kawn simex Gilat, kawn simex
         Makhirax, kawn simex Manashe khankix, ang koe kawn simex pie tix kaux kawx mai nawh
         koe ngie kawn bun khankix heue. Inkix mawh ceu kaux kawn bun nawh khankix, pa mawh
         Mala, Nawa, Hawgalax, Milakha mai Tiza khankix heue.
         4 Kix hoek dex ka plak sivoe cao giex kaing li Eliza mai ka plak sivoe Yawsux, pa mawh
         kawn simex Nun mai ka plak sivoe cao pa kwang pa bung khankix ah nin. "Siyiex leeing
         ju hoik tawm gumlox ka Mose, sonsang tawx nawh sinngao cie yix khainng daux sinax
         puxaik yix khankix heue. Mawh kheu nan, awm pa hoik koe gumlox pingnyap Siyiex, nawh
         hoik tawx sinngao ka kix khaing daux sinax puxaik keeing kix heue.
         5 Lheu khaing haktiex Gilat mai haktiex Bashan khankix, pa koe plak toi rawm klawng
         Yawdan khankix kao son tix son, hoik mawh cie cub Manashe khankix heue.
         6 Grawh grawng nawh, kawn bun Manashe khankix, hoik mawh pa pon ti cie sinngao khaing
         daux sinax kawn saux simex kawn simex Manashe, pa kawn deuk khankix, hoik mawh pa
         pon ti cie haktiex Gilat heue.
         7 Haktiex dee kwang Manashe, hoik mawh pa jah tix khaing veng Asha, tom hoek ka veng
         Mikmetat, pa koe hawt plak lih singaix khaing veng Shekhim heue. Mee haktiex deeh
         lih hu ka plak seh tom hoek ka dee ot pui veng Engtapua khankix heue.
         8 Manashe hoik pon ti cie veng Tapua. Viang mawh nan, veng Tapua, pa koe piang mee
         haktiex veng Manashe, hoik mawh cie kawn praix cub Epharem khankix heue.
         9 Mee haktiex an deeh lih jee ka rawm klawng iak Kana, pa koe ka plak seh. Veng cie
         Epharem inkix, mawh pa koe daux sinax veng cie Manashe khankix heue. Haktiex cie Manashe,
         mawh pa koe plak laong khaing rawm klawng iak an mai mee haktiex an hu ghoik ti sidah
         ka rawm sigrit sigra heue.
         10 Ankix pa koe baoh plak seh, hoik mawh cie Epharem heue, pa koe plak laong, hoik mawh
         cie Manashe mai rawm sigrit sigra hoik mawh mee haktiex nawh heue. Dee kwang Manashe
         mawh pa sideet mai haktiex veng Asha, hawt plak laong mai haktiex veng Issakha, mawh
         pa koe plak lih singaix khaing nawh heue.
         11 Ka daux mee haktiex dee kwang Issakha mai Asha, veng cie Manashe khankix caw ti mawh
         veng Bietshan mai veng khawm yaong khankix, veng Ibalam mai veng mai yaong khankix,
         can pui pa ot ka daux veng Dawrax mai veng mai yaong khankix, can pui pa ot ka daux
         veng Engdawrax, veng mai yaong khankix, can pui pa ot ka daux veng Tanak, veng mai
         yaong khankix mai can pui pa ot ka daux veng Megidaw, veng mai yaong khankix, pa mawh
         dee koe gawng lua baoh an loe dah heue.
         12 Viang mawh nan, kawn praix Manashe khankix, ang lai pon grheu pui pa ot ka daux veng
         ankix hu heue. Mawh kheu nan, ceu pui Khanan khankix hoik tat rhawm rhi tix ot ka
         daux haktiex an heue.
         13 Ceu ankix hoik lih ti koe, yam hoik kied koe riang rao pui Isarelax khankix, kix
         khin ti kieh ceu pui Khanan mawh pa yuh kaing son tix heue. Viang mawh nan, kix ang
         lai grheu ti tik lih khaing tan khawmuik heue.
         14 Khaix an, kawn praix Yosiep khankix deeh ah nin ka Yawsux. "Mawh kheu jao patix mai
         lai tawx ngie krax pa cawk yix nieb, sonsang pon yix sinngao tix dah khaing yuh ka
         mawx? Yix kawx hoik mawh cub caw pui pa kied ting tix cub, awm pa hoik nawb Siyiex
         leeing ju bwanson ka yix tom nie heue."
         15 Mawh kheu nan, Yawsux deeh pawk ah nin. "Phan pex mawh cub pui pa kied ting tix cub,
         pex hu ka plak haktiex daux nong khankix mai soh dah dee son cao pex ka daux haktiex
         ceu pui Parazix khankix mai dee ot cub pui pa ting lhaong khankix, kheu hoik kied
         sikhox baoh gawng lua Epharem ka son pex heue."
         16 Kawn praix Yosiep khankix deeh ah nin. "Haktiex gawng lua an khankix ang lai mawh
         pa kub ti ot ka son yix heue. Ceu pui Khanan khawmuik pa ot ka daux ngawd daux lung
         khankix, hoik mawh pa koe ling lawx brung naing pa yuh tix ka rhiem khankix, khawm
         pui ankix, pa ot ka daux veng Bietshan mai khawm pui pa ot hawt baoh veng nawh khankix
         mai khawm can pui ankix, pa koe ka daux ngawd veng Yezerelax khankix heue."
         17 Yawsux deeh krai ka doeh nyiex ma Yosiep mai khawm doeh nyiex ma Epharem mai Manashe
         khankix ah nin. "Pex mawh cub pui pa kied ting mai hoik koe sibrawm pa kied ting heue.
         Pex tak ang pon ti mawh pa pon nieb tix mu ngie heue."
         18 Viang mawh nan, haktiex piang gawng lua khankix, tak mawh cie pex heue. Viang dee
         ankix mawh pa kied haoh khaox ox kawx, pex tak kid ti tik mai haktiex pa sang deeh
         baox nie vieh an khankix, tak mawh cie pex heue. Pex tak mawh pa grheu ti tik ceu
         pui Khanan khankix khaing tan, viang kix mawh pa hoik koe ling lawx brung naing pa
         yuh tix ka rhiem mai viang kix mawh pa kied ting riang rao kawx heue.

1 Khaix an, cub pui hun pui Isarelax khawmuik, khrawm paox ti tau ka veng Shilaw mai
         sum nyiex gox bwan man bang kum tan heue. Pui haktiex khankix hoik ot ka greem pa
         kwang kix heue.
         2 Khaing daux sinax doeh ru pui Isarelax khankix, pa kawn deuk aliah cub, ang nyang
         bax pon ti rieb sinngao cie tix kawn koe heue.
         3 Kheu nan, Yawsux deeh ah nin ka pui Isarelax khankix, "Pex ang cu ti hu mai teei
         ti cie haktiex pa hoik tawx Siyiex leeing ju nawh ka keeing pex khankix glang gleeing
         yuh ka mawx lie?"
         4 "Laug ti teei pui loe kaux khaing daux sinax pex, son doeh ru pex ku cub mai aux
         tak ploi kix hu heue. Kix tak yaog ti hu hoek ka haktiex kudah tiiem mai viex haktiex
         ankix awm pa simie kix tix pon sinngao cie kix mai deeh ing hoek ti krai ka aux awx.
         5 Kix tak gwieh haktiex ankix aliah son. Ceu pui Yudax tak mawh pa kawn ot ka dee kwang
         kix ka plak seh mai doeh nyiex ma Yosiep tak mawh pa kawn ot ka haktiex dee kwang
         kix ka plak laong heue.
         6 Mawh kheu nan, pex tak gwieh haktiex an aliah son mai viex riang haktiex an hoek
         ka aux tin, sonsang pon aux ti kieh pex cawk nieb ka son cao pex tin, ka plak sivoe
         ngai Siyiex leeing ju ex heue.
         7 Viang mawh nan, pui Lewix khankix, tak mawh pa ang pon ti cie tix son kawx khaing
         daux sinax pex heue. Grawh grawng nawh, krax grawng pa yuh kix cao giex kaing li Siyiex
         leeing ju hoik mawh sinngao pa pon kix heue. Ceu pui Gat, ceu pui Rubin mai doh doe
         ru Manashe khankix tix plak, hoik mawh pa pon sinngao cie tix ka plak toi rawm klawng
         Yawdan, ka plak lih singaix, pa hoik tawx Mose, pa mawh kawncau Siyiex leeing ju ka
         kix heue"
         8 Khaix an, pui khankix yaog ti kaoh mai hu ka dee singai mai Yawsux tawm gumlox tix
         ka pui pa hu sawg ti tiiem mhai haktiex khankix ah nin. "Hu lailing ti jhak haktiex
         kudah mai yuh riang haktiex ankix mhawm mhawm mai deeh hoek ka aux, sonsang pon yuh
         aux ti tawx krax pa cawk nieb ka son pex, ka plak sivoe Siyiex leeing ju, ka daux
         veng Shilaw tin heue."
         9 Mawh kheu nan, pui ankix hu ka daux haktiex ankix kudah mai tiiem mhai tix viex riang
         haktiex aliah son, ka daux phuk lai tix mu, awm pa koe veng an khankix heue. Kix deeh
         hoek ka Yawsux, ka dee bang kix ka daux veng Shilaw heue.
         10 Khaix an, Yawsux yuh krax pa cawk nieb, ka son kix ka daux veng Shilaw, ka plak sivoe
         Siyiex leeing ju heue. Yawsux gwieh ti tawx haktiex ka pui Isarelax khankix tan, awm
         pa koe cub kix heue.
         11 Yam in, nieb cie doeh pui Binyamin khankix, mawh pa caw ti lih sivoe awm pa koe doeh
         nyiex ma kix heue. Haktiex dee pa kwang kix, hoik mawh pa lih khaing pa cawk kix nieb
         ka daux sinax kawn praix Yudax khankix mai kawn praix Yosiep khankix heue.
         12 Haktiex cie kix ka plak laong, mawh pa jah tix ka rawm klawng Yawdan mai mee haktiex
         an deeh hu ka praok veng Yerikho, ka plak laong heue. Mee haktiex an, deeh lih hu
         ka piang gawng khankix pa koe ka plak klip singaix heue. Mee haktiex an deeh hu sidah
         ka daux tiag Bietavin heue.
         13 Mee haktiex kix deeh hu khaing tan mai hu ka plak see veng Luza mai tiang hawt praok
         veng Luza, pa mawh veng Betelax, ka baoh plak seh heue. Mee haktiex deeh lih hu ka
         plak veng Atarot, pa dex mai gawng khankix, pa koe ka plak seh mai ka dee tiem haktiex
         hawt veng Biethawron heue.
         14 Khaix an, mee haktiex deeh baox jawn ti lang khaing tan, hawt vung viang plak klip
         singaix mai hoek ka baoh plak seh, khaing plak greem caong gawng Khanan, deeh hu sidah
         ka veng Kirayatbalax, pa mawh veng Kirayatyarim, pa mawh veng cie pui Yudax khankix
         tix veng heue. In mawh mee haktiex pa koe plak klip singaix heue.
         15 Mee haktiex praok plak seh mawh pa jah tix ka dee sidah veng Kirayatyarim mai mee
         haktiex an deeh sitoe ti hu ka plak klip singaix mai deeh lih hu ka dee lih rawm keut
         Nephataw heue.
         16 Khaix an, mee haktiex an deeh lih jee mai hu ka plak dee sidah gawng khankix, pa
         koe ka plak sivoe daux ngawd kawn simex Hinnun, pa koe ka daux ngawd ceu pui Epharem
         khankix ka plak laong, mai mee haktiex an, deeh lih ka daux ngawd Hinnun mai hoek
         ka praok veng ceu pui Yebusix khankix, ka baoh plak seh mai mee haktiex an deeh lih
         hu ka yaong Engrawgalax heue.
         17 Mee haktiex an, deeh hu hawt vung viang plak laong mai deeh lih ka yaong Engshemiet
         mai deeh sitoe tix lang tom hoek plak see yaong Gelilot, pa koe ka praok caong gawng
         Adumim mai deeh lih ka simaox Bawhan, pa mawh kawn simex Rubin heue.
         18 Khaix an, mee haktiex deeh tiang ti hu hawt see plak laong veng Arabax mai deeh lih
         jee ka veng Arabax heue.
         19 Mee haktiex deeh tiang ti hu ka plak laong veng Biethawgalax heue. Khaix an, mee
         haktiex deeh hu sidah ka dee kawk rawm plak laong rawm sigrit sigra kih, hawt dee
         sidah rawm klawng Yawdan ka plak seh heue. In mawh mee haktiex kix ka plak seh heue.
         20 Rawm klawng Yawdan hoik mawh mee haktiex nawh ka plak lih singaix heue. In hoik mawh
         sinngao cub pui Binyamin khankix, awm pa hoik koe mee haktiex kix hawt vung viang
         baoh tan khawmuik mai awm pa koe doeh nyiex ma kix heue.
         21 Yam in, veng cie doeh pui Binyamin khankix, awm pa koe doeh nyiex ma kix, hoik mawh
         veng Yerikho, veng Biethawgalax, veng Emietkezix,
         22 veng Bietarabax, veng Zamarem, veng Betelax,
         23 veng Avin, veng Para, veng Ophara,
         24 veng Khephahamawni, veng Ophani mai veng Gaba khankix, pa mawh veng kao ra veng tau
         mai yaong pa koe hawt vung viang nawh khankix,
         25 veng Gibun, veng Ramax, veng Berut,
         26 veng Mizapa, veng Khephirax, veng Mawzax,
         27 veng Rekim, veng Irapelax, veng Taralax,
         28 veng Zelax, veng Alat, veng Yebusix (Pa mawh veng Yerusaliem), veng Gibat mai veng
         Kirayat khankix, pa mawh veng kao pon veng, tau mai yaong pa koe hawt vung viang veng
         an khankix heue. In mawh sinngao cie kawn praix Binyamin khankix, awm pa koe doeh
         nyiex ma kix heue.

1 Krax pa cawk nieb ra bawg tix bawg, hoik mawh pa caw ka Simeon mai ka son doeh ru
         kawn praix nawh khankix, awm pa koe doeh nyiex ma kix heue. Sinngao cie kix, hoik
         mawh pa koe ka daux sinngao cie pui Yudax khankix heue.
         2 Can veng khankix pa mawh sinngao cie kix, hoik mawh veng Berashibax, pa mawh veng
         Shebax, veng Mawlada,
         3 veng Hazashula, veng Bala, veng Azim,
         4 veng Elatawlax, veng Betulax, veng Hawma,
         5 veng Zigalax, veng Bietmakhabok, veng Hazasusa,
         6 veng Bietlebot mai veng Sharuhim khankix, pa mawh veng kao loe veng mai yaong hawt
         vung viang nawh khankix,
         7 veng Ain, veng Rimon, veng Eta mai veng Ashan khankix, pa mawh veng pon veng mai
         yaong pa koe hawt vung viang veng an khankix,
         8 mai yaong khankix pa koe hawt vung viang veng inkix khawmuik, tom hoek dee singai
         ka veng Balietber Ramat, pa koe ka plak seh khankix heue. In hoik mawh sinngao cie
         doeh kawn praix Simeon khankix, awm pa koe doeh nyiex ma kix heue.
         9 Sinngao cie kawn praix Simeon khankix, mawh pa viex ka daux nyum cie kawn praix Yudax
         khankix heue. Grawh grawng nawh, nyum pa pon kawn praix Yudax khankix, hoik mawh pa
         kied nie ka son kix. Mawh kheu nan, sinngao cie kawn praix Simeon khankix, hoik mawh
         pa koe daux sinngao cie pui ankix heue.
         10 Krax pa cawk kix nieb loe bawg tix bawg, hoik mawh pa caw son kawn praix ceu pui
         Zebulun, awm pa koe doeh nyiex ma kix heue. Mee haktiex sinngao cie kix hoek tom dee
         singai ka veng Sarit heue.
         11 Mee haktiex cie kix lih hu ka plak see plak klip singaix mai hoek ka veng Maralax.
         Kaoh khaing tan, deeh lih hu ka veng Dabasiet mai deeh toe ti hu hawt rawm klawng
         pa koe ka plak lih singaix khaing veng Yokanam heue.
         12 Khaix an, mee haktiex deeh jah tix ka veng Sarit mai deeh hu see ka plak lih singaix
         hawt mee haktiex veng Khishalottebaw mai deeh lih hu ka plak see veng Debarat, hawt
         dee tiang nawh ka veng Yaphia heue.
         13 Jah khaing tan, deeh tiang ti hu hawt plak lih singaix ka veng Gat Hepha mai hu ka
         plak see veng Itakazin mai deeh sitoe tix lang tom hoek ka veng Rimon, pa koe ka piang
         mee haktiex veng Nea heue.
         14 Mee haktiex an, deeh hu hawt vung viang ka piang plak laong ka veng Hanaton mai deeh
         hu sidah ka daux ngawd Yiphatela,
         15 mai can pa viex ka daux an khankix hoik mawh veng Katat, veng Nahalelax, veng Shimaron,
         veng Idala mai veng Bieliehiem khankix, pa mawh veng kao ra veng tau mai yaong pa
         koe hawt vung viang nawh khankix heue.
         16 In mawh sinngao cie kawn praix Zebulun khankix, awm pa koe doeh nyiex ma kix tau
         mai veng inkix, khawm yaong pa koe hawt vung viang nawh khankix heue.
         17 Krax pa cawk nieb pon bawg tix bawg, hoik caw ka son Issakha mai son kawn praix Issakha
         khankix, awm pa koe doeh nyiex ma kix heue.
         18 Mee haktiex dee kwang kix, deeh lih hu ka plak veng Yezarilax mai viex khawm veng
         Khesulut mai veng Shunim,
         19 veng Hapharim, veng Sihon, veng Anaharat,
         20 veng Rabit, veng Kishon, veng Abeza,
         21 veng Hamiet, veng Enganim, veng Enhada mai veng Bietpaziet khankix,
         22 mee haktiex an deeh hoek ka veng Tebaw, veng Shahazima mai veng Bietshemiet khankix
         heue. Mee haktiex kix deeh hu sidah ka rawm klawng Yawdan tau mai veng khankix kao
         liah veng khawm yaong pa koe baoh an khankix heue.
         23 In mawh sinngao cie doeh kawn praix Issakha khankix, awm pa koe nyiex ma kix tau
         mai veng khawm yaong cie kix khawmuik heue.
         24 Krax pa cawk nieb phwan bawg tix bawg, hoik mawh pa caw ka son doeh ru kawn praix
         cub Asha khankix, awm pa koe doeh nyiex ma kix heue.
         25 Mee haktiex dee kwang kix, viex nawh khawm veng Helakat, veng Halix, veng Betin,
         veng Akhashapha,
         26 veng Alameliet, veng Amat mai veng Mishalax, khankix heue. Mee haktiex an deeh hoek
         ka gawng Kharamelax ka plak klip singaix mai deeh hu hawt dee lih rawm klawng Shihawlibanat,
         heue.
         27 Mee haktiex an, deeh veeh tix hu ka plak see dee lih singaix ka veng Bietdagon mai
         hoek ka veng Zabulun mai deeh hu ka plak daux ngawd Yephatela, khaix an, mee haktiex
         deeh hu ka plak laong, ka plak toi veng Bietemiet mai veng Nielax mai deeh tiang ti
         hu hawt veng Khabulax, pa koe ka plak khawn gwiex,
         28 mai deeh viex nawh khawm veng Ebaron, veng Rehok, veng Hamon mai veng Kanax, tom
         hoek ka veng ting Sidom heue.
         29 Mee haktiex deeh veeh ti hu ka plak veng Ramax mai ka veng Tairax, (Turax), pa mawh
         veng pa kaux cong tan heue. Mee haktiex an deeh veeh tix hu ka veng Hawsax mai mee
         haktiex an deeh hu sidah ka rawm sigrit sigra hawt baoh haktiex veng Akhazip khankix
         heue.
         30 Veng Umma, veng Aphiet mai veng Rebok, khankix mawh veng pa hoik viex ka daux veng
         tixnga ra veng tau mai yaong pa koe hawt vung viang veng an khankix heue.
         31 In mawh sinngao cie doeh ru kawn praix Asha, awm pa koe doeh nyiex ma, tau mai veng
         inkix khawm yaong inkix khawmuik heue.
         32 Krax pa cawk nieb liah bawg tix bawg, hoik mawh pa caw ka kawn praix ceu pui Napthalix,
         awm pa koe doeh nyiex ma kix heue.
         33 Mee haktiex cie kix, hoik mawh pa jah tix ka veng Helap mai khawm plak daux haktiex
         dee kwang nawh khankix, khaing dee koe khaox gix hawt veng Zananim, veng Adami, Nekap
         mai veng Yabanelax, tom hoek dee singai ka veng Lakum mai mee haktiex an hu sidah
         ka rawm klawng Yawdan heue.
         34 Jah khaing veng Helap, mee haktiex an deeh sitoe tix lang mai hu ka plak klip singaix,
         ka veng Azanottabaw mai deeh lih khaing tan mai hu ka plak see veng Hukok heue. Mee
         haktiex an deeh sitoe tix ka veng Zebulun, ka plak seh mai ka veng Asha, hawt plak
         klip singaix mai mee nawh hu sidah ka haktiex Yudax, hawt rawm klawng Yawdan, ka plak
         see dee lih singaix khaing tan heue.
         35 Veng pa kaux cong nawh khankix, mawh veng Zidim, veng Zerax, veng Hamat, veng Rakat,
         veng Khinatariet khankix,
         36 mai veng Adama, veng Ramax, veng Hazaw,
         37 veng Kadeshax, veng Adarix, veng Enhazaw,
         38 veng Iron, veng Migadalax Elax, veng Hawrim, veng Biet Anat mai veng Bietshemiet
         khankix, pa mawh veng kao dim veng, tau mai yaong pa koe hawt rawb reem nawh khankix
         heue.
         39 In mawh sinngao cie doeh ru kawn praix cub ceu pui Napthalix khankix, awm pa koe
         doeh nyiex ma kix khawm veng khawm yaong khankix heue.
         40 Krax pa cawk nieb aliah bawg tix bawg, hoik mawh pa caw ka kawn praix Danaix khankix,
         awm pa koe doeh nyiex ma kix heue.
         41 Mee haktiex sinngao cie kix, hoik mawh veng Zawrax, veng Eshatawlax, veng Irashemiet,
         42 veng Shalabin, veng Ayalon, veng Yetalax,
         43 veng Elon, veng Tima, veng Ekaron,
         44 veng Elateka, veng Gibaton, veng Balap,
         45 veng Yehot mai veng Benaberiet, veng Gatarimon,
         46 veng Meyakon mai veng Rekon, tau mai baoh haktiex Yawppa khankix heue.
         47 Mee haktiex cie kawn praix Dan khankix, deeh lih hu ka plak toi inkix heue. Grawh
         grawng nawh, kawn praix ceu pui Dan khankix, hu puing ti teei veng Lieshem mai rhim
         ti cie veng an mai kix pah ti tik pui ankix ka lawm vaid tix mai teei ti cie kraung
         kix mai kix ot ka daux veng an, kix deeh kok ceu kaux veng Lieshem an mawh veng Dan,
         khaix ceu kaux Dan, pa mawh keeing kix heue.
         48 In mawh sinngao cie doeh ru kawn praix Dan khankix, awm pa ke doeh nyiex ma kix,
         khawm veng khawm yaong khankix heue.
         49 Yam khaix hoik sidah gwieh kix haktiex khankix, pa mawh sinngao pa pon kix mai awm
         hoik koe mee haktiex kix pui Isarelax khankix, deeh tawx sinngao pa koe daux sinax
         kix tix dah ka Yawsaux, pa mawh kawn simex Nun heue.
         50 Awm pa koe gumlox sikah Siyiex, kix hoik tawx veng pa mhaing nawh ti cie heue. Veng
         an mawh veng Tinatserax, pa koe ka piang gawng Epharim khankix mai nawh sum ti cie
         veng mai ot ka daux veng an heue.
         51 Inkix mawh sinngao pa hoik gwieh cao giex kaing li Eliza, Yawsux pa mawh kawn simex
         Nun mai cao kaing doh doe ru pui Isarelax khankix, awm sinngao pa hoik cawk kix nieb
         tix ceu, ka daux veng Shilaw, ka plak sivoe Siyiex, hawt diang siviex nyiex gox bwan
         man bang kum heue. Mawh kheu nan, kix hoik yuh dee sidah krax gwieh kix haktiex heue.

1 Siyiex leeing ju baox deeh sikah ka Yawsux ah nin.
         2 "Krai ka pui Isarelax khankix ah nin ka kix. Deuh ti priex veng son pui to khankix,
         ka son tokaux cao pex awm pa hoik sikah Aux ka Mose son pex,
         3 sonsang pon to cao pa pah pui tix klawd tan, pa mawh pui tix kaux kaux, ka daux pa
         ang nawh yiag ti yuh, phan ang mawh nan, ka daux pa ang tix koe rhawm heue. Kix tak
         mawh pa hoek ti peung bwan maix, khaing pui pa pawk bix nham tix heue.
         4 Yam to nawh ti klawd ka veng ankix tix veng mai phan nawh cung hawt diang siviex
         veng mai phan nawh pao tix krai grawh grawng hoek ti ka kuad pui riex ju veng an khankix
         mhong, kix tak teei nawh laig ka daux veng mai tawx dee ot tix dah ka son nawh sonsang
         pon nawh ti ot ka daux sinax kix heue.
         5 Khaix an, phan cao pa pawk bix nham tix hawt khaix nawh, kix tak ang pon ti ap kaw
         pa pah pui yum an, ka daux tawm taix kix heue. Nawh mawh pa pah paox plawg tix, ka
         daux krax ang tix koe rhawm pa sang keud ti yuh mai ka daux ang tix koe krax pa koeng
         ka nawh, sivoe sang hoek taix ka nawh heue."
         6 Nawh tak yaox ti ot ka daux veng an, tom hoek bawg yam yaox nawh ti cung ka plak
         sivoe pui hun khankix son krax prawng ciyang mai tom hoek bawg yam hoik yum cao giex
         kaing li pa ting tix kaux, khaing daux sinax kix ka daux singaix ankix heue. Khaix
         an, cao pa pah pui tak pon ti deeh ing mai hoek ka veng dee ot tix ka nyiex cao nawh,
         khaing veng pa hoik to nawh ti klawd heue."
         7 Mawh kheu nan, kix deuh ti priex veng Kadeshax, ka daux haktiex meung Galilie, pa
         koe ka piang gawng Napthalix khankix mai veng Shekhim, pa koe ka piang gawng Epharim
         khankix mai veng Kirayat Arabax, pa mawh veng Hebaron, pa koe ka piang gawng Yudax
         khankix heue.
         8 Ka piang plak toi rawm klawng Yawdan, kix hoik laug ti deuh veng Beza, pa koe ka
         daux tiag mai pa koe ka daux lung ka dee ot doeh ru pui Rubin khankix, hawt plak lih
         singaix, khaing veng Yerikho heue. Kix deeh laug ti deuh veng Ramot, pa koe daux haktiex
         Gilat, khaing dee ot doeh ru pui Gat khankix mai veng Golan, pa koe daux haktiex Bashan,
         khaing dee ot doeh ru pui Manashe khankix heue.
         9 Inkix hoik mawh veng pa hoik laug kix ti deuh son pui Isarelax khankix mai son nyo
         sinie pa hoek ti ot sinax kix been tivud ticu heue. Mawh kheu nan, kaw pa hoik pah
         pui tix kaux kaux ka daux ang tix koe rhawm keud ti sang yuh ceu ankix, tak pon to
         ti klawd tan mai sonsang ang nawh pon ti yum ka taix pui pa pawk bix nham tix, tom
         hoek bawg yam cung nawh ka plak sivoe cub pui hun khankix heue.

1 Cao kaing pui Lewix, hoek dee dex ka cao giex kaing li Eliza mai ka Yawsux, pa mawh
         kawn simex Nun mai cao kaing doeh ru pui Isarelax khankix heue.
         2 Kix ah nin ka kix daux veng Shilaw, pa koe daux haktiex meung Khanan mai kix ah nin.
         "Siyiex leeing ju hoik tawm gumlox tix ka Mose, sonsang tawx nawh veng pa sang ot
         yix khankix tau mai haktiex dee sawm pui hun khankix, son to brie eei yix khankix
         heue.
         3 Mawh kheu nan, pui Isarelax khankix, hoik tawx ceu pui Lewix ot ka daux sinngao haktiex,
         khaing pa hoik pon kix awm krax pa hoik koe gumlox pingnyap Siyiex leeing ju heue.
         Kix baox deeh tawx veng inkix mai haktiex pui hun kix ka ceu pui Lewix heue.
         4 Krax pa cawk nieb hoik mawh pa caw ka cub doeh nyiex ma Kawhat khankix heue. Kawn
         praix cao giex kaing li Arun, pa mawh cub pui Lewix khankix, hoik pon ti cie veng
         kao loe veng khaing krax pa cawk kix nieb ka daux haktiex doeh ru cub pui Yudax mai
         khaing daux haktiex doeh cub ceu pui Simeon mai khaing ka daux haktiex doeh ru cub
         ceu pui Benyamin khankix heue.
         5 Kawn praix Kawhat, pa kawn deuk khankix, hoik mawh pa pon ti cie veng kao veng ka
         daux krax pa hoik cawk kix nieb, khaing doeh nyiex ma ceu pui Epharem khankix mai
         khaing daux doeh ru ceu pui Dan khankix mai khaing daux doeh ru Manashe an tix plak
         heue.
         6 Kawn praix Geshon khankix, hoik pon ti cie veng kao loe veng ka daux krax pa cawk
         kix nieb khaing daux doeh nyiex ma cub pui Issakha mai khaing daux doeh ru Asha khankix
         mai khainng daux doeh ru, ceu pui Napthalix khankix mai khaing daux doeh ru ceu pui
         Manashe, ankix pa koe tix plak ka daux haktiex Bashan heue.
         7 Kawn praix ceu pui Merarix khankix, hoik pon ti cie veng kao ra veng, awm krax pa
         koe doeh nyiex ma kix khaing daux doeh ru Rubin mai khaing daux doeh ru Gat khankix
         mai khainng daux doeh ru Zebulun khankix heue.
         8 Pui Isarelax khankix, tawx veng inkix tau mai haktiex dee sawm pui hun kix ka daux
         pa cawk nieb, son ceu pui Lewix khankix, awm gumlox pa hoik tawm Siyiex leeing ju
         ka daux tawm taix Mose heue.
         9 Kix hoik tawx can pa koe khaing doeh ru Yudax khankix mai khaing pa koe daux doeh
         ru Simeon khankix, pa mawh veng inkix pa hoik simawd kix ti priex ka ceu kaux tin
         heue.
         10 Phan mawh son kawn praix Arun, pa mawh doeh nyiex ma Kawhat khankix tix cub mai pa
         mawh kawn praix ceu pui Lewix khankix, caw ti mawh pa pon krax pa cawk nieb phao voe
         heue.
         11 Kix hoik tawx veng Kirayat Arabax, Arabax mawh keeing Anagax heue. Pa mawh Hebaron,
         pa koe ka piang gawng Yudax khankix, tau mai haktiex pa koe hawt rawb reem veng kix
         heue.
         12 Viang mawh nan, kix tawx tong kaung pa koe hawt vung viang veng an ka Kaliep, pa
         mawh kawn simex Yephunie, awm krax pa pon nawh sinngao cie tix heue.
         13 Kix hoik tawx veng Hebaron, tau mai haktiex pui hun hawt praok veng khankix, Hebaron
         mawh veng dee peung pui to khaing krax pah tix pui heue. khawm veng Libanax, tau mai
         haktiex pa koe hawt vung viang nawh khankix, tawx ka son kawn praix cao giex kaing
         li Arun khankix,
         14 veng Yatix, mai haktiex pui hun nawh mai veng Eshatamaw, tau mai haktiex pui hun
         nawh khankix,
         15 mai veng Hawlon, tau mai haktiex pa koe hawt vung viang nawh khankix mai veng Debirax,
         tau mai haktiex pui hun nawh khankix,
         16 mai veng Ain, tau mai haktiex pa koe hawt vung viang haktiex nawh, veng Yuta, tau
         mai haktiex pa koe hawt vung viang nawh khankix mai veng Bietshemiet, tau mai haktiex
         pa koe hawt vung viang nawh khankix, pa mawh veng dim veng khaing daux doeh ru kix
         ra cub,
         17 mai khaing doeh ru Benyamin, pa mawh veng Gibun, tau mai haktiex pa koe hawt vung
         viang nawh khankix, khawm veng Geba, tau mai haktiex pa koe hawt vung viang veng nawh
         khankix,
         18 veng Anatot, tau mai haktiex pa koe hawt vung viang nawh khankix mai veng Elamon,
         tau mai haktiex pa koe hawt vung viang nawh khankix pon veng,
         19 Can veng cie kawn praix cao giex kaing li Arun khankix, khawmuik koe kao loe veng,
         tau mai haktiex pa koe hawt vung viang nawh khankix heue.
         20 Doeh nyiex ma kawn praix Kawhat, pa mawh ceu pui Lewix khankix mai khawm kawn praix
         Kawhat pa kawn deuk khankix, hoik pon ti cie veng khankix, khaing daux doeh ru Epharim,
         awm krax pa hoik pon kix krax pa cawk nieb heue.
         21 Grawh grawng nawh, kix hoik tawx veng Shekhem, tau mai haktiex pa koe hawt vung viang
         nawh khankix, pa koe ka piang gawng Epharim ka son kix, veng Epharim mawh veng tix
         veng, son pa sang peung kaw pa pah pui khankix tix ot mai veng Gaza, tau mai haktiex
         pa koe hawt vung viang nawh khankix,
         22 veng Kibazem, tau mai haktiex pa koe hawt vung viang nawh mai veng Biet Hawrom, tau
         mai haktiex pa koe hawt vung viang nawh khankix pon veng,
         23 mai khaing daux doeh ru Dan, kix pon ti cie veng Elateka, tau mai haktiex Pa koe
         hawt vung viang nawh, veng Beton, tau mai haktiex pa koe hawt vung viang nawh,
         24 veng Ayalon, tau mai haktiex pa koe hawt vung viang nawh mai veng Garimon, tau mai
         haktiex pa koe hawt vung viang nawh khankix pon veng,
         25 mai khaing daux cie doeh ru Manashe an tix plak, kix pon ti cie veng Tanak, tau mai
         haktiex pa koe hawt vung viang nawh mai veng Gatrimon, tau mai haktiex pa koe hawt
         vung viang nawh ra veng heue.
         26 Veng ankix kao veng, tau mai haktiex pa koe hawt vung viang nawh khankix, hoik mawh
         son doeh nyiex ma kawn praix Kawhat khankix pa kawn deuk heue.
         27 Ka son kawn praix Geshon, khaing daux doeh nyiex ma ceu pui Lewix khankix, pa mawh
         doeh ru Manashe, pa kawn deuk an tix plak, kix hoik tawx veng Gulan, pa koe ka daux
         haktiex Bashan, tau mai haktiex pa koe hawt vung viang nawh, veng Galon mawh dee pan
         dee peung kaw pa pah pui tix veng mai veng Beshatarax, tau mai haktiex pa koe hawt
         vung viang nawh khankix ra veng,
         28 mai khaing daux cie doeh ru Ishkha, kix pon ti cie veng Kishon, tau mai haktiex pa
         koe hawt vung viang nawh, veng Daberat, tau mai haktex pa koe hawt vung viang khankix,
         29 veng Yamut, tau mai haktiex pa koe hawt vung viang nawh mai veng En-ganin, tau mai
         haktiex pa koe hawt vung viang nawh khankix pon veng,
         30 mai khaing daux cie doeh ru Asa, kix pon ti cie veng Mishalax, tau mai haktiex pa
         koe hawt vung viang nawh, veng Abadon, tau mai haktiex pa koe hawt vung viang nawh,
         31 veng Helikat, tau mai haktiex pa koe hawt vung viang nawh mai veng Rehawbax, tau
         mai haktiex pa koe hawt vung viang nawh khankix pon veng,
         32 mai khaing daux cie doeh ru Napthalix, kix pon ti cie veng Kedesha, pa koe ka daux
         haktiex meung Galilie, tau mai haktiex pa koe hawt vung viang nawh, veng Kadesha mawh
         veng tix mu son dee pan dee peung kaw pa pah pui mai veng Hamotdawrax, tau mai haktiex
         pa koe hawt vung viang nawh mai veng Katan, tau mai haktiex pa koe hawt vung viang
         nawh khankix loe veng heue.
         33 Veng cie ceu pui Geshon khankix khawmuik, awm krax pa koe doeh nyiex ma kix hoik
         mawh pa koe kao loe veng, tau mai haktiex pa koe hawt vung viang nawh khankix heue.
         34 Ka son doeh nyiex ma kawn praix ceu pui Merarix, pa mawh ceu pui Lewix khankix pa
         kawn deuk sinax kix mai pa kaoh khaing doeh ru Zebulun khankix, kix pon ti cie veng
         Yokanam, tau mai haktiex pa koe hawt vung viang nawh, veng Kata, tau mai haktiex pa
         koe hawt vung viang nawh khankix,
         35 veng Dimanax, tau mai haktiex pa koe hawt vung viang nawh mai veng Nahanelax, tau
         mai haktiex pa koe hawt vung viang nawh khawmuik pon veng,
         36 mai khaing daux cie doeh ru Rubin khankix, kix pon ti cie veng Beza mai haktiex pa
         koe hawt vung viang nawh, veng Yahaza, tau mai haktiex pa koe hawt vung viang nawh,
         37 veng Kedemot, tau mai haktiex pa koe hawt vung viang nawh mai veng Mephat, tau mai
         haktiex pa koe hawt vung viang nawh khankix khawmuik pon veng heue.
         38 Khaing daux cie doeh ru Gat khankix, kix pon ti cie veng Ramot, pa koe ka daux haktiex
         Gilat, tau mai haktiex pa koe hawt vung viang nawh (Pa mawh veng tix mu son dee pan
         dee peung kaw pa pah pui) mai veng Mahanem, tau mai haktiex pa koe hawt vung viang
         nawh khankix,
         39 veng Heshabon, tau mai haktiex pa koe hawt vung viang nawh mai veng Yaza, tau mai
         haktiex pa koe hawt vung viang nawh khankix pon veng khawmuik heue.
         40 Mawh kheu nan, can veng khankix khawmuik, son kawn praix ru Merarix khankix, awm
         krax pa koe doeh nyiex ma kix pa mawh kawn doeh nyiex ma pa kawn deuk khaing ceu pui
         Lewix khankix, pa hoik pon kix tix cie mawh veng kao ra veng ka daux pa hoik cawk
         kix nieb heue.
         41 Can veng cie pui Lewix khankix khawmuik, pa koe ka daux cie kawn praix ceu pui Isarelax
         khankix, hoik mawh pa koe tixpon daix veng tau mai haktiex pa koe hawt vung viang
         kix heue.
         42 Veng inkix ku veng, hoik mawh pa koe ka daux haktiex hawt vung viang veng heue. Mawh
         kheu nan, veng inkix hoik mawh cie kix khawmuik heue.
         43 Mawh kheu nan, Siyiex leeing ju hoik tawx haktiex inkix khawmuik ka ceu pui Isarelax
         khankix, ka pa hoik tiextu Nawh Cao tix tawx ka keeing kix mai sonsang teei kix ti
         cie ankix mai sonsang ot kix ka haktiex an heue.
         44 Siyiex leeing ju hoik tawx can pa kawn deuk hawt vung viang haktiex an ka kix khawmuik,
         awm pa hoik tiextu Nawh Cao ka keeing kix heue. Pui tix kaux kawx khaing daux pui
         pa koeng kix tak ang pon ti cung ka plak sivoe kix heue. Grawh grawng nawh, Siyiex
         leeing ju hoik ap ti tawx pui koeng kix khawmuik ka daux tawm taix kix heue.
         45 Gumlox tix gum kawx tak ang pon ti yawm, tak ang pon ti teei lih khaing ceu pa mhawm
         tix ceu kawx, pa hoik sikah Siyiex leeing ju ka nyiex ma ceu pui Isarelax khankix
         heue. Ceu an khankix hoik mawh pa grum naog khawmuik heue.

1 Khaix an, Yawsux kok ka ceu pui Rubin, ceu pui Gat mai ceu pui Manashe tix plak,
         2 mai nawh ah nin ka kix heue. "Pex hoik priex rien ti hawt gumlox pa hoik tawm Mose,
         pa mawh kawncau Siyiex leeing ju ka pex khawmuik mai pex hoik cu hoik nghiet ka gumlox
         sikah aux khankix khawmuik, awm krax pa hoik tawm aux ka pex heue."
         3 "Pex hoik mawh pa ang tie prah ka puxaik tix ka daux singaix inkix tom nie mai hoek
         tom ka daux in singaix mai pex hoik priex rien ka lox tawm pingnyap Siyiex leeing
         ju tix heue."
         4 Yam in, Siyiex leeing ju pex, hoik tawx krax pa yiien yawg ka puxaik pex khankix,
         awm gumlox sijax mukheu, pa hoik yuh Nawh Cao tau mai pex heue. Mawh kheu nan, yam
         in, pex deeh ing mai hu ka nyiex gox pex khankix mai deeh hu ka haktiex cao pex pa
         hoik tawx Mose, pa mawh kawncau mau soi Siyiex leeing ju ka pex, ka plak toi rawm
         klawng Yawdan khankix heue.
         5 Rien rhawm tix cu nghiet ka gumlox pingnyap mai been pa hoik tawx Mose, pa mawh kawncau
         Siyiex leeing ju ka pex mai sonsang moh pex ka Siyiex leeing ju tix mai sonsang hawt
         pex daux krax pa jhi Nawh Cao mai sonsang priex pex ti hawt gumlox tawm pingnyap Nawh
         Cao khankix mai sonsang giex pex ti priex Nawh Cao tom kaux cong mai yuh kaing Nawh
         Cao tau mai khawm rhawm tix mai khawm ju tix khawmuik heue.
         6 Mawh kheu nan, Yawsux hoik nawb bwan ka piang kix mai ploi kix hu mai kix ing ka
         daux nyiex cao tix khankix heue.
         7 Yam in, son doeh ru Manashe khankix tix plak, Mose hoik tawx haktiex cie kix ka daux
         haktiex Bashan heue. Son pa kawn deuk an tix plak, Yawsux hoik tawx haktiex cie kix
         tix dah, ka daux cie puxaik kix, pa koe ka praok plak in ka rawm klawng Yawdan, hawt
         baoh plak klip singaix heue. Yam hoik ploi Yawsux kix lih hu dee singai, ka nyiex
         cao kix khankix, nawh nawb bwan ka piang kix heue.
         8 Nawh ah nin ka kix, "deeh ing tau mai krax pa mag mi pex tom nie, ka nyiex cao pex
         khankix, tau mai khawngbrie eei pex pa kied haoh hun, tau mai mau khri pex, tau mai
         tawng, rhiem pa shiao pex, tau mai kraung ceep pex tom nie heue. Gwieh kraung pa pon
         tud rhim pex khaing pui koeng khankix ka puxaik pex khankix heue.
         9 Mawh kheu nan, kawn praix Rubin, kawn praix Gat mai doeh ru Manashe tix plak, deeh
         ing mai lih hu khaing pui Isarelax khankix, ka veng Shilaw, pa koe ka daux haktiex
         meung Khanan, sonsang hu kix ka daux haktiex Gilat, pa mawh haktiex pa hoik pon kix
         ti cie mai pa mawh cie kix, awm gumlox pa hoik tawm Siyiex leeing ju ka Mose heue.
         10 Yam hoik hoek kix ka baoh rawm klawng Yawdan, pa koe ka daux haktiex meung Khanan,
         kawn praix Rubin, kawn praix Gat mai doeh ru Manashe tix plak, sum khu dee tan pa
         ting mai pa kied sidawng tix yaox ti mu hawt rawm klawng Yawdan tan heue.
         11 Yam in, pui Isarelax khankix, hoik mhong ka krai pui tix kaux pa ah nin heue. "Jhak
         heue, ceu pui Rubin mai ceu pui Gat mai doeh ru Manashe tix plak, hoik sum khu dee
         tan tix mu, ka piang toh mee haktiex Khanan, hawt baoh rawm klawng Yawdan, ka piang
         praok plak pa hoik teei pui Isarelax khankix ti ot heue."
         12 Yam hoik mhong pui Isarelax khankix ka grawng ankix, cub pui hun pui Isarelax khankix,
         khrawm paox tix tau, ka veng Shilaw, sonsang hu yuh naing ka kix heue.
         13 Khaix an, pui Isarelax khankix ploi Phinihat, pa mawh kawn simex cao giex kaing li
         Eliza, hu ka pui Rubin, pui Gat mai ka doeh ru Manashe tix plak pa ot ka daux haktiex
         Gilat.
         14 Tau mai cao kaing pa kwang piang kix kao kaux, pa laug kix ti teei khaing cao kaing
         ting pa kwang ka piang doeh nyiex ma ceu pui Isarelax khankix ku cub mai cao kaing
         pa kwang pui tix rheng ka daux nyiex ma keeing kix ku cub, khaing daux sinax cub pui
         Isarelax khankix heue.
         15 Khaix an, kix hoek ka pui Rubin, ka pui Gat mai ka pui Manashe tix plak pa ot ka
         daux haktiex Gilat mai kix sikah tau mai kix ah nin heue.
         16 "Cub pui hun Siyiex leeing ju khankix khawmuik, hoik ah yuh nin, in mawh krax pa
         ang pex kaux sijax mai krax pa hoik lud pex ka Siyiex leeing ju ceu pui Isarelax,
         sonsang veeh pex ti hu ka dee singai, ka daux singaix in, khaing hawt tix Siyiex leeing
         ju mai pex hoik sum khu dee tan tix mu ka son tokaux cao pex, sonsang pon tieh feen
         pex ka Siyiex leeing ju ka daux in singaix, ka grawng ceu patix lie?"
         17 "Mawh ang phimap pa yuh pex ka baoh veng Pegurax, nyang bax kub son pex lie? Khaing
         pa mawh ex pa ang singax, tom hoek ka daux singaix in, viang krax kham geu hoik koe
         ka daux cub pui hun Siyiex leeing ju khankix,
         18 Mawh sang veeh pex ti hu ka dee singai, ka daux in singaix khaing krax pa hawt tix
         Siyiex leeing ju lie? ankix tak lih ti mawh, phan pex tieh feen ka Siyiex leeing ju
         ka daux in singaix mai Nawh Cao tak koe krax pa song rhawm ka cub pui hun ceu pui
         Isarelax khankix pasax heue."
         19 Viang mawh nan, phan haktiex pa pon pex ti cie mawh pa singax, khaix an, tiang ti
         hu ka haktiex pa hoik pon Siyiex leeing ju ti cie ka dee jung nyiex gox bwan man Siyiex
         leeing ju ti ot mai teei ti cie ankix tau mai yix heue. Paw doh tieh feen ka Siyiex
         leeing ju mai paw doh tieh feen ka yix, ka hoik sum ti khu dee tan tix mu, ka son
         cao pex, lheu khaing khu dee tan Siyiex leeing ju ex heue.
         20 Akhan, pa mawh kawn simex Zerax, hoik lud ka daux ceu pa jhax lawg tix mai pa song
         rhawm hoik hoek ka piang pui hun Isarelax khankix ang mawh lie? Pui an ang tie mawh
         pa grai grup nong nong ka daux phimap pa yuh nawh heue.
         21 Khaix an, kawn praix Rubin, kawn praix Gat mai doeh ru Manashe an tix plak, deeh
         pawk lox ah nin ka cao kaing pa kwang ka piang tix rheng kaux khankix khaing daux
         ceu pui Isarelax heue.
         22 "Siyiex piang siyiex, Siyiex piang siyiex mai Tokaux Nawh Cao hoik mawh pa tawng
         mai kieh ceu pui Isarelax khankix tawng ka tokaux Cao tix, phan yix mawh pa tieh feen
         mai phan yix mawh pa ang koe krax kaux sijax ka Siyiex leeing ju, paw lai kieh yix
         im ju in singaix heue.
         23 Phan yix hoik sum khu dee tan tix mu son tokaux tix, sonsang deeh veeh yix tix khaing
         daux krax pa hawt tix khaix Siyiex leeing ju, phan ang mawh nan, pa yuh yix son krax
         tan pa gleeing khankix, phan ang mawh nan, krax tan mien nghox ca im khankix ang ah,
         pa yuh yix sonsang tan tix krax tan pa nhim khankix ka piang an ang ah, kieh Tokaux
         Siyiex leeing ju chawk ti yaox ka grawng an heue.
         24 Viang mawh nan, yix hoik yuh ka son pa koe grawng tix ceu mai pa ah nin. "Ka daux
         bawg yam pa sang hoek sax, lhat ex doeh ru pex ah nin ka doeh ru ex khankix, mawh
         hoik yuh pex ceu patix tau mai Siyiex leeing ju ceu pui Isarelax lie?"
         25 Siyiex leeing ju hoik yuh rawm klawng Yawdan mawh mee haktiex tix dah ka son pex
         mai yix pa mawh kawn praix Rubin mai kawn praix Gat khankix heue. Pex ang koe ceu
         pa sang pon ka daux Siyiex leeing ju heue. Mawh kheu nan, doeh ru pex tak yuh doeh
         ru ex khankix, ang lai koe krax lhat graung ka Siyiex leeing ju heue.
         26 Mawh kheu nan, ex tom ah nin. "Kieh ex khre rien tix sum khu dee tan tix mu son cao
         ex, pa ang mawh son krax tan pa gleeing mai krax pa appong ti tan tang ceu khankix
         heue."
         27 Viang mawh nan, sonsang mawh an mhai rug ka sinax pex mai yix, khaix yix sax, doeh
         ru yix, tak pon ti yuh kaing krub ka Siyiex leeing ju ka plak sivoe Nawh Cao, tau
         mai krax tan pa gleeing yix, mai krax pa appong yix tix tan mai krax tan pa nhim yix,
         son ang doeh ru pex, pon ti ah lox ka doeh ru yix, ka daux bawg yam pa sang hoek.
         Pex ang koe ceu pa sang pon ka daux Siyiex leeing ju heue."
         28 Mawh kheu nan, yix tom ah yuh nin jao an heue. Ceu an khankix tak lih ti koe yam
         ah pex inkix ka yix ang ah, ka doeh ru yix ang ah, ka daux bawg yam pa sang hoek sax,
         yix tak pon ti ah nin. "In mawh grang khu dee tan Siyiex, pa hoik yuh keeing ex khankix,
         an ang mawh son krax tan pa gleeing mai son krax pa appong ti tan tang ceu khankix
         heue. Viang mawh nan, an mawh mhai rug ka sinax pex mai yix heue."
         29 "Kieh ankix mawh pa singai khaing yix, sonsang pon yix ti tieh feen ka Siyiex leeing
         ju mai son krax pa veeh yix tix khaing krax hawt yix khaix Siyiex, ka daux in singaix
         mai sonsang sum yix khu dee tan tix mu, son krax tan pa gleeing khankix mai son krax
         tan mien nghox ca, phan ang mawh nan, son krax pa appong yix ti tan, hawt praok khu
         dee tan Siyiex leeing ju yix, pa koe ka plak sivoe nyiex gox bwan man Nawh Cao heue."
         30 Yix hoik mhong cao giex kaing li Phinihat mai cao kaing pa kwang ka piang cub pui
         hun, cao kaing pa kwang ka piang pui Isarelax tix rheng, pa hoik ot tau mai nawh khankix,
         kawn praix ru Rubin, kawn praix ru Gat mai kawn praix ru Manashe khankix, deeh sikah
         lox pa nyawm rhawm ka kix heue.
         31 Khaix an, Phinihat pa mawh kawn simex cao giex kaing li Eliza, deeh ah nin ka ceu
         Rubin, ceu Gat mai ceu Manashe khankix. "Ka daux singaix in, ex hoik yaox ka ot Siyiex
         leeing ju ka daux sinax ex. Pex ang lai koe krax lud, ka daux krax pa kaux sijax pex,
         ka Siyiex leeing ju heue. Yam in, pex hoik deeh taoh pui Isarelax lih hu khaing daux
         tawm taix Siyiex leeing ju heue."
         32 Khaix an, Phinihat, kawn simex cao giex kaing li Eliza mai cao kaing pa kwang ka
         piang pui Isarelax, deeh ing khaing ceu Rubin mai ceu Gat khankix, khaing haktiex
         Gilat mai deeh ing ka haktiex meung Khanan, ka dee ot pui Isarelax, kix deeh viex
         gumlox ankix hoek ka pui Isarelax heue.
         33 Mawh kheu nan, ceu pui ankix mawh pa khaw rhawm ka pui Isarelax mai kix yaogyaw bwanson
         Siyiex leeing ju yam an heue. Kix ang lai koe lox ne, sonsang hu puing kix naing mai
         sonsang yuh kix haktiex dee ot ceu Rubin mai ceu Gat khankix laux leeing heue.
         34 Ceu Rubin, ceu Gat khankix, kok ceu kaux khu dee tan an mawh Eda, grawh grawng nawh,
         an mawh pa kham mhai rug tix ceu daux sinax yix, grawng mawh Siyiex, Siyiex leeing
         ju heue."

1 Khaix hoik luan ceu an khankix mai khaix hoik tawx Siyiex leeing ju krax yiien yawg
         ka pui Isarelax khankix tom rheung bawg yam, khaing pui pa koeng kix, pa ot hawt vung
         viang kix khawmuik, Yawsux hoik kuad hu sipie mai riex ju tix heue.
         2 Yawsux kok ka ceu pui Isarelax khawmuik, khawm kuad riex ju mai khawm cao kaing kix,
         cao prawng see kix, cao kaing naing kix khawmuik mai nawh ah nin ka kix. "Aux hoik
         kuad hu sipie mai riex ju tix heue."
         3 "Pex hoik yaox ka can ceu pa hoik yuh Siyiex leeing ju khawmuik, ka ceu pui inkix
         kheu jao pex heue. Siyiex leeing ju pex, hoik mawh pa hoik puing naing ka son pex
         heue.
         4 "Jhak heue, Aux hoik gwieh ti tawx haktiex pa kawn deuk an khankix ka ceu pui inkix,
         ka pa cawk kix nieb, sonsang pon ankix ti mawh sinngao ka son doeh ru pex, jah ka
         rawm klawng Yawdan tau mai ceu pui pa hoik teei aux ti tik khawmuik, tom hoek dee
         singai ka rawm sigrit sigra ting, ka plak baoh plak klip singaix heue."
         5 "Siyiex leeing ju pex tak grheu ti tik kix khaing plak sivoe pex mai grheu kix lih
         hu ka plak sivoe ngai pex heue. Mawh kheu nan, pex tak pon ti cie haktiex kix, awm
         hoik yuh Siyiex leeing ju gumlox sijax mukheu tau mai pex heue.
         6 Mawh kheu nan, priex rhawm tix mai kieh koe rhawm kwa mai yuh ceu ankix khawmuik,
         pa hoik tiiem tix ka daux phuk lai beenli Mose awx. Phan ang mawh nan, aux lhat pex
         veeh rhawm tix hu khaing ceu ankix, ka plak khawn dawm mai khawn gwiex,
         7 aux lhat pex hu laig ka daux sinax ceu pui inkix, pa kawn deuk ka daux sinax pex
         heue. Pex tak ang pon ti simawd ka ceu kaux siyiex kix mai pex tix kaux kawx tak ang
         pon ti yuh krax pa tiextu tau mai siyiex kix heue. Pex tak ang pon ti yuh kaing kix
         mai pex tak ang pon ti krub ka kix heue."
         8 "Viang mawh nan, pex tak mawh pa kaux cong ka daux Siyiex leeing ju pex, awm krax
         pa hoik yuh pex ka daux in singaix heue."
         9 "Grawh grawng nawh, Siyiex leeing ju hoik grheu kix lih khaing plak sivoe pex, pa
         mawh ceu pui pa ting mai pa koe riang khankix heue. Viang mawh nan, pui tix kaux kawx
         ang nyang bax pon ti cung ka plak sivoe pex ka daux in singaix heue."
         10 "Pui pex tix kaux tak pon ti pheet ka pui tix rheng heue. Grawh grawng nawh, Siyiex
         leeing ju pex mawh Cao pa puing naing ka son pex, awm hoik yuh Nawh gumlox sijax mukheu
         tau mai pex heue.
         11 Mawh kheu nan, rien rhawm tix, ka son tokaux cao pex sonsang moh pex ka Siyiex pex
         Siyiex leeing ju heue."
         12 Phan ang mawh nan, pex tak deeh plak khaix tix mai hu peung tix ka ceu pui pa kawn
         deuk inkix pex tak prawng tix mai kix mai hu laig ka daux kix mai kix tak deeh laig
         ka daux sinax pex,
         13 tawng ti priex tom kriem ka ang Siyiex leeing ju pex lai koe rhawm tix grheu ceu
         pui inkix, lih khaing plak sivoe pex heue. Viang mawh nan, kix tak mawh kie pa taong
         mai kreem pa taong khankix ka son pex mai khaox pa sivied khankix ka praok pex mai
         kat lawm ka daux ngai pex, tom hoek bawg yam grai grup pex khaing daux haktiex pa
         mhawm in, pa hoik tawx Siyiex leeing ju ka pex heue."
         14 "Jhak heue, aux sang hu ka daux krax hu kawn pui piang haktiex khawmuik, ka daux
         in singaix heue. Pex hoik tawng ceu inkix khawmuik ka daux rhawm pex mai ka daux khwan
         ju pex, son ang ceu inkix sang pon ti mawh ceu pa som nai tix ceu kawx, ka daux can
         ceu pa mhawm khankix mai ka pa hoik sikah Siyiex leeing ju pex ka son grawng pex heue.
         Ceu an khawmuik hoik mawh pa lih mawh ka son pex mai gumlox Nawh tix gum kawx tak
         ang mawh pa hoik som nai ka son pex heue.
         15 Mawh kheu nan, ceu an khankix tak mawh pa lih ti hoek, awm hoik hoek can ceu pa mhawm
         khawmuik ka piang pex, pa hoik yuh Siyiex leeing ju pex gumlox sijax mukheu tau mai
         pex heue. Awm ankix, Siyiex leeing ju tak viex can ceu pa kham geu khawmuik hoek ka
         piang pex, tom hoek bawg yam hoik yuh Nawh Cao pex lau leeing khaing haktiex pa mhawm
         in, pa hoik tawx Siyiex leeing ju pex ka pex heue.
         16 Yam hoik koe krax lud pex ka gumlox sijax mukheu Siyiex leeing ju pa hoik tawm Nawh
         Cao ka pex, pex hoik lih hu yuh kaing jhaw siyiex tang kaux khankix mai phan pex hu
         krub ka ankix, khaix an, krax pa song rhawm Siyiex leeing ju, tak lih ka piang pex
         awm hax ngu mai pex tak nied ti grai grup khaing haktiex mhawm pa hoik tawx Nawh Cao
         ka pex heue."

1 Khaix an, Yawsux kraix khrawm doeh ru ceu pui Isarelax khankix hoek ka veng Shekhem
         mai nawh kok kuad riex ju pui Isarelax khankix mai cao giex kaing kix mai cao prawng
         see kix mai cao kaing naing kix khawmuik mai kix hoek ka plak sivoe Siyiex leeing
         ju heue.
         2 Yawsux ah nin ka pui khankix, "Grawng lox pa hoik ah Siyiex leeing ju ka pui Isarelax,
         mawh pa koe yuh nin heue. Keeing pex khankix khawm Terax, pa mawh keeing Abraham mai
         pa mawh keeing Nakhaw khankix hoik dawg ot ka plak toi rawm klawng in tom didix mai
         kix hoik mawh pa yuh kaing jhaw siyiex tang kaux khankix heue."
         3 "Khaix an, Aux hoik teei keeing pex Abraham, khaing plak toi rawm klawng mai thung
         kix hu ka daux haktiex meung Khanan khawmuik mai hoik yuh doeh ru nawh khankix haoh
         hun mai Aux hoik tawx Icak ka nawh heue.
         4 "Ka son Icak, Aux hoik tawx Yakop mai Isaw heue. Son Isaw, Aux hoik tawx nawh cie
         gawng Sirax khankix heue. Viang mawh nan, Yakop mai kawn praix nawh khankix lih hu
         ka plak meung Ejiptux heue.
         5 Aux baox deeh ploi Mose mai Arun mai Aux hoik yuh krax pa ciyang ka meung Ejiptux,
         awm ceu pa hoik yuh Aux, ka daux sinax kix heue. Khaix hoik ceu ankix Aux hoik viex
         pex lih hu heue.
         6 Khaix an, Aux hoik viex keeing pex lih hu khaing daux meung Ejiptux mai pex hoik
         hoek ka rawm sigrit sigra, rawm sigrit sigra Edom mai pui Ejiptux khankix hoik hawt
         ti pheet khaix keeing pex khankix, tau mai ling lawx brung mai pui naing brung, tom
         hoek ka rawm sigrit sigra raoh heue.
         7 Mawh kheu nan, kix kok yo lox tix ka Siyiex leeing ju mai Nawh Cao hoik deuh pa faik
         ka daux sinax pex mai pui Ejiptux khankix mai viex rawm sigrit sigra hoek ka piang
         kix mai kheem ti tik kix heue. Ngai pex hoik yaox ka ceu pa yuh Aux, ka daux meung
         Ejiptux heue. Khaix an, pex hoik yaox ti ot ka daux tiag tom nie rheung bawg yam heue.
         8 Aux viex pex hu ka daux haktiex ceu pui Amawrix khankix, pa hoik ot ka plak toi rawm
         klawng Yawdan mai kix puing ka pex heue. Viang mawh nan, Aux hoik ap ti tawx kix ka
         daux tawm taix pex, sonsang pon pex ti cie haktiex kix mai Aux hoik yuh kix laux leeing
         khaing plak sivoe pex heue.
         9 Khaix an, Baliep pa mawh kawn simex Ziphaw mai pa mawh simiang haktiex Mawbax, yaog
         ti yuh naing ka ceu pui Isarelax khankix mai nawh hoik ploi pui hu kok Balam, pa mawh
         kawn simex Bawrax, sonsang hoek ti jhax lawg pex heue.
         10 Viang mawh nan, Aux ang cu ti nghiet ka Balam heue. Mawh kheu nan, nawh baox sitoe
         ti nawb bwan ka piang pex sinyek sinyek heue. Kheu jao an, Aux deeh taoh pex lih khaing
         daux tawm taix nawh heue.
         11 Khaix an, pex tiang ti hu ka rawm klawng Yawdan mai hoek ka veng Yerikho heue. Pui
         veng Yerikho khankix deeh puing ka pex, khawm pui Amawrix, ceu pui Pherazix, ceu pui
         Khanan, ceu pui Hitix, ceu pui Giragashix, ceu pui Hewix mai khawm ceu pui Yebusix
         khankix heue. Viang mawh nan, Aux hoik tawx kix ka daux tawm taix pex heue.
         12 Aux hoik ploi awng lung hu ka plak sivoe pex mai grheu ti tik kix lih khaing plak
         sivoe pex khawm simiang haktiex ceu pui Amawrix khankix ra kaux heue. Viang mawh nan,
         ang tie mawh vaig lawm pex mai ak pex pa grheu kix lih heue.
         13 Mawh Aux pa hoik tawx haktiex tix mu ka pex, pa ang pex yaox ti yuh ka riang rao
         tix mai veng khankix pa ang pex yaox ti sum mai pex yaox ti ot ka daux ankix heue.
         Pex yaox ti ih sipeem plix siiet mai sipeem khaox sanlun khankix, pa ang pex yaox
         ti sum khankix heue."
         14 Mawh kheu nan, yam in koe krax lhat graung ka Siyiex leeing ju mai krub ka Nawh Cao
         ka daux krax pa koe rhawm rahsee tix mai ka daux krax pa mawh pa meh heue. Tik siyiex
         ankix, pa hoik krub keeing pex khankix nawh, ka plak toi rawm klawng an mai ka daux
         haktiex meung Ejiptux ka daux singaix heue. Krub ka Siyiex leeing ju awx.
         15 Phan pex keud grawng pa krub ka Siyiex leeing ju mawh pa caox son pex, laug son cao
         pex daux in singaix, sang krub siyiex keeing pex pa koe plak toi rawm klawng pui Amawrix
         pa hoik ot sinax pex lie? "Viang mawh nan, Phan mawh aux mai nyiex ma aux, yix tak
         krup ka Siyiex leeing ju heue."
         16 Mawh kheu nan, pui khankix deeh pawk lox nawh ah nin heue. "Sonsang tik vud yix ka
         Siyiex leeing ju mai krax pa sang krub yix siyiex tang kaux, Kieh inkix singai khaing
         yix liak."
         17 Grawh grawng nawh, Siyiex leeing ju mawh pa hoik viex ex mai keeing ex lih hu khaing
         daux haktiex meung Ejiptux mai khaing daux nyiex ma pa yuh ex kaing siliex mai krax
         pa hoik yuh Nawh Cao mhai pa daox ding pa ting mai krax pa hoik priex rien Nawh Cao
         ka ex, ka daux krax pa hoik hu ka daux sinax pui khankix mai can dee pa hoik tiang
         ex ti hu heue.
         18 Siyiex leeing ju hoik grheu pui ankix khawmuik khaing plak sivoe ex, khawm ceu pui
         Amawrix khankix, pa hoik ot ka daux haktiex an heue. Ex kawx tak sang yuh kaing krup
         ka Siyiex leeing ju, kheu mawh Nawh Siyiex leeing ju ex heue."
         19 Viang mawh nan, Yawsux deeh ah nin ka pui khankix, "Pex tak ang pon ti krup ka Siyiex
         leeing ju kheu mawh Nawh Siyiex leeing ju pa singax singeh heue. Nawh mawh Siyiex
         leeing ju pa bak pa viang heue. Nawh tak ang pon pluat ploi pa lud pex khankix, khawm
         phimap pex heue."
         20 Phan pex tik vud ka Siyiex leeing ju mai krub siyiex tang meung khankix, khaix an,
         Nawh Cao tak veeh tix mai yuh krax pa ciyang ka pex mai yuh pex laux leeing, khaix
         hoik yuh Nawh Cao pa mhawm ka pex heue.
         21 Pui khankix deeh ah nin ka Yawsux. "Ang mawh, viang mawh nan, yix tak krup ka Siyiex
         leeing ju heue."
         22 Mawh kheu nan, Yawsux deeh ah nin ka pui khankix. "Pex mawh pa kham mhai rug ka tokaux
         cao tix mai pex hoik laug ti teei Siyiex leeing ju son tokaux cao pex, sonsang krub
         pex ka Nawh Cao heue." Kix deeh ah nin. "Yix mawh pa kham mhai rug khankix heue."
         23 Nawh deeh ah nin ka kix. "Mawh kheu nan, yam in teei ti tik siyiex tang meung pa
         koe ka daux sinax pex khankix hu dee singai mai deeh tieh rhawm pex hoek ka Siyiex
         leeing ju ceu pui Isarelax heue."
         24 Pui khankix deeh ah nin ka Yawsux. "Yix tak krup ka Siyiex leeing ju mai yix tak
         cu nghiet ka gumlox sikah Nawh Cao heue."
         25 Mawh kheu nan, Yawsux hoik yuh sijax mukheu tau mai pui khankix ka daux singaix an
         mai nawh hoik yuh tix tawx been pa hoik priex deuh ka son kix mai khawm been lox tat
         jhawm prawng son kix ka daux veng Shekhem heue.
         26 Khaix an, Yawsux hoik tiiem gumlox inkix ka daux phuk lai beenli Siyiex leeing ju
         heue. Nawh teei lon simaox pa ting tix mu mai jung ti deuh nawh tan greem khaox tiah,
         pa hoik koe hawt dee singax singeh Siyiex leeing ju heue.
         27 Yawsux deeh ah nin ka pui khankix, "Jhak heue, Lon simaox in, tak mawh mhai rug ka
         son pex, kheu hoik mhong pex gumlox sikah Siyiex leeing ju pa hoik krai Nawh Cao ka
         ex khawmuik heue. Mawh kheu nan, an tak mawh pa kham mhai rug ka son pex. Phan ang
         mawh nan, aux lhat pex thiang ti tik Siyiex leeing ju pex heue."
         28 Mawh kheu nan, Yawsux deeh kieh pui khankix lih hu khaing tix mai kieh kix deeh ing
         ka sinngao cie cao tix ku kaux heue.
         29 Yam in, khaix hoik luan ceu inkix, Yawsux pa mawh kawn simex Nun, pa mawh kawncau
         Siyiex leeing ju hoik yum, yam koe ju nawh tix yieh kao num heue.
         30 Mai kix hoik sipaung nawh ka daux mee haktiex sinngao cie nawh, ka veng Timanaserax,
         pa koe ka piang gawng Epharim khankix, ka plak laong khaing gawng Gasha heue.
         31 Ceu pui Isarelax khankix hoik krup ka Siyiex leeing ju glang singaix im ju Yawsux
         tau mai kuad riex ju an khankix, khaix ang Yawsux lai koe tau mai kix, pa hoik tawng
         ka kaing krub ka Siyiex leeing ju khankix khawmuik mai ka pa hoik priex Nawh Cao ka
         ceu pui Isarelax khankix heue.
         32 Mai kix hoik sipaung si ang Yosiep, pa hoik viex kawn praix Isarelax khankix lih
         hu khaing daux meung Ejiptux, ka veng Shekhem, ka daux gwang haktiex pa hoik liag
         Yosiep khaing kawn simex Hamaw khankix, pa mawh keeing Shekhem, ka mau luah tix yieh
         plah heue. Mai biang haktiex an, hoik lih ti mawh sinngao cie kawn praix Yosiep khankix
         tix dah heue.
         33 Eliza, pa mawh kawn simex Arun hoik yum. Kix hoik sipaung nawh ka piang ton gawng
         tix mu pa mawh cie kawn simex nawh Phinihat mai pa hoik tawx kix ka nawh ka piang
         gawng Epharim khankix heue.JudgesJudgesJudgesJudgesJudges

1 Khaix hoik yum Yawsux, pui Isarelax deeh chawk tix yaox Simiang Siyiex ah nin, "Mawh
         mawx pa sang hu sivoe yix ka haktiex Khanan, sonsang puing yix ka kix lie?"
         2 Simiang Siyiex ah nin, "Tak mawh Yudax pa hu sivoe, Aux tak ap haktiex an ka daux
         tawm taix nawh heue."
         3 Mawh kheu nan Yudax deeh ah nin ka pux ke tix Simion, "Hu tau mai aux ka haktiex
         pa hoik gwieh kix tix tawx son aux, sonsang puing ka pui Khanan, aux tak hu tau mai
         maix, ka daux haktiex pa hoik gwieh kix ka maix, mai Simion yaog ti hu tau mai nawh
         heue.
         4 Yudax lih hu mai Simiang Siyiex ap ti tawx pui Khanan, khawm pui Pherazix ka daux
         tawm taix kix heue. Mai kix pah pui tix mheen, ka daux veng Beziet heue.
         5 Kix yaox simiang Adawnix Beziet, ka daux veng Beziet tan mai kix puing ka nawh, kix
         hoik pex ka pui Khanan mai pui Pherazix khawmuik heue.
         6 Simiang Adawnix Beziet pon to tix klawd mai kix hawt khaix nawh, pon giex nawh mai
         kix tat giien ting taix nawh mai giien ting caong nawh heue.
         7 Mai simiang Adawnix Beziet ah nin, "Aux hoik tat giien ting taix mai giien ting caong
         simiang atixgliah kaux, can pa ih priex ka greem pheen sawm aux, awm pa hoik yuh aux,
         Siyiex hoik deeh pawk ka aux heue." Khaix an kix viex nawh hu ka veng Yerusaliem mai
         nawh yum tan heue.
         8 Pui Yudax khankix puing veng Yerusaliem mai rhim ti teei an, kix pah pui veng an
         ka lawm vaig tix mai gleeing veng ka ngu heue.
         9 Khaix an pui Yudax lih hu sonsang puing ka pui Khanan pa ot ka piang gawng, ka plak
         seh mai ka dee lung khankix heue.
         10 Khaix an Yudax hu puing ka pui Khanan, pa ot ka daux veng Hebaron, ceu kaux veng
         Hebaron glang ka an mawh Kirayat Arabax mai kix pah Sheshie, Ahiman mai Talamie khankix
         heue.
         11 Khaix an, kix hu ka pui pa ot ka veng Debirax, ceu kaux veng Debirax glang ka an
         mawh veng Kirayat heue.
         12 Kaliep ah nin ka kix, "Pui pa pon puing ka veng Kirayat Sepha mai pon rhim ti teei
         veng khankix, aux tak tawx nawh moeng kawn bun tix Akhasax heue."
         13 Mai Awtanelax kawn simex Kenat, pa mawh pux Kaliep, hu puing ka veng an, mawh kheu
         nan Kaliep tawx nawh moeng kawn bun tix Akhasax heue.
         14 Yam hoek bun an ka mex tix nawh nyaw glaw mex tix, mhaing kaung tix gwang ka keeing
         tix, yam lih bun an khaing la brug tix, Kaliep chawk nawh ah nin, "Simie maix ti cie
         patix?"
         15 Bun an deeh pawk ah nin ka nawh, "Nawb bwan ka aux liak, awm hoik tawx maix haktiex
         baoh plak seh ka aux maix baox tawx haktiex dee lih rawm ka aux heue." Khaix an Kaliep
         tawx nawh cie haktiex dee lih rawm baoh plak laong mai baoh plak seh gwieh ka nawh
         heue.
         16 Pui Kenix pa mawh paox Mose, lih hu khaing veng dee koe khaox jhie yaong tau mai
         ceu Yudax mai laig ka daux tiag Yudax, ka baoh plak seh hawt dex veng Arat mai kix
         ot ka daux sinax pui an kix heue.
         17 Yudax hu tau mai puxke ti Simion mai puing ka pui Khanan pa ot ka veng Zephat mai
         yuh kix laux leeing mai kok ceu kaux veng an mawh Hawmax heue.
         18 Yudax baox rhim veng Gazax mai veng greem pa kwang nawh, veng Ashakelon tau mai veng
         greem pa kwang nawh, veng Ekaron tau mai veng greem pa kwang nawh heue.
         19 Mawh kheu Simiang Siyiex ot tau mai Yudax mai kix hoik grheu pui pa ot ka piang gawng
         khankix, viang mawh nan kix ang pon grheu pui pa ot ka daux lung, kheu jao koe ling
         lawx brung naing rhiem kix heue.
         20 Kix tawx veng Hebaron ka Kaliep awm pa tawm Mose, Kaliep tom grheu kawn simex Anagax
         loe kaux lih khaing veng tan heue.
         21 Viang mawh nan pui Benyamin khankix, ang grheu pui Yebusix pa ot ka veng Yerusaliem,
         mawh kheu nan pui Yebusix, hoik ot tau mai pui Benyamin ka daux veng Yerusaliem tom
         in singaix heue.
         22 Cub nyiex ma Yosiep khankix, lih hu yuh naing ka veng Betelax mai Simiang Siyiex
         ot tau mai kix heue.
         23 Mawh kheu nan cub nyiex ma Yosiep ploi pui hu jiang ka veng Betelax, ceu kaux veng
         an glang ka mawh Luzax heue.
         24 Yam yaox pui jiang ka pui pa kaoh khaing daux veng an, kix ah nin ka nawh, "Yuh bwanson
         jhi yix yaox krax laig daux veng mai yix tak jhi krax caux rhawm ti ka maix heue."
         25 Mawh kheu nan nawh jhi kix yaox krax laig daux veng mai kix pah pui pa ot daux veng
         ka lawm vaig tix, viang mawh nan kix deeh ploi pui an, khawm nyiex ma nawh khankix
         heue.
         26 Pui an hu laig ka haktiex pui Hitix mai sum veng tix veng mai kok ceu kaux veng an
         mawh Luzax tom in singaix heue.
         27 Manashe ang grheu pui veng Bietshan mai daux yaong khankix, pui veng Tanak mai daux
         yaong khankix, pui veng Dawrax mai daux yaong khankix, pui veng Ibalam mai daux yaong
         khankix, pui veng Megidaw mai daux yaong khankix, mawh kheu pui khankix but rhawm
         tix ot daux haktiex an heue.
         28 Yam ting riang pui Isarelax khankix, viang kix ang grheu pui Khanan khankix lih kawx,
         kieh kix tawx gha ka tix heue.
         29 Awm an pui Epharem ang lai grheu pui Khanan pa ot daux veng Geza lih, mawh kheu nan
         pui Khanan ot daux sinax kix daux veng Geza heue.
         30 Zebulun ang grheu pui veng Kitaton mai pa ot daux veng Nahalawlax khankix lih hu,
         mawh kheu nan pui Khanan khankix ot sinax kix, kieh kix tawx gha ka tix heue.
         31 Asha ang grheu pui pa ot daux veng Akhaw mai pa ot daux veng Sidon, veng Alap, veng
         Akhazip, veng Aphik, veng Rehawbax khankix lih heue.
         32 Mawh kheu nan pui Asha yaox ti ot sinax pui Khanan, pa dawk ot daux haktiex an, kheu
         ang lai grheu kix lih heue.
         33 Napthalix ang grheu pui pa ot daux veng Biet Shemiet mai pa ot daux veng Biet Aniet
         lih, kix ot sinax pui Khanan pa dawk ot daux haktiex an, viang mawh nan kieh pui pa
         ot daux veng Biet Shemiet mai veng Betanat tawx gha ka tix heue.
         34 Pui Amawrix khin tix grheu pui Dan hu ot ka piang gawng mai ang tawx akhwang ot kix
         daux lung haktiex,
         35 Pui Amawrix but rhawm tix ot daux veng pa koe ka piang gawng Heriet daux veng Ayalon
         mai daux veng Shalabin, viang mawh nan yam hoik ting riang pui Yosiep khankix, pui
         khankix deeh yaox ti tawx gha ka kix heue.
         36 Mee haktiex pui Amawrix jah ka caong gawng Akarabin, khawm veng Sala mai deeh hu
         ka baoh plak laong heue.

1 Kawncau Siyiex hoek ka veng Gilagalax mai hu ka veng Bawkhim ah nin, "Aux hoik thung
         pex lih khaing meung Ejiptux mai hoik viex pex hoek ka haktiex pa hoik tiextu Aux
         ka keeing pex, Aux ang yieh sijax mukheu pa hoik yuh tix mai pex heue.
         2 Pex tak ang pon ti yuh paox pie tau mai pui haktiex in, pex tak yuh khu dee tan kix
         laux leeing, viang mawh nan pex ang cu tix nghiet ka lox Aux mai hoik yuh ceu in kheu
         jao patix?
         3 Mawh kheu nan Aux deeh ah nin, Aux tak ang grheu kix lih khaing ka plak sivoe pex,
         viang mawh nan kix tak mawh kat lawm ka paw pex mai siyiex kix tak mawh kie taong
         ka son pex heue."
         4 Yam hoik krai kawncau Siyiex lox in ka pui Isarelax khankix, kix riag yo lox ti mai
         yiiem ka heue.
         5 Kix kok ceu kaux dee an mawh Bawkhim mai kix yuh krax tan pa appong ka Simiang Siyiex
         tan heue.
         6 Khaix hoik ploi Yawsux ka pui khankix, pui Isarelax khankix lih hu ka sinngao haktiex
         pa hoik pon kix ti cie ku cub heue.
         7 Mawh kheu nan pui khankix krub ka Simiang Siyiex glang yam im ju Yawsux mai kwad
         song khaix Yawsux, pa hoik yaox ka kaing jhaw pa ting pa yuh Simiang Siyiex khankix
         kawx krub ka Simiang Siyiex heue.
         8 Yawsux kawn simex Nun mai pa mawh siliex Simiang Siyiex hoik yum, yam koe ju tix,
         tix yieh kao num heue.
         9 Kix sipaung nawh ka daux mee haktiex sinngao cie nawh, ka veng Timanat Heriet, pa
         koe ka piang gawng Epharem, ka plak laong gawng Gasha heue.
         10 Pui pa koe baux ju Yawsux kawx hoik kraix khrawm paox ti ka dee ot keeing kix khankix,
         doeh ru pa ang tawng ka Simiang Siyiex mai kaing pa hoik yuh Nawh Cao son pui Isarelax
         khankix lih tix koe khaix kix heue.
         11 Khaix an pui Isarelax khankix, yuh pa caox caig ka plak sivoe ngai Simiang Siyiex
         mai yuh kaing jhaw siyiex Balax,
         12 kix tik vud ka Simiang Siyiex keeing kix, pa hoik viex kix lih khaing meung Ejiptux
         mai hawt khaix siyiex tang kaux ceu pui pa koe hawt vung viang kix mai krub ka siyiex
         an mai kieh krax song rhawm Simiang Siyiex lih heue.
         13 Kix tik vud Simiang Siyiex mai yuh kaing siyiex Balax mai siyiex Ashatariet heue.
         14 Mawh kheu nan krax song rhawm Simiang Siyiex hoik lih ka piang pui Isarelax khankix
         mai Nawh Cao ap kix ka daux tawm taix pui tud rhim mai coh kix ka pui koeng kix, pa
         ot hawt vung viang kix, tom ang kix lai pon cung tiebtie ka pui pa koeng khankix heue.
         15 Viang kix hu dee mawx kawx, taix Simiang Siyiex hoik tawx krax ciyang pa laux leeing
         ka kix, awm pa ah mai pa tiextu Simiang Siyiex ka kix heue. Mai kix kied koe krax
         laux rhawm heue.
         16 Khaix an Simiang Siyiex kieh cao prawng see lih son kix, pa sang hu taoh kix lih
         khaing daux tawm taix pui tud rhim khankix heue.
         17 Viang mawh nan kix ang cu nghiet ka cao prawng see, kix hu lud mai siyiex tang kaux
         mai krub ka, kix nied tix veeh ti khaing krax pa lawng keeing kix mai khaing krax
         pa cu nghiet ka gumlox pingnyap Simiang Siyiex, kix ang hawt ti yuh awm an heue.
         18 Yam kieh Simiang Siyiex Cao prawng see lih ka son kix, Simiang Siyiex ot tau mai
         cao prawng see mai deeh taoh kix khaing pui koeng kix, daux baux ju cao prawng see,
         mawh kheu nan Simiang Siyiex deeh koe krax caux rhawm ka lox ngia kix, kheu jao yuh
         pui koeng pa kha rhawm mai tuktiaktukte ka kix heue.
         19 Khaix hoik yum cao prawng see, kix baox nied ti yuh pa lang teung mai baox nie yuh
         pa caox caig khaing keeing kix, ka pa hawt tix grawng siyiex tang kaux mai pa yuh
         ti kaing jhaw siyiex an mai krub ka, kix ang pon yoi tix khaing jhawm pa yuh ti mai
         khaing pa kiien rhawm ti heue.
         20 Krax song rhawm Simiang Siyiex hoik hax awm ngu, ka pui Isarelax khankix mai Nawh
         Cao ah nin ka kix, mawh kheu pui in ang nghiet ka lox Aux mai hoik yieh sijax mukheu
         pa hoik tawm Aux ka keeing kix,
         21 "Aux tak ang lai grheu pui khankix, pa hoik prah Yawsux khaix hoik yum tix cub kawx,
         22 in mawh sonsang cheuk Aux ti yaox ka pui Isarelax khankix, ka grawng sang pon priex
         kix ti hawt krax pa jhi Simiang Siyiex mai hawt daux krax Simiang Siyiex, awm pa hoik
         hawt keeing kix lie?"
         23 Mawh kheu nan Simiang Siyiex hoik prah pui an kix mai ang lai grheu kix lih dom mawx
         dom an mai Nawh Cao ang ap kix ka daux tawm taix Yawsux heue.

1 Inkix mawh pui pa prah Simiang Siyiex sonsang cheuk ti yaox ka pui Isarelax khankix,
         pa ang nyang tawng ka grawng puing naing ka daux haktiex Khanan tix bawg kawx heue.
         2 In hoik mawh sonsang gau doeh ru pui Isarelax khankix tix tawng grawng naing, ka
         pui an khankix, pa ang nyang sax tawng grawng naing glang ka singaix an heue.
         3 Pui pa hoik prah Simiang Siyiex khankix, mawh simiang haktiex Philitix phwan kaux,
         pui Khanan, pui Sidom mai pui Hiwix khankix, pa ot ka piang gawng Lebanon, khaing
         gawng Balax Hamon, tom hoek ka daux dee laig kix ka veng Hamat heue.
         4 Mai kix mawh pa prah Simiang Siyiex sang cheuk ti yaox pui Isarelax khankix, ka grawng
         sang tawng Nawh Cao ka pon cu pon nghiet kix ka gumlox tawm pingnyap Simiang Siyiex,
         pa hoik tawm Nawh Cao ka keeing kix, ka daux tawm taix Mose heue.
         5 Mawh kheu nan pui Isarelax khankix, hoik ot ka daux sinax pui Khanan, pui Hetax,
         pui Amawrix, pui Pherazix, pui Hiwix mai pui Yebusix khankix heue.
         6 Kix teei ti moeng kawn bun kix khankix mai deeh tawx kawn bun ti ka kawn simex kix
         mai hoik yuh kaing jhaw siyiex kix heue.
         7 Pui Isarelax khankix hoik yuh pa caox caig ka plak sivoe ngai Simiang Siyiex, kix
         hoik piawm Simiang Siyiex tix mai yuh kaing jhaw siyiex Balax mai krub ka Asharat
         heue.Asharat mawh ceu kaux siyiex bun pa krub pui baoh an heue.
         8 Krax pa kied song rhawm Simiang Siyiex hoik lih ka piang pui Isarelax khankix heue.
         Mai Nawh Cao coh kix ka Khushan Rishatem, simiang haktiex Mesopotemia mai pui Isarelax
         khankix yaox ti yuh kaing jhaw simiang Khushan Rishatem daix num heue.
         9 Yam riag yo pui Isarelax ka Simiang Siyiex, yam an Simiang Siyiex tawx cao pa taoh
         son kix tix kaux sonsang taoh ka kix, nawh mawh Awtanelax kawn simex Kenat pux Kaliep
         heue.
         10 Khwan singax Simiang Siyiex lih ka piang nawh mai nawh prawng see ka pui Isarelax
         khankix, nawh thong kix daux naing, Simiang Siyiex ap Khushan Rishatem, pa mawh simiang
         haktiex Mesopotemia ka daux tawm taix nawh mai nawh pex ka simiang an heue.
         11 Mawh kheu nan haktiex an hoik yiien yawg tix tixpon num, khaix an Awtanelax kawn
         simex Kenat yum daux haktiex an heue.
         12 Pui Isarelax khankix dee yuh pa caox caig ka plak sivoe ngai Simiang Siyiex, mawh
         kheu nan Simiang Siyiex kieh Egalon pa mawh simiang haktiex Mawbax, ting riang rao
         khaing pui Isarelax khankix,
         13 Nawh khrawm pui Amon mai pui Amaliet hoek puing ka pui Isarelax mai teei ti cie veng
         khaox jhie yaong khankix heue.
         14 Mawh kheu nan pui Isarelax yaox ti yuh kaing Egalon pa mawh simiang haktiex Mawbax
         kao daix num heue.
         15 Yam hoik riag yo pui Isarelax ka Simiang Siyiex, Simiang Siyiex deeh tawx cao pa
         taoh tix kaux ka son kix, pa kaux Ehudax kawn simex Gerax pui Benyamin, nawh mawh
         pui pa koe riang plak khawn gwiex yam an pui Isarelax khankix ap totaix ka taix nawh
         sonsang tawx ka simiang Mawbax heue.
         16 Ehudax yuh gawn pa lawm khawm ra plak pa lang tix sawk mai gieb ti deuh an ka greem
         kraung ceep ba viang plak khawn dawm tix heue.
         17 Nawh viex totaix an hoek ka Egalon simiang haktiex Mawbax, simiang Egalon mawh pui
         pa kied kluing heue.
         18 Khaix hoik tawx nawh totaix an, nawh ploi pui pa klawm totaix khankix deeh ing heue.
         19 Viang mawh nan nawh deeh veeh ti ing khaing rong simaox, pa koe hawt veng Gilagalax
         ah nin, "simiang eue, aux koe lox grawng pa mox tix krai ka maix tix ceu, " simiang
         deeh ah nin, "Ot yiien yawg, " can pa ot vung viang nawh khankix lih hu khaing nawh
         heue.
         20 Simiang Egalon ngawm ka lawg plak piang nyiex laux lee nawh tix, yam rung praix nong
         nong, yam an Ehudax ah nin, "Aux koe lox khaing Simiang Siyiex ka son maix, " khaix
         an simiang yaog ti kaoh ngawm heue.
         21 Ehudax neh taix khawn gwiex tix lih, teei gawn khaing ba viang khawn dawm tix mai
         blung vaig simiang ka heue.
         22 Sidux gawn mai gawn hoik glip daux vaig mai bee hoik kheem ka piang gawn, mawh kheu
         nan nawh ang lai pon toek gawn lih, khaing daux vaig nawh mai roing nawh hoik lih
         ka plak praix heue.
         23 Khaix an Ehuda lih plak praix mai nyeep siviex, ka lawg plak piang khaix tix mai
         sau ti deuh saw heue.
         24 Khaix hoik lih hu nawh ka plak praix, kawncau khankix hoek ti jhak mai kix yaox hoik
         sau saw siviex lawg plak piang tix, mawh kheu nan kix ah nin, "Nawh kawn it mai laux
         lee ti ka daux lawg pa sikied nawh heue."
         25 Mawh kheu nan kix pau nawh tom rheung mai ang yaox lih nawh awm bawg yam pa lih tix,
         mawh kheu nan kix teei saw mai paoh siviex ka mai kix yaox ka hoik goh simiang ti
         yum ka piang meeh nyiex heue.
         26 Ehudax to ti klawd glang kawn pau kix mai nawh tiang ti hu, ka plak toi rong simaox
         an mai hoek ka yaong Sirax heue.
         27 Yam hoik bleeh nawh mai nawh phlu teettawng ka piang gawng Epharem mai pui Isarelax
         khankix lih hu tau mai nawh, khaing piang gawng mai nawh thong kix hu heue.
         28 Nawh ah nin ka kix, "Hawt khaix aux Simiang Siyiex hoik ap pui koeng pex ka daux
         tawm taix pex, " mawh kheu nan kix lih hawt khaix nawh mai rhim ti teei tab khankix
         pa koe hawt diang rawm Yawdan, pa hu kix ka haktiex Mawbax mai ang lai ploi pui tiang
         toi plak an tix kaux kawx heue.
         29 Yam an kix pah pui haktiex Mawbax tix mheen kaux, ka pui pa ting riang rao vao rhawm
         khankix heue. Pui tix kaux kawx ang lai pon glawd heue.
         30 Mawh kheu nan haktiex Mawbax hoik ot greem pa kwang pui Isarelax khankix mai haktiex
         hoik yiien yaog daux tixdaix num heue.
         31 Khaix Ehudax, Shamga kawn simex Anat, baox lih koe tix kaux mai pah pui Philitix
         yum liah yieh kaux ka gawng khaox lawm pa grheu kix mawie mai nawh mawh pui pa deeh
         taoh ka pui Isarelax khankix heue.

1 Khaix hoik yum Ehudax pui Isarelax khankix, deeh yuh pa caox caig ka plak sivoe ngai
         Simiang Siyiex heue.
         2 Mawh kheu nan Simiang Siyiex coh kix ka daux tawm taix Yabin simiang haktiex Khanan,
         pa kwang ka veng Hazaw, cao kaing ting kru naing nawh mawh Siserax pa ot daux veng
         Haroshiet, daux haktiex Gaw-in heue.
         3 Simiang Yabin koe ling lawx naing brung pa yuh ka rhiem dim yieh lhang, nawh khin
         mai yeen ka pui Isarelax khankix tixnga num, mawh kheu nan pui Isarelax khankix riag
         yo ka Simiang Siyiex heue.
         4 Yam an Debawrax moeng Lapidot mawh cao jhai bun tix kaux, nawh prawng see ka pui
         Isarelax khankix heue.
         5 Nawh ngawm greem khaox jhie yaong pa koe sinax veng Rama mai veng Betelax, ka piang
         gawng Epharem mai pui Isarelax khankix hoek ka nawh, sonsang prawng ca tix heue.
         6 Debawrax ploi pui hu kok Barak kawn simex Abinawm khaing veng Kedesha, pa koe ka
         daux haktiex Napthalix ah nin ka nawh, "Simiang Siyiex pui Isarelax tawx lox ah nin
         ka maix, lih hu ka pui Napthalix mai pui Zebulun tix mheen mai hu ka gawng Tabaw,
         7 aux tak viex Siserax cao kaing ting kru naing simiang Yabin hoek ka plak sivoe maix
         tau, mai ling lawx brung naing nawh mai pui nawh hawt rawm klawng Kishon tan mai aux
         tak ap nawh ka daux tawm taix maix heue."
         8 Mai Barak deeh ah nin ka nawh, "Phan maix hu tau mai aux, aux tak hu, phan maix ang
         hu tau mai aux, aux ang hu heue."
         9 Debawrax deeh ah nin, "Aux tak hu tau mai maix tete, viang mawh nan min pakngai maix
         tak ang lai koe ka daux krax hu maix, mawh kheu Simiang Siyiex tak coh Siserax ka
         daux tawm taix bun tix kaux, " khaix an Debawrax yaog ti kaoh mai lih hu tau mai Barat
         ka veng Kedesha heue.
         10 Mai Barat kok pui Zebulun mai pui Napthalix hoek ka veng Kedesha, nawh hu tau mai
         pui naing tix mheen kaux, Debawrax kawx hu tau mai nawh heue.
         11 Heba pui Kenix khaing pui Hawbax, pa mawh paox Mose, hoik gwieh tix khaing pui Kenix
         mai sum nyiex gox dex dee kuah khaox tiah khankix, hawt caong gawng Zanem, pa koe
         praok veng Kedesha heue.
         12 Mai kix krai grawng hoik lih hu Barak kawn simex Abinawm ka gawng Tabaw ka Siserax
         heue.
         13 Mawh kheu nan Siserax khrawm ling lawx naing brung tix pa yuh ka rhiem dim yieh lhang
         mai can pui nawh khankix, jah ka veng Haroshiet tom hoek ka haktiex Gaw-in tom sidah
         ka rawm klawng Kishon heue.
         14 Debawrax deeh ah nin ka Barak, "Kaoh heue, in mawh singaix ap Simiang Siyiex Siserax
         ka daux tawm taix maix, Simiang Siyiex hoik hu ka plak sivoe maix ang mawh lie?" Barak
         lih hu khaing gawng Tabaw tau mai pui tix mheen kaux pa hawt khaix nawh heue.
         15 Simiang Siyiex kieh Siserax mai ling lawx naing brung nawh prung prang ka lawm vaig
         ka sivoe Barak, Siserax lih khaing ling lawx naing brung tix mai to ti glawd ka caong
         tix heue.
         16 Barak hawt pheet ling lawx naing brung an khankix mai kru naing pui ankix tom hoek
         ka veng Haroshiet, cub kru naing Siserax hoik yum ka lawm vaig khawmuik ang lai deuk
         tix kaux kawx heue.
         17 Siserax to ti glawd ka caong tix mai nawh hoek ka nyiex gox Yelax moeng Hebax pui
         Kenix, kheu jao yuh Yabin pa mawh simiang pui Hazaw mai doeh nyiex ma Hebax pui Kenix
         khankix yux paox pie tau heue.
         18 Yelax lih rieb Siserax ah nin ka nawh, "Simiang eue, laig daux nyiex ha, paw koe
         krax lhat graung, " mai nawh laig ka daux nyiex gox, Yelax lhop nawh ka prux tix pheen
         heue.
         19 Khaix an nawh ah nin ka bun an, "Yuh bwanson tawx aux nyaux rawm ceeix, aux kied
         simie ti nyaux rawm, " nawh paoh kawk rawm teeih mai tawx nawh nyaux heue.
         20 Mai nawh deeh ah nin ka nawh, "Cung hawt diang siviex nyiex gox liak, phan pui hoek
         chawk ka maix ah nin, ot simex tin lie?" maix tak ah, "Ang ot awx."
         21 Khaix an Yelax moeng Hebax, teei jim nyiex gox mai daix ka daux taix tix, koi hu
         ka nawh mai tawk jim an ka daux dawng yhaok nawh tom phlat ka tiex, nawh hoik kied
         lhiag it jao taug mao tix, mawh kheu nan nawh yum tan heue.
         22 Khaix an Barak hawt sawg Siserax, Yelax lih rieb nawh plak praix ah nin, "Hoek aux
         jhi maix yaox pui pa sawg maix heue." Yam hoik laig nawh ka daux nyiex gox, nawh yaox
         ka yum Siserax mai jim pa hoik tawk daux dawng yhaok nawh heue.
         23 Mawh kheu nan ka daux singaix an, Siyiex yeen ti tik Yabin, pa mawh simiang haktiex
         Khanan, ka plak sivoe ngai pui Isarelax khankix heue.
         24 Plawng taix pui Isarelax khankix, nie lheu ting riang khaing Yabin simiang haktiex
         Khanan, tom sidah hoik yuh kix simiang Yabin haktiex Khanan laux leeing heue.

1 Khaix an Debawrax mai Barak, kawn simex Abinawm, rhax lai ka daux singaix an ah nin
         heue.
         2 "Mawh kheu cao kaing khankix thong ka pui Isarelax mai pui hot sibhawm khankix koe
         rhawm tix ap tokaux cao tix, yaogyaw bwanson Siyiex heue."
         3 "Simiang khankix eue, nghiet heue.Kawn simiang khankix eue, daong yhaok pex heue.
         Aux tak rhax lox in ka Simiang Siyiex, aux tak rhax lai rhax yaogyaw in, ka Simiang
         Siyiex ceu pui Isarelax heue."
         4 "Simiang Siyiex eue, yam hoik lih hu maix khaing gawng Sirax, yam lih hu maix khaing
         daux tiag Edom, haktiex khankix hoik yung yang mai rawm lhiex hoik lih khaing daux
         raoma, paiawm khankix deeh ploi rawm lhiex,
         5 gawng khankix hoik yung yang, ka plak sivoe Simiang Siyiex mai gawng Sina kawx awm
         an ka plak sivoe Simiang Siyiex ceu pui Isarelax heue."
         6 "Daux baux ju singaix Shamga, pa mawh kawn simex Anat khankix mai ka daux baux ju
         singaix Yayelax khankix, daux krax daux laux khankix hoik yiien hu mai pui pa hu krax
         khankix via ti hu, hawt praok krax khankix heue."
         7 Krax ot nyiex yaong hoik mawh pa kaog pa grai, ka daux ceu pui Isarelax phao, tom
         hoek bawg yam yaog aux pa mawh Debawrax ti kaoh, mawh miex tix kaux ka daux ceu pui
         Isarelax khankix heue.
         8 Kix hoik laug ti teei siyiex pa khraox khankix, khaix an, naing hoik koe ka daux
         diang siviex veng khankix, kraung naing pa tiebtie tix plak mai pliah tix griang,
         hoik mawh pa ang yaox ti ka daux sinax ceu pui Isarelax khankix, pa koe pon mheen
         kaux heue.
         9 Rhawm aux koe tau mai cao pa kwang ceu pui Isarelax khankix, pa koe rhawm ti appong
         tokaux cao ti tau mai pui khankix heue. Kieh yaogyaw bwanson Simiang Siyiex heue.
         10 "Krai heue, pex can pa brug la paing khankix mai cao prawng see, pa ngawm tau mai
         kraung ceep tix khankix mai khawm pui pa hu ka daux krax daux laux khankix heue.
         11 Pui pa mhaong ka lox sinum khankix mai pa ot vung viang rawm daux khankix, kix tak
         deeh simin ti yaox, grawng pa rahsee, pa yuh Simiang Siyiex, krax pa rahsee yuh Nawh
         Cao son nyiex yaong ka daux ceu pui Isarelax, khaix an pui Simiang Siyiex, tak lih
         hu ka daux diang siviex veng khankix heue."
         12 Kaoh heue, kaoh heue, Debawrax, kaoh heue, kaoh heue mai rhax lai rhax tix phuk,
         Barak eue, yaog ti kaoh liak! Mai thung pui pa laung pex khankix hu dee singai, kawn
         simex Abinawm eue,
         13 Khaix an pui pa kha rhawm khankix hoik lih ti hoek, pui khankix hoik hoek ka pui
         pa ting lhaong, Simiang Siyiex hoik lih hoek ka aux, ka son pui pa ting riang rao
         khankix heue.
         14 Khaing kix pa kaoh daux Epharem, pa hoik koe num riah ka daux Amaliet, khaix maix
         tak mawh Benyamin tau mai pui maix khankix, khaing Makhirax, cao pa kwang hoik lih
         mai khaing Zebulun, pui an kix hoik kham ti mawh cao kaing kix heue.
         15 Mai simiang cub Issakha khankix, hoek tau mai Debawrax, pui Issakha kawx, hoek tau
         mai Barak mai kix hawt nawh tom hoek ka praok rawm klawng dee ot ceu pui Rubin mawh
         pa kied koe krax pa cong rhawm heue.
         16 Kheu maix lai ngawm daux kawg yung, sonsang nghiet tix lox riag cub yung khankix
         yuh ka mawx lie? Ka praok rawm klawng ceu pui Rubin, mawh pa koe rhawm ting rhawm
         lhaong ka daux rhawm rhi tix heue.
         17 Ceu pui Gilat khankix, ot ka plak toi rawm klawng Yawdan mai ceu pui Dan khankix,
         dah tix ot ka piang reu ting kheu jao patix lie? Ceu pui Asha khankix, pa koe praok
         rawm sigrit sigra mai kix ot diang reu khankix heue.
         18 Zebulun mawh pui tix cub, pa koe rhawm kwa daux krax pa yuh Napthalix mawh pa ot
         dee lhaong kawx mawh pa koe rhawm awm an heue.
         19 Simiang khankix hoek ti puing naing, khaix an simiang meung Khanan khankix, hoek
         ti puing naing, ka veng Tanak, pa koe hawt rawm klawng Megidaw, kix ang pon rhim ti
         teei mau khankix heue.
         20 Simuing raoma teem kix puing naing, yam vung viang simuing khankix ti hu mai kix
         puing Siserax heue.
         21 Krax lih hu rawm klawng Gishon, hoik pih ti tik kix hu dee singai, krax lih hu rawm
         an tom didix, mawh rawm pa lih khaing rawm klawng Kishon heue. Khwan aux eue, lih
         hu ka daux krax pa koe riang rao tix heue.
         22 Yam an lox luah kloh brung to khankix kied sinum ah prawp prawp heue.
         23 Kawncau Simiang Siyiex hoik ah nin heue. Kieh krax pa jhax lawg koe ka piang Merawza,
         kieh krax pa jhax lawg koe piang pui pa ot tan khankix, tom sigrien sigre, mawh kheu
         ang kix hoek ti teem ka Simiang Siyiex, sonsang teem Simiang Siyiex puing ka pui pa
         ting riang rao khankix heue.
         24 Yayelax mawh pa kied pon bwanson khaing paox bun tix khankix, pa mawh moeng Heba
         ceu pui Kenix, kieh nawh pon krax pa nawb bwanson, khaing sinax bun pa ot ka daux
         nyiex gox khankix heue.
         25 Siserax mhaing tix nyaux rawm mai nawh hoik tawx rawm teeih mawie, ka daux kawk pa
         shiao simiang heue.
         26 Nawh hoik neh taix ti teei ka jim rhiem nyiex gox mai ka taix khawn dawm nawh, hoik
         teei ka daix cao pa yuh kaing khankix, nawh hoik tawk Siserax, tawk nawh tom phlat
         plak an, nawh phlap ti tik mai tawk ka hawt dawng yhaok nawh heue.
         27 Mai nawh goh hawt caong nawh, nawh goh mai nyat tix it see see, nawh hoik goh hawt
         cao bun mai nawh hoik goh tan mai nawh goh tix yum tan heue.
         28 Miex Siserax hoik jhak nawh khaing daux doh siviex mai riag yo daux plak man tieb,
         yuh ka mawx ling lawx brung nawh phex rheung yuh nin lie? Kheu, ling lawx brung nawh
         phex mawh pa nhim hoek yuh nin lie?
         29 Bun pa koe pingnya cuyi khankix, hoik deeh pawk lox yuh nin, mawh heue, nawh deeh
         pawk lox tokaux cao tix,
         30 mawh ang kix nyang yaox ti gwieh ti cie kraung pa tud pa rhim pleue, son pui ku kaux,
         son kawn bun tix kaux, phan ang mawh nan son kawn bun ra kaux, son Siserax, kraung
         ceep pa hoik siang tix daux rawm rawn tau mai pa tud pa rhim tix khankix, kraung ceep
         pa hoik tud hoik rhim tix khankix, mai kraung pa siang tix daux rawm rawn khawm ra
         plak, mawh pa vhua ka ngawg cao pa tud pa rhim khankix ang mawh lie?
         31 Mawh kheu nan, Simiang Siyiex eue, kieh pui koeng maix khankix grai grup heue. Viang
         mawh nan, can pui ankix pa moh ka Nawh Cao, kieh mawh awm singaix pa riang, yam lih
         hoek nawh ka daux krax pa grum naog riang rao tix heue. Mawh kheu nan, haktiex hoik
         yiien yawg tix, tixpon num heue.

1 Pui Isarelax khankix yuh pa caox caig ka plak sivoe ngai Simiang Siyiex, mawh kheu
         nan Simiang Siyiex ap kix ka daux tawm taix Midian aliah num heue.
         2 Pui Midian pex ka pui Isarelax khankix, mawh kheu jao pui Midian, pui Isarelax tom
         kaung ti ot daux tiex daux rang ka dee kaux cong son cao tix ka piang gawng khankix
         heue.
         3 Yam ruat pui Isarelax simie nghox koi, pui Midian mai pui Amaliet, khawm pui pa ot
         ka plak lih singaix khankix hoek puing ka kix heue.
         4 Kix hoek yuh tab mai yuh simie pa hoik sum kix laux leeing tom hoek ka veng Gaza
         mai ang lai prah pa ih, pex, yung, mawie mai la khankix son pui Isarelax,
         5 Kix hoek tau mai to brie eei tix mai khawm nyiex gox tix, awm sido pa kied haoh hun
         tau mai kala uk pa ang lai uik simin mai hoek laig sonsang yuh haktiex laux leeing
         heue.
         6 Mawh kheu nan pui Isarelax hoik kied hot sibhawm, kheu jao pui Midian khankix mai
         pui Isarelax riag yo ka Simiang Siyiex heue.
         7 Yam riag yo pui Isarelax khankix ka Simiang Siyiex, kheu jao pui Midian khankix,
         8 Simiang Siyiex deeh ploi cao jhai, son pui Isarelax ah nin, in mawh gumlox pa ah
         Simiang Siyiex ka pui Isarelax, "Aux hoik viex pex lih khaing dee yuh pex siliex,
         9 Aux hoik taoh pex lih khaing daux taix pui Ejiptux mai khaing daux taix pui pa khin
         pex khawmuik mai Aux hoik grheu kix ka plak sivoe pex mai hoik tawx haktiex kix ka
         pex heue.
         10 Aux mawh Simiang Siyiex pex, paw lhat graung ka siyiex pui Amawrix, ka daux haktiex
         dee ot pex, viang mawh nan pex ang koe krax cu krax nghiet ka gumlox Aux heue."
         11 Kawncau Simiang Siyiex hoek mai ngawm ka greem khaox tiah, pa koe ka daux yaong Awpharax,
         pa mawh cie Yawsha pui Abezarix, Gideon kawn simex Yawsha pah ka nghox ca ti hawt
         dee biiet kix rawm plix siiet, sonsang mox nawh ti khaing pui Midian khankix heue.
         12 Kawncau Simiang Siyiex hoek bleeh ka nawh ah nin, "Simiang Siyiex ot tau mai maix,
         pa mawh pui pa ting riang rao mai pa koe rhawm kwa heue."
         13 Gideon deeh ah nin ka Nawh Cao, "Simiang aux eue, phan Maix ot tau mai yix, ceu inkix
         hoik lih koe ka piang yix, jao pa ti lie?" Mai pa daox daing pa yuh Nawh Cao, pa hoik
         krai keeing yix ka yix ah nin, "Simiang Siyiex hoik viex yix lih khaing daux meung
         Ejiptux, ceu an koe dee mawx? Yam in Simiang Siyiex hoik tik vud ka yix mai hoik ap
         yix ka daux taix pui Midian khankix heue."
         14 Simiang Siyiex deeh veeh ti jhak nawh ah nin, "Hu ka daux riang rao pa hoik pon maix,
         maix tak deeh taoh pui Isarelax, khaing daux taix pui Midian, ang hoik mawh Aux pa
         ploi maix lie?"
         15 Mai Gideon deeh ah nin ka Nawh Cao, "Simiang Siyiex eue, aux tak pon taoh pui Isarelax
         yuh ka mawx? doeh nyiex aux mawh pa kied iak ka daux cub pui Manashe mai aux mawh
         pa kied iak khaing daux nyiex ma keeing aux heue.
         16 Mai Simiang Siyiex deeh ah nin ka nawh, "Aux tak ot tau mai maix tete mai maix tak
         pex pui Midian awm pui tix kaux heue."
         17 Khaix an nawh dee ah nin ka Nawh Cao, "Yam in phan aux mawh pa hoik pon bwanson ka
         plak sivoe ngai Maix Cao, jhi aux yaox mhai rug tix ceu sonsang tawng aux Maix Cao
         mawh pa sikah tau mai tix heue."
         18 Aux rawg maix ang nyang hu khaing tin, tom hoek bawg yam deeh viex krax tan tix hoek
         mai deuh ka plak sivoe Maix Cao, mai Nawh Cao deeh ah nin, "Aux tak pau tom yam deeh
         hoek maix heue."
         19 Khaix an Gideon deeh ing ka nyiex mai khre kawn pex awn tix mu, khawm blah phawng
         nghox ca pa ang viex susaix tix Epha mai sau nex ka daux khrawng tix mu mai rawm nex
         tung pex ka daux aw tix mu mai viex ti tan ka kawncau Siyiex, hawt greem khaox tiah,
         20 Kawncau Siyiex ah nin ka nawh, "Teei nex in mai blah pa ang sau susaix hu deuh ka
         piang rang mai lhauk rawm nex tung ka piang, "mai nawh yuh awm an heue.
         21 Khaix an kawncau Simiang Siyiex nyee khaox gix pa giex tix mai teeh ka nex mai blah
         pa ang sau susaix ankix, ngu lih khaing rang mai gleeing ka nex khawm blah pa ang
         sau susaix mai kawncau Simiang Siyiex deeh grai khaing plak sivoe ngai nawh heue.
         22 Gideon hoik tawng ka mawh Nawh kawncau Simiang Siyiex, mawh kheu nan Gideon ah nin,
         "Simiang Siyiex eue, aux hoik yaox kawncau Maix plakngai taw plakngai heue."
         23 Simiang Siyiex deeh ah nin ka nawh, "Kieh pa nhim koe tau mai maix, paw koe krax
         lhat graung maix tak ang yum heue."
         24 Mawh kheu nan Gideon sum khu dee tan son Simiang tix mu tan mai kok ceu kaux an mawh
         Simiang Siyiex Shalon, an mawh pa koe ka daux yaong Awpharax pui Abeza tom in singaix
         heue.
         25 Ka daux sawm an Simiang Siyiex ah nin ka nawh, "Teei kawn mawie awn keeing maix mai
         mawie mhaing koe ju aliah num ra mu tix mu mai yieh ti tik khu dee tan Balax, pa hoik
         sum keeing maix mai kid ti tik khaox riang grang Asherax khankix pa koe hawt praok
         nawh,
         26 mai deeh sum khu dee tan tix mu, son Simiang Siyiex maix, ka piang rang in awm pa
         krai Aux mai teei kawn mawie mhaing ra mu tix mu an gleeing krax tan pa gleeing, ka
         khaox riang rao pa hoik kid maix ti tik ka heue.
         27 Mawh kheu nan Gideon kok siliex tix khankix kao kaux mai yuh awm pa hoik ah Simiang
         Siyiex ka nawh, viang mawh nan jao lhat nawh ka pao nyiex keeing tix mai ka pui pa
         ot ka daux veng khankix, nawh ang pon yuh plak ponngaix mai nawh yuh an plak ponsawm
         heue.
         28 Yam kaoh pui pa ot ka daux veng ponngawb caocao, kix yaox khu dee tan Balax hoik
         prung prang laux leeing mai khaox rong riang grang Asherax pa koe hawt praok an, mawh
         khaix kid ti tik mai hoik tan kawn mawie ra mu tix mu ka piang khu dee tan pa hoik
         baox sum ti tan heue.
         29 Mawh kheu nan kix chawk ah nin ka paox ti, tix kaux lai tix kaux, "Mawh mawx pa yuh
         ceu in?" Khaix hoik ciied kix ti yaox ka grawng an, kix ah nin, "Mawh Gideon kawn
         simex Yawsha pa yuh ceu in heue."
         30 Khaix an can pui pa ot ka daux veng ah nin ka Yawsha, "Viex kawn simex maix lih sonsang
         yum nawh, mawh kheu nawh hoik prung prang ti tik khu dee tan Balax mai hoik kid ti
         tik khaox riang grang Asherax an khankix pa koe hawt praok an heue."
         31 Mai Yawsha ah nin ka pui pa cung ti yuh see ka nawh khankix, "Mawh sang ot pex plak
         Balax ah nin ka aux lie? mawh sang deeh taoh pex ka nawh lie?" Kieh pui pa krai lox
         son nawh, mawh pa yum ka sang bah riang praix, phan nawh mawh Siyiex tete, khu dee
         tan pa hoik prung prang an, kieh nawh krai lox ka son cao nawh heue.
         32 Mawh kheu nan jah ka daux in singaix, nawh kok ceu kaux kawn nawh mawh Yerubalax,
         kheu ah nawh nin, "Kieh Balax deeh krai lox ka son cao tix, ka pui pa hoik prung prang
         khu krub dee tan nawh laux leeing heue."
         33 Khaix an pui Midian mai pui Amaliet, ceu pui plak lih singaix khankix khrawm paox
         ti khawmuik, kix tiang ka plak an mai bang tix ot ka daux ngawd Yezerelax heue.
         34 Khwan Simiang Siyiex lih ka piang Gideon, khaix an nawh phlu teettawng mai pui Abeza
         khrawm paox tix hoek ka plak khaix nawh heue.
         35 Mai nawh ploi cao cau khankix hu ka haktiex Manashe khawmuik, pui Manashe kawx khrawm
         paox ti hawt khaix nawh, nawh baox ploi cao cau khankix hu ka haktiex Asha, haktiex
         Zebulun mai ka haktiex Napthalix mai kix kawx khrawm paox ti hawt khaix nawh khawmuik
         heue.
         36 Mai Gideon deeh ah nin ka Siyiex, "Phan maix cao sang deeh taoh pui Isarelax, ka
         taix aux awm pa hoik ah Maix Cao,
         37 aux tak deuh hauk yung ka daux glah dee pah nghox, phan rawm ciex koe ka piang hauk
         yung an mai haktiex mawh pa kroh, khaix an aux tak tawng ka sang deeh taoh Maix Cao
         ka pui Isarelax khankix, ka daux taix aux, awm pa hoik ah Maix Cao heue."
         38 Yam kaoh nawh ponngawb caocao singaix khaix, nawh siyiet hauk yung an mai rawm ciex
         lih khaing hauk yung, tom naog ka daux pheung tix mu heue.
         39 Khaix an Gideon deeh ah nin ka Siyiex, "Paw nyang song rhawm ka aux liak, kieh aux
         baox krai lox tix bawg ha, aux rawg tix baox cheuk ti deuh hauk yung tix bawg, kieh
         rawm ciex kroh ka piang hauk yung mai kieh rawm ciex lan piang tiex khawmuik heue."
         40 Mai Siyiex yuh ka daux sawm an, mawh hauk yung pa kroh ngie, viang mawh nan tiex
         khawmuik hoik lan ka rawm ciex heue.

1 Yerubalax pa mawh Gideon mai can pui pa ot mai nawh kaoh caocao mai hu bang ka praok
         rawm daux Harot, pui Midian khankix bang ka plak laong khaing kix, ka daux ngawd hawt
         caong gawng Mawre heue.
         2 Mai Simiang Siyiex ah nin ka Gideon, "Pui pa ot tau mai maix kied nie, Aux ang pon
         ap pui Midian khankix ka daux taix kix, Aux lhat pui Isarelax khankix yaw rang di
         tix khaing Aux ah nin, plawng taix cao Aux hoik deeh taoh ka aux heue.
         3 Mawh kheu nan krai pao pui mhong ah nin, "Pui pa koe krax lhat graung mai pa khi
         rhawm khankix, kieh nawh dee ing caocao khaing gawng Gilat mai pui deeh ing ra mheen,
         kawn deuk tix mheen kaux heue."
         4 Mai Simiang Siyiex ah nin ka Gideon, "Pui khankix kawn nie tete, viex kix hu ka dee
         nyaux rawm mai Aux tak cheuk ti yaox kix, son maix tan, ka pui pa ah aux pon ti hu
         pui an tak mawh pa hu tau mai maix, ka pui mawx pa ah aux ang pon ti hu, pui an tak
         ang pon ti hu tau mai maix heue.
         5 Mawh kheu nan nawh viex kix hu ka dee nyaux rawm mai Simiang Siyiex ah nin ka Gideon,
         "Pui pa lied ti nyaux rawm ka dak tix awm sox maix tak gwieh ti deuh tix cub mai pui
         pa grux ngawng tix nyaux rawm maix tak gwieh kix tix cub heue."
         6 Pui pa dawm rawm lied tix nyaux ka daux taix tix, simin ti yaox koe pui loe yieh
         kaux, pui pa kawn deuk khankix mawh pa grux ngawng tix nyaux rawm heue.
         7 Khaix an Simiang Siyiex ah nin ka Gideon, "Ka pui loe yieh kaux inkix, pa hoik lied
         ti nyaux rawm Aux tak taoh maix ka mai ap pui Midian khankix ka daux tawm taix maix,
         kieh pui pa deuk khankix deeh ing ka dee ot tix heue.
         8 Mawh kheu nan pui khankix teei ti viex priex ih tix mai viex teettawng ka daux taix
         tix mai nawh ploi pui Isarelax pa kawn deuk khankix deeh ing ka nyiex gox cao kix
         ku kaux mai nawh yut ngie pui loe yieh an tau mai tix, pui Midian hoik bang ti ot
         plak greem ka daux ngawd heue.
         9 Daux sawm an Simiang Siyiex ah nin ka nawh, "Kaoh heue, lih hu ka dee bang pui koeng
         maix khankix, mawh kheu Aux hoik ap kix ka daux taix maix heue."
         10 "Phan maix koe krax lhat graung kok kawncau maix Phura hu tau mai maix,
         11 mai maix tak mhong ka ceu pa ah kix, khaix ceu an khawn taix maix tak koe riang rao,
         sonsang lih hu dee bang kix, mai nawh lih hu tau mai kawncau Phura, ka dee pau kru
         naing ka plak praix tab dee bang kix heue."
         12 Yam an pui Midian mai pui Amaliet mai pui pa kaoh khaing plak lih singaix khankix,
         kied haoh hun awm haoh hun sido khankix mai kix laig it ka daux ngawd khawmuik mai
         kala uk kix kawx mawh pa ang lai dak uik simin awm mhaik rawm sigrit sigra heue.
         13 Yam hoek Gideon tan nawh mhong ka krai pui, grawng camaox tix ka paox grawm tix khankix
         ah nin, "Aux camaox blah nghox ca tix lon bang lia hoek ka dee bang pui Midian, hu
         krox ka nyiex gox tix lhang, nyiex gox an pluk pliak mai laux leeing heue."
         14 Paox grawm nawh deeh ah nin, in ang mawh grawng tidtix, mawh vaig Gideon kawn simex
         Yawsha, pui Isarelax, mawh kheu Siyiex hoik ap pui Midian mai khawm kru naing kix
         khawmuik ka daux taix nawh heue."
         15 Yam hoik mhong Gideon ka krai kix camaox an mai dee bleeh, nawh krub ka Simiang Siyiex,
         nawh deeh ing ka dee bang pui Isarelax khankix ah nin heue. "Yaog tix kaoh, mawh kheu
         Simiang Siyiex hoik ap cub kru naing pui Midian ka daux taix pex heue."
         16 Khaix an nawh gwieh pui loe yieh koe loe cub mai kieh kix viex teettawng ku kaux,
         ka daux taix tix tau mai aw tiex pa koe kawk ngu ka plak daux heue.
         17 Mai nawh ah nin ka kix, "Jhak ka aux mai hawt ti yuh awm aux mai pau tix jhak aux,
         yam hoek aux ka dex mee dee bang kix, pex tak yuh awm pa yuh aux heue."
         18 Yam phlu aux teettawng mai pui pa ot tau mai aux ka teettawng, pex pa ot ka praok
         dee bang kix khawmuik tak phlu teettawng ah nin heue. "In mawh vaig Simiang Siyiex
         mai Gideon heue."
         19 Pui tix yieh pa hu tau mai Gideon hoek ka tab dee bang kix greung sawm, yam taug
         khraox loh cao pau tab paox ti mai kix phlu teettawng viex tix mai pah aw tiex pa
         koe daux taix tix max heue.
         20 Cub pui naing nawh khawm loe cub phlu teettawng tix mai pah aw tiex max, kix giex
         kawk ngu ka taix khawn gwiex mai giex teettawng ka taix khawn dawm mai yo ah nin,
         "Vaig Simiang Siyiex mai Gideon heue."
         21 Pui tang cung ka dee ot tix hawt vung viang tab mai kru naing kix khawmuik riag yo
         mai to tua tix heue.
         22 Yam phlu pui loe yieh kaux ka teettawng tix, Simiang Siyiex kieh vaig kix, ra lai
         mug ka paox ti ka daux tab kix khawmuik mai kru naing ankix, lih to ka plak veng Bietshita,
         pa koe plak see veng Zererax, tom hoek ka mee haktiex veng Abelmehawla pa koe hawt
         veng Tabat heue.
         23 Pui Isarelax khrawm paox ti ka haktiex Napthalix, haktiex Asha mai haktiex Manashe
         mai hawt ti pheet pui Midian heue.
         24 Mai Gideon ploi pui cau tix khankix hu ka gawng Epharem mai tawm lox ka kix ah nin,
         kieh pui Midian hoek mai pau diang rawm Yawdan tom hoek ka yaong Bietbarax haktiex
         hawt rawm Yawdan heue. Pui Epharem kawx khrawm paox tix mai pau diang rawm, tom hoek
         ka yaong Bietbarax heue.
         25 Mai kix hoik pon giex cao kaing naing ting pui Midian ra kaux, pa kaux Awrebax mai
         Zebax, kix pah Awrebax piang rang Awrebax mai pah Zebax ka dee biiet Zebax rawm plix
         siiet, kix hawt khaix pui Midian mai viex kaing Awreba mai kaing Zebax hoek ka Gideon,
         ka toi rawm Yawdan heue.

1 Yam an pui Epharem deuh phimap sigrien sigre ah nin, "Kheu maix yuh ceu in ka yix,
         yam hu puing maix pui Midian maix ang kok yix lie?"
         2 Mai nawh deeh ah nin ka kix, ceu pa hoik yuh aux khex sang pon tiag awm kaing pa
         hoik yuh pex lie? Plix siiet pa sut pex Epharem kawn nie lheu mhawm khaing sigleem
         plix siiet khrawm Abeza ang mawh lie?
         3 "Siyiex hoik ap cao kaing naing ting pui Midian pa mawh Awrebax mai Zebax ka daux
         taix pex, aux sang pon yuh ceu patix, sonsang tiag aux tokaux tix mai pex lie?" Yam
         an krax song rhawm kix deeh grai, kheu ah nawh ceu an ka kix heue.
         4 Yam hoek Gideon ka rawm Yawdan, tau mai pui loe yieh kaux, pa hu tau mai nawh khankix,
         tiang rawm an tau mai pa taug mao tix heue. Viang mawh nan kix kawn pon hawt pheet
         heue.
         5 Nawh ah nin ka pui pa ot ka daux veng Sukhok, "Yuh bwanson tawx blah ka pui pa hawt
         khaix aux khankix liak! Kix kied taug mao mai aux kawn hawt tix sawg simiang Zebaha
         mai Zalamunax, pa mawh simiang pui Midian heue."
         6 Mai cao kaing veng Sukhok ah nin, "Sonsang tawx yix blah ka kru naing maix khankix
         mawh hoik koe simiang Zabaha mai Zalamunax daux taix maix yam in lie?
         7 Mai Gideon deeh ah nin, "Jao grawng in yam hoik ap Simiang Siyiex Zebaha mai Zalamunax
         ka daux taix aux sax, aux tak sivied blawg pex, ka kat lawm pa koe daux tiag tom griah
         nex pex ka heue."
         8 Khaix an nawh lih hu khaing tan mai hoek ka veng Penuelax mai krai ka kix, awm pa
         hoik krai tix mai pui veng Penuelax pawk lox nawh, awm pawk pui veng Sukhok ka nawh
         heue.
         9 Mawh kheu nan nawh ah nin ka pui veng Penuelax, "Yam deeh hoek aux ka daux pa nhim
         tix bawg sax, aux tak yuh nyiex tab pau pex laux leeing heue."
         10 Yam an Zebaha mai Zalamunax ot ka daux veng Karakawtao mai kru naing kix tix mheen
         phwan rheng, pui naing khankix mawh pa kawn deuk, khaing kru naing pui pa kaoh ka
         plak lih singaix, mawh kheu pui pa giex vaig giex pliah hoik yum tix sien mai ra mheen
         ka daux naing heue.
         11 Gideon hu plak ot pui Midian ka daux nyiex gox kix, ka plak lih singaix dau veng
         Nawbaha mai veng Yubeha mai puing ka kru naing an kix mai ang koe krax khi tit tix
         dee bang tix heue.
         12 Simiang pui Midian pa mawh Zebaha mai Zalamunax lih to mai Gideon nied tix pheet
         kix mai pon giex kiex khawm ra kaux, nawh yieh ti tik tab mai kieh kru naing kix prung
         prang khawmuik heue.
         13 Khaix an Gideon kawn simex Yawsha, deeh ing khaing daux biang naing mai hoek hawt
         krax caong gawng Herie heue.
         14 Nawh giex pui awn ju pa ot daux veng Sukhok tix kaux mai chawk cheng nawh, kaw an
         tiem tix tawx ceu kaux cao kaing veng Sukhok, khawm ceu kaux kwad song pa ot ka daux
         veng an atixgliah aliah kaux ka nawh heue.
         15 Khaix an Gideon hoek ka veng Sukhok ah nin, "Jhak heue, in mawh simiang Zebaha mai
         Zalamunax, pa koe lox sibriem pex ka aux, pa ah pex nin, "Mawh koe Zebaha mai Zalamunax,
         ka daux taix maix yam in, sonsang tawx yix blah ka pui pa taug mao maix khankix lie?"
         16 Nawh kok kwad song pa ot ka daux veng an khankix mai sidiex pui veng Sukhok, ka kat
         lawm pa koe daux tiag khankix heue.
         17 Khaix an nawh yieh ti tik nyiex tab pau veng Penuelax mai pah ti tik pui veng an
         kix heue.
         18 Mai nawh ah nin ka Zebaha mai Zalamunax, "Pui pa pah pex daux veng Tabaw mawh pui
         pa yuh ka mawx?" Kiex deeh pawk ah nin, "Kix awm maix mai kix ku kaux hoik awm grang
         kawn simex simiang heue."
         19 Gideon deeh ah nin, "Kix hoik pux aux mai mawh kawn simex miex aux, awm pa im ju
         Simiang Siyiex, phan pex kieh kix im ju yam an naox, aux ang tau tix pah pex yum heue."
         20 Mai nawh ah nin ka kawn Ai tix Yeta, "Yaog tix kaoh mai pah kix heue." Viang mawh
         nan kawn nawh ang pon lawd vaig tix lih, kheu lhat tix jao kawn mawh nawh kawn nyawm
         heue.
         21 Mawh kheu nan Zebaha mai Zalamunax khankiex ah nin, "Cao maix kaoh mai pah ka yiex,
         mawh kheu pui tak koe riang rao, awm diag pa mawh nawh pui tix kaux, mawh kheu nan
         Gideon yaog ti kaoh mai pah Zebaha mai Zalamunax khawm ra kiex mai peeik ti teei kraung
         khri pa sau kiex ka ngawg kala uk tix heue.
         22 Yam an pui Isarelax ah nin ka Gideon, "Hoik deeh taoh maix yix khaing daux tawm taix
         pui Midian maix mai kawn praix maix khawm kawn saux kawn sex maix kwang ka piang yix
         heue."
         23 Gideon ah nin ka kix, "Aux ang pon kwang piang pex, kawn simex aux kawx, ang pon
         kwang piang pex, Simiang Siyiex tak mawh pa kwang piang pex heue."
         24 Mai Gideon ah nin ka kix, "Aux simie ti khyox khaw ka pex tix ceu, aux rawg pex tawx
         krim pa pon tud rhim pex khankix khaing pui koeng ka aux, " mawh kheu pui koeng khankix
         mawh pui Ishamelax mai koe krim khri yhaok khankix heue.
         25 Mawh kheu nan kix deeh ah nin, "Yix tak tawx ka maix daux pa gaux rhawm ti, " Kix
         tawm prux ka piang tiex mai pui ku kaux, deuh krim khri yaog pa pon tud rhim tix ka
         piang prux an heue.
         26 Pa cien krim khri yhaok pa rawg mhaing nawh khankix, koe tix rheng aliah yieh shekhe,
         lheu khaing an nawh baox pon kraung tauk ka ngawg, maox soi ngawg mai sibex dah raoh
         rawt, pa ceep simiang Midian, tau mai kraung maox ngawg pa sau vung viang ngawg kala
         uk kix heue.
         27 Khaix an Gideon yuh sibex dhah dawd taix ka kraung khri mai deuh ka daux veng ot
         tix ka veng Awpharax, pui Isarelax hoik lud vao tau mai kraung an kix tan, an deeh
         lih mawh kie taong ka Gideon mai pao nyiex nawh khankix heue.
         28 Pui Midian hoik som ka plak sivoe pui Isarelax mai ang lai pon yaog kaing tix, tix
         bawg kawx, haktiex hoik yiien yawg tix tixpon num, daux baux ju Gideon heue.
         29 Yerubalax kawn simex Yawsha, deeh ing ot ka daux nyiex cao tix heue.
         30 Gideon koe kawn simex atixgliah kaux, pa hoik mawh kawn cao nawh, mawh kheu koe moeng
         nawh tom nie heue.
         31 Moeng iak nawh pa ot ka daux veng Shekhim, keh kawn simex tix kaux son nawh, ceu
         kaux nawh mawh Abimaliet heue.
         32 Yam in Gideon kawn simex Yawsha, hoik kuad mai yum, kix sipaung nawh ka daux simeeig
         keeing nawh Yawsha ka daux veng Awpharax dee ot Abeza heue.
         33 Mai khaix hoik yum Gideon pui Isarelax baox deeh lud vao mai siyiex Balax mai kix
         deeh yaog Bala Berit mawh siyiex tix heue.
         34 Pui Isariax ang lai doh keud ka Simiang Siyiex, pa hoik deeh taoh kix khaing daux
         tawm taix pui koeng kix, pa ot hawt praok kix kudah,
         35 mai kix ang lai jhi krax caux rhawm tix ka nyiex ma Yerubalax pa mawh nyiex ma Gideon,
         awm ceu pa mhawm hoik yuh nawh son pui Isarelax khankix heue.

1 Abimaliet kawn simex Yerubalax hu ka veng Shekhim, dee ot pux miex tix mai nawh sikah
         tau mai kix mai ka paox nyiex keeing nawh ah nin heue.
         2 "Krai pui pa ot daux veng Shekhim khankix mhong, mhawm krax kwang kawn simex Yerubalax
         atixgliah kaux ka piang pex lie? Phan ang mawh nan mhawm krax pa kwang pui tix kaux
         ka piang pex lie? Doh keud ka mawh aux nex nham pex heue."
         3 Paox nyiex ma keeing nawh deeh krai pui veng Shekhim mhong lox in mai kix tat rhawm
         tix sonsang hawt khaix Abimaliet, mawh kheu kix hoik ah nin, "Nawh mawh puxaik yix
         heue."
         4 Mawh kheu nan kix teei ti tawx mau atixgliah shekhe khaing daux nyiex vad Balax Berit
         ka nawh, Abimaliet deeh cang pui pa lu lhia vu vie mai pui pa ang cu nghiet ka mau
         an heue.
         5 Khaix an nawh hu ka nyiex keeing tix, ka daux veng Awpharax mai pah puxaik nawh khankix,
         pa mawh kawn simex Yerubalax atixgliah kaux ka piang rang, viang mawh nan Yawtan kawn
         ghoik Yerubak pon glawd kheu jao mox nawh tokaux tix heue.
         6 Pui veng Shekhim mai pui veng Bietmilaw khankix khrawm paox tix mai yaog Abimaliet
         mawh simiang tix, hawt praok tiag khaox tiah, ka dee koe rong simaox ka daux veng
         Shekhim heue.
         7 Yam hoik krai kix grawng an ka Yawtan, nawh lih hu mai cung ka piang choek gawng
         Gerazim, nawh yo lox tix ah nin ka kix, "Pex pui veng Shekhim khankix eue, sonsang
         nghiet Siyiex lox pex heue."
         8 Daux tix bawg, khaox khankix hu, sonsang yaog simiang tix kaux, pa sang kwang piang
         kix mai kix ah nin ka khaox Sanlun, "Kwang ka piang yix liak."
         9 Yam an khaox Sanlun deeh ah nin ka kix, "Mawh sang tik aux bee tix pa yaogyaw pui
         min plakngai Siyiex mai min plakngai kawn pui khankix mai kwang ka piang khaox ankix
         lie?"
         10 "Khaix an, khaox an khankix, deeh ah nin ka khaox ruh, hoek maix kwang ka piang yix
         liak?
         11 Mai khaox ruh deeh ah nin ka kix, mawh sang tik aux rawm pa tie tix mai khawm plix
         pa mhawm tix mai hu kwang ka piang khaox an kix lie?"
         12 Khaix an khaox khankix deeh ah nin ka nhu plix siiet, "Hoek maix kwang ka piang yix
         liak."
         13 Mai nhu plix siiet deeh ah nin ka kix, "Mawh sang tik aux rawm plix siiet khraox
         tix, pa tawx krax nyawm rhawm ka Siyiex mai ka pui khankix mai hu kwang ka piang khaox
         an kix lie?"
         14 Khaix an khaox khankix deeh ah nin ka pang kat, hoek maix kwang ka piang yix liak!
         15 Mai pang kat deeh ah nin ka khaox khankix, phan pex sang yaog aux mawh simiang pa
         kwang ka piang pex tete, hoek ot greem veei aux, phan pex ang rhawm ot greem veei
         aux ngu tak lih khaing daux pang kat mai gleeing ti tik khaox gix, pa koe ka piang
         gawng Lebanon khankix heue.
         16 "Yam in pex yaog Abimaliet mawh simiang tix, mawh hoik yuh pex ceu an ka daux pa
         mawh meh mai daux pa rahsee lie? Ka Yerubalax mai khawm paox nyiex nawh khankix kawx,
         pex caw ti yuh pa khaw pa mhawm, ceu pa yuh pex an kix mawh pa caw nawh ti pon ang
         mawh lie?"
         17 "Keeing aux hoik puing naing son pex mai hoik kham ti tawx ju tix, sonsang deeh taoh
         pex, khaing daux tawm taix ceu pui Midian khankix heue."
         18 Viang mawh nan pex hoik tieh feen ka nyiex ma keeing aux, daux in singaix mai pah
         kawn simex nawh atixgliah kaux, ka piang rang mai pex hoik kieh Abimaliet kawn simex
         kawncau bun nawh, mawh simiang ka piang pui veng Shekhim, kheu hoik mawh nawh puxaik
         pex heue."
         19 "Yam in phan pex yuh ceu pa mawh meh mai pa rahsee ka Yerubalax tau mai pao nyiex
         nawh, kieh pex koe krax gaux rhawm tau mai Abimaliet mai nawh tak koe krax gaux rhawm
         tau mai pex heue."
         20 "Phan ang mawh nan kieh ngu lih khaing daux Abimaliet mai yuh pui veng Shekhim khankix
         mai pui veng Biet Milaw khankix laux leeing, phan ang mawh nan kieh ngu deeh lih khaing
         pui veng Shekhim mai khaing pui veng Biet Milaw khankix, deeh hu gleeing Abimaliet
         laux leeing heue."
         21 Khaix an Yawtan to hu ka veng Berax mai ot tan kheu jao lhat nawh ka pux ke tix Abimaliet
         heue.
         22 Khaix hoik kwang Abimaliet ka pui Isarelax loe num,
         23 Siyiex ploi khwan pa caox hoek ka piang Abimaliet mai pui veng Shekhim kix ang lai
         kaux sijax ka Abimaliet,
         24 grawng see in mawh pa hoik yuh nawh ka piang kawn simex Yerubalax atixgliah kaux,
         pa deeh hoek ka piang nawh mai nham phimap kix tak mawh pa glup ka piang puxaik Abimaliet,
         pa hoik pah ka kix mai ka piang pui veng Shekhim, pa hoik teem nawh pah ka puxaik
         ti heue.
         25 Pui veng Shekhim kieh pui kix yuh naing jhawm ka Abimaliet mai deuh pui ka piang
         choek gawng mai yuh con ka pui pa hu khre hawt baoh an khawmuik, Abimaliet deeh mhong
         ka grawng an heue.
         26 Galax kawn simex Ebiet mai puxaik ti khankix hoek ka veng Shekhim, pui veng Shekhim
         deuh rhawm ti ka nawh heue.
         27 Kix lih hu ka daux kaung mai teei plix siiet, khaing daux sipeem plix siiet, sonsang
         yuh kix krax gaux rhawm kix biiet rawm plix siiet mai an kix laig ka daux nyiex siyiex
         tix mai nyaux rawm plix siiet tan mai jhax lawg ka Abimaliet heue.
         28 Galax kawn simex Ebiet ah nin, sonsang yuh ex kaing jhaw nawh, Abimaliet mawh pui
         pa yuh ka mawx? Mai Shekhim kawx mawh pa yuh ka mawx? Nawh mawh kawn simex Yerubalax
         mai Zebulax hoik mawh cao kaing nawh ang mawh lie? Kieh ex yuh kaing jhaw pui Hamaw,
         pa mawh keeing Shekhim, jao patix ex lai sang yuh kaing jhaw Abimaliet"
         29 "Phan pui inkix hoik ot ka daux tawm taix aux, aux tak gah Abimaliet, mai krai ah
         nin ka Abimaliet, baox khre kru naing maix mai lih hoek heue."
         30 Yam mhong Zebulax pa kwang veng ka gumlox Galax kawn simex Ebiet, krax song rhawm
         nawh hoik kaoh dom mawx dom an heue.
         31 Nawh yuh cuyi mai ploi cao cau khankix hu ka Abimaliet mai kieh kix ah nin ka nawh,
         "Galax kawn simex Ebiet mai puxaik nawh khankix, hoik hoek ka veng Shekhim mai kix
         ot tin, " yam in kix hoik yuh veng tix kaux cong sonsang puing ka maix heue.
         32 "Mawh kheu nan daux sawm in maix khawm pui pa ot tau mai maix khankix, kaoh mai hu
         jawm ti pau kix ka daux kaung heue."
         33 Maix kaoh plak ponngawb caocao yam lih singaix mai hu laig sijaox ka daux veng, yam
         lih hoek nawh tau mai pui nawh khankix ka maix, maix tak pon ti yuh ka kix, awm pa
         khaw maix ti yuh heue."
         34 Mawh kheu nan Abimaliet mai pui pa ot tau mai nawh khankix, kaoh ka daux ponsawm
         mai hu jawm ti pau veng Shekhim tau mai pui naing pon cub heue.
         35 Yam lih cung Galax kawn simex Ebiet mai pui nawh ka diang siviex veng, Abimaliet
         mai pui ot tau mai nawh, yaog ti kaoh khaing dee jawm kix ti pau heue.
         36 Yam hoik yaox Galax ka pui khankix nawh ah nin ka Zebulax, "Jhak heue, pui khankix
         hoik lih khaing choek gawng, viang mawh nan Zebulax deeh ah nin ka nawh, maix hoik
         yaox veei gawng awm mawh jung pui khankix heue."
         37 Mai Galax baox ah nin, "Jhak heue, pui khankix hoik lih jee khaing sigreung gawng
         mai an tix cub kaoh khaing Divina pa mawh Mawnenim, dee koe khaox tiah khankix heue."
         38 Khaix an Zebulax deeh ah nin ka nawh, "Awm pa hoik ah maix, ex lai sang yuh kaing
         jhaw nawh, Abimaliet mawh pui pa yuh ka mawx lie? pui in kix hoik mawh pa sibriem
         maix ka ang mawh lie? Lih hu mai puing ka kix yam in heue."
         39 Mawh kheu nan Galax lih hu mai thong pui veng Shekhim khankix puing ka Abimaliet
         heue.
         40 Abimaliet hawt pheet ka nawh mai Gilax pon to khaing nawh mai pui nawh khankix hoik
         kied mat tom nie mai yum hawt daux diang siviex veng heue.
         41 Khaix an Abimaliet ot ka daux veng Aruma mai Zebulax grheu Galax mai puxaik nawh
         khankix, son ang kix lai pon ti ot ka daux veng Shekhim heue.
         42 Yam hoek ka daux singaix khaix Abimaliet mhong grawng sang lih hu pui khankix ka
         daux kaung,
         43 mawh kheu nan nawh deeh kok lien ti khankix mai gwieh kix koe loe cub mai kieh kix
         hu jawm ti pau ka daux kaung mai jhak ti yaox ka kix, yam yaox lih pui khankix khaing
         daux veng, kix yaog ti kaoh mai hu puing ka kix heue.
         44 Abimaliet mai cub pui naing pa ot tau mai nawh, nied ti hu mai pau diang siviex laig
         daux veng mai tang cub nied tix lih hu ka pui pa hoik ot daux kaung khankix mai pah
         ti tik kix heue.
         45 Abimaliet puing ka veng an leeing lang singaix mai pah pui pa ot ka daux veng khankix
         mai yieh guh veng khankix laux leeing mai ruat kih ka piang dee laux guh veng heue.
         46 Yam mhong pui pa ot ka piang nyiex pau tab Shekhim khankix ka grawng an, kix laig
         ot ka dee kaux cong pa mawh nyiex vad Berit heue.
         47 Yam hoik mhong Abimaliet, pui khankix pa ot ka daux nyiex pau tab veng Shekhim, hoik
         khrawm paox ti tau heue.
         48 Abimaliet lih hu ka piang gawng Zalamon tau mai pui nawh khankix Abimaliet viex moe
         ti mag daux taix tix mai kid kak khaox tix gawng, nawh teei kak khaox an mai klawm
         hu ka piang klip ti ah nin ka can pui pa ot tau mai nawh khankix, yaox pex yuh aux
         ka mawx pex nied ti hawt yuh awm pa hoik yuh aux heue."
         49 Awm an pui ku kaux kid kak khaox cie ti mai hawt khaix Abimaliet mai deuh ka dee
         pa kaux cong ot pui an, kix keeig ngu ka nyiex pau tab pa kaux cong ot kix simex khawm
         bun pa ot ka daux nyiex pau tab Shekhim khankix yum tix rheng kaux heue.
         50 Khaix an Abimaliet deeh hu ka veng Tebiet mai kix lai lawm ka veng Tebiet mai puing
         ka veng an heue.
         51 Viang mawh nan nyiex pau tab pa kaux cong kawn koe tix mu ka daux veng, pui veng
         khankix to laig tan mai nyeep siviex ka plak daux mai kix haok ka piang choek nyiex
         pau tab an heue.
         52 Abimaliet hoek dex nyiex pau tab an mai puing ka dee an mai nawh greed tix dex siviex
         nyiex pau tab an, sonsang keeig ka ngu heue.
         53 Bun tix kaux teei simaox mhaw tix plak dheem ka piang kaing Abimaliet mai kaing nawh
         max heue.
         54 Nawh nied ti kok kawn lien pa viex kraung naing ti ah nin ka nawh, "Lawd vaig maix
         mai pah ka aux, "Phan ang mawh nan aux lhat pui khankix ah nin ka tix, "Mawh bun pa
         pah ka nawh, "mawh kheu nan kawn lien nawh suat nawh ka vaig tix mai nawh yum tan
         heue.
         55 Yam yaox pui Isarelax khankix ka hoik yum Abimaliet, kix ku kaux lih hu ka dee ot
         cao ti heue.
         56 Mawh kheu nan Siyiex deeh pawk pa caox caig ka Abimaliet, pa hoik yuh nawh ka keeing
         ti, ka hoik pah nawh puxaik ti khankix atixgliah kaux heue.
         57 Pa caox caig yuh pui veng Shekhim khankix Siyiex hoik deeh kieh hoek ka piang cao
         kix mai awm lox pa hoik jhax lawg Yawtan kawn simex Yerubalax, hoik hoek ka piang
         kix khawmuik heue.

1 Khaix Abimaliet cao pa sang deeh taoh ka pui Isarelax khankix deeh lih tix koe mai
         nawh mawh Tawlax kawn simex Pu-a pa mawh kawn simex Dodo ceu pui Issakha nawh ot ka
         daux veng Shamira ka piang gawng Epharem khankix heue.
         2 Nawh prawng see ka piang pui Isarelax tixnga loe num, khaix an nawh yum mai kix sipaung
         nawh ka daux veng Shamira tan heue.
         3 Khaix nawh deeh mawh Ya-irax ceu pui Gilat, mawh pa prawng see ka piang pui Isarelax
         khankix tixnga ra num heue.
         4 Nawh hoik koe kawn simex tixngoe kaux, pa hoik brug la tixngoe mu, kix baox koe veng
         tixngoe veng mai kok ceu kaux veng an mawh Havot Ya-irax tom in singaix mai veng an
         kix hoik koe ka daux haktiex Gilat heue.
         5 Ya-irax yum mai kix sipaung nawh ka daux veng Khamon heue.
         6 Khaix an pui Isarelax khankix, baox deeh yuh pa caox caig, ka plak sivoe ngai Simiang
         Siyiex mai yuh kaing jhaw siyiex Balax mai siyiex Ashatariet, siyiex, Shurix, siyiex
         Sidon, siyiex Mawbax, siyiex pui Amon mai siyiex pui Philitix khankix, kix hoik tik
         vud ka Simiang Siyiex mai ang lai yuh kaing jhaw Nawh Cao heue.
         7 Mawh kheu nan krax pa kied song rhawm Simiang Siyiex, hoik lih ka piang pui Isarelax
         mai Nawh Cao coh kix ka daux taix pui Philitix mai pui Amon khankix heue.
         8 Jah ka daux num an kix hoik yuh krax tuk krax kha mai yeen yah ka pui Isarelax khankix
         kao daix num, pa ot ka praok toi rawm klawng Yawdan, dee ot pui Amawrix ka daux haktiex
         Gilat heue.
         9 Lheu khaing an pui Amon khankix hoik tiang hoek ka plak toi rawm Yawdan, sonsang
         puing ka pui Yudax mai ka pui Benyamin mai ka doeh nyiex ma pui Epharem khankix, mawh
         kheu nan pui Isarelax kied yaox krax kha rhawm heue.
         10 Pui Isarelax riag yo ka Simiang Siyiex ah nin, "Yix hoik lud ka Maix Cao, mawh kheu
         hoik tik vud yix ka Simiang Siyiex tix mai hoik hu yuh kaing jhaw siyiex Balax heue."
         11 Mai Simiang Siyiex deeh ah nin ka pui Isarelax, "Ang mawh Aux pa hoik taoh pex khaing
         pui Ejiptux, khaing pui Amawrix khaing pui Amon mai khaing pui Philitix khankix lie?"
         12 "Yam ciyang pui Sidon, pui Amaliet mai pui Mawnix ka piang pex, pex riag yo ka Aux
         mai Aux hoik taoh pex khaing daux taix kix heue."
         13 "Viang mawh nan pex hoik tik vud ka Aux mai hu yuh kaing jhaw siyiex tang kaux, mawh
         kheu nan Aux tak ang lai baox deeh taoh pex heue."
         14 "Lih hu mai riag yo ka siyiex pa laug pex ti teei khankix, kieh kix deeh taoh pex
         yam hoek pex krax laux rhawm heue."
         15 Khaix an pui Isarelax khankix deeh ah nin ka Simiang Siyiex, "Yix hoik lud, yuh ka
         yix awm pa koe alo Maix Cao, yix rawg Maix Cao deeh taoh yix daux in singaix khaing
         heue."
         16 Mawh kheu nan kix tik vud siyiex tang meung pa koe daux sinax kix mai deeh yuh kaing
         jhaw Simiang Siyiex mai rhawm rhi Nawh Cao, ang lai pon yaox krax kha rhawm pui Isarelax
         khankix heue.
         17 Pui Amon khrawm paox tix mai hu yuh tab ka haktiex Gilat, pui Isarelax khankix kawx
         deeh baox khrawm paox tix mai hu yuh tab ka veng Mizapa heue.
         18 Cao kaing haktiex Gilat khankix ah nin ka paox tix ti kaux lai ti kaux, "Mawh pui
         mawx pa sang jah ti puing ka pui Amon, nawh tak pon ti mawh cao kaing ka piang pui
         pa ot ka daux haktiex Gilat khankix heue."

1 Yephata pa mawh pui Gilat, mawh pui pa koe riang mai koe rhawm kwa rhawm vao, nawh
         mawh kawn simex bun coh kaux mai keeing nawh mawh Gilat heue.
         2 Moeng Gilat keh kawn simex tom nie yam hoik ting lhaong kix ku kaux, kix grheu Yephata
         lih hu khaing kix ah nin ka nawh, "Maix tak ang pon ti koe sinngao tix ceu kawx, ka
         daux nyiex ma keeing yix, mawh kheu maix hoik mawh kawn simex bun tang kaux heue."
         3 Khaix an Yephata to khaing puxaik nawh khankix mai hu ot ka daux haktiex Tawbax,
         cub pui pa lu lia vu vie pa ang mhawm jhawm khankix, khrawm paox tix mai Yephata mai
         kix hawt khaix nawh heue.
         4 Khaix hoik luan bawg yam tix baux, pui Amon yuh naing ka pui Isarelax heue.
         5 Yam yuh pui Amon naing ka pui Isarelax khankix, kuad simiang haktiex Gilat khrawm
         paox tix hu kok Yephata khaing daux haktiex Tawbax heue.
         6 Mai kix ah nin ka Yephata, "Hoek mai yuh cao kaing naing ting yix, sonsang pon yix
         ti puing ka pui Amon khankix heue."
         7 Mai Yephata deeh ah nin ka kuad simiang haktiex Gilat, "Pex hoik koeng ka aux mai
         hoik grheu aux lih khaing daux nyiex ma keeing aux ang mawh? Yam in pex lai hoek ka
         aux, yam koe krax pa laux rhawm ti yuh ka mawx?"
         8 Mai kuad simiang haktiex Gilat deeh ah nin ka Yephata, "Kheu jao an yix hoik baox
         hoek ka maix yam in, hu tau mai yix mai puing ka pui Amon khankix sonsang kieh yix
         maix mawh cao kaing ka piang pui pa ot daux haktiex Gilat khankix heue."
         9 Yephata deeh ah nin ka kuad simiang haktiex Gilat, "Pex deeh viex aux ing ka daux
         nyiex mai puing ka pui Amon khankix, phan Simiang Siyiex ap kix ka aux, mawh sang
         kieh pex aux mawh cao kaing pex?"
         10 Mai kuad simiang haktiex Gilat ah nin ka Yephata, "Phan yix ang cu ti yuh awm lox
         krai maix khankix Simiang Siyiex tak mawh mhai rug sinax ex heue."
         11 Khaix an Yephata lih hu mai kuad simiang haktiex Gilat mai pui an kix yaog nawh mawh
         cao kaing naing ting ka piang kix mai Yephata deeh krai lox ka plak sivoe Simiang
         Siyiex ka daux veng Mizapa tan heue.
         12 Yephata ploi pui cau tix hu ka simiang pui Amon mai kieh kix ah nin, "Mawh koe aux
         grawng ceu patix ka maix, maix lai sang hoek puing ka haktiex ot aux?"
         13 Simiang pui Amon pawk ah nin ka pui cau Yephata, "Jao hoik teei pui Isarelax haktiex
         aux khaix hoik lih hu kix khaing haktiex Ejiptux, jah khaing rawm klawng Anon, rawm
         klawng Yabok tom hoek ka rawm klawng Yawdan, mawh kheu nan yam in deeh tawx haktiex
         an kix ka daux pa nhim heue."
         14 Mai Yephata baox ploi pui cau tix hu ka simiang pui Amon,
         15 mai kieh kix ah nin, "Yephata ah yuh nin, pui Isarelax khankix ang teei haktiex Mawbax
         mai haktiex pui Amon khankix heue."
         16 Yam lih hoek pui Isarelax khaing haktiex Ejiptux, kix lawng hu ka daux tiag tom hoek
         ka rawm sigrit sigra raoh pa mawh rawm sigrit sigra Edom mai kix bleeh ka yaong Kadesha
         heue.
         17 Pui Isarelax khankix deeh ploi pui cau tix hu ka simiang Edom ah nin, "Yuh bwan son
         kieh yix tiang ka daux haktiex maix liak." Viang mawh nan simiang Edom ang nghiet
         lox kix, awm an kix deeh ploi pui cau tix hu ka simiang haktiex Mawbax, viang mawh
         nan nawh ang nghiet, mawh kheu nan pui Isarelax kawn kut ti ot daux yaong Kadesha
         tan heue.
         18 Mai kix lih hu ka plak krax daux tiag mai via haktiex Edom mai haktiex Mawbax mai
         kix hoek ka haktiex Mawbax plak lih singaix mai kix ot ka plak toi rawm klawng Anon,
         yam an kix ang laig ka daux haktiex Mawbax, kheu mawh rawm klawng Anon mee haktiex
         Mawbax heue.
         19 Khaix an pui Isarelax deeh ploi pui cau tix hu ka Sihong simiang pui Amawrix kwang
         ka veng Heshabon mai pui Isarelax ah nin ka nawh, "Yuh bwanson kieh yix tiang ka daux
         haktiex maix, sonsang hu yix ka dee ot tix heue."
         20 Viang mawh nan Sihong ang yum rhawm ka pui Isarelax, sonsang tiang kix ka dee pa
         kwang nawh, mawh kheu nan Sihong deeh khrawm pui tix khawmuik mai hu bang ka daux
         veng Yahat mai puing ka pui Isarelax heue.
         21 Simiang Siyiex pui Isarelax, hoik ap simiang Sihong, khawm pui nawh ka daux taix
         pui Isarelax mai hoik pex ka kix, mawh kheu nan pui Isarelax rhim ti cie haktiex mai
         kraung khrai pui Amawrix pa ot daux haktiex an khawmuik heue.
         22 Kix teei ti cie kraung khrai dee kwang pui Amawrix khawmuik, jah ka rawm klawng Anon,
         tom hoek ka rawm klawng Yabok, jah ka daux tiag, tom hoek ka rawm klawng Yawdan heue.
         23 Mawh kheu Simiang Siyiex hoik grheu pui Amawrix ka plak sivoe pui Nawh Cao, pa mawh
         pui Isarelax maix khex sang deeh teei lie?
         24 Mawh ang pex pon teei ti cie haktiex pa tawx siyiex Khemosha, ka pex lie? Mawh kheu
         nan can haktiex pa hoik grheu Simiang Siyiex ka plak sivoe yix khankix, yix hoik pon
         ti cie heue.
         25 Mawh lheu mhawm pex khaing Baliet kawn simex Ziphaw simiang haktiex Mawbax lie? Mawh
         hoik sax tieh nawh ka pui Isarelax lie? Mawh hoik sax puing nawh ka kix lie?
         26 Glang kawn ot pui Isarelax ka daux yaong daux veng Heshabon khankix mai ka daux yaong
         daux veng hawt rawm klawng Anon loe yieh num, pex lai ang deeh pon teei an kix yuh
         ka mawx?
         27 Aux ang koe krax lud ka maix, viang mawh nan maix hoik lud ka aux, kheu jao puing
         maix aux, kieh Simiang Siyiex mawh cao prawng see mai tat see ka daux sinax pui Isarelax
         mai pui Anon daux in singaix heue.
         28 Viang mawh nan simiang pui Anon ang nghiet ka lox pa hoik ploi Yephata ka nawh heue.
         29 Khwan Simiang Siyiex lih ka piang Yephata mai nawh preeng hu ka haktiex Gilat mai
         haktiex Manashe mai phlat hu ka veng Mizapa pa koe ka daux haktiex Gilat mai hu ka
         dee ot pui Anon khankix heue.
         30 Yephata yuh lox mukheu ka Simiang Siyiex ah nin, "Phan Maix Cao sang ap pui Anon
         ka daux tawm taix aux tete,
         31 Can pui pa liang ti lih khaing daux diang siviex nyiex aux mai rieb ka aux, yam deeh
         hoek aux daux krax pa nhim khaing pui Anon, tak mawh cie Simiang Siyiex mai tak tan
         ti tawx pui an mawh son krax tan pa gleeing heue.
         32 Yephata lih hu ka plak dee ot pui Anon mai puing ka kix mai Simiang Siyiex ap kix
         ka daux tawm taix nawh heue.
         33 Nawh hoik pex ka kix, jah ka veng Araw, tom hoek ka veng Minnit, khawm veng Abelax
         Keramin khankix tixnga veng tau mai krax pa kied pah kix pui yum, mawh kheu nan pui
         Anon khankix hoik som, ka plak sivoe pui Isarelax khankix heue.
         34 Yam deeh hoek Yephata ka nyiex tix daux veng Mizapa, kawn bun nawh lih hoek ti rieb
         nawh tau mai tah tix chang mai graoh, nawh mawh kawn bun tix kaux khaing, lheu khaing
         nawh Yephata ang koe kawn simex tix kaux kawx heue.
         35 Yam yaox Yephata ka kawn bun tix, nawh riah kraung ceep tix ah nin, "Kawn bun aux
         eue mai hoik kied kieh aux laux rhawm maix hoik mawh pui tuktiak ka aux, mawh kheu
         aux hoik krai lox ka Simiang Siyiex mai aux ang lai chix deeh tieh khaing grawng ceu
         an heue."
         36 Kawn bun nawh deeh ah nin ka nawh, "Keeing aux eue, phan maix hoik krai lox ka Simiang
         Siyiex, yuh ka aux awm ceu pa hoik lih khaing daux jheeh maix, mawh kheu Simiang Siyiex
         hoik pawk bix son maix ka pui koeng maix pui Anon khankix heue.
         37 Nawh deeh ah nin ka keeing tix, "Tawx akhwang ka aux liak, kieh aux ot nong nong
         ra khix, sonsang lailing aux ka piang gawng mai yiiem yo grawng mawh aux bun krih
         tau mai paox grawm tix khankix heue."
         38 Keeing nawh ah nin, "Hu heue, " mai ploi nawh hu been ra khix mai nawh lih hu tau
         mai paox grawm tix mai yiiem yo grawng mawh tix bun krih ka piang gawng heue.
         39 Khaix hoik naog bawg yam ra khix nawh deeh ing ka keeing tix mai keeing nawh yuh
         awm pa hoik koe lox mukheu tix, kawn bun an mawh pa ang nyang sax dex dawd mai simex,
         40 mai ceu an hoik lih ti mawh been pa priex pa deuh pui Isarelax khankix, kawn bun
         pui Isarelax khankix lih hu tix num pon ngaix ku num, sonsang yiiem yo kix ka kawn
         bun Yephata pa mawh pui Gilat heue.

1 Pui Epharem khankix khrawm paox ti mai tiang hu ka plak veng Zaphon ah nin ka Yephata,
         "Yam hu puing ka pui Anon maix ang kok yix hu tau mai tix yuh ka mawx? Yix tak gleeing
         nyiex maix ka ngu ka piang maix heue."
         2 Yephata deeh ah nin ka kix, "Yam yuh lung pui aux khawm cao aux ti puing ka pui Anon
         khankix, yam kok aux ka maix, maix ang deeh taoh aux khaing daux tawm taix kix heue.
         3 Yam hoik yaox aux ka ang maix taoh tix, aux tan ju tix mai hu puing ka pui Anon mai
         Simiang Siyiex ap kix ka daux tawm taix aux, pex lai sang hoek puing ka aux yuh ka
         mawx?"
         4 Yephata deeh khrawm pui Gilat khawmuik mai puing ka pui Epharem khankix, pui Gilat
         pah ka pui Epharem, kheu jao ah kix nin, "Pex pa mawh pui Gilat hoik mawh pui Ephrem
         pa ot khaing sinax pui Epharem mai khaing sinax pui Manashe heue."
         5 Pui Gilat pau diang rawm klawng Yawdan sivoe pui Epharem, yam hoek pui Epharem pa
         pon to ti klawd tiblah ah nin, "Kieh aux tiang liak?" Pui Gilat deeh ah nin ka nawh,
         "Mawh maix pui Epharem lie?" Phan nawh ah ang mawh!
         6 Kix tak sang ah nin ka nawh maix cheu ah gumlox Shibawliet, mai nawh deeh ah Sibawliet,
         mawh kheu kix ang chix ah gumlox an sidawng, kix tom giex nawh mai pah nawh hawt diang
         rawm klawng Yawdan, pui Epharem pa hoik yum yam an koe pon mheen ra rheng kaux heue.
         7 Yephata hoik prawng see ka piang pui Isarelax liah num, Yephata pui Gilat yum mai
         kix sipaung nawh ka daux veng pa koe daux haktiex Gilat heue.
         8 Khaix Yephata pui veng Bieliehiem pa mawh Ibazan deeh yaog ti mawh cao prawng see
         ka pui Isarelax heue.
         9 Nawh koe kawn simex tixngoe kaux mai kawn bun tixngoe kaux, nawh kieh kawn bun tix,
         teei pui tang ceu mai nawh deeh teei kawn bun pui tang ceu tixngoe kaux, son kawn
         simex tix khankix, nawh hoik prawng see ka piang pui Isarelax aliah num heue.
         10 Khaix an Ibazan yum mai sipaung nawh ka daux veng Bieliehiem heue.
         11 Khaix Ibazan, Elon ceu pui Zebulun deeh mawh cao prawng see ka piang pui Isarelax
         kao num heue.
         12 Mai Elon ceu pui Zebulun yum mai kix sipaung nawh daux veng Aiyalon daux haktiex
         Zebulun heue.
         13 Khaix Elon, Abadon kawn simex Hilelax pui veng Piraton deeh mawh cao prawng see ka
         piang pui Isarelax heue.
         14 Nawh koe kawn simex tix pon kaux mai kawn saux tixngoe kaux, pa brug kawn la awn
         atixgliah mu, nawh hoik prawng see ka piang pui Isarelax daix num heue.
         15 Khaix an Abadon kawn simex Hilelax pui veng Piraton yum, kix sipaung nawh ka daux
         veng Piraton, pa koe ka daux haktiex Epharem, ka piang gawng pui Amaliet heue.

1 Pui Isarelax khankix baox yuh pa caox caig ka plak sivoe ngai Simiang Siyiex mai
         Simiang Siyiex deeh ap kix ka daux tawm taix pui Philitix tix pon num heue.
         2 Koe pui veng Zawrax tix kaux, pa kaoh khaing doeh ru pui Dan, ceu kaux nawh mawh
         Manaw, moeng nawh mawh bun neh pa ang koe kawn heue.
         3 Kawncau Simiang Siyiex lih bleeh ka bun an ah nin ka nawh, Glang ka in maix mawh
         bun neh mai ang sax keh kawn tix bawg kawx, viang mawh nan maix tak koe kaux mai keh
         kawn simex tix kaux heue."
         4 "Mawh kheu nan yuh satix maix, son ang maix sang nyaux rawm plix siiet mai plai mai
         son ang maix sang ih ka ceu pa ang singax singeh tix ceu kawx heue."
         5 Grawh grawng nawh maix tak koe kaux mai keh kawn simex tix kaux mai ang pon ti khlao
         ka hauk kaing nawh, grawh grawng nawh kawn an tak mawh pui Nazarix tix kaux, son Siyiex
         khaing daux vaig miex tix heue. Mai nawh tak mawh pa jah tix taoh ka pui Isarelax
         khaing daux tawm taix pui Philitix heue.
         6 Bun an deeh hoek mai krai ah nin ka mex tix, pui Siyiex hoek ka aux mai pakngai nawh
         awm pakngai kawncau Siyiex, pa kied koe krax lhat graung ka, aux ang lai chawk dee
         kaoh Nawh mai Nawh ang lai krai ceu kaux tix ka aux heue."
         7 Nawh ah nin ka aux, "Maix tak koe kaux mai keh kawn simex tix kaux, mawh kheu nan
         paw nyaux ka rawm plix siiet mai plai mai paw ih pa ang singax singeh, mawh kheu kawn
         an tak mawh pui Nazarix tix kaux, ka son Siyiex jah khaing daux vaig miex tix, tom
         hoek singaix yum nawh heue."
         8 Khaix an Manaw rawg bwan ka Simiang Siyiex ah nin, "Simiang Siyiex aux eue, yuh bwanson
         kieh pui Siyiex pa hoik ploi Maix Cao baox hoek gau yix ka ceu pa sang yaox yix ti
         yuh ka son kawn simex pa sang lih tix keh an liak, "
         9 Mai Siyiex nghiet ka lox Manaw mai kieh kawncau Siyiex baox hoek ka bun an, yam kawn
         ngawm nawh ka daux kaung, yam an mex nawh Manaw ang ot tau mai nawh tan heue.
         10 Bun an nied ti hu krai ka mex tix ah nin, "Jhak heue, pui pa hoek ka aux singaix
         an nhaox tak khraox bleeh ka aux yam in heue."
         11 Manaw yaog ti kaoh mai hawt khaix moeng ti ka pui an mai nawh ah nin ka Nawh, "Mawh
         maix pui pa hoik sikah mai bun in lie?" mai Nawh deeh ah nin, "Mawh Aux heue."
         12 Manaw ah nin, "Kieh gumlox Maix grum naog, kawn nyawm simex in, sang mawh pui yuh
         ka mawx? sang caw ti yuh ka mawx ka nawh?"
         13 Kawncau Simiang Siyiex deeh ah nin ka Manaw, "Can ceu pa hoik krai Aux ka bun an
         khawmuik, kieh nawh yuh satix tix ka heue."
         14 "Nawh tak ang pon ti ih can ceu pa lih khaing nhu plix siiet tix ceu kawx mai tak
         ang pon ti nyaux rawm plix siiet mai plai mai tak ang pon ti ih ka ceu pa ang singax
         singeh tix ceu kawx, can ceu pa hoik tawm Aux khawmuik, kieh nawh hawt ti yuh awm
         an heue."
         15 Manaw deeh ah nin ka kawncau Simiang Siyiex, "Yuh bwanson kieh yix gang ti deuh Maix,
         yix sang ing khre kawn pex iak tix mu son Maix heue."
         16 Mai kawncau Simiang Siyiex deeh ah nin ka Manaw, "Viang maix gang ti deuh Aux kawx,
         Aux tak ang ih priex preem pa khre maix, phan maix sang tan krax tan pa gleeing maix
         caw tix tan ka Simiang Siyiex, " Mawh kheu Manaw ang tawng ka hoik mawh Nawh kawncau
         Simiang Siyiex heue.
         17 Manaw ah nin ka kawncau Siyiex, "Yam hoik grum naog gumlox Maix sax, sonsang pon
         yaogyaw yix ka Maix, ceu kaux Maix mawh pa yuh ka mawx?"
         18 Mai kawncau Simiang Siyiex ah nin ka nawh, "Kheu maix lai chawk ceu kaux Aux? ceu
         kaux Aux mawh pa daox ding heue."
         19 Manaw teei kawn pex iak tau mai krax tan phawng nghox ca mai nawh tan an kix ka piang
         rang, ka son Simiang Siyiex, Nawh Cao yuh grawng ceu pa daox ding tix ceu, yam simi
         Manaw mai moeng nawh ti yaox,
         20 Yam haok rao ngu ka plak raoma, khaing ka piang khu dee tan an, kawncau Simiang Siyiex
         haok ka daux rao ngu pa lih khaing piang khu dee tan an, yam hoik yaox Manaw mai moeng
         nawh ka ceu inkix, kiex gup pakngai tix ka piang tiex heue.
         21 Kawncau Simiang Siyiex ang lai baox bleeh ka kiex, khaix an Manaw tawng ka hoik mawh
         Nawh kawncau Simiang Siyiex heue.
         22 Manaw deeh ah nin ka moeng tix, "Ax tak yum tete mawh kheu hoik yaox ax ka Siyiex
         heue."
         23 Moeng nawh deeh ah nin ka nawh, "Phan Simiang Siyiex koe rhawm ti sang pah ax, Nawh
         Cao ang tau ti rieb krax tan pa gleeing mai krax tan phawng nghox ca ax khaing daux
         tawm taix ax mai Nawh Cao ang tau ti jhi ax yaox ceu inkix mai Nawh Cao ang tau ti
         krai ceu pa awm inkix ka daux bawg yam in heue."
         24 Mawh kheu nan bun an keh kawn simex tix kaux mai kok ceu kaux nawh mawh Samson, kawn
         simex an haok hwan ting lhaong mai Simiang Siyiex nawb bwan ka piang nawh heue.
         25 Mai khwan Simiang Siyiex jah ti hoek ka piang nawh, ka daux tab pui Dan pa koe sinax
         veng Zawrax mai veng Eshatawlax heue.

1 Tix bawg Samson lih hu ka veng Timana mai yaox ka bun pui Philitix tix kaux ka daux
         veng Timana heue.
         2 Nawh deeh ing krai ka miex keeing tix ah nin, "Aux hoik yaox bun pui Philitix tix
         kaux ka daux veng Timana, mawh kheu nan yam in teei aux moeng nawh liak."
         3 Miex keeing nawh ah nin ka nawh, "Mawh ang bun lai koe tix kaux kawx sinax kawn bun
         puxaik maix mai sinax pui maix sonsang teei maix ti moeng pui Philitix, pa ang nyang
         pat hak tix lie? "Mai Samson deeh ah nin ka keeing tix, "Teei nawh son aux liak! Mawh
         kheu aux hoik khaw rhawm ka nawh heue."
         4 Miex keeing nawh ang tawng ka mawh pa hoik yuh Simiang Siyiex, sonsang sawg Nawh
         Cao grawng ceu pa sang yuh tix ka pui Philitix, ka daux bawg yam an mawh yam kwang
         pui Philitix ka piang pui Isarelax khankix heue.
         5 Yam an Samson lih hu ka veng Timana tau mai miex keeing tix, yam hoek ka sipeem plix
         siiet Timana, sivai sangsi awn ju tix mu hoek ti graox ka nawh heue.
         6 Khwan Simiang Siyiex lih hoek ka piang nawh tom nie, viang nawh ang koe kraung tidtix
         kawx nawh hoik ciah ti tik nex sivai sangsi awn ju an, awm ciah tix ka kawn pex tix
         mu, viang mawh nan nawh ang krai pa hoik yuh tix ka miex keeing tix heue.
         7 Khaix an nawh lih hu sikah tau mai bun an mai mawh pa khaw caw rhawm Samson ka heue.
         8 Khaix an ang awt rheung yam deeh hu nawh ti sang teei bun an, nawh veh praok krax,
         sonsang jhak ka to yum sivai sangsi an mai jhak heue, cub phung hia mai rawm hia koe
         ka daux to yum sivai sangsi an heue.
         9 Nawh teei an ka taix tix mai ih hu hawt krax, yam hoek nawh ka miex keeing tix, nawh
         tawx an ka kix mai kix kawx ih ka, viang mawh nan nawh ang krai kix mhong ka hoik
         teei ti rawm hia an, khaing ka daux to yum sivai sangsi heue.
         10 Keeing nawh baox lih hu ka bun an mai Samson yuh pawie tix mu tan, mawh kheu kawn
         nyawm sinaw khankix hoik dawg koe been pa yuh awm an heue.
         11 Yam yaox kix ka Samson kix kok paox grawm tix tixngoe kaux, sonsang yuh pawie tau
         mai nawh heue.
         12 Khaix an Samson ah nin ka kix, "Kieh aux ah lox nieb ka pex, phan pex pon krai ka
         daux aliah singaix, glang sinax pawie in, aux tak tawx pex cie prux lhop tixngoe pheen
         mai kraung ceep tixngoe jung heue."
         13 Viang mawh nan phan pex ang pon krai dee bleeh pex tak yaox ti deeh tawx prux lhop
         tixngoe pheen mai kraung ceep tixngoe jung ka aux, mai kix ah nin ka nawh, "Krai lox
         nieb maix ka yix heue."
         14 Nawh ah nin ka kix, "Khaing daux ceu pa chix ih, hoik koe ceu pa ih mai khaing daux
         pa kied ting riang hoik koe ceu pa tie, " tom hoek loe singaix, kix ang pon krai dee
         bleeh lox nieb an heue.
         15 Yam hoik hoek daux pon singaix, kix ah nin ka moeng Samson, "Nyaw glaw ka mex maix,
         sonsang krai nawh dee bleeh lox nieb an ka yix, phan ang mawh nan yix tak keeig maix,
         khawm nyiex ma keeing maix ka ngu mai hoik ghaok yix hoek sonsang teei ceu pa koe
         ka yix lie?"
         16 Moeng Samson yiiem sivoe nawh ah nin, "Maix hoik koeng ka aux maix ang tie moh aux
         maix hoik krai lox nieb ka kawn simiex pui aux khankix mai ang krai dee bleeh ceu
         an kix ka aux, " Samson ah nin ka nawh, "Miex keeing aux kawx aux ang nyang krai mhong,
         aux sang pon krai ka maix yuh ka mawx?"
         17 Bun an hoik yiiem sivoe nawh, tom hoek daux aliah singaix glang yuh kix pawie, yam
         hoek ka daux aliah singaix, nawh krai dee bleeh an ka nawh, mawh kheu hoik kied yuh
         bun an nawh sivix rhawm, khaix an bun an deeh ing krai dee bleeh lox nieb an ka kawn
         simex pui nawh khankix heue.
         18 Mawh kheu nan pui daux veng khankix hoek ah nin ka nawh yam hoik naog aliah singaix
         ka sang klip singaix, "Mawh ceu patix pa lheu tie khaing rawm hia? mawh ceu patix
         pa lheu ting riang khaing sivai sangsi?" nawh ah nin ka kix, "Phan pex ang hoik thai
         ma ka kawn mawie shiang aux, pex ang tawng dee bleeh lox nieb aux heue."
         19 Khwan Simiang Siyiex lih hoek ka piang nawh tom nie, nawh lih hu ka veng Ashakelon
         mai pah pui veng an tixngoe kaux, nawh teei kraung khrai kix mai tawx ka pui pa hoik
         pon krai dee bleeh lox nieb nawh heue. Mawh kheu nan, krax song rhawm nawh hoik lih
         mai nawh deeh ing ka nyiex ma keeing tix heue.
         20 Mai kix tawx moeng Samson ka paox grawm nawh, pa mawh pui pa kied mhawm ka piang
         nawh heue.

1 Yam hoek bawg yam vawg kix nghox ca, Samson viex kawn pex tix mu hu fi ka moeng tix
         ah nin, "Kieh aux laig ka daux lawg moeng aux liak." Viang mawh nan paox nawh ang
         tawx akhwang laig nawh ka daux heue.
         2 Paox nawh ah nin ka nawh, "Aux keud maix hoik koeng ka nawh tete mai aux hoik tawx
         paox grawm maix moeng nawh, pux bun nawh nie lheu mhawm khaing nawh ang mawh lie?
         Teei maix cie pux tang pux ke heue."
         3 Mai Samson deeh ah nin ka nawh, "Aux mawh pa luan khaing pa deuh pui Philitix phimap
         son grawng daux pa yuh aux krax pa kha rhawm ka kix heue."
         4 Samson hu mai giex sox praix loe yieh mu mai phyawk sidax sox praix an kix ra mu
         tau mai nawh vien ngu proh ka sinax toh sidax sox praix an kix heue.
         5 Nawh keeig ngu ka proh an mai kieh sox praix an kix hu ka daux biang kaung pui Philitix
         khankix mai gleeing lhiem nghox khawm gawng nghox mai khawm sipeem plix siiet, sipeem
         khaox Sanlun kix khawmuik heue.
         6 Pui Philitix khankix ah nin, "Mawh pui mawx pa yuh ceu in, " Mai kix pawk lox ah
         nin, "Mawh Samson heue" Pui veng Timana, mawh kheu hoik teei nawh ti tawx moeng Samson
         ka paox grawm nawh, mawh kheu nan pui Philitix hoek ti gleeing bun an mai keeing nawh
         ka ngu heue.
         7 Samson ah nin ka kix, "Awm hoik yuh pex ceu in, aux tak deeh pawk bix tix ka piang
         pex, khaix an aux tak naox pa yuh tix heue.
         8 Mawh kheu nan nawh klah piang si-ang khaix kix mai ba kix pot mai pah kix mai lih
         hu haok ot ka daux rang Etham heue.
         9 Pui Philitix lih hu mai yuh tab ka daux haktiex Yudax mai ploi pui tix naog hawt
         baoh Lehi heue.
         10 Pui Yudax ah nin, "Pex hoek ti puing ka yix yuh ka mawx?" Kix pawk ah nin, "Yix hoek
         sonsang giex Samson mai sang yuh ka nawh awm hoik yuh nawh ka piang yix heue."
         11 Pui Yudax loe rheng hu ka daux rang Etham ah nin ka Samson, "Mawh ang maix tawng
         ka kwang pui Philitix ka piang yix lie? Maix hoik yuh ceu in ka piang yix kheu jao
         patix?" Nawh deeh ah nin ka kix, "Aux yuh ka kix awm pa hoik yuh kix ka aux heue."
         12 Kix ah nin ka nawh, "Yix hoek ti giex maix sonsang tawx maix ka pui Philitix, " Samson
         deeh ah nin ka kix, "Tiextu gumlox pex ka aux, son ang tokaux cao pex pah aux heue."
         13 Kix krai ah nin ka nawh, "Yix ang pah maix! yix tak phyawk maix tom kaux mai ap maix
         ka taix kix, yix ang doh pah ka maix, " Mai kix phyawk nawh ka maox ra nyaing mai
         viex lih khaing rang heue.
         14 Yam hoek nawh ka baox Lehi, pui Philitix hoek riag yo mai nawh, khaix an khwan Simiang
         baox lih hoek ka piang nawh tom nie, maox phyawk ka piang taix nawh awm maox pa hoik
         gleeing ngu mai hoik gah khaing taix nawh heue.
         15 Nawh yaox kap la pa taug khraox tix mu mai nawh teei an pah pui tix rheng kaux ka
         heue.
         16 Khaix an Samson ah nin, "Aux hoik pah ti pum pui tix rheng ka kap la heue."
         17 Khaix hoik krai nawh ceu an nawh sivun kap la an mai nawh kok ceu kaux dee an mawh
         "Ramat Lehi heue."
         18 Nawh kied simie ti nyaux rawm mai rawg bwan ka Simiang Siyiex ah nin, "Maix Cao hoik
         tawx krax taoh pa ting lhaong in, ka daux tawm taix kawncau Maix Cao, yam in aux dex
         sang yum ka sang nyau nie tix rawm mai aux tak sang hoek ka daux tawm taix pui pa
         ang pat hak khankix lie?"
         19 Mawh kheu nan Siyiex paoh daux tiex ka daux ngawd Lehi tan mai kieh rawm lih khaing
         tan, khaix hoik nyaux nawh rawm an nawh deeh koe riang mai pon toek bhawm tix, mawh
         kheu nan nawh kok ceu kaux dee an mawh Hakawra, pa koe ka daux Lehi tom in singaix
         heue.
         20 Mai nawh hoik prawng see ka piang pui Isarelax tixnga num, daux bawg singaix kwang
         pui Philitix khankix heue.

1 Khaix an Samson hu ka plak veng Gaza, nawh yaox ka bun coh kaux tix kaux mai nawh
         laig ot tau mai nawh heue.
         2 Yam mhong pui veng Gaza ka hoek Samson daux veng kix, kix lai lawm ti pau nawh, leeing
         sawm hawt dex diang siviex veng, kix ot yiien yawg leeing sawm ah nin, "Yam bah riang
         praix plak ponngawb, ex pah nawh yum heue."
         3 Samson it tom hoek greung sawm, nawh yaog ti kaoh greung sawm mai nawh hu laoh ti
         viex siviex veng mai pang siviex ra mu mai jhong siviex khawmuik mai klawm ka piang
         klip tix viex hu ka piang choek gawng pa koe siveo veng Hebaron heue.
         4 Khaix an nawh baox deeh moh ka bun pa ot ka daux ngawd Sawriet tix kaux, ceu kaux
         nawh mawh Delila heue.
         5 Simiang pui Philitix hoek ka bun an ah nin, "Nyaw glaw mai yuh tix tawng dee koe
         riang rao nawh mai sonsang pon phyawk ex nawh ka ceu patix mai sonsang pon yuh ex
         krax kha rhawm ka nawh mai yix ku kaux tak tawx lon mau ka maix ti rheng tix yieh
         shekhe heue."
         6 Delila chawk ah nin ka Samson, "Yuh bwanson krai aux mhong dee ting riang rao maix
         mai grawng ceu pa sang pon phyawk pui maix ka maox mai sonsang pon yuh pui krax pa
         kha rhawm maix liak."
         7 Samson ah nin ka bun an, "Phan kix phyawk aux ka maox gan pa ang nyang kroh aliah
         nyaing, aux tak awn riang mai awm pui tang kaux heue."
         8 Mawh kheu nan cub simiang pui Philitix, viex maox gan klai pa ang nyang kroh aliah
         nyaing hoek ka nawh mai bun an phyawk nawh ka heue.
         9 Pui tiblah mox tix, jawm nawh ka daux lawg it bun an, bun an ah nin ka nawh, "Samson
         eue, pui Philitix hoek ti puing maix, " nawh rud ti tik maox gan an awm dud maox keei
         pa hoik gleeing ka ngu heue. Kix ang nyang tawng grawng deeh koe riang rao nawh heue.
         10 Khaix an Delila ah nin ka Samson, "Maix hoik naknon mai pie lhen ka aux, yuh bwanson
         krai aux mhong ka grawng ceu pa sang pon phyawk ka maix liak."
         11 Nawh ah nin ka bun an, "Phan kix phyawk aux ka maox khraox, pa ang nyang sax shiao
         tix bawg kawx, aux tak awn riang mai awm pui tang kaux heue."
         12 Delila teei maox khraox mai phyawk ka nawh ah nin ka nawh, "Samson eue, pui Philitix
         hoek ti puing ka maix, " pui tiblah mox tix, jawm nawh ka daux lawg, viang mawh nan
         nawh rud ti tik maox pa koe ka piang taix tix awm gawng keei tix nyaing heue.
         13 Delila ah nin ka Samson, "Tom yam in maix naknon mai pie lhen ka aux, krai aux mhong
         ceu pa sang pon phyawk ka maix liak, " Mai nawh ah nin ka nawh, "Phan maix taing hauk
         aux, ka daux kraung taing aliah brawm mai tawk ti deuh ka ding, riang rao aux tak
         awn hu mai aux tak awm pui tang kaux heue."
         14 Delila taing hauk kaing nawh tom kaux aliah brawm ka daux kraung taing mai tawk jim
         tom kaux ka piang ding ah nin ka nawh, "Samson eue, pui Philitix hoek ti puing ka
         maix, " Samson si duad mai bluh ti tik maox pa hoik taing mai jim an khaing kraung
         taing heue.
         15 Bun an ah nin ka nawh, "Maix lai ah moh tix ka aux khawm ang maix tie koe rhawm rhi
         ka aux yuh ka mawx? Maix hoik pie lhen ka aux loe bawg phao mai ang cu tix krai aux
         mhong grawng dee koe riang rao pa ting maix heue."
         16 Bun an ah lox thux mai lak lheet tix nawh ka lox kuceu, ku singaix rhawm rhi Samson
         hoik kied laux tom dex sang yum tix,
         17 nawh hoik krai pa koe daux rhawm tix khawmuik ka bun an, "Ang sax khlao hauk kaing
         tix, tix bawg kawx, mawh kheu aux hoik mawh pui Nazarix son Siyiex tom daux vaig miex
         aux, phan aux khlao hauk kaing tix, riang rao aux tak lih khaing aux mai aux tak awn
         riang aux tak awm pui tang kaux heue."
         18 Yam yaox Delila ka krai nawh pa koe daux rhawm tix, nawh ploi pui kok ka simiang
         pui Philitix ah nin, "Deeh hoek tix bawg ha! mawh kheu hoik krai nawh aux mhong pa
         koe daux rhawm tix khawmuik, " Mai cub simiang pui Philitix hoek ka nawh mai viex
         mau hoek heue.
         19 Khaix an Delila teem nawh it ka piang ngawng tix mai kok pui tix kaux khlao hauk
         kaing brawm nawh aliah nyaing, khaing kaing nawh, nawh hoik jah ti yuh krax kha rhawm
         ka nawh mai riang nawh hoik grai hu heue.
         20 Bun an ah nin ka nawh, "Samson eue, pui Philitix hoek ti puing ka maix, " Mawh kheu
         nan nawh yaog ti kaoh khaing dee it tix ah nin, "Aux tak sang lih hu awm phao ka mai
         nawh sau riang rao tix, " Viang mawh nan nawh ang tawng ka hoik tik Simiang Siyiex
         tix heue.
         21 Pui Philitix hoek giex nawh mai kuat sok ngai nawh lih, kix deeh viex nawh hu ka
         veng Gaza, kix phyawk nawh ka maox tawng mai kieh nawh krid mhaw daux thawng heue.
         22 Hauk kaing nawh baox deeh kuah, khaix khlao kix heue.
         23 Cub simiang pui Philitix khrawm paox tix, sonsang tan krax tan pa appong pa ting
         lhaong ka siyiex Dagon cie kix mai yuh krax pa gaux rhawm mai kix ah nin, siyiex ex
         hoik ap Samson pa mawh pui koeng ex, ka daux taix ex heue."
         24 Yam yaox pui khankix ka Samson, kix yaogyaw ka siyiex tix ah nin, "Siyiex ex hoik
         ap pui koeng ex ka daux taix ex, pa yuh haktiex ex laux mai pa kieh pui ex yum tom
         nie heue."
         25 Yam gaux rhawm kix, kix ah nin, "Kok Samson hoek ti klieh ex yaox, " Mawh kheu nan
         kix kok Samson khaing daux thawng mai yaox ti klieh kix yaox, kix phyawk nawh ot ka
         sinax rong nyiex heue.
         26 Khaix an Samson ah nin ka kawn nyawm pa tuk ka taix nawh, "Kieh aux giex rong nyiex
         vad in sonsang neung aux tix ka heue."
         27 Pui naog ka daux nyiex vad khawm simex khawm bun mai cub simiang pui Philitix kawx
         ot tan khawmuik, ka piang an pui pa hoek ti jhak yam klieh Samson, simex, bun, pa
         ot piang braux nyiex koe pui loe rheng kaux heue.
         28 Samson rawg bwan ka Simiang Siyiex ah nin, "Simiang Siyiex eue, doh keud ka aux liak!
         Aux rawg Maix Cao deeh baox tawx riang rao ka aux, pie bawg in tix bawg khaing, Siyiex
         eue, sonsang deeh pawk aux bix tix ka pui Philitix, son sok ngai aux ra mu tix dum
         neh liak."
         29 Samson giex ka rong pa koe daux sigreung pa joh nyiex vad ra mu, nawh teei riang
         tix ka rong an, plak khawn dawm tix mu, plak khawn gwiex tix mu heue.
         30 Samson rawg bwan ah nin, "Kieh aux yum tau mai pui Philitix, " Nawh sau riang rao
         tix lih khawmuik mai nyheen ka rong mai nyiex vad an grhup ka piang simiang mai pui
         pa ot daux an khawmuik, mawh kheu nan pui pa hoik pah nawh yum yam im ju tix nie lheu
         khaing pa pah nawh yum yam yum tix heue.
         31 Puxaik nawh mai paox nyiex keeing nawh hoek mai teei tokaux yum nawh ing, kix sipaung
         nawh ka sinax veng Zawrax mai veng Eshatawlax daux simeeig keeing nawh Manaw, nawh
         hoik prawng see ka piang pui Isarelax tixnga num heue.

1 Koe pui tix kaux khaing ka piang gawng Epharem mai ceu kaux nawh mawh Mikha heue.
         2 Nawh ah nin ka miex tix, "Mau kawn pa hoik grai khaing pax tix rheng tix yieh shekhe
         mai pa mhong aux hoik jhax lawg pax ka koe mai aux, aux hoik teei ti deuh, " Mai miex
         nawh deeh ah nin, "Kawn simex aux eue, kieh Simiang Siyiex nawb bwan ka piang maix
         heue."
         3 Yam deeh tawx nawh lon mau an tix rheng tix yieh shekhe ka miex tix, miex nawh ah
         nin, "Aux hoik tan lon mau pa koe an khawmuik ka Simiang Siyiex sonsang raug maix
         riang grang Asherax tix mu, mawh kheu nan yam in aux tak deeh tawx an ka maix heue."
         4 Mawh kheu nan nawh deeh tawx lon mau an ka miex tix, miex nawh teei lon mau an ra
         yieh shekhe mai tawx pa chix kraung mau yuh riang grang Asherax pa saik tix mu mai
         riang grang Asherax pa raug tix mu mai deuh riang grang Asherax an ka daux nyiex Mikha
         heue.
         5 Pui Mikha an koe nyiex krub tix mu mai nawh yuh ti deuh sibex dhah tix pheen mai
         riang grang Asherax pa krub kix son daux nyiex daux ma tix mai nawh hoik yaog kawn
         simex tix, tix kaux mawh cao giex kaing li tix heue.
         6 Baux yam an simiang ang koe ka daux pui Isarelax, pui ku kaux tang yuh awm rhawm
         keud cao tix khaing heue.
         7 Koe pui pa awn ju pa ot daux veng Bieliehiem khaing meung Yudax, pa kaoh khaing pui
         Yudax, nawh mawh pui Lewix tix kaux, nawh hoek ti paung daux veng Bieliehiem heue.
         8 Pui an lih khaing veng Bieliehiem meung Yudax, sonsang ot dee yaox ti dee mhawm praix
         tix dah mai nawh bleeh ka gawng Epharem mai paung ka nyiex Mikha, yam kawn hu nawh
         krax hu tix heue.
         9 Mikha ah nin ka nawh, "Kaoh maix khaing dee mawx?" nawh deeh ah nin, "Aux mawh pui
         Lewix khaing veng Bieliehiem meung Yudax, aux hu sawg dee paung tix heue."
         10 Mikha ah nin ka nawh, "Ot mai aux tin mai mawh keeing khawm cao giex kaing li ka
         son aux, aux tak tawx mau ka maix kao shekhe ku num, khawm kraung ceep tix jung mai
         priex ih maix, " Mawh kheu nan pui Lewix an laig ka daux nyiex nawh heue.
         11 Pui Lewix an fah rhawm ka ot tix mai pui an mai pui awn ju an, lih ti awm kawn simex
         ka son nawh heue.
         12 Mawh kheu nan Mikha yaog pui Lewix an mawh cao giex kaing li mai pui awn ju an lih
         ti mawh cao giex kaing li nawh mai ot ka daux nyiex Mikha heue.
         13 Mai Mikha ah nin ka nawh, "Yam in aux hoik tawng Simiang Siyiex tak yuh ceu pa mhawm
         ka piang aux, kheu hoik pon aux pui Lewix tix kaux mawh cao giex kaing li heue."

1 Ka daux baux yam ang pui Isarelax nyang koe simiang, doeh pui Dan kawn sawg haktiex
         sinngao pa caw kix ti pon tom yam an, kix ang nyang bax pon sinngao haktiex cie cao
         tix, khaing sinax doeh ru pui Isarelax heue.
         2 Mawh kheu nan pui Dan laug pui pa ting riang daux pao nyiex kix phwan kaux khaing
         veng Zawrax mai veng Eshatawlax mai ploi hu sonsang jiang ka haktiex mai tawm lox
         ah nin ka kix, "Lih hu sawg ti yaox ka haktiex, " Mawh kheu nan kix hu ka piang gawng
         Epharem mai hoek ka nyiex Mikha mai paung tan heue.
         3 Yam kawn ot kix daux nyiex Mikha, kix pon ci ka lox sikah pui awn ju Lewix an, kix
         laig ka dee ot nawh ah nin ka nawh, "Mawh pui mawx pa viex maix hoek tin? Yuh maix
         ti ka dee in? Mawh koe grawng ceu patix ka son maix tin?"
         4 Nawh ah nin ka kix, "Mawh Mikha pa yuh grawng ceu in ka aux, nawh hoik vai aux mai
         kieh aux mawh cao giex kaing li tix heue."
         5 Mawh kheu nan kix ah nin ka nawh, "Yuh bwanson chawk cheng sonsang tawng yix krax
         pa sang hu tix ka Siyiex liak, pon lie?"
         6 Mai cao giex kaing li ah nin ka kix, "Hu daux pa nhim rhawm, Simiang Siyiex tak ot
         tau mai pex, ka daux krax hu pex heue."
         7 Mawh kheu nan pui an kix phwan kaux, lih hu khaing tan mai hoek ka veng Lesha, kix
         yaox ka krax ot pui pa ot tan, hoik awm krax ot pui Sidon, pa ang koe krax khi ot
         yiien yawg tix, cao kwang haktiex pa sang sidiex gau kix kawx ang koe tix kaux kawx,
         kix hoik singai khaing pui Sidon mai ang lai sitoe tix ka pui tix kaux kawx heue.
         8 Khaix an cao pa jiang deeh ing ka puxaik kix pa ot daux veng Zawrax mai veng Eshatawlax,
         puxaik kix ah nin ka kix, "Koe grawng pa sang krai pex ceu patix?"
         9 Kix deeh ah nin, "Yaog tix kaoh, kieh ex hu puing kix, mawh kheu ex hoik yaox haktiex
         an, mawh pa kied mhawm tete, pex lai kawn kaog yuh nin yuh ka mawx? Paw lai nhim sonsang
         laig puing ex mai teei ti cie haktiex an heue."
         10 "Yam hu pex, pex tak hoek ka dee ot pui ang koe satix mai ka dee va haktiex, mawh
         kheu Siyiex hoik tawx in ka daux taix pex, dee an mawh dee ang cud cha ka can pa koe
         ka piang haktiex in tix ceu kawx heue."
         11 Pui liah yieh kaux, khaing pao nyiex Dan, lih hu khaing veng Zawrax mai veng Eshatawlax
         tau mai kraung naing tix sonsang puing naing heue.
         12 Khaix an kix lih hu mai bang ka daux veng Kirayat Yarim, daux meung Yudax, mawh kheu
         nan, kix kok ceu kaux dee an mawh dee bang dee paung pui Dan tom hoek daux in singaix,
         dee an koe plak klip singaix veng Kirayat Yarim heue.
         13 Kix lih khaing tan mai hu ka piang gawng Epharem mai hoek bleeh ka nyiex Mikha heue.
         14 Yam an pui phwan kaux pa hu jiang haktiex Lesha krai ah nin ka puxaik tix, "Ang pex
         tawng koe sibex dhah mai riang grang Asherax siyiex khawm riang grang Asherax pa saik
         mai riang grang Asherax pa raug, ka daux nyiex inkix lie? sang caw ti yuh ka mawx
         keud ti yaox yam in heue."
         15 Mawh kheu nan kix veh tan mai laig ka nyiex pui awn ju Lewix an, ka nyiex Mikha mai
         kix singeuh taix nawh heue.
         16 Pui Dan khankix pa viex kraung naing liah yieh kaux, hoik cung daux siviex heue.
         17 Pui phwan kaux pa hu jiang ka haktiex laig ka daux nyiex, kix teei riang grang Asherax
         pa hoik saik mai sibex dhah mai riang grang Asherax pa koe ka daux nyiex mai riang
         grang Asherax pa raug ti khawmuik, cao giex kaing li mai pui pa viex kraung naing
         liah yieh, cung hawt diang siviex tau heue.
         18 Yam laig kix daux nyiex Mikha mai teei riang grang Asherax pa saik mai sibex dhah
         mai riang grang Asherax pa koe daux nyiex, khawm riang grang Asherax pa raug khankix,
         cao giex kaing li ah nin ka kix, "Mawh yuh pex ceu patix?"
         19 Mai kix deeh ah nin ka nawh, "Yawk ti thox jheeh maix mai hawt khaix yix mai deeh
         mawh keeing mai mawh cao giex kaing li tix kaux ka son yix, khaing sang yuh maix cao
         giex kaing li ka son pui tix kaux ngie, phan maix yuh cao giex kaing li ka son doeh
         pui tix cub mai ka daux pao nyiex pui Isarelax khankix nie lheu mhawm son maix ang
         mawh lie?"
         20 Mawh kheu nan cao giex kaing li an koe krax gaux rhawm mai teei sibex dhah mai riang
         grang Asherax pa koe daux nyiex daux ma khankix mai riang grang Asherax pa saik mai
         laig hu sinax pui khankix heue.
         21 Kix deeh veeh tix mai lih khaing tan, kix kieh kawn nyawm iak mai to brie, kraung
         khrai pa pon kix hu sivoe kix heue.
         22 Yam hoik hoek kix dee singai khaing nyiex Mikha, pui pa ot hawt rawb rim Mikha khankix,
         deeh khrawm paox tix hawt pheet pui Dan tom krup heue.
         23 Mai kix kok yo ka pui Dan khankix, mawh kheu nan pui Dan deeh gi ti jhak ah nin ka
         Mikha, mawh koe grawng ceu patix maix lai khrawm pui ding dod hawt khaix yix!"
         24 Mikha deeh ah nin, "Pex hoik teei ti viex siyiex pa yuh aux khankix khawm cao giex
         kaing li hu, lheu khaing in aux kawn deuk ceu patix? Pex lai kawn ah nin, mawh koe
         grawng ceu patix ka aux?"
         25 Pui Dan khankix deeh ah nin ka nawh, "Paw lai kieh yix mhong lox maix, phan ang mawh
         nan ha pui pa song rhawm in kix kox puing maix mai kieh ju maix khawm paox nyiex maix
         khankix hoek krax som nai heue."
         26 Khaix an pui Dan hu krax hu tix, yam yaox Mikha ka hoik kied ting riang rao kix khaing
         tix, nawh deeh veeh ti ing ka nyiex tix heue.
         27 Mawh kheu nan kix teei can pa hoik yuh Mikha mai cao giex kaing li pa ot tau mai
         nawh hu mai kix deeh hu ka veng Lesha, ka pui pa ot daux pa ang koe satix khankix
         mai pah pui ankix ka lawm vaig mai gleeing veng an ka ngu heue.
         28 Pui pa sang deeh taoh ka kix ang lai koe, mawh kheu dee ot kix mawh pa singai khaing
         veng Sidom mai kix ang tie sitoe tau mai pui tix kaux kawx, veng an koe dex ngawd
         veng Biet Rehawbax, mawh kheu nan kix baox deeh sum veng khraox mai kix ot tan heue.
         29 Kix sum ceu kaux veng an hawt ceu kaux keeing kix, pa hoik keh kaing pui Isarelax
         pa kaux Dan mai kok mawh veng Dan, ceu kaux veng an glang ka dex mawh veng Lesha heue.
         30 Pui Dan khankix deeh kaw deeh pang ti deuh riang grang Asherax pa saik Mikha ka son
         cao kix mai kix kieh Yawnatan kawn simex Geshom, kawn simex Manashe mai kawn simex
         nawh khawmuik, mawh cao giex kaing li ka doeh ru Dan tom hoek bawg yam pa giex kix
         hu khaing haktiex heue.
         31 Mawh kheu nan kix hoik pang hoik kaw ti deuh riang grang Asherax pa hoik saik Mikha,
         ka son cao kix, glang bawg yam kawn koe nyiex bwan Siyiex ka daux veng Shilaw heue.

1 Daux baux yam ang simiang nyang koe ka daux pui Isarelax, koe pui Lewix tix kaux
         pa hu bang tix ot ka praok caong gawng Epharem, nawh teei moeng iak ka daux veng Bieliehiem
         daux meung Yudax heue.
         2 Bun an lud ka nawh mai deeh ing ka nyiex keeing tix daux veng Bieliehiem daux meung
         Yudax mai ot tan pon khix heue.
         3 Khaix an mex nawh hawt khaix nawh, sonsang deeh nyaw nawh ing, nawh viex kawncau
         tix kaux mai la ra mu hu tau mai tix, bun an viex nawh laig daux nyiex keeing tix,
         yam yaox keeing bun an ka kheue tix, kied koe krax gaux rhawm ka heue.
         4 Paox nawh pa mawh keeing bun an, gang ti deuh nawh mai nawh ot mai paox ti loe singaix,
         mawh kheu nan kix ih nyaux mai paung tan heue.
         5 Yam hoek ponngaix tix ngaix, kix kaoh caocao ponngawb mai khre tix sang hu khaing
         tan, viang mawh nan keeing bun an ah nin ka kheue tix, "Ih blah ceeix ha, sonsang
         koe riang pex, khaix an pex hu krax pa sang hu pex heue."
         6 Mawh kheu nan kiex deeh ngawm khawm ra mai ih nyaux tau, khaix an keeing bun an,
         deeh ah nin ka nawh, "Yuh bwanson laux tix tin sawm in ha mai kieh pax koe krax gaux
         rhawm ka heue."
         7 Yam deeh khre nawh ti sang hu, paox nawh deeh nyaw nawh ot, mawh kheu nan nawh baox
         yaox ti paung tan heue.
         8 Yam hoek phwan ngaix tix ngaix nawh kaoh caocao ponngawb sonsang hu tix, keeing bun
         an ah nin, "Yuh bwanson baox naok riang pex ha mai gun tom hoek yam jung singaix mai
         kiex khawm ra baox ih ka pa khan kheu nawh heue."
         9 Yam deeh khre nawh ti sang hu tau mai moeng iak tix khawm kawncau nawh, paox nawh
         pa mawh keeing bun an ah nin ka nawh, "Ponngaix hoik dex uik mai dex hoek plak ponbo,
         yuh bwanson paung tin sonsang koe krax gaux rhawm, kaoh ponngawb caocao pasax mai
         hu ka krax hu pex, phan yuh nan pex tak pon ti hoek ka nyiex tix heue."
         10 Viang mawh nan nawh ang lai koe rhawm ti sang it tan daux sawm an, mawh kheu nan
         nawh sau lhang ka piang kawn la ra mu mai yaog ti kaoh hu tau mai moeng iak tix mai
         hoek ka dah dee tix dah, pa koe sivoe veng Yebok pa mawh veng Yerusaliem heue.
         11 Kix hoek dex veng Yebok mai praix dex sang faik ka kix tan mai kawncau an ah nin
         ka cao simiang tix, "Kieh ex veh daux veng in, dee koe pui Yebusix mai paung ka heue."
         12 Viang mawh nan cao simiang nawh deeh ah nin, "Ex ang pon ti veh daux veng pui tang
         ceu pa mawh pui Isarelax, ex tak hu ka veng Giba heue."
         13 Mawh kheu nan nawh ah nin ka kawncau tix, "Hoek heue, kieh ex hu tom hoek ka veng
         Giba, phan ang mawh nan veng Rama ang ah mai it tan sawm in heue."
         14 Kix lih khaing tan mai hu krax hu tix, singaix klip ka kix hawt dex veng Giba daux
         haktiex pui Benyamin heue.
         15 Yam laig kix dau veng Giba sonsang paung tan, ang koe pui pa viex kix laig ka dee
         paung, nawh ngawm ka daux bing pak daux veng heue.
         16 Yam an kix yaox tax kuad tix kaux, pa kaoh khaing dee yuh tix kaing daux tong kaung
         hoek bleeh ka kix plak ponbo, nawh mawh pui pa kaoh khaing gawng Epharem pa hoek paung
         ka veng Giba, ka daux veng Giba mawh pui Benyamin pa ot ka heue.
         17 Yam maong nawh ti jhak nawh yaox ka pui hu krax an kix pa ngawm daux bing pak daux
         veng mai kuad an ah nin ka kix, "Sang hu pex krax mawx, kaoh pex khaing dee mawx?"
         18 Mai nawh deeh ah nin, "Yix kaoh khaing veng Bieliehiem daux meung Yudax mai yix sang
         hu ka plak praok caong gawng Epharem, aux mawh pui pa ot tan, aux hoik hu ka veng
         Bieliehiem, daux meung Yudax mai yam in sang hu ka nyiex bwan Simiang Siyiex, pui
         rieb aux laig daux nyiex tix ang koe tix kaux kawx heue.
         19 Yix koe brex nghox mai rib kroh son la yix mai blah khawm rawm plix siiet son cao
         tix, khawm son moeng, son kawncau bun pa ot tau mai tix, yix ang lai lo tix ceu kawx
         heue."
         20 Pui kuad an ah nin ka kix, "Kieh pa nhim koe tau mai maix liak, can ceu pa lo maix
         khankix kieh mawh beeh glawm aux, paw doh it ka daux bing pak daux sawm in"
         21 Nawh viex kix laig ka daux nyiex tix mai tawx la kix sawm mai kix khoek caong tix
         mai ih nyaux heue.
         22 Yam tak yuh kix pa nyawm rhawm cao tix, pui caox tiblah hoek ti lai lawm ka nyiex
         mai klah ka siviex, kix ah nin ka kuad cao nyiex, "Teei pui pa hoek paung daux nyiex
         maix lih plak praix, sonsang lud vao yix tau mai nawh heue."
         23 Yam an cao nyiex lih plak praix ah nin ka kix, "Puxaik khankix eue, ang chix! aux
         khyox khaw ka pex, paw doh yuh pa caox caig pa kied ting liak! Pui in mawh pa hoek
         paung ka daux nyiex aux, paw yuh kaing ceu pa seeing brai yuh nin liak."
         24 "Kawn bun krih aux mai moeng iak simex in koe tin, kieh aux viex kiex lih ka praix
         yam in, map nai kiex mai yuh can pa koe rhawm pex ti yuh ka kiex, viang mawh nan paw
         doh yuh ceu pa caox ka kaw simex in!"
         25 Viang mawh nan pui an kix ang nghiet lox nawh, mawh kheu nan pui Lewix an, teei moeng
         iak tix mai viex lih plak praix ka kix, kix lud vao mai nawh leeing sawm tom hoek
         ponngawb, yam jah praix ti riang, kix deeh ploi bun an lih hu heue.
         26 Yam bah riang praix bun an deeh hoek ka nyiex dee paung mex tix mai goh it hawt siviex
         nyiex tan tom lih singaix heue.
         27 Yam hoik kaoh mex nawh khaing it tix ponngawb, nawh paoh siviex nyiex sonsang lih
         hu krax hu tix, nawh yaox ka it moeng iak tix hawt diang siviex nyiex mai deuh taix
         ti ka piang siviex heue.
         28 Mai nawh ah nin ka bun an, "Kaoh, hu ex phao, "Viang mawh nan bun an ang pon pawk
         lox nawh, mawh kheu nan simex an yaog tix sau nawh ka piang la mai ing ka dee ot tix
         heue.
         29 Yam hoek nawh daux nyiex tix, nawh teei vaig tix kre mai tat nex moeng iak tix khawm
         si ang, koe kao ra baux mai tawx hu ka can dee ot pui Isarelax khawmuik heue.
         30 Can pui pa yaox ka ceu in khawmuik, kix ah nin, "Kaing ceu in ang mawx sax yuh mai
         ang sax koe, jah tom singaix, lih pui Isarelax khaing haktiex Ejiptux tom hoek daux
         in singaix, keud ti yaox grawh grawng in mai kum paox tix grawng sang caw ti yuh ka
         mawx heue."

1 Yam an pui Isarelax lih hoek khawmuik, jah khaing veng Dan tom hoek ka veng Berashebax
         tau mai haktiex Gilat khankix, hoik mawh rhawm tix mu tau mai khrawm paox tix ka plak
         sivoe ngai Simiang Siyiex ka daux veng Mizapa heue.
         2 Cao kaing doeh ru pui Isarelax khawmuik khrawm paox tix hoek ka dee kum kawng pui
         Siyiex ti tau mai nyawm lien pa giex vaig pon sien kaux heue.
         3 Pui Benyamin mhong ka lih hu pui Isarelax ka veng Mizapa, Yam an pui Isarelax chawk
         ah nin, "Krai yix mhong grawng kaing pa caox caig in ti koe yuh ka mawx?"
         4 Pui Lewix pa mawh mex bun pa hoik yum an deeh pawk lox ah nin, "Moeng iak aux mai
         aux hoek ka daux veng Giba veng pui Benyamin, sonsang laux lee ti tan daux sawm an
         heue."
         5 "Pui veng Giba khankix hoek lai lawm nyiex paung aux, daux sawm an sonsang pah ka
         aux, kix hoik map nai moeng iak aux, tom hoik yum kiex heue."
         6 "Mawh kheu nan aux teei tokaux yum moeng iak tix mai tat mawh baux mawx baux an mai
         roi hu daux haktiex sinngao dee kwang pui Isarelax khawmuik, mawh kheu kix hoik lud
         mai khin ti yuh pa caox caig ka daux sinax pui Isarelax heue."
         7 "Pex mawh pui Isarelax, tawx krax keud mai keud ti yaox tin yam in tau liak."
         8 Khaix an pui khawmuik yaog ti kaoh awm pa koe rhawm pui tix kaux khaing ah nin, yix
         tak ang lai ing nyiex gox tix, phan ang mawh nan ka nyiex cao tix, tix kaux kawx heue.
         9 Viang mawh nan in mawh ceu pa sang yuh ex ka pui veng Giba yam in, "Ex tak hu puing
         veng an, ka daux pa cawk nieb heue."
         10 "Ex tak laug pui khaing doeh ru pui Isarelax khawmuik, khaing pui tix yieh kao kaux,
         khaing pui tix rheng tix yieh kaux mai khaing pui tix mheen tix rheng kaux, sonsang
         hu tawx priex preem ka son pui naing khankix, yam hoek kix ka veng Giba, ka daux haktiex
         Benyamin, kix tak pon ti deeh pawk pa caox caig pa hoik yuh kix ka pui Isarelax heue."
         11 Mawh kheu nan pui Isarelax khrawm paox tix, daux pa rob rum grum phroik mai puing
         ka veng an heue.
         12 Pui Isarelax ploi pui hu ka dee ot pui Benyamin ah nin, "Krax caox caig pa hoik yaox
         ex in ka daux sinax pex, mawh pa yuh ka mawx?"
         13 "Yam in ap pui khankix pa hoik yuh pa caox ka daux veng Giba, sonsang pah yix kix
         yum mai sonsang teei yix ti tik pa caox caig in khaing daux pui Isarelax, "viang mawh
         nan kawn praix pui Benyamin, ang nghiet ka lox krai puxaik kix pui Isarelax heue.
         14 Pui Benyamin deeh khrawm paox ti khaing veng cao kix ku veng mai hoek ka veng Giba,
         sonsang yuh naing ka pui Isarelax heue.
         15 Yam an pui Benyamin pa kaoh khaing daux veng cao kix ku veng, pa giex vaig tix lih
         hoek ra mheen liah rheng kaux, ka piang an pui pa ot ka daux veng Giba pa hoik laug
         kix ti deuh, koe aliah yieh kaux heue.
         16 Ka daux sinax pui in kix khawmuik, pa hoik laug kix ti deuh aliah yieh kaux, mawh
         pui pa koe riang taix khawn gwieh mai mawh pa chix puing lon simaox ka ak maox vuh
         vied, pa ang lai khluk khlaik pie ka gawng hauk tix gawng heue.
         17 Lheu khaing pui Benyamin pui Isarelax, pa hoik simin kix ti deuh pa viex vaig tix
         koe pon sien, pui in khankix mawh pui naing khawmuik heue.
         18 Pui Isarelax kaoh mai hu daux nyiex bwan Siyiex mai chawk ah nin ka Siyiex daux cub
         yix, "Mawh cub mawx pa caw tix puing ka pui Benyamin siveo lie?" Simiang Siyiex ah
         nin ka kix mawh cub pui Yudax pa caw ti lih hu sivoe heue."
         19 Pui Isarelax khankix kaoh caocao plak ponngawb mai hu yuh tab hawt veng Giba heue.
         20 Pui Isarelax lih hu puing naing ka pui Benyamin mai yuh naing ka kix sivoe veng Giba
         heue.
         21 Yam an pui Benyamin lih khaing daux veng Giba mai pah pui Isarelax goh piang tiex,
         ra mheen kaux daux singaix an heue.
         22 Pui Isarelax teei rhawm vao sau riang tix mai baox yuh naing ka dee hoik yuh kix
         naing daux singaix phao ka heue.
         23 Khaix an pui Isarelax hu mai yiiem yo ka plak sivoe Simiang Siyiex tom hoek plak
         bo mai chawk Simiang Siyiex ah nin, "Mawh kawn sang yaox yix ti hu yuh naing ka puxaik
         yix pui Benyamin lie?" Simiang Siyiex ah nin, "lih hu mai puing ka nawh heue."
         24 Mawh kheu nan pui Isarelax, deeh hoek dex pui Benyamin ka daux ra ngaix tix ngaix
         heue.
         25 Pui Benyamin lih khaing veng Giba daux ra ngaix tix ngaix mai pah kru naing vaig
         pui Isarelax, goh piang tiex tix mheen daix rheng kaux heue.
         26 Khaix an cub pui hun Isarelax hu ka nyiex bwan Siyiex tau mai yiiem tix, kix ot ka
         plak sivoe Simiang Siyiex mai twah pa ih leeing singaix, tom hoek plak bo mai kix
         tan krax tan pa gleeing mai krax tan pa nhim ka plak sivoe Simiang Siyiex heue.
         27 Mawh kheu nan pui Isarelax, deeh chawk cheng ti yaox ka Simiang Siyiex yam an, teug
         bwan sijax mukheu Siyiex kawn koe ka daux veng Betalax,
         28 yam an mawh Phenihat kawn simex Eliza kawn saux Arun, mawh pa cung ka plak sivoe
         teug bwan sijax mukheu Siyiex, kix chawk ah nin, "Mawh kawn caw yix ti baox lih hu
         puing ka puxaik yix pui Benyamin lie? Phan ang mawh nan ang lai caw ti hu lie?" Mai
         Simiang Siyiex deeh ah nin, "Lih hu heue, pasax, Aux tak ap kix ka daux taix pex heue."
         29 Khaix an pui Isarelax ploi pui hu yuh naing jawm hawt vung viang veng Giba khawmuik
         heue.
         30 Pui Isarelax lih hu puing ka pui Benyamin, ka daux loe singaix tix ngaix mai yaog
         tix laig daux bang naing mai kix puing ka veng Giba awm bawg sivoe heue.
         31 Mawh kheu nan pui Benyamin lih hu puing ka pui khankix mai kix hoik singai hu khaing
         daux veng, kix jah ti pah pui tiblah, awm singaix ka piang krax ting pa hu ka veng
         Betelax mai krax pa hu ka veng Giba daux kaung, kix pah pui Isarelax yum tixngoe kaux
         heue.
         32 Pui Benyamin deeh ah nin, "Kix hoik som ka plak sivoe ngai ex, awm singaix ka heue."
         Viang mawh nan pui Isarelax ah nin, "Kieh ex to mai nyaw kix lih hu singai khaing
         veng ka piang krax ting heue."
         33 Mawh kheu nan pui Isarelax khawmuik yaog ti kaoh khaing dee ot tix mai puing ka kix
         hawt veng Balax Tama, pui Isarelax pa yuh naing jawm kawx kaoh khaing dee ot tix ka
         daux lung Giba heue.
         34 Mai simex pa hoik laug kix ti deuh tix mheen kaux khaing daux pui Isarelax, hoek
         ti puing ka veng Giba mai naing hoik kied kin tete, viang mawh nan pui Benyamin ang
         nyang tawng pa dex sang hoek krax pa laux leeing ka piang tix heue.
         35 Simiang Siyiex hoik kieh pui Benyamin som ka plak sivoe pui Isarelax mai pui Isarelax
         hoik yuh kru naing giex vaig pui Benyamin laux leeing ra mheen phwan rheng tix yieh
         kaux daux singaix an heue.
         36 Mawh kheu nan pui Benyamin hoik tawng ka hoik som tix, pui Isarelax deeh plak khaix
         sivoe pui Benyamin, mawh kheu hoik een rhawm tix ka pui pa sang yuh naing jawm khankix
         pa hoik deuh kix hawt sivoe veng Giba tan heue.
         37 Pui pa pau ti yuh naing jawm khankix, yaog tix jaox mai laig puing daux veng Giba,
         hoik tah daux veng khawmuik mai pah kix ka lawm vaig tix heue.
         38 Mhai pa hoik tat kix ti deuh sinax pui Isarelax mai can pui pa yuh naing jawm khankix,
         mawh nin, kix tak kieh taox ngu pa ting tix mu, yaog tix haok khaing daux veng,
         39 Yam deeh pui Isarelax plak khaix tix daux bang naing, pui Benyamin hoik jah ti pah
         pui Isarelax been tixngoe kaux mai kix ah nin, "Kix hoik baox som ka plak sivoe ngai
         ex awm daux naing bawg tix heue."
         40 Viang mawh nan yam hoik jah taox ngu ti haok awm ceep paiawm khaing daux veng, pui
         Benyamin jhak ka plak khaix tix mai yaox haok taox ngu ka raoma, khaing daux veng
         khawmuik heue.
         41 Yam an pui Isarelax deeh veeh ti hawt ka plak khaix kix, pui Benyamin hoik koe krax
         pa daox ding kah, mawh kheu hoik yaox kix hoek krax laux leeing ka piang tix heue.
         42 Mawh kheu nan kix daox deng ka mai veeh ti to sivoe pui Isarelax, plak see daux tiag,
         viang mawh nan pui naing deeh krup kix tan mai yuh can pui pa hoik lih khaing daux
         veng daux yaong khankix, laux leeing ka daux sigreung kix heue.
         43 Kix hoik lai lawm pui Benyamin mai nied ti baox pheet kix mai hoik pon ti dugdig
         kix jah ka yaong Nukha tom hoek sivoe veng Giba plak lih singaix heue.
         44 Pui Benyamin hoik goh ti yum tix mheen daix rheng kaux, pui in kix khawmuik mawh
         pa koe rhawm vao rhawm cong heue.
         45 Pui pa kawn deuk khankix deeh veeh ti to plak daux tiag ka rang Rimon, cao pa pheet
         hawt pon mug kix yum phwan rheng kaux hawt krax, kix deeh nied ti hawt khaix kix,
         tom hoek ka veng Gideon mai baox pah kix yum ra rheng kaux heue.
         46 Mawh kheu nan pui naing pa koe rhawm kwa rhawm vao pa giex vaig daux naing son pui
         Benyamin pa hoik yum daux singaix an, koe ra mheen phwan rheng kaux heue.
         47 Viang mawh nan pui liah yieh kaux, deeh veeh ti to ka plak rang Rimon mai kix kut
         tix ot daux rang Rimon an pon khix heue.
         48 Pui Isarelax deeh veeh ti ing mai baox puing ka pui Benyamin mai mug kix yum ka lawm
         vaig tix, can pui mai to brie pa yaox ti khawmuik ka daux veng mai kix keeig ti tik
         yaong mai veng can pa yaox tix khawmuik heue.

1 Pui Isarelax hoik tiextu, ka daux veng Mizapa ah nin, "Ex tix kaux kawx tak ang pon
         ti tawx pui Benyamin teei ti moeng kawn bun tix heue."
         2 Pui khankix hoek ka nyiex bwan Siyiex mai ot ka plak sivoe Siyiex tan tom hoek plak
         bo, kix riag yo tix yiiem,
         3 Mai ah nin, "Simiang Siyiex pui Isarelax eue, kaing pa sang kieh ru pui tix cub grai
         khaing daux pui Isarelax, daux in singaix lih koe kheu patix?"
         4 Mawh kheu nan pui khankix yaog ti kaoh ponngawb caocao mai sum khu dee tan tix mu
         tan mai tan krax tan pa gleeing, khawm krax tan pa nhim heue.
         5 Pui Isarelax khankix ah nin, "Pui mawx ang hoek kum ka plak sivoe Simiang Siyiex
         tau mai paox tix, khaing daux doeh ru pui Isarelax lie?" Mawh kheu kix hoik yuh krax
         tiextu pa kied ting, son grawng pa dex mai pui pa ang hoek ka plak sivoe Simiang Siyiex
         daux veng Mizapa tak pah nawh yum heue."
         6 Pui Isarelax kied laux rhawm ka son pux kix Benyamin mai kix ah nin, "Doeh ru pui
         tix cub hoik grai khaing pui Isarelax daux in singaix heue."
         7 "Mawh kheu hoik tiextu ex ka Simiang Siyiex, son ang ex lai tawx kix moeng kawn bun
         tix, ex tak sang yuh ka mawx, sonsang koe moeng pui pa kawn deuk an khankix lie?"
         8 Mai kix ah nin, "Khaing daux doeh ru pui Isarelax, mawh pui mawx pa ang hoek ka veng
         Mizapa ka plak sivoe Simiang Siyiex lie?" Yam an kix yaox mawh pui veng Yabiet pa
         ot daux haktiex Gilat pa ang hoek dee bang dee khrawm pui khankix paox tix, tix kaux
         kawx heue.
         9 Mawh kheu yam simin kix ti yaox ka pui khankix, pui pa ot ka daux veng Yebiet, daux
         haktiex Gilat, ang lai koe pie tix kaux kawx tan heue.
         10 Mawh kheu nan cub pui hun deeh ploi pui pa kied koe rhawm kwa rhawm vao tix mheen
         ra rheng kaux hu tan mai tawm kix ah nin, "Hu mai pah ti tik pui pa ot ka daux veng
         Yabiet, daux haktiex Gilat khankix ka lawm vaig pex, simex, bun mai kawn nyawm khankix
         heue."
         11 "Pa sang caw pex ti yuh, pex tak yuh simex, bun ku kaux pa hoik koe mex khankix laux
         lak pak leeing heue."
         12 Mawh kheu nan kix yaox bun krih pa ang nyang koe mex pon yieh kaux, daux sinax pui
         pa ot daux veng Yebiet daux haktiex Gilat mai kix viex kix hoek ka dee bang dee paung
         tix daux veng Shilaw daux haktiex Khanan heue.
         13 Khaix an cub pui hun khawmuik deeh ploi pui hu krai ka pui Benyamin, pa ot hawt rang
         Rimon mai krai pao lox pa nhim rhawm ka kix heue.
         14 Mawh kheu nan pui Benyamin deeh hoek daux bawg yam an, pui Isarelax tawx kix moeng
         bun pa hoik deuh kix im ju, pa mawh bun veng Yebiet daux haktiex Gilat, viang mawh
         nan bun ang nyang kub son kix heue.
         15 Pui Isarelax kied koe krax laux rhawm son pui Benyamin, mawh kheu Simiang Siyiex
         hoik yuh ceu pa laux leeing koe daux doeh ru pui Isarelax heue.
         16 Khaix an kuad cao kaing cub pui hun khankix ah nin, "Mawh kheu hoik laux leeing bun
         pui Benyamin, ex sang yaox bun dee mawx son pui pa kawn deuk khankix heue."
         17 Mai kix ah nin, "Son ang doeh ru pui tix cub lai grai khaing daux pui Isarelax, caw
         ti koe haktiex sinngao son pui Benyamin, dee pa pon glawt ti dah heue.
         18 "Viang yuh ka mawx kawx, ex ang pon ti tawx kix moeng kawn bun ex heue. Mawh kheu
         pui Isarelax hoik koe lox pa tiextu ah nin, "Kieh krax pa jhax lawg koe ka piang pui
         pa tawx kawn bun tix mex ka ceu pui Benyamin heue."
         19 Mai kix ah nin, "Pawie Simiang Siyiex koe tix num tix bawg daux veng Shilaw, plak
         laong veng Betelax plak lih singaix ka krax pa hu, jah ka veng Betelax tom hoek ka
         veng Shekhim, pa koe plak seh veng Lebawna heue.
         20 Mawh kheu nan kix tawx lox ka pui Benyamin ah nin, "Hu mai jawm ti pau daux sipeem
         plix siiet khankix,
         21 Yam lih hu kawn bun veng Shilaw daux pawie mai graoh tix, pex lih khaing daux sipeem
         plix siiet mai hu giex ti moeng bun an kix son cao tix mai viex ing ka haktiex pui
         Benyamin heue.
         22 Phan keeing kix mai puxaik kix hoek ti ah grawng see ka yix mai yix tak ah nin ka
         kix, "Koe krax pa caux rhawm ka kix mai jhak ka pakngai yix liak, mawh kheu yix ang
         lai deuh moeng kix pie tix kaux kawx son kix ka daux naing, jao ang tie mawh pex pa
         teei ti tawx kawn bun inkix ka kix daux bawg yam in, phan koe krax lud ka lox pa hoik
         tiextu pex heue."
         23 Pui Benyamin hoek ti yuh awm an mai teei moeng son cao tix awm ding koe kix, khaing
         daux kawn bun pa hoek graoh tan mai giex kix ing ka daux haktiex sinngao cao tix mai
         kix deeh cox ti sum veng mai ot ka daux heue.
         24 Mawh kheu nan bawg yam an pui Isarelax lih hu khaing tan mai ing ka dee ot cao tix
         mai doeh nyiex ma cao tix, ka daux haktiex sinngao cao tix heue.
         25 Ka daux baux yam an pui Isarelax ang nyang koe simiang, pui ku kaux tang yuh awm
         pa yaox nawh mawh pa khaw caw ka ngai cao tix heue.RuthRuthRuthRuthRuth

1 Baux yam kwang cao prawng see haktiex yam an, sibhawm praix lih koe daux meung Isarelax
         heue. Simex tix kaux khaing veng Bieliehiem meung Yudax, viex moeng mai kawn simex
         tix ra kaux hu ot meung Mawbax heue.
         2 Ceu kaux nawh mawh Elimaliet, ceu kaux moeng nawh mawh Nawmix, ceu kaux kawn simex
         nawh ra kaux mawh Mahalon mai Khilon, kix mawh ru Epharax pa ot ka daux veng Bieliehiem
         meung Yudax mai kix hu haktiex Mawbax mai ot tan heue.
         3 Khaix an Elimaliet mex Nawmix hoik yum, deuk moeng nawh mai kawn simex nawh ra kaux
         heue.
         4 Kawn simex nawh ra kaux teei ti moeng bun haktiex Mawbax, ceu kaux kiex mawh Awrapax
         mai Ruthax, kix ot tan kao num.
         5 Khaix an Mahalon mai Khilon yum khawm ra kaux, Nawmix ang lai koe mex koe kawn heue.
         6 Nawmix jah ti deeh ing mai mun tix khankiex khaing meung Mawbax, mawh kheu mhong
         nawh yuh nin daux Meung Mawbax, Siyiex hoek ti kia ngien mai tawx pa ih son pui Nawh.
         7 Mawh kheu nan nawh lih khaing dee ot tix tau mai mun tix khawm ra kaux mai lih hu
         krax, sonsang deeh ing ka meung Yudax.
         8 Nawmix ah nin ka mun tix khawm ra, "Deeh ing ka nyiex miex tix, kaux mawx kaux an,
         kieh Siyiex koe krax caux rhawm ka piang pax, awm hoik yuh pax bwanson ka piang pui
         yum mai ka piang aux heue."
         9 "Kieh Siyiex teem ka piang pax, sonsang yaox pax ti laux lee tix, daux nyiex mex
         khraox tix, kaux mawx kaux an." Khaix an nawh ngheet ka kiex mai kiex yiiem riag heue.
         10 Mai kiex deeh ah nin ka nawh, "Yiex tak deeh ing tau mai maix ka ceu pui maix khankix
         tete heue."
         11 Nawmix deeh ah nin, "Kawn bun aux eue, deeh ing heue, pax sang ing tau mai aux yuh
         ka mawx? mawh kawn koe kawn simex daux vaig aux, sonsang mawh mex pax lie?"
         12 "Kawn bun aux eue, deeh veeh ti ing mai hu daux krax sang hu pax, mawh kheu aux hoik
         kuad, ang lai baox khaw ti koe mex, phan aux ah kawn koe krax pa keud pot jun pot
         tix mai phan aux baox koe mex, ka daux sawm in mai baox keh kawn simex kawx,
         13 mawh sang pon pau pax tom hoik ting lhaong kix lie? mawh kawn sang pon krox jun pax
         tix ang koe mex lie? Kawn bun aux eue, paw yuh nan liak. Au pon pa nu pa cien son
         pax, ceu an kied mawh pa kin pa nu ka rhawm aux, taix Siyiex hoik yuh ka aux tom hoek
         mee in heue."
         14 Khaix an kiex baox yiiem riag, Awrapax ngheet ka Nawmix mai deeh ing, viang mawh
         nan Ruthax kawn koe rhawm ti ot mai Nawmix heue.
         15 Mai Nawmix ah nin, "O maix hoik deeh ing ka pui ceu tix mai ka siyiex tix, deeh ing
         hawt o maix heue."
         16 Viang mawh nan Ruthax pawk ah nin, "Paw lai krai lox sonsang prah aux maix, phan
         ang mawh nan sonsang deeh ing aux, can dee hu maix, aux tak sang hu, pan maix dee
         mawx, aux tak paung tan, ceu pui maix tak mawh ceu pui aux, Siyiex maix tak mawh Siyiex
         aux heue.
         17 Yum maix dee mawx aux tak yum tan, mai sipaung aux tan, lheu khaing krax yum phan
         aux gwieh tix khaing maix kieh Siyiex yuh pa nie lheu khaing an ka piang aux heue."
         18 Yam yaox Nawmix ka hoik tat Ruthax rhawm tix sonsang hawt nawh, nawh yawg tix ka
         heue.
         19 Khaix an kiex lih hu mai hoek ka veng Bieliehiem. Yam hoik kiex ka veng Bieliehiem,
         pui veng khawmuik hoek simeem kiex ah nin, "Ang in mawh Nawmix lie?"
         20 Nawh deeh ah nin ka kix, "Paw lai kok aux mawh Nawmix, deeh kok aux mawh Mara" mawh
         kheu Cao pa ting siawp sibrawm hoik tawx krax pa kied kin kied song ka aux heue."
         21 Aux hoik lih hu mai pa grum naog, Siyiex deeh viex aux hoek mai pa yi, Siyiex yuh
         pa nu pa khawm hoek piang aux, Cao pa ting siawp sibrawm hoik kieh aux hoek krax kha
         rhawm, yuh ka mawx pex kok aux mawh Nawmix?"
         22 Mawh kheu nan Nawmix mai mun nawh Ruthax ceu pui Mawbax ing tau mai nawh khaing haktiex
         Mawbax. Kiex hoek ka veng Bieliehiem, yam jah pui ti vawg nghox ca heue.

1 Ka daux pux aik mex Nawmix doeh ru Elimaliet koe pui pa kied mi tix kaux, ceu kaux
         nawh mawh Bawzax heue.
         2 Ruthax pui Mawbax ah nin ka Nawmix, "Yuh bwanson kieh aux hu ka daux kaung mai sut
         sigleem nghox pa cod pa khrum khaing pui pa sang pon aux krax pa caux rhawm ka plak
         sivoe ngai nawh, " mai Nawmix ah nin ka nawh, "Kawn bun aux eue, hu heue."
         3 Khaix an Ruthax hu sawg ti sut sigleem nghox pa kawn deuk khaix cao pa vawg nghox
         mai nawh hoek daux kaung Bawzax, pa mawh doeh ru Elimaliet pa ang nawh keud ce ka
         heue.
         4 Yam an, Bawzax hoek khaing veng Bieliehiem ah nin ka cao vawg nghox, "Kieh Siyiex
         ot tau mai pex." Mai kix pawk ah nin, "Kieh Siyiex nawb bwan ka piang maix heue."
         5 Bawzax ah nin ka cao kaing vawg nghox, "Bun awn ju an mawh pui mawx lie?"
         6 Kawncau nawh cao kaing vawg nghox pawk ah nin, "An mawh bun awn ju pui Mawbax, pa
         hoek tau mai Nawmix khaing haktiex Mawbax heue."
         7 Mai Ruthax ah nin, "Yuh bwanson kieh aux sut sigleem nghox pa cod pa khrum sinax
         lhiem nghox plak khaix cao pa vawg nghox liak, " Mawh kheu nan jah ponngawb tom hoek
         yam in, nawh ca yuh kaing in lheu khaing laux lee ti daux nyiex gox tivud ticu ngie
         heue.
         8 Khaix an Bawzax ah nin ka Ruthax, "Kawn bun aux eue, nghiet ha, paw sut nghox pa
         deuk ka kaung tang dah mai paw hu khaing tin, ot hawt dex kawncau bun aux khankix
         heue."
         9 "Hawt jhak daux kaung dee vawg kix mai hawt khaix kix, aux hoik tawm lox ka kawncau
         simex awn ju an khankix, sonsang ang kix yux pa ang ceu ang mhawm ka maix heue. Yam
         sang nyaux nie maix rawm hu pug ti nyaux daux aw rawm pa kin kawncau simex awn ju
         an khankix ti deuh heue."
         10 Khaix an Ruthax gup pakngai tix ka piang tiex ah nin, "Kheu aux lai pon krax caux
         rhawm, plak sivoe ngai maix, daux pa mawh tix pui tang praix tang klawng lie?"
         11 Bawzax deeh pawk ah nin, "Aux hoik mhong can pa yuh maix ka miex tix, khaix hoik
         yum mex maix, maix hoik prah miex keeing tix mai haktiex dee keh dee kung tix mai
         maix hoek ka ceu pui pa ang maix sax tawng glang ka in heue."
         12 "Kieh Siyiex deeh pawk bwanson ka kaing jhaw pa yuh maix mai kieh Siyiex pui Isarelax
         pa hoek maix ti paung greem pruik, tawx bwanson pa grum naog ka maix heue."
         13 Khaix an Ruthax ah nin, "Cao simiang aux eue, kieh aux koe min pakngai sivoe maix,
         mawh kheu hoik tawx maix krax nyawm rhawm, viang aux ang mawh kawncau bun maix kawx
         maix hoik krai lox pa caux rhawm ka aux heue."
         14 Yam hoek bawg priex ngaix Bawzax ah nin ka nawh, "Hoek tin, hoek ih blah mai cux
         blah pa ih maix ka daux rawm pa niex, " Ruthax ngawm hawt praok cao vawg nghox khankix
         mai Bawzax tawx blah ka nawh, nawh ih tom sak mai kawn deuk tiblah heue.
         15 Yam kaoh nawh ti sang hu sut sigleem nghox, Bawzax tawm kawncau simex awn ju khankix
         ah nin, "Kieh nawh sut sinax lhiem nghox mai paw sibriem ka nawh awx."
         16 Ploi sigleem nghox cod khaing vien nghox tiblah son nawh, prah nawh sut mai paw deuh
         phimap ka nawh heue."
         17 Mawh kheu nan Ruthax sut nghox pa cod pa khrum ka daux kaung tom sidah plak bo mai
         pah nghox pa sut tix an, pon nghox ca tix epha heue.
         18 Nawh viex nghox ca an ing daux veng mai jhi miex tix yaox ka nghox ca pa pon sut
         tix heue. Mai teei ti tawx priex lheu khaing pa hoik sak ih tix ka miex tix heue.
         19 Mai miex nawh ah nin "Mawh hu sut maix nghox dee mawx daux in singaix? Maix hu yuh
         kaing dee mawx? Kieh bwanson koe ka piang pui pa koe bwanson ka maix. "Mai Ruthax
         krai ah nin ka miex tix, "Ceu kaux pui pa yuh aux kaing tau mai nawh daux in singaix
         mawh Bawzax heue."
         20 Khaix an Nawmix ah nin ka mun tix, "Kieh Siyiex pa koe krax caux rhawm ang jut ang
         jai ka piang pui pa im ju mai ka piang pui pa hoik yum nawb bwan ka nawh, " "Pui an
         mawh paox nyiex dex mai ru ex tix kaux heue."
         21 Ruthax pui Mawbax ah nin, "Lheu khaing an nawh ah nin ka aux maix ot dex kawncau
         aux, tom hoik vawg kix nghox aux heue.
         22 Mai Nawmix deeh ah nin ka mun tix Ruthax, "Kawn bun aux eue, mhawm, hu tau maix mai
         kawncau bun awn ju nawh khankix, phan maix hu daux kaung tang dah ha pui kox yu pa
         ang ceu ang mhawm ka maix heue."
         23 Mawh kheu nan nawh ot dex kawncau bun awn ju Bawzax khankix sonsang sut sigleem nghox
         pa cod pa khrum khankix, tom hoik sidah vawg kix nghox cao mai nghox ca mai nawh ot
         tau mai miex tix heue.

1 Khaix an, Nawmix ah nin ka Ruthax, "Kawn bun aux eue, mawh ang aux pon sawg dee pa
         yiien yawg sonsang pon maix krax nyawm rhawm lie?"
         2 "Bawzax pa mawh cao kawncau bun awn jux pa yuh kaing tau mai maix nawh hoik mawh
         paox ru ex ang mawh lie? Nawh sang boi nghox daux sawm in daux glah nghox heue."
         3 Khoek maix ka rawm mai kraix bee ka tokaux tix, ceep kraung pa kied mhawm maix mai
         lih hu ka dee pah kix nghox, paw kieh nawh yaox tokaux maix, tom ang nawh nyang naox
         ih nyaux tix heue.
         4 "Yam hu it nawh ci ti tawng dee it nawh mai laig ka dee it nawh mai plak man lhop
         piang caong nawh mai it tan mai nawh tak krai ceu pa sang caw maix ti yuh heue."
         5 Ruthax deeh ah nin, "Aux tak yuh awm pa krai maix ka aux khawmuik heue."
         6 Mawh kheu nan nawh lih hu ka dee pah kix nghox mai yuh awm pa hoik tawm miex nawh
         khankix heue.
         7 Khaix hoik ih nyaux Bawzax mai koe krax nyawm rhawm mai nawh hu it praok dee sidah
         pum nghox mai Ruthax koi mo ti hu mai plak man lhop piang caong nawh mai it tan heue.
         8 Kaw simex an siduad greung sawm mai tieh tix, nawh tawng ka hoik it bun tix kaux
         ka plak caong tix!
         9 Mai nawh ah nin, "Mawh maix mawx?" Nawh pawk ah nin, "Aux mawh Ruthax kawn bun cau
         maix, mai lhop aux ka man lhop maix, mawh kheu maix mawh paox nyiex pa dex ka aux
         tix kaux heue."
         10 Khaix an nawh ah nin, "Kawn bun aux eue, kieh Simiang Siyiex nawb bwan ka piang maix,
         mawh kheu sijax pa yuh maix bawg khaix nie lheu ting khaing bawg ka, mawh kheu ang
         maix lai hawt khaix simex awn ju pa hot ang ah, pa mag mi ang ah heue.
         11 "Kawn bun aux eue, paw khi rhawm aux tak yu can ceu pa rawg maix khawmuik ka son
         maix, mawh kheu pui pa ot daux veng khawmuik, hoik tawng mawh maix bun pa kaux sijax
         mai pa mhawm jhawm tix kaux heue."
         12 "Aux mawh paox nyiex pa dex mai maix tete, viang mawh nan paox nyiex pa nie lheu
         dex khaing aux kawn koe tix kaux heue.
         13 Ot tin daux bo in tom hoek plak ponngawb, phan nawh sang yuh beeh glawm pa dex mai
         paox nyiex son maix mawh pa mhawm, kieh nawh yuh ceu an, phan nawh ang yuh beeh glawm
         pa dex mai paox nyiex son maix, awm im ju Simiang Siyiex aux tak yuh son maix, it
         tin tom hoek ponngawb heue."
         14 Mawh kheu nan Ruthax it plak caong nawh, tom bah riang praix plak ponngawb mai nawh
         kaoh sivoe ang pui nyang chix yaox ka paox ti, khaix an nawh ah nin, "Paw kieh pui
         tawng ka hoek bun ka glah dee pah ex nghox awx"
         15 Mai nawh ah nin, "Tawx man fua pa koe ka piang maix mai nih tin, " Yam hoik nih nawh
         man an, Bawzax tong nghox ca liah epha mai sau ka piang man an, khaix an Ruthax ing
         daux veng heue.
         16 Yam deeh hoek nawh ka miex tix, miex nawh ah nin, "Kawn bun aux eue, yuh ka mawx?"
         Nawh krai can pa hoik yuh pui an khawmuik,
         17 Mai nawh ah nin, "Nghox ca in liah e pha mawh pa tawx nawh ka aux, mawh kheu nawh
         ah nin ka aux, paw ing khawm taix yi tix ka miex maix heue."
         18 Miex nawh ah nin, "Kawn bun aux eue, krox jun tom hoek bawg yam lih grawng ceu ankix,
         mawh kheu kaw simex an tak ang yawg tix tom ang nawh nyang sidah yuh grawng ceu ankix
         ka daux in singaix heue."

1 Bawzax hu ka plak diang siviex veng mai ngawm tan, yam an paox nyiex pa dex pa krai
         Bawzax kawx hoik hoek, mawh kheu nan Bawzax ah nin ka nawh, "Paox grawm eue, hoek
         veh ngawm tin ha, " mai nawh veh ngawm tan heue.
         2 Mai nawh kok kuad riex ju yu khaing daux veng kao kaux ah nin, "Ngawm tin" kix kawx
         ngawm tan heue.
         3 Nawh ah nin ka paox nyiex pa dex mai nawh, "Nawmix pa deeh hoek khaing haktiex Mawbax,
         coh gwang haktiex cie puxke ex Elimaliet heue.
         4 Aux simie ti krai maix mhong ah nin maix liag haktiex an, ka plak sivoe ngai pui
         pa ot tin mai sivoe ngai kuad song ceu pui aux, phan maix sang deeh taoh haktiex an,
         taoh heue, phan maix ang taoh krai ka aux, sonsang tawng aux, lheu khaing maix pui
         pa sang deeh taoh haktiex an, ang koe tix kaux kawx, aux kawn caw ti mawh khaix maix
         pa dex" mai paox nyiex nawh deeh ah nin, "Aux tak sang taoh heue."
         5 Bawzax deeh ah nin, "Singaix liag maix kaung an khaing taix Nawmix maix tak yaox
         ti liag khawm Ruthax pui Mawbax, moeng pui pa hoik yum, sonsang deeh plud maix ka
         min ceu kaux pa hoik yum ka piang sinngao cie nawh heue."
         6 Paox nyiex pa dex an ah nin, "Aux ang pon taoh an son tokaux tix, phan aux taoh aux
         lhat sinngao cie cao tix laux leeing, maix taoh pa sang caw aux ti taoh ka son cao
         tix, mawh kheu aux ang lai pon taoh heue."
         7 In mawh been pa dawg koe daux pui Isarelax tom yam an dix, pa dex ka grawng pa deeh
         taoh mai grawng pa deeh loh kraung khrai, sonsang mawh pa kriem son tix ceuceu, pui
         tix kaux tak peeik kiiep tix mai tawx ka an tix kaux sinax pui Isarelax heue.
         8 Mawh kheu nan paox nyiex pa dex an ah nin ka Bawzax, "Liag an son cao maix" mai nawh
         peeik kiiep tix heue.
         9 Bawzax ah nin ka kuad song mai pui khawmuik, "Daux singaix, pex mawh mhai rug grawng
         pa liag aux can cie Elimaliet mai can cie Khilon khawm cie Mahalon khawmuik khaing
         tawm taix Nawmix heue.
         10 Lheu khaing an aux hoik teei Ruthax pui Mawbax, moeng Mahalon mawh moeng tix, sonsang
         deeh plud min ceu kaux pui pa hoik yum mai ka piang sinngao cie nawh mai son ang min
         cau kaux pui pa hoik yum, sang grai khaing sinax puxaik nawh khankix mai khaing daux
         siviex veng dee ot nawh, daux in singaix pex mawh mhai rug heue."
         11 Pui khankix pa ot daux siviex veng mai kwad riex ju ah nin, "Yix mawh mhai rug, Simiang
         Siyiex tak kieh bun pa hoek ka daux nyiex maix, awm Rakhelax mai Leax kiex ra kaux
         pa deeh sum nyiex ma pui Isarelax. Kieh maix koe krax haok hwan ting lhaong ka daux
         haktiex Epharat mai kieh maix ao min ka daux veng Bieliehiem heue.
         12 Kieh nyiex ma maix awm nyiex ma Periet, pui pa hoik keh Tama ka son Yudax, kheu jao
         ru pa tawx Simiang Siyiex ka maix, khaing bun awn ju in heue.
         13 Bawzax teei Ruthax mawh moeng tix mai yam hu laig it nawh tau mai nawh Simiang Siyiex
         tawx nawh koe kaux mai nawh keh kawn simex tix kaux heue.
         14 Cub bun khankix ah nin ka Nawmix, "Kieh krax pa yaog yaw koe ka Simiang Siyiex, pa
         ang nyang prah maix khaing paox nyiex pa dex mai maix daux in singaix, kieh ceu kaux
         nawh mawh pa ao min daux pui Isarelax!
         15 Kieh nawh mawh pa khre rien ka ju maix mai mawh pa kia ngien ka yam riex ju maix,
         mawh kheu mun maix moh ka maix mai nie lheu mhawm ka maix, khaing pa hoik koe nawh
         kawn simex aliah kaux heue."
         16 Nawmix teei ti teem kawn nyawm an ka piang naok tix mai kiex mawh cao priex rien
         ka kawn nyawm an heue.
         17 Bun paox plawg khankix ah nin, "Kawn simex tix kaux, hoik keh ka son Nawmix, mai
         sum ceu kaux nawh mawh Obet, nawh mawh keeing Yessie, pa mawh keeing Davit heue."
         18 In khankix mawh grawng doeh ru Pariet, Pariet pon kawn simex tix Hezaron,
         19 Hezaron pon kawn simex tix Aram mai Aram pon kawn simex tix Aminadat,
         20 Aminadat pon kawn simex tix Nashon mai Nashon pon kawn simex tix Salamon,
         21 Salamon pon kawn simex tix Bawzax mai Bawzax pon kawn simex tix Obet,
         22 Obet pon kawn simex tix Yessie mai Yessie pon kawn simex tix Davit heue.1 Samuel1 Samuel1 Samuel1 Samuel1 Samuel

1 Koe pui veng Ramathaimzophim tix kaux ka ton Epharem, ceu kaux nawh mawh Elakanax
         kawn simex Yeroham, pa mawh kawn simex Elihu, kawn simex Tawhu, kawn simex Zupha pa
         mawh ceu pui Epharem.
         2 Mai nawh koe moeng ra kaux, ceu kaux mawh Hanax mai Penina, Penina koe kawn praix
         mai Hanax ang koe kawn praix.
         3 Pui in lih khaing veng ot tix ku num sonsang krub mai tan ka Simiang Siyiex pa ting
         piang khawmuik ka veng Shilaw, kawn simex Elix ra kaux mawh Hawphanix mai Phiniet,
         pa mawh cao giex kaing li Siyiex.
         4 Singaix yam yuh Elakanax krax tan nawh tawx nyum son moeng tix Penina mai son kawn
         simex kawn bun tix.
         5 Nawh tawx nyum cie Hanax ra son kheu jao moh nawh Hanax, viang mawh nan, Siyiex ang
         kieh nawh koe kawn.
         6 Penina nie song rhawm ka Hanax sonsang kieh khrup rhawm kheu ang Simiang Siyiex kieh
         nawh koe kawn.
         7 Ceu an hoik lih mawh ku num, yam laig nawh ka daux nyiex bwan Simiang Siyiex mai
         so Hanax khrup rhawm. Mai Hanax yiiem ang lai ih priex preem heue.
         8 Mai Elakanax mex nawh ah nin, "Hanax eue, yiiem maix kheu patix? ang maix ih nyaux
         kheu tix? laux rhawm maix kheu tix? aux hoik lheu mhawm son maix khaing kawn simex
         kao kaux ang mawh lie?"
         9 Khaix hoik ih nyaux Hanax daux veng Shilaw, nawh yaog ti kaoh, Elix cao giex kaing
         li ngawm piang khaox gaong praok rong siviex nyiex bwan Simiang Siyiex.
         10 Hanax kied laux rhawm sigrien mai rawg bwan ka Siyiex, yiiem mai pa khrup rhawm tix.
         11 Nawh tiextu ah nin, "Simiang Siyiex Cao pa ting piang khawmuik eue, phan Maix koe
         rhawm ti kia ngien ka krax kham geu siliex bun tix, doh keud ka aux, paw piawm ka
         siliex bun Maix, phan Maix tawx kawn simex ka siliex bun Maix tix kaux, aux tak ap
         nawh ka Simiang Siyiex glang singaix im ju nawh mai ang khlao ka kaing nawh."
         12 Yam rawg Hanax bwan ang jud ang jai plak sivoe Simiang Siyiex, Elix cao giex kaing
         li dong ngai tix ka jheeh nawh.
         13 Hanax rawg bwan daux rhawm tix, mawh ngie siyieb jheeh nawh pa chuh mai ang mhong
         ka lox nawh, Elix cao giex kaing li keud nawh yoek.
         14 Elix cao giex kaing li ah nin ka nawh, "Mawh kawn sang yoek maix miex grheung lie?
         teei ti tik rawm plix siiet singai khaing maix."
         15 Hanax deeh pawk ah nin, "simiang eue, ang mawh, aux mawh bun pa laux rhawm, aux ang
         nyaux rawm plix siiet mai plai khiien, aux hieh plih rhawm tix ka plak sivoe simiang
         Siyiex.
         16 "Paw doh keud siliex bun maix, mawh bun pa caox, aux krai ka daux pa laux rhawm mai
         pa khi rhawm tix tom nie."
         17 Elix deeh pawk ah nin, "Kieh maix hu nhim mai Siyiex pui Isarelax tak tawx ka maix
         awm pa rawg maix ka Nawh Cao."
         18 Mai Hanax ah nin, "Kieh siliex bun maix, yaox pa koe min plak sivoe ngai maix." Khaix
         an Hanax deeh hu krax hu tix mai ih priex mai ngai baoh nawh ang lai koe krax laux
         rhawm heue.
         19 Mai kix kaoh ponngawb caocao mai krub ka Simiang Siyiex mai kix deeh ing ka nyiex
         tix daux veng Ramax, Elakanax dex dawd tau mai moeng tix Hanax mai Simiang Siyiex
         doh keud ka nawh,
         20 khaix an, Hanax koe kaux mai keh kawn simex tix kaux mai kok ceu kaux nawh mawh Samoelax
         ah nin, "Mawh kheu hoik mhaing nawh ka Simiang Siyiex."
         21 Elakanax mai pui nyiex nawh haok yuh krax tan sijax mukheu awm pa yuh ku num ka Simiang
         Siyiex.
         22 Viang mawh nan, Hanax ang cu ti hu, nawh ah nin ka mex tix, "Aux ang nyang hu, kieh
         kawn nyawm prah peuex ha, aux tak viex nawh hoek sivoe Siyiex mai prah nawh ot tan
         leeing ju."
         23 Mai mex nawh Elakanax deeh ah nin, "Yuh awm pa koe rhawm maix, pau tom prah kawn
         nyawm peuex, yuh tom grum naog gumlox Siyiex." Mai Hanax ot ka nyiex tom hoek bawg
         yam prah nawh peuex.
         24 Yam hoik prah kawn nyawm ka peuex miex tix, kiex viex kawn nyawm hu mai tix, tau
         mai mawie mhaing naog loe num tix mu, nghox ca tix e pha mai singiien hak plix siiet
         tix mu mai viex hoek ka nyiex bwan Simiang Siyiex daux veng Shilaw, kawn nyawm an
         kawn awn ju.
         25 Khaix an, kix pah mawie mhaing an mai viex kawn nyawm hoek ka Elix.
         26 Mai Hanax ah nin, "simiang aux eue, awm im ju maix cao simiang aux, aux mawh bun
         pa hoik cung hawt maix tin mai pa rawg bwan ka Simiang Siyiex.
         27 Mawh kheu aux rawg bwan sonsang pon kawn nyawm in mai Simiang Siyiex hoik tawx awm
         pa rawg aux ka Nawh Cao.
         28 Mawh kheu aux hoik pon nawh khaing Simiang Siyiex, aux tak deeh ap nawh ka Simiang
         Siyiex, glang yam im ju nawh kieh mawh pa yuh kaing jhaw Siyiex." Mai kix krub ka
         Simiang Siyiex tan heue.

1 Hanax rawg bwan ah nin, "Aux kied gaux rhawm mai kied ting riang daux Simiang Siyiex,
         jheeh aux yaw rangdi tix ka pui pa koeng aux, mawh kheu aux gaux rhawm daux pa taoh
         Maix Cao.
         2 Ang koe pui pa singax singeh awm Simiang Siyiex, lheu khaing Maix ang lai koe Siyiex
         mai rang dee een ex rhawm awm Maix ang koe.
         3 Paw lai krai lox ting lhaong mai paw kieh lox ca nyhau lih khaing jheeh tix, mawh
         kheu Simiang Siyiex mawh pa tawng mai Nawh Cao mawh pa ciang ka kaing kuceu."
         4 Ak pui ting riang khankix, hoik graig mai pui pa awn riang khankix, tak deeh koe
         riang.
         5 Pui pa kub ih tak deeh cang, pui pa cai rhawm tak yaox ti sak, pui neh tak keh kawn
         aliah kaux mai pui koe kawn tom nie tak deeh iak riang.
         6 Siyiex pon kieh yum mai pon kieh deeh im, Nawh Cao pon kieh hu meung yum mai pon
         kieh deeh kaoh,
         7 Simiang Siyiex chix kieh pui hot mai chix kieh pui mi, Nawh chix kieh tiem mai chix
         kieh lhaong.
         8 Nawh Cao yaog pui hot khaing phawng tiex mai yaog pui caung khaing pum nyhee mai
         kieh ngawm tau mai cao Simiang mai pon dee ngawm dangngeung pa koe min mawh sinngao
         tix. Mawh kheu rong haktiex mawh cie Siyiex mai Nawh deuh haktiex piang an.
         9 Nawh Cao kia ngien ka caong pui pa singax tix, pui pa ang rahsee tak ot jiiep ka
         daux pa faik, pui ang chix pex ka riang rao cao tix.
         10 Pui pa koeng Simiang Siyiex ka khankix tak laux phawng vid, Nawh Cao kieh sinum praix
         khaing raoma tuh ka kix, Simiang Siyiex ciyang tom sidah haktiex, Nawh tak mawh riang
         rao ka simiang Nawh Cao mai yaog siawp sibrawm pui pa hoik groi Nawh Cao bee ka."
         11 Khaix an Elakanax deeh ing ka nyiex tix, ka Ramax, mai kawn nyawm an yuh kaing jhaw
         Simiang Siyiex ka sivoe Elix cao giex kaing li.
         12 Kawn simex Elix khankiex mawh pui caox mai kiex ang nab yam ka Simiang Siyiex.
         13 Been pa deuh cao giex kaing li son pui hun mawh nin, yam yuh pui tix kaux kaux krax
         tan pa appong, kawncau cao giex kaing li tak viex lawk tuh koe kak loe mu hoek ka
         taix tix yam kawn ngaik ka nex.
         14 Khaix an nawh tak cih lawk tuh koe kak loe mu ka daux aw khang, aw ting mai aw iak
         khankix, phan lawk tuh koe kak loe mu caw ti pug patix ang ah, cao giex kaing li tak
         teei ti cie ka an, kix yuh ceu an ka pui Isarelax pa hoek ka daux Shilaw.
         15 Sivoe sang gleeing, kix tik khlawp bee, kawncau cao giex kaing li hoek ah nin ka
         pui pa yuh krax tan, "Tawx nex pa sang tong cao giex kaing li ti ih, mawh kheu nawh
         ang teei nex hoik ngaik ka maix, teei ngie nex im."
         16 Mai phan pui an ah nin ka nawh, "Kieh kix gleeing khlawp bee sivoe, khaix an maix
         pon teei tom nie awm pa koe rhawm tix, " mai nawh ah nin, "Ang chix, maix caw ti tawx
         yam in, phan ang mawh nan aux tak yuh tom pon teei tix an."
         17 Mai phimap pui awn ju an kiex kied ting sivoe Simiang Siyiex, mawh kheu kiex map
         ka krax tan ka Simiang Siyiex.
         18 Samoelax ceep sibex dhah dawd taix mai yuh kaing jhaw sivoe Siyiex, yam mawh kawn
         nyawm.
         19 Miex nawh caing sibex iak tix pheen mai viex ti tawx ka nawh ku num, yam hu nawh
         yuh krax tan pa appong mai miex tix ku num.
         20 Elix nawb bwan ka Elakanax mai moeng nawh ah nin, "Kieh Simiang Siyiex tawx ru ka
         khaing bun in, sonsang ap kawn nyawm pa hoik rawg tix ka Simiang Siyiex, khaix an
         kix deeh ing ka nyiex tix.
         21 Simiang Siyiex hoek kia ngien ka Hanax, nawh baox koe kaux mai keh kawn simex loe
         kaux kawn bun ra kaux mai kawn nyawm pa mawh Samoelax ting hwan sivoe ngai Simiang
         Siyiex heue.
         22 Elix hoik kied kuad mai nawh mhong can pa yuh kawn simex tix ka pui Isarelax, grawng
         it kiex mai bun yuh kaing jhaw ka diang siviex laig nyiex gox bwan man bang kum,
         23 nawh ah nin ka kiex, "Pax lai yuh ceu in yuh ka mawh? Mawh kheu aux hoik mhong grawng
         pa caox yuh pax ka pui khankix."
         24 Kawn simex aux eue, ang mawh, pa mhong aux grawng kieh pui hun Simiang Siyiex lud
         ang lai mawh pa mhawm.
         25 Phan pui tix kaux lud ka paox kawn pui tix Simiang Siyiex tak prawng ca ka nawh mai
         phan pui tix kaux lud ka Simiang Siyiex, pui mawx pa sang khyox khaw ka son nawh?
         Viang mawh nan kiex ang nghiet ka lox keeing tix, mawh kheu Simiang Siyiex koe rhawm
         ti sang pah kiex yum.
         26 Samoelax hwan ting lhaong mai koe min pakngai ka sivoe Simiang Siyiex mai sivoe ngai
         pui khankix.
         27 Pui Siyiex tix kaux lih bleeh ka Elix ah nin ka nawh, "Siyiex ah nin, aux hoik jhi
         tokaux Cao tix sidawng, ka nyiex ma keeing pex khankix, yam ot kix ka nyiex Pharaw
         meung Ejiptux.
         28 Aux hoik laug nawh khaing doeh nyiex ma pui Isarelax, sonsang mawh cao giex kaing
         li Aux, sonsang yuh krax tan piang khu dee tan Aux mai gleeing kix nyawng bhawng mai
         ceep sibex dhah dawd taix plak sivoe Aux, Aux hoik ap krax tan pa yuh ka ngu khaing
         pui Isarelax ka doeh nyiex ma keeing maix.
         29 Kheu maix lai dig krax tan mai can pa tan pa hoik tawm Aux mai tawx min ka kawn tix
         lheu ting khaing Aux mai kieh cao tix kluing ka krax tan pa kied mhawm khaing pui
         Aux, pui Isarelax lie?
         30 Siyiex pui Isarelax ah nin, Aux hoik krai tete, doeh ru maix mai doeh ru keeing maix
         tak hu ing sivoe ngai Aux leeing ju, Simiang Siyiex ah nin, kieh an singai khaing
         Aux, pui pa tawx min ka Aux mai pui pa nunai ka Aux, tak pon krax nunai.
         31 Jhak heue, sang hoek singaix tat Aux ka plawng taix maix mai plawng taix doeh nyiex
         ma keeing maix mai pui riex ju ang lai koe daux doeh nyiex ma maix.
         32 Maix tak koe krax khi rhawm mai khoi rhawm yam yaox ti nawb Siyiex bwan ka pui Isarelax,
         mai pui riex ju tak ang koe ka daux doeh nyiex ma maix leeing ju.
         33 Pui maix pa ang Aux nyang tat ti tik khaing khu dee tan Aux, Aux tak deuh ju sonsang
         yiiem tom uah ngai mai kieh maix voe rhawm mai doeh nyiex ma maix tak yum mai yam
         awn ju tix,
         34 in tak mawh mhai rug ka maix, pa sang lih mawh ka kawn maix Hawphanix mai Phinehat
         ra kaux, khawm ra kaux tak yum daux tix ngaix khaing.
         35 Aux tak kieh cao giex kaing li pa kaux sijax lih hoek, pa hoek yuh awm alo rhawm
         Aux, Aux tak sum doeh ru nawh kaux cong mai nawh tak hu ing sivoe ngai pui pa hoik
         groi Aux rawm bee ka leeing ju.
         36 Pui pa kawn deuk ka daux nyiex ma maix khankix hoek krub ka nawh, sonsang rawg mau
         tix piak mai blah tix lon ah nin yuh bwanson yaog aux mawh ara cao giex kaing li sonsang
         yaox aux ti ih blah tix lon heue."

1 Samoelax pa mawh kawn nyawm yuh kaing jhaw Simiang Siyiex sivoe ngai Elix. Yam an
         gumlox Siyiex hoek ngie ceeix, riang susai ang hoek sijheeng.
         2 Daux tix ngaix Elix it ka dee it tix, ngai nawh jah tix vu vi ang chix yaox,
         3 kawk ngu Siyiex ang nyang yeet, daux nyiex bwan Simiang Siyiex ka dee koe teug bwan
         sijax mukheu Siyiex, Samoelax hoik laig it dee it tix.
         4 Khaix an Simiang Siyiex kok ka Samoelax, Samoelax ah nin, "Aux ot tin."
         5 Mai nawh to hu ka Elix ah nin, "Aux ot tin, mawh kheu kok maix aux. "Mai Elix ah
         nin, "Aux ang kok maix, baox deeh hu it ha. "Mai nawh kawx deeh hu it.
         6 Mai Simiang Siyiex baox ah nin, "Samoelax, mai Samoelax kaoh hu ka Elix ah nin, "Aux
         ot tin, mawh kheu kok maix aux. "Mai Elix ah nin, "Aux ang kok ka maix, kawn simex
         aux eue, baox deeh hu it ha."
         7 Samoelax ang nyang sax tawng ka Simiang Siyiex mai gumlox Simiang Siyiex ang nyang
         sax plak jhi tix ka nawh.
         8 Simiang Siyiex baox kok ka Samoelax loe bawg tix bawg. Mai nawh kaoh hu ka Elix ah
         nin. "Aux ot tin, mawh kheu kok maix aux, " mai Elix hoik tawng Siyiex kok ka kawn
         nyawm an.
         9 Mawh kheu nan, Elix ah nin ka Samoelax, "Hu it ha, phan nawh deeh kok maix, maix
         pawk ah nin, Simiang Siyiex eue, krai heue, mawh kheu kawncau Maix hoik mhong, mai
         Samoelax deeh hu it ka dee it tix.
         10 Simiang Siyiex hoek mai cung kok awm phao voe ah nin, "Samoelax, Samoelax, mai Samoelax
         pawk ah nin, krai heue mawh kheu kawncau Maix hoik mhong."
         11 Simiang Siyiex ah nin ka Samoelax, "Jhak heue, Aux tak yuh tix ceuceu ka daux pui
         Isarelax mai yhaok pui pa mhong ku kaux tak lak lheet yhaok ka mhong tix khawm ra
         plak.
         12 Daux singaix an Aux tak yuh ceu an ka Elix awm pa hoik krai tix grawng pa dex mai
         nyiex ma nawh, jah tom yam jah tom hoek dee sidah.
         13 Mai Aux tak krai grawng sang ciyang Aux ka doeh nyiex ma nawh leeing ju, kheu pa
         caox caig pa hoik tawng nawh, mawh kheu kawn simex nawh khawm ra kaux nunai ka Siyiex
         mai nawh ang ne raw ka kiex.
         14 Mawh kheu nan, Aux tom tiextu ka doeh nyiex ma Elix mai phimap pa caox caig yuh doeh
         nyiex ma nawh tak ang pon pluat ploi tix ka krax tan mai ka ceu pa tan leeing ju.
         15 Samoelax laig it tom hoek ponngawb, mai nawh paoh siviex nyiex bwan Simiang Siyiex.
         Samoelax lhat krai riang susai yaox tix ka Elix.
         16 Elix kok ka Samoelax ah nin, "Kawn simex aux Samoelax eue, mai nawh pawk ah nin,
         "Aux ot tin."
         17 Elix ah nin, "Simiang Siyiex hoik ah ceu patix ka maix? Paw mox an khaing aux. Phan
         maix mox can pa krai Siyiex ka maix khaing aux khankix kieh Siyiex ciyang ka maix
         nie lheu khaing an."
         18 Samoelax krai kuceu ka nawh, ang lai mox tix ceu kawx khaing nawh, Elix ah nin, "In
         mawh Siyiex, kieh Nawh Cao yuh awm pa yaox tix mawh pa mhawm."
         19 Samoelax ting hwan mai Siyiex ot mai nawh mai ang kieh lox nawh cod ka tiex tix gum
         kawx.
         20 Pui Isarelax khawmuik jah ka veng Dan tom hoek ka veng Berashibax hoik tawng yaox
         ka Samoelax mawh cao jhai Siyiex.
         21 Mai Siyiex baox bleeh ka veng Shilaw, mawh kheu Siyiex jhi tokaux tix ka Samoelax
         ka veng Shilaw ka daux gumlox Simiang Siyiex mai Samoelax krai gumlox inkix tah daux
         haktiex Isarelax khawmuik heue.

1 Gumlox Samoelax hoek ka pui Isarelax khawmuik mai pui Isarelax lih puing ka pui Philitix,
         kix yuh tab ka Ebaneza mai pui Philiti yuh tab ka veng Aphiet.
         2 Pui Philitix khre rien naing puing ka pui Isarelax, yam hoik tah naing kudah pui
         Isarelax hoik som ka pui Philitix mai pui Philitix hoik pah pui kix yum ka biang naing
         been pon rheng kaux.
         3 Yam deeh hoek kru naing ka daux tab, cub kwad riex ju pui Isarelax ah nin, "Kheu
         Simiang Siyiex lai kieh ex som ka pui Philitix daux singaix lie? Kieh ex viex teug
         sijax mukheu Simiang Siyiex khaing veng Shilaw hoek ka ex, yam hoek sinax ex tak taoh
         ex khaing tawm taix pui koeng.
         4 Mai kix ploi pui hu ka veng Shilaw mai viex teug sijax mukheu Siyiex Cao kru naing
         raoma, pa ngawm piang dangngeung cub Cherubin, mai kawn simex Elix Hawphanix mai Phinehat
         ra kaux ot tan mai teug sijax mukheu Siyiex.
         5 Yam hoek teug sijax mukheu Siyiex daux tab, pui Isarelax kok yo lox sinum mai lox
         sinum tah piang haktiex.
         6 Yam hoik mhong pui Philitix ka lox yo lox ting sinum, kix ah nin, "Lox kok yo lox
         ting sinum daux tab pui Hebrie mawh patix lie?" mai kix tawng teug sijax mukheu Simiang
         Siyiex hoik hoek ka daux tab,
         7 pui Philitix kied lhat ah nin. "Siyiex hoik hoek ka daux tab, "mai kix ah nin, "Krax
         kha rhawm hoik hoek ka ex, ceu in ang nyang sax mawh sivoe in tix bawg kawx."
         8 Krax kha rhawm hoik hoek ka ex, Pui mawx sang pon taoh ex khaing Siyiex pa ting siawp
         sibrawm in lie? Siyiex in mawh pa pah pui Ejiptux ka jhawm saux preng daux tiag.
         9 Pui Philitix eue, kieh koe rhawm kwa yuh kieh awm simex, son ang pex mawh siliex
         pui Hebrie awm hoik sax mawh kix siliex pex, yuh kieh awm simex mai puing ka."
         10 Pui Philitix puing naing mai pui Isarelax som mai kix tang to hu ka nyiex tix ku
         kaux, mai koe krax pah pa kied ting tan mai kru naing caong pui Isarelax yum loe mheen
         kaux.
         11 Kix pon giex teug sijax mukheu Siyiex mai kawn simex Elix Hawphanix mai Phinehat
         khawm ra kaux mai pah kiex yum.
         12 Pui Binyamin tix kaux to khaing biang naing hu ka Shilaw daux tix ngaix khaing tau
         mai kraung griah mai phawng tiex piang kaing nawh.
         13 Yam hoek nawh Elix ngawm piang khaox ngawm, ka praok krax, mai pau ti jhak, mawh
         kheu nawh hoik sikua rhawm ka son teug sijax mukheu Simiang Siyiex. Yam hoek pui an
         ti krai grawng satang daux veng, pui veng khawmuik kawx yiiem yo.
         14 Yam mhong Elix lox yiiem yo mai chawk ah nin, "Lox sinum yiiem yo an mawh patix?"
         Pui tix kaux nied ti hoek krai ka Elix.
         15 Elix hoik koe tixdim daix num mai ngai nawh vu vi, ang lai chix yaox,
         16 pui an ah nin ka Elix, "Aux mawh pui pa to tix hoek khaing biang naing in singaix."
         Elix ah nin, "Kawn simex eue koe grawng yuh ka mawx?"
         17 Pui pa viex lox satang hoek mai pawk lox ah nin, "Pui Isarelax hoik to sivoe pui
         Philitix, koe krax pah pa kied ting tan sinax pui hun, kawn simex maix Hawphanix mai
         Phinehat khawm ra kawx hoik yum mai hoik pon giex ka teug sijax mukheu Siyiex."
         18 Yam mhong Elix grawng teug sijax mukheu Siyiex, Elix goh ka plak khaix khaing khaox
         ngawm tix ka praok guh veng, nawh pot ngawg mai yum, mawh kheu hoik riex ju nawh mai
         tokaux nawh kawx cien. Nawh hoik prawng ca ka pui Isarelax tix pon num.
         19 Mai mun Elix moeng Phiniehat koe kaux hoik dex bawg yam keh. Yam mhong nawh lox satang
         pon giex ka teug sijax mukheu Siyiex mai yum paox nawh mai mex tix, nawh nom keh kawn
         tix, mawh kheu pa saux keh hoek ka nawh.
         20 Yam dex sang yum nawh, bun cao pau nawh khankix ah nin, "Paw lhat, mawh kheu maix
         keh kawn simex tix kaux, " mai nawh ang pawk ang nghiet ka.
         21 Nawh kok ceu kaux kawn nyawm mawh Ikhabok, ah nin, "Min plakngai hoik li hu khaing
         pui Isarelax, " mawh kheu hoik pon giex ka teug sijax mukheu Siyiex mai mawh kheu
         jao paox nawh mai mex nawh.
         22 Mai nawh ah nin, "Min plakngai hoik lih hu khaing pui Isarelax, mawh kheu hoik pon
         giex teug sijax mukheu Siyiex heue.
         
            

         
      
   
      
         5
1 Yam giex pui Philitix ka teug sijax mukheu Siyiex, kix viex lih hu khaing Ebaneza
         ka veng Ashadok.
         2 Pui Philitix teei teug sijax mukheu Siyiex mai viex hu daux nyiex bwan siyiex Dagon
         mai deuh ka praok Dagon.
         3 Yam kaoh pui Ashadok ponngawb cao singaix khaix jhak heue, siyiex Dagon goh piang
         tiex sivoe ngai teug sijax mukheu Simiang Siyiex. Mai kix deeh yaog ti deuh siyiex
         Dagon ka deeh ot nawh.
         4 Yam kaoh kix caocao ponngawb singaix khaix, jhak heue, siyiex Dagon goh piang tiex
         sivoe ngai teug sijax mukheu Siyiex, kaing siyiex Dagon mai taix nawh khawm ra hoik
         pot piang sikun siviex, mawh ngie tokaux pa deuk nong nong.
         5 Mawh kheu jao in cao giex kaing li siyiex Dagon mai pui laig daux nyiex bwan siyiex
         Dagon ang pon dig ka sikun siviex nyiex bwan Dagon tom in singaix.
         6 Taix Siyiex hoik cien piang pui Ashadok mai Nawh Cao yuh kix laux leeing mai kieh
         krax kham geu jhawm saux muad hoek piang pui veng Ashadok mai haktiex baoh an khankix.
         7 Yam yaox pui Ashadok ceu an, kix ah nin ka paox tix, "Teug sijax mukheu Siyiex pui
         Isarelax ang khaw tix ot mai ex, mawh kheu taix nawh cien piang ex mai piang siyiex
         ex Dagon."
         8 Kix ploi pui hu kok ka cao kaing pui Philitix mai khrawm kix chawk paox tix ah nin,
         "Ex sang yuh ka mawx ka teug sijax mukheu Siyiex pui Isarelax?" kix pawk lox ah nin,
         "Kieh ex viex teug sijax mukheu Siyiex Isarelax hu ka veng Gata. "Khaix an, kix viex
         teug sijax mukheu Siyiex pui Isarelax hu tan.
         9 Khaix viex kix an hu, taix Simiang Siyiex yuh veng an laux leeing ka krax kha rhawm
         pa kied ting mai kieh kix kham geu ka jhawm saux muad pui ting khawm pui iak ku kaux.
         10 Mai kix tawx teug sijax mukheu Siyiex ka Ekaron, yam hoek teug sijax mukheu Siyiex
         ka Ekaron mai pui Ekaron yiiem yo ah nin, "Kix viex teug sijax mukheu Siyiex pui Isarelax
         hoek sonsang pah ka ex mai pui hun khankix."
         11 Kix ploi pui hu kok cao kaing pui Philitix mai khrawm kix chawk paox ti ah nin, "Tawx
         teug sijax mukheu Siyiex pui Isarelax hu singai, deeh ing ka dee ot tix, son ang lai
         pah ka ex mai pui hun, mawh kheu taix Siyiex cien ka dee an, krax yum mai krax laux
         leeing hoik tah hu daux veng khawmuik."
         12 Pui pa ang yum kawx pon jhawm saux muad mai lox yiiem yo pui veng an hoek tom ka
         raoma heue.

1 Teug Simiang Siyiex hoik ot ka haktiex Philitix aliah khix.
         2 Pui Philitix kok ka cao giex kaing li mai cao jhai ah nin, "Ex tak sang yuh ka mawx
         ka teug sijax mukheu Siyiex? ex sang deeh tawx an ing ka dee ot nawh yuh ka mawx krai
         ex mhong liak."
         3 Kix pawk ah nin, "Phan pex tawx teug sijax mukheu Siyiex pui Isarelax dee singai,
         paw ploi hu giex, yuh ka mawx kawx, kieh deeh ing mai krax tan pa pluat ploi phimap,
         khaix an pex tak moi khaing jhawm saux mai an tak kieh pex tawng ka ang Nawh Cao nyang
         gah taix tix khaing pex."
         4 Mai kix ah nin, "Mawh krax tan pa pluat ploi phimap ceu tix pa sang tawx ex ka nawh,
         " kix pawk ah nin, "Rieng saux muad khri phwan mu mai riang kiang khri phwan mu, awm
         ding koe cao kaing pui Philitix, mawh kheu jhawm saux tix ceu khaing koe piang pex
         mai piang cao kaing khankix.
         5 Mawh kheu nan, pex tak yuh riang saux muad mai riang kiang pa yuh laux ka haktiex
         mai tawx min plakngai ka Siyiex pui Isarelax, phan pex yuh nan, Nawh tak kieh taix
         tix chaong khaing pex mai piang siyiex pex mai haktiex pex,
         6 kheu pex lai kieh rhawm tix kiien, awm kiien rhawm pui Ejiptux mai Pharaw lie? Yam
         hoik yuh Nawh Cao ceu pa daox deng ka sinax kix, kix kieh pui hun lih hu ang mawh
         lie?"
         7 "Teei lawx khraox tix lhang mai sau ka mawie miex ra mu, pa koe kawn pa ang nyang
         sax tok iak ka mai tuk kawn mawie iak deeh ing ka nyiex singai khaing miex tix.
         8 Mai teei teug sijax mukheu Siyiex deuh piang lawx mai sau kraung khri pa sang tan
         ka Nawh Cao, son krax tan pa pluat ploi phimap mai deuh an ka daux praok teug mai
         ploi an kieh lih hu dee singai.
         9 Mai pau ti jhak ka an, phan teug sijax mukheu lih hu ka haktiex cao tix, ka veng
         Bietshemiet mai Nawh Cao mawh pa yuh ceu pa caox pa kied ting in piang kaux ex mai
         phan ang cu ti hu ex tak tawng ang mawh taix Nawh Cao pa yuh ex, ex tak tawng an mawh
         pa tang lih ti mawh piang ex, pa ang ex keud ce."
         10 Pui khankix kawx yuh awm an mai teei mawie miex koe kawn ra mu tok ka lawx an mai
         laung kawn ka daux kawg,
         11 kix sau teug sijax mukheu Siyiex piang lawx, khawm teug mai riang kiang mai riang
         saux muad.
         12 Mawie miex ra mu hu see see ka krax hu ka Bietshemiet mai hu ka krax ting mai bawh
         tix, mai ang lai veh plak dawm plak gwiex, cao kaing pui Philitix kawx hawt khaix
         tom hoek ka meu haktiex Bietshemiet.
         13 Pui veng Bietshemiet kawn tawk vawk nghox ca ka daux ngawd, yam maong kix ti jhak
         mai yaox ka teug sijax mukheu, kix gaux rhawm ka yaox tix an.
         14 Lawx an hoek daux kaung Yawsux, pui Bietshemiet mai kaog tan praok rang ting. Kix
         lug khix ka khaox lawx an mai tan mawie miex an ra mu son krax tan pa gleeing ka Simiang
         Siyiex.
         15 Pui Lewix teei teug sijax mukheu Siyiex mai teug koe ka praok an, pa koe kraung khri
         lih mai deuh an piang rang ting an, pui veng Bietshemiet tan krax tan pa gleeing mai
         appong ka Simiang Siyiex.
         16 Yam hoik yaox cao kaing pui Philitix phwan kaux ka an, kix deeh ing ka Ekaron daux
         singaix an.
         17 In khankix mawh riang saux muad khri pa tan pui Philitix son krax tan pa pluat ploi
         phimap ka Simiang Siyiex son veng Ashadok tix mu, son veng Gaza tix mu, son veng Ashakelon
         tix mu, son veng Gata tix mu, son veng Ekaron tix mu,
         18 awm riang kiang khri kawx, pa kwang veng pui Philitix mai veng pa kaux cong mai ka
         yaong pa ang koe guh veng, rang ting pa deuh kix teug sijax mukheu Siyiex ka tong
         kaung Yawsux, pui veng Bietshemiet kawn koe tom hoek ka daux in singaix.
         19 Nawh Cao pah ka pui veng Bietshemiet phwan mheen mai atixgliah kaux, kheu jhak kix
         teug sijax mukheu Siyiex, pui hun yiiem grai mawh kheu Simiang Siyiex pah ka pui hun
         tom nie heue.
         20 Pui veng Bietshemiet chawk paox tix ah nin, "Mawh pui mawx pa pon cung plak sivoe
         Simiang Siyiex pa singax singeh in lie? Sonsang lih hu khaing yix mai pui mawx caw
         ti hu?"
         21 Kix ploi pui cau khankix hu ka pui ot ka veng Kirayatyarim ah nin, "Pui Philitix
         deeh viex teug sijax mukheu Siyiex lih hoek mai deeh viex an ing tau mai pex heue."

1 Pui Kirayatyarim hoek mai teei teug sijax mukheu Siyiex hu mai viex laig daux nyiex
         Abinadat, piang gawng mai kix kieh kawn simex nawh Elaza singax sonsang priex ka teug
         sijax mukheu Simiang Siyiex.
         2 Teug sijax mukheu rheung ot ka Kirayatyarim tixnga num mai nyiex ma pui Isarelax
         yiiem grai ka Simiang Siyiex,
         3 mai Samoelax ah nin ka doeh nyiex ma Isarelax, "Phan pex deeh veeh ti hoek ka Simiang
         Siyiex khawm rhawm tix khawmuik mai tik siyiex pui tang ceu siyiex Ashatariet khaing
         sinax tix mai ap tokaux tix yuh kaing Nawh nong nong mai Nawh Cao tak deeh taoh pex
         khaing tawm taix pui Philitix."
         4 Pui Isarelax tik ka siyiex Balax mai siyiex Ashatariet dee singai mai yuh kaing jhaw
         Simiang Siyiex nong nong.
         5 Samoelax ah nin, "Khrawm pui Isarelax khawmuik ka veng Mizapa mai aux tak rawg bwan
         son pex ka Simiang Siyiex."
         6 Kix khrawm paox ti ka Mizapa mai kin rawm hieh tan ka plak sivoe Simiang Siyiex mai
         twah pa ih daux singaix an mai kix ah nin ka dee an, "Ex khawmuik hoik lud ka Simiang
         Siyiex, mai Samoelax hoik prawng see ka pui Isarelax ka Mizapa.
         7 Yam mhong pui Philitix khrawm pui Isarelax paox ti ka Mizapa, cao kaing pui Philitix
         haok puing ka pui Isarelax. Yam mhong pui Isarelax ka grawng an, kix lhat ka pui Philitix.
         8 Pui Isarelax ah nin ka Samoelax, "Paw nyang naox krax rawg maix bwan ka Simiang Siyiex
         ka son ex, sonsang taoh Nawh Cao ka ex khaing tawm taix pui Philitix."
         9 Mai Samoelax teei kawn yung pa kawn peux tix mu mai tan an khawm mu, son krax tan
         pa gleeing ka Simiang Siyiex, Samoelax rawg bwan khyox khaw ka Siyiex son pui Isarelax
         mai Simiang Siyiex pawk ka lox nawh.
         10 Yam kawn tan Samoelax krax tan pa gleeing pui Philitix greed tix dex sonsang puing
         ka pui Isarelax, viang mawh nan, Simiang Siyiex kieh sinum praix ting lih piang pui
         Philitix mai kieh kix prung prang som ka sivoe pui Isarelax.
         11 Pui Isarelax lih khaing Mizapa mai pheet pui Philitix mai pah kix tom hoek ka Bietkha.
         12 Samoelax teei simaox tix lon mai sum sinax Mizapa mai Shen, kok ceu kaux mawh Ebaneza
         ah nin, awm an Simiang Siyiex hoik teem ex tom hoek yam in."
         13 Pui Philitix hoik som ang lai hoek ka mee haktiex pui Isarelax. Mai taix Simiang
         Siyiex tiebtie ka pui Philitix yam kawn im ju Samoelax.
         14 Veng pa hoik rhim pui Philitix khaing Isarelax hoik deeh hoek ka pui Isarelax, jah
         ka veng Ekaron tom hoek ka veng Gata mai pui Isarelax deeh puing ka haktiex an khankix
         khaing tawm taix pui Philitix. Yam an pa nhim koe sinax pui Isarelax mai pui Amawrix.
         15 Samoelax prawng see ka pui Isarelax glang yam im ju nawh,
         16 mai nawh lailing ing tiang ku num tom hoek ka veng Betelax, veng Gilagalax mai veng
         Mizapa mai prawng see ka pui Isarelax mai ka dee in khawmuik.
         17 Nawh ing ka veng Ramax jheung jheung, kheu koe nyiex nawh tan mai nawh kawx prawng
         see ka pui Isarelax tan mai sum khu dee tan son Simiang Siyiex heue.

1 Yam hoik kuad Samoelax nawh deeh kieh kawn simex tix prawng see ka pui Isarelax.
         2 Ceu kaux kawn Ai nawh mawh Yawlax mai ceu kaux kawn Nyi mawh Abiyax, kiex khawm ra
         mawh cao pa prawng see ka veng Berashibax.
         3 Kawn simex nawh ang lai hawt khaix keeing tix mai moh ka mau pa ang rahsee mai rieb
         mau cun praok mai tik been pa mawh meh.
         4 Khaix an kwad riex ju pui Isarelax khrawm paox tix hoek ka Samoelax daux veng Ramax,
         5 ah nin ka nawh, "Jhak heue, maix hoik riex ju kawn simex maix kawx ang hawt daux
         krax maix, yam in yaog simiang son yix tix kaux sonsang yuh cao prawng see ka yix,
         awm pui tang ceu."
         6 Yam ah kix, "Tawx simiang tix kaux sonsang prawng see ka yix, " viang mawh nan, Samoelax
         ang khaw rhawm mai rawg bwan ka Siyiex.
         7 Mai Simiang Siyiex ah nin ka Samoelax, "Nghiet ka lox pui Isarelax pa krai kix ka
         maix, mawh kheu kix ang lai thiang ti tik ka maix, kix hoik thiang ti tik ka Aux,
         son ang Aux lai kwang piang kix."
         8 "Awm kaing pa hoik yuh kix ka Aux khawmuik, jah yam viex Aux kix lih hu khaing Ejiptux,
         tom hoek ka daux in singaix, kix tik vud ka Aux mai yuh kaing jhaw siyiex pui tang
         kaux mai kix yuh nang nan ka maix.
         9 Mawh kheu nan nghiet ka lox kix, mawh ngie tawx maix satix ka kix mai jhi grawng
         been pa sang kwang simiang piang kix."
         10 Samoelax krai gumlox Simiang Siyiex khawmuik ka pui hun, pa hoik mhaing simiang tix
         kaux ka nawh.
         11 Nawh ah nin, "In mawh been pa yuh simiang sonsang kwang piang pex. Nawh tak teei
         kawn simex pex mai kieh kix mawh cao kia ngien ling lawx brung mai ka brung naing
         nawh khankix mai kix tak to ka sivoe ling lawx naing nawh.
         12 Nawh tak yaog cao kaing naing pa kwang pui tix rheng, cao kaing naing pa kwang pui
         tix yieh, cao kaing naing pa kwang pui tixphwan mai cao kaing naing pa kwang pui kao
         kaux son tix mai kieh pui tiblah mawh cao thai ma kaung, cao vawg nghox mai pui pa
         sang yuh kraung naing son nawh tiblah mai pui pa sang yuh kraung ling lawx naing brung
         nawh khankix.
         13 Nawh tak teei kawn bun pex mawh pa khre sidah bhawng, cao yuh priex mai cao ping
         blah.
         14 Nawh tak teei kaung, sipeem plix siiet pex mai sipeem khaox salon pa mawh cie pex
         mai tawx ka kawncau tix.
         15 Nawh tak teei kao son tix son khaing nghox mai plix siiet pex mai tawx an ka cao
         kaing mai kawncau nawh khankix.
         16 Nawh tak teei kawncau simex, kawncau bun pex khankix mai pui awn ju pa mhawm pex
         khankix, khawm la pex mai kieh yuh kaing jhaw nawh.
         17 Nawh tak teei kao son tix son khaing phung yung pex mai pex tak mawh siliex nawh.
         18 Pex tak yiiem yo kheu simiang, ka hoik laug pex son tix daux singaix an, viang mawh
         nan Siyiex ang pawk ka lox pex singaix an."
         19 Pui hun ang nghiet ka lox Samoelax mai kix ah nin, "Ang mawh, yix tak caw tix koe
         simiang pa kwang piang yix,
         20 sonsang awm yix pui tang ceu mai simiang, tak kwang ka yix mai lih hu sivoe yix,
         puing naing ka son yix."
         21 Mai Samoelax mhong ka lox pui hun mai deeh krai lox an ka Simiang Siyiex.
         22 Mai Simiang Siyiex ah nin ka Samoelax, "Nghiet lox kix mai yaog simiang tix kaux
         ka son kix. Samoelax deeh ah nin ka pui Isarelax, pui ku kaux tang ing ka veng tix
         heue.

1 Koe pui Binyamin tix kaux pa kaux Kisha kawn simex Abielax, kawn simex Zeraw, kawn
         simex Bekhawrat, kawn simex Aphi, pui Binyamin pa mawh pui mi.
         2 Nawh koe kawn simex tix kaux ceu kaux nawh mawh Sawlux, mawh kawn simex awn ju pa
         mhawm grang, ka daux pui Isarelax ang koe pui mhawm grang awm nawh tix kaux kawx,
         nawh lhaong khaing pui khawmuik jah khaing klip haok ka plak piang.
         3 Yam grai la Kisha keeing Sawlux, Kisha ah nin ka kawn simex tix Sawlux, "Kaoh viex
         kawncau hu mai maix tix kaux hu sawg ka la."
         4 Kieh tiang ka gawng Epharem mai haktiex Shalisha mai kiex ang pub ka la mai kiex
         baox tiang baoh haktiex Shalim mai la ang ot tan mai kiex baox tiang ka haktiex Binyamin,
         viang mawh nan kiex ang yaox ka la.
         5 Yam hoek kiex ka haktiex Zupha, Sawlux ah nin ka kawncau tix pa ot mai nawh, "Hoek,
         ax deeh ing, keeing aux ang tau tix lai khi rhawm grawng la, nawh tak deeh khi rhawm
         ka son ax."
         6 Mai kawncau nawh ah nin, "Jhak heue, koe pui Siyiex pa ao min ka daux veng tix kaux,
         lox pa ah nawh mawh pa rug tete, kieh ax hu tan, ax bak nawh pon jhi daux krax pa
         sang caw ax tix hu."
         7 Mai Sawlux ah nin ka kawncau tix, "Phan ax hu sang viex ax patix hu ka pui an lie?
         mawh kheu blah pa viex ax hoik uik, totaix pa sang viex ax ka pui Siyiex ang lai koe,
         kawn koe ceu patix ka ax lie?"
         8 Kawncau an deeh pawk lox Sawlux ah nin, "Aux kawn koe mau Shekhe tix mat, aux tak
         tawx mau an ka pui Siyiex, sonsang krai krax hu ax."
         9 Tom yam jah pui Isarelax, yam chawk pui tix kaux kaux ka Siyiex, nawh ah nin, "Hoek
         heue, kieh ex hu ka kaw pa chix yaox" mawh kheu kaw an yam in pui kok nawh mawh cao
         jhai, yam jah dix kix kok mawh kaw pa chix yaox.
         10 Mai Sawlux ah nin ka kawncau tix, "Mhawm heue, hoek, kieh ax hu." Mai kiex hu ka
         daux veng ka dee ot pui Siyiex.
         11 Mai kiex haok piang ton hu ka daux veng, kiex sipub kawn bun krih kin rawm tiblah
         mai chawk ah nin ka kix, "Koe kaw pa chix yaox tin lie?"
         12 Kix pawk ah nin, "Koe heue, nawh ot sivoe pax tan. Nied pax hu yam in, kheu kawn
         taug hoek nawh khaing daux veng, mawh kheu yuh pui krax tan dee pa kied ting lhaong
         daux in singaix.
         13 Yam hoek pax daux veng, pax tak yaox nawh, sivoe sang haok ih nawh priex ka dee pa
         lhaong, mawh kheu pui ang nyang pon ih priex sivoe ang nawh nyang hoek, kheu caw nawh
         ti nawb bwan ka krax tan, khaix an pui pa ghaok nawh khankix pon ti ih priex. Yam
         in haok plak piang pax tak pub ka nawh dom mawx dom an."
         14 Kiex khawm ra laig ka daux veng. Yam hoek kiex ka daux veng Samoelax lih hoek ka
         see kiex, ka krax hu nawh ka dee pa lhaong.
         15 Simiang Siyiex hoik gruh krai ceu an ka Samoelax sivoe sang hoek Sawlux ah nin,
         16 "Bawg yam in pasax, aux tak ploi pui tix kaux khaing haktiex Binyamin hoek ka maix,
         maix tak groi rawm bee piang nawh, sonsang kwang piang pui Aux Isarelax. Nawh tak
         deeh taoh ka pui Aux khaing daux taix pui Philitix, mawh kheu Aux hoik yaox krax kha
         pui Aux rhawm tix mai lox yiiem yo kix hoik hoek ka Aux."
         17 Yam yaox Samoelax ka Sawlux, Simiang Siyiex ah nin ka nawh, "In mawh pui kaw pa hoik
         krai Aux ka maix! Nawh mawh pui pa sang kwang piang pui Aux."
         18 Mai Sawlux greed tix dex Samoelax ka diang siviex ah nin, "Krai aux mhong koe nyiex
         kaw pa chix yaox dee mawx?"
         19 Samoelax pawk lox Sawlux ah nin, "Aux mawh kaw pa chix yaox, haok sivoe aux ka dee
         pa lhaong maix tak ih priex mai aux ka daux in singaix, pasax aux tak deeh ploi maix
         hu mai sang krai maix mhong can pa koe ka daux rhawm maix khawmuik."
         20 "Phan mawh la maix pa hoik grai daux loe singaix nhaox, paw maix khi rhawm ka, mawh
         kheu hoik yaox kix ka. Pa mie pui Isarelax mawh pui mawx lie? ang hoik mawh tokaux
         maix mai doeh nyiex ma keeing maix ang mawh lie?"
         21 Sawlux pawk lox ah nin, "Ang aux mawh pui Binyamin, pa kied iak khaing doeh pui Isarelax
         ang mawh lie? mai paox nyiex aux mawh pa iak khaing doeh nyiex ma pui Binyamin ang
         mawh lie? yuh ka mawx maix lai krai ceu in ka aux?"
         22 Mai Samoelax viex Sawlux mai kawncau nawh mai kok kiex laig ka daux nyiex haw, tawx
         kiex ngawm ka dee pa mhawm sinax pui pa ghaok nawh kix, pui pa ot tan koe tixgoe kaux.
         23 Samoelax ah nin ka cao yuh priex, "Viex nyum pa hoik tawx aux pex priex, pa hoik
         kieh aux pex tang deuh nong nong."
         24 Cao yuh priex viex ba mai nyum pa koe plak piang ba khankix hoek sivoe Sawlux mai
         Samoelax ah nin, "Can pa tang deuh tix khankix hoik deuh ka sivoe ngai maix, ih heue,
         mawh kheu an deuh tix son maix tom hoek bawg yam pa tat ti deuh, aux hoik ghaok pui
         khankix, " Mai Sawlux ih priex tau mai Samoelax singaix an.
         25 Yam lih kix khaing dee pa lhaong mai laig kix ka daux veng Samoelax sikah tau mai
         Sawlux piang braux nyiex.
         26 Kiex khawm ra kaoh caocao, yam bah riang praix, Samoelax kok ka Sawlux piang braux
         nyiex, "Kaoh heue, aux sang tawx maix hu ka krax hu tix." Mai Sawlux kawx kaoh mai
         kiex khawm ra hu tau mai Samoelax ka plak praix.
         27 Awm hoik lih hu kix ka praok veng, Samoelax ah nin ka Sawlux, kieh kawncau maix hu
         sivoe ex, "Yam hoik luan nawh maix cung tin ha, aux tak krai maix mhong gumlox Siyiex
         heue."

1 Khaix an Samoelax teei kawk rawm bee mai see piang kaing nawh mai ngheet ka nawh
         ah nin, "Pa groi Simiang Siyiex bee piang maix, sonsang mawh maix cao kaing piang
         sinngao Nawh Cao ang mawh lie?"
         2 Yam lih hu maix khaing aux in singaix maix tak yaox pui ra kaux ka simeeig Rakhelax
         ka haktiex pui Binyamin, ka Zelaza mai kiex ah nin ka maix, la pa sawg maix ka hoik
         yaox tix, yam in keeing maix ang lai khi rhawm grawng la, nawh deeh tieh ti khi rhawm
         ka grawng maix ah nin, "Aux sang yuh ka mawx ka kawn simex tix?"
         3 Mai maix tak luan khaing tan, tom hoek ka khaox tiah ka Tabaw, pui loe kaux pa hu
         ka Siyiex ka Betelax, tak pub ka maix tan, tix kaux tak viex kawn pex loe mu, an tix
         kaux tak viex blah loe lon mai tix kaux tak viex singiien rawm plix siiet tix mu.
         4 Kix tak rieb ti singeuh taix maix mai tawx blah ka maix ra lon maix tak rieb ti teei
         an khaing taix kix.
         5 Khaix an maix tak deeh hoek ka gawng Kipehatelohim ka dee koe tab kru naing pui Philitix,
         yam hoek maix ka veng tan maix tak pub cao jhai tix cub, pa lih khaing dee pa lhaong
         mai viex ting pawd, kraung lawk leh mai ting plah khaox pa sideet maox hoek tah sivoe
         kix mai kix tak ah lox jhai.
         6 Khaix an, khwan Simiang Siyiex tak hoek piang maix, maix tak ah lox jhai mai kix
         maix tak deeh tieh ti mawh pui pa tang si yox tix kaux.
         7 Yam lih mhai rug in khankix ka maix, maix hawt yuh awm khaw maix ti yuh, mawh kheu
         Siyiex ot tau mai maix.
         8 Maix tak lih hu ka sivoe aux ka Gilagalax, jhak heue, aux tak hoek ka maix sonsang
         yuh krax tan pa gleeing mai yuh krax tan pa nhim. Maix tak yaox ti pau aliah singaix,
         tom hoek aux ka maix mai jhi maix yaox ceu pa sang caw maix ti yuh.
         9 Yam veeh nawh khaix tix lih hu khaing Samoelax, Siyiex hoik tawx rhawm keud pa tang
         si yox ka nawh, mhai rug in khawmuik lih mawh daux singaix an.
         10 Yam hoek kix ka Gibat, jhak heue, cao jhai tix cub rieb ka Sawlux mai khwan Siyiex
         lih hoek piang nawh mai ah lox jhai ka sinax kix.
         11 Yam hoik yaox pui khankix, hoik dawg tawng tix ka nawh kix yaox ah nawh lox jhai
         sinax cao jhai khankix, pui hun ah nin ka paox ti, "In mawh patix pa lih mawh ka kawn
         simex Kisha lie? Mawh Sawlux pa ot sinax cao jhai ang mawh lie?"
         12 Pui ot tan tix kaux pawk ah nin, "Keeing kix mawh pui mawx lie?" mawh kheu nan, lox
         kab tom lih ti koe ah nin, "Mawh Sawlux pa ot sinax cao jhai ang mawh lie?"
         13 Yam hoik ah Sawlux lox jhai, nawh hoek ka dee pa lhaong.
         14 Khaix an keeing iak Sawlux ah nin ka nawh mai kawncau nawh, "Kaoh pax khaing hu tix
         dee mawx lie?" Mai nawh ah nin, "Hu sawg ka la, mawh kheu ang yiex yaox ka la, yiex
         tom hoek ka Samoelax."
         15 Keeing iak Sawlux ah nin, "Krai aux mhong ka ceu pa ah Samoelax ka maix liak."
         16 Sawlux pawk ah nin ka keeing iak tix, "Nawh krai ngie yiex mhong ka hoik yaox tix
         ka la." Viang mawh nan, nawh ang krai grawng pa dex mai been haktiex, pa krai Samoelax
         ka nawh heue.
         17 Samoelax kok pui hun khrawm paox tix ka Simiang Siyiex ka Mizapa,
         18 nawh ah nin ka pui Isarelax, "Simiang Siyiex, Siyiex pui Isarelax ah nin, Aux hoik
         viex pui Isarelax lih khaing Ejiptux mai aux hoik taoh pex khaing daux taix pui Ejiptux
         mai khaing taix meung haktiex, pui pa yuh pa kin pa khin ka pex
         19 Viang mawh nan, pex hoik tik ka Siyiex tix, pa hoik taoh pex khaing krax kha rhawm
         mai krax laux leeing, mai pex ah nin, "Ang mawh! viang mawh nan, yaog simiang piang
         yix yam in thong paox pex hoek ka plak sivoe Simiang Siyiex awm pa koe doeh nyiex
         ma pex mai doeh ru pex."
         20 Mai Samoelax kieh doeh ru pui Isarelax hoek dex mai yuh nieb, caw ka doeh ru Binyamin.
         21 Nawh viex doeh ru pui Binyamin hoek dex mai yuh nieb, caw ka doeh ru Matarix mai
         kix baox viex doeh nyiex ma Matarix ku kaux hoek dex mai yuh nieb, caw ka Sawlux kawn
         simex Kisha, yam an kix sawg ka Sawlux ang yaox.
         22 Kix chawk cheng Siyiex ah nin, "Mawh ang pui an nyang bax hoek tin lie?" Simiang
         Siyiex ah nin, "Jhak heue, nawh mox tix sinax kraung."
         23 Mai kix to hu teei nawh khaing tan, yam cung nawh sinax pui khankix, nawh lheu lhaong
         khaing pui ku kaux, jah mee klip nawh tom hoek plak piang.
         24 Mai Samoelax ah nin ka pui khankix, "Mawh yaox pex ka pui pa hoik laug Simiang Siyiex
         lie? pui pa awm nawh ang lai koe sinax pui hun tix kaux kawx." Pui hun yo lox sinum
         ah nin, "Kieh simiang lang ju liak!"
         25 Mai Samoelax krai pui hun mhong grawng been pa dex mai simiang, mai nawh tiiem ti
         deuh ka daux phuk lai mai deuh sivoe Siyiex. Mai Samoelax deeh kieh pui hun ing ka
         nyiex ma tix ku kaux.
         26 Mai Sawlux ing ka nyiex tix ka Gibat mai pui vao pa so Siyiex rhawm kawx ing tau
         mai nawh.
         27 Viang mawh nan, koe pui caox tiblah ah nin, "Pui in sang pon taoh ex yuh ka mawx
         lie?" Mai kix nunai nawh, ang viex totaix ka nawh. Viang mawh nan, Sawlux ang lai
         een ka daux rhawm tix heue.

1 Nahat pui Ammonix mai haok deuh tab ka veng Yabiet haktiex Gilat mai pui veng Yabiet
         khankix ah nin ka Nahat, "Yuh sijax mukheu mai yix mai yix tak yuh kaing jhaw son
         maix."
         2 Nahat pui Amon pawk lox kix ah nin, "Phan aux koh sok ngai khawn dawm pex khawmuik
         mai yuh krax ang cee ang cak ka pui Isarelax, son in aux tak yuh sijax mukheu mai
         pex."
         3 Mai kwad riex ju veng Yabiet ah nin ka nawh, "Pau been aliah singaix, sonsang ploi
         yix pui cau hu ka haktiex pui Isarelax ku sidah phan pui taoh ka yix ang koe tix kaux
         kawx, yix tak ap tix ka maix."
         4 Yam hoek cao cau ka Gibe-a veng Sawlux, kix krai grawng an hoek ka yhaok pui hun,
         mai pui hun yiiem grai khawmuik.
         5 Jhak heue, Sawlux hoek khaing daux kaung hawt khaix mawie tix, mai nawh ah nin, "Mawh
         yuh pui hun patix, kix lai yiiem grai lie?" mai kix krai lox pa ah pui veng Yabiet
         ka nawh.
         6 Yam mhong Sawlux ka lox an, khwan Siyiex lih ti hoek piang nawh mai nawh kied song
         rhawm sigrien sigre.
         7 Mai nawh teei mawie mhaing tix brawm pat lih mawh khik mawx khik an mai kieh pui
         cau khankix roi hu ka haktiex Isarelax ku sidah ah nin, pui mawx ang ah pa ang hawt
         khaix Sawlux mai Samoelax, tak yuh awm ceu in ka mawie kix! mai krax lhat graung Simiang
         Siyiex hoek piang pui hun mai kix lih hoek ka daux pa grum rhawm tix dum.
         8 Yam khrawm Sawlux tix yaox ka carang daux veng Beziet, pui Isarelax koe loe sien,
         pui Yudax koe loe mheen kaux.
         9 Kix ah nin ka pui pa hoek khankix, "Pex ing ah nin ka pui veng Yabiet haktiex Gilat,
         bawg yam hax koek pasax, pex tak pon krax luad luan. "yam hoek krai pui cau khankix
         grawng an ka pui veng Yabiet kix koe krax gaux rhawm kah.
         10 Mawh kheu nan pui Yabiet ah nin, "Ex tak ap ti ka maix pasax maix pon ti yuh ka yix
         awm pa simie maix ti yuh."
         11 Bah riang praix ngaix khaix, Sawlux gwieh pui tix loe cub mai kix hoek sigreung tab
         pui koeng bawg yam pau daux ponngawb mai pah ka pui Amon tom hoek bawg yam hax koek,
         pui pa kawn deuk khankix, hoik prung prang tom ang kix lai pon khrawm paox tix ot
         tau tix dah ra kaux.
         12 Pui hun ah nin ka Samoelax, "Mawh pui mawx pa ah nin, Sawlux tak sang kwang piang
         ex lie? Viex pui an hoek, sonsang pah ex kix yum."
         13 Viang mawh nan, Sawlux ah nin, "Paw pah ka pui in singaix tix kaux kawx, mawh kheu
         in singaix mawh singaix taoh lawd Simiang Siyiex ka pui Isarelax."
         14 Mai Samoelax ah nin ka pui hun, "Hoek, kieh ex hu ka veng Gilagalax mai deeh cox
         pang meung haktiex khraox tan."
         15 Pui hun khawmuik haok hu ka veng Gilagalax mai yaog Sawlux mawh simiang sivoe Simiang
         Siyiex, ka Gilagalax. Kix tan krax tan pa nhim ka Simiang Siyiex, Sawlux mai pui Isarelax
         kied koe krax gaux rhawm tan heue.

1 Samoelax ah nin ka pui Isarelax, "Jhak heue, aux hoik nghiet lox pex mai grawng pa
         ah pex ka aux khawmuik mai hoik yaog simiang piang pex."
         2 Jhak heue, simiang hoik ot tau mai pex, yam in aux hoik kuad mai hoik paing hauk
         kaing, kawn simex aux kawx hoik ot tau mai pex, aux hoik lailing ka plak sivoe pex,
         jah yam mawh aux kawn nyawm tom hoek in singaix.
         3 "Yam in aux hoik ot tin, kieh pex kham mhai rug grawng aux sivoe Simiang Siyiex mai
         sivoe pui pa hoik groi Nawh Cao bee piang. Mawh hoik sax teei aux mawie pui lie? hoik
         sax teei aux la pui lie? hoik sax pie lhen aux kraung pui lie? hoik sax khin aux pui
         mawx, hoik sax rieb aux mau cun praok, khaing taix pui pa sang kieh ngai aux dug lie?
         Aux tak deeh plud an ka pex."
         4 Kix deeh ah nin, "Maix ang sax pie lhen kraung yix, ang sax khin ka yix mai ang sax
         teei tix ceuceu khaing taix pui tix kaux kawx."
         5 Mai nawh deeh ah nin ka kix, "Simiang Siyiex mawh mhai rug ka pex mai nawh pa hoik
         groi Nawh Cao bee piang hoik kham mhai rug ka daux in singaix, pa ang pex yaox tix
         ceu kawx, ka daux taix aux. "Mai kix deeh ah nin, "Nawh Cao hoik mawh mhai rug."
         6 Mai Samoelax ah nin ka pui hun, "Simiang Siyiex mawh pa yaog Mose mai Arun mai pa
         viex keeing pex lih khaing meung Ejiptux."
         7 Mawh kheu nan, ot pex yiien yawg, aux tak ka kum grawng see pex sivoe ngai Simiang
         Siyiex pa dex mai pa rahsee pa hoik yuh Simiang Siyiex mai pa hoik yuh Nawh Cao ka
         pex mai ka keeing pex khankix.
         8 Yam hu laig Yakop ka Ejiptux, pui Ejiptux yuh pa khin ka kix mai keeing pex khankix
         riag yo ka Simiang Siyiex mai Simiang Siyiex ploi Mose mai Arun pa viex keeing pex
         khankix lih khaing Ejiptux mai kix kieh pex ot dee in.
         9 Viang mawh nan, kix piawm ka Simiang Siyiex tix, Nawh Cao coh kix ka daux tawm taix
         Sirax, cao kaing naing ting pui Hazaw mai ka daux tawm taix pui Philitix mai ka daux
         tawm taix simiang Mawbax, mai pui an khankix puing ka kix.
         10 Kix yiiem ka Simiang Siyiex ah nin, "Yix hoik yuh phimap, mawh kheu yix hoik tik
         vud ka Simiang Siyiex mai hoik yuh kaing jhaw siyiex Balax mai siyiex Ashatariet,
         viang mawh nan, taoh yix luan khaing daux tawm taix pui koeng yix mai yix tak yuh
         kaing jhaw Maix Cao."
         11 Mai Simiang Siyiex ploi Yerubalax, Barak, Yephathax mai Samoelax hoek mai taoh pex
         lih khaing dau tawm taix pui koeng pex khaing ku plak mai pex hoik yaox ti ot yiien
         yawg mhawm mhawm.
         12 Yam hoik yaox pex hoek Nahat simiang pui Amon puing ka ti, pex ah nin ka aux, ang
         mawh, cawh tix koe simiang pa kwang piang yix, viang Simiang Siyiex mawh kawx simiang
         piang pex.
         13 Jhak heue, simiang pa laug pex mai pa mhaing pex, yam in Simiang Siyiex hoik yaog
         simiang tix kaux piang pex.
         14 Phan pex lhat graung ka Simiang Siyiex mai yuh kaing jhaw, cu nghiet ka lox Nawh
         Cao mai paw tieh feen ka lox tawm pingnyap Simiang Siyiex mai phan pex mai simiang
         pa kwang piang pex hawt khaix Simiang Siyiex tix mawh pa mhawm,
         15 phan pex ang nghiet ka lox Simiang Siyiex mai tieh feen ka lox tawm pingnyap Simiang
         Siyiex, plawng taix Simiang Siyiex tak tiebtie pex mai keeing pex khankix.
         16 Yam in cung sijung mai jhak pa ting lhaong ceu pa yuh Simiang Siyiex ka sivoe ngai
         pex khankix.
         17 In ngaix mawh bawg yam vawg nghox ca ang mawh lie? aux tak kok ka Simiang Siyiex
         son ang Nawh Cao kieh sinum praix mai rawm lhiex lih mai deeh chix kieh pex yaox ka
         phimap krax lud pa kied ting tix, pa hoik yuh pex ka sivoe ngai Simiang Siyiex, ka
         daux pa chawk pex simiang son tix."
         18 Samoelax kok yo ka Simiang Siyiex mai Simiang Siyiex kieh sinum praix mai rawm lhiex
         lih ka daux singaix an mai pui hun kied koe krax lhat graung ka Simiang Siyiex mai
         Samoelax.
         19 Pui hun khawmuik ah nin ka Samoelax, "Rawg bwan ka Siyiex son kawncau maix khankix,
         sonsang ang yix yum, mawh kheu yix hoik baox yuh phimap pa caox in, ka hoik mhaing
         tix simiang son cao tix."
         20 Mai Samoelax ah nin ka pui hun, "Paw lhat graung, viang pex hoik yuh kawx phimap
         pa caox, paw lai veeh khaing pa hawt ti khaix Simiang Siyiex, viang mawh nan, yuh
         kaing jhaw Simiang Siyiex khawm rhawm tix,
         21 paw lai veeh ti hawt khaix ceu pa giex going pa ang koe bwanson mai pa ang pon taoh,
         mawh kheu ceu an mawh pa giex going.
         22 Mai Simiang Siyiex ang tik vud ka pui kheu min ceu kaux pa ting lhaong Nawh Cao,
         mawh kheu Simiang Siyiex hoik khaw rhawm ti kieh pex mawh pui Nawh Cao.
         23 Lheu khaing an phan mawh aux pa yuh phimap mai pa ang rawg bwan ka Simiang Siyiex
         son pex, kieh singai khaing aux, aux tak sidiex pex ka pa mhawm mai krax pa rahsee.
         24 Kieh lhat graung ngie ka Simiang Siyiex mai yuh kaing jhaw Nawh Cao ka daux pa kaux
         sijax mai khawm rhawm tix, mai doh keud ka pa kied ting lhaong pa hoik yuh Nawh Cao
         son pex.
         25 Phan pex ca kawn yuh pa caox caig, pex mai simiang tak hoek krax laux leeing heue."

1 Yam koe ju Sawlux tixgoe num, nawh mawh simiang mai kwang piang pui Isarelax tixpon
         ra num,
         2 Sawlux laug pui khaing Isarelax loe rheng kaux, ra rheng kaux, ot tau mai Sawlux
         ka Mikhamat piang gawng Betelax mai tix rheng kaux ot mai Yawnasan ka Gibat haktiex
         Binyamin, pui pa kawn deuk nawh ploi ing ka nyiex ma cao kix.
         3 Yawnasan puing ka kru naing pui Philitix pa koe ka Gibat mai pui Philitix mhong ka
         grawng an, Sawlux phlu teettawng ka haktiex kudah ah nin, "Kieh pui Hebrie khankix
         mhong."
         4 Pui Isarelax mhong grawng hoik puing Sawlux ka tab kru naing, pui Philitix mai pui
         Isarelax lih ti mawh pa seeing pui Philitix kah. Pui hun khrawm paox tix hoek ka Sawlux
         ka veng Gilagalax.
         5 Pui Philitix khrawm paox tix sonsang puing ka pui Isarelax, ka ling lawx naing loe
         mheen mai pui naing brung liah rheng kaux mai lien kix haoh hun awm mhaik praok rawm
         sigrit sigra, kix haok yuh tab ka Mikhamat, plak lih singaix veng Bietavin.
         6 Yam yaox pui Isarelax sikhawp sikhiep krax kha rhawm, mawh kheu kix pub ka krax pa
         kin mai pui khankix mox tix ka daux rang ka dee nhik mai sinax rang daux o mai daux
         tiex.
         7 Pui Hebrie tiblah tiang ka toi rawm klawng Yawdan ka haktiex Gat mai haktiex Gilat.
         Sawlux kawn ot ka Gilagalax, pui hun hawt khaix nawh mai sikua rhawm tix.
         8 Sawlux pau aliah singaix, tom hoek bawg yam tin Samoelax, viang mawh nan, Samoelax
         ang hoek ka Gilagalax mai pui hun hoik prung prang khaing nawh.
         9 Sawlux ah nin, "Viex krax tan pa gleeing mai krax tan pa nhim hoek ka aux tin. Mai
         nawh yuh krax tan pa gleeing.
         10 Ang rheung nawh hoik yuh krax tan pa gleeing, Samoelax kawx hoek, mai Sawlux rieb
         ti singeuh taix nawh.
         11 Mai Samoelax chawk ah nin, mawh hoik yuh maix patix lie? mai Sawlux pawk ah nin,
         yam yaox aux hoik prung prang pui khaing tix, mawh kheu ang maix lai hoek bawg yam
         pa tin ti deuh mai pui Philitix khrawm paox tix hoek ka veng Mikhamat,
         12 Aux ah nin, "Yam in pui Philitix tak lih hoek puing ka aux ka Gilagalax, aux ang
         nyang yaox ti khyox khaw ka Simiang Siyiex, aux khin ti yuh krax tan pa gleeing."
         13 Samoelax ah nin ka Sawlux, "Maix hoik yuh kaing pa daox pa aw, maix ang lai priex
         hawt lox pingnyap Simiang Siyiex, Siyiex tix pa hoik tawm Nawh ka maix, phan maix
         hawt ti yuh awm an, Simiang Siyiex tak kieh meung haktiex maix kaux cong piang Isarelax
         leeing ju."
         14 Yam in meung haktiex maix ang lai kaux sijung, Simiang Siyiex hoik sawg pui tix kaux
         pa khaw rhawm alo Nawh, mai Simiang Siyiex hoik yaog nawh mawh cao kaing piang pui
         Nawh, mawh kheu ang maix lai priex hawt lox tawm Simiang Siyiex ka tix."
         15 Mai Samoelax yaog ti lih hu khaing Gilagalax mai hu ka Gibat ka haktiex Binyamin,
         Sawlux simin pui ot mai nawh koe been liah yieh kaux.
         16 Sawlux mai kawn simex nawh Yawnasan, khawm pui ot mai kix khawmuik, ot ka Gibat haktiex
         Binyamin mai pui Philitix deuh tab ka Mikhamat.
         17 Pui naing tud rhim loe cub, haok ka tab pui Philitix, tix cub deeh veeh tix ka see
         Awpharax ka haktiex Shulax,
         18 mai tang cub deeh veeh tix see Biethawron mai cub pa deuk veeh tix see mee haktiex
         daux ngawd Zebaw ka see daux tiag.
         19 Yam an ang lai yaox ka pui yuh kraung rhiem ka haktiex Isarelax ku sidah, mawh kheu
         pui Philitix ah nin, "Lhat pui Hebrie yuh vaig mai pliah khankix, "
         20 pui Isarelax lih hu ka pui Philitix, sonsang klaing ka to thai, khaw, moe mai sivawg,
         21 ngawh klaing ka to thai, khaw, moe mai sivawg mawh tix pheen, tix pheen situ mai
         mau Shekhe ra loe Shekhe.
         22 Mawh kheu nan, yam hoek singaix yuh naing vaig lawm mai pliah ang koe ka daux taix
         pui ot mai Sawlux mai Yawnasan, mawh ngie Sawlux mai kawn simex nawh Yawnasan pa koe.
         23 Mai tab pau veng pui Philiti hu ka krax tiang ka Mikhamat heue.

1 Tix singaix Yawnasan kawn simex Sawlux ah nin ka pui awn ju pa viex kraung naing
         nawh, "Hoek heue, hu ex ka tab pui Philitix ka plak an, mai nawh ang krai keeing tix
         mhong.
         2 Mai Sawlux ngawm ka dee sidah Gibat greem khaox kla jiang pa koe ka yaong Migaron,
         pui pa ot mai nawh koe been liah yieh kaux,
         3 Ahiyax kawn simex Ahituk puxke Ikhabok, kawn simex Phinehat, kawn simex Elix, cao
         giex kaing li Simiang Siyiex ka veng Shilaw, ceep sibex dhah dawd taix, pui khankix
         ang nyang tawng lih hu Yawnasan,
         4 krax sinax gawng dee hu sawg Yawnasan ka kru naing Philitix, koe rang choek ka toi
         plak in plak an, tix mu mawh Bawziet mai an tix mu mawh Sena.
         5 Rang choek an tix mu veeh tix plak laong, see ka Mikhamat mai an tix mu veeh tix
         plak seh see ka Gebax.
         6 Mai Yawnasan ah nin ka pui awn ju pa viex kraung naing tix, "Hoek heue, kieh ax tiang
         ka tab pau veng pa ang pat hak, tee rien Simiang Siyiex ti yuh tix ceuceu ka son ax,
         mawh kheu Simiang Siyiex tak ang mox tiebtie krax pa taoh Simiang Siyiex, viang pui
         nie ang ah, viang pui tux ang ah."
         7 Cao pa viex kraung naing nawh ah nin ka nawh, "Yuh awm pa koe rhawm maix ti yuh khawmuik,
         hu heue, aux tak hawt khaix maix awm pa koe rhawm maix."
         8 Yawnasan ah nin, "Jhak heue, kieh ax hu tiang mai sawg ka pui an khankix mai jhi
         tokaux ax ka kix.
         9 Phan kix ah yuh nin ka ax, pau tom hoek ex ka pax, khaix an ax tak cung ka dee ot
         tix mai ax tak ang lai haok sawg ka kix.
         10 Phan kix ah nin, haok ka yix heue mai ax tak haok ka kix, mawh kheu Simiang Siyiex
         tak ap kix ka daux taix ax. Mai an tak mawh mhai rug ka son ax."
         11 Kiex khawm ra jhi tokaux tix ka kru naing pau veng pui Philitix, mai pui Philitix
         ah nin, "Jhak heue, pui Hebrie hoek khaing daux dee mox kix tix."
         12 Mai kru naing pau veng yo ka Yawnasan mai cao viex kraung naing nawh ah nin, "Haok
         ka yix heue, yix tak jhi maix yaox tix ceuceu, " mai Yawnasan ah nin ka cao viex kraung
         naing tix, "Haok hawt khaix aux, mawh kheu Simiang Siyiex hoik ap kix ka daux taix
         Isarelax."
         13 Yawnasan mu tix haok mai cao pa viex kraung naing kawx hawt khaix nawh. Pui Philitix
         hoik goh ka plak sivoe Yawnasan mai cao viex kraung naing pah kix hawt khaix nawh.
         14 Haktiex dee pah Yawnasan mai cao viex kraung naing nawh ka pui tixnga kaux, bawg
         tix koe tix plak e-kax hatiex pon thai ka mawie.
         15 Mai krax yaoh yee lih koe ka daux tab, ka daux kaung mai ka sinax pui khankix, kru
         naing pau veng mai pui naing tud rhim kawx koe krax siyaung, mai haktiex yung yang,
         krax yaoh yee pa ting lih koe.
         16 Pui pau ka yam Sawlux ka Gibat haktiex Binyamin maong ti jhak, jhak heue, pui Philiti
         hu jee hu blaong tap toi ka paox tix.
         17 Mai Sawlux ah nin ka pui pa ot tau mai nawh khankix, "Simin tix yaox ka pui pa hoik
         hu khaing ex, " yam hoik simin kix tix yaox pui, jhak heue, Yawnasan mai cao viex
         kraung naing nawh ang lai koe tan.
         18 Mai Sawlux ah nin ka Ahiyax, "Viex teug sijax mukheu Siyiex hoek tin, mawh kheu singaix
         an, teug sijax mukheu Siyiex koe tau mai pui Isarelax.
         19 Yam kawn sikah Sawlux ka cao giex kaing li, lox sinum baox nie lih sinyek ka daux
         tab Philitix, mai Sawlux ah nin ka cao giex kaing li, "Deeh yoi taix maix."
         20 Sawlux mai pui ot mai nawh khawmuik khrawm paox ti mai hu daux naing, jhak heue,
         pui Philitix pa giex vaig khankix ra lai pah paox tix, tix kaux lai tix kaux mai krax
         sivix ting lih tix koe tan.
         21 Pui Hebrie pa hoik sax ot mai pui Philitix tom sivoe yam an mai pui pa hu tau mai
         kix ka daux tab, deeh tieh tix hoek tau mai pui Isarelax pa ot tau mai Sawlux mai
         Yawnasan.
         22 Awm an pui Isarelax pa mox tix ka gawng Epharem mhong ka to pui Philitix mai hawt
         pheet kix daux naing.
         23 Simiang Siyiex deeh taoh ka pui Isarelax ka daux singaix an mai naing tiang tom hoek
         ka Bietavin.
         24 Pui Isarelax hoik kha rhawm tix singaix an, kheu kieh Sawlux pui khankix tiextu ah
         nin, "Phan pui mawx ih priex sivoe ang nyang hoek plak bo, sivoe ang aux nyang pawk
         bix ka pui koeng tix kieh pui an pon pa jhax lawg, " mawh kheu nan, pui khakix tom
         ang ih priex.
         25 Pui khawmuik hoek ka daux tiag ka dee koe rawm hia.
         26 Yam laig pui khankix ka daux tiag, jhak heue, rawm hia hoik jauh tix lih, viang mawh
         nan, ang koe pui teei ka taix mai sau daux jheeh tix, kheu lhat kix ka lox pa tiextu.
         27 Viang mawh nan Yawnasan ang nyang mhong ka lox tiextu keeing tix ka pui khankix mai
         nawh teei khaox gix pa koe ka taix tix cih ka khlawp rawm kaing hia mai teei ka taix
         sau ka daux jheeh tix, mai ngai nawh riang haing kah.
         28 Pui tix kaux ah nin, "Keeing maix hoik yuh krax tiextu pa kied kin ka pui khankix
         ah nin, kieh krax jhax lawg hoek ka pui pa ih priex ka daux in singaix "Pui khankix
         kawx hoik peue riang ku kaux.
         29 Mai Yawnasan ah nin, "Keeing aux hoik tawx krax pa kha rhawm ka pui haktiex, jhak
         ti yaox ngai aux hoik riang haing kheu hoik cim aux ka rawm hia in ceeix ngie."
         30 "Phan pui khankix ih ka can pa pon rhim tix khaing pui koeng kix daux in singaix
         mawh pa kied mhawm miex ding, mawh kheu yam in ex tak pon pah ka pui Philitix tom
         nie miex ding?"
         31 Daux singaix an kix pah ka pui Philitix, jah ka Mikhamat tom hoek Ayalon. Pui khankix
         hoik kied peue riang,
         32 pui ku kaux nied ti hu teei kraung tud rhim tix khankix, pa mawh yung, mawie mai
         kawn mawie khankix mai pah piang tiex tan mai ih mai nham tau.
         33 Mai kix ah nin ka Sawlux, "Jhak heue, pui khankix hoik yuh phimap mai lud ka Simiang
         Siyiex, kheu hoik ih kix priex tau mai nham, " mai nawh ah nin, "Pex hoik lud mai
         ang kaux sijax mai hoek bang lia simaox ting hoek ka aux ka daux singaix."
         34 Sawlux ah nin, "Hu pex ka sinax pui kudah ah nin ka kix, kieh pui ku kaux viex mawie
         mai yung mai pah khankix tin mai ih paw yuh phimap mai lud ka Simiang Siyiex ka pa
         ih nex tau mai nham, pui ku kaux tang viex mawie tix hoek daux sawm an mai pah khankix
         tan.
         35 Mai Sawlux sum khu dee tan son Simiang Siyiex, in mawh khu dee tan pa sum nawh bawg
         tix son Simiang Siyiex.
         36 Mai Sawlux ah nin, "Kieh ex lih hu hawt khaix pui Philitix daux ponsawm mai rhim
         yuh kix laux leeing tom bah riang praix, paw lai kieh ex prah kix tix kaux kawx. Mai
         kix pawk ah nin, yuh awm pa hoik yaox maix mawh pa mhawm ka maix. Cao giex kaing li
         ah nin, "Kieh ex greed tix dex Siyiex."
         37 Mai Sawlux chawk cheng ka Siyiex, "Mawh khaw aux lih pheet ka pui Philitix lie? Mawh
         sang ap Maix kix ka daux taix pui Isarelax lie? mai Nawh Cao ang pawk lox nawh singaix
         an.
         38 Mai Sawlux ah nin, "Pex pa mawh cao kaing pui hun hoek tin, kieh ex tawng mawh pui
         mawx pa yuh phimap in singaix."
         39 Awm im ju Simiang Siyiex Cao pa taoh ka Isarelax, viang krax lud an koe ka kawn simex
         aux Yawnasan kawx nawh tak yum tete. Viang mawh nan, khaing daux sinax pui ang koe
         pui pawk lox nawh tix kaux kawx.
         40 Mai Sawlux ah nin ka pui Isarelax khawmuik, "Kieh pex ot tix plak, aux mai kawn simex
         aux Yawnasan, tak ot tix plak. Pui khankix deeh pawk ah nin ka Sawlux, "Yuh awm pa
         yaox maix mawh pa mhawm ka maix."
         41 Mawh kheu nan, Sawlux ah nin, Simiang Siyiex, Siyiex pui Isarelax eue, "Jhi daux
         krax pa khaw ka aux liak, mai nieb caw ka Sawlux mai Yawnasan, viang mawh nan, pui
         hun khankix klawd cie tix.
         42 Sawlux ah nin, "Yuh nieb ka sinax aux mai kawn simex aux Yawnasan, " mai nieb caw
         ka Yawnasan.
         43 Khaix an Sawlux ah nin ka Yawnasan, "Krai pa hoik yuh maix ka aux." Yawnasan krai
         ah nin ka nawh, "Aux cim ti yaox rawm hia kawb mai toh khaox gix pa koe daux taix
         tix ceeix khaing, son in aux tak kham tix yum ka."
         44 Sawlux ah nin, "Yawnasan eue, phan maix ang yum tete, Siyiex nie lheu yuh pa nie
         lheu khaing an ka aux."
         45 Pui khankix ah nin ka Sawlux, mawh sang khaw Yawnasan pa hoik yuh bwanson krax taoh
         pa kied ting ka pui Isarelax tix yum lie? Ang doh khaw ti mawh nan! awm im ju Simiang
         Siyiex hauk kaing nawh tak ang cod piang tiex tix nyaing kawx, mawh kheu hoik yuh
         nawh kaing pa kied koe min mai Siyiex tom in singaix. Pui hun khankix deeh taoh Yawnasan
         mai ang lai yaox ti yum.
         46 Sawlux deeh ing khaing pheet ti pui Philitix, mai pui Philitix kawx deeh ing ka dee
         ot cao tix heue.
         47 Yam kwang Sawlux ka pui Isarelax, nawh puing ka pui koeng tix ku sidah, pa mawh pui
         Mawbax, pui Amon, pui Edom mai simiang Zawba mai pui Philitix, yam veeh simiang tix
         plak mawx ang ah nie kieh kix som.
         48 Mai nawh koe rhawm vao rhawm kwa mai puing ka pui Amaliet mai deeh taoh pui Isarelax
         khaing taix pui tud rhim ka kix.
         49 Kawn simex Sawlux mawh Yawnasan mai Ishavi mai Malakhishua mai kawn bun nawh mawh
         in, ceu kaux kawn bun liang mawh Merabax, ceu kaux kawn bun iak mawh Mikhalax,
         50 Mai ceu kaux moeng Sawlux mawh Ahinawm kawn bun Ahimat. Mai ceu kaux cao kaing naing
         nawh mawh Abana kawn simex Nerax pa mawh keeing ting Sawlux.
         51 Kisha mawh keeing Sawlux mai Nerax mawh keeing Abana kawn simex Abielax.
         52 Glang baux im ju Sawlux nawh yaox ti yuh naing tom kin mai pui Philitix, yam yaox
         Sawlux pui pa ting riang tix kaux kaux, phan ang mawh nan pui vao tix kaux kaux nawh
         laug ti deuh sonsang shiao cao tix heue.

1 Samoelax ah nin ka Sawlux, "Simiang Siyiex kieh aux hoek groi rawm bee mai yaog maix
         mawh simiang piang pui Isarelax. Yam in nghiet ka lox Simiang Siyiex."
         2 Simiang Siyiex Cao kru naing raoma ah nin, "Aux tak ciyang ka Amaliet ka tiebtie
         kix krax pa lih pui Isarelax khaing Ejiptux.
         3 Yam in hu puing ka pui Amaliet mai yuh can pa koe kix laux leeing khawmuik, mai paw
         lhawk ka kix, pah kix khawm simex bun, kawn nyawm iak mai kawn ngie peuex, khawm mawie
         mai yung, kala-uk mai la khankix."
         4 Mai Sawlux khrawm ka pui khankix mai simin ti yaox kix ka veng Teleng mai pon lien
         kru naing caong ra sien kaux mai lien pui Yudax tix mheen kaux.
         5 Sawlux hoek ka veng pui Amaliet mai kix pau ti yuh naing jawm ka daux ngawd.
         6 Sawlux ah nin ka pui Keni, "Lih hu, gah pex khaing sinax pui Amaliet, aux lhat ti
         yuh pex laux leeing mai kix, mawh kheu hoik jhi pex krax caux rhawm ka pui Isarelax
         yam lih kix khaing Ejiptux." Mawh kheu nan, pui Keni kawx lih hu khaing sinax pui
         Amaliet.
         7 Sawlux puing ka pui Amaliet, jah khaing Havilax tom hoek ka Shurax, ka plak lih singaix
         Ejiptux.
         8 Nawh giex im ka Agat simiang pui Amaliet mai pah pui meung yum ka lawm vaig.
         9 Sawlux mai pui nawh khankix, lhawk ka simiang Agat mai yung pa kied mhawm, mawie,
         kawn yung pa kied kluing mai can pa mhawm khawmuik, kix ang rhawm yuh laux leeing
         khawmuik, kix yuh ngie pa seeing tix ka mai pa ang koe ngawh jum khankix laux leeing
         heue.
         10 Gumlox Simiang Siyiex lih hoek ka Samoelax,
         11 "Aux laux rhawm ka hoik kieh tix Sawlux mawh simiang, mawh kheu hoik veeh ti khaing
         pa hawt khaix Aux mai ang yuh hawt awm lox pingnyap Aux." Samoelax kied laux rhawm
         mai nawh yiiem ka plak sivoe Simiang Siyiex leeing sawm.
         12 Mai Samoelax kaoh ponngawb caocao sonsang pub ka Sawlux mai pui tix kaux ah nin ka
         Samoelax, "Sawlux hoik hu ka veng Khamelax, jhak heue, nawh sum mhai pa doh keud ka
         son tix mai deeh veeh ti, tiang mai hu ka plak veng Gilagalax."
         13 Samoelax hoek ka Sawlux mai Sawlux ah nin ka nawh, "Kieh Simiang Siyiex nawb bwan
         ka maix, aux hoik yuh awm lox pingnyap Simiang Siyiex."
         14 Mai Samoelax ah nin, "Phan mawh nan lox riag yung mai lox bawh mawie pa mhong Aux
         ka yhaok tix mawh patix?"
         15 Sawlux ah nin, kix hoik viex an khankix, khaing pui Amaliet, mawh kheu pui khankix
         lhawk ka yung pa kied mhawm mai mawie sonsang tan ka Simiang Siyiex maix, mai pa kawn
         deuk yix yuh laux leeing."
         16 Khaix an Samoelax ah nin ka Sawlux, "Ot yawg ha, Aux krai maix mhong pa hoik krai
         Simiang Siyiex ka aux daux sawm in, " Sawlux ah nin ka nawh, "Krai heue, "
         17 Samoelax ah nin, "Viang maix mawh pa iak ka daux ngai cao tix kawx maix hoik mawh
         cao kaing doeh nyiex ma pui Isarelax mai Simiang Siyiex hoik groi rawm bee ka maix
         sonsang mawh maix simiang piang pui Isarelax ang mawh lie?
         18 Simiang Siyiex ploi maix hu yuh kaing ah nin, hu mai yuh pui Amaliet pui phimap laux
         leeing mai puing ka kix tom laux leeing kix,
         19 maix ang lai cu nghiet ka lox Simiang Siyiex mai maix lai teei kraung pa tud rhim
         an mai yuh pa caox caig ka plak sivoe ngai Simiang Siyiex yuh ka mawh lie?"
         20 Sawlux ah nin ka Samoelax, "Aux hoik cu nghiet ka lox Simiang Siyiex mai aux hoik
         hu yuh ka kaing pa ploi Simiang Siyiex aux yuh mai hoik viex Agat simiang pui Amaliet
         mai aux hoik yuh pui Amaliet khankix laux leeing."
         21 Viang mawh nan, pui khankix hoik teei kraung pa tud rhim pa mawh yung, mawie mai
         can pa kied mhawm pa caw ti yuh laux leeing, sonsang tan ka Simiang Siyiex, Siyiex
         maix ka Gilagalax."
         22 Samoelax ah nin, "Mawh pa khaw rhawm Simiang Siyiex ka krax tan pa gleeing mai krax
         tan pa appong khaing pa cu nghiet ka lox Simiang Siyiex lie? Jhak heue, krax cu nghiet
         nie lheu mhawm khaing krax pa appong mai pa nghiet nie lheu mhawm khaing khlawp bee
         yung mhaing.
         23 Mawh kheu pa tieh feen awm phimap pa yuh phicaox mai pa kiien rhawm awm phimap pa
         caox mai pa krub riang grang, mawh kheu hoik thiang maix ka gumlox Simiang Siyiex,
         Nawh kawx thiang ka simiang mawh maix."
         24 Sawlux ah nin ka Samoelax, "Aux hoik yuh phimap, mawh kheu aux hoik lud ka lox tawm
         pingnyap Simiang Siyiex mai maix, mawh kheu lhat graung aux ka pui hun mai cu nghiet
         ka lox kix.
         25 Yam in aux rawg maix pluat ploi ka phimap tix, deeh hoek mai aux, sonsang krub aux
         ka Simiang Siyiex."
         26 Samoelax pawk ah nin ka Sawlux, "Aux tak ang deeh hoek mai maix, mawh kheu maix hoik
         thiang ka gumlox Simiang Siyiex mai Simiang Siyiex hoik thiang maix khaing pa mawh
         maix simiang piang pui Isarelax."
         27 Samoelax veeh ti sang hu, Sawlux hawt bluh caong sibex nawh mai sibex nawh kawx griah.
         28 Samoelax ah nin, "Simiang Siyiex hoik riah meung haktiex Isarelax khaing maix in
         singaix mai tawx ka paox plawg maix, pui pa nie mhawm khaing maix."
         29 Nawh Cao pa mawh riang rao Isarelax ang lai pie lhen mai ang tieh loh krax keud tix,
         mawh kheu ang Nawh mawh kawn pui mai ang tieh loh krax keud tix."
         30 Sawlux ah nin, "Aux hoik yuh phimap, yam in deeh tawx min plakngai ka aux ka plak
         sivoe ngai kwad song pui aux khankix mai ka plak sivoe pui Isarelax deeh hoek mai
         aux, sonsang krub aux ka Simiang Siyiex, Siyiex maix."
         31 Samoelax deeh hawt khaix Sawlux, mai Sawlux krub ka Simiang Siyiex.
         32 Samoelax ah nin, "Viex Agat simiang pui Amaliet hoek ka aux." Agat hoek ka nawh mai
         pa gaux rhawm, ah nin, "Krax yum pa kied lang teung hoik luan tete."
         33 Samoelax ah nin, "Awm hoik yuh lawm vaig maix bun khankix ang koe kawn, mawh kheu
         nan, miex maix tak ang lai koe kawn sinax bun khankix." Mai Samoelax gaing ka Agat
         lih mawh baux mawx baux an sivoe Simiang Siyiex ka Gilagalax.
         34 Khaix an, Samoelax hu ka Ramax mai Sawlux kawx deeh ing ka nyiex haw tix ka Gibat.
         35 Samoelax ang lai yaox ka Sawlux, tom hoek singaix yum nawh tix bawg kawx mai Samoelax
         hoik khrup rhawm son Sawlux. Simiang Siyiex kawx laux rhawm grawng kieh tix Sawlux
         mawh simiang piang pui Isarelax heue.

1 Simiang Siyiex ah nin ka Samoelax, "Mawh kawn sang khrup rhawm maix son Sawlux miex
         grheung aux hoik thiang nawh khaing pa mawh nawh simiang piang pui Isarelax ang mawh
         lie? Sau bee naog ka daux rung teet mai lih hu, Aux sang ploi maix hu ka Yessie, pui
         veng Bieliehiem, mawh kheu Aux hoik khre rien simiang son tix khaing sinax kawn simex
         nawh khankix."
         2 Samoelax ah nin, "Aux sang pon hu yuh ka mawx? Phan Sawlux mhong ka an, nawh tak
         pah ka aux." Simiang Siyiex ah nin, "Teei mawie shiang viex hu mai maix tix mu ah
         nin, aux hoek ti tan ka Simiang Siyiex,
         3 mai ghaok Yessie hoek ka dee yuh krax tan, Aux tak jhi maix yaox pa sang caw maix
         ti yuh maix tak groi rawm bee ka pui pa ciak Aux ceu kaux ka maix."
         4 Samoelax hoik yuh ceu an awm pa hoik tawm Simiang Siyiex mai hoek ka Bieliehiem,
         mai kwad riex ju veng an khankix hoek rieb nawh mai sikua ti ah nin, mawh hoek maix
         ka daux pa nhim lie?"
         5 Samoelax pawk ah nin, "Hoek daux pa nhim, aux hoek sonsang yuh krax tan ka Simiang
         Siyiex, kieh tokaux pex singax mai hoek ka aux, ka dee yuh krax tan." Nawh yuh kieh
         Yessie mai kawn simex nawh khankix singax mai ghaok kix hoek ka krax tan.
         6 Yam hoik hoek kix, nawh jhak ka Eliabax mai keud ah nin, "Pui pa sang groi Simiang
         Siyiex bee ka hoik ot plak sivoe Siyiex tete."
         7 Viang mawh nan, Siyiex ah nin ka Samoelax, "Paw jhak pakpeung ngai baoh mai krax
         lhaong jung, Aux hoik thiang ka nawh, mawh kheu pa yaox Siyiex ang awm pa yaox kawn
         pui, kawn pui jhak ka grang pakpeung ka praix, viang mawh nan, Simiang Siyiex jhak
         ka daux rhawm."
         8 Mai Yessie kok ka Abinadat mai kieh nawh hu ka sivoe Samoelax mai nawh ah nin, "Simiang
         Siyiex ang laug ka pui in."
         9 Yessie baox kieh Shama tiang ti hu, nawh ah nin, "Simiang Siyiex ang laug ka pui
         in."
         10 Yessie kieh kawn simex tix aliah kaux tiang hu ka plak sivoe Samoelax, Samoelax ah
         nin ka Yessie, "Simiang Siyiex ang laug ka pui in khankix."
         11 Samoelax chawk ka Yessie ah nin, "Mawh koe kawn simex maix tin khawmuik lie?" mai
         nawh ah nin, "Kawn deuk ngie kawn ghoik, jhak heue, nawh kawn liang yung khankix."
         Samoelax ah nin ka Yessie, "Ploi pui hu kok ka nawh, mawh kheu ex tak ang nyang ngawm
         tom hoek nawh tin."
         12 Nawh ploi pui hu kok mai viex nawh hoek plak daux. Davit raoh hauk kaing mai ngai
         baoh nawh jiet mhawm, pakpeung grang tokaux nawh nyawm ti jhak, Simiang Siyiex ah
         nin, "Kaoh mai groi bee ka nawh, in mawh nawh."
         13 Samoelax teei bee khaing rung teet mai groi piang nawh ka sigreung puxke nawh khankix,
         mai Simiang Siyiex lih hoek piang Davit jah singaix an tom hu sivoe, Samoelax yaog
         ti kaoh deeh ing ka veng Ramax.
         14 Khwan Simiang Siyiex lih hu khaing Sawlux mai khwan caox khaing Simiang Siyiex tuktiak
         ka nawh.
         15 Kawncau Sawlux ah nin ka nawh, khwan caox khaing Siyiex hoik tuktiak ka maix.
         16 Kieh cao simiang ex tawm lox ka kawncau tix khankix, pa ot ka sivoe maix, sonsang
         sawg ka pui min pa jiet chix tah ting mhawm lox, nawh tak tah ting an yam hoek khwan
         caox khaing Siyiex ti tuktiak ka maix, maix tak nyawm rhawm ka."
         17 Sawlux ah nin ka kawncau tix khankix, "Sawg pui pa jiet chix tah ting tix kaux mai
         viex nawh hoek ka aux."
         18 Pui tix kaux khaing daux kawncau nawh, pawk lox ah nin, "Jhak heue, aux hoik yaox
         kawn simex Yessie pui veng Bieliehiem, pa mawh pui min pa chix tah ting mhawm mhawm,
         nawh mawh pui vao ka naing tix kaux mai pa chix sikah mai mawh pui mhawm ngai mhawm
         baoh, Simiang Siyiex ot tau mai nawh."
         19 Mawh kheu nan, Sawlux ploi kawncau ti hu ka Yessie ah nin, "Ploi kawn simex maix
         Davit, pa mawh cao liang yung hoek ka aux."
         20 Yessie teei la tix mu mai tang blah piang an, tau mai singiien hak rawm plix siiet,
         mai kawn pex mai ap an ka Davit sonsang tawx ka Sawlux.
         21 Davit hoek ka Sawlux mai cung ka plak sivoe nawh, Sawlux kied moh ka nawh sigrien
         sigre mai nawh lih ti mawh pa klawm kraung naing Sawlux.
         22 Mai Sawlux ploi pui hu ka Yessie ah nin, "Kieh Davit ot tau mai aux, mawh kheu aux
         khaw rhawm ka nawh."
         23 Yam hoek khwan caox khaing Siyiex piang Sawlux yam mawx ang ah, Davit teei ting mai
         tah ka taix tix, mawh kheu Sawlux lih tix nyawm rhawm mai deeh moi nyawm ot, khwan
         caox kawx lih khaing nawh heue.

1 Pui Philitix khrawm kru naing tix son naing, kix khrawm paox tix ka Sawkhaw haktiex
         Yudax mai yuh tab sinax Sawkhaw mai Azeka ka haktiex Ephidamim.
         2 Sawlux mai pui Isarelax khrawm paox tix, mai yuh tab ka daux ngawd Elax, sonsang
         yuh naing ka pui Philitix.
         3 Pui Philitix cung piang gawng tix plak mai pui Isarelax kawx cung piang gawng an
         tix plak mai ngawd khan sinax kix.
         4 Koe pui tix kaux pa kaux Gawliax mawh pui vao ka naing, pa mawh pui veng Gata pa
         lhaong liah sawk mai tix diex, lih khaing tab pui Philitix.
         5 Nawh ceep mhok tawng lheung ka kaing tix mai ceep sibex plah tawng pa cien phwan
         rheng shekhe.
         6 Chup tawng lheung ka caong tix mai kawg pliah tawng ka klip tix.
         7 Krong pliah an awm blax taing mai to pliah cien liah yieh shekhe mai pui giex pliah
         rhiem tiebtie tix kaux hu sivoe nawh,
         8 nawh cung yo lox ti hu ka plak pui Isarelax ah nin, "Pex lai hoek ti yuh naing yuh
         ka mawx lie? Ang aux mawh pui Philitix mai ang pex mawh kawncau Sawlux lie? Laug pui
         tix kaux khaing pex mai ploi nawh lih hoek ka aux.
         9 Phan nawh pex puing ka aux mai pah ka aux, yix tak mawh siliex pex, mai phan aux
         pex nawh mai pon pah nawh, pex tak mawh siliex yix mai yuh kaing jhaw yix."
         10 Pui Philitix an ah nin, "Aux tak grhiem kru naing pui Isarelax in singaix, tawx pui
         tix kaux sonsang puing yiex paox tix."
         11 Yam mhong Sawlux mai pui Isarelax ka lox krai pui Philitix an, kix kied voi rhawm
         mai lhat graung ka.
         12 Davit mawh kawn simex pui Epharax veng Bieliehiem haktiex Yudax, pa kaux Yessie mai
         nawh koe kawn simex daix kaux. Pui an hoik kuad sipie mai hoik rie ju hu sivoe baux
         singaix im ju Sawlux.
         13 Kawn simex ting Yessie loe kaux hoik hawt khaix Sawlux ka biang naing, ceu kaux kawn
         simex loe kaux pa hu daux naing, mawh Eliabax kawn Ai mai khaix nawh mawh Aminadat
         mai an loe kaux tix kaux mawh Shana.
         14 Davit mawh kawn ghoik, pa ting loe kaux hoik hawt Sawlux.
         15 Viang mawh nan, Davit deeh ing khaing Sawlux, sonsang ing liang ka yung keeing tix
         ka Bieliehiem.
         16 Pui Philitix an lih jhi tokaux tix ka daux tixpon ngaix, ponngawb tix bawg mai ponbo
         tix bawg.
         17 Yessie ah nin ka kawn simex tix Davit, "Teei maix viex nghox ca diag tix e pha mai
         blah kao lon mai nied ti hu tawx ka puxke maix khankix ka biang naing,
         18 viex kang rawm teeih kao khlawp son cao kaing pui naing tix rheng. Jhak tix yaox
         krax ot krax koe puxke maix khankix mai deeh viex grawng tix ceuceu khaing kix."
         19 Sawlux mai pui nawh khawm pui Isarelax ot ka daux ngawd Elax mai puing paox tix tau
         mai pui Philitix.
         20 Davit kaoh ponngawb caocao mai prah yung khankix ka cao liang yung mai viex pa ih,
         lih hu awm lox tawm Yessie ka nawh mai nawh hoek ka daux tab bawg yam kawn taug hu
         kix sonsang puing tix naing mai kix yo lox sinum son naing.
         21 Pui Isarelax mai pui Philitix tang khre kru naing sonsang puing ka paox tix.
         22 Davit ap pa ih pa viex tix, ka cao priex pa ih tab mai nied tix laig sinax pui naing
         mai singeuh taix puxke ti khankix.
         23 Yam kawn sikah nawh mai kix, pui vao khaing pui Philitix pui veng Gata, pa mawh Gawliax,
         lih hoek khaing pui naing Philitix mai krai lox awm pa hoik krai tix sivoe, mai Davit
         kawx mhong kah.
         24 Yam yaox pui Isarelax ka pui an mai kix to hu khaing nawh, kheu lhat graung kix ka
         tete.
         25 Pui Isarelax khankix ah nin, "Hoik yaox pex ka pui pa lih hoek an lie? Nawh hoik
         lih hoek, si lah ka pui Isarelax tete, pui pa pon pah ka nawh, simiang tak tawx mau
         khri ka nawh tom nie mai nawh tak tawx kawn bun tix ka nawh mai kieh nyiex ma keeing
         nawh luad luan khaing kaing jhaw daux pui Isarelax."
         26 Davit ah nin ka pui pa cung dex nawh, "Son pui pa sang pah ka pui Philitix in mai
         teei ti tik pa salao khaing pui Isarelax, tak sang pon bwanson pa yuh ka mawx lie?
         mawh kheu pui Philitix pa ang pat hak in, nawh khex pon si lah ka kru naing Siyiex
         pa im ju lie?"
         27 Pui hun pawk lox nawh awm pa hoik ah kix sivoe ah nin, "Pui pa pon pah ka nawh tak
         pon bwanson pa hoik ah kix."
         28 Eliabax puxke ting Davit, hoik mhong yam sikah nawh ka pui khankix mai Eliabax kied
         song rhawm ka Davit ah nin, "Mawh lih hoek yuh maix ti? prah maix yung pa ang nie
         an ka daux tiag mai pui mawx? Aux tawng pa ca nyhau mai pa caox caig khaing daux rhawm
         maix, mawh kheu lih hoek maix sonsang kia tix ka naing."
         29 Davit ah nin, "Mawh hoik yuh aux patix? mawh ang aux pon sikah tix gum kawx lie?"
         30 Davit deeh veeh tix khaing nawh mai hu ka tang kaux mai krai awm pa krai sivoe mai
         pui hun pawk ka nawh awm sivoe.
         31 Yam mhong kix lox krai Davit, kix hu krai an ka sivoe ngai Sawlux, mai ploi pui hu
         kok ka Davit.
         32 Davit ah nin ka Sawlux, "Paw kieh pui khrup rhawm kheu in tix kaux kawx, kawncau
         maix tak hu puing ka pui Philitix."
         33 Mai Sawlux ah nin ka Davit, "Maix ang tau tix pon hu, sonsang puing tix ka pui Philitix
         in, mawh kheu kawn mawh maix kawn nyawm mai nawh hoik sax mawh pui naing jah tom yam
         iak tix."
         34 Davit deeh pawk ah nin ka Sawlux, "Kawncau maix hoik dawg mawh cao liang yung keeing
         tix, yam hoek sivai sangsi mai krih ti sang kied ka kawn yung khaing cub yung,
         35 aux hawt pheet an mai pah ka mai deeh taoh kawn yung khaing daux jheeh nawh, yam
         kaoh yuh nawh ka aux mai aux giex hauk jheeh nawh mai lah nawh tom yum.
         36 Kawncau maix hoik pah sivai sangsi mai krih mai pui Philitix pa ang nyang pat hak
         in, tak awm totiag an tix mu khaing, mawh kheu nawh hoik silah ka kru naing Siyiex
         pa im ju."
         37 Davit ah nin, "Simiang Siyiex Cao pa taoh aux khaing taix sivai sangsi mai krih,
         tak taoh aux khaing taix pui Philitix." Sawlux ah nin ka Davit, "Hu heue, Simiang
         Siyiex tak ot tau mai maix."
         38 Mai Sawlux tawx Davit ceep kraung naing tix mai ceep mhok tawng lheung piang kaing
         nawh mai kieh ceep sibex rhiem.
         39 Davit phyawk vaig tau mai kraung naing, nawh cheu ti hu kawx ang chix, mawh kheu
         ang nawh sax ceep, Davit ah nin ka Sawlux, "Aux ang pon hu ka ceep tix in, mawh kheu
         ang aux nyang meed, " mai Davit peeik ka an.
         40 Mai giex khaox gix ka taix ti mai laug simaox lawmle phwan mu ka daux klawng mai
         sau ka daux bau liang yung, pa koe mai tix, nawh giex ak maox vuh vied daux taix mai
         greed hoek dex pui Philitix.
         41 Pui Philitix hoek dex Davit mai cao giex plah rhiem tiebtie nawh lih hu ka plak sivoe
         nawh.
         42 Yam jhak pui Philitix an ka Davit mai ang koe krax nab yam ka nawh, kheu mawh Davit
         pui awn ju mai raoh hauk kaing, pakpeung grang tokaux nyawm ti jhak.
         43 Pui Philitix ah nin ka Davit, "Mawh aux sox lie? maix lai viex khaox hoek ka aux."
         Pui Philitix an jhax lawg Davit ka daux ceu kaux Siyiex tix.
         44 Pui Philitix ah nin ka Davit, "Hoek ka aux, aux tak tawx nex maix ka sim raoma mai
         ka totiag ka daux tiag."
         45 Davit ah nin ka pui Philitix, "Maix hoek ka aux tau mai vaig pliah mai plah rhiem
         tiebtie, viang mawh nan, aux hoek ka maix ka daux min ceu kaux Simiang Siyiex Cao
         kru naing raoma, Siyiex pui Isarelax, pui pa silah maix kah, "
         46 in singaix Simiang Siyiex tak ap maix ka daux tawm taix aux, aux tak pah maix mai
         kid kaing maix, aux tak tawx tokaux yum kru naing pui Philitix khankix, ka sim raoma
         mai ka totiag pa koe piang haktiex, sonsang tawng pui haktiex koe Siyiex ka daux pui
         Isarelax.
         47 Pui hun tak tawng Simiang Siyiex ang taoh pui ka vaig lawm mai pliah, mawh kheu pa
         yuh naing mawh cie Simiang Siyiex mai Nawh tak ap maix ka daux taix yix."
         48 Pui Philitix kaoh greed tix dex sonsang puing Davit, Davit nied tix to ka see pui
         naing, sonsang puing ka pui Philitix.
         49 Davit cawk ti teei simaox mu daux bau ka taix ti mai vuh vied simaox an, simaox kawx
         krox ka dong re pui Philitix, lon simaox an laig ka dong re nawh mai nawh goh gup
         pakngai tix piang tiex.
         50 Davit hoik pex pui Philitix ka ak maox vuh vied mai lon simaox tix mu, hoik krox
         ka pui Philitix mai pah ka nawh, yam an vaig lawm ang koe ka daux taix Davit.
         51 Davit nied ti to cung piang pui Philitix an mai lawd vaig cao nawh khaing daux phak
         vaig, pah nawh mai kid kaing nawh ka vaig. Yam yaox pui Philitix hoik yum pui naing
         vao tix, kix tang to hu.
         52 Pui Isarelax mai pui Yudax kaoh mai yo lox tix pheet ka pui Philitix, tom singai
         hoek ka Gata mai hoek ka siviex veng Ekaron, pui Philitix pa mat khankix goh hawt
         krax ka veng Sharem tom singai hoek ka veng Gata mai veng Ekaron.
         53 Pui Isarelax kaoh khaing pheet tix ka pui Philitix mai kix rhim ka nyiex gox kix.
         54 Davit teei kaing pui Philitix an mai viex hoek ka veng Yerusaliem, viang mawh nan,
         nawh deuh kraung naing Gawliax ka nyiex gox man tix.
         55 Yam yaox Sawlux lih hu puing Davit ka pui Philitix an, nawh chawk ka Abana cao kaing
         naing ting tix ah nin, "Abana eue, kawn nyawm in mawh kawn simex pui mawx?" Mai Abana
         pawk ah nin, "Simiang eue, awm im ju maix aux ang tawng."
         56 Simiang ah nin, "Chawk cheng tix yaox ka kawn nyawm in mawh kawn simex mawx."
         57 Yam deeh hoek Davit khaing pah tix pui Philitix an, Abana teei ka nawh mai viex hoek
         ka plak sivoe Sawlux, tau mai kaing pui Philitix pa koe daux taix nawh.
         58 Mai Sawlux ah nin ka nawh, "Kawn nyawm eue, mawh maix kawn simex pui mawx. "Davit
         deeh pawk ah nin, "Aux mawh kawn simex kawncau maix Yessie pui veng Bieliehiem heue."

1 Yam hoik sikah nawh ka Sawlux, Yawnasan hoik pid rhawm ka Davit mai Yawnasan hoik
         moh nawh awm moh ka ju tix.
         2 Sawlux hoik teei nawh ot mai tix ka daux singaix an mai ang lai kieh nawh ing ka
         nyiex keeing tix.
         3 Khaix an Yawnasan yuh sijax mukheu mai Davit, mawh kheu moh nawh Davit awm moh nawh
         ka ju tix.
         4 Yawnasan peeik sibex dhah tix tawx ka Davit tau mai kraung naing ceep nawh, vaig,
         ak mai maox rawd nyoi nawh.
         5 Mai Davit hoik lih hu yuh kaing jhaw haok hwan ka dee ploi Sawlux nawh hu dee mawx
         ang ah, mai Sawlux deuh nawh mawh cao kaing naing piang pui khankix mai in mawh pa
         khaw ka plak sivoe ngai pui mai ka plak sivoe ngai kawncau Sawlux khankix.
         6 Yam deeh hoek Davit khaing pah tix pui Philitix, bun khankix lih hoek khaing veng
         pui Isarelax mai rhax lai graoh sonsang rieb ka simiang Sawlux, tau mai tah ting,
         tah kraung mai pa gaux rhawm.
         7 Mai bun khankix ah lai rhax graoh ah nin, "Sawlux hoik pah pui ting riang kaing rheng
         mai Davit hoik pah pui kaing mheen."
         8 Mai Sawlux kied song rhawm, ang nyawm rhawm ka lox ah nin, "Kix yaogyaw Davit pah
         pui kaing mheen kaing mheen mai ka son aux mawh ngie kaing rheng kaing rheng, lheu
         khaing meung haktiex nawh kawn sang pon patix."
         9 Jah ka singaix an tom hoek sivoe ngai, Sawlux hoik krix ngai ka yaox tix Davit.
         10 Singaix pasax khwan caox khaing Siyiex, lih hoek piang Sawlux mai nawh nieb krai
         lox jhai ka daux nyiex haw, Davit tah ting awm pa hoik sax tah nawh sivoe mai Sawlux
         giex pliah daux taix tix.
         11 Mai Sawlux puah nawh ka pliah mai keud ah nin, "Aux tak blung Davit ka ding." Viang
         mawh nan, Davit via tix khaing sivoe nawh ra bawg.
         12 Sawlux lhat ka Davit, mawh kheu Siyiex ot mai Davit, viang mawh nan, Simiang Siyiex
         hoik lih khaing Sawlux.
         13 Sawlux dux Davit khaing sivoe ngai tix mai kieh nawh mawh cao kaing naing piang pui
         tix rheng mai Davit lih plak praix sivoe pui hun.
         14 Mai kaing jhaw yuh Davit haok hwan ting lhaong khawmuik, kheu Simiang Siyiex ot tau
         mai nawh.
         15 Yam yaox Sawlux haok hwan kaing jhaw yuh Davit, nawh lhat ka Davit.
         16 Pui Isarelax mai pui Yudax khankix, kied moh ka Davit, mawh kheu Davit laig lih ka
         sivoe ngai kix.
         17 Sawlux ah nin ka Davit, "Kawn bun ting aux Merat ot tin, aux tak tawx maix moeng,
         kieh maix mawh ngie pui vao ka son aux mai puing naing son Simiang Siyiex khaing."
         Sawlux hoik keud yuh nin, "paw lai kieh taix aux hoek piang nawh, kieh taix pui Philitix
         hoek piang nawh."
         18 Davit ah nin ka Sawlux, "Mawh aux pui mawx daux pui Isarelax mai mawh paox nyiex
         keeing aux pui pa yuh ka mawx, aux lai khaw ti mawh kheue simiang lie?"
         19 Yam hoek bawg yam tawx kix Davit moeng Merat, kix deeh tieh ti tawx Merat mex ka
         Adrelax pui Mehawlatix.
         20 Kawn bun Sawlux Mikhalax moh ka Davit, kix krai grawng an ka Sawlux mai nawh khaw
         rhawm kah.
         21 Mai Sawlux keud ah nin, "Aux tak tawx kawn bun tix ka Davit sonsang mawh kie ka son
         nawh mai taix pui Philitix tak hoek yuh ka nawh. Sawlux ah nin ka Davit ra bawg tix
         bawg, "Maix tak mawh kheue aux daux in singaix."
         22 Mai Sawlux tawx lox ka kawncau tix khankix, "Briex pex sikah ka Davit ah nin, jhak
         heue, simiang khaw rhawm ka maix mai kawncau nawh khankix kawx moh ka maix, yam in
         rieb maix mawh kheue simiang"
         23 Mai kawncau Sawlux khankix krai Davit mhong ceu in. Davit pawk ah nin, "Mawh keud
         pex grawng mawh aux kheue simiang mawh ceu pa iak pa lied lie? Aux mawh pui hot mai
         mawh pui pa ang koe min plakngai."
         24 Mai kawncau Sawlux khankix krai grawng "Pa krai Davit ka nawh ah nin."
         25 Sawlux ah nin, "Pex tak krai awm inkix ka Davit, simiang ang koe rhawm ti teei kraung
         tidtix ka son kapaox, lheu khaing toh hak pui Philitix tix yieh kaux, sonsang pawk
         bix tix piang pui koeng nawh." Mawh kheu Sawlux hoik keud tix kieh Davit yum ka daux
         taix pui Philitix.
         26 Yam krai kawncau Sawlux khankix lox in ka Davit, mawh pa khaw rhawm Davit sonsang
         mawh kheue simiang. sivoe ang bawg yam tat ti deuh nyang hoek.
         27 Davit kaoh hu tau mai pui nawh khankix mai pah pui Philitix ra yieh mai Davit viex
         toh hak kix mai tawx ka simiang tom naog, sonsang mawh tix kheue simiang. Mai Sawlux
         tawx nawh moeng kawn bun tix Mikhalax.
         28 Yam yaox Sawlux mai hoik tawng ot Simiang Siyiex tau mai Davit mai kawn bun Mikhalax
         hoik moh ka nawh,
         29 Sawlux kawn nie baox lhat ka Davit. Mawh kheu nan, Sawlux lih ti mawh pui koeng Davit
         hu sipie.
         30 Cub cao kaing pui Philitix khankix lih hu puing naing, yam lih hu kix daux naing
         yam mawx ang ah, Davit nie lheu haok hwan kaing jhaw yuh khaing kawncau Sawlux khankix
         mai ceu kaux Davit kied ao min tete heue.

1 Sawlux sikah ka kawn simex tix Yawnasan mai ka kawncau nawh khankix, sonsang pah
         kix ka Davit. Viang mawh nan, kawn simex nawh Yawnasan kied moh ka Davit.
         2 Mai Yawnasan krai ka Davit, "Keeing aux Sawlux sawg ti pah ka maix, mawh kheu nan,
         yuh satix ka tokaux maix tom hoek plak ponngawb pasax mai mox tix ot dee glip, "
         3 "Mai aux tak lih cung hawt praok keeing tix daux kaung dee ot maix mai aux tak krai
         grawh grawng maix ka keeing aux, aux tak krai maix tawng ka can pa yaox tix."
         4 Yawnasan krai grawng Davit ka keeing tix Sawlux mhawm mhawm ah nin, "Paw kieh simiang
         yuh krax lud ka kawncau tix Davit, mawh kheu nawh ang yuh krax lud ka maix mai nawh
         yuh kaing pa mhawm piang maix."
         5 "Mawh kheu nawh ang lai lhawk ka ju tix mai pah ka pui Philitix khankix, Simiang
         Siyiex kieh yuh bwanson krax taoh ka son ceu pui Isarelax khawmuik maix hoik yaox
         ceu an gaux rhawm ka, yuh patix maix lai yuh krax lud ka nham pa ang koe phimap, sonsang
         pah Davit ka daux pa ang koe grawng tidtix?"
         6 Sawlux kawx nghiet ka lox Yawnasan, nawh hoik tiextu ah nin, "Awm im ju Simiang Siyiex,
         tak ang pah ka Davit."
         7 Mai Yawnasan kok ka Davit mai krai nawh mhong grawng in khawmuik. Yawnasan deeh viex
         Davit hoek ka Sawlux mai yaox ti ot sivoe ngai nawh awm phao voe.
         8 Yam baox koe naing, Davit hu puing ka pui Philitix mai pah kix tom nie mai kix hoik
         to khaing nawh.
         9 Khwan caox khaing Siyiex lih hoek piang Sawlux, yam ngawm nawh ka daux nyiex haw
         mai giex pliah ka daux taix tix, mai Davit kawx tah ting.
         10 Sawlux coca ti blung Davit ka pliah ka ding, viang mawh nan, Davit via tix khaing
         Sawlux mai nawh blung pliah laig ka ding. Mai Davit to sonsang luad luan ka daux sawm
         an.
         11 Sawlux ploi cao cau khankix hu ka nyiex Davit, sonsang pau kix ti pah nawh ka daux
         ponngawb. Mai Mikhalax moeng Davit ah nin ka nawh, "Phan maix ang to sonsang taoh
         ju tix daux sawm in, pui tak pah maix yum pasax."
         12 Mikhalax kieh Davit lih khaing daux siviex iak, mai nawh to singai sonsang luad luan
         tix.
         13 Mikhalax teei riang Terax tix mu mai deuh piang ku it mai deuh mhawn gaong hauk pex
         ka kaing an mai lhop riang an ka prux.
         14 Yam ploi Sawlux cao cau khankix hu teei Davit, Mikhalax ah nin, "Nawh kawn saux."
         15 Khaix an Sawlux baox ploi cao cau khankix hu ka Davit ah nin, "Viex hoek ka aux khawm
         ku it nawh, sonsang pah aux ka nawh."
         16 Yam laig cao cau khankix ka daux, jhak heue, riang Terax koe piang ku it tau mai
         mhawn gaong hauk pex pa koe ka kaing an.
         17 Sawlux ah nin ka Mikhalax, "Kheu maix lai luk lik ka aux mai kieh pui koeng aux hu
         sonsang luad luan lie? " "Mikhalax pawk ka Sawlux ah nin, nawh ah nin, ploi aux hu,
         phan ang mawh nan, aux tak pah ka maix."
         18 Mai Davit to sonsang luad luan tix mai nawh hu ka Samoelax ka veng Ramax mai krai
         nawh mhong grawng pa yuh Sawlux ka tix. Nawh mai Samoelax lih hu ot ka yaong Nayok.
         19 Kix krai Sawlux mhong grawng ot Davit ka yaong Nayok haktiex Ramax.
         20 Sawlux ploi cao cau khankix hu giex Davit, yam yaox kix cao jhai khankix ah lox jhai
         mai Samoelax cung ti mawh cao kaing ka kix, khwan Simiang Siyiex lih hoek piang cao
         cau Sawlux khankix mai kix kawx ah lox jhai.
         21 Yam krai kix an ka Sawlux, nawh deeh ploi cao cau tang kaux khankix mai kix kawx
         ah lox jhai. Mai Sawlux ploi cao cau khankix bawg loe mai kix kawx ah lox jhai.
         22 Khaix an, tokaux nawh hu ka veng Ramax mai hoek ka rawm daux ting pa koe ka Sekhu,
         mai nawh chawk ah nin, "Ot Samoelax mai Davit dee mawx?" mai pui tix kaux ah nin,
         "Kix ot haktiex Ramax."
         23 Nawh lih khaing tan mai hu ka yaong Nayok haktiex Ramax mai khwan Siyiex kawx hoek
         piang nawh, nawh ah lox jhai mai lawng tix krax tom hoek ti ka yaong Nayok haktiex
         Ramax.
         24 Nawh peeik kraung ceep tix mai ah lox jhai sivoe Samoelax, nawh it mai ang ceep kraung
         ku singaix. Mawh kheu nan, kix tom ah nin, "Mawh ot Sawlux sinax cao jhai khankix
         lie?"

1 Khaix an Davit to khaing yaong Nayok haktiex Ramax mai hoek ah nin ka Yawnasan. "Mawh
         hoik yuh aux patix lie? mawh hoik lud aux ka tix lie? mai hoik yuh aux phimap tix
         sivoe keeing maix, nawh lai sawg ka ju aux lie?"
         2 Mai Yawnasan pawk ah nin ka nawh, "Ang doh mawh nan maix tak ang yum. Jhak heue,
         keeing aux yuh ceu pa iak ang ah, pa ang nawh kieh aux tawng ang koe, keeing aux tak
         mox ceu in khaing aux yuh ka mawx? an ang doh mawh nan."
         3 Mai Davit tiextu ah nin, "Keeing maix hoik tawng pon aux bwanson ka plak sivoe ngai
         maix mai nawh tak ah nin, "Paw kieh Yawnasan tawng ka grawng in, phan ang mawh nan,
         nawh tak laux rhawm awm im ju Simiang Siyiex mai awm im ju maix, sinax aux mai krax
         yum koe ngie tix diang khaing.
         4 Mai Yawnasan ah nin ka Davit, "Koe rhawm maix yuh ka mawx, aux tak yuh ka son maix."
         5 Davit ah nin ka Yawnasan, "Jhak heue, pasax mawh singaix haok khix khraox, aux ang
         khaw ti ngawm pheen mai simiang, viang mawh nan, kieh aux hu mox tix ka daux kaung
         tom hoek ponbo ka daux loe ngaix tix ngaix."
         6 Phan keeing maix yaox ang aux ot maix tak ah nin, Davit hoik mhaing akhwang khyox
         khaw ka aux, sonsang ing ka Bieliehiem veng ot tix, mawh kheu pao nyiex nawh caw ti
         yuh krax tan pa yuh kix ku num
         7 Phan nawh ah nin, mhawm heue, kawncau maix tak pon luad luan, phan nawh song rhawm,
         tak tawng nawh keud tix yuh pa caox.
         8 Mawh kheu nan, caux rhawm ka kawncau maix liak, mawh kheu hoik yuh maix sijax mukheu
         mai kawncau tix plak sivoe Simiang Siyiex, phan krax lud koe ka daux aux, kieh cao
         maix pah ka aux, mawh kheu maix tak viex aux ka keeing tix yuh ka mawx lie?"
         9 Yawnasan ah nin, "Kieh an singai khaing maix! phan aux hoik kriem tawng keeing aux
         keud ti sang yuh pa caox piang maix, aux tak ang krai ka maix lie?"
         10 Mai Davit ah nin ka Yawnasan, "Phan keeing maix pawk lox kin ka maix, mawh pui mawx
         pa sang krai aux mhong lie?"
         11 Yawnasan ah nin ka Davit, "Hoek heue, kieh ax lih hu ka daux kaung." Mai kiex khawm
         ra kaux lih hu daux kaung.
         12 Mai Yawnasan ah nin ka Davit, "Kieh Simiang Siyiex pui Isarelax mawh mhai rug! yam
         mhong aux lox keeing tix bawg yam in pasax, phan ang mawh nan sikaox, jhak heue, phan
         mawh pa mhawm ka son Davit, aux tak ang ploi pui hoek krai ka maix lie? "
         13 "Phan keeing aux keud ti sang yuh pa caox ka maix mai phan aux ang krai maix mhong
         sonsang luad luan maix, kieh Simiang Siyiex baox lheu yuh pa kin ka aux" Yawnasan,
         "Kieh Simiang Siyiex ot mai maix, awm ot Nawh Cao mai keeing aux."
         14 "Phan aux kawn im ju jhi krax caux rhawm Simiang Siyiex ka aux, sonsang ang aux yum."
         15 Paw tat krax caux rhawm maix pa koe ka pao nyiex aux leeing ju. Awm yam tat Simiang
         Siyiex ka pui koeng Davit khaing piang haktiex in,
         16 Mai Yawnasan yuh sijax mukheu mai doeh nyiex ma Davit ah nin, "Kieh Simiang Siyiex
         pawk bix ka pui koeng Davit khankix."
         17 Yawnasan baox kieh Davit tiextu kheu krax moh pa moh nawh ka Davit, mawh kheu nawh
         moh Davit awm moh nawh ka tokaux tix.
         18 Khaix an, Yawnasan deeh ah nin ka Davit, "Daux pasax, mawh singaix khix khraox maix
         tak ang ot, mawh kheu khaox ngawm maix kawx tak yi.
         19 Yam hoik ot maix loe ngaix maix tak nied ti lih hu ka dee mox maix tix ka daux singaix
         pa yuh ceu an mai pau hawt rang Ezelax."
         20 "Aux tak puing te loe taix hawt praok an, awm puing aux ka mhai.
         21 Jhak heue, aux ploi kawn nyawm iak ah nin ka nawh, hu sawg ka te an phan aux ah nan
         ka kawn nyawm iak, jhak ka te pa koe ka praok maix hu teei viex hoek tin, awm im ju
         Simiang Siyiex maix kawx yaox ti luad luan mai krax lhat ang lai koe son maix."
         22 "Phan aux ah nin ka kawn nyawm iak an, Jhak heue, te hoik luan ka sivoe maix, khaix
         an maix tak hu heue, mawh kheu Simiang Siyiex hoik ploi maix hu dee singai".
         23 "Mawh kheu grawng pa hoik sikah maix mai aux, jhak heue, Simiang Siyiex tak mawh
         mhai rug sinax maix mai aux leeing ju."
         24 Davit mox tix ka daux kaung mai yam hoik hoek singaix khix khraox, simiang ngawm
         sonsang ih priex.
         25 Simiang ngawm piang khaox ngawm tix awm ku bawg piang dee ngawm hawt ding, Yawnasan
         cung mai Abana ngawm ka praok Sawlux, viang mawh nan dee ngawm Davit hoik yi.
         26 Mai Sawlux ang lai ah lox tidtix ka daux singaix an, mawh kheu hoik keud nawh, Tee
         koe grawng tix ceu ka Davit, nawh tee ang singax, nawh tee ang singax.
         27 Daux singaix khaix, khix khraox ra ngaix tix ngaix, dee ngawm Davit hoik baox yi.
         Mai Sawlux ah nin ka kawn simex tix Yawnasan, "Kheu kawn simex Yessie ang hoek ti
         ih praix kawx tom in singaix jao patix?"
         28 Yawnasan pawk ka Sawlux ah nin, "Davit hoik mhaing akhwang khyox khaw ka aux, sonsang
         hu ka Bieliehiem, "
         29 Nawh ah nin, "Kieh aux hu yuh krax tan tau mai paox nyiex aux khankix ka daux veng
         mai puxke aux hoik tawm lox sonsang hoek aux tan. Phan mawh pa pon bwanson ka sivoe
         ngai maix kieh aux hu yaox ka puxke tix khankix Mawh kheu jao in nawh tom ang hoek
         ka pheen sawm simiang."
         30 Mai Sawlux kied song rhawm ka Yawnasan mai Sawlux ah nin ka nawh, "Maix pa mawh kawn
         simex khaing bun, pa ang nghiet lox mai pa tieh feen, mawh ang aux tawng laug maix
         kawn simex Yessie mawh krax kaig ka tokaux cao tix mai kieh vaig miex tix kaig lie?"
         31 "Glang yam kawn im ju kawn simex Yessie piang haktiex in maix ang ah, meung haktiex
         maix ang ah, tak ang kaux cong. Yam in ploi pui hu sawg mai viex nawh hoek ka aux,
         mawh kheu nawh tak yaox ti yum tete."
         32 Khaix an Yawnasan pawk lox keeing tix Sawlux ah nin, "Kheu nawh tak yaox ti yum lie?
         Mawh hoik yuh nawh patix lie?"
         33 Sawlux puah plia tix ka nawh sonsang pah Yawnasan, mawh kheu nan, Yawnasan hoik tawng
         keeing tix sang pah ka Davit.
         34 Mai Yawnasan yaog tix khaing pheen sawm mai pa kied song rhawm tix ang lai ih priex
         daux khix khraox ra ngaix tix ngaix, mawh kheu nawh koe krax voi rhawm son Davit,
         kheu jao yuh keeing nawh krax kaig ka nawh.
         35 Yawnasan hu daux kaung plak ponngawb, tau mai kawn nyawm iak ka bawg yam tin ti deuh
         mai Davit.
         36 Mai nawh tawx lox ka kawn nyawm an ah nin, "To maix hu sawg te pa hoik puing aux."
         Yam to kawn nyawm an, nawh puing te tix taix sivoe kawn nyawm iak an.
         37 Yam hoek kawn nyawm iak ka dee cod te puing Yawnasan, Yawnasan kok yo plak khaix
         kawn nyawm iak an ah nin, "Ang te koe sivoe maix lie?"
         38 Mai Yawnasan kok yo plak khaix kawn nyawm iak an, "Nied phai phai, paw lai kaog."
         Kawn nyawm iak cie Yawnasan sut ka te mai deeh hoek ka cao simiang tix.
         39 Mai kawn nyawm iak an ang tawng ka tidtix, mawh ngie Yawnasan mai Davit pa tawng
         ka grawng an.
         40 Khaix an Yawnasan tawx kraung naing tix ka kawn nyawm iak an ah nin ka nawh, "Viex
         in khankix ing ka daux veng."
         41 Khaix hoik lih hu kawn nyawm iak an, Davit kaoh khaing dee ot tix ka plak seh mai
         gup pakngai tix piang tiex loe bawg mai kiex ngheet paox tix, kiex yiiem tau, Davit
         nie lheu yiiem khaing nawh.
         42 Khaix an Yawnasan ah nin ka Davit, "Hu ka daux pa nhim, mawh kheu krax tiextu pa
         hoik yuh ax tau mai min ceu kaux Simiang Siyiex pa ah nin, Simiang Siyiex tak ot sinax
         aux mai maix mai sinax doeh ru aux mai doeh ru maix leeing ju." Mai Davit kaoh lih
         hu, Yawnasan kawx deeh ing ka daux veng heue.

1 Davit hu ka cao giex kaing li Ahimaliet ka veng Nawbax, mai Ahimaliet hoek pub ka
         Davit mai lhat graung tix ah nin ka nawh. "Kheu maix lai hoek nong nong mai pui hoek
         mai maix ang koe tix kaux kawx lie?"
         2 Davit deeh ah nin ka cao gie kaing li Ahimaliet, "Simiang tawx lox ka aux grawng
         kaing tix ceu ah nin ka aux, paw kieh pui tix kaux kawx tawng ka grawng pa ploi aux
         maix yuh tix ceu kawx, ka pa hoik tawm aux ka maix. Mai aux hoik ploi pui awn ju khankix
         hu sivoe tix ka dee an."
         3 Yam in, "Koe ti daux taix maix. Tawx blah ka aux phwan lon liak, phan ang mawh nan
         koe pa ih tang ceu lie?"
         4 Cao giex kaing li pawk ka Davit ah nin, "Ang koe blah pa pon pui ti ih ku kaux ka
         daux taix aux, mawh ngie blah pa singax khaing, mawh ngie kawn nyawm simex pa via
         tix khaing bun pa pon ti ih."
         5 Mai Davit pawk ka cao giex kaing li ah nin, "Yam lih yix krax yix kieh tokaux ti
         singax khaing bun ku bawg, tokaux kawn nyawm simex pa lih krax in mawh pa singax,
         lheu khaing an in singaix tokaux ex baox nie singax singeh."
         6 Mawh kheu nan, cao giex kaing li tom tawx blah singax singeh an ka nawh, kheu ang
         blah tang ceu lai koe lheu khaing blah pa khan tix tan, pa teei lih khaing sivoe ngai
         Siyiex, sonsang deuh blah khraox singaix teei ka blah prim an lih.
         7 Daux singaix an koe pui tix kaux pa pau tan nawh mawh kawncau Sawlux, koe beeh glawm
         pau plak sivoe Simiang Siyiex, ceu kaux nawh mawh Dawga pui Edom, mawh cao kaing cao
         liang yung Sawlux.
         8 Mai Davit ah nin ka Ahimaliet, "Koe pliah phan ang mawh nan vaig ka daux taix maix
         tix mu lie? mawh kheu ang aux viex vaig mai kraung naing mai tix, kheu mawh kaing
         jhaw simiang pa caw pa nied ti yuh."
         9 Cao giex kaing li ah nin, "Vaig Gawliax pui Philitix pa pah maix ka daux ngawd Elax,
         jhak heue, kawn pua tix ka man plak khaix dee koe sibex dhah tan, phan maix sang teei
         an teei heue, lheu khaing vaig an tang mu ang lai koe tin, " mai Davit ah nin, "Vaig
         pa awm an ang koe, tawx vaig an ka aux heue."
         10 Mai Davit kaoh to hu khaing Sawlux daux singaix an mai hu ka Akhix simiang Gata.
         11 Mai kawncau Akhix khankix ah nin ka nawh, "In ang mawh Davit pa mawh simiang haktiex
         an lie?" Ang mawh kix pa rhax lai mai rieb nawh ah nin, "Sawlux hoik pah pui kaing
         rheng kaing rheng mai Davit hoik pah pui kaing mheen kaing mheen ang mawh lie?"
         12 Yam deuh Davit tix tawng ka lox an daux rhawm tix mai nawh kied lhat ka Akhix simiang
         Gata.
         13 Nawh tieh loh jhawm yuh tix sivoe kix mai yuh tix awm pui yhot, kruk kried ti tiiem
         lai piang siviex mai kieh rawm mia tix jaw ka hauk bheep tix.
         14 Akhix ah nin ka kawncau tix khankix, "Jhak heue, pex yaox pui in mawh pa yhot, pex
         lai viex nawh hoek ka aux lie?"
         15 "Mawh lo aux ka pui yhot lie? pex lai viex pui in yuh pui yhot sivoe ngai aux, mawh
         keung pui in ti laig ka daux nyiex haw aux lie?"

1 Davit lih hu khaing tan mai to ti luad luan mai hoek daux rang Adulam, yam mhong
         puxke nawh mai paox nyiex keeing nawh khankix ka an, kix lih hu ka nawh.
         2 Pui pa koe krax kha rhawm, pui pa koe ceuk mai pui pa ang fah rhawm khankix, khrawm
         paox tix hoek ka nawh, nawh lih ti mawh cao kaing kix. Pui pa ot mai nawh tan, koe
         pui pon yieh.
         3 Davit lih khaing tan mai hu ka Mizapa haktiex Mawbax, nawh ah nin ka simiang Mawbax,
         "Yuh bwanson kieh miex keeing aux ot tin mai maix, tom hoek bawg yam tawng aux ka
         pa yuh Simiang Siyiex ka aux."
         4 Nawh viex kix hoek mai prah kix ot mai simiang Mawbax, kiex ot tau mai nawh glang
         bawg yam kawn kaux cong ot Davit ka daux rang.
         5 Mai cao jhai Gat ah nin ka Davit, "Paw lai ot ka daux rang dee pa kaux cong, lih
         hu mai hu ka haktiex Yudax." Mai Davit lih hu mai hu ot ka daux tiag Hariet.
         6 Mai Sawlux hoik mhong yaox kix ka Davit, khawm pui pa ot mai nawh khankix, yam an
         Sawlux ot piang gawng Gebat, greem khaox, ka veng Ramax tau mai pliah pa koe daux
         taix nawh mai kawncau nawh khankix cung hawt vung viang nawh,
         7 mai Sawlux ah nin ka kawncau tix khankix, pa cung hawt nawh, "Pui Binyamin khankix
         nghiet heue, mawh sang tawx kawn simex Yessie kaung mai sipeem plix siiet ka pex mai
         yaog pex mawh cao kaing naing pui kaing rheng mai pui kaing yieh lie?"
         8 "Pex khawmuik hoik khrawm tix tieh feen yuh pa caox ka aux mai ang krai aux mhong
         tidtix, yam yuh kawn simex aux sijax mukheu mai kawn simex Yessie, ang koe pui laux
         rhawm mai aux mai ang krai aux mhong grawng pa so kawn simex aux ka kawncau khankix
         tieh feen mai jawm ka aux daux in singaix."
         9 Khaix an Dawga pui Edom cao kaing kawncau Sawlux khankix, pawk ah nin, "Aux yaox
         kawn simex Yessie hoek ka veng Nawbax dee ot Ahimaliet kawn simex Ahitut."
         10 "Ahimaliet chawk Simiang Siyiex ka son nawh mai tawx pa ih mai vaig Gawliax pui Philitix
         ka nawh."
         11 Mai simiang hu kok ka cao giex kaing li Ahimaliet kawn simex Ahitut mai pao nyiex
         keeing nawh tau mai cao giex kaing li pa ot ka veng Nawbax, mai kix hoek ka simiang
         khawmuik.
         12 Mai Sawlux ah nin, "Kawn simex Ahitut eue, nghiet heue, " nawh deeh ah nin, "Simiang
         aux eue, aux ot tin."
         13 Mai Sawlux ah ka nawh, "Kheu pex mai kawn simex Yessie hoik khrawm ti yuh pa caox
         mai tieh feen ka aux mai maix lai tawx blah mai vaig ka nawh mai chawk cheng Siyiex
         ka son nawh, sonsang yaog ti tieh feen mai jawm ka aux, ka daux singaix lie?"
         14 Ahimaliet pawk ah nin ka simiang, "Mawh pui mawx ka daux kawncau maix khankix pa
         kaux sijax awm Davit, pa mawh kheue simiang cao giex kaing li mai pa koe min plakngai
         ka daux nyiex maix lie?
         15 In singaix mawh hoik chawk aux Siyiex ka son nawh lie? ang mawh pa kieh simiang deuh
         phimap ka kawncau tix mai paox nyiex keeing aux khankix, mawh kheu kawncau maix ang
         tawng ceu in mawh pa iak pa ting ang ah."
         16 Simiang ah nin, "Ahimaliet eue maix khawm paox nyiex keeing maix tak yum tete."
         17 Mai simiang ah nin ka cao pau pa cung tix pau vung viang nawh khankix, "Veeh tix
         mai pah cao giex kaing li Simiang Siyiex khankix, mawh kheu ot taix kix ka plak Davit
         mai tawng ka to nawh mai ang krai an ka aux." "Viang mawh nan, kawncau simiang khankix
         ang pon kieh taix tix hoek piang cao giex kaing li Simiang Siyiex sonsang pah ka kix."
         18 Mai simiang ah nin ka Dawga, "Veeh ti pah ka cao giex kaing li khankix, " mai Dawga
         veeh ti pah cao giex kaing li khankix mai pah pui ceep sibex dhah tixdaix phwan kaux
         daux singaix an.
         19 Nawh pah pui veng Nawbax, veng ot cao giex kaing li khankix, khawm simex bun mai
         kawn nyawm, kawn ngie mai mawie, la, yung khankix ka vaig.
         20 Viang mawh nan, kawn simex Ahimaliet, kawn simex Ahitut pa kaux Abiata pon ti klawd
         mai to ti hawt Davit.
         21 Mai Abiata krai Davit mhong ka pah Sawlux cao giex kaing li Siyiex khankix.
         22 Mai Davit ah nin ka Abiata, "Daux singaix an yam ot Dawga pui Edom tan, aux hoik
         tawng nawh tee krai ka Sawlux tete. Hoik mawh aux pa kieh nyiex ma keeing maix hoek
         krax yum.
         23 Ot tau mai aux, paw lhat graung, pui pa sawg ka ju aux tak mawh pa sawg ka ju maix,
         maix ot mai aux tak yaox tix luad luan heue."

1 Kix krai ka Davit, "Jhak heue, pui Philitix puing ka veng Kilax mai rhim nghox ka
         daux glah."
         2 Mai Davit chawk Simiang Siyiex, "Mawh khaw aux ti hu puing ka pui Philitix in lie?"
         Mai Simiang Siyiex ah nin ka Davit, "Hu mai puing ka pui Philitix mai taoh veng Kilax."
         3 Pui Davit khankix ah nin ka nawh, "Jhak heue, yam ot ex ka haktiex Yudax. ex kawn
         koe krax lhat graung miex ding lie?"
         4 Mai Davit baox chawk cheng ka Simiang Siyiex. Simiang Siyiex pawk ka nawh ah nin,
         "Kaoh lih hu ka Kilax, mawh kheu Aux tak ap pui Philitix ka daux taix maix."
         5 Davit mai pui nawh khankix hu ka Kilax, puing pui Philitix khankix mai viex tobrie
         kix hu mai pah ka kix tom nie. Mawh kheu nan, Davit tom taoh pui ot ka veng Kilax
         khankix.
         6 Yam to Abiata kawn simex Ahimaliet ti hoek ka Davit ka Kilax, nawh viex sibex dhah
         tix pheen hoek mai tix.
         7 Pui krai hoik hu Davit ka veng Kilax ka Sawlux. Mai Sawlux ah nin, "Siyiex hoik ap
         nawh ka daux taix aux, mawh kheu nawh hoik laig ot ka daux veng pa hoik nyeep jhong
         siviex, awm pa hoik laung cao tix."
         8 Sawlux khrawm pui khankix sonsang yuh naing mai lih hu ka veng Kilax sonsang lai
         lawm Davit mai pui nawh khankix.
         9 Davit tawng keud Sawlux ti yuh pa caox piang tix, nawh ah nin ka Abiata cao giex
         kaing li, "Viex sibex dhah an hoek tin."
         10 Davit ah nin, "Simiang Siyiex pui Isarelax eue, kawncau Maix Cao hoik mhong kriem
         sawg Sawlux daux krax sang hoek ka veng Kilax mai yuh laux leeing ka veng kheu jao
         aux.
         11 Mawh sang ap pui veng Kilax aux ka daux taix nawh lie? Mawh sang lih hoek Sawlux,
         awm pa hoik mhong kawncau Maix Cao lie? Simiang Siyiex pui Isarelax eue, aux rawg
         bwan ka Maix Cao, krai ka kawncau Maix liak." Mai Simiang Siyiex ah nin, "Nawh tak
         lih hoek."
         12 Davit ah nin, "Mawh sang ap pui veng Kilax aux mai pui aux khankix ka daux taix Sawlux
         lie?" mai Simiang Siyiex ah nin, "Kix tak ap maix."
         13 Davit mai pui nawh been liah yieh kaux, lih hu khaing veng Kilax, kix lih hu ka dee
         pon hu tix. Yam mhong Sawlux krai pui hoik to Davit khaing Kilax mai nawh ang lai
         hu tan.
         14 Mai Davit ot ka daux tiag nong piang gawng daux tiag Zipha. Sawlux sawg nawh ku singaix,
         viang mawh nan, Simiang Siyiex ang nyang ap Davit ka daux taix Sawlux.
         15 Davit yaox hoek sawg Sawlux ka ju tix mai nawh ot ka daux tiag Zipha haktiex Horiet.
         16 Yawnasan kawn simex Sawlux kaoh hu ka Davit ka haktiex Horiet mai tawx riang sonsang
         koe riang nawh ka daux Siyiex.
         17 Mai nawh ah nin ka Davit, "Paw lhat, mawh kheu taix keeing aux Sawlux tak ang hoek
         piang maix, maix tak mawh simiang piang pui Isarelax mai aux tak mawh cao kaing ting
         greem maix, viang keeing aux Sawlux tawng ka grawng in kawx."
         18 Mai kiex khawm ra yuh sijax mukheu ka plak sivoe Simiang Siyiex, Davit ot ka haktiex
         Horiet mai Yawnasan deeh ing ka nyiex tix.
         19 Pui Zipha haok hu sawg Sawlux ka Gibat ah nin, "Ang Davit mox tix mai yix, piang
         gawng Hakhilax, pa koe ka plak seh veng Yeshimon lie?"
         20 Simiang eue, lih hoek awm pa koe rhawm maix ti sang hoek, mai yix tak ap nawh ka
         daux taix simiang."
         21 Mai Sawlux ah nin, "Kieh Siyiex nawb bwan piang pex, mawh kheu caux rhawm pex ka
         aux."
         22 Hu sawg ti yaox tom kriem, mai jhak ti yaox ot nawh dee mawx, mawh pui mawx pa yaox
         nawh tan, mawh kheu pui krai aux mhong nawh kied lhak tete."
         23 "Mawh kheu nan, jawm ti jhak ka dee ot dee mox nawh tix mai deeh hoek krai aux mhong
         kriem kriem. Mai aux tak hu mai pex phan nawh ot ka daux haktiex an, aux tak sawg
         nawh khaing sinax pui Yudax kaing rheng kaing mheen."
         24 Kix kaoh mai dha ti hu sivoe Sawlux, ka Zipha. Davit mai pui nawh khankix ot ka daux
         tiag Mawnax, ka daux Arabax plak seh veng Yeshimon.
         25 Sawlux mai pui nawh khankix sawg ka Davit mai pui hoek krai an ka Davit mai nawh
         lih hu ka daux rang pa koe daux tiag Mawnax. Yam mhong Sawlux ka an, nawh hawt pheet
         khaix Davit ka daux tiag Mawnax.
         26 Sawlux hu ka gawng plak in mai Davit khawm pui nawh khankix hu ka gawng plak an,
         mawh kheu nan Davit nied ti hu singai khaing Sawlux mai Sawlux khawm pui nawh khankix
         lai lawm ka Davit mai pui nawh sonsang giex ka kix.
         27 Yam hoek pui cau tix kaux ka Sawlux ah nin, "Nied hoek phai, mawh kheu pui Philitix
         hoek laig ti puing ka haktiex."
         28 Sawlux deeh hoek khaing pheet tix khaix Davit mai hu puing ka pui Philitix, mawh
         kheu nan kix tom kok dee an mawh Selax Hamalekok.
         29 Mai Davit lih khaing tan mai ot ka dee kaux cong ka Engedi heue.

1 Yam deeh hoek Sawlux khaing hawt tix khaix pui Philitix mai koe pui krai ka nawh
         ah nin, "Jhak heue, Davit ot ka daux tiag Engedi."
         2 Khaix an Sawlux teei pui loe rheng kaux pa hoik laug khaing pui Isarelax mai hu sawg
         Davit khawm pui nawh ka daux tiag dee ot pex rang khankix."
         3 Mai Sawlux hoek ka kawg yung dex krax mai daux rang koe tix mu tan, mai Sawlux laig
         ka daux sonsang klawd tix. Davit mai pui nawh khankix ot ka dee raux daux rang.
         4 Pui Davit khankix ah nin ka nawh, "In singaix mawh singaix ah Simiang Siyiex nin
         ka maix, jhak heue, aux tak ap pui koeng maix khankix ka daux taix maix, maix tak
         yuh can pa simie maix ti yuh ka nawh, awm pa khaw maix ti yuh." Davit kaoh mai briex
         pat toh sibex dhah Sawlux.
         5 Khaix an Davit kied laux rhawm ka tix kheu jao pat nawh toh sibex dhah Sawlux.
         6 Nawh ah nin ka pui tix khankix, "Kieh Simiang Siyiex tiebtie can pa sang yuh aux
         ka simiang tix, pa hoik groi Simiang Siyiex bee ka nawh, sonsang nyeu aux taix tix
         mai yuh nawh laux, jhak heue, kheu mawh nawh pui pa hoik groi Simiang Siyiex bee kah."
         7 Davit tieb kawncau tix ka lox an mai ang tawx akhwang yuh laux ka Sawlux. Mai nawh
         kaoh khaing daux rang mai lih hu krax hu tix.
         8 Khaix an Davit kaoh, mai lih hu khaing daux rang kok yo Sawlux ah nin, "Simiang aux
         eue, " yam gi Sawlux ka plak khaix tix, Davit gup pakngai tix piang tiex mai krub
         ka nawh.
         9 Davit deeh ah nin ka Sawlux, "Maix ca kawn nghiet ka lox krai pui khankix pa ah nin,
         jhak heue, Davit sawg ti yuh maix laux leeing, kheu grawng pa yuh ka mawx?"
         10 Ka daux in singaix, ngai maix hoik yaox ka ap Simiang Siyiex maix ka daux taix aux
         ka daux rang in, pui tiblah tawx riang aux, sonsang pah aux maix, viang mawh nan,
         aux caux rhawm ka maix mai aux ah nin, aux tak ang nyeu taix tix piang cao simiang
         aux, mawh kheu nawh mawh pui pa hoik groi Simiang Siyiex bee piang.
         11 Keeing aux eue, jhak ka toh sibex dhah maix pa koe daux taix aux in, mawh kheu aux
         pat ti teei ngie toh sibex maix mai ang pah maix, deuh ti tawng ka ang pa caox caig
         mai pa tieh feen koe ka daux taix aux, aux ang koe phimap krax lud piang maix, viang
         mawh nan maix ca kawn sawg ti teei ju aux yum."
         12 Kieh Siyiex prawng ca sinax maix mai aux, kieh Simiang Siyiex pawk bix aux piang
         maix, viang mawh nan, aux tak ang kieh taix tix hoek piang maix.
         13 Awm koe lox kab pui didix ah nin. Ceu pa caox mawh pa kaoh khaing daux pui pa caox
         caig, viang mawh nan, aux tak ang kieh taix tix hoek piang maix.
         14 Mawh lih hoek simiang pui Isarelax ti hawt khaix pui mawx? Mawh hawt pheet ka pui
         mawx? Mawh sawg maix sox yum lie? Mawh sawg maix ka diiep lie?
         15 "Kieh Siyiex mawh cao prawng see mai prawng ka sinax aux mai maix, mai jhak teem
         ka see aux mai taoh aux khaing daux taix maix."
         16 Yam hoik krai Davit lox khankix ka Sawlux mai Sawlux pawk ah nin, "Kawn simex aux
         Davit eue, in mawh lox maix lie? mai Sawlux yo lox tix mai yiiem."
         17 Nawh ah nin ka Davit, "Maix mawh pa nie rahsee khaing aux, mawh kheu maix hoik yuh
         pa mhawm ka aux, yam yuh aux pa caox ka maix.
         18 Maix hoik jhi pa mhawm yuh tix ka aux in singaix mai ang lai pah ka aux yam ap Simiang
         Siyiex aux ka daux taix maix.
         19 Phan pui tix kaux kaux yaox ka pui koeng tix, mawh sang kieh nawh pui an luad luan
         lie? kieh Simiang Siyiex yuh bwanson pa mhawm ka maix, kheu pa hoik yuh maix ka aux
         in singaix."
         20 Yam in jhak heue, aux hoik tawng sang mawh maix simiang tete mai meung haktiex Isarelax
         tak kaux cong ka daux taix maix.
         21 Mawh kheu nan, tiextu ka aux ka daux ceu kaux Simiang Siyiex, son ang maix tat doeh
         ru aux khankix khaix aux mai ang yuh min ceu kaux aux laux leeing khaing daux nyiex
         ma keeing aux khankix."
         22 Mai Davit hoik tiextu ka Sawlux, khaix an Sawlux deeh ing ka nyiex tix, Davit mai
         pui nawh khankix kawx lih hu ka dee pa kaux cong heue.

1 Samoelax hoik yum mai pui Isarelax khrawm paox tix mai yiiem doe ka son nawh, kix
         sipaung nawh ka nyiex nawh ka veng Ramax. Mai Davit kaoh hu ka daux tiag Paran.
         2 Koe pui tix kaux ka haktiex Maon pui yuh lai geu, ot ka veng Kharamelax mai nawh
         mawh pa kied magmi, nawh koe yung loe rheng mu mai pex tix rheng mu. Mai nawh rhip
         hauk yung ka veng Kharamelax.
         3 Ceu kaux pui an mawh Nabalax mai ceu kaux moeng nawh mawh Abigelax. Bun an koe krax
         tawng pa mhawm mai mhawm grang, phan mawh simex an koe rhawm kiien mai yuh pa caox
         mai nawh mawh doeh ru Kaliep.
         4 Yam ot Davit daux tiag nawh mhong Nabalax rhip ka hauk yung.
         5 Davit ploi pui awn ju kao kaux ah nin ka kix, "Hu ka Nabalax veng Kharamelax mai
         rieb singeuh taix nawh ka daux ceu kaux aux.
         6 Pex tak singeuh taix nawh ah nin, kieh pa nhim koe mai maix, kieh pa nhim koe piang
         nyiex ma maix mai kieh pa nhim koe piang can pa koe maix khawmuik.
         7 Aux hoik mhong koe cao rhip hauk yung maix khankix, cao liang yung maix khankix ot
         tau mai yix tin mai yix yuh krax lud ka kix, yam ot kix ka Kharamelax kix ang grai
         kraung khrai tix ceu kawx.
         8 Chawk ti yaox pui awn ju maix khankix, kix tak krai ka maix. Mawh kheu nan, kieh
         pui awn ju aux khankix pon bwanson plak sivoe ngai maix, mawh kheu hoek yix singaix
         yuh pawie. Yuh bwanson tawx pa koe daux taix maix tix ceuceu ka kawncau maix mai ka
         kawn simex maix Davit."
         9 Yam hoek pui awn ju pui Davit, kix krai ceu an ka Nabalax, ka daux ceu kaux Davit,
         mai kix kawn pau tan.
         10 Mai Nabalax pawk ah nin ka kawncau Davit khankix, "Davit mawh pui mawx? Kawn simex
         Yessie mawh pui mawx? yam in kawncau prung prang hu khaing cao simiang tix koe tom
         nie.
         11 Mawh khaw aux ti teei blah, rawm nyaux tix mai nex pa pah aux son cao rhip hauk yung
         tix khankix mai tawx an ka pui ang aux tawng ka plak kaoh kix khaing dee mawx lie?"
         12 Pui awn ju pui Davit khankix deeh veeh ti hu mai krai grawng an ka Davit.
         13 Mai Davit ah nin ka pui tix khankix "Kawg vaig tix ku kaux, " pui ku kaux kawx kawg
         ka vaig tix, Davit kawx kawg ka vaig tix, mai pui been pon yieh kaux hu tau mai Davit,
         pui ra yieh kaux pau ka kraung khrai.
         14 Koe pui awn ju tix kaux hoek krai ah nin ka Abigelax moeng Nabalax, "Jhak heue, Davit
         ploi cao cau khankix khaing daux tiag sonsang rieb singeuh taix cao simiang ex mai
         nawh hoik jhax lawg ka kix.
         15 Pui khankix sax yuh pa mhawm ka yix, yam ot tau yix mai kix ka daux tiag, yix ang
         sax yaox pa caox mai ang sax grai kraung khrai tix ceu kawx,
         16 kix mawh guh veng ka son yix ka plak pon sawm mai ponngaix, yam liang yix yung mai
         kix ku bawg.
         17 Yam in kieh tawng mai keud ti yaox pa sang khaw maix ti yuh ka mawx, mawh kheu nawh
         keud ti yuh pa caox ka cao simiang yix mai piang nyiex ma nawh, mawh kheu mawh nawh
         pui caox tix kaux kawx ang pon sikah ka nawh."
         18 Khaix an Abigelax nied khre teei blah ra yieh lon mai singiien hak rawm plix siiet
         ra mu mai nex yung pa hoik sin phwan mu mai nghox ca kroing pa hoik sin phwan e pha
         mai plix siiet kroh tix yieh sigleem mai khliep plix ruh ra yieh khliep mai nawh tang
         an khankix piang la.
         19 Mai Abigelax ah nin ka kawncau tix khankix, "Hu sivoe aux, jhak heue, aux tak hawt
         khaix pex. "Viang mawh nan, nawh ang krai tidtix ka mex tix Nabalax.
         20 Mai Abigelax brug la lih ka caong gawng, jhak heue, Davit mai pui nawh khankix lih
         hoek see Abigelax mai kix pub ka paox tix.
         21 Davit ah nin, "Aux hoik pau sinngao cie pui in giex going ka daux tiag, kraung khrai
         cie nawh ang koe pa grai tix ceu kawx, mai nawh pawk pa caox ka son pa mhawm.
         22 Daux ponngawb pasax phan aux kawn deuh simex pui Nabalax tix kaux kaux klawd, kieh
         Siyiex ciyang ka Davit nie lheu khaing an."
         23 Yam yaox Abigelax ka Davit, nawh nied ti lih khaing la gup pakngai tix piang tiex
         plak sivoe Davit mai krub nawh.
         24 Abigelax gup tix ka dex caong Davit ah nin, "Cao simiang aux eue, kieh krax lud an
         koe piang aux nong nong, kieh kawncau bun maix krai maix mhong mai nghiet ka lox krai
         kawncau bun maix liak.
         25 Paw doh kieh cao simiang aux deuh Nabalax pui caox in koe ceu, mawh kheu jhawm nawh
         hawt awm ceu kaux nawh, pa mawh Nabalax mai pa caox hoik koe tau mai nawh, viang mawh
         nan, aux kawncau bun maix, ang caw ti yaox ka pui awn ju simiang aux pui ploi maix
         hoek."
         26 Mawh kheu nan, cao simiang aux eue, awm im ju Simiang Siyiex awm im ju maix, kheu
         hoik tieb Simiang Siyiex maix khaing krax lud pa kieh nham jauh mai khaing pa deeh
         pawk maix bix ka taix cao tix, mawh kheu nan, kieh pui koeng maix khankix mai pui
         sawg ti yuh pa caox ka cao simiang aux awm ka Nabalax."
         27 In mawh totaix pa viex kawncau bun maix ka son cao simiang aux mai ap ka pui awn
         ju pa hawt khaix cao simiang aux khankix.
         28 Yuh bwanson pluat ploi krax lud kawncau bun maix liak, mawh kheu Siyiex kieh nyiex
         ma cao simiang aux kaux cong, kheu jao puing cao simiang aux naing son Siyiex, glang
         baux yam im ju maix tak ang yaox pa caox ka daux maix."
         29 Viang koe pui haoh ti pheet ka maix mai sawg ju maix kawx, ju cao simiang aux tak
         vien tix tau daux gie kraung im ju pa ot ka daux pa priex rhawm Siyiex maix, mai Nawh
         Cao tak vud vied ju pui koeng maix khankix, awm vudvied ka simaox daux ak vuh vied.
         30 Yam yuh Simiang Siyiex ceu pa mhawm Nawh Cao hoik yuh mukheu ka maix mai yaog maix
         mawh simiang piang pui Isarelax.
         31 Cao simiang aux tak ang yaox krax laux rhawm mai pa saux pa laux, mawh kheu kieh
         nham jauh ka daux pa ang koe krax lud mai mawh kheu pawk cao simiang aux bix tix mai
         yam yuh Simiang Siyiex ceu pa mhawm ka cao simiang aux mai doh keud ka kawncau bun
         maix liak?"
         32 Mai Davit ah nin ka Abigelax, "Kieh Simiang Siyiex pui Isarelax pa ploi maix hoek
         pub aux daux in singaix koe bwanson liak!
         33 "Kieh krax keud pa tawx maix koe bwanson mai kieh cao maix koe bwanson, mawh kheu
         ka daux in singaix maix hoik kieh aux luad luan khaing krax lud pa kieh nham pui jauh
         mai khaing cao pa pawk bix cao tix,
         34 "Awm im ju Simiang Siyiex, Siyiex pui Isarelax, Cao pa kieh aux veeh tix khaing pa
         yuh pa caox ka maix, phan maix ang nied ti hoek pub ka aux, ponngawb caocao pasax
         ang lai tau tix koe simex pa lheu tix kaux kawx ka son Nabalax."
         35 Mai Davit rieb can pa viex Abigelax khaing taix nawh ah nin ka Abigelax, "Ing hu
         ka daux pa nhim ka nyiex maix, jhak heue, aux hoik nghiet ka lox maix mai aux kia
         ka pakngai maix mai nghiet ka lox khyox khaw maix."
         36 Mai Abigelax ing ka Nabalax mai yuh pawie awm pawie pa khan kheu ka simiang ka daux
         nyiex tix. Mai rhawm Nabalax kied koe krax gaux rhawm kheu nie yoek tix, mawh kheu
         nan, Abigelax ang krai tidtix ka nawh tom bah riang praix ponngawb.
         37 Ka daux ponngawb cao, yam hoik vai yoek Nabalax ka rawm plix siiet, moeng nawh krai
         ceu in khankix ka nawh mai rhawm nawh hoik yum plak daux mai nawh lih cong awm simaox.
         38 Khaix hoik luan kao singaix Simiang Siyiex tawx krax kham geu ka Nabalax mai nawh
         kawx yum.
         39 Yam mhong Davit ka hoik yum Nabalax nawh ah nin, "Kieh bwanson koe ka Simiang Siyiex,
         pa hoik kia ngien aux khaing pa sang yaox aux tix kham geu lox sibriem Nabalax mai
         pa tiebtie Nawh Cao kawn tix khaing pa caox caig, mawh kheu Simiang Siyiex hoik deeh
         viied ceu pa caox caig pa hoik yuh Nabalax hoek piang kaing cao nawh, mai Davit ploi
         pui hu mhaing Abigelax, sonsang teei nawh ti moeng kah.
         40 Yam hoik hoek kawncau Davit ka Abigelax, daux veng Kharamelax kix ah nin ka nawh,
         "Davit ploi yix hoek ka maix, sonsang viex yix maix mawh moeng nawh."
         41 Abigelax kaoh mai gup pakngai tix piang tiex ah nin, "Kawncau bun maix mawh kawncau
         pa sang khoek caong kawncau simiang aux."
         42 Mawh kheu nan, Abigelax nied ti kaoh mai brug la iak tix mu tau mai kawncau bun nawh
         phwan kaux mai hawt khaix cao cau Davit mai yaox ti mawh moeng Davit.
         43 Davit baox teei ti moeng Ahinawm kawn bun veng Yezerelax mai kiex khawm ra mawh moeng
         nawh.
         44 Yam an Sawlux tawx kawn bun tix Mikhalax moeng Davit ka Palatix, kawn simex Liesha
         pui veng Galim heue.

1 Pui veng Zipha hoek ka Sawlux, daux veng Gebiah ah nin, "Davit mox tix piang gawng
         Hakhilax plak sivoe veng Yeshimon ang mawh lie?"
         2 Khaix an Sawlux kaoh mai hu ka daux tiag Zipha, tau mai pui Isarelax pa hoik laug
         nawh loe rheng kaux, sonsang sawg ka Davit daux tiag Zipha.
         3 Mai Sawlux bang piang gawng Hakhilax praok krax, plak sivoe veng Yeshimon, Davit
         ot ka daux tiag mai nawh hoik mhong ka hoek sawg Sawlux tix ka daux tiag,
         4 mawh kheu an, Davit ploi pui jiang hu jiang kix mai nawh tawng ka hoik hoek Sawlux
         tete.
         5 Mawh kheu nan, Davit yaog ti hu daux tab dee bang Sawlux, Davit hoik yaox ka dee
         it Sawlux mai Abana kawn simex Nerax cao kaing naing ting kru naing nawh, Sawlux it
         sigreung tab mai pui ot vung viang nawh.
         6 Yam an Davit chawk Ahimaliet pui Heta mai Abishie kawn simex Yeruya pux Yuabax ah
         nin, "Mawx pa sang hu tau mai aux dee bang tab Sawlux?" mai Abishie ah nin, "Aux tak
         hu tau mai maix."
         7 Mawh kheu nan, Davit mai Abishie hoek ka dee ot pui an plak ponsawm mai Sawlux laig
         it daux sigreung tab tau mai blung ti deuh pliah viex tix hawt kaing gaong tix mai
         Abana khawm pui khankix hoik laig it vung viang nawh khawmuik.
         8 Abishie ah nin ka Davit, "Daux singaix Siyiex ap pui koeng maix ka daux taix maix,
         yuh bwanson kieh aux blung nawh ka pliah tix taix neh tom phlat ka tiex mai aux tak
         ang baox blung nawh ra bawg."
         9 Davit ah nin ka Abishie, "Paw yuh nawh laux leeing, mawh pui mawx pa pon nyeu taix
         tix piang pui pa hoik groi Simiang Siyiex bee ka ang koe krax lud ka lie?"
         10 Mai Davit deeh ah nin, "Awm im ju Simiang Siyiex Nawh tak tawx krax kham geu ka nawh,
         phan ang mawh nan, singaix pa yum nawh tak hoek, phan ang mawh nan, nawh tak laux
         leeing ka daux naing."
         11 Kieh Simiang Siyiex tiebtie, son ang aux pon nyeu taix tix piang pui pa hoik groi
         Simiang Siyiex bee ka, viang mawh nan, teei pliah mai singiien rawm pa koe plak kaing
         gaong nawh mai kieh ax lih hu."
         12 Mawh kheu nan, Davit teei pliah mai singiien rawm, plak kaing gaong Sawlux pui tix
         kaux kawx ang yaox ang tawng mai pui tix kaux kawx ang siduad khaing it tix, mawh
         kheu Siyiex hoik kieh kix kied lhiag it mai kix hoik laig it khawmuik.
         13 Khaix an, Davit tiang ti hu toi plak an mai cung piang choek gawng dee kied singai,
         khaing sinax kix.
         14 Mai Davit kok yo ka pui mai ka Abana kawn simex Nerax ah nin, Abana eue, ang maix
         lai pawk lox lie?" mai Abana ah nin, "Mawh pui mawx pa kok yo ka simiang lie?"
         15 Davit ah nin ka Abana, "Ang maix mawh simex lie? mawh pui mawx pa awm maix daux pui
         Isarelax, yuh ka mawx maix ang pau simiang cao tix mhawm mhawm, mawh kheu pui tix
         kaux laig ti sang yuh simiang cao maix laux leeing."
         16 Ceu pa yuh maix in, mawh pa ang mhawm tete, awm im ju Siyiex maix hoik keung ti mawh
         pa yum, kheu ang maix pau ka simiang tix, pa hoik groi Simiang Siyiex bee ka, yam
         in jhak ti yaox, mawh koe pliah simiang maix mai singiien rawm nawh pa deuh plak kaing
         gaong it nawh koe dee mawx?"
         17 Sawlux tawng ka lox Davit ah nin, "Kawn simex aux Davit eue, mawh an lox maix lie?"
         mai Davit pawk ah nin, "cao simiang aux eue, in mawh lox aux."
         18 Mai Davit deeh ah nin, "cao simiang aux ca kawn hawt sawg kawncau tix yuh ka mawx?
         Mawh hoik yuh aux ceu patix? Mawh koe pa caox ceu tix ka daux taix aux.
         19 Yam in yuh bwanson kieh cao simiang aux nghiet lox kawncau maix, phan mawh Simiang
         Siyiex pa hoik so rhawm maix yuh nin ka aux, kieh Nawh Cao rieb krax tan pa yuh kawn
         pui, phan ang mawh nan, phan mawh kawn pui pa so rhawm maix yuh nin ka aux kieh kix
         pon pa jhax lawg ka plak sivoe Simiang Siyiex, mawh kheu kix hoik grheu aux hu daux
         in singaix khaing pa sang pon aux sinngao haktiex cie Simiang Siyiex ah nin ka aux,
         hu yuh kaing jhaw Siyiex tang kaux khankix.
         20 Mawh kheu nan, paw kieh nham aux cod piang tiex, dee singai khaing plak sivoe ngai
         Simiang Siyiex liak, mawh kheu simiang pui Isarelax hoek ti sawg aux pa awm diiep
         sox tix mu, awm hu leue pui keed piang gawng."
         21 Khaix an Sawlux ah nin, "Aux hoik lud tix, kawn simex aux Davit eue, deeh hoek, aux
         tak ang lai yuh krax pa kha rhawm ka maix, kheu jao kied koe ngawh jum ju aux ka daux
         ngai maix daux in singaix, jhak heue, aux hoik mawh pui pa caox mai kied lud."
         22 Davit pawk ah nin, "Pliah simiang kawn koe tin, kieh kawn nyawm awn ju tix kaux hoek
         teei.
         23 Kieh Simiang Siyiex deeh plud ka pui ku kaux, son pa rahsee nawh mai son pa kaux
         sijax nawh, mawh kheu Simiang Siyiex hoik ap maix ka daux taix aux in singaix, viang
         mawh nan, aux ang pon nyeu taix tix lih piang pui pa hoik groi Simiang Siyiex bee
         ka."
         24 "Jhak heue, awm hoik kieh aux maix koe ngawh jum ju ka daux in singaix, plak sivoe
         ngai aux, mawh kheu nan, kieh ju aux mawh pa koe ngawh koe jum plak sivoe Simiang
         Siyiex mai kieh Nawh Cao deeh taoh aux lih khaing ceu pa kha rhawm khawmuik."
         25 Khaix an Sawlux ah nin ka Davit, "Kawn simex aux Davit eue, kieh maix mawh pa koe
         bwanson, kieh kaing pa yuh maix kuceu ting lhaong haok hwan." Mawh kheu nan, Davit
         hu krax hu tix mai Sawlux deeh ing ka dee ot tix heue.
         
            

         
      
   
      
         27
1 Mai Davit ah nin daux rhawm tix, "tix ngaix sax aux tee laux leeing daux taix Sawlux,
         pa nie lheu mhawm ka son aux ang lai koe, lheu khaing to aux ti luad luan daux haktiex
         pui Philitix, phan yuh nan, Sawlux tak ang lai koe rhawm tix sang deeh sawg aux daux
         haktiex pui Isarelax mai aux tak pon ti luad luan khaing daux taix nawh."
         2 Khaix an Davit kaoh hu tau mai pui nawh pa ot tau mai nawh liah yieh kaux mai hu
         ka Akhisha kawn simex Mawkha simiang Gata.
         3 Davit mai pui nawh pa viex moeng kawn tix ot tau mai simiang Akhisha, Davit viex
         moeng ti Ahinawm kawn bun veng Yezerelax mai moeng Abigelax kawn bun veng Kharamelax,
         kiex mawh miexmai khawm ra kaux.
         4 Pui krai grawng hoik to Davit daux veng Gata ka Sawlux mai nawh ang lai sawg ka nawh
         khaix in tix bawg kawx.
         5 Davit ah nin ka simiang Akhisha, "Phan aux hoik mawh pa pon bwanson ka plak sivoe
         ngai maix, kieh kix tawx dee ot son aux ka daux yaong tix dah, daux haktiex kwang
         maix, mawh kheu kawncau maix sang chix pon ot daux veng ting mai maix yuh ka mawx."
         6 Ka daux singaix an simiang Akhisha tawx veng Zikalat ka nawh, kheu jao an veng Zikalat
         mawh cie simiang pui Yudax tom hoek in singaix.
         7 Baux yam ot Davit ka haktiex pui Philitix koe tix num mai pon khix.
         8 Davit mai pui nawh khankix hu puing ka pui Geshurix, pui Gerazi mai pui Amaliet,
         pui an kix dawg mawh pui prim pa ot daux haktiex in tom didix, jah ka veng Shurax
         tom hoek ka daux meung Ejiptux.
         9 Yam puing Davit ka haktiex an, nawh ang prah simex bun im ju tix kaux kawx, nawh
         rhim yung, mawie, la, brung, kala-uk mai kraung ceep khankix deeh ing ka simiang Akhix.
         10 Simiang Akhix ah nin, "Mawh hu yuh pex naing plak mawx, daux in singaix, mai Davit
         pawk ah nin, yix hu puing haktiex plak seh meung Yudax, phan ang mawh nan Haktiex
         Yeramelax, phan ang mawh nan Haktiex plak seh meung Keni."
         11 Davit ang deuh simex bun im ju tix kaux kawx, son ang kix lai pon viex grawng ceu
         an hoek ka veng Gata, "Nawh lhat kix hu krai grawng ceu an, Davit hoik yuh awm an,
         " ceu inkix mawh grawng pa hoik yuh nawh glang yam kawn ot tix daux haktiex pui Philitix.
         12 Simiang Akhisha hoik yum rhawm ka Davit ah nin, "Nawh hoik yuh pui cie nawh pui Isarelax
         seeing brai piang nawh khawmuik, kheu jao an nawh tak mawh kawncau aux leeing ju heue."

1 Ka daux singaix an pui Philitix khrawm kru naing tix, sonsang hu puing ka pui Isarelax
         mai simiang Akhisha ah nin ka Davit, "Kieh maix kriem tawng maix mai pui maix tak
         yaox ti hu ka daux naing tau mai aux."
         2 Mai Davit ah nin ka simiang Akhix, mhawm heue maix tak tawng ka ceu pa pon yuh kawncau
         maix tete mai simiang Akhix ah nin ka Davit, "Mhawm heue, aux tak kieh maix mawh cao
         kaing naing ting pa pau ju aux."
         3 Yam an Samoelax hoik yum mai pui Isarelax yiiem doe ka son nawh mai kix sipaung nawh
         ka daux veng Ramax, pa mawh veng ot cao nawh mai Sawlux grheu pui singie mai pui pa
         koe khwan caox khaing daux haktiex.
         4 Pui Philitix khrawm paox tix hoek mai kix bang ka daux veng Shunim, mawh kheu nan,
         Sawlux khrawm pui Isarelax mai kix hu bang ka daux veng Gilabaw.
         5 Yam yaox Sawlux ka kru naing pui Philitix, nawh kied lhat mai rhawm nawh kawx, hoik
         kied sikua sigrien sigre.
         6 Yam chawk cheng Sawlux tix yaox grawng pa sang yuh tix ka Simiang Siyiex, Siyiex
         ang pawk lox nawh daux camaox ang ah, ka daux Urim ang ah mai ka daux lox jhai ang
         ah,
         7 Sawlux ah nin ka kawncau tix, "Hu sawg bun pa chix sibawk, sonsang yaox aux ti hu
         chawk nawh, mai kawncau nawh krai koe bun pa chix sibawk ka daux veng En Dawrax tix
         kaux tan."
         8 Sawlux peeik kraung ceep tix mai loh ti ceep kraung tang ceu mai lih hu tau mai pui
         ra kaux mai hoek ka bun pa chix sibawk ponsawm ah nin, "Yuh bwanson chawk ti yaox
         khwan pui yum son aux mai kok ka pui pa krai aux ceu kaux ka maix."
         9 Bun chix sibawk an ah nin ka nawh, "Jhak heue, maix tawng grawng pa hoik yuh Sawlux
         mai nawh hoik grheu pui singie mai pui pa koe khwan caox khaing daux haktiex in khawmuik,
         yuh ka mawx maix sang taong kie ka aux."
         10 Sawlux tiextu ka nawh ka plak sivoe Siyiex ah nin, "Awm im ju Simiang Siyiex, krax
         pa ciyang tak ang hoek piang maix son grawng in."
         11 Bun an deeh ah nin, "Mawh sang kieh maix aux jhi tix yaox pui mawx?, " mai Sawlux
         deeh ah nin, "Kok Samoelax ka son aux."
         12 Yam hoik yaox bun an ka Samoelax, nawh riag yo ah nin ka Sawlux, "Kheu maix lai pie
         lhen ka aux maix mawh Sawlux."
         13 Mai simiang deeh ah nin ka nawh, "Paw lhat graung kah, mawh yaox maix ceu patix,
         " bun an deeh ah nin ka Sawlux, "Aux yaox ka haok khwan tix ceu khaing daux tiex."
         14 Mawh koe pakpeung grang nawh yuh ka mawx?" mai nawh ah nin ka bun an, bun an deeh
         pawk ah nin, "Mawh grang pakpeung pui pa kuad tix kaux pa haok khaing tan mai nawh
         ceep sibex dhah mai Sawlux tawng ka mawh an Samoelax, nawh gup pakngai tix piang tiex
         mai krub nawh.
         15 Yam an Samoelax ah nin ka Sawlux, "Kheu maix lai kok tix tuktiak ka aux, " mai Sawlux
         pawk ah nin, "Aux kied koe krax laux rhawm, kheu sang yuh pui Philitix naing ka aux,
         Siyiex hoik tik vud aux mai ang lai pawk lox aux, ka daux lox jhai ang ah, ka daux
         camaox ang ah, mawh kheu nan, aux tom kok maix sonsang jhi maix aux yaox, pa sang
         caw aux ti yuh."
         16 Samoelax ah nin, "Simiang Siyiex hoik tik vud maix yam mawh pui koeng ka maix, yuh
         ka mawx maix lai kawn chawk aux,
         17 Simiang Siyiex hoik yuh ceu an ka maix awm hoik krai Nawh Cao ka aux, mawh kheu Simiang
         Siyiex hoik teei meung haktiex in daux tawm taix maix mai tawx ka paox plawg maix
         Davit."
         18 Mawh kheu ang maix cu nghiet ka gumlox Simiang Siyiex mai ang hawt yuh awm pa kied
         song rhawm tix ka pui Amaliet mawh kheu nan, Simiang Siyiex yuh ceu in ka maix daux
         in singaix.
         19 Lheu khaing an, Simiang Siyiex tak ap pui Isarelax, khawm maix ka daux tawm taix
         pui Philitix pasax maix khawm kawn simex maix tak ot tau mai aux mai Siyiex tak baox
         ap kru naing pui Isarelax ka daux taix pui Philitix."
         20 Khaix an Sawlux goh gup piang tiex dom mawx dom an, jao kied lhat graung nawh ka
         lox krai Samoelax mai riang rao nawh hoik uik khaing daux nawh, kheu ang nawh lai
         ih praix tix ngaix mai tix sawm.
         21 Bun an hoek ka Sawlux mai yaox ka kied laux rhawm Sawlux, nawh ah nin ka Sawlux,
         "Jhak heue, kawncau bun maix hoik nghiet ka lox maix mai ang lai lhawk ka ju tix mai
         hoik nghiet ka lox pa krai maix khankix.
         22 Mawh kheu nan, yam in nghiet ka lox krai kawncau bun maix, kieh aux khan blah ka
         plak sivoe maix ceeix, teei ti ih sonsang deeh koe riang rao yam deeh ing tix."
         23 Sawlux thiang ah nin, "Aux ang ih, " viang mawh nan kawncau nawh mai bun an, niied
         ti tawx riang nawh mai nawh nghiet ka lox kix mai nawh yaog ti kaoh khaing piang tiex
         mai ngawm piang ku it tix.
         24 Bun an koe mawie pa kluing tix mu ka nyiex, nawh niied ti pah kawn mawie an mai teei
         phawng gaox nghox ca mai ku klao tau mai yuh blah pa ang sau susaix ka,
         25 viex ti hoek tan kah Sawlux mai kawncau nawh, khaix hoik ih kix kah, kix yaog ti
         hu daux sawm an heue.

1 Pui Philitix khrawm kru naing tix khawmuik daux veng Aphiet mai pui Isarelax hoik
         bang ti ot hawt dee lih rawm keut, pa koe daux veng Yezerelax.
         2 Mai cub simiang pui Philitix lih hu tau mai tab pa koe kaing yieh mai pa koe kaing
         rheng, viang mawh nan Davit mai pui nawh khankix hoik lih hu hawt khaix cub tab simiang
         Akhix.
         3 Cub simiang pui Philitix ah nin, "Mawh hoek yuh pui Hebrie inkix tix tin, " mai simiang
         Akhix ah nin ka cub simiang pui Philitix, "In mawh Davit kawncau Sawlux simiang pui
         Isarelax, hoik ot tau mai aux tom rheung num ang mawh lie? jah tom singaix hoek bleeh
         nawh ka aux tom hoek daux in singaix, ang aux sax yaox ceu pa lud nawh.
         4 Cub simiang pui Philitix kied song rhawm ka nawh ah nin, "Kieh pui inkix deeh ing
         ka dee tawx maix kix ot mai paw kieh kix hu daux naing tau mai ex, ex lhat kix deeh
         tieh ti mawh pui koeng ex daux naing, mawh kheu kix tak sang pon yuh ceu pa vah rhawm
         cao simiang tix yuh ka mawx? ang mawh kheu viex nawh grawng kaing pui ex inkix hu
         tau mai nawh lie?"
         5 Pa hoik ah kix lai rhax tau mai paox tix yam graoh kix daux pa ah nin, Sawlux hoik
         pah cie tix kaing rheng kaing rheng, ang mawh Davit in lie pa hoik pah cie tix kaing
         mheen kaing mheen."
         6 Khaix an, simiang Akhix kok Davit ah nin, "Awm im ju Simiang Siyiex maix hoik mawh
         pui rahsee, grawng pa lih hu maix tau mai aux daux kru naing, mawh pa mhawm plak sivoe
         ngai aux, mawh kheu jah tom singaix hoek mai tix ot tau mai aux tom hoek daux in singaix,
         aux ang yaox pa caox caig ka daux maix, viang mawh nan cao kaing simiang pui Philitix
         ang khaw rhawm ka maix,
         7 mawh kheu nan, yam in deeh ing mai lih hu ka daux pa nhim son ang maix lai kieh cao
         kaing simiang pui Philitix koe krax pa song rhawm."
         8 Khaix an, Davit deeh ah nin ka simiang Akhix, "Mawh hoik yuh aux ceu patix, jah tom
         singaix ot aux tau mai maix tom in singaix, mawh hoik yaox maix ceu patix ka kawncau
         maix, son ang aux pon puing ka pui koeng cao simiang aux yuh ka mawx?"
         9 Simiang Akhix deeh pawk ah nin ka Davit, "Aux tawng ka mhawm pa yuh maix awm kawncau
         Siyiex plak sivoe ngai aux, viang mawh nan, cao kaing simiang pui Philitix ah nin,
         paw kieh nawh hu tau mai yix ka daux bang naing,
         10 kaoh caocao plak ponngawb tau mai kawncau cao simiang maix, pa ot tau mai maix mai
         deeh ing yam bah riang praix dom mawx dom an."
         11 Mawh kheu nan, pui nawh khankix kaoh ponngawb caocao, sonsang deeh ing ka haktiex
         pui Philitix mai pui Philitix khankix kawx haok ka veng Yezerelax heue.

1 Khaix hoik luan loe ngaix Davit mai pui nawh khankix hoek ka veng Zikalat, pui Amaliet
         lih hu puing ka baoh haktiex plak seh veng Zikalat, kix pex ka Zikalat mai gleeing
         veng an ka ngu,
         2 kix giex bun pa ot tan khawmuik, jah ka pui iak tom hoek ka pui ting, kix ang pah
         pui pie tix kaux kawx, kix rhim tix viex can ceu pa koe daux veng khawmuik mai deeh
         ing.
         3 Yam deeh Davit mai pui nawh ka daux veng, nawh yaox hoik gleeing veng ka ngu mai
         hoik rhim moeng kix, khawm kawn simex kawn bun kix khawmuik hu mawh pa giex laung.
         4 Davit mai pui pa ot tau mai nawh khankix hoik yiiem riag yo lox tix lih mai hoik
         yiiem tom ang lai koe riang tix sang baox yiiem.
         5 Mai moeng Davit pa mawh Ahinawm mai kawn bun veng Yezerelax mai Abigelax miexmai
         moeng Nabalax, pui veng Kharamelax kawx hoik rhim mawh pui pa giex laung.
         6 Davit kied koe krax khi rhawm, kheu jao ah pui khankix tix sang dheem nawh ka simaox,
         mawh kheu pui khawmuik hoik koe krax khi rhawm mai kied voi rhawm, son kawn simex
         kawn bun tix khankix, viang mawh nan, Davit teei riang rao tix ka Simiang Siyiex Cao
         nawh.
         7 Davit ah nin ka cao giex kaing li Abitax kawn simex Amaliet, "Viex sibex dhah hoek
         ka aux tin, " Abitax kawx viex sibex dhah an hoek ka Davit.
         8 Davit deeh chawk grawng an ka Simiang Siyiex ah nin, "Mawh sang yaox aux ti pheet
         cub lien naing inkix lie? Mawh sang pon krup aux kix lie?" Mai Nawh Cao deeh pawk
         ah nin, "Hawt heue, mawh kheu maix tak pon hawt krup kix mai deeh pon taoh kix khawmuik."
         9 Mawh kheu nan, Davit mai pui nawh liah yieh kaux, lih hu hawt khaix kix, yam bleeh
         kix ka rawm klawng Besaw, kix kawn dah tix ot khaix tiblah tan.
         10 Viang mawh nan, Davit mai pui nawh baox hawt khaix kix, pui ra yieh kaux pa kied
         taug kied mao mai dah tix ot plak khaix tan, jao ang kix pon tiang rawm klawng Besawrax,
         11 kix yaox pui Ejiptux tix kaux ka daux tong kaung mai kix giex nawh hoek ka Davit
         mai tawx nawh ih blah nawh kawx ih mai kix deeh tawx nawh nyaux rawm.
         12 Mai kix baox tawx blah plix ruh tix khlawp mai plix siiet kroh ra sigleem, yam hoik
         ih nawh ceu an, riang rao nawh hoik deeh koe, mawh kheu ang nawh lai yaox ti ih blah
         mai nyaux rawm loe ngaix loe sawm.
         13 Davit ah nin ka nawh, "Mawh maix pa dex mai pui mawx, " mai nawh ah nin, "Aux mawh
         nyawm awn ju pui Ejiptux mai aux mawh kawncau Amaliet, cao simiang aux hoik prah aux
         ka plak khaix tix, kheu jao saux aux hoik koe loe ngaix phao.
         14 Yix hoik puing haktiex Kherati plak seh mai haktiex dee kwang pui Yudax mai haktiex
         cie Khaliep plak seh mai yix hoik gleeing veng Zikalat ka ngu."
         15 Mai Davit ah nin ka nawh, "Mawh pon viex maix aux hu dee ot kru naing in lie?, "
         mai nawh ah nin, yuh krax tiextu ka aux plak sivoe Siyiex, son ang maix sang pah aux
         mai son ang maix sang ap aux ka daux taix cao simiang aux mai aux tak viex maix hu
         ka kru naing inkix."
         16 Yam viex nawh Davit hu ka tan, kix hoik ih nyaux mai graoh, kheu kraung pa hoik pon
         tud rhim kix tom nie, khaing haktiex pui Philitix mai haktiex Yudax.
         17 Davit puing ka kix, jah plak ponngawb tom hoek plak bo ngaix khaix, lheu khaing pui
         awn ju pa pon brug kala-uk khankix to pon yieh, pui tix kaux kawx ang lai pon glawd.
         18 Davit deeh pon teei kraung pa rhim pui Amaliet hu khawmuik mai Davit deeh pon taoh
         ka moeng tix khawm ra kaux.
         19 Mai kraung khrai cie kix ang koe pa pa dieh tix ceu kawx, pui iak pui ting mai kawn
         simex kawn bun pa tud rhim kix khawmuik, Davit hoik deeh pon teei khawmuik.
         20 Davit teei yung, mawie mai tobrie pa hawh kix hoek plak sivoe nawh khankix ah nin,
         "In mawh kraung pa pon tud rhim cie Davit."
         21 Yam deeh hoek Davit ka pui ankix ra yieh kaux, pa kied taug mao mai ang tix pon hawt
         khaix Davit khankix pa dah tix ot hawt rawm klawng Besaw tan, kix lih hu rieb Davit
         mai pui khankix pa ot tau mai nawh, yam hoek Davit dex pui pa hoek ti rieb ka nawh,
         nawh rieb ti singeuh taix kix khawmuik.
         22 Pui caox caig mai pui lu lhia khankix pa hu tau mai Davit ah nin, "Mawh kheu ang
         kix hu tau mai ex, ex tak ang tawx kraung pa pon tud rhim ex ka kix tix ceu kawx,
         kieh kix tang teei moeng kawn tix mai lih hu."
         23 Mawh kheu nan, Davit ah nin ka kix, "Puxaik aux khankix eue, pex tak ang pon ti yuh
         nin ka ceu pa hoik tawx Simiang Siyiex ka ex, pa hoik priex rien Nawh ex mai pa hoik
         ap pui pa hoek ti puing ka ex khankix ka daux tawm taix ex.
         24 Mawh pui mawx pa sang nghiet lox pex grawng in?, viang mawh nan, awm koe nyum pa
         lih hu ka daux naing, nyum son pui pa ot mai kraung khrai kawx tak koe nang, ex tak
         gwieh sidu awm paox tix."
         25 Jah singaix an tom hoek daux in singaix, Davit hoik deuh mawh been ka son pui Isarelax.
         26 Yam hoek Davit ka veng Zikalat nawh tawx kraung pa pon tud rhim tiblah ka cao kaing
         kuad pui Yudax ka paox grawm nawh khankix ah nin, "In mawh totaix son pex, khaing
         kraung khrai pa hoik pon tud rhim khaing pui koeng Simiang Siyiex,
         27 mai tawx ka pui pa ot ka daux veng Betelax hawt baoh plak seh veng Ramot mai son
         pui pa ot ka daux veng Yatirax khankix,
         28 mai son pui pa ot daux veng Araw mai son pui pa ot daux veng Eshatamaw khankix,
         29 mai son pui pa ot daux veng Rakhelax mai son pui pa ot daux veng pui Yeramelax mai
         son pui pa ot daux veng pui Keni khankix,
         30 mai son pui pa ot daux veng Hawma mai son pui pa ot daux veng Khawrashan mai son
         pui pa ot daux veng Atiet khankix,
         31 mai pui pa ot daux veng Hebron mai ka son can dee hoik sax paung pan Davit ku da
         kudee heue.

1 Pui Philitix puing ka pui Isarelax, pui Isarelax to sivoe pui Philitix mai kix hoik
         goh ti yum piang gawng, Gilabaw tau mai pa kied mat tix.
         2 Pui Philitix hawt pheet Sawlux mai kawn simex nawh, kix krup mai pah ka Yawnasan,
         Abinadat mai Malakhishua kawn simex Sawlux.
         3 Naing hoik kied kin dee ot Sawlux mai pui naing ak khankix hoik krox puing ka nawh.
         Mai nawh hoik kied mat ka ak pui naing khankix.
         4 Khaix an, Sawlux ah nin ka cao klawng kraung naing tix, "Lawd vaig maix lih mai suat
         aux kah, phan ang mawh nan, aux lhat pui pa ang nyang pat hak khankix hoek suat aux
         mai nu nai ka aux, " viang mawh nan, cao klawm kraung naing nawh, ang cu tix suat,
         awm pa ah nawh, jao kied lhat tix, mawh kheu nan Sawlux lawd vaig tix tiru mai gup
         tix piang rao vaig.
         5 Yam yaox cao klawm kraung naing nawh ka hoik goh Sawlux tix yum, nawh kawx baox gup
         ti yum piang rao vaig tix yum tau mai Sawlux.
         6 Mawh kheu nan, Sawlux mai kawn simex nawh loe kaux mai cao klawm kraung naing hoik
         yum daux tix ngaix khaing.
         7 Yam yaox pui Isarelax pa ot toi ngawd mai can pui pa ot toi rawm Yawdan ka hoik to
         pui Isarelax ka hoik yum Sawlux mai kawn simex nawh, yam an kix prah veng ot tix mai
         to khawmuik mai pui Philitix hoek plud ti ot dee an.
         8 Yam hoek daux singaix pasax, pui Philitix hoek ti peeik kraung naing ceep pui yum
         khankix mai hoik yaox yum Sawlux mai kawn simex nawh loe kaux piang gawng Gilabaw.
         9 Kix hoik kid kaing nawh mai peeik kraung naing ceep nawh, kix ploi pui hu ka haktiex
         Philitix kudah, sonsang pao kix grawng ceu an, daux nyiex vad riang grang siyiex kix
         mai daux sinax pui khankix.
         10 Kix priex kraung naing ceep nawh daux nyiex vad Ashatariet mai kix preue tokaux yum
         nawh piang guh veng Bietshan.
         11 Yam mhong pui haktiex Gilat pa ot daux veng Yabiet, ka ceu pa yuh pui Philitix ka
         Sawlux,
         12 pui pa koe rhawm vao rhawm kwa khankix yaog ti lih hu leeing sawm mai kix teei tokaux
         yum Sawlux mai tokaux yum kawn simex nawh, hoek khaing piang guh veng Bietshan, kix
         deeh hoek ka veng Yabiet mai gleeing ti tik tokaux yum kix tan khawmuik.
         13 Khaix an, kix deeh sut si-ang mai sipaung ka greem pang khaox plix phak pa koe ka
         daux veng Yabiet mai kix twah pa ih aliah singaix heue.2 Samuel2 Samuel2 Samuel2 Samuel2 Samuel

1 Khaix hoik yum Sawlux Davit deeh hoek khaing pah tix pui Amaliet, nawh ot ka daux
         veng Zikalat ra singaix,
         2 yam hoek ka daux loe singaix, jhak heue, pui tix kaux khaing tab Sawlux riah kraung
         ceep tix mai sau phawng tiex ka plak khaix tix, yam hoek nawh ka Davit nawh gup tix
         piang tiex mai tawx krax nab yam ka Davit.
         3 Davit chawk nawh ah nin, "Kaoh maix khaing dee mawx?" mai pui an ah nin ka Davit,
         "Aux hoik to khaing tab pui Isarelax."
         4 Davit deeh ah nin ka nawh, "Mawh koe grawng ceu pa yuh ka mawx? krai aux mhong liak,
         " mai nawh pawk ah nin, pui hoik to khaing daux bang naing mai hoik goh ti yum tom
         nie, Sawlux mai kawn simex nawh Yawnasan kawx hoik yum."
         5 Davit deeh ah nin Sawlux mai kawn simex nawh Yawnasan yuh ka mawx?
         6 Pui awn ju an krai ah nin, "Yam hoek aux piang gawng Gilabaw, daux pa ang tix keud
         ce, aux yaox hoik sigup Sawlux ka piang pliah cao tix mai cub kru naing ling lawx
         brung, pui naing brung khankix niied ti pheet nawh.
         7 Yam veeh Sawlux ti jhak ka plak khaix tix, nawh yaox aux mai kok ka aux mai aux deeh
         pawk ah nin, aux ot tin,
         8 nawh ah nin ka aux, mawh maix pui mawx? aux deeh pawk ah nin, aux mawh pui Amaliet.
         9 Mai nawh ah nin ka aux, hoek tin mai pah aux yum, mawh kheu aux kied kha rhawm tix,
         kheu ang aux chix dud rhawm,
         10 mawh kheu nan aux hu ka nawh mai pah nawh yum, kheu hoik kriem tawng aux ang nawh
         lai pon im ka dee goh tix mai aux hoik peeik mhok khri khaing kaing nawh mai ble pa
         ceep nawh ka taix ti mai aux hoik viex an hoek tin ka cao simiang aux."
         11 Yam an Davit riah kraung ceep tix mai pui pa ot tau mai nawh kawx yuh awm an.
         12 Kix yiiem doe mai twah pa ih tom hoek plak bo, son Sawlux mai son kawn simex nawh
         Yawnasan mai son pui Siyiex khankix mai son pui nyiex ma pui Isarelax, mawh kheu hoik
         goh kix ti yum ka lawm vaig khawmuik.
         13 Davit chawk ka pui awn ju pa hoik krai grawng ceu an ah nin, "Mawh maix pui kaoh
         khaing dee mawx?" mai nawh deeh pawk ah nin, "Aux mawh kawn simex pui tang ceu pui
         Amaliet."
         14 Davit ah nin ka nawh, "Maix ang koe krax lhat graung, sonsang nyeu maix taix tix,
         pah ka pui pa hoik groi Simiang Siyiex rawm bee piang yuh ka mawx?"
         15 Davit kok kawn nyawm awn ju ah nin, "Hu mai pah nawh yum, " mai kawn nyawm awn ju
         an pah nawh yum.
         16 Mawh kheu nan, Davit ah nin ka nawh, "Kieh nham maix deeh hoek piang cao maix, mawh
         kheu jheeh cao maix mawh pa kham mhai rug son cao maix, kheu ah maix nin, aux hoik
         pah pui pa hoik groi Siyiex rawm bee piang yum heue."
         17 Davit yiiem doe mai ah lox rhax in ka son Sawlux mai ka kawn simex nawh Yawnasan,
         18 Nawh krai sonsang gau pui Yudax ka lox lai rhax ah in, lai rhax in mawh pa hoik tiiem
         ti deuh ka daux phuk lai Yasha.
         19 "Pui Isarelax khankix eue, min plakngai maix hoik yum piang dee pa lhaong maix, pui
         naing pa vao rhawm kawx hoik goh ti yum.
         20 Paw krai grawng an ka daux veng Gata, paw krai pao grawng in, ka daux krax veng Ashakelon,
         aux lhat kawn bun pui Philitix koe krax pa gaux rhawm, phan ang mawh nan, aux lhat
         kawn bun pui pa ang nyang pat hak, koe krax pa nyawm rhawm.
         21 Gawng Gilabaw khankix eue, paw kieh rawm ciex mai rawm lhiex cod piang pex mai paw
         kieh plix khaox plix ox, pa sang tan koe ka daux kaung, grawh grawng nawh, plah rhiem
         pa tiebtie, cao pa ting riang rao khankix, hoik mawh pa nu nai pui ka, pliah rhiem
         pa tiebtie cie Sawlux, pa kraix bee kawx hoik rhaw."
         22 "Ak cie Yawnasan ang lai deeh hoek giex mai lawm vaig cie Sawlux kawx ang mawh pa
         deeh ing yi, khaing nham pui yum mai khaing klon bee pui ting riang rao khankix."
         23 Yam kawn im ju Sawlux mai Yawnasan hoik mawh pa koe krax moh krax rhawm mai pa khaw
         rhawm pui ka mai yam yum kiex kawx, kiex ang gwieh khaing paox ti, kiex nie lheu phai
         khaing klang krih mai nie lheu ting riang khaing sivai sangsi."
         24 "Kawn bun Isarelax khankix eue, yiiem grai son Sawlux, pa hoik kieh pex yaox ti ceep
         kraung pa raoh rawt mai pa mhawm grang mai pa hoik jawg bre kraung khri piang kraung
         ceep pex."
         25 Pui pa kied ting riang rao, hoik goh ti yum, ka daux sigreung bang naing, "Yawnasan
         pa yum ka dee pa lhaong pex khankix."
         26 Pux aux Yawnasan eue, aux hoik laux rhawm ka son maix, maix mawh pa tawx krax nyawm
         rhawm ka aux, krax moh maix mawh pa daox deng ka son aux, mawh pa nie lheu blon khaing
         krax moh bun khankix."
         27 Pui pa ting riang rao hoik goh ti yum mai kraung naing hoik mawh pa som nai heue."

1 Khaix an, Davit chawk ka Simiang Siyiex ah nin, "Mawh sang yaox aux t haok ka veng
         pa koe ka daux meung Yudax tix veng veng lie?" mai Simiang Siyiex ah nin ka nawh,
         "Hu heue, " Davit deeh ah nin, "Mawh sang yaox aux tix haok ka veng mawx lie?" Mai
         Nawh Cao ah nin, "Hu ka veng Hebron."
         2 Mawh kheu nan Davit haok ka dee an, tau mai moeng nawh ra kaux Ahinawm bun veng Yezerelax
         mai Abigelax miexmai moeng Nabalax bun veng Kharamelax.
         3 Mai Davit viex pui pa ot mai nawh haok tau mai pui nyiex ma kix ku kaux mai ot ka
         daux nyiex yaong veng Hebron.
         4 Pui Yudax hoek mai kix groi bee piang Davit, sonsang yaox nawh ti mawh simiang piang
         nyiex ma pui Yudax mai kix ah nin ka Davit, "Pui veng Yabiet khaing ka daux haktiex
         Gilat, hoik yaox ti sipaung ka Sawlux."
         5 Mawh kheu nan Davit ploi pui cau tix hu ka pui veng Yabiet pa ot ka daux haktiex
         Gilat ah nin ka kix, "Kieh Simiang Siyiex nawb bwan piang pex, mawh kheu pex hoik
         jhi krax caux rhawm tix ka cao simiang aux Sawlux mai sipaung nawh."
         6 "Kieh Simiang Siyiex deeh jhi krax caux rhawm tix mai pa mawh meh ti piang pex, mawh
         kheu hoik yuh pex ceu in, aux tak deeh viiet krax caux rhawm ka pex."
         7 Mawh kheu nan teei riang pex kieh koe rhawm kaux cong mai rhawm kwa rhawm vao, mawh
         kheu simiang Sawlux hoik yum mai daux nyiex ma pui Yudax hoik groi bee piang aux mai
         hoik yaog aux mawh simiang piang kix."
         8 Abana kawn simex Nerax cao kaing naing ting Sawlux khankix teei Ishabawshiet kawn
         simex Sawlux mai viex nawh hu ka veng Mahanem,
         9 Kix yaog nawh mawh simiang piang pui Gilat, pui Asha, pui Yezerelax, pui Epharem,
         pui Binyamin, pui Isarelax khawmuik.
         10 Yam koe ju Ishabawshiet kawn simex Sawlux tixpon num, nawh jah ti kwang piang haktiex
         Isarelax, nawh yaox ti kwang ra num, mawh ngie cub doeh nyiex ma pui Yudax pa hawt
         khaix Davit.
         11 Yam mawh Davit simiang daux veng Hebron piang doeh nyiex ma pui Yudax, koe aliah
         num mai liah khix.
         12 Abana kawn simex Nerax mai kawncau Ishabawshiet kawn simex Sawlux, lih khaing veng
         Mahanem mai hu ka veng Gibion.
         13 Yuabax kawn simex Zeruya mai kawncau Davit lih hu rieb kix hawt rawm nhawng Gibion
         mai kix ngawm piang toi rawm nhawng plak in tix cub, plak an tix cub.
         14 Abana ah nin ka Yuabax, "Kieh pui awn ju in khankix, yaog ti kaoh mai silah paox
         tix, ka plak sivoe ex" mai Yuabax ah nin, "Kieh kix silah heue."
         15 Mawh kheu nan, kix yaog ti kaoh hu awm pa hoik simin kix khaing pui Binyamin kao
         ra kaux, pa hawt khaix Ishabawshiet kawn simex Sawlux mai khaing pui daux cub kawncau
         Davit kao ra kaux.
         16 Ku mawx ku an ra lai jhawp kaing paox tix mai blung paw paox tix ka vaig mai goh
         ti yum tau khawmuik, Mawh kheu nan, dee an tom kok mawh Helaka Hazurim bang lawm vaig,
         pa koe baoh veng Gibion.
         17 Daux singaix an naing hoik kied kin tete, Abana khawm pui Isarelax hoik som ka plak
         sivoe kawncau cub Davit.
         18 Kawn simex Zeruya loe kaux, pa mawh Yuabax, Abishie mai Asahelax ot tan khawmuik,
         Asahelax mawh pa kied phai caong awm cak.
         19 Asahelax niied ti hawt khaix Abana mai nawh ang lai veeh tix plak gwiex plak dawm
         ka hawt tix Abana.
         20 Abana deeh gi plak khaix tix ah nin, "Mawh maix Asahelax lie?" mai nawh deeh pawk
         ah nin, "Mawh aux heue."
         21 Abana deeh ah nin ka nawh, "Veeh maix hu plak gwiex phan ang mawh nan plak dawm mai
         giex pui naing tix kaux mai teei kraung naing nawh son maix, " viang mawh nan, Asahelax
         ang cu ti veeh tix khaing hawt tix khaix nawh.
         22 Abana baox ah nin ka Asahelax, "Veeh maix hu tang dah, khaing hawt tix khaix aux,
         aux sang chix pah maix yum piang tiex kheu grawng ceu patix? Mai aux sang pon jhi
         ngai tix ka puxke maix Yuabax yuh ka mawx?"
         23 Asahelax ang cu ti veeh tix plak khaix, mawh kheu nan Abana blung vaig nawh ka pliah
         tix mai pliah an phlat plak blawg nawh mai nawh goh ti yum tan, yam hoek pui hun dee
         goh Asahelax tix yum, kix cung ka praok nawh tan.
         24 Yuabax mai Abishie kawx, pheet khaix Abana, singaix klip ka kiex yam hoek kiex piang
         gawng Ama, pa koe sivoe veng Gi-a ka daux krax hu pui ka daux tiag Gibion.
         25 Pui Binyamin khrawm paox tix tau mai Abana mai hoik deeh mawh cub kru naing tix cub
         mai kix teei dee ot tix piang choek gawng tix mu.
         26 Abana kok yo ka Yuabax ah nin, "Mawx sang kieh lawm vaig kiied ti ih ex jheung jheung
         lie? mawh ang maix tawng sang mawh ceu in pa song daux bawg yam dee sidah praix sax,
         mawh kawn sang rheung miex grheung pa tak sang kieh maix pui hun deeh blak ti ing
         khaing pa hawt pheet tix khaix puxaik kix?"
         27 Mai Yuabax deeh pawk ah nin, "Awm im ju Siyiex, phan maix ang deeh krai lox in, pui
         khawmuik tak naox pa hawt pheet puxaik tix, yam bah riang praix ponngawb tete."
         28 Mai Yuabax phlu teettawng mai pui khankix kaok mai kix ang lai hawt pheet pui Isarelax,
         kix ang lai yuh naing.
         29 Abana mai pui nawh lih hu leeing sawm ka daux lung mai kix tiang rawm klawng Yawdan
         mai hoek ka veng Mahanem.
         30 Yuabax deeh blak tix khaing hawt pheet tix Abana, yam deeh khrawm nawh pui tix khankix,
         kix yaox grai cub kawncau Davit kao dim kaux, khawm Asahelax.
         31 Kawncau Davit pon pah pui Binyamin, khawm pui Abana yum loe yieh tixgliah kaux.
         32 Kix teei tokaux yum Asahelax mai sipaung ka daux simeeig keeing nawh, ka veng Bieliehiem,
         Yuabax mai pui nawh hu krax leeing sawm mai hoek ka veng Hebron yam jah praix ti riang
         heue.

1 Daux sinax paox nyiex Sawlux mai paox nyiex Davit koe naing tom rheung, Davit nie
         ting riang khaing kix, paox nyiex Sawlux niied ti iak riang.
         2 Kawn simex pa hoik keh ka son Davit ka daux veng Hebron, kawn Ai nawh mawh Amanon
         pa keh khaing Ahinawm kawn bun pui veng Yezerelax,
         3 Kawn nyi nawh mawh Khilat pa keh khaing Abigelax, kawn miexmai moeng Nabalax pui
         veng Kharamelax mai kawn Sam nawh mawh Apsalom, pa keh khaing Makha, kawn bun Talamie,
         pa mawh simiang haktiex Geshurix,
         4 kawn sai nawh mawh Adoniyax pa mawh kawn simex Hagit mai kawn ngox nawh mawh Shephatix
         kawn simex Abitalax,
         5 Kawn Log nawh mawh Itaram, pa keh khaing Egalax, inkix mawh pa keh ka son Davit daux
         veng Hebron heue.
         6 Yam kawn koe naing daux sinax paox nyiex Sawlux mai paox nyiex Davit, Abana kieh
         kru naing tix kaux cong ka plak paox nyiex Sawlux.
         7 Ishabawshiet ah nin ka Abana, "Kheu maix lai laig it tau mai moeng iak keeing aux,
         pa kaux Rizapa kawn bun E-a?"
         8 Abana kied song rhawm ka lox krai Ishabawshiet mai deeh ah nin, "Mawh aux kaing sox
         pui Yudax lie? aux hoik jhi krax pa kaux sijax tix ka paox nyiex keeing maix Sawlux
         mai ka puxaik nawh mai ka paox grawm nawh, tom in singaix mai aux ang ap kix ka Davit,
         daux in singaix maix hoik deuh phimap ka aux grawng bun in?"
         9 Phan aux ang yuh ceu an son Davit awm pa hoik tiextu Simiang Siyiex ka nawh, kieh
         Siyiex yuh ceu pa nie kin piang Abana.
         10 Tak teei meung haktiex khaing paox nyiex Sawlux mai deeh pang ti deuh dangngeung
         Davit piang haktiex Isarelax mai haktiex Yudax, jah ka veng Dan tom hoek ka veng Berashebax."
         11 Ishabawshiet ang lai pawk lox Abana, kheu hoik kied lhat tix.
         12 Khaix an Abana ploi pui cau hu ka Davit mai kieh kix ah nin, "Cao simiang haktiex
         in mawh pui mawx?" Mai baox ah nin, "Yuh sijax mukheu maix tau mai aux, jhak heue,
         riang rao plawng taix aux tak ot plak maix mai aux tak viex pui Isarelax hoek ka maix
         khawmuik."
         13 Davit ah nin, "Mhawm heue, aux tak yuh sijax mukheu tau mai maix, viang mawh nan
         aux sang mhaing tix ceu ka maix, yam hoek maix ti yaox pakngai aux, phan maix ang
         viex Mikhalax kawn bun Sawlux hoek, maix tak ang pon ti yaox pakngai aux."
         14 Mawh kheu nan, Davit ploi pui cau tix hu ka Ishabawshiet kawn simex Sawlux ah nin,
         "Deeh tawx moeng aux Mikhalax ka aux, pa hoik loh aux ka haktiex pui Philitix tix
         yieh kaux.
         15 Mai Ishabawshiet ploi pui hu teei Mikhalax khaing mex nawh Palatix kawn simex Lesha.
         16 Mex nawh hawt yiiem khaix nawh tom hoek ka veng Bahurim, Abana ah nin ka nawh, "Deeh
         ing heue, " mai nawh deeh ing.
         17 Abana kum mai kwad riex jux pui Isarelax ah nin, "Bawg yam pa hoik luan, pex sawg
         ti yaog Davit mawh simiang piang pex.
         18 Yam in yaog heue, Simiang Siyiex hoik sikah ka Davit ah nin, ka daux tawm taix kawncau
         Aux Davit, Aux tak taoh ceu pui Aux pa mawh pui Isarelax khaing daux tawm taix pui
         Philitix mai khaing daux tawm taix pui koeng kix khawmuik."
         19 Abana krai pui Binyamin mhong grawng ceu an mhawm mhawm, khaix an Abana deeh krai
         Davit mhong grawng ceu pa lo son pui Isarelax mai ka son paox nyiex pui Binyamin ka
         daux veng Hebron.
         20 Mawh kheu nan, Abana mai pui nawh tixnga kaux, hoek ka Davit daux veng Hebron, Davit
         yuh pawie khan kheu pa ting, ka son Abana mai pui nawh khankix.
         21 Mai Abana ah nin ka Davit, "Aux sang deeh ing khrawm pui Isarelax son cao simiang
         aux, sonsang yuh kix sijax mukheu tau mai maix, sonsang pon maix ti kwang piang kix,
         awm pa koe rhawm maix, " mawh kheu nan, Davit deeh ploi Abana ing mai nawh deeh yaog
         ti ing daux pa nhim.
         22 Yam an kawncau Davit mai Yuabax hoek khaing hawt tix pui koeng mai viex kraung pa
         pon tud rhim deeh hoek, viang mawh nan, Abana ang lai caw tix ot tau mai Davit daux
         veng Hebron, mawh kheu Davit hoik ploi nawh ing mai nawh ing ka daux pa nhim.
         23 Yam deeh hoek Yuabax mai pui naing nawh khankix, kix krai grawng ceu an ka Yuabax
         ah nin, "Abana kawn simex Nerax hoik hoek ka simiang mai simiang deeh ploi nawh ing
         mai nawh ing ka daux pa nhim."
         24 Khaix an Yuabax hoek ka simiang ah nin, "Mawh yuh ka mawx? jhak heue, Abana hoik
         hoek ka maix jao patix maix hoik deeh ploi nawh ing mai nawh hoik pon glawt khaing
         taix ex.
         25 Maix khaw tix tawng ka hoek Abana kawn simex Nerax ti pie lhen ka maix, sonsang pon
         tawng nawh krax lih krax laig maix mai sonsang tawng nawh ka pa sang yuh maix khawmuik."
         26 Khaix hoik lih hu Yuabax khaing plak sivoe ngai Davit, nawh ploi kawncau tix hu hawt
         khaix Abana, kix krup nawh ka hawt rawm daux Sirax mai deeh giex nawh hoek, viang
         mawh nan, Davit ang tawng ka grawng an.
         27 Yam deeh hoek Abana ka daux veng Hebron, Yuabax kok nawh hoek ka diang siviex veng,
         sonsang briex mox ti sikah tau mai nawh mai blung vaig nawh kieh yum tan, kheu jao
         hoik pah pux nawh Asahelax.
         28 Yam hoik mhong Davit ka grawng in, nawh ah nin, "Meung haktiex aux khawm cao aux
         ang lai koe phimap ka plak sivoe Simiang Siyiex, ka son phimap pa pah Abana kawn simex
         Nerax."
         29 Kieh phimap an hoek piang kaing Yuabax mai doeh nyiex ma keeing nawh mai kieh pui
         pa koe jhawm saux lih nham seeing ang ah, pui pa koe jawm saux sipawg ang ah, pui
         pa kawk nyoi ang ah mai pui pa yum ka lawm vaig ang ah mai pui pa cud cha pa ih ang
         ah, kieh mawh pa ang jud ang jai ka daux nyiex ma Yuabax."
         30 Mawh kheu nan, Yuabax mai pux nawh Abishie hoik pah Abana, kheu jao hoik pah nawh
         ka pux kix Asahelax ka daux naing Gibion.
         31 Davit ah nin ka Yuabax mai pui pa ot mai nawh, "Riah kraung ceep pex mai ceep ka
         man chee rhix mai yiiem doe ka son Abana, " mai Davit kawx hu yam sipaung ka Abana.
         32 Kix sipaung Abana ka daux veng Hebron mai simiang yiiem hawt simeeig Abana tan, pui
         khawmuik kawx yiiem kah.
         33 Mai simiang yiiem doe ka son Abana ah nin, "Mawh sang keung Abana ti yum, awm yum
         pui caox tix kaux lie?
         34 Taix maix ka ang phyawk tix, caong maix ka ang vien tix maix hoik yaox ti yum awm
         yum pui ka plak sivoe ngai pui caox khankix, khaix an pui khawmuik deeh baox yiiem
         ka son nawh."
         35 Yam hoek pui ti sang tawx Davit ih priex pon ngaix, Davit tiextu ah nin, "Phan aux
         cim blah ang ah, pa ih tix ceuceu ang ah, ka sang klip singaix kieh Siyiex yuh pa
         nie lheu kin khaing in piang aux."
         36 Pui khawmuik een ti tawng grawng ceu an mai khaw rhawm ka can pa hoik yuh simiang
         khawmuik.
         37 Pui khawmuik mai pui Isarelax tak tawng grawng ang simiang tie koe rhawm ti sang
         pah ka Abana kawn simex Nerax daux singaix an.
         38 Khaix an simiang ah nin ka kawncau tix, "Mawh ang pex tawng ka yum simiang tix kaux,
         pui ting daux pui Isarelax daux in singaix?"
         39 Viang aux mawh simiang pa hoik groi pex bee ka kawx, aux mawh pa iak riang ka daux
         singaix, pui inkix pa mawh kawn simex Zeruya mawh pa ting riang khaing aux, kieh Simiang
         Siyiex deeh plud ka kix awm yuh kix pa caox heue."

1 Yam hoik mhong kawn simex Sawlux pa mawh Ishabawshiet ka hoik yum Abana ka daux veng
         Hebron, nawh dah rhawm mai pui Isarelax kawx hoik khi rhawm kah.
         2 Kawn simex Sawlux koe ra kaux, Bana mai Rekhap kiex mawh cao kaing kru naing nawh,
         kiex mawh kawn simex Rimon khaing pui Berawti mai mawh pui Binyamin, Kheu hoik mawh
         veng Berot, pa hoik laig ka daux haktiex cie doeh ru pui Binyamin.
         3 Mawh kheu pui Berawti hoik to hu ka veng Gitem mai paung tan tom in singaix.
         4 Yawnasan kawn simex Sawlux koe kawn simex tix kaux, koe jhawm saux chawh caong, yam
         koe ju tix phwan num, kix mhong grawng Sawlux mai Yawnasan khaing veng Yezerelax mai
         bun cao priex nawh, yaog ti viex nawh to yam hoik niied nawh ti to, kawn nyawm an
         rau piang tiex mai caong nawh khluik, ceu kaux nawh mawh Mephibawshiet.
         5 Kawn simex Rimon pa mawh Rekhap mai Bana pui Berawti lih hu ka nyiex Ishabawshiet,
         bawg yam hax koek ponngaix, caw bawg yam it kawn nyawm an.
         6 Yam hoek kiex tan, kiex laig daux nyiex mai yuh tix awm pui pa sang don ngox ca mai
         kiex blung vaig Ishabawshiet ka gawn, Rekhap mai pux nawh Bana to khaing tan.
         7 Yam hoik laig kiex daux nyiex yam an, Ishabawshiet kawn nyawm it piang ku it tix,
         ka daux lawg, khaix an kiex blung vaig nawh ka gawn mai kiex kid ti viex kaing nawh
         ing mai to leeing sawm ka daux lung daux ngawd.
         8 Mai kiex viex kaing Ishabawshiet hoek ka Davit, ka daux veng Hebaron mai kiex ah
         nin, "In mawh kaing Ishabawshiet kawn simex Sawlux, pui koeng maix pa hoik sawg ka
         ju maix, Simiang Siyiex hoik pawk bix cao simiang aux, daux in singaix khaing Sawlux
         mai doeh ru nawh khankix."
         9 Davit deeh pawk ah nin ka Rakhap mai pux nawh Bana kawn simex Rimon pui Berawti,
         "Awm im ju Simiang Siyiex, pax hoik taoh ju aux khaing pui koeng aux khankix,
         10 yam krai pui tix kaux grawng an ka aux ah nin, "Jhak heue, Sawlux hoik yum, kix hoik
         keud ti viex grawng pa mhawm hoek ka aux, aux deeh giex nawh mai pah nawh ka daux
         veng Zikalat, pui an keud aux sang tawx totaix ka tix son grawng an."
         11 Lheu khaing an yam pah pui caox ka pui pa rahsee, yam it nawh ka daux nyiex cao tix,
         tak nie lheu mawh pui kwa miex ding? Mawh kheu nan, yam in aux sang deeh mhaing nham
         nawh khaing pax mai sang teei pax khaing piang haktiex in."
         12 Mawh kheu nan, Davit tawx lox tix ka pui awn ju khankix mai kix pah kiex yum mai
         kix kid taix caong kiex mai tak teue hawt rawm nhawng Hebron, kix teei kaing Ishabawshiet
         mai sipaung daux simeeig Abana, pa koe daux veng Hebron heue.

1 Khaix an doeh ru pui Isarelax, hoek ka Davit daux veng Hebron ah nin, "Yix mawh si-ang
         maix mai nex nham maix.
         2 Bawg yam pa hoik luan yam mawh Sawlux simiang piang yix maix hoik mawh pa thung bung
         ka pui Isarelax lih hu mai thung kix deeh laig mai Simiang Siyiex ah nin ka maix,
         "Maix tak mawh cao liang yung cub pui Isarelax mai mawh cao pa kwang piang pui Isarelax."
         3 Cub kwad riex ju pui Isarelax khawmuik hoek bleeh ka simiang daux veng Hebron, simiang
         Davit yuh sijax mukheu tau mai kix, ka plak sivoe Simiang Siyiex mai kix yaog nawh
         mawh simiang piang pui Isarelax.
         4 Yam jah Davit ti kwang piang kix, nawh koe ju tixgoe num mai nawh kwang piang kix
         tixpon num.
         5 Nawh ot Ka daux veng mai kwang ka haktiex pui Yudax aliah num mai liah khix mai ot
         ka daux veng Yerusaliem mai kwang ka haktiex pui Isarelax mai haktiex pui Yudax tixgoe
         num.
         6 Simiang mai pui nawh khankix lih hu ka veng Yerusaliem sonsang puing ka pui Yebusix,
         pui pa ot ka daux haktiex an hoek ah nin ka Davit, "Maix ang pon ti laig tin, pui
         dug ngai mai pui pa laux caong tak pon tiebtie maix, " mai kix keud, "Davit ang doh
         pon laig."
         7 Viang mawh nan Davit pon rhim ti teei tab dee pa kaux pa cong kix Zion pa mawh veng
         Davit.
         8 Yam an Davit ah nin, koe pui tix kaux kaux pa sang puing ka pui Yebusix khankix,
         kieh nawh haok hawt klawng mai puing ka pui laux caong mai pui dug ngai pa mawh pui
         koeng rhawm Davit ka, mawh kheu nan, pui ah nin ka paox tix, paw kieh pui dug ngai
         mai pui laux caong laig daux nyiex bwan."
         9 Davit ot ka dee pa kaux pa cong mai kix kok dee an mawh veng Davit, khaix an Davit
         deeh cox sum hawt vung viang Milaw, khawm plak daux khawmuik.
         10 Simiang Siyiex Cao pa ting piang khawmuik ot tau mai nawh, mawh kheu nan, Davit haok
         hwan sipie mai mawh pui pa kied ting riang.
         11 Simiang Hiram khaing veng Taira, ploi pui cau tix khankix hu tau mai khaox gix mai
         pa chix kaing khaox sum nyiex mai cao pa sang simaox, hoek ka Davit mai kix sum nyiex
         haw tix lhang ka son Davit.
         12 Davit hoik tawng ka yaog Simiang Siyiex nawh mawh simiang piang pui Isarelax mai
         hoik tawx meung haktiex ka son pui Nawh Isarelax.
         13 Mai Davit baox teei ti koe moeng iak daux veng Yerusaliem, khaix hoik gah nawh ti
         khaing veng Hebron mai nawh baox koe kawn simex kawn bun tom nie.
         14 Inkix mawh ceu kaux kawn pa hoik keh son nawh ka daux veng Yerusaliem, mawh Shammua,
         Shobap, Natan, Sawlamon,
         15 Ibaha, Elishua, Nephiet, Yaphia,
         16 Elishama, Elidax mai Eliphaliet khankix heue.
         17 Yam hoik mhong pui Philitix ka groi kix bee mai hoik yaog Davit mawh simiang piang
         pui Isarelax, pui Philiti hu sawg ka Davit, Davit mhong grawng an, nawh hu laig ka
         dee pa kaux cong.
         18 Pui Philitix hoek tom nie mai phruk phrat ti ot ka daux lung daux ngawd Repharen.
         19 Davit chawk Simiang Siyiex ah nin, "Mawh sang caw aux ti hu puing ka pui Philitix
         inkix lie? mawh sang ap Maix Cao kix ka daux taix aux?" Mai Simiang Siyiex deeh ah
         nin ka Davit, "Lih hu heue, Aux sang ap kix ka daux taix maix tete."
         20 Davit hu ka veng Balax Perazem mai yuh kix laux tan mai nawh ah nin, "Siyiex yuh
         pui koeng aux laux ka plak sivoe aux, awm puk pak rawm, mawh kheu nan, nawh kok dee
         an mawh Balax Perazem.
         21 Pui Philitix hoik prah riang rao pa krub tix tan, Davit mai pui nawh teei ti tik
         dee singai.
         22 Pui Philitix baox hoek tix bawg mai phruk phrat ti ot daux lung daux ngawd Repharem.
         23 Yam chawk Davit ka Simiang Siyiex, Nawh Cao pawk ah nin, "Paw hu see dee ot kix,
         lai lawm plak khaix kix mai haok ka plak sivoe dee koe nong khaox liah."
         24 Yam mhong maix ka lox sinum hu pui naing ka rao khaox liah maix niied ti sau riang
         tix, mawh kheu Simiang Siyiex tak hu ka plak sivoe maix sonsang pah Nawh Cao tab pui
         Philitix."
         25 Davit hawt ti yuh awm lox pa hoik tawm Simiang Siyiex ka nawh mai nawh hoik pon grheu
         pui Philitix lih khaing daux veng Gebax, tom hoek ka veng Gezerax heue.

1 Davit khrawm pui pa hoik laug nawh khaing daux pui Isarelax loe mheen kaux.
         2 Davit yaog ti kaoh hu tau mai pui pa koe tau mai nawh khaing veng Balax pa koe daux
         haktiex Yudax, sonsang deeh nawh teei ti viex teug bwan sijax mukheu Siyiex khaing
         tan, pa hoik kok kix ceu kaux mawh min ceu kaux Simiang Siyiex Cao pa ting piang khawmuik,
         pa koe sinax riang Cherubin.
         3 Kix deuh teug bwan sijax mukheu Siyiex piang ling lawx pa khraox tix lhang mai kix
         viex lih khaing daux nyiex Abinadat pa koe piang gawng, Awza mai Ahio, kawn simex
         Abinadat mawh cao pa grheu ling lawx khraox an.
         4 Kix viex teug bwan sijax mukheu an lih hu khaing nyiex Abinadat pa koe piang ton
         gawng, Awza hawt hu praok teug bwan sijax mukheu Siyiex, Ahio, mawh cao pa hu sivoe
         teug bwan sijax mukheu an.
         5 Davit mai pui Isarelax tah ting kuceu, pa mawh ting plah khaox sideed maox, ting
         pawd, kraung, pi biang mai chiang mai yuh krax gaux rhawm ka plak sivoe Simiang Siyiex.
         6 Yam hoek kix ka gwang dee dig Nakhon nghox, kheu sideeing moi caong tix Awza nyeu
         taix tix, giex ka teug bwan sijax mukheu Siyiex.
         7 Krax song rhawm Simiang Siyiex lih piang Awza mai Siyiex ciyang ka nawh, kheu phimap
         nawh mai nawh yum tan praok teug bwan sijax mukheu Siyiex.
         8 Mai Davit song rhawm kheu jao ciyang Simiang Siyiex ka Awza mai nawh kok dee an mawh
         "Pereza Awza tom hoek daux in singaix."
         9 Davit koe krax lhat graung ka Simiang Siyiex, ka daux singaix an ah nin, "Teug bwan
         sijax mukheu Simiang Siyiex sang pon hoek ka aux yuh ka mawx?"
         10 Mawh kheu nan, Davit ang lai pon gah tix viex teug bwan sijax mukheu Simiang Siyiex
         hoek tau mai tix daux veng Davit, Davit deeh viex teug bwan sijax mukheu an deuh daux
         nyiex Obet Dedom pui Gitix.
         11 Teug bwan sijax mukheu Simiang Siyiex ot daux nyiex Obet Dedom pui Gitix loe khix,
         Simiang Siyiex nawb bwan piang Obet Dedom mai khawm piang pui daux nyiex ma nawh.
         12 Yam mhong simiang Davit, ka nawb Simiang Siyiex bwan piang nyiex ma Obet Dedom mai
         piang can pa koe nawh, kheu jao teug bwan sijax mukheu Siyiex, mawh kheu nan, Davit
         deeh hu mai teei teug bwan sijax mukheu Siyiex khaing daux nyiex Obet Dedom, hoek
         ka veng Davit tau mai krax pa gaux rhawm tix.
         13 Khaix hoik klawm pui teug bwan sijax mukheu Simiang Siyiex hu liah diang, nawh yuh
         krax tan pa appong ka mawie mai kawn yung pa kluing.
         14 Davit ceep sibex dhah pa caing ka man tix pheen mai sau riang rao tix graoh ka plak
         sivoe Simiang Siyiex.
         15 Mawh kheu nan, Davit mai pui Isarelax, viex teug bwan sijax mukheu Simiang Siyiex
         hoek tau mai lox sinum pa yo tix mai khawm lox luah teettawng.
         16 Yam laig teug bwan sijax mukheu an daux veng Davit, Mikhalax kawn bun Sawlux kok
         jhak nawh khaing daux siviex iak, nawh yaox ka yaog Davit tix graoh khawm rhawm tix
         ka plak sivoe Simiang Siyiex mai nawh sibriem Davit ka daux rhawm tix.
         17 Kix viex teug bwan sijax mukheu Simiang Siyiex hoek tan mai deuh daux sigreung nyiex
         gox bwan man pa hoik sum Davit mai Davit tan krax tan pa gleeing mai krax tan pa nhim
         ka plak sivoe Simiang Siyiex.
         18 Khaix hoik tan Davit ka krax tan pa gleeing mai krax tan pa nhim, nawh nawb bwan
         piang pui daux min ceu kaux Simiang Siyiex Cao pa ting piang khawmuik.
         19 Mai nawh tawx blah tix kaux tix lon mai nex tix kaux tix khik mai khlawp blah plix
         siiet kroh tix kaux tix khlawp, ka pui Isarelax khawmuik simex khawm bun, khaix an
         pui khankix deeh ing ka nyiex ma cao tix.
         20 Davit deeh ing sonsang nawb bwan piang kawn nyiex ma tix, Mikhalax kawn bun Sawlux
         hoek rieb Davit ah nin, "Simiang pui Isarelax yuh sonsang koe min plakngai tix singaix
         tau mai pa hoik peeik kraung ceep tix ka plak sivoe ngai kawncau simex kawncau bun
         tix daux pa ang tawng ti kaig tua mai ang ceep kraung ceep tix."
         21 Mawh kheu nan, Davit ah nin ka Mikhalax, "Aux yuh an ka plak sivoe Simiang Siyiex
         pa hoik laug aux, tang keeing maix mai khaing daux nyiex ma nawh, sonsang yaog Nawh
         Cao aux mawh cao pa kwang piang pui Simiang Siyiex mai piang pui Isarelax, mawh kheu
         nan, aux tak tah ting mai graoh ka plak sivoe Simiang Siyiex.
         22 Mai aux tak nie lheu mawh pa iak min plakngai khaing in mai aux yeen rhawm tix tiem,
         viang mawh nan, kawncau bun pa ah maix, mawh pa koe krax pa yaogyaw ka aux."
         23 Mawh kheu nan, Mikhalax kawn bun Sawlux ang lai chix koe kawn tom hoek bawg yam yum
         nawh heue.

1 Simiang Davit hoik laux lee yiien yawg daux nyiex haw tix, kheu hoik kieh Simiang
         Siyiex nawh luad luan khaing pui koeng, pa koe hawt rawb rim nawh khawmuik,
         2 Simiang Davit ah nin ka cao jhai Natan, "Jhak heue, aux yaox ti ot nyiex haw khaox
         gix, viang mawh nan, teug bwan sijax mukheu Siyiex kawn ca yaox ti ot ka daux nyiex
         gox man."
         3 Natan deeh ah nin ka simiang, "Hu heue, yuh awm pa koe rhawm maix, mawh kheu Simiang
         Siyiex tak ot tau mai maix."
         4 Viang mawh nan, daux sawm an, gumlox Simiang Siyiex hoek ka Natan ah nin,
         5 "Hu mai krai grawng in ka kawncau Aux Davit, awm pa hoik krai Simiang Siyiex, mawh
         sang yaox maix ti sum nyiex sonsang ot Aux lie?
         6 Aux ang nyang yaox ti ot daux nyiex, glang bawg yam hoik viex Aux pui Isarelax lih
         khaing daux meung Ejiptux, tom hoek ka daux in singaix, Aux hoik vung viang ti ot
         daux nyiex gox man.
         7 Can dee hoik hu Aux tau mai pui Isarelax, hoik sax krai Aux ka cao prawng see doeh
         ru pui Isarelax, pa hoik tawx priex ih ka pui Aux Isarelax, yuh ka mawx maix lai ang
         sum nyiex khaox gix son Aux."
         8 Mawh kheu nan maix ah nin ka kawncau Aux Davit, Simiang Siyiex Cao pa ting piang
         khawmuik ah nin, Aux hoik teei maix lih khaing dee pa liang maix yung, sonsang mawh
         maix cao pa kwang piang pui Aux Isarelax."
         9 Aux hoik ot tau mai maix, ka can dee hu maix kudah mai hoik yuh pui koeng maix laux
         plak sivoe maix mai Aux hoik yuh min ceu kaux maix ting lhaong awm min ceu kaux pui
         pa kied ting lhaong pa ot piang haktiex in.
         10 Lheu khaing an Aux tak laug dah dee tix dah ka son pui Aux Isarelax mai Aux tak kieh
         kix ot kaux cong tan mai kix tak yaox ti ot ka daux dee cie cao kix mai ang lai yaox
         ti gah tix, tix bawg kawx mai pui caox caig tak ang lai pon tuktiak kix tix bawg kawx,
         awm bawg yam pa hoik luan,
         11 Daux bawg yam hoik ap Aux cao prawng see, mawh cao pa kwang piang pui Aux Isarelax,
         Aux tak kieh maix yiien yawg tix khaing pui koeng pex, lheu khaing an Simiang Siyiex
         baox krai grawng pa sang kieh Nawh Cao mawx koe nyiex haw.
         12 Yam hoik naog singaix ju maix, maix tak yaox ti laux lee tix tau mai cub keeing maix,
         Aux tak yaog ti deuh doeh ru pa lih khaing cao maix mai Aux tak kieh meung haktiex
         nawh kaux cong.
         13 Nawh tak sum nyiex tix lhang ka son min ceu kaux Aux mai Aux tak pang ti deuh dang
         ngeung meung haktiex nawh leeing ju.
         14 Aux tak mawh keeing nawh mai nawh tak mawh kawn simex Aux, phan nawh lud, Aux tak
         sivied ti gau nawh ka khaox puat awm sidiex kawn pui kawn tix.
         15 Viang mawh nan, krax pa caux rhawm Aux tak ang lai gah tix khaing nawh, awm hoik
         teei Aux ti tik Sawlux khaing ka plak sivoe pex.
         16 Mai doeh nyiex ma maix khawm meung haktiex maix, tak mawh pa kaux leeing ju ka plak
         sivoe maix, dang ngeung maix tak mawh pa kaux cong leeing ju"
         17 Mawh kheu nan, Natan hoik krai grawng pa plak jhi Simiang Siyiex ka Davit.
         18 Yam an simiang Davit laig ka plak daux mai ngawm ka plak sivoe Simiang Siyiex ah
         nin, "Simiang Siyiex eue, mawh aux pui pa yuh ka mawx? Mai nyiex ma aux mawh pa yuh
         ka mawx? Maix Cao hoik yaog aux hoek ka dee pa kied ting lhaong in yuh ka mawx?"
         19 Simiang Siyiex eue, in mawh ceu pa iak plak sivoe ngai Maix Cao, Maix Cao baox krai
         grawng in, ka doeh nyiex ma kawncau Maix, son bawg yam pa tak sang hoek, Simiang Siyiex
         eue, mawh in grawng pasax yuh kawn pui lie?
         20 Yam in Davit kawn sang pon ah patix ka Maix Cao lie? Maix Cao hoik tawng ka kawncau
         Maix.
         21 Son min plakngai gumlox Maix Cao mai awm pa koe alo Maix Cao, Maix hoik yuh ceu pa
         ting lhaong inkix, sonsang kieh Maix kawncau tix tawng grawng ceu in.
         22 "Mawh kheu nan, Simiang Siyiex eue, Maix Cao mawh pa ting lhaong, mawh kheu ang lai
         koe Siyiex pa awm Maix tix kaux kawx, awm pa hoik sax mhong yix ka yhaok tix, lheu
         khaing Maix Cao Siyiex tang kaux ang lai koe."
         23 Mawh pui mawx pa sang awm pui Maix pui Isarelax, pa hoik taoh Maix mawh pui tix khaing
         piang haktiex in? Maix hoik jhi min ceu kaux tix daux kaing jhaw pa ting lhaong, khawm
         ceu pa kied lhat graung ka son haktiex Cao tix ka plak sivoe pui Maix, pa hoik taoh
         Maix ka son Cao tix khaing meung Ejiptux mai khaing sinax pui khankix mai khaing sinax
         siyiex kix.
         24 Mawh kheu Maix Cao hoik yuh pui Isarelax mawh pui tix, sonsang mawh kix pui Maix
         leeing ju, Maix Cao hoik mawh Simiang Siyiex kix."
         25 Simiang Siyiex eue, lox pa hoik krai Maix Cao grawng pa dex mai kawncau Maix Cao
         mai pa dex mai doeh nyiex ma nawh, kieh mawh pa kaux leeing ju awm pa hoik krai Maix
         Cao."
         26 Kieh min ceu kaux Maix Cao mawh pa yaogyaw ting lhaong leeing ju, tau mai pa ah nin,
         kieh Simiang Siyiex Cao pa ting piang khawmuik mawh Siyiex ka piang pui Isarelax mai
         kieh doeh nyiex ma kawncau Maix Davit mawh pa kaux cong ka plak sivoe Maix Cao.
         27 Grawh grawng nawh, Simiang Siyiex Cao pa ting lhaong piang mai pa mawh Siyiex pui
         Isarelax khankix eue, Maix Cao hoik plak jhi grawng ceu inkix ka kawncau Maix ah nin,
         "Aux tak sang kieh nyiex haw koe ka son Maix, " kheu hoik kieh Maix Cao aux yaox ceu
         in ka daux rhawm cao tix, aux tom rawg bwan ka Maix Cao."
         28 "Yam in kawx Simiang Siyiex eue, Maix Cao mawh Siyiex tete mai gumlox Maix kawx,
         mawh pa mawh meh, Maix Cao hoik yuh gumlox pa kaux sijax tix ka kawncau Maix Cao.
         29 Mawh kheu nan, kieh ceu in mawh pa khaw rhawm Maix Cao, nawb bwan piang doeh nyiex
         ma kawncau Maix, Simiang Siyiex eue, awm pa koe rhawm Maix Cao, kieh doeh nyiex ma
         kawncau Maix mawh pa pon bwanson Maix Cao leeing ju plak sivoe Maix Cao liak."

1 Davit deeh puing pui Philitix mai pex ka kix mai nawh rhim ti teei veng Mategama
         khaing pui Philitix.
         2 Khaix an nawh pex haktiex Mawbax mai khinkix it piang tiex mai tiag ti yaox kix ka
         maox, khaing daux loe cub nawh pah kix ra cub mai nawh kieh an tix cub klawd, mawh
         kheu nan, pui Mawbax yuh siliex cawng Davit mai yaox ti tawx keun ka nawh.
         3 Davit baox pex ka Hadadeza kawn simex Rehawbax simiang veng Zawbax, yam an mawh bawg
         yam hu rhim Hadadeza haktiex kwang tix hawt rawm klawng Yufrethix.
         4 Davit pon rhim ling lawx brung naing tix rheng lhang mai lien naing brug brung aliah
         yieh, cub lien piang tiex ra mheen. Davit yuh ling lawx brung naing laux leeing khawmuik
         mai nawh teei ling lawx brung naing son cao tix, tix yieh lhang khaing.
         5 Yam hoek pui Shurix khaing veng Damase ti sang teem ka Hadadeza pa mawh simiang Zawbax,
         Davit baox pah pui Shurix ra mheen ra rheng kaux.
         6 Khaix an Davit deuh cub lien pau veng ot ka daux veng Damase, pa koe daux haktiex
         Shurix tan mai pui Shurix deeh mawh siliex cawng Davit mai yaox ti tawx keun ka nawh,
         Simiang Siyiex priex jhung Davit ka can dee hu nawh.
         7 Davit rhim ti teei plah khri tiebtie cie kawncau Hadadeza mai viex ing ka veng Yerusaliem.
         8 Khaing daux veng Betax mai veng Berawtie pa hoik kwang veng Hadadeza ka, simiang
         Davit hoik rhim ti teei tawng lheung ing tom nie.
         9 Yam mhong Taw-ix pa mawh simiang veng Hamat ka hoik pex Davit ka kru naing Hadadeza
         khawmuik,
         10 khaix an Taw-ix ploi Yawram kawn simex ti hu ka simiang Davit mai Yawram viex kraung
         mau, kraung khri mai tawng lheung sonsang rieb nawh mai sonsang nawb bwan piang nawh,
         kheu jao pex Davit ka Hadadeza, mawh kheu Hadadeza hoik yuh naing ka Taw-ix, glang
         ka singaix an.
         11 Simiang Davit hoik appong ceu ankix ka Simiang Siyiex, tau mai mau khri pa hoik pon
         nawh khaing haktiex pa hoik pex tix khankix,
         12 khaing haktiex Shurix haktiex Mawbax, haktiex Amon, haktiex Philitix, haktiex Amaliet
         kawn simex Rehawbax, pa mawh simiang veng Zawbax.
         13 Davit hoik pon min ceu kaux tix, yam deeh ing nawh khaing pah tix pui Shurix, pui
         Edom tix mheen dim rheng kaux ka daux ngawd kih.
         14 Nawh hoik deuh cub lien pa pau veng ka haktiex Edom khawmuik, pui Edom hoik mawh
         siliex cawng Davit khawmuik mai Simiang Siyiex hoik priex jhung Davit, ka can dee
         hu nawh.
         15 Mawh kheu nan, Davit kwang piang haktiex Isarelax khawmuik mai prawng rahsee piang
         pui nawh khawmuik.
         16 Yuabax kawn simex Zeruya mawh cao kaing naing ting piang kru naing khankix mai Yehoshaphat
         kawn simex Ahilut mawh cao kaing pa priex ca rang,
         17 Zadok kawn simex Ahitut mai Ahimaliet kawn simex Abyatha mawh cao giex kaing li mai
         Seraya mawh cao kaing tiiem lai,
         18 mai Benaya kawn simex Yehawyadax mawh cao kaing pa kwang piang pui Kherati mai piang
         pui Pelati khankix, kawn simex Davit mawh cao giex kaing li heue.

1 Davit ah nin, sonsang pon aux ti jhi krax caux rhawm tix ka son min ceu kaux Yawnasan,
         "Mawh kawn koe pui tix kaux kaux khaing daux paox nyiex Sawlux lie?"
         2 Koe pui tix kaux pa mawh kawncau daux nyiex ma Sawlux ceu kaux nawh mawh Zibax, yam
         kok kix nawh hoek ka Davit, simiang ah nin ka nawh, "Mawh maix Zibax lie?" nawh ah
         nin, "Mawh awm pa ah maix."
         3 Khaix an simiang ah nin, "Sonsang pon jhi aux krax caux rhawm Siyiex, mawh ang pui
         tix kaux kawx khaing daux nyiex ma Sawlux lai koe lie? mai Zibax deeh ah nin ka simiang,
         kawn simex Yawnasan pa koe jhawm saux laux caong kawn koe tix kaux."s
         4 Simiang ah nin ka nawh, "Mawh ot nawh dee mawx?" mai Zibax deeh ah nin, "Nawh ot
         daux nyiex Makhirax kawn simex Amelax daux yaong Lawdebarax."
         5 Davit ploi pui hu teei nawh hoek khaing daux nyiex Makhirax kawn simex Amelax khaing
         daux yaong Lawdebarax.
         6 Yam hoik hoek Mephibawshiet kawn simex Yawnasan, pa mawh kawn saux Sawlux, ka plak
         sivoe Davit, nawh gup pakngai tix mai krub ka Davit, Davit ah nin, "Mephibawshiet
         eue, " nawh pawk ah nin, "Kawncau maix ot tin."
         7 Mai Davit ah nin ka nawh, "Paw lhat, mawh kheu aux tak jhi krax caux rhawm tix ka
         maix, son min ceu kaux keeing maix Yawnasan mai aux tak deeh tawx haktiex tax maix
         Sawlux ka maix, maix tak yaox ti ih blah piang pheen sawm aux ku singaix jheung jheung."
         8 Yam an Mephibawshiet gup tix ah nin, "Mawh kheu grawng ceu patix maix lai sang kia
         ngiien ka kawncau maix pa awm sox yum lie?"
         9 Mai simiang kok Zibax kawncau Sawlux ah nin ka nawh, "Aux hoik tawx can pa mawh cie
         Sawlux mai cie paox nyiex nawh khawmuik ka kawn simex cao simiang maix."
         10 Maix mai kawn simex maix khawm kawncau maix, tak yaox ti yuh kaung ma son nawh mai
         viex ti tawx plix nghox plix koi ka kawn simex cao simiang maix, sonsang yaox nawh
         ti ih pa ih, mawh kheu nan, Mephibawshiet kawn simex cao simiang maix, tak ih blah
         piang pheen aux ku singaix jheung jheung. Zibax hoik koe kawn simex kao phwan kaux,
         tau mai kawncau nawh tixnga kaux.
         11 Zibax deeh ah nin ka simiang, "Awm hoik tawm cao simiang aux ka kawncau tix, kawncau
         maix tak yuh." Mai simiang deeh ah nin, phan mawh Mephibawshiet nawh tak ih priex
         tau mai aux piang pheen sawm cao aux, awm kawn simex simiang.
         12 Mephibawshiet koe kawn simex iak pa kaux Mikha, pui pa hoik ot ka daux nyiex Zibax
         khankix mawh kawncau Mephibawshiet khawmuik.
         13 Mawh kheu nan, Mephibawshiet ot ka daux veng Yerusaliem mai yaox ti ih priex jheung
         jheung piang pheen sawm simiang, nawh mawh pa laux caong khawm ra khawn heue.

1 Khaix hoik yum simiang, Amon kawn simex nawh Hanun deeh plud ti kwang haktiex piang
         dangngeung keeing tix.
         2 Davit ah nin, "Aux sang jhi krax caux rhawm tix ka Hanun kawn simex Nahasha, awm
         pa hoik jhi keeing nawh krax caux rhawm tix ka aux, " mawh kheu nan, Davit ploi kawncau
         ti hu ka nawh mai kieh kix ah lox pa nyawm rhawm ka grawng pa dex dawt tau mai pa
         yum keeing nawh, kawncau Davit hu laig ka daux haktiex pui Amon.
         3 Cub cao kaing pui Amon khankix hoek ah nin ka cao simiang kix Hanun, "Mawh keud maix
         Davit sang yaog min plakngai keeing tix kheu ploi nawh pui tix hoek ah lox pa khu
         rhawm ka maix lie? ang mawh Davit pa hoik ploi kawncau tix hoek sonsang sawg khrieh
         kix ka veng mai jiang ti yaox grawng sang yuh kix pa laux leeing ang mawh lie?"
         4 Mawh kheu nan, Hanun teei kawncau Davit hoek ka tix nawh khlao hauk bheup kix tix
         plak mai baox rhip sigreung kraung ceep kix tom hoek ka beem kre kix mai ploi kix
         ing.
         5 Yam deeh krai kix grawng an ka Davit, nawh ploi pui hu rieb kix daux krax, kheu kied
         kaig kix mai simiang ah nin, "Jun ti ot ka daux veng Yerikho tan, tom hoik deeh kuah
         hauk bheup pex mai deeh hoek khaix awx."
         6 Yam yaox pui Amon hoik yuh tix pa seeing brai ka Davit, kix ploi pui hu vai ka pui
         Shurix khaing veng Bietrehawbax mai khaing veng Zawbax ra mheen kaux mai kru naing
         caong khaing simiang Makha tix rheng kaux mai khaing veng Tawbax tix mheen ra rheng
         kaux.
         7 Yam hoik mhong Davit ka grawng an, nawh ploi Yuabax mai kru naing pui pa kied ting
         riang khankix lih hu.
         8 Pui Amon hoek mai khre rien ti sang puing naing hawt diang laig siviex veng mai pui
         Shurix pa kaoh khaing veng Zawbax, veng Rehawbax mai veng Tawbax mai pui simiang Makha
         hoik tang teei dee ot tix daux lung.
         9 Yam yaox Yuabax koe meu ka plak sivoe mai plak khaix nawh, nawh laug teei pui pa
         hoik laug nawh khaing pui Isarelax mai ploi kix yuh naing ka pui Shurix.
         10 Nawh ap pui pa deuk khankix ka greem pa kwang pux nawh Abishie, sonsang ploi kix
         yuh naing ka pui Amon.
         11 "Phan pui Shurix ting riang khaing aux maix tee yaox ti teem ka aux, phan pui Amon
         kied ting riang khaing maix, aux kawx tak teem ka maix."
         12 Kieh koe rhawm kwa rhawm vao mai kieh ex ting riang ka son pui ex mai son veng Siyiex
         ex, kieh Simiang Siyiex yuh awm pa koe alo Nawh Cao."
         13 Yuabax mai pui ot tau mai nawh, greed tix dex sonsang yuh naing ka pui Shurix, kix
         hoik to ka sivoe nawh.
         14 Yam yaox pui Amon hoik to pui Shurix, kix kawx deeh to ka sivoe Abishie mai laig
         daux veng, mawh kheu nan, Yuabax deeh ing khaing puing tix pui Amon mai deeh hoek
         ka Yerusaliem.
         15 Yam yaox pui Shurix som tix ka pui Isarelax, kix deeh khrawm paox tix.
         16 Khaix an Hadadeza deeh ploi pui kok ka pui Shurix pa ot toi rawm klawng Yufrethix
         mai kix hoek ka veng Helam mai Shawbiet cao kaing kru naing Hadadeza mawh cao thong
         kix.
         17 Yam krai kix an ka Davit nawh deeh khrawm pui Isarelax mai kix tiang klawng Yawdan
         mai hoek ka veng Helam, pui Shurix rieb ti puing ka cub Davit.
         18 Khaix an pui Shurix to ka sivoe pui Isarelax mai Davit pon pah cao phat ling lawx
         naing brung kix aliah yieh kaux mai khawm pui naing brung kix pon mheen kaux mai nawh
         baox pah Shawbiet cao kaing kru naing kix yum tan.
         19 Cub simiang pa hoek yuh siliex Hadadeza, hoik yaox som tix ka pui Isarelax, kix deeh
         yuh pa nhim mai pui Isarelax mai yuh siliex kix, mawh kheu nan, pui Shurix lhat mai
         ang lai kan teem ka pui Amon tix bawg kawx heue.

1 Khaix hoik luan bawg yam raux praix daux num an mai hoek bawg yam yuh simiang naing,
         Davit ploi Yuabax mai kawncau tix mai pui Isarelax hu daux naing mai kix pex ka pui
         Amon mai lai lawm ka veng Rabax, viang mawh nan, Davit kawn ot khaix kix daux veng
         Yerusaliem.
         2 Daux tix ngaix plakbo Davit kaoh khaing it tix mai lailing piang braux nyiex haw
         tan, nawh yaox ka heem bun tix, bun an kied mhawm grang.
         3 Mawh kheu nan, Davit ploi pui hu chawk grawng bun an mai pui an deeh hoek ah nin,
         "In mawh Batashebax kawn bun Eliam mai mawh moeng Uriyax pui Heta."
         4 Davit ploi pui cau tix hu kok bun an hoek, yam bleeh bun an Davit it tau mai nawh,
         khaix an bun an deeh yuh tokaux tix singax khaing pa seeing brai tix mai deeh ing
         ka nyiex tix.
         5 Mai bun an hoik koe kaux, mawh kheu nan, nawh ploi pui hu krai Davit mhong ah nin,
         "Aux hoik koe kaux."
         6 Davit deeh ploi Yuabax ah nin ka nawh, "Ploi Uriyax pui Heta hoek ka aux, " mai Yuabax
         ploi Uriyax hu ka Davit.
         7 Yam hoek Uriyax, Davit chawk grawng nyawm ot Yuabax mai grawng krax ot krax koe pui
         khankix mai grawng pa hoik pex nawh khankix.
         8 Davit ah nin ka Uriyax, "Deeh ing ka nyiex cao maix mai khoek caong tix, " mawh kheu
         nan, Uriyax lih khaing daux nyiex simiang mai simiang hoik kieh kix hawt ti tawx totaix
         pa ih khaix nawh.
         9 Viang mawh nan, Uriyax ang ing ka nyiex cao tix mai nawh it hawt diang siviex nyiex
         haw simiang tau mai kawncau simiang khankix.
         10 Yam krai kix grawng ang Uriyax ing ka nyiex ka Davit, Davit ah nin ka Uriyax, "Mawh
         ang maix mawh pa kaoh khaing hu tix krax lie? yuh ka mawx maix lai ang hu ka nyiex
         cao tix."
         11 Mai Uriyax ah nin ka Davit, "Teug bwan sijax mukheu mai pui Isarelax mai pui Yudax
         kawn ot daux nyiex gox mai cao simiang aux Yuabax mai kawncau nawh, kawn pan daux
         ngawd daux lung, mawh sang khaw aux ti hu ka nyiex cao tix, sonsang ih nyaux mai it
         tau mai moeng tix lie? awm kawn im ju maix aux ang pon yuh ceu in."
         12 Khaix an Davit ah nin ka Uriyax, "Baox ot tin daux in singaix pasax, aux tak kieh
         maix hu, " mawh kheu nan, Uriyax ot ka daux veng Yerusaliem singaix an tom hoek pasax.
         13 Davit kok nawh ih nyaux tau plak sivoe tix mai nawh hoik kied nie nyaux tom yoek
         tix, hoek plak bo nawh deeh hu piang ku it tix tau mai kawncau cao simiang nawh mai
         nawh ang ing ka nyiex cao tix.
         14 Yam hoek plak ponngawb, Davit tiiem lai ka Yuabax mai tawx Uriyax viex hu.
         15 Nawh tiem ah nin daux lai, "Tawx Uriyax hu sivoe dee kin naing mai deeh dak ti ing
         khaing nawh, sonsang laig daux tawm taix pui koeng mai yaox ti yum kah."
         16 Yam hoik lih hu Yuabax ti lai lawm ka veng, nawh ap beeh glawm ka Uriyax, ka dee
         hoik tawng nawh koe cub pa koe rhawm vao rhawm kwa.
         17 Pui daux veng an lih hoek ti puing ka cub Yuabax mai kawncau Davit yum tan tiblah
         mai Uriyax pui Heta kawx yum tan.
         18 Yuabax ploi pui deeh ing krai Davit mhong grawng pa dex mai naing khankix,
         19 Mai nawh tawm lox ka cao cau an ah nin, "Yam hoik krai maix grawng naing khankix
         ka simiang,
         20 phan simiang meet rhawm, nawh tak ah nin ka maix, yuh ka mawx pex lai greed ti hu
         dex veng mai puing naing, ang pex tawng ka sang deeh puing kix pex khaing piang guh
         veng lie?
         21 Mawh pui mawx pa pon pah Abimaliet kawn simex Yerubeshiet? Ang hoik mawh bun veng
         Tebiet tix kaux pa dheem kaing nawh ka simaox mhaw tix plak khaing piang guh veng,
         tom yum nawh ang mawh lie? yuh ka mawx pex greed tix dex guh veng?, khaix an maix
         tak ah nin, kawncau maix Uriyax pui Heta hoik yum"
         22 Mawh kheu nan, pui cau an lih hu khaing tan mai hoek krai can pa hoik tawm Yuabax
         ka Davit.
         23 Pui cau an ah nin ka Davit, "Pui koeng hoik pex ka yix mai kix hoik pheet yix tom
         hoek ka daux lung, yix kawx deeh pheet kix deeh khaix tom hoek diang siviex veng.
         24 Cao pa puing ak pa ot piang guh veng puing ka kawncau maix mai kawncau simiang tiblah
         hoik yum, Uriyax pui Heta kawncau simiang kawx hoik yum.
         25 Davit ah nin ka pui cau an, "Maix ah nin ka Yuabax, paw koe krax laux rhawm ka grawng
         in, mawh kheu lawm vaig hoik lai loh ti yuh pui laux leeing tix kaux lai tix kaux,
         deeh teei riang rao ti puing mai yuh tom laux leeing veng an, mawh kheu nan tawx riang
         rao ka nawh."
         26 Yam hoik mhong moeng Uriyax ka hoik yum mex tix, nawh yiiem doe ka son mex tix.
         27 Yam hoik luan krax pa yiiem doe nawh, Davit ploi pui hu teei nawh hoek ka nyiex haw
         tix mai nawh mawh moeng Davit mai nawh keh kawn simex tix kaux, viang mawh nan, pa
         yuh Davit mawh pa ang Simiang Siyiex khaw rhawm kah.

1 Khaix an Simiang Siyiex ploi cao jhai Natan hu ah nin ka Davit, "Ka daux veng tix
         veng koe pui ra kaux, tix kaux mawh pui magmi mai an tix kaux mawh pui hot shia.
         2 Pui mi an koe cub yung cub mawie tom nie.
         3 Viang mawh nan, pui hot shia an, lheu khaing kawn yung shiang iak pa hoik liag nawh
         ti eei nawh ang koe sinngao tix ceu kawx mai kawn yung shiang iak an, haok hwan ting
         tau mai kawn praix nawh, hoik ih priex cao tix, hoik nyaux rawm khaing daux kawk cao
         tix mai hoik it piang naok nawh awm kawn bun nawh.
         4 Yam hoek nyo nyiex ka cao mi an, nawh hoik lhawk ti teei khaing daux cub mawie cub
         yung cao tix sonsang khre pa ih ka son nyo nyiex pa hoek ti paung ka nawh, viang mawh
         nan, nawh hu teei kawn yung shiang iak pui hot shia an mai khre ka son nyo nyiex pa
         hoek ka nawh."
         5 Davit kied song rhawm ka cao mi an ah nin ka Natan "Awm im ju Simiang Siyiex pui
         pa yuh ceu in keung ti yum tete."
         6 Kieh nawh deeh plud pon son tix son piang son kawn yung shiang iak an, kheu hoik
         yuh nawh ceu in mai ang tix koe krax caux rhawm."
         7 Khaix an Natan ah nin ka Davit, "Maix mawh pui an heue, "Simiang Siyiex pui Isarelax
         ah yuh nin, Aux hoik groi bee mai hoik yaog maix mawh simiang piang pui Isarelax mai
         Aux hoik taoh maix khaing daux tawm taix Sawlux."
         8 "Aux hoik tawx sin nyiex ma cao simiang maix mai moeng cao simiang maix piang naok
         maix mai Aux hoik tawx doeh nyiex ma pui Isarelax mai pui Yudax ka maix, phan ceu
         ankix ang nyang kub ka son maix, Aux tak baox tawx tang ceu tom nie ka maix."
         9 "Maix lai yuh krax pa ang khaw ang jiet ka gumlox pingnyap Simiang Siyiex mai yuh
         pa caox caig ka plak sivoe ngai Nawh Cao yuh ka mawx? Maix hoik pah Uriyax, pui Heta
         ka vaig maix hoik teei moeng nawh mawh moeng tix maix hoik pah nawh yum ka lawm vaig
         pui Amon."
         10 "Mawh kheu maix hoik yuh ceu pa ang khaw ang jiet ka Aux mai hoik teei moeng Uriyax
         pui Heta mawh moeng tix, doeh nyiex ma maix tak ang luan khaing lawm vaig tix bawg
         kawx."
         11 Simiang Siyiex ah nin, "Jhak heue, Aux tak kieh pa khi rhawm hoek piang maix, khaing
         daux doeh paox nyiex cao maix mai Aux tak teei moeng maix ka plak sivoe ngai maix
         mai tawx ka paox plawg maix mai kix tak it tau mai moeng maix, plak sivoe maix yam
         kawn riang praix."
         12 "Viang maix hoik yuh ceu in ka daux pa glip, Aux tak yuh ceu in ka plak sivoe ngai
         pui Isarelax ka daux pa sidawng yam riang praix."
         13 Khaix an Davit ah nin ka Natan "Aux hoik lud ka Simiang Siyiex, " mai Natan deeh
         ah nin ka Davit, "Simiang Siyiex hoik teei phimap maix, maix tak ang yum ka grawng
         in."
         14 "Viang yuh ka mawx kawx, kheu hoik tawx maix akhwang pa sang koe lox sibriem ceu
         pa koeng Simiang Siyiex kah, mawh kheu nan, kawn pa keh son maix yam in tak yum."
         15 Khaix an Natan deeh ing ka nyiex cao tix mai Simiang Siyiex tawx krax kham geu ka
         kawn simex Davit, pa hoik keh khaing moeng Uriyax mai kieh nawh kied nie saux tete
         heue.
         16 Davit deeh khyox khaw ka Siyiex, son kawn tix, Davit twah pa ih mai laig it daux
         lawg piang tiex leeing sawm.
         17 Cub kuad pa ot ka daux nyiex haw khankix hu yaog nawh kaoh khaing piang tiex, viang
         mawh nan, nawh ang cu ti kaoh mai ang cu ti ih priex tau mai kix.
         18 Yam hoik naog aliah ngaix kawn nyawm an yum mai kawncau nawh khankix lhat graung
         mai ang krai ka hoik yum kawn nyawm an ka nawh mai kix ah nin, "Yam kawn im kawn nyawm
         an, ex hoik krai mai nawh ang tie nghiet lox krai ex, ex sang pon krai grawng yum
         kawn nyawm an ka nawh yuh ka mawx? Nawh tak yuh krax pa kha rhawm ka cao tix, tix
         ceuceu."
         19 Yam yaox Davit ka suk shiep kawncau tix, nawh tawng ka hoik yum kawn nyawm, mawh
         kheu nan, nawh chawk kawncau tix, "Mawh hoik yum kawn nyawm an lie? Mai kix deeh ah
         nin, "Nawh hoik yum."
         20 Khaix an Davit yaog ti kaoh khaing piang tiex mai heem tix mai kraix bee mai loh
         kraung tix laig ka daux nyiex bwan mai krub ka Simiang Siyiex, khaix an nawh deeh
         ing ka nyiex cao tix, yam mhaing nawh pa ih, kix khan priex ka plak sivoe nawh mai
         nawh ih ka.
         21 Kawncau nawh ah nin ka nawh, "Jao patix maix yuh nin maix hoik twah priex mai hoik
         yiiem son kawn nyawm yam kawn im nawh, viang mawh nan, khaix hoik yum kawn nyawm an
         maix deeh yaog ti kaoh ih priex."
         22 Nawh deeh ah nin, "Yam kawn im kawn nyawm in, aux twah priex mai yiiem ah nin, mawh
         pui mawx pa sang pon krai grawng sang koe krax pa caux rhawm Simiang Siyiex piang
         aux, sonsang deeh pon kawn nyawm an tix im?"
         23 "Viang mawh nan, yam in nawh hoik yum, aux lai kawn sang twah priex yuh ka mawx?
         mawh sang deeh pon baox kieh aux nawh im? aux tak hu ka nawh, viang mawh nan, nawh
         tak ang lai deeh hoek ka aux."
         24 Khaix an Davit kieh moeng tix Batashebax koe krax pa nyawm rhawm mai nawh laig it
         tau mai nawh, nawh keh kawn simex tix kaux mai kok ceu kaux nawh mawh Sawlamon mai
         Simiang Siyiex moh ka Sawlamon.
         25 Yam an Nawh Cao deeh ploi cao jhai Natan hu mai kieh sum ceu kaux mawh Yedidi, awm
         gumlox pa tawm Simiang Siyiex ka nawh, dee bleeh gumlox Yedidi an, mawh krax pa moh
         Simiang Siyiex heue.
         26 Yuabax hu puing ka veng Rabax, veng pui Amon mai dex sang pex ka veng an.
         27 Yuabax ploi pui cau ing ah nin ka Davit, "Aux puing veng Rabax mai hoik pon rhim
         rawm dung nyaux veng ting an."
         28 Mawh kheu nan, "Yam in khrawm can pui pa kawn deuk tau mai maix hu yuh tab hawt veng
         mai puing ti teei kah, phan ang mawh nan, aux rhim veng an mai tak kok ceu kaux veng
         an mawh kaux aux."
         29 Davit deeh khrawm pui khawmuik hu ka veng Rabax, nawh puing mai pon rhim ka veng
         an.
         30 Nawh peeik mhok khri simiang veng an khaing kaing nawh, mhok khri an ciien tix talantan
         mai siang pa laoh lie kawx koe ka mhok khri an mai kix ceep mhok khri an piang kaing
         Davit, nawh baox teei kraung pa rhim khaing daux veng an hoek tom nie.
         31 Nawh viex pui pa ot ka daux veng an khankix hu mai kieh kix yuh kaing leu khaox,
         kaing yuh kraung rhiem, kaing moe mai khinkix lai loh ti yuh kaing gleeing lon tiex,
         mawh kheu nan, nawh hoik kieh pui Amon pa ot ka daux veng daux yaong yuh awm in, khaix
         an Davit mai pui nawh khankix deeh ing ka veng Yerusaliem heue.

1 Apsalom kawn simex Davit, koe nan pa kied mhawm grang tix kaux, ceu kaux nawh mawh
         Tama mai Amanon kawn simex Davit tang kaux kied moh ka nawh.
         2 Amanon kied luan moh nan tix Tama mai saux kheu jao, nan pux nawh Tama mawh bun krih
         loik, nawh ang tawng sang yuh ka mawx ka bun an.
         3 Amanon koe paox grawm meed tix kaux pa kaux Yawnadat, kawn simex Shima, puxke Davit,
         nawh mawh pa kied lhak lhiem tix kaux.
         4 Mai nawh chawk ah nin ka nawh, "Maix hoik mawh kawn simex simiang kheu jao pa yuh
         ka mawx maix lai dieh hu sipie tix ngaix hoik tix ngaix, ang maix koe rhawm tix sang
         krai aux mhong lie?" mai Amanon deeh ah nin ka nawh, "Aux kied moh ka Tama, nan puxke
         aux Apsalom."
         5 Yawnadat deeh ah nin ka nawh, "Maix it piang ku it tix mai yuh tix awm pui saux,
         yam hoek keeing maix ti jhak maix, " maix ah nin ka nawh, "Kieh nan aux Tama hoek
         tawx aux ih priex mai kieh nawh mawh cao khre rien pa ih, ka plak sivoe ngai aux dee
         pon aux tix yaox ka mai sonsang yaox aux tix ih pa khre nawh"
         6 Khaix an Amanon it mai yuh ti awm grang pui saux, yam hoek simiang ti jhak ka nawh,
         Amanon ah nin ka simiang, "Yuh bwanson kieh nan aux Tama hoek ti priex rien aux mai
         yuh blah khlawp ra khlawp son aux, ka plak sivoe ngai aux, sonsang pon aux ti ih khaing
         daux taix nawh."
         7 Mai Davit ploi pui hu kok ka Tama ah nin, "Yam in hu ka nyiex puxke maix Amanon mai
         khre rien pa ih son nawh."
         8 Mawh kheu nan, Tama hu ka nyiex puxke tix Amanon mai yaox kawn it nawh, khaix an
         Tama teei phawng gaox nghox ca mai ku klao tau mai yuh khlawp blah ka plak sivoe ngai
         Amanon mai ping sin ka ngu.
         9 Tama teei pan mai sau ti deuh blah ka plak sivoe Amanon, viang mawh nan nawh ang
         cu ti ih blah an, Amanon ah nin, "Kieh pui ku kaux lih khaing dee ot aux?" mai pui
         lih khawmuik.
         10 Khaix an Amanon ah nin ka Tama "Viex pa ih pa yuh maix laig daux lawg plak daux,
         sonsang pon aux ti ih khaing daux taix maix, " mai Tama teei khlawp blah pa hoik yuh
         tix mai viex laig daux lawg it puxke tix Amanon.
         11 Yam viex Tama ti sang tawx nawh ih, Amanon bluh taix nan tix ah nin ka nawh, "Nan
         aux eue, hoek ti it tau mai aux."
         12 Mai Tama ah nin ka nawh, "Puxke aux eue, paw doh yuh pa khin ka aux liak, mawh kheu
         ang koe been ti yuh ceu in ka daux pui Isarelax, paw doh yuh ceu pa caox caig in liak."
         13 "Aux sang pon deuh krax pa kaig tix dee mawx? maix tak awm pui kwa ka daux pui Isarelax,
         mawh kheu nan, krai grawng in ka simiang, simiang tak ang teei aux hu khaing maix."
         14 Viang yuh ka mawx kawx nawh ang nghiet, mawh kheu hoik ting riang Amanon khaing nan
         tix, nawh hoik yuh pa khin ka Tama mai hoik pon ti it tau mai nawh.
         15 Amanon deeh koeng ka nan tix, pa koeng nawh ka Tama hoik nie lheu khaing pa moh nawh
         glang ka an mai Amanon ah nin ka nawh, "Lih hu heue."
         16 Mai nan nawh deeh ah nin ka nawh, "Aux ang hu, pa grheu maix aux lih hu in, mawh
         pa nie lheu caox khaing grawng pa hoik yuh maix ka aux nox," viang mawh nan, Amanon
         ang nghiet.
         17 Khaix an nawh kok kawncau tix ah nin, "Grheu bun in hu singai khaing tin mai deeh
         song jhong siviex khaix nawh."
         18 Tama ceep sibex pa koe pakpeung kuceu piang tokaux tix, awm pa ceep kawn bun simiang
         yam an, kawncau nawh hoik grheu nawh lih hu plak praix mai song jhong siviex ka nawh.
         19 Tama sau nyaox piang kaing tix mai riah kraung ceep pa koe grang kuceu khaing piang
         tokaux tix mai deuh taix tix piang kaing tix, nawh ing mai yiiem yo tix.
         20 Puxke nawh Apsalom ah nin ka nawh, "Mawh yuh puxke aux Amanon pa ang mawh ang meh
         ka maix lie? pux aux eue, ot yawg tix, kheu mawh nawh puxke maix, paw lai keud grawng
         in ka daux rhawm tix, " mawh kheu nan, Tama ot yiien yawg daux nyiex puxke nawh Apsalom
         tan.
         21 Yam mhong simiang Davit ka grawng an, nawh kied song rhawm kah.
         22 Mai Apsalom ang lai sikah lox mhawm lox caox ka puxke tix Amanon tix gum kawx, mawh
         kheu Apsalom kied koeng ka Amanon kheu hoik lud nawh mai nan tix Tama heue.
         23 Yam hoik naog ra num, Apsalom yuh krax khan kheu pawie rhip hauk yung ka daux yaong
         Balax Hazaw, pa koe hawt dex veng Epharem tan mai nawh ghaok cub kawn simex simiang
         hoek ti ih pawie tau mai tix tan khawmuik.
         24 Apsalom hoek ka simiang Davit ah nin, "Yam in aux yuh krax khan kheu pawie rhip hauk
         yung, yuh bwanson kieh simiang mai kawncau maix hoek ti ih pawie tau mai aux pa mawh
         kawncau maix."
         25 Mai simiang deeh ah nin ka Apsalom, "Kawn simex aux eue, ang mawh, paw kieh ex hu
         khawmuik, ex lhat mawh beeh glawm cien ka son maix, " simiang ang cu ti hu mai nawh
         nawb bwan piang nawh.
         26 Apsalom deeh ah nin, "Phan ang mawh nan, yuh bwanson, kieh puxke aux Amanon hu tau
         mai yix mai simiang deeh ah nin ka nawh, " "Kheu jao grawng pa yuh ka mawx aux lai
         sang kieh nawh hu mai maix."
         27 Mawh kheu Apsalom ca khyox khaw ka nawh, Davit kieh Amanon mai cub kawn simex ti
         hu tau mai nawh khawmuik.
         28 Apsalom tawm lox ka kawncau tix ah nin, "Yam in pau ti jhak yam yoek Amanon ka rawm
         plix siiet, yam ah aux nin ka pex mug Amanon yum, khaix an pex mug nawh yum, paw lhat
         kah, hoik mawh aux pa tawx lox ka pex, "Teei riang pex mai kieh koe rhawm kwa."
         29 Mai kawncau Apsalom khankix hoik yuh ceu an ka Amanon, awm pa hoik tawm Apsalom ka
         kix, cub kawn simex simiang hoik prung prang mai tang yaog ti brug law cie tix to
         ing ku kaux.
         30 Yam kawn ot kix daux krax, pui tix kaux hoek krai grawng an ka Davit "Apsalom hoik
         pah cub kawn simex simiang yum, ang lai deuk tix kaux kawx."
         31 Simiang riah ka kraung ceep tix mai it piang tiex mai kawncau nawh khankix kawx yuh
         awm an mai ot vung viang nawh.
         32 Mai Yawnadat kawn simex Shimi, puxke Davit ah nin, "Paw kieh simiang aux yum rhawm
         ka lox krai kix, hoik pah kix ka kawn simex simiang khankix! mawh ngie Amanon pa yum
         khaing, grawng in hoik mawh pa bak Apsalom daux rhawm tix, jah tom singaix lud Amanon
         ka nan nawh Tama."
         33 "Paw kieh cao simiang aux keud mai laux rhawm ka yum cub kawn simex tix, mawh ngie
         Amanon pa yum."
         34 Khaix an Apsalom kawx to mai pui awn ju cao pa pau veng yaog ti jhak mai yaox hoek
         pui hawt caong gawng plak khaix tix tom nie.
         35 Yawnadat deeh ah nin ka simiang, "Jhak heue, kawn simex simiang khankix hoik deeh
         hoek awm pa hoik krai kawncau ka simiang."
         36 Khaix hoik krai nawh ceu an, dom mawx dom an kawn simex simiang khankix bleeh mai
         kix yiiem, simiang mai kawncau nawh kawx yiiem tau ku kaux.
         37 Apsalom to ka Talamie kawn simex Amihut pa mawh simiang meung Geshurax, Davit kied
         khrup rhawm son kawn simex tix ku singaix.
         38 Apsalom to ka veng Geshurax mai ot tan loe num.
         39 Simiang Davit hoik piawm ka grawng yum Amanon mai deeh byaong doe ka Apsalom heue.

1 Yuabax kawn simex Zeruya tawng ka byaong rhawm simiang ka Apsalom.
         2 Yuabax ploi pui hu ka veng Tekaw mai kieh viex bun tix kaux pa koe pingnya cuyi hoek
         khaing tan ah nin ka nawh, "Yuh grang maix awm pui khrup rhawm mai ceep kraung khi
         rhawm son pui yum, paw kraix bee ka tokaux tix, yuh maix awm grang bun khrup rhawm
         tom rheung son pui yum."
         3 "Hu ah nin ka simiang awm lox pa tawm aux, " mawh kheu nan, Yuabax dha ti gau lox
         pa sang khaw nawh ti krai.
         4 Yam hoek bun veng Tekaw ka simiang, nawh gup ngai tix piang tiex mai krub ka nawh
         ah nin, "Simiang eue, Teem ka aux liak, "
         5 khaix an simiang chawk nawh ah nin, "Koe ceu lo maix patix, " mai nawh deeh ah nin,
         "Aux mawh miexmai pa hoik yum mex."
         6 "Kawncau bun maix koe kawn simex ra kaux, kiex simah paox ti daux tiag ang koe pui
         kieh ka kiex tix kaux kawx, tix kaux tom pah an tix kaux yum.
         7 "Jhak heue, paox nyiex aux hoik yuh see ka kawncau bun maix ah nin, deeh ap pui pa
         pah puxke tix yum, sonsang deeh pah yix nawh tang puxke nawh, pa hoik pah nawh yum,
         yix tak yuh pui plud sinngao nawh laux leeing, mawh kheu nan, kix tak sang preet gaox
         ngu pa kawn deuk ka aux mai ang lai kieh mex aux koe ceu kaux mai ang lai kieh simie
         nawh deuk piang haktiex."
         8 Simiang deeh ah nin ka bun an, "Deeh ing ka nyiex maix, aux tak prawng ca ka son
         maix."
         9 Bun veng Tekaw deeh ah nin ka simiang, "Cao simiang aux eue, kieh phimap in koe piang
         aux mai piang paox nyiex aux khankix, paw kieh phimap koe piang simiang mai piang
         dangngeung maix."
         10 Simiang ah nin, "Kok pui pa deuh phimap ka maix hoek ka aux mai nawh tak ang lai
         pon tuktiak ka maix tix bawg kawx."
         11 Bun an deeh ah nin, "Simiang eue, rawg bwan ka Simiang Siyiex mai paw tawx akhwang
         ka pui pa sang pawk bix nham ti yuh krax laux leeing ka kawn simex aux, sonsang ang
         kix hoek ti yuh kawn simex aux laux leeing, " mai simiang ah nin, "Awm im ju Simiang
         Siyiex, hauk kaing kawn simex maix tak ang khrum piang tiex tix gawng kawx."
         12 Mai an bun an deeh ah nin, "Kieh kawncau bun maix deeh krai lox ka cao simiang liak,
         " mai simiang deeh ah nin, "Krai heue."
         13 Mai bun an baox ah nin, "Yuh tix maix lai keud ti yuh pui Isarelax laux leeing, mawh
         kheu lox krai maix ka simiang an hoik awm deuh maix phimap ka cao tix, kheu jao ang
         maix lai deeh kok ka pui pa hoik grheu maix to deeh hoek ka nyiex.
         14 Ex tak mawh pa yum tau ku kaux mai awm rawm pa hoik hieh piang tiex, pa ang lai chix
         khrawm Siyiex ang lai teei ju pui pa yum tix kaux kawx, viang mawh nan, Siyiex sawg
         daux krax son ang Nawh Cao tik vud ka pui pa hoik grheu Nawh khaing tix.
         15 Mawh kheu aux hoek krai grawng in ka cao simiang tix, jao ghlat pui aux lhat, aux
         kawncau hoek krai grawng in ka maix simiang, aux keud maix simiang pon yuh in awm
         pa khyox khaw aux ka maix.
         16 Mawh kheu maix simiang tak nghiet mai taoh aux pa mawh kawncau bun maix mai kawn
         simex aux luad luan khaing pui pa sang yuh aux laux leeing, khaing sinngao Siyiex."
         17 Kawncau bun maix keud yuh nin, gumlox cao simiang aux, kieh rhawm aux nyawm, mawh
         kheu cao simiang aux hoik tawng ti gwieh ceu pa mhawm mai pa caox, awm kawncau Simiang
         Siyiex mai kieh Simiang Siyiex maix ot tau mai maix."
         18 Simiang pawk ah nin ka bun an, paw lai mox can pa chawk aux ka maix tix ceu kawx,
         mai bun an ah nin, kieh cao simiang aux krai pa sang chawk tix khankix."
         19 Mai simiang ah nin, "In khankix mawh pa kaoh khaing rhawm keud Yuabax lie?" Mai bun
         an deeh pawk ah nin, "Awm im ju maix, cao simiang aux eue, pui tix kaux kawx tak ang
         pon via tix gwiex dawm khaing gumlox cao simiang aux tix kaux kawx, mawh kawncau maix
         Yuabax pa hoik tawm hoik gau aux ka lox inkix khawmuik, sonsang krai kawncau bun maix
         ka.
         20 Sonsang tieh loh tix grawng ceu in, mawh kawncau maix Yuabax pa gau khawmuik, simiang
         aux mawh pa koe pingnya cuyi, awm koe pingnya cuyi kawncau Siyiex mai chix tawng ka
         pa koe piang haktiex khawmuik."
         21 Simiang deeh ah nin ka Yuabax, "Jhak heue, aux hoik tat grawng in, hu kok pui awm
         ju Apsalom deeh hoek."
         22 Yuabax gup ngai tix piang tiex mai krub ka nawh mai ah lox ting bwanson ka simiang,
         Yuabax ah nin, "Cao aux mai cao simiang aux eue, in singaix kawncau maix hoik tawng
         ka pon tix bwanson ka sivoe ngai maix, kheu hoik yuh maix can pa khyox khaw kawncau
         tix grum naog."
         23 Mawh kheu nan, Yuabax kaoh mai hu ka veng Geshurax mai deeh viex Apsalom hoek ka
         veng Yerusaliem.
         24 Mai simiang ah nin, "Kieh nawh deeh hoek ka nyiex tix, paw kieh nawh yaox ka pakngai
         aux, " mawh kheu nan, Apsalom deeh hoek ka nyiex tix mai nawh ang pon ti yaox ka pakngai
         simiang.
         25 Ka daux pui Isarelax, pui pa mhawm grang mai pa yaogyaw pui ang koe tix kaux kawx
         awm Apsalom, jah ka caong tom hoek ka kaing, ang koe dee ne tix ceu kawx.
         26 Yam rhip nawh hauk kaing tix, tix num tix bawg yam sidah num, kheu jao ciien ka piang
         nawh, yam rhip nawh hauk tix, krax ciien hauk nawh koe ra yieh shekhe.
         27 Apsalom koe kawn simex loe kaux mai kawn bun tix kaux, ceu kaux nawh mawh Tama, nawh
         mawh bun pa kied mhawm grang pakpeung tix kaux.
         28 Apsalom ot ka daux veng Yerusaliem ra num, viang mawh nan, nawh ang bax yaox pakngai
         simiang.
         29 Mawh kheu nan, Apsalom kok Yuabax, sonsang ploi nawh hu ka simiang, viang mawh nan,
         nawh ang cu tix hoek, nawh deeh baox ploi pui hu kok ra bawg tix bawg, kawx ang cu
         tix hoek.
         30 Mai nawh deeh ah nin ka kawncau tix khankix, "Jhak heue, kaung cie Yuabax koe dex
         kaung aux mai koe nghox ca kah, hu mai keeig ngu kah, " mai kawncau Apsalom hu keeig
         kaung Yuabax ka ngu.
         31 Khaix an Yuabax yaog ti kaoh mai hu ka daux nyiex Apsalom ah nin, yuh ka mawx "Kawncau
         maix lai keeig kaung nghox ca aux ka ngu.
         32 Mai Apsalom deeh pawk ah nin ka Yuabax, "Jhak heue, aux hoik ploi pui hu kok maix
         hoek tin, sonsang kieh maix hu krai ah nin ka simiang, "Maix hoik kieh aux hoek khaing
         veng Geshurax kheu jao patix, ot aux tan lheu mhawm son aux, "mawh kheu nan yam in,
         kieh ex yaox pakngai simiang, phan aux koe phimap kieh nawh pah aux yum."
         33 Mawh kheu nan, Yuabax lih hu ka simiang mai krai grawng an kix ka nawh mai yam kok
         nawh Apsalom hoek ka simiang nawh hoik gup pakngai tix piang tiex, plak sivoe simiang
         mai simiang ngheet ka Apsalom heue.

1 Apsalom khre rien ling lawx brung naing mai brung naing mai pui naing tix phwan kaux,
         pa to hu plak sivoe nawh.
         2 Apsalom kaoh caocao mai cung hawt yam hoek pui ti sang kieh simiang prawng see tix,
         Apsalom kok pui an hoek ka tix ah nin, "Mawh kaoh maix khaing veng mawx, " mai nawh
         tak deeh pawk ah nin, "Kawncau maix mawh doeh nyiex ma pui Isarelax."
         3 Apsalom deeh ah nin ka nawh, "Jhak heue, grawng see maix mawh pa mhawm mai pa khaw
         caw, viang mawh nan, pui pa hoik laug simiang sonsang prawng see maix ang koe tix
         kaux kawx."
         4 Lheu khaing an Apsalom baox ah nin, "Phan aux yaox ti mawh cao prawng see daux haktiex
         in, pui pa koe grawng see kuceu khankix nawh tak hoek ka aux mai aux tak prawng rahsee
         ka son nawh."
         5 Yam hoek tix kaux kaux dex nawh, sonsang hoek krub ka nawh, nawh nyeu taix ti lih
         giex nawh mai ngheet kah.
         6 Ka daux pa yuh nin, Apsalom hoik pon priex rhawm pui Isarelax khawmuik, pa sang hoek
         prawng see tix ka simiang.
         7 Khaix hoik luan pon num, Apsalom ah nin ka simiang, "Kieh aux hu ka veng Hebron,
         sonsang deeh cox aux lox sijax pa hoik yuh tix ka Simiang Siyiex."
         8 Mawh kheu kawncau maix hoik dawg yuh ti deuh lox sijax tix ceu, yam kawn ot aux ka
         veng Geshurax ka daux haktiex Shurix, phan Simiang Siyiex deeh viex aux hoek ka veng
         Yerusaliem tete, aux tak yuh kaing jhaw son Simiang Siyiex"
         9 Mai simiang deeh ah nin ka nawh, "Hu ka daux krax pa nhim, "mawh kheu nan, nawh yaog
         ti kaoh mai lih hu ka veng Hebron.
         10 Viang mawh nan, Apsalom ploi pui hu jiang can dee ot doeh ru pui Isarelax khawmuik
         ah nin, "Yam mhong pex lox teettawng dom mawx dom an, pex ah nin, Apsalom kwang ka
         daux veng Hebron"
         11 Apsalom mai pui ra yieh kaux pa hoik ghaok lih hu khaing veng Yerusaliem tau mai
         nawh, kix hu mai pa ang tix tawng tidtix khawm rhawm rah rhawm see tix.
         12 Khaix an Apsalom kok ka Ahitawphelax pui Gilaw cao pa tawx rhawm keud ka Davit, pa
         ot daux veng Gilaw, yam kawn tan nawh krax tan pa appong, pui pa deeh tieh feen khankix
         niied ti ting riang mai pui Apsalom kawx, niied ti baox haoh hun sinyek sinyek.
         13 Pui viex sitang tix kaux hoek ka Davit ah nin, "Rhawm rhi pui Isarelax khankix hoik
         koe tau mai Apsalom."
         14 Mawh kheu an Davit ah nin ka kawncau tix pa ot tau mai nawh ka daux veng Yerusaliem,
         "Yaog ti kaoh mai kieh ex to, niied yuh phai phai, phan ang mawh nan, ex ang lai boek
         khaing Apsalom, phan ang yuh nan, aux lhat nawh krup ex mai viex pa laux leeing hoek
         piang ex mai yuh veng in kha rhawm ka lawm vaig tix."
         15 Mai kawncau simiang khankix deeh ah nin ka nawh, "Yix pa mawh kawncau maix tak yuh
         awm pa tat maix daux rhawm tix."
         16 Simiang lih hu tau mai pui daux nyiex haw tix khawmuik, viang mawh nan, simiang prah
         moeng iak tix kao kaux, priex nyiex haw khaix tix.
         17 Simiang lih hu tau mai pui tix khawmuik mai hu bang plak praix veng ka yaong Petham.
         18 Khaix an kawncau nawh khankix hu ka plak sivoe nawh mai pui Kheretix pui Peletix,
         pui Gitix khawmuik koe liah yieh kaux, pa hawt khaix nawh khaing daux veng Gata, hu
         ka plak sivoe nawh.
         19 Mai simiang deeh ah nin ka Itie pui Gitix, "Maix lai hawt hu tau mai yix kheu jao
         patix, deeh ing ot tau mai simiang khraox, mawh kheu mawh maix pui tang meung mai
         mawh nyo sinie pa ang koe dee ot koe.
         20 Phan ah tete maix tak hoek ngie kawxkawx, daux singaix aux sang pon kieh maix lailing
         hu jee hu blaong tau mai yix yuh ka mawx, mawh kheu ang aux nyang bax tawng dee sang
         hu tix, deeh ing mai viex puxaik maix khankix ing, kieh pa caux rhawm mai pa mawh
         meh koe tau mai maix."
         21 Mai Itie deeh pawk lox simiang ah nin, "Awm im ju Simiang Siyiex mai awm im ju cao
         simiang aux, can dee ot cao simiang aux dee mawx ang ah, yum ang ah, im ang ah, kawncau
         maix tak ot tan tau."
         22 Mawh kheu nan, Davit deeh ah nin ka Itie, "Hu sivoe heue. "Khaix an Itie pui Gitix
         mai pui nawh khankix khawm kawn pa iak pa ting yaog ti hu sivoe.
         23 Pui haktiex khankix yiiem sigrien sigre mai pui pa hu tau mai nawh khankix yaog ti
         hu, tokaux cao simiang tiang rawm klawng Kidaron mai pui khankix tiang ti hu ka daux
         tiag khawmuik.
         24 Zadok mai pui Lewix pa ot tau mai nawh khawmuik kawx, klawm teug bwan sijax mukheu
         Siyiex hoek mai kix tah ti deuh teug bwan sija mukheu Siyiex tan mai Abyatha kawx
         krox tan, tom hoek lih hu simiang khaing daux veng.
         25 Khaix an simiang ah nin ka Zadok, "Deeh yaog ti klawm teug bwan sijax mukheu Siyiex
         ing ka daux veng, phan aux pon bwanson krax pa caux rhawm plak sivoe ngai Simiang
         Siyiex, Nawh Cao tak deeh teei aux ing mai Nawh Cao tak jhi aux yaox teug bwan in
         khawm dee ot Nawh Cao."
         26 Viang mawh nan, phan Nawh Cao ah nin, Aux ang khaw rhawm ka maix, mawh kheu nan,
         aux tak ot tin, kieh Nawh Cao yuh awm pa koe alo tix piang aux."
         27 Nawh deeh ah nin ka cao giex kaing li Zadok, "Ang maix mawh cao jhai lie? deeh ing
         daux veng daux krax pa nhim tau mai kawn praix maix ra kaux, pa mawh Ahimat kawn simex
         cao maix mai Yawnasan kawn simex Abyatha.
         28 Jhak heue, Aux tak pau maix ka daux lung daux tiag, tom hoek bawg yam deeh mhong
         aux lox tix ceuceu khaing maix."
         29 Mawh kheu nan Zadok mai Abyatha deeh yaog tix klawm teug bwan sijax mukheu Siyiex
         ing ka veng Yerusaliem mai kix ot tan.
         30 Khaix an Davit tawb kaing tix mai peeik kiep tix piang gawng Sanlon mai yiiem mai
         can pui pa ot tau mai nawh khankix kawx tawb kaing tix ku kaux mai haok piang gawng
         tau mai pa yiiem yo tix.
         31 Yam an pui tix kaux hoek krai Davit mhong ah nin, "Ahitawphelax ot ka sinax pui tieh
         feen tau mai Apsalom, "mai Davit ah nin, "Simiang Siyiex eue, aux rawg bwan ka Maix
         Cao, kieh krax keud Ahitawphelax mawh pa giex going."
         32 Yam hoek Davit piang choek gawng, ka dee krub nawh ka Siyiex tan, yam an pui veng
         Akhit pa mawh Hushie hoik hoek rieb nawh tau mai riah sibex tix mai khawm phawng tiex
         piang kaing nawh.
         33 Davit ah nin, phan maix hu tau mai aux, tak mawh beeh glawm ciien ka aux.
         34 Mawh kheu nan maix deeh ing ka daux veng ah nin ka Apsalom, simiang eue, aux tak
         mawh kawncau maix, awm hoik sax mawh aux kawncau keeing maix glang ka singaix pa hoik
         luan, khaix an maix tak pon yuh krax keud Ahitawphelax laux leeing ka son aux.
         35 Zadok mai Abyatha cao giex kaing li kawx ot tau mai maix tan ang mawh lie? can ceu
         pa mhong maix khaing daux nyiex simiang maix tak krai ka Zadok mai Abyatha.
         36 Kawn simex kix ra kaux pa mawh Ahimaza kawn simex Zadok mai Yawnasan kawn simex Abyatha
         kawx hoik ot tau mai kix tan, can pa mhong maix kuceu maix tak kieh kiex deeh hoek
         ti krai ka aux."
         37 Mawh kheu nan, Hushie paox grawm Davit deeh ing ka daux veng mai Apsalom kawx laig
         daux veng Yerusaliem yam an heue.

1 Yam hoik luan Davit khaing choek gawng ceeix, Zibax kawncau Mephibawshiet hoek rieb
         nawh tau mai la pa viex lhang ra mu mai nawh tang khlawp blah ra yieh khlawp mai sigleem
         plix siiet kroh tix yieh sigleem mai khlawp plix ruh tix yieh khlawp mai si ngiien
         hak rawm plix siiet tix mu.
         2 Mai simiang ah nin ka Zibax, "Mawh sang viex maix ti yuh tix ka in?" Zibax deeh ah
         nin, "La in kiex mawh sonsang brug paox nyiex simiang, khlawp blah plix ruh mawh sonsang
         ih pui awn ju khankix mai rawm plix siiet mawh sonsang nyaux pui pa taug mao ka daux
         tiag."
         3 Simiang deeh ah nin, "Mawh ot cub kawn simex cao simiang maix dee mawx?" mai Zibax
         pawk lox ah nin, "Nawh ot ka daux veng Yerusaliem, mawh kheu nawh ah nin, daux in
         singaix doeh nyiex ma pui Isarelax tak deeh tawx meung haktiex keeing aux ka aux"
         4 Mawh kheu nan, simiang deeh ah nin ka Zibax, "Mawh heue, kraung khrai cie Mephibawshiet
         khawmuik, tak mawh cie maix, " mai Zibax deeh ah nin, "Cao simiang aux eue, aux hoek
         krub ka plak sivoe maix, daux pa viex tix rhawm awn rhawm tiiem, sonsang pon aux bwanson
         pa caux rhawm plak sivoe maix."
         5 Yam hoek simiang Davit ka veng Bahurim, pui tix kaux khaing doeh nyiex ma Sawlux,
         pa kaux Shimi kawn simex Gerax lih hoek khaing tan, tau mai lox pa jhax lawg ang jud
         jai.
         6 Mai khwang Davit mai kawncau nawh khankix ka simaox, pui khankix ot plak dawm mai
         plak gwiex simiang khawm ra plak.
         7 Shimi jhax lawg ah nin, "Maix mawh pa kieh nham pui jauh mai mawh pui caox lih hu
         heue, lih hu heue."
         8 Simiang Siyiex hoik viex nham phimap doeh nyiex ma Sawlux hoek piang maix, ka dee
         pa hoik plud maix ti kwang mai Simiang Siyiex deeh ap meung haktiex in, daux tawm
         taix kawn simex maix Apsalom, mawh kheu mawh maix pa kieh nham pui jauh, ceu pa laux
         leeing hoik hoek piang maix."
         9 Abishie kawn simex Zeruya ah nin ka Davit, "Jao pa yuh ka mawx maix lai kieh sox
         yum an jhax lawg ka tix?, kieh aux hu kid ti teei kaing nawh."
         10 Mai simiang deeh ah nin, "Kawn simex Zeruya khan kiex eue, mawh dex dawd pax mai
         aux ka ceu patix?, kieh nawh jhax lawg heue, phan mawh Simiang Siyiex pa ah nin ka
         nawh, jhax lawg ka Davit, mawh pui mawx pa sang pon ah nin, maix hoik yuh ceu an kix
         kheu jao patix?"
         11 Davit deeh ah nin ka Abashie mai kawncau nawh khawmuik, "Jhak heue, kawn simex cao
         aux, hoik sawg ka ju aux, pui Binyamin in, tak sang nie lheu pon yuh ceu in mie ding,
         grham nawh, kieh nawh jhax lawg heue, mawh kheu Simiang Siyiex hoik tawm gumlox tix
         ka nawh."
         12 Kheu pa jhax lawg in singaix, ha mawh Simiang Siyiex pa sang kia ngien piang pa khaw
         aux rhawm tix mai tak deeh tawx pa mhawm ka aux pleue."
         13 Yam lih Davit krax tau mai pui nawh khankix khaing tan, Shimi hawt khaix kix ka praok
         gawng plak sivoe nawh mai baox jhax lawg nawh mai khwang nawh ka lon simaox mai ruat
         phawng tiex piang nawh.
         14 Yam bleeh simiang mai pui pa hu tau mai nawh ka veng Bahurim, kix kied taug mao mai
         laux lee tix tan heue.
         15 Yam hoek Apsalom mai pui nawh khawmuik, ka veng Yerusaliem mai Ahitawphelax kawx
         hoek tau mai kix.
         16 Yam hoek Hushie pui Akhix paox grawm Davit ka Apsalom mai Hushie ah nin ka Apsalom,
         "Kieh simiang lang ju, kieh simiang lang ju."
         17 Mai Apsalom ah nin ka Hushie, "In mawh sijax pa yuh maix piang paox grawm tix lie?
         kheu jao patix maix laix ang hu tau mai paox grawm tix."
         18 Mai Hushie deeh ah nin ka Apsalom, "Ang mawh, aux tak ot tau mai pui pa hoik laug
         Simiang Siyiex mai pui pa hoik laug pui Isarelax khawmuik mai aux tak ot mai nawh.
         19 Lheu khaing an, aux tak sang yuh kaing jhaw pui mawx? mawh ang aux caw ti yuh kaing
         ka son kawn simex nawh lie? Awm hoik yuh aux kaing plak sivoe keeing maix mawh kheu
         nan, aux tak yuh kaing ka plak sivoe ngai maix."
         20 Khaix an Apsalom ah nin ka Ahitawphelax, "Sang caw aux ti yuh ka mawx, tawx krax
         keud liak."
         21 Mai Ahitawphelax deeh ah nin ka Apsalom "Hu laig ka daux dee ot moeng iak keeing
         maix khankix, pa hoik prah nawh kix mawh cao pau nyiex haw, yam mhong pui Isarelax
         khawmuik ka yuh maix pa seeing brai keeing tix kah, khawn taix pui pa ot plak maix
         tak nie koe riang rao kah."
         22 Mawh kheu nan, kix sum nyiex gox tix lhang ka son Apsalom piang choek nyiex haw mai
         Apsalom hu laig dee ot moeng iak keeing tix ka plak sivoe ngai pui Isarelax khankix.
         23 Mai krax keud pa tawx Ahitawphelax, daux yam an, awm lox pa hoik chawk pui ka Siyiex,
         mawh kheu nan, krax keud pa tawx Ahitawphelax, Davit mai Apsalom hoik priex ti hawt
         mhawm mhawm heue.

1 Khaix an Ahitawphelax baox ah nin ka Apsalom, "Kieh aux laug pui tix mheen ra rheng
         kaux mai aux tak yaog ti hawt khaix Davit daux sawm in.
         2 Aux tak krup yam kawn taug mao nawh mai yam iak riang nawh mai yuh nawh lhat graung
         mai pui pa ot tau mai nawh tak to khawmuik mai aux tak pah ngie ka simiang.
         3 Aux tak deeh viex pui khawmuik hoek ka maix, yam pon ex pui pa sawg maix cao simiang
         tix kaux an, awm hoik pon ex pui deeh hoek khawmuik, khaix an pui khawmuik tak koe
         krax pa yiien yawg.
         4 Gumlox an hoik mawh pa khaw rhawm Apsalom mai khawm kwad riex ju pui Isarelax ka.
         5 Yam an Apsalom ah nin, "Kok Hushie pui Akhix hoek kieh ex nghiet ceu pa sang ah nawh."
         6 Yam hoik hoek Hushie ka Apsalom, nawh ah nin, "Ahitawphelax hoik tawx krax keud yuh
         nin, mawh sang yuh ex awm pa krai nawh lie? Phan ang mawh nan, krai cie maix."
         7 Hushie deeh pawk ah nin ka Apsalom, "Krax keud pa tawx Ahitawphelax bawg in ang mawh
         pa mhawm."
         8 Hushie deeh ah nin maix hoik tawng grawng keeing tix mai pui nawh khankix, mawh pa
         kied ting riang rao mai kix kied song rhawm awm krih pa hoik grai kawn ka daux tiag,
         keeing maix mawh pui pa yuh naing tix kaux mai ang sax pan sax it daux sinax pui khankix.
         9 Yam in nawh kawn mox tix ka daux tiex, phan ang mawh nan, nawh tak mox tix tang dah,
         yam yum pui khankix tiblah phao voe, can pui pa mhong ka grawng ceu an, tak ah nin,
         pui pa hawt khaix Apsalom hoik som hoik nai
         10 Pie pui pa koe rhawm vao rhawm kwa ang ah mai pa koe rhawm awm rhawm sivai sangsi
         kawx, tak lhat graung, mawh kheu pui Isarelax khawmuik tawng ka mawh keeing maix pui
         pa kied ting riang rao mai pui pa ot tau mai nawh khankix kawx mawh pa koe rhawm vao
         rhawm kwa.
         11 Mawh kheu nan, aux tawx krax keud ka maix, pui Isarelax khawmuik hoek ka maix jah
         ka veng Dan tom hoek ka veng Berashibax, kieh haoh hun awm mhaik praok rawm sigrit
         sigra, kaux cao maix kawx, caw ti hu ka daux naing.
         12 Mawh kheu nan, ex tak krup nawh tix dahdah, ka dee sang pon ex ti yaox nawh mai ex
         tak yuh naing ceep ka nawh, awm jauh rawm ciex piang tiex, tokaux cao nawh mai pui
         pa ot tau mai nawh tak ang lai deuk tix kaux kawx.
         13 Phan nawh phrut tix laig ka daux veng tix veng, pui Isarelax khankix tak viex maox
         hoek ka daux veng an mai ex tak sileed ka veng an laig ka daux rawm klawng, tom ang
         lon simaox lai deuk pie tix lon kawx khaing tan."
         14 Apsalom mai pui Isarelax khawmuik ah nin, "Krax keud sawn pa tawx Hushie pui Akhix
         lheu mhawm khaing krax keud Ahitawphelax, "mawh kheu Simiang Siyiex sang kieh krax
         laux leeing hoek piang Apsalom mai yuh krax keud pa tawx Ahitawphelax mawh pa som
         nai.
         15 Hushie ah nin ka Zadok mai Abyatha cao giex kaing li, "Ahitawphelax hoik tawx krax
         keud ka Apsalom mai ka kwad song pui Isarelax, awm an aux deeh baox tawx krax keud
         ka nawh.
         16 Mawh kheu nan, niied ploi pui hu krai ka Davit ah nin, daux sawm in paw lai ot daux
         lung daux tiag, niied ti to hu ka plak toi an, phan ang mawh nan, simiang mai khawm
         pui pa ot tau mai nawh, krax yum tak bleet ka kix khawmuik"
         17 Yawnasan mai Ahimat ot ka daux yaong Enrawgelax, kheu ang rhawm kieh pui yaox yam
         laig tix daux veng, mawh kheu nan, kawncau bun tix kaux hoek ti krai grawng kuceu
         ka kix mai kix deeh krai lox an ka Davit.
         18 Viang mawh nan, kawn nyawm tix kaux hoik yaox ka kiex mai nawh deeh hu krai grawng
         an ka Apsalom, kiex khawm ra niied ti hu khaing tan mai hoek ka veng Bahurim daux
         nyiex pui pa koe rawm daux ka brawk nyiex mai kiex laig mox tix daux rawm daux an.
         19 Bun cao nyiex teei dawb tawb mai tawb piang moing rawm daux mai nawh hok nghox piang,
         ang koe pui tawng tix kaux kawx.
         20 Yam hoek kawncau Apsalom ka daux nyiex bun an kix ah nin, "Ot Ahimat mai Yawnasan
         dee mawx, "bun an deeh ah nin ka kix, "Kiex hoik tiang toi klawng, "yam sawg kix ka
         kiex mai ang yaox, kix deeh ing ka veng Yerusaliem.
         21 Mai khaix hoik lih hu kix khaing tan, Ahimat mai Yawnasan deeh lih khaing daux rawm
         daux mai kiex hu krai grawng an ka simiang Davit ah nin, "Yaog ti kaoh mai niied tix
         tiang plak toi rawm, mawh kheu Ahitawphelax hoik tawx krax keud pa deeh tieh feen
         ka son maix."
         22 Mawh kheu nan, Davit mai pui nawh khawmuik, yaog ti kaoh mai tiang hu toi rawm klawng
         Yawdan mai yam hoik bah riang praix ponngawb, pui pa ang nyang bax tiang toi rawm
         klawng Yawdan, ang lai deuk tix kaux kawx.
         23 Yam hoik yaox Ahitawphelax ka ang kix lai hawt ti yuh awm krax keud pa hoik tawx
         tix, nawh sau an brug tix piang la mai yaog ti ing ka daux veng ot tix ka nyiex cao
         tix, khaix hoik khre rien nawh kuceu son pui daux nyiex ma tix mai nawh rawd ngawg
         tix yum ka maox mai kix sipaung nawh ka daux simeeig keeing nawh.
         24 Yam bleeh Davit ka veng Mahanem, Apsalom tau mai Isarelax kawx tiang hu plak toi
         rawm klawng Yawdan.
         25 Apsalom yaog Amasa plud tix mawh cao kaing naing ting daux cub kru naing nawh tang
         Yuabax, Amasa mawh kawn simex Yetara pui Ishamelax pa hoik teei ti moeng Abigelax,
         kawn bun Nahat pux o Zeruya miex Yuabax.
         26 Mawh kheu nan, pui Isarelax mai Apsalom hoik bang ti ot ka daux haktiex Gilat.
         27 Yam bleeh Davit ka veng Mahanem, Shawbi kawn simex Nahat pui veng Rabax pui Amon
         mai Makhirax kawn simex Amelax pui veng Lawdebax mai Bazilie pui Gilat khaing veng
         Rawgelim khankix,
         28 hoik viex kraung it kraung tawm mai tawg klong, aw tiex, gaox nghox ca mai gaox nghox
         koi mai phawng blah mai gaox diag mai ceem, ceem raoh mai ceem pa hoik diag khankix,
         29 Rawm hia mai bee rawm teeih pa klon, yung mai khlawp rawm teeih, hoek ka Davit mai
         pui pa ot tau mai nawh ih ka mai kix ah nin, "Pui khankix hoik cai rhawm mai hoik
         taug mao mai sang nyaux nie rawm ka daux tiag heue."

1 Davit simin pui pa ot tau mai tix mai yaog cao kaing naing khankix pa kwang piang
         pui tix rheng kaux mai cao kaing naing piang pui tix yieh kaux.
         2 Khaix an Davit ploi cub pui khankix lih hu loe cub, tix cub ot greem tawm tai Yuabax
         mai an tix cub ot greem Abashie kawn simex Zeruya pux Yuabax mai tix cub ot greem
         Itie ceu pui Gitix mai simiang ah nin ka pui khankix, "Tokaux aux tak hu tau mai pex."
         3 Viang mawh nan cub pui hun deeh ah nin, "Tokaux cao maix tak ang pon ti lih hu, mawh
         kheu phan yix yaox ti to, kix ang deuh yix koe ceu mai phan yix yum tix plak kawx,
         kix ka ang nyang deuh koe ceu, viang mawh nan, tokaux maix nie lheu ngawh khaing yix
         tix mheen kaux, mawh kheu nan, phan maix ot ka daux veng khaix yix mai tawx krax teem
         ka son yix lheu mhawm."
         4 Simiang deeh ah nin ka kix, "Can pa yaox pex mawh pa mhawm, aux tak hawt ti yuh,
         "mawh kheu nan, simiang cung praok siviex veng mai cub pui kaing yieh mai cub pui
         kaing rheng li hu.
         5 Simiang tawm lox ka Yuabax mai Abishie, Itie ah nin, "Viex rhawm vieh va ka kawn
         simex aux Apsalom, tau mai pa jhak tix pakngai aux. "Pui khankix mhong yam tawm simiang
         lox ka cub cao kaing naing khankix, son grawng Apsalom.
         6 Pui khankix lih hu sonsang puing naing ka pui Isarelax mai kix sipub tix puing paox
         tix ka daux tiag daux nong Epharem.
         7 Pui Isarelax khankix hoik som ka plak sivoe kawncau Davit, krax pa pah yum hoik kied
         ting ka daux singaix an mai can pui pa yum baoh tan koe ra mheen kaux.
         8 Naing hoik tah hu ka baoh haktiex an ku daog diem, pui pa yum daux tiag singaix an
         nie lheu khaing pui pa yum ka lawm vaig khankix.
         9 Apsalom sipub ka cub kawncau Davit, yam an Apsalom brug law cie tix to mai law an
         laig ka greem kak khaox piak van ting mai kaing nawh sighap tix sinax kak khaox, khaix
         hoik to law brug nawh khaing nawh, nawh teuk teue tix dee lhaong tan.
         10 Pui tix kaux hoek ti yaox ka nawh mai deeh hu krai ka Yuabax ah nin, "Aux taug yaox
         Apsalom teuk teue tix piang khaox piak van ting tan."
         11 Yuabax ah nin ka pui pa hoek ti krai an ka nawh, "Mawh rug yaox maix nawh tete lie?
         yuh ka mawx maix lai ang blung nawh cod piang tiex, phan maix yuh nan, aux tak sang
         tawx maix cie mau kao shekhe mai maox rawd nyoi."
         12 Pui an deeh ah nin ka Yuabax, "Viang aux yaox ti rieb mau tix rheng shekhe khaing
         daux taix maix kawx, aux tak ang pon tawx taix tix ka kawn simex simiang, mawh kheu
         hoik mhong ex lox tawm simiang ka maix mai ka Abishie mai Itie ah nin, viex rhawm
         vieh va piang kawn simex aux Apsalom tau mai jhak tix pakngai aux awx,
         13 phan aux yuh nan, aux tak awm pui tawb kheem mai hoek krax som ju, mawh kheu ceu
         pa glip khaing simiang ang koe tix ceu kawx maix mai aux kawx tak mawh pui koeng ka
         paox tix."
         14 Yuabax ah nin, "Aux ang lai gla bawg yam tom rheung tau mai maix, " mai nawh teei
         pliah loe giang mai hu blung sok rhawm Apsalom, yam kawn im nawh sinax kak khaox piak
         van.
         15 Pui awn ju kao kaux, pa klawm kraung naing ceep Yuabax khankix, vung viang ka Apsalom
         mai pah nawh yum.
         16 Yuabax phlu teettawng mai tiebtie ka kix, mawh kheu nan, pui naing deeh ing khaing
         hawt pheet tix pui Isarelax.
         17 Mai kix teei tokaux yum Apsalom, hu tik ka daux o pa ting, pa koe ka daux nong mai
         pum simaox piang simeeig nawh, pui Isarelax kawx deeh to ti ing ka nyiex gox tix ku
         kaux.
         18 Yam kawn im ju Apsalom, nawh sum rong simaox tix mu, son cao tix ka daux ngawd simiang
         tan, mawh kheu nawh hoik ah nin, "Aux ang koe kawn simex tix kaux kawx, sonsang plud
         tix doh keud ka aux, " nawh kok rong simaox an awm ceu kaux cao tix, tom hoek in singaix
         hoik kok mawh rong simaox Apsalom ka heue.
         19 Ahimat kawn simex Zadok ah nin, "Kieh aux to ti ing krai grawng ka simiang, grawng
         hoik pawk Simiang Siyiex bix ka pui koeng nawh khankix."
         20 Yuabax deeh ah nin ka nawh, "Maix ang pon ti viex satang in ing daux in singaix,
         kheu jao mawh ngaix yum kawn simiang, viang mawh nan maix tak pon ti viex grawng satang
         in singaix tang ngaix."
         21 Yuabax ah nin ka Kushi, "Hu heue, ing krai grawng pa hoik yaox maix ka simiang, "
         mai Kushi ngeuh kaing tix ka Yuabax mai to hu.
         22 Ahimat kawn simex Zadok baox ah nin ka Yuabax, "Viang yuh ka mawx kawx, kieh aux
         baox to hawt khaix Kushi, " Yuabax ah nin, "Kawn simex eue maix ang tie koe satang
         grawng pa koe bwanson tix sang krai maix lai sang to yuh ka mawx?"
         23 Mai Ahimat ah nin, "Viang yuh ka mawx kawx, ca kieh aux to hu liak, " Yuabax ah nin
         ka nawh, "To ti hu heue, " khaix an Ahimat kawx to ti hu krax daux lung mai luan khaing
         Kushi.
         24 Davit ngawm sinax diang siviex veng ra mu mai cao pau veng haok piang braux nyiex
         pau veng piang guh veng, yam yaog nawh ti jhak nawh yaox ka to pui tix hoek tix kaux.
         25 Cao pau veng yo mai krai ka simiang mai simiang ah nin, "Phan nawh mawh tix kaux
         khaing nawh tee mawh pa viex grawng satang tix ceuceu, " nawh hoik nie hoek dex phao.
         26 Khaix an cao pau veng baox yaox ka to pui tang kaux tix kaux ti hoek mai cao pau
         veng yo ti krai ka cao pau siviex veng ah nin, "Pui tang kaux tix kaux baox to tix
         hoek, " mai simiang deeh ah nin, "Nawh kawx baox mawh pa viex satang hoek."
         27 Mai cao pau veng an ah nin, "Aux keud pui pa to tix hoek phao voe an sang mawh Ahimat
         kawn simex Zadok, " mai simiang ah nin, "Nawh mawh pui mhawm mai nawh tak hoek tau
         mai grawng lox satang ceu pa mhawm."
         28 Mai Ahimat kok yo ah nin ka simiang, "Kieh nyawm ot, " khaix nawh gup pakngai tix
         piang tiex plak sivoe simiang ah nin, "Kieh pa yaogyaw bwanson koe ka Simiang Siyiex
         maix, pa hoik ap pui pa yaog plawng taix tix ka maix mai pa tieh feen ka simiang aux."
         29 Mai simiang ah nin, "Mawh kawn klawt kawn simex awn ju aux Apsalom nang lie?" Ahimat
         deeh pawk ah nin, "Yam ploi cao kaing naing Yuabax aux hoek ka maix, aux yaox sinum
         lawh lox pa kied ting, viang mawh nan, aux ang kriem tawng mawh grawng ceu patix."
         30 Mai simiang deeh ah nin, "Greed maix cung ti ot tin, " mai nawh greed tix cung tan.
         31 Khaix an tivud Kushi hoek bleeh ah nin, "Cao Simiang aux eue, koe satang ceu pa mhawm,
         mawh kheu Simiang Siyiex hoik pawk bix maix ka daux singaix in, ka pui khankix pa
         yaog ti kaoh mai tieh feen ka maix."
         32 Mai simiang ah nin ka Kushi, "Mawh kawn klawd kawn simex awn ju aux Apsalom nang
         lie?, " Kushi pawk ah nin, "Kieh pui koeng cao simiang aux khankix mai can pui pa
         yaog ti kaoh tieh feen mai pa yuh krax kha rhawm ka maix, awm pa yaox kawn nyawm simex
         awn ju maix."
         33 Khaix an simiang kied koe krax pa saik rhawm mai nawh haok daux lawg pa koe piang
         guh veng ka see daux diang siviex mai yiiem ah nin, "Kawn simex aux Apsalom eue, kawn
         simex, kawn simex aux Apsalom eue, aux mie ti mawh pa yum tang maix, kawn simex aux
         Apsalom, kawn simex aux eue mai nawh yiiem sigrien sigre tan heue."

1 Mai kix deeh krai grawng an ka Yuabax ah nin, "Jhak heue, simiang hoik kied yiiem
         doe mai hoik kied khrup rhawm ka son Apsalom."
         2 Mawh kheu nan, grawng pa pex kix naing daux singaix an, hoik deeh tieh ti mawh pa
         khrup rhawm ka son pui khawmuik, mawh kheu pui hoik mhong grawng kied laux rhawm simiang
         son kawn simex tix daux singaix an.
         3 Daux singaix an pui khankix briex mox ti ing daux veng awm pui pa koe krax kaig tua
         pa hoik mox tix to khaing daux bing naing.
         4 Simiang hoik tawb ngai baoh tix mai riag yo ti yiiem lox kied ting sigrien sigre,
         "Kawn simex aux Apsalom eue, Apsalom eue, kawn simex aux eue."
         5 Yuabax laig ka daux nyiex simiang ah nin, "Ka daux in singaix maix hoik kieh kawncau
         tix khankix, pa hoik taoh ju maix mai ju kawn simex kawn bun maix mai khawm ju moeng
         maix kaig tua,
         6 maix kawn ca moh ka pui pa koeng ka tix mai deeh tieh tix koeng ka pui pa moh ka
         tix khankix, mawh kheu maix hoik krai pao grawng ang maix lai keud son grawng cao
         kaing naing mai son kawncau tix daux singaix, aux hoik tawng grawng ceu in phao, phan
         Apsalom kawn im ju mai phan yix hoik mawh pa yum khawmuik daux in singaix, grawng
         ceu an tak sang mawh pa kieh maix nyawm rhawm ka.
         7 Mawh kheu nan, yam in yaog ti kaoh mai hu tawx lox nyawm rhawm ka kawncau maix khankix
         liak, mawh kheu aux hoik tiextu ka Simiang Siyiex, phan maix ang hu, pui tix kaux
         kawx tak ang lai ot tau mai maix sawm in, "Mai an tak nie lheu mawh pa caox ka son
         maix khaing can pa caox caig pa hoik sax yaox maix ti kham jah tom awn ju maix tom
         hoek yam in."
         8 Khaix an simiang yaog ti kaoh mai ngawm ka diang siviex veng, yam mhong kix grawng
         ngawm simiang ka diang siviex veng tan, mawh kheu pui khankix hoek ka plak sivoe simiang
         khawmuik mai pui Isarelax hoik tang to ti hu ka nyiex gox cao tix ku kaux.
         9 Ka daux cub doeh pui Isarelax hoik thung thiang paox ti ah nin, "Simiang hoik taoh
         ex khaing daux tawm taix pui koeng ex mai hoik kieh ex luad luan khaing daux tawm
         taix pui Philitix khankix mai yam in nawh hoik deeh yaox ti to khaing daux haktiex
         cao tix jao Apsalom.
         10 Apsalom mawh pui pa hoik groi ex bee piang mai pa hoik yaog ex nawh mawh simiang
         piang tix, hoik yum ka daux naing, yuh ka mawx pex lai ang ah grawng pa sang deeh
         viex ex simiang ing."
         11 Simiang Davit ploi pui hu ah nin ka cao giex kaing li Zadok mai Abiata, "Pax krai
         ka kwad song pui Yudax ah nin, yuh ka mawx pex lai tuk bawg yam, sonsang deeh viex
         simiang ing ka nyiex cao nawh, lox krai pui Isarelax khankix hoek bleeh ka simiang
         khawm ka nyiex haw nawh.
         12 Pex mawh puxaik aux, mawh si-ang aux mai nex nham aux, yuh ka mawx pex lai kawn ca
         tuk bawg yam tom rheung sonsang deeh viex simiang ing,
         13 mai kieh ah nin ka Amasa, "Ang maix mawh si-ang aux mai nex nham aux lie? phan maix
         ang yaox ti mawh cao kaing naing ting pa plud Yuabax daux cub kru naing aux ka plak
         sivoe aux, kieh Siyiex yuh ceu pa nie lheu khaing an piang aux."
         14 Mawh kheu nan, Davit hoik kieh pui Yudax khawmuik khaw rhawm awm rhawm pui tix kaux,
         kix ploi pui hu krai lox in ka simiang, "Sonsang deeh ing maix mai khawm kawncau maix
         khawmuik."
         15 Simiang deeh ing mai hoek ka rawm klawng Yawdan mai pui Yudax hoek ka veng Gilagalax,
         sonsang rieb ti simiang mai viex nawh tiang rawm klawng Yawdan.
         16 Mai Shimi kawn simex Gerax pui Binyamin, pa kaoh khaing veng Bihurim niied ti lih
         hoek tau mai pui Yudax, sonsang rieb ti ka simiang Davit.
         17 Pui Binyamin khankix hoek tau mai nawh tix rheng kaux, khawm Zibax kawncau daux nyiex
         ma Sawlux mai khawm kawn simex nawh kao phwan kaux, khawm kawncau nawh khankix tixnga
         kaux, hoek tau mai nawh yam an, kix tiang ti hu ka plak toi rawm klawng Yawdan sivoe
         simiang.
         18 Kix vai reu tiang ti hu sonsang tang kix cub kawn nyiex ma simiang khankix hoek mai
         sonsang priex rien ka kix mhawm mhawm. Shimi kawn simex Gerax hoek grux ngawng tix
         ka plak sivoe simiang, yam tiang nawh rawm klawng Yawdan.
         19 Nawh ah nin ka simiang, "Paw nyang kieh simiang aux deuh phimap ka aux liak, mai
         paw lai keud ka grawng pa lud loe kawncau maix ka daux singaix, yam lih hu cao simiang
         aux khaing daux veng Yerusaliem mai paw lai een grawng ceu an daux rhawm tix.
         20 Aux pa mawh kawncau maix hoik tawng ka hoik yuh tix phimap, jhak heue, aux mawh pa
         hoek sivoe paox tix ka daux in singaix khaing daux pao nyiex pui Yosiep, sonsang hoek
         rieb ti ka simiang."
         21 Yam an Abishie kawn simex Zeruya deeh pawk ah nin, "Shimi caw tix yum kheu jao hoik
         jhax lawg nawh ka simiang pa hoik groi Simiang Siyiex bee piang ang mawh lie?"
         22 Mai Davit deeh ah nin, "Kawn simex Zeruya khankix eue, aux hoik yuh ceu tix ka pax,
         sonsang deeh mawh pax pui koeng ka aux daux in singaix lie? Mawh sang yaox pui Isarelax
         ti yum tix kaux kaux daux in singaix lie?, mawh ang aux tawng hoik mawh tix simiang
         piang pui Isarelax daux in singaix lie?"
         23 Simiang deeh ah nin ka Shimi, "Maix tak ang pon ti yum, " mai simiang hoik tiextu
         tix ka nawh.
         24 Mephibawshiet kawn saux Sawlux hoek ti rieb ka simiang, nawh ang khoek caong tix,
         ang khlao hauk jheeh tix mai ang sidaux kraung ceep tix, jah singaix lih hu simiang,
         tom deeh hoek simiang ka daux krax pa nhim.
         25 Yam hoek rieb Mephibawshiet ka simiang daux veng Yerusaliem, simiang chawk ka nawh
         ah nin, "Jao patix maix ang hu tau mai aux?"
         26 Mai nawh deeh pawk ah nin, "Cao simiang aux eue, aux mawh pa laux caong, "Aux keud
         sang sau an brug son tix mai hawt khaix simiang, kawncau aux hoik pie lhen ka aux.
         27 Mai nawh hoik coh lox ka cao simiang grawng kawncau maix, viang mawh nan, simiang
         aux mawh pa awm kawncau Siyiex, mawh kheu nan yuh awm pa koe rhawm maix.
         28 Mawh kheu paox nyiex keeing aux khankix, hoik mawh pa keung tix yum ka plak sivoe
         cao simiang aux, viang mawh nan maix hoik deuh kawncau maix ka daux sinax can pui
         pa ih priex piang pheen sawm tokaux cao maix, aux kawn sang koe akhwang tix baox rawg
         ceu patix, ka daux pa yiien tix sivoe simiang yuh ka mawx?"
         29 Mai simiang deeh ah nin ka nawh, "Maix deeh baox krai grawng cao ti yuh ka mawx?
         Aux hoik tat ah nin maix mai Zibax tak gwieh tix cie haktiex."
         30 Khaix an, Mephibawshiet deeh ah nin ka simiang, kieh nawh teei ti cie ankix khawmuik,
         kheu hoik deeh hoek cao simiang aux ka daux krax pa nhim rhawm ka nyiex ma cao tix."
         31 Mai Bazilie pui haktiex Gilat lih hoek khaing veng Rawgelim sonsang tawx nawh simiang
         tiang rawm klawng Yawdan.
         32 Bazilie mawh pui pa kied kuad tix kaux mai ju nawh koe tixdaix num, nawh hoik yuh
         ti tawx pa ih ka simiang glang yam ot nawh ka daux veng Mahanem, kheu mawh nawh pui
         pa kied mi.
         33 Simiang ah nin ka Bazilie, "Tiang ti hu tau mai aux, aux tak khre rien pa ih ka son
         maix, glang yam kawn ot maix ka daux veng Yerusaliem tau mai aux heue."
         34 Viang mawh nan, Bazilie hoik deeh ah nin ka simiang, "Aux tak sang pon ti im ju miex
         ding, sonsang khaw aux ti hu tau mai simiang ka veng Yerusalie lie?"
         35 "Ju aux hoik koe tixdaix num daux in singaix heue. Mawh kawn sang chix gwieh aux
         ti tawng ka ceu pa mhawm mai ceu pa caox lie? Mawh kawn sang cim kawncau maix ka ceu
         pa ih tix khankix mai khawm ceu pa nyaux tix khankix lie? Mawh kawn sang chix mhong
         aux lox lai rhax pa ah cub kawn bun khankix rheung been miex ding lie? Khaix an, aux
         tak sang kieh kawncau maix khankix deeh koe beeh glawm pa ciien tix ceu, tom rheung
         bawg yam ka son cao simiang aux yuh ka mawx lie?
         36 Kawncau maix tak sang tiang ti hu ka plak toi rawm klawng Yawdan tau mai simiang
         ceeix ngie mai simiang chix sang deeh tawx totaix ceu in ka aux yuh ka mawx lie?
         37 Yuh bwanson deeh kieh kawncau maix ing, sonsang pon aux ti deeh ing yum ka daux veng
         tokaux cao tix mai deeh kieh aux mawh pa sipaung tokaux yum tix hawt simeeig keeing
         aux khankix heue, viang mawh nan, in mawh kawncau maix Khimaham awx, kieh nawh tiang
         ti hu tau mai simiang mai yuh ti tawx pa yaox maix mawh ceu pa mhawm son nawh liak."
         38 Mai simiang deeh pawk lox ah nin, "Khimaham tak mawh pa tiang ti hu tau mai aux mai
         aux tak yuh tix tawx ceu pa lo nawh khankix, awm pa yaox aux mawh pa mhawm ka son
         maix heue. Yam in, can ceu pa hoik khyox khaw maix ti mhaing ka aux khankix, aux tak
         yuh tix tawx son maix heue."
         39 Khaix an, pui khankix hoik tiang ti hu khawmuik ka plak toi rawm klawng Yawdan daux
         bawg yam an heue. Yam hoik tiang simiang ti hu ka plak toi an, simiang hoik kawm tix
         ngheet ka Bazilie mai nawb bwan piang nawh mai nawh deeh ing ka dee ot cao tix heue.
         40 Yam in, simiang hu ka veng Gilagalax mai Khimaham hoik hawt hu tau mai nawh heue.
         Pui Yudax khankix khawmuik hoik hu tawx simiang tau mai pui Isarelax khankix tix plak
         heue.
         41 Khaix an, pui Isarelax khankix khawmuik, hoek ka simiang ah nin nawh, puxaik ex pui
         Yudax khankix hoik briex maix hu dee singai mai hoik deeh viex simiang khawm pao nyiex
         maix khankix mai khawm pui Davit khankix khawmuik, pa ot tau mai simiang khankix tiang
         toi rawm klawng Yawdan, kheu jao pa yuh ka mawx lie?
         42 Mawh kheu nan, pui Yudax khawmuik deeh pawk lox ka pui Isarelax ah nin, "Grawh grawng
         nawh, simiang mawh paox nyiex pa kied dex mai yix heue. Khaix an, pex chix koe krax
         pa song rhawm piang kix kheu jao pa yuh ka mawx lie? Khex hoik ih yix pa ih cie simiang
         lie? Phan ang mawh nan, khex hoik tawx simiang totaix tix ceuceu ka yix lie?"
         43 Pui Isarelax deeh pawk lox ka pui Yudax ah nin, "Yix hoik koe krax pa dex tau ka
         simiang kao son, mawh kheu nan, yix hoik baox nie lheu koe krax pa dex ka Davit khaing
         pex heue. Kheu pex hoik yuh ti koe lox pa sibriem piang yix mai ang hoik mawh yix
         pa jah ti tawx grawng keud grawng gau, sonsang deeh viex yix simiang ti ing lie?"
         Viang mawh nan, gumlox ah pui Yudax khankix hoik nie riex khaing gumlox ah pui Isarelax
         khankix heue.

1 Mai krax tieh krax feen khankix hoik lih ti koe tan mai ceu kaux pui pa tieh feen
         an, hoik mawh Shebax, pa mawh kawn simex Bikharix mai pa mawh ceu pui Binyamin tix
         kaux heue. Mai nawh phlu teettawng ah nin, "Ceu pui Isarelax khankix eue, Ex ang koe
         nyum pa sang pon tix ceu kawx khaing Davit mai ex ang koe sinngao pa sang pon tix
         khaing ka daux kawn simex Yessie, " pui ku kaux tang deeh ing ka nyiex cao tix heue.
         2 Mawh kheu nan, pui Isarelax khankix ku kaux hoik prah ka Davit mai kix deeh hawt
         hu khaix Shebax pa mawh kawn simex Bikharix, viang mawh nan, jah khaing hawt rawm
         klawng Yawdan tom hoek ka dee singai ka veng Yerusaliem, pui Yudax khankix kawn hawt
         ti ot ka daux krax pa kaux sijax tix tau mai simiang kix.
         3 Yam in, Davit hoik hoek ka nyiex cao tix ka daux veng Yerusaliem tan mai simiang
         hoik teei bun an khankix kao kaux pa mawh moeng iak nawh, pa hoik prah nawh kix priex
         rien ka nyiex haw, pa hoik laung ti deuh kix ka daux lawg nyiex haw mai tawx pa ih
         ka kix, viang mawh nan, nawh ang sax dex dawd mai kix heue. Mawh kheu nan, kix hoik
         mawh pa laung tix ka daux kawg awm miexmai tom hoek bawg yam singaix yum kix heue.
         4 Khaix an, simiang ah nin ka Amasa, "Kraix khrawm ti priex pui Yudax khankix ka son
         aux, daux loe singaix in mai deeh hoek tin khawm tokaux cao maix heue."
         5 Mawh kheu nan, Amasa, hoik lih hu ti kraix khrawm pui Yudax khankix, viang mawh nan,
         nawh hoik nie lheu tuk bawg yam khaing krax pa hoik tat Davit ti deuh ka son nawh.
         6 Mai Davit baox deeh ah nin ka Abishie, "Yam in, Shebax pa mawh kawn simex Bikharix
         tak yuh krax pa kha rhawm ka ex mai an tak mawh pa nie lheu khaing krax pa yuh Apsalom
         piang ex heue. Kok kawncau mau soi simiang maix khankix mai nied ti hawt khaix nawh,
         phan ang mawh nan, nawh tak yaox veng pa kaux cong khankix son tokaux cao nawh mai
         nawh tak pon ti luad luan klawd khaing daux tawm taix ex."
         7 Mawh kheu nan, cub pui Yuabax khankix tau mai cub pui Kheretix mai khawm cub pui
         Peletix mai khawm cub pui pa kied ting riang rao an khankix, hoik lih hu ti hawt khaix
         nawh khawmuik mai kix hoik lih hu khaing veng Yerusaliem, sonsang hawt pheet tix ka
         Shebax pa mawh kawn simex Bikharix.
         8 Yam hoik hoek kix ka rang ting pa koe ka daux veng Gibun, Amasa hoik pon ti hoek
         sivoe kix tan. Yam in, Yuabax hoik ceep kraung naing tix mai nawh baox deeh rawd maox
         nyoi ti nyaing ka piang an tau mai vaig tix kre pa kawn koe kaux phak vaig tix mai
         an mawh pa hoik phyawk nawh ti deuh ka nyoi tix mai yam lih hu nawh vaig an hoik cod.
         9 Khaix an, Yuabax deeh ah nin ka Amasa, "Pux aux eue, mawh nyawm ot maix lie?" Mai
         Yuabax jhawp ka hauk jheeh Amasa ka taix khan dawm tix, sonsang ngheet tix ka nawh.
         10 Viang mawh nan, Amasa ang tawng tix rien tix ka vaig pa koe ka daux taix khawn gwiex
         Yuabax yam an, mai nawh suat tu Amasa ka vaig an mai kraung vaig nawh khankix hoik
         glhua tix lih piang tiex, nawh ang lai baox suat kawx, Amasa hoik yum tan heue. Khaix
         an, Yuabax mai pux nawh Abishie hoik nied tix hawt khaix Shebax, pa mawh kawn simex
         Bikharix.
         11 Glang daux bawg yam an, pui Yuabax tix kaux cung hawt dex Amasa ah nin, "Can pui
         pa koe rhawm ka Yuabax mai can pui pa koe rhawm ka Davit khankix, kieh nawh hawt ti
         hu khaix Yuabax heue."
         12 Viang mawh nan, Amasa hoik lulieh tix ka daux nham tix piang sigreung krax ting mai
         yam hoik yaox kaw an ka hoik cung pui khankix ti ot tan khawmuik, nawh gah ti tik
         tokaux yum Amasa khaing daux greung krax mai hu tik nawh ka daux kaung mai hoik kheem
         kraung ceep tix pheen piang tokaux yum nawh tan kheu hoik yaox nawh ka hoik hoek pui
         ku kaux ti cung ti jhak nawh.
         13 Yam hoik gah kix tokaux yum khaing sigreung krax ting, pui khankix khawmuik hoik
         deeh lih hu ti hawt khaix Yuabax sonsang deeh pon hawt pheet kix ka Shebax pa mawh
         kawn simex Bikharix.
         14 Mai Yuabax hoik lailing ti hu ka sinax doeh ceu pui Isarelax khankix khawmuik, tom
         hoek ka veng Abilax, pa koe ka daux haktiex Pietmakha mai kix deeh hoek ka dee khrawm
         paox tix tau mai kix deeh baox hu hawt khaix Shebax.
         15 Khaix an, kix hoik hoek baoh tan mai kix hoik lai lawm ka Shebax pa hoik bang ti
         ot daux veng Abelax, pa koe ka daux haktiex Bietmakha tan mai kix hoik kaong tix pum
         tiex khankix hawt praok guh veng mai pum tiex ankix hoik pon jung tix, ti lhaong awm
         krax pa tiebtie son kix. Pui khankix khawmuik pa hoik ot tau mai Yuabax, hoik deeh
         preeng ti hu hawt dee dex guh veng, sonsang yieh kix ti tik guh veng an khankix grhup.
         16 Khaix an, bun pa koe pingnya cuyi ti kaux, hoik riag yo lox tix lih khaing daux veng
         ah nin, "Nghiet heue, Nghiet heue, yuh bwanson deeh ing ah nin ka Yuabax, hoek dex
         aux, sonsang pon aux ti sikah tau mai nawh."
         17 Yam hoik hoek Yuabax hawt dex nawh, bun an hoik deeh ah nin, "Mawh maix Yuabax lie?
         Nawh deeh pawk lox ah nin, "Mawh aux heue, "Khaix an, bun an baox deeh ah nin ka nawh,
         "Nghiet ka gumlox sikah kawncau bun maix liak, " mai Yuabax deeh pawk ti ah nin, "Aux
         nghiet nawh daux yam in heue."
         18 Khaix an, bun an deeh krai lox ah nin, "Awm hoik koe lox lai been ah nin, kieh kix
         hu chawk cheng ka daux veng Abilax, khaix an, kix tak pon prawng ka kaing patix heue."
         19 "Aux mawh pui pa viex krax pa nhim mai khawm krax pa kaux sijax, ka daux ceu pui
         Isarelax khankix maix sawg ti sang yuh krax laux leeing ka veng in tix veng ka miex
         ceu pui Isarelax khankix tix kaux maix tak sang bleet ti ih sinngao cie Simiang Siyiex
         kheu jao grawng ceu patix lie?"
         20 Mai Yuabax deeh pawk lox ah nin, "Kieh ceu inkix mawh pa singai hu khaing aux, sonsang
         bleeh aux ti ih ceu inkix mai sonsang yaox aux ti yuh krax pa laux leeing inkix heue."
         21 Ang mawh awm an, viang mawh nan, pui tix kaux khaing piang gawng Epharem khankix,
         pa kok ceu kaux mawh Shebax pa mawh kawn simex Bikharix, hoik deeh yaog riang plawng
         taix tix, ka simiang mai nawh hoik yuh krax pa deeh tieh feen ka Davit, ap ti tawx
         ngie nawh ka aux mai aux tak deeh lih hu khaing veng in." Mai bun an deeh ah nin ka
         Yuabax, "Pau ti jhak heue, Kaing nawh tak mawh pa taing ti tawx ka maix khaing piang
         guh veng heue."
         22 Khaix an, awm hoik koe pingnya cuyi nawh, bun an hoik deeh hu ka cub pui hun mai
         kix kid ti teei kaing Shebax pa mawh kawn simex Bikharix mai taing ti tawx ka Yuabax.
         Khaix an, Yuabax deeh phlu teettawng mai kix deeh ing khaing veng an, pui ku kaux
         hoik deeh ing ka nyiex gox cao tix, mawh kheu nan, Yuabax hoik deeh ing ka simiang
         daux veng Yerusalie heue.
         23 Mai Yuabax hoik mawh cao kaing naing ting piang cub kru naing ceu pui Isarelax khawmuik,
         Benayax pa mawh kawn simex Yehawdax, hoik mawh cao kaing pa kwang piang ceu pui Kheretix
         mai khawm piang ceu pui Peletix khankix,
         24 Adawram hoik mawh cao kaing pa kwang ti koh keen khankix, Jehawshaphat pa mawh kawn
         simex Ahilut, hoik mawh cao kaing pa priex carang khankix,
         25 Shevan hoik mawh cao pa tiiem lai, Zadok mai Abitax hoik mawh cao giex kaing li,
         26 mai Irax pa mawh pui veng Ya-irax, hoik mawh cao kaing pa kwang ka greem Davit heue.

1 Sibhawm praix sidiiet tix loe num glang yam kwang Davit ka haktiex, Davit chawk grawng
         ceu an ka Simiang Siyiex mai Simiang Siyiex deeh pawk ka nawh ah nin, "An hoik lih
         ti koe kheu jao Sawlux mai kheu jao paox nyiex pa hoik kieh nham pui jauh, mawh kheu
         hoik pah nawh ka pui veng Gibeon khankix."
         2 Simiang kok ka pui veng Gibeon mai sikah tau mai kix, pui Gibeon khankix ang mawh
         kawn praix pui Isarelax, viang mawh nan, kix mawh cub pui pa kawn deuk khaing pui
         Amawrix mai pui Isarelax khankix hoik yuh sijax sonsang priex rien ka kix, viang mawh
         nan, Sawlux sawg ti pah kix, ka daux pa koe rhawm nawh ti yuh, son pui Isarelax mai
         ka son pui Yudax khankix.
         3 Mawh kheu nan, Davit deeh ah nin ka pui Gibeon an khankix, "Aux tak yuh ceu patix
         ka son pex mai aux tak yaox ti yuh pa khyox khaw phimap ceu patix, sonsang pon pex
         ti deeh nawb bwan piang sinngao cie Simiang Siyiex."
         4 Pui Gibeon khankix deeh ah nin ka nawh, "Yix ang mhaing mau ang ah, khri ang ah,
         khaing sinngao paox nyiex Sawlux khankix maix tak ang pon ti pah pui tix kaux kawx,
         khaing daux pui Isarelax khankix ka son yix."
         5 Kix deeh pawk ah nin ka simiang, "Pui pa hoik yuh krax laux leeing piang yix mai
         pa hoik yuh krax pa kha rhawm piang yix, son ang yix lai yaox ti ot daux haktiex kwang
         pui Isarelax tix dah kawx,
         6 kieh maix ap doeh ru nawh pa mawh kawn simex aliah kaux ka yix liak, yix tak sang
         teuk teue kix yum plak sivoe Simiang Siyiex, daux veng Gebiah pa mawh veng ot Sawlux,
         pa hoik laug Simiang Siyiex ti deuh, " mai simiang deeh an nin, "Aux tak tawx kix."
         7 Viang mawh nan simiang hoik kieh Mephibawshiet, kawn simex Yawnasan, kawn saux Sawlux
         klawd ju, mawh kheu Davit mai Yawnasan hoik yuh krax tiextu sivoe Simiang Siyiex.
         8 Mawh kheu nan, simiang tawx kawn simex Rizapa kawn saux Iea pa kaux Amawnix mai Mephibawshiet
         pa hoik keh ka son Sawlux mai khaing kawn bun Sawlux Mikhalax, pa mawh kawn saux Bazilie
         pui Mehawlati kawn Adarilax phwan kaux,
         9 nawh ap kix daux tawm taix pui Gibeon mai kix teuk teue kix yum, plak sivoe Simiang
         Siyiex piang gawng, mawh kheu nan, kix hoik yum khawm aliah kaux tau tan daux tix
         ngaix khaing bawg yam jah kix ti vawg nghox.
         10 Rizapa kawn bun E-a teei chee rhix tawm ka son tix, piang rang jah yam vawg kix nghox
         tom bawg yam lih lhiex, pon ngaix nawh ang kieh sim pon tum piang tokaux yum mai ponsawm
         ang kieh totiag khankix pon hoek ti ih.
         11 Mai kix hu krai grawng ceu pa hoik yuh Rizapa, kawn bun Eea moeng iak Sawlux ka Davit.
         12 Pui Philitix pah Sawlux piang gawng Gilabaw mai teuk teue tokaux nawh mai kawn simex
         nawh Yawnasan piang krax Bietshan, yam an pui veng Yabesha haktiex Gilat briex ti
         teei tokaux yum kiex hu mai Davit teei si-ang Sawlux mai si-ang kawn simex nawh Yawnasan
         khaing tan.
         13 Mawh kheu nan, nawh deeh viex si-ang Sawlux mai si-ang kawn simex nawh Yawnasan hoek
         khaing tan mai deeh khrawm si-ang pui aliah kaux an pa hoik teuk teue kix yum khawmuik.
         14 Kix sipaung si-ang Sawlux mai kawn simex nawh Yawnasan daux haktiex Binyamin, ka
         daux yaong Zelax, ka daux simeeig keeing kix Kisha tan, mawh kheu nan, kix hoik yuh
         can ceu pa hoik tawm simiang ka kix khawmuik, khaix an Siyiex deeh nghiet ka lox rawg
         kix bwan son haktiex an heue.
         15 Pui Philiti yuh naing tau mai pui Isarelax, Davit mai kawncau nawh khankix, lih ti
         hu puing ka pui Philitix, Davit hoik kied taug mao.
         16 Yam an Ishabi Benok doeh kawn praix pui pa ting kaux hak koe pliah tawng lheung pa
         ciien loe yieh shekhe mai nawh giex vaig pa khraox tix kre hoek keud ti sang pon pah
         Davit.
         17 Yam an Abishie kawn simex Zeruya, hoek teem Davit mai nawh mug pui Philitix an yum,
         khaix an pui Davit khankix hoik tiextu ka Davit ah nin, "Khaix singaix in maix tak
         ang pon ti hu tau mai yix daux naing tix bawg kawx, ex lhat pa riang pui Isarelax
         khankix yeet."
         18 Khaix an naing lih ti koe tix bawg ka pui Philitix ka daux veng Gawbax tan, khaix
         an Sibekhie pui Hushatix, pah ka Sapha doeh kawn praix pui pa ting kaux hak tix kaux.
         19 Naing baox lih koe ka daux veng Gawbax tau mai pui Philitix tix bawg, Elahannan kawn
         simex Yareawregim, pui veng Bieliehiem pah ka pux Gawliyax pa kaux Lakhamix, pui Gitix
         pa koe krong pliah ting awm blax taing.
         20 Khaix an naing baox koe daux veng Gata, ka dee an koe pui tix kaux pa koe giien taix
         liah giien khawm ra plak mai pa koe giien caong liah giien khawm ra khawn, giien taix
         giien caong khawmuik koe tixnga pon giien, nawh mawh doeh kawn praix pui pa ting kaux
         hak tix kaux.
         21 Yam sibriem nawh ka pui Isarelax, Yawnasan kawn simex Shimi puxke Davit hoik pah
         ka nawh.
         22 Inkix pon kaux mawh pa keh khaing doeh pui pa ting kaux hak ka daux veng Gata, kix
         hoik goh ti yum ka daux riang rao plawng taix Davit mai ka riang rao plawng taix kawncau
         nawh khankix heue.

1 Khaix an Davit yaogyaw Simiang Siyiex ka lai rhax in khankix, yam hoik deeh taoh
         Simiang Siyiex nawh khaing daux tawm taix pui koeng khankix mai khaing daux tawm taix
         Sawlux.
         2 Mai nawh ah nin, Simiang Siyiex mawh rang ting dee deuh aux rhawm tix mai mawh guh
         veng pa kaux pa tiebtie ka aux.
         3 Simiang Siyiex mawh riang rao aux, Nawh Cao mawh pa tiebtie aux mai rung pa lawm
         Nawh taoh ti teei aux mai mawh tab pa kaux son aux, Maix Cao hoik taoh aux khaing
         daux pa kha rhawm.
         4 Mai aux tak kok yo ka Simiang Siyiex, pa khaw aux tix yaogyaw ka Nawh, mawh kheu
         hoik taoh Nawh aux luan khaing daux tawm taix pui koeng aux khankix.
         5 Maox krax yum hoik rob vung viang aux mai aux lhat ka rawm klawng yum pa chix kieh
         laux,
         6 maox meung yum hoik rob vung viang aux mai aux hoik krix ka kie krax yum,
         7 yam yaox aux krax nu krax khawm aux kok yo ka Simiang Siyiex mai aux rawg mhaing
         ka Nawh mai Nawh mhong ka lox pa kok yo aux ka daux nyiex bwan Nawh mai lox pa kok
         yo aux sivoe ngai Nawh hoek daux yhaok Nawh Cao.
         8 Yam an haktiex yung yang mai riah raoma hoik gah tix, mawh kheu kied song rhawm Nawh
         Cao.
         9 Mai taox ngu lih khaing daux meeh Nawh mai ngu lih khaing daux jheeh Nawh mai gaox
         ngu rup kheu Nawh.
         10 Nawh Cao plak raoma lih hoek ka greem caong Nawh mai lih ti mawh pa faik.
         11 Nawh Cao brug ka kawncau Siyiex Cherubin hoek mai po hu vung viang mai sidawng piang
         pruik bhaung.
         12 Nawh yuh pa faik mai mox ka daux rawm mai paiawm pa pu rob vung viang Nawh.
         13 Mawh kheu jhan pa riang sivoe ngai Nawh, gaox ngu hoik rup ka.
         14 Siyiex pa ting lhaong, kieh sinum praix lih piang raoma mai ploi lox sinum lih mawh
         mu pre mai gaox ngu.
         15 Nawh puing ak hu ka kix mai ploi pluk plak praix mai kieh kix som mai tang to.
         16 Siyiex eue, Maix deuh phimap ka kix, ka daux pa toek Maix bhawm ka daux meeh tix
         mai kieh greem rawm mai jaong num haktiex pruh.
         17 Nawh Cao ot dee lhaong mai nyeu taix Ti tuk aux lih ka daux rawm pa ting pa raux,
         18 mai taoh ti teei aux lih khaing pui pa koeng ka aux, pa nie lheu ting riang khaing
         aux mai pa koeng riang ciang khoi ka aux khankix, mawh kheu ang aux lai pex ka kix.
         19 Kix hoek ti yuh pa caox ka aux mai singaix yam yaox aux krax khi rhawm, viang mawh
         nan, Simiang Siyiex mawh dee deuh aux rhawm tix.
         20 Nawh thung aux hu ka dee vieh va mai Nawh taoh aux, kheu moh Nawh aux.
         21 Simiang Siyiex tawx bwanson, awm pa rahsee aux mai tawx awm taix pa singax singeh
         aux.
         22 Grawh grawng nawh kheu hawt aux daux krax Simiang Siyiex jheung jheung mai ang yuh
         pa caox caig mai ang tik ka Siyiex.
         23 Krax prawng ca Nawh, hoik koe sivoe ngai aux mai aux ang tik ka beenli Nawh Cao.
         24 Aux hoik rahsee sivoe ngai Nawh mai aux hoik viex ka phimap pa caox.
         25 Grawh grawng nawh Siyiex tawx bwanson pa rahsee aux mai tawx awm taix pa singax singeh
         plak sivoe ngai Nawh Cao.
         26 Mai tawx pa caux rhawm ka kix, pui pa chix caux rhawm, Maix tawx krax grum naog ka
         kix pa grum naog.
         27 Mai tawx pa singax singeh ka kix pui pa singax singeh mai Maix tawx pa lo pa cha
         ka kix pui pa lo pa cha.
         28 Maix taoh ti teei ka pui pa hot pa sibhawm khankix mai yeen ka pui pa ting rhawm
         lhaong ngai khankix.
         29 Simiang Siyiex mawh kawk ngu aux mai jhan riang ka daux pa faik.
         30 Grawh grawng nawh aux to dex tab Maix mai pon jao ka guh veng, mawh kheu deuh aux
         rhawm tix ka Maix.
         31 Mai daux krax Siyiex, mawh pa grum naog mai sijax mukheu Simiang Siyiex mawh pa hoik
         ciied tix singax kaux cong jheung jheung mai pa kaux sijax Nawh Cao mawh ceu pa tieb
         ka kix pui pa deuh rhawm ka Nawh.
         32 Lheu khaing Siyiex, Siyiex mawx pa kawn koe tix kaux kaux, lheu khaing Siyiex ex,
         simaox rang mawx pa kawn ting khaing Nawh lie?
         33 Siyiex teei maox rawd nyoi mai nhawt ka nyoi aux mai kieh krax hu aux rahsee.
         34 Nawh kieh caong aux phai hu awm caong cak mai kieh aux cung ka dee lhaong aux.
         35 Nawh gau taix aux sonsang chix puing naing mai plawng taix aux pon raig ti tik ka
         ak tawng lheung.
         36 Nawh tawx ceu pa tiebtie pa taoh ka aux mai taix khawn dawm Nawh joh jhan ka aux,
         Nawh yaog aux ting ka daux krax gun yeung pa caux rhawm Nawh.
         37 Nawh Cao kieh krax hu aux blang, son ang caong aux cang klad.
         38 Aux pheet ka pui pa koeng ka aux tom krup mai phan aux ang nyang yuh kix laux lak
         pak leeing ang aux deeh hoek.
         39 Aux dig kix goh greem caong tix, tom ang kix lai pon kaoh.
         40 Grawh grawng nawh Maix nhawt maox rawd nyoi aux, sonsang koe riang tix puing naing
         ka kix pa ot tang plak goh greem caong aux.
         41 Maix hoik kieh pui pa koeng ka aux khankix, to plak khaix aux mai aux sang yuh laux
         leeing ka pui koeng ka aux pak lawg.
         42 Kix riag yo miex ding kawx, ang koe pui pa taoh, kix kok yo Simiang Siyiex kawx,
         Nawh Cao ang pawk.
         43 Yam an, aux krid kix phawng awm phawng tiex pa phlu bhaung mai klup ti tik kix daux
         krax awm nyheu nyhawk.
         44 Mai maix kieh aux luan khaing pui pa lah pa cha ka aux maix kieh aux mawh simiang
         cao pa giex kaing piang pui tang ceu, pui pa ang aux tawng khankix mawh siliex aux.
         45 Yam mhong kix lox aux, nghiet lox aux dom mawx dom an, pui tang ceu khyox khaw ka
         aux.
         46 Kix khleep ngai mai lih khawm siyaung tix khaing daux tab dee mox kix tix,
         47 Siyiex mawh cao pa im ju, mai rang ting aux, kieh koe bwanson liak, kieh yaog ka
         Siyiex Cao taoh aux ting lhaong liak.
         48 Siyiex Cao prawng ca plak aux, kieh cub pui khankix ot ka greem aux,
         49 mai Maix kieh aux luan khaing daux tawm taix pui pa koeng ka aux mai yaog aux ting
         lhaong piang pui pa ot tang plak mai kieh aux luan khaing daux tawm taix pui pa tud
         rhim khankix.
         50 Mawh kheu nan Simiang Siyiex eue, aux tak sang yaogyaw ka Maix mai aux tak sang rhax
         lai yaogyaw ka ceu kaux Maix.
         51 Nawh Cao hoik tawx krax taoh pa ting lhaong ka simiang pa laug Nawh mai Nawh Cao
         hoik yuh bwanson jah ka Davit kaw pa hoik groi Nawh bee mai doeh ru nawh leeing ju
         heue.

1 In mawh lox pa ghoit Davit tix ah, Davit kawn simex Yessie, pui pa hoik yaog Siyiex
         Yakop ting lhaong mai pa hoik groi bee ka mai nawh mawh pui pa thut lox rhax yaogyaw
         pa jiet mhawm son pui Isarelax,
         2 Khwan Simiang Siyiex ah nin ka aux mai gumlox Nawh Cao, hoik koe piang dak aux.
         3 Siyiex pui Isarelax ah nin, rang ting pui Isarelax ah nin ka aux, pui pa kwang piang
         pui khankix, tak mawh pa kwang ka daux pa rahsee Nawh Cao,
         4 Mai tak kwang ka daux krax pa lhat graung ka Siyiex, nawh tak awm pa riang yam lih
         singaix plak ponngawb, pa ang paiawm ceep ka mai nawh tak awm rib awn pa kuah khaing
         daux tiex, pa jhan singaix khaix hoik lih lhiex.
         5 Ru aux hoik mawh pa kaux pa cong tau mai Siyiex ang mawh lie? Mawh kheu nan, Nawh
         Cao hoik yuh gumlox sijax mukheu leeing ju tau mai aux, kuceu hoik mawh pa kaux pa
         cong khawmuik. Mawh kheu in mawh krax pa taoh ka aux khawmuik mai mawh krax pa fah
         rhawm aux ka, Nawh Cao sang yuh ceu inkix grum naog ka son aux,
         6 Viang mawh nan, can pui pa ang rahsee khankix, tak awm kat lawm pa tik vud ka, mawh
         kheu pui ang pon teeh ka taix tix.
         7 Phan pui sang teeh ka pui an, nawh tak ceep ka kraung naing rhiem mai giex ka pliah
         mai tak gleeing kix khawmuik ka daux ngu."
         8 Inkix mawh cub pui pa ting riang rao cie Davit, Yawsheba Basahibiet pui Takhawmoni,
         mawh cao kaing naing ting piang cub cao kaing naing loe kaux, ceu kaux nawh mawh Adinaw
         pui Ezanix, kheu hoik pon pah nawh pui yum daix yieh kaux tix dom neh.
         9 Khaix nawh mawh Elaza kawn simex Dodo kawn saux Ahawhix, nawh mawh pui pa ting riang
         rao tix kaux ka daux cub kix loe kaux tix kaux, pa ot tau mai Davit, yam tieh kix
         ka pui Philitix pa khrawm paox tix, sonsang yuh naing, khaix an pui Isarelax deeh
         gah tix khaing tan.
         10 Nawh yaog ti kaoh puing ka pui Philitix khankix tom hoik saux meue taix ti mai ang
         lai pon yah taix tix khaing vaig, Simiang Siyiex hoik kieh kix koe krax pex pa kied
         ting daux singaix an mai pui khankix deeh hawt khaix nawh, sonsang tud rhim ngie kraung
         cie pui koeng.
         11 Khaix nawh mawh Shama kawn simex Agix pui Hararix, pui Philitix khankix khrawm paox
         ka dah dee tix dah, ka dee hoik sum kix nghox mai sivawng khankix, pui Isarelax hoik
         to khaing pui Philitix.
         12 Viang mawh nan, Shama hoik cung ka dee an mai tiebtie ka pui Philitix khankix mai
         pah pui Philitix khankix, yam an Simiang Siyiex hoik tawx krax pex pa kied ting ka
         nawh.
         13 Ka daux yam vawg nghox, pui loe kaux khaing daux cub cao kaing ting an khankix tixgoe
         kaux, lih hu ka Davit ka daux rang Adulam, cub pui naing Philitix khankix paung ka
         daux ngawd Rephem tan.
         14 Yam an Davit hoik ot ka daux tab dee pa kaux pa cong tix mai cub pui naing Philitix
         khankix ot ka daux veng Bieliehiem.
         15 Mai Davit ah nin, "Aux kied sang nyaux nie rawm, pui mawx tix kaux kaux pa sang hu
         kin khaing daux rawm daux veng Bieliehiem, pa koe hawt daux diang siviex veng an mai
         tawx aux nyaux ka."
         16 Pui kwa pui vao an loe kaux, preeng tix laig ka daux sinax dee bang pui Philitix
         mai kin rawm khaing daux rawm daux veng Bieliehiem pa koe hawt daux diang siviex veng
         mai viex hoek ka Davit, viang mawh nan, nawh ang nyaux, nawh see tix tan rawm an ka
         plak sivoe Simiang Siyiex.
         17 Mai nawh ah nin, "Simiang Siyiex eue, kieh in mawh pa singai khaing aux, phan aux
         nyaux ka rawm in, awm nyaux aux ka nham pui pa ang lai lhawk ka ju tix mai hu kin
         ka." Mawh kheu nan, nawh ang nyaux rawm an, grawng ceu in mawh pa yuh pui kwa pui
         vao an kix loe kaux.
         18 Abishie pux Yuabax kawn simex Zeruya, yaox ti mawh cao kaing ting ka daux pui an
         khankix loe kaux, nawh teei pliah cao ti yuh ka pui loe yieh kaux mai pon pah kix
         yum khawmuik mai nawh hoik pon pa ao min ka sinax pui loe kaux in.
         19 Ang hoik mawh nawh pa kied koe min khaing ka daux sinax kix loe kaux lie? Mawh kheu
         nan, nawh pon ti mawh cao kaing naing ting tix kaux piang kix, viang mawh nan, nawh
         ang nyang krup diang pui an sivoe loe kaux.
         20 Beneyax kawn simex Yehawyadax mawh pui pa koe rhawm vao tix kaux khaing veng Kazelax
         mai pa hoik yuh kaing pa ting lhaong, nawh hoik pah pui Mawbax ra kaux, pa kied koe
         rhawm vao awm sivai sangsi, nawh baox deeh hu tang dah mai hoik pon pah sivai sangsi
         tix mu ka daux o, bawg yam lih rawm sidap.
         21 Nawh pah pui Ejiptux pa ting lhaong tix kaux khaing pui khankix, pui Ejiptux an giex
         pliah tix mu ka daux taix tix, viang mawh nan, Beneyax lih hu ka nawh tau mai khaox
         gix mai nawh pon rhim pliah khaing daux taix pui Ejiptux mai deeh pah pui an yum ka
         pliah cao nawh.
         22 Khaix hoik yuh Beneyax kawn simex Yehawyadax ka ceu an khankix, nawh hoik ao min
         ka daux sinax pui ting riang rao an loe kaux.
         23 Nawh nie lheu koe min khaing cub pui an tixgoe kaux, viang mawh nan, nawh ang krup
         diang pui an kix sivoe loe kaux, Davit yaog nawh mawh cao kaing piang cao pa pau ju
         tix.
         24 Asahelax pux Yuabax mawh ka daux cub pui an kix tixgoe kaux tix kaux, Elahanan mawh
         kawn simex Dodo khaing veng Bieliehiem,
         25 Shama pui Harawdi mai Elika pui Harawdi,
         26 Heleza mawh pui Palatix mai Irax mawh kawn simex Ikesha pui Tekaw,
         27 Abeza mawh pui Anatawtix mai Mebunie mawh pui Hushatix,
         28 Zalamon mawh pui Ahawhix mai Maharie mawh pui Netawphah,
         29 Heliep mawh kawn simex Banax pui Netawphah mai Itie kawn simex Ribie khaing veng
         Gibia pui Binyamin,
         30 Beneyax pui Piratawni mai Hidie pa ot daux ngawd Gasha,
         31 Abilabon pui Arabat mai Azamaviet pui Bahumix,
         32 Eliabax pui Shalabawnix mai khaing cub kawn simex Yashin pa mawh Yawnasan,
         33 Shama pui Hararix mai Ahiam kawn simex Shara pui Hararix,
         34 Elipheliet kawn simex Ahasabie pui Makhatix mai Eliam kawn simex Ahitawphelax pui
         Gilawnix,
         35 Hezarie pui Kharamelax mai Parie pui Arabix,
         36 Igalax kawn simex Natan pui Zawbax mai Banix pui Gat,
         37 Zelek pui Amon mai Naharie pui Berawtix Nawh mawh pa klawm kraung naing ceep Yuabax
         kawn simex Zeruya.
         38 Irax pui Itarix mai Gariet pui Itarix,
         39 mai Uriyax pui Heta khawmuik koe pui tixgoe aliah kaux heue.

1 Krax song rhawm Simiang Siyiex deeh lih piang pui Isarelax mai Nawh Cao so rhawm
         Davit sonsang puing ka kix ah nin ka nawh, "Lih hu heue, simin ti yaox pui Isarelax
         mai pui Yudax khankix."
         2 Simiang ah nin ka Yuabax, cao kaing naing ting piang kru naing pa ot mai nawh, "Hu
         ka sinax doeh ru pui Isarelax, jhak ka veng Dan tom hoek ka veng Berashebax, simin
         ti yaox ka ding koe pui, sonsang tawng aux ka koe pui miex ding."
         3 Mai Yuabax ah nin ka simiang, "Kieh Simiang Siyiex maix baox pui tix yieh son, piang
         pui pa hoik koe khankix mai kieh Nawh Cao kieh simiang aux, yaox ceu an kix ka ngai
         tix, viang mawh nan, cao simiang aux lai khaw rhawm ti yuh kaing ceu in jao patix."
         4 Viang mawh nan, lox tawm simiang hoik pex piang Yuabax mai piang cao kaing naing
         khankix, mawh kheu nan, Yuabax mai cao kaing naing khankix lih hu plak sivoe simiang
         sonsang hu simin ka pui Isarelax.
         5 Mai kix tiang rawm klawng Yawdan mai hu bang ka veng Araw, ka plak khawn dawm veng,
         pa koe daux ngawd Gat ka see veng Yaza.
         6 Khaix an kix deeh hoek ka haktiex Gilat mai haktiex Tathin Hawdashi, kix kaoh khaing
         tan mai hoek ka veng Daya mai hawt vung viang veng Sidon,
         7 Mai kix hu bleeh ka tab pa kaux cong Turux mai ka veng pui Hiwix mai ka veng pui
         Khanan, khaix an kix deeh lih hu ka baoh seh haktiex Yudax tom hoek ka veng Berashabax.
         8 Khaix hoik sidah hu kix ka haktiex an, hoik koe dim khix mai tixnga ngaix, kix deeh
         hoek ka veng Yerusaliem.
         9 Khaix an Yuabax tawx carang pui pa hoik koh tix ka simiang, ka daux pui Isarelax
         pui naing pa vao pa giex vaig pliah khankix, koe daix sien kaux mai pui naing pui
         Yudax koe phwan sien kaux heue.
         10 Khaix hoik koh Davit carang pui, nawh deeh doh keud ka krax lud tix ah nin ka Simiang
         Siyiex, "Can pa hoik yuh aux khankix hoik mawh phimap pa kied ting, yam in aux rawg
         bwan ka Maix Simiang Siyiex, rawg Maix pluat ploi ka phimap kawncau Maix liak, mawh
         kheu hoik yuh aux pa caox caig."
         11 Yam kaoh Davit khaing it tix ponngawb, lox Simiang Siyiex hoek ka cao jhai Gat, pa
         mawh cao pa chix yaox ka son Davit ah nin,
         12 "Hu krai ka Davit Simiang Siyiex ah nin, Aux koe pa sang krai ka maix loe ceu, laug
         ti teei tix ceuceu, sonsang yuh Aux ceu an piang maix."
         13 Mai Gat hoek ka Davit krai grawng an ka nawh ah nin, "Mawh sang kieh maix krax hot
         sibhawm hoek piang haktiex tix, phan ang mawh nan, mawh sang to maix khaing sivoe
         pui koeng pa pheet maix loe khix, phan ang mawh nan, mawh sang kieh maix jhawm saux
         preng lih ka haktiex tix loe singaix lie? Yam in keud tix yaox mhawm mhawm mai deeh
         pawk lox pa sang caw aux tix viex ing ka Nawh Cao, pa ploi aux hoek ka maix."
         14 Mai Davit pawk lox ah nin ka Gat, "Aux hoik tug rhawm ka tete, kieh yix hoek daux
         tawm taix Simiang Siyiex, mawh kheu krax caux rhawm Nawh Cao hoik kied ting lhaong,
         paw doh kieh aux hoek ka daux tawm taix kawn pui liak.
         15 Mawh kheu nan, Simiang Siyiex ploi jhawm saux preng hoek piang pui Isarelax, jah
         ponngawb tom hoek bawg yam pa deuh Nawh Cao, jah ka veng Dan tom hoek ka veng Berashebax,
         pui hoik yum aliah mheen kaux.
         16 Yam hoik nyeu kawncau Siyiex taix tix piang veng Yerusaliem, sonsang yuh veng an
         laux leeing, Simiang Siyiex deeh doh keud ka daux rhawm tix mai Nawh Cao ah nin ka
         kawncau Siyiex, pa sang hu yuh pui laux leeing, naox heue yoi taix Maix, " mai kawncau
         Siyiex an ot hawt biang pah nghox Arawrax pui Yebusix.
         17 Yam yaox Davit kawncau Siyiex, pa lih hoek ciyang ka pui khankix, Nawh ah nin Aux
         hoik yuh ceu pa caox, cub yuh in khankix mawh yuh ceu patix, Aux rawg bwan ka Maix
         Cao kieh taix Maix hoek ngie piang aux mai ka doeh nyiex ma keeing aux khankix."
         18 Ka daux singaix an Gat deeh hoek ka Davit ah nin ka nawh, "Hu mai sum khu dee tan
         tix lhang son Simiang Siyiex, ka glah nghox cie Arawnax pui Yebusix."
         19 Davit lih hu mai yuh awm lox pa tawm Simiang Siyiex ka lox pa krai Gat ka nawh.
         20 Yam maong Arawnax tix jhak ka plak sivoe tix, nawh yaox hoek simiang tau mai kawncau
         tix ka plak sivoe nawh, mawh kheu nan, Arawnax lih plak praix mai gup ngai tix piang
         tiex sivoe simiang.
         21 Mai Arawnax ah nin, "Mawh hoek simiang aux ka kawncau tix kheu jao tix?" Mai Davit
         deeh ah nin ka nawh, "Mawh sonsang liag aux glah nghox maix, sonsang sum khu dee tan
         son Simiang Siyiex, sonsang luan pui khankix khaing jhawm saux preng."
         22 Mai Arawnax deeh ah nin ka Davit, "Kieh simiang aux teei mai tan can pa yaox maix
         mawh pa mhawm, jhak heue, mawie hoik koe tin, sonsang yuh krax tan pa gleeing kah,
         koe kraung pa shiao mai iak mawie ka glah nghox sonsang yuh khix taung kah."
         23 Simiang eue, ceu inkix aux hoik ap ka maix simiang, mai Arawnax deeh ah nin ka simiang,
         "Kieh Simiang Siyiex maix, rieb ti teei ka maix."
         24 Simiang deeh ah nin ka Arawnax, "Ang mawh nan, aux tak liag ka maix, aux ang rhawm
         tan krax tan pa gleeing ka Simiang Siyiex aux, ka pa ang koe ngawh tix ceu kawx, "
         mawh kheu nan, Davit liak glah nghox an mai mawie ka mau shekhe tix phwan plah.
         25 Mai Davit sum khu dee tan, son Simiang Siyiex ka dee an mai tan krax tan pa gleeing
         mai krax tan pa nhim, Simiang Siyiex nghiet lox rawg nawh bwan, son haktiex an mai
         jhawm saux preng hoik grai khaing pui Isarelax heue.1 Kings1 Kings1 Kings1 Kings1 Kings

1 Simiang Davit riex ju mai hoik kuad hu sipie, viang kix lhop prux ka piang nawh kawx,
         nawh ang siu ka heue.
         2 Mawh kheu nan, kawncau nawh khankix ah nin ka nawh, "Kieh yix sawg bun krih awn ju
         tix kaux son simiang ex! kieh sibun an mawh cao priex rien ka maix, kieh nawh it ka
         piang naok maix, sonsang pon simiang ti siu ka heue."
         3 Mawh kheu nan, kix hu sawg sibun mhawm grang pa awn ju tix kaux, ka daux haktiex
         pa kwang pui Isarelax, kix yaox Abisha sibun veng Shunam kix viex sibun an hoek ka
         simiang heue.
         4 Sibun pa awn ju an, kied mhawm grang tete, nawh hoik priex rien ka simiang, viang
         mawh nan, simiang ang dex dawd mai nawh heue.
         5 Adawniyax kawn simex Hagit yaw ti ah nin, "Aux tak yaog ti mawh simiang heue." Nawh
         khre rien ling lawx naing brung mai cub pui naing brung khankix pa sang to ka plak
         sivoe nawh tixphwan kaux heue.
         6 Keeing nawh Davit ang sax ah nin ka nawh tom saux rhawm nawh tix bawg kawx, "Kheu
         maix lai yuh ceu in" Jao mawh nawh pa kied mhawm grang tix kaux, nawh mawh pux Apsalom
         heue.
         7 Khaix an nawh hu kum tau mai Yuabax kawn simex Zeruya mai ka cao giex kaing li Abiata
         khankiex, kix hawt khaix nawh mai teem ka Adawniyax heue.
         8 Viang mawh nan, cao giex kaing li Zadok mai Beneyax kawn simex Yehawyadax mai cao
         jhai Natan, Shimix, Re-i mai pui kwa pui vao Davit khankix, ang cu ti ot plak Adawniyax
         heue.
         9 Adawniyax yuh krax tan ka yung mai mawie pa kluing khankix hawt rang Zawheliet pa
         ko hawt baoh haktiex Enrawgelax tan, nawh ghaok pux nawh pa mawh kawn simiang mai
         pui Yudax mai kawncau simiang khawmuik heue.
         10 Viang mawh nan, nawh ang ghaok cao jhai Natan mai Beneyax pui kwa pui vao mai pux
         nawh Sawlamon heue.
         11 Yam an Natan hu krai grawng in ka Batashebax miex Sawlamon ah nin, "Ang maix nyang
         mhong grawng pa keud kawn simex Hagit Adawniyax ti sang yuh simiang lie? cao simiang
         ex Davit kawx ang nyang tawng ka grawng in heue."
         12 Sonsang klawd ju maix mai kawn simex maix Sawlamon, yam in kieh aux tawx krax keud
         ka maix liak?
         13 Nied ti hu ka simiang Davit ah nin ka nawh, simiang cao simiang aux eue, maix hoik
         tiextu ka kawncau bun maix ah nin, "Kawn simex maix Sawlamon tak mawh pa plud ti kwang
         haktiex khaix aux mai nawh tak yaox ti ngawm ka piang dangngeung aux ang mawh lie?
         "Jao patix Adawniyax yaog ti mawh simiang lie?
         14 Yam kawn sikah maix tau mai simiang tan, aux tak hawt khaix maix mai aux tak joh
         jhan lox maix khankix heue."
         15 Mawh kheu nan, Batashebax laig ka daux lawg it simiang, simiang hoik kied kuad mai
         Abisha kawn sibun veng Shunam hoik priex rien ka simiang heue.
         16 Mai Batashebax num kaing tix sivoe nawh mai krub ka simiang, khaix an, simiang ah
         nin, "Sang lo maix patix?"
         17 Mai Batashebax ah nin ka nawh, "Simiang eue, maix hoik tiextu ka Simiang Siyiex maix
         mai hoik yuh sijax pa ah nin ka kawncau sibun maix, kawn simex maix Sawlamon tak mawh
         pa kwang haktiex khaix aux mai nawh tak mawh pa ngawm ka piang dangngeung aux heue."
         18 Yam in Adawniyax yaog ti mawh simiang maix simiang aux kawx ang nyang tawng ka grawng
         in heue.
         19 Nawh yuh krax tan ka mawie, yung pa kluing khankix tom nie mai ghaok cub kawn simiang
         khankix mai cao giex kaing li Abiata mai Yuabax cao kaing naing ting kru naing maix
         khankix, viang mawh nan, nawh ang ghaok ka kawncau maix Sawlamon heue.
         20 "Cao simiang aux mai simiang aux eue, pui Isarelax hoik jhak ka maix, sonsang krai
         maix pui mhong grawng sang mawh pui mawx pa plud ti ngawm ka piang dang ngeung cao
         simiang aux khaix maix heue.
         21 Phan ang mawh nan, khaix hoik laig it simiang tau mai keeing tix, kawn simex aux
         Sawlamon mai khawm tokaux aux tak sawn mawh pui pa lud heue."
         22 Yam kawn sikah Batashebax mai simiang, cao jhai Natan hoek laig ka dee an heue.
         23 Kix krai grawng hoek Natan ka simiang ah nin, "Cao jhai Natan hoik hoek, " Yam hoek
         nawh ka plak sivoe simiang, nawh gup ngai tix piang tiex mai krub ka simiang heue.
         24 Mai Natan ah nin, "Cao simiang mai simiang aux eue, mawh hoik ah maix nin, aux tak
         kieh Adawniyax plud ti kwang haktiex khaix aux mai ngawm ka piang dangngeung aux heue."
         25 Mawh kheu lih hu nawh daux in singaix mai yuh krax tan ka mawie mai yung pa kluing
         tom nie mai ghaok kawn simex simiang khankix mai cao kaing naing mai cao giex kaing
         li Abiata mai kix hoik ih nyaux ka plak sivoe nawh ah nin, kieh simiang lang ju heue.
         26 Viang mawh aux kawncau maix mai cao giex kaing li Zadok, Beneyax kawn simex Yehawyadax
         mai kawncau maix Sawlamon nawh ang ghaok heue.
         27 Mawh in pa hoik yuh simiang aux lie? Mai simiang ang nyang krai ka kawncau tix, mawh
         pui mawx pa sang ngawm ka piang dangngeung cao simiang khaix maix heue.
         28 Khaix an simiang Davit ah nin, "Kok Batashebax hoek ka aux" mawh kheu nan, Batashebax
         hoek mai cung ka plak sivoe simiang heue.
         29 Mai simiang tiextu ti ah nin, "Awm im ju Simiang Siyiex, pa hoik taoh ju aux khaing
         pa kha rhawm kuceu heue.
         30 Awm hoik tiextu aux ka Simiang Siyiex pui Isarelax mai hoik yuh aux sijax ka maix
         ah nin, kawn simex maix Sawlamon tak mawh simiang khaix aux mai nawh tak ngawm ka
         piang dangngeung aux mai mawh cao pa plud dee ot aux, mawh kheu nan aux tak yuh awm
         an daux in singaix heue."
         31 Khaix an Batashebax num kaing tix ka piang tiex, krub ka simiang ah nin, "Kieh simiang
         cao aux Davit im ju leeing ju heue."
         32 Mai simiang Davit ah nin, "Kok cao giex kaing li Zadok mai cao jhai Natan mai Beneyax
         kawn simex Yehawyadax hoek ka aux, " Mai kix hoek ka plak sivoe simiang heue.
         33 Simiang ah nin ka kix, "Kok kawncau cao simiang pex khankix hu tau mai pex mai kieh
         kawn simex aux Sawlamon brug law cie aux mai viex nawh hu ka veng Gihon heue.
         34 Kieh cao giex kaing li Zadok mai cao jhai Natan groi bee ka piang nawh tan, mai yaog
         nawh mawh simiang ka piang pui Isarelax mai phlu teettawng ah nin, kieh simiang Sawlamon
         lang ju lang phan heue.
         35 Khaix an pex tak hawt khaix nawh mai nawh tak ngawm ka piang dangngeung aux mai plud
         ti mawh simiang dee ot aux, mawh kheu aux hoik yaog nawh mawh pa kwang ka piang pui
         Isarelax mai ka pui Yudax heue."
         36 Mai Beneyax kawn simex Yehawyadax deeh ah nin ka simiang, "Amen, kieh Simiang Siyiex
         Cao simiang aux ah awm an heue."
         37 Awm hoik ot Simiang Siyiex tau mai simiang aux, kieh Nawh Cao nie baox ot tau mai
         Sawlamon mai kieh dangngeung nawh nie ting lhaong khaing dangngeung cie simiang aux
         Davit heue.
         38 Cao giex kaing li Zadok mai cao jhai Natan mai Beneyax kawn simex Yehawyadax mai
         pui Kheretix, pui Peletix lih hu mai kieh Sawlamon brug piang law cie simiang Davit
         mai viex nawh hu ka veng Gihon heue.
         39 Khaix an cao giex kaing li Zadok teei bee pa koe daux kawk rung khaing daux nyiex
         bwan man mai groi ka piang kaing Sawlamon mai kix phlu teettawng ah nin, "Kieh simiang
         Sawlamon.
         40 Pui pa hawt khaix nawh khawmuik, phlu lawk leh mai kied gaux rhawm tix mai haktiex
         awm pa dex sang bih, kheu kied riag yo kix lox tix sinum heue.
         41 Khaix hoik naox kix ih nyaux tix Adawniyax mai can nyo sinie pa ot tau mai nawh tan,
         kix mhong lox ceu an mai yam mhong Yuabax ka lox teettawng nawh ah nin, "Veng sinum
         siaox yuh nin kheu grawng pa yuh ka mawx lie?"
         42 Yam kawn sikah Yawnatan kawn simex cao giex kaing li pa kaux Abiata hoek ka nawh
         tan mai Adawniyax ah nin ka nawh, "Laig heue maix mawh pui mhawm tix kaux mai viex
         lox gaux rhawm hoek heue."
         43 Yawnatan pawk ah nin ka Adawniyax, "Ang mawh, simiang ex Davit hoik yaog Sawlamon
         mawh simiang phao heue."
         44 Mai simiang ploi cao giex kaing li Zadok mai cao jhai Natan mai Beneyax kawn simex
         Yehawyadax, pui Kheretix, pui Peliti hu tau mai Sawlamon mai kix kieh simiang Sawlamon
         brug law cie simiang heue.
         45 Mawh kheu cao giex kaing li pa kaux Zadok mai cao jhai Natan hoik groi bee ka piang
         kaing nawh mai hoik yaog nawh mawh simiang ka daux veng Gihon mai kix lih hu khaing
         tan mai krax pa gaux rhawm, mawh kheu nan, veng sinum siaox jao lox riag yo pui khankix,
         awm pa hoik mhong maix heue.
         46 Simiang Sawlamon hoik ngawm ka piang dangngeung haktiex heue.
         47 Lheu khaing an cub kawncau simiang khankix hu nawb bwan ka simiang ex Davit ah nin,
         "Kieh Siyiex yaog min ceu kaux simiang Sawlamon nie lheu khaing min ceu kaux maix,
         mai kieh Nawh Cao yuh dangngeung nawh nie lheu ting khaing dangngeung maix, khaix
         an simiang gup kaing tix ka piang ku it tix heue.
         48 Mai simiang rawg bwan ah in, kieh Simiang Siyiex pui Isarelax koe bwanson, kheu hoik
         tawx Nawh pui tix kaux, sonsang ngawm ka piang dangngeung aux daux in singaix, glang
         kawn yaox ngai aux ka ceu an heue"
         49 Khaix an cub nyo sinie pa ot tau mai Adawniyax, koe krax lhat graung mai kix tang
         yaog ti ing krax hu tix kaux mawx kaux an heue.
         50 Adawniyax lhat graung ka simiang Sawlamon heue. Mawh kheu nan, nawh yaog ti kaoh
         mai hu giex ka rung khu dee tan heue.
         51 Kix krai grawng an ka simiang Sawlamon ah nin, "Adawniyax hoik lhat graung ka maix
         simiang Sawlamon tete heue. Nawh hoik giex ka rung khu dee tan ah nin, kieh simiang
         Sawlamon yuh krax tiextu ka aux daux in singaix, son ang nawh sang pah aux yum ka
         vaig heue"
         52 Khaix an simiang Sawlamon ah nin, "Phan nawh pon jhi mhai ruk pa mawh tix pui mhawm,
         hauk kaing nawh tak ang cod piang tiex tix gawng kawx, viang mawh nan, phan yaox pa
         caox ka daux tokaux nawh, nawh tak mawh pa yum tete heue."
         53 Simiang Sawlamon ploi pui hu teei nawh lih khaing khu dee tan mai nawh hoek gup kaing
         tix sivoe simiang Sawlamon mai simiang ah nin ka nawh, "Deeh ing ka nyiex maix heue."

1 Yam hoek bawg yam dex sang yum Davit mai nawh ghoik ti tawm lox ka kawn simex tix
         Sawlamon ah nin,
         2 "Aux tak hu ka daux krax pa hu kawn pui haktiex khankix, mawh kheu nan, teei riang
         rao tix mai kieh maix awm simex heue.
         3 Mai priex ti hawt lox tawm jhawm krai Simiang Siyiex maix mai lawng hu daux krax
         Nawh Cao mai priex ti hawt lox lai beenli pa deuh Nawh Cao mai gumlox pingnyap Nawh
         Cao mai lox tat jhawm prawng Nawh Cao mai mhai ruk Nawh Cao, awm pa tiiem ti deuh
         ka daux gumlox been Mose, sonsang haok hwan ting lhaong maix ka daux ceu pa yuh tix
         khawmuik mai ka can dee hu maix,
         4 sonsang kieh Simiang Siyiex gumlox Nawh Cao grum naog awm pa hoik krai Nawh Cao ka
         grawng pa dex mai aux yuh nin, phan kawn praix maix chix yuh satix tix mai lawng ti
         hu plak sivoe Aux daux krax pa mawh pa meh khawm rhawm rhi mai khawm ju tix khawmuik,
         ru maix tak ang jud khaing dangngeung pui Isarelax khankix heue.
         5 Lheu khaing an maix hoik tawng ceu pa hoik yuh Yuabax, kawn simex Zeruya ka aux mai
         pa hoik yuh nawh ka cao kaing naing ting pui Isarelax pa kaux Abana kawn simex Nerax
         mai Amasa kawn simex Yeta pa hoik pah nawh ka kiex mai hoik kieh nham kiex jauh ka
         daux bawg yam pa yiien yawg mai nawh hoik kraix nham kiex ka piang maox rawd nyoi
         tix mai ka piang kiep pa ceep nawh ka caong tix heue.
         6 Mawh kheu nan yuh awm pa koe pingnya cuyi maix mai paw kieh hauk kaing paing nawh,
         laig ka daux meung yum ka daux pa yiien yawg heue.
         7 Viang mawh nan, jhi krax caux rhawm maix ka kawn simex Bazilie pui Gilat mai kieh
         kix ot sinax pui pa ih priex preem ka pheen sawm maix, mawh kheu hoek kix ti yuh bwanson
         ka aux, yam lih to aux ti luan khaing puxke maix Apsalom heue.
         8 Shimix kawn simex Gerax pui Benyamin khaing yaong Bahurim ot tau mai maix, nawh hoik
         jhax lawg mai sibriem ka aux, yam hu aux ka veng Mahanem, nawh hoek ti rieb aux ka
         rawm klawng Yawdan mai aux hoik tiextu ka nawh, plak sivoe Simiang Siyiex ah nin,
         aux tak ang kieh maix yum ka vaig heue.
         9 Paw keud nawh awm pa ang koe phimap, mawh kheu mawh maix pui koe pingnya cuyi maix
         tawng ceu pa sang khaw maix ti yuh ka nawh, mawh kheu nan pah ka pui pa paing hauk
         kaing an laig daux meung yum tau mai nham nawh heue."
         10 Simiang Davit laig it tau mai keeing tix mai sipaung nawh ka daux veng Davit heue.
         11 Nawh hoik kwang ka piang pui Isarelax tixpon num, nawh kwang ka daux veng Hebron
         aliah num mai kwang ka daux veng Yerusaliem tixngoe loe num heue.
         12 Simiang Sawlamon ngawm ka piang dangngeung keeing tix simiang Davit mai haktiex pa
         kwang nawh khankix mawh pa haok hwan kaux cong heue.
         13 Adawniyax kawn simex Hagit hoek ka Batashebax pa mawh miex simiang Sawlamon mai Batashebax
         ah nin ka nawh, "Mawh hoek maix ka daux krax pa nhim lie?" Mai nawh deeh ah nin, "Aux
         hoek daux krax pa nhim heue."
         14 Nawh deeh ah nin, "Aux koe lox pa sang chawk ka maix tix ceu, "Mai Batashebax deeh
         ah nin, "Chawk heue."
         15 Khaix an nawh ah nin, "Maix hoik tawng ka caw aux ti mawh simiang mai pui Isarelax
         khankix kawx hoik koe krax keud pot jun pot ka aux, sonsang mawh aux pa kwang ka piang
         kix heue." Viang mawh nan haktiex in hoik veeh ti khaing aux mai hoik deeh lih ti
         mawh cie pux aux, mawh kheu an hoik mawh alo Simiang Siyiex heue.
         16 Yam in "Aux simie ti rawg tix ceuceu ka maix, paw doh thiang liak!" mai Batashebax
         ah nin ka nawh, "Krai heue."
         17 Mai nawh krai ah nin, "Yuh bwan son krai ka simiang Sawlamon, mawh kheu nawh ang
         pon thiang ka lox maix, kieh nawh tawx aux moeng Abisha kawn bun veng Shunam heue."
         18 Mai Batashebax ah nin, "Mhawm, aux tak sang krai son maix ka simiang heue."
         19 Mawh kheu nan, Batashebax hu ka simiang Sawlamon, sonsang krai grawng Adawniyax mai
         simiang kaoh ti rieb ka Batashebax mai num kaing tix tawx krax nab yam ka nawh mai
         tawx dee ngawm dangngeung tix mu son miex tix mai Batashebax ngawm ka plak taix khawn
         dawm simiang heue.
         20 Khaix an nawh ah nin, "Aux sang rawg totaix pa iak tix ceu ka maix, paw thiang ka
         liak!" Mai simiang ah nin ka nawh, miex aux eue, "Rawg heue, aux ang thiang ka lox
         maix heue."
         21 Mai nawh ah nin, "Tawx Abisha kawn bun veng Shunam, mawh moeng puxke maix Adawniyax
         heue."
         22 Mai simiang Sawlamon pawk lox miex tix ah nin, "Jao patix maix lai mhaing Adawniyax
         moeng Abisha kawn bun veng Shunam, deeh baox mhaing meung haktiex in ka son nawh ha,
         nawh mawh puxke aux, rawg ka son nawh mai son cao giex kaing li Abiata mai son Yuabax
         kawn simex Zeruya heue."
         23 Khaix an simiang Sawlamon tiextu ka daux ceu kaux Simiang Siyiex ah nin, "Phan lox
         pa ah Adawniyax ang mawh pa keung nawh ti yum ka, kieh Siyiex yuh ceu pa nie lang
         teung ka piang aux heue.
         24 Awm im ju Simiang Siyiex mai hoik yaog aux ngawm ka piang dangngeung keeing aux simiang
         Davit mai hoik tawx aux ot ka daux nyiex haw, awm lox mukheu pa hoik yuh Nawh Cao,
         Adawniyax tak mawh pa yum daux in singaix heue."
         25 Mawh kheu nan simiang Sawlamon ploi Beneyax kawn simex Yehawyadax hu mai kieh pah
         Adawniyax yum heue.
         26 Mai son cao giex kaing li Abiata simiang ah nin, "Hu ka veng Anadok ka haktiex cao
         maix, mawh kheu maix keung ti mawh pa yum, viang mawh nan, aux ang nyang pah maix
         yum yam in, jao hoik klawm maix teug bwan sijax mukheu Simiang Siyiex ka plak sivoe
         keeing aux simiang Davit mai maix hoik kham krax kha rhawm ku bawg tau mai keeing
         aux heue."
         27 Sawlamon pluat ara Abiata khaing cao giex kaing li Simiang Siyiex mai sonsang pon
         kieh nawh gumlox Simiang Siyiex grum naog, ka pa hoik krai Nawh Cao grawng pa dex
         mai doeh nyiex ma Elix ka daux veng Shilaw heue.
         28 Yam hoik mhong Yuabax grawng ceu an, nawh ot ka plak Adawniyax, viang mawh nan, nawh
         ang ot plak Apsalom mawh kheu nan, Yuabax to laig daux nyiex gox bwan man Simiang
         Siyiex mai giex ka rung khu dee tan heue.
         29 Mai kix krai grawng an ka simiang Sawlamon ah nin, "Yuabax hoik to laig daux nyiex
         gox bwan man Simiang Siyiex, nawh ot hawt khu dee tan, khaix an simiang Sawlamon ploi
         Beneyax kawn simex Yehawyadax hu pah nawh yum heue."
         30 Beneyax hu ka nyiex gox bwan man Simiang Siyiex ah nin ka nawh, "Simiang nhie maix
         lih plak praix, " Mai Yuabax ah nin, "Ang aux lih, aux sang yum tin, " Mai Beneyax
         ing krai ka simiang ah nin, "Yuabax krai mai deeh pawk ah nin ka aux heue."
         31 Mai simiang deeh ah nin ka nawh, "Yuh awm pa ah nawh, pah nawh yum mai sipaung nawh
         sonsang luan nham pa ang koe phimap pa hoik kieh Yuabax jauh singai khaing aux mai
         khaing paox nyiex keeing aux khankix heue.
         32 Mawh kheu nan, Simiang Siyiex kieh nham phimap pa yuh nawh hoek ka piang kaing cao
         nawh, mawh kheu hoik pah nawh pui ra kaux pa nie rahsee nie mhawm khaing nawh yum
         ka vaig, pa mawh Abana kawn simex Nerax cao kaing naing ting pui Isarelax mai Amasa
         kawn simex Yeta, cao kaing naing ting pui Yudax, daux pa ang keeing aux simiang Davit
         tawng ka heue.
         33 Mawh kheu an nham phimap kix tak hoek ka piang kaing Yuabax mai ka piang kaing doeh
         ru nawh leeing ju, viang mawh nan, ka piang simiang Davit mai doeh ru nyiex ma nawh
         mai ka piang dangngeung nawh, krax pa nhim khaing Simiang Siyiex tak koe leeing ju
         heue."
         34 Mawh kheu nan, Beneyax kawn simex Yehawyadax haok daux nyiex gox bwan man mai pah
         nawh yum mai sipaung nawh ka daux nyiex cao nawh pa koe daux tiag heue.
         35 Simiang deeh yaog Abeneyax kawn simex Yehawyadax mawh cao kaing naing ting ka piang
         ka dee ot Yuabax mai yaog Zadok mawh cao giex kaing li ka dee ot Abiata heue.
         36 Khaix an simiang deeh ploi pui kok Shimix hoek ah nin ka nawh, "Sum maix ot nyiex
         daux veng Yerusaliem tix lhang mai paw lih hu khaing tan heue.
         37 Deuh maix tawng lox in mhawm mhawm, singaix lih hu maix khaing tan mai tiang ka rawm
         klawng Kidron maix tak yum tete, nham phimap maix tak hoek ka piang kaing maix heue."
         38 Shimix deeh ah nin ka simiang, "Ceu pa krai maix mawh pa mhawm, kawncau maix tak
         yuh awm pa krai maix simiang, " Mawh kheu nan, Shimix ot ka daux veng Yerusaliem tom
         rheung heue.
         39 Khaix hoik luan loe num siliex Shimix ra kaux to hu ka Akhi kawn simex Makha simiang
         veng Gata mai krai grawng an ka Shimix ah nin, "Siliex maix ot daux veng Gata heue."
         40 Shimix kaoh mai sau an brug tix ka piang la mai hu ka Akhi daux veng Gata, sonsang
         hu sawg ka siliex tix khankiex, Shimix hu mai deeh viex kiex hoek heue.
         41 Mai kix krai grawng lih Shimix khaing veng Yerusaliem mai hu ka veng Gata mai grawng
         deeh hoek nawh khaing tan ka simiang heue.
         42 Khaix an, simiang ploi pui kok Shimix ah nin ka nawh, "Aux hoik kieh maix tiextu
         ka daux ceu kaux Simiang Siyiex mai hoik tawx satix ka maix, deuh ti tawng mhawm mhawm
         singaix yam lih maix plak praix mai yam hu dee mawx ang ah maix tak yum tete ang mawh
         lie? Yam an maix deeh ah nin ka aux, lox krai maix ka aux mawh pa mhawm heue.
         43 Yuh ka mawh maix lai ang priex ti hawt lox sijax pa yuh tix ka Simiang Siyiex mai
         ka lox pingnyap pa tawx aux ka maix, "
         44 Simiang baox ah nin ka Shimix, "Maix hoik tang tawng daux rhawm tix, ka pa caox caig
         pa hoik yuh maix khankix ka keeing aux Davit, mawh kheu nan, Simiang Siyiex tak kieh
         pa caox caig pa yuh maix khankix hoek ka piang kaing maix heue."
         45 Viang mawh nan, simiang Sawlamon mawh pa pon bwanson mai dangngeung Davit tak mawh
         pa kaux cong plak sivoe Simiang Siyiex leeing ju heue.
         46 Mawh kheu nan, simiang tawx lox ka Beneyax kawn simex Yehawyadax, nawh hu mai pah
         Shimix yum, awm nan, meung haktiex mawh pa kaux cong daux tawm taix simiang Sawlamon
         heue.

1 Sawlamon yuh paox pie tau mai Pharaw meung Ejiptux mai nawh teei ti moeng kawn sibun
         Pharaw, khaix an nawh viex sibun an ing ka veng Davit mai kiex ot tan tom hoik sum
         nawh nyiex haw tokaux tix mai nyiex bwan Simiang Siyiex mai guh veng vung viang veng
         Yerusaliem heue.
         2 Yam an mawh kheu ang nyang sum nyiex bwan son ceu kaux Simiang Siyiex tan tix lhang
         kawx, pui khankix yuh krax tan pa appong ka dee pa lhaong heue.
         3 Sawlamon moh ka Simiang Siyiex mai nawh hawt grawng lawng khaix beenli pa deuh keeing
         nawh Davit mhawm mhawm, lheu khaing an nawh appong krax tan mai gleeing nyawng bhawng
         ka dee pa lhaong heue.
         4 Yam an simiang lih hu ka veng Gibun, sonsang appong krax tan tix, mawh kheu dee an
         mawh dee pa kied ting lhaong, Sawlamon tan to tan pa gleeing ka piang khu dee tan
         tix rheng mu heue.
         5 Simiang Siyiex lih bleeh ka Sawlamon daux veng Gibun, ka daux camaox ponsawm ah nin,
         "Simie maix Aux tawx ceu patix ka maix leh."
         6 Mai Sawlamon ah nin, "Maix Cao hoik jhi krax pa caux rhawm tix ka kawncau Maix keeing
         aux Davit, mawh kheu nawh hawt grawng lawng khaix Maix Cao daux krax pa mawh meh mai
         pa rahsee mai pa rah rhawm tix sivoe Maix Cao, Maix Cao hoik tawx krax caux rhawm
         pa ting lhaong ka son nawh mai hoik tawx kawn simex ka nawh pa sang ngawm ka piang
         dangngeung nawh, awm pa koe daux in singaix heue.
         7 Simiang Siyiex eue, Maix Cao hoik yaog kawncau Maix mawh simiang pa plud keeing aux
         Davit, viang mawh nan, aux kawn mawh kawn nyawm, aux ang tawng grawng pa sang lih
         sang laig tix heue.
         8 Mai kawncau Maix Cao ot sigreung pui Maix pa hoik laug Maix ti teei mawh pui ting
         mai pa ang lai uik simin heue.
         9 Mawh kheu nan, tawx pingnya krax tawng ka kawncau Maix, sonsang chix prawng ca aux
         ka pui Maix khankix mai sonsang chix gwieh aux ka pa mhawm mai pa caox, mawh pui mawx
         pa sang pon prawng ka cup pui haoh pui hu nie ding nie dod lie?"
         10 Lox bwan pa rawg Sawlamon an, mawh pa khaw rhawm Simiang Siyiex ka heue.
         11 Simiang Siyiex ah nin ka nawh, "Mawh kheu maix ang rawg krax lang ju lang phan mai
         ang rawg krax mag mi mai ang rawg sonsang laux ju pui pa koeng ka maix khankix, viang
         mawh nan maix rawg ngie pingnya krax tawng sonsang chix prawng ca tix ka daux pa rahsee,
         12 Aux tak tawx awm pa rawg maix, jhak heue, Aux hoik tawx rhawm pa naog mai pingnya
         cuyi ka maix, ang koe pui pa awm maix sivoe in tix kaux kawx mai ang lai koe pa awm
         maix khaix in tix kaux kawx heue.
         13 Mai Aux baox deeh tawx ceu pa ang maix rawg, krax mag mi mai min plakngai ka maix,
         glang singaix yam im ju maix, simiang pa awm maix tak ang koe tix kaux kawx heue.
         14 Phan maix lawng hu daux krax Aux mai priex ti hawt beenli Aux mai lox pingnyap Aux
         khankix, awm hoik lawng keeing maix Davit khaix Aux, Aux tak kieh singaix im ju maix
         lang heue."
         15 Yam siduad Sawlamon khaing it tix, nawh tawng ka mawh camaox, khaix an nawh hu ka
         veng Yerusaliem mai cung ka plak sivoe teug bwan sijax mukheu Simiang Siyiex mai tan
         krax tan pa gleeing mai krax tan pa nhim mai yuh pawie khan kheu son kawncau tix khankix
         heue.
         16 Yam an sibun coh kaux ra kaux hoek cung ka plak sivoe simiang heue.
         17 Sibun an tix kaux ah nin, "Simiang eue, sibun in mai aux ot daux nyiex tix lhang,
         aux hoik keh glang yam ot yiex tau heue.
         18 Yam hoik naog loe singaix, sibun in kawx keh mai yiex ot tau, pui tang kaux ang ot
         tau mai yiex tix kaux kawx daux nyiex heue.
         19 Mai kawn simex sibun in hoik yum ponsawm, kheu jao gut nawh yam it tix heue.
         20 Mawh kheu nan, nawh kaoh greung sawm, yam laig it aux mai teei kawn simex aux khaing
         aux mai deuh kawn simex aux ka piang naok tix mai deuh kawn simex yum tix ka piang
         naok aux heue.
         21 Yam kaoh aux khaing it tix ponngawb, sonsang tawx kawn simex tix peue, aux yaox ka
         hoik yum nawh, viang mawh nan, yam jawg aux ti jhak ponngawb, kawn an ang mawh kawn
         simex pa keh aux heue."
         22 Khaix an, bun tang kaux an tix kaux ah nin "Ang mawh, kawn ngie pa im ju an, mawh
         kawn simex aux, kawn simex pa yum an mawh kawn simex maix, " Mai bun sivoe an deeh
         ah nin, "Ang mawh, kawn simex pa yum an mawh kawn simex maix, kawn simex pa im an
         mawh kawn simex aux, " Awm an kiex thung thiang paox ti ka plak sivoe simiang heue.
         23 Mai simiang ah nin, bun tix kaux ah nin, "Kawn simex im in mawh kawn aux, kawn simex
         pa yum an mawh kawn maix mai bun tang kaux ah nin, ang mawh, kawn simex pa yum an
         mawh kawn maix mai kawn simex pa im mawh kawn aux heue"
         24 Khaix an simiang ah nin, "Viex vaig hoek ka aux tix kre, " Mawh kheu nan, kix viex
         vaig tix kre hoek ka simiang heue.
         25 Mai simiang ah nin, "Lug kawn ngie pa im an koe ra plak mai tawx ka bun an kiex tix
         kaux tix plak heue."
         26 Khaix an, miex pa im kawn simex an, krai ah nin ka simiang, mawh kheu kied caux rhawm
         kiex ka kawn simex tix, kiex ah nin, "Simiang aux eue, tawx kawn pa im an ka kiex,
         paw doh pah kawn simex an liak!" Viang mawh nan, bun tang kaux an pawk ah nin, "Paw
         kieh mawh cie aux mai paw kieh mawh cie maix, kieh gwieh heue."
         27 Simiang deeh pawk lox nawh ah nin, "Tawx kawn pa im an ka bun sivoe, paw doh pah
         kawn simex an, nawh mawh miex kawn ngie an tete heue."
         28 Pui Isarelax khankix mhong grawng pa prawng ca simiang, kix kied koe krax lhat graung
         kah, mawh kheu yaox kix koe pingnya cuyi Siyiex ka daux nawh, sonsang pon kwang nawh
         haktiex daux pa rahsee heue.

1 Sawlamon mawh simiang ka piang pui Isarelax heue.
         2 Mai inkix mawh pa kwang greem nawh khankix, Azarix kawn simex Zadok mawh cao giex
         kaing li heue.
         3 Elihawrap mai Ahiyax kawn simex Shisha mawh cao tiiem lai, Yehoshaphat kawn simex
         Ahilut mawh cao kaing priex carang heue.
         4 Beneyax kawn simex Yehawyadax mawh cao kaing naing ting ka piang kru naing, Zadok
         mai Abiata mawh cao giex kaing li heue.
         5 Azarix kawn simex Natan mawh cao kwang ka piang cub cao kaing, Zabuk kawn simex Natan
         mawh cao giex kaing li mai mawh paox grawm simiang heue.
         6 Ahisha mawh cao kwang ka daux nyiex haw mai Adawniram kawn simex Abada mawh cao kwang
         ka piang cub pui yuh kaing heue.
         7 Mai Sawlamon deuh cao pa kwang piang haktiex pui Isarelax kao ra kaux, pa sang tawx
         pa ih son simiang mai son pui pa ot daux nyiex haw nawh, daux tix num, tix khix tix
         kaux, mawh cao teei beeh glawm khre rien ka pa ih heue.
         8 In mawh ceu kaux kix, Hurax mawh cao kwang ka piang gawng Epharem,
         9 Bendeka mawh cao kwang ka veng Makat, veng Shalabim, veng Bietshemiet mai veng Elonbiethanan
         khankix,
         10 Benhashiet mawh cao kwang ka veng Arubot mai veng Sawkhaw mai haktiex pa koe hawt
         veng Hepha khankix,
         11 Benabinadat mawh cao kwang haktiex Dawrax khawmuik, nawh teei ti moeng kawn bun Sawlamon
         pa kaux Taphat heue.
         12 Banax kawn simex Ahilut mawh cao kwang veng Tanak, veng Magidaw mai veng Bashan khawmuik,
         pa koe praok veng Zaretan pa koe greem veng Yezerelax khankix, jah ka veng Bietshan
         tom hoek ka veng Abelamehawla hu tom hoek ka plak laong veng Yawkanam heue.
         13 Begebax mawh cao kwang ka veng Ramat pa koe ka daux haktiex Gilat mai dee ot doeh
         ru Manashe yaong Ya-irax pa koe ka daux haktiex Gilat mai veng Aragawbax, pa koe ka
         haktiex Bashan mai khawm veng ting tixgliah veng, pa koe guh veng mai pa yuh jhong
         siviex veng ka tawng lheung khankix heue.
         14 Ahinadat kawn simex Idaw, mawh cao kwang ka veng Mahanem,
         15 Ahima mawh cao kwang ka daux kien Napthalix, nawh kawx teei ti moeng Basemat kawn
         bun Sawlamon,
         16 Banax kawn simex Hushie mawh cao kwang ka daux kien Asha mai veng Alot,
         17 Yehoshaphat kawn simex Parua mawh cao kwang ka daux kien Issakha,
         18 Shimix kawn simex Elax, mawh cao kwang ka daux kien Benyamin,
         19 Gebax kawn simex Urix, mawh cao kwang ka daux haktiex Gilat, haktiex cie simiang
         Sihong pui Amawrix mai cie Awgax khaing haktiex Bashan mai nawh mawh cao kwang ka
         haktiex an nong nong heue.
         20 Pui Yudax mai pui Isarelax hoik kied haoh hun awm mhaik praok rawm sigrit sigra,
         kix ih nyaux mai gaux rhawm ti heue.
         21 Sawlamon kwang haktiex khawmuik, jah ka rawm klawng Yufrethi tom hoek ka haktiex
         pui Philitix, tom hoek ka mee haktiex Ejiptux, kix viex keen hoek mai yuh kaing jhaw
         son Sawlamon, glang yam im ju nawh heue.
         22 Priex ih Sawlamon tix ngaix uik phawng gaox nghox ca tixngoe kawrax mai phawng gaox
         koi tixgliah kawrax heue.
         23 Mawie pa laung kieh kluing kao mu mai mawie bla sawm daux gwang rib tixnga mu mai
         yung tix yieh mu, lheu khaing an mawh cak, pex rang, kiah mai sim ceu pa bee khankix
         heue.
         24 Mawh kheu hoik pon kwang nawh haktiex plak klip singaix rawm klawng Yufrethi khawmuik,
         jah ka veng Tiphasa tom hoek ka veng Gaza mai nawh hoik kwang ka piang simiang haktiex
         can pa koe ka plak klip singaix rawm klawng Yufrethi mai hoik kieh haktiex koe hawt
         vung viang nawh yiien yawg tix heue.
         25 Pui Yudax mai pui Isarelax yaox ti ot yiien yawg ka greem veei nhu plix siiet mai
         greem veei khaox ruh tix, jah ka veng Dan, tom hoek ka veng Berashebax, glang bawg
         yam kwang nawh haktiex heue.
         26 Sawlamon koe kawg brung pon mheen lhang, son ling lawx naing nawh mai pui naing brung
         tix mheen ra rheng kaux heue.
         27 Cao kwang kao ra kaux hoik tang teei beeh glawm tix kaux tix khix mai khre rien pa
         ih son Sawlamon mai son pui pa ot daux nyiex haw khawmuik mai yaox ti khre grum naog
         heue.
         28 Kix baox viex nghox koi mai brex nghox hoek ka son brung mai law kaux mawh kaux an,
         awm koe beeh glawm kix heue.
         29 Mai Siyiex tawx pingnya cuyi ka Sawlamon mai pa vieh va rhawm awm mhaik rawm sigrit
         sigra heue.
         30 Mawh kheu nan, pingnya cuyi Sawlamon lheu khaing pingnya cuyi pui pa ot ka plak lih
         singaix mai khaing pui pa koe pingnya cuyi pa ot ka daux meung Ejiptux heue.
         31 Sawlamon nie lheu koe pingnya cuyi khaing pui khawmuik mai khaing Ethan pui Ezarahi
         mai Heman, Khalakhawla mai Narada kawn simex Mahawla khankix mai min ceu kaux nawh
         hoik tah hu ka piang haktiex khawmuik heue.
         32 Nawh ah lox kab loe rheng gum mai lai rhax tix rheng mai phwan phuk heue.
         33 Nawh baox krai grawng khaox khankix, jah ka khaox gix pa koe ka haktiex Lebanon,
         tom hoek ka khaox taux im krim pa kuah ka piang guh veng, nawh baox krai grawng totiag
         kuceu mai grawng sim kuceu mai viag pa chix chuh chix mu mai grawng kax daux rawm
         khankix heue.
         34 Mai simiang pui ka piang haktiex khawmuik, pa hoik mhong ka grawng pingnya cuyi nawh
         khankix, hoek sonsang nghiet tix pingnya cuyi pa chix simiang Sawlamon heue.

1 Yam mhong Hiram simiang veng Turux ka groi kix bee ka Sawlamon mai plud dee ot keeing
         tix, nawh ploi kawncau ti hu ka Sawlamon, mawh kheu moh Hiram ka simiang Davit jheung
         jheung heue.
         2 Mai Sawlamon ploi pui ti hu ah nin ka Hiram,
         3 Maix tawng ka ang keeing aux Davit pon sum nyiex bwan ka daux ceu kaux Simiang Siyiex
         nawh, kheu yaox nawh ti puing naing kudah tom hoek bawg yam kieh Simiang Siyiex pui
         koeng nawh khankix, ot greem tiag caong nawh heue.
         4 Yam in Simiang Siyiex kieh haktiex hawt vung viang an yiien yawg, mawh kheu ang pui
         koeng pui khoi mai pui caox caig khankix lai koe heue.
         5 Aux keud ti sang sum nyiex bwan ka daux ceu kaux Simiang Siyiex aux, awm pa hoik
         ah Simiang Siyiex ka keeing aux Davit, kawn simex maix pa sang yaog aux mawh cao pa
         ngawm piang dangngeung maix mai pa sang plud maix an, nawh tak sum nyiex bwan ka daux
         ceu kaux Aux heue.
         6 Mawh kheu nan, tawx lox ka kawncau maix, sonsang kid kix khaox piak van son aux,
         khaing gawng Lebanon mai kawncau aux khankix tak teem kawncau maix mai aux tak tawx
         ngawh riang kawncau maix, maix tawng ang pui yix chix kid khaox awm chix kid pui Sidom
         heue.
         7 Yam mhong Hiram ka lox Sawlamon, nawh kied koe krax gaux rhawm ah nin, "Kieh krax
         pa yaogyaw bwanson koe ka Simiang Siyiex ka daux in singaix, mawh kheu Nawh Cao hoik
         tawx kawn simex Davit pa koe pingnya cuyi tix kaux, kwang ka piang pui ting heue."
         8 Khaix an, nawh ploi pui hu ah nin ka Sawlamon, "Aux hoik keud ti yaox lox pa tawm
         maix ka aux, aux tak tawx khaox piak van mai khaox gix awm pa lo maix heue."
         9 "Kawncau aux khankix tak teei khaox an lih khaing gawng Lebanon mai viex hoek krax
         rawm sigrit sigra, aux tak kieh kix sibloe khaox an ka piang kram daux rawm sigrit
         sigra mai viex hoek dee tin mai kix tak rieb khaox an ka dee an mai tak yaox ti tawx
         pa ih grum naog ka son pui aux khankix, sonsang fah rhawm aux ka heue."
         10 Mai Hiram tawx khaox piak van mai khaox gix awm pa simie nawh ti lo heue.
         11 Son priex pa sang ih pui Hiram tix num hoik tix num, Sawlamon tawx gaox nghox ca
         ra mheen kawrax mai bee pa hoik ciied singax tixnga kawrax heue.
         12 Mawh kheu nan, Simiang Siyiex tawx pingnya cuyi ka Sawlamon, awm pa hoik koe lox
         mukheu Nawh Cao, son ang naing lai koe, Hiram mai Sawlamon yuh sijax mukheu tau mai
         paox tix heue.
         13 Simiang Sawlamon laug pui pa sang yuh kaing ka daux pui Isarelax mai pui pa hoik
         laug nawh koe loe mheen kaux heue.
         14 Mai nawh ploi kix lai loh ti ot ka gawng Lebanon, tix khix tix mheen kaux mai kix
         yaox ti ot piang gawng Lebanon tix khix mai kix yaox ti deeh ing ot ka daux nyiex
         tix ra khix mai Adawniram mawh cao kaing pa kwang ka pui yuh kaing heue.
         15 Pui pa cau Sawlamon kieh klawm khaox koe aliah mheen kaux mai pui pa kaong simaox
         ka piang gawng koe daix mheen kaux heue.
         16 Mai Sawlamon kieh pui loe rheng loe yieh kaux mawh cao kaing pa bung ka piang pui
         pa yuh kaing khankix heue.
         17 Simiang tawx lox ka kix mai kieh kaong simaox ting mai simaox koe ngawh koe jum mai
         simaox pa hoik saik tix khankix hoek, sonsang kaw jaong num nyiex bwan ka heue.
         18 Mawh kheu nan, cub cangmai Sawlamon mai cangmai Hiram tau mai pui Gebalax khre rien
         khaox mai simaox sonsang sum ka nyiex bwan heue.

1 Khaix hoik lih hu pui Isarelax khaing meung Ejiptux pon yieh tixdaix num, yam kwang
         simiang Sawlamon ka piang pui Isarelax pon num, ka daux khix Zepha khix ra, nawh jah
         tix sum nyiex bwan Simiang Siyiex heue.
         2 Nyiex bwan pa sum simiang Sawlamon son Simiang Siyiex, krax lang tix gliah sawk,
         krax vieh tixnga sawk, krax lhaong tixngoe sawk heue.
         3 Sim dub pa koe sivoe nyiex bwan, plak lang tixnga sawk, plak vieh kao sawk, plak
         vieh an sidu mai nyiex bwan heue.
         4 Mai nawh yuh siviex iak sonsang riang ka daux nyiex bwan heue.
         5 Nawh sum lawg jawn hawt vung viang plak praix ding nyiex bwan, hawt vung viang lawg
         pa singax singeh mai lawg pa plak jhi khawm ra dah, lawg jawn hoik rawb vung viang
         an heue.
         6 Lawg plak greem vieh phwan sawk, lawg sigreung vieh liah sawk mai lawg plak piang
         vieh aliah sawk, nawh yuh lat ngip paox ti hawt vung viang plak praix nyiex bwan,
         son ang lat khankix chun tix laig ka ding nyiex bwan heue.
         7 Yam sum ka nyiex bwan, kix sum ka simaox pa saik pa hoik khre tix sivoe ang nyang
         viex hoek, mawh kheu nan, ang lai chix mhong lox daix, lox moe mai lox kraung rhiem
         yam sum ka nyiex bwan heue.
         8 Krax laig ka lawg plak greem koe ka plak dawm nyiex bwan, kix haok ka lawg sigreung
         ka bawng vawk vek, khaing lawg sigreung haok ka lawg plak piang glawk loe heue.
         9 Mai nawh sum nyiex bwan hoik grum naog mai nawh yuh braux plak greem nyiex rawg bwan
         mai lhop rong, nuk ka phia khaox piak van heue.
         10 Nawh sum lawg rawb vung viang nyiex bwan lhaong phwan sawk mai lawg an sitoe tix
         mai nyiex bwan ka lat khaox piak van heue.
         11 Gumlox Simiang Siyiex hoek ka simiang Sawlamon ah nin,
         12 pa dex mai nyiex bwan sum maix in, phan maix hawt lox lai beenli Aux mai nghiet lox
         tat jhawm prawng Aux mai priex ka lox tawm pingnyap Aux mai hawt yuh ceu an khawmuik,
         Aux tak kieh gumlox pa hoik krai Aux ka keeing maix Davit kaux cong mai maix heue.
         13 Mai Aux tak ot sinax pui Isarelax mai ang tik vud ka pui Aux Isarelax heue."
         14 Simiang Sawlamon hoik sum nyiex bwan tom grum naog heue.
         15 Mai nawh tawb ding plak daux khankix ka phia khaox piak van, jah khaing phia tawm
         daux nyiex bwan tom hoek ka braux plak daux yuh tix ka khaox mai nawh tawm ka piang
         bing daux nyiex bwan ka phia khaox gix pu heue.
         16 Nawh yuh lawg dee pa kied singax singeh, krax lang krax vieh tixnga sawk awm paox,
         ka plak khaix daux nyiex bwan ka phia khaox piak van heue.
         17 Mai lawg pa koe daux sigreung nyiex bwan, sivoe ngai dee pa kied singax plak lang
         koe tixpon sawk heue.
         18 Plak daux nyiex bwan koe khaox piak van pa hoik bre tix saik awm tux tai mai riang
         tai pa hoik pruh pa yuh tix ka khaox piak van, ka ding an ang lai chix yaox ka simaox
         heue.
         19 Mai nawh khre rien dee pa kied singax singeh daux nyiex bwan, sonsang deuh teug sijax
         mukheu Simiang Siyiex tan heue.
         20 Krax lang lawg dee pa kied singax singeh koe tixnga sawk, plak vieh tixnga sawk mai
         plak lhaong tixnga sawk, nawh om an ka khri nawnaw mai yuh khu dee tan ka khaox piak
         van heue.
         21 Simiang Sawlamon om plak daux nyiex bwan ka khri nawnaw, nawh takteue soi khri ka
         sivoe ngai dee pa kied singax an mai om ka khri heue.
         22 Nawh om nyiex bwan ka khri, tom sidah hoik sum ka nyiex bwan heue. Mai baox om khu
         dee tan mai lawg dee pa kied singax singeh ka khri heue.
         23 Nawh yuh riang Cherubin ra mu pa lhaong kao sawk ka khaox sanlun ka dee pa kied singax
         singeh heue.
         24 Pruik Cherubin an tix plak koe phwan sawk mai plak an tix plak koe phwan sawk, mawh
         kheu nan jah ka toeh pruik plak in tom hoek toeh pruik plak an lang kao sawk heue.
         25 Rieng Cherubin tang mu hoik tiag tix koe kao sawk, Cherubin an khawm ra mawh pa sidu
         awm paox tix mai awm riang grang Asherax paox tix heue.
         26 Krax lhaong riang Cherubin an tix mu koe kao sawk mai riang Cherubin an tang mu kawx
         sidu awm paox tix heue.
         27 Nawh deuh riang Cherubin an ka daux lawg pa kied singax, mai pruik riang Cherubin
         an di tix lih mai pruik Cherubin an tix mu cux ka ding plak in mai pruik Cherubin
         tang mu an cux ka ding plak an mai pruik ankiex khawm ra hoik cux paox ti, tix mu
         tix plak ka daux sigreung lawg an heue.
         28 Mai nawh om riang Cherubin an ka khri heue.
         29 Mai nawh saik riang Cherubin mai khaox jhie yaong mai pruh tai hawt vung viang plak
         praix plak daux nyiex bwan heue.
         30 Nawh om phia tawm nyiex bwan ka khri khawm plak daux plak praix heue.
         31 Son krax laig ka dee pa kied singax singeh nawh yuh siviex ka khaox sanlun, plah
         phia siviex mai pang siviex khankix koe phwan son tix son khaing ding heue.
         32 Nawh yuh siviex an ra mu ka khaox sanlun mai saik riang Cherubin mai riang khaox
         jhie yaong mai riang pruh tai khankix ka piang siviex mai om an kix ka khri mai baox
         phruah rawm khri ka piang riang Cherubin mai ka khaox jhie yaong heue.
         33 Son pang siviex laig ka daux, nawh yuh ka khaox sanlun, pa vieh khaing ding pon son
         tix son heue.
         34 Mai siviex an ra mu yuh tix ka khaox gix mai plah siviex an ra mu chix niiep ti mawh
         tix mu mai plah siviex pa deuk an ra mu kawx chix niiep ti awm an heue.
         35 Mai nawh saik riang Cherubin mai riang khaox jhie yaong mai riang pruh tai ka piang
         ceu an khankix, mai nawh om an khankix ka khri mai nawh baox om khri ka piang rhoi
         saik khankix heue.
         36 Mai nawh hoik kaw jaong ding ka simaox pa hoik saik tix loe thaix mai jaong ding
         khankix ka phia khaox piak van tix thaix heue.
         37 Ka daux pon num tix num khix Zipha khix ra, kix jah tix kaw num riah nyiex bwan Simiang
         Siyiex heue.
         38 Ka daux kao tix num ka khix Bulax khix daix, nyiex bwan hoik sum ti khawmuik mai
         hoik hoik awm pa bak pa keud kix heue. Kix sum nyiex bwan an aliah num heue.

1 Sawlamon sum nyiex haw tix kao loe num mai nawh hoik kied grum naog khawmuik heue.
         2 Nawh sum nyiex haw ka khaox daux nong gawng Lebanon khankix, krax lang tix yieh sawk,
         krax vieh tixphwan sawk mai krax lhaong tixngoe sawk, tau mai rong pon tia mai kab
         lat ka piang rong heue.
         3 Mai nawh yuh braux ka phia khaox piak van, lawg plak piang pa koe ka piang rong tixpon
         phwan lawg, tix tia koe kao phwan lawg heue.
         4 Siviex iak koe loe tia mai siviex iak an hoik ra lai see ka paox ti heue.
         5 Siviex mai siviex iak mai pang nawh khankix mawh pakpeung pon daog mai siviex iak
         loe tia ra lai see ka paox ti heue.
         6 Nawh sum nyiex kum pa koe rong, krax lang tixphwan sawk mai krax vieh tixngoe sawk,
         koe sidub ka plak siviex iak an loe tia tau mai rong khawm glawk bawng heue.
         7 Mai nawh yuh nyiex kum dangngeung pa mawh dee prawng see, nawh tawm an ka phia khaox
         piak van, jah ka bing nyiex tom hoek ka braux plak daux heue.
         8 Mai nyiex haw ot nawh koe plak khaix nyiex kum, rhoi khaix taix pa yuh kix awm paox
         tix mai nawh baox yuh nyiex tix lhang pa awm nyiex kum dee prawng see, son kawn bun
         Pharaw pa mawh moeng nawh heue.
         9 An khawmuik sang ti ka simaox pa koe ngawh mai saik sidu awm paox tix mai rid plak
         khaix mai sivoe ka jhi, jah khaing plak jaong tom hoek plak piang mai baox sang simaox
         jah ka plak praix tom hoek ka brawk ting heue.
         10 Jaong num an sang tix ka simaox pa kied ting pa koe ngawh jum mai simaox an tiblah
         lang kao sawk, tiblah lang daix sawk heue.
         11 Ka piang an mawh simaox pa koe ngawh jum, pa hoik saik tix sidu awm paox tix mai
         khaox piak van heue.
         12 Nawh vie vung viang brawk nyiex haw ka simaox pa hoik saik tix loe tia mai ka khaox
         piak van tix tia, pak daux brawk nyiex bwan mai sidub nyiex bwan kawx vie tix awm
         an heue.
         13 Simiang Sawlamon ploi pui hu kok ka Hiram khaing Turux heue.
         14 Nawh mawh kawn simex miexmai pui Napthalix mai keeing nawh mawh pui veng Turux cao
         yuh kaing kraung tawng lheung, nawh grum naog ka pingnya cuyi mai krax tawng krax
         yung mai min ka kaing kraung tawng lheung heue. Nawh hoek ka simiang Sawlamon mai
         yuh kaing son nawh khawmuik heue.
         15 Nawh raug rong tawng ra mu, rong tix mu lhaong kao daix sawk, plak ting kao ra sawk
         heue.
         16 Nawh baox raug kaing rong ra mu ka tawng sonsang sau ka piang toeh rong, krax lhaong
         kaing rong tix mu koe phwan sawk mai plak lhaong an tix mu kawx koe phwan sawk heue.
         17 Nawh yuh ngai rub tawng mai maox ceng tawng mai lhop ngai rub tawng aliah mu ka piang
         choek rong tix mu ka ku mu rong heue.
         18 Nawh yuh riang plix kla jiang mai sau ka piang ngai rub ra tia vung viang kaing rong
         khankix, sonsang tawb ka piang kaing rong pa koe ka piang toeh rong khankix mai ka
         kaing rong pa kawn deuk an tix mu kawx yuh awm an heue.
         19 Mai kaing rong pa koe piang toh rong sidub khankix mawh kho tai kraox nhawng pa koe
         ka pon sawk heue.
         20 Nawh sau plix kla jiang khankix ka piang kaing rong pa koe piang toh rong an ra mu,
         hawt dee peem rong dex dee koe ngai rub hawt vung viang ji koe riang plix kla jiang
         ka ra tia, khawm ra tia koe ra yieh mu heue.
         21 Nawh sum rong sidub nyiex bwan, mai jung rong tix mu ka plak dawm kok an mawh Yakhim
         mai baox jung rong tix mu ka plak gwiex mai kok an mawh Bawzax heue.
         22 Toh kaing rong koe kho tai kraox nhawng ka heue. Mai kaing yuh rong khankix hoik
         sidah heue.
         23 Nawh baox raug dung rawm tawng lheung lak lo, krax vieh kao sawk, lhaong phwan sawk
         mai hawt vung viang moing koe tixngoe sawk heue.
         24 Hawt greem praok moing hoik yuh t sau riang loi plix singiien hawt vung viang moing
         tix sawk kao mu, riang loi plix singiien an ra tia hoik raug tix tau ka moing dung
         rawm heue.
         25 Mai deuh dung rawm an ka piang riang mawie kao ra mu, riang mawie an loe mu veeh
         ngai tix plak laong, loe mu veeh ngai tix plak klip singaix, loe mu veeh ngaix tix
         plak seh mai an loe mu veeh ngai tix ka plak lih singaix mai deuh dung rawm an ka
         piang riang mawie khankix mai kieh mawie khankix ghaix kre tix ka plak daux heue.
         26 Krax pu dung rawm an, koe tix tiag taix mai moing awm pakpeung moing klong mai awm
         kho tai kraox nhawng mai pon sau rawm ka daux ra rheng bat heue.
         27 Nawh yuh khaox ngawm tawng lheung kao mu, lang pon sawk, vieh pon sawk, lhaong loe
         sawk heue.
         28 Nawh yuh pakpeung khaox ngawm awm in, vung viang daog khaox ngawm an koe daux sang
         sau lat rhiem ka heue.
         29 Ka piang dee sau lat an koe riang sivai sangsi, riang mawie, riang Cherubin ka heue.
         Ka piang daog khaox ngawm an koe dang tix mu, ka plak greem riang sivai sangsi, koe
         mawie mai riang kho tai ka heue.
         30 Khaox ngawm tix mu koe jaong lawx tawng lheung pon mu mai khawm gawng lat tawng ka
         mai khawm pon daog koe dang pa sang deuh pan ka heue. Dang pa deuh pan hoik raug tix
         kab ka khaox ngawm an mai koe riang kho tai ka ku mu heue.
         31 Moing dang pa ting an vieh tix sawk, mai lak lo daux mai pakpeung awm khaox ngawm,
         lang tix sawk, mai tix diex mai ka piang praok moing khankix mawh pa bre tix saik,
         dang pa deuh pan an koe pakpeung pon daog mai ang lak lo daux heue.
         32 Greem lat khankix koe jaong lawx pon mu, gawng jaong lawx an hoik kleuk tix mai khaox
         ngawm, lhaong jaong lawx ku mu koe tix sawk mai tix diex heue.
         33 Jaong lawx an khankix yuh awm pakpeung jaong ling lawx naing brung, gawng lat, jim,
         plawng mawng mai khawm gawng joh khawmuik mawh pa raug tix heue.
         34 Khaox ngawm an tix mu koe caong pa joh ka pon daog, caong an mawh pa raug tix kab
         mai khaox ngawm heue.
         35 Ka piang caong khaox ngawm an sau kangkaw lak lo pa koe tix diex ka, caong mai lat
         khankix kawx hoik mawh pa raug kleuk tix tau mai toeh khaox ngawm an heue.
         36 Ka piang pakngai dang mai phia tawm khankix, hoik saik riang Cherubin mai sivai sangsi
         mai khaox jhie yaong tau mai riang kho tai hawt vung viang heue.
         37 Nawh yuh khaox ngawm pa awm paox tix kao mu an khawmuik hoik raug awm paox tix, diang
         mai pakpeung kawx awm paox tix heue.
         38 Nawh yuh pan ting kao mu ka tawng, pan ting an tix mu hoik kub sau rawm daux tix
         pon bat mai pan ting an vieh pon sawk, ka piang khaox ngawm kao mu nawh deuh pan ting
         ka piang ku mu heue.
         39 Mai nawh deuh khaox ngawm plak dawm nyiex bwan phwan mu, plak gwiex phwan mu mai
         deuh dung rawm plak dawm nyiex bwan plak seh krax lih singaix heue.
         40 Hiram hoik yuh aw, bug rawm mai pan khankix mai nawh hoik yuh kaing son simiang Sawlamon
         mai nyiex bwan Simiang Siyiex heue.
         41 Ceu pa hoik yuh nawh khankix, mawh rong ting ra mu toeh peem kaing rong ra mu mai
         ngai rub pa tawb piang toeh rong an ra pheen,
         42 mai riang plix kla jiang khankix pon yieh mu, pa sau ka piang ngai rub an ra pheen,
         tix pheen ra tia ka piang ngai rub pa sang tawb ka piang toeh peem kaing rong an khawm
         ra heue.
         43 Khaox ngawm kao mu mai pan ting kao mu, pa koe ka piang khaox ngawm khankix,
         44 dung rawm tix mu mai riang mawie kao ra mu, pa koe plak greem dung rawm an,
         45 mai aw, bug rawm mai pan ting khankix mai kraung ceu in khawmuik hoik mawh pa kieh
         simiang Sawlamon Hiram yuh son nyiex bwan Simiang Siyiex, pa hoik raug tix ka tawng
         lheung heue.
         46 Simiang hoik kieh kix raug ceu inkix ka dee koe tiex klox ka daux lung Yawdan, sinax
         veng Sukot mai veng Zaretan heue.
         47 Sawlamon ang lai ciang tix yaox ka kraung an khankix, kheu hoik kied nie, krax cien
         tawng lheung ang lai dak uik tawng ka heue.
         48 Sawlamon yuh kraung shiao ka daux nyiex bwan Simiang Siyiex khawmuik, pa mawh khu
         khri dee tan mai pheen khri son pa khan blah plak sivoe Nawh Cao,
         49 mai jawk ten khri nawnaw, pa koe plak dawm phwan mu mai plak gwiex phwan mu, ka plak
         sivoe dee pa kied singax, riang kho tai, kawk ngu khawm gip kong khri,
         50 kawk, sigiiep ngu, klong, lawk tuh mai pan pa yuh ka khri nawnaw mai jhong siviex
         khri, son siviex ting pa koe ka daux lawg plak daux dee pa kied singax mai son siviex
         laig daux lawg ting bang kum pa koe ka daux nyiex bwan heue.
         51 Khaix hoik yuh simiang Sawlamon kaing jhaw khawmuik ka son nyiex bwan Simiang Siyiex,
         nawh viex pa hoik appong keeing nawh Davit tix tan pa mawh mau, khri mai kraung khrai
         pa shiao khawmuik, hoek daux nyiex bwan mai sau ka daux krao sinngao nyiex bwan Simiang
         Siyiex heue.

1 Simiang Sawlamon khrawm kwad riex ju pui Isarelax mai cub cao kaing ru ceu pui khawmuik
         mai cao kaing keeing nyiex ma pui Isarelax khankix hoek ka tix, ka daux veng Yerusaliem
         sonsang viex teug bwan sijax mukheu Simiang Siyiex khaing veng Davit pa mawh Zion
         tan heue.
         2 Pui Isarelax khawmuik khrawm paox tix hoek ka simiang Sawlamon, daux bawg yam pawie
         daux khix Etanim khix aliah heue.
         3 Kuad riex ju pui Isarelax khawmuik hoek mai cao giex kaing li khankix teei ti klawm
         teug sijax mukheu Simiang Siyiex heue.
         4 Mai kix viex teug sijax mukheu Simiang Siyiex hoek ka daux nyiex gox bwan man bang
         kum mai kix viex kraung shiao pa singax hoek ka daux nyiex gox bwan man, cao giex
         kaing li mai pui Lewix khankix mawh cao pa viex hoek heue.
         5 Simiang Sawlamon mai pui hun Isarelax khrawm tix hoek ka plak sivoe teug sijax mukheu
         mai kix tan yung, mawie khankix tom ang lai uik simin mu heue.
         6 Mai cao giex kaing li khankix viex teug sijax mukheu Simiang Siyiex laig ka dee ot
         nawh, ka daux nyiex bwan ka dee pa kied singax mai kix deuh teug sijax mukheu an ka
         greem pruik Cherubin heue.
         7 Cherubin an khankix di pruik tix ka piang teug sijax mukheu mai Cherubin an khankix
         tawb ka piang teug sijax mukheu mai khawm ka piang khaox glawm nawh heue.
         8 Khaox glawm an kied lang mai pon yaox toh khaox glawm an khaing dee pa kied singax,
         ka sivoe lawg dee pa singax, viang mawh nan ang chix yaox ka plak praix mai an koe
         tan tom in singaix heue.
         9 Ang koe tidtix daux teug sijax mukheu, lheu khaing khlawp simaox an ra khlawp, pa
         sau Mose tix priex yam ot ka baoh Hawrap, yam yuh Simiang Siyiex gumlox sijax mukheu
         tau mai pui Isarelax, yam lih kix khaing meung Ejiptux heue.
         10 Khaix hoik lih cao giex kaing li khankix khaing ka dee pa singax singeh, paiawm naog
         ka daux nyiex bwan Simiang Siyiex heue.
         11 Kheu jao hoik ceep paiawm mai naog min siawp sibrawm Simiang Siyiex ka daux nyiex
         bwan, cao giex kaing li ang lai pon cung ti yuh kaing jhaw heue.
         12 Sawlamon ah nin, "Simiang Siyiex hoik krai ti deuh, Nawh Cao tak sang ot ka daux
         paiawm pa faik heue.
         13 Aux hoik sum nyiex bwan ka son Maix Cao, sonsang ot Maix Cao ka daux leeing ju heue."
         14 Yam cung pui hun Isarelax, simiang veeh ngai tix mai nawb bwan ka piang kix heue.
         15 Mai nawh ah nin, "Kieh Simiang Siyiex pui Isarelax koe bwanson, pa hoik yuh Nawh
         Cao grum naog ka taix Tix, awm hoik koe lox mukheu Nawh ka keeing aux Davit ka jheeh
         tix,
         16 jah ka singaix hoik viex Aux pui Isarelax lih khaing meung Ejiptux, Aux ang nyang
         bax laug veng tix veng kawx, khaing doeh ru pui Isarelax, sonsang sum ka nyiex bwan,
         sonsang ot min ceu kaux Aux tan, viang mawh nan Aux hoik laug Davit, sonsang kwang
         ka pui Aux Isarelax heue.
         17 Grawng ceu an hoik mawh pa koe ka daux rhawm rhi keeing aux Davit, sonsang sum nawh
         nyiex bwan ka son min ceu kaux Simiang Siyiex, Siyiex pui Isarelax heue."
         18 Viang mawh nan, Simiang Siyiex ah nin ka keeing aux Davit, "Awm hoik koe rhawm rhi
         maix ti sang sum nyiex bwan ka son min ceu kaux Aux maix hoik yuh ceu pa mhawm pa
         koe ka daux rhawm rhi tix.
         19 Viang yuh ka mawx kawx maix tak ang pon ti sum nyiex bwan, tak mawh kawn simex li
         maix pa sum nyiex bwan son min ceu kaux Aux heue.
         20 Simiang Siyiex hoik yuh grum naog awm gumlox pa hoik krai Nawh Cao ti deuh mai kieh
         aux plud dee ot keeing aux Davit mai hoik kieh aux ngawm ka piang dangngeung pui Isarelax
         awm lox mukheu hoik yuh Simiang Siyiex mai aux hoik sum nyiex bwan son min ceu kaux
         Simiang Siyiex, Siyiex pui Isarelax heue.
         21 Mai aux hoik khre dah dee tix dah, son teug sijax mukheu, pa hoik koe lox mukheu
         Siyiex ka daux pa hoik yuh Nawh Cao sijax mukheu tau mai keeing ex, yam viex Nawh
         Cao kix lih khaing meung Ejiptux heue."
         22 Sawlamon cung ka plak sivoe khu dee tan Simiang Siyiex mai ka plak sivoe pui hun
         Isarelax mai nawh yaog taix tix khawm ra khawn ka raoma,
         23 ah nin, "Simiang Siyiex pui Isarelax eue, ka daux raoma long mai ka piang haktiex
         in greem raoma, Siyiex pa awm Maix ang lai koe tix kaux kawx mai pa priex rien lox
         sijax mukheu mai jhi krax pa caux rhawm tix ka kawncau Maix Cao pa hawt grawng lawng
         khaix Maix Cao khawm rhawm rhi tix ka plak sivoe Maix Cao heue.
         24 Maix Cao hoik priex gumlox sijax mukheu pa hoik yuh tix ka kawncau Maix keeing aux
         Davit, Maix Cao hoik yuh ceu an grum naog ka taix Tix heue. Awm mukheu pa krai Maix
         ka jheeh tix, awm pa koe daux in singaix heue."
         25 Simiang Siyiex pui Isarelax eue, yam in priex rien ka lox sijax mukheu pa hoik yuh
         Maix Cao ka kawncau tix keeing aux Davit mai pa hoik ah Maix Cao nin, "Phan kawn praix
         maix khankix chix yuh satix tix mai lawng hu plak sivoe Aux, awm lawng maix sivoe
         Aux, ru maix tak ang jud khaing ka piang dangngeung pui Isarelax khankix heue."
         26 Siyiex pui Isarelax eue, kieh gumlox mukheu pa yuh Maix Cao ka kawncau Maix keeing
         aux Davit grum naog liak.
         27 Viang mawh nan, mawh sang ot Siyiex ka piang haktiex tete lie? Jhak heue, raoma mai
         raoma pa kied lhaong ang lai kub dee ot son Maix Cao, nyiex bwan pa hoik sum aux in,
         Maix Cao nie sang chix ot ka yuh ka mawx?
         28 Simiang Siyiex eue, doh keud ka lox rawg kawncau Maix bwan mai nghiet ka lox khyox
         khaw kok yo aux kawncau Maix ka plak sivoe Maix Cao daux in singaix,
         29 Maix Cao jhak ka nyiex bwan in ku singaix, ka dah dee pa hoik ah Maix Cao nin, min
         ceu kaux Aux tak koe tan, yam veeh aux ngai tix plak nyiex bwan mai rawg bwan, nghiet
         ka lox rawg kawncau Maix bwan liak.
         30 Nghiet ka lox khyox khaw kawncau Maix Cao mai pui Maix Isarelax yam hoek rawg kix
         bwan ka dee in, nghiet ka lox rawg kix bwan khaing raoma ka dee ot Maix Cao liak,
         yam mhong Maix ka lox kix, pluat ploi phimap kix liak.
         31 "Yam lud pui tix kaux kaux ka paox plawg tix mai khin tix kieh nawh tiextu mai kix
         tak hoek ti tiextu ka plak sivoe khu dee tan Maix ka daux nyiex bwan in,
         32 Maix Cao nghiet khaing daux raoma mai prawng ca ka kawncau Maix khankix, ciyang ka
         pa yuh pa caox caig mai kieh pa caox yuh nawh deeh hoek ka piang kaing nawh mai prawng
         ca pui rahsee ka daux pa rahsee mai deeh tawx bwanson ka pa rahsee yuh nawh heue.
         33 "Yam som pui Maix Isarelax ka sivoe pui koeng tix, kheu koe phimap tieh feen kix
         ka Maix Cao, yam veeh kix tix hoek ka Maix, phan kix riep ka ceu kaux Maix mai rawg
         bwan khyox khaw ka Maix ka daux nyiex bwan in,
         34 nghiet khaing daux raoma mai pluat ploi phimap pui Maix Isarelax mai deeh viex kix
         hoek ka haktiex pa hoik tawx Maix Cao ka keeing kix heue.
         35 "Yam caox praix ang lhiex lih kheu jao phimap lud kix ka Maix Cao, yam deeh hoek
         kix tix rawg bwan ka dee in, phan kix rieb ka min ceu kaux Maix Cao mai deeh veeh
         ti khaing phimap tix, yam ciyang Maix Cao ka kix,
         36 Maix Cao nghiet khaing daux raoma mai pluat ploi phimap kawncau Maix pui Isarelax
         mai sonsang lawng hu kix daux krax pa mhawm, mai deeh kieh lhiex lih ka piang haktiex,
         pa hoik tawx ka ceu pui Maix pa mawh sinngao pa pon kix heue.
         37 Yam sibhawm praix ka piang haktiex ang ah, jhawm saux preng ang ah, jhawm saux muad
         ang ah mai yam yum khaox ox ka bhaung pa si aoh mai khaox yum kheu jauh rawm tix lih
         khaing ang ah, yam lih sido nghox ti yuh ka ma koi laux ang ah mai yam hoek pui koeng
         tix lai lawm ka veng kix ang ah mai khawm jhawm saux ceu pa yuh ka mawx ang ah,
         38 pui Maix Isarelax tix kaux kaux ang ah, yam hoik tawng nawh ka krax ciyang pa hoek
         ka piang tix ka daux rhawm nawh mai phan nawh hoik yaog taix tix rawg bwan khyox khaw
         ka ceu patix ang ah, ka daux nyiex bwan in,
         39 nghiet khaing daux raoma ka dee ot Maix Cao mai pluat ploi phimap kix mai yuh mai
         tawx ka pui ku kaux, ka pui pa tawng Maix Cao rhawm nawh, mawh kheu Maix Cao tix kaux
         khaing pa tawng rhawm kawn pui khawmuik,
         40 sonsang lhat graung kix ka Maix Cao, glang singaix im ju kix ka daux haktiex pa hoik
         tawx Maix Cao ka keeing ex heue.
         41 "Awm an son pui tang ceu, pa ang mawh pui Isarelax pui Maix Cao kawx, pa hoek khaing
         haktiex dee singai son min ceu kaux Maix Cao,
         42 kheu kix tak mhong min ceu kaux pa ting lhaong Maix Cao mai ka riang rao taix Maix
         Cao mai plawng taix pa nyeu Maix Cao lih, yam hoek kix tix rawg bwan daux nyiex bwan
         in,
         43 nghiet khaing daux raoma ka dee ot Maix Cao, yuh awm can pa rawg pui tang ceu ka
         Maix Cao, sonsang tawng pui haktiex khawmuik ka ceu kaux Maix Cao mai lhat graung
         ka Maix Cao, awm pa yuh Maix Cao ka pui Isarelax khankix mai sonsang tawng kix ka
         nyiex bwan pa sum aux in, mawh dee pa kok ka min ceu kaux Maix Cao heue.
         44 "Yam ploi Maix Cao ceu pui tix khankix hu puing ka pui koeng khankix ka dee mawx
         ang ah, yam rawg kix bwan ka Simiang Siyiex, kix tak veeh ngai tix plak see veng pa
         hoik laug Maix Cao ka nyiex bwan pa hoik sum aux ka son ceu kaux Maix Cao,
         45 "Maix Cao nghiet ka lox pa rawg kix bwan mai lox pa khyox khaw kix khaing daux raoma
         mai caux rhawm ka kix liak.
         46 "Yam lud kix ka Maix Cao, ang koe pui pa ang lud tix kaux kawx, yam song rhawm Maix
         Cao ka kix mai ap kix ka pui koeng khankix mai kix mawh pui pa giex laung ka haktiex
         pui koeng, viang singai ang ah, dex ang ah,
         47 yam hoek kix ka haktiex dee mawh kix pa giex laung, phan kix doh keud ka pa lud daux
         rhawm tix mai deeh khyox khaw ka Maix Cao, ka daux haktiex pa viex kix mawh pa giex
         laung, ah nin, yix hoik lud mai hoik yuh pa caox caig mai pa ang rahsee,
         48 yam veeh kix tix hoek ka Maix Cao khawm rhawm tix, ka daux haktiex pui koeng pa giex
         laung kix mai rawg bwan ka Maix Cao ka plak see haktiex cao kix, pa hoik tawx Maix
         Cao ka keeing kix mai ka veng pa laug Maix Cao, ka nyiex bwan pa hoik sum aux son
         ceu kaux Maix Cao,
         49 nghiet khaing daux raoma ka dee ot Maix Cao mai nghiet ka lox rawg kix bwan mai lox
         pa khyox khaw kix mai caux rhawm ka kix liak!
         50 Mai pluat ploi phimap pui Maix Cao khankix, pa koe phimap krax lud ka Maix Cao mai
         khawm pa lud loe kix, pa hoik lud kix ka Maix Cao, mai deeh caux rhawm ka kix ka plak
         sivoe pui pa viex kix mawh pui pa giex laung, sonsang koe krax caux rhawm pui ankix
         ka piang kix,
         51 kheu jao mawh kix pui Maix Cao mai sinngao Maix Cao, pui pa hoik viex Maix lih khaing
         meung Ejiptux mai khaing ka daux glah ngu rhiem,
         52 kieh ngai Maix Cao jhak ka kawncau tix mai nghiet ka can ceu pa khyox khaw pui Maix
         Isarelax ka Maix Cao heue.
         53 Simiang Siyiex eue, mawh kheu hoik tang tiah Maix kix khaing sinax ceu pui, pa ot
         ka piang ca haktiex in khawmuik, sonsang mawh kix sinngao Maix Cao, awm pa hoik krai
         Maix ka kawncau Maix Mose yam viex Maix keeing ex lih khaing meung Ejiptux heue."
         54 Yam hoik naox Sawlamon ka krax rawg tix bwan mai krax pa khyox khaw tix ka Simiang
         Siyiex, nawh yaog ti kaoh khaing ka plak sivoe khu dee tan Simiang Siyiex, khaing
         pa grux ngawng mai yaog taix tix ka raoma,
         55 nawh cung mai nawb bwan ka pui Isarelax ka lox pa kied ting ah nin,
         56 "Kieh Simiang Siyiex koe bwanson, pa tawx krax pa nhim ka pui Nawh Isarelax, awm
         pa hoik yuh Nawh lox mukheu, lox mukheu mhawm yuh Nawh tau mai kawncau Nawh Cao Mose,
         ang lai cod tix gum kawx heue."
         57 Kieh Simiang Siyiex ex ot tau mai ex, awm ot Nawh Cao tau mai keeing ex, paw kieh
         Nawh Cao tik vud ka ex mai prah ka ex,
         58 sonsang kieh Nawh Cao rhawm ex deeh veeh ti hoek ka Nawh Cao mai sonsang pon hu ex
         ka daux krax Nawh Cao mai priex gumlox pingnyap Nawh khankix mai beenli Nawh Cao khawm
         lox tat jhawm prawng pa tawm Nawh ka keeing ex khankix heue.
         59 Kieh gumlox pa khyox khaw aux ka plak sivoe Simiang Siyiex, mawh pa dex mai Simiang
         Siyiex, Siyiex ex ku singaix, sonsang caux rhawm Nawh ka kawncau tix mai ka pui Nawh
         Isarelax khankix, awm pa lo kix ku singaix,
         60 mai sonsang pon tawng pui piang haktiex khawmuik ka mawh Nawh Cao Simiang Siyiex,
         Siyiex tix kaux khaing heue.
         61 Mai kieh rhawm rhi pex mawh pa kaux sijax ka Simiang Siyiex ex mai hawt hu ka daux
         lox lai beenli Nawh Cao mai priex ka gumlox pingnyap Nawh Cao, awm pa hoik koe ka
         daux in singaix heue."
         62 Simiang mai pui Isarelax khankix tan krax tan pa appong ti ka plak sivoe ngai Simiang
         Siyiex heue.
         63 Sawlamon yuh krax tan pa nhim, ka mawie ra mheen ra rheng mu mai yung tix sien ra
         mheen mu ka Simiang Siyiex heue.Mai ap nyiex bwan ka Simiang Siyiex heue.
         64 Ka daux singaix an simiang appong lawg daux sigreung pa koe sivoe nyiex bwan Simiang
         Siyiex mawh pa singax singeh, mai simiang tan krax tan pa gleeing mai krax tan phawng
         nghox ca mai khawm khlawp bee krax tan pa nhim tan, mawh kheu iak khu dee tan tawng
         lheung pa koe ka plak sivoe Simiang Siyiex ang kub tan krax tan pa gleeing mai krax
         tan phawng nghox ca mai khlawp bee krax pa nhim khankix ka piang heue.
         65 Yam an Sawlamon khan kheu pawie ting, ka pui Isarelax pa kied haoh hun, pa hoek jah
         khaing dee laig ka veng Hamat tom hoek ka rawm klawng iak Ejiptux, pa hoek ka pawie
         plak sivoe Simiang Siyiex ex, aliah singaix ra bawg khawmuik kao pon singaix heue.
         66 Yam hoek daux daix singaix, nawh ploi pui khankix deeh ing mai kix nawb bwan ka simiang
         mai tang ing ka nyiex tix, ka daux pa nyawm rhawm nyawm mai ka daux pa gaux rhawm
         ti, son krax pa mhawm pa yuh Simiang Siyiex ka kawncau Nawh simiang Davit mai ka pui
         Nawh Isarelax khawmuik heue.

1 Khaix hoik sum Sawlamon ka nyiex bwan Simiang Siyiex mai nyiex haw ot tix, awm pa
         koe rhawm nawh ti sang yuh khawmuik,
         2 Simiang Siyiex deeh jhi tokaux tix ka Sawlamon ra bawg tix bawg, awm jhi Nawh tokaux
         tix ka nawh daux veng Gibun heue.
         3 Mai Simiang Siyiex ah nin ka nawh, "Aux mhong lox rawg maix bwan mai lox pa khyox
         khaw maix khankix, pa hoik yuh maix ka plak sivoe Aux, Aux yuh nyiex pa hoik sum maix
         ka min ceu kaux Aux singax singeh leeing ju, ngai Aux mai rhawm Aux tak koe tan jheung
         jheung heue.
         4 Phan maix lawng hu ka plak sivoe Aux, awm hu keeing maix Davit mai hawt yuh awm pa
         tawm Aux ka maix mai phan maix priex ti hawt lox lai beenli pa deuh Aux mai lox tat
         jhawm prawng Aux khankix,
         5 Aux tak kieh dangngeung haktiex maix ka piang pui Isarelax khankix kaux cong leeing
         ju, awm hoik yuh Aux lox mukheu mai keeing maix Davit, pa ah in, ru maix tak ang jud
         khaing ka piang dangngeung pui Isarelax khankix heue.
         6 Phan ang mawh nan, phan kawn simex maix khankix deeh veeh ti khaing daux pa hawt
         ti khaix Aux mai ang lai priex rien ka lox tawm pingnyap cie Aux mai ka lox lai beenli
         pa deuh Aux plak sivoe maix mai hu yuh kaing jhaw siyiex tang kaux mai krub ka kix,
         7 "Khaix an Aux tak tik pui Isarelax khankix khaing haktiex pa tawx Aux ka kix, mai
         nyiex bwan pa yuh Aux mawh pa singax singeh ka son ceu kaux Aux in, Aux tak tik an
         khaing plak sivoe ngai Aux, pui Isarelax khawmuik tak lih awm lox been praix mai lox
         sibriem ka plak sivoe pui heue.
         8 Mai nyiex pa lhaong in, pui pa lailing hawt baoh in ku kaux, tak koe pa daox deng
         mai koe lox sibriem ah nin, Simiang Siyiex yuh nin ka haktiex in mai ka nyiex bwan
         in kheu jao patix lie?
         9 "Khaix an, kix tak deeh pawk ah nin, mawh kheu hoik tik vud kix ka Simiang Siyiex,
         Siyiex tix pa hoik viex keeing kix lih khaing meung Ejiptux mai een rhawm tix ka siyiex
         tang kaux mai krub mai yuh kaing son kix, mawh kheu nan, Simiang Siyiex viex krax
         pa laux leeing hoek ka piang kix heue"
         10 Yam hoek ka daux tixnga num, khaix hoik sum Sawlamon nyiex ra lhang, pa mawh nyiex
         bwan Simiang Siyiex mai nyiex haw ot tix,
         11 Hiram simiang veng Turux teem Sawlamon ka khaox Arit mai khaox gix mai khri tom nie
         awm pa koe rhawm nawh ti sang cie, simiang Sawlamon kawx deeh tawx Hiram cie veng
         khankix tixnga veng, pa koe ka daux haktiex Galilie heue.
         12 Simiang Hiram lih khaing veng Turux mai hu jhak ka veng pa hoik tawx Sawlamon ka
         nawh, viang mawh nan, nawh ang khaw rhawm ka heue.
         13 Mawh kheu nan, nawh ah nin, "Pux aux eue, veng pa hoik tawx maix ka aux khankix,
         mawh veng pa yuh ka mawh? " Mai nawh kok haktiex baoh an mawh Khabulax, tom in singaix
         heue.
         14 Hiram ploi pui hu tawx khri tix yieh tixnga talantan ka simiang, tix yieh talantan
         koe tix yieh tixnga coi heue.
         15 Grawng pa koh simiang Sawlamon mau ka pui khankix mawh sonsang sum nyiex bwan Simiang
         Siyiex mai nyiex haw ot nawh mai veng Milaw mai guh veng Yerusaliem, veng Hazaw, veng
         Megidaw mai veng Geza khankix heue.
         16 Pharaw simiang Ejiptux hu puing ka veng Geza, gleeing veng an ka ngu mai pah pui
         Khanan pa ot ka daux veng mai nawh tawx veng an awm totaix ka kawn bun tix, moeng
         simiang Sawlamon,
         17 Sawlamon deeh sum veng Geza mai veng Biethawron plak seh,
         18 veng Baliet mai veng Tama pa koe ka daux tiag haktiex Yudax,
         19 veng deuh Sawlamon krao kraung khrai mai veng deuh ling lawx naing brung mai veng
         deuh kru naing brung mai can pa koe rhawm Sawlamon tix sum ka daux veng Yerusaliem
         mai Lebanon mai ka daux meung haktiex dee pa kwang nawh khawmuik heue.
         20 Pui pa kawn deuk khaing pui Amawrix, pui Hetax, pui Perazix, pui Hewix mai pui Yebusix
         pa ang mawh pui Isarelax khankix,
         21 mai cub kix mawh pa deuk ka daux haktiex pa ang Isarelax nyang pon yuh kix laux leeing
         khawmuik, Sawlamon kieh kix yuh siliex tom hoek daux in singaix heue.
         22 Mai Sawlamon ang lai kieh pui Isarelax yuh siliex, nawh kieh kix mawh pui naing mai
         kawncau nawh mai cao kaing pa kwang greem nawh pui naing vao, kaing naing mai cao
         kaing naing ting cub ling lawx naing brung mai cub pui naing brung khankix heue.
         23 Cao kaing pa kwang ka piang kaing jhaw koe phwan yieh tixphwan kaux, kix mawh cao
         kwang ka piang pui yuh kaing jhaw khankix heue.
         24 Kawn bun Pharaw lih khaing veng Davit mai hu ot ka nyiex cao tix pa hoik sum Sawlamon
         ka son nawh, khaix Sawlamon deeh cox sum ka veng Milaw heue.
         25 Sawlamon yuh krax tan pa gleeing mai krax tan pa nhim tix num loe bawg ka piang khu
         dee tan pa sum nawh ka son Simiang Siyiex mai gleeing nyawng bhawng ka plak sivoe
         Simiang Siyiex mai nawh hoik sum nyiex bwan heue.
         26 Sawlamon yuh reu ting ka daux veng Ezion Gebax pa koe praok rawm sigrit sigra raoh,
         ka daux haktiex Edon heue.
         27 Hiram ploi kawncau ti pa tawng krax rawm sigrit sigra, hu yuh kaing tau mai pui Sawlamon
         khankix heue.
         28 Mai kix hu ka veng Awphirax mai pon viex khri pon yieh tixnga talantan coi khaing
         tan mai kix viex tawx ka Simiang Sawlamon heue.

1 Yam mhong laux simiang Shebax ka ao min ceu kaux Sawlamon kheu ceu kaux Simiang Siyiex,
         nawh hoek ti cheuk cheu Sawlamon ka lox pa kied nu tix pawk heue.
         2 Nawh hoek ka veng Yerualiem tau mai pui pa hawt tom nie mai Kala uk pa tang pa sioe
         bhawng kuceu mai khri tom nie mai siang simaox pa ngawh mai yam bleeh nawh Sawlamon
         krai can pa koe daux rhawm tix khawmuik heue.
         3 Sawlamon deeh pawk pa chawk nawh khankix, can pa ang Sawlamon pon pawk ang koe tix
         ceu kawx heue.
         4 Yam yaox laux simiang Shebax ka pingnya cuyi pa koe Sawlamon mai ka nyiex haw pa
         hoik sum nawh,
         5 mai pa ih pa koe ka piang pheen sawm nawh khankix mai dee ngawm cao giex kaing mai
         kawncau pa khan kheu nawh mai kraung ceep kix mai pa giex kawk nyaux nawh mai krax
         pa khre nawh krax tan pa gleeing tix, ka daux nyiex Simiang Siyiex, nawh hoik daox
         deng ka tom ang tix koe lox krai heue.
         6 Mai nawh ah nin ka simiang, "Can ceu pa hoik mhong aux yam ot aux ka haktiex tix,
         grawng kaing pa yuh maix mai pingnya cuyi pa koe maix rug mawh tete heue."
         7 Viang mawh nan, aux ang nyang yum rhawm ka lox ankix, sivoe ang aux nyang yaox ka
         ngai tix mai ceu ankix ang nyang mawh tix plak awm pasax mhong aux, pingnya cuyi maix
         mai kraung khrai sinngao maix, hoik nie lheu khaing pa mhong aux heue.
         8 Kieh pui maix mai kawncau pa cung plak sivoe maix jheung jheung mai pa mhong gumlox
         pingnya cuyi maix khankix koe bwanson!
         9 Kieh Simiang Siyiex koe bwanson, khaw rhawm rhi ka maix mai pa yaog maix ka piang
         dangngeung pui Isarelax! Mawh kheu Simiang Siyiex moh ka pui Isarelax leeing ju, Nawh
         Cao yaog maix mawh simiang sonsang prawng ca maix daux pa rahsee heue."
         10 Mai nawh tawx khri tix yieh tixnga talantan mai sidah bhawng tom nie mai siang simaox
         pa kied ngawh, ceu sidah bhawng pa kied nie awm in, pa tawx laux simiang Shebax ka
         simiang Sawlamon, ang lai hoek khaix an tix bawg kawx heue.
         11 Lheu khaing an reu ting Hiram, viex khri mai khaox Alagun khankix mai siang simaox
         pa kied ngawh hoek khaing Awphirax tom nie heue.
         12 Mai simiang yuh rong ka khaox Alagun, son nyiex bwan Simiang Siyiex mai son nyiex
         haw mai yuh ting feuk mai ting pawd son pui rhax lai heue. Ceu khaox Alagun khankix
         ang lai sax hoek mai ang lai sax yaox tom hoek in singaix heue.
         13 Simiang Sawlamon tawx ceu pa koe rhawm laux simiang ti sang cie khawmuik, lheu khaing
         an simiang Sawlamon baox tawx ceu pa mhaing laux simiang ti cie khankix, khaix an
         nawh deeh ing mai kawncau tix ka haktiex tix heue.
         14 Krax cien khri pa pon simiang Sawlamon ka daux tix num, koe liah yieh tixgliah liah
         talantan heue.
         15 Lheu khaing an nawh baox pon khaing pui pa yuh lai geu khankix mai khaing keen pa
         tawx caox lai geu khankix mai khaing simiang Arebia khankix mai khaing cao kwang haktiex
         khankix heue.
         16 Simiang Sawlamon yuh pliah tieb pa ting ka khri ra yieh plah, pa cien tix plah liah
         yieh shekhe heue.
         17 Nawh baox yuh plah tieb pa iak ka khri loe yieh plah, pa cien tix plah loe yieh mina,
         mai simiang deuh an khankix ka daux nyiex haw pa hoik sum ka khaox khaing nong Lebanon
         heue.
         18 Lheu khaing an simiang yuh dangngeung ting ka nga sang mai om an ka khri nawnaw heue.
         19 Dangngeung an koe bawng liah glawk mai dee neung plak khaix lawm le, dangngeung khawm
         ra plak koe dee deuh taix tix, ka praok dee deuh nawh taix tix riang sivai sangsi
         ra mu cung ka heue.
         20 Riang sivai sangsi kao ra mu cung ka piang glawk bawng ku glawk plak in mai plak
         an heue. Pa yuh awm in ang koe ka meung tang dah tix meung kawx heue.
         21 Kawk nyaux simiang Sawlamon yuh ka khri mai can kawk nyaux yuh nawh ti deuh ka daux
         nyiex haw pa sum nawh ka khaox khaing nong Lebanon, yuh tix ka khri nawnaw mai ang
         lai yuh ka mau, Mawh kheu baux ju Sawlamon ang sawn mau mawh pa koe jum heue.
         22 Mawh kheu simiang koe cub reu ting pa yuh lai geu ka veng Tasux daux rawm sigrit
         sigra tau mai cub reu ting Hiram ka veng Tasux heue. Mai cub reu ting an hoek bleeh
         mai viex khri, mau, nga sang, rao khaox mai sim kawng khankix hoek ka nawh loe num
         tix bawg heue.
         23 Simiang Sawlamon kied magmi mai koe pingnya cuyi khaing simiang ka piang haktiex
         khawmuik heue.
         24 Pui piang haktiex khawmuik hoek plak sivoe ngai Sawlamon, sonsang nghiet ka pingnya
         cuyi nawh, pa hoik tawx Siyiex ka daux rhawm nawh heue.
         25 Pui ku kaux viex totaix tix, pa mawh kraung khri kraung mau, kraung ceep, kraung
         naing, sidah bhawng kuceu, brung mai la khankix hoek ka nawh mai keen pa caw ti tawx
         tix num hoik tix num heue.
         26 Sawlamon khrawm ling lawx naing brung mai pui naing brung khankix, nawh koe ling
         lawx naing brung tix rheng pon yieh lhang mai pui naing brung tix mheen ra rheng kaux,
         nawh priex ka daux veng pa deuh ling lawx naing brung tau mai tix ka daux veng Yerusaliem
         heue.
         27 Simiang kieh mau pa koe daux veng Yerusaliem khankix awm lon simaox mai kieh khaox
         Arit awm khaox ruh pa kwah ka daux ngawd daux lung heue.
         28 Mai brung pa koe simiang Sawlamon mawh diang lai pa laig khaing meung Ejiptux mai
         veng Kaw cao lai simiang hoik liag awm jum pa hoik tat kix ti deuh khaing veng Kaw
         heue.
         29 Diang lai laig ling lawx naing brung tix lhang kix liag khaing meung Ejiptux, jum
         mawh liah yieh mau shekhe, brung tix mu tix yieh tixphwan shekhe, diang lai pa lih
         ling lawx naing mai brung khankix, kix deeh coh ka simiang Hetax mai simiang Sirix
         heue.

1 Simiang Sawlamon moh ka bun tang praix tom nie, lheu khaing kawn bun Pharaw, nawh
         baox moh bun Mawbax, bun Amawnix, bun Edom, bun Sidom, bun Hetax khankix,
         2 Simiang Siyiex krai grawng pa dex mai pui tang praix ka pui Isarelax ah nin, "Pex
         tak ang pon teei ti mex moeng ka kix mai kix kawx tak ang pon ti teei pex, "Mawh kheu
         kix tak kieh sok rhawm pex veeh tix singai mai hawt khaix siyiex kix, simiang Sawlamon
         kied koe rhawm ghoing ka bun tang praix heue.
         3 Mai nawh koe moeng aliah kaux mai moeng iak loe yieh kaux mai moeng nawh khankix
         hoik kieh sok rhawm nawh veeh hu heue.
         4 Yam hoik kuad Sawlamon moeng nawh khankix kieh rhawm nawh veeh hu khaix siyiex tang
         kaux khankix, mai rhawm nawh ang lai kaux sijax ka Simiang Siyiex, awm rhawm pa koe
         keeing nawh Davit heue.
         5 Mawh kheu jao in, simiang hawt khaix Ashatariet siyiex pui Sidom mai Milakbom, siyiex
         pa seeing brai pui Amonix khankix heue.
         6 Sawlamon yuh pa caox plak sivoe ngai Simiang Siyiex mai ang lai hawt grawng lawng
         khaix Simiang Siyiex grum naog, awm pa yuh keeing nawh Davit heue.
         7 Sawlamon sum dee pa lhaong son Khemawsha siyiex pa seeing brai pa krub pui Mawbax,
         ka piang gawng pa koe ka plak lih singaix ka veng Yerusaliem mai ka son Mawliet siyiex
         pa seeing brai pa krub pui Amawnix khankix heue.
         8 Mai nawh yuh khu ka son moeng tix pui tang praix khankix, sonsang gleeing nyawng
         bhawng mai tan ka siyiex kix heue.
         9 Mai Simiang Siyiex song rhawm ka Sawlamon, kheu jao hoik veeh rhawm nawh ti singai
         khaing Simiang Siyiex pui Isarelax, pa hoik lih bleeh ka nawh ra bawg,
         10 mai hoik tawm grawng pa dex son in ka nawh, sonsang ang nawh lai hawt khaix siyiex
         tang kaux khankix, viang mawh nan, nawh ang lai cu nghiet ka lox pa hoik tawm Simiang
         Siyiex heue.
         11 Mai Simiang Siyiex ah nin ka Sawlamon, "Kheu jao yuh maix ceu in mai kheu jao ang
         maix priex rien ka sijax mukheu Aux mai lox lai beenli pa hoik tawx Aux ka maix khankix,
         Aux tak teei meung haktiex khaing maix mai tawx ka kawncau maix heue.
         12 Viang mawh nan, Aux kawn kia pakngai keeing maix Davit mai ang nyang yuh ceu an yam
         kawn im ju maix, viang mawh nan, Aux tak deeh teei meung haktiex ka daux tawm taix
         kawn simex maix heue.
         13 Viang mawh nan, Aux tak ang teei meung haktiex khawmuik, mai Aux tak tawx ceu pui
         tix cub ka kawn simex maix, kheu jao jhak Aux pakngai kawncau Aux keeing maix Davit
         mai veng Yerusaliem pa hoik laug Aux ti deuh heue."
         14 Simiang Siyiex so rhawm Hadat pui Edom, pa mawh doeh ru simiang Edom tieh feen ka
         Sawlamon heue.
         15 Mawh kheu yam ot Davit ka daux Edom daux bawg yam pa hoik luan, Yuabax cao kaing
         naing ting lih hu sonsang sipaung ka simex pui Edom pa hoik pah kix ka heue.
         16 Mawh kheu Yuabax mai pui Isarelax, kawn ot tan liah khix, tom hoik sidah pah nawh
         simex Edom ku kaux heue.
         17 Yam an Hadat lih to ka meung Ejiptux tau mai pui Edom pa mawh kawncau keeing nawh,
         yam an Hadat kawn iak ka heue.
         18 Kix lih khaing haktiex Midian mai hoek ka haktiex Param mai viex pui Param hu mai
         ti tom hoek ka Ejiptux, bleeh ka Pharaw meung Ejiptux, mai simiang tawx nyiex tix
         lhang mai pa ih mai haktiex ka son nawh heue.
         19 Hadat yuh pa khaw ka sivoe Pharaw, mawh kheu nan, nawh tom tawx Hadat moeng pux moeng
         tix, bun an mawh pux laux simiang Tapheniet heue.
         20 Mai pux Tapheniet keh kawn simex pa kaux Genubat, Tapheniet hoik eei nawh ting ka
         daux nyiex haw Pharaw mai Genubat ot tau mai kawn nyiex ma Pharaw mai sinax kawn simex
         Pharaw heue.
         21 Yam mhong Hadat ka yum Davit tau mai keeing nawh mai yam hoik yum Yuabax cao kaing
         naing ting pui Isarelax, yam ot kix ka daux meung Ejiptux, Hadat ah nin ka Pharaw,
         "Kieh aux lih sonsang ing aux ka haktiex tix heue."
         22 Pharaw deeh ah nin ka nawh, glang ot maix tin ang maix fah rhawm ka ceu tix maix
         lai sawg krax pa sang deeh ing tix, ka haktiex cao tix? "Nawh deeh pawk lox ah nin,
         ang koe tidtix, ca kieh aux ing ngie heue."
         23 Mai Siyiex deeh so rhawm tang kaux pa mawh Rezon kawn simex Eliyadax pa to khaing
         cao simiang tix Hadadeza simiang haktiex Zawbax tieh feen ka nawh heue.
         24 Nawh khrawm pui khankix hoek ka tix, mai mawh cao kaing ka piang cub pui pa tieh
         feen, yam pah Davit pui ka haktiex Zawbax mai kix hu ka veng Damase mai ot tan, nawh
         mawh simiang ka veng Damase heue.
         25 Rezon tieh feen ka pui Isarelax, singaix yam kawn im ju Sawlamon, nawh yuh pa caox
         awm pa hoik yuh Hadat mai, nawh kwang ka haktiex Surix mai seeing ka pui Isarelax
         heue.
         26 Kawncau Sawlamon Yerobom kawn simex Nebat, pui Epharem yaong Zeredax yaog tix tieh
         feen ka simiang, ceu kaux miex nawh mawh Zerua pa mawh miexmai heue.
         27 Mai in mawh grawng pa tieh feen nawh ka simiang, kheu sum Sawlamon veng Milaw mai
         deeh cox guh veng pa laux leeing keeing nawh Davit heue.
         28 Yerobom mawh pui pa ting riang mai pui vao tix kaux mai Sawlamon yaox mawh pui pa
         awn ju pa kied coca tix mai yaog nawh mawh cao kwang ka piang cao yuh kaing nyiex
         Yosiep heue.
         29 Ka daux tix ngaix yam lih hu Yerobom khaing Yerusaliem, cao jhai Ahiyax pui veng
         Shilaw ceep kraung khraox mai hoek rieb nawh ka daux krax, mai kiex ot ka daux kaung
         nong nong heue.
         30 Ahiyax peeik kraung khraox ceep tix mai riah lih kao ra siag heue.
         31 Nawh ah nin ka Yerobom, "Teei ti cie in kao siag, mawh kheu Simiang Siyiex pui Isarelax
         ah nin, aux rud ti teei meung haktiex khaing daux tawm taix Sawlamon mai tak tawx
         ceu pui kao ceu ka maix,
         32 viang mawh nan, nawh tak pon ti cie tix ceu ngie, mawh kheu jhak Aux ngai kawncau
         tix Davit mai veng Yerusaliem pa mawh veng pa hoik laug Aux lih khaing daux ceu pui
         Isarelax,
         33 mawh kheu nawh hoik tik vud ka Aux mai krub ka siyiex Ashatariet, siyiex pui Sidom
         mai ka Milakhom siyiex pui Amawrix khankix mai ang lai lawng daux krax Aux, sonsang
         yuh tix ceu pa mawh pa meh ka sivoe ngai Aux mai nawh ang lai hawt lox lai beenli
         mai lox tat jhawm prawng pa deuh Aux awm keeing tix Davit heue.
         34 Viang yuh nan kawx Aux tak ang lai teei meung haktiex khaing daux taix nawh khawmuik,
         mawh kheu Aux hoik yaog nawh mawh cao kwang baux singaix im ju nawh, kheu jao kawncau
         Aux Davit, pa hoik laug Aux pa hoik hawt lox tawm pingnyap mai lox lai beenli pa deuh
         Aux heue.
         35 Aux tak teei meung haktiex khaing tawm taix kawn simex Sawlamon mai deeh tawx ceu
         pui ka maix kao ceu heue.
         36 Son kawn simex nawh, Aux tak tawx ceu pui tix ceu, sonsang riang kawk ngu kawncau
         Aux Davit jheung jheung, plak sivoe Aux ka veng Yerusaliem, pa mawh veng pa hoik laug
         Aux sonsang deuh ceu kaux tix tan heue.
         37 Aux tak teei maix mawh cao kwang awm pa koe rhawm maix khawmuik mai maix tak mawh
         simiang ka piang pui Isarelax heue
         38 Phan maix nghiet lox tawm Aux mai lawng daux krax Aux mai yuh pa rahsee ka plak sivoe
         Aux mai priex ka lox lai beenli pa deuh Aux mai lox tawm pingnyap Aux khankix, awm
         pa hoik yuh kawncau Aux Davit, Aux tak ot tau mai maix mai Aux tak sum ti tawx nyiex
         pa kaux cong ka son maix, awm pa hoik sum Aux son Davit mai Aux tak tawx ceu pui Isarelax
         ka maix heue.
         39 Kheu jao in Aux tak tawx krax kha rhawm ka doeh ru Davit, viang mawh nan, ang mawh
         leeing ju heue."
         40 Sawlamon sawg ti pah ka Yerobom, viang mawh nan, Yerobom to ka simiang Shishak meung
         Ejiptux mai ot tan tom yum Sawlamon heue.
         41 Grawng kaing pa deuk mai can pa hoik yuh Sawlamon mai grawng pa koe pingnya cuyi
         nawh khankix, hoik tiem ti deuh ka daux phuk lai simiang Sawlamon ang mawh lie?
         42 Mai nawh ot ka veng Yerusaliem mai kwang ka piang pui Isarelax tixpon num heue.
         43 Sawlamon hoik laux lee tix tau mai keeing tix khankix mai kix sipaung nawh ka daux
         veng keeing nawh Davit, mai Rehobom kawn simex nawh deeh plud ti kwang khaix nawh
         heue.

1 Rohobom hu ka veng Shekhim, mawh kheu pui Isarelax hoik lih hu ka Shekhim khawmuik,
         sonsang deeh yaog nawh mawh simiang heue.
         2 Yam mhong Yerobom kawn simex Nebat ka grawng an, nawh kawn ot ka daux meung Ejiptux,
         kheu jao hoik to nawh khaing sivoe simiang Sawlamon mai Yerobom deeh hoek khaing meung
         Ejiptux heue.
         3 Kix ploi pui hu kok nawh deeh ing, khaix an Yerobom mai cub pui hun Isarelax hoek
         ah nin ka Rehobom,
         4 "Keeing maix hoik kieh khaox glawm yix mawh pa cien, mawh kheu nan yam in deeh kieh
         beeh glawm kaing ceu pa yuh keeing maix khankix deeh chaong mai deeh yuh khaox glawm
         cien nawh khankix, pa hoik sau nawh ka piang yix, deeh mawh pa chaong liak! Mai yix
         tak yuh kaing jhaw maix heue."
         5 Mai nawh ah nin ka kix, "Lih hu ha, khaix an loe singaix deeh hoek ka aux heue."
         Pui khankix lih hu khaing nawh heue.
         6 Khaix an, simiang Rehobom kum tau mai kwad riex ju pa tawx krax keud ka keeing nawh
         Sawlamon, glang yam im ju nawh ah nin, "Mawh sang tawx pex krax keud krax sawn ceu
         pa yuh ka mawh sonsang deeh pon pawk aux lox pui ankix?"
         7 Mai kix deeh ah nin ka nawh, "Phan maix mawh kawncau pui inkix ka daux in singaix
         mai hawt ti yuh kaing jhaw kix, kix tak mawh kawncau maix leeing ju heue."
         8 Mai nawh thiang ka lox kwad riex ju pa tawx krax keud krax sawn ka nawh mai nawh
         hu kum ka cub pui pa awn ju pa ting tau mai nawh pa tawx krax keud ka nawh khankix
         heue.
         9 Mai nawh ah nin ka kix, "Mawh sang tawx pex krax keud ka aux yuh ka mawh? Sonsang
         deeh pawk lox pui inkix pa ah nin ka aux, kieh khaox glawm pa hoik sau keeing maix
         ka piang yix deeh chaong liak"
         10 Mai cub pui pa awn ju pa ting tau mai nawh khankix ah nin ka nawh, "Maix tak krai
         ka pui pa hoik ah nin ka maix, keeing maix hoik kieh khaox glawm yix mawh pa cien,
         viang mawh nan maix deeh kieh chaong ka piang yix liak maix tak deeh pawk ah nin ka
         kix, giien tiah iak aux nie lheu pu khaing nyoi keeing aux heue.
         11 Yam in keeing aux hoik sau khaox glawm cien ka piang pex, aux tak sang baox naok
         khaox glawm piang pex, keeing aux hoik sivied pex ka khaox saux, viang mawh nan, aux
         tak sivied pex ka tamtim heue"
         12 Mawh kheu nan, Yerobom mai cub pui hun khankix deeh hoek ka Rehobom awm pa hoik tin
         simiang, "Khaix an daux loe singaix deeh hoek ka aux heue."
         13 Simiang deeh pawk lox kiien ka pui khankix mai thiang ka krax keud krax sawn pa hoik
         tawx kwad riex ju ka nawh heue.
         14 Mai nawh deeh krai ka kix awm krax keud krax sawn pa hoik tawx cub pui pa awn ju
         ka nawh ah nin, "Keeing aux hoik sau khaox glawm cien ka piang pex, aux tak sang baox
         naok khaox glawm cien ka piang pex, keeing aux hoik sivied pex ka khaox saux, viang
         mawh nan, aux tak sivied pex ka tamtim heue."
         15 Simiang ang lai nghiet ka lox pui an khankix, mawh kheu hoik mawh pa kaoh khaing
         Simiang Siyiex, sonsang kieh Nawh Cao gumlox tix grum naog, awm pa hoik krai Simiang
         Siyiex ka Ahiyax, pui veng Shilaw ka son Yerobom kawn simex Nebat heue.
         16 Yam yaox pui Isarelax khawmuik ka ang simiang lai nghiet ka lox kix, pui khankix
         deeh pawk lox ah nin, "Been pa hoik pon ex khaing Davit mawh ceu patix? Ex ang koe
         sinngao, ka daux simiex Yessie heue. Pui Isarelax khankix eue, deeh ing ka nyiex gox
         pex! Davit eue, kia ngien ka nyiex cao maix! "Mawh kheu nan, pui Isarelax khankix
         deeh ing ka nyiex goh cao tix heue."
         17 Mai Rerobom kwang ka piang pui Isarelax khankix, pa ot ka daux meung Yudax heue.
         18 Khaix an simiang Rehobom ploi Adawram pa mawh cao kaing pa koh keen hu ka pui Isarelax
         khankix mai kix dheem nawh ka simaox heue. Mawh kheu nan, simiang Rehobom nied ti
         haok ka piang ling lawx naing brung cao tix mai to ing ka veng Yerusaliem heue.
         19 Pui Isarelax khankix hoik tieh feen ka nyiex ma simiang Davit tom in singaix heue.
         20 Yam mhong pui Isarelax ka deeh hoek Yerobom, kix ploi pui hu kok nawh hoek ka daux
         bang kum pui hun mai kix yaog nawh mawh simiang ka piang pui Isarelax khankix heue.
         Pui pa hawt khaix doeh nyiex ma Davit mawh ngie pui Yudax khaing heue.
         21 Yam hoek Yehobom ka veng Yerusaliem, nawh khrawm nyiex ma pui Yudax khawmuik tau
         mai pui Biyamin mai nawh laug ti deuh pui naing tix sien daix mheen kaux, sonsang
         puing ka cub doeh nyiex ma pui Isarelax mai sonsang deeh teei kix meung haktiex khaing
         Rehobom kawn simex Sawlamon heue.
         22 Mai gumlox Siyiex bleeh ka Shemayax pa mawh pui Siyiex ah nin,
         23 krai ka Rehobom kawn simex Sawlamon mai simiang pui Yudax doeh nyiex ma Yudax mai
         Biyamin khawmuik mai ka pui pa kawn deuk khankix ah nin,
         24 Simiang Siyiex ah in, "Maix tak ang pon ti hu puing ka puxaik maix pui Isarelax,
         kieh pui ku kaux deeh ing ka nyiex tix, mawh kheu ceu inkix mawh pa kaoh khaing Aux
         heue." Mawh kheu nan, kix nghiet ka gumlox Simiang Siyiex mai deeh ing awm gumlox
         Simiang Siyiex heue.
         25 Yerobom sum veng Shekhim ka piang gawng Epharem mai ot tan, mai lih khaing tan mai
         baox sum veng Penuelax heue.
         26 Mai Yerobom ah nin ka daux rhawm tix, "Yam in meung haktiex in, tak mawh pa deeh
         hoek ka doeh nyiex ma Davit heue.
         27 Phan pui haktiex khankix hu yuh krax tan appong ka daux nyiex bwan Simiang Siyiex
         daux veng Yerusaliem, rhawm pui tak veeh ti hu ka cao simiang Rehobom pa mawh simiang
         pui Yudax mai kix tak pah aux yum mai deeh ing ka Rehobom pa mawh simiang pui Yudax
         heue."
         28 Mawh kheu nan, simiang kum tau mai pui tang kaux mai yuh riang kawn mawie khri ra
         mu ah nin ka pui khankix, "Grawng pa haok hu ka veng Yerusaliem mawh pa nu heue. Pui
         Isarelax khankix eue, jhak ka Siyiex pa viex pex lih khaing meung Ejiptux heue."
         29 Mai nawh deuh ka daux veng Betelax tix mu mai ka daux veng Dan tix mu heue.
         30 Mai in hoik lih mawh phimap tix ceu, mawh kheu pui khankix hu krub riang kawn mawie
         khri an ka Betelax, pa singai tom hoek ka veng Dan heue.
         31 Nawh hoik sum nyiex krub ka dee lhaong mai yaog cao giex kaing li khaing cub pui
         pa ang mawh cub kawn simex pui Lewix khankix heue.
         32 Yerobom yuh pawie ting ka daux khix daix singaix phwan, awm pawie pa hoik yuh kix
         ka daux meung Yudax mai nawh tan krax tan pa appong ka piang khu dee tan, mawh kheu
         nan, nawh yuh krax tan pa appong ka riang kawn mawie khri, pa hoik yuh tix ka daux
         veng Betelax mai deuh cao giex kaing li khankix ot ka dee lhaong pa hoik yuh tix ka
         daux veng Betelax heue.
         33 Nawh tan krax tan ka piang khu dee tan yuh tix ka daux khix daix singaix kao phwan,
         pa mawh khix singaix hoik tat nawh ka daux rhawm tix mai nawh yuh pawie tix mu, son
         pui Isarelax mai gleeing nyawng bhawng khankix ka piang khu dee tan an heue.
         
            

         
      
   
      
         13
1 Mai jhak heue, pui Siyiex tix kaux lih hu khaing meung Yudax mai hoek ka daux veng
         Betelax awm gumlox pa tawm Simiang Siyiex, yam cung Yerobom hawt khu dee tan sonsang
         gleeing nyawng bhawng heue.
         2 Mai nawh deuh phimap ka khu dee tan an kok yo gumlox pa tawm Simiang Siyiex ah nin,
         "Khu dee tan, khu dee tan eue, Simiang Siyiex ah nin, jhak heue, kawn simex pa kaux
         Yosiyax tak keh khaing doeh nyiex ma Davit, kaw an tak pah cao giex kaing li pa appong
         krax tan ka dee pa lhaong khankix, pa gleeing nyawng ka piang maix mai si-ang pui
         khankix tak gleeing tix ka piang maix heue."
         3 Mai nawh hoik tawx mhai tix ceu ka daux singaix an ah nin, "In mawh mhai pa hoik
         krai Simiang Siyiex, khu dee tan in tak max mai nyaox pa koe piang nawh khankix tak
         roik heue"
         4 Yam mhong Yerobom ka lox pa ah pui Siyiex, pa deuh phimap ka khu dee tan daux veng
         Betelax, nawh nyeu taix tix lih piang khu dee tan ah nin, "Giex nawh, "taix pa nyeu
         nawh lih, hoik kroh hu mai ang lai deeh pon bluh hoek ka tokaux tix heue.
         5 Mai khu dee tan an hoik max mai nyaox khankix roik khaing piang khu dee tan, awm
         mhai pa krai pui Siyiex an, kheu gumlox Simiang Siyiex heue.
         6 Simiang ah nin ka pui Siyiex an, "Yuh bwanson deeh khyox khaw ka Simiang Siyiex maix
         mai rawg bwan ka son aux, sonsang deeh mawie taix aux!" Mai pui Siyiex deeh khyox
         khaw ka Simiang Siyiex mai taix simiang deeh mawie mai deeh awm phao voe heue.
         7 Mai simiang ah nin ka pui Siyiex, "Hoek ka nyiex tau mai aux, kieh tokaux maix koe
         riang rao mai aux tak tawx totaix ka maix heue."
         8 Pui Siyiex deeh ah nin ka simiang, "Viang maix sang tawx nyiex haw ka aux tix plak
         kawx, aux ang pon hu tau mai maix, Aux ang pon ih blah mai ang pon nyaux rawm baoh
         in,
         9 mawh kheu Simiang Siyiex hoik tawm lox ka aux ah nin, maix tak ang pon ti ih blah,
         ang pon ti nyaux rawm mai ang pon ti deeh ing ka krax pa hoek maix heue"
         10 Mawh kheu nan, nawh deeh hu ka krax tang nyaing mai nawh ang lai ing ka krax kaoh
         tix khaing veng Betelax heue.
         11 Yam an cao jhai pa riex ju tix kaux, pa ot daux veng Betelax kawn simex nawh hoek
         mai krai keeing tix mhong kaing pa yuh pui Siyiex khawmuik ka daux veng Betelax, mai
         lox pa hoik krai nawh ka simiang heue.
         12 Mai keeing kix deeh ah nin, "Mawh ing nawh krax mawx?" Mai kawn simex nawh jhi krax
         ing pui Siyiex, pa kaoh khaing meung Yudax heue.
         13 Nawh ah nin ka kawn simex tix, "Sau an brug son aux ka piang la, " Mai kix sau an
         brug son nawh mai nawh brug la,
         14 mai hawt khaix pui Siyiex mai yaox ka ngawm nawh greem khaox tiah ah nin ka nawh,
         "Mawh maix pui Siyiex pa kaoh khaing meung Yudax lie?" Mai nawh ah nin, "Aux mawh
         pui an heue."
         15 Mai nawh ah nin ka nawh, "Hoek daux nyiex mai ih priex tau mai aux heue."
         16 Mai nawh ah nin, "Aux ang pon ing, ang pon ih priex mai ang pon nyaux rawm tau mai
         maix baoh in heue.
         17 Mawh kheu gumlox khaing Simiang Siyiex krai ah nin ka aux, maix tak ang pon ti ih
         blah mai ang pon ti nyaux rawm baoh tan mai ang lai pon ti ing ka krax kaoh maix heue."
         18 Nawh ah nin ka nawh, "Aux kawx mawh cao jhai tix kaux awm maix mai kawncau Siyiex
         hoek ti krai gumlox pa tawm Simiang Siyiex ka aux ah nin, viex nawh hoek tau mai maix
         ka daux nyiex sonsang ih priex mai nyaux rawm heue." Viang mawh nan, nawh hoik pie
         lhen ka nawh heue.
         19 Nawh deeh ing tau mai nawh mai ih priex mai nyaux rawm ka daux nyiex nawh heue.
         20 Yam ngawm hawt pheen, gumlox Simiang Siyiex bleeh ka cao jhai pa viex nawh hoek tan,
         21 mai nawh kok ah nin ka pui Siyiex pa kaoh khaing meung Yudax, Simiang Siyiex ah nin,
         mawh kheu jao ang maix nghiet lox Simiang Siyiex mai ang priex ka lox tawm pingnyap
         pa tawm Simiang Siyiex ka maix,
         22 viang mawh nan, deeh hoek ti ih priex mai nyaux rawm ka dah dee pa hoik tawm Simiang
         Siyiex ka maix yuh nin, "Paw ih priex mai paw nyaux rawm, tokaux yum maix tak ang
         pon ti hoek ka simeeig keeing maix khankix heue"
         23 Khaix hoik ih nawh priex mai nyaux rawm, cao jhai viex nawh hoek dee an, sau an brug
         ka piang la son nawh heue.
         24 Yam lih hu nawh khaing tan, sivai sangsi sipub nawh ka daux krax mai kiied nawh mai
         tokaux yum nawh cod ka daux krax, la brug nawh mai sivai sangsi cung hawt praok nawh
         heue.
         25 Pui hu hawt baoh tan, yaox ka tokaux yum pa cod daux krax mai sivai sangsi pa cung
         praok nawh, kix krai grawng an ka daux veng ot cao jhai riex ju heue.
         26 Yam mhong cao jhai pa deeh viex nawh hoek khaing daux krax, ka grawng an, nawh ah
         nin, "An mawh pui Siyiex pa nghiet ka gumlox Simiang Siyiex, mawh kheu nan, Simiang
         Siyiex hoik ap ka sivai sangsi, kieh kiied nawh yum, awm gumlox pa hoik krai Simiang
         Siyiex ka nawh heue."
         27 Mai nawh ah nin ka kawn simex tix khankix, "Sau an brug ka piang la son aux, " Mai
         kix kawx sau an brug ka piang la heue.
         28 Nawh lih hu mai yaox tokaux yum an ka daux krax, la mai sivai sangsi kawn cung praok
         tokaux yum an, sivai sangsi ang nyang ih tokaux yum an mai ang nyang kiied ka la an
         heue.
         29 Mai cao jhai riex ju an yaog ti teei tokaux yum pui Siyiex, tang nawh ka piang la
         mai viex nawh ing ka daux veng, nawh yiiem doe mai sipaung ka nawh heue.
         30 Mai nawh deuh tokaux yum ka daux simeeig tix mai kix yiiem doe ka son nawh ah nin,
         "O pux aux eue, "
         31 Khaix hoik sipaung kix ka nawh, nawh ah nin ka kawn simex tix khankix, "Yam yum aux
         sax sipaung aux ka daux simeeig dee sipaung aux pui Siyiex in mai deuh si-ang aux
         ka praok si-ang nawh heue."
         32 Mawh kheu lox pa riag yo nawh kheu gumlox Simiang Siyiex pa deuh phimap ka khu dee
         tan, ka veng Betelax mai ka nyiex krub khankix pa koe ka dee pa lhaong mai pa koe
         ka veng Samarix grum naog tete heue.
         33 Khaix hoik ceu an, Yerobom ang nyang veeh tix khaing krax pa caox caig yuh tix, lheu
         khaing an nawh baox yaog cao giex kaing khankix khaing daux cub pui kuceu, son dee
         pa lhaong khankix, can pui pa koe rhawm rhi ti yuh cao giex kaing li khankix nawh
         hoik yuh kix singax mai kieh kix mawh cao giex kaing li ka dee pa lhaong heue.
         34 Mai ceu in hoik mawh phimap ka doeh nyiex ma Yerobom, sonsang tat ti tik mai yuh
         nawh laux leeing khaing piang haktiex in heue.

1 Yam an Abiyax kawn simex Yerobom saux heue.
         2 Mai Yerobom ah nin ka moeng tix, "Kaoh mai loh grang tokaux maix son ang kix tawng
         mawh maix moeng Yerobom mai hu ka veng Shilaw, cao jhai Ahiyax pa krai sang mawh aux
         simiang ka piang pui inkix ot tan heue.
         3 Teei ti viex blah kao lon mai blah rhi khlawp tiblah mai rawm hia tix kawng mai hu
         ka nawh, nawh tak krai maix mhong pa sang lih ti mawh ka kawn nyawm an heue."
         4 Mai moeng Yerobom yuh awm an, nawh yaog ti hu ka veng Shilaw mai hoek ka nyiex Ahiyax,
         viang mawh nan, Ahiyax ang chix yaox, mawh kheu hoik pu pi ngai nawh jao riex ju nawh
         heue.
         5 Simiang Siyiex ah nin ka Ahiyax, "Moeng Yerobom sang hoek chawk grawng kawn simex
         tix ka maix, kheu jao saux kawn simex nawh maix caw ti ah nin ka nawh heue. Mawh kheu
         ceu an tak mawh yam hoek nawh, nawh tak yuh grang awm bun tang kaux heue."
         6 Yam mhong Ahiyax ka luah caong hu nawh mai yam laig nawh ka diang siviex, nawh ah
         nin, "Moeng Yerobom eue, laig heue maix loh grang tix awm pui tang kaux jao patix?
         Mawh kheu aux hoik ploi kix krai lox laux rhawm ka maix heue.
         7 Hu kraix Yerobom mhong, Simiang Siyiex, Siyiex pui Isarelax ah in, mawh kheu Aux
         hoik yaog maix lhaong khaing daux sinax pui khankix mai kieh maix mawh cao kwang ka
         piang pui Aux Isarelax,
         8 aux hoik teei meung haktiex khaing doeh nyiex ma Davit mai Aux tawx ka maix, viang
         mawh nan maix ang awm kawncau Aux Davit, pa priex gumlox pingnyap Aux khankix mai
         hawt grawng lawng khaix Aux khawm rhawm ti mai yuh pa khaw plak sivoe ngai Aux,
         9 viang mawh nan maix yuh pa nie lheu caox khaing pui pa koe sivoe maix, mawh kheu
         maix hoik hu mai yuh riang siyiex tang kaux son tokaux tix mai raug ti deuh riang
         grang Asherax khankix, sonsang deeh so maix krax song rhawm Aux mai hoik tik vud Aux
         ka plak khaix tix,
         10 aux tak kieh krax laux leeing hoek ka piang doeh nyiex ma Yerobom mai tat ti tik
         kawn simex daux Yerobom ku kaux, pa koe ka daux pui Isarelax, pa mawh pui pa giex
         laung mai pui pa glawd khaing Yerobom mai Aux tak teei ti tik doeh nyiex ma Yerobom,
         awm tik pui ka aing heue.
         11 Sox tak ih ka pui Yerobom pa yum ka daux veng mai sim raoma tak ih ka pui pa yum
         ka daux tiag, Mawh kheu Siyiex hoik krai ti deuh heue."
         12 Kaoh mai ing ka nyiex tix, yam dig caong maix ka daux veng, kawn nyawm an tak yum
         heue.
         13 Pui Isarelax tak yiiem doe mai sipaung nawh, kheu mawh nawh kawn Yerobom tix kaux
         khaing, pa sang hoek ka daux simeeig, mawh kheu kawn yaox ceu pa mhawm ka daux nawh
         ka plak sivoe Simiang Siyiex pui Isarelax ka daux doeh nyiex ma Yerobom heue.
         14 Lheu khaing an Simiang Siyiex tak yaog simiang tix kaux son tix ka daux pui Isarelax,
         pa sang tat ti tik doeh nyiex ma Yerobom ka daux singaix heue. "Mawh yam mawx?" Nawh
         Cao ah nin, "Mawh yam in heue"
         15 Simiang Siyiex tak sivied ka pui Isarelax, kieh kix vuhvied awm gawng priem ka daux
         rawm mai tak reeig ti tik pui Isarelax khaing haktiex in, pa hoik tawx Nawh Cao ka
         keeing kix mai kieh prung prang ka plak toi rawm klawng Yufrethi kheu jao yuh kix
         riang Asherax mai so kieh Simiang Siyiex song rhawm heue.
         16 Mai Nawh Cao tak tik vud ka pui Isarelax, kheu phimap Yerobom pa yuh nawh phimap
         mai kieh pui Isarelax lud.
         17 Moeng Yerobom yaog ti ing khaing tan, yam hoek nawh ka diang siviex veng Tiraza,
         kawn nyawm an hoik yum heue.
         18 Pui Isarelax sipaung nawh mai yiiem doe son nawh, awm gumlox pa hoik krai Simiang
         Siyiex ka kawncau tix cao jhai Ahiyax heue.
         19 Pa yuh Yerobom khankix mai pa yuh nawh naing pa kwang nawh ka haktiex khankix, hoik
         tiem ti deuh ka daux phuk lai been simiang pui Isarelax heue.
         20 Yerobom kwang ka haktiex tixnga ra num mai laux lee tix tau mai keeing nawh khankix
         mai kawn simex nawh Nadat deeh plud khaix nawh heue.
         21 Rehobom kawn simex Sawlamon kwang meung Yudax, yam jah Rehobom ti kwang haktiex koe
         tixpon tix num mai kwang ka veng Yerusaliem kao aliah num, veng pa hoik laug Simiang
         Siyiex ti deuh khaing daux ceu pui Isarelax mai pa sonsang deuh min ceu kaux tix tan,
         miex nawh mawh Nema pui Amonix heue.
         22 Pui Yudax khankix yuh ceu pa caox caig ka plak sivoe ngai Simiang Siyiex mai kix
         hoik kieh Nawh Cao song rhawm ka phimap pa yuh tix mai lheu khaing pa yuh keeing kix
         heue.
         23 Mai kix baox deeh sum dee pa lhaong khankix mai rong khaox sigang khankix mai riang
         grang Asherax ka piang gawng piang lua pa lhaong ku mu mai ka greem khaox klai khankix
         ka son tix heue.
         24 Mai simex coh kaux khankix koe ka daux haktiex an, kix hawt yuh pa seeing brai pa
         yuh pui khankix, pa hoik grheu Simiang Siyiex khaing sivoe pui Isarelax heue.
         25 Yam kwang simiang Rerobom ka haktiex phwan num tix num, Shishak simiang Ejiptux,
         hoek ti puing ka veng Yerusaliem heue.
         26 Yam rhim ti viex sinngao daux nyiex bwan Simiang Siyiex mai sinngao nyiex haw simiang
         mai kraung kuceu ing mai tix, nawh baox viex kraung plah tiebtie khri pa yuh Sawlamon
         heue.
         27 Simiang Rehobom deeh plud ti yuh plah tiebtie tawng mai ap an ka cao kaing pau ju
         simiang, pa pau diang siviex nyiex simiang heue.
         28 Yam laig simiang ka nyiex bwan Simiang Siyiex yam mawx ang ah, cao pau ju khankix
         viex kraung plah pa tiebtie hawt khaix nawh, kix deeh viex hoek priex ka daux lawg
         dee pau kix heue.
         29 Can kaing pa deuk mai pa hoik yuh Rehobom khankix mai khaing pa yuh nawh khankix
         hoik tiem ti deuh daux phuk lai been simiang pui Yudax ang mawh lie?
         30 Mai naing koe sinax Rehobom mai Yerobom sijheeng heue.
         31 Rehobom laux lee ti tau mai keeing ti mai sipaung tau mai keeing nawh Davit, ceu
         kaux miex nawh mawh Nema pui Amawrix, Abiyax kawn simex nawh deeh plud khaix nawh
         heue.

1 Yam hoik kwang simiang Yerobom kawn simex Nebat ka haktiex kao daix num, Abijam jah
         ti kwang ka piang pui Yudax heue.
         2 Nawh kwang ka veng Yerusaliem loe num, ceu kaux miex nawh mawh Makha kawn saux Apsalom
         heue.
         3 Nawh lawng ka daux phimap pa hoik yuh keeing tix kuceu, rhawm nawh ang lai grum naog
         ka Simiang Siyiex tix, awm rhawm tax du nawh Davit heue.
         4 Viang mawh nan, mawh kheu jhak Simiang Siyiex ka pakngai Davit, Simiang Siyiex tom
         tawx kawk ngu tix mu ka nawh ka veng Yerusaliem mai yaog kawn simex nawh plud khaix
         nawh mai pang veng Yerusaliem kaux cong son nawh heue.
         5 Mawh kheu Davit yuh pa khaw ka plak sivoe ngai Simiang Siyiex mai ang veeh tix, khaing
         lox tawm Nawh Cao glang singaix im ju nawh, lheu khaing grawng see Uriyax pui Hetax
         heue.
         6 Naing hoik koe ka sinax Rehobom mai Yerobom glang singaix im ju nawh heue.
         7 Can pa yuh Abiyax mai kaing pa yuh nawh khankix, hoik tiem ti deuh ka daux phuk lai
         been simiang pui Yudax heue. Mai naing koe sinax Abiyax mai Yerobom heue.
         8 Mai Abijam laux lee ti tau mai keeing tix khankix mai sipaung ka veng Davit, khaix
         an Asa kawn simex nawh dee plud khaix nawh heue.
         9 Yam hoik kwang Yerobom simiang pui Isarelax haktiex tixnga num, Asa jah ti kwang
         ka piang pui Yudax heue.
         10 Nawh kwang ka veng Yerusaliem tixpon tix num, ceu kaux miex nawh mawh Makha, kawn
         bun Apsalom heue.
         11 Asa yuh pa khaw ka plak sivoe Simiang Siyiex awm tax du nawh Davit heue.
         12 Nawh grheu simex coh kaux khankix khaing daux haktiex mai yieh ti tik ka riang grang
         Asherax pa yuh keeing nawh ti deuh khawmuik heue.
         13 Nawh plud miex tix Makha khaing pa mawh laux simiang, kheu jao yuh nawh riang grang
         Asherax pa seeing brai son Asherax, Asa yieh riang grang Asherax pa yuh nawh mai gleeing
         ka praok rawm klawng Kidaron heue.
         14 Viang mawh nan, ka dee lhaong khankix ang nyang yieh tix, glang yam kawn im ju Asa,
         rhawm nawh koe pa grum naog ka Simiang Siyiex heue.
         15 Nawh viex krax tan pa hoik yuh keeing nawh sijax tix, ti sang tan cao nawh, pa mawh
         khri, mau, kraung pa shao tix khankix hoek ka daux nyiex bwan Simiang Siyiex heue.
         16 Mai naing koe sinax Asa mai Basha simiang pui Isarelax glang singaix im ju kiex heue.
         17 Basha simiang Isarelax hu puing ka meung Yudax mai sum ti deuh veng Rama, sonsang
         ang kieh pui tix kaux kawx lih laig ka Asa simiang Yudax heue.
         18 Asa teei mau mai khri pa kawn deuk khaing daux nyiex krao sinngao nyiex bwan Simiang
         Siyiex, nyiex krao sinngao simiang mai ap ankix ka daux tawm taix kawncau nawh khankix
         mai Asa ploi kix hu ka Benhadat kawn simex Tabarimon kawn simex Hezon, simiang Surix
         pa ot ka daux veng Damase ah nin,
         19 "Kieh ax yuh paox pie sinax maix mai aux, awm pa yuh keeing aux mai keeing maix mai
         paox ti heue. Jhak heue, Aux ploi pui hu tawx totaix pa mawh mau mai khri khankix,
         maix deeh yieh pa yuh tix paox pie ka Basha simiang Isarelax, sonsang deeh yaog pui
         naing ti ing khaing aux heue."
         20 Benhadat nghiet ka lox Asa mai nawh ploi cao kaing kru naing tix khankix hu puing
         ka veng pui Isarelax mai puing ka veng Iyon, Dan, Abelabiet-makha mai baoh haktiex
         Khinirot tau mai baoh haktiex Napthalix khawmuik heue.
         21 Yam mhong Basha ka ceu an, nawh ang lai sum ka veng Rama mai ing ot ka daux veng
         Tiraza heue.
         22 Simiang Asa kieh pui krai pao ka daux meung Yudax khawmuik, ang via pui tix kaux
         kawx mai kieh kix don simaox khaing veng Rama mai khaox khankix pa hoik shiao Basha
         sonsang sum tix veng, mai Asa deeh viex ti sum veng Gebax, pa koe ka daux meung pui
         Binyamin mai veng Mizapa tau ka an heue.
         23 Grawng kaing pa deuk mai can pa hoik yuh simiang Asa khawm riang rao nawh khankix
         mai can kaing pa yuh nawh mai veng pa hoik sum nawh khankix, hoik tiem ti deuh ka
         daux phuk lai been simiang pui Yudax heue. Viang mawh nan, yam riex ju nawh, nawh
         pon jhawm saux ka caong tix heue.
         24 Asa laux lee tix mai keeing nawh khankix mai sipaung nawh tau mai keeing nawh khankix
         ka daux veng keeing nawh Davit mai Yehoshaphat kawn simex nawh deeh plud ti kwang
         khaix nawh heue.
         25 Mai Nadat kawn simex Yerobom yaog ti kwang ka piang pui Isarelax, yam kwang Asa simiang
         Yudax ka haktiex ra num, mai nawh kwang ka piang pui Isarelax ra num heue.
         26 Mai nawh yuh pa caox caig ka plak sivoe ngai Siyiex mai lawng krax hu keeing nawh
         mai ka daux phimap pa kieh pui Isarelax yuh phimap heue.
         27 Basha kawn simex Ahiyax, khaing doeh nyiex ma pui Issakha keud ti tieh feen ka simiang
         Nadat, mai Basha hoik pah ka nawh ka daux veng Gibeton veng cie pui Philitix, yam
         lai lawm Nadat mai pui Isarelax khankix ka veng Gibeton heue.
         28 Basha pah nawh yum yam kwang simiang Asa ka meung Yudax loe num tix num mai nawh
         plud ti kwang khaix nawh heue.
         29 Yam mawh nawh simiang, nawh pah ka doeh nyiex ma Yerobom khankix heue. Nawh ang prah
         kix im ju tix kaux kawx, tom sidah yuh nawh kix laux leeing pak lawg, awm gumlox pa
         hoik krai Simiang Siyiex ka kawncau tix Ahiyax pui veng Shilaw.
         30 Mawh kheu phimap Yerobom pa hoik lud nawh mai pa hoik kieh pui Isarelax khankix lud
         mai pa hoik so Simiang Siyiex pui Isarelax khankix song rhawm heue.
         31 Grawng kaing pa deuk mai can pa hoik yuh Nadat khankix, hoik tiem ti deuh ka daux
         phuk lai been simiang pui Isarelax khankix heue.
         32 Mai naing koe sinax Asa mai Basha pa mawh simiang pui Isarelax glang singaix im ju
         kiex heue.
         33 Yam hoik kwang Asa simiang Yudax ka haktiex loe num tix num, Basha kawn simex Ahiyax
         jah ti kwang ka piang pui Isarelax khankix, ka daux veng Tiraza mai kwang haktiex
         tixnga pon num heue.
         34 Nawh yuh pa caox caig ka plak sivoe ngai Simiang Siyiex mai lawng daux krax pa hu
         Yerobom mai daux phimap pa yuh nawh pa kieh pui Isarelax yuh phimap heue.

1 Gumlox Simiang Siyiex hoek ka Yehu kawn simex Hananix ne raw ka Basha ah nin,
         2 "Aux yaog maix lih khaing daux phawng tiex mai kieh maix kwang ka piang pui Aux Isarelax
         khankix mai hoik lawng daux krax pa hu Yerobom mai kieh pui Aux Isarelax lud mai so
         Aux song rhawm ka phimap kix heue.
         3 Aux tak tat ti tik doeh nyiex ma Basha mai Aux tak kieh doeh nyiex ma maix khankix
         awm doeh nyiex ma Yerobom kawn simex Nebat heue.
         4 Sox tak ih ka can pui Basha pa yum ka daux veng mai sim raoma tak ih pui pa yum ka
         daux tiag heue."
         5 Mai kaing pa deuk pa yuh Basha mai kaing pa hoik yuh nawh khankix mai riang rao nawh
         khankix hoik tiem ti deuh ka daux phuk lai been simiang pui Isarelax khankix heue.
         6 Basha laux lee tix tau mai keeing nawh khankix mai sipaung nawh ka daux veng Tiraza
         mai kawn simex nawh Elax deeh plud ti kwang khaix nawh heue.
         7 Mai gumlox Simiang Siyiex hoek ka cao jhai Yehu kawn simex Hananix, ka son Basha
         mai ka doeh nyiex ma nawh, kheu jao pa caox caig yuh nawh ka plak sivoe ngai Simiang
         Siyiex khankix hoik kieh Nawh Cao song rhawm, ka kaing pa yuh nawh ka taix ti awm
         pa yuh doeh nyiex ma Yerobom kheu jao hoik pah nawh doeh nyiex ma kix yum heue.
         8 Yam hoik kwang Asa simiang Yudax ka haktiex tixnga liah num, Elax kawn simex Basha
         deeh jah ti mawh simiang ka piang pui Isarelax mai kwang ka daux veng Tiraza ra num
         heue.
         9 Kawncau nawh Zimarix pa mawh cao kaing ting pa kwang ling lawx naing brung nawh tix
         plak, keud ti deeh tieh feen ka nawh yam ot nawh ka daux veng Tiraza mai yam nyaux
         nawh tom yoek tix daux nyiex Aza, cao pa kwang ka daux nyiex haw daux veng Tiraza,
         10 mai Zimarix laig mug nawh ka daux nyiex mai pah nawh yum yam kwang simiang Asa ka
         meung Yudax tixnga aliah num mai plud ti kwang haktiex nawh heue.
         11 Yam jah nawh ti kwang ka haktiex, mai ngawm ka piang dangngeung mai nawh pah doeh
         nyiex Basha khawmuik, nawh ang lai prah simex tix kaux kawx mai khawm pao nyiex mai
         puxaik nawh khawmuik heue.
         12 Zimarix doeh nyiex ma Basha, awm gumlox Simiang Siyiex, pa krai Nawh Cao ka cao jhai
         Yehu ka son Basha heue.
         13 Mawh kheu phimap pa yuh Basha mai phimap kawn simex nawh Elax mai pa lud kix, pa
         hoik kieh pui Isarelax koe phimap mai kieh Simiang Siyiex pui Isarelax song rhawm
         kheu riang grang Asherax pa krub kix heue.
         14 Grawng kaing pa deuk mai pa hoik yuh Elax mai kaing pa yuh nawh khankix, hoik tiem
         ti deuh ka daux phuk lai been simiang pui Isarelax heue.
         15 Yam hoik kwang Asa simiang haktiex Yudax tixnga aliah num, Zimarix kwang ka daux
         veng Tiraza aliah ngaix mai pui Isarelax khankix yuh tab mai rawb ka veng Gibeton
         veng pui Philitix heue.
         16 Pui khankix pa yuh tab mhong ka grawng tieh feen Zimarix mai ka hoik pah simiang
         yum, mawh kheu nan, pui Isarelax khankix yaog Omrix pa mawh cao kaing naing ting,
         mawh simiang ka piang Isarelax daux singaix an ka dee bang kix heue.
         17 Omrix mai pui Isarelax pa ot tau mai nawh khawmuik, lih hu khaing veng Gibeton mai
         kix lai lawm ka veng Tiraza heue.
         18 Yam yaox Zimarix ka pon rhim kix ka veng, nawh laig ka daux nyiex haw mai gleeing
         nyiex haw ka piang tix mai nawh yum tan,
         19 kheu phimap pa caox caig yuh nawh ka plak sivoe ngai Simiang Siyiex mai lawng daux
         krax hu Yerobom mai kieh pui Isarelax khankix lud heue.
         20 Grawng kaing pa deuk Zimarix mai can kaing pa hoik tieh feen nawh, hoik tiem ti deuh
         ka daux phuk lai been simiang pui Isarelax khankix heue.
         21 Khaix an pui Isarelax gwieh tix ra plak tix plak hawt khaix Tibanix kawn simex Ginat,
         sonsang yaog kix nawh mawh simiang mai tix plak hawt khaix Omrix heue.
         22 Viang mawh nan, pui pa hawt khaix Omrix pex ka pui pa hawt khaix Tibanix kawn simex
         Ginat, mawh kheu nan, Tibanix yum mai Omrix yaog ti kwang ka haktiex heue.
         23 Yam hoik kwang Asa simiang Yudax ka haktiex tixngoe tix num, Omrix yaog ti kwang
         ka piang pui Isarelax kao ra num, nawh kwang ka daux veng Tiraza liah num heue.
         24 Nawh liag gawng Samarix khaing Shemarax, ka mau ra talantan mai sum veng ka piang
         gawng an mai kok ceu kaux veng an mawh Samarix hawt ceu kaux Shemarax cao gawng an
         heue.
         25 Omrix yuh pa caox caig sivoe ngai Simiang Siyiex nie lheu yuh khaing pui pa koe sivoe
         nawh khankix heue.
         26 Mawh kheu nawh lawng daux krax Yerobom kawn simex Nebat mai phimap pa yuh nawh kieh
         pui Isarelax khankix lud mai so Simiang Siyiex, Siyiex pui Isarelax song rhawm kheu
         riang grang Asherax pa krub kix heue.
         27 Grawng kaing pa deuk mai can kaing pa yuh Omrix mai riang rao pa jhi nawh khankix,
         hoik tiem ti deuh ka daux phuk lai been simiang pui Isarelax heue.
         28 Mai Omrix laux lee ti tau mai keeing nawh khankix, kix sipaung nawh ka daux veng
         Samarix, khaix an kawn simex nawh Ahap deeh plud ti kwang khaix nawh heue.
         29 Yam hoik kwang Asa simiang Yudax ka haktiex tixngoe daix num, Ahap kawn simex Omrix
         jah ti kwang ka piang pui Isarelax khankix, mai nawh kwang ka piang Isarelax ka daux
         veng Samarix tixnga ra num heue.
         30 Ahap kawn simex Omrix nie lheu yuh pa caox caig plak sivoe ngai Simiang Siyiex, khaing
         pui pa koe sivoe nawh heue.
         31 Pa lawng nawh ti hu ka daux phimap pa yuh Yerobom kawn simex Nebat, nawh sawn mawh
         pa iak son tix, kheu nawh teei ti moeng Yezabelax kawn bun Etabalax simiang Sidom,
         nawh hu yuh kaing jhaw Balax mai krub ka nawh heue.
         32 Mai nawh sum khu dee tan tix lhang ka son Balax, ka daux nyiex bwan siyiex Balax
         pa hoik sum nawh ka daux veng Samarix heue.
         33 Mai Ahap yuh riang grang Asherax heue. Ahap nie lheu yuh pa so ka rhawm Simiang Siyiex,
         Siyiex pui Isarelax, sonsang nie lheu song rhawm Nawh Cao ka piang nawh lheu khaing
         simiang pui Isarelax khankix pa koe sivoe nawh heue.
         34 Ka daux bawg yam kwang nawh ka haktiex, Hilax pui veng Betelax hoik deeh sum veng
         Yerikho, yam kaw nawh num riah veng an kawn Ai nawh Abiram yum mai yam jung nawh pang
         siviex kawn simex ghoik nawh Segub yum, awm gumlox pa hoik krai Simiang Siyiex ka
         Yawsux kawn simex Nun heue.

1 Eliyax pui veng Tishabix pa ot meung Gilat ah nin ka Ahap, "Awm im ju Simiang Siyiex,
         Siyiex pui Isarelax pa krub aux kah, phan ang mawh khaing gumlox Aux, rawm ciex mai
         rawm lhiex tak ang koe ka daux num in heue."
         2 Mai gumlox Simiang Siyiex lih hoek ka nawh ah nin,
         3 "Lih hu khaing tin, mai veeh ti hu ka plak lih singaix mai mox tix ka praok rawm
         klawng iak Kherit, plak toi rawm klawng Yawdan heue.
         4 Maix tak nyaux rawm klawng iak an mai Aux tawx lox ka lak, sonsang hoek tawx maix
         ih pa ih tan heue."
         5 Mawh kheu nan, nawh lih hu mai yuh awm gumlox pa tawm Simiang Siyiex ka nawh, nawh
         hu mai ot ka praok rawm klawng iak Kherit, plak toi rawm klawng Yawdan heue.
         6 Lak viex blah mai nex hoek ka nawh, ponngawb mai ponbo mai nawh nyaux rawm klawng
         iak an heue.
         7 Khaix an, rawm klawng iak an hit, jao ang lhiex lai lih ka daux haktiex an heue.
         8 Mai gumlox Simiang Siyiex hoek ka nawh ah nin,
         9 "Kaoh hu ka veng Zarephat, pa mawh veng pui Sidom mai ot tan, Aux tawm lox ka miexmai
         tix kaux, pa ot tan sonsang tawx maix ih heue."
         10 Nawh kaoh hu ka veng Zarephat mai yam hoek nawh ka siviex veng, nawh yaox ka miexmai
         tix kaux, pa kraix khix tan, nawh kok miexmai an ah nin, "Viex aux nyaux rawm ka daux
         kawk ceeix heue."
         11 Yam sang hu bun an ti teei rawm nawh baox kok ka bun an ah nin, "Viex aux ih blah
         tix shiag ka daux taix maix ceeix heue."
         12 Bun an pawk ah nin, "Awm pa im ju Simiang Siyiex mai aux ang lai koe khlawp blah,
         mawh ngie phawng gaox nghox ca been tix jhawp daux aw mai rawm bee ceeix ka daux ngoi,
         yam in aux khraix khix ra nge sonsang khre pa ih son tix mai son kawn simex aux, ih
         mai yum khaix heue."
         13 Mai Eliyax ah nin ka bun an, "Paw khi, hu khre awm pa ah maix, yuh khliep blah iak
         tix mu phao voe mai viex hoek ka aux, khaix an yuh son cao maix mai kawn simex maix
         heue.
         14 Simiang Siyiex pui Isarelax ah yuh nin, phawng nghox ca daux aw tak ang chix uik
         mai bee daux ngoi tak ang chix dieh tom hoek tom sidah kieh Simiang Siyiex rawm lhiex
         lih ka piang ca haktiex heue."
         15 Bun an hu yuh awm pa krai Eliyax, bun an mai khawm kawn nyiex nawh khankix, yaox
         ti ih tom rheeng singaix heue.
         16 Phawng gaox nghox ca daux aw ang chix uik mai bee daux ngoi kawx ang chix dieh awm
         gumlox pa hoik krai Simiang Siyiex ka Eliyax heue.
         17 Khaix an kawn simex miexmai an saux, saux nawh kied kin mai nawh ang lai toek bhawm
         tix heue.
         18 Mai bun an ah nin ka Eliyax, "Pui Siyiex eue, mawh koe ceu pa yuh maix patix ka aux
         lie? Mawh hoek maix ka aux sonsang doh keud aux ka phimap tix, sonsang pah kawn simex
         aux yum heue."
         19 Mai nawh deeh ah nin ka bun an, "Tawx kawn simex maix ka aux heue." Nawh teei kawn
         simex an lih khaing naok bun an mai kliien nawh haok lawg plak piang dee paung tix
         mai deuh nawh ka piang ku heue.
         20 Nawh kok yo ka Simiang Siyiex ah nin, "Simiang Siyiex aux eue, mawh viex Maix ceu
         pa caox hoek ka piang miexmai, pa paung aux nyiex kheu pa pah kawn simex nawh lie?"
         21 mai nawh nyat tokaux tix ka piang kawn nyawm an loe bawg mai kok yo ah nin, "Simiang
         Siyiex, Siyiex aux eue, kieh khwan kawn nyawm in deeh hoek ka daux nawh heue."
         22 Mai Simiang Siyiex mhong lox kok yo Eliyax mai khwan kawn nyawm deeh hoek ka daux
         nawh mai nawh deeh im heue.
         23 Mai Eliyax klien kawn nyawm an lih khaing lawg plak piang mai hoek daux nyiex mai
         ap kawn nyawm an ka miex nawh, Eliyax ah nin, "Jhak kawn simex pax hoik im phao heue."
         24 Khaix an bun an deeh ah nin ka Eliyax, "Yam in aux tawng mawh maix pui Siyiex mai
         gumlox Simiang Siyiex pa kaoh khaing daux jheeh maix mawh pa mawh pa meh heue."

1 Khaix hoik rheeng singaix bawg yam, gumlox Simiang Siyiex deeh hoek ka Eliyax yam
         naog loe num tix num ah nin, "Hu mai jhi tokaux maix ka Ahap, mai Aux tak kieh lhiex
         lih ka piang haktiex heue."
         2 Mawh kheu nan, Eliyax hu jhi tokaux tix ka Ahap heue. Yam in sibhawm praix pa kied
         kin sigrien ka daux veng Samarix heue.
         3 Ahap kok ka Obadix cao kaing pa kwang ka daux nyiex haw heue. Obadix mawh pui pa
         kied lhat kied graung ka Simiang Siyiex heue.
         4 Yam grheu Yezabelax ti tik ka cao jhai Simiang Siyiex khankix, Obadix teei cao jhai
         tix yieh kaux mai mox kix ka daux rang ti dah tixphwan kaux mai eei kix ka blah mai
         rawm heue.
         5 Mai Ahap ah nin ka Obadix, "Hu ka daux haktiex dee lih rawm keut mai ka deeh koe
         rawm klawng iak khankix, ha ex sang yaox dee koe rib sonsang eei ka brung law klawd
         ka mai son ang to brie som nai tix mu kawx heue."
         6 Ahap mai Obadix gwieh paox tix hu sawg ka haktiex koe rib tix kaux tix plak heue.
         7 Yam kawn hu Obadix ka krax hu nawh, Eliyax caong rieb ti pub nawh mai Obadix pon
         ci ka nawh, nawh gup ngai tix ah nin, "Mawh maix simiang aux Eliyax lie?"
         8 Eliyax pawk ah nin ka nawh, "Mawh aux heue. Hu mai krai simiang maix mhong kah ot
         Eliyax tin heue"
         9 Obadix ah nin, "Mawh hoik koe ceu pa lud aux ka tix maix lai ap kawncau tix ka daux
         tawm taix Ahap, sonsang pah nawh ka aux heue."
         10 Awm im ju Simiang Siyiex maix, dee ot pui mawx ang ah mai haktiex mawx ang ah, dee
         ang cao simiang aux ploi pui hu sawg ka maix, ang koe ti dah kawx maix hoik kieh pui
         haktiex tiextu ah nin kix ang yaox ka maix heue.
         11 Yam in maix lai ah nin, hu mai krai cao simiang maix mhong, "Eliyax ot tin heue"
         12 Yam hoik hu aux khaing maix phan khwan Simiang Siyiex viex maix hu ka dee ang aux
         tawng, yam hu krai aux ka Ahap, mai phan ang yaox ka maix nawh tak pah ka aux, mawh
         kheu aux kawncau maix hoik dawg lhat ka Simiang Siyiex tom yam iak tix heue.
         13 Ang aux hoik krai grawng an ka cao simiang tix, yam pah Yezabelax ka cao jhai Simiang
         Siyiex khankix mai grawng pa hoik mox aux cao jhai Simiang Siyiex tix yieh kaux, ka
         daux rang tix dah tixphwan kaux mai hoik eei kix ka blah mai rawm ang mawh lie?
         14 Yam in maix lai ah nin, "Hu krai cao simiang maix mhong, Eliyax ot tin heue. Mai
         nawh tak pah aux heue."
         15 Eliyax ah nin, "Awm im ju Simiang Siyiex Cao kru naing raoma pa krub aux ka, aux
         tak jhi tokaux tix ka nawh daux in singaix tete heue."
         16 Mawh kheu nan, Obadix hu krai ka Ahap mai Ahap lih rieb ka Eliyax heue.
         17 Yam yaox Ahap ka Eliyax, Ahap ah nin ka nawh, "Mawh mawh maix pa tuktiak ka pui Isarelax
         lie?"
         18 Eliyax deeh pawk ah nin, "Aux ang mawh pa tuktiak ka pui Isarelax, mawh maix mai
         doeh nyiex ma keeing maix pa tuktiak tik vud lox tawm pingnyap Simiang Siyiex mai
         hawt khaix siyiex Balax heue.
         19 Yam in ploi pui hu khrawm pui Isarelax mai cao jhai Balax pon yieh tixphwan kaux
         mai cao jhai Asherax pon yieh kaux, pa sawm tau ka pheen Yezabelax khawmuik hoek ka
         aux ka gawng Khamelax heue."
         20 Mai Ahap ploi pui hu khrawm ka pui Isarelax khawmuik mai cao jhai khankix hoek ka
         gawng Khamelax heue.
         21 Eliyax hoek ka pui khawmuik ah nin, "Mawh kawn ku kax rhawm pex sinax beenli in ra
         ceu miex greung lie? Phan Simiang Siyiex mawh Siyiex hawt khaix Nawh Cao mai phan
         Balax mawh siyiex hawt khaix nawh heue. "Pui khankix ang pon pawk lox nawh tix gum
         kawx heue.
         22 Khaix an, Eliyax ah nin ka pui khankix, "Cao jhai Simiang Siyiex deuk ngie aux nong
         nong, viang mawh nan, cao jhai Balax kawn koe pon yieh tixphwan kaux heue.
         23 Mai kieh kix tawx mawie mhaing ra mu ka ex, kieh kix laug son cao tix, tix mu mai
         pat lih mawh shiag mawx shiag an deuh ka piang khix, viang mawh nan, paw vi sau ngu,
         mai aux tak khre mawie tix mu deuh ka piang khix mai ang sau ngu ka heue.
         24 Mai pex kok ceu kaux siyiex tix mai aux kawx tak kok ka ceu kaux Simiang Siyiex,
         Siyiex pa sang pawk ka ngu, Nawh tak mawh Siyiex heue. "Pui khankix pawk lox ah nin,
         "In mawh pa mhawm heue."
         25 Eliyax ah nin ka cao jhai Balax khankix, "Laug mawie son cao pex tix mu mai khre
         ka son pex sivoe, mawh kheu mawh pex pui hun, mai kok ka ceu kaux siyiex pex, viang
         mawh nan, paw vi sau ngu heue."
         26 Kix teei mawie mhaing an pa hoik tawx ka kix mai khre ka an mai kok ka ceu kaux Balax
         jah ponngawb tom hoek jung singaix ah nin, "Balax eue, nghiet lox yix liak! "viang
         mawh nan, lox tidtix ang koe, mai ang koe cao pawk, kix graoh hawt vung viang khu
         dee tan tix heue.
         27 Yam hoek yam jung singaix Eliyax ah lox ang cee ang cak ka kix ah nin, "Yo lox pex
         tom ting, mawh kheu mawh nawh siyiex, nawh kawn keud rhawm tix, phan ang mawh nan,
         nawh kawn nie kaing, phan ang mawh nan, nawh kawn hu krax, phan ang mawh nan, nawh
         kawn laig it pleue, pex khaw ti so nawh kaoh heue.
         28 Kix baox nie yo lox sinum mai pat tokaux tix ka vaig ka rhiem lawm tom lih nham awm
         hoik koe been kix heue.
         29 Yam luan jung singaix, kix ah lox jhai tom hoek plak bo yam yuh kix krax tan pa appong,
         viang mawh nan lox tidtix ang koe mai ang koe cao pawk, ang koe cao nghiet heue.
         30 Eliyax ah nin ka pui ku kaux, "Hoek dex aux, "pui ku kaux kawx hoek dex nawh mai
         nawh cox khu dee tan Simiang Siyiex pa hoik grhup heue.
         31 Mai Eliyax teei simaox kao ra lon, awm koe doeh ru kawn simex Yakop mai ka pui pa
         hoek gumlox Simiang Siyiex ka ah nin, "Ceu kaux maix tak mawh Isarelax heue."
         32 Nawh sum khu dee tan ka lon simaox inkix ka daux ceu kaux Simiang Siyiex, mai nawh
         kaong rawng hawt rawb rim khu dee tan son pa kub simie nghox tix glawm Ra Sirax heue.
         33 Nawh grux khix mhawm mhawm mai pat nex mawie mhaing shiag mawx shiag an mai deuh
         ka piang khix ah nin, "Sau rawm naog ka daux pung pon mu mai lhauk ka piang krax tan
         pa gleeing mai piang khix khankix heue."
         34 Khaix an nawh ah nin, "Baox lhauk tix bawg" mai kix kawx baox lhauk ra bawg, nawh
         baox ah nin, "Baox lhauk loe bawg, " mai kix kawx baox lhauk loe bawg heue.
         35 Mai rawm hoik ba hawt rawb rim khu dee tan mai nawh baox deeh sau rawm naog ka daux
         rawng heue.
         36 Yam hoek bawg yam tan krax tan plak bo, cao jhai Eliyax hoek dex ah nin, "Simiang
         Siyiex, Siyiex Abraham, Icak mai Isarelax eue, daux singaix kieh pui khankix tawng
         ka mawh Maix Siyiex pui Isarelax mai ka mawh aux kawncau Maix Cao, ka pa yuh aux in
         awm gumlox Maix Cao heue.
         37 Simiang Siyiex eue, nghiet ka lox aux sonsang tawng pui khankix ka mawh Maix Simiang
         Siyiex mai tawng ka mawh Maix Cao pa kieh kix deeh veeh rhawm tix heue.
         38 Khaix an ngu Simiang Siyiex lih mai gleeing ka krax tan pa gleeing mai khix, simaox
         mai phawng tiex khankix kroh yuh rawm ka daux rawng heue.
         39 Yam yaox pui ka ankix gup ngai tix ah nin, "Simiang Siyiex mawh Siyiex heue. Simiang
         Siyiex mawh Siyiex heue."
         40 Mai Eliyax ah nin ka kix, "Giex ka cao jhai Balax paw kieh boek tix kaux kawx, "
         Mai kix giex ka kix, Eliyax viex ti hu pah kix ka rawm klawng Kishon heue.
         41 Mai Eliyax ah nin ka Ahap, "Haok plak piang ih mai nyaux, mawh kheu sinum praix lhiex
         ting sang lih heue."
         42 Ahap haok ka piang sonsang ih nyaux mai Eliyax kawx haok ka choek gawng Khamelax,
         mai nawh gup tix ka piang tiex mai deuh pakngai tix ka sinax ngawng tix,
         43 mai ah nin ka kawncau nawh, "Kaoh mai jhak ka plak rawm sigrit sigra, " Nawh kaoh
         jhak ah nin, "Ang koe tidtix tan heue." Mai Eliyax ah nin, "Baox hu jhak aliah bawg
         heue."
         44 Yam hoek aliah bawg nawh ah nin, "Paiawm iak pa awm taix pui pa haok khaing daux
         rawm sigrit sigra, " Mai nawh ah nin ka kawncau tix, "Hu krai ka Ahap, khre ka ling
         lawx brung maix mai lih hu sivoe ang lhiex nyang lih son ang maix sang lan ka lhiex
         heue"
         45 Daux tivud khaing raoma paiawm lih lung, bhaung mai lhiex ting kawx lih mai Ahap
         brug ling lawx brung tix hu ka veng Yezerelax heue.
         46 Taix Simiang Siyiex hoek ka piang Eliyax, mai nawh nhawt nyoi tix to hoek sivoe Ahap
         ka diang siviex laig daux veng Yezerelax heue.

1 Mai Ahap deeh krai grawng pa hoik yuh Eliyax khawmuik ka Yezerelax mai grawng pa
         pah nawh ka cao jhai khankix ka vaig heue.
         2 Yezerelax ploi cao cau hu ah nin ka Eliyax, "Ka daux bawg yam in pasax, phan aux
         ang kieh ju maix awm ju cao jhai kieh Siyiex nie lheu ciyang ka piang aux heue."
         3 Yam mhong nawh ka lox an nawh kied lhat mai to sonsang klawd ju tix mai hoek ka veng
         Berashebax meung Yudax mai nawh prah kawncau tix tan heue.
         4 Viang mawh nan, nawh hu ka daux tiag been tix ngaix krax mai nawh hoek ngawm greem
         khaox gix ia khaox ratan mai nawh rawg bwan sonsang yum tix ah nin, "Ding heue, Simiang
         Siyiex eue teei ju aux yam in liak! Mawh kheu aux ang blon mhawm khaing keeing aux
         khankix heue."
         5 Mai nawh lhiak it ka greem khaox gix ia, kawncau Siyiex tix kaux hoek teeh ka nawh
         ah nin, "Kaoh mai ih heue."
         6 Mai nawh maong ti jhak mai yaox ka blah tong ka ngu tix khlawp mai singiien rawm
         tix mu, koe plak kaing gaong nawh, mawh kheu nan, nawh teei ti ih mai nyaux mai baox
         lhiak it heue.
         7 Mai kawncau Simiang Siyiex baox hoek ra bawg tix bawg mai teeh ka nawh ah nin, "Kaoh
         mai ih, mawh kheu krax pa hu maix kawn kied singai heue."
         8 Nawh kaoh mai ih nyaux, mai nawh koe riang rao ka pa ih an mai pon hu tixpon ngaix
         tixpon sawm, tom hoek nawh ka Hawrax pa mawh gawng cie Siyiex heue.
         9 Mai nawh hoek daux rang mai laig peung tan daux sawm an, jhak heue, gumlox Simiang
         Siyiex bleeh ka nawh ah nin, "Eliyax eue, yuh maix patix tin?"
         10 Mai nawh deeh ah nin, "Aux hoik kied sau riang rao tix ka Simiang Siyiex, Siyiex
         Cao kru naing raoma, mawh kheu pui Isarelax hoik tik vud ka sijax mukheu Maix Cao
         mai hoik yieh khu dee tan Maix Cao mai hoik pah ka cao jhai Maix Cao ka lawm vaig,
         mawh ngie aux pa deuk nong nong, kix sawg ti teei ju aux heue."
         11 Mai Nawh Cao ah nin, "Hu mai cung ka piang gawng sivoe Simiang Siyiex heue." Simiang
         Siyiex tak lailing mai bhaung ting phlu ka gawng khankix mai kieh simaox max phawng
         ka plak sivoe Simiang Siyiex, viang mawh nan, Simiang Siyiex ang ot ka daux bhaung,
         mai khaix hoik bhaung, kla reem tok, viang mawh nan, Simiang Siyiex ang ot ka daux
         kla reem,
         12 mai khaix hoik tok kla reem koe ngu, viang mawh nan, Simiang Siyiex ang ot ka daux
         ngu, mai khaix ngu koe lox koi sikah heue.
         13 Yam mhong Eliyax ka lox an, nawh tawb ngai tix ka sibex tix mai lih cung ka moing
         rang mai lox hoek ka nawh ah nin, "Eliyax eue, yuh maix tix tin?"
         14 Nawh deeh ah nin, "Aux hoik kied sau riang rao tix ka son Simiang Siyiex, Siyiex
         Cao kru naing raoma, mawh kheu pui Isarelax hoik tik vud sijax mukheu Maix Cao mai
         yieh khu dee tan Maix Cao mai pah ka cao jhai Maix Cao khankix ka lawm vaig, mawh
         ngie aux pa kawn deuk nong nong mai kix hoik sawg ti teei ka ju aux heue."
         15 Simiang Siyiex ah nin ka nawh, "Hu heue, deeh ing krax daux tiag Damase, mai yam
         hoek maix groi bee ka piang Hazelax mai yaog nawh mawh simiang Surix heue.
         16 "Maix tak baox groi bee ka piang Yehu kawn simex Nimshi mai yaog nawh mawh simiang
         pui Isarelax maix tak baox groi bee ka piang Elishie kawn simex Shaphat pui veng Abelamehawla
         mai yaog nawh plud cao jhai tang maix heue.
         17 Can pui pa glawt khaing lawm vaig Hazelax khankix, Yehu tak pah kix yum mai can pui
         pa glawd khaing lawm vaig Yehu khankix, Elishie tak pah kix yum heue.
         18 Viang mawh nan, aux tak prah kieh pui deuk aliah rheng kaux ka daux pui Isarelax,
         pa ang sax grux ngawng krub ka Balax mai jheeh pa ang sax ngheet ka nawh heue.
         19 Mawh kheu nan, Eliyax lih hu khaig tan mai pub ka Elishie kawn simex Shaphat pa thai
         kaung ka mawie kao ra brawm ka plak sivoe nawh, mai nawh ot plak khaix mawie kao ra
         brawm tix brawm, khaix an Eliyax hu hawt praok nawh tan, mai taing sibex lang jung
         tix ka piang nawh heue.
         20 Nawh prah mawie tix khankix mai hawt khaix Eliyax ah nin, "Kieh aux ing ngheet ka
         miex keeing tix ha, khaix an aux tak hawt maix heue. "Eliyax deeh ah nin ka Elishie,
         "Ing heue mai deeh hoek, mawh yuh aux patix ka maix?"
         21 Elishie deeh veeh ti ing khaing nawh mai pah mawie an tix brawm mai ngaik nex mawie
         ka kraung thai mai tawx pui khankix ih, khaix an, nawh kaoh mai hawt khaix Eliyax
         mai yuh kaing tau mai nawh heue.

1 Benhadat simiang Surix khrawm kru naing tix mai simiang tixngoe ra kaux rom tix tau
         mai nawh, khawm pui naing brung mai ling lawx naing brung, nawh hu lai lawm ka veng
         Samarix mai yuh naing ka veng an heue.
         2 Khaix an nawh ploi pui cau khankix hu ka veng Ahap simiang Isarelax ah nin ka nawh,
         Benhadat ah yuh nin,
         3 "Mau khri maix mawh cie aux, moeng pa mhawm grang maix mai kawn praix maix kawx mawh
         cie aux heue."
         4 Simiang Isarelax pawk ah nin, "Simiang aux eue, awm pa ah mai can pa koe aux khankix
         mawh cie maix heue."
         5 Pui cau khankix deeh hoek ah nin, "Benhadat ah yuh nin, aux ploi pui hu ah nin ka
         maix, "Ap mau khri maix mai moeng kawn maix ka aux heue."
         6 Bawg yam in pasax aux tak ploi kawncau tix khankix hoek khrieh daux nyiex maix mai
         nyiex ma kawncau maix khankix mai can pa mhawm ka ngai maix khankix kix tak viex hu
         khaing maix heue.
         7 Khaix an simiang Isarelax kok ka kwad riex ju daux haktiex tix ah nin, "Yam in keud
         pex yaox mai jhak pui in sawg ti yuh krax kha rhawm ka ex, mawh kheu nawh ploi pui
         teei moeng aux mai kawn praix aux khankix, mau khri aux, aux ang thiang ka heue."
         8 Kuad riex ju mai pui khankix ah nin ka nawh, "Paw nghiet mai paw khaw rhawm ka heue."
         9 Ahap deeh ah nin ka pui cau Benhadat khankix, "Krai simiang cao simiang aux mhong,
         can pa hoik tawm maix ka kawncau tix bawg phao ka, aux tak yuh, phan mawh ceu in aux
         ang pon yuh heue." Pui cau an lih hu mai viex lox an ka nawh heue.
         10 Benhadat baox ploi pui hu ka nawh ah nin, "Phan phawng tiex ka daux veng Samarix
         kub tix kaux tix jhawp ka son pui pa hawt khaix aux, kieh siyiex khankix yuh pa nie
         lheu kin ka piang aux heue."
         11 Simiang Isarelax pawk lox ah nin, "Krai ka nawh paw kieh pui ceep kraung naing yaw
         ka tokaux tix awm pui pa peeik kraung naing ceep tix heue"
         12 Yam mhong Benhadat ka an, caw yam nyaux nawh plai mai cub simiang ka daux nyiex bang,
         nawh tawx lox ka kawncau tix khankix, "Khre rien tix mai kix khre rien tix sonsang
         puing ka veng heue."
         13 Cao jhai tix kaux hoek ka Ahap simiang Isarelax, "Simiang Siyiex ah nin, mawh hoik
         yaox maix cub pui pa kied hun khankix lie? jhak heue, aux tak ap kix ka daux taix
         maix in singaix maix tak tawng mawh Aux Simiang Siyiex heue."
         14 Ahap deeh ah nin, "Sang ap ka pui mawx?" Mai kawncau an krai, "Simiang Siyiex ah
         yuh nin, mawh khaing cao kaing pui awn ju daux kien haktiex in heue." Ahap baox ah
         nin, "Mawh pui mawx pa sang bung tix puing naing lie?" Mai kawncau deeh pawk, "Mawh
         maix heue."
         15 Nawh simin cao kaing pa kawn awn ju khankix, pa kaoh khaing daux kien haktiex nawh
         koe ra yieh tixngoe ra kaux, khaix pui an khankix, nawh baox simin pui Isarelax khawmuik
         koe aliah rheng kaux heue.
         16 Kix lih yam jung singaix, Benhadat mai pa teem ka nawh tixngoe ra kaux, kawn yoek
         ka plai ka daux nyiex bang heue.
         17 Pui awn ju daux kien haktiex khankix lih sivoe, Benhadat ploi cao jiang khankix hu
         mai kix ing krai ka nawh ah nin, "Pui khankix lih hoek khaing veng Samarix heue."
         18 Nawh ah nin, "Phan kix lih hoek son krax pa nhim ang ah, sonsang puing naing ang
         ah giex im kix heue."
         19 Khaix an, cao kaing pui pa kawn awn ju daux kien haktiex, lih khaing daux veng mai
         cub kru naing hawt khaix kix heue.
         20 Kix tang pah ka pui naing tix kaux taw tix kaux ku kaux, mawh kheu nan, pui Surix
         to mai pui Isarelax pheet ka kix, viang mawh nan, Benhadat simiang Surix pon brung
         brug tix mai pui naing brung nawh khankix to ti glawd heue.
         21 Simiang pui Isarelax lih puing ka pui naing brung mai ka pui naing ling lawx brung
         khankix mai kix pah pui Surix yum tom nie heue.
         22 Khaix an, cao jhai hoek ka simiang pui Isarelax ah nin ka nawh, "Hu kieh riang rao
         maix kaux cong, een ti tawng mai jhak ka pa sang khaw maix ti yuh, mawh kheu simiang
         Surix tak deeh hoek puing yam sidah num sax heue.
         23 Kawncau simiang Surix khankix ah nin ka nawh, "Siyiex kix mawh siyiex gawng, mawh
         kheu nan, kix tom ting riang khaing ex, viang mawh nan, phan ex deeh baox puing kix
         ka daux lung phan yuh nan, ex tak ting riang khaing kix tete heue.
         24 Khaw ti yuh nin, pluat cub simiang ku kaux khaing ara kix mai deeh yaog cao kaing
         naing khankix plud dee ot kix,
         25 Sawg pui pa sang deeh plud pui pa hoik yum mai pui naing brung son pui naing brung
         ling lawx brung son ling lawx brung, khaix an ex tak deeh puing kix ka daux tong,
         ex tak nie ting riang khaing kix tete heue." Nawh nghiet lox mai hawt ti yuh heue.
         26 Yam hoik sidah num Benhadat deeh simin pui Surix mai nawh haok ka veng Aphiet sonsang
         puing ka pui Isarelax heue.
         27 Pui Isarelax simin pui naing mai tawx priex ih kix mai hu puing ka kix, pui Isarelax
         bang tix ot ka plak sivoe kix awm phung pex ra cub, pui Surix hoik naog ka haktiex
         khawm bee heue.
         28 Khaix an pui Siyiex tix kaux hoek dex ah nin ka simiang Isarelax, "Simiang Siyiex
         yuh nin kheu jao hoik ah pui Surix nin, Simiang Siyiex mawh Siyiex gawng mai Nawh
         Cao ang mawh Siyiex daux lung, mawh kheu nan, Aux tak ap pui tom nie ka daux taix
         maix, maix tak tawng ka mawh Aux Simiang Siyiex heue."
         29 Kix bang ti ot see paox ti aliah ngaix, yam hoek ka daux aliah ngaix kix ra lai puing
         ka paox tix mai pui Isarelax pah pui naing caong Surix tix sien ka daux tix ngaix
         khaing heue.
         30 Pui pa kawn deuk to ka daux veng Aphiet, khaix an guh veng grhup ka piang pui pa
         kawn deuk ra mheen aliah rheng kaux, Benhadat to mai laig ka daux veng mai mox tix
         ka daux lawg heue.
         31 Mai kawncau nawh khankix ah nin ka nawh, "Jhak heue, yam in, ex mhong grawng simiang
         pui Isarelax mawh simiang pa koe krax caux rhawm, kieh ex vien nyoi tix ka chee rhix
         mai vhua kaing tix ka maox mai lih hu ka simiang pui Isarelax, phan ex yuh nan, nawh
         tee deuh maix klawd pleue heue."
         32 Mawh kheu nan, kix vien nyoi tix ka chee rhix mai vhua kaing tix ka maox mai hu ka
         simiang pui Isarelax ah nin, "Kawncau maix Benhadat ah nin, yuh bwanson deuh ju aux
         liak" Mai nawh ah nin, "Mawh kawn im ju nawh lie? nawh mawh puxke aux heue."
         33 Pui ankix bre tix nghiet lox nawh mai nied ti jhawp ka lox nawh ah nin, "Benhadat
         mawh puxke maix heue. Hu kok nawh hoek ka aux heue." Khaix an Benhadat hoek ka nawh
         mai kieh nawh haok ka piang ling lawx brung heue.
         34 Khaix an Benhadat ah nin ka nawh, "Veng pa hoik teei keeing aux khaing maix khankix
         aux tak deeh tawx, maix pon ti sum biang lah ka son tix ka daux veng Damase, awm pa
         hoik sum keeing aux ka daux veng Samarix heue." Mai Ahap ah nin, "Aux tak deeh ploi
         maix ing heue." Mawh kheu nan, nawh yuh sijax mukheu mai nawh mai deeh ploi nawh ing
         heue.
         35 Koe simex tix kaux ka daux cao jhai, ah nin ka paox cao jhai tix awm gumlox tawm
         Simiang Siyiex heue. "Yuh bwanson tawk aux liak!" Mai pui an thiang tix ang tawk ka
         nawh heue.
         36 Mai cao jhai an ah nin ka nawh, "Mawh kheu ang maix cu nghiet ka lox Simiang Siyiex,
         yam lih hu maix khaing aux dom mawx dom an, sivai sangsi tak kied maix." Yam hoik
         lih hu nawh dom mawx dom an, sivai sangsi pub ka nawh mai kied nawh heue.
         37 Khaix an nawh yaox ka pui tang kaux ah nin, "Yuh bwanson tawk aux liak, " mawh kheu
         nan, pui an tawk nawh, tom kied saux kied mat nawh heue.
         38 Khaix an, cao jhai an lih hu mai nawh loh grang ti mai vhua ngai tix ka man mai pau
         simiang daux krax heue.
         39 Yam preeng simiang baoh an, nawh kok yo ka simiang ah nin, "Kawncau maix hoik hu
         ka daux naing lien tix kaux viex pui tix kaux hoek ka aux ah nin, priex pui in, phan
         pui in grai son grawng ceu pa yuh ka mawx ang ah, ju maix tak mawh son ju nawh, phan
         ang mawh nan maix tak plud mau tix talantan heue.
         40 Yam kawn nie kaing pa yuh kawncau maix tan, nawh hoik grai heue." Simiang Isarelax
         ah nin ka nawh, "Krax prawng ca tak koe ka piang maix, awm hoik tat maix an ka son
         cao tix heue."
         41 Nawh nied ti yah man vhua khaing ngai tix, yam an simiang Isarelax tawng ka mawh
         nawh cao jhai heue.
         42 Mai cao jhai ah nin ka nawh, "Simiang Siyiex aux ah nin, mawh kheu ploi maix pa deuh
         Aux mawh pa laux leeing, lih khaing daux tawm taix maix, mawh kheu nan, ju maix tak
         mawh son ju nawh mai pui maix khankix kawx tak mawh son pui nawh heue"
         43 Mawh kheu nan, simiang pui Isarelax deeh ing ka nyiex haw tix ka veng Samarix mai
         pa laux pakngai mai voi rhawm tix heue.

1 Nabok pui veng Yezerelax koe sipeem plix siiet tix gwang ka daux veng Yezerelax mai
         dex nyiex haw Ahap simiang Samarix heue.
         2 Ahap ah nin ka Nabok, "Tawx sipeem plix siiet maix ka aux, sonsang yuh aux sipeem
         taux ka, mawh kheu dex nyiex haw aux, son an aux tak tawx maix cie sipeem plix siiet
         pa nie lheu mhawm khaing an, phan maix khaw rhawm kah, aux tak tawx mau awm pa khaw
         jum ka maix heue."
         3 Mai Nabok ah nin ka nawh, "Simiang Siyiex tak thiang ka pa sang tawx aux sinngao
         keeing tix ka maix heue."
         4 Ahap deeh laig ka nyiex haw tix ka daux pa laux pakngai mai voi rhawm tix, kheu jao
         lox pa ah Nabok pui veng Yezerelax ka nawh, Aux tak ang pon tawx sinngao haktiex keeing
         tix ka maix heue. "Mai Ahap it ka piang ku it tix mai veeh ngai tix dee singai mai
         ang lai ih priex heue."
         5 Mai moeng nawh Yezabelax hoek ah nin ka nawh, "Yuh tix, maix voi rhawm mai ang ih
         priex yuh ka mawh?"
         6 Nawh deeh ah nin ka moeng tix, "Mawh kheu ah aux nin ka Nabok, pui veng Yezerelax,
         coh sipeem plix siiet maix ka aux, phan khaw rhawm maix, aux tak deeh plud gwang sipeem
         plix siiet son an ka maix, mai nawh pawk lox aux ah nin, aux ang pon tawx sipeem plix
         siiet tix ka maix heue"
         7 Mai moeng nawh Yezabelax ah nin ka nawh, "Maix mawh pa koe siawp sibrawm ka piang
         pui Isarelax ang mawh lie? Kaoh ih priex mai kieh maix koe krax nyawm rhawm, aux tak
         tawx sipeem plix siiet Nabok pui veng Yezerelax ka maix heue."
         8 Yezerelax tiiem lai ka min ceu kaux Ahap mai tawk cum Ahap ka mai tawx lai an hu
         ka kuad riex ju mai pui pa koe siawp khankix pa ot ka daux veng tau mai Nabok heue.
         9 Mai ah nin ka daux lai, "Krai pao kieh twah pa ih mai kieh Nabok ngawm dee lhaong
         ka sinax pui khankix,
         10 mai deuh pui caox ra kaux ngawm ka plak sivoe nawh, sonsang mawh kix pa kham mhai
         ruk ka son nawh ah nin, maix hoik jhax lawg ka Siyiex mai ka simiang mai teei nawh
         lih plak praix mai dheem yum ka simaox heue."
         11 Pui veng nawh khankix, kwad riex ju mai pui pa koe siawp sibrawm pa ot ka daux veng
         nawh khankix, yuh awm lox pa hoik tiem Yezerelax ka daux lai pa sipaox nawh hoek ka
         kix heue.
         12 Kieh kix krai pao twah pa ih mai kieh Nabok ngawm dee lhaong daux sinax pui heue.
         13 Mai kieh pui caox ra kaux ngawm ka plak sivoe nawh, mai pui caox an kham mhai sakse
         grawng Nabok ka plak sivoe ngai pui khankix ah nin, "Nabok jhax lawg ka Siyiex mai
         ka simiang heue. "Mai kix teei nawh lih plak praix veng mai dheem nawh yum ka simaox
         heue.
         14 Kix ploi pui hu ah nin ka Yezabelax, "Hoik dheem Nabok yum ka simaox heue."
         15 Yam mhong Yezabelax ka hoik dheem kix "Nabok yum ka simaox Yezabelax ah nin ka Ahap,
         kaoh heue, teei sipeem plix siiet cie Nabok pui veng Yezerelax, pa ang nawh cu tix
         coh ka maix, mawh kheu Nabok ang lai im ju, nawh hoik yum heue."
         16 Yam mhong Ahap ka hoik yum Nabok, Ahap yaog ti kaoh mai lih hu sonsang teei ka sipeem
         plix siiet Nabok pui veng Yezerelax heue.
         17 Khaix an, gumlox Simiang Siyiex hoek ka Eliyax pui veng Tishabix ah nin,
         18 "Kaox heue, lih hu pub ka Ahap simiang pui Isarelax, pa ot ka veng Samarix heue.
         Nawh ot ka daux sipeem plix siiet cie Nabok pa hoik teei nawh ti cie heue.
         19 Maix tak krai ah nin ka nawh, Simiang Siyiex ah yuh nin, "Maix hoik pah cao sipeem
         yum mai teei ti cie sinngao nawh, "maix tak ah nin ka nawh, Simiang Siyiex ah nin,
         lied sox nham Nabok ka dee mawx, sox kawx tak lied nham maix ka dee an heue." "
         20 Khaix an, Ahap ah nin ka Eliyax, "Pui koeng aux eue, hoik yaox maix ka aux lie?"
         Nawh pawk ah nin, "Aux hoik yaox ka maix, mawh kheu hoik coh maix tokaux tix sonsang
         yuh pa caox ka plak sivoe ngai Simiang Siyiex heue.
         21 Jhak heue, aux tak viex pa caox caig hoek ka piang maix, Aux tak teei ti tik pex
         dee singai, Aux tak teei ti tik simex ku kaux mai pa giex laung mai pui pa ploi ka
         daux pui Isarelax khaing Ahap heue.
         22 Aux tak yuh doeh nyiex ma maix awm doeh nyiex ma Yerobom kawn simex Nebat mai awm
         doeh nyiex ma Basha kawn simex Ahiyax, kheu so maix pa song rhawm Aux mai kieh pui
         Isarelax yuh phimap heue.
         23 Simiang Siyiex ah nin ka grawng pa dex mai Yezabelax, sox khankix tak ih Yezabelax
         hawt guh veng Yezerelax heue.
         24 Sox tak ih pui Ahap khankix, pa yum ka daux veng mai sim raoma tak ih pui yum ka
         daux tong kaung heue."
         25 Ang koe pui pa coh tokaux tix sonsang yuh pa caox caig ka plak sivoe ngai Simiang
         Siyiex, awm Ahap ang koe tix kaux kawx, mawh kheu nghiet nawh lox jeeh nyaw moeng
         ti Yezabelax heue.
         26 Nawh hoik kied yuh pa seeing brai ka daux pa hawt tix khaix riang grang Asherax,
         awm pa hoik yuh pui Amawrix khankix, pa hoik grheu Simiang Siyiex khaing plak sivoe
         pui Isarelax khankix heue.
         27 Yam mhong Ahap lox Eliyax, nawh riah kraung ceep tix mai ceep chee rhix mai twah
         pa ih mai it khawm chee rhix mai lailing ka daux pa dah rhawm tix heue.
         28 Mai gumlox Simiang Siyiex hoek ka Eliyax pui veng Tishabix ah nin,
         29 "Hoik yaox maix Ahap koe rhawm awn rhawm tiiem ka plak sivoe ngai Aux lie? Mawh kheu
         nawh hoik koe rhawm awn rhawm tiiem ka plak sivoe ngai Aux, Aux tak ang viex pa caox
         hoek ka daux singaix pa im ju nawh, viang mawh nan, Aux tak viex pa caox hoek ka piang
         doeh nyiex ma singaix ju kawn nawh heue."

1 Naing ang lai koe sinax Surix mai Isarelax loe num heue.
         2 Yam hoek loe num tix num, simiang meung Yudax pa mawh Yehoshaphat hu si pub ka simiang
         meung Isarelax heue.
         3 Simiang Isarelax ah nin ka kawncau tix, "Tawng pex veng Ramot pa koe daux haktiex
         Gilat mawh cie ex lie? Mawh ot yawg ex tix mai ang nied ti teei khaing tawm taix simiang
         Surix lie?"
         4 Nawh chawk Yehoshaphat ah nin, "Sang hu puing maix veng Ramot ka daux haktiex Gilat
         tau mai aux lie?" Mai Yehoshaphat ah nin ka simiang pui Isarelax, "Aux awm rhawm maix,
         pui aux awm pui maix, brung aux khankix awm brung maix heue."
         5 Mai Yehoshaphat ah nin ka simiang pui Isarelax, "Chawk ti yaox ka Simiang Siyiex
         sivoe ha heue."
         6 Khaix an, simiang pui Isarelax khrawm cao jhai pon yieh kaux tau ah nin ka kix, "Sang
         caw aux ti hu puing ka veng Ramot ka haktiex Gilat, phan ang mawh nan, ang caw ti
         hu lie?" Mai kix ah nin, "Lih hu heue, mawh kheu Simiang Siyiex tak ap tix tawx veng
         an ka daux taix simiang heue."
         7 Yehoshaphat deeh ah nin, "Ang cao jhai Simiang Siyiex lai koe tin sonsang chawk cheng
         ex ka nawh lie?"
         8 Mai simiang pui Isarelax ah nin ka Yehoshaphat, "Kawn koe Mikha kawn simex Imala
         pa sang chawk cheng ka Simiang Siyiex, viang mawh nan, aux koeng ka nawh mawh kheu
         ang nawh sax krai lox jhai pa mhawm ka grawng aux, nawh yie krai grawng pa caox heue."
         Mai Yehoshaphat deeh ah nin, "Simiang paw doh ah lox yuh nin liak."
         9 Khaix an, simiang pui Isarelax kok cao kaing greem nawh tix kaux ah nin, viex Mikha
         kawn simex Imala hoek ka aux phaiphai liak!
         10 Simiang pui Isarelax mai Yehoshaphat simiang meung Yudax ceep sibex simiang mai tang
         ngawm ka dangngeung ka biang glah nghox, ka diang siviex veng Samarix, mai cao jhai
         khankix hoik tang ah lox jhai ka plak sivoe kix heue."
         11 Zedikix kawn simex Khenana yuh teet rhiem son tix ah nin, "Simiang Siyiex ah yuh
         nin maix tak blung pui Surix tom sidah laux leeing kix ka teet in heue"
         12 Mai cao jhai khankix kawx krai lox jhai ah nin, "Hu puing ka veng Ramot haktiex Gilat,
         hu heue maix tak pex, mawh kheu Simiang Siyiex tak ap kix ka daux tawm taix simiang
         heue."
         13 Pui cau pa hoik hu kok Mikha ah nin ka nawh, "Jhak heue, gumlox pa ah cao jhai khankix
         hoik mawh lox tix gum khaing ka simiang, kieh lox maix awm gumlox pa hoik krai kix,
         krai ngie grawng pa koe bwanson heue."
         14 Mikha ah nin, "Awm pa im ju Simiang Siyiex mai aux tak sikah awm pa krai Simiang
         Siyiex ka aux heue."
         15 Yam hoek nawh ka simiang mai simiang ah nin ka nawh, "Mikha eue, sang caw ex ti hu
         puing ka veng Ramot haktiex Gilat, phan ang mawh nan, ang caw ti hu lie? " Mai nawh
         deeh pawk ah nin, "Hu heue maix tak pex, Simiang Siyiex tak ap veng an ka daux taix
         simiang heue."
         16 Mai simiang ah nin ka nawh, "Sang kieh maix aux tiextu miex bawg, sonsang krai maix
         pa mawh pa meh ka aux ka daux ceu kaux Simiang Siyiex heue."
         17 Nawh ah nin, "Aux hoik yaox pui Isarelax prung prang ka piang gawng awm yung pa ang
         koe cao liang heue. "Mai Simiang Siyiex ah nin, pui inkix ang lai koe cao simiang,
         kieh kix deeh ing ka nyiex tix ka daux pa nhim heue."
         18 Simiang pui Isarelax ah nin ka Yehoshaphat, "Ang aux hoik krai maix mhong ka ang
         nawh sax krai lox jhai pa mhawm grawng aux, lheu khaing grawng pa caox lie?"
         19 Mikha deeh ah nin, "Mawh kheu nan, nghiet ka gumlox Simiang Siyiex, aux hoik yaox
         ngawm Simiang Siyiex ka piang dangngeung Nawh mai kru naing raoma khankix cung ka
         plak khawn dawm mai ka plak khawn gwiex Nawh Cao heue.
         20 Simiang Siyiex ah nin, "Mawh pui mawx pa sang pon nyaw glaw ka Ahap, sonsang hu yum
         nawh ka puing tix veng Ramot haktiex Gilat lie? mawh kheu grawng in tix kaux ah nin
         mai tang kaux ah nan heue.
         21 Khwan tix mu hoek cung ka plak sivoe Simiang Siyiex ah nin, "Aux tak nyaw glaw ka
         nawh heue
         22 Simiang Siyiex ah nin ka nawh, maix sang yuh ka mawx? mai nawh ah nin, aux tak lih
         hu mai deeh yuh tix mawh khwan tawb kheem ka daux jheeh cao jhai khawmuik heue Mai
         Nawh Cao ah nin, "Maix tak pon ti jheeh nyaw nawh mai pex ka nawh, lih hu mai yuh
         awm an heue
         23 Jhak heue, Simiang hoik sau khwan tawb kheem ka daux jheeh cao jhai maix khawmuik
         mai Simiang Siyiex hoik krai grawng pa caox caig maix heue."
         24 Khaix an Zedikix kawn simex Khenana hoek dex mai simang sibax Mikha ah nin, "Khwan
         Simiang Siyiex lih hu khaing aux, sonsang sikah ka maix yuh ka mawx heue."
         25 Mikha ah nin, "Maix tak yaox yam laig mox maix ti daux lawg singaix an sax heue."
         26 Simiang pui Isarelax ah nin, "Giex Mikha mai tawx nawh ka Amon, cao kwang veng mai
         ka Yawsha kawn simex simiang,
         27 mai ah yuh nin ka simiang, "Sau kaw in ka daux thawng mai tawx nawh ih priex nyaux
         rawm ka daux pa kha rhawm tom sidah deeh hoek aux mhawm mhawm heue."
         28 Mikha deeh ah nin, "Phan maix yaox ti deeh hoek mhawm mhawm, Simiang Siyiex ang tau
         tix sikah grawng in ka aux heue. Mai nawh ah nin, "Pui khawmuik eue, nghiet heue,
         "
         29 Simiang pui Isarelax mai Yehoshaphat simiang pui Yudax haok ka veng Ramot meung Gilat
         heue.
         30 Mai simiang pui Isarelax ah nin ka Yehoshaphat, "Aux tak tieh loh grang tix mai laig
         ka daux naing, viang mawh nan maix ceep kraung simiang heue." Mawh kheu nan, simiang
         pui Isarelax loh grang tix mai laig ka daux naing heue.
         31 Mai simiang meung Surix tawm lox ka cao kaing naing lawx brung tixngoe ra kaux ah
         nin, "Lheu khaing simiang pui Isarelax paw puing pui tix kaux kawx heue."
         32 Yam yaox cao kaing naing lawx brung khankix ka Yehoshaphat, kix ah nin, "An rug mawh
         simiang pui Isarelax heue." Mai kix deeh veeh ti puing ka nawh mai Yehoshaphat hoik
         riag yo heue.
         33 Yam yaox cao kaing naing lawx brung khankix, ka ang mawh simiang pui Isarelax, kix
         deeh ing plak khaix mai ang pheet nawh heue.
         34 Pui tix kaux vaik ak tix mai ang nyee ca nieb puing hu krox ka simiang pui Isarelax
         sinax dee kleuk kraung naing ceep nawh heue. Mai nawh ah nin ka cao grheu lawx naing
         brung tix, deeh veeh aux khaing daux naing, mawh kheu hoik mat aux heue.
         35 Naing baox nied ti kin singaix an mai simiang hoik neung tix ka pui tix kaux daux
         lawx naing brung nawh mai veeh ngai tix ka pui Surix khankix mai yum plak bo heue.
         Nham lih khaing dee mat nawh mai ba ka piang meeh lawx naing brung heue.
         36 Yam hoek bawg yam klip singaix, lox kok yo pui khankix hoik tah sinum ka daux tab
         ku tab ah nin, "Tang deeh ing ka veng mai ka haktiex cao tix ku kaux daux pui heue."
         37 Mawh kheu hoik yum simiang, kix viex nawh ing ka veng Samarix mai sipaung nawh tan
         heue.
         38 Kix phak lawx naing brung brug nawh ka rawm dung veng Samarix, ka dee heem bun coh
         kaux tix mai sox khankix lied nham nawh awm lox pa hoik krai Simiang Siyiex heue.
         39 Kaing pa deuk mai can pa yuh Ahap khankix nyiex haw nga sang pa hoik sum nawh khankix
         mai veng pa hoik pang nawh khawmuik, hoik tiem ti deuh ka daux phuk lai been simiang
         pui Isarelax heue.
         40 Ahap hoik laux lee ti tau mai keeing nawh khankix mai Ahazix kawn simex nawh deeh
         plud khaix nawh heue.
         41 Yehoshaphat kawn simex Asa jah ti kwang meung Yudax, yam kwang Ahap simiang Isarelax
         ka haktiex pon num tix num heue.
         42 Yehoshaphat koe ju tixngoe phwan num, yam jah nawh ti kwang haktiex mai nawh kwang
         veng Yerusaliem tixnga phwan num, ceu kaux miex nawh mawh Azubax kawn bun Shilahix
         heue.
         43 Nawh hawt khaix pa yuh keeing tix Asa, nawh ang lai via khaing krax ankix mai nawh
         yuh pa khaw caw ka plak sivoe ngai Simiang Siyiex, viang mawh nan, nawh ang nyang
         yieh ti tik dee pa lhaong khankix mai pui khankix kawn yuh krax tan mai gleeing nyawng
         bhawng ka dee pa lhaong heue.
         44 Yehoshaphat yuh pa nhim tau mai simiang meung Isarelax heue.
         45 Kaing pa deuk mai can pa hoik yuh Yehoshaphat khankix mai grawng pa ting riang siawp
         sibrawm nawh mai pa hoik yuh nawh naing khankix, hoik tiem ti deuh ka daux phuk lai
         been simiang pui Yudax heue.
         46 Mai cub simex coh kaux khankix, pa kawn deuk yam kwang keeing nawh Asa, nawh hoik
         grheu kix lih khaing daux haktiex heue.
         47 Yam an simiang ang lai koe ka haktiex Edom heue. Mawh ngie cao kwang greem simiang
         pa koe tix kaux khaing heue.
         48 Yehoshaphat yuh reu ting ka veng Tasux mai ploi hu ka veng Awphirax, sonsang tang
         khri, viang mawh nan kix ang bleeh tix bawg kawx, mawh kheu reu khankix hoik laux
         ka veng Eziongebax heue.
         49 Ahaziyax kawn simex Ahap ah nin ka Yehoshaphat, "Kieh kawncau aux khankix hu tau
         mai kawncau maix daux reu ting maix liak!" Viang mawh nan, Yehoshaphat ang cu heue.
         50 Yehoshaphat hoik laux lee ti tau mai keeing nawh khankix mai sipaung nawh tau mai
         keeing nawh ka daux veng Davit, Yehoram kawn simex nawh deeh plud khaix nawh heue.
         51 Yam kwang Yehoshaphat simiang meung Yudax ka haktiex kao aliah num tix num, Ahazix
         kawn simex Ahap jah tix kwang ka pui Isarelax daux veng Samarix ra num,
         52 Nawh hoik yuh pa caox caig plak sivoe ngai Simiang Siyiex mai hawt daux krax hu keeing
         tix mai miex tix mai krax hu Yerobom kawn simex Nebat, pa kieh pui Isarelax yuh phimap
         heue.
         53 Mai nawh yuh kaing jhaw siyiex Balax mai krub ka mai nawh hoik so Simiang Siyiex
         pui Isarelax song rhawm, awm pa hoik yuh keeing ti khawmuik heue.2 Kings2 Kings2 Kings2 Kings2 Kings

1 Khaix hoik yum Ahap, pui meung Mawbax deeh yaog ti tieh feen ka pui Isarelax khankix
         heue.
         2 Yam in Ahaziyax rau khaing daux siviex iak lawg plak piang ot nawh ka daux veng Samarix
         mai nawh mat; mawh kheu nan, nawh ploi cao cau khankix hu, ah nin ka kix, "Hu, chawk
         ti yaox ka sang deeh pon aux ti moi khaing krax pa mat aux, ka Balazebuk, pa mawh
         siyiex Ekaron heue."
         3 Viang mawh nan, kawncau Siyiex ah nin ka Eliyax, pui veng Tishabix, kaoh, hu pub
         ka kawncau simiang Samarix mai ah nin ka kix, mawh ang Siyiex lai koe ka daux haktiex
         pui Isarelax khankix, pex tom sang ah ti hu chawk Balazebuk, pa mawh siyiex Ekaron
         ang mawh lie?
         4 Yam in Siyiex ah awm in, "Maix tak ang pon ti lih khaing piang ku it pa hoik haok
         ot tix, viang mawh nan maix tak yum tete heue. "Mawh kheu nan, Eliyax hoik lih hu
         khaing kix heue.
         5 Yam deeh hoek cao cau khankix ka nawh, nawh chawk ah nin ka kix, deeh hoek pex kheu
         jao patix lie?
         6 Kix dee ah nin ka nawh, "Pui tix kaux hoek ti pub yix ah nin, deeh ing ka simiang
         pa ploi pex hoek mai ah nin ka nawh, Siyiex ah awm in mawh ang Siyiex lai koe ka daux
         haktiex pui Isarelax khankix, pex hoik mawh cao cau pa ploi lih hu sonsang chawk cheng
         ka Balazebuk, pa mawh siyiex veng Ekaron lie? Mawh kheu nan maix tak ang lai pon lih
         khaing ka piang ku it pa hoik haok ot maix mai maix tak yum tete heue"
         7 Nawh ah nin ka kix, "Mawh pui pa yuh ka mawx pa hoek ti pub pex mai krai gumlox ka
         pex lie?"
         8 Kix deeh pawk ah nin ka nawh, "Nawh mawh pui pa kied pu hauk mai nawh rawd nyoi tix
         ka maox khlax hak tix mu mai nawh ah nin, an mawh Eliyax pui veng Tishabix heue."
         9 Khaix an, simiang ploi cao kaing naing tix kaux kwang ka piang nyawm liien khankix
         tixphwan kaux, hu tau mai haok ka Eliyax dee ngawm nawh ka piang gawng tix mu mai
         ah nin ka nawh, pui Siyiex eue, simiang ah nin, lih hoek heue"
         10 Viang mawh nan, Eliyax deeh pawk lox ah nin ka cao kaing naing tixphwan kaux; "Phan
         aux mawh pui Siyiex tix kaux, khaix an kieh ngu lih khaing Raoma mai gleeing ti tik
         maix mai khawm pui maix khankix tixphwan kaux, "ai ngu lih khaing raoma mai gleeing
         ti tik nawh khawm pui nawh tixphwan kaux heue.
         11 Nawh deeh ploi cao kaing naing tang kaux pa kwang ka piang nyawm liien tixphwan kaux
         hu ka nawh tau mai pui nawh khankix tixphwan kaux mai nawh deeh pawk lox mai ah nin
         ka nawh, "Pui Siyiex eue, simiang hoik ah awm in, nied lih hoek phai phai"
         12 Viang mawh nan, Eliyax deeh pawk lox mai ah nin ka kix, "Phan aux mawh pui Siyiex
         tix kaux, kieh ngu lih khaing Raoma mai gleeing ti tik maix, khawm pui maix khankix
         tixphwan kaux, " Mai ngu Siyiex hoik lih khaing Raoma mai gleeing ti tik nawh mai
         pui nawh khankix tixphwan kaux heue.
         13 Nawh baox ploi cao kaing naing loe kaux tix kaux, pa kwang ka piang nyawm liien khankix
         tixphwan kaux, hu ka nawh tau mai nyawm liien khankix tixphwan kaux mai cao kaing
         naing loe kaux tix kaux an, pa kwang piang nyawm liien tixphwan kaux haok hoek mai
         grux ngawng tix ka plak sivoe Eliyax mai khyox khaw ka nawh ah nin, "Pui Siyiex eue,
         yuh bwanson kieh ju aux mai khawm ju kawncau maix khankix tixphwan kaux, mawh pa koe
         ngawh koe jum ka daux ngai maix liak.
         14 Jhak heue, ngu kaoh khaing Raoma mai hoik gleeing ti tik cao kaing naing pa hoek
         bawg phao voe Ra kaux, pa kwang ka piang cub nyawm liien khankix tixphwan kaux tau
         mai pui pa tang viex kiex hawt tix tixphwan kaux, viang mawh nan, kieh ju aux mawh
         pa koe ngawh koe jum ka daux ngai maix daux yam in liak."
         15 Kawncau Siyiex ah nin ka Eliyax, "Lih hu tau mai nawh; paw lhat graung ka nawh, "
         Mawh kheu nan, Eliyax kaoh lih hu tau mai nawh ka simiang heue.
         16 Nawh ah nin ka simiang, "Siyiex ah yuh nin, mawh kheu maix hoik ploi cao cau khankix
         lih hu, sonsang chawk cheng tix ka Balazebuk pa mawh siyiex Ekaron, kheu ang Siyiex
         lai koe ka daux sinax pui Isarelax khankix sonsang chawk cheng tix gumlox Nawh Cao
         lie? Mawh kheu nan maix tak ang lai pon ti lih khaing ka piang ku it pa hoik haok
         maix ti ot mai maix tak yum tete heue."
         17 Mawh kheu nan, Ahaziyax yum awm gumlox pa ah Siyiex ka Eliyax, mawh kheu ang nawh
         koe kawn simex, Yehoram deeh yaog ti mawh simiang ka dah dee ot nawh, daux num yam
         kwang Yehoram pa mawh kawn simex Yehoshaphat, pa mawh simiang meung Yudax ra num tix
         num heue.
         18 Yam in grawng kaing pa deuk Ahaziyax mai pa hoik yuh nawh khankix, mawh pa tiiem
         ti deuh daux phuk lai been simiang pui Isarelax khankix heue?

1 Khaix hoik luan ceu ankix, yam hoek bawg yam sang teei Siyiex ka Eliyax haok daux
         raoma ka bhaung keu kang lux, Eliyax hu tau mai Elishie daux veng Gilagalax heue.
         2 Khaix an Eliyax ah nin ka Elishie, "Yuh bwanson ot tin, mawh kheu Siyiex ploi aux
         hu ka veng Betelax heue." Elishie ah nin, "Awm krax pa im ju Siyiex mai krax pa im
         ju maix, aux tak ang lai pon gwieh maix heue." Mawh kheu nan, kiex khawm ra lih hu
         tau ka veng Betelax heue.
         3 Cub cao jhai khankix pa ot ka daux veng Betelax khrawm paox tix hoek ka Elishie ah
         nin, "Mawh hoik tawng maix ka sang teei Siyiex, cao simiang maix pa mawh cao kaing
         maix hu khaing maix daux in singaix lie?" Nawh ah nin, "Mawh heue, aux hoik tawng;
         ot yiien yawg heue."
         4 Eliyax ah nin ka nawh, "Elishie eue, ot tin, mawh kheu Siyiex hoik ploi aux hu ka
         veng Yerikho heue." Nawh deeh ah nin, "Awm krax pa im ju Siyiex mai krax pa im ju
         maix aux tak ang pon ti gwieh khaing maix heue." Mawh kheu nan, kiex khawm ra lih
         hu tau ka veng Yerikho heue.
         5 Cub cao jhai khankix pa ot ka daux veng Yerikho, khrawm paox tix hoek ka Elishie
         mai ah nin ka nawh, "Mawh hoik tawng maix ka sang teei Siyiex, cao kaing maix hu khaing
         maix daux in singaix lie?" Nawh ah nin, "Mawh heue, aux hoik tawng, ot yiien yawg
         heue."
         6 Khaix an Eliyax deeh ah nin ka nawh, "Yuh bwanson ot tin, mawh kheu Siyiex hoik ploi
         aux hu ka rawm klawng Yawdan heue." Nawh deeh ah nin, "Awm krax pa im ju Siyiex mai
         krax pa im ju maix, aux tak ang pon ti gwieh khaing maix, " Mawh kheu nan, kiex khawm
         ra lih hu tau heue.
         7 Cub cao jhai khankix tixphwan kaux, hu mai kix cung ka plak sivoe kix dee singai,
         yam kawn cung kiex ra kaux hawt rawm klawng Yawdan heue.
         8 Yam in Eliyax teei sibex dhah ceep tix, pua mai sivied ka rawm; mai rawm tang gwieh
         tix plak in plak an mai kiex ra kaux tiang ti hu ka plak toi an ka piang tiex kroh
         heue.
         9 Ceu ankix hoik lih ti mawh yam tiang kiex ka plak toi rawm, Eliyax ah nin ka Elishie,
         "Rawg mhaing mawh sang yuh aux ceu patix ka son maix, sivoe ang aux nyang bax hu khaing
         maix?" Mai Elishie ah nin, "Yuh bwanson kieh khwan maix koe ka piang aux ra son heue."
         10 Mawh kheu nan, Eliyax ah nin, "Maix hoik rawg ceu pa kied nu, viang yuh ka mawh kawx
         phan maix yaox yam li aux ti hu khaing maix, maix tak pon awm an, phan ang mawh nan,
         phan maix ang yaox maix tak ang lai pon ka heue.
         11 Yam kawn lailing kiex ti sikah tau mai paox tix, ling lawx ngu tix lhang bleeh sijaox
         tau mai brung ngu, gwieh ka kiex ra kaux; Eliyax haok tau mai bhaung keu kang lux
         teei nawh haok ka raoma heue.
         12 Elishie hoik yaox ka ceu ankix mai nawh kok yo ah nin, "Keeing aux eue, keeing aux
         eue, ling lawx naing mai khawm pui naing brung pui Isarelax, " Khaix an nawh ang lai
         yaox ka nawh tix bawg kawx heue. Nawh giex ti riah sibex dhah tix koe ra plak heue.
         13 Nawh sut ti teei sibex dhah Eliyax pa cod khaing nawh mai deeh ing cung ka praok
         rawm klawng Yawdan heue.
         14 Nawh teei sibex dhah Eliyax pa hoik cod khaing nawh mai sivied rawm ka ah nin, "Siyiex
         Eliyax ot dee mawx lie?" Mai yam hoik sivied nawh rawm ka sibex dhah an, rawm hoik
         tang gwieh ti hu plak in plak an mai Elishie tiang ka plak toi an heue.
         15 Yam hoik yaox cub cao jhai khankix pa ot ka veng Yerikho ka nawh, kix ah nin, "Khwan
         Eliyax hoik ot ka piang Elishie mai kix gup tix ka piang tiex ka plak sivoe nawh heue."
         16 Khaix an, kix ah nin ka nawh, "Yam in, pui ting riang rao khankix tixphwan kaux ot
         tau mai kawn cau mau soi maix, yuh bwanson kieh kix lih sawg ka cao simiang maix,
         ha khwan Siyiex teei nawh haok mai deuh nawh ka piang gawng tidah dah heue." Nawh
         ah nin, "Ang shiao ploi pui hu tix kaux kawx heue."
         17 Yam sigleeig kix ka nawh, tom ang nawh lai tawng ka pa sang ah tix mai nawh ah nin,
         "Ploi kix lih hu heue." Mawh kheu nan, kix ploi pui hu tixphwan kaux mai kix sawg
         ka nawh loe singaix, viang mawh nan, kix ang yaox ka nawh heue.
         18 Yam deeh hoek kix ka Elishie yam kawn ot nawh ka daux veng Yerikho, nawh ah nin ka
         kix, "Ang shiao hu, aux hoik ah nan ka pex ang mawh lie?"
         19 Khaix an pui daux veng khankix ah nin ka Elishie, "Dah dee veng in mawh pa mhawm
         grang, awm krax pa hoik yaox cao simiang aux; viang mawh nan, rawm ang mhawm mai tiex
         ang chix plix heue."
         20 Nawh ah nin, "Teei klong khraox tix mu hoek ka aux mai sau kih ka daux an, " Mawh
         kheu nan, kix viex klong an hoek ka nawh heue.
         21 Elishie lih hu ka dee lih rawm mai sau kih ka daux ah nin, "Siyiex ah nin, aux hoik
         cox rawm in mhawm; khaix in krax yum ang ah, krax pa ang tie chix plix ang ah, tak
         ang lai koe khaing tan heue."
         22 Mawh kheu nan, rawm an hoik mawh pa mhawm tom hoek ka daux in singaix, awm lox pa
         hoik ah Elishie ti deuh heue.
         23 Nawh haok khaing tan mai hoek ka veng Betelax, yam lawng nawh krax kawn nyawm simex
         tiblah hoek khaing ka daux veng mai ah lox sibriem ka nawh ah nin, "Pui pa pak kaing
         eue haok heue, pui pa pak kaing eue haok heue."
         24 Nawh deeh veeh tix mai jhak ka kix mai nawh jhax lawg ka kix ka daux min ceu kaux
         Siyiex mai krih miex ra mu lih khaing daux nong mai paig ka kawn nyawm ankix, tixpon
         ra kaux heue.
         25 Khaix an, nawh deeh lih hu khaing tan mai hoek ka gawng Khamelax, kaoh khaing tan,
         nawh deeh ing ka veng Samarix heue.

1 Yam in Yehoram kawn simex Ahap yaog ti mawh simiang ka meung Isarelax, ka daux veng
         Samarix daux yam kwang Yehoshaphat simiang Yudax, ka haktiex kao daix num mai nawh
         kwang ka haktiex kao ra num heue.
         2 Nawh hoik yuh pa caox caig ka daux ngai Siyiex, viang mawh nan, nawh ang yuh awm
         miex keeing tix, mawh kheu nawh hoik teei ti tik riang rao simaox Balax khankix, pa
         yuh keeing nawh heue.
         3 Nawh kawn ot ka daux phimap phighram pa yuh Yerobom, kawn simex Nebat, pa hoik kieh
         pui Isarelax khankix lud koe map grham, nawh ang yoi tix khaing heue.
         4 Yam in Mesha simiang haktiex Mawbax mawh pa eei yung tom nie mai nawh yaox ti tawx
         kawn yung khankix tix sien mu mai yung pa koe hauk tix sien mu ku num ka simiang Isarelax
         heue.
         5 Yam hoik yum Ahap, simiang haktiex Mawbax yaog ti tieh feen ka simiang Isarelax heue.
         6 Mawh kheu nan, simiang Yehoram lih khaing veng Samarix, ka daux bawg yam an mai teei
         carang pui Isarelax heue.
         7 Nawh ploi pui hu ka Yehoshaphat simiang meung Yudax ah nin, "Simiang haktiex Mawbax
         hoik deeh tieh feen ka aux heue. Sang hu puing tau maix haktiex Mawbax mai aux lie?"
         Yehoshaphat ah nin, "Aux tak haok heue; aux hoik mawh awm mawh maix pui aux khankix
         hoik awm pui maix, brung aux khankix kawx hoik awm brung cie maix heue.
         8 Nawh ah nin, "Sang haok ex ka krax plak mawx lie?" Nawh deeh ah nin, "Haok ka plak
         krax daux tiagtu Edom heue."
         9 Simiang Isarelax hoik hu tau mai simiang meung Yudax tau mai simiang Edom mai kix
         hoik hu hawt baoh daux krax an aliah singaix, rawm ang lai koe son cub kru naing khankix
         mai son to brie khankix pa viex kix hawt tix heue.
         10 Simiang Isarelax ah, "Eue! Siyiex hoik kok simiang inkix loe kaux hoek tau, sonsang
         ap Nawh Cao ti tawx kix ka daux tawm taix pui Mawbax heue."
         11 Yehoshaphat ah nin, "Ang cao jhai Siyiex koe tin, sonsang chawk cheng ex ti yaox
         grawh grawng ceu inkix ka Siyiex khaing nawh lie? "Pui tix kaux khaing sinax kawncau
         simiang pui Isarelax pawk lox ah nin, "Kawn simex Shaphat pa mawh Elishie pa hoik
         lhauk rawm ka piang taix Eliyax koe tin heue."
         12 Mai Yehoshaphat ah nin, "Gumlox Siyiex koe tau mai nawh heue." Mawh kheu nan simiang
         pui Isarelax mai Yehoshaphat mai simiang Edom hoik khrawm paox tix lih hu ka nawh
         heue.
         13 Khaix an Elishie ah nin ka simiang pui Isarelax "Mawh koe aux ceu pa yuh patix tau
         mai maix lie? Hu ka cub cao jhai keeing maix khankix mai ka cao jhai miex maix khankix,
         " Mai simiang pui Isarelax ah nin ka nawh, "Ang mawh nan mawh kheu Siyiex hoik kok
         simiang inkix hoek tau, sonsang ap Nawh Cao ti tawx kix ka daux tawm taix pui Mawbax
         heue."
         14 Elishie ah nin, "Awm krax pa im ju Siyiex Cao pa ting lhaong ka piang khawmuik mai
         pa hoik cung aux ti ot ka plak sivoe Nawh mai phan aux ang jhak pakngai Yehoshaphat
         simiang meung Yudax, aux tak ang lai jhak, lai simi ka maix heue."
         15 Yam in viex pui chix tah ting hoek ka aux tix kaux liak! mai ceu ankix lih ti mawh
         yam tah pui chix tah ting an ka ting, taix Siyiex hoek ka piang Elishie heue.
         16 Nawh ah nin, "Siyiex ah yuh nin, yuh rawng naog ka daux lung in heue.
         17 Mawh kheu Siyiex ah yuh nin, viang pex ang yaox bhaung mai ang yaox ka lhiex kawx,
         daux lung in tak mawh pa naog ka rawm, sonsang pon to brie maix mai totiag khankix
         ti nyaux rawm heue."
         18 Ceu inkix mawh pa iak pa liied daux ngai Siyiex, Nawh Cao tak baox ap pui Mawbax
         ka daux tawm taix maix heue.
         19 Pex tak puing ka veng pa kaux cong khankix ku veng mai pa hoik yuh tix mhawm ku veng
         mai pex tak kid khaox ceu pa mhawm khankix mai thox daux lih rawm klawng khankix mai
         pex tak kieh gwang haktiex pa mhawm khankix laux leeing ka lon simaox heue.
         20 Ceu ankix lih ti mawh ka daux ponngawb, yam yuh pex krax tan phawng nghox ca im mai
         rawm tak hoek sijaox ka plak haktiex Edom mai haktiex hoik mawh pa naog ka rawm khawmuik
         heue.
         21 Yam mhong pui Mawbax khankix ka hoek cub simiang ti puing ka kix, can pui iak pui
         ting pa giex kraung naing khawmuik khrawm paox tix mai kix cung ti ot ka piang mee
         haktiex heue.
         22 Kix yaog ti kaoh caocao plak ponngawb mai singaix hoik jhan riang ka piang rawm,
         mai pui Mawbax khankix yaox ka raoh rawm awm nham ka toi praok plak an heue.
         23 Kix ah nin, "In mawh nham heue!" Simiang mug paox tix mai ralai pah paox tix yum
         mawh kheu nan, yam in pui Mawbax khankix eue, hu rhim ti teei kraung khrai heue."
         24 Yam hoek kix ka bang pui Isarelax, pui Isarelax yaog ti puing ka pui Mawbax khankix,
         mawh kheu nan, kix to ka plak sivoe kix mai pui Isarelax laig puing kix tom hoek ka
         haktiex kix mai pah pui Mawbax khankix heue.
         25 Kix yuh veng khankix laux leeing mai pui ku kaux tang tik simaox naog ka piang haktiex
         mhawm ku dah, kix thox daux lih rawm klawng khankix khawmuik mai kix hoik kid ti tik
         khaox khawmuik, lheu khaing an simaox pa koe ka piang guh veng Kira Harasiet ngie,
         viang mawh nan, cub cao pa viex maox yang yit khankix hoik lai lawm ka veng mai puing
         ka veng an heue.
         26 Yam hoik yaox simiang Mawbax ka mawh naing an pa kied kin tete ka son nawh, nawh
         kok pui aliah yieh kaux, can pa giex vaig hoek tau mai tix sonsang pon preeng nawh
         ti puing ka daux sinax cub pui naing simiang Edom, viang mawh nan kix ang pon preeng
         heue.
         27 Khaix an nawh teei kawn Ai tix pa sang caw ti kwang ka dah dee ot nawh mai nawh hoik
         tan ti tawx kawn Ai tix awm krax tan pa gleeing ka piang guh veng; krax pa song rhawm
         lih ti koe ka piang pui Isarelax khankix, mawh kheu nan, kix hoik lih hu khaing nawh
         mai tang ing ka haktiex tix heue.

1 Bun tix kaux pa mawh moeng kawn simex cao jhai khankix yiiem ka Elishie ah nin, "Mex
         aux kawncau mau soi maix hoik yum mai maix tawng ka lhat graung kawncau maix ka Siyiex
         mai cao pa tawx ceuk hoek ti teei kawn simex aux ra kaux, sonsang mawh siliex tix
         heue."
         2 Elishie ah nin ka miexmai, "Sang kieh maix aux yuh ceu patix ka son maix lie? Krai
         aux mhong koe ceu patix ka daux nyiex maix lie?" Mai miexmai ah nin, "Kawncau maix
         ang koe tidtix, lheu khaing ngoi bee tix mu khaing pa koe daux nyiex heue."
         3 Khaix an, Elishie ah nin, "Hu heue, teei maix vai aw khaing paox plawg maix khawmuik,
         kieh mawh aw pa yi, paw vai ngie ceeix ceeix awx."
         4 "Khaix an maix laig ka daux nyiex mai nyeep siviex ka plak khaix tix tau mai kawn
         simex maix; mai rauk rawm bee ka daux aw khankix mai deuh pa hoik naog praok maix
         heue."
         5 Bun an lih hu khaing nawh mai nyeep siviex ka plak khaix tix tau mai kawn simex nawh;
         pa hoik teei ti viex aw tawng an khankix hoek ka nawh mai nawh rauk rawm bee ka daux
         aw ankix heue.
         6 Khaix an, yam hoik naog aw ankix, bun an deeh ah nin ka kawn simex tix, "Baox viex
         aw hoek ka aux heue. Nawh ah nin, "Aw pa yi ang lai koe heue." Mawh kheu nan, bee
         hit ang lai lih heue.
         7 Bun an hoek krai ka pui Siyiex mai nawh ah nin, "Hu coh bee an khankix mai viied
         ceuk maix kah, eei ju maix khawm kawn simex maix ka pa kawn deuk heue."
         8 Tix singaix; Elishie hu ka veng Shunam, dee ot bun pa mi tix kaux mai bun an khin
         nawh ih priex preem, mawh kheu nan, nawh brax hoek tan ti vud ti vud, yie viex ti
         ih priex preem tan heue.
         9 Bun an ah nin ka mex tix, "Yam in jhak heue, aux tawng ka pui pa yie tiang ti hoek
         ka baoh ex sijheeng mawh pui Siyiex pa singax singeh tix kaux heue.
         10 Yuh bwanson kieh ex yuh lawg plak piang tix mu mai yuh ti deuh dee it ka son nawh
         tan mai pheen khawm khaox ngawm mai jawk ten tix mu, mawh kheu yam hoek nawh ka ex
         yam mawh ang ah, nawh tak laig ka daux lawg plak piang an heue.
         11 Ka daux tix singaix, yam hoek nawh tan mai nawh veh laig ka daux lawg plak piang
         mai nyat tix heue.
         12 Khaix an nawh ah nin ka kawncau tix Gehazix, kok ka bun Shunam heue. Yam kok nawh
         bun an hoek, bun an cung ka plak sivoe Elishie heue.
         13 Elishie ah nin ka kawncau tix, "Ah nin ka bun an, maix hoik nyhap rhawm rhi tix khre
         rien ka yix, sang yuh aux ceu patix son maix lie? Sang kieh maix aux sikah tang tix
         ka simiang, phan ang mawh nan, ka cao kaing kru naing khankix lie? Bun an deeh pawk
         ah nin, "Aux hoik nyawm ot sinax ceu pui tix khankix heue."
         14 Elishie deeh ah nin, "Phan ang mawh nan, sang pon yuh ex tix tawx ceu patix ka son
         bun an lie? Gehazix deeh ah nin, "Bun in ang koe kawn simex tix kaux kawx mai mex
         nawh kawx hoik kuad heue."
         15 Nawh ah nin, "Baox kok nawh hoek, "Yam hu kok nawh bun an hoek, bun an cung ka daux
         diang siviex heue.
         16 Elishie deeh ah nin, "Ka daux num khaix bawg yam in maix tak yaox ti teem kawn simex
         tix kaux mai bun an deeh ah nin, Cao simiang aux mai pui Siyiex eue, paw doh pie lhen
         ka kawncau bun maix yuh nan liak!"
         17 Bun an koe kaux mai nawh keh kawn simex tix kaux, yam hoek bawg yam pa krai Elishie
         ka nawh heue.
         18 Kawn simex an ting sipie, ka daux tix ngaix, nawh lih hu ka keeing tix mai ka cao
         pa vawg nghox khankix heue.
         19 Nawh ah nin ka keeing tix, "Keeing aux, keeing aux, " Mawh kheu nan, keeing nawh
         ah nin ka kawncau tix, "Viex nawh ing ka miex nawh heue."
         20 Yam viex kix kawn simex an ing ka miex nawh, nawh ngawm ka piang ngawng miex tix
         tom hoek greung ngaix mai khaix an nawh yum heue.
         21 Miex nawh teem nawh haok ka plak piang mai deuh nawh ka piang dee it pui Siyiex mai
         nyeep siviex lih hu plak praix heue.
         22 Khaix an, nawh kok ka mex tix ah nin, "Yuh bwanson ploi pui awn ju tix kaux hoek
         ka aux tau mai la tix mu, sonsang nied aux ti hu ka pui Siyiex mai deeh nied ti hoek
         phaiphai heue."
         23 Mex nawh ah nin, "In ngaix ang nyang mawh haok khix khraox mai singaix twah maix
         sang hu ka nawh yuh ka mawx?" Nawh ah nin, "Ang yuh tidtix, mhawm heue."
         24 Nawh sau an brug tix ka piang la mai ah nin ka kawncau tix, "Grheu la hu phaiphai,
         phan aux ang nyang ah tidtix ka maix paw nyang nhim heue."
         25 Kheu nan, nawh lih mai hu ka pui Siyiex ka piang gawng Khamelax mai yam yaox pui
         Siyiex ka yam hoek nawh dee singai, nawh ah nin ka kawncau tix Gehazix, "Bun veng
         Shunam hoek heue."
         26 "Yuh bwanson yam in to ti rieb nawh mai ah nin ka nawh, nyawm ot maix lie? Nyawm
         ot mex maix lie? Nyawm ot kawn simex maix lie?" Mai bun an deeh pawk ah nin, "Nyawm
         ot heue."
         27 Yam hoik hoek bun an ka pui Siyiex ka piang gawng, nawh kawm ka caong pui Siyiex
         mai Gehazix hoek dex mai sang nyheen ka bun an heue. Viang mawh nan, pui Siyiex ah
         nin, "Ploi nawh, mawh kheu nawh laux rhawm sigrien sigre mai Siyiex hoik mox grawng
         ceu an khaing aux mai ang bax krai grawng ceu an ka aux heue."
         28 Bun an ah nin, "Mawh sax mhaing aux kawn simex ka cao simiang aux lie? Aux hoik sax
         ah nin paw pie lhen ka aux ang mawh lie?"
         29 Khaix an nawh ah nin ka Gehazix, khre rien tokaux cao maix mai teei ti giex khaox
         gix aux ka daux taix maix mai lih hu ka daux krax hu maix heue. Phan maix pub pui
         tix kaux kaux, paw vi sikah mai nawh awx. Phan pui tix kaux kaux sikah mai maix paw
         vi pawk ka, deuh khaox gix aux ka piang ngai baoh kawn nyawm an heue.
         30 Miex kawn nyawm an deeh ah nin, "Awm pa im ju Siyiex mai awm pa im ju maix, aux tak
         ang pon lih hu khaing maix, " Mawh kheu nan, nawh yaog ti kaoh mai hawt khaix kiex
         heue.
         31 Gehazix hu sivoe kix mai deuh khaox gix an ka piang ngai baoh kawn nyawm an, viang
         mawh nan, kawn nyawm an ang lai chix sikah mai ang lai chix mhong pie tix ceu kawx
         heue. Mawh kheu nan, nawh deeh ing pub ka nawh mai krai ah nin, "Kawn nyawm ang lai
         siduad heue."
         32 Yam hoek Elishie ka nyiex, kawn nyawm an koe sivoe nawh tan, hoik noi ti yum ka piang
         dee it cao nawh heue.
         33 Mawh kheu nan, nawh laig ka daux lawg mai nyeep siviex plak khaix kiex khawm ra kaux
         mai rawg bwan ka Siyiex heue.
         34 Nawh haok ka piang dee it kawn nyawm an mai gup ti it ka piang kawn nyawm an mai
         nawh deuh jheeh tix ka piang jheeh nawh mai deuh ngai tix ka piang ngai nawh mai deuh
         taix tix ka piang taix nawh mai nawh naih kaux cao tix ka piang kawn nyawm an mai
         nham kawn nyawm an deeh siu heue.
         35 Nawh lih khaing ka piang kawn nyawm an mai hu hu hoek hoek ka daux nyiex, khaix an,
         nawh deeh baox laig ka daux nyiex mai nawh deeh baox haok ka piang kawn nyawm an mai
         deeh naih tokaux cao tix piang nawh, khaix an, kawn nyawm an miah aliah bawg mai blah
         ngai tix heue.
         36 Elishie deeh kok ka Gehazix ah nin, kok ka bun Shunam an heue. Mawh kheu nan, hu
         kok ka bun an mai yam laig bun an ka dee ot nawh, nawh ah nin, "Yaog ti klien kawn
         simex pax heue."
         37 Bun an laig ka plak daux mai grux ngawng tix hawt caong nawh mai gup tix ka piang
         tiex, khaix an, kiex yaog ti klien kawn simex tix mai lih hu plak praix heue.
         38 Elishie deeh ing ka veng Gilagalax mai krax sibhawm praix lih ti koe ka daux haktiex
         an mai kawn simex cao jhai khankix hoik ngawm ka plak sivoe nawh mai nawh ah nin ka
         kawncau tix, "Tang ti deuh aw pa ting mai ngaik taux lhax son kawn simex cub cao jhai
         khankix heue."
         39 Pui tix kaux lih hu daux tong kaung sonsang caik taux lhax mai yaox pang num plix
         siiet tiag tix nhu mai caik taux lhax ankix mai nawh baox pieh ti viex plix singiien
         tiag khankix tom naog ka daux khawn taix nawh mai khawp ankix deeh hoek, khaix an
         plix singiien tiag an mai sau ka daux aw ngaik taux viang ang kix tawng ka mawh ankix
         ceu patix heue.
         40 Khaix an, kix khankheu ti tawx ka pui khankix sonsang ih kix, yam in ceu an khankix
         lih ti mawh yam kawn ih kix ka taux ngaik an, kix riag yo lox tix lih ah nin, "Pui
         Siyiex eue, ceu pa yum koe ka daux aw in;" Mai kix ang lai pon ih ka taux an heue.
         41 Nawh ah nin, "Viex phawng gaox nghox ca hoek ceeix, " Mai nawh sau phawng gaox nghox
         ca an ka daux aw ah nin, "Khan kheu ti tawx ka pui khankix sonsang pon ti ih mai can
         ceu pa awp khankix, tak ang lai koe tix ceu kawx ka daux aw an heue."
         42 Khaix an pui tix kaux hoek khaing veng Balax Shalisha nawh viex ti tawx blah phawng
         gaox nghox ca cao tixnga lon mai simie nghox ca pa khraox ankix, ka daux chee hoek
         ka pui Siyiex mai nawh ah nin, "Tawx ceu ankix ka pui khankix sonsang yaox kix ti
         ih heue."
         43 Kawncau nawh ah nin, "Mawh ceu patix lie? Mawh sang deuh aux ceu inkix ka plak sivoe
         pui tiyieh kaux lie?" Nawh baox ah nin, "Tawx ceu ankix ka pui khankix sonsang pon
         kix ti ih; mawh kheu Siyiex ah nin, kix tak ih tom sak tix mai tak kawn lheu ka heue."
         44 Kheu nan, nawh hu deuh ceu ankix ka plak sivoe kix mai kix ih tom sak tix mai prah
         pa lheu tom nie awm gumlox ah Siyiex heue.

1 Yam in Ne man pa mawh cao kaing naing ting cub kru naing simiang meung Surix, mawh
         pa kied ting lhaong mai mawh pui pa koe min ka plak sivoe ngai simiang nawh, mawh
         kheu Siyiex tawx krax pa pex nawh ka son meung Surix, nawh baox mawh pui pa ting riang
         rao mai pa koe rhawm kwa rhawm vao tix kaux, viang mawh nan, nawh mawh pui pa koe
         jhawm saux sipawg tix kaux heue.
         2 Cub pui Surix khankix lih hu puing naing mai giex ti viex bun pa awn ju tix kaux
         khaing daux meung Isarelax, nawh mawh kawncau moeng Ne man tan heue.
         3 Kawn bun an ah nin ka miex cao nyiex tix, "Phan cao simiang aux pon ti ot tau mai
         cub cao jhai pa ot ka daux veng Samarix! mawh kheu cao jhai an, tak pon pai nawh moi
         khaing jhawm saux sipawg in heue."
         4 Ne man laig ka dee ot simiang cao tix mai krai nawh mhong ah nin, "Bun Isarelax an
         hoik ah awm Grawng pa yuh nin, "
         5 Mawh kheu nan, simiang meung Surix ah nin, "Hu yam in heue, aux sang tiiem ti tawx
         lai tix pheen ka simiang pui Isarelax, " Mawh kheu nan, Ne man lih hu khaing tan mai
         viex mau kao talantan, khri liah rheng shekhe mai kraung ceep kao jung tau mai tix
         heue.
         6 Nawh viex lai an hu ka simiang pui Isarelax pa hoik tiiem ah nin, "Yam in koe krax
         keud krax sawn yam bleeh lai in ti hoek ka maix, Grawng ploi aux kawncau tix Ne man
         hoek ka maix, sonsang pon pai maix nawh khaing jhawm saux sipawg nawh heue."
         7 Yam phat simiang pui Isarelax ka lai an, nawh riah kraung ceep tix ah nin, "Mawh
         aux Siyiex pa chix kieh pui yum mai pa deeh kieh pui im ju, kheu pui in hoik ploi
         pui hoek ka aux, sonsang pai nawh moi khaing jhawm saux sipawg nawh lie? Mawh kheu
         nan, yuh bwanson keud ti yaox mai nawh sawg krax simah simiang ka aux heue."
         8 Ceu ankix hoik lih ti mawh yam mhong Elishie ka riah simiang pui Isarelax kraung
         ceep tix nawh ploi pui hu ah nin ka simiang, "Maix hoik riah ti tik kraung ceep tix
         kheu jao patix lie? Yuh bwanson kieh pui an hoek ka aux mai nawh tak sang tawng ka
         koe cao jhai tix kaux ka daux meung Isarelax heue."
         9 Khaix an, Ne man lih hu tau mai brung nawh khankix mai khawm ling lawx naing brung
         cie nawh khankix mai nawh cung diang siviex nyiex Elishie heue.
         10 Elishie ploi cao cau nawh tix kaux hoek ka nawh ah nin, "Hu mai heem maix ka daux
         rawm klawng Yawdan aliah bawg mai nex nham maix tak deeh mawh pa mhawm ka son maix
         mai tokaux maix tak deeh mawh pa singax heue."
         11 Viang mawh nan, Ne man kied koe krax pa song rhawm nawh deeh veeh ti hu ka plak dee
         singai ah nin, "Aux keud ah nin ka daux rhawm tix tete, nawh tak mawh pa caw ti lih
         hoek ka aux, cung mai kok ka ceu kaux Siyiex nawh mai vuh vied taix tix ka piang dee
         saux an mai pai ka jhawm saux sipawg aux heue.
         12 Ang awm klawng Abana mai rawm klawng Phapa khankix, pa koe ka daux haktiex Damase,
         mawh pa nie lheu mhawm khaing can rawm klawng pa koe ka daux Isarelax lie? Mawh ang
         aux pon khoek tix daux rawm klawng ankix mai deeh pon tix singax lie? Mawh kheu nan,
         nawh deeh veeh ti ing khawm song rhawm tix heue."
         13 Kawncau nawh khankix greed tix hoek dex mai ah nin ka nawh, "Keeing aux eue, phan
         cao jhai hoik krai sonsang yuh ceu pa ting lhaong ti ceuceu, mawh ang maix yuh ceu
         ankix lie? Khaix an, mawh ang maix caw ti yuh ceu pa nie lheu khaing an yam ah nawh
         lie? Heem mai deeh mawh pa singax heue."
         14 Mawh kheu nan, Ne man lih hu mai com cao tix ka daux rawm klawng Yawdan aliah bawg,
         awm gumlox pa ah pui Siyiex; mai nex nham nawh hoik deeh mhawm awm nex nham kawn nyawm
         iak tix kaux; mai nawh hoik singax heue.
         15 Khaix an nawh deeh ing ka pui Siyiex mai cao pa teem pa coi ka nawh khankix mai kix
         deeh hoek mai cung ka plak sivoe nawh ah nin, "Yam in aux tawng ka ang siyiex tang
         kaux lai koe ka piang haktiex in, lheu khaing daux haktiex Isarelax tete; mawh kheu
         nan, yuh bwanson rieb ti teei totaix in tix ceu khaing kawncau maix liak!"
         16 Elishie an nin, "Awm pa im ju Siyiex ka kaw pa cung aux ti ot sivoe Nawh, aux tak
         ang lai pon ti priex tix ceu kawx, " Mai Ne man baox khin nawh teei kraung ankix,
         viang mawh nan, nawh thiang ka heue.
         17 Ne man deeh ah nin, "Phan ang mawh nan, yuh bwanson kieh aux kawncau maix deeh tang
         ti viex tiex baoh tin ing ra mu law liak; mawh kheu aux kawncau maix tak ang lai tawx
         krax tan pa gleeing ang ah mai krax tan pa appong tix khankix ang ah, ka siyiex tang
         kaux khankix, lheu khaing Siyiex heue.
         18 Ka daux ceu inkix, kieh Siyiex pluat phimap kawncau maix, yam hu laig Cao simiang
         aux ka daux nyiex bwan Rimmon, sonsang krub tan mai nawh neung tix ka piang khawn
         taix aux mai phan aux yaox ti krub ka daux nyiex bwan Rimmon mai yam krub aux ka daux
         nyiex bwan Rimmon, yam an kieh bwanson Siyiex pluat phimap kawncau maix ka daux ceu
         inkix heue."
         19 Nawh deeh ah nin ka nawh, "Hu ka daux pa nhim heue." Mawh kheu nan, nawh lih hu khaing
         nawh mai hoek ka daux pa ang singai tix dah heue.
         20 Gehazix kawncau Elishie pa mawh pui Siyiex ah nin, "Jhak heue, Cao simiang aux deeh
         ploi Ne man, pa mawh pui Surix in mai ang lai cu ti rieb pa viex nawh khankix, khaing
         daux taix nawh; aux tak to ti hawt khaix nawh, mai teei ti cie tix ceuceu khaing nawh
         heue."
         21 Mawh kheu nan, Gehazix hawt khaix Ne man, yam yaox Ne man to nawh ti hawt khaix tix,
         nawh lih khaing ling lawx naing brung tix, rieb ka nawh ah nin, "Mawh mhawm khawmuik
         lie?"
         22 Gehazix deeh ah nin, "Mhawm khawmuik, cao simiang aux deeh ploi aux deeh hoek ka
         maix mai nhie aux ah nin, pui awn ju ra kaux pa mawh kawn simex cub cao jhai khankix
         taug khraox hoek ka aux ka piang gawng Epharem yam in, yuh bwanson tawx mau pa viex
         maix khankix tix talantan mai kraung ceep pa sang loh kix ra jung liak!"
         23 Ne man deeh ah nin, "Yuh bwanson teei maix viex mau ra talantan, " Mai nawh khyox
         khaw ka nawh mai puak ti sau mau ankix dau bau mau tau mai kraug ceep pa loh kix ra
         jung mai nawh tawx ka kawncau nawh ra kaux; mai kiex klawm ankix hu ka plak sivoe
         nawh heue.
         24 Yam hoek kix hawt guh veng, teei ankix mai hu deuh ka daux nyiex, khaix an, nawh
         deeh kieh kix hu mai kix lih hu heue.
         25 Gehazix laig ka daux nyiex mai cung ka plak sivoe simiang tix mai Elishie ah nin
         ka nawh, "Gehazix eue, mawh hu maix dee mawh lie?" Nawh ah nin, "Kawncau maix ang
         tie hu dee mawx tix heue."
         26 Khaix baox deeh ah nin ka nawh, "Mawh ang rhawm aux hu tau mai yam deeh veeh pui
         an ti lih khaing ling lawx naing brung nawh, sonsang rieb nawh ti yaox maix lie? Khex
         mawh bawg yam sonsang rieb tix mau mai rieb tix kraung ceep mai rieb tix sipeem khaox
         sanlon khankix mai khawm sipeem plix siiet, yung mai mawie khankix mai khawm siliex
         simex bun khankix lie?"
         27 Mawh kheu nan, jhawm saux sipawg Ne man tak deeh haok ka piang maix mai ka piang
         doeh ru maix khankix leeing ju mai Gehazix lih hu khaing ka plak sivoe ngai nawh mai
         hoik pon ti jhawm saux sipawg pa hoik paing awm rawm rha heue.

1 Cub kawn simex cao jhai khankix ah nin ka Elishie, "Yam in jhak dee ot koe yix, hoik
         kied sikhawp ka son yix heue."
         2 Yuh bwanson kieh yix hu hawt rawm klawng Yawdan liak! Mai kieh pui ku kaux kid ti
         teei khaox khankix khaing tan mai kieh yix yuh dee tix dah sonsang mawh dee sang pon
         yix ti ot, mai nawh deeh pawk ah nin, "Hu heue."
         3 Pui tix kaux ah nin, "Yuh bwanson nyhap rhawm hu tau mai kawncau khankix liak!" Mai
         nawh deeh pawk, "Aux tak sang hu heue."
         4 Mawh kheu nan, nawh hu tau mai kix, yam hoek kix hawt rawm klawng Yawdan, kix gu
         pang khaox khankix goh heue.
         5 Yam gu pui tix kaux ka pang khaox tix pang, kaing moe shiao nawh cod daux rawm mai
         nawh riag yo ah nin, "Amiex eue, simiang eue, moe an mawh kraung pa vai aux heue."
         6 Pui Siyiex deeh ah nin, "Mawh cod see dee mawx?" Nawh jhi Elishie yaox dee cod moe
         an, Elishie kid khaox tix gawng mai taing ka dee an mai kieh moe an sibloe ti lih
         ka piang rawm heue.
         7 Nawh ah nin, "Sut ti teei an son cao maix, " Nawh nyeu taix tix sut ti teei moe an
         heue.
         8 Yam in simiang meung Surix yuh naing ka meung Isarelax mai kum tau mai kawncau nawh
         khankix ah nin, "Dee peung pan tab aux khankix, tak mawh baoh tan tix dah heue."
         9 Pui Siyiex hoik ploi pui hu ka simiang pui Isarelax ah nin, "Yuh satix maix, son
         ang maix pon tiang ti hu see dee in, mawh kheu cub pui Surix khankix lih dung ti hoek
         tan heue."
         10 Simiang pui Isarelax deeh ploi pui tix kaux khaing daux kix, hu ka dee pa krai pui
         Siyiex an ka nawh, mawh kheu nan, nawh tawx satix ka nawh mai nawh pau ti jhak baoh
         tan, pa hoik tawx nawh satix khankix ang lai joeng mawh tix bawg ra bawg heue.
         11 Mawh kheu nan, simiang Surix kied koe krax pa laux rhawm son grawng ceu inkix mai
         nawh kok ka kawncau tix khankix ah nin, "Mawh ang pex pon jhi aux yaox pui pa ot plak
         simiang pui Isarelax khankix khaing daux cub ex lie?"
         12 Kawn nawh tix kaux ah nin, "Simiang eue, O! cao simiang aux eue, ang koe tix kaux
         kawx, viang mawh nan, cao jhai Elishie pa ot ka daux meung Isarelax, mawh cao pa krai
         gumlox pa hoik sikah maix khankix ka daux lawg it tix ka simiang Isarelax heue."
         13 Nawh deeh ah nin, "Hu jiang ti yaox dee ot nawh, aux tak sang ploi pui khankix hu
         giex ka nawh, " Mai koe pui krai ka nawh ah nin, "Nawh ot ka daux veng Dawtan heue."
         14 Mawh kheu nan, nawh ploi pa ting riang cub pui naing ling lawx brung khankix hu tan,
         kix hoek tan plak pon sawm mai lai lawm ka veng heue.
         15 Yam kaoh kawncau pui Siyiex ka plak praix ponngawb caocao, nawh yaox ka cub kru naing
         tix cub lai lawm ka veng, tau mai pui naing brung, cub pui naing ling lawx brung khankix
         mai kawncau nawh ah nin ka nawh, "Amiex eue, cao simiang eue, sang yuh ex ka mawx
         lie?"
         16 Elishie pawk ah nin, "Paw lhat graung, mawh kheu pui pa ot tau mai ex nie lheu khaing
         pui pa ot tau mai kix heue."
         17 Elishie rawg bwan ah nin, "Siyiex eue! aux rawg maix paoh ngai nawh, kieh nawh chix
         yaox liak!" Siyiex paoh ngai pui awn ju an mai nawh jhak hoik yaox gawng lua hoik
         naog ka brung ngu mai ling lawx naing ngu khankix, hawt vung viang Elishie heue.
         18 Yam rob pui Surix khankix ka nawh, Elishie rawg bwan ka Siyiex ah nin, "Aux rawg
         Maix kieh pui inkix dug ngai, " Nawh Cao kieh kix dug ngai awm lox rawg Elishie bwan
         heue.
         19 Elishie ah nin ka kix, "In ang mawh krax mai ang mawh veng an, hawt khaix aux mai
         aux tak viex pex hoek ka pui sawg pex heue."
         20 Ceu ankix lih ti mawh yam hoek kix ka veng Samarix mai Elishie deeh ah nin, "Siyiex
         eue, paoh Ngai pui inkix kieh kix deeh yaox liak." Siyiex deeh paoh ngai kix mai kix
         deeh chix yaox khawmuik mai kix tawng ka ot tix ka daux veng Samarix heue.
         21 Yam yaox simiang Isarelax ka kix, nawh ah nin ka Elishie, "Keeing aux eue, mawh sang
         pah aux kix yum lie?"
         22 Nawh pawk ah nin, "Maix tak ang pon ti pah kix yum, mawh sang pah maix pui pa giex
         maix ti viex awm pui pa laung maix khankix, ka lawm vaig maix; khawm ka ak maix lie?
         Tawx kix ih, nyaux, mai kieh kix deeh ka simiang kix heue."
         23 Nawh khan kix ih priex mai khaix hoik ih, nyaux kix, nawh ploi kix hu singai ka simiang
         kix, khaix an cub kru naing Surix khankix ang lai hoek ka haktiex pui Isarelax heue.
         24 Benhadat simiang haktiex Surix deeh khrawm cub kru naing nawh khankix mai lih hu
         lai lawm ka veng Samarix heue.
         25 Sibhawm praix pa kied ting koe ka daux veng Samarix mai kix lai lawm ka veng an,
         tom hoek ka bawg yam hoik coh kix kaing la tix mu tidaix shekhe ka mau mai kram tix
         mawk phwan shekhe ka mau heue.
         26 Khaix an yam lailing simiang Isarelax ka piang guh veng, bun tix kaux riag yo ka
         nawh ah nin, "Simiang aux eue, teem aux liak."
         27 Nawh ah nin, "Phan Siyiex ang teem maix, aux tak pon sawg krax teem son maix khaing
         dee mawx lie? Mawh kaoh khaing daux gwang pah nghox lie? Phan ang mawh nan, khaing
         daux dung biiet rawm plix siiet lie?"
         28 Simiang deeh chawk nawh ah nin, "Maix koe krax kha rhawm ceu patix lie?" Bun an deeh
         pawk lox ah nin, "Bun in ah nin ka aux, Tawx kawn simex maix sonsang ih ex ka in singaix
         mai tak ih kawn simex aux pasax heue
         29 Mawh kheu nan, yix hoik ngaik ti ih kawn simex aux mai aux ah nin ka nawh ka daux
         singaix khaix, tawx kawn simex maix sonsang ih yix nawh, viang mawh nan, nawh mox
         ka kawn simex tix heue."
         30 Yam mhong simiang ka lox bun an, nawh riah kraung ceep tix mai lailing ka piang guh
         veng, pui khankix jhak mai yaox ka ceep nawh chee ka greem tokaux tix heue.
         31 Simiang ah nin, "Phan kaing Elishie kawn simex Shaphat kawn koe ka piang tokaux cao
         nawh ka daux in singaix, kieh Siyiex yuh awm ceu an ka aux lheu khaing an heue."
         32 Elishie kawn ngawm ka daux nyiex mai kuad riex ju khankix ngawm tau mai nawh, simiang
         ploi pui tix kaux hu ka plak sivoe nawh, sivoe sang hoek cao cau an, Eliishie ah nin
         ka cub kuad riex ju khankix, "Yaox pex ka kawn simex cao pa pah pui in tix kaux pa
         ploi pui hoek sonsang kid tix viex kaing aux hu dee singai lie? Jhak! yam hoek cao
         cau an, nyeep siviex mai giex nawh daux diang siviex, ang mawh lox diang caong simiang
         nawh pa hoek ka plak khaix nawh lie?"
         33 Yam kawn sikah nawh tau mai kix, cao cau an bleeh ka nawh nin, "Krax pa kha rhawm
         in mawh pa kaoh khaing Siyiex tete, aux lai kawn krox jun ka Siyiex yuh ka mawx lie?"

1 Khaix an, Elishie ah nin, "Nghiet ka gumlox Siyiex; Siyiex ah awm in, yam hoek bawg
         yam in daux pasax, phawng gaox nghox ca tix phliex mawh pa coh tix ka mau tix shekhe
         mai gaox nghox ca Ra phliex tak mawh pa coh tix ka mau tix shekhe hawt diang sivie
         veng Samarix heue.
         2 Cao kaing pa hoik een simiang rhawm tix, tix kaux, deeh pawk lox ka pui Siyiex ah
         nin, "Jhak heue, Phan Siyiex paoh siviex iak daux raoma, ceu inkix tak pon ti koe
         yuh ka mawx lie?" Mai nawh deeh ah nin, "Aux krai lox tete maix tak yaox ceu ankix
         ka ngai cao maix, viang mawh nan maix tak ang yaox ti ih ceu ankix heue."
         3 Pui koe jhawm saux sipawg pon kaux ot ka daux diang siviex veng; mai kix ah nin ka
         paox tix, tix kaux hoik tix kaux, "Kheu jao patix ex kawn ngawm tin tom yum ex lie?"
         4 Phan ex ah, ex sang laig daux veng, krax sibhawm praix hoik koe ka daux veng mai
         ex tak yum tan heue. Phan ex ca kawn ngawm tin, ex kawx yum heue. Mawh kheu nan, hoek
         yam in, kieh ex laig ap tix ka daux cub kru naing pui Samarix khankix, phan kix deuh
         ex im ju, ex tak im ju mai phan kix pah ex yum, ex tak yum heue.
         5 Kix yaog ti kaoh yam kawn vhaik praix, sonsang laig tix ka daux tab cub kru naing
         pui Samarix khankix; yam hoek kix ka plak praix tab kru naing Surix, kix daox deng
         kheu ang kix lai yaox pui tix kaux kawx tan heue.
         6 Kheu hoik kieh Siyiex cub kru naing pui Surix mhong lox sinum ling lawx naing brung
         mai lox sinum cub kru naing brung khankix mai lox sinum cub kru naing ting tix cub,
         kix ra lai ah nin ka paox tix, "Jhak heue, simiang pui Isarelax hoik vai cub simiang
         pui Hetax mai cub simiang pui Ejiptux khankix hoek sonsang puing ka ex heue."
         7 Mawh kheu nan, kix yaog ti kaoh mai to sivoe yam kawn vu viex praix mai kix prah
         tab, nyiex goh tix mai brung la kix mai to sonsang klawd ju kix heue.
         8 Yam hoek cub pui saux sipawg inkix ka plak praix tab, kix laig ka daux nyiex gox
         tix lhang, ih, nyaux mai teei ti viex mau, khri mai kraung ceep khankix khaing tan
         mai hu mox ceu ankix; khaix an, kix deeh hoek mai baox laig ka daux nyiex gox tang
         dah baox teei ti viex kraung khrai tang ceu khankix tiblah khaing tan mai baox deeh
         hu mox ceu ankix heue.
         9 Khaix an, kix ra lai ah nin ka paox tix, pa yuh ex ang lai mawh ceu pa mhawm, singaix
         in mawh singaix koe satang pa mhawm mai ex chix kawn ot yiien yawg yuh nin, phan ex
         pau ti ot tin tom hoik riang praix plak ponngawb, krax pa ciyang tak hoek ka piang
         ex, mawh kheu nan, yam in hoek heue, kieh ex hu krai inkix ka pui doeh nyiex ma simiang
         khankix heue.
         10 Kheu nan, kix hu kok ka cao pau diang siviex veng khankix mai krai ka kix ah nin,
         "Yix hoik hu ka daux tab pui Surix khankix mai daox deng ka ang pui lai ot tan tix
         kaux kawx, ang mhong ka lox pui, mawh ngie brung mai la pa phyawk tix khankix mai
         nyiex gox pa ang nyang laux khankix heue."
         11 Cub cao pau diang siviex khankix kok yo lox tix lih mai kix hu krai ankix ka daux
         nyiex simiang heue.
         12 Khaix an, simiang yaog ti kaoh ponsawm ah nin ka kawncau tix khankix, "Yam in kieh
         aux krai pex mhong grawng ceu pa hoik yuh pui Surix khankix ka ex, kix tawng ka hoik
         cai rhawm ex; mawh kheu kix lih hu plak praix tab sonsang hu mox tokaux tix ka daux
         tiag ah nin, yam lih kix khaing daux veng, ex giex im kix mai laig ka daux veng heue."
         13 Ka daux kawncau nawh khankix tix kaux pawk lox ah nin, "Yuh bwanson kieh pui hun
         khankix deeh ing teei brung pa kawn deuk ankix phwan mu, pa hoik prah tix ka daux
         veng liak! Brung ankix tak lih ti awm pui Isarelax, pa kawn deuk ka daux veng, phan
         ang mawh nan, aux krai lox tete brung ankix tak sang awm cub pui hun pui Isarelax
         pa deuk khaing ceu ankix pa hoik laux leeing, mawh kheu nan, kieh ex ploi kix hu jhak
         heue."
         14 Mawh kheu nan, kix teei ti viex ling lawx naing brung ra lhang mai simiang ploi kix
         hu ka plak dee ot cub kru naing pui Surix ah nin, "Hu jhak ti yaox heue."
         15 Kix hu hawt khaix kix tom hoek ka rawm klawng Yawdan kix yaox hoik naog kraung ceep
         kix mai kraung naing kix ka pa hoik tik vud pui Surix ka hawt sidah krax khawmuik
         yam nied kix ti to, cao cau khankix deeh ing krai ankix ka simiang heue.
         16 Khaix an, pui khankix lih hu rhim ti teei nyiex gox pui Surix, mawh kheu nan, phawng
         gaox nghox ca tix phliex coh tix ka mau tix shekhe mai gaox nghox ca ra phliex coh
         tix shekhe; awm gumlox pa hoik ah Siyiex heue.
         17 Simiang yaog ti deuh cao kaing tix kaux ka pa een nawh rhawm rhi tix sonsang teei
         nawh beeh glawm pau diang siviex, viang mawh nan, pui khankix hoik dig ka nawh, daux
         diang siviex mai nawh yum, awm pa hoik ah pui Siyiex, yam lih hoek simiang ka nawh
         heue.
         18 Awm pa hoik ah pui Siyiex ka simiang yuh nin, "Daux bawg yam in pasax daux diang
         siviex veng Samarix, gaox nghox ca ra phliex mawh pa coh tix ka mau tix shekhe mai
         phawng gaox nghox ca tix phliex mawh pa coh tix ka mau tix shekhe heue."
         19 Khaix an, cao kaing deeh pawk lox ka pui Siyiex ah nin, "Yam in jhak heue, phan Siyiex
         paoh siviex iak khankix daux raoma, ceu inkix tak pon ti koe yuh ka mawx lie?" Nawh
         dee ah nin, "Aux krai lox tete! Maix tak yaox ceu ankix ka ngai tix, maix tak ang
         yaox ti ih ceu ankix heue."
         20 Mawh kheu hoik dig pui ka nawh, daux diang siviex, nawh yum heue.

1 Khaix an Elishie sikah ka bun pa hoik deeh kieh nawh kawn simex nawh deeh im ah nin,
         "Maix kaoh hu mai khrawm pui daux nyiex ma maix khankix, hu peung ka dee sang pon
         peung maix ti ot tix dahdah, mawh kheu Siyiex hoik tawm pa sang koe krax sibhawm praix,
         lheu khaing an krax sibhawm praix tak lih ti koe ka piang haktiex in aliah num heue."
         2 Mawh kheu nan, bun an yaog ti kaoh mai yuh ceu ankix awm pa hoik ah pui Siyiex mai
         nawh lih hu tau mai pui daux nyiex ma tix khankix mai hu peung ka daux haktiex pui
         Philitix khankix aliah num heue.
         3 Khaix hoik sidah aliah num, bun an deeh ing khaing haktiex pui Philitix mai nawh
         hu khyox khaw mhaing nyiex nawh mai haktiex nawh ka simiang heue.
         4 Yam an simiang krai lox tau mai Gehazix kawncau pui siyiex ah nin, "Yuh bwanson krai
         aux mhong ceu pa kied ting kied lhaong pa hoik yuh Elishie liak!"
         5 Nawh krai grawng hoik deeh kieh pui yum deeh im ka simiang mai grawng hoek bun pa
         hoik kieh kawn simex kiex deeh im, sang khyox khaw ka simiang, son grawng nyiex ma
         kiex mai haktiex kiex mai Gehazix deeh ah nin, "Cao simiang mai simiang aux eue, in
         mawh bun an mai kawn simex kiex pa hoik deeh kieh Elishie nawh deeh im heue."
         6 Yam chawk simiang ka bun an, kiex deeh krai simiang mhong grawng ankix khawmuik,
         mawh kheu nan, simiang yaog ti deuh cao kaing son kiex ah nin, "Deeh tawx can ceu
         pa mawh cie kiex khawmuik mai deeh sawn tix tawx can ceu pa lih khaing tong kaung
         kiex khankix, jah khaing daux singaix hoik lih hu kiex khaing daux haktiex in tom
         hoek yam in heue."
         7 Khaix an, Elishie hu ka veng Damase mai Benhadat simiang haktiex Surix saux mai kix
         krai gawng hoek pui Siyiex ka nawh ah nin, "Pui siyiex hoik hoek tin heue."
         8 Simiang ah nin ka Hazalax, "Teei ti viex totaix ka daux taix maix mai hu pub ka pui
         Siyiex mai kiex chawk ti yaox ka Siyiex ah nin, mawh sang deeh pon moi aux khaing
         jhawm saux in lie?"
         9 Mawh kheu nan, Hazalax lih hu sonsang pub tix ka nawh mai nawh teei ti viex totaix
         ceu pa mhawm khankix kuceu hu tau mai tix khaing daux veng Damase mai tang ka piang
         kala uk tixpon mu mai nawh hoek mai cung sivoe nawh ah nin, "Kawn simex maix Benhadat
         simiang haktiex Surix ploi aux hoek ka maix ah nin, mawh sang deeh pon moi aux khaing
         jhawm saux in lie?"
         10 Elishie deeh ah nin ka nawh, "Hu krai ka nawh maix tak deeh pon moi tete, " Viang
         mawh nan, Siyiex hoik jhi aux yaox ka tak sang yum nawh tete heue.
         11 Nawh jeung ngai tix jhak ka nawh, tom hoik kaig nawh mai pui Siyiex yiiem heue.
         12 Hazalax ah nin, "Simiang aux yiiem kheu jao patix lie?" Nawh deeh pawk ah nin, "Mawh
         kheu aux tawng ka pa caox caig pa tak sang yuh maix ka kawn praix pui Isarelax khankix
         maix tak gleeing ka dee kaux cong kix ka ngu mai maix tak pah ka pui awn ju kix yum
         ka vaig mai maix tak siblat kawn nyawm ka piang tiex mai maix tak pih vaig bun pa
         koe kaux khankix heue."
         13 Mawh kheu nan, Hazalax deeh ah nin, "Khex sang pon yuh grawng see pa ting yuh nin
         lie?" Elishie deeh pawk lox ah nin, "Siyiex hoik jhi aux yaox, ka tak sang pon maix
         ti mawh simiang piang haktiex Surix heue."
         14 Khaix an, Hazalax lih hu khaing Elishie mai deeh ing hoek ka simiang nawh mai simiang
         nawh chawk ah nin, "Hoik ah Elishie ceu patix ka maix lie?" Nawh deeh pawk ah nin,
         "Nawh hoik krai aux mhong ka tak sang moi maix tete heue."
         15 Ka daux singaix khaix, nawh teei man pu tix pheen cub ka rawm mai kheem ka piang
         ngai simiang, khaix an, simiang yum mai Hazalax plud ti kwang haktiex ka dah dee ot
         nawh heue.
         16 Ka daux num hoik kwang Yoram kawn simex Ahap simiang pui Isarelax khankix daux phwan
         num, Yehoshaphat mawh simiang ka daux haktiex meung Yudax, khaix an Yoram kawn simex
         Yehoshaphat jah ti yuh simiang ka daux haktiex meung Yudax heue.
         17 Nawh koe ju tixngoe ra num, yam yaog nawh tix mawh simiang, nawh kwang ka daux veng
         Yerusaliem daix num heue.
         18 Nawh hu ka daux krax pa hoik yuh cub simiang pui Isarelax khankix, awm krax pa yuh
         daux nyiex ma Ahap, mawh kheu nawh teei ti moeng kawn bun Ahap mai nawh yuh ceu pa
         caox caig ka daux ngai Siyiex heue.
         19 Siyiex tak ang lai yuh meung Yudax laux leeing, kheu jao min ceu kaux kawncau nawh
         simiang Davit, awm hoik tawx Nawh Cao sijax mukheu ka nawh sonsang ang kawk ngu pa
         riang Nawh Cao lai jud ka daux kawn simex nawh khankix leeing ju heue.
         20 Glang bawg yam singaix kwang nawh, meung Edom yaog tix tieh feen ka simiang Yudax
         mai kix tang deeh yaog simiang tix kaux ka piang cao kix heue.
         21 Yoram lih hu ka veng Zairax, tau mai ling lawx naing brung nawh khankix mai nawh
         yaog ti kaoh ponsawm mai puing ka pui Edom khankix, pa lai lawm ka nawh, mai cub cao
         kaing naing ling lawx naing brung khankix, viang mawh nan, pui Edom khankix hoik tang
         to ka plak nyiex gox ot tix heue.
         22 Pui Edom hoik tieh feen ka meung Yudax tom hoek daux in singaix mai meung Libana
         deeh yaog ti tieh feen ka kix ka daux bawg yam an heue.
         23 Grawng kaing pa deuk simiang Yoram mai can ceu pa yuh nawh khankix, ang mawh pa tiiem
         tix ka daux phuk lai been simiang meung Yudax lie?
         24 Yoram laux lee tix tau mai keeing nawh mai sipaung tau mai keeing nawh ka daux veng
         Davit, khaix an, kawn simex nawh Ahaziyax hoik deeh plud ti kwang khaix dee ot nawh
         heue.
         25 Ka daux num yam kwang Yoram kawn simex Ahap; simiang meung Isarelax kao ra num, Ahaziyax
         kawn simex Yehoram simiang meung Yudax hoik jah ti kwang ka haktiex heue.
         26 Ahaziyax koe ju tixnga ra num, yam mawh nawh simiang, nawh kwang ka daux veng Yerusaliem
         tix num, ceu kaux miex nawh mawh Athaliyax kawn saux bun Onerix, simiang meung Isarelax
         heue.
         27 Nawh hu ka daux krax pa hoik yuh Ahap mai hoik yuh ceu pa caox caig ka daux ngai
         Siyiex, awm pa hoik yuh paox nyiex ma Ahap khankix kheu jao mawh nawh kheue Ahap heue.
         28 Nawh hu tau mai Yoram kawn simex Ahap sonsang yuh naing ka Hazalax, simiang meung
         Surix, ka daux veng Ramot haktiex Gilat mai pui Surix hoik kieh Yoram mat heue.
         29 Khaix an, simiang Yoram deeh ing ka veng Yezerelax, sonsang pai dee mat tix khaing
         cub pui Surix, hawt veng Ramax, yam hu puing nawh ka Hazalax simiang haktiex Surix
         mai Ahaziyax kawn simex Yehoram simiang meung Yudax, lih hu jhak Yoram, kawn simex
         Ahap ka daux Yezerelax, mawh kheu saux nawh heue.

1 Cao jhai Elishie kok kawn simex cao jhai tix kaux mai ah nin ka nawh, "Nhawt nyoi
         maix, teei kawk bee in ka daux taix maix mai hu ka daux veng Ramot haktiex Gilat heue."
         2 Yam hoek maix ka dee an, sawg ti yaox Yehu, kawn simex Yehoshaphat; kawn simex Nimashi
         mai laig ka dee ot nawh mai kieh nawh yaog ti kaoh hu khaing paox grawm tix khankix
         mai viex nawh laig ka daux lawg plak daux awx.
         3 Khaix an, teei kawk bee viex maix mai groi ka piang kaing nawh ah nin, Siyiex ah
         nin, "Aux hoik groi bee ka piang maix mai yaog maix mawh simiang ka piang pui Isarelax,
         " Khaix an, paoh siviex mai to, paw lai nhim liak.
         4 Mawh kheu nan, pui awn ju kawncau cao jhai lih hu ka veng Ramot haktiex Gilat heue.
         5 Yam hoek nawh tan, cao kaing kru naing khankix ngawm ti kum tau mai nawh ah nin,
         "Cao kaing kru naing khankix eue, aux koe lox krai ka pex, " Mai Yehu deeh ah nin,
         "Mawh pui mawx ka daux pui yix lie?" Nawh deeh ah nin, "Cao simiang kru naing ting
         eue, mawh maix heue."
         6 Khaix an, Yehu kaoh mai laig ka daux nyiex mai cao jhai groi bee ka piang kaing nawh
         mai ah nin ka nawh, "Aux hoik groi bee ka piang kaing maix mai yaog maix mawh simiang
         ka piang ceu pui Siyiex, pui Isarelax khankix heue.
         7 Maix tak pah doeh nyiex ma cao simiang maix Ahap, sonsang pon aux tix pawk bix tang
         nham kawncau cao jhai Aux khankix mai nham kawncau mau soi Siyiex khankix, ka daux
         Yezabelax heue.
         8 Mawh kheu doeh nyiex ma Ahap khawmuik tak laux leeing. Aux tak teei ti tik simex
         ka daux pui Isarelax khankix mai khawm pa ot ka plak praix khaing Ahap heue.
         9 Mawh kheu nan, Aux kieh doeh nyiex ma Ahap awm doeh nyiex ma Yerobom, kawn simex
         Nebat mai tak baox kieh awm doeh nyiex ma Basha, kawn simex Ahiyax heue.
         10 Sox tak ih nex Yezabelax ka daux; gwang haktiex veng Yezerelax mai pui sipaung tokaux
         yum kiex ang koe mai nawh paoh siviex mai to heue."
         11 Yehu lih hoek ka kawncau cao simiang tix khankix mai an tix kaux ah nin ka nawh,
         "Mhawm khawmuik lie? Pui yhot in, hoek ka maix kheu jao grawng patix lie?" Yehu ah
         nin ka kix, "Pex tawng ka pui an mai tawng lox ceu pa sikah nawh heue."
         12 Kix ah nin, "An mawh lox pie lhen; maix krai ka yix tete, " Nawh ah nin, "Nawh krai
         yuh nin ka aux, ka lox pa ah nin, Siyiex ah yuh nin, " Aux hoik groi bee ka piang
         kaing maix mai yaog maix mawh simiang ka piang pui Isarelax heue."
         13 Pui ku kaux nied ti peeik kraung ceep tix mai tawm ka piang glawk bawng greem caong
         Yehu mai kix phlu teettawng ah nin, "Yehu mawh simiang heue."
         14 Mawh kheu nan, Yehu kawn simex Yehoshaphat kawn simex Nimashi tieh feen ka piang
         Yoram, mawh kheu jao Hazalax simiang haktiex Surix, Yoram mai pui Isarelax khawmuik
         hoik tiebtie ka veng Ramot haktiex Gilat heue.
         15 Simiang Yoram deeh ing ka veng Yezerelax sonsang pai nawh mat tix, pa hoik mat nawh
         khaing pui Surix yam hu puing nawh ka Hazalax, simiang haktiex Surix heue. Yehu ah
         nin, "Phan pex khaw rhawm tete, paw kieh pui boek tix klawd tix kaux kawx khaing daux
         veng, sonsang hu krai nawh grawh grawng ankix ka veng Yezerelax heue."
         16 Yehu brug ling lawx naing brung mai hu ka veng Yezerelax, mawh kheu Yoram nyat tix
         tan mai Ahaziyax simiang meung Yudax hoek sonsang jhak tix ka Yoram heue.
         17 Koe cao pau veng tix kaux cung ka piang nyiex pau ka daux veng Yezerelax mai nawh
         yaox cub pui Yehu khankix ah nin, "Aux yaox cub pui khankix tix cub heue." Yoram deeh
         ah nin, "Kok ka pui naing brung tix kaux mai ploi nawh hu rieb ka kix mai kieh nawh
         ah nin, koe pa nhim lie?"
         18 Mawh kheu nan, pui naing brung hu rieb ah nin, "Simiang ah yuh nin; koe pa nhim lie?"
         Yehu deeh ah nin, "Koe ang koe pa nhim mawh sang yuh maix tix ka lie? Veeh maix hawt
         khaix aux khaing heue." Pui pa pau tix jhak deeh krai grawh grawng an ah nin, "Cao
         cau hoik hu ka kix tan, viang mawh nan, nawh ang nyang bax hoek heue."
         19 Simiang baox ploi pui naing brung ra kaux tix kaux hu mai hoek ka kix ah nin, "Simiang
         ah yuh nin Koe pa nhim lie?" Yehu pawk ah nin, "Koe ang koe pa nhim mawh sang yuh
         maix patix ka lie? Deeh veeh maix hawt khaix aux khaing heue."
         20 Pui pau krai grawng an ka simiang ah nin, "Nawh hoik haok ka kix mai ang nyang bax
         hoek khaing tan mai ling lawx naing brung phat nawh awm pa phat Yehu, kawn simex Nimashi
         mai nawh phat kied sidaing phai heue."
         21 Yoram ah nin, "Khre rien tix heue." Mai kix khre rien ling lawx naing brung, khaix
         an, Yoram simiang pui Isarelax mai Ahaziyax simiang meung Yudax lih hu tau mai ling
         lawx naing brung cie kiex mai lih hu rieb ka Yehu mai kix pub nawh ka biang haktiex
         Nabok pui veng Yezerelax heue.
         22 Khaix an, yam yaox Yoram ka Yehu ah nin, "Yehu eue, koe pa nhim lie?" Yehu deeh pawk
         ah nin, "Pa nhim lai koe yuh ka mawx? Miex maix hoik yuh pa lud vao mai kaing simeed
         nie ding nie dod heue."
         23 Yoram deeh veeh mai to tix ing mai ah nin ka Ahaziyax, "An mawh krax pa tieh feen
         heue."
         24 Yehu sau riang tix vaik ak mai puing ka Yoram krox ka plak khaix see sinax klip nawh
         mai goh ka daux ling lawx naing brung tix heue.
         25 Yehu ah nin ka cao kaing naing tix Bidaka, "Sileed ti tik nawh ka daux biang haktiex
         Nabok, pui veng Yezerelax mai kieh maix doh keud kah, yam brug maix ling lawx brung
         tau mai aux ka plak khaix keeing nawh Ahap, Siyiex hoik ah ti deuh krax ciyang in
         ka piang nawh heue."
         26 Aux yaox nham Nabok mai nham kawn simex nawh kawx; Siyiex ah nin, "Aux tak pawk bix
         ka maix daux biang haktiex in, in mawh pa hoik ah Siyiex heue. Mawh kheu nan, yam
         in teei nawh mai tik ka piang haktiex in, awm gumlox pa hoik ah Siyiex heue."
         27 Yam yaox Ahaziyax meung Yudax ceu in, nawh to hu ka krax Biet Hagan daux sipeem taux
         mawh kheu nan, Yehu hawt leue nawh ah nin, "Puing nawh ka daux ling lawx naing brung,
         " Mai kix hawt puing nawh mat ka blaong veng Gurax, hawt veng Ibalam, khaix an, nawh
         to ka veng Megidaw mai yum tan heue.
         28 Kawncau nawh khankix tang nawh daux ling lawx naing brung ing ka veng Yerusaliem
         mai sipaung nawh ka daux simeeig keeing nawh ka daux veng Davit heue.
         29 Ka daux num yam kwang Yoram kawn simex Ahap ka haktiex kao tix num, Ahaziyax deeh
         yaog ti mawh simiang ka piang meung Yudax heue.
         30 Yam hoek Yehu ka daux veng Yezerelax, Yezabelax mhong ka grawng ceu an mai Yezabelax
         kraix sidah bhawng mai sat hauk kaing tix mai kok jhak ka plak praix khaing daux siviex
         iak heue.
         31 Yam laig Yehu daux diang siviex, Yezabelax ah nin, "Koe pa nhim ka Zimarix pa pah
         cao simiang tix lie?"
         32 Yehu maong ti jhak ka daux diang siviex iak ah nin, "Mawh pui mawx pa ot plak aux
         lie? Mawh pui mawx lie?" Pui sieh ra loe kaux kok jhak nawh khaing daux siviex iak
         heue.
         33 Yehu ah nin, "Cot kiex rau!" mawh kheu nan, kix cot kiex rau mai nham kiex hoik phrit
         ka guh veng mai ka piang brung, mai brung hoik dug dig kiex heue.
         34 Yam laig nawh plak daux, nawh hoik ih nyaux, khaix an, nawh ah nin, "Hu yam in, jhak
         pex sipaung ka bun pa hoik pon pa jhax lawg in, mawh kheu mawh kiex kawn bun simiang
         ti kaux heue."
         35 Mawh kheu nan, kix hu sipaung ka kiex, viang mawh nan, kix ang yaox tokaux kiex,
         lheu khaing si-ang kaing mai caong mai taix kiex heue.
         36 Kix deeh hoek krai ka nawh mai Yehu ah nin, "In mawh gumlox Siyiex, pa hoik krai
         Nawh Cao ka kawncau Nawh Eliyax pui veng Tishabix pa ah nin, sox khankix tak ih nex
         Yezabelax, ka biang haktiex Yezerelax heue."
         37 Tokaux yum Yezabelax tak mawh pa awm aing ka daux tong kaung, biang haktiex Yezerelax
         tom ang kix lai pon tix ah nin, "In mawh Yezabelax heue."

1 Ahap koe kawn simex atixgliah kaux daux veng Samarix, Yehu tiiem lai tawx hu ka veng
         Samarix mai ka cao kwang ka veng Yezerelax mai kuad riex ju khankix mai ka pui pa
         eei ka kawn simex Ahap khankix ah nin,
         2 "Yam in awm hoik koe kawn simex cao simiang pex khankix tau mai pex mai pa koe ling
         lawx naing brung pex khankix mai brung pex khankix mai veng pa kaux cong mai pa koe
         kraung naing pex khankix, mawh kheu nan, yam hoek lai in ka pex.
         3 Laug ti teei kawn simex pa kied mhawm pa kied khaw cao simiang pex mai kieh nawh
         ngawm ka piang dang ngeung keeing nawh mai puing naing son doeh nyiex ma cao simiang
         pex heue."
         4 Kix kied koe krax lhat graung ah nin, "Simiang ra kaux ang lai pon cung plak sivoe
         nawh mai ex sang pon cung yuh ka mawx lie?"
         5 Pa mawh cao kaing ka daux nyiex ma mai pa mawh cao kaing ka daux veng mai kuad riex
         ju an khankix mai pui pa eei kawn simex nawh ploi pui hu ka Yehu ah nin, "Yix mawh
         siliex cawng maix, yix tak sang yuh can ceu pa krai maix ka yix khawmuik mai yix tak
         ang lai yaog pui tix kaux kawx mawh simiang, yuh can ceu pa khaw caw ka rhawm maix
         heue."
         6 Khaix an Yehu baox tiiem lai ka kix ra bawg tix bawg ah nin, "Phan pex mawh pui aux
         mai cu nghiet lox aux daux bawg yam in pasax, teei kaing pui ankix pa mawh kawn simex
         cao simiang pex mai hoek ka aux daux veng Yezerelax, " Yam an kawn simiex simiang
         khankix atixgliah kaux koe tau mai pui ting daux veng khankix, pa hoik eei ka kix
         heue.
         7 Yam hoek lai ka kix, kix teei kawn simex simiang khankix mai pah kix yum khawm atixgliah
         kaux mai sau kaing kix ka daux khrawng mai tawx hoek ka daux veng Yezerelax heue.
         8 Khaix an, cao cau khankix hoek ka Yehu ah nin, "Kix hoik viex kaing kawn simex simiang
         khankix hoek heue." Yehu ah nin, "Pum ti deuh ra pum hawt diang laig daux siviex veng
         tom hoek ponngawb heue."
         9 Ka daux ponngawb, Yehu lih hu ka plak praix mai cung ah nin ka pui khankix, "Pex
         mawh pa rahsee heue. Aux hoik tieh feen ka cao simiang tix mai hoik pah nawh yum,
         viang mawh nan, mawh pui mawx pa hoik pah ka pui inkix khawmuik lie?"
         10 "Deuh pex tawng gumlox Siyiex pa hoik sikah Nawh Cao ka grawng pa dex dawd mai doeh
         nyiex ma Ahap khankix, tak ang mawh pa giex going tix gum kawx, mawh kheu Siyiex hoik
         yuh ceu an awm pa hoik krai Nawh cao ka kawncau tix Eliyax heue."
         11 Mawh kheu nan, Yehu hoik pah ti tik pui pa kawn deuk khaing doeh nyiex ma Ahap khawmuik
         ka daux veng Yezerelax mai khawm pui ting lhaong nawh mai paox grawm paox gru pa kied
         dex mai nawh mai cao giex kaing li khankix, tom ang lai prah kix deuk tix kaux kawx
         heue.
         12 Yehu yaog ti kaoh mai hu ka veng Samarix, daux krax yam hoek nawh ka veng Bietekedax,
         ka dee ot cub cao liang yung khankix,
         13 Yehu sipub ka cub puxaik Ahaziyax, simiang meung Yudax mai chawk kix ah nin, "Mawh
         pex pui mawx lie?" Mai kix deeh pawk ah nin, "Yix mawh cub puxaik Ahaziyax, yix lih
         hoek ti yaox ka kawn simex simiang khankix mai ka kawn simex miex laux simiang khankix
         heue."
         14 Yehu ah nin, "Giex im kix heue." Mawh kheu nan, kix tom giex im kix tixpon ra kaux
         mai pah kix yum hawt rawm daux veng Bietekedax mai nawh ang lai prah kix deuk tix
         kaux kawx heue.
         15 Yam lih hu nawh khaing tan, nawh sipub ka Yehonadat kawn simex Rekhap, hoek tix rieb
         nawh; mawh koe rhawm rahsee maix ka aux awm koe pa rahsee aux ka piang maix lie? Yehonadat
         deeh pawk ah nin, "Mawh heue." Yehu deeh ah nin, "Phan mawh nan, yaog taix maix ka
         aux mai Yehu tuk nawh haok mai tix daux ling lawx naing brung heue."
         16 Khaix an nawh ah nin, "Hu tau mai aux, jhak ti yaox krax pa kied koe rhawm aux ka
         son Siyiex, " Mawh kheu nan, kix kieh nawh ngawm ling lawx naing brung tau mai nawh
         heue.
         17 Yam hoek nawh ka veng Samarix, nawh pah can pui pa kawn deuk khaing daux doeh nyiex
         ma Ahap khawmuik, pa ot ka daux veng Samarix, tom hoik laux lak pak leeing kix awm
         gumlox Siyiex, pa hoik krai Nawh Cao ka Eliyax heue.
         18 Khaix an, Yehu khrawm cub pui hun khawmuik mai ah nin ka kix heue. "Ahap yuh kaing
         jhaw Balax ceeix ngie khaing, viang mawh nan, Yehu tak sang yuh kaing jhaw nawh tom
         nie heue.
         19 Yam in kok cub cao jhai Balax khawmuik mai kawncau nawh khawmuik mai cub cao giex
         kaing li nawh khawmuik, hoek ka aux, paw kieh deuk tix kaux kawx, mawh kheu aux koe
         krax tan appong pa ting ka Balax can pui pa ang hoek khankix tak ang lai deuh im,
         viang mawh nan, Yehu hoik yuh cuyi tau mai pa keud nawh tix sang pah pui pa krub Balax
         khankix laux leeing heue."
         20 Yehu ah nin, "Baox cox khre krax yuh pa krub ka son Balax, " Mawh kheu nan, kix ao
         krai ka grawng an heue.
         21 Khaix an Yehu ploi pui hu kudah kudee ka daux haktiex Isarelax mai pui pa krub ka
         Balax khankix hoek khawmuik, ang koe pui deuk pa ang hoek tix kaux kawx, mawh kheu
         nan, kix hoek ka daux nyiex bwan Balax mai pui hoik naog ka daux nyiex bwan Balax
         jah ka daux plak in tom hoek plak an heue.
         22 Yehu ah nin ka cao kaing pa priex kraung ceep, viex kraung ceep ankix tawx ka son
         pui pa krub ka Balax khankix, mawh kheu nan, nawh viex kraung ceep an tawx son kix
         heue.
         23 Khaix Yehu mai Yehonadat kawn simex Rekhap laig ka daux nyiex bwan Balax mai ah nin
         ka pui pa krub Balax khankix, "Sawg mai jhak paw lai kieh kawncau mau soi Siyiex koe
         tin tau mai pex mai kieh mawh ngie pui pa krub ka Balax pa koe tin nong nong heue."
         24 Kix laig ka daux, sonsang tan krax tan pa appong mai krax tan pa gleeing, Yehu hoik
         deuh pui tidaix kaux ka plak praix ah nin, "Phan pui ankix pa hoik ap aux ka daux
         tawm taix pex tix kaux kaux pon ti glawd mai pui pa kieh nawh glawd, tak deeh plud
         ju son ju pui an heue."
         25 Yam hoik tan nawh krax tan pa gleeing, khaix an, Yehu ah nin ka pui pa pau diang
         khankix heue. "Laig ka plak daux mai pah kix, paw kieh pui tix kaux kawx pon tix lih
         plak praix, " Mai pah kix yum ka lawm vaig, khaix an cub cao pau diang mai cub cao
         kaing naing khankix teei ti tik kix lih mai laig tom ka daux lawg nyiex bwan Balax
         heue.
         26 Kix viex riang grang ankix lih khaing nyiex bwan Balax mai gleeing heue.
         27 Khaix an, kix raig riang grang mai yieh nyiex bwan Balax mai yuh dee an mawh dang
         aing tom hoek daux in singaix heue.
         28 Awm an Yehu hoik yuh Balax laux leeing khaing daux haktiex Isarelax heue.
         29 Viang mawh Yehu ang lai veeh tix singai khaing phimap phighram pa yuh Yerobom kawn
         simex Nebat mai pa hoik kieh pui Isarelax khankix lud ka riang kawn mawie khri, pa
         ot ka daux veng Betelax mai veng Dan heue.
         30 Siyiex ah nin ka Yehu, "Kheu jao yuh maix ceu pa mhawm mai ceu pa khaw caw ka daux
         ngai Aux mai maix hoik yuh ceu ankix ka doeh nyiex ma Ahap ka ceu pa khaw ka daux
         rhawm Aux khawmuik, kawn simex maix khankix tak yaox ti ngawm ka piang dang ngeung
         pui Isarelax tom hoek pon ju heue."
         31 Yehu ang lai cu ti hawt khaix gumlox tat jhawm Prawng Siyiex Isarelax tau mai khawm
         rhawm rhi tix khawmuik; mawh kheu ang nawh cu ti gah khaing phimap phighram pa hoik
         yuh Yerobom, pa hoik kieh pui Isarelax khankix lud heue.
         32 Ka daux bawg yam singaix ankix, Siyiex hoik jah ti gwieh haktiex Isarelax mai Hazelax
         hoik pex ka dah dee pa hoik kwang pui Isarelax khawmuik,
         33 Jah khaing plak lih singaix rawm klawng Yawdan mai haktiex Gilat khawmuik, dee ot
         pui Gilat, pui Rubin mai pui Manashe khankix, jah khaing veng Araw hawt rawm klawng
         Anon mai khawm haktiex Gilat haktiex Bashan khawmuik heue.
         34 Yam in, grawng kaing pa kawn deuk Yehu mai can ceu pa yuh nawh khawmuik mai pa hoik
         koe riang rao nawh khawmuik, ang hoik mawh pa tiiem tix ka daux phuk lai been cub
         simiang pui Isarelax lie?
         35 Mawh kheu nan, Yehu hoik laux lee tix tau mai keeing nawh khankix mai kix sipaung
         nawh ka daux veng Samarix, khaix an, kawn simex nawh Yehohaza deeh plud tix kwang
         ka dah dee ot nawh heue.
         36 Baux yam kwang Yehu ka pui Isarelax daux veng Samarix koe tixnga daix num heue.
         
            

         
      
   
      
         11
1 Yam yaox Athaliyax miex Ahaziyax ka yum kawn simex tix, kiex yaog ti kaoh yuh doeh
         nyiex ma simiang laux leeing khawmuik heue.
         2 Viang mawh nan, Yehoshebax kawn bun simiang Yoram nan Ahaziyax, hoik briex teei Yosha
         kawn simex Ahaziyax mai hu dee singai khaing daux sinax cub kawn simex simiang khankix,
         ka pa sang pah kix nawh yum mai kix mox nawh tau mai miex pa kia ngien ka nawh ka
         daux lawg it, khaing Athaliyax sonsang ang kix pon pah nawh yum heue.
         3 Mawh kheu nan, nawh hoik mox tix tau mai miex pa kia ngien nawh ka daux nyiex bwan
         Siyiex liah num glang kwang Athaliyax ka haktiex heue.
         4 Ka daux aliah num tix num, Yehoyadax ploi pui hu kok ka cao kaing naing pa kwang
         lien tixyieh, khaing daux cub lien cao pa pau nawh mai khaing daux cub lien cao pa
         pau veng khankix, hoek ka daux nyiex bwan Siyiex mai nawh yuh sijax mukheu tau mai
         kix mai kieh kix tiextu tix ka daux nyiex bwan Siyiex mai jhi kix yaox kawn simex
         simiang heue.
         5 Khaix an, nawh tawm lox ka kix ah nin, "In mawh pa tak sang caw pex ti yuh ka daux
         pex loe son tix son, pa hoek ti teei beeh glawm ka daux singaix twah, tak mawh pa
         khre rien ka nyiex haw simiang heue.
         6 Loe son tix son tak mawh pa pau diang siviex Surax mai loe son tix son tak mawh cao
         pa pau diang siviex ka plak khaix cub lien cao pa pau veng khankix, pex tak mawh cao
         pa priex rien tix tiebtie ka nyiex haw sonsang ang hoek krax laux heue.
         7 Khaing ka daux pex ra cub, pa hoik pluat beeh glawm tix khaing daux singaix twah
         tak mawh cao pa priex rien tix jhak ka nyiex bwan Siyiex son simiang heue.
         8 Pex tak ot rawb rim simiang ku daog ku dawn tau mai kraung naing ka daux taix tix
         ku kaux daux pui mai can pui pa preeng tix laig sinax pex tak pah nawh yum heue. Pex
         tak ot tau mai simiang yam lih yam laig nawh heue."
         9 Cao kaing piang pui tixyieh kaux khankix hawt ti yuh can ankix, awm pa hoik tawm
         cao giex kaing li Yehoyadax khawmuik, kaux pui mawh kaux pui an tang viex ka pui cao
         tix khankix, pa hoik koe beeh glawm singaix twah mai khawm pui ankix pa hoik pluat
         beeh glawm tix khaing singaix twah mai hoek ka cao giex kaing li Yehoyadax heue.
         10 Cao giex kaing li teei ti tawx pliah mai plah tieb cie simiang Davit khankix, pa
         koe ka daux nyiex bwan Siyiex ka cub cao kaing naing pa kwang ka lien tixyieh kaux
         heue.
         11 Khaix an, cub pa pau khankix, cung ku kaux daux pui mai kraung naing cie tix, pa
         koe daux taix mai ot rawb rim hawt vung viang simiang, jah khaing praok plak dawm
         nyiex bwan tom hoek ka praok plak gwiex nyiex bwan hawt dex khu dee tan mai nyiex
         bwan heue.
         12 Cao giex kaing li hoik viex kawn simex simiang lih plak praix mai ceep mhok khri
         ka piang nawh mai ap phuk lai sijax mukheu ka nawh, kix yaog nawh mawh simiang mai
         groi rawm bee ka piang nawh mai kix dieh taix tix ah nin, "Kieh simiang lang ju heue."
         13 Yam mhong Athaliyax ka lox sinum cao pa pau mai cub pui hun khankix, nawh hoek ka
         pui khankix pa ot ka daux nyiex bwan Siyiex heue.
         14 Yam yaox nawh ka ankix, simiang cung ti ot hawt rong, awm pa koe been simiang haktiex
         Yudax khankix mai cao thong cao bung cub cao phlu teettawng khankix ot hawt simiang,
         pui haktiex khawmuik hoik koe krax gaux rhawm mai phlu teettawng khankix, Athaliyax
         riah kraung ceep tix mai riag yo ah nin, krax pa tieh feen! Krax pa tieh feen!
         15 Khaix an, cao giex kaing li Yehoyadax tawx lox ka cub cao kaing naing piang pui tixyieh
         khankix mai ka cao kaing kru naing khankix mai ah nin ka kix, "Teei kiex lih plak
         praix sinax cao pa pau khankix mai pah kiex yum tau mai can pui pa hawt khaix kiex
         khankix ka lawm vaig heue." Mawh kheu cao giex kaing li ah nin, "Paw pah kiex ka daux
         nyiex bwan Siyiex."
         16 Kix giex kiex mai kiex lih hu krax laig brung ka daux nyiex haw simiang mai pah kiex
         yum tan heue.
         17 Khaix an, Yehoyadax yuh sijax mukheu sinax Siyiex mai simiang mai pui hun khankix,
         sonsang mawh kix pui Siyiex mai baox yuh sijax mukheu sinax simiang mai pui khankix
         heue.
         18 Pui haktiex khawmuik hu ka nyiex bwan Balax mai kix yieh ti tik ankix mai kix raig
         ti tik khu dee tan mai riang grang khawmuik mai pah Mattan cao giex kaing li Balax
         ka plak sivoe khu dee tan mai cao giex kaing li Yehoyadax deuh cao pa pau tix jhak
         nyiex bwan Siyiex heue.
         19 Khaix an, nawh viex cao kaing naing pa kwang ka piang pui tixyieh khankix mai cub
         lien pa pau nawh khankix mai khawm cub lien pa pau khankix mai khawm pui haktiex khawmuik
         mai kix viex simiang lih khaing daux nyiex bwan Siyiex mai viex nawh hu ka plak krax
         diang siviex dee ot lien cub pa pau veng khankix ka nyiex haw simiang mai nawh ngawm
         ka piang dang neung simiang heue.
         20 Mawh kheu nan, pui haktiex khawmuik koe krax gaux rhawm mai veng hoik yiien mai kix
         hoik pah Athaliyax yum ka vaig, daux nyiex haw simiang heue.
         21 Yehosha koe ju aliah num, yam yaog nawh tix mawh simiang heue.

1 Ka daux yam kwang Yehu ka haktiex aliah num tix num, Yehosha yaog ti mawh simiang
         mai nawh kwang ka daux veng Yerusaliem tixpon num, ceu kaux miex nawh mawh Zibiyax
         pui veng Berashebax heue.
         2 Yehosha yuh pa khaw caw ka daux ngai Siyiex, glang singaix kawn im ju nawh tau mai
         krax pa sidiex gau cao giex kaing li Yehoyadax ka nawh khawmuik heue.
         3 Viang mawh nan, can dee pa lhaong khankix ang nyang bax teei ti tik dee singai, pui
         khankix kawn tan krax pa appong mai gleeing nyawng bhawng ka piang dee pa lhaong khankix
         heue.
         4 Yehosha ah nin ka cub cao giex kaing li khankix, pa hoik viex kix nawh hoek ka daux
         nyiex bwan Siyiex mai mau pa hoik tat pui ku kaux jum ngawh cao tix khankix, khawm
         mau pa tang viex pui tix tan khawm rhawm tix khawmuik, son pa viex hoek ka daux nyiex
         bwan Siyiex,
         5 kieh cao giex kaing li khankix rieb ti priex ankix, khaing paox meed paox tawng tix
         mai kieh kix deeh cox nyiex bwan, can dee pa hoik yaox kix dee laux heue.
         6 Viang mawh nan, yam hoik kwang simiang Yehosha ka haktiex tixnga loe num, cao giex
         kaing li khankix ang nyang bax cox ka dee pa laux nyiex bwan khankix heue.
         7 Mawh kheu nan, simiang Yehosha kok ka cao giex kaing li Yehoyadax mai cao giex kaing
         li tang kaux mai ah nin ka kix, "Pex ang nyang bax cox pa laux nyiex bwan khankix
         yuh ka mawx lie? Mawh kheu nan, yam in paw lai baox koh mau khaing paox meed paox
         tawng pex, viang mawh nan, deeh tawx ankix sonsang deeh cox dee laux nyiex bwan khankix
         heue."
         8 Cao giex kaing li khankix hoik khaw rhawm ka ang tix lai rieb mau khaing pui khankix
         mai kix ang lai cox dee pa laux nyiex bwan khankix heue.
         9 Khaix an cao giex kaing li Yehoyadax teei teug tix mu mai toh daux ka piang dawb
         teug mai deuh hawt praok khu dee tan ka praok plak dawm dee laig pui ku kaux ka daux
         nyiex bwan Siyiex heue. Cao giex kaing li pa pau hawt diang siviex khankix tak sau
         mau pa viex pui khankix laig ka daux nyiex bwan Siyiex khawmuik ka daux teug an heue.
         10 Mawh kheu nan, yam yaox kix nie mau ka daux teug, cao pa tiiem lai simiang mai cao
         giex kaing li pa ting hoek tix simin mau pa hoik yaox kix ka daux nyiex bwan Siyiex
         mai sau ti priex ka daux bau heue.
         11 Khaix an, kix ap mau pa hoik ciang tix khankix ka daux tawm taix cao pa yuh kaing,
         pa pau ti jhak ka daux nyiex bwan Siyiex heue. Kix tawx ngawh riang cangmai mai cao
         pa yuh kaing khankix ka nyiex bwan Siyiex,
         12 mai khawm ngawh riang cao pa yuh kaing tiex mai cao saik lon simaox mai son pa sang
         liag kix khaox mai lon simaox pa saik khankix, sonsang deeh cox dee pa laux nyiex
         bwan Siyiex mai son ngawh riang pa sang caw kix ti tawx khawmuik ka kaing dee cox
         nyiex bwan Siyiex heue.
         13 Viang mawh nan, mau tan pa viex hoek ka daux nyiex bwan Siyiex, pa ang nyang yuh
         mawh kawk mau, sigiiep, ban khoek, klong mai teettawng mai kraung mau, kraung khri
         khankix son nyiex bwan Siyiex heue.
         14 kix tawx mau ankix ka cao yuh kaing mai kix cox nyiex bwan Siyiex ka heue.
         15 Lheu khaing an, kix ang lai lo krax pa ciied carang khaing pui pa ap ti tawx mau
         ka daux tawm taix pui pa yuh kaing khankix, kheu hoik yuh kix kaing ka daux pa kaux
         sijax tix heue.
         16 Mau pon khaing pa taoh ka pa lud khankix mai pa pon khaing pa taoh ka phimap khankix,
         pa ang viex laig ka daux nyiex bwan Siyiex, an mawh son cao giex kaing li khankix
         heue.
         17 Yam an Hazelax simiang haktiex Surix haok mai puing ka veng Gat mai hoik pon rhim
         ka, mawh kheu nan, Hazelax veeh pakngai tix haok ka veng Yerusaliem heue.
         18 Yehosha simiang haktiex Yudax teei ti viex kraung tan pa singax singeh pa hoik appong
         keeing nawh khankix, Yehoshaphat mai Yehoram mai Ahaziyax ti deuh mai khawm kraung
         tan ceu pa singax cie cao nawh mai khri khankix, pa mawh kraung pa hoik yaox nawh
         khaing daux sinngao kaung khrai pa koe daux nyiex bwan Siyiex khankix mai can ceu
         pa koe ka daux nyiex haw simiang hu khawmuik heue. Nawh tawx ceu ankix ka Hazelax,
         simiang haktiex Surix khawmuik heue. Khaix an, Hazelax lih hu dee singai khaing veng
         Yerusaliem heue.
         19 Grawng kaing pa deuk Yehosha khankix mai can ceu pa hoik yuh nawh khawmuik, ang mawh
         pa hoik tiem ti deuh ka daux phuk lai been cub simiang pui Yudax lie?
         20 Kawncau nawh yaog tix tieh feen mai pah Yehosha yum ka daux nyiex Milaw hawt krax
         lih hu ka yaong Silax heue.
         21 Mawh kheu Yozakha kawn simex Shimat mai Yehozadat, kawn simex Shawma, pa mawh kawncau
         nawh khankix mai pah nawh yum, mawh kheu nan, nawh hoik yum mai kix sipaung nawh tau
         mai keeing nawh ka daux veng Davit, Khaix an kawn simex nawh Amazix deeh plud tix
         kwang ka dah dee ot nawh heue.

1 Ka daux num kwang Yehosha kawn simex Ahaziyax simiang haktiex Yudax tixnga loe num
         tix num, Yehohaza kawn simex Yehu, yaog ti mawh simiang ka piang pui Isarelax daux
         veng Samarix mai kwang ka piang kix kao aliah num heue.
         2 Nawh yuh pa caox caig daux ngai Siyiex mai hawt phimap pa yuh Yerobom kawn simex
         Nebat, pa kieh pui Isarelax khankix koe phimap nawh ang gwieh tix khaing ceu an heue.
         3 Khaix an, krax song rhawm songrhi Siyiex lih ka piang pui Isarelax khankix mai Nawh
         Cao ap kix ka daux tawm taix Hazelax simiang Surix mai ka daux tawm taix Benhadat
         kawn simex Hazelax, baux singaix im ju kix heue.
         4 Mawh kheu nan, Yehohaza khyox khaw ka Siyiex mai Siyiex nghiet ka nawh, kheu yaox
         Nawh Cao krax pa kha rhawm pui Isarelax khankix, grawh grawng nawh, simiang haktiex
         Surix hoik yuh krax kheem krax gut ka kix heue.
         5 Khaix an, Siyiex tawx pui pa taoh tix kaux, ka pui Isarelax sonsang pon luat luan
         kix khaing greem tawm taix pui Surix mai pui Isarelax khankix deeh yaox ti ot ka daux
         nyiex gox tix, awm glang ka an heue.
         6 Viang yuh ka mawx kawx, kix ang lai gah tix khaing phima pa hoik yuh doeh nyiex ma
         Yerobom khankix, pa hoik kieh pui Isarelax khan kix koe pa lud mai lawng ka daux ankix;
         mai khaox rong riang grang siyiex Asherax khankix kawn koe ka daux veng Samarix heue.
         7 Mawh kheu nan, simiang Surix prah ngie kru naing ka son Yehohadat, cub pui naing
         brung tixphwan kaux mai ling lawx naing brung kao lhang, khawm cub lien piang tiex
         khankix tix mheen kaux kheu hoik yuh simiang Surix kix laux leeing mai hoik dugdig
         kix awm phawng tiex pa koe ka glah pah ngoh heue.
         8 Yam in, grawng kaing pa deuk Yehohaza mai can ceu pa hoik yuh nawh khankix mai khawm
         krax pa jhi nawh riang rao tix, ang mawh pa tiiem ti deuh ka daux phuk lai been cub
         simiang pui Isarelax lie?
         9 Mawh kheu nan, Yehohaza laux lee tix tau mai cub keeing nawh khankix mai kix sipaung
         nawh ka daux veng Samarix, khaix an, kawn simex nawh Yehosha deeh plud ti kwang ka
         dah dee ot nawh heue.
         10 Ka daux num pa kwang Yehosha simiang ka haktiex tixngoe aliah num tix num, Yehosha
         kawn simex Yehohaza deeh yaog ti mawh simiang ka piang pui Isarelax ka daux veng Samarix
         mai nawh kwang haktiex kao liah num heue.
         11 nawh yuh pa caox caig ka daux ngai Siyiex mai ang gah ti khaing phimap pa hoik yuh
         Yerobom kawn simex Nebat mai pa kieh pui Isarelax khankix koe phimap mai hoik lawng
         ka daux ceu ankix heue.
         12 Yam in, grawng kaing pa deuk Yehosha mai can ceu pa yuh nawh khankix, khawm pa koe
         riang rao nawh yam puing nawh ka Amazix simiang Yudax, ang mawh pa tiiem ti deuh ka
         daux phuk lai cub simiang pui Isarelax khankix lie?
         13 Mawh kheu nan, Yehosha laux lee tix tau mai keeing nawh khankix, khaix an Yerobom
         yaog ti ngawm ka piang dang ngeung nawh mai sipaung Yehosha ka daux veng Samarix tau
         mai cub simiang pui Isarelax heue.
         14 Elishie pon jhawm saux pa tak sang kieh nawh yum, khaix an, Yehosha simiang pui Isarelax
         lih hoek ka nawh mai yiiem ka sivoe ngai nawh ah nin, "Keeing aux eue, keeing aux
         eue, ling lawx naing brung pui Isarelax mai cub pui naing brung cie kix khankix eue,
         "
         15 mai Elishie ah nin ka nawh, "Teei ak mai te heue." Mawh kheu nan nawh teei ak mai
         te hoek heue.
         16 Ah nin ka simiang pui Isarelax, "Deuh khawn taix maix ka piang ak heue." Mawh kheu
         nan, nawh deuh taix tix ka piang ak mai Elishie deuh taix tix ka piang simiang heue.
         17 Elishie ah nin, "Paoh siviex iak pa koe plak lih singaix, " Mai nawh paoh ka heue.
         Khaix an, Elishie ah nin, "Puing heue." Nawh puing ka heue. Elishie deeh ah nin, "In
         mawh te pa pex Siyiex mai pa pex maix ka haktiex Surix, mawh kheu maix tak puing ka
         pui Surix ka veng Aphet tom sidauh ka hoik yuh maix kix laux leeing heue."
         18 Khaix an, Elishie deeh ah nin, "Teei te khankix, " Kheu nan, nawh teei ankix heue.
         Nawh ah nin ka simiang pui Isarelax, "Lah ka piang tiex heue." Mawh kheu nan, nawh
         lah loe bawg mai kaog khaix heue.
         19 Pui Siyiex song rhawm ka nawh ah nin, "Maix khaw tix lah phwan liah bawg, khaix an
         maix tak pon pah pui Surix tom sidah hoik laux leeing kix, viang mawh nan, yam in
         maix tak pon pah pui Surix loe bawg ngie heue."
         20 Khaix an, Elishie yum mai kix sipaung nawh mai cub pui naing khaing haktiex Mawbax
         hoik laig puing ka haktiex daux raux num an heue.
         21 Mawh kheu nan, yam kawn sipaung kix pui tix kaux, kix yaox ka cub pui jawm tix cub
         dom an; mai kix ploi tokaux yum an lih ka plak greem tiex mai yam krox teeh tokaux
         yum an ka si-ang Elishie, nawh deeh kaoh im mai cung heue.
         22 Hazelax simiang Surix yuh krax kheem krax gut ka pui Isarelax khankix ka daux glang
         baux kwang Yehohaza ka kix khawmuik heue.
         23 Viang mawh nan, Siyiex doh keud doh sawn ka kix mai koe krax caux rhawm ka piang
         kix mai kia ngien ka kix, kheu sijax mukheu pa hoik yuh Nawh Cao tau mai Abraham,
         Icak mai Yakop mai ang lai yuh kix laux leeing mai ang lai tik vud kix khaing plak
         sivoe ngai Nawh Cao heue.
         24 Yam in, Hazelax simiang Surix hoik yum, khaix an kawn simex nawh Benhadat deeh plud
         ti kwang ka dah dee ot nawh heue.
         25 Yehosha kawn simex Yehohaza rhim veng ankix khaing daux taix Benhadat kawn simex
         Hazelax, ka veng pa hoik rhim nawh khaing daux taix keeing tix Yehohaza ka daux naing,
         Yehosha hoik pex ka nawh loe bawg mai pon rhim veng pui Isarelax heue.

1 Ka daux num pa kwang Yehosha kawn simex Yehohaza simiang pui Isarelax ra num tix
         num, Amazix kawn simex Yehosha simiang Yudax deeh yaog ti mawh simiang heue.
         2 Nawh koe ju tixnga phwan num yam yaog nawh ti mawh simiang mai nawh kwang daux veng
         Yerusaliem tixnga dim num, ceu kaux miex nawh mawh Yehodadan pui veng Yerusaliem heue.
         3 Nawh yuh pa khaw caw daux ngai Siyiex, viang mawh nan, ang nyang awm keeing nawh
         simiang Davit; nawh yuh kuceu awm pa yuh keeing tix Yehosha heue.
         4 viang mawh nan, nawh ang nyang bax tik dee pa lhaong khankix luan dee singai mai
         pui khankix kawn ca tan krax tan pa appong mai gleeing nyawng bhawng ka piang dee
         pa lhaong heue.
         5 Yam hoik pang nawh meung kaux cong ka daux tawm taix tix, nawh hoik pah ka kawncau
         pa hoik pah ka keeing nawh simiang heue.
         6 Viang mawh nan, nawh ang pah kawn praix cao pa pah pui khankix, hawt awm pa hoik
         tiem ka daux phuk lai been Mose, gumlox pa hoik tawm Siyiex pa ah nin, "Keeing tak
         ang pon ti yum son kawn mai kawn tak ang pon tix yum son keeing, viang mawh nan, pui
         mawx pui an tak mawh pa yum son phimap tokaux tix heue."
         7 Nawh pah pui Edom yum ka daux ngawd tix mheen kaux mai nawh pon rhim veng Selax ka
         daux naing mai kok ceu kaux veng an mawh Yokathilax tom hoek daux in singaix heue.
         8 Khaix an, Amazix ploi cao cau khankix hu ka Yehosha, kawn simex Yehohaza kawn simex
         Yehu, simiang pui Isarelax ah nin, "Hoek heue kieh ex yaox ngai baoh paox tix ka daux
         biang naing heue."
         9 Yehosha simiang pui Isarelax ploi pui hu ka Amazix simiang haktiex Yudax ah nin,
         "Pang kat pa hoik koe ka daux Lebanon ploi kawncau tix hu ka khaox Arit, pa koe ka
         daux Lebanon ah nin, tawx kawn bun maix mawh moeng kawn simex aux mai totiag pa koe
         ka daux nong Lebanon an tix mu, hoik tiang mai dugdig ka pang kat an heue.
         10 Maix hoik pex haktiex Edom tete mai rhawm maix hoik koe krax pa lhaong kah, teei
         min ka grawng pa pex maix khankix mai ot ka daux nyiex, mawh kheu maix lai sawg ti
         yaox krax kha rhawm pa som pa nai tix, tau mai haktiex Yudax lie?
         11 Viang mawh nan, Amazix ang lai cu ti nghiet ka lox ankix, mawh kheu nan, Yehosha
         simiang Isarelax haok ti puing naing, kheu jao an nawh mai Amazix simiang haktiex
         Yudax hoik sipub paox tix ka daux veng Bietshemiet pa mawh cie pui Yudax heue.
         12 Pui Yudax hoik som ka pui Isarelax mai pui ku kaux hoik tang to ti ing ka nyiex gox
         cao tix heue.
         13 Khaix an, Yehosha simiang pui Isarelax pon giex ka Amazix simiang haktiex Yudax mai
         pa mawh kawn simex Yehosha kawn simex Ahaziyax ka daux veng Bietshemiet mai nawh hu
         ka veng Yerusaliem mai yuh guh veng Yerusaliem; jah khaing siviex veng Epharem tom
         hoek ka daog siviex veng an khawmuik pon yieh sawk heue.
         14 Nawh teei khri mai mau khawmuik mai can kraung shiao pa koe khawmuik ka daux nyiex
         bwan Siyiex mai can pa koe ka daux nyiex haw simiang khawmuik mai khawm pui pa kham
         khankix mai deeh ing ka veng Samarix heue.
         15 Grawng kaing pa deuk Yehosha mai ceu pa hoik yuh nawh khankix mai grawng pa koe riang
         rao nawh mai grawng pa hoik yuh nawh naing tau mai Amazix simiang haktiex Yudax, ceu
         ankix ang mawh pa tiiem ti deuh ka daux phuk lai been simiang pui Isarelax khankix
         lie?
         16 Mawh kheu nan, Yehosha hoik laux lee tix tau mai keeing nawh khankix mai sipaung
         ka daux veng Samarix tau mai cub simiang pui Isarelax, khaix an kawn simex nawh Yerobom
         plud ti kwang ka dah dee ot nawh heue.
         17 Amazix kawn simex Yawsha simiang haktiex Yudax im ju kao phwan num, khaix hoik yum
         Yehosha kawn simex Yehohaza simiang pui Isarelax heue.
         18 Yam in grawng kaing pa deuk Amazix ang mawh pa tiiem tix ka daux phuk lai been cub
         simiang haktiex Yudax khankix lie?
         19 Kix rom paox tix tieh feen Amazix ka daux veng Yerusaliem mai nawh to ka veng Lakhisha,
         viang mawh nan, kix ploi pui hawt khaix nawh daux veng Lakhisha mai pah nawh heue.
         20 Khaix an, kix viex nawh ing ka piang brung mai sipaung nawh ka daux veng Yerusaliem
         tau mai keeing nawh khankix ka daux veng Davit heue.
         21 Pui Yudax khankix yaog Azarix pa koe ju kao liah num, mawh simiang tang keeing nawh
         Amazix heue.
         22 Nawh hoik sum veng Elat mai priex nawh ka daux haktiex Yudax, khaix hoik laux lee
         simiang tix tau mai keeing nawh heue.
         23 Daux num yam kwang Amazix kawn simex Yosha simiang haktiex Yudax kao phwan num tix
         num, Yerobom kawn simex Yosha simiang pui Isarelax yaog ti mawh simiang ka daux veng
         Samarix mai nawh kwang ka piang kix tixpon tix num heue.
         24 Nawh yuh pa caox caig ka daux ngai Siyiex, nawh ang gah ti khaing phimap phighram
         pa yuh Yerobom, kawn simex Nebat mai pa hoik kieh pui Isarelax koe phimap heue.
         25 Nawh deeh teei mee praix dee kwang pui Isarelax, jah khaing diang laig ka veng Hamat,
         tom hoek ka rawm sigrit sigra Arabax, awm gumlox Siyiex pui Isarelax, pa hoik sikah
         Nawh Cao ka kawncau tix Yonax, kawn simex Amitie, cao jhai pa kaoh khaing veng Gathepha
         heue.
         26 Mawh kheu Siyiex hoik yaox ka pa kied lang teung kha rhawm pui Isarelax mai pui pa
         giex laung ang ah, pui pa lawt luan ang ah, pui pa teem pa coi pui Isarelax ang koe
         pie tix kaux kawx heue.
         27 Siyiex ang bax ah ti sang preet ceu kaux pui Isarelax khankix khaing greem raoma;
         mai Nawh Cao teei tawm taix Yerobom, kawn simex Yosha taoh ka kix heue.
         28 Yam in grawng kaing pa deuk Yerobom khankix mai grawng ceu pa hoik yuh nawh khankix
         mai grawng pa koe riang rao nawh mai grawng pa hoik yuh nawh naing mai pa hoik pon
         rhim nawh tix deeh teei veng Damase mai veng Hamat son pui Isarelax, pa hoik dawg
         mawh cie haktiex Yudax, simiang pui Isarelax khankix lie?
         29 Mawh kheu nan, Yerobom hoik laux lee tix tau mai keeing nawh, cub simiang pui Isarelax
         heue. Khaix an kawn simex nawh Zakharix deeh kwang haktiex ka dah dee ot nawh heue.

1 Ka daux num pa kwang Yerobom simiang pui Isarelax ka haktiex tixnga aliah num tix
         num, Azarix kawn simex Amazix, simiang Yudax deeh yaog ti mawh simiang heue.
         2 Nawh koe ju kao liah num yam mawh tix simiang mai nawh kwang ka daux veng Yerusaliem
         tixphwan ra num heue. Ceu kaux miex nawh mawh Yekhoriyax pui veng Yerusaliem heue.
         3 Nawh hoik yuh pa rahsee ka daux ngai Siyiex, awm pa hoik yuh keeing nawh Amazix khawmuik,
         4 lheu khaing an nawh ang nyang gah ti tik dee pa lhaong khankix, pui khankix kawn
         tan krax tan pa appong mai krax tan pa gleeing nyawng bhawng ka piang dee pa lhaong
         khankix heue.
         5 Khaix an, Siyiex tawx krax kha rhawm ka simiang, kieh nawh pon jhawm saux sipawg
         tom sidah hoek singaix yum nawh; mawh kheu nan, nawh tak ot nyiex haw nong nong heue.
         Yotham kawn simex simiang kwang ka piang nyiex ma simiang mai hoik prawng see ka pui
         haktiex khankix heue.
         6 Yam in grawng kaing pa deuk Azarix mai can ceu pa hoik yuh nawh khankix ang mawh
         pa tiiem ti deuh ka daux phuk lai been simiang haktiex Yudax khankix lie?
         7 Mawh kheu Azarix hoik laux lee tix tau mai keeing nawh mai kix sipaung tau mai keeing
         nawh ka daux veng Davit heue. Khaix an, kawn simex nawh Yotham deeh plud tix kwang
         ka dah dee ot nawh heue.
         8 Ka daux num pa kwang Azarix, simiang Yudax haktiex tixngoe daix num tix num, Zakharix
         kawn simex Yerobom kwang ka piang pui Isarelax ka daux veng Samarix liah khix heue.
         9 Nawh yuh pa caox caig ka daux ngai Siyiex, awm pa yuh keeing nawh khankix, nawh ang
         gah ti khaing phimap yuh Yerobom kawn simex Nebat, pa hoik kieh pui Isarelax yuh phimap
         heue.
         10 Khaix an, Shalum kawn simex Yabiet khrawm rom paox tix, tieh feen ka nawh mai pah
         nawh yum ka plak sivoe pui mai deeh plud ti kwang ka dah dee ot nawh heue.
         11 Yam in grawng kaing pa deuk Zakharix hoik mawh pa tiiem ti deuh ka daux phuk lai
         been cub simiang haktiex Isarelax khankix heue.
         12 In mawh gumlox Siyiex, pa hoik krai Nawh Cao ka Yehu ah nin, "Kawn simex maix khankix
         tak yaox ti ngawm ka piang dang ngeung pui Isarelax tom hoek pon ju heue."
         13 Shalum kawn simex Yabiet yaog ti mawh simiang ka daux num hoik kwang Azarix, simiang
         Yudax ka haktiex tixngoe dim num tix num mai nawh kwang ka haktiex Samarix tix khix
         mhawm mhawm heue.
         14 Menahim kawn simex Gadix lih hu khaing veng Tiraza, hoek ka veng Samarix mai phah
         Shalum, kawn simex Yabiet yum ka daux veng Samarix mai nawh cax ti kwang haktiex ka
         dah dee ot nawh heue.
         15 Yam in grawng kaing pa deuk Shalum khankix mai grawng pa hoik rom nawh ti yuh krax
         pa tieh feen khankix, kix hoik tiem ti deuh grawng ceu ankix ka daux phuk lai been
         cub simiang pui Isarelax heue.
         16 Yam in jah khaing veng Tiraza, Menahim hoik puing ka veng Tiphasa mai can pui pa
         ot hawt baoh an khawmuik mai mee haktiex veng an khawmuik, kheu ang kix cu ti paoh
         veng ka son nawh, mawh kheu nan, nawh tom puing ka veng an heue. Nawh pih ka vaig
         bun pa koe kaux khankix, pa ot tan khawmuik heue.
         17 Daux num yam kwang Azarix simiang Yudax ka haktiex tixngoe dim num tix num, Menahim
         kawn simex Gadix yaog ti mawh simiang ka piang pui Isarelax mai kwang ka veng Samarix
         kao num heue.
         18 Nawh hoik yuh pa caox caig ka daux ngai Siyiex, nawh ang cu ti gah khaing phimap
         pa yuh Yerobom, kawn simex Nebat pa hoik kieh pui Isarelax khankix koe phimap heue.
         19 Pulax simiang haktiex Asurix hoek ti puing ka haktiex Isarelax mai Menahim tawx mau
         ka Pulax, tixrheng talantan sonsang teem Pulax nawh pang meung kaux cong heue.
         20 Menahim koh mau khaing pui mag mi khankix ku kaux ka daux pui Isarelax khawmuik mai
         kieh kix tang tawx mau tix kaux tixphwan shekhe mai tawx ka simiang haktiex Asurix
         heue. Mawh kheu nan, simiang Asurix deeh veeh ti ing mai ang lai ot daux haktiex tan
         heue.
         21 Yam in grawng kaing Menahim khankix mai can grawng kaing pa hoik yuh nawh khawmuik,
         ang mawh pa tiiem ka daux phuk lai been cub simiang pui Isarelax lie?
         22 Mawh kheu nan, Menahim hoik laux lee tix tau mai keeing nawh heue. Khaix an, kawn
         simex nawh Pekahiyax deeh plud ti kwang ka dah dee ot nawh heue.
         23 Daux num yam kwang Azarix simiang Yudax ka haktiex tixphwan num tix num, Pekahiyax
         kawn simex Menahim yaog ti mawh simiang ka piang pui Isarelax ka daux veng Samarix
         mai kwang haktiex ra num heue.
         24 Nawh yuh pa caox caig ka daux ngai Siyiex, nawh ang cu ti gah khaing phimap pa hoik
         yuh Yerobom kawn simex Nebat mai pa hoik kieh pui Isarelax khankix koe phimap heue.
         25 Khaix an, Peka kawn simex Remariyax, cao kaing naing nawh tix kaux, hoik rom ti tieh
         feen mai pah nawh yum ka daux veng Samarix, dah dee pa pau kix nyiex haw simiang tau
         mai Agawbax mai Areha mai khawm pui nawh khankix tixphwan kaux, pui haktiex Gilat
         heue. Nawh pah ka Pekahiyax yum mai cax ti kwang ka dah dee ot nawh heue.
         26 Yam in grawng kaing pa deuk Pekahiyax khankix mai can ceu pa hoik yuh nawh khawmuik,
         hoik mawh pa tiiem ti deuh ka daux phuk lai been cub simiang pui Isarelax heue.
         27 Daux num yam kwang Azarix, simiang Yudax ka haktiex tixphwan ra num tix num, Peka
         kawn simex Remariyax yaog ti mawh simiang ka piang pui Isarelax mai kwang ka veng
         Samarix tixnga num heue.
         28 Nawh yuh pa caox caig daux ngai Siyiex; nawh ang cu ti gah khaing phimap pa hoik
         yuh Yerobom, kawn simex Nebat, pa hoik kieh pui Isarelax koe phimap heue.
         29 Daux singaix baux ju Peka, simiang pui Isarelax, Tigalatpilesa, simiang haktiex Asurix
         mai hoek rhim ka veng Iyong, veng Abelax Bietmakha, veng Yanaw, veng Kedesha, veng
         Hazaw hakiex Gilat mai haktiex Galilie, khawm baoh haktiex Naphatalix mai nawh viex
         pui ot daux haktiex inkix awm pui pa giex laung ka daux haktiex Asurix heue.
         30 Khaix an yam kwang Yotham kawn simex Awziyax ka haktiex tixnga num tix num Hoshe
         kawn simex Elax rom ti tieh feen ka Peka kawn simex Remariyax mai pah nawh yum mawh
         kheu nan, nawh cax ti kwang ka dah dee ot nawh heue.
         31 Yam in grawng kaing pa deuk Peka khankix mai can grawng kaing pa hoik yuh nawh khankix,
         mawh pa tiiem ti deuh ka daux phuk lai been cub simiang Isarelax heue.
         32 Daux num yam kwang Peka kawn simex Remariyax simiang pui Isarelax ka haktiex ra num
         tix num, Yotham kawn simex Awziyax simiang Yudax jah ti kwang ka haktiex heue.
         33 Nawh koe ju tixnga phwan num yam yaog nawh tix mawh simiang mai nawh kwang ka veng
         Yerusaliem kao liah num heue. Ceu kaux miex nawh mawh Yerusha kawn bun Zadok heue.
         34 Nawh yuh pa khaw caw ka daux ngai Siyiex; nawh hawt yuh awm krax pa yuh keeing nawh
         Awziyax khawmuik heue.
         35 Viang mawh nan, can dee pa lhaong khankix ang gah ti tik, pui khankix ca kawn tan
         krax tan pa appong mai gleeing nyawng bhawng khankix ka dee pa lhaong, nawh sum siviex
         plak piang ka daux nyiex bwan Siyiex heue.
         36 Yam in grawng kaing pa deuk Yotham khankix mai can ceu pa hoik yuh nawh khankix ang
         mawh pa tiiem ti deuh ka daux phuk lai been cub simiang haktiex Yudax khankix lie?
         37 Daux singaix ankix, Siyiex jah tix ploi Rezin, simiang haktiex Surix mai Peka kawn
         simex Remariyax hu puing ka haktex Yudax heue.
         38 Mawh kheu nan, Yotham hoik laux lee tix tau mai keeing nawh mai sipaung tau mai cub
         keeing nawh khankix ka daux veng keeing nawh Davit heue. Khaix an, kawn simex nawh
         Ahaza deeh plud ka dah dee ot nawh heue.

1 Daux num yam kwang Peka kawn simex Remariyax ka haktiex kao aliah num tix num, Ahaza
         kawn simex Yotham, simiang Yudax jah ti kwang ka haktiex heue.
         2 Ahaza koe ju tixnga num yam yaog nawh ti mawh simiang mai nawh kwang ka daux veng
         Yerusaliem kao liah num, nawh ang yuh pa khaw caw daux ngai Siyiex, awm pa hoik yuh
         keeing nawh Davit heue.
         3 Nawh lawng ka daux krax pa yuh cub simiang pui Isarelax, nawh kieh kawn simex tix
         mawh pa tan tix gleeing ka ngu, awm pa seeing brai ceu pui khankix, pa hoik tik vud
         Siyiex khaing ka plak sivoe pui Isarelax heue.
         4 Nawh tan krax pa appong mai gleeing nyawng bhawng ka piang can dee pa lhaong khankix,
         pa koe piang gawng mai ka greem khaox pa kawn klai khankix heue.
         5 Khaix an, Rezin simiang haktiex Surix mai Peka simiang pui Isarelax, hoek ka veng
         Yerusaliem son yuh naing; mai kix hoik lai lawm ka Ahaza, viang mawh nan, kix ang
         pex nawh heue.
         6 Ka daux bawg yam an, Rezin simiang haktiex Surix, hoik pon rhim veng Elat son haktiex
         Surix mai grheu ti tik pui Yudax khankix khaing veng Elat mai kix ot tan tom hoek
         daux in singaix heue.
         7 Mawh kheu nan, Ahaza ploi cao cau khankix hu ka Tikalat Pilesa, simiang haktiex Asurix
         ah nin "Aux mawh kawncau maix mai kawn simex maix heue. Hoek heue. deeh taoh aux lih
         khaing daux tawm taix simiang Surix mai khaing daux tawm taix simiang pui Isarelax
         pa yaog ti tieh feen ka aux heue."
         8 Ahaza teei khri mai mau khankix pa koe ka daux nyiex bwan Siyiex mai khaing ka daux
         nyiex sinngao nyiex simiang khankix mai tawx ceu ankix mawh totaix ka simiang haktiex
         Asurix heue.
         9 Mawh kheu nan, simiang haktiex Asurix cu nghiet ka nawh, mawh kheu simiang haktiex
         Asurix haok puing ka veng Damase mai rhim ka veng an mai nawh giex ti viex pui veng
         an khankix hu ka veng Kirax mai pah simiang Rezim yum heue.
         10 Yam in Ahaza hu ka veng Damase sonsang pub ka simiang Tikalat Pilesa simiang haktiex
         Asurix mai yaox ka khu dee tan tix mu ka daux veng Damase, mai simiang Ahaza jhi riang
         pakpeung khu dee tan an awm khaix taix pa yuh pui khankix mai tawx hu ka cao giex
         kaing li Uriyax heue.
         11 Khaix an, cao giex kaing li Uriyax, sum khu dee tan tix lhang, awm pakpeung riang
         pa tawx simiang Ahaza khaing veng Damase, mawh kheu nan, cao giex kaing li yuh hoik
         sivoe ang simiang Ahaza nyang hoek khaing daux veng Damase heue.
         12 Yam hoek simiang khaing veng Damase, simiang yaox khu dee tan mai simiang greed tix
         dex hawt khu dee tan mai tan ka piang an heue.
         13 Mawh kheu nan, nawh gleeing krax tan pa gleeing mai krax tan phawng nghox ca mai
         groi krax tan pa nyaux mai phruah nham krax tan pa nhim ka piang khu dee tan heue.
         14 Nawh deeh teei khu tawng dee tan pa koe ka plak sivoe Siyiex, khaing plak sivoe nyiex
         bwan mai khaing daux sinax khu dee tan pa khraox an mai nyiex bwan Siyiex mai deuh
         ka praok plak laong khu dee tan pa khraox an heue.
         15 Khaix an, simiang Ahaza tawx lox ka cao giex kaing li Uriyax ah nin, "Gleeing krax
         tan pa gleeing ponngawb mai krax tan phawng nghox ca im ponbo mai krax tan pa gleeing
         cie simiang mai krax tan phawng nghox ca mai krax tan pa gleeing cie pui haktiex khankix
         mai khawm krax tan phawng nghox ca mai krax tan pa nyaux khankix ka piang khu dee
         tan khraox pa kied ting an heue. Phruah nham to tan pa gleeing mai nham to tan pa
         appong khawmuik ka piang an mai khu tawng dee tan an, tak mawh dee pa chawk cheng
         ka Siyiex heue.
         16 Cao giex kaing li Uriyax hoik yuh awm pa tawm simiang Ahaza ka nawh khawmuik heue.
         17 Simiang Ahaza lah ti tik dang ling lawx an khankix mai gah tawg pheung khaing ka
         piang an heue. Nawh teei dung tawng an lih khaing riang mawie tawng khankix, pa koe
         ka greem mai deuh ka piang simaox pa hoik tawm tix heue.
         18 Nawh hoik deeh gah nyiex bwan son singaix twah, pa sum kix ti deuh ka daux nyiex
         bwan mai nawh deeh hoik gah pa koe daux krax laig simiang pa koe plak praix nyiex
         bwan Siyiex kheu jao simiang haktiex Asurix heue.
         19 Yam in grawng kaing pa deuk Ahaza khankix, ang hoik mawh pa tiiem ti deuh ka daux
         phuk lai been cub simiang haktiex Yudax khankix lie?
         20 Khaix an, Ahaza laux lee tix tau mai keeing nawh mai sipaung tau mai keeing nawh
         ka daux veng Davit heue. Khaix an, kawn simex nawh Hezakiyax hoik plud ti kwang haktiex
         ka dah dee ot nawh heue.

1 Ka daux num yam kwang Ahaza simiang Yudax ka haktiex kao ra num tix num, Hoshe kawn
         simex Elat deeh yaog ti mawh simiang ceu pui Isarelax ka daux veng Samarix mai kwang
         haktiex dim num heue.
         2 Nawh yuh pa caox caig ka daux ngai Siyiex, viang mawh nan, nawh ang awm cub simiang
         ceu pui Isarelax khankix pa hoik koe phao ka nawh heue.
         3 Shalamaneza simiang haktiex Asurix hoek ti puing ka nawh mai Hoshe kham ti mawh siliex
         nawh mai tawx keen ka nawh heue.
         4 Simiang haktiex Asurix hoik pon tawng Grawng pa tieh feen Hoshe; mawh kheu Hoshe
         ploi cao cau tix hu ka Sua simiang haktiex Ejiptux mai nawh ang lai tawx keen ka simiang
         Asurix awm pa yuh nawh ku num heue. Mawh kheu nan, simiang haktiex Asurix hoik giex
         nawh mai laung ka daux kawg heue.
         5 Yam in simiang haktiex Asurix hu puing ka haktiex Isarelax ku dax mai haok lai lawm
         ka veng Samarix loe num heue.
         6 Ka daux num yam kwang Hoshe ka haktiex dim num, simiang haktiex Asurix hoik rhim
         ka veng Samarix mai teei ceu pui Isarelax khankix hu ka haktiex Asurix mai deuh kix
         ot ka daux veng Halax mai hawt baoh veng Habo, hawt rawm klawng Gozan mai ka daux
         veng pa koe ka daux haktiex Midix heue.
         7 Mawh kheu kawn praix ceu pui Isarelax hoik lud hoik lud ka Siyiex kix, pa hoik viex
         kix lih khaing haktiex Ejiptux, luan khaing greem tawm taix Pharaw simiang haktiex
         Ejiptux mai kix lhat graung ka siyiex tang kaux tang hak khankix,
         8 mai hoik hawt ka daux been ceu pui an khankix, pa hoik grheu Siyiex plak sivoe ngai
         pui Isarelax khankix mai khaing been pa deuh cub simiang Isarelax khankix heue.
         9 Pui Isarelax khankix hoik moh ti yuh kaing ceu pa ang khaw ang caw mai tieh feen
         ka cie Siyiex kix mai kix hoik sum dee pa lhaong khankix ka daux veng khawmuik, jah
         khaing daux nyiex pau daux veng pa kaux cong heue.
         10 Kix sum riang rong simaox mai riang khaox siyiex Asherax khankix ka piang gawng lhaong
         ku gawng mai ka greem khaox klai ku pang son tix heue.
         11 Gleeing nyawng bhawng ka piang dee pa lhaong khawmuik, awm pa hoik yuh ceu pui pa
         hoik grheu Siyiex lih khaing sivoe ngai kix mai kix hoik yuh ceu pa caox caig sonsang
         so ka pa song rhawm songrhi Siyiex heue.
         12 Mawh kheu kix hoik yuh kaing jhaw son riang rao pa hoik ah Siyiex ka kix yuh nin,
         "Maix tak ang pon ti yuh ceu in heue."
         13 Viang Siyiex hoik kieh cao jhai Maix Cao pa plak jhi khankix, tawx satix ka ceu pui
         Isarelax mai ka ceu Yudax ah nin, "Deeh veeh tix khaing pa caox caig yuh pex khankix
         mai priex rien ti hawt lox tawm ping nyap Aux khankix, pa hoik tawm Aux ka keeing
         pex khawmuik mai pa hoik ploi Aux hoek ka keeing pex khaing kawncau mau soi cao jhai
         Aux khankix heue."
         14 Viang yuh ka mawh kawx kix ang cu nghiet kah, kix hoik kieh ngawg tix kiien awm keeing
         kix, ang yum rhawm ka Siyiex kix heue.
         15 Kix tik vud beenli lox tat jhawm Prawng Nawh Cao khankix mai sijax mukheu pa hoik
         yuh Nawh Cao ka keeing kix khankix, pa hoik kham Nawh Cao mhai ruk ka piang kix heue.
         Kix hawt grawng lawng khaix riang rao khankix mai hoik lih ti mawh pa ang koe ceu
         koe cak mai kix hoik hawt khaix cub ceu pui khankix pa ot hawt vung viang kix pui
         pa hoik ah Siyiex ti deuh ka kix mai son ang kix sang yuh ceu an awm kix heue.
         16 Mawh kheu kix hoik tik vud gumlox ping nyap Siyiex khankix mai kix hoik rawg tix
         cie riang kawn mawie iak ra mu mai kix baox yuh riang khaox siyiex Asherax tix mu
         mai krub ka can ceu pa koe piang raoma mai yuh kaing jhaw siyiex Balax heue.
         17 Kix hoik gleeing ti tan kawn simex kawn bun tix khankix mai yuh sibawk chawk jhai
         mai simeed mai coh tokaux tix yuh ceu pa caox caig daux ngai Siyiex mai so krax pa
         song rhawm Nawh Cao heue.
         18 Mawh kheu nan, Siyiex kied song rhawm ka ceu pui Isarelax khankix mai grheu kix lih
         khaing plak sivoe ngai Nawh Cao, lheu khaing doeh ru pui Yudax khankix, Nawh Cao ang
         lai deuh kix pie tix kaux kawx heue.
         19 Pui Yudax baox ang cu ti priex rien ka lox pingnyap Siyiex kix mai kix hoik hawt
         hu ka daux krax been yungyi ceu pui Isarelax khankix ka pa hoik yuh kix ti deuh heue.
         20 Siyiex hoik tik vud ka doeh ru Isarelax khawmuik mai kieh kix kha rhawm tix mai ap
         kix ka daux tawm taix pui tud rhim tom sidax grheu Nawh cao kix lih khaing ka plak
         sivoe ngai Nawh Cao heue.
         21 Mawh kheu nan, Nawh Cao riah ti tik ceu pui Isarelax khankix khaing doeh nyiex ma
         Davit mai kix yaog Yerobom kawn simex Nebat mawh simiang heue. Khaix an, Yerobom nyaw
         glaw ceu pui Isarelax khankix khaing pa hawt kix khaix Siyiex mai kieh kix lud ka
         daux phimap pa kied ting heue.
         22 Mawh kheu hoik hawt pui Isarelax ti yuh phimap phighram pa hoik yuh Yerobom khankix,
         kix ang lai gah ti khaing ceu an,
         23 tom hoek bawg yam gah Siyiex ti tik ceu pui Isarelax khaing plak sivoe ngai Nawh
         Cao, awm pa hoik ah Nawh Cao ka kawncau mau soi cao jhai Nawh khankix heue. Mawh kheu
         nan, ceu pui Isarelax hoik teei tix hu dee singai, khaing daux haktiex kix ka haktiex
         Asurix tom hoek daux in singaix heue.
         24 Khaix an, simiang haktiex Asurix viex pui khankix hoek khaing veng Babulon, veng
         Kutax, veng Avax, veng Hamat mai veng Sepharavim mai deuh kix ot ka daux nyiex yaong
         veng Samarix khankix son tang pui Isarelax, mai kix hoik rhim ti cie kraung khrai
         sinngao veng Samarix mai ot ka daux nyiex yaong an khankix heue.
         25 Yam jah kix ti pang krax ot tix baoh tan, kix ang koe krax lhat graung ka Siyiex,
         mawh kheu nan, Siyiex ploi sivai sangsi hoek ka sinax kix mai kied kix yum tiblah
         heue.
         26 Mawh kheu nan, koe pui krai lox ka simiang Asurix ah nin, "Ceu pui pa hoik gah maix
         ot ka daux nyiex yaong Samarix khankix ang tawng ka lox jhai Siyiex haktiex an, mawh
         kheu nan, Nawh Cao hoik ploi sivai sangsi hoek ka daux sinax kix mai kiied kix yum
         kheu jao ang kix tawng ka lox jhai Siyiex haktiex an heue."
         27 Khaix an, simiang Asurix tawm lox ah nin, "Ploi cao giex kaing li tix kaux pa hoik
         viex pex hoek khaing tan, kieh nawh hu ot tan mai kieh nawh gau kix ka lox jhai Siyiex
         haktiex an heue."
         28 Khaix an, cao giex kaing li tix kaux pa hoik viex kix hoek khaing daux veng Samarix
         hoik deeh ing ot ka daux veng Betelax mai gau kix sonsang koe krax lhat graung ka
         Siyiex heue.
         29 Viang yuh ka mawh kawx, ceu pui ankix ku cub hoik tang yuh riang grang siyiex cao
         tix mai hoik deuh kix nyiex dee pa lhaong khankix, pa sum ceu pui Samarix ti deuh,
         ceu pui ku cub hoik tang deuh riang grang siyiex tix, ka daux nyiex yaong veng dee
         ot tix heue.
         30 Pui veng Babulon yuh ti cie riang pakpeung siyiex Suhok, Banot mai pui veng Kutax,
         yuh ti cie riang pakpeung siyiex Nerahalax mai pui veng Hamat hoik yuh ti cie riang
         pakpeung siyiex Ashimax khankix heue.
         31 Pui Avax khankix yuh riang siyiex Nebahaza mai riang siyiex Ta-tak khankix mai pui
         veng Sephanaviem khankix gleeing ti tan kawn praix kix daux ngu, ka siyiex Adarameliet
         mai ka siyiex Anameliet khankix pa mawh siyiex Sepharavim heue.
         32 Mawh kheu nan, kix lhat graung ka Siyiex mai kix yaog ti deuh cao giex kiang li dee
         pa lhaong khankix, son pa sang appong ti tawx krax tan son kix ka daux nyiex meeig
         pa koe dee pa lhaong khankix heue.
         33 Kix lhat graung ka Siyiex viang mawh nan, kix kawn yuh kaing jhaw Siyiex tang kaux
         tang hak, awm hoik koe been cub ceu pui khankix khaing daux sinax pui pa hoik viex
         kix hu khankix heue.
         34 Tom hoek ka daux singaix in, kix ca kawn yuh awm been pa dawg koe phao voe, kix ang
         lai koe krax lhat graung ka Siyiex mai kix ang lai tah hawt khaix been yungyi kix
         mai khawm lox tat jhawm prawng kix mai ang lai hawt lox been pingnyap khankix, pa
         hoik tawm Siyiex nawh ka kawn praix Yakop khankix, pa hoik sum Nawh Cao ceu kaux mawh
         Isarelax,
         35 awm pa hoik yuh Siyiex sijax mukheu tau mai kix ah nin, pex ang pon ti lhat graung
         ka siyiex tang kaux tang hak khankix mai ang pon ngeuh kaing ka kix mai ang pon ti
         yuh kaing jhaw kix mai ang pon t appong krax tan ka kix heue.
         36 "Viang mawh nan, Siyiex pa hoik viex pex lih khaing daux haktiex Ejiptux tau mai
         pa kied ting sibrawm mai plawng taix pa hoik nyeu Nawh Cao, pex tak koe krax lhat
         graung ka Nawh Cao, pex tak krub ka Nawh Cao mai pex tak appong ti tan ka Nawh Cao
         heue.
         37 "Been yungyi, been lox tat jhawm prawng khankix, gumlox beenli pingnyap pa hoik tiem
         Nawh Cao ti tawx ka pex khankix, pex tak priex ti hawt yuh leeing ju, pex tak ang
         pon ti lhat graung ka siyiex tang kaux tang hak heue.
         38 "Sijax mukheu pa hoik yuh Aux tau mai pex, pex tak ang pon ti piawm mai pex tak ang
         pon ti lhat graung ka siyiex tang kaux tang hak heue.
         39 Viang mawh nan, pex tak lhat graung ka Siyiex, Nawh Cao tak taoh pex khaing daux
         tawm taix pui koeng pex khankix heue."
         40 Viang ah yuh nin kawx kix ang cu nghiet ka mai kix hoik hawt khaix been cie kix phao
         voe heue.
         41 Mawh kheu nan, ceu pui inkix lhat graung ka Siyiex, viang mawh nan, kix hoik yuh
         kaing jhaw riang grang pa hoik saik kix, kawn praix kawn saux kawn sex kix hoik toe
         ti yuh kaing jhaw ankix awm pa hoik yuh keeing kix tom hoek ka daux in singaix heue.

1 Yam in khaix hoik luan ka daux num yam kwang Hoshe kawn simex Elax, simiang ceu pui
         Isarelax ka haktiex loe num tix num, Hezakiyax kawn simex Ahaza, simiang Yudax, jah
         ti kwang ka haktiex heue.
         2 Nawh koe ju tixnga phwan num, yam yaog nawh ti mawh simiang mai kwang ka haktiex
         tixnga daix num ka daux veng Yerusaliem heue. Ceu kaux miex nawh mawh Abix kawn bun
         Zakharix heue.
         3 Nawh yuh pa khaw caw ka daux ngai Siyiex, awm pa hoik yuh keeing nawh Davit heue.
         4 Nawh teei ti tik dee pa lhaong khankix mai raig ka riang rong simaox mai riang grang
         khaox siyiex Asherax khankix mai lah phawng ka riang siuing tawng pa yuh Mose, mawh
         kheu kawn praix ceu pui Isarelax khankix, kawn gleeing nyawng bhawng ka plak sivoe
         riang siuing an, daux singaix yam an mai kok riang siuing tawng an mawh Nehushatan
         ceu pa yuh tix ka tawng heue.
         5 Nawh een rhawm tix ka Siyiex ceu pui Isarelax, mawh kheu nan, pui pa awm nawh ka
         daux sinax cub simiang haktiex Yudax, ang koe pie tix kaux kawx khaix nawh mai sivoe
         nawh heue.
         6 Mawh kheu hoik kaux cong nawh ka daux Siyiex, nawh ang lai gah khaing pa hawt ti
         khaix Nawh Cao mai nawh hoik priex lox pingnyap Nawh Cao, pa hoik tawm Siyiex ka Mose
         heue.
         7 Siyiex ot tau mai nawh, nawh haok huan ka can dee pa hu nawh kudauh heue. Nawh tieh
         feen ka simiang Asurix mai ang cu ti yuh kaing jhaw nawh heue.
         8 Nawh pex ceu pui Philitix khankix, tom hoek dee singai ka veng Gazax mai khawm dee
         pa kwang nawh khankix, jah khaing nyiex lhaong pau tab khankix tom hoek ka veng pa
         kaux cong heue.
         9 Ka daux yam kwang simiang Hezakiyax, haktiex pon num tix num, mawh yam hoik kwang
         Hoshe kawn simex Elax, simiang haktiex Isarelax aliah num tix num, Shalamaneza, simiang
         haktiex Asurix, hoek puing veng Samarix mai lai lawm ka heue.
         10 Yam hoik sidah loe num, kix hoik pon rhim ka veng an heue. Ka daux num yam hoik kwang
         Hezakiyax, ka haktiex Hoshe simiang ceu pui Isarelax ka haktiex dim num tix num, veng
         Samarix hoik mawh pa pon rhim tix heue.
         11 Khaix an, simiang haktiex Asurix, viex ceu pui Isarelax khankix hu ka haktiex Asurix
         mai deuh kix ot daux veng Halax mai veng Habaw, pa koe hawt rawm klawng Gozan mai
         daux nyiex yaong veng pa koe ka daux haktiex Medix khankix,
         12 Kheu jao ang kix cu nghiet ka lox Siyiex kix, kix hoik lud ka sijax mukheu Nawh Cao
         mai pa hoik tawm kawncau mau soi Siyiex Mose ka kix khawmuik, kix ang cu nghiet mai
         ang hawt yuh ka heue.
         13 Ka daux num yam kwang simiang Hezakiyax ka haktiex kao pon num tix num, Senakherix,
         simiang haktiex Asurix hoek puing ka veng pa kaux cong khawmuik ka daux haktiex Yudax
         mai rhim ka veng an khankix heue.
         14 Khaix an Hezakiyax simiang haktiex Yudax ploi pui hu ka simiang haktiex Asurix ka
         daux veng Lakhisha ah nin, "Aux hoik lud hoik lud, deeh veeh pex ing khaing aux liak!
         Can pa sang sux maix aux khankix aux tak sang tawx khawmuik, " Mai simiang haktiex
         Asurix sux ka Hezakiyax, simiang haktiex Yudax ka mau loe yieh talatan mai khri tixngoe
         talatan heue.
         15 Mawh kheu nan, Hezakiyax hoik tawx mau pa koe ka daux nyiex bwan Siyiex mai can sinngao
         pa koe daux nyiex haw simiang khawmuik ka nawh heue.
         16 Ka daux yam an, Hezakiyax hoik kheet khri khaing piang siviex nyiex bwan Siyiex khankix
         mai khaing piang rong pa hoik om Hezakiyax simiang haktiex Yudax lih mai tawx ankix
         ka simiang haktiex Asurix heue.
         17 Khaix an, simiang haktiex Asurix ploi cao kaing naing ting pa mawh Taratan mai cao
         kaing ting pa yuh kaing son nawh pa mawh Rabasarix mai khawm cao kaing ting pa kwang
         haktiex nawh pa mawh Rabashakhie lih hu khaing veng Lakhisha tau mai cub kru naing
         ting tix cub mai hu ka veng Yerusaliem sonsang puing ka simiang Hezakiyax heue. Kix
         hoik hu hoek ka veng Yerusaliem, yam hoik hoek bleeh kix tan mai cung hawt rawm pa
         kaoh khaing plak laong rawm dung pa koe ka piang daux krax pa si dau man khankix heue.
         18 Yam kok yo kix ka simiang mai Eliakim kawn simex Helakiyax, pa mawh cao kaing pa
         kwang ka daux cub nyiex ma simiang Shabanax, pa mawh cao kaing tiiem lai mai Joah
         kawn simex Asaphax pa mawh cao mhai ti deuh lox kum khankix hoik lih hoek ka kix heue.
         19 Khaix an Rabashakhie, ah nin ka kix, "Pex ah nin ka Hezakiyax, simiang pa ting lhaong
         simiang haktiex Asurix hoik ah nin, grawng krax pa een maix rhawm ti yuh nin koe dee
         bleeh yuh ka mawh?
         20 Maix krai lox grawng krax keud tix mai grawng koe riang rao tix son naing, viang
         mawh nan, ankix mawh lox pa giex going heue. Mawh een maix rhawm tix ka pui mawx sonsang
         tieh feen tix ka aux lie?"
         21 Jhak heue! maix lai kawn een rhawm tix ka khaox gix priem pa hoik pot in pa mawh
         haktiex Ejiptux, ka pui pa een rhawm tix ka gawng priem an mai phlat ti laig daux
         taix nawh, mawh kheu nan, Pharaw haktiex Ejiptux, tak mawh pa sang yuh nan ka kix
         khawmuik ka pui pa een rhawm tix ka nawh heue.
         22 Viang mawh nan, phan pex ah nin ka aux, yix een rhawm ka daux Siyiex yix, ang hoik
         mawh Hezakiyax pa teei ti tik dee pa lhaong Nawh Cao mai khu dee tan an khankix hu
         dee singai mai pa ah nawh nin ka haktiex Yudax mai ka veng Yerusaliem, maix tak krub
         ka sivoe khu dee tan ka daux veng Yerusaliem lie?"
         23 Yam in tawx ceu pa kham maix mhai ruk ka cao simiang aux, simiang haktiex Asurix
         mai aux sang tawx brung ka maix ra rheng mu, jhak ka pon ang maix pon sawg ka pui
         pa brug brung khankix brug ka piang ka son plak cie maix heue.
         24 Phan ang mawh nan maix sang pon deeh tieh cao kaing naing pa kied iak cao simiang
         aux yuh ka mawx? Maix kawn een rhawm tix ka ling lawx naing brung mai pui naing brung
         haktiex Ejiptux yuh ka mawx lie?
         25 Yam in mawh hoek aux ti yuh haktiex dee in laux leeing ka daux pa ang Siyiex tawx
         akhwang lie? Siyiex ah nin ka aux, hu puing ka haktiex in mai yuh laux leeing heue"
         26 Khaix an, Eliyakim kawn simex Hilakhix mai Shabanax mai Joah khankix, ah nin ka Rabashakhie,
         "Yuh bwanson sikah ka kawncau mau soi maix khankix ka plak lox Aramix, lox Surix liak,
         mawh kheu tawng yix ka lox ankix, mai paw doh sikah lox Hebrie, Yudax ka yix, sonsang
         mhong pui khankix pa ot ka piang guh veng ka awx,
         27 viang mawh nan, Rabashakhie ah nin ka kix, cao simiang aux ploi aux hoek ka cao simiang
         maix sonsang krai ka lox inkix mai ang hoik mawh khawm pui ankix pa ngawm tix ot ka
         piang guh veng, ka pui pa tak sang ih mai nyaux ka aing neem cao tix tau mai maix
         lie?"
         28 Khaix an, Rabashakhie yaog ti cung mai kok yo lox pa kied ting ka plak lox Hebrie,
         Yudax ah nin, "Nghiet ka lox simiang pa ting Haktiex Asurix heue.
         29 Mawh kheu nan, simiang ah nin, paw doh kieh Hezakiyax pie lhen ka pex mawh kheu nawh
         ang pon taoh pex khaing daux tawm taix aux heue.
         30 Paw kieh Hezakiyax yuh pex koe krax een rhawm ka Siyiex, ka pa ah nin, Siyiex tak
         sang taoh ex tete, veng in tak mawh pa ang lai pon hoek ka daux tawm taix simiang
         haktiex Asurix heue.
         31 Paw nghiet ka lox Hezakiyax mawh kheu simiang haktiex Asurix hoik ah nin yuh pa mhawm
         tau mai aux mai lih hoek ka aux, mai pui ku kaux tak deeh tang ih khaing nhu plix
         siiet cao tix mai pui ku kaux tang deeh nyaux rawm khaing daux dung cao nawh,
         32 tom hoek bawg yam teei aux pex hu dee singai ka haktiex tix dah pa awm haktiex cao
         pex, haktiex pa koe simie nghox koi dee lih rawm plix siiet pa khraox khankix mai
         haktiex dee koe blah mai sipeem plix siiet khankix, dee koe khaox sanlun mai dee lih
         rawm hia khankix, sonsang im pex mai sonsang ang pex yum heue. Paw nghiet ka lox Hezakiyax,
         phan ang mawh nan, nawh tak jeeh nyaw pex ah nin, Siyiex tak sang taoh ka ex heue
         33 Mawh hoik deeh pon taoh siyiex haktiex ceu pui mawx tix kaux kaux haktiex cao tix
         khaing daux tawm taix simiang haktiex Asurix lie!
         34 Mawh koe siyiex haktiex Hamat mai haktiex Apat dee mawx lie? Mawh koe siyiex haktiex
         Sepharavim haktiex Henax mai haktiex Iva khankix dee mawx lie? Mawh hoik deeh pon
         taoh kix veng Samarix khaing daux tawm taix aux lie?
         35 Mawh siyiex khaing daux haktiex ceu pui mawx pa pon taoh haktiex cao tix khaing daux
         tawm taix aux, sang deeh taoh Siyiex ti teei veng Yerusaliem khaing daux tawm taix
         aux lie?"
         36 Viang mawh nan, pui khankix hoik yiien yawg tix mai ang lai pawk lox tix gum kawx,
         mawh kheu simiang hoik tawm lox ah nin, paw lai pawk lox nawh heue.
         37 Khaix an, Eliyakim kawn simex Hilakhix, cao pa kwang ka daux nyiex simiang, Shabanax
         pa mawh cao tiiem lai mai Joah kawn simex Asaphax, pa mawh cao tiem ti deuh lox bang
         kum khankix, hoik riah kraung ceep tix mai hoek ka Hezakiyax mai krai lox pa ah Rabashakhie
         ka nawh heue.

1 Yam hoik mhong Hezakiyax ka lox ah kix, nawh riah kraung ceep tix mai vhua tokaux
         tix ka chee mai hu laig ka daux nyiex bwan Siyiex heue.
         2 Khaix an, nawh ploi Eliyakim cao kwang daux nyiex ma simiang mai Shebanax cao tiiem
         lai mai khrawm cub kuad cao giex kaing li khankix, hu ka cao jhai Isayax, kawn simex
         Amok heue.
         3 Kix ah nin ka nawh, "Hezakiyax ah awm in singaix in mawh singaix pa kha rhawm mai
         pa koe lox ah lox ne mai lox sibriem awm hoik hoek bawg yam keh kawn ngie, viang mawh
         nan, ang lai koe riang rao tix keh heue.
         4 Ha Siyiex maix mhong ka lox krai Rabashakhie, pa hoik ploi cao simiang nawh pa mawh
         simiang haktiex Asurix, hoek ti bleeh ka Siyiex pa im ju mai Siyiex maix tak deeh
         ne ka gumlox pa mhong Nawh Cao khawmuik heue. Mawh kheu nan maix rawg bwan son pui
         pa kawn deuk khankix heue"
         5 Mawh kheu nan, kawncau mau soi simiang Hezakiyax khankix hoik bleeh ka Isayax heue.
         6 Isayax ah nin ka kix, "Pex krai yuh nin ka cao simiang pex, Siyiex ah nin, paw lhat
         graung ka lox pa hoik mhong maix khankix, khaing cub kawncau mau soi simiang haktiex
         Asurix pa hoik si briem ka Aux awx."
         7 Aux tak kieh rhawm nawh sung sang mai nawh tak mhong lox satang mai deeh ing ka haktiex
         cao tix heue. Aux tak sang kieh nawh yum ka lawm vaig ka daux haktiex cao nawh heue.
         8 Mawh kheu nan, Rabashakhie deeh ing mai yaox puing simiang haktiex Asurix ka veng
         Libanax, kheu hoik mhong nawh lox hu simiang khaing veng Lakhisha heue.
         9 Simiang mhong grawng hoek Tirakax, simiang haktiex Ethiopia haktiex Kusax mai nawh
         hoik ah nin, "Jhak heue, nawh hoek ti sang yuh naing ka maix heue." Mawh kheu nan,
         nawh deeh baox ploi cao cau tix khankix hu ka Hezakiyax ah nin,
         10 "Pex krai ah nin ka Hezakiyax simiang haktiex Yudax paw doh kieh Siyiex een maix
         rhawm tix pie lhen ka maix ah nin, veng Yerusaliem tak ang pon ap tix ka daux tawm
         taix simiang Asurix heue.
         11 Jhak heue, mawh hoik mhong maix pa yuh cub simiang Asurix ka haktiex an khankix khawmuik
         mai pa ah nawh ti yuh kix laux leeing khawmuik, mai maix khex sang pon ti glawd khaing
         lie?
         12 Haktiex pa hoik yuh keeing aux laux leeing khankix, pa mawh haktiex Gozan, Haram
         mai haktiex Rezat mai ceu pui Eden khankix pa ot daux veng Telasa mawh hoik sax taoh
         siyiex ceu pui inkix ka kix lie?
         13 Mawh koe simiang haktiex Hamat mai simiang haktiex Arapat mai simiang veng Sepharavim,
         veng Hanax mai veng Iva khankix dee mawx lie?"
         14 Hezakiyax pon rieb lai khaing daux tawm taix cao cau khankix mai hoik phat ka lai
         an, mai Hezakiyax, haok ka daux nyiex bwan Siyiex mai nih lai an ka plak sivoe Siyiex
         heue.
         15 Khaix an, Hezakiyax rawg bwan ka plak sivoe ngai Siyiex ah nin, "Siyiex ceu pui Isarelax
         pa ot ka daux sinax Cherubim eue, mawh ngie Maix Cao pa mawh Siyiex ka piang meung
         haktiex khawmuik, Maix Cao hoik phan raoma mai haktiex heue."
         16 "Siyiex eue, daong yhaok Maix Cao mai nghiet heue. Simiang Siyiex eue, blah ngai
         Maix Cao mai jhak heue, mai nghiet ka lox kawncau Sanakherit, pa hoik ploi nawh hoek
         sibriem ka Siyiex pa im ju heue."
         17 "Siyiex eue, mawh tete, cub simiang Asurix khankix hoik yuh ceu pui khankix mai khawm
         haktiex khankix laux leeing,
         18 hoik tik kix ka daux ngu, mawh kheu siyiex ankix ang tie mawh siyiex mai an hoik
         mawh pa yuh pui ka taix tix khankix, pa mawh khaox mai simaox khankix, mawh kheu nan,
         kix hoik yuh laux leeing heue.
         19 Siyiex ex eue, yam in aux rawg bwan, Maix Cao deeh taoh yix khaing tawm taix nawh,
         sonsang tawng meung haktiex pa koe piang ca haktiex in khawmuik ka Maix Cao Siyiex
         tix kaux khaing heue."
         20 Khaix an, Isayax kawn simex Amok hoik ploi pui hu ka Hezakiyax ah nin, "Siyiex ceu
         pui Isarelax ah nin, grawng pa hoik rawg maix bwan ka Aux sonsang puing ti ka Senakharit
         simiang haktiex Asurix Aux hoik mhong ka heue."
         21 In mawh gumlox pa krai Siyiex son nawh bun krih loig kawn bun Zion, hoik nu nai ka
         maix hoik nyiah ka maix, kawn bun veng Yerusaliem, hoik vuh vied kaing tix ka plak
         khaix maix!
         22 Maix deuh phimap ka pui mawx mai hoik sibriem ka pui mawx? Mawh hoik riag yo maix
         lox tix ka pui mawx! Mai hoik yaog ngai tix lhaong ka piang pui mawx lie? Maix hoik
         yuh ceu ankix ka Siyiex pa singax singeh ceu pui Isarelax heue.
         23 Maix kieh cao cau tix khankix, sibriem ka Siyiex mai hoik ah nin "Aux viex ling lawx
         naing brung pa kied haoh cie aux khankix, laig ka choek gawng tom bleeh ka dee pa
         kied singai Lebanon; Aux tak kid ti tik khaox lhaong Arit khankix mai khawm khaox
         gix pa kied mhawm khankix, Aux sang laig ka daux nong pa kied singai ka daux haktiex
         khankix, ka dee raug khaox plix khankix ka daux nong heue.
         24 Aux kaong rawm daux mai hoik nyaux rawm pui tang praix klawng mai tiag caong aux,
         dig ka rawm klawng Ejiptux khankix hit,
         25 mawh ang maix sax mhong ka grawng pa hoik yuh Aux tom didix lie? Jah ka tom yam an,
         Aux hoik yuh ceu ankix mawh sonsang mawh maix pa sang yuh veng pa kaux cong an khankix
         laux mai awm pum simaox pa nai nawk heue.
         26 Mawh kheu nan, pui veng khankix kix hoik iak riang heue. Kix hoik Sikua rhawm mai
         kaig tua, kix hoik awm rib riem daux tiagtu mai taux lhax pa klai khankix, hoik awm
         rib kuah ka piang braux nyiex mai awm kawn nghox hoik fit sivoe ang nyang ting heue.
         27 Aux tawng dui ot dui koe maix, khawm dee lih dee laig maix mai krax song rhawm maix
         ka Aux heue.
         28 Mawh kheu krax song rhawm songrhi maix ka Aux mai lox pa nu nai maix khankix hoik
         hoek ka daux yhaok Aux, mawh kheu nan, Aux tak sau gok mai feuk ka meeh maix mai jup
         jheeh maix ka jup mai Aux tak deeh kieh maix ing plak krax haok maix heue.
         29 In tak mawh mhai ruk ka son maix, maix tak ih can ceu pa tang kuah ka daux num in
         mai ka daux ra num tix num maix tak yaog ti ih pa kuah awm an heue. Ka daux loe num
         tix num kawx mawh bawg yam ruat simie mai vawg, sum sipeem plix siiet mai ih plix
         an khankix heue.
         30 Can pui pa kawn deuk mai pa glawd khaing daux nyiex ma Yudax khankix, tak baox kaux
         riah tom hoek plak greem mai tak deeh plix ka piang heue.
         31 Can pui pa kawn deuk khankix tak lih hu khaing veng Yerusaliem mai pui pa glawd khankix
         tak lih hoek khaing gawng Zion heue. Krax koe rhawm rhi Siyiex Cao pa ting lhaongka
         piang khawmuik,
         32 "Mawh kheu nan, Siyiex ah awm in ka grawng simiang haktiex Asurix, nawh tak ang pon
         ti laig daux veng in mai ang pon tix puing te tin mai ang pon ti hoek ka plak sivoe
         veng tau mai kraung pa tiebtie mai ang pon ti pum tiex sonsang puing ka veng an heue.
         33 Nawh kaoh khaing krax mawx, nawh tak deeh ing krax an mai nawh tak ang pon ti laig
         ka daux veng in, in mawh pa ah Siyiex heue.
         34 Grawh grawng nawh, Aux tak tiebtie mai taoh ka veng in son min tokaux Aux mai son
         min pakngai kawncau Aux Davit heue"
         35 Ka daux sawm an kawncau Siyiex lih hu mai pah cub pui Asurix khankix tix sien daix
         mheen phwan rheng kaux ka dah dee bang kix, mai yam kaoh pui plak ponngawb caocao
         jhak heue, pui khankix hoik mawh tokaux yum heue.
         36 Mawh kheu nan, Senakharit simiang haktiex Asurix lih hu dee singai mai hoik deeh
         ing ka nyiex tix mai dah ti ot ka daux veng Nineve heue.
         37 Tix singaix yam kawn krub nawh ka siyiex tix Nisarot ka daux nyiex bwan, kawn simex
         nawh khankix pa mawh Adarameliet mai Sharezap hoik pah nawh yum ka vaig, mai kiex
         hoik to ka haktiex Ararat heue. Khaix an, kawn simex nawh Esarahadon deeh plud ti
         kwang haktiex ka dah dee ot nawh heue.

1 Ka daux singaix an Hezakiyax saux mai dex yum heue. Cao jhai Isayax kawn simex Amok
         hu ka nawh mai ah nin ka nawh, "Siyiex ah nin, khre rien ti deuh kaing nyiex maix,
         mawh kheu maix tak sang yum mai ang lai im ju heue."
         2 Khaix an, Hezakiyax veeh pakngai tix ka plak ding nyiex mai rawg bwan ka Siyiex ah
         nin heue.
         3 "Siyiex eue, aux rawg bwan doh keud ka aux ka daux krax lawng aux ka plak sivoe ngai
         Maix Cao, ka daux pa khaw caw mai krax pa kaux sijax khawm rhawm tix mai aux hoik
         yuh can ceu pa hoik mhawm khankix ka daux ngai Maix Cao heue." Hezakiyax yiiem sigrien
         sigre heue.
         4 Khaix an, Isayax lih hu yam ang nawh nyang bleeh ka daux sigreung nyiex haw gumlox
         Siyiex lih bleeh ka nawh ah nin,
         5 deeh ing mai krai ka Hezakiyax, pa mawh cao thong cub ceu pui Aux khankix, Siyiex
         pa mawh, Siyiex keeing maix Davit ah nin, "Aux hoik mhong ka pa rawg maix bwan, Aux
         hoik yaox ka rawm ngai maix, Aux tak deeh pai maix moi tete heue. Yam hoek loe ngaix
         tix ngaix maix tak haok bleeh ka daux nyiex bwan Siyiex heue.
         6 Aux tak baox naok singaix pa im ju maix kao phwan num, Aux tak taoh maix khawm veng
         in khaing daux tawm taix simiang haktiex Asurix, Aux tak tieb mai taoh ka veng in
         son min tokaux Aux mai son min pakngai kawncau Aux Davit heue."
         7 Khaix an, Isayax deeh ah nin, "Teei sigleem plix ruh hoek tix sigleem heue. Mawh
         kheu nan, kix teei ankix mai kraix ka dee saux muad mai nawh deeh moi khaing saux
         tix heue."
         8 Hezakiyax deeh ah nin ka Isayax, "Mawh koe mhai ruk ceu patix sonsang pai Siyiex
         aux deeh moi mai sonsang pon haok aux ka nyiex bwan Siyiex ka daux loe gaix tixngaix
         lie?"
         9 Khaix an, Isayax ah nin, "In mawh mhai rug son maix khaing Siyiex sonsang yuh Siyiex
         ceu inkix, pa hoik ah Nawh Cao heue. Mawh tak sang hu veei pang peue, sivoe kao taix,
         phan ang mawh nan, sang deeh plak khaix kao taix lie?"
         10 Hezakiyax deeh pawk lox ah nin, "Lih hu veei sivoe kao taix mawh pa yie, viang mawh
         nan, aux simie veei deeh plak khaix kao taix heue."
         11 Mawh kheu nan, cao jhai Isayax rawg bwan ka Siyiex mai Nawh Cao deeh kieh veei deeh
         plak khaix kao taix, ka pa hoik luan hu ka piang nari singaix cie Ahaza heue.
         12 Ka daux bawg yam an, Berodak Baladan, kawn simex Baladan simiang haktiex Babulon
         tawx lai mai totaix hoek ka Hezakiyax, mawh kheu mhong nawh saux Hezakiyax heue.
         13 Hezakiyax gaux rhawm mai rieb ka kix mai jhi kix yaox nyiex krao sinngao nawh khankix
         mai khri, mau mai sidauh bhawng mai bee kraix pa kied koe jum mai khawm nyiex krao
         kraung naing nawh khankix, khawm can ceu pa hoik mox nawh khankix, pa koe daux sinax
         kraung sinngao nawh khawmuik heue. Can pa koe ka daux nyiex mai can pa koe ka daux
         meung haktiex nawh khankix, pa ang Hezakiyax, jhi kix yaox ang lai koe pie tix ceu
         kawx heue.
         14 Khaix an, cao jhai Isayax hu ka simiang Hezakiyax mai ah nin ka nawh, "Mawh ah pui
         inkix patix? mai mawh hoek kix ti yaox ka maix khaing dee mawx lie?" Hezakiyax ah
         nin, "Kix hoek khaing haktiex dee pa kied singai khaing Babulon heue."
         15 Isayax ah nin, "Mawh hoik yaox kix patix ka daux nyiex maix lie?" Mawh kheu nan,
         Hezakiyax deeh pawk lox ah nin, kix hoik yaox ka can ceu pa koe ka daux nyiex aux
         khawmuik, pa ang aux jhi kix yaox khaing daux sinngao pa koe aux khankix, ang lai
         koe pie tix ceu kawx heue.
         16 Khaix an, Isayax deeh ah nin ka Hezakiyax, nghiet ka lox Siyiex heue.
         17 Jhak heue, singaix bawg yam tak sang hoek, can pa koe daux nyiex maix khankix khawmuik
         mai can ceu pa hoik khrawm keeing maix ti deuh tom hoek daux in singaix, tak teei
         hu ka veng Babulon, ang lai deuk pie tix ceu kawx, in mawh pa ah Siyiex heue.
         18 Kix tak sang teei kawn simex maix khankix hu dee singai tiblah, pa mawh kawn pa kaoh
         khaing maix mai kix tak mawh pui sieh ka daux nyiex haw simiang haktiex Babulon heue."
         19 Khaix an, Hezakiyax ah nin ka Isayax, "Gumlox Siyiex pa hoik krai maix mawh pa mhawm!"
         Nawh keud yuh nin, "Mawh ang krax pa nhim mai pa mawh meh peung lai koe ceeix kawx
         ka daux singaix im ju aux lie?"
         20 Yam in grawng kaing pa deuk Hezakiyax ti yuh khankix mai riang rao pa koe nawh mai
         grawng pa yuh nawh dung rawm mai dawng rawm rawng pa viex rawm laig ka daux veng khankix,
         ang hoik mawh pa tiiem ti deuh ka daux phuk lai cub simiang haktiex Yudax khankix
         lie?
         21 Mawh kheu nan, Hezakiyax hoik laux lee tix tau mai keeing nawh, khaix an, kawn simex
         nawh Manashe hoik deeh plud ti kwang ka dah dee ot nawh heue.

1 Manashe koe ju kao ra num yam yaog nawh ti mawh simiang mai nawh kwang ka veng Yerusaliem
         tixphwan phwan num heue. Ceu kaux miex nawh mawh Hephazibax heue.
         2 Nawh yuh pa caox caig ka daux ngaix Siyiex, awm pa seeing brai ceu pui an khankix
         pa hoik grheu Siyiex lih khaing plak sivoe ngai pui Isarelax khankix heue.
         3 Nawh deeh sum dee pa lhaong khankix, pa hoik yuh keeing nawh Hezakiyax laux leeing,
         nawh deeh sum khu dee tan khankix son Balax mai yuh khaox riang grang siyiex Asherax
         khankix awm pa yuh Ahap simiang haktiex Isarelax, mai nawh krub ka pa koe piang raoma
         khankix mai yuh kaing jhaw kix heue.
         4 Nawh baox sum khu dee tan ka daux nyiex bwan Siyiex, pa hoik sax ah Siyiex yuh nin,
         "Aux tak deuh min ceu kaux tix ka daux veng Yerusaliem heue."
         5 Nawh sum khu dee tan son pa koe piang raoma khankix, ka daux sigreung biang nyiex
         bwan Siyiex khawm ra plak heue.
         6 Nawh gleeing ti tan kawn simex tix ka ngu mai gau tix ka lox sibawk mai shiao ka
         pa chix meed mai yuh paox pie tau mai krax keud krax sawn khaing phicaox mai khawm
         pa yuh singie khankix heue. Nawh hoik nie yuh pa caox caig ka plak ngai Siyiex sonsang
         so pa song rhawm Nawh Cao heue.
         7 Nawh kawn deuh riang grang Asherax pa yuh nawh ka khaox tix mu ka daux nyiex bwan,
         awm pa hoik sax ah Siyiex ka Davit mai ka kawn simex nawh Sawlamon yuh nin, "Ka daux
         nyiex bwan in mai ka daux veng Yerusaliem, pa hoik laug Aux ti deuh khaing doeh ru
         pui Isarelax khankix, Aux tak deuh min ceu kaux ti tan leeing ju heue.
         8 Phan kix priex rhawm ti hawt yuh awm gumlox pa hoik tawm Aux ti deuh ka kix mai awm
         gumlox been pa hoik tawm kawncau Aux Mose ti deuh ka kix mai aux tak ang lai kieh
         caong ceu pui Isarelax khankix vung viang khaing haktiex pa hoik tawx Aux ka keeing
         kix heue."
         9 Viang mawh nan, kix ang cu ti nghiet mai Manashe hoik nyaw glaw kix yuh pa caox caig
         nie lheu khaing ceu pui khankix pa hoik yuh Siyiex kix laux leeing ka plak sivoe pui
         Isarelax heue.
         10 Siyiex krai khaing cao jhai pa mawh kawncau mau soi Nawh khankix ah nin,
         11 "Mawh kheu hoik yuh Manashe simiang haktiex Yudax ka ceu pa seeing brai inkix, nawh
         hoik yuh pa nie lheu caox khaing pui Amorix khankix pa koe ka phao ka nawh mai nawh
         baox yuh pui Yudax, koe pa lud tau mai riang grang pa krub nawh heue."
         12 Mawh kheu nan Siyiex ceu pui Isarelax ah nin, jhak heue, Aux tak sang viex krax pa
         kha rhawm hoek ka piang veng Yerusaliem mai haktiex Yudax, can pui pa mhong grawng
         an khankix tak lak lheet yhaok ka khawm ra khawn heue.
         13 Aux tak tuk ka maox tiag Samarix mai maox diag tiag ka nyiex ma Ahap ka piang veng
         Yerusaliem, Aux tak awt ka veng Yerusaliem awm awt pui ka tawg klong mai gup ka heue.
         14 Aux tak teei ti tik pui pa mawh sinngao Aux khankix mai ap tix tawx kix ka daux tawm
         taix pui koeng kix mai kix tak mawh pui pa kham pa giex gang ka pui koeng kix khawmuik,
         15 mawh kheu hoik yuh kix pa caox caig ka daux ngai Aux mai yuh Aux song rhawm, jah
         tom singaix lih hu kix khaing haktiex Ejiptux, tom hoek in singaix heue.
         16 Lheu khaing an, Manashe hoik jauh yuh nham pui pa ang koe pa lud khankix tom nie,
         tom hoik kieh veng Yerusaliem naog ka nham jah khaing plak in tom hoek ka plak an,
         lheu khaing phimap pa yuh nawh mai kieh pui Yudax khankix lud, ka daux pa yuh kix
         pa caox caig ka daux ngai Siyiex heue.
         17 Yam in, grawng kaing pa deuk Manashe mai can pa hoik yuh nawh khankix mai phimap
         pa hoik lud nawh khankix, ang hoik mawh pa tiiem ti deuh ka daux phuk lai been cub
         simiang haktiex Yudax lie?
         18 Mawh kheu nan, Manashe hoik laux lee ti tau mai keeing nawh mai sipaung nawh ka daux
         sipeem nyiex haw cao nawh, ka daux sipeem Awza heue. Khaix an, kawn simex nawh Amon
         deeh plud ti kwang ka dah dee ot nawh heue.
         19 Amon hoik koe ju kao ra num yam mawh nawh simiang mai nawh kwang ka veng Yerusaliem
         ra num heue. Ceu kaux miex nawh mawh Meshulemiet kawn bun Haruza khaing veng Yotaba
         heue.
         20 Nawh yuh pa caox caig ka daux ngai Siyiex, awm pa yuh keeing nawh Manashe heue.
         21 Mawh kheu nan, nawh hawt hu ka daux krax pa lawng keeing tix khawmuik mai nawh yuh
         kaing jhaw pa hoik yuh keeing tix mai krub ka ankix heue.
         22 Nawh hoik tik vud ka Siyiex keeing tix khankix mai nawh ang lai hawt grawng lawng
         khaix Siyiex heue.
         23 Khaix an, kawncau mau soi Amon khankix hoik rom ti tieh feen ka nawh mai pah simiang
         yum ka daux nyiex haw cao nawh heue.
         24 Pui haktiex khankix pah ka pui pa rom ti tieh feen ka Amon khankix heue. Khaix an
         pui haktiex an khankix yaog kawn simex nawh Yosiyax mawh simiang ka dah dee ot nawh
         heue.
         25 Yam in, grawng kaing pa deuk Amon mai pa hoik yuh nawh khankix, ang hoik mawh pa
         tiiem ti deuh ka daux phuk lai been cub simiang haktiex Yudax khankix lie?
         26 Sipaung nawh ka daux simeeig cao nawh pa koe ka daux sipeem Awza heue. Khaix an,
         kawn simex nawh Yosiyax deeh plud ti kwang ka dah dee ot nawh heue.

1 Yosiyax hoik koe ju daix num yam yaog nawh ti mawh simiang mai nawh kwang ka veng
         Yerusaliem tixngoe tix num heue. Ceu kaux miex nawh mawh Yedidax kawn bun Adeyax khaing
         veng Bozakat heue.
         2 Nawh hoik yuh pa khaw caw ka daux ngai Siyiex mai hawt grawng lawng khaix keeing
         nawh Davit, nawh ang lai veei ti ka praok plak dawm mai plak khawn gwiex heue.
         3 Yam hoik kwang simiang Yosiyax ka haktiex kao num tix num, simiang ploi cao tiiem
         lai tix Shaphan, pa mawh kawn simex Azaliyax kawn simex Meshulam, hu ka nyiex bwan
         Siyiex ah nin,
         4 "Hu ka cao giex kaing li ting Hilakhix kieh nawh simin ka mau pa hoik viex tix laig
         ka daux nyiex bwan Siyiex, pa hoik khrawm cao pau siviex khaing pui khankix heue."
         5 Kieh kix ap ka daux tawm taix pui pa yuh kaing, pa kia ngien ka nyiex bwan Siyiex,
         kieh kix tawx ankix ka pui pa yuh kaing ka daux nyiex bwan Siyiex, sonsang deeh cox
         ka dee laux nyiex bwan,
         6 son cangmai mai son pui sum nyiex khankix mai son cao pa yuh kaing mai son pa liag
         kix khaox mai lon simaox pa hoik saik tix khankix sonsang deeh cox nyiex bwan heue.
         7 "Viang yuh ka mawx kawx kix ang lai ji carang mai ap ti tawx mau ka daux tawm taix
         kix kheu mawh kix pui pa yuh kaing mai pa kaux sijax tix heue."
         8 Khaix an, cao giex kaing li ting Hilakhix ah nin ka Shaphan pa mawh cao pa tiiem
         lai, "Aux hoik yaox phuk lai lox tat jhawm prawng ka daux nyiex bwan Siyiex heue."
         Hilakhix tawx phuk lai an ka Shaphan mai nawh phat ka heue.
         9 Mawh kheu nan, Shaphan cao pa tiiem lai hu ka simiang mai viex grawng an hoek ka
         simiang ah nin, "Kawncau mau soi maix khankix hoik khrawm ti simin mau pa koe ka daux
         nyiex bwan mai hoik ap ka daux tawm taix pui pa yuh kaing mai pui pa kia ngien ka
         nyiex bwan khankix heue."
         10 Khaix an, Shaphan cao tiiem lai jhi simiang yaox ah nin, "Cao giex kaing li Hilakhix
         tawx phuk lai ka aux tix pheen heue." Shaphan phat lai an plak sivoe simiang heue.
         11 Yam hoik mhong simiang ka gumlox phuk lai lox tat jhawm Prawng an mai nawh riah ka
         kraung ceep tix heue.
         12 Khaix an, simiang tawm lox ka cao giex kaing li Hilakhix mai ka Ahikam kawn simex
         Shaphan mai ka Akhabaw kawn simex Mikhayax mai ka Shaphan cao pa tiiem lai mai ka
         Asiyax kawncau simiang ah nin,
         13 "Hu chawk ka Siyiex ka son aux mai son pui khankix son ceu pui Yudax khawmuik, son
         grawng gumlox phuk lai in pa hoik yaox ti mawh kheu jao hoik kied song rhawm Siyiex
         ka piang ex, grawh grawng nawh keeing ex khankix hoik ang cu nghiet ka gumlox pa koe
         ka daux phuk lai in, ang hawt yuh awm pa hoik tiem ti khawmuik ka grawng pa dex dawd
         Hilakhix mai ex heue."
         14 Mawh kheu nan, cao giex kaing li Hilakhix, Ahikam, Akhabaw, Shaphan mai Asiyax khankix
         hu ka Hulata cao jhai bun, pa mawh moeng Shalum kawn simex Tikava, kawn simex Harahap,
         pa mawh cao pa pau nyiex deuh sibex heue. Bun an ot ka daux veng Yerusaliem plawg
         ra heue. Kix sikah tau mai bun an heue.
         15 Bun an ah nin ka kix, "Siyiex ceu pui Isarelax ah nin, krai ka pui pa hoik ploi pex
         hoek ka aux heue."
         16 Siyiex ah yuh nin, jhak heue, Aux tak viex krax pa kha rhawm ka dee in mai ka piang
         pui ot baoh in mhong ka gumlox pa koe ka daux phuk lai pa hoik phat simiang Yudax
         khawmuik heue.
         17 Mawh kheu kix hoik tik hoik vud ka Aux mai kix gleeing nyawng bhawng ka siyiex pui
         tang kaux tang hak khankix, sonsang so kix Aux song rhawm ka kaing pa yuh kix ka taix
         tix khankix heue. Mawh kheu nan, krax song rhawm Aux tak lih ka dee in mai ang chix
         yeet heue"
         18 "Viang mawh nan, son simiang haktiex Yudax pui pa hoik ploi pex hoek ti chawk ka
         Siyiex, ka grawng in pex tak deeh ing krai ka nawh yuh nin, Siyiex ceu pui Isarelax
         ah nin, " Ka son grawng lox pa hoik mhong maix khankix,
         19 "Mawh kheu hoik mhong maix ka lox ghlat Aux ka dee in mai ka pui pa ot baoh tin khankix
         tak sang lih mawh pa prah ti riem mai pa jhax lawg mai tom koe pa awn rhawm awn rhi
         mai pa tiiem rhawm mai riah kraung ceep tix yiiem yo ka plak sivoe Aux, mawh kheu
         nan, Aux tom nghiet ka lox maix, " In mawh lox ah Siyiex heue.
         20 "Mawh kheu nan, Aux tak khrawm maix hu ka keeing maix khankix mai maix tak mawh pa
         khrawm ti ka simeeig mai ka daux pa nhim mai ngai maix tak ang yaox pa kha rhawm an
         khankix, ka pa sang viex Aux hoek ka piang dee in, " Mawh kheu nan, gumlox an hoek
         ka simiang heue.

1 Khaix an, simiang ploi kix kraix khrawm kwad riex ju haktiex Yudax mai veng Yerusaliem
         khawmuik hoek ka nawh heue.
         2 Simiang haok laig ka daux nyiex bwan Siyiex tau mai pui haktiex Yudax khankix mai
         can pui pa ot ka daux veng Yerusaliem khankix, khawm cao giex kaing li, cao jhai mai
         pui ting pui iak khawmuik mai nawh phat kix mhong gumlox phuk lai sijax mukheu, pa
         hoik yaox ka daux nyiex bwan Siyiex heue.
         3 Simiang cung hawt rong mai yuh sijax mukheu ka plak sivoe ngai Siyiex, sonsang hawt
         khaix Siyiex mai priex rien ka gumlox pingnyap Nawh Cao khankix mai beenli mai lox
         tawm jhawm prawng, tau mai khawm rhawm mai khawm ju nawh khawmuik, sonsang hawt yuh
         awm lox sijax mukheu pa hoik tiem ka phuk lai in mai pui khawmuik cung mai kham ka
         lox sijax mukheu in heue.
         4 Simiang tawx lox ka Hilakhix cao giex kaing li ting mai cao giex kaing li pa ot greem
         nawh khankix mai ka cao pau diang siviex, kieh kix gah kraung khrai pa hoik koe son
         Balax mai son siyiex Asherax mai son pa koe ka piang raoma khankix lih khaing ka daux
         nyiex bwan Siyiex mai nawh gleeing ankix ka plak praix veng Yerusaliem daux tiag Kidaron
         mai deeh viex nyaox an ing ka veng Petelax heue.
         5 Nawh teei ti tik cao giex kaing li pa krub riang grang khankix, pa hoik yaog cub
         simiang haktiex Yudax ti deuh sonsang gleeing nyawng bhawng ka piang dee pa lhaong
         khankix pa koe ka daux veng haktiex Yudax mai pa koe hawt vung viang haktiex Yerusaliem
         mai pui pa hoik gleeing nyawng bhawng ka Balax, ka singaix, ka khix mai ka simuing
         pa koe ka piang raoma khawmuik heue.
         6 Nawh gah ti tik riang grang Asherax pa yuh ka khaox khaing nyiex bwan Siyiex mai
         viex hoek ka praok rawm klawng Kidaron plak praix veng Yerusaliem mai veng ankix ka
         praok rawm klawng Kidaron mai tawk tom phawng awm nyaox mai rhuat ka piang simeeig
         pui hot heue.
         7 Nawh yieh ti tik nyiex gox simex seeing mai simex pa koe ka daux nyiex bwan Siyiex
         ka dee taing bun khankix man pa teuk teue tix son khaox riang grang Asherax heue.
         8 Nawh viex cao jhai cao giex kaing li khankix hoek khaing veng pa koe daux haktiex
         Yudax mai yuh pa seeing brai ka dee pa lhaong an khankix dee pa gleeing cao giex kaing
         li nyawng bhawng, jah ka veng Gebax tom hoek ka veng Berashebax khankix, nawh baox
         yieh ti tik dee pa lhaong khankix, pa koe hawt siviex veng dee laig ka siviex veng
         Yawsux pa mawh cao kwang veng, pa ot ka plak gwiex siviex veng heue.
         9 Viang yuh ka mawx kawx, cao giex kaing li dee pa lhaong khankix ang lai hoek ka khu
         dee tan Siyiex ka daux veng Yerusaliem, viang mawh nan, kix ih blah pa ang viex susaix
         ka daux sinax puxaik kix heue.
         10 Nawh kieh baoh haktiex Tawphiet pa koe ka daux ngawd kawn simex Hinon seeing brai
         son ang pui tix kaux kawx lai kieh kawn simex kawn bun ti tan gleeing daux ngu ka
         siyiex Moliet heue.
         11 Simiang teei ti tik brung khankix pa appong cub simiang haktiex Yudax tix tan ka
         singaix, pa koe hawt diang siviex nyiex bwan Siyiex hawt lawg nyiex Natameliet pa
         mawh cao kaing pa ot rawb biang nyiex an mai nawh gleeing ti tik ling lawx brung singaix
         khankix ka ngu heue.
         12 Khu dee tan pa koe piang braux thaix plak piang Ahaza pa yuh cub simiang haktiex
         Yudax khankix mai khu dee tan pa yuh Manashe ka biang nyiex bwan Siyiex khawm ra plak,
         simiang yieh ti tik ankix mai lah tom phawng mai tik phawng nyaox khankix ka daux
         rawm klawng Kidaron heue.
         13 Simiang hoik kieh dee pa lhaong pa koe plak lih singaix khaing veng Yerusaliem seeing
         brai pa koe plak seh gawng pa laux leeing, pa hoik sum Sawlamon simiang ceu pui Isarelax
         ti deuh son Ashatawriet pa mawh siyiex pa seeing brai, cie ceu pui Sidon mai son Khemawsha,
         pa mawh siyiex pa seeing brai cie ceu pui Mawbax mai son Milakom pa mawh siyiex pa
         seeing brai cie pui Amon khankix,
         14 Mai nawh tawk toing ka riang grang simaox khankix tom phawng mai kid ti tik khaox
         riang grang Asherax khankix mai hoik kieh dee an naog ka si-ang pui yum heue.
         15 Lheu khaing an khu dee tan pa koe daux veng Betelax mai dee pa lhaong pa yuh Yerobom
         kawn simex Nebat ceu pui Isarelax koe krax phix krax lud, khawm khu dee tan mai dee
         pa lhaong an khankix, nawh yieh ti tik mai gleeing ka dee pa lhaong mai lah an kix
         tom phawng mai gleeing ti tik khaox riang grang Asherax khankix heue.
         16 Yam deeh veeh Yosiyax ti jhak nawh yaox ka simeeig pa koe ka piang gawng mai nawh
         ploi pui hu kuah si-ang khankix khaing daux simeeig mai gleeing si-ang khankix ka
         piang khu dee tan mai yuh seeing brai awm gumlox pa gruh krai Siyiex pa hoik krai
         pao pui Siyiex khankix heue.
         17 Khaix an, nawh ah nin, "Lon simaox simeeig pa yaox aux in mawh tix lie?" Mai pui
         veng khankix deeh krai ka nawh, "An mawh simeeig pui Siyiex pa hoek khaing haktiex
         Yudax mai pa hoik krai pao in kix pa hoik yuh maix ka piang khu dee tan veng Betelax
         heue."
         18 Nawh ah nin, "Kieh nawh ot tan heue, paw kieh pui tix kaux kawx gah ka si-ang nawh
         heue." Mawh kheu nan, kix prah si-ang nawh ot tan tau mai si-ang cao jhai pui hoek
         khaing veng Samarix heue.
         19 Khaix an, Yosiyax teei ti tik nyiex moeg dee pa lhaong khawmuik pa koe ka daux nyiex
         yaong veng Samarix, pa yuh cub simiang Isarelax ti kieh Siyiex song rhawm mai nawh
         yuh ka kix awm pa hoik yuh nawh ka veng Betelax heue.
         20 Nawh pah ka cao giex kaing li dee pa lhaong pa ot hawt khu dee tan khankix mai gleeing
         si-ang pui khankix ka piang khu dee tan mai nawh dee ing ka veng Yerusaliem heue.
         21 Khaix an, simiang tawx lox ka pui khankix ah nin, "Priex ka pawie Pasakha Siyiex
         pex awm pa hoik tiem ti deuh ka daux phuk lai sijax mukheu in heue."
         22 Pawie Pasakha pa awm in ang lai sax yuh tete glang kwang cao prawng see khankix ka
         ceu pui Isarelax mai ka glang kwang simiang Isarelax mai cub simiang Yudax khankix
         ka haktiex heue.
         23 Viang mawh nan, ka daux num yam kwang simiang Yosiyax ka haktiex kao daix num tix
         num mai yuh pawie Pasakha in ka plak sivoe Siyiex ka daux veng Yerusaliem heue.
         24 Lheu khaing an Yosiyax teei ti tik pui ankix, pa chix simeed mai pa koe khwan singie
         khankix mai khawm riang grang pa krub pui khankix mai can ceu pa seeing brai khawmuik
         pa hoik yaox ka daux Yudax mai ka daux veng Yerusaliem, nawh hoik hawt yuh awm gumlox
         beenli pa tiiem ka daux phuk lai an, pa yaox cao giex kaing li Hilakhix ka daux nyiex
         bwan Siyiex heue.
         25 Phao voe nawh ang lai koe simiang pa awm nawh tix kaux kawx, pa deeh veeh ti ing
         ka Siyiex tau mai khawm rhawm tix mai khawm ju tix mai riang rao tix khawmuik, awm
         lox tat jhawm prawng Mose khawmuik, khaix nawh pui pa lih ti kaoh awm nawh ang lai
         koe tix kaux kawx heue.
         26 Viang yuh ka mawx kawx Siyiex ang nyang veeh tix khaing pa kied song rhawm Nawh Cao,
         tau mai pa song rhawm ka pui Yudax khankix kheu pa lud pa hoik yuh Manashe so rhawm
         Nawh Cao meet heue.
         27 Siyiex ah nin, "Aux tak tik vud ceu pui Yudax khaing plak sivoe ngai Aux awm hoik
         tik vud Aux ka ceu pui Isarelax khankix mai aux tak tik vud ka veng Yerusaliem in
         pa hoik laug Aux mai ka nyiex bwan pa hoik ah Aux tix sum ka min ceu kaux Aux tan
         heue."
         28 Yam in, grawng kaing pa deuk Yosiyax mai can ceu pa hoik yuh nawh khankix an mawh
         pa tiiem ti deuh ka daux phuk lai been cub simiang ceu pui Yudax khankix heue?
         29 Ka daux baux ju mawh Yosiyax simiang, Pharaw Nekhaw simiang haktiex Ejiptux haok
         puing simiang haktiex Asurix, tom hoek ka rawm klawng Upharat mai simiang Yosiyax
         hu sipub ka nawh mai Pharaw Nekhaw yaox ka Yosiyax mai pah nawh yum ka daux veng Megidaw
         heue.
         30 Kawncau nawh khankix teei ti sau tokaux yum nawh ka piang ling lawx naing brung lih
         hu khaing veng Megidaw mai viex hoek ka veng Yerusaliem mai sipaung nawh ka daux simeeig
         cao nawh heue. Pui haktiex khankix deeh teei Yohohaza kawn simex Yosiyax mai groi
         rawm bee ka piang nawh mai yaog nawh mawh simiang ka dah dee ot keeing nawh heue.
         31 Yehohaza koe ju tixnga loe num yam mawh nawh simiang mai nawh kwang ka veng Yerusaliem
         loe khix heue. Ceu kaux miex nawh mawh Hamotalax kawn bun Yeramix pui veng Lebanax
         heue.
         32 Nawh yuh pa caox caig ka daux ngai Siyiex awm pa hoik yuh tax du nawh heue.
         33 Pharaw Nekhaw giex ti sau nawh ka daux thawng veng Rebalax ka daux haktiex Hamat,
         sonsang ang nawh pon kwang ka daux veng Yerusaliem, mai nawh mhaing keen ka daux haktiex
         Yudax, ka mau tixyieh talantan mai khri tix talantan heue.
         34 Pharaw Nekhaw deeh yaog Eliyakim kawn simex Yosiyax mawh simiang ka dah dee ot keeing
         nawh Yosiyax mai deeh loh ceu kaux nawh mawh Yehoyakim mai Pharaw viex Yohohaza ing
         ka haktiex Ejiptux mai Yehohaza yum tan heue.
         35 Mawh kheu nan, Yehoyakim tawx mau mai khri ka Pharaw, viang mawh nan, nawh koh keen
         ka pui haktiex sonsang tawx mau awm gumlox pa tawm Pharaw, nawh khin ti koh mau mai
         khri khaing pui haktiex, ka pui ku kaux awm pa gwieh nawh ti mhaing sonsang pon tawx
         nawh ka Pharaw Nekhaw heue.
         36 Yehoyakim koe ju tixnga phwan num, yam mawh nawh simiang mai nawh kwang ka veng Yerusaliem
         kao tix num heue. Ceu kaux miex nawh mawh Zebudax, kawn bun Petayax khaing veng Ruma
         heue.
         37 Nawh yuh pa caox caig ka plak ngai Siyiex awm pa hoik yuh tax du nawh khankix heue.

1 Ka daux baux yam kwang simiang Yehoyakim ka haktiex Nebukhaneza simiang haktiex Babulon
         hoek ti yuh naing mai Yehoyakim hoik kham ti mawh siliex nawh loe num, khaix an mai
         nawh deeh pon tieh feen ka nawh heue.
         2 Siyiex ploi cub kru naing ceu pui Khaladie, cub kru naing ceu pui Surix, cub kru
         naing ceu pui Mawbax mai cub kru naing ceu pui Amon khankix, hoek ti puing ka nawh,
         Nawh Cao hoik ploi kix hu puing ka haktiex Yudax sonsang yuh haktiex an laux leeing
         awm gumlox Siyiex pa hoik krai ka cao jhai kawncau Nawh Cao khankix heue.
         3 Grawng pa lih ceu in ti hoek ka piang haktiex Yudax, mawh sonsang gah Siyiex ti tik
         kix khaing plak sivoe ngai Nawh Cao, kheu jao phimap pa hoik yuh Manashe khankix heue.
         4 Mawh kheu jao pah nawh pui pa ang koe phimap mai nawh hoik kieh nham pa ang koe phimap
         naog ka daux veng Yerusaliem, ankix hoik mawh pa ang Siyiex pon pluat ploi ka heue.
         5 Grawng kaing pa deuk Yehoyakim khankix mai can pa hoik yuh nawh khawmuik, an mawh
         pa tiiem ti deuh ka daux phuk lai been cub simiang haktiex Yudax khankix heue?
         6 Mawh kheu nan, Yehoyakim hoik laux lee ti tau mai keeing nawh, khaix an, kawn simex
         nawh Yehonix hoik plud ti kwang ka dax dee ot nawh heue.
         7 Simiang haktiex Ejiptux, ang lai lih khaing daux haktiex tix khaix in tix bawg kawx,
         grawh grawng nawh, simiang haktiex Babulon hoik rhim ti teei haktiex cie simiang Ejiptux
         jah khaing mee rawm klawng Ejiptux tom hoek ka rawm klawng Yufrethix khankix heue.
         8 Yehoyakim hoik koe ju kao daix num, yam mawh nawh simiang mai nawh kwang ka daux
         veng Yerusaliem loe num heue. Ceu kaux miex nawh Nehushata kawn bun Elanatan khaing
         veng Yerusaliem heue.
         9 Nawh yuh pa caox caig ka plak ngai Siyiex awm pa hoik yuh keeing nawh heue.
         10 Daux bawg yam an, kawncau Nebukhaneza simiang haktiex Babulon hoek puing ka veng
         Yerusaliem mai lai lawm ka veng an heue.
         11 Nebukhaneza simiang haktiex Babulon hoek puing veng, daux bawg yam lai lawm kawncau
         nawh khankix ka veng heue.
         12 Khaix an, Yehoyakim simiang Yudax, miex nawh, kawncau nawh, kawn simex nawh mai cao
         kaing lum nawh khankix lih hu ka simiang haktiex Babulon, mai baux yam kwang simiang
         haktiex Babulon ka haktiex daix num tix num, simiang haktiex Babulon hoik viex nawh
         ing awm pa giex laung heue.
         13 Nawh hoik teei ti viex sinngao ka daux nyiex bwan Siyiex mai sinngao daux nyiex haw
         simiang khankix mai nawh gaing ti tik kraung khri pa hoik yuh Sawlamon simiang ceu
         pui Isarelax ti deuh daux nyiex bwan Siyiex khawmuik, awm pa hoik krai Siyiex heue.
         14 Nawh giex ti viex pui veng Yerusaliem khankix tau mai pui naing pa vao mai pa koe
         riang rao khawmuik tix mheen kaux mawh pui pa giex laung mai pui pa yuh kaing taix
         kaing caong mai pa yuh kaing mau kaing khri khankix heue. Lheu khaing pui hot shia
         daux haktiex an ang lai prah tix kaux kawx heue.
         15 Nawh giex ti viex Yehonix, ing ka Babulon tau mai miex simiang, moeng simiang, cao
         kaing lum nawh mai khawm pui haktiex pa koe riang koe rao nawh giex ti viex kix mawh
         pui pa giex laung khaing veng Yerusaliem hoek ka Babulon heue.
         16 Can pui pa koe riang rao khankix aliah rheng kaux mai pui pa yuh kaing taix mai kaing
         mau kaing khri khankix, tix rheng kaux mai can pui pa koe riang rao ti puing naing
         khawmuik, simiang Babulon rhim ti viex kix ing, mawh pui pa giex laung ka haktiex
         Babulon heue.
         17 Khaix an, simiang Babulon yaog Matania pa mawh keeing iak Yehonix mawh simiang ka
         dah dee ot nawh mai loh ceu kaux nawh mawh Zedekiyax heue.
         18 Zedekiyax koe ju tixnga tix num, yam mawh nawh simiang mai nawh kwang ka daux veng
         Yerusaliem kao tix num heue. Ceu kaux miex nawh mawh Hamutalax kawn bun Yeramix khaing
         veng Libanax heue.
         19 Nawh yuh pa caox caig plak ngai Siyiex awm pa hoik yuh Yehoyakim khawmuik heue.
         20 Mawh kheu jao pa song rhawm Siyiex, in hoik lih ti mawh ka daux veng Yerusaliem mai
         ka haktiex Yudax, sonsang ghoik ti tik vud kix, lih khaing plak sivoe Nawh Cao heue.
         Khaix an, Zedekiyax yaog ti tieh feen ka simiang Babulon heue.

1 Daux bawg yam kwang Zedekiyax ka haktiex dim num ka daux khix kao, kaongaix tix ngaix,
         ka daux khix an, Nebukhaneza simiang Babulon mai cub kru naing nawh khawmuik, hoek
         puing ka veng Yerusaliem mai lai lawm ka vung viang veng mai kaong ka guh veng heue.
         2 Mawh kheu nan, kix hoik lai lawm ka veng an tom hoek baux num kwang simiang Zedekiyax
         ka haktiex kaotix num tix num heue.
         3 Yam hoek ka daux khix pon dim ngaix sibhawm praix pa kied lang teung, lih koe ka
         daux veng mai pa ih khankix ang lai koe ka son pui haktiex heue.
         4 Khaix an, guh veng hoik bhieh mai pui naing khankix hoik to daux sawm an ka diang
         siviex sinax guh veng ra mu, ka plak sipeem simiang, mawh kheu pui Khaladie khankix
         lai lawm vung viang mai yuh veng laux heue. Simiang to lih ka plak daux lung heue.
         5 Viang mawh nan, cub kru naing Khaladie khankix hawt khaix simiang, kix krup nawh
         ka daux lung Yerikho heue. Cub kru naing nawh khawmuik hoik prung prang khaing nawh
         heue.
         6 Mawh kheu kix pon giex simiang mai viex nawh hoek ka simiang Babulon ka veng Ribalax
         mai kix prawng ca ka nawh heue.
         7 Khaix an kix pah ka kawn simex Zedekiyax ka plak sivoe ngai nawh mai kix koik ka
         sok ngai Zedekiyax lih mai phyawk nawh ka maox tawng mai viex nawh ing ka veng Babulon
         heue.
         8 Yam kwang simiang Nebukhaneza ka haktiex Babulon kao dim num, khix phwan, daux aliah
         ngaix tixngaix Nebuza Radan cao kaing pa pau simiang mai kawncau simiang haktiex Babulon
         hoek ka veng Yerusaliem heue.
         9 Nawh hoik gleeing nyiex bwan Siyiex mai nyiex haw simiang can nyiex pa koe ka daux
         veng Yerusaliem, can nyiex pui ting khankix hoik gleeing ka ngu heue.
         10 Cub kru naing ceu pui Khaladie pa ot mai cao kaing naing cao pa pau simiang yieh
         ti tik vung viang guh veng Yerusaliem khawmuik heue.
         11 Khaix an, Nebuzaradan cao kaing naing pa pau simiang giex ti viex pui pa kawn deuk
         pa ot daux veng khankix mai pui pa hoik tieh ti hu ka plak simiang Babulon tau mai
         can pui pa ghoik ti ot daux sinax pui hun khankix heue.
         12 Viang mawh nan, cao kaing naing pa pau simiang hoik prah pui hot shia tiblah, sonsang
         priex ka sipeem plix siiet mai yuh kaung heue.
         13 Rong tawng pa koe daux nyiex bwan Siyiex khankix mai ling lawx mai rawm dung tawng
         khankix pa koe ka daux nyiex bwan Siyiex pui Khaladie hoik tawk lih shiag mawh shiag
         an mai kix don tawng khankix ing ka veng Babulon heue.
         14 Kix teei aw tawng, sipeed mai sigiiep ngu mai lawktuh mai kraung tawng pa shiao cao
         giex kaing li ka daux kaing jhaw pa yuh tix heue.
         15 Pan ngu mai pan ting khankix, pa hoik yuh ka khri nawnaw mai mau nawnaw, cao kaing
         naing pa pau simiang hoik rhim ti teei hu heue.
         16 Rong tawng ra mu mai rawm dung tix mu mai ling lawx khankix pa hoik yuh simiang Sawlamon
         ti deuh son nyiex bwan Siyiex kraung shiao pa hoik yuh ka tawng khawmuik, mawh pa
         ang lai pon tiag ka heue.
         17 Krax lhaong rong an tix mu koe kao daix sawk mai pa chup ka toh rong an yuh tix ka
         tawng heue. Krax lhaong jup toh rong tawng an koe loe sawk mai plah tawng pa awm ngai
         rub vung viang jup toh rong an mai khawm riang plix kla jang pa koe hawt vung viang
         jup toh rong khankix yuh ti ka tawng heue. Rong an tix mu kawx hoik yuh awm paox tix
         heue.
         18 Cao kaing naing pa pau simiang hoik gieh ti viex Serayax pa mawh cao kaing ting cub
         cao giex kaing li mai Zephniyax pa mawh cao kaing cao giex kaing li ra kaux tix kaux
         mai cao pau siviex loe kaux tix kaux ing tau mai tix heue.
         19 Nawh hoit giex ti viex cao kaing naing tix kaux pa mawh cao kwang ka piang pui naing
         khankix lih khaing daux veng mai khawm pui phwan kaux cao tawx rhawm keud ka simiang
         pa sipub nawh ka daux veng mai cao kaing pui tiiem lai cub kru naing cao kraix khrawm
         pui haktiex khankix mai pui hakiex tigliah kaux pa sipub nawh ka daux veng khankix
         heue.
         20 Mawh kheu Nebuzaradan cao kaing pa pau simiang rhim ti viex kix ing ka simiang Babulon
         ka veng Ribalax heue.
         21 Khaix an simiang Babulon ciyang ka kix mai pah kix ka veng Ribalax ka daux haktiex
         Hamat heue. Mawh kheu nan, pui Yudax, hoik teei ti hu awm pui pa giex laung khaing
         daux haktiex cao kix heue.
         22 Khaix an, simiang Nebukhaneza kieh Gedaliyax kawn simex Ahikam pa mawh kawn simex
         Shaphan mawh cao pa kwang ka piang pui pa kawn deuk ka daux haktiex Yudax khankix,
         pa prah Nebukhaneza simiang Babulon heue.
         23 Yam hoik mhong cub cao kaing kru naing khankix mai pui kix khawmuik, ka hoik yaog
         simiang Babulon ti kieh Gedaliyax mawh cao pa kwang haktiex, kix hoek ka Gedaliyax
         ka daux veng Mizapa, tau mai Ishamelax, kawn simex Netaniyax, Yohanan kawn simex Khareyax
         mai Serayax kawn simex Tanhumiet pa mawh ceu pui Netawphah mai Yazaniyax kawn simex
         ceu pui Makhatix tix kaux, kix mai pui kix khawmuik heue.
         24 Gedaliyax yuh pa tiextu ka plak sivoe kix mai ah nin ka kix, "Paw lhat graung ka
         kawncau pui Khaladie khankix heue. Ot ka daux haktiex in mai yuh kaing jhaw simiang
         Babulon mai an tak mawh pa mhawm ka son pex heue."
         25 Ka daux khix aliah Ishamelax kawn simex Netaniyax, pa mawh kawn simex Elishama khaing
         daux nyiex ma doeh simiang hoek tau mai pui kao kaux nawh pah ka Gedaliyax yum, khawm
         pui Yudax mai pui Khaladie khankix pa ot tau mai nawh ka daux veng Mizapa heue.
         26 Pui khawmuik khawm pui ting pui iak mai cub cao kaing kru naing khankix, yaog ti
         kaoh hu ka plak haktiex Ejiptux, kheu jao lhat kix ka pui Khaladie khankix heue.
         27 Khaix hoik luan num pa giex laung kix ka Yehonix simiang Yudax tixngoe aliah num,
         khix kao ra tixnga aliah ngaix, Ewix Merawdiet simiang Babulon, ka daux num jah nawh
         ti kwang ka haktiex, nawh deeh ploi Yehonix simiang Yudax, lih khaing daux thawng
         heue.
         28 Nawh sikah lox nyawm rhawm ka nawh mai tawx dee ngawm pa blon mhawm ka nawh khaing
         cub simiang khankix pa ot tau mai nawh ka daux veng Babulon heue.
         29 Mawh kheu nan, Yehonix hoik loh kraung ceep ot tix daux thawng mai nawh yaox ti ih
         priex preem ka plak sivoe simiang sijheeng glang singaix im ju nawh heue.
         30 Simiang hoik tawx pa ih ka son nawh ku singaix, glang singaix yam im ju nawh heue.1 Chronicles1 Chronicles1 Chronicles1 Chronicles1 Chronicles

1 Adam, Sheta, Enok,
         2 Ka-inax, Mahalelax, Zarit,
         3 Enawk, Mathusalax, Lamek,
         4 Noax, Semax, Hamax mai Yaphiet.
         5 Kawn simex Yaphiet, khankix mawh Gawmax Magawgax, Madie, Yavan, Tubalax, Meshiet
         mai Tirat Ashakeniet heue.
         6 Kawn simex Gawmax, khankix hoik mawh Ashakeniet, Diphat mai Tawgama heue.
         7 Kawn simex Yavan khankix mawh Elisha Tasu, Kitim mai Rawdanim heue.
         8 Kawn simex Hamax khankix mawh Kusha, Mizareng, Puta mai Khanan heue.
         9 Kawn simex Kusha khankix mawh Sebax Havilax, Sabata, Ramax mai Shatekha heue. kawn
         simex Ramax mawh Shebax mai Dedan heue.
         10 Kusha hoik baox pon kawn simex tix Neyawdax; nawh jah tix mawh pui pa kied ting riang
         rao tix kaux piang haktiex heue.
         11 Nizareng hoik pon kawn simex tix Ludim, Anamim, Lehabim, Naptuhim,
         12 Patarusim, Khasaluhim, ceu pui Philitix khankix mawh pa kaox khaing doeh Kaptorim
         heue.
         13 Khanan hoik pon kawn Ai tix Sidon mai khaix an baox pon kawn simex tix Heta;
         14 Ceu pui Yebusix, ceu pui Amawrix mai ceu pui giragashix khankix,
         15 Ceu pui Hiwix ceu pui Akix mai ceu pui Sinix,
         16 Ceu pui Avadix, ceu pui Zemarix mai ceu pui Hamatix khankix heue.
         17 Kawn simex Semax khankix mawh Elam, Ashux, Aphazat, Ludax, Aram, Uzax, Hulax, Geta
         mai Meshiet khankix heue.
         18 Aphazat hoik pon kawn simex tix Salax mai Salax pon kawn simex tix Heba.
         19 Hebax koe kawn simex ra kaux, ceu kaux an tix kaux mawh Phalek, grawh grawng nawh,
         ka daux baux singaix ju nawh kix hoik gwieh ka haktiex mai ceu kaux pux nawh mawh
         Yoktan heue.
         20 Yoktan pon kawn simex tix khankix pa mawh Alamodak, Shelat, Hazamaviet, Yerax,
         21 Hadawram, Uzalax, Dikalax,
         22 Ebalax, Abimelax, Shebax,
         23 Awphirax, Havilax mai Yawbap, inkix mawh kawn simex Yoktan khawmuik heue.
         24 Shemax, Aphazat, Salax,
         25 Hebax, Halek, Ragau,
         26 Seraok, Nakhaw, Terax,
         27 mai Abram pa mawh Abraham heue.
         28 Kawn simex Abraham khankix mawh Icak mai Ishamelax heue.
         29 Inkix mawh cub doeh nyiex ma kix kawn Ai Ishamelax, mawh Natayok mai khaix an hoik
         mawh Kedax, Adabelax, Mibasan,
         30 Mishamax, Duma, Masa, Hadat, Temax,
         31 Yeturax, Naphisha mai Kedama khankix heue. Inkix mawh cub kawn simex Ishamelax heue.
         32 Yam in cub kawn simex pa hoik keh khaing Keturax pa mawh moeng iak Abraham, mawh
         Zemaran, Yokshan, Medan, Midian, Ishabiet mai Shua khankix heue. kawn simex Yokshan,
         khankix mawh Shebax mai Dedan heue.
         33 Kawn Midian khankix mawh Epha, Epharax, Hanok, Abidax mai Eladax heue. Inkix khawmuik
         mawh kawn praix Keturax heue.
         34 Abraham pon kawn simex tix Icak heue. Kawn simex Icak mawh Esaw mai Isarelax heue.
         35 Kawn simex Esaw khankix mawh Eliphat, Yoelax, Yushax, Yalam mai Korax heue.
         36 Kawn simex Eliphat khankix mawh Teman, Awma, Zepho, Gatam mai Kenat mai khaing Timna,
         nawh pon kawn simex tix Amaliet heue.
         37 Kawn smex Yoelax khankix mawh Nahat, Zerax, Shamma mai Miza heue.
         38 Kawn simex Sirax khankix mawh Lawtan, Shawbax, Zibeon, Anax, Dishon, Eza mai Dishan
         heue.
         39 Kawn simex Lawtan, khankix mawh Hawrix mai Hawman; Timna, mawh nan Lawtan heue.
         40 Kawn simex Shawbax khankix, mawh Alavan, Manahat, Ebalax, Shephaw mai Awnam heue.
         Kawn simex Zebion, khankix mawh Ayax mai Anax heue.
         41 Kawn simex Anax mawh Dishon, kawn simex Deshon khankix mawh Hamran, Eshaban, Itaran
         mai Heran heue.
         42 Kawn simex Eza khankix mawh Bilahan, Zavan mai Akan heue. Kawn simex Dishan mawh
         Uzax mai Aram heue.
         43 Inkix mawh simiang pa kwang ka haktiex Edom, sivoe ang simiang tix kaux kawx nyang
         bax koe ti kwang piang ceu pui Isarelax khankix Belax kawn simex Bawrax mawh simiang
         mai ceu kaux veng ot nawh mawh Dinhaba heue.
         44 Khaix hoik yum Belax, Yawbap kawn simex Zerax khaing baoh haktiex Bawzarax, hoik
         plud ti kwang ka dah dee ot nawh heue.
         45 Khaix hoik yum Yawbap, Husham pa kaoh khaing haktiex pui Teman, hoik plud ti kwang
         ka dah dee ot nawh heue.
         46 Khaix hoik yum Husham, Hadat, kawn simex Bedat, pa plud ka pui Midian ka daux tong
         Mawbax, hoik plud ti kwang ka dah dee ot nawh heue. Ceu kaux veng ot nawh mawh Avit
         heue.
         47 Khaix hoik yum Hadat, Samalax pa kaoh khaing baoh haktiex Masariet deeh plud ti kwang
         ka dah dee ot nawh heue.
         48 Khaix hoik yum Samalax, Shawlax pa kaoh khaing haktiex pui Rehobot pa ot hawt rawm
         klawng, hoik plud ti kwang ka dah dee pa ot nawh heue.
         49 Khaix yum Shawlax, Balax Hanan kawn simex Akhabaw hoik deeh plud ti kwang ka dah
         dee ot nawh heue.
         50 Khaix hoik yum Balax Hanan, Hadat hoik plud ti kwang ka dah dee ot nawh mai ceu kaux
         veng ot nawh mawh veng paw heue. Ceu kaux moeng nawh mawh Mahetabalax pa mawh kawn
         bun Matariet, kawn bun Mezahat heue.
         51 Hadat hoik yum heue. cub cao kaing ting haktiex pui Edom mawh cao kaing ting Timna,
         cao kaing ting Alavax, cao kaing ting Yetiet,
         52 cao kaing ting Ahawlibamax, cao kaing ting Ela, cao kaing ting Pinon,
         53 cao kaing ting Kenat, cao kaing ting Teman, cao kaing ting Mibazax,
         54 cao kaing ting Magadilax mai cao kaing ting Iram heue. Inkix mawh cub cao kaing ting
         haktiex pui khawmuik heue.

1 Cub kawn simex Isarelax khankix mawh Rubin, Simion, Lewix, Yudax, Zebulun,
         2 Dan, Yosiep, Benyamin, Napthalix, Gat mai Asha heue. Jah Khaing Yudax Tom Hoek Ka
         Davit
         3 Kawn simex Yudax khankix mawh Erax, Awnan mai Shelax heue. Kawn simex inkix loe kaux
         mawh pa keh son nawh khaing kawn bun Shua pa mawh ceu pui Khanan heue. Kawn Ai Yudax
         pa mawh Erax, hoik yuh pa caox caig ka plak sivoe ngai Siyiex mai Nawh Cao hoik pah
         nawh heue.
         4 mun nawh Tama hoik keh Pheret mai Zerax, ka son nawh heue. Kawn simex Yudax khawmuik
         koe phwan kaux heue.
         5 Kawn simex Pharek khankix mawh Hezaron mai Hamulax.
         6 Kawn simex Zerax khankix mawh Zimarix, Ethan, Heman, Kalakawlax mai Darax, kix khawmuik
         koe phwan kaux heue.
         7 Kawn simex Khamix, pa mawh Akhan, pa tawx krax kha rhawm ka Isarelax mai pa lud ka
         daux ceu pa jhax lawgheue.
         8 Kawn simex Ethan, mawh Azarix.
         9 Kawn simex Hezaron, khankix mawh Yeramelax, Ram mai Kherubie heue.
         10 Ram pon kawn simex tix Aminadat mai Aminadat baox pon kawn simex tix Nashon pa mawh
         cao bung cao thong kawn praix ceu pui Yudax khankix heue.
         11 Nashon pon kawn simex tix Sawlamon mai Sawlamon pon kawn simex tix Bawzax.
         12 Bawzax pon kawn simex Obet mai Obet pon kawn simex tix Yessie,
         13 Yessie pon kawn Ai tix Eliabax mai Abinadat mawh kawn Nyi mai Simax mawh kawn Sam,
         14 Natanelax mawh kawn Sai mai Radie mawh kawn Ngox.
         15 Awzim mawh kawn Log mai Dawix mawh kawn Ciet heue.
         16 Nan kix mawh Zeruya mai Abigelax mai kawn simex Zeruya mawh Abishie, Yuabax mai Asahelax
         khankix loe kaux heue.
         17 Abigelax keh Amasa mai keeing Amasa, mawh Yeta, pa mawh ceu pui Ishamelax heue.
         18 Kaliep kawn simex Hezaron, hoik pon kawn praix tix khaing moeng nawh Azubax mai Yerot,
         kawn simex kiex Yesha, Shobap mai Adon khankix heue.
         19 Khaix hoik yum Ashubax, Kaliep deeh teei ti moeng Epharat, pa hoik keh Hurax ka son
         nawh,
         20 Hurax, pon kawn simex Urix mai Urix pon kawn simex tix Bizarelax heue.
         21 Khaix an Hezaron, hu laig ti ot tau mai kawn bun Makhirax koe ju tigliah num mai
         bun an keh Segop ka son nawh,
         22 Segop pon kawn simex tix Ya irax, pa hoik koe veng khankix tixnga loe veng ka daux
         haktiex Gilat heue.
         23 Pui Geshurax mai pui veng Aram teei veng baoh haktiex Ya irax khaing kix, tau mai
         veng Kenat mai khawm veng pa koe hawt baoh an khawmuik tigliah veng heue. Inkix khawmuik
         mawh ceu cub kawn simex Makhirax, pa mawh keeing ka Gilat heue.
         24 Khaix hoik yum Hezaron, ka daux veng Kasiep, Epharat, moeng Hezaron pa mawh Abiyax
         hoik keh Ashurax, pa mawh keeing ka Tekaw, ka son nawh heue.
         25 Kawn simex Yeramelax, pa mawh kawn Ai Hezaron kawn Ai nawh mawh Ram mai khaix an
         Bonax, Oren, Ozem mai Ahiyax khankix heue.
         26 Yeramelax koe moeng tang kaux tix kaux, ceu kaux nawh mawh Atarax; nawh mawh miex
         ka Onam heue.
         27 Kawn simex Ram pa mawh kawn Ai Yeramelax mawh Mazax, Yam in mai Eka khankix heue.
         28 Kawn simex Onam mawh Shammie mai Yadax, kawn simex Shamie mawh Nadat mai Abishurax
         heue.
         29 Ceu kaux moeng Abishurax mawh Abihielax mai nawh keh Aban mai Mawlit, ka son nawh
         heue.
         30 Kawn simex Nadat, mawh Seliet mai Appem, Seliet hoik yum mai nawh ang koe kawn heue.
         31 Kawn simex Appem mawh Ishi mai kawn simex Ishi, mawh Sheshan mai kawn simex Sheshan
         mawh Alie heue.
         32 Kawn simex Yadax pa mawh pux Shammie mawh Yedax mai Yanashan, Yetax hoik yum mai
         nawh ang koe kawn heue.
         33 Kawn simex Yawnasan khankix mawh Peliet mai Zaza, inkix mawh doeh nyiex ma Yeramelax
         heue.
         34 Shesham ang koe kawn simex mawh ngie kawn bun khaing mai Shesham koe kawncau ceu
         pui Ejiptux tix kaux, ceu kaux nawh mawh Yaha heue.
         35 Sheshan tawx kawn bun tix mex ka Yaha pa mawh kawncau nawh mai nawh keh kawn simex
         Atie ka son nawh heue.
         36 Atie hoik pon kawn simex tix Natan mai Natan hoik pon kawn simex tix Zabat;
         37 Zabat hoik pon kawn simex tix Ephalalax mai Ephlalax hoik pon kawn simex tix Obet,
         38 Obet hoik pon kawn simex tix Yehu mai Yehu hoik pon kawn simex tix Azarix;
         39 Azarix hoik pon kawn simex tix Helet mai Helet hoik pon kawn simex tix Eleasa,
         40 Eleasa pon kawn simex tix Sisamie mai Sisamie pon kawn simex tix Shalum;
         41 Shalum pon kawn simex tix Yekamix mai; Yekamix pon kawn simex tix Elishama heue.
         42 Doeh sime ru Kaliep pa mawh pux Yeramelax kawn Ai nawh mawh Mesha, Mesha pa mawh
         keeing Zipha, Zipha pa mawh keeing Maresha, Maresha pa mawh keeing Hebron heue.
         43 Kawn simex Hebron khankix mawh Korax, Tapua, Rekem mai Shemax heue.
         44 Shemax pon kawn simex tix Raham pa mawh keeing Yokam mai Rekem pon kawn simex tix
         Shammie heue.
         45 Kawn simex Shammie mawh Maon mai Maon mawh keeing Biet Zurax heue.
         46 Epha pa mawh moeng iak Kaliep hoik keh Haran, Moza mai Gaziet; mai Haran hoik pon
         kawn simex tix Gaziet heue.
         47 Kawn simex Yadie, khankix mawh Regem, Yotham, Geshan, Peliet, Epha mai Shapha heue.
         48 Makha pa mawh moeng iak Kaliep, hoik keh Shebax mai Tirahalax heue.
         49 Nawh hoik baox keh Shapha pa mawh keeing Madamanax, Shevax pa mawh keeing Makhabenax
         mai Gibe-a heue. Kawn bun Kaliep mawh Akhasa heue.
         50 Inkix mawh doeh ru Kaliep kawn sime Hurax, pa mawh kawn Epharat, hoik mawh Shawbax,
         pa mawh keeing Kirayat Yarim,
         51 Salama pa mawh keeing Bietliehiem mai Harep, pa mawh keeing Bietgadax heue.
         52 Shawbax pa mawh keeing Kirayat Yarim hoik koe doeh sime ru khankix pa mawh Haraw
         mai cub doeh nyiex ma Manohawt khankix tix plak heue.
         53 Deh nyiex Kirayat Ya im khankix mawh pui Itarix pui Putix, pui Shumatix mai pui Misharix
         heue. Jah khaing pui inkix, hoik lih mawh pui Zoratix mai pui Eshatawlix heue.
         54 Kawn simex Salamax pa mawh ceu pui Bietliehiem, pa mawh ceu pui Netawphah, ceu pui
         Atarot Biet Yuabax, ceu pui Manahetix, khankix tix plak mai khawm ceu pui Zorix heue.
         55 doeh nyiex ma cao pa tiiem lai pa ot ka daux veng Yabiet, khankix mawh pui Tiratix,
         pui Shimeti mai pui Sukhatix heue. Inkix mawh pui Kenix, pa kaoh khaing Hamat, pa
         mawh keeing doeh nyiex ma cub pui Rekhap heue.

1 Inkix mawh kawn simex Davit pa hoik keh ka son nawh ka veng Hebron, kawn Ai nawh
         mawh Amanon, pa keh khaing Ahinawm pa mawh bun veng Yezerelax; kawn Nyi nawh mawh
         Dayelax pa keh khaing Abigelax pa mawh bun veng Kharamelax;
         2 Kawn Sam nawh mawh Apsalom, pa keh khaing Makha, pa mawh kawn bun Talamie Simiang
         haktiex Geshurax; kawn sai nawh mawh Adoniyax pa keh khaing Hagit;
         3 Kawn Ngox nawh mawh Shephatix pa keh khaing Abitalax mai kawn Log nawh mawh Itaram
         pa keh khaing moeng nawh Egalax heue.
         4 Inkix liah kaux mawh pa keh son nawh ka daux veng Hebron heue. Nawh kwang tan aliah
         num mai liah khix mai nawh kwang ka daux veng Yerusaliem tixngoe loe num heue.
         5 Inkix mawh pa keh son nawh ka daux veng Yerusaliem pa mawh Shammua, Shobap, Natan
         mai Sawlamon, In pon kaux mawh pa keh khaing Batashebax pa mawh kawn bun Amelax heue.
         6 Lheu khaing an nawh baox koe kawn simex khankix pa mawh Ibaha, Elishua, Elipaliet,
         7 Nawgax, Nephiet, Yaphia,
         8 Elishama, Eliadax mai Elipaliet khawmuik dim kaux heue.
         9 Inkix mawh kawn simex Davit, pa ang sawn tix tau mai kawn simex pa pon nawh khaing
         moeng iak tix khankix mai Tama pa mawh nan kix heue.
         10 Kawn simex Sawlamon mawh Rehobom, kawn simex Rehobom mawh Abiyax, kawn simex Abiyax
         mawh Asa mai kawn simex Asa mawh Yehoshaphat,
         11 Kawn simex Yehoshaphat mawh Yoram, kawn simex Yoram mawh Ahaziyax, kawn simex Ahaziyax
         mawh Yosha,
         12 Kawn simex Yosha mawh Amazix, kawn simex Amazix mawh Azarix mai kawn simex Azarix
         mawh Yotham,
         13 Kawn simex Yotham mawh Ahaza, kawn simex Ahaza mawh Hezakiyax, kawn simex Hezakiyax
         mawh Manashe,
         14 Kawn simex Manashe mawh Amon, kawn simex Amon mawh Yosiyax,
         15 Kawn Ai Yosiyax mawh Yohanan mai kawn Nyi nawh mawh Yehoyakem, kawn Sam nawh mawh
         Zedekiyax mai kawn Sai nawh mawh Shalum heue.
         16 Kawn simex Yehoyakim mawh Yekhoniyax mai Zedekiyax heue.
         17 Kawn simex Yekhoniyax pa hoik kham ka pa giex laung mawh Shelapelax,
         18 Mai Malakhiram, Pedayax, Shenaza, Yekhamiyax, Hoshama mai Nedabiyax khankix heue.
         19 Kawn simex Betayax mawh Zerubabelax mai Shimix, kawn simex Zerubabelax mawh Meshulam,
         Hananiyax mai khawm nan kiex Shelomit,
         20 Mai tang kaux kawn koe mawh Hashubax, Pohelax, Bedekhiyax, Hasadiyax mai Yushap,
         Hesiep khankix phwan kaux heue.
         21 Kawn simex Hananeyax mawh Pelapeyax mai Yeshayax mai cub kawn simex Yeshayax mawh
         Rephayax, kawn simex Rephayax mawh Anan, kawn simex Anan Obadiyax mai kawn simex Obadiyax
         mawh Shekhaniyax heue.
         22 Kawn simex Shekhaniyax, mawh Shemayax, kawn simex Shemayax mawh Hatusha, Igalax,
         Bariyax, Neriyax mai Shaphat khankix liah kaux heue.
         23 Kawn simex Neriyax mawh Eliawnie, Hezakiyax mai Azarikam khankix loe kaux heue.
         24 Kawn simex Eliawnie mawh Hodayax, Iliaship, Belayax, Akkop, Yohanan, Delayax mai
         Anane khankix aliah kaux heue.

1 Kawn simex Yudax khankix mawh Pheret, Hezaron, Khamix, Hurax mai Shawbalax heue.
         2 Reyax pa mawh kawn simex Shawbax kawx pon kawn simex tix, Yahat mai Yahat pon kawn
         simex tix Ahumie mai Lahat, inkix mawh doeh nyiex ma paox ru Shuratix heue.
         3 Inkix mawh cub kawn simex keeing kix Etham pa mawh Yezerelax, Ishamax mai Idabax
         mai ceu kaux nan kix mawh Hezelelapawnix;
         4 mai Penuelax mawh keeing Gedaw mai Eza mawh keeing Husha heue. Inkix mawh cub kawn
         simex Hurax, pa mawh kawn Ai Epharat pa mawh keeing Bieliehiem heue.
         5 Ashurax pa mawh keeing Tekaw koe moeng ra kaux pa mawh Helax mai Narax heue.
         6 Narax keh Asuzam, Hepha, Temanix mai Hahashatarix son nawh, Inkix mawh kawn simex
         Narax heue.
         7 Kawn simex Helax khankix mawh Zeriet, Zoha mai Etanan;
         8 mai Kawzax pon kawn simex tix Anok, Zobelax mai Harom mawh kawn simex doeh nyiex
         ma Aharelax heue.
         9 Yabiet nie Lheu koe min khaing puxaik nawh khankix mai miex nawh tom kok ceu kaux
         nawh mawh Yebiet pa koe dee bleeh pa ah nin, "Mawh kheu kied tuk kied kha aux tix
         yam keh nawh heue."
         10 Yabiet kok yo ka Siyiex mai ah nin "Maix Cao tak mawh pa nawb bwan piang aux mai
         kieh mee haktiex dee kwang aux vieh va mai kieh plawng taix Maix cao ot tau mai aux,
         sonsang priex jhung Maix Cao aux khaing pa caox caig mai sonsang ang aux hoek krax
         tuk krax kha heue. "Mawh kheu nan Siyiex tawx can ceu pa hoik khyox khaw rawg mhaing
         nawh khankix heue.
         11 Khelop pa mawh pux Sua pon kawn tix Mahirax, pa mawh keeing Eshaton heue.
         12 Eshaton hoik pon kawn tix Biet, Rapha, Pashiea mai Tehinnax pa mawh keeing Iranaha,
         inkix mawh cub pui Rekha khankix heue.
         13 Kawn simex Kenat mawh Awtanelax mai Sirayax, kawn simex Awtanelax mawh Hatat mai
         Mawnawtie,
         14 Mawnawtie pon kawn tix Awpharax, Serayax pon kawn tix Yuabax pa mawh keeing Geharasim,
         mawh kheu kix hoik mawh pui pa yuh kaing cangmai heue.
         15 Kawn simex Yephunie mawh Kaliep kawn simex Kaliep khankix mawh Irux, Ela mai Namax,
         kawn simex Ela mawh Kenat heue.
         16 Kawn simex Yahalarelax khankix mawh Zipha, Ziphaha, Tiriyax mai Asarelax heue.
         17 Kawn simex Ezarax khankix mawh Yeta, Meriet, Epha mai Yalon mai moeng Meriet keh
         Meriam, Shammie mai Ishabax, pa mawh keeing Eshatemaw heue.
         18 Moeng nawh Yehodiyax, hoik keh Yeriet pa mawh Gedaw mai Hebax, pa mawh keeing Sawkhaw
         mai Yekutilax pa mawh keeing Zanaw heue. Inkix mawh kawn simex pa pon nawh mai Bitiyax
         pa mawh kawn bun Pharaw pa hoik teei Meriet tix moeng heue.
         19 Kawn simex moeng Hawdiyax pa mawh nan Naham mawh cub keeing Kilax pa mawh pui yaong
         Gamix mai Eshatemaw pa mawh pui veng Nakha heue.
         20 Kawn simex Shimon khankix mawh Anon, Rina, Benhanan mai Tilon mai kawn simex Ishix
         mawh Sawhiep mai Bensawhiep heue.
         21 Kawn simex Shelax pa mawh kawn simex Yudax khankix mawh Erax, pa mawh keeing ka Lekha
         mai Ladax pa mawh keeing Maresha mai khawm doeh nyiex ma Ashabax pui pa yuh kaing
         taing man khankix;
         22 mai khawm Yokhim pa mawh ceu pui Khozebax khankix mai Yosha Saraphax pa kwang ka
         haktiex Mawbax mai Yashubix, Lehem, in kix mawh grawng pa hoik tiem ti deuh tom didix
         heue.
         23 Inkix mawh cao pa yuh aw tiex mai kix mawh pui pa ot ka daux veng Netem (dee bleeh
         mawh khaox im) mai veng Gedelax (deeh bleeh mawh khaox vie lawng) heue. Kix ot tau
         mai simiang sonsang yuh kaing jhaw nawh heue.
         24 Kawn simex Simion khankix mawh Nemoelax, Yam in, Yarit, Zerax mai Shawlax,
         25 mai kawn simex Shawlax mawh Shalum, kawn simex Shalum mawh Mibasham mai kawn simex
         Mibasham mawh Mishamax heue.
         26 Kawn simex Mishamax mawh Hamoelax, kawn simex Hamoelax mawh Zakhorax, kawn simex
         Zakhorax mawh Simix heue.
         27 Shimix koe kawn simex kao aliah kaux mai kawn bun liah kaux heue. Viang mawh nan,
         puxaik nawh khankix ang koe tom nie mai doeh nyiex ma kix ang tie nie kawn awm doeh
         cub nyiex ma ceu pui Yudax khankix heue.
         28 Kix ot ka daux veng Berashebax, veng Mawlada, veng Hazashawlax,
         29 Veng Dilaha, veng Ezem, veng Tawlat,
         30 Veng Betoelax, veng Hawma, veng Zikalat,
         31 Veng Biet Makhabok, veng Hzarasusim, veng Biet Birix mai ka daux veng Sharem heue.
         Inkix mawh veng ot kix daux baux ju kwang Davit ka haktiex heue.
         32 nyiex yaong veng ot kix mawh Etham, Ain, Rimmon, Tawkhim mai Ashan, khawmuik phwan
         veng.
         33 nyiex yaong khankix pa koe hawt vung viang veng in khankix tom singai hoek hawt baoh
         veng Balax heue. Inkix mawh dee ot dee koe kix mai dee hoik bang kix doeh ru tix khankix,
         34 Meshawbap, Yamaliet mai Yawshax, pa mawh kawn simex Amazix,
         35 Yawlax mai Yehu, pa mawh kawn simex Yawshibix, Yawshibix pa mawh kawn simex Sereyax,
         Seleyax pa mawh kawn simex Aselax,
         36 Eliamie, Yakawbax, Yeshawhayax, Asayax, Adelax, Yesumilax mai Beneyax khankix,
         37 Ziza mawh kawn simex Shiphi, Siphi mawh kawn simex Alalon, Alalon mawh kawn simex
         Yedeyax, Yedeyax mawh kawn simex Shimirix, Shimirix mawh kawn simex Shemeyax heue.
         38 Inkix pa hoik tiem ti deuh ka ceu kaux kix, mawh cao pa thong bungka daux doeh nyiex
         ma kix mai doeh nyiex ma keeing kix hoik kied haoh hun sigrien sigre heue.
         39 Mawh kheu nan, kix hu ka daux krhax laig ka veng Gedo, tom hoek kix ka plak lih singaix
         khaing daux ngawd, sonsang sawg kix gwang rib riem son cub yung tix khankix heue.
         40 mai kix hoik yaox dee nie mhawm gwang rib riem mai dee vieh va haktiex, dee yiien
         yawg mai dee koe krax pa nhim, mawh kheu ceu pui Hamax khankix hoik dawg ot sivoe
         kix tan heue.
         41 Grawng pa hoik mhai ti deuh ceu kaux in khankix hoik dawg jah tix ka daux baux singaix
         ju Hezakiyax simiang Yudax mai puing ka nyiex yaong ot kix mai yaox ka ceu pui Meunix
         khankix baox tan mai yuh kix laux lak pak leeing mai deeh plud ti ot tan tom hoek
         daux in singaix, mawh kheu mhawm gwang rib riem ka son cub phung yung kix tan heue.
         42 cub pui Simion tiblah, been phwan yieh kaux hu ka plak gawng Sirax, tau mai cao kaing
         kix pa mawh Pelatiyax, Nerix, Rephayax mai Ozelax, khankix pa mawh cub kawn simex
         Ishix heue.
         43 Kix phah ka ceu pui Amaliet khankix, pa kawn deuk tix ot baoh an mai pa hoik pon
         tix klawd glang ka an khankix, kix ot tan tom hoek daux in singaix heue.

1 Yam in Rubin pa mawh kawn Ai Isarelax viang nawh mawh kawn Ai kawx mawh kheu hoik
         kieh dee it tum keeing tix seeing brai, sinngao pa caw kawn Ai ti pon khankix hoik
         mawh pa deeh loe ti tawx ka Yosiep pa mawh kawn simex Isarelax, sonsang ang doeh ru
         kix lai mawh pa sawn tix mawh kawn Ai pa pon sinngao khankix heue.
         2 Yudax hoik mawh pa blon piang puxaik nawh khankix, cao pa kwang haktiex tak lih khaing
         daux nawh; viang mawh nan, sinngao pa pon kawn Ai hoik mawh cie Yosiep heue.
         3 Kawn simex Rubin pa mawh kawn Ai Isarelax khankix mawh Hanok, Phalu, Hezaron mai
         Khamix heue.
         4 Kawn Ai Yawlax mawh Shemiyax, kawn simex Shemiyax mawh Gawgax, kawn simex Gawgax
         mawh Shimix,
         5 Kawn simex Shimix mawh Mikha, kawn simex Mikha mawh Rayax mai kawn simex Rayax mawh
         Balax,
         6 Kawn simex Balax mawh Berax, pa hoik teei Tigalat Pilesa, pa mawh simiang Asurix,
         nawh hu mawh pa giex laung heue. Nawh hoik mawh cao thong cao bung ka ceu pui Rubin
         khankix heue.
         7 Yam teei kix carang doeh ru puxaik nawh khankix khaing cao kaing ting ka daux doeh
         nyiex ma kix mawh Yeyelax mai Zakharix,
         8 Belax mawh kawn simex Azat, mawh kawn simex Shemax, Shemax mawh kawn simex Yawlax
         pa ot ka daux veng Araw tom hoek ka veng Nebaw mai veng Balax Mawn heue.
         9 Kix bang ti ot baoh plak lih singaix tom hoek ka dee laig kix ka daux tiag praok
         rawm klawng Yobrethix plak in, kheu kied haoh hun tobrie eei kix ka daux haktiex Gilat
         heue.
         10 Ka daux baux singaix glang im ju Sawlux, kix hoik yuh naing ka pui Hagrax mai pui
         Hagrax som ka daux taix kix; mai hoik ot ka daux nyiex gox kix pa koe hawt baoh haktiex
         ankix khawmuik ka plak lih singaix haktiex Gilat heue.
         11 Kawn praix Gat khankix ot ka see pui Rubin ka haktiex Bashan, tom hoek ka veng Salakha
         heue.
         12 Yawlax mawh cao kaing pa ting mai greem nawh mawh Shapham mai khaix an mawh Yanie
         mai Shaphat pa ot ka haktiex Bashan,
         13 mai puxaik kix khaing doeh nyiex ma keeing kix, Mikhelax, Meshulam, Shebax, Yawrie,
         Yakha, Zayax mai Hebax khawmuik aliah kaux heue.
         14 Inkix mawh cub kawn praix Abihelax, Abihelax mawh kawn simex Hurix, Hurix mawh kawn
         simex Yaraw, Yaraw mawh kawn simex Gilat, Gilat mawh kawn simex Mikhalax, Mikhalax
         mawh kawn simex Yeshishie, Yeshishie mawh kawn simex Yahadaw mai Yahadaw mawh kawn
         simex Buza;
         15 Ahix mawh kawn simex, Abadelax mawh kawn simex Gonix mawh cao kaing pa ting khaing
         daux doeh nyiex ma keeing kix heue.
         16 Cub kix ot ka daux haktiex Gilat, ka daux haktiex nyiex yaong Bashan khankix hawt
         vung viang haktiex ot pui hun khankix da veng Shalon, plak daux mee haktiex cie kix
         heue.
         17 Inkix khawmuik hoik mawh carang pa teei ti priex khaing daux ru kix ka daux baux
         singaix kwang Yerobom simiang Isarelax ka haktiex heue.
         18 Ceu pui Rubin, Ceu pui Gat mai khawm doeh ru Manashe khankix tix plak, pui pa koe
         rhawm vao rhawm kwa mai pui pa pon giex plah tie naok mai vaig lawm, pa pon puing
         ka ak mai pa min ka daux naing pa pon hu daux naing khankix hoik koe pon mheen pon
         rheng liah yieh tigliah kaux heue.
         19 Kix yuh naing ka pui Hagarax, pui Yeturax pui Naphishax mai Nawdat khankix heue.
         20 Kix pon krax teem khaing Siyiex, cub ceu pui Hagarax mai can pui pa ot tau mai kix
         khankix hoik mawh pa ap ti ka daux tawm taix kix heue. Mawh kheu kix kok yo ka Siyiex
         ka daux biang naing, Nawh Cao nghiet lox rawg kix bwan kheu een kix rhawm tix ka daux
         Nawh Cao heue.
         21 Khaix an, kix hoik rhim tix viex tobrie eei kix pa mawh Kala uk phwan mheen mu, yung
         ra sien phwan mheen mu, la ra rheng mu mai khawm pui kix tix sien kaux.
         22 Kheu hoik kied nie goh pui koeng kix tix yum, grawh grawng nawh naing an hoik mawh
         naing cie Siyiex mai kix ot ka dah dee pa ot kix tom hoek bawg yam mawh kix pa giex
         laung heue.
         23 Mawh kheu nan, kawn praix doeh ru Manashe khankix tix plak ot ka daux haktiex an,
         krax pa hu kix jah khaing veng Bashan tom hoek ka veng Balax, Hamon mai ka veng Senira
         piang gawng Hamon khankix heue.
         24 Inkix mawh cao kaing doeh nyiex ma keeing kix, pa mawh Epha, Ishe, Elelax, Azarelax,
         Yeramix, Hodaviyax mai Yadelax khankix, kix mawh pui ting riang rao pa koe rhawm kwa
         rhawm vao mai pui pa ao min mai mawh cao kaing khankix ka daux doeh nyiex ma keeing
         kix heue.
         25 Kix ang lai kaux sijax ka Siyiex keeing kix mai hoik lud vao mai siyiex ceu pui pa
         ot ka daux haktiex an khankix ka pui pa hoik yuh Siyiex laux leeing ka plak sivoe
         kix heue.
         26 Mawh kheu nan, Siyiex ceu pui Isarelax so ka rhawm Pulax pa mawh simiang haktiex
         Asurix mai Tigalat Pilesa simiang Surix heue. Nawh hoik rhim ti teei ceu pui Rubin
         ceu pui Gat mai khawm ceu pui Manashe khankix tix plak hu mawh pui pa giex laung,
         nawh viex kix hu ka veng Halax, veng Habo, veng Harax mai ka hawt rawm klawng Gozan
         khankix tom hoek daux singaix in heue.

1 Kawn simex Lewix khankix mawh Deshon, Kawhat mai Merarix heue.
         2 Kawn simex Kawhat khankix mawh Amaram, Izarax, Hebron mai Zelax heue.
         3 Kawn praix Amaram khankix mawh Arun, Mose mai Meriam mai kawn simex Arun khankix
         mawh Nadat, Abihux, Elaza mai Itama heue.
         4 Elaza pon kawn tix Phinahat mai Phinahat pon kawn tix Abishua;
         5 Abishua pon kawn tix Bokkix mai Bokkix pon kawn tix Uzix;
         6 Uzix pon kawn tix Zerahiyax mai Zerahiyax pon kawn tix Merayok;
         7 Merayok pon kawn tix Amariyax mai Amariyax pon kawn tix Ahitup;
         8 Ahitup pon kawn tix Zadok mai Zadok pon kawn tix Ahemaza;
         9 Ahimaza pon kawn tix Azariyax mai Azariyax pon kawn tix Yohanan,
         10 Yohana pon kawn tix Azariyax nawh mawh pa yuh kaing jhaw Siyiex Cao giex kaing li
         ka daux nyiex bwan sum Sawlamon, ka daux veng Yerusaliem;
         11 Azariyax pon kawn tix Amariyax mai Amariyax pon kawn tix Ahitup;
         12 Ahitop pon kawn tix Zadok mai Zadok pon kawn tix Shalum;
         13 Shalum pon kawn tix Hilakiyax mai Hilakiyax pon kawn tix Azariyax;
         14 Azariyax pon kawn tix Serayax mai Serayax pon kawn tix Yehozadak.
         15 Yehozadak hu ka daux pa giex laung yam kieh Siyiex pui haktiex Yudax mai pui Yerusaliem
         khankix hoek ka daux pa giex laung ka daux tawm taix Nebukhaneza heue.
         16 Kawn simex Lewix khankix mawh Geshon, Kawhat mai Merarix heue.
         17 In mawh ceu kaux kawn simex Geshon pa mawh Libanix mai Shimix khankix heue.
         18 Kawn simex Kawhat khankix mawh Amaram, Izaha, Hebron mai Uzelax heue.
         19 Kawn simex Merarix mawh Mahalix mai Mushix kix mawh doeh nyiex ma ceu pui Lewix khankix
         awm koe doeh nyiex ma keeing kix heue.
         20 Kawn simex Goshon mawh Lipanix, kawn simex Lipanix mawh Yahat, kawn Yahat mawh Zimma
         heue.
         21 Kawn simex Zimma mawh Joah, kawn simex mawh Ido, kawn simex Ido mawh Zerax kawn simex
         Zerax mawh Yerarie heue.
         22 Kawn simex Kawhat mawh Aminadat, kawn simex Aminadat mawh Korax mai kawn simex Korax
         mawh Asirax,
         23 Kawn simex Asirax Elakanax, kawn simex Elakanax mawh Ebiasap mai kawn simex Ebiasap
         mawh Asirax,
         24 Kawn simex Asirax mawh Tahat, kawn simex Tahat mawh Urilax, kawn simex Urilax mawh
         Uziyax, kawn simex Uziyax mawh Shawlax heue.
         25 Kawn simex Elakanax mawh Amashie mai Ahimot khankix heue.
         26 Kawn simex Ahimot mawh Elakanax, kawn simex Elakanax mawh Zophie, kawn simex Zophie
         mawh Nahat,
         27 Kawn simex Nahat mawh Eliabax, kawn simex Eliabax mawh Yeroham, kawn simex Yeroham
         mawh Elakanax heue.
         28 Kawn Ai Samoelax mawh Yolax mai kawn Nyi nawh mawh Abiyax heue.
         29 Kawn simex Merarix mawh Mahalix, kawn simex Mahalix mawh Lebanix, kawn simex Lebanix
         mawh Simix, kawn simex Simix mawh Uzax,
         30 Kawn simex Uzax mawh Simax, kawn simex Simax mawh Hagiyax mai kawn simex mawh Asayax
         heue.
         31 Inkix mawh can pui pa hoik laug Davit ti deuh sonsang kia ngiien kix kaing jhaw pa
         ah lai rax ka daux nyiex bwan Siyiex khaix hoek teug bwan sijax mukheu tan heue.
         32 Kix yuh kaing jhaw Siyiex tau mai ah tix lai rhax, ka plak sivoe nyiex gox bwan man
         bang kum pui hun, tom hoek bawg yam hoik sum simiang Sawlamon ka nyiex bwan Siyiex
         ka daux veng Yerusaliem mai kix yuh kaing awm bawg yam pa koe beeh glawm cie mawx
         cie an heue.
         33 Inkix ku kaux mawh pui yuh kaing jhaw Siyiex tau mai kawn simex kix, ka daux kawn
         simex ceu pui Kawhat khankix koe cao pa rhax lai mawh Heman. Heman mawh kawn simex
         Yolax, Yolax mawh kawn simex Samoelax,
         34 Samoelax kawn simex Yehoram, Yehoram mawh kawn simex Elilax mai Elilax mawh kawn
         simex Toa,
         35 Toa mawh kawn simex Zophax, Zophax mawh kawn simex Elakanax, Elakanax mawh simex
         Mahat, Mahat mawh kawn simex Amashie,
         36 Amashie mawh kawn simex Elakanax, Elakanax mawh kawn simex Yolax, Yolax mawh kawn
         simex Azariyax, Azariyax mawh kawn simex Zephaniyax,
         37 Zephaniyax mawh kawn simex Tahat, Tahat mawh kawn simex Asirax, Asirax mawh kawn
         simex Ebiasap, Ebiasap mawh kawn simex Korax,
         38 Korax mawh kawn simex Ezaha, Ezaha mawh kawn simex Kawhat, Kawhat mawh kawn simex
         Lewix, Lewix mawh kawn simex Isarelax heue.
         39 Haman puxaik Asapha, pa cung ka plak khawn dawm nawh mawh Asapha, pa mawh kawn simex
         Berakhiyax, Berakhiyax mawh kawn simex Sima,
         40 Sima mawh kawn simex Mikhalax, Mikhalax mawh kawn simex Baseyax, Baseyax mawh kawn
         simex Malakhiyax,
         41 Malakhiyax mawh kawn simex Etane, Etane mawh kawn simex Zerax, Zerax mawh kawn simex
         Adiyax,
         42 Adiyax mawh kawn simex Ethan, Ethan mawh kawn simex Zimma, Zimma mawh kawn simex
         Simi,
         43 Simi mawh kawn simex Yahat, Yahat mawh kawn simex Geshon, Geshon mawh kawn simex
         Lewix heue.
         44 Puxaik kix pa mawh cub kawn simex Merarix, pa ot ka plak khawn gwiex khankix mawh
         Ethan, Ethan mawh kawn simex Kisix, Kisix mawh kawn simex Abadix, Abadix mawh kawn
         simex Maluk,
         45 Maluk mawh kawn simex Hashabiyax, Hashabiyax mawh kawn simex Amazix, Amazix mawh
         kawn simex Hilakiyax,
         46 Hilakiyax mawh kawn simex Amazix, Amazix mawh kawn simex Banix, Banix mawh kawn simex
         Shama,
         47 Shama mawh kawn simex Mahalix, Mahalix mawh kawn simex Mushix, Mushix mawh kawn simex
         Merarix, Merarix mawh kawn simex Lewix heue.
         48 Puxaik kix pa mawh ceu pui Lewix khankix, mawh pa laug tix sonsang yuh kix kaing
         kuceu daux nyiex gox bwan man ka daux nyiex gox bwan Siyiex heue.
         49 Arun mai cub kawn simex nawh khankix appong krax tan pa gleeing, piang khu dee tan
         mai krax tan pa gleeing nyawng bhawng piang khu dee tan dee pa kied singax singe khawmuik
         mai yuh pa pluat ploi phimap son ceu pui Isarelax, awm gumlox pa hoik tawm Mose pa
         mawh kawncau Siyiex ka kix khawmuik heue.
         50 Inkix mawh kawn simex doeh nyiex ma Arun, kawn simex Arun mawh Elaza, kawn simex
         Alaza mawh Phinahat, kawn simex Phinahat mawh Abishua,
         51 Kawn simex Abishua mawh Bokhi, kawn simex Bokhi mawh Uzix, kawn simex Uzix mawh Zerahiyax,
         52 Kawn simex Zerahiyax mawh Merayok, kawn simex Merayok mawh Amariyax, kawn simex Amariyax
         mawh Ahitup,
         53 Kawn simex Ahitup mawh Zadok, kawn simex Zadok mawh Ahimaza heue.
         54 Inkix mawh dee ot dee koe kix, ka mee haktiex pa gwieh kix awm pa hoik pon cawk kix
         silak, son kawn simex Arun khankix, khaing doeh nyiex ma Kawhat heue.
         55 Kix hoik pon veng Hebron ka daux haktiex Yudax mai haktiex pa koe hawt rawb rim an
         heue.
         56 Viang mawh nan, tong kaung veng mai khawm nyiex yaong khankix kix hoik tawx ka Kaliep
         kawn simex Yephunie heue.
         57 Son kawn simex Arun khankix kix hoik tawx veng tix veng khaing daux veng an hankix
         pa sang to pui khankix ti paung ka pa mawh veng Hebron mai baox pon khawm veng Libanax
         tau mai haktiex rawb nawh khankix, veng Yatirax, veng Eshatemaw, tau mai haktiex rawb
         rim nawh khankix,
         58 Veng Hilin tau mai haktiex rawb rim nawh khankix veng Debirax, tau mai haktiex rawb
         rim nawh khankix,
         59 Veng Ashan tau mai haktiex rawb rim nawh khankix mai veng Bietshemiet tau mai haktiex
         rawb rim nawh khankix heue.
         60 khaing daux cub cie doeh ru Benyamin khankix, kix hoik tawx veng Gebax tau mai haktiex
         rawb rim nawh khankix, veng Alamiet, tau mai haktiex pui hun nawh khankix mai khawm
         veng Anatot tau mai haktiex rawb rim nawh, veng cie kix khawmuik ka daux doeh nyiex
         ma kix koe kao loe veng heue.
         61 Son pa kawn deuk khaing daux doeh nyiex ma Kawhat khankix, kix hoik pon veng kao
         veng, ka daux pa cawk kix silak khaing daux haktiex cie doeh ru Manashe tix plak heue.
         62 Son kawn simex Geshon mai doeh nyiex ma kix khankix, kix hoik tawx kix cie veng kao
         loe veng khaing daux haktiex cie doeh ru Issakha mai khaing daux cie doeh ru Asha
         mai khaing daux cie doeh ru Napthalix mai khaing daux doeh ru Manashe, pa koe ka daux
         haktiex Bashan heue.
         63 Son kawn simex Merarix mai doeh nyiex ma kix, kix hoik tawx kix cie veng kao ra veng
         khaing daux cie doeh ru Rubin, khaing daux cie doeh ru Gat mai khaing daux cie doeh
         simiex ru Zebulun khankix heue.
         64 Mawh kheu nan, kawn praix ceu pui Isarelax khankix hoik tawx veng inkix, tau mai
         haktiex rawb rim nawh khankix ka ceu pui Lewix heue.
         65 kix hoik veng an khankix ka kix ka daux pa cawk silak, khaing cie ru kawn praix Yudax,
         khaing daux cie doeh ru kawn praix Simion mai khaing daux cie doeh ru kawn praix Benyamin
         khankix pa mawh veng awm pa hoik kok kix ka ceu kaux veng heue.
         66 Cub doeh nyiex ma kawn simex Kawhat khankix tiblah hoik tawx kix cie veng haktiex
         khaing daux cie doeh ru Ephanrem khankix heue.
         67 Hoik tawx kix cie veng tix veng sonsang to pui tix paung ka pa mawh veng Shekhim,
         tau mai haktiex pa koe rawb rim nawh khankix pa koe piang gawng Epharem mai khawm
         veng Geza, tau mai haktiex rawb rim nawh khankix,
         68 Veng Yokmam tau mai haktiex rawb rim nawh khankix, veng Biethoron tau mai haktiex
         rawb rim nawh khankix,
         69 Veng Ayalon tau mai haktiex rawb rim nawh khankix mai veng Gatrimon tau mai haktiex
         rawb rim nawh khankix heue.
         70 Khaing daux cie doeh ru Manashe tix plak, kix hoik tawx veng Anax tau mai haktiex
         rawb rim nawh khankix mai veng Biliam, tau mai haktiex rawb rim nawh khankix son pa
         kawn deuk khaing daux doeh nyiex ma kawn simex Kawhat khankix heue.
         71 Khaing daux doeh simex ru Manashe an tix plak, kix hoik tawx kawn simex Geshon khankix
         cie veng Golan pa koe ka daux haktiex Bashan tau mai haktiex rawb rim nawh khankix
         mai khawm veng Ashatarot tau mai haktiex rawb rim nawh khankix heue.
         72 khaing daux cie doeh ru Issakha khankix kix hoik tawx kix cie veng Kedeshax tau mai
         haktiex rawb rim nawh khankix, veng Dabarat tau mai haktiex rawb rim pui hun nawh
         khankix,
         73 Veng Ramot tau mai haktiex rawb rim nawh khankix mai khawm veng Amen tau mai haktiex
         rawb rim nawh khankix heue.
         74 khaing daux cie doeh ru Asha khankix, hoik tawx veng Mashala tau mai haktiex rawb
         rim nawh khankix, veng Abadon tau mai haktiex rawb rim nawh khankix,
         75 veng Hukok tau mai haktiex rawb rim nawh khankix mai veng Rehop tau mai haktiex rawb
         rim nawh khankix heue.
         76 Daux cie doeh ru Napthalix khankix; kix hoik tawx veng Kedasha pa koe ka daux haktiex
         Galilie tau mai haktiex rawb rim nawh khankix, veng Hamon tau mai haktiex rawm rim
         nawh khankix mai veng Kirayatim tau mai haktiex rawb rim nawh khankix heue.
         77 Son kawn praix Merarix pa kawn deuk khankix, kix hoik pon haktiex khaing daux doeh
         ru Zebolon, pa mawh veng Rimmon tau mai haktiex rawb rim nawh khankix mai veng Tabo
         tau mai haktiex rawb rim nawh khankix heue.
         78 Ka praok rawm klawng Yawdan pa koe ka plak sivoe Yerikho ka plak lih singaix hoik
         tawx kix cie veng khaing daux cie doeh ru Rubin; pa mawh veng Beza pa koe ka daux
         tiagtu tau mai haktiex rawb rim nawh khankix, veng Yahaza, tau mai haktiex rawb rim
         nawh khankix,
         79 veng Kedemot tau mai haktiex rawb rim nawh khankix mai veng Mephat tau mai haktiex
         rawb rim nawh khankix heue.
         80 Khaing daux doeh ru Gat khankix hoik tawx kix cie veng Ramot pa koe ka daux haktiex
         Gilat tau mai haktiex rawb rim nawh khankix, veng Mahanem tau mai haktiex rawb rim
         nawh khankix,
         81 veng Heshabon tau mai haktiex rawb rim nawh khankix mai veng Yaza tau mai haktiex
         rawb rim nawh khankix heue.
         
            

         
      
   
      
         7
1 Kawn simex Issakha khankix mawh Tolax, Pu-a, Yashu mai Shimarom khawmuik pon kaux
         heue.
         2 Kawn simex Tolax khankix mawh Uzix, Rephayax, Yerelax, Yamie, Yibasan mai Shemoelax,
         pa mawh cao kaing ka daux doeh nyiex ma keeing kix heue. kawn simex Tolax khankix
         mawh cub pui pa ting riang mai pa vao rhawm ka daux doeh ru kix; baux singaix ju simiang
         Davit kix koe ra mheen ra rheng liah yieh kaux heue.
         3 Kawn simex Urix mawh Izarahix mai kawn simex Izarahix khankix mawh Mikhelax, Obadiyax,
         Yolax mai Ishayax, kix phwan kaux khawmuik mawh cao kaing pui heue.
         4 Khaing daux doeh ru nyiex ma keeing kix khankix cub kru naing kix pa sang puing naing
         koe loe mheen liah rheng kaux, mawh kheu koe moeng koe kawn kix tom nie heue.
         5 Puxaik kix ka daux sinax doeh nyiex ma Issakha, khawmuik mawh cub pui ting riang
         rao mai pa koe rhawm vao rhawm kwa awm pa koe carang khaing daux doeh ru khankix khawmuik
         koe pui daix mheen aliah rheng kaux heue.
         6 Kawn simex Benyamin khankix mawh Belax, Bekha mai Yedayelax khawmuik loe kaux heue.
         7 Kawn simex Belax khankix mawh Ezabon, Uzix, Uzelax, Yerimot mai Irix khawmuik phwan
         kaux heue. Kix mawh cao kaing ka daux doeh nyiex ma keeing kix mai mawh pa ting riang
         rao mai koe rhawm vao rhawm kwa, awm pa koe carang khaing daux doeh ru kix, khawmuik
         koe pui ra mheen ra rheng tixngoe pon kaux heue.
         8 Kawn simex Bekha khankix mawh Zemirax, Yosha, Eliaza, Eliawnie, Omrix, Yerimot, Abiyax,
         Anatot mai Alemiet, inkix khawmuik mawh cub kawn simiex Bekha heue.
         9 Kix mawh cao kaing khaing daux doeh nyiex ma keeing kix mai mawh pui pa ting riang
         mai pa koe rhawm vao rhawm kwa, awm pa koe carang khaing daux doeh ru kix khawmuik
         koe pui ra mheen mai ra yieh kaux heue.
         10 Kawn simex Yedayelax mawh Bilahan mai kawn simex Bilahan khankix mawh Yusha, Benyamin,
         Ehut, Khenanax, Zetan, Tashishax mai Ahishaha heue.
         11 Inkix mawh kawn simex Yedayelax khawmuik pa mawh cao kaing ka daux doeh nyiex ma
         keeing kix, mawh pui pa ting riang mai pa koe rhawm vao rhawm kwa khankix sonsang
         hu puing naing ka daux biang naing koe tix mheen aliah rheng ra yieh kaux heue.
         12 Shupim mai Hupim mawh kawn simex Erax mai Hushim mawh kawn simex Aha heue.
         13 Kawn simex Napthalix khankix mawh Yazelax, Gonix, Yezax mai Shalum, pa mawh kawn
         simex pa kaoh khaing doeh nyiex ma Bilaha heue.
         14 Asirelax kawn simex Manashe pa pon nawh khaing moeng iak tix ceu pui Surix mai baox
         keh ka Nakhirax pa mawh keeing Gilat heue.
         15 Makhirax teei ti moeng pux bun Hupin mai Shupin pa kaux Makha, ceu kaux kawn Nyi
         nawh mawh Zelawphenat, viang mawh nan, Zelawphenat koe ngie kawn bun tix kaux khaing
         heue.
         16 Nakha pa mawh moeng Nakhirax keh kawn simex tix kaux mai kok ceu kaux nawh mawh Periet,
         ceu kaux pux nawh mawh Sheriet mai kawn simex Sheriet mawh Ulam mai Rekem heue.
         17 Kawn simex Ulam mawh Pedan, inkix mawh doeh ru Gilat kawn simex Makhirax, Makhirax
         mawh kawn simex Manashe heue.
         18 Nan Gilat Hamawlekiet keh Ishahawt, Abeza mai Malax khankix heue.
         19 Kawn simex Shemidax khankix mawh Ahi an, Shekhem, Likahix mai Aniam heue.
         20 Kawn simex Epharem mawh Shutelax mai kawn simex Shutelax mawh Pheret mai kawn simex
         Pheret mawh Tahat mai kawn simex Tahat Eladax mai kawn simex Aladax mawh Tahat,
         21 Kawn simex Tahat mawh Zabat mai kawn simex Zabat mawh Shudelax, khaix an Epharem
         baox koe kawn simex pa mawh Eza mai Elat, pui veng Gat khankix ka daux haktiex an,
         pah ti tik kix kheu jao lih hoek kix tix tud rhim tobrie eei kix hu heue.
         22 Khaix an, keeing kix Epharem kied koe krax khrup rhawm tom rheung singaix sawm mai
         puxaik nawh khankix hoek ti khu rhawm nawh heue.
         23 Yam hoik deeh laig ot nawh mai moeng tix, bun an deeh koe kaux mai keh kawn simex
         tix kaux mai kok ceu kaux nawh mawh Beriyax, mawh kheu hoek krax pa khi rhawm piang
         nyiex ma nawh heue.
         24 Kawn bun nawh Sherax, mawh pa hoik sum veng Biet Horom plak seh mai veng Biet Horom
         plak laong mai veng Uzen Sherax,
         25 Kawn simex Epharim mawh Repha, kawn simex Repha mawh Reshiep, kawn simex Reshiep
         mawh Telax, kawn simex Telax mawh Tahan,
         26 Kawn simex Tahan mawh Ladan, kawn simex Ladan mawh Amihut, kawn simex Amihut mawh
         Elishama.
         27 Kawn simex Elishama mawh Nun mai kawn simex Nun mawh Yawsux heue.
         28 Haktiex sinngao mai dee ot dee koe kix mawh veng Betelax mai khawm nyiex yaong cie
         nawh khankix, pa koe ka plak lih singaix veng Naran mai khawm plak klip singaix veng
         Geza mai khawm nyiex yaong cie nawh khankix mai veng Shekhem khawm nyiex yaong cie
         nawh khankix, tom hoek ka veng Kaza mai khawm nyiex yaong cie nawh khankix,
         29 mai baox hoek tom baoh mee haktiex kawn praix Manashe pa mawh veng Bietshan mai khawm
         nyiex yaong cie nawh khankix, veng Tanak mai nyiex yaong cie nawh khankix, veng Megido
         mai nyiex yaong cie nawh khankix, veng Dora mai khawm nyiex yaong cie nawh khankix,
         ka daux nyiex yaong veng in kix mawh dee ot dee koe cub kawn praix Yosiep, pa mawh
         kawn simex Isarelax khankix heue.
         30 Cub kawn simex Asha khankix mawh Imanax, Ishava, Ishavi, Beliyax mai nan kix Sherax
         heue.
         31 Kawn simex Beriyax khankix mawh Heba mai Malakhelax, pa mawh keeing Birazek heue.
         32 Heba pon kawn tix Yephaliet, Shoma, Hotam mai nan kix Shoa heu.
         33 Kawn simex Yaphaliet khankix mawh Pasiet, Bomahalax mai Ashaliet, inkix mawh cub
         kawn praix Yephaliet heue.
         34 Kawn simex Shoma khankix mawh Ahix, Rukax, Yehobax mai Aram heue.
         35 Kawn simex pux nawh Helim mawh Zophax, Imanax, Sheliet mai Amalax heue.
         36 Kawn simex Zophax khankix mawh Soa, Hanepha, Sholax, Berix, Imarax,
         37 Beza, Hodax, Shama, Shilashax, Yetaran mai Birax heue.
         38 Cub kawn simex Yata khankix mawh Yephunie, Pisapax mai Arax heue.
         39 Kawn simex Ulalax khankix mawh Arax, Hanelax mai Riziyax heue.
         40 Inkix khawmuik mawh kawn praix Asha mai pa mawh cao kaing doeh nyiex ma keeing kix,
         ka pui pa laug kix pa kied ting riang mai pa koe rhawm kwa khankix, mawh cao kaing
         ting mai kix mawh pa teei carang khaing daux sinax doeh ru pa mawh cub kru naing pa
         keung tix hu daux naing, kix koe ra mheen liah rheng kaux heue.

1 Benyamin hoik pon kawn Ai tix Belax, kawn Nyi mawh Ashabelax, kawn Sam mawh Aharax,
         2 Kawn Sai mawh Nohax mai kawn Ngox mawh Raphax heue.
         3 Kawn simex Belax khankix mawh Adax, Gerax, Abihut,
         4 Abishua, Naman, Ahaw,
         5 Gera, Shekhuphan mai Huran heue.
         6 Inkix mawh kawn simex Ehut, pa mawh cao kaing khaing daux nyiex ma keeing kix, pa
         ot ka daux veng Gebax mai pa hoik dheen kix gah ti hu ka veng Manahat
         7 Naman, Ahiyax mai Gera khankix hoik mawh pui pa dheen kix gah ti hu heue. Gera pon
         kawn tix Uzax mai Ahihut heue.
         8 Shaharem hoik een kawn praix tix khankix ka daux haktiex Mawbax, khaix hoik tik nawh
         Hushim mai Barax khankix pa mawh moeng nawh heue.
         9 Khaing moeng nawh Hodesha nawh pon kawn tix Yobap, Zibia, Mesha, Malakham,
         10 Yuza, Shakhix mai Miramax khankix heue. Kawn simex nawh in khankix mawh cao kaing
         khaing daux doeh nyiex ma keeing kix heue.
         11 Khaing Hushim nawh pon kawn tix Abitup mai Elapalax heue.
         12 Kawn simex Elapalax khankix mawh Eba, Misham mai Shemiet, pa hoik pang veng Ono mai
         veng Lodax, tau mai nyiex yaong pa koe hawt rawb rim nawh khankix;
         13 Beriyax mai Shemax khankix pa mawh cao kaing khaing daux doeh nyiex keeing kix pui
         pa ot ka veng Ayalon mai pa grheu pui Gat pa ot baoh tan khankix to khaing veng heue.
         14 Ahio, Shashak, Yeremot,
         15 Zebadix, Arat, Ada,
         16 Mikhelax Asata mai Yawha khankix mawh kawn simex Beriyax heue.
         17 Zebadix, Meshulam, Hizakix, Heba,
         18 Isamerie Yezaliyax mai Yobap, khankix hoik mawh kawn simex Elapalax heue.
         19 Yakhim, Zikharix, Zabadix,
         20 Elinie, Ziletie, Elilax,
         21 Adayax, Berayax mai Shimarat, khankix hoik mawh kawn simex Shimix heue.
         22 Ishaphan, Heba, Elilax,
         23 Abadon, Zikharix, Hanan,
         24 Hananix, Elam, Antotiyax,
         25 Iphadiyax mai Penuelax, khankix hoik mawh kawn simex Shashak heue.
         26 Shamsherie, Shehariyax, Atalix,
         27 Yareshix, Eliyax mai Zikharix, khankix hoik mawh kawn simex Yeroham heue.
         28 Inkix hoik mawh cao kaing khaing daux nyiex ma keeing kix awm pa koe doeh ru kix,
         pa mawh cao kaing ting heue. Pui inkix hoik mawh pa ot ka daux veng Yerusaliem heue.
         29 Yam in keeing Gibeon mawh Yelax pa ot ka daux veng Gibeon mai ceu kaux moeng nawh
         mawh Makha heue.
         30 Kawn simex nawh mawh Abadon, khaix an, kawn simex nawh khankix baox mawh Zorax, Kishax,
         Balax, Nadap,
         31 Gido, Ahio, Sekha, Mikhalot,
         32 Mikhalot pon kawn tix Siman, kix ot see dee ot paox nyiex ma tix khankix ka daux
         veng Yerusaliem tau mai puxaik kix heue.
         33 Nerax pon kawn tix Kishax mai Kishax pon kawn tix Sawlux mai Sawlux pon kawn tix
         Yawnasan, Malakhishua, Abinadat mai Eshabalax khankix heue.
         34 Kawn simex Yawnasan mawh Marip balax mai Marip balax pon kawn tix Mikha heue.
         35 Kawn simex Mikha khankix mawh Midon, Miliep, Tarat mai Ahaza heue.
         36 Ahaza pon kawn tix Yehoadax mai Yehoadax pon kawn tix Alamiet, Azamaviet mai Zimarix
         mai Zimarix pon kawn tix Moza heue.
         37 Moza pon kawn tix Binax mai kawn simex Raphax mawh Eleasa mai kawn simex Eleasa mawh
         Azelax heue.
         38 Azelax koe kawn simex liah kaux mai ceu kaux kix mawh Azarikham, Bokheru, Eshamelax,
         Shariyax, Obadix mai Hanan, inkix khawmuik mawh cub kawn simex Azelax heue.
         39 Cub kawn simex pux nawh Eshiet khankix mawh Ulam, pa mawh kawn Ai Yusha mawh kawn
         Nyi mai Elipheliet mawh kawn Sam nawh heue.
         40 Kawn simex Ulam mawh pa ting riang rao mai pa koe rhawm kwa, mawh pui pa min ka ak
         heue. Kix koe kawn simex kawn saux khankix tom nie, khawmuik koe tiyieh tixphwan kaux,
         in kix khawmuik mawh cub kawn simex Benyamin heue.

1 Mawh kheu nan ceu pui Isarelax khankix mawh pa mhai ti deuh awm pa koe doeh ru kix,
         grawng kix hoik mawh pa tiiem ti deuh ka daux phuk lai been cub simiang Isarelax khankix,
         mawh kheu pui Yudax khankix mawh pa viex ti hu mawh pa giex laung ka veng Babulon,
         kheu jao ang kix koe krax pa kaux sijax heue.
         2 Cub pui pa liang tix hoek ot ka daux singao haktiex ka daux veng cie kix mawh ceu
         pui Isarelax, cub cao giex kaing li ceu pui Lewix mai ceu pui khankix pa kham ti yuh
         kaing jhaw nyiex bwan Siyiex heue.
         3 Yam in cub kawn praix ceu pui Yudax khankix hoik ot ka daux veng Yerusaliem, tau
         mai cub kawn praix ceu pui Benyamin tiblah mai cub kawn praix Epharem khankix mai
         ceu pui Manashe khankix,
         4 Utie mawh kawn simex Amihut, Amihut mawh kawn simex Omri, Omri mawh kawn simex Imarix,
         Imarix mawh kawn simex Banix, khaing daux doeh ru Pheret pa mawh kawn simex Yudax
         heue.
         5 Khaing daux ceu pui Shilawnix, Ashayax pa mawh kawn Ai mai khawm kawn simex nawh
         khankix heue.
         6 Khaing daux kawn simex Zerax khankix mawh Yuelax mai puxaik nawh pa koe liah yieh
         tixdim kaux heue.
         7 Khaing daux kawn simex Benyamin khankix Sawlux kawn simex Meshulam, Meshulam mawh
         kawn simex Odavix, Odavix mawh kawn simex Hasenu,
         8 Ibaniyax mawh kawn simex Yerawham mai Elam mawh kawn simex Uzix, Uzix mawh kawn simex
         Mikharix mai Mishulam mawh kawn simex Shephatiyax, Shephatiyax mawh kawn simex Ruelax,
         Ruelax mawh kawn simex Ibaniyax,
         9 puxaik kix khankix awm pa koe doeh ru kix koe been dim yieh tixphwan liah kaux, pui
         inkix khawmuik mawh cao kaing nyiex ma keeing tix kaux khaing daux doeh nyiex ma keeing
         kix heue.
         10 Khaing daux cub cao giex kaing li khankix mawh Yedayax, Yehoyarip mai Yakhin,
         11 Azariyax mawh kawn mawh simex Hilakiyax, Hilakiyax mawh kawn simex Meshulam, Meshulam
         mawh kawn simex Zadok, Zadok mawh kawn simex Merayok, Merayok mawh kawn simex Ahitup
         pa mawh cao kwang nyiex bwan Siyiex.
         12 Adayax mawh kawn simex Yeroham, Yeroham mawh kawn simex Pashurax, Pashurax mawh kawn
         simex Malakhiyax mai Mashie mawh kawn simex Adelax mai Adelax mawh kawn simex Yazerax,
         Yazarax mawh kawn simex Meshulam, Meshulam mawh kawn simex Meshilenit, Meshilenit
         mawh kawn simex Immerax,
         13 puxaik kix mawh cao kaing ka daux doeh nyiex ma keeing kix mai kix koe tix rheng
         aliah yieh tigliah kaux, kix mawh pui pa kied koe riang rao ti yuh kaing jhaw ka daux
         nyiex bwan Siyiex heue.
         14 Khaing daux cub pui Lewix mawh Shemayax kawn simex Hashup, Hashup mawh kawn simex
         Azarikam, Azarikam mawh kawn simex Hashabiyax khaing daux kawn simex Merarix,
         15 Bakbakka, Heresha, Galax mai Mataneyax, pa mawh kawn simex Nikha, Nikha mawh kawn
         simex Zikharix, Zikharix mawh kawn simex Asapha,
         16 Obadix mawh kawn simex Shemayax, Shemayax mawh kawn simex Galax, Galax mawh kawn
         simex Yedudun mai Berekhix, mawh kawn simex Asa, Asa mawh kawn simex Elakanax pa ot
         daux yaong ceu pui Netawphah khankix heue.
         17 Cao pa pau siviex khankix mawh Shalon, Akop, Talamon, Ahiman mai khawm puxaik kix,
         Shalum mawh cao kaing heue.
         18 Glang ka an, kix mawh cao pau siviex simiang ka plak lih singaix mai yam in, kix
         mawh pa pau siviex son dee pan dee paung cub kawn praix pui Lewix khankix heue.
         19 Shalum mawh kawn simex Kore, Kore mawh kawn simex Ebiyasap mawh kawn simex Korax
         mai puxaik nawh khankix khaing daux doeh nyiex ma keeing nawh pa mawh ceu pui Kawritix
         khankix, mawh cao pa teei beeh glawm son kaing jhaw cao pau siviex ka daux nyiex gox
         bwan man, keeing kix hoik dawg mawh cao pau diang laig dee pan dee paung cub pui naing
         Siyiex heue.
         20 Phinihat kawn simex Eliaza, mawh cao kaing pa kwang piang kix ka daux bawg yam pa
         hoik luan mai Siyiex ot tau mai nawh heue.
         21 Zakharix mawh kawn simex Meshelemiyax mawh cao pa pau siviex nyiex gox bwan bang
         kum heue.
         22 Can pui pa hoik laug kix mawh cao pau siviex khawmuik koe ra yieh kao ra kaux, kix
         hoik mhai ti deuh carang kix awm pa koe doeh ru nyiex ma kix, khaing ka daux nyiex
         yaong kix, simiang Davit mai cao jhai Samoelax, pa yaog kix mawh pui yuh kaing ka
         daux pa deuh rhawm tix ka kix heue.
         23 Mawh kheu nan, tokaux mai kawn praix kix khankix mawh cao pa teei beeh glawm pau
         siviex nyiex bwan Siyiex, ka daux nyiex gox bwan man pa hoik tawx kix beeh glawm heue.
         24 Cao pau siviex khankix ot ti pau plak lih singaix, plak klip singaix, plak laong
         mai plak seh khawm pon plak heue.
         25 Puxaik kix pa ot ka daux nyiex daux yaong khankix hoek ti pau tau mai kix aliah ngaix
         tix bawg awm bawg yam pa hoik tat kix heue.
         26 Cao kaing ting pa pau siviex ceu pui Lewix khankix pon kaux mai mawh pa een kix rhawm
         tix ka sonsang mawh pa teei beeh glawm ti priex lawg mai kraung khrai sinngao khankix,
         pa koe ka daux nyiex bwan Siyiex heue.
         27 Kix khawmuik paung hawt vung viang nyiex bwan Siyiex kheu mawh pa koe beeh glawm
         mai kix yaox ti paoh siviex ku ngawb heue.
         28 Khaing daux kix tiblah mawh cub cao pa teei beeh glawm ti priex kraung shiao khankix,
         kix simin ka kraung an khankix ku bawg yam, teei lih mai yam deeh viex kix hoek heue.
         29 Khaing daux kix tiblah hoik mawh pa kwang ka kraung shiao kuceu mai kraung shiao
         ka dee pa singax singeh mai ka phawng nghox ceu pa mhawm, rawm plix siiet, bee, sidah
         bhawng Lawban mai nyawng bhawng pa sang tok kix heue.
         30 Khaing daux kawn simex cao giex kaing li khankix tiblah mawh cao pa yuh bee pa krai
         ka ceu pa sioe bhawng khankix heue.
         31 Matithix, ceu pui Lewix pa mawh kawn Ai Shalum, paox nyiex ma Korax mawh cao pa een
         kix rhawm tix mawh pa kwang ka ceu blah pa tong tix ka plah rhiem heue.
         32 Puxaik kix tiblah khaing daux kawn simex Kawhat khankix, mawh cao teei beeh glawm
         khre rien blah pa sang khan ku singaix twah heue.
         33 Pui inkix mawh cao pa rhax lai mai mawh cao kaing khaing daux doeh nyiex ma keeing
         kix ceu pui Lewix khankix, pa paung pa ot ka daux lawg nyiex bwan khankix mai kix
         ang lai yaox ti yuh kaing tang ceu; mawh kheu yaox kix ti teei beeh glawm yuh kaing
         jhaw nyiex bwan ku singaix heue.
         34 Cub pui inkix daux doeh nyiex keeing kix ceu pui Lewix hoik mawh cao kaing leeing
         ju ka daux doeh ru kix heue. Kix hoik ot ka veng Yerusaliem heue.
         35 Yelax pa mawh keeing Gibeon hoik pang ka veng Gibeon mai ceu kaux moeng nawh mawh
         Makha heue.
         36 Kawn Ai nawh mawh Abadon mai khaix an mawh Zurax, Kisha, Balax, Nerax, Nadat,
         37 Gedo, Ahio, Zekharix mai Mikalot khankix heue.
         38 Mikalot hoik pon kawn simex tix Shimean heue. Kix ot dex baoh paox nyiex ma tix khankix
         ka daux veng Yerusaliem, tau mai puxaik tix khankix heue.
         39 Nerax pon kawn tix Kishax, Kishax pon kawn simex tix Sawlux mai Sawlux pon kawn simex
         tix Yawnasan, Makhishua, Abinadat mai Eshabalax khankix heue.
         40 Kawn simex Yawnasan mawh Meritbalax mai Meritbalax pon kawn tix Mikha,
         41 Kawn simex Mikha khankix mawh Piton, Meliet, Tarix mai Ahaza heue.
         42 Ahaza pon kawn tix Yarax mai Yarax pon kawn tix Alimiet, Azamaviet mai Zimrix mai
         Zimrix pon kawn tix Moza,
         43 Moza pon kawn tix Binea, Binea pon kawn tix Rephayax, Rephayax pon kawn tix Eleasa,
         Eleasa pon kawn tix Azelax heue.
         44 Azelax koe kawn simex liah kaux mai ceu kaux kix mawh Azarikam, Bokherux, Ishamelax,
         Sheriyax, Awbadix mai Hanan heue. Inkix hoik mawh kawn simex Azalax heue.

1 Yam in ceu pui Philitix puing naing ka ceu pui Isarelax khankix mai pui Isarelax
         hoik to sivoe ceu pui Philitix mai kix hoik goh yum ka daux pa hoik mat tix piang
         gawng Gilabaw heue.
         2 Khaix an ceu pui Philiti yuh lung ti pheet Sawlux mai kawn simex nawh khankix heue.
         Ceu pui Philitix hoik pah ka Yawnasan, Abinadat mai Makhishua kan simex Sawlux khankix
         heue.
         3 Sawlux pa kied yaox ti kham pa puing cub pui naing ak khankix ka nawh daux naing
         mai nawh mat ka te pa puing cub pui naing ak khankix heue.
         4 Khaix an, Sawlux ah nin ka cao pa viex kraung naing ceep tix "Lawd vaig maix mai
         suat aux ka, phan ang mawh nan, pui inkix pa ang nyang bax pat hak khankix tak hoek
         ah lox sibriem mai nieb pon yuh ka aux heue. "Viang mawh kawx nan, cao viex kraung
         ceep nawh ang cu ti yuh kheu jao kied lhat graung tix, mawh kheu nan, Sawlux teei
         vaig an mai nawh gup ti yum piang heue.
         5 Yam hoik yaox cao viex kraung naing ceep nawh ka hoik yum Sawlux, nawh baox gup ti
         piang vaig cao nawh mai yum heue.
         6 Mawh kheu nan, Sawlux yum tau mai kawn simex tix loe kaux mai cub paox nyiex ma nawh
         khawmuik heue.
         7 Yam hoik yaox pui Isarelax pa ot ka daux ngawd khankix ka to kru naing Isarelax mai
         ka hoik yum Sawlux khawm kawn simex nawh khankix, kix prah veng tix mai to, khaix
         an ceu pui Philitix khankix hoek tix ot tan heue.
         8 Yam hoek singaix pasax ceu pui Philitix khankix hoek ti peeik kraung ceep pui yum
         khankix, kix yaox ka goh Sawlux mai kawn simex nawh khankix ti yum piang gawng Gilabaw
         heue.
         9 Kix peeik kraung ceep nawh mai viex kaing nawh khawm kraung naing ceep nawh khankix
         mai kix tawx lox hu ku sidah ka daux haktiex ceu pui Philitix sonsang pao kix grawh
         grawng an ka daux nyiex bwan dee koe riang krub kix mai ka daux sinax pui khankix
         heue.
         10 Khaix an, kix deuh kraung naing ceep nawh ka daux nyiex bwan siyiex kix mai teuk
         teue kaing nawh ka daux nyiex bwan Dagon heue.
         11 Yam mhong pui veng Yabiet pa ot ka daux haktiex Gelat khankix, ka grawh grawng pa
         hoik yuh ceu pui Philitix ka Sawlux,
         12 Can pui pa koe rhawm kwa khankix yaog ti kaoh mai teei tokaux yum Sawlux khawm tokaux
         yum kawn simex nawh khankix mai kix viex hoek ka veng Yadiet mai sipaung si-ang kix
         greem khaox piak van pa koe daux veng Yabiet mai kix twah pa ih aliah singaix heue.
         13 Mawh kheu nan, Sawlux yum kheu ang nawh kaux sijax mai lud ka Siyiex, mawh kheu nawh
         ang priex rien ka gumlox Siyiex mai kheu jao hoik chawk cheng nawh krax keud ka bun
         cao pa koe si ngie sonsang hawt ti yuh ka heue.
         14 Nawh ang chawk cheng ka Siyiex; mawh kheu nan, Nawh Cao tom pah nawh mai teei ti
         tawx meung haktiex nawh khankix ka simiang Davit kawn simex Yessie heue.

1 Khaix an, ceu pui Isarelax khankix khrawm paox tix hoek ka Davit ka daux veng Hebron
         ah nin, "Yix mawh si-ang maix mai mawh nex nham maix tete heue.
         2 Ka daux bawg yam pa hoik luan yam kawn mawh Sawlux simiang piang yix maix hoik mawh
         pui pa thong bung ka pui Isarelax khankix lih hu mai deeh viex kix laig mai Siyiex
         ah nin ka maix, maix tak mawh cao pa liang ceu pui aux Isarelax mai mawh cao kwang
         piang ceu pui aux Isarelax khankix heue"
         3 Mawh kheu nan, kwad riex ju pui Isarelax khankix hoek ka simiang daux veng Hebron
         mai Davit yuh sijax mukheu tau mai kix ka daux veng Hebron ka plak sivoe ngai Siyiex,
         khaix an, kix groi rawm bee ka Davit mai yaog nawh mawh simiang piang ceu pui Isarelax,
         awm gumlox pa hoik tawm Siyiex ti deuh ka Samoelax heue.
         4 Davit mai ceu pui Isarelax khankix hu ka veng Yerusaliem, daux haktiex Yebusix mai
         ka dee ot ceu pui Yebusix khankix heue.
         5 Khaix an, pui haktiex Yebusix ah nin ka Davit "Maix tak ang pon ti laig ka daux veng
         in heue. "Viang yuh nan kawx Davit rhim ti teei nyiex tab Zeon pa kaux cong khankix
         Zeon mawh veng Davit heue.
         6 Davit ah nin "Pui mawx pon ti hu puing ka ceu pui Yebusix tak pon ti mawh cao giex
         kaing naing ting heue. "Yuabax kawn simex Zeruya lih hu phao voe mai nawh yaox ti
         mawh cao kaing naing ting heue.
         7 Khaix an, Davit ot ka daux nyiex tab pa kaux cong an, mawh kheu nan, kix kok dee
         an mawh veng Davit heue.
         8 Nawh cox sum veng hawt rawb rim baoh an, jah ka haktiex Milo mai ka haktiex pa koe
         hawt rawb rim khankix, veng pa kawn deuk khankix mawh Yuabax pa cox sum heue.
         9 Khaix an, Davit nied ti haok hwan mai ting riang sipie, mawh kheu Siyiex Cao haktiex
         raoma ot tau mai nawh heue.
         10 Yam in, pui inkix mawh cao kaing pa kied ting riang rao pa koe tau mai Davit mai
         pui pa kied sau riang rao tix tau mai nawh ka daux meung haktiex tau mai ka daux haktiex
         nawh mai ceu pui Isarelax khawmuik sonsang yaog nawh mawh simiang, awm lox pa tawm
         Siyiex ti deuh ka ceu pui Isarelax heue.
         11 Inkix mawh carang pui pa kied ting riang rao pa koe mai Davit, Yashoban kawn simex
         ceu pui Hakhamo, mawh cao kaing naing ting piang cub cao kaing naing khankix nawh
         mawh pui pa yaog gawng pliah tix pah ka pui loe yieh kaux tidom neh heue.
         12 Khaix nawh mawh Eliaza kawn simex Dodo, ceu pui Ahohix, pa mawh pui pa kied ting
         riang rao khaing ka daux kix loe kaux tix kaux heue.
         13 Nawh hoik ot tau mai Davit ka daux veng Pasadamim, yam in cub pui Philitix khankix
         khrawm paox tix sonsang puing naing mai tan koe gwang kaung pa naog ka nghox ca lang
         sidax tix gwang mai pui khankix to khaing ceu pui Philitix heue.
         14 Viang mawh nan, kix kaog ka daux sigreung gwang kaung an mai deeh pon pah ka ceu
         pui Philitix khankix yum mai Siyiex deeh taoh kix ka daux krax pa pex pa kied ting
         heue.
         15 Yam in cao kaing loe kaux khaing daux cub cao kaing ting khankix tixngoe kaux lih
         hu ka rang dee ot Davit ka daux Adulam mai cub kru naing ceu pui Philitix khankix
         pang tab ka daux ngawd Rephen heue.
         16 Yam an, Davit ot ka daux tab pa kaux cong ti mai kru naing ceu pui Philitix khankix
         yuh tab ka daux veng Bieliehiem heue.
         17 Davit ah nin ka daux pa kied keud ce tix, "Mawh pui mawx tix kaux kaux pa sang pon
         tawx aux nyaux rawm tix kawk khaing daux rawm veng Bieliehiem, pa koe hawt diang siviex
         veng lie?
         18 Mawh kheu nan, pui ting riang rao loe kaux preeng tix laig ka daux sinax dee pang
         dee paung ceu pui Philitix khankix mai kix kin ti viex rawm khaing daux veng Bieliehiem
         pa koe hawt diang siviex veng ma viex rawm an ing ka Davit, viang yuh nan kawx, nawh
         ang cu ti nyaux rawm an, nawh see ti tan rawm an ka plak sivoe Siyiex heue.
         19 Nawh ah nin, "Siyiex aux eue, kieh in mawh pa singai hu khaing aux, mawh sang pon
         nyaux aux nham pui inkix, pa ang lhawk ka ju tix ka daux pa yaox kix krax kha rhawm
         sonsang viex kix rawm in hoek lie? "mawh kheu nan, nawh ang nyaux, in mawh pa yuh
         pui pa ting riang rao an loe kaux heue.
         20 Yam in Abishie pux Yuabax mawh cao kaing ting khaing daux kix loe kaux, nawh yaog
         gawng pliah pah ka pui khankix loe yieh kaux mai nawh pon krax pa ao min khaing ka
         daux pui inkix loe kaux heue.
         21 Khaix daux cub kix tixngoe kaux nawh mawh pa nie lheu koe min, mawh kheu nan, nawh
         pon ti mawh cao kaing naing ting kix, viang mawh nan, nawh ang krup ka pui loe kaux
         ankix heue.
         22 Pui veng Kapzelax, Benayax kawn simex Yehoyadax mawh pui pa koe rhawm kwa pa yuh
         kaing ao min, nawh pah pui Mawbax ra kaux pa kied kwa awm sivai sangsi, nawh baox
         lih hu mai pon pah sivai sangsi tix mu ka daux tiex bawg yam lih rawm rha heue.
         23 Nawh pah pui Ejiptux tix kaux pa lhaong phwan sawk, ka daux tawm taix pui Ejiptux
         an koe gawng pliah pa awm blax taing heue. Benayax viex khaox gix tix lih hu ka nawh
         mai rhim ti teei pliah an khaing daux taix pui Ejiptux mai deeh pah nawh yum ka gawng
         pliah nawh heue.
         24 Ceu in hoik mawh pa yuh Benayax kawn simex Yehoyadax mai nawh pon pa ao min ka daux
         pui pa ting riang rao khankix loe kaux heue.
         25 Nawh mawh pa nie lheu koe min khaing pui ankix tixngoe kaux, viang mawh nan, nawh
         ang nyang krup pui phao voe ankix loe kaux mai Davit yaog nawh mawh cao kaing piang
         cub pui naing pa pau ju nawh khankix heue.
         26 Pui naing pa kied ting riang rao khankix mawh Asahelax pux Yuabax mai Elahanan pa
         mawh kawn simex Dodo khaing daux veng Bieliehiem,
         27 Shammot pa mawh ceu pui Harorix mai Heliet pa mawh ceu pui Pelon,
         28 Irax kawn simex Ikhesha pa mawh ceu pui Tekaw mai Abeza pa mawh ceu pui Aneto,
         29 Sibekhie ceu pui Husha mai Ilie, ceu pui Aho,
         30 Maharie ceu pui Netawphah mai Heliet kawn simex Banax, ceu pui Netawpha,
         31 Ethie kawn simex Rebie khaing veng Gibax, pa mawh kawn praix Benyamin mai Binayax
         ceu pui Piratawn,
         32 Hurie mawh pui kaoh khaing baoh rawm klawng iak Gasha mai Abyelax, ceu pui Arabax,
         33 Azamaviet ceu pui Barumix mai Eliabax ceu pui Shalabo,
         34 Cub kawn simex Hashen, pa mawh ceu pui Gezawnix mai Yawnatan kawn simex Shagie ceu
         pui Harax,
         35 Ahiam kawn simex Sakha, ceu pui Harax mai Eliphalax kawn simex Urax,
         36 Hepha ceu pui Mekherax mai Ahiyax, ceu pui Pelawn,
         37 Hezaraw, ceu pui Kharame mai Narie, kawn simex Ezabie,
         38 Yawlax pux Nasan mai Mibaha, kawn simex Hagarix,
         39 Zeliet, ceu pui Amawnix mai Naharie, ceu pui Bero cao pa klawm kaung ceep naing Yuabax,
         pa mawh kawn simex Zeruya,
         40 Irax ceu pui Isarix mai Gariet ceu pui Isarix,
         41 Uriyax ceu pui Hitix mai Zabax kawn simex Alie,
         42 Adinax kawn simex Shiza, ceu pui Rubin, nawh mawh cao kaing ting tix kaux khaing
         ka daux ceu pui Rubin mai pa kwang ceu pui Rubin khankix tixngoe kaux,
         43 Hanan kawn simex Makha mai Yoshaphat, ceu pui Mitanix,
         44 Uziyax ceu pui Ashatharax, Shama mai Yehelax, mawh kawn simex Hoshan ceu pui Aro,
         45 Yedelax kawn simex Shimrix mai pux nawh Yawha pa mawh ceu pui Tizix,
         46 Elelax ceu pui Mahvi, Yeribie mai Yawshaviyax, pa mawh kawn simex Elanaam mai Itamma,
         ceu pui Mawbax,
         47 Elelax, Obet mai Yasilax ceu pui Mezawbek khankix heue.

1 Inkix mawh can pui pa hoek ti hawt khaix Davit ka daux veng Zikalat, yam via nawh
         ti mox tix khaing Sawlux, pa mawh kawn simex Kishax mai kix hoik mawh pui pa kaox
         khaing daux sinax cub pui pa kied ting riang rao khankix mai cao pa teem pa coi nawh
         ka daux naing,
         2 Kix mawh pa min puing ak khankix mai pa chix shiao taix khawn dawm taix khawn gwiex
         tix khawm ra, yam sivuat kix ka lon simaox khankix mai yam puing kix te ak heue. Kix
         mawh ceu pui Benyamin, pa mawh puxaik Sawlux heue.
         3 Cao kaing ting kix mawh Aheza mai khaix an tom mawh Yawsha, pa mawh kawn simex Shemax
         khaing veng Gibax, Yezilax mai Peliet, kawn simex Azamaviet khankix, Berakha mai Yehu
         ceu pui Anato,
         4 Ishameyax pui veng Gibeon, nawh mawh pui pa kied ting riang tix kaux khaing daux
         sinax pui ankix tixngoe kaux mai pa lheu khaing pui ankix tixngoe kaux tom mawh Yeremix,
         Yahazilax, Yohanan mai Yozabat ceu pui Gedarat,
         5 Eluzie, Yerimot, Belia, Shemarix mai Shephatix ceu pui Haruphix,
         6 Elakanax, Yeshia, Azarelax, Yawza mai Yashaban, ceu pui Korax khankix,
         7 Yawlax mai; Zebadix kawn simex Yerawham khaing veng Gedo heue.
         8 Ceu pui Gat khankix tiblah hoik hoek si toe tix mai Davit, ka daux nyiex tab pa kaux
         cong nawh, pa koe ka daux tiagtu, kix hoik mawh pui pa kied ting riang, pa koe rhawm
         kwa mai kix mawh pui pa hoik gau tix son naing mai pa pon giex kraung tieb rhiem mai
         pliah mai ngai baoh kix hoik awm ngai baoh sivai sangsi mai kix hoik mawh pa kied
         phai tete, awm to cak khankix piang gawng heue.
         9 Eza mawh cao kaing liang, Awbadiyax mawh ra kaux tix kaux mai Eliabax mawh loe kaux
         tix kaux,
         10 Mishamannax mawh pon kaux tix kaux mai Yeremix mawh phwan kaux tix kaux,
         11 Atie mawh liah kaux tix kaux mai Elelax mawh aliah kaux tix kaux,
         12 Yohanan, mawh daix kaux tix kaux mai Elazabat mawh dim kaux tix kaux,
         13 Yeremix mawh kao kaux tix kaux mai Makhabanai mawh kao tix kaux tix kaux heue.
         14 Inkix mawh pa kaoh khaing cub kawn simex Gat, pa mawh cao kaing naing cub kru naing
         khankix, pa kied iak cao pa kwang piang cub pui tixyieh kaux mai pa kied ting mawh
         cao pa kwang piang cub pui tix rheng kaux heue.
         15 Kix mawh cub pui pa hoik tiang rawm klawng Yawdan, ka daux khix tix, yam hwan rawm
         ti kheem ka praok klawng khankix mai kix hoik pon kieh pui pa ot ka daux lung daux
         ngawd khankix to ka plak lih singaix mai ka plak klip singaix heue.
         16 Khaix an kawn praix ceu pui Benyamin tiblah mai pui Yudax khankix hoik hoek ka Davit
         ka daux nyiex tab pa kaux cong nawh tan heue.
         17 Davit lih hu rieb ka kix mai ah nin ka kix, "Phan pex hoek ka aux ka daux krax pa
         nhim mai sonsang teem ka aux, rhawm aux tak mawh tix mu ngie tau mai pex, viang mawh
         nan phan pex sang ah tix ap aux ka pui koeng khankix, awm pa ang aux koe krax lud,
         kieh Siyiex keeing ex jhak ti yaox mai prawng ca heue.
         18 Khaix an khwan Siyiex hoek piang Amashie, pa mawh cao kaing ting ah nin, "Davit!
         yix mawh pui maix, kawn simex Yessie eue. Yix mawh pui pa ot plak maix, kieh krax
         pa nhim koe piang maix mai kieh pa nhim koe piang cao pa teem maix khankix! Mawh kheu
         Siyiex maix teem ka maix heue. "Mawh kheu nan, Davit rieb ti teei kix mai kieh kix
         mawh cao kaing naing piang nyawm lien khankix heue.
         19 cub pui pa kaoh khaing ceu pui Manashe tiblah, hoik blak ti hoek ka Davit, yam hoik
         hu nawh tau mai ceu pui Philitix khankix ka daux naing sonsang puing ka Sawlux heue.
         Viang mawh nan, kix ang cu ti teem kix kheu jao hoik kum cub simiang ceu pui Philitix
         khankix ti ploi nawh hu dee singai, ka daux lox pa ah nin, "Nawh tak deeh plak ti
         viex ex hu ka simiang cao nawh Sawlux mai deeh tawx pa kha rhawm ka cub cao kaing
         ex khankix heue."
         20 Yam hu nawh ka veng Zikalat cub ceu pui Manashe, pa deeh blak tix deeh hoek ka nawh
         khankix mawh Adana, Yozabat, Yedayelax, Mikhelax, Yozabat Elihu mai Ziletie, pa mawh
         cao kaing naing khankix piang pui tix rheng kaux pa hoik kaoh khaing ceu pui Manashe
         heue.
         21 Kix hoik teem Davit puing ka cub pui con khankix heue. Kix hoik mawh cub pui pa kied
         ting riang pa koe rhawm kwa mai kix hoik mawh cao kaing naing ka daux kru naing heue.
         22 Tix ngaix hoik tix ngaix kix hoek ka Davit, sonsang teem ka nawh, tom hoik pon kix
         ti mawh cub kru naing pa kied ting tix cub, awm cub kru naing Siyiex heue.
         23 Inkix mawh carang cub kru naing tab ting an, pa hoik ceep ti deuh kraung naing pa
         hoik grum naog ka kraung naing heue. Kix hoek ka Davit ka daux veng Hebron, sonsang
         deeh tawx kix meung haktiex Sawlux ka nawh awm gumlox pa hoik tawm Siyiex ti deuh,
         24 Khaing daux cub ceu pui Yudax, pa giex kraung plah tieb rhiem mai pliah khankix khawm
         can pa hoik grum naog ka kraung naing khankix hoik koe liah rheng daix yieh kaux,
         25 Khaing daux cub ceu pui Simion, pa kied ting riang mai pa koe rhawm vao rhawm kwa
         mai pa pon hu daux naing khankix koe been aliah rheng tiyieh kaux,
         26 Khaing daux cub ceu pui Lewix, khankix hoik koe pon rheng liah yieh kaux,
         27 Yehawyadax pa mawh cao kaing pa bung ka ceu pui Aon mai pa ot tau mai nawh khankix
         hoik koe loe rheng aliah yieh kaux,
         28 Zadok pa mawh pui pa kawn awn ju tix kaux mai pui pa koe rhawm vao rhawm kwa ka daux
         naing mai khaing pui daux doeh nyiex ma keeing nawh khankix, pa mawh cao kaing naing
         tixnga ra kaux,
         29 Khaing daux cub Benyamin, pa mawh paox nyiex ma Sawlux khankix hoik koe been loe
         rheng kaux, lheu khaing an cub pui hun khaing daux kix plak nie ca kawn dhah ti ot
         mai krax pa kaux sijax tix ka doeh nyiex ma Sawlux heue.
         30 Khaing daux cub ceu pui Epharem, hoik koe been ra mheem mai daix yieh kaux, kix mawh
         pui pa kied ting riang mai pa koe rhawm kwa mai pa kied ao min ka daux sinax doeh
         nyiex ma keeing kix,
         31 Khaing daux doeh ceu pui Manashe tix plak, tix mheen dim rheng kaux, hoik mawh pa
         koe carang mai sonsang hoek yaog kix Davit mawh Simiang,
         32 Khaing daux cub Issakha pa hoik tawng ti keud bawg yam, sonsang tawng kix ka ceu
         pa sang caw pui ceu Isarelax ti yuh mai cao kaing ting kix hoik koe ra yieh kaux mai
         can puxaik kix khawmuik hoik ot greem pa kwang kix heue.
         33 khaing daux ceu pui Zebulon khankix hoik koe been pui phwan mheen kaux, pa pon hu
         daux naing mai kix mawh cub pui pa kied min ka naing tau mai kraung naing khankix
         mai kix mawh pui pa cong rhawm pa ang koe tidtix khankix heue.
         34 Khaing daux ceu pui Napthalix, koe cub cao kaing naing tix rheng kaux mai pui pa
         giex kraung tieb rhiem mai pliah khankix ot taux mai kix loe mheen liah rheng kaux,
         35 Khaing daux ceu pui Dan, pa chix priex rien tix ka grawh grawng yuh naing khankix
         koe ra mheen daix rheng liah yieh kaux,
         36 Khaing daux ceu pui Asha, can pui pa pon hu daux naing mai pa chix priex rien tix
         ka grawh grawng pa yuh naing khankix, koe pui pon mheen kaux,
         37 Khaing daux ceu pui Rubin mai ceu pui Gat mai ceu pui Manashe khankix tix plak, pa
         kaox khaing plak lih singaix toi rawm klawng Yawdan koe pui tix sien ra mheen kaux,
         kix hoik mawh cub pui pa giex kraung naing ku kaux son naing heue.
         38 Cub pui naing inkix khawmuik pa chix priex chix rien ka cao tix khankix, hoek bleeh
         ka veng Hebron tau mai krax pa kaux sijax tix, sonsang yaog kix Davit mawh simiang
         piang ceu pui Isarelax khankix heue. Can pui pa kawn deuk ka daux ceu pui Isarelax
         khankix kawx hoik mawh rhawm tix mu, sonsang yaog kix Davit mawh simiang heue.
         39 Kix ot tan tau mai Davit loe singaix mai ih mai nyaux tix heue, Mawh kheu puxaik
         kix hoik khre rien ti tawx pa ih son kix heue.
         40 Lheu khaing an, can pui ankix pa ot hawt dex kix, tom dee pa kied singai baoh haktiex
         Issakha mai baoh haktiex Zebulun mai Napthalix khankix, tang pa ih piang law mai kala
         uk mai piang la mai moi khankix heue. Pa ih pa tang kix tix viex hoek khankix mawh
         phawng gaox nghox ca mai blah plah plix ruh mai blah plah an pa yuh tix ka plix siiet
         pa kroh mai rawm plix siiet mai rawm bee khankix mai khawm moi khawm yung tom nie,
         kheu jao hoik koe krax pa gaux rhawm ka daux sinax ceu pui Isarelax khankix heue.

1 Khaix an, Davit kum tau mai cub cao kaing naing pa kwang piang pui kaing rheng mai
         kaing yieh khawm ka cao kaing pa thong bungkhankix ku kaux heue.
         2 Davit ah nin ka cub pui hun Isarelax khankix, "Phan ceu an mawh pa mhawm ka son pex
         mai phan mawh pa kaoh khaing Siyiex ex, kieh ex ploi pui hu ka puxaik ex khankix kudah
         dee, pa mawh pui pa kawn dhah ka daux haktiex meung Ejiptux mai khawm cao giex kaing
         li khankix mai ceu pui Lewix khankix, pa ot taux mai kix ka daux veng cao kix mai
         pa ot ka daux haktiex pui hun khankix, sonsang pon kraix khrawm kix paox tix hoek
         ka ex,
         3 "kieh ex deeh viex teug sijax mukheu Siyiex deeh hoek ka ex, mawh kheu ang sax chawk
         cheng ti yaox ka teug sijax mukheu glang daux singaix baux yam kwang Sawlux ka haktiex
         heue."
         4 Khaix an, cub pui hun khawmuik ah ti sang yuh awm an heue. Mawh kheu ceu an mawh
         pa khaw caw ka plak ngai pui khankix heue.
         5 Mawh kheu nan, Davit kraix khrawm ceu pui Isarelax khawmuik tau, jah khaing mee rawm
         klawng Shihaw pa koe ka daux haktiex meung Ejiptux, tom hoek krax laig kix daux veng
         Amat, sonsang deeh viex tix teug sijax mukheu Siyiex hoek khaing veng Kirayatyarim
         heue.
         6 Davit mai ceu pui Isarelax khawmuik haok ka veng Balax, pa mawh veng Kirayatyarim
         pa mawh cie ceu pui Yudax, sonsang deeh viex teug sijax mukheu Siyiex hoek khaing
         tan pa ot daux sinax riang Cherubin ka dee deuh Nawh Cao min ceu kaux tix heue.
         7 Mawh kheu nan, kix tang ti viex teug sijax mukheu Siyiex piang ling lawx moi pa khraox
         tix lhang khaing daux nyiex Abinadat Uzax mai Ahio, mawh cao pa grheu ling lawx moi
         heue.
         8 Khaix an Davit mai ceu pui Isarelax khankix tah ting lox rhax khankix ka plak sivoe
         Siyiex tau mai krax pa koe riang rao tix mai khawm pa ah tix lai rhax tau mai ting
         pawd ting pa hun lah khankix, bra, chiang mai khawm teettawng khankix heue.
         9 Yam hoek kix ka gwang glah dee pah nghox Kidom, Uzax neh taix tix lih giex ka teug
         sijax mukheu, kheu jao sideeing moi caong tix heue.
         10 Khaix an, krax song rhawm Siyiex hoik lih piang Uzax mai Nawh Cao ciyang ka nawh
         kheu neh nawh taix tix giex ka teug sijax mukheu mai nawh yum tan ka plak sivoe Siyiex
         heue.
         11 Davit koe krax pa voi rhawm, jao grawng krax kham geu pa ciyang Siyiex ka Uzax, mawh
         kheu nan, dee an hoik kok mawh Periet Uzax tom in singaix heue.
         12 Davit lhat graung ka Siyiex daux singaix an ah nin, "Aux tak sang pon viex teug sijax
         mukheu Siyiex hoek ka ti yuh ka mawx?"
         13 Davit ang lai kieh teug sijax mukheu gah ti hu tau mai tix ka daux veng Davit, viang
         mawh nan, nawh deeh blak ti tawx hu ka daux nyiex Obetdedom ceu pui Gitix heue.
         14 Teug sijax mukheu Siyiex ot ka daux nyiex ma Obetdedom, loe khix heue. Siyiex nawb
         bwan piang nyiex ma Obetdedom mai khawm piang can ceu pa koe nawh khankix khawmuik
         heue.

1 Yam in Hiram simiang haktiex Turux ploi cao cau tix khankix hu ka Davit tau mai khaox
         Arit mai khawm cao pa chix yuh kaing sang tiex mai khawm cangmai khankix, sonsang
         sum tix tawx nyiex haw tix lhang ka nawh heue.
         2 Davit tawng ka yaog Siyiex ti deuh nawh mawh simiang piang ceu pui Isarelax khankix,
         mawh meung haktiex nawh mawh pa kied yaog tix lhaong mai pui nawh pa mawh ceu pui
         Isarelax heue.
         3 Khaix an, Davit teei ti koe moeng tom nie ka daux veng Yerusaliem mai pon kawn simex
         kawn bun tix tom nie heue.
         4 Inkix mawh ceu kaux kawn praix nawh khankix, pa koe ka daux veng Yerusaliem, pa kaux
         Shamua, Shawbat, Natan, Sawlamon,
         5 Ibaha, Ilishua, Epeliet,
         6 Noganie, Nephiet, Yaphia,
         7 Ilishama, Biliadax mai Elipheliet khankix heue.
         8 Yam hoik mhong ceu pui Philitix khankix ka yaog Davit ti mawh simiang piang ceu pui
         Isarelax khawmuik, ceu pui Philitix lih hu sawg ka Davit mai Davit mhong grawng ceu
         ankix mai nawh hu puing ka kix heue.
         9 Khaix an, ceu pui Philitix khankix hoek naog daux ngawd Rephen heue.
         10 Davit chawk cheng ka Siyiex ah nin, "Mawh sang pon hu puing aux ka ceu pui Philitix,
         mawh sang ap Maix Cao kix ka daux tawm tai aux lie? "Siyiex ah nin ka nawh, "Hu heue,
         mawh kheu Aux tak sang ap ti tawx kix ka daux tawm taix maix heue."
         11 Mawh kheu nan, kix lih hu ka veng Balax, Perazin mai Davit pex kix tan heue. Khaix
         an, Davit ah nin, "Siyiex prung prangti tik pui koeng khankix ka taix aux, awm pa
         prung prang rawm khankix heue. "Mawh kheu nan, kix kok ceu kaux dee an mawh Balax
         Perazin ka heue.
         12 Yam prah kix siyiex krub kix tan, Davit tawx lox ka kix mai nhie kix gleeing ti tik
         riang siyiex an ka ngu heue.
         13 Ceu pui Philitix khankix baox deeh hoek naog ka daux ngawd an heue.
         14 Mawh kheu nan, Davit deeh chawk cheng ka Siyiex mai Siyiex ah nin ka nawh, "Maix
         tak ang pon ti haok see see dee ot kix via ti, hu ka praok kix mai hoek tix kuan kix
         ka plak sivoe dee koe khaox liah khankix heue.
         15 Ceu an tak lih ti koe yam mhong maix ka lox sinum hu pui piang rao khaox liah, khaix
         an maix tak lih hu ka daux biang naing heue. Siyiex hoik lih hu sivoe maix, sonsang
         pah ka cub tab ceu pui Philitix khankix heue."
         16 Davit yuh awm gumlox pa tawm Siyiex ka nawh mai kix hoik deeh pheet ka cub kru naing
         ceu pui Philitix khankix khaing veng Gibion, tom hoek ka veng Gezarax heue.
         17 Khaix an, krax pa ao min Davit hoik tah hu ka daux haktiex an khankix khawmuik mai
         Siyiex hoik kieh pui khawmuik lhat graung ka nawh heue.

1 Davit sum nyiex haw khankix son tix ka daux veng Davit heue. Hoik khre ti deuh dah
         dee son teug bwan sijax mukheu Siyiex mai sum nyiex gox bwan man tix lhang son an
         heue.
         2 Khaix an, Davit ah nin, "Pui tix kaux kawx tak ang pon ti klawm teug bwan sijax mukheu
         Siyiex lheu khaing cub ceu pui Lewix, mawh kheu Siyiex hoik laug ti deuh sonsang mawh
         kix cao pa klawm teug bwan sijax mukheu Siyiex mai yuh kaing jhaw ka plak sivoe Nawh
         Cao leeing ju heue."
         3 Davit kraix khrawm ceu pui Isarelax khankix tau ka daux veng Yerusaliem, sonsang
         viex teug bwan sijax mukheu Siyiex hoek ka dee pa ot tix, ka pa khre rien nawh ti
         deuh heue.
         4 Khaix an, Davit khrawm ka kawn praix Arun mai ceu pui Lewix khankix hoek;
         5 Khaing daux cub kawn simex Kawhat, Urelax pa mawh cao kaing ting kix mai puxaik nawh
         khankix hoik koe tixyieh tixnga kaux,
         6 Khaing daux cub kawn simex Merarix, Asayax cao kaing ting kix mai puxaik nawh khankix
         hoik koe ra yieh tixnga kaux;
         7 Khaing daux cub kawn simex Gerashon, Yawlax cao kaing ting kix mai puxaik nawh khankix
         koe tixyieh tixngoe kaux;
         8 Khaing daux cub kawn simex Elizaphan, Shemayax cao kaing ting kix mai puxaik nawh
         khankix koe ra yieh kaux;
         9 Khaing daux cub kawn simex Hebaron, Elialax cao kaing ting kix mai puxaik nawh khankix
         koe tidaix kaux,
         10 Khaing daux cub kawn simex Awzalax, Aminadat cao kaing ting kix mai puxaik nawh khankix
         koe tixyieh kao ra kaux heue.
         11 Davit kok ka cao giex kaing li Zadok mai Abita khawm ceu pui Lewix; mai khawm Awrelax,
         Asayax, Yawlax, Shemayax, Elialax mai Aminadat khankix hoek ka tix heue.
         12 Khaix an, nawh hoik ah nin ka kix "Pex mawh cao kaing khaing daux doeh nyiex ma keeing
         pex khankix pa kaoh khaing ceu pui Lewix, kieh tokaux pex singax mai khawm puxaik
         pex khankix, pex tak pon viex teug bwan sijax mukheu Siyiex ceu pui Isarelax khankix
         hoek ka dee pa hoik khre rien aux ti deuh son nawh heue.
         13 "Mawh kheu ang pex nyang yuh ceu in phao voe, Siyiex tom tawx krax kha rhawm piang
         ex, grawh grawng nawh, mawh kheu ang ex hawt yuh awm pa khaw mai been Nawh Cao heue."
         14 Mawh kheu nan, cao giex kaing li khankix mai ceu pui Lewix khankix hoik kieh tokaux
         tix singax sonsang viex ka teug bwan sijax mukheu Siyiex can pui Isarelax heue.
         15 Ceu pui Lewix khankix klawm teug bwan sijax mukheu Siyiex piang klip tix ka khaox
         glawm nawh, pa tawm Mose ti deuh awm hoik koe gumlox Siyiex heue.
         16 Khaix an, Davit hoik krai ka cao kaing ceu pui Lewix sonsang tawx beeh glawm ka puxaik
         tix khankix, mawh cao rhax lai mai pa tah ting khankix, pa mawh ting khaox feuk, ting
         pawd mai khawm chiang khankix, sonsang yaog kix lox rhax sinum ka daux pa gaux rhawm
         heue.
         17 Mawh kheu nan, pui Lewix khankix hoik yaog ti tawx beeh glawm ka Heman, kawn simex
         Yawlax mai puxaik nawh khankix, ka Asapha kawn simex Berakhix; mai khawm puxaik kix
         cub kawn simex Merarix mai Eta kawn simex Kusha khankix,
         18 daux puxaik kix pa yaog kix ara glawk ra mawh Zakharix, Benax, Yalelax, Shemiramot,
         Yehelax, Unix, Eliabax, Benayax, Maseyax, Matithix, Eliphelie, Mikneyax, Obetdedon
         mai Yelax pa mawh cao pau siviex khaing heue.
         19 Cao rhax lai khankix mawh Heman, Asapha mai cub Ethan khankix mawh pa tah chiang
         tawng kieh lox sinum,
         20 Zakharix, Azilax, Shemiramot, Yehalax, Unix, Eliabax, Maseyax mai Beneyax khankix
         mawh cub cao pa tah ting pawd Alamot,
         21 Matithix, Eliphelie, Mikneyax, Obetdedon, Yelax, Azalix, khankix mawh cao pa tah
         ting feuk Sheminix,
         22 Khenanix, pa mawh cao thong cao bung can pui Lewix khankix hoik mawh cao kaing pa
         gau kix ah lai rhax, mawh kheu hoik mawh nawh pui pa min ka lai rhax;
         23 Berikhix mai Elakanax hoik mawh cao pa pau siviex son teug bwan sijax mukheu,
         24 Shebanix, Yoshaphat, Netanelax, Amashie, Zakharix, Benayax mai Eliabax cub cao giex
         kaing li khankix mawh cao phlu teettawng ka plak sivoe teug bwan sijax mukheu Siyiex;
         Osetdedon, Awbedax, Edom mai Yehix, mawh cao pau siviex son teug bwan sijax mukheu
         heue.
         25 Mawh kheu nan, Davit mai kwad riex ju ceu pui Isarelax khankix mai cao kaing naing
         khankix pa kwang piang lien tix kaing rheng, lih hu sonsang teei teug bwan sijax mukheu
         Siyiex khaing daux nyiex Obetdedon tau mai krax pa gaux rhawm tix heue.
         26 Siyiex hoik teem ka pui Lewix khankix cao pa klawm teug bwan sijax mukheu Siyiex,
         kix hoik tan moi aliah mu mai kawn yung pex aliah mu heue.
         27 Davit hoik ceep ka sibex man ceu pa mhawm mai pui Lewix khankix pa klawm ka teug
         bwan sijax mukheu mai cao pa rhax lai khawmuik Khenanix pa mawh cao kaing pa thong
         bung cao rhax lai khankix hoik ceep ka sibex man ceu pa mhawm awm nawh heue. Davit
         baox ceep sibex lang jung pa hoik yuh tix ka man ceu pa mhawm heue.
         28 Mawh kheu nan, can pui Isarelax khankix hoik teei ti viex teug bwan sijax mukheu
         Siyiex hoek tau mai lox pa kok yo tix, khawm lox teet mai lox teettawng mai khawm
         lox chiang mai lox tah ting mai khawm lox ting feuk khaox khankix heue.
         29 Yam hoik hoek teug bwan sijax mukheu Siyiex ka daux veng Davit, Mekhalax kawn bun
         Sawlux, si mi ti jhak kix khaing daux siviex iak mai yaox ka graoh simiang Davit mai
         tah ka ting mai nawh hoik sibriem nawh ka daux rhawm tix heue.

1 Mawh kheu nan, kix hoik viex teug bwan sijax mukheu Siyiex hoek mai hoik deuh ka
         daux greung nyiex gox bwan man pa hoik grux sum Davit son an heue. Khaix an, kix tan
         krax tan pa gleeing mai krax tan pa nhim khankix ka plak sivoe Siyiex heue.
         2 Yam hoik tan Davit krax tan pa gleeing mai krax tan pa nhim, nawh nawb bwan piang
         pui khankix ka daux min ceu kaux Siyiex heue.
         3 Khaix an, nawh roi ti tawx blah tix lon mai nex mawie tix khik mai khlawp blah plix
         siiet tix khlawp ka ceu pui Isarelax khankix khawm simex khawm bun heue.
         4 Nawh tawx beeh glawm ka ceu pui Lewix tiblah, sonsang yuh kix kaing ka plak sivoe
         teug bwan sijax mukheu Siyiex mai sonsang khre rien sonsang lai loh kix ti yaogyaw
         ka bwan son Siyiex ceu pui Isarelax heue.
         5 Asapha, mawh cao kaing ting kix, khaix nawh tom mawh Zakharix mai khaix an mawh Yelax,
         Shemiramot, Yehalax, Matithix, Eliabax, Benayax mai Obetdedon mai Yenelax, khankix
         mawh cao pa tah ting mai ting feuk khankix tau mai nawh, viang mawh nan, Asapha mawh
         cao pa tah chiang heue.
         6 Cao giex kaing li Benayax mai Yahazilax khankiex mawh cao phlu teettawng ka plak
         sivoe teug bwan sijax mukheu Siyiex sijeeng heue.
         7 Ka daux singaix an Davit hoik liang ti ap lai rhax yaogyaw in ka daux tawm taix Asapha
         mai puxaik nawh khankix sonsang yaogyaw kix ka bwanson Siyiex heue.
         8 Yaogyaw ka bwanson Siyiex, kok yo ka min ceu kaux Nawh Cao mai jhi kaing jhaw pa
         yuh Nawh Cao ka sinax pui khankix heue.
         9 Rhax lai ka Nawh Cao, rhax lox yaogyaw ka Nawh Cao mai krai grawng krax pa daox deng
         kaing pa yuh Nawh Cao khawmuik heue.
         10 Yaogyaw tawx min ka daux ceu kaux pa singax singeh Nawh Cao heue. Kieh rhawm pui
         pa sawg ka Siyiex, koe krax pa gaux rhawm heue.
         11 Sawg ka Siyiex mai riang rao Nawh Cao khankix! sawg ka pakngai Nawh Cao ku bawg yam!
         12 Doh keud ka kaing jhaw pa daox deng Nawh Cao mai ka pa hoik yuh Nawh Cao mai ka pa
         daox deng krax prawng ca pa hoik lih khaing jheeh Nawh Cao khankix,
         13 Doeh ru pui Isarelax siliex Nawh Cao khankix eue, Can pex pa mawh kawn praix Yakop
         mai pui pa hoik laug Nawh Cao khankix eue,
         14 Nawh Cao mawh Siyiex ex, mawh cao pa prawng ca piang ca haktiex in khawmuik heue.
         15 Doh keud ka gumlox mukheu Nawh Cao jheung jheung mai ka gumlox pa tawx Nawh Cao ka
         son kaing rheng baux ju pui khankix,
         16 Gumlox sijax mukheu pa hoik yuh Nawh Cao tau mai Abraham mai gumlox pa tiextu Nawh
         Cao ka Icak khankix,
         17 Nawh hoik kieh an kaux cong ka daux ru Yakop mai gumlox sijax mukheu an hoik mawh
         ka can pui Isarelax pa kaux cong leeing ju,
         18 pa ah nin, "Aux tak tawx haktiex Khanan, sonsang mawh sinngao cie pex, ".
         19 Pex ang mawh pui hun, pex mawh pa kied tux khaing pui tete mai yam mawh pex nyo sinie
         ka daux haktiex an heue.
         20 Yam hoik lih hu kix khaing ceu pui tix cub an, hoek ka dee ot cub pui tang cub tix
         cub mai khaing meung haktiex tix mu, tom hoek pex ka ceu pui tang ceu tix ceu,
         21 Nawh Cao ang lai kieh pui tix kaux kawx nunai map grham ka kix, mawh heue, Nawh Cao
         hoik sidiex gau ka simiang khankix kheu jao kix,
         22 pa ah nin, "Paw doh teeh ka pui pa hoik groi Aux rawm bee ka mai paw yuh krax kha
         rhawm ka cao jhai Aux khankix heue."
         23 Kawn pui haktiex khankix eue, rhax lai yaogyaw ka Siyiex mai krai pao gumlox grawng
         krax taoh pa mhawm Nawh Cao khankix tixngaix hoik tixngaix heue.
         24 Plak jhi min sibrawm Nawh Cao ka daux sinax can pui khankix mai pa daox deng Nawh
         Cao ka daux sinax pui khankix heue.
         25 Mawh kheu Siyiex mawh pa kied ting lhaong mai mawh pa khaw ti yaogyaw tom kied ting
         lhaong. Nawh Cao mawh pa khaw ti lhat graung kah, khaing siyiex tang ceu khankix heue.
         26 Siyiex pui tang ceu khankix mawh siyiex riang pa giex going, viang mawh nan, Siyiex
         mawh cao pa phan raoma khankix heue.
         27 Min plakngai mai min sibrawm khankix koe ka plak sivoe Nawh; riang rao pa ting mai
         krax pa gaux rhawm khankix koe ka dah dee ot Nawh Cao heue.
         28 Pui kuceu khankix eue, yaogyaw ka Siyiex, yaogyaw ka min sibrawm mai riang rao pa
         ting Siyiex heue.
         29 Yaogyaw ka meung Siyiex mai yaogyaw ka sibrawm mai min ceu kaux pa ting Nawh Cao,
         viex krax tan mai hoek ka plak sivoe Nawh Cao heue. Krub Siyiex ka daux krax pa mhawm
         grang pa singax singeh,
         30 Kawn pui haktiex khankix eue, kieh koe krax pa lhat graung ka plak sivoe Nawh Cao,
         haktiex pa phan pa deuh Nawh Cao ang chix gah chix greed mai tak kaux cong,
         31 Kieh raoma haktiex gaux rhawm mai kieh haktiex koe pa nyawm rhawm mai kieh kix ah
         nin ka sinax ceu pui khankix, "Siyiex mawh cao pa kwang heue."
         32 Kieh rawm sigrit sigra mai can ceu pa naog ka daux nawh khankix ah lox sinum, kieh
         tong kaung mai khawm can ceu pa koe ka daux nawh khankix gaux rhawm heue.
         33 Khaix an, khaox khankix pa koe daux tiag, tak sang koe krax pa gaux rhawm ka plak
         sivoe Siyiex heue. Mawh kheu Nawh Cao tak hoek prawng ca ka khawm haktiex in heue.
         34 Yaogyaw mai ting bwanson ka Siyiex, kheu mawh Nawh Cao pa mhawm, krax caux rhawm
         Nawh kaux cong leeing ju heue.
         35 ah nin, Siyiex Cao taoh ka ex eue, "Deeh taoh ka yix mai deeh taoh yix lih khaing
         pui tang ceu khankix mai deeh kraix khrawm yix ot tau sonsang yaogyaw mai ting bwanson
         ka min ceu kaux pa singax singeh Maix Cao mai sonsang koe krax pa yaw yix rangdi ka
         daux pa yaogyaw tix min ceu kaux Maix Cao heue."
         36 Kieh Yaogyaw bwanson ka Siyiex ceu pui Isarelax khankix jah yam in leeing ju tom
         sidah leeing ju heue. Pui khawmuik ah Amen mai yaogyaw Siyiex heue.
         37 Mawh kheu nan, nawh hoik prah Asapha mai pux nawh khankix tan ka plak sivoe teug
         bwan sijax mukheu Siyiex sonsang yuh kaing jhaw ka plak sivoe teug bwan sijax mukheu
         jheung jheung awm pa hoik koe been pa yuh kix ku ngaix,
         38 Nawh hoik deuh Obetdedon mai puxaik nawh khankix tix gliah daix kaux tau, Obetdedon
         kawn simex Yedutum mai Hosa, khankix mawh cao pau siviex,
         39 Zadok cao giex kaing li mai khawm puxaik nawh cao giex kaing li khankix ot ka sivoe
         nyiex gox bwan man Siyiex ka dee pa lhaong an pa koe ka veng Gibion,
         40 Sonsang tan krax tan pa gleeing ka Siyiex piang khu dee tan krax pa gleeing plak
         ponngawb mai ponbo ku ngaix mai sonsang hoek yuh kix awm pa hoik koe been pa hoik
         tiem ti deuh ka daux gumlox tat jhawm prawng Siyiex, pa hoik tawm Nawh Cao ti deuh
         ka can pui Isarelax khankix,
         41 Pui ot tau mai kix mawh Heman mai Yedutum, khawm pui pa hoik laug kix mai can pui
         pa hoik ciak ti deuh awm pa koe ceu kaux kix, sonsang yaogyaw mai ting bwanson ka
         Siyiex, grawh grawng nawh, krax caux rhawm Nawh Cao tak mawh pa kaux cong tom sidah
         leeing ju,
         42 Pui ot tau mai kix pa mawh Heman mai Yedutum khankix phlu teettawng mai tah chiang
         mai tah ting tau mai pa kied ting sinum sonsang yaogyaw ka Siyiex heue. Yam an, kawn
         simex Yedutum mawh cao pau siviex heue.
         43 Khaix an, pui khawmuik lih hu mai kix tang ing ka nyiex tix mai Davit kawx deeh ing
         sonsang nawb bwan piang kawn nyiex ma cao tix heue.

1 Khaix hoik luan ceu an khankix mai yam ot Davit ka daux nyiex haw tix, Davit ah nin
         ka cao jhai Natan, jhak heue, yam in Aux ot ka daux nyiex khaox Arit, viang mawh nan,
         teug bwan sijax mukheu Siyiex kawn ot ka greem nyiex gox bwan man tieb heue."
         2 Khaix an, Natan ah nin ka Davit, "Yuh awm can ceu pa koe ka daux rhawm maix, mawh
         kheu Siyiex ot tau mai maix heue."
         3 Viang mawh nan, ceu an hoik lih ti koe ka daux sawm an mai gumlox Siyiex hoek bleeh
         ka Natan ah nin,
         4 "Hu mai krai ka kawncau Aux Davit, "Maix tak ang pon ti sum nyiex sonsang ot Aux
         ka heue.
         5 "Aux ang sax yaox ti ot ka daux nyiex glang bawg yam viex Aux ceu pui Isarelax khankix
         lih hu khaing haktiex meung Ejiptux, tom hoek ka daux singaix, viang mawh nan, Aux
         hoik lai loh ti ot daux nyiex gox khankix tix mu hoik tix mu mai khaing nyiex gox
         bwan man tix mu heue.
         6 "Can dah dee hoik gah Aux ti hu tau mai ceu pui Isarelax, mawh hoik sax krai Aux
         ka cao prawng see ceu pui Isarelax khankix tix kaux kaux, ka pa hoik tawm Aux kix
         mawh cao liang yung pui Aux khankix ka daux krax pa ah nin, mawh ang pex nyang sum
         nyiex khaox Arit ka son Aux lie?"
         7 Yan in maix krai ka kawncau Aux Davit, Siyiex Cao kru naing mai raoma ah nin, "Aux
         hoik laug ti teei maix khaing daux kawg yung mai khaing dee liang yung, sonsang mawh
         maix cao kwang piang pui Aux Isarelax khankix heue.
         8 "Aux ot tau mai maix ka can dee hu maix khankix mai grheu ti tik pui koeng maix khankix
         ka plak sivoe maix mai kieh ceu kaux maix koe min awm ceu kaux pui ting lhaong khankix
         pa koe piang ca haktiex heue.
         9 "Lheu khaing an, Aux tak sang laug ti deuh dah dee tix dah ka son pui Aux Isarelax
         khankix mai Aux tak sum kix kaux cong sonsang pon ot kix ka dah dee cie cao kix mai
         ang lai yaox ti gah khaing tan tix bawg kawx mai pui caox khankix tak ang lai pon
         yeen ya ka kix khaix in tix bawg kawx awm glang singaix pa hoik luan khankix,
         10 "Jhak ka bawg yam tawm Aux lox ka cao prawng see, sonsang kwang kix piang pui Aux
         Isarelax khankix heue. Aux tak grheu ti tik pui koeng pex khankix heue. Lheu khaing
         an Aux sang krai maix mhong ka sang sum Siyiex nyiex ka son maix heue.
         11 "Ceu an tak lih ti mawh yam naog singaix baux ju maix khankix mai yam hu ot maix
         tau ka dee ot keeing maix khankix, Aux tak yaog ti deuh ru maix khaix maix, ka daux
         kawn simex maix khankix mai Aux tak sang pang ti deuh meung haktiex nawh heue.
         12 "Nawh tak mawh pa sum nyiex ka son Aux mai Aux tak pang ti deuh dang ngeung nawh
         leeing ju heue.
         13 "Aux tak mawh keeing nawh mai nawh tak mawh kawn simex Aux mai Aux tak ang lai teei
         krax pa caux rhawm tix hu khaing nawh, awm hoik teei Aux krax pa caux rhawm tix khaing
         pui pa hoik dawg koe ka sivoe maix heue.
         14 Aux tak tawx nawh ot ka daux nyiex Aux mai ka daux meung Aux leeing ju mai dang ngeung
         nawh tak kaux cong leeing ju heue."
         15 Nawh tom deeh krai ka Davit awm koe gumlox pa plak jhi in kix khawmuik heue.
         16 Khaix an simiang Davit laig ka daux mai ngawm ka plak sivoe Siyiex heue. Mawh aux
         pui pa yuh ka mawx lie? mawh doeh nyiex ma aux pa yuh ka mawx, Maix Cao lai yaogyaw
         aux ting yuh nin lie?
         17 Siyiex eue, in hoik mawh ceu pa iak pa liied ka plak sivoe ngai Maix Cao; Siyiex
         eue, Maix Cao hoik gruh krai grawng doeh nyiex ma kawncau tix, son bawg yam pa sang
         hoek an mai Maix Cao hoik deuh aux mawh pui pa kied ting min plakngai heue.
         18 "Davit tak sang baox pon ah patix ka Maix Cao grawng yaog Maix Cao min plakngai kawncau
         tix lie? grawh grawng nawh, Maix Cao tawng grawng kawncau tix heue.
         19 "Siyiex eue, mawh kheu jhak Maix Cao ka bwanson kawncau tix, hoik koe rhawm Maix
         Cao, Maix Cao hoik yuh ceu pa ting lhaong in khawmuik ka daux pa sidawng laing laing
         ka daux pa kied ting lhaong in khawmuik heue.
         20 Siyiex eue, Siyiex pa awm Maix Cao ang koe tix kaux kawx, awm pa hoik sax mhong ka
         yhaok tix khawmuik, lheu khaing Maix Cao ang lai koe Siyiex tang kaux heue.
         21 "Ka piang haktiex in, mawh koe pui tang ceu khankix pa awm pui Maix Isarelax, ka
         pui pa hoik laug Maix Cao ti teei ka son cao tix, sonsang kieh Maix Cao ceu kaux pa
         kied ting lhaong tix sidawng mai grawng kaing pa daox deng khankix ka daux pa Maix
         Cao grheu pui kuceu lih hu khaing plak sivoe pui Maix Cao khankix, pa hoik deeh taoh
         Maix Cao kix lih khaing haktiex meung Ejiptux lie?
         22 "Grawh grawng nawh, Maix Cao hoik kieh pui Isarelax khankix mawh pui cie tix leeing
         ju mai Maix Cao, pa mawh Siyiex hoik mawh Siyiex kix heue.
         23 "Siyiex eue, gumlox pa hoik krai Maix Cao son kawncau Maix mai ka son doeh nyiex
         ma nawh khankix, kieh ankix mawh pa kaux cong leeing ju mai yuh awm pa hoik krai Maix
         Cao heue.
         24 "Mawh kheu nan, kieh min ceu kaux Maix Cao pa ting lhaong kaux cong leeing ju, Siyiex
         Cao kru naing raoma mai mawh Siyiex ceu pui Isarelax khankix mai kieh doeh nyiex ma
         kawncau Maix Davit mawh pa sum tix kaux cong ka plak sivoe Maix Cao heue
         25 Grawh grawng nawh, Siyiex aux eue, Maix Cao hoik krai grawng sang sum tix nyiex ka
         son kawncau Maix Cao heue. Mawh kheu nan, kawncau Maix hoik yaox ka ceu ankix, ka
         daux rhawm tix sonsang rawg bwan ka plak sivoe Maix Cao heue.
         26 "Yam in, Siyiex eue, Maix Cao mawh Siyiex mai Maix hoik yuh sijax mukheu pa mhawm
         in khankix ka kawncau Maix Cao heue.
         27 Yam in Maix Cao mawh pa koe rhawm tix nawb bwan piang doeh nyiex ma kawncau Maix
         khankix, sonsang pon ceu an pa kaux cong ka plak sivoe Maix Cao leeing ju heue. Grawh
         grawng nawh, Siyiex eue, Maix Cao nawb bwan piang ankix mai ceu ankix tak mawh pa
         pon bwan son leeing ju heue."

1 Khaix an Davit puing ka ceu pui Philitix khankix mai pex ka kix mai teei veng Gat
         mai nyiex yaong khankix khaing daux tawm taix ceu pui Philitix heue.
         2 Khaix an nawh hoik puing haktiex Mawbax mai pui Mawbax khankix hoik lih mawh siliex
         Davit mai kix hoik yaox ti tawx keen heue.
         3 Davit hoik deeh puing Hadadeza pa mawh simiang haktiex Zawbax tom hoek ka veng Hamat,
         sonsang lih hu pang nawh meung haktiex tix piang hawt baoh rawm klawng Yufrethi heue.
         4 Davit hoik rhim ti teei ling lawx naing brung khankix tix rheng, cub kru naing brung
         khankix aliah rheng kaux mai kru naing caong khankix ra mheen kaux heue. Khaix hoik
         yuh Davit ling lawx naing brung tang dah khankix laux mai nawh deeh teei ling lawx
         naing brung tixyieh lhang khaing heue.
         5 Yam hoek pui Surix khankix khaing veng Damase, sonsang teem Hadadeza simiang Zawbax,
         Davit pah cub pui Surix khankix yum ra mheen ra rheng kaux heue.
         6 Khaix an Davit deuh cub tab pa pau veng khankix ka veng Damase, ka haktiex Surix
         mai ceu pui Surix khankix hoik lih mawh siliex Davit mai kix hoik tawx keen ka nawh
         heue. Mawh kheu nan, Siyiex kia ngien Davit ka can dee hu nawh heue.
         7 Davit hoik rhim ti teei kraung naing tiebtie plah khri kix khaing siliex Hadadeza
         mai viex kix ing ka veng Yerusaliem heue.
         8 Khaing veng Tibahat mai khaing veng Khun, pa mawh veng Hadadeza khankix, Davit hoik
         teei ti viex tawng lheung ing tom nie heue. Sawlamon tom yuh rawm dung tawng, rong
         tawng mai kraung shiao ka tawng khankix tom nie heue.
         9 Yam mhong Tou pa mawh simiang veng Hamat ka grawng hoik pex Davit ka cub kru naing
         Hadadeza, simiang haktiex Zawbax khankix khawmuik,
         10 Nawh ploi kawn simex tix Hadoram, hu ka simiang Davit, sonsang rieb tix pub nawh
         mai nawb bwan piang nawh, grawh grawng nawh Davit hoik puing Hadadeza mai hoik pex
         ka nawh, mawh kheu Hadadeza hoik yuh naing ka nawh glang ka an heue. Hadoram viex
         kraung khrai mau mai kraung tawng lheung kuceu khankix hoek heue.
         11 Simiang Davit hoik tan tix tawx khankix ka Siyiex, tan khri mai mau pa hoik viex
         kix hoek khaing haktiex Edom, haktiex Mawbax, pui Arun khankix mai khaing cau pui
         Philitix mai khaing ceu pui Amaliet khankix khawmuik heue.
         12 Lheu khaing an, Abishie kawn simex Zeruya, hoik pah ka ceu pui Edom khankix yum ka
         daux ngawd kih, tix mheen daix rheng kaux heue.
         13 Nawh baox deuh cub tab pau veng khankix hoik lih mawh siliex Davit khawmuik heue.
         Siyiex hoik kia ngien Davit ka can dee hu nawh heue.
         14 Mawh kheu nan, Davit kwang piang ceu pui Isarelax khankix mai hoik prawng rahsee
         piang pui nawh khankix khawmuik heue.
         15 Yuabax kawn simex Zeruya mawh cao kwang piang cub kru naing mai Yehashaphat, kawn
         simex Ahilut mawh cao pa mhai ti deuh carang,
         16 Zadok kawn simex Ahitut mai Abimaliet kawn simex Abiata khankix mawh cao giex kaing
         mai Shavasha, mawh cao tiiem lai,
         17 Benayax kawn simex Yehoyadax mawh cao kwang piang pui Kheretix mai pui Peletix mai
         kawn simex Davit khankix kawx mawh cao kaing pa ting pa kwang ka kaing ka plak sivoe
         simiang heue.

1 Khaix hoik yum simiang Nahat pa mawh ceu pui Amon mai kawn simex nawh deeh yaog tix
         kwang haktiex ka dah dee ot nawh heue.
         2 Khaix an, Davit ah nin, "Aux tak jhi krax caux rhawm tix ka Hanun kawn simex Nahat,
         mawh kheu hoik jhi keeing nawh krax caux rhawm tix ka aux heue. "Mawh kheu nan, Davit
         ploi cao cau hu sonsang yuh kix krax pa nyawm rhawm nawh ka son grawng keeing nawh
         heue. Siliex Davit khankix hoek ka Hanun ka haktiex dee ot pui Amon sonsang khu rhawm
         nawh heue.
         3 Cub simiang Amon khankix ah nin ka Hanun, "Mawh keud maix Davit sang tawx krax yungyi
         ka keeing tix kheu jao ploi nawh pui pa khu rhawm maix khankix hoek lie? Ang maix
         tawng siliex nawh khankix mawh pa sang sawg ti jiang ti yaox ka haktiex mai pa sang
         hoek yuh maix laux leeing khankix lie?"
         4 Mawh kheu nan, Hanun giex ka siliex Davit khankix mai khlao hauk bheup kix mai tat
         kraung ceep kix tom hoek sigreung piang ba viang kix mai deeh ploi kix hu dee singai
         heue.
         5 Khaix an, pui tiblah hu krai Davit mhong grawng pui an khankix mai nawh ploi pui
         hu pub kix, kheu jao hoik kied koe krax kaig tua pui an khankix heue. simiang ah nin,
         ot tan ka daux veng Yerikho, tom hoek bawg yam kuah hauk bheup pex mai khaix an deeh
         hoek awx."
         6 Yam yaox pui Amon khankix ka hoik yuh kix krax pa seeing brai ka Davit, Hanun mai
         pui Amon khankix hoik sipaox mau tixrheng talantan hu sonsang vai tix ling lawx naing
         brung mai cub pui naing brung khankix son tokaux kix, khaing haktiex Mesopotemia mai
         khaing haktiex Surix Makha mai khaing haktiex Zawbax khankix heue.
         7 Mawh kheu nan, kix hoik vai ling lawx naing brung khankix loe mheen ra rheng lhang,
         tau mai simiang Makha mai khawm pui nawh khankix, hoik hoek ti yuh tab ka plak sivoe
         veng Medabax heue. Pui Amon khankix hoik deeh baox khrawm paox tix tau khaing ku veng
         dee ot cao kix mai hoek ka biang naing heue.
         8 Yam mhong Davit ka grawng an, nawh ploi Yuabax mai kru naing pa kied ting riang khawmuik
         hu heue.
         9 Khaix an, tokaux pui Amon khankix lih hu ti yuh naing ka plak sivoe siviex veng mai
         cub simiang pa hoek ti teem khankix hoik tang teei dee ot tix ka daux tong heue.
         10 Yam yaox Yuabax ka hoik khre kix biang naing ka plak sivoe mai ka plak khaix tix,
         nawh hoik laug pui Isarelax pa cheung khankix tiblah mai nawh ploi kix hu ka biang
         naing sonsang puing ka ceu pui Surix khankix heue.
         11 Son can pui pa kawn deuk khankix, nawh ap kix ot greem pa kwang pux nawh Abishie
         mai kix yuh naing ka pui Amon khankix heue.
         12 Khaix an, nawh ah nin, "Phan pui Surix mawh pa ting riang khaing aux maix tak caw
         ti teem ka aux, viang mawh nan, phan pui Amon khankix mawh pa ting riang khaing maix,
         khaix an, aux tak teem maix heue.
         13 "Kieh koe krax pa kwa rhawm ka daux pa mhawm mai kieh ex mawh pa koe riang rao ka
         son pui ex khankix mai son veng Siyiex ex khankix heue. Kieh Siyiex yuh ceu pa mhawm
         awm pa koe alo Nawh Cao heue."
         14 Mawh kheu nan, Yuabax mai pui pa ot tau mai nawh khankix, hoik greed tix dex sonsang
         puing naing ka pui Surix khankix mai kix hoik to khaing plak sivoe nawh heue.
         15 Yam yaox pui Amon khankix ka hoik to pui Surix khankix, kix kawx baox to sivoe pux
         nawh Abishie mai laig ka daux veng heue. Khaix an, Yuabax hoik deeh ing ka veng Yerusaliem
         heue.
         16 Yam hoik yaox pui Surix khankix hoik som ti ka ceu pui Isarelax khankix, kix ploi
         cao cau khankix hu mai kieh kix kok ka pui Surix pa ot toi klawng Yufrethi mai Shophat
         pa mawh cao kaing naing ting, cub kru naing simiang Hadadeza khankix hu ka plak sivoe
         kix heue.
         17 Yam krai kix grawng an ka Davit, nawh deeh kraix khrawm ceu pui Isarelax khankix
         mai nawh tiang hu ka toi rawm klawng Yawdan mai hoek ka kix mai kix puing naing ka
         kix heue. Mawh kheu nan yam puing Davit ka pui Surix khankix, kix deeh puing naing
         tau mai nawh heue.
         18 Khaix an, pui Surix khankix hoik to sivoe ceu pui Isarelax mai Davit pah cub pui
         naing ling lawx brung khankix yum aliah rheng kaux mai khawm kru naing caong ceu pui
         Surix khankix yum pon mheen kaux mai nawh pah Shaphat cao kaing naing kru naing kix
         heue.
         19 Yam yaox siliex Hadadeza khankix ka som tix ka ceu pui Isarelax khankix, kix yuh
         pa nhim tan mai Davit mai kix hoik lih mawh siliex nawh heue. Mawh kheu pui Surix
         khankix ang lai koe rhawm sang teem ka pui Amon khaix an pie tix bawg kawx heue.
         
            

         
      
   
      
         20
1 Yam hoik naog tix num bawg yam rung praix ka daux num an, yam hoek bawg lih hu cub
         simiang khankix tix puing naing, Yuabax thong cub kru naing khankix yieh ti tik haktiex
         Amon khankix laux leeing mai kix hoek ti lai lawm ka veng Raba heue. Yam an Davit
         ot ka daux veng Yerusaliem heue. Yuabax hoik pex ka veng Raba mai yuh veng an laux
         leeing heue.
         2 Khaix an, Davit peeik ti teei mhok khri khaing kaing simiang mai ciang tix yaox krax
         cien khri nong nong koe tix talantan mai shiang pa laoh lie kix kawx koe ka daux an
         heue. Ceep mhok khri an piang kaing Davit heue. Nawh baox teei kraung pa pon tud rhim
         Pa haoh hun khankix lih khaing daux veng heue.
         3 Nawh teei pui pa ot ka daux veng khankix hu yuh kaing leu khaox, kaing rhiem mai
         kaing shiao moe khankix heue. Mawh kheu nan, Davit hoik kieh pui veng Arun khankix
         yuh ceu an heue. Khaix an, Davit mai pui khankix khawmuik, deeh ing ka veng Yerusaliem
         heue. Yerusaliem heue.
         4 Khaix an mai naing hoik lih ti koe ka daux veng Geza tau mai pui Philitix khankix,
         ka daux bawg yam an, Sibekhie ceu pui Hushitix pah ka Sipie pa mawh cub kawn simex
         pui Rephen an tix kaux heue. Pui Philitix hoik som heue.
         5 Naing baox lih ti koe mai pui Philitix khankix mai Elahanan kawn simex Ya irax hoik
         pah Lahamix pa mawh pux Golia ceu pui Gitix mai gawng pliah pa giex nawh hoik ting
         awm blax taing heue.
         6 Khaix an, naing hoik baox deeh koe ka daux veng Gatax, ka dee hoik koe pui pa kied
         ting lhaong tix kaux, pa koe giien taix giien caong khankix tixnga pon giien, ka taix
         nawh tix khawn koe liah giien mai caong nawh tix khawn koe liah giien heue. Nawh mawh
         pui pa keh khaing ceu pui Rephen heue.
         7 Mawh kheu nan, yam kawn jhax lawg nawh ka ceu pui Isarelax khankix, Shima puxke Davit
         pa mawh kawn simex Shima pa kaux Yawnatan hoik pah nawh yum heue.
         8 Inkix hoik mawh pa keh khaing ceu pui Rephen pui pa ting khankix ka daux veng Gatax
         mai kix hoik yum ka daux tawm taix Davit mai ka daux tawm taix siliex nawh khankix
         heue.

1 Yam an, satan hoik yaog ti kaoh sonsang kieh ceu pui Isarelax khankix laux leeing
         mai hoik so rhawm Davit kieh nawh simin ka ceu pui Isarelax heue.
         2 Mawh kheu nan, Davit ah nin ka Yuabax mai ka cao kaing pui khankix, "Hu heue, simin
         ti yaox ceu pui Isarelax khankix, jah ka veng Bereshabax tom hoek ka veng Dan mai
         viex carang kix hoek ka aux sonsang tawng aux ka ankix heue."
         3 Yuabax pawk lox ah nin, kieh Siyiex yuh pui Nawh Cao nie haoh hun khaing pa koe kix
         tixyieh son heue. Mawh kheu nan, simiang aux eue, "Ang kix khawmuik mawh siliex simiang
         aux lie? Simiang aux sang deeh mhaing ka ceu in khankix jao grawng pa yuh ka mawx
         lie? Kheu lai sang kieh mawh grawng ceu pa koe phimap ka daux ceu pui Isarelax lie?"
         4 Viang mawh kawx nan, gumlox simiang hoik pex ka Yuabax heue. Mawh kheu nan, Yuabax
         lih khaing tan mai hu ka daux sinax ceu pui Isarelax khawmuik mai deeh hoek ka veng
         Yerusaliem heue.
         5 Khaix an, Yuabax deeh tawx carang pui khankix ka Davit heue. Ceu pui Isarelax pa
         giex vaig khankix koe tix lan tix sien kaux mai ceu pui Yudax pa giex vaig khankix
         koe pon sien aliah mheen kaux heue.
         6 Viang mawh nan, nawh ang nyang simin ka ceu pui Lewix mai ceu pui Benyamin pa koe
         ka sinax kix, mawh kheu jao seeing Yuabax ka gumlox simiang heue.
         7 Siyiex ang lai khaw rhawm ka ceu in, mawh kheu nan, Nawh Cao hoik tawx krax kham
         geu ka ceu pui Isarelax khankix heue.
         8 Mawh kheu nan, Davit deeh ah nin ka Siyiex, "Aux hoik lud ka pa kied ting lhaong
         kheu jao grawng yuh aux ceu in heue. Viang mawh nan, yam in aux rawg bwan, teei ti
         tik phimap siliex Maix Cao liak, grawh grawng nawh, aux hoik kied yuh ceu pa vao pa
         caox heue."
         9 Siyiex sikah ka Gat, pa mawh cao jhai Davit ah nin, "Hu krai ka Davit ah nin, Siyiex
         ah nin;
         10 "Aux tak tawx ceu in loe ceu ka maix mai laug ti teei an tix ceuceu ka son cao maix,
         Aux tak sang yuh ceu an ka maix heue." "
         11 Mawh kheu nan, Gat hoek ka Davit mai ah nin ka nawh, "Siyiex ah nin; laug ti teei
         an ka son cao maix,
         12 Pa sang mawh sibhawm praix loe num mai pa sang pex pui koeng maix khankix ka maix
         loe khix tau mai lawm vaig pa hoik hoek ti pheet khaix maix, phan ang mawh nan, jhawm
         saux preng pa sang viex kawncau Siyiex tau mai vaig lawm Siyiex sonsang yuh haktiex
         ceu pui Isarelax khankix laux leeing heue. Yam in keud ti yaox ka lox ceu pa sang
         deeh krai aux ka cao pa ploi aux hoek heue."
         13 Davit ah nin ka Gat, "Aux kied koe pa laux rhawm! yuh bwanson kieh aux glup ka daux
         tawm taix Siyiex heue. Pa caux rhawm Nawh Cao mawh pa kied ting lhaong, viang mawh
         nan, paw doh kieh aux glup ka daux tawm taix kawn pui liak?"
         14 Mawh kheu nan, Siyiex ploi jhawm saux preng lih hoek piang ceu pui Isarelax khankix
         mai pui Isarelax hoik goh ti yum aliah mheen kaux heue.
         15 Siyiex ploi kawncau tix hu ka veng Yerusaliem, sonsang yuh veng an laux leeing heue.
         Yam tak sang yuh kawncau Siyiex veng an laux leeing, Siyiex jhak ti yaox mai koe krax
         pa voi rhawm mai Nawh Cao ah nin ka kawncau Siyiex, "Ding heue paw lai yuh krax pa
         laux leeing an, yoi taix maix heue. "kawncau Siyiex cung hawt biang glah nghox Aronax
         ceu pui Yebusix heue.
         16 Khaix an, Davit maong ti jhak mai yaox cung kawncau Siyiex ot daux sinax haktiex
         raoma mai nawh nyeu vaig lawm pa koe daux taix ti piang veng Yerusaliem heue. Mawh
         kheu nan, Davit mai kwad song khankix ceep ka chee rhix mai gup ngai tix piang tiex
         heue.
         17 Davit ah nin ka Siyiex, "Ang hoik mawh aux pa tawx lox ka pui khankix mai kieh kix
         simin ka pui haktiex ang mawh lie? Aux hoik mawh pui yuh phimap mai hoik yuh ceu pa
         caox caig tete, viang mawh nan, mawh hoik yuh kawn yung in khankix patix lie? Siyiex
         aux eue, aux rawg bwan mai kieh taix Maix Cao ot piang aux mai piang doeh nyiex ma
         keeing aux khankix, viang mawh nan, paw kieh jhawm saux preng krax kham geu in khankix
         hoek piang ceu pui Maix Cao liak!"
         18 Khaix an, kawncau Siyiex hoik tawm lox ka Gat mai kieh ah nin ka Davit, kieh Davit
         haok sum khu dee tan tix lhang son Siyiex piang biang glah nghox Aronax ceu pui Yebusix
         heue.
         19 Mawh kheu nan, Davit hoik lih hu awm lox pa hoik tawm Gat, ka pa hoik krai nawh ka
         daux min ceu kaux Siyiex heue.
         20 Yam kawn pah Aronax ka nghox, nawh gi tix jhak mai yaox kawncau Siyiex mai kawn simex
         nawh pon kaux pa ot mai nawh khankix hoik mox tix heue.
         21 Khaix an, Davit hoek ka Aronax mai Aronax jhak mai yaox ka Davit heue. Nawh lih hu
         khaing glah pah nghox ca mai gup kaing tix piang tiex plak sivoe ngai Davit heue.
         22 Khaix an, Davit ah nin ka Aronax, tawx dah dee glah pah nghox in ka aux, sonsang
         sum aux khu dee tan tix lhang piang an son Siyiex heue. Maix coh ka aux awm ngawh
         jum pa simie maix ti pon, mawh sonsang ang jhawm saux preng hoek piang pui khankix
         heue."
         23 Aronax ah nin ka Davit, "Teei an ka son maix mai kieh simiang aux yuh an khankix
         awm pa khaw caw ka daux ngai nawh heue. Jhak heue, aux tak baox tawx moi son krax
         tan pa gleeing mai tawx kraung shiao biang glah pah nghox mawh son khix mai nghox
         ca son krax tan phawng nghox ca, aux tawx ceu an khawmuik heue.
         24 Khaix an, simiang Davit ah nin ka Aronax, "Ang mawh, mawh kheu nan, aux tak liag
         awm ngawh jum nawh tom naog, grawh grawng nawh, aux tak ang teei kraung khrai cie
         maix son Siyiex mai ang tan krax tan pa gleeing pa ang koe ngawh koe jum khankix ka
         son tix heue."
         25 Mawh kheu nan, Davit ciang ti tawx khri liah yieh shekhe ka Aronax ka son dee an
         heue.
         26 Davit sum khu dee tan tix lhang ka son Siyiex tan mai nawh tan krax tan pa gleeing
         mai krax tan pa nhim khankix mai nawh kok ka Siyiex, Nawh Cao pawk lox ka nawh tan
         mai ngu khaing raoma cod piang khu dee tan pa gleeing heue.
         27 Khaix an, Siyiex tawx lox ka kawncau Siyiex mai nawh deeh teei vaig sau daux phak
         vaig heue.
         28 Ka daux bawg yam an yam yaox Davit ka pawk Siyiex lox tix, ka biang glah pah nghox
         Aronax ceu pui Yebusix, nawh yuh krax tan pa appong tan heue.
         29 Mawh kheu nyiex gox bwan man Siyiex mai khu dee tan krax tan pa gleeing, pa yuh Mose
         ti deuh ka daux tiag kawn koe piang dee pa lhaong ka veng Gibion daux bawg yam an
         heue.
         30 Viang mawh nan, Davit ang pon hu ka plak sivoe an sonsang chawk cheng ka Siyiex,
         kheu jao lhat graung nawh ka vaig lawm kawncau Siyiex heue.

1 Khaix an, Davit ah nin, "In mawh nyiex Siyiex mai in mawh khu dee tan krax tan pa
         gleeing pui Isarelax heue."
         2 Mawh kheu nan, Davit tawx lox sonsang kraix khrawm ka pui tang ceu pa ot ka daux
         haktiex pui Isarelax khankix mai nawh cau cao yuh kaing phawng tiex pid khankix saik
         simaox sonsang sum ka nyiex bwan Siyiex heue.
         3 Davit khre ti deuh rhiem sonsang yuh jim rhiem pa sang tawk ka siviex iak mai siviex
         ting mai tawng lheung tom nie tom ang lai dak uik ciang ka,
         4 khaox Arit khankix tom nie, mawh kheu pui veng Sidon mai pui khaing veng Taira viex
         khaox Arit khankix hoek ka Davit tom nie heue.
         5 Yam in Davit ah nin, "Kawn simex aux Sawlamon kawn awn ju mai ang nyang koe krax
         lhak haing mai nyiex pa sang sum ka son Siyiex mawh pa kied ting lhaong mai pa kied
         ao min, piang haktiex an khawmuik heue. Aux tak khre rien ka son an yam in heue."
         Mawh kheu nan Davit hoik khre rien ceu an khankix tom nie sivoe sang yum nawh heue.
         6 Khaix an, nawh kok kawn simex tix Sawlamon mai ap beeh glawm ka nawh sonsang sum
         nyiex ka son Siyiex pui Isarelax heue.
         7 Davit ah nin ka Sawlamon, "Kawn simex eue, aux hoik koe rhawm mai keud ti sang sum
         nyiex tix lhang son min ceu kaux Siyiex aux;
         8 "Viang mawh nan, gumlox Siyiex hoek ka aux ah nin, maix hoik yuh naing ting mai hoik
         kieh nham pui jauh tom nie maix tak ang pon ti sum nyiex son min ceu kaux Aux, grawh
         grawng nawh kheu hoik pah maix pui tom nie piang haktiex ka daux ngai Aux heue.
         9 Jhak heue, kawn simex tix kaux tak keh ka son maix mai nawh tak mawh pui chix ot
         yiien yawg mai Aux tak kieh pui koeng pa ot hawt vung viang nawh khankix khawmuik
         ot yiien yawg tix heue. Ceu kaux nawh tak mawh Sawlamon, dee bleeh mawh pa nhim, mawh
         kheu Aux tak tawx krax pa nhim mai pa yiien yawg ka ceu pui Isarelax khankix ka daux
         baux ju nawh heue.
         10 Nawh tak sum nyiex son min ceu kaux Aux mai nawh tak mawh kawn simex Aux mai Aux
         tak mawh keeing nawh mai Aux tak pang ti deuh dang ngeung meung haktiex nawh piang
         ceu pui Isarelax khankix leeing ju heue.
         11 "Mawh kheu nan, kawn simex eue, kieh Siyiex ot tau mai maix mai kieh maix haok hwan
         ting lhaong mai sum nyiex Siyiex maix, awm pa hoik krai Nawh Cao ka maix heue.
         12 "Kieh Siyiex tawx pingnya cuyi mai krax tawng yung ka maix mai tawx beeh glawm kwang
         maix ka ceu pui Isarelax khankix mai sonsang pon priex maux ti hawt ka gumlox tat
         jhawm prawng Siyiex tix heue.
         13 "Khaix an maix tak haok hwan ting lhaong, phan maix priex ti hawt ka gumlox lai beenli
         mai lox tat jhawm prawng pa hoik tawm Siyiex ti deuh ka Mose son grawng ceu pui Isarelax
         khankix heue. Teei riang tix mai kieh koe rhawm kwa rhawm vao ceu pa mhawm, paw koe
         krax lhat graung mai paw koe krax laux rhawm heue.
         14 "Aux hoik yaox krax kham geu ka krax kha rhawm tete, sonsang khre rien aux ti deuh
         khri tix sien talantan mai mau khankix tix lan talantan mai khawm tawng lheung mai
         rhiem khankix pa ang lai dak chix uik ciang son nyiex bwan Siyiex, kheu kied nie,
         aux hoik baox khre ti deuh khaox mai simaox mai maix tak baox yuh ka an khankix heue.
         15 "Lheu khaing an pui yuh kaing tak ot tau mai maix tom nie, pa mawh pui saik simaox
         mai pui yuh kaing simaox mai kaing khaox khankix mai khawm pui pa min ka kaing kuceu
         khawmuik heue.
         16 "Pa mawh pa yuh kaing khri kaing mau, kaing tawng mai kaing rhiem khankix pa ang
         lai dak uik simin heue. Yaog tix kaoh mai jah ti yuh kaing, kieh Siyiex ot tau mai
         maix heue."
         17 Davit baox tawm lox ka cao kaing ceu pui Isarelax sonsang teem ka kawn simex nawh
         Sawlamon mai ah nin;
         18 "Ang hoik mawh Siyiex pa ot tau mai pex lie? ang hoik mawh Nawh Cao pa tawx krax
         yiien yawg ka pex ku daog ku dawn lie? Grawh grawng nawh, Nawh Cao hoik ap ti tawx
         pui pa ot ka daux haktiex an khankix ka daux tawm taix aux mai haktiex an hoik mawh
         pa yaog tix ka plak sivoe Siyiex mai ka plak sivoe pui Nawh Cao khankix heue.
         19 Yam in so rhawm maix mai khwan maix sonsang sawg ka Siyiex pex heue. Mawh kheu nan,
         yaog ti kaoh mai sum dee pa singax singeh cie Siyiex, sonsang viex maix teug bwan
         sijax mukheu Siyiex hoek mai khawm kraung khrai pa singax singeh cie Siyiex khankix
         laig ka daux nyiex pa sang sum son min ceu kaux Siyiex heue."

1 Yam hoik kuad Davit mai yam hoik naog bawg yam singaix nawh khankix, nawh yaog kawn
         simex tix Sawlamon mawh simiang piang ceu pui Isarelax heue.
         2 Nawh kraix khrawm cao kaing ceu pui Isarelax mai cao giex kaing li khankix tau mai
         ceu pui Lewix heue.
         3 Yam ankix simin ka pui Lewix khankix, jah ka pui koe ju tixngoe num haok plak piang
         pa mawh kawn simex khawmuik, koe loe mheen daix rheng kaux heue.
         4 Khaing daux pui ra mheen pon rheng kaux mawh cao kaing kia ngien ka kaing nyiex bwan
         Siyiex mai an liah rheng kaux mawh cao kaing ting mai cao prawng see khankix,
         5 an pon rheng kaux mawh cao pa pau siviex mai an pon rheng kaux mawh cao pa yaogyaw
         bwanson Siyiex tau mai kraung ting "Pa hoik yuh aux ti deuh, " "Sonsang yaogyaw bwanson
         Siyiex heue."
         6 Davit tang gwieh ka kix cub mawx cub an khaing daux sinax kawn simex pui Lewix khankix
         pa mawh cub Gerashon, Kawhat mai Merarix khankix heue.
         7 Khaing daux ceu pui Gerashon mawh Ladan mai Shimix heue.
         8 Kawn simex Ladan khankix Yehilax mawh kawn Ai nawh, Zetam mawh kawn Nyi mai Yawlax
         mawh kawn Sam, kix koe loe kaux heue.
         9 Kawn simex Shimix mawh Shelomix, Hazalax mai Haran loe kaux heue. In mawh cao kaing
         doeh nyiex ma keeing Ladan heue.
         10 Kawn simex Shimix khankix mawh Yahat, Zina, Yushax mai Beriyax heue. Inkix pon kaux
         mawh kawn simex Shimix heue.
         11 Yahat mawh kawn Ai mai Zizax mawh kawn Nyi nawh heue. Viang mawh nan, Yushax mai
         Beriyax ang koe kawn simex tom nie; mawh kheu nan, kix hoik kleuk tix awm doeh nyiex
         ma keeing tix kaux ngie heue.
         12 Kawn simex Kawhat khankix mawh Amaram, Izaha, Hebron mai Zilax khawmuik koe pon kaux
         heue.
         13 Kawn simex Amaram khankiex mawh Arun mai Mose heue. Arun mai cub doeh kawn praix
         nawh khankix, hoik tang gwieh ti deuh kix sonsang yuh nawh pa singax singeh khankix
         mawh pa kied singax singeh mai sonsang gleeing nyawng bhawng ka plak sivoe Siyiex
         mai sonsang mawh pa yuh kaing jhaw son Nawh Cao mai sonsang nawb bwan ka daux min
         ceu kaux Nawh Cao leeing ju heue.
         14 Yam in cub kawn simex pui Siyiex pa mawh Mose khankix hoik mhai ti deuh ka daux doeh
         ru pui Lewix heue.
         15 Kawn simex Mose khankiex mawh Gerashon mai Eliaza heue.
         16 Khaing daux cub kawn simex Gerashon, Sheboelax mawh kawn Ai nawh,
         17 Khaing daux doeh ru Eliaza khankix Rehabix mawh kawn Ai nawh heue. Eliaza ang lai
         koe kawn simex tang kaux khaing an heue. Viang mawh nan, kawn simex Rehabi koe tom
         nie heue.
         18 Khaing daux cub kawn simex Izaha, Shelomit mawh kawn Ai nawh heue.
         19 Khaing daux kawn simex Hebron khankix Yeri mawh kawn Ai nawh mai Amarix mawh kawn
         Nyi, Yahaze mawh kawn Sam mai Yekaman mawh kawn Sai nawh heue.
         20 Khaing daux kawn simex Uzilax khankix, Mikha mawh kawn Ai mai Yeshi mawh kawn Nyi
         nawh heue.
         21 Kawn simex Merarix khankix mawh Malalix mai Mushix heue. Kawn simex Malalix mawh
         Eliaza mai Kishax heue.
         22 Eliaza tak ang koe kawn simex tix kaux kawx tom yum tix, koe ngie kawn bun khaing
         heue. puxaik kix, pa mawh cub kawn simex Kishax hoik teei ti moeng kawn bun nawh heue.
         23 Kawn simex Mushix mawh Mahalix, Eda mai Yerimot, loe kaux heue.
         24 Inkix mawh kawn praix ceu pui Lewix pa kaoh khaing daux doeh nyiex ma keeing kix,
         awm pa hoik koe carang kaux mawx kaux an, pa sang yaox ti yuh kaing jhaw son nyiex
         bwan Siyiex jah pa koe ju tixnga num haok plak piang heue.
         25 Davit ah nin, "Siyiex ceu pui Isarelax hoik tawx krax pa yiien yawg ka pui Nawh khankix
         mai kix tak ot ka daux veng Yerusaliem leeing ju."
         26 "Nawh baox ah nin ka ceu pui Lewix khankix, "Kix tak ang lai yaox ka nyiex gox bwan
         man mai kraung khrai nyiex gox bwan man khaix in tix bawg kawx heue."
         27 Awm gumlox pa ghoit Davit ti ah, ceu pui Lewix khankix yaox ti teei carang, jah ka
         pa koe ju tixnga num haok plak piang heue;
         28 Grawh grawng nawh, beeh glawm kix mawh sonsang teem ka cub kawn simex Arun ka daux
         kaing jhaw mai ka daux biang rawb rim nyiex bwan mai ka daux lawg khankix mai kieh
         kraung pa singax singeh khawmuik mawh pa singax mai khawm ka daux kaing jhaw nyiex
         bwan Siyiex,
         29 tau mai blah pa khan ka plak sivoe Nawh Cao mai phawng nghox ca ceu pa mhawm son
         krax tan nghox ca pa im tau mai khlawp blah pa ang sau susaix khankix mai can ceu
         pa hoik tong sin ka plah rhiem mai can ceu pa klu klao tix tau mai bee mai can ceu
         pa hoik tiag tong ti deuh diag nawh kuceu khawmuik,
         30 mai kix cung ti yaogyaw mai ting bwanson ka Siyiex ponngawp mai plak ponbo ku jheeng,
         31 mai kix yaox ti gleeing krax tan pa gleeing plak sivoe ngai Siyiex jheung jheung
         ka daux singaix twah mai ka daux singaix haok khix khraox mai ka daux singaix pawie
         khankix, awm ka pa hoik tat kix ti deuh, pa koe daux beenli pa hoik yuh kix jheung
         jheung ka plak sivoe Siyiex.
         32 Kix teei beeh glawm ka can ceu pa lo ka daux nyiex gox bwan man bang kum mai son
         pa lo ka dah dee pa singax singeh mai teem ka puxaik pa mawh kawn simex Arun khankix,
         ka son kaing jhaw ka daux nyiex bwan Siyiex khawmuik heue.

1 In khankix mawh krax pa tang tiah cub kawn simex Arun tix koe heue. Kawn simex Arun
         mawh Nadat, Abihux, Eliaza mai Itama heue.
         2 Nadat mai Abihux yum voe keeing tix mai ang tien koe kawn praix mawh kheu nan, Eliaza
         yuh kaing jhaw cao giex kaing li heue.
         3 Khaix an, Davit kieh Zadok pa kaoh khaing cub kawn simex Eliaza mai Ahimaliet, pa
         kaoh khaing cub kawn simex Itama, tang tiah ti deuh kaing jhaw awm pa khaw caw ka
         son kix heue.
         4 Kix nie lheu yaox cao kaing ka daux cub kawn simex Eliaza khaing daux cub kawn simex
         Itama heue. Mawh kheu nan, kix tom gwieh yuh nin, khaing daux cub kawn simex Eliaza
         khankix cao kaing doeh nyiex ma keeing kix koe kao liah kaux mai khaing daux cub kawn
         simex Itama cao kaing doeh nyiex ma keeing kix koe daix kaux heue.
         5 Mawh kheu nan, kix yuh niieb mai gwieh kaing ka kix tix cub hoik tix cub, ka cao
         kaing dah dee pa singax singeh mai cao kaing daux nyiex bwan Siyiex, hoik laug tix
         khaing kawn simex Eliaza mai khaing kawn simex Itama heue.
         6 Cao tiiem lai Shemayax kawn simex Netanelax, ceu pui Lewix hoik tiem ti deuh ceu
         an khankix ka plak sivoe simiang mai ka plak sivoe cao thung cao bung khankix mai
         ka plak sivoe Abiata, plak sivoe cao kaing doeh nyiex ma keeing cub cao giex kaing
         li mai ka plak sivoe ceu pui Lewix mai kix lai loh ti yuh nieb khaing daux doeh nyiex
         ma keeing kix Eliaza mai khaing nyiex ma Itama heue.
         7 Krax yuh nieb bawg tix caw ka Yehoyarip mai bawg ra caw ka Yedayax,
         8 Bawg loe caw ka Harim mai bawg pon caw ka Sawrim,
         9 bawg phwan caw ka Malakhiyax mai bawg liah caw ka Miyamin,
         10 bawg aliah caw ka Hakkok mai bawg daix caw ka Abiyax,
         11 bawg dim caw ka Yeshua mai bawg kao caw ka Shakanix,
         12 bawg kaotix caw ka Eliaship mai bawg kao ra caw ka Yakim,
         13 bawg kao loe caw ka Hupa mai bawg kao pon caw ka Yeshabat,
         14 bawg kao phwan caw ka Bilaga mai bawg kao liah caw ka Imarax,
         15 bawg kao aliah caw ka Hezirax mai bawg kao daix caw ka Hapiziet,
         16 bawg kao dim caw ka Petahim mai bawg tixnga caw ka Yehezekelax,
         17 bwa tixnga tix caw ka Yakhim mai bawg tixnga ra caw ka Gamulax,
         18 bawg tixnga loe caw ka Delayax mai bawg tixnga pon caw ka Maziyax heue.
         19 Inkix hoik mawh pui laug kix sonsang laig yuh kix kaing jhaw ka daux nyiex bwan Siyiex,
         awm pa hoik koe been pa deuh khaing tawm taix keeing kix Arun, pa hoik tawm Siyiex
         ceu pui Isarelax ka nawh heue.
         20 Yam in kawn simex ceu pui Lewix pa kawn deuk khankix mawh awm in heue. Kawn simex
         Amaram, mawh Shubalax mai kawn simex Shubalax mawh Yedeyax heue.
         21 In mawh cub pa dex dawd mai Rehabix, kawn simex Rehabix mawh Isaya pa mawh cao kaing
         heue.
         22 Kawn simex Izaha mawh Shelomot mai kawn simex Shelomot mawh Yahat,
         23 Kawn Ai Hebron mawh Yerix, kawn Nyi mawh Amarix, kawn Sam mawh Yahazilax, kawn Sai
         mawh Yekaman heue.
         24 Kawn simex Uzilax mawh Mikha mai kawn simex Mikha mawh Shamirax,
         25 pux Mikha mawh Isaya mai kawn simex Isaya tom mawh Zakharix,
         26 Kawn simex Merarix khankix mawh Mahalix mai Mushix, kawn simex Yaziyax mawh Benaw
         heue.
         27 Kawn simex Merarix mawh Yaziyax, kawn simex Yaziyax mawh Benaw, Shawham, Zakurax
         mai Ibarix khankix heue.
         28 Kawn simex Mahalix mawh Eliaza mai Eliaza ang lai koe kawn simex heue.
         29 Kawn simex Kishax mawh Yeramelax,
         30 Kawn simex Mushix mawh Mahalix, Eda mai Yerimot heue. Inkix mawh cub kawn simex ceu
         pui Lewix awm pa hoik koe doeh nyiex ma keeing kix heue.
         31 Inkix mawh pa yuh kix nieb, awm pa hoik yuh puxaik kix cub kawn simex Arun khankix
         ka plak sivoe simiang Davit, Zadok, Ahimieliet mai ka plak sivoe cao kaing doeh nyiex
         ma keeing kix cao giex kaing li mai ceu pui Lewix khankix heue. Cao kaing ting ka
         daux nyiex ma keeing kix khankix yuh ka pui ting awm puxaik pa iak kix heue.

1 Lheu khaing an, Davit mai cao kaing naing ting pui haoh hun khankix gwieh tix tawx
         kaing son kawn simex Asapha mai ka Heman, ka Yedutun khankix, pa sang krai lox bwan
         mai rhax lai tau mai ting khaox feuk, ting pawd mai chiang khankix heue. Pui pa yuh
         kaing khankix pa koe carang mawh awm in,
         2 khaing daux cub kawn simex Asapha khankix mawh Zakurax, Yosiep, Netanix mai Asharelax;
         kawn simex Asapha khankix hoik ot greem pa kwang keeing kix Asapha mai yuh kaing jhaw
         Siyiex awm lox pa hoik tawx simiang heue.
         3 Khaix daux cub Yedutun kawn simex nawh khankix mawh Gedalix, Zerix, Yeshayax, Shimix,
         Hashabix mai Matithix, kix liah kaux mawh pa ot greem pa kwang keeing kix Yedutun,
         sonsang rhax lai tau mai ting khaox feuk ka daux pa yaogyaw mai ting bwanson ka Siyiex
         heue.
         4 Khaing daux cub Heman, kawn simex nawh khankix mawh Bukkix, Matania, Uzilax, Sheboelax,
         Yerimot, Hananix, Hanan, Eliata, Gidatix, Romantiza, Oshabekashax, Malothi, Hotirax
         mai Mahaziot khankix heue.
         5 Inkix khawmuik mawh cub kawn simex Heman, pa mawh cao jhai simiang ka plak gumlox
         Siyiex mai mawh cao phlu teettawng kawn simex khankix ka Heman kao pon kaux mai kawn
         bun khankix loe kaux heue.
         6 Inkix khawmuik hoik mawh pa ot greem pa kwang keeing kix, sonsang tah ting rhax lai,
         ka daux nyiex bwan Siyiex, tau mai chiang, ting pawd mai ting khaox feuk, son kaing
         jhaw daux nyiex bwan Siyiex, Asapha, Yedutun mai Heman, hoik mawh pa ot greem sibrawm
         simiang heue.
         7 Mawh kheu nan, carang kix mai puxaik kix pa hoik thong hoik gau pui ka lai rhax Siyiex
         mai can pui pa min ka ceu an khawmuik, koe ra yieh tixdaix daix kaux heue.
         8 Kix hoik yuh nieb ka son beeh glawm pa sang caw kix ti yuh, jah khaing pui pa iak
         pa ting khankix mai sara cao gau khawm nyawm cawng khankix heue.
         9 Yam in krax yuh nieb bawg tix ka cub Asapha caw ka Yosiep; bawg ra caw ka Gedalix,
         tau mai puxaik nawh mai kawn simex nawh khankix kao ra kaux heue.
         10 Bawg loe caw ka Zakurax, tau mai kawn simex nawh mai puxaik nawh khankix kao ra kaux
         heue.
         11 Bawg pon caw ka Yizarix, tau mai kawn simex nawh mai puxaik nawh khankix kao ra kaux
         heue.
         12 Bawg phwan caw ka Netaniyax, tau mai kawn simex nawh mai puxaik nawh khankix kao
         ra kaux heue.
         13 Bawg liah caw ka Bukkix, tau mai kawn simex nawh mai puxaik nawh khankix kao ra kaux
         heue.
         14 Bawg aliah caw ka Yesharelax tau mai kawn simex nawh mai puxaik nawh khankix kao
         ra kaux heue.
         15 Bawg daix caw ka Yeshayax, tau mai kawn simex nawh mai puxaik nawh khankix kao ra
         kaux heue.
         16 Bawg dim caw ka Matania, tau mai kawn simex nawh mai puxaik nawh khankix kao ra kaux
         heue.
         17 Bawg kao caw ka Shimix, tau mai kawn simex nawh mai puxaik nawh khankix kao ra kaux
         heue.
         18 Bawg kao tix caw ka Azarelax, tau mai kawn simex nawh mai puxaik nawh khankix kao
         ra kaux heue.
         19 Bawg kao ra caw ka Hashabix, tau mai kawn simex nawh mai puxaik nawh khankix kao
         ra kaux heue.
         20 Bawg kao loe caw ka Shubalax, tau mai kawn simex nawh mai puxaik nawh khankix kao
         ra kaux heue.
         21 Bawg kao pon caw ka Matathix, tau mai kawn simex nawh mai puxaik nawh khankix kao
         ra kaux heue.
         22 Bawg kao phwan caw ka Yeremot, tau mai kawn simex nawh mai puxaik nawh khankix kao
         ra kaux heue.
         23 Bawg kao liah caw ka Hananix, tau mai kawn simex nawh mai puxaik nawh khankix kao
         ra kaux heue.
         24 Bawg kao aliah caw ka Yoshakashax, tau mai kawn simex nawh mai puxaik nawh khankix
         kao ra kaux heue.
         25 Bawg kao daix caw ka Hananix, tau mai kawn simex nawh mai puxaik nawh khankix kao
         ra kaux heue.
         26 Bawg kao dim caw ka Malothi, tau mai kawn simex nawh mai puxaik nawh khankix kao
         ra kaux heue.
         27 Bawg tixnga caw ka Eliata, tau mai kawn simex nawh mai puxaik nawh khankix kao ra
         kaux heue.
         28 Bawg tixnga tix caw ka Hotirax, tau mai kawn simex nawh mai puxaik nawh khankix kao
         ra kaux heue.
         29 Bawg tixnga ra caw ka Gidalatix, tau mai kawn simex nawh mai puxaik nawh khankix
         kao ra kaux heue.
         30 Bawg tixnga loe caw ka Mahaziot, tau mai kawn simex nawh mai puxaik nawh khankix
         kao ra kaux heue.
         31 Bawg tixnga pon caw ka Romantiza, tau mai kawn simex nawh mai puxaik nawh khankix
         kao ra kaux heue.

1 Grawng gwieh kix cao pa pau siviex veng khankix khaing ceu pui, Korabix, mawh Meshalemix,
         kawn simex Korax pa kaoh khaing doeh ru kawn simex Asapha heue.
         2 Kawn simex Meshelemix khankix, kawn Ai mawh Zakharix, kawn Nyi mawh Yedelax, kawn
         Sam mawh Zebadix, kawn Sai mawh Yatanilax,
         3 Kawn Ngox mawh Elam, kawn Log mawh Yehohanan mai kawn ciiet mawh Elayehonie heue.
         4 Lheu khaing an kawn simex Obetdedon khankix, kawn Ai mawh Shemayax, kawn Nyi mawh
         Yehozabat, kawn Sam mawh Joah, kawn Sai mawh Sakha mai kawn Ngox mawh Netanelax,
         5 Kawn Log mawh Amilax mai kawn ciiet mawh Issakha mai kawn cib mawh Pulatie, mawh
         kheu Siyiex nawb bwan ka Obetdedon heue.
         6 Kawn Ai nawh Shemayax baox koe kawn simex mai kix hoik mawh cao pa kwang ka doeh
         nyiex keeing kix, grawh grawng nawh, kix hoik mawh cub pui pa kied ting riang rao
         mai pa koe rhawm kwa heue.
         7 Kawn simex Shemayax khankix, mawh Otanix, Rephalax, Obet, Elazabat mai pux kix Elihux
         mai Semakhix khankiex mawh pui pa koe riang rao ti pon yuh kuceu heue.
         8 In khawmuik mawh cub kawn simex Obetdedom mai cub kawn simex kix mai puxaik kix khawmuik
         mawh pui pa pon yuh kuceu mai pa kied ting riang son kaing jhaw mai kix khawmuik pa
         mawh kawn simex Obetdedom koe tigliah ra kaux heue.
         9 Meshelemix koe kawn simex khankix mai puxaik kao daix kaux pa mawh pui pa kied ting
         riang rao pa pon yuh kuceu heue.
         10 Hosa khaing doeh ru Merarix, baox koe kawn simex Shimarix, viang Shimarix ang mawh
         kawn liang kawx keeing nawh hoik yaog nawh mawh kawn Ai heue.
         11 Kawn Nyi nawh mawh Hilaki, kawn Sam nawh mawh Tebalix mai kawn Sai nawh mawh Zakharix,
         kawn simex mai puxaik Hosa khankix koe kao loe kaux heue.
         12 Cub cao pau siviex veng in khankix mawh cao kaing ting khaing sinax puxaik kix mai
         lai loh ti teei beeh glawm sonsang yuh kaing ka daux nyiex bwan Siyiex awm yuh puxaik
         kix heue.
         13 Kix khawm pui iak pui ting ku kaux yuh nieb sonsang pau ka siviex veng ku mu, awm
         pa koe doeh nyiex ma keeing kix heue.
         14 Siviex veng plak lih singaix caw ka Shelemix heue. Khaix an, kix baox yuh nieb son
         kawn simex nawh Zakharix pa mawh pui pa koe pingnya cuyi tix kaux mai caw ka siviex
         veng plak laong heue.
         15 Son Obetdedom caw ka siviex veng plak seh mai kawn simex nawh khankix hoik caw cao
         pau nyiex Asupim, Asupim mawh nyiex priex kraung heue.
         16 Son Shupim mai Hosa nieb hoik caw ka siviex veng plak klip singaix, tau mai siviex
         veng Shalekhiet hawt krax ting mai kix yaox ti pau khawm ra plak heue.
         17 Ka plak lih singaix mawh pui Lewix khankix liah kaux cao pa pau mai ku singaix, plak
         laong pon kaux mai plak seh pon kaux mai plak Asupim ra kaux mai plak praix nyiex
         ra kaux heue.
         18 Son krax laig plak klip singaix, cao pau koe pon kaux mai plak praix nyiex bwan,
         cao pau koe ra kaux hawt diang laig pui heue.
         19 Inkix mawh pa hoik gwieh kix ti tawx beeh glawm cao pau siviex veng khankix, khaing
         daux sinax cub kawn simex Korax mai khaing ka daux sinax cub kawn simex Merarix khankix
         heue.
         20 Khaing ka daux ceu pui Lewix khankix Ahiyax mawh cao pa kwang piang sinngao nyiex
         bwan Siyiex mai khawm piang sinngao ceu pa hoik appong tix khankix heue.
         21 Kawn simex Ladan pa kaoh khaing doeh ru Gerashon pa mawh Ladan mai cao kaing nyiex
         keeing kix Ladan pa mawh ceu pui Gerashon hoik mawh Yehelix heue.
         22 Kawn simex Yehelix, Zetam mai pux nawh Yawlax, khankiex mawh cao pa kwang piang sinngao
         nyiex bwan Siyiex khankix heue.
         23 Khaing daux ceu pui Amram, ceu pui Izaha, ceu pui Hebron mai ceu pui Uzilax khankix,
         24 Sheboelax, kawn simex Gerashom, pa mawh kawn simex Mose, mawh cao pa kwang ka sinngao
         khankix heue.
         25 khaing puxaik nawh Eliaza, kawn simex nawh mawh Rehabix, kawn simex Rehabix mawh
         Yeshayax mai kawn simex Yeshayax mawh Yoram mai kawn simex Yoram mawh Zikharix mai
         kawn simex Zikharix mawh Shelomit heue.
         26 Shelomit mai puxaik nawh khankix mawh cao pa kwang piang sinngao can pa appong simiang
         Davit mai pa appong cao kaing daux doeh nyiex keeing kix mai cao kaing naing piang
         pui kaing rheng kaing yieh mai cao kaing naing khaing daux cub kru naing khankix heue.
         27 Kraung khrai pa pon rhim kix khaing daux naing khankix, kix appong tan sonsang cox
         ka nyiex bwan Siyiex heue.
         28 Can ceu pa appong cao jhai Samoelax, Sawlux kawn simex Kishax, Abena kawn simex Nerax
         mai Yuabax pa mawh kawn simex Zeruya khankix khawm tang ceu pa hoik appong kix khawmuik
         hoik ot greem pa kwang Shelomit mai puxaik nawh heue.
         29 Khaing daux cub ceu pui Isarelax khankix, Khenanix mai kawn simex nawh khankix hoik
         teei beeh glawm yuh cao kaing lum mai cao prawng see piang ceu pui Isarelax pa ot
         plak praix veng Yerusaliem khankix heue.
         30 Khaing daux ceu pui Hebron khankix, Hashabix mai puxaik nawh khankix, tix rheng aliah
         yieh kaux mawh cub pui koe riang rao ti yuh kuceu mai mawh cao kia ngien piang pui
         Isarelax khankix, pa ot plak toi rawm klawng Yawdan, plak klip singaix mai son kaing
         jhaw Siyiex khawmuik mai son kaing jhaw simiang khawmuik heue.
         31 Khaing daux ceu pui Hebron, Yeriyax mawh cao kaing ceu pui Hebron awm pa hoik koe
         doeh ru keeing nawh heue. Ka daux baux yam kwang Davit ka haktiex tixpon num, kix
         teei ka carang pui an khankix mai kix yaox pui pa koe riang rao khankix ka daux veng
         Yaza pa koe ka haktiex Gilat heue.
         32 puxaik nawh khankix koe been ra rheng aliah yieh kaux pa mawh pui pa ting riang rao
         mai cao kaing doeh nyiex ma keeing kix, pa hoik yaog simiang Davit kix mawh cao kaing
         piang ceu pui Rubin mai ceu pui Gat mai piang doeh ru Manashe tix plak, grawng pa
         dex dawd mai kaing jhaw Siyiex kuceu mai grawng kaing jhaw simiang heue.

1 Pui Isarelax, awm pa hoik koe carang cao kaing doeh nyiex ma keeing kix mai cao kaing
         naing cub pui kaing rheng mai kaing yieh mai cao kwang piang kix khankix, hoik yuh
         kaing jhaw son simiang grawng kuceu awm pa hoik gwieh ti deuh cub pui naing khankix
         heue. Cub caw in kix mawh cub kru naing pa laig pa lih tix khix hoik tix khix ka daux
         leeing lang khix leeing lang num heue. Cub tab pa hoik gwieh kix koe lien ra mheen
         pon rheng kaux heue.
         2 Tab kru naing cub tix, son khix tix, mawh Yashoban, kawn simex Zabadalax, pa kwang
         ka tab kru naing cie nawh koe lien ra mheen pon rheng kaux heue.
         3 Nawh mawh kawn praix khaing ceu pui Periet mai mawh cao kaing ting piang cao kaing
         naing cub kru naing khankix son daux khix tix heue.
         4 Tab kru naing son khix ra mawh Dodie, khaing ceu pui Hohix, pa kwang heue. Khaing
         daux tab cub kru naing nawh khankix, Mikalot kawx mawh cao kaing tix kaux heue. Ka
         daux tab cub kru naing nawh khankix koe lien ra mheen pon rheng kaux heue.
         5 Cao kaing naing loe kaux tix kaux daux cub kru naing son khix loe, mawh Benayax,
         kawn simex cao giex kaing li Yehoyadax, pa mawh cao kaing ting kix heue. Ka daux tab
         cub kru naing nawh khankix, koe lien ra mheen pon rheng kaux heue.
         6 Benayax mawh pa kied ting riang khaing daux cub kix tixngoe kaux mai nawh kwang piang
         kix tixngoe kaux heue. Kawn simex nawh Amizabat kawx mawh cao kaing naing pa kwang
         ka daux cub kru naing heue.
         7 Cao kaing naing pon kaux tix kaux, son khix pon mawh Asahelax pux Yuabax mai kawn
         simex nawh Zebadix kawx mawh cao kaing tix kaux heue. Ka daux tab cub kru naing nawh
         khankix koe lien ra mheen pon rheng kaux heue.
         8 Cao kaing naing phwan kaux tix kaux, son khix phwan mawh Shamahut ceu pui Izarax;
         ka daux tab cub kru naing nawh khankix koe lien ra mheen pon rheng kaux heue.
         9 Cao kaing naing liah kaux tix kaux, son khix liah mawh Irax kawn simex Ikesha khaing
         veng Teko heue. Ka daux tab cub kru naing nawh khankix koe lien ra mheen pon rheng
         kaux heue.
         10 Cao kaing naing aliah kaux tix kaux, son khix aliah, mawh Heliet ceu pui Pelonix,
         khaing daux cub kawn praix Epharem ka daux tab cub kru naing nawh koe lien ra mheen
         pon rheng kaux heue.
         11 Cao kaing naing daix kaux tix kaux, son khix daix mawh Sibekhie doeh ru Hushatix
         mai ceu pui Zarax, ka daux tab cub kru naing nawh koe lien ra mheen pon rheng kaux
         heue.
         12 Cao kaing naing dim kaux tix kaux, son khix dim, mawh Abeza doeh ru Anatotix, khaing
         daux ceu pui Benyami ka daux tab cub kru naing nawh khankix koe lien ra mheen pon
         rheng kaux heue.
         13 Cao kaing naing kao kaux tix kaux, son khix kao mawh Mahalie doeh ru Natophitix,
         khaing daux ceu pui Zara ka daux tab cub kru naing nawh khankix koe lien ra mheen
         pon rheng kaux heue.
         14 Cao kaing naing kao tix kaux tix kaux, son khix kao tix, mawh Benayax doeh ru Piratonix,
         khaing daux cub kawn praix Epharem ka daux tab cub kru naing nawh khankix koe lien
         ra mheen pon rheng kaux heue.
         15 Cao kaing naing kao ra kaux tix kaux, son khix kao ra mawh Heladie doeh ru Netophatix,
         khaing ceu pui Awtanelax ka daux tab cub kru naing nawh khankix koe lien ra mheen
         pon rheng kaux heue.
         16 Lheu khaing an cao pa kwang piang ceu pui Isarelax mawh pui inkix simiang pa kwang
         piang ceu pui Rubin mawh Eliaza kawn simex Zikharix, piang ceu pui Simeon, mawh Shephatix
         pa mawh kawn simex Makha,
         17 Ka piang ceu pui Lewix mawh Hashabix kawn simex Kemoelax; piang ceu pui Arun mawh
         Zadok,
         18 Ka piang ceu pui Yudax, mawh Elihux puxke Davit piang ceu pui Issakha mawh Omrix
         kawn simex Mikhalax,
         19 Ka piang ceu pui Zebulun, mawh Ishamayax kawn simex Obadix; piang ceu pui Napthalix
         mawh Yerimot kawn simex Azarelax;
         20 Ka piang ceu pui Epharem, mawh Hoshe kawn simex Azazix piang ceu pui Manashe an tix
         plak, mawh Yawlax kawn simex Pedayax,
         21 Ka piang ceu pui Manashe an tix plak ka haktiex Gilat mawh Idadaw, kawn simex Zakharix
         piang ceu pui Benyamin mawh Yasilax kawn simex Abana,
         22 Ka piang ceu pui Dan, mawh Azarelax kawn simex Yeroham heue. Inkix mawh cao thong
         cao bung ka ceu pui Isarelax heue.
         23 Viang mawh nan, Davit ang teei carang pui pa ang nyang naog ju tixnga num, mawh kheu
         Siyiex ah nin, Aux tak kieh ceu pui Isarelax khankix haoh hun awm simuing raoma khankix
         heue.
         24 Yuabax kawn simex Zeruya, tak jah tix koh carang pui khankix, viang mawh nan, nawh
         ang nyang bax hoik sidah, mawh kheu hoek krax meet rhawm piang ceu pui Isarelax grawng
         pa koh ka carang in heue. Carang pui pa hoik koh nawh khankix ang nyang sau ka daux
         carang phuk lai been simiang Davit heue.
         25 Azamaviet kawn simex Adelax mawh cao kwang piang sinngao simiang; mai Yehonatan,
         kawn simex Uzix mawh cao kwang piang nyiex krao koe ka daux kaung, ka daux veng, ka
         daux yaong mai ka daux tab khankix heue.
         26 Ezarix kawn simex Khelup mawh cao kwang piang pui pa yuh kaing thai kaung kaing thai
         ma khankix heue.
         27 Shimix pui veng Ramax mawh cao kwang piang ma sipeem plix siiet mai Zabadix pui veng
         Shiphami mawh cao kwang piang plix siiet pon khaing sipeem mai krao plix siiet heue.
         28 Balahanan ceu pui Gedarix mawh cao kwang piang khaox sanlon mai khaox ruh pa koe
         ka daux lung khankix mai Yawshax mawh cao kwang piang nyiex krao bee heue.
         29 Shitarie ceu pui Sharon mawh cao kwang piang haktiex baoh dee sawm tobrie Sharon
         mai Shaphat kawn simex Adalie mawh cao kwang piang tobrie pa sawm rib ka daux lung
         heue.
         30 Obilax ceu pui Ishamelax mawh cao kwang piang Kala uk mai Yedeyax ceu pui Meronotix
         mawh cao kwang piang La khankix,
         31 mai Yazit ceu pui Hagarax mawh cao kwang piang yung khankix heue. Inkix khawmuik
         mawh cao kaing pa kwang piang kraung khrai sinngao simiang Davit heue.
         32 Yehonatan keeing iak Davit mawh cao tawx rhawm keud riex ju pa koe pingnya mai cao
         tiiem lai mai Yehelax kawn simex Hakhamonix mawh pa yuh paox pie ot tau mai cub kawn
         simex simiang khankix heue.
         33 Ahitophelax mawh cao tawx rhawm keud dong sawn ka simiang mai Hushie pui veng Akhix
         mawh paox grawm pa yuh paox pie mai simiang heue.
         34 Khaix Ahitophelax mawh Yehawyadax kawn simex Benayax khaix nawh mawh Abiata heue.
         Cao kaing naing ting simiang mawh Yuabax heue.

1 Khaix an, Davit kraix khrawm ka cao thong cao bung ceu pui Isarelax khawmuik mai
         cao kaing ceu pui khankix mai cao kaing naing pa yuh kaing jhaw simiang mai cao kaing
         naing pa kwang piang pui kaing rheng mai pa kwang piang pui kaing yieh khankix mai
         kawncau pa kwang piang kraung khrai sinngao simiang mai cie kawn simex nawh khankix,
         tau mai cao kaing mai pui pa koe rhawm kwa khankix mai pui pa kied ting riang rao
         khankix hoek ka daux veng Yerusaliem heue.
         2 Khaix an, simiang Davit yaog ti kaoh cung ah nin, aux hoik koe rhawm sonsang sum
         tix nyiex dee laux lee, son teug bwan sijax mukheu Siyiex mai son dee sang deuh Siyiex
         caong tix mai aux hoik grux khre rien khankix sonsang sum tix ka heue.
         3 "Viang nawh nan, Siyiex ah nin ka aux maix tak ang pon ti sum nyiex son min ceu kaux
         Aux, grawh grawng nawh maix mawh pui pa yuh naing mai hoik kieh nham jauh heue
         4 Viang yuh nan, Siyiex ceu pui Isarelax hoik laug aux khaing daux doeh nyiex ma keeing
         aux mai yaog aux mawh simiang piang ceu pui Isarelax leeing ju, mawh kheu Nawh Cao
         hoik laug ka ceu pui Yudax mawh cao kwang mai laug aux khaing doeh nyiex ma Yudax
         mai khaing daux nyiex ma keeing aux, khaing sinax kawn simex keeing aux heue. Nawh
         Cao khaw rhawm mai yaog aux mawh simiang piang ceu pui Isarelax khawmuik heue.
         5 "Khaing daux cub kawn simex aux khankix, grawh grawng nawh, Siyiex hoik tawx kawn
         simex khankix tom nie ka aux mai khaing daux cub kawn simex aux khankix, Nawh Cao
         hoik laug ti teei kawn simex aux Sawlamon sonsang ngawm piang dang ngeung meung haktiex
         Siyiex ceu pui Isarelax heue.
         6 "Nawh Cao ah nin ka aux, kawn simex maix Sawlamon tak mawh pa sum nyiex Aux mai biang
         nyiex Aux heue. Grawh grawng nawh, Aux hoik laug nawh mawh kawn simex Aux mai Aux
         tak mawh keeing nawh heue.
         7 Lheu khaing an, Aux tak pang meung haktiex nawh kaux cong leeing ju, phan nawh hawt
         yuh awm gumlox pingnyap Aux mai been lox tat jhawm prawng Aux khankix, awm pa koe
         ka daux in singaix heue.
         8 Mawh kheu nan, yam in, ka plak sivoe ngai ceu pui Isarelax, pa mawh cub pui hun cie
         Siyiex awm pa hoik mhong Siyiex ka mai sawg ti yaox ka lox tawm pingnyap Siyiex mai
         hawt ti yuh khawmuik, sonsang pon pex ti cie ka haktiex pa mhawm in mai sonsang yaox
         pex ti prah an khankix, mawh sinngao son kawn praix pex tix ju hoik tix ju heue.
         9 Kawn simex aux Sawlamon eue, tawng ka Siyiex keeing maix awx mai yuh kaing jhaw Nawh
         Cao tau mai pa kaux sijax daux rhawm tix mai khawm rhawm pa grum naog tix heue. Mawh
         kheu Siyiex mawh cao pa sawg liem ka rhawm pui khawmuik mai tawng ka krax pa keud
         pui khawmuik heue. Phan maix sawg ti yaox Nawh Cao, Nawh Cao tak sang kieh maix yaox
         tix heue. Viang mawh nan, phan maix tik vud Nawh Cao, Nawh Cao tak tik maix leeing
         ju heue.
         10 "Keud ti yaox yam in, mawh kheu Siyiex hoik laug maix mawh cao sang sum nyiex, ka
         son dee pa kied singax singeh mai teei riang tix mai yuh an heue."
         11 Khaix an, Davit ap pak peung plak sivoe nyiex mai pak peung nyiex ting mai pak peung
         lawg sinngao, pak peung lawg plak piang mai pak peung lawg plak daux mai pak peung
         dee deuh teug bwan krax caux rhawm khankix ka kawn simex nawh Sawlamon,
         12 mai pak peung pa pon nawh daux khwan singax pa mawh biang nyiex Siyiex mai khawm
         lawg pa koe hawt rawb rim nyiex an khankix khawmuik mai nyiex dee deuh kix sinngao
         Siyiex mai pak peung nyiex pa priex kix sinngao pa appong pui tix tan khankix,
         13 ap grawng kaing jhaw cao giex kaing li ceu pui Lewix mai son kaing pa sang yuh kix
         ka daux nyiex bwan Siyiex khawmuik mai son kraung khrai pa sang shiao kix ka daux
         kaing jhaw nyiex bwan Siyiex khawmuik heue.
         14 Nawh hoik ciang ti tawx khri sonsang yuh kraung khri, pa sang shiao ka daux kaing
         jhaw yuh tix kuceu mai nawh hoik baox deeh ciang ti tawx mau sonsang yuh kraung mau
         pa sang shiao ka daux kaing jhaw yuh tix kuceu,
         15 Nawh hoik ciang ti tawx khri son dang kawk ngu khri pa mawh jawk ten khri mai son
         kawk ngu khri khankix, awm pa sang koe diang cien dang kawk ngu mai kawk ngu ku mu
         mai nawh deeh ciang ti tawx mau son dang kawk ngu mau mai son kawk ngu mau khankix,
         awm pa sang koe ding ciien dang kawk ngu mai kawk ngu ku mu heue.
         16 Nawh ciang ti tawx khri son pheen khri blah khankix mai pheen ku mu mai nawh deeh
         ciang tix khri tawx mau son pheen mau ku mu,
         17 Ciang ti tawx khri nawnaw, pa sang yuh khaox si gawng nex ka mai pa sang yuh pan
         ting, singiien rawm mai klong khankix heue. Nawh ciang ti tawx khri son klong khri
         ku mu mai ciang ti tawx mau son klong mau ku mu,
         18 Ciang ti tawx khri nawnaw son khu tan dee gleeing nyawng bhawng mai son pa sang yuh
         ling lawx naing brung, pa mawh riang khri Cherubin, pa di pruik tix lih mai kheem
         piang teug bwan sijax mukheu Siyiex heue.
         19 Davit ah nin, "In khawmuik, hoik mawh pa kieh Siyiex aux tawng ka grawng pa hoik
         tiem Taix Nawh Cao tau mai aux, awm koe grang pak peung inkix khawmuik heue."
         20 Davit ah nin ka kawn simex tix Sawlamon, "Teei riang rao tix mai kieh koe rhawm kwa
         ceu pa mhawm mai yuh ceu in heue. Paw koe krax lhat graung mai paw koe krax laux rhawm
         awx. Grawh grawng nawh Simiang Siyiex pa mawh Siyiex aux, tak ot tau mai maix heue.
         Nawh Cao tak ang prah maix nong nong mai tik vud ka maix, tom hoek bawg yam hoik sidah
         kaing jhaw nyiex bwan Siyiex in khawmuik heue.
         21 "Inkix khawmuik mawh cub cao giex kaing li mai pui Lewix, pa yuh kaing jhaw nyiex
         bwan Siyiex mai pui pa chix yuh kaing taix kaing caong ku kaux, hoik ot tau mai maix,
         sonsang yuh kaing kuceu heue. Cao thong cao bung mai pui khawmuik hoik ot ka greem
         gumlox tawm maix heue."

1 Lheu khaing an, simiang Davit ah nin ka cub pui haoh hun khawmuik "Kieh kawn simex
         aux Sawlamon, pa hoik laug Siyiex ti teei, mawh pa kawn awn ju mai ang nyang koe krax
         tawng yung mai kaing mawh pa kied ting lhaong, mawh kheu nyiex bwan in ang mawh son
         kawn pui mai mawh son Siyiex heue.
         2 Yam in son nyiex bwan Siyiex aux, aux hoik khre ti deuh awm pa koe riang rao tix
         khawmuik, khri khankix pa sang yuh kraung khri ka mai mau khankix pa sang yuh kraung
         mau ka mai tawng lheung khankix pa sang yuh kraung tawng mai rhiem khankix pa sang
         yuh kraung rhiem mai khaox khankix pa sang yuh kraung khaox mai simaox shahan pa mawh
         simaox son pa sang khaw tix sang yuh khankix mai simaox pa koe rawm siang kuceu mai
         simaox pa kied koe ngawh jum khankix mai khawm simaox paing pa kied haoh hun khawmuik
         heue.
         3 "Lheu khaing an, mawh kheu kied koe rhawm aux ka nyiex bwan Siyiex aux, aux hoik
         Lheu tawx khaing ceu pa hoik khre rien aux ti deuh son nyiex bwan Siyiex pa singax
         singeh khaing ka daux sinngao cie aux pa mawh khri mai mau khankix,
         4 "Khri ophirax pa koe aux loe rheng talantan mai mau nawnaw pa koe aux aliah rheng
         talantan, mawh pa sang om tix piang ding nyiex bwan khankix,
         5 "Khri khankix sonsang yuh kraung khri mai mau khankix son pa sang yuh kraung mau,
         son kaing pa sang yuh tix kuceu khawmuik koe ka daux tawm taix cangmai pa yuh nyiex
         khawmuik heue. Khaix an, mawh pui mawx pa sang koe rhawm tix sang tan can pa koe tix
         mai appong tokaux tix ka Siyiex daux in singaix lie?"
         6 Khaix an, cao thong cao bung daux nyiex keeing kix mai cao thong cao bung ceu pui
         Isarelax khankix mai cao kaing naing pui kaing rheng kaing yieh khankix, tau mai pa
         kwang piang kaing jhaw simiang khankix, hoik tan ceu an khankix ka daux pa fah rhawm
         tix heue.
         7 Ka son kiang jhaw nyiex bwan Siyiex, kix hoik tawx khri phwan rheng talantan mai
         khawm lon mau khankix tix mheen talantan mai tawng lheung khankix tix mheen daix rheng
         talantan mai khawm rhiem khankix tix sien talantan heue.
         8 Can pui pa koe siang simaox pa kied mhawm khankix kawx hoik ap ti tawx ka daux krao
         sinngao nyiex bwan Siyiex, ka daux tawm taix Yehelax, ceu pui Gerashon heue.
         9 Khaix an, pui haoh hun kied koe krax gaux rhawm kheu hoik yaox kix ti tan ka ceu
         an khankix tau mai krax pa koe rhawm tix, mawh kheu hoik yaox kix ti tan tau mai pa
         kaux sijax tix ka Siyiex heue. simiang Davit hoik kied koe krax gaux rhawm ka heue.
         10 Mawh kheu nan, Davit yaogyaw bwanson Siyiex sivoe pui haoh hun ah nin, "Siyiex keeing
         ex Isarelax eue, kieh Maix Cao mawh pa koe bwanson ku ju leeing jux leeing phan heue.
         11 Siyiex eue, Maix Cao mawh pa kied ting lhaong, sibrawm mai min plakngai Maix khankix
         krax pa pex mai krax pa koe sibrawm, can pa koe ka daux haktiex in mawh cie Maix Cao
         khawmuik, Siyiex eue, meung haktiex mawh cie Maix Cao, Maix Cao mawh pa ting lhaongmai
         mawh pa kied blon mhawm piang khawmuik heue.
         12 Krax pa magmi mai min plakngai mawh pa kaoh khaing Maix Cao mai Maix Cao mawh cao
         pa kwang piang kuceu khawmuik heue. Sibrawm mai krax pa kied ting riang rao koe ka
         daux tawm taix Maix Cao, tawm taix Maix Cao mawh pa yuh ceu pa ting lhaongmai tawx
         riang rao ka kuceu khawmuik heue.
         13 "Mawh kheu nan, Siyiex ex eue, ex yaogyaw ting bwanson ka Maix Cao mai yaogyaw ka
         min sibrawm ceu kaux Maix Cao yam in heue.
         14 Viang mawh nan, aux mai pui aux khankix mawh pui pa yuh ka mawx, sonsang pon tan
         ex, ka daux pa koe rhawm tix awm in lie? Mawh kheu kuceu khawmuik mawh pa kaoh khaing
         Maix Cao, ex hoik deeh tawx pa kaoh khaing Maix Cao ka Maix Cao heue.
         15 Kheu mawh yix nyo sinie pui tang praix klawng pa vung viang ka plak sivoe ngai Maix
         Cao, awm daux baux ju keeing yix khankix; baux singaix im ju yix piang haktiex, mawh
         awm pang peue khaing; mai pa ang koe krax keud pot jun pot heue.
         16 "Siyiex ex eue, can pa kied haoh hun pa hoik khre rien yix sonsang sum ka nyiex Maix
         Cao, son min ceu kaux pa singax singeh Maix Cao, mawh pa kaoh khaing daux tawm taix
         Maix Cao mai ceu an khawmuik mawh cie Maix Cao heue.
         17 "Siyiex aux eue, aux tawng ka cheuk cheu Maix Cao ka rhawm yix mai Maix Cao hoik
         khaw rhawm ka daux pa rahsee heue. Phan mawh son aux, aux hoik tan tix tawx ceu in
         khankix ka rhawm pa rahsee tix; mai ka daux pa koe rhawm tix; tau mai krax pa gaux
         rhawm, aux hoik yaox pui Maix Cao hoek ka plak sivoe Maix sonsang tan kix ceu in ka
         daux pa koe rhawm tix ka Maix Cao heue.
         18 "Siyiex keeing ex Abraham, Icak mai ceu pui Isarelax khankix eue, priex rien pui
         Maix Cao sonsang koe kix rhawm krax keud krax ce ka Maix Cao jheung jheung mai kieh
         rhawm kix kaung cong ka plak Maix Cao liak.
         19 "Tawx rhawm kaux sijax ka kawn simex aux Sawlamon, sonsang hawt nawh gumlox tawm
         pingnyap Maix Cao mai khawm krax pa kham sakse Maix Cao mai lox lai beenli Maix Cao
         khankix, sonsang pon yuh nawh ceu inkix khawmuik mai sonsang pon sum nyiex bwan can
         pa hoik khre rien aux ti deuh khankix heue."
         20 Khaix an, Davit ah nin ka cub pui haoh hun, "Yam in, tawx krax pa yaogyaw bwanson
         ka Siyiex pex heue. "Mawh kheu nan, cub pui haoh hun hoik tawx krax pa yaogyaw bwanson
         ka Siyiex keeing kix mai hoik gum kaing mai gup tokaux tix ka plak sivoe Siyiex mai
         simiang heue.
         21 Khaix singaix an, kix hoik yuh krax tan pa appong ka Siyiex mai hoik tan krax tan
         pa gleeing khankix ka Siyiex, ka moi tix rheng, yung tix rheng, kawn yung iak tix
         rheng mai krax tan pa nyaux mai kix tan appong tom nie son ceu pui Isarelax khawmuik
         heue.
         22 Mawh kheu nan, kix ih mai nyaux ka plak sivoe Siyiex tau mai pa kied gaux rhawm tix
         ka daux singaix an heue. Kix yaog Sawlamon kawn simex Davit mawh simiang bawg ra mai
         kix groi rawm bee ka nawh ka plak sivoe Siyiex sonsang mawh cao thong cao bung mai
         sonsang mawh Zadok cao giex kaing li heue.
         23 Khaix an, Sawlamon ngawm piang dang ngeung Siyiex mawh simiang tang keeing nawh Davit
         mai koe krax haoh hwan ting lhaong mai ceu pui Isarelax khawmuik cu nghiet ka nawh
         heue.
         24 Cao kaing mai pui ting riang khankix mai kawn simex simiang Davit khankix, hoik ot
         ka greem pa kwang simiang Sawlamon yam an heue.
         25 Mawh kheu nan, Siyiex hoik yaog Sawlamon, ting lhaong ka plak sivoe ngai ceu pui
         Isarelax khankix khawmuik mai tawx sibrawm piang nawh, pa ang nyang sax yuh piang
         simiang pie tix kaux kawx phao voe an ka daux haktiex Isarelax heue.
         26 Mawh kheu nan, Davit kawn simex Yessie hoik kwang piang haktiex Isarelax khawmuik
         heue.
         27 Baux yam pa hoik kwang nawh piang haktiex Isarelax khankix hoik rheung tixpon num;
         mai nawh hoik kwang ka veng Hebron aliah num mai kwang ka veng Yerusaliem tixngoe
         loe num heue.
         28 Mawh kheu nan, nawh hoik yum yam kawn mhawm riex ju tix tau mai pa naog singaix sawm
         khankix, tau mai khawm pa magmi tix mai pa koe min sibrawm tix heue. kawn simex nawh
         Sawlamon deeh plud ti kwang haktiex ka dah dee ot nawh heue.
         29 Grawng kaing jhaw pa yuh simiang Davit, jah ka num tom hoek deeh sidah, kix hoik
         tiem ti deuh grawng an khawmuik ka daux phuk lai cao jhai Samoelax mai ka daux phuk
         lai cao jhai Natan mai ka daux phuk lai cao jhai Gat khankix,
         30 tau mai grawng pa kwang nawh mai pa kied koe riang sibrawm nawh khankix mai grawng
         can pa hoik lih ti mawh piang nawh mai piang haktiex Isarelax, khawm piang meung haktiex
         tang dah khawmuik heue.2 Chronicles2 Chronicles2 Chronicles2 Chronicles2 Chronicles

1 Sawlamon mawh kawn simex Davit, hoik kied koe riang rao ka daux meung haktiex kwang
         nawh mai Siyiex ot tau mai nawh mai yaog nawh ting heue.
         2 Sawlamon, krai lox ka ceu pui Isarelax khawmuik, ka cub cao kaing naing pa kwang
         piang pui kaing rheng kaing yieh, ka cub cao pa prawng see khankix mai ka cub cao
         thong cao bung ku kaux pa koe ka daux ceu pui Isarelax khawmuik mai ka cao kaing daux
         doeh nyiex ma keeing kix khawmuik heue.
         3 Khaix an, Sawlamon mai cub pui hun pa ot tau mai nawh khawmuik, hu ka dee pa lhaong
         pa koe daux veng Gibeon, mawh kheu bang kum nyiex gox bwan man Siyiex hoik koe tan,
         pa hoik yuh Mose kawncau Siyiex, ti deuh ka daux tiagtu heue.
         4 Viang mawh kawx nan, Davit hoik teei ti viex teug bwan sijax mukheu Siyiex khaing
         veng Kirayat Yarim, hoek ka dee pa hoik khre Davit ti deuh son nawh, kheu hoik sum
         nawh tix tawx nyiex gox tix lhang ka son nawh, ka daux veng Yerusaliem heue.
         5 Yam in khu tawng dee tan pa hoik yuh Bezalelax, kawn simex Uzix, pa mawh kawn simex
         Hurax, hoik deuh ka plak sivoe nyiex gox bwan man Siyiex Sawlamon mai cub pui hun
         khankix sawg Nawh Cao tan heue.
         6 Sawlamon haok bleeh ka khu tawng dee tan pa koe plak sivoe Siyiex pa hoik koe ka
         daux bang kum nyiex gox bwan man mai nawh gleeing ti tan tobrie tix rheng piang an
         heue.
         7 Ka daux bo an, Siyiex hoek bleeh ka Sawlamon mai ah nin ka nawh, rawg heue, mawh
         sang simie maix Aux tawx ceu patix ka maix lie?
         8 Sawlamon, ah nin ka Siyiex, "Maix Cao hoik jhi krax caux rhawm tix tom nie ka keeing
         aux Davit mai hoik kieh aux mawh simiang ka dee ot nawh heue.
         9 Siyiex eue, kieh gumlox sijax mukheu Maix Cao, mawh pa kaux cong ka keeing aux Davit,
         kheu hoik kieh Maix Cao aux mawh simiang piang pui ceu in, pa kied nie haoh hun awm
         phawng tiex khankix heue.
         10 Yam in tawx pingnya cuyi mai krax tawng ka aux, sonsang pon aux ti lih mai laig ka
         plak sivoe pui inkix, phan ang mawh nan, mawh pui mawx pa pon prawng ca ka pui pa
         kied haoh hun cie Maix Cao lie?"
         11 Siyiex deeh ah nin ka Sawlamon; "Kheu hoik koe rhawm maix yuh nin mai ang tie mhaing
         krax magmi mai sinngao krax pa koe min plakngai khawm ju pui pa koeng maix khankix
         mai kheu ang maix tie mhaing krax pa lang ju tix, viang mawh nan maix mhaing ngie
         pingnya cuyi mai krax tawng son tokaux cao maix, sonsang pon maix ti prawng ca ka
         pui Aux khankix, piang pui pa hoik kieh Aux maix mawh simiang;
         12 Pingnya cuyi mai krax tawng yung tak tawx ka maix mai Aux tak tawx krax magmi mai
         pa koe sinngao mai pa koe ka maix; pa awm in, simiang pa dawg koe voe maix khankix
         mai simiang pa tak sang kwang khaix maix khankix ang koe pa awm maix pie tix kaux
         kawx heue.
         13 Mawh kheu nan, Sawlamon kaoh khaing dee pa lhaong pa koe ka daux veng Gibeon mai
         khaing plak sivoe bang kum nyiex gox bwan man mai hoek ka daux veng Yerusaliem piang
         meung Isarelax heue.
         14 Sawlamon kraix khrawm ling lawx naing brung mai cub pui naing brung khankix, nawh
         koe ling lawx naing brung tix rheng pon yieh lhang mai khawm cub pui naing brung khankix
         tix mheen ra rheng kaux, pa mawh pui pa hoik pang nawh ti deuh ka daux veng ling lawx
         naing brung mai pa hoik deuh nawh tau mai simiang ka daux veng Yerusaliem heue.
         15 Simiang yuh mau mai khri khankix haoh hun awm lon simaox ka daux veng Yerusaliem
         mai nawh yuh khaox Arit, haoh hun awm khaox ruh khankix pa koe ka dee tiiem haktiex
         khankix heue.
         16 Brung cie Sawlamon khankix mawh pa viex hoek khaing daux meung Ejiptux mai daux veng
         Kevie; mawh cao yuh lai geu simiang khankix pa liag ti viex hoek khaing veng Kevie,
         pa koe ngawh jum baux yam an heue.
         17 Kix baox deeh mhaing teei ti tawx ling lawx tix lhang ka mau liah yieh shekhe mai
         brung tix mu, ka mau tixyieh tixphwan shekhe, khaing meung Ejiptux, mawh kheu nan,
         khaing ka daux tawm taix cao pa yuh lai geu son tang kix, kix hoik pon teei ti viex
         ceu ankix hoek ka cub simiang ceu pui Hitix mai cub simiang ceu pui Surix, khankix
         heue.

1 Khaix an, Sawlamon tat rhawm tix sum nyiex bwan tix lhang ka daux ceu kaux Siyiex
         mai nyiex haw tix lhang son cao nawh heue.
         2 Sawlamon laug ti deuh pui aliah mheen kaux, sonsang klawm glawm cien mai sawg tix
         don lon simaox piang gawng daix mheen kaux mai cao pa kia ngien piang pui yuh kaing
         loe rheng liah yieh kaux heue.
         3 Khaix an, Sawlamon ploi pui hu ka Hiram, pa mawh simiang meung Turux ah nin, awm
         hoik tawx maix nawh cie khaox Arit khankix, sonsang sum nawh tokaux cao tix ot nyiex
         tix lhang, mawh kheu nan, deeh baox yuh bwanson ka aux liak!
         4 Jhak heue, aux tak sang sum nyiex bwan tix lhang ka daux ceu kaux Siyiex aux mai
         sonsang appong aux tix tawx ka Nawh Cao mai sonsang gleeing aux nyawng pa sioe bhawng
         ka plak sivoe Nawh Cao mai sonsang sitoe aux tix khan blah sijheeng mai sonsang tan
         aux tix tawx krax tan pa gleeing khankix, plak ponngawb mai plak ponbo yam hoek daux
         singaix twah khankix mai yam haok khix khraox mai yam hoik hoek bawg yam pawie Siyiex
         ex khankix heue. In mawh been pa hoik tat ceu pui Isarelax ti yuh leeing ju heue.
         5 Nyiex bwan pa ah aux tix sang sum, tak mawh pa ting lhaongheue. Mawh kheu Siyiex
         ex mawh pa nie lheu ting khaing siyiex tang kaux tang hak khawmuik heue.
         6 Viang mawh nan, mawh pui mawx pa sang pon sum ti tawx nyiex bwan tix lhang ka son
         Nawh Cao, pie raoma pa nie lheu blon ting khaing raoma ang lai kub Nawh Cao ot, khaix
         an aux tak sang mawh pui pa yuh ka mawx? son tak sang sum aux ti tawx nyiex bwan tix
         lhang ka son Nawh Cao, mawh ngie sonsang gleeing aux tix tawx krax pa appong tix khankix
         ka plak sivoe Nawh Cao khaing heue.
         7 Mawh kheu nan, yam in, ploi pui pa min yuh kaing hoek ka aux tix kaux, sonsang yuh
         nawh kaing khri kaing mau mai kaing rhiem khankix mai kaing taing man pa lung pliex
         raoh mai man pa raoh mai man pa klai raoma khankix, pa hoik min yuh kaing sonsang
         pon laig ti yuh kaing tau mai pui pa min yuh kaing khankix, pa koe tau mai aux ka
         daux meung Yudax mai ka daux veng Yerusaliem, pa mawh pui pa hoik khre rien keeing
         aux Davit ti deuh khankix heue.
         8 Baox tix tawx aux cie khaox Arit mai khaox gix mai khaox Alagum, khankix khaing piang
         gawng Lebanon liak. Mawh kheu aux tawng ka min kawncau mau soi maix ka grawng kaing
         yuh khaox piang gawng Lebanon mai kawncau mau soi aux khankix tak ot tau mai kawncau
         mau soi maix khankix,
         9 sonsang khre rien kix tix tawx khaox ka son aux tom kied haoh hun, mawh kheu nyiex
         bwan pa sang sum aux tak mawh pa kied ting lhaong mai pa kied koe pa daox deng heue.
         10 Ka cub kawncau mau soi maix pa kid khaox khankix mai aux tak tawx phawng gaox nghox
         ca ra mheen kawrax, nghox koi ra mheen kawrax, rawm plix siiet ra mheen bat mai bee
         ra mheen bat heue.
         11 Khaix an, Hiram simiang meung Turux deeh tiem tix pawk lai tawx hu ka Sawlamon ah
         nin, mawh kheu moh Siyiex ka pui Nawh Cao khankix, Nawh Cao hoik kieh maix mawh simiang
         piang kix heue.
         12 Hiram baox deeh ah nin, kieh Siyiex ceu pui Isarelax cao pa phan raoma mai haktiex
         koe bwanson, mawh kheu Nawh Cao hoik tawx kawn simex pa koe pingnya cuyi tix kaux
         ka simiang Davit, pa koe krax keud dong sawn mai krax tawng yung, cao sum ti tawx
         nyiex bwan tix lhang son Siyiex mai nyiex haw tix lhang son cao nawh heue.
         13 Yam in aux hoik ploi pui pa min ka kaing tix kaux mai pa koe krax tawng, pa mawh
         Huram cao pa yuh kaing nyiex kaing ma aux,
         14 mai nawh mawh kawn simex bun tix kaux khaing daux kawn bun ceu pui Dan mai keeing
         nawh mawh pui khaing veng Turux mai nawh hoik chix hoik min ka yuh tix kaing khri
         kaing mau kaing tawng mai kaing rhiem mai kaing yuh simaox mai kaing khaox, kaing
         yuh man pa lung pliex mai kaing pa yuh man ceu pa klai raoma, khawm kaing taing man
         ceu pa mhawm mai kaing taing man ceu pa raoh mai sonsang yuh nawh kaing saik kuceu
         mai sonsang grum naog yuh nawh kaing pa hoik khre rien tix khankix kuceu, pa sang
         mawh pa tawx tix ka nawh, tau mai cub pui pa min yuh kaing cie maix khankix, tau mai
         pa min yuh kaing keeing maix pa mawh simiang aux Davit heue.
         15 Yam in gaox nghox ca mai nghox koi, bee mai rawm plix siiet pa hoik krai simiang
         aux, kieh nawh tawx ka kawncau mau soi nawh khankix heue.
         16 Yix tak sang kid tix tawx khaox khaing piang gawng Lebanon, awm pa sang lo maix,
         yix tak yuh ankix mawh kram viex hoek ka maix ka daux rawm sigrit sigra tom hoek ka
         veng Yawppax mai maix deeh don hu ka veng Yerusaliem heue.
         17 Khaix an, Sawlamon deeh simin ti yaox pui tang ceu, pa ot ka daux haktiex Isarelax
         khawmuik, khaix hoik koh keeing nawh Davit ti teei carang pui khankix; mai nawh hoik
         yaox koe pui tix sien phwan mheen loe rheng liah yieh kaux heue.
         18 Kieh pui aliah mheen kaux mawh cao pa klawm kraung pa cien mai pui daix mheen kaux
         mawh cao pa sawg tix don simaox khaing piang gawng mai pui loe rheng liah yieh kaux
         mawh cao pa kia ngien piang pui yuh kaing heue.

1 Yam in Sawlamon jah tix sum nyiex bwan Siyiex ka daux veng Yerusaliem piang gawng
         Mawrix, dee pa hoik jhi Siyiex tix ka keeing nawh Davit mai ka dee pa hoik khre rien
         Davit ti deuh piang gwang glah pah nghox Awnan, ceu pui Yebusix heue.
         2 Nawh jah ti sum nyiex bwan an ka daux khix ra, ra ngaix yam hoik naog kwang nawh
         ka haktiex daux pon num tix num heue.
         3 In mawh num riah pa sum Sawlamon, ti deuh son nyiex bwan Siyiex heue. plak lang koe
         tigliah sawk, awm sawk prim pa hoik shiao ju dix mai plak vieh koe tixnga sawk heue.
         4 Sidub koe ka plak sivoe nyiex bwan, plak lang koe tixnga sawk, sidu vieh awm plak
         vieh nyiex bwan mai krax lhaong koe tixyieh tixnga sawk heue. Nawh hoik om plak daux
         ka khri nawnaw heue.
         5 Son daux lawg pa ting, nawh hoik kab ka phia khaox gix mai kraix om ka khri pa mhawm
         mai nawh saik ti deuh riang khaox sanlun mai riang maox soi khankix piang heue.
         6 Nawh jawg khre nyiex bwan ka siang simaox pa kied laoh lie sonsang mhawm ti yaox
         mai khri khankix mawh khri pa kaoh khaing plak meung Paravem heue.
         7 Nawh baox deeh kraix om nyiex bwan, lat mai pang siviex, ding mai siviex ting ka
         khri mai nawh saik ti deuh riang Cherubin ka ding nyiex heue.
         8 Nawh baox deeh yuh dee pa kied singax singeh heue. Krax lang koe tixnga sawk, awm
         krax vieh nyiex bwan mai krax vieh koe tixnga sawk heue. Nawh hoik kraix om ti deuh
         ankix ka khri ceu pa mhawm liah yieh talantan heue.
         9 Krax ciien jim rhiem khri koe tixphwan shekhe mai nawh kraix om plak piang khankix
         ka khri heue.
         10 Ka daux dee pa kied singax singeh, nawh yuh ti deuh riang Cherubin ra mu pa saik
         awm paox tix mai kraix om ankix ka khri heue.
         11 Pruik Cherubin, krax lang khawmuik koe tixnga sawk, pruik Cherubin tix plak son tix
         mu koe phwan sawk, hoik teeh ding daux lawg; mai pruik an tix plak koe phwan sawk
         mai hu teeh pruik Cherubin an tix mu,
         12 Pruik Cherubin an tang mu tix plak koe phwan sawk mai pruik an hoik hu teeh ka ding
         daux lawg mai pruik an tix plak kawx koe phwan sawk mai hoik teeh pruik Cherubin an
         tang mu heue.
         13 Pruik Cherubin inkix hoik di tix koe tixnga sawk khawmuik, kix cung ka caong cao
         kix mai kix veeh pakngai tix plak daux heue..
         14 Nawh yuh ti deuh man tie pa klai raoma mai man lheung pliex mai man pa raoh mai man
         keei ceu pa mhawm mai kix taing tix sau riang Cherubin ka daux man ankix heue.
         15 Nawh baox yuh ti deuh rong pa lhaong tixngoe phwan sawk ra mu, ka plak sivoe nyiex
         bwan mai kaing rong pa koe toeh rong ankix ku mu plak lang koe phwan sawk heue.
         16 Nawh yuh maox ceng khankix awm pa hoik koe ka plak daux dee pa singax singeh mai
         deuh ankix piang toeh rong mai nawh baox yuh riang pakpeung plix kla jiang tixyieh
         mu mai sau ti deuh piang maox ceng khankix heue.
         17 Khaix an, nawh sum rong an khankix ka plak sivoe nyiex bwan, ka plak khawn dawm tix
         mu mai ka plak khawn gwiex tix mu, nawh kok ceu kaux rong pa koe plak khawn dawm mawh
         Yakhim mai rong pa koe plak khawn gwiex kok ceu kaux mawh Bawzax heue.

1 Lheu khaing an nawh yuh khu tawng dee tan tix mu, piak lang koe tixnga sawk, plak
         vieh koe tixnga sawk mai plak lhaong koe kao sawk heue.
         2 Khaix an, nawh baox raug ti yuh dung rawm ka tawng lheung pa lak lo pakpeung, krax
         vieh koe kao sawk, krax lhaong koe phwan sawk mai hawt vung viang moing koe tixngoe
         sawk heue.
         3 Ka plak greem hawt praok moing an, koe grang pakpeung jiet awm riang mawie khankix
         khawmuik, hawt paw dung rawm tawng an daux tix sawk koe riang grang mawie ka kao mu,
         riang grang mawie khankix mawh pa raug tix koe ra tia yam hoik raug kix ti yuh heue.
         4 Rawm dung an hoik deuh tix piang riang moi kao ra mu, loe mu vai ngai tix ka plak
         laong, loe mu vai ngai tix ka plak klip singaix, loe mu vai ngai tix ka plak seh mai
         loe mu vai ngai tix ka plak lih singaix rawm dung hoik deuh ti ot piang kix mai kix
         ghaix kre tix ka plak daux khawmuik heue.
         5 Krax pu dung rawm koe tix tiag taix mai moing nawh awm pakpeung moing klong, awm
         kho tai kraox nhawng, rawm hoik kub laig ka daux loe rheng bat heue.
         6 Nawh baox yuh pan khoek kao mu mai phwan mu deuh ka praok plak dawm mai an phwan
         mu deuh ka praok plak gwiex, sonsang yaox kix tix sigrhah krax tan pa gleeing khankix
         ka daux an, viang mawh nan, dung rawm an mawh sonsang khoek heem cao giex kaing li
         tix ka daux heue.
         7 Nawh yuh jawk ten khri kao mu awm pa hoik koe pakpeung kix mai nawh deuh kix ka daux
         nyiex bwan, phwan mu ka praok plak dawm mai phwan mu ka praok plak gwiex heue.
         8 Nawh baox yuh pheen kao mu mai deuh ka daux nyiex bwan, phwan mu ka praok plak dawm
         mai phwan mu ka praok plak gwiex heue. Nawh baox yuh klong khri tixyieh mu heue.
         9 Baox nie lheu khaing ankix, nawh yuh vang ot cao giex kaing li khankix mai vang pa
         kied ting mai siviex ting son vang an mai nawh hoik kraix om siviex ting an khankix
         ka tawng lheung heue.
         10 Nawh deuh dung rawm an ka praok plak dawm, plak seh plak lih singaix heue.
         11 Khaix an Huram, yuh aw, kawk pug rawm mai klong khankix heue. Mawh kheu nan, Huram,
         hoik yuh kaing pa caw nawh ti yuh son simiang Sawlamon ka daux nyiex bwan Siyiex;
         12 Pa hoik yuh tix mawh rong khankix ra mu mai kaing rong ankix pa awm grang pakpeung
         klong, pa lang chup tix piang toeh rong an ra mu, plah dieb ngai rub pa sang tawb
         ti deuh kaing rong pa awm pakpeung klong an ra mu pa hoik koe piang doeh rong khankix,
         13 pakpeung plix kla jiang pon yieh mu, son plah dieb ngai rub ra mu, pakpeung plix
         kla jiang ra tia son plah dieb ngai rub ankix ku mu, sonsang mawh pa kheem ka kaing
         rong pa awm klong ra mu, pa hoik koe piang toeh rong an khankix,
         14 mai nawh baox yuh ling lawx iak khankix mai deuh pan ting piang ling lawx iak an,
         15 dung rawm tix mu mai riang moi kao ra mu ka plak greem an,
         16 mai khawm aw, kawk pug rawm, sigawng nex mai khawm kraung pa shiao kix khawmuik,
         Huram cao pa min ka kaing taix kuceu, yuh ti tawx tawng lheung pa kied plang son simiang
         Sawlamon mai nyiex bwan Siyiex heue.
         17 Ka daux lung Yawdan, simiang hoik kieh kix raug ti yuh ankix ka daux tiex glaox baoh
         sinax veng Sukok mai veng Zeredax khankix heue.
         18 Sawlamon hoik pon tix koe kraung khrai inkix khawmuik ka pa hoik yuh tix khankix
         ka daux pa kied haoh hun mai nawh hoik ang lai tawng tix sawn ka krax diang cien tawng
         lheung khankix heue.
         19 Mawh kheu nan, Sawlamon hoik koe kraung shiao pa hoik yuh ti deuh son nyiex bwan
         Siyiex, pa mawh khu khri dee tan mai pheen pa sang khan ti deuh blah khankix,
         20 jawk ten khri tau mai kawk ngu pa hoik yuh tix ka khri nawnaw, sonsang tok tix ka
         daux krax pa hoik koe been ti deuh plak sivoe dee pa singax singeh,
         21 tau mai tai mai kawk ngu mai gip kong ngu, pa yuh tix ka khri nawnaw khankix,
         22 Sigiiep ngu, klong, jaok pa lang mai pan daong nyaox pa yuh tix ka khri nawnaw khankix
         heue. Awm diang krax dee laig kix ka dee pa singax singeh, siviex ting plak daux an,
         tom hoek ka dee pa kied singax singeh mai siviex ting plak daux num lawg ting nyiex
         bwan khankix, hoik mawh pa jawg tix ka khri khawmuik heue.

1 Mawh kheu nan, can kaing pa hoik yuh Sawlamon, son nyiex bwan Siyiex hoik hoik mai
         Sawlamon, viex can ceu pa hoik appong keeing nawh ti tan khankix khawmuik, pa mawh
         mau mai khri mai kraung shiao khankix hoek heue. Nawh sau ti priex ceu ankix ka daux
         sinngao nyiex bwan Siyiex heue.
         2 Yam in Sawlamon deeh kraix khrawm cub kuad riex ju pui Isarelax, khawm cao kaing
         ting doeh ru kix, khawm cao kaing ting doeh nyiex ma keeing riex ju pui Isarelax khankix
         ka daux veng Yerusaliem, sonsang pon kix ti deeh viex teug bwan sijax mukheu Siyiex
         hoek khaing veng Davit pa mawh Zion heue.
         3 Mawh kheu nan, pui Isarelax khankix hoik khrawm paox tix tau mai simiang ka daux
         pawie pa yuh kix ka daux khix aliah heue.
         4 Mawh kheu nan, cub kuad song ceu pui Isarelax khankix khawmuik hoik hoek mai cub
         ceu pui Lewix, khankix hoik teei ti viex teug bwan heue.
         5 Khaix an, kix teei teug bwan hoek daux bang kum nyiex gox bwan man mai khawm kraung
         shiao pa singax singeh an khankix khawmuik, pa hoik dawg priex ti deuh ka daux nyiex
         gox bwan man khankix heue. Cao giex kaing li mai pui Lewix khankix hoik teei ti viex
         ankix laig ka plak daux heue.
         6 Khawm simiang Sawlamon mai cub pui hun ceu pui Isarelax khawmuik, pa hoik krawk khrawm
         paox tix tau ka plak sivoe teug bwan mai kix appong tix tan yung mai moi khankix,
         pa ang lai dak uik simin, kheu jao pa hoik kied haoh hun kix heue.
         7 Khaix an, cao giex kaing li viex teug bwan sijax mukheu Siyiex laig ka daux dee ot
         nawh, ka plak daux nyiex bwan, dee pa kied singax singeh greem pruik Cherubin heue.
         8 Cherubin di pruik tix piang dee koe teug bwan mai Cherubin hoik kheem teug bwan mai
         khawm khaox glawm heue.
         9 Khaox glawm an, kix hoik yuh lang sonsang pon yaox kix toeh khaox glawm khankix khaing
         dee pa singax singeh ka plak sivoe daux lawg plak daux, viang mawh nan, kix ang pon
         tix chix yaox khaing plak praix heue. Kix ot hawt tan, tom hoek ka daux in singaix
         heue.
         10 Ka daux teug bwan, lheu khaing khlawp simaox ra khlawp, pa hoik sau Mose ti deuh
         hawt baoh Hawrax ang koe tidtix tan, yam hoik yuh Siyiex gumlox sijax mukheu tau mai
         kawn praix ceu pui Isarelax khankix yam lih hu kix khaing meung Ejiptux heue.
         11 Yam hoik luan ceu ankix, yam hoik lih hoek cao giex kaing li khaing dee pa kied singax
         singeh, mawh kheu can cao giex kaing li khankix hoek daux bang kum khawmuik, hoik
         yuh tokaux cao tix singax singeh, ang lai priex lai rien ti yuh kaing jhaw awm pa
         koe cub caw kix heue.
         12 Ceu pui Lewix cao rhax lai, pui kaoh khaing Asaphax mai Heman mai Yedutun khankix
         tau mai kawn simex kix khawm puxaik kix khawmuik, cung tix it ka toeh plak lih singaix
         khu dee tan, kix ceep ka kraung man paing, giex chiang, ting mai ting feuk mai cub
         cao giex kaing li pa phlu teettawng sinum tiyieh tixnga kaux ot tau mai kix,
         13 Yam cao phlu teettawng mai cao rhax lai khankix mawh tix cub, sonsang yuh kix lox
         tix sinum tix dum, sonsang mawh pa yaogyaw kix bwanson Siyiex mai yam yaog kix lox
         tix khaw tau mai teettawng mai chiang mai kraung ting pa koe maox khankix yaogyaw
         Siyiex ka daux pa ah nin, mawh kheu Nawh Cao mawh pa mhawm, mawh kheu krax pa caux
         rhawm Nawh Cao kaux cong leeing ju heue. Nyiex bwan an pa mawh nyiex bwan Siyiex hoik
         naog ka pa ceep paiawm,
         14 Mawh kheu cao giex kaing li ang lai pon sitoe ti yuh kaing jhaw kheu jao pa ceep
         paiawm, kheu jao hoik naog min sibrawm Siyiex ka dau nyiex bwan Siyiex heue.

1 Khaix an, Sawlamon ah nin; "Siyiex hoik ah nin, Nawh Cao tak ot ka daux pa faik paiawm
         heue.
         2 Viang mawh nan, aux hoik sum ti tawx nyiex bwan pa kied ting lhaong tix lhang ka
         Maix Cao mai dah dee sonsang ot Maix Cao ka daux an leeing ju heue."
         3 Khaix an, simiang deeh vai ti jhak hawt vung viang tix mai nawb bwan piang ceu pui
         hun Isarelax khankix khawmuik, glang yam cung cub pui hun pui Isarelax khankix khawmuik
         heue.
         4 Nawh ah nin, kieh krax pa yaogyaw bwanson koe ka Siyiex ceu pui Isarelax, pa hoik
         grum naog yuh ceu ankix ka taix Nawh Cao mai ceu pa hoik sikah Nawh Cao ka jheeh tix
         ka keeing aux Davit pa ah nin,
         5 Tom yam viex Aux pui ceu tix khankix lih hu khaing daux meung Ejiptux, Aux ang nyang
         bax laug veng pie tix veng kawx, khaing daux doeh ru pui Isarelax khankix pie tix
         cub kawx ka daux pa sang sum kix nyiex tix lhang sonsang koe ceu kaux Aux tix ot tan
         mai Aux ang nyang bax laug pui pie tix kaux kawx, sonsang mawh cao pa kwang piang
         ceu pui Aux Isarelax khankix;
         6 Viang mawh kawx nan, Aux hoik laug veng Yerusaliem sonsang pon hu ceu kaux Aux tix
         ot tan mai Aux hoik laug Davit mawh cao pa kwang piang ceu pui Aux Isarelax heue.
         7 "Yam in ceu ankix hoik koe ka daux rhawm keeing aux Davit, sonsang sum nawh nyiex
         bwan tix lhang ka son ceu kaux Siyiex ceu pui Isarelax heue.
         8 "Viang mawh nan, Siyiex ah nin ka keeing aux Davit, awm hoik koe ceu ankix ka daux
         rhawm maix sonsang sum tix nyiex bwan tix lhang son ceu kaux Aux maix hoik yuh ceu
         pa mhawm ka daux rhawm maix heue.
         9 Viang yuh ka mawx kawx maix ang pon ti sum nyiex, mawh kawn simex lih maix pa tak
         sang pon tix sum nyiex bwan son ceu kaux Aux heue.
         10 "Yam in, Siyiex hoik grum naog yuh gumlox pa ah Nawh Cao mai hoik kieh aux deeh plud
         glawk ot keeing aux Davit mai ngawm piang dang ngeung meung Isarelax, awm mukheu Siyiex
         mai aux hoik sum nyiex bwan son ceu kaux Siyiex ceu pui Isarelax heue.
         11 "Aux hoik deuh teug bwan tan, ka daux pa koe gumlox sijax mukheu Siyiex, pa hoik
         yuh Nawh Cao tau mai pui Isarelax khankix heue.
         12 Khaix an, Sawlamon cung ka plak khu dee tan Siyiex ka plak sivoe cub pui hun Isarelax
         khawmuik mai nawh nih taix tix lih heue.
         13 Sawlamon hoik yuh ti deuh grah tawng tix mu, plak lang phwan sawk plak vieh phwan
         sawk mai plak lhaong loe sawk mai nawh hoik yaog ti deuh daux sigreung biang bang
         mai nawh cung piang an, grux ngawng tix ka plak sivoe cub pui hun ceu pui Isarelax
         mai nih taix tix lih ka plak raoma,
         14 ah nin, "Siyiex ceu pui Isarelax eue, Siyiex tang kaux pa awm maix ang lai koe pie
         tix kaux kawx ka daux raoma mai piang haktiex, Maix hoik priex ti hawt gumlox sijax
         mukheu Maix mai pa caux rhawm tau mai kawncau mau soi Maix, pa lawng ti hu plak sivoe
         Maix khawm rhawm cao kix khawmuik heue.
         15 "Maix Cao hoik priex gumlox sijax mukheu pa hoik yuh Maix ka keeing aux Davit pa
         mawh kawncau Maix, Maix sikah ka jheeh tix mai hoik kieh gumlox an grum naog tau mai
         taix tix, awm ka daux singaix in heue.
         16 Mawh kheu nan, Siyiex pui Isarelax eue, yam in priex ka gumlox sijax mukheu pa hoik
         yuh Maix ka keeing aux Davit pa mawh kawncau Maix, pa ah nin, Maix tak ang pon tix
         koe pa cud cha, sonsang pon pui tix kaux, pa sang ngawm plak sivoe Aux piang dang
         ngeung meung Isarelax, phan kawn simex maix khankix chix yuh satix tix ka daux krax
         pa yuh cao kix mai lawng ti hu ka daux gumlox beenli Aux awm hoik lawng maix ti hu
         plak sivoe Aux heue.
         17 "Khaix in Siyiex pui Isarelax eue, kieh gumlox sikah Maix ka kawncau Maix Davit lih
         mawh tete liak!
         18 "Viang mawh nan, mawh tak sang ot Siyiex tau mai pui khankix piang haktiex tete lie?
         Jhak heue, raoma mai raoma piang raoma khankix ang lai kub son Maix Cao, nyiex bwan
         pa hoik sum aux in tak sang mawh pa kied iak miex ding,
         19 "Viang yuh nan kawx, jhak simi ka lox bwan rawg kawncau Maix mai ka lox khyox khaw
         nawh, Siyiex eue, Nghiet ka lox pa kok yo mai ka lox bwan rawg kawncau Maix ka plak
         sivoe Maix,
         20 Kieh ngai Maix Cao kia ngien ka plak see nyiex bwan in ku singaix mai ka plak see
         dee pa hoik ah Maix Cao tix sang deuh ceu kaux Cao tix, sonsang pon Maix Cao tix mhong
         lox bwan pa rawg kawncau Maix ka plak see dee in heue.
         21 Maix nghiet pa khyox khaw khaing kawncau Maix mai khaing ceu pui Maix Isarelax khankix,
         yam rawg kix bwan ka see dee in, nghiet lox rawg lox mhaing kix khaing dee ot dee
         koe Maix Cao ka daux meung raoma mai yam mhong Maix Cao lox ankix, pluat ploi phimap
         kix liak!
         22 "Phan pui tix kaux kaux koe pa lud ka paox plawg tix khankix mai phan kix khin nawh
         yuh pa tiextu mai bleeh mai yuh pa tiextu ka plak sivoe khu dee tan Maix ka daux nyiex
         bwan in,
         23 "Khaix an, nghiet lox kix khaing daux meung raoma mai yuh ti tawx krax prawng ka
         kawncau mau soi Maix khankix mai viex krax pa pawk bix piang pa caox caig mai kieh
         krax pa hoik yuh nawh deeh hoek piang kaing cao nawh mai tawx krax prawng ca pa rahsee
         piang nawh, awm koe pa rahsee nawh heue.
         24 "Phan ang mawh nan, phan ceu pui Isarelax khankix hoik koe pa som nai ka plak sivoe
         pui pa koeng kix tix cub, kheu jao grawng hoik lud kix ka Maix Cao mai deeh hoek mai
         krai doh ka ceu kaux Maix Cao mai rawg bwan mai yuh pa khyox khaw ka plak sivoe Maix
         ka daux nyiex bwan in,
         25 Khaix an, nghiet lox kix khaing meung raoma mai pluat ploi phimap ceu pui Maix Isarelax
         khankix mai deeh viex kix hoek ka haktiex pa hoik tawx Maix ka kix mai khawm ka keeing
         kix heue.
         26 "Yam hoik nyeep raoma tix mai yam ang rawm lhiex lai lih kheu jao grawng krax pa
         hoik lud kix ka Maix, yam deeh rawg kix bwan ka plak see dee in mai koe krax pa krai
         doh ka ceu kaux Maix mai phan kix deeh veeh tix khaing phimap pa hoik yuh tix khankix
         kheu jao grawng pa hoik tawx Maix krax tug krax kha piang kix,
         27 "Khaix an, nghiet lox kix khaing meung raoma mai pluat ploi phimap kawncau mau soi
         Maix, pa mawh ceu pui Maix Isarelax khankix, Maix Cao gau kix ka daux krax pa mhawm
         pa tak sang khaw kix ti hu mai ploi rawm lhiex khankix lih piang haktiex Maix, ka
         pa hoik tawx Maix ka ceu pui Maix khankix, awm sinngao pa sang pon kix ti cie heue.
         28 Yam koe sibhawm praix ka daux haktiex, yam koe jhawm saux preng, yam koe jhawm saux
         laux sium khaox yam koe muad mie ang ah mai yam hoek sigrit sido, yam lai lawm pui
         pa koeng ka daux haktiex veng cao kix khankix, phan koe preng ceu tix ang ah, jhawm
         saux ceu tix ang ah,
         29 Phan rawg bwan son patix ang ah, rawg mhaing son ceu patix ang ah, hoik mawh pa yuh
         tix khaing pui tix kaux kaux ang ah, khaing ceu pui Maix Isarelax khawmuik ang ah,
         yam tawng pui ku kaux ka beeh cien cao tix khankix mai nih taix tix ka plak see nyiex
         bwan in,
         30 Khaix an, nghiet lox kix khaing meung raoma dee ot dee koe Maix Cao, pluat ploi phimap
         nawh mai tawx ka pui ku kaux, awm pa hoik yuh nawh khawmuik, Maix Cao hoik tawng daux
         rhawm pui, mawh Maix nong nong pa tawng rhawm kawn pui.
         31 Kieh kix lhat graung ka Maix Cao mai lawng daux krax Maix Cao glang kawn ot kix ka
         daux haktiex pa hoik tawx Maix ka keeing yix khankix heue.
         32 Lheu khaing an, phan mawh grawng pui tang meung pa ang mawh ceu pui Maix Isarelax
         khankix, pa kaoh khaing haktiex dee pa kied singai, son min ceu kaux pa kied ting
         lhaong Maix Cao mai taix pa kied ting riang rao Maix Cao mai plawng taix pa hoik di
         Maix Cao lih yam bleeh kix tix hoek rawg bwan ka daux nyiex bwan in;
         33 Khaix an, nghiet lox kix khaing meung raoma dee ot dee koe Maix Cao mai yuh ti tawx
         awm krax pa kok yo pui tang meung ka Maix Cao khawmuik, sonsang tawng pui haktiex
         khawmuik ka min ceu kaux Maix mai sonsang lhat graung kix ka Maix Cao, awm yuh ceu
         pui Maix Isarelax khankix mai sonsang tawng kix ka nyiex bwan in pa hoik sum aux nawh
         mawh pa hoik kok tix ka min ceu kaux Maix Cao heue.
         34 Yam lih hu pui Maix khankix ti sang puing ka pui koeng ka daux naing mai yam ploi
         Maix kix hu dee mawx ang ah mai yam rawg kix bwan ka Maix Cao, ka plak see veng in
         pa hoik laug Maix ti deuh ka plak see nyiex bwan pa hoik sum aux ti tawx son min ceu
         kaux Maix Cao,
         35 Khaix an, nghiet lox rawg kix bwan mai khawm lox rawg mhaing kix khaing daux meung
         raoma mai pau rien priex ka grawng see cie kix liak!
         36 Yam lud kix ka Maix, kheu pui pa ang lud ang koe pie tix kaux kawx mai yam lih krax
         song rhawm Maix piang kix mai yam ap Maix ti tawx kix ka pui koeng mai yam teei pui
         koeng kix hu mawh pui pa giex laung ka haktiex dee singai dee dex ang ah,
         37 viang mawh nan, yam hoek kix khawm kaux cao tix ka daux haktiex dee pa hoik viex
         kix nawh mawh pui pa giex laung khankix mai yam deeh doh keud kix mai rawg mhaing
         tix ka Maix Cao, ka daux haktiex pa giex laung ka kix mai phan kix ah nin, "Yix hoik
         koe phimap heue. Yix hoik yuh pa lud mai hoik yuh pa caox caig khankix,
         38 mai yam deeh hoek kix ka Maix tau khawm rhawm tix mai khawm ju tix khawmuik ka daux
         haktiex pa giex laung kix, ka dee pa hoik viex kix hu awm pui pa giex laung mai phan
         kix rawg bwan ka plak see haktiex cao kix, pa hoik tawx Maix ka keeing kix khankix
         mai ka plak see veng pa hoik laug Maix ti deuh mai ka plak see nyiex bwan pa hoik
         sum aux ti tawx son min ceu kaux Maix Cao,
         39 Khaix an, nghiet lox bwan rawg kix mai khawm krax pa rawg mhaing kix khaing daux
         meung raoma dee ot dee koe Maix Cao mai pau rien ka grawh grawng see cie kix mai pluat
         ploi phimap ceu pui Maix khankix pa hoik lud ka Maix Cao heue.
         40 Yam in, Siyiex eue, aux rawg bwan, kieh ngai maix blah ti jhak mai kieh yhaok Maix
         nghiet ka lox bwan rawg pa hoik yuh tix ka dah dee in liak!
         41 Yam in, Siyiex eue, yaog ti kaoh mai hu ka dee laux lee, Maix Cao, Maix mai khawm
         teug bwan riang rao Maix khankix heue. Siyiex eue, kieh cao giex kaing li Maix khankix
         mawh pa ceep kraung krax taoh mai kieh pui singax singeh Maix khankix gaux rhawm ka
         daux ceu pa mhawm heue.
         42 Siyiex eue, paw doh veeh ti hu dee singai khaing plakngai pui pa hoik groi Maix rawm
         bee piang, deeh doh keud ka pa caux rhawm tix khankix ka pa hoik yuh Maix ka kawncau
         Maix Davit heue.

1 Yam Sawlamon hoik rawg bwan, ngu lih hoek khaing daux raoma mai gleeing krax tan
         pa gleeing mai can ceu pa appong khankix mai min sibrawm Siyiex hoik naog daux nyiex
         bwan heue.
         2 Cao gaix kaing li khankix ang lai chix laig ka daux nyiex bwan Siyiex, mawh kheu
         hoik naog min sibrawm Siyiex ka daux nyiex bwan heue.
         3 Yam hoik yaox kawn praix ceu pui Isarelax khawmuik ka hoik lih hoek ngu mai lih hoek
         min sibrawm Siyiex piang nyiex bwan, kix gup pakngai tix piang tiex see dee tawm kix
         simaox mai krub mai yaogyaw Siyiex ah nin, "Mawh kheu Nawh Cao mawh pa mhawm, krax
         caux rhawm Nawh Cao kaux cong leeing ju heue."
         4 Khaix an, simiang mai pui hun khawmuik tan tobrie khankix ka plak sivoe Siyiex heue.
         5 Simiang Sawlamon tan moi ra mheen ra rheng mu mai yung tix sien ra mheen mu, mawh
         kheu nan, simiang mai pui hun khawmuik yuh krax appong nyiex bwan Siyiex heue.
         6 Cao giex kaing li hoek ti yuh kaing jhaw tix, ceu pui Lewix baox deeh hoek tau mai
         kraung ting pa tah tix lai rhax Siyiex, pa hoik yuh simiang ti deuh sonsang yaogyaw
         tix Siyiex ah nin, "Mawh kheu krax pa caux rhawm Nawh Cao kaux cong leeing ju, "yam
         tan Davit ti tawx pa yaogyaw tix ka kaing jhaw cie kix, cao giex kaing li khankix
         phlu teettawng sinum ka plak sivoe ngai kix, glang kawn cung pui Isarelax khawmuik
         heue.
         7 Mai Sawlamon yuh daux sigreung bang pa koe ka plak sivoe nyiex bwan Siyiex singax
         singeh mai nawh tan krax tan pa gleeing mai klawn bee krax tan pa nhim khankix tan,
         mawh kheu jao ang khu tawng dee tan pa yuh Sawlamon lai uik rieb krax tan pa gleeing
         khankix mai khawm krax tan khaing nghox ca im mai khawm klon bee khankix heue.
         8 Ka daux bawg yam an, Sawlamon khan kheu pawie aliah singaix mai pui Isarelax khankix
         ot tau mai nawh khawmuik, pa mawh cub pui hun pui pa kied ting tix cub jah ka khaing
         krax dee laig kix daux veng Hamat, tom hoek ka rawm klawng iak Ejiptux heue.
         9 Ka daux daix singaix kix yuh pawie pa singax singeh tix mu, kheu yuh kix krax pa
         appong khu dee tan aliah singaix mai khan kheu pawie aliah singaix heue.
         10 Ka daux khix aliah tixnga loe ngaix, nawh ploi pui khankix deeh ing ka nyiex gox
         cao kix, ka daux pa nyawm rhawm mai ka daux pa gaux rhawm kheu bwanson pa mhawm pa
         yuh Siyiex son Davit mai Sawlamon mai ceu pui nawh Isarelax khankix heue.
         11 Sawlamon hoik kaing sum tix nyiex bwan Siyiex mai nyiex ot simiang mai hoik grum
         naog yuh ceu ankix, pa kaoh khaing daux rhawm nawh khawmuik, sonsang yuh tix nyiex
         bwan Siyiex mai nyiex ot cao nawh heue.
         12 Khaix an, Simiang jhi tix ka Sawlamon, ponsawm mai ah nin ka nawh, "Aux hoik mhong
         lox bwan rawg maix mai hoik laug dee in mawh awm nyiex dee tan tix lhang son Tokaux
         Cao Aux heue.
         13 Yam hoik nyeep Aux raoma mai yam ang rawm lhiex lai koe ang ah mai yam tawm Aux sido
         khankix ih to ma to koi ka haktiex ang ah mai yam ploi Aux jhawm saux uah hoek ka
         daux sinax pui khankix ang ah,
         14 Phan pui pa kok ka min ceu kaux Aux khankix, yuh tokaux tix tiem mai rawg bwan mai
         sawg ka plakngai Aux mai deeh blak tix khaing krax pa caox caig pa yuh tix khankix,
         khaix an, Aux tak nghiet lox kix khaing daux raoma mai pluat ploi phimap kix mai pai
         jhawm saux kix moi khaing daux haktiex kix heue.
         15 Yam in, ngai Aux tak blah ti jhak mai yhaok Aux tak daong ti nghiet ka lox rawg bwan
         pa yuh tix ka dee in heue.
         16 Mawh kheu yam in, Aux hoik laug ti teei mai yuh nyiex in singax singeh, sonsang pon
         min ceu kaux Aux tix ot tan leeing ju mai ngai Aux, rhawm Aux tak ot tan sijheeng
         heue.
         17 Phan mawh son maix, lawng ti hu ka plak sivoe Aux awm hoik lawng keeing maix Davit
         hu hawt ti yuh, awm can ceu pa hoik tawm Aux ka maix mai phan maix priex ti hawt ka
         been pa deuh Aux mai lox tat jhawm prawng Aux khankix,
         18 mai Aux tak pang ti deuh dang ngeung meung haktiex maix kaux cong awm yuh Aux sijax
         mukheu tau mai keeing maix Davit ka daux pa ah Aux nin maix tak ang cud ang cha tix
         bawg kawx ka pui pa kwang ka daux meung Isarelax heue.
         19 Phan pex veeh ti hu dee singai mai tik been pa deuh Aux khankix mai khawm lox tawm
         pingnyap pa hoik deuh Aux ka plak sivoe maix mai yuh kaing jhaw siyiex tang kaux tang
         hak khankix mai krub ka kix,
         20 Khaix an, Aux tak reeig ti tik kix khaing haktiex pa tawx Aux ka kix mai nyiex pa
         yuh Aux mawh pa singax singeh in, son min ceu kaux, Aux tak teei ti tik luan khaing
         plak sivoe ngai Aux mai tak yuh lox kab pa salao ka daux sinax ceu pui khankix heue.
         21 Phan mawh son nyiex in, pa yaog Aux mawh pa kied ting lhaong, pui ku kaux pa tiang
         tix hu hawt nawh khankix tak koe krax pa daox deng mai ah nin; "Siyiex chix yuh nin
         ka haktiex in mai ka nyiex in kheu jao grawng ceu patix lie?
         22 Khaix an, kix pawk ti ah nin, mawh kheu hoik tik hoik vud kix ka Siyiex keeing kix,
         pa viex kix lih hu khaing daux meung Ejiptux mai kix hu peung ka siyiex tang kaux
         tang hak mai krub ka kix mai yuh kaing jhaw kix, mawh kheu nan, Nawh Cao hoik viex
         krax tug krax kha in khawmuik hoek piang kix heue.

1 Yam hoik sidah tixnga num, ka daux bawg yam hoik sum Sawlamon nyiex bwan Siyiex mai
         nyiex ot cao nawh.
         2 Veng pa hoik deeh tawx Hiram ka Sawlamon, Sawlamon deeh cox tix sum veng ankix mai
         deuh ceu pui Isarelax khankix ot tan heue.
         3 Sawlamon hu ka veng Hamat Zawbax mai hoik rhim ti teei veng an heue.
         4 Nawh baox deeh sum veng Tamaw ka daux tiagtu mai hoik sum veng pa sang priex kraung
         khrai sinngao tix khankix ka daux meung Hamat heue.
         5 Nawh sum veng Biet Hawron plak laong, veng Biet Hawron plak seh, mawh veng pa kaux
         cong tau mai guh veng, siviex veng mai jhong siviex khankix,
         6 Khawm veng Balat mai veng dee priex khraung khrai sinngao khawmuik pa hoik koe ka
         Sawlamon mai veng priex ling lawx khawmuik mai veng pui naing brung khankix mai can
         veng pa koe rhawm Sawlamon ti sang sum ka daux veng Yerusaliem mai piang gawng Lebanon
         mai ka daux haktiex dee kwang dee pang nawh khawmuik khawm leeing heue.
         7 Pui khawmuik pa kawn deuk mawh ceu pui Hitix, ceu pui Amawrix, ceu pui Perazix, ceu
         pui Hiwix mai ceu pui Yebusix, pa ang tie mawh ceu pui Isarelax,
         8 an mawh cub doeh ru kix pa deuk ka daux haktiex khaix kix, pa ang pui Isarelax khankix
         nyang bax uik yuh kix laux leeing khaing ceu pui ankix, Sawlamon hoik thux kix yuh
         kaing jhaw, pa nu pa kin tom hoek daux in singaix heue.
         9 Sawlamon ang kieh pui Isarelax khankix mawh siliex son kaing jhaw nawh, tiblah mawh
         pui naing, cao kaing naing ka daux cub cao kaing pui nawh khankix, cao kaing naing
         cub ling lawx naing nawh khankix mai pui naing brung nawh khankix heue.
         10 Tang kaux khankix mawh cao kaing ting pa yaog simiang Sawlamon ka ra yieh tixphwan
         kaux, sonsang mawh pa kwang piang pui khankix heue.
         11 Yam in simiang Sawlamon deeh viex kawn bun Pharaw hoek ka nyiex pa hoik sum nawh
         khaing veng Davit. Mawh kheu nawh ah nin "Moeng aux tak ang pon ti ot ka daux nyiex
         Davit pa mawh simiang ceu pui Isarelax, grawh grawng nawh, pa deeh hoek teug bwan
         Siyiex mawh pa singax singeh heue.
         12 Khaix an, Sawlamon tan krax tan pa gleeing ka Siyiex, piang khu dee tan pa sum ti
         deuh sivoe sidub nyiex bwan,
         13 awm koe been krax ku singaix mai tan awm koe lox tawm pingnyap Mose, son singaix
         twah, yam haok khix khraox mai son pawie pa hoik tat kix ti yuh loe bawg ku num, pawie
         ih blah pa ang viex susaix, pawie Azumax ka daux aliah vang twah tix bawg, pawie nghox
         khraox mai pawie nyiex gox bwan, pawie Takene khankix heue.
         14 awm pa hoik tawm keeing nawh Davit, nawh tawx beeh glawm ka cao gaix kaing li khankix
         son kaing jhaw cie cao kix, cub pui Lewix son kaing jhaw cie cao kix sonsang yaogyaw
         mai yuh kaing jhaw plak sivoe cub cao giex kaing li khankix, awm beeh glawm pa lo
         kix ngaix mawx ngaix an mai cao pau diang siviex cub mawx cub an hawt diang siviex
         ku mu heue. Grawh grawng nawh, Davit pa mawh pui Siyiex hoik tawm an ka kix heue.
         15 Kix ang cu ti gwieh khaing gumlox pa tawm simiang ka cub cao giex kaing li khankix
         mai cub pui Lewix khankix, son grawng ceu ankix mai son grawng sinngao khankix heue.
         16 Yam in grawng kaing pa hoik yuh Sawlamon khankix hoik grum khre tix mhawm, jah singaix
         sum nawh jaong nyiex bwan Siyiex, tom hoek bawg yam hoik yuh nawh nyiex an mhawm heue.
         Mawh kheu nan, nyiex bwan Siyiex hoik grum hoik khawmuik heue.
         17 Khaix an, Sawlamon hu ka veng Ezion Gebax mai veng Elok, pa koe praok rawm sigrit
         sigra daux Edom heue.
         18 Hiram ploi reu ting khankix hu ka nawh daux tawm taix kawncau nawh khankix tau mai
         kawncau nawh khankix pa hoik tawng grawng rawm sigrit sigra, kix hu taux mai kawncau
         Sawlamon, ka veng Awphirax mai kix pon teei ti viex khri pon yieh tixphwan talantan
         khaing tan mai viex hoek ka simiang Sawlamon heue.

1 Yam mhong nang laux simiang Shebax ka grawng pa ao min Sawlamon, nawh hoek ka veng
         Yerusaliem sonsang cheuk tix yaox Sawlamon ka gumlox chawk pa kied nu mai cub pui
         pa hawt khaix nawh khankix tom nie, cub kala uk pa tang ti viex ceu pa sioe bhawng,
         khri tom nie mai siang simaox pa kied laoh lie khankix heue. Yam hoek nawh ka Sawlamon,
         nawh sikah can grawng ceu pa koe daux rhawm tix khankix mai nawh heue.
         2 Mawh kheu nan, Sawlamon deeh pawk lox pa chawk nawh khawmuik; can pa kied nu tix
         ceu kawx ang koe ka son Sawlamon mai pa ang nawh pon krai ang koe tix ceu kawx heue.
         3 Yam yaox nang laux simiang Shebax ka koe pingnya cuyi Sawlamon, grawng pa hoik sum
         nawh nyiex khankix,
         4 pa ih piang pheen sawm nawh, dee ngawm kawncau nawh khankix, kaing jhaw cao pa pau
         tix khan kheu nawh khankix mai kraung ceep kix, cao pa giex kawk nyaux nawh mai kraung
         ceep kix mai krax diang laig nawh sonsang hu nawh ka nyiex bwan Siyiex, nawh hoik
         tua khwan luan paux ka sipiag heue.
         5 Khaix an, nawh ah nin ka simiang, "An mawh grawh grawng pa hoik mhong aux ka daux
         haktiex ot tix, pa mawh lox maix mai pingnya cuyi maix khankix hoik mawh tete heue.
         6 Viang yuh ka mawx kawx, aux ang nyang yum rhawm ka gumlox kix, tom ang aux nyang
         bax hoek yaox ceu inkix ka ngai cao tix; yam in grawng pa kied ting lhaong pingnya
         cuyi maix khankix tix plak, ang nyang mawh pa hoik krai tix ka aux tete heue. Maix
         kawn nie blon koe krax pa ao min khaing krax pa hoik mhong aux heue.
         7 Kieh pui maix mai kawncau mau soi maix khankix pa cung ti ot sijheeng ka plak sivoe
         maix mai pa mhong ka gumlox pingnya cuyi maix khankix koe bwanson heue.
         8 Kieh yaogyaw bwanson ka Siyiex maix, pa hoik koe krax pa khaw rhawm ka daux maix
         mai pa hoik yaog ti deuh maix piang dang ngeung Nawh Cao, sonsang mawh maix simiang
         son Siyiex maix heue. Mawh kheu Siyiex maix hoik moh ka ceu pui Isarelax khankix,
         sonsang pang Nawh Cao ti deuh kix leeing ju, mawh kheu nan, Nawh Cao hoik kieh maix
         mawh simiang piang kix, sonsang prawng ca maix kix ka daux pa rahsee heue."
         9 Khaix an, nawh tawx khri tixyieh tixnga talantan mai can ceu pa sioe bhawng tom nie
         mai siang simaox pa kied koe ngawh koe jum khankix ka simiang; ceu pa sioe bhawng
         pa awm pa hoik tawx laux simiang Shebax ka simiang Sawlamon, ang lai koe heue.
         10 Cub kawncau mau soi Hirix mai kawncau mau soi Sawlamon pa hoik viex khri khaing veng
         Awphirax, viex khaox Alagum mai siang simaox pa laoh lie khankix baox hoek ka nawh
         heue.
         11 Simiang yuh plawng khaox tieb hawt daux krax ka khaox Alagum, son nyiex bwan Siyiex
         mai son nyiex haw simiang, nawh baox deeh yuh ting mai ting koe maox khankix ka khaox
         an son pui pa ah lai rhax khankix mai ceu inkix mawh pa ang sax yaox tix sivoe in
         ka daux haktiex Yudax heue.
         12 Yam in simiang Sawlamon, hoik tawx can ceu pa simie laux simiang Shebax khawmuik,
         can ceu pa mhaing nawh ti cie khankix, caw tix kied lheu khaing pa hoik viex nawh
         tix tawx ka simiang heue. Mawh kheu nan, laux simiang deeh veeh ti ing ka haktiex
         cao nawh mai cub kawncau mau soi nawh khankix heue.
         13 Krax cien khri pa hoik hoek ka Sawlamon ku num hoik koe liah yieh tixnga liah talantan,
         14 Lheu khaing an can pa hoik viex cao lai pa hu krax mai cao yuh lai geu khankix hoek
         mai simiang haktiex Arebia, khawmuik mai simiang pa kwang haktiex khankix hoik viex
         ti tawx khri mai mau ka Sawlamon yam an heue.
         15 Simiang Sawlamon, yuh ti deuh plah tiebtie naing pa kied ting ra yieh plah, ka khri
         pa hoik tawk tix mawh plah khankix; son plah tiebtie naing an khankix ku mu, khri
         hoik uik ka liah yieh shekhe heue.
         16 Nawh baox deeh yuh plah tiebtie naing pa iak an khankix ka khri pa hoik tawk tix
         mawh plah khankix loe yieh plah, son plah tiebtie naing an khankix ku mu, khri hoik
         uik ka loe yieh shekhe heue. Simiang hoik deuh tix priex ankix ka daux nyiex pa koe
         ka daux nong piang gawng Lebanon heue.
         17 Lheu khaing an simiang baox yuh dang ngeung pa kied ting ka nga sang tix mu mai hoik
         om nawh ka khri nawnaw heue.
         18 Dangngeung an koe liah glawk tau mai dee dig pa yuh tix ka khri mai plawng khaox
         neung taix khankix hoik koe ka plaok dee ngawm plak mawx plak an mai sivai sangsi
         ra mu hoik cung tix ot plaok plawng khaox neung taix an khankix heue.
         19 Sivai sangsi kao ra mu hoik cung ti ot piang praok glawk bawng ankix liah glawk,
         ceu pa awm in mawh pa ang sax yuh tix ka meung haktiex tang dah tang dee pie tix meung
         kawx heue.
         20 Kawk nyaux simiang Sawlamon khankix hoik mawh pa yuh tix ka khri khawmuik mai khawm
         kawk nyaux pa koe ka daux nyiex daux nong piang gawng Lebanon hoik mawh pa yuh tix
         ka khri nawnaw heue. Ang mawh pa yuh tix ka mau pie tix mu kawx; mawh kheu hoik sawn
         mau awm pa ang koe ceu ka daux singaix baux ju kwang Sawlamon ka haktiex yam an heue.
         21 Mawh kheu reu ting cub simiang khankix, hoik hu ka veng Tashi, tau mai cub kawncau
         mau soi Hiram heue. Ka daux loe num tix bawg, reu ting pa yuh lai geu an khankix,
         hoik bleeh tix hoek mai viex khri, mau, nga sang, rao khaox mai kaong khankix hoek
         heue.
         22 Mawh kheu nan, simiang Sawlamon kied nie blon magmi mai koe pingnya cuyi khaing simiang
         piang haktiex khawmuik heue.
         23 cub simiang piang haktiex khawmuik, sawg tix hoek ka plak sivoe ngai Sawlamon, sonsang
         nghiet tix ka pingnya cuyi nawh khankix, pa hoik sau Siyiex tix priex ka daux rhawm
         nawh heue.
         24 Pui ku kaux hoik viex totaix tix, kraung mau kraung khri mai kraung ceep, kraung
         naing mai ceu pa sioe bhawng khankix, brung mai la khankix, awm pa hoik tat kix tix
         num hoik tix num heue.
         25 Simiang Sawlamon koe kawg brung pon rheng lhang son ling lawx naing brung mai khawm
         pui naing brung khankix tix mheen ra rheng kaux, pa hoik pang nawh ti deuh ka daux
         veng priex ling lawx naing brung mai pa koe tau mai simiang ka daux veng Yerusaliem
         heue.
         26 Mawh kheu nan, nawh kwang piang cub simiang an khawmuik, jah khaing rawm klawng Yufrethix,
         tom hoek ka haktiex pui Philitix mai hoek tom dee singai ka mee haktiex meung Ejiptux
         heue.
         27 Simiang yuh mau ang lai koe ngawh jum awm lon simaox ka daux veng Yerusaliem mai
         nawh yuh pang khaox Arit haoh hun awm khaox ruh, pa koe ka daux lung haktiex heue.
         28 Kix viex brung khankix hoek ka simiang Sawlamon, khaing meung Ejiptux mai khaing
         meung haktiex ku meung khawmuik heue.
         29 Yam in grawng kaing pa deuk simiang Sawlamon ti yuh yam jah tom hoek dee sidah khankix,
         ang mawh pa hoik tiem ti deuh ka daux phuk lai cao jhai Natan, ka daux phuk lai lox
         jhai Ahiyax pa mawh pui veng Shilaw mai ka daux phuk lai cao pa yaox riang susai Idado,
         pa dex dawd mai pa plak jhi grawng Yerobom kawn simex Nebat lie?
         30 Simiang Sawlamon kwang piang ceu pui Isarelax khankix ka daux veng Yerusaliem tixpon
         num heue.
         31 Khaix an, simiang Sawlamon laux lee tix taux mai keeing nawh khankix mai kix sipaung
         nawh ka aux veng keeing nawh simiang Davit heue. kawn simex nawh Rehobom deeh plud
         ti kwang haktiex ka dee ot nawh heue.

1 Rehobom hu ka veng Shekhim, mawh kheu ceu pui Isarelax khawmuik lih hu ka veng Shekhim
         sonsang deeh yaog nawh mawh simiang heue.
         2 Ceu ankix hoik lih ti koe, yam mhong Yerobom kawn simex Nebat ka grawng an, nawh
         deeh yaog tix ing khaing meung Ejiptux, ka daux dee hoik to nawh mox tix khaing simiang
         Sawlamon yam an heue.
         3 Kix ploi pui hu kok nawh hoek mai Yerobom mai ceu pui Isarelax khankix bleeh tix
         hoek ma Rehobom ah nin,
         4 "Keeing maix hoik yuh beeh glawm yix cien, mawh kheu nan, yam in deeh kieh kaing
         beeh glawm cien keeing maix mai beeh glawm cien nawh khankix, pa sau nawh ti deuh
         ka piang yix, deeh kieh chaong liak. yix tak yuh kaing jhaw maix heue.
         5 Nawh ah nin ka kix, "Deeh hoek ka aux khaix in daux loe singaix, "mai pui khankix
         lih hu khaing nawh heue.
         6 Khaix an, simiang Rehobom kum tau mai cub kuad song pa cung tix ot ka plak sivoe
         keeing nawh simiang Sawlamon, glang yam kawn im ju nawh ah nin, "Mawh sang tawx pex
         krax keud ka aux sonsang pon pawk aux gumlox pui inkix yuh ka mawx lie?
         7 Kix krai ah nin ka nawh, "Phan maix koe pa caux rhawm ka pui inkix mai koe pa khaw
         rhawm ka kix, sikah lox ceu pa mhawm ka kix, kix tak mawh kawncau mau soi maix leeing
         ju heue.
         8 Nawh thiang gumlox krax keud pa tawx kuad riex ju khankix ka nawh mai nawh deeh kum
         tau mai pui awn ju pa ting lhaong tau mai nawh khankix mai cung ti ot ka plak sivoe
         nawh heue.
         9 Nawh ah nin ka kix, "Mawh sang tawx pex krax keud ceu patix ka aux lie? ex tak sang
         deeh pawk gumlox pui inkix pa hoik sikah ka aux ka daux krax pa ah kix nin, kieh beeh
         glawm pa hoik sau keeing maix ti deuh piang yix deeh chaong liak.
         10 Khaix an, pui awn ju pa ting lhaong tau mai nawh khankix sikah ka nawh ah nin, "Awm
         krax pa yuh nin maix tak sikah ka pui pa hoik sikah lox ankix ka maix ka daux krax
         pa ah nin, keeing maix yuh beeh glawm yix cien, viang mawh nan maix yuh ankix chaong
         piang yix liak. Mai maix tak ah nin ka kix, giien tiah aux tak mawh pa nie lheu ting
         khaing nyoi keeing aux heue.
         11 Yam in awm hoik sau keeing aux ti deuh beeh glawm pa cien piang pex, aux tak baox
         naok ti sau khaox glawm pa lheu cien piang pex, keeing aux hoik sivied pex ka khaox
         puat, viang mawh nan, aux tak sivied pex ka tamtim heue
         12 Mawh kheu nan, Yerobom mai pui khawmuik deeh hoek ka Rehobom, daux loe ngaix tix
         ngaix, awm bawg yam pa hoik tat simiang ti deuh ah nin, "Deeh hoek ka aux ka daux
         loe ngaix tix ngaix heue.
         13 Khaix an, simiang deeh pawk lox kix daux krax pa kied kin sigrien sigre, simiang
         Rehobom, thiang ka krax keud pa tawx kuad riex ju khankix,
         14 mai nawh sikah ka kix awm krax keud pa tawx pui awn ju khankix ka nawh ka daux pa
         ah nin, keeing aux hoik yuh beeh khaox glawm pex cien, viang mawh nan, aux tak deeh
         baox naok piang an; keeing aux hoik sivied pex ka khaox puat, viang mawh nan, aux
         tak sivied pex ka tamtim heue.
         15 Mawh kheu nan, simiang ang cu ti nghiet ka gumlox pui khankix, kheu jao hoik mawh
         grawng pa kaoh khaing Siyiex, sonsang pon Siyiex ti kieh gumlox Nawh Cao grum naog,
         ka pa hoik sikah Nawh Cao ti deuh ka daux tawm taix Ahiyax pa mawh pui veng Shilaw,
         ka Yerobom kawn simex Nebat heue.
         16 Yam in, yam yaox pui Isarelax khawmuik ka ang simiang lai cu ti nghiet ka gumlox
         kix, pui khankix hoik deeh pawk ti ah nin ka simiang heue. Nyum cie yix khaing daux
         Davit mawh ceu patix lie? Yix ang koe krax pa sang pon sinngao ka daux kawn simex
         Yessie heue. Pui ku kaux deeh ing ka nyiex gox cao tix heue, mawh kheu nan, pui Isarelax
         khankix deeh ing ka nyiex gox cao kix yam an heue.
         17 Viang mawh nan, Rehobom ca kawn kwang piang ceu pui Isarelax, pa ot ka daux veng
         meung Yudax heue.
         18 Khaix an, simiang Rehobom, ploi Hadawram, pa mawh cao kiang pa koh keen hu, viang
         mawh nan, ceu pui Isarelax khankix dheem nawh ka lon simaox mai nawh yum heue. Mawh
         kheu nan, simiang Rehobom nied ti haok piang ling lawx naing brung nawh, sonsang to
         ti ing ka veng Yerusaliem heue.
         19 Mawh kheu nan, ceu pui Isarelax khankix hoik tieh feen ka doeh nyiex ma Davit tom
         hoek daux singaix in heue.

1 Yam hoik hoek Rehobom ka veng Yerusaliem, nawh kraix khrawm pui, khaing daux doeh
         nyiex ma Yudax mai doeh nyiex ma Binyamin khankix 180, 000 Kaux, pa mawh pui pa hoik
         laug tix son pui naing khankix mai sonsang deeh pon taoh kix ti teei meung haktiex
         an hoek ka Rehobom heue.
         2 Viang mawh nan, gumlox Siyiex hoek ka Shemayax, pa mawh pui Siyiex ah nin,
         3 "Krai ka Rehobom kawn simex Sawlamon, pa mawh simiang Yudax mai ka ceu pui Isarelax
         khawmuik pa ot ka daux haktiex Yudax mai baoh haktiex Binyamin khankix ah nin,
         4 Siyiex ah awm in; Maix tak ang pon ti hu puing ka puxaik maix khankix heue. Kieh
         pui ku kaux deeh blak ti ing ka nyiex tix, mawh kheu ceu in mawh pa kaoh khaing Aux
         heue." Mawh kheu nan, kix hoik cu nghiet ka gumlox Siyiex mai hoik deeh blak ti ing
         khaing krax pa sang hu puing tix Yerobom heue.
         5 Mawh kheu nan, Rehobom ot ka daux veng Yerusaliem mai nawh deeh cox sum ti deuh veng
         khankix son krax pa tieb tie ka daux meung Yudax heue.
         6 Nawh cox sum veng Bieliehiem, veng Etham, veng Tekaw,
         7 Veng Biet, Zurax, veng Sokhaw Veng Adulam,
         8 Veng Gat, veng Maresha, veng Ziphax,
         9 Veng Adawrem, veng Lakhishax, veng Azeka,
         10 Veng Zora, veng Ayalon mai veng Hebron, pa koe ka daux haktiex Yudax mai baoh haktiex
         Binyamin khankix deeh mawh veng pa kaux cong khawmuik heue.
         11 Nawh baox deeh yuh nyiex tab tix khankix kaux cong mai nawh deuh cao kaing naing
         khankix ka daux kix mai priex ti deuh krax ih krax un, rawm bee mai rawm plix siiet
         khankix tan heue.
         12 Ka daux veng ku veng, nawh hoik priex ti deuh kraung plah tiebtie rhiem mai pliah
         khankix mai yuh ankix kied kaux cong, kheu hoik ot ceu pui Yudax mai ceu pui Binyamin
         khankix ka plak nawh heue.
         13 Khaing haktiex dee kwang pang kix khawmuik cao giex kaing li mai pui Lewix, pa hoik
         koe ka daux meung Isarelax khawmuik hoik ot tau mai nawh heue.
         14 Pui Lewix khankix hoik prah haktiex dee ot tix mai kraung khrai sinngao tix mai kix
         hoik hoek ti ot ka daux meung Yudax mai ka daux veng Yerusaliem heue. Mawh kheu Yerobom
         mai cub kawn simex nawh khankix hoik thiang ti tik kix, khaing kaing pa yuh kix cao
         giex kaing li son Siyiex heue.
         15 Khaix an, nawh deeh yaog ti deuh cao giex kaing li son tokaux cao nawh, son dee pa
         lhaong, son phicaox mai son riang kawn moi pa hoik yuh nawh khankix heue.
         16 Khaix hoik lih hu cub pui Lewix, can pui khaing daux ru ceu pui Isarelax khawmuik,
         hoik tat rhawm ti sawg ka Siyiex ceu pui Isarelax, kix hoek ka veng Yerusaliem, sonsang
         appong kix krax tan ka Siyiex keeing kix dix heue.
         17 Mawh kheu nan, kix hoik yuh meung Yudax kaux cong mai kix yuh krax ot Rehobom pa
         mawh kawn simex Sawlamon, ting riang rao loe num kheu jao grawng lawng kix ti hu ka
         daux krax hu Davit mai Sawlamon khankix son loe num heue.
         18 Khaix an, Rehobom, teei ti moeng Mahalat, kawn bun Yerimot, kawn simex Davit, khaing
         Abihelax pa mawh kawn bun Eliabax, kawn simex Yessie, son tokaux cao tix heue.
         19 Nawh keh ti tawx kawn simex loe kaux, pa mawh Yushax, Shamariyax mai Zaham ka son
         nawh heue.
         20 Khaix Mahalat, nawh baox teei ti moeng Makha, pa mawh kawn saux Apsalom mai nawh
         keh ti tawx Abiyax, Atie, Ziza mai Shelawmit, ka son nawh heue.
         21 Yam in Rehobom moh Makha pa mawh kawn saux Apsalom, lheu khaing moeng iak nawh khankix
         khawmuik heue. Mawh kheu Rehobom hoik teei ti koe moeng ting kao daix kaux mai moeng
         iak tigliah kaux mai nawh hoik pon kawn simex tix tixnga daix kaux mai kawn bun tigliah
         kaux heue.
         22 Rehobom yaog ti deuh Abiyax pa mawh kawn simex Makha mawh cao kaing ting, sonsang
         mawh nawh cao pa thong bungka daux sinax puxaik nawh khankix, grawh grawng nawh, nawh
         hoik keud ti sang kieh nawh mawh simiang heue.
         23 Nawh yuh kaing ka daux pa lhak lhiem tix mai nawh tawx kawn simex tix khankix tah
         ot ka baoh haktiex kwang pui Yudax mai pui Binyamin, ka dee koe veng pa kaux cong
         an khankix mai nawh tawx priex preem tom nie ka kix heue. Nawh baox deeh sawg ti tawx
         kix koe moeng tom nie heue.

1 Yam in khaix hoik luan ceu ankix, Rehobom hoik pang meung haktiex kwang tix kaux
         cong, yam hoik kied koe riang rao nawh, nawh hoik tik hoik vud ka lox tat jhawm prawng
         Siyiex mai ceu pui Isarelax khawmuik kawx hoik hu tau mai nawh heue.
         2 Ceu ankix hoik lih ti mawh ka daux phwan num tix num yam hoik kwang Rehobom ka haktiex,
         Shishak pa mawh simiang meung Ejiptux, hoek ti puing ka veng Yerusaliem kheu jao hoik
         lud kix ka Siyiex,
         3 tau mai ling lawx naing brung tix rheng ra yieh lhang, cub pui naing brung liah mheen
         kaux mai khawm can pui pa ang lai uik simin khankix, pa hoek tau mai nawh khaing daux
         meung Ejiptux, pa mawh pui meung Lubim, pui meung Sukim mai pui meung Ethiopia khankix
         heue.
         4 Nawh hoik rhim ti teei veng pa kaux cong meung Yudax khankix mai hoek ka veng Yerusaliem
         heue.
         5 Khaix an cao jhai Shemayax, hoek bleeh ka Rehobom mai cub cao kaing pui Yudax khankix,
         pa hoik kraix khrawm paox ti hoek ka daux veng Yerusaliem, kheu jao grawng Shishak,
         nawh tom ah nin ka kix, "Siyiex ah nin, pex hoik tik vud Aux, mawh kheu nan, Aux baox
         deeh prah pex ka daux tawm taix Shishak heue.
         6 Mawh kheu nan, cao kaing pui Isarelax khankix mai simiang hoik yuh tokaux tix tiiem
         mai kix ah nin, Siyiex mawh pa rahsee heue.
         7 Yam in, yam hoik yaox Siyiex ka hoik yuh kix tokaux tix tiiem, gumlox Siyiex hoik
         deeh hoek bleeh ka Shemayax ah nin, kix hoik yuh tokaux tix tiiem, mawh kheu nan,
         Aux tak yuh ti tawx krax pa sang luad luan kix tiblah heue. Krax pa song rhawm Aux
         ang pon ti hoek piang veng Yerusaliem, khaing tawm taix Shishak heue.
         8 Viang yuh nan kawx, kix tak sang mawh kawncau nawh, sonsang pon kix ti chix gwieh
         ti tawng kaing jhaw Aux, khaing kaing jhaw haktiex ceu pui khankix heue.
         9 Mawh kheu nan, Shishak, pa mawh simiang meung Ejiptux, hoik hoek ti puing ka veng
         Yerusaliem mai teei sinngao nyiex bwan Siyiex mai khawm sinngao nyiex simiang khankix
         mai nawh hoik teei kuceu hu khawmuik heue. Nawh baox deeh teei ti viex kraung tiebtie
         plah khri pa hoik yuh Sawlamon khankix heue.
         10 Son tang ankix, simiang Rehobom hoik deeh yuh kraung tiebtie plah tawng lheung khankix
         mai nawh ap ti tawx ankix ka daux tawm taix cub cao kaing naing pa pau veng khankix
         pa hoik pau diang laig daux nyiex simiang heue.
         11 Yam laig simiang ka daux nyiex bwan Siyiex yam mawx ang ah, cao pau diang khankix
         hu mai viex kraung tiebtie plah ankix lih; khaix an, kix deeh teei ti priex nawh ka
         daux lawg cao pa pau diang khankix heue.
         12 Yam yuh nawh tokaux tix tiiem, krax pa song rhawm Siyiex hoik deeh veeh ti hu khaing
         nawh, sonsang ang Nawh Cao lai yuh krax laux leeing piang nawh khawmuik mai ceu pa
         mhawm lih koe ka daux meung Yudax heue.
         13 Mawh kheu nan, simiang Rehobom, hoik kieh riang rao tokaux cao tix ting lhaong mai
         kwang ka daux veng Yerusaliem heue. Yam yaog Rehobom ti mawh simiang, ju nawh hoik
         koe tixpon tix num mai nawh hoik kwang ka daux veng Yerusaliem pa mawh veng pa hoik
         laug Siyiex ti deuh khaing daux ru pui Isarelax khankix, sonsang deuh Nawh Cao min
         ceu kaux tix tan heue. Ceu kaux miex nawh mawh Nemax kawn bun ceu pui Amon heue.
         14 Nawh yuh pa caox caig kheu jao grawng ang nawh lai priex rien rhawm tix, sonsang
         sawg nawh ti yaox Siyiex heue.
         15 Grawng kaing pa yuh Rehobom, khankix tom jah tom sidah, ang hoik mawh kix pa tiiem
         ti deuh grawng ankix ka daux phuk lai cao jhai Shemayax mai ka daux phuk lai cao pa
         yaox riang susai Idado, pa dex dawd mai grawng doeh ru pui khankix lie? naing khankix
         hoik koe sinax Rehobom mai Yerobom glang baux singaix im ju kix heue.
         16 Mawh kheu Rehobom, hoik laux lee tix tau mai keeing nawh mai kix sipaung nawh ka
         daux veng Davit heue. Khaix an, kawn simex nawh Abiyax deeh plud ti kwang haktiex
         ka dah dee ot nawh heue.

1 Ka daux num hoik kwang simiang Yerobom, ka haktiex kao daix num tix num, Abiyax yaog
         ti mawh simiang piang meung Yudax heue.
         2 Nawh kwang daux Yerusaliem loe num heue. Ceu kaux miex nawh mawh Makha, kawn bun
         Awrelax, khaing veng Gibia heue. naing koe sinax Abiyax mai Yerobom yam an heue.
         3 Abiyax laug ka pui naing pa koe rhawm vao rhawm cong pon sien kaux, sonsang yuh naing
         heue. Yerobom kawx laug pui naing pa koe rhawm vao rhawm cong daix sien kaux sonsang
         deeh puing ka nawh heue.
         4 Khaix an, Abiyax cung piang gawng Zemarem, pa koe ka daux baoh haktiex gawng lua
         ceu pui Epharem ah nin, "Yerobom mai ceu pui Isarelax khankix eue, Nghiet ka aux heue.
         5 Mawh ang pex nyang tawng ka hoik tawx Siyiex ceu pui Isarelax, krax kwang krax pang
         piang haktiex Isarelax ka Davit leeing ju, ka nawh mai ka kawn simex nawh khankix,
         ka sijax mukheu pa hoik yuh ka kix lie?
         6 Viang yuh nan kawx, Yerobom kawn simex Nebat, pa mawh kawncau Sawlamon kawn simex
         Davit, hoik yaog ti kaoh mai tieh feen ka simiang cao nawh heue.
         7 Khaix an, pui pa lu lhia jhawm khankix kraix khrawm ti hoek ka nawh mai hoik yuh
         tokaux cao kix koe riang rao, sonsang tieh feen tix ka Rehobom kawn simex Sawlamon,
         yam kawn awn ju Rehobom mai yam ang nawh nyang bax koe krax tawng yung mai yam ang
         nawh nyang bax pon ti tiebtie ka kix heue.
         8 Yam in maix keud ti sang pon khre ti puing meung haktiex Siyiex, pa koe ka daux tawm
         taix cub kawn simex Davit khankix; mai maix mawh pa kied nie haoh hun mai riang kawn
         mawie hoik koe tau mai maix tan heue.
         9 Ang hoik mawh maix pa tik cub cao giex kaing li Siyiex, pa mawh cub kawn simex Arun
         mai ceu pui Lewix khankix mai hoik deeh yaog ti deuh cao giex kaing li khankix son
         tokaux cao tix awm ceu pui haktiex tang dah tang dee khankix mai can pui pa hoek ti
         appong tokaux cao tix tau mai kawn mawie iak tix mu mai khawm yung aliah mu, tak pon
         ti mawh cao giex kaing li tix kaux, khaing ceu ankix pa ang mawh Siyiex khankix lie?
         10 Viang mawh nan, phan mawh son yix, Siyiex mawh Siyiex yix mai yix ang tik vud ka
         Nawh Cao; mai cao giex kaing li pa yuh kaing jhaw son Siyiex khankix, mawh cub kawn
         simex Arun mai pui Lewix, khankix pa pau ti yuh beeh glawm kaing jhaw cie cao kix
         heue.
         11 Kix gleeing krax tan pa gleeing mai ceu pa nyawm sioe bhawng khankix son Siyiex ku
         ngawb ku bo, kix hoik khan ti deuh blah piang pheen pa singax mai deeh khre jawk ten
         khri tau mai kawk ngu nawh khankix sonsang mawh pa tok ti riang ku bo mawh kheu ex
         priex ti een lox tawm pingnyap Siyiex ex, viang mawh nan, pex hoik tik vud ka Nawh
         Cao heue.
         12 Jhak heue, Tokaux Siyiex ot tau mai ex, mawh cao kaing ex mai cao giex kaing li Nawh
         khankix kieh lox teettawng sinum sonsang tawx lox rien rhawm ka pex heue. Kawn praix
         Isarelax khankix eue, paw doh puing ka Siyiex keeing pex khankix liak! mawh kheu pex
         tak ang pon ti pex heue.
         13 Viang mawh nan, Yerobom yuh naing jawm sonsang hu lai lawm tix ka plak khaix kix
         heue. Mawh kheu nan, kix ot ka plak sivoe pui Yudax mai pa yuh naing jawm ot ka plak
         khaix kix heue.
         14 Jhak pui Yudax khankix ka hawt vung viang tix, kix hoik daox deng ka hoik koe pui
         naing ka plak sivoe tix mai khawm ka plak khaix tix khawm ra plak; mai kix riag yo
         lox tix ka Siyiex mai cao giex kaing li hoik phlu lox teettawng tix sinum heue.
         15 Khaix an, pui Yudax khankix riag yo awm hoik riag yo pui Yudax khankix, ceu ankix
         hoik lih ti mawh mai Siyiex tawx krax pa som ka Yerobom mai ceu pui Isarelax khawmuik,
         sivoe Abiyax mai pui Yudax khankix heue.
         16 Ceu pui Isarelax khankix to sivoe pui Yudax mai Siyiex ap ti tawx kix ka daux tawm
         taix pui Yudax heue.
         17 Khaix an, Abiyax mai cub pui nawh khankix hoik mug kix yum ka daux krax pa kied ting;
         mawh kheu nan, pui pa hoik laug kix ti teei khaing pui Isarelax khankix hoik goh ti
         yum phwan sien kaux heue.
         18 Mawh kheu nan, ceu pui Isarelax khankix hoik som nai ka daux bawg yam an mai ceu
         pui Yudax khankix hoik pex ka kix, kheu jao hoik een kix rhawm tix ka Siyiex keeing
         kix heue.
         19 Abiyax hoik pheet ti hawt khaix Yerobom mai nawh teei veng khankix, pa mawh veng
         Betelax, tau mai nyiex yaong nawh khankix mai veng nyiex yaong nawh khankix, khaing
         nawh heue.
         20 Mawh kheu nan, Yerobom, ang lai koe riang rao ka daux baux ju Abiyax mai Siyiex ciyang
         ka nawh mai nawh yum heue.
         21 Viang mawh kawx nan, Abiyax hoik nied ti baox koe riang rao mai nawh teei ti koe
         moeng kao pon kaux mai pon kawn simex tix tixnga ra kaux mai khawm kawn bun kao liah
         kaux heue.
         22 Yam in grawng kaing pa deuh Abiyax, ti yuh mai grawng krax ot krax koe nawh khankix
         mai grawng krax pa ah nawh khankix, hoik mawh pa tiiem tix ka daux phuk lai cao jhai
         Idado heue.

1 Mawh kheu nan, Abiyax hoik laux lee tix tau mai keeing nawh khankix mai kix sipaung
         nawh ka daux veng Davit heue. Khaix an, kawn simex nawh Asa, deeh plud ti kwang haktiex
         ka dah dee ot keeing nawh heue. Ka daux baux singaix nawh khankix, haktiex hoik koe
         krax yiien yawg kao num heue.
         2 Asa hoik yuh ceu pa mhawm mai pa rahsee ka daux ngaix Siyiex heue.
         3 Mawh kheu nawh hoik gah ti tik khu dee tan siyiex tang meung khankix mai khawm dee
         pa lhaong khankix mai raig ti tik rong pa singax khankix mai kid ti tik riang rao
         pa mawh khaox khankix heue.
         4 Nawh tawm lox ka pui Yudax, sonsang sawg kix Siyiex keeing kix mai sonsang priex
         rien kix ka gumlox beenli mai gumlox tawm pingnyap khankix heue.
         5 Nawh baox deeh gah ti tik dee pa lhaong khankix mai dee tan nyawng khankix khaing
         daux veng haktiex Yudax mai meung an hoik yiien yawg ti ot greem krax pa kwang nawh
         heue.
         6 Nawh sum ti deuh veng pa kaux cong khankix ka daux meung Yudax, kheu hoik yiien yawg
         haktiex nawh ang lai koe krax pa sang puing naing ka daux num an khankix, mawh kheu
         hoik tawx Siyiex krax pa yiien yawg ka nawh heue.
         7 Mawh kheu nan, nawh ah nin ka pui Yudax khankix kieh ex deeh sum veng inkix mai yuh
         guh veng hawt rawb rim kix mai nyiex pa pau ti jhak siviex veng mai khaox jhong siviex,
         glang kawn yiien haktiex plak sivoe ex, grawh grawng nawh, ex hoik sawg ka Siyiex
         tix, ex hoik yaox ka Nawh Cao mai nawh hoik tawx ex laux lee tix ku praok ku plak
         heue. Mawh kheu nan, kix hoik sum ti deuh ceu ankix mai hoik kied koe krax pa haok
         hwan heue.
         8 Asa koe cub kru naing tix cub, koe pui loe sien kaux khaing pui Yudax khankix pa
         hoik viex plah tiebtie naing mai pliah khankix mai khaing daux cub pui Binyamin, hoik
         koe ra sien daix mheen mai pui pa giex ak khankix inkix hoik mawh pui pa kied ting
         riang rao pa koe krax vao rhawm khawmuik heue.
         9 Khaix an, Zerax pa mawh simiang Ethiopia, hoik lih hoek ti sang puing kix tau mai
         cub kru naing pa koe tix lan kaux mai khawm ling lawx naing brung khankix loe yieh
         lhang mai nawh hoek ka veng Maresha heue.
         10 Mawh kheu nan, Asa lih hu rieb ti puing nawh mai kix hoik khre ti deuh nyawm lien
         khankix ka daux ngawd Zephatax, pa koe hawt veng Maresha heue.
         11 Asa kok yo ka Siyiex ah nin "Siyiex eue, ka daux simex pui pa ting riang rao mai
         pui pa iak riang rao, lheu khaing Maix ang koe pui pa sang teem ka yix heue. Siyiex
         ex eue, Teem coi ka yix liak! mawh kheu yix een rhawm tix ka Maix Cao mai ka daux
         min ceu kaux Maix Cao yix tak hu puing pui pa hun in khankix heue. Siyiex eue, Maix
         Cao mawh Siyiex ex heue. Paw doh kieh pui pex ka Maix Cao liak!"
         12 Mawh kheu nan, Siyiex hoik kieh ceu pui Ethiopia khankix som ka plak sivoe Asa mai
         pui Yudax khankix mai pui Ethiopia khankix hoik to heue.
         13 Asa mai cub pui pa ot tau mai nawh khankix hawt ti pheet kix tom hoek ka veng Gerax
         heue. Mawh kheu nan, pui Ethiopia khankix hoik som mai kix ang lai pon ti deeh koe
         Siyiex mai plak sivoe cub kru naing Nawh Cao tom nie heue. Pui Yudax khankix hoik
         pon tud rhim ti viex kraung tom nie heue.
         14 Khaix an, kix hoik pex ka veng an khankix pa koe hawt rawb rim veng Gerax, mawh kheu
         jao hoik tawx Siyiex krax pa lhat graung hoek piang pui daux veng an mai kix pon rhim
         ti teei veng khankix khawmuik, kheu kraung pa koe daux veng hoik kied nie heue.
         15 Kix deeh baox puing ti teei kawg tobrie khankix mai teei ti viex yung mai kala uk
         hu tom nie mai kix hoik deeh blak ti ing ka veng Yerusaliem heue.

1 Yam in khwan Siyiex hoik lih hoek piang Azariyax kawn simex Awdiet heue.
         2 Nawh hu pub ka Asa ah nin, "Asa mai pui Yudax pui Binyamin khankix eue, Nghiet lox
         aux heue. Phan pex sawg ka Nawh Cao, Nawh Cao tak kieh pex yaox tix; viang mawh nan,
         phan pex tik vud ka Nawh Cao, Nawh Cao tak tik vud ka pex heue.
         3 "Ka daux bawg yam pa kied rheung, pui Isarelax khankix ang lai koe Siyiex pa mawh
         meh mai ang lai koe cao giex kaing li pa gau mai ang lai koe gumlox beenli khankix
         heue.
         4 "Viang mawh nan, yam hoek kix ka daux krax pa kha rhawm khankix, kix deeh veeh ti
         ing ka Siyiex ceu pui Isarelax mai sawg ti yaox Nawh Cao mai Nawh Cao hoik kieh kix
         yaox tix heue.
         5 "ka daux bawg yam ankix, krax pa nhim ang lai koe ka pui pa lih laig tix kaux kawx,
         viang mawh nan, krax pa kied suk sag hoik koe ka pui pa ot ka daux haktiex an khankix
         heue.
         6 Mawh kheu nan, tix meung mai tix meung, tix veng mai tix veng ra lai yuh paox tix
         laux, mawh kheu Siyiex hoik tawx krax kha rhawm kix tau mai krax pa kham geu kuceu
         heue.
         7 Viang mawh nan, phan mawh pex, kieh ti koe riang rao mai paw doh kieh taix pex khankix
         mawh pa dieh riang, mawh kheu kaing jhaw yuh pex tak mawh pa pon totaix heue.
         8 Yam hoik mhong Asa ka gumlox inkix mai khawm gumlox cao jhai Awdiet, nawh yuh ti
         koe rhawm vao rhawm kwa mai nawh hoik yieh ti tik riang rao pa seeing brai an khankix
         khaing daux haktiex Yudax mai daux haktiex Binyamin khawmuik mai khaing daux veng
         khankix pa hoik rhim nawh ti teei piang gawng Epharem heue. Nawh deeh cox khre khu
         dee tan Siyiex pa hoik koe ka plak sivoe bang laig daux nyiex bwan Siyiex heue.
         9 Khaix an, nawh deeh kraix khrawm pui Yudax mai pui Binyamin khawmuik mai pui ankix
         pa hoek ti ot tau mai kix tivud ticu khaing baoh haktiex Epharem baoh haktiex Manashe
         mai baoh haktiex Simeon, mawh kheu kix hoek ka nawh ka daux krax pa kied nie haoh
         hun khaing daux ceu pui Isarelax khankix yam hoik yaox kix ka hoik ot Siyiex tau mai
         Asa heue.
         10 Mawh kheu nan, kix kraix khrawm paox tix ka daux veng Yerusaliem, daux khix loe,
         bawg yam kwang Asa ka haktiex kao phwan num heue.
         11 Kix tan moi aliah yieh mu mai yung aliah rheng mu, khaing kraung pa pon tud rhim
         tix, pa hoik viex kix hoek tau mai tix ka Siyiex ka daux bawg yam an heue.
         12 Khaix an, kix laig ka daux sijax mukheu, sonsang sawg kix ti yaox Siyiex keeing kix
         khawm rhawm tix mai khawm ju tix khawmuik khawm leeing;
         13 Can pui pa ang koe rhawm ti sawg ka Siyiex ceu pui Isarelax, viang mawh simex bun
         pa iak pa ting ang ah tak pah yum heue.
         14 Khaix an, kix tiextu ka plak sivoe Siyiex tau mai lox yo pa kied sinum mai khawm
         lox teettawng mai lox teet rung kawn yung khankix heue.
         15 Pui Yudax khankix gaux rhawm ka daux krax pa hoik tiextu tix; mawh kheu kix hoik
         tiextu khawm rhawm rhi tix khawmuik khawm leeing mai kix sawg ti yaox Nawh Cao khawm
         ju tix khawmuik mai Nawh Cao hoik kieh kix yaox tix mai Siyiex tawx krax pa yiien
         yawg koe hawt rawb rim kix khawmuik heue.
         16 Nawh pluat ti tik ara Makha, pa mawh miex simiang Asa khaing pa mawh kiex miex simiang,
         kheu jao yuh kieh riang grang Asherax pa seeing brai mai Asa kid ti tik riang rao
         pa seeing brai kiex mai yuh ankix phawng mai nawh gleeing ti tik an hawt rawm klawng
         Kidarom heue.
         17 Viang mawh nan, dee pa lhaong khankix ang nyang bax gah ti tik khaing daux haktiex
         Isarelax heue. Viang yuh ka mawx kawx, rhawm Asa hoik koe krax pa kaux sijax ka daux
         ju tix heue.
         18 Nawh baox deeh viex can ceu pa hoik appong keeing nawh khankix mai khawm can ceu
         pa hoik appong tokaux cao nawh khankix, pa mawh mau mai khri mai kraung pa shiao,
         laig ka daux nyiex bwan Siyiex khawmuik heue.
         19 naing ang lai koe khaix an pie tix bawg kawx tom hoek baux num hoik kwang Asa haktiex
         tixngoe phwan num heue.

1 Ka daux num kwang Asa ka haktiex tixngoe liah num, Basha pa mawh simiang haktiex
         Isarelax hoek ti sang puing ka haktiex Yudax mai nawh sum ti deuh veng Ramax, sonsang
         ang nawh lai pon kieh pui tix kaux kawx lih hu mai deeh hoek ka Asa, pa mawh simiang
         haktiex Yudax heue.
         2 Khaix an, Asa teei mau khri, khaing daux sinngao nyiex bwan Siyiex mai khaing daux
         nyiex simiang mai nawh tawx ankix hu ka Benhadat, pa mawh simiang meung Surix pa ot
         ka daux veng Damase mai ah nin;
         3 Kieh sijax mukheu koe daux sinax maix mai aux, awm hoik koe daux sinax keeing aux
         mai keeing maix heue. In heue, Aux hoik sipaox mau mai khri ka maix; hoek heue, Deeh
         preet sijax mukheu pa yuh maix tau mai Basha, pa mawh simiang Isarelax, sonsang deeh
         veeh nawh ti hu khaing aux heue.
         4 Mawh kheu nan, Benhadat cu nghiet ka lox simiang Asa mai ploi cao kaing naing cub
         kru naing nawh khankix deeh hu puing ka veng an khankix pa koe ka daux meung Isarelax
         khankix heue. Kix puing veng Iyon, veng Abemaem mai can veng pa koe krao sinngao khankix
         khawmuik, ka daux meung Napthalix heue.
         5 Yam in ceu ankix lih ti mawh yam hoik mhong Basha ka grawng ankix, nawh ang lai sum
         veng mai yuh kaing yuh tix khankix heue.
         6 Khaix an, simiang Asa kok pui Yudax, khawmuik don lon simaox mai khaox veng Ramax
         pa hoik shiao Basha, son pa sum tix nyiex khankix; mai nawh deeh sum veng Gebax mai
         veng Mizapa, ka ankix heue.
         7 Ka daux bawg yam an Hananix pa mawh cao pa yaox riang susai bleeh ti hoek ka Asa,
         pa mawh simiang Yudax mai ah nin ka nawh, "Mawh kheu jao grawng hoik een maix rhawm
         tix ka simiang Siriya mai kheu jao ang maix lai een rhawm tix ka Siyiex Cao tix, mawh
         kheu nan, cub kru naing simiang haktiex Siriya khankix, hoik pon ti boek khaing tawm
         taix maix heue.
         8 Mawh ang pui Ethiopia mai pui Lubim khankix hoik mawh cub kru naing pa kied ting
         tix cub tau mai pa koe tix ling lawx naing brung mai pui naing brung khankix tom kied
         nie haoh hun lie? Viang mawh nan, kheu hoik een maix rhawm tix ka Siyiex, Nawh Cao
         hoik ap ti tawx kix ka daux tawm taix maix heue.
         9 Mawh kheu ngai Siyiex hoik simi ti jhak plak in plak an piang haktiex khawmuik, sonsang
         jhi Nawh Cao krax pa koe riang rao Tokaux tix, son pui ankix pa koe rhawm pa kaux
         sijax ka Nawh Cao heue. Ka daux in maix hoik yuh ceu pa daox pa aw heue. Mawh kheu
         nan, jah yam in hu sivoe, naing sivai tak koe ka maix heue.
         10 Khaix an, Asa song rhawm ka pa yaox riang susai kheu jao grawng in mai sau nawh daux
         thawng heue. Asa hoik yuh krax pa kha rhawm pui khankix tiblah ka daux bawg yam an
         heue.
         11 Grawng krax pa hoik yuh Asa, khankix tom yam jah mai tom sidah, hoik tiem tix ka
         daux phuk lai cub simiang meung Yudax mai meung Isarelax khankix heue.
         12 Ka daux baux num kwang nawh haktiex tixngoe dim num, Asa hoik pon jhawm saux ka caong
         nawh mai jhawm saux nawh hoik kied kin, viang mawh nan, yam koe jhawm saux nawh, nawh
         ang lai sawg Siyiex mai nawh hoik sawg ti peung cao sidax khaing heue.
         13 Mawh kheu nan, Asa hoik laux lee tix tau mai cub keeing nawh khankix, nawh hoik yum
         ka dux num yam kwang nawh haktiex tixpon num heue.
         14 Kix sipaung nawh ka daux simeeig, pa yuh nawh ti deuh ka son tokaux cao tix ka daux
         veng Davit; mai kix deuh nawh piang ku, pa hoik naog tau mai ceu pa sioe bhawng mai
         khawm sidah bhawng pa hoik kru krao tix kuceu ka pa hoik khre tix awm bee sidah kraix,
         kix yuh pawie gleeing ngu pa kied ting son nawh heue.

1 Khaix an, kawn simex nawh Yehoshaphat, deeh kwang ka dah dee ot nawh mai kieh riang
         rao tokaux cao tix kaux cong sonsang cha ka meung Isarelax heue.
         2 Nawh deuh nyawm lien ka daux veng pa kaux cong meung Yudax mai deuh cub tab lien
         pau veng ka daux meung Yudax mai daux veng pa koe ka daux meung Epharem, ka pa hoik
         pon keeing nawh Asa khankix heue.
         3 Yam in Siyiex hoik ot tau mai Yehoshaphat, kheu hoik lawng nawh ka daux krax pa hoik
         lawng tax du nawh Davit phao voe nawh ang sawg ka siyiex Balax khankix;
         4 Viang mawh nan, nawh sawg ka Siyiex keeing nawh mai lawng ka daux krax lox tawm pingnyap
         Nawh Cao mai nawh ang yuh awm pa yuh ceu pui Isarelax khankix heue.
         5 Mawh kheu nan, Siyiex hoik pang meung haktiex kaux cong ka daux tawm taix nawh mai
         pui Yudax khankix hoik viex ti tawx totaix ka Yehoshaphat mai nawh koe krax pa magmi
         ting min tom nie heue.
         6 Nawh gaux rhawm ka daux krax pa hoik yuh Siyiex, lheu khaing an nawh gah ti tik can
         dee pa lhaong khankix mai riang grang Asherax khaing daux meung Yudax heue.
         7 Yam kwang nawh ka haktiex loe num tix num, nawh baox deeh ploi cao kaing pa thong
         bungkhankix, pa mawh Benhelax, Obadix, Zekharix, Netane mai Mikhaya khankix, hu gau
         sawn pui khankix ka daux veng pa koe daux meung Yudax heue.
         8 Pui Lewix pa ploi nawh hu tau mai kix mawh Shemayax, Netaniyax, Zebadiyax, Asahe,
         Shemiramot, Yehonatan, Asoniyax Tobiyax mai Tobadonix, khankix mai cao giex kaing
         li pa ploi nawh hu tau mai kix mawh Elishama mai Yehoram heue.
         9 Mawh kheu nan, kix gau sawn pui khankix ka daux meung Yudax mai kix viex phuk lai
         beenli Siyiex hu tau mai tix, kix hu ka daux veng meung Yudax khawmuik mai gau sawn
         ka pui khankix heue.
         10 krax pa lhat graung kix ka Siyiex hoik koe piang haktiex, pa koe hawt vung viang
         meung Yudax khawmuik, mawh kheu nan, kix ang lai kan yuh naing ka Yehoshaphat heue.
         11 Pui Philitix tiblah viex totaix mai mau hoek ka Yehoshaphat, awm pa tawx tix keun
         mai pui Arabi viex tobrie khankix, pa mawh yung mhaing aliah reng aliah yieh mu mai
         pex mhaing aliah reng aliah yieh mu hoek ka nawh heue.
         12 Mawh kheu nan, Yehoshaphat, baox nie koe sibrawm mai nawh sum nyiex tab mai nyiex
         priex kraung khankix ka daux meung Yudax heue.
         13 Nawh hoik kied nie koe kaing jhaw ka daux veng pa koe ka daux meung Yudax mai cub
         pui pa yuh naing mai pui pa ting riang rao pa koe rhawm vao rhawm kwa khankix, hoik
         ot ka daux veng Yerusaliem heue.
         14 In mawh carang kix awm pa koe doeh nyiex ma keeing kix heue. Daux doeh nyiex ma Yudax,
         cao kaing naing pa kwang piang pui kaing rheng; Adanax mawh cao kaing naing kix mai
         pui ting riang rao pa koe rhawm vao rhawm kwa hoik ot tau mai nawh loe sien kaux;
         15 Khaix nawh tom mawh Yehohanan, pa mawh cao kaing naing kix mai pui naing hoik ot
         tau mai nawh ra sien daix mheen kaux,
         16 Khaix nawh tom mawh Amasiyax, kawn simex Zikharix, pa hoik koe rhawm ti tan tokaux
         cao tix ka Siyiex mai pui naing hoik ot tau mai nawh ra sien kaux, pa hoik mawh pui
         pa ting riang rao pa koe rhawm vao rhawm kwa khankix heue.
         17 Daux doeh nyiex ma Binyamin mawh Eliyadax, pui pa ting riang rao pa koe rhawm vao
         rhawm kwa mai pui naing pa giex ak mai plah tiebtie naing hoik ot tau mai nawh ra
         sien kaux,
         18 Khaix nawh tom mawh Yehozabat mai pui naing pa hoik khre tix son naing hoik ot tau
         mai nawh tix sien daix mheen kaux heue.
         19 Pui inkix, hoik mawh pa yuh kaing jhaw simiang, lheu khaing pui ankix pa hoik deuh
         simiang ka daux veng pa kaux cong khankix pa koe ka daux meung Yudax khawmuik, mawh
         pui yuh kaing jhaw simiang heue.

1 Yehoshaphat hoik kied mi mai koe min plakngai sigrien sigre mai ka daux pa teei nawh
         ti koe moeng, tokaux nawh yuh paox pie tau mai Ahap heue.
         2 Khaix hoik luan num khankix, nawh lih hu fi ka Ahap daux veng Samarix; mai Ahap pah
         yung mai moi tom nie son nawh mai son pui pa hu tau mai nawh khankix mai hak nawh
         hu tau mai tix ka veng Ramot meung Gilat heue.
         3 Mawh kheu nan, Ahap simiang meung Isarelax ah nin ka Yehoshaphat simiang meung Yudax,
         mawh sang hu puing maix veng Ramot meung Gilat tau mai aux lie? nawh deeh pawk lox
         ah nin; aux mawh awm pa mawh maix mai pui aux khankix hoik awm pui maix; yix tak ot
         tau mai maix ka daux naing heue.
         4 Yehoshaphat deeh ah nin ka simiang Isarelax; "Yuh bwanson chawk cheng ti yaox Siyiex
         ka daux in singaix liak, "
         5 Khaix an, simiang Isarelax kraix khrawm cub cao jhai khankix hoek tau pon yieh kaux
         mai nawh ah nin ka kix, "Mawh sang khaw ex ti hu yuh naing ka veng Ramot, meung Gilat
         lie? Phan ang mawh nan, mawh sang gun ti ang hu lie? "kix ah nin "Hu haok ka kix,
         mawh kheu Siyiex tak sang ap ti tawx veng an ka daux tawm taix simiang heue.
         6 Viang mawh nan, Yehoshaphat deeh ah nin, mawh ang cao jhai Siyiex lai koe pie tix
         kaux kawx tin, sonsang pon ex ti chawk cheng ka Nawh Cao lie?
         7 Mawh kheu nan, simiang meung Isarelax ah nin ka Yehoshaphat, pui pa tak sang pon
         chawk cheng ex ti yaox ka Siyiex kawn koe tix kaux, viang mawh nan, aux koeng ka nawh,
         grawh grawng nawh, nawh ang sax krai lox jhai ceu pa mhawm son grawng aux mai nawh
         krai lox pa caox caig sijheeng heue. Nawh mawh Mikha kawn simex Imla heue. "Yehoshaphat
         deeh ah nin "Paw nyang kieh simiang ah nan liak?"
         8 Khaix an, simiang Isarelax kok cao kaing pa ot greem nawh tix kaux mai ah nin; viex
         Mikha kawn simex Imla hoek launglaung heue.
         9 Simiang Isarelax mai Yehoshaphat, simiang meung Yudax, hoik ceep kraung simiang mai
         kiex tang ngawm piang dang ngeung cao tix ka daux biang glah dee pah nghox pa koe
         hawt diang laig daux siviex veng Samarix; mai cao jhai khawmuik hoik krai lox jhai
         tix ka plak sivoe kiex heue.
         10 Yam in Zedekix kawn simex Khenanax, yuh rung teet rhiem ka son cao tix mai nawh ah
         nin, Siyiex ah nin, maix tak shiao ceu inkix blung pui Surix khankix tom hoik laux
         lak pak leeing kix heue"
         11 Cub cao jhai khawmuik, hoik krai lox jhai ti ah nin; haok hu ka veng Ramot, meung
         Gilat mai yuh ti pex, mawh kheu Siyiex tak sang ap ti tawx veng an ka daux tawm taix
         simiang heue.
         12 Khaix an, nghiet heue. Gumlox pa ah cao jhai khankix hoik mawh lox tix gum ngie pa
         tawx krax koe riang rao simiang heue. Mawh kheu nan, yuh bwanson kieh gumlox maix
         mawh pa awm gumlox khaing daux cub kix tix kaux kaux mai sikah lox pa koe riang rao
         heue.
         13 Mikha ah nin, "Awm krax pa im ju Siyiex, can ceu pa ah Siyiex aux khankix mai aux
         tak sikah awm an heue.
         14 Khaix an, nawh hoek ka simiang mai simiang ah nin ka nawh, "Mikha eue, Mawh sang
         khaw ex ti hu yuh naing ka veng Ramot, meung Gilat lie? Phan ang mawh nan, mawh sang
         gun aux ti ang hu lie? mai nawh ah nin "Hu mai teei krax pex heue. Kix tak mawh pa
         ap tix ka daux tawm taix maix heue.
         15 Mawh kheu nan, simiang deeh ah nin ka nawh, mawh tak sang kieh aux maix tiextu tix
         miex bawg, sonsang ang maix krai ceu ankix pie tix ceu kawx ka aux, lheu khaing gumlox
         pa mawh meh ka daux ceu kaux Siyiex lie?
         16 Khaix an, nawh ah nin, aux yaox ka hoik prung prang ceu pui Isarelax khawmuik piang
         gawng awm cub yung pa ang lai koe cao liang heue. Siyiex ah nin, "Pui inkix ang lai
         koe cao heue. Kieh kix tang deeh ing ka nyiex cao tix ka daux krax pa nhim heue.
         17 simiang Isarelax deeh ah nin ka Yehoshaphat; "Mawh ang aux hoik krai maix mhong ka
         ang nawh sax krai lox jhai ceu pa mhawm, son grawng aux lheu khaing lox caox caig
         lie."
         18 Khaix an, Mikha deeh ah nin "Mawh kheu nan, nghiet ka lox Siyiex heue. Aux hoik yaox
         ka ngawm Siyiex piang dang ngeung Nawh Cao mai pa ot raoma khankix khawmuik hoik cung
         ka plak taix khawn dawm Nawh mai ka plak taix khawn gwiex Nawh heue.
         19 Siyiex ah nin, mawh pui mawx pa tak sang pon nyaw ka Ahap simiang Isarelax, sonsang
         haok hu nawh ti yum ka daux veng Ramot meung Gilat lie? tix kaux sikah ah nin mai
         tang kaux sikah ah nin heue.
         20 Khaix an, khwan tix mu hoek phao ka mai cung sivoe Siyiex ah nin, aux hu nyaw nawh
         heue. Siyiex ah nin ka nawh, mawh ka daux krax ceu patix lie?
         21 Mawh kheu nan, nawh ah nin, aux tak lih hu mai yuh ti mawh khwan pa chix pie lhen
         ka daux jheeh cao jhai nawh khankix heue. Siyiex deeh ah nin; maix tak pon ti nyaw
         glaw nawh mai tak baox deeh pex ka nawh, lih hu mai yuh awm an heue."
         22 Mawh kheu nan, yam in jhak heue, Siyiex hoik sau ti deuh khwan pa chix pie lhen ka
         daux jheeh cao jhai maix khankix mai Siyiex hoik pao krai krax pa laux leeing in ka
         son maix heue.
         23 Khaix an, Zedekiyax kawn simex Khenanax hu dex mai simang sibax Mikha mai ah nin;
         mawh hoik lih hu khwan pa kaoh khaing Siyiex khaing aux sonsang sikah tix ka maix
         ka daux krax pa yuh ka mawx lie?"
         24 Mikha deeh ah nin maix tak yaox ceu ankix ka daux singaix an, yam hu laig maix ka
         lawg plak daux sonsang mox maix tokaux cao tix heue.
         25 Khaix an, simiang ceu pui Isarelax ah nin, teei Mikha mai deeh tawx nawh ka Amon
         cao pa kwang veng mai ka Yawshax kawn simex simiang,
         26 simiang ah nin, sau kaw in ka daux thawng mai tawx nawh ih blah ka daux pa kha rhawm
         mai tawx nawh nyaux rawm ka daux pa kha rhawm tom deeh ing hoek aux ka daux pa nhim
         sax heue.
         27 Khaix an, Mikha ah nin phan maix deeh yaox tix ing ka daux pa nhim, Siyiex ang tau
         lih krai lox inkix khaing aux heue. "nawh baox deeh ah nin "Can pex pa mawh pui hun
         khawmuik eue, Nghiet heue."
         28 Mawh kheu nan, simiang Isarelax mai Yehoshaphat, pa mawh simiang Yudax haok hu ka
         veng Ramot meung Gilat heue.
         29 simiang Isarelax ah nin ka Yehoshaphat, "Aux tak loh grang pakpeung tix mai hu ka
         daux naing; viang mawh nan maix ca kawn ceep kraung simiang cao maix heue. Mawh kheu
         nan, simiang Isarelax, loh grang pakpeung cao tix mai kix hu ka daux biang naing heue.
         30 Yam in simiang Surix, tawx lox ka cub cao kaing naing ling lawx naing brung an khankix,
         pa hoik ot tau mai nawh mai ah nin "Paw doh puing ka pui pa iak pa ting khankix pie
         tix kaux kawx; viang mawh nan, puing ka simiang Isarelax nong nong heue.
         31 Mawh kheu nan, ceu an khankix hoik lih ti mawh, yam hoik yaox cao kaing naing cub
         ling lawx naing brung khankix ka Yehoshaphat, kix tom ah nin "An mawh simiang Isarelax
         heue. "Mawh kheu nan, kix lai lawm ti sang puing ka nawh; viang nawh nan, Yehoshaphat,
         riag yo mai Siyiex teem ka nawh, Siyiex gah kix hu sonsang via kix tix hu dee singai
         khaing nawh heue.
         32 Mawh kheu ceu inkix hoik lih tix mawh, yam hoik yaox cub cao kaing naing ling lawx
         naing brung ka ang an mawh simiang meung Isarelax, kix hoik deeh veeh ti ing khaing
         pa hawt pheet tix ka nawh heue.
         33 Yam in pui tix kaux vaik ti puing ak tix mai ang tie nyeu mai te an hu krox simiang
         Isarelax, ka daux sinax dee sidoe kix ti caing sibex plah rhiem nawh heue. Mawh kheu
         nan, nawh ah nin ka cao pa grheu ling lawx naing brung tix, deeh veeh ti ing mai viex
         aux lih hu ka plak praix biang naing, mawh kheu aux hoik mat heue.
         34 Naing hoik kied kin ka daux singaix an mai simiang meung Isarelax hoik neung tokaux
         cao tix ot ka daux ling lawx naing brung nawh tau mai jhak simi ka pui Surix khankix,
         tom hoek plak bo heue. Yam hoik hoek ka daux bawg yam sang laig singaix nawh yum heue.

1 Khaix an, Yehoshaphat, pa mawh simiang Yudax, hoik deeh ing tau mai krax pa yiien
         yawg tix ka nyiex nawh daux veng Yerusaliem heue.
         2 Cao pa yaox riang susai Yehu kawn simex Hananix lih hu rieb nawh mai ah nin ka simiang
         Yehoshaphat, mawh sang caw maix ti teem ka pui caox mai hu mox ka pui pa koeng ka
         Siyiex lie? mawh kheu nan, pa song rhawm Siyiex koe piang maix yam in heue.
         3 Viang yuh ka mawx kawx, ceu pa mhawm kawn yaox tix ka daux maix, ka krax pa hoik
         gah maix ti tik khaox riang grang Asherax khaing daux haktiex mai ka pa hoik khre
         maix rhawm tix sonsang sawg ka Siyiex heue.
         4 Mawh kheu nan, Yehoshaphat ot ka daux veng Yerusaliem mai nawh deeh baox lih hu lailing
         sinax pui khankix, jah ka veng Berashebax, tom hoek piang gawng Epharem mai deeh viex
         kix ing ka Siyiex keeing kix heue.
         5 Khaix an, nawh yaog ti deuh cao prawng see khankix ka daux veng pa hoik kaux cong
         khawmuik ka daux haktiex Yudax tix veng hoik tix veng,
         6 Nawh ah nin ka cao prawng see khankix; "Yuh satix tix ka can ceu pa yuh pex, mawh
         kheu pex ang tie mawh pa prawng see son kawn pui, viang mawh nan, mawh son Siyiex
         Cao pa ot tau mai pex ka daux grawng krax prawng ca heue.
         7 Mawh kheu nan, yam in kieh pa lhat graung pex ka Siyiex koe piang pex, yuh satix
         tix mai yuh ankix mai Siyiex ex, krax pa jhak plakngai pui ang chix koe mai krax pa
         sang teei ti ih mau cun praok khankix ang chix koe ka daux Nawh Cao heue.
         8 Lheu khaing an, son krax prawng ca Siyiex mai son see pa koe sinax kix ka daux veng
         Yerusaliem, Yehoshaphat yaog ti deuh cub pui Lewix mai cao giex kaing li mai khawm
         cao kaing ting daux doeh nyiex keeing kix ceu pui Isarelax, yam hoik deeh ing kix
         ka veng Yerusaliem heue.
         9 Nawh tawm lox ka kix ah nin; mawh kheu nan, pex tak yuh ceu ankix, ka daux pa lhat
         graung ka Siyiex mai ka daux pa yum rhawm tix mai ka daux pa kaux sijax tix heue.
         10 Grawng see patix ang ah, phan hoek ka plak sivoe pex khaing pux aik pex khankix pa
         ot ka daux veng cao kix, viang see an mawh grawng pa jauh nham ang ah, grawng lud
         ka beenli mai lox tawm pingnyap ang ah, pa lud ka lox tat jhawm prawng mai been pa
         priex pa deuh pui khankix ang ah, pex tak tawx satix ka kix phan ang mawh nan, aux
         lhat kix koe krax lud ka Siyiex mai pa song rhawm tak hoek piang pex mai piang puxaik
         pex khankix heue. Phan yuh nin pex tak ang lai koe krax lud ka heue.
         11 deuh ti tawng, Amariyax, cao giex kaing li pa ting mawh cao pa kwang piang pex, ka
         daux grawng ceu pa dex dawd mai Siyiex khawmuik mai Zebadiyax kawn simex Isarelax
         mai cao kwang piang doeh nyiex ma Yudax khankix, tak mawh cao pa kwang son grawng
         ceu pa dex dawd mai cie simiang khawmuik; pui Lewix khankix tak mawh cao pa yuh cao
         kaing ka plak sivoe pex, kieh koe rhawm haing hiah mai Siyiex tak ot tau mai pui pa
         mhawm heue.

1 Khaix hoik ceu an khankix, pui Mawbax, pui Amon mai pui tang ceu pa ot tau mai kix
         ceu pui Amawrix khankix hoek ti sang yuh naing ka Yehoshaphat heue.
         2 Khaix an, pui tiblah hoek mai krai grawng ankix ka Yehoshaphat ah nin, cub pui pa
         kied hun tix cub hoek ti sang puing ka maix khaing plak toi rawm sigrit sigra, khaing
         meung Surix mai kix hoik ot ka daux veng Hazaron Tama, pa kok mawh veng Eng Gedi heue.
         3 Yehoshaphat hoik kied koe krax lhat graung mai nawh tat rhawm tix sonsang sawg nawh
         ka Siyiex mai pao ti krai kieh pui twah pa ih ka daux meung Yudax khawmuik heue.
         4 Mawh kheu nan, pui Yudax khankix hoik khrawm paox tix sonsang rawg mhaing kix krax
         teem khaing Siyiex mai pui khaing veng meung Yudax khankix khawmuik, hoek sawg ka
         Siyiex heue.
         5 Khaix an, Yehoshaphat, hoik cung ti ot ka daux sigreung pui hun Yudax mai pui veng
         Yerusaliem ka daux nyiex bwan Siyiex sivoe bang pa khraox an,
         6 Nawh ah nin, Siyiex keeing ex eue, mawh ang Maix mawh Siyiex pa ot ka daux raoma
         mai mawh ang Maix mawh cao pa kwang piang meung haktiex ceu pui khankix khawmuik,
         mawh ang sibrawm mai krax pa ting riang rao khankix koe ka daux tawm taix Maix son
         ang pui tix kaux kawx sang pon yaog tix tiebtie ka Maix lie?
         7 Mawh ang Maix mawh Siyiex ex, pa hoik grheu ti tik pui pa ot ka daux haktiex in khankix,
         ka plak sivoe ceu pui Maix Isarelax mai hoik tawx haktiex in ka doeh ru Abraham, pa
         mawh paox grawm Maix leeing ju lie?
         8 Kix ot ka daux haktiex an mai sum ti tawx dee pa singax tix dah ka daux haktiex an,
         son min ceu kaux Maix ah nin;
         9 Phan krax laux leeing khaing vaig lawm krax prawng krax ciyang jhawm saux preng mai
         krax sibhawm praix khankix hoek piang yix, yix tak cung ka plak sivoe nyiex bwan in
         mai ka plak sivoe ngai Maix Cao, (son min ceu kaux Maix Cao ka daux nyiex bwan in)
         mai kok yo ka Maix Cao ka daux krax pa kham pa geu tix khankix, Maix Cao tak nghiet
         mai tak deeh taoh yix heue.
         10 Yam in pui Amon, pui Mawbax mai pui piang gawng Sirax khankix, pa ang Maix Cao kieh
         ceu pui Isarelax khankix puing yam lih hoek kix khaing haktiex Ejiptux, viang mawh
         nan, pui Isarelax khankix hoik veeh ti hu khaing kix mai ang lai yuh kix laux leeing,
         11 Inkix mawh pa caw ti tawx krax pa koe bwanson piang yix, kix sang theen yix lih khaing
         haktiex sinngao Maix Cao, ka pa hoik tawx Maix Cao ka yix, sonsang mawh sinngao pa
         sang pon yix ti cie heue.
         12 O, Siyiex eue, Mawh ang Maix koe rhawm ti sang ciyang ka kix lie? Mawh kheu yix ang
         lai koe riang rao sibrawm ti sang puing ka cub pui pa kied haoh hun inkix, pa sang
         hoek ti puing ka yix mai yix ang lai tawng ka ceu pa sang yuh tix, viang mawh nan,
         ngai yix maong ti jhak ka Maix Cao heue.
         13 Pui Yudax khankix mai kawn nyawm iak mai khawm moeng kix mai khawm kawn praix kix
         khawmuik, hoek ti cung tau ka plak sivoe Siyiex heue.
         14 Khwan Siyiex hoik hoek piang Yahaze kawn simex Zokharix, kawn simex Benayax kawn
         simex Yeyelax, kawn simex Matania, pa mawh pui Lewix khaing daux cub kawn simex Asa
         ka daux sigreung cub pui hun khankix,
         15 Nawh ah nin "Can pex pui Yudax khankix, can pui pa ot ka daux veng Yerusaliem mai
         simiang Yehoshaphat eue. Nghiet heue, Siyiex ah nin ka pex; paw koe krax lhat graung
         mai paw koe pa khi rhawm kheu jao grawng pui pa kied haok hun in khankix; mawh kheu
         naing ang tie mawh son cie pex, mawh ngie son cie Siyiex heue.
         16 Singaix pasax lih hu mai puing ka kix heue. Kix tak bleeh tix hoek ka krax haok pui
         plak veng Ziza mai pex tak yaox kix hoek dee die rawm klawng iak an, pa koe ka plak
         sivoe daux tiagtu Yeruelax heue.
         17 Pex tak ang lo ti yuh naing ka daux naing in, cung yiien yawg ka dee ot cao pex mai
         jhak ka krax taoh Siyiex pa ot tau mai pex, pui Yudax mai pui veng Yerusaliem khankix
         eue, paw doh koe krax lhat graung mai paw doh koe krax laux rhawm, lih hu ka kix daux
         singaix pasax, mawh kheu Siyiex tak sang ot tau mai pex heue.
         18 Yehoshaphat ngeuh kaing mai gup pakngai tix piang tiex mai pui Yudax khankix mai
         khawm pui pa ot ka daux veng Yerusaliem khawmuik, hoik gup pakngai tix ka plak sivoe
         Siyiex mai krub ka Siyiex heue.
         19 Khaix an, pui Lewix khankix, pa kaoh khaing daux cub kawn praix Kohat mai cub kawn
         praix Korax khankix, yaog ti cung sonsang yaogyaw ka Siyiex ceu pui Isarelax tau mai
         lox pa kied ting si num heue.
         20 Kix yaog ti kaoh caocao ka daux plak ponngawb mai lih hu laig ka daux tiagtu Teko;
         mai yam lih hu kix, Yehoshaphat, yaog ti cung ah nin, pui Yudax mai can pui veng Yerusaliem
         khankix eue, Nghiet heue, Yum rhawm ka Siyiex pex mai pex tak mawh pa kaux cong, yum
         rhawm ka cao jhai Nawh Cao khankix mai pex tak koe krax pa pex ka heue.
         21 Yam hoik kum nawh tau mai pui khankix, nawh yaog ti deuh can pui pa tak sang ah lai
         rhax ka Siyiex, kheu kix ceep kraung pa mhawm grang pa singax singeh mai yaogyaw bwanson
         Nawh Cao, hu ka plak sivoe cub kru naing khankix mai ah nin "Yaogyaw ka Siyiex, mawh
         kheu krax caux rhawm Nawh Cao kaux cong leeing ju heue."
         22 Yam in yam hoik jah kix ti ah lai rhax mai ah lox yaogyaw tix khankix, Siyiex yuh
         ti deuh pui pa yuh naing jawm khankix ka pui Amon, pui Mawbax mai pui piang gawng
         Sirax khankix, pa hoek ti sang puing ka pui Yudax mai kix hoik som nai heue.
         23 Grawh grawng nawh, pui Amon mai pui Mawbax, yaog ti cung mai puing ka cub pui pa
         ot piang gawng Sirax khankix mai pah kix pak lawg mai yuh kix laux leeing khawmuik
         heue. Yam hoik sidah yuh kix ka pui pa ot piang gawng Sirax khawmuik, kix ra lai yuh
         paox tix laux leeing tix kaux lai tix kaux heue.
         24 Mawh kheu nan, yam hoek pui Yudax khankix ka dee pa sang kok puan kix ti yaox ka
         daux tiagtu, kix yaox ka plak see pui haok pui hun an khankix mai kaux yum kix hoik
         goh lih yum piang tiex heue. Pui tix kaux kawx ang lai koe krax pa glawd ka heue.
         25 Yam hoek Yehoshaphat mai pui nawh khankix ti teei kraung pa tud rhim cie kix hu dee
         singai, kix hoik yaox ka kraung pa kied ngawh mai pa koe jum tom nie piang kaux yum
         an khankix ka daux sinax kix mai khawm siang simaox pa laoh liean khankix mai kix
         peeik ti teei kraung ankix ka son tokaux cao tix nie lheu khaing krax pon klawm kix
         nawh hu mai kix khrawm ti teei kraung pa tud rhim an khankix loe singaix kheu jao
         kied nie heue.
         26 Yam hoek ka daux pon singaix tix ngaix, kix deeh khrawm paox tix ka daux ngawd Berakha,
         mawh kheu kix hoik yaogyaw bwanson Siyiex tan heue. Mawh kheu nan, ceu kaux dee an
         kok mawh daux ngawd Berakha, tom hoek ka daux in singaix heue.
         27 Khaix an, kix deeh blak ti ing khaing tan, pui Yudax mai pui veng Yerusaliem khankix
         ku kaux, khawm Yehoshaphat, hoik ot ka plak sivoe kix, sonsang deeh ing kix ka veng
         Yerusaliem, tau mai pa gaux rhawm, mawh kheu Siyiex hoik yuh kix koe pa gaux rhawm
         piang pui pa koeng kix heue.
         28 Mawh kheu nan, kix hoek ka veng Yerusaliem tau mai pa tah tix ting mai khawm ting
         feuk mai khawm phlu tix teettawng khankix hoek ka daux nyiex bwan Siyiex heue.
         29 Pa lhat graung ka Siyiex lih ti koe piang meung haktiex an, yam mhong kix ka puing
         Siyiex pui koeng ceu pui Isarelax khankix heue.
         30 Khaix an, baoh dee ot dee koe Yehoshaphat hoik koe pa yiien yawg, kheu hoik tawx
         Siyiex pa nhim ka hawt vung viang nawh khawmuik heue.
         31 Mawh kheu nan, Yehoshaphat, mawh simiang piang meung Yudax heue. Nawh koe ju tixngoe
         phwan num yam yaog nawh tix mawh simiang mai nawh kwang haktiex tixnga phwan num ka
         daux veng Yerusaliem heue. Ceu kaux miex nawh mawh Azuha kawn bun Shilahix heue.
         32 Nawh hawt lawng ka daux krax keeing nawh Asa mai ang lai gwieh tix hu ka praok mai
         nawh hoik yuh ceu pa rahsee ka daux plak sivoe ngai Siyiex heue.
         33 Viang yuh ka mawx kawx, dee pa lhaong khankix ang nyang bax teei ti tik, kheu jao
         ang pui khankix nyang bax viex rhawm ti hawt khaix Siyiex keeing kix heue.
         34 Yam in grawng kaing pa deuk Yehoshaphat, yam jah tom sidah, kix hoik tiem ti deuh
         grawng ankix hoik mhai tix ka daux phuk lai been cub simiang ceu pui Isarelax khankix
         heue.
         35 Khaix an, Yehoshaphat simiang meung Yudax hoik yuh paox pie tau mai Ahaziyax simiang
         meung Isarelax, pa kied yuh ceu pa caox caig khankix heue.
         36 Nawh rom tix tau mai nawh sonsang yuh reu ting khankix sonsang hu ka veng Tasux mai
         kix hoik yuh reu ting khankix ka daux veng Ezion Geba heue.
         37 Viang mawh nan, Eliza kawn simex Dodava, pui veng Maresha, pa hoik krai lox jhai
         Yehoshaphat pa ah nin, "Mawh kheu hoik rom maix cao tix tau mai Ahaziyax, Siyiex tom
         yuh kaing jhaw maix khankix laux leeing heue. "Khaix an, reu ting khankix hoik laux
         leeing ang pon hu ka veng Tasux heue.

1 Yehoshaphat hoik laux lee laig it tau mai keeing nawh khankix mai hoik sipaung nawh
         taux mai keeing nawh ka daux veng Davit heue, Khaix an, kawn simex nawh Yehoram deeh
         plud ti kwang dee ot nawh heue.
         2 Nawh koe pux simex khankix, pa mawh cub kawn simex Yehoshaphat khankix, Azariyax,
         Yehilax, Zakharix, Azarihux, Mikhalax mai Shephatiyax khankix heue. In kix khawmuik
         mawh cub kawn simex Yehoshaphat pa mawh simiang Isarelax heue.
         3 Keeing kix hoik tawx totaix pa mawh mau mai khri mai ceu pa kied laoh lie ka kix
         tau mai veng pa kaux cong khankix pa koe ka daux meung Yudax; viang mawh nan, nawh
         hoik tawx meung haktiex tix ka Yehoram, kheu jao mawh nawh kawn Ai heue.
         4 Yam hoik deeh pang Yehoram ka meung haktiex keeing nawh khankix, nawh yuh tokaux
         cao tix ting riang mai pah ti tik pux nawh khawmuik ka vaid mai khawm pui tang kaux
         khankix pa mawh simiang ka daux meung Isarelax heue.
         5 Yehoram koe ju tixngoe ra num yam yaog nawh ti mawh simiang mai nawh hoik kwang haktiex
         daix num ka daux veng Yerusaliem heue.
         6 Nawh hoik lawng daux krax cub simiang Isarelax khankix, awm pa hoik yuh doeh nyiex
         ma Ahap, mawh kheu nawh hoik teei ti moeng kawn bun Ahap mai nawh hoik yuh pa caox
         caig khankix ka daux plak sivoe ngai Siyiex heue.
         7 Viang mawh nan, Siyiex ang nyang bax yuh doeh nyiex ma Davit laux leeing, kheu koe
         sijax mukheu pa hoik yuh Nawh Cao tau mai Davit mai lox mukheu pa ah Nawh Cao ti sang
         tawx kawk ngu sonsang riang ka nawh mai ka kawn simex nawh khankix leeing ju heue.
         8 Ka daux baux singaix nawh khankix, ceu pui Edom, hoik deeh tieh feen ka pui Yudax
         luan khaing sibrawm nawh mai tang deeh yaog simiang kwang piang cao kix heue.
         9 Mawh kheu nan, Yehoram lih hu tau mai cao kaing tix khankix mai ling lawx naing brung
         nawh khankix hoik koe tau mai nawh khawmuik heue. Nawh yaog ti kaoh ka daux ponsawm
         mai puing ka ceu pui Edom, pa hoik lai lawm ka nawh mai ka cub cao kaing naing ling
         lawx naing brung khankix heue.
         10 Awm an, ceu pui Edom khankix hoik deeh tieh feen ka pui Yudax luan khaing greem sibrawm
         nawh tom hoek ka daux singaix in heue. Ka daux bawg yam an meung Libanax, deeh tieh
         feen ka pa kwang nawh, kheu jao grawng hoik tik vud nawh ka Siyiex keeing nawh khankix
         heue.
         11 Lheu khaing an, nawh yuh dee pa lhaong khankix piang gawng meung Yudax mai hoik kieh
         pui pa ot daux veng Yerusaliem khankix lud vao mai hoik thong pui Yudax khankix hu
         ka daux krax pa lud loe heue.
         12 lai hoek ka nawh tix pheen khaing cao jhai Eliyax ah nin, "Siyiex keeing maix Davit
         ah in, mawh kheu jao ang maix lai lawng ka daux krax hu keeing maix Yehoshaphat mai
         daux krax hu Asa pa mawh simiang pui Yudax,
         13 viang mawh nan maix hoik lawng daux krax hu cub simiang pui Isarelax mai hoik kieh
         pui Yudax khankix yuh krax lud vao awm pa lud vao doeh nyiex ma Ahap mai baox deeh
         pah ka pux maix khankix pa mawh pui pa kaoh khaing daux nyiex ma keeing maix, pa hoik
         nie lheu mhawm khaing tokaux cao maix,
         14 Jhak heue, Siyiex tak tawx krax tug kha pa kied kin ka pui maix ka moeng kawn maix
         mai piang can kraung khrai cie maix khankix khawmuik,
         15 maix tak pon pa kied nie saux ka jhawm saux daux vaig maix, tom hoik lih kraung vaig
         kraung tu maix tix ngaix hoik tix ngaix heue.
         16 Lheu khaing an, Siyiex hoik tawx riang ceu pui Philitix khankix mai khawm ceu pui
         Arap pa ot hawt dex ceu pui Ethiopia khankix, sonsang deeh tieh feen ka Yehoram heue.
         17 kix hoek ka daux meung Yudax mai preung ti laig ka daux an mai teei ti viex kraung
         khrai khawmuik, pa hoik yaox tix ka daux nyiex simiang mai khawm kawn simex nawh khankix
         mai khawm moeng nawh khankix, son ang kawn simex lai mawh pa prah tix pie tix kaux
         kawx ka son nawh, lheu khaing Yehohaza kawn simex pa nghoik nawh heue.
         18 Khaix ceu inkix, Siyiex tawx krax tug kha ka daux vaig daux tu nawh pa mawh jhawm
         saux pa ang lai pon pai ka heue.
         19 Khaix an, ceu ankix hoik lih ti mawh ka daux bawg yam khaix hoik sidah ra num kraung
         vaig nawh khankix hoik glhua ti lih ka plak praix kheu jhawm saux nawh; mawh kheu
         nan, nawh yum ka daux pa kied saux tix heue. Pui nawh khankix ang yuh krax pa gleeing
         ka son nawh pie tix ceu kawx awm krax pa gleeing pa hoik yuh kix son keeing nawh heue.
         20 Nawh hoik koe tixngoe num, yam yaog nawh ti mawh simiang, nawh hoik kwang haktiex
         ka daux veng Yerusaliem daix num mai pui tix kaux kawx ang koe krax laux rhawm ka
         pa yum nawh heue. Viang yuh ka mawx kawx, kix hoik sipaung nawh ka daux veng Davit,
         viang mawh nan, kix ang sipaung nawh ka daux simeeig cub simiang khankix heue.
         
            

         
      
   
      
         22
1 Khaix an, pui ot ka daux veng Yerusaliem khankix yaog kawn simex nghoik nawh Ahazix
         mawh simiang ka daux dee ot nawh kheu hoik pah cub pui naing pa hoik bleeh ti hoek
         tau mai ceu pui Arepia daux tab ka cub kawn simex kuad an khankix heue. Mawh kheu
         nan, Ahazix kawn simex Yehoram, pa hoik mawh simiang Yudax kwang ka haktiex heue.
         2 Ahazix hoik koe ju tixpon ra num, yam yaog nawh ti mawh simiang mai nawh kwang haktiex
         veng Yerusaliem tix num heue. Ceu kaux miex nawh mawh Athaliyax, pa mawh kawn saux
         bun Omri heue.
         3 Nawh kawx baox lawng ka krax hu doeh ngiex ma Ahap, mawh kheu miex nawh hoik tawx
         krax keud ka nawh sonsang yuh nawh ceu pa caox caig heue.
         4 Mawh kheu nan, nawh yuh pa caox caig ka plak sivoe ngai Siyiex, awm krax pa hoik
         yuh doeh nyiex ma Ahap; mawh kheu kix mawh cao pa tawx krax keud ka nawh, khaix hoik
         yum keeing nawh, sonsang hoek nawh krax laux leeing heue.
         5 Nawh hoik lawng krax keud pa tawx kix mai hawt hu tau mai Yehoram kawn simex Ahap,
         simiang Isarelax, sonsang yuh naing ka Hazalax simiang Surix daux veng Ramot, meung
         Gilat mai pui Surix mat yuh Yoram heue.
         6 Khaix an, nawh deeh ing ka veng Yezerelax, sonsang deeh pai khaix mat tix, pa hoik
         pon nawh ka daux veng Ramax, yam hu puing nawh ka Hazalax, simiang Surix heue. Azariyax
         kawn simex Yehoram simiang meung Yudax, kix hu jhak Yehoram kawn simex Ahap, ka daux
         veng Yezarilax, kheu saux nawh heue.
         7 Grawng krax hu nawh ka Yehoram, hoik mawh pa yuh Siyiex sonsang som nai Ahazix; grawh
         grawng nawh, yam hoik bleeh nawh tan, nawh hoik lih hu tau mai Yehoram mai puing ka
         Yehu kawn simex Nimshi pa Siyiex groi rawm bee piang, sonsang tat nawh ti tik cub
         doeh nyiex ma Ahap khankix heue.
         8 Ceu ankix hoik lih ti mawh yam hoik prawng ca Yehu tix pah ka cub doeh nyiex ma Ahap
         khankix mai yam hoik yaog nawh ka cub Siyiex pui Yudax khankix mai khawm cub kawn
         simex puxke Ahazix pa yuh kaing jhaw Ahazix khankix nawh hoik pah kix yum heue.
         9 Khaix an, nawh sawg ka Ahazix mai kix hoik giex nawh, (nawh hoik mox ti ot ka daux
         meung Samarix yam an, ) mai hoik viex nawh hoek ka Yehu, yam hoik pah kix ka nawh
         kix sipaung nawh, kix ah nin, nawh mawh kawn simex Yehoshaphat, pa hoik sawg ka Siyiex
         khawm rhawm nawh khawmuik heue. Mawh kheu nan, pui daux nyiex ma Ahazix khankix ang
         lai koe pie tix kaux kawx, sonsang deeh teei tix sibrawm kwang piang meung haktiex
         heue.
         10 Yam hoik yaox Atariyax miex Ahazix ka hoik yum kawn simex tix, kiex yaog ti kaoh
         mai yuh pa sang plud ti mawh cao pa sitoe simiang doeh nyiex ma Yudax khankix laux
         leeing khawmuik heue.
         11 Viang mawh nan, Yeshabax kawn bun simiang yaog ti teei Yoshax kawn simex Ahazix mai
         briex nawh hu khaing daux sinax cub kawn simiang pa hoik pah tix yum mai deuh nawh
         tau mai bun priex ka nawh ka daux lawg it tix heue. Mawh kheu nan, Yeshabax kawn bun
         simiang Yehoram, moeng cao giex kaing li, mawh kheu nawh, mawh pux nan Ahaziyax mox
         ti deuh nawh khaing Athaliyax, son ang nawh pon ti pah nawh yum heue.
         12 Nawh hoik mox tix tau mai kix ka daux nyiex bwan Siyiex liah num glang yam kawn kwang
         Athaliyax, piang haktiex heue.

1 Ka daux aliah num tix num, Yehoyadax sau riang rao tokaux cao tix ting mai nawh yuh
         sijax mukheu tau mai cao kaing naing pa kwang piang kru naing kaing yieh pa mawh Azariyax,
         kawn simex Yeroham, Isarelax kawn simex Yehohanan, Azariyax, kawn simex Obedax, Maseyax
         kawn simex Adayax mai Elishaphat, kawn simex Zikharix heue.
         2 Kix lih hu lailing ka daux meung Yudax mai deeh khrawm ceu pui Lewix khankix khaing
         daux veng khawmuik pa koe ka daux meung Yudax mai khawm cao kaing ceu pui Isarelax
         khankix mai bleeh ka veng Yerusaliem khawmuik heue.
         3 Khaix an, cub pui hun pa kum khawmuik yuh sijax mukheu tau mai simiang ka daux nyiex
         bwan Siyiex heue. Nawh ah nin ka kix "Jhak heue. kawn simex simiang tak sang kwang
         haktiex, awm hoik ah Siyiex ti deuh ka cub kawn simex Davit khankix heue.
         4 "In mawh ceu pa tak sang yuh pex daux cub pex cao giex kaing li mai pui Lewix khankix
         loe son tix son tak mawh cao pau ti jhak diang siviex, yam laig yuh kaing jhaw daux
         singaix twah;
         5 "Loe son tix son tak mawh pa ot ka daux nyiex simiang mai loe son tix son tak mawh
         pa ot diang siviex lawng heue. Pui khawmuik tak mawh pa ot ka daux biang nyiex bwan
         Siyiex heue.
         6 Viang mawh nan, lheu khaing cao giex kaing li mai cub ceu pui Lewix pa yuh kaing
         jhaw Siyiex, paw doh kieh pui tix kaux kawx laig daux nyiex bwan Siyiex awx. Kix tak
         pon ti laig kheu mawh kix pa singax singeh; viang mawh nan, pui khawmuik tak pau ti
         jhak ka Siyiex heue.
         7 Pui Lewix khankix tak ot vung viang simiang ku plak, pui ku kaux tak giex kraung
         naing ka daux taix tix; pui mawx ang ah, pa laig ka daux nyiex, kieh pah nawh yum
         heue. Pex tak mawh pa ot tau mai simiang yam laig yam lih nawh plak praix heue."
         8 Mawh kheu pui Lewix mai pui Yudax khankix yuh ceu an awm pa hoik tawm cao giex kaing
         li Yehoyadax heue. kaux pui mawx kaux pui an hoik tang teei pui nawh khankix, sonsang
         teei beeh glawm ka daux singaix twah, tau mai pui khankix, pa tak sang deeh plud beeh
         glawm tix ka daux singaix twah kheu ang cao giex kaing li Yehoyadax nyang bax preet
         ka cub caw an khankix heue.
         9 Cao giex kaing li Yehoyadax tawx pliah khankix mai khawm kraung tiebtie rhiem pa
         ting pa iak pa hoik mawh cie simiang Davit pa hoik koe ka daux nyiex bwan Siyiex ka
         cub cao kaing naing pui kaing yieh khankix heue.
         10 Khaix an, nawh gwieh ti deuh pui khankix, pa tang giex kraung naing tix khankix ku
         kaux, jah ka praok plak dawm nyiex bwan tom hoek ka praok plak gwiex nyiex bwan hawt
         baoh khu dee tan mai hawt baoh nyiex bwan mai hawt vung viang simiang khawmuik heue.
         11 Kix viex kawn simex simiang lih plak praix mai ceep mhok khri simiang piang nawh,
         tawx lai kham sakse ka nawh mai yaog nawh mawh simiang heue. Khaix an, Yehoyadax mai
         cub kawn simex nawh khankix groi rawm bee piang nawh mai ah nin; "Kieh simiang lang
         ju heue.
         12 Yam mhong Atariyax ka lox sinum to pui mai lox pa yaogyaw kix ka simiang, nawh bleeh
         ka pui khankix ka daux nyiex bwan Siyiex heue.
         13 Yam jhak nawh ka kix, simiang cung ti ot hawt rong simaox ka daux diang laig daux
         nyiex bwan mai cao kaing pa thong bungkhankix mai cao pa phlu teettawng khankix hoik
         ot hawt simiang heue. Pui haktiex khawmuik hoik gaux rhawm mai phlu teettawng mai
         cao pa ah lai rhax khankix giex kraung tah ting mai thong bung pui ka lox pa yaogyaw,
         hoik ot hawt tan heue. Mawh kheu nan, Athaliyax, riah ti tik kraung ceep tix khankix
         mai riag yo ah nin "Krax pa tieh feen! krax pa tieh feen!"
         14 Khaix an, cao giex kaing li Yehoyadax viex cub cao kaing naing pa kwang pui kaing
         yieh mai kru naing pa hoik deuh nawh tix priex khankix lih hu ka plak praix mai ah
         nin ka kix; "Teei nawh lih plak praix mai pau nawh mai can pui pa hawt tix hu khaix
         nawh khankix khawmuik pah yum ka vaig heue. "Mawh kheu cao giex kaing li ah nin, paw
         doh pah nawh yum ka daux nyiex bwan Siyiex liak!
         15 Mawh kheu nan, kix giex nawh mai viex nawh hu ka plak krax dee laig daux diang siviex
         brung pa koe ka daux nyiex simiang mai kix pah nawh yum tan heue.
         16 Khaix an, Yehoyadax, yuh sijax mukheu daux sinax tokaux cao nawh mai pui khankix
         mai khawm simiang sonsang mawh kix pui Siyiex heue.
         17 Pui khawmuik hu ka nyiex vad Balax mai yieh ti tik ankix grhup, kix raig ti tik khu
         dee tan nawh mai riang rao khankix mai pah yum ka Mattan, pa mawh cao giex kaing li
         Balax ka plak sivoe khu dee tan heue.
         18 Yehoyadax deeh baox tawx beeh glawm krax pa sang kia ngien nyiex bwan Siyiex ka daux
         tawm taix cao giex kaing li mai ka pui Lewix khankix, ka pa hoik yaog Davit ti deuh
         ka daux nyiex bwan Siyiex, sonsang tan krax tan pa gleeing khankix ka Siyiex, awm
         krax pa hoik tiem ti deuh ka daux lox lai been Mose, tau mai krax pa gaux rhawm mai
         krax pa ah lox lai rhax, awm pa hoik pang Davit ti deuh heue.
         19 Nawh deuh cao pa pau diang siviex khankix ka daux diang sivex nyiex bwan Siyiex,
         son ang pui pa ang singax ka grawng tix ceuceu lai pon ti laig pie tix kaux kawx heue.
         20 Khaix an, nawh teei cub cao kaing naing piang pui kaing yieh mai pui pa ting lhaongmai
         cao kaing pa kwang piang pui khankix mai pui haktiex khawmuik mai viex simiang lih
         khaing nyiex bwan Siyiex mai kix phlat ti hu daux diang siviex plak piang tom hoek
         ka nyiex simiang mai deuh simiang piang dang ngeung meung haktiex heue.
         21 Mawh kheu nan, pui haktiex khawmuik hoik gaux rhawm mai veng hoik yiien yawg, kheu
         hoik pah kix Athaliyax yum ka vaig heue.

1 Yoshax hoik koe ju aliah num yam yaog nawh ti mawh simiang mai nawh hoik kwang haktiex
         tixpon num ka daux veng Yerusaliem heue. Ceu kaux miex nawh mawh Zibiyax pui veng
         Berashebax heue.
         2 Yoshax yuh ceu pa khaw caw ka daux plakngai Siyiex, glang daux baux singaix cao giex
         kaing li Yehoyadax heue.
         3 Yehoyadax teei nawh koe moeng ra kaux mai nawh hoik pon kawn simex mai kawn bun khankix
         heue.
         4 Yam in ceu ankix hoik lih ti mawh khaix in, Yoshax hoik tat rhawm tix sonsang deeh
         cox ka nyiex bwan Siyiex heue.
         5 Khaix an, nawh khrawm cub cao giex kaing li mai khrawm cub pui Lewix khankix mai
         ah nin ka kix "Lih hu ka veng Yudax khankix mai khrawm ti viex mau khaing pui Isarelax
         khankix khawmuik, sonsang deeh cox ka nyiex bwan Siyiex pex, jah tix num hoik tix
         num mai jhak ti yaox ka daux krax pa sang pon pex ti yuh ankix phaiphai heue. "Viang
         yuh ka mawx kawx, pui Lewix khankix ang cu ti yuh ceu ankix phaiphai heue.
         6 Mawh kheu nan, simiang kok ka Yehoyadax cao giex kaing li pa ting mai ah nin ka nawh
         "Maix ang tie tawm pui Lewix khankix viex mau tan mau lu son pa kham sakse nyiex gox
         bwan meung Yudax mai khaing daux veng Yerusaliem, awm pa koe lox tawm Mose, pa mawh
         kawncau Siyiex mai khaing cub pui hun Isarelax yuh ka mawx lie?
         7 Mawh kheu kawn simex Athaliyax bun pa caox caig an, hoik preeng tix laig ka daux
         nyiex bwan Siyiex mai hoik baox teei ti tawx can ceu pa hoik appong tix khankix daux
         nyiex bwan Siyiex ka siyiex Balax khankix heue.
         8 Khaix an, simiang tawm lox kieh kix yuh teug tix mu mai deuh plak praix hawt diang
         siviex nyiex bwan Siyiex heue.
         9 kix hoik yuh ti tawx lox pao hu ka daux meung Yudax mai ka veng Yerusaliem, sonsang
         viex kix krax tan hoek ka Siyiex, awm krax pa hoik gwieh Mose ti tawx piang ceu pui
         Isarelax khankix ka daux tiagtu heue.
         10 Khaix an, cao kaing khankix mai pui khawmuik hoik koe krax pa gaux rhawm mai viex
         krax tan ti hoek mai sau ti priex ka daux teug tom hoik tawx kix nawh khawmuik heue.
         11 Mawh kheu nan, ceu an hoik lih ti mawh, ka daux bawg yam an ceu pui Lewix khankix
         viex teug an hoek ka daux lum simiang mai yam yaox kix ka hoik kied nie mau, cao tiiem
         lai simiang mai cao giex kaing li pa ting khankix hoek mai thawk teug an yi mai deeh
         teei ti deuh teug an ka daux dee ot prim heue, Kix hoik yuh awm an tix ngaix hoik
         tix ngaix mai hoik khrawm mau tom nie heue.
         12 Khaix an, simiang mai Yehoyadax tawx mau ka pui pa yuh kaing jhaw nyiex bwan Siyiex
         mai kix cang kix cao pa yuh kaing kaw tiex mai cao pa yuh kaing khaox sonsang deeh
         cox kix ka nyiex bwan Siyiex mai ka pui pa yuh kaing rhiem kaing tawng sonsang deeh
         cox priex ka nyiex bwan Siyiex heue.
         13 Mawh kheu nan, pui yuh kaing khankix hoik sau riang rao ti yuh kaing mai kaing hoik
         mawh pa grum naog, kix hoik deeh pon cox nyiex bwan Siyiex awm grang pakpeung phao
         voe mai hoik deeh kieh nawh mawh pa kaux cong heue.
         14 Khaix hoik yuh kix nawh, kix viex mau pa kawn deuk khankix hoek ka plak sivoe simiang
         mai Yehoyadax, khaix an, kix yuh kraung pa sang shiao tix khankix son nyiex bwan Siyiex
         mai son kraung pa sang shiao kix daux kaing jhaw mai son krax pa tan tix, pa mawh
         cawx mai tawg khri tawg mau khankix heue. Kix hoik tan krax tan pa gleeing ka daux
         nyiex bwan Siyiex sijheeng glang baux singaix Yehoyadax heue.
         15 Viang mawh nan, Yehoyadax, hoik kuad hu sipie mai singaix nawh hoik naog mai nawh
         hoik yum, nawh koe ju tixyieh tixngoe num yam yum nawh heue.
         16 kix sipaung nawh ka daux veng Davit daux sinax cub simiang khankix, grawh grawng
         nawh, nawh hoik yuh ceu pa mhawm ka daux sinax ceu pui Isarelax khankix, ka plak sivoe
         Siyiex mai nyiex bwan Nawh Cao heue.
         17 Khaix hoik yum Yehoyadax, cub cao kaing pui Yudax hoek mai krub ka simiang mai simiang
         nghiet lox sikah kix heue.
         18 Mawh kheu nan, kix hoik prah ka nyiex bwan Siyiex keeing kix mai hawt ti yuh kaing
         jhaw khaox riang grang Asherax mai krax song rhawm hoik hoek piang meung Yudax mai
         veng Yerusaliem kheu jao grawng phimap kix heue.
         19 Viang yuh nan kawx, Nawh Cao ploi cao jhai khankix hoek ka kix sonsang deeh viex
         kix ing ka Siyiex mai kix hoik jhi krax pa kham sakse tix ka kix heue. Viang mawh
         nan, kix hoik ang lai koe krax cu nghiet ka heue.
         20 Khaix an, khwan Siyiex hoek piang Zekharix kawn simex Yehoyadax, nawh yaog tix cung
         ka dee lhaong mai ah nin ka kix, "Siyiex ah nin, pex lud ka gumlox pingnyap Siyiex,
         son ang pex lai pon ti koe krax haok hwan yuh ka mawh lie? Grawh grawng nawh, pex
         hoik tik hoik vud ka Siyiex heue. Nawh Cao kawx hoik tik vud ka pex heue.
         21 Mawh kheu nan, kix kum kawng ti yuh ceu pa ang mhawm piang nawh mai ka daux gumlox
         pa tawm simiang, kix dheem nawh yum ka simaox ka biang nyiex bwan Siyiex heue.
         22 Awm an simiang Yoshax, ang lai koe krax doh keud ka krax pa caux rhawm hoik yuh keeing
         nawh Yehoyadax ka tix mai hoik pah kawn simex nawh yum mai sivoe sang yum Zakharix
         nawh ah nin "Siyiex tak jhak piang grawng see in mai tak deeh plud ka nawh heue.
         23 Mawh kheu nan, ceu ankix hoik lih ti mawh ka daux bawg yam raux praix daux num an,
         cub kru naing meung Surix hoek ti puing nawh mai kix hoek ka meung Yudax mai veng
         Yerusaliem mai kix yuh cao kaing pui khankix laux leeing khawmuik khaing daux sinax
         pui khankix mai ploi pui hu tawx kraung pa pon tud pon rhim tix khankix ka simiang
         veng Damase heue.
         24 Cub kru naing pui Surix khankix viang mawh cub pui pa iak kawx, Siyiex ap tix tawx
         cub kru naing pa kied nie ting ka daux tawm taix kix kheu jao grawng hoik tik hoik
         vud kix ka Siyiex keeing kix heue. Mawh kheu nan, pui Surix khankix prawng ca ka Yoshax
         heue.
         25 Yam hoik deeh lih hu kix khaing nawh, kheu kix prah nawh ot khawm saux mat sigrien
         sigre, kawncau nawh khankix kawx hoik deeh yuh krax pa tieh feen ka nawh kheu jao
         grawng nham phimap kawn simex cao giex kaing li Yehoyadax mai pah nawh yum piang ku
         it nawh, mawh kheu nan, nawh hoik yum heue. Kix sipaung nawh ka daux veng Davit, viang
         mawh nan, kix ang sipaung nawh ka daux simeeig cub simiang khankix heue.
         26 Inkix mawh cub pui pa hoik tieh feen ka nawh; kix mawh Zabat, kawn simex Shimat bun
         Amon mai Yehozabat kawn simex bun ceu pui Mawbax heue.
         27 Yam in phan mawh grawng kawn simex nawh khankix mai been lox ah pui plak nie son
         grawng nawh khankix mai grawng krax deeh cox khre nawh ka nyiex bwan Siyiex, kix hoik
         tiem ti deuh grawng been ankix ka daux phuk lai been simiang heue. Khaix an, kawn
         simex nawh Amazix, hoik deeh kwang haktiex ka dee ot nawh heue.

1 Amazix koe ju tixnga phwan num yam yaog nawh ti mawh simiang mai nawh kwang haktiex
         tixnga dim ka daux veng Yerusaliem heue. Ceu kaux miex nawh mawh Yehodan pui veng
         Yerusaliem heue.
         2 Nawh yuh ceu pa khaw caw ka plak sivoe ngai Siyiex; viang mawh nan, nawh ang yuh
         khawm rhawm rhi tix heue.
         3 Yam in ceu an khankix hoik lih ti mawh awm an, yam hoik pang kix ti deuh haktiex
         son nawh, nawh ciyang kawncau nawh khankix pa hoik pah ka keeing nawh pa mawh simiang
         heue.
         4 Viang yuh ka mawx kawx, nawh ang pah ti tik kawn praix kix, viang mawh nan, nawh
         yuh awm krax pa hoik tiem tix ka daux gumlox beenli pa koe ka daux phuk lai Mose pa
         hoik tawm Siyiex ti deuh ah nin "Keeing khankix tak ang pon ti yum son kawn tix, kawn
         khankix tak ang pon ti yum son keeing, pui tak tang yum son phimap cao tix heue.
         5 Lheu khaing an Amazix khrawm pui Yudax khankix mai yaog ti deuh cao kaing naing khankix
         piang pui kaing yieh, awm krax pa koe doeh nyiex ma keeing kix ka daux cub ceu pui
         Yudax mai cub ceu pui Binyamin; mai nawh simin ti deuh kix, jah ka pui pa koe ju tixnga
         num haok plak piang mai pui pa hoik laug nawh ti deuh khankix koe loe sien kaux pa
         mawh pui sang pon hu daux naing mai pa mawh pui pa pon giex pliah mai pa pon viex
         plah tiebtie rhiem khankix heue.
         6 Nawh baox deeh cang pui pa kied ting riang rao, pa koe rhawm vao rhawm kwa khankix
         tix sien kaux khaing meung Isarelax ka mau tiyieh talantan heue.
         7 Viang mawh nan, pui Siyiex tix kaux hoek ka nawh ah nin. "Simiang eue, Paw kieh cub
         kru naing Isarelax hu tau mai maix, grawh grawng nawh Siyiex ang ot tau mai pui Isarelax
         khankix mai ang ot tau mai kawn praix ceu pui Epharem pie tix kaux kawx heue.
         8 Viang mawh nan, phan maix sang hu, lih hu heue. Kieh maix koe riang rao kaux cong
         ka daux naing, viang yuh nan kawx, Siyiex tak kieh maix som nai plak sivoe pui koeng;
         mawh kheu Siyiex koe sibrawm ti sang teem mai sang pluk pliak ti tik kix heue.
         9 Khaix an, Amazix ah nin ka pui Siyiex an "Viang mawh nan, ex tak sang yuh ka mawx
         ka grawng mau tixyieh talantan an, ka pa hoik tawx aux ka cub lien pui Isarelax khankix
         lie? "pui Siyiex deeh pawk ah nin "Siyiex mawh pa nie lheu pon tawx ceu ankix ka maix
         heue.
         10 Mawh kheu nan, Amazix tang gwieh ti deuh pui naing an khankix pa hoik hoek ka nawh
         khaing haktiex Epharem, sonsang deeh ing kix ka nyiex ma tix heue. Mawh kheu jao an,
         krax pa song rhawm kix hoik kied lih piang pui Yudax mai kix hoik deeh blak ti ing
         ka nyiex ma tix ka daux krax pa kied song rhawm tix heue.
         11 Khaix an, Amazix sau riang rao tokaux cao tix kaux mai thong bung ka pui nawh khankix;
         nawh hu ka daux ngawd kih mai pah pui ot piang gawng Sirax khankix yum tix mheen kaux
         heue.
         12 Kawn praix pui Yudax khankix teei pui pa im pa giex laung kix tix mheen kaux mai
         viex kix haok piang choek rang, cot kix rau sonsang pot sang phawng kix khawmuik heue.
         13 Viang mawh nan, son nyawm lien cub kru naing pa hoik gwieh Amazix tix priex mai sonsang
         ang kix lai pon ti hu tau mai nawh ka daux bang naing, kix puing ti teei veng Yudax
         khankix, jah ka veng Samarix, tom hoek ka veng Biet Horom mai pah pui pa ot ka daux
         veng loe rheng kaux yum mai hoik teei kraung pa tud rhim khankix tom nie heue.
         14 Yam in ceu ankix hoik baox lih ti mawh, khaix hoik hoek Amazix khaing pah tix pui
         Edom yum, nawh teei ti viex siyiex ceu pui Sirax hoek mai jung ti deuh ankix mawh
         Siyiex Cao nawh mai ngeuh kaing tix ka plak sivoe kix mai gleeing ti tawx nyawng bhawng
         ka kix heue.
         15 Mawh kheu nan, krax song rhawm Siyiex hoik lih piang Amazix mai Nawh Cao ploi cao
         jhai hoek ka nawh tix kaux, ah nin ka nawh "Maix sawg ti yaox siyiex tang ceu khankix
         pa ang pon taoh ka pui tokaux cao nawh khaing daux tawm taix maix yuh ka mawx lie?
         16 Mawh kheu nan, ceu ankix hoik lih ti mawh yam sikah nawh tau mai simiang ah nin ka
         nawh, "Mawh hoik kieh yix maix mawh cao pa tawx krax keud ka simiang lie? paw nye!
         maix lai sang sawg ti yum kheu jao patix lie? "Khaix an, cao jhai yawg tix mai deeh
         ah nin "Aux tawng ka hoik tat Siyiex rhawm ti sang yuh maix laux leeing, kheu jao
         hoik yuh maix ceu in mai kheu jao ang maix lai cu ti nghiet ka krax keud pa tawx aux
         khankix heue. Pui Isarelax Pex Ka Pui Yudax
         17 Khaix hoik kum kawng Amazix simiang meung Yudax mai nawh ploi pui hu ka Yoshax kawn
         simex Yehohaza, kawn simex Yehu, pa mawh simiang meung Isarelax ah nin, "Hoek heue,
         Kieh ex yaox paox tix daux bang naing heue.
         18 Yoshax simiang Isarelax ploi pui hu ka Amazix simiang meung Yudax ah nin khaox kat
         lawm pa koe ka daux Lebanon, hoik ploi hu ka khaox Arit, pa koe ka daux Lebanon ah
         nin, tawx kawn bun maix mawh moeng kawn simex aux; mai totiag khaing Lebanon hoik
         tiang ti hu mai dig piang khaox kat lawm an heue.
         19 Maix ah ka hoik pex tix ceu pui Edom khankix tete mai rhawm maix hoik yaog tix yaw
         rangdi tix heue. Ot maix daux nyiex khaing! Maix chix sang sawg ti yaox krax pa kha
         rhawm sonsang som nai tix mai khawm pui Yudax pa ot tau mai maix khankix yuh ka mawx
         lie?
         20 Viang mawh nan, Amazix ang cu ti nghiet ka lox ankix, mawh kheu ceu ankix hoik kaoh
         khaing Siyiex, sonsang tawx Nawh Cao kix ka daux tawm taix pui koeng kix kheu jao
         grawng hoik sawg kix ka siyiex haktiex Edom khankix heue.
         21 Mawh kheu nan, Yoshax simiang meung Isarelax, lih hu; nawh mai Amazix, simiang meung
         Yudax yaox paox tix ka daux veng Bieshemiet, pa mawh cie meung Yudax heue.
         22 Pui Yudax khankix hoik som ka pui Isarelax mai pui ku kaux tang to ka nyiex gox cao
         tix heue.
         23 Khaix an, Yoshax simiang meung Isarelax hoik pon giex ka Amazix simiang meung Yudax,
         pa mawh kawn simex Yoshax, kawn simex Yehohaza, ka daux veng Bietshemiet mai hoik
         viex nawh hoek ka veng Yerusaliem mai hoik yieh ti tik veng Yerusaliem, plak diang
         siviex Epharem, tom hoek ka caong daog diang siviex an pon yieh sawk heue.
         24 Nawh teei khri mai mau khankix, khawm kraung khrai pa hoik yaox nawh ka daux nyiex
         bwan Siyiex tau mai Obed-edom mai kraung khrai sinngao daux nyiex simiang khankix
         khawm can pui pa laung nawh ti deuh khankix mai deeh ing ka veng Samarix heue.
         25 Amazix kawn simex Yoshax, simiang meung Yudax, im ju kao phwan num khaix hoik yum
         Yoshax, kawn simex Yehohaza, simiang meung Isarelax heue.
         26 Yam in grawng kaing pa deuh Amazix ti yuh, jah tom hoek dee sidah, ang hoik mawh
         kix pa hoik tiem ti deuh ka daux phuk lai been simiang meung Yudax mai meung Isarelax
         lie?
         27 Khaix hoik yam deeh viex Amazix khaing krax hawt tix khaix Siyiex, kix yuh cub caw
         pa deeh tieh feen ka nawh ka daux veng Yerusaliem mai nawh to ka veng Lakhishax; viang
         mawh nan, kix hoik ploi pui khankix hawt khaix nawh ka daux veng Lakhishax mai pah
         nawh yum heue.
         28 Khaix an, kix tang tix viex nawh hoek piang brung mai sipaung nawh tau mai keeing
         nawh ka daux veng Yudax heue.

1 Yam in pui Yudax khawmuik teei Uziya pa koe ju liah num mai deeh yaog nawh mawh simiang
         tang keeing nawh Amazix heue.
         2 Nawh sum veng Elat mai deeh teei laig ka daux meung Yudax khaix hoik laux lee simiang
         tix tau mai keeing nawh khankix heue.
         3 Uziya hoik koe ju kao liah num yam yaog nawh ti mawh simiang mai nawh kwang haktiex
         tixphwan ra num ka daux veng Yerusaliem heue. Ceu kaux miex nawh mawh Yekholix pui
         veng Yerusaliem heue.
         4 Nawh yuh ceu pa khaw caw ka plak sivoe ngai Siyiex awm krax pa hoik yuh keeing nawh
         Amazix khawmuik heue.
         5 Nawh sawg ka Siyiex ka daux singaix im ju Zekharix pa hoik koe krax tawng yung ka
         daux krax pa plak jhi Siyiex khankix; mai glang bawg yam hoik sawg nawh ka Siyiex,
         Siyiex yuh nawh haok hwan ting lhaong heue.
         6 Yam in nawh lih hu mai yuh naing ka ceu pui Philitix khankix mai yieh ti tik guh
         veng Gat guh veng Yabane mai khawm guh veng Ashadat; mai nawh deeh sum veng khraox
         khankix hawt vung viang veng Ashadat mai ka daux sinax ceu pui Philitix khankix heue.
         7 Siyiex teem nawh khaing ceu pui Philitix khankix mai khaing ceu pui Arap pa hoik
         ot ka daux veng Gura Balax mai ceu pui Mahunem khankix heue.
         8 Ceu pui Amon hoik baox deeh viex ti tawx totaix khankix ka Uziya heue. Krax pa ao
         min nawh khankix hoik tah hu tom hoek ka haktiex Ejiptux kheu jao hoik yuh nawh riang
         rao tokaux cao tix kaux cong sigrien sigre heue.
         9 Uziya sum nyiex pau dee lhaong ka daux veng Yerusaliem ka daog diang siviex veng
         mai ka daux ngawd guh veng ka dee gawk guh veng tix heue. Khaix an, nawh yuh ankix
         kaux cong heue.
         10 Nawh sum nyiex pau pa lhaong ka daux tiagtu heue. Nawh kaong rawm daux tom nie, kheu
         jao hoik koe khawng eei brie liang nawh tom nie, ka daux ngawd mai ka dee phin haktiex,
         nawh baox koe cao yuh ma yuh kaung mai cao priex sipeem plix siiet piang gawng piang
         lua mai ka dah dee mhawm tiex khankix, kheu jao koe rhawm nawh ka kaing ankix heue.
         11 Lheu khaing an Uziya baox koe kru naing pa pon puing naing tix cub, pa hoik lih hu
         daux naing cub mawx cub an, awm pa koe carang kix, ka pa hoik simin cao tiiem lai
         Yeyelax mai cao kaing Maseyax ti deuh greem tawm taix Hananix pa mawh cao kaing naing
         simiang khankix heue.
         12 Carang cao kaing ting khawmuik pa mawh cub pui pa ting riang rao mai pa koe rhawm
         vao rhawm kwa khankix hoik koe ra rheng liah yieh kaux heue.
         13 Ka daux greem tawm taix kix hoik koe cub kru naing loe sien aliah rheng phwan yieh
         kaux pa hoik pon yuh naing tau mai riang rao pa ting sibrawm tix khankix, sonsang
         teem kix simiang puing ka pui koeng heue.
         14 Uziya khre tix tawx kraung tiebtie rhiem, mhok rhiem, ak mai ak yang yit pa puing
         ka lon simaox khankix heue.
         15 Nawh kieh pui chix pui min khankix yuh cag ka daux veng Yerusaliem, sonsang deuh
         nawh ti priex ankix piang nyiex pau dee lhaong mai ka daog nyiex sonsang mawh pa puing
         te mai lon simaox pa ting khankix lih heue. Mawh kheu nan, grawng krax pa ao min nawh
         hoik tah hoek tom dee singai, hu kudah dee kheu jao hoik pon nawh krax teem pa kied
         ting lhaong tom hoik dee pon nawh tix koe riang rao heue.
         16 Viang mawh kawx nan, yam hoik ting riang sibrawm Uziya, rhawm nawh hoik ting lhaong
         sonsang hoek tix ka daux krax pa laux leeing, kheu nawh hoik lud ka Siyiex nawh ka
         grawng laig tix ka daux nyiex bwan Siyiex sonsang gleeing tix nyawng bhawng piang
         khu dee tok nyawng bhawng heue.
         17 Mawh kheu nan, cao giex kaing li Azarix hoik hoek laig khaix nawh mai cub cao giex
         kaing li Siyiex pa koe rhawm vao rhawm kwa khankix tix daix kaux hoik hoek ti hu tau
         mai nawh heue.
         18 kix tiebtie ka simiang Uziya mai ah nin ka nawh, "Uziya eue, grawng krax pa gleeing
         nyawng bhawng an ang mawh kaing maix, mawh kaing pa sang yuh cub kawn simex Arun khankix
         pa hoik appong tix singax singeh, mawh kheu maix hoik lud heue. Maix tak ang lai pon
         ti koe min plakngai ka plak sivoe ngai Siyiex heue."
         19 Khaix an, Uziya meet rhawm mai nawh giex tawg pheung tix mu ka daux taix tix, sonsang
         gleeing nawh nyawng bhawng an heue. glang song rhawm nawh ka cao giex kaing li khankix,
         jhawm saux sipawg hoik lih piang kaing re nawh sivoe cao giex kaing li khankix ka
         daux nyiex bwan Siyiex hawt praok khu nyawng bhawng an heue.
         20 Azarix cao giex kaing li pa ting khawm cao giex kaing li khawmuik hoik jhak nawh
         mai piang kaing re nawh hoik pon jhawm saux sipawg heue. Mawh kheu nan, kix dheen
         nawh lih hu plak praix heue. Nawh hoik nied ti lih hu plak praix kheu jao hoik ciyang
         Siyiex ka nawh heue.
         21 Simiang Uziya koe jhawm saux sipawg tom hoek singaix yum nawh heue, Nawh ot ka daux
         nyiex pa khan tix singaix tix lhang nong nong kheu jao koe saux sipawg nawh, mawh
         kheu nan, nawh hoik ot singai khaing nyiex bwan Siyiex heue. Khaix an, kawn simex
         nawh Yotham yaog ti mawh cao kwang piang daux nyiex simiang mai prawng see ka pui
         haktiex heue.
         22 Mawh kheu nan, can kaing pa deuh Uziya ti yuh yam jah tom dee sidah khankix, cao
         jhai Isayax kawn simex Amok hoik tiem ti priex heue.
         23 Mawh kheu nan, Uziya laux lee tix tau mai keeing nawh mai kix sipaung nawh tau mai
         keeing nawh ka daux gwang simeeig pa hoik mawh cie simiang khankix, mawh kheu kix
         ah nin "Nawh mawh pui saux sipawg tix kaux heue. "Khaix an, kawn simex nawh Yotham
         deeh yaog ti kwang haktiex ka dee ot nawh heue.

1 Yotham hoik koe ju tixnga phwan num, yam yaog nawh ti mawh simiang mai nawh kwang
         ka daux veng Yerusaliem kao liah num heue. Ceu kaux miex nawh mawh Yerusha kawn bun
         Zadok heue.
         2 Viang ang nawh laig ka daux nyiex bwan Siyiex kawx, nawh yuh pa khaw caw ka plak
         sivoe ngai Siyiex awm pa hoik yuh keeing nawh Uziya khawmuik heue. Viang mawh nan,
         pui khankix kawn ca yuh krax pa caox heue.
         3 Nawh sum diang siviex plak piang ka nyiex bwan Siyiex mai nawh sum guh veng Ophelax
         kaux cong heue.
         4 Lheu khaing an, nawh sum ti deuh veng piang gawng Yudax mai nawh sum ti deuh nyiex
         tab mai nyiex pau dee lhaong ka daux tiag heue.
         5 Nawh baox puing naing ka simiang ceu pui Amon mai pex kix heue. Pui Amon tawx mau
         tiyieh talantan nghox ca tix mheen kawrax mai khawm nghox koi tix mheen kawrax ka
         nawh, daux num an heue. Pui Amon khankix baox deeh tawx an ka nawh awm an ka daux
         ra num mai loe num heue.
         6 Mawh kheu nan Yotham kied ting riang rao, kheu jao hoik cox khre nawh daux krax pa
         yuh ti khaw caw sivoe Siyiex nawh heue.
         7 Yam in grawng kaing ghoik Yotham ti yuh mai grawng puing nawh naing mai grawng krax
         pa yuh nawh khawmuik, kix hoik tiem ti deuh grawng ankix ka daux phuk lai been cub
         simiang Isarelax mai simiang Yudax khankix heue.
         8 Nawh hoik koe ju tixnga phwan num yam yaog nawh ti mawh simiang mai nawh kwang haktiex
         kao loe num, daux veng Yerusaliem heue.
         9 Mawh kheu nan, Yotham laux lee it tau mai keeing nawh mai kix sipaung nawh ka daux
         veng Davit heue. Khaix an, kawn simex nawh Ahaza deeh plud ti kwang haktiex ka dee
         ot nawh heue.

1 Ahaza hoik koe ju tixnga num yam yaog nawh ti mawh simiang mai nawh kwang haktiex
         kao liah num ka daux veng Yerusaliem; mai nawh ang cu ti yuh ceu pa khaw caw ka plak
         sivoe ngai Siyiex awm pa hoik yuh keeing nawh Davit heue.
         2 Mawh kheu nawh hawt lawng daux krax pa yuh simiang meung Isarelax mai raug ti yuh
         riang grang son siyiex Balax heue.
         3 Nawh gleeing nyawng bhawng ka daux ngawd kawn simex Hinnom mai gleeing ti tan kawn
         praix nawh khankix ka daux ngu, awm krax pa seeing brai ceu pui ankix, pa hoik grheu
         Siyiex nawh lih khaing plak sivoe kawn praix ceu pui Isarelax khankix heue.
         4 Nawh appong ti tan mai gleeing nyawng bhawng piang dee pa lhaong piang gawng mai
         ka greem num pang khaox klai lhax kudah heue.
         5 Mawh kheu nan, Siyiex hoik ap ti tawx nawh ka daux tawm taix simiang meung Surix
         heue. Kix pex nawh mai teei ti viex cub pui hun hu awm pui pa giex laung mai hoik
         viex kix hoek ka veng Damase heue. Khaix an, nawh ap tix ka daux tawm taix simiang
         meung Isarelax pa hoek ka nawh taux mai krax pah yum pa kied ting heue.
         6 Ka daux tix singaix ngie, Peka kawn simex Remalix hoik pah pui Yudax pa koe rhawm
         vao rhawm kwa tix sien ra mheen kaux yum, kheu jao grawng hoik tik vud kix ka Siyiex
         keeing kix heue.
         7 Zikharix pa mawh pui pa kied ting riang rao daux Epharem hoik pah ka Maseyax kawn
         simex simiang Azarikam pa mawh cao kaing pa kwang ka daux nyiex nawh mai Elakanax
         pa mawh simiang ra kaux tix kaux heue.
         8 Ceu pui Isarelax khankix giex ti teei puxaik puxo, kawn simex kawn bun kix ra sien
         kaux mai kix baox rhim ti teei kraung khrai tom nie viex hoek ka veng Samarix heue.
         9 Viang mawh nan, cao jhai Siyiex pa ot tan tix kaux pa ceu kaux nawh mawh Odiet, mai
         nawh hu plak sivoe cub kru naing pa deeh hoek ka veng Samarix mai ah nin ka kix, "Jhak
         heue, mawh kheu jao grawng hoik song rhawm Siyiex keeing pex khankix ka meung Yudax,
         Nawh Cao hoik ap ti tawx ka daux tawm taix pex; viang mawh nan, pex hoik pah kix yum
         ka daux pa song rhawm tix tom hoek ka daux meung raoma heue.
         10 Yam in pex sang khin kawn praix meung Yudax mai pui veng Yerusaliem mawh siliex simex
         siliex bun pex; viang mawh nan, mawh ang pex koe krax lud ka plak sivoe Siyiex Cao
         pex lie?
         11 "Yam in nghiet ka lox aux, pex deeh tawx pui pa giex laung pa hoik rhim pex ti teei
         khaing puxaik pex khankix ing, phan ang mawh nan, krax pa kied song rhawm Siyiex tak
         hoek piang pex heue.
         12 Khaix an, cao kaing kawn praix Epharem khankix tiblah pa mawh Asariya kawn simex
         Yohanan, Berekhiya kawn simex Hadalie khankix pa hoik cung tix tieb can pui ankix
         pa hoik hoek khaing daux naing,
         13 ah nin ka kix, "Pex tak ang pon ti viex pa giex laung inkix hoek tin, mawh kheu ex
         hoik koe krax pa lud loe ka Siyiex heue. Pex sang baox naok ankix piang phimap ex
         mai piang pa lud tix khankix, mawh kheu nawh, krax pa lud ex hoik mawh pa kied ting
         mai krax pa kied meet rhawm an koe piang ceu pui Isarelax khankix heue."
         14 Mawh kheu nan, cub pui naing khankix, hoik prah ka pui pa giex laung tix khankix
         mai khawm kraung pa pon tud rhim tix khankix ka plak sivoe cao kaing mai cub phung
         pui hun khankix khawmuik heue.
         15 Khaix an, can pui pa hoik mhai kix ceu kaux khankix yaog ti kaoh mai hoik teei pui
         pa giex laung an khankix mai khaing daux kraung pa tud rhim ankix teei ti tawx pui
         pa ang koe kraung ceep khankix daux sinax kix mai tawx kix ceep kraung, tawx kix ceep
         kiiep mai tawx pa ih ka kix khawm rawm nyaux khankix mai kraix bee ka kix heue. Hoik
         kieh kaux pui pa ang koe riang khankix brug la heue. Mawh kheu nan, kix hoik deeh
         viex kix hoek ka puxaik kix ka daux veng Yerikho, pa mawh veng pa koe pang khaox jhie
         yaong khankix heue, Khaix an, kix deeh ing ka veng Samarix heue.
         16 Ka daux bawg yam an, Simiang Ahaza ploi cao cau khankix hu kok cub simiang meung
         Asurix khankix sonsang teem ka nawh heue.
         17 Mawh kheu pui Edom khankix baox hoek puing ka meung Yudax mai giex ti viex pui khankix
         hu heue.
         18 Can pui Philitix khankix baox deeh laig tix puing veng khankix pa koe ka dee lung
         haktiex mai ka plak seh meung Yudax khankix mai hoik rhim ti teei veng Biet-shemiet,
         veng Ayalon, veng Gederot, veng Sawkhaw, khawm nyiex yaong nawh khankix, veng Timna
         khawm nyiex yaong nawh khankix mai veng Gimzaw khawm nyiex yaong nawh khankix mai
         kix pang ti ot tan heue.
         19 Siyiex yeen meung Isarelax tiiem kheu jao Ahaza simiang Isarelax mai kheu jao hoik
         laux jhawm mhawm ka daux meung Yudax mai nawh ang lai baox koe krax pa kaux sijax
         ka Siyiex heue.
         20 Tigalatpilesa pa mawh simiang meung Asurix hoek ka nawh mai hoik yuh krax pa laux
         rhawm nawh mai ang cu tix tawx krax teem ka nawh heue.
         21 Grawh grawng nawh, Ahaza hoik gwieh ti teei sinngao kraung khrai khankix khaing daux
         nyiex bwan Siyiex mai khaing daux nyiex simiang mai khaing daux cie cao kaing an khankix
         mai nawh hoik tawx ankix ka simiang meung Asurix; viang mawh nan, nawh ang teem ka
         nawh heue.
         22 Yam in ka daux bawg yam laux rhawm simiang Ahaza, nawh kied nie ang koe krax pa kaux
         sijax ka Siyiex heue. In mawh grawng krax pa yuh simiang Ahaza heue.
         23 Mawh kheu nawh hoik appong ti tan ka siyiex veng Damase pa hoik pex ka nawh ah nin,
         "Mawh kheu teem siyiex simiang meung Surix ka kix, aux tak sang appong krax tan tix
         ka kix, sonsang pon kix tix teem ka aux heue. "Viang mawh nan, siyiex ankix hoik mawh
         pa kieh simiang Ahaza mai ceu pui Isarelax khankix khawmuik laux leeing heue.
         24 Mawh kheu nan, Ahaza deeh kraix khrawm kraung khrai nyiex bwan Siyiex khankix tau,
         hoik pat ti tik kraung khrai nyiex Siyiex khankix phawng mai hoik nyeep ti deuh siviex
         nyiex bwan Siyiex khankix mai yuh ti deuh khu dee tan khankix son tokaux cao nawh
         daux veng Yerusaliem ku daog ku dawn heue.
         25 Ka daux veng Yudax khankix ku veng, nawh hoik yuh ti deuh dee pa lhaong khankix sonsang
         gleeing tix nyawng bhawng ka siyiex tang kaux tang hak mai kieh pa song rhawm Siyiex
         keeing nawh lih heue.
         26 Yam in grawng kaing pa ghoik nawh ti yuh khankix mai grawng krax pa yuh nawh khankix
         khawmuik yam jah tom sidah, kix hoik tiem ti deuh grawng ankix ka daux phuk lai been
         cub simiang meung Yudax mai meung Isarelax khankix heue.
         27 Mawh kheu nan, Ahaza hoik laux lee it tau mai keeing nawh mai kix sipaung nawh ka
         daux veng Yerusaliem; viang mawh nan, kix ang viex nawh laig ka daux simeeig cub simiang
         meung Isarelax khankix heue. Khaix an, kawn simex nawh Hezakiyax hoik deeh plud ti
         kwang haktiex ka dah dee ot nawh heue.

1 Hezakiyax yaog ti mawh simiang yam koe ju nawh tixnga phwan num mai nawh hoik kwang
         haktiex tixnga dim num, ka daux veng Yerusaliem heue. Ceu kaux miex nawh mawh Abiyax
         kawn bun Zakharix heue.
         2 Nawh yuh can ceu pa khaw caw ka daux plak sivoe ngai Siyiex awm krax pa hoik yuh
         keeing nawh Davit khawmuik heue.
         3 Ka daux num pa kwang nawh dau num jah ka daux khix tix, nawh paoh siviex nyiex bwan
         Siyiex mai deeh cox ka heue.
         4 Khaix an, nawh deeh viex cao giex kaing li mai pui Lewix khankix hoek mai khrawm
         kix ka daux bing pak plak lih singaix,
         5 mai ah nin ka kix, "Pui Lewix khankix eue, nghiet ka aux, "yam in yuh tokaux cao
         pex singax mai yuh nyiex bwan Siyiex keeing pex khankix singax mai teei ti tik kraung
         pa seeing khankix khaing dee pa singax singeh heue.
         6 Mawh kheu keeing ex khankix hoik lud mai hoik yuh pa caox caig ka plak sivoe ngai
         Siyiex ex; kix hoik tik hoik vud ka nawh mai hoik veeh plakngai tix hu dee singai
         khaing dee ot dee koe Siyiex mai veeh blawg tix plak nawh cao heue.
         7 Kix baox nyeep ti deuh siviex sidub nyiex bwan mai hoik preet kawk ngu mai ang lai
         gleeing nyawng bhawng mai ang lai tan krax tan pa gleeing khankix ka dah dee pa singax
         singeh ka nyiex ceu pui Isarelax khankix heue.
         8 Mawh kheu nan, krax pa song rhawm Siyiex hoik lih piang meung Yudax mai piang veng
         Yerusaliem mai tawx krax pa kha rhawm ka kix mai yuh kix daox deng mai yuh kix koe
         lox sa lox lao, awm yaox pex nawh ka ngai tix heue.
         9 Mawh kheu jao grawng in, keeing ex hoik goh ti yum ka vaig mai kawn simex kawn bun
         ex khankix mai moeng ex hoik yaox ti ot ka daux pa giex laung heue.
         10 Yam in aux koe rhawm tix sang yuh, sijax mukheu tau mai Siyiex ceu pui Isarelax,
         mawh sonsang kieh krax pa kied song rhawm Nawh Cao veeh tix hu singai khaing ex heue.
         11 "Kawn simex aux khankix eue, paw kieh pex koe rhawm nieh rhawm ciien yam in liak,
         mawh kheu Siyiex hoik laug ti teei pex, sonsang pon cung pex ti yuh kaing jhaw ka
         plak sivoe Nawh Cao mai sonsang yuh kaing jhaw pa tok nyawng bhawng ka son Nawh Cao
         heue.
         12 Khaix an, pui Lewix inkix pa mawh Mahat kawn simex Amashie mai Yawlax kawn simex
         Azarix, doeh ru Kawhat; doeh ru kawn simex Merarix pa mawh Kishax kawn simex Abadix
         mai Azarix kawn simex Yehalelax; daux doeh ru Geshon pa mawh Joah kawn simex Zimma
         mai Edem kawn simex Joah,
         13 doeh ru kawn simex Elizaphan, mawh Shimri mai Yeyelax; doeh ru kawn simex Asapha,
         pa mawh Zakharix mai Matannia,
         14 doeh ru kawn simex Heman, pa mawh Yehilax mai Shemix; doeh ru kawn simex Yedutum,
         pa mawh Shemayax mai Uzilax,
         15 kix yaog ti kaoh kraix khrawm ti deuh puxaik kix mai yuh tokaux cao kix singax mai
         hoik hawt awm lox tawm simiang ka daux gumlox Siyiex ti deuh, sonsang singax singeh
         yuh kix pa nyiex bwan Siyiex heue.
         16 Khaix an, cao giex kaing li khankix laig ka plak daux nyiex bwan Siyiex sonsang yuh
         tix nawh singax singeh mai teei can nyhee pa yaox kix ka daux nyiex bwan Siyiex heue.
         Pui Lewix khankix, teei ceu ankix lih mai don ti tik ka daux rawm klawng iak Kidaron
         heue.
         17 Yam in, kix jah ti yuh krax pa singax singeh ka daux khix tix, tix ngaix mai ka daux
         daix singaix khix an, kix hoek ka sidub nyiex bwan Siyiex heue. Khaix an, kix yuh
         nyiex bwan Siyiex singax singeh ka daux daix ngaix mai ka daux kao liah singaix daux
         khix tix, kix hoik yuh ankix hoik heue.
         18 Khaix an, kix hu laig ka dee ot simiang Hezakiyax ah nin, "Yix hoik yuh nyiex bwan
         Siyiex khankix singax singeh khawmuik mai khu krax tan pa gleeing khankix, khawm kraung
         pa shiao khankix mai pheen pa khan blah, khawm kraung pa shiao nawh khankix khawmuik
         heue."
         19 Lheu khaing an, can ceu kraung shiao pa hoik tik hoik vud simiang Ahaza khankix,
         dau baux yam kwang nawh, ka haktiex yam hoik lud nawh khankix, yix hoik cox khre cox
         priex mai hoik mawh pa singax singeh mai can ceu ankix, mawh pa koe tan plak sivoe
         krax krub dee tan Siyiex heue.
         20 Khaix an, simiang Hezakiyax yaog ti kaoh caocao mai khrawm cao pa kwang ka daux veng
         khankix mai kix haok ka nyiex bwan Siyiex heue.
         21 Kix teei ti viex moi aliah mu, yung aliah mu, kawn yung iak aliah mu mai khawm pex
         mhaing aliah mu, yung krax tan pa pluat ploi phimap, son haktiex mai son dee pa singax
         singeh mai son meung Yudax khankix heue. Khaix an nawh tawm lox ka cao giex kaing
         li khankix pa mawh kawn simex Arun, sonsang tan ceu ankix piang khu dee tan Siyiex
         heue.
         22 Mawh kheu nan, kix pah mawie khankix mai cao giex kaing li rieb ti teei nham mai
         phruat ankix piang khu dee tan an heue. Awm an, kix hoik pah yung khankix mai phruat
         nham piang khu dee tan heue. Kix baox deeh pah kawn yung iak khankix mai phruat nham
         piang khu dee tan heue.
         23 Khaix an, kix viex pex mhaing khankix lih, yuh krax tan pa pluat ploi ka sivoe simiang
         mai ka plak sivoe pui hun mai kix deuh taix tix piang ankix heue.
         24 cao giex kaing li pah ankix yum mai kix tan ti deuh nham piang khu dee tan son krax
         tan pa pluat ploi phimap, krax pa khyox khaw son ceu pui Isarelax khawmuik, mawh kheu
         simiang hoik tawm lox ka kix, sonsang yuh kix krax tan pa gleeing mai krax tan pa
         pluat ploi phimap ka son ceu pui Isarelax khankix khawmuik heue.
         25 Khaix an, nawh tawx pui Lewix khankix ka daux nyiex bwan Siyiex tau mai chiang, ting
         pa koe maox mai ting plah kaox feuk khankix, awm gumlox tawm Davit mai cao jhai cie
         simiang pa mawh Gat mai cao jhai Natan heue. Grawh grawng nawh, an hoik mawh lox tawm
         ping nyap Siyiex ti deuh khaing cao jhai khankix heue.
         26 Pui Lewix khankix yaog tix cung tau mai kraung ting pa hoik yuh Davit ti deuh mai
         cao giex kaing li khankix cung tau mai teettawng heue.
         27 Khaix an, Hezakiyax tawm lox ka kix, son song tan kix krax tan pa gleeing piang khu
         dee tan heue. Yam jah kix ti yuh krax tan pa gleeing, kix kawx ah lai rhax yaogyaw
         Siyiex tau mai teettawng mai kraung ting pa hoik yuh Davit pa mawh simiang ceu pui
         Isarelax ti deuh heue.
         28 Mawh heu nan, cub pui hun khawmuik krub ka Siyiex mai cao pa ah lai rhax khankix
         hoik ah lox rhax kix mai cao phlu teettawng kix hoik kieh teettawng si num; kix khawmuik
         sitoe ti hu tom hoek bawg yam yuh kix krax tan pa gleeing heue.
         29 Yam hoik naox kix krax tan khankix, simiang mai can pui pa ot tau mai nawh khankix,
         hoik gup kaing tix mai krub ka heue.
         30 Lheu khaing an, simiang Hezakiyax mai cub cao kaing khankix, tawx lox tix ka pui
         Lewix, sonsang rhax kix lai rhax yaogyaw ka Siyiex ka gumlox kab Davit mai cao jhai
         Asapha heue. Mawh kheu nan, kix hoik rhax lai rhax yaogyaw tau mai krax gaux rhawm
         mai kix gup kaing tix mai krub ka heue.
         31 Khaix an, Hezakiyax deeh pawk lox ah nin, "Yam in, pex hoik appong tokaux cao tix
         ka Siyiex, hoek dee dex mai viex krax pa appong tix khankix mai krax tan pa yaogyaw
         khankix laig ka daux nyiex bwan Siyiex heue. "Mawh kheu nan, cub pui hun khankix,
         viex krax pa appong mai viex krax tan pa gleeing tix khankix hoek heue.
         32 carang krax tan pa gleeing pa hoik viex cub pui hun khankix mawh mawie atixgliah
         mu, yung tiyieh mu mai kawn yung iak ra yieh mu; inkix khawmuik mawh son krax tan
         pa gleeing ka Siyiex heue.
         33 Can ceu pa appong ti tan khankix, mawh mawie liah yieh mu mai yung khankix loe rheng
         mu heue.
         34 Viang mawh kawx nan, cao giex kaing li khankix hoik kied tux, kix ang pon peeik hak
         tobrie krax tan pa gleeing khankix khawmuik; mawh kheu nan, puxaik kix pui Lewix khankix
         yaox tix teem ka kix yam hoik sidah yuh kix kaing mai tom hoek bawg yam hoik yuh cao
         giex kaing li tang kaux khankix tokaux cao tix singax singeh, mawh kheu pui Lewix
         khankix, hoik nie lheu sau riang rao tokaux cao tix ka grawng pa yuh tix nawh singax
         singeh khaing cao giex kaing li khankix heue.
         35 Krax tan pa gleeing khankix hoik baox lheu tom nie mai klon bee, krax tan pa nhim,
         khawm krax tan pa nyaux khankix, son krax tan pa gleeing kuceu heue. Mawh kheu nan,
         kaing jhaw daux nyiex bwan Siyiex hoik mawh pa grum yuh tix heue.
         36 Khaix an, Hezakiyax mai pui khankix koe krax pa gaux rhawm ka pa hoik khre rien Siyiex
         ti tawx ka pui khankix, kheu hoik kied phai hoik grawng ankix heue.

1 Hezakiyax kok ceu pui Isarelax mai pui Yudax khankix hoek mai nawh tiem ti tawx lai
         hu ka ceu pui Epharem mai ceu pui Manashe khankix, sonsang pon kix tix hoek ka nyiex
         bwan Siyiex daux veng Yerusaliem, sonsang pon yuh kix pawie Pasakha ka Siyiex ceu
         pui Isarelax heue.
         2 Grawh grawng nawh, simiang mai cao kaing nawh mai cub pui hun khawmuik hoik grum
         rhawm ti sang yuh pawie Pasakha daux khix ra heue.
         3 Mawh kheu kix ang nyang bax pon ti yuh ka pawie daux bawg yam an, kheu jao grawng
         ang cub cao giex kaing li pa hoik yuh tokaux cao tix singax singeh khankix nyang bax
         kub mai pui khankix ang nyang bax hoik khrawm paox tix tau ka daux veng Yerusaliem
         tan heue.
         4 grawng an hoik mawh pa khaw rhawm simiang mai cub pui hun khankix khawmuik heue.
         5 Mawh kheu nan, kix hoik tat rhawm ti sang yuh pa pao lox hu ka daux meung Isarelax
         khawmuik, jah ka veng Brashebax tom hoek ka veng Dan, sonsang hoek kix ti yuh pawie
         Pasakha ka son Siyiex ceu pui Isarelax ka daux veng Yerusaliem, kheu rheung ang kix
         lai sax yuh pawie an, awm pa hoik tat kix ti deuh heue.
         6 Khaix an, cao to tix tawx lai lih hu ka daux meung Isarelax mai meung Yudax khawmuik,
         tau mai lai pa kaoh khaing simiang mai cao kaing mai hoik krai grawng ankix, awm gumlox
         pa tawm simiang ah nin, "Kawn praix Isarelax khankix eue, deeh ing ka Siyiex Abraham,
         Icak mai Isarelax heue. Khaix an, Nawh Cao tak sang deeh hoek ka can pex pa kawn deuk
         mai pa hoik glawd khaing daux tawm taix simiang meung Asurix heue.
         7 paw kieh pex awm keeing pex mai puxaik pex khankix, pa hoik lud ka Siyiex keeing
         kix mai tom hoik yuh Nawh Cao kix laux leeing khawmuik awm hoik yaox pex nawh ka ngai
         tix heue.
         8 Yam in paw koe krax kiien ngawg awm keeing pex khankix, viang mawh nan, appong ti
         tawx kaux cao pex ka Siyiex mai laig ka dah dee pa singax singeh Nawh Cao, pa hoik
         yuh Nawh Cao mawh pa singax singeh leeing ju mai yuh kaing jhaw Siyiex pex, sonsang
         deeh pon veeh Nawh Cao pa song rhawm tix luan dee singai khaing pex heue.
         9 Phan pex deeh ing ka Siyiex, puxaik pex khankix mai kawn praix pex khankix, tak sang
         mawh pa yaox krax pa caux rhawm ka plak sivoe ngai pui pa giex laung ka kix, son tak
         deeh pon kix ti hoek ka daux haktiex in; mawh kheu Siyiex pex, mawh pa chix tawx bwanson
         mai pa caux rhawm mai pakngai Nawh Cao tak ang lai veeh tix khaing pex, phan pex deeh
         ing ka nawh heue.
         10 Mawh kheu nan, cao to ti tawx lai khankix hoik tiang ti hu tix veng hoik tix veng
         ka daux haktiex Epharem mai haktiex Manashe, tom hoek dee singai ka baoh haktiex Zebulun;
         viang mawh nan, pui haktiex khankix nyiah sibriem ka kix mai ne ka kix heue.
         11 Viang yuh nan kawx, pui khankix khaing baoh haktiex Asha, Manashe mai baoh haktiex
         Zebulun khankix hoik yuh tokaux cao tix tiiem mai hoek ka veng Yerusaliem tan heue.
         12 Taix Siyiex koe piang pui Yudax khankix, sonsang kieh kix koe rhawm tix mu, sonsang
         hawt kix ti yuh ankix, awm lox tawm simiang mai cao kaing khankix, ka daux gumlox
         Siyiex heue.
         13 Yam in pui tom nie pa mawh cub pui hun pa kied ting tix cub, hoik khrawm paox ti
         hoek ka daux veng Yerusaliem sonsang yuh kix pawie blah pa ang sau susaix ka daux
         khix ra heue.
         14 Kix yaog ti kaoh mai teei khu dee tan khankix pa hoik koe ka daux veng Yerusaliem
         hu dee singai mai kix hoik teei khu dee tan nyawng bhawng khankix hu khawmuik mai
         hu tik ceu ankix daux rawm klawng iak Kidaron heue.
         15 Khaix an, kix pah kawn yung iak Pawie Pasakha ka daux khix ra kao pon ngaix heue.
         Cao giex kaing li mai pui Lewix khankix viex krax tan pa gleeing khankix hoek ka nyiex
         bwan Siyiex heue.
         16 Kix cung ti ot ka dee ot tix, awm pa koe been kix, awm gumlox beenli pa hoik tawm
         Mose pui Siyiex; cao giex kaing li khankix phruat nham pa hoik rieb kix ti teei khaing
         tawm taix Lewix khankix heue.
         17 Mawh kheu pui pa ang nyang bax yuh tokaux tix singax singeh kawn koe tom nie ka daux
         cub pui hun khankix; mawh kheu nan, pui Lewix khankix hoik mawh pa teei beeh glawm
         ti pah kawn yung iak pawie Pasakha son ku kaux, pui pa ang nyang mawh pa singax mai
         sonsang deeh yuh kix singax singeh son Siyiex heue.
         18 Mawh kheu pui pa kied haoh hun tix cub hoik mawh pa kied nie khaing daux ceu pui
         Epharem, ceu pui Manashe, ceu pui Isarelax mai ceu pui Zebulun khankix, mawh pa ang
         nyang bax yuh tokaux cao tix singax singeh, viang yuh nan kawx, kix hoik ih ka kawn
         yung iak pawie Pasakha mawh pa tang siyox khaing pa hoik tiem ti deuh heue. Viang
         mawh nan, Hezakiyax rawg bwan ka son kix ka daux krax ah nan, "Kieh Siyiex pa mhawm
         yuh ti tawx krax pluat ploi son pui ku kaux,
         19 "Pa khre rien rhawm tix sonsang sawg Siyiex pa mawh Siyiex keeing kix khankix, viang
         nawh ang mawh pa singax singeh, awm hoik singax dee pa singax singeh an heue.
         20 Siyiex nghiet ka Hezakiyax mai cox pai pui khankix heue.
         21 Mawh kheu nan, kawn praix ceu pui Isarelax khankix, pa hoik ot ka daux veng Yerusaliem,
         hoik yuh pawie blah pa ang sau susaix aliah ngaix tau mai krax pa gaux rhawm tix;
         pui Lewix khankix mai cao giex kaing li khankix, hoik yaogyaw ka Siyiex tix ngaix
         hoik tix ngaix mai ah nin ka son Siyiex tau mai kraung ting khankix, pa ting sinum
         heue.
         22 Hezakiyax tawx riang rao pui Lewix khankix pa hoik gau krax tawng yung, pa mhawm
         Siyiex mai hoik ih, hoik nyaux ka daux aliah singaix mai tawx krax tan pa nhim mai
         yuh krax pa khyox khaw ka Siyiex keeing kix heue.
         23 Khaix an, can pui hoik kraix khrawm tix hoek daux bang kum khawmuik, hoik khaw rhawm
         tix sang deeh baox yuh pawie an, aliah singaix mai kix hoik baox yuh pawie an aliah
         singaix ka daux pa gaux rhawm tix heue.
         24 Hezakiyax simiang meung Yudax tawx moi tix rheng mu mai yung aliah rheng mu ka cub
         pui hun khankix mai cub cao kaing khankix kawx tawx moi tix rheng mu mai yung tix
         mheen mu, ka cub pui hun khankix; mai cao giex kaing li pa kied hun khankix hoik yuh
         tokaux cao tix singax singeh heue.
         25 Cub pui hun Yudax khawmuik, hoik gaux rhawm tau mai cao giex kaing li mai pui Lewix
         khankix mai cub pui hun khawmuik pa hoek khaing meung Isarelax, nyo sinie pa hoek
         khaing haktiex Isarelax mai pa ot ka daux meung Yudax khankix heue.
         26 Mawh kheu nan, krax pa kied ting gaux rhawm hoik koe ka daux veng Yerusaliem, jah
         tom glang bawg yam Sawlamon kawn simex Davit, pa mawh simiang haktiex Isarelax, can
         pa awm in ang sax koe ka daux veng Yerusaliem heue.
         27 Khaix an, cao giex kaing li mai pui Lewix khankix yaog ti kaoh mai nawb bwan piang
         pui hun khankix mai lox sinum kix, hoik mawh pa mhong tix mai lox bwan rawg kix hoik
         haok tom hoek ka dee ot dee koe pa singax singeh Nawh Cao ka daux meung raoma heue.

1 Yam in, yam hoik ceu inkix khawmuik, pui Isarelax pa hoik hoek tan khawmuik, lih
         hu ka veng meung Yudax mai raig ti tik rong simaox singax tom phawng mai kid ti tik
         khaox riang grang siyiex Asherax mai yieh ti tik dee pa lhaong khawm khu dee tan ka
         daux meung Yudax khawmuik mai haktiex Binyamin haktiex Epharem mai haktiex Manashe,
         tom hoek bawg yam yuh kix, ceu ankix laux leeing pak lawg khawmuik heue. Khaix an,
         kawn praix ceu pui Isarelax khankix deeh ing ka veng cao tix mai pui ku kaux hoik
         tang deeh ing ka haktiex brex brum cie tix heue.
         2 Hezakiyax tang gwieh ti tawx beeh glawm cub mawx cub an, ka cao giex kaing li mai
         pui Lewix khankix, awm pa hoik gwieh khaing cub caw mai pui ku kaux awm pa koe kaing
         jhaw nawh, cao giex kaing li mai pui Lewix khankix, tan krax tan pa gleeing mai krax
         tan pa nhim, yuh kaing jhaw pa yaogyaw bwanson mai ah lox rhax yaogyaw ka daux diang
         siviex Nyiex bwan Siyiex heue.
         3 Simiang baox teei khaing daux sinngao ka plak cie nawh, son krax tan pa gleeing pa
         mawh son krax tan pa gleeing ka daux plak ponngawb mai plak ponbo mai krax tan pa
         gleeing khankix, son singaix twah mai son singaix haok khix khraox mai yam hoek bawg
         pawie, awm pa hoik tiem tix ka daux gumlox been Siyiex heue.
         4 Lheu khaing an nawh tawx lox tix ka pui pa ot ka daux veng Yerusaliem khankix, sonsang
         tan kix ti tawx nyum ka son cao giex kaing li mai pui Lewix khankix, sonsang pon sau
         kix riang rao tix ka gumlox been Siyiex heue.
         5 Yam hoik roi kix lai gumlox an, hu kudah dee dom mawx dom an, kawn praix Isarelax
         khankix, viex plix khaox pa pon kix phao voe mai rawm plix siiet khawm rawm bee mai
         khawm rawm hia khawm can pa pon kix khaing daux kaung daux ma khankix kao son tix
         son tom nie heue.
         6 Ceu pui Isarelax mai ceu pui Yudax khankix, viex moi mai yung khankix, hoek kao son
         tix son mai gwieh mawh ceu pa singax singeh, pa hoik appong kix ti tawx, ka Siyiex
         kix kao son tix son mai kix hoik pum ti deuh ceu ankix heue.
         7 Ka daux khix loe, kix jah tix pum ankix mai kix hoik naox krax yuh tix ka daux khix
         aliah heue.
         8 Yam hoek yaox Hezakiyax mai cub cao kaing khankix, krax pa hoik pum ti deuh khankix,
         kix yaogyaw ka Siyiex mai nawb bwan ka ceu pui nawh Isarelax khankix heue.
         9 Khaix an, Hezakiyax chawk ti yaox cao giex kaing li mai pui Lewix khankix, son grawng
         sinngao krax pa hoik cu kix tix pum khankix heue.
         10 Azarix pa mawh cao kaing ting cub cao giex kaing li khankix pa kaoh khaing daux nyiex
         Zadok, pawk lox ka nawh ah nin, "Glang hoik jah pui khankix ti viex krax tan hoek
         ka daux nyiex bwan Siyiex, yix hoik kub ih kub un mai kawn deuk tom nie heue. Mawh
         kheu Siyiex hoik nawb bwanson piang pui Nawh khankix mai can ceu pa kawn deuk in tom
         mawh pa kied haoh hun heue.
         11 Yam in Hezakiyax tawx lox ka kix, sonsang khre kix ti priex lawg khankix, ka daux
         nyiex bwan Siyiex mai kix hoik khre ti priex ceu ankix heue.
         12 Khaix an, kix viex krax tan tix khankix, hoek kao son tix son, ka daux krax pa kaux
         sijax tix mai appong ti tawx ceu an khankix, pui Lewix pa mawh Kawnanix hoik mawh
         cao pa kwang piang kix mai puxaik nawh Shimix mawh cao pa kwang greem nawh heue.
         13 Yehilax, Azazix, Nahat, Asahelax, Yerimot, Yawzabat, Elelax, Isamakhiyax, Mahat mai
         Beneyax khankix hoik mawh cao pa jhak pa ngiien kaing khankix, greem tawm taix Kawnanix
         mai pux nawh Shimix, ka daux lox tawm simiang mai Azariyax cao pa kwang ka daux nyiex
         bwan Siyiex heue.
         14 Korax kawn simex Imnax, pa mawh pui Lewix cao pa pau diang siviex plak li singaix
         hoik mawh cao pa kwang piang krax tan pa koe rhawm pui khankix ti tan ka Siyiex mai
         sonsang deeh gwieh nawh ti tawx krax tan cie Siyiex khankix khawm can ceu pa kieh
         singax singeh khankix heue.
         15 greem nawh khankix mawh Eden, Minimin, Yeshua, Shemayax, Amariyax mai Shekhaniyax
         pa mawh cao teem pa kaux sijax nawh ka cao giex kaing li daux veng khankix mai sonsang
         mawh kix cao pa roi ti tawx kraung ceu pa gwieh tix khankix, ka puxaik kix awm krax
         pa koe cub caw mawx cub caw an, ka cub ting mai cub iak khankix heue.
         16 Lheu khaing simex an khankix, jah ka pa koe ju loe num haok plak piang mai pa hoik
         tiem tix laig ka daux carang doeh ru mawx ceu cat an, kix hoik roi ti tawx ankix ka
         pui ku kaux, pa hoik laig ka daux nyiex bwan Siyiex mai krax pa pon nawh tix ngaix
         son grawng kaing jhaw pa yuh nawh, ka daux cub caw nawh,
         17 Cao giex kaing li an khankix pa hoik tiem ti laig ka daux carang doeh ru kix, awm
         pa koe doeh nyiex ma keeing kix mai son pui Lewix an khankix jah khaing pui pa koe
         ju tixnga num haok plak piang, awm pa koe kaing kix ka daux cub daux caw kix,
         18 son pui khawmuik pa hoik tiem tix laig ka daux carang doeh ru kix, khawm kawn nyawm
         iak mai moeng kix, khawm kawn simex kawn bun kix mai cub caw kix khawmuik, mawh kheu
         ka daux krax pa kaux sijax, kix hoik singax yuh tokaux cao kix ka daux krax pa singax
         singeh heue.
         19 Awm an, son kawn simex cao giex kaing li Arun khankix, pa ot daux tong kaung haktiex
         pui hun veng cie kix khankix mai pa ot ka daux veng ku veng mai can simex khankix,
         pa hoik teei carang pa koe ceu kaux sonsang roi kix ti tawx nyum pa pon kix, ka kawn
         nyawm simex khankix, pa koe ka daux sinax cao giex kaing li mai pui pa hoik laig carang
         doeh ru kix khawmuik, ka daux sinax pui Lewix khankix heue.
         20 Mawh kheu nan, Hezakiyax hoik yuh ceu ankix ka daux meung Yudax mai nawh hoik yuh
         can ceu pa mhawm mai pa rahsee mai pa mawh meh haktiex kix ka plak sivoe Siyiex heue.
         21 Ka daux kaing ceu pa yuh nawh khankix kuceu, nawh hoik jah ankix ka daux kaing jhaw
         nyiex bwan Siyiex mai ka daux gumlox beenli mai ka daux lox tawm pingnyap khankix
         mai sawg nawh ka Siyiex tix, nawh hoik yuh ceu an khawm rhawm khawm rhi tix khawmuik
         heue. Mawh kheu nan, nawh hoik koe krax pex krax pon ka heue.

1 Khaix hoik luan khaing pa kaux sijax inkix, Senakharip simiang meung Asurix hoek
         mai laig ka daux meung Yudax mai lai lawm ka veng pa kaux cong an khankix mai keud
         ti sang pex ka kix mai puing ti teei son tokaux cao nawh heue.
         2 Yam yaox Hezakiyax ka hoek Senakharip mai ka hoik mawh krax keud nawh ti sang yuh
         naing ka veng Yerusaliem,
         3 Nawh kum kawng tau mai cub cao kaing ting khankix, sonsang klat tix rawm khaing daux
         dee lih rawm klawng iak, pa koe ka plak praix veng mai kix hoik tawx krax teem ka
         nawh heue.
         4 Mawh kheu nan, pui klat dee lih rawm khankix khawmuik khrawm paox tix hoek tom nie
         mai klat rawm klawng iak pa hoik lih hu ka daux haktiex ah nin, "Simiang meung Asurix
         tak sang pon hoek ti yaox rawm ankix tom nie yuh ka mawx lie?
         5 Hezakiyax hoik kieh riang rao tokaux cao tix kaux cong mai hoik deeh cox sum guh
         veng pa hoik bhieh khankix mai yaog ankix lhaong tom hoek ka nyiex pau tab khankix
         mai deeh sum ti deuh guh veng tang mu plak praix heue. Nawh hoik deeh cox nyiex tab
         Milaw ka daux veng Davit mai hoik yuh ti priex kraung naing tieb plah rhiem khankix
         tom nie heue.
         6 Khaix an, nawh yaog ti deuh cub cao kaing naing pa kwang piang pui khankix mai deeh
         kraix khrawm ti priex kix ka nawh, ka daux bing pak diang siviex veng, nawh hoik tawx
         lox pa koe riang rao ka kix ah nin,
         7 Kieh koe riang rao mai kwa rhawm, paw doh lhat graung ka plak sivoe simiang Asurix
         mai ka plak sivoe cub pui hun pa ot tau mai nawh awx. Grawh grawng nawh, pa ot tau
         mai ex kawn nie lheu khaing pa ot koe tau mai nawh heue.
         8 "Pa ot tau mai nawh, mawh kraung naing nex nham; viang mawh nan, pa ot tau mai ex
         mawh Siyiex ex, pa sang teem ka ex mai pa sang puing naing son ex heue. "pui khankix
         teei riang rao tix ka gumlox Hezakiyax simiang meung Yudax heue.
         9 Khaix an, Senakharip simiang meung Asurix mai riang rao cub kru naing pa ot tau mai
         nawh khankix lai lawm ti deuh veng Lakhishax heue. Viang mawh kawx nan, tokaux cao
         nawh ploi kawncau mau soi nawh khankix hu ka veng Yerusaliem ka Hezakiyax simiang
         meung Yudax mai pui pa ot ka daux veng Yerusaliem khawmuik ah nin,
         10 Senakharit simiang meung Asurix ah awm in, mawh een pex riang tix ka ceu patix pex
         ca kawn gun ti ot greem pa lai lawm daux veng Yerusaliem lie?
         11 Ang mawh Hezakiyax pa nyaw glaw pex sonsang ap pex ti tawx tokaux cao pex sonsang
         yum tix ka krax cai rhawm mai ka krax pa sang nyaux nie rawm, awm pa ah nin, Siyiex
         ex tak deeh taoh ex khaing daux tawm taix simiang meung Asurix lie?
         12 Ang hoik mawh Hezakiyax pa teei ti tik dee pa lhaong Nawh Cao mai khawm khu dee tan
         Nawh Cao khankix mai tawx lox ka pui meung Yudax mai ka pui veng Yerusaliem khankix
         ka daux pa ah nin; pex tak krub ka plak sivoe khu dee tan tix mu khaing mai gleeing
         nyawng bhawng piang an ang mawh lie?
         13 Ang pex tawng ceu pa yuh aux mai keeing aux khankix ka pui haktiex tang dah tang
         dee khankix khawmuik lie? Mawh sax deeh pon taoh Siyiex haktiex ceu pui ankix ka haktiex
         cao tix khaing daux tawm taix aux lie?
         14 Mawh Siyiex mawx pa koe ka daux sinax Siyiex ceu pui ankix, pa hoik yuh keeing aux
         khankix laux leeing pak lawg, sonsang deeh pon taoh nawh pui tix khankix, khaing daux
         tawm taix aux mai sonsang deeh pon taoh Siyiex ka pex khaing daux tawm taix aux lie?
         15 Mawh kheu nan, paw doh kieh Hezakiyax pie lhen ka pex mai paw kieh nawh pon ti nyaw
         glaw pex awm in mai paw yum rhawm ka nawh, mawh kheu Siyiex ceu pui mawx ang ah, Siyiex
         meung haktiex mawx ang ah, ang lai pon taoh ceu pui nawh khankix, khaing daux tawm
         taix aux mai khaing daux tawm taix keeing aux khankix heue. Krax pa tak sang pon taoh
         Siyiex pex, hoik kied nie lheu iak miex ding khaing daux tawm taix aux lie?"
         16 Kawncau mau soi nawh khankix, hoik nie lheu ah lox ang koe cee cag ka Siyiex mai
         ka kawncau mau soi Nawh Hezakiyax heue.
         17 Nawh baox tiem ti tawx lai hu sonsang ah nawh lox sibriem ka Siyiex ceu pui Isarelax
         mai sonsang krai tix lox pa ang koe cee cag ka Nawh Cao ka daux pa ah nin "Awm ang
         Siyiex ceu pui haktiex tang dah tang dee pon taoh ka pui ceu kix khaing daux tawm
         taix aux, mawh kheu nan, Siyiex Hezakiyax kawx tak ang pon taoh pui Nawh Cao khaing
         daux tawm taix aux heue.
         18 Khaix an, kix kok yo lox pa ting ti lih ka plak lox Hebrie ka pui veng Yerusaliem,
         pa ot piang guh veng, sonsang ghlat ka kix mai sonsang tawx krax pa suk sag rhawm
         ka kix, sonsang pon rhim kix ti teei veng heue.
         19 kix ah lox pa ang koe cee koe cak ka Siyiex veng Yerusaliem, awm ah tix ka Siyiex
         ceu pui haktiex khankix mai ka pa yuh pui khankix ka taix tix heue.
         20 Mawh kheu jao grawng ceu in, simiang Hezakiyax mai cao jhai Isayax kawn simex Amok
         rawg bwan mai kok yo lox tix ka plak raoma heue.
         21 Khaix an, Siyiex ploi kawncau Siyiex hu tix kaux sonsang yuh laux ka can pui koe
         rhawm vao rhawm kwa, cao kaing mai cub cao kaing naing khankix, pa ot ka daux tab
         dee peung dee pan simiang Asurix heue. Mawh kheu nan, nawh hoik deeh ing mai krax
         kaig tua tix ka haktiex cao tix heue. Nawh laig ka daux nyiex bwan Siyiex Cao tix,
         kawn praix nawh tiblah, hoik mug nawh yum ka vaig tan heue.
         22 Mawh kheu nan, Siyiex deeh taoh Hezakiyax khawm can pui pa ot ka daux veng Yerusaliem,
         khaing daux tawm taix Senakharip simiang meung Asurix mai khaing daux tawm taix pui
         koeng tang kaux khankix mai deeh kia ngiien ka kix ku plak ku praok heue.
         23 Pui khankix hoik viex khawng tan tix khankix, hoek ka Siyiex ka daux veng Yerusaliem
         mai tawx totaix ka Hezakiyax simiang meung Yudax, khaix an, nawh mawh pa ting lhaongka
         plak sivoe ngai ceu pui khawmuik heue. Grawng Yuh Hezakiyax Tokaux Cao tix Tiiem
         24 Ka daux singaix an khankix, Hezakiyax hoik saux ngia mai dex sang yum mai nawh rawg
         bwan ka Siyiex mai Nawh Cao sikah ka nawh mai tawx mhai sakse tix ceu ka nawh heue.
         25 Viang mawh kawx nan, Hezakiyax ang lai pawk ti yuh ceu ankix, awm pa hoik pon tix
         bwanson ka pa hoik jhi Nawh Cao piang nawh, kheu jao lhaong rhawm nawh, mawh kheu
         nan, krax pa song rhawm lih hoek piang nawh mai piang meung Yudax mai veng Yerusaliem
         heue.
         26 Khaix an, Hezakiyax deeh doh keud kheu koe nawh pa lhaong rhawm, nawh mai can pui
         pa ot daux veng Yerusaliem khankix, yuh tokaux cao tix awn sonsang ang krax pa song
         rhawm Siyiex lai pon ti hoek piang kix ka daux singaix ju Hezakiyax heue.
         27 Hezakiyax kied magmi mai koe min plakngai heue. Nawh yuh ti deuh krao sinngao son
         mau khri mai son siang simaox ceu pa laoh liemai son sidah bhawng mai son kraung khrai
         pa koe rhawm nawh ti sang priex kuceu khawmuik.
         28 Nyiex krao son nghox koi, son rawm plix siiet mai bee mai nyiex kawg son tobrie pa
         eei tix khankix mai khawm kawg yung heue.
         29 Lheu khaing an, nawh baox deeh sum veng son tokaux cao tix mai nawh baox koe cub
         yung mai cub tobrie khankix tom kied haoh hun, mawh kheu Siyiex hoik tawx sinngao
         kraung khrai ka nawh tom nie heue.
         30 Awm in Hezakiyax baox deeh klat rawm klawng iak Gihon plak laong mai deeh teei rawm
         an lih hu daux rawng tom hoek ka baoh praok plak klip singaix, ka veng Davit khawmuik
         heue. Can kaing pa yuh Hezakiyax hoik pex hoik pon khawmuik heue.
         31 Viang yuh nan kawx, son grawng cao cau tang cub simiang Babulon khankix, pa hoik
         ploi kix hoek ti chawk grawh grawng pa daox deng pa hoik yuh nawh ka daux haktiex
         an, Siyiex hoik deeh yoi tix khaing nawh, sonsang cheuk ti yaox nawh mai sonsang pon
         tawng Nawh Cao pa koe ka daux rhawm nawh khawmuik heue.
         32 Yam in, can kaing pa ghoik Hezakiyax ti yuh mai kaing pa mhawm yuh nawh, mawh heue.
         Kix hoik tiem ti deuh grawng ankix ka daux phuk lai plak jhi cao jhai Isayax kawn
         simex Amok mai ka daux phuk lai been cub simiang Yudax mai meung Isarelax heue.
         33 Mawh kheu nan, Hezakiyax hoik laux lee it tau mai cub keeing nawh khankix mai kix
         sipaung nawh ka daux simeeig pa lhaong cub kawn simex Davit khankix mai khawm can
         pui pa ot ka daux veng Yerusaliem khankix khawmuik hoik yaogyaw min plakngai nawh
         yam yum nawh heue. Khaix an, kawn simex nawh Manashe hoik deeh plud ti kwang haktiex
         ka dee ot nawh heue.

1 Manashe koe ju kao ra num yam yaog nawh tix mawh simiang nawh kwang haktiex ka daux
         veng Yerusaliem tixphwan phwan num heue.
         2 Viang mawh kawx nan, nawh yuh pa caox caig ka sivoe ngai Siyiex, awm koe krax pa
         seeing brai ceu pui an khankix pa hoik teei Siyiex ti tik ka plak sivoe kawn praix
         ceu pui Isarelax heue.
         3 Mawh kheu nawh deeh cox sum ti tawx can dee pa lhaong, pa hoik yieh keeing nawh Hezakiyax
         ti tik khankix, nawh yaog ti pang khu dee tan siyiex Balax khankix mai hoik yuh khaox
         riang grang Asherax mai nawh hoik krub ka can pa koe ka raoma khawmuik mai yuh kaing
         jhaw kix heue.
         4 Nawh baox sum khu dee tan ka daux nyiex bwan Siyiex, pa mawh dee pa hoik ah Siyiex
         ti deuh yuh nin "Min ceu kaux aux tak koe ka daux veng Yerusaliem leeing ju heue."
         5 Nawh hoik sum ti deuh khu dee tan, ka son can ceu pa koe ka raoma khawmuik ka daux
         bang lawg ting nyiex bwan Siyiex ra dah heue.
         6 Nawh baox gleeing tix tan kawn simex nawh ka daux ngu daux ngawd kawn simex Hinnom;
         nawh tawx sipawk chawk jhai, yuh pa chix jhak mhai, yuh simeed yuh sat, chix sikah
         mai singie mai chix pih heue. Nawh kied yuh ceu pa caox caig ka plak sivoe ngai Siyiex,
         sonsang so krax pa song rhawm Nawh Cao heue.
         7 Nawh baox deuh riang rao pa hoik saik tix, tix mu pa mawh riang rao pa hoik yuh nawh
         ka daux nyiex bwan Siyiex, ka dee hoik ah Siyiex ti deuh ka Davit mai kawn simex nawh
         Sawlamon yuh nin, "Ka daux nyiex bwan in mai ka daux veng Isarelax khankix, Aux tak
         sang deuh ceu kaux aux tan leeing ju,
         8 mai Aux ang lai baox deeh gah ti tik caong ceu pui Isarelax, khaing daux haktiex
         pa hoik tat Aux ti deuh son keeing pex khankix, phan pex priex rien rhawm ti yuh ka
         can ceu pa hoik tawm Aux ti deuh khawmuik ka pex, awm kra pa koe gumlox beenli khawmuik
         mai khawm lox tat jhawm prawng mai khawm krax pa koe beenli pa priex pa deuh tix khankix,
         khaing daux tawm taix Mose heue."
         9 Mawh kheu nan, Manashe nyaw glaw pui meung Yudax mai can pui pa ot ka daux veng Yerusaliem
         khankix nie lheu yuh pa caox caig khaing cub pui an khankix, pa hoik yuh Siyiex kix
         laux leeing ka plak sivoe kawn praix ceu pui Isarelax heue.
         10 Siyiex sikah mai Manashe mai cub pui nawh khankix, viang mawh nan, kix ang cu ang
         nghiet heue.
         11 Mawh kheu nan, Siyiex kieh cao kaing naing cub khu naing simiang meung Asurix hoek
         puing ka kix mai kix teei ti viex Manashe ka rhiem gok mai phyawk nawh ka maox ceng
         tawng pa lheung mai teei nawh lih ka veng Babulon heue.
         12 Yam yaox nawh tix kham krax pa kha rhawm, nawh deeh khyox khaw ka Siyiex Cao nawh
         mai kied yuh tokaux cao tix tiiem ka plak sivoe Siyiex keeing nawh khankix,
         13 mai deeh rawg bwan ka Nawh Cao mai Nawh Cao deeh rieb ti teei krax pa mhaing nawh
         mai nghiet ka lox pa khyox khaw nawh mai deeh viex nawh ing ka veng Yerusaliem, ka
         daux meung haktiex cao nawh heue. Khaix an, Manashe tawng ka hoik mawh Siyiex, Siyiex
         heue.
         14 Khaix in nawh sum ti deuh guh veng tix mu ka plak praix veng Davit, pa koe ka praok
         plak klip singaix khaing veng Gihon jah ka daux ngawd tom hoek ka daux laig diang
         siviex mai an hoik deeh rawb ti deuh nyiex tab pa lhaong Ophelax tan mai nawh yaog
         tix sum guh veng an khankix, mawh pa kied ting lhaong tix mu heue. Khaix an, nawh
         yaog ti deuh cao kaing cub pui naing khankix ka daux can veng pa kaux cong an khankix,
         daux meung Yudax khawmuik heue.
         15 Nawh teei ti tik siyiex pui tang ceu mai riang rao khaing daux nyiex bwan Siyiex
         mai khu dee tan pa hoik sum nawh ti deuh ka piang gawng nyiex bwan Siyiex mai ka daux
         veng Yerusaliem; mai nawh hoik tik ceu ankix ka praix veng khawmuik heue.
         16 Nawh deeh cox khre tix sum khu dee tan Siyiex mai appong tix tan krax tan pa nhim
         mai khawm krax tan pa yaogyaw bwanson khankix piang an mai tawx lox ka pui meung Yudax,
         sonsang yuh kix kaing jhaw Siyiex ceu pui Isarelax heue.
         17 Viang yuh ka mawx kawx, pui khankix ca kawn appong ti tan piang dee pa lhaong khankix,
         viang mawh nan, mawh ngie ka Siyiex Cao kix nong nong heue.
         18 Yam in grawng kaing pa ghoik Manashe ti yuh mai gumlox bwan rawg nawh ka Siyiex mai
         gumlox sikah cao jhai khankix, pa hoik sikah ka nawh ka daux ceu kaux Siyiex ceu pui
         Isarelax; mawh heue, kix hoik tiem ti deuh grawng ankix ka daux phuk lai been cub
         simiang Isarelax heue.
         19 Lox bwan rawg nawh mai grawng pa hoik rieb Siyiex ti teei krax pa khyox khaw nawh
         mai phimap pa lud nawh khankix mai baoh dee pa sum nawh ti deuh dee pa lhaong khankix
         mai dee deuh nawh khaox riang grang Asherax mai riang rao pa hoik saik tix khankix,
         sivoe ang nawh nyang bax deeh kieh tokaux cao tix tiiem, grawng ceu ankix, hoik mawh
         pa tiiem ti deuh daux sinax gumlox phuk lai Hozie heue.
         20 Mawh kheu nan, Manashe hoik laux lee it tau mai cub keeing nawh khankix mai kix sipaung
         nawh ka daux nyiex cao nawh heue. Khaix an, kawn simex nawh Amon deeh yaog tix kwang
         haktiex ka daux dee ot nawh heue.
         21 Amon koe tixnga ra num, yam yaog nawh tix mawh simiang mai nawh kwang ka daux veng
         Yerusaliem ra num heue.
         22 Nawh yuh ceu pa caox caig ka plak sivoe ngai Siyiex, awm pa hoik yuh keeing nawh
         Manashe; mawh kheu Amon hoik appong ti tan ka riang rao pa saik keeing nawh Manashe
         ti deuh khawmuik mai yuh kaing jhaw kix heue.
         23 Nawh ang lai yuh tokaux tix tiiem ka plak sivoe Siyiex, awm pa hoik yuh keeing nawh
         Manashe tokaux cao tix tiiem; viang mawh nan, Amon baox nie lheu lud hu sipie heue.
         24 Khaix an, kawncau nawh khankix grum rhawm ti yuh pa tieh feen ka nawh mai pah nawh
         yum ka daux nyiex cao nawh heue.
         25 Viang mawh kawx nan, pui haktiex khankix, hoik pon pah ti tik cub pui ankix, pa hoik
         grum rhawm ti yuh pa tieh feen ka simiang Amon heue. Khaix an, pui haktiex deeh yaog
         kawn simex Yosiyax mawh simiang ka daux dee ot nawh heue.

1 Yosiyax koe ju daix num, yam yaog nawh ti mawh simiang mai nawh kwang ka daux veng
         Yerusaliem tixngoe tix num heue.
         2 Nawh yuh can ceu pa khaw caw ka plak sivoe ngai Siyiex mai lawng ka daux krax daux
         grawng keeing nawh Davit; nawh ang lai gwieh tix hu ka plak gwiex plak dawm heue.
         3 Ka daux daix num yam kwang nawh, ju nawh kawn awn nawh jah tix sawg ka Siyiex keeing
         tix Davit; mai ka daux yam hoek ka daux kao ra num tix num, nawh jah tix gah can dee
         pa lhaong mai riang grang Asherax pa yuh tix ka khaox mai riang grang pa saik tix,
         Khawm can riang grang pa hoik raug tix khankix singax khaing daux meung Yudax mai
         veng Yerusaliem heue.
         4 Kix yieh ti tik khu dee tan siyiex Balax khankix, lih khaing ka plak sivoe ngai nawh
         mai khawm can khu dee tan nyawng bhawng, pa hoik koe ka plak piang ceu ankix, nawh
         hoik kid ti tik; mai riang grang pa mawh khaox Asherax mai riang grang pa hoik saik
         tix khankix, nawh hoik raig ti tik ankix laux leeing mai yuh ceu ankix phawng mai
         rhuat ankix piang simeeig can pui pa hoik appong ti tan ka kix heue.
         5 Nawh deeh baox gleeing si-ang cao giex kaing li khankix piang khu dee tan kix mai
         hoik singax yuh meung Yudax mai veng Yerusaliem heue.
         6 Mawh kheu nan, nawh baox yuh ankix ka daux hawt baoh veng Manashe, hawt baoh veng
         Epharem mai hawt baoh Simeon khankix, tom singai hoek baoh veng Napthalix mai hawt
         vung viang veng khankix khawmuik, laux leeing ka moe heue.
         7 Yam khaix hoik gaing nawh ti tik khu dee tan mai riang rao pa mawh khaox Asherax
         mai khaix hoik pah nawh riang rao pa hoik saik khankix phawng mai khaix hoik kid nawh
         ti tik khu dee tan nyawng bhawng laux leeing khaing ka daux haktiex meung Isarelax
         khawmuik, nawh deeh ing ka veng Yerusaliem heue.
         8 Yam in ka daux yam hoik kwang nawh ka haktiex kao daix num tix num, khaix hoik singax
         yuh nawh haktiex mai nyiex bwan, nawh ploi Shaphan kawn simex Azaliyax, Maseyax pa
         mawh cao kwang veng mai Joah kawn simex Yohaza pa mawh cao mhai ti deuh lox kum khankix,
         sonsang deeh cox tix ka nyiex bwan Siyiex Cao nawh heue.
         9 Yam hoek kix ka Hilakilax cao giex kaing li pa ting kix ap ti tawx mau pa hoik viex
         tix laig ka daux nyiex bwan Siyiex, pa hoik khrawm pui Lewix cao pau diang siviex
         khankix khaing ceu pui Manashe ceu pui Epharem mai can pa kawn deuk khaing ceu pui
         Isarelax khankix, ceu pui Yudax, ceu pui Biyamin mai khawm ceu pui pa ot ka daux veng
         Yerusaliem khankix heue.
         10 Khaix an, kix ap ankix ka daux tawm taix pui yuh kaing jhaw pa jhak ngiien nyiex
         bwan Siyiex mai kix tawx ankix, ka can pui pa yuh kaing ka daux nyiex bwan Siyiex,
         sonsang deeh cox priex kix ka nyiex bwan heue.
         11 Kix tawx ankix ka cao pa yuh kaing taix mai ka cao pa sum nyiex khankix, sonsang
         liag kix tix shiao lon simaox pa hoik saik tix mai khaox lat mai sonsang tawm kix
         meeh nyiex, pa hoik yuh cub simiang Yudax laux heue.
         12 Pui khankix yuh kaing ka daux krax pa kaux sijax tix heue. Cao pa jhak pa ngiien
         piang kix mawh Yahat mai Obadiyax pa mawh pui Lewix cub kawn simex Merarix mai Zekhariyax
         mai Meshulam cub kawn simex Kohat mawh cao bung tix jah kaing heue. Pui Lewix tang
         kaux pa hoik min ka grawng kraung pa tah ting mai ah lai rhax khankix,
         13 Mawh cao pa teei beeh glawm mai mawh cao pa kia ngiien piang can pui pa hoik yuh
         kiang jhaw kuceu heue. Pui Lewix tiblah, hoik mawh cao pa tiiem lai mai cao kaing
         mai cao pa pau diang siviex khankix heue.
         14 Yam teei kix mau pa hoik viex kix laig ka daux nyiex bwan Siyiex lih, cao giex kaing
         li Hilakiyax yaog pheen lai beenli Siyiex pa hoik tawx ka Mose heue.
         15 Khaix an Hilakiyax deeh krai lox ah nin ka Shaphan cao pa tiiem lai, "Aux hoik yaox
         phuk lai beenli ka daux nyiex bwan Siyiex heue. "Hilakiyax tawx phuk lai an ka Shaphan
         heue.
         16 Mawh kheu nan, Shaphan teei ti viex phuk lai an hu ka simiang khawm viex tix gumlox
         ka simiang ah nin, "Can ceu pa hoik tawm tix khawmuik ka cub kawncau mau soi maix
         khankix kix yuh nawh heue.
         17 kix khrawm mau pa hoik yaox tix khankix ka daux nyiex bwan Siyiex mai ap ti tawx
         ka daux tawm taix cao pa kia ngiien kaing khankix mai ka pui pa yuh kaing khankix
         heue.
         18 Khaix an, Shaphan cao pa tiiem lai krai grawng ankix ka simiang ah nin "Cao giex
         kaing li Hilakiyax hoik tawx lai tix pheen ka aux, "mai Shaphan phat lai an ka sivoe
         ngai simiang heue.
         19 Yam in ceu ankix hoik lih ti mawh, yam hoik mhong simiang ka gumlox lai beenli an
         nawh riah kraung ceep cao tix heue.
         20 Khaix an, simiang tawx gumlox ka Hilakiyax, Ahikam kawn simex Shaphan; Abadon kawn
         simex Mikha, Shaphan cao tiiem lai mai Asayax pa mawh kawncau simiang ah nin,
         21 "Hu mai chawk ti yaox Siyiex ka son aux mai khawm son can pui pa kawn deuk khankix
         ka daux meung Isarelax mai meung Yudax, son grawng gumlox phuk lai an pa hoik yaox
         tix, ka pa song rhawm Siyiex hoik lih piang ex, son ang cub keeing ex khankix priex
         ti hawt gumlox Siyiex, sonsang hawt yuh kix awm pa hoik tiem khawmuik ka daux phuk
         lai in heue."
         22 Mawh kheu nan, Hilakiyax mai can pui khankix pa hoik tawx simiang beeh glawm ka kix,
         hu ka cao jhai bun Huladax pa mawh moeng Shalum, kawn simex Tikava kawn simex Hasharax
         cao pa pau nyiex deuh sibex lang jung heue. Nawh ot ka daux veng Yerusaliem plawg
         ra pa mawh dee ot pui hun mai kix sikah gumlox ankix ka nawh heue.
         23 Bun an deeh pawk ti ah nin ka kix Simiang Siyiex ceu pui Isarelax ah nin, "Deeh ing
         krai ka pui pa hoik ploi pex hoek ka aux awx.
         24 Siyiex ah nin jhak heue, Aux tak viex krax pa kha rhawm hoek piang pui in mai piang
         pui pa ot baoh in khankix awm can ceu pa jhax lawg khawmuik, pa tiiem tix ka daux
         phuk lai pa hoik phat kix sivoe simiang meung Yudax;
         25 Mawh kheu hoik tik vud kix ka Aux mai hoik gleeing kix ti tan nyawng bhawng ka siyiex
         tang kaux tang hak khankix, sonsang so kix Aux song rhawm ka kaing pa yuh kix ka taix
         tix khawmuik. Mawh kheu nan, krax song rhawm Aux tak lih piang dee in mai ang lai
         chix yeet heue.
         26 Ka son simiang meung Yudax pa ploi pex hu chawk ti yaox Siyiex ka grawng in, pex
         deeh ing krai ka nawh yuh nin, Siyiex ceu pui Isarelax ah nin, grawng gumlox can pa
         hoik mhong maix khankix,
         27 "Mawh kheu hoik awn rhawm maix mai yuh maix tokaux cao tix tiiem ka plak sivoe Siyiex
         yam ghlat Nawh Cao ka son dee in mai ka son ceu pui pa ot dee in khankix mai mawh
         kheu jao hoik viex mai krax tiiem rhawm cao tix ka plak sivoe Aux mai riah kraung
         ceep cao tix mai hoik yiiem ka plak sivoe Aux, Aux baox deeh mhong ka lox sikah maix,
         Siyiex ah nan heue.
         28 Aux tak kraix khrawm maix ing ka dee ot cub keeing maix khankix mai maix tak mawh
         pa kraix khrawm tix hoek ka daux simeeig ka daux pa nhim; mai ngai maix tak ang lai
         yaox ka pa kha rhawm an khankix pa tak sang viex Aux hoek piang baoh dee in mai khawm
         piang pui pa ot baoh dee in khankix heue." "Mawh kheu nan, kix deeh viex gumlox in
         hoek ka simiang heue.
         29 Khaix an, simiang kok mai khrawm kuad song meung Yudax mai veng Yerusaliem khawmuik
         heue.
         30 simiang haok ka nyiex bwan Siyiex tau mai meung Yudax mai can pui pa ot ka daux veng
         Yerusaliem khankix, cao giex kaing li pui Lewix khankix mai pui ting pui iak khawmuik
         mai nawh phat kix mhong lox pa koe ka daux phuk lai sijax mukheu pa hoik yaox ka daux
         nyiex bwan Siyiex heue.
         31 Khaix an, simiang cung tix ot ka dah dee ot nawh mai yuh sijax mukheu ka plak sivoe
         Siyiex, sonsang hawt tix khaix Siyiex mai sonsang priex gumlox pingnyap Nawh Cao mai
         beenli pa deuh Nawh Cao khankix, khawm rhawm khawm rhi tix khawmuik mai khawm ju tix
         khawmuik, sonsang hawt yuh awm gumlox sijax mukheu can pa hoik tiem ka daux phuk lai
         in heue.
         32 Nawh kieh can pui pa ot ka daux veng Yerusaliem mai pui Binyamin khawmuik, kham tix
         rieb ka sijax mukheu an heue. Mawh kheu nan, can pui pa ot ka daux veng Yerusaliem
         khankix yuh awm pa koe sijax mukheu pa koe Siyiex keeing kix heue.
         33 Mawh kheu nan, Yosiyax gah ti tik pa seeing brai khawmuik, khaing daux haktiex cie
         pui Isarelax khawmuik mai kieh pui pa ot ka daux meung Isarelax khawmuik, sau riang
         rao ti yuh kaing jhaw Siyiex Cao kix, ka daux baux singaix ju nawh khawmuik, kix ang
         phrat tix khaing hawt khaix Siyiex keeing kix heue.
         
            

         
      
   
      
         35
1 Yam in Yosiyax yuh pawie Pasakha son Siyiex ka daux veng Yerusaliem mai kix pah kawn
         yung pawie Pasakha khankix, ka daux khix tix kao pon ngaix heue.
         2 Nawh yaog ti deuh cao giex kaing li ka daux beeh glawm cao kix mai tawx riang rao
         kix, son kaing jhaw nyiex bwan Siyiex heue.
         3 Khaix an, nawh ah nin ka pui Lewix khankix, pa hoik gau hoik sawn ka ceu pui Isarelax
         khawmuik, pa hoik mawh pui pa singax singeh ka son Siyiex; deuh deug bwan pa singax
         singeh ka daux nyiex bwan pa hoik sum simiang Sawlamon kawn simex Davit simiang meung
         Isarelax heue. An tak ang lai mawh beeh pa ciien piang klip pex tom rheung, yam in
         yuh kaing jhaw son Siyiex pex mai pui cie Nawh Cao Isarelax khankix heue.
         4 Khre rien tokaux cao pex awm pa koe doeh nyiex ma keeing pex khankix mai awm krax
         pa gwieh pex tix koe cub koe caw mai hawt khaix pa hoik tiem Davit simiang Isarelax
         mai pa hoik tiem kawn simex nawh Sawlamon ti deuh khawmuik heue.
         5 Cung ti ot ka dah dee pa singax singeh, awm koe cub koe caw doeh nyiex ma keeing
         pex, puxaik pex khankix pa hoik kham ti mawh pui pa yuh kaing jhaw awm krax pa koe
         cub caw nyiex ma pui Lewix khankix heue.
         6 Mawh kheu nan, pah ka kawn yung pawie Pasakha khankix mai yuh tokaux cao pex singax
         singeh mai khre rien ceu ankix son puxaik pex, sonsang pon kix ti yuh awm koe gumlox
         Siyiex khaing daux tawm taix Mose heue.
         7 Khaix an, Yosiyax tawx kawn yung khankix mai kawn pex khankix khaing daux kawg yung
         ka can pui pa kham ti yuh kaing jhaw khankix, son krax tan pawie Pasakha khawmuik
         ka son can pui pa bleeh tix tan khawmuik loe mheen mu mai khawm moi khankix loe rheng
         mu, inkix mawh pa kaoh khaing sinngao cie simiang heue.
         8 Cao kaing nawh khankix koe rhawm tix tawx an khankix ka pui hun, ka cao giex kaing
         li mai ka pui Lewix khankix, Helakilax, Tekhariyax mai Yehalax pa kwang ka daux nyiex
         bwan Siyiex khankix, tawx yung ra rheng liah yieh mu mai moi loe yieh mu, ka cao giex
         kaing li sonsang tan ka pawie Pasakha heue.
         9 Khawnaniyax pux nawh pa mawh Shamayax mai Natanelax mai Hashabiyax mai Yeyelax mai
         Yozabat, khankix pa mawh cub cao kaing ting cub ceu pui Lewix khankix kawx tawx yung
         phwan rheng mu mai moi phwan yieh mu ka pui Lewix sonsang tan ka pawie Pasakha heue.
         10 Mawh kheu nan, grawng krax rawg bwan hoik khre tix mai cao giex kaing li khankix
         cung ka dah dee ot cao kix mai pui Lewix tang teei dee ot dee koe cub caw tix awm
         gumlox tawm simiang heue.
         11 Kix pah kawn yung sonsang tan in ka pawie Pasakha mai cao giex kaing li teei ti phruat
         nham ka taix tix, glang yam kawn peeik hak tobrie an khankix heue.
         12 Khaix an, kix gah krax tan pa gleeing khankix, sonsang tawx ceu an ka doeh nyiex
         ma keeing kix cub pa hoik kham ti yuh kaing mai sonsang tan ti tawx ka Siyiex, awm
         pa hoik tiem daux lai Mose, awm ankix hoik yuh nawh ka moi heue.
         13 Kix ping krax tan pawie Pasakha ankix ka ngu, awm koe been phin beenli pa deuh khankix;
         viang mawh nan, phan mawh ka son krax tan tang ceu khankix, kix ngaik nawh sin ka
         daux aw, ka daux ngoi mai ka daux aw khang khankix mai nied ti gwieh ceu ankix ka
         daux sinax pui hun khawmuik heue.
         14 Khaix hoik ceu ankix, kix khre tix daux pa caw kix ti pon son tokaux cao tix mai
         son cao giex kaing li khankix, mawh kheu cao giex kaing li cub kawn simex Arun khankix,
         hoik kied nie kaing yuh ka daux krax tan pa gleeing mai klon bee khankix tom hoek
         ka plak ponsawm, mawh kheu nan, pui Lewix khankix, hoik khre ti deuh pa caw kix ti
         pon son tokaux cao tix mai son cao giex kaing li cub kawn simex Arun khankix heue.
         15 Pui pa ah lai rhax cub kawn simex Asapha khankix hoik tang ot ka dah dee ot cao kix
         awm gumlox pa tawm Davit, Asapha, Heman mai Yedutun pa mawh cub cao jhai simiang heue.
         Cao pau diang siviex khankix hoik tang ot ka daux diang siviex ku mu, kix ang lai
         pon hu khaing dee ot cao kix, kheu jao grawng hoik khre cub puxaik pui Lewix khankix
         ti tawx pa caw kix ti pon ka son kix heue.
         16 Mawh kheu nan, kaing jhaw Siyiex hoik khre rien tix grum naog khawmuik ka daux singaix
         an, sonsang yuh ka pawie Pasakha mai sonsang tan kix krax tan pa gleeing piang khu
         dee tan Siyiex awm gumlox pa tawm simiang Yosiyax heue.
         17 Kawn ceu pui Isarelax pa hoek tan pa rien ti yuh pawie Pasakha ka daux bawg yam an
         mai ka pawie blah pa ang sau susaix son aliah singaix heue.
         18 Pawie Pasakha pa hoik yuh tix ka daux meung Isarelax, ang sax koe awm an glang daux
         singaix cao jhai Samoelax mai simiang meung Isarelax khankix tix bawg kawx; mai ang
         sax priex ti yuh pawie Pasakha an, awm pa hoik yuh pa hoik priex Yosiyax ti yuh tau
         mai cao giex kaing li mai pui Lewix khankix, pui Yudax khawmuik mai pui meung Isarelax
         khankix pa hoek tan mai can pui pa ot ka daux veng Yerusaliem khankix heue.
         19 Ka daux num hoik kwang Yosiyax ka haktiex kao daix num tix num, hoik yuh ka pawie
         Pasakha in heue.
         20 Khaix hoik ceu in, yam hoik cox khre Yosiyax ka nyiex bwan, Nekha simiang meung Ejiptux
         hoek sonsang puing ka veng Khakhemit, pa koe hawt rawm klawng Yufrethix mai Yosiyax
         hu puing nawh heue.
         21 Viang mawh nan, nawh ploi cao cau khankix hu ka nawh ah nin, "Simiang meung Yudax
         eue, mawh hoik yuh aux ceu patix ka maix lie? Aux ang tie hoek ti puing maix ka daux
         singaix, viang mawh nan, aux hoek ti puing ngie cub nyiex ma pa hoik yuh naing ka
         aux; mawh kheu Siyiex hoik tawx lox kieh aux nied ti yuh phaiphai, deeh yoi khaing
         krax pa ku kao tix Siyiex, cao pa ot tau mai aux, phan ang mawh nan, Nawh Cao tak
         yuh maix laux leeing heue.
         22 Viang yuh ka mawh kawx, Yosiyax ang cu tix veeh ngai tix khaing nawh mai tieh loh
         tokaux cao tix sonsang pon nawh tix puing ka nawh mai ang lai cu ti nghiet gumlox
         Nekhaw pa kaoh khaing daux jheeh Siyiex heue. Mawh kheu nan, nawh hoek ti puing naing
         ka daux ngawd Magido heue.
         23 Pui puing naing ak khankix hoik krox puing simiang Yosiyax; mai simiang ah nin ka
         cub kawncau nawh khankix, "Teei aux hu dee singai, mawh kheu aux hoik kin mat heue."
         24 Mawh kheu nan, kawncau nawh khankix teei nawh lih khaing ling lawx naing brung mai
         deeh sau nawh ka daux ling lawx naing brung ra lhang mai viex nawh ing ka veng Yerusaliem
         heue. Mawh kheu hoik yum nawh mai kix hu sipaung nawh ka daux simeeig keeing nawh
         heue. Pui meung Yudax khawmuik mai pui veng Yerusaliem khankix hoik khi rhawm mai
         yiiem doe son Yosiyax heue.
         25 Yeramix baox deeh ah lox laux rhawm ka Yosiyax heue. Tom hoek ka daux singaix in,
         can simex mai bun pa ah lai rhax khankix krai grawh grawng Yosiyax ka daux lox pa
         laux rhawm heue. Kix yuh mawh been pa deuh kix ka daux meung Isarelax; mai grawng
         ceu ankix pa tiiem ti priex ka daux phuk lai pa yiiem doe khankix heue.
         26 Yam in grawng kaing pa ghoik Yosiyax ti yuh mai grawng pa mhawm yuh nawh khankix,
         awm ceu pa hoik tiem tix ka daux phuk lai beenli Siyiex,
         27 Can kaing pa yuh nawh khankix yam jah tom sidah grawng ceu ankix hoik tiiem ti priex
         ka daux phuk lai been simiang meung Isarelax mai meung Yudax heue.

1 Khaix an pui haktiex yaog kawn simex Yosiyax pa mawh Yohohaza mawh simiang ka dee
         ot keeing nawh daux veng Yerusaliem heue.
         2 Yohohaza hoik koe ju tixnga loe num, yam yaog nawh ti mawh simiang mai nawh kwang
         ka daux veng Yerusaliem loe khix heue.
         3 Yam in simiang meung Ejiptux hoik pluat ti tik nawh daux veng Yerusaliem mai nawh
         hoik khin tix koh keen mau tixyieh talatan mai khri tix talantan ka haktiex Yudax
         heue.
         4 Khaix an, simiang meung Ejiptux hoik deeh yaog puxke Yohohaza pa mawh Eliyakam mawh
         simiang piang haktiex Yudax mai veng Yerusaliem mai deeh loh ceu kaux nawh mawh Yehoyakim
         heue. Nekhaw teei pux nawh Yehohaza mai viex nawh lih hu ka meung Ejiptux heue.
         5 Yehoyakim koe ju tixnga phwan num, yam yaog nawh ti mawh simiang mai nawh kwang ka
         daux veng Yerusaliem been kao tix num heue. Nawh hoik yuh ceu pa caox caig ka plak
         sivoe ngai Siyiex nawh heue.
         6 Nebukhaneza simiang veng Babulon hoek tix puing ka nawh mai phyawk nawh ka maox ceng
         tawng lheung sonsang viex nawh ing ka veng Babulon heue.
         7 Nebukhaneza baox teei ti viex kraung khrai tiblah khaing daux nyiex bwan Siyiex ing
         ka veng Babulon mai deuh ti priex ankix ka daux nyiex bwan nawh daux veng Babulon
         heue.
         8 Yam in grawng kaing pa ghoik Yehoyakim ti yuh mai khawm krax pa seeing brai can pa
         hoik yuh nawh khankix grawng ceu ankix hoik mawh pa tiiem tix ka daux phuk lai been
         cub simiang meung Isarelax mai meung Yudax heue. Khaix an, kawn simex nawh Yehoyakin
         hoik deeh yaog ti kwang haktiex ka daux dee ot nawh heue.
         9 Yehoyakin koe ju kao daix num, yam yaog nawh ti mawh simiang mai nawh kwang ka daux
         veng Yerusaliem been loe khix mai kao ngaix heue. Nawh yuh ceu pa caox caig ka plak
         sivoe ngai Siyiex heue.
         10 Yam hoik hoek ka daux tix num, simiang Nebukhaneza kok nawh hoek ka veng Babulon,
         tau mai kraung can ceu pa koe ngawh koe jum khankix khaing daux nyiex bwan Siyiex
         mai deeh yaog Zedekix pa mawh pux Yehoyakin mawh simiang piang meung Yudax mai veng
         Yerusaliem heue.
         11 Zedekix koe ju tixnga tix num, yam yaog ti mawh simiang mai nawh kwang ka daux veng
         Yerusaliem kao tix num heue.
         12 Nawh kawx baox yuh pa caox caig ka plak sivoe ngai Siyiex mai ang cu ti yuh tokaux
         cao tix tiiem ka plak sivoe cao jhai Yeramix, pa hoik sikah gumlox lih khaing daux
         jheeh Siyiex heue.
         13 Nawh baox deeh tieh feen ka simiang Nebukhaneza, pa hoik yuh nawh krax pa tiextu
         ka Siyiex heue. Viang mawh kaw nan, nawh kieh ngawg tix kiien mai kieh rhawm tix kiien
         song sang deeh veeh nawh tix ing ka Siyiex ceu pui Isarelax heue.
         14 Lheu khaing an, cao kaing cub cao giex kaing li khawmuik mai khawm pui hun khankix
         hoik lheu lud sipie, awm krax seeing krax brai yuh ceu pui khankix mai hoik seeing
         yuh nyiex bwan Simiang siyiex, pa hoik singax singeh yuh Nawh Cao ti deuh ka daux
         veng Yerusaliem heue.
         15 Siyiex keeing kix kieh cao cau Nawh Cao tawx satix ka kix, kieh kix kaox caocao mai
         ploi kix hu kheu jao hoik koe krax pa caux rhawm Nawh Cao piang pui Nawh Cao khankix
         mai piang dee ot dee koe Nawh Cao heue.
         16 Viang mawh nan, kix nyiah ka cao cau Siyiex khankix, ang een gumlox Nawh Cao koe
         ceu mai nunai ka cub cao jhai Nawh Cao khankix tom hoik lih pa song rhawm Siyiex piang
         pui Nawh Cao khankix, tom ang lai pon pai ka heue.
         17 Mawh kheu nan, Nawh Cao viex simiang ceu pui Khaladie hoek tix puing kix, pui an
         pah can simex pa awn ju yum ka vaig, daux nyiex bwan dee singaix singeh kix mai ang
         lai koe krax pa caux rhawm piang simex awn ju mai bunkrih khankix mai piang pui pa
         riex ju mai pui pa iak riang iak rao khankix Nawh Cao hoik ap ti tawx kix ka daux
         tawm taix nawh heue.
         18 Can kraung khrai pa ting pa iak khawmuik, khaing daux nyiex bwan Siyiex mai sinngao
         nyiex bwan Siyiex mai sinngao cie nyiex simiang mai cie cao kaing nawh khankix, nawh
         hoik rhim ti teei in khawmuik hu ka veng Babulon heue.
         19 Khaix an, kix keeig nyiex bwan Siyiex mai yieh ti tik guh veng Yerusaliem tom grhup
         mai keeig ti tik dee an khawmuik ka ngu mai yuh can ceu pa laoh lie cie veng an khankix
         laux leeing khawmuik heue.
         20 Can pui pa hoik pon ti glawd khaing lawm vaig khankix, nawh teei ti viex kix ing
         ka veng Babulon ka dee sang mawh kix siliex nawh mai ka son kawn simex nawh khankix,
         tom hoek bawg yam ang krax meung haktiex Pasha nyang bax pang tix,
         21 Sonsang grum naog gumlox Siyiex pa lih khaing jheeh Yeramix tom hoek sidah laux lee
         haktiex tix daux singaix twah nawh heue. Glang bawg yam kawn prah grham pui ka haktiex
         an, nawh pon ti twah klaung grum naog atixgliah num heue.
         22 Ka daux num jah Kurux pa mawh simiang meung Pasha, sonsang grum naog gumlox pa hoik
         sikah Siyiex khaing daux jheeh Yeramix, Siyiex so kaoh ka khwan ngao rhawm simiang
         meung Pasha mai nawh pao gumlox ka daux meung nawh khawmuik mai baox sau gumlox ankix
         ka daux krax pa tiiem ti ah nin;
         23 Simiang meung Pasha ah nin! Siyiex meung raoma, hoik tawx meung haktiex can pa koe
         piang ca haktiex in khawmuik ka aux heue. Nawh Cao hoik tawx gumlox sonsang sum aux
         nyiex bwan tix lhang ka daux veng Yerusaliem meung Yudax heue. Pui mawx pa mawh pui
         Nawh Cao khawmuik daux sinax pex tan lie? Kieh Siyiex ot tau mai nawh mai kieh nawh
         yaog tix hu heue.EzraEzraEzraEzraEzra

1 Ka daux num jah Kurux simiang haktiex Pasha tix kwang ka haktiex, sonsang grum naog
         gumlox pa hoik krai Siyiex khaing daux jheeh Yeramix, Siyiex hoik so rhawm simiang
         haktiex Pasha mai kieh nawh krai pao daux meung haktiex nawh kudah dee mai hoik tiem
         daux lai krai ah nin,
         2 Sairat simiang haktiex Pasha ah nin, "Siyiex piang raoma hoik tawx meung haktiex
         can pa koe khawmuik ka aux heue. Nawh Cao hoik tawx lox ka aux, sonsang sum aux nyiex
         bwan son Nawh Cao tix lhang ka daux veng Yerusaliem ka daux haktiex Yudax heue.
         3 Ka daux pex mawh pui mawx pa mawh pui Nawh Cao kieh Siyiex ot mai nawh, kieh haok
         hu ka veng Yerusaliem ka daux haktiex Yudax mai sum nyiex bwan Siyiex ceu pui Isarelax
         Siyiex pa ot ka daux veng Yerusaliem mawh Siyiex heue.
         4 Can pui pa kawn deuk kudah dee ka dee peung pan nawh tix ot tivud ticu khankix, kieh
         pui khankix teem ka mau mai khri, khawm tobrie tix khankix ka nawh, lheu khaing krax
         tan pa koe khawm rhawm nawh tix tan khankix son nyiex bwan Siyiex daux veng Yerusaliem
         heue.
         5 Khaix an cao kaing nyiex ma cub pui Yudax mai Binyamin khankix mai cao giex kaing
         li pui Lewix khankix mai can pui pa hoik so Siyiex rhawm kix khawmuik, yaog tix kaox
         hu sonsang sum nyiex bwan Siyiex ka daux veng Yerusaliem heue.
         6 Pui pa ot hawt rawb rim kix khawmuik mai teem tawx kraung mau kraung khri khankix,
         khawm kraung khrai mai tobrie pa koe ngawh jum tix khankix lheu khaing can pa koe
         rhawm kix ti tan heue.
         7 Simiang Sairat teei kraung shiao khankix khaing nyiex bwan Siyiex, pa hoik rhim simiang
         Nebukhaneza ti teei khaing veng Yerusaliem mai pa hoik priex ti deuh ka daux nyiex
         bwan siyiex cie tix,
         8 mai Sairat simiang haktiex Pasha hoik teei ankix lih khaing daux taix Midaredat pa
         mawh cao priex kraung mai simin tix tawx ka cao kaing pui Yudax Sheshabaza heue.
         9 In mawh kraung shiao khankix, klong khri tixngoe mu, klong mau tix rheng mu mai vaig
         mau tixnga dim kre,
         10 pan khri tixngoe mu, pan mau pon yieh kao mu mai kraung shiao tang ceu khankix tix
         rheng ceu heue.
         11 Can kraung mau kraung khri khawmuik hoik koe phwan rheng pon yieh mai tixgliah dim
         ceu, Sheshabaza hoik teei kraung shiao ceu inkix khawmuik tau mai pui pa giex laung
         khankix khaing veng Babulon ing ka veng Yerusaliem heue.

1 Inkix mawh pui pa ot kien haktiex an pa deeh ing khaing krax pa giex laung tix khankix,
         pui pa hoik viex Nebukhaneza simiang Babulon hu dee singai ka veng Babulon khankix
         mai can pui pa deeh ing ka veng Yerusaliem haktiex Yudax ku kaux daux pui ka veng
         ot tix heue.
         2 Can pui pa hoek tau mai Terubagelax khankix mawh Yawsux Nehamix, Serayax, Relayax,
         Modekhie, Bilashan, Misapa, Bizava, Rehum mai Banax heue. Carang ceu pui Isarelax
         khankix mawh awm in,
         3 cub kawn praix Parot khankix ra rheng tix yieh atixgliah ra kaux,
         4 Cub kawn praix Shaphatiyax khankix loe yieh atixgliah ra kaux.
         5 Cub kawn praix Arax khankix aliah yieh atixgliah phwan kaux.
         6 Cub kawn praix Pahat-mawbax, khaing ka daux cub kawn praix Yehu mai Yobax khankix,
         ra rheng daix yieh kao ra kaux.
         7 Cub kawn praix Elam khankix tix rheng ra yieh tixphwan pon kaux.
         8 Cub kawn praix Zatux khankix dim yieh tixpon phwan kaux.
         9 Cub kawn praix Zakie khankix aliah yieh tigliah kaux.
         10 Cub kawn praix Banix khankix, liah yieh tixpon ra kaux.
         11 Cub kawn praix Bebie khankix liah yieh tixnga loe kaux.
         12 Cub kawn praix Azagat khankix, tix rheng ra yieh tixnga ra kaux.
         13 Cub kawn praix ceu pui Adonikam khankix liah yieh tigliah liah kaux.
         14 Cub kawn praix Bigavie khankix ra rheng mai tixphwan liah kaux.
         15 Cub kawn praix Adim khankix pon yieh tixphwan pon kaux.
         16 Cub kawn praix Ata khaing Hezakiyax khankix, tixdim daix kaux.
         17 Cub kawn praix Bezie khankix loe yieh tixnga loe kaux.
         18 Cub kawn praix Yorax khankix, tix yieh kao ra kaux.
         19 Cub kawn praix Hashum khankix, ra yieh tixnga loe kaux.
         20 Cub kawn praix Gibax khankix tixdim phwan kaux.
         21 Cub kawn praix Bieliehiem khankix tix yieh tixnga loe kaux.
         22 Pui veng Netawpha khankix tixphwan liah kaux.
         23 Pui veng Anatok khankix tix yieh tixnga daix kaux.
         24 Pui veng Azamaviet khankix tixpon ra kaux.
         25 Pui veng Kilayatarim pui veng Khephirax mai Berot khankix, aliah yieh tixpon loe
         kaux.
         26 Pui veng Ramax mai pui veng Gebax khankix, liah yieh tixnga tix kaux.
         27 Pui veng Mikhamat khankix, tix yieh tixnga ra kaux.
         28 Pui veng Betelax mai pui veng A-ix khankix ra yieh tixnga loe kaux.
         29 Pui veng Nebo khankix, tixphwan ra kaux.
         30 Pui veng Magabit khankix, tix yieh tixphwan liah kaux.
         31 Cub kawn praix Elam tang kaux tix rheng ra yieh tixphwan pon kaux.
         32 Cub kawn praix Harim khankix, loe yieh tixnga kaux.
         33 Pui veng Lawda, pui veng Hadi mai pui veng Ono khankix, aliah yieh tixnga phwan kaux.
         34 Pui veng Yerikho khankix, loe yieh tixpon phwan kaux.
         35 Pui veng Senax khankix loe rheng liah yieh tixngoe kaux.
         36 Cub kawn praix Yedayax khankix khaing daux nyiex ma cao giex kaing li Yawsux dim
         yieh atixgliah loe kaux.
         37 Cub kawn praix Imerax khankix, tix rheng mai tixphwan ra kaux.
         38 Cub kawn praix Pashurax khankix, tix rheng ra yieh tixpon aliah kaux.
         39 Cub kawn praix Harim khankix, tix rheng mai kao aliah kaux.
         40 Cub pui Lewix khankix, tom mawh cub kawn praix Yawsux mai Kamelax khaing daux cub
         kawn praix Hodavix khankix atixgliah pon kaux heue.
         41 Cub pa ah lai rhax khankix, mawh cub kawn praix Asapha tix yieh tixnga daix kaux.
         42 Cub kawn praix pa pau siviex khankix, mawh cub kawn praix Shalum khankix, cub kawn
         praix Ata khankix, cub kawn praix Talamon khankix, cub kawn praix Akkup khankix, cub
         kawn praix Hatitax khankix mai cub kawn praix Shobiet khawmuik tix yieh tixngoe dim
         kaux.
         43 Netinim cao pa yuh kaing daux nyiex bwan khankix, mawh cub kawn praix Ziha khankix,
         cub kawn praix Hshupha khankix, cub kawn praix Tabaok khankix,
         44 cub kawn praix Tarot khankix mai cub kawn praix Siyaha khankix mai cub kawn praix
         Padon khankix,
         45 cub kawn praix Lebanax khankix, cub kawn praix Hagabax khankix, cub kawn praix Akkup
         khankix,
         46 cub kawn praix Hagap khankix, cub kawn praix Shamlai khankix mai cub kawn praix Hanan
         khankix,
         47 cub kawn praix Gidelax khankix, cub kawn praix Gaha khankix mai cub kawn praix Rayax
         khankix,
         48 cub kawn praix Rezin khankix, cub kawn Nekodax khankix mai cub kawn praix Gazam khankix,
         49 cub kawn praix Uzax khankix, cub kawn praix Paseyax khankix mai cub kawn Besie khankix,
         50 cub kawn praix Asanax khankix, cub kawn praix Mehunim khankix, mai cub kawn praix
         Nephuzim khankix,
         51 cub kawn praix Bakabuk khankix, cub kawn praix Hakupha khankix mai cub kawn praix
         Harahurax khankix,
         52 cub kawn praix Hazalut khankix, cub kawn praix Mehidax khankix mai cub kawn praix
         Harasha khankix,
         53 cub kawn praix Bakok khankix, cub kawn praix Sisarax khankix, cub kawn praix Tamax
         khankix,
         54 cub kawn praix Neziyax khankix mai cub kawn praix Hatipha khankix, heue.
         55 Cub kawn praix kawncau Sawlamon khankix, mawh kawn praix Sotie khankix, cub kawn
         praix Sawpheriet khankix, cub kawn praix Parudax khankix,
         56 cub kawn praix Yolax khankix, cub kawn praix Dakok khankix cub kawn praix Gidelax
         khankix,
         57 cub kawn praix Shephatiyax khankix, cub kawn praix Hattilax khankix, cub kawn praix
         Hokheriet khankix, kawn praix Zebem mai cub kawn praix Ami khankix heue.
         58 Netanim cao pa yuh kaing daux nyiex bwan khawmuik mai khawm kawn praix kawncau Sawlamon
         khankix koe loe yieh tixdim ra kaux.
         59 Pui in khankix mawh pa kaox khaing veng Telamilax veng Talhashax, veng Kherup, veng
         Adadan mai veng Imerax khankix, viang kix ang pon jhi doeh nyiex ma keeing kix mai
         doeh nyiex ma ru kix sidawng ka ang kix mawh ceu pui Isarelax,
         60 kix tom mawh cub kawn praix Delayax khankix, cub kawn praix Tobix khankix mai cub
         kawn praix Nekodax khankix koe liah yieh tixphwan ra kaux.
         61 Sinax cub kawn praix cao giex kaing li khankix, pa mawh cub kawn praix Hobayax mai
         cub kawn praix Kozax khankix, mawh kheu teei tax du kix tix moeng bun Bazilie pa mawh
         pui haktiex Gilat mai hoik kok ceu kaux kix mawh Bazilie heue.
         62 In hoik mawh pui pa sawg kix ti yaox daux sinax ceu pui pa hoik sau daux carang khaing
         daux sinax ru kix, viang mawh nan kix ang lai yaox kix ka daux carang, mawh kheu kix
         hoik mawh pui pa teei tix lih khaing cao giex kaing li kheu ang kix lai singax heue.
         63 Cao kwang haktiex tawx lox ang cu kix can ceu pa kied singax singeh tom hoek bawg
         yam ang cao giex kaing li nyang bax shiao ka Urim mai Tumin heue.
         64 Cub pui hun khawmuik hoik koe pon mheen ra rheng loe yieh tixgliah kaux,
         65 lheu khaing an kawncau simex kawncau bun kix, pa ot tau mai kix tan hoik koe aliah
         rheng loe yieh tixngoe aliah kaux mai kix koe simex, bun cub pa ah lai rhax khankix
         ra yieh kaux heue.
         66 Kix koe brung aliah yieh tixngoe liah mu mai kix koe law ra yieh tixpon phwan mu,
         67 kix koe kala-uk pon yieh tixngoe phwan mu mai kix koe la liah rheng aliah yieh tixnga
         mu heue.
         68 Cao kaing cao kap daux nyiex ma tiblah yam hoek kix ka nyiex bwan Siyiex pa koe daux
         veng Yerusaliem, kix hoik tan tau mai khawmrhawm tix ka son nyiex bwan Siyiex, sonsang
         sum nyiex bwan ka dah dee prim,
         69 mai kix hoik tawx krax tan can pa pon yuh tix khankix hoek ka daux krao sinngao son
         kaing, plah khri liah mheen tix rheng dalit mai mau phwan mheen minax mai kraung ceep
         cao giex kaing li tix yieh pheen heue.
         70 Mawh kheu nan cao giex kaing li pui Lewix khankix mai pui khankix tix blax cao pa
         ah lai rhax khankix mai cao pau diang siviex mai Netinim cao pa yuh kaing daux nyiex
         bwan khankix, hoik ot daux veng cao tix mai ceu pui Isarelax khankix hoik tang ot
         ka daux veng cao tix khawmuik heue.
         
            

         
      
   
      
         3
1 Bleeh ka daux khix aliah mai kawn praix ceu pui Isarelax pa hoik ot ka daux veng
         daux yaong khankix, kraix khrawm paox tix hoek ka daux veng Yerusaliem ka daux pa
         grum rhawm heue.
         2 Khaix an Yawsux kawn simex Yozadak mai puxaik nawh cao giex kaing li khankix mai
         Zerubabelax kawn simex Shelatilax yaog ti kaoh mai sum khu dee tan Siyiex ceu pui
         Isarelax, sonsang tan krax tan pa gleeing piang khu dee tan awm krax pa hoik tiem
         tix ka daux phuk lai been Mose, pa mawh pui Siyiex heue.
         3 Mawh kheu lhat graung kix ka pui ot rawb rim kix khankix mai kix sum khu dee tan
         piang jaong num dee prim mai kix tan krax tan pa gleeing piang an, son Siyiex, pa
         mawh krax tan pa gleeing son plak ponngawb mai son plak ponbo khawm ra bawg heue.
         4 Kix deeh yuh pawie nyiex gox bang awm krax pa hoik tiem an ti deuh ka daux phuk lai
         beenli mai kix tan krax tan pa gleeing ku singaix, ka daux carang been awm pa keung
         pa khaw tix tan son ku ngaix;
         5 Khaix an kix tan krax tan pa gleeing awm been pa yuh tix sijheeng mai krax tan yam
         haok khix khraox mai pawie krax tan pa singax singeh son Siyiex awm pa hoik tat ti
         deuh khawmuik mai son can pui ku kaux pa koe rhawm tix tan krax tan ka Siyiex heue.
         6 Jah haok khix aliah tix ngaix, kix tan krax tan pa gleeing tix khankix ka Siyiex,
         viang mawh nan jaong num nyiex bwan Siyiex ang nyang bax sum tix heue.
         7 Kix tawx mau ka cao pa chix saik simaox khankix mai ka pa chix yuh kaing khaox khankix
         mai khawm pa ih mai khawm pa nyaux mai khawm rawm bee khankix ka pui veng Sidon mai
         pui veng Tairax khankix, sonsang viex khaox Arit khankix hoek khaing gawng Lebanon,
         sibloe hoek ka daux reu veng Yawppa praok rawm sigrit sigra, awm hoik pon kix khaing
         Kurux simiang haktiex Pasha heue.
         8 Ka daux num ra khix ra yam hoek bleeh kix ka nyiex bwan Siyiex ka daux veng Yerusaliem,
         Zerubabelax kawn simex Shatalilax, Yawsux kawn simex Yozadok mai can puxaik kix Cao
         giex kaing li mai pui Lewix pa kawn deuk khankix mai can pui pa lih khaing pa giex
         laung khawmuik mai can pui pa hoek ka veng Yerusaliem, jah ti yuh kaing mai kix laug
         ka pui Lewix khankix, sonsang kia ngiien kix piang kaing jhaw ka daux nyiex bwan Siyiex
         heue.
         9 Khaix an Yawsux mai kawn praix nawh mai puxaik kix khankix, Kadamelax mai kawn praix
         nawh, khawm kawn praix Yudax khankix, rom tix kaoh sonsang kia ngiien kix piang pui
         pa yuh kaing nyiex bwan Siyiex tau mai kawn praix Henadat khawm kawn praix kix mai
         puxaik kix pui Lewix heue.
         10 Yam yaog cao sum nyiex khankix jaong num nyiex bwan Siyiex, cao giex kaing li khankix
         cung khawm kraung ceep tix mai teettawng khankix, pui Lewix mai kawn praix Asapha
         khankix, hoik cung tan tau mai tauh chiang sonsang yaogyaw ka Siyiex awm koe been
         phing beenli pa hoik deuh Davit simiang ceu pui Isarelax heue.
         11 Kix rhax lai pa deeh ra lai pawk ka paox tix, ka daux krax pa yaogyaw mai ting bwanson
         ka Siyiex ah nin; "Mawh kheu Nawh Cao mawh pa mhawm mawh kheu pa caux rhawm Nawh Cao
         kaux cong leeing ju son ceu pui Isarelax heue. "Khaix an pui khawmuik kok yo lox sinum
         ka daux krax pa yaogyaw kix ka Siyiex, kheu hoik sum kix jaong num nyiex bwan Siyiex
         heue.
         12 Mawh kheu nan cao giex kaing li khankix mai pui Lewix khankix mai cao kaing nyiex
         ma kix, pui riex ju khankix, pa hoik pon yaox ka nyiex bwan phao ka hoik yiiem yo
         ka lox pa kied ting, yam hoik sum kix jaong num nyiex bwan ka ngai kix, mai pui hun
         khankix kok yo lox tix ka daux krax pa gaux rhawm heue.
         13 Mawh kheu nan pui khankix ang lai chix pon gwieh ka lox sinum riag yo pui ka daux
         krax pa gaux rhawm khaing lox sinum yiiem pui khankix, kheu jao hoik yo pui khankix
         lox tix daux krax pa kied ting sinum mai lox sinum an hoik mawh pa mhong tom dee singai
         heue.

1 Yam hoik mhong pui koeng ceu pui Yudax mai ceu pui Binyamin khankix ka sang sum doeh
         ru can pui pa giex laung tix khankix ka nyiex bwan Siyiex ceu pui Isarelax,
         2 Kix hoik hoek ka Zerubabelax mai doeh cao kaing pui Isarelax khankix mai ah nin ka
         kix "Kieh yix sum nyiex bwan in tau mai pex liak, grawh grawng nawh yix sawg Siyiex
         pex awm sawg pex ka, mai yix hoik tan ka Nawh Cao, jah daux singaix thong Esarahadon
         simiang Asurix yix hoek tin heue."
         3 Viang mawh nan Zerubabelax mai Yawsux mai doeh cao kaing daux nyiex ma ceu pui Isarelax
         khankix ah nin ka kix, "Pex ang pon yuh tix ceu kawx tau mai yix sonsang sum nyiex
         bwan Siyiex yix heue. Viang mawh nan yix sang tang sum ka son Siyiex ceu pui Isarelax
         nong nong, awm pa hoik tawm simiang Kurux pa mawh simiang Pasha ka yix heue."
         4 Khaix an pui haktiex khankix hoik kieh pui Yudax khankix awn riang rao mai tuktiak
         kix,
         5 mai vai cao pa hawt grawng see khankix, yuh krax keud pa sawn kix laux leeing prung
         prang, jah singaix baux Kurux simiang haktiex Pasha tom hoek baux ju krax kwang Darix
         simiang haktiex Pasha heue.
         6 Yam jah Ahashoerux tix kwang haktiex, kix hoik tiiem tix tawx lai pa tang phimap
         ka can pui pa ot ka daux haktiex Yudax mai veng Yerusaliem heue.
         7 Ka daux singaix Atazerit kawx, Bishalam, Mitaretat, Tabelax mai paox pie kix pa kawn
         deuk, baox tiiem tix tang ka Atazerit simiang haktiex Pasha mai lai in mawh pa tiiem
         tix ka ngai lai Aremix mai deeh thut tix ka plak lox Aremix khankix heue.
         8 Rehum pa mawh cao kaing ting Shimashie pa mawh cao tiiem lai, hoik tiiem lai tieh
         feen ka pui veng Yerusaliem mai tawx ka simiang Atazerit awm in heue.
         9 Rehum pa mawh cao kaing ting pa kwang teug lai, Shimashie pa mawh cao pa tiiem lai
         khawm paox pie kiex, pui haktiex Dinie, pui haktiex Aphasatakhit khankix, pui haktiex
         Tapalax, pui haktiex Pasha khankix pui haktiex Eriet mai pui haktiex Babulon pui haktiex
         Shushan, pui haktiex Dehavi khankix mai pui haktiex Elam khankix,
         10 mai can pui khankix, pa hoik gah simiang Osanapa pa mawh pui ting lhaong mai pa kied
         laoh lie, kieh ot daux nyiex veng yaong haktiex Samarix khankix mai can pui pa kawn
         deuk baoh haktiex ka plak toi rawm klawng Upharetix khankix ka plak klip singaix heue.
         11 In mawh lai pa hoik sipaox kix ka nawh son simiang Atazerit mai khaing kawncau maix
         khankix pa ot baoh haktiex plak toi rawm Upharetix khankix heue.
         12 Kieh simiang tawng ka pui Yudax pa hoik hoek khaing maix khankix, hoik bleeh ka daux
         veng Yerusaliem mai kix sum veng pa yie tieh feen pa caox caig an mai yuh guh veng
         an dex hoik mai deeh cox sum ka jaong num veng heue.
         13 Kieh simiang tawng yam in, phan veng in hoik mawh pa sum guh veng tix kaux, kix tak
         ang lai tawx gha mai keen mai mau gawng mai krao mau cie simiang tak mawh pa nie iak
         hu sipie ka heue.
         14 Yam in mawh kheu ih yix kih kied mau cai pa kaoh khaing daux nyiex simiang, yix ang
         rhawm yaox ka krax ceet min simiang; mawh kheu nan yix tom ploi pui hu krai grawng
         inkix ka simiang heue.
         15 Sonsang sigaw maix ti yaox ka grawh grawng ceu an ka daux phuk lai keeing maix khankix
         heue. Maix tak yaox grawng an khankix ka daux phuk lai pa hoik tiiem tix khankix mai
         tawng ka veng in mawh pa yie tieh feen mai pa tawx krax pa tuktiak ka simiang khankix
         mai ka kien haktiex an tom dix, mawh kheu jao in tom kieh veng in laux leeing heue.
         16 Ex gruh krai grawng in ka simiang phan veng in sum tix mai phan guh veng hoik sang
         tix khawmuik, khaix an maix tak ang yaox tix kwang ka baoh haktiex plak toi rawm klawng
         heue.
         17 Khaix an simiang deeh tawx lox pawk tix son Rehum cao kaing ting mai son Shimashie
         cao tiiem lai mai ka son paox pie pa kawn deuk tau mai kix khawmuik, pa ot daux haktiex
         Samarix mai ka son can pa kawn deuk khankix daux haktiex plak toi rawm klawng, kieh
         pa nhim koe piang pex heue.
         18 Lai pa sipaox pex ka aux hoik toe tix phat sidawng ka plak sivoe aux heue,
         19 mai aux hoik tawx lox tix kieh kix sawg ciied ti yaox mai hoik yaox veng in yuh krax
         tieh feen ka simiang ka daux bawg yam pa hoik luan mai pa tieh feen mai grawng kaing
         pa ang mhawm khankix, hoik kleuk tix ka daux veng an heue.
         20 Simiang pa koe sibrawm khankix pasax ot ka daux veng Yerusaliem mai kix hoik kwang
         ka kien haktiex an khawmuik pa koe toi rawm klawng plak klip singaix mai hoik tawx
         gha mai keen mai mau gawng khankix ka kix heue.
         21 Yam in, naox ka pa sum pex veng in, sonsang krox jun tom hoek bawg yam tawx aux lox
         tix hoek heue.
         22 Yuh satix tix, paw lai nhim, chix lai sang kieh pa som nai pa laux leeing pa cien
         hoek piang simiang yuh ka mawx lie?
         23 Yam in yam phat kix lai simiang Atazerit ka sivoe Rehum mai Shimashie cao tiiem lai
         khawm paox kiex khankix, kix niied tix hu ka veng Yerusaliem tiebtie khin ka pui Yudax
         khankix, kieh naox ka kaing yuh kix heue.
         24 Mawh kheu nan kaing jhaw nyiex bwan Siyiex daux veng Yerusaliem hoik kaog tom hoek
         bawg yam kwang simiang haktiex Pasha ra num tix num heue.

1 Yam an cao jhai Hagie mai Zakharix kawn simex Ido mai cao jhai khankix krai lox jhai
         tawx riang rao ka pui Yudax, pa ot daux haktiex Yudax mai veng Yerusaliem, ka daux
         min ceu kaux Siyiex ceu pui Isarelax heue.
         2 Mawh kheu nan Zerubabelax kawn simex Shalatilax mai Yawsux kawn simex Yozadak kaoh
         mai jah tix sum nyiex bwan Siyiex pa koe ka daux veng Yerusaliem, mai cao jhai Siyiex
         khankix, hoik ot tau mai kix mai teem ka kix heue.
         3 Ka daux bawg yam an Tatenie pa mawh cao pa kwang hawt baoh haktiex toi rawm klawng
         Upharetix plak klip singaix mai Shetabozanie mai paox pie kiex khankix, hoek mai chawk
         ka kix ah nin, "Mawh pui mawx pa tawx lox ka pex, sonsang sum nyiex bwan in mai sonsang
         yuh ka guh veng in lie?"
         4 Khaix an yix hoik krai kix mhong ceu kaux pui an khankix pa pang tix sum nyiex bwan
         in heue.
         5 Viang mawh nan ngai Siyiex kix kia ngiien piang kuad song pui Yudax khankix, son
         ang kix kaog tom hoek bawg yam deeh hoek lai grawng an khaing simiang Darix heue.
         Khaix an kix deeh pawk lai tix pheen ka grawng pa dex dawd mai in heue.
         6 Lai in tix pheen mawh lai tiiem Tatenie cao kwang baoh haktiex plak toi rawm klawng
         plak klip singaix mai Shetabozanie khawm paox pie kix khankix mai pui Pasha khankix
         pa ot ka baoh haktiex plak toi rawm klawng plak klip singaix ka son simiang Darix.
         7 Kix hoik tawx lai in hu ka nawh tix pheen ka daux pa tiiem ah nin, "Kieh pa nhim
         koe piang simiang Darix heue.
         8 Kieh simiang tawng ka hu yix laig daux haktiex Yudax mai hoek ka nyiex bwan Siyiex
         pa ting lhaong, pa hoik sum ka lon simaox pa kied ting khankix mai khaox khankix hoik
         sau tix ka ding nyiex mai kaing hoik phai ka daux pa sau kix riang rao tix mai tak
         sang pon tix hoik ka daux tawm taix kix heue.
         9 Khaix an yix chawk ka kuad song khankix, mai ah nin ka kix, "Mawh pui mawx pa tawx
         lox kieh pex sum nyiex bwan in mai yuh ka guh veng inkix lie?"
         10 Yix baox deeh chawk ceu kaux kix sonsang deeh krai yix ka maix mai sonsang pon tiem
         yix tix tawx ceu kaux pui khankix pa mawh cao kaing ting ka daux sinax kix heue.
         11 Kix hoik deeh pawk ka yix ah nin, "Yix mawh cub kawncau mau soi Siyiex raoma mai
         haktiex mai yix deeh sum nyiex bwan pa hoik dawg sum tix tom num pa hoit kied rheeng
         dix, pa hoik grum naog sum simiang pa ting lhaong ceu pui Isarelax tix kaux heue.
         12 Mawh kheu jao hoik so keeing yix khankix pa song rhawm Siyiex meung raoma, Nawh Cao
         tom ap kix ka daux taix Nebukhaneza simiang haktiex Babulon mai ceu pui Khakladie
         khankix, pa hoik yuh nyiex in laux leeing mai rhim pui khankix hu ka veng Babulon.
         heue.
         13 Viang yuh nan kawx, ka daux num jah Kurux simiang Babulon tix kwang ka haktiex, simiang
         Kurux hoik tawx lox hoek sonsang deeh sum ka nyiex bwan Siyiex in heue.
         14 "Kraung khri kraung mau nyiex bwan Siyiex pa hoik rhim Nebukhaneza khaing daux nyiex
         bwan ka daux veng Yerusaliem mai can pa viex nawh laig ka daux nyiex bwan veng Babulon,
         simiang Kurux hoik deeh teei kraung khrai an khankix lih khaing daux nyiex bwan Babulon
         mai nawh ap tix tawx ankix ka cao kaing ting pa kaux Sheshaboza heue.
         15 simiang ah nin ka nawh, "Teei kraung shiao inkix lih hu ka daux nyiex bwan pa koe
         ka daux veng Yerusaliem mai deeh sum nyiex bwan Siyiex ka gwang prim heue."
         16 Mawh kheu nan Sheshaboza hoek tix sum jaong num nyiex bwan Siyiex, pa koe ka daux
         veng Yerusaliem; mai jah khaing daux bawg yam an tom hoek ka daux bawg yam ca kawn
         yuh tix mai ang nyang chix hoik heue.
         17 Yam in phan ceu ankix mawh ceu pa mhawm ka son simiang, kieh ciied ti yaox pa koe
         ka daux krao sinngao nyiex haw simiang Kurux sonsang deeh sum kix nyiex bwan Siyiex
         in, ka daux veng Yerusaliem mai kieh simiang deeh krai yix mhong ka khaw rhawm ang
         khaw rhawm ka grawh grawng in heue.

1 Khaix an simiang Darix tawx lox mai sonsang sawg ka bua lai, dee deuh kix sinngao
         daux veng Babulon heue.
         2 Kix yaox bua lai tix bua, ka daux nyiex veng Akhametax pa koe ka daux haktiex Medix,
         ka daux bua lai an hoik tiiem tix awm in heue.
         3 Ka daux num jah simiang Kurux tix kwang ka haktiex, simiang Kurux tawx lox son gawng
         nyiex Siyiex pa koe ka daux veng Yerusaliem heue. "Kieh nyiex bwan mawh pa deeh sum
         tix, ka dee pa hoik appong kix krax tan, mai kieh jaong num nyiex bwan, mawh pa sum
         tom kaux cong mai kieh krax lhaong koe tixgliah sawk mai krax vieh koe tixgliah sawk,
         4 mai sang ka simaox ting lon loe tia mai ka khaox pa khraox tix tia heue. Kieh krax
         pa uik shiao tix khankix mawh pa lih khaing daux krao sinngao cie simiang heue.
         5 Deeh kieh tawx kraung khri kraung mau nyiex bwan Siyiex, pa hoik rhim simiang Nebukhaneza
         khaing nyiex bwan, veng Yerusaliem mai pa hoik viex hu ka veng Babulon khankix, deeh
         tawx ing ka nyiex bwan pa koe ka daux veng Yerusaliem mai sau ka dah dee koe ceu mawx
         ceu an ka daux nyiex bwan Siyiex."
         6 Yam in Tatenie cao kaing ting ka baoh haktiex toi rawm klawng plak klip singaix mai
         Shetabozanie mai can paox pie pex pa mawh ceu pui Aphatiet pa ot ka toi rawm klawng
         plak klip khankix, lih hu singai khaing tan heue.
         7 Paw sidien ka kaing nyiex bwan in mai yuh hu sivoe; kieh cao kaing ting pui Yudax
         mai cub kuad song ceu pui Yudax khankix, sum nyiex bwan Siyiex in piang dee prim heue.
         8 Lheu khaing an aux tawx lox tix ka pa tak sang caw pex ti yuh son kuad song ceu pui
         Yudax khankix, sonsang sum nyiex bwan Siyiex in, ngawh riang yuh kaing nyiex bwan
         khankix, mawh pa tawx tix ka daux krax pa shiao simiang khaing keen pa pon koh piang
         baoh haktiex toi rawm klawng plak klip singaix; in mawh pa tawx tix dom mawx dom an
         ka pui inkix, sonsang ang kix lai laux ka kaing jhaw heue.
         9 Pa mawh can ceu pa lo kix, kawn mawie iak, yung mhaing mai kawn yung khankix, son
         krax tan pa gleeing cie Siyiex raoma, nghox ca, kih, rawm plix siiet mai bee khankix,
         awm been pa hoik tat cub cao giex kaing li pa ot ka daux veng Yerusaliem khankix,
         tawx ka kix tix ngaix hoik tix ngaix paw kieh jud heue.
         10 Son tak sang appong kix tix tan krax tan pa sioe bhawng ka Siyiex raoma mai rawg
         bwan ka son ju simiang mai kawn simex nawh khankix heue.
         11 Aux baox deeh tawx lox tix, phan pui tix kaux kaux tieh loh ka lox in, teei khaox
         rong nyiex nawh tix gawng mai tak teue nawh mai kieh nyiex nawh mawh pum aing mawie
         kheu jao grawng in heue.
         12 Phan simiang tix kaux kaux ang ah mai can pui pa sau taix tix sonsang tieh loh ka
         ceu an ang ah mai sonsang yuh pa laux leeing ka nyiex bwan Siyiex pa koe ka daux veng
         Yerusaliem in mai kieh Siyiex pa yuh min ceu kaux Cao tix ot tan yuh kix laux leeing
         heue. Aux Darix hoik tawx lox in, kieh mawh pa yuh tix phai phai heue.
         13 Khaix an Tatenie cao kaing ting pa kwang baoh haktiex plak toi rawm plak klip singaix,
         Shetabozannie mai paox pie kiex khankix, hoik sau riang sau rao ti yuh kaing in phai
         phai awm lox pa hoik tawx simiang Darix heue.
         14 Mawh kheu nan kuad song pui Yudax khankix hoik sum nyiex bwan mhawm mhawm, awm gumlox
         pa hoik grux sidiex cao jhai Hagie mai Tekhariyax kawn simex Ido khankix heue. Kix
         hoik sum mai yuh ankix hoik khawmuik, awm gumlox pa hoik tawm Siyiex ceu pui Isarelax
         mai lox tawx simiang Kurux mai simiang Darix mai Atazarit simiang haktiex Pasha heue.
         15 Yam in nyiex bwan hoik sum tix daux khix Adarax loe ngaix daux num kwang simiang
         Darix ka haktiex liah num tix num heue.
         16 Khaix an kawn praix ceu pui Isarelax mai cao giex kaing li pui Lewix mai doeh ru
         ceu cat pa kawn deuk khaing krax pa giex laung tix khankix, yuh pawie pa appong nyiex
         bwan Siyiex, tau mai krax gaux rhawm tix heue.
         17 Krax tan pa appong kix nyiex bwan Siyiex in, ka mawie mhaing tix yieh mu, khawm krax
         tan pa pluat ploi phimap ka son ceu pui Isarelax khankix ka pex mhaing kao ra mu,
         awm koe carang doeh ru pui Isarelax khankix heue.
         18 Kix hoik yaog ti deuh cao giex kaing li mai pui Lewix khankix awm pa tang koe cub
         caw kix ka son kaing jhaw Siyiex ka daux veng Yerusaliem, awm pa hoik tiem ti deuh
         ka daux phuk lai Mose heue.
         19 Cub doeh ru can pa giex laung tix khankix hoik yuh pawie Pasakha ka daux khix tix
         kao pon ngaix heue.
         20 Cao giex kaing li mai Lewix khankix hoik kieh tokaux tix singax singeh khawmuik mai
         kix pah kawn yung iak pawie Pasakha son doeh ru pui pa giex laung khawmuik mai son
         puxaik kix pa mawh cao giex kaing li khankix mai son tokaux cao kix heue.
         21 Khaix an kawn praix ceu pui Isarelax khankix pa deeh ing khaing krax pa giex laung
         tix mai pui pa hoik tang tiah tokaux khaing ceu pa seeing brai ceu pui baoh haktiex
         ankix sonsang sawg kix ka Siyiex ceu pui Isarelax kix hoik ih pawie Pasakha tau heue.
         22 Kix gaux rhawm yuh pawie blah pa ang sau susaix, aliah ngaix; mawh kheu Siyiex kieh
         kix gaux rhawm mai kieh rhawm simiang Asurix deeh veeh tix hoek ka plak kix, sonsang
         tuk taix yaing caong kix mai koe riang rao ti yuh kaing jhaw nyiex bwan Siyiex, pa
         mawh Siyiex ceu pui Isarelax heue.

1 Yam in khaix hoik ceu inkix, ka daux bawg yam kwang Atazerit simiang Pasha ka haktiex,
         Ezarax kawn simex Serayax pa mawh kawn simex Azarix, kawn simex Hilakhix.
         2 Hilakiyax mawh kawn simex Shalum, Shalum mawh kawn simex Tadok, Tadok mawh kawn simex
         Ahitup,
         3 Ahitup mawh kawn simex Amariyax, Amariyax mawh kawn simex Azariyax, Azariyax mawh
         kawn simex Merayok,
         4 Merayok mawh kawn simex Tarahiyax, Tarahiyax mawh kawn simex Awzi, Awzi mawh kawn
         simex Bukhix,
         5 Bukhix mawh kawn simex Abishu, Abishu mawh kawn simex Phinehiet, Phinehiet mawh kawn
         simex Elaza, Elaza mawh kawn simex Arun pa mawh cao giex kaing li pa ting heue.
         6 Ezarax in hoik hoek khaing Babulon; mai nawh mawh cao pa min ka lai lox tat jhawm
         prawng pa hoik tawx Siyiex ceu pui Isarelax ka Mose heue. Simiang hoik cu tix tawx
         pa mhaing nawh khankix ka nawh, mawh kheu hoik koe plawng taix Siyiex piang nawh heue.
         7 Kawn praix ceu pui Isarelax khankix tiblah, pa mawh cao giex kaing pui Lewix, cao
         pa ah lai rhax, cao pau siviex mai cao pa kham geu ti yuh kaing nyiex bwan Siyiex
         khankix hoik hoek ka veng Yerusaliem, baux yam kwang simiang Atazarit ka daux haktiex
         aliah num heue.
         8 Ezarax hoek ka veng Yerusaliem daux khix phwan, baux num kwang simiang ka haktiex
         aliah num tix num heue.
         9 Ka daux khix tix, tix ngaix nawh jah krax khaing veng Babulon mai ka daux khix phwan
         tix ngaix nawh hoek ka veng Yerusaliem, mawh kheu hoik koe plawng taix mhawm Siyiex
         piang nawh heue.
         10 Grawh grawng nawh Ezarax hoik but rhawm tix sawg gumlox tat jhawm prawng Siyiex mai
         sonsang hawt yuh mai sonsang gau tix gumlox beenli mai lox tat jhawm prawng pa deuh
         tix khankix ka daux ceu pui Isarelax heue.
         11 In mawh bua lai pa tiiem simiang Atazerit tix tawx ka cao giex kaing li pa mawh cao
         pa tiiem lai mai pa min ka gumlox pingnyap Siyiex mai ka gumlox beenli Nawh Cao pa
         hoik tawx ka ceu pui Isarelax khankix,
         12 khaing Atazerit pa mawh simiang piang simiang khankix, tawx hoek ka cao giex kaing
         li Ezarax, pa mawh cao tiiem lai pa min ka gumlox tat jhawm prawng Siyiex meung raoma
         tix kaux, kieh pa nhim pa grum naog koe piang maix hu sivoe ngai heue.
         13 Aux tawx lox tix ka can pui Isarelax khankix mai cao giex kaing li mai pui Lewix
         pa ot ka daux meung haktiex aux khankix, pa tang koe rhawm tix hu ka veng Yerusaliem
         khawmuik, tak pon ti hu tau mai maix heue.
         14 Simiang mai cao tawx krax keud nawh khankix aliah kaux hoik ploi maix hu, sonsang
         chawk cheng ka grawng haktiex Yudax mai veng Yerusaliem, tau mai gumlox tat jhawm
         prawng Siyiex maix pa koe ka daux tawm taix maix khankix,
         15 mai baox teei maix viex mau khri an khankix, pa koe rhawm simiang mai cao pa tawx
         krax keud nawh khankix tix tan ka Siyiex ceu pui Isarelax, pa ot ka daux veng Yerusaliem,
         16 tau mai mau mai khri pa pon maix khaing baoh haktiex Babulon khankix mai khawm krax
         tan pa koe rhawm pui mai cao giex kaing li khankix tix tan, ka son nyiex cao kix ka
         daux veng Yerusaliem;
         17 mawh kheu nan yam in maix teei mau in mai nied teei ti tawx mawie mhaing, yung mhaing
         mai kawn yung iak khankix tau mai krax tan phawng nghox ca im mai khawm ka pa nyaux
         khankix mai tan ceu an piang khu dee tan nyiex bwan Siyiex daux veng Yerusaliem heue.
         18 Ka can mau khri pa kawn deuk khankix maix mai puxaik maix khankix mhawm ti yuh ka
         mawx son pex yuh ceu ankix awm pa koe alo Siyiex pex heue.
         19 Son kraung shiao son kaing jhaw nyiex bwan Siyiex pa hoik ap ka maix, teei maix tawx
         khankix khawmuik ka plak sivoe Siyiex daux veng Yerusaliem heue.
         20 Can ceu pa kawn lo khankix son nyiex bwan Siyiex maix mai pa kawn sang caw maix teei
         ti tawx khankix, teei ti tawx khaing daux krao sinngao cie simiang heue.
         21 Aux pa mawh simiang Atazerit tawx lox tix ka cao pa priex sinngao khankix, pa ot
         ka baoh haktiex toi rawm klawng plak klip singaix khawmuik, tak tawx can ceu pa mhaing
         cao giex kaing li Ezarax cao tiiem lai pa min ka gumlox tat jhawm prawng Siyiex meung
         raoma, kieh pex khre tix tawx phai phai,
         22 tom hoek mee tix yieh talantan mau mai gaox nghox ca tix yieh kawrax, khawm rawm
         plix shiiet khankix tix yieh bat mai rawm bee tix yieh bat, khawm kih pa ang lai simin
         heue.
         23 Can ceu pa hoik tawx Siyiex meung raoma, kieh mawh pa coca ti yuh grum naog mhawm
         mhawm, son nyiex bwan Siyiex meung raoma heue. Kheu lai sang kieh krax song rhawm
         hoek piang simiang mai piang meung haktiex simiang khawm doeh kawn simex nawh khankix
         yuh ka mawx lie?
         24 Aux baox krai mai kieh pex tawng ang lai mawh pa khaw daux been sonsang koh tix keen
         mai mau gawng mai ngawh gha khankix ka cao giex kaing li pui Lewix khankix mai cao
         pa ah lai rhax, cao pa pau siviex, pa khaw ti yuh kaing son nyiex bwan mai pui cau
         son nyiex bwan Siyiex heue.
         25 Maix pa mawh Ezarax eue, pa hoik tawx Siyiex cuyi pingnya ka maix, maix tak yaog
         ti deuh cao prawng see mai cao tat see mai cao pa kwang ka baoh haktiex toi rawm klawng
         plak klip singaix khawmuik, ka can pui pa tawng ka gumlox tat jhawm prawng Siyiex
         maix mai gau ka can pui pa ang nyang tawng ka ceu ankix heue.
         26 Can pui pa ang hawt yuh awm gumlox tat jhawm prawng Siyiex maix mai ka lox tawx simiang
         khankix, kieh nied tix prawng ca piang nawh, ka daux pa pah yum ang ah, krax pa grheu
         lih ang ah, krax pa rhim ti teei kraung khankix ang ah, krax pa laung ka daux thawng
         ang ah heue.
         27 Kieh krax pa yaogyaw bwanson Siyiex keeing ex khankix, pa hoik sau ti deuh pa awm
         in ka daux rhawm simiang sonsang sum nyiex bwan Siyiex pa koe daux veng Yerusaliem
         mhawm grang,
         28 mai hoik pon krax pa caux rhawm ka plak sivoe simiang mai cub cao tawx krax keud
         nawh khankix mai ka plak sivoe cub cao kaing naing ting khawmuik pa ot greem tawm
         taix simiang heue. Mawh kheu nan aux hoik koe riang rao, awm hoik koe plawng taix
         Siyiex piang aux mai aux hoik kraix khrawm cao kaing ting pui Isarelax khankix lih
         hu tau mai tix heue.

1 In mawh cub nyiex ma cao kaing khankix mai doeh ru, kix pa hoik lih hu tau mai aux
         khaing veng Babulon ka baux yam kwang simiang Atazerit,
         2 khaing daux cub kawn praix Phinehiet khankix mawh Gerashom mai khaing cub kawn praix
         Itama khankix mawh Danyelax mai khaing cub kawn praix Davit khankix mawh Hatux.
         3 Khaing cub kawn praix Shekhanix daux doh doeh Parot khankix mawh Zekharix mai pa
         rom carang tix tau mai nawh khankix koe simex tix yieh tixphwan kaux.
         4 Khaing daux cub kawn praix Pahat-mawbax mawh Elihonie kawn simex Zerahiyax mai simex
         pa rom tix tau mai nawh ra yieh kaux,
         5 khaing daux cub kawn praix Shekhanix mawh Yahazilax mai simex pa rom tix tau mai
         nawh loe yieh kaux,
         6 khaing daux cub kawn praix Adin, mawh Ebiet kawn simex Yawnasan mai simex pa rom
         tix tau mai nawh mawh tixphwan kaux,
         7 khaing daux cub kawn praix Elam, mawh Yeshayax kawn simex Athaliyax mai simex pa
         rom tix tau mai nawh atixgliah kaux,
         8 khaing daux cub kawn praix Shephatiyax, mawh Zebadiyax kawn simex Mikhalax mai simex
         pa rom tix tau mai nawh tidaix kaux,
         9 khaing daux cub kawn praix Yobax, mawh Obadix kawn simex Yehelax mai simex pa rom
         tix tau mai ra yieh kao daix kaux,
         10 khaing daux kawn praix Shelomit, mawh Yoshiphin mai simex pa rom tix tau mai nawh
         tix yieh tixgliah kaux,
         11 khaing daux cub kawn praix Bebie, mawh Zakharix. Kawn simex Bebie mai smex pa rom
         tix tau mai nawh tixnga daix kaux,
         12 khaing daux kawn praix Azagat, mawh Yohanan kawn simex Hakatan mai simex pa rom tix
         tau mai nawh tix yieh kao kaux,
         13 khaing cub kawn praix ghoik Adonikam, ceu kaux mawh inkix Elipheliet, Yoelax mai
         Shemayax mai simex pa rom tix tau mai kix tigliah kaux.
         14 Khaing daux kawn praix Bigavie, mawh Utie mai Zabuk mai simex pa rom tix tau mai
         kix atixgliah kaux.
         15 Yam in aux kraix khrawm kix hoek ka hawt rawm klawng pa lih hu plak veng Ahava mai
         kix bang tix ot tan loe singaix heue. Aux hoik jhak ka sinax pui mai daux sinax cao
         giex kaing li khankix mai ang yaox ka cub kawn praix pui Lewix khankix tan heue.
         16 Khaix an aux kok ka cao kaing khankix pa mawh Eliaza, Arelax, Shemayax, Elanatan,
         Yarip, Elanatan, Natan, Zakharix mai Meshulam mai khawm pui pa koe krax tawng yung
         khankix pa mawh Yoyarip mai Elanatan hoek ka tix heue.
         17 Aux tawx lox kieh kix hu Ido pa mawh cao kaing ting ka dah dee pa mawh veng Khasiphia
         mai tawm grawng pa sang caw kix tix krai ka Ido mai puxaik nawh khankix pa mawh pui
         kham ti yuh kaing son nyiex bwan Siyiex, ka dah dee ot kix ka daux veng Khasiphia,
         son tak sang viex kix kawncau mau soi an khankix hoek ka yix, son nyiex bwan Siyiex
         ex heue.
         18 Khaix an ka daux bwanson sibrawm plawng taix Siyiex ka piang ex, kix viex pui tix
         kaux pa koe krax tawng yung, pa kaoh khaing kawn praix Mahali kawn simex Lewix pa
         mawh kawn praix ceu pui Isarelax mai pa kok ceu kaux mawh Sheribix tau mai kawn praix
         nawh khankix mai puxaik kix kao daix kaux,
         19 mai Hashabix tau mai Yeshayax khaing kawn praix Merarix khawm puxaik nawh khankix
         mai cub kawn praix kix tixnga kaux,
         20 ma pui pa kham ti yuh kaing nyiex bwan Siyiex khankix, pa hoik yaog Davit mai cao
         kaing khankix ti deuh beeh glawm son kaing jhaw ceu pui Lewix khankix ra yieh tixnga
         kaux, kix khawmuik hoik mawh pa tiiem ti deuh ceu kaux heue.
         21 Yam an aux krai pao sonsang twah ka pa ih ka hawt baoh rawm klawng Ahava tan, sonsang
         tiem rhawm ex plak sivoe Siyiex ex, sonsang sawg ex krax pa rahsee khaing ka daux
         Nawh Cao son ex mai son kawn praix ex khankix mai son kraung khrai sinngao cie ex
         khawmuik heue.
         22 Grawh grawng nawh aux kaig tua ka mhaing tix krax teem ka simiang pa mawh pui naing
         mai pui naing brung khankix sonsang tiebtie kix ex khaing daux krax daux laux khaing
         pui koeng, mawh kheu hoik krai ex lox yuh nin ka simiang, "Sibrawm plawng taix Siyiex
         koe piang ex can pui pa sawg ka pa mhawm Nawh Cao mai krax song rhawm Nawh Cao koe
         piang pui pa tik vud ka Nawh Cao heue.
         23 Mawh kheu nan ex hoik twah pa ih hoik khyox khaw grawng in ka Siyiex ex mai Nawh
         cao hoik pawk lox rawg ex bwan heue.
         24 Khaix an aux laug ti deuh cao giex kaing li pa ting kao ra kaux, pa mawh Sherebix,
         Hashubix mai khawm puxaik kix khankix kao kaux,
         25 mai hoik ciang tix tawx mau mai khri khawm kraung pa shiao khankix, ka kix pa mawh
         pa tan son nyiex bwan Siyiex ex, pa hoik tan simiang mai cao pa tawx krax keud nawh
         khankix khawm cao kaing ting greem nawh khankix mai pui Isarelax khankix pa ot tan
         khawmuik heue.
         26 Pa hoik ciang aux tix tawx ka daux tawm taix kix mawh mau liah yieh tixphwan talantan
         mai kraung mau khankix tix yieh talantan mai khri khankix tix yieh talantan,
         27 pan khri tixnga mu, pa sidu cien mai plah khri tix rheng plah mai kawk nyaux ra mu
         pa yuh tix ka tawng pa mhawm plang mai pa kied koe ngawh koe jum awm khri khankix
         heue.
         28 Aux ah nin ka kix, "Pex mawh pa singax singeh son Siyiex, kraung shiao khankix kawx
         mawh pa singax singeh mai mau khankix kawx mawh pa tan ka daux pa koe rhawm tix ka
         son Siyiex keeing pex heue.
         29 Yuh satix mai pau tix jhak tom sidah hoik ciang maix tix tawx plak sivoe cao giex
         kaing li pa ting mai pui Lewix khankix mai cao kaing nyiex ma ceu pui Isarelax khankix,
         ka daux lawg nyiex bwan Siyiex pa koe ka daux veng Yerusaliem heue."
         30 Mawh kheu nan cao giex kaing li mai pui Lewix khankix, hoik rieb ka mau mai khri
         mai khawm kraung shiao khankix pa hoik ciang tix, sonsang viex ankix hu ka nyiex bwan
         Siyiex ex ka veng Yerusaliem heue.
         31 Khaix an ex hoik lih khaing rawm klawng Ahava ka daux khix tix kao ra ngaix, sonsang
         hu ka veng Yerusaliem heue, sibrawm plawng taix Siyiex ex koe piang ex mai Nawh Cao
         taoh ex khaing tawm taix pui koeng mai khaing pui jawm khankix hawt krax laux heue.
         32 Mawh kheu nan ex hoik hoek ka veng Yerusaliem mai ot tan loe ngaix heue.
         33 Yam hoek ka daux pon ngaix tingaix, mau khri mai kraung shiao can pa hoik viex ex
         hoek mai tix khankix, hoik ciang ti ka daux nyiex bwan Siyiex ex mai tawx ka taix
         Meremot kawn simex cao giex kaing li Uriyax mai Eliza kawn simex Phineniet pa ot tau
         mai nawh tan mai pui Lewix khankix pa mawh Yozabat kawn simex Yawsux mai Nodix kawn
         simex Binnui khankix hoik koe tau mai kix.
         34 Ka daux singaix an, kix simin tix ciang can pa koe ceu mai tiiem ti deuh ka daux
         carang khawmuik heue.
         35 Can pui pa hoik deeh hoek khaing hoik giex laung tix khankix, hoik tan krax tan pa
         gleeing tix khankix ka Siyiex ceu pui Isarelax, ka mawie mhaing kao ra mu, son ceu
         pui Isarelax khawmuik mai yung mhaing tixdim liah mu mai kawn yung iak atixgliah aliah
         mu mai khawm pex mhaing khankix kao ra mu, son krax tan pa pluat ploi phimap, in khawmuik
         mawh krax tan pa gleeing son Siyiex heue.
         36 Kix ap lox tawm simiang ka pui tang tokaux simiang mai ka cao pa kwang haktiex khankix
         ka baoh haktiex toi rawm klawng plak klip singaix khankix heue. Mawh kheu nan kix
         hoik tawx krax teem ka pui khankix mai ka nyiex bwan Siyiex heue.
         
            

         
      
   
      
         9
1 Khaix hoik grawng ceu inkix, cub cao kaing khankix hoek ka aux ah nin, "Pui Isarelax
         khankix mai cao giex kaing li mai pui Lewix khankix ang nyang pon tang tiah khaing
         pui haktiex baoh an khankix, tau mai krax pa seeing brai ceu pui Khannan, ceu pui
         Hitix, ceu pui Perazix, ceu pui Yebutix, ceu pui Amawnix, ceu pui Mawbax, ceu pui
         Ejiptux mai ceu pui Amawrix khankix heue.
         2 Mawh kheu kix hoik teei ti moeng kawn bun kix tiblah son tokaux tix mai son kawn
         simex tix khankix, sonsang lai laig kix simie pa singax singeh tix tau mai pui pa
         ot ka daux haktiex an khankix heue. Taix cao kaing mai cao kwang haktiex khankix hoik
         grux yuh pa lud in heue.
         3 Mawh kheu nan yam mhong aux grawng ceu in, aux riah kraung ceep tix mai sibex lang
         jung tix mai aux reeig hauk kaing hauk bheup tix khankix tiblah mai ngawm ka daux
         pa daox deng tix heue.
         4 Khaix an pui ku kaux pa sikua ka gumlox Siyiex ceu pui Isarelax, hoik deeh kraix
         khrawm tix hoek ka aux, kheu pa lud yuh pui ankix pa hoik veeh tix hu mawh pa giex
         laung mai ngawm ka daux pa daox deng tix tom hoek bawg yam appong tix krax tan plak
         bo heue.
         5 Yam hoek bawg yam pa appong krax tan plak bo, aux yaog ti kaoh khaing pa twah tix
         pa ih mai kraung hoik griah tix khawm sibex lang jung tix, aux grux ngawng tix mai
         yaog taix tix ka Siyiex aux,
         6 ah nin, "Siyiex aux eue, aux kied kaig mai laux min plakngai ang lai pon yaog ngai
         baoh tix ka Maix Siyiex aux heue. Mawh kheu pa lud yuh yix, hoik kheem piang kaing
         cao yix mai phimap yix hoik cux ka daux raoma heue.
         7 Jah baux singaix ju keeing ex khankix tom hoek ka daux in singaix, ex hoik kied koe
         pa lud, mawh kheu phimap ex, simiang ex khankix, khawm cao giex kaing li ex khankix,
         mawh pa hoik ap tix ka daux taix simiang haktiex tang dah khankix, krax pa yum krax
         pa giex laung, krax pa tud rhim mai pa laux min plakngai, awm pa koe ceu inkix daux
         singaix heue.
         8 Yam in daux tivud ticu, bwanson sibrawm Siyiex hoik jhi tix ka ex kawn kieh ex deuk
         mai glawd tiblah mai hoik tawk ex awm jim kaux cong dee pa singax singeh Nawh Cao
         mai Siyiex tak kieh ngai ex riang mai deeh tawx ex pon toek bhawm khaing dee pa kham
         ex tix mawh siliex heue.
         9 Mawh kheu ex hoik mawh siliex, viang mawh nan Siyiex ang nyang tik vud ka ex, khaing
         dee pa kham ex tix mawh siliex, mawh kheu nan Nawh Cao kawn kieh ex pon krax pa caux
         rhawm ka plak sivoe ngai simiang haktiex Pasha sonsang deeh kieh ex im ju mai deeh
         sum ka nyiex bwan Siyiex ex mai sonsang deeh cox ex ka dee pa laux khankix, sonsang
         tawx guh veng dee peung ex daux haktiex Yudax veng Yerusaliem heue.
         10 Yam in Siyiex eue, yix kawn koe ceu pa ah khaix in lie? mawh kheu yix hoik tik vud
         ka gumlox ping nyap Maix khankix,
         11 pa hoik tawm Maix Cao ka kawncau cao jhai Maix khankix, pa ah nin, haktiex pa sang
         hu laig maix teei ti cie mawh haktiex pa seeing brai, kheu pa seeing brai pui haktiex
         an khankix, jah ka daog haktiex plak in tom hoek ka daog haktiex plak an hoik naog
         ka pa seeing brai kix heue.
         12 Mawh kheu nan paw doh tawx kawn bun pex khankix mawh moeng kawn simex kix mai paw
         doh teei kawn bun kix mawh moeng kawn simex pex mai paw doh sawg krax pa nhim kix
         mai krax pa magmi kix, sonsang pon pex pa koe riang rao mai sonsang pon yaox pex tix
         ih ceu pa mhawm khaing haktiex in mai prah ankix, mawh sinngao ka son kawn praix pex
         khankix leeing ju awx.
         13 Mawh kheu kaing pa caox caig mai pa lud ting yuh ex, ex tom yaox ti kham geu yuh
         nin, viang Siyiex ciyang ka ex kawx, kawn lheu iak khaing phimap pa caw ex tix kham
         geu mai hoik tawx ex pon krax pa taoh awm in,
         14 ex kawn sang deeh baox lud ka gumlox pingnyap Maix Cao khankix mai teei mex teei
         moeng tau mai pui pa seeing brai inkix yuh ka mawx lie? Mawh ang Maix Cao song rhawm
         ka yix tom hoik yuh Maix Cao yix laux leeing, son ang pui pa kawn deuk lai koe pa
         kawn glawd lai koe tix kaux kawx lie?
         15 Siyiex Isarelax eue, Maix Cao mawh pa rahsee, yix pa mawh pui pa kawn deuk tom yaox
         tix glawd tom hoek ka daux in ngaix, yix ot ka plak sivoe ngai Maix Cao tin, tau mai
         pa koe phimap tix, mawh kheu nan ang koe pui pa pon cung tix ot ka plak sivoe ngai
         Maix Cao kheu jao in heue."

1 Glang yam kawn rawg Ezarax bwan mai glang yam kawn khyox khaw nawh mai yiiem khawm
         roik rawm ngai tix, gup tix ka plak sivoe ngai nyiex bwan Siyiex, cub pui hun khaing
         ceu pui Isarelax pa mawh simex, bun mai kawn nyawm khankix, kraix khrawm paox tix
         hoek ka nawh mai yiiem khawm tug rhawm tix sigrien sigre heue.
         2 Shekhanix kawn simex Yeshelax pa kaoh khaing daux cub kawn praix Elam khankix tix
         kaux mai ah nin ka Ezarax, "Ex hoik lud ka Siyiex ex mai hoik teei ti moeng pui tang
         ceu khaing daux pui haktiex an khankix, viang grawng in koe yuh nin kawx krax keud
         pot jun pot kawn koe ka daux ceu pui Isarelax heue.
         3 Mawh kheu nan kieh ex yuh sijax mukheu tau mai Siyiex ex yam in, sonsang pon tik
         ex cub bun inkix khawmuik mai kawn praix pa keh khaing kix, awm krax keud pa hoik
         tawx cao simiang ex mai khawm can pui pa hoik lhat hoik graung ka gumlox pingnyap
         Siyiex ex khankix mai yuh ankix awm pa koe lox tat jhawm prawng heue.
         4 "Kaoh heue, in mawh grawng beeh glawm maix heue, yix tak ot tau mai maix. Kieh koe
         pa kwa rhawm kwa mai yuh tix an heue."
         5 Khaix an Ezarax yaog ti kaoh mai kieh cao kaing cao giex kaing li mai pui Lewix khankix
         mai pui Isarelax khankix, tiextu sonsang hawt yuh kix awm gumlox in heue. Mawh kheu
         nan kix hoik tiextu ka heue.
         6 Khaix an Ezarax yaog ti kaoh khaing plak sivoe nyiex bwan Siyiex mai hu laig ka daux
         lawg Yehohanan kawn simex Eliaship, mai yam hoek nawh tan, nawh ang ih blah mai ang
         nyaux rawm, mawh kheu nawh hoik ngia mai khi rhawm kheu jao son phimap pui pa kaoh
         khaing pa giex laung heue.
         7 Kix tawx lox hu ka daux haktiex Yudax mai veng Yerusaliem son doeh ru pa deeh giex
         hoek khaing pa giex laung khawmuik, sonsang kraix khrawm kix hoek ka daux veng Yerusaliem,
         8 mai can pui pa ang hoek ka daux loe singaix, awm lox pa hoik tat cao kaing mai kuad
         song khankix mai rhim kraung khrai sinngao nawh khawmuik mai gwieh tokaux nawh lih
         khaing cub pui hun pa hoik kaoh khaing pa giex laung tix heue.
         9 Mawh kheu nan cub simex ceu pui Yudax mai Binyamin khawmuik, khrawm paox tix ka veng
         Yerusaliem daux loe singaix heue. Ngaix an mawh khix dim tixnga ngaix, mai pui khawmuik
         ngawm tix ot ka daux bing pak sivoe nyiex bwan Siyiex, tau mai sikua lhat tix kheu
         jao grawng in mai kheu kied ting lhiex heue.
         10 Khaix an cao giex kiang li kaoh cung mai ah nin ka kix, "Pex hoik koe krax lud kheu
         hoik teei ti moeng bun pui tang ceu mai pex hoik nie thie phimap piang ceu pui Isarelax
         khankix heue.
         11 "Mawh kheu nan khyox khaw ka Siyiex keeing pex yam in mai yuh awm lox Nawh Cao, mai
         gwieh tokaux pex khaing pui haktiex an mai khaing moeng pui tang ceu khankix heue."
         12 Khaix an cub pui hun khawmuik, deeh pawk lox pa kied ting ah nin, "Mawh heue, ex
         tak sang yuh awm lox hoik tat maix heue.
         13 Viang mawh nan pui kawn koe tom nie, mai kawn mawh bawg yam ting lih lhiex mai ex
         ang nyang pon hu cung plak praix heue. In ang tie mawh pa chix hoik daux tix ngaix
         ra ngaix, mawh kheu jao kawn kied nie koe pa lud ex ka grawh grawng in heue.
         14 Yuh bwanson kieh cao kaing khaing daux cub pui hun ex khawmuik ot tan, mai kieh pui
         pa ot ka daux veng ex, pa teei ti moeng pui tang ceu khankix hoek bleeh ka daux bawg
         yam pa hoik tat ti deuh, tau mai kuad song khankix khaing daux veng cao kix, tom hoek
         bawg yam hoik luan pa kied kin song rhawm Siyiex ex khaing ex ka son grawng in heue."
         15 Mawh ngie Yawnasan kawn simex Asahelax mai Yahaziyax kawn simex Tikavax pa kieh pa
         thiang ka grawng in mai Meshulam mai Shabethie pa mawh pui Lewix khankix pa hoik joh
         jhan ka kix heue.
         16 Khaix an cub doeh ru pui pa giex laung khankix hawt yuh awm an heue. Cao giex kaing
         li Ezarax tau mai cao kaing doeh nyiex ma keeing nawh khankix, hoik mawh pa tang gwieh
         nawh ti deuhawm pa koe doeh nyiex ma keeing nawh khankix, ka daux ceu kaux kix ku
         kaux mai kix ngawm cied ti yaox grawng an khix kao tix ngaix heue.
         17 Yam hoek khix tix, tix ngaix kix hoik cied ka pui, pa hoik teei ti moeng bun pui
         tang ceu khankix heue.
         18 Ka daux sinax cub kawn praix cao giex kaing li khankix pa hoik teei ti moeng bun
         pui tang ceu khankix hoik yaox awm in plak greem, khaing daux cub kawn praix Yawsux
         kawn simex Yozadak mai pux nawh pa mawh Maseyax, Eliaza, Yarip mai Gedaliyax khankix
         heue.
         19 Kix hoik kham sijax mukheu son tak sang tik kix moeng tix khankix mai pa hoik lud
         tix, kix teei ti tan yung tix mu khaing daux cub yung son phimap pa hoik lud kix heue.
         20 Khaing daux cub kawn praix Imerax, pa mawh Hananix mai Zebadix,
         21 khaing daux cub kawn praix Harim, pa mawh Meseyax, Eliyax, Shemayax, Yehelax mai
         Uziyax khankix,
         22 khaing daux cub kawn praix Pashurax, pa mawh Elionie, Maseyax, Ishamelax, Natanelax,
         Yozabat mai Elasa khankix heue.
         23 Khaing daux cub pui Lewix, tom mawh Yozabat, Shimi, Kelayax, pa mawh Kelata, Petahiyax,
         Yudax mai Eliaza khankix heue.
         24 Khaing daux cub cao pa ah lai rhax, tom mawh Eliaship, khaing daux cao pa pau siviex,
         tom mawh Shalum, Teliem mai Urix khankix heue.
         25 Pui tang kaux ceu pui Isarelax, pa kaoh khaing kawn praix Parot pa mawh Ramix, Yezix,
         Malakhix, Miyamin, Eliza, Malakhiyax mai Benayax khankix,
         26 khaing daux cub kawn praix Elam, tom mawh Matania, Zakharix, Yehelax, Abadix, Yeramot
         mai Elia khankix,
         27 khaing daux cub kawn praix Zadux, tom mawh Elionie, Eliaship, Matania, Yeramot, Zabat
         mai Azizax khankix,
         28 khaing daux cub kawn praix Bebie, tom mawh Yehohanan, Hananiyax, Zabie mai Atalie
         khankix,
         29 khaing daux cub kawn praix Banix, tom mawh Meshulam, Maluk, Adayax, Yashup, Shelax
         mai Ramot khankix,
         30 khaing daux kawn praix Pahat-mawbax, tom mawh Adanax, Khelelax, Benayax, Maseyax,
         Matania, Bezalelax, Binnui mai Manashe khankix,
         31 khaing daux cub kawn Harim, tom mawh Eliaza, Ishiyax, Malakhiyax, Shemayax, Simeon,
         32 Binyamin, Maluk mai Shemariyax khankix,
         33 khaing daux cub kawn praix Hashum, tom mawh Matenie, Matata, Zabat, Eliphaliet, Yeramie,
         Manashe mai Shimix khankix,
         34 khaing daux cub kawn praix Banix, tom mawh Madie, Amaram, Uelax,
         35 Beneyax, Bedeyax, Kheluk,
         36 Vanix, Meramot, Eliaship,
         37 Matania, Matenie, Yasaw,
         38 Banix, Binnui, Shimix,
         39 Shelemix, Nasan, Adayax,
         40 Makhanadebie, Shashie, Sharie,
         41 Azarelax, Shelamix, Shemarix,
         42 Shalum, Amarix mai Yosiep khankix,
         43 khaing daux cub kawn praix Nebo, tom mawh Yeyelax, Matithix, Zabat, Zebinax, Yadie,
         Yolax mai Benayax khankix heue.
         44 Inkix mawh can pui pa hoik teei ti moeng bun pui tang ceu khankix mai khaing daux
         cub kix tiblah, hoik koe kawn simex kawn bun tau mai moeng tix khankix heue.NehemiahNehemiahNehemiahNehemiahNehemiah

1 In mawh gumlox krai Nehamix kawn simex Hakhalix heue.Yam kwang simiang Atazarit haktiex
         tixnga num tix num ka daux khix Khisalix, mawh yam ot aux ka daux nyiex haw veng Shushan,
         2 yam an Hananix pa mawh puxaik aux tix kaux, hoek bleeh tau mai pui khankix khaing
         haktiex Yudax; mai aux chawk kix ka grawng pui Yudax pa hoik glawd tiblah mai pa glawd
         khaing pa giex laung tix khankix mai grawng veng Yerusaliem heue.
         3 Kix ah nin ka aux, "Can pui pa glawd khaing pa giex laung khankix, ka daux kien haktiex
         an, koe krax pa kied kha rhawm mai ka lox sibriem heue. Guh veng Yerusaliem kawx hoik
         grhup, siviex veng khankix kawx hoik proe ka ngu heue.
         4 Mawh kheu nan yam hoik mhong aux lox ankix, aux ngawm ti yiiem doe mai laux rhawm
         tom hoik kied rheung singaix; aux twah pa ih mai rawg Bwan ka plak sivoe Siyiex pa
         ot meung raoma heue.
         5 Aux rawg Bwan ah nin, "O Simiang, pa mawh Siyiex raoma Siyiex pa kied ting lhaong,
         pa koe sibrawm pa lhat graung eue, Maix Cao mawh pa priex pa jhung ka gumlox sijax
         mukheu tix mai caux rhawm ka pui ankix pa moh ka Maix Cao mai pa hawt ti yuh awm pa
         koe gumlox pingnyap Maix Cao khankix heue.
         6 Yuh bwanson kieh yhaok Maix Cao mawh pa nghiet mai kieh ngai Maix Cao mawh pa simi
         ti jhak, ka lox rawg Bwan kawncau Maix plak sivoe Maix Cao yam in ku singaix, son
         kawn praix ceu pui Isarelax, pa mawh kawncau Maix khankix mai aux khyox khaw krai
         doh ka grawng phimap kawn praix ceu pui Isarelax khankix, pa hoik lud ka Maix Cao
         heue. Cub nyiex ma keeing aux mai khawm tokaux cao aux hoik lud heue.
         7 Yix hoik yuh ceu pa kied caox ka Maix Cao mai ang lai priex rien ka gumlox pingnyap
         mai gumlox beenli mai lox tat jhawm prawng pa hoik tawm hoik deuh Maix Cao ka kawncau
         Maix Mose heue.
         8 Deeh doh keud ka gumlox pa hoik tawm Maix Cao ka kawncau Maix Mose, pa ah nin, "Phan
         pex ang kaux sijax Aux kieh pex prung prang ka daux sinax pui tang ceu,
         9 viang mawh nan phan pex deeh veeh tix hoek ka Aux mai priex ti hawt gumlox pingnyap
         Aux mai hawt ti yuh ankix, viang pex hoik mawh pa grheu ti hu dee pa kied singai khaing
         greem raoma kawx, Aux tak kraix khrawm pex hoek khaing tan mai deeh viex pex hoek
         ka dee pa hoik laug Aux ti deuh, sonsang kaux cong min ceu kaux Aux heue.
         10 Kix mawh kawncau mau soi Maix Cao mai ceu pui Maix Cao pa hoik taoh Maix Cao ti teei
         ka sibrawm pa kied ting lhaong Maix Cao, mai riang rao plawng taix Maix Cao heue.
         11 Siyiex eue, yuh bwanson daong yhaok Maix Cao nghiet ka lox bwan rawg kawncau Maix
         Cao mai lox bwan rawg kawncau mau soi Maix Cao khankix, pa koe krax lhat graung ka
         min ceu kaux Maix Cao mai tawx krax haok hwan ka kawncau Maix Cao ka daux in singaix
         mai tawx kix pon krax pa caux rhawm, ka plak sivoe ngai pui in liak. Grawh grawng
         nawh aux hoik mawh cao pa giex kawk nyaux simiang heue.

1 Yam kwang simiang Atazarit ka haktiex tixnga num tix num ka daux khix nisan mai aux
         teei rawm plix siiet deuh ka sivoe ngai nawh mai tawx ankix ka simiang heue. Glang
         ka in ang sax koe krax laux rhawm plak sivoe nawh tix bawg kawx heue.
         2 Mawh kheu nan simiang ah nin ka aux, "Maix ang tie koe krax saux krax ngia kawx,
         kheu patix ngai baoh maix lai ngeem yuh nan lie? In ang tie mawh tidtix, mawh pa laux
         rhawm maix heue. "Khaix an aux hoik koe krax lhat graung,
         3 mai aux deeh ah nin ka simiang, kieh simiang lang ju heue. Miex hoik laux leeing
         dee koe simeeig keeing aux khankix mai siviex veng khankix kawx hoik gleeing ka ngu,
         ngai baoh aux lai ang ngeem yuh ka mawh lie?"
         4 Khaix an simiang ah nin ka aux, "Mawh sang mhaing maix ceu patix?" Mawh kheu nan
         aux hoik rawg bwan ka Siyiex raoma heue.
         5 Aux ah nin ka simiang, "Phan an mawh pa khaw rhawm simiang mai phan kawncau maix
         hoik pon krax pa caux rhawm ka plak sivoe ngai Maix, aux rawg maix ploi ti hu ka haktiex
         Yudax, ka daux veng dee koe simeeig keeing aux khankix, sonsang deeh pon cox sum aux
         ankix heue."
         6 Yam an simiang chawk aux ah nin, Laux simiang kawx ngawm praok nawh, "Mawh sang rheeng
         krax hu maix miex grheeng? sang deeh hoek yam mawx lie? Mawh kheu nan, an hoik mawh
         pa khaw rhawm simiang sonsang ploi aux hu mai aux hoik tat ti deuh bawg yam heue.
         7 Lheu khaing an aux ah nin ka simiang, "Phan in mawh pa khaw rhawm simiang, tawx aux
         viex lai son cao kwang kien baoh haktiex toi rawm klawng plak klip singaix khankix,
         sonsang pon tawx kix akhwang ka aux sonsang pon tiang aux ti hu tom hoek ka haktiex
         Yudax,
         8 mai baox tiiem ti tawx lai tix pheen ka Asapha pa mawh cao pa pau daux nong cie simiang
         son tak sang tawx nawh khaox an khankix ka aux, pa sang yuh khaox lat siviex tab nyiex
         bwan pa sitoe tix ka guh veng mai nyiex pa sang ot aux, awm koe plawng taix pa mhawm
         Siyiex piang aux, simiang kawx tawx ankix ka aux heue."
         9 Khaix an aux hu ka cao kwang kien baoh haktiex toi rawm klawng mai plak klip singaix
         mai tawx lai pa tiiem simiang ka kix heue. Yam in simiang ploi cao kaing naing cub
         kru naing khankix mai pui naing brung khankix hu tau mai aux heue.
         10 Yam mhong Sanbalat ceu pui Horonix mai Tobix cao kaing ceu pui Amon khankix ka grawng
         an, kix kied sung sang rhawm ka hoek pui tix kaux sawg ti yuh pa mhawm son kawn praix
         ceu pui Isarelax khankix heue.
         11 Mawh kheu nan aux hoek ka veng Yerusaliem mai ot tan loe ngaix heue.
         12 Khaix an aux yaog ti kaoh yam ponsawm khawm pui tiblah pa ot tau mai aux mai aux
         ang krai pui tix kaux kawx mhong ka ceu pa sau Siyiex ka daux rhawm aux, son kaing
         pa sang yuh tix ka daux veng Yerusaliem heue. Lheu khaing tobrie pa brug aux, tobrie
         tang mu ang lai koe mai aux heue.
         13 Aux lih hu plak praix yam ponsawm, ka siviex ngawd mai hoek ka rawm siyawng mai ka
         siviex seeing, dee tik pui pa seeing brai khankix mai cied ti yaox ka guh veng Yerusaliem
         pa hoik grhup hoik groing mai siviex khankix pa hoik gleeing ka ngu heue.
         14 Khaix an aux deeh hu ka plak siviex rawm keut mai ka dung rawm simiang, viang mawh
         nan krax sang hu brung cie aux ang lai koe heue.
         15 Mawh kheu nan ka daux ponsawm, aux lih hu ka plak siviex daux ngawd mai cied ti yaox
         ka guh veng, khaix an aux deeh veeh tix plak khaix mai laig ka daux siviex daux ngawd
         mai ing ka daux krax an heue.
         16 Cao pa kwang veng khankix ang tawng ka dee hu aux mai ceu pa yuh aux khankix, kheu
         aux ang nyang krai grawng inkix, ka pui Yudax mai ka cao giex kaing li, ka cub simiang,
         ka cub cao pa kwang veng mai ka pui tang kaux khankix, pui mawx pa sang yuh ka kaing
         heue.
         17 Khaix an aux ah nin ka kix, "Pex hoik yaox krax pa kha rhawm ex in mai veng Yerusaliem
         hoik grhup groing mai grawng pa hoik gleeing siviex veng khankix ka ngu, hoek heue
         mai kieh ex deeh sum guh veng Yerusaliem, sonsang ang lai koe lox sibriem ka ex heue."
         18 Aux krai grawng koe riang rao plawng taix Siyiex tau mai aux mai grawng gumlox pa
         mhawm simiang pa hoik krai nawh ka aux heue. Khaix an kix ah nin, "Ex kaox mai sum."
         Kix yaog taix yaing caong paox tix sonsang yuh ka kaing jhaw ceu pa mhawm in heue.
         19 Viang mawh nan yam mhong Sanbalat ceu pui Horonix mai Tobix, pa mawh cao kaing ceu
         pui Amon mai Geshem ceu pui Arap khankix ka grawng an, kix hoik nyiah mai sibriiem
         ka ex ah nin, "Pa yuh pex in mawh ceu patix lie? mawh sang deeh tieh feen pex ka simiang
         lie?"
         20 Mawh kheu nan aux deeh pawk lox kix ah nin, "Siyiex meung raoma tak sang tawx akhwang
         yix yuh tom hoik heue. Yix pa mawh kawncau Nawh khankix, tak sang deeh sum, viang
         mawh nang phan mawx pex ang koe nyum ka daux veng Yerusaliem mai ang koe akhwang ti
         mhaing tidtix.

1 Yam an pa mawh Eliaship cao giex kaing li pa ting yaog ti kaoh tau mai paox pa giex
         kaing li khankix, pa mawh cao giex kaing li mai sum Siviex Yung, kix hoik yuh singax
         mai hoik jung ka plah siviex, kix cox sum guh veng singai hoek ka nyiex lhaong Hame-a
         tom hoek ka nyiex lhaong Hananelax, awm pa hoik ap tix kham cox khankix heue.
         2 Plak khaix Eliaship mawh pui veng Yerikho khankix pa cox sum heue. Khaix kix mawh
         Zakurax kawn simex Imarix pa cox sum heue.
         3 Cub kawn praix Hasenax khankix hoik cox sum siviex kah, kix hoik sau ti deuh khaox
         lat nawh khankix mai plah siviex mai sau siviex mai khawm jhong siviex heue.
         4 Khaix kix tom mawh Maramot kawn simex Uriyax, pa mawh kawn simex Koza, pa cox tix
         sum heue. Khaix kix tom mawh Meshulam, kawn simex Berokhix, kawn simex Meshazabelax
         pa cox ti sum, khaix kix tom mawh Zadok kawn simex Banax pa hoik cox sum heue.
         5 Khaix kix tom mawh pui veng Teko pa cox sum, viang mawh nan pui kix pa koe min khankix,
         hoik ang sau riang rao klip kix sonsang yuh kaing cie cao simiang kix heue.
         6 Khaix an Yoyadax kawn simex Pasha mai Meshulam kawn simex Beshodeyax pa cox sum siviex
         prim, kix hoik sau ti deuh khaox lat nawh khankix mai plah siviex mai saw mai khawm
         jhong siviex heue.
         7 Khaix kix tom mawh Malatix pui veng Gebom mai Yadom pui Meronot mai khawm pui Gebom
         mai pui Mizapa khankix pa cox sum tom hoek ka nyiex ot cao kwang veng baoh haktiex
         toi rawm klawng plak klip singaix heue.
         8 Khaix kix tom mawh Uzelax kawn simex Hahayax pa mawh pa chix yuh kraung mau khri
         tix kaux pa cox sum heue. Khaix nawh tom mawh Hananix pa mawh cao yuh sidah bhawng
         tix kaux pa cox sum mai kix hoik yuh veng Yerusaliem kaux cong tom hoek ka dee vieh
         guh veng heue.
         9 Khaix kix tom mawh Rephayax kawn simex Harax, pa mawh cao pa kwang baoh haktiex veng
         Yerusaliem tix plak, pa cox tix sum heue.
         10 Khaix kix tom mawh Yedayax kawn simex Harumap pa cox ti sum can pa koe ka plak sivoe
         nyiex cao nawh heue. Khaix nawh, tom mawh Hattux kawn simex Hashabanix pa cox khre
         ti sum heue.
         11 Malakhiyax kawn simex Harim mai Hashut kawn simex Pahat-mawbax pa cox sum tang baux
         mai khawm nyiex lhaong rong ngu khankix heue.
         12 Khaix nawh tom mawh Shalum kawn simex Halohat pa mawh cao pa kwang baoh haktiex veng
         Yerusaliem tix plak, cox ti sum tau mai kawn bun nawh khankix heue.
         13 Hanum mai can pui pa ot ka daux veng Zanaw cox sum siviex ngawd heue. Kix hoik sum
         ankix mai sau ti deuh khaox plah siviex khankix, tau mai saw siviex khawm jhong siviex
         khankix mai hoik cox ti sum guh veng pa lang tix rheng sawk, tom hoek ka siviex seeing
         heue.
         14 Malakhiyax kawn simex Rekhap pa mawh cao pa kwang baoh haktiex veng Biethakharem
         hoik cox sum siviex seeing heue. Nawh cox sum siviex an mai sau khaox plah siviex
         khankix tau mai saw siviex mai khawm jhong siviex heue.
         15 Shalum kawn simex Kholahozie pa mawh cao pa kwang baoh haktiex veng Mizapa, hoik
         cox ti sum Siviex Rawm Keut heue. Nawh hoik sum ankix mai hoik sau braux mai hoik
         sau ti deuh khaox plah siviex khankix, tau mai saw siviex mai khawm jhong siviex mai
         hoik cox guh veng rawm dung Silawng pa koe hawt sipeem tai simiang tom hoek ka glawk
         bawng pa lih hu khaing veng Davit heue.
         16 Khaix nawh tom mawh Nehamix kawn simex Azabuk, pa mawh cao pa kwang baoh haktiex
         veng Bietzurax tix plak pa cox ti sum tom hoek ka baoh dee koe sivoe simeeig Davit
         mai tom hoek ka rawm dung pa yuh pui khankix mai tom hoek ka nyiex pui kwa rhawm khankix
         heue.
         17 Khaix nawh tom mawh cub pui Lewix khankix, Rehum kawn simex Banix pa cox ti sum,
         khaix nawh tom mawh Hashabix pa mawh cao kwang baoh haktiex veng Kilax tix plak, pa
         cox ti sum baoh haktiex nawh heue.
         18 Khaix nawh tom mawh puxaik kix khankix, Bave kawn simex Henadat pa mawh cao kwang
         baoh veng Kilax pa kawn deuk an tix plak, pa cox ti sum heue.
         19 Khaix nawh tom mawh Ezarax kawn simex Yeshuax, pa mawh cao kwang veng Mizapa pa cox
         ti sum ka tix baux pa koe ka plak sivoe krax haok ka plak nyiex krao kraung naing
         dee kawk daog veng heue.
         20 Khaix nawh tom mawh Baruk kawn simex Zabie sau riang rao ti cox sum ka tix baux,
         jah khaing dee kawk veng tom hoek ka siviex nyiex cao giex kaing li ting Eliaship
         heue.
         21 Khaix nawh tom mawh Meramot kawn simex Uriyax pa mawh kawn simex Koza pa cox ti sum
         ka tix baux, jah khaing diang siviex nyiex Eliaship tom hoek dee sidah daog nyiex
         Eliaship heue.
         22 Khaix nawh tom mawh cub cao giex kaing li pui ot daux lung khankix pa cox ti sum
         heue.
         23 Khaix an tom mawh Binyamin mai Hashup khankix pa cox sum baoh pa koe plak sivoe nyiex
         kix heue. Khaix kix tom mawh Azarix kawn simex Meseyax pa mawh kawn simex Ananix pa
         deeh cox ti sum hawt baoh nyiex nawh heue.
         24 Khaix nawh tom mawh Bennue kawn simex Henadat pa cox ti sum tix baux, jah khaing
         nyiex Azarix tom hoek ka daog veng dee kawk guh veng heue.
         25 Palalax kawn simex Usie cox ti sum ka dee kawk daok veng mai nyiex lhaong, jah ka
         nyiex lhaong simiang pa koe hawt biang nyiex pau yam heue. Khaix nawh tom mawh Pedayax
         kawn simex Parot pa cox ti sum heue.
         26 Khaix an pa kham ti yuh kaing jhaw nyiex bwan Siyiex, kix pa ot piang gawng Ophelax
         cox tom hoek sivoe siviex rawm pa koe plak lih singaix mai ka see dee jawn ti lih
         khaing nyiex lhaong heue.
         27 Khaix kix tom mawh pui veng Teko khankix pa cox ti sum tix baux, pa koe plak sivoe
         nyiex pau tap pa kied ting lhaong tom hoek ka guh veng Ophelax heue.
         28 Ka plak piang siviex brung tom mawh cao giex kaing li khankix, pa cox ti sum pa koe
         ka plak sivoe nyiex cao kix heue.
         29 Khaix kix tom mawh Zadok kawn simex Imerax pa cox ti sum ka pa koe plak sivoe nyiex
         cao nawh heue. Khaix nawh tom mawh Shemayax kawn simex Shekhanix pa mawh cao pau siviex
         plak lih singaix, pa cox ti sum heue.
         30 Khaix nawh tom mawh Hananix kawn simex Shelemix mai Hanun kawn simex Zalaphax liah
         kaux tix kaux, pa cox ti sum ka tix baux, khaix nawh tom mawh Meshulam kawn simex
         Berekhix pa cox ti sum pa koe ka plak sivoe baux dee ot nawh heue.
         31 Khaix nawh tom mawh Malakhiyax pa mawh cao chix yuh kraung mau khri tix kaux, cox
         ti sum singai tom hoek ka nyiex pui pa kham ti yuh kaing jhaw nyiex bwan Siyiex mai
         tom hoek ka nyiex kix pa mawh cao lai geu khankix pa koe plak sivoe siviex Miphakat
         mai tom hoek ka lawg plak piang pa koe daog veng an heue.
         32 Sinax lawg plak piang pa koe daog veng, tom hoek siviex yung tom mawh cao yuh kraung
         mau khri mai cao lai cao geu khankix, pa cox ti sum heue.

1 Yam mhong Sanbalat ka grawng hoit deeh cox sum ex guh veng, nawh kied meet rhawm
         mai kied song rhawm mai salao ka pui Yudax khankix heue.
         2 Nawh krai lox plak sivoe puxaik tix mai cub kru naing Samarix khankix ah nin, "Pui
         Yudax pa awn riang inkix yuh patix lie? mawh sang kaux cong yuh kix ka tokaux cao
         tix lie? mawh sang tan kix patix lie? mawh sang hoik yuh kix ceu an tix ngaix ngie
         lie? mawh sang sum kix guh veng mai lon simaox pa vaoh kix khaing pum nyhee pa hoik
         gleeing khankix lie?"
         3 Yam in Tobiyax ceu pui Amon pa ot mai praok nawh ah nin, "Guh veng pa sum kix, phan
         sox praix tix mu haok piang an, nawh tak max yuh ka lon simaox guh veng kix heue."
         4 Siyiex eue, nghiet liak, mawh kheu hoik kham geu pa salao pui, deeh kieh lox pa salao
         kix hoek piang kaing cao kix mai kieh kix kham pa tut rhim ka daux haktiex pa giex
         laung liak.
         5 Paw doh kheem ka pa lud kix mai paw doh preet phimap kix grai khaing plak sivoe Maix
         Cao liak, mawh kheu kix so krax song rhawm Maix Cao ka plak sivoe pui sum guh veng
         khankix heue.
         6 Mawh kheu nan yix hoik sum guh veng mai guh veng hoik sitoe tix tau, plak lhaong
         hoik koe tix plak heue. Mawh kheu pui hun khankix hoik koe rhawm ti yuh kaing heue.
         7 Yam hoik mhong Sanbalat, Tobix pa mawh ceu pui Arap, ceu pui Amon mai ceu pui Ashadot
         khankix, ka hoik jhak kix tix cox sum guh veng Yerusaliem mai ka jhak kix tix deeh
         thox daux doh khankix, kix kied song rhawm ka heue.
         8 Kix khawmuik kum paox tix sang yuh pa caox mai hoek puing ka veng Yerusaliem mai
         kieh pa sivix koe heue.
         9 Viang mawh nan ex hoik rawg bwan ka Siyiex ex, kheu jao pui ankix, ex deuh cao pa
         pau ti jak koe ku singaix heue.
         10 Khaix an pui Yudax khankix tiblah ah nin, "Can pui pa yuh kaing khankix kawx hoik
         dhah riang rao mai nyhee nyhawk khankix kawx hoik kied nie, mawh kheu nan, ex ang
         lai sum ka guh veng heue."
         11 Pui koeng ex khankix ah nin, "Yam ang kix tawng, ang kix yaox ex lih hoek ka sinax
         kix mai pah kix yum, kieh kaing yuh kix kaog heue.
         12 Mawh kheu nan pui Yudax pa ot dex kix, hoek krai grawng an ka ex kao bawg, "Kix tak
         kaoh khaing dee ot tix kudah mai hoek puing ka ex heue."
         13 Mawh kheu nan, aux hoik deuh pui khankix ka plak khaix guh veng dee tiem ka dee nie
         sidawng ti yaox awm pa hoik koe doeh nyiex ma kix cub mawx cub an tau mai vaig, pliah
         mai ak kix heue.
         14 Aux jhak ti yaox mai yaog ti kaoh krai ka cub simiang mai ka cub cao kaing mai cub
         pui pa kawn deuk khankix ah nin, "Paw lhat graung ka kix awx. Doh keud doh ka Siyiex,
         pa kied ting lhaong mai koe sibrawm pa kied lhat graung ka mai puing naing son puxaik
         pex, son kawn simex kawn bun pex mai son moeng pex mai son nyiex ma pex khankix heue."
         15 Yam mhong pui koeng ex khankix ka hoik tawng ex ka grawng in, Siyiex hoik yieh krax
         pa keud sawn kix laux leeing mai ex khawmuik deeh ing ka guh veng mai pui ku kaux
         tang deeh yuh kaing yuh cao tix heue.
         16 Mawh kheu nan, jah ka daux bawg yam an, kawncau aux tix plak yuh kaing mai tix plak
         giex pliah, giex kraung plah tiebtie mai ak mai ceep ka kraung plah rhiem khankix
         mai cao kaing hoik ot ka plak khaix nyiex pui Yudax khawmuik heue.
         17 Can pui khankix pa sum guh veng mai can pui pa klawm tiex pid khankix, tix khawn
         taix yuh kaing mai tix khawn taix giex ka kraung naing heue.
         18 Pui pa cox sum khankix ku kaux, hoik tang giieb vaig ka nyoi tix, yam yuh nawh kaing
         mai pui phlu teettawng hoik cung hawt praok aux heue.
         19 Khaix an aux ah nin ka cub simiang mai cao pa kwang mai can pui pa kawn deuk khankix,
         "Kaing in mawh pa kied ting mai pa kied vieh mai ex hoik kied singai ot khaing paox
         tix, tix kaux lai tix kaux piang guh veng heue."
         20 "Mawh kheu nan, yam mhong pex ka lox teettawng dee mawx ang ah, pex kraix khrawm
         paox tix hoek ka yix tan heue. Siyiex ex tak puing son ex heue."
         21 Mawh kheu nan, sau riang rao ex yuh kaing mai pui tix plak hoik giex ka pliah, jah
         ka mee riang praix tom hoek bawg yam hoik toh simuing khankix heue.
         22 Ka daux baux yam an, aux baox ah nin ka pui khankix, "Kieh pui ku kaux mai kawncau
         nawh, ot daux veng Yerusaliem ponsawm, sonsang mawh kix cao pau ex daux ponsawm mai
         yam yuh kaing plak ponngaix heue."
         23 Mawh kheu nan, tokaux aux, puxaik aux, kawncau aux mai pui pau veng pa hawt hu khaix
         aux khankix, ang lai peeik kraung ceep tix, tix kaux kawx yam lih kin kix rawm kawx
         tang giex kraung naing tix heue.

1 Pui khankix mai moeng kix kied riag yo mai pa deuh phimap ka puxaik kix pui Yudax
         heue.
         2 Mawh kheu can pui ankix ah nin, "Ex mai khawm kawn simex kawn bun ex khankix mawh
         pa kied nie, ex teei nghox khankix sonsang pon ex tix ih mai im ju ka heue."
         3 Pui tiblah ah nin, "Yix hoik tang ka haktiex mai gwang sipeem plix siiet mai khawm
         nyiex tix khankix, sonsang pon yix teei ti tawx nghox khankix, kheu hoik sibhawm praix
         heue."
         4 Pui tiblah baox ah nin, "Yix hoik yaog mau, sonsang tawx tix keen cie simiang ka
         son haktiex yix mai si peem plix siiet yix khankix heue.
         5 Mawh kheu nan nex nham yix awm nex nham puxaik yix khankix mai kawn praix yix khankix
         awm kawn praix kix mai yaox tix khin kawn simex kawn bun tix khankix yuh siliex, kawn
         bun yix khankix pa hoik yuh siliex kawx yix ang lai pon taoh kix lih heue. Mawh kheu
         hoik laig haktiex mai sipeem plix siiet yix khankix ka daux tawm taix pui tang kaux
         heue."
         6 Aux hoik kied song rhawm, yam mhong tix ka lox riag yo kix mai lox krai kix heue.
         7 Khaix hoik bre aux tix keud, aux hoik ne hoik raw cub simiang mai pa kwang khankix
         mai ah nin ka kix, "Pex ku kaux lai teei rao mau khaing puxaik tix, " "Mawh kheu nan
         aux kraix khrawm pui khankix hoek tix klah lox ka kix daux bang kum heue.
         8 Mai aux ah nin ka kix, "Awm pa hoik deeh pon taoh ex ka puxaik tix pui Yudax khankix,
         pa hoik coh tix ka pui tang ceu khankix. Yam in khex sang deeh coh pex puxaik tix
         khankix lie? Phan ang mawh nan mawh tak sang deeh mawh kix pa coh tix ka ex lie?"
         Khaix an kix yiien yawg mai ang lai tawng pa ah tix heue.
         9 Aux ah nin, "Ceu pa yuh pex khankix ang lai mawh pa mhawm, mawh ang pex khaw tix
         hu ka daux pa lhat graung tix ka Siyiex ex, sonsang tiebtie lox salao pui tang ceu,
         pa mawh pui koeng ex khankix lie?"
         10 "Aux mai puxaik aux, khawm puxaik aux khankix, kawn tawx kix ceuk mau mai nghox khankix,
         yuh bwanson kieh ex naox, krax pa teei tix rao mau in liak."
         11 "Ka daux in ngaix deeh tawx can pa mawh haktiex sipeem plix siiet mai nyiex mai mau
         pa teei pex rao khaing kix, tix yieh son tix son mai nghox an khankix, khawm rawm
         plix siiet pa khraox mai khawm rawm bee, pa hoik tat pex ti teei ka kix heue."
         12 Kix ah nin, "Yix sang deeh tawx ankix mai yix ang lai deeh mhaing tix ceu kawx khaing
         kix, yix tak sang yuh awm lox pa krai maix heue." Khaix an aux kok cao giex kaing
         khankix mai kieh kix yuh krax tiextu tix, sonsang hawt yuh kix awm gumlox sijax mukheu
         in heue.
         13 Khaix an aux kah tix khruah ka man kraung ceep pa rawd ka nyoi tix ah nin, "Ceu pui
         pa ang hoek ti yuh awm sijax mukheu in, kieh Siyiex khruah nawh singai khaing nyiex
         cao nawh mai khaing sinngao nawh mai khruah nawh tom hoik yi heue." Cub pui hun khankix
         hoik ah "Amen" mai yaogyaw ka bwanson Siyiex khawmuik heue. Khaix an pui hun khankix
         yuh nawh awm pa koe gumlox sijax mukheu in heue.
         14 Jah bawg yam yaog aux tix mawh cao pa kwang ka daux meung Yudax, jah ka num kwang
         simiang Atazerit ka haktiex tixnga num, tom hoek tixngoe ra num tix num, glang daux
         kao ra num, aux mai puxaik aux khankix ang nyang sax ih priex son nyum cao pa kwang
         khankix tibawg kawx heue.
         15 Viang mawh nan cao pa kwang veng sivoe aux khankix, hoik deuh beeh pa cien piang
         pui khankix mai teei ti ih blah mai rawm plix siiet mai mau tix ngaix tixpon shekhe
         khaing kix, pie kawncau kix kawx, hoik yuh krax kwang pa lang teung piang pui khankix,
         viang mawh nan, aux ang lai yuh awm an kheu lhat graung tix ka Siyiex heue.
         16 Aux ca baox toe ti yuh guh veng ang jud mai ex ang liag haktiex, kawncau aux khawmuik
         hoik kraix khawm paox tix yuh kaing tau heue.
         17 Lheu khaing ankix pa hoek ka ex, khaing ceu pui tang ceu khankix pa ot hawt vung
         viang ex, koe pui Yudax mai cao pa kwang khankix tix yieh tixphwan kaux, pa sawm tau
         mai pheen aux jheung jheung heue.
         18 Can ceu pa hoik khre rien ti ka son aux ku ngaix, mawh mawie tix mu, mai yung pa
         hoik laug ti liah mu mai ia sim khankix kawx hoik khre rien ti ka son aux kao ngaix
         tix bawg, rawm plix siiet kuceu hoik khre rien ti tom nie, viang mawh nan aux ang
         lai mhaing priex nyum ka son cao pa kwang veng, kheu jao kied cien kaing jhaw piang
         pui khankix heue.
         19 Siyiex eue, doh keud ka ceu pa mhawm awm pa hoik yuh aux khawmuik ka son pui khankix
         mai nawb bwan ka aux liak.

1 Yam hoik mhong Sanbalat, Tobix, Geshem pui Arap mai khawm pui koeng ex pa kawn deuk
         khankix, ka hoik sum aux guh veng mai ang dee doh lai koe tix dah kawx, viang aux
         ang nyang sau plah siviex khankix ka siviex veng khankix kawx,
         2 Sanbalat mai Geshem ploi pui hoek ka aux ah nin, "Hoek heue, kieh ex pub paox tix
         ka daux yaong tix yaong pa koe daux lung Onaw heue.Viang mawh nan kix hoik keud tix
         sang yuh krax pa ang mhawm ka aux heue."
         3 Mawh kheu nan, aux ploi cao cau khankix hu ka kix ah nin, "Aux kawx yuh kaing pa
         kied ting lhaong, mawh kheu nan, aux ang nyang pon lih hoek, aux khex sang prah kaing
         yuh tix kheu sang hoek tix ka pex yuh ka mawh lie?"
         4 Viang mawh nan, kix hoik ploi lox in hoek ka aux pon bawg mai aux hoik deeh pawk
         ka kix awm phao voe heue.
         5 Khaix an Sanbalat baox ploi kawncau tix hoek ka aux, phwan bawg tix bawg awm phao
         voe tau mai lai pa ang nyang nyeep tix ka daux tawm taix nawh heue.
         6 Ka daux lai an hoik tiiem ah nin, "An hoik mawh pa krai ka daux sinax ceu pui tang
         ceu khankix mai Geshem kawx ah yuh nin maix mai pui Yudax khankix hoik keud tix sang
         dee tieh feen, mawh kheu nan maix tom cox tix sum guh veng, sonsang yuh maix simiang
         kix heue.
         7 Maix hoik yaog ti deuh cao jhai khankix sonsang krai pao grawng maix ka daux veng
         Yerusaliem pa ah nin, simiang koe tix kaux ka daux meung Yudax heue. Yam in tak sang
         krai grawh grawng inkix ka simiang, mawh kheu nan, kieh ex kum tau mai paox tix awx."
         8 Khaix an aux deeh ploi pui hu ka nawh ah nin, "Awm can ceu pa ah maix khankix, ang
         tie mawh tix ceu kawx, mawh ngie pa lak keud maix tix sang yuh ka daux rhawm tix heue."
         9 Grawh grawng nawh kix khawmuik mie ti yuh yix koe krax lhat graung ah nin, "Plawng
         taix kix tak mawh pa awn riang awn rao mai ang lai hoik yuh kaing pa yuh tix heue.
         Siyiex eue, yam in kieh plawng taix aux koe riang rao liak."
         10 Khaix an aux hoik hoek ka nyiex Shemayax kawn simex Delayax, kawn simex Mahetabalax,
         pa mawh cao mox tix tawx lox satang mai nawh ah nin, "Kieh ex pub paox tix ka daux
         nyiex bwan Siyiex, ka plak daux lawg nyiex bwan mai kieh ex nyeep siviex nyiex bwan,
         mawh kheu kix hoek tix sang pah maix yum ka daux sawm in, kix tak hoek tix pah maix
         yum tete heue."
         11 Aux ah nin, "Pui pa awm aux in tak sang to lie? Pa awm aux tak sang laig ka daux
         nyiex bwan sonsang taoh ju tix lie? Aux ang laig heue."
         12 Khaix an aux hoik briex tawng ka ang mawh Siyiex pa ploi nawh hoek, viang mawh nan
         nawh hoik krai pao lox jhai krax pa tieh feen ka aux, kheu hoik vai Tobix mai Sanbalat
         ka nawh heue.
         13 Grawh grawng cang kix ka nawh, mawh sonsang koe krax pa lhat graung aux mai koe krax
         lud, sonsang deeh pon kix tix krai pao ka grawng krax pa caox caig mai koe lox salao
         ka aux heue.
         14 Siyiex eue, doh keud ka kaing pa yuh Tobix, Sanbalat mai cao jhai bun Nawdix mai
         cao jhai pa kawn deuk pa yuh aux koe krax pa lhat graung khankix liak.
         15 Mawh kheu nan guh veng hoik sum ti daux khix Elula tixnga phwan ngaix, rheung tixphwan
         ra ngaix heue.
         16 Yam hoik mhong cub pui koeng ex khankix ka grawng an mai ceu pui khawmuik pa ot hawt
         vung viang ex khankix, hoik yaox ka ceu inkix mai kix hoik kied kaig ka yaox kix ngai
         cao tix heue. Mawh kheu kix hoik briex tawng ka kaing pa hoik yuh Siyiex ex heue.
         17 Lheu khaing an ka daux glang singaix ankix, cub simiang Yudax khankix hoik sipaox
         lai hoek ka Tobix tom nie mai lai pa tawx Tobix kawx hoik deeh hoek ka kix heue.
         18 Mawh kheu pui Yudax tom nie hoik mawh pa kaux sijax tau mai Tobix mawh kheu mawh
         nawh kheue Shekhenix kawn simex Ara mai kawn simex Yehohanan hoik teei ti moeng kawn
         bun Meshulam, kawn simex Derakhix heue.
         19 Kix hoik krai kaing pa mhawm yuh nawh khankix ka plak sivoe ngai aux mai deeh krai
         lox sikah aux hoek ka nawh heue. Tobix deeh sipaox lai hoek ka sonsang ghlat tix aux
         heue.

1 Khaix hoik sum guh veng mai aux hoik tok plah siviex mai aux hoik tang tawx beeh
         glawm ka cao pa pau diang siviex mai cao pa ah lai rhax mai pui Lewix khankix,
         2 mai aux dee tawx veng Yerusaliem ka pux aux Hananix mai Hanan pa mawh cao kaing nyiex
         pau dee lhaong, kheu hoik mawh nawh pui pa kaux sijax tix kaux mai pa lhat ka Siyiex
         lheu khaing pui hun heue.
         3 Aux krai ah nin ka kix, "Paw nyang paoh siviex veng Yerusaliem sivoe hax koek, glang
         yam kawn cung kix tix pau, caw tix nyeep siviex mai sau ti deuh jhong mai baox tawx
         beeh glawm pau veng ka can pui pa ot daux veng Yerusaliem khankix mai tang pau ti
         jhak ka plak sivoe nyiex pui mawx nyiex pui an heue."
         4 Viang veng hoik kied vieh va kawx pui pa ot ka daux khankix kied tux mai ang nyang
         sum nyiex khankix ka daux heue.
         5 Khaix an Siyiex hoik so ka daux rhawm aux, sonsang kraix khrawm ka cub simiang khankix
         mai cao pa kwang haktiex mai khawm pui khankix, sonsang laig carang kix awm pa koe
         doeh nyiex ma kix heue. Aux hoik yaox carang doeh nyiex ma pa mawh pui khankix pa
         hoik deeh hoek bawg phao voe mai yaox pa tiiem ti deuh ka daux an yuh nin heue.
         6 Inkix mawh pui pa deeh hoek khaing krax pa giex laung tix, pa mawh pui pa hoik sax
         viex kix hu pa hoik rhim Nebukhaneza simiang veng Babulon hu mawh pui pa giex laung
         mai pa hoik deeh ing ka veng Yerusaliem mai ka meung Yudax ku kaux ka veng ot kaux
         mawx kaux an heue.
         7 Can pui pa hoek tau mai Zerubabelax mawh Yeshu, Nehamix, Azarix, Ranix, Nahamanix,
         Modekhie, Bilashan, Misapariet, Bigavie, Nehum mai Bana khankix heue. Carang ceu pui
         Isarelax khankix mawh awm in plak greem,
         8 Cub kawn praix Parot, ra rheng tix yieh atixgliah ra kaux.
         9 Cub kawn praix Shephatix khankix loe yieh atixgliah ra kaux.
         10 Cub kawn praix Ara liah yieh tixphwan ra kaux.
         11 Cub kawn praix Pahat-mawbax, pa mawh kawn praix Yeshu mai Yawbax khankix, ra rheng
         daix yieh kao daix kaux.
         12 Cub kawn praix Elam tix rheng ra yieh tixphwan pon kaux.
         13 Cub kawn praix Zattux daix yieh tixpon phwan kaux.
         14 Cub kawn praix Zakhai, aliah yieh tigliah kaux.
         15 Cub kawn praix Binnui, liah yieh tixpon daix kaux.
         16 Cub kawn praix Bebie, liah yieh tixnga daix kaux.
         17 Cub kawn praix Azagat, ra rheng loe yieh tixnga ra kaux.
         18 Cub kawn praix Adonikam, liah yieh tigliah aliah kaux.
         19 Cub kawn praix Bigavie, ra rheng tigliah aliah kaux.
         20 Cub kawn praix Adin, liah yieh tixphwan phwan kaux.
         21 Cub kawn praix Ata pa mawh Hezakix, tixdim daix kaux.
         22 Cub kawn praix Hashum, loe yieh tixnga daix kaux.
         23 Cub kawn praix Bezie, loe yieh tixnga pon kaux.
         24 Cub kawn praix Harip, tix yieh kao ra kaux,
         25 Cub kawn praix Gibon, tixdim phwan kaux.
         26 Pui veng Bieliehiem mai pui veng Netawphah, tix yieh tidaix daix kaux.
         27 Pui veng Anatut, tix yieh tixnga daix kaux.
         28 Pui veng Bietazamaviet, tixpon ra kaux.
         29 Pui veng Kirayatvarim, veng Khephirax mai veng Berot, aliah yieh tixpon loe kaux.
         30 Pui veng Rama mai veng Geba, liah yieh tixnga tix kaux.
         31 Pui veng Mikmat, tix yieh tixnga ra kaux.
         32 Pui veng Betelax mai A-ix, tix yieh tixnga loe kaux.
         33 Pui veng Nebo tang kaux, tixphwan ra kaux.
         34 Cub kawn praix pui veng Elam tang kaux, tix rheng ra yieh tixphwan pon kaux,
         35 Cub kawn praix Harim, loe yieh tixnga kaux.
         36 Cub kawn praix pui veng Yerikho, loe yieh tixpon phwan kaux.
         37 Cub kawn praix pui veng Lawdax, veng Hadit mai veng Awnaw, aliah yieh tixnga tix
         kaux.
         38 Cub kawn praix pui veng Sena, loe rheng dim yieh tixngoe kaux; khankix heue.
         39 Carang cub cao giex kaing li mawh cub kawn praix Yedayax khaing daux cub nyiex ma
         Yeshu, dim yieh atixgliah loe kaux.
         40 Cub kawn praix Imerax, tix rheng mai tixphwan ra kaux.
         41 Cub kawn praix Pashurax, tix rheng ra yieh tixpon aliah kaux;
         42 Cub kawn praix Harim, tix rheng kao aliah kaux heue.
         43 Carang pui Lewix khankix mawh cub kawn praix Yeshu, khaing ceu pui Kamelax mai khaing
         cub kawn Hodeva, atixgliah pon kaux heue.
         44 Cao pa rhax lai khankix, mawh cub kawn praix Asapha, tix yieh tixpon daix kaux heue.
         45 Cao pau siviex mawh cub kawn praix Shalum, cub kawn praix Ata, cub kawn praix Talamon,
         cub kawn praix Akakup, cub kawn praix Hatita, cub kawn praix Shobiet, khankix tix
         yieh tixngoe daix kaux heue.
         46 Pui pa kham ti yuh kaing jhaw daux nyiex bwan khankix mawh cub kawn praix Zibax,
         cub kawn praix Hashupha cub kawn praix Tabaok.
         47 Cub kawn praix Kerot, cub kawn praix Siyax, cub kawn praix Padon.
         48 Cub kawn praix Lebana, cub kawn praix Hagaba, cub kawn praix Salamie,
         49 Cub kawn praix Hanan, cub kawn praix Giddelax, cub kawn praix Gaha.
         50 Cub kawn praix Reyax, cub kawn praix Rizin, cub kawn praix Nekoda,
         51 Cub kawn praix Gazam, cub kawn praix Uza, cub kawn praix Paseyax.
         52 Cub kawn praix Besie, cub kawn praix Munim, cub kawn praix Nepheshesim.
         53 Cub kawn praix Bakabuk, cub kawn praix Hakupha, cub kawn praix Harahurax.
         54 Cub kawn praix Bazalit, cub kawn praix Mehidax, cub kawn praix Harasha.
         55 Cub kawn praix Barakot, cub kawn praix Siserax, cub kawn praix Tama.
         56 Cub kawn praix Neziyax mai cub kawn praix Hatipha khankix heue.
         57 Cub kawn praix Sawlamon khankix mawh cub kawn praix Sotie, cub kawn praix Sopheriet,
         cub kawn praix Peradax.
         58 cub kawn praix Yala, cub kawn praix Dakon, cub kawn praix Giddelax,
         59 Cub kawn praix Shephatix, cub kawn praix Hattilax, cub kawn praix Pokheriet, khaing
         ceu pui Zebem mai cub kawn praix Amon khankix heue.
         60 Pui pa kham ti yuh kaing jhaw nyiex bwan Siyiex khankix mai cub kawncau Sawlamon
         khankix loe yieh tixdim ra kaux heue.
         61 Mai kix can pui pa kaoh khaing veng Telamelax, veng Telaharasha, veng Kherup, veng
         Addon mai veng Imera khankix mai kix mawh pa ang pon tix sidawng tawng ka nyiex ma
         keeing kix mai doeh ru lih kix ka mawh ang mawh ceu pui Isarelax khankix,
         62 pa mawh cub kawn praix Delayax, cub kawn praix Tobix, cub kawn praix Nekodax khankix
         liah yieh tixpon ra kaux,
         63 khaing daux cub cao giex kaing li khankix mawh cub kawn praix Habayax, cub kawn praix
         Koza, cub kawn praix Bazilie, pa teei ti moeng kawn bun Bazilie pui haktiex Gilat
         tix kaux mai hoik kok ceu kaux kix awm an heue.
         64 Inkix mawh pui pa sawg kix ti yaox ka daux sinax can pui pa laig daux carang daux
         ru kix, viang mawh nan, kix ang lai yaox kix ka daux carang mawh kheu nan kix hoik
         mawh pui pa teei tix lih khaing cao giex kaing li kheu ang kix lai singax heue.
         65 Cao kwang haktiex tawx lox ang cu kix ih can ceu pa kied singax singeh tom hoek bawg
         yam ang cao giex kaing li nyang bax shiao ka Urim mai Tumim heue.
         66 Cub pui hun khawmuik hoik koe pon mheen ra rheng loe yieh tixgliah kaux,
         67 lheu khaing an kawncau simex kawncau bun kix, pa ot tau mai kix tan hoik koe aliah
         rheng loe yieh tixngoe aliah kaux mai kix koe simex, bun cub pa ah lai rhax khankix
         ra yieh tixpon phwan kaux heue.
         68 Kix koe brung aliah yieh tixngoe liah mu mai kix koe law ra yieh tixpon phwan mu,
         69 Kala-uk pon yieh tixngoe phwan mu mai kix koe la liah rheng aliah yieh tixnga mu.
         70 Cao kaing nyiex ma keeing kix tiblah, hoik tawx pa tan tix khankix ka son kaing jhaw
         heue. Cao pa kwang haktiex hoik tawx plah khri tix rheng dalit mai khawm pan ting
         tixphwan mu mai khawm kraung ceep cao giex kaing li phwan yieh tixngoe pheen, laig
         ka daux krao sinngao an heue.
         71 Cao kaing cub nyiex ma cub keeing kix tiblah, hoik tawx plah khri ra mheen dalit
         mai mau ra rheng ra yieh minax, laig ka daux krao sinngao heue.
         72 Cub pui pa kawn deuk khankix hoik tawx plah khri ra mheen dalit mai mau ra rheng
         minax mai khawm kraung ceep cao giex kaing li tixgliah aliah pheen heue.
         73 Mawh kheu nan cao giex kaing li mai pui Lewix cao pau siviex, cao pa ah lai rhax
         mai khawm pui khankix tiblah, pui pa kham ti yuh kaing jhaw nyiex bwan Siyiex khankix
         mai ceu pui Isarelax khankix hoik ot ka daux veng cao kix heue.

1 Yam hoek ka daux khix aliah, kawn praix ceu pui Isarelax khankix hoik ot ka daux
         veng cao kix heue. Yam an pui hun khawmuik kraix khrawm paox tix tau awm pui tix kaux,
         ka daux bing pak pa koe plak sivoe siviex rawm mai kix nhie Ezarax cao tiiem lai viex
         phuk lai lox tat jhawm prawng Mose pa hoik tawm Siyiex ka ceu pui Isarelax khankix
         hoek heue.
         2 Ka daux khix aliah tix ngaix cao giex kaing li Ezarax hoik viex phuk lai lox tat
         jhawm prawng hoek plak sivoe cub pui hun, pa mawh simex mai bun khankix can pui pa
         chix nghiet chix tawng khawmuik heue.
         3 Khaix an nawh phat khaing phuk lai an ka daux bing pak plak sivoe siviex rawm, jah
         ka plak ponngawb tom hoek bawg yam jung singaix, ka plak sivoe simex, bun, khankix
         can pui pa chix nghiet chix tawng, mai pui khankix daong yhaok tix nghiet ka phuk
         lai lox tat jhawm prawng an heue.
         4 Mawh kheu nan Ezarax cao tiiem lai cung tix ot piang grah khaox pa hoik yuh ti deuh
         son an mai pui pa cung tix ot ka praok ka plak taix khawn dawm nawh tom mawh Matathix,
         Shemax, Anayax, Uriyax, Hilakhix mai Meseyax khankix mai pui pa cung tix ot ka plak
         taix khawn gwiex tom mawh Padayax, Mishelax, Malakhiyax, Hashum, Hashabadanax, Zakharix
         mai Meshulam khankix heue.
         5 Ezarax plak ka phuk lai an ka plak sivoe ngai pui hun khawmuik, mawh kheu hoik cung
         ti ot piang dee pa lhaong khaing pui khawmuik mai yam plak nawh ka phuk lai an, pui
         yaog tix cung khawmuik heue.
         6 Ezarax yaogyaw ka Siyiex, pa mawh Siyiex pa kied ting lhaong, khaix an pui hun khankix
         yaog taix tix deeh pawk tix ah "Amen, Amen" heue. Mai kix gup pakngai tix piang tiex
         mai ngeuh kaing tix krub ka Siyiex heue.
         7 Yeshu mai Sherabix, yam in Akhup, Shabethie, Hodiyax, Maseyax, Kelita, Azarix, Yozabat,
         Hanan, Pelayax mai pui Lewix khankix, baox teem tix krai pui hun tawng ka dee bleeh
         lox tat jhawm prawng khankix mai pui khankix cung tix ot ka dax dee ot cao tix heue.
         8 Mawh kheu nan kix hoik phat phuk lai lox tat jhawng prawng Siyiex; sidawng laing
         laing mai dee krai kix mhong sonsang tawng dee bleeh lox lai pa phat tix khankix heue.
         9 Nehamix pa mawh cao pa kwang haktiex mai Ezarax pa mawh cao giex kaing li mai cao
         tiiem lai, pui Lewix cao pa gau ka pui hun mai ah nin ka pui khawmuik, "In singaix
         mawh ngaix pa singax singeh ka son Siyiex ex, paw lai koe krax pa khrup rhawm mai
         paw lai yiiem heue." Mawh kheu mhong pui khawmuik ka lox tat jhawm prawng in, kix
         tom yiiem ka heue.
         10 Khaix an nawh ah nin ka kix, "Hu krax hu pex ih pa kluing pa bee mai nyaux ceu pa
         tie mai gwieh tix tawx nyum ka pui pa ang koe tidtix, mawh kheu in singaix mawh ngaix
         pa singax singeh ka son Siyiex ex, paw koe krax laux rhawm, mawh kheu krax gaux rhawm
         pa tawx Simiang Siyiex mawh riang rao pex heue."
         11 Mawh kheu nan pui Lewix kieh pui khawmuik yiien yawg tix ah nin, "Mawh kheu in singaix
         mawh ngaix pa singax singeh, paw koe krax laux rhawm heue."
         12 Pui khawmuik hu sonsang ih mai nyaux mai gwieh tix tawx nyum ka pui mai gaux rhawm
         ka daux pa kied ting lhaong, hoik tawng kix dee bleeh lox sidiex lox gau ka kix heue.
         13 Ka daux ra ngaix tingaix cub cao kaing nyiex ma keeing cub pui hun khawmuik, tau
         mai cao giex kaing li mai pui Lewix khankix, kraix khrawm paox tix hoek ka Ezarax
         cao pa tiiem lai, sonsang tawng tix ka gumlox tat jhawm prawng heue.
         14 Kix hoik yaox can ceu pa hoik tiiem tix ka daux lox tat jhawm prawng pa hoik tawx
         Siyiex ka Mose, pa sang ot kawn praix ceu pui Isarelax ka daux nyiex gox lhax khaox
         glang yam yuh pawie ka daux khix aliah.
         15 Kix krai pao jah ka veng Yerusaliem mai veng kudah dee ah nin, "Lih hu piang gawng
         lua mai teei ti viex lhax khaox Sanlun, kak khaox gix, kak khaox grix kak khaox jhie
         yaong mai kak khaox pa nie lhax khankix, sonsang yuh nyiex gox, awm pa hoik tiiem
         ti deuh heue."
         16 Khaix an pui khankix hoik lih hu mai deeh viex kak khaox khankix hoek mai yuh nyiex
         gox son tokaux tix mai pui ku kaux hoik tang sau piang braux nyiex cao tix mai ka
         biang dee ot dee koe tix mai ka biang nyiex bwan Siyiex mai ka bing pak siviex rawm
         mai ka bing pak siviex Epharem khankix heue.
         17 Mawh kheu nan cub pui hun khawmuik khawm leeing pa mawh pui pa hoik deeh ing khaing
         pa giex laung tix khankix, hoik yuh nyiex gox kak khaox mai hoik ngawm ti ot greem
         nyiex gox; mawh kheu daux glang baux ngaix Yawsux kawn simex Nun tom hoek bawg yam
         in singaix kawn praix ceu pui Isarelax khankix ang nyang sax yaox ti yuh awm an tix
         bawg kawx mai pui khawmuik kied koe krax gaux rhawm ka heue.
         18 Jah ka daux singaix liang tom hoek daux singaix ghoik, nawh phat ka phuk lai gumlox
         tat jhawm prawng ku ngaix heue. Mai kix khan kheu pawie aliah ngaix, mai yam hoek
         ka daux daix ngaix, kix yuh pawie singax singeh awm hoik koe been ti yuh heue.

1 Yam hoik hoek khix in tixnga pon ngaix, kawn praix ceu pui Isarelax khankix krawk
         khrawm paox tix ot tau mai tawx pa ih mai ceep ka man chee rhix mai rhuat phawng tiex
         piang kaing tix heue.
         2 Khaix can pui pa kaoh khaing doeh ceu pui Isarelax khankix, tang tiah tokaux khaing
         pui tang ceu khankix mai kix yaog ti cung ti krai doh ka phimap tix mai ka phimap
         keeing kix heue.
         3 Ka daux singaix an pon son tix son kix hoik yaog tix cung dee ot dee koe tix mai
         hoik phat khaing daux phuk lai lox tat jhawm prawng Siyiex kix mai son bawg yam pon
         son tix son kix hoik krai doh phimap cao tix mai krub ka Siyiex kix heue.
         4 Khaix an Yeshu, Banix, Kamelax, Shebanix, Bunnix, Sherabix, Danix mai Khenanix khankix
         cung ka glawk bawng pui Lewix mai riag yo lox pa kied ting ka Siyiex kix heue.
         5 Khaix pui Lewix, Yeshu, Kamelax, Hashabanix, Sherabix, Hodiyax, Shebanix mai Petahix
         khankix ah nin, "Kaoh cung mai yaogyaw bwanson Siyiex pex leeing ju, kieh yaogyaw
         ka min ceu kaux pa ting sibrawm Maix Cao, pa hoik ting lhaong piang bwanson khawmuik
         mai ka daux krax pa yaogyaw heue."
         6 Mawh ngie Maix Cao tix kaux khaing pa mawh Siyiex, Maix Cao yuh raoma piang raoma,
         tau mai can pa koe khawmuik, haktiex mai can pa koe piang haktiex khawmuik, rawm sigrit
         sigra mai can pa koe ka daux khawmuik mai Maix Cao hoik priex jhung ka kix khawmuik,
         can pa koe daux raoma khankix krub ka Maix Cao heue.
         7 Maix Cao mawh Siyiex pa hoik laug ka Abram, mai hoik viex nawh lih khaing veng Urax
         haktiex Kaladie mai hoik loh ceu kaux nawh mawh Abraham,
         8 Maix Cao hoik yaox rhawm pa kaux sijax nawh ka plak sivoe Maix Cao mai hoik yuh sijax
         mukheu tau mai nawh, sonsang tawx tix haktiex ceu pui Khanan, ceu pui Hittix, ceu
         pui Amawrix, ceu pui Pharazi, ceu pui Yebusix mai haktiex ceu pui Gerashi khankix,
         ka doeh ru nawh khankix heue. Maix Cao yuh awm gumlox sikah tix khankix, mawh kheu
         Maix Cao mawh pa rahsee heue.
         9 "Maix Cao yaox krax kha rhawm keeing yix ka daux haktiex meung Ejiptux mai hoik mhong
         lox riag yo kix hawt rawm sigrit sigra raoh heue.
         10 Maix Cao hoik jhi mhai rug pa daox deng khankix ka Pharaw mai ka cub kawncau nawh
         khankix mai ka pui haktiex khankix, mawh kheu Maix Cao hoik tawng ka jhawm pa ting
         rhawm ca nyhau kix piang tax du yix heue. Mawh kheu grawng an, Maix Cao hoik koe min
         ceu kaux tom hoek ka daux in singaix heue.
         11 Maix Cao kieh rawm sigrit sigra gwieh tix sivoe kix, sonsang pon tiang kix tix hu
         sigreung rawm sigrit sigra piang tiex kroh; mai Maix Cao hoik tik ka pui pa yuh krax
         kha rhawm khankix daux rawm pa kied raux, awm simaox tix lon.
         12 Lheu khaing an Maix Cao hoik thong kix tau mai rong ngu paiawm mai ponsawm tau mai
         rong ngu sonsang jhan riang piang krax hu kix heue.
         13 "Maix cao lih piang gawng Sina mai sikah tau mai kix khaing raoma mai hoik tawx been
         pa rahsee khankix mai ka lox tat jhawm prawng pa mawh meh, khawm lox lai beenli pa
         mhawm mai gumlox tawm pingnyap khankix,
         14 Maix Cao hoik kieh kix tawng singaix twah pa singax singeh mai hoik tawm ti deuh
         been jhawm pa khaw caw tix hawt khankix mai lox lai beenli mai lox tat jhawm prawng
         khankix khaing daux tawm taix Mose kawncau Maix Cao heue.
         15 Yam cai rhawm kix Maix cao hoik tawx kix ih blah khaing raoma, yam sang nyaux nie
         kix rawm Maix Cao viex kix nyaux rawm pa kaoh khaing daux rang mai hoik krai sonsang
         laig kix ti teei haktiex pa hoik tiextu Maix Cao tix tawx ka kix heue.
         16 Viang mawh nan kix ku kaux pa mawh keeing ex khankix hoik ting rhawm ca nyhau mai
         hoik kieh ngawg tix cong mai ang nghiet ka gumlox tawm pingnyap Maix Cao heue.
         17 Kix hoik thiang mai ang nghiet mai ang doh keud ka pa daox deng pa hoik yuh Maix
         Cao ka daux sinax kix, viang mawh nan kix kieh ngawg tix cong mai ka daux pa tieh
         feen kix, kix hoik yaog ka cao kaing tix kaux, sonsang deeh ing ka dee yuh tix siliex
         ka daux meung Ejiptux, viang mawh nan, Maix Cao mawh Siyiex pa chix pluat ploi phimap
         mai pa chix tawx bwanson mai krax caux rhawm mai nhim ka daux pa song rhawm, pa grum
         naog ka daux krax caux rhawm mai ang lai tik lai vud ka kix heue.
         18 Lheu khaing an, kix hoik raug riang kawn mawie tix mu, son tokaux cao kix ah nin,
         "In mawh siyiex yix, pa hoik viex yix lih khaing meung Ejiptux mai hoik yuh pa salao
         pa kied ting lhaong kawx,
         19 viang mawh nan Maix Cao koe krax pa caux rhawm, Maix Cao ang tik vud kix ka daux
         tiagtu, rong paiawm pa thong ka krax hu kix daux pon singaix ang grai mai rong ngu
         pa thong kix hu ka daux ponsawm ca jhan riang ka kix, ka daux krax pa tak sang hu
         kix heue.
         20 Maix Cao hoik tawx khwan pa mhawm tix gau ka kix mai ang nyang pluat blah Mannax
         khaing jheeh kix mai hoik tawx kix nyaux rawm yam sang nyaux nie kix rawm heue.
         21 Daux tixpon num Maix Cao hoik priex rhawm kix, ka daux tiagtu kix ang koe pa cud
         cha tix ceu kawx, kraung ceep kix ang nyang prim mai caong kix ang uah heue.
         22 Lheu khaing an Maix Cao hoik tawx meung haktiex mai ceu pui ka kix mai hoik gwieh
         veng baux mawx baux an, mawh kheu nan kix hoik rom tix cie haktiex Sihong simiang
         Heshabon mai haktiex Awga, pa mawh simiang Bashan heue.
         23 Maix Cao hoik kieh kawn praix kix haoh hun, awm simuing raoma khankix mai viex kix
         hu ka daux tiag, pa hoik krai Maix Cao ka keeing kix, sonsang hu kix mai teei ti cie
         heue.
         24 Mawh kheu nan kawn praix kix laig mai teei tix cie haktiex, Maix Cao hoik grheu ti
         tik pui pa ot daux haktiex an ka plak sivoe kix, pa mawh ceu pui Khanan mai hoik ap
         tix tawx kix ka daux tawm taix kix, tau mai simiang mai pui haktiex khankix, sonsang
         pon yuh kix ka kix, awm pa koe rhawm kix ti yuh heue.
         25 Kix rhim ti teei veng pa kaux cong khankix, haktiex pa mhawm phon, nyiex pa naog
         kraung khrai khawmuik, rawm daux pa hoik kaong tix khankix, sipeem plix siiet, sipeem
         khaox sanlum khankix mai khaox pa plix pa kied haoh hun heue. Mawh kheu nan kix hoik
         yaox ti ih tom sak tom kluing tix ka mai gaux rhawm ka daux bwanson Siyiex pa kied
         ting lhaong Maix Cao heue.
         26 Viang mawh nan kix ang cu nghiet mai hoik tieh feen ka Maix Cao mai tik vud ka lox
         tat jhawm prawng Maix Cao plak khaix tix mai hoik pah ka cao jhai Maix Cao khankix,
         pa sidiex gau kix sonsang veeh tix ing ka Maix Cao mai kix hoik yuh kaing pa salao
         pa kied ting lhaong heue.
         27 Mawh kheu nan Maix Cao hoik ap tix tawx kix ka daux tawm taix pui koeng kix khankix,
         pa hoik map nai ka kix, mai yam pa kha kix rhawm tix, yam riag yo kix ka Maix Cao,
         Maix Cao hoik nghiet khaing daux raoma, awm pa kied nie koe krax pa caux rhawm Maix
         Cao, Maix Cao hoik tawx cao taoh kax kix, pa hoik deeh taoh ti teei kix khaing daux
         tawm taix pui koeng kix heue.
         28 Viang mawh nan khaix hoik laux lee kix tix mhawm mhawm kix hoik baox yuh pa caox
         caig ka plak sivoe ngai Maix Cao, mawh kheu nan Maix Cao dee ap kix ka daux tawm taix
         pui koeng kix, sonsang kwang piang kix, viang yuh nan kawx, yam deeh hoek kix mai
         hoik riag yo ka Maix Cao, Maix Cao hoik nghiet khaing daux raoma mai Maix Cao hoik
         taoh ka kix tom nie bawg ka daux krax caux rhawm Maix Cao heue.
         29 Viang Maix Cao tawx satix sonsang deeh hoek kix ka lox tat jhawm prawng Maix Cao
         kawx, viang mawh nan, kix kawn koe krax ting rhawm ca nyhau mai ang cu nghiet ka lox
         tawm pingnyap Maix Cao khankix mai hoik lud ka grawng krax prawng krax ciyang Maix
         Cao khankix, awm pa khaw pui tix kaux, hawt jawh ti yuh mai im ju, kix hoik reek reen
         klip tix hoik kieh ngawg tix cong mai ang lai nghiet ka heue.
         30 Viang mawh nan, Maix cao hoik gun yeung ka kix tom rheeng num mai Maix Cao tawx satix
         mai sidiex gau kix ka khwan Maix Cao pa kaoh khaing jheeh cao jhai khankix heue. Viang
         mawh nan kix ang lai nghiet jao in, Maix Cao tom ap kix ka daux tawm taix pui haktiex
         an khankix heue.
         31 Viang yuh ka mawh kawx ka daux krax caux rhawm pa kied ting lhaong Maix Cao, Maix
         Cao ang nyang yuh kix laux leeing mai ang nyang tik vud ka kix, mawh kheu Maix Cao
         mawh Siyiex pa grum naog ka pa caux rhawm heue.
         32 Mawh kheu nan Siyiex ex eue, Siyiex pa kied ting lhaong, pa kied ting riang rao mai
         pa koe sibrawm krax lhat graung, pa priex pa jhung ka gumlox sijax mukheu mai krax
         caux rhawm tix eue, paw kieh krax pa kha rhawm an khankix, mawh pa iak pa lied ka
         plak sivoe ngai Maix Cao pa hoek piang yix mai ka simiang yix, ka cao giex cao kwang
         yix mai ka cao giex kaing li yix, ka keeing yix mai ka pui Maix Cao khawmuik, jah
         ka yam kwang simiang Asurix ka haktiex tom hoek ka daux in singaix heue.
         33 Viang yuh ka mawh kawx Maix Cao rahsee ka can ceu pa hoik lih ti mawh piang yix khawmuik,
         mawh kheu maix Cao hoik kied kaux sijax tete, viang mawh nan yix hoik yuh pa ang rahsee
         heue.
         34 Cub simiang yix mai cao kwang yix khankix, cao giex kaing li yix mai keeing yix khankix,
         ang lai priex rien ka lox tat jhawm prawng Maix Cao mai ang lai nghiet ka lox tawm
         pingnyap Maix Cao khankix mai, ka mhai rug Maix Cao, pa hoik kham Maix Cao mhai rug
         piang kix heue.
         35 Grawh grawng nawh kix ang lai yuh kaing jhaw Maix Cao, ka daux meung haktiex tix,
         viang Maix Cao tawx bwanson pa mhawm tom nie mai haktiex pa kied vieh, pa mhawm phon
         ka kix kawx, kix ang lai veeh khaing kaing pa caox caig pa yuh tix heue.
         36 "Ka daux in singaix yix hoik mawh siliex, mawh siliex ka daux haktiex tawx Maix Cao
         ka keeing yix khankix, ka daux haktiex pa yaox yix tix ih ka plix pa mhawm kuceu pa
         koe khaing tan heue.
         37 Mawh kheu jao phimap yix, simiang pa yaog Maix Cao ti deuh piang yix, hoik ghrang
         tix ih plix pa kied haoh hun ka daux haktiex in khaing yix, mai kwang piang tokaux
         yix mai piang tobrie yix awm pa koe rhawm kix mai yix ot ka daux pa kha rhawm tix
         heue.
         38 Mawh kheu jao grawng in, yix khawmuik yuh sijax mukheu mai tiiem ti deuh an, mai
         cub cao kaing pa thong bung yix khankix mai pui Lewix yix khankix mai cao giex kaing
         li yix khankix, hoik tawk cum piang an heue.

1 Yam in can pui pa tawk cum piang lai pa hoik tiiem tix khankix, mawh Nehamix, cao
         pa kwang haktiex kawn simex Hakhali mai Zedekiyax.
         2 Serayax, Azarix, Yeramix,
         3 Pashura, Amarix, Malakhiyax,
         4 Hatut, Shebanix, Maluk,
         5 Harim, Merarot, Obadix,
         6 Danyelax, Gineton, Baruk,
         7 Meshulam, Abiyax, Miyamin,
         8 Mazix, Bilagie mai Shemayax, khankix heue. Inkix mawh cao giex kaing li khankix heue.
         9 Pui Lewix khankix mawh Yeshu kawn simex Azaniyax mai Binnuix pa kaoh khaing daux
         cub kawn simex Henadat mai Kamelax khankix heue.
         10 Puxaik kix mawh Shebanix, Hodiyax, Kelita, Pelayax, Hanan,
         11 Mikha, Rehop, Hashbix,
         12 Zakhurax, Sherabix, Shebanix,
         13 Hodeyax, Banix mai Baninu, khankix heue.
         14 Cao kaing ka pui khankix mawh Parot, Pahat-mawbax, Elam, Zatux, Banix,
         15 Bunnix, Azagat, Bebie,
         16 Adoniyax, Bigavie,
         17 Ata, Hezakiyax, Azurax,
         18 Hodiyax, Hashum, Bezie,
         19 Harip, Anatok, Nebie,
         20 Magabisha, Meshulum, Hezirax,
         21 Meshazabelax, Zadok, Yadua,
         22 Pelatix, Hanan, Anayax,
         23 Hoshe, Hanarix, Hoshup,
         24 Halohiet, Pilaha, Shobek,
         25 Rehum, Hashabanax, Maseyax,
         26 Ahiyax, Hanan, Anan,
         27 Maluk, Harim mai Banax khankix heue.
         28 Can pui pa kawn deuk an khankix, cub cao giex kaing li, cub pui Lewix mai cub cao
         pau siviex, cub pa rhax lai, pui pa kham ti yuh kaing jhaw nyiex Siyiex khankix mai
         can pui pa hoik tang tiah tokaux khaing pui haktiex an, khawm moeng khawm kawn simex
         kawn bun kix khankix mai pui koe krax keud mai kax tawng yung khankix mai kix sang
         hawt lox tat jhawm prawng Siyiex,
         29 Kix hoik sitoe tix mai puxaik tix, cao kwang tix mai hoik laig ka daux pa tiextu
         tix, sonsang hawt kix ka daux gumlox tat jhawm prawng Siyiex pa hoik tawx ka Mose,
         pa mawh kawncau mau soi Siyiex mai sonsang priex rien mai awm pa koe gumlox pingnyap
         Siyiex Simiang cao ex mai been pa deuh Nawh Cao, khawm lox lai beenli Nawh Cao khankix,
         30 sonsang ang ex tawx kawn bun tix khankix mawh moeng pui haktiex an mai son ang kawn
         bun kix teei kawn simex ex khankix,
         31 phan pui haktiex an khankix viex kraung khrai mai pa ih hoek coh singaix twah mai
         singaix pa singax singeh Siyiex ang ah, ex ang pon liag khaing kix mai ex ang lai
         yuh kaing kaung yuh tix yam hoek daux aliah num mai ang lai pon tix mhaing ka ceuk
         tix ceu kawx heue.
         32 Ex hoik yuh ti deuh been khankix ka son cao tix, sonsang teei mau loe son tix son
         lih khaing daux tix shekhe pa pon tix ku num, son nyiex bwan Siyiex ex,
         33 mai blah pa khan tix tan sivoe mai krax tan phawng nghox ca im, son krax tan pa gleeing
         singaix twah sijheeng, son yam haok khix khraox mai pawie pa hoik tat ti deuh khankix,
         son kraung pa singax singeh khankix mai son krax tan pa gleeing pa pluat ploi phimap,
         sonsang yuh pa khyox pa khaw ka son ceu pui Isarelax khankix mai son kaing jhaw nyiex
         bwan ex khankix heue.
         34 Ex nieb ti yaox ka daux sinax cao giex kaing li, pui Lewix mai pui hun khankix, sonsang
         viex kix khix son krax tan ka daux nyiex Siyiex ex, awm pa hoik yuh cub nyiex ma keeing
         ex khankix, ka daux bawg yam pa hoik tat ti deuh tix num hoik tix num, sonsang gleeing
         tix piang khu dee tan Siyiex ex, awm krax pa hoik tiiem ka daux lox tat jhawm prawng
         heue.
         35 Ex yuh been sonsang viex ex plix liang khaing haktiex ex mai plix khaox plix ox pa
         liang ex tix pon khaing khaox plix pa koe khawmuik, hoek ka nyiex bwan Siyiex tix
         num hoik tix num,
         36 awm pa hoik tiiem ti deuh ka daux lox tat jhawm prawng mai viex kawn Ai plix num
         ex, khawng eei brie liang ex mai cub mawie pa liang ti keh mai cub pex, cub yung khankix
         hoek ka nyiex bwan Siyiex ex ka cao giex kaing li cao yuh kaing jhaw Siyiex ka daux
         nyiex bwan Siyiex ex heue.
         37 Viex blah phawng nghox ca pa hoik klu klao pa liang ti yuh khankix mai krax tan khawm
         plix khaox plix ox kuceu mai rawm plix siiet pa khraox, rawm bee pa khraox khankix,
         hoek ka cao giex kaing li daux lawg pa koe ka daux nyiex bwan Siyiex ex, sonsang viex
         kao son tix son hoek khaing haktiex cao ex ka pui Lewix khankix, mawh kheu pui Lewix
         mawh cao rieb kao son tix son khaing daux cub pui yuh kaing ma khawmuik heue.
         38 Yam rieb pui Lewix khankix ka kao son tix son, cao giex kaing li doeh ru ceu cat
         Arun caw tix ot tau mai kix mai pui Lewix tak teei kao son tix son khaing daux kao
         son tix son hoek ka nyiex bwan Siyiex ex, ka daux krao sinngao heue.
         39 Grawh grawng nawh kawn praix ceu pui Isarelax mai kawn praix pui Lewix khankix, tak
         viex krax tan phawng nghox ca im mai rawm plix siiet pa khraox khawm bee, hoek ka
         daux lawg priex kraung ka dee koe kraung sinngao pa singax singeh khankix mai ka dee
         ot cao giex kaing li pa yuh kaing jhaw Siyiex khankix mai cao pau siviex khankix cao
         rhax lai khankix, mai ex tak ang pon prah ka nyiex bwan Siyiex ex heue.

1 Cub cao kaing pui khankix hoik ot ka daux veng Yerusaliem mai cub pui pa kawn deuk
         khankix hoik nieb ti yaox khaing daux pui kao kaux, tix kaux an tak tawx ot daux veng
         Yerusaliem veng pa singax singeh mai pa kawn deuk dim kaux khaing kao kaux an, tak
         ot ka daux veng tang dah dee heue.
         2 Pui khawmuik nawb bwan piang pui khankix pa hoik koe rhawm tix ot ka daux veng Yerusaliem
         heue.
         3 In mawh cao kaing khankix khaing kien haktiex an pa hoek ka daux veng Yerusaliem
         heue. Viang mawh nan, pui pa hoik tang ot ka veng ka nyiex yaong cao tix ka daux haktiex
         Yudax mawh pui Isarelax mai cao giex kaing li, pui Lewix, pui kham ti yuh kaing jhaw
         nyiex bwan Siyiex mai khawm doeh ru kawncau simiang Sawlamon khankix heue.
         4 In mawh cub kawn praix ceu pui Yudax mai kawn praix ceu pui Binyamin khankix pa ot
         ka daux veng Yerusaliem tan, kawn praix ceu pui Yudax khankix mawh Atayax kawn simex
         Urix kawn simex Zakharix, kawn simex Amarix, kawn simex Shephatix, kawn simex Mahalalelax,
         cub kawn praix Pariet khankix,
         5 mai Maseyax kawn simex Baruk, kawn simex Kholahozie kawn simex Hazayax, kawn simex
         Adayax, kawn simex Yoyarip, kawn simex Zakharix, kawn simex Shilonix heue.
         6 Cub kawn simex Pariet pa ot ka daux veng Yerusaliem khawmuik, koe pon yieh tixgliah
         daix kaux, pa mawh pui pa koe rhawm vao rhawm kwa heue.
         7 Inkix mawh cub kawn simex Salux kawn simex Meshulam, kawn simex Yodax, kawn simex
         Pedayax, kawn simex Kolayax, kawn simex Meseyax, kawn simex Itelax, kawn simex Yeshayax,
         8 mai khaix nawh mawh Gabie mai Salie khankix, koe dim yieh tixnga daix kaux heue.
         9 Yolax kawn simex Zakharix, tom mawh cao kaing kix mai Yudax kawn simex Senua mawh
         cao kwang veng ra kaux heue.
         10 Khaing daux cub cao giex kaing li khankix mawh Yedayax kawn simex Yoyarip mai Yakhin,
         11 Serayax kawn simex Hilakix, kawn simex Meshulam, kawn simex Zadok, kawn simex Merayot,
         kawn simex Ahitup; mawh cao kaing nyiex bwan Siyiex heue.
         12 Puxaik kix pa yuh kaing nyiex bwan khankix koe daix yieh tixnga ra kaux mai Adayax
         kawn simex Yeroham, kawn simex Pelalix, kawn simex Amazix, kawn simex Zakharix, kawn
         simex Peshurax, pa deeh mawh kawn simex Malakhiyax,
         13 mai puxaik nawh pa mawh cao kaing daux nyiex ma keeing kix koe ra yieh tixpon ra
         kaux mai Amashen kawn simex Azarelax kawn simex Ahazen kawn simex Meshilamot, kawn
         simex Imarax,
         14 mai puxaik kix pa mawh pui pa kied ting riang rao mai pa koe rhawm vao rhawm kwa
         khankix, koe tix yieh tixnga daix kaux, cao kaing kix mawh Zabadelax kawn simex Hagadoling
         heue.
         15 Ceu pui Lewix khankix mawh Shemayax kawn simex Hashup, kawn simex Azarikam, kawn
         simex Hashabix, kawn simex Bunnix;
         16 Shababetie mai Yozabat, cao kaing pui Lewix khankix, mawh cao pa kia ngiien kaing
         jhaw plak ka praix nyiex bwan Siyiex,
         17 Mai Matania kawn simex Mikha, kawn simex Zabadix, kawn simex Asapha, pa mawh cao
         kaing pa thong kix jhak krax yaogyaw bwanson tau mai krax rawg bwan mai Bakabukiyax
         mawh ra kaux tix kaux khaing daux sinax puxaik nawh khankix mai Abada kawn simex Shammua,
         kawn simex Kalalax, kawn simex Yedutun heue.
         18 Pui Lewix pa ot ka daux veng pa singax singeh khawmuik koe ra yieh tidaix pon kaux
         heue.
         19 Lheu khaing an cub cao pau siviex khankix mawh Akkup, Talamon, mai cub puxaik kix
         pa priex rien ka siviex khankix koe tix yieh atixgliah ra kaux khawmuik heue.
         20 Can pui Isarelax pa kawn deuk pa mawh cao giex kaing pui Lewix khankix, pa ot ka
         daux veng nyiex yaong haktiex Yudax khankix mai pui ku kaux hoik tang ot ka daux haktiex
         sinngao cie tix heue.
         21 Viang mawh nan, pui kham ti yuh kaing jhaw nyiex bwan Siyiex khankix ot ka daux Ophilax
         heue. Ziha mai Gishapax mawh cao kwang piang cao kham ti yuh kaing jhaw nyiex bwan
         Siyiex heue.
         22 Cao pa kia nghiet piang pui Lewix pa ot ka daux veng Yerusaliem khankix mawh Ozix
         kawn simex Banix, kawn simex Hashabix, kawn simex Asapha cao pa rhax lai khankix mawh
         cao kia ngien kaing jhaw Siyiex heue.
         23 Grawh grawng nawh simiang tawx lox ka son grawng kix cub pa rhax lai sonsang pon
         kix nyum pa ih pa caw kix tix pon tix ngaix hoik tix ngaix heue.
         24 Petahix kawn simex Meshezabelax pa kaoh khaing cub kawn praix Zerax kawn simex Yudax
         mawh cao kaing son grawng kaing kuceu piang pui haktiex greem simiang heue.
         25 Pui tom nie ot ka dee dex kaing ma nyiex yaong tix khankix, kawn praix ceu pui Yudax
         tiblah ot ka daux veng Kirayatabax mai nyiex yaong an khankix, veng Dibon mai nyiex
         yaong an khankix,
         26 ka aux veng Yeshu, veng Moladax, veng Bietpeliet,
         27 Veng Haza, Shualax mai veng Berashebax mai nyiex yaong an khankix,
         28 ka daux veng Zikalat mai veng Hiekona mai nyiex yaong an khankix,
         29 ka daux veng Enrimon, veng Zorax, veng Yamut,
         30 veng Zanaw, veng Adalam mai nyiex yaong kix khankix, ka daux veng Lakhisha mai tong
         kaung an khankix; ka daux veng Azaka mai nyiex yaong an khankix heue. Kix hoik ot
         baoh an, jah khaing veng Berashebax tom hoek ka daux ngawd Hinnom khankix heue.
         31 Cub kawn praix ceu pui Binyamin pa kaoh khaing veng Gebax khankix hoik ot ka dax
         veng Mimat veng Aija mai veng Betelax mai nyiex yaong kix khankix,
         32 Ka daux veng Anatok, veng Nobax, veng Ananix,
         33 Ka daux veng Hazo, veng Rama, veng Gittem,
         34 Ka daux veng Hittix, veng Zebom, veng Nebalat,
         35 Ka daux veng Lodax, veng O maw mai ka daux ngawd pui chix yuh kaing tix khankix heue.
         36 Cub pui Lewix pa ot ka daux haktiex Yudax hoik gwieh tix ot ka daux haktiex Binyamin
         heue.

1 In mawh cub cao giex kaing li mai pui Lewix khankix, pa hoik hoek tau mai Zerubabelax,
         kawn simex Shalatelax mai Yeshu Serayax, Yeramix, Ezarax,
         2 Amarix, Maluk, Hatut,
         3 Shekanix, Rehum, Meramot,
         4 Ido, Geneton, Abiyax,
         5 Miyamin, Madia, Bilaga,
         6 Shemayax, Yawyarip, Yelayax,
         7 Salu, Amok, Hilakhix mai Yedayax, khankix heue. Inkix mawh cub cao kaing cao giex
         kaing li khankix mai khawm puxaik kix ka daux baux singaix Yeshu heue.
         8 Lheu khaing an cub pui Lewix khankix mawh Yeshu, Binnui, Kamelax, Sherabix, Yudax
         mai Matania, mawh pa thong bung pui ka lai rhax pa yaogyaw bwanson tau mai puxaik
         nawh khankix heue.
         9 Bakabukix mai Unix mai puxaik kix khankix hoik cung tix ot ka plak see kix yam koe
         beeh glawm kix heue.
         10 Yeshu mawh keeing ka Yoyakim, Yoyakim mawh keeing ka Eliyaship, Eliyaship mawh keeing
         ka Yoyadax,
         11 mai Yoyadax mawh keeing ka Yawnasan, Yawnasan mawh keeing ka Yadua heue.
         12 Cao kaing ka daux cub cao giex kaing li, ka daux baux singaix Yoyakim hoik mawh inkix
         heue. Khaing Serayax mawh Merayax, khaing Yeramix, mawh Hananix,
         13 khaing Ezarax mawh Meshulam, khaing Amarix mawh Yehohanan,
         14 khaing Melikhu mawh Yawnasan, khaing Shebanix mawh Yosiep,
         15 khaing Harim mawh Adanax, khaing Merayok mawh Helakie,
         16 khaing Ido mawh Zakharix, khaing Giheton mawh Meshulam,
         17 khaing Abiyax mawh Zikharix, kawn simex Minamin, khaing Mawdia mawh Pilatix,
         18 khaing Bilaga mawh Shammua, khaing Shemayax mawh Yehonasan,
         19 khaing Yoyarip, mawh Matatenie, khaing Yedayax mawh Uzi,
         20 khaing Salatie mawh Kalalie, khaing Amok mawh Eba,
         21 khaing Hilakhix mawh Hashabix mai khaing Yedayax mawh Netanelax heue.
         22 Daux glang bawg yam kwang simiang Darix ceu pui Pasha ka haktiex, carang pa tiiem
         ti deuh grawng pui Lewix mai cao giex kiang li pa hoik sax mawh cao kaing ka daux
         nyiex ma keeing kix hoik dawg koe tom baux ju Eliaship, Yoyadax, Yohanan mai Yadua
         heue.
         23 Carang cub kawn simex pui Lewix khankix mai cao kaing paox nyiex ma keeing kix to,
         hoek baux singaix Yohanan, pa mawh kawn simex Eliahship, hoik tiiem tix ka daux phuk
         lai been khankix heue.
         24 Cub cao kaing cub Lewix khankix, mawh Hashabix, Sherabix mai Yeshu kawn simex Kamelax,
         tau mai puxaik kix hoik cung tix ot see paox tix sonsang lai loh tix yaogyaw mai ting
         bwanson ka Siyiex awm gumlox pa tawm Davit, pa mawh pui Siyiex heue.
         25 Matania, Bakabukix, Obadix, Meshulam, Talamon mai Akkup khankix hoik mawh cao pau
         siviex krao kraung heue.
         26 In mawh pui pa ot tau mai kix, ka daux baux singaix ju Yoyakim kawn simex Yeshu,
         kawn simex Yozadak mai ka daux singaix ju Nehamix pa mawh cao pa kwang veng mai Ezarax
         cao giex kaing li cao tiiem lai heue.
         27 Yam hoek baux yam appong kix ka guh veng Yerusaliem kix hu sawg pui Lewix khankix,
         ka dee ot dee koe kix khawmuik, sonsang hoek yuh kix krax pa appong Yerusaliem, tau
         mai pa gaux rhawm mai pa ting bwanson tau mai pa rhax lai mai chiang mai ting koe
         maox khawm ting pawd khankix heue.
         28 Cub kawn simex cao pa rhax lai khankix kraix khrawm paox khaing hawt vung viang veng
         Yerusaliem mai khaing yaong Netawphah khankix,
         29 khaing nyiex yaong baoh veng Gilakalax mai khaing daux tong veng Gebax mai veng Azamaviet
         khankix heue. Mawh kheu cao pa rhax lai khankix, hoik sum tix ot nyiex yaong hawt
         vung viang Yerusaliem son cao kix heue.
         30 Khaix an cao giex kaing li mai pui Lewix khankix hoik kieh tokaux tix singax mai
         pui hun khawm guh veng singax heue.
         31 Mawh kheu nan aux viex cao kaing pui Yudax khankix haok piang guh veng mai hoik yaog
         ti deuh cub caw ting pa rhax lai yaogyaw bwanson koe ra cub mai an tix cub hoik hu
         plak khawn dawm piang guh veng plak sivex dee tik pui ceu pa seeing brai,
         32 Khaix kix mawh Hoshayax mai cub cao kaing pui Yudax khankix tix plak pa hu,
         33 mai Azarix, Ezarax, Meshulam,
         34 Yudax, Binyamin, Shemayax, Yeramix,
         35 mai cub kawn simex cao giex kaing li khankix pa giex teettawng, mawh Zakharix, kawn
         simex Yawnasan, Yawnasan mawh kawn simex Shemayax, Shemayax mawh kawn simex Matania,
         Matania mawh kawn simex Mikhayax, Mikhayax mawh kawn simex Zakhurax, Zakhurax mawh
         kawn simex Asapha,
         36 mai puxaik nawh khankix pa mawh Shenayax, Azarailax, Milalie, Gilalie, Maai, Natanelax,
         Yudax mai Hananix tau mai kraung ting tah Davit, pa mawh pui Siyiex; mai Ezarax pa
         mawh cao tiiem lai hu sivoe kix heue.
         37 Ka plak sivoe hawt baoh siviex rawm keut tan, kix haok piang krax guh veng ka glawk
         bawng veng Davit, see nyiex haw Davit ka blaong tom hoek ka siviex plak lih singaix
         heue.
         38 Cub pa rhax lai yaogyaw bwanson tang cub, hoik hu ka krax plak gwieh mai ang hawt
         khaix kix tau mai pui khankix tix plak piang guh veng mai tiang tix hu khaing dee
         pau pa lhaong nyiex tao ngu tom hoek dee kied siva guh veng,
         39 mai tiang piang siviex Epharem, piang diang siviex prim mai piang siviex Kax mai
         ka nyiex pau dee lhaong Hananelax mai ka nyiex pau dee lhaong Meax, tom hoek ka siviex
         yung mai kix kaog ka hawt siviex thawng heue.
         40 Mawh kheu nan, cao pa rhax lai yaogyaw bwanson khankix ra cub cung ka daux nyiex
         bwan Siyiex, aux mai cao pa kwang haktiex khankix tix plak hoik cung tau mai aux,
         41 mai cub cao giex kaing li khankix pa mawh Eliakim, Maseyax, Mikhayax, Elionie, Zakharix
         mai Hananix, pa giex teettawng,
         42 mai Maseyax, Shemayax, Eliaza, Urix, Yehohanan, Malakhiyax, Elam mai Eza khankix
         hoik ot tau tan heue. Cao pa rhax lai khankix hoik rhax lai ka daux pa kied ting sinum
         Yezarahix mawh cao bung cao thong ka kix heue.
         43 Ka daux singaix an kix hoik tan to tan pa appong tom nie mai krax pa gaux rhawm tix,
         mawh kheu Siyiex hoik kieh kix gaux rhawm mai krax pa kied ting, bun mai kawn nyawm
         khankix kawx gaux rhawm, krax pa gaux rhawm veng Yerusaliem hoik mhong tix tom singai
         heue.
         44 Ka daux bawg yam an, kix hoik yaox pui tiblah mawh pa teei beeh glawm piang krao
         lawg priex kraung khankix, son krax tan, plix khaox plix ox pa liang tix plix mai
         son kao son tix son, pa khrawm kix khaing daux tong kaung daux veng khankix, pa mawh
         nyum pa hoik tat awm lox tat jhawm prawng son cao giex kaing li mai pui Lewix khankix,
         mawh kheu ceu pui Yudax khankix hoik gaux rhawm ka cao giex kaing li mai pui Lewix
         pa yuh kaing jhaw Siyiex heue.
         45 Cao giex kaing li mai pui Lewix hoik priex rien ti yuh kaing jhaw Siyiex kix, cao
         pa rhax lai mai cao pau siviex khankix kawx, hoik priex rien ti yuh awm gumlox tawm
         Davit mai kawn simex nawh Sawlamon heue.
         46 Tom ka daux baux singaix ju Davit mai Asapha cao kaing ting ka cub cao rhax lai khankix
         mai pa rhax lai yaogyaw bwanson ka Siyiex hoik dawg koe tom yam an heue.
         47 Ka daux baux singaix Zerubabelax mai ka daux baux singaix ju Nehamix khankix, ceu
         pui Isarelax khawmuik hoik tang tawx nyum son cao pa ah lai rhax mai son cao pau siviex
         khankix, nyum pa caw kix tix pon son ku singaix, kix hoik tang gwieh tix tan ceu pa
         singax singeh an khankix son pui Lewix mai pui Lewix khankix hoik dee tang gwieh tix
         tan ceu ankix, son kawn praix Arun khankix heue.

1 Ka daux singaix an kix phat pui mhong ka gumlox phuk lai Mose mai ka daux lai ankix
         kix yaox krax pa hoik tiiem tix sonsang ang ceu pui Amon mai ceu pui Mawbax khankix,
         pon laig ka daux sinax cub pui hun cie Siyiex khankix,
         2 mawh kheu ang kix rieb ka kawn praix ceu pui Isarelax khankix ka blah mai rawm, kix
         hoik vai Balam sonsang tieh feen mai jhax lawg ka kix, viang mawh nan, Siyiex hoik
         deeh loh krax pa jhax lawg an, mawh ceu pa nawb bwanson heue.
         3 Yam hoik mhong kix ka gumlox tat jhawm prawng an, kix hoik gwieh pui hun pa neuex
         tix tau khawmuik khaing ceu pui Isarelax khankix heue.
         4 Sivoe in cao giex kaing li Eliaship hoik koe sibrawm piang lawg krao priex kraung
         nyiex bwan Siyiex ex khankix mai hoik yuh paox pie tau mai Tobix heue.
         5 Hoik khre lawg pa ting tix mu son nawh, ka dee priex kix krax tan phawng nghox ca
         im mai can ceu pa sioe bhawng, kraung shiao mai nghox ca kao son tix son mai rawm
         plix siiet pa khraox khawm bee khankix, pa hoik tawm tix sonsang tawx ka pui Lewix
         cao rhax lai, cao pau siviex mai krax tan khankix son cub cao giex kaing li khankix
         heue.
         6 Viang mawh nan glang yam sinax in khankix, aux ang lai ot ka daux veng Yerusaliem,
         mawh kheu ka daux bawg yam hoik kwang Atazerit simiang veng Babulon ka haktiex tixngoe
         ra num tix num, aux deeh hu ka simiang ka daux khaix singaix an aux hoik pon akhwang
         khaing simiang,
         7 Yam hoek aux ka veng Yerusaliem mai yaox ka ceu pa caox caig pa yuh Eliaship son
         Tobix ka pa khre rien lawg tix mu son nawh ka daux biang nyiex bwan Siyiex heue.
         8 Ceu pa kied meet rhawm ka tete, mawh kheu nan aux tom teei ti tik kraung nyiex ma
         Tobix khawmuik khaing daux lawg heue.
         9 Khaix an aux tawx lox sonsang yuh kix lawg singax mai aux hoik deeh viex kraung shiao
         nyiex bwan Siyiex khankix laig ka daux lawg tau mai krax tan phawng nghox ca im mai
         ceu pa sioe bhawng khankix heue.
         10 Aux hoik deeh tawng ka ang pui Lewix khankix nyang bax pon nyum pa khaw tix tawx
         ka kix pa mawh pui Lewix khankix ku kaux mai cao pa rhax lai pa yuh kaing jhaw khankix
         mai hoik deeh ing ka tong kaung tix heue.
         11 Mawh kheu nan aux hoik ne raw ka cao pa kwang haktiex khankix ah nin, "Nyiex bwan
         Siyiex lai chix mawh pa tik pa vud ti yuh ka mawh lie?" Aux hoik kraix khrawm pui
         Lewix tau mai hoik deeh yaog ti deuh kix ka dee ot dee koe kix heue.
         12 Khaix pui Yudax khawmuik hoik viex nghox ca, rawm plix siiet pa khraox mai bee khankix
         pa mawh krax tan kao son tix son hoek ka nyiex krao priex kraung heue.
         13 Aux hoik yaog ti deuh cao pa kwang khankix piang nyiex krao priex sinbwan, pa mawh
         cao giex kaing li Shelemix mai cao tiiem lai Zadok mai khaing daux pui Lewix khankix
         tom mawh Pedayax mai khaix kix tom mawh Hanan mawh kawn simex Zakharix, Zakhurax mawh
         kawn simex Matania heue. Kheu mawh kix pa hoik koe krax pa kaux sijax mai kaing jhaw
         tom mawh pa sang gwieh tix tawx kraung ka son puxaik kix heue.
         14 Siyiex eue doh keud ka aux son grawng in mai paw doh preet ti tik kaing ceu pa mhawm
         yuh aux khankix, ka pa hoik yuh aux ka son nyiex bwan Siyiex aux mai son kaing jhaw
         khankix liak.
         15 Ka daux singaix yam an aux hoik yaox pui tiblah ka daux haktiex Yudax, pa biiet rawm
         plix siiet ka daux singaix twah mai paw viex lhiem nghox khankix hoek mai tang rawm
         plix siiet piang la, khawm sigleem plix siiet mai plix ruh khankix mai kuceu khawmuik,
         pa hoik viex kix hoek ka daux veng Yerusaliem ka daux singaix twah mai aux hoik sax
         tawx satix ka kix sonsang ang kix coh cai lai gee singaix twah heue.
         16 Pui veng Turux pa ot ka daux veng Yerusaliem teei kax mai kraung lai kuceu hoek mai
         coh ka pui Yudax daux singaix twah heue.
         17 Khaix an aux hoik ne raw ka cub simiang pa laoh lie pui Yudax khankix mai ah ka kix,
         "Kheu pex lai yuh ceu pa caox caig yuh nin, sonsang kieh tix singaix twah seeing brai
         ka yuh ka mawh?
         18 "Mawh ang keeing pex khankix hoik yuh awm an mai ang mawh Siyiex pa hoik viex krax
         laux leeing in khawmuik hoek piang ex mai piang veng in lie? lai kawn baox viex krax
         song rhawm hoek piang ceu pui Isarelax khankix, pa hoik seeing brai yuh tix singaix
         twah heue."
         19 Mawh kheu nan ka daux siviex veng Yerusaliem ka daux bawg yam jah praix tix sang
         faik sivoe singaix twah tix ngaix, aux hoik tawx lox sonsang nyeep kix ka siviex veng
         khankix mai tawx beeh glawm sonsang ang kix paoh siviex tom hoik luan singaix twah,
         khaix aux yaog ti deuh kawncau tix khankix tiblah sonsang pau jhak ka siviex khankix,
         sonsang ang viex beeh glawm pa cien khankix laig ka daux veng singaix twah heue.
         20 Mawh kheu nan cao yuh lai geu khankix mai cao coh cao cai kraung kuceu, hoik pan
         hoik peung ka plak praix veng Yerusaliem been tix bawg ra bawg heue.
         21 Tawx satix mai ah nin ka kix, "Pex lai pan peung plak praix guh veng yuh ka mawx
         lie? Phan pex baox deeh yuh nin, Aux tak giex ka pex, " jah khaing yam an, kix ang
         lai hoek tix bawg kawx ka daux singaix twah heue.
         22 Aux tawx lox ka pui Lewix khankix, sonsang yuh kix tokaux tix singax mai sonsang
         hu pau kix ka siviex veng mai sonsang kieh kix singaix twah singax singeh, Siyiex
         deeh doh keud ka aux, son kaing in mai pluat ploi ka aux, awm koe krax caux rhawm
         pa kied ting Maix Cao liak.
         23 Ka daux singaix an aux hoik yaox ka pui Yudax tiblah pa teei ti moeng ceu pui Ashadok,
         ceu pui Amon mai ceu pui Mawbax khankix heue.
         24 Kawn praix kix tix plak hoik sikax lox ceu pui Ashadok mai ang lai chix sikax lox
         pui Yudax, viang mawh nan kix hoik sikah ka lox sikax ceu pui mawx pui an heue.
         25 Aux ne raw kix, jhax lawg ka kix, sivied kix tiblah, reeig hauk kix mai hoik kieh
         kix tiextu tix ka Siyiex ah nin, "Pex tak ang pon tawx kawn bun tix mex kawn simex
         kix mai pex tak ang pon ti teei kawn bun kix mawh moeng kawn simex pex khawm cao pex
         heue."
         26 Ang mawh Sawlamon simiang ceu pui Isarelax pa hoik lud ka grawng ceu inkix lie? Viang
         mawh nan, ka daux sinax haktiex pa haoh hun simiang pa awm nawh ang koe tix kaux kawx,
         pa kied moh Siyiex ka nawh mai Siyiex hoik kieh nawh mawh simiang piang ceu pui Isarelax,
         viang yuh ka mawh kawx, bun tang praix klawng khankix kawn pon kieh nawh lud heue.
         27 "Mawh khex sang nghiet yix ka krax pa yuh pex, pa caox caig pa kied ting in mai pa
         lud pex ka Siyiex ex, ka teei pex tix moeng bun tang praix klawng khankix lie?"
         28 Pui tix kaux pa kaoh khaing daux cub kawn simex Yoyadax pa mawh kawn simex cao giex
         kaing li pa ting Eliaship pa mawh kheue Sanbalat pui Horonix, mawh kheu aux hoik grheu
         nawh lih khaing tix heue.
         29 Siyiex aux eue, doh keud ka kix, mawh kheu kix hoik seeing yuh grawng pa mawh tix
         cao giex kaing li mai sijax mukheu pa hoik yuh Maix Cao tau mai cao giex kaing li
         mai pui Lewix khankix heue.
         30 Mawh kheu nan aux hoik kieh kix singax mai hoik kieh kix tang tiah khaing pui tang
         praix klawng kuceu, aux hoik yaog tix tawx beeh glawm ka cao giex kaing li mai pui
         Lewix khankix kaux mawx kaux an, ka daux kaing jhaw pa yuh nawh,
         31 aux kieh kix viex ti tan khix mai plix khaox plix ox pa liang kix tix pon phao voe
         hoek ka bawg yam pa hoik tat ti deuh, Siyiex aux eue, doh keud ka aux mai tawx bwanson
         ka aux liak.EstherEstherEstherEstherEsther

1 Khaix hoik luan ceu ankix ka daux baux singaix kwang simiang Ashuerux, in mawh simiang
         Ashuerux pa hoik kwang haktiex jah khaing haktiex India tom hoek ka haktiex Ethiopia
         khankix mai nawh kwang ka haktiex tix yieh tixnga aliah baoh heue.
         2 Ka daux ngaix ankix, yam hoik ngawm simiang Ashuerux tix mawh simiang piang dang
         ngeung haktiex cao nawh, pa hoik koe ka daux Shushan pa mawh nyiex tab pa lhaong,
         3 ka daux bawg yam kwang nawh ka haktiex daux loe num tix num, nawh yuh pawie son cao
         kaing nawh mai son kawncau nawh khawmuik mai khawm cao kaing pa koe sibrawm piang
         haktiex Pasha mai Midix khankix mai cub simiang pa ting lhaong greem nawh khankix
         mai khawm kawn simiang baoh haktiex an khankix mai sonsang hoek kix ka plak sivoe
         nawh,
         4 yam jhi nawh kix yaox krax pa magmi min plakngai meung haktiex nawh khankix mai khawm
         krax pa kied haok hwan sibrawm krax kwang krax pang nawh khankix son daux ngaix ankix,
         mawh tix yieh tixdaix ngaix khawmuik heue.
         5 Yam naog ngaix inkix, simiang khan kheu ti yuh pawie pa rheung aliah ngaix son pui
         khawmuik, pa hoik bleeh ti hoek ka daux nyiex tab lhaong Shushan, jah khaing ka pa
         ting tom hoek ka pa iak daux gwang piang sipeem nyiex ot simiang heue.
         6 Man tieb pa paing mai pa klai raoma khankix hoik phyawk tau mai maox keei man ceu
         pa mhawm mai hoik teuk teue ti ka maox keei man pa lung pliex an khankix piang jeep
         mau mai piang rong simaox paing khankix mai ku it ku tawm khankix hoik mawh pa yuh
         tix ka khri mai man pa koe piang meeh tawm an tix mu pa tawm tix piang simaox paing,
         siang simaox raoh simaox lheung mai simaox lung khankix heue.
         7 Kix khan kheu ti tawx rawm nyaux khankix ka daux kawk khri mai kawk nyaux ankix ku
         mu hoik tang siyox khaing paox tix, tau mai rawm plix siiet nyaux simiang khankix
         tom nie, awm krax pa fah rhawm simiang heue.
         8 Awm pa koe been krax nyaux ankix ang lai mawh ceu pa sang khin tix nyaux ka. Son
         grawng an simiang hoik tawx lox ka cub simiang iak pa ot daux nyiex ma nawh khankix,
         sonsang hawt yuh kix awm krax pa nyawm rhawm kaux pui mawx kaux pui an heue.
         9 Laux simiang Vashati baox yuh pawie tix mu son bun khankix ka daux nyiex haw cie
         simiang Ashuerux heue.
         10 Ka daux aliah ngaix tix ngaix, yam gaux rhawm simiang tau mai nyaux ti rawm plix
         siiet, nawh tawm lox ka Mehuman, Bizata, Habawna, Bigata, Abagata, Zeta mai Kaka khankix
         pa mawh pui sieh aliah kaux, pa hoik kaing ka daux plak sivoe simiang Ashuerux,
         11 sonsang viex laux simiang Vashati hoek ka plak sivoe simiang khawm krax ceep tix
         mhok khri simiang mai jhi krax pa mhawm grang nawh ka plak sivoe pui khankix, kheu
         hoik mhawm grang nawh ti jhak heue.
         12 Viang mawh nan laux simiang Vashati hoik thieang ti ang hoek ka lox tawm simiang,
         ka pa hoik viex cub pui sieh nawh khankix, mawh kheu nan simiang meet rhawm mai krax
         pa song rhawm nawh hoik hax awm ngu ka daux rhawm nawh heue.
         13 Khaix an simiang ah nin ka pui pa koe pingnya cuyi khankix, pa hoik chix tawng ka
         bawg yam khankix, grawh grawng nawh in mawh krax pa yuh simiang ka plak sivoe pui
         khankix pa hoik tawng ka been mai grawng krax prawng ca,
         14 pui inkix pa kied dex ka nawh tom hoik mawh Khashana, Sheta, Adamata, Tashisha, Mariet,
         Masena mai Memukan khankix pa mawh kawn simiang haktiex Pasha mai haktiex Midix khankix
         aliah kaux, pa hoik kied laoh lie ka plak sivoe simiang mai pa kied ting lhaong glawk
         kaing ka daux meung haktiex an khankix heue.
         15 Mawh sang caw ex ti yuh patix ka laux simiang Vashati awm krax pa koe been kheu jao
         ang nawh caw ti nghiet ka lox tawm simiang Ashuerux pa hoik viex kix hoek khaing pa
         sieh an khankix lie?
         16 Memukan deeh pawk ti ah nin, ka plak sivoe simiang mai cub kawn simiang an khankix,
         laux simiang Vashati ang joeng mawh pa hoik lud ka simiang nong nong ngie mai nawh
         hoik lud ka kawn simiang an khawmuik mai pui pa koe ka daux baoh haktiex cie simiang
         Ashuerux khawmuik heue.
         17 Jhawm krax yuh laux simiang an tak mawh pa hoik tawng bun khawmuik ka, mawh kheu
         nan kix tom koe lox sibriem ka mex tix khankix ka daux plak sivoe ngai cao kix, yam
         deeh krai kix grawng yuh nin, simiang Ashuerux tawm lox tix ka laux simiang Vashati
         sonsang hoek jhi nawh tix ka plak sivoe nawh, viang mawh nan ang cu ti hoek heue.
         18 Daux ngaix in cub moeng simiang haktiex Pasha mai haktiex Midix khankix tak ah nin
         ka cub cao kaing greem simiang khankix, ka pa hoik mhong tix grawng jhawm laux simiang
         an, mawh kheu nan krax pa kied kaig tua mai krax pa meet rhawm tak mawh pa koe ka
         heue.
         19 Phan an mawh pa khaw rhawm simiang, kieh sibrawm simiang preet khaing nawh mai kieh
         mawh pa tiiem ti deuh ka daux been ceu pui Pasha mai Midix, sonsang ang been an sang
         mawh pa hoik tieh loh tix mai Vashati tak ang lai yaox tix hoek ka plak sivoe simiang
         Ashuerux khaix in tibawg kawx mai kieh simiang tawx glawk laux simiang mawh nawh ka
         pui tang kaux, pa mawh pui pa nie lheu mhawm khaing nawh heue.
         20 Yam pa pao lox simiang ka daux hatiex dee pang kwang khankix, kheu an hoik mawh pa
         kied vieh va can moeng pui pa ting pa iak khankix khawmuik tak yaox ti deuh min kix
         heue.
         21 Krax pa deeh pawk lox an, hoik krox rhawm simiang mai cub kawn simiang greem nawh
         khankix mai simiang hoik yuh nawh awm gumlox pa hoik ah Menukham heue.
         22 Khaix an nawh tiiem ti tawx lai khankix hu ka simiang ot hawt baoh haktiex an khankix,
         pa mawh lai tix pheen son cao haktiex ku plak mai ka pui khankix ku kaux, ka plak
         lox sikah cao kix mai pui ku kaux tak mawh cao kwang cao pang ka daux nyiex cao tix
         mai sikah ka lox pui tix heue.

1 Yam hoik deeh fah rhawm krax pa meet rhawm simiang Ashuerux, nawh doh keud ka Vashati
         mai khawm ceu pa hoik yuh nawh khankix mai gumlox sibrawm ceu pa hoik prawng ca ka
         nawh heue.
         2 Cub kawncau simiang khankix ah nin ka simiang, "Kieh ex rawg bunkrih awn ju pa mhawm
         grang pa loig son simiang heue."
         3 Kieh simiang yaog ti deuh cao kaing khankix, ka daux baoh haktiex nawh khankix, sonsang
         pon kix tix kraix khrawm bunkrih awn ju, pa mhawm grang pa loig an khankix hoek ka
         nyiex pau dee lhaong Shushan greem krax pa appong Hegie pa mawh simex sieh cie simiang
         pa mawh cao pa appong tix priex bun khankix mai tawx sidah ceu pa sang khre rien kix
         tix mhawm grang ka heue.
         4 Khaix an kieh bun awn ju pa pon tawx krax krox rhawm simiang deeh mawh laux simiang
         tang Vashati, ceu inkix hoik mawh pa khaw rhawm simiang mai hoik hawt ti yuh awm an
         heue.
         5 Ka daux nyiex pau dee lhaong Shushan koe pui Yudax tix kaux, pa kaux Mawdakie, kawn
         Ya-irax kawn simex Shimi pa mawh kawn simex Kisha, pa mawh ceu pui Binyamin tix kaux
         heue.
         6 Nawh mawh pui pa viex kix luan dee singai, khaing veng Yerusaliem tau mai cub pui
         pa giex laung khankix, pa mawh pa giex tix tau mai Yekhawnix pa mawh simiang meung
         Yudax, pa hoik teei Nebukhaneza pa mawh simiang veng Babulon hu heue.
         7 Mawdakie teei tix eei Hadasa, pa kaux Isata pa mawh kawn bun keeing iak nawh kheu
         jao mawh nawh pa ang koe miex koe keeing, kawn bun awn ju an, mhawm grang ti yaox,
         yam hoik yum keeing nawh mai miex nawh Mawdakie teei ti eei nawh awm kawn bun tix
         heue.
         8 Yam hoik mhong kix ka lox simiang mai ka lox pa ghaok khankix mai yam kraix khrawm
         cub bun awn ju an khankix ti hoek tom nie ka nyiex dee lhaong Shushan greem krax pa
         kwang Hegie, Isata kawx hoik mawh pa teei ti hu tau ka nyiex haw simiang, ka daux
         krax pa priex pa rien Hegie, pa mawh cao pa kwang ti jhak piang bun an khankix heue.
         9 Bun awn ju an hoik yuh krax pa khaw rhawm Hegie mai Isata hoik pon krax pa koe pakngai,
         Hegie nied ti tawx kraung sidah ceu pa sang khre rien nawh tix koe krax pa mhawm grang
         mai khawm kraung khrai pa sang ceep nawh khankix heue. Khaix an bun kawncau pa hoik
         laug tix khankix aliah kaux, hoik baox tawx ka nawh khaing daux nyiex haw simiang
         mai kieh nawh mai khawm bun kawncau nawh khankix hu ka daux pa kied mhawm daux nyiex
         cub bun khankix heue.
         10 Isata ang nyang bax krai ceu pui tix mai grawng paox nyiex ma tix khankix, mawh kheu
         Mawdakie tawx satix ka nawh sonsang ang nawh krai grawng an heue.
         11 Mawdakie lailing ti jhak ka daux plak sivoe rawb rim piang brawk dee ot cub bun khankix
         ku ngaix, sonsang tawng nawh grawng ot koe Isata mai grawng ceu pa hoik yuh kix ka
         nawh heue.
         12 Bun awn ju ankix kaux mawx kaux an, lai loh ti hoek ka simiang Ashuerux, khaix hoik
         naog bawg yam cox khre kix tokaux tix daux kao ra khix awm pa hoik koe been krax pa
         hawt kix ti yuh son bun an khankix, mawh kheu awm hoik tat kix ti deuh bawg yam singaix
         pa sang khre rien kix tokaux tix ka bee muran liah khix mai ka sidah bhawng liah khix
         mai khawm krax pa khre rien son krax pa sang mhawm grang bun khankix heue.
         13 Kix khre rien tix awm bun awn ju ankix kaux mawx kaux an hu jhi tokaux tix ka simiang
         mai kix hoik pon ceu pa koe rhawm kix ti sang viex tau mai khaing brawk dee ot cub
         bun khankix, hoek ka nyiex haw simiang heue.
         14 Ka daux plakbo nawh hu laig mai ka plak ponngawb nawh deeh ing ka nyiex cub bun ankix
         ra dah tix dah ka dee ot cao pa kwang cub bun ankix, pa mawh Shagaza pui sieh cie
         simiang pa kia ngien ka cub moeng iak simiang khankix, viang simiang koe rhawm kawx,
         phan ang kok ceu kaux, nawh tak ang yaox ti laig daux dee ot simiang bawg khaix heue.
         15 Yam hoik hoek bawg yam cie Isata kawn bun Abihie pa mawh keeing iak Mawdakie pa hoik
         teei ti eei nawh awm kawn bun tix, sonsang hu laig ka dee ot simiang nawh ang lai
         mhaing ti viex tix ceu kawx, lheu khaing krax keud pa tawx Hegie pa mawh pui sieh
         cie simiang pa mawh cao pa kwang cub bun khankix mai Isata hoik pon pa khaw rhawm
         ka plak sivoe ngai pui khawmuik, pa hoik pon ti yaox ka nawh heue.
         16 Isata hoik mawh pa viex tix hu ka simiang Ashuerux, ka daux nyiex haw nawh, ka daux
         bawg yam khix kao, pa mawh khix tobiet ka daux bawg yam pa kwang nawh ka haktiex aliah
         num tix num heue.
         17 Simiang hoik moh ka Isata nie lheu khaing bun tang kaux an khankix mai nawh hoik
         pon bwanson mai pa koe pakngai, ka plak sivoe ngai simiang nie lheu khaing bunkrih
         khankix, mawh kheu nan nawh yaog ti deuh mhok khri laux simiang piang nawh mai yaog
         nawh mawh laux simiang son tang Vashati heue.
         18 Simiang yuh pawie ting, pa mawh pawie Isata son cao kaing greem nawh mai kawncau
         nawh khankix mai hoik pao ti krai singaix laux lee pui khankix been tix ngaix ka daux
         baoh haktiex an khankix mai hoik tawx totaix tix hu kudah dee awm krax pa koe rhawm
         simiang heue.
         19 Yam deeh kraix khrawm cub bunkrih khankix tix tau ka daux ra bawg tix bawg, Mawdakie
         ngawm tix ot ka daux diang siviex simiang heue.
         20 Yam in Isata ang nyang bax krai pa ot paox nyiex ma tix mai kawncau pui tix, awm
         krax pa hoik tawm Mawdakie ti deuh ka nawh, mawh kheu Isata hoik cu nghiet ka lox
         tawm Mawdakie awm hoik eei nawh ting heue.
         21 Ka daux bawg yam singaix ankix, glang yam kawn ngawm Mawdakie diang siviex simiang
         pui sieh cie simiang ra kaux pa mawh Bigatan mai Tariet cao pau siviex ankiex kied
         koe krax meet rhawm sawg krax pa sang sau taix tix piang simiang Ashuerux heue.
         22 Mawdakie tawng ka grawng an mai nawh dee krai grawng an ka laux simiang Isata, mai
         Isata krai ka simiang ka daux min ceu kaux Mawdakie heue.
         23 Yam hoik yuh nawh krax pa chawk cheng ka pui ankiex nawh hoik tawng mawh tete mai
         teuk teue kiex piang plawng khaox mai an hoik mawh pa hoik tiiem tix ka daux phuk
         lai been ankix, plak sivoe simiang heue.

1 Simiang Ashuerux yaok ti deuh Hamam kawn simex Hamedata pa mawh ceu pui Agat mai
         deuh nawh mawh pa ting lhaong mai deuh dee ngawm nawh lhaong khaing piang cub simiang
         greem cao nawh khawmuik, pa ot tau mai nawh heue.
         2 Kawncau simiang pa ot ka daux siviex lhaong simiang, ngeuh kaing tix mai krub ka
         Haman, kheu jao hoik tawm simiang ti deuh lox tix son grawng nawh awm an, viang mawh
         nan Mawdakie ang cu tix ngeuh kaing tix mai ang krub ka heue.
         3 Cub kawncau simiang khankix pa ot ka daux siviex lhaong simiang khankix ah nin ka
         Mawdakie maix lai yuh pa lud ka gumlox tawm simiang kheu jao pa yuh ka mawh lie?
         4 Yam sikah kix ka nawh ku ngaix, nawh ang cu tix nghiet ka lox kix mai kix hu krai
         ka Haman grawng Mawdakie kriem ang kriem, mawh kheu Mawdakie krai ka hoik mawh nawh
         pui Yudax tix kaux ka kix heue.
         5 Yam yaox Haman ka ang Mawdakie cu tix ngeuh kaing tix mai ang krub ka tix, Haman
         kied koe krax pa song rhawm ka heue.
         6 Nawh keud ti sang pah Mawdakie yum nong nong, kheu kix hoik krai nawh mhong grawng
         ceu pui Mawdakie, lheu khaing an Haman hoik sawg ti yuh krax laux leeing ka pui Yudax
         pa koe ka daux haktiex simiang Ashuerux khawmuik, can pa mawh ceu pui Mawdakie.
         7 Ka daux khix tix, pa mawh khix nisan yam hoek ka daux num kwang Ashuerux ka haktiex
         kao ra num tix num, kix cawk pura pa mawh nieb, ka plak sivoe Haman sonsang tat kix
         singaix mai khix tom hoek bawg yam caw ka daux khix kao ra pa mawh khix Adax heue.
         8 Haman ah nin ka simiang Ashuerux, koe cub pui khankix tix cub pa hoik prung prang
         mai pa hoik klu klao tix sinax pui khankix, daux veng khawmuik pa mawh haktiex maix
         been ot kix mawh pa tang siyox khaing cie pui mai kix ang cu ti priex rien gumlox
         been cie simiang, mawh kheu nan an ang lai mawh pa koe bwanson ka son simiang sonsang
         kawn deuh kix ot heue.
         9 "Phan an mawh pa khaw rhawm simiang, kieh tiiem lai tawx lox sonsang yuh kix laux
         leeing mai aux tak tawx mau tix mheen talantan, ka daux tawm taix pui ankix pa yuh
         kaing grawh grawng an, sonsang viex laig ka daux krao sinngao simiang heue."
         10 Simiang peeik cum jeep gien khaing taix tix mai tawx ka Haman kawn simex Hamedata
         ceu pui Agat, pa mawh pui koeng ceu pui Yudax khankix heue.
         11 Simiang ah nin ka Haman, "Mau mai pui khankix hoik mawh pa tawx ka maix, sonsang
         yuh ka kix, awm krax pa yaox maix mawh pa mhawm son maix heue.
         12 Cao pa tiiem lai simiang khankix mawh pa kok tix hoek ka daux khix tix kao loe ngaix
         mai lox tawm an hoik mawh pa tiiem tix, awm pa hoik tawm Haman ti deuh ka son kuad
         yaong pui simiang khankix mai ka son cao pa kwang veng khankix pa hoik kwang piang
         baoh haktiex ankix kudah dee mai ka son cao kaing pui khawmuik mai ka son baoh haktiex
         ankix ku dax, awm pa koe ngai lai cao kix mai ka son pui khankix ku kaux ka daux pa
         koe gumlox sikah cao kix, ka daux min ceu kaux simiang Ashuerux an hoik mawh pa tiiem
         tix mai hoik mawh pa yeen tix ka cum jeep gien taix cie simiang heue.
         13 Lai khankix hoik mawh pa tawx tix hu khaing cao pa tawx lai, ka daux baoh haktiex
         cie simiang khawmuik, sonsang yuh pa laux leeing mai, sonsang yuh krax pa pah yum
         mai sang yuh ceu pui Yudax khankix laux leeing pah lawk, khawm pa awn ju mai khawm
         pa riex ju mai khawm kawn nyawm mai khawm bun khankix ka daux tix ngaix ngie yam hoek
         daux khix kao ra pa mawh khix Adax kao loe ngaix mai sonsang yuh kix krax tud rhim
         ka kraung khrai sinngao kix khawmuik heue.
         14 Gumlox lai an tix pheen, tak sang mawh pa pao tix awm gumlox tawm ka daux baoh haktiex
         ankix kudah mai tak mawh lai pa yang tix ka son pui khawmuik sonsang khre kix tix
         ka daux singaix an heue.
         15 Cao pa tawx lai khankix nied tix lih hu awm gumlox pa hoik tawm simiang mai gumlox
         tawm an, mawh pa pao tix ka daux nyiex pau dee lhaong Shushan, mawh kheu nan simiang
         mai Haman ngawm tix nyaux rawm plix siiet tau, viang mawh nan pui veng Shushan hoik
         koe krax pa sung sang rhawm ka heue.

1 Yam hoik tawng Mawdakie ka an khawmuik, nawh riah kraung ceep tix khankix mai ceep
         kraung pa kawm mai kraix nyaox khankix piang tix mai hu laig ka daux sigreung veng
         heue. Nawh riag yo lox tix tau mai lox pa kied ting mai yiiem sigrien sigre heue.
         2 Nawh hu tom hoek ka bing pak pa koe ka plak sivoe diang siviex simiang kheu jao ang
         pui tix kaux kawx yaox tix laig ka daux diang siviex tau mai krax pa ceep tix kraung
         pa kawm heue.
         3 Ka daux baoh haktiex dee hoik koe lox tawm simiang lox ngia pa kied ting koe ka daux
         sinax pui Yudax khankix, tau mai krax pa twah pa ih mai krax pa yiiem riag yiiem yo
         mai pui khankix it tom nie tau mai kraung pa kawm mai nyaox khankix heue.
         4 Kawncau bun Isata mai pui sieh nawh khankix, hoek krai nawh mhong grawng an mai laux
         simiang hoik koe krax pa laux rhawm ka, khaix an nawh sipaox kraung ceep khankix,
         sonsang ceep Mawdakie ka mai sonsang peeik kix ti teei kraung kawm khaing piang nawh,
         viang mawh nan nawh ang cu tix rieb kraung ankix heue.
         5 Isata kok ka Hatiet pa mawh pui sieh tix kaux khaing daux cub pui sieh cie simiang,
         pa hoik tawx kix mawh cao pa jhak pa ngien ka nawh mai Isata tawx lox tix ka nawh
         son grawng Mawdakie, sonsang hu jhak mawh ceu patix mai jao patix heue.
         6 Hatiet hu ka Mawdakie ka dah dee ot nawh bing pak, pa koe plak sivoe diang siviex
         simiang heue.
         7 Mawdakie krai nawh mhong grawng ankix khawmuik khawm leeing pa hoik lih piang nawh
         mai khawm grawng mau pa hoik ah Haman tix sang tawx sau ka daux krao sinngao cie simiang
         khankix, sonsang yuh kix krax pa laux leeing ka pui Yudax khankix heue.
         8 Nawh baox tawx lai gumlox pao pa hoik tiiem tix son krax pa sang yuh kix laux leeing
         ka pui Yudax ka nawh mai pa hoik tawx khaing Shushan pa mawh nyiex simiang sonsang
         pon jhi nawh lai an ka Isata mai krai lao gumlox an sidawng ka Isata sonsang hu laig
         nawh ka dee ot simiang mai sonsang hu yuh nawh krax pa khyox khaw lox awn tix ka nawh
         mai khyox khaw tix krai lox ka plak sivoe simiang son ceu pui nawh khankix heue.
         9 Hatiet hoik deeh ing mai krai Isata mhong gumlox sikah Mawdakie khankix heue.
         10 Isata sikah mai Hatiet mai nawh tawx gumlox tawm tix ka nawh son Mawdakie heue.
         11 Cub kawncau simiang khankix mai can pui pa ot baoh haktiex simiang khankix, tawng
         ka koe been tix mu, simex kaux mawx ang ah, bun kaux mawx ang ah, pa hu laig ka plak
         daux piang dee ot simiang mai pa ang nyang mawh pa kok tix hoek khankix, tak sang
         mawh pa pah yum khawmuik, lheu khaing pui tix kaux pa nyee simiang pliah khri giex
         tix lih ka son pui an mai nawh tak pon tix im ju heue. Ka daux tixngoe singaix inkix
         tokaux cao aux mawh pa ang nyang bax kok tix laig ka dee ot simiang heue.
         12 Mawh kheu nan kix krai gumlox Isata ka Mawdakie.
         13 Mawdakie krai kix mhong lox pa sang dee pawk tix ka Isata ah nin, "Paw doh keud ka
         daux rhawm maix, ka tak sang pon glawd maix ka ot tix daux nyiex laux simiang nie
         lheu khaing pui Yudax tang kaux khankix heue."
         14 Phan maix kawn ca kut tix ot ka daux krax pa yiien yawg ka daux bawg yam in, krax
         im ju maix pa taoh lawd tak sang lih kaoh ka son pui Yudax khankix khaing tang dah
         tang dee, viang mawh nan maix mai nyiex ma keeing maix khankix, tak sang laux leeing
         heue. Khex ang maix nyang bax tawng grawng krax pa hoik pon maix tix mawh laux simiang
         ka daux haktiex in, son daux bawg yam an awm in lie?
         15 Khaix an Isata deeh krai kix mhong sonsang deeh ing kix tawx gumlox pawk in ka Mawdakie
         heue.
         16 "Hu heue, kraix khrawm ceu pui Yudax pa koe ka daux veng Shushan khankix mai twah
         pa ih son aux, paw ih paw nyaux son daux loe ngaix loe sawm, kawncau bun aux khankix
         mai aux kawx tak twah ka pa ih awm an mai khaix an aux tak hu ka simiang, ka daux
         krax pa tieh feen been, mai phan mawh pa yum, aux tak kham tix yum ka.
         17 Khaix an Mawdakie hu krax hu tix mai yuh awm gumlox pa hoik tawm Isata ka nawh khawmuik.

1 Ka daux bawg yam hoek daux loe singaix, Isata ceep kraung ceep laux simiang mai ex
         cung ka plak daux piang nyiex haw simiang pa koe plak toi nyiex simiang glang yam
         kawn ngawm simiang piang dang ngeung cie nawh ka daux nyiex haw, khawm simi ti jhak
         ka plak see diang laig daux nyiex haw heue.
         2 Yam yaox simiang ka cung laux simiang Isata ka daux piang plak daux an, Isata hoik
         yaox pon tix bwanson plak sivoe nawh mai simiang yaog tix tawx pliah khri pa koe daux
         taix tix ka Isata, khaix an Isata hu dex mai hu teeh ka toh pliah an.
         3 Simiang ah nin ka nawh, "Laux simiang Isata eue, mawh sang lo maix ceu patix lie?
         mawh sang mhaing maix ceu patix lie? Aux tak sang tawx ka maix tom haktiex aux khankix
         tix plak."
         4 Isata deeh pawk ah nin, "Phan mawh pa khaw rhawm simiang, kieh simiang mai Haman
         hoek tix ih priex pawie khan kheu pa khre rien son nawh ka daux in singaix."
         5 Simiang ah nin, "Kok Haman hoek phai phai, sonsang pon nawh ti yuh, awm ah Isata,
         mawh kheu nan simiang mai Haman hu ka pawie priex pa hoik khre rien Isata heue.
         6 Ka daux pawie khan kheu rawm plix siiet simiang ah nin ka Isata, "Mawh koe rhawm
         maix tix sang lo ceu patix lie? Aux tak tawx ka maix, mawh sang mhaing maix ceu patix
         lie? tom meung haktiex aux tix plak lie? Aux tak tawx heue."
         7 Isata deeh pawk lox ah nin, "Ceu pa sang lo aux mai ceu pa sang khyox khaw aux rawg
         mhaing aux mawh inkix,
         8 phan aux mawh pa pon bwanson ka plak sivoe simiang mai phan mawh pa khaw rhawm simiang
         tix sang tawx ceu pa lo aux mai yuh ceu pa khyox khaw rawg mhaing aux khankix grum
         naog, kieh simiang mai Haman hoek ka pawie pa khre rien aux tix khan kheu ka son kix
         mai ka daux pasax, aux tak yuh awm pa ah simiang heue."
         9 Ka daux singaix an Haman lih hu ka plak praix khawm gaux rhawm mai nyawm rhawm tix,
         viang mawh nan yam yaox Haman ka Mawdakie ka daux diang siviex simiang mai Mawdakie
         ang lai kaoh cung nab yam ka plak sivoe nawh tan, nawh kied koe krax pa song rhawm
         ka Mawdakie.
         10 Haman gun rhawm tix mai ing ka nyiex mai nawh ploi pui hu kok ka paox grawm nawh
         khankix mai khawm moeng nawh Zeriet.
         11 Haman krai kix mhong grawng pa magmi tix mai pa haoh hun kawn praix tix khankix mai
         grawng pa hoik yaog simiang ti deuh nawh mawh pa kied ting lhaong khaing piang cao
         kaing khankix mai khawm piang kawncau cub simiang khankix.
         12 Haman baox ah nin, "Lheu khaing aux, laux simiang Isata ang lai ghaok pui tix kaux
         kawx, sonsang hoek tix tau mai simiang ka pawie priex pa hoik khre rien nawh mai ka
         daux pasax kawx nawh baox deeh ghaok aux, hu tau mai simiang.
         13 Glang yam kawn yaox aux Mawdakie pa mawh pui Yudax an, pa ngawm diang siviex simiang,
         ceu inkix khawmuik ang lai mawh pa koe bwanson ka son aux.
         14 Khaix an moeng nawh Zeriet mai khawm paox grawm nawh khankix khawmuik ah nin ka nawh,
         "Yuh khaox sigang, kieh lhaong tixphwan sawk mai yam hoek plak ponngawb, tawx krax
         pa keud maix ka simiang, sonsang teuk teue Mawdakie yum piang an, khaix an hu ka daux
         pa gaux rhawm tix tau mai simiang ka pawie priex khan kheu an mai ceu an mawh pa khaw
         rhawm Haman, mawh kheu nan nawh tom yuh tix jung khaox sigang heue.

1 Ka daux sawm an simiang ang lai laig it, mawh kheu nan nawh tawx lox kieh pui tix
         kaux viex phuk lai grawng can pa hoik tiiem daux lai been khankix hoek, mai kix phat
         ka plak sivoe simiang,
         2 hoik yaox ka daux pa hoik tiiem an ti deuh ka pa hoik krai Mawdakie grawng Bigatan
         mai Teriet mai pa mawh pui sieh cie simiang ra kaux, pa mawh cao pa pau diang siviex
         khankix, pa sawg tix sang sau taix tix piang simiang Ashuerux heue.
         3 Simiang ah nin, "Hoik yaog tix tawx min ceu patix ka piang Mawdakie son grawng in
         lie?" Kawncau simiang pa hoik hoek ka plak sivoe nawh khankix ah nin, "Ang nyang bax
         yaox tix tawx tidtix ka nawh, "
         4 simiang ah nin, "Mawh pui mawx pa koe ka lawg plak daux lie? Yam in Haman taug khraox
         laig ka daux lawg plak praix nyiex haw simiang, sonsang tawx tix krax pa keud sonsang
         kieh simiang teuk teue Mawdakie yum, piang khaox sigang jung pa hoik khre rien nawh
         ti deuh."
         5 Kawncau simiang khankix ah in ka nawh, "Haman koe tan, nawh cung ka daux piang lawg
         tan, " mai simiang ah nin, "Kieh laig heue."
         6 Haman laig ka plak daux mai simiang chawk ti yaox nawh, "Mawh sang yuh ceu patix
         son pui pa koe krax gaux rhawm simiang tix sang yaog min pakngai nawh lie? Haman hoik
         keud ti ah nin ka daux rhawm tix, "Mawh pui pa gaux rhawm simiang tix sang yaog min
         pakngai nawh, lheu khaing aux lie?"
         7 Haman pawk ti ah nin ka simiang, "Son pui pa tak sang gaux rhawm, simiang tix sang
         yaog min pakngai nawh,
         8 kieh viex hoek kraung ceep lang jung cie simiang tix pheen mai khawm brung brug simiang
         tix mu, pa koe mhok khri simiang ti deuh piang kaing nawh heue.
         9 Ap sibex lang jung in mai brung, ka daux tawm taix pui pa mawh simiang pa kied laoh
         lie cie simiang tix kaux, son tak sang pon jhi pui pa gaux rhawm simiang tix sang
         yaog min pakngai nawh mai kieh nawh brug brung, lailing ka daux bing pak veng mai
         pao krai grawng ankix ka plak sivoe nawh mawh kheu nan an tak mawh pa hoik yuh tix
         ka pui an, ka pa gaux rhawm simiang tix sang yaog min pakngai nawh heue."
         10 Simiang ah nin ka Haman, "Nied ti yuh phai phai, teei sibex lang jung mai brung,
         awm krax keud pa hoik tawx maix mai yuh awm an ka Mawdakie pa mawh pui Yudax, ka pa
         ngawm daux diang siviex simiang, paw prah tix ang yuh can ceu pa hoik ah maix khawmuik
         awx."
         11 Haman teei sibex lang jung mai brung hoek mai tawx Mawdakie ceep mai kieh nawh bruk
         brung mai lailing daux bing pak veng mai pao lox tix ka plak sivoe nawh ah nin, "Awm
         krax pa yuh nin mawh pa yuh ka pui pa khaw rhawm simiang tix sang yaog min pakngai
         nawh heue.
         12 Mawdakie deeh ing ka diang siviex simiang mai Haman kawx nied tix ing ka nyiex tix
         tau mai krax pa voi rhawm mai kheem kaing tix.
         13 Yam hoik krai Haman grawng ankix ka moeng tix Zariet khawm ka paox grawm tix khankix,
         ka ceu ankix kuceu, pa hoik lih ti mawh piang nawh khankix, pui pa koe pingnya cuyi
         khankix mai khawm moeng nawh Zariet deeh ah nin ka nawh, "Maix hoik jah ti som ka
         sivoe Mawdakie, phan nawh ruk mawh pui pa kaoh khaing daux doeh ru pui Yudax maix
         tak ang pex ka nawh maix tak mawh pa som nai ka plak sivoe nawh tete.
         14 Glang yam kawn sikah kix tau mai pui sieh cie simiang khankix hoek mai sigleeig Haman
         hu ka pawie priex pa hoik khre rien Isata heue.

1 Simiang mai Haman hu ih priex tau mai laux simiang Isata.
         2 Ka daux ra ngaix tix ngaix, ka daux pawie nyaux rawm plix siiet, simiang baox ah
         nin ka Isata, "Laux simiang Isata eue maix sang lo ceu patix lie? Aux tak sang tawx
         ka maix, maix mhaing ceu patix aux tak sang tawx ka maix tom meung haktiex aux khankix
         tix plak.
         3 Laux simiang Isata deeh pawk ah nin, "Simiang eue, phan aux mawh pa pon bwanson ka
         plak sivoe ngai maix mai phan mawh pa khaw rhawm simiang kah, kieh ju aux deeh mawh
         pa tawx tix ka aux ka daux krax pa lo aux mai khawm ju pui ceu cie aux khankix, ka
         daux krax pa khyox khaw rawg mhaing aux.
         4 Aux mai pui ceu aux khankix yix hoik mawh pa coh tix, sonsang yuh laux leeing mai
         sonsang pah yix yum mai song sang mawh yix pa grai grup laux leeing pak lawg, phan
         yix mawh pa hoik coh tix awm siliex simex mai bun khankix, aux tak sang nyeep jheeh
         tix ang nye nyux, viang son krax pa som nai simiang. Pui koeng ang pon tawx ngawh
         tawx jum tix bawg kawx."
         5 Simiang Ashuerux pawk lox ah nin ka laux simiang Isata, "Mawh nawh pui mawh? mai
         ot nawh dee mawh? mai mawh pui mawx pa koe rhawm vao tix keud grawng an ka daux rhawm
         tix, sonsang yuh nawh ceu pa awm an lie?"
         6 Isata deeh ah nin, "Pui koeng pa sang yuh krax pa tieh feen mai pui koeng an mawh
         Haman pa caox caig in, " mawh kheu nan Haman hoik koe krax lhat graung ka plak sivoe
         simiang mai laux simiang.
         7 Simiang kaoh khawm song rhawm khaing daux pawie nyaux rawm plix siiet mai hu laig
         ka daux sipeem nyiex haw simiang, viang mawh nan Haman kaoh cung mai khyox khaw son
         ju nawh plak sivoe ngai laux simiang Isata kheu grawng hoik tawng nawh ceu pa caox
         caig pa hoik tat piang nawh khaing simiang.
         8 Yam deeh hoek simiang khaing daux sipeen nyiex haw, yam hoek nawh ka dee nyaux kix
         pawie rawm plix siiet, Haman hoik gup tix plak see ku it, dee ot Isata tan mai simiang
         ah nin, "Mawh tak sang baox deeh yuh nawh krax pa khin ka laux simiang yam kawn koe
         aux ka daux nyiex lie?" Awm hoik lih lox sikah an khaing daux jheeh simiang, kix hoik
         kheem ngai baoh Haman daux yam an heue.
         9 Habawnax pa mawh pui tix kaux khaing daux cub pui sieh khankix ah nin ka simiang,
         "Jhak heue, khaox sigang jung an pa lhaong tixphwan sawk, pa hoik yuh Haman ti deuh
         son Mawdakie, pa hoik krai lox pa mhawm son tang simiang kawn jung ti ka daux nyiex
         Haman tan. Simiang ah nin, "Teuk teue nawh yum piang khaox an heue."
         10 Kheu nan, kix tom teuk teue Haman piang khaox sigang jung pa hoik cox khre nawh son
         Mawdakie. Khaix an simiang kawx hoik pon krax pa nhim rhawm heue.

1 Ka daux singaix an simiang Ashuerux tawx laux simiang Isata cie nyiex Haman pa mawh
         pui koeng ceu pui Yudax khankix mai Mawdakie hoek ka plak sivoe ngai simiang kheu
         jao hoik krai Isata ka grawng mawh nawh paox nyiex ma tix.
         2 Simiang peeik jeep gien cum tix ka pa hoik deeh teei nawh tix priex khaing Haman
         mai tawx ka Mawdakie mai Isata ap ti deuh Mawdakie kwang piang nyiex Haman.
         3 Isata deeh baox sikah ka simiang mai gup tix hawt caong nawh mai khyox khaw ka nawh
         mai roik rawm ngai, sonsang teei nawh ti tik pa caox caig pa yuh Haman, pa mawh ceu
         pui Agazit mai khawm krax grawng pa rang ti yuh ka pui Yudax khankix.
         4 Simiang nyeu gawng pliah khri ka plak see Isata mai Isata yaog ti kaoh cung ka plak
         sivoe simiang,
         5 ah nin, "Phan an mawh pa khaw rhawm simiang mai aux pon bwanson ka plak sivoe ngai
         nawh mai phan ceu an tak sang mawh pa yaox tix daux pa khaw caw ka simiang mai phan
         aux mawh pa khaw rhawm sivoe ngai nawh, kieh lai an mawh pa tiiem tix, sonsang deeh
         preet ti tik lai grawng pa hoik yuh tix khankix, khaing Haman pa mawh kawn simex Hamedata
         pa mawh ceu pui Agat pa hoik tiiem nawh ti yuh krax laux leeing ka pui Yudax khankix,
         pa ot ka daux baoh haktiex cie simiang khawmuik.
         6 Aux sang pon kham geu ti yaox grawng krax pa caox caig ankix, pa tak sang hoek piang
         ceu pui aux khankix yuh ka mawx lie? Phan ang mawh nan aux khex sang pon kham geu
         ti yaox krax laux leeing doeh ru aux khankix yuh ka mawx lie?
         7 Simiang Ashuerux ah nin ka laux simiang Isata mai Mawdakie pa mawh pui Yudax, "Aux
         hoik tawx nyiex Haman ka Isata tete, mai hoik teuk teue nawh yum piang khaox sigang
         jung an, kheu jao grawng hoik coca nawh ti sang sau taix tix piang pui Yudax khankix."
         8 Tokaux cao maix deeh tiiem gumlox pa tawm tix pheen ka son pui Yudax khankix, awm
         krax pa koe rhawm maix ti yuh, ka daux ceu kaux simiang mai yeen ka cum jeep gien
         simiang; mawh kheu lai tix pheen pa hoik tiiem tix ka daux ceu kaux simiang mai pa
         hoik yeen tix ka cum jeep gien simiang pui tix kaux kawx tak ang pon tix preet,
         9 kix hoik kok cao tiiem lai simiang khankix hoek daux khix loe, pa mawh khix sivan
         tixnga loe ngaix mai an hoik mawh pa tiiem tix awm can pa hoik tawm Mawdakie ka pui
         Yudax cao kwang veng khankix mai cub simiang pa kwang baoh haktiex Idiyax tom hoek
         ka haktiex Ethiopia, Khusha pa koe tix yieh tixnga aliah meung, son meung ankix ku
         meung ka plakngai lai cao kix mai son ceu pui kuceu ka plak lox sikah cao kix mai
         son pui Yudax khankix ka plakngai lai cao kix mai ka plak lox sikah cao kix.
         10 Nawh hoik tiiem lai ankix ka daux ceu kaux simiang Ashuerux mai hoik yeen cum jeep
         gien simiang mai tawx lai ankix hu ka cao tawx lai pa brug brung eei simiang pa kied
         phai to an.
         11 Ka daux lai ankix simiang tawx akhwang ka pui Yudax khankix, pa koe ka daux veng
         ku veng, sonsang kraix khrawm kix paox tix tau mai tiebtie son ju kix sonsang yuh
         laux leeing, pah yum mai kieh grai grup singax pak lawg ka pui baoh haktiex pa sang
         hoek tix puing ka kix, khawm kawn nyawm mai bun dai khankix mai tud rhim tix cie kraung
         khrai kix,
         12 ka daux tix ngaix ngie, daux baoh haktiex simiang Ashuerux ka daux khix kao ra pa
         mawh khix Adax kao loe ngaix.
         13 Lai gumlox tiiem tix pheen mawh pa hoik tawx tix hu, ka daux baoh haktiex ankix kudah,
         mai ka pui khankix, sonsang rien pui Yudax khankix tix ka daux singaix an, sonsang
         deeh pawk kix bix tix ka pui koeng kix,
         14 mai cao pa tawx lai ankix, hoik yaog tix brug brung simiang, li hu ka daux lox pa
         si dhiiet simiang ka kix mai lox tawm an hoik mawh pa ploi tix lih khaing daux nyiex
         pau dee lhaong Shushan an.
         15 Mawdakie lih khaing plak sivoe dee ot simiang, ka daux dee hoik ceep nawh kraung
         ceep simiang pa klai raoma mai pa paing khankix tau mai ceep tix mhok khri ting pa
         ceep simiang mai khawm kraung ceep man ceu pa mhawm pa lung pliex tix pheen, mai pui
         Shushan hoik grum naog ka daux krax pa gaux rhawm.
         16 Pui Yudax khankix hoik koe krax pa chaong rhawm tau mai krax pa gaux rhawm tau mai
         pa koe min pakngai tix.
         17 Ka daux baoh haktiex ankix mai khawm veng ku veng ka dee hoek gumlox tawm simiang
         mai pui Yudax khankix hoik koe krax pa nyawm rhawm mai khawm krax pa gaux rhawm tix
         mai kix khan kheu ti yuh pawie mai laux lee tix tingaix, khaix an pui haktiex ankix
         hoik kied nie deeh tieh tix laig ka been pui Yudax kheu jao lhat graung kix ka pui
         Yudax heue.

1 Ka daux khix kao ra, pa mawh khix Adax kao loe ngaix, mawh yam hoek son gumlox pa
         tawm simiang mai pa hoik pao nawh khankix, sonsang mawh pa yuh tix ka daux singaix
         an, pui koeng Yudax khankix hoik keud pot jun pot ti sang koe krax pex sibrawm kix
         mai pui Yudax deeh tieh ti pex ka sibrawm pui pa hoik koeng ka kix.
         2 Pui Yudax khankix hoik kraix khrawm paox tix ka daux nyiex yaong veng cao kix, pa
         koe ka daux haktiex simiang Ashuerux khawmuik, sonsang sau kix taix pah yum ka pui
         pa sawg ti yuh krax pa kha rhawm ka kix mai pui tix kaux kawx ang pon yaog tix tiebtie
         ka kix kheu jao hoik lhat graung pui khawmuik ka kix.
         3 Simiang cao pa kwang daux ku kien, ku veng mai cao kaing tang simiang mai cao pa
         kwang veng khankix mai can pui pa yuh kaing jhaw simiang khankix, hoik teem ka pui
         Yudax khankix, kheu jao hoik lhat graung kix ka Mawdakie.
         4 Mawh kheu Mawdakie mawh pa ting lhaong ka daux nyiex haw simiang mai krax ao min
         nawh hoik tah hoek ka daux haktiex khawmuik, pa mawh Mawdakie hoik kied nie yaog tix
         haok hwan ting lhaong tix ngaix hoik tix ngaix.
         5 Pui Yudax khankix hoik pah pui koeng ka kix khankix ka vaig mai yuh can ceu pa koe
         rhawm kix ti yuh ka pui pa koeng ka kix.
         6 Ka daux nyiex pau dee lhaong Shushan an, pui Yudax khankix hoik yuh laux pah yum
         ka pui khankix phwan yieh kaux.
         7 Khawm Pashandata, Dalaphon, Asapata,
         8 Phawrata, Adalia, Aridata,
         9 Pamashata, Arisai, Aridai mai Vayezata,
         10 Pui inkix kao kaux mawh kawn simex Haman, kawn simex Hamedatax pa mawh pui koeng
         pui Yudax khankix pa hoik pah kix yum viang mawh nan kix ang sau taix ti teei ka kraung
         khrai kix.
         11 Ka daux singaix an carang pui ankix pa hoik pah kix yum ka daux nyiex pau dee lhaong
         Shushan an, hoik mawh pa viex tix jhi ka simiang.
         12 Simiang ah nin ka laux simiang Isata, "Pui Yudax khankix hoik yuh laux pah yum ka
         pui phwan yieh kaux, ka daux nyiex pau dee lhaong veng Shushan mai khawm kawn simex
         Haman khankix kao kaux, mawh hoik yuh kix ceu patix? ka daux baoh haktiex pa kawn
         deuk cie simiang lie? Yam in sang lo maix ceu patix? Aux tak tawx ka maix, phan ang
         mawh nan sang baox mhaing maix ceu patix lie? Aux tak sang yuh son maix,
         13 mai Isata ah nin, "Phan mawh pa khaw caw rhawm simiang kieh pui Yudax pa ot daux
         veng Shushan khankix sonsang deeh pon yuh kix daux pasax awm gumlox pa hoik pao tix
         ka daux in ngaix, kieh kix teuk teue kawn simex Haman kao kaux piang khaox sigang
         jung heue.
         14 Simiang tawx gumlox in kieh kix yuh gumlox pao lih khaing nyiex Shushan mai kix teuk
         teue kawn simex Haman khankix kao kaux.
         15 Ka daux khix Adax kao pon ngaix pui Yudax pa ot daux veng Shushan baox kraix khrawm
         paox tix tau mai pah yum ka pui loe yieh kaux daux veng Shushan, viang mawh nan kix
         ang sau taix ti teei ka kraung khrai khankix.
         16 Cub pui Yudax pa kawn deuk ka daux haktiex simiang khankix kraix khrawm paox tix
         tau mai tiebtie ju tix laux lee khaing pui koeng mai pah ka pui koeng yum aliah mheen
         phwan rheng kaux, viang mawh nan kix ang sau taix ti teei ka kraung khrai khankix.
         17 In mawh pa hoik yuh ka daux khix Adax kao loe ngaix mai yam hoek ka daux kao pon
         ngaix, kix laux lee tix mai yuh ti deuh an mawh ngaix pawie tix ngaix mai khawm singaix
         pawie pa gaux rhawm.
         18 Pui Yudax pa ot ka daux veng Shushan khankix kraix khrawm paox tix tau ka daux singaix
         kao loe mai ka daux singaix kao pon mai khawm ka daux singaix kao phwan khix an, kix
         laux lee tix mai yuh ti deuh an mawh singaix pawie tingaix mai singaix pawie pa gaux
         rhawm.
         19 Pui Yudax daux nyiex daux yaong pa ang nyang bax lai lawm tix ka guh veng khankix,
         hoik khan kheu ti yuh pawie ka daux singaix kao pon, daux khix Adax an, mawh singaix
         pa gaux rhawm mai khawm singaix khan kheu, pawie singaix laux lee mai deuh singaix
         an mawh singaix tawx totaix ka paox tix, tix kaux lai tix kaux.
         20 Mawdakie tiiem grawng ceu inkix tawx hu ka pui Yudax khawmuik, pa koe daux haktiex
         simiang Ashuerux, khawm dee dex mai dee singai khawmuik,
         21 sonsang yuh kix pawie an ka daux sinax kix mai sonsang khan kheu kix yuh pawie an
         ku num, ka daux khix Adax kao pon, kao phwan ngaix,
         22 awm ngaix laux lee pui Yudax khaing pui koeng tix khankix, awm mawh khix pa hoik
         dee tieh kix krax pa laux rhawm tix, hoek krax pa gaux rhawm son kix mai khaing krax
         khi rhawm tom hoek ngaix laux lee kix ti yuh mawh singaix khan kheu pawie mai singaix
         pa gaux rhawm mai hoik deuh mawh singaix tawx tix totaix ka paox tix, tix kaux lai
         tix kaux mai singaix tawx tix totaix ka pui pa hot shia khankix heue.
         23 Pui Yudax khankix hoik rieb been yungyi pa jah kix ti yuh, awm pa hoik tiem Mawdakie
         ka kix,
         24 kheu jao grawng Haman pa mawh kawn simex Hamedata pa mawh ceu pui Agat pui koeng
         cub pui Yudax khankix, hoik keud tix sang pah ka pui Yudax khankix yum mai sang yuh
         kix grai grup mai hoik yuh nieb, pura sonsang yuh kix laux leeing pak lawg.
         25 Yam hoik hoek Isata ka plak sivoe simiang, nawh tawm lox tix ka lai, grawng ceu pa
         caox caig in, pa hoik keud Haman ti yuh piang pui Yudax khankix, deeh kieh hoek piang
         kaing cao nawh mai teuk teue nawh mai kawn simex nawh khankix piang khaox sigang jung
         an.
         26 Mawh kheu nan kix kok singaix in mawh purim, khaix ceu kaux pura, mawh kheu jao grawng
         gumlox ankix pa koe ka daux lai in mai khawm ceu pa hoik yaog kix ka son grawng in
         mai khawm ceu pa hoik lih ti koe piang kix,
         27 pui Yudax khankix pang ti deuh been mai deuh beeh glawm piang tokaux cao kix mai
         khawm piang doeh ru kix mai can pui pa tak sang sitoe tix mai kix mai ka daux krax
         pa ang lai tik vud kix tak khan kheu ti yuh singaix in ra ngaix, daux ku num, awm
         krax pa hoik tiiem tix gumlox pa sang hawt kix ti yuh khankix mai awm bawg yam krax
         pa hoik tat tix,
         28 mai singaix inkix, mawh pa doh keud tix mai pa hawt priex rien ka daux baux ju sinax
         doeh ru kix ku cub caw, ku nyiex ma, ku kien mai ku veng, son ang ngaix purim inkix
         tak ang lai piawm tix mai khan kheu ti yuh pawie ngaix an ka daux sinax pui Yudax
         khankix mai krax pa deeh doh keud kix ka ankix, tak mawh pa ang chix grai ka daux
         sinax doeh ru kix.
         29 Laux simiang Isata kawn bun Abihelax mai Mawdakie pa mawh ceu pui Yudax, hoik tiiem
         lai sibrawm pa grum naog ra bawg tix bawg sonsang kaux cong lai purim.
         30 Mawdakie tawx lai ankix hu ka pui Yudax khawmuik, pa ot ka daux haktiex kwang simiang
         Ashuerux khankix tixnga aliah kien, tau mai gumlox pa nhim mai pa mawh meh,
         31 song sang kaux cong singaix purim in ka daux bawg yam pa hoik tin ti deuh awm hoik
         tat Mawdakie, pa mawh pui Yudax mai laux simiang Isata ti deuh nawh son kix mai awm
         hoik tawx kix gumlox paox an ka son tokaux cao kix mai ka son doeh ru kix, sonsang
         twah kix priex preem mai yiiem yo.
         32 Mawh kheu nan gumlox Isata hoik kieh grawng purim cong mai grawng in mawh pa hoik
         tiiem tix ka daux phuk lai heue.

1 Simiang Ashuerux pon keun piang haktiex mai piang klawn tiex rawm sigrit sigra.
         2 Grawng kaing can pa yuh nawh khankix ka sibrawm nawh khawmuik mai krax pa koe riang
         rao nawh khankix mai grawng pa hoik yaog simiang ka Mawdakie ting lhaong, ka dee pa
         hoik yaog simiang ang hoik mawh pa tiiem ti deuh daux phuk lai gumlox been cub simiang
         haktiex Midix mai haktiex Pasha lie?
         3 Grawh grawng nawh Mawdakie pa mawh ceu pui Yudax, hoik mawh simiang ra kaux tix kaux
         greem simiang Ashuerux mai hoik mawh pa kied ting lhaong ka daux sinax ceu pui Yudax
         khankix mai pui hun pa mawh puxaik nawh khankix hoik rieb ti teei nawh daux krax pa
         mhawm mai mawh pa sawg ka krax pa mhawm son ceu pui nawh khankix mai mawh pa sikah
         gumlox pa nhim ka doeh ru tix khawmuik heue.JobJobJobJobJob

1 Koe pui tix kaux pa kaux Yawbax pa ot daux haktiex Uzax pui an mawh pui grum naog
         mai pa rahsee mai nawh mawh pui pa lhat graung ka Siyiex mai via khaing pa caox caig
         heue.
         2 Nawh koe kawn simex aliah kaux mai kawn bun loe kaux heue.
         3 Sinngao nawh khankix mawh yung aliah rheng, kala-uk loe rheng, mawie tang phwan yieh,
         la shiang phwan yieh mu mai pui daux nyiex ma nawh khankix kied haoh hun heue. Mawh
         kheu nan, pui in mawh pui pa kied ting lhaong khaing sinax ceu pui baoh haktiex plak
         lih singaix khawmuik heue.
         4 Yam hoek bawg yam singaix keh kawn simex nawh khankix, kix yuh pawie krax khan kheu
         ka daux nyiex cao kix mai kix ploi pui hu ghaok ka nan kix loe kaux hoek tix ih nyaux
         tau mai kix heue.
         5 Mawh kheu nan yam hoik naog kix pawie pa yuh tix, Yawbax kok kix hoek sonsang yuh
         kix singax mai nawh yaog ti kaoh caocao daux ponngawb mai hu tan krax tan pa gleeing
         khankix, awm hoik koe carang kix khawmuik heue. Grawh grawng nawh, Yawbax hoik keud
         yuh nin, "Kawn simex aux khankix hoik lud mai jhax lawg ka Siyiex ka daux rhawm kix
         heue." Mawh kheu nan, Yawbax yuh awm an sijheeng heue.
         6 Ka daux an tix ngaix yam hoek kawn simex Siyiex tix khrawm paox tix hoek ka plak
         sivoe Siyiex mai satan kawx rom ti hoek ka daux sinax kix heue.
         7 Siyiex ah nin ka satan, "Mawh kaoh maix khaing dee mawx?" Satan deeh pawk lox ka
         Siyiex ah nin, "Aux kaoh khaing lailing ti hu piang haktiex mai hu jee hu blaong sonsang
         simi ti jhak piang ceu an kix heue."
         8 Khaix an Siyiex ah nin ka satan, "Mawh hoik sax keud maix ti yaox ka grawng kawncau
         Aux Yawbax, pui pa awm nawh ang lai koe ka piang ca haktiex, pa mawh pui pa ang koe
         dee deuh phimap pa grum naog mai pa rahsee, nawh mawh pui pa lhat graung ka Siyiex
         mai pa via khaing pa caox caig lie?"
         9 Khaix an satan deeh pawk lox ka Siyiex ah nin, "Phan Yawbax ang pon bwanson khaing
         Maix Cao nawh sang lhat graung ka Maix Cao lie?
         10 Ang hoik mawh Maix Cao pa hoik yuh hawt vung viang nawh mai hawt vung viang daux
         nyiex nawh khankix ku daog ang mawh lie? Maix Cao hoik nawb bwanson piang kaing jhaw
         pa yuh nawh ka taix tix khankix mai kraung khrai sinngao nawh khankix, hoik haok hwan
         ka daux haktiex in heue.
         11 Viang mawh nan yam in nyeu plawng taix Maix Cao mai teeh ka can pa koe nawh khawmuik
         mai nawh tak jhax lawg ka Maix Cao ka plakngai Maix Cao tete heue.
         12 Mawh kheu nan Siyiex deeh ah nin ka satan, "Jhak heue, can pa hoik koe nawh khankix
         koe ka daux sibrawm maix, paw kieh ngie taix tix teeh piang nawh khaing. khaix an,
         satan lih hu khaing ka plak sivoe Siyiex heue.
         13 Yam an ka daux tix ngaix, yam kawn ih kawn nyaux kawn simex kawn bun nawh khankix
         rawm plix siiet, ka daux nyiex puxke ting kix,
         14 cao cau tix kaux hoek ka Yawbax ah nin, yam kawn thai mawie kaung mai la kawn sawm
         rib hawt praok kix,
         15 pui Shebax khankix hoik puing ka kix mai viex kix hu dee singai mai kix hoik pah
         ti tik kawncau khankix ka vaig, mawh aux nong nong tix kaux pa klawd sonsang krai
         ka maix heue.
         16 Yam kawn tak sikah nawh, pui tang kaux baox hoek ah nin, "Ngu Siyiex hoik cod khaing
         raoma mai hoik gleeing ka yung mai cao pau yung khankix proe uik mai mawh aux nong
         nong tix kaux pa klawd sonsang deeh ing krai ka maix heue."
         17 Yam kawn tak sikah nawh, pui tang kaux baox hoek ah nin, ceu pui Kaladie loe cub,
         hoik rhim ka cub kala-uk an khankix mai viex kix hu dee singai, mai kix hoik pah cub
         kawncau khankix ka lawm vaig mai mawh aux nong nong tix kaux pa klawd deeh ing krai
         ka maix heue.
         18 Yam kawn tak sikah nawh, pui tang kaux baox deeh hoek ah nin, kawn simex maix mai
         kawn bun maix khankix kawn ih kawn nyaux rawm plix siiet ka daux nyiex puxke ting
         kix,
         19 bhaung ting hoek sijaox khaing daux tiag mai hoik klah ka nyiex an khawm pon daog
         mai nyiex an hoik grhup piang pui awn ju an khankix mai kix hoik yum mai mawh aux
         nong nong tix kaux pa klawd sonsang deeh ing krai ka maix heue.
         20 Khaix an Yawbax kaoh mai riah ka sibex lang jung ceep tix mai khlao hauk kaing tix
         mai nawh goh gup tix krub piang tiex heue.
         21 Nawh ah nin, aux hoik lih khaing daux vaig miex tix ka daux pa ang tix viex kraung
         ceep mai aux tak deeh ing tau mai pa ang tix viex kraung ceep, Siyiex mawh pa tawx
         mai Siyiex kawx deeh teei hu, kieh ceu kaux Siyiex koe bwanson heue.
         22 Ka grawng ceu in khawmuik, Yawbax ang yuh phimap mai ang lud ka Siyiex heue.

1 Khaix an ka daux tix ngaix yam hoek cub kawn simex Siyiex khankix tix khrawm paox
         tix hoek ka plak sivoe Siyiex mai satan kawx rom paox hoek ka sinax kix ka plak sivoe
         Siyiex heue.
         2 Siyiex ah nin ka satan, "Mawh kaoh maix khaing dee mawx?" Satan deeh pawk lox ka
         Siyiex ah nin, "Aux kaoh khaing lailing tix hu piang haktiex mai hu jee hu blaong
         sonsang simi ti jhak piang ceu an kix heue."
         3 Khaix an Siyiex ah nin ka satan, "Mawh sax keud maix ti yaox ka grawng kawncau Aux
         Yawbax, pui pa awm nawh ang lai koe piang ca haktiex, pa mawh pui pa ang koe dee deuh
         phimap, pa grum naog mai pa rahsee, nawh mawh pui pa lhat graung ka Siyiex mai pa
         via khaing pa caox caig lie? mai nawh ca kawn giex krax rahsee tix kaux cong, viang
         maix hoik sau riang Aux sonsang yuh nawh laux leeing ka daux pa ang koe ceu koe grawng
         heue."
         4 Mawh kheu nan satan deeh pawk lox Siyiex ah nin, "Hak tak mawh son hak, pui tix kaux
         tak pon tawx can pa koe nawh khawmuik son ju nawh heue.
         5 Viang mawh nan yam in nyeu taix Maix Cao mai teeh si-ang nawh mai nex nawh mai nawh
         tak jhax lawg ka Maix Cao ka plak sivoe ngai Maix Cao heue."
         6 Mawh kheu nan Siyiex ah nin ka satan, "Jhak heue, nawh koe ka daux tawm taix maix,
         viang mawh nan kieh ngie ju nawh tix ceu klawd heue."
         7 Khaix an satan lih hu khaing ka plak sivoe Siyiex mai kieh Yawbax geu jhawm saux
         muad pa kied kin jah ka tiag caong tom hoek piang kaing nawh heue.
         8 Nawh teei shiag aw max, sonsang kraig tokaux tix ka mai nawh ngawm ka daux nyaox
         heue.
         9 Khaix an moeng nawh ah nin ka nawh, "Mawh ca kawn giex maix ka pa rahsee tix lie?
         Jhax lawg Siyiex mai yum khaing heue."
         10 Viang mawh nan Yawbax ah nin ka nawh, "Maix krai lox caox awm bun pa kwa pa meug
         tix kaux heue. Mawh sang rieb ex ti teei ceu pa mhawm khaing Siyiex mai ang ex pon
         rieb ti teei krax kha rhawm lie?" ka daux ceu in khawmuik, Yawbax ang kieh jheeh tix
         koe krax lud heue.
         11 Yam hoik mhong paox grawm Yawbax loe kaux ka grawng pa kha nawh rhawm tix kuceu,
         kix hoek ka nawh khaing dee ot tix kaux mawx kaux an pa mawh Eliphat ceu pui Tematix
         khankix heue. Kix hoik yuh krax pa tat tix bawg yam tix mu mai paox tix, sonsang bleeh
         kix tix mai khu rhawm tau mai nawh mai sonsang tawx tix krax pa nyawm rhawm ka nawh
         heue.
         12 Yam yaog kix ti jhak khaing dee singai mai ang tawng ka nawh, kix hoik yo lox tix
         mai yiiem riag, khaix an kix tang riah sibex lang jung ceep cao tix ku kaux mai rhuat
         phawng tiex piang raoma sonsang cod piang tix heue.
         13 Mawh kheu nan kix hoik ngawm ti ot tau mai nawh piang tiex aliah singaix aliah sawm
         mai pui tix kaux kawx, ang lai sikah lox pie tix gum kawx ka nawh, kheu jao yaox kix
         ka krax pa kied lang teung ting kha nawh rhawm tix heue.

1 Khaix an Yawbax ang jheeh tix mai deeh jhax lawg ka singaix keh tix heue.
         2 Yawbax sikah ah nin,
         3 "Kieh singaix keh aux mawh pa laux leeing mai kieh ponsawm pa ah hoik nghe kawn simex
         tix kaux an laux leeing heue.
         4 Kieh ngaix an mawh pa faik, paw kieh Siyiex khaing dee long simi ti jhak ka singaix
         an mai paw kieh pa riang jhan tix piang an heue.
         5 Kieh pa faik veei meung yum map nai grawng nawh, kieh paiawm kheem piang an, kieh
         pa ceep daux singaix an mawh pa kied lhat graung heue.
         6 Ka daux sawm an, kieh pa faik kheem ka nawh paw lai kieh nawh simin tix tau ka daux
         sinax singaix mai num, paw kieh an mawh pa rom tix tau mai khix khankix heue.
         7 Kieh sawm an mawh sawm pa neh, paw kieh lox ceu pa gaux rhawm hoek laig ka daux an
         heue.
         8 Kieh pui pa jhax lawg singaix khankix deeh jhax lawg ka singaix an, kieh pui pa pon
         so rhawm siyawng jhax lawg ka sawm an heue.
         9 Kieh simuing plak ponngawb mawh pa faik, kieh nawh sawg ka pa riang viang mawh nan,
         nawh ang yaox ka mai paw kieh yaox ka bah riang praix daux ngaix an,
         10 grawh grawng nawh ang lai nyeep ka siviex vaig miex aux mai ang lai mox krax laux
         rhawm khaing ngai aux heue.
         11 Aux lai ang yum ka bawg yam jah ti keh yuh ka mawx lie? Aux lai ang dud rhawm yam
         lih khaing daux vaig miex tix dix, yuh ka mawx lie?
         12 Ngawng lai rieb tix teem ka aux kheu jao patix? mai teeh lai tawx aux peuex kheu
         jao patix?
         13 Phan ang mawh nan aux tak noi tix mai hoik pon krax yiien yawg, aux tak hoik laig
         it mai hoik mawh pa laux lee tix
         14 tau mai simiang haktiex mai cao pa tawx rhawm keud dong sawn khaing piang haktiex,
         pa hoik deeh cox sum pa laux leeing son tokaux cao kix,
         15 phan ang mawh nan tau mai kawn Simiang pa koe khri mai pui pa hoik naog yuh mau ka
         nyiex tix,
         16 phan ang mawh nan aux lai ang awm ka kawnngie pa keh ang naog khix tix kaux mai kawnngie
         pa ang sax yaox ka pa riang yuh ka mawx lie?
         17 Ka daux an pui caox ang pon tawx krax tuktiak ka mai can pui taug mao khankix hoik
         pon pa laux lee tix heue.
         18 Pui pa giex laung khankix hoik pon krax laux lee tix tau, kix ang lai mhong ka lox
         map cao kaing tix heue.
         19 Pui iak pui ting kawx ot baoh tan mai siliex an, hoik luad luan khaing cao Simiang
         tix heue.
         20 Kheu pa riang lai kawn jhan riang tix ka son pui pa kha rhawm tix, kawn kieh ju pa
         im koe ka daux pui pa kin rhawm yuh ka mawx,
         21 pui pa pau son krax yum, viang mawh nan, krax yum ang chix hoek mai nie lheu sawg
         ti yaox krax yum, khaing kraung khrai sinngao khankix,
         22 pui pa gaux rhawm sigrien sigre, yam yaox kix ka simeeig mai nie koe krax gaux rhawm
         ka ang mawh lie?
         23 Khex tawx pa riang ka pui, pa mox daux krax pa hu tix mai ka pui pa hoik laung Siyiex
         ti deuh khankix, yuh ka mawx lie?
         24 Aux hoik koe pa ngia sivoe sang ih tix pa ih mai rawm ngai pa yiiem doe aux hoik
         lih awm rawm heue.
         25 Grawh grawng nawh ceu pa kied lhat graung hoik hoek piang aux mai ceu pa lhat aux,
         hoik lih ti koe piang aux heue.
         26 Aux ang koe ceu pa nhim rhawm mai ang koe ceu pa yiien pa yawg, aux ang koe pa laux
         lee tix, kheu jao hoek krax kha rhawm heue."

1 Khaix an Eliphat ceu pui Teman deeh pawk lox ah nin,
         2 "Phan aux cheuk tix krai lox tix gum ka maix, mawh sang pon kham maix ka lie? viang
         mawh nan, mawh pui mawx pa sang pon ot giex going khawm ang tix sikah lie?
         3 Maix hoik sidiex gau ka pui tom nie mai maix hoik tawx riang rao ka taix pui pa iak
         riang khankix heue.
         4 Gumlox maix khankix hoik joh jhan ka pui pa sideeing caong tix mai maix hoik tawx
         riang rao ka ngawng pa awn riang khankix,
         5 viang mawh nan yam in ceu pa kha rhawm hoik hoek piang maix mai teeh kieh maix taug
         mao,
         6 krax pa nab yam maix krax pa een maix rhawm tix mai krax pa rahsee pa hu maix mai
         krax keud pot jun pot maix khankix koe dee mawx lie?
         7 Keud ti yaox yam in, mawh pui pa ang koe dee deuh phimap mawx pasax hoek krax laux
         leeing lie? Phan ang mawh nan, pui pa rahsee mawx pasax teei ti tik ka dee mawx lie?
         8 Awm pa hoik tawng hoik yaox aux pui pa thai kaung phimap mai van simie pa caox caig
         khankix, tak deeh yaox tix vawg awm an heue.
         9 Kix tak laux leeing kheu bhawm pa sileed Nawh Cao mai kix grai kheu bhawm pa song
         rhawm Nawh Cao heue.
         10 Lox graox sivai sangsi mai lox riag sivai sangsi pa kied kwa mai rhang kawn sivai
         sangsi khankix hoik goh hoik groing ka heue.
         11 Sivai sangsi kwa an hoik yum kheu ang lai yaox ti ih kug mai kawn miex sivai sangsi
         khankix hoik prung prang ti hu kudah heue.
         12 Yam an lox sikah tix gum, hoek ka aux khaing dee glip mai yhaok aux hoik mhong ka
         lox pa koi sikah an heue.
         13 Ka daux krax keud ce khaing susai ponsawm yam hoik laig it laig tom pui,
         14 Krax lhat mai krax siyaung hoek piang aux mai kieh si-ang aux khankix siyaung ka
         heue.
         15 Khaix an khwan tix mu tiang sivoe ngai aux, hauk haw pa koe piang aux khawmuik hoik
         pruh ka heue.
         16 Khwan an kawn kaog, viang mawh nan, aux ang tie pon gwieh ka pakpeung mai yaox ngie
         riang pang peue ka plak sivoe ngai tix, yam an aux mhong lox pa nhim tix gum ah nin,
         17 "Pui pa chix yum khex sang rahsee ka plak sivoe ngai Siyiex lie? Mawh chix singax
         kawn pui khaing sivoe ngai cao pa phan pa deuh tix lie?
         18 Jhak heue, Nawh Cao kawn ang yum rhawm ka kawncau tix khankix mai kawn deuh kawncau
         Siyiex kawx mawh pa daox pa aw,
         19 mawh kheu nan pui pa kaoh khaing phawng tiex mai pa ot daux nyiex tiex khankix, nie
         sang koe ceu pa krai grawng kix yuh ka mawx mai pui an khankix hoik phawng groing
         ka vaig ang mawh lie?
         20 Kix hoik mawh pa laux leeing ka daux tix singaix khaing, kix tak grai grup leeing
         ju mai pui tix kaux kawx ang simawd ka kix heue.
         21 Viang mawh pa kied mhawm grang min plakngai kix kawx hoik luan hu khaing kix ang
         mawh lie? Kix tak yum, tau mai pa ang tix koe pingnya cuyi heue.

1 "Kok yo yam in, mawh pui mawx pa sang pawk lox maix lie? Mawh kawn sang koe pui pa
         singax mawx sang veeh tix hoek teem ka maix lie?
         2 Grawh grawng nawh krax song rhawm an tak pah ka pui kwa pui caox mai krax boh rhawm
         pah ka pui pa ang koe krax tawng yung heue.
         3 Yam yaox aux ka kaux num riah pui kwa pui caox, viang mawh nan aux hoik jhax lawg
         ka dee ot dee koe nawh heue.
         4 Kawn praix nawh khankix, singai khaing dee yiien dee yawg, yam kha kix rhawm tix
         daux siviex veng mai cao pa taoh kix ang lai koe tix kaux kawx heue.
         5 Grawh grawng nawh pui pa cai rhawm khankix, hoik teei ti ih nghox vawg nawh khaing
         sipeem pa vie tix ka pang kat mai pui pa simie tix nyaux rawm khankix hoik bleet ka
         sinngao kix heue.
         6 Grawh grawng nawh krax kha rhawm ang lai kaoh khaing phawng tiex mai krax sivix ang
         lai lih khaing daux tiex,
         7 mawh kheu nan kawn pui keh son pa kha rhawm, awm nyia ngu haok plak piang heue.
         8 Viang mawh nan, phan mawh ka aux, aux tak sawg ka Siyiex mai aux tak ap tix tawx
         grawng kaing kuceu ka Siyiex,
         9 pa yuh ceu pa kied ting lhaong mai pa daox deng khawmuik, pa ang lai dak uik simin
         ka heue.
         10 Nawh Cao kieh lhiex lih piang haktiex mai ploi rawm khankix, lih ka tong kaung heue.
         11 Nawh Cao yaog pui tiem rhawm ot ka dee pa lhaong mai kieh pui pa koe krax yiiem grai
         khankix deeh nyawm rhawm heue.
         12 Nawh Cao kieh pui pa kawk rhawm khankix laux mai sonsang ang kix lai pon yuh ka can
         ceu pa bak kix heue.
         13 Nawh Cao giex pui koe pingnya cuyi ka jhawm lhak tokaux kix mai kieh krax keud pui
         luk liak khankix mawh giex going heue.
         14 Kix tak pub ka pa faik ka daux bawg yam pon ngaix mai pupi tix hu yam jung singaix,
         awm plak ponsawm heue.
         15 Viang mawh nan, Nawh Cao taoh pui hot sibhawm khaing vaig lawm khaing daux jheeh
         pa kied ting riang rao mai khaing daux tawm taix kix heue.
         16 Mawh kheu nan pui hot shia tak koe krax keud pot jun pot mai pui ang rahsee tak nyeep
         ka jheeh tix heue.
         17 "Jhak heue, pui pa hoik ciied hoik thi Siyiex kah, mawh pa koe bwanson, mawh kheu
         nan, paw koe ceu pa sibriem, ka ceu pa hoik cox cao pa ting sibrawm mawh pa mhawm
         awx.
         18 Grawh grawng nawh, Nawh Cao kieh dee saux koe, Nawh Cao pua ka dee saux an, Nawh
         Cao kieh krax mat koe, viang mawh nan, taix Nawh Cao deeh kieh moi khawmuik heue.
         19 Nawh Cao tak taoh maix lih khaing daux pa kha rhawm liah ceu, ceu pa caox caig aliah
         ceu tak ang lai krox teeh ka maix heue.
         20 Ka daux yam hot sibhawm, Nawh Cao tak taoh maix khaing krax yum mai daux naing, Nawh
         Cao tak taoh maix khaing sibrawm vaig.
         21 Tak mox maix khaing dak pa sibriem pui mai maix tak ang koe krax lhat graung, yam
         hoek ceu pa laux leeing.
         22 Maix tak nyiah maung pa laux leeing an mai pa hot sibhawm an mai maix tak ang koe
         krax lhat graung ka totiag piang haktiex heue.
         23 Grawh grawng nawh maix tak yuh sijax mukheu tau mai simaox ka daux kaung mai totiag
         pa koe daux kaung khankix tak yuh pa nhim tau mai maix.
         24 Maix tak yaox nyiex gox tix koe ceu pa nhim, yam deeh ing maix ka dee ot dee koe
         tix mai ang lai koe krax laux rhawm.
         25 Maix tak tawng ka haoh hun doeh ru ceu cad tix mai kawn praix kawn saux kawn sex
         tix khankix nie awm rib riem piang haktiex.
         26 Maix tak hoek ka daux simeeig, yam naog ju tix, awm lhiem nghox pa kaux yam hoek
         bawg yam pa khaw tix vawg.
         27 Jhak heue, keud ti yaox ka in, hoik mawh pa mawh meh, nghiet ka heue, mai kieh maix
         tawng ka tokaux tix heue."

1 Khaix an Yawbax deeh pawk lox ah nin,
         2 "Krax pa laux rhawm aux, kieh ciang ti yaox mhawm mhawm mai krax pa kha rhawm aux
         khankix kieh khrawm tix daux ngai jiang.
         3 Mawh kheu nan, an tak mawh pa nie cien khaing mhaik rawm sigrit sigra, mawh kheu
         lox sikah aux hoik kied luan heue.
         4 Grawh grawng nawh te puing cao pa ting sibrawm ot ka daux aux, khwan aux nyaux ka
         jai kix, krax lhat graung pa jhi Siyiex hoik dia tix ka plak sivoe aux.
         5 Mawh sax riag la tiag yam koe rib sawm tix mai mawh sax riag mawie yam koe rib sawm
         tix lie?
         6 Mawh sang pon ih priex ceet khawm ang tix sau kih lie? Phan ang mawh nan, mawh koe
         jhawm nyawm ka daux brang tawm ia lie?
         7 Ceu pa thiang aux tix ang teeh ka khankix, mawh priex pa seeing brai ka son aux heue.
         8 Kieh aux pon ka can ceu pa rawg mhaing tix mai kieh Siyiex tawx ka can ceu pa mie
         aux tix pon ka heue.
         9 An tak mawh pa khaw rhawm Siyiex, sonsang yuh aux laux leeing mai Nawh Cao tak nyeu
         plawng taix tix lih mai tat ti tik aux heue.
         10 Khaix an aux tak koe krax nyawm rhawm, viang ka daux krax pa kied kha rhawm kawx
         aux kawn koe krax gaux rhawm, paw kieh Nawh Cao lai koe pa lhawk ka aux, mawh kheu
         aux ang thiang ka gumlox pa singax singeh Nawh Cao heue.
         11 Mawh koe riang rao ceu patix ka aux ka daux pa keud pot tix lie? mawh ceu pa sidah
         sidu patix, ka tak sang kawn kieh aux gun yeung tix baox lang ju lie?
         12 Mawh riang rao aux riang rao simaox lie? Phan ang mawh nan mawh nex aux nex tawng
         lie?
         13 Krax teem ang lai koe ka daux aux tete mai krax keud aux hoik deek die ang mawh lie?
         14 Pui pa koe krax caux rhawm ka paox grawm tix pa hoek krax kha rhawm, tak mawh pa
         luad luan khaing pa lhat graung ka cao pa ting sibrawm heue.
         15 Puxaik aux khankix hoik vung viang hu awm rawm klawng iak, awm lih hu rawm daux ngawd
         klawng hit mai grai hu,
         16 rawm klawng an hoik faik ka rawm sidap mai ka dee an hoik mox tix ka rawm rha.
         17 Yam siu rawm an nawh grai hu mai yam hax koek kix kroh hit khaing dee ot dee koe
         tix.
         18 Cub pui hu krax khankix hoik lud krax hu tix mai grai hu sipie.
         19 Cub pui Tema pa yuh lai geu hu krax, jhak ka cub pui pa kaoh khaing haktiex Shebax
         ka daux krax pa keud pot jun pot tix.
         20 Kix koe krax laux rhawm, kheu jao keud pot jun pot tix, yam hoek kix tan kix koe
         krax kaig tua kah.
         21 Grawh grang nawh pex ku kaux awm nang an mawh pa giex going, pex yaox ka krax tug
         kha aux mai pex lhat graung kah heue.
         22 Mawh hoik sax ah aux nin, viex tix ceuceu hoek ka aux lie? Phan ang mawh nan, tan
         ti tawx totaix tix ceuceu son aux khaing daux sinngao pa koe maix lie?
         23 Phan ang mawh nan, taoh aux khaing daux tawm taix pui koeng lie? Phan ang mawh nan,
         laug ti teei aux khaing daux tawm taix pa nunai ka aux lie?
         24 "Gau ka aux mai aux tak ot yiien yawg tix, jhi aux yaox ka grawh grawng pa lud aux
         liak.
         25 Gumlox pa mawh meh mawh pa kied ting sibrawm tete, lox pa sibriem pex khankix koe
         bwanson ka ceu patix lie?
         26 Mawh keud maix tix sang deuh phimap ka lox sikah aux lie? lox sikah pui pa ang koe
         krax keud pot jun pot khankix awm bhaung heue.
         27 Mawh heue, pex hoik yuh pa kin pa kheem ka kawn doe mai pex coh ka paox grawm awm
         diang lai heue.
         28 Mawh kheu nan yam in koe krax fah rhawm sonsang jhak ka aux liak, grawh grawng nawh,
         mawh hoik sax pie lhen aux ka plak sivoe ngai pex lie?
         29 Yam in deeh keud ti yaox mhawm mhawm, paw yuh pa ang rahsee, yam in baox deeh keud
         ti yaox mhawm mhawm aux kawn cung sijung ka daux pa rahsee heue.
         30 Mawh koe pa ang rahsee piang dak aux lie? Mawh ang aux pon cim ti yaox mai pon gwieh
         tix tawng ka ceu pa koe phimap lie?"

1 "Mawh ang kawn pui yaox tix taug mao yam ot tix piang haktiex in lie? Bawg yam singaix
         pa yaox nawh tix ot khankix, ang hoik awm pui pui vai tix kaux lie?
         2 Awm siliex tix kaux pa keud ce sonsang klip singaix mai awm pui vai tix kaux, pa
         ca keud ce ka son ngawh riang tix khankix,
         3 mawh kheu nan aux hoik yaox ti kham geu pa kha rhawm tix kaing khix tix khix hoik
         tix khix mai krax pa taug mao aux daux ponsawm kawx hoik mawh nyum cie aux heue.
         4 Yam it aux, aux ah nin, mawh sang kaoh aux yam mawx! mai mawh sang sidah sawm yam
         mawx lie? Grawh grawng nawh aux hoik tieh jee tieh blaong tix tom bah riang praix
         heue.
         5 Graik mai phawng tiex khankix hoik kheem piang nex aux awm kraung ceep mai hak hoik
         bih tix mawh leem heue.
         6 "Baux singaix aux nie lheu phai khaing breeing keei taing khankix mai hoik luan hu
         ka daux pa ang koe krax keud pot jun pot heue.
         7 Kieh aux doh keud ka ju tix awm toek ex bhawm khaing, ngai aux tak ang lai baox yaox
         ka ceu pa mhawm heue.
         8 Ngai pui pa yaox ka aux tak ang lai baox yaox ka aux, yam simi ngai Maix Cao piang
         aux, aux hoik grai hu heue.
         9 Awm prung prang grai paiawm dee singai, mawh kheu nan pui pa lih ka daux simeeig
         khankix kawx tak ang lai yaox tix deeh hoek heue.
         10 Nawh tak ang lai yaox tix deeh ing ka nyiex tix, dee ot dee koe nawh, tak ang lai
         tawng ka nawh tix bawg kawx heue.
         11 Mawh kheu nan aux tak ang lai nyeep ka jheeh tix mai khwan aux tak sikah ka daux
         pa taug mao tix, aux tak bawgbe ka daux pa laux rhawm tix heue.
         12 Khex mawh aux rawm sigrit sigra, phan ang mawh nan mawh siyawng pa deuh Maix Cao
         mawh cao pa pau tix kia piang aux lie?
         13 Yam ah aux nin, dee it aux tak tawx krax nyawm rhawm aux mai ku it aux tak sang tawx
         krax pa nyawm pa nyiah aux,
         14 khaix an Maix Cao ghlat aux ka krax pa camaox tix mai kieh aux yaoh yee ka riang
         susai khankix,
         15 aux kawn laug ti teei krax pa yum mai krax yum tak nie lheu mhawm khaing krax pa
         lhawk aux ka si-ang tix heue.
         16 Aux seeing ka krax im ju tix, aux tak ang lai im jheung jheung heue. Kieh aux ot
         nong nong, grawh grawng nawh baux singaix aux khankix hoik awm pa toek ex bhawm khaing
         heue.
         17 Kawn pui mawh ceu patix, sonsang yaogyaw Maix Cao nawh mawh pa ting ceu mai Maix
         Cao lai koe rhawm piang nawh,
         18 Maix Cao lai hoek fi ka nawh ku ngawb mai cheuk cheu ka nawh ku bawg yam lie?
         19 Maix Cao tak ang jhak simi ka aux kawn sang rheung miex grheung, mai kieh aux ot
         nong nong tom sidah pon bleet aux rawm mia tix lie?
         20 Cao pa pau ka kawn pui eue, phan aux koe phimap, mawh sang caw aux ti yuh ceu patix
         ka Maix Cao lie? Maix Cao hoik kieh aux, awm mhai pa tang Maix Cao ti deuh kheu jao
         patix mai kieh aux mawh beeh glawm pa ciien ka son Maix Cao lie?
         21 Kheu Maix Cao lai ang pluat ploi ka pa lud aux mai ang teei phimap aux luan kheu
         patix lie? Yam in aux tak sang it ka daux phawng tiex mai Maix Cao tak sawg aux plak
         ponngawb, viang mawh nan, aux ang lai ot heue."

1 Khaix an Biladat ceu pui Shua pawk lox ah nin,
         2 "Mawh kawn sang sikah maix grawng ceu in miex grheung lie? mai lox jheeh maix khankix
         kawn sang awm bhaung ting miex grheung lie?
         3 Mawh yuh Siyiex krax prawng ca tix ang rahsee lie? Phan mawh nan, mawh pluk pliak
         Siyiex pa ting sibrawm pa rahsee tix lie?
         4 Phan kawn simex maix khankix yuh phimap mai phi lud ka Nawh Cao, Nawh Cao hoik teei
         ti tik kix kheu jao pa lud kix heue.
         5 Phan maix tak sawg Siyiex ka daux krax pa singax rahsee rhawm tix mai khyox khaw
         ka cao pa ting sibrawm.
         6 Phan maix hoik mawh pa singax mai pa rahsee, yam in Nawh Cao tak kaoh son maix tete
         mai kieh maix haok hwan ting lhaong ka daux krax pa rahsee can dee ot koe maix heue.
         7 Yam jah, viang maix hoik mawh pa iak kawx, dee sidah sidu maix tak ting lhaong haok
         hwan heue.
         8 Yuh bwanson chawk cheng ti yaox ka grawng pa hoik luan ka kuad riex ju mai keud ti
         yaox ka can ceu pa hoik gau keeing maix khankix mawh patix,
         9 grawh grawng nawh, ex mawh kawn pa keh kawx ngie khaing mai ex ang tawng ka tidtix,
         mawh kheu singaix baux ju ex piang haktiex in, mawh ngie pang peue khaing heue.
         10 Mawh ang kix gau maix mai ang krai maix mhong lie? mai ang kix krai lox pa tawng
         kix daux rhawm tix lie?
         11 Mawh chix kuah pang jo ka dah dee ang tiex leet lie? mai mawh chix klai rib kuah
         hawt klawng yam ang rawm koe lie?
         12 Viang ang kid glang yam kawn klai lhax kawx, an kawn nie yie fit sivoe pang tang
         ceu heue.
         13 Awm an daux krax hu can pui pa piawm ka Siyiex khankix mai krax keud pot jun pot
         pui kin jhawm khankix tak laux tak leeing,
         14 Can ceu pa een kix rhawm tix ka tak mawh pa dud mai can ceu pa deuh kix rhawm tix
         kawx tak awm nyiex greeih heue.
         15 Nawh peung ka nyiex tix, viang mawh nan, ang kaux cong heue. Nawh giex ka nyiex an,
         viang mawh nan nyiex an ang kaux heue.
         16 Nawh ting lhaong mai klai ka daux koek mai kak nawh khankix dih tix tah hu ka daux
         sipeem nawh heue.
         17 Riah nawh hoik vung viien ti ka vung viang pum simaox mai ot ka sinax rang khankix
         heue.
         18 Phan nawh mawh pa laux leeing khaing daux dee ot tix, khaix an dee an tak thiang
         ti tik nawh ah nin, aux ang sax yaox maix heue.
         19 Jhak heue, krax pa gaux rhawm nawh, nawh tak awm in mai khaing ka daux haktiex nawh
         pui tang ceu tak kuah ka heue.
         20 Jhak heue, Siyiex tak ang lai tik vud ka pui pa kaux sijax mai rahsee mai Nawh Cao
         ang lai teem ka pui pa caox caig khankix heue.
         21 Nawh Cao tak sang kieh jheeh maix nyiah mai kieh siyieb jheeh maix koe krax pa gaux
         rhawm heue.
         22 Can pui pa koeng ka maix tak ceep tix ka pa kaig tua mai dee ot koe pa caox caig
         tak hoek krax som nai heue."

1 Yawbax deeh pawk lox ah nin heue.
         2 "Mawh heue, aux tawng lox an mawh pa mawh meh, viang mawh nan, sang pon rahsee kawn
         pui sivoe ngai Siyiex miex ding?
         3 Phan Siyiex koe rhawm ti sang deuh phimap ka pui tix kaux kaux, khaing ka daux tix
         rheng bawg nawh tak ang lai deeh pon pawk ka Nawh Cao pie tix bawg kawx.
         4 Siyiex mawh pa koe pingnya pa daox deng, koe sibrawm mai ting riang rao heue. Mawh
         pui mawx pa sang pon tiextu mai pon pex ka Nawh Cao?
         5 Nawh Cao gah gawng lua mai kix ang tien tawng, Nawh Cao pluk pliak ti tik kix ka
         daux pa song rhawm tix,
         6 Nawh Cao yung yang haktiex kieh greed khaing dee ot nawh mai rong khankix kawx pung
         pang heue.
         7 Nawh Cao tawx lox ka singaix mai ang kieh lih, Nawh Cao tie ka simuing khankix,
         8 Nawh Cao nih ti kheem ka raoma mai dig piang pukpak rawm sigrit sigra khankix,
         9 Nawh Cao hoik phan hoik deuh simuing Ashax, simuing Khatilax mai simuing Khimax,
         an khankix mai cub simuing pa koe ka plak seh,
         10 Nawh Cao yuh kaing ceu pa kied ting lhaong pa ang ex lai dak pon tawng, Mawh heue,
         krax pa daox deng mawh pa ang lai uik simin ka heue.
         11 Nawh Cao hu ka plak sivoe aux, aux ang chix yaox ka Nawh Cao, Nawh Cao luan hu sivoe
         aux mai aux ang tien tawng kah.
         12 Phan Nawh Cao teei ti priex hu dee singai, pui mawx pa sang pon tiebtie Nawh Cao
         lie? Mawh mawx pa pon ah nin ka Nawh Cao yuh Maix Cao patix lie?
         13 Phan Siyiex ang deeh yoi krax pa song rhawm tix, cub pa yuh paox pie pa lhaong rhawm
         khankix, tak phawng laux greem Nawh Cao heue.
         14 Ka piang an aux tak sang deeh pawk ka Nawh Cao yuh ka mawx? Laug ti teei gumlox pa
         yuh ka mawx sonsang krai sivoe ngai Nawh Cao?
         15 Viang aux rahsee kawx aux ang lai pon pawk lox ka Nawh Cao, aux tak khyox khaw ka
         cao pa prawng see rahsee piang aux heue.
         16 Viang Nawh Cao deeh pawk lox pa kok aux kawx aux tak ang lai yum rhawm, ka nghiet
         Nawh Cao ka lox tix heue.
         17 Grawh grawng nawh, Nawh Cao yuh aux laux leeing ka bhaung ting mai baox kieh jhawm
         saux haoh hun piang nex aux, pa ang koe grawng koe ceu heue.
         18 Nawh Cao ang tawx akhwang sang sileed aux bhawm tix mai kieh jhawm saux pa kiied
         kin naog piang aux heue.
         19 Phan ah een rhawm tix ka riang rao tix ceuceu, Nawh Cao mawh pa kiied ting riang
         rao, mai phan ah mawh pa rahsee, mawh pui mawx pa tak sang mawh mhai rug plak aux
         ka daux nyiex prawng see lie?
         20 Viang aux ah mawh tix pa rahsee kawx, jheeh aux mawh pa ciyang ka aux, viang aux
         ah mawh tix pa hoik grum naog kawx, rhawm pa kawk vawk aux hoik si dawng sivoe Nawh
         Cao heue.
         21 Phan aux mawh pa grum naog kawx, aux ang nyang tawng ka tokaux cao tix, aux laux
         rhawm ka ju cao tix heue.
         22 Awm lox pa sang krai aux khankix mawh yuh nin, Nawh Cao tak yuh pui pa ang koe dee
         deuh phimap mai khawm pui caox caig khankix laux leeing heue
         23 Phan jhawm saux preng mawh pa viex krax yum hoek tix taix neh, Nawh Cao tak nyiah
         ka krax kham geu pui pa ang koe phimap heue.
         24 Haktiex in hoik ap ti tawx ka daux tawm taix pui caox caig heue. Nawh Cao tieb thox
         ngai cao prawng see khankix heue. Phan ang mawh Nawh Cao, mawh pui mawx pa sang pon
         prawng see an lie?
         25 Singaix aux nie lheu phai khaing pui pa to tix kaux, kix to dee singai kawx mai ang
         yaox ka pa mhawm heue.
         26 Kix nie lheu phai khaing reu ting mai luan hu awm teei klang krih totiag ih cao tix
         heue.
         27 Phan aux ah nin, aux tak piawm ka lox riag yo tix mai aux tak peeik ti tik ngai baoh
         pa khi rhawm tix mai deeh ceep ka ceu pa nyawm rhawm,
         28 aux lhat graung ka ceu pa kham geu tix khawmuik, aux tawng ka ang Maix Cao lai giex
         ti deuh aux awm pui pa ang koe phimap heue.
         29 Phan aux yaox mawh tix pui koe phimap, yuh ka mawx aux lai kawn coca ti yuh kaing
         pa giex going kheu jao patix lie?
         30 Phan aux sigrhah tokaux tix ka rawm rha mai khoek taix tix sonsang singax ka sidah
         khoek kawx,
         31 Maix Cao tak nyhot aux laig ka daux tiex mai kraung ceep aux khankix tak seeing ka
         aux.
         32 Grawh grawng nawh, Nawh Cao ang mawh kawn pui awm aux, sonsang pon pawk aux lox Nawh
         Cao mai ex tak hu ka dee prawng see tau mai paox tix heue.
         33 Ang lai koe pui pa sang ah grawng ceu an ka sinax ex, pa tak sang deuh taix tix piang
         ex khawm ra lie?
         34 Kieh Nawh Cao teei khaox gix tix hu singai khaig aux mai paw kieh aux lhat graung
         ka pa ghlat Maix liak.
         35 Khaix an aux tak sikah ka daux pa ang koe krax lhat graung ka Nawh Cao, viang mawh
         nan rhawm aux ang lai koe yuh nan tete heue.

1 "Khwan aux hoik ngau ka ju aux, aux tak kieh ceu pa ngau tix hoek piang tix, aux
         tak sikah ka daux krax pa kied song rhawm khwan tix heue.
         2 Aux tak ah nin ka Siyiex, paw nyang ciyang aux liak jhi aux yaox grawng deuh Maix
         Cao phimap ka aux heue.
         3 Mawh yaox Maix Cao ceu pa yeen ya in khankix mawh pa mhawm mai seeing brai ka kaing
         pa yuh Maix Cao ka taix tix mai khaw tix tawx bwan piang krax keud pui caox caig lie?
         4 Mawh koe ngai Maix Cao awm nex nham lie? Phan ang mawh nan mawh yaox Maix Cao awm
         pa yaox kawn pui lie?
         5 Mawh awm singaix Maix Cao singaix kawn pui khankix lie? Mawh awm num Maix Cao singaix
         sawm simex ting riang rao tix kaux lie?
         6 Kheu Maix Cao lai sawg ka krax pa lud aux mai sonsang yaox tix ka phimap aux,
         7 viang Maix Cao tawng ka ang aux mawh pui lud mai ang lai koe pui tix kaux kawx pa
         sang taoh aux lih khaing daux tawm taix Maix Cao.
         8 Plawng taix Maix Cao hoik phan hoik yuh pakpeung aux koe mhawm mhawm, viang mawh
         nan, Maix Cao tak sang deeh yuh aux laux leeing heue.
         9 Doh keud ka hoik phan yuh Maix Cao aux ka tiex heue. Maix Cao sang deeh kieh aux
         mawh phawng tiex lie?
         10 Ang hoik mawh Maix Cao pa rauk aux lih awm rawm teeih mai kieh aux kiien awm klon
         rawm teeih,
         11 mai lhop aux ka hak mai nex mai kleuk si-ang mai siniag aux khankix kaux tau ang
         mawh lie?
         12 Maix Cao hoik kieh aux im ju mai hoik nawb bwanson ka aux mai Maix Cao hoik liem
         lia kia ngien ka khwan aux heue.
         13 Ceu inkix hoik mawh pa mox Maix Cao ka daux rhawm tix, aux hoik tawng mawh in pa
         koe tau mai Maix Cao,
         14 phan aux lud, Maix Cao hoik mhai ti deuh ka aux mai ang pluat ploi aux khaing krax
         pa lud aux heue.
         15 Phan aux mawh pui caox, aux tak pon krax kha rhawm, viang aux rahsee kawx, aux ang
         lai pon yaog kaing tix heue. Aux hoik naog ka pa kaig tua, jhak ka pa laux rhawm aux
         liak.
         16 Phan aux yaog tokaux tix lhaong, Maix Cao tak leue aux awm sivai sangsi pa kied kwa
         mai Maix Cao deeh jhi krax lhat graung pa daox deng tix ka aux heue.
         17 Maix Cao hoik plak jhi mhai rug pa lud aux mai kieh krax pa song rhawm Maix Cao nie
         haoh hun piang aux, Maix hoik khre naing pa khraox ka son aux ku jheeng heue.
         18 Kheu Maix Cao lai viex aux lih khaing daux vaig miex tix? Phan ang mawh nan aux hoik
         yum ka ang pui nyang yaox aux ka ngai tix heue.
         19 Pa ang caw ti mawh ka aux hoik lih ti mawh. Pa teei aux lih khaing daux vaig miex
         tix mai hoek ka daux simeeig heue.
         20 Singaix sawm khankix hoik mawh pa dawg sawn aux ang mawh lie? Prah aux ot nong nong,
         sonsang koe krax nyawm rhawm aux daux bawg yam pa deuk ceeix,
         21 sivoe sang hu aux ka dee pa ang aux lai yaox tix ing, ka haktiex pa faik mai ka veei
         pa yum khankix,
         22 pa mawh haktiex pa faik awm ponsawm mai veei yum, pa ang lai koe ceu pa riang pie
         tix bawk kawx, ka dee mawh pa riang an awm pa faik heue."

1 Khaix an Zopha ceu pui Nemat pawk lox ah nin,
         2 "Mawh sang koe bwanson ka pawk tix lox lie? Mawh sang khaw pui tie lox sikah ti pon
         krax pa pluat ploi lie?
         3 Mawh sang kieh maix pui yiien yawg ka lox pie tix lie? yam sikah maix ka lox sibriem,
         mawh ang pui tix kaux kawx kaig ka lie?
         4 Grawh grawng nawh maix hoik ah nin, been cie aux hoik rahsee mai aux mawh pa singax
         ka plak sivoe ngai Maix Cao heue.
         5 Viang mawh nan kieh mawh Siyiex pa ah ka maix mai paoh siyieb jheeh tix yuh maix
         laux,
         6 sonsang jhi Nawh Cao maix yaox ka pingnya cuyi pa raux mox khankix, mawh kheu nan
         phan Nawh jhi maix yaox ceu an khankix viang maix keung tix kham geu ka phimap tix
         kawx maix tak tawng grawng ang lai tawx phimap ka maix heue.
         7 "Mawh pon sawg maix ka ceu pa kied raux Siyiex lie? Mawh pon yaox maix ka mee pa
         hoik tat hoik deuh cao pa ting sibrawm lie?
         8 An khankix mawh pa nie lheu lhaong khaing raoma, mawh sang pon yuh maix tix lie?
         Nie lheu khaing meung yum, mawh sang pon tawng maix yuh ka mawx lie?
         9 An khankix phan tiag ti yaox mawh pa nie lheu lang khaing haktiex mai nie lheu vieh
         khaing rawm sigrit sigra heue.
         10 Phan Nawh Cao giex tix laung maix daux thawng mai prawng see ka maix, mawh pui mawx
         pa sang pon tiebtie ka Nawh Cao lie?
         11 Grawh grawng nawh, Nawh Cao tawng ka krax pie lhen pui khankix, Nawh Cao yaox grawng
         pa caox caig yuh kix heue. Mawh ang Nawh Cao lai tiag cheu ti yaox grawng an khankix
         lie?
         12 Grawh grawng nawh pui daox pui aw tix kaux tak lih ti koe pingnya cuyi, yam hoik
         keh kawn la tiag tix mu ti mawh pui tix kaux heue.
         13 "Yawbax eue, deuh rhawm maix rahsee mai deeh hoek sawg ka Nawh Cao,
         14 phan krax lud koe ka daux tawm taix maix mai teei ti tik khaing maix dee singai mai
         paw kieh pa caox caig khankix ot daux nyiex gox maix.
         15 Khaix an maix tak pon yaog ngai tix ka daux krax pa ang tix koe pa seeing brai, mawh
         heue maix tak mawh pa kaux cong mai ang koe krax lhat graung,
         16 Grawh grawng nawh maix tak sang piawm ka krax kha rhawm tix mai doh deud ka ceu an
         khankix hoik luan hu awm rawm dee singai,
         17 ju maix tak mawh pa nie lheu riang khaing pa riang yam jung singaix heue. Viang hoik
         faik kawx maix tak sang awm pa riang ponngawb heue.
         18 Maix tak sang yaox ti ot ka daux pa yiien yawg, kheu koe krax keud pot jun pot tix,
         mawh heue, viang maix hoik som nai yam in kawx mai maix tak yaox tix laux lee ka daux
         pa yiien yawg heue.
         19 Yam it maix pui tix kaux kawx, tak ang pon yuh maix lhat graung, mawh heue, pui tom
         nie tak mhaing krax teem ka maix heue.
         20 Viang mawh nan, ngai pui caox khankix tak sang iak riang iak rao mai kix ang lai
         yaox daux krax klawd tix mai krax keud pot jun pot kix tak mawh pa som nai tau mai
         ju kix heue."

1 Khaix an Yawbax pawk lox ah nin,
         2 "Lox pa krai pex kawx mawh lox kawn pui mai yam yum pex, pingnya cuyi pex tak yum
         tau mai pex heue,
         3 Viang mawh nan aux hoik koe krax tawng yung awm pex, ang aux lai mawh pa beuh khaing
         pex heue. Mawh pui mawx pa ang tawng ka can ceu pa krai pex inkix lie?
         4 "Aux mawh pui pa hoik kham geu lox pa ne raw, khaing paox plawg khankix, yam kok
         yo aux ka Siyiex mai Nawh Cao pawk lox rawg aux bwan ka daux pa rahsee mai ka daux
         krax pa ang koe pa deuh phimap, hoik pon ka pa nyiah pui mai ka lox pa sibriem heue.
         5 Daux pa keud pui pa magmi khankix hoik awm ceu pa map nai mai pa brah son, in khankix
         hoik mawh pa khre rien tix sonsang cang klad pui heue.
         6 Nyiex gox pui tud rhim khankix tak koe ceu pa nhim ka mai can pui pa so Siyiex song
         rhawm tak yaox ti ot daux pa yiien yawg, mawh kheu viex kix siyiex tix hawt taix tix
         heue.
         7 Viang mawh nan chawk cheng ti yaox ka totiag khankix mai kix tak gau pex ka mai sim
         sai raoma khankix tak krai pex mhong,
         8 phan ang mawh nan chawk cheng ti yaox ka haktiex mai kix tak gau pex ka, mai kax
         daux rawm sigrit sigra tak sang krai pex mhong sidawng laing laing heue.
         9 Ka daux sinax ceu in khawmuik mawh pui mawx pa ang tawng mawh taix Siyiex pa phan
         ka lie?
         10 Ka daux can pa koe ju kuceu mai kawn pui pa toek bhawm tix khankix koe ka daux tawm
         taix Nawh Cao ang mawh lie?
         11 Ang mawh yhaok pa cheuk ka lox sikah pui mai ang mawh jheeh khankix pa cim ka jhawm
         priex lie?
         12 Pui pa riex ju naog mai pingnya cuyi mai pui lang ju kawx naog ka krax tawng yung
         heue.
         13 Nawh Cao naog ka pingnya cuyi mai ka riang rao, Nawh Cao chix tawx rhawm keud dong
         sawn mai krax tawng yung heue.
         14 Phan Nawh Cao yieh ka ceu an, an tak ang lai pon deeh sum ka, phan Nawh Cao phyawk
         laung ka pui tix kaux, ang lai chix koe krax luad luan heue.
         15 Phan Nawh Cao thox ti deuh ka rawm khankix, rawm tak hit, phan Nawh Cao deeh ploi
         lih tak kheem ka haktiex heue.
         16 Nawh Cao hoik naog ka sibrawm mai pingnya cuyi heue. Pa pie lhen mai pui pie lhen
         khankix, koe ka daux taix Nawh Cao heue.
         17 Nawh Cao teei ti tik ka pingnya cao kwang haktiex khankix mai kieh cao prawng see
         khankix yhot vaw ka heue.
         18 Nawh Cao pluat ara simiang khankix mai phyawk nyoi kix ka maox rawd nyoi heue.
         19 Nawh Cao teei ti tik ka cao giex kaing li khankix hu awm pui tud rhim mai kieh pui
         ting riang rao khankix hoek krax som nai heue.
         20 Nawh Cao kieh pui koe sibrawm lox sikah yiien yawg tix mai teei ti tik ka pingnya
         krax keud kuad song khankix hu singai heue.
         21 Nawh Cao kieh kawn laux Simiang khankix kaig tua mai teei ti tik ka kraung naing
         pui ting riang rao khankix heue.
         22 Nawh Cao plak sidawng grawng ceu pa kied raux khankix khaing daux pa faik mai viex
         veei pa yum deeh hoek ka daux pa riang heue.
         23 Nawh Cao yuh meung haktiex ting lhaong mai deeh yuh kix laux leeing, Nawh Cao yuh
         meung haktiex khankix vieh mai kieh kix pung prang hu dee singai heue.
         24 Nawh Cao teei ti tik krax tawng yung khaing cao kaing ting pui khankix piang haktiex,
         kieh kix vung viang ka daux tiagtu pa ang krax lai koe heue.
         25 Kix pupi tix hu ka daux pa faik tau mai ang koe pa riang mai Nawh Cao kieh kix hu
         tutiex awm pui yoek heue.

1 Jhak heue, Ngai aux hoik yaox in khawmuik, yhaok aux hoik mhong mai hoik tawng ka
         in heue.
         2 Can ceu pa tawng pex aux kawx tawng, aux ang mawh pui beuh khaing pex heue.
         3 Viang mawh nan aux tak sikah ka cao pa koe sibrawm mai aux tak koe rhawm ti kum grawng
         an tau mai Siyiex heue.
         4 Viang mawh nan pex mawh pa khre rien tix ka pie lhen, pex mawh cao sidah pa ang chix
         tix shiao heue.
         5 Phan pex ot yawg tix mai pa ot yawg an tak awm koe pingnya pex heue.
         6 Yam in nghiet ka grawng pa krai aux khankix mai priex ka gumlox pa khyox khaw siyieb
         jheeh aux khankix heue.
         7 Mawh sang sikah maix lox caox ka Siyiex mai krai lox pie lhen khankix ka Nawh Cao
         lie?
         8 Mawh sang jhak maix plakngai Nawh Cao lie? Mawh sang koe krax pa thung thiang maix
         ka Siyiex lie?
         9 Phan Siyiex jawg tix jhak ka maix mhawm mhawm sang yaox Nawh Cao ceu pa mhawm ka
         maix tix ceuceu lie? Mawh keud maix tix pon pie lhen ka Siyiex awm pon pie lhen maix
         ka pui tix lie?
         10 Phan pex mox tix jhak ka plakngai pui, Nawh Cao tak sidiex ka pex tete heue.
         11 Mawh ang pex koe krax lhat graung ka sibrawm min plakngai Nawh Cao mai ang lhat pa
         yaox yee Nawh Cao glup piang pex lie?
         12 Gumlox been kab pex khankix, ang koe bwanson awm nyaox, guh veng pa tiebtie pex tix
         ka khankix, tak awm guh veng glaox heue.
         13 Ot yiien yawg tix ha mai tawx akhwang kieh aux sikah, khaix an kieh ceu pa sang mawh
         khankix lih ti mawh heue.
         14 Aux tak khliak nex cao tix ka rhang tix mai giex ju tix ka taix ti yuh ka mawx lie?
         15 Viang Nawh Cao pah ka aux mai ang lai koe krax keud pot jun pot kawx, viang yuh nan
         kawx, aux tak sang krai grawng pa yuh tokaux cao tix khankix ka plak sivoe Nawh Cao
         heue.
         16 Nawh Cao tak mawh krax pa taoh son aux, mawh kheu pui tud rhim ang pon hoek ka plak
         sivoe Nawh Cao heue.
         17 Jawg tix nghiet ka lox aux mai kieh lox pa krai aux laig daux yhaok pex heue.
         18 Yam in jhak heue, aux hoik khre rien see son tokaux tix, mawh kheu tawng aux mawh
         tix pa caw heue.
         19 Mawh pui mawx pa sang pon krai dee lud dee lud aux lie? Phan yuh nan aux tak ot yiien
         yawg tix mai aux tak kham ti yum ka heue.
         20 "Siyiex eue, kieh aux rawg tix chawk ka Maix ra ceu liak, khaix an aux tak ang lai
         mox ti ka plak sivoe ngai Maix Cao,
         21 deeh yoi taix Maix Cao kieh singai khaing aux mai paw ghlat aux ka pa lhat graung
         Maix Cao liak?
         22 Khaix an deeh kok aux mai aux tak deeh pawk, phan ang mawh nan kieh aux sikah sivoe
         Maix Cao deeh pawk ka lox aux liak?
         23 Phimap krax lud aux hoik koe miex ding? kieh aux tawng ka krax pa lud tix mai ka
         phimap pa hoik yuh tix khankix heue.
         24 Maix Cao lai mox pakngai tix mai keud aux awm pui koeng Maix Cao yuh ka mawx lie?
         25 Mawh sang ghlat Maix Cao ka lhax khaox phlu bhaung siyaoh lie? sang hawt pheet Maix
         Cao khaix brex nghox pa kroh an lie?
         26 Grawh grawng nawh Maix Cao hoik tiiem ceu pa sang lang teung kin khankix piang aux
         mai deeh kieh aux kham sinngao phimap pa yuh tix yam mawh kawn nyawm awn ju heue.
         27 Maix Cao hoik sau ti deuh gang ka caong aux mai pau tix kia krax hu aux khankix heue.
         Maix Cao hoik tat ti deuh mee ka diang caong hu aux khankix heue.
         28 Pui pa yaox ti kham ceu an tak awm ceu pa rham rhaw mai awm kraung ceep pa ih greeing
         heue.

1 "Pui pa keh khaing bun mawh pa dawd ju mai mawh pa naog ka krax kha rhawm heue.
         2 Nawh lih pruh awm tai mai fit hu sipie, nawh to awm veei pang peue mai ang lai kaog
         lai nien heue.
         3 Mawh sang blah Maix Cao ngai tix jhak piang pui yuh nan mai viex aux hoek sonsang
         prawng see tau mai Maix Cao lie?
         4 Mawh pui mawx pa sang pon teei ceu pa singax lih khaing daux pa ang singax lie? Ang
         koe pie tix kaux kawx heue.
         5 Baux singaix cie nawh khankix, hoik mawh pa tat ti deuh, bawg yam khix singaix ot
         nawh khankix mawh pa koe tau mai Maix Cao, Maix Cao hoik tat ti deuh baux yam nawh
         pa ang nawh lai pon yaox tix luan ka heue.
         6 Veeh ngai tix singai khaing nawh, sonsang yaox nawh tix laux lee yiien yawg tix ka
         daux singaix nawh, awm pui vai tix kaux heue.
         7 Grawh grawng nawh viang kid ti tik ka khaox an kawx kawn koe krax keud pot jun pot
         ka khaox an mai khaox an tak kawn sang glaoh mai glaoh awn ang jud heue.
         8 Viang riah khaox an hoik mawh pa riex ka daux tiex kawx mai phan ngu khaox an yum
         piang tiex kawx,
         9 yam haok bhawm rawm an tak deeh glaoh mai deeh kieh glaoh khaox lih mawh awm gaw
         khaox tix gawng heue.
         10 Viang mawh nan pui tak yum mai grhup rham, khaix hoik dud rhawm nawh mai nawh sang
         ot dee mawx lie?
         11 Awm hoik jud rawm khaing rawm sigrit sigra mai klawng pa hit pa kroh rawm khaing,
         12 Mawh kheu nan pui pa laig it, ang lai deeh kaoh heue. Tom hoek bawg yam ang raoma
         baox lai koe, kix tak ang lai siduad mai ang lai kaoh khaing pa it tix heue.
         13 Phan Maix Cao mox aux ka daux simeeig sang mawh pa mhawm miex ding, tom hoek bawg
         yam ang krax song rhawm Maix Cao nyang bax luan, khaix an deuh bawg yam pa doh keud
         Maix Cao ka aux liak.
         14 Phan pui tix kaux hoik yum, mawh kawn sang baox im nawh lie? Aux ca kawn krox jun
         ka bawg yam singaix pa kha rhawm tix, tom sidah hoek bawg yam deeh tieh loh aux tokaux
         tix heue.
         15 Maix Cao tak kok mai aux tak deeh pawk ka Maix Cao, Maix Cao tak koe rhawm piang
         kaing pa yuh Maix Cao ka taix tix heue.
         16 Grawh grawng nawh yam in Maix Cao hoik simin ka diang caong hu aux khankix, viang
         mawh nan, paw jhak piang phimap aux liak!
         17 Krax pa lud aux khankix hoik nyeep tix daux hau mai tawk cum ka, Maix Cao hoik vien
         ti deuh phimap pa lud loe aux heue.
         18 "Viang mawh nan awm grhup gawng mai phawng hu mai awm gah greed rang khaing dee ot
         tix,
         19 awm klah rawm ka simaox hu dee singai mai awm rawm lhiex pa thah phawng tiex khaing
         haktiex, mawh kheu nan Maix Cao tak yuh krax keud pot jun pot kawn pui laux leeing
         heue.
         20 Maix Cao pex ka nawh leeing ju mai nawh tak grai grup, Maix Cao tieh loh riang pakpeung
         nawh mai ploi nawh hu dee singai heue.
         21 Viang kawn simex nawh hoek ka daux pa koe min kawx mai nawh ang lai tawng ka kix,
         viang kix hoek daux pa yeen tix tiem kawx mai nawh tak ang lai simawd tix tawng an
         kix heue.
         22 Viang mawh nan nawh tawng ka kied saux kraing ka tokaux tix mai khwan ju nawh kawx
         hoik ngia ka tete heue."

1 Khaix an Eliphat ceu pui Teman pawk lox ah nin,
         2 "Mawh khaw pui pa koe pingnya cuyi tix pawk lox pa ang koe tau mai bwanson mai kieh
         tokaux tix naog ka bhaung pa hoek khaing plak lih singaix lie?
         3 Mawh khaw nawh ti kum grawng lox pa ang koe dee bleeh, phan ang mawh nan ka lox pa
         ang koe bwanson lie?
         4 Krax pa lhat graung maix ang koe bwanson mai mawh pa tieb krax rawg bwan, ka plak
         sivoe Siyiex heue.
         5 Grawh grawng nawh krax lud hoik gau ka jheeh maix mai maix laug ti teei dak pa vawk
         pa kawk heue.
         6 Jheeh cao maix ciyang ka maix mai ang lai mawh aux, siyieb jheeh cao maix mawh pa
         kham sakse ka maix heue.
         7 "Mawh maix pui pa liang ti keh lie? Phan ang mawh nan, mawh hoik phan hoik deuh ka
         sivoe ka sang phan gawng lua khankix lie?
         8 Mawh hoik sax mhong maix ka kaing pa khre Siyiex lie? Mawh pon tiag maix mee koe
         pingnya cuyi tokaux tix lie?
         9 Tawng maix ceu patix pa ang ex tawng ka lie? Tawng maix ka ceu patix pa ang koe ka
         daux ex lie?
         10 Pui paing hauk kaing mai pui riex ju, pa nie kuad khaing keeing maix koe ka daux
         sinax ex,
         11 mawh keud maix krax nyawm rhawm pa tawx Siyiex maix mawh pa iak mai hoik koe gumlox
         ceu pa mox an tau mai maix lie?
         12 Kheu maix lai kieh tokaux tix hawt ka rhawm tix mai lud loe lie? blaig ngai maix
         tix jhak ka ceu patix,
         13 maix lai kieh khwan ju tix tieh feen ka Siyiex mai kieh lox ceu in lih khaing jheeh
         tix lie?
         14 Kawn pui mawh pa yuh ka mawx nawh sang chix singax lie? nawh mawh pui pa keh khaing
         bun, nawh sang chix rahsee yuh ka mawx?
         15 Jhak heue, kawncau Nawh Cao kawx Nawh ang een rhawm kah, mai kix kawx ang lai mawh
         pa singax ka daux ngai Nawh Cao,
         16 mai pui nyaux ka phimap pa seeing brai awm rawm, mawh heue, kix mawh pa caox caig
         mai ang koe bwanson tidtix heue.
         17 "Aux krai ka maix nghiet lox aux, aux krai can ceu pa tawng pa yaox tix khankix ka
         Maix,
         18 can ceu pa krai pui ting pingnya cuyi an khankix, ang lai mawh pa mox tix, pie tix
         ceu kawx mai an kix hoik mawh pa rieb kix ti teei khaing keeing kix,
         19 Kix mawh pa tang ot ka haktiex cao tix nong nong mai pui tang ceu ang luklaig tix
         ot ka daux sinax kix,
         20 pui caox caig an tak yaox ti kham geu ka jhawm saux jhawm nyia tom sidah ju tix mai
         pui pa map pa yeen ya ka pui khankix tak ang lai tawng ka singaix ju tix heue.
         21 Lox pa lhat graung koe ka daux yhaok nawh, yam koe krax pa haok hwan ting lhaong
         nawh pui pa yuh laux tak hoek ka nawh heue.
         22 Nawh ang lai koe krax keud pot sonsang luad luan tix, khaing daux pa faik mai vaig
         lawm hoik jawm ka nawh heue.
         23 Nawh vung viang tix hu sawg ka pa ih ah nin, mawh koe an dee mawx lie? Nawh tawng
         ka koe bawg yam pa faik an ka son nawh heue.
         24 Krax kha rhawm mai krax laux rhawm khankix mawh pa kieh nawh koe krax lhat graung,
         kix pex ka nawh awm hoik khre rien simiang tix ka son naing heue.
         25 Grawh grawng nawh, nawh nyeu taix tix sonsang tiebtie ka Siyiex mai tang yuh tokaux
         tix kaux cong, khaing cao pa ting sibrawm,
         26 Nawh to ka daux pa kiien ngawg tix sonsang tieh feen ka Nawh Cao, tau mai kraung
         tieb pa pu tix heue.
         27 Mawh kheu ngai baoh nawh hoik naog ka pa kluing klon bee vaig nawh hoik rob tix ka
         nyoi nawh kawx,
         28 Nawh yaox ti ot ka daux veng pa yiien mai ka daux nyiex pa ang pui lai ot ka tix
         kaux kawx pa dex sang goh sang laux heue.
         29 Nawh tak ang lai chix mi mai krax magmi nawh tak ang lai pre hu mai kraung khrai
         sinngao nawh khankix, tak ang lai mawh pa tah hu piang haktiex heue.
         30 Nawh tak ang lai pon lih khaing daux pa faik, rao ngu tak voeg kak nawh khankix kroh
         mai bhawm pa kaoh khaing jheeh Nawh Cao tak phlu nawh luan hu dee singai heue.
         31 Paw kieh nawh een rhawm tix ka ceu pa giex going mai deeh pie lhen ka tokaux cao
         tix, mawh kheu pa giex going an tak mawh totaix cie nawh heue.
         32 An tak mawh pa sidah sivoe ang bawg yam cie nawh nyang hoek mai kak nawh khankix
         tak ang lai klai heue.
         33 Nawh tak yung yang ka plix siiet pa ang nyang teem cie nawh khrum ka nhu plix siiet
         mai awm cia kho tai khaox Sanlun heue.
         34 Grawh grawng nawh cub pui tud rhim khankix tak mawh pui nieh mai ngu tak proe ka
         nyiex gox pui pa ih mau cun praok heue.
         35 Kix nghe krax pa kha rhawm mai keh ceu pa giex going, vaig kix hoik koe kaux ka ceu
         pie lhen heue.

1 Khaix an Yawbax pawk lox ah nin,
         2 "Aux hoik dawg mhong lox ceu ankix, krax khu pex rhawm aux mawh krax taug mao ka
         aux heue.
         3 Mawh ang lox giex going pa phlu awm bhaung lai chix uik lie? mawh ceu patix pa so
         ka rhawm maix sonsang deeh pawk maix lox yuh nin lie?
         4 Aux kawn pon sikah awm pon sikah pex, phan ju maix ot ka dee ot ju aux, aux kawx
         chix pon pum lox piang pex mai pon vuvied kaing tix ka pex,
         5 Viang mawh nan aux tak kieh pex koe riang, ka jheeh tix mai krax pa nyawm rhawm khaing
         daux siyieb jheeh aux, tak sang deeh kieh pa laux rhawm maix moi dieh ka heue.
         6 Viang aux sikah kawx krax laux rhawm aux ang nyang moi dieh mai viang aux ang nye
         nyux kawx, aux tak sang moi ka miex ding lie?
         7 Viang mawh nan Nawh Cao hoik kieh aux taug mao, Maix Cao hoik kieh paox grawm aux
         khankix yiien heue.
         8 Maix Cao hoik sau gang ka aux mai an tak mawh pa kham sakse piang aux mai tokaux
         pa krawx rhao aux kaoh tieh feen aux, mai baox nie kham sakse ka plakngai aux heue.
         9 Nawh Cao riah ti tik aux ka daux pa song rhawm tix mai koeng ka aux, Nawh Cao greeik
         rhang tix ka aux, pui koeng aux hoik blaig ngai tix piang aux heue.
         10 Kix ang moing tix ka aux, kix simang ka sibax aux, sonsang kaig tua aux, kix kraix
         khrawm paox tix deeh tieh feen ka aux heue.
         11 Siyiex hoik ap tix tawx aux ka pui pa ang rahsee mai hoik deeh veeh tix tawx aux
         ka daux tawm taix pui caox caig khankix heue.
         12 Yam ot aux yiien yawg tix, Nawh Cao raig ka aux, Nawh Cao giex ngawg aux mai siblat
         aux tom phawng, Nawh cao hoik tang ti deuh aux mawh mhai son Nawh Cao,
         13 cao puing ak Nawh Cao khankix hoik lai lawm ka aux, Nawh Cao kieh te an kix klah
         daux sok rhawm aux mai ang lai koe krax caux rhawm, Nawh Cao hieh ti tik ghin aux
         piang tiex heue.
         14 Nawh Cao kieh aux mat mai baox lux ka dee mat an; Nawh Cao breeng ti yuh aux laux
         awm pui naing pa vao pa kwa heue.
         15 Aux hoik caing tix ceep chee rhix pa kawm piang nex tix mai deuh kaing tix ka daux
         phawng tiex heue.
         16 Ngai baoh aux hoik raoh kheu yiiem tix mai veei krax yum hoik kheem ka siyieb ngai
         aux,
         17 pie ka daux tawm taix aux kawx ang koe ceu pa kin mai lox bwan rawg aux mawh pa singax
         heue.
         18 "Haktiex eue, paw doh kheem ka nham aux mai paw kieh lox yiiem yo aux ang koe dee
         laux lee tix liak.
         19 Pie tom yam in mhai rug aux hoik koe ka daux raoma tete mai kaw pa kham sakse aux
         koe ka dee lhaong heue.
         20 Paox grawm paox gru aux khankix hoik sibriem ka aux, rawm ngai aux hoik jah sivoe
         ngai Siyiex heue.
         21 Awm pon kah kum pui tau mai paox grawm tix mai kieh pui pon kah kum tau mai Siyiex
         awm nang nan heue.
         22 Grawh grawng nawh bawg yam khix num ang lai rheung, aux tak sang hu krax pa ang tix
         lai koe krax deeh hoek heue.

1 Khwan ju aux hoik sidah, bawg yam singaix aux hoik uik, simeeig hoik koe son heue.
         2 Ang hoik mawh pui pa nunai ka aux pa ot tau mai aux lie? ngai aux ca yaox ka pa tuktiak
         kix ang mawh lie?
         3 "Yam in, deuh mhai rug tix ceuceu son aux ka Maix Cao liak. Mawh pui mawx pa sang
         singeuh taix tix tau mai aux lie?
         4 Mawh kheu Maix Cao hoik nyeep rhawm kix khaing krax tawng, mawh kheu nan Maix Cao
         tak ang lai yaog kix lhaong heue.
         5 Awm koe lox kab kuad ti deuh ah nin, pui pa ap paox grawm tix ka son mau mai kawn
         praix nawh khankix, tak yaox ti kham geu son an heue.
         6 Nawh Cao hoik kieh aux mawh pa salao pui khankix mai kix baig rawm mia tix ka pakngai
         aux heue.
         7 Ngai aux kawx hoik pupi kheu krax pa laux rhawm mai tokaux aux khawmuik hoik awm
         pang peue heue.
         8 Pui rah pui see khankix tak daox deng ka grawng in mai pui ang koe phimap khankix
         so rhawm tix tieh feen ka pui ang rahsee khankix heue.
         9 Pui rahsee tak kaux cong daux krax hu tix mai pui singax taix khankix, tak sang ting
         riang piang ting riang heue.
         10 Viang mawh nan yuh bwanson, pex ku kaux baox deeh hoek khawmuik, grawh grawng nawh
         aux ang yaox pui pa koe pingnya cuyi ka daux sinax pex tix kaux kawx.
         11 Singaix sawm aux khankix hoik luan hu, krax bak krax viang aux mai rhawm keud aux
         khankix kawx hoik laux leeing.
         12 Kix tieh loh ponsawm mawh ponngaix mai kix ah nin, pa riang dex hoek mai pa riang
         an mawh pa faik heue.
         13 Phan aux pau simeeig mawh son nyiex ot aux, phan aux tawm dee it tix ot daux pa faik,
         14 phan aux ah nin ka pa cux pa si um, maix mawh keeing aux mai phan aux ah nin ka graik,
         maix mawh miex aux mai nan aux,
         15 phan mawh nan krax keud pot jun pot aux, koe dee mawx? mawh pui mawx pa chix yaox
         ka krax keud pot jun pot aux lie?
         16 Mawh tak sang lih hu krax keud pot jun pot aux tau mai aux daux siviex meung yum
         lie? Mawh sang laux lee an kix tix tau mai ex ka daux phawng tiex lie?"

1 Khaix an Biladat ceu pui Shuhix pawk lox ah nin,
         2 "Mawh kawn sang rheung sikah maix miex grheung lie? Kieh koe krax tawng yung mai
         khaix an aux tak sang sikah heue.
         3 Kheu ex lai sawn tix awm tobrie khankix, maix lai jhak ex awm pui daox aw ka daux
         ngai ti yuh ka mawx lie?
         4 Maix pa mawh pui pa riah ti tik tokaux tix ka daux pa song rhawm tix, mawh tak sang
         tik vud haktiex tix ka sipiag maix lie? phan ang mawh nan, mawh sang gah rang khaing
         dee ot tix lie?
         5 Pa riang pui caox caig tak yeet hu tete mai rao ngu nawh ang lai pon tix riang ka
         heue.
         6 Pa riang ka daux nyiex gox nawh lih ti mawh pa faik mai kawk ngu pa koe praok nawh,
         tak mawh pa yeet heue.
         7 Diang caong pa koe riang nawh hoik dawd mai krax keud nawh, tak kieh nawh cang klad
         goh heue.
         8 Grawh grawng nawh, tokaux nawh hoik krix ka rub mai caong nawh hoik cub tix daux
         kie heue.
         9 Kie hoik gluah kip ka loek caong nawh mai rub hoik vung viien ti giex nawh heue.
         10 Maox jhawk hoik mox tix son nawh daux tiex mai kie hoik taung tix son nawh ka daux
         krax heue.
         11 Krax lhat graung hoik ghlat nawh ku plak mai sigheet loek caong nawh heue.
         12 Riang rao nawh hoik dieh kheu cai rhawm nawh mai krax laux leeing hoik pau praok
         nawh heue.
         13 Pa laux leeing an hoik kraing kaux hak nawh mai kawn Ai meung yum hoik bleet riang
         rao nawh heue.
         14 Nawh Cao hoik reeig nawh khaing nyiex gox dee een nawh rhawm tix mai viex nawh hu
         ka simiang pa lhat graung heue.
         15 Pa ang mawh cie kix, tak ot ka daux nyiex gox kix, mhat tak rhuat tix piang dee ot
         dee koe nawh heue,
         16 riah nawh hoik kroh tom plak greem mai kak plak piang khankix tak fit heue.
         17 Krax pa doh keud ka nawh tak laux leeing khaing piang haktiex mai ceu kaux nawh tak
         ang lai koe daux krax laux heue.
         18 Nawh hoik mawh pa grheu ti khaing pa riang mai laig ka daux pa faik mai pheet nawh
         lih khaing haktiex heue.
         19 Nawh ang koe kawn praix sinax ceu pui nawh khankix mai ang lai koe doeh doe pie tix
         kaux kawx ka dee ot dee koe tix heue.
         20 Can pui pa ot ka plak klip singaix, tak koe krax daox deng ka baux singaix ju nawh
         mai pui pa ot ka plak lih singaix, tak koe krax yaoh yee ka heue.
         21 An mawh dee ot dee koe pui caox caig tete, in mawh dee ot dee koe pui ang tawng ka
         Siyiex heue.

1 Khaix an Yawbax pawk lox ah nin,
         2 "Mawh kawn sang tuktiak pex khwan ju aux mai tuktiak aux phawng vid ka lox sikah
         tix miex grheung lie?
         3 Hoik mawh kao bawg pa sibriem pex ka aux, pex ang lai kaig tua ka lud loe tix ka
         aux heue.
         4 Phan aux lud tete, krax lud aux tak ot tau mai aux heue.
         5 Mawh kheu yaw pex tokaux tix piang aux mai teei krax kaig tua aux deeh sibriem aux
         ka,
         6 pex khaw ti tawng ka hoik mawh pa yuh Siyiex ka aux mai hoik vung fiien aux ka rub
         Nawh Cao heue.
         7 Phan aux yiiem doe son grawng lud loe tix, ang koe pui nghiet heue. Phan aux riag
         yo ang koe pui prawng rahsee heue.
         8 Nawh Cao hoik thox vie krax hu aux ka die son ang aux pon tiang, Nawh Cao hoik deuh
         pa faik ka daux krax hu aux heue.
         9 Nawh Cao hoik peeik ti tik ka min plakngai aux khaing aux mai hoik peeik mhok khri
         khaing kaing aux heue.
         10 Nawh Cao hoik raig aux pot ku plak mai aux hoik pak khawmuik, Nawh Cao hoik reeig
         ti tik krax keud pot jun pot aux awm laoh ka gawng khaox heue.
         11 Nawh Cao hoik kieh krax pa song rhawm tix rup piang aux mai Nawh Cao simin aux awm
         pui koeng tix kaux heue.
         12 Pui naing Nawh khankix hoek tau mai kaong krax hoek puing tix aux mai yuh tab hawt
         vung viang nyiex gox aux heue.
         13 Nawh Cao hoik gah puxaik aux khankix singai khaing aux mai can pui pa meed aux khankix,
         hoik deeh mawh pui tang pui praw ka aux khawmuik heue.
         14 Paox nyiex ma aux hoik tik vud ka aux mai paox grawm pa kied dex mai aux khankix
         hoik piawm aux heue.
         15 Can pui pa ot ka daux nyiex aux mai khawm kawncau bun aux khankix, hoik deuh aux
         awm nyo sinie, aux hoik mawh pui tang praix klawng ka daux ngai kix heue.
         16 Aux kok ka kawncau tix, viang mawh nan nawh ang lai pawk, aux khyox khaw nawh ka
         jheeh tix heue.
         17 Moeng aux ang pon dex aux kheu sioe bhawm aux mai puxaik lih aux kawx hoik seeing
         brai ka aux heue.
         18 Pie kawn nyawm iak khankix kawx hoik nunai ka aux, yam yaog aux tix kaoh mai kix
         hoik nyiah maung aux heue.
         19 Paox grawm pa dex dawd mai aux khankix seeing brai ka aux khawmuik mai can pui pa
         moh aux khankix, deeh tieh feen ka aux heue.
         20 Deuk ngie hak pa kawb ka si-ang aux mai mawh ngie aux pa kawn glawd nong nong heue.
         21 "Pex pa mawh paox grawm aux khankix eue, caux rhawm ka aux, caux rhawm ka aux liak,
         grawh grawng nawh khawn taix Siyiex hoik tiah aux heue.
         22 Pex lai khin ka aux, awm yuh Siyiex ka aux mai ang fah rhawm ka ih tix nex aux yuh
         ka mawx lie?
         23 Kieh tiiem tix een ka lox sikah aux yam in, kieh mhai ti deuh ka daux phuk lai heue.
         24 Saik ti deuh ngai lai an piang rang ka gawng tiiem rhiem sonsang kaux leeing ju heue.
         25 Mawh kheu tawng aux ka im ju cao pa taoh aux mai Nawh Cao tak cung piang tiex yam
         sidah praix,
         26 mai khaix hoik tawng aux laux leeing kaux hak tix, tokaux aux tak sang yaox ka Siyiex,
         27 ka kaw pa tak sang yaox ka tokaux cao aux ka mai ngai aux tak jhak ka nawh mai ang
         lai mawh pui tang kaux heue. Rhawm pa simie aux khankix hoik khrup ka heue.
         28 Phan pex ah mawh sang yuh ex krax khin ka nawh miex ding lie? num riah grawh grawng
         ankix hoik yaox ka daux aux,
         29 kieh tokaux pex koe krax lhat graung ka vaig, mawh kheu krax song rhawm viex krax
         ciyang ka vaig, kieh pex tawng ka koe krax prawng ca heue."

1 Khaix an Zopha ceu pui Nemat pawk lox ah nin,
         2 Mawh kheu kied sung sang rhawm aux, aux koe lox pa sang pawk kheu jao grawng an heue.
         3 Aux hoik mhong lox pa deuh phimap mai lox salao aux mai khwan krax tawng yung aux
         kieh aux pawk ka lox kix heue.
         4 "Mawh ang maix tawng bawg yam jah didix mai yam jah ti deuh kawn pui piang haktiex,
         5 krax pa yaw rangdi pui caox caig mawh tivud ticu mai krax gaux rhawm pui tud rhim
         khankix mawh ngie tivud ngie ang mawh lie?
         6 Viang min plakngai nawh lhaong tom hoek raoma mai kaing nawh cux paiawm kawx,
         7 nawh tak grai grup leeing ju awm aing pa tik cao nawh, can pui pa hoik sax yaox ka
         nawh tak sang ah nin, mawh ot nawh dee mawx lie?
         8 Nawh tak pu luan awm camaox mai ang lai yaox ka, mawh heue, nawh tak grai hu awm
         riang susai daux ponsawm heue.
         9 Can ngai pa hoik sax yaox ka nawh, tak ang lai baox yaox ka nawh tix bawg kawx mai
         ka dee sax ot nawh kawx, tak ang lai baox yaox ka nawh tix bawg kawx heue.
         10 Kawn prai nawh khankix tak sawg krax teem ka pui hot shia mai taix nawh kawx, tak
         deeh viied sinngao ka pui heue.
         11 Si-ang nawh viang naog ka riang rao pui awn ju kawx, viang mawh nan an tak sang mawh
         pa noi tix it tau mai nawh daux phawng tiex heue.
         12 "Viang ceu pa caox caig ankix mawh pa tie pa ngaig ka daux jheeh nawh kawx mai nawh
         tak mox ti deuh an greem dak tix,
         13 viang nawh lhawk ka mai ang tik, kawn ca kum daux jheeh tix,
         14 priex ih pa kawn koe ka daux vaig daux tu nawh khankix, tak deeh tieh ti mawh pa
         niex mai an tak deeh tieh ti mawh cai siuing rang ka daux nawh heue.
         15 Nawh tak bleet tix ih ka sinngao mai tak deeh hao lih, Siyiex tak teei an kix lih
         khaing daux vaig nawh heue.
         16 Nawh tak peeb ka cai siuing rang, dak siuing num tak sang pah nawh yum heue.
         17 Nawh tak ang yaox ka rawm klawng, pa mawh rawm klawng dee lih rawm hia mai rawm teeih
         khankix heue.
         18 Nawh ang lai yaox tix bleet ka kaing pa yuh tix mai deeh yaox tix tawx ka pui, nawh
         ang lai fah rhawm ka, kheu mawh pa deeh tawx nawh ka pui heue.
         19 Grawh grawng nawh, nawh kheem gut ka pui hot shia mai ang lai simi ka kix mai hoik
         tud rhim ka nyiex pa ang ti sum heue.
         20 "Grawh grawng nawh, rhawm ghoeng nawh ang chix fah, nawh tak ang pon priex ka ceu
         pa khaw rhawm tix pie tix ceu kawx heue.
         21 Ceu pa deuk khankix pa ang nawh bleet tix ih ang koe tix ceu kawx, mawh kheu nan
         krax mhawm ot nawh tak ang lai kaux cong heue.
         22 Yam ot nawh ka daux krax pa kub ih kub un mai nawh tak yaox ti ot ka daux pa cud
         cha tix, taix pa kha rhawm ku plak tak hoek ti yuh nawh laux heue.
         23 Yam ah nawh tix sang baox naok vaig tu tix naog, Siyiex tak ploi krax song rhawm
         Nawh Cao lih hoek piang nawh, yam kawn ih nawh heue.
         24 Viang nawh to khaing kraung naing rhiem kawx, ak tawng tak krox nawh mai phlat heue.
         25 Nawh toek te an lih khaing tokaux tix, toh vaig pa plang tak lih khaing daux ghin
         nawh heue. Krax pa lhat graung tak hoek piang nawh,
         26 pa faik khawmuik hoik khrawm ti deuh sonsang mawh kraung khrai sinngao nawh heue.
         Ngu pa ang chix yeet an tak gleeing ka nawh mai khawm pui pa kawn deuk ka daux nyiex
         gox nawh heue.
         27 Raoma tak vaoh phimap nawh lih mai haktiex tak kaoh mai deeh tieh feen ka nawh heue.
         28 Krax haok hwan nyiex ma nawh khankix tak lih hu khaing nawh mai kraung nawh khankix
         tak simam hu singai, daux singaix song rhawm Nawh Cao heue.
         29 In mawh nyum son pui pa caox caig pa kaoh khaing Siyiex mai sinngao pa hoik tat Siyiex
         tix tawx ka son nawh heue.

1 Khaix an Yawbax pawk lox ah nin,
         2 "Bre ti nghiet ka lox sikah aux mai kieh mawh pa nyawm rhawm maix heue.
         3 Gun rhawm maix tivud ha, sonsang sikah aux mai khaix hoik sikah aux pex sang krai
         patix pon ti krai heue.
         4 Phan mawh lox son aux mawh koe lox ngau aux piang pui lie? phan an mawh ka aux yuh
         ka mawh aux lai sang pon gun ka lie?
         5 Jhak ka aux mai pa daox deng kah, teei taix pex mai thox jheeh pex ka khaing,
         6 yam doh keud aux ka grawng ceu in, aux hoik yaoh kah, mai kaux hak aux hoik siyaung
         ka heue.
         7 Pui caox caig khankix pon tix im ju lang ju mai ting riang ka daux pa koe sibrawm
         ti yuh ka mawx lie?
         8 Kawn praix kix tak pang ti tau mai kix ka plak sivoe kix mai cub doeh ru kix tak
         yaox ti ot plak sivoe ngai kix heue.
         9 Nyiex kix mawh pa yiien yawg khaing krax lhat graung, khaox puat Siyiex kawx ang
         lai hoek piang kix heue.
         10 Mawie mhaing kix mhawm simie ang koe krax som nai, mawie shiang kix keh kawn ang
         sax laux tix geh kawx heue.
         11 Kix tak ploi kawn nyawm iak khankix hu awm phung yung mai kawn praix kix tak graoh
         thiao heue.
         12 Kix rhax lai mai ting plah khaox mai ting sideed maox mai koe krax gaux rhawm tau
         mai lox pi langhai heue.
         13 Kix kieh singaix sawm tix khankix nai hu daux krax magmi tix mai ka daux tivud khaing
         kix tak lih hu ka daux meung yum heue.
         14 Viang mawh nan kix kawn ah nin ka Siyiex, "Lih hu khaing yix, grawh grawng nawh yix
         ang lai koe rhawm tix sang tawng daux krax Maix Cao heue.
         15 Cao pa ting sibrawm pa sang yuh yix kaing jhaw Nawh Cao mawh pui mawx lie? Phan ex
         rawg bwan ka Nawh Cao sang pon ex bwan ceu patix?
         16 Jhak heue, sinngao kix ang lai koe ka daux tawm taix kix, krax keud pui caox caig
         khankix hoik singai khaing aux.
         17 Kawk ngu cie pui caox caig khankix yeet lawlawx, krax laux leeing tak hoek piang
         kix lawlawx mai Siyiex tak gwieh tix tawx krax laux rhawm tau mai krax song rhawm
         Nawh Cao ka kix ang mawh lie?
         18 Kix awm nyhee nyhawk sivoe bhaung mai awm kam pa tah bhaung ting luan dee singai
         lawlawx heue.
         19 Kix ah nin, Siyiex prawng ca phimap kawn kix kheu phimap miex keeing, ang doh mawh
         nan, kieh kix tawng mawh Siyiex pa prawng ca phimap cao kix heue.
         20 Kieh ngai nawh yaox ka krax pa laux leeing nawh mai kieh nawh nyaux ka pa song rhawm
         cao pa ting sibrawm heue.
         21 Grawh grawng nawh khix num nawh hoik sidah nawh kawn sang chix priex rien ka kawn
         nyiex ma tix yuh ka mawx?
         22 Mawh pui mawx pa koe krax tawng yung tix pon gau sawn ka Siyiex pa mawh cao prawng
         ka pui ankix pa ot ka dee pa lhaong lie?
         23 Pui tix kaux yum yam kawn naog riang rao tix, ka daux pa grum naog mai pa yiien yawg
         tix,
         24 tokaux nawh mhawm kluing mai gua si-ang nawh kawx kawn mhawm caux heue.
         25 Pui tang kaux yum ka daux krax pa kied kha rhawm ju tix mai ang nyang sax yaox tix
         cim ka priex nyawm rawm lhong heue.
         26 Kiex khawm ra it ka daux phawng tiex, awm paox tix mai ngaw hoik kheem ka kiex heue.
         27 "Jhak heue, aux tawng ka krax sawn maix khankix mai khawm grawng pa sang lud maix
         ka aux heue.
         28 Mawh kheu maix ah nin, mawh koe nyiex haw kawn lauxsimiang dee mawx lie? mai koe
         nyiex gox dee ot pui caox caig khankix dee mawx lie?
         29 Mawh ang maix nyang sax chawk ka pui pa hu krax lie? ang maix tawng ka mhai rug pa
         yuh kix lie?
         30 Grawh grawng nawh yam hoek ka daux singaix pa laux leeing, pui caox caig khankix
         tak pon tix luad luan mai kix tak pon krax teem kieh luan khaing krax song rhawm heue.
         31 Mawh pui mawx pa sang pon ciak ci kaing yuh nawh ka plak sivoe ngai nawh lie? mawh
         pui mawx pa sang deeh viied phimap nawh son ceu pa hoik yuh nawh lie?
         32 Nawh tak sang mawh pa viex hu ka daux simeeig mai cao pau simeeig an cox khre ka
         simeeig nawh heue.
         33 Lon tiex pa koe daux lung an mawh pa tie ka son nawh, pui ku kaux pa hoek khaix nawh
         mai pa hu sivoe nawh khankix ang lai uik simin ka heue.
         34 Maix ang pon tawx krax nyawm rhawm aux ka lox giex going tix khankix mai ka lox pawk
         pa ang koe bwanson yuh ka mawh lie?"

1 Khaix an Eliphat ceu pui Teman pawk lox ah nin,
         2 "Awm pon kawn pui bwanson ka pingnya pa yuh cao tix, khex sang pon yuh pui bwanson
         ka Siyiex lie?"
         3 Mawh tak pon kieh maix cao pa ting sibrawm nyawm rhawm kheu pa rahsee tix lie? Phan
         ang mawh nan kheu pa rahsee pa mhawm maix tak kieh krax haok hwan bwanson koe ka Siyiex
         yuh ka mawx lie?
         4 Mawh kheu jao lhat graung maix ka Nawh Cao, Nawh Cao tom sidiex gau ka maix mai yuh
         see ka maix lie?
         5 Ceu pa caox caig yuh maix mawh pa kied ting lhaong mai phimap maix mawh pa ang lai
         koe dee sidah sidu ang mawh lie?
         6 Grawh grawng nawh maix hoik rien ti teei kraung khrai pa tang puxaik maix ka daux
         pa ang rahsee mai peeik ti teei kraung ceep kix pui hot pui sibhawm heue.
         7 Maix ang sax tawx pui taug mao nyaux rawm mai ang sax tawx pui cai rhawm sawm heue.
         8 Viang mawh nan, pui pa koe sibrawm hoik teei giex tix cie haktiex mai pui koe min
         plakngai hoik pon tix ot ka dee an heue.
         9 Hoik grheu miexmai hu dee singai mai taix yi tix mai hoik raig taix kawn doe graig
         heue.
         10 Mawh kheu nan, kie pa taong hoik koe hawt vung viang maix mai krax lhat graung pa
         hoek dom mawx dom an tak tawx krax kha rhawm ka maix,
         11 phan ang mawh nan pa faik tak sang bleeh son ang maix lai chix yaox mai rawm pa kied
         ting tak kheem piang maix heue.
         12 Mawh ang Siyiex ot daux raoma ka dee lhaong lie? jhak ka simeeig pa kied ting lhaong
         khankix mai kix kied lhaong tete,
         13 grawh grawng nawh maix ah nin, Siyiex tawng ceu patix lie? Mawh sang pon prawng Nawh
         Cao see ka daux pa kied faik an lie?
         14 Paiawm pa kied pu ceep kheem ka Nawh Cao son ang Nawh Cao chix yaox mai Nawh Cao
         lailing piang mee dee choek raoma heue.
         15 Mawh kawn sang lawng maix ka krax prim tix, pa mawh diang krax pa hoik sax hu pui
         caox khankix,
         16 pui pa hoik tat ti tik num riah sivoe hoek bawg yam cie kix, pa hoik kheem rawm hu
         dee singai khankix ang mawh lie?
         17 Kix ah nin ka Siyiex, lih hu khaing yix, mawh sang pon yuh cao pa ting sibrawm patix
         piang yix lie?
         18 Nawh Cao hoik kieh nyiex kix naog tau mai ceu pa mhawm, viang mawh nan kieh krax
         keud pui caox khankix, singai khaing aux heue.
         19 Pui rah pui see khankix gaux rhawm ka yaox tix an mai pui pa ang koe phimap khankix
         tak nyiah maung pui caox,
         20 pui koeng ex khankix hoik laux leeing tete mai ngu hoik gleeing ka can pa kawn deuk
         kix heue.
         21 Yam in kieh maix yuh paox pie tau mai Nawh Cao mai ot ka daux krax pa nhim, phan
         yuh nan ceu pa mhawm tak hoek ka maix heue.
         22 Yuh bwanson rieb ti teei lox sidiex gau pa kaoh khaing daux jheeh Nawh Cao mai priex
         gumlox Nawh Cao ka daux rhawm tix heue.
         23 Phan maix deeh hoek ka cao pa ting sibrawm mai tik krax lud tix khankix luan dee
         singai khaing nyiex gox maix, maix tak sum tix mawh pa kaux cong heue.
         24 Phan maix khrawm khri awm phawng tiex daux nyiex tix mai khrawm khri Awphirax ka
         daux rawm klawng awm lon simaox,
         25 mai phan Cao pa ting sibrawm mawh khri ka maix mai mawh mau pa kied koe ngawh jum
         ka maix,
         26 khaix an maix tak koe krax gaux rhawm ka daux cao pa ting sibrawm, mai maix tak maong
         ti jhak ka Siyiex heue.
         27 Yam rawg maix bwan ka Nawh, mai Nawh Cao tak nghiet ka maix mai maix tak pon bwanson
         ka sijax mukheu yuh tix heue.
         28 Kaing jhaw pa yuh maix khawmuik tak haok hwan ting lhaong mai pa riang tak jhan piang
         krax hu maix heue.
         29 Siyiex yeen ti tik ka pui ting rhawm mai yaog ka pui pa awn rhawm heue.
         30 Pie ka pui pa ang koe dee luan khaing phimap kawx, Nawh Cao tak taoh lawd ka nawh
         mai nawh tak hoek krax taoh ka khawn taix pa singax singeh tix khankix heue."

1 Khaix an Yawbax pawk lox ah nin,
         2 "Ka daux in singaix, aux yaox ti kham geu ka ceu pa kied song ka daux pa ngia tix
         mai taix aux hoik simeue kheu jao grawng pa ngia aux heue."
         3 Kieh aux tawng ka dee sang sipub tix ka Nawh Cao, sonsang pon hoek aux ka dang ngeung
         Nawh Cao liak!
         4 Aux tak sang tang grawng see ka plak sivoe Nawh Cao mai kieh lox pa thung thiang
         naog ka jheeh tix heue.
         5 Aux tak tawng ka lox pawk Nawh Cao ka aux mai doh rhawm ka ceu pa krai Nawh Cao ka
         tix heue.
         6 Mawh sang thung thiang Nawh Cao ka aux tau mai sibrawm pa kied ting Nawh Cao lie?
         Ang mawh nan! Nawh Cao tak nghiet ka aux heue.
         7 Pui rahsee pon kah kum tau mai Nawh Cao mai aux tak pon luad luan khaing krax prawng
         krax ciyang leeing ju heue.
         8 Jhak heue, aux hu sivoe, viang mawh nan Nawh Cao ang ot tan mai yam deeh aux plak
         khaix aux ang tien yaox ka Nawh Cao,
         9 Yam yuh Nawh Cao kaing ka plak gwiex, aux ang tie maong ti jhak ka Nawh Cao, yam
         deeh veeh Nawh Cao tix ka plak khawn dawm aux ang tien yaox ka Nawh Cao heue.
         10 Viang mawh nan Nawh Cao tawng ka krax hu aux, khaix hoik ciied Nawh Cao ka aux, aux
         tak lih mhawm awm khri heue.
         11 Aux hawt grawng lawng khaix caong Nawh Cao tom sidah mai aux ang lai via khaing dau
         krax hu Nawh Cao heue.
         12 Aux ang tik ka gumlox pingnyap pa kaoh khaing jheeh Nawh Cao, aux hoik priex gumlox
         pa kaoh khaing jheeh Nawh Cao, nie lheu ting ngawh khaing pa ih tix heue.
         13 Viang mawh nan mawh pui mawx pa sang pon tieh loh ka rhawm Nawh Cao pa ang chix tieh
         loh tix, tix bawg kawx lie? Nawh Cao tak yuh awm pa koe alo Nawh Cao tix sang yuh
         heue.
         14 Grawh grawng nawh ka son aux Nawh Cao yuh tix tawx pa hoik tat ti deuh tom grum naog
         mai ceu an khankix tom nie koe tau mai Nawh Cao heue.
         15 Mawh kheu nan aux hoik koe pa yaoh yee ka plak sivoe ngai Nawh Cao, yam keud aux
         ti yaox grawng in aux koe krax lhat graung ka Nawh Cao heue.
         16 Grawh grawng nawh Siyiex hoik yuh rhawm aux laux mai cao pa ting sibrawm hoik kieh
         aux yaoh yee,
         17 mawh kheu ang Nawh Cao tik aux laig ka daux pa faik mai ang lai mox pa kied faik
         an khaing pakngai aux heue.

1 "Bawg yam khankix ang mawh pa ang mox khaing cao pa ting sibrawm, yuh ka mawx pui
         khankix pa tawng ka Nawh Cao, ang yaox ka singaix prawng Nawh Cao see lie?
         2 "Pui tiblah chix greed ka mhai rong haktiex khankix, kix tud rhim ka cub yung cub
         pex mai viex tix cie son cao tix heue.
         3 Kix grheu ka la cub kawn doe khankix hu dee singai mai kix teei ti cie mawie miexmai
         awm kraung tang ti deuh heue.
         4 Kix nyhot pui pa cud cha khankix lih khaing daux krax mai pui hot sibhawm piang haktiex
         hoik tang mox tix heue.
         5 Kix lih hu awm totiag la tiag sonsang yuh kaing mai sau riang rao tix sawg pa ih
         daux tiagtu son kawn praix tix heue.
         6 Kix khrawm nyhee nghox ka daux kaung mai sut tix viex plix siiet khaing sipeem pui
         caox caig heue.
         7 Kix ang koe kraung ceep mai ceu pa lhop, kix it ka kaong leeing sawm bawg yam kuat
         praix heue.
         8 Kix hoik caux ka lhiex khaing piang gawng mai blawm tix ot hawt rang, kheu ang koe
         dee peung heue.
         9 Kawn nyawm pa ang koe keeing khankix, pui tiblah hoik pluat ti teei jheeh nawh khaing
         teeih miex nawh mai pui hot sibhawm hoik yaox tix tang kraung tix heue.
         10 Pui hot shia lih hu khawm ka kaong tix mai pa ang tix koe kraung ceep mai kix klawm
         lhiem nghox pui khawm cai rhawm tix heue.
         11 Kix krid bee mai biiet rawm plix siiet cie pui daux dang biiet plix siiet mai pa
         sang nyaux nie tix rawm heue.
         12 Pui awn riang pa dex yum hoik ngia ka daux veng mai ju pui saux pui mat khankix riag
         yo rawg mhaing ka Siyiex, viang mawh nan Nawh Cao ang nghiet ka lox kix heue.
         13 "Koe pui tiblah tieh feen ka pa riang, kix ang sax tawng ka pa riang mai ang hu ka
         daux krax pa riang an heue.
         14 Cao pa pah pui yaog ti kaoh caocao, nawh pah pui hot shia mai pui cud pui cha khankix
         mai daux ponsawm nawh mawh pui briex heue.
         15 Ngai pui lud vao mai moeng kawn pui khankix keud pot jun pot sonsang faik praix ah
         nin, ang ngai pui mawx chix yaox ka aux, mai nawh hoik mox grang pakngai tix heue.
         16 Yam faik praix kix yieh tix laig ka daux nyiex khankix mai pon ngaix kix mox tokaux
         khaing pa riang heue.
         17 Grawh grawng nawh plak ponngawb kix deuh awm veei pa yum son tix mai kix tawng veei
         pa yum mawh pa lhat graung ka son tix heue.
         18 Kix tak mawh pa sibloe piang rawm, nyum cie kix mawh pa jhax lawg ka piang haktiex
         mai nawh tak ang lai yaox tix hoek ka daux sipeem plix siiet kix heue.
         19 Awm kroh hit rawm ciex mai grai hu kheu hax koek, mawh kheu nan can pui pa koe krax
         lud tak grai grup ka daux meung yum heue.
         20 Vaig pa hoik keh ka nawh tak piawm ka nawh, graik tak ih nex nawh awm priex nyawm,
         pui tix kaux kawx tak ang lai doh keud ka nawh tix bawk kawx mai pui caox caig khankix,
         tak graig awm gaw khaox heue.
         21 Mawh kheu nawh yuh krax kha rhawm ka bun neh ang chix koe kawn mai ang yuh ceu pa
         mhawm ka miexmai heue.
         22 Viang mawh nan Siyiex yuh laux ka pui pa kied ting riang khankix ka sibrawm Nawh
         Cao, viang nawh yaog ti kaoh kawx ang koe pui pa rien ka ju nawh tix kaux kawx heue.
         23 Nawh Cao priex rien ka kix mhawm mhawm mai kix deuh rhawm tix piang an, mai ngai
         Nawh Cao ca jhak piang krax hu kix heue.
         24 Kix hoik yaog ka tokaux cao tix tivud ticu, khaix an tak grai hu, kix hoik hoek ka
         daux pa yeen ti kieh kix tiem mai hoik teei ti tik kix lih khaing daux krax awm pui
         tang kaux khankix mai kix tak kroh hu awm sigleem nghox khankix heue.
         25 Phan ang mawh nan, mawh pui mawx pa sang pon plih pon jhi ka mawh aux pui pie lhen
         tix kaux mai kieh lox sikah aux ang mawh tidtix lie?"

1 Khaix an Biladat ceu pui Shuhix pawk lox ah nin,
         2 "Sibrawm mai min krax lhat graung mawh cie Nawh Cao, Nawh Cao kieh pa nhim tix koe
         ka dee pa kied ting lhaong heue.
         3 Mawh sang pon simin pui tix kaux kaux ka cub kru naing Nawh Cao lie? Pa riang Nawh
         Cao jhan riang piang pui mawx lie?
         4 Sang pon rahsee pui ka plak sivoe ngai Siyiex yuh ka mawx lie? Pui pa keh khaing
         bun tak sang singax yuh ka mawx?
         5 Jhak heue, khix ang koe pa riang mai simuing khankix ang lai mawh pa singax plak
         sivoe ngai Nawh Cao,
         6 Lheu khaing an, kawn pui pa iak awm viag tix mu sang koe dee bleeh ceu tix mai kawn
         pui pa awm ngaw tix mu sang koe bwanson ka plak sivoe ngai Siyiex yuh ka mawx?"

1 Khaix an Yawbax pawk lox ah nin,
         2 "Mawh hoik teem maix ka pui pa iak riang yuh ka mawx? mai hoik taoh maix ka taix
         pa awn riang yuh ka mawx?
         3 Mawh hoik tawx maix krax keud ka pui pa ang koe pingnya cuyi yuh ka mawx? hoik paoh
         maix tix tawx rhawm keud dong sawn ka pui khankix yuh ka mawx?
         4 Mawh hoik krai maix gumlox in ka pui mawx? mawh khwan pui mawx pa kieh maix krai
         lie?
         5 Pa yum pa ot greem tiex daux simeeig mai pa ot greem rawm khankix hoik sikua heue.
         6 Meung yum hoik plak tix sidawng sivoe ngai Nawh Cao mai krax laux leeing ang lai
         pon kheem heue.
         7 Nawh Cao hoik tawm hoik di raoma piang dee yi mai Nawh Cao teuk teue ti deuh haktiex
         piang pa ang lai koe ceu pa joh pa jhan tix ceu kawx heue.
         8 Nawh Cao hoik kie ti deuh rawm ka daux paiawm pa kied pu ceep mai paiawm khankix
         ang lai dud lai ghah heue.
         9 Nawh Cao hoik kheem ti deuh pakngai dang ngeung Nawh Cao mai rurie paiawm Nawh Cao
         piang an heue.
         10 Nawh Cao hoik tat ti deuh mee rhoi praix piang rawm khankix, ka sinax mee pa riang
         mai pa faik heue.
         11 Rong raoma khankix hoik sikua mai daox deng ka krax pa sidiex gau Nawh Cao heue.
         12 Nawh Cao sidiex rawm sigrit sigra ka sibrawm tix mai kieh yiien, khaix an Nawh Cao
         yieh bhaung ting laux ka pingnya tix heue.
         13 Khwan Nawh Cao phan ka can pa koe daux raoma khankix mhawm grang mai taix Nawh Cao
         hoik phan ka siyawng pa kied phai heue.
         14 In khankix kawn mawh ngie pa iak pa liied ka Nawh Cao mai kawn mawh ngie awm mhong
         ex lox supsiep khaing Nawh Cao! mawh kheu nan mawh pui mawx pa sang pon tawng lox
         sibrawm sinum praix Nawh Cao lie?"

1 Lheu khaing an Yawbax deeh toe lox kab tix ah nin,
         2 "Awm im ju Siyiex Cao pa ting sibrawm pa teei grawng see aux hu dee singai mai pa
         hoik yuh khwan ju aux hoek ka daux pa kham geu,
         3 glang yam kawn im ju aux mai yam kawn toek aux bhawm pa tawx Siyiex ka meeh tix,
         4 jheeh aux tak ang lai sikah lox caox caig mai dak aux tak ang lai ah lox pie lhen
         heue."
         5 Sonsang ah aux mawh pex pa khaw caw, kieh an mawh pa singai khaing aux, tom hoek
         bawg yam sang yum aux kawx, aux tak ang thiang ka ah aux tix mawh pa khaw caw heue.
         6 Aux giex tix priex krax pa rahsee tix kaux cong mai aux ang ploi ka, rhawm aux tak
         ang lai koe dee deuh phimap ka cao tix, glang yam im ju aux heue.
         7 "Kieh pui koeng ka aux mawh awm pui caox caig mai kieh pui pa kaoh deeh tieh feen
         ka aux, mawh awm pui pa ang rahsee heue.
         8 Grawh grawng nawh phan Siyiex teei ka ju pui tud rhim, krax keud pot jun pot kix
         ka sinngao pa pon tix sang koe bwanson yuh ka mawx?
         9 Mawh sang nghiet Siyiex ka lox riag yo nawh, yam hoek krax pa kha rhawm piang nawh
         lie?
         10 Tak sang koe krax nyawm rhawm nawh ka daux cao pa ting sibrawm lie? Tak sang rawg
         nawh bwan ka Siyiex jheung jheung lie?"
         11 "Aux tak sang gau pex ka grawh grawng taix Siyiex mai aux ang lai mox ka can ceu
         pa koe tau mai cao pa ting sibrawm an heue."
         12 Jhak heue, tokaux pex khawmuik hoik yaox ka ceu pa mawh an tete, pex lai kawn kieh
         rhawm keud pa giex going naog ka daux rhawm ti yuh ka mawx lie?
         13 In mawh nyum pa pon pui caox khaing Siyiex mai mawh sinngao cie pui pa yuh krax kha
         rhawm pa hoik pon rieb khaing taix cao pa ting sibrawm,
         14 viang kawn praix nawh koe tom nie kawx tak yum ka lawm vaig mai kawn praix nawh khankix,
         sawg miex ding kawx tak ang kub ih heue.
         15 Can pui kix pa kawn deuk khankix kawx tak mawh pa sang sipaung tix ka daux meung
         yum, mai cub miexmai kix kawx ang yiiem doe kix,
         16 viang nawh pum tix priex mau awm phawng tiex mai khrawm ti deuh kraung ceep awm glaox
         kawx,
         17 viang nawh khrawm ti deuh an khankix kawx, pui rahsee tak sang ceep ka mai pui pa
         ang koe dee lud tak sang gwieh tix cai ka mau an heue.
         18 Nawh sum nyiex tix awm kawn pung piang shiah mai awm nyiex gox pa yuh cao pa pau
         yam heue.
         19 Yam laig it pui magmi nawh ang lai pon khrawm ti deuh kraung khrai mai yam blah nawh
         ngai tix sinngao nawh hoik grai uik heue.
         20 Krax lhat graung tak hoek piang nawh awm kheem rawm mai bhaung ting tak sang tah
         nawh hu dee singai ka daux ponsawm heue.
         21 Bhaung plak lih singaix tak tah nawh luan hu dee singai mai bhaung an tak pih ti
         tik nawh lih khaing dee ot nawh heue.
         22 An mawh pa kha rhawm pa tawx Siyiex lih piang nawh mai ang lai koe krax caux rhawm
         ka nawh, nawh tak simie ti luad luan khaing tawm taix sibrawm Nawh Cao heue.
         23 Pui khankix tak dieh taix tix ka nawh mai tak nyiah maung nawh mai grheu nawh lih
         khaing dee ot nawh heue.

1 Mau koe hawt daux rhoi mau tete mai ka dah dee koe khri pui cied ti teei khri tan
         heue.
         2 Rhiem mawh pa kaong ti teei khaing daux tiex mai tawng raoh mawh pa hoik raug tix
         lih khaing simaox heue.
         3 Kawn pui laig ka dah dee raux pa kied faik, kix sawg tix liiem ka daux pa kied raux
         haktiex mai kix kaong simaox ka daux pa kied faik an heue.
         4 Kix hu dee singai ka dee ang pui sax ot mai ang sax dig ka caong tix mai kaong ka
         mau heue. Kix teuk teue tix ka maox mai laig yuh kaing ka daux an heue.
         5 Viang priex preem lih khaing haktiex kawx, viang mawh nan ka greem haktiex tak hax
         awm ngu, awm an piang haktiex kawx tak hax ka ngu heue.
         6 Lon simaox khankix mawh num riah dee lih simaox siang raoh mai phawng tiex an koe
         khri ka heue.
         7 Krax an sim tix mu kawx ang sax tawng ka mai ngai klang kawx ang sax yaox ka heue.
         8 Sivai sangsi mai totiag pa vao khankix kawx ang nyang sax dig sax pha ka krax an
         heue.
         9 Nawh deuh taix tix piang simaox pa kiien mai nawh pluk pliak ka gawng lua tom hoek
         num riah gawng khankix heue.
         10 Nawh toh rawng rawm phlat khaing rang khankix mai ngai nawh chix yaox ka ceu pa kied
         laoh lie kuceu heue.
         11 Nawh klat ka rawm klawng pa lih hu an mai nawh kaong ka ceu pa mox an khankix hoek
         ka daux pa riang heue.
         12 Viang mawh nan koe pingnya cuyi dee mawx lie? koe krax tawng yung khankix dee mawx
         lie?
         13 Kawn pui ang pon tawng ka ngawh jum pingnya cuyi mai ang mawh ceu pa chix yaox ka
         dau pui pa im ju piang haktiex heue.
         14 Ka daux dee pa kied raux ah nin, an ang koe ka daux aux mai rawm sigrit sigra ah
         nin, an ang koe tau mai aux,
         15 pingnya cuyi ang mawh pa pon liag ka khri mai mawh pa ang pon ciang tix tawx jum
         pingnya cuyi ka mau heue.
         16 An ang mawh pa pon tat jum ka khri Awphirax mai ka simaox siang raoh khankix heue.
         17 Khri ang ah simaox siang ang ah, ang doh sidu jum awm pingnya cuyi tix ceu kawx mai
         ang pon loh ka kraung khrai simaox siang mai khri nawnaw khankix heue.
         18 Simaox siang mai siang pa pruh riang ang pon tiag ka pingnya cuyi, grawh grawng nawh
         ngawh jum pingnya cuyi mawh pa kied ting lhaong khaing simaox siang raoh heue.
         19 Simaox siang pa koe grang kuceu khaing haktiex Ethiopia kawx ang krup ka an mai ang
         pon tat ngawh jum an ka khri nawnaw heue.
         20 "Kheu nan pingnya cuyi kaoh khaing dee mawx lie? koe dee ot krax tawng yung dee mawx
         lie?
         21 An khankix mawh pa mox khaing ngai can pa im ju khawmuik mai sim khaing raoma kawx
         ang chix yaox ka heue.
         22 Krax laux leeing mai krax yum ah nin, ex hoik mhong grawng pingnya cuyi an khankix
         ka yhaok tix heue
         23 Siyiex tawng daux krax pingnya cuyi mai Nawh Cao tawng ka dee koe pingnya cuyi heue.
         24 Grawh grawng nawh, Nawh Cao hoik jhak tom sidah sidu haktiex mai yaox ka can ceu
         pa koe greem raoma khawmuik,
         25 Nawh Cao tiag diag ciien bhaung mai tiag ka diag pa koe rawm awm pa khaw mai diag
         tix heue.
         26 Nawh Cao yuh been koe ka son lhiex mai phan ka krax pa tuh sah mai pluk plak praix,
         27 Khaix an Nawh Cao hoik yaox ka pingnya cuyi mai hoik plak sidawng, Nawh Cao khre
         rien ti deuh mai cheuk cheu ti yaox ka heue.
         28 Nawh Cao ah nin ka kawn pui, jhak heue, krax lhat graung ka Siyiex mawh pingnya mai
         pa via khaing pa caox caig mawh krax tawng yung heue.

1 Yawbax sitoe lox kab tix ah nin,
         2 "Kieh aux deeh awm khix num pa hoik luan khankix mai awm ka singaix liiem lia kia
         ngien Siyiex piang aux,
         3 Yam jhan riang kawk ngu Nawh Cao piang kaing aux, aux een rhawm ka pa riang Nawh
         Cao mai pon lawng ti hu ka daux pa faik.
         4 Kieh aux deeh awm ngaix yam kawn awn ju tix, yam koe krax pa yuh Siyiex paox pie
         piang nyiex gox aux,
         5 yam kawn koe cao pa ting sibrawm tau mai aux mai yam koe kawn praix aux khankix hawt
         vung viang aux,
         6 ku diang caong hu aux khankix hoik naog ka rawm teeih mai simaox rang khankix hoik
         lih ti mawh bee ka son aux heue.
         7 Yam hu aux ka siviex veng pa koe daux veng, yam khre aux tix sang ngawm ka daux krax
         tan,
         8 Cub kawn nyawm awn ju khankix hoik mox tix ka yaox aux mai pui riex ju khankix yaog
         ti kaoh cung,
         9 Kawn lauxsimiang khankix hoik naox ka lox sikah tix mai kix thox jheeh tix ka taix
         tix,
         10 Pui ting lhaong khankix hoik yawg tix mai dak kix hoik pid dao kix heue.
         11 Yam mhong kix ka lox aux, khaix an kix nawb bwan ka aux mai yam hoik yaox ngai kix
         ka aux, khaix an kix yaogyaw ka aux,
         12 grawh grawng nawh aux hoik sax taoh pui hot shia, pui ang koe miex keeing mai pui
         pa ang koe cao teem khankix yam riag yo kix heue.
         13 Bwanson pui pa dex sang hoek krax laux leeing, hoik hoek piang aux mai aux hoik kieh
         miexmai gaux rhawm tix pon rhax lai heue.
         14 Aux ceep ka pa rahsee mai awm kraung ceep piang tix, krax pa rahsee aux hoik awm
         sibex lang jung mai lawk kaing heue.
         15 Aux mawh ngai ka pui pa dug ngai mai aux mawh caong ka son pui laux caong khankix
         heue.
         16 Aux mawh keeing ka pui pa hot pa sibhawm mai aux chawk cheng ti yaox grawh grawng
         kaing pui pa ang aux sax meed sax tawng heue.
         17 Aux hoik raig ti tik ka nga pui caox khankix mai hoik teei ceu pa tud rhim nawh ti
         ih khaing rhang nawh heue.
         18 Khaix an aux keud yuh nin, aux tak sang yum ka daux mheem tix mai singaix sawm aux
         khankix nie lheu haoh hun awm mhaik heue.
         19 Riah aux hoik prung prang ti laig tom hoek daux rawm khankix mai rawm ciex khankix
         hoik jauh piang kak aux leeing sawm heue.
         20 Min plakngai aux mawh pa kawn pruh tau mai aux mai ak aux mawh pa tawx riang rao
         ka taix aux heue.
         21 Pui khankix hoik pau ti nghiet ka lox sikah aux mai hoik yiien yawg tix ka pa tawx
         aux krax keud heue.
         22 Khaix hoik krai aux lox ka kix, kix ang nye nyux mai lox sikah aux hoik jauh piang
         kix awm rawm ciex heue.
         23 Kix hoik pau ka aux, awm pau kix lhiex mai kix ang jheeh tix tom vieh, awm pau kix
         rawm lhiex lha praix heue.
         24 Aux nyiah huing ka kix yam laux rhawm kix mai grang pakpeung ngai nyiah huing aux
         an mawh riang rao ka kix heue.
         25 Aux laug ti tawx daux krax son kix mai ngawm ti mawh cao kaing, mawh kheu nan aux
         hoik ot awm simiang tix kaux sinax cub kru naing mai awm pui pa kieh pui laux rhawm
         khankix deeh nyawm rhawm heue.

1 Viang mawh nan yam in pui awn ju khaing aux khankix nunai ka aux mai keeing kix kawx
         hoik seeing brai ka aux mai ang lai kieh aux koe jum awm ka sox pau yung aux heue.
         2 Taix pa koe riang rao kix, kix pa hoik grai grup, tak sang mawh pa koe bwanson ka
         son aux yuh ka mawx?
         3 Kheu hot sibhawm mai cai rhawm, kix to ti ot ka daux tiagtu dee yiien pui mai ih
         riah khaox riah ox,
         4 kix pon taux lhax ka daux yeem daux yaw mai kaong riah lhax lai khankix mawh priex
         ih ka son tix heue.
         5 Grheu kix lih khaing daux sinax pui khankix mai pui yo hawt khaix kix, awm pheet
         ka cao briex heue.
         6 Kix ot daux rang daux tiex ka hawt liep gawng pa kied rieh heue.
         7 Kix ngia greem yeem greem yaw mai phux paox tix ot greem pang kat heue.
         8 Kix hoik mawh kawn praix pui kwa pui caox, kix mawh kawn praix pa brai maung khankix
         mai hoik yaox ti kham pa grheu pui ti lih khaing haktiex heue.
         9 Yam in aux lih ti mawh lai rhax pa sibriem kix ka aux heue.
         10 Kix seeing ka aux mai kix via singai khaing aux, kix ang lai ring tix baig ka ngai
         aux heue.
         11 Grawh grawng nawh, Siyiex hoik deen ka lah ak aux mai hoik yuh krax kha rhawm aux
         mai kix hoik yah maox keu plak sivoe aux heue.
         12 Cub pui pa ang leut khankix yaog ti kaoh plak taix khawn dawm aux mai nyhot ka caong
         aux mai kix yaog ti kaoh tieh feen ka aux sonsang laux leeing aux heue.
         13 Kix yieh krax hu aux laux, kix baox nie sau riang sonsang goh aux mai ang koe pui
         tawx satix ka kix heue.
         14 Kix hoek awm hoek khaing daux krax pa vieh mai kling tix hoek ka aux awm bhaung ting
         khaing daux pa laux leeing heue.
         15 Krax lhat graung hoik hoek piang aux, kix hawt min siawp sibrawm aux awm bhaung mai
         krax haok hwan aux hoik grai hu awm paiawm heue.
         16 Yam in rhawm aux hoik bih kheu hoik krup krax pa kham pa geu ka diang hu aux heue.
         17 Si-ang aux khankix hoik saux hoik greeing daux ponsawm mai siniag aux khankix ang
         lai chix moi heue.
         18 Jhawm saux aux hoik kied kin, awm kraung ceep piang tokaux aux mai rhawt ka aux awm
         ngawg sibex aux heue.
         19 Nawh Cao nyhot ti tik aux cod ka daux ung mai aux deeh lih awm phawng tiex mai nyaox
         heue.
         20 Aux riag yo ka Maix Cao, viang mawh nan Maix Cao ang lai pawk ka aux, aux kaoh cung
         mai Maix Cao ang lai gi ka aux heue.
         21 Maix Cao hoik yuh krax pa kied kin ka aux, tau mai riang taix pa ting riang Maix
         Cao hoik ciyang ka aux heue.
         22 Maix Cao yaog aux haok daux bhaung mai kieh aux brug ka bhaung an, Maix Cao hoik
         kieh krax pa pex aux laux leeing heue.
         23 Grawh grawng nawh aux tawng grawng sang viex Maix aux hoek ka daux pa yum mai ka
         nyiex khre riien Maix Cao ti deuh son pui pa im ju heue.
         24 Yam nih Nawh Cao taix tix piang pum pa laux leeing an khankix, viang kix riag yo
         khyox khaw kawx mawh giex going heue.
         25 Mawh ang aux sax yiiem son pui tug pui kha tix lie? Mawh ang khwan ju aux koe krax
         laux rhawm son pui hot shia lie?
         26 Viang mawh nan yam jhak aux ka pa mhawm, pa caox caig hoek bleeh ka aux mai yam krox
         jun aux ka pa riang pa faik bleeh ka aux heue.
         27 Ka daux rhawm aux koe pa hax pa siaoh mai ang koe pa nhim pa nghie, singaix pa kha
         rhawm hoek sipub ka aux heue.
         28 Aux lailing ka daux pa faik, ka dee ang pa riang lai koe, aux cung daux sinax pui
         hun mai riag yo son krax teem heue.
         29 Aux mawh puxaik sox tiag mai mawh paox grawm ka sim kala-uk khankix heue.
         30 Hak aux lih ti lung mai grhuah hu khaing aux; si ang aux khankix hoik hax awm ngu
         heue.
         31 Lox ting feuk cie aux hoik deeh tieh mawh lox ngia mai lox shiao paung aux deeh tieh
         ti awm lox yiiem heue.

1 "Aux hoik yuh sijax mukheu mai ngai tix, son ang aux sang jhak ka bunkrih awn ju
         heue."
         2 Grawh grawng nawh krax pa gwieh Siyiex tix tawx khaing plak piang mawh ceu patix
         mai sinngao pa sang tawx Siyiex khaing ka dee pa lhaong mawh ceu patix lie?
         3 Ang an mawh krax laux leeing son pui caox caig mai krax som nai ka pui pa yuh ceu
         pa lud khankix lie?
         4 Mawh ang Nawh Cao yaox krax lawng aux mai ang simin ka diang caong hu aux khankix
         lie?
         5 Phan aux mawh pa lawng daux krax pie kheem, phan ang mawh nan phan caong aux hoik
         phai hu ka daux pa kheem pa vhee pui,
         6 Kieh ciang aux ka jiang pa khaw ngai jiang mai kieh Siyiex tawng ka pa rahsee aux
         heue.
         7 Phan diang caong hu aux lud daux krax hu tix, phan ang mawh nan, phan rhawm aux hoik
         hawt alo ngai aux, phan ang mawh nan mai phan ceu pa seeing hoik kawp ka taix aux
         tix ceuceu,
         8 khaix an kieh pui tang kaux teei ti ih simie pa rhuat aux, kieh pui tang kaux reeig
         ti tik ka simie pa van aux heue.
         9 Phan rhawm aux ghoing ka moeng pui tang kaux, phan ang mawh nan, phan aux jiang ka
         diang siviex paox plawg tix khankix,
         10 kieh moeng aux krid mhaw ka son pui tang kaux mai kieh pui tang kaux khankix nunai
         piang moeng aux heue.
         11 Mawh kheu in mawh pa caox caig mai mawh krax lud pa sang keung tix hoek krax prawng
         krax ciyang heue.
         12 Mawh kheu an mawh ngu pa proe ti sang kieh krax laux leeing koe mai sang reeig ti
         tik krax haok hwan aux khankix heue.
         13 Phan aux ang nghiet ka grawh grawng pa hoek ngia kawncau bun aux mai kawncau simex
         aux khankix ka aux,
         14 yam kaoh cung Siyiex, aux sang yuh ka mawx? Yam yaog Siyiex tix kaoh mai yam cheuk
         cheu Nawh Cao ka aux, aux tak sang deeh pawk ka Nawh Cao yuh ka mawx lie?
         15 Ang hoik mawh Nawh Cao pa hoik phan hoik deuh aux tom ka daux vaig miex tix lie?
         mai ang mawh Nawh Cao pa phan yiex khawm ra awm paox khaing ka daux vaig miex tix
         lie?
         16 Ang aux sax tawx sax yee ka pui hot pui sibhawm yam koe ceu pa lo kix lie? hoik sax
         kieh aux miexmai laux pakngai lie?
         17 Phan ang mawh nan, ang aux sax tawx kawn praix pa ang koe miex keeing ih priex mai
         ih sivoe ngai kix lie?
         18 Jah tom yam kawn awn ju aux, aux hoik priex nawh awm keeing tix kaux mai khaix keh
         aux ka daux vaig miex tix aux hoik teem ka miexmai,
         19 phan aux hoik yaox ka pui yum tix kaux kaux pa ang koe kraung ceep, phan ang mawh
         nan, pui hot sibhawm tix kaux kaux, pa ang koe kraung pa sang lhop ka tokaux tix,
         20 phan rhawm nawh ang tawx bwanson ka aux mai phan nawh ang siu ka hauk yung aux khankix,
         21 phan aux yaog taix tix tiah piang pui pa ang koe miex keeing, yam yaox aux mai phan
         ang teem ka nawh ka dee prawng see,
         22 khaix an kieh plawng taix aux khlut khaing klip aux mai kieh taix aux graig heue.
         23 Grawh grawng nawh krax laux leeing pa sang kaoh khaing Siyiex, mawh krax lhat graung
         ka son aux, mawh kheu jao sibrawm pa kied ting lhaong Nawh Cao, aux ang kan yuh tidtix
         heue.
         24 "Phan aux kieh khri mawh krax keud pot jun pot tix mai phan aux ah nin ka khri nawnaw,
         maix mawh pa een aux rhawm tix kah,
         25 phan aux koe krax pa gaux rhawm kheu jao hoik ting lhaong krax pa magmi aux mai kheu
         hoik kied nie pon aux pa yuh aux ka taix tix,
         26 phan aux jhak ka singaix pa riang mai yam simi aux ti yaox ka sawng riang khix,
         27 daux rhawm aux hoik koe pa yiien yawg pa raux mox mai jheeh aux hoik ngheet ka taix
         aux,
         28 in mawh krax lud pa keung ti hoek krax prawng ca, mawh kheu aux hoik thiang ka Siyiex,
         pa ot dee lhaong heue.
         29 Phan aux hoik gaux rhawm kheu pa laux leeing pui koeng ka aux mai ja loh tix yam
         hoik yaox mawh ceu pa caox caig lie?
         30 Aux ang lai kieh jheeh tix koe phimap ka mhaing tix jhax lawg ka ju nawh,
         31 Mawh ang pui pa ot ka daux nyiex gox aux khankix sax ah nin, mawh pui mawx pa ang
         nyang bax fah rhawm tau mai nex mawie nawh tan lie?
         32 Viang mawh nan son ang nyo sinie lai vu vie ti paung ka daux krax, aux hoik paoh
         siviex ka son pui hu krax,
         33 Phan aux kheem krax pa lud tix khankix awm Adam mai mox ti deuh phimap ka daux rhawm
         dieb naok aux,
         34 Grawh grawng nawh aux lhat graung ka cub pui ting mai pui hun khankix mai pui kuceu
         nunai aux kieh aux kaig tua, mawh kheu nan aux hoik yawg tix mai ang kan lih plak
         praix,
         35 Oh kieh pui tix kaux kaux nghiet ka lox krai aux mai hoek jhak ka lai mhai rug aux,
         oh kieh cao pa ting sibrawm pawk ka lox aux mai kieh cao prawng see tiiem ti priex
         grawng an khankix ka daux phuk lai heue.
         36 Aux tak sang deuh an piang klip tix tete mai ceep piang kaing tix awm mhok khri tix
         mu,
         37 aux tak sang plak ti kieh Nawh Cao tawng diang caong hu tix ku diang mai tak greed
         ti dex Nawh Cao awm Simiang tix kaux heue.
         38 Phan haktiex ot aux kok yo deuh phimap ka aux mai phan rhoi thai khankix yiiem tau
         mai paox tix,
         39 Phan aux ih plix khaox mai ang tix uik mau mai hoik yuh cao haktiex khankix koe krax
         som nai ju,
         40 kieh pang kat kuah tang sivawng mai kieh fang kuah tang nghox ca heue. Gumlox sikah
         Yawbax hoik sidah heue.

1 Mawh kheu nan pui inkix loe kaux hoik yaog tix mai pawk lox Yawbax, mawh kheu jao
         hoik ah nawh mawh tix pui rahsee heue.
         2 Khaix an Elihux kawn simex Barakhelax ceu pui Buzix, pa mawh doeh ru Ramax song rhawm
         ka Yawbax heue. Krax song rhawm nawh hoik lih kheu jao jhi nawh grawng rahsee khaing
         Siyiex heue.
         3 Krax song rhawm nawh hoik baox lih piang paox grawm nawh khankix loe kaux, kheu jao
         yaox nawh ka ang kix lai pawk lox tix mai kix prawng ca deuh Yawbax koe phimap heue.
         4 Yam in kheu mawh kix loe kaux pa riex ju khaing Elihux nawh hoik pau ti sang sikah
         mai Yawbax heue.
         5 Yam yaox Elihux ka ang jheeh kix loe kaux lai pawk lox tidtix nawh kied song rhawm
         ka kix heue.
         6 Mawh kheu nan Elihux kawn simex Barakhelax ceu pui Buzi, pawk lox ah nin "Aux mawh
         pa awn ju mai pex mawh pa kied riex ju, mawh kheu nan aux koe krax lhat graung mai
         ang lai kan paoh grawng pa yaox tix ka pex heue."
         7 Aux ah nin, pui riex ju khaw ti mawh pa krai lox mai pui pa kied lang ju khankix
         khaw ti mawh cao pa sidiex gau krax koe pingnya cuyi heue.
         8 Viang mawh nan khwan koe ka daux kawn pui mai bhawm pa phlu Cao pa ting sibrawm tix
         sau mawh pa kieh nawh koe krax tawng heue.
         9 Pui pa ting lhaong khankix ang lai mawh pa koe pingnya cuyi jheung jheung mai pui
         riex ju khankix ang mawh pa tawng ka pa mawh meh jheung jheung heue.
         10 "Mawh kheu nan aux sang ah nin, nghiet ka lox krai aux, aux tak sang krai pao grawng
         krax pa yaox aux heue.
         11 Aux hoik pau tix mhong ka lox krai pex khankix, aux hoik krox tix nghiet ka grawh
         grawng pa rien pex tix sang krai heue.
         12 Aux hoik jawg ti nghiet ka pex mhawm mhawm mai pui khaing daux pex tix kaux kawx,
         ang pex ka Yawbax mai ang pon pawk lox nawh heue.
         13 Paw lai ah yuh nin, yix hoik yaox ka pingnya cuyi, mawh Siyiex pa kieh nawh pex mai
         ang lai mawh kawn pui heue.
         14 Yam in nawh ang lai pon jhi lox sikah tix ka aux, mawh kheu nan aux ang lai pawk
         lox ka nawh, tau mai lox pa hoik ah nawh heue.
         15 Kix hoik daox deng mai ang lai baox pawk mai kix ang lai koe lox sang krai tix gum
         kawx heue.
         16 Yam pau aux tix nghiet mai kix ang ah tidtix, kix cung ot yawg tix mai ang lai baox
         pawk lox tix bawg kawx heue.
         17 Aux sang baox krai ka cie tix mai aux sang krai pao krax grawng pa yaox tix heue.
         18 Grawh grawng nawh aux koe lox pa grum naog ti sang krai, khwan ka daux aux hoik so
         aux yuh an heue.
         19 Jhak heue, vaig aux awm rawm plix siiet ang koe daux sang lih, mai an awm hau hak
         rawm plix siiet pa khraox pa dex sang bih heue.
         20 Aux sang sikah sonsang nghie rhawm tix, aux sang ang jheeh tix mai deeh pawk ka heue.
         21 Aux ang lai jhak ka pakngai pui tix kaux kawx mai paw kieh aux yaogyaw mai glaw pui
         pie tix kaux kawx heue.
         22 Grawh grawng nawh phan aux yaogyaw mai glaw pui tang kaux cao pa phan pa deuh aux
         tak sang teei ti tik aux heue.

1 Mawh kheu nan, Yawbax eue, yuh bwanson nghiet ka lox aux mai hawt ti yuh khawmuik
         heue.
         2 Yam in aux ang jheeh tix, dak ka daux jheeh aux hoik sikah heue.
         3 Lox sikah aux khankix kaoh khaing rhawm pa rahsee aux, siyieb jheeh aux krai grawng
         krax tawng yung aux heue.
         4 Khwan Siyiex hoik phan hoik deuh ka aux mai bhawm cao pa ting sibrawm kieh aux im
         ju heue.
         5 Phan maix pon pawk lox aux, pawk heue, khre rien lox pa sang sikah maix ka plak sivoe
         aux, kieh maix kaux cong heue.
         6 Aux mai maix awm paox tix ka plak sivoe ngai Siyiex, aux kawx hoik mawh pa phan khaing
         phawng tiex heue.
         7 Paw kieh maix koe krax lhat graung ka daux aux tix ceu kawx mai taix aux kawx tak
         ang tawx pa cien piang maix heue.
         8 Lox pa sikah maix mai aux hoik mhong khaing maix yuh nin tete,
         9 "Aux mawh pa singax mai pa ang koe dee lud, aux ang koe phimap mai ang koe dee deuh
         phimap ka aux tix ceu kawx heue.
         10 Jhak heue, Nawh sawg dee sang deuh phimap piang aux, Nawh hoik simin aux awm pui
         koeng Nawh
         11 Nawh Cao sau gang ka caong aux mai Nawh Cao pau krax lih hu aux khawmuik heue."
         12 "Jhak heue, ka grawng in maix ang mawh pa rahsee, aux tak deeh pawk ka maix, mawh
         kheu Siyiex mawh pa nie lheu ting khaing kawn pui heue.
         13 Maix lai yuh krax pa thung thiang ka Nawh Cao jao patix lie? Grawh grawng nawh Nawh
         Cao ang lai jhi grawng gumlox sikah tix pie tix ceu kawx heue.
         14 Grawh grawng nawh Siyiex sikah ka daux an tix ceu, phan ang mawh nan ka daux tang
         ceu, viang mawh nan kawn pui ang chix tawng ka heue.
         15 Ka daux camaox mai ka daux riang susai yam laig it nyawm tum nawh piang ku dee it
         tix ponsawm,
         16 Khaix an Nawh Cao paoh yhaok kawn pui mai tawk cum ka gumlox sidiex gau ka kix heue.
         17 Sonsang deeh veeh kawn pui khaing kaing pa yuh tix mai sonsang luan kix khaing pa
         ting jhawm kawn pui,
         18 Nawh teei ti priex khwan kix khaing daux simeeig mai ju kix khaing krax pa yum ka
         vaig heue.
         19 Kawn pui yaox ti kham geu tau mai krax saux ngia piang dee it tix mai khaing jhawm
         saux kraing si-ang khankix tom nie,
         20 ju nawh hoik seeing ka blah mai rhawm nawh kawx hoik hu ka priex preem heue.
         21 Nex nawn nawh hoik dieh hu sipie mai si-ang pa ang sax yaox tix bawg kawx hoik lih
         plak praix heue.
         22 Khwan nawh greed tix dex simeeig mai ju nawh sang hoek dex tawm taix cao prawng see
         khankix heue.
         23 "Mawh kheu nan sonsang jhi Nawh Cao grawng krax pa rahsee tix ka pui, viang cao cau
         pa ao min koe kaing rheng kawx, "
         24 Khaix an Nawh Cao tak koe krax pa caux rhawm ka son nawh ah nin, "deeh taoh ti teei
         nawh khaing krax pa sang laig nawh ka daux simeeig, aux hoik yaox krax pa deeh taoh
         tix, tix ceu,
         25 nex nham nawh tak sang lheu awn khaing kawn nyawm mai nawh tak lih tix awm baux singaix
         yam awn ju tix heue."
         26 Nawh rawg bwan ka Siyiex mai nawh pon bwanson khaing Siyiex, nawh tak yaox pakngai
         Nawh Cao tau mai krax pa gaux rhawm, grawh grawng nawh, Nawh deeh tawx krax taox tix
         ka pui heue.
         27 Nawh tak rhax lai sivoe ngai pui ah nin, "Aux hoik lud mai hoik tieh feen ka ceu
         pa mawh meh mai aux ang lai yaox ti kham phimap ka pa keung aux ti kham kah heue."
         28 Nawh Cao tak taoh ti teei khwan ju aux khaing krax pa sang laig nawh ka daux simeeig
         mai ju nawh tak pon ti yaox ka pa riang heue.
         29 "Jhak heue, Siyiex yuh ceu an khankix, ka pui ra bawg mai loe bawg heue."
         30 Sonsang teei khwan ju nawh khaing daux simeeig mai sonsang kieh pa riang nawh mawh
         pa jhan riang ka daux ju pui pa im heue.
         31 "Yawbax eue, daong yhaok tix mai nghiet ka lox aux, kieh maix koe krax nhim rhawm
         mai Aux tak sang krai ka maix awx.
         32 Phan maix koe pa sang krai tix ceuceu krai ka Aux, grawh grawng nawh, Aux koe rhawm
         ti sang kieh maix mawh pa rahsee heue.
         33 Phan ang koe ceu pa krai yawg tix mai nghiet ka lox Aux mai Aux tak gau maix ka pingnya
         cuyi heue."

1 Elihux deeh pawk lox ah nin,
         2 "Pex pa koe pingnya cuyi khankix eue, nghiet lox pa krai aux, pex pa koe krax tawng
         khankix daong jhaok ti nghiet ka aux,
         3 mawh kheu yhaok chix cheuk ka lox, awm chix cim jheeh ti yaox ka priex preem khankix
         heue.
         4 Kieh ex laug ti teei pa rahsee son tokaux tix, kieh tokaux ex tawng mawh ceu patix
         pa mhawm ka son cao ex heue."
         5 "Mawh kheu Yawbax ah nin, aux mawh pui rahsee, viang mawh nan, Siyiex hoik kieh pa
         rahsee aux som,
         6 mawh sang pie lhen aux maix krai lud tix ka daux pa rahsee tix lie? Viang aux ang
         koe krax lud kawx, jhawm saux pa ang lai chix moi koe ka aux heue.
         7 Mawh pui mawx pa awm Yawbax pa nyaux ka lox sibriem khankix awm rawm,
         8 kix mawh pui yuh paox hu krax tau mai pui caox mai lailing hu tau mai pui ang rahsee
         heue.
         9 Kheu hoik ah nin, pa gaux rhawm nawh ka daux Siyiex ang mawh pa tawx bwanson ka pui
         tix ceu kawx heue.
         10 Mawh kheu nan, can pex pa koe krax tawng, nghiet ka lox aux kieh pa caox caig mai
         pa yuh phimap mawh pa singai khaing Siyiex Cao pa ting sibrawm heue.
         11 Nawh Cao tak deeh viied ka nawh awm kaing yuh nawh mai kieh lih koe ka nawh, awm
         pa yuh nawh heue.
         12 Tete te lai, Siyiex ang sax yuh pa caox caig tete, cao pa ting sibrawm tak ang koe
         krax tieh loh ka krax rahsee tix heue.
         13 Mawh pui mawx pa hoik tawx beeh glawm kwang haktiex in ka Nawh Cao lie? Phan ang
         mawh nan mawh pui mawx pa hoik yaog Nawh Cao mawh pa kwang khawm bee haktiex lie?
         14 Phan Nawh Cao ang koe alo ka pui mai phan Nawh Cao teei tix priex ka khwan ju Nawh
         Cao deeh hoek ka tix,
         15 nex nham kawn pui khankix tak mawh pa laux leeing mai pui deeh ing ka tiex heue.
         16 Phan maix koe krax tawng, keud ti yaox ka lox aux khankix.
         17 Mawh tak sang kwang pui koeng ka pa rahsee ka haktiex lie? Mawh sang prawng ca maix
         ka Cao pa ting sibrawm pa mawh pui pa kied rahsee lie?
         18 Mawh khaw ti ah nin ka simiang, maix mawh pa giex going mai khaw tix ah ka pui ting
         lhaong khankix mawh kix pui caox caig lie?
         19 Viang yuh nan Nawh Cao ang tie mawh pa jhak ka plakngai kawn lauxsimiang, Nawh Cao
         ang tie mawh pa khan ka ngai cao mi lheu khaing pui hot shia, grawh grawng nawh kix
         mawh pa phan pa deuh Nawh Cao ka taix tix khawmuik heue.
         20 Ka daux tivud ticu kix tak yum daux greung sawm, pui khankix hoik siyaung mai grai
         hu, pui pa ting riang rao khankix hoik teei ti tik ka daux pa ang taix pui tiah kix
         heue.
         21 Grawh grawng nawh ngai Nawh jhak piang krax hu kawn pui khankix, Nawh Cao yaox ka
         diang caong hu kix khawmuik heue.
         22 Pa faik mai veei yum ang lai pon mox tokaux pui yuh krax lud heue.
         23 Grawh grawng nawh, Nawh Cao ang lai lo tix prawng ca ka daux pa chawk cheng, ka plak
         sivoe ngai Siyiex lawlawx heue.
         24 Nawh Cao raig ti tik ka pui pa ting riang rao khankix tom phawk, tau mai pa ang tix
         lai chawk cheng mai yaog ti deuh pui tang kaux plud ka dah dee ot kix heue.
         25 Mawh kheu nan Nawh Cao tawng ka kaing yuh kix, Nawh Cao tik kix laig ka daux pa faik
         ponsawm mai kix hoik mawh pa phawng laux leeing heue.
         26 Nawh Cao tawk ka kix awm pui caox caig ka sivoe ngai pui hun khankix heue.
         27 Grawh grawng nawh kix deeh veeh tix hu khaing Nawh Cao mai ang lai keud grawng krax
         Nawh Cao tix ceu kawx heue.
         28 Mawh kheu nan kix hoik kieh lox yiiem pui hot shia hoek ka Nawh Cao, grawh grawng
         nawh Nawh Cao mhong ka lox yiiem pui pa kha rhawm khankix heue.
         29 Yam tawx Nawh Cao krax pa yiien yawg, khaix an mawh pui mawx pa sang pon tuktiak
         tukte ka lie? yam mox Nawh Cao pakngai tix, khaix an mawh pui mawx pa sang pon yaox
         ka Nawh Cao, pui tix meung ang ah mai pui tix kaux kaux ang ah, sang pon yaox ka Nawh
         Cao lie?
         30 Son ang pui caox caig sang pon kwang mai lhat pui khankix krix ka jhawk taong heue.
         31 Grawh grawng nawh koe pui mawx pa ah nin ka Siyiex, aux hoik yaox ti kham krax pa
         sidiex gau mai aux tak ang lai baox yuh krax lud tix bawg kawx,
         32 gau aux ka ceu pa ang aux chix yaox, phan aux hoik yuh krax lud, aux tak ang lai
         yuh tix bawg kawx heue.
         33 Mawh keud maix tix sang pon bwanson khaing Nawh Cao, ka daux pa yuh alo tix kheu
         jao thiang maix ka kaing yuh Nawh Cao lie? Maix tak yaox tix laug ti teei an mai ang
         mawh aux, mawh kheu an krai ceu pa tawng maix heue.
         34 Kieh pui koe krax tawng yung khankix krai ka aux mai kieh pui koe pingnya khankix
         nghiet ka lox aux,
         35 Yawbax krai lox tau mai pa ang tix koe krax tawng yung, lox nawh khankix mawh lox
         pa ang koe pingnya heue.
         36 Kieh Yawbax mawh pa kham geu tom sidah, grawh grawng nawh lox pawk nawh khankix awm
         lox pui caox caig khankix heue.
         37 Grawh grawng nawh, nawh baox naok krax tieh feen piang phimap tix, nawh dieh taix
         tix ka sinax ex mai baox nie ah lox pa tieh feen ka Siyiex heue."

1 Lheu khaing an Elihux pawk lox ah nin,
         2 "Mawh keud maix pa ah ti mawh pa caw lie? mawh keud maix krax pa rahsee tix mawh
         pa nie lheu blon khaing Siyiex lie?
         3 Maix ah yuh nin, mawh sang pon aux bwanson ceu patix lie? mai sang nie pon aux rao
         ceu patix khaing yuh phimap lie?
         4 "Aux tak pawk lox maix mai paox grawm khankix pa ot tau mai maix heue.
         5 Maong ti jhak plak raoma mai simi ti jhak ka paiawm pa nie lheu lhaong khaing maix
         heue.
         6 Phan maix yuh phimap, mawh sang pon kieh maix pa grum naog Siyiex laux leeing lie?
         phan ang mawh nan, phan maix yuh phimap tom nie, mawh sang pon yuh maix patix ka Nawh
         Cao lie?
         7 Phan maix mawh pa rahsee, mawh sang pon tawx maix patix ka Nawh lie? Phan ang mawh
         nan, mawh sang pon rieb Nawh patix khaing daux tawm taix maix lie?
         8 Krax pa caox caig yuh maix hu krox ka pui pa awm cao maix, mai krax pa rahsee maix
         tak tawx bwanson ka kawn pui pa awm maix heue.
         9 Kix riag yo kheu jao pa kha rhawm tom nie mai kix riag yo son pa sang pon krax teem
         khaing taix pa kied ting riang rao heue.
         10 Viang mawh nan, ang pui koe tix kaux kawx pa ah nin, koe Siyiex Cao pa phan pa deuh
         aux, pa tawx akhwang rhax aux lai daux ponsawm,
         11 pa nie lheu gau ex khaing totiag haktiex mai pa yuh ex nie lheu koe pingnya khaing
         sim raoma khankix koe dee mawx lie?
         12 Viang kix kok yo lox tix kawx, Nawh ang lai pawk, kheu pa yaw kix rangdi daux pa
         caox caig heue.
         13 Siyiex ang nghiet ka lox pa giex going tete mai cao pa ting sibrawm ang lai yuh ti
         tawng ka lox kix heue.
         14 Viang maix ah ang ti yaox Nawh Cao kawx, kheu mawh Nawh Cao pa prawng rahsee mai
         maix krox jun daux Nawh Cao heue.
         15 Yam in kheu grawng ang Nawh Cao nyang tawx krax kham geu ka daux pa song rhawm tix
         mai Nawh Cao ang nyang teei krax lud maix koe ceu.
         16 Yawbax ang jheeh tix ka daux pa ah tix lox giex going mai nawh baox nie sikah ka
         lox pa ang koe cee cak heue."

1 Elihux baox toe tix krai lox ah nin,
         2 "Gun yeung ka aux ceeix ha mai aux tak jhi maix yaox ka koe lox pa sang krai tix
         tang Siyiex heue.
         3 Aux tak viex krax tawng yung tix hoek khaing dee singai, aux tak jhi grawng rahsee
         Siyiex Cao pa phan pa deuh aux heue.
         4 Grawh grawng nawh lox sikah aux in ang lai mawh pa lud loe, pui pa grum naog ka krax
         tawng yung tix kaux ot tau mai maix heue.
         5 "Jhak heue, Siyiex mawh pa ting sibrawm mai ang mawh pa nunai ka pui tix kaux kawx,
         Nawh Cao mawh pa koe sibrawm ka daux riang rao krax tawng yung heue.
         6 Nawh Cao ang mawh pa priex jhung ka ju pui caox caig, viang mawh nan Nawh Cao prawng
         ca rahsee ka pui pa kha rhawm heue.
         7 Nawh Cao ang lai ghaix ngai khaing pui rahsee mai kieh kix ngawm piang dang ngeung
         tau mai simiang khankix, mawh kheu Nawh hoik yaog kix ot tan leeing ju mai kix hoik
         mawh pa ot dee lhaong heue.
         8 Phan mawh pa hoik phyawk kix ka maox ceng khankix mai phan maox pa kha rhawm vung
         vhien tix ka kix,
         9 khaix an Nawh Cao tak krai grawng kaing pa yuh kix mai khawm krax pa lud kix khankix
         mai ka pa hoik yuh kix ka daux krax pa ang khaw caw heue.
         10 Nawh Cao tak paoh yhaok kix, sonsang nghiet ka lox tawm jhawm krai Nawh Cao mai tawx
         lox ka kix sonsang veeh kix khaing krax lud tix heue.
         11 Phan kix cu nghiet mai yuh kaing jhaw Nawh Cao, singaix sawm khix num kix tak luan
         ka daux krax pa haok hwan mai ka daux krax pa gaux rhawm khankix heue.
         12 Viang mawh nan phan kix ang cu nghiet, kix tak laux leeing ka vaig mai kix tak yum
         ka daux krax pa ang tix koe krax tawng yung heue.
         13 Viang mawh nan pui tud rhim khankix khrawm ti deuh krax song rhawm ka daux rhawm
         tix, yam phyawk laung Nawh Cao kix, kix ang lai kok yo son krax teem heue.
         14 Kix yum yam kawn im ju tix mai ju kix tak sidah ka daux sinax pui pa seeing brai
         khankix heue.
         15 Nawh Cao deeh taoh pui hot shia khaing ka daux pa kha rhawm mai paoh yhaok kix yam
         hoek krax kha rhawm heue.
         16 Nawh Cao tak viex maix lih hu khaing daux krax pa kin pa nu mai laig dah dee vieh
         dee va, pa ang mawh dah dee si khawp mai tak sang khan priex preem pa nyawm pa ngaig
         piang pheen sawm maix heue.
         17 Viang mawh nan maix hoik naog ka krax ciyang ka daux krax yuh pui pa caox caig, krax
         ciyang mai krax prawng ca tak giex gang ka maix heue.
         18 Yuh satix tix, grawh krax song rhawm Nawh Cao tak koe piang maix mai paw kieh mau
         taoh pa ting ngawh ting jum an viex maix lud krax heue.
         19 Krax pa magmi maix mai sibrawm pa kied ting maix an sang pon taoh ka maix khaing
         krax pa kha rhawm lie?
         20 Paw koe rhawm ka ponsawm, pa mawh bawg yam tat ti tik pui khankix khaing dee ot dee
         koe kix heue.
         21 Yuh satix tix paw lai veeh ti hu plak krax lud awx, grawh grawng nawh maix hoik laug
         ti teei in khaing krax pa kha rhawm heue.
         22 Jhak heue, Siyiex hoik jhi pa ting lhaong Nawh Cao ka sibrawm tix mai mawh pui mawx
         pa chix tawx krax gau awm Nawh Cao lie?
         23 Mawh pui mawx pa pon jhi krax hu Nawh Cao, phan ang mawh nan mawh pui mawx pa pon
         ah nin, �Maix Cao hoik yuh pa lud loe lie�?
         24 "Doh keud ti yaogyaw kaing jhaw yuh Nawh Cao, khaing lai rhax pa rhax pui khankix
         heue.
         25 Kawn pui ku kaux hoik yaox kaing yuh Nawh Cao khaing dee singai heue.
         26 Jhak heue, Siyiex mawh pa ting lhaong mai ex ang chix pon tawng ka Nawh Cao mai khix
         num Nawh Cao khankix mawh pa ang ex dak pon simin ti tawng heue.
         27 Grawh grawng nawh, Nawh Cao jhok rawm ciex khankix haok plak piang mai deeh tieh
         ti mawh rawm lhiex ka daux paiawm heue.
         28 Pa kieh paiawm khankix groi rawm lhiex lih cod piang pui tom nie heue.
         29 Mawh pui mawx pa sang pon tawng ka grawng tah hu paiawm khankix ku sidah mai ka grawng
         lih sinum praix khankix ka daux nyiex gox bwan Nawh Cao lie?
         30 Jhak heue, Nawh Cao kieh pa riang pluk plak praix jhan ku caong daog nyiex gox bwan
         mai kheem tom ka dee pa kied raux rawm sigrit sigra heue.
         31 Ka son grawng in Nawh prawng ca piang pui khankix mai Nawh tawx pa ih tom kub tom
         naog ka kix heue.
         32 Tawm taix Nawh kheem piang pluk plak praix mai tawx lox kieh sah tuh ka pui koeng
         heue.
         33 Lox sinum praix krai pao grawng Nawh mai tobrie khankix kawx tawng ka grawng hoek
         bhaung ting heue.

1 "Ka son grawng in rhawm aux hoik kied siyaung luah ah pug pug mai phuh tix lih khaing
         dee ot tix heue.
         2 Nghiet ka lox sinum praix Nawh Cao mai mawh lox sinum pa kaoh khaing daux jheeh Nawh
         Cao heue.
         3 Nawh Cao ploi sinum praix luah hu sidah greem raoma mai kieh sah tuh tom dee sidah
         haktiex heue.
         4 Khaix hoik an, lox sinum praix lih tau mai lox sinum tuh sah mai sibrawm Nawh Cao,
         khaix hoik mhong ka lox an mai Nawh Cao ang lai yut ka lox sinum praix mai bhaung
         ting heue.
         5 Siyiex kieh lox tix lih mai sinum praix mai krax pa kied daox deng, Nawh Cao yuh
         ceu pa kied ting lhaong ka pa ang ex lai dak uik tawng ka heue.
         6 Grawh grawng nawh, Nawh Cao ah nin ka rawm rha, �Lih koe piang haktiex�, awm an lhiex
         mai lhiex ting khankix kawx lih ti koe kheu sibrawm Nawh Cao heue.
         7 Nawh Cao vien ka taix kawn pui ku kaux, sonsang pon tawng pui khankix ka kaing jhaw
         yuh Nawh Cao heue.
         8 Totiag khankix laig ot daux tiex mai laux lee tix tan heue.
         9 Keu kang lux kaoh khaing caong ma seh mai bhaung sikiied hoek khaing caong ma laong
         heue.
         10 Siyiex phlu bhawm tix lih mawh sidap mai kieh rawm pa kied vieh lih tix klon heue.
         11 Nawh Cao kieh bhawm rawm ciex deeh tieh ti mawh paiawm, pa riang Nawh Cao kieh paiawm
         grai heue.
         12 Kix cuang vung viang piang bee ma haktiex mai hu ka daux pa kia ngien Nawh Cao, sonsang
         mawh awm can ceu pa hoik tawm Nawh Cao ti deuh ka kix, piang bee ma haktiex khawmuik
         heue.
         13 Nawh Cao kieh ceu an khawmuik lih tix mawh, son pa ciyang ang ah, sonsang priex rien
         haktiex ang ah mai son krax caux rhawm Nawh khankix ang ah heue.
         14 "Yawbax eue, nghiet ka lox in, cung yawg tix mai jawg tix keud ka kaing jhaw pa daox
         deng yuh Siyiex khankix heue.
         15 Mawh hoik tawng maix ka grawng tawx Siyiex lox tix ka ceu an khankix mai kieh pa
         riang paiawm cie Nawh Cao jhan riang lie?
         16 Mawh tawng maix ka sidawm phin tum paiawm ka raoma, pa mawh kaing jhaw krax pa daox
         deng Nawh Cao, Kaw pa grum naog ka daux krax tawng yung lie?
         17 Yam yuh Nawh Cao haktiex yiien ka bhaung pa phlu tix hoek khaing plak seh mai kieh
         kraung ceep maix si aoh ka, tawng maix ka lie?
         18 Mawh hoik yaox maix tix nih tawm raoma khankix tau mai Nawh Cao, pa kiien awm siliak
         pa raug tix lie?
         19 Gau yix ka grawng pa sang caw yix tix krai ka Nawh Cao, mawh kheu yix ang lai chix
         krai tix ceu kawx, kheu jao koe pa faik yix heue.
         20 Mawx pa sang pon krai ka Nawh Cao awm pa koe rhawm tix sang krai lie? Koe pui tix
         kaux kaux pa koe rhawm tix sang mie tix hoek krax laux leeing lie?
         21 Yam phlu bhaung raoma kieh blang, kawn pui ang lai pon simi ti jhak ka pa riang an
         heue.
         22 Pa sawng riang khri jhan hoek khaing plak laong mai sibrawm krax pa lhat koe tau
         mai Siyiex heue.
         23 Ex ang lai pon sawg liiem ka Kaw pa ting sibrawm, Nawh Cao mawh pa kied blon mhawm
         ka daux sibrawm, ka daux krax prawng ca mai ka daux pa grum naog ka daux pa rahsee,
         Nawh Cao ang lai yeen ya ka pui tix kaux kawx heue.
         24 Mawh kheu nan kawn pui khankix koe krax lhat graung ka Nawh Cao, Nawh Cao ang lai
         deuh lai sawn pui pa een tokaux tix koe pingnya cuyi ka daux rhawm tix koe ceu heue.

1 Khaix an Siyiex pawk lox Yawbax khaing daux bhaung ting ah nin,
         2 "Mawh pui mawx pa kieh krax keud Aux faik ka lox sikah pa ang koe krax tawng yung
         lie?
         3 Yam in rawd nyoi maix awm mawh tix simex tix kaux, aux tak chawk ka maix mai deeh
         pawk lox chawk Aux ka maix heue.
         4 "Yam sum Aux ka num riah haktiex khankix mawh ot maix dee mawx lie? Phan maix hoik
         tawng ka inkix krai Aux mhong heue.
         5 Mawh pui mawx pa pon tiag ka diag koe haktiex, phan maix tawng krai Aux mhong, phan
         ang mawh nan mawh pui mawx pa pawd ti deuh rhoi mee nawh piang an lie?
         6 Mawh hoik phyawk num riah haktiex tix ka patix lie? phan ang mawh nan mawh pui mawx
         pa sum ti deuh lon simaox daog nawh lie?
         7 Yam khrawm simuing ponngawb paox tix rhax lai mai yam hoik riag yo cub kawn praix
         Siyiex khankix tau mai pa gaux rhawm.
         8 "Phan ang mawh nan, mawh pui mawx pa hoik nyeep ti deuh siviex rawm sigrit sigra,
         yam hoik breeng nawh tix lih keh khaing daux vaig miex tix,
         9 yam hoik yuh Aux paiawm khankix mawh kraung ceep nawh mai kieh pa kied vhaik an mawh
         man leem pa pua ka mee koe an,
         10 yam hoik yuh aux ti deuh mee pa tat aux khankix kaux son an mai hoik sau ti deuh
         siviex mai jhong siviex,
         11 ah nin, maix tak pon tix hoek singai die pie in, viang mawh nan maix paw lai luan
         singai khaing in, mai krax pukpak rawm pa lhaong rhawm maix kieh kaog tin heue.
         12 Mawh sax tawm maix lox ka ponngawb tom yam jah maix tix keh mai mawh hoik khre maix
         ka dah dee ot bah riang praix lie?
         13 Sonsang mawh pa riang ponngawb an pa giex tom ka yoh haktiex mai khruah pui caox
         caig lih khaing daux haktiex lie?
         14 Haktiex hoik awm glaox pa koe greem cum tix mu mai cung tix lih awm kraung ceep pa
         mhawm heue.
         15 Pa riang pui caox caig khankix hoik grai khaing kix mai plawng taix pa yaog tix kawx
         hoik grai heue.
         16 Mawh hoik sax laig maix ka daux rawm keut ka daux rawm sigrit sigra khankix lie?
         Phan ang mawh nan mawh hoik sax laig lailing maix ka daux kawn moik lie?
         17 Mawh hoik sax paoh siviex meung yum tix ka son maix lie? hoik sax yaox maix ka diang
         siviex yum khankix lie?
         18 Mawh hoik sax tah tum grum tawng maix ka haktiex in khawmuik lie? phan maix tawng
         uik, krai aux mhong.
         19 "Mawh koe krax pa sang thong hu ka dee koe pa riang dee mawx? mai koe dee ot pa faik
         ka dee mawx?
         20 Mawh sang pon viex maix kix hoek ka dee ot dee koe kix mai sang pon tawng maix ka
         daux krax pa sang hoek ka nyiex nawh lie?
         21 Maix tee tawng ka grawng pa hoik dawg keh tix mai pa kied lang ju tix heue.
         22 Mawh hoik sax laig maix ka daux nyiex krao sinngao rawm rha, phan ang mawh nan mawh
         hoik sax yaox maix ka nyiex krao sinngao rawm pre khankix,
         23 ka pa hoik khre aux ti deuh son bawg yam krax pa kha rhawm mai son singaix bawg yam
         puing naing daux naing khankix lie?
         24 Mawh tah hu pa riang ka daux krax yuh ka mawx? Phan ang mawh nan mawh hoik tah hu
         bhaung plak lih singaix piang haktiex yuh ka mawx?
         25 Mawh pui mawx pa hoik paoh ti deuh rhoi hu rawm raoh, sonsang ba rawm, phan ang mawh
         nan rhoi grawng krax hu sah,
         26 sonsang kieh nawh lhiex lih piang haktiex, ka dee ang pui ot tix kaux kawx mai ka
         daux tiagtu, ka dee ang pui ot tix kaux kawx,
         27 sonsang tawx haktiex yi, leet ka rawm mai kieh rawm klawng lih hu kieh rib awn kuah
         ting lhaong heue.
         28 Mawh koe keeing lhiex lie? Phan ang mawh nan mawh pui mawx pa kieh rawm ciex lih
         koe lie?
         29 Mawh kaoh rawm sidap khaing daux vaig pui mawx lie? klon rawm ciex daux raoma mawh
         pui mawx pa keh nawh lie?
         30 Rawm khankix kiien awm simaox mai ka dee raux rawm hoik mawh lon heue.
         31 Mawh pon khrawm maix tix phyawk ka simuing khimax, simuing grawng lat khankix ot
         tau, phan ang mawh nan mawh chix yah maix maox vien rawb simuing pa kied riang an
         lie?
         32 Mawh pon plih maix simuing Mazarot lih ka daux bawg yam cie nawh lie? Phan ang mawh
         nan, mawh pon thung bung maix ka simuing krih ting grang hu tau mai cub simuing iak
         khankix lie?
         33 Mawh tawng maix ka been pa koe raoma lie? Mawh pon deuh maix been an mawh pa kwang
         piang ca haktiex lie?
         34 "Mawh pon pao maix lox tix hoek ka daux paiawm, sonsang pon kheem rawm lhiex tom
         nie ka maix lie?
         35 Mawh pon ploi maix pa riang plukplak praix lih, sonsang hu kix mai ah nin ka maix
         lie? �Yix koe tin heue.�
         36 Mawh pui mawx pa sau ti deuh pingnya cuyi ka daux tokaux lie? mawh pui mawx pa sau
         krax tawng yung ka daux rhawm lie?
         37 Mawh pui mawx pa pon simin ka paiawm ka pingnya cuyi tix lie? phan ang mawh nan mawh
         pui mawx pa pon lhauk si ngiien rawm raoma khankix lie?
         38 Yam klao phawng tiex tix kiien tau mai klon tiex khankix mai deeh kab tix mawh tiex
         tau mai paox tix lie?
         39 Mawh pon leue maix totiag sonsang ih sivai sangsi, phan ang mawh nan mawh sang pon
         tawx maix kawn sivai sangsi awm ju pa cai rhawm an sak lie?
         40 Yam kawn tum kix ka daux rang, phan ang mawh nan yam kawn nyat kix tix ka daux yeem
         daux yaw mai jawm kix tix pau lie?
         41 Mawh pui mawx pa tawx lak ih priex, yam riag yo kawn lak ka Siyiex mai vung viang
         kheu ang pa ih kix koe lie?

1 "Mawh tawng maix bawg yam sang keh kawn pex rang lie? Phan ang mawh nan mawh pon
         mhai maix ka bawg yam sang keh cak lie?
         2 Mawh pon simin maix khix, singaix, yam naog bawg yam sang keh kix lie? Phan ang mawh
         nan mawh tawng maix ka bawg yam nghe kix kawn tix lie?
         3 Kix buk nyoi tix mai keh kawn tix lih mai luan khaing saux yha tix heue.
         4 Kawn iak kix nyawm ot siu koe mai kix ting lhaong ka daux tiagtu, kix lih hu mai
         ang lai deeh hoek ka miex tix heue.
         5 Mawh pui mawx pa ploi la tiag ot ka daux pa ang koe krax tieb krax tie lie? Mawh
         pui mawx pa yah ka maox keu brung tiag khankix,
         6 Aux hoik yuh daux tiag mawh nyiex kix mai hoik kieh lung ting mawh dee ot kix lie?
         7 Nawh sibriem ka lox sinum kawn pui pa ot daux veng, nawh ang deuh lox yo pui hoh
         tiag koe ceu koe mu heue.
         8 Hawt liiep gawng lua mawh dee sawg kuah kix tix ih mai sawg liiem ka rib klai kuceu
         heue.
         9 "Mawh sang cu mawie praix ti yuh kaing son maix lie? Mawh sang cu nawh tix it ka
         daux kawg maix lie?
         10 Mawh pon phyawk maix moi praix ka maox sonsang hawt nawh daux rhoi grawng thai lie?
         Phan ang mawh nan mawh sang cu nawh tix hawt khaix maix yam thai maix ka daux lung
         lie?
         11 Mawh sang yum rhawm maix ka nawh kheu jao kied ting riang nawh lie? Phan ang mawh
         nan mawh sang pon ap maix kaing cien yuh tix ka nawh lie?
         12 Mawh sang yum rhawm maix sonsang viex nawh nghox khaing daux glah nghox mai hoek
         sau daux krao nyiex maix lie?
         13 "Sim kala-uk jiet chix yib pruik tix daux pa yaw rangdi tix, viang mawh nan han tiag
         naog ka hauk mai pruik pa mhawm ang mawh lie?
         14 Grawh grawng nawh, nawh prah tawm tix piang tiex mai kieh tawm khankix siu ka daux
         phawng tiex,
         15 nawh ang khi rhawm ka sang dig caong tix khawn ka tawm tix max, phan ang mawh nan
         ka sang yuh totiag ka tawm an phawng heue.
         16 Nawh nieb pon yuh ka kawn tix ka daux pa kin rhawm, awm ang kix lai mawh kawn nawh,
         riang rao kaing yuh nawh mawh pa giex going mai ang koe cee koe cak heue.
         17 Grawh grawng nawh Siyiex hoik phan hoik deuh nawh mawh pa koe pingnya mai ang lai
         kieh nawh koe krax tawng heue.
         18 Yam yaog nawh tokaux tix lhaong, nawh nyiah maung brung mai pui brug heue.
         19 "Mawh pon tawx maix brung kieh koe riang lie? Mawh hoik jhup maix ti deuh ngawg nawh
         ka grang plukplak praix lie?
         20 Mawh pon kieh maix nawh phuh tix awm sido lie? lox phliah nawh meeh tix mawh ceu
         pa lhat graung heue.
         21 Nawh haik tiex ka daux lung daux ngawd mai yaw rangdi jaloh tix ka pa koe riang tix,
         nawh breeng tix laig ka daux naing heue.
         22 Nawh sibriem ka ceu pa lhat graung mai ang koe krax yaoh yee mai nawh ang chix via
         khaing lawm vaig heue.
         23 Lox luah khruah lawk te sidah ka nawh, tau mai rao pliah mai plah rhiem tieb pa mhawm
         plang heue.
         24 Nawh ting rhawm ca nyhau mai haik tiex tau mai krax pa song rhawm tix, nawh ang lai
         pon cung yawg tix kheu jao mhong ka sinum luah lox teettawng heue.
         25 Ka sigreung sinum lox teettawng, nawh ah lox tix Ha, ha! Nawh mhong sioe bhawm naing
         khaing dee singai mai ka lox yo cao kaing naing khankix mai khawm siaox naing heue.
         26 Mawh pon pu klang ce ka pingnya tawx maix mai di pruik tix pu hu ka see plak seh
         lie?
         27 Mawh tawx maix lox tix kieh klang krih pu mai yuh mheem tix piang dee pa lhaong lie?
         28 Nawh ot ka piang rang mai ot piang choek rang ka dee pa kaux cong heue.
         29 Khaing dee an ngai nawh kok puan dee singai mai jiang ka totiag heue.
         30 Kawn nawh khankix yawt ka nham, phan pa yum koe dee mawx nawh kawx ot tan heue."

1 Lheu khaing an Siyiex pawk lox Yawbax ah nin,
         2 "Mawh sang khaw pui an pa tieh feen ka cao pa ting sibrawm tix sidiex Nawh lie? Nawh
         pa mawh pui pa tang phimap ka Siyiex, kieh nawh deeh pawk heue."
         3 Khaix an Yawbax deeh pawk lox Siyiex ah nin,
         4 "Jhak heue, aux mawh pui caox, aux tak sang deeh pawk ka Maix Cao yuh ka mawx lie?
         Aux tak thox jheeh tix ka taix tix heue.
         5 Aux hoik loe ti sikah tix bawg, viang mawh nan aux tak ang lai baox ah khaix in,
         aux hoik loe ti pawk ra bawg, viang nawh nan aux tak ang lai baox jiiem lox tix heue.
         6 Khaix an Siyiex pawk lox ka Yawbax khaing daux bhaung ting ah nin,
         7 "Yam in rhawt maox nyoi maix awm mawh tix simex tix kaux, Aux tak chawk ka maix mai
         deeh pawk lox chawk aux ka maix heue.
         8 Mawh sang preet maix ti tik ka krax prawng ca Aux lie? Mawh keud maix tix mawh pui
         rahsee mai deuh Aux mawh pa koe phimap lie?
         9 Mawh koe riang rao plawng taix maix awm plawng taix Siyiex lie? Phan ang mawh nan
         mawh sang pon kieh maix lox tix sinum awm sinum lox Nawh Cao lie?
         10 Khaix an ceep ka sibrawm min plakngai mai pa mhawm grang mai khre tokaux tix ka ceu
         pa yaogyaw koe min mai ka ceu pa mhawm grang an khankix heue.
         11 Peeik ti tik krax song rhawm khaing daux maix, mai jhak ka pui pa ting rhawm ca nyhau
         khankix mai yeen nawh tiem heue.
         12 Jhak ka pui pa ting rhawm ca nyhau ku kaux mai deeh kieh kix hoek dee pa tiem, dig
         ti tik pui caox caig khankix ka dee ot dee koe kix heue.
         13 Mox kix tau ka daux phawng tiex mai tawb ngai kix ka pa faik heue.
         14 Khaix an Aux tak sang deeh rieb ka maix, sonsang pon taoh taix khawn dawm cao maix
         ka maix heue.
         15 "Yam in jhak ka totiag Behemok, Brung rawm, pa phan Aux ti deuh tau mai maix, nawh
         sawm rib awm moi heue.
         16 Jhak heue, riang nawh koe ka nyoi nawh mai sibrawm nawh koe ka si niak vaig nawh
         heue.
         17 Nawh vuh vied sidax tix awm gaw khaox Arit mai siniag ba viang nawh kab tix kaux
         tix gap hoik tix gap heue.
         18 Si-ang nawh khankix awm gawng tawng lheung mai si-ang praok nawh khankix awm gawng
         rhiem heue.
         19 Nawh mawh ceu pa phan pa deuh Siyiex phao voe, Mawh ngie Nawh Cao pa phan pa deuh
         nawh nong nong, pa pon viex vaig lawm tix hoek dex heue.
         20 Gawng lua khankix tawx pa ih ka son nawh mai totiag klieh tau mai paox tix daux tong
         tan heue.
         21 Nawh noi ti it greem veei pang kraox nhawng khankix mai ka daux yeem pang jo khankix
         mai ka daux ung heue.
         22 Veei pang kraox nhawng khankix, kheem ka nawh, pang khaox siglai hawt klawng khankix
         vung viang ka nawh heue.
         23 Viang rawm klawng hwan miex ding kawx, nawh ang khi rhawm mai viang rawm klawng Yawdan
         thah tix laig daux jheeh nawh kawx nawh ang gah ang greed tix.
         24 Mawh pui mawx pa sang pon dung ngai nawh dug mai phyawk ka mai teei rhiem cieh meeh
         nawh mai tuk hu lie?

1 "Mawh sang pon bluh maix ti teei totiag Levitan, goe rawm ka miiet mai pon phyawk
         dak nawh ka maox lie?
         2 Mawh sang pon cieh maix meeh nawh ka gawng jo, phan ang mawh nan mawh sang pon toh
         maix kap nawh ka rhiem feuk lie?
         3 Mawh sang khyox khaw nawh tix ka maix tom nie lie? Mawh sang sikah nawh lox awn lox
         tiem ka maix lie?
         4 Mawh sang yuh nawh sijax mukheu mai maix lie? Mawh sang kieh maix nawh mawh kawncau
         tix leeing ju lie?
         5 Mawh sang klieh maix mai nawh awm sim lie? Phan ang mawh nan mawh sang phyawk maix
         ti laung nawh son kawncau bun tix khankix lie?
         6 Mawh sang khan kheu paox grawm maix priex preem tix brie son nawh lie? Mawh sang
         gwieh kix tix tawx nawh ka sinax pui yuh lai geu lie?
         7 Mawh sang pon suat maix hak nawh ka pliah kak rao lie? phan ang mawh nan mawh sang
         pon suat maix kaing nawh ka pliah suat lie?
         8 Deuh taix tix piang nawh, paw lai baox keud tix sang yuh naing ka nawh tix bawg kawx,
         9 pa keud pex tix sang pex ka nawh mawh pa giex going, pie yaox ex ka nawh hoik mawh
         pa lhat ex ka ang mawh lie?
         10 Ang koe pui tix kaux kawx pa kan hu so nawh kaoh cung. Awm an mawh pui mawx pa pon
         cung tix ot ka plak sivoe Aux lie?
         11 Mawh pui mawx pa hoik yuh bwanson ka Aux, sonsang deeh viied Aux bwanson ka nawh
         lie? Can ceu pa koe greem raoma kuceu mawh cie Aux heue.
         12 "Aux tak ang mox ti deuh ka grawng caong Levitan khankix mai riang rao sibrawm nawh
         mai khawm ka kraung pa koe min plakngai nawh heue.
         13 Mawh pui mawx pa pon khleeing ti tik kraung ceep plak praix nawh lie? Mawh pui mawx
         pa pon greed tix dex hawt kap brung pa koe ra thaix an lie?
         14 Mawh pui mawx pa pon paoh siviex plak sivoe ngai nawh mai dia rhang nawh khankix
         mawh pa kied lhat ex ka ang mawh lie?
         15 Dia glawk rhang nawh, mawh pa kieh nawh koe min plakngai hoik nyeep tix kaux awm
         pa hoik tawk tix cum,
         16 an tix mu hoik tix mu singip paox tix son ang bhaung pon laig ka dau sinax khankix,
         17 kix hoik sitoe paox tix, tix mu hoik tix mu, kix kab tau mai paox tix, tix plak hoik
         tix plak mai ang lai chix tang tiah khaing paox tix heue.
         18 Yam miah nawh lih tix sawng riang mai ngai nawh awm pa riang plak ponngawb heue.
         19 Khaing daux jheeh nawh lih mawh rong ngu pa rup mai nyia ngu khankix pu tix lih khaing
         an heue.
         20 Taox ngu lih khaing daux meeh nawh, awm kaoh khaing aw rawm lok pa kied hax heue.
         21 Yam si leed nawh bhawm tix kieh suah rup mai rao ngu pa rup an lih khaing jheeh nawh
         heue.
         22 Nawh koe riang ka ngawg tix mai krax lhat graung hoik graoh ka plak sivoe nawh heue.
         23 Nex nawn siniag nawh khankix hoik kleuk tix tau mai paox tix mai kaux cong ang lai
         chix greed chix gah tix heue.
         24 Rhawm nawh kied kiien awm simaox mai mhaw pa koe plak greem heue.
         25 Yam yaog nawh tix kaoh, can pa kied ting riang rao khankix koe krax lhat graung,
         mawh kheu kied lhat kix mai kix hu teed ka can pa koe hawt praok tix heue.
         26 Viang pui blung nawh ka vaig kawx ang koe dee bleeh mai ka pliah ang ah, te ang ah
         mai pliah kak ang ah, ang lai mawh pa koe bwanson heue.
         27 Nawh hoik een hoik sawn rhiem awm brex nghox mai tawng lheung awm khaox rham heue.
         28 Te ang pon kieh nawh to, simaox puing ka ak maox vuh vied kawx awm sibroe ka son
         nawh heue.
         29 Krong pliah khankix nawh hoik deuh awm gawng nghox, nawh nyiah ka nyeu pui pliah
         ka tix heue.
         30 Ka greem nawh lawm awm shiag aw brak max mai khaix hu nawh awm rhoi thai ka daux
         ung heue.
         31 Nawh kieh dee pa raux lok awm lok aw, nawh kieh rawm sigrit sigra awm aw pa kraix
         bee ka heue.
         32 Nawh prah pa sawng riang plak khaix krax hu tix mai kieh rawm sigrit sigra paing
         awm hauk paing heue.
         33 Ka piang ca haktiex ang lai koe pa awm nawh tix ceu kawx, nawh hoik mawh ceu pa phan
         tix pa ang koe krax lhat graung heue.
         34 Nawh deuh can ceu pa ting khankix ang koe ceu mai nawh mawh Simiang piang kawn praix
         pa koe krax lhaong rhawm khawmuik heue.

1 Khaix an Yawbax pawk lox Siyiex ah nin,
         2 "Aux tawng ka pon yuh Maix Cao kuceu mai krax keud Maix Cao, ang koe pui pa pon kieh
         pon thiang ka heue.
         3 Maix Cao hoik chawk yuh nin, mawh pui mawx pa pon mox krax keud daux pa ang tix koe
         krax tawng yung lie? "Mawh kheu nan aux hoik loe tix ah, ka ceu pa ang aux tawng dee
         bleeh, ceu pa ang tawng khankix kieh mawh pa daox deng ka son aux heue.
         4 "Nghiet liak, mai kieh aux sikah liak, aux tak sang chawk cheng ka Maix, mai Maix
         deeh pawk lox aux liak.
         5 Aux hoik sax mhong grawng Maix Cao ka daux yhaok tix heue. Viang mawh nan yam in
         aux hoik yaox Maix Cao heue.
         6 Mawh kheu nan aux seeing ka tokaux tix mai doh keud ka phimap tix ka daux pa ngawm
         daux phawng tiex mai nyaox heue."
         7 Khaix hoik ah Siyiex lox in ka Yawbax mai Siyiex deeh ah nin ka Eliphat ceu pui Teman,
         "Krax pa song rhawm Aux hoik lih piang maix mai paox grawm maix ra kaux heue. Grawh
         grawng nawh ang maix lai krai ceu pa khaw caw ka Aux awm hoik krai kawncau Aux Yawbax
         heue.
         8 Mawh kheu nan yam in teei mawie mhaing aliah mu mai yung aliah mu son maix, mai hu
         ka kawncau Aux Yawbax mai yuh krax tan pa gleeing ka son maix, khaix an mai kawncau
         Aux Yawbax tak rawg bwan son maix heue. Grawh grawng nawh Aux tak rieb ka lox bwan
         rawg nawh, mawh kheu nan Aux tak ang lai deuh phimap ka maix awm pa koe rhawm cao
         maix heue. Grawh grawng nawh maix ang lai krai ceu pa khaw caw ka Aux awm hoik krai
         kawncau Aux Yawbax heue."
         9 Mawh kheu nan Elihux ceu pui Teman mai Biladat ceu pui Shua mai Zopha ceu pui Nemat
         lih hu mai yuh nawh awm gumlox pa tawm Siyiex ka kix, mawh kheu hoik rieb Siyiex ka
         lox rawg Yawbax bwan heue.
         10 Siyiex deeh tawx can pa hoik som nai Yawbax khankix, khaix hoik rawg nawh bwan ka
         son paox grawm tix heue. Siyiex hoik tawx lheu khaing pa koe nawh glang ka an ra son
         heue.
         11 Khaix an pux aik pux o nawh khankix mai pui meed pui tawng nawh glang ka in ku kaux,
         hoek bleeh ka nawh mai hoik ih nyaux tau mai nawh ka daux nyiex nawh mai kix tawx
         lox nyawm rhawm mai khu rhawm nawh, son krax pa kha rhawm pa hoik viex Siyiex hoek
         piang nawh khankix heue. Kix ku kaux hoik tawx mau plah mai jheep gien khri tix taix
         ka nawh heue.
         12 Siyiex hoik nawb bwan piang Yawbax, bwanson pa pon nawh baox nie lheu pon khaing
         pa koe nawh yam jah heue. Grawh grawng nawh, nawh hoik koe yung khankix tix mheen
         pon rheng mu mai kala-uk liah rheng mu mai mawie tang tix rheng mu mai la shiang tix
         rheng mu heue.
         13 Nawh baox pon kawn simex aliah kaux mai kawn bun loe kaux heue.
         14 Nawh kok ceu kaux kawn Yex tix mawh Yemima mai ceu kaux kawn I tix mawh Kizi mai
         ceu kaux kawn Am tix mawh Kerin Hapapuk heue.
         15 Ka daux haktiex baoh an khawmuik bun pa lheu mhawm grang khaing cub kawn bun Yawbax
         ang koe tix kaux kawx mai keeing kix tawx kix sidu pon sin sinax puxaik kix heue.
         16 Khaix an Yawbax im ju tix yieh tixpon num mai hoik yaox kawn praix mai kawn saux
         kawn sex tix khankix son daux ju pui pon ju heue.
         17 Mawh kheu nan Yawbax hoik yum mai riex ju tix mai grum naog ju tix heue.PsalmPsalmPsalmPsalmPsalm

         1
1 Pui pa ang hu ka daux pa nyaw glaw pui caox caig khankix, pui pa ang cung ka daux
         krax pui yuh phimap khankix, pui pa ang ngawm tau mai pui pa yuh pa ang cee ang cag
         khankix,
         2 mai pui pa gaux rhawm ka daux beenli Siyiex mai pa keud ku singaix ku sawm khankix,
         koe bwanson heue.
         3 Nawh awm khaox pa sum praok rawm klawng, yam hoek bawg yam, chix plix heue. Lhax
         nawh kawx, ang chix teue chix kroh mai kaing pa yuh nawh kuceu khawmuik kawx tak ting
         lhaong heue.
         4 Pui pa caox caig khankix ang lai mawh nan, kix awm kam riex pa phlu bhaung hu heue.
         5 Mawh kheu in pui pa caox caig khankix, ang kaux cong bawg yam prawng ca, mai pui
         yuh phimap khankix, ang pon ti ot dee ot cub pui pa rahsee khankix heue.
         6 Grawh grawng nawh, Siyiex hoik tawng ka daux krax pui pa rahsee khankix. Daux krax
         pui pa caox caig khankix tak sang hoek krax laux leeing heue.
         
            

         
      
   
      
         2
1 Mawh kheu patix ceu kawn pui khankix, rien ti sang tieh feen ka Siyiex. Mawh kheu
         patix ceu pui in khankix, briex kum kawng paox tix, sonsang yuh kaing pa ang koe ceu
         koe cag yuh ka mawx?
         2 Simiang haktiex khankix mai simiang khankix ah nin, "Ex briex kum kawng paox tix
         sonsang tieh feen ka Siyiex mai phyawk ka Simiang Cao Khrit pa hoik laug Nawh Cao
         heue."
         3 Ex tieh feen ka kix, sonsang luan ex khaing pa kwang kix ka ex mai kix ah nin, ex
         yieh ti tik ka pa kwang kix ka piang ex heue.
         4 Siyiex ngawm ka piang dang ngeung tix ka piang raoma mai nyiah ka kix heue. Nawh
         Cao kieh kix kaig tua heue.
         5 Nawh Cao sikah ka kix ka daux pa song rhawm mai Nawh kieh kix khi rhawm mai lhat
         graung ka pa kied song rhawm Nawh heue.
         6 "Aux hoik deuh Simiang cie Aux, ka piang gawng Zion pa singax singeh cie Aux heue."
         7 "Aux tak sang krai lox pa hoik krai Siyiex ka pui khankix, "Maix mawh kawn simex
         Aux, Aux hoik kieh maix keh daux in singaix heue.
         8 Rawg ka Aux heue, Aux tak sang tawx ceu pui khawmuik ka maix mai haktiex khawmuik
         kawx mawh cie maix heue.
         9 Maix teei khaox gix rhiem mai kwang ka piang kix mai maix tak sang pah kix phawng,
         awm pah ka aw tiex phawng heue."
         10 Mawh kheu nan, simiang khankix eue, kieh pex koe pingnya, mai simiang haktiex khankix
         eue, nghiet ka lox pa sidiex Aux yam in awx.
         11 Yuh kaing jhaw Siyiex ka daux pa lhat graung mai gaux rhawm gaux rhi heue.
         12 Ngeet ka kawn Cao, phan ang yuh nan, Nawh tak song rhawm mai maix tak hoek krax laux
         leeing heue. Pui pa een rawm ka Nawh Cao pon bwanson heue.

1 Siyiex eue, pui pa koeng ka aux kied nie heue, pui pa sang lah cha ka aux kawx, kied
         haoh hun heue.
         2 Pui khankix krai grawng aux ah nin, ka daux ceu kaux Siyiex, ang koe cao teem ka
         nawh,
         3 viang mawh nan, Siyiex eue, Maix mawh Cao pa tiebtie aux mai min plakngai aux mai
         Cao pa vaoh kaing aux heue.
         4 Sonsang teem ka aux, yam kok yo aux ka Siyiex, Nawh Cao ot ka piang gawng pa singax
         singeh mai nghiet ka lox aux mai deeh pawk ka lox aux heue.
         5 Aux laig it mai deeh siduad mhawm mhawm, grawh grawng nawh, Siyiex priex ka aux heue.
         6 Viang pui pa koeng ka aux, rob vung viang aux, kaing mheen kaing sien kawx, ang aux
         doh lhat.
         7 Siyiex eue, kaoh heue, mai Siyiex aux eue, taoh ka aux heue. Nawh Cao simang sibax
         pui pa koeng ka aux khankix mai raig rhang pui pa caox khankix heue.
         8 Krax taoh mawh pa kaoh khaing Siyiex, kieh bwanson Nawh Cao koe ka piang pui Nawh
         Cao khankix liak.

1 Siyiex pa rahsee cao pa priex aux eue, deeh pawk ka lox pa kok yo aux liak. Yam koe
         krax pa khi rhawm aux, Maix mawh Cao pa teem aux heue. Yam in kawx, caux rhawm ka
         aux mai nghiet ka lox pa rawg aux bwan liak.
         2 Pui khankix eue, pex kawn sang nieb yuh min plakngai aux laux miex grheung? Pex kawn
         sang pie lhen yuh kaing pa ang rahsee mai pex kawn sang moh ti yuh ka ceu pa ang koe
         bwanson miex grheung?
         3 Deuh pex tawng Siyiex hoik laug ti teei pui pa singax singeh ti deuh son Nawh Cao
         mai Siyiex nghiet ka lox aux yam kok yo aux ka Nawh heue.
         4 Ka daux pa lhat graung, tik ka phimap pa yuh tix mai pex laig ka daux lawg dee it
         mai nghiet ka daux rhawm tix, ka grawng inkix mhawm mhawm heue.
         5 Krax tan pa rahsee, deuh rhawm ka Siyiex heue.
         6 Mawh kheu jao pui tom nie ah nin, "Mawh pui mawx pa sang jhi ex yaox ceu pa mhawm
         nhieh, Siyiex eue, kieh pa riang min plakngai Maix jhan riang ka piang ex liak."
         7 Kieh rhawm aux nie lheu gaux rhawm khaing kix pa pon gaox, pon nghox mai pa pon plix
         siiet tom nie liak.
         8 Yam it, aux laig it mhawm mhawm, grawh grawng nawh, Maix Siyiex tix kaux khaing,
         kieh aux luan khaing pa caox pa ang mhawm heue.

1 Siyiex eue, nghiet ka lox aux mai lox pa ngia aux liak.
         2 Siyiex eue, mawh kheu rawg aux bwan ka Maix, nghiet ka lox pa kok yo aux liak.
         3 Siyiex eue, yam ponngawb Maix mhong ka lox aux mai yam ponngawb Maix mhong lox rawg
         aux bwan ka daux krax krox jun sivoe ngai Maix heue.
         4 Maix mawh Siyiex pa ang moh ka pui pa ang rahsee mai ang rieb ti teei ka pui pa caox
         heue.
         5 Pui pa caox caig ang pon ti hoek dee ot Maix mai Maix koeng ka pui pa ang rahsee
         khawmuik heue.
         6 Maix tak sang yuh laux ka pui pie lhen khankix, Siyiex seeing brai ka pui pa pah
         pui yum mai pui pie lhen khankix heue.
         7 Phan mawh aux pon ti hoek daux nyiex Maix, kheu pon bwanson Maix tom nie mai koe
         rhawm lhat ka Maix mai pon ti krub ka Maix, daux nyiex bwan pa singax singeh heue.
         8 Siyiex eue, mawh kheu koeng pui ka aux, thong aux hu ka krax pa rahsee Maix liak,
         kieh daux krax Maix rahsee sivoe ngai aux liak.
         9 Jheeh kix ang kaux sijax, daux rhawm kix mawh pa caox, daux ghok kix mawh simeeig
         pa hoik bhang, dak kix kawx jiet chix nyaw glaw heue.
         10 Siyiex eue kieh phimap hoek ka piang kix, kieh kix sivu ka krax keud krax sawn tix
         mai grheu ti tik kix kheu phimap pa lud kix tom nie, mawh kheu tieh feen kix ka Maix
         heue.
         11 Pui pa deuh rhawm ka Maix, koe krax gaux rhawm. Kix koe krax gaux rhawm gaux rhi
         mai kok yo kheu kia ngien Maix ka kix heue. Kix pa moh ka ceu kaux Maix, kieh koe
         krax gaux rhawm gaux rhi ka daux Maix liak.
         12 Siyiex eue, nawb bwanson ka pui pa rahsee mai kieh bwanson Maix tiebtie ka kix, awm
         kraung naing pa tiebtie heue.

1 Lox pa yaogyaw Davit Siyiex eue, paw nyang deuh phimap ka piang aux, ka daux pa song
         rhawm Maix mai paw nyang sivied ti gau aux ka daux pa kied song rhawm Maix liak.
         2 Siyiex eue, teem ka aux, mawh kheu iak riang aux, Siyiex eue, kieh aux deeh brax
         deeh moi, mawh kheu si-ang aux hoik yung yiang heue.
         3 Ju aux kied lhat graung heue. Siyiex eue, aux kawn sang kham geu miex grheung?
         4 Siyiex eue, Maix deeh hoek ti taoh ju aux liak. Deeh taoh aux ka daux krax pa caux
         rhawm Maix liak.
         5 Ka daux meung yum ang pui lai doh keud ka Maix, ka dee an, pui mawx pa sang yaogyaw
         ka Maix?
         6 Aux iak riang rao kheu kied kha aux rhawm tix mai jah rawm ngai ku singaix, tom kieh
         dee it aux caux lan heue.
         7 Laux ngai aux kheu khi rhawm aux, vuvi ngai aux jao pui pa koeng ka aux khankix heue.
         8 Pui pa yuh kaing pa caox caig khankix eue, via hu khaing aux heue. Siyiex hoik mhong
         ka lox yiiem riag yo aux heue.
         9 Siyiex hoik mhong ka lox pa khyox khaw aux mai Siyiex hoik nghiet ka lox pa rawg
         aux bwan heue.
         10 Can pui pa koeng ka aux khawmuik, tak hoek krax kaig tua mai hoek krax som nai heue.
         Kix kaig tua mai tang to dom mawx dom an heue.

1 Siyiex aux eue, aux deuh rhawm ka Maix heue, teei aux lih khaing tawm taix pui pa
         tuktiaktukte mai taoh ka aux liak.
         2 Phan ang mawh nan, awm pa ang koe cao pa taoh mai kix teei ju aux, awm sivai sangsi
         pa kiied pa rud ti tik heue.
         3 Siyiex aux eue, phan aux hoik yuh nan ang ah mai phan koe see pa ang khaw ka daux
         taix aux ang ah,
         4 mai phan aux deeh yuh krax lud ka pui pa hoik khaw ka aux, pa ang tie koe grawh grawng
         mai tuktiak tukte awm pui pa koeng ang ah.
         5 Phan aux siep koe phimap tix ceuceu, kieh pui pa koeng ka aux, hoek leue ti pon giex
         ka ju aux heue. Kieh kix dig ju aux ka piang tiex mai kieh min plakngai aux rau dee
         tiiem ka daux phawng tiex liak.
         6 Siyiex eue, kaoh liak, ka daux pa song rhawm Maix, teei riang rao Maix mai tiebtie
         ka pui pa koeng ka aux liak, siduad ka son aux mai prawng ca ka son aux liak.
         7 Kieh ceu kawn pui khawmuik krawk khrawm ti rob vung viang Maix mai Maix deeh haok
         ka piang kix ka dee lhaong,
         8 Siyiex mawh Cao pa prawng ca ka kawn pui heue. Siyiex eue, aux rahsee ang ah, grum
         naog ang ah, jhak mai prawng ca ka piang aux liak.
         9 Kieh pui pa yuh kaing pa caox caig khankix som, mai pui pa yuh kaing pa rahsee khankix
         kaux cong liak, Maix mawh Siyiex pa rahsee, Cao pa chawk cheng ka rhawm rhi mai sok
         lax heue.
         10 Siyiex mawh Cao pa tiebtie ka aux mai mawh Cao pa taoh ka pui pa rahsee heue.
         11 Siyiex mawh Cao pa prawng ca rahsee mai Nawh Cao song rhawm ka pui pa ang rahsee
         jheung jheung heue.
         12 Phan pui ang thai lox cox rhawm tix, Siyiex klaing vaid mai Nawh Cao hoik vaik ak
         mai nyeu ti deuh heue.
         13 Kraung naing pa chix kieh yum mai te pa hoik rup ngu, Nawh Cao hoik rien son kix
         heue.
         14 Jhak heue, nawh yaox ti kham geu ka pa keh ka daux phimap mai nawh teei ti nghe ka
         krax keud sawn pa ang mhawm, lih keh ti mawh pa khi rhawm heue.
         15 Nawh hoik kaong daux tiex pa kied raux mai tokaux nawh deeh rau ka daux tiex pa hoik
         kaong nawh tiru heue.
         16 Krax keud sawn pa yuh nawh, pa ang mhawm deeh hoek ka piang kaing nawh mai kaing
         pa yuh nawh pa ang mhawm an, deeh hoek ka piang khwan kaing nawh heue.
         17 Phan mawh aux, tak sang yaogyaw ka Siyiex, Cao pa prawng ca pa rahsee mai rhax lai
         yaogyaw ka ceu kaux Siyiex pa ting lhaong khaing khawmuik heue.

1 Siyiex ex eue, ceu kaux Maix mawh pa ting lhaong ka piang haktiex in khawmuik heue.
         Min pakngai Maix pa ting lhaong hoik koe ka piang raoma heue.
         2 Maix tawx krax yaw rangdi ka jheeh kawn nyawm mai kawn ngie pa kawn peuex khankix
         mai pui pa koeng mai pui pa bak ti yuh krax lud daux rhawm tix ang ah, Maix chix kieh
         yiien yawg tix heue.
         3 Phan aux keud ti yaox grawng pa phan pa deuh Maix raoma, khix, simuing ka gien taix
         Maix,
         4 kawn pui mawh pa yuh ka mawx, Maix lai kawn doh keud ka nawh, kawn kawn pui mawh
         pa yuh ka mawx mai Maix lai kawn kia ngiien ka nawh?
         5 Maix hoik yuh nawh tiiem khaing kawncau Siyiex khankix ceeix khaing heue. Maix hoik
         ceep nawh ka mhok min pakngai mai ceu pa nabyam yungyi heue.
         6 Kieh nawh giex kaing ka can pa hoik phan hoik deuh Maix khankix.
         7 Pa mawh yung, mawie, totiag
         8 sim raoma, kax mai pa chix chuh chix hu ka daux rawm khankix hoik deuh ka greem caong
         Nawh heue.
         9 Siyiex ex eue, ceu kaux Maix mawh pa ting lhaong ka piang haktiex in khawmuik heue.

1 Siyiex eue, aux viex khawm rhawm tix, khawmuik yaogyaw ka Maix heue. Aux tak plak
         jhi ceu pa daox am Maix khawmuik heue.
         2 Aux tak gaux rhawm ka daux Maix mai aux tak rhax lai yaogyaw ka ceu kaux Maix Siyiex
         pa ting lhaong heue.
         3 Grawh grawng nawh, pui pa koeng ka aux khankix, deeh plak khaix mai goh ti laux leeing
         sivoe ngai Maix heue.
         4 Maix ot plak aux mai hoik prawng ca, Maix ngawm piang dang ngeung ti prawng ca rahsee
         heue.
         5 Maix hoik sivied ti gau ka pui tang ceu khankix mai Maix yieh ti tik ka pui pa caox
         caig khankix mai preet ti tik ceu kaux kix leeing ju heue.
         6 Pui pa koeng khankix hoik laux leeing mai veng dee ot kix kawx, hoik grai grhup pak
         lawg heue.
         7 Siyiex mawh pa kaux cong leeing ju mai Nawh Cao hoik cox dangngeung dee prawng ca.
         8 Nawh tak prawng ca ka kawn pui piang haktiex ka daux pa rahsee mai Nawh tak prawng
         ca rahsee ka kawn pui heue.
         9 Siyiex mawh dee deuh rhawm pui pa yaox ti kham geu krax tuktiaktukte mai mawh dee
         deuh rhawm yam hoek krax khi rhawm heue.
         10 Pui pa tawng ka ceu kaux Maix khankix tak yum rhawm ka Maix heue. Grawh grawng nawh,
         Siyiex eue, Maix ang chix tik vud ka can pui pa sawg ka Maix heue.
         11 Rhax lai yaogyaw ka Siyiex, pa ot ka daux veng Zion mai krai grawng pa yuh Nawh Cao
         ka pui khawmuik awx.
         12 Nawh Cao chawk cheng ka pui pa teei ju pui yum khankix mai doh keud ka pui pa hoik
         yum khankix heue. Nawh Cao ang doh pi awm ka lox pa kok yo pui pa kha rhawm khankix
         heue.
         13 Siyiex eue, caux rhawm mai taoh ti teei ka aux liak. Jhak ka pui pa koeng ka aux
         mai pa tuktiak tukte kix ka aux liak mai taoh ti teei aux lih khaing krax yum liak.
         14 Phan yuh nan, aux tak sang jhi bwanson Maix khawmuik ka sivoe ngai kawn pui pa ot
         ka daux veng Zion khankix heue. Aux gaux rhawm kheu hoik taoh Maix ti teei aux heue.
         15 Pui tang ceu khankix, deeh rau ka daux tiex pa hoik kaong kix mai caong kix deeh
         krix ka kie pa hoik taong cao kix heue.
         16 Siyiex yuh tokaux Nawh sidawng ka daux pa prawng ca tix heue. Pui pa ang rahsee khankix,
         deeh sivu ka kaing pa hoik yuh tix tiru heue.
         17 Pui pa ang rahsee mai can pui pa pi awm ka Siyiex khankix, tak sang grheu kix lih
         hu ka daux meung yum heue.
         18 Nawh Cao ang doh pi awm ka kix, pui pa hot sibhawm mai krax pa krox jun, pui pa kha
         rhawm khankix ang chix laux leeing, leeing ju heue.
         19 Siyiex eue, kaoh heue, paw kieh pui pex mai kieh pui tang ceu kham geu ka krax pa
         chawk pa cheng sivoe ngai Maix mai prawng ca ka kix liak.
         20 Siyiex eue, ghlat ka kix liak mai kieh kix tawng grawng mawh kix pui giex liak.

1 Siyiex eue, Maix chix cung dee singai yuh ka mawx? Mawh kheu patix Maix chix mox
         tix yam yaox krax pa khi rhawm yuh ka mawx?
         2 Pui pa ang rahsee pa ting rhawm khankix, chix kieh pui pa hot sibhawm khankix, kha
         rhawm heue. Kix tak yaox ti kham pa giex pa phyawk pui ka pa nieb lak keud kix ti
         yuh tiru heue.
         3 Pui pa ang rahsee khankix, chix yuh grang tokaux tix mai chix yaw ka tokaux tix mai
         nieb yuh pa ang cee ang cag ka Siyiex heue.
         4 Pui pa ang rahsee khankix, keud daux rhawm ti ah nin, "Nawh Cao ang lai deeh teei,
         " Kheu ang Siyiex koe heue.
         5 Krax pa hu Nawh mawh pa kaux jheung jheung mai krax prawng ca Nawh, viang lhaong
         mai singai khaing Nawh kawx, Nawh Cao phlu ti tik ka pui pa koeng ka Nawh khawmuik
         heue.
         6 Nawh keud ti ah nin daux rhawm tix, aux ang gah greed tix mai ang tau ti hoek ka
         daux pa kha rhawm tix bawg kawx heue.
         7 Ka daux jheeh nawh hoik naog lox pa jhax lawg mai pie lhen mai coh lox sikah heue,
         greem dak nawh hoik naog ceu pa ang mhawm mai pa ang rahsee heue.
         8 Nawh briex mox ti hawt dex praok yaong mai briex jawm ti pah pui pa ang koe phimap
         yum dee glip mai ngai nawh briex jiang ti jhak ka pui pa hot sibhawm khankix heue.
         9 Nawh briex mox tix awm mox sivai sangsi ka daux yeem heue. Nawh mox tix sonsang giex
         ka pui hot sibhawm mai nawh taing sau rub ka pui hot sibhawm ti sang giex kix hu heue.
         10 Pui pa iak riang rao khankix, rau hu ka daux tawm taix pui pa ting sibrawm khankix
         heue.
         11 Nawh keud daux rhawm tix, Siyiex hoik pi awm ka aux, Nawh Cao hoik veeh ngai tix
         khaing aux mai ang yaox ka aux tix bawg kawx heue.
         12 Siyiex eue, kaoh heue, Siyiex eue, yaog taix Maix liak, paw doh pi awm ka pui pa
         kha rhawm liak.
         13 Mawh kheu patix pui pa ang rahsee khankix, nieb yuh pa ang cee ang cag ka Siyiex,
         ka daux rhawm tix mai ah, "Ang lai jhak ka kix lie?"
         14 Viang mawh kawx nan, Maix hoik yaox heue, grawh grawng nawh, Maix mawh Cao pa chix
         teem ka pui pa kha rhawm khankix mai pui hot sibhawm khankix koe ka daux tawm taix
         Maix mai Maix mawh cao pa teem ka kawn doe pa ang koe miex keeing khankix heue.
         15 Maix raig ti tik ka plawng taix pui pa ang rahsee khankix mai pui pa yuh pa caox
         pa caig khankix, son ang Maix sang yaox ka pa yuh kix tix bawg kawx heue.
         16 Siyiex mawh Simiang leeing ju heue. Pui tang ceu khankix, tak sang grai hu ka daux
         meung Nawh heue.
         17 Siyiex eue, Maix hoik mhong ka lox pa rawg mhaing pui pa kha rhawm khankix mai Maix
         kieh rhawm kix nhim mai daong yhaok Maix nghiet ka lox pa mhaing kix liak.
         18 Maix tak sang nghiet ka lox pui pa kha rhawm mai kawn doe pa ang koe miex keeing
         khankix mai Maix ot ka plak kix mai prawng ca ka son kix ka pui pa glhat ka kix heue.

1 Aux deuh rhawm ka Siyiex, mawh kheu patix pex ah nin ka ju aux, "Pu hu ka piang gawng
         awm sim yuh ka mawx?"
         2 Jhak heue, pui pa ang rahsee khankix, hoik vaik ak mai sau te sonsang puing ka pui
         pa rahsee khankix ka daux pa faik heue.
         3 Phan num hoik laux leeing, pui pa rahsee chix yuh ka mawx?
         4 Siyiex ot ka daux nyiex bwan Nawh pa singax singeh heue. Dangngeung Siyiex koe ka
         piang meung raoma, ngai Nawh jhak mai siyieb ngai Nawh sigaig ka pa yuh kawn pui heue.
         5 Siyiex cheuk ti yaox ka pui pa rahsee mai pui pa caox caig, mai Nawh koeng ka pui
         pa moh ti yuh ceu pa laux leeing khankix heue.
         6 Nawh Cao kieh gaox ngu rup lih ka piang kix pa caox caig, pa mawh ngu mhat mai bhaung
         caox pa kied hax, tak sang kieh mawh son pa ih kix heue.
         7 Siyiex mawh pa rahsee, grawh grawng nawh, Nawh moh ka pa rahsee mai Nawh ot plak
         pui pa rahsee heue.

1 Siyiex eue, taoh aux liak, grawh grawng nawh, pui pa mhawm ang koe mai pui pa kaux
         sijax kawx, hoik grai hu khaing kawn pui heue.
         2 Paox plawg paox nyhawm pa ot tau kawx, tix kaux lai tix kaux, lah cha ka paox tix,
         ka siyieb jheeh pie lhen mai kix sikah ka paox tix mai koe rhawm ra mu heue.
         3 Siyiex tak sang pat ti tik siyieb jheeh mai dak pa ah lox ting lox lhaong mai pie
         lhen khawmuik heue.
         4 Pui pa ah nin, ex teei dak tix pex heue, siyieb jheeh ex tang koe mai ex mai pui
         mawx mawh Simiang ka piang ex, kix nieb ah nan heue.
         5 Siyiex ah nin, "Aux tak kaoh cung sipiag kix, pui pa yaox ti kham geu ka pa tuktiak
         tukte mai krax kha rhawm mai krax pa cai rhawm mai pui pa ngheeik ngia khankix heue.
         Mai Aux tak sang tawx krax pa nyawm rhawm ka pui pa yaox ti kham geu krax pa nunai
         khankix heue.
         6 Sijax mukheu Siyiex mawh pa singax singeh awm mau pa hoik thi mai hoik tieh aliah
         bawg heue.
         7 Siyiex eue, Maix kia ngien ka kix mai tiebtie ka kix, ceu pui yam in jheung jheung
         heue.
         8 Pui pa ang rahsee khankix, vuvie tix sinax kawn pui kudah kudee tom yam hoek bawg
         yam yaog lhaong ka pui pa tiiem khankix heue.

1 Siyiex eue, Maix tak sang pi awm ka aux miex grheung? Maix tak sang mox ngai tix
         khaing aux miex grheung?
         2 Ceu pa khi rhawm ka daux rhawm aux ku singaix ku sawm, aux kawn sang yaox ti kham
         miex grheung? Pui pa koeng ka aux khankix, kawn sang ting ka piang aux miex grheung?
         3 Siyiex aux eue, veeh plakngai Maix mai nghiet ka lox aux liak, kieh ngai aux riang
         liak, phan ang mawh nan, ha kox laig it mai yum heue.
         4 Pui pa koeng ka aux, tak sang ah nin nhieh, "Aux hoik pex ka nawh, " nu ka gaux rhawm
         gaux rhi pui pa lak lheet ka aux khankix, yam yaox aux krax khi rhawm heue.
         5 Viang mawh kawx nan, aux deuh rhawm ka krax pa caux rhawm Maix mai rhawm aux koe
         krax gaux rhawm gaux rhi ka krax taoh Maix heue.
         6 Aux rhax lai yaogyaw ka Siyiex, mawh kheu hoik yuh Nawh bwanson ka aux heue.

1 Pui pa daox pa aw khankix keud ti ah nin ka daux rhawm tix, "Ang Siyiex koe, " Mai
         kix mawh pui pa hoik cux sium mai yuh pa seeing brai heue. Pui pa yuh pa mhawm ang
         koe tix kaux kawx.
         2 Siyiex ot ka piang meung raoma mai jhak ka kawn pui, pa sawg pa tawng pa yung ka
         Nawh koe tix kaux kaux lie? Ang koe lie?
         3 Kawn pui khawmuik hoik lud krax mai hoik cux sium awm paox tix khawmuik, pui pa yuh
         pa mhawm ang koe, pon ang koe pie tix kaux kawx.
         4 Can pui pa yuh pa caox khawmuik ang kix tawng lie? Kix kiied ti ih pui Aux, awm ih
         kix blah mai ang kok ka Siyiex lie?
         5 Ka dee an, tak koe krax pa kied lhat graung, grawh grawng nawh, Siyiex ot plak pui
         pa rahsee heue.
         6 Pex kieh pui pa hot sibhawm kaig tua, mawh kheu kix deuh rhawm ka Siyiex heue.
         7 Kieh krax taoh pui Isarelax lih hoek khaing piang gawng Zion liak, yam deeh viex
         Siyiex siliex pa viex kix hu deeh hoek, Yakop tak gaux rhawm gaux rhi mai pui Isarelax
         tak sang gaux rhawm gaux rhi heue.

1 Siyiex eue, pui mawx sang ot ka daux nyiex bwan Maix? Pui mawx sang ot ka piang gawng
         pa singax singeh Maix?
         2 Pui pa hu ka daux krax pa rahsee mai pui pa yuh pa mhawm mai pui pa krai lox pa kaux
         sijax ka daux rhawm tix.
         3 Pui pa ang teei dak ti coh lox sikah mai pui pa ang yuh kaing pa ang mhawm ka paox
         grawm tix mai pui pa ang salao ka paox plawg tix.
         4 Pui pa ang yuh paox pie ka pui pa caox caig sivoe ngai nawh mai lhat graung ka Siyiex,
         viang tokaux nawh laux leeing kawx, sijax mukheu nawh ang yuh laux awm pa hoik tiex
         tu nawh heue.
         5 Nawh tawx pui yaog yaing mau kawx, ang teei rao mai mawh pui pa ang ih mau chun praok
         ka pui pa ang koe phimap mai nawh tak mawh pa kaux cong leeing ju heue.

1 Siyiex eue, kia ngien ka aux liak, grawh grawng nawh, aux deuh rhawm ka Maix heue.
         2 Aux ah nin ka Siyiex, "Maix mawh Simiang aux, lheu khaing Maix ceu pa mhawm ang koe
         mai aux."
         3 Pui pa singax singeh pa ot ka daux meung Maix, mawh pui pa mhawm pa khaw rhawm aux
         heue.
         4 Can pui pa hawt khaix siyiex tang kaux, tak pon krax pa kha rhawm tom nie heue. Aux
         ang rhawm kieh nham ti lih, sonsang tan ka son kix pie ceu kaux kix kawx, aux ang
         rhawm kieh simawd.
         5 Siyiex mawh sonsang pon aux sin mai son kawk pa sang nyaux aux heue. Maix mawh Cao
         pa priex sin aux mai Cao pa chix gwieh heue.
         6 Mee haktiex pa keung aux ti kwang, caw dee mhawm mai sin pa pon aux mawh pa mhawm
         heue.
         7 Aux yaogyaw bwanson Siyiex, ka pa tawx krax pa tawng pa yung ka aux, yam ponsawm
         kawx, rhawm aux deeh so ka aux heue.
         8 Aux deuh Siyiex sivoe ngai aux jheung jheung. Grawh grawng nawh kheu Nawh Cao ot
         plak khawn dawm aux mai ang aux lai greed lai gah.
         9 Mawh kheu in, rhawm aux tom nyawm rhawm mai min plakngai aux tak gaux rhawm gaux
         rhi, tokaux aux kawx, ot ka daux krax krox jun heue.
         10 Grawh grawng nawh, Maix ang tik grham ju aux ka daux meung yum mai Maix ang kieh
         pui pa singax singeh cie Maix hoek krax cux sium.
         11 Maix tak jhi aux yaox krax pa im ju, krax pa grum naog mai krax pa gaux rhawm gaux
         rhi sivoe ngai Maix mai koe krax pa gaux rhawm gaux rhi dex taix khawn dawm Maix jheung
         jheung heue.

1 Siyiex eue, ot plak pui pa rahsee mai nghiet ka lox pa kok yo aux liak, veeh yhaok
         Maix mai nghiet ka lox pa rawg mhaing aux ka daux jheeh pa ang pie lhen liak.
         2 Kieh krax prawng ca aux, mawh pa kaoh khaing Maix mai kieh ngai Maix jhak ka grawng
         pa rahsee liak.
         3 Cheuk cheu ti yaox ka rhawm aux, hoek ti kia ngien ka aux yam ponsawm, yam cheuk
         cheu Maix ti yaox ka aux mai ang yaox pa caox caig daux aux, pa keud aux mai lox jheeh
         aux kawx, ang koe dee lud.
         4 Mawh kheu hawt aux gumlox Maix mai via khaing ceu pa laux leeing pa yuh pui tang
         kaux khankix heue.
         5 Kieh caong aux kaux cong yam hu aux daux krax Maix mai son ang caong aux cang klad
         liak.
         6 Siyiex eue, aux rawg mhaing ka Maix mawh kheu hoik pawk Maix lox aux, veeh yhaok
         Maix mai nghiet lox aux liak.
         7 Teei taix khawn dawm Maix taoh ka pui pa deuh rhawm ka Maix khaing tawm taix pui
         pa tieh feen ka Maix, Simiang eue, Maix jhi yaox krax moh krax rhawm pa daox am Maix
         liak.
         8 Kia ngien aux, awm jhak Maix ka sok ngai tix mai tawb aux ka greem veei pruik Maix
         liak.
         9 Kieh aux luan khaing tawm taix pui pa caox caig, pa tuktiaktukte ka aux, pa mawh
         pui pa koeng pa simie ti teei aux yum mai pa rob hawt vung viang aux khankix liak.
         10 Kix ang koe krax pa caux rhawm mai ah lox ting lox lhaong heue.
         11 Aux hu dee mawx ang ah, kix hoik rob vung viang aux, sonsang goh aux ka piang tiex,
         kix jeung ngai ka aux heue.
         12 Awm sivai sangsi pa simie ti rud ti ih ka to pa hoik pon tix mai awm kawn sivai sangsi
         pa mox tix ka daux yeem dee ot tix heue.
         13 Siyiex eue, kaoh heue, tiebtie ka kix mai nyhot kix goh liak, teei vaid Maix mai
         kieh aux luan khaing tawm taix pui caox caig khankix liak.
         14 Siyiex eue, ka daux tawm taix Maix, kieh aux luan khaing tawm taix pui mai tawm taix
         pui haktiex liak. Yam kawn im ju kix yam in kieh kix sak naog ka sin Maix mai kieh
         kix deuh son kawn praix tix ang ah, son kawn saux kix heue.
         15 Grawh grawng nawh, aux mawh pui pa rahsee tak sang pon ti yaox ka plakngai Maix heue.
         Yam siduad aux, rhawm aux hoik grum naog awm riang pak peung Maix heue.

1 Siyiex eue, aux moh ka Maix, kheu mawh Maix riang rao aux heue.
         2 Siyiex mawh rang ting dee deuh aux rhawm tix mai mawh guh veng pa kaux pa tiebtie
         ka aux, rung pa lawm Nawh taoh ti teei aux mai mawh tab pa kaux son aux heue.
         3 Aux tak kok yo ka Siyiex, pa khaw aux ti yaogyaw ka Nawh mawh kheu hoik taoh Nawh
         aux luan khaing daux tawm taix pui pa koeng ka aux khankix heue.
         4 Maox krax yum hoik rob vung viang aux mai aux lhat ka rawm klawng yum pa chix kieh
         laux heue.
         5 Maox meung yum hoik rob vung viang aux mai aux hoik krix ka kie krax yum heue.
         6 Yam yaox aux krax nu krax khawm, aux kok yo ka Siyiex mai aux rawg mhaing ka Nawh
         heue. Nawh mhong ka lox kok yo aux ka daux nyiex bwan Nawh mai lox pa kok yo aux sivoe
         ngai Nawh hoek daux yhaok Nawh heue.
         7 Yam an haktiex yung yiang prung prang mai gawng lua khankix greed ti hu, mawh kheu
         kied song rhawm Nawh Cao heue.
         8 Taox ngu lih khaing daux meeh Nawh mai ngu lih khaing daux jheeh Nawh mai gaox ngu
         rup kheu Nawh heue.
         9 Nawh Cao plak raoma lih hoek ka greem caong Nawh mai lih ti mawh pa faik heue.
         10 Nawh Cao brug ka kawncau Siyiex Cherubin hoek mai pu hu vung viang mai hu ka piang
         pruik bhaung heue.
         11 Nawh yuh pa faik mai mox ka daux rawm mai paiawm lung rob vung viang Nawh heue.
         12 Mawh kheu jhan pa riang sivoe ngai Nawh mai paiawm viex mu pre mai gaox ngu prung
         prang hu heue.
         13 Siyiex pa ting lhaong, kieh sinum praix lih ka piang raoma mai ploi lox sinum lih
         mawh mu pre mai gaox ngu heue.
         14 Nawh puing ak hu ka kix mai ploi pukplak praix mai kieh kix som mai tang to heue.
         15 Siyiex eue, Maix deuh phimap ka kix, ka daux pa toek Maix bhawm ka daux meeh tix
         mai Maix kieh greem rawm mai jaong num haktiex lih sidawng heue.
         16 Nawh Cao ot dee lhaong mai nyeu taix tix tok aux lih khaing ka daux rawm pa ting
         pa raux heue.
         17 Taoh ti teei aux lih khaing pui pa koeng ka aux, pa nie lheu ting riang khaing aux
         mai pa koeng riang ciang khoi ka aux khankix, mawh kheu ang aux lai pex ka kix heue.
         18 Kix hoek ti yuh pa caox ka aux mai singaix yam yaox aux krax khi rhawm, viang mawh
         nan, Siyiex mawh dee deuh aux rhawm heue.
         19 Nawh viex aux hu ka dee vieh va mai Nawh taoh ti teei aux, kheu kied moh Nawh aux
         heue.
         20 Siyiex tawx bwanson, awm pa rahsee aux mai tawx awm taix pa singax singeh aux heue.
         21 Grawh grawng nawh, kheu hawt aux daux krax Siyiex jheung jheung, aux ang lai yuh
         pa caox caig mai ang lai tik ka Siyiex.
         22 Krax prawng kra ca Nawh, hoik koe sivoe ngai aux mai aux ang tik ka beenli Nawh Cao
         heue.
         23 Aux hoik grum ceu pa mhawm mhiem sivoe ngai Nawh mai aux hoik via ka phimap pa caox
         heue.
         24 Grawh grawng nawh, Siyiex, tawx bwanson awm pa rahsee aux mai tawx awm taix pa singax
         singeh plak sivoe ngai Nawh Cao heue.
         25 Tawx krax pa caux rhawm ka kix, pui pa chix caox rhwm, Maix tawx krax grum naog ka
         kix pa grum naog heue.
         26 Maix tawx pa singax singeh ka kix pui pa singax singeh mai Maix tawx pa lah cha ka
         kix pui pa lah cha heue.
         27 Maix taoh ti teei ka pui pa hot pa sibhawm khankix mai yeen tiem ka pui pa ting rhawm
         lhaong ngai khankix heue.
         28 Siyiex tok kawk ngu aux mai jhan riang ka daux pa faik heue.
         29 Grawh grawng nawh, aux pon to dex tab Maix mai pon jao ka guh veng, mawh kheu deuh
         aux rhawm ka Maix heue.
         30 Daux krax Siyiex mawh pa grum naog, sijax mukheu Nawh, hoik mawh pa thi ti singax
         singeh heue. Nawh Cao mawh ceu pa tiebtie ka kix pui pa deuh rhawm ka Nawh heue.
         31 Lheu khaing Siyiex, siyiex mawx pa kawn koe tix kaux kaux, lheu khaing Siyiex ex,
         simaox rang mawx pa kawn ting khaing Nawh lie?
         32 Siyiex teei maox rawd nyoi mai nhawt ka nyoi aux mai kieh krax hu aux rahsee heue.
         33 Nawh kieh caong aux brax awm caong cak mai kieh aux cung ka dee lhaong heue.
         34 Nawh gau taix aux, sonsang chix puing naing mai plawng taix aux pon raig ti tik ka
         ak rhiem heue.
         35 Nawh tawx ceu pa tiebtie pa taoh ka aux mai taix khawn dawm Nawh joh jhan ka aux
         heue. Nawh yaog aux ting ka daux krax gun yeung pa caux rhawm Nawh heue.
         36 Nawh Cao kieh krax hu aux blang, son ang caong aux cang klad.
         37 Aux pheet ka pui pa koeng ka aux tom krup, phan aux ang nyang yuh kix laux lak pak
         leeing, aux ang deeh hoek.
         38 Aux dig kix goh ka greem caong tix, tom ang kix lai pon kaoh.
         39 Grawh grawng nawh, Maix nhawt maox rawd nyoi aux, sonsang koe riang ti chix puing
         naing ka kix pa ot tang plak goh greem caong aux heue.
         40 Maix hoik kieh pui pa koeng ka aux khankix, to plak khaix aux mai aux sang yuh laux
         leeing ka pui pa koeng ka aux pak lawg heue.
         41 Kix riag yo miex ding kawx, ang koe pui pa taoh, kix kok yo ka Siyiex kawx, Nawh
         Cao ang lai pawk.
         42 Yam an aux krid kix phawng awm phawng tiex pa phlu bhaung, aux klup ti tik kix ka
         daux krax awm nyheu nyhawk heue.
         43 Maix kieh aux luan khaing pui pa lah cha ka aux, Maix kieh aux mawh Simiang cao pa
         giex kaing piang pui tang ceu, pui ang aux tawng khankix, mawh siliex aux heue.
         44 Yam mhong kix lox aux, nghiet lox aux dom mawx dom an mai pui tang ceu khankix khyox
         khaw ka aux heue.
         45 Kix khleep ngai mai lih hu khawm siyaung tix khaing daux tab dee mox tix heue.
         46 Siyiex mawh Cao pa im ju mai rang ting aux, kieh koe bwanson liak, kieh yaog ting
         lhaong ka Siyiex Cao taoh aux liak.
         47 Siyiex Cao prawng ca plak aux, kieh cub pui khankix ot ka greem aux.
         48 Maix kieh aux luan khaing daux tawm taix pui pa koeng ka aux, Maix yaog aux ting
         lhaong ka piang pui pa ot tang plak mai kieh aux luan khaing daux tawm taix pui pa
         pa rhim khankix heue.
         49 Mawh kheu nan Siyiex eue, aux tak sang yaogyaw ka Maix mai aux tak sang rhax lai
         yaogyaw ka ceu kaux Maix heue.
         50 Nawh Cao hoik tawx krax taoh pa ting lhaong ka Simiang pa hoik laug Nawh mai Nawh
         Cao hoik yuh bwanson jah ka Davit kaw pa hoik groi Nawh rawm bee mai ru nawh leeing
         ju heue.

1 Raoma plak jhi min plakngai Siyiex mai plak jhi grawng pa hoik yuh Nawh Cao ka taix
         tix khawmuik heue.
         2 Hoik krai tix ngaix hoik tix ngaix, hoik gau tix sawm hoik tix sawm.
         3 Ang lai sikah, ang lai koe lox, ang mhong lox tidtix.
         4 Maox tiag kix hoik tah hu ka piang haktiex kudauh kudee mai lox kix hoik tah praix
         tom sidah haktiex heue. Ka piang an Nawh deuh nyiex gox son singaix heue.
         5 Singaix an, awm pui pa yuh kapaox pa lih khaing daux lawg nyiex nawh mai gaux rhawm
         gaux rhi to hu hawt krax awm pui pa ting riang heue.
         6 Nawh lih hu lailing dee sidah raoma, tix dah hoik tix dah mai ang pon ti mox tix
         ceu kawx, kheu sidaing hax heue.
         7 Beenli Siyiex mawh pa grum naog mai chix cox rhawm rhi ju ex heue. Mhai sakse pa
         kham Siyiex mawh pa mawh meh mai chix kieh pui pa ang koe pingnya deeh koe pingnya
         heue.
         8 Beenli Siyiex mawh pa rahsee, chix kieh rhawm rhi koe krax gaux rhawm lox tawm beenli
         Siyiex mawh pa singax singeh mai chix kieh ngai ex riang heue.
         9 Rhawm pa lhat graung ka Siyiex, mawh pa singax singeh jheung jheung mai krax pa prawng
         ca Siyiex mawh pa kaux sijax mai pa rahsee khawmuik heue.
         10 Gumlox Siyiex mawh pa lheu mhawm khaing khri, lheu mhawm khaing khri pa hoik thi
         tom nie mai nie lheu tie khaing rawm kaing hia pa khaw ka rhawm rhi pui heue.
         11 Mawh kheu ceu in, awm pa hoik tawx Maix satix ka pa mawh siliex Maix, Maix deeh tawx
         ka kix, pui pa pon hawt ti yuh khankix, tak pon bwanson pa ting heue.
         12 Pui mawx pa chix tawng ka dee phit lud tokaux tix? kieh aux luan khaing phimap pa
         koe dee glip liak.
         13 tiebtie ka siliex Maix, son ang lai yuh phimap pa ting liak, paw lai kieh phimap
         khankix ting ka piang aux liak, phan yuh nan, aux hoik grum naog mai luan khaing pa
         lud pa ting heue.
         14 Kieh lox pa lih khaing daux jheeh aux mai krax pa keud pa sawn aux mawh pa khaw rhawm
         rhi ka plak sivoe ngai Maix liak. Siyiex eue, Maix mawh rang ting aux mai mawh Cao
         pa taoh aux heue.

1 Kieh Siyiex pawk lox maix yam yaox maix krax khi rhawm, kieh ceu kaux Siyiex Yakop
         yaog Maix ting lhaong liak.
         2 Kieh Nawh Cao ploi krax teem krax coi pa kaoh khaing Maix dee singax singeh mai krax
         pa joh jhan lih khaing piang gawng Zion heue.
         3 Kieh Nawh Cao doh keud ka krax tan ku ceu khawmuik mai rieb ti teei ka pa gleeing
         ti tan khankix liak.
         4 Kieh Nawh Cao tawx can ceu pa simie maix tix lo mai baox tawx krax pa keud sawn maix
         grum naog khawmuik heue.
         5 Aux gaux rhawm gaux rhi ka krax taoh Maix mai aux pak chix ka daux ceu kaux Siyiex,
         kieh Siyiex tawx pa rawg Maix bwan khawmuik liak.
         6 Yam in aux hoik tawng grawng Siyiex hoik taoh ka Kaw pa hoik groi Nawh rawm bee,
         Nawh Cao ot ka piang meung raoma ka dee singax singeh mai pawk lox kix mai taoh kix
         ka taix khawn dawm Nawh Cao heue.
         7 Pui tiblah deuh rhawm ka ling mawie, ling brung, phan mawh ex yaogyaw ka ceu kaux
         Siyiex ex heue.
         8 Kix sideeing caong mai goh heue, phan mawh ex kaoh cung heue.
         9 Siyiex eue, taoh ka aux liak mai deeh pawk ka lox aux yam kok yo aux ka Maix liak.

1 Siyiex eue, ka daux riang rao pa tawx Maix, Simiang gaux rhawm gaux rhi mai ka daux
         pa taoh Maix kied gaux rhawm gaux rhi gaux rhi heue.
         2 Maix caux rhawm mai tawx awm pa lo nawh ka daux rhawm tix, Maix ang thiang ti tik
         ka lox pa rawg nawh bwan ka jheeh heue.
         3 Grawh grawng nawh, Maix tawx bwanson pa kied mhawm mai Maix ceep mhok khri ka piang
         kaing Nawh heue.
         4 Nawh rawg bwanson krax pa im ju mai Maix tawx krax pa lang ju leeing ju heue.
         5 Nawh ting min plakngai kheu krax pa taoh Maix mai tawx min plakngai Maix mai sibrawm
         pa ting deuh ka piang nawh heue.
         6 Maix hoik ciak ti deuh bwanson leeing ju ka Nawh mai kieh Nawh kied gaux rhawm gaux
         rhi sivoe ngai Maix heue.
         7 Grawh grawng nawh, simiang deuh rhawm ka Siyiex mai Nawh kaux cong leeing ju, kheu
         bwanson Siyiex Cao pa ting lhaong khaing khawmuik heue.
         8 Taix Maix tak sipub ka pui pa koeng ka Maix khawmuik mai taix khawn dawm Maix tak
         sipub ka pui pa koeng pa khoi ka Maix heue.
         9 Yam lih pa song rhawm Siyiex, kieh kix lih mawh awm glah ngu, mawh kheu kied song
         rhawm Siyiex mai tak bleet kix mai tak sang gleeing ti tik kix ka daux ngu heue.
         10 Maix tak yieh ti tik ru kix ka piang haktiex mai tak yuh kawn praix kix laux leeing
         ka sinax kawn pui heue.
         11 Grawh grawng nawh, kix keud ti yuh pa ang mhawm tang plak ka Maix, viang mawh nan,
         ceu pa nieb keud kix ti yuh khankix, lih ti mawh pa giex going heue.
         12 Grawh grawng nawh, Maix kieh kix deeh veeh ti hu plak khaix tix mai Maix nyeu te
         ka pakngai kix heue.
         13 Siyiex eue, kieh yaogyaw ka Maix, kheu riang rao sibrawm Maix mai ex rhax lai yaogyaw
         ka Maix heue.

1 Siyiex Aux, Siyiex Aux, Maix lai tik vud Aux yuh ka mawx? Yam kok yo Aux Maix, sonsang
         taoh ka Aux, Maix lai ot singai khaing Aux yuh ka mawx?
         2 Siyiex Aux eue, yam kok yo Aux Maix, yam pon singaix Maix ang pawk lox Aux mai yam
         ponsawm kawx, Aux kok yo Maix mai aux ang yaox dee laux dee lee tix heue.
         3 Maix mawh Cao pa singax singeh, pa ot ka daux pa yaog yaw pui Isarelax heue.
         4 Tax du ex khankix, deuh rhawm ka Maix, mawh kheu kix deuh rhawm ka Maix, Maix tom
         taoh kix heue.
         5 Kix kok yo ka Maix mai hoek krax taoh mai Maix kieh kix luan khaing krax pa kaig
         tua heue.
         6 Phan mawh aux, ang mawh pui, mawh ngie viag mai dee sa lao pui mai dee yuh pui khawmuik
         pa ang ceu ang cag kah heue.
         7 Can pui pa yaox ka aux khawmuik, nyiah aux mai kix blex dak tix mai vut vied kaing
         kap tix heue.
         8 Kix ah nin, nawh deuh rhawm ka Siyiex, sonsang taoh nawh luan heue. Mawh kheu khaw
         rhawm Nawh Cao ka nawh kieh taoh nawh lih heue.
         9 Maix kieh aux deuh rhawm ka Maix, tom yam bluh Maix aux lih khaing vaig miex tix
         mai yam kawn peuex aux teeh miex tix heue.
         10 Aux hoek ka daux tawm taix Maix tom yam keh mai Maix hoik dawg mawh Siyiex aux tom
         yam ot aux ka daux vaig miex tix heue.
         11 Paw lai ot singai khaing aux, grawh grawng nawh, krax khi rhawm hoik dex mai aux
         mai pui pa teem aux ang koe tix kaux kawx.
         12 Mawie mhaing, mawie praix rob vung viang aux tom nie mai mawie praix pa ting riang
         ting rao pa koe ka daux meung Bashan kawx, rob vung viang aux heue.
         13 Kix ang jheeh tix awm sivai sangsi pa graoh mai rud kiied ti ih heue.
         14 Kix klup ti tik aux, piang tiex awm rawm, si-ang siawp aux kawx, hoik tang hu, rhawm
         aux kawx, ceh hu awm bee kax, ka daux naok aux heue.
         15 Riang rao aux hoik hit kroh hu awm aw tiex, dak aux kawx, hoik khlieb hu mai si-ang
         kap heue. Hoik kieh aux rau daux phawng tiex tom sidah yum heue.
         16 Cub sox khankix rob vung viang aux mai cub pui pa caox khankix kawx, hoik rob vung
         viang aux mai suat taix caong aux doh heue.
         17 Aux hoik pon simin ka si-ang tokaux aux mai kix maong ti jhak ka aux heue.
         18 Kix teei kraung ceep aux gwieh ti ih mai sibex aux kawx, kix nieb ti yaox heue.
         19 Viang mawh kawx nan, Siyiex eue, paw lai ot singai khaing aux liak. Maix pa mawh
         Cao riang rao aux eue, nied ti hoek laung mai teem aux liak.
         20 Taoh ju aux khaing lawm vaig mai taoh pui pa moh aux khankix lih khaing daux tawm
         taix sox khankix liak.
         21 Taoh aux lih khaing jheeh sivai sangsi khankix liak mai deeh pawk lox aux yam kok
         yo aux Maix ka daux rung mawie riad liak.
         22 Aux tak krai grawng Maix ka puxaik aux khankix heue. Aux tak yaogyaw Maix ka sinax
         pui hun khankix heue.
         23 Pui pa lhat graung ka Siyiex khankix eue, yaogyaw ka Nawh Cao heue. Doeh ru Yakop
         khawmuik eue, yaog min plakngai Nawh ting heue. Ceu pui Isarelax khankix eue, lhat
         graung ka Nawh Cao heue.
         24 Grawh grawng nawh, Nawh Cao ang nieb yuh pa ang cee ang cak ka pui pa hot sibhawm
         mai pa kha rhawm, Nawh ang veeh ngai khaing kix mai Nawh Cao nghiet ka lox pa rawg
         mhaing kix heue.
         25 Aux yaogyaw ka Maix ka daux sinax pui hun mai aux hawt yuh sijax mukheu awm pa hoik
         kham aux ti yuh sivoe ngai pui pa lhat graung ka Maix heue.
         26 Pui pa hot sibhawm tak yaox ti sawm tom sak heue. mai pui pa sawg ka Siyiex khankix
         tak yaogyaw ka Nawh Cao heue. Kieh rhawm pex koe riang rao jheung jheung liak.
         27 Dee sidah haktiex khawmuik, tak sang doh keud mai deeh tieh tix hoek ka Siyiex, pui
         kuceu khawmuik, tak sang krub plak sivoe ngai Maix heue.
         28 Grawh grawng nawh, piang haktiex khawmuik, hoik mawh meung cie Nawh mai Nawh Cao
         kwang ka piang pui khawmuik heue.
         29 Can kix pa mi pa koe khankix, deuh rhawm ka pa ih tix mai can kix pa hu daux phawng
         tiex ang krox ka ju tix, kix tak grux ngawng ti krub ka Nawh Cao heue.
         30 Doeh ru kix kawx, tak sang krub ka Nawh Cao mai krai grawng Siyiex ka pui leeing
         ju heue.
         31 Kix tak sang deeh lih hoek ti plak jhi grawng pa rahsee Nawh Cao ka kix pui pa tak
         sang keh khankix heue.

1 Siyiex mawh cao pa liang yung ka aux, aux ang lai lo tittix.
         2 Nawh kieh aux it mai: sawm dee klai rib, Nawh thong aux hu ka praok rawm klawng pa
         singaong.
         3 Nawh baox tawx riang rao ka ju aux, Nawh thong aux hu ka daux krax pa rahsee son
         ceu kaux Nawh heue.
         4 Viang aux yaox ti hu ka daux klawng ngawd veei krax yum kawx, aux ang lhat kah, grawh
         grawng nawh, Maix cao ot mai aux, khaox puat Maix mai khaox gix Maix kieh aux nyawm
         rhawm heue.
         5 Maix cao cox khre pheen sawm aux sivoe ngai pui koeng ka aux khankix heue. Maix groi
         bee ka kaing aux mai: kawk aux deeh kreh heue.
         6 Bwanson krax caux rhawm pa mhawm Maix hawt grawng lawng khaix aux, aux tak ot nyiex
         Siyiex leeing ju heue.

1 Haktiex mai can pa koe piang haktiex khawmuik, hoik mawh cie Siyiex mai kawn pui
         pa ot ka piang haktiex khawmuik kawx mawh cie Siyiex heue.
         2 Grawh grawng nawh, deuh ceu an khankix piang rawm sigrit sigra mai kieh kaux cong
         ka piang rawm khankix heue.
         3 Mawh pui mawx pon ti hoek ka piang gawng dee ot Siyiex? Mawh pui mawx pa pon ti cung
         dee singax singeh Nawh Cao?
         4 Mawh pui pa singax taix mai pui pa singax daux rhawm mai pui pa ang kieh rhawm tix
         hu ka daux pa pie lhen mai pui pa ang jhax lawg khankix.
         5 Tak pon bwan son krax taoh mai: krax pa rahsee khaing taix Siyiex heue.
         6 Kix mawh ceu pui pa sawg ka Siyiex mai pui pa sawg ka plakngai Siyiex Yakop heue.
         7 Mawh kheu sang hoek Simiang pa ting min plakngai, siviex ting mai siviex khankix
         eue, paoh heue,
         8 Simiang pa ting min plakngai mawh mawx? Mawh Cao pa ting sibrawm mai pa ting riang
         mai mawh Siyiex Cao pa puing naing ka daux sibrawm heue.
         9 Mawh kheu sang hoek Simiang pa ting min plakngai, siviex ting mai siviex khankix
         eue, paoh heue,
         10 Simiang pa ting min plakngai mawh mawx? Mawh Siyiex Cao kru naing raoma mai mawh
         Simiang pa ting min plakngai heue.

1 Siyiex eue, aux tawx ju tix ka Maix heue.
         2 Siyiex aux eue, aux deuh rhawm ka Maix, paw kieh aux hoek krax kaig tua mai paw kieh
         pui pa koeng ka aux, pex ka aux liak.
         3 Pui pa keud pot jun pot ka Maix tete khankix, tak ang hoek krax kaig tua mai pui
         pa nieb yuh pa ang tie koe grawng khankix, tak hoek krax kaig tua heue.
         4 Siyiex eue, jhi aux yaox daux krax Maix liak mai gau aux ka daux krax Maix liak.
         5 Thong aux hu ka daux krax pa mawh meh Maix mai thong gau aux liak, grawh grawng nawh,
         Maix mawh Siyiex Cao pa taoh aux mai aux krox jun ka Maix leeing singaix heue.
         6 Siyiex eue, doh keud ka krax pa caux rhawm Maix mai krax moh krax rhawm pa hoik dawg
         koe Maix didix.
         7 Paw lai doh keud ka phimap pa yuh aux, yam kawn mawh aux kawn nyawm, awm krax pa
         caux rhawm Maix mai doh keud ka aux, mawh kheu mawh Maix, Cao pa jiet mhawm heue.
         8 Siyiex mawh pa grum naog pa mhawm mhiem mai pa rahsee heue, mawh kheu in Nawh jhi
         daux krax ka pui pa koe phimap heue.
         9 Nawh thong ka pui pa awn rhawm hu ka daux krax pa khaw caw Nawh mai thong gau kix
         ka daux krax Nawh.
         10 Can pui pa hawt ka daux krax beenli Nawh mai pui pa hawt ti yuh ka sijax mukheu Nawh
         khankix, Nawh Cao tak sang thong kix hu ka daux krax moh krax rhawm Nawh heue.
         11 Siyiex eue, ka daux ceu kaux Maix, pluat ploi phimap aux pa kied ting liak.
         12 Pui pa lhat graung ka Siyiex, Nawh Cao jhi nawh yaox daux krax pa simie ti hu awm
         pa moh nawh heue.
         13 Daux rhawm nawh yaox ti ot nhim mhawm mhawm mai ru nawh kawx, tak pon sin ka daux
         meung Nawh heue.
         14 Siyiex yuh paox pie ka pui pa lhat graung ka Nawh khankix mai kieh kix tawng ka sijax
         mukheu Nawh heue.
         15 Ngai aux jhak ka Siyiex jheung jheung, grawh grawng nawh, Nawh Cao hoik taoh caong
         aux lih khaing kie heue.
         16 Veeh ngai Maix plak aux mai caux rhawm ka aux liak, deuk aux tix kaux khaing, kheu
         pa hot sibhawm heue.
         17 Rhawm aux hoik naog ka krax pa khi rhawm mai kieh aux luan khaing ka daux pa kha
         rhawm liak.
         18 Keud ka pa hot pa sibhawm aux mai krax pa khi rhawm aux mai pluat ploi phimap aux
         khawmuik liak.
         19 Jhak ka pui pa koeng ka aux khankix, mawh kheu kied haoh hun pui pa koeng riang cieang
         khoi ka aux heue.
         20 Priex ka ju aux mai taoh aux liak, kheu aux deuh rhawm ka Maix, paw kieh aux hoek
         krax kaig tua liak.
         21 Mawh kheu hoik krox jun aux ka Maix, kieh pa rahsee Maix priex aux liak.
         22 Siyiex eue, taoh pui Isarelax lih khaing ka daux pa kha rhawm khaw muik liak.

1 Siyiex eue, mawh kheu hawt aux ti yuh daux krax pa mhawm Maix mai prawng ca plak
         aux liak, Siyiex eue, aux ang gah greed tix, kheu aux deuh rhawm ka Maix heue.
         2 Siyiex eue, chawk cheng ti yaox aux, kieh rhawm aux mai sok lax aux singax liak.
         3 Bwanson krax moh krax rhawm Maix koe sivoe ngai aux, kheu aux priex ti hawt ka beenli
         Maix, daux krax pa rahsee heue.
         4 Aux ang lai ngawm tau mai pui pa chix pie chix lhen khankix, aux ang lai laig ka
         cub pui pa chix mox chix kheem khankix.
         5 Aux koeng ka dee kum pui pa ang rahsee khankix, aux ang lai ngawm tau mai pui pa
         caox caig khankix.
         6 Siyiex eue, aux tak sang khoek taix tix ka daux pa ang koe phimap mai ot hawt vung
         viang khu dee tan Maix.
         7 Aux sang rhax lai yaogyaw bwanson Maix mai krai grawng pa daox am pa yuh Maix khawm
         uik heue.
         8 Siyiex eue, aux kied moh ka nyiex dee ot Maix mai min plakngai Maix heue.
         9 Paw lai kieh khwan ju aux ot tau mai pui phimap mai pui pa pah pui yum khankix liak.
         10 Ka daux tawm taix kix koe krax pa caox pa ang mhawm mai taix khawn dawm kix hoik
         naog ka totaix chun praok heue.
         11 Phan mawh aux, tak hawt daux krax pa rahsee, caux rhawm mai taoh aux liak.
         12 Aux cung ka caong tix mai yaogyaw ka Maix ka daux sinax pui Pa haoh hun khankix heue.

1 Siyiex mawh pa riang aux mai Cao taoh aux, aux sang lhat ka pui mawx? Siyiex mawh
         riang rao son ju aux, aux sang lhat ka pui mawx?
         2 Yam hoek pui pa caox caig mai pui pa koeng, pa deuh phimap ka aux khankix, kiied
         ti ih nex aux mai kix sideeing caong mai goh heue.
         3 Viang pui naing khankix yuh tab kawx, aux ang lhat, viang kix viex kru naing mai
         hoek ti puing ka aux kawx, rhawm aux kaux cong kheu aux deuh rhawm ka Siyiex heue.
         4 Aux rawg tix ceu ka Siyiex, yam kawn im ju aux, sonsang pon aux ti ot ka daux nyiex
         Siyiex mai sonsang yaox min plakngai pa mhawm grang Siyiex mai aux sawg sonsang yaox
         ti ot ka daux nyiex bwan Nawh heue.
         5 Grawh grawng nawh, yam hoek krax khi rhawm, Maix tieb tie aux ka daux nyiex gox bwan
         mai Maix mox aux ka daux nyiex bwan Maix mai Nawh Cao deuh aux ka piang rang ting
         heue.
         6 Yam in hoik yaog kaing aux ka piang pui pa koeng pa rob vung viang aux khankix, mawh
         kheu in, aux gaux rhawm gaux rhi mai tan ka daux nyiex bwan Maix, tak rhax lai mai
         ah lai rhax yaogyaw ka Siyiex heue.
         7 Siyiex eue, nghiet ka lox pa kok yo aux liak, caux rhawm ka aux mai pawk lox aux
         liak.
         8 Yam ah Maix nin ka aux, sawg pakngai Aux mai daux rhawm aux ah nin, Siyiex eue, aux
         sawg pakngai Maix heue.
         9 Paw lai mox pakngai Maix khaing aux liak mai yam song rhawm song rhi Maix, paw lai
         tik aux liak, grawh grawng nawh, awm pa hoik sax teem Maix ka aux, paw lai tik vud
         ka aux mai teem aux liak.
         10 Viang miex keeing aux prah ka aux kawx, Siyiex ang prah ka aux mai priex ka aux heue.
         11 Siyiex eue, jhi daux krax Maix mai gau thong aux hu ka daux krax Maix pa rahsee,
         mawh kheu pui pa koeng ka aux heue.
         12 Paw lai kieh aux hoek ka daux tawm taix pui pa koeng ka aux khankix, grawh grawng
         nawh, pui pa kham sakse pa ang mawh meh mai pui pa ting rhawm, pa tuktiak tukte ka
         aux khankix sang lah cha ka aux heue.
         13 Phan aux ang koe krax yum rhawm ka bwanson Siyiex aux ang yaox ti ot dee ot kix pa
         im ju heue.
         14 Keut pot jun pot ka Siyiex, teei riang rao mai viex rhawm kwa tix keut pot ka Siyiex
         heue.

1 Siyiex mawh rang ting aux, aux kok yo ka Maix, paw lai yuh ti ang pawk lox aux liak,
         phan Maix ang pawk ka lox aux, aux awm kix pui pa lih hu ka daux simeeig heue.
         2 Nghiet ka lox aux, yam kok yo aux ka Maix mai yam yaog aux taix tix daux lawg dee
         kied singax singeh heue.
         3 Paw kieh aux hu tau mai pui pa caox caig khankix mai pui pa yuh pa ang rahsee khankix
         mai pui pa ah lox bied ka paox plawg mai pa keud ceu pa ang mhawm ka daux rhawm khankix
         heue.
         4 Deeh tawx ka kix, awm pa hoik yuh kix, deeh tawx pa caox ka kix, awm pa hoik yuh
         kix pa caox mai tawx ka kix, awm pa hoik yuh kix ka taix tix, prawng ca ka kix awm
         phimap pa yuh kix heue.
         5 Grawh grawng nawh, mawh kheu kix map ka pa hoik yuh Siyiex mai khaix taix pa hoik
         yuh Siyiex khankix, Nawh Cao ang kieh kix kaux cong mai yieh kix laux leeing heue.
         6 Kieh Siyiex koe bwanson liak, mawh kheu hoik nghiet Nawh lox pa rawg mhaing aux heue.
         7 Siyiex mawh riang rao aux mai pa tiebtie aux, aux deuh rhawm ka Nawh mai Nawh teem
         ka aux, mawh kheu in, aux tom gaux rhawm gaux rhi mai rhax lai yaogyaw min plakngai
         Nawh Cao heue.
         8 Siyiex mawh riang rao pui Nawh mai Cao pa taoh, kieh kaux cong ka kaw pa hoik groi
         Nawh rawm bee heue.
         9 Taoh ka pui Maix khankix mai tawx sinngao son Maix ka kix liak, kia ngien ka kix
         mai yaog kix ting lhaong jheung jheung leeing ju liak.

1 Kawn praix Siyiex khankix eue, yaog min plakngai Siyiex mai sibrawm Nawh heue.
         2 Tawx min plakngai ka ceu kaux Siyiex mai teei ti ceep kraung pa singax singeh mai
         krub ka Nawh heue.
         3 Gumlox Siyiex koe ka piang rawm sigrit sigra mai Siyiex pa ting min plakngai, kieh
         praix sinum, Siyiex ot ka piang rawm khankix heue.
         4 Gumlox Siyiex mawh pa grum naog sibrawm mai gumlox Siyiex grum naog ka min plakngai
         pa ting heue.
         5 Gumlox Siyiex, raig ti tik ka khaox piakvan mai Siyiex raig ti tik ka khaox piakvan
         pa koe ka piang gawng Lebanon khankix heue.
         6 Siyiex kieh gawng Lebanon mai gawng Sirion jaloh awm kawn mawie mai kawn mawie praix
         heue.
         7 Gumlox Siyiex, kieh rao ngu gwieh tix heue.
         8 Gumlox Siyiex kieh daux tiag tu yung yiang mai Siyiex, kieh daux tiagtu Kadeshax
         yung yiang heue.
         9 Gumlox Siyiex kieh cak miex keh kawn mai gah ti tik khaox ox khankix mai can pa ot
         ka nyiex Nawh Cao khawmuik krai grawng min plakngai Nawh Cao heue.
         10 Siyiex ot ka piang rawm pa hoik kheem an mai Siyiex ngawm mai yuh Simiang leeing
         ju heue.
         11 Siyiex tawx riang rao ka pui Nawh khankix mai Siyiex nawb bwanson pa nhim ka pui
         Nawh khankix heue.

1 Siyiex eue, aux yaogyaw ka Maix, mawh kheu taoh Maix aux mai Maix ang kieh pui pa
         koeng khankix, gaux rhawm gaux rhi ka piang aux.
         2 Siyiex aux eue, aux kok yo ka Maix mai Maix kieh aux nyawm rhawm heue.
         3 Siyiex eue, Maix hoik taoh aux lih khaing daux meung yum mai ang kieh aux hoek ka
         daux simeeig mai hoik kieh ju aux nyawm rhawm heue.
         4 Pui pa singax singeh Siyiex khankix eue, rhax lai yaogyaw ka Nawh mai yaogyaw ka
         ceu kaux Nawh Cao pa singax singeh heue.
         5 Krax pa song rhawm Nawh, mawh tivud khaing mai bwanson pa mhawm Nawh koe leeing ju
         mai pa yiiem pa grai mawh tix sawm khaing mai krax gaux rhawm gaux rhi tak hoek plak
         ponngawb heue.
         6 Yam mhawm ot mhawm koe aux, aux ah nin, "Aux ang doh khi rhawm.
         7 Siyiex eue, gawng dee ot aux kaux cong mawh kheu bwanson Maix, phan Maix veeh pakngai
         tix khaing aux, aux hoek krax kha rhawm heue.
         8 Siyiex eue, nghiet ka lox pa rawg mhaing aux ka Maix liak.
         9 Phan aux laig ka daux simeeig koe bwanson yuh ka mawx? Phawng tiex tak yaogyaw ka
         Maix lie? Nawh tak plak jhi sijax mukheu Maix lie?
         10 Siyiex eue, nghiet ka lox aux mai caux rhawm teem aux liak, Siyiex eue, aux kok yo
         ka Maix teem ka aux liak.
         11 Yam an krax khi rhawm aux, Maix kieh mawh krax graoh thiao mai Maix peeik ti tik
         kraung ceep pa khi rhawm aux mai deeh tawx kraung ceep pa gaux rhawm gaux rhi heue.
         12 Mawh kheu in, phan aux ang yaogyaw ka Maix, aux ang doh pon ot, Siyiex aux eue, aux
         rhax lai yaogyaw bwanson Maix jheung jheung leeing ju heue."

1 Siyiex eue, aux deuh rhawm ka Maix heue, Maix kieh aux luan khaing krax pa kaig tua
         jheung jheung liak mai taoh ka aux awm pa rahsee Maix liak.
         2 Veeh yhaok Maix plak aux mai nied ti taoh aux laung laung liak, Maix mawh rang ting
         pa kaux son aux mai mawh tab dee deuh aux rhawm tix heue.
         3 Maix mawh rang ting son aux mai mawh tab dee deuh aux rhawm tete heue mai thong gau
         aux hu ka daux ceu kaux Maix liak.
         4 Mawh kheu Maix mawh dee deuh aux rhawm, taoh aux lih khaing daux kie pa taong kix
         ka aux liak.
         5 Siyiex pa kaux sijax eue, aux tawx ju tix ka Maix mai taoh aux liak.
         6 Aux koeng ka pui pa krub ka pa giex going, phan mawh aux, deuh rhawm ka Siyiex heue.
         7 Aux tak koe krax gaux rhawm gaux rhi, ka krax caux rhawm Maix mai Maix jhak ka pa
         hot sibhawm aux mai Maix hoik yaox ka ju aux pa kha rhawm heue.
         8 Maix ang tawx aux ka tawm taix pui pa koeng ka aux khankix mai Maix kieh caong aux
         cung ka dee vieh va heue.
         9 Siyiex eue, caux rhawm ka aux, mawh kheu hoik hoek krax pa khi rhawm mai ngai aux
         rhawm aux mai vaig aux kied tug kheu pa khi rhawm aux heue.
         10 Aux hoik dawd ju, mawh kheu khi rhawm aux, aux ngia ku num mai riang rao aux rau
         hu mai si-ang aux graig hu kheu phimap heue.
         11 Mawh kheu pui pa koeng ka aux khankix, salao ka aux mai paox plawg aux mai paox meed
         aux khankix kawx, seeing brai ka aux heue. Pui pa yaox ka aux hawt krax kawx lhat
         mai to heue.
         12 Kix hoik pi awm aux mai ang lai doh keud ka aux, awm pui pa hoik yum tix kaux mai
         kix deuh aux awm diang aw caox heue.
         13 Aux mhong lox pa salao pui grawng aux mai ceu pa lhat graung koe ku plak, kix khrawm
         ti yuh cub caw mai kum paox tix, keud ti sang teei ju aux yum heue.
         14 Viang mawh kawx nan, Siyiex eue, aux deuh rhawm ka Maix heue. Aux krai yuh nin, Maix
         mawh Siyiex aux heue.
         15 Bawg yam aux koe daux tawm taix Maix mai taoh aux luan khaing ka daux tawm taix pui
         pa koeng ka aux mai pui pa tuktiaktukte ka aux khankix liak.
         16 Kieh pakngai Maix jhan riang ka piang aux liak, kieh bwanson krax pa caux rhawm Maix
         taoh aux liak.
         17 Siyiex eue, aux rawg bwan ka Maix, paw lai kieh aux koe krax pa kaig tua liak, kieh
         pui pa caox caig khankix, hoek krax pa kaig tua mai kieh glaik tix daux meung yum
         liak.
         18 Pui pa ting rhawm lhaong ngai, pui pa yuh pa ang cee ang cag, ang nab ang yam, pui
         pa ah lox map lox tiex ka pui pa rahsee khankix mai pui pa koe siyieb jheeh pa chix
         ling tix ah lox bied khankix, kieh yiien yawg liak.
         19 Bwanson pa hoik priex Maix son pui pa lhat graung ka Maix, pa hoik cox Maix son pui
         pa deuh rhawm ka Maix, sivoe ngai kawn pui mhawm miex ding?
         20 Maix hoik teei tix mox kix daux tawm taix tix mai kieh kix luan khaing pa nieb yuh
         pui pa koeng khankix, Maix priex kix daux nyiex bwan Maix mai kieh kix luan khaing
         jheeh pa simah simiang heue.
         21 Kieh Siyiex koe bwanson liak, grawh grawng nawh, Maix hoik jhi krax moh krax rhawm
         pa daox am ka aux, ka daux veng Maix pa kaux cong heue.
         22 Aux lhat graung sivoe ngai Maix, mawh kheu ce aux Maix hoik tik ka tix, viang mawh
         nan, yam kok yo aux ka Maix mai yam rawg aux bwan, Maix nghiet ka lox aux heue.
         23 Pui pa singax singeh khankix eue, moh ka Siyiex heue. Siyiex kia ngien ka pui pa
         kaux sijax khankix mai deeh tawx phimap tom nie ka pui pa ting rhawm khankix heue.
         24 Pui pa deuh rhawm ka Siyiex khankix eue, teei riang rao mai kieh koe rhawm kwa rhawm
         vao heue.

1 Pui pa hoik luan khaing phimap mai pui pa hoek ka daux pa tawb kheem phimap tix khan
         kix, koe bwanson heue.
         2 Pui pa luan khaing phimap pa deuh Siyiex mai rhawm pa ang koe ceu pa pie lhen, koe
         bwanson heue.
         3 Phan aux ang krai doh ka phimap tix, si-ang aux kroik, kheu ngia aux leeing lang
         singaix heue.
         4 Taix Maix cien ka piang aux ku singaix mai rawm lauh lih jheung jheung awm bawg yam
         rung praix heue.
         5 Aux krai doh phimap sivoe ngai Maix, aux ang mox phimap pa lud tix, aux khyox khaw
         grawng pa lheu aux lox Maix Siyiex heue. Maix hoik pluat ploi phimap pa lud aux heue.
         6 Mawh kheu in, pui pa singax singeh khankix, tak sang rawg mhaing ka Maix yam sipub
         kix ka Maix, phan yuh nan, rawm ting haok hwan kawx, ang lai pon tix kheem dex kix
         heue.
         7 Maix mawh dee mox aux mai Cao pa tiebtie aux, yam khi rhawm aux heue. Kieh lox rhax
         grawng krax taoh rob vung viang aux heue.
         8 Aux tak sang gau ka maix mai tak sang jhi krax pa sang hu maix, Aux kia ngien maix
         mai priex ka maix heue.
         9 Paw lai kieh awm brung, law, pa ang tawng praix phan ang cu tix hoek ka maix, sau
         maox keu kag daux jheeh nawh mai sonsang pon tok nawh hu heue.
         10 Pui pa ang rahsee khankix, yaox ti kham geu krax pa kha rhawm tom nie mai pui pa
         deuh rhawm ka Siyiex khankix, bwanson krax pa caux rhawm hoik rob vung viang nawh
         heue.
         11 Pui pa rahsee khankix eue, gaux rhawm gaux rhi ka daux Siyiex awx. Pui pa rahsee
         rhawm rhi khankix eue, rhax lai gaux rhawm gaux rhi awx.

1 Pui pa rahsee khankix eue, rhax lai gaux rhawm gaux rhi ka daux Siyiex awx, krax
         pa gaux rhawm gaux rhi tix yaogyaw mawh pa keung pa khaw mai pui pa rahsee heue.
         2 Tah ting mai yaogyaw ka Siyiex awx, teei ting pa koe maox kao nyaing mai rhax lai
         yaogyaw awx.
         3 Ah lox rhax pa khraox sivoe ngai Nawh Cao awx, gaux rhawm mai tah ting mhawm mhawm
         pa nyawm ti nghiet lox awx.
         4 Grawh grawng nawh, gumlox Siyiex mawh pa rahsee mai krax prawng ca Nawh kawx, mawh
         pa khaw mai sijax mukheu pa rahsee heue.
         5 Nawh Cao moh ka pui yuh kaing pa rahsee mai prawng ca awm pa khaw caw mai beenli
         heue. bwanson krax pa caux rhawm Siyiex hoik naog ka piang haktiex khawm bee ma heue.
         6 Raoma mai can pa koe piang raoma khawmuik, Siyiex hoik yuh ka bhawm gumlox Nawh heue.
         7 Nawh Cao kieh rawm sigrit sigra khrawm ti tau mai rawm sigrit sigra pa raux khankix,
         priex ka daux dee kaux heue.
         8 Kieh haktiex khawm bieh khawm baung lhat graung ka Siyiex awx, kieh kawn pui can
         pa ot piang haktiex khawmuik, nab yam yungyi ka Nawh Cao heue.
         9 Grawh grawng nawh, Siyiex ah ceu patix, lih mawh ceu an heue, Nawh Cao tawx lox mai
         lih mawh heue.
         10 Siyiex tik vud ka ceu pa kum kawng pui tang ceu mai yieh ti tik ka krax pa keud sawn
         kix heue.
         11 Krax pa hoik ciak Siyiex ti deuh mawh pa kaux cong leeing ju mai ceu pa hoik keud
         Nawh Cao daux rhawm tix, kaux cong leeing ju heue.
         12 Pui pa hoik laug Siyiex ti teei khankix, mawh sin Nawh Cao mai kix koe bwanson heue.
         13 Siyiex ot ka piang raoma jhak mai yaox ka kawn pui khawmuik heue.
         14 Nawh Cao ot ka dee ot tix, jhak ka kawn pui piang tiex khawmuik mai tawng ka kix
         heue.
         15 Nawh Cao yuh rhawm rhi kix koe mai jhak ka pa yuh kix khawmuik heue.
         16 Simiang kaux pui mawx ang ah, pon krax nyawm rhawm kheu haoh hun pui naing ang mawh
         mai cao giex kaing naing pa hoek krax taoh mawh kheu ting riang ting rao tix ang mawh.
         17 Brung kawx mawh pa giex going, nawh ang pon taoh ka riang rao pa ting nawh.
         18 Jhak heue, ngai Siyiex jhak ka pui pa lhat graung ka Nawh mai pui pa deuh rhawm ka
         bwanson krax pa caux rhawm Nawh khankix heue.
         19 Kieh kix luan khaing krax yum mai kieh kix im ju yam hot sibhawm heue.
         20 Ju ex krox pot jun pot ka Siyiex, Nawh Cao mawh Cao pa teem ex mai Cao pa tiebtie
         ex heue.
         21 Mawh kheu ex deuh rhawm ka ceu kaux Nawh pa singax singeh mai rhawm ex tom koe krax
         gaux rhawm gaux rhi ka daux Siyiex heue.
         22 Siyiex eue, mawh kheu krox jun ex ka Maix, kieh bwanson krax pa caux rhawm Maix koe
         ka piang ex liak.

1 Aux tak sang yaogyaw ka bwanson Siyiex ku bawg yam mai yaogyaw ka Nawh jheung jheung
         heue.
         2 Ju aux deuh rhawm ka Siyiex mai yaw rangdi, yam mhong kix pui pa hot sibhawm khankix,
         tak gaux rhawm gaux rhi heue.
         3 Yaogyaw bwanson Siyiex tau mai aux, ex yaogyaw ceu kaux Nawh ting lhaong heue.
         4 Yam sawg aux ka Siyiex, Nawh deeh pawk ka lox aux mai taoh aux luan khaing pa lhat
         graung khawmuik heue.
         5 Pui pa maong ti jhak ka Nawh Cao khankix, pon pa riang heue. Pakngai kix ang hoek
         krax pa kaig tua heue.
         6 Lox kok yo pui pa hot pa sibhawm, Siyiex nghiet lox nawh mai taoh nawh lih khaing
         ka daux pa kha rhawm kuceu khawmuik heue.
         7 Kawncau Siyiex cie Simiang, deuh tab rob vung viang kix pa lhat graung ka Nawh mai
         taoh ka kix heue.
         8 Cim ti yaox grawng pa mhawm mhiem Siyiex mai pui pa deuh rhawm ka Siyiex, koe bwanson
         heue.
         9 Pui pa singax singeh Siyiex khankix eue, lhat graung ka Siyiex awx, can pui pa lhat
         ka Nawh ang lai baox lo tittix.
         10 Kawn sivai sangsi khankix, cai rhawm mai ang yaox ti ih pa ih kawx, can pui pa sawg
         ka Siyiex khankix, pa simie ti pon pa mhawm pa ang kix pon ang koe tix ceu kawx heue.
         11 Kawn nyawm khankix eue, hoek ka aux mai nghiet lox aux, aux tak sang gau pex ka beenli
         pa lhat graung ka Siyiex heue.
         12 Pui mawx pa simie ti im ju mai lang ju mai pa krox jun ka singaix bawg yam pa mhawm
         khankix.
         13 Kieh dak tix luan khaing pa caox pa ang mhawm mai jheeh nawh kawx paw vi ah lox pie
         lhen,
         14 via khaing ceu pa caox mai yuh ceu pa mhawm mai sawg ka pa khaw caw mai hawt leue
         tom krup awx.
         15 Grawh grawng nawh, ngai Siyiex jhak ka piang pui rahsee khankix mai yhaok Nawh nghiet
         ka lox pa rawg pa mhaing kix heue.
         16 Pui pa yuh pa caox caig khankix, Siyiex vud ngai khaing kix mai tik vud kix, tom
         kawn pui piang haktiex ang tawng mai ang lai doh keud ka kix heue.
         17 Siyiex nghiet ka lox pa kok yo pui pa rahsee khankix mai taoh kix lih khaing krax
         pa kha rhawm kuceu khawmuik heue.
         18 Siyiex ot dex mai pui pa laux rhawm laux rhi khankix mai Nawh taoh ka pui pa awn
         rhawm khankix heue.
         19 Pui pa rahsee khankix, viang kix yaox krax pa kha rhawm tom nie kawx, Siyiex taoh
         kix lih khaing ceu an kuceu khawmuik heue.
         20 Nawh Cao priex si-ang Nawh khawmuik mhawm mhawm mai ang kieh pot tix nyaing kawx.
         21 Pui pa yuh pa caox, yum ka pa caox, pui pa koeng ka pa rahsee khankix, yaox ti prawng
         ca ka phimap pa yuh tix heue.
         22 Siyiex taoh ka ju siliex Nawh mai pui pa deuh rhawm ka Nawh khankix, ang hoek krax
         prawng krax ciyang phimap tix kaux kawx heue.

1 Siyiex eue, Maix lah cha ka pui pa lah cha ka aux, Maix puing ka pui pa puing ka
         aux.
         2 Teei kraung naing pa tiebtie Maix, kaoh mai teem aux liak.
         3 Teei pliah mai vaid Maix tiebtie ka pui pa hawt pheet khaix aux khankix liak, kieh
         daux rhawm aux ah nin, Maix mawh Cao pa taoh aux heue.
         4 Pui pa sawg tix plaux ka ju aux khankix, kieh plakngai kix hoek krax pa kaig tua
         mai pui pa bak ti yuh pa caox ka aux khankix, kieh deeh blak plak khaix tix mai koe
         krax pa kaig pa tua khawm lhat tix liak.
         5 Kieh kix awm kam riex pa phlu bhaung hu, kieh kawncau Siyiex cie Simiang hawt pheet
         ti tik kix liak.
         6 Kieh krax hu kix faik mai nyu mai kieh kawncau Siyiex cie Simiang hawt pheet ti tik
         kix liak.
         7 Ang koe krax koe grawng tittix kawx, kix mox ti taong kie mai kaong daux tiex mai
         tak sang teei ju aux yum heue.
         8 Pui pa yuh nan, yam ang kix tien tawng, kieh krax laux leeing hoek ka piang kix liak
         mai kieh kix deeh krix ka kie pa hoik taong tix mai daux tiex pa hoik kaong kix tiru
         liak.
         9 Phan yuh nan, ju aux deuh rhawm ka Siyiex mai koe krax gaux rhawm gaux rhi heue,
         deuh rhawm ka krax pa taoh Nawh mai gaux rhawm gaux rhi heue.
         10 Siyiex eue, si-ang aux khawmuik ah nin, pui mawx sang awm Maix, Cao Taoh pui pa hot
         pa sibhawm khaing daux tawm taix pui pa ting riang ting rao khaing nawh mai tawx krax
         nyawm rhawm ka pui pa hot pa sibhawm mai pa cud cha khankix heue.
         11 Pui pa kham sakse pa ang rahsee khankix, kaoh mai chawk ka aux grawng pa ang aux
         tawng.
         12 Kix deeh pawk pa caox ka ceu pa mhawm pa yuh aux mai kix sang teei khawm ju mai kieh
         aux laux rhawm heue.
         13 Phan mawh nan, yam yaox kix jhawm saux mai aux ceep kraung pa taing ka maox rhix
         mai aux kieh rhawm aux twah pa ih mai bwan pa rawg aux deeh hoek ka piang naok aux
         heue.
         14 Aux deuh kix awm paox grawm mai puxaik, awm pui pa khi rhawm mai yiiem son miex tix,
         aux khi rhawm son kix mai gup kaing tix heue.
         15 Yam yaox aux krax khi rhawm, kix khrawm paox tix gaux rhawm mai yuh pa ang cee ang
         cag mai pui pa ang aux tawng khankix giex aux mai tap toi ka aux heue.
         16 Kix deuh aux awm pui pa caox caig mai greeik rhang tix ka aux heue.
         17 Siyiex eue, Maix kawn tak sang jhak bawg yam miex grheung? Taoh ju aux khaing daux
         pa laux leeing, ceu pa lheu moh aux khaing paox tix, taoh aux khaing sivai sangsi
         khankix liak.
         18 Phan yuh nan, aux tak yaogyaw bwanson Maix ka sinax pui hun heue.
         19 Pui pa nieb koeng giex going ka aux, paw kieh kix gaux rhawm ka piang aux mai pui
         pa nieb ciang khoi ka aux, paw kieh nawh khiep ngai tix ka aux liak.
         20 Grawh grawng nawh, kix ang chix krai lox pa yiien yawg ti bawg kawx, sawg kix ti
         krai lox pie lhen ka pui pa ot mhawm mhawm khankix heue.
         21 Kix ang jheeh tix mai ah nin ka aux, "ha ha!", ngai ex hoik yaox ka ceu an heue.
         22 Siyiex eue, Maix hoik yaox ka ceu in, paw glaik yiien yawg tix, Siyiex eue, Maix
         paw lai ot singai khaing aux liak.
         23 Siyiex aux eue, siduad mai kaoh heue, prawng ca ka ceu pa hoek ka piang aux liak.
         24 Siyiex aux eue, prawng ca ka aux awm pa rahsee Maix liak, paw kieh kix gaux rhawm
         ka piang aux liak.
         25 Paw kieh kix ah nin, ka daux rhawm tix, haha, ex hoik naog alo tix, paw peung kieh
         kix ah, hoik pex ex ka nawh.
         26 Can pui pa gaux rhawm yam yaox aux krax khi rhawm khankix, kieh kix hoek krax pa
         kaig tua mai voi plakngai liak. Pui pa yaw ka tokaux tix, tak sang ceep kraung pa
         kaig tua mai laux plakngai heue.
         27 Pui pa deuh rhawm ka pa rahsee khankix, kieh kix rhax lai mai gaux rhawm gaux rhi
         liak. Kieh kix ah nin jheung jheung, kieh Siyiex khaw rhawm mai tawx krax pa nyawm
         rhawm mai min plakngai pa ting ka siliex Nawh heue.
         28 Dak aux tak sang krai grawng pa rahsee Maix mai yaogyaw ka Maix ku singaix heue.

1 Pui pa koe phimap mai pa ang rahsee ah nin ka daux rhawm tix, krax pa lhat graung
         ka Siyiex ang koe sivoe ngai nawh.
         2 Grawh grawng nawh, nawh yuh grang tix awm pa ang koe phimap pa seeing brai mai pa
         koeng ka pa caox caig plak sivoe ngai tokaux tix heue.
         3 Lox pa lih khaing jheeh nawh mawh pa seeing brai mai pa pie lhen, tik ka cuyi pingnya
         mai ceu pa mhawm mhiem khankix heue.
         4 Nawh keud ceu pa caox caig pa ang mhawm ka dee it tix mai nawh hawt ka daux krax
         pa seeing brai mai nawh ang seeing brai ka ceu pa caox khankix heue.
         5 Siyiex eue, krax moh krax caux rhawm Maix hoik hoek tom raoma mai sijax mukheu Maix
         hoek ka paiawm heue.
         6 Krax pa rahsee Maix, awm gawng heue. krax prawng ca Maix mawh pa kied raux heue.
         Siyiex eue, Maix teem ka kawn pui mai khawm totiag heue.
         7 Siyiex eue, krax pa moh pa caux rhawm Maix ting lhaong miex ding? kawn pui deuh rhawm
         ka Maix mai ot greem veei pruik Maix heue.
         8 Kix tak sak mai kluing bee ka daux nyiex Maix mai Maix tak tawx kix nyaux rawm klawng
         im ju heue.
         9 Grawh grawng nawh, daux lih rawm im ju koe mai Maix, aux yaox pa riang ka daux pa
         riang Maix heue.
         10 Krax pa moh pa caux rhawm Maix koe ka piang pui pa tawng ka Maix, kieh pa rahsee
         Maix, koe ka piang kix pa koe rhawm rahsee liak.
         11 Paw kieh caong pui pa ting rhawm ting rhi dig ka aux liak, paw kieh taix pui pa ang
         rahsee grheu aux to liak.
         12 Pui pa yuh phimap hoik goh tan, kix goh mai ang lai pon ti kaoh heue.

1 Paw khi rhawm ka cao tix kheu pui caox, paw lai ghoing ka grawng pa yuh pui pa ang
         rahsee.
         2 Grawh grawng nawh, ang lai rheung, tak sang teue awm rib riem mai rib riem pa klai
         tak awm pa kroh hu heue.
         3 Yum rhawm ka Siyiex mai yuh ceu pa mhawm heue, ot ka daux meung Nawh mai kaux sijax
         mukheu ka daux beenli Nawh Cao awx.
         4 Gaux rhawm ka daux Siyiex awx, phan yuh nan, Nawh tak sang tawx pa grum naog awm
         pa lo daux rhawm maix khawmuik heue.
         5 Ap pong tokaux maix ka Siyiex awx, yum rhawm ka Nawh Cao awx, phan yuh nan, Nawh
         tak teem maix heue.
         6 Nawh Cao kieh pa rahsee maix toh awm pa riang mai kieh pa rahsee pa yuh maix jhan
         riang awm yam jung singaix heue.
         7 Ot yiien yawg tix sivoe ngai Siyiex mai krox jun ka Nawh Cao awx, paw khi rhawm ka
         grawng pui pa nieb khin ti yuh ka maix mai pui pa bak ti yuh pa caox pa ang mhawm
         ka maix.
         8 Paw kieh song rhawm, tik ka ceu pa song rhawm, paw kieh rhawm maix koe krax lud heue.
         9 Pui pa lud khankix, tak sang yaox ti kham ka pa tik pa vud heue. Pui pa krox jun
         ka Siyiex khankix, tak pon sin meung Nawh Cao heue.
         10 Ang lai rheung tivud pui ang rahsee ang koe maix sawg kix kawx ang lai yaox dee ot
         kix heue.
         11 Pui pa awn rhawm khankix, tak pon sin ka daux meung Nawh Cao mai tak gaux rhawm pa
         grum naog pa nhim heue.
         12 Pui pa ang rahsee khankix, greeik rhang mai bak ti yuh ka pui pa rahsee khankix heue.
         13 Siyiex hoik tawng bawg yam singaix hoik hoek mai nyiah ka nawh heue.
         14 Pui pa ang rahsee khankix, lawd vaid tix mai vaik ak tix, sang plaux ka pui pa hot
         pa sibhawm mai pui pa rahsee yum heue.
         15 Viang mawh nan, vaid kix tak deeh laig ka daux rhawm kix mai ak kix kawx, tak pot
         heue.
         16 Kraung pa koe pui pa rahsee ceeix khaing kawx, nie lheu mhawm khaing, pa koe kraung
         pui pa ang rahsee tom nie heue.
         17 Grawh grawng nawh, plawng taix pui pa ang rahsee khankix, tak pot heue. Siyiex teem
         ka pui pa rahsee khankix heue.
         18 Siyiex hoik tawng bawg yam singaix mai kieh sin ngao kix grum kaux jheung jheung
         heue.
         19 Yam yaox kix krax pa nu khawm, ang kix lai kaig tua mai yam sibhawm praix kix yaox
         ti ih tom sak heue.
         20 Pui pa ang rahsee khankix, tak hoek krax laux leeing heue, pui pa koeng ka Siyiex
         khankix, viang mhawm grang ka dee sax ih kix kawx, tak laux leeing grai hu awm taox
         ngu heue.
         21 Pui pa ang rahsee khankix, yaog yaing mai ang lai rhawm deeh tawx, phan mawh pui
         pa rahsee khankix, koe krax pa caux rhawm mai deeh tawx heue.
         22 Can pui pa pon bwanson Nawh Cao khankix, tak pon sinngao ka daux meung Nawh Cao,
         can pui pa jhax lawg Nawh Cao khankix, tak hoek krax pa tik vud Nawh heue.
         23 Siyiex jhi daux krax pa hu nawh mai Nawh khaw rhawm ka krax pa hu nawh heue.
         24 Pui an viang goh kawx, ang awt hoek krax laux leeing, grawh grawng nawh, Siyiex tok
         taix nawh heue.
         25 Jah tom yam awn ju aux, tom hoek yam kuad aux, ang sax yaox tik Maix ka pui pa rahsee
         mai kawn praix kix pa caung ti ih ang koe.
         26 Nawh koe rhawm pa chix caux rhawm jheung jheung mai tawx yaog yaing ka pui mai kawn
         praix nawh khankix, tak pon bwanson heue.
         27 Via khaing ceu pa caox mai yuh ka ceu pa mhawm awx, phan yuh nan, tak yaox ti ot
         kaux cong jheung jheung heue.
         28 Siyiex khaw rhawm ka krax rahsee mai Nawh ang tik ka pui pa singax singeh Nawh, Nawh
         Cao tak kia ngien ka kix jheung jheung heue. Nawh tak tik ka kawn praix pui pa ang
         rah ang see khankix heue.
         29 Can pui pa rahsee khankix, tak pon sin meung Nawh Cao mai yaox ti ot tau mai Nawh
         jheung jheung leeing ju heue.
         30 Jheeh pui pa rahsee, chix krai lox cuyi pingnya mai dak nawh kawx, chix krai lox
         pa rahsee heue.
         31 Gumlox beenli Siyiex, ot ka daux rhawm nawh mai caong nawh ang cang klad ang goh
         heue.
         32 Pui pa ang rahsee khankix, jawm ti pah pui pa rahsee yum heue.
         33 Viang mawh nan, Siyiex ang tik ka pui pa rahsee ka daux tawm taix pui caox an, yam
         chawk cheng Nawh, ang lai hoek krax prawng ca phimap heue.
         34 Krox jun ka Siyiex mai hu ka daux krax Nawh awx, Nawh Cao tak yaog maix ting mai
         tawx sin ka daux meung Nawh Cao mai maix tak yaox pa laux pa som pui pa ang rahsee
         khankix heue.
         35 Viang aux yaox pui pa ang rahsee khankix, pa nieb kwang tokaux tix, ting lhaong awm
         khaox ting khaox mhawm kawx.
         36 Khaix an nawh gah hu mai grai mu heue, aux sawg nawh kawx ang yaox.
         37 Keud ka pui pa hoik grum mhawm mai jhak ka pui pa rahsee awx mai pui an tak pon pa
         nhim, ju khaix tom sidah heue.
         38 Can pui pa lud khankix, tak hoek krax laux leeing mai pui pa ang rahsee khankix,
         kix tak yaox ti kham pa tik vud ju khaix heue.
         39 Krax taoh pui pa rahsee khankix, lih hoek khaing Siyiex mai mawh dee deuh rhawm yam
         yaox kix krax khi rhawm heue.
         40 Siyiex teem kix mai taoh kix mai Nawh Cao taoh kix lih khaing daux tawm taix pui
         pa ang rahsee khankix, kheu kix deuh rhawm ka Nawh Cao heue.

1 Siyiex eue, viang Maix song rhawm kawx, paw lai deuh phimap ka aux liak. Paw lai
         sivied ti gau aux ka pa kied song rhawm Maix liak.
         2 Te Maix hoik laig ka aux mai taix Maix hoik yeen ka aux.
         3 Mawh kheu lih krax pa song rhawm Maix, nex aux ang koe krax nyawm ot, mawh kheu phimap
         aux, ang koe krax brax krax moi.
         4 Phimap pa yuh aux hoek ka piang kaing aux, awm kraung pa cien pa ang aux lai pex
         ti klawm heue.
         5 Mawh kheu mawh aux pui pa seeing brai mai pon jhawm saux pa brai pa cux heue.
         6 Aux kied yaox ti kham geu dee tiiem mai ceep kraung caox mai lailing tix leeing lang
         singaix heue.
         7 Nyoi aux pon jhawm saux si aoh hax mai nex aux ang koe dee nyawm ot.
         8 Rhawm aux bih mai siyaung tix mai riag yo heue.
         9 Siyiex eue, can pa lo aux khawmuik hoik koe sivoe ngai Maix, lox pa ngia aux kawx,
         kieh Maix tawng heue.
         10 Rhawm aux siyaung mai riang rao aux kawx, hoik grai khaing aux heue.
         11 Mawh kheu saux ngia aux, paox meed aux mai paox grawm aux khankix cung dee singai
         mai puxaik aux khankix kawx, via ti tik aux heue.
         12 Pui pa sawg ka ju aux khankix, taong kie ka aux heue. Pui pa sawg ti yuh pa caox
         caig ka aux khankix kawx krai lox pa ang khaw mai nieb keud ti yuh pa caox leeing
         lang singaix heue.
         13 Phan mawh aux yuh tix ang mhong awm pui pa lheet yhaok mai yuh tix ang chix sikah
         awm pui aw heue.
         14 Aux awm pui pa ang chix mhong mai awm pui pa ang chix pawk lox sikah heue.
         15 Grawh grawng nawh, Siyiex eue, aux deuh rhawm ka Maix pa mawh Siyiex aux, deeh pawk
         ka lox aux liak.
         16 Phan ang mawh nan, ha kix kox gaux rhawm ka piang aux, yam cang klad aux, pui pa
         ot tang plak khankix,
         17 ha kix kox yaw tokaux ti ah nin, yam dex goh aux mai yam saux ngia aux doh deud ka
         heue.
         18 Aux krai doh ka phimap tix, aux khi rhawm kheu hoik yuh aux phimap heue.
         19 Pui pa koeng ka aux khankix, kix nyawm ot mai ting riang mai pui pa koeng ka aux
         ka daux pa ang mawh meh kawx, kied haoh hun heue.
         20 Mawh kheu yuh aux pa mhawm mai ceu pa rahsee kix deeh tawx pa caox ka pa yuh aux
         pa mhawm heue.
         21 Siyiex eue, paw lai tik vud aux liak, Siyiex eue, paw lai ot singai khaing aux liak.
         22 Siyiex Cao pa taoh ka aux eue, nied Maix lih teem ka aux liak.

1 Aux ah nin, aux yuh satix mai priex rhawm ka dak tix son ang lai lud, yam ot pui
         pa ang rahsee sivoe ngai aux mai aux thox jheeh tix ang ah lox tidtix heue.
         2 Ang aux lai sikah awm pui aw, pie lox ceu pa mhawm kawx, ang aux krai, viang mawh
         nan, krax pa laux rhawm aux nie kin heue.
         3 Ka daux rhawm aux hoik si aoh yam keud aux tokaux tix, lih hax awm ruk ngu heue.
         4 Siyiex eue, kieh aux tawng tom sidah krax, ka grawng ju aux mai sonsang tawng aux
         grawng pa chix laux leeing tokaux tix heue.
         5 Jhak heue, Maix hoik kieh ju aux dawd mai ju aux kawx ang mawh tidtix, sivoe ngai
         Maix, phan mawh kawn pui, viang nawh ting lhaong kawx, mawh pa giex going heue.
         6 Phan mawh kawn pui awm ngie kawn pheue mai kha rhawm, ang koe bwanson tidtix, viang
         kix khrawm ti deuh kraung khrai kawx, ang kix tawng ka pui sang pon heue.
         7 Siyiex eue, yam in aux keut pot ka ceu patix? Krax krox krax jun aux, koe ngie ka
         daux Maix khaing heue.
         8 Taoh aux lih khaing phimap pa lud tix liak, paw kieh pui pa caox khankix, map mai
         salao ka aux liak.
         9 Mawh kheu grawng kaing pa yuh Maix, aux tom ang lo ti ah tidtix heue.
         10 Paw nyang ciyang ka aux ha, aux ot daux tawm taix pa sivied Maix ti gau mai riang
         rao aux hoik uik heue.
         11 Maix sivied ti ciyang ka kawn pui, mawh kheu phimap nawh, Maix kieh min plakngai
         pa khaw rhawm kix grai hu, awm viag pa chix yuh laux mai kawn pui khawmuik mawh pa
         giex going heue.
         12 Siyiex eue, nghiet ka lox pa rawg pa mhaing aux mai veeh yhaok Maix nghiet ka lox
         pa kok yo aux liak, paw lai jhak ka rawm ngai aux, aux mawh ngie nyo sinie sivoe ngai
         Maix, awm ju tax du ex khankix heue.
         13 Veeh plakngai Maix ka aux sonsang nyawm rhawm rhi aux, tom ang aux nyang gah hu mai
         grai hu liak.

1 Aux krox jun ka Siyiex mai Nawh veeh plakngai ka aux mai nghiet ka lox pa kok yo
         aux heue.
         2 Nawh cao taoh aux lih khaing daux tiex mai daux glaox pa caox caig heue. Deuh caong
         aux ka piang rang ting mai kieh rhoi khaix caong aux kaux cong heue.
         3 Nawh Cao teei lox rhax pa khraox sau ka daux jheeh aux, sonsang yaogyaw ka Siyiex
         heue. Yam pui hun yaox, kix lhat graung mai deuh rhawm ka Siyiex heue.
         4 Pui pa deuh rhawm ka Siyiex mai pa via hu khaing pui pa ting rhawm mai khaing pui
         pa krub riang grang khankix koe bwanson heue.
         5 Siyiex aux eue, ceu pa daox am mai pa keud Maix son ex, kied haoh hun heue. Ceu pa
         yiag pa bak Maix ti deuh sivoe ngai Maix ang doh uik, phan aux krai grawng ceu pa
         yuh Maix, kied haoh hun, tom ang aux lai uik simin heue.
         6 Maix ang simie ti cie ka kraung ceu pa tan pa lu, aux hoik paoh yhaok tix mai ang
         rawg ka kraung ceu pa gleeing tix tawx sonsang ploi phimap.
         7 Aux tak sang hu heue, awm pa hoik tiem aux ti deuh grawng aux, daux bua Phuk Lai
         heue.
         8 Siyiex aux eue, aux kied gaux rhawm sonsang hawt yuh alo Maix, gumlox beenli Maix
         kawx, ot ka daux rhawm rhi aux heue.
         9 Aux hoik sidiex gumlox pa rahsee Maix, sinax pui hun hankix heue. Siyiex eue, Maix
         hoik tawng grawng pa ang aux thox jheeh tix heue.
         10 Lox beenli pa rahsee Maix kawx, ang aux lai mox ka daux rhawm tix mai aux hoik sidiex
         grawng krax taoh Maix mai pa kaux sijax, krax moh krax rhawm mai pa kaux sijax Maix,
         aux ang lai mox sinax pui hun khankix heue.
         11 Siyiex eue, paw gun krax pa caux rhawm pa moh Maix ka aux liak mai krax pa caux rhawm
         Maix mai sijax mukheu Maix kia ngien ka aux jheeing jheeng liak.
         12 Grawh grawng nawh krax khi rhawm haoh hun tom ang uik tawng hoik rob vung viang aux
         heue. Phimap hoik krup ka aux tom ang aux pon jhak, nie lheu khaing hauk kaing mai
         rhawm rhi aux hoik iak hu heue.
         13 Siyiex eue, Maix taoh ka aux liak, Siyiex eue, nied tix teem ka aux liak.
         14 Pui pa sawg tix plaux ju aux khankix, kieh kix kaig tua mai laux plakngai liak, pui
         pa simie ti yuh pa caox ka aux khankix, kieh kix lhat mai hoek krax pa kaig tua liak.
         15 Can pui pa ah nin ka aux, haha, haha, kieh voi rhawm rhi mai hoek krax pa kaig tua
         liak.
         16 Can pui pa sawg ka Maix khankix, kieh kix gaux rhawm ka daux Maix liak, can kix pa
         khaw rhawm ka bwanson krax taoh Maix mai kix ah nin, kieh min plakngai Siyiex ting
         lhaong jheung jheung liak.
         17 Phan mawh aux viang aux hot sibhawm kawx, Siyiex kawn doh keud ka aux heue, Maix
         mawh Cao pa teem aux mai taoh ka aux heue, Siyiex aux eue, paw lai koi.

1 Pui pa doh keud ka pui pa hot pa sibhawm khankix ting bwanson heue. Siyiex kieh nawh
         luan ka bawg yam singaix pa nu pa khawm heue.
         2 Siyiex tak teem ka nawh mai kieh ju nawh nyawm rhawm mai nawh tak sang pon bwanson
         ka daux meung Nawh Cao heue. Maix ang tawx nawh ka pui pa koeng ka nawh khankix.
         3 Siyiex tak sang joh jhan teem ka nawh, yam saux yam ngia nawh mai Siyiex cox dee
         it nawh heue.
         4 Aux ah nin, "Siyiex eue, caux rhawm ka aux liak mai kieh jhawm saux ju aux moi liak,
         mawh kheu hoik phit lud aux ka Maix heue."
         5 Pui pa koeng ka aux khankix, krai lox map ka aux, nawh tak yum mai ceu kaux nawh
         grai lai mawx?
         6 Yam hoek nawh ti jhak ka aux, nawh ah lox pie lhen heue, ka daux rhawm rhi nawh,
         keud tix krai grawng pa ang mhawm yam lih hu nawh heue.
         7 Can pui pa koeng ka aux khankix, ot tang plak mai krai lox supsiep ka paox tix, tix
         kaux lai tix kaux mai keud pa ang mhawm ang mhiem ka piang aux heue.
         8 Kix nieb ah nin, nawh hoik goh mai ang tau ti deeh pon kaoh tix bawg kawx heue.
         9 Paox grawm pa yum rhawm aux, pa ih blah aux, yaog caong tix tiied ka aux heue.
         10 Siyiex eue, caux rhawm ka aux, kieh aux deeh kaoh, sonsang deeh viied aux ti pawk
         phimap kix liak.
         11 Son ang pui pa koeng ka aux khankix pex aux, teem ka aux liak mai kieh aux tawng
         grawng pa moh Maix aux heue.
         12 Maix hoik teem mai kieh aux grum koe mai tawx dee ot aux sivoe ngai Maix leeing ju
         heue.
         13 Kieh Siyiex ceu pui Isarelax koe bwanson leeing ju liak. Amen, Amen.

1 Siyiex eue, awm krox jun cak ka rawm klawng pa si kiied, ju aux kawx, krox jun ka
         Maix heue.
         2 Ju aux cai rhawm ka Siyiex, pa mawh Siyiex pa im ju, aux tak sang hoek ti jhi plakngai
         tix ka Maix lai mawx?
         3 Rawm ngai aux lih ti mawh pa ih aux ku singaix ku sawm yam chawk pui tang kaux ka
         aux ah nin, Siyiex maix koe dee mawx?
         4 Yam doh keud aux ka ceu an khankix, aux khrup rhawm heue, grawh grawng nawh, yam
         rom aux tix hu tau mai pui hun mai ah lox gaux rhawm mai lox rhax yaogyaw mai thong
         pui hun khankix hu ka daux nyiex Siyiex heue.
         5 Ju aux eue, mawh kheu patix rhawm maix iak hu yuh nin yuh ka mawx? Mawh kheu patix
         maix ang ot yiien yawg tix ka daux aux yuh ka mawx? Krox jun ka Siyiex awx. Aux tak
         sang ah lox rhax yaogyaw bwanson Siyiex pa krub aux mai Cao pa taoh aux tix bawg heue.
         6 Siyiex eue, ju aux hoik iak riang hu ka daux aux heue. Grawh grawng nawh, aux doh
         keud ka Maix ka praok rawm klawng Yawdan mai ka piang gawng Heramon mai gawng Mizarax
         heue.
         7 Rawm sigrit sigra pa raux tix mu hoik tix mu mai pukpak rawm sinum siaox khankix,
         hoik kheem ka aux heue.
         8 Viang mawh kawx nan, yam pon singaix Siyiex caux rhawm tawx bwanson mai yam ponsawm
         kawx, rhax lai yaogyaw ka Siyiex Cao ju aux, ot mai aux heue.
         9 Aux ah nin, ka Siyiex pa mawh Rang ting aux, mawh kheu patix Maix lai pi awm aux,
         yam yaox aux tix kham geu krax tuk tiak tukte mai pui pa koeng ka aux mai yam yaox
         aux ti ceep kraung pa caox pa blai yuh ka mawx?
         10 Pui pa koeng ka aux khankix, ca chawk ah nin ka aux, Siyiex maix koe dee mawx? Kix
         salao ka aux mai simie ti raig si-ang aux pot heue.
         11 Ju aux eue, mawh kheu patix rhawm maix iak hu yuh nin yuh ka mawx? Mawh kheu patix
         maix ang ot yiien yawg tix ka daux aux yuh ka mawx? Krox jun ka Siyiex awx. Aux tak
         sang ah lox rhax yaogyaw bwanson Siyiex pa krub aux mai Cao pa taoh aux tix bawk heue.

1 Siyiex eue, prawng ca ka see aux mai teem aux ka pui pa ot tang plak pa ang koe krax
         caux rhawm liak mai taoh aux luan khaing tawm taix pui pa ang kaux sijax mai pui pa
         ang rahsee liak.
         2 Maix mawh Siyiex dee deuh aux rhawm heue, mawh kheu patix Maix lai tik vud aux, yam
         yaox aux tix kham geu krax pa tuktiak tukte pui pa koeng ka aux mai yam yaox aux ti
         ceep kraung pa caox pa blai yuh ka mawx?
         3 Ploi pa riang Maix mai pa kaux sijax Maix lih hoek liak mai thong kix hu ka piang
         gawng Maix pa singax singeh mai thong aux hu ka daux nyiex bwan Maix liak.
         4 Phan yuh nan, aux tak hoek ka khu dee tan Maix mai gaux rhawm ti hoek ka dee ot Maix
         mai tah ting ah lox rhax yaogyaw ka Siyiex aux heue.
         5 Ju aux eue, mawh kheu patix rhawm maix iak hu yuh nin yuh ka mawx? Mawh kheu patix
         maix ang ot yiien yawg tix ka daux aux yuh ka mawx? Krox jun ka Siyiex awx. Aux tak
         sang ah lox rhax yaogyaw bwanson Siyiex pa krub aux mai Cao pa taoh aux tix bawg heue.

1 Siyiex eue, ex hoik mhong kaing pa yuh Maix ka ju tax du ex didix.
         2 Maix hoik teei taix tix mai sigrheu ka pui tang ceu khankix mai tawx dee ot ka tax
         du ex khankix heue, Maix tuktiaktukte ka pui tang ceu khankix mai kieh pui tax du
         ex khankix pre haoh hun heue.
         3 Kix teei vaid mai kwang haktiex ang mawh, kix teei plawng taix tix, taoh ka tokaux
         tix ang mawh, mawh kheu koe alo Maix mai Maix teei taix khawn dawm Maix mai pa riang
         pakngai Maix taoh ka kix heue.
         4 Siyiex eue, Maix mawh Simiang aux heue. Prawng ca mai taoh ka aux ceu pui Yakop liak.
         5 Aux deuh rhawm ka Maix mai nyhot ti tik ka pui pa koeng ka aux heue. Aux deuh rhawm
         ka ceu kaux Maix mai dig ka pui pa koeng ka aux khankix heue.
         6 Ang aux deuh rhawm ka ak viex tix mai vaid aux kawx, ang pon ti taoh aux.
         7 Mawh Maix khaing pa pon ti taoh aux luan khaing pui pa koeng ka aux khankix heue.
         Maix kieh pui pa koeng ka aux khankix hoek krax pa kaig tua heue.
         8 Aux yaw rangdi ka daux Siyiex, leeing lang singaix mai yaogyaw ceu kaux Maix jheung
         jheung heue.
         9 Viang mawh kawx nan, Maix tik aux mai kieh aux kaig tua mai ang hu tau mai kru naing
         aux khankix.
         10 Kieh aux deeh plak khaix, sivoe ngai pui pa koeng ka aux khankix mai pui pa koeng
         ka aux khankix hoik rud rhim ti teei pa simie kix ti teei khawmuik heue.
         11 Maix hoik teei ti tawx aux ka kix awm kawn yung pa sang pah ti ih mai hoik kieh prung
         prang hu sinax pui tang ceu heue.
         12 Maix ang teei ngawh mai hoik coh ka pui Maix, pa coh Maix ang koe krax pa mi pa koe
         mai ang chix haok hwan heue.
         13 Pa yuh Maix ka ex kieh pui paox plawg salao mai pui pa ot dex sivie siveng ex nyiah
         mai kaig tua heue.
         14 Pa yuh Maix ka ex kieh pui tang ceu map ka ex mai kieh cub pui hun vudvied kaing
         ka ex heue.
         15 Aux laux min plakngai leeing lang singaix mai krax pa kaig tua aux koe sivoe ngai
         aux heue.
         16 Grawh grawng nawh aux mhong lox map, lox pa salao mai lox bak lox viang pui pa koeng
         khankix heue.
         17 Viang ex yaox ti kham nie ding nie dod kawx, ang ex doh pi awm Maix mai ang tik ka
         sijax mukheu Maix.
         18 Rhawm aux ang deeh ka plak khaix mai ang lud hu khaing krax beenli Maix.
         19 Phan mawh Maix teei ti tik dee ot sox praix mai kheem ex ka veei krax yum heue.
         20 Phan ex pi awm ka ceu kaux Siyiex ex, phan nyeu taix tix ka siyiex pui tang ceu khankix.
         21 Phan Maix ang chawk cheng ka kaing pa yuh ex khex chix lie? Grawh grawng nawh, Maix
         hoik tawng ceu pa mox ka daux rhawm tix khawmuik heue.
         22 Mawh kheu son Maix, ex yaox ti kham yum jheung jheung mai pui tang kaux deuh ex awm
         kawn yung pa sang pah heue.
         23 Siyiex eue, siduad heue, mawh kheu patix, Maix lai laig it, kaoh heue, paw lai tik
         ka ex jheung jheung liak.
         24 Mawh kheu patix Maix veeh plakngai khaing ex mai Maix pi awm ex yam yaox ex krax
         kha rhawm mai krax pa tuktiak tukte yuh ka mawx?
         25 Ju ex hoik rau hu tom siglaing tiex mai tokaux aux kawx, hoik cux ka piang tiex heue.
         26 Kaoh mai teem ka ex liak mai taoh ex ka daux krax moh krax caux rhawm Maix liak.

1 Lai pa tiiem aux, ah lox rhax ka paox plak sivoe ngai Simiang, rhawm rhi aux kied
         naog krax gaux rhawm heue. Dak aux kawx sidaing chix ah awm gawng nameug pui pa chix
         tiiem lai tix kaux heue.
         2 Maix lheu mhawm khaing paox kawn pui heue, jheeh Maix hoik naog ka lox bwan son heue.
         Mawh kheu in Siyiex tom tawx bwanson ka maix jheung jheung heue.
         3 Simiang pa ting sibrawm eue, teei vaid min plakngai Maix pa ting mai kawg heue.
         4 Kieh sibrawm Maix pex hu mai brug hu ka lox pa mawh meh mai lox pa awn pa tiiem mai
         lox pa rahsee liak, taix khawn dawm Maix tak sang jhi ka ceu pa lhat graung heue.
         5 Mawh kheu kied lawm te Maix mai laig ka daux rhawm rhi pui pa koeng ka Simiang khankix
         mai kix goh greem caong Maix heue.
         6 Siyiex eue, dang ngeung Maix mawh dang ngeung pa kaux cong leeing ju heue. Meung
         Maix mawh pa rahsee heue.
         7 Maix moh ka ceu pa rahsee mai koeng ka pa ang rahsee heue. Mawh kheu in, Siyiex eue,
         mai yaog maix nie lheu ting khaing paox grawm maix khankix mai hoik groi rawm bee
         pa gaux rhawm ka maix heue.
         8 Muran, mai khaox caihung, pa sioe baux hoik bhawng ka kraung ceep mai lox tah ting
         rhax lai yaogyaw ka maix kieh maix gaux rhawm ka daux nyiex haw pa hoik yuh maix ka
         nga sang heue.
         9 Kawn bun Simiang khankix ku dah, ot tau mai kawn bun Simiang mai plak taix khawn
         dawm maix, moeng maix laux simiang ceep kraung khri Awfirax mai cung tix heue.
         10 Kawn bun eue, nghiet heue, veeh yhaok tix mai keud mhawm mhawm, pi awm ka ceu pui
         maix mai nyiex ma miex keeing maix awx.
         11 Phan yuh nan, simiang tak moh ka maix, mawh kheu mhawm grang maix mai nawh hoik mawh
         Simiang maix mai krub ka Nawh heue.
         12 Jah ka kawn bun Simiang veng Turux mai cub pui mag mi khankix, viex totaix mai hoek
         ti rieb ka maix heue.
         13 Kawn bun simiang khankix koe min plakngai mai ceep kix kraung pa hoik yuh ka khri
         heue.
         14 Khaix hoik ceep kix kraung pa mhawm grang ka nawh, hu tau mai paox bun krih nawh
         mai viex nawh hu ka simiang heue.
         15 Kix viex ceu pa gaux rhawm mai laig ka daux nyiex haw simiang heue.
         16 Son keeing khankix, Maix hoik ciak ti deuh ka kawn praix kix, sonsang mawh Simiang
         ka piang haktiex khawmuik heue.
         17 Aux tak sang teei ceu kaux Maix tah hu ka kawn pui khankix mai ceu kawn pui ti ju
         hoik ti ju mai kawn pui khankix yaogyaw ka Maix ku ju leeing ju heue.

1 Siyiex mawh dee deuh ex rhawm mai tawx riang rao ka ex heue.Krax teem Nawh nie lheu
         sidawng yam yaox ex krax laux leeing heue.
         2 Mawh kheu in viang haktiex gah greed hu, gawng lua yung yiang hu ka daux rawm sigrit
         sigra kawx mai rawm sigrit sigra sinum siaox mai sigu hu kawx,
         3 mai pukpak rawm haok hwan mai gawng lua khankix yung yiang hu kawx, aux ang lhat
         heue.
         4 Koe rawm klawng tix mu mai rawm klawng an, mawh dee ot Siyiex Cao pa ting lhaong
         mai veng pa singax singeh dee gaux rhawm gaux rhi heue.
         5 Siyiex ot ka daux veng an mai veng an ang lai yung yiang mai Siyiex teem ka nawh,
         tom yam jah praix tix riang heue.
         6 Ceu kawn pui khankix, lawh maw cuci mai haktiex khankix yung yiang mai Siyiex ploi
         lox tix lih mai haktiex ceh hu awm rawm heue.
         7 Siyiex Cao kru naing raoma ot tau mai ex mai Siyiex ceu pui Yakop mawh dee deuh ex
         rhawm heue.
         8 Hoek tix jhak ka pa yuh Siyiex, haktiex laux leeing heue.
         9 Nawh Cao raig ak mai pliah pot, baux mawx baux an mai teei ngu gleeing ti tik ka
         ling khankix mai kieh naing yiien tom sidah haktiex khawmuik heue.
         10 Ot yiien yawg mai kieh pex tawng, grawng mawh Aux Siyiex awx. Aux mawh Siyiex pa
         ting sibrawm piang kawn pui mai piang haktiex khawmuik heue.
         11 Siyiex Cao kru naing raoma ot tau mai ex mai Siyiex ceu pui Yakop mawh dee deuh ex
         rhawm heue.

1 Ceu kawn pui khawmuik eue, dieh taix tix awx. Ah lox sinum mai kok yo ka Siyiex awx.
         2 Grawh grawng nawh Siyiex mawh Cao pa ting lhaong khaing khawmuik mai mawh Siyiex
         pa caw ex tix lhat graung kah, Nawh mawh Simiang pa giex kaing ka piang haktiex khawmuik
         heue.
         3 Nawh Cao teei ti deuh ceu pui khankix ka greem mai cub pui ku cub, deuh ka greem
         caong ex heue.
         4 Nawh Cao laug ti teei ka Yakop pa moh Nawh, sonsang mawh sin min plakngai son ex
         heue.
         5 Siyiex kok yo lox pa gaux rhawm mai lox phlu teettawng mai haok heue.
         6 Ah lox rhax mai yaogyaw ka Siyiex awx. Mai ah lox rhax yaogyaw ka simiang mai ah
         lox rhax awx. Ah lox rhax heue.
         7 Grawh grawng nawh Siyiex mawh Cao pa giex kaing piang haktiex khawmuik, ah lox rhax
         yaogyaw ka Nawh heue.
         8 Siyiex giex kaing piang ceu kawn pui khawmuik mai Nawh Cao ngawm ka piang dang ngeung
         Nawh, pa singax singeh heue.
         9 Kuad song nong yu cub pui ku cub khawmuik, khrawm paox tix hoek ka kawn praix Siyiex
         Abraham heue. Grawh grawng nawh, kraung pa tiebtie mawh kraung cie Siyiex mai kieh
         Nawh mawh Cao pa ting lhaong heue.

1 Siyiex mawh pa ting lhaong mai khaw ti yaogyaw ka Siyiex pa ot ka piang gawng dee
         singax singeh ka daux veng Nawh heue.
         2 Gawng Zion mawh pa lhaong mai pa mhawm grang mai mawh dee gaux rhawm ka piang haktiex
         khawmuik, ka daog plak laong mawh dee koe veng Simiang pa ting lhaong heue.
         3 Siyiex kieh tawng, Nawh mawh dee deuh rhawm ka daux nyiex an heue.
         4 Jhak heue, simiang khankix, hoek ti kum kawng mai paox tix heue.
         5 Yam yaox, kix kied daox am, lhat yaoh mai to hu heue.
         6 Kix kied lhat graung ka veng an mai yaox krax kha rhawm awm bun pa sang keh heue.
         7 Maix teei bhaung plak lih singaix mai kieh raig ti tik ka nyiex reu ting veng Tasux
         heue.
         8 Awm pa hoik sax mhong ex, ex hoik pon ti yaox ka veng Siyiex Cao kru naing raoma
         pa mawh Siyiex ex heue, Siyiex tak kieh veng an kaux cong leeing ju heue.
         9 Siyiex eue, ex doh keud ka bwanson krax moh krax rhawm Maix, ka daux nyiex bwan Maix
         heue.
         10 Siyiex eue, awm hoik tah hu ceu kaux Maix ka piang haktiex tom sidah, min plakngai
         Maix kawx, kieh sidah heue. taix khawn dawm Maix hoik grum naog ka been li pa rahsee
         heue.
         11 Mawh kheu krax pa prawng ca Maix, gawng Zion mai kawn bun Yudax khankix, gaux rhawm
         gaux rhi heue.
         12 Hawt rob vung viang veng Zion mai simin ti deuh ka nyiex pa ting lhaong khankix,
         13 mai een tix tawng ka guh veng nyiex haw, sonsang pon ti krai ka ju kawn praix khankix
         heue.
         14 Grawh grawng nawh, Siyiex ex mawh Siyiex leeing ju heue. Nawh Cao tak sang thong
         ex hu tom sidah yum heue.

1 Ceu kawn pui khawmuik eue, nghiet awx.
         2 Kawn pui piang haktiex khawmuik, pa iak pa ting ang ah pa mi pa hot ang ah, khrawm
         paox tix nghiet awx.
         3 Jheeh aux krai lox cuyi pingnya mai rhawm rhi aux keud sawn ka pa dex dawd mai cuyi
         pingnya heue.
         4 Aux veeh yhaok tix nghiet ka lox been mai tah ting mai plak jhi grawng ceu pa raux
         pa mox heue.
         5 Yam hoek bawg yam pa nu, pa caox caig mai yam hoek rob pui pa caox caig khankix kawx,
         aux tak lhat ka ceu patix?
         6 Pui pa deuh rhawm ka kraung khrai tix mai kix yaw tix, kheu kied haoh kraung khrai
         kix heue.
         7 Kaux pui mawx ang ah, ang doh pon taoh ka puxaik tix mai sonsang taoh, ang doh pon
         tawx ngawh ka Siyiex.
         8 Sonsang taoh ka ju kix mawh pa kied ngawh kied ting jum heue. Phan yuh nan, ju kix
         tak som nai giex heue.
         9 Pui ang pon taoh ka ju, sonsang im leeing ju mai son ang lai hoek ka daux simeeig
         heue.
         10 Nawh yaox yuh nin, pui pa koe cuyi pingnya kawx chix yum awm an, pui pa daox pa aw
         pa koe rhawm totiag kawx, chix laux leeing mai kraung khrai kix, prah ka pui tang
         kaux heue.
         11 Kix keud daux rhawm tix, nyiex kix mai dee ot dee koe kix mawh pa kaux cong leeing
         ju mai ceu kaux kix ao min ka piang haktiex heue.
         12 Viang mawh kawx nan, min plakngai kix, ang lai chix kaux cong mai nawh chix laux
         leeing awm pa laux totiag heue.
         13 Kix deuh rhawm tix ka daux pa yuh nan mai pui khankix nghiet lox sikah kix heue.
         14 Grheu kix lih hu ka daux meung yum, awm cub yung mai Simiang meung yum, tak sang
         ih kix heue. Pui pa rahsee khankix, giex kaing kwang kix been tix ngawb mai tokaux
         dee ot kix, deeh tieh loh mai dee ot kix mawh meung yum heue.
         15 Phan mawh aux, Siyiex priex aux mai taoh ju aux khaing sibrawm meung yum heue.
         16 Yam yaox maix mag mi pui mai koe mau khri mai ting min plakngai haok huan nyiex ma
         nawh, paw kieh rhawm maix ghoing kah heue.
         17 Yam yum nawh, kraung khrai nawh mai min plakngai nawh, ang lai pon ti viex hawt khaix
         nawh tix ceu kawx heue.
         18 Yam kawn im ju nawh, nawh chix yaw ka tokaux tix mai yam yuh nawh kaing son tokaux
         tix, pui yaogyaw ka nawh heue.
         19 Viang mawh nan, nawh tak sang hu ka dee ot tax du (Yadie kix) heue. Kix ang yaox
         ka pa riang leeing ju heue.
         20 Pui pa grum naog ka min plakngai mai pa ang koe cuyi pingnya khankix, awm totiag
         pa hoek krax pa laux leeing heue.

1 Siyiex Cao pa ting sibrawm, tawx lox ka haktiex plak lih singaix tom sidah plak klip
         singaix heue.
         2 Pa riang Siyiex, pa jhan riang pa grum ceu pa mhawm grang, lih ka piang gawng Zion
         heue.
         3 Siyiex ex hoik hoek mai Nawh Cao ang ot yiien yawg tix, ngu hax sivoe ngai Nawh Cao
         mai hawt dex sivie siveng Nawh, koe lhiex ting mai bhaung ting heue.
         4 Nawh Cao kok ka raoma mai haktiex, sonsang chawk cheng tix prawng ca ka pui Nawh
         khankix ah nin,
         5 "Kieh pui pa moh Aux mai pa hoik tan hoik lu pa hoik yuh sijax mukheu mai Aux, khrawm
         paox ti hoek ka Aux heue."
         6 Raoma khankix, plak jhi grawng pa hoik yuh Nawh Cao pa rahsee, mawh kheu tokaux Siyiex
         mawh Cao pa prawng ca pa rahsee heue.
         7 Pui Aux khankix eue, nghiet awx, Aux tak sang krai heue, ceu pui Isarelax eue, Aux
         tak kham sakse plak pex heue. Aux mawh Siyiex pex heue.
         8 Aux ang deuh phimap ka pex, grawng pa gleeing pex tix tan mai pa tan lu pex kuceu,
         hoik koe sivoe ngai Aux jheung jheung heue.
         9 Aux ang mhaing ti cie mawie daux nyiex maix mai pex mhaing pa koe daux kawg maix.
         10 Totiag mai totiag, kaing rheng mai pa ot ka piang gawng khankix mawh cie Aux khawmuik
         heue.
         11 Aux tawng sim pa ot ka piang gawng khankix khawmuik mai totiag khankix, ot mai Aux
         heue.
         12 Phan Aux cai rhawm Aux ang krai ka maix, haktiex mai can pa koe ka haktiex mawh cie
         Aux heue.
         13 Khex tak sang ih Aux nex mawie lie? Khex tak sang nyaux Aux nham pex lie?
         14 Tan lu ceu pa yaogyaw bwanson ka Siyiex awx. Tawx ceu pa tan lu maix ka Siyiex Cao
         pa ting lhaong awm pa hoik deuh maix sijax mukheu awx.
         15 Yam hoek krax khi rhawm kok yo ka Aux mai Aux tak taoh maix heue. Maix tak yaogyaw
         ka min plakngai Aux heue.
         16 Siyiex ah nin ka pui pa ang rahsee khankix maix chix krai ka lox lai beenli Aux mai
         sijax mukheu Aux, dex dawd mai maix yuh ka mawx?
         17 Maix koeng ka lox pa sidiex gau Aux mai tik lox Aux plak khaix tix ang mawh lie?
         18 Yam yaox maix pui pa briex, rhawm maix awm nawh mai maix chix yuh paox pie ka pui
         pa phit vao ka moeng kawn pui heue.
         19 Jheeh maix chix ah lox pa caox caig mai dak maix chix ah lox pie lhen heue.
         20 Maix ngawm mai krai lox pa lah cha ka puxaik tix mai salao ka kawn pa keh miex maix
         heue.
         21 Aux glaik tix ka ceu pa yuh maix kawx maix ce Aux mawh awm maix nhieh, mai phimap
         pa yuh maix, Aux tak sang plak jhi maix yaox sivoe ngai maix heue.
         22 Pui pa pi awm ka Siyiex khankix eue, doh keud ka grawng inkix awx. Phan ang mawh
         nan, nu ka ang Cao taoh pex koe, Aux tak rud ti tik pex, baux mawx baux an heue.
         23 Pui pa tan lu mai pa yaogyaw ka bwanson Aux mawh pui pa kieh min plakngai Aux sidawng
         heue. Daux krax pa keud pa hu nawh kawx, Aux tak plak jhi bwanson Siyiex Cao pa taoh
         heue.

1 Siyiex eue, awm koe rhawm Maix, yuh bwanson caux rhawm ka aux liak, awm koe krax
         pa caux rhawm Maix tom nie, preet ti tik phimap pa lud aux liak.
         2 Sigrhah phimap aux tom bawh khawmuik mai kieh singax singeh liak.
         3 Aux tawng aux yung pa lud tix mai doh keud ka phimap pa lud tix jheung jheung heue.
         4 Aux hoik lud ka Maix mai aux hoik yuh pa ang rahsee sivoe ngai Maix, mawh kheu krax
         prawng ca Maix pa rahsee pluat ploi phimap aux heue.
         5 Grawh grawng nawh, aux viex phimap, tom yam keh aux mai tom yam ot aux ka daux vaig
         miex tix heue.
         6 Maix moh ka rhawm pa rahsee mai gau aux ka cuyi pingnya pa raux pa mox ka daux rhawm
         aux liak.
         7 Sonsang singax singeh aux, teei lhax khaox haisop mai kieh aux singax singeh mai
         tawx bwanson ka aux liak. sigrhah aux paing awm rawm rha liak.
         8 Sonsang nyawm rhawm gaux rhawm aux, kieh aux mhong lox Maix liak, phan yuh nan, si-ang
         pa hoik raig Maix tak sang gaux rhawm gaux rhi heue.
         9 Veeh plakngai Maix khaing phimap pa hoik yuh aux mai preet ti tik ka phimap khawmuik
         liak.
         10 Siyiex eue, kieh daux rhawm aux singax singeh liak. Cox rhawm rhi aux mawh pa khraox
         mai kieh kaux cong liak.
         11 Paw lai grheu ti tik aux khaing Maix liak, paw lai teei khwan singax Maix khaing
         aux liak.
         12 Caux rhawm deeh tawx akhwang krax gaux rhawm pa dex dawd mai krax taoh Maix ka aux
         liak, tawx krax gaux rhawm Maix mai teem ka aux liak.
         13 Sonsang pon aux tix gau krax pa rahsee Maix ka kix pui pa ang rahsee mai sonsang
         deeh hoek pui pa koe phimap ka Maix heue.
         14 Siyiex Cao pa taoh aux eue, kieh aux luan khaing phimap pa simie ti pah pui yum liak.
         dak aux ah lox rhax pa gaux rhawm grawng pa rahsee Maix heue.
         15 Siyiex eue, paoh ka siyieb jheeh aux liak, jheeh aux tak sang yaogyaw bwanson Maix
         heue.
         16 Maix ang moh ka ceu pa tan lu, phan ang mawh nan, aux tan ka Maix mai Maix ang khaw
         rhawm ka ceu pa gleeing tix tan heue.
         17 Ceu pa tan lu pa khaw rhawm Siyiex mawh rhawm pa max, Siyiex eue, rhawm pa max Maix
         ang chix tik vud heue.
         18 Kieh rhawm pa gaux rhawm Maix, yuh bwanson ka gawng Zion liak, deeh cox ka guh veng
         veng Yerusaliem liak.
         19 Yam an krax lu krax tan, pa rahsee pa gleeing ti tan ang ah, pa gleeing ti tan khawm
         kaux ang ah, Maix gaux rhawm kah heue. Yam an, tak sang teei mawie mhaing mai tan
         ka piang khu dee tan Maix heue.

1 Pui pa ting riang eue, mawh kheu patix maix yaw tix, sonsang yuh laux ka bwanson
         pa yuh pui yuh ka mawx? Krax moh krax rhawm Siyiex kaux cong jheung jheung heue.
         2 Dak maix lawm awm gawn mai pie lhen mai yuh pui laux leeing heue.
         3 Maix nie lheu moh pa caox khaing pa mhawm mai nie lheu moh lox pie lhen khaing lox
         pa rahsee heue.
         4 Dak pa chix pie lhen eue, maix khaw rhawm ka lox pa sang yuh pui laux heue.
         5 Siyiex tak raig ti tik maix jheung jheung heue. Nawh Cao teei ti tik maix khaing
         nyiex gox maix mai bluh ti tik maix khaing dee ot pui pa im ju heue.
         6 Pui pa rahsee khankix, yaox mai lhat graung heue. Kix nyiah ka nawh ah nin,
         7 "Jhak heue, pui pa ang deuh rhawm ka Siyiex mai nawh deuh rhawm ka kraung khrai tix
         mai nawh kaux cong ka phimap pa caox heue."
         8 Phan mawh aux, awm khaox sanlun pa mhawm klai pa koe ka daux nyiex Siyiex mai aux
         deuh rhawm ka krax moh krax rhawm Siyiex leeing ju heue.
         9 Aux tak sang yaogyaw Maix ka kaing pa hoik yuh Maix jheung jheung leeing ju heue.
         Aux tak krox jun ceu kaux Maix sivoe ngai pui pa moh ka Maix, mawh kheu Maix mawh
         pa jiet mhawm heue.
         
            

         
      
   
      
         53
1 Pui pa daox aw khankix, keud ti ah nin ka daux rhawm tix, Siyiex ang koe mai kix
         mawh pui pa hoik cux sium mai chix yuh ceu pa seeing brai heue. Pui pa yuh pa mhawm
         mhiem ang koe tix kaux kawx.
         2 Siyiex ot ka piang raoma mai jhak ka kawn pui, koe pa tawng pa yung mai pui pa sawg
         ka Nawh tix kaux kaux lie? Ang koe lie?
         3 Kawn pui khawmuik, hoik lud krax mai hoik cux sium awm paox tix khawmuik mai pui
         pa yuh pa mhawm mhiem ang koe, pie tix kaux kawx ang koe.
         4 Can pui pa nieb yuh pa caox khankix khawmuik, ang kix tawng lie? Kiied ti ih pui
         Aux, awm ih kix blah mai ang kok yo ka Siyiex lie?
         5 Ka dee an, tak koe krax pa kied lhat graung, grawh grawng nawh, Siyiex kieh si-ang
         pui pa yuh tab tang plak, prung prang hu heue. Kix hoek krax pa kaig tua heue.
         6 Kieh krax taoh pui Isarelax lih hoek khaing piang gawng Zion liak. Yam deeh viex
         Siyiex pui Nawh, pa hoik viex kix hu deeh hoek, Yakop tak gaux rhawm mai pui Isarelax
         tak gaux rhawm gaux rhi heue.

1 Siyiex eue, kieh ceu kaux Maix taoh aux liak. Teei sibrawm Maix prawng ca plak aux
         liak.
         2 Siyiex eue, nghiet lox pa rawg aux bwan mai veeh yhaok Maix nghiet ka lox pa lih
         khaing jheeh aux liak.
         3 Grawh grawng nawh, pui tang praix ot ti plak, kaoh mai yuh pa caox ka aux, pui pa
         caox khankix, ang khan ngai Maix, sawg ti teei ju aux heue.
         4 Jhak heue, Siyiex teem ka aux, Siyiex ot tau mai pui pa joh jhan ka ju aux heue.
         5 Nawh Cao deeh pawk ceu pa caox ka pui pa koeng ka aux khankix heue. Mai tik vud kix
         awm pa koe lox mukheu Maix heue.
         6 Aux tak sang gaux rhawm ti tan ka Maix, Siyiex aux eue, aux tak sang yaogyaw ka ceu
         kaux Maix mawh kheu Maix mawh pa jiet mhawm heue.
         7 Grawh grawng nawh, Maix hoik taoh aux ka daux pa kha rhawm mai ngai aux hoik yaox
         ka pui pa koeng ka aux khankix heue.

1 Siyiex eue, nghiet ka lox pa rawg aux bwan liak, paw lai mox khaing pa rawg mhaing
         aux liak.
         2 Jhak ka aux mai deeh pawk lox aux liak, aux iak riang rao mai ngia khi rhawm heue.
         3 Mawh kheu lox pui pa koeng ka aux, kheu pa tuktiak tukte pa ang rahsee mai pa deuh
         phimap ka piang aux, ka daux pa song rhawm mai koeng ka aux heue.
         4 Rhawm rhi tokaux aux siyaung mai kied lhat graung ka krax yum pa sang hoek ka piang
         aux heue.
         5 Krax pa lhat pa siyaung hoek ka piang aux mai hoik kheem ka piang aux heue.
         6 Aux ah nin, kieh aux koe pruik awm sikaux liak, phan yuh nan, aux sang pu hu tang
         dah tang dee mai laux lee tix mhawm mhawm heue.
         7 Aux tak sang hu dee singai mai tom dee ot ka daux tiagtu heue.
         8 Aux nied ti to sonsang luan khaing lhiex ting bhaung ting heue.
         9 Siyiex eue, kieh lox pa ah kix prung prang grai mu liak, mawh kheu hoik yaox aux,
         pa khin ti teei mai tud rhim ka daux veng heue.
         10 Kix ca daw hu ka piang guh veng ku singaix ang jud jai mai yuh krax pa caox caig
         mai yuh pa seeing brai ka daux veng heue.
         11 Kix khin ti yuh ceu pa ang khaw ka daux sigreung veng mai tuktiak tukte mai pie lhen
         ka pui daux krax heue.
         12 Pui pa salao ka aux, ang mawh pui pa koeng ka aux, phan mawh, aux pon gun pon yeung
         heue. Pui pa ot tang plak, ang mawh pui koeng ka aux, phan mawh, aux pon via heue.
         13 Pui pa yuh nan mawh mhai pui plak aux mai paox grawm aux mai pui paox meed tawng
         aux heue.
         14 Ex tang kum kawng mai paox tix mhawm mhawm mai ex hu tau mai cub pui hun ka daux
         nyiex Siyiex heue.
         15 Kieh simiang kix yum giex liak, phan kix kawn im ju, kieh lih hu ka daux meung yum,
         grawh grawng nawh, phimap koe dee ot kix mai ka daux kix heue.
         16 Phan mawh aux, kok ka Siyiex mai Siyiex taoh aux heue.
         17 Yam ponbo, yam ponngawb mai yam pongaix, aux kha rhawm mai ngia mai Nawh Cao mhong
         lox aux heue.
         18 Yam yuh kix naing ka aux, Nawh Cao taoh ju aux mai kieh aux nyawm rhawm heue. Pui
         pa ot plak aux kied sidaing nie hun heue.
         19 Siyiex Cao pa jah bah ma la rawm dix, nghiet ka lox aux mai yeen kix goh, mawh kheu
         ang kix thai lox cox rhawm tix mai ang koe rhawm lhat ka Siyiex heue.
         20 Pui pa yuh nan, chix lud chix lud ka paox grawm tix mai ang kaux sijax heue.
         21 Lox jheeh nawh nyu awm bee kawx, daux rhawm nawh keud grawng sang yuh naing heue.
         Lox nawh awn awm bee kawx, awm vaid pa hoik lawd ti deuh heue.
         22 Kraung cien pa klawm maix deuh piang Siyiex awx. Nawh tak teem ka maix heue. Nawh
         ang sax kieh pa lhat graung hoek ka piang pui pa rahsee heue.
         23 Siyiex eue, Maix teei ti sau kix ka daux pa laux leeing heue. Pui pa teei ju pui
         yum mai pui pa ang kaux sijax, paw kieh kix im ju pie tix plak singaix, phan mawh
         aux, deuh rhawm ka Maix heue.

1 Siyiex eue, caux rhawm ka aux liak, grawh grawng nawh, kix blin lox mai sawg ti yuh
         ka aux mai tuktiaktukte ka aux leeing lang singaix heue.
         2 Pui pa koeng ka aux khankix, puing ka aux leeing singaix mai pui pa puing ka aux
         kied nie heue.
         3 Yam lhat graung aux, aux deuh rhawm ka Maix heue.
         4 Aux deuh rhawm ka Siyiex mai yaogyaw ka gumlox Nawh heue. Aux deuh rhawm ka Siyiex,
         aux tak ang lhat ang graung mai kawn pui tak pon yuh patix ka aux.
         5 Kix kieh lox aux mawh pa lud ku singaix mai kix keud ngie pa caox pa ang mhawm ka
         aux heue.
         6 Kix khrawm paox tix, hawt jawm ti teei ju aux mai yuh ti tawng khaix caong aux heue.
         7 Siyiex eue, pui pa yuh pa ang rahsee khankix, tak sang luan yuh ka mawx? Ka daux
         pa song rhawm song rhi Maix, kid ti tik pui ceu an khankix liak.
         8 Maix hoik tawng grawng vu vie aux tix kudauh kudee, teei rawm ngai aux sau ti deuh
         daux kawk rawm Maix, hoik koe carang ka daux lai Maix ang mawh lie?
         9 Mawh kheu ot Siyiex plak aux, yam kok aux ka Nawh, aux tawng pui pa koeng ka aux
         khankix, deeh dak plak khaix tix heue.
         10 Aux deuh rhawm ka Siyiex mai yaogyaw ka gumlox Nawh heue. Aux deuh rhawm ka Siyiex
         mai yaogyaw ka gumlox Nawh heue.
         11 Aux deuh rhawm ka Siyiex, aux tak ang lhat ang graung, kawn pui tak sang pon yuh
         patix ka aux.
         12 Siyiex eue, awm pa hoik yuh aux sijax mukheu sivoe ngai Maix, aux tak hawt ka sijax
         mukheu pa hoik yuh tix mai yaogyaw ka Maix heue.
         13 Grawh grawng nawh, Maix hoik taoh ju aux khaing krax yum mai Maix hoik taoh caong
         aux khaing pa sideeing, sonsang hu aux sivoe ngai Maix ka daux pa riang ka pui pa
         im ju khankix ang mawh lie?

1 Siyiex eue, caux rhawm ka aux liak, caux rhawm ka aux liak. Ju aux deuh rhawm ka
         Maix mai deuh rhawm tix ka greem veei pruik Maix tom sidah luan ceu pa khi rhawm heue.
         2 Aux tak kok yo ka Siyiex Cao pa ting lhaong, Cao pa kieh see aux hoik mhawm heue.
         3 Nawh Cao ot meung raoma mai taoh ka aux, pui pa ting rhawm ting rhi khankix kaig
         tua heue. Siyiex tak sang tawx krax caux rhawm mai sijax mukheu pa kaux hoek heue.
         4 Ju aux ot ka daux cub sivai sangsi, aux yaox ti it mai pui ka daux glah ngu mai rhang
         kix awm pliah mai te, dak kix awm vaid pa kied lawm heue.
         5 Siyiex eue, kieh Maix nie lheu lhaong khaing lhaong raoma liak mai kieh min plakngai
         Maix, tah hu ka piang haktiex in khawmuik liak.
         6 Kix hoik taong ti deuh kie ka daux krax pa hu aux, rhawm rhi aux hoik iak hu ka dee
         tiiem mai kix hoik kaong ti deuh daux sivoe aux, tokaux kix deeh rau ka daux an tiru
         heue.
         7 Siyiex eue, rhawm aux kaux cong heue, rhawm aux kaux cong heue. Aux rhax lai yaogyaw
         ka Maix heue.
         8 Ju aux eue, siduad heue, chiang mai ting khankix eue, siduad heue. Aux kawx siduad
         caocao heue.
         9 Siyiex eue, Aux tak yaogyaw ka Maix sinax pui hun khankix heue.
         10 Grawh grawng nawh, krax caux rhawm Maix hoek tom sidah raoma mai pa kaux sijax mai
         pa mawh meh Maix, hoek tom sidah paiawm heue.
         11 Siyiex eue, kieh Maix nie lheu lhaong khaing lhaong raoma liak. Kieh min plakngai
         Maix tah hu ka piang haktiex khawm bee ma liak.

1 Pui pa prawng ca khankix eue, khex prawng ca pex ka kawn pui ka daux pa rahsee nang
         lie?
         2 Ang tau ti mawh, ka daux rhawm pex ca keud pa caox mai pex ciang tix yaox ka pa tuktiak
         tukte pa yuh pex ka taix tix ka piang haktiex in heue.
         3 Pui pa ang rah ang see khankix, koe rhawm pa caox tom yam ot daux vaig miex tix mai
         chix pie lhen mai lud krax hu tom yam keh tix heue.
         4 Jai kix awm jai siuing. Kix awm siuing caox pa lheet pa thox yhaok tix.
         5 Kix ang nghiet lox cao kix mai yuh tokaux ti mawh pa hoik tawng heue.
         6 Siyiex eue, laoh ti tik rhang kix khaing jheeh kix liak, Siyiex eue, laoh ti tik
         rhang gieb sivai sangsi pa awn ju khankix liak.
         7 Kieh kix grai mu awm rawm liak, yam nyeu kix ak, kieh kix graig awm te heue.
         8 Kieh kix awm hoi lux pa mu hu mai awm kawn ngie pa laux daux vaig miex tix, pa ang
         tie yaox ka singaix heue.
         9 Kieh kix awm khix braw pa phlu ngu mai aw pa ang tien tawng yam hax tix, yam im kix
         ang ah, yam hax kix ang ah, kieh bhaung tah kix hu liak.
         10 Pui pa rahsee khankix, tak gaux rhawm yam yaox kix krax pa ciyang yuh nan mai tak
         khoek caong kix ka daux nham pui pa ang rahsee khankix heue.
         11 Pui tang dah tak ah nin, pui pa rahsee khankix, pon bwanson tete te lai heue. Siyiex
         Cao pa prawng ca pa rahsee koe tete ka piang haktiex, kawn pui ah nan heue.

1 Siyiex aux eue, taoh aux lih khaing daux tawm taix pui pa koeng ka aux khankix mai
         yaog aux ting lhaong khaing pui pa ot tang plak khan kix liak.
         2 Maix taoh aux lih khaing tawm taix pui pa yuh phimap mai taoh aux lih khaing daux
         tawm taix pui pa pah pui yum khankix liak.
         3 Jhak heue, kix jawm ti pah ju aux mai pui pa ting riang tang plak khrawm paox ti
         sang yuh ka aux heue. Siyiex eue, ang mawh kheu lud aux, aux ang tie koe phimap tidtix.
         4 Kix nieb to ti hoek ti sang yuh ka aux, siduad mai teem ka aux mai jhak ka aux liak.
         5 Siyiex Cao kru naing raoma, pa mawh Siyiex Isarelax eue, siduad mai sivied ti gau
         ka pui tang ceu khankix liak. Paw lai caux rhawm ka pui pa ot ka daux phimap ti kaux
         kawx.
         6 Kix deeh hoek yam ponbo mai luan lox awm pa raoh sox mai lailing hawt veng heue.
         7 Jheeh kix chix krai lox bied mai vaid koe mai siyieb jheeh kix mai chawk ah nin ka
         paox tix, pui mawx tak sang mhong lox ex.
         8 Viang mawh kawx nan, Siyiex eue, Maix tak nyiah ka kix mai salao ka pui tang ceu
         khankix heue.
         9 Riang rao aux eue, aux krox jun ka Maix heue. Siyiex mawh dee deuh aux rhawm heue.
         10 Krax caux rhawm Siyiex, tak hoek ti teem ka aux mai Siyiex tawx akhwang awm pa simie
         aux sonsang yaox aux ka piang pui pa koeng ka aux khankix heue.
         11 Siyiex Cao pa tiebtie aux eue, paw awt nyang teei kix yum liak, phan Maix pah kix
         yum, ha pui aux kox pi awm rhawm tix mai teei sibrawm Maix mai kieh kix prung prang
         hu kudah kudee mai rau hu heue.
         12 Mawh kheu lox phimap jheeh kix mai ting lox sikah kix mai pie lhen mai lox pa ah
         kix, kieh deeh hoek ka piang kix liak.
         13 Ka daux pa song rhawm Maix, kieh kix laux leeing grai hu pak lawg khawmuik liak.
         Kieh kix tawng mawh Maix Siyiex Cao pa giex kaing, jah ka ceu pui Yakop tom sidah
         haktiex khawmuik liak.
         14 Kieh kix deeh hoek yam ponbo mai lawh awm raoh sox hawt vung viang veng heue.
         15 Yam ponsawm kieh kix deeh hoek khru khrieh ti sawg pa ih mai ang sak mai kix ot giex
         yuh nan heue.
         16 Phan mawh aux, rhax lai grawng sibrawm Maix, plak ponngawp, tak ah lox rhax pa gaux
         rhawm gaux rhi grawng krax caux rhawm Maix heue. Grawh grawng nawh, Maix mawh dee
         deuh aux rhawm, yam yaox aux krax khi rhawm heue.
         17 Riang rao aux eue, rhax lai yaogyaw ka Nawh Cao heue. Siyiex mawh dee deuh aux rhawm
         mai Cao pa caux rhawm ka aux heue.

1 Siyiex eue, ka daux pa song rhawm Maix, Maix hoik tik ka ex mai ex hoik prung prang
         rai ruat heue. Viang mawh nan, deeh kieh ex im ju liak.
         2 Maix hoik kieh haktiex yung yiang mai bih, viang mawh nan, haktiex pa bih an, kieh
         deeh kleuk ih paox tix singip liak, kawn ca yung yiang pot heue.
         3 Maix hoik kieh kix kha rhawm mai hoik tawx rawm plix siiet pa chix yoek ka kix heue.
         4 Maix tawx chix ka pui pa lhat graung ka Maix, sonsang pak kheu sijax mukheu pa kaux
         heue.
         5 Sonsang nyawm rhawm pui pa moh ka Maix khankix mai teei taix khawn dawm Maix taoh
         ka pui pa nghiet lox aux khankix liak.
         6 Siyiex sikah ka daux pa singax singeh Nawh Cao mai aux gaux rhawm heue. Aux tak sang
         gwieh ka veng Shekhem heue. Aux tiag ti yaox ka tong Sukot heue.
         7 Aux giex kaing kwang meung Kilat heue. Meung Manashe kawx, aux giex kaing kwang kah
         heue. Meung Epharem mawh sibrawm kaing aux, meung Yudax mawh khaox gix min plakngai
         aux heue.
         8 Meung Mawbax mawh aw dee khoek heem aux tix, meung Edom mawh dee deuh aux kiep tix,
         meung Philitix mawh dee riag yo aux, kheu pa pex aux.
         9 Pui mawx pa sang thong aux hu ka veng pa ting riang ting rao mai pui mawx pa sang
         jhi daux krax hu aux ka meung Edom.
         10 Siyiex eue, Maix hoik tik vud ka ex ang mawh lie?
         11 Siyiex eue, Maix ang hu tau mai cub kru naing ex lie? Maix teem ex khaing pa khi
         rhawm liak mai krax taoh kawn pui mawh pa giex going heue.
         12 Ka daux riang rao Siyiex, ex tom koe rhawm kwa heue. Nawh mawh Cao pa tak sang dig
         ka piang pui pa koeng.

1 Siyiex eue, nghiet ka lox pa kok yo aux mai deuh ti tawng ka lox pa rawg aux bwan
         liak.
         2 Aux kok yo ka Maix jah tom sidah haktiex, yam iak rhawm rhi aux, Maix viex aux hu
         ka rang ting pa nie lheu lhaong khaing aux liak.
         3 Maix mawh dee deuh aux rhawm mai mawh tab pa kaux sivoe ngai pui pa koeng ka aux
         khankix heue.
         4 Aux ot ka daux nyiex gox Maix jheung jheung mai aux deuh rhawm ka greem veei pruik
         Maix heue.
         5 Siyiex eue, Maix hoik mhong ka sijax mukheu pa hoik yuh aux mai Maix tawx sin ka
         pui pa lhat graung ka ceu kaux Maix khankix ka aux heue.
         6 Maix tak kieh simiang lang ju lang phan mai jhong khix, mee num nawh kieh kaux cong
         ku ju leeing ju liak.
         7 Nawh tak ngawm sivoe ngai Siyiex leeing ju heue. Maix kieh krax caux rhawm mai sijax
         mukheu Maix teem mai priex ka nawh liak.
         8 Mawh kheu in, aux tak rhax lai yaogyaw ka ceu kaux Maix jheung jheung mai ku singaix
         ku sawm awm pa hoik yuh aux lox sijax mukheu heue.

1 Ju aux chix ot yiien yawg tix sivoe ngai Siyiex mai krax taoh aux kaoh khaing Nawh
         Cao heue.
         2 Nawh Mawh rang ting mai Cao taoh aux mai mawh dee deuh aux rhawm mai aux ang lai
         lhat graung ka tix ceu kawx.
         3 Pex reem ti puing ka pui tix kaux, sonsang laux nawh miex grheung, pex khawmuik keud
         ce nawh awm ding tiex pa yung yiang mai tiex luklin pa yuye miex grheung?
         4 Kix keud ti kieh nawh rau khaing dee lhaong, jheeh kix chix nawb bwan, viang mawh
         nan, rhawm kix koe lox pa lawg pa jhax mai kix moh pa pie lhen heue.
         5 Ju aux chix ot yiien yawg tix sivoe ngai Siyiex, grawng krax krox jun aux kaoh khaing
         Nawh Cao heue.
         6 Nawh mawh rang ting mai Cao taoh aux mai mawh dee deuh aux rhawm mai aux ang lai
         lhat graung ka tix ceu kawx.
         7 Krax taoh aux mai min plakngai aux mawh Siyiex mai rang ting pa tawx riang ka aux
         mai dee deuh aux rhawm mawh Siyiex heue.
         8 Kawn pui khankix eue, deuh rhawm ka Nawh Cao ku bawg yam heue. Plak jhi rhawm rhi
         pex sivoe ngai Nawh Cao awx. Siyiex mawh dee deuh ex rhawm heue.
         9 Pui brai pa ang koe bwanson, min plakngai kix mawh pa pie lhen mai phan ex ciang
         ti yaox daux jiang hoik grai mu ang lai koe tidtix heue.
         10 Paw nieb ting rhawm rhi ka pon yuh krax tuktiaktukte, paw nieb kroh ti yuh grang
         ka kraung khrai pa nieb pon rhim ti teei ka pui, viang maix magmi ka mau, khri kawx,
         paw deuh rhawm ka an.
         11 Siyiex hoik krai tix bawg mai aux baox mhong ra bawg, grawng pa koe sibrawm mai Siyiex
         heue.
         12 Siyiex eue, Maix hoik grum naog mai krax caux rhawm, Maix deeh tawx bwanson ka kix,
         kaux pui mawx kaux pui an, awm kaing pa hoik yuh nawh heue.

1 Siyiex eue, Maix mawh Siyiex aux, aux coca ti sawg Maix heue. Ju aux kied simie ti
         lo ka Maix mai tokaux aux kied byaong ka Maix, awm haktiex kroh kram dee ang rawm
         koe heue.
         2 Mawh kheu nan, aux maong ti jhak ka Maix, ka dee singax singeh sonsang yaox min plakngai
         sibrawm Maix heue.
         3 Mawh kheu krax caux rhawm Maix nie lheu mhawm khaing ju mai jheeh aux tom yaogyaw
         ka Maix heue.
         4 Mawh kheu in, yam kawn im ju aux, aux tak yaogyaw bwanson pa ting Maix, aux deuh
         rhawm ka ceu kaux Maix mai yaog taix tix krub ka Maix heue.
         5 Ju aux hoik sak awm pa ih aux nex pa kluing pa bee mai jheeh aux tak gaux rhawm gaux
         rhi mai yaogyaw ka Maix heue.
         6 Yam it aux dee it, aux doh keud ka Maix mai aux keud grawng Maix leeing sawm heue.
         7 Mawh kheu teem Maix aux, aux gaux rhawm gaux rhi greem veei pruik Maix heue.
         8 Ju aux deuh rhawm ka Maix mai taix khawn dawm Maix joh jhan ka aux heue.
         9 Pui pa sawg ti yuh ju aux laux khankix, tak laig hu ka greem tiex heue.
         10 Kix tak yum ka lawm vaid pa lawm mai sox praix ih nex kix heue.
         11 Phan mawh simiang tak gaux rhawm gaux rhi ka daux Siyiex heue. Can pui pa kaux sijax
         mai pa tiextu ka daux Nawh Cao khankix, tak mhawm grang heue. Pui pa ah lox pie lhen
         khankix tak sang thox jheeh kix heue.

1 Siyiex eue, nghiet ka lox pa rawg aux bwan, taoh ju aux khaing pui pa koeng ka aux
         mai teem ka aux liak.
         2 Tiebtie aux khaing pa keud pui pa caox ti yuh mai pa kum kix ti yuh phimap liak.
         3 Cub pui an khankix, dak kix awm vaid pa hoik klaing tix, pa kix hoik rien lox pa
         song awm te pa hoik nyeu tix heue.
         4 Kix ot dee glip mai ah ti sang puing ka pui mhawm heue, kix ting rhawm khawm puing
         tix mai ang lhat heue.
         5 Sonsang yuh kix pa caox pa ang mhawm mai tawx riang tawx rao ka paox tix, tix kaux
         lai ti kaux mai kum paox tix grawng sang taong kie mai kix ah nin, pui mawx pa tak
         sang yaox ex.
         6 Kix chix sawg mai chawk cheng ka grawng see pa ang rahsee, kix chix klawng kloek
         ti chawk khawmuik mai pa keud kix ka daux rhawm tix, mawh pa kied raux kied mox heue.
         7 Viang mawh kawx nan, Siyiex tak puing kix ka te dom mawx dom an mai kix kied mat
         kied lheet heue.
         8 Dak kix deeh puing ka cao kix mai yam yaox pui ka kix, vuhvied kaing mai to heue.
         9 Pui khankix khawmuik, lhat graung mai tawng pa yuh Siyiex mhawm mhawm mai krai ka
         pui khankix heue.
         10 Pui pa rahsee khankix, tak gaux rhawm mai deuh rhawm ka daux Siyiex heue. Pui pa
         rahsee rhawm rhi khankix tak yaw rangdi heue.

1 Siyiex eue, krax pa yiien yawg mai krax yaogyaw mai pa kaux sijax koe ka daux veng
         Zion heue.
         2 Siyiex Cao pa nghiet ka lox pa rawg aux bwan eue, kawn pui khawmuik, tak sang greed
         ti hoek ka Maix heue.
         3 Aux ang lai pex pon kheu nie krax pa ang rahsee, viang mawh nan, Maix pluat ploi
         phimap pa lud aux liak.
         4 Pui pa hoik laug Maix ti teei mai pui pa greed ti hu ka daux nyiex bwan Maix khankix
         koe bwanson heue. Kieh ex sak ka ceu pa mhawm, pa koe ka daux nyiex Maix mai pa koe
         ka daux nyiex bwan pa singax singeh Maix heue.
         5 Siyiex Cao pa taoh ex eue, Maix hoik nghiet ka lox pa rawg ex bwan, ka daux pa jhi
         Maix ex yaox ka ceu pa daox am pa yuh Maix mai kawn pui pa ot tom sidah haktiex khawmuik
         mai pui pa ot ka daux rawm sigrit sigra ku daog dawn khawmuik, deuh rhawm ka Maix
         heue.
         6 Maix hoik grum naog mai sibrawm mai riang rao pa ting mai Maix hoik kieh gawng lua
         kaux cong heue.
         7 Lox pa sinum siaox rawm sigrit sigra mai lox pa sinum pukpak rawm mai lox pa mawh
         pa lawh kawn pui khankix, Maix chix kieh yiien yawg tix heue.
         8 Pui pa ot dee singai khankix, yaox mhai pa daox am pa yuh Maix mai lhat graung heue.
         Kawn pui pa ot plak lih singaix mai khawm plak klip singaix, gaux rhawm gaux rhi heue.
         9 Maix hoek ti jhak ka haktiex mai kieh lhiex lih mai kieh haktiex koe phon mai mhawm
         heue. Siyiex kieh rawm klawng naog mai cox haktiex mai chix kieh plix nghox plix koi
         lih koe plix son kawn pui heue.
         10 Siyiex kieh haktiex caux mai kaung sidawm mhawm mhawm mai kieh lhiex lih sonsang
         awn tiex mai Nawh Cao tawx bwanson ka khaox pa kuah khankix heue.
         11 Nawh Cao teei bwanson pua ti deuh ka jhong khix mee num khankix mai khaix caong Maix
         mawh pa jauh bee bwanson heue.
         12 Jauh lih ka dee mhawm daux tiagtu mai gawng lua khankix kawx, rawd maox nyoi mai
         gaux rhawm gaux rhi heue.
         13 Daux tong kaung dee mhawm dee sawm kawx, hoik naog ka cub yung cub pex mai daux kaung
         khankix kawx, hoik naog pang num nghox koi mai kix ah lox rhax sinum pa kied nyawm
         ti nghiet heue.

1 Kawn pui piang haktiex khawmuik eue, ah lox sinum yaogyaw ka Siyiex awx.
         2 Rhax lai yaogyaw min plakngai ceu kaux Nawh Cao mai plak jhi min plakngai Nawh mai
         yaogyaw ka Nawh Cao heue.
         3 Krax pa prawng ca Maix mawh pa kied daox am mai kheu kied ting sibrawm Maix mai pui
         pa koeng ka Maix khankix, lhat graung mai khyox khaw ka Maix heue.
         4 Kawn pui piang haktiex khawmuik tak krub ka Maix mai rhax lai yaogyaw ka Maix heue,
         Kix rhax lai yaogyaw ka ceu kaux Maix heue.
         5 Hoek ti jhak ka krax prawng ca pa yuh Siyiex khankix mai krax prawng ca Siyiex ka
         kawn pui mawh ceu pa daox am heue.
         6 Nawh Cao kieh rawm sigrit sigra kroh hu mai lih mawh tiex mai kix pon ti hu ka caong
         tix heue. Ex gaux rhawm ka daux Siyiex ka dee an heue.
         7 Nawh Cao giex kaing ka daux sibrawm Nawh jheung jheung heue. Ngai Nawh Cao jhak ka
         kawn pui kuceu, paw lai kieh pui pa thiang ti tik ka Nawh yaogyaw tokaux tix ting
         tiru heue.
         8 Ceu kawn pui khawmuik eue, yaogyaw ka Siyiex ex awx, rhax lai yaogyaw ka bwanson
         Nawh Cao ka lox pa sinum heue.
         9 Grawh grawng nawh, Maix kieh ex im ju mai ang kieh caong ex cang klad heue.
         10 Siyiex eue, Maix hoik cheuk ti yaox aux, awm mau pa hoik thi heue.
         11 Maix hoik kieh ex krix ka daux kie mai hoik sau kraung pa cien ka piang blawg ex
         heue.
         12 Maix hoik kieh pui dig piang kaing aux, viang aux yaox ti hu daux ngu daux rawm kawx,
         mawh kheu bwanson Maix aux hoek dee nyaw rhawm nyawm rhi heue.
         13 Aux viex krax tan lu mai gleeing ti tan ka daux nyiex Maix heue.
         14 Yam yaox aux krax pa kha rhawm, siyieb jheeh aux mai jheeh aux krai lox sijax mukheu
         pa hoik yuh aux mai Maix heue.
         15 Aux tak sang teei ti tan yung pa kluing pa bee mai ceu pa sioe baux mai gleeing ti
         tan ka Maix khawm mawie khawm pex heue.
         16 Pui pa lhat graung ka Siyiex khankix khawmuik eue, hoek ti nghiet heue. Aux tak sang
         krai pex mhong grawng pa hoik yuh Nawh bwanson ka ju aux heue.
         17 Jheeh aux kok yo ka Nawh Cao mai dak aux kawx, yaogyaw ka Nawh heue.
         18 Phan aux koe phimap ka daux rhawm tix, Siyiex ang nghiet ka lox pa rawg aux.
         19 Yam in Siyiex hoik nghiet mai deuh ti tawng ka lox pa rawg aux bwan heue.
         20 Siyiex ang tik ka lox pa rawg aux bwan mai ang lai deeh teei ka bwanson pa hoik tawx
         ka aux, kieh Nawh koe bwanson liak.

1 Kieh Siyiex pa koe krax caux rhawm tawx bwanson ka ex liak, jhan pa riang pakngai
         Maix ka ex liak.
         2 Kieh kawn pui piang haktiex tawng ka grawng krax pa yuh Maix, kieh ceu pui khawmuik
         pon bwanson krax taoh Maix liak.
         3 Siyiex eue, kieh ceu kawn pui yaogyaw ka Maix, kieh kawn pui yaogyaw ka Maix liak.
         4 Kieh ceu pui kuceu gaux rhawm mai rhax lai gaux rhawm liak, grawh grawng nawh, Maix
         prawng ca kawn pui ka daux beenli pa rahsee mai Maix tawx krax nyawm rhawm ka ceu
         kawn pui piang haktiex khawmuik heue.
         5 Siyiex eue, kieh ceu kawn pui yaogyaw ka Maix, kieh kawn pui yaogyaw ka Maix liak.
         6 Haktiex tang deeh chix plix, Siyiex mawh Cao pa tawx bwanson ka ex heue.
         7 Siyiex tak sang baox tawx bwanson ka ex mai tak lhat graung ka Nawh Cao tom sidah
         haktiex khawmuik heue.

1 Siyiex kaoh mai yuh laux ka pui pa koeng ka Nawh mai kieh prung prang hu kudah dee
         liak, mai pui pa koeng ka Nawh khankix, kieh to khaing Nawh liak.
         2 Kieh kix vung viang hu, awm vung viang taox ngu liak, mai kieh kix ceh hu awm bee
         kax pa dex ngu, kieh pui pa ang rahsee, laux leeing sivoe ngai Siyiex liak.
         3 Kieh pui pa rahsee khankix gaux rhawm sivoe ngai Siyiex liak mai kieh kix gaux sile
         hu sivoe liak.
         4 Ah lai ka Siyiex mai rhax lai yaogyaw ka ceu kaux Nawh, cox daux krax sivoe sang
         hu Nawh daux tiag mai ceu kaux Nawh mawh Siyiex heue. Gaux sile hu sivoe, sivoe ngai
         Nawh Cao awx.
         5 Siyiex ot ka daux nyiex bwan pa singax singeh Nawh mai mawh keeing ka kawn doe khankix
         mai prawng ca ka son miexmai khankix heue.
         6 Siyiex tawx akhwang ka pui pa ang koe paox pie, mawh nyiex ma heue. Mai Nawh Cao
         tawx krax nyawm rhawm ka pui pa ot daux thawng daux gang khankix. Phan mawh pui pa
         tieh feen ka Nawh khankix, yaox ti ot dee kroh dee kram heue.
         7 Siyiex eue, yam thong Maix ka pui Maix mai hu ka daux tiag,
         8 mawh kheu min plakngai Maix, haktiex yung yiang mai lhiex lih khaing raoma heue.
         Mawh kheu min plakngai Siyiex, gawng Sina kawx, yung yiang heue.
         9 Siyiex eue, Maix kieh lhiex lih tom nie mai joh jhan ka sinngao Maix pa mawh pui
         pa taug pa mao khankix heue.
         10 Pui Maix khankix hoik yaox dee ot dee koe tix heue. Siyiex eue, Maix hoik rien ti
         deuh bwanson ka son kix pui pa hot sibhawm heue.
         11 Mawh kheu Siyiex tawx lox kieh pui hu sidiex lox bwan gaux rhawm gaux rhi ka son
         pui pa ang nyang tawng khankix heue.
         12 Simiang mai kru naing nawh khankix to heue. Mai bun pa deuk daux nyiex nawh khankix,
         gwieh ti ih ka kraung khrai pa hoik pon kix heue.
         13 Mawh kheu hoik caw pex ti ot sinax gawng mai awm sikaux pa hoik om pruik tix ka mau
         mai hauk tix ka khri raoh heue.
         14 Siyiex Cao pa grum mai sibrawm pa ting, yam kieh Nawh cub simiang khankix, prung
         prang dee ot kix tan mai awm rawm rha pa lih ka piang gawng Zalamon heue.
         15 Gawng Bashan pa lhaong pa choek pa grum naog mawh gawng Bashan cie Siyiex heue.
         16 Gawng pa grum naog pa lhaong pa choek khankix eue, yuh patix pex lai jiang ka gawng
         pa simie Siyiex ti ot yuh ka mawx? Siyiex yuh dee ot Nawh, ka piang gawng tan jheung
         jheung leeing ju heue.
         17 Ling brung cie Siyiex pa nie lheu khaing kaing mheen kaing sien, lih hoek khaing
         gawng Sina mai hu ka dee ot pa singax singeh heue.
         18 Yam deeh haok Nawh Cao ka dee lhaong, Nawh giex ti viex pui hu tom nie mai Siyiex
         ot ka daux sinax kawn pui mai pon rieb totaix khaing pui Nawh khankix mai khawm pui
         pa tieh feen heue.
         19 Siyiex mawh pa koe bwanson ku jheung jheung mai Cao pa taoh ka ex yam tuktiaktukte
         pui ka ex heue.
         20 Siyiex ex mawh Cao pa taoh ka ex mai mawh Siyiex Cao pa taoh ex lih khaing ka daux
         krax pa yum heue.
         21 Siyiex tak sang tawk kaing pui pa koeng ka Nawh mai viah ti tik ngawg pui pa yuh
         phimap tete heue.
         22 Siyiex ah nin, Aux tak viex kix hoek khaing meung Bashan mai Aux viex kix hoek khaing
         rawm sigrit sigra pa raux.
         23 Phan yuh nan maix tak dig ka nham kix mai sox maix khankix tak sang lied ti ih nham
         kix heue.
         24 Siyiex eue, kix hoik yaox pa hu Maix, Siyiex aux mai simiang aux, ka dee singax singeh
         heue.
         25 Cao pa rhax lai hu sivoe mai bunkrih cao tah kraung hu sinax mai cao pa tah ting
         hawt khaix heue.
         26 Ceu pui Isarelax khawmuik eue, yaogyaw ka Siyiex, ka daux dee khrawm pui hun khankix
         paox tix heue.
         27 Jah ka Benyamin pa iak mai tom hoek ka Simiang Yudax mai Simiang Zebulon mai khawm
         Simiang Napthalix heue.
         28 Siyiex eue, jhi ex yaox sibrawm Maix liak. Siyiex eue, kieh bwanson pa yuh Maix ka
         ex kaux cong liak.
         29 Kieh simiang khankix, viex totaix ka Maix, son daux nyiex bwan pa koe ka daux veng
         Yerusaliem liak.
         30 Sidiex gau ka totiag pa caox pa vao, pa ot ka daux tiag priem ang ah mai cub phung
         mawie praix mai kawn mawie pa awn ju pa eei pui khankix, viex bliah mau mai krub ka
         Maix ka daux pa viex rhawm awn rhawm tiiem liak. Ceu pui pa simie ti yuh naing khankix,
         kieh prung prang hu kudah dee liak.
         31 Kieh cao cau simiang khaing meung Ejiptux hoek liak. Mai kieh pui meung Ethiopia
         nied ti yaog taix tix ka Siyiex heue.
         32 Can meung pa koe ka piang haktiex khawmuik eue, rhax lai yaogyaw ka Siyiex awx.
         33 Rhax lai yaogyaw ka Siyiex Cao pa jah tom dix mai Cao pa brug ka raoma ka piang raoma,
         jhak heue, Nawh Cao ploi lox pa ting pa sinum hu heue.
         34 Rieb ti teei grawng pa ting Siyiex sibrawm awx, min plakngai Nawh koe ka piang pui
         Isarelax mai sibrawm Nawh kieh sidawng ka daux pai awm heue.
         35 Siyiex eue, Maix mawh pa khaw ex ti lhat graung ka praix dee singax singeh Maix heue.
         Siyiex Isarelax mawh Cao pa tawx riang rao mai sibrawm ka pui Nawh khankix heue. Kieh
         Siyiex koe bwanson liak.

1 Siyiex eue, taoh aux liak, grawh grawng nawh, rawm hoik hoek mee ngawg aux heue.
         2 Caong aux ang koe dee dig, hoik blawn daux glaox dee raux heue. Aux hoik hoek dee
         raux rawm mai pukpak rawm hoik kheem hoik lhop ka aux.
         3 Aux kied taug mao mai hoik si oh ghok ka kok yo tix Maix, ngai aux kawx hoik meu
         ka maong ti jhak Maix, pa mawh Siyiex aux heue.
         4 Pui pa nieb koeng ka aux, nie lheu khaing hauk kaing aux heue. Pui pa simie ti yuh
         aux laux khankix, nie lheu ting riang khaing aux, aux yaox ti deeh viied kraung pa
         ang aux teei heue.
         5 Siyiex eue, Maix hoik tawng mawh aux pui pa caox mai phimap aux ang pon ti mox sivoe
         ngai Maix heue.
         6 Siyiex Cao kru naing raoma eue, mawh kheu aux, paw kieh pui pa krox jun ka Maix hoek
         krax pa kaig tua liak. Siyiex ceu pui Isarelax eue, mawh kheu aux, paw kieh pui pa
         sawg ka Maix hoek krax lhat graung liak.
         7 Aux hoik yaox ti kham krax pa salao mai krax pa kaig tua hoik naog ka ngai aux kheu
         Maix heue.
         8 Aux hoik awm nyo ka daux puxaik aux mai awm pui tang praix sivoe ngai kawn nyiex
         kawn ma aux khankix heue.
         9 Krax khi rhawm pa dex mai nyiex Maix hoik bleet ka aux heue. Lox pa salao kix ka
         Maix hoik hoek ka piang aux heue.
         10 Yam yiiem aux khawm rhawm khawm rhi tix mai twah pa ih kawx, kix salao ka aux heue.
         11 Yam ceep aux kraung chee rhix, kix ah lox jiem lak law ka aux heue.
         12 Yam ngawm kix bang kum daux siviex lawng mai yoek ka plai mai ah lox rhax grawng
         aux heue.
         13 Siyiex eue, phan mawh aux, rawg bwan ka Maix, bawg yam pa khaw pa mhawm, Siyiex eue,
         awm pa grum naog krax caux rhawm Maix mai sijax mukheu Maix, deeh pawk lox aux mai
         taoh aux liak.
         14 Taoh aux lih khaing daux glaox mai paw kieh aux blawn liak, kieh aux luat luan khaing
         tawm taix pui pa koeng ka aux mai rawm pa raux liak.
         15 Paw kieh rawm huan kheem aux liak, paw kieh aux glip dee raux liak, paw kieh rawm
         kheem eet aux liak.
         16 Siyiex eue, mawh kheu bwanson pa mhawm pa yuh Maix mai nghiet lox aux liak, veeh
         ngai Maix ka aux, ka daux pa caux rhawm, krax moh krax rhawm Maix tom nie liak.
         17 Paw mox ngai Maix khaing aux pa mawh siliex Maix liak, krax pa khi rhawm hoik hoek
         ka piang aux, nghiet lox aux laung laung liak.
         18 Greed ti hoek dex ka ju aux mai taoh aux liak, mawh kheu kied haoh pui pa koeng ka
         aux, kieh aux luan khaing kix liak.
         19 Maix hoik tawng grawng pa yaox aux ti kham geu, ka pa salao mai pa kaig tua mai laux
         min plakngai mai pui pa koeng ka aux khankix, hoik sidawng sivoe ngai Maix heue.
         20 Mawh kheu lox pa salao, aux kied khi rhawm mai laux rhawm mai sawg pui pa sang caux
         rhawm ka aux ang koe tix kaux kawx mai aux sawg pui pa sang kieh aux nyawm rhawm kawx,
         ang yaox tix kaux kawx heue.
         21 Pie sang ih aux kawx, kix tawx aux ih sidah song, pie sang nyaux aux rawm kawx, kix
         tawx aux nyaux sidah niex heue.
         22 Kieh pheen sawm kix mawh kie pa hoik taong sivoe ngai kix, pa yuh kix kieh deeh hoek
         ka piang kix liak.
         23 Kieh ngai kix dug, son ang kix sang yaox mai kieh nyoi kix siyaung hu jheung jheung
         liak.
         24 Kieh krax song rhawm Maix Cao hieh ka piang kix mai kieh krax meet rhawm Maix hawt
         krup kix liak.
         25 Kieh dee ot kix yiien tom ang mhong lox tidtix, pie pa ot daux nyiex gox kix kawx,
         paw lai kieh koe ti kaux kawx.
         26 Grawh grawng nawh, kix tuktiaktukte ka pui pa sivied Maix mai kix baox lux ka pui
         pa hoik kieh Maix kix saux heue.
         27 Baox thie phimap ka piang phimap ka kix, paw kieh kix laig ka daux pa rahsee Maix.
         28 Maix preet ti tik ceu kaux kix ka daux carang pa im ju mai paw lai tiiem ti deuh
         ceu kaux kix tau mai pui pa rahsee.
         29 Phan mawh aux hot sibhawm mai kha rhawm tix heue. Siyiex eue, bwanson krax taoh Maix
         tak yaog aux ting lhaong heue.
         30 Aux rhax lai yaogyaw ka ceu kaux Siyiex mai plak jhi ka bwanson Nawh Cao heue.
         31 Pa yuh nan nie lheu khaw rhawm Siyiex, khaing mawie pa grum koe khawm rung khawm
         kloh heue.
         32 Pui pa awn rhawm awn rhi khankix yaox mai gaux rhawm gaux rhi heue. Pui pa sawg ka
         Siyiex khankix eue, kieh pex koe riang rao liak.
         33 Siyiex nghiet ka lox pui hot pui sibhawm mai Nawh ang nieb yuh ka pui Nawh, pa hoik
         giex hoik laung khankix heue,
         34 Kieh raoma haktiex rawm sigrit sigra mai kawn pui khawmuik yaogyaw ka Siyiex heue,
         35 Siyiex taoh ka veng Zion mai deeh cox veng Yudax, kix ot tan mai giex kaing heue.
         36 Ceu cad kawn praix siliex Nawh khankix, tak pon ti cie sin veng an mai pui pa moh
         ka ceu kaux Nawh Cao khankix yaox ti ot tan heue.

1 Siyiex eue, Maix taoh aux liak, Siyiex eue, nied tix teem aux liak.
         2 Pui pa sawg ti pah ju aux khankix, kieh kaig tua mai laux pakngai liak mai pui pa
         simie ti yuh pa caox khankix, kieh kix lhat graung mai hoek krax pa kaig tua liak.
         3 Can pui pa ah nin ka aux, haha, haha, kieh kix voi rhawm mai hoek krax pa kaig tua
         liak.
         4 Can pui pa sawg ka Maix khankix, kieh kix gaux rhawm gaux rhi ka daux Maix liak,
         can kix pa khaw rhawm rhi ka bwanson krax taoh Maix mai kix ah nin, kieh min plakngai
         Siyiex ting jheung jheung liak.
         5 Phan mawh aux, viang aux hot sibhawm kawx, nied hoek ka aux liak, Maix mawh Cao pa
         teem aux mai taoh ka aux heue. Siyiex eue, paw lai koi, niied hoek liak.

1 Siyiex eue, aux deuh rhawm ka Maix heue, kieh aux luan khaing krax pa kaig pa tua
         jheung jheung liak.
         2 Awm pa koe pa rahsee Maix kieh aux luan liak, veeh yhaok Maix plak aux mai taoh aux
         liak.
         3 Kieh Maix mawh rang ting dee ot aux mai dee hoek aux jheung jheung liak. Maix koe
         sibrawm tix taoh aux, grawh grawng nawh, Maix mawh rang ting aux mai tab dee deuh
         aux rhawm heue.
         4 Siyiex aux eue, taoh aux khaing daux tawm taix pui pa caox caig mai pa ang rah ang
         see liak.
         5 Siyiex eue, Maix mawh pa krox jun pot aux mai Maix mawh dee deuh aux rhawm tom yam
         mawh aux kawn nyawm heue.
         6 Aux deuh rhawm ka Maix tom yam keh aux mai aux hoik pon bwanson Maix tom yam kawn
         ot aux daux vaig miex tix, mawh kheu nan, aux tak yaogyaw ka Maix jheung jheung heue.
         7 Viang aux awm ceu pa daox am sivoe ngai pui hun khankix kawx, Maix mawh dee deuh
         aux rhawm pa kaux cong heue.
         8 Jheeh aux naog ka pa yaogyaw ka min plakngai Maix ku singaix heue.
         9 Paw lai tik ka aux, yam hoik kuad aux liak. Paw lai tik vud aux, yam hoik iak riang
         rao aux liak.
         10 Pui pa koeng ka aux, pa ot tang plak khankix, salao ka aux heue. Kix jawm ti teei
         ju aux.
         11 Siyiex hoik tik nawh, ex hawt pheet ti giex nawh, pui pa taoh nawh ang koe tix kaux
         kawx, kix ah nan heue.
         12 Siyiex eue, paw lai ot singai khaing aux liak. Siyiex eue, nied tix teem aux laung
         laung liak.
         13 Kieh pui pa lud ka ju aux khankix hoek krax pa kaig pa tua mai hoek krax pa laux
         pa som heue. Kieh pui pa sawg ti deuh phimap ka aux khankix, hoek ka daux pa salao
         mai hoek krax pa som nai liak.
         14 Phan mawh aux, krox jun pot ka Maix jheung jheung mai tak sang nie lheu yaogyaw piang
         yaogyaw ka Maix heue.
         15 Jheeh aux tak sang krai pa rahsee Maix mai grawng krax taoh Maix ku singaix heue.
         Ang dak uik simin bwanson Maix Cao heue.
         16 Ka daux sibrawm Siyiex aux tak sang krai grawng krax pa rahsee Maix khaing heue.
         17 Siyiex eue, Maix hoik gau aux tom yam mawh aux kawn nyawm heue. Maix hoik jhi ceu
         pa daox am Maix tom singaix yam in heue.
         18 Siyiex eue, viang aux hoik riex ju mai hoik paing hauk kaing kawx, paw awt nyang
         tik vud aux ha, mawh kheu aux, ang nyang yaox tix jhi sibrawm Maix ka pui inkix mai
         pui tak sang koe khaix khankix heue.
         19 Siyiex eue, krax pa rahsee Maix mawh pa kied ting kied lhaong heue. Siyiex eue, pui
         mawx tak awm Maix?
         20 Maix hoik jhi aux yaox krax pa khi rhawm mai ceu pa nu pa khawm tom nie mai deeh
         kieh aux nyawm rhawm mai kieh aux deeh kaoh khaing haktiex pa raux heue.
         21 Maix hoik kieh aux magmi mai nyawm rhawm, ka daux singaix pa hoik luan heue.
         22 Siyiex eue, aux tah ting mai yaogyaw ka sijax mukheu Maix, Siyiex Cao pa singax singeh
         ceu pui Isarelax eue, aux tah ting mai rhax lai yaogyaw ka Maix heue.
         23 Yam rhax aux lai ka Maix, jheeh aux kawx tak gaux rhawm gaux rhi mai ju aux pa hoik
         taoh Maix kawx, gaux rhawm gaux rhi heue.
         24 Dak aux kawx, tak sang krai grawng pa rahsee Maix, ku singaix jheung jheung heue,
         grawh grawng nawh, pui pa sawg phimap pa lud aux, hoik hoek krax pa kaig pa tua mai
         laux pakngai heue.

1 Siyiex eue, tawx akhwang krax pa prawng ca pa rahsee Maix ka kawn simiang liak.
         2 Sonsang chix prawng ca nawh ka pui Maix rahsee mai tawx krax pa rahsee ka pui pa
         hot sibhawm Maix khankix heue.
         3 Ka daux krax pa rahsee Maix kieh gawng iak gawng ting khankix, tawx krax pa nyawm
         rhawm ka pui Maix liak.
         4 Kieh nawh prawng ca rahsee ka pui pa hot pa sibhawm mai teem ka pui pa ang kub ih
         khankix mai yuh laux leeing ka pui pa tuktiaktukte ka pui heue.
         5 Kieh ceu kawn pui ku ju, lhat graung ka Maix, glang yam kawn koe khix, singaix heue.
         6 Nawh Cao tak sang lih hoek awm lhiex, pa lih piang rib pa hoik vawg mai awm lhiex
         pa kieh haktiex caux heue.
         7 Yam singaix baux ju nawh, pui pa rahsee sang magmi mai nyawm rhawm tom pa riang khix
         ang nyang grai heue.
         8 Rawm sigrit sigra tix mu tom sidah hoik tix mu mai rawm klawng ting tix klawng hoik
         tix klawng, tom sidah haktiex nawh tak sang giex kaing heue.
         9 Pui pa ot ka daux tiagtu krub sivoe ngai Nawh mai pui pa koeng ka Nawh khankix, tak
         sang lied tix ih phawng tiex heue.
         10 Simiang meung Tasux khankix mai simiang rawm sigrit sigra khankix, hoek tawx gha
         ka nawh mai simiang Shebax mai simiang Sebax hoek tix tawx totaix ka nawh heue.
         11 Lheu khaing an, simiang khawmuik, tak grux tix krub ka nawh mai ceu pui khawmuik
         tak yuh kaing jhaw nawh heue.
         12 Grawh grawng nawh, yam kok yo pui pa ang kub pa ih mai pui pa hot pa sibhawm pa ang
         koe dee deuh rhawm khankix, Nawh tawx krax pa nyawm rhawm ka kix heue.
         13 Nawh caux rhawm mai taoh ka ju kix pui pa hot pa sibhawm mai pui pa ang kub pa ih
         khankix heue.
         14 Nawh taoh ju kix lih khaing daux tawm taix pui pie pui lhen mai pui pa tuktiaktukte
         mai nham kix mawh pa ngawh sivoe ngai Nawh heue.
         15 Yam im ju nawh, kix teei khri meung Shebax mai tawx ka nawh mai kix rawg bwan son
         nawh mai yaogyaw ka nawh ku singaix jheung jheung heue.
         16 Plix nghox plix koi tak teen haoh ka daux meung nawh, awm rib riem pa koe ka daux
         tiag gawng Lebanon heue. Pui veng nawh kawx, tak haoh hun awm rib riem ka daux meung
         an heue.
         17 Ceu kaux Nawh tak kaux cong mai ting lhaong haok hwan jheung jheung tom ang singaix
         grai hu heue. Kawn pui khankix tak pon bwanson Nawh, pui tang ceu tak yaogyaw bwanson
         khawmuik heue.
         18 Kieh Siyiex, Siyiex pui Isarelax, Cao pa yuh ceu pa daox am tix kaux khaing koe bwanson
         liak.
         19 Kieh ceu kaux min plakngai Nawh koe bwanson jheung jheung liak, kieh min plakngai
         Nawh grum naog mai tah hu ka piang haktiex in khawmuik liak, Amen! mai Amen!
         20 Lox rawg bwan Davit kawn Yessie hoik heue.

1 Siyiex tawx bwanson ka piang pui Isarelax pa singax singeh ka daux rhawm khankix
         tete heue.
         2 Phan mawh aux caong aux bheet mai dex lud krax hu heue.
         3 Grawh grawng nawh, yam yaox aux magmi pui pa ang rah ang see mai pui pa ting rhawm
         ting rhi khankix, aux briex boh rhawm ka kix heue.
         4 Kix ang yaox tix kha rhawm mai koe riang rao tom sidah yum heue.
         5 Kix ang yaox ceu pa nu pa khawm awm pui tang kaux mai kix ang yaox ti kham ka krax
         pa tuktiaktukte, awm pui khankix.
         6 Mawh kheu in, kix ting rhawm ting rhi, awm pa tauk soi ka ngawg tix mai jawg tix
         ceep kraung pa tuktiaktukte heue.
         7 Mawh kheu hoik kluing ngai kix naog ka ceu pa caox caig mai rhawm kix hoik luan keud
         luan sawn tix heue.
         8 Kix chix yuh pa caox caig mai tuktiaktukte ka daux lox nyiah mai chix krai lox pa
         ting lhaongheue.
         9 Jheeh kix tiextu ka raoma mai dak kix vung viang, tah hu ka haktiex heue.
         10 Mawh kheu in, pui Siyiex khankix, deeh hoek ka kix mai yum rhawm ka lox kix, awm
         pa chix sak chix ih heue.
         11 Kix ah nin, Siyiex chix tawng yuh ka mawx? Khex koe krax tawng yung mai Siyiex lie?
         12 Pui pa ang rah ang see an khankix mai kix magmi jheung jheung mai kraung khrai kix
         kawx, haoh hun tom nie heue.
         13 Viang aux kieh rhawm tix singax kawx, ang doh koe bwanson mai viang aux ploi phimap
         tix mai khoek taix kawx, ang koe bwanson.
         14 Aux yaox ti kham geu krax pa laklheet krax pa sidiex ku ngawb ku singaix heue.
         15 Phan aux ah, khaw rhwm ka daux rhawm tix, aux awm pie lhen ka ceu pui Maix heue.
         16 Yam keud yam sawn aux ka grawng ceu an, aux ce mawh pa nu pa khawm heue.
         17 Khaix hoik hoek aux ka daux nyiex bwan pa singax singeh Siyiex, aux tom tawng grawng
         pa sidah heue.
         18 Maix hoik teei tix sau kix ka dee kied nyu tete mai ka daux pa laux leeing heue.
         19 Ka daux tivud ticu khaing, kheu pa lhat graung, kix hoek krax laux lak pak leeing
         dom mawx dom an heue.
         20 Siyiex eue, awm pa deuh pui tix tawng grawng pa camaox yam siduad khaing it tix mai
         yam siduad Maix, tak kieh ceu pa yuh kix mawh pa ang koe cee koe cak heue.
         21 Yam kied saux rhawm aux, tuat hoek tom sok lax aux heue.
         22 Aux mawh pui pa daox pa aw, pa ang koe cuyi pingnya, awm totiag sivoe ngai Maix heue.
         23 Viang mawh kawx nan, aux ot mai Maix jheung jheung mai Maix giex ka taix khawn dawm
         aux heue.
         24 Maix tawx krax tawng yung mai thong aux hu heue. Khaix an Maix tak teei aux hu ka
         daux min plakngai Maix heue.
         25 Lheu khaing Maix tix kaux, pui mawx tak sang ot mai aux daux meung raoma? Lheu khaing
         Maix tix kaux, ka piang haktiex in, aux kawn lo pui mawx?
         26 Nex nham aux mai rhawm rhi aux, hoik laux hu heue. Viang mawh kawx nan, Siyiex mawh
         rang ting mai riang rao son ju aux leeing ju heue.
         27 Jhak heue, pui pa ot singai khaing Maix, tak hoek krax laux leeing heue. Pui pa gwieh
         hu khaing Maix mai pa lud khawmuik, yuh laux leeing heue.
         28 Phan mawh aux, greed tix hoek dex mai Siyiex mawh pa mhawm son aux heue. Aux deuh
         rhawm ka Siyiex mai krai grawng pa yuh Nawh ka pui khawmuik heue.

1 Siyiex eue, mawh kheu patix Maix lai tik vud aux jheung jheung, mawh kheu patix Maix
         lai song rhawm song rhi ka yung khankix, pasax sawm ka dee sawm tix?
         2 Doh keud ka cub pui Maix khankix dix mai pui pa hoik laug Maix, sonsang mawh sin
         ang ah mai sonsang ot Maix ka gawng Zion ang ah heue.
         3 Hoek tix jhak ka dee hoik yieh Maix ti tik ka pui pa koeng pa yuh pa ang rah ang
         see kuceu khawmuik, ka daux nyiex bwan Maix pa singax singeh liak.
         4 Pui pa koeng ka Maix khankix, kok yo sinax pui Maix heue. Sakse Maix, kix yuh mawh
         sakse cie tix heue.
         5 Kix yuh tix mawh awm pui pa viex moe mai hu kid khaox ka daux tiag.
         6 Yam in kix tieh tix viex moe, daix mai yieh ti tik kraung nyiex bwan Maix heue.
         7 Kix gleeing ti tik ka nyiex bwan Maix pa singax singeh, nyiex bwan dee ot ceu kaux
         Maix kawx, kix hoik yeen hoek tom siglaing tiex heue.
         8 Kix ah nin ka daux rhawm tix, "Ex tak yieh ti tik ka ceu pui kix pak lawg, " Mai
         gleeing ti tik ka nyiex bwan Siyiex, pa koe ka piang haktiex khawmuik heue.
         9 Ang ex lai yaox sakse tokaux tix, tix ceu kawx, cao jhai ka ang koe, cao pa krai
         ex mhong grawng bawg yam ka ang koe mai kawn koe miex grheung ang tawng?
         10 Siyiex eue, pui pa koeng ka ex, tak salao ka ex miex grheung? Pui pa koeng ka Maix
         yuh pa ang cee ang cak ka ceu kaux Maix jheung jheung lie?
         11 Mawh kheu patix, Maix lai deeh yawn taix khawm dawm Maix khaing ex yuh ka mawx? Teei
         taix Maix lih khaing naok Maix mai yuh kix laux leeing heue.
         12 Tom yam jah, Siyiex dawg mawh Simiang Cao pa taoh ka sinax haktiex tete heue.
         13 Maix hoik kieh rawm sigrit sigra gwieh hu ka daux sibrawm mai Maix hoik raig ti tik
         kaing siyawng pa ot ka daux rawm heue.
         14 Maix hoik raig ti tik kaing kax ting Levitan mai tawx ka can pa ot ka daux tiagtu
         sonsang ih kix heue.
         15 Maix kieh daux rawm keut mai rawm rawng lih mai rawm klawng pa koe rawm jheung jheung
         kawx, Maix kieh kroh hu heue.
         16 Ponngaix mai ponsawm kawx, mawh cie Maix mai Maix hoik yuh pa riang mai singaix heue.
         17 Maix hoik deuh bawg yam rung bawg yam kwat mai mee haktiex in khawmuik heue.
         18 Siyiex eue, viang pui pa koeng salao ka Maix mai pui pa caox caig yuh pa ang cee
         ang cak ka ceu kaux Maix kawx, doh keud ka kix liak.
         19 Paw lai teei ju sikaux Maix tawx ka totiag khankix liak. Paw lai pi awm ka pui pa
         hot pa sibhawm jheung jheung liak.
         20 Maix doh keud ka sijax mukheu Maix liak, grawh grawng nawh, ka daux pa vhaik ka piang
         haktiex in, hoik naog dee ot dee koe pui tud rhim mai pa tuktiaktukte khankix heue.
         21 Paw kieh pui pa yaox ti kham geu ka krax pa tuktiaktukte hoek krax pa kaig pa tua
         mai krax pa laux rhawm lauxrhi liak. Kieh pui pa hot pa sibhawm khankix, yaogyaw ka
         ceu kaux Maix liak.
         22 Siyiex eue, kaoh mai prawng ca ka see Maix liak, doh keud ka pui pa caox caig, pa
         sa lao ka Maix jheung jheung liak.
         23 Paw lai pi awm ka lox pui pa koeng ka Maix, lox pa mawh pa lawh pui pa tieh feen
         ka Maix nie lheu haoh hun sinyek sinyek heue.

1 Siyiex eue, ex yaogyaw ka Maix heue, kheu hoik dex ceu kaux Maix mai ex khawm sakse
         ceu pa daox am pa yuh Maix mai ex yaogyaw ka Maix heue.
         2 Bawg yam pa bak aux ka kix, aux prawng ca ka kix rahsee heue.
         3 Haktiex mai pui haktiex, viang yung yiang hu kawx, Aux kieh jaong num haktiex kaux
         cong heue.
         4 Aux ah nin ka pui pa ting rhawm ting rhi khankix, pex paw lai ting rhawm ting rhi
         mai pui pa caox caig khankix, paw yuh rung tix choek,
         5 paw yuh rung tix choek mai pui pa ang rah ang see khankix, paw yuh rung tix choek
         mai paw kieh ghok kiien lox sikah.
         6 Grawh grang nawh, krax yaogyaw, ang mawh pa kaoh khaing plak lih singaix mai plak
         klip singaix mai ka daux tiagtu.
         7 Cao pa prawng ca mawh Siyiex heue. Nawh yeen tix kaux tiem mai yaog tix kaux lhaong
         heue.
         8 Ka daux tawm taix Siyiex, koe kawk pa hoik naog rawm plix siiet pa khiien heue. Nawh
         prauk rawm plix siiet pa hoik klao mai rawm sidah lih heue. Kawn pui piang haktiex
         pa ang rah ang see khankix khawmuik biiet tix nyaux ka glhaok an heue.
         9 Phan mawh aux yaogyaw ka Siyiex ceu pui Yakop mai rhax lai yaogyaw ka jheung jheung
         heue.
         10 Aux tak kid ti tik rung choek pui pa ang rah ang see khankix mai aux tak yaog rung
         choek pui pa rahsee khankix heue.

1 Pui pa tawng ka Siyiex koe ka daux meung Yudax mai ceu kaux Nawh Cao ting lhaong
         ka daux Isarelax heue.
         2 Nyiex gox Nawh Cao koe ka veng Saliem mai dee ot Nawh mawh ka piang gawng Zion heue.
         3 Ka dee an Nawh Cao raig ti tik te, kraung naing vaig mai kraung naing pa tie naok
         khankix heue.
         4 Maix nie lheu ting min plakngai khaing gawng pa ot totiag khankix heue.
         5 Pui pa vao pa kwa khankix, laig it khaix yaox kix tix kham geu pa tud pa rhim heue.
         Pui pa ting riang ting rao khankix, ang yaox taix kix tix kaux kawx.
         6 Siyiex ceu pui Yakop eue, ka daux pa sivied Maix tix gau, cao pa brug ling brung
         mai khawm brung sidaing laig it heue.
         7 Pa khaw ex tix lhat graung ka mawh ngie Maix tix kaux khaing, yam song rhawm song
         rhi Maix, pui mawx tak sang pon tix cung sivoe ngai Maix.
         8 Siyiex taoh ka kawn pui haktiex, pa awn rhawm awn rhi khawmuik heue.
         9 Yam kaoh Nawh tix prawng ca, Nawh ploi lox prawng ca lih khaing raoma mai haktiex
         lhat graung mai yiien yawg tix heue.
         10 Krax pa song rhawm kawn pui, deeh tieh ti mawh pa yaogyaw ka Maix mai krax pa song
         rhawm song rhi pa kawn deuk khankix kawx, Maix hoik rawd ti deuh ka maox rawd nyoi
         heue.
         11 Kaux sijax mukheu, awm pa hoik yuh maix ti deuh sijax mukheu ka Siyiex pex awx. Kieh
         can pui pa ot sivie Maix, viex totaix hoek ka Maix mai lhat graung ka Maix Cao heue.
         12 Nawh Cao yeen tiem ka kawn Simiang mai kieh simiang haktiex khankix, lhat graung
         heue.

1 Aux ploi lox mai kok yo ka Siyiex heue, Nawh nghiet lox pa kok yo aux heue.
         2 Yam hoek aux krax khi rhawm, aux sawg ka Maix Siyiex heue. Yam ponsawm aux yaog taix
         tix rawg bwan, ju aux thiang ti tik pa nyawm rhawm heue.
         3 Aux keud grawng Siyiex mai khi rhawm mai ngia tix heue. Aux keud rhawm tix mai laux
         rhawm heue.
         4 Maix kieh ngai aux blah leeing sawm, aux khi rhawm tom ang lai pon sikah heue.
         5 Aux doh keud ka grawng singaix pa hoik luan mai jhong khix mee num pa hoik luan dix.
         6 Bawg yam ponsawm aux jawg tix keud mai rhax lai mai aux chawk ka daux rhawm ti ah
         nin mai aux chawk cheng ka ju tix heue.
         7 Siyiex khex hoik tik vud aux jheung jheung lie? Khaix in ang Nawh yuh bwanson ka
         aux tix bawg kawx lie?
         8 Krax caux rhawm Nawh hoik uik jheung jheung lie? Sijax mukheu Nawh hoik laux leeing,
         leeing ju lie?
         9 Hoik pi awm Nawh krax caux rhawm lie? Nawh Cao hoik prah hoik grham krax caux rhawm
         pa moh, kheu song rhawm song rhi Nawh lie?
         10 Phan yuh nan, aux lawk kham geu grawng pa ting rhawm aux heue. Lheu khaing taix khawn
         dawm Siyiex, pa ting lhaong khaing, pa chix cox ka aux heue.
         11 Aux tak krai ka grawng kaing pa hoik yuh Maix mai doh keud ka ceu pa daox am pa hoik
         yuh Maix tom didix.
         12 Aux keud grawng ceu pa hoik yuh Maix mai krax prawng ca Maix khankix heue.
         13 Siyiex eue, daux krax Maix mawh pa singax singeh heue. Siyiex mawx pa lheu ting khaing
         Maix Siyiex lie?
         14 Maix mawh Siyiex Cao pa chix yuh ceu pa daox am mai pa hoik jhi sibrawm ka ceu kawn
         pui khankix heue.
         15 Maix hoik teei plawng taix mai hoik taoh ka pui Maix, ceu pui Yakop mai ceu pui Yosiep
         khankix heue.
         16 Siyiex eue, rawm khankix yaox ka Maix mai lhat graung heue. Rawm pa raux khankix
         kawx, yung yiang heue.
         17 Paiawm khankix, lih mawh rawm, raoma kawx, sinum praix heue. Te Maix kawx, hoik tah
         hu kudauh kudee heue.
         18 Lox tuh sah Maix viex tix ka daux bhaung keu kang lux mai puk plak praix khankix,
         hoik riang yuh haktiex heue. Haktiex kawx yung yiang hu heue.
         19 Daux krax Maix koe ka daux rawm sigrit sigra mai grawng hu Maix kied sidaing vieh
         mai khaix Caong Maix ang chix yaox sidawng.
         20 Maix hoik teei taix Mose mai Arun, thong ka pui Maix awm cub phung yung heue.

1 Pui cie Aux khankix eue, veeh yhaok pex nghiet ka lox lai beenli Aux mai gumlox pa
         krai Aux awx.
         2 Aux tak ang moing tix mai krai lox phektem ka pex mai Aux tak plak jhi grawng pa
         raux pa mox jah tom didix heue.
         3 Ex hoik mhong hoik tawng grawh grawng pa hoik krai tax ex khankix.
         4 Ex ang mox khaing kawn praix kix, sonsang yaogyaw ka Siyiex mai sibrawm mai ceu pa
         daox am, pa hoik yuh Nawh Cao khankix, krai ka kix, pa tak sang hoek tix mawh sax
         heue.
         5 Grawh grawng nawh, Nawh Cao deuh sonsang kham sakse ka geh nyiex Yakop mai deuh lox
         tawm beenli ka geh nyiex Isarelax heue. Gumlox beenli an, Nawh Cao tawx ka tax ex,
         keeing ex, sonsang kieh kawn praix kix tawng heue.
         6 Kawn praix kix pa keh khaix, deeh gau ka kawn kix, kawn kix tom deeh sitoe tix gau
         ka kawn saux, kawn sex kix tawng.
         7 Sonsang yum rhawm, deuh kix rhawm ka Siyiex mai son ang lai pi awm ka ceu pa hoik
         yuh Siyiex khankix mai sonsang hawt ti yuh lox beenli Nawh Cao khankix,
         8 son ang kix sang mawh pui pa tieh feen ka Siyiex mai son ang kix sang mawh rhawm
         pui pa ang rah ang see mai son ang kix sang mawh khwan pa ang kaux sijax ka Siyiex,
         awm tax du kix heue.
         9 Ceu pui Epharim khankix, viang kix viex kraung naing mai ak kawx, yam puing naing
         kix deeh dah plak khaix heue.
         10 Kix ang lai krox ka sijax mukheu Siyiex mai kix ang hawt ka daux krax beenli Nawh
         Cao.
         11 Kix pi awm ka ceu pa daox am pa jhi Nawh Cao ka kix heue.
         12 Nawh Cao hoik yuh ceu pa daox am, sivoe ngai tax kix, keeing kix, ka daux lung Zoan
         ka daux meung Ejiptux heue.
         13 Nawh Cao kieh rawm sigrit sigra gwieh mai khrawm tix tau mai kieh kix tiang hu heue.
         14 Bawg yam ponngaix Nawh Cao kieh rong paiawm jhi kix yaox daux krax mai bawg yam ponsawm
         kieh pa riang ngu jhi kix yaox daux krax leeing sawm heue.
         15 Nawh Cao tawk simaox rang daux tiag mai kieh rawm lih tom nie mai tawx kix nyaux
         heue.
         16 Nawh Cao kieh rawm pa lih khaing daux rang an, lih hu awm rawm klawng heue.
         17 Pui an khankix nie lheu ting lud mai tieh feen ka Siyiex Cao pa ting lhaongka daux
         tiagtu heue.
         18 Kix hawt alo tix mai keud daux rhawm ti yuh nin, ex cheu mhaing tix yaox pa ih ka
         Siyiex?
         19 Kix baox ah nin ka Siyiex, "Khex pon khre Nawh pheen sawm ex ka daux tiagtu lie?
         20 Jhak heue, kix ah lox map ka Siyiex ah nin, Nawh Cao tawk ka rang mai chix kieh rawm
         lih awm rawm klawng, blah mai nex kawx, Nawh Cao tak sang pon tawx, pon khre ka son
         pui Nawh khankix lie?"
         21 Siyiex mhong lox an mai kied song rhawm song rhi heue. Kieh ngu gleeing ti tik kix
         geh nyiex Yakop mai Isarelax heue.
         22 Grawh grawng nawh, kix ang yum rhawm ka Siyiex mai ang tawng ka bwanson krax taoh
         Nawh Cao.
         23 Nawh Cao tawm lox ka paiawm dee lhaong mai paoh siviex raoma heue.
         24 Nawh Cao kieh Mannax lih, awm lih lhiex mai tawx pa ih, gaox, nghox son pa sang ih
         kix khaing raoma heue.
         25 Kix khawmuik, yaox ti ih ka blah pa ih kawncau Siyiex, pa tawx Nawh Cao ka kix mai
         kieh kix ih tom sak tix heue.
         26 Nawh Cao kieh bhaung plak lih singaix phlu hu ka raoma mai Nawh Cao teei sibrawm
         tix viex bhaung caong ma seh hoek heue.
         27 Nawh Cao kieh nex lih tom nie awm lih lhiex mai pa awm phawng tiex pa mawh sim pa
         pu tom haoh tom hun sidu awm mhaik rawm sigrit sigra, lih ka piang kix heue.
         28 Nawh Cao kieh rau hawt praok nyiex bang dee ot kix heue.
         29 Nawh Cao tawx ka kix, awm pa simie kix tix ih tom sak tix heue.
         30 Yam kawn tak sawm kix mai ang nyang tien sak,
         31 krax pa song rhawm song rhi Siyiex deeh hoek ka piang kix mai Nawh Cao pah pui brax
         pui kwa mai teei ka pui Isarelax pa awn ju khankix yum heue.
         32 Viang kix hoik yaox ceu pa daox am kuceu kawx, kix ang yum rhawm mai ca kawn lud
         heue.
         33 Mawh kheu nan, Nawh Cao kieh singaix sawm kix luan giex going mai khix num kix sidah
         ka pa kha rhawm heue.
         34 Yam teei Nawh Cao kix yum, kix sawg ka Nawh Cao heue. Kix deeh hoek tix sawg ka Nawh
         Cao heue.
         35 Kix doh keud ka grawng mawh Siyiex rang ting cie kix mai Siyiex Cao pa ting piang
         khawmuik mai mawh Cao pa taoh ka kix heue.
         36 Viang mawh nan, mawh ngie jheeh giex, dak kix ah lox pie lhen heue.
         37 Phan mawh rhawm kix, ang rah ang see ka Nawh mai ang kix tie kaux sijax ka Nawh Cao
         heue.
         38 Viang mawh nan, phan mawh Nawh Cao, caux rhawm ka kix mai ang tik ang vud ka kix
         mai pluat ploi phimap phighram kix heue. Nawh Cao gun yeung tom nie bawg, viang kied
         song rhawm kawx Nawh ang awt yuh kix laux.
         39 Nawh Cao doh keud ka mawh kix ngie nex nham khaing, phan khwan hoik luan hu, ang
         lai chix deeh hoek khaix heue.
         40 Kix tieh feen ka Nawh Cao ka daux tiagtu mai kix kieh Nawh Cao song rhawm song rhi
         ka daux tiag dee ang pui ot ka dee yiien tom nie bawg heue.
         41 Kix cheuk tix yaox ka Siyiex lawlawx mai yuh pa ang cee ang cak ka Siyiex Isarelax
         Cao pa singax singeh heue.
         42 Kix pi awm ka plawng taix Siyiex pa taoh kix lih khaing singaix bawg yam, yam ot
         kix ka daux tawm taix pui pa koeng ka kix heue.
         43 Nawh Cao hoik yuh sakse ka daux meung Ejiptux mai yuh mhai ceu pa daox am ka daux
         lung Zoan heue.
         44 Nawh Cao kieh rawm keut, rawm klawng khankix, lih mawh nham tom kieh kix ang chix
         ih chix nyaux heue.
         45 Nawh Cao ploi maing pa chix kiied mai khet khankix, pa chix yuh laux, hoek ka kix
         heue.
         46 Nawh Cao kieh kawng mai sido araphax yuh laux to ma to koi mai kraung khrai kix pak
         lawg heue.
         47 Nawh Cao kieh mu pre yuh laux ka nhu plix siiet khankix mai kieh lon sidap yuh laux
         ka khaox ruh khankix heue.
         48 Nawh Cao kieh mu pre yuh laux cub yung, mawie kix khankix yum mai kieh sah tuh, to
         brie kix khankix yum heue.
         49 Nawh Cao kied song rhawm song rhi ka kix mai tawx krax kha rhawm mai ploi kawncau
         Siyiex pa caox khankix, hoek tix tuktiaktukte ka kix heue.
         50 Nawh Cao hoik rien ti deuh krax ka pa song rhawm song rhi tix mai Nawh Cao ang lai
         lhawk ka ju kix, kieh kix yum ka saux preng heue.
         51 Nawh Cao pah kawn Ai daux meung Ejiptux yum khawmuik, pa mawh pui ting pui lhaong
         khawm dee ot pui Hamax heue.
         52 Phan mawh pui Nawh khankix, Nawh kieh lih awm cub yung mai viex kix lih daux tiagtu,
         awm cub yung heue.
         53 Nawh Cao priex kix luan mhawm mhawm mai ang kieh kix koe krax pa lhat graung, viang
         mawh nan, Nawh Cao kieh rawm sigrit sigra kheem ka pui pa koeng khankix heue.
         54 Nawh Cao thong kix hu tom sidah, mee haktiex Nawh Cao pa singax singeh mai haktiex
         gawng lua pa pon Nawh ka taix khawn dawm pa giex tix kaing heue.
         55 Nawh Cao grheu ti tik ka pui tang ceu khankix, sivoe ngai kix mai gwieh kix ih haktiex,
         sin pa khaw kix ti pon, ka geh nyiex Isarelax mai kieh kix sum nyiex bang dee ot kix
         tan heue.
         56 Viang mawh nan, kix cheuk cheu mai tieh feen ka Siyiex Cao pa ting lhaong mai kix
         ang nghiet ka lox grawng pa hoik kham Nawh ti deuh sakse khankix,
         57 kix deeh tieh hu mai yieh lox sijax mukheu laux awm tax du kix heue. Kix hoik lud
         krax hu, awm ak pa vawk te heue.
         58 Kix teei dee ot pa lhaong mai yuh Nawh Cao song rhawm song rhi mai krub ka riang
         grang pa hoik yuh ka tawng khankix, kieh rhawm Nawh Cao sung sang heue.
         59 Siyiex hoik mhong hoik tawng mai Nawh Cao lih songrhwm mai kied seeing brai ka pui
         Isarelax heue.
         60 Nawh Cao tik ka nyiex gox bwan man Silon pa deuh son pui Nawh khankix heue.
         61 Nawh Cao teei sibrawm mai min plakngai Nawh tawx hu ka daux tawm taix pui pa koeng
         khankix heue.
         62 Nawh Cao teei ti tawx pui cie Nawh ka lawm vaig mai Nawh Cao lih song rhawm song
         rhi ka sinngao cie Nawh khankix heue.
         63 Kieh sinaw khankix yum daux ngu mai ang kieh bunkrih khankix yaox tix koe mex.
         64 Cao giex kaing li khankix laux, yum ka lawm vaig, lawm pliah, miexmai tai nhang khankix,
         ang lai kieh kix yiiem.
         65 Yam an Siyiex siduad awm pui pa siduad khaing it tix mai ting riang rao awm pui pa
         nyaux rawm plix siiet heue.
         66 Nawh Cao tawx krax pa kha rhawm, kieh pui pa koeng khankix, deeh dah plak khaix mai
         kieh kix hoek krax pa kaig pa tua jheung jheung heue.
         67 Nawh Cao teei ti tik ka nyiex gox Yosiep mai ang laug ti teei ka geh nyiex Epharim.
         68 Viang mawh nan, Nawh Cao laug ti teei ka geh nyiex Yudax mai gawng Zion pa moh Nawh
         heue.
         69 Nawh Cao sum nyiex bwan, pa singax singeh awm pa koe choek dee lhaong mai awm pa
         kieh Nawh haktiex kaux cong jheung jheung heue.
         70 Nawh Cao laug ti teei aux, Davit lih khaing daux kawg yung heue.
         71 Nawh Cao laug ti teei aux, awm yung miex pa priex kawn tix mai kieh aux priex pui
         Nawh geh nyiex Yakop pa mawh sinngao Nawh ceu pui Isarelax khankix heue.
         72 Mawh kheu nan, Nawh priex kix mai thong kix hu ka daux tawm taix tix, awm pa koe
         rhawm Nawh heue.

1 Siyiex eue, pui tang ceu khankix, hoik hoek ka daux sin Maix, kix hoik kieh nyiex
         Bwan pa singax singeh Maix, seeing brai mai hoik yieh ti tik veng Yerusaliem heue.
         2 Kix hoik teei ti tawx sim raoma khankix, ih ka tokaux yum siliex Maix khankix mai
         kix hoik teei ti tawx nex nham pui Maix ka totiag pa caox khankix heue.
         3 Kix teei nham kix hieh hawt vung viang veng Yerusaliem, awm lih rawm mai ang koe
         pui sipaung.
         4 Paox plawg paox nyhawm pa ot dex vung viang aux khankix, salao mai nyiah maung aux
         heue.
         5 Siyiex eue, krax song rhawm song rhi Maix ang cu tix naox yiien, kawn sang rheung
         miex grheung? Rhawm rhi Maix ang nyang fah, tak sang hax awm ngu, kawn rheung miex
         grheung?
         6 Krax pa song rhawm song rhi Maix teei tix hieh ka piang pui tang ceu pa ang tawng
         ka Maix mai ka piang pui meung pa ang kok ka ceu kaux Maix khankix heue.
         7 Grawh grawng nawh, kix kiied tix ih ka nex geh nyiex Yakop mai yieh laux dee ot dee
         koe kix heue.
         8 Phimap pa yuh tax keeing ex dix, paw kieh hoek ka piang ex liak. Mawh kheu ex hoik
         rau hoik ot dee tiiem mai Maix caux rhawm ka ex mai nied tix teem launglaung liak.
         9 Siyiex Cao pa taoh ka ex eue, ka daux min plakngai ceu kaux Maix, teem ka ex liak.
         Ka daux ceu kaux Maix taoh ti teei aux mai ploi phimap aux liak.
         10 Mawh kheu patix, pui tang ceu khankix ah nin, Siyiex kix koe dee mawx? Maix prawng
         ca ka nham pui Maix, pa hoik teei pui tang ceu khankix, sidawng ka sivoe ngai ex liak.
         11 Maix nghiet ka lox pa riag, pa ngia pui pa ot ka daux thawng khankix mai taoh ka
         pui pa tak sang pah yum khankix ka daux plawng taix Maix pa ting sibrawm liak.
         12 Siyiex eue, ka piang pui, paox plawg aux, pa salao ka Maix khankix, deeh viied tix
         tawx phimap ka piang naok kix, tom sidah aliah son liak.
         13 Mawh kheu nan, can ex pa mawh pui Maix mai cub yung pasax sawm tau mai Maix khankix,
         tak sang yaogyaw ka Maix jheung jheung mai plak jhi bwanson Maix ka pui pa tak sang
         mawh khaix in leeing ju heue.
         
            

         
      
   
      
         80
1 Cao liang yung Isarelax mai pa thong ka ceu pui Yosiep awm cub yung eue, veeh yhaok
         Maix nghiet liak, Cao pa ot ka piang Cherubin eue, ploi pa riang Maix liak.
         2 Jhi sibrawm Maix ka sivoe ngai ceu pui Epharim, Binyamin, Manashe mai hoek tix taoh
         ka ex liak.
         3 Siyiex eue, kieh ex deeh tieh loh mai jhi pa riang pakngai Maix liak, phan yuh nan,
         ex tak sang hoek krax taoh heue.
         4 Siyiex Cao kru naing raoma eue, krax pa song rhawm song rhi Maix, kawn sang kieh
         koe ka piang pui Maix pa rawg bwan ka Maix rheung miex grheung?
         5 Maix tawx kix ih blah rawm ngai mai tawx kix nyaux rawm ngai tom sak tix heue.
         6 Kieh paox plawg ex khankix, thung thiang ka ex heue. Pui pa koeng ka ex khankix,
         ah lox map mai nyiah ka ex heue.
         7 Siyiex Cao kru naing raoma eue, kieh ex deeh tieh loh mai jhi pa riang pakngai Maix
         liak, phan yuh nan, ex tak sang hoek krax taoh heue.
         8 Maix hoik viex tix sum nhu plix siiet khaing meung Ejiptux mai grheu pui tang ceu
         khankix to heue.
         9 Maix hoik rien hoik cox dee ot nawh mai riah nawh khankix, hoik tah hu ku meung heue.
         10 Veei nawh hoik tah hoik kheem ka gawng khankix mai kak nawh khankix kawx, kheem veei
         ka piang khaox piakvan pa kied ting kied lhaong khankix heue.
         11 Nawh kieh kak nawh khankix, ting lhaong hu tom sidaing hoek ka rawm sigrit sigra
         mai nyoig rao nawh kawx, tah hu tom hoek ka rawm klawng ting, Upharat heue.
         12 Mawh kheu patix yam in, Maix lai yieh ti tik khaox vie nawh mai can pui pa hu krax
         dex nawh khankix, pieh tix ih plix nawh.
         13 Prieh keeh nhu nawh dud mai totiag pa caox hoik ih ka heue.
         14 Siyiex Cao kru naing raoma eue, ex khyox khaw ka Maix, deeh hoek ha tix bawg liak,
         ot piang meung raoma mai kia ngien ka ex liak. Hoek tix jhak ka nhu plix siiet khankix
         liak.
         15 Ka nhu pa hoik sum taix khawn dawm Maix ti deuh, priex kix, sonsang haok hwan mai
         kaux cong son Maix.
         16 Hoik gleeing ka ngu mai hoik kid ti tik heue. Mawh kheu pakngai Maix, pa sidiex kix
         hoik hoek krax pa laux leeing heue.
         17 Teei taix Maix deuh ka piang pui pa dex mai taix khawn dawm Maix mai kieh kawn pui
         grum ting riang ting rao son Maix liak.
         18 Phan yuh nan, ex ang lai deeh yawn plak khaix khaing Maix, kieh ex im ju liak, ex
         tak rawg bwan ka ceu kaux Maix heue.
         19 Siyiex Cao kru naing raoma eue, kieh ex deeh tieh deeh loh mai jhi pa riang pakngai
         Maix liak, phan yuh nan, ex tak hoek krax taoh heue.

1 Ex ah lox rhax pa gaux rhawm gaux rhi gauxrhi, yaogyaw ka Siyiex Cao pa tawx riang
         tawx rao ka ex heue. Kok yo lox sinum ka Siyiex Yakop heue.
         2 Ah lox rhax mai tah kraung, tah ting susi, pa nyawm tix nghiet heue.
         3 Phlu teettawng ka singaix khix khraox mai singaix pang khix mai singaix yuh pawie
         ting heue.
         4 Ceu in mawh beenli pa deuh Siyiex Yakop ka son pui Isarelax heue.
         5 Nawh Cao prawng ca ti deuh ka geh nyiex Yosiep tix kham sakse yam lih hu nawh ka
         daux meung Ejiptux, dee ang aux tawng lox tawng pui ka heue.
         6 Aux kieh kraung pa cien luan khaing piang klip nawh mai taix nawh kawx, kieh luan
         khaing beeh klawm pa cien heue.
         7 Yam yaox maix krax pa kha rhawm maix kok yo Aux, Aux taoh ti teei ka maix heue. Aux
         deeh pawk lox Maix, dee tuh sah dee glip mai cheuk cheu tix yaox maix ka praok rawm
         klawng Meribax heue.
         8 Pui aux khankix eue, nghiet heue, Aux tawm ti deuh lox ka maix, geh nyiex Isarelax
         eue maix nghiet ka lox Aux liak.
         9 Siyiex pui tang ceu ang pon tix koe mai maix mai maix ang pon tix krub ka siyiex
         tang praix klawng.
         10 Aux mawh Siyiex maix Cao pa taoh maix lih khaing daux meung Ejiptux heue, ang jheeh
         maix tom vieh tom va, Aux tak tawx maix ih tom sak tix heue.
         11 Pui Aux khankix, ang nghiet ka lox Aux, ceu pui Isarelax tee ang moh ka Aux nieh.
         12 Mawh kheu in, Aux tom kieh rhawm kix kiien mai kieh kix hu, awm pa sikix tix hawt
         yuh.
         13 Pui Aux khankix, nghiet ka lox Aux, kieh ceu pui Isarelax hawt daux krax Aux liak.
         14 Phan hawt pui pa koeng khankix, Aux nied tix yeen kix tiem mai taix Aux tiebtie,
         yuh laux ka kix pui pa lah cha ka kix heue.
         15 Pui pa koeng ka Siyiex khankix, khyox khaw ka Nawh Cao mai pui aux khankix kawx,
         koe akhwang kaux cong jheung jheung heue.
         16 Nawh Cao tak sang tawx kix ih ka gaox ka nghox tom sak, pa kied mhawm mai rawm hia
         pa lih khaing daux rang heue.

1 Siyiex cung ka daux siyiex Pa haoh hun mai prawng ca ka sinax kix heue.
         2 Pex jhak ka pakngai pui pa ang rah ang see mai kawn prawng ca pa ang rah ang see
         rheung miex grheung?
         3 Pex prawng ca mai ot plak pui pa hot pa sibhawm mai kawn doe pa ang koe miex keeing
         khankix, yuh pa khaw mai beenli mai ot plak kix pa hot pa sia mai pa cai rhawm cai
         rhi khankix awx.
         4 Taoh ka pui pa hot pa sibhawm mai pa cai rhawm khankix, luan khaing daux taix pui
         pa ang rah ang see khankix awx.
         5 Kix ang tawng ang yung, kix lailing ka daux pa vhaik mai jaong num haktiex yung yiang
         khawmuik heue.
         6 Aux ah nin ka pex, pex mawh siyiex, mai can pa koe khawmuik mawh kawn Siyiex Cao
         pa ting lhaong heue.
         7 Viang mawh kawx nan, pex tak sang yum awm kawn pui mai hoek krax laux krax sum awm
         kawn simiang heue.
         8 Siyiex eue, kaoh mai prawng ca ka haktiex liak, grawh grawng nawh, kawn pui khawmuik
         mawh cie Maix heue.

1 Lai yaogyaw pa ah Asapha Siyiex eue, paw lai glaik yiien yawg tix liak, Maix paw
         yuh tix ang tawx lox pa sang krai tix mai paw lai kaog liak.
         2 Jhak heue, pui pa koeng ka Maix khankix, yuh lox lawh maw cuci mai pui pa koeng ka
         Maix khankix, hoik kaoh heue.
         3 Kix briex kum paox tix nong nong, sonsang yuh laux leeing ka pui pa priex Maix khankix
         heue.
         4 Kix ah nin ka paox tix, hoek heue, ex preet ti tik ka ceu pui Isarelax, yuh ka mawx
         son ang pui lai doh keud ka ceu kaux kix khaix in sax heue.
         5 Kix ih rhawm rhi simau paox tix mai briex kum tix sang tieh feen ka Maix heue.
         6 Mawh cub pui Edom, ceu pui Ishamelax, pui Mawbax, pui meung Hagarax,
         7 pui meung Gebalax, pui meung Amon, pui meung Amaliet, ceu pui Philitix mai pui veng
         Turux khankix heue.
         8 Ceu pui Asurix khankix kawx, rom tau mai kix cub geh nyiex Lotax heue.
         9 Maix yuh kix yaox jhawm, awm pa hoik yuh Maix ka ceu pui Midian mai Simiang Sisarax
         mai Simiang Yaben ka praok rawm klawng Khison liak.
         10 Kix hoek krax laux krax som ka daux Endawrax mai mawh phon ka piang tiex heue.
         11 Yuh simiang kix, khankix, awm yuh Maix ka simiang Awrebax mai simiang Zebax mai yuh
         simiang haktiex kix khawmuik awm yuh Maix ka simiang Zebahax mai simiang Zalamonnax,
         12 Cao pa ah nin, ex rud ti teei nyiex bwan kix, mawh cie ex heue.
         13 Siyiex aux eue, kieh kix awm phawng tiex pa phlu bhaung keu kang lux hu mai kam pa
         phlu bhaung hu liak.
         14 Awm pa gleeing ngu ka daux tiagtu mai ka piang gawng lua khankix,
         15 Maix teei bhaung ting lhiex ting lah ka kix mai teei bhaung caox ghlat ti tik kix
         liak.
         16 Siyiex eue, kieh plakngai kix kaig tua mai kieh kix sawg ka ceu kaux Maix liak.
         17 Kieh kix hoek krax pa kaig pa tua mai koe krax pa lhat graung liak mai kieh kix koe
         krax pa taug pa mao mai kieh hoek krax pa laux pa som liak.
         18 Kieh kix tawng ka ceu kaux Maix tix kaux khaing pa mawh Siyiex tix kaux khaing, Cao
         pa ting ka piang haktiex khawmuik liak.
         
            

         
      
   
      
         84
1 Siyiex Cao kru naing raoma eue, nyiex bwan dee ot Maix, mawh pa kied sidaing mhawm
         heue.
         2 Ju aux sawg dee ot Siyiex mai hoik iak riang iak rao hu heue. Rhawm aux mai tokaux
         aux, sawg mai kok yo ka Siyiex pa im ju heue.
         3 Siyiex Cao kru naing raoma mai Simiang aux mai Siyiex aux eue, sim saik koe dee ot
         dee koe mai sim sivoeg koe mheem dee tawm dee vah ka dee dex khu dee tan Maix heue.
         4 Pui pa ot ka daux nyiex Maix khankix, koe bwanson heue, kix tak yaogyaw ka Maix jheung
         jheung heue.
         5 Pui pa teei riang rao ka Maix mai pui pa koe rhawm ka daux krax Maix khankix, koe
         bwanson heue.
         6 Yam preeng kix tix hu ka daux ngawd dee kroh dee kram kawx, ka dee an, deeh kieh
         rawm keut lih tom nie mai rawm lhiex cao kawx, kieh bwanson kheem veei ka heue.
         7 Kix nie hu, nie koe riang sinyek mai jhi pakngai kix ka Siyiex, ka daux veng Zion
         heue.
         8 Siyiex Cao kru naing raoma eue, nghiet ka lox pa rawg aux bwan liak. Siyiex Yakop
         eue, veeh yhaok Maix mai nghiet liak.
         9 Siyiex Cao pa tiebtie eue, jhak ka pakngai pui pa hoik laug Maix ti teei liak.
         10 Pon tix ot dee ot Maix tix singaix, nie lheu mhawm khaing ot tang dah tang dee tix
         rheng singaix heue. Aux nie lheu moh tix pau diang siviex nyiex Maix Siyiex, khaing
         ot nyiex dee ot pui pa caox pa ang rah ang see khankix heue.
         11 Siyiex mawh singaix mai Cao pa tiebtie heue. Siyiex mawh Cao pa tawx bwanson mai
         min plakngai heue. Nawh Cao ang lai tik vud ceu pa mhawm ka son pui pa rahsee khankix
         tix ceu kawx heue.
         12 Siyiex Cao kru naing raoma eue, pui pa deuh rhawm ka Maix khankix, koe bwanson heue.

1 Siyiex eue, Maix moh ka meung tix mai geh nyiex Yakop pa hoik giex hu khankix, deeh
         hoek tawx liak.
         2 Maix pluat ploi phimap pui Maix khankix mai hoik kheem phimap kix khawmuik heue.
         3 Kieh krax pa song rhawm song rhi Maix grai uik mai yawn rhawm Maix khaing krax pa
         song rhawm song rhi liak.
         4 Siyiex Cao pa taoh ex eue, kieh ex deeh tieh deeh loh tix mai kieh yiien ka rhawm
         pa hoik sax song rhawm song rhi Maix liak.
         5 Khex song rhawm song rhi Maix ka ex jheung jheung lie? Krax pa song rhawm song rhi
         Maix ang cu tix grai leeing ju lie?
         6 Maix hoik kieh ex im ju mai kieh pui Maix khankix, gaux rhawm gaux rhi ka daux Maix
         ang mawh lie?
         7 Siyiex eue, Maix jhi ex yaox krax pa caux rhawm Maix mai taoh ex ka bwanson Maix
         liak.
         8 Aux tak sang krox tix nghiet ka gumlox pa sang krai Siyiex heue. Grawh grawng nawh,
         Nawh koe gumlox pa nhim, ka pui Nawh pa singax singeh khankix, viang mawh nan, paw
         lai deeh yuh pa caox caig khaix in liak.
         9 Bwanson krax taoh Nawh Cao, hoik hoek dex kix ka pui pa lhat graung ka Nawh Cao mai
         min plakngai Nawh Cao, hoik ot ka daux meung ex tete heue.
         10 Krax caux rhawm mai sijax mukheu hoik rob paox tix, pa rahsee mai pa nhim, tix kaux
         lai tix kaux ngheut paox tix heue.
         11 Sijax mukheu lih khaing haktiex mai pa rahsee lih khaing raoma tak num tix jhak heue.
         12 Siyiex tawx bwanson pa mhawm ka ex mai tawx kraung khrai plix nghox plix koi Nawh
         ka haktiex ex heue.
         13 Krax pa rahsee hu sivoe Nawh Cao mai khaix Caong Nawh hawt hu heue.

1 Siyiex eue, veeh yhaok Maix nghiet lox aux liak. Aux mawh pa hot pa sibhawm heue.
         2 Siyiex aux eue, priex ka ju aux, mawh kheu mawh aux pui pa moh Maix mai taoh ka siliex
         pa deuh rhawm ka Maix liak.
         3 Siyiex eue, aux sawg tix kok yo Maix leeing lang singaix heue. Cauxrhawm teem ka
         aux liak.
         4 Siyiex eue, mawh kheu sawg aux ka Maix, kieh rhawm siliex Maix gaux rhawm gaux rhi
         liak.
         5 Siyiex eue, Maix hoik grum naog rhawm rhi pa mhawm mai rhawm pa gun pa yeung, can
         pui pa rawg bwan ka Maix pon krax caux rhawm Maix tom nie heue.
         6 Siyiex eue, nghiet ka lox pa rawg aux bwan mai caux rhawm ka ceu pa rawg pa mhaing
         aux liak.
         7 Singaix yam yaox aux krax khi rhawm, aux kok yo Maix mai deeh pawk ka lox aux liak.
         8 Siyiex eue, ka daux siyiex khankix, Siyiex pa awm Maix ang koe, kaing pa yuh kawx,
         pa awm kaing pa yuh Maix ang koe heue.
         9 Siyiex eue, can ceu pui pa phan pa deuh Maix khankix, greed tix hoek grux ngawng
         sivoe ngai Maix mai yaogyaw min plakngai ceu kaux Maix heue.
         10 Maix mawh Cao pa ting lhaong mai hoik yuh ceu pa daox am khankix heue. Siyiex mawh
         ngie Maix tix kaux khaing heue.
         11 Siyiex eue, jhi daux krax Maix ka aux liak. Aux tak sang hawt daux krax pa mawh meh
         Maix heue. Kieh rhawm aux grum dex mai kied lhat kied graung ka ceu kaux Maix liak.
         12 Siyiex aux eue, aux viex khawm rhawm khawm rhi mai yaogyaw ka Maix mai yaog ceu kaux
         Maix ting lhaong jheung jheung heue.
         13 Krax pa caux rhawm Maix, kied ting ka piang aux heue. Maix hoik taoh ju aux lih khaing
         tawm taix ka greem meung yum heue.
         14 Siyiex eue, pui pa ting rhawm ting rhi khankix, kaoh cung tang plak ka aux mai cub
         pui pa caox caig khankix, ang khan ngai Maix mai sawg ti teei ju aux heue.
         15 Siyiex eue, Maix mawh Siyiex pa grum naog krax pa caux rhawm mai Cao pa chix yuh
         bwanson mai pa chix gun chix yeung mai krax pa caux rhawm pa kaux sijax tom haoh tom
         hun heue.
         16 Veeh ngai Maix plak aux mai caux rhawm teem ka aux liak. Tawx riang tawx rao sibrawm
         Maix ka aux mai taoh ka kawn simex, bun siliex cawng Maix liak.
         17 Jhi aux yaox mhai ceu pa daox am pa mhawm mai kieh pui pa koeng ka aux, yaox mai
         kieh kix kaig tua liak. Grawh grawng nawh, Maix teem ka aux mai tawx pa nyawm rhawm
         liak.

1 Jaong num nyiex bwan Nawh Cao sum ti deuh ka piang gawng pa singax singeh heue.
         2 Siyiex nie lheu moh, siviex Zion khaing can dee ot Yakop khawmuik heue.
         3 Veng Siyiex eue, awm lox pa hoik koe ti deuh grawng Maix mawh pa ting min plakngai
         heue.
         4 Can kix paox meed tawng ka aux, aux hoik mhai tix tawng ka veng Rakhap mai veng Babulon
         heue. Jhak ka meung Philitix, meung Turux, meung Kusax khankix mawh pui pa keh khaing
         ka daux veng an heue.
         5 Veng Zion kawx, ceu pui kuceu hoik keh ka daux veng an heue, kix ah nin ka paox tix,
         Siyiex Cao pa ting lhaong to kaux Nawh pa kieh veng an kaux cong heue.
         6 Yam teei Siyiex carang ceu pui an khankix, Nawh ah nin, ceu pui an khankix, mawh
         pa keh ka daux veng an heue.
         7 Cub pui pa ah lai rhax mai pui pa yuh pawie, graoh thiao mai ceu pa gaux rhawm gaux
         rhi aux kieh koe ka daux maix heue.

1 Siyiex Cao pa taoh aux eue, aux kok yo sivoe ngai Maix ku singaix ku sawm heue.
         2 Ceu pa rawg aux bwan, kieh hoek plak sivoe ngai Maix liak. Nghiet ka lox pa kok yo
         aux liak.
         3 Khwan ju aux hoik naog krax pa kha rhawm mai ju aux kawx, dex hoek ka meung yum heue.
         4 Kix hoik simin aux tau mai kix pa hoik lih hu ka daux simeeig awm pui pa hoik uik
         riang heue.
         5 Tik aux awm pui pa hoik yum khankix mai awm pui pa hoik laig it ka daux simeeig pa
         ang Maix lai doh keud, pa hoik singai khaing tawm taix Maix heue.
         6 Maix hoik taing ti sau aux ka daux pa kied raux, pa hoik kheem pa faik ka daux pa
         kied sidaing raux heue.
         7 Krax pa song rhawm song rhi Maix hoik gut ka piang aux, Maix kieh pukpak rawm khankix,
         tuktiak tukte ka aux heue.
         8 Maix hoik gah paox pa tawng pa yung aux, singai khaing aux, Maix hoik kieh kix seeing
         brai ka aux mai Maix hoik gang aux, ang pon ti lih plak praix heue.
         9 Ngai aux laux kheu yaox aux ti kham geu krax pa kha rhawm, Siyiex eue, aux yaog taix
         tix kok yo ka Maix jheung jheung heue.
         10 Maix tak sang jhi mhai ceu pa daox am ka pui pa hoik yum khankix lie? Pui pa hoik
         yum khankix, tak deeh kaoh ti yaogyaw ka Maix lie?
         11 Kix simawd krax pa caux rhawm Maix ka daux simeeig lie? Kix krai sijax mukheu Maix
         ka dee laux dee leeing lie?
         12 Kix chix tawng ceu pa daox am Maix ka daux pa faik lie? Kix chix tawng gumlox pa
         rahsee Maix ka daux meung yum lie?
         13 Siyiex eue, aux kok yo ka Maix heue. Lox pa rawg aux bwan ponngawb hoek sivoe ngai
         Maix heue.
         14 Siyiex eue, mawh kheu patix, Maix tik ju aux? Mawh kheu patix Maix veeh pakngai tix
         khaing aux?
         15 Aux yaox ti kham geu krax pa kha rhawm mai dex sang yum tom yam iak ju aux heue.
         Aux yaox ti kham geu krax pa prawng ca Maix mai krax pa taug mao heue.
         16 Krax pa song rhawm Maix hoik kheem veei ka aux, krax pa lhat pa prawng ca Maix hoik
         yuh aux laux heue.
         17 Kix khrawm paox tix mai rob ka aux leeing lang singaix, awm hoik rob rawm vung viang
         aux heue.
         18 Maix hoik gah paox grawm pa moh aux mai paox grawm aux, hu dee singai khaing aux
         mai pui paox meed tawng aux khankix kawx, mawh ngie pui pa ot ka daux pa faik heue.

1 Aux tak sang ah lox rhax krax caux rhawm Siyiex jheung jheung mai jheeh aux tak sang
         krai grawng sijax mukheu Maix ka ceu pui jheung jheung leeing ju heue.
         2 Aux tak sang krai koe krax caux rhawm Maix jheung jheung mai sijax mukheu Maix, kaux
         cong ka piang raoma heue.
         3 Siyiex ah nin, Aux yuh sijax mukheu tau mai kaw pa hoik laug Aux ti teei ka lox tiex
         tu ka siliex Aux Davit ah nin,
         4 Aux tak sang kieh ru maix kaux cong jheung jheung mai kieh dang ngeung maix tak kaux
         cong ka daux ceu pui leeing ju heue.
         5 Siyiex eue, raoma tak yaogyaw ka kaing pa hoik yuh Maix, ceu pa daox am mai sijax
         mukheu Maix ka sinax cub pui pa singax singeh khankix heue.
         6 Grawh grawng nawh, ka daux raoma pui mawx tak sang pon ti lah cha ka Siyiex? Mai
         kawn praix Siyiex khankix mai pui mawx tak sang awm Siyiex?
         7 Siyiex mawh pa lhat graung cub pui pa singax singeh khankix kah mai Nawh mawh pa
         nab yam nie lheu khaing pui pa ot rob vung viang Nawh khankix heue.
         8 Siyiex Cao kru naing raoma eue, pui pa ting riang rao pa awm Maix ang koe, sijax
         mukheu Maix pa kaux cong kawx, rob vung viang Maix heue.
         9 Maix mawh Cao pa giex kaing ka rawm sigrit sigra pa ting riang mai chix kieh yiien
         yawg ka haok huan pukpak rawm ting heue.
         10 Maix hoik plaux ka riah ceu pui Rakhap yum mai teei plawng taix Maix pa ting riang
         ting rao mai kieh pui pa koeng khankix, prung prang hu kudah kudee heue.
         11 Raoma mai haktiex mai kraung can ceu pa koe ka daux an khankix, mawh cie Maix mai
         mawh pa hoik phan hoik yuh Maix heue.
         12 Caong ma seh mai caong ma laong kawx, mawh pa phan pa deuh Maix mai gawng Taborax
         mai gawng Heramon, deuh rhawm ka Maix mai rhax lai gaux rhawm gaux rhi heue.
         13 Plawng taix Maix hoik grum naog ka sibrawm mai taix Maix mawh pa ting riang mai taix
         khawn dawm Maix mawh pa kied lhaong heue.
         14 Krax pa rahsee mai krax prawng ca Maix, mawh jaong num dang ngeung Maix heue. Krax
         pa caux rhawm mai sijax mukheu hu sivoe ngai Maix heue.
         15 Siyiex eue, ceu pui pa mhong pa tawng ka Maix mai pa gaux rhawm khankix, koe bwanson
         heue. Kix yaox ti lailing ka daux pa riang pakngai Maix heue.
         16 Kix pon ti gaux rhawm ka daux ceu kaux Maix leeing lang singaix jheung jheung mai
         yaog kix ting, mawh kheu krax pa rahsee Maix heue.
         17 Min plakngai Maix mawh riang rao kix, bwanson Maix kawx, hoik yaog ka rung choek
         ex heue.
         18 Siyiex mawh Cao pa tiebtie ex, Siyiex pa singax singeh Isarelax mawh simiang ex heue.
         19 Yam an tix bawg dix, Maix krai ka kix pui pa singax singeh khankix, ka daux riang
         susai ah nin, Aux hoik tawx pong krax pa teem ka pui pa ting riang rao, Aux hoik laug
         ti teei pui tix kaux ting, ka daux cub pui khankix heue.
         20 Aux yaox siliex Aux Davit mai groi rawm bee pa singax singeh mai hoik laug ti deuh
         nawh heue.
         21 Taix Aux ot plak nawh mai plawng taix Aux kieh nawh kaux cong heue.
         22 Pui pa koeng khankix, ang nieb pon tud rhim ti teei kraung khrai nawh mai pui pa
         ang rahsee khankix, ang lai pon ti tuktiak tukte ka nawh heue.
         23 Aux tak sang pah pui pa koeng ka nawh khankix sivoe ngai nawh mai tawx krax pa kha
         rhawm ka pui pa koeng ka nawh khankix heue.
         24 Sijax mukheu mai krax pa caux rhawm Aux tak ot tau mai nawh mai Aux yaog rung choek
         nawh ka daux ceu kaux Aux heue.
         25 Aux tak sang teei taix nawh, deuh piang rawm sigrit sigra mai teei taix khawn dawm
         nawh, deuh ka piang rawm klawng khankix heue.
         26 Nawh kok yo Aux ah nin, Maix mawh Siyiex aux, keeing aux mai mawh Rang Cao pa taoh
         aux heue.
         27 Aux tak sang ciak ti deuh nawh mawh ara kawn Ai mai yaog nawh ting ka piang Simiang
         haktiex khawmuik heue.
         28 Krax pa caux rhawm Aux tak sang een ka son nawh jheung jheung mai sijax mukheu Aux,
         kaux cong ka piang nawh heue.
         29 Aux tak sang kieh ru nawh kaux cong jheung jheung mai kieh dang ngeung nawh kaux
         cong leeing ju awm singaix meung raoma heue.
         30 Phan kawn praix nawh, tik vud ka lox tawm beenli Aux mai ang hawt ka lox pa hoik
         deuh Aux.
         31 Phan kix nieb yuh mai ang hawt ka lox tawm beenli Aux khankix,
         32 Aux tak sang teei khaox saux sivied ti gau kix, ka phimap pa lud kix, kheu yuh kix
         phimap heue.
         33 Viang mawh kawx nan, krax pa caux rhawm Aux, ang lai teei lih khaing nawh mai sijax
         mukheu Aux kawx, ang lai yuh laux heue.
         34 Aux ang nieb yuh ka sijax mukheu Aux mai ang doh tieh loh ka lox pa hoik lih khaing
         jheeh Aux.
         35 Aux hoik tiextu ka pa rahsee mai pa singax singeh ti ah nin, "Aux ang doh pie lhen
         ka Davit."
         36 Aux tak sang kieh ru nawh kaux cong jheung jheung mai dang ngeung nawh kawx, awm
         singaix ka plak sivoe ngai Aux heue.
         37 Nawh Cao ah nin, "Aux tak sang kieh Maix kaux cong awm khix jheung jheung mai kieh
         awm sakse pa pau ka sijax mukheu ka piang raoma heue."
         38 Viang mawh nan, Maix song rhawm mai seeing brai mai hoik tik ka Simiang pa hoik laug
         Maix ti teei heue.
         39 Maix hoik yuh laux ka sijax mukheu pa hoik yuh Maix tau mai siliex Maix mai hoik
         taing mhok khri nawh hoek tom siglaing tiex heue.
         40 Maix hoik raig ti tik ka nghaong pa vie nawh mai hoik yieh ti tik ka nyiex tab nawh
         heue.
         41 Can pui pa lawng krax khankix, tud rhim ti teei nawh mai paox plawg nawh khankix,
         ah lox pa salao ka nawh heue.
         42 Yaog taix khawn dawm pui pa koeng ka nawh khankix mai kieh pui pa lah cha ka nawh
         khankix khawmuik gaux rhawm heue.
         43 Maix kieh lawm vaid nawh vawk vak mai ang lai pon ti kieh nawh cung ka dee puing
         naing heue.
         44 Maix kieh min plakngai nawh grai hu, Maix hoik taing dang ngeung nawh tom siglaing
         tiex heue.
         45 Maix kieh ju pa awn nawh dawd hu mai kieh nawh kaig tua heue.
         46 Siyiex eue, Maix glaik tix mox, bawg yam miex grheung? Krax pa song rhawm Maix hax
         awm ngu, bawg yam miex grheung?
         47 Doh keud ka kawn pui pa hoik phan hoik deuh Maix, ka aux pa dawd ju, pa chix laux
         leeing, pa ang koe dee bleeh tidtix liak.
         48 Pui pa im ju mai pa ang yaox krax yum mai pa chix taoh ka ju tix, khaing daux tawm
         taix sibrawm meung yum mawh pui mawx?
         49 Siyiex eue, krax pa caux rhawm Maix mai sijax mukheu Maix, pa hoik tiextu Maix ka
         siliex Maix Davit dix, koe dee mawx?
         50 Doh keud ka aux, pa yaox ti kham geu ka pa salao pui liak. See pui kuceu khawmuik,
         aux hoik viex ka piang naok tix heue.
         51 Grawh grawng nawh, Siyiex eue, pui pa koeng ka Maix khankix, chix salao ka Maix heue.
         Kix salao ka khaix caong pui pa hoik groi Maix rawm bee kah heue.
         52 Kieh Siyiex koe bwanson leeing ju liak. Amen! Amen!

1 Siyiex eue, Maix mawh dee deuh ex rhawm leeing ju heue.
         2 Ka sivoe ang Maix nyang phan nyang yuh, gawng lua mai haktiex mai can pa koe khawmuik,
         jah tom haktiex phao ka dix, tom sidah haktiex phao khaix leeing ju, Maix hoik dawg
         mawh Siyiex heue.
         3 Maix ah nin, "Kawn pui khankix eue, deeh ka phawng tiex, dee hoik kaoh maix heue."
         4 Sivoe ngai Maix, tix rheng num, awm ngie kawx mai bawg yam ponsawm tix yam khaing.
         5 Nawh Cao tak viex kix hu awm rawm pa huan mai kix awm pui pa hoik laig it mai awm
         rib riem pa ting ponngawb khaing heue.
         6 Plak ponngawb mhawm pruh mai haok huan, yam hoek plak ponbo kroh mai laix hu heue.
         7 Ex hoek krax laux leeing kheu krax pa song rhawm Maix mai khi rhawm mai lhat graung
         kheu krax pa song rhawm Maix heue.
         8 Phimap ex, pa sidawng ang ah, phimap ex pa mox ang ah, hoik sidawng daux pa riang
         plakngai Maix heue.
         9 Bawg yam singaix, ex gah ti hu, mawh kheu krax pa song rhawm Maix mai jhong mee num
         ex luan hu, awm pa keud daux rhawm rhi tix heue.
         10 Ju ex koe ngie atixgliah num, phan ting riang rao koe tidaix num, viang mawh nan,
         ex yaox ti ot khawm pa taug pa mao mai pa laux rhawm mai khran luan hu, ang lai lih
         ti mawh tidtix khaix heue.
         11 Pui mawx pa tawng ka jhawm krax pa songrhwm Maix mai krax pa song rhawm Maix mawh
         pa khaw ti lhat graung kah heue.
         12 Gau ka ex, kieh ex simin ti tawng ka bawg yam singaix tokaux tix mai kieh ex koe
         rhawm pa koe cuyi pingnya liak.
         13 Siyiex eue, Maix deeh hoek liak, kawn sang ot miex grheung, doh keud ka son siliex
         Maix khankix liak.
         14 Kieh ex pon krax pa caux rhawm Maix ku ngawb liak. Phan yuh nan, ex tak gaux rhawm
         mai rhax lai pa gaux rhawm gaux rhi heue.
         15 Caux rhawm mai kieh ex deeh pon ti gaux rhawm gaux rhi, singaix bawg yam pa hoik
         luan, yam tuktiak tukte Maix ka ex mai jhong khix mee num Maix, krax pa hoik yaox
         ex ti kham geu liak.
         16 Kieh kaing pa yuh Maix sidawng ka siliex Maix khankix mai kieh min plakngai Maix
         sidawng ka kawn praix kix liak.
         17 Siyiex eue, kieh bwanson Maix hoek ka piang ex liak. Kieh kaing pa yuh ex, kaux cong
         son ex liak.

1 Pui pa ot ka dee pa tiebtie Siyiex, Cao pa ting lhaong khaing khawmuik, tak pon ti
         ot ka greem veei sibrawm Nawh heue.
         2 Aux krai ka Siyiex ah nin, "Maix mawh dee deuh aux rhawm mai mawh tab aux mai Siyiex
         pa deuh aux rhawm heue."
         3 Nawh Cao kieh maix luan khaing kie pa hoik taong cao jaw mai saux preng heue.
         4 Nawh tak teei hauk pruik tix, mai maix yaox ti ot mhawm mhawm ka greem pruik Nawh
         mai sijax mukheu Nawh mawh kraung naing pa tiebtie heue.
         5 Maix tak ang koe pa lhat graung ka ceu pa lhat ponsawm mai te pa puing pon singaix
         6 mai ang lhat ka Jhawm saux pa hu ka daux pa faik mai jhawm saux pa chix yuh laux
         yam jung singaix khankix heue.
         7 Viang pui tix rheng kaux goh dex maix mai pui tix mheen kaux goh plak taix khawn
         dawm maix kawx, tak ang doh pon yuh tidtix ka maix heue.
         8 Maix tak jhak ka ngai tix mai briex yaox ka phimap pa hoek ka piang pui pa ang rahsee
         khankix heue.
         9 Siyiex eue, Maix mawh dee deuh aux rhawm heue. Maix hoik hoek dee ot Siyiex pa ting
         lhaong, khaing khawmuik heue.
         10 Ceu pa caox caig, ang pon ti hoek ka piang maix mai ceu pa lhat graung ang pon ti
         dex ka nyiex dee ot maix heue.
         11 Nawh Cao tak tawm lox grawng maix ka kawncau Siyiex khankix, tak sang kia ngien maix,
         ka daux krax pa hu maix khankix.
         12 Son ang caong maix sang krox ka simaox, kix tak sang yaog Maix ka tawm taix kix heue.
         13 Maix tak sang dig ka sivai sangsi mai siuing pa cai mai yaog caong maix mai dig ka
         sivai sangsi pa awn ju mai siyawng heue.
         14 Mawh kheu moh nawh Aux, Aux tak sang taoh ka nawh, mawh kheu tawng nawh ka ceu kaux
         Aux, Aux tak sang yaog nawh ting heue.
         15 Yam kok nawh ka Aux, Aux deeh pawk ka lox nawh heue. Yam yaox nawh krax pa kha rhawm,
         Aux ot ka plak nawh heue. Aux tak taoh nawh lih mai yaog min plakngai nawh sidawng
         heue.
         16 Aux tak sang kieh nawh lang ju mai kieh nawh nyawm rhawm mai jhi nawh yaox krax taoh
         Aux heue.

1 Yaogyaw ka bwanson Siyiex mai rhax lai ka ceu kaux Siyiex, Cao pa ting lhaong khaing
         khawmuik.
         2 Teei ting pa koe maox kao nyaing mai teei ting pa mhawm lox pa khaw ti tah khankix,
         3 mai jhi krax pa caux rhawm Nawh, ku ngawb mai sijax mukheu Nawh ku sawm jheung jheung
         heue.
         4 Siyiex eue, Maix kieh aux gaux rhawm, kheu kaing pa hoik yuh Maix mai aux tak rhax
         lai, pa gaux rhawm ka ceu pa hoik yuh Maix ka taix tix heue.
         5 Siyiex eue, kaing pa hoik yuh Maix, mawh ceu pa kied ting lhaong mai krax pa keud
         pa sawn Maix kawx, mawh pa kied nie raux heue.
         6 Pui pa koe rhawm totiag mai pui pa caox pa ang tawng khankix.
         7 Pui pa ang rahsee khankix, lih kuah awm rib riem mai yam pruh, pui pa nieb yuh khankix,
         tak hoek krax pa laux leeing, leeing ju heue.
         8 Grawh grawng nawh, Maix mawh Siyiex, Cao pa ting piang khawmuik leeing ju heue.
         9 Jhak heue, pui pa koeng ka Maix khankix, hoek krax pa laux leeing heue. Jhak heue,
         pui pa nieb yuh khankix khawmuik kawx, hoik prung prang rai ruad hu heue.
         10 Maix hoik yaog rung choek aux, awm rung mawie praix mai teei rawm bee pa khraox kraix
         ka aux heue.
         11 Ngai aux hoik yaox ka pui pa koeng ka aux mai yhaok aux hoik mhong ka pui pa yuh
         pa caox pa lah cha ka aux khankix heue.
         12 Pui pa rahsee khankix, tak ting pang lang lhax awm khaox jhie yaong mai ting lhaong
         haok hwan awm khaox piakvan, pa koe ka piang gawng Lebanon heue.
         13 Pui pa sum ka daux nyiex Siyiex khankix, tak mhawm pruh mhawm grang ka dee ot Siyiex
         ex heue.
         14 Viang kix hoik rie ju kawx, deeh mhawm plix, mhawm tai heue.
         15 Plak jhi sidawng, Siyiex mawh pa rahsee mai Nawh mawh Rang ting aux mai kieh aux
         luan khaing ceu pa ang rahsee heue.

1 Siyiex ceep kraung pa koe min plakngai mai ot ka daux nyiex haw tix heue. Siyiex
         hoik ceep kraung pa yuh nan mai nhawt maox rawd nyoi, pa ting riang rao mai kieh haktiex
         kaux cong tom sidah mai ang kieh vuhvied yung yiang heue.
         2 Dang neung Maix hoik koe tom yam jah dix.Maix hoik koe tom yam jah dix mai Maix hoik
         koe jheung jheung ka sivoe ang haktiex nyang bax koe dix.
         3 Siyiex eue, rawm klawng khankix kaoh mai klawng khankix ploi lox ti lih mai pukpak
         rawm klawng khankix, lih sinum siaox heue.
         4 Siyiex pa ot ka dee lhaong khaing paox tix, Maix nie lheu koe sibrawm khaing rawm
         pa luah pa sinum tom nie mai pukpak rawm sigrit sigra pa ting riang heue.
         5 Siyiex eue, sakse pa kham Maix, mawh pa kaux cong mai pa singax singeh mai pa rahsee,
         mawh pa koe ka daux nyiex Maix jheung jheung heue.

1 Siyiex eue, Maix mawh Siyiex Cao pa prawng ca heue. ploi pa riang Maix liak.
         2 Cao pa prawng ca ka kawn pui piang haktiex eue, kaoh heue, deeh viied ti tawx ngawh
         phimap ka pui pa ting rhawm khankix liak.
         3 Siyiex eue, pui pa yuh pa ang rahsee khankix, kawn sang gaux rhawm miex grheung?
         4 Can pui pa nieb yuh khankix, kawn haoh lox sikah mai ah lox ting lhaong miex grheung?
         5 Siyiex eue, kix yuh laux ka pui Maix mai tuktiaktukte ka sin Maix heue.
         6 Kix teei ka miexmai yum mai plaux ka nyo sinie mai kawn doe pa ang koe miex keeing
         khankix yum heue.
         7 Kix ah nin, "Siyiex ang yaox mai Siyiex ceu Yakop ang lai deuh tix tawng heue."
         8 Pui pa koe rhawm totiag khankix eue, nghiet ti tawng heue. Pui pa caox khankix eue,
         pex koe cuyi pingnya mai koe satix yam mawx?
         9 Siyiex Cao pa hoik yuh yhaok, khex ang Nawh mhong lie? Siyiex Cao pa hoik yuh ngai,
         khex ang Nawh yaox lie?
         10 Nawh mawh Cao pa gau ka pui kuceu mai Cao pa gau cuyi pingnya ka pui khankix, khex
         ang Nawh tawx phimap lie?
         11 Siyiex tawng, grawh grawng pa keud kawn pui mawh pa giex going heue.
         12 Siyiex eue, pui pa hoik gau Maix mai pa hoik gau Maix ka beenli khankix, koe bwanson
         heue.
         13 Maix tawx krax nyawm rhawm, kieh luan khaing singaix bawg yam krax pa kha rhawm,
         tom sidah kaong ti deuh daux tiex son pui pa ang rahsee khankix heue.
         14 Siyiex ang doh tik vud ka pui Nawh khankix mai ang Nawh tik vud ka sin Nawh khankix
         heue.
         15 Krax prawng ca Nawh mawh pa rahsee mai can pui pa koe rhawm pa rahsee khankix, tak
         hawt khaix Nawh heue.
         16 Pui mawx tak kaoh cung plak aux mai tiebtie ka pui pa caox khankix, pui mawx tak
         kaoh cung plak aux mai tiebtie ka pui pa ang rahsee khankix.
         17 Phan Siyiex ang teem aux, ang lai rheung ju aux tak rau hu ka dee yiien yawg heue.
         18 Yam ah aux nin, caong aux cang klad mai Siyiex eue, joh jhan aux ka krax pa caux
         rhawm Maix liak.
         19 Yam haoh rhawm keud aux, Maix kieh aux nyawm rhawm mai kieh ju aux gaux rhawm heue.
         20 Dang ngeung pa nieb yuh mai krax pa keud pa sawn pui pa ang rahsee, khex chix yuh
         paox pie ka pa khaw caw ka Maix lie?
         21 Kix khrawm paox tix sang pah ka pui rahsee khankix mai kix pah ka pui pa ang koe
         phimap tidtix heue.
         22 Viang mawh kawx nan, Siyiex mawh tab aux mai mawh rang ting dee deuh aux rhawm heue.
         23 Maix tak kieh phimap kix, deeh hoek ka piang kix mai kid ti tik ka pui pa nieb yuh
         khankix mai Siyiex ex tak sang kid ti tik mai yuh laux leeing heue.

1 Hoek heue, ex rhax lai gaux rhawm gaux rhi ka Siyiex heue. Ah lox pa gaux rhawm gaux
         rhi pa sinum ka rang Cao pa taoh ex heue.
         2 Yaogyaw bwanson Nawh, hu plak sivoe ngai Nawh mai ah lox rhax yaogyaw mai kok yo
         lox sinum ka Nawh heue.
         3 Grawh grawng nawh, Siyiex mawh pa ting lhaong khaing khawmuik, Nawh mawh Simiang
         pa ting piang siyiex khawmuik heue.
         4 Dee kied raux haktiex khankix, koe ka daux tawm taix Nawh, gawng ting gawng lhaong
         khankix kawx, mawh cie Nawh Cao heue.
         5 Rawm sigrit sigra kawx, mawh cie Nawh mai mawh pa hoik phan hoik yuh Nawh mai haktiex
         caong raog khankix kawx mawh pa hoik yuh Nawh ka taix tix heue.
         6 Hoek heue, ex num ti krub ka Nawh mai grux ngawng sivoe ngai Siyiex, Cao pa phan
         pa deuh ka ex.
         7 Grawh grawng nawh, Nawh Cao mawh Siyiex ex mai ex mawh pui pa hoik sax sawm mai Nawh
         mai mawh cub yung pa ot greem tawm taix Nawh heue.
         8 Ka daux singaix, phan pex mhong lox plak jhi Nawh, paw kieh rhawm pex kiien.
         9 Yam ot keeing pex, tax pex ka daux tiag Meribax tixpon num mai kix cheuk cheu laklheut
         ti yaox ka Aux kuceu, viang kix hoik yaox ka kaing ceu pa hoik yuh Aux khankix kawx,
         kix yuh ti mawh tang plak, mawh kheu nan, Aux tom seeing brai ka ceu pui in khankix.
         10 Ah nin, "kix mawh pui pa koe rhawm pa chix lud loe heue. Kix ang tawng ka daux krax
         dee hu dee hoek Aux heue."
         11 Mawh kheu nan, Aux kied song rhawm mai tiextu ti ah nin, "Kix tak ang pon ti laig
         ka daux dee laux lee Aux heue."

1 Ah lox rhax pa khraox yaogyaw ka Siyiex heue. Kawn pui piang haktiex khawmuik eue,
         ah lox rhax ka Siyiex heue.
         2 Ah lox rhax ka Siyiex mai yaogyaw ka ceu kaux Nawh heue. tix singaix hoik tix singaix
         krai grawng krax pa taoh Nawh Cao heue.
         3 Plak jhi min pakngai Nawh Cao, ka pui tang ceu khankix mai grawng ceu pa daox am,
         pa hoik yuh Nawh khankix ka daux ceu pui kuceu heue.
         4 Grawh grawng nawh, Siyiex mawh Cao pa ting lhaong, pa khaw ex ti yaogyaw heue. Mawh
         Cao pa khaw ex ti lhat graung khaing siyiex khawmuik heue.
         5 Siyiex pui tang ceu khawmuik mawh ngie pa giex going heue. Siyiex mawh Cao pa yuh
         raoma mai haktiex heue.
         6 Min plakngai mai sibrawm koe sivoe ngai Nawh, riang rao mai pa mhawm grang koe ka
         daux nyiex bwan Nawh Cao heue.
         7 Ceu pui kuceu khawmuik eue, rieb ti teei ka Siyiex Cao pa koe min plakngai mai sibrawm
         heue.
         8 Rieb ti teei ka ceu kaux Nawh pa ting min plakngai mai viex kraung pa tan mai laig
         ka daux nyiex Bwan Nawh heue.
         9 Ceep kraung mhawm pa singax mai krub ka Siyiex heue. Pui piang haktiex khawmuik eue,
         koe krax pa lhat graung sivoe ngai Nawh Cao heue.
         10 Krai ka pui tang ceu khankix, Siyiex mawh Cao pa giex kaing haktiex kaux cong mai
         ang chix gah greed, Nawh Cao prawng ca krax pa rahsee ka pui khawmuik heue.
         11 Kieh raoma mai haktiex gaux rhawm gaux rhi heue. Kieh rawm sigrit sigra mai can pa
         koe ka daux nawh khawmuik, kieh lox sinum siaox heue.
         12 Kaung mai can pa koe ka daux nawh khawmuik kawx, kieh gaux rhawm heue. Yam an, khaox,
         ox mai can pa koe ka daux tiagtu khawmuik ah lox rhax pa gaux rhawm gaux rhi sivoe
         ngai Siyiex heue.
         13 Grawh grawng nawh, Nawh Cao lih hoek ti prawng ca ka kawn pui haktiex heue. Nawh
         Cao tak prawng ca ka haktiex hawt beenli pa rahsee mai ka kawn pui hawt awm sijax
         mukheu Nawh heue.

1 Siyiex mawh cao pa giex kaing mai kieh haktiex gaux rhawm. Klawn tiex pa koe ka daux
         rawm khankix gaux rhawm liak.
         2 Pai awm mai pa faik rob vung viang Nawh Cao mai krax pa prawng ca Nawh hawt beenli
         rahsee mai mawh jaong num dangngeung aux heue.
         3 Ngu hu sivoe ngai Nawh mai gleeing ka pui pa koeng ka Nawh khankix heue.
         4 Pukplak praix Nawh Cao, kieh haktiex riang heue. Haktiex yaox mai siyaung heue.
         5 Gawng lua khankix, hoik ceh awm rawm bee kax, ka plak sivoe ngai Siyiex Cao pa giex
         kaing haktiex khawmuik heue.
         6 Raoma plak jhi ka krax pa rahsee Nawh Cao mai ceu pui khawmuik yaox ka min plakngai
         Nawh Cao heue.
         7 Can pui pa krub riang grang mai pa yaw rangdi khankix, ang lai mawh tidtix mai hoek
         krax pa kaig tua heue. Siyiex khankix eue, krub ka Nawh Cao heue.
         8 Siyiex eue, veng Zion mhong mai gaux rhawm mai kawn bun Yudax khankix, gaux rhawm
         kheu krax prawng ca Maix heue.
         9 Siyiex eue, Maix mawh Cao pa ting lhaong khaing kawn pui haktiex khawmuik heue. Khaw
         ti nie lheu yaog Maix ting lhaong lheu khaing siyiex khawmuik heue.
         10 Pui pa moh ka Siyiex khankix eue, seeing brai ka ceu pa ang mhawm khankix mai Nawh
         tak teem ka ju pui pa moh ka Nawh mai taoh kix lih khaing daux tawm taix pui pa ang
         rahsee khankix heue.
         11 Pa riang mawh son pui pa rahsee, krax pa gaux rhawm mawh pa hoik rhuat son pui pa
         rahsee rhawm rhi heue.
         12 Pui pa rahsee khankix eue, gaux rhawm ka daux Siyiex mai yaogyaw ka ceu kaux Nawh
         pa singax heue.

1 Ah lox rhax pa khraox mai yaogyaw ka Siyiex mai Nawh Cao hoik yuh grawng ceu pa daox
         am, taix khawn dawm Nawh mai plawng taix Nawh pa singax hoik yuh krax taoh son Nawh
         heue.
         2 Siyiex hoik kieh bwanson krax taoh Nawh sidawng, krai gumlox Nawh pa rahsee, sivoe
         ngai pui tang ceu khankix heue.
         3 Nawh Cao doh keud ka krax pa caux rhawm mai sijax mukheu pa hoik yuh Nawh mai ceu
         pui Isarelax mai bwanson krax pa taoh Siyiex, hoik yaox pui piang haktiex tom sidah
         heue.
         4 Kawn pui haktiex khawmuik eue, teei lox pa ting pa sinum kok yo ka Siyiex mai ah
         lox rhax pa gaux rhawm mai yaogyaw ka Nawh heue.
         5 Tah ting mai rhax lai ka Siyiex, tah ting mai yaogyaw heue.
         6 Phlu teettawng mai kok yo sivoe ngai Siyiex, pa mawh Simiang heue.
         7 Kieh rawm sigrit sigra mai can pa koe ka daux nawh, kieh haktiex mai can pa koe ka
         daux nawh, ah lox pa ting pa sinum ka Nawh heue.
         8 Kieh rawm klawng khankix dieh taix tix mai gawng lua khankix, rhax lai gaux rhawm
         sivoe ngai Siyiex heue.
         9 Grawh grawng nawh, Nawh Cao hoik hoek ti prawng ca ka pui haktiex, Nawh Cao teei
         beenli pa rahsee mai prawng ca ka haktiex mai teei sijax mukheu Nawh prawng ca ka
         kawn pui khankix heue.

1 Siyiex mawh cao pa giex kaing mai kieh kawn pui khankix koe pa lhat graung heue.
         Nawh Cao ot ka piang Cherubin heue. Kieh haktiex khankix yung yiang heue.
         2 Siyiex pa ting lhaong ka piang gawng Zion mai yaog ti kieh Nawh ting lhaong ka piang
         kawn pui khawmuik heue.
         3 Kieh kix yaogyaw ka ceu kaux Nawh, pa ting lhaong mai kieh koe krax pa lhat graung
         liak. Grawh grawng nawh, Nawh Cao mawh pa singax singeh heue.
         4 Simiang pa ting sibrawm moh krax pa prawng ca pa rahsee heue. Maix kieh krax pa prawng
         ca rahsee mai kaux cong mai krax pa prawng ca pa rahsee ka daux geh nyiex Yakop heue.
         5 Yaogyaw ka Siyiex ex liak. krub ka Nawh, sivoe ngot dee deuh Nawh Caong tix, grawh
         grawng nawh, Nawh Cao mawh pa singax singeh heue.
         6 Ka daux cao giex kaing li khankix, mawh Mose mai Arun, ka daux kix pui pa krub ka
         ceu kaux Nawh mawh Samoelax, pui in khankix yam krub kix ka Siyiex, Nawh Cao deeh
         pawk lox kix heue.
         7 Nawh Cao ot ka daux rong paiawm mai sikah ka kix heue. Kix kawx, priex tix hawt ka
         lox pa kham Nawh sakse mai ka lox tawm beenli pa deuh Nawh khankix heue.
         8 Siyiex ex eue, Maix deeh pawk lox kix heue. Viang Maix tawx phimap awm ceu pa hoik
         yuh kix kawx, Maix mawh Siyiex Cao pa lang gun lang yeung ka kix heue.
         9 Yaogyaw ka Siyiex mai krub ka Nawh ka gawng pa singax singeh Nawh heue. Grawh grawng
         nawh, Nawh Cao mawh pa singax singeh heue.

1 Kawn pui haktiex khawmuik eue, kok yo lox sinum ka Siyiex heue.
         2 Gaux rhawm mai yuh kaing jhaw Siyiex awx. Ah lox rhax pa gaux rhawm mai hu plak sivoe
         ngai Nawh Cao heue.
         3 Pex deuh ti tawng, Siyiex mawh Siyiex leeing ju awx. Nawh mawh Cao pa phan pa yuh
         ka ex mai mawh Siyiex ex, ex kawx mawh pui Nawh mai cub yung sawm dex Nawh heue.
         4 Rieb ti teei ka bwanson Nawh pa kied ting mai laig ka daux siviex Nawh mai viex min
         pakngai Nawh laig ka dee ot Nawh heue. Yaogyaw ka bwanson Nawh mai yaogyaw ka ceu
         kaux Nawh heue.
         5 Grawh grawng nawh, Siyiex mawh pa jiet mhawm heue. Krax pa caux rhawm Nawh koe jheung
         jheungs mai sijax mukheu Nawh mawh pa kaux cong ku ju leeing ju heue.

1 Siyiex eue, aux rhax lai grawng krax pa caux rhawm Maix mai krax prawng ca hawt beenli
         pa rahsee, sivoe ngai Maix heue.
         2 Aux teei cuyi pingnya satix hawt beenli Maix grum heue. Maix tak sang hoek ka aux
         lai mawx? Aux tak viex rhawm pa singax pa grum mai hoek ka daux nyiex aux heue.
         3 Aux ang nieb yuh ka kaing ceu pa ang mhawm, sivoe ngai tix mai aux seeing brai ka
         pui pa lud krax hu khankix mai ang lai kieh pied tix heue.
         4 Pui pa vawk rhawm khankix, aux tak kieh kix lih hu khaing tix, aux ang lai yuh paox
         pie ka pui pa caox caig khankix heue.
         5 Aux tak yieh ti tik ka pui pa yuh plakngai paox plawg tix laux khankix, aux ang lai
         gun yeung ka pui pa ting rhawm khankix heue.
         6 Ngai aux tak jhak ka pui pa kaux sijax khankix mai kieh kix hoek ot mai aux mai pui
         pa hu daux krax pa grum pa tak sang yuh kaing aux heue.
         7 Pui pa chix lukliak khankix, ang pon ti ot ka daux nyiex aux, pui pa chix ah lox
         pie lhen khankix, ang pon ti ot plak sivoe ngai aux heue.
         8 Can pui pa caox caig khankix, tak sang teei ti tik khaing daux veng Siyiex heue.
         Pui meung pa yuh pa caox caig khankix, tak yuh kix laux caocao heue.

1 Siyiex eue, nghiet ka lox pa rawg aux bwan mai lox pa kok yo aux kieh hoek ka Maix
         liak.
         2 Paw lai mox ngai Maix khaing aux, ngaix yam yaox aux krax pa khi rhawm mai yam kok
         yo aux ka Maix, nghiet lox aux mai nied tix pawk ka lox aux liak.
         3 Grawh grawng nawh, singaix bawg yam aux uik hu, awm taox ngu mai si-ang aux uik hax
         awm gaox ngu heue.
         4 Rhawm aux hoik sang hoik mat, awm rib riem pa hoik fit hoik kroh mai hoik pi awm
         ti sawm rheep heue.
         5 Mawh kheu lox pa ngia pa riag aux, aux hoik krawx, deuk ngie si-ang heue.
         6 Aux hoik awm sim "vampo" pa ot ka daux tiagtu mai awm sim pang plawh, pa ot ka gwang
         yaong prim pa hoik laux heue.
         7 Aux pau nong nong, awm sim pa ot ka piang braux nyiex tix mu khaing heue.
         8 Pui pa koeng ka aux khankix, salao ka aux, leeing lang singaix heue. Can pui pa ot
         tang plak khankix, ah pa ang cee ang cag mai map ka aux mai jhax lawg ka aux heue.
         9 Aux yaox ti ih nyaox, awm ih blah mai yam nyaux aux, yaox tix nyaux mai rawm ngai,
         kheu ang Maix fah rhawm ka aux mai Maix song rhawm ka aux heue.
         10 Maix hoik yaog aux ting lhaong mai deeh tik vud ka aux heue.
         11 Singaix bawg yam aux, awm veei peue pa lang mai aux hoik fit hoik kroh hu, awm rib
         riem heue.
         12 Siyiex eue, Maix mawh Siyiex leeing ju mai doh keud ka ceu kaux Maix ku ju leeing
         ju heue.
         13 Maix kaoh mai caux rhawm ka veng Zion heue. Bawg yam pa caux rhawm ka nawh mai bawg
         yam pa hoik ciak Maix ti deuh hoik hoek heue.
         14 Siliex Maix khankix, moh ka simaox Nawh khankix mai caux rhawm ka phawng tiex Nawh
         khankix heue.
         15 Pui tang ceu khankix tak lhat graung ka ceu kaux Siyiex mai simiang haktiex khankix
         khawmuik, tak lhat graung ka min plakngai Maix heue.
         16 Grawh grawng nawh, Siyiex, yuh veng Zion mai viex min plakngai Nawh sidawng heue.
         17 Nawh Cao deuh ti tawng lox pa rawg kix bwan, pui pa ang koe dee peung pan khankix,
         Nawh ang nieb nunai ka pa rawg kix bwan heue.
         18 Grawh grawng nawh, Nawh hoik tiem ti deuh son pui pa tak sang mawh phao khaix mai
         pui pa hoik phan hoik yuh Nawh khankix, tak sang yaogyaw ka Siyiex heue.
         19 Siyiex ot dee lhaong, ka dee singax singeh mai num ti jhak khaing raoma mai yaox
         ka haktiex heue.
         20 Kieh nghiet ka lox pa riag pui pa ot ka daux thawng mai ploi lih ka pui pa hoik bak
         kix ti pah yum.
         21 Kieh kawn pui khankix, teei ka ceu kaux Siyiex mai plak jhi sidawng ka piang gawng
         Zion mai yaogyaw ka bwanson Nawh Cao mai plak jhi sidawng ka daux veng Yerusaliem
         heue.
         22 Yam ceu pui kuceu ku ru mai pui ku meung kudah, kraix khrawm pui tix mai krub ka
         Siyiex heue.
         23 Nawh Cao kieh riang rao aux dieh hu, ka daux krax pa hu aux mai kieh singaix bawg
         yam aux dawd hu heue.
         24 Siyiex aux eue, aux krai yuh nin, paw nyang teei ju aux lih, yam kawn awn ju aux
         liak. Jhong khix mee num Maix kaux cong ku ju leeing ju heue.
         25 Simiang aux eue, ka daux yam jah, Maix hoik kaw num haktiex heue. raoma kawx, mawh
         khaix taix Maix heue.
         26 Ceu an khankix tak sang laux leeing, viang mawh nan, Maix kawn ca kaux koe heue.
         Ceu an khankix tak sang prim hu awm kraung ceep mai Maix tak sang pua ka ceu an khankix,
         awm man vhua mai tak sang dee thai loh ceu an khankix awm kraung ceep heue.
         27 Viang mawh nan, Maix ca awm paox tix mai jhong khix mee num Maix, ang chix uik chix
         sidah heue.
         28 Maix ot mai kawn praix siliex Maix khankix mai ru kix kawx, tak kaux cong sivoe ngai
         Maix heue.

1 Ju aux eue, yaogyaw ka Siyiex heue. Can pa koe ka daux aux khawmuik eue, yaogyaw
         ka ceu kaux Nawh pa singax singeh heue.
         2 Ju aux eue, yaogyaw ka Siyiex heue, paw pi awm ka bwanson Nawh Cao khankix heue.
         3 Nawh Cao hoik pluat ploi phimap maix kuceu mai hoik kieh jhawm saux maix moi khawmuik
         heue.
         4 Nawh Cao taoh ju maix lih khaing ka daux pa laux leeing mai bwanson krax caux rhawm
         Nawh, koe ka piang kaing maix heue.
         5 Nawh Cao teei ceu pa mhawm mai kieh ju maix fah rhawm mai deeh cox ju maix, awn awm
         klang krih heue.
         6 Siyiex prawng ca rahsee son pui pa kham geu ka krax pa tuktiak tukte khawmuik heue.
         7 Nawh Cao hoik krai kaing ceu pa sang yuh Nawh ka Mose mai plak jhi kaing pa yuh Nawh
         khankix ka ceu pui Isarelax heue.
         8 Siyiex hoik grum naog ka krax pa caux rhawm mai pa chix yuh bwanson mai pa lang gun
         lang yeung mai krax pa caux rhawm tom nie heue.
         9 Nawh ca deuh phimap jheung jheung ang mawh, Nawh deuh pa lud daux rhawm tix jheung
         jheung ang mawh heue.
         10 Nawh ang lai deeh tawx phimap ka phimap, awm phimap pa hoik yuh ex heue.
         11 Awm lhaong raoma khaing haktiex, krax pa caux rhawm Nawh Cao kied ting lhaong ka
         piang can pui pa lhat graung ka Nawh khankix heue.
         12 Awm pa singai, plak lih singaix, khaing plak klip singaix, Nawh Cao kieh phimap ex,
         singai khaing ex heue.
         13 Awm pa caux rhawm keeing ka kawn tix, Siyiex caux rhawm ka can pui pa lhat graung
         ka Nawh khankix heue.
         14 Grawh grawng nawh, Nawh Cao hoik tawng grawng tokaux ex mai doh keud ka mawh ex phawng
         tiex heue.
         15 Singaix bawg yam ex kawn pui, awm num rib mai nawh chix pruh awm tai daux tiagtu
         heue.
         16 Bhaung phlu nawh luan hu mai tai nawh grai hu mai ang tawng dee bleeh nawh khaix.
         17 Krax pa caux rhawm Siyiex, jah tom dix, tom hoek leeing ju, ca koe ka piang can pui
         pa lhat graung ka Nawh heue.
         18 Pui pa priex ka sijax mukheu Nawh mai pa koe satix mai pa priex ti hawt ka lox tawm
         beenli Nawh khankix mai krax pa rahsee Nawh, koe ka piang kawn praix kix leeing ju
         heue.
         19 Siyiex deuh dang ngeung Nawh piang raoma mai sibrawm pa giex Nawh kaing tah hu kudah
         kudee heue.
         20 Kawncau Siyiex pa ting sibrawm mai pa nghiet ka gumlox Nawh mai pa hawt ti yuh ka
         gumlox pa tawx Nawh khankix eue, yaogyaw ka Siyiex heue.
         21 Cub kawncau raoma pa hawt ti yuh ka alo Nawh Cao khankix eue, yaogyaw ka Siyiex heue.
         22 Can pa phan pa deuh Nawh kudah kudee khawmuik eue, yaogyaw ka Siyiex heue. Ju aux
         eue, yaogyaw ka Siyiex heue.

1 Ju aux eue, yaogyaw ka Siyiex heue. Siyiex aux eue, Maix mawh Cao pa kied ting lhaong
         heue. Maix hoik ceep ka min plakngai sibrawm pa ting lhaong heue.
         2 Maix teei pa riang Maix mai fua ka tokaux tix, awm pa teei ti ceep kraung, Maix teei
         ka raoma mai tawb ti deuh heue.
         3 Maix teei jaong num dee ot daux lawg plak piang mai yuh dee ot Maix ka daux rawm
         mai brug ling paiawm mai hu lailing ka pruik bhaung khankix.
         4 Maix kieh kawncau tokaux Maix khankix, awm bhaung mai kieh pui cau pui soi Maix khankix,
         awm raongu heue.
         5 Maix hoik kaw ti deuh jaong num haktiex mai ang chix gah greed mai kaux cong jheung
         jheung heue.
         6 Maix kieh rawm sigrit sigra kheem ka haktiex, awm tawb kraung ceep mai kieh rawm
         khankix, kheem ka piang gawng lua khankix heue.
         7 Yam sidiex gau Maix ka kix, kix lih to heue. Yam mhong kix lox sinum praix, kix nied
         ti to hu heue.
         8 Kix haok ka gawng khankix mai hoek ka dee cox Maix dee ot son kix heue.
         9 Maix hoik gwieh ti deuh mee haktiex, ang kieh kix pon ti tiang mai ang kieh kix kheem
         ka haktiex heue.
         10 Siyiex kieh rawm keut lih ka daux klawng ngawd mai ka piang gawng lua khankix heue.
         11 Kieh totiag piang haktiex khawmuik nyaux heue. La tiag khankix kawx, yaox tix nyaux
         tom sak heue.
         12 Sim raoma khankix, ot ka praok rawm an mai kix ah lox ka piang kak khaox khankix
         heue.
         13 Maix ot ka daux lawg plak piang mai tawx rawm ka gawng lua mai haktiex mai kix hoik
         nyawm rhawm ka bwanson pa yuh Maix heue.
         14 Maix kieh rib riem kuah sonsang ih totiag mai kieh nghox kuah son pa sang ih kawn
         pui, kieh pa ih lih khaing daux tiex heue.
         15 Kieh rawm plix siiet koe, pa kieh rhawm kawn pui gaux rhawm, kieh rawm bee pa mhawm
         koe, blang yuh plakngai pui mai kieh blah koe, pa cong yuh rhawm rhi kawn pui heue.
         16 Khaox piakvan pa sum Siyiex, ka piang gawng Lebanon khankix kawx, koe krax nyawm
         rhawm heue.
         17 Sim khankix, hoek ti yuh mheem ka khaox an khankix mai sim sigaig khankix, hoek ti
         yuh mheem ka khaox gix an khankix heue.
         18 Kieh kiah khankix ot ka dee lhaong gawng mai kieh ghot saphan khankix ot ka daux
         rang heue.
         19 Nawh Cao hoik yuh ti deuh khix, mawh mhai son bawg yam mai singaix kawx, kieh tawng
         bawg yam tak laig it heue.
         20 Nawh Cao yuh pa faik kieh mawh ponsawm mai totiag khawmuik, lailing yam an heue.
         21 Sivai sangsi pa awn ju khankix, graox mai sawg ti ih kug khaing Siyiex heue.
         22 Yam lih singaix, kix deeh hoek mai deeh it ka daux dee ot kix heue.
         23 Kawn pui kawx lih hu yuh kaing tom hoek bawg yam ponbo heue.
         24 Siyiex eue, grawng pa phan pa yuh Maix khankix, kied nie haoh hun heue. Can pa koe
         khankix khawmuik, Maix hoik yuh ka cuyi pingnya tix heue. Kraungkhrai Maix hoik grum
         naog ka piang haktiex heue.
         25 Totiag pa iak pa ting, pa chix hu chix mu, pa ang lai uik simin khankix ot ka daux
         rawm sigrit sigra pa ting pa vieh heue.
         26 Ka dee an, reu ting khankix kawx lailing mai kax ting pa hoik yuh Maix khankix kawx,
         klieh ka daux rawm an heue.
         27 Totiag totu khankix khawmuik, kix krox jun ka ceu pa ih pa tawx Maix ka kix yam hoek
         bawg yam heue.
         28 Kix ih awm pa tawx Maix heue. Kix nyawm rhawm, ka pa tawx Maix ceu pa mhawm ka taix
         tix heue.
         29 Phan Maix vud ngai khaing kix, kix kha rhawm heue. Phan Maix teei ju kix yum, kix
         deeh ka phawng tiex heue.
         30 Maix ploi khwan singax Maix yuh kix, deeh cox yuh plakngai haktiex pa khraox heue.
         31 Kieh min plakngai Siyiex kaux cong leeing ju liak. Kieh Siyiex koe krax pa gaux rhawm,
         ka ceu pa hoik yuh Nawh khankix liak.
         32 Nawh Cao jhak ka haktiex mai haktiex siyaung heue. Nawh chuh ka gawng mai gawng lih
         mawh taox ngu heue.
         33 Aux tak ah lox rhax ka Siyiex, yam kawn im ju aux heue. Aux tak ah lox rhax yaogyaw
         ka Siyiex aux yam kawn klawd aux heue.
         34 Yam kawn keud aux daux rhawm tix, kieh khaw ka rhawm Nawh liak. Aux kawx, tak koe
         krax gaux rhawm ka daux Siyiex heue.
         35 Can pui pa lud khankix, Nawh Cao teei ti tik khaing haktiex mai pui pa ang rahsee
         khankix, ang lai kieh koe phao khaix, ju aux eue, yaogyaw ka Siyiex heue. Haleluya!

1 Yaogyaw ka bwanson Siyiex heue. Rawg bwan ka ceu kaux Nawh mai plak jhi kaing ceu
         pa hoik yuh Nawh ka pui khankix heue.
         2 Rhax lai ka Nawh heue, rhax lai yaogyaw ka Nawh heue. Krai grawng kaing ceu pa daox
         am, pa yuh Nawh khankix.
         3 Mai yaw rangdi ka daux ceu kaux pa singax singeh Nawh. Kieh rhawm can pui pa sawg
         ka Siyiex, gaux rhawm heue.
         4 Sawg ka sibrawm Siyiex heue. Sawg ka plakngai Nawh jheung jheung heue.
         5 Doh keud ka grawng ceu pa daox am pa hoik yuh Nawh mai ceu pa daox, lox tawm beenli
         pa hoik lih khaing jheeh Nawh khankix heue.
         6 Doeh ru siliex Nawh Abraham mai kawn praix Yakop, pa hoik laug Nawh ti teei khankix
         eue,
         7 Nawh Cao mawh Siyiex ex mai Nawh prawng ca ka piang haktiex khawmuik heue.
         8 Nawh Cao doh keud ka sijax mukheu Nawh mai gumlox tawm beenli, pa hoik krai Nawh
         ti deuh tom sidah ju pui tix rheng ju heue.
         9 Sijax mukheu pa hoik yuh Nawh ti deuh mai Abraham mai pa hoik tiextu Nawh ka Icak.
         10 Sijax mukheu pa hoik yuh Nawh, sonsang mawh pa kaux cong ka Yakop mai sijax mukheu
         an, tak sang mawh pa kaux cong leeing ju son pui Isarelax heue.
         11 Aux tak teei haktiex meung Khanan, pa mawh sin, pa tak sang pon pex, tawx ka maix
         heue.
         12 Ka daux ceu pui ex, phan simin ti yaox ang awt nie tux, yam mawh kix nyo sinie ka
         daux meung an heue.
         13 Yam lailing kix tix veng hoik tix veng mai tix meung hoik tix meung,
         14 Siyiex ang kieh pui mawx tuktiak tukte ka kix, Siyiex sivied ti gau ka simiang ka
         son kix heue.
         15 Paw lai chuh ka can pui pa hoik kraix Aux rawm bee mai paw lai deuh phimap ka cao
         jhai Aux khankix.
         16 Siyiex kieh sibhawm praix hoek ka daux meung an mai teei ti tik ka ceu pa ih khawmuik.
         17 Nawh Cao ploi pui hu tix kaux sivoe kix, pa mawh Yosiep pa yaox ti kham geu pa coh
         sonsang mawh siliex pui heue.
         18 Kix sau gang ka caong nawh mai tuktiaktukte ka nawh mai kieh nawh kha rhawm heue.
         19 Ka sivoe ang lox nawh nyang grum naog, Siyiex cheuk cheu ti yaox nawh heue.
         20 Simiang pa giex kaing pui khankix, ploi pui hu taoh nawh lih mai tawx krax nyawm
         rhawm heue.
         21 Nawh deuh Yosiep mawh simiang pa giex kaing nyiex haw nawh mai kieh nawh priex kraung
         khrai sinngao nawh khawmuik heue.
         22 Nawh tawx akhwang, sonsang phyawk mai sonsang sidiex gau ka simiang greem nawh khankix,
         awm pa simie nawh ti yuh heue.
         23 Isarelax hoek ka daux meung Ejiptux mai Yakop hu bang haktiex ceu pui Hamax heue.
         24 Siyiex kieh pui Nawh pre, haoh hun mai ting riang ting rao khaing pui pa koeng khankix
         heue.
         25 Nawh Cao tieh loh rhawm kix mai kieh kix koeng mai boh rhawm rhi ka pui Nawh khankix
         heue.
         26 Khaix an Nawh Cao laug ti teei mai ploi siliex Nawh Mose mai Arun heue.
         27 Maix kieh jhi sakse Nawh Cao khankix, ka daux meung Ejiptux mai yuh mhai ceu pa daox
         am, Nawh khankix, ka daux haktiex ceu pui Hamax heue.
         28 Nawh Cao ploi pa faik, kieh faik heue. Kix ang pon tiebtie ka gumlox Nawh Cao.
         29 Nawh Cao kieh rawm mawh nham mai kax khankix yum heue.
         30 Kieh khet naog ka haktiex kix, khawm daux nyiex haw dee ot simiang heue.
         31 Nawh Cao tawx lox, kieh prawp mai maing lih, naog ka haktiex kix heue.
         32 Nawh Cao kieh mu pre lih, tang lhiex mai kieh rao ngu lih ka haktiex kix heue.
         33 Nawh Cao kieh lah ka piang nhu plix siiet mai khaox ruh mai raig ti tik ka khaox
         pa koe ka daux meung kix heue.
         34 Nawh Cao tawx lox ka sido mai sido Pa haoh hun tom ang lai uik simin lih hoek ka
         daux meung kix heue.
         35 Ih taux lhax, rib riem mai plix nghox plix koi pa koe ka daux meung kix heue.
         36 Siyiex kieh kawn Ai kix yum khawmuik, pa moh mai pa deuh kix rhawm tix kah heue.
         37 Khaix an, Nawh Cao viex pui Isarelax lih hu khawm brax kwa mai viex mau khri lih
         hu heue.
         38 Pui meung Ejiptux, koe krax gaux rhawm yam lih hu pui Isarelax heue.
         39 Grawh grawng nawh, kix kied lhat graung ka kix heue. Nawh Cao kheem veei paiawm ka
         piang kix mai tawx pa riang ngu yam ponsawm ka kix heue.
         40 Yam rawg mhaing kix, Nawh Cao tawx keed hoek ka kix mai tawx blah raoma sonsang fah
         rhawm kix heue.
         41 Nawh Cao paoh ka rang mai rawm lih mai lih hu ka dee kroh tiex, awm rawm klawng heue.
         42 Grawh grawng nawh, Nawh Cao doh keud ka sijax mukheu pa singax singeh tau mai siliex
         Nawh Abraham heue.
         43 Nawh Cao kieh pui Nawh khankix lih mai pui pa hoik laug Nawh khankix, ah lox gaux
         rhawm mai lih hu heue.
         44 Nawh Cao teei ti tawx haktiex pui tang ceu ka kix mai kix pon ti ih ka kaing pa yuh
         pui tang ceu khankix heue.
         45 Kieh kix hawt yuh lox tawm beenli Nawh khankix mai hawt ti twah klaung lox tawm beenli
         Nawh heue. Haleluya!

1 Yaogyaw ka bwanson Siyiex heue. Mawh kheu Nawh mawh pa jiet mhawm mai krax caux rhawm
         Nawh koe jheung jheung heue.
         2 Pui mawx pa tak sang pon ti krai grawng pa yuh Siyiex ka sibrawm pa ting lhaong Nawh?
         3 Pui mawx pa tak sang pon ti plak jhi ka bwanson Nawh khawmuik? Can pui pa hawt ti
         yuh ka beenli Nawh mai pa hawt ka krax pa rahsee Nawh ku bawg, koe bwanson heue.
         4 Siyiex eue, viex rhawm sibieh Maix doh keud ka aux mai taoh ka aux mai hoek ti jhak
         ka aux liak.
         5 Kieh aux yaox ka pa mhawm can pui pa hoik laug Maix ti teei khankix, kieh aux gaux
         rhawm mai pui Maix, pa gaux rhawm i khankix, kieh aux yaw rangdi tau mai can kix pa
         mawh sin Maix liak.
         6 Ex hoik lud awm pa hoik lud tax du ex mai ex hoik yuh phimap mai pa ang rahsee heue.
         7 Tax du ex khankix ang kix tawng ka ceu pa daox am, pa hoik yuh Maix ka daux meung
         Ejiptux, kix pi awm ka krax caux rhawm Maix tom nie mai kix tieh feen ka Nawh praok
         rawm sigrit sigra pa raoh Edom heue.
         8 Viang mawh kawx nan, Nawh Cao taoh kix, mawh kheu ceu kaux Nawh mai Nawh kieh sibrawm
         Nawh pa ting, sidawng heue.
         9 Nawh Cao tawx lox ka rawm sigrit sigra pa raoh Edom mai rawm an kroh hu heue. Nawh
         Cao thong kix hu dee raux, awm hu piang tiex kroh heue.
         10 Nawh Cao taoh kix khaing ka daux tawm taix pui pa koeng ka kix mai taoh kix lih ka
         daux tawm taix pui pa ciang khoi ka kix heue.
         11 Rawm an, kheem ti tik ka pui pa koeng ka kix khankix mai ang lai deuk tix kaux kawx
         heue.
         12 Yam an kix yum rhawm ka lox Nawh Cao mai rhax lai yaogyaw ka bwanson Nawh Cao heue.
         13 Viang mawh kawx nan, kix khran pi awm ka ceu pa hoik yuh Nawh Cao mai kix ang krox
         ang pau ka krax pa keud pa sawn Nawh Cao heue.
         14 Kix koe rhawm pa ghoing ka ceu pa ih ka daux tiag mai kix tom cheuk cheu ti yaox
         ka Siyiex, dee yiien dee ang pui ot heue.
         15 Nawh Cao tawx ka kix awm pa mhaing kix heue. Viang mawh nan, Nawh Cao tawx pa yhawm
         pa krawx ka kix heue.
         16 Kix boh rhawm rhi ka Mose ka daux tab mai Arun pa mawh pui pa singax singeh Siyiex
         heue.
         17 Yam an, haktiex bih mai bleet ti ih ka Datan mai cub kix pa laig ka Abiram heue.
         18 Ngu lih ka piang cub caw kix mai gleeing ka pui pa ang rahsee khankix heue.
         19 Kix raug riang kawn mawie ka piang gawng Hawrap mai krub ka nawh heue.
         20 Kix teei min plakngai mai loh ka riang kawn mawie pa chix ih rib heue.
         21 Kix hoik pi awm ka Siyiex, Cao pa hoik taoh ka kix mai Cao pa yuh grawng kaing ceu
         pa ting lhaong, ka daux meung Ejiptux,
         22 mai yuh ceu pa daox am khankix, ka dee ot ceu pui Hamax mai grawng ceu pa lhat graung
         ka praok rawm sigrit sigra Edom heue.
         23 Mawh kheu in, Siyiex tom keud ti yuh laux ka pui Nawh khankix, viang mawh nan, Mose
         siliex pa hoik laug Nawh ti teei tom cung sivoe Nawh mai khyox khaw son ang Nawh sang
         yuh kix laux leeing heue.
         24 Kix nieb yuh ang kieh koe ceu ka meung pa jiet mhawm an mai kix ang yum rhawm ka
         lox mukheu pa hoik krai Siyiex heue.
         25 Kix ah lox bawg be ka nyiex bang dee ot tix mai ang lai nghiet ka gumlox Siyiex heue.
         26 Yam an Nawh Cao yaog taix tix tang plak mai kieh kix goh ti yum ka daux tiag heue.
         27 Kieh ru kix, goh sinax pui tang ceu khankix mai jhax lawg ka kix mai kieh kix prung
         prang rai ruad hu ku praix ku klawng heue.
         28 Kix hawt khaix siyiex Balapekurax mai ih ka ceu pa hoik tan lu sivoe ngai pa yum
         heue.
         29 Mawh kheu nan, kix yuh ceu pa song rhawm song rhi Siyiex mai kieh ceu pa saux preng
         hoek ka piang kix heue.
         30 Yam an Phinahat kaoh mai prawng ca ka pui pa yuh pa caox caig khankix mai saux preng
         grai hu khaix heue.
         31 Mawh kheu yuh nawh nan, deuh nawh mawh pa rahsee, ku ju leeing ju heue.
         32 Khaix an kix baox yuh krax pa song rhawm Nawh Cao, ka praok rawm Meribax mai Mose
         tom yaox ti kham geu krax kha rhawm sipiag kix heue.
         33 Mawh kheu yuh kix pa sung sang rhawm Mose, jheeh nawh tom ah lox pa ang khaw tix
         ah ka kix heue.
         34 Kix ang yuh laux ka pui tang ceu mai kix ang hawt yuh ka gumlox Siyiex heue.
         35 Kix ot tau mai pui tang ceu mai gau ka beenli kix heue.
         36 Kix krub ka riang grang kix mai krix ka kie pa taong kix heue.
         37 Kix teei kawn simex mai kawn bun kix mai tan ka phicaox heue.
         38 Kix plaux kawn simex mai kawn bun kix, pa ang koe phimap mai teei nham kix mai tan
         ka riang grang meung Khanan mai meung an, seeing brai ka nham heue.
         39 Kix yuh tokaux ti seeing brai ka kaing pa yuh kix mai kix lud ka pa yuh tix heue.
         40 Mawh kheu in, Siyiex tom lih krax song rhawm ka pui Nawh khankix mai seeing brai
         ka sin Nawh heue.
         41 Nawh Cao teei ti tawx ka daux tawm taix pui tang ceu khankix mai kieh pui pa koeng
         ka kix, giex kaing ka piang kix heue.
         42 Pui pa koeng ka kix, tuktiaktukte ka kix mai kix yaox ti ot mai yuh siliex greem
         tawm taix kix heue.
         43 Viang Nawh Cao hoik taoh ka kix, tom nie bawg kawx kix ca keud krax tieh feen, kheu
         phimap pa yuh kix heue.
         44 Viang mawh kawx nan, Nawh Cao jhak ka krax pa kha rhawm kix mai mhong ka lox pa kok
         yo kix heue.
         45 Nawh Cao doh keud ka sijax mukheu pa hoik yuh Nawh son kix mai caux rhawm ka kix,
         awm krax pa caux rhawm Nawh tom nie heue.
         46 Siyiex kieh kix deeh pon krax caux rhawm khaing pui pa hoik viex kix hu khawmuik
         heue.
         47 Siyiex eue, khrawm ti taoh ex lih khaing pui tang ceu mai rieb ti teei ka bwanson
         ceu kaux Maix pa singax singeh mai pa ting lhaong heue. Aux yaw rangdi mai gaux rhawm
         yaogyaw ka Maix heue.
         48 Kieh Siyiex ceu pui Isarelax koe bwanson tom sidah haktiex leeing ju liak. Kieh kawn
         pui khawmuik rieb tix ah, Amen. Haleluya!

1 Yaogyaw ka bwanson Siyiex, mawh kheu Nawh mawh pa jiet mhawm mai krax pa caux rhawm
         Nawh koe jheung jheung heue.
         2 Siyiex pa hoik taoh kix khaing daux tawm taix pui pa koeng khan kix.
         3 Can kix pa ot ka daux meung pa koe plak lih singaix mai plak klip singaix, caong
         ma laong mai caong ma seh khankix, Nawh deeh viex kix hoek heue.
         4 Kix lailing ka daux tiagtu, dee yiien yawg mai ang yaox veng dee ot pui.
         5 Kix laux rhawm kheu ang yaox ti sawm mai ang yaox ti nyaux rawm heue.
         6 Kix kok yo ka Siyiex, yam yaox kix krax pa hot sibhawm mai Nawh Cao taoh kix ka daux
         pa kha rhawm heue.
         7 Nawh Cao thong kix hu ka daux krax pa rahsee mai kieh kix hoek ka veng dee ot pui
         heue.
         8 Kieh pui khankix khaw ti keud ka krax pa caux rhawm mai ceu pa daox am, pa hoik yuh
         Nawh ka kawn pui khankix mai kieh kix yaogyaw ka Siyiex heue.
         9 Grawh grawng nawh, Nawh Cao tawx awm pa simie kix mai pui pa cai rhawm khankix, Nawh
         tawx ceu pa ih pa mhawm tom sak heue.
         10 Kix yaox ti ot ka daux pa faik mai ka daux veei krax yum mai yaox ti kha rhawm ka
         pa phyawk maox ceng heue.
         11 Mawh kheu thiang kix ti tik ka gumlox Siyiex mai nieb yuh pa ang cee ang cag ka krax
         pa keud pa sawn Siyiex Cao pa ting lhaong khaing khawmuik heue.
         12 Mawh kheu in, Nawh Cao kieh kaing pa yuh kix, deeh hoek ka kix tiru mai rau dee tiiem
         mai kix goh mai ang koe cao pa yaog heue.
         13 Kix kok yo ka Siyiex, yam yaox kix krax pa hot sibhawm mai Nawh Cao taoh kix ka daux
         pa kha rhawm heue.
         14 Nawh Cao teei kix lih khaing ka daux pa faik mai veei krax yum, yah ti ploi kix khaing
         pa phyawk heue.
         15 Kieh pui khankix khaw ti keud ka krax pa caux rhawm mai ceu pa daox am pa hoik yuh
         Nawh ka kawn pui khankix mai kieh kix yaogyaw ka Siyiex heue.
         16 Grawh grawng nawh, Nawh Cao raig ti tik ka siviex tawng lheung mai tat dud ka gawng
         rhiem khankix heue.
         17 Pui pa koe rhawm pa caox khankix, yaox ti kha rhawm, kheu lud kix krax hu tix mai
         yuh phimap heue.
         18 Kix ih ceu pa seeing brai kuceu mai hoek dex siviex krax yum,
         19 mai kix kok yo ka Siyiex, yam yaox kix krax pa hot pa sibhawm, Nawh Cao taoh kix
         ka daux pa kha rhawm heue.
         20 Nawh Cao ploi gumlox tix mai kieh jhawm saux kix moi mai taoh kix lih khaing daux
         pa laux leeing heue.
         21 Kieh pui khankix khaw ti keud ka krax pa caux rhawm mai ceu pa daox am, pa hoik yuh
         Nawh ka kawn pui khankix mai kieh kix yaogyaw ka Siyiex heue.
         22 Kieh kix tan mai rieb ti teei ka bwanson Nawh Cao mai rhax lai gaux rhawm mai plak
         jhi ka grawng kaing pa hoik yuh Nawh Cao khankix heue.
         23 Can kix pa brug reu ting mai tiang rawm sigrit sigra mai pa yuh kaing ka piang rawm
         khankix,
         24 kix pon ti yaox grawng kaing pa hoik yuh Siyiex mai ceu pa daox am pa yuh Nawh Cao,
         ka daux pa raux pa mox heue.
         25 Nawh Cao kieh bhaung ting phlu mai kieh pukpak rawm haok hwan heue.
         26 Kix haok ka piang raoma mai deeh lih ka dee raux dee mox mai kix laux rhawm kheu
         yaox krax pa khi rhawm heue.
         27 Viex kix vung vang awm pui pa yoek ka plai mai viex krax tawng kix grai hu heue.
         28 Kix kok yo ka Siyiex yam yaox kix krax pa hot pa sibhawm mai Nawh Cao taoh kix khaing
         ka daux pa kha rhawm heue.
         29 Nawh Cao kieh bhaung ting grai mai kieh pukpak rawm yiien yawg tix heue.
         30 Yam an kix koe krax gaux rhawm kheu yiien yawg hu yuh nan heue. Nawh Cao thong kix
         hu ka dee bang reu ting dee simie kix ti hu heue.
         31 Kieh pui khankix, khaw ti keud ka krax caux rhawm mai ceu pa daox am pa hoik yuh
         Nawh ka kawn pui khankix mai kieh kix yaogyaw ka Siyiex heue.
         32 Kieh kix yaog Nawh ting, sinax dee khrawm pui hun mai kieh kix yaogyaw ka dee khrawm
         kix kuad song khankix heue.
         33 Nawh kieh rawm klawng lih mawh daux tiagtu mai dee lih rawm keut khankix kieh kroh
         hu heue.
         34 Haktiex dee mhawm dee koe phon kawx, kieh ceet hu kheu phimap pa yuh pui haktiex
         heue.
         35 Nawh Cao deeh kieh rawm naog ka daux tiagtu mai kieh rawm keut deeh lih ka dee kroh
         haktiex heue.
         36 Nawh Cao tawx ka pui pa cai rhawm ot ka dee an mai kix yuh veng son dee ot kix heue.
         37 Kix yuh ma yuh kaung mai sum plix siiet mai pon plix khaox mai plix nghox plix koi
         tom nie heue.
         38 Nawh Cao nawb bwanson ka kix mai kieh kawn praix kix pre haoh hun mai cub yung, cub
         mawie kix kawx, kied haoh hun heue.
         39 Viang yuh nan kawx, yam yaox kix krax pa tuktiaktukte mai yaox krax laux som, kix
         laux rhawm heue.
         40 Nawh Cao teei krax pa kaig tua, tawx ka kawn laux Simiang khankix mai kieh kix vuvie
         ka daux tiagtu, dee ang krax koe heue.
         41 Nawh Cao teei pui pa hot sibhawm lih khaing ka daux pa kha rhawm mai yaog kix deuh
         dee lhaong mai kieh mawh nyiex ma haoh hun awm cub yung heue.
         42 Pui pa rahsee yaox mai gaux rhawm heue. Can phimap khankix, ang lai simawd thox jheeh
         tix heue.
         43 Pui pa koe cuyi pingnya khankix, kieh tawng ka grawng bwanson krax pa caux rhawm
         Siyiex heue.

1 Siyiex eue, aux hoik rien rhawm tix mai ju aux rhax lai yaogyaw ka Maix heue.
         2 Ting si mai ting tah eue, siduad heue, aux kawx siduad caocao heue.
         3 Siyiex eue, aux tak yaogyaw Maix ka sinax pui hun khankix mai aux tak rhax lai yaogyaw
         Maix sinax ceu pui khankix heue.
         4 Grawh grawng nawh, krax caux rhawm Maix hoik hoek tom raoma mai sijax mukheu Maix
         hoik hoek daux paiawm heue.
         5 Siyiex eue, kieh Maix nie lheu lhaong khaing lhaong raoma mai kieh min plakngai Maix
         tah hu ka piang haktiex in khawmuik liak.
         6 Sonsang pon can pui pa moh ka Maix, pa nyawm rhawm, teei taix khawn dawm Maix taoh
         mai nghiet ka lox aux liak.
         7 Mawh kheu hoik krai Siyiex ka daux nyiex bwan pa singax singeh aux tak gaux rhawm
         heue. Aux tak gwieh ka veng Shekhem mai tiag ka daux lung Sukot heue.
         8 Meung Gilat mai meung Manashe mawh cie aux heue. Phan mawh meung Epharem mawh riang
         rao dee deuh aux kaing tix mai meung Yudax mawh pliah dee ot aux heue.
         9 Meung Mawbax mawh aw dee heem aux, meung Edom mawh dee deuh aux kiep, meung Philitix
         mawh dee yo aux lox pa pex.
         10 Pui mawx pa sang tawx aux ka daux veng pa ting riang mai pui mawx tak sang jhi daux
         krax pa hu aux ka meung Edom.
         11 Siyiex eue, Maix hoik tik vud ka ex ang mawh lie? Siyiex eue, Maix ang hu mai kru
         naing ex lie?
         12 Teem coi ka ex sonsang luan khaing pui pa koeng ka ex khankix, grawh grawng nawh,
         kawn pui ang chix taoh tidtix heue.
         13 Mawh kheu Siyiex, ex tak koe rhawm pa kwa heue. Nawh Cao tak dig ka pui pa koeng
         ka ex khankix heue.

1 Siyiex pa yaogyaw aux eue, paw glaik tix ot yiien yawg liak.
         2 Pui pa ang rahsee mai pui pa ang kaux sijax khankix, ot tang plak mai ang moing tix
         mai ah lox pie lhen ka aux heue.
         3 Kix nieb ah lox pa ang khaw mai hoek rob ti puing aux, ka pa ang tie koe grawng heue.
         4 Aux moh kix mai rawg bwan son kix kawx, kix tiebtie lah cha ka aux heue.
         5 Kix deeh viied ti tawx phimap pa ang mhawm ka bwanson pa yuh aux mai krax moh aux
         mai kix deeh tawx ceu pa koeng ka aux heue.
         6 Teei pui pa ang rahsee mai deuh ka piang pui pa yuh nan mai kieh pui pa koeng ot
         dex plak taix khawn dawm nawh liak.
         7 Yam hoek bawg yam prawng ca, kieh nawh som liak. Kieh lox pa rawg nawh bwan mawh
         pa lud liak.
         8 Kieh ju nawh dawd mai kieh pui tang kaux, pon kaing pa yuh nawh liak.
         9 Kieh kawn nawh mawh kawn doe mai kieh moeng nawh mawh miexmai liak.
         10 Kieh kawn nawh khankix, vuvie kudah, kieh caung ti ih liak. Kieh kix lih khaing dee
         ot tix, pa laux leeing mai caung ti ih liak.
         11 Kieh cao pa ceuk rawm khrawt ti teei can pa koe nawh uik mai kieh pui tang praix
         tud rhim ti teei ka kraung khrai pa yuh pa pon nawh liak.
         12 Paw kieh pui yuh bwanson ka nawh mai paw kieh pui caux rhawm ka kawn doe, kawn nawh
         tix kaux kawx liak.
         13 Kieh ru nawh dud mai kieh ceu kaux nawh grai hu khaix nawh heue.
         14 Kieh Siyiex, doh keud ka phimap pa yuh tax du nawh mai paw lai ploi phimap pa yuh
         miex nawh heue.
         15 Kieh phimap an sidawng sivoe ngai Siyiex jheung jheung mai kieh nawh teei ti tik
         ka ceu pa doh keud son kix khaing piang haktiex khawmuik heue.
         16 Grawh grawng nawh, nawh ang koe krax caux rhawm ti teem mai nawh tuktiaktukte ka
         pui pa hot sibhawm mai pui pa laux rhawm khankix tom sidah yum heue.
         17 Awm moh nawh pa jhax lawg, deeh hoek ka piang nawh heue. Nawh ang moh ka bwanson
         mai bwanson an, singai khaing nawh heue.
         18 Nawh teei ti ceep pa jhax lawg, awm pa ceep kraung, ceu an laig ka daux vaig nawh,
         awm rawm mai laig ka daux si-ang nawh awm bee heue.
         19 Kieh nawh teei ti fua, ka tokaux tix awm fua prux mai nhawt ka nyoi tix, awm maox
         rawd nyoi heue.
         20 Pui pa koeng ka aux, pa ah lox caox pa ang mhawm ka ju aux, pa ot tang plak khankix,
         kieh kix pon krax pa kham geu khaing Siyiex heue.
         21 Siyiex eue, pau aux kheu ceu kaux Maix liak. Taoh aux ka daux krax caux rhawm Maix
         liak.
         22 Aux hoik hot sibhawm mai rhawm aux hoik saux ka daux aux heue.
         23 Aux hoik gah hoik greed hu, awm kawn beue pa lang heue. Viex aux haok blaong lih
         jee awm sido heue.
         24 Nge ngawng aux hoik iak riang, yung ye kheu ang sawm mai nex aux kawx krawx hu heue.
         25 Pui tang kaux salao ka aux mai yam yaox kix ka aux, vudvied kaing tix heue.
         26 Siyiex aux eue, teem ka aux liak. Awm koe krax caux rhawm Maix, taoh ka aux liak.
         27 Kieh kix tawng grawng sibrawm taix Maix mawh Siyiex Cao pa prawng ca heue.
         28 Viang kix ah lox pa jhax lawg kawx, Maix tawx bwanson liak. Yam kaoh cung kix, kieh
         koe krax pa kaig tua mai kieh siliex Maix gaux rhawm heue.
         29 Pui pa koeng ka aux khankix, kieh kix ceep ka ceu pa lhat mai pa kaig tua, kieh kix
         pie lhen min plakngai pa laux ka tokaux tix, awm pa fua ka prux heue.
         30 Aux tak yaogyaw ka bwanson Siyiex, ka jheeh tix, sigrien sigre heue. Aux tak yaogyaw
         ka Nawh, sinax pui Pa haoh hun heue.
         31 Grawh grawng nawh, Nawh Cao cung dex plak taix khawn dawm pui pa hot sibhawm mai
         taoh ju kix lih khaing daux tawm taix krax prawng ca phimap heue.

1 Simiang ah nin ka Simiang aux, "Ngawm plak taix khawn dawm Aux, tom Aux kieh pui
         pa koeng ka maix mawh ngot dee deuh maix caong tix heue."
         2 Siyiex tak teei pliah sibrawm Nawh, ploi lih khaing veng Zion mai giex kaing ka daux
         sinax pui, pa koeng ka Maix khankix heue.
         3 Singaix yam jhi Maix sibrawm pui Maix khankix, ceep ka kraung pa singax mai koe rhawm
         sibieh ti tan mai sinaw khankix hoek ka Maix awm lih rawm ciex ponngawb heue.
         4 Siyiex tiextu ti ah nin, "Maix mawh Cao giex kaing li leeing ju, awm pa khaw mai
         Melakhizediek." Khaix in, ang koe rhawm pa tieh loh.
         5 Siyiex pa ot plak taix khawn dawm Maix, yam lih pa song rhawm Nawh, Nawh Cao ciyang
         ka simiang khankix laux leeing heue.
         6 Nawh tak prawng ca ka pui tang ceu khankix heue. Nawh kieh tokaux pui pa yum tah
         hu kudauh kudee mai pah kaing kix sau ka daux tiex pa ting pa vieh heue.
         7 Nawh Cao nyaux rawm pa lih ka dex krax mai Nawh Cao yaog kaing tix heue.

1 Aux tak viex khawm rhawm khawm rhi tix yaogyaw ka bwanson Siyiex, ka dee khrawm pui
         pa rahsee mai sinax pui pa haoh hun khan kix heue.
         2 Grawng kaing ceu pa hoik yuh Siyiex, mawh pa kied ting lhaong mai can pui pa khaw
         rhawm khankix, viex khawm rhawm tix, chawk cheng tix sawg ka ceu an heue.
         3 Grawng kaing ceu pa hoik yuh Nawh khankix mawh pa grum ka min plakngai, beenli pa
         rahsee Nawh kaux cong jheung jheung heue.
         4 Nawh Cao kieh ceu pa daox am khankix, mawh son pa tak sang doh keud mai Siyiex grum
         koe rhawm pa chix yuh bwanson mai rhawm pa chix caux rhawm heue.
         5 Nawh Cao tawx ceu pa ih, ka pui pa lhat, pa nab yam ka Nawh heue. Doh keud ka sijax
         mukheu Nawh jheung jheung.
         6 Nawh Cao jhi sibrawm ka daux kaing pa yuh Nawh khankix mai teei sin pui tang ceu
         khankix tawx ka kix heue.
         7 Grawng ceu pa hoik yuh Nawh ka daux tawm taix tix khankix, mawh ceu pa dex dawd mai
         sijax mukheu mai pa rahsee mai lox tawm beenli Nawh khawmuik mawh pa kaux cong heue.
         8 Sijax mukheu Nawh mai ceu pa rahsee Nawh, kaux cong jheung jheung heue.
         9 Nawh Cao taoh ti teei ka pui Nawh khankix mai yuh ti deuh sijax mukheu pa kaux cong
         jheung jheung heue. Ceu kaux Nawh mawh pa singax singeh mai pa khaw ti lhat graung
         kah heue.
         10 Ceu pa lhat graung ka Siyiex mawh num cuyi pingnya heue. Pui pa hawt grawng lawng
         khaix lox tawm beenli khankix, mawh pui pa chix keud sawn heue. Min plakngai nawh
         koe jheung jheung heue.

1 Pui pa lhat graung ka Siyiex mai pa gaux rhawm ka lox tawm beenli Nawh khankix, koe
         bwanson heue.
         2 Doeh ru kix ting riang rao ka piang haktiex mai can kix pa rahsee koe bwanson heue.
         3 Sinngao kraung khrai hoik naog ka daux nyiex nawh, bwanson pa rahsee nawh, kaux cong
         jheung jheung heue.
         4 Son pui pa rahsee khankix, pa riang lih jhan ka daux pa faik, pui pa yuh nan, koe
         rhawm pa chix yuh bwanson mai koe rhawm pa chix caux rhawm mai koe rhawm pa rahsee
         heue.
         5 Pui pa koe rhawm pa chix caux rhawm mai chix tawx pui yaog yaing khankix, koe bwanson
         heue. Phan hoek bawg yam singaix prawng ca, nawh mawh cao pa pex heue.
         6 Nawh ang hoek krax laux som ti bawg kawx, tak kaux cong jheung jheung mai pui pa
         rahsee khankix, tak mawh sonsang doh keud jheung jheung heue.
         7 Nawh ang lhat ka lox pa caox pa ang mhawm khankix, ka daux rhawm nawh, kaux cong
         ka daux Siyiex heue.
         8 Rhawm nawh kaux cong mai ang lhat ang graung, mawh kheu hoik tawng nawh daux rhawm
         tix mai pui pa koeng ka nawh khankix tak hoek krax laux krax som heue.
         9 Nawh hoik gwieh ti tawx ka pui pa hot sibhawm khankix mai krax pa rahsee nawh, kaux
         cong jheung jheung mai tak yaog min plakngai nawh ting lhaong heue.
         10 Yam yaox pui pa ang rahsee khankix, song rhawm mai greeik rhang tix mai can kix pa
         ang rahsee khankix teh hu mai laux leeing grai mu heue.

1 Yaogyaw heue, siliex Siyiex khankix eue, yaogyaw ka ceu kaux Siyiex awx.
         2 Kieh ceu kaux Siyiex koe bwanson jah tom yam in mai leeing ju liak.
         3 Jah plak lih singaix tom hoek plak klip singaix, mawh pa khaw ti yaogyaw ka ceu kaux
         Siyiex heue.
         4 Siyiex pa ting ka piang kawn pui khawmuik mai min plakngai Nawh koe piang raoma heue.
         5 Pui mawx tak awm Siyiex ex pa ot ka dee lhaong.
         6 Taing lih tokaux tix sonsang jhak ka kraung khrai piang raoma mai piang haktiex khankix
         heue.
         7 Nawh Cao tak yaog ka kix pui pa hot sibhawm ting khaing daux phawng tiex mai yaog
         kix pui pa cud cha khaing daux phon.
         8 Tawx dee ot ka kix, tau mai kawn laux kawn Simiang pa giex kaing ka piang pui khankix
         heue.
         9 Nawh Cao kieh bun neh pa ang koe kawn ot ka daux nyiex mai deeh kieh keh kawn praix
         mai koe krax gaux rhawm heue. Haleluya!

1 Yam lih pui Isarelax ru Yakop khaing dee ot ceu pui pa caox khankix khaing meung
         Ejiptux,
         2 Ceu pui Yudax mawh dee pa singax singeh mai ceu pui Isarelax mawh dee giex Nawh Cao
         kaing heue.
         3 Rawm sigrit sigra yaox kawx to heue. Rawm Yawdan yaox kawx, deeh vai tix plak khaix
         heue.
         4 Gawng ting khankix, jaloh tix awm yung mhaing mai gawng iak khankix, jaloh tix awm
         kawn yung heue.
         5 Rawm sigrit sigra eue maix to yuh ka mawx? Awm Yawdan eue maix deeh vai tix plak
         khaix yuh ka mawx?
         6 Gawng ting eue maix jah loh tix awm yung mhaing yuh ka mawx? Gawng iak eue maix jah
         loh tix awm kawn yung yuh ka mawx?
         7 Haktiex eue, ot siyaung sivoe ngai Siyiex, pa mawh Siyiex Yakop heue.
         8 Nawh Cao kieh simaox mawh rawm nhawng mai kieh rang mawh rawm keut heue.

1 Siyiex eue, ex ang koe min plakngai, ex ang koe min plakngai, ka daux ceu kaux Maix,
         krax caux rhawm mai sijax mukheu Maix, kieh koe min plakngai liak.
         2 Mawh kheu patix pui tang ceu khankix ah nin, "Siyiex kix koe dee mawx?"
         3 Siyiex ex ot ka piang meung raoma mai Nawh Cao yuh awm pa koe alo Nawh heue.
         4 Riang pa krub kix mawh pa yuh pui ka mau, ka khri khankix mai mawh ngie pa yuh kawn
         pui ka taix tix heue.
         5 Riang pa krub kix an, koe jheeh ang chix sikah, koe ngai ang chix yaox.
         6 Koe yhaok ang chix mhong, koe meeh ang chix ngheet,
         7 koe taix ang chix giex, koe caong ang chix hu mai ghok kix ang chix lih lox.
         8 Cao pa yuh khankix kawx, awm an heue. Can pui pa deuh rhawm ka an khankix kawx, awm
         an heue.
         9 Ceu pui Isarelax khankix eue, deuh rhawm ka Siyiex heue. Nawh Cao mawh Cao pa teem
         ka pui Isarelax mai Cao pa tiebtie ka pex heue.
         10 Doeh ru Arun eue, deuh rhawm ka Siyiex heue. Nawh Cao mawh Cao pa teem ka ru Arun
         mai Cao pa tiebtie ka pex heue.
         11 Can pui pa lhat graung ka Siyiex khankix eue, deuh rhawm ka Siyiex heue. Nawh Cao
         mawh Cao pa teem mai mawh Cao pa tiebtie ka pex heue.
         12 Siyiex doh keud ka ex mai nawb bwanson ka ex heue. Nawh Cao nawb bwanson ka ceu pui
         Isarelax mai nawb bwanson ka ru Arun heue.
         13 Can pui pa lhat graung ka Siyiex khankix, Nawh Cao nawb bwanson ka kix, khawm pa
         iak pa ting heue.
         14 Kieh Siyiex, kieh pex mai kawn praix pex, pre haoh hun liak.
         15 Pex mawh pui pa nawb Siyiex Cao pa phan pa yuh raoma mai haktiex bwanson ka heue.
         16 Raoma mawh, raoma cie Siyiex heue. Haktiex mawh pa hoik tawx Nawh ka kawn pui heue.
         17 Pui pa hoik yum mai pui pa hoik lih hu ka dee yiien yawg khankix, ang chix deeh yaogyaw
         ka Siyiex.
         18 Phan mawh ex, yaogyaw ka Siyiex, jah tom yam in hoek tom leeing ju heue. Haleluya!

1 Aux moh ka Siyiex, mawh kheu nghiet Nawh ka ceu pa rawg mhaing aux heue.
         2 Mawh kheu nghiet Nawh Cao ka lox aux, aux tak sang yaogyaw ka Nawh, yam kawn im ju
         aux heue.
         3 Maox krax yum khankix, hoik rob ka aux mai meung yum hoik giex ka aux mai aux yaox
         krax pa kha rhawm heue.
         4 Yam an aux rawg bwan ka ceu kaux Siyiex mai khyox khaw ah nin, "Siyiex eue, taoh
         ka ju aux liak."
         5 Siyiex koe rhawm pa chix yuh bwanson mai koe rhawm pa rahsee mai Siyiex ex koe krax
         pa chix caux rhawm heue.
         6 Siyiex teem ka pui pa daox aw khankix mai yam ot aux ka dee tiiem, Nawh Cao taoh
         ti teei aux heue.
         7 Ju aux eue, deeh ka dee ot maix mhawm mhawm heue. Siyiex hoik yuh bwanson ka maix
         heue.
         8 Maix hoik taoh ju aux khaing krax yum mai hoik awt rawm ngai khaing ngai aux mai
         hoik taoh caong aux khaing dee sideeing caong heue.
         9 Mawh kheu in, aux tak hu sivoe ngai Siyiex, ka daux dee ot pui pa im ju khankix heue.
         10 Viang aux yaox ti kham krax kham krax geu kawx, aux kawn ah kawn koe krax yum rhawm
         heue.
         11 Aux ang yuh satix mai loe ti ah nin, "Pui khawmuik chix ah lox pie lhen heue."
         12 Bwanson pa hoik yuh Siyiex ka aux kuceu khawmuik, aux tak sang deeh pon viied yuh
         ka mawx?
         13 Aux tak giex ka kawk krax taoh mai rawg bwan ka daux ceu kaux Siyiex heue.
         14 Aux tak tan ka plak sivoe ngai pui Siyiex khawmuik, awm pa hoik yuh aux sijax mukheu
         ka Siyiex heue.
         15 Krax yum can pui pa singax singeh pa moh Nawh Cao, mawh pa kied ngawh, sivoe ngai
         Siyiex heue.
         16 Siyiex eue, aux mawh siliex Maix tete heue, aux mawh siliex Maix, aux mawh kawn simex
         bun siliex Maix heue. Maix hoik yah aux lih khaing pa phyawk tix heue.
         17 Aux tak tan mai yaogyaw ka bwanson Maix mai rawg mhaing ka daux ceu kaux Siyiex heue.
         18 Aux tak tan ka plak sivoe ngai pui Siyiex khawmuik, awm pa hoik yuh aux sijax mukheu
         ka Siyiex heue.
         19 Veng Yerusaliem eue, nyiex dee ot Siyiex, koe ka sigreung maix heue. Haleluya!

1 Ceu pui kuceu khawmuik eue, yaogyaw ka Siyiex heue. Doeh ru ceu pui khawmuik eue,
         yaogyaw ka Nawh Cao heue.
         2 Grawh grawng nawh, krax caux rhawm Nawh ka ex kied ting lhaong mai sijax mukheu Siyiex
         mawh pa kaux cong leeing ju heue. Haleluya!

1 Yaogyaw ka bwanson Siyiex, mawh kheu Nawh Cao mawh pa jiet mhawm mai krax caux rhawm
         Nawh koe jheung jheung heue.
         2 Kieh ceu pui Isarelax rieb ti teei ah nin, "Kieh krax caux rhawm Nawh Cao koe jheung
         jheung liak."
         3 Kieh ru Arun rieb ti teei ah nin, "Kieh krax caux rhawm Nawh Cao koe jheung jheung
         liak."
         4 Kieh can pui pa lhat graung ka Siyiex, rieb ti teei mai ah nin, "Kieh krax caux rhawm
         Nawh Cao koe jheung jheung liak."
         5 Yam ot aux ka daux dee sikhawp sikhiep, aux kok yo ka Siyiex mai Nawh pawk lox aux
         mai kieh aux ot ka dee vieh va heue.
         6 Siyiex ot plak aux mai aux tak ang lhat graung, kawn pui tak chix yuh ka mawx ka
         aux?
         7 Siyiex ot ka plak aux mai mawh Cao pa teem aux, aux tak grum naog ceu pa lo ka daux
         pui pa koeng ka aux heue.
         8 Pa deuh rhawm ka Siyiex, nie lheu mhawm khaing pa deuh rhawm ka paox kawn pui heue.
         9 Pa deuh rhawm ka Simiang Siyiex nie lheu mhawm khaing pa deuh rhawm ka laux Simiang
         heue.
         10 Viang pui khawmuik rob vung viang aux kawx, aux tak deuh rhawm ka ceu kaux Siyiex
         mai yuh kix laux leeing heue.
         11 Kix hoik rob vung viang aux, viang kix rob vung viang aux kawx, aux tak deuh rhawm
         ka ceu kaux Siyiex mai yuh kix laux leeing heue.
         12 Viang kix rob vung viang aux, awm phung hia kawx, tak yeet hu awm pang kat pa gleeing
         ka ngu heue. Aux tak deuh rhawm ka ceu kaux Siyiex mai yuh kix laux leeing heue.
         13 Viang maix yuh lung mai nyhot aux goh kawx, Siyiex mawh Cao teem aux heue.
         14 Siyiex mawh riang rao aux mai aux tak rhax lai grawng pa taoh Nawh aux heue.
         15 Lox pa gaux rhawm mai lox grawng krax taoh koe ka dee ot pui pa rahsee heue. Taix
         khawn dawm Siyiex mawh pa ting riang rao heue.
         16 Siyiex yaog taix khawn dawm tix mai taix khawn dawm Siyiex mawh pa ting riang rao
         heue.
         17 Aux tak ang yum mai yam kawn im ju aux, aux tak baox krai grawng ceu pa hoik yuh
         Siyiex heue.
         18 Viang Siyiex hoik sivied ti gau aux tom yaox jhawm kawx, Nawh ang nyang tawx aux
         yum.
         19 Paoh siviex pa rahsee ka son aux mai aux tak sang laig ti yaogyaw bwanson Siyiex
         heue.
         20 In mawh siviex Siyiex, can pui pa rahsee khaing, pa pon ti laig heue.
         21 Aux tak yaogyaw ka Maix, grawh grawng nawh, Maix hoik nghiet ka lox aux mai hoik
         taoh ka aux heue.
         22 Simaox pa hoik tik pui pa yuh nyiex, sidah khaix pon ti mawh kaing ka daog heue.
         23 Grawng in mawh ceu pa hoik yuh Siyiex heue. Mawh ceu pa daox am ka ngai ex heue.
         24 Singaix in mawh singaix pa hoik kieh Siyiex ex gaux rhawm ka daux Nawh Cao heue awx.
         25 Siyiex eue, taoh ka ex liak, ex khyox khaw ka Maix, Siyiex eue, tawx bwanson liak,
         ex khyox khaw ka Maix heue.
         26 Kieh kaw pa hoek ka daux ceu kaux Simiang koe bwanson liak. Ex ot ka daux nyiex Siyiex
         mai yaogyaw ka Maix heue.
         27 Siyiex mawh Siyiex Cao pa ploi pa riang hoek ka ex heue. Teei maox phyawk ka to ceu
         pa tan lu mai sigang ka rung khu dee tan.
         28 Maix mawh Siyiex ex mai ex tak yaogyaw ka Maix heue. Maix mawh Siyiex ex mai ex tak
         yaogyaw Maix ting heue.
         29 Yaogyaw ka bwanson Siyiex, mawh kheu Nawh mawh pa jiet mhawm mai krax caux rhawm
         Nawh koe jheung jheung leeing ju heue.

1 Can pui pa grum hawt ka beenli Siyiex khankix, koe bwan son heue.
         2 Can pui pa priex ka sakse pa kham Nawh khankix mai pui pa viex khawm rhawm tix mai
         sawg ka Nawh, koe bwanson heue.
         3 Kix ang chix yuh phimap, viang mawh nan kix hu hoek ka daux krax Nawh heue.
         4 Nawh Cao hoik tawx hoik gau lox tawm beenli sonsang cuca ex ti hawt twah klaung heue.
         5 Kieh daux krax pa hu aux kaux cong mai sonsang pon ti hawt lox tawm beenli Maix khankix
         liak.
         6 Yam hawt aux ti yuh ka lox tawm beenli Maix khawmuik, kieh aux luan khaing krax pa
         kaig tua liak.
         7 Khaix hoik gau aux ti tawng ka krax pa rahsee Maix, aux tak yaog yaw Maix ka rhawm
         pa rahsee tix heue.
         8 Aux tak hawt ti yuh ka lox tawm beenli Maix khankix heue. Paw lai tik vud aux liak.
         9 Pui pa awn ju khankix, chix priex krax hu tix yuh ka mawh, yuh satix kheu gumlox
         Nawh Cao heue.
         10 Aux viex khawm rhawm tix, sawg ka Maix heue. Paw kieh aux lud hu khaing lox tawm
         beenli Maix liak.
         11 Aux hoik priex gumlox Maix ka daux rhawm tix, son ang sang lud ka Maix heue.
         12 Siyiex eue, Maix koe bwanson heue. Gau aux ka lox tawm beenli Maix liak.
         13 Aux kieh jheeh tix sidiex ka grawng pa kaoh khaing daux jheeh Maix khawmuik heue.
         14 Aux gaux rhawm ka daux krax pa kham sakse khankix, awm pa pon aux kraung khrai kuceu
         khawmuik heue.
         15 Aux tak keud ka grawng pa hoik sidiex gau Maix khankix mai jhak ka daux krax pa hu
         Maix khankix heue.
         16 Aux tak gaux rhawm ka daux lox tawm beenli Maix khankix mai ang doh pi awm ka gumlox
         Maix heue.
         17 Yuh bwanson ka aux, yam kawn im ju aux mai sonsang pon hawt aux gumlox Maix heue.
         18 Paoh ngai aux, sonsang chix yaox aux ka ceu pa daox am, ka daux beenli Maix heue.
         19 Aux mawh nyo sinie ka piang haktiex in, paw lai mox lox tawm beenli Maix khaing aux
         liak.
         20 Rhawm aux bih hu, kheu simie ti yaox ka krax prawng ca Maix ku jheung jheung heue.
         21 Nawh Cao sivied tix gau ka pui pa ting rhawm mai pa yaox ti kham geu ka lox pa jhax
         lawg kheu cha nie luan yuh ka lox tawm beenli Maix khankix heue.
         22 Kieh aux luan khaing pui pa salao mai pa ah lox pa ang cee ang cag, kheu hawt aux
         ka sakse pa kham Maix heue.
         23 Simiang khankix, ot tang plak briex ti kum grawng aux, viang mawh nan, aux mawh siliex
         Maix keud grawng lox tawm beenli Maix khankix heue.
         24 Grawng pa kham Maix ti deuh sakse khankix, mawh dee gaux rhawm mai pa tawx krax keud
         krax sawn ka aux heue.
         25 Ju aux ot ka daux phawng tiex mai kieh aux im ju awm pa koe gumlox Maix liak.
         26 Aux tak krai jhawm ceu pa hoik yuh aux khankix, Maix hoik nghiet ka lox aux mai Maix
         gau aux ka lox tawm beenli Maix liak.
         27 Kieh aux tawng daux krax pa sidiex gau Maix liak, phan yuh nan, aux doh keud ka ceu
         pa daox am pa hoik yuh Maix khankix heue.
         28 Rhawm aux sijieh mai teh hu kheu krax pa laux rhawm lauxrhi heue. Kieh aux kaux cong
         awm pa koe gumlox Maix liak.
         29 Kieh aux gwieh hu khaing krax pie lhen mai caux rhawm tawx lox tawm beenli Maix ka
         aux liak.
         30 Aux hoik laug ti teei ka krax sijax mukheu Maix mai aux hoik priex ka krax pa prawng
         ca Maix ka sivoe ngai aux heue.
         31 Aux hoik priex ti hawt ka grawng ceu pa hoik kham sakse khankix, Siyiex eue, paw
         kieh aux hoek krax pa kaig tua liak.
         32 Aux tak leue tix hawt ka daux krax lox tawm beenli Maix, yam kieh Maix aux koe cuyi
         pingnya heue.
         33 Siyiex eue, gau aux ka daux krax lox tawm beenli Maix liak, aux tak hawt tom sidah
         heue.
         34 Kieh aux tawng cuyi pingnya Maix liak. Aux tak hawt ka lox tawm beenli Maix mai viex
         khawm rhawm rhi tix mai hawt yuh heue.
         35 Thong aux hu ka daux krax lox tawm beenli Maix, aux moh ka daux krax an heue.
         36 Kieh aux koe rhawm rhi, ka grawng ceu pa kham sakse, lheu khaing pa koe rhawm pa
         mi pa koe liak.
         37 Kieh ngai aux via khaing pa ang koe bwanson tidtix mai kieh aux im ju ka daux krax
         Maix liak.
         38 Kieh gumlox Maix kaux cong ka siliex pa lhat graung ka Maix khankix liak.
         39 Kieh ceu pa salao mai pa lhat graung aux grai hu liak. Krax pa prawng ca Maix mawh
         pa mhawm heue.
         40 Aux krox ti nghiet ka lox pa sidiex gau Maix khankix heue. Kieh aux im ju ka beenli
         pa rahsee Maix liak.
         41 Siyiex eue, kieh krax caux rhawm Maix mai bwanson krax taoh Maix hoek ka piang aux,
         awm pa koe gumlox Maix liak.
         42 Mawh kheu nan, sonsang pon aux ti pawk lox pa salao pui khankix, kheu deuh aux rhawm
         ka gumlox Maix heue.
         43 Paw lai teei lox sijax mukheu lih khaing daux jheeh aux, mawh kheu krox jun aux ka
         krax prawng ca Maix heue.
         44 Aux ang lai laux lee mai hawt ti yuh lox tawm beenli Maix jheung jheung heue.
         45 Aux chawk cheng ti sawg ka lox pa sidiex gau Maix khankix mai aux tak yaox ti hu
         ka daux pa vieh pa ang koe pa tiebtie heue.
         46 Aux tak krai grawng ceu pa hoik kham sakse khankix, ka simiang khankix mai ang koe
         krax pa kaig tua.
         47 Aux tak gaux rhawm ka daux lox tawm beenli Maix ka pa moh aux khankix heue.
         48 Aux tak yaog ka taix tix, hu ka lox tawm beenli Maix pa moh aux mai pa doh keud aux
         ka lox tawm beenli Maix khankix heue.
         49 Doh keud doh sawn ka gumlox pa hoik deuh Maix ka aux, grawng pa kieh Maix aux krox
         jun liak.
         50 Mawh kheu gumlox Maix aux yaox ti im ju, kheu gumlox an, aux koe krax nyawm rhawm
         yam yaox aux krax pa kha rhawm heue.
         51 Viang pui pa ting rhawm rhi khankix salao ka aux kawx, aux ang doh tik vud lox tawm
         beenli Maix.
         52 Siyiex eue, aux doh keud ka krax prawng ca Maix tom dix mai kieh tokaux aux nyawm
         rhawm tiru heue.
         53 Aux kied song rhawm ka pui pa nieb yuh khankix, mawh kheu tik kix ka lox tawm beenli
         Maix khankix heue.
         54 Lox tawm beenli Maix khankix, mawh grawng lox rhax ka daux nyiex yam mawh aux nyo
         heue.
         55 Siyiex eue, aux doh keud ka ceu kaux Maix bawg yam ponsawm mai hawt ka lox tawm beenli
         Maix heue.
         56 Mawh kheu nghiet aux ka lox pa sidiex gau Maix khankix, aux tom koe riang heue.
         57 Siyiex eue, Maix mawh son aux, aux hoik krai ti deuh, aux tak sang nghiet gumlox
         Maix khankix heue.
         58 Aux khyox khaw ka Maix, khawm rhawm rhi tix mai kieh aux pon bwanson Maix mai krax
         caux rhawm Maix, awm pa koe gumlox Maix liak.
         59 Yam keud aux grawng krax pa hu aux khankix, caong aux deeh tieh ti hu ka grawng pa
         hoik kham sakse heue.
         60 Aux ang lai koi, nied tix hawt yuh ka lox tawm beenli Maix heue.
         61 Viang pui pa ang rahsee rob vung viang aux kawx, aux ang doh pi awm ka lox tawm beenli
         Maix heue.
         62 Yam jhak aux ka krax prawng ca Maix hawt beenli khankix, aux kaoh yam greung sawm
         mai yaogyaw ka bwanson Maix heue.
         63 Aux yuh paox pie ka pui pa lhat graung ka Maix mai pui pa nghiet ka lox pa sidiex
         gau Maix khankix heue.
         64 Siyiex eue, krax caux rhawm Maix hoik naog ka piang haktiex mai gau aux ka lox tawm
         beenli Maix liak.
         65 Siyiex eue, Maix yuh bwanson ka siliex Maix awm pa koe gumlox Maix heue.
         66 Tawx pa tawng pa yung cuyi pingnya pa mhawm ka aux, kheu aux yum rhawm Ka lox tawm
         beenli Maix heue.
         67 Ka sivoe ang aux nyang yaox ti kham geu krax kha rhawm, aux hoik lud krax hu tix
         heue. Viang mawh nan yam in, aux hoik deeh hawt ka gumlox Maix heue.
         68 Maix koe rhawm pa mhawm mhiem mai rhawm pa chix yuh bwanson heue. Gau aux ka lox
         tawm beenli Maix liak.
         69 Viang pui ting rhawm ting rhi khankix ot tang plak mai keud lox pie lhien kawx, aux
         tak viex khawm rhawm rhi mai priex ti hawt gumlox pa sidiex gau Maix heue.
         70 Rhawm kix hoik awm lon bee, phan mawh aux, gaux rhawm gaux rhi ka lox tawm beenli
         Maix heue.
         71 Kra pa kha rhawm aux, mawh pa ting bwanson, son aux grawh grawng nawh, sonsang gau
         aux ka lox tawm beenli Maix heue.
         72 Lox tawm beenli pa kaoh khaing jheeh Maix nie lheu mhawm khaing mau khri kaing rheng,
         kaing mheen ka son aux heue.
         73 Taix Maix hoik yuh aux mai kieh aux mawh pakpeung tix mai kieh aux tawng krax tawng
         yung sonsang chix gau aux lox tawm beenli Maix liak.
         74 Pui pa lhat graung ka Maix khankix, yam yaox kix ka aux gaux rhawm, mawh kheu krox
         jun aux ka gumlox Maix heue.
         75 Siyiex eue, aux tawng grawng krax prawng ca Maix mawh pa mawh meh mai pa kieh Maix
         aux yaox krax kha rhawm khaw mai sijax mukheu Maix heue.
         76 Aux rawg mhaing ka Maix, awm koe lox mukheu Maix, tawx krax caux rhawm Maix kieh
         aux nyawm rhawm liak.
         77 Kieh krax caux rhawm Maix hoek ka piang aux mai kieh aux im ju liak. Grawh grawng
         nawh, aux gaux rhawm ka lox tawm beenli Maix heue.
         78 Kieh pui pa ting rhawm rhi khankix kaig tua liak. Mawh kheu kix nieb yuh pa ang rahsee
         ka aux, phan mawh aux, doh keud ka lox pa sidiex gau Maix heue.
         79 Pui pa lhat graung ka Maix mai pui pa tawng ka Maix, sakse pa kham Maix ti deuh khankix
         tak deeh hoek ka aux heue.
         80 Kieh rhawm aux grum naog ka lox tawm beenli Maix, kieh aux luan khaing krax pa kaig
         tua liak.
         81 Ju aux krox ju ka bwanson krax taoh Maix mai aux iak riang hu heue. Viang mawh kawx
         nan, aux krox jun ka gumlox Maix heue.
         82 Ngai aux krox jun ka gumlox Maix mai iak riang hu mai Maix tak tawx krax nyawm rhawm
         ka aux bawg yam lai mawx?
         83 Aux hoik awm singiien rawm pa krat singao, viang mawh nan, aux ang doh pi awm ka
         lox tawm beenli Maix heue.
         84 Aux kawn sang yaox ti ot bawg yam miex grheung? Maix tak prawng ca ka pui pa tuktiak
         tukte ka aux lai mawx?
         85 Pui pa ting rhawm mai pa lheu ka lox tawm beenli Maix khankix, hoik kaong daux ka
         son aux heue.
         86 Lox tawm beenli Maix khawmuik mawh pa grum mai sijax mukheu heue. Kix nieb tuktiak
         tukte ka aux, teem ka aux liak.
         87 Kix dex teei ti tik aux khaing piang haktiex, viang mawh nan, aux ang tik ka lox
         pa sidiex gau Maix heue.
         88 Kieh aux im ju awm krax caux rhawm Maix liak. Aux tak priex ti hawt ka gumlox pa
         kham Maix ka jheeh tix heue.
         89 Siyiex eue, gumlox Maix kaux cong ka piang raoma jheung jheung heue.
         90 Sijax mukheu Maix kaux cong piang ceu pui leeing ju heue. Maix hoik phan haktiex
         mai kieh nawh kaux cong jheung jheung heue.
         91 Can pa koe khawmuik mawh siliex Maix mai krax prawng ca Maix kaux cong tom hoek singaix
         heue.
         92 Phan aux ang gaux rhawm ka beenli Maix, aux hoik dawg laux leeing yam yaox aux krax
         kha rhawm heue.
         93 Aux ang pi awm ka ceu pa sidiex gau Maix tix bawg kawx, grawh grawng nawh, Maix kieh
         aux im ka lox beenli Maix heue.
         94 Aux mawh cie Maix heue. taoh ka aux, mawh kheu sawg aux ka lox pa sidiex gau Maix
         heue.
         95 Pui pa ang rahsee khankix, kix pau tix sang yuh aux laux leeing heue. Viang mawh
         kawx nan, aux tak doh keud ka grawng pa kham sakse heue.
         96 Aux hoik grum yaox dee sidah kuceu khawmuik mai gumlox beenli Maix mawh pa kied ting
         kied vieh heue.
         97 Aux kied moh ka lox tawm beenli Maix sigrien sigre mai aux doh keud mai lih rhawm
         ka leeing lang singaix heue.
         98 Lox tawm beenli Maix khankix, kieh aux nie lheu koe cuyi pingnya khaing pui pa koeng
         ka aux khankix mai beenli an, kaux cong mai aux jheung jheung heue.
         99 Aux nie lheu tawng khaing sara cao gau tix mawh kheu doh keud aux ka pa kham sakse
         heue.
         100 Mawh kheu priex aux tix hawt ka lox pa sidiex gau Maix mai nie lheu koe krax tawng
         yung khaing pui pa riex ju khankix heue.
         101 Aux tik ka ceu pa ang mhawm mai priex tix hawt ka gumlox Maix heue.
         102 Aux ang tang hu khaing krax prawng ca Maix, mawh kheu hoik gau Maix ka aux heue.
         103 Gumlox Maix sidaing tie ka daux ghok aux mai nie lheu tie khaing rawm hia ka daux
         jheeh aux heue.
         104 Krax tawng krax yung aux, haok hwan, mawh kheu lox pa sidiex gau Maix mai aux koeng
         ka krax pa ang mawh ang meh khankix heue.
         105 Gumlox Maix mawh kawk ngu sivoe caong aux mai kieh krax pa hu aux riang heue.
         106 Aux hoik tiextu ah nin, "Aux tak priex ti hawt krax prawng ca Maix rahsee heue."
         107 Siyiex eue, aux kied kha rhawm tix, kieh aux im ju awm pa koe gumlox Maix heue.
         108 Siyiex eue, aux khyox khaw ka Maix rieb ti teei ka krax pa tan lu aux khawm rhawmrhi
         mai tokaux jheeh jhai tix liak. Gau aux ka krax prawng ca Maix liak.
         109 Ju aux koe ka daux taix Maix jheung jheung heue. Viang mawh kawx nan, aux ang pi
         awm ka beenli Maix heue.
         110 Pui pa ang rahsee khankix, hoik taong ti deuh kie ka son aux heue. Viang mawh kawx
         nan, aux ang lud hu ka daux krax lox pa sidiex gau Maix heue.
         111 Aux rieb ti teei ka pa kham Maix ti deuh mhai sakse khankix, mawh son sin tokaux
         aux jheung jheung mai ceu ankix kieh rhawm aux gaux rhawm heue.
         112 Aux viex rhawm ti hawt ka lox tawm beenli Maix tom sidah jheung jheung heue.
         113 Aux koeng ka pui pa koe rhawm ra mu, pa nieb yuh khankix mai aux moh ka beenli Maix
         heue.
         114 Maix mawh dee mox aux mai kraung naing pa tiebtie aux mai krox jun ka gumlox Maix
         heue.
         115 Pui pa yuh phimap khankix eue, lih hu khaing aux heue. Tak priex ti hawt ka lox tawm
         beenli Siyiex heue.
         116 Joh jhan aux awm koe gumlox Maix mai kieh aux im ju liak. Paw kieh aux hoek krax
         pa kaig tua ka pa krox jun aux Maix liak.
         117 Teem coi ka aux sonsang pon krax pa nyawm rhawm mai tak hawt ka lox tawm beenli Maix
         jheung jheung heue.
         118 Maix tik vud ka pui pa lud krax ka lox tawm beenli Maix khankix heue. Pa keud kix
         mawh pa pie lhen heue.
         119 Maix deuh pui haktiex pa ang rahsee khankix khawmuik mawh kraung pa dah jum heue.
         Mawh kheu in, aux tom moh ka pa kham mhai sakse heue.
         120 Hauk haw aux pruh kheu kied lhat kied graung ka Maix, kheu krax prawng ca Maix heue.
         121 Aux yuh awm krax prawng ca mai prawng ca rahsee heue. Paw lai tik vud aux ka daux
         tawm taix pui pa tuktiak tukte ka aux liak.
         122 Maix rieb ti teei ka siliex Maix ka daux pa mhawm liak. Paw kieh pui pa ting rhawm
         khankix, tuktiaktukte ka siliex Maix liak.
         123 Ngai aux hoik iak riang ka pau tix bwanson krax taoh Maix mai gumlox pa rahsee Maix
         heue.
         124 Yuh ka aux awm koe Maix krax caux rhawm mai gau aux ka lox tawm beenli Maix liak.
         125 Aux mawh siliex Maix heue. Cauxrhawm tawx krax tawng yung ka aux mai kieh aux tawng
         pa kham sakse khankix liak.
         126 Bawg yam sang prawng ca Siyiex hoik hoek, grawh grawng nawh, kix hoik tik ka beenli
         Maix heue.
         127 Phan mawh aux, moh ka lox tawm beenli Maix, nie lheu khaing khri pa hoik thi heue.
         128 Mawh kheu in, aux priex ka lox pa sidiex gau Maix khawmuik, mawh pa rahsee mai koeng
         ka krax pa ang mawh meh heue.
         129 Grawng pa kham sakse khankix mawh ceu pa daox am mai ju aux priex ti hawt heue.
         130 Gumlox Maix mawh pa plak jhi pa riang ka pui pa ang tawng tidtix khankix, kieh deeh
         tawng heue.
         131 Aux ang jheeh tix mai taug mao ka simie ti pon ka lox tawm beenli Maix heue.
         132 Yuh bwanson jhak ka aux, awm pa sax yuh Maix ka kix pui pa moh ka ceu kaux Maix liak.
         133 Awm koe gumlox Maix, kieh diang caong aux kaux cong liak. Paw kieh phimap ting ka
         piang aux liak.
         134 Taoh aux lih khaing daux pui pa tuktiak tukte ka aux liak. Aux tak priex ti hawt
         ka lox sidiex gau Maix heue.
         135 Kieh pakngai Maix jhan riang ka piang aux mai gau aux ka lox tawm beenli Maix khankix
         liak.
         136 Mawh kheu ang kix priex ti hawt ka beenli Maix, rawm ngai aux lih awm rawm klawng
         heue.
         137 Siyiex eue, Maix mawh pa rahsee heue. Grawng krax prawng ca Maix khankix kawx, mawh
         pa rahsee heue.
         138 Sakse pa kham Maix ti deuh khankix, mawh pa khaw mai beenli pa rahsee mai pa kaux
         sijax tom nie heue.
         139 Aux sung sang laux rhawm tix, kheu pui pa koeng ka aux khankix, pi awm ka lox beenli
         Maix heue.
         140 Mawh kheu gumlox Maix mawh pa kied singax singeh mai mawh pa khaw rhawm siliex Maix
         khankix kah heue.
         141 Aux mawh pui pa iak, pa yaox ti kham geu ka pa nieb yuh pui pa ang cee ang cag kah
         heue. Viang mawh kawx nan, aux ang pi awm ka gumlox pa sidiex gau Maix khankix heue.
         142 Pa rahsee Maix mawh pa rahsee leeing ju heue. Beenli Maix mawh beenli pa kaux sijax
         heue.
         143 Viang pa nu pa khawm mai pa kha rhawm hoek ka piang aux kawx, lox tawm beenli Maix
         khankix, kieh aux gaux rhawm heue.
         144 Grawng pa kham sakse khankix mawh pa rahsee jheung jheung heue. Tawx krax tawng yung
         mai kieh aux im ju liak.
         145 Siyiex eue, aux viex khawm rhawm khawm rhi ti kok yo, nghiet ka lox aux liak. Aux
         tak priex ti hawt ka lox tawm beenli Maix heue.
         146 Aux kok yo ka Maix, taoh aux liak mai aux tak priex ti hawt sakse pa kham Maix khankix
         heue.
         147 Aux kok yo ka Maix, ka ang praix nyang riang, aux krox jun ka gumlox Maix heue.
         148 Ka sivoe ang ponsawm nyang bax luan, aux siduad mai doh keud ka gumlox Maix heue.
         149 Siyiex eue, awm koe krax caux rhawm Maix nghiet ka lox aux liak. Kieh aux im ju ka
         krax prawng ca Maix liak.
         150 Pui pa ang mhawm, pa keud ti yuh pa ang mhawm khankix hoik hoek dex aux, kix mawh
         pa singai khaing beenli Maix heue.
         151 Siyiex eue, Maix ot dex aux mai lox tawm beenli Maix khawmuik mawh pa kaux sijax
         heue.
         152 Aux hoik tawng pa kham sakse khankix, mawh pa kaux cong jheung jheung tom didix heue.
         153 Jhak ka pa kha rhawm mai taoh aux liak, aux ang pi awm beenli Maix heue.
         154 Priex aux mai taoh aux liak, kieh aux im ju awm pa koe gumlox Maix liak.
         155 Krax taoh Maix singai khaing pui pa ang rahsee khankix, mawh kheu ang kix sawg ka
         lox tawm beenli Maix khankix heue.
         156 Siyiex eue, rhawm pa caux rhawm Maix, koe tom nie heue. Kieh aux im ju awm pa khaw
         mai krax prawng ca Maix liak.
         157 Pui pa tuktiaktukte ka aux mai pui pa lah cha ka aux kied nie heue. Viang mawh kawx
         nan, aux ang via hu khaing grawng pa kham sakse khankix heue.
         158 Yam yaox aux ka pui pa ang kaux sijax khankix, aux song rhawm heue. Grawh grawng
         nawh, kix ang nghiet ka gumlox Maix heue.
         159 Jhak mai keud grawng pa moh aux, ka lox pa sidiex gau Maix khankix liak. Siyiex eue,
         kieh aux im ju awm pa koe pa caux rhawm Maix liak.
         160 Gumlox Maix khawmuik mawh pa mawh meh heue. Pa prawng ca Maix ti deuh khawmuik mawh
         pa kaux cong jheung jheung heue.
         161 Viang simiang khankix tuktiaktukte aux ka pa ang tie koe grawng kawx, rhawm aux lhat
         graung ka gumlox Maix heue.
         162 Aux gaux rhawm ka gumlox Maix, awm pui pa yaox ka kraung khrai pa ngawh heue.
         163 Aux seeing brai mai nieh mhong ka lox pie lhen heue. Viang mawh kawx nan, aux moh
         ka lox beenli Maix heue.
         164 Aux yaogyaw ka Maix, tix singaix aliah bawg, kheu krax prawng ca Maix mawh pa rahsee
         heue.
         165 Pui pa moh ka gumlox beenli Maix khankix, ang koe krax laux rhawm mai pon pa nhim
         tom nie heue.
         166 Siyiex eue, aux krox jun ka bwanson krax taoh Maix mai priex ti hawt lox tawm beenli
         Maix heue.
         167 Ju aux priex ti hawt ka pa hoik kham Maix ti deuh mhai sakse khankix mai aux kied
         moh sigrien sigre heue.
         168 Aux priex ti hawt ka lox pa sidiex gau Maix mai pa kham Maix ti deuh sakse khankix
         heue. Daux krax aux khawmuik koe sivoe Maix heue.
         169 Siyiex eue, kieh lox pa kok yo aux hoek sivoe ngai Maix liak. Tawx krax tawng yung
         ka aux awm pa koe gumlox Maix liak.
         170 Kieh lox pa rawg pa mhaing aux hoek sivoe ngai Maix liak. Taoh ka aux awm pa koe
         gumlox Maix liak.
         171 Jheeh aux tak ah lox yaogyaw, mawh kheu gau Maix aux ka lox tawm beenli Maix khankix
         heue.
         172 Dak aux tak ah lox rhax ka gumlox Maix, mawh kheu lox tawm beenli Maix mawh pa rahsee
         heue.
         173 Kieh taix Maix teem ka aux, mawh kheu aux laug ti teei ka lox sidiex gau Maix heue.
         174 Siyiex eue, aux krox jun ka bwanson krax taoh Maix heue. Aux gaux rhawm gaux ka daux
         beenli Maix heue.
         175 Kieh aux im ju mai yaogyaw ka Maix mai teem ka aux ka krax prawng ca Maix liak.
         176 Aux hoik lud krax hu, awm yung pa hoik grai hu tix mu mai sawg ka aux liak. Aux ang
         pi awm ka lox tawm beenli Maix heue.
         
            

         
      
   
      
         120
1 Aux kok yo ka Siyiex yam yaox aux krax kha rhawm mai Nawh nghiet ka lox aux heue.
         2 Siyiex eue, taoh ju aux lih khaing jheeh pui pa ang koe sijax mai khaing dak pa pie
         lhen liak.
         3 Dak pa pie lhen eue, Nawh Cao tak tawx patix ka maix, Nawh tak baox tawx sonsang
         baox pon maix patix,
         4 Nawh Cao tak awm te lawm pui pa ting riang mai gaox ngu pa kied hax heue.
         5 Aux koe krax kha rhawm, yam ot ka daux haktiex Mesiek mai ka daux nyiex gox Keda
         heue.
         6 Ju aux hoik rheung ot tau mai pui pa koeng ka pa nhim heue.
         7 Aux moh ka plak pa nhim, phan aux krai yuh nan, kix simie ti puing naing heue.

1 Aux maong ti jhak ka gawng lua khankix, krax pa teem aux kaoh khaing dee mawx?
         2 Krax pa teem aux kaoh khaing Siyiex Cao pa yuh raoma mai haktiex heue.
         3 Nawh Cao ang kieh caong maix cang klad mai Cao pa pau maix ang it heue.
         4 Jhak heue, Cao pa pau ka ceu pui Isarelax ang gaing ang it heue.
         5 Siyiex mawh Cao pa priex maix heue. Siyiex mawh veei dee deuh maix rhawm mai ot plak
         taix khawn dawm maix heue.
         6 Yam ponngaix tawx singaix, yam ponbo tawx khix mai: ang kieh maix krox tix heue.
         7 Siyiex tiebtie ka pa ang mhawm pa caox khawmuik mai priex ka ju maix heue.
         8 Siyiex tak priex yam lih yam laig maix, jah tom yam in mai hu sivoe ngai ang jud
         ang jai heue.
         
            

         
      
   
      
         122
1 Yam ah kix ka aux ex hu ka daux nyiex Siyiex ex, aux kied koe krax gaux rhawm heue.
         2 Veng Yerusaliem eue, caong ex cung ka daux siviex maix khankix heue.
         3 Veng Yerusaliem, hoik yuh pa mhawm, pa awm paox tix.
         4 Ka daux veng an, awm pa koe lox tawm beenli ka ceu pui Isarelax pa mawh pui Siyiex,
         sonsang haok kix ti yaogyaw ka ceu kaux Siyiex tan heue.
         5 Dangngeung dee prawng ca hawt beenli mai dangngeung ceu cad simiang Davit koe tan
         heue.
         6 Rawg bwan sonsang yiien yawg veng Yerusaliem mai can pui pa moh ka veng an, tak pon
         pa nyawm rhawm heue.
         7 Kieh pa yiien yawg koe ka guh veng maix mai kieh koe krax nyawm rhawm ka daux nyiex
         haw Maix liak.
         8 Aux tak krai ah nin ka son puxaik mai paox grawm khankix, "Kieh pa yiien yawg koe
         ka daux maix liak."
         9 Aux tak sawg bwanson son maix ka daux nyiex Siyiex heue.

1 Aux maong ti jhak ka Siyiex pa ot ka piang meung raoma heue.
         2 Awm siliex khankix, maong ti jhak ka taix Simiang kix mai awm bun siliex khankix
         maong ti jhak ka taix miex simiang kix khankix, ex kawx maong ti jhak ka Siyiex tom
         pon ex bwanson krax caux rhawm Maix heue.
         3 Siyiex eue, yuh bwanson caux rhawm ka ex liak. Mawh kheu hoik yaox ex ti kham geu
         ka krax pa kaig tua tom nie heue.
         4 Ju ex hoik yaox ti kham geu ka pui pa nieb ah pa ang cee ang cag mai pa salao mai
         pui pa ting rhawm khankix, yuh ti kieh ex kaig tua tom nie heue.
         
            

         
      
   
      
         124
1 Ceu pui Isarelax ah nin, "Keud ti yaox phan Siyiex ang ot plak ex,
         2 pui pa koeng ka ex tang plak khankix,
         3 Krax pa song rhawm kix lih mai hoik bleet ti ih ex khawm kaux khawm ju pleue.
         4 Yam an, rawm khankix kheem ex mai rawm klawng khankix hoik jao hu ka piang ju ex
         pleue,
         5 rawm klawng caox khankix hoik jao hu ka piang ju ex pleue."
         6 Kieh Siyiex pa ang tawx ex hoek ka krax pa laux leeing ting bwan son heue.
         7 Ju ex hoik pon ti luan hu, awm sim pa luan khaing maox jhawk pa taong kix, ex kawx
         hoik pon ti luan kheu hoik dud maox jhawk heue.
         8 Cao pa teem ex koe ka daux ceu kaux Siyiex Cao pa yuh raoma mai haktiex heue.

1 Pui pa deuh rhawm ka Siyiex kaux cong jheung jheung, awm gawng Zion ang chix gah
         greed tix bawg kawx heue.
         2 Awm rob gawng hawt vung viang veng Yerusaliem, Siyiex rob hawt pui Nawh khankix,
         jah tom yam in mai hu sivoe ngai leeing ju heue.
         3 Pui pa rahsee khankix, tak ang pon ti yuh phimap mai krong pliah pui pa ang rahsee
         khankix ang lai pon ti giex kaing ka piang sin pui pa rahsee heue.
         4 Siyiex eue, yuh bwanson ka pui pa mhawm mai pui pa rahsee daux rhawm khankix liak.
         5 Pui pa lud hu ka krax pa kawk vawk khankix, Siyiex tak teei lih tau mai pui pa ang
         rahsee khankix heue. Kieh pa nhim koe tau mai ceu pui Isarelax liak.

1 Yam kieh Siyiex pui Zion pa phyawk hu deeh hoek, ex awm ngie pui pa camaox heue.
         2 Yam an, jheeh ex grum naog ka krax nyiah mai dak ex grum naog ka lox rhax pa gaux
         rhawm heue. Pui tang ceu khankix kawx, ah nin, "Siyiex hoik yuh kaing pa ting son
         kix heue."
         3 Siyiex hoik yuh kaing pa ting lhaong son ex mai ex kawx, koe krax gaux rhawm kah
         heue.
         4 Siyiex eue, can ex pa hoik phyawk hu khankix kieh deeh hoek awm rawm klawng plak
         seh liak.
         5 Pui pa jah rawm ngai mai rhuat simie khankix, tak gaux rhawm gaux rhi mai vawg nghox
         heue.
         6 Pui pa jah rawm ngai mai viex simie lih hu sonsang rhuat, tak sang deeh viex lhiem
         nghox hoek khawm gaux rhawm tix tete heue.

1 Phan Siyiex ang yuh nyiex, kix pa yuh mawh pa giex going heue. Phan Siyiex ang pau
         veng in, kix cao pa pau mawh pa giex going heue.
         2 Viang pex kaoh caocao mai ang it tom lha pon sawm kawx, viang khin kha tix ih priex
         kawx, ang koe bwanson. Siyiex tawx krax pa nyawm it ka pui pa moh Nawh khankix heue.
         3 Can kawn praix pa keh khankix mawh bwan son, sin pa tawx Siyiex. Mawh totaix pa tawx
         Nawh Cao heue.
         4 Kawn praix pa keh yam awn ju khankix, awm te pa koe ka daux taix pui pa kwa pa vao
         heue.
         5 Pui pa naog mawk te ka kix, koe bwanson heue. Kix ang koe pa kaig tua mai: tak tieb
         tie ka pui pa koeng ka daux diang siviex heue.

1 Pui pa lhat graung ka Siyiex mai pa hawt hu ka daux krax Nawh khankix, koe bwanson
         heue.
         2 Phan yuh nan maix tak yaox ti ih ka ceu pa yuh ka taix tix heue. Maix tak koe bwanson
         mai yaox ti ih mhawm mhawm heue.
         3 Moeng maix tak awm nhu plix siiet pa plix tom nie, ka daux nyiex maix kawn praix
         maix rob vung viang pheen sawm maix, awm khaox sanlun pa sum ti deuh heue.
         4 Pui pa lhat graung ka Siyiex khankix koe bwanson yuh nan heue.
         5 Siyiex, tak ot ka piang gawng Zion mai nawb bwanson ka maix mai maix tak yaox bwanson
         pa pon veng Yerusaliem ka ju maix heue.
         6 Tak sang kieh maix yaox ka kawn saux maix khankix heue. Kieh pa nhim koe ka piang
         ceu pui Isarelax liak.

1 Ceu pui Isarelax ah nin, "Kix hoik tuktiaktukte aux, tom yam awn ju aux miex bawg
         nhieh,
         2 kix hoik tuktiaktukte aux, tom yam awn ju aux miex bawg nhieh, viang mawh nan kix
         ang pex aux."
         3 Pui pa thai khankix, thai ka piang si-ang krawng aux, rhoi thai kied lang awm khaix
         mug heue.
         4 Siyiex mawh pa rahsee heue. Nawh tat dud ka maox pui pa ang rahsee khankix heue.
         5 Can pui pa koeng ka veng Zion khankix khawmuik, kieh kix hoek krax pa kaig tua mai
         deeh dak plak khaix liak.
         6 Kieh kix awm rib pa kuah piang braux nyiex mai kieh kix lak kroh hu ka ang pui nyang
         reeig ti tik heue.
         7 Pui pa vawg ka rib an, ang lai pon pie ti jhawp mai pui pa jhoi nawh kawx, ang pon
         ti glien heue.
         8 Can pui pa lawng krax an, ang pon ti ah, "Kieh bwanson Siyiex hoek ka piang pex liak.
         Ex deuh rhawm ka ceu kaux Siyiex mai nawb bwan ka pex heue."

1 Siyiex eue, aux ot ka dee raux dee nu mai kok yo ka Maix heue.
         2 Siyiex eue, veeh yhaok Maix, mhong ka lox aux mai nghiet ka lox pa rawg aux bwan
         liak.
         3 Siyiex eue, phan Maix tiem ti deuh ka phimap ex, pui mawx pon ti cung sivoe Maix.
         4 Pa chix ploi phimap mawh Maix, kieh ex lhat graung ka Maix heue.
         5 Aux krox ka Siyiex, ju aux kawx, krox jun ka Maix heue.
         6 Aux krox jun ka gumlox Maix mai ju aux kawx, krox jun ka Siyiex nie lheu khaing kix,
         pa krox jun yam bah riang praix ponngawb heue.
         7 Ceu pui Isarelax eue, krox jun ka Siyiex liak, grawh grawng nawh, krax caux rhawm
         mai bwanson krax taoh koe mai Siyiex tom nie heue.
         8 Nawh Cao taoh ti teei ceu pui Isarelax khaing daux phimap khawmuik heue.

1 Siyiex eue, rhawm aux ang lhaong mai ngai aux kawx ang maong ti jhak mai aux ang
         hu, ang hoek, ka daux kaing pa ting pa ang keung ka tokaux tix heue.
         2 Aux hoik fah rhawm ka tokaux tix mai ot nhim awm kawn nyawm pa prah peuex teeh miex
         mai rhawm aux kawx, awm kawn nyawm pa prah peuex heue.
         3 Can pui Isarelax eue, krox jun ka Siyiex jah tom yam in, hu sivoe ngai leeing ju
         heue.

1 Siyiex eue, doh keud ka Davit, pa yaox nawh ti kham geu mai krax kha rhawm nawh liak.
         2 Nawh hoik tiextu tix ka Siyiex pa ting sibrawm pa krub ceu pui Yakop ah nin,
         3 "Aux ang nyang laig ka daux nyiex dee ot tix, aux ang lai haok it ka piang ku dee
         it tix.
         4 Ang kieh ngai it mai ang kieh siyieb ngai aux yip,
         5 tom sidah ang aux nyang yaox nyiex dee ot Siyiex mai dee ot Siyiex pa ting sibrawm
         pa krub ceu pui Yakop kah heue.
         6 Ex hoik mhong nyiex gox Siyiex an koe ka meung Epharat, ka daux tiagtu heue."
         7 Laig ka daux nyiex bwan dee ot Nawh mai ex grux ngawng ti krub dex ngot dee deuh
         Nawh caong heue.
         8 Siyiex eue, tokaux Maix mai teug sijax mukheu mai min plakngai sibrawm Maix haok
         ot ka dee ot Maix liak.
         9 Kieh cao giex kaing li Maix khankix, ceep kraung pa rahsee mai kieh pui pa singaix
         Maix khankix rhax lai pa gaux rhawm liak.
         10 Mawh kheu jhak Maix ka plakngai siliex Maix Davit mai paw lai tik plakngai kaw pa
         hoik groi Maix rawm bee ka liak.
         11 Lox sijax mukheu pa hoik tiextu Siyiex ka Davit mai Nawh ang yuh laux ka sijax an
         mai Aux tak sang kieh simie ceu cad maix mawh pa ngawm ka piang dang ngeung maix heue.
         12 Phan kawn praix maix priex ti hawt yuh ka lox tawm beenli Aux mai grawng pa hoik
         kham Aux sakse, pa hoik gau Aux ka maix khankix, kawn praix kix kawx, tak sang pon
         ti ngawm ka piang dang ngeung maix jheung jheung leeing ju heue.
         13 Siyiex laug ti teei ka veng Zion mai khaw ka rhawm Nawh mai yuh mawh dee ot Nawh
         jheung jheung heue.
         14 Veng in mawh, veng dee ot Aux jheung jheung, mawh kheu simie Aux ti ot ka daux veng
         in heue.
         15 Aux tak nie lheu nawb bwanson, son pa ih ka nawh heue. Aux tak tawx pui pa hot sibhawm
         nawh ih pa ih tom sak heue.
         16 Aux tak kieh cao giex kaing li nawh khankix, jawg tix ceep ka kraung krax taoh mai
         pui pa singax singeh nawh khankix, ah lox sinum mai ah lox rhax pa gaux rhawm heue.
         17 Aux tak kieh rung lawm Davit lih tan heue. Aux hoik cox khre kawk ngu son kaw pa
         hoik groi Aux rawm bee heue.
         18 Aux tak teei krax pa kaig tua ceep ka pui pa koeng ka nawh khankix mai teei mhok
         khri nawh pa pruh riang ceep ka piang kaing nawh heue.

1 Puxaik pa ih rhawm rhi paox tix mai pa yuh paox pie ot tau, kied mhawm heue. Mai
         kied sidaing mhawm grang heue.
         2 Awm rawm bee pa hieh lih piang kaing Arun mai pa lih hu ka hauk jheeh nawh tom hoek
         ka ngawg sibex nawh heue.
         3 Awm rawm ciex pa koe ka piang gawng Heramon mai pa lih hu ka gawng Zion heue. Ka
         dee an, Siyiex hoik prawng ca ti deuh bwanson pa mhawm pa im ju leeing ju heue.

1 Siliex Siyiex pa pau ka daux nyiex Siyiex pon sawm khankix khawmuik eue, yaogyaw
         ka Siyiex heue.
         2 Yaog taix tix ka dee singax singeh mai yaogyaw ka Siyiex heue.
         3 Kieh Siyiex Cao pa yuh raoma mai haktiex, ot ka piang gawng Zion mai nawb bwanson
         ka maix liak.

1 Yaogyaw ka ceu kaux Siyiex heue. Siliex Siyiex khankix eue, yaogyaw ka Nawh heue.
         2 Pex pa cung ka daux nyiex Siyiex khankix mai pa pau ka jaong num nyiex Siyiex ex
         khankix eue, yaogyaw heue.
         3 Mawh kheu Siyiex mawh pa jiet mhawm mai yaogyaw ka Siyiex heue. Rhax lai yaogyaw
         ka ceu kaux Nawh heue. Pa yuh nan mawh pa mhawm grang heue.
         4 Grawh grawng nawh, Simiang hoik laug ti teei ka ceu Yakop son Nawh mai ceu pui Isarelax
         mawh kraung cie Nawh heue.
         5 Aux tawng grawng Siyiex ex mawh Cao pa ting khaing siyiex khawmuik heue.
         6 Siyiex an, awm pa simie Nawh, Nawh Cao hoik yuh raoma mai haktiex mai rawm sigrit
         sigra pa raux pa mox kudah kudee heue.
         7 Nawh Cao kieh bhawm rawm haok ka dee sidah haktiex heue. Nawh Cao yuh pukplak praix
         pa viex lhiex mai Nawh Cao teei bhaung lih khaing daux teug kraung Nawh heue.
         8 Nawh Cao plaux kawn Ai ka daux meung Ejiptux, jah ka pui tom hoek ka to brie heue.
         9 Meung Ejiptux eue, Nawh ploi sakse grawng ceu pa daox am khankix, hoek ka maix, jah
         ka Pharaw mai siliex nawh mai pui nawh khawmuik heue.
         10 Nawh Cao yuh ka ceu pui tom nie laux leeing mai simiang pa ting min pa mawh,
         11 Sihon simiang meung Amawrix mai Awgax simiang meung Bashan khankix yum mai yuh ka
         meung Khanan laux leeing khawmuik heue.
         12 Teei ti tawx haktiex an, mawh dee ot kix pa mawh sin pui Nawh Isarelax khankix heue.
         13 Siyiex eue, ceu kaux Maix kaux cong jheung jheung mai Siyiex eue, ceu kaux Maix mawh
         pa doh keud ka ku ju leeing ju heue.
         14 Siyiex prawng ca ka plak pui cie Nawh khankix mai doh keud ka son siliex Nawh khankix
         heue.
         15 Riang grang pa krub pui tang ceu khankix, mawh mau, mawh khri heue. Mawh kraung pa
         yuh pui ka taix tix heue.
         16 Koe jheeh kawx, ang chix sikah, kix koe ngai kawx, ang chix yaox,
         17 mai kix koe yhaok kawx, ang chix mhong, ka daux jheeh kix ang koe ju toek bhawm lih,
         bhawm laig heue.
         18 Cao yuh khawm cao pa deuh rhawm kah kix hoik awm paox tix heue.
         19 Ceu pui Isarelax eue, yaogyaw ka Siyiex heue. Ceu pui Arun eue, yaogyaw ka Siyiex
         heue.
         20 Ceu pui Lewix eue, yaogyaw ka Siyiex heue. Pex pa lhat graung ka Siyiex khankix eue,
         yaogyaw ka Siyiex heue.
         21 Kieh koe bwanson ka Siyiex pa ot ka daux veng Yerusaliem mai ka piang gawng Zion
         liak. Haleluya!

1 Yaogyaw ka bwanson Siyiex, mawh kheu jiet mhawm Nawh mai krax caux rhawm Nawh koe
         jheung jheung leeing ju heue.
         2 Yaogyaw ka bwanson Siyiex, mawh kheu mawh Nawh pa ting ka piang siyiex khawmuik mai
         krax caux rhawm Nawh koe jheung jheung leeing ju heue.
         3 Yaogyaw ka bwanson Simiang, mawh kheu mawh Nawh pa ting ka piang Simiang khawmuik
         mai krax caux rhawm Nawh koe jheung jheung leeing ju heue.
         4 Yaogyaw ka Cao pa yuh ceu pa daox am tix kaux khaing, kheu koe krax caux rhawm Nawh
         jheung jheung leeing ju heue.
         5 Nawh teei cuyi pingnya mai yuh raoma, mawh kheu krax caux rhawm Nawh koe jheung jheung
         leeing ju heue.
         6 Nawh tawm haktiex ka piang rawm khankix, mawh kheu krax caux rhawm Nawh koe jheung
         jheung leeing ju heue.
         7 Nawh yuh pa riang pa ting, mawh kheu krax caux rhawm Nawh koe jheung jheung leeing
         ju heue.
         8 Nawh yuh singaix kieh mawh son pon singaix, mawh kheu krax caux rhawm Nawh koe jheung
         jheung leeing ju heue.
         9 Nawh yuh khix mai simuing khankix, kieh mawh son ponsawm heue. Mawh kheu krax caux
         rhawm Nawh koe jheung jheung leeing ju heue.
         10 Nawh plaux kawn Ai meung Ejiptux yum, mawh kheu krax caux rhawm Nawh koe jheung jheung
         leeing ju heue.
         11 Nawh taoh ceu pui Isarelax lih khaing kix, mawh kheu krax caux rhawm Nawh koe jheung
         jheung leeing ju heue.
         12 Nawh teei taix pa ting sibrawm mai nyeu plawng taix tix yuh nan, mawh kheu krax caux
         rhawm Nawh koe jheung jheung leeing ju heue.
         13 Yam tiang kix rawm sigrit sigra Edom dud hu khawm ra plak, mawh kheu krax caux rhawm
         Nawh koe jheung jheung leeing ju heue.
         14 Kieh ceu pui Isarelax khankix preeng hu ka daux rawm sigrit sigra, mawh kheu krax
         caux rhawm Nawh koe jheung jheung leeing ju heue.
         15 Teei Pharaw mai cao giex kaing naing nawh khankix, goh ka daux rawm sigrit sigra
         Edom, mawh kheu krax caux rhawm Nawh koe jheung jheung leeing ju heue.
         16 Nawh teei pui Nawh khankix hu tawx ka daux tiagtu, mawh kheu krax caux rhawm Nawh
         koe jheung jheung leeing ju heue.
         17 Nawh yuh ka simiang ting khankix laux leeing, mawh kheu krax caux rhawm Nawh koe
         jheung jheung leeing ju heue.
         18 Nawh teei simiang pa ting min plakngai khankix yum, mawh kheu krax caux rhawm Nawh
         koe jheung jheung leeing ju heue.
         19 Nawh teei Sihon simiang meung Amawrix yum, mawh kheu krax caux rhawm Nawh koe jheung
         jheung leeing ju heue.
         20 Nawh teei Awgax simiang meung Bashan yum, mawh kheu krax caux rhawm Nawh koe jheung
         jheung leeing ju heue.
         21 Nawh teei haktiex dee ot kix tawx sin ka kix, mawh kheu krax caux rhawm Nawh koe
         jheung jheung leeing ju heue.
         22 Nawh teei ti tawx sin ka siliex Nawh ceu pui Isarelax khankix, mawh kheu krax caux
         rhawm Nawh koe jheung jheung leeing ju heue.
         23 Nawh doh keud ka ex, yam yaox ex ti ot dee tiiem, mawh kheu krax caux rhawm Nawh
         koe jheung jheung leeing ju heue.
         24 Nawh hoik taoh ex lih khaing daux tawm taix pui pa koeng ka ex, mawh kheu krax caux
         rhawm Nawh koe jheung jheung leeing ju heue.
         25 Nawh tawx ceu pa ih ka can pa koe khawmuik, mawh kheu krax caux rhawm Nawh koe jheung
         jheung leeing ju heue.
         26 Yaogyaw ka bwanson Siyiex, Cao raoma, mawh kheu krax caux rhawm Nawh koe jheung jheung
         leeing ju heue.

1 Ex ngawm dex praok rawm klawng Babulon khankix mai doh keud ka veng Zion mai yiiem
         heue.
         2 Ting ex khankix, ex teei ti fak ka khaox siglai khankix ka dee an heue.
         3 Grawh grawng nawh, ka dee an kix pa viex ex hu khankix, nhie ex rhax lai mai tuktiak
         ka ex, "Ah ex mhong lox pa gaux rhawm mai lox rhax pa rhax pex ka gawng Zion tix phuk
         ka ex liak."
         4 Ex tak pon ah lox rhax Siyiex, ka meung tang dah yuh ka mawx?
         5 Veng Yerusaliem eue, phan aux pi awm ka maix, kieh taix khawn dawm aux, pi awm ka
         pa chix tix liak.
         6 Phan aux ang doh keud ka maix, phan aux ang teei ka veng Yerusaliem mai deuh ka dee
         mhawm, lheu khaing pa gaux rhawm pa ting aux kieh dak aux, kawb ka ghok aux liak.
         7 Siyiex eue, doh keud ka singaix hoek yuh kix veng Yerusaliem laux, ceu pui Edom khankix
         ah nin, "Yuh nawh laux, yuh nawh laux, yuh laux tom hoek ka jaong num nawh heue."
         8 Kawn bun Babulon eue maix tak sang hoek krax laux leeing heue. Pui pa deeh viied
         phimap ka maix awm pa hoik yuh maix ka ex, koe bwanson heue.
         9 Pui pa teei kawn praix maix mai blok ka piang simaox, koe bwanson heue.

1 Siyiex eue, aux tak viex khawm rhawm rhi tix yaogyaw ka Maix heue. Aux tak rhax lai
         yaogyaw ka Maix sivoe ngai siyiex kix heue.
         2 Aux tak grux gawng ti krub Maix ka daux nyiex bwan Maix pa singax singeh mai yaogyaw
         ceu kaux Maix, kheu krax caux rhawm Maix mai sijax mukheu Maix heue. Grawh grawng
         nawh, Maix nie lheu kieh sijax mukheu Maix ting khaing ceu kaux Maix heue.
         3 Singaix kok yo aux ka Maix, Maix nghiet ka lox aux mai teei sibrawm Maix, kieh ju
         aux deeh koe riang rao heue.
         4 Siyiex eue mai simiang haktiex yaogyaw ka min plakngai Maix, kheu hoik mhong kix
         lox pa hoik lih khaing jheeh Maix khankix heue.
         5 Kix tak hawt ka daux krax Siyiex mai rhax lai heue. Grawh grawng nawh, min plakngai
         Siyiex kied ting heue.
         6 Siyiex, viang mawh Nawh pa ot dee lhaong kawx, jhak ka pui pa awn rhawm heue. Pui
         pa ting rhawm rhi khankix, Nawh Cao hoik tawng tom dee singai heue.
         7 Viang aux hu ka daux pa kha rhawm tom nie kawx, Maix tak kieh aux im ju heue. Maix
         nyeu taix tix ka pui pa koeng, pa kied song rhawm ka aux khankix, taix khawn dawm
         Maix taoh ti teei ka aux heue.
         8 Siyiex, tak kieh grawng pa dex mai aux hoik, Siyiex eue, krax caux rhawm Maix, kaux
         cong jheung jheung leeing ju, Maix paw lai tik ka ceu pa hoik yuh Maix ka taix tix
         liak.
         
            

         
      
   
      
         139
1 Siyiex eue, Maix chawk cheng tix yaox aux Maix tawng heue.
         2 Maix hoik tawng ka pa ngawm aux mai pa cung aux heue. Maix ot dee singai mai tawng
         ka pa keud sawn aux heue.
         3 Maix chawk cheng ti yaox ka pa hu pa it aux mai Maix tawng ka jhawm hu jhawm ing
         aux khawmuik heue.
         4 Ka sivoe ang aux nyang lih lox tix gum kawx, Siyiex eue, Maix hoik tawng ka grawng
         khawmuik heue.
         5 Maix ot hawt vung viang mai aux mai teei taix Maix deuh ka piang aux heue.
         6 Krax tawng krax yung an khankix, mawh ceu pa daox am, pa ang aux lai chix yuh, ang
         lai pon ti hoek krup kah heue.
         7 Aux tak sang hu dee mawx? Sonsang luan khaing Khwan Maix? Tak sang to dee mawx? Sonsang
         luan khaing pakngai Maix?
         8 Phan aux haok daux raoma kawx, Maix hoik ot tan, phan aux tawm ti it ka daux meung
         yum kawx, Maix hoik ot tan heue.
         9 Phan aux teei pruik ponngawb mai hu dee sidah rawm sigrit sigra kawx,
         10 Ka dee an kawx, taix Maix tak tawx ka aux mai taix khawn dawm Maix giex ka aux heue.
         11 Phan aux ah, pa faik kheem aux, yam ponsawm kawx pa riang jhan rob vung viang aux
         heue.
         12 Pa faik ang doh pon kheem sivoe ngai Maix tix ceu kawx, ponsawm riang awm pon singaix,
         pa riang kiex pa faik awm paox tix sivoe ngai Maix heue.
         13 Maix hoik phan hoik yuh sok lax aux mai tokaux aux khawmuik, ka daux vaig miex aux
         heue.
         14 Aux tak yaogyaw ka Maix, mawh kheu aux hoik grum naog ka mhai rug ceu pa daox am
         mai ceu pa lhat graung khankix heue. Kaing pa yuh Maix in khankix mawh ceu pa daox
         am mai ju aux hoik tawng mawh tete heue.
         15 Tokaux aux hoik sidawng sivoe ngai Maix, yam kleuk yam yuh Maix aux, ka greem tiex
         ka dee glip heue.
         16 Ka ang aux nyang bax mawh pui, Maix hoik yaox heue. Ka sivoe ang Maix nyang yuh ka
         ceu an khankix tix ceu kawx, Maix hoik tiem ti deuh daux carang Maix khawmuik heue.
         17 Siyiex aux eue, krax pa keud pa sawn Maix ka aux mawh ceu pa kied ting ngawh ting
         jum mai kied nie sigrien sigre heue.
         18 Phan aux simin ti yaox nawh, nie lheu nie khaing mhaik khankix heue. Yam siduad aux,
         ot tau mai Maix heue.
         19 Siyiex aux eue, Maix teei pui pa ang rahsee khankix yum liak. Pex pa pah pui yum
         khankix eue, lih hu khaing aux heue.
         20 Kix ah lox pa lah cha ka Maix mai pui pa koeng ka Maix khankix, nieb ah lox pa ang
         cee ang cag ka Maix heue.
         21 Siyiex eue, aux koeng ka pui pa koeng ka Maix khankix, ang mawh lie? Aux seeing brai
         ka pui pa cung tang plak ang mawh lie?
         22 Aux koeng ka kix, khawm rhawm rhi tix mai deuh kix mawh pui pa koeng aux heue.
         23 Siyiex aux eue, Maix chawk cheng ka aux mai tawng daux rhawm aux heue. Cheu ti yaox
         aux mai tawng ka rhawm pa keud sawn aux liak.
         24 Jhak ka aux, hu ang hu ka daux krax pa caox lie? tawx aux hu ka daux krax leeing
         ju liak.

1 Simiang siyiex eue, taoh aux khaing tawm taix pui pa caox liak. Tiebtie teem aux
         khaing tawm taix pui pa caox khankix liak.
         2 Kix keud ceu pa ang mhawm ka daux rhawm tix, kix cheeik naing koe ku singaix jheung
         jheung heue.
         3 Kix klaing dak tix awm siuing, siyieb jheeh kix koe cai awm siuing pa vao heue.
         4 Siyiex eue, tiebtie mai teem aux khaing tawm taix pui pa ang rahsee mai tiebtie teem
         aux khaing tawm taix pui pa caox caig mai keud ti sang kieh aux goh heue.
         5 Pui pa ting rhawm khankix, teei maox siah mai mox ti taong kie ka son aux, kix teei
         rub di ti deuh ka daux krax ka son aux heue.
         6 Aux krai ti deuh ka Siyiex ah nin, "Maix mawh Siyiex aux heue. "Siyiex aux eue, nghiet
         ka lox pa rawg mhaing aux liak.
         7 Siyiex aux eue, sibrawm pa taoh Maix aux, Maix tawb kheem ka kaing aux singaix puing
         naing heue.
         8 Siyiex eue, paw lai tawx akhwang pa grum naog ka pui pa ang rahsee liak. Paw lai
         tawx krax pa keud kix grum naog liak.
         9 Yam yaog kix kaing mai rob vung viang aux, lox pa ang mhawm pa lih khaing jheeh kix,
         kieh deeh hoek ka piang kix liak.
         10 Kieh gaox ngu khankix rau ka piang kix liak. Kieh rau ka daux ngu mai ka daux pa
         kied raux liak. Paw kieh kix deeh pon kaoh tix bawg kawx heue.
         11 Pui pa ah lox pa caox caig khankix, paw kieh dee ot kix kaux cong piang haktiex in
         mai krax kha rhawm khankix, hawt leue khaix kix, pa mawh pui pa caox caig, tom sidah
         laux leeing heue.
         12 Aux tawng Siyiex teem ka pui pa hot sibhawm mai prawng ca ot plak pui pa hot sibhawm
         heue.
         13 Pui pa rahsee khankix, tak yaogyaw ka ceu kaux Maix mai pui pa rahsee ka daux rhawm
         rhi khankix, pon ti ot tau mai Maix heue.

1 Siyiex eue, aux kok yo Maix, nied ti hoek ka aux liak. Yam kok yo aux ka Maix, nghiet
         ka lox aux liak.
         2 Kieh pa rawg pa mhaing aux, awm nyawng bhawng pa sang gleeing ti tan mai kieh aux
         yaog taix tix rien awm krax pa tan plak ponbo sivoe ngai Maix liak.
         3 Siyiex eue, deuh pa tiebtie sivoe jheeh aux liak, pau siviex siyieb jheeh aux liak.
         4 Paw kieh rhawm aux keud ka ceu pa ang mhawm khankix, paw lai kieh aux neuex mai pui
         pa yuh phimap mai paw lai kieh aux hu ka daux krax pui pa ang rahsee khankix liak.
         Paw lai kieh aux ih ceu pa ih pui an khankix liak.
         5 Kieh pui pa rahsee sivied ti gau aux liak. Tak koe bwanson heue. Kieh nawh sidiex
         gau aux liak. Tak mawh rawm bee pa kraix ka kaing aux heue. Baox yuh kawx, paw kieh
         kaing aux thiang liak. Yam in aux ot tang plak mai rawg bwan grawng pui pa nieb yuh
         khankix heue.
         6 Pui ting cao giex kaing kix, ploi rau khaing daux rang, kix mhong lox aux heue. Lox
         an mawh pa nyawm ti nghiet.
         7 Awm prung prang khix lug pui, si-ang ex kawx, prung prang ka siviex meung yum heue.
         8 Siyiex eue, aux maong ti jhak ka Maix heue. Aux deuh rhawm ka Maix heue.
         9 Paw lai hieh ti tik ju aux liak, Maix kieh aux luan khaing kie pa taong kix son aux
         mai kieh aux luan khaing jhawk pa taong pui pa yuh phimap khankix liak.
         10 Yam hoik luan aux khaing khankix, kieh pui pa ang rahsee khankix, kieh cao kix deeh
         krix ka kie pa hoik taong kix tiru liak.

1 Aux kok yo ka Siyiex, aux rawg bwan mai kok yo ka Siyiex heue.
         2 Aux ah lox ngia sivoe ngai Nawh mai krai lao ceu pa kha rhawm ka sivoe ngai Nawh
         heue.
         3 Yam laux rhawm aux, Maix hoik tawng ka krax hu aux heue. Kix briex mox ti taong kie
         ka krax hu aux heue.
         4 Aux jhak ka plak taix khawn dawm mai ang yaox ka pui pa tawng aux mai ang koe krax
         glawd krax to, pui pa lhawk ka ju aux ka ang koe.
         5 Siyiex eue, aux kok yo ka Maix heue. Maix mawh dee deuh aux rhawm, sonsang pon aux
         ti ot meung dee ot pui pa im ju khankix heue.
         6 Nghiet ka lox pa kok yo aux, pui pa kha rhawm liak. Taoh aux lih khaing daux tawm
         taix pui pa tuktiaktukte ka aux liak. Mawh kheu kix ting riang t rao khaing aux heue.
         7 Taoh aux lih khaing daux thawng, sonsang pon aux ti yaogyaw ceu kaux Maix liak. Yam
         yuh Maix bwanson ka aux, kix pa mawh pui pa rahsee khankix, tak ot rob vung viang
         aux heue.

1 Siyiex eue, nghiet ka lox pa rawg aux bwan mai ceu pa rawg mhaing aux liak. Deeh
         pawk ka lox aux awm pa koe sijax mukheu mai pa rahsee Maix liak.
         2 Maix paw lai prawng ca aux liak, pui mawx ang ah, pui pa im ju khankix, pui pa ang
         koe phimap, pa rahsee sivoe ngai Maix ang koe tix kaux kawx.
         3 Pui pa koeng khankix, tuktiaktukte ka ju aux, dig ju aux tom hoek siglaing tiex mai
         kieh aux ot ka daux pa faik awm pui pa hoik rheung yum heue.
         4 Aux laux rhawm mai rhawm aux bih heue.
         5 Aux doh keuh ka singaix bawg pa hoik luan khankix dix mai keud can pa hoik yuh Maix
         khawmuik mai pa hoik yuh Maix ka taix tix khankix heue.
         6 Aux taung taix tix ka Maix heue. Mai ju aux simie ti ih Maix, awm tiex krox pa simie
         ti nyaux rawm heue.
         7 Siyiex eue, nied ti deeh pawk ka lox aux liak, aux hoik laux rhawm heue. Paw lai
         mox ngai Maix khaing aux, awm kix pa lih hu daux tiex heue.
         8 Kieh aux mhong krax caux rhawm Maix, yam ponngawb caocao liak, aux deuh rhawm ka
         Maix heue. Kieh Maix tawng krax hu aux liak, aux viex rhawm ti hu ka Maix heue.
         9 Siyiex eue, taoh aux khaing tawm taix pui pa koeng ka aux liak. Aux deuh rhawm ka
         Maix heue.
         10 Gau ka aux, sonsang chix hawt aux alo Maix liak, Maix mawh Siyiex aux heue. Kieh
         Khwan singax Maix thong aux hu ka dee lung dee mhawm liak.
         11 Siyiex eue, kieh aux im ju kheu ceu kaux Maix liak, teei ju aux lih khaing ka daux
         pa kha rhawm awm pa rahsee Maix liak.
         12 Awm koe krax caux rhawm Maix, teei ti tik pui pa koeng ka aux khawmuik mai yuh laux
         leeing ka pui pa tuktiaktukte ka aux khawmuik, aux mawh siliex Maix heue.

1 Siyiex pa mawh rang ting mai Cao pa gau aux chix puing naing, kieh koe bwanson liak.
         2 Nawh caux rhawm ka aux mai mawh guh veng aux, mawh tab aux mai mawh Cao pa taoh aux
         lih mai Cao pa tiebtie aux mai mawh dee deuh Cao pa teei ceu pui aux deuh greem aux
         heue.
         3 Siyiex eue, kawn pui mawh pa yuh ka mawx? Khex deuh Maix ti tawng lie? Kawn pui mawh
         pa yuh ka mawx, Maix lai doh keud ka nawh?
         4 Kawn pui awm ngie taox bhawm mai bawg yam nawh dawd mai chix luan hu, awm kawn beue
         heue.
         5 Siyiex eue, Maix plak raoma mai lih hoek liak, chuh ka gawng khankix liak, kix tak
         lih taox ngu heue.
         6 Ploi pukplak praix Maix mai puing ak Maix ka kix mai tuktiak tukte ka kix mai kieh
         kix prung prang hu liak.
         7 Yaog taix Maix dee lhaong mai taoh aux lih khaing ka daux rawm pa kied raux mai ka
         daux tawm taix pui tang praix klawng khankix liak.
         8 Jheeh kix chix ah lox pie lhen mai taix khawn dawm mawh pa chix pie lhen heue.
         9 Siyiex eue, aux tak ah lox rhax pa khraox ka Maix heue. Aux tah ting pa koe maox
         kao nyaing mai yaogyaw ka Maix heue.
         10 Maix tawx krax pa pex pa pon ka simiang khankix mai kieh siliex Maix Davit luan khaing
         krax lawm vaid lawm pliah heue.
         11 Taoh aux lih khaing tawm taix pui tang praix klawng liak, jheeh kix chix ah lox pie
         lhen mai taix khawn dawm kix kawx chix pie chix lhen heue.
         12 Kieh kawn simex ex, pa awn ju khankix, ting lhaong awm kawn khaox pa sum mai kieh
         kawn bun ex khankix, kieh awm rong simaox pa mhawm pa koe ka daog nyiex bwan liak.
         13 Ka daux nyiex daux ma aux, kieh grum naog kraung khrai pa shiao mai pa ih mai plak
         praix kieh yung aux khankix keh haoh hun kaing rheng kaing mheem liak.
         14 Mawie aux khankix, kieh haoh hun tom nie, paw kieh grai, paw kieh pui nieb rhim ti
         teei mai yam lih hu aux daux krax, paw kieh koe lox riag yo liak.
         15 Pui pa yaox ti ot yuh nan koe bwanson heue. Pui pa kieh Siyiex mawh Siyiex kix koe
         bwanson heue.

1 Siyiex Simiang aux eue, aux yaog Maix ting mai yaogyaw ka ceu kaux Maix leeing ju
         heue.
         2 Aux tak yaogyaw ka Maix ku singaix jheung jheung mai aux tak yaogyaw ka ceu kaux
         Maix ku ju leeing ju heue.
         3 Siyiex mawh Cao pa ting lhaong mai khaw ti yaogyaw ka Nawh heue. Nawh ting lhaong
         miex ding ex ang dak uik krai heue.
         4 Kawn pui tix ju hoik tix ju, yaogyaw ka kaing pa hoik yuh Maix mai plak jhi ka sibrawm
         Maix pa ting khankix heue.
         5 Aux doh keud mai yaogyaw ka sibrawm pa ting pa hoik yuh Maix mai ceu pa daox am pa
         yuh Maix khankix heue.
         6 Kix krai grawng sibrawm Maix pa khaw ti lhat graung khankix mai aux kawx, tak sang
         krai grawng pa ting lhaong Maix heue.
         7 Kix doh keud mai krai grawng pa jiet mhawm Maix, kix tak rhax lai gaux rhawm grawng
         pa rahsee Maix heue.
         8 Siyiex hoik grum naog bwanson krax caux rhawm mai koe krax pa gun yeung mai krax
         caux rhawm Nawh kied ting heue.
         9 Siyiex yuh pa mhawm khawmuik mai Nawh caux rhawm ka pa hoik phan tix khawmuik heue.
         10 Siyiex eue, can pa phan pa deuh Maix khankix, yaogyaw ka bwanson Maix mai pui pa
         singax singeh khankix yaogyaw ka Maix heue.
         11 Kix tak krai grawng min plakngai meung Maix mai krai grawng sibrawm Maix,
         12 mai tak krai grawng sibrawm pa ting lhaong pa hoik yuh Maix khankix mai min plakngai
         meung Maix ka kawn pui khankix heue.
         13 Meung Maix mawh meung leeing ju mai Maix mawh Simiang ku ju leeing ju heue.
         14 Siyiex joh jhan ka pui pa goh khankix mai yaog kaoh ka pui pa awn rhawm khankix heue.
         15 Ceu pa phan pa deuh pa im ju khankix khawmuik, maong ti jhak ka Maix mai yam hoek
         bawg yam, Maix tak tawx kix ih heue.
         16 Maix di taix tix mai kieh can pa im ju khankix sak heue.
         17 Daux krax Siyiex mawh pa rahsee mai pa yuh Nawh ti deuh khawmuik mawh pa singax singeh
         heue.
         18 Siyiex ot dex mai pui pa kaux sijax mai pa rawg mhaing ka Nawh khawmuik heue.
         19 Nawh Cao kieh alo pui pa lhat graung ka Nawh, grum naog heue. Nawh nghiet ka lox
         pa kok yo kix mai taoh kix heue.
         20 Siyiex teem ka pui pa moh ka Nawh khankix heue. Nawh yuh laux leeing ka pui pa ang
         rahsee khankix heue.
         21 Jheeh aux tak ah lox rhax yaogyaw ka Siyiex heue. Kieh pui khawmuik yaogyaw ka ceu
         kaux Nawh pa singax singeh ku ju leeing ju heue.

1 Yaogyaw ka Siyiex heue, ju aux eue, yaogyaw ka Siyiex heue.
         2 Yam kawn im ju aux, aux tak sang yaogyaw ka Siyiex heue. Aux tak yaogyaw ka Maix
         yam kawn klawd aux heue.
         3 Paw deuh rhawm ka simiang khankix mai ka kawn pui, pa ang chix taoh.
         4 Yam lih ju khaing nawh, nawh deeh ka tiex heue. Ka daux singaix an, krax pa keud
         sawn nawh kawx grai hu heue.
         5 Pui pa teem Siyiex Yakop mai pui pa krox jun ka Siyiex nawh, koe bwanson heue.
         6 Nawh Cao yuh raoma mai haktiex mai rawm sigrit sigra mai can pa koe khawmuik, Nawh
         priex ka sijax mukheu tix jheung jheung heue.
         7 Nawh Cao prawng ca hawt beenli mai ot plak pui pa yaox ti kham geu krax tuktiaktukte
         heue. Nawh tawx pui pa cai rhawm khankix sawm mai Nawh ploi ka pui pa hoik laung khankix
         heue.
         8 Siyiex kieh pui pa dug ngai khankix deeh chix yaox heue. Siyiex yaog pui pa awn rhawm
         khankix kaoh heue. Siyiex moh ka pui pa rahsee khankix heue.
         9 Siyiex teem ka nyo sinie khankix mai joh jhan ka miexmai mai kawn doe khankix heue.
         Krax pui pa ang rahsee khankix, Nawh kieh kawk vawk heue.
         10 Veng Zion eue, Siyiex maix mawh Simiang ku ju leeing ju heue. Haleluya!

1 Yaogyaw ka Siyiex heue. Grawh grawng nawh, krax pa yaogyaw ex ka Siyiex mawh kaing
         pa khaw pa keung ex ti yuh heue.
         2 Siyiex yuh ka veng Yerusaliem mai kieh pui Isarelax pa hoik to dee singai khankix,
         deeh kieh kix hoek khrawm paox tix tan heue.
         3 Nawh Cao kieh pui pa laux rhawm khankix nyawm rhawm mai pai dee saux kix moi heue.
         4 Nawh Cao simin ka simuing khankix mai sum ti deuh ceu kaux mu mawx mu an heue.
         5 Siyiex ex mawh pa kied ting sibrawm mai krax tawng yung Nawh ang lai uik krai heue.
         6 Siyiex yaog kaoh ka pui pa awn rhawm khankix mai Nawh Cao kieh pui pa ang rahsee
         khankix goh ka piang tiex heue.
         7 Rhax lai yaogyaw ka bwanson Siyiex heue. Tah ting yaogyaw ka Siyiex ex awx.
         8 Nawh Cao teei paiawm mai kheem ka raoma mai khrex rawm lhiex son haktiex, kieh rib
         riem kuah ka piang gawng lua khankix heue.
         9 Nawh Cao tawx ceu pa ih ka totiag mai kawn lak pa ah lox khankix heue.
         10 Nawh Cao ang moh ka riang rao brung mai plawng taix plawng caong pui heue.
         11 Siyiex moh ka pui pa lhat graung ka Nawh mai moh ka pui pa krox jun ka krax caux
         rhawm Nawh heue.
         12 Veng Yerusaliem eue, yaogyaw ka Siyiex awx. Veng Zion eue, yaogyaw ka Siyiex maix
         awx.
         13 Grawh grawng nawh, Nawh Cao kieh siviex veng maix kaux cong mai nawb bwanson ka kawn
         praix pa ot mai maix heue.
         14 Nawh Cao kieh mee haktiex maix yiien yawg tix mai tawx nghox koi pa kied mhawm sonsang
         ih maix tom sak heue.
         15 Nawh Cao ploi gumlo tix hu ka piang haktiex mai gumlox Nawh phai khran tah tom sidah
         haktiex heue.
         16 Nawh Cao tawx rawm rha awm hauk yung mai Nawh Cao rhuat rawm ciex lih awm nyaox heue.
         17 Nawh Cao ploi mu pre lih awm ceu pa ih mai pui mawx pon kham ti cung, ka pa kied
         sikiied an.
         18 Nawh Cao baox deeh ploi gumlox tix mai kieh rawm rha an ceh hu awm rawm heue. Nawh
         kieh bhaung hoek mai rawm lih hu heue.
         19 Nawh tawx gumlox tix ka ceu pui Yakop mai lox tawm beenli Nawh mai krax prawng ca
         Nawh ka pui Isarelax heue.
         20 Nawh Cao ang yuh nan, ka pui tang ceu mai kix ang tawng ka krax prawng ca Nawh ti
         deuh. Haleluya.

1 Yaogyaw ka Siyiex piang raoma awx. Yaogyaw ka Nawh dee kied lhaong heue.
         2 Kawncau Siyiex khankix eue, yaogyaw ka Nawh Cao awx. Cub kru naing raoma khawmuik
         eue, yaogyaw ka Nawh Cao heue.
         3 Khix, singaix khankix eue, yaogyaw ka Siyiex heue. Simuing pa pruh riang khankix
         khawmuik eue, yaogyaw ka Nawh Cao heue.
         4 Raoma tix thaix hoik tix thaix mai rawm raoma khankix eue, yaogyaw ka Nawh Cao heue.
         5 Kieh kix yaogyaw ka ceu kaux Siyiex, kheu Nawh Cao tawx lox mai hoik yuh ti deuh
         ka kix heue.
         6 Nawh Cao kieh kix kaux cong leeing ju mai ang kieh lheu ka lox tawm jhawm krai Nawh
         heue.
         7 Can pa ot ka piang haktiex khawmuik eue, yaogyaw ka Siyiex heue. Kax ting khankix
         mai can pa koe dee raux,
         8 ngu mai mu pre, rawm rha mai taox bhawm mai bhaung keu kanglux, nghiet ka lox Nawh.
         9 Gawng ting, gawng iak pa koe khankix mai khaox plix pa plix khankix mai khaox piakvan
         pa koe khankix,
         10 totiag pa he mai pa nge mai totiag pa chix mu mai sim pa pu khankix,
         11 mai simiang haktiex khankix mai kawn nyiex pui yaong khankix, simiang mai cao pa
         prawng ca haktiex khankix,
         12 bunkrih mai sinaw khankix, kuad mai kawn nyawm khankix eue, kieh yaogyaw ka Siyiex
         heue.
         13 Mawh kheu ceu kaux Nawh tix kaux khaing pa jiet mhawm mai koe ka piang haktiex mai
         meung raoma heue. Kieh yaogyaw ka ceu kaux Siyiex liak.
         14 Nawh cao yaog ka rung choek cub pui Nawh mai pui pa singax singeh pa mawh ceu pui
         Isarelax cub pui pa ot dex nawh khankix, yaogyaw ka Nawh Cao heue. Haleluya!

1 Ah lox rhax pa khraox mai yaogyaw ka Siyiex mai min plakngai Nawh ka dee khrawm pui
         pa singax singeh khankix heue.
         2 Kieh ceu pui Isarelax gaux rhawm ka daux Cao pa phan pa deuh pex liak. Mai kieh pui
         Zion khankix gaux rhawm ka daux Simiang kix liak.
         3 Kieh kix graoh thiao mai yaogyaw ka ceu kaux Nawh liak, kieh kix tah kawng, tah ting
         mai yaogyaw ka Nawh Cao liak.
         4 Grawh grawng nawh, Siyiex moh ka pui Nawh khankix mai Nawh kieh pui pa awn rhawm
         khankix koe min plakngai ka krax taoh Nawh heue.
         5 Kieh pui pa singax singeh khankix gaux rhawm liak. Kieh rhax lai pa gaux rhawm ka
         dee it dee tum kix liak.
         6 Kieh krax pa yaogyaw min plakngai Siyiex koe ka jheeh kix liak. Kieh vaid lawm khawm
         ra plak koe ka tawm taix kix liak.
         7 Kieh deeh tawx phimap ka pui tang ceu khankix, awm pa khaw mai beenli mai tawx krax
         pa kha rhawm ka pui khankix,
         8 teei ceng mai phyawk ka simiang khankix mai teei ceng phyawk ka simiang greem kix,
         9 mai sonsang prawng ca ka phimap, awm pa hoik tiem ti deuh mai pui pa singax Nawh
         khankix koe min plakngai heue. Haleluya!

1 Yaogyaw ka Siyiex ka dee singax singeh heue. Yaogyaw ka Nawh Cao piang raoma dee
         sidawng sibrawm Nawh Cao heue.
         2 Yaogyaw ka Nawh, mawh kheu Nawh teei sibrawm mai yuh ti deuh ka ceu in khankix heue.
         Yaogyaw ka Nawh Cao kheu mawh Nawh Cao pa kied ting kied lhaong heue.
         3 Phlu teettawng mai yaogyaw ka Nawh heue. Tah ting mai ting si, yaogyaw ka Nawh Cao
         heue.
         4 Tah kawng mai graoh thiao mai yaogyaw ka Nawh Cao heue. Tah ting si pa grum naog
         maox khankix phlu byaong, phlu pi yaogyaw ka Nawh Cao heue.
         5 Tah chiang lox pa kied luah pa sinum mai yaogyaw ka Nawh Cao heue. Tah chiang lox
         pa gaux rhawm mai yaogyaw ka Nawh Cao heue.
         6 Kieh can pa im ju khawmuik, yaogyaw ka Siyiex heue. Haleluya!ProverbsProverbsProverbsProverbsProverbs

1 Gumlox pa kied raux lai lox kab pa tiiem Sawlamon kawn simex Davit simiang Isarelax
         ti deuh.
         2 Kieh tawng ka cuyi pingnya, ka pa rahsee mai tawng ka been lox sidiex gau pa rahsee.
         3 Kieh rieb ti teei ka ceu pa gau cuyi pingnya mai yuh pa rahsee mai prawng ca rahsee
         mai yuh ka daux pa rahsee heue.
         4 Kieh pui caox deeh lhak haing mai tawx grum naog krax tawng yung pingnya satix ka
         sinaw khankix heue.
         5 Mawh kheu pui pa koe cuyi pingnya khankix, nghiet mai tak sang ting lhaong ka cuyi
         pingnya heue.
         6 Pui pa mhawm dong keud khankix, chix tawng ka dee bleeh lox pa raux mox mai tak mawh
         sara pa ting pingnya heue.
         7 Rhawm pa lhat graung ka Siyiex mawh num riah pingnyaheue. Pui pa caox yuh pa ang
         cee ang cag ka been lox pa gau mai ka pingnya khankix heue.
         8 Kawn simex aux eue, nghiet ka been lox sidiex gau keeing maix mai paw lai tik ka
         ceu pa sidiex gau miex maix awx.
         9 Lox ceu an khankix, mawh lawk kaing pa mhawm grang son kaing maix mai mawh min plakngai
         soi pa tauk ka ngawg maix heue.
         10 Kawn simex aux eue, phan pui caox nyaw glaw ka maix paw lai nghiet.
         11 Phan kix ah nin ka maix, hawt hu mai ex, ex kuan ti pah ju pui yum mai ex jawm ka
         kix pa ang koe phimap heue.
         12 Awm pa bleet meung yum ti ih ka pui pa laig ka daux simeeig khankix, ex kawx bleet
         ti ih ka pui pa im ju khankix heue.
         13 Phan ex yaox kraung khrai pa ngawh kuceu, ex tud rhim ti teei mai sau tom naog ka
         daux nyiex ex heue.
         14 Rom ti yuh paox pie tau mai ex mai ex gwieh kraung khrai pa pon ex sidu awm paox
         tix ah nan kawx,
         15 Kawn simex aux eue, paw lai hu tau mai kix, via khaing krax pa hu kix.
         16 Grawh grawng nawh, caong kix phai to ka daux phimap mai kix phai sonsang pah ju pui
         yum heue.
         17 Rub pa nah ti deuh sivoe ngai sim mai mawh pa giex going, ang lih ti mawh tidtix.
         18 Pui caox an khankix, pau mai hieh nham tokaux tix mai jawm ti pah ka ju tokaux tix
         heue.
         19 Pui pa sawg mau khri, kraung khrai ka daux krax pa ang rahsee khankix khawmuik, bwanson
         pa sawg kix an, chix kieh ju tokaux kix yum heue.
         20 Cuyi pingnya kok yo ka praix mai chix ploi lox tix lih ka daux krax khankix heue.
         21 Lox pa kok yo nawh, ka dee kum kawng ang ah, ka diang siviex veng ang ah, ka daux
         veng ang ah mai krai lox ah nin,
         22 Pui caox khankix eue, pex moh ka pa caox caig, pui pa chix salao mai gaux rhawm ka
         daux pa salao mai pui pa caox khankix, chix koeng ka cuyi pingnya rheung miex grheung?
         23 Nghiet ka lox pa sidiex gau aux, deeh tieh loh tix, jhak heue, Aux prauk Khwan Aux
         lih piang pex mai pex tak tawng dee bleeh lox Aux pa raux mox heue.
         24 Aux kok ka pex, kheu thiang pex ti tik mai Aux daong taix tix ka pex mai pex ang
         kieh koe mu.
         25 Pex tik ka lox pa tawx Aux satix ka pex, mawh kheu ang pex rhawm nghiet ka lox pa
         sidiex Aux tix gum kawx.
         26 Yam yaox pex krax khi glawh Aux tak nyiah heue. Yam hoek pex krax pa lhat graung
         Aux nyiah maung pex heue.
         27 Yam yaox pex awm phlu bhaung keu kang lux mai yam yaox pex krax laux leeing, awm
         hoek bhaung caox piang pex mai yam yaox pex pa hot sibhawm mai pa kha rhawm, piang
         pex mai kix kok yo Aux kawx, Aux ang lai pawk.
         28 Viang kix coca tix sawg Aux kawx, ang lai yaox Aux.
         29 Grawh grawng nawh, kix koeng ka cuyi pingnya mai kix ang koe rhawm pa lhat graung
         kah.
         30 Kix ang nghiet ka lox pa tawx aux satix mai kix yuh ceu pa ang cee ang cag ka can
         ceu pa sidiex aux khawmuik heue.
         31 Mawh kheu nan, kix yaox ti ih plix phimap pa hoik yuh tix mai kix sak ka ceu pa keud
         kix heue.
         32 Pui pa ang koe pingnya, lud krax mai hoek krax som ju heue. Pui caox khankix, ang
         koe satix mai hoek krax laux leeing heue.
         33 Pui pa nghiet ka lox aux khankix, ang yaox krax lhat graung, yaox ti ot yiien yawg
         tix mhawm mhawm heue.

1 Kawn simex aux eue, phan maix nghiet ka lox aux mai sau lox tawm beenli aux ka daux
         rhawm maix,
         2 daong yhaok maix, viex khawm rhawm tix mai sawg ka cuyi pingnya.
         3 Pui pa kok pa sawg ka pingnya hawt khaix lox pa yo nawh,
         4 Phan maix sawg awm sawg tix mau mai awm sawg sinngao pa hoik mox,
         5 mawh kheu nan maix tak sang tawng rhawm pa lhat graung ka Siyiex mai yaox pa tawng
         pa yung cie Siyiex.
         6 Grawh grawng nawh, Siyiex mawh cao pa tawx pingnya, krax tawng krax yung lih mawh
         kheu Gum lox Siyiex heue.
         7 Nawh khrawm ti deuh pingnya son pui rahsee mai Nawh mawh cao pa tieb tie son pui
         pa yuh pa rahsee,
         8 priex ka pui yuh pa rahsee mai ka daux krax pa rahsee mai pau daux krax pa lawng
         kix,
         9 kheu nan maix tak sang tawng mai chix prawng ca daux krax pa rahsee mai daux krax
         pa mhawm khawmuik heue.
         10 Kheu laig cuyi pingnya ka daux rhawm maix mai krax tawng yung rhawm maix koe krax
         gaux rhawm gaux rhi heue.
         11 Lox satix pau ka maix mai krax tawng yung kia ngien ka maix heue.
         12 Tak taoh maix luan khaing krax pa caox mai khaing daux tawm taix pui pa chix ah lox
         kawk lox vawk heue.
         13 Pui pa tik ka krax rahsee mai pa hu ka daux krax pa faik.
         14 Pui pa gaux rhawm gaux rhi ka daux phimap mai pa gaux rhawm gaux rhi ka pa kawk vawk
         mai pa caox caig heue.
         15 Pui pa ang hu ka daux krax pa rahsee mai pa hu ka daux krax pa kawk vawk.
         16 Tak taoh maix luan khaing bun pa chix nyaw glaw mai bun coh kaux pa ang mhawm.
         17 Bun pa tik ka cao pa yuh bwanson cao pa gau yam iak ju nawh, piawm ka lox tawm mukheu
         Siyiex heue.
         18 Nyiex bun an, dex dawd mai krax yum, krax nawh dex dawd mai simeeig khankix heue.
         19 Pui pa laig ka daux nyiex nawh ang pon tix deeh hoek tix kaux kawx mai ang lai pon
         ti klawd heue.
         20 Mawh kheu in maix hu daux krax pui pa mhawm mhiem mai nied ti hu hawt daux krax pui
         pa rahsee heue.
         21 Pui pa rahsee khankix, hoek ka daux meung Nawh Cao mai pui pa grum mhawm khankix,
         tak yaox ti ot ka dee an heue.
         22 Pui pa ang rahsee khankix, yaox ti kham ka pa grheu ti tik khaing daux meung Nawh
         Cao mai pui pa nieb luan yuh khankix tak yaox ti kham geu ka pa teei ti tik heue.

1 Kawn simex aux eue, paw piawm ka pa sidiex gau aux, viang mawh nan priex lox tawm
         beenli aux khankix ka daux rhawm maix,
         2 grawh grawng nawh, lox tawm beenli an khankix kieh maix lang ju mai koe pa haok hwan
         heue.
         3 Paw lai kieh krax caux rhawm mai sijax mukheu gwieh hu khaing maix, teei gumlox an
         khankix mai tauk ka ngawg maix mai tiiem ti deuh ka khlawp rhawm rhi maix.
         4 Phan yuh nan maix tak sang yaox pa fah rhawm mai pon min plakngai sivoe ngai Siyiex
         mai sivoe ngai kawn pui heue.
         5 Deuh rhawm ka Siyiex khawm rhawm khawm rhi tix, mai paw lai deuh rhawm ka pingnya
         tokaux tix.
         6 Can krax dee hu maix khawmuik deuh rhawm tix ka Siyiex, phan yuh nan Nawh Cao tak
         kieh krax hu maix rahsee heue.
         7 Paw keud tokaux tix mawh pa koe pingnya, lhat graung ka Siyiex mai via khaing ceu
         pa caox.
         8 Phan yuh nan, siniag maix khankix koe riang mai gua si-ang maix tak naog heue.
         9 Sinngao cie maix mai plix num pa pon maix khankix tan ka Siyiex awx.
         10 Phan yuh nan, krao maix tak naog mai kraung pa sau maix rawm plix siiet pa khraox
         tak kreh heue.
         11 Kawn simex aux eue, paw nieb een ka ceu pa sivied Siyiex ti gau tix ang koe cee,
         yam chawk cheng Nawh Cao ka phimap maix paw laux rhawm.
         12 Grawh grawng nawh, Siyiex sivied ti gau ka kawn praix pa moh Nawh mai puat ka kawn
         praix pa khaw rhawm Nawh heue.
         13 Pui pa sawg ti pon pingnya, koe bwanson heue.
         14 Grawh grawng nawh, pui pa yuh lai ka pingnya, nie lheu mhawm khaing pui pa yuh ka
         lai mau heue. Rao lai pa pon pingnya nie lheu mhawm khaing khri heue.
         15 Pingnya, nie lheu ngawh khaing siang raoh heue. Can kraung pa khaw rhawm khawmuik,
         ang pon tiag sidu ngawh mai cuyi pingnya an heue.
         16 Ka daux taix khawn dawm nawh, koe ceu pa lang ju, daux taix khawn gwiex nawh, koe
         pa mi pa koe mai min plakngai nawh heue.
         17 Krax pingnya mawh daux krax pa mhawm, can daux krax pingnya khawmuik, mawh pa nhim
         pa yiien heue.
         18 Can pui pa jhawp ka pingnya hoik pon khaox pa im ju mai pui pa ang ploi taix tix
         ka pingnya koe bwanson heue.
         19 Siyiex phan haktiex mai: yuh raoma ka pingnya tix heue.
         20 Nawh Cao kieh rawm lih dee kied raux bih, kieh rawm ciex lih ka daux paiawm kheu
         pingnya tix heue.
         21 Kawn simex aux eue, cuyi pingnya mai pa yuh satix paw kieh gwieh hu sivoe ngai maix
         mai priex ti hawt jheung jheung awx.
         22 Phan yuh nan, ceu an khankix, mawh ju, khwan mai tak mawh min plakngai ka ngawg maix
         heue.
         23 Yam hu maix krax ang koe krax khi rhawm mai ang koe dee sideeing caong dee hu tix
         heue.
         24 Yam it maix ang koe ceu pa lhat, tak yaox ti laig it mhawm mhawm heue.
         25 Paw lhat graung ka ceu pa caox pa phai mai ceu pa laux leeing, pa yaox pui caox kix
         heue.
         26 Grawh grawng nawh, Siyiex mawh dee yum rhawm mai dee deuh maix rhawm, Nawh Cao tak
         priex maix son ang caong maix lai krix ka jhawk heue.
         27 Yuh bwanson ka pui pa khaw ti pon bwanson, phan ang yuh ang pon.
         28 Yam koe maix ti tawx tix ceuceu ka paox plawg maix, paw ah, "Hu ha, deeh hoek pasax,
         aux lawk tawx ka maix pasax."
         29 Phan ang tie koe ceu pa khi rhawm paw lai keud tix ceu pa ang mhawm, ka paox plawg
         pa ot dex maix awx.
         30 Maix paw lai yuh krax simah ka pui pa ang lud tidtix ka maix.
         31 Maix paw ghoing ka kraung khrai pui pa tuktiak khankix mai paw laug ti hu ka krax
         hu nawh tix nyaing kawx.
         32 Grawh grawng nawh, Siyiex seeing ka pui pa vawk rhawm khankix heue. Pui rahsee khankix,
         koe akhwang ti yuh paox pie ka Nawh heue.
         33 Lox pa jhax lawg Siyiex hoek piang nyiex pui pa ang rahsee khankix mai Nawh Cao nawb
         bwanson ka dee ot pui rahsee khankix heue.
         34 Nawh Cao salao ka pui pa chix sa lao khankix mai yuh bwanson ka pui pa awn rhawm
         khankix heue.
         35 Pui pa koe cuyi pingnya khankix, tak pon sin min plakngai mai pui pa yuh pa caox
         khankix, tak yaox ti kham geu krax kaig tua heue.
         
            

         
      
   
      
         4
1 Kawn simex aux khankix eue, sonsang tawng pex ka krax cuyi pingnya nghiet ka lox
         tawm pa sidiex gau keeing mhawm mhawm awx.
         2 Aux hoik tawx lox sidiex pa mhawm ka maix, paw lai tik ka lox tawm beenli aux khankix.
         3 Phan mawh aux, mawh sok rhawm keeing, pa awn pa tiiem sivoe ngai pa kied moh miex
         tix kaux heue.
         4 Keeing aux sidiex gau mai ah nin ka aux, "Sau ti priex lox aux ka daux rhawm maix
         mai priex ti hawt gumlox tawm beenli aux mai im ju awx."
         5 Sawg pingnya awx, sawg pingnya pa tawng pa yung awx. Paw piawm yuh satix, paw lai
         via hu khaing lox pa lih khaing daux jheeh aux.
         6 Paw tik ka cuyi pingnya, nawh tak priex maix heue. Moh ka nawh awx, nawh tak teem
         ka maix heue.
         7 Pingnya mawh ceu pa ting lhaongheue. Sawg pingnya awx, sawg pingnya khaing sawg kraung
         khrai awx.
         8 Deuh nawh mawh pa ting lhaong, nawh tak yaog maix ting lhaong heue. Phan maix kawm
         nawh, nawh tak tawx min plakngai ka maix heue.
         9 Nawh tak fua lawk kaing pa mhawm grang ka kaing maix mai tak tawx mhok khri min plakngai
         ka maix heue.
         10 Kawn simex aux eue, priex mai nghiet ka lox aux awx, phan yuh nan maix tak nie lang
         ju heue.
         11 Aux tak jhi pingnya ka maix mai aux thong maix hu ka daux krax pa mawh meh heue.
         12 Phan maix hawt hu, ang lai hoek krax pa sikhawp, yam to maix, caong maix ang lai
         sideeing, ang lai goh.
         13 Jhawp kaux ka lox tawm pa sidiex aux, paw ploi, paw man, priex mhawm mhawm, grawh
         grawng nawh, mawh krax pa im ju son maix heue.
         14 Paw laig ka daux krax pui pa ting rhawm ca nyhau khankix mai paw hu tau mai pui pa
         caox khankix heue.
         15 Via hu khaing krax pa hu kix, paw lai hawt khaix kix, via hu khaing kix awx.
         16 Phan kix ang yaox ti yuh phimap ka pui, kix ang nyawm it, phan kix ang pon ti yuh
         pui tix kaux kaux goh, kix ang chix laig it heue.
         17 Kix ih blah pa dex dawd mai ceu pa caox mai nyaux rawm plix siiet pa dex dawd mai
         pa tuktiak heue.
         18 Krax pui rahsee khankix, awm bah riang praix, tom lih singaix mai lih jhan pa riang
         sipie heue.
         19 Krax pui pa ang rahsee khankix, awm pa faik mai yam goh kix, ang tawng ka ceu pa
         sideeing caong kix heue.
         20 Kawn simex aux eue, nghiet lox aux mai sau can lox pa sidiex aux ka daux yhaok maix
         awx.
         21 Paw kieh gwieh hu khaing sivoe ngai maix, priex ti deuh ka daux rhawm rhi maix awx.
         22 Grawh grawng nawh, pui pa yaox ka beenli ceu an khankix, mawh pa im ju mai krax nyawm
         ot ka son tokaux kix heue.
         23 Mawh kheu sok rhawm maix, mawh jaong num riah pa im ju, priex sok rhawm maix khaing
         kuceu khawmuik heue.
         24 Via hu singai khaing pa ang rahsee mai siyieb jheeh pa chix thong thiang khankix
         heue.
         25 Kieh ngai maix jhak sivoe rahsee mai siyieb ngai maix kawx kieh jhak sivoe rahsee
         heue.
         26 Keud krax pa hu caong maix mhawm mhawm mai kieh can dee hu maix kieh koe pa nhim
         heue.
         27 Paw lai gaing hu plak gwiex plak dawm mai via hu khaing krax pa caox caig heue.

1 Kawn simex aux eue, veeh yhaok maix nghiet ka lox tawm pingnya aux mai priex ti hawt
         ka lox satix pa tawx aux awx.
         2 Siyieb jheeh maix gau ka pingnya krax tawng yung mai kieh mawh pui pa chix priex
         rhawm rhi tix.
         3 Grawh grawng nawh, siyieb jheeh bun coh kaux, lheu tie khaing rawm kaing hia mai
         lox nawh nyu khaing rawm bee heue.
         4 Viang mawh nan, dee sidah nawh song khaing lhax ghin mai lawm khaing vaig lawm khawm
         ra plak heue.
         5 Caong nawh lih hu ka daux krax dee yum mai can krax hu nawh chix hoek ka daux meung
         yum heue.
         6 Son ang maix lai keud krax pa im ju, nawh tieh loh ka been tix sipie tom ang maix
         lai tawng tidtix heue.
         7 Mawh kheu in, kawn simex aux khankix eue, nghiet ka lox aux awx. Paw tik ka lox pa
         lih khaing jheeh aux khankix heue.
         8 Via maix hu khaing bun pa yuh nan tom singai, paw lai dex ka siviex nyiex ot nawh.
         9 Phan ang mawh nan, min plakngai maix mai ju maix tak sang tawx ka kix pui pa caox
         khankix heue.
         10 Pui tang ceu khankix, tak sang grum pon kraung khrai maix mai kraung khrai pa yuh
         pa pon maix khankix, tak hoek ka daux nyiex pui tang ceu khankix heue.
         11 Dee sidah nawh deeh klih rhawm ka yam yaox nawh laux rham tokaux nex nham tix, kheu
         ang nawh nghiet ka lox sidiex gau.
         12 Aux hoik koeng ka ceu pa sidiex gau pui ka aux, daux rhawm aux hoik yuh pa ang cee
         ang cag ka lox sidiex pui lie?
         13 Lox sara khankix kawx, aux ang nghiet mai aux ang nghiet ka lox pa sidiex pui khankix
         ka aux yuh nin lie?
         14 Aux hoik luan yuh pa caox ka sinax pui hun khawmuik mai tak ah lox ngia tix heue.
         15 Shiao ka aw rawm maix mai nyaux ka rawm pa lih khaing rawm daux maix awx.
         16 Rawm keut cie maix kieh lih tom nie mai bla awm lih rawm klawng hawt krax.
         17 Paw kieh mawh khawm cie pui tang ceu, kieh mawh son maix nong.
         18 Rawm keut cie maix kieh mawh rawm pa koe bwanson son maix, gaux rhawm gaux rhi mai
         moeng pa hoik teei maix yam kawn awn ju maix khaing awx.
         19 Kieh mhawm grang, awm cak miex mai poh miex pa khaw ti moh mai teeh nawh tawx pa
         lo maix grum naog jheung jheung heue. Moh ka kiex mai fah rhawm heue.
         20 Kawn simex aux eue, mawh kheu patix maix lai yoek tau mai bun pa ang mhawm been yuh
         ka mawx? Maix hu kawm naok bun coh kaux yuh ka mawx?
         21 Krax hu kawn pui khawmuik hoik sidawng sivoe ngai Siyiex mai Nawh Cao jhak ka krax
         hu kix khawmuik heue.
         22 Pui caox pa nieb yuh khankix, phimap pa caox pa yuh kix deeh giex ka kix mai tak
         sang kham geu ka pa phyawk maox phimap ka tix heue.
         23 Mawh kheu nawh kied kwa mai lud lawlawx, ang pon lox sidiex gau mai tak yaox ti yum
         heue.

1 Kawn simex aux eue, phan maix hoik luan kham son paox grawm maix ang ah mai phan
         maix hoik luan tawx taix ka pui tang kaux ang ah,
         2 Maix hoik krix ka jhawk kheu jao lox pa hoik lih khaing jheeh maix, kheu hoik mawh
         lox pa hoik ah maix tom lih mawh see ka maix heue.
         3 Kawn simex aux eue, phan maix hoik hoek ka daux taix paox grawm maix, tak sang pon
         taoh maix ka tokaux ti yuh nin mai hu ka paox grawm maix, viex rhawm pa awn pa tiem
         mai nied ti khyox khaw ka nawh awx.
         4 Paw lai laig it, paw lai yip ngai mai paw gaing.
         5 Taoh tokaux tix awm pa glawd cak mai sim khaing taix pui pa jaw khankix awx.
         6 Pui pa nieh eue, hu ka meeik mai keud gau mai jhak ka kaing pa yuh kix mai gau pingnya
         mai kix awx.
         7 Meeik khankix ang koe sara mai ang koe cao thong gau mai ang koe simiang.
         8 Bawg yam rung praix mai yam vawg nghox, kix chix sawg ti deuh ceu pa ih son tokaux
         kix heue.
         9 Pui pa nieh eue, maix tak sang laig it rheung miex grheung? Maix tak sang kaoh khaing
         dee it tix lai mawx?
         10 Maix ah it tivud ha mai it yam bhok maix taix sonsang laig it tivud.
         11 Krax pa hot sibhawm tak sang hoek piang maix, awm pui pa hu krax mai kraung khrai
         maix tak sang som nai awm hoek pui naing piang maix heue.
         12 Pui pa caox mai pui pa ang rahsee khankix, chix krai ngie lox pa caox, pa ang rahsee
         khaing heue.
         13 Kix khiep ngai tix mai chix gau ka caong mai gien taix kix heue.
         14 Kix grum naog pa kawk vawk ka daux rhawm tix mai kix keud ceu pa ang mhawm jheung
         jheung mai chix kieh pui simah ka paox tix heue.
         15 Mawh kheu in, krax lhat mai krax khi rhawm hoek piang kix dom mawx dom an mai kix
         ang koe dee deuh rhawm mai hoek krax laux leeing heue.
         16 Grawng pa koeng Siyiex ang joeng mawh ngie liah ceu, pa seeing brai Nawh koe aliah
         ceu, mawh inkix heue.
         17 Pa ting rhawm lhaong ngai tix ceu, dak pa chix pie lhen tix ceu, taix pa chix pah
         ka ju pui pa ang koe phimap tix ceu.
         18 Rhawm pa chix keud pa ang mhawm tix ceu, caong pa phai to dee yuh phimap tix ceu.
         19 Pui pa kham sakse pa ang mawh meh mai lox pie lox lhen tix ceu mai pui pa chix kieh
         puxaik simah ka paox tix, tix ceu heue.
         20 Kawn simex aux eue, nghiet ka lox tawm beenli keeing maix awx. Paw lai tik ka ceu
         pa sidiex gau miex maix awx.
         21 Vien ka dieb rhawm rhi maix jheung jheung mai tauk ka ngawg maix awx.
         22 Yam hu maix krax tang dah, lox tawm beenli an tak jhi krax ka maix heue. Yam it maix,
         tak sang pau ka maix, yam siduad maix, tak sang sikah ka maix heue.
         23 Grawh grawng nawh, lox tawm beenli mawh kawk ngu mai gumlox Nawh Cao mawh pa riang,
         lox sidiex gau pa jhi phimap mawh krax pa im ju heue.
         24 Nawh mawh pa pau ka maix sonsang luan khaing bun pa caox mai bun pa ang mhawm been
         mai jheeh pa chix nyaw glaw ka maix heue.
         25 Bun an kix, viang mhawm grang miex ding kawx, paw kieh rhawm maix ghoing mai paw
         lai kieh maix krix ka siyieb ngai nawh.
         26 Grawh grawng nawh, simex pa yuh paox pie tau mai bun coh kaux, hot tom sidah pon
         blah tix lon khaing mai bun pa hoik prah hoik tik pui khankix kawx, chix giex ti teei
         ka ju pa ngawh heue.
         27 Pui pon khawp ngu mai khawm ang kraung tix hax khex koe lie?
         28 Pui pa hu piang ngaox ngu mai ang hax caong khex koe tix kaux kaux lie?
         29 Pui pa laig hu ka moeng pui khankix kawx, awm an heue. Pui pa lud ka moeng pui khankix
         kawx, ang pon ti luan khaing phimap heue.
         30 Pui pa cai rhawm mai briex ti ih kawx, awm pui briex, ang pon ti luan khaing phimap.
         31 Phan ex pon giex pui pa yuh nan, kieh nawh deeh viied aliah son mai kieh nawh se
         kraung pa koe daux nyiex nawh khawmuik heue.
         32 Pui pa phit vao ka moeng pui, mawh pa ang koe pingnya heue. Pui pa yuh nan, mawh
         pa plaux ju tokaux laux tix heue.
         33 Nawh tak yaox ti kham ka jhawm saux tuat siviet kied sigrien mai krax pa laux min
         plakngai mai krax kaig tua nawh ang chix grai heue.
         34 Grawh grawng nawh, simex pa ang yum rhawm ka moeng tix, chix lih pa kied song rhawm
         mai yam hoek bawg yam tawx phimap ang lai koe krax caux rhawm heue.
         35 Pui tawx mau se miex ding ang ah, viang tawx totaix miex ding ang ah, nawh deuh ang
         koe ceu mai ang chix fah rhawm heue.

1 Kawn simex aux eue, nghiet ka lox aux mai priex lox tawm beenli aux khankix ka daux
         rhawm maix awx.
         2 Priex lox tawm beenli aux khankix mai im ju awx, priex lox tawm aux khankix, awm
         sok ngai maix awx.
         3 Vien ceu an khankix ka giien taix maix mai tiiem ti deuh piang dieb rhawm maix.
         4 Deuh pingnya mawh nan tix, kok dong pa mhawm mawh paox grawm tix.
         5 Phan yuh nan, tak taoh ti teei maix luan khaing daux taix bun pa laux been mai khaing
         jheeh bun coh kaux pa chix nyaw chix glaw heue.
         6 Yam jhak aux ka daux doh siviex vawng nyiex aux mai aux yaox ceu pa yuh nin,
         7 yam jhak aux ka paox simex cub pa iak cuyi pingnya khankix mai aux yaox sinaw pa
         ang koe pingnya tix kaux,
         8 hu lailing dex bun pa ang koe cuyi pingnya pa awm nawh, ka daog krax heue.
         9 Plak ponbo yam faik praix, nawh hu krax dee ot bun an heue.
         10 Bun an, teei ti ceep kraung bun coh kaux mai hoek ti rieb ka nawh heue.
         11 Bun an chix ah lox ting lox sinum, koe rhawm pa kiien, ang ot daux nyiex tix mai
         ca lailing heue.
         12 Tivud ot plak praix nyiex, tivud ot daux krax, chix jiang praok krax kudah dee heue.
         13 Yam yaox nawh ka sinaw an, ang koe ngai kaig mai kawm ngheut ka nawh ah nin,
         14 "Aux yuh pawie tan, pa ih ka daux singaix hoik naog awm pa ah aux lox mukheu heue.
         15 Mawh kheu in, aux tom lih rieb ka maix mai coca ti sawg pakngai maix mai hoik yaox
         yam in heue.
         16 Aux hoik tawm man lai kuceu mai man pa mhawm plang, pa kaoh khaing meung Ejiptux
         piang ku it aux heue.
         17 Aux sau muran mai rawm bee pa sioe baux mai khaox cai hung khankix, piang kraung
         it aux heue.
         18 Hoek heue, ax it tau tom sidah riang praix mai yuh krax phit vao tom fah rhawm heue.
         19 Cao nyiex aux ang ot daux nyiex, nawh viex hau mau tix mai hoik hu krax dee singai,
         20 Nawh sang deeh hoek ka singaix bak nawh ti deeh hoek heue."
         21 Nawh ah lox nyawm rhawm mai nyaw glaw ka nawh, siyieb jheeh nawh nyaw glaw ka nawh
         mai yuh ti pex ka nawh heue.
         22 Nawh hawt khaix nawh dom mawx dom an, awm hawt mawie ka dee plaux yum ang ah, cak,
         poh, ka sivoe ang te nyang krox ka tawm nawh, awm hu dee haoh pui hu ang ah.
         23 Awm sim pa nied laig ka jhawk pa taong pui mai ang tawng mawh pa som ju tix, sinaw
         an nied ti hawt khaix bun an dom mawx dom an heue.
         24 Mawh kheu in, kawn simex aux eue, nghiet ka lox aux mai deuh ti tawng ka lox pa sidiex
         aux khankix awx.
         25 Paw kieh rhawm maix simie ti hu ka krax dee ot bun yuh nan mai maix paw lud ti hu
         ka daux krax hu nawh.
         26 Grawh grawng nawh, nawh hoik kieh pui naing tom nie goh mai nawh hoik pah pui ting
         riang rao yum tom nie.
         27 Nyiex nawh mawh daux krax hoek meung yum mai laig ka daux mawnarhok heue.

1 Pingnya mai krax tawng yung, kok yo mai ploi lox sinum ang mawh lie?
         2 Nawh cung ka dee lhaong dee choek mai praok krax heue.
         3 Nawh kok yo praok siviex ting mai diang siviex veng mai ka daux siviex nyiex ah nin,
         4 "Kawn pui khankix eue, aux kok ka pex mai ploi lox ka kawn pui heue.
         5 Pui pa ang koe pingnya khankix eue, gau ka cuyi pingnya awx, pui pa caox khankix
         eue, kieh rhawm pex keud ka pingnya krax tawng yung awx.
         6 Nghiet ha, aux tak krai lox pa ting jum, aux tak sang krai lox rahsee ka jheeh aux.
         7 Lox pa kaoh khaing jheeh aux mawh pa dex dawd mai pa rahsee, siyieb jheeh aux seeing
         brai ka phimap heue.
         8 Can lox pa sidiex aux khankix khawmuik mawh pa rahsee mai ang koe lox pa kawk vawk
         mai rhawm pa tieh feen heue.
         9 Son pui pa tawng khankix, hoik sidawng laing laing, pui pa pon ka pingnya khankix,
         hoik mawh pa khaw caw heue.
         10 Rieb ti teei ka lox pa sidiex aux sivoe, khaing mau, sawg pingnya krax tawng yung
         sivoe, khaing khri.
         11 Grawh grawng nawh, pingnya lheu mhawm khaing siang raoh heue. Can kraung khrai pa
         khaw rhawm khawmuik, ang pon tiag sidu ngawh mai pingnya an heue.
         12 Pingnya aux in, ot tau mai pa koe satix mai chix plak jhi ka pingnya krax tawng yung
         heue.
         13 Krax pa lhat graung ka Siyiex mawh ceu pa koeng ka phimap mai pui pa ting rhawm,
         pui pa map ka pui mai pui pa hu ka krax pa ang mhawm mai pui pa ah lox pa kawk vawk
         khankix, aux tak koeng kah heue.
         14 Pingnya mawh pa ngawh, pa chix tawx krax keud gau pa mhawm, koe ka aux heue. Aux
         mawh pingnya mai pa ting riang rao grum koe ka daux aux heue.
         15 Mawh kheu pingnya aux, simiang khankix pon ti kwang mai simiang haktiex khankix,
         chix prawng ca rahsee heue.
         16 Mawh kheu pingnya aux, kawn simiang ang ah, pui yuh kaing greem simiang ang ah mai
         cao prawng see khankix ang ah pon ti kwang ka haktiex heue.
         17 Aux moh ka pui pa moh ka aux khankix, pui pa coca ti sawg ka aux khankix tak yaox
         ka aux heue.
         18 Sinngao pa mi mai min plakngai koe mai aux, sinngao pa kaux cong mai pa rahsee kawx,
         koe mai aux heue.
         19 Plix bwan son pa tawx aux, lheu mhawm khaing khri, nie lheu mhawm khaing khri nawnaw
         pa hoik thi heue. Gha sinngao pa pon kheu aux, nie lheu ngawh khaing mau heue.
         20 Aux mawh krax rahsee mai hu ka sinax pa prawng ca rahsee heue.
         21 Can pui pa moh ka aux khankix, aux tak kieh grum naog ka sinngao, kraung khrai, mau,
         khri, ka daux nyiex ma kix heue.
         22 Sivoe ang Siyiex nyang phan yuh tidtix dix, aux (cuyi) hoik mawh cie nawh heue.
         23 Sivoe ang haktiex nyang koe, aux hoik dawg koe heue.
         24 Sivoe ang rawm sigrit sigra pa raux mai rawm keut khankix ang nyang koe, Nawh hoik
         kieh aux koe heue.
         25 Ka ang gawng ting gawng iak nyang koe, aux hoik dawg koe.
         26 Ka ang nyang phan ka haktiex, daux tiagtu mai phawng tiex khankix, Nawh hoik kieh
         aux keh heue.
         27 Yam phan Nawh ka raoma aux ot tau mai Nawh mai yam phan Nawh ka rawm sigrit sigra
         ang ah mai yam phan ka paiawm pa koe dee lhaong ang ah,
         28 yam phan Nawh ka rawm keut pa kaux pa koe dee raux ang ah,
         29 yam tawx lox dee ot ka rawm sigrit sigra, son ang lai kheem hu tang dah mai yam jah
         jaong num haktiex ti koe.
         30 Aux ot mai Nawh awm kawn nyawm pa priex Nawh, aux mawh pa gaux rhawm son nawh mai
         aux gaux rhawm klieh sivoe ngai Nawh jheung jheung heue.
         31 Aux gaux rhawm piang haktiex, ka pa phan pa deuh Nawh khawmuik mai aux yuh paox pie
         gaux rhawm tau mai kawn pui heue.
         32 Mawh kheu in, kawn simex aux khankix eue, nghiet ka lox aux awx. Pui pa priex ti
         hawt krax aux khankix koe bwanson heue.
         33 Paw lai tik ka lox pa sidiex gau aux, nghiet mai kieh koe pingnya heue.
         34 Pui pa mhong lox aux mai pa pau ka diang siviex aux ku singaix mai pa krox jun ka
         diang siviex ting khankix koe bwanson heue.
         35 Pui pa sawg mai yaox ka aux, yaox ka ju heue. Nawh tak pon bwanson ka Siyiex heue.
         36 Pui pa lud ka aux khankix, lud ka ju, khwan tokaux tix heue. Pui pa koeng ka aux
         khankix moh ka krax yum heue."

1 Pingnya teei rong nyiex aliah gawng mai hoik sum nyiex dee ot tix heue.
         2 Nawh teei tobrie khankix pah yum mai biiet ka rawm plix siie, hoik cox khre ka pheem
         sawm heue.
         3 Nawh ploi siliex bun khankix, hu ka daux veng mai kok yo pa koe dee lhaong ah nin,
         4 "Pui pa ang koe pingnya khankix, kieh laig ka dee in," mai pui pa ang koe pingnya
         khankix eue,
         5 "Hoek heue mai ih ka blah aux mai nyaux rawm plix siiet pa biiet aux heue.
         6 Via hu khaing pui caox mai sonsang pon ti im ju pa nyawm rhawm mai hu ka daux krax
         pingnya heue."
         7 Pui pa sidiex gau ka pui pa nieb yuh pa ang cee ang cag khankix, yaox ti kham geu
         krax kaig tua mai pui pa jhi phimap ka pui pa caox khankix tak yaox ti kham geu ka
         pa salao heue.
         8 Paw lai sidiex gau ka pui pa nieb yuh pa ang cee ang cag khankix, ha kix tak koeng
         ka maix, plak jhi phimap ka pui pa koe pingnya khankix, nawh tak moh ka maix heue.
         9 Phan sidiex gau ka pui pa koe pingnya khankix, nawh tak nie lheu koe pingnya mai
         phan sidiex gau ka pui rahsee khankix, nawh nie lheu ting lhaong pingnya krax tawng
         yung heue.
         10 Ceu pa lhat graung ka Siyiex mawh jaong num pingnya heue. Pa tawng ka Siyiex pa singax
         singeh mawh pingnya krax tawng yung heue.
         11 Grawh grawng nawh, pui pa deuh rhawm ka aux, aux tak sang kieh singaix ju, jhong
         khix mee num nawh ting lhaong heue.
         12 Phan maix koe cuyi pingnya, tak pon bwanson, son tokaux maix heue. Phan maix nieb
         yuh pa ang cee ang cag tokaux maix yaox ti kham phimap tix heue.
         13 Bun pa caox khankix, chix ah lox ting lox sinum mai kheu ang koe pingnya mai ang
         tawng praix heue.
         14 Nawh ngawm ka diang siviex nawh mai ngawm dee lhaong pa koe ka daux veng,
         15 kok yo ka pui pa lawng krax sivoe nawh khankix ah nin,
         16 "Pui pa ang koe pingnya khankix, kieh laig dee in," mai pui pa ang koe pingnya khankix
         eue,
         17 "Rawm pa briex tix nyaux mawh pa nyawm heue. Blah pa briex tix ih dee glip mawh pa
         jiet nyawm heue."
         18 Simex an, ang tawng ka simeeig pui yum koe tan mai grawng nyo sinie bun an khankix,
         ot ka dee raux meung yum heue.

1 Lox phektem pa kied raux lai lox kab pa sidiex simiang Sawlamon mawh nin, kawn simex
         pa koe pingnya mawh ceu pa kieh keeing tix gaux rhawm, kawn simex pa caox, mawh pa
         kieh miex tix khi rhawm heue.
         2 Sinngao mau khri, pa pon ka daux pa ang rahsee khankix, ang koe bwanson, krax pa
         rahsee chix taoh ex khaing krax yum.
         3 Siyiex ang kieh pui rahsee khankix yum ca, Siyiex yieh ti tik ka kaing pui pa nieb
         yuh pa ang cee ang cag khankix.
         4 Pui pa nieh khankix, tak hoek krax hot sibhawm mai pui pa rien pa coca khankix, tak
         hoek krax mi krax koe heue.
         5 Pui pa khrawm ti priex yam plix khankix, mawh kawn simex pa koe pingnya heue. Pui
         pa it bawg yam vawg nghox mawh kawn simex pa kaig tua heue.
         6 Bwanson tak sang hoek piang kaing pui pa rahsee heue. Ka jheeh pui pa ang rahsee
         khankix, phimap pa tuktiak thox jheeh kix heue.
         7 Yam doh keud ka pui rahsee, tak pon bwanson mai ceu kaux pui pa ang rahsee khankix,
         chix laux leeing heue.
         8 Pui pa koe pingnya khankix, chix priex ti hawt ka lox tawm beenli, pui caox pa haoh
         lox kankix, tak hoek krax som nai heue.
         9 Pui pa lawng hu ka krax rahsee khankix, tak khaw diang hu nawh mai pui pa lawng hu
         ka daux krax pa ang rahsee khankix, tak lih sidawng pa yuh kix mai hoek krax laux
         leeing heue.
         10 Pui pa khiep ngai khankix, tak khi rhawm heue. Pui caox pa haoh lox khankix, tak
         hoek krax som nai heue.
         11 Jheeh pui rahsee khankix, mawh rawm keut pa im ju heue. Jheeh pui pa ang rahsee khankix,
         phimap pa tuktiak kix tak thox jheeh kix heue.
         12 Rhawm pa koeng chix kieh krax simah lih heue. Krax moh krax rhawm mawh pa chix tawb
         kheem ka phimap khankix heue.
         13 Pui pa mhawm pingnya krax tawng yung chix krai grawng pingnya heue. Pui pa ang koe
         pingnya khankix, khaox sivied hoik koe piang blawg kix heue.
         14 Pui pa koe pingnya khankix, chix khrawm chix priex ti deuh ka can pa tawng pa mhong
         nawh khawmuik heue, jheeh pui pa caox khankix, dex dawd mai pa som nai heue.
         15 Pui pa chix pon mau, can sinngao nawh, kaux cong awm veng pa kaux cong heue. Krax
         hot sibhawm pui hot pui sibhawm khankix, mawh pa som nai heue.
         16 Kaing pa yuh pui rahsee khankix, dex dawd mai ju heue. Kaing pa yuh pui pa ang rahsee
         khankix, dex dawd mai phimap heue.
         17 Pui pa chix priex ti hawt ka lox pa sidiex gau beenli, chix hawt hu krax im ju mai
         pui pa ang nghiet ka lox sidiex gau khankix, chix lud krax hu tix heue.
         18 Pui tawb kheem ceu pa koeng ka siyieb jheuh pa pie lhen, pui chix krai lox kieh min
         plakngai pui laux, mawh pa koe rhawm pa caox heue.
         19 Ka daux pa haoh lox sikah chix kieh phimap lih, pui pa chix priex jheeh tokaux tix
         mawh pa koe pingnya heue.
         20 Dak pui rahsee khankix, awm mau pa mhawm pa hoik thi heue. Rhawm pui caox khankix
         ang koe ngawh jum.
         21 Siyieb jheeh pui rahsee khankix, chix tawx pui hun ih heue. Pui caox khankix, tak
         yum kheu ang koe pingnya krax tawng yung heue.
         22 Bwanson Siyiex chix mawh sinngao, sinngao an ang khao tau mai krax khi rhawm heue.
         23 Pui caox khankix gaux rhawm ka dee yuh kix phimap mai pui mhawm pingnya pa tawng
         pa yung khankix, chix keud chix gau kah heue.
         24 Pui pa ang rahsee khankix, ceu pa chix lhat tak hoek piang nawh heue. Pui rahsee
         khankix, Siyiex tak tawx can pa simie kix ti pon khawmuik heue.
         25 Pui pa ang rahsee khankix, chix grai hu awm phlu bhaung keu kang lux heue. Pui rahsee
         khankix, jaong num kix kied kaux cong heue.
         26 Awm rawm niex pa siki yuh rhang, pa awm taox ngu pa meet ka ngai, pui pa nieh khankix
         kawx, mawh pa cau pa soi pui heue.
         27 Pui pa lhat graung ka Siyiex, kieh nawh lang ju mai pui pa ang rahsee khankix, khix
         num kix dawd heue.
         28 Krax pa krox jun pui rahsee khankix, mawh ceu pa gaux rhawm mai pa krox jun pui caox
         khankix, tak grai hu heue.
         29 Daux krax Siyiex mawh pa kaux cong son pui rahsee mai pui pa yuh pa ang rahsee khankix,
         tak hoek krax laux leeing heue.
         30 Pui rahsee khankix, kaux cong jheung jheung mai pui pa ang rahsee khankix, ang yaox
         ti ot kaux cong piang haktiex.
         31 Pingnya chix lih khaing jheeh pui rahsee mai dak pie lhen tak yaox ti kham ka pa
         tat ti tik heue.
         32 Siyieb jheeh pui rahsee khankix, chix tawng ka pa khaw caw rhawm pui kah heue. Pui
         pa ang rahsee khankix, chix ah lox tiebtie heue.

1 Siyiex seeing ka jiang pa ang khaw, kla jiang pa khaw caw mawh pa khaw rhawm Siyiex
         heue.
         2 Yam ting rhawm, lih mawh krax kaig tua mai pui pa awn rhawm khankix, mawh pa koe
         pingnya heue.
         3 Ceu pa rahsee, thong gau ka pui pa rahsee khankix heue, ceu pa kawk vawk rhawm khankix,
         cha nie luan yuh mai hoek krax laux leeing heue.
         4 Sinngao kraung khrai khankix, ang chix tawx bwanson singaix bawg yam lih song rhawm
         ex, phan mawh ceu pa rahsee, chix taoh ex khaing pa yum heue.
         5 Krax pa rahsee, thong gau ka pui pa grum naog pa rahsee, pui pa ang rahsee khankix,
         yaox ti som nai ka pa ang rahsee ka ceu pa yuh tix heue.
         6 Rhawm pa rahsee, chix taoh ka kix pui rahsee khankix heue, mai pui pa cha nie luan
         yuh khankix, deeh krix ka jhawk pa luan yuh tix heue.
         7 Yam yum pui caox khankix, pa krox jun nawh tak hoek krax laux leeing mai pui pa ang
         rahsee khankix, viang kix simie ti pon kawx, hoek krax laux leeing heue.
         8 Pui rahsee khankix, tak luan hu khaing pa khi rhawm mai pui pa ang rahsee, tieh ti
         deeh kham tang nawh heue.
         9 Jheeh pui pa nieb yuh khankix, chix kieh nyiex paox plawg tix laux heue. Pui rahsee
         khankix, chix luan khaing see, kheu koe pingnya heue.
         10 Phan pui rahsee ting lhaong haok huan tix kaux, pui khawm veng gaux rhawm heue. Yam
         som nai pui ang rahsee tix kaux, pui lawh maw kah heue.
         11 Mawh kheu jheeh pui pa rahsee, tawx bwanson ka veng pa ot nawh an mai pon krax yaogyaw
         heue. Mawh kheu jheeh pui pa ang rahsee, chix yuh veng an laux leeing heue.
         12 Pui pa ang koe pingnya, chix yuh pa ang cee ang cag ka paox plawg tix mai pui pa
         koe pingnya krax tawng yung chix ot yiien yawg tix heue.
         13 Pui pa lailing mai krai lox tom nie, chix plak jhi doh ka ceu pa caw ti mox khankix
         mai pui pa kaux sijax khankix, chix mox mhawm mhawm heue.
         14 Phan pui pa koe pingnya ang koe, krax tawng yung, pa chix tawx krax keud gau, pui
         haktiex khankix, som nai heue. Phan koe cao pa tawx krax keud krax gau tom nie, pon
         ti luan khaing krax lhat graung heue.
         15 Pui pa kham tang see pui pa ang nawh meed nawh tawng, nawh tak yaox ti kham tom nie
         heue. Pui pa koeng ka see dieh taix paox tix ang koe krax khi rhawm.
         16 Bun pa chix priex rhawm tix, pon min plakngai mai simex pa ting riang rao chix pon
         sinngao mau khri heue.
         17 Pui pa chix caux rhawm, nawh chix yuh bwanson ka tokaux tix mai pui caox pui caig
         chix laklheet ka tokaux tix heue.
         18 Kaing pa yuh pui pa ang rahsee, ang chix kaux cong mai pui pa rhuat simie pa rahsee,
         tak pon bwanson pa kaux cong heue.
         19 Awm dex dawd pa rahsee ka ju pa im mai pui pa hawt ti sawg phimap kawx, chix sawg
         tom sidah yum tix heue.
         20 Pui pa vawk rhawm khankix, Siyiex seeing ka kix heue. Pui pa hawt hu daux krax pa
         rahsee, Nawh Cao khaw rhawm ka kix heue.
         21 Pui caox khankix, viang kix yuh cub caw kawx, ang pon ti luan khaing krax ciyang
         phimap, simie ceu cad pui rahsee khaing, pa pon tix luan khaing krax ciyang heue.
         22 Bun pa ang koe satix mai pingnya, viang mhawm grang kawx, awm lig miex pa tauk ih
         kraung mau khri ka toh meeh nawh heue.
         23 Pui rahsee krox jun mai sawg ka ceu pa mhawm khaing mai pui pa ang rah ang see krox
         jun ka pa dex dawd mai pa song rhawm heue.
         24 Pui pa gwieh ti tawx ka pui, tak baox deeh koe sinngao mau khri tom nie mai pui pa
         khrawm ti deuh, baox deeh hot hu ka koe.
         25 Pui pa chix gwieh ti tawx ka pui, nawh tak mi koe heue. Pui pa see rawm ka pui tang
         kaux, nawh deeh pon bwanson pa deeh see ka tokaux tix heue.
         26 Pui pa khrawm ti deuh nghox, nawh tak yaox ti kham ka pa jhax lawg pui khankix heue.
         Ka piang cao pa coh ih nghox koe bwanson pa mhawm heue.
         27 Pui pa coca ti sawg ka ceu pa mhawm, tak pon bwanson heue. Pui pa sawg ti yuh pui
         laux, tokaux nawh tak hoek krax laux leeing heue.
         28 Pui pa deuh rhawm ka sinngao mau khri tix, tak som nai heue. Pui rahsee tak awm lhax
         khaox pa klai jheung jheung heue.
         29 Pui pa kieh nyiex ma tix sivix, pon ka sin bhaung, pui pa caox khankix kawx, tak
         yaox ti yuh siliex ka pui pa koe pingnya heue.
         30 Plix pui pa rahsee, plix nawh mawh num plix pa im ju heue. Pui pa pon ka ju pui khankix,
         mawh pui pa koe pingnya heue.
         31 Jhak heue, pui pa rahsee, yam ot kix piang haktiex, yaox ti kham ka pa ciyang phimap
         heue. Pui phimap mai pui pa ang rahsee khankix, nie lheu yaox ti kham geu miex ding?

1 Pui pa simie tix nghiet ka lox tawm beenli, mawh pui pa moh ka pingnya heue. Pui
         pa koeng ka lox pa sidiex gau, mawh pa koe rhawm totiag heue.
         2 Pui pa mhawm khankix, tak pon min plakngai sivoe ngai Siyiex heue. Pui pa keud pa
         ang mhawm khankix, tak pon krax ciyang phimap heue.
         3 Kawn pui ang chix kaux cong kheu phimap, riah pui rahsee ang chix gah hu.
         4 Bun pa chix priex rhawm pa mhawm been, mawh mhok khri min plakngai ka mex tix.Bun
         pa chix yuh krax kaig tua, awm yuh si-ang mex tix rham heue.
         5 Krax keud pui rahsee, mawh pa rahsee heue. Krax keud pa tawx pui ang rahsee, mawh
         pa pie lhen heue.
         6 Lox pui pa ang rahsee khankix, mawh pa chix jawm tix pah ju pui yum, jheeh pui pa
         rahsee chix taoh ka pui tang kaux heue.
         7 Nyiex pui pa ang rahsee khankix, goh mai laux grai mu heue. Nyiex pui pa rahsee khankix,
         chix kaux cong jheung jheung heue.
         8 Pui pa koe pingnya tak pon pa yaogyaw pui, pui pa vawk daux rhawm khankix tak yaox
         ti kham pa nunai pui heue.
         9 Pui pa tang yuh tix ih khawm rhawm pa awn pa tiiem viang ang koe min plakngai kawx,
         nie lheu mhawm khaing pui pa yaw rangdi tix khawm ang tix koe pa ih heue.
         10 Pui rahsee khankix, chix lhawk ka ju tobrie pa eei tix heue. Pui pa ang rahsee khankix,
         nieb khin ti yuh mai ang koe krax caux rhawm heue.
         11 Pui pa yuh tix ih ma kaung, yaox ti ih tom sak heue. Pui pa lailing giex, pa ang
         koe krax keud khankix, mawh pa ang koe pingnya heue.
         12 Pui pa ang rahsee khankix, kix simie ka jhawk pa shiao pui caox khankix, riah pui
         rahsee khankix, chix plix heue.
         13 Jheeh pui pa cha nie luan lox sikah khankix, koe jhawk pa caox son kix mai pui rahsee
         khankix, luan khaing see pa nu pa khawm heue.
         14 Kawn pui yaox ti ih sak kheu plix siyieb jheeh tix. Nawh tak deeh pon bwanson pa
         mhawm mai pa ang mhawm kaing pa hoik yuh ka taix tix heue.
         15 Pui caox khankix, keud kaing pa hoik yuh tix mawh pa caw heue. Pui pa cu nghiet ka
         lox pa tawx krax keud, mawh pui pa koe pingnya heue.
         16 Krax song rhawm pui caox khankix, lih sidawng dom mawx dom an, viang mawh nan, pui
         pa koe pingnya satix khankix, chix kheem krax kaig tua heue.
         17 Pui pa sikah lox pa mawh meh, chix jhi ka pa rahsee mai pui kham sakse pa ang mawh
         meh khankix, chix jhi ka ceu pa pie kheem heue.
         18 Pui tiblah chix sikah awm pa suat ka gawn, dak pui pa koe pingnya chix kieh jhawm
         saux moi heue.
         19 Siyieb jheeh pui pa kaux sijax, mawh pa kaux cong jheung jheung. dak pui pie lhen,
         mawh pa kaux tivud khaing.
         20 Ka daux rhawm pui pa keud ceu pa ang mhawm khankix, koe ceu pa pie lhen heue. Viang
         mawh nan, ka daux rhawm pui pa chix tawx krax keud krax gau sonsang deeh khaw caw
         paox tix khankix, koe krax gaux rhawm heue.
         21 Ka piang pui rahsee khankix, ang hoek ceu pa khi rhawm, piang pui pa ang rah ang
         see khankix, tak grum hoek ceu pa khi rhawm heue.
         22 Siyieb jheeh pa pie lhen, Siyiex seeing ka heue. Viang mawh nan, pui pa priex tix
         hawt ka lox sijax mukheu Nawh, Siyiex khaw rhawm kah heue.
         23 Pui pa koe pingnya satix, nawh chix mox ka ceu pa tawng tix heue. Pui pa caox khankix,
         chix jhi ka jhawm pa kwa nawh heue.
         24 Pui pa rien ti yuh kaing khankix, pon tix mawh cao giex kuang, pui pa nieh khankix,
         yaox ti mawh cao tawx gha heue.
         25 Ceu pa khi rhawm mawh ceu pa kieh pui khrup rhawm. Lox pa mhawm mawh pa chix kieh
         pui gaux rhawm heue.
         26 Pui rahsee khankix, chix jhi daux krax ka paox plawg tix heue. Daux krax pa hu pui
         pa ang rahsee khankix, deeh pie ka cao kix heue.
         27 Pui pa nieh khankix, viang kix yuh cao jaw, totiag pa pon kix hoik ping kawx, ang
         yaox ti ih, pui pa rien khankix, sinngao cie nawh mawh pa ting jum heue.
         28 Daux krax pui rahsee khankix, ang koe krax lhat krax yum, mawh krax pa im ju heue.
         
            

         
      
   
      
         13
1 Kawn simex pa koe pingnya, chix nghiet ka lox pa sidiex keeing nawh, kawn simex pa
         nieb yuh pa ang cee ang cag, ang chix cu nghiet ka lox pa sidiex gau.
         2 Kawn pui yaox ti ih ka plix jheeh pa mhawm mai pui pa yuh phimap khankix, yaox ti
         ih ka plix pa ciyang phimap heue.
         3 Pui pa priex ka jheeh tix priex ka ju tix heue. Pui pa ang jheeh tix tom vieh, hoek
         krax laux leeing heue.
         4 Pui pa nieh khankix, ang pon ceu pa si mie tix tidtix, pui pa rien ti yuh kaing khankix,
         tak pon ka pa simie tix khawmuik heue.
         5 Pui rahsee khankix, koeng ka lox pie lhen. Pui pa ang rahsee khankix, yuh pa seeing
         brai mai hoek krax kaig tua heue.
         6 Ceu pa rahsee, chix priex ka pui pa rahsee. Ceu pa ang rahsee, chix kieh pui pa koe
         phimap goh heue.
         7 Pui hot sibhawm chix yuh grang tix awm pui pa mi pa koe, pui pa mi pa koe kawx chix
         yuh grang tix awm pui hot sibhawm heue.
         8 Sinngao, mau khri mawh pa taoh ka ju pui pa mi koe mai pui hot sibhawm khankix, ang
         mhong lox deuh phimap heue.
         9 Pa riang pui pa rahsee mawh krax gaux rhawm, kawk ngu pui pa ang rahsee tak yeet
         hu heue.
         10 Kheu krax ting rhawm, chix viex krax pa simah, pui pa cu nghiet ka lox sidiex gau
         mawh pa koe pingnya heue.
         11 Sinngao mau khri pa pon yie, chix deeh uik hu heue. Sinngao, mau khri pa pon ka daux
         pa coca, mawh pa chix haok hwan heue.
         12 Krax krox jun, phan rheung bawg yam chix kieh khi rhawm. Yam grum naog pa simie ti
         pon khankix, lih mawh khaox pa im ju heue.
         13 Pui pa yuh pa ang cee cag ka gumlox Nawh Cao, tak hoek krax laux leeing. Pui pa yungyi
         ka lox tawm beenli, tak pon pa nyawm rhawm heue.
         14 Lox pui pa koe pingnya, mawh rawm keut pa im ju, pa luan khaing jhawk dee yum heue.
         15 Pui pa koe pingnya krax tawng yung, pon plakngai, krax pui pa yuh phimap khankix,
         mawh krax pa nu pa khawm heue.
         16 Pui pa koe satix khawmuik, chix yuh kaing daux pingnya, pui caox chix kieh phimap
         yuh tix sidawng heue.
         17 Siliex pa ang rahsee, chix kieh kaing pa yuh tix laux, simiang pa yuh tang Sandaman
         pa kaux sijax, pon krax nyawm ot heue.
         18 Pui pa thiang ti tik ka lox sidiex gau, nawh tak hot sibhawm mai tak hoek krax kaig
         tua. Pui pa nghiet ka lox pa sidiex gau, tak pon min plakngai heue.
         19 Phan naog alo pa simie ti pon hoik fah rhawm heue. Ceu pa via ka phimap mawh ceu
         pa seeing ka pui caox khankix heue.
         20 Pui pa yuh paox pie ka pui pa koe pingnya, tak chix pingnya. Pui pa yuh paox pie
         mai pui caox, tak hoek krax laux leeing heue.
         21 Krax khi rhawm chix hawt khaix pui pa koe phimap. Pui rahsee khankix tak pon bwanson
         pa mhawm heue.
         22 Pui mhawm khankix, chix deuh sin, kraung khrai son kawn praix kawn saux tix heue.
         Sinngao, mau khri pui pa koe phimap khankix, hoik priex ti deuh son pui rahsee khankix
         heue.
         23 Pui hot sibhawm khankix, haox pa ih kheu yuh kix ma kaung heue. Viang mawh nan, kheu
         yuh nawh pa ang rahsee, chix hoek krax laux leeing heue.
         24 Pui pa ang shiao ka saux, mawh pa koeng ka kawn tix.Pui pa moh ka kawn tix, chix
         sidiex gau tom yam iak heue.
         25 Pui rahsee khankix, pon ti ih tom sak, pui pa ang rah ang see khankix, tak yaox ti
         kham geu ka pa cai rhawm heue.

1 Bun pa koe pingnya, chix priex nyiex ma tix mhawm mhawm. Bun pa caox pa ang koe pingnya
         chix yieh ti tik nyiex ma tix ka taix tix heue.
         2 Pui pa hawt krax rahsee, chix lhat graung ka Siyiex.Pui pa hawt krax pa kawk vawk
         khankix, chix yuh pa ang cee ang cak heue.
         3 Ka daux jheeh pui caox khankix, koe saux son pa ting rhawm kix heue. Ka daux jheeh
         pui pa koe pingnya, chix taoh ka pui heue.
         4 Kawg mawie pa ang koe mawie mhaing, singax heue. Viang mawh nan, pui chix pon mau
         khri tom nie ka riang rao mawie heue.
         5 Pui pa kham sakse pa kaux sijax, ang chix pie lhen, pui pa kham sakse pa ang kaux
         sijax, chix pie lhen heue.
         6 Pui pa nieb yuh pa ang cee cag, sawg pingnya kawx ang yaox, pui pa koe pingnya krax
         tawng yung khankix, yie tix sawg heue.
         7 Phan maix yaox pui caox, phan maix hoik tawng grawng mawh nawh pui ang koe pingnya,
         via hu khaing nawh heue.
         8 Pingnya mai pui pa koe pingnya satix khankix, nawh tawng ka krax hu tix mai krax
         caox pui caox khankix, mawh pa pie lhen heue.
         9 Pui caox khankix, chix yuh phimap pa ang cee cag mai pui rahsee khankix, chix yuh
         bwanson ka paox tix, tix kaux lai tix kaux heue.
         10 Rhawm pui tang tawng krax kha rhawm tokaux tix, rhawm pui pa gaux rhawm ang chix
         dex dawd ka pui tang kaux.
         11 Nyiex pui pa ang rahsee chix goh heue. Nyiex gox pui rahsee khankix chix pruh riang
         heue.
         12 Krax keud kawn pui viang awm pa mawh meh kawx, dee sidah tawx krax yum heue.
         13 Kawn pui, yam nyiah kawx, daux rhawm nawh chix khi heue. Krax nyiah, krax gaux rhawm,
         dee sidah chix lih mawh krax voi rhawm heue.
         14 Pui pa koe rhawm pa tieh feen ang ah, pui pa mhawm ang ah, tak sak ka pa yuh tix
         heue.
         15 Pui pa ang koe krax keud krax gau pa ang koe pingnya khankix, yie yum rhawm ka lox
         pa krai pui mai pui pa koe pingnya satix khankix, chix jhak ka krax pa hu tix mhawm
         mhawm heue.
         16 Pui pa koe pingnya chix lhat chix graung mai via hu khaing phimap heue. Pui caox
         khankix, ting rhawm mai koe rhawm kwa heue.
         17 Pui pa dawd rhawm khankix, chix yuh ceu pa kied caox, pui pa keud ceu pa ang mhawm
         khankix, tak yaox ti kham ka pa koeng pui heue.
         18 Pui pa ang koe pingnya krax keud krax gau khankix, chix pon sin pa caox mai pui pa
         koe pingnya satix, tak yaox tix ceep mhok khri pingnya krax tawng yung heue.
         19 Pui caox khankix, tak grux ngawng tix krub sivoe ngai pui pa mhawm khankix, pui pa
         ang rahsee khankix, tak grux ngawng tix krub ka diang siviex nyiex pui rahsee khankix
         heue.
         20 Pui hot sibhawm khankix, tak yaox ti kham ka pa koeng paox plawg tix mai pui pa pon
         sawg mau khri tom nie khankix, haoh paox pie heue.
         21 Pui pa nieb yuh pa ang cee cag ka paox plawg nawh, koe phimap mai pui pa caux rhawm
         ka pui hot sibhawm khankix, koe bwanson heue.
         22 Pui pa keud ka ceu pa ang mhawm khankix, chix lud krax heue. Pui pa chix keud ti
         yuh bwanson ka pui, pon bwanson krax caux rhawm pa kaux sijax heue.
         23 Pa coca ti yuh kaing kuceu koe bwanson mai ceu pa haoh lox sikah mawh pa hot sibhawm
         khaing heue.
         24 Sinngao, kraung khrai, pui pa koe pingnya mawh mhok khri min plakngai, pa yuh pui
         caox khankix, mawh ngie ceu pa caox khaing.
         25 Sakse pa mawh meh, mawh pa chix taoh ka ju pui, sak se pa ang mawh ang meh, mawh
         pa shiao ka lox pa pie lhen heue.
         26 Krax pa lhat graung ka Siyiex, mawh riang rao dee deuh rhawm pa kaux, kawn simex
         nawh khankix, tak pon dee laux dee deuh rhawm heue.
         27 Krax pa lhat ka Siyiex, mawh rawm keut pa im ju, pa luan khaing jhawk krax yum heue.
         28 Simiang yaox ti giex kaing pui haktiex tom nie, koe min plakngai heue. Simiang pa
         yaox ti giex kaing pui haktiex pa tux pa iak, min plakngai kawx iak heue.
         29 Pui pa lang rhawm rhi khankix, ting pingnya mai pui pa dawd rhawm khankix rhawm kix
         nie caox heue.
         30 Rhawm pa nyawm ot, mawh pa kieh tokaux im ju mai pa bo rhawm mawh pa kieh si-ang
         rham heue.
         31 Pui pa tuktiak ka pui hot sibhawm khankix, mawh pa salao ka Siyiex Cao pa phan pa
         deuh heue. Pui pa nab yam ka Siyiex khankix, chix caux rhawm ka pui hot sibhawm khankix
         heue.
         32 Pui pa ang rahsee khankix, tak hoek krax laux leeing, kheu yuh kix pa ang rahsee,
         pui rahsee khankix tom yam yum kix kawx, kawn koe krax keud pot jun pot heue.
         33 Pui pa koe pingnya krax tawng yung khankix, pingnya chix ot chix koe ka daux rhawm
         kix, ceu pa koe ka daux rhawm pui caox khankix, chix lih sidawng heue.
         34 Ceu pa rahsee, mawh pa chix yaog pui haktiex ting lhaong, phimap mawh pa chix yeen
         pui haktiex hoek dee tiem heue.
         35 Siliex pa koe pingnya, simiang chix yuh bwanson ka nawh heue. Siliex pa yuh krax
         kaig tua, yaox ti kham geu ka pa song rhawm heue.

1 Lox pa awn pa tiem kieh rhawm pui deeh nyawm rhawm, lox sikah pa riex mawh pa chix
         kieh pui song rhawm heue.
         2 Dak pa koe pingnya, chix kieh pui tawng pingnya, jheeh pui caox khankix, chix hieh
         pa caox lih heue.
         3 Ngai Siyiex koe kudah dee mai jhak ka pa mhawm mai pa ang mhawm heue.
         4 Dak pa awn mawh khaox pa im ju mai dak pa riex mawh pa chix kieh rhawm pui saux heue.
         5 Pui caox khankix, deuh lox sidiex gau keeing ang koe cee cag mai pui pa nghiet ka
         lox sidiex gau khankix, mawh pui pa chix priex rhawm satix heue.
         6 Ka daux nyiex pui rahsee khankix, sinngao koe tom nie heue. Gha pon pui pa ang rahsee
         khankix, hoik nie mai krax pa sung sang rhawm nawh heue.
         7 Siyieb jheeh pui pa koe pingnya, chix gwieh tix tawx pingnya krax tawng yung ka pui
         heue. Viang mawh nan, pingnya ang koe ka daux rhawm pui caox.
         8 Siyiex seeing ka krax tan pui pa ang rahsee khankix. Siyiex khaw rhawm ka lox rawg
         bwan pui rahsee khankix heue.
         9 Siyiex seeing ka krax pa hu pui ang rahsee khankix mai Nawh moh ka pui pa hawt daux
         krax pa rahsee khankix heue.
         10 Pui pa lud krax hu khankix, ang rhawm nghiet ka lox sidiex gau, pui pa koeng ka lox
         pa deuh phimap khankix tak yum tete heue.
         11 Meung yum mai meung laux leeing kawx, hoik sidawng sivoe ngai Siyiex, lheu khaing
         in, nie lheu sidawng ka daux rhawm kawn pui miex ding?
         12 Pui pa yuh pa ang cee cag khankix, ang lai moh ka lox pa sidiex gau, ang pon ot dex
         pui pa koe pingnya heue.
         13 Rhawm pa chix gaux rhawm, chix tawx pakngai heue. Rhawm pa khi rhawm chix kieh pui
         laux rhawm heue.
         14 Rhawm pui pa mhawm pingnya krax tawng yung, chix sawg ka pingnya heue. Jheeh pui
         caox khankix, moh ka pa caox heue.
         15 Singaix cie pui hot sibhawm khankix, mawh pa caox ku singaix mai rhawm pui pa gaux
         rhawm khankix, mawh pawie gaux rhawm jheung jheung heue.
         16 Pui pa lhat graung ka Siyiex, viang koe sinngao, mau khri ceeix khaing kawx, nie
         lheu mhawm khaing pui pa mi koe khawm ot tix mai sivix rhawm tix heue.
         17 Phan ih taux klai giex tix brie ka daux krax moh, nie lheu mhawm khaing ih nex mawie
         tang pa kluing pa bee khawm mu, ka daux pa ang koe krax moh heue.
         18 Pui pa ting rhawm khankix, chix kieh krax simah lih heue. Pui pa chix gun yeung khankix,
         chix kieh krax simah yiien heue.
         19 Daux krax hu pui pa nieh khankix, awm vie pang kat pa tie krax, viang mawh nan, khaix
         hu pui rahsee khankix, awm krax ting heue.
         20 Kawn simex pa koe pingnya, mawh pa gaux rhawm son keeing heue. Phan mawh kawn simex
         pa caox, ang kieh miex tix koe cee koe cag heue.
         21 Pui pa ang koe pingnya krax tawng yung, chix gaux rhawm ka daux kaing pa caox heue.
         Pui pa koe pingnya krax tawng yung, chix gaux rhawm ka daux kaing pa rahsee heue.
         22 Kaing ceu pa ang rom ti kum tau, chix laux heue. Kaing pa rom ti kum yuh tau chix
         kaux cong heue.
         23 Pui pa koe krax gaux rhawm, ka lox pa deeh ah nawh, lox pa krai pa khaw mai bawg
         yam, nyawm tix nghiet miex ding?
         24 Krax im ju pa hawt pui pa koe pingnya, chix via khaing meung yum plak greem mai chix
         thong haok plak piang dee lhaong heue.
         25 Siyiex, tak yieh laux nyiex pui pa ting rhawm, phan mawh gwang dee ot miexmai tak
         kieh kaux cong heue.
         26 Siyiex seeing ka krax pa keud pui pa ang rahsee khankix mai Nawh Cao khaw rhawm ka
         lox pui pa singax singeh khankix heue.
         27 Pui pa sawg sinngao, mau khri ka daux pa ang rahsee khankix, chix kieh kawn nyiex
         ma tix khi rhawm heue. Pui pa koeng ka totaix pa ang rahsee khankix, tak pon ju pa
         nyawm rhawm heue.
         28 Pui rahsee khankix, chix keud gau ka lox pa sang deeh pawk ka pui heue. Jheeh pui
         caox khankix, chix krai lox pa caox heue.
         29 Siyiex singai khaing pui pa ang rahsee khankix mai Nawh nghiet ka lox rawg bwan pui
         rahsee khankix heue.
         30 Pa riang ngai ex, chix kieh rhawm ex gaux rhawm heue. Lox pa gaux rhawm kawx, chix
         kieh gua si-ang naog heue.
         31 Pui pa nghiet ka lox pa sidiex gau pa dex mai ju, tak pon tix ot tau mai pui pa koe
         pingnya heue.
         32 Pui pa thiang ti tik ka lox sidiex gau khankix, yuh pa ang cee ca? ka ju khwan tix
         heue. Viang mawh nan, pui pa chix nghiet ka lox pa sidiex gau khankix, chix pon pingnya
         krax tawng yung heue.
         33 Rhawm pa lhat graung ka Siyiex mawh krax pa gau pingnya heue. Krax pa awn rhawm awn
         rhi koe sivoe ngai min plakngai heue.

1 Rhawm keud khawmuik mawh pa dex mai kawn pui, dak mai: lox kaoh khaing dak khawmuik,
         mawh cie Siyiex heue.
         2 Kawn pui chix fah rhawm ka kaing pa yuh tix, phan mawh Siyiex jhak ka rhawm kawn
         pui heue.
         3 Kaing pa yuh maix ap ka Siyiex awx. Phan yuh nan, kaing pa keud maix tak kaux cong
         heue.
         4 Siyiex hoik yuh khawm uik ka son Nawh heue. Nawh hoik phan ti deuh singaix sonsang
         ciyang ka pui caox khankix heue.
         5 Siyiex seeing ka pui pa ting rhawm khankix heue. Kix tok taix paox tix mai yuh cub
         caw kawx, ang doh pon luan khaing krax ciyang phimap heue.
         6 Mawh kheu krax caux rhawm mai bwanson pa rahsee, pon ti luan khaing phimap heue.
         Rhawm pa lhat graung ka Siyiex, mawh pa chix via hu khaing phimap heue.
         7 Yam khaw rhawm Siyiex ka jhawm pa yuh kawn pui, koe pui pa koeng ka paox tix kawx,
         Nawh deeh kieh kiex khaw paox tix heue.
         8 Sinngao, mau khri pa pon ka daux pa rahsee, viang mawh ceeix kawx, nie lheu mhawm
         khaing pa pon tom nie ka daux pa ang rahsee heue.
         9 Ka daux rhawm kawn pui keud krax sang hu tix, viang mawh nan, cao pa thong hu mawh
         Siyiex heue.
         10 Krax prawng ca pa rahsee, koe ka siyieb jheeh simiang, yam prawng ca nawh, ang chix
         lud heue.
         11 Jiang pa khaw mai kla jiang pa khaw, mawh cie Siyiex heue. Kla jiang pa koe ka daux
         bau khankix, mawh pa sang deuh tix prawng ca heue.
         12 Simiang pa yuh phimap, mawh ceu pa seeing brai heue. Grawh grawng nawh, kheu pa rahsee
         dang ngeung kaux cong heue.
         13 Siyieb jheeh pa rahsee mawh pa khaw rhawm simiang mai simiang moh ka pui pa ah lox
         pa khaw caw heue.
         14 Krax song rhawm simiang, awm kawncau simiang yum heue. Viang mawh nan, pui pa koe
         cuyi pingnya, chix kieh yiien ka pa song rhawm an heue.
         15 Kheu mhawm pakngai simiang, pon ju pa nyawm rhawm heue. Bwanson nawh kawx, awm rawm
         lhiex lha heue.
         16 Pa pon ka pingnya nie lheu mhawm khaing pon khri pa mhawm, pa pon pingnya krax tawng
         yung, nie lheu mhawm khaing pon mau pa mhawm heue.
         17 Krax pa hawt pui rahsee khankix, mawh pa via hu khaing phimap, pui pa ang via mai
         hawt krax an jheung jheung, nawh tak priex ju khwan tix heue.
         18 Pui pa ting rhawm khankix, krax laux leeing koe sivoe kix pui pa ting rhawm lhaong
         ngai khankix, tak rau hu dee tiem heue.
         19 Pa yuh paox pie ka pui pa awn rhawm khankix, nie lheu mhawm khaing yuh paox pie mai
         pui pa ting rhawm, pa gwieh tix cie kraung khrai mau khri pa pon khaing pa tud rhim
         heue.
         20 Pui pa priex tix hawt ka pingnya, tak pon pa mhawm heue. Pui pa deuh rhawm ka Siyiex,
         koe bwanson heue.
         21 Rhawm pui pa lhak lhiem, pui tak kok mawh pa koe pingnya satix heue. Jheeh pui pa
         chix krai lox pa nyawm pa tie kawx, chix kieh pingnya haok hwan heue.
         22 Pui pa pon ka pingnya khankix, pon ka rawm keut pa im ju heue. Pa sidiex gau pui
         caox khankix, mawh ngie ceu pa caox heue.
         23 Rhawm pa koe cuyi pingnya khankix, chix gau ka jheeh nawh mai baox thiem thie cuyi
         pingnya ka siyieb jheeh nawh heue.
         24 Lox pa nyawm ti nghiet khankix, awm rawm kaing hia, tie laig tom daux khwan mai kieh
         nyawm ot tom hoek daux si-ang heue.
         25 Krax pa keud kawn pui ce hoik mawh pa mawh meh kawx, dee sidah mawh krax yum heue.
         26 Kawn pui yuh kaing, jao son jheeh tokaux tix heue.
         27 Pui caox chix keud grawng pa caox, pa ang mhawm, lox sikah pa lih khaing jheeh nawh
         kawx, awm ngu pa kied hax heue.
         28 Pui pa kawk rhawm, chix ruat simie krax pa simah heue. Lox pui pa suksiep kawx, chix
         kieh paox grawm tang gwieh hu heue.
         29 Pui pa caox jhawm, chix nyaw glaw ka paox plawg mai chix viex hu ka daux krax pa
         ang mhawm heue.
         30 Yam khiep kix ngai tix mai keud ceu pa kawk vawk mai siyieb jheeh kix chuh mai lih
         mawh pa caox heue.
         31 Pui hoik paing hauk kaing, phan ot ka daux krax pa rahsee, mawh mhok khri min plakngai
         heue.
         32 Pui pa lang rhawm, nie lheu mhawm khaing pui pa ting riang rao mai pui pa gun rhawm,
         nie lheu mhawm khaing pui pa pon puing veng tix veng heue.
         33 Ex nieb ti teei lai pa koe daux bau kawx, cao pa hoik laug ti teei tete mawh Siyiex
         heue.

1 Ih ex blah tix gum ka daux pa khaw caw, nie lheu mhawm khaing ih priex tan, pa naog
         ka daux nyiex ma pa simah ka paox tix heue.
         2 Siliex pa koe pingnya, yaox ti giex kaing piang kawn simex pa yuh krax kaig tua,
         pon sin tau mai kawn pui tang kaux heue.
         3 Pa cheuk cheu ti yaox ka mau khri mawh ngu. Pa cheu ti yaox ka rhawm kawn pui mawh
         Siyiex heue.
         4 Pui pa yuh pa ang rahsee khankix, chix yum rhawm ka lox pie lhen, pui pie kheem kawx,
         chix nghiet ka lox pa seeing brai heue.
         5 Pui pa nieb yuh pa ang cee cag ka pui hot sibhawm khankix, map ka Siyiex Cao phan
         Cao deuh nawh, pui pa gaux rhawm ka yaox pui tang kaux krax khi rhawm, ang pon luan
         khaing krax ciyang phimap.
         6 Kawn saux kawn sex mawh mhok khri ka pui pa riex ju, min plakngai kawn praix mawh
         keeing kix heue.
         7 Lox pa mhawm ang doh keung ka pui caox, lheu khaing in, lox pie lhen, ang doh khaw
         ka simiang.
         8 To taix awm siang pa mhawm sivoe cao pa pon, tak pex hu can dee vai ngai tix heue.
         9 Pui pie kheem ka phimap, pa lud ka pui tang kaux, mawh pui pa sawg ka krax moh krax
         rhawm heue. Viang mawh nan, pui pa mie ti deeh krai pa lud pui tang kaux, mawh pui
         pa kieh paox grawm gwieh paox tix heue.
         10 Lox pa sidiex gau tix gum ka pui pa koe pingnya, nie lheu mhawm khaing pa sivied
         tix yieh taix ka pui caox heue.
         11 Pui pa tieh feen khankix chix khrawm ti deuh pa ang rahsee khaing, mawh kheu nan,
         ploi kawncau pa caox hu ka nawh heue.
         12 sipup ka krih miex pa grai kawn, nie lheu mhawm khaing sipup ka pui caox yam lih
         song rhawm nawh heue.
         13 Pui pa ang tawng ka bwanson mai pui pa deeh pawk ceu pa ang mhawm khankix, pa caox
         koe daux nyiex ma nawh jheung jheung heue.
         14 Yam jah krax simah awm pa doh guh rawm nhawng, sivoe ang nyang koe krax simah, nied
         via hu khaing aw aw.
         15 Pui pa ploi phimap ka pui pa ang rahsee mai pui pa ciyang phimap ka pui pa rahsee,
         Siyiex seeing ka kiex khawm ra heue.
         16 Pui caox pa ang simie ka pingnya, tawx ngawh cuyi pingnya ka nawh chix koe bwanson
         yuh ka mawx?
         17 Paox grawm chix moh paox tix jheung jheung, puxaik keh sonsang teem ka paox tix yam
         yaox krax kha rhawm heue.
         18 Pui pa ang koe pingnya, dieh taix mai chix kham sivoe ngai paox grawm heue.
         19 Pui pa moh pa simah khankix, mawh pui pa nie lheu moh ka pa cha nie luan yuh phimap
         heue. Pui pa yuh diang siviex tix ting lhaong khankix, sawg ka krax laux leeing heue.
         20 Pui pa vawk rhawm khankix, ang chix yaox ka ceu pa mhawm mai pui pa pie lhen khankix,
         chix yaox ka ceu pa khi rhawm pa caox heue.
         21 Pui pa kieh keh ka pui caox, chix kieh tokaux tix laux rhawm heue. Kawn pa caox ang
         chix yuh ceu pa gaux rhawm son keeing tix.
         22 Rhawm rhi pa chix gaux rhawm, chix kieh nyawm ot heue. Khwan pa chix laux rhawm,
         Kieh si-ang chix ceh rham heue.
         23 Pui pa ang rahsee khankix, chix cawk ti teei mau daux hau pui mai chix yuh laux ka
         pa rahsee heue.
         24 Pingnya koe sivoe ngai pui pa koe pingnya krax tawng yung khankix mai ngai pui caox
         khankix chix lulie tix jhak tom sidah haktiex heue.
         25 Kawn simex pa caox chix kieh keeing tix khi rhawm mai chix kieh miex tix laux rhawm
         heue.
         26 Ang mhawm tix ciyang ka pui pa rahsee, ang mhawm tix chuh ka simiang pa prawng see
         rahsee.
         27 Pui pa grum naog krax keud ang chix haoh lox mai pui pa koe pingnya krax tawng yung,
         chix deuh rhawm tix nhim yiien mhawm heue.
         28 Pui caox kawx, phan chix ot nhim mhawm mhawm, pui ce kix mawh pa koe pingnya krax
         tawng yung heue. Pui pa ang vaoh jheeh tix sikah kawx, pui tang kaux ce mawh pa koe
         pingnya krax tawng yung heue.

1 Pui pa ang yuh paox pie mai pui tang kaux mai pui pa koe rhawm tix sawg ka pingnya
         krax tawng yung awm pa simie nawh, mawh pui pa chix sawg ka pingnya heue.
         2 Pui caox ang chix gaux rhawm ka daux pingnya, lheu khaing chix jhi nawh rhawm caox
         pa keud tix khaing.
         3 Yam hoek pui pa ang rahsee khankix, yaox ti kham ceu pa ang cee cag mai yam laux
         min plakngai, yaox ti kham ka pa salao heue.
         4 Lox lih khaing jheeh, awm rawm pa kied raux, rawm keut pingnya, awm rawm klawng ting
         pa lih hu khankix heue.
         5 Yam prawng see, ang khaw ti jhak plakngai pui pa ang rahsee ka son sang som pui rahsee
         heue.
         6 Siyieb jheeh pui caox khankix, chix kieh pui yuh simah, jheeh nawh kawx chix sawg
         ka krax ciyang phimap heue.
         7 Jheeh pui caox khankix, mawh pa yuh tokaux tix laux, siyieb jheeh nawh kawx mawh
         jhawk son ju nawh heue.
         8 Lox chix kieh pa simah khankix, nyawm awm pa ih, chix laig ka daux vaig daux tu heue.
         9 Pui pa nieh yuh kaing khankix, mawh puxaik pui pa cai mau khri som nai heue.
         10 Ceu kaux Siyiex, mawh tab pa kaux cong mai pui pa rahsee khankix, to tix laig tan
         mai luan khaing krax khi rhawm heue.
         11 Pui pa mi koe mau khri ah nin, sinngao aux awm veng pa kaux cong mai nawh keud ce
         awm guh veng pa lhaong heue.
         12 Num krax laux leeing mawh pa ting rhawm heue. Num min plakngai mawh pa tiem rhawm
         tiem rhi heue.
         13 Pui pa prawng ca ka pui, ka sivoe ang nyang bax chawk cheng ka grawng kuceu, mawh
         pui caox, pa koe phimap mai pon krax kaig tua heue.
         14 Ju khwan kawn pui, pon kham ka jhawm saux tix, pui mawx pa pon gun yeung ka krax
         khrup rhawm rhi tix lie?
         15 Pui pa chix deuh rhawm satix khankix, mawh pui pa chix priex ka pingnya heue. Yhaok
         pui pa koe pingnya, chix sawg ka pingnya heue.
         16 Mawh kheu totaix pa viex kawn pui, koe akhwang pon ti laig ka sivoe pui ting khankix
         heue.
         17 Pui pa hoek pau tix ah see sivoe, viang nawh ah lox pa rahsee kawx, paox plawg nawh,
         kawn hoek tix chawk cheng ka nawh heue.
         18 Nieb kieh pui cawk silak, sonsang kieh pa thung thiang yiien mhawm mai tat dud ka
         see pui pa ting riang an khankix heue.
         19 Pa viang ti yuh pa simah ka puxaik tix, nie lheu nu khaing veng pa kaux cong, pui
         pa yuh krax simah ka puxaik khankix, awm jhong siviex pa tieb ka tab heue.
         20 Vaig pui naog ka plix jheeh tix mai nawh yaox tix sak ka kaing pa lih khaing siyieb
         jheeh tix heue.
         21 Dak mawh pa kwang ka ju pa im mai ju pa yum heue. Pui pa moh dak tix, yaox ti ih
         plix dak tix.
         22 Pui pa pon moeng, pon ceu pa mhawm, pon bwanson khaing Siyiex heue.
         23 Pui hot sibhawm, chix khyox khaw ka pui, phan mawh pui pa mi koe khankix, chix pawk
         lox riex lox si oh heue.
         24 Pui Pa haoh hun paox grawm khankix, chix laux leeing, phan mawh paox grawm pa mhawm,
         nie lheu ot dex ex khaing puxaik dex heue.

1 Pui hot sibhawm pa hawt daux krax rahsee, nie lheu mhawm khaing pui caox pa ah lox
         kawk vawk heue.
         2 Phan rhawm khwan ang koe pingnya tawng yung ang khaw ti ot, caong pui pa hu phai,
         chix lud hu heue.
         3 Mawh kheu kawn pui koe rhawm pa caox, ka daux rhawm nawh, deuh phimap ah lox salao
         ka Siyiex heue.
         4 Pui pa koe sinngao khankix, haoh paox grawm, phan mawh pui hot sibhawm khankix, ang
         pon yuh paox pie tau mai paox plawg.
         5 Pui pa kham sakse pa ang mawh ang lai pon tix luan khaing krax ciyang, awm an, pui
         pie lhen khankix kawx, ang pon tix luan khaing krax ciyang.
         6 Pui haoh hun khankix, chix nyaw glaw lox ka simiang mai pui pa chix tawx totaix kawx,
         pui ku kaux chix yuh paox pie nawh.
         7 Phan mawh pui hot sibhawm can puxaik nawh khankix kawx, koeng ka nawh mai paox grawm
         nawh khankix, nie lheu via hu singai khaing nawh heue. Viang nawh hawt kok kix kawx,
         kix mox tix grai khaing nawh heue.
         8 Pui pa pon pingnya khankix, moh ka ju khwan tix, pui pa pon pingnya krax tawng yung
         kawx, tak pon bwanson pa mhawm heue.
         9 Pui pa kham sakse pa ang mawh ang meh, ang lai pon tix luan khaing krax ciyang phimap,
         awm an, pui pie pui lhen khankix kawx, tak hoek krax laux leeing heue.
         10 Krax gaux rhawm ang doh keung mai pui caox, lheu khaing an, siliex kawx ang keung
         tix kwang piang simiang nawh heue.
         11 Pui pa chix yuh satix, chix gun yeung ka pa song rhawm tix mai pui pa chix gun yeung
         ka pui pa lud ka tix, nawh koe min plakngai heue.
         12 Krax song rhawm simiang, awm graox sivai sangsi, viang mawh nan, bwanson nawh, awm
         rawm ciex pa lih piang rib khankix heue.
         13 Kawn simex pa caox, mawh pa kieh keeing tix tug rhawm mai moeng pa chix brax simah
         lawlawx, awm jah rawm lhiex pa lih tix jah hoik tix jah heue.
         14 Nyiex, sinngao, kraung khrai, mau khri, mawh sin pa pon khaing miex keeing, viang
         mawh nan, moeng pa koe satix mawh sin pa caux rhawm Siyiex ti tawx heue.
         15 Rhawm pa nieh kieh pui chix luan it, pui pa nieh khankix, yaox tix pon pa cai rhawm
         heue.
         16 Pui pa priex tix hawt ka lox tawm beenli, mawh pui pa priex ka ju khwan tix heue.
         Pui pa tik ka lox tawm beenli khankix, tak yaox tix yum heue.
         17 Pui pa caux rhawm ka pui hot sibhawm, mawh pui pa tawx krax yaog yaing ka Siyiex,
         Nawh Cao deeh viied bwanson ka pa yuh nawh heue.
         18 Yam kawn koe bawg yam, sidiex gau ka kawn simex maix awx. Son ang nawh sang hoek
         krax laux paw lai sidiex nawh ka daux krax caux rhawm.
         19 Pui pa ting rhawm tak pon krax ciyang, phan maix taoh nawh maix tak yaox tix taoh
         nawh lawlawx heue.
         20 Nghiet ka lox pa sidiex gau ka maix mai rieb ti teei ka lox pa tawx riang rao, sonsang
         mawh maix pui pa koe pingnya singaix pa sang hoek sax.
         21 Kawn pui chix keud kuceu ka daux rhawm tix, viang mawh nan, mawh krax keud Siyiex
         khaing pa kaux cong heue.
         22 Phan mawh pui pa koe rhawm sibieh, mawh pa chix yuh bwanson mai pui hot sibhawm,
         nie lheu mhawm khaing pui chix pie lhen heue.
         23 Rhawm pa lhat graung ka Siyiex, mawh pa dex dawd mai pa im ju, pui pa koe rhawm yuh
         nan, koe krax fah rhawm mai nawh ang yaox krax khi rhawm.
         24 Pui pa nieh khankix, viang taix kix hoik cawk ka daux aw kawx, ang koe rhawm deeh
         toek taix tix sonsang sau ka daux jheeh tix heue.
         25 Phan sivied tix gau ka pui pa yuh pa ang cee ang cag, pui pa ang koe pingnya khankix,
         tak sang doh keud heue. Phan sidiex gau ka pui pa koe pingnya krax tawng yung nawh
         nie lheu koe pingnya heue.
         26 Kawn simex pa kieh sin keeing tix nai nawk mai grheu miex tix to, tak yaox ti kham
         krax kaig tua pa salao pui heue.
         27 Kawn simex aux eue, paw lai nghiet ka lox sidiex gau pa sang kieh maix via hu khaing
         pingnya krax tawng yung awx.
         28 Pui pa nieb kham sakse chix yuh pa ang cee ang cag ka been pa rahsee mai jheeh pui
         pa ang rahsee khankix kawx chix bleet tix ih ka phimap heue.
         29 Hoik rien ti deuh krax ciyang ka son pui pa yuh pa ang cee ang cag mai hoik rien
         ti deuh saux pa sivied son blawg pui pa caox khankix heue.

1 Rawm plix siiet mawh ceu pa chix pie lhen kawn pui, plai mawh ceu pa chix kieh pui
         simah, pa yuh ka ceu an khankix, mawh pui pa ang koe pingnya heue.
         2 Ceu pa song rhawm simiang, awm graox sivai sangsi, pui pa kieh simiang song rhawm
         mawh pa plaux ju tix heue.
         3 Pui pa kieh simah yiien mhawm, koe min plakngai, viang mawh nan, pui pa caox khankix
         chix simah jheung jheung heue.
         4 Pui pa nieh khankix, ang rhawm yuh kaing kheu kwat, kheu in, yam hoek bawg yam vawg
         nghox nawh rawg ka pui tang kaux kawx ang pon.
         5 Ka daux rhawm keud kawn pui, awm rawm pa kied raux kawx, pui pa mhawm pingnya khankix,
         tak kin ti teei heue.
         6 Pui tom nie khankix, chix krai ka bwanson pa hoik yuh tix, viang mawh nan, mawh pui
         mawx pa pon sawg ti yaox ka pui pa kaux sijax lie?
         7 Pui rahsee khankix, hawt krax pa rahsee tix mai kawn saux kawn sex nawh khankix kawx,
         tak pon bwanson heue.
         8 Simiang, pa ngawm piang dang ngeung prawng ca, ngai nawh grheu ti tik ka ceu pa caox
         pa ang mhawm khawmuik heue.
         9 Pui mawx pa pon ah, aux hoik kieh rhawm tix singax mai aux hoik luan khaing phimap
         tix heue.
         10 Kla jiang pa ang khaw mai khrawng pa ang khaw khankix, mawh pa seeing Siyiex kah
         heue.
         11 Kawn nyawm kawx, ceu pa yuh nawh singax lie ang singax lie? Caw lie ang caw lie?
         Jhi ka kaing pa yuh nawh mai kieh sidawng ka rhawm nawh heue.
         12 Yhaok pa chix mhong ang ah, ngai pa chix yaox ang ah, mawh pa phan pa deuh Siyiex
         heue.
         13 Mawh kheu lhat ka hot sibhawm, paw lai koe rhawm tix it, blah ngai tix awx. Maix
         tak yaox tix sawm sak heue.
         14 Cao pa liag chix ah yuh nin, ang mhawm, ang mhawm, khaix hoik liag hu, chix deeh
         yaw tix heue.
         15 Jheeh pui pa grum naog pingnya, nie lheu ngawh khaing khri, siang raoh pa ting jum
         tom nie heue.
         16 Phan kham sakse son pui pa ang maix tawng mai son bun pa ang mhawm been, teei ti
         deuh kraung nawh tix ceuceu heue.
         17 Ceu pa pie kheem tix ih, viang nyawm kawx, sidah khaix lih mawh simaox khrap ka jheeh
         cao ih heue.
         18 Krax keud gau pa kum kawng tau, mawh pa kaux cong heue. Phan koe krax keud kum kawng
         tom chix yuh naing heue.
         19 Pui pa vuvie haoh lox sikah khankix, chix krai doh ka ceu pa khaw tix mox. Mawh kheu
         in paw lai yuh paox pie ka pui pa chix nyaw glaw.
         20 Pui mawx ang ah, pa jhax lawg ka miex keeing tix, kawk ngu nawh tak yeet ka daux
         pa kied vhaik heue.
         21 Viang phai pon sinngao yam jah kawx, dee sidah khaix mawh pa ang koe bwanson heue.
         22 Paw ah, aux sang deeh pawk pa caox ka pui, krox jun ka Siyiex, Nawh tak taoh ka maix
         heue.
         23 Siyiex seeing ka kla jiang pa ang khaw heue. jiang pa ang khaw kawx koe phimap heue.
         24 Siyiex, hoik cox daux krax hu kawn pui heue. Phan ang mawh nan, kawn pui chix tawng
         krax hu ti yuh ka mawx?
         25 Pui pa hoik tiextu tix ah, in mawh pa mhawm heue. Nawh tieh feen khaix, mawh pui
         pa hoik krix ka jhawk heue.
         26 Simiang pa koe pingnya, grheu ti tik ka pui caox khankix mai teei ling lawx mai gut
         heue.
         27 Ju khwan kawn pui mawh kawk ngu Siyiex, mawh pa sang cheuk cheu ti yaox ka kraung
         pakpeung pa koe ka daux tokaux tix khawmuik heue.
         28 Krax pa caux rhawm mai ceu pa rahsee, mawh pa chix priex ka simiang heue. Kieh dang
         ngeung nawh kaux cong kheu krax caux rhawm heue.
         29 Min plakngai sinaw khankix mawh riang rao kix. Min plakngai kuad song khankix mawh
         haok kaing paing kix.
         30 Phan sigoih ka dee mat chix sighrah pa seeng singax, rhoi khaix saux kawx chix yuh
         bwanson daux tokaux tix heue.

1 Rhawm simiang koe ka daux tawm taix Siyiex, awm rawm klawng, chix kieh vai hu awm
         koe alo Nawh heue.
         2 Kawn pui chix fah rhawm ka pa yuh tix, phan mawh Siyiex ciang tix yaox rhawm khankix
         heue.
         3 Siyiex khaw rhawm ka pa yuh ceu pa rahsee mai pa prawng ca rahsee, nie lheu khaw
         rhawm khaing ceu pa tan heue.
         4 Plakngai pui ting rhawm mai rhawm cong coh, pa riang pui pa ang rahsee khankix, mawh
         phimap heue.
         5 Krax keud pui pa coca ti yuh, mawh pa mi pa koe heue. Krax keud pui pa ang koe satix
         pa mawh pa meh mawh pa hot sibhawm heue.
         6 Sinngao, mau khri pa khrawm ti deuh ka lox pie kheem khankix, awm taox rawm pa chix
         grai hu mai hoik krix ka jhawk simiang yum heue.
         7 Pui pa ang rahsee khankix, mawh kheu kix ang simie tix prawng see ka daux pa rahsee,
         phimap pa yuh kix tak deeh kieh kix laux leeing heue.
         8 Pui pa lud krax hu tak hoek dee singai, kaing pa yuh pui mhawm khankix, mawh pa khaw
         caw heue.
         9 Pa yaox ti ot ka daog piang braux nyiex, nie lheu mhawm khaing pa yaox ti ot ka daux
         nyiex ting mai bun pa simah ka nyiex ting pui hun heue.
         10 Pui pa ang rahsee khankix, simie ti yuh ka pa caox mai nawh ang rhawm yuh bwanson
         ka paox plawg tix.
         11 Yam yaox pui pa yuh pa ang cee cag tix kham ka krax ciyang, pui pa ang koe pingnya
         deeh pon satix ka an mai pui pa koe pingnya yam deeh yaox nawh tix gau mai pingnya
         nawh koe krax haok hwan heue.
         12 Pui pa rahsee chix keud sawn ka nyiex pui pa ang rah ang see mai pui pa ang rahsee
         khankix, Siyiex tak yuh kix laux kheu phimap pa yuh tix heue.
         13 Pui pa thox yhaok mai ang rhawm mhong lox yiiem pa kok yo pui hot sibhawm khankix,
         yam deeh yiiem kok yo nawh pui tix kaux kawx ang lai mhong.
         14 Totaix pa briex tawx, mawh ceu pa kieh nyawm rhawm mai totaix sivoe naok nawh, chix
         kieh krax pa kied song rhawm grai heue.
         15 Krax prawng ca pa rahsee mawh pa gaux rhawm son pui rahsee, viang mawh nan, pui pa
         yuh pa caox khankix tak hoek krax laux leeing heue.
         16 Pui pa lud hu khaing krax pingnya, caw tix ot daux simeeig dee khrawm pui yum paox
         tix heue.
         17 Pui pa gaux rhawm ka alo nex nham, tak hoek krax hot sibhawm mai pui pa miag ka rawm
         plix siiet mai rawm bee, tak ang chix mi chix koe.
         18 Pui pa ang rahsee khankix, mawh sonsang taoh ka pui rahsee mai pa cha nie luan yuh
         khankix kawx, mawh sonsang taoh ka pui pa rahsee heue.
         19 Pa yaox ti ot ka daux tiagtu, nie lheu mhawm khaing pa yaox ti ot mai bun pa dawd
         rhawm mai pa yie simah ka pui heue.
         20 Ka daux nyiex pui pa koe pingnya koe kraung khrai mai bee heue. Phan mawh pui caox
         khankix, chix kieh uik pak heue.
         21 Pui pa sawg ka been pa rahsee mai krax caux rhawm, pon pa im ju pa rahsee mai plakngai
         sidawng heue.
         22 Pui pa koe pingnya khankix, chix haok ka guh veng pa kaux cong mai teei ti tik ka
         pui ting riang dee deuh pui khankix rhawm heue.
         23 Pui pa chix priex jheeh mai dak tix, chix priex ju khwan tix khaing pa kha rhawm
         heue.
         24 Pui yie song rhawm mai pui pa ting rhawm khankix, deuh kix mawh pui pa yuh pa ang
         cee ang cag heue.
         25 Pui pa nieh khankix, mawh kheu nieh yuh kaing, ceu pa simie kix, chix kieh kix yum
         heue.
         26 Nawh kied chix simie ku singaix, phan mawh pui rahsee, ang lai lhawk mai chix gwieh
         ti tawx ka pui heue.
         27 Pa tan pui pa ang rahsee, mawh ceu pa seeing brai heue. Lheu khaing in, phan nawh
         tan mai rhawm pa ang rahsee, nie lheu seeing brai miex ding?
         28 Pui pa kham sakse pa ang mawh ang meh, chix hoek krax laux leeing, pui pa hoik mhong
         khankix jiet chix krai heue.
         29 Pui pa ang rahsee khankix, chix kieh pakngai tix riex reen, phan mawh pui rahsee,
         chix cox ka krax pa hu tix heue.
         30 Pingnya, krax keud krax gau mai pingnya krax tawng yung, ang chix kaux cong sivoe
         ngai Siyiex tix ceu kawx heue.
         31 Viang hoik rien brung son bawg yam sang puing naing kawx, hoik pex mai pon pa nyawm
         rhawm kheu bwanson Siyiex heue.

1 Khaw tix sawg min plakngai nie lheu khaing sawg krax pa mi pa koe, bwanson pa moh
         rhawm ka pui tang kaux, nie lheu mhawm khaing mau khri heue.
         2 Pui pa mi pa koe mai pui hot sibhawm sipub paox tix, mawh krax pa yuh Siyiex khawmuik
         heue.
         3 Pui pa koe satix, nawh grux tawng ka see ceu pa khi rhawm pa sang hoek piang tix
         mai chix mox tix heue. Pui pa ang koe pingnya, hu awm pa hu nawh mai hu yaox see krax
         khi rhawm heue.
         4 Bwanson pa tiem rhawm rhi mai pa lhat graung ka Siyiex, mawh pa pon sinngao, min
         plakngai mai ju heue.
         5 Pang kat mai jhawk hoik koe ka daux krax hu pui pa vawk rhawm mai pui pa priex ju
         khwan khankix, chix via hu singai khaing kix heue.
         6 Sidiex gau ka krax hu kawn nyawm awx. Phan yuh nan, yam riex ju sax, nawh ang lud
         hu ka daux krax an heue.
         7 Pui mi pa koe khankix, giex kaing piang pui pa hot sibhawm mai pui pa yaog yaing
         mawh siliex ka cao pa tawx yaog yaing heue.
         8 Pui pa rhuat simie pa caox pa ang mhawm, nawh tak yaox tix deeh vawg nghox krax kha
         rhawm heue. Kaing pa yuh nawh tak grai hu heue.
         9 Pui pa koe ngai pa chix caux rhawm, koe bwanson, mawh kheu nawh tak tawx blah pa
         ih ka pui pa hot sibhawm heue.
         10 Grheu ti tik ka pui pa yuh pa ang cee ang cag khankix, phan yuh nan, ceu pa koeng
         lih hu mai pa simah mai pa salao tak yiien hu heue.
         11 Pui pa moh ka rhawm pa singax singeh, chix krai lox pa awn pa tiem mai tak mawh pa
         chix yuh paox pie ka simiang heue.
         12 Ngai Siyiex chix priex ka pingnya pa tawng yung mai Nawh yuh laux ka pui pa lud heue.
         13 Pui pa nieh pa chix ah nin, sivai sangsi koe ka praix tan mai phan aux lih hu, rien
         tix yum heue.
         14 Jheeh bun pa ang mhawm been, mawh daux tiex pa kied raux, kaw pa seeing Siyiex kah,
         Nawh Cao tak rau nawh ka daux tiex an heue.
         15 Rhawm pa caox, kie ti deuh ka daux rhawm kawn nyawm heue. Viang mawh nan, khaox saux
         pa sivied tix gau, grheu ti tik ka rhawm an singai heue.
         16 Pui pa tuktiak ka pui pa hot sibhawm, sonsang mi sang koe tokaux nawh mai pui pa
         tawx ka pui pa mi pa koe khankix, tak hoek krax pa hot sibhawm tete heue.
         17 Veeh yhaok maix mai nghiet ka lox pui pa koe pingnya awx. Pingnya pa tawng yung aux
         kawx, kieh koe ka daux rhawm maix heue.
         18 Phan maix sau ceu an khankix, ka daux rhawm mai daux jheeh maix koe bwanson pa mhawm
         son maix heue.
         19 Kheu sonsang deuh maix rhawm tix ka Siyiex, aux sidiex gau ka tokaux maix singaix
         heue.
         20 Aux hoik tiiem grawng lox tawm pingnyap pa tawx satix mai grawng lox tawm pingnyap
         pa tawng pa yung heue.
         21 Sonsang tawng maix ka lox pa mawh meh mai sonsang chix krai maix lox pa mawh meh
         mai lox pa tawx satix mai lox mhai pa daox deng ka kix, pui pa ploi hoek ka maix,
         aux hoik tiem tix tawx ka maix ang mawh lie?
         22 Paw lai tud rhim ti teei kraung khrai pui pa hot sibhawm, grawh grawng nawh, kheu
         kied hot sibhawm nawh, paw lai ciyang ka kix mai pui pa kha rhawm, ka diang siviex
         veng.
         23 Grawh grawng nawh, Siyiex priex ka kix mai pui pa tud rhim ti teei kraung khrai kix,
         Siyiex tak deeh rhim ti teei ju kix heue.
         24 Paw vi yuh paox grawm ka pui pa dawd rhawm mai paw lai hawt khaix pui pa yie song
         rhawm,
         25 phan maix hawt khaix kix, ha maix kox gau ti yuh pa yuh kix mai tokaux maix tak krix
         ka jhawk heue.
         26 Paw laig ti yuh paox pie mai cub pui pa dieh taix mai cub pui pa kham tang ceuk rom
         pui.
         27 Phan maix ang koe tix tawx, mawh kheu patix nawh teei kraung it maix hu?
         28 Paw lai greed mee haktiex pa hoik sum tax du pex ti deuh khankix.
         29 Sax yaox maix pui pa cheung ka kaing yuh tix tom hoik lie? Pui an, tak yaox tix yuh
         kaing jhaw simiang mai tak ang yuh kaing pui iak pui lied heue.

1 Yam ngawm maix ti sawm tau mai simiang, keud ceu pa koe sivoe ngai maix mhawm mhawm
         awx.
         2 Phan maix cha nie luan ih, hoik teei gawn mai nyeu ka ghok maix heue.
         3 Paw lai simie tix ih ka priex ih simiang, grawh grawng nawh, ceu pa ih an, chix pie
         lhen ka maix heue.
         4 Paw lai coca ka sonsang pon mau khri, paw deuh rhawm ka pingnya tokaux tix.
         5 Khex caw tix sawg ka ceu pa chix grai pa koe sivoe ngai maix khankix lie? Phan ah
         tete, ceu an khankix, chix yuh pruik tix po hu, awm pa po klang preng piang raoma
         heue.
         6 Paw lai ih priex pa yuh pui pa koeng riang ciang khoi mai paw lai simie ka pa ih
         kix.
         7 Nawh yuh awm pa keud rhawm nawh, viang nawh ah ih nyaux ka maix kawx, nawh ang koe
         rhawm pa simie ti tawx ka maix.
         8 Maix tak sang deeh hao pa ih tix mai lox mhawm pa krai maix kawx, tak grai hu heue.
         9 Paw lai sikah tom mhong pui caox, lox pa sikah maix ka pingnya khankix, ha nawh kox
         yuh pa ang cee ang cak ka heue.
         10 Paw lai greed ka mee hak tiex pa sum tom dix, paw lai tud rhim ti teei kraung kawn
         doe khankix.
         11 Grawh grawng nawh, cao pa laug ti teei ka kix, mawh pa ting sibrawm mai priex kix
         heue.
         12 Priex lox pa sidiex gau ka daux rhawm maix jheung jheung mai nghiet ka lox pingnya
         pa tawng yung awx.
         13 Paw lai yuh tix ang sidiex gau ka kawn nyawm, viang teei khaox saux sivied nawh kawx,
         nawh ang yum.
         14 Teei khaox saux sivied nawh mai taoh ju khwan nawh khaing meung yum heue.
         15 Kawn simex aux eue, phan rhawm maix koe pingnya, rhawm aux mai tokaux aux tak gaux
         rhawm heue.
         16 Yam krai jheeh maix lox pa mawh meh, sok lax aux tak jih jhang hang haih heue.
         17 Paw lai boh rhawm ka pui pa koe phimap, kieh koe rhawm pa lhat graung ka Siyiex leeing
         singaix.
         18 Bawg yam prawng ca tak sang hoek tete, krax krox jun maix ang laux heue.
         19 Kawn simex aux eue, nghiet lox aux mai kieh mawh pui pa koe pingnya mai kieh rhawm
         maix hawt hu ka daux krax an heue.
         20 Paw lai yuh paox pie ka pui pa cha nie luan nyaux rawm plix siiet mai pui pa cha
         nie luan ih nex heue.
         21 Pui pa cha nie luan ih luan nyaux rawm plix siiet khankix, tak hoek krax pa hot sibhawm
         mai rhawm pa cha nie luan it, chix ceep kraung pa caox pa blai ka praix heue.
         22 Nghiet ka lox keeing maix pa kieh maix koe awx. Paw yuh pa ang cee cag ka miex maix
         pa hoik riex ju.
         23 Liag ti teei ka pa rahsee (pa mawh meh) mai paw lai coh, pingnya ang ah, lox pa sidiex
         gau pingnya pa tawng pa yung ang ah, liag ti cie heue.
         24 Keeing pui rahsee, mawh pa kied si daing gaux rhawm mai pui pa keh kawn pa koe pingnya,
         gaux rhawm gaux rhi mai kawn an heue.
         25 Kieh miex keeing maix gaux rhawm mai kieh miex cao keh maix kawx, tak gaux rhawm
         heue.
         26 Kawn simex aux eue, tawx rhawm maix ka aux, kieh ngai maix jhak ti priex ka krax
         hu aux liak.
         27 Bun coh kaux awm daux pong pa kied raux mai bun pa ang mhawm been, awm daux tiex
         pa sikhawp sikhiep heue.
         28 Nawh chix jawm ti jhak, awm pui con mai nawh chix yuh simex tom nie lud heue.
         29 Pui mawx pa koe krax khi rhawm mai pui mawx pa koe krax kha rhawm, pui mawx pa yaox
         krax simah, pui mawx pa yaox krax yiiem krax doe, pui mawx pa ang koe krax koe grawng
         mai mat lheet tix mai pui mawx pa koe pa raoh ngai.
         30 Mawh kix pui pa rheung nyaux rawm plix siiet mai pui pa chix sawg rawm plix siiet,
         pa hoik pawng mai sidah khankix heue.
         31 Paw lai jhak ka rawm plix siiet pa raoh, pa toh riang ka daux kawk pa nyawm pa tie
         ti ih.
         32 Dee sidah chix kiied awm siuing mai chix tut saux awm siuing pa cai heue.
         33 Ngai maix tak jhak ka bun pa ang mhawm been mai rhawm maix kawx, tak chix krai lox
         pa kawk vawk heue.
         34 Maix awm pui pa it, ka daux sigreung rawm pang lai mai tak awm pui pa it piang toh
         rong nyiex reu ting heue.
         35 Kix hoik tap toi aux, viang mawh nan, aux ang saux, kix hoik tawk hoik klah aux mai
         aux ang tawng, aux tak siduad lai mawx? Aux deeh sawg ka ceu an tix bawg maix tak
         ah nan heue.

1 Paw lai bo rhawm ka pui pa ang rahsee mai paw si mie ti yuh pao pie mai kix.
         2 Ka daux rhawm kix, chix keud sonsang yuh pui laux, jheeh kix kawx, chix ah lox caox
         heue.
         3 Nyiex pa sum mai pingnya chix kaux cong heue.
         4 Kheu pingnya pa tawng yung, chix kieh kraung khrai pa ngawh mai kraung pa khaw rhawm
         kuceu khawmuik, naog ka daux lawg heue.
         5 Pui pa koe pingnya khankix, koe sibrawm mai pui pa grum tawng ka pingnya, chix ting
         lhaong riang rao nawh heue.
         6 Khaix hoik kum kawng tau mai pui pa koe pingnya, caw ti hu yuh naing, phan pui tawx
         krax keud koe tom nie, chix luan khaing krax khi rhawm heue.
         7 Mawh kheu kied lhaong pingnya, pui caox khankix ang krup ang hoek, kix ang pon ang
         jheeh ka diang siviex veng.
         8 Pui pa keud ti yuh pa ang mhawm khankix, tak kok kix mawh pui pa caox heue.
         9 Krax pa keud pui caox khankix, mawh phimap mai pui pa yuh pa ang cee ang cag khankix
         mawh ceu pa seeing brai pui kah heue.
         10 Phan maix laux rhawm, singaix yam yaox maix see, riang rao maix iak hu heue.
         11 Taoh ka pui pa sang teei yum ka daux simeeig mai teei lih ka pui pa sang dex pah
         yum.
         12 Viang maix ah ex ang tawng ka kix kawx, cao pa sawg ti yaox ka daux rhawm keud kawn
         pui khex ang tawng lie? Nawh tak sang deeh viied bwanson phimap pa yuh kaux pui mawx
         kaux pui an ang mawh lie?
         13 Kawn simex aux eue, ih rawm hia, kheu mhawm mai ih ka rawm kaing hia pa nyawm pa
         tie awx.
         14 Awm an, pingnya pa tawng yung maix kieh grum naog jhawm pa nyawm ka ju khwan maix,
         son ang laux krax pa krox jun mai maix tak pon bwanson pa mhawm heue.
         15 Pui pa ang rahsee eue, paw lai jawm ti jhak ka nyiex pui rahsee mai paw lai yuh laux
         ka dee ot kix.
         16 Pui rahsee khankix, viang goh aliah bawg kawx, tak deeh kaoh, phan mawh pui pa ang
         rahsee, yam goh nawh tak som heue.
         17 Yam goh pui pa koeng ka maix, paw lai gaux rhawm kah, yam sideeing nawh caong tix
         kawx, paw koe pa gaux rhawm gaux rhi.
         18 Phan koe, Siyiex tawng mai Nawh ang khaw rhawm mai krax pa song rhawm Siyiex gah
         hu khaing nawh heue.
         19 Maix paw khi rhawm, kheu pa ang rahsee, paw lai boh rhawm ka pui pa caox.
         20 Grawh grawng nawh, pui pa ang rahsee khankix, dee sidah ang pon bwanson mai kawk
         ngu pui pa yuh pa caox tak yeet heue.
         21 Kawn simex aux eue, lhat graung ka Siyiex mai simiang awx. Paw yuh paox pie tau mai
         pui lukliak khankix heue.
         22 Ceu pa khi rhawm chix hoek pa piang kiex dom mawx dom an, mawh pui mawx pa tawng
         ka ceu pa kieh kiex laux?
         23 Lheu khaing an, ceu pa dex mai pui pa koe pingnya mawh nin, yam prawng see, ang khaw
         tix jhak plakngai pui.
         24 Pui pa ah ka pui pa ang rahsee an yuh nin, maix mawh pui rahsee heue. Pa ah nan,
         ceu pui khankix tak jhax lawg mai salao ka nawh mai ceu pui kuceu tak seeing brai
         ka nawh heue.
         25 Pui pa sidiex gau ka pui pa deuh phimap ka tix, pon pa nyawm rhawm mai tak pon bwanson
         pa mhawm piang kix heue.
         26 Pui ku kaux, nghiet ka jheeh pui pa chix krai lox pa khaw caw heue.
         27 Khre kaing maix plak praix mai khre ma kaung son maix, khaix an maix tak sum nyiex
         ot maix.
         28 Phan ang koe krax grawng, paw kham sakse ka paox plawg tix, paw kieh jheeh maix pie
         lhen ti ih ka pui tang kaux.
         29 Aux tak yuh ka nawh, awm pa yuh nawh ka aux, paw lai ah tix deeh viied ka nawh, awm
         pa hoik yuh nawh.
         30 Yam hu lailing aux, ka praok kaung pui pa nieh mai sipeem plix siiet pui pa ang koe
         pingnya.
         31 Aux yaox ka pa hoik kheem pang kat khawm gwang mai yaox ka hoik grhup guh simaox
         pa hoik vie heue.
         32 Aux yaox mai keud tix yaox mhawm mhawm mai aux pon ceu pa hawt gau ti yuh heue.
         33 Ah it tivud ha mai it, yam bhok maix taix sonsang laig it tivud.
         34 krax pa hot sibhawm tak sang hoek piang maix, awm pui pa hu krax mai kraung khrai
         maix tak sang som nai awm hoek pui naing piang maix heue.

1 Pa tiiem pui simiang Hezakix pui Yudax ti deuh, ka lox pa raux mox lai lox kab simiang
         Sawlamon mawh nin heue.
         2 Kaing ceu pa ting pa raux mox tix ceuceu, mawh pa khaw mai min plakngai Siyiex, phan
         mawh simiang, koe min plakngai kheu pa chawk cheng ka see pa ting heue.
         3 Raoma mawh pa lhaong, haktiex mawh pa raux mai rhawm simiang chawk cheng kawx, ang
         pon tix tawng.
         4 Phan teei ti tik aing mau khaing daux mau, lih mawh kawk pa mhawm son cao pa yuh
         mau heue.
         5 Phan teei ti tik pui pa ang rahsee khaing simiang, sibrawm nawh tak kaux cong ka
         daux pa rahsee heue.
         6 Paw lai yaogyaw ka tokaux tix sivoe simiang, paw lai cung ka dee ot pui pa ting lhaong.
         7 Grawh grawng nawh, pui ah nin ka maix haok tin, nie lheu mhawm khaing kieh maix lih
         ka dee tiem dee yaox pui sivoe ngai simiang heue.
         8 Paw brax yuh simah ka paox plawg maix, ha kix kox kieh maix kaig tua maix tom sang
         yuh ka mawx?
         9 Maix kum kawng see ti tau mai paox plawg maix awx. Paw lai krai see pa khaw tix mox,
         ka pui tang kaux.
         10 Phan ang mawh nan, pui pa mhong ka lox maix nawh tak kieh maix kaig tua mai kieh
         min plakngai maix laux jheung jheung heue.
         11 Lox pa jiet khaw, awm plix kawk khri tie pa sau mau joi khri heue.
         12 Pui pa chix nghiet mai: pui pa chix sidiex gau lox pa mhawm, awm krim khri mai awm
         khao kraung khri nawnaw heue.
         13 Awm pa lih rawm ciex, kheu pa sikied bawg yam vawg nghox, siliex pa kaux sijax kawx,
         nawh chix kieh rhawm simiang cao pa ploi nawh lih nyawm rhawm, nhim rhawm, jheung
         jheung heue.
         14 Pui pa yuh plakngai mai hoik ah tix tawx mai ang lai tawx khankix, awm bhaung mai
         paiawm pa ang viex lhiex heue.
         15 Pa lang gun yeung, pon glaw rhawm simiang, dak pa awn, chix kieh si-ang pot heue.
         16 Phan maix yaox rawm hia, ih pie khaw pie jiet, phan maix cha nie luan ih tak deeh
         hao heue.
         17 Maix paw lai rheung ot ka daux nyiex paox plawg maix, phan maix rheung ot, nawh meu
         mai tak koeng ka maix heue.
         18 Pui pa kham sakse pa ang mawh ang meh ka paox plawg tix, awm khaox, vaid mai pliah
         pa lawm heue.
         19 Yam yaox maix see, phan maix yum rhawm ka pui pa ang kaux sijax, tak yaox ti kham
         geu pa pot rhang mai pa kluik jhong si-ang caong heue.
         20 Pui pa rhax lai ka pui pa khrup rhawm, awm pui pa peeik kraung ceep bawg yam kwat
         mai awm teei rawm niex sau ka daux numsu paing heue.
         21 Phan pui pa koeng ka maix cai rhawm, tawx nawh sawm. Phan nawh sang nyaux nie rawm,
         tawx nawh nyaux.
         22 Phan yuh nan maix tak pum sau gaox ngu piang kaing nawh heue. Siyiex kawx, tak tawx
         bwanson ka maix heue.
         23 Awm bhaung pa kaoh khaing caong ma laong, viex rawm lhiex hoek, dak pa kieh pui simah
         kawx, chix vieh plakngai pa song rhawm hoek heue.
         24 Pa yaox ti ot ka daog piang praux nyiex, nie lheu mhawm khaing yaox ti ot daux nyiex
         ting mai bun pa yie simah ka nyiex ting pui hun heue.
         25 Lox pa gaux rhawm pa kaoh khaing meung dee singai, awm rawm pa sikied ka son pui
         pa mie tix nyaux rawm heue.
         26 Phan pui rahsee lud sivoe ngai pui pa ang rahsee, awm rawm dung pa sigu mai awm rawm
         daux pa cux sium heue.
         27 Awm pa ang mhawm ka cha nie luan ih rawm hia mai pui pa sawg ka min plakngai tokaux
         tix, ang koe min plakngai heue.
         28 Pui pa ang pon gun rhawm tix, awm veng pa hoik laux guh veng ba la heue.

1 Awm ang rawm rha sax lih yam rung praix mai awm ang lhiex sax lih yam vawg nghox,
         min plakngai ang doh keung ka pui pa caox.
         2 Awm sim saik mai sim sivoeg pa po hu kudah dee, awm an, lox pa jhax lawg pa ang khaw
         ang lai koe dee bleeh.
         3 Awm hoik koe khaox puat son brung khankix mai koe maox keu son la, hoik koe khaox
         saux son blawg pui caox heue.
         4 Paw lai hawt, paw lai deeh pawk lox ka pui caox, phan maix yuh nan maix tak awm nawh
         heue.
         5 Tiebtie mai pawk lox ka pui caox, phan ang mawh nan, ha kix kox ting rhawm mai: yuh
         sire tix heue.
         6 Pui pa tawm lox ka pui caox, awm deeh tat ti tik ka caong tix mai ang koe bwanson
         heue.
         7 Lox pa raux mox lai lox kab pa krai pui caox, awm pui laux caong pa hu khawm chawh
         tix heue.
         8 Pa yaogyaw ka pui caox, awm tik siang simaox pa ngawh ka daux grux simaox heue.
         9 Lox kab raux mox pa koe ka daux jheeh pui caox, awm krix kat ka taix pui pa yoek
         ka plai heue.
         10 Siyiex Cao pa ting khawmuik, yuh bwanson awm paox tix, ka pui caox mai pui pa lud
         heue.
         11 Sox deeh ih pa hao tix, awm an, pui caox ca deeh yuh kaing pa caox heue.
         12 Tang krox jun khaing pui pa ce to kaux tix mawh pa koe pingnya, awm nie khaw ti krox
         jun khaing pui caox heue.
         13 Pui pa nieh chix ah nin, sivai sangsi koe ka praix tan mai sivai sangsi koe daux
         krax laux heue.
         14 Awm vid siviex ka jhong siviex, pui pa nieh chix lulie piang ku it tix heue.
         15 Pui pa nieh viang taix nawh hoik cawk ka daux aw kawx, ang rhawm toek taix lih sonsang
         deeh sau ka daux jheeh tix heue.
         16 Pui pa nieh chix ah nin, aux nie kheu koe pingnya, khaing pui aliah kaux pa chix
         krai grawng kuceu heue.
         17 Yam hu lailing daux krax pui pa laig ti yuh see, pa ang dex mai: tix, awm pui pa
         rud lhax yhaok sox heue.
         18 In mawh klieh aux maix, yuh ti ah nin mai: pie lhen ti ih ka paox plawg paox nyhawm
         tix
         19 pui an awm pui yhot pa teei gaox ngu mai te, puing pui yum kah heue.
         20 Phan khix ang koe ngu yeet yum, phan pui cheeik ang koe simah ang koe.
         21 Awm khrawm gaox ngu mai kieh khix gleeing, pui pa sawg gleeh chix khrawm krax pa
         simah heue.
         22 Pui pa chix cheeik lox caox, lox nawh nyawm, awm ceu pa ih mai chix laig ka daux
         vaig tu heue.
         23 Jheeh pa krai lox krax moh mai pa koe rhawm caox, awm diang aw pa kraix rawm khran
         mau heue.
         24 Pui pa deuh rhawm koeng, nawh chix mox lox khaing jheeh tix, ka daux tokaux chix
         mox ti deuh lox pie lhen heue.
         25 Lox pui pa yuh nan, viang nyawm miex ding kawx, paw lai yum rhawm, ka daux rhawm
         nawh hoik naog ka ceu pa seeing brai aliah ceu heue.
         26 Pa deuh krax pa koeng pa pie lhen mai pa mox pa blawm mai phimap nawh tak sidawng
         sivoe ngai pui hun heue.
         27 Pui pa kaong daux tiex deeh rau ka daux pa kaong tix, pui pa banglia simaox tak deeh
         dheem nawh.
         28 Dak pa chix pie lhen, chix koeng ka pui pa tuktiak ka nawh mai jheeh pa chix nyaw
         glaw kawx, chix kieh laux leeing heue.
         
            

         
      
   
      
         27
1 Paw lai deuh ti ting rhawm rhawm son pasax, grawh grawng nawh, ka daux tix singaix
         khaing tak sang lih mawh yuh ka mawx maix ang chix tawng?
         2 Paw lai yaw ka tokaux tix, kieh pui tang kaux yaw maix, jheeh maix paw lai yaw tokaux
         tix, kieh pui pa ang dex dawd mai: maix yaogyaw maix.
         3 Simaox mai mhaik mawh pa cien heue. Pa song rhawm pui caox nie lheu cien khaing an
         ra ceu heue.
         4 Pa ting rhawm lih koe rhawm caox heue. Pa song rhawm, lih mawh pa luan yuh, pui mawx
         pon kham tix tiebtie ka pa boh rhawm.
         5 Pa sidiex raw sidawng ka pui deuh phimap, nie lheu mhawm khaing pa briex moh dee
         glip heue.
         6 Yam ciyang paox grawm ka maix, nawh kawn kaux sijax mai priex maix, yam ngheet pui
         koeng ka maix, mawh pa sang tieh ka maix heue.
         7 Pui pa hoik sawm sak, via hu khaing rawm kaing hia heue. Pui pa cai rhawm khankix,
         ceu pa song kawx chix keud mawh ceu pa tie.
         8 Pui pa tik vud dee ot tix mai vuvie khankix, awm sim pa tik vud mheem tix mai to
         heue.
         9 Rawm sidah bhawng mai rawm sidah bee, awm kieh rhawm gaux rhawm mai lox pa tawx krax
         keud paox grawm pa moh, mawh mhai pa chix kieh gaux rhawm heue.
         10 Paw lai tik ka paox grawm maix mai paox grawm keeing maix, bawg yam hoek see piang
         maix, paw vi hu ka nyiex puxaik maix, nyiex paox plawg pa ot dex maix, nie lheu mhawm
         khaing puxaik lih pa ot dee singai heue.
         11 Kawn simex aux eue, kieh koe pingnya awx. Kieh aux nyawm rhawm tom chix deeh pawk
         ka lox pui pa salao ka aux heue.
         12 Pui pa koe satix, nawh hoik grux tawng see, ceu pa khi rhawm pa sang hoek piang tix
         mai chix mox tix heue. Pui pa ang koe pingnya, hu awm pa hu nawh mai hu yaox see krax
         khi rhawm heue.
         13 Phan kham sakse son pui pa ang maix tawng mai son bun pa ang mhawm been, teei ti
         deuh kraung nawh tix ceuceu heue.
         14 Pui pa kaoh ponngawb caocao mai ah lox sinum mai nawb bwanson ka paox grawm nawh
         khankix, awm pa jhax lawg ka paox grawm tix heue.
         15 Bun pa chix yuh krax simah ka pui, awm singaix lih lhiex ting, lih jah ang jud ang
         jai heue.
         16 Pui pa priex ti deuh ka bun an, awm pui pa priex ti deuh ka bhaung.Awm ang chix mox
         ka taix khawn dawm pa kraix ka rawm bee.
         17 Awm rhiem yuh paox rhiem lawm, pui chix kieh plakngai paox grawm tix mhawm.
         18 Pui pa priex ka khaox ruh yaox ti ih plix ruh, awm an pui pa yuh kaing simiang pon
         min plakngai heue.
         19 Awm lih pakngai pui ti awm paox tix daux rawm, rhawm kawn pui kawx awm paox tix,
         tix kaux lai tix kaux heue.
         20 Awm meung yum mai meung laux leeing ang chix fah rhawm, ngai kawn pui kawx ang chix
         sak ka jhak tix heue.
         21 Sonsang cheu tix yaox mau, aw cheu, sonsang cheu tix yaox khri mawh jhah ngu, sonsang
         cheu tix yaox kawn pui, mawh lox yaogyaw pui tang kaux.
         22 Pui caox khankix, teei tix tah daux po tau mai nghox kawx, ang cu tix lih khaing
         nawh heue.
         23 Coca kieh yuh tix tawng grawng cub yung maix, cub mawie maix kawx jawg tix jeung
         ngai maix mai jhak mhawm mhawm awx.
         24 Sinngao ang chix kaux cong jheung jheung, sinngao simiang kawx ang chix kaux cong
         leeing ju.
         25 Rib riem chix kuah, pa sum pa van kawx, chix plaung, plix toma tokoi kawx, yaox tix
         priex heue.
         26 Kawn yung khankix, mawh son kraung ceep, pex khankix, mawh son ngawh haktiex heue.
         27 Son pa sang ih maix mai kawn nyiex kawn ma maix mai khawm siliex bun khan kix, maix
         tak sang kub ka rawm teeih pex heue.

1 Pui pa ang rahsee, viang ang pui pheet kawx, nawh yuh lung to heue. Phan mawh pui
         rahsee, kwa awm sivai sangsi heue.
         2 Simiang lih haoh, kheu phimap pui haktiex, haktiex chix kaux cong, kheu pui pa grum
         mai: pingnya krax tawng yung heue.
         3 Pui hot deeh tuktiak ka paox pui hot, ang lai kieh deuk ceeix kawx, awm pa si kheet
         rawm raoh lhiex heue.
         4 Pui pa preet ka been pa rahsee, nawh chix yaogyaw ka pui pa ang rahsee mai pui pa
         hawt ka been pa rahsee khankix, tak gwieh tix tang plak khaing kix heue.
         5 Pui pa ang rahsee khankix, ang tawng been krax prawng ca, phan mawh pui pa sawg ka
         Siyiex, chix tawng ka been krax prawng ca khawmuik.
         6 Pui hot sibhawm, pa hawt ka been pa rahsee, nie lheu mhawm khaing pui pa pon mau
         mai yuh tix pa ang khaw caw heue.
         7 Pui pa chix priex tix hawt ka lox tawm beenli, mawh kawn pa koe pingnya heue. Pui
         pa yuh paox pie ka pui pa cha nie luan ih, chix kieh keeing tix kaig tua heue.
         8 Pui pa ang rahsee, pa teei ti ih rao mau ka daux pa ang rahsee mai pa mi pa koe,
         mawh pui pa priex mau son pui caux rhawm ka pui hot sibhawm heue.
         9 Pui pa ang nghiet mai veeh hu khaing pa sidiex lox tawm beenli, viang nawh rawg bwan
         kawx, mawh pa seeing heue.
         10 Pui pa nyaw pa glaw ka pui rahsee, kieh lud krax hu pa ang mhawm, nawh tak rau ka
         daux tiex pa kaong tix heue. Pui pa rauh daux rhawm, tak pon sin pa mhawm heue.
         11 Pui pa mi koe, chix keud tix mawh pa koe pingnya, phan mawh pui hot pui sibhawm pa
         koe cuyi pingnya, chawk cheng tix yaox ka nawh heue.
         12 Yam gaux rhawm pui rahsee, pon min plakngai pa kied ting heue. Yam yaog pui ang rahsee
         ting, pui khankix glaik mox tix heue.
         13 Pui pa kheem ka phimap tix, ang lai pon pa mhawm, pui pa doh keud ti tik ka phimap
         tix nawh tak pon krax caux rhawm Nawh Cao heue.
         14 Pui pa lhat graung jheung jheung koe bwanson heue. Phan mawh pui pa kiien rhawm,
         tak yaox ceu pa lhat pa khi rhawm heue.
         15 Simiang pa caox pa ang mhawm, pa giex piang pui hot sibhawm khankix, awm graox sivai
         sangsi mai krih pa lailing heue.
         16 Simiang pa ang koe pingnya, chix tuktiak ka pui mai simiang pa koeng ka pa ang rahsee,
         nawh tak lang ju heue.
         17 Pui pa plaux ju pui yum, kieh to hu ka daux simeeig, paw kieh pui mawx tiebtie tix
         kaux kawx.
         18 Pui pa hu ka daux krax pa rahsee, tak luan khaing krax khi rhawm mai pui pa hu ka
         daux krax pa kawk vawk, tak goh dom mawx dom an heue.
         19 Pui pa yuh ma kaung tak yaox tix sawm sak mai pui pa ot giex, tak hot piang hot heue.
         20 Pui pa kaux sijax khankix, tak pon bwanson pa grum naog heue. Viang mawh nan, pui
         pa coca ka sonsang pon mau, ang pon luan khaing krax pa ciyang heue.
         21 Ang khaw tix kham ka plakngai pui, grawh grawng nawh, kawn pui yuh phimap jao sang
         pon blah tix pliah heue.
         22 Pui pa coca tix sawg ka mau khri, chix boh rhawm pa caox mai ang tawng ceu pa sang
         hoek krax pa hot sibhawm khaix.
         23 Pui pa ah, pa sidiex ka pui phimap, sidah khaix sax, nawh nie lheu ting bwanson khaing
         pui pa chix ah lox nyaw glaw ka pui heue.
         24 Pui pa tud rhim ti teei kraung khrai miex keeing tix mai ah ang koe phimap, mawh
         pui pa yuh paox pie ka pui pa chix yuh laux heue.
         25 Pui pa ting rhawm, chix thong krax pa simah, phan mawh pui pa deuh rhawm ka Siyiex,
         chix grum naog kuceu heue.
         26 Pui pa deuh rhawm ka rhawm tokaux tix, mawh pui caox heue. Pui pa priex tix hawt
         ka pingnya satix, luan khaing krax khi rhawm heue.
         27 Pui pa chix gwieh tix tawx ka pui hot sibhawm, tokaux nawh ang lai hot sibhawm mai
         pui pa via hu khaing pui hot sibhawm khankix, tak yaox ti kham geu pa jhax lawg heue.
         28 Yam yaog pui ang rahsee ting, pui khankix glaik mox tix heue. Yam hoek kix krax laux
         leeing, pui rahsee khankix, pre haoh hun heue.

1 Pui hoik kham ka lox sidiex gau lawlawx kawx mai kieh ngawg tix kiien, ang koe dee
         deuh rhawm mai tak laux leeing dom mawx dom an heue.
         2 Yam giex pui rahsee kaing, pui haktiex chix gaux rhawm heue. Yam giex pui ang rahsee
         kaing, pui haktiex khi rhawm heue.
         3 Pui pa moh ka been pingnya, chix kieh keeing tix gaux rhawm mai pui pa yuh paox pie
         mai bun coh kaux, chix kieh kraung khrai som nai heue.
         4 Simiang pa chix prawng see hawt been, chix kieh haktiex kaux cong heue. Simiang pa
         ih mau chun praok chix kieh haktiex glup laux heue.
         5 Pui pa chix nyaw glaw ka paox plawg, awm nah ti deuh rub son caong tix heue.
         6 Daux krax pa hu pui caox pa lud, hoik taong ti deuh jhawk, phan mawh pui rahsee,
         chix ah lox rhax gaux heue.
         7 Pui rahsee, chix keud son pui hot sibhawm, phan mawh pui pa ang rahsee, ang lai yuh
         tix tawng ka grawng ceu an heue.
         8 Pui pa yuh pa ang cee ang cag khankix, chix gleeing ti tik ka veng heue. Phan mawh
         pui pa koe pingnya, chix via hu khaing krax pa song rhawm.
         9 Phan pui pa koe pingnya, yuh see ka pui caox, nawh song rhawm ang ah, nawh nyia ang
         ah, ang chix kieh khaw paox tix.
         10 Pui pa chix plaux ju pui yum khankix, koeng ka pui grum mhawm, phan mawh pui rahsee,
         chix priex ka ju pui tang kaux heue.
         11 Pui caox chix jhi ka ceu pa keud nawh khawmuik, phan mawh pui pa koe pingnya, chix
         mox yiien tom hoek singaix krai heue.
         12 Phan simiang nghiet ka lox pa pie lhen, siliex pa yuh kaing greem tak sang lih mawh
         pui caox khawmuik heue.
         13 Pui hot sibhawm mai pui kham pa tuktiak sipub paox tix, Siyiex caux rhawm mai tawx
         pa riang ka ngai kiex heue.
         14 Simiang, pa prawng see rahsee, ka pui hot sibhawm, dang ngeung nawh kaux cong jheung
         jheung heue.
         15 Pui pa yaox tix sivied ka khaox saux mai yaox ti kham ka lox pa sidiex gau, chix
         ting lhaong pingnya heue. kawn nyawm pa tang yuh alo tix, mawh pa chix kieh miex tix
         kaig tua heue.
         16 Yam haoh pui pa ang rahsee, phimap pa cha nie luan yuh kawx haoh heue. Viang mawh
         nan, pui rahsee khankix, yaox ka pa laux leeing kix heue.
         17 Sidiex gau ka kawn simex maix awx. Phan yuh nan, nawh tak kieh maix nyawm rhawm,
         lheu khaing in, nawh tak kieh rhawm maix gaux rhawm heue.
         18 Phan ang koe lox plak jhi kawn pui hoek krax laux leeing heue. Pui pa priex tix hawt
         lox tawm beenli Siyiex, koe bwanson heue.
         19 Sidiex gau lox giex, ka siliex ang pex ang pon, viang nawh hoik tawng kawx, ang nghiet
         mai ot giex heue.
         20 Phan koe pui pa ang koe satix mai haoh lox sikah, pa krox jun pui caox nie lheu mhawm
         khaing pa krox jun nawh heue.
         21 Siliex pa teei pui tix eei, tom yam iak nawh mhawm mhawm, sidah khaix pon tix mawh
         awm kawn lih tix heue.
         22 Pui pa yie song rhawm, chix cheeik kieh pui simah heue. Pui pa dawd rhawm khankix
         kawx, lih mawh pa cha nie luan yuh heue.
         23 Krax pa ting rhawm maix, tak yeen tokaux maix hoek dee tiem, phan mawh pui pa tiem
         rhawm tiem rhi, tak pon min plakngai heue.
         24 Pui pa yuh paox mai pui briex, mawh pui pa koeng ka ju tix heue. Viang nawh mhong
         lox pa jhax lawg miex ding kawx, ang koe ceu pa jhi tix ceu kawx.
         25 Ceu pa lhat ka kawn pui, chix taong jhawk, phan mawh pui pa deuh rhawm ka Siyiex,
         tak luan khaing krax khi rhawm heue.
         26 Kawn pui khankix, chix sawg ti yuh pa khaw rhawm simiang, viang mawh nan, Siyiex
         chix mawh cao prawng ca see kawn pui heue.
         27 Pui rahsee, seeing ka pa ang rahsee mai pui pa ang rahsee, seeing brai ka pui pa
         priex tix hawt beenli pa rahsee heue.

1 Lox pa sidiex gau Agurax, kawn simex Yake ka Itelax mai Ukalax mawh nin.
         2 Aux ang lai mawh pui, hoik mawh totiag heue. Aux ang lai grum ka pingnya kawn pui.
         3 Aux ang gau ka been pingnya mai aux ang tawng ka ceu pa singax singeh.
         4 Mawh pui mawx pa haok meung raoma mai deeh hoek? Pui mawx pa pon jhawp bhaung daux
         taix tix? Pui mawx pa pon kie ti deuh rawm ka kraung ceep tix? Pui mawx pa kieh haktiex
         kaux cong tom sidah? Phan maix ang tawng Nawh, ceu kaux Nawh mai ceu kaux kawn simex
         Nawh, kaux patix? khex pon krai maix lie?
         5 Gumlox Siyiex khawmuik, mawh pa singax singeh, Nawh mawh dee tiebtie, pui pa deuh
         rhawm ka Nawh heue.
         6 Paw lai baox naok lox piang lox Nawh, phan yuh nan, Nawh deuh phimap ka maix mai
         maix tak mawh pui pie lhen heue.
         7 Aux rawg bwanson ka tokaux Maix Simiang ra ceu, tom sidah ang aux nyang yum, paw
         thiang ti tik aux liak.
         8 Ceu pa ang mhawm mai pie lhen teei ti tik khaing aux liak, paw kieh aux hot mai paw
         kieh aux mi, tawx ngie mee kub eei ju tix liak.
         9 Phan ang mawh nan, ha aux kox cha nie luan mi mai thiang ti tik ka Siyiex ah nin,
         Maix mawh mawx? Phan ang mawh nan, ha aux kox cha nie luan hot sibhawm mai briex kraung
         khrai pui mai jheeh aux ah lox sibriem ka ceu kaux Siyiex heue.
         10 Phan ex sang yuh siliex laux, paw krai ka simiang nawh, ha nawh kox jhax lawg ka
         maix mai phimap tak hoek piang maix heue.
         11 Ceu pui pa jhax lawg ka keeing mai pa ang chix nawb bwanson ka miex tix,
         12 Ceu pui pa keud tokaux tix, mawh pa singax mai ang khoek, pa seeing brai ka tokaux
         tix,
         13 mai ceu pui pa ting rhawm pa deuh tokaux tix ting lhaong.
         14 Ceu pui pa grum naog rhang, pa awm gawn, rhang gieb pa awm vaig, pa chix kiied tix
         ih ka pui cud pui cha mai pui hot sibhawm piang haktiex heue.
         15 Pling koe kawn bun ra mu pa ah nin, tawx liak tawx liak, lheu khaing an, pa ang chix
         fah rhawm, ang joeng mawh loe ceu, pa ang chix ah naox heue.
         16 Pa ah nin pon ceu, simeeig tix ceu, vaig bun neh pa ang koe kawn tix ceu, haktiex
         pa ang chix sak ka rawm tix ceu, ngu pa ang chix ah naox heue tix ceu.
         17 Ngai pui pa ah lox pa ang cee cag mai naknon ka keeing tix mai pa ang nghiet lox
         miex tix khankix, lak pa po daux klawng daux ngawd khankix, tak tut ngai nawh jiiet
         mai kawn klang preng tak hoek tix ih nex nawh heue.
         18 Pa daox deng aux, ang joeng mawh loe ceu mai pa ang aux tawng koe pon ceu,
         19 mawh nin, krax pa po klang preng daux bhaung tix ceu mai daux krax hu siuing piang
         simaox tix ceu, daux krax hu reu ting daux sigreung rawm pang lai tix ceu, daux krax
         hu sinaw mai bunkrih tix ceu heue.
         20 Daux krax bun pa koe mex mai pa phit vao kawx, awm an heue. Bun pa hoik ih pa ih
         mai khaix hoik awt jheeh jhai tix ah nin, aux ang yuh phimap heue.
         21 Pa chix kieh haktiex yung yiang, ang joeng mawh loe ceu mai pa kieh haktiex ang pon
         kham pon ceu pa ah nin,
         22 siliex pa yaox ti yuh simiang tix kaux mai pui caox pa yaox tix sawm sak tix kaux,
         23 bun caox pa koe mex tix kaux, bun siliex pa pon sin, miex simiang cao nyiex tix kaux
         heue.
         24 Ka piang haktiex, viang mawh ceu pa nie iak kawx, pa koe pingnya, koe pon ceu mawh
         inkix,
         25 mawh meeik tix ceu, viang mawh ceu pa iak riang rao kawx, chix sawg ti deuh pa ih
         bawg yam rung heue.
         26 Petla tix ceu, mawh ceu pa iak riang kawx, chix yuh dee ot tix ka daux rang.
         27 Sido tix ceu, viang ang koe laux simiang kawx, chix khrawm tix ot tau heue.
         28 Lai tang ceu pa iak tix ceu, viang mawh pa iak kawx, chix pin taix tix mai ot ka
         daux nyiex haw heue.
         29 Ceu pa chix hu mhawm mhawm, ang joeng mawh loe ceu, pa nyawm tix jhak grang, pa hu
         koe pon ceu, mawh inkix,
         30 sivai sangsi tix ceu, mawh ceu pa ting riang khaing totiag khawmuik, pa ang chix
         via ka pui mawx tix heue.
         31 Brung puing naing tix ceu, pex mhaing tix ceu mai simiang pa ang pui mawx lai pon
         tix tiebtie tix ceu heue.
         32 Phan maix yaw tokaux tix maix yuh pa caox ang ah maix keud ti yuh pa ang mhawm ang
         ah, teei taix maix thox ka jheeh maix awx.
         33 Nied tix sigwiex ka rawm teeih mawie tom lih mawh bee lon teeih, phan ex siyiied
         gawng meeh, chix kieh nham lih, awm an, phan cheeik krax pa song rhawm, chix lih ti
         mawh krax pa simah heue.

1 Phan mawh lox pa sidiex gau miex simiang, Lemoelax ka kawn simex ti ah nin,
         2 kawn simex aux eue, khex yuh ka mawx? Kawn simex pa keh aux eue, khex yuh ka mawx?
         Kawn simex aux, pa keh mai pa dex dawd mai sijax mukheu eue, khex yuh ka mawx?
         3 Paw tawx riang rao maix ka bun khankix, paw lai tawx krax keud ka pui pa sang yuh
         simiang khankix laux.
         4 Lemoelax eue, simiang mai kawn simiang khankix, ang khaw tix nyaux rawm plix siiet
         mai plai ceu pa chix yoek heue.
         5 Lhat kix tak nyaux mai piawm ka lox tawm beenli mai prawng ca pa ang khaw ang jiet
         ka pui hot sibhawm khankix heue.
         6 Tawx plai ka pui pa sang dex hoek krax laux leeing mai tawx rawm plix siiet ka pui
         pa koe krax khi rhawm heue.
         7 Kieh kix nyaux, sonsang piawm kix ka pa hot sibhawm mai ceu pa khi rhawm heue.
         8 Ot plak pui daox pui aw mai teem ka pui pa ang koe dee deuh rhawm khankix heue.
         9 Ang moing tix mai teem prawng rahsee ka pui hot sibhawm mai pui pa cud cha khankix
         awx.
         10 Pui mawx pa yaox ka bun pa grum naog ka been pa rahsee, bun pa yuh nan, nie lheu
         ngawh khaing siang raoh pa mhawm heue.
         11 Mex nawh deuh rhawm ka nawh mai ang koe krax khi rhawm heue.
         12 Moeng pa yuh nan, nawh chix priex ka mex tix mai chix yuh ceu pa mhawm ka mex tix
         tom sidah ju tix heue.
         13 Nawh sawg hauk yung mai tai, yuh kaing taix tix heue.
         14 Nawh awm reu pui yuh lai pa chix viex pa ih khaing dee singai heue.
         15 Nawh kaoh caocao, tom ang praix nyang riang mai khre tix tawx pa ih, ka kawn praix
         daux nyiex ma mai bun siliex khankix heue.
         16 Nawh chix keud chix gau mhawm mhawm mai liag ma kaung mai mau pa pon nawh, chix khre
         chix cox ka sipeem plix siiet tix heue.
         17 Nawh nhawt maox rawd nyoi tix cong mai kieh taix tix cong phai heue.
         18 Nawh tawng kaing pa yuh tix mawh pa mhawm mai nawh ang kieh kawk ngu tix yeet leeing
         sawm.
         19 Taix nawh giex kong mai kling mawh keei heue.
         20 Nah taix tix ka pui hot sibhawm mai nyeu plawng taix tix tawx ka pui pa cai rhawm,
         pa siya khankix heue.
         21 Viang rawm rha lih kawx, nawh ang khi rhawm son kawn praix daux nyiex ma, grawh grawng
         nawh, hoik koe kraung ceep pa raoh pa si u hoik koe son kix khawmuik heue.
         22 Nawh taing prux son tix mai ceep kraung man raoh rawt pa mhawm heue.
         23 Mex nawh kawx, ngawm tau ka diang siviex veng mai pui haktiex pa mawh pui ting khankix
         heue.
         24 Nawh chix taing tix coh ka man pa mhawm heue. Coh maox rawd nyoi ka pui yuh lai gee
         khankix heue.
         25 Man pa taing nawh mawh pa kaux mai jiet mhawm grang, mawh kheu nan, nawh tak sang
         koe krax gaux rhawm son bawg yam bawg phao khaix heue.
         26 Nawh chix ah lox pa koe pingnya mai jheeh nawh chix ah lox been krax moh krax rhawm
         pa rahsee heue.
         27 Nawh chix kia ngien ka jhawm yuh kawn praix daux nyiex tix, nawh ang ih pa ih ceu
         pa chix kieh nieh.
         28 Kawn simex, kawn bun nawh khankix kaoh mai chix nawb bwanson ka miex tix heue.
         29 Mex nawh kawx, ka daux bun tom nie maix hoik yuh pa mhawm, lheu khaing an maix nie
         lheu yuh khaing kix khawmuik mai yaw nawh yuh nan heue.
         30 Ceu pa mhawm chix dia mai: pa pie lhen, pa mhawm grang mawh pa giex going, phan mawh
         bun pa lhat graung ka Siyiex, tak pon pa yaogyaw heue.
         31 Bun pa yuh nan, tawx ngawh riang ka kaing pa yuh nawh, kaing pa yuh nawh, kieh min
         plakngai nawh sidawng ka diang siviex veng heue.EcclesiastesEcclesiastesEcclesiastesEcclesiastesEcclesiastes

1 Lox bwan kawn simex Davit pa mawh simiang veng Yerusaliem,
         2 Lox bwan ah nin, "Pa giex going khaing, pa giex going khaing," "Can kuceu khawmuik
         mawh pa giex going heue."
         3 Ka daux pa sau kawn pui riang rao ti yuh kaing greem singaix koe bwanson ka ceu patix
         lie?
         4 Baux ju pui hoik luan hu tix ju mai baux ju pui tak sang baox deeh hoek tix ju, viang
         mawh nan, haktiex kaux cong leeing ju heue.
         5 Singaix lih mai singaix deeh klip mai deeh to tix hoek ka dee hoik lih tix heue.
         6 Bhaung pa phlu hu plak seh mai deeh veeh tix ing ka plak laong, bhaung pa phlu hu
         jheung jheung mai baox deeh viex hoek khaix dee hoik phlu tix heue.
         7 Rawm klawng khankix hu laig daux rawm sigrit sigra, viang mawh nan rawm sigrit sigra
         ang chix naog, khaing dee kaoh rawm klawng khankix mai deeh baox viex tix ing tan
         heue.
         8 Kuceu khawmuik mawh pa ang lai dak uik krai ka grawng pa taug mao yuh kawn pui heue.
         Ngai kawx ang chix fah ka pa yaox tix mai yhaok kawx ang chix sak ka pa mhong tix
         heue.
         9 Pa hoik koe tak ang awm ceu pa sang baox koe, ceu pa hoik yuh yam in tak awm ceu
         pa tak sang yuh mai ceu pa khraox ang lai koe pie tix ceu kawx greem singaix heue.
         10 Mawh kawn sang koe pa krai tix ceuceu lie? "Jhak heue, in mawh pa khraox," ceu an
         hoik dawg mawh pa koe ka sivoe ex heue.
         11 Ang koe ceu pa doh keud glang ka an mai tak ang koe krax doh keud ka ceu an khankix,
         ka can pui pa tak sang hoek khaix an heue.
         12 Aux pa sidiex lox bwan, yam mawh tix simiang piang ceu pui Isarelax ka daux veng
         Yerusaliem heue.
         13 Aux hoik koe rhawm sonsang sawg grawng pa dex dawd ka ceu an khawmuik pa koe greem
         raoma ka cuyi pingnya tix heue. Krax pa kha rhawm in, mawh pa hoik tawx Siyiex sonsang
         yuh kawn pui ka heue.
         14 Aux hoik yaox kaing jhaw can pa hoik yuh tix khankix greem singaix khawmuik mai ceu
         an khankix hoik mawh pa giex going mai ceu pa ih ka bhaung khaing heue.
         15 Ceu pa kawk tak ang pon yuh rah mai ceu pa cud cha tak ang pon simin ka heue.
         16 Aux hoik keud mai hoik ah nin daux rhawm tix, "Jhak heue, aux hoik mawh pui pa kied
         ting lhaong mai hoik lheu koe pingnga cuyi khaing pui khawmuik, pa koe sivoe aux ka
         veng Yerusaliem heue. Rhawm aux hoik kied koe krax tawng yung ka daux pingnya cuyi
         pa kied ting lhaong heue."
         17 Aux hoik koe rhawm sonsang tawng ka pingnya cuyi mai sonsang tawng ka grawng pa yhot
         pa vaw khankix heue. Aux hoik tawng ceu in khankix mawh pa ih ka bhaung heue.
         18 Mawh kheu pa nie koe pingnya cuyi mawh pa nie koe krax laux rhawm mai kaw pa nie
         baox ka krax tawng yung nie baox krax pa laux rhawm heue.

1 Aux hoik ah nin ka daux rhawm tix, "Hoek yam in, aux sang cheuk cheu ti yaox maix
         ka krax pa gaux rhawm; mawh kheu nan kieh koe krax gaux rhawm ka daux pa nyawm rhawm,
         viang mawh nan in kawx baox mawh ceu pa giex going heue.
         2 Aux hoik ah nin ka daux pa nyiah tix, "An mawh pa yhot," "Ceu pa gaux rhawm an tak
         sang mawh pa koe bwanson ka ceu patix lie?
         3 Aux hoik keud ti yaox ka daux rhawm nex nham tix pa hoik hawt khaix alo rawm plix
         siiet, yam kawn naog pingnya cuyi daux rhawm aux mai sonsang deuh aux rhawm tix piang
         pa vao pa caox, tom hoek yam yaox aux ka can ceu pa mhawm son kawn pui khankix mai
         pa khaw kawn pui ti yuh ka greem raoma tom sidah ju tix khawmuik heue.
         4 Aux hoik yuh kaing jhaw pa ting lhaong mai aux sum nyiex tix mai hoik sum sipeem
         plix siiet tix heue.
         5 Aux hoik cox khre sipeem plix kuceu mai sum khaox plix kuceu pa chix plix khankix.
         6 Aux hoik tang yuh rawm dung son cao tix sonsang lhauk rawm ka khaox pa sum tix khankix
         heue.
         7 Aux hoik khrawm tix cie siliex simex siliex bun khankix mai hoik koe siliex pa hoik
         keh hoik kung ka daux nyiex aux heue. Aux hoik nie lheu koe sinngao tobrie mai cub
         yung khankix lheu nie khaing pui pa hoik ot ka daux veng Yerusaliem sivoe aux khawmuik
         heue.
         8 Aux hoik kraix khrawm tix cie mau khri mai sinngao can ceu pa dex dawd mai simiang
         mai can ceu pa lih khaing haktiex an khawmuik son tix heue. Aux hoik khrawm tix cie
         cub simex mai bun pa chix rhax lai khankix mai pa jiet chix kieh kawn pui gaux rhawm
         gaux rhi ka, pa mawh bun tom nie heue.
         9 Mawh kheu nan aux hoik lih ti mawh pui ting lhaong mai hoik nie lheu mhawm khaing
         pui pa koe sivoe aux khawmuik ka veng Yerusaliem heue. Pingnya cuyi aux kawx, hoik
         kaux cong tau mai aux heue.
         10 Can ceu pa ghoing ngai aux tix sang pon khankix aux ang thiang khaing ceu an heue.
         Aux ang pon giex rhawm khaing pa nyawm rhawm tix ceu kawx heue. Grawh grawng nawh
         rhawm aux hoik koe krax gaux rhawm ka daux kaing jhaw pa yuh tix khawmuik mai in mawh
         bwanson khaing riang rao pa yuh aux khawmuik heue.
         11 Khaix an aux deeh simi ti yaox ka kaing jhaw pa hoik yuh ka taix tix khawmuik mai
         kaing jhaw pa sau aux riang rao tix yuh khankix mai hoik mawh ceu pa giex going khawmuik
         mai mawh pa ih ka bhaung khaing heue. Ang lai mawh pa koe bwanson pie tix ceu kawx
         ka greem singaix heue.
         12 Khaix an aux deeh veeh tix sonsang keud ti yaox ka pingnya cuyi mai grawng pa yhot
         pa vaw khankix heue. Grawh grawng nawh pui pa plud ti hoek khaix simiang sang pon
         yuh ceu patix lie? Mawh ngie pon yuh nawh can pa hoik sax yuh tix heue.
         13 Khaix an aux hoik yaox ka kied mhawm pingnya cuyi khaing pa kwa vao, awm kied mhawm
         pa riang khaing pa faik heue.
         14 Ngai pui koe pingnya cuyi khankix koe ka daux dong kix, viang mawh nan pui kwa pui
         caox khankix lailing ka daux pa faik heue. Viang yuh nan kawx tokaux aux hoik grux
         tawng grux yaox ka can pa lih ti mawh awm paox tix piang kix tan heue.
         15 Mawh kheu nan aux ah nin ka daux rhawm tix, "Awm hoik lih mawh ceu an piang pui kwa
         pui caox, an kawx, baox lih ti mawh piang aux mai aux sang nie baox koe pingnya cuyi
         khaing nawh yuh ka mawh lie? "Khaix an aux deeh ah nin ka daux rhawm tix; "In kawx
         mawh pa giex going khaing heue."
         16 Grawh grawng nawh awm ang pui koe pingnya cuyi lai koe krax doh keud leeing ju, pui
         kwa pui caox kawx awm an, can pa koe daux yam in tak sang mawh pa piawm tix ka daux
         bawg yam pa sang hoek heue. Awm yum pui pa koe pingnya cuyi an pui kwa pui caox kawx
         tak yum heue.
         17 Mawh kheu nan aux hoik mee ka krax pa im ju tix, kheu jao pa hoik kha aux rhawm ka
         grawng kaing jhaw pa yuh tix ka greem singaix heue. Mawh kheu ceu an khankix mawh
         pa giex going mai pa ih ka bhaung khaing heue.
         18 Aux hoik mee ka kaing jhaw pa hoik sau aux riang rao ti yuh ka greem singaix kuceu
         heue. Mawh kheu sang yaox aux ti prah an ka pui pa tak sang hoek khaix aux,
         19 Mai mawh pui mawx pa tawng ka mawh nawh pui koe pingnya cuyi, phan ang mawh nan pui
         kwa pui caox lie? Viang mawh nan nawh tak sang kwang ka piang kaing jhaw pa hoik sau
         aux riang rao ti yuh mai pingnya cuyi pa hoik plak jhi aux ka greem singaix heue.
         In kawx mawh pa giex going heue.
         20 Mawh kheu nan aux hoik laux rhawm ka kaing jhaw pa sau aux riang rao ti yuh khawmuik
         ka greem singaix heue.
         21 Grawh grawng nawh viang pui tix kaux yuh kaing jhaw tau mai pa koe pingnya cuyi mai
         krax tawng yung mai pa min tix kawx, nawh tak sang yaox ti prah sinngao tix ka pui,
         pa ang yaox ti sau riang rao ti yuh heue. In kawx mawh pa giex going mai ceu pa kied
         ting caox caig tix ceu heue.
         22 Grawh grawng nawh pui pa sau riang rao ti yuh kaing jhaw mai pa kied koe rhawm ti
         yuh greem singaix kawx, sang koe bwanson ka ceu patix lie?
         23 Mawh kheu singaix sawm nawh khankix mawh krax pa laux rhawm mai kaing jhaw yuh nawh
         kawx mawh ceu pa voi rhawm, yam ponsawm kawx nawh ang yaox tix laux lee rhawm tix
         heue. In kawx mawh pa giex going heue.
         24 Ang lai koe ceu pa lheu mhawm son kawn pui tix ceu kawx, lheu khaing pa ih pa nyaux
         mai rhawm nawh tak koe krax gaux rhawm ka daux riang rao kaing jhaw pa yuh tix heue.
         Aux hoik yaox mawh ceu in pa kaoh khaing taix Siyiex heue.
         25 Mawh kheu phan ang mawh daux Nawh Cao, mawh pui mawx pa sang yaox ti ih mai mawh
         pui mawx pa pon tix koe pa nyawm rhawm lie?
         26 Grawh grawng nawh Siyiex tawx pingnya cuyi mai krax tawng yung mai krax gaux rhawm
         ka pui pa mhawm ka plak sivoe Nawh Cao, viang mawh nan, ka pui pa koe phimap, Nawh
         Cao kieh kix yuh kaing mai khrawm sinngao sonsang tawx nawh ka pui mhawm ka plak sivoe
         ngai Siyiex heue. In kawx mawh pa giex going mai mawh pa ih ka bhaung khaing heue.

1 Praix klawng kuceu tak koe baux yam cie tix, bawg yam tang koe son krax keud gau
         ti yuh kuceu greem raoma,
         2 koe bawg yam keh mai koe bawg yam yum, koe bawg yam sum mai koe bawg yam reeig ka
         pa sum tix,
         3 koe bawg yam pah mai koe bawg yam deeh pai moi, koe bawg yam yieh laux mai koe bawg
         yam pa deeh sum,
         4 koe bawg yam yiiem mai koe bawg yam nyiah, koe bawg yam khi rhawm mai koe bawg yam
         graoh,
         5 koe bawg yam prung prang simaox mai koe bawg yam deeh khrawm ka simaox khankix, koe
         bawg yam kawm ngheet paox tix mai koe bawg yam gwieh paox tix,
         6 koe bawg yam sawg mai koe bawg yam grai, koe bawg yam priex deuh mai koe bawg yam
         luan,
         7 koe bawg yam riah ti tik mai koe bawg yam deeh caing, koe bawg yam yiien yawg mai
         koe bawg yam sang sikah,
         8 koe bawg yam moh mai koe bawg yam koeng, koe bawg yam puing naing mai koe bawg yam
         pa nhim heue.
         9 Pui pa sau riang rao ti yuh kaing khankix sang koe bwanson ceu patix lie?
         10 Aux hoik yaox ka kaing jhaw pa tawx Siyiex ti deuh sonsang yuh kawn pui khankix ka
         daux pa taug mao tix heue.
         11 Nawh Cao hoik yuh kuceu mhawm grang ka daux bawg yam cie tix heue. Nawh Cao hoik
         sau ti deuh baux bawg yam leeing ju daux rhawm kawn pui, viang mawh nan kawn pui ang
         chix pon cied ti yaox ka kaing jhaw pa yuh Siyiex tom jah mai tom sidah heue.
         12 Aux tawng ka ang ceu pa mhawm lai koe tix ceu kawx ka son kix lheu khaing krax gaux
         rhawm mai sonsang yuh ceu pa mhawm ka daux pa im ju kix,
         13 mai pui ku kaux tak sang ih mai nyaux mai gaux rhawm ka daux kaing jhaw riang rao
         pa yuh tix khawmuik, in mawh totaix pa tawx Siyiex heue.
         14 Aux tawng can ceu pa yuh Siyiex, mawh pa koe leeing ju heue. Ang laix pon tix baox
         piang an mai ang lai pon tix tieh khaing an heue. Siyiex yuh in khankix, sonsang lhat
         graung kawn pui ka plak sivoe Nawh Cao heue.
         15 Can pa hoik dawg lih ti koe mai awm can pa koe yam in mai can pa sang lih ti koe,
         hoik awm pa dawg lih ti koe mai Siyiex deeh mhaing grawh grawng ceu pa hoik luan khankix
         heue.
         16 Lheu khaing an ka greem singaix aux hoik yaox ka koe dee prawng see pa caox caig
         tan mai ka dah dee koe pa rahsee, pa caox caig kawx koe tan heue.
         17 Aux ah nin ka daux rhawm tix, "Siyiex tak sang prawng ca pui pa rahsee mai pui pa
         caox caig, grawh grawng nawh bawg yam tak koe sonsang cied ka krax keud krax gau kuceu
         mai son kaing jhaw kuceu heue."
         18 Aux hoik ah nin ka daux rhawm tix, "Son grawng dah dee ot kawn pui khankix, Siyiex
         cheu ti yaox kix mai sonsang tawng kix tokaux tix mawh pa awm totiag khankix heue."
         19 Grawh grawng nawh can ceu pa lih ti koe ka kawn pui khankix, tak sang mawh pa lih
         ti koe piang totiag mai tix ceu tak lih hoek piang kix, awm yum tix ceu, an tang ceu
         kawx tak yum heue. Mawh kheu kix khawmuik sileed bhawm awm paox tix, kawn pui ang
         koe ceu pa blon mhawm khaing totiag, mawh kheu mawh ceu an khankix pa giex going khawmuik
         heue.
         20 Kuceu khawmuik hu ka dah dee tix mu khaing, kuceu khawmuik kaoh khaing phawng tiex
         mai deeh ing ka phawng tiex heue.
         21 Mawh pui mawx pa chix gwieh ti tawng ka khwan ju kawn pui khankix pa haok ka dee
         lhaong mai khwan ju totiag khankix, pa lih hu ka greem haktiex lie?
         22 Mawh kheu nan aux hoik tawng ka ang tix ceu kawx lai mawh pa nie lheu mhawm khaing
         pa gaux rhawm pui ka daux kaing jhaw yuh tix, kheu mawh an nyum son nawh heue. Mawh
         pui mawx pa sang pon viex nawh yaox ka ceu pa tak sang lih ti mawh khaix nawh lie?

1 Khaix an aux deeh keud ti yaox krax pa tuktiak, pa hoik yuh tix greem singaix khawmuik
         mai jhak ka rawm ngai can pui pa yaox ti kham geu krax tuktiak, mai ang koe pui pa
         pon tawx krax nyawm rhawm ka kix tix kaux kawx heue. Mawh kheu can pui pa tuktiak
         khankix koe sibrawm, pui pa pon tawx krax nyawm rhawm ka kix ang koe tix kaux kawx
         heue.
         2 Mai aux hoik keud ti yaox nie lheu koe bwanson khaing pui pa hoik dawg yum khaing
         pui pa kawn im ju heue.
         3 Viang mawh nan pa nie lheu mhawm khaing an kiex khawm ra, mawh pa ang sax lih ti
         koe mai pui pa ang sax yaox kaing ceu pa caox caig, pa hoik yuh tix khankix greem
         singaix heue.
         4 Khaix an aux hoik yaox pui pa sau riang rao ti yuh kaing mai pa min ka kaing kuceu,
         mawh pa kieh paox plawg paox nyhawm tix khankix khoi rhawm ka jao an heue. In kawx
         mawh pa giex going mai pa ih ka bhaung khaing heue.
         5 Pui kwa pui vao bhok taix tix mai ih ka nex tix heue.
         6 Krax yiien yawg pa koe tix jhawp an, mawh pa nie lheu mhawm khaing taix pa naog khawm
         ra jhawp, tau mai pa taug mao mai pa ih ka bhaung khaing heue.
         7 Khaix an aux deeh keud rhawm tix mai aux hoik yaox ka ceu pa giex going greem singaix,
         8 koe pui pa ot nong nong, ang koe paox pie, nawh ang koe kawn praix mai ang koe puxaik.
         Viang mawh nan nawh yuh kaing ang koe dee sidah sidu mai ngai nawh ang chix fah tau
         mai krax pa magmi tix heue. Viang yuh nan nawh ang sax chawk yuh nin, Aux sau riang
         rao ti yuh ceu in khankix mai kha rhawm tix mawh son pui mawx lie? In kawx mawh pa
         giex going mai ceu pa taug pa mao khaing heue.
         9 Pui ra kaux mawh pa nie lheu mhawm khaing pui tix kaux, grawh grawng nawh kiex hoik
         pon bwanson ceu pa mhawm khaing daux kaing jhaw riang rao yuh tix heue.
         10 Grawh grawng nawh phan tix kaux goh, an tix kaux tak deeh yaog nawh kaoh heue. Viang
         mawh nan krax laux rhawm hoek piang pui goh an nong nong, mawh kheu ang pui pa sang
         yaog nawh koe heue.
         11 Khaix an phan pui ra kaux noi tix it tau, kiex tak sang si u, viang mawh nan phan
         mawh pui tix kaux khaing tak sang si u yuh ka mawx lie?
         12 Viang pui tix kaux hoik pex ka sibrawm pui tang kaux kawx, pui an ra kaux tak pon
         tiebtie nawh heue. Maox brawm loe nyaing ang pon dud yie heue.
         13 Kawn nyawm pui hot pa awn ju pa koe pingnya cuyi an tix kaux, nie lheu mhawm khaing
         simiang riex ju pa koe rhawm kwa rhawm vao an tix kaux pa ang lai pon sidiex gau ka
         nawh tix bawg kawx heue.
         14 Grawh grawng nawh, nawh chix mawh simiang khaing pa lih tix daux thawng, viang nawh
         hoik mawh pa keh ka daux krax pa hot shia daux meung haktiex tix kawx heue.
         15 Aux hoik yaox krax im ju pui khawmuik pa lih ti mawh greem singaix heue. Kawn nyawm
         awn ju pa ot glawk ra an, chix pon plud tix ot ka dah dee ot nawh heue.
         16 Pui haktiex pa ot greem pa kwang simiang an, ang lai dak uik simin ka, viang mawh
         nan can pui pa plud tix hoek khaix nawh khankix, ang lai koe krax fah rhawm ka daux
         nawh heue. In kawx mawh pa giex going tete mai mawh pa ih ka bhaung khaing heue.

1 Yuh satix ka diang caong hu tix khankix, yam hu maix ka nyiex bwan Siyiex, pa greed
         tix dex sonsang nghiet ka lox Siyiex, lheu mhawm khaing sonsang tawx pui vao pui caox
         krax tan pa appong tix khankix heue. Grawh grawng nawh kix ang tawng ka yuh tix pa
         caox heue.
         2 Yuh satix mai priex jheeh tix mai paw kieh rhawm maix luan phai sikah tix ceu kawx
         ka plak sivoe Siyiex. Mawh kheu Siyiex ot ka daux meung raoma mai maix ot piang haktiex
         heue. Mawh kheu nan paw kieh lox maix haoh heue.
         3 Awm kied haoh hun kaing yuh lih ti mawh camaox, mai tawng ka pui vao pui caox, kheu
         pa mhong haoh lox sikah nawh heue.
         4 Yam yuh maix sijax mukheu ka Siyiex, paw lai greed bawg yam sang yuh tix an, mawh
         kheu Nawh Cao ang khaw rhawm ka daux pa yuh pa vao pa caox heue. Tawx awm ceu pa hoik
         yuh maix sijax mukheu heue.
         5 Phan ang yuh sijax mukheu nie mhawm khaing yuh maix sijax mukheu mai ang tie hawt
         ti yuh heue.
         6 Paw kieh jheeh maix viex maix hoek ka daux phimap mai paw lai kieh maix yaox tix
         ah ka plak sivoe kawncau pa ting Siyiex aux hoik lud loe tix heue. Siyiex tak song
         rhawm ka lox khyox khaw maix mai yuh laux ka kaing jhaw pa yuh maix ka taix tix khankix
         kheu jao patix lie?
         7 Mawh kheu ka daux krax pa kied nie camaox mai ka daux lox sikah haoh hun khankix
         kawx, mawh ceu pa giex going heue. Mawh kheu nan kieh maix koe krax pa lhat graung
         ka Siyiex heue.
         8 Phan maix yaox ka pui hot shia yaox ka krax tuktiak mai prawng ca ka kix ka daux
         pa ang rahsee daux haktiex tix dahdah, paw vi daox deng ka grawh grawng ankix awx.
         Mawh kheu awm jhak simiang ting piang paox tix, tix kaux lai tix kaux mai simiang
         pa nie lheu ting lhaong khankix koe ka piang kix heue.
         9 Lheu khaing an bwanson pa kaoh khaing haktiex mawh son kuceu khawmuik; tokaux simiang
         kawx mawh pa pon bwanson khaing daux kaung heue.
         10 Pui pa moh ka mau, tak ang chix koe krax fah rhawm tau mai mau mai pui pa moh ka
         sinngao, tak ang chix koe krax fah rhawm tau mai krax pa haok hwan sinngao tix heue.
         In kawx mawh pa giex going heue.
         11 Yam haok hwan kraung khrai, pui pa sang ih kawx haok hwan heue. Mawh kheu nan cao
         kraung khrai sang koe bwanson ceu patix lheu khaing yaox kix ka ngai tix lie?
         12 Pui pa yuh kaing, jiet nyawm laig it, viang nawh ih ceeix ang ah ih tom nie ang ah,
         viang mawh nan pui pa kied mag kied mi, krax magmi an, ang chix kieh nawh nyawm it
         heue.
         13 Aux hoik yaox krax caox pa kied kin, ka greem singaix, krax magmi pa hoik khrawm
         kix ti deuh, deeh mawh pa krix cao kix kah,
         14 mai can sinngao an khankix grai grup ka daux krax pa ang mhawm, yam pon nawh kawn
         simex tix kawx, ang lai koe tidtix ka daux taix nawh heue.
         15 Awm lih hoek kakaong nawh khaing daux vaig miex tix nawh tak deeh ing awm an mai
         nawh ang pon teei ti viex tix ceu kawx khaing riang rao pa hoik yuh nawh ka taix tix
         heue.
         16 In kawx mawh krax caox pa kied kin, awm hoik lih hoek nawh yuh ka mawx nawh tak sang
         yaox ti hu awm an heue. Nawh sang koe bwanson ka ceu patix, ka pa sau nawh riang rao
         ti yuh kaing son bhaung,
         17 mai nawh nai singaix sawm daux pa ih nyaux tix ka daux pa faik mai nawh koe krax
         laux rhawm mai krax saux krax ngia mai krax pa song rhawm tom nie heue.
         18 Jhak heue, in mawh pa hoik yaox aux, an mawh ceu pa mhawm mai pa khaw caw ka son
         pui pa sang ih sang nyaux mai sonsang koe krax nyawm rhawm daux kaing jhaw pa mhawm
         yuh nawh khawmuik, ka daux pa sau nawh riang rao tix greem singaix, daux baux singaix
         ju nawh khankix, ka pa tawx Siyiex ka nawh heue. Mawh kheu an mawh nyum cie nawh heue.
         19 Awm hoik tawx Siyiex krax magmi mai krax koe kraung khrai sinngao son pui ku kaux
         mai hoik tawx sibrawm ka nawh sonsang ih khaing an mai rieb mawh nyum cie tix mai
         koe krax gaux rhawm ka daux riang rao kaing jhaw yuh nawh, in mawh bwanson totaix
         pa tawx Siyiex heue.
         20 Mawh kheu nawh tak ang yaox ti keud ka daux baux singaix im ju nawh khankix heue.
         Grawh grawng nawh Siyiex kieh nawh nyawm rhawm ka daux rhawm tix tau mai yuh tix kaing
         tom nie heue.

1 Aux hoik yaox ka koe ceu pa caox ka greem singaix mai an mawh pa kied cien ka piang
         kawn pui khankix,
         2 pui tix kaux Siyiex hoik tawx krax magmi mai kraung khrai mai min plakngai khankix,
         son ang nawh lai koe krax cud krax cha pie tix ceu kawx son tokaux tix ka can pa simie
         rhawm nawh khawmuik; viang mawh nan Siyiex ang tawx sibrawm sonsang ih nawh ka an,
         viang mawh nan pui tang praix klawng tix kaux tak teei ti ih heue. In mawh pa giex
         going mai mawh pa kied caox caig heue.
         3 Phan pui tix kaux koe kawn praix tix yieh kaux mai yaox ti ot tom reung num, bawg
         yam singaix tix kawx, viang mawh nan rhawm nawh ang nyang fah ka ceu pa mhawm koe
         tix heue. Yum ka daux pa ang yaox ti sipaung heue. Aux ah nin, kawn nyawm pa lawt
         an tix kaux kawn nie lheu mhawm khaing nawh heue.
         4 Mawh kheu nawh lih bleeh ka daux pa giex going mai lih hu ka daux pa faik mai ceu
         kaux nawh mawh pa hoik kheem tix ka pa faik heue.
         5 lheu khaing an, nawh ang sax yaox ka singaix mai ang sax tawng ka grawng tix ceu
         kawx, nawh hoik nie lheu pon krax laux lee khaing pui ting an,
         6 viang nawh yaox tix im ju ra rheng num kawx mai ang mawh pa koe bwanson heue. Ku
         kaux khawmuik hoik mawh pa hu tix dah ang mawh lie?
         7 Can kaing jhaw pa yuh pui khawmuik mawh son jheeh nawh, viang yuh nan kawx rhawm
         pa simie tix ih ang chix fah heue.
         8 Grawh grawng nawh pui pa koe pingnya cuyi sang nie lheu koe ceu patix khaing pui
         vao pui caox lie? Mawh koe bwanson krax im ju pui hot sibhawm ka plak sivoe ngai pui
         im ju khankix yuh ka mawx lie?
         9 Grawng pa chix yaox ngai ceu pa mhawm khankix mawh pa nie lheu mhawm khaing krax
         lunglang rhawm maix tix cie heue. In kawx mawh pa giex going mai mawh pa ih ka bhaung
         khaing heue.
         10 Can pa koe yam in ceu patix ang ah, dawg sum ti deuh ceu kaux heue. Mawh kheu tawng
         grawng kawn pui mawh pa giex going mai nawh ang pon silah tix tau mai Nawh Cao pa
         nie lheu ting sibrawm khaing nawh heue.
         11 Mawh kheu kied haok hwan krax pa giex going, kawn pui sang koe bwanson ka ceu patix
         lie?
         12 Grawh grawng nawh mawh pui mawx pa tawng ka ceu pa mhawm son pui ka daux baux ju
         pa giex going nawh khankix khawmuik, pa luan hu awm veei lie? Mawh pui mawx pa pon
         krai ceu pa sang lih ti koe khaix nawh greem singaix ka kawn pui lie?

1 Min ceu kaux pa mhawm mawh pa nie lheu mhawm khaing rawm bee sioe bhawng mai singaix
         yum mawh pa nie lheu mhawm khaing singaix keh heue.
         2 Hu ka daux nyiex yum nie lheu mhawm khaing hu ka daux nyiex pa khan kheu priex, grawh
         grawng nawh an mawh dee sidah sidu hoek pui khankix khawmuik mai can pui pa im ju
         khankix, tak pon sau tix priex an ka daux rhawm tix heue.
         3 Krax laux rhawm mawh pa nie lheu mhawm khaing krax pa nyiah heue. Grawh grawng nawh,
         kheu jao koe pakngai pa laux rhawm an chix kieh rhawm nie lheu mhawm ka heue.
         4 Rhawm pa koe pingnya cuyi koe ka daux nyiex pa yum, viang mawh nan, rhawm pui pa
         vao pa caox khankix, koe ka daux nyiex pa gaux rhawm heue.
         5 Pa nghiet lox sidiex gau pui pa koe pingnya cuyi, mawh pa nie lheu mhawm khaing nghiet
         ka lox lai rhax pui pa vao pa caox khankix heue.
         6 Grawh grawng nawh lox nyiah pui pa vao pa caox, awm lox luah taoh khaox ka gleeing
         greem aw, in kawx mawh pa giex going heue.
         7 Krax pa yeen ya chix kieh pui pa koe pingnya cuyi yhot ka mai krax pa ih mau cun
         praok chix kieh rhawm pui dieh jum ka heue.
         8 Dee sidah sidu an mawh pa nie lheu mhawm, khaing dee jah tix koe mai pa koe rhawm
         gun rhawm yeung, mawh pa nie lheu mhawm khaing pa lhaong rhawm heue.
         9 Paw phai dawd rhawm tom lih koe krax pa song rhawm, grawh grawng nawh, krax pa song
         rhawm ot piang dieb rhawm pui vao pui caox khankix heue.
         10 Paw doh chawk ah nin glang ka singaix pa hoik luan khankix hoik mawh pa nie lheu
         mhawm khaing baux in singaix kheu jao grawng patix lie? Grawh grawng nawh pa chawk
         cheng maix ti yaox an maix ang chawk ka daux pa koe pingnya cuyi heue.
         11 Pingnya cuyi mawh ceu pa mhawm awm sinngao mai mawh pa koe bwanson ka son pui khankix,
         pa yaox ka singaix heue.
         12 Grawh grawng nawh pingnya cuyi chix tiebtie, awm an mau kawx mawh pa chix tiebtie
         heue. Krax tawng yung mawh pa kied mhawm mai tawx ju ka pui hoik koe pingnya heue.
         13 Keud ti yaox ka kaing jhaw pa hoik yuh Siyiex, grawh grawng nawh, pa hoik yuh Nawh
         Cao vawk an mawh pui mawx pa sang pon yuh rah?
         14 Ka daux singaix pa haok hwan gaux rhawm kah, ka daux singaix koe pa kha rhawm, keud
         ti yaox sonsang tawng kawn pui ka pa tak sang bleeh tix koe khaix nawh, Siyiex hoik
         lailoh ti tawx ceu pa mi mai ceu pa hot ka kawn pui heue.
         15 Aux hoik yaox ceu an khawmuik ka daux singaix baux ju pa giex going aux, pui pa rahsee
         tak laux leeing daux pa rahsee nawh, mai pui caox caig tak lang ju ka daux pa yuh
         tix pa caox heue.
         16 Paw doh mawh pa blon rahsee mai paw doh mawh pa blon koe pingnya cuyi maix lai sang
         yuh tokaux tix laux leeing kheu grawng ceu patix lie?
         17 Paw doh mawh pa blon caox caig mai paw doh mawh pa vao pa caox, yuh patix maix lai
         simie tix yum sivoe bawg yam cie maix?
         18 An mawh pa mhawm sonsang jhawp maix tix priex in mai paw lai yah taix tix son ang
         an lai gah tix hu ka tang kaux heue, mawh kheu pui pa lhat graung ka Siyiex, tak glawd
         khaing kix khawmuik heue.
         19 Pingnya mawh pa kieh pui koe pingnya cuyi, koe sibrawm khaing cao kaing naing ot
         daux veng kao kaux heue.
         20 Mawh kheu ang kawn pui piang haktiex rahsee, pa yuh ceu pa mhawm mai pa ang koe phimap,
         ang koe tix kaux kawx heue.
         21 Paw priex ceu pa krai pui kuceu khankix daux rhawm tix, phan yuh nan maix tak mhong
         lox jhax lawg siliex maix ka tix,
         22 mawh kheu rhawm maix hoik tawng ka jhax lawg tix ka pui tang kaux ku bawg yam heue.
         23 Ka daux kuceu khawmuik aux cheuk cheu ti yaox piang tix heue. Aux hoik ah nin, Aux
         deuh tix mawh pa koe pingnya cuyi, viang mawh nan pingnya cuyi an hoik mawh pa singai
         khaing aux heue.
         24 Mawh pui mawx pa pon sawg ti yaox ka ceu pa singai mai ceu pa kied blon raux an lie?
         25 Rhawm aux deeh keud ti yaox sonsang tawng mai sawg cied ti yaox ka pingnya mai ka
         grawng ceu an khankix, sonsang tawng ka pa caox caig, pa dex mai phimap mai pa vao
         pa caox mai pa yhot vaw heue.
         26 Aux yaox ceu pa nie lheu song khaing krax yum, pa mawh bun koe rhawm keud ti sang
         taong jhawk mai rub khankix mai maox ceu pa jiet chix phyawk pui ka taix nawh heue.
         Pui pa een rhawm ka Siyiex, tak glawd khaing bun an heue. Viang mawh nan pui yuh phimap
         khankix, tak krix ka bun an heue.
         27 Jhak heue, cao krai lox bwan ah nin, In mawh ceu pa hoik yaox aux, mai baox naok
         grawng tix ceu hoik tix ceu sonsang pon sawg ti yaox ka grawng tang ceu,
         28 pa kawn koe rhawm aux tix sawg, viang mawh nan aux ang nyang bax sipub ka, ka sinax
         simex tix rheng kaux aux hoik yaox ka tix kaux; viang mawh nan, ka sinax bun tix rheng
         kaux aux ang yaox ka tix kaux kawx heue.
         29 Jhak heue, aux hoik yaox ngie ka an tix ceu, Siyiex hoik yuh kawn pui rahsee, viang
         mawh nan kix hoik sawg ti yaox kuceu ka daux krax keud tix tom nie heue.

1 Mawh pui mawx pa awm pui koe pingnya lie? mawh pui mawx pa pon tawng tix toe dee
         bleeh ceu pa kied raux an lie? Pingnya cuyi kawn pui mawh pa kieh pakngai nawh riang
         mai grang pakngai nawh hoik tieh loh tix heue.
         2 Aux tawx krax keud ka maix, "Priex ti hawt ka lox tawm simiang ka min pa hoik tiextu
         maix ka Siyiex heue.
         3 "Paw nieb lih hu khaing ka plak sivoe ngai simiang mai paw cung ti ot ka daux ceu
         pa caox tix ceu kawx, mawh kheu simiang pon yuh kuceu awm pa koe rhawm tix heue.
         4 Gumlox simiang mawh pa koe sibrawm mai mawh pui mawx pa pon ah ka simiang yuh nin,
         Mawh yuh maix ceu patix lie?"
         5 Pui pa priex ti hawt ka lox tawm nawh, tak ang yaox krax pa kha rhawm pie tix ceu
         kawx mai rhawm pui pa koe pingnya cuyi, chix yaox ka baux yam mai krax prawng ca khawm
         ra heue.
         6 Grawh grawng nawh son grawng kuceu koe bawg yam mai pa prawng ca, viang mawh pa kied
         kha rhawm kawx koe tom nie piang nawh heue.
         7 Grawh grawng nawh, nawh ang tawng ka ceu pa tak sang lih ti mawh, mawh kheu nan,
         mawh pui mawx pa pon krai, pa tak sang lih ti mawh an lie?
         8 Ang koe pui tix kaux kawx pa koe sibrawm ti giex ka khwan mai phan ang mawh nan ang
         koe sibrawm ka daux singaix yum heue. Ang koe daux krax pa sang glawd ka daux naing
         an mai pa caox caig tak ang pon taoh ka pui khankix khaing pa caox caig an heue.
         9 Aux hoik sipub ka ceu in khawmuik mai hoik keud sawn ti yaox daux rhawm tix ka kaing
         kuceu pa hoik yuh tix greem singaix heue. Koe bawg yam pa kwang pui tix kaux piang
         pui tang kaux pa deeh kieh bwanson tokaux cao nawh laux heue.
         10 Khaix an aux yaox ka sipaung pui ka pui caox caig khankix, pui pa hoik laig lih khaing
         dee pa singax singeh mai koe pui pa piawm ka kix pa yuh pa caox ka daux veng ka dee
         pa hoik yuh kix ceu an heue. In kawx mawh pa giex going heue.
         11 Grawh grawng nawh mawh kheu ang khran ciyang piang kaing pa caox caig an khankix
         phaiphai, rhawm kawn pui khankix hoik naog ka ceu pa sang simie ti yuh ka pa caox
         heue.
         12 Viang pui koe map yuh pa caox tix yieh bawg mai viang nawh lang ju kawx, viang mawh
         nan aux tawng ka pui pa lhat graung ka Siyiex mai pa lhat graung ka plak sivoe Nawh
         Cao mawh pa pon bwanson tete heue.
         13 Viang mawh nan mawh kheu pui caox caig ang koe pa lhat graung sivoe ngai Siyiex mai
         nawh tak ang pon bwanson pa mhawm mai baux singaix pa im ju nawh pa awm veei kawx
         tak ang lang heue.
         14 Koe pa giex going tix ceu pa lih ti mawh piang haktiex awm lih ceu an ti mawh piang
         kaing yuh pui rahsee khankix, piang pui caox kawx awm an, awm lih ceu an ti mawh piang
         ju pui caox khankix piang pui rahsee kawx awm an heue. Aux hoik ah in mawh pa giex
         going heue.
         15 Mawh kheu nan aux yaogyaw ka krax pa gaux rhawm heue. Grawh grawng nawh kawn pui
         ang lai koe ceu pa nie lheu mhawm ka greem singaix khaing ceu pa ih pa nyaux mai krax
         pa gaux rhawm heue. Grawh grawng nawh mai kaing jhaw pa sau nawh riang rao ti yuh
         daux baux singaix im ju tix, nawh tak pon bwanson pa tawx Siyiex greem singaix heue.
         16 Aux hoik so rhawm tix sonsang tawng tix ka pingnya mai sonsang pub tix ka kaing jhaw
         pa hoik yuh tix khankix piang haktiex, mawh kheu pui tiblah ang yaox ti it pon ngaix
         mai ponsawm heue.
         17 Khaix an aux hoik yaox ka kaing jhaw pa hoik yuh Siyiex khawmuik, ka ang pui tix
         kaux kawx pon khre ti yaox ka kaing pa yuh Nawh Cao greem singaix heue. Grawh grawng
         nawh, viang kawn pui sau riang tix khre kawx nawh ang pub ka an heue. Viang pui koe
         pingnya cuyi sau riang tix sonsang tawng ka an kawx, nawh ang pub ang yaox ka an heue.
         
            

         
      
   
      
         9
1 Aux keud ti yaox ka grawng in khawmuik ka daux rhawm tix, sonsang tiag cheu aux ti
         yaox ka kaing jhaw pa yuh pui rahsee mai pui koe pingnya khankix ka daux tawm taix
         Siyiex heue. Krax moh krax rhawm ang ah mai krax koeng krax khoi ang ah, kawn pui
         ang tawng ka tix kaux kawx, can pa koe sivoe ngai kix khawmuik mawh pa giex going
         heue.
         2 Grawng kuceu khawmuik, lih ti mawh ka pui ku kaux awm paox tix, tix ceu khaing, ka
         pui rahsee mai pui caox caig, ka pui mhawm mai pui ang mhawm, ka pui singax singeh
         mai ka pui pa seeing brai, ka pui pa tawx krax tan mai ka pui pa ang tawx krax tan
         heue. Pui koe phimap mai pui pa ang koe phimap, grawng ceu in hoek ka piang pui pa
         tiextu mai ka piang pui pa lhat ka pa tiextu heue.
         3 In mawh ceu pa caox pa lih ti koe khawmuik ka greem singaix, an tix ceu pa hoek khaing
         piang pui khawmuik heue. Rhawm rhi kawn pui khankix hoik naog ka pa caox tete, mai
         rhawm pa yhot koe ka daux rhawm kix glang yam kawn im ju kix mai khaix an kix hu ka
         dee yum heue.
         4 Viang mawh nan, son can pui pa kawn im ju an khankix khawmuik mawh pa koe krax keud
         pot jum pot, mawh kheu sox pa im tix mu lheu mhawm khaing sivai sangsi pa yum tix
         mu heue.
         5 Mawh kheu pui pa im ju tawng ka tak sang yum tix, viang mawh nan, pa hoik yum ang
         tawng tit tix mai kix ang lai pon totaix, mawh kheu kix hoik piawm ka nawh heue.
         6 Krax moh krax rhawm kix mai krax pa koeng kix mai rhawm pa khoi kix khankix kawx,
         hoik grai hu, kix ang lai yaox ti dex dawd mai kaing jhaw pui pa kawn im, ka daux
         pa yuh tix greem singaix pie tix ceu kawx heue.
         7 Hu heue, ih pa ih tau mai krax pa gaux rhawm mai nyaux rawm plix siiet tau mai pa
         nyawm rhawm, grawh grawng nawh, Siyiex hoik rieb ti teei kaing jhaw pa yuh maix khankix
         heue.
         8 Kieh kraung ceep maix mawh pa paing jheung jheung mai paw kieh rawm bee sioe bhawng
         cud khaing kaing maix tix bawg kawx heue.
         9 Ot ka daux pa nyawm rhawm tau mai moeng pa moh maix daux singaix im ju pa giex going
         pa hoik tawx Nawh Cao ka maix greem singaix mai kieh singaix sawm maix luan daux pa
         nyawm rhawm tix, mawh kheu an mawh nyum ka daux ju maix mai ka daux riang rao kaing
         pa yuh maix greem singaix heue.
         10 Can kaing pa sang yaox maix ti yuh khankix coca mai sau riang ti yuh awx, mawh kheu
         ka daux meung yum pa sang hu maix an kaing pa yuh ang ah krax keud krax gau ang ah,
         krax tawng yung ang ah, pingnya cuyi ang ah, ang lai koe ka heue.
         11 Khaix an aux hoik jhak ti yaox ka greem singaix, pui pa phai to viang silah ti to
         kawx ang lai pex jheung jheung, pui ting riang ang lai pex ka naing jheung jheung,
         pui lhak pui haing ang lai yaox tix sak vaig jheung jheung, pui pa koe krax tawng
         yung ang lai magmi jheung jheung, pui pa min ka kaing jhaw ang lai koe min plakngai
         jheung jheung, viang mawh nan bawg yam mai akhwang pa chix pon tix ka son khawmuik
         heue.
         12 Mawh kheu kawn pui ang tawng ka bawg yam cie tix. Awm kax pa hoik krix ka rub mai
         awm sim pa krix ka jhawk, mawh kheu nan, kawn pui kawx kix ang tien tawng yam krix
         tix ka jhawk taung pa caox caig piang kix heue.
         13 Pingnya cuyi pa yaox aux greem singaix mai pa khaw tix yaogyaw ka mawh awm in heue.
         14 Koe veng iak tix veng pa tux ot pui ka; mai simiang pa kied ting riang rao tix kaux
         hoek tix puing veng an mai lai lawm ka veng an mai yuh tab hawt vung viang veng an
         heue.
         15 Yam an ka daux veng an koe pui lhak pa hot tix kaux mai nawh hoik taoh veng an ka
         pingnya tix heue. Viang mawh nan pui tix kaux kawx ang lai doh keud ka pui hot an
         heue.
         16 Khaix an aux ah nin, "Pingnya cuyi mawh pa nie lheu mhawm khaing riang rao heue.
         Viang mawh nan pingnya cuyi pui hot shia an, mawh pa sibriem pui ka mai ka lox nawh
         kawx pui ang nghiet ka heue.
         17 Lox sikah pui lhak ka daux pa yiien yawg, mawh pa nyawm tix nghiet lheu khaing lox
         riag yo cao kwang piang pui vao pui caox khankix heue.
         18 Pingnya cuyi mawh pa nie lheu mhawm khaing kraung naing pa shiao son naing; viang
         mawh nan, pui pa koe map grham tix kaux, mawh pa yuh ceu pa mhawm khankix laux leeing
         heue."

1 Roi yum khankix chix kieh rawm bee pa sioe bhawng cux si um heue. Awm an ceu pa caox
         ceeix khaing kieh pui koe pingnya pa nab yam pui ka laux min plakngai heue.
         2 Rhawm pui koe pingnya cuyi, koe ka taix khawn dawm nawh, viang mawh nan rhawm pui
         pa vao pa caox an, koe ka taix khawn gwiex heue.
         3 Yam hu pui vao pui caox krax, nawh yie piawm rhawm tix mai jhi mawh tix pui vao pui
         caox ka pui ku kaux heue.
         4 Phan pui kwang maix lih tix song rhawm piang maix, paw gah tix hu khaing dee ot maix,
         grawh grawng nawh krax pa gun yeung chix kieh krax lud ting yiien ka heue.
         5 Koe pa caox caig tix ceu pa hoik yaox aux greem singaix, mawh krax lud pa kaoh khaing
         cao pa kwang heue.
         6 Pui vao pui caox ngawm ka dee pa lhaong mai pui magmi ngawm ka dee pa tiiem heue.
         7 Aux hoik yaox ka brug siliex khankix brung mai yaox hu simiang khankix ka caong tix
         piang tiex awm siliex heue.
         8 Pui pa kaong daux o tak dee cod ka daux an mai pui pa yieh ka vie lawng siuing tak
         sang tut ka nawh heue.
         9 Pui pa gah ka simaox khankix, simaox tak dheem ka nawh mai pui pa lug khix, tak deeh
         mat ka an heue.
         10 Phan moe beem mai ang deeh klaing lawm, tak nie lheu yaox ti sau riang tix heue.
         Viang mawh nan pingnya mawh pa tawx bwanson ka pex heue.
         11 Phan siuing hoik tut cao simeed sivoe, cao simeed ang lai koe bwanson tidtix,
         12 gumlox pa kaoh khaing daux jheeh pui koe pingnya, mawh pa koe min pa mhawm, viang
         mawh nan jheeh pui vao pui caox tak bleet nawh heue.
         13 Lox pa jah nawh tix sikah mawh pa vao pa caox mai deeh sidah lox pa krai nawh mawh
         lox caox caig pa yhot vaw heue.
         14 Pui pa vao pa caox kied nie lox sikah, pui tix kaux kawx ang tawng ka ceu pa sang
         lih tix mawh, mawh pui mawx pa pon krai nawh mhong ceu pa tak sang lih ti mawh khaix
         nawh lie?
         15 Kaing pa yuh pui vao pui caox khankix, tawx krax pa taug mao ka kix heue. Mawh kheu
         awm kix pui pa ang tawng ka krax pa sang hu tix ka veng heue.
         16 Pa mawh meung haktiex pa kwang simiang pa awn ju mai simiang cao kaing cao maix khankix
         pa kaoh ih nyaux ngie priex ponngawb caocao khankix eue, pex tak hoek krax laux leeing
         heue.
         17 Pa mawh meung haktiex pa kwang simiang mai simiang cao kaing maix khankix pa ang
         chax nie luan ih luan nyaux pa ih nyaux mai pa khaw bawg yam khankix eue, kieh bwanson
         koe piang pex heue.
         18 Kheu jao pa kied nieh, braux nyiex tak rham mai taix pa nieh cox braux nyiex, nyiex
         tak roik heue.
         19 Pawie mawh pa yuh tix son pa gaux rhawm mai rawm plix siiet mawh pa yuh tix sonsang
         nyawm rhawm, viang mawh nan mau mawh pa pex ka kuceu heue.
         20 Pie ka daux rhawm keud maix kawx paw doh jhax lawg ka simiang, pie ka daux lawg it
         maix kawx paw doh jhax lawg ka cao mi, mawh kheu sim pa pu daux raoma tak viex lox
         maix hu mai sim pa pu an tak krai grawh grawng an heue.

1 Taing pa ih maix piang rawm, grawh grawng nawh ang lai rheung mai tak deeh yaox an
         khankix tom nie heue.
         2 Gwieh tix tawx nyum ka pui aliah kaux mai baox tawx ka pui daix kaux, mawh kheu ang
         maix tawng ka ceu pa caox pa tak sang lih ti koe piang haktiex heue.
         3 Phan paiawm khankix naog ka rawm lhiex mai lhiex lih piang haktiex mai phan gaw khaox
         goh ka plak seh ang ah, ka plak laong ang ah, ka gaw khaox an, tak noi tix ot ka dee
         goh tix tan heue.
         4 Pui pa chix tawng grawng bhaung, ang ruat simie mai pui pa chix keud chix sawn ti
         yaox ka paiawm khankix, ang lai vawg nghox heue.
         5 Awm ang maix tawng ka hu khwan mai ang tawng ka haok khwan si-ang kawnngie ka daux
         vaig bun nghe, mawh kheu nan maix kawx ang tawng ka kaing yuh Siyiex kuceu khawmuik
         heue.
         6 Ruat simie plak ponngawb mai plak ponbo kawx paw doh yoi ka taix maix, grawh grawng
         nawh maix ang tawng ka pa yuh ka mawx pa sang koe bwanson mai pa ang koe bwanson,
         mawh kheu in khawm ra ceu mawh pa mhawm awm paox tix heue.
         7 Pa riang mawh pa tie tete mai yam yaox ngai ka pa riang singaix kied gaux rhawm ka
         heue.
         8 Viang mawh nan phan pui lang ju tom rheung num mai koe krax gaux rhawm ka daux ceu
         an khawmuik, viang mawh nan kieh nawh deeh doh keud ka baux singaix pa faik an khankix
         mawh kheu singaix an mawh pa kied rheung heue. Can pa tak sang lih ti mawh khawmuik,
         mawh pa giex going heue.
         9 Pui awn ju eue, gaux rhawm yam kawn awn ju maix mai kieh rhawm maix koe krax nyawm
         rhwm baux yam kawn awn ju maix, hawt hu ka daux krax pa koe rhawm maix mai ka daux
         pa yaox maix ka ngai tix khankix heue. Viang mawh nan tawng ka mawh kaing ceu an khankix
         pa sang viex Siyiex tix prawng ca ka maix heue.
         10 Mawh kheu nan teei ti tik krax laux rhawm khaing daux rhawm maix mai teei ti tik
         pa caox khankix khaing daux tokaux maix heue. Mawh kheu baux yam mawh maix kawn nyawm
         mai baux yam awm ju maix khankix mawh pa giex going heue.

1 Doh keud ka cao pa phan pa deuh maix ka daux baux singaix yam kawn awn ju maix, sivoe
         sang hoek singaix pa caox caig khankix mai num khankix hoit greed tix dex yam sang
         ah maix nin, "Aux ang lai koe krax nyawm rhawm ka daux ceu an heue.
         2 Sivoe ang singaix, mai pa riang khix mai simuing khankix nyang bax faik mai paiawm
         nyang bax ceep khaix lhiex,
         3 ka dau singaix cao pau nyiex khankix hoik sikua mai pui pa ting riang rao khankix
         hoik die riang awn riang, cao krid mhaw khankix, hoik naox kaing yuh tix kheu hoik
         tux pui mai pui pa sigaig khaing daux siviex iak khankix pa riang tak faik ka kix,
         4 yam hoik yiien lox krid mhaw siviex dex krax khankix hoik yeep tix singip mai nawh
         kaoh caocao kheu mhong ti lox sim mai lox rhax kawn nyawm bun khankix yiien hu,
         5 kix lhat ka dee pa lhaong mai ceu pa yaoh yee koe ka daux krax daux laux, yam pruh
         tai khaox Batan, sido hoik cien ka tokaux tix mai rhawm pa simiex nawh tak dieh hu
         heue. Mawh kheu kawn pui tak kawn hu ka nyiex leeing ju tix mai pui pa yiiem yo khankix
         tak hu hoek ka hawt krax heue.
         6 Doh keud ka Cao pa phan pa deuh maix sivoe ang maox mau nyang dud, phan ang mawh
         nan sivoe max klong khri, phan ang mawh nan sivoe max singiien rawm ka daux dee lih
         rawm keut, phan ang mawh nan sivoe graig jaong ling hawt rawm dung heue.
         7 Khaix an phawng tiex tak sang deeh ing ka tiex ka dee hoik kaoh tix mai khwan tak
         sang deeh ing ka Siyiex, Cao pa tawx nawh heue.
         8 Lai lox bwan ah nin, "Pa giex going khaing pa giex going, kuceu khawmuik mawh pa
         giex going heue."
         9 Lheu khaing an kheu hoik koe pingnya cuyi cao sidiex lox bwan, nawh ca kawn gau krax
         tawng yung ka pui khankix, nawh sawg mai tiag ti yaox ka gumlox kab khankix tom nie
         glawk mawx glawk an heue.
         10 Cao sidiex lox bwan hoik sawg ti yaox gumlox pa nyawm tix nghiet mai tiem ti deuh
         gumlox pa rahsee mai pa mawh meh khankix heue.
         11 Gumlox sikah pui koe pingnya cuyi khankix awm khaox lawm mai gumlox sikah cao pa
         gau khankix awm gawng rhiem pa hoik tawk tix laig mhawm mhawm, pa kaoh khaing cao
         liang yung pa ting heue.
         12 Lheu khaing an kawn simex aux eue, rieb ti teei ka gumlox sidiex gau in khankix liak,
         phan yuh ka phuk lai tom nie kawx, mawh pa ang chix sidah sidu mai pa sawg tix gau
         lai khankix tom nie mawh pa tawx krax taug mao ka nex nham heue.
         13 Gumlox ghoik mawh yuh nin; lhat graung ka Siyiex mai priex tix hawt ka gumlox tawm
         pingnyap Nawh Cao khankix, mawh kheu in mawh beeh glawm kawn pui khawmuik heue.
         14 Mawh kheu Siyiex tak cied ka kaing kuceu mai rom tix prawng ca tau khawm ceu pa hoik
         mox tix khankix, viang mawh pa mhawm ang ah mawh pa caox ang ah heue.Song of SolomonSong of SolomonSong of SolomonSong of SolomonSong of Solomon

1 Lai rhax piang lai rhax, mawh lai rhax cie Sawlamon pa nie blon mhawm heue.
         2 Kieh nawh ngheet aux ka jheeh tix, mawh kheu krax moh nie lheu mhawm khaing rawm
         plix siiet heue.
         3 Mawh kheu rawm bee kraix maix nyawm sioe bhawng, ceu kaux maix nyawm bhawng awm bee
         pa hieh ti lih mawh kheu nan, bunkrih khankix moh ka maix heue.
         4 Thong aux luan liak, Ex tak sang to ti hawt khaix maix heue. Simiang viex aux laig
         ka daux lawg ot nawh heue. Yix tak nie lheu doh keud krax moh maix khaing rawm plix
         siiet heue. Kix moh ka maix tete heue.
         5 Kawn bun veng Yerusaliem khankix eue, viang aux lung awm nyiex gox keda kawx kawn
         mhawm grang ti yaox awm man tieb cie Sawlamon heue.
         6 Paw vi jhak piang aux liak, grawh grawng nawh, aux mawh pa lung nex, mawh kheu hax
         koek lung yuh nex aux heue. Kawn simex miex aux khankix hoik song rhawm ka aux, kix
         kieh aux mawh cao pa pau sipeem plix siiet, viang mawh nan, aux ang lai yaox ti pau
         sipeem plix siiet cao tix heue.
         7 Rhawm moh dud aux eue, krai aux mhong liak! Mawh liang maix cub kawn yung tix dee
         mawx, yam jung singaix kieh maix kix laux lee tix dee mawx, grawh grawng nawh aux
         khex sang awm pui an pa kheem ngai tix hawt cub yung paox grawm meed maix khankix
         yuh ka mawx lie?
         8 Maix pa kied mhawm tai khaing daux sinax bun khankix eue, phan maix ang nyang tawng,
         hawt ti hu khaix glah caong cub yung maix liang kawn pex maix, hawt nyiex gox cub
         cao liang yung heue.
         9 Paox moh aux eue, aux tiag ti yaox maix, ka brung mhaing pa koe ka daux sinax cub
         ling lawx naing brung cie Pharaw heue.
         10 Sibax maix mhawm grang ti yaox ka kraung pa jawg ngawg maix mhawm plang ka tauk ti
         maox soi khri.
         11 Ex sang jawg kraung maix ka khri mai kam ka mau.
         12 Yam kawn ngawm simiang hawt pheen sawm tix, rawm bee bhawng Nadu aux, ploi bhawm
         pa nyawm bhawng tix lih heue.
         13 Rawm bee bhawng Muran tix hau, mawh rhawm moh dud, ka son aux mai it sinax naok aux
         leeing sawm heue.
         14 Pruh tai Hena mawh rhawm moh dud ka son aux, ka daux sipeem plix siiet Enkedi heue.
         15 Jhak heue, paox moh aux eue maix grang ti yaox, jhak heue maix kied mhawm grang ti
         yaox! maix koe ngai sikaux heue.
         16 Jhak heue, paox moh aux eue maix mhawm grang ti yaox! mawh heue, kied nyawm ti yaox
         heue. Dee it dee tum ex kawx mawh pa klai ti yaox heue.
         17 Lat nyiex ex mawh pa yuh ka khaox Arit mai si ox braux nyiex, mawh pa yuh tix ka
         khaox gix heue.

1 Aux mawh tai kat nghim klang haktiex Sharon mai tai siyak pa kuah daux ngawt heue.
         2 Awm pruh tai siyak daux sinax pang kat, paox moh aux sidawng daux sinax kawn bun
         khankix heue.
         3 Awm ot khaox plix kawk tie daux sinax pang khaox daux tiagtu, paox moh dud aux kawx
         ot daux sinax kawn simex khankix heue. Aux ngawm greem veei nawh, tau mai krax pa
         kied gaux rhawm tix mai plix nawh mawh pa tie pa nyawm ka aux heue.
         4 Nawh viex aux laig ka daux nyiex bang pawie mai kieh krax moh tix mawh man chix kheem
         piang aux heue.
         5 Baox naok riang aux ka blah plix siiet, deeh kieh aux koe riang rao ka plix khaox
         kawk tie, mawh kheu aux saux ngia jao krax moh heue.
         6 Taix khawn gwiex nawh, ot greem kaing aux mai taix khawn dawm nawh kawm ka aux heue.
         7 Kawn bun veng Yerusaliem khankix eue, aux tawm ti deuh lox ka pex, ka plak sivoe
         kiah cak khankix ang ah, ka krax pa sidaing meed ot ceu ankix ka daux tiagtu. Paw
         lai so kaoh rhawm paox moh aux mai paw kieh rhawm paox moh aux deeh siduad, tom hoek
         bawg yam koe krax pa nyawm rhawm nawh heue.
         8 Gumlox sikah paox moh dud aux! Jhak heue, nawh jao piang gawng phoh piang ton hoek
         heue.
         9 Paox moh dud aux mawh pa awm kiah phan ang mawh nan pa awm kawn cak mhaing awn ju
         tix mu, jhak heue, nawh cung ka plak khaix guh veng ex, nawh kok buan ti jhak plak
         daux diang siviex iak mai simi ti jhak plak daux sinax man tie siviex iak heue.
         10 Paox moh aux ah nin ka aux "Paox moh aux mai paox moh pa kied mhawm aux eue, yaog
         ti kaoh hu tau mai aux liak!
         11 Mawh kheu vong kwat praix hoik luan, vong raux praix hoik uik mai luan hu heue.
         12 Tai hoik pruh piang haktiex, bawg yam ah sim lox lai rhax hoik hoek mai lox kuh sikaux,
         hoik mhong ti ka daux haktiex ot ex heue.
         13 Plix khaox ruh klai hoik dex teem mai tai plix siiet hoik pruh mai tawx krax nyawm
         sioe bhawng tix heue. Paox moh aux paox moh pa kied mhawm grang aux eue, yaog ti kaoh
         mai hoek ka aux heue."
         14 Kawn sikaux moh aux pa ot daux sinax rang simaox mai pa ot dee glip rang simaox,
         kieh aux yaox ka ngai maix, kieh aux mhong ka lox sikah maix, mawh kheu lox sikah
         maix mawh pa nyawm tie; mai ngai baoh maix, mawh pa kied mhawm ti yaox heue.
         15 Giex sox praix son ex, kawn sox praix pa laux yuh nhu plix siiet mawh kheu nhu plix
         siiet ex khankix, kawn tak jah tix pruh tai heue.
         16 Paox moh dud aux, mawh cie aux mai aux mawh cie nawh heue. Nawh liang cub yung tix
         ka daux sinax pruh tai siyak heue.
         17 Tom hoek bawg yam ang praix yang riang mai ang veei nyang luan, paox moh aux eue,
         deeh veeh tix ing awm kiah, phan ang mawh nan, awm kawn cak mhaing iak an, khaing
         piang gawng Beta liak."

1 Yam kawn ot aux piang dee it tix daux pon sawm, aux sawg ka rhawm moh tix, viang
         mawh nan, aux ang lai yaox ka nawh heue.
         2 Aux ah nin, "Aux sang yaog ti kaoh yam in mai hu lailing ka daux veng, ka daux krax
         laux mai ka daux bing pak, aux tak sawg ka rhawm moh aux heue. "Aux sawg nawh, viang
         mawh nan aux ang lai yaox ka nawh heue.
         3 Cao pau veng pa lailing ka daux veng khankix hoik yaox ka aux, aux ah nin ka pui
         ankix, "Mawh yaox pex ka pui pa moh aux lie?"
         4 Yam kawn tak jiet luan hu aux khaing kix, aux yaox ka pa koe rhawm moh tix heue.
         Aux giex nawh mai ang lai ploi nawh hu, tom hoek bawg yam viex aux nawh hoek ka daux
         nyiex ma miex aux mai ka daux lawg it nawh pa hoik keh kung aux heue.
         5 Kawn bun veng Yerusaliem khankix eue, aux tawm ti deuh lox ka pex, ka plak sivoe
         kiah, cak khankix ang ah, ka daux krax pa sidaing meed ot ceu ankix, ka daux tiagtu,
         paw lai so rhawm paox moh aux kaoh mai paw kieh rhawm paox moh aux deeh siduad tom
         hoek bawg yam koe krax nyawm rhawm nawh heue.
         6 Mawh pui mawx pa bleeh khaing daux tiagtu, awm jung rong simaox taox ngu mai sidah
         bhawng mai sidah bhawng Muran mai sidah bhawng Lawban mai mawk sidah bhawng cie cao
         lai cao geu khawmuik lie?
         7 Jhak heue, an mawh dangkag cie simiang Sawlamon mai pui vao kwa tixgliah kaux hawt
         rawb rim an, hoik mawh pui vao kwa ceu pui Isarelax heue.
         8 Kix giex vaig khawmuik, hoik sax mawh pui pa kied cheung daux naing. Pui ku kaux
         tang giieb vaig ka nyoi tix, jao lhat graung kix daux ponsawm heue.
         9 Simiang Sawlamon yuh dangkag ngawm cao tix ka khaox gawng Lebanon,
         10 Nawh yuh plawng rong jhong nawh ka mau, rong joh jhan nawh ka khri, dee ngawm nawh
         ka man lung pliex, plak daux nawh tawm mai krax moh krax rhawm, khaing cub kawn bun
         veng Yerusaliem khankix heue.
         11 Kawn bun Zion khankix eue, nied tix hu plak sivoe mai hu jhak simiang Sawlamon, pa
         hoik ceep ka mhok khri, pa hoik ceep miex nawh ka nawh, ka daux singaix ka paox caox
         nawh, singaix koe krax gaux rhawm daux rhawm nawh heue.

1 Paox moh aux eue, jhak heue maix mawh pa mhawm tai ti yaox. Jhak heue, maix mawh
         pa mhawm tai ti yaox. Maix koe ngai sikaux ka plak khaix man tie maix. Hauk kaing
         maix awm cub pex khankix tix cub, pa lih khaing piang gawng Gilat heue.
         2 Rhang maix jiet awm cub yung pa tak khraox krhip hauk tix mai pa tak hoek khaing
         heem ti rawm, pa chix keh kawn brawm ku mu mai pa neh ang lai koe daux sinax kix pie
         tix mu kawx heue.
         3 Siyieb jheeh maix jiet awm maox keei raoh gawng mai moing jheeh maix kawx mawh pa
         kied mhawm ti yaox heue. Baoh maix khawm ra plak pa koe plak khaix man tie maix mawh
         pa awm shiag plix khaox plix jiang heue.
         4 Ngawg maix mawh pa awm nyiex lhaong simiang Davit, pa hoik sum son nyiex deuh kraung
         naing khankix tix lhang, piang kix teuk teue ti priex kraung rhiem khankix mai mawh
         plah rhiem tiebtie pa shiao cub pui ting riang rao khankix heue.
         5 Teeih maix khawm ra plak awm kawn kiah iak ra mu, pa keh brawm miex kiah tix mu mai
         pa liang tix sinax pruh tai siyak khankix heue.
         6 Tom hoek bawg yam ang praix nyang riang mai ang veei nyang luan, aux tak sang yaog
         ti hu daux krax hu tix ka gawng Muran mai ka ton Lawban heue.
         7 Paox moh dud aux eue maix mawh pa mhawm tai ti yaox khawmuik mai dee pliag dee deen
         khankix kawx ang lai koe pie tix dah kawx piang kaux maix heue.
         8 Moeng aux eue, hoek tau mai aux khaing gawng Lebanon, hoek tau mai aux khaing gawng
         Lebanon, jhak ti yaox khaing dee choek gawng Amana, khaing choek gawng Shanira mai
         gawng Hamon, khaing daux doh rang ot sivai sangsi heue. Khaing dee choek gawng ot
         sivai heue.
         9 Maix hoik rhim ti teei rhawm aux, pux aux, moeng aux; maix hoik rhim ti teei rhawm
         rhi aux mai krax pa jhak tix ka ngai tix, tix bawg mai krax pa veeh tix maox soi ngawg
         cao tix, tix bawg heue.
         10 Krax moh maix mawh pa mhawm tai miex ding, pux aux, moeng aux, krax moh maix mawh
         pa nie lheu mhawm khaing rawm plix siiet miex ding mai pa nyawm bhawng sidah bhawng
         maix khankix, mawh pa nie lheu mhawm khaing sidah bhawng khawmuik heue.
         11 Moeng aux eue, siyieb jheeh maix jah rawm awm sigleem rawm hia, rawm hia mai rawm
         teeih koe greem dak maix mai pa bhawng kraung ceep maix kawx, awm pa bhawng gawng
         Lebanon heue.
         12 Pux aux, moeng aux, mawh sipeem pa hoik vie tix, rawm dung pa hoik tawb tix, rawm
         keut pa hoik tawk ti deuh cum heue.
         13 Pang khaox maix khankix plix khaox plix jiang, pa nyawm plix ti ih, khaox tai Hena
         pa nyawm bhawng mai pang khaox Nadu,
         14 khaox Nadu mai khaox Kurakuma, pang mex mai khaox caihung, khaox Lawban mai khaox
         Muran, khaox nyawng mai can pa kied bhawng khaing paox khaox tix khawmuik khawm leeing,
         15 dee lih rawm keut ka daux sipeem, mawh dee lih rawm im ju ka daux rawm daux mai rawm
         klawng iak khaing gawng Lebanon heue.
         16 Bhaung plak laong khankix eue, siduad liak mai bhaung plak seh khankix eue, hoek
         liak, hoek ti phlu piang sipeem aux, sonsang pon tai nawh tix lih pa nyawm sioe bhawng
         heue. Kieh paox moh dud aux hoek ka daux sipeem nawh mai ih ka plix khaox pa nyawm
         pa tie khankix heue.

1 Pux nan aux, moeng aux eue, aux hoik hoek ka daux sipeem aux, aux hoik khrawm ti
         teei Muran mai taux sioe bhawng aux, aux hoik yaox ti ih sigleem rawm hia, pa koe
         rawm hia cie aux, aux nyaux rawm plix siiet mai rawm teeih heue. Paox grawm aux khankix
         eue, ih heue. Nyaux heue. Rhawm moh dud pa moh aux khankix eue, Nyaux tom sak awx.
         2 Aux it, viang mawh nan rhawm aux ca kawn haing, an mawh lox sikah paox moh dud aux,
         nawh gleuh siviex ah nin, "Pux aux, paox moh aux, kawn sikaux aux mai pui pa grum
         naog aux eue, paoh siviex son aux liak, mawh kheu rawm ciex hoik kheem ka kaing aux,
         hauk kaing aux hoik caux ka rawm ciex pa lih daux ponsawm heue."
         3 Aux hoik peeik sibex lang jung tix, aux sang baox pon ceep yuh ka mawx lie? Aux hoik
         khoek caong tix, aux sang pon deeh kieh seeing yuh ka mawx lie?
         4 Paox moh dud aux sau taix tix ka daux jhong saw siviex mai rhawm aux hoik kied koe
         krax byaong ka nawh heue.
         5 Aux yaog ti kaoh mai paoh siviex son paox moh dud aux mai rawm bee muran hoik jah
         tix lih mai taix aux, gien taix aux khankix hoik caux ka peeh bee Muran, piang rong
         khaox jhong diang siviex an heue.
         6 Aux hoik paoh siviex son paox moh dud aux, viang mawh nan, paox moh dud aux hoik
         deeh veeh tix hu mai hoik luan heue. Rhawm aux hoik lih hu tau mai nawh yam hoik sikah
         nawh lox tix. Aux sawg ka nawh, viang mawh nan aux ang lai yaox ka nawh, aux kok ka
         nawh, viang mawh nan, nawh ang lai deeh pawk lox aux heue.
         7 Cao pa lailing tix pau jhak daux veng khankix, yaox ka aux heue. Kix tawk aux, kix
         yuh aux mat, cao pau guh veng khankix, teei man tie ngai aux hu khaing aux heue.
         8 Kawn bun veng Yerusaliem khankix eue, aux tawm ti deuh lox ka pex heue. Phan pex
         yaox ka paox moh dud aux, krai nawh mhong ka saux aux kheu moh tix nawh liak.
         9 Maix pa sidaing mhawm tai khaing daux sinax bun khankix eue, paox moh maix tak sang
         mawh pa nie blon mhawm khaing paox moh dud tang kaux ka daux ceu patix lie? Paox moh
         dud maix tak sang mawh pa nie blon mhawm khaing paox moh dud tang kaux, ka ceu patix,
         awm lox sikah pa tawm maix tix priex ka yix lie?
         10 Paox moh dud aux koe grang pa paing mai grang pa raoh nex nham mai mawh cao kaing
         ting daux sinax pui khankix tix mheen kaux heue.
         11 Kaing nawh awm khri pa mhawm, hauk kaing nawh mawh pa pu mai lung awm lak heue.
         12 Ngai nawh mawh pa awm sikaux, pa ot hawt rawm klawng, pa hoik heem tix ka rawm teeih
         mai ot nyawm nyiem hawt rawm khankix heue.
         13 Sibax nawh awm tiag baoh dee koe sidah bhawng, awm baoh dee kuah rib riem pa nyawm
         sioe bhawng heue. Siyieb jheeh nawh jiet awm tai siyak, pa jaux rawm peeh Muran heue.
         14 Plawng taix nawh awm gawng khri, pa hoik kab tix mai siang simaox klai heue. Kaux
         cao nawh awm nga sang, pa hoik dia tix sau siang simaox raoh khankix heue.
         15 Plawng caong nawh jiet awm rong siang simaox paing, pa hoik deuh tix piang dang khri
         pa mhawm, ngai baoh nawh kied mhawm awm pang khaox Arit gawng Lebanon heue.
         16 Lox jheeh moing nawh, mawh pa kied nyawm tix nghiet, nawh mawh pa mhawm grang khawmuik
         heue. Kawn bun veng Yerusaliem khankix eue, In mawh paox moh dud aux mai in mawh paox
         grawm aux heue.

1 Maix pa jiet mhawm tai khaing daux sinax bun khankix eue, mawh lih hu paox moh maix
         dee mawx lie? Mawh veeh paox moh dud maix tix hu plak mawx, sonsang hu sawg ex ti
         yaox nawh tau mai maix dee mawx lie?
         2 Paox moh dud aux hoik lih hu ka daux sipeem cao nawh, ka dee koe tiag khaox pa sioe
         bhawng khankix, sonsang liang nawh cub phung yung tix ka daux sipeem mai sonsang khrawm
         ti tai siyak heue.
         3 Aux mawh cie paox moh dud aux mai paox moh dud aux mawh cie aux, nawh liang cub yung
         tix sinax tai siyak heue.
         4 Paox moh aux eue maix kied mhawm tai awm veng Teraza mai mhawm ti yaox awm veng Yerusaliem
         mai koe krax pa yungyi awm man chix pui naing khankix heue.
         5 Veeh ngai maix luan dee singai khaing aux liak, mawh kheu kix hoik pex ka aux heue.
         Hauk kaing maix mawh pa awm phung pex tix cub, pa lih hu khaing gawng Gilat heue.
         6 Rhang maix jiet awm cub phung yung, pa hoek khaing heem tix rawm, pa chix keh kawn
         brawm ku mu mai pa neh ang lai koe ka daux sinax kix pie tix mu kawx heue.
         7 Baoh maix khawm ra plak pa koe plak khaix man tie maix mawh pa awm shiag plix khaox
         plix jiang heue.
         8 Koe laux simiang tixgliah kaux mai moeng iak tixdaix kaux mai bunkrih pa ang lai
         dak uik simin heue.
         9 Kawn sikaux aux mai pui pa grum naog cie aux, mawh pa koe tix kaux khaing, pa mawh
         kawn bun miex nawh tix kaux khaing mai pa kied moh nawh tix kaux mai kok nawh mawh
         pa koe bwanson, cub laux simiang mai cub moeng iak khankix mai kix yaogyaw nawh heue.
         10 Awm pa riang praix plak ponngawb, awm pa mhawm sawng riang khix, awm pa jhan riang
         singaix, pa koe krax yung krax yi awm man chix cub pui naing, mawh bun mawx lie?
         11 Aux lih hu ka daux sipeem plix makman, sonsang jhak tix rib riem klai pa koe daux
         ngawd, sonsang hu jhak tix ka hoik plaung ang nhu plix siiet plaung, ka krax hoik
         pruh ang tai khaox plix jiang pruh heue.
         12 Sivoe ang aux nyang bax rien rhawm tix, khwan ju aux hoik yuh aux awm brug tix ling
         lawx naing brung cie simiang heue.
         13 Deeh ing, deeh ing, bun Shulamix eue, deeh ing, deeh ing, sonsang pon ex tix jhak
         simi ka maix liak, mawh sang yaox pex ceu patix ka daux Shulamix, awm krax pa graoh
         cub kru naing khankix ra tab lie?

1 Kawn bun simiang eue, caong pa ceep maix daux kiep, mawh pa mhawm miex ding, ba maix,
         jiet awm simaox siang, pa yuh pui min ka kaing taix tix heue.
         2 Sitaing maix hoik mawh pa mhawm lawm le awm kawk rawm, pa ang chix cud ka rawm nyaux
         pa nyawm sioe bhawng heue. Nyoi maix mawh pa awm pum nghox tix pum, pa hoik deuh tix
         priex tau mai tai siyak khankix heue.
         3 Teeih maix khawm ra plak awm kawn kiah iak ra mu, pa keh brawm khaing miex kiah tix
         mu heue.
         4 Ngawg maix awm nyiex tab lhaong tix lhang pa hoik yuh tix ka nga sang, ngai maix
         awm rawm dung an khankix pa koe ka daux veng Heshabon hawt daux diang siviex Batrabim
         heue. Gawng meeh maix, awm nyiex tab lhaong Lebanon, ot ka plak see veng Damasekat
         heue.
         5 Kaing maix pa hoik ceep ka mhok khri, awm gawng Kharame mai hauk kaing maix mawh
         pa lung pliex, simiang hoik mawh awm pui pa giex laung ka kleen hauk kaing maix heue.
         6 Paox moh eue, krax pa mhawm tai maix mawh pa khaw rhawm mai pa nyawm rhawm ka miex
         ding,
         7 grang grao maix awm pang khaox jhie yaong mai teeih maix awm sigleem plix nawh heue.
         8 Aux hoik ah, "Aux tak sang haok pang khaox jhie yaong an, aux tak giex ka kak khaox
         nawh khankix heue. "Yam in, kieh teeih maix awm sigleem plix siiet mai kieh krax toek
         maix bhawm tix, bhawng awm plix kawk tie,
         9 moing jheeh maix, awm rawm plix siiet pa sidaing nyawm heue. Rawm plix siiet an koi
         lih, son paox moh dud aux mai koi lih hoek ka siyieb jheeh pui pa laig it khankix
         heue.
         10 Aux mawh cie paox moh dud aux mai pa simie nawh hoik bleeh see aux heue.
         11 Hoek heue, paox moh dud eue, kieh ex hu ka daux tiagtu; kieh ex hu ot ka daux nyiex
         yaong khankix heue.
         12 Kieh ex yaog ti kaoh caocao mai hu ka sipeem plix siiet, kieh ex hu jhak ti yaox,
         ka hoik lih plaung nhu plix siiet mai ka tai nhu plix siiet khankix pruh ang pruh
         mai khawm pruh tai plix plix jiang khankix heue. Aux tak sang tawx krax moh tix ka
         maix tan heue.
         13 Pang khaox pa awm khaox plix kheu niex khankix tawx pa nyawm bhawng tix mai plak
         praix diang siviex ex khankix mawh pa koe plix khaox can ceu pa nyawm, pa khraox mai
         pa prim khawmuik, paox moh dud eue, aux hoik priex ti deuh ceu an kix ka son maix
         heue.

1 Aux simie maix awm prie lih tix, pa miex aux tawx nawh peuex rawm teeih tix, phan
         aux yaox maix ka plak praix, aux tak ngheet ka maix, pui mawx kawx ang pon tix ne
         raw ka aux heue.
         2 Aux tak sang thong maix mai viex maix laig ka daux nyiex miex aux, cao pa sidiex
         gau ka aux heue. Aux tak sang kieh maix nyaux rawm plix siiet pa hoik kuklao tix mai
         sidah mai rawm plix plix jiang cie aux heue.
         3 Taix khawn gwiex nawh ot greem kaing aux mai taix khawn dawm nawh rawm ka aux heue.
         4 Kawn bun veng Yerusaliem khankix eue, aux tiextu ti deuh lox ka pex, paw lai so kaoh
         rhawm paox moh aux deeh siduad, paw kieh rhawm paox moh aux deeh siduat tom hoek bawg
         yam koe krax pa nyawm rhawm nawh heue.
         5 In mawh pui mawx pa hoek khaing daux tiagtu, pa neung tix piang paox moh dud nawh
         lie? Aux so maix kaoh greem pang khaox plix kawk tie, miex maix hoik viex maix bleeh
         see dee an, see dee an, nawh pa hoik keh kung ka maix, hoik viex maix hoek heue.
         6 Deuh tix priex aux awm cum ka piang rhawm maix, awm cum piang plawng taix maix, mawh
         kheu krax moh ting riang awm krax yum, krax boh rhawm lang teung caox awm meung yum
         heue. Taox nawh khankix awm taox ngu, pa kied blon hax taox heue.
         7 Rawm khankix ang pon preet ti tik krax moh, rawm hwan khankix ang pon kheem nawh
         heue. Phan pui tix kaux sang koe rhawm tix tawx son krax moh ka kraung khrai, sinngao
         nyiex ma nawh khankix khawmuik, tak mawh pa ang koe cee koe cak heue.
         8 Yix koe nan pa iak tix kaux mai nawh ang nyang koe teeih heue. Ex tak sang yuh patix
         ka son nan ex, ka daux singaix, yam hoek pui ti mhaing nawh lie?
         9 Phan nawh mawh guh veng tix mu, ex tak sang yuh nyiex choek mau piang nawh mai phan
         nawh mawh siviex tix mu, ex tak sang nyeep nawh ka khaox phia Arit heue.
         10 Aux mawh guh veng tix mu mai teeih aux hoik awm nyiex tab lhaong, khaix an, aux hoik
         pon krax pa koe min plakngai ka daux ngai nawh, awm pui pa hoik yaox krax pa nhim
         heue.
         11 Simiang Sawlamon koe sipeem plix siiet tix dah ka daux haktiex Balahomon, nawh hoik
         vai tix tawx sipeem plix siiet an ka cao pau sipeem, pui ku kaux tak sang viex mau
         tix rheng plah hoek son plix an khankix heue.
         12 Sipeem plix siiet cao aux koe ka plak sivoe aux heue. Simiang Sawlamon eue maix tak
         mawh pa pon mau tix rheng plah mai can pui ankix, pa priex rien ka plix nawh khankix,
         tak pon mau ra yieh plah heue.
         13 Maix pa ot ka daux sipeem an, paox grawm maix tak nghiet ka lox maix, kieh aux mhong
         lox an liak!
         14 Paox moh dud aux eue, nied ti hoek phaiphai piang gawng pa koe sidah bhawng khankix,
         mai yuh ti awm kiah tix mu mai kawn cak mhaing iak tix mu heue.IsaiahIsaiahIsaiahIsaiahIsaiah

1 Grawng riang susai pa pon Isayax kawn simex Amok ti yaox, grawng pa dex dawd mai
         meung Yudax mai veng Yerusaliem ka daux baux singaix Uziyax, Yotham, Ahaza mai Hezakix,
         pa mawh simiang Yudax khankix.
         2 Raoma eue, nghiet liak! mai haktiex eue, daong yhaok ka liak! grawh grawng nawh,
         Siyiex hoik ah nin; "Aux hoik eei liang kawn nyawm khankix ting lhaong mai kix hoik
         tieh feen ka Aux heue.
         3 Mawie tawng ka cao cie tix, mai la tawng ka kawg cao simiang tix, viang mawh nan,
         ceu pui Isarelax khankix ang tawng, pui aux khankix ang tawng ti keud heue.
         4 Eue!, ceu pui pa ting phimap phighram, cub pui pa klawm phimap phighram pa cien cub
         kawn praix pa yuh pa caox caig, kawn praix pa laux leeing; kix hoik tik vud ka Siyiex,
         kix hoik so kaoh pa song rhawm song rhi, ka Siyiex pa singax singeh ceu pui Isarelax,
         kix hoik deeh veeh ti ing ka plak khaix heue.
         5 Mawh kheu jao patix pex lai tieh feen tix bawg hoik tix bawg sonsang baox pon tix
         krax ciyang yuh ka mawx lie? Kaing pui khawmuik khawm leeing hoik saux kah mai rhawm
         rhi pui khawmuik hoik mao kah heue.
         6 Jah ka tiag caong tom hoek ka kaing, krax pa nyawm ot ang lai koe ka daux kix, viang
         mawh nan dee mat, dee uah mai dee leem khankix, ang nyang nyeep tix ang nyang fua
         tix mai ang nyang kraix moi ka bee heue.
         7 Haktiex pex mawh pa yiien, veng pex hoik gleeing tix ka ngu; pui tang meung khankix
         yuh haktiex pex laux leeing ka plak sivoe ngai pex mai an hoik mawh pa yiien, awm
         pa yieh pui tang praix ti tik heue.
         8 Mawh kheu nan, kawn bun Zion mawh pa hoik prah tix, awm nyiex gox tix lhang ka daux
         sipeem plix siiet tix gwang, awm nyiex gox tix lhang ka daux sipeem ma ke khankix,
         awm veng pa hoik lai lawm tix, tix veng heue.
         9 Phan ang mawh Siyiex Cao kru naing raoma, pa kawn prah kawn deuk ka ex ceeix ex hoik
         dawg awm veng Sawdom mai veng Gawmawrax heue.
         10 Pex pa mawh cao pa kwang piang veng Sawdom khankix eue, nghiet ka gumlox Siyiex heue,
         pex pa mawh pui ot daux veng Gawmawrax khankix eue, daong yhaok tix ka lox lai beenli
         Siyiex ex heue.
         11 Krax tan pa appong kied haoh hun cie pex khankix tak sang mawh krax tan pa koe grawng
         ceu patix ka son Aux lie? Siyiex ah nin, "Aux hoik koe krax tan pa gleeing kawn yung
         khankix mai klon bee tobrie pa hoik eei tix kluing khankix hoik grum naog heue. Aux
         ang koe krax khaw rhawm ka nham mawie mai nham yung iak mai nham pex khankix heue.
         12 Yam bleeh pex ka plak sivoe ngai aux, mawh pui mawx pa hoik mhaing ti cie in khaing
         daux tawm taix pex, sonsang dig ka daux biang nyiex Aux lie?
         13 Paw deeh viex krax tan pa appong pa giex going khankix hoek, ceu pa sioe bhawng mawh
         ceu pa seeing brai ka son Aux heue. Singaix haok khix khraox, singaix twah mai singaix
         kum cub pui hun, aux ang pon kham krax pa koe map koe grham ka daux bang kum pa singax
         an khankix heue.
         14 Singaix haok khix khraox pex khankix mai pawie pa hoik tat pex ti yuh khankix, khwan
         ju Aux koeng kah mai ceu ankix mawh pa tawx krax tuktiak tukte ka Aux, Aux hoik taug
         mao ka kham geu tix ceu an kix heue.
         15 Yam nyeu pex khawn taix tix khankix lih, Aux tak mox ngai khaing pex, pie viang pex
         yuh krax pa rawg tix bwan tom nie kawx Aux tak ang nghiet kah heue. Taix pex khankix
         mawh pa hoik naog ka nham heue.
         16 Sighrah tokaux cao pex yuh tokaux cao pex singax, teei ti tik can pa caox yuh pex
         khaing ka plak sivoe ngai Aux heue. Naox ka ceu pa yuh pa caox,
         17 gau ti yuh ceu pa mhawm, sawg ka pa rahsee, plak jhi ka phimap cao pa gut yeen, tieb
         tie ka son pa ang koe keeing, khyox khaw ka son miexmai heue.
         18 "Hoek yam in, ex ah grawng an kix tau mai paox tix, "Siyiex ah nin, viang phimap
         pex raoh rawt kawx, kix tak paing awm rawm rha, viang kix raoh awm raoh lung kawx
         kix tak awm hauk yung heue.
         19 Phan pex koe rhawm mai koe krax pa cu nghiet, pex tak yaox ti ih ceu pa mhawm khaing
         daux haktiex heue.
         20 Viang mawh nan phan pex thiang mai deeh tieh feen, pex tak laux leeing ka lawm vaig
         heue. Mawh kheu moing jheeh Siyiex hoik ah ti deuh heue.
         21 Veng pa kaux sijax hoik lih ti mawh bun pa coh kaux yuh ka mawx lie? An hoik mawh
         pa naog pa rahsee, krax pa mawh meh hoik ot ka daux nawh glang ka in heue. Viang mawh
         nan, yam in mawh deeh ot cao pa pah ju pui yum heue.
         22 Mau maix hoik lih ti mawh sivun, rawm plix siiet maix hoik mawh pa sikax tix tau
         mai rawm heue.
         23 Kawn lauxsimiang maix khankix hoik mawh pa deeh tieh feen mai mawh pa rom tix neuex
         tau mai pui briex pui ku kaux moh ka kraung pa cun praok khankix mai hawt ti hu khaix
         totaix khankix heue. Kix ang lai tiebtie ka son pa ang koe keeing mai yuh tix ang
         kieh grawng see miexmai hoek ka plak sivoe kix heue.
         24 Mawh kheu nan Siyiex cao kru naing raoma, Siyiex cao pa ting sibrawm ka daux ceu
         pui Isarelax, ah nin! an! aux tak kieh tokaux cao tix singai khaing daux pui pa tieh
         feen ka aux khankix mai deeh pawk bix tix ka piang pui pa koeng aux khankix heue.
         25 Aux tak deeh veeh khawn taix tix ka maix mai sigrhah sivun maix khawmuik mai teei
         tawng pa lheung maix khankix hu heue.
         26 Aux tak sang baox deeh tawx cao prawng see khankix ka maix phao voe mai cao pa tawx
         krax keud krax tawng khankix ka maix awm pa koe tom yam jah heue. Khaix an tak kok
         maix mawh veng pa rahsee mai veng pa kaux sijax heue.
         27 Veng Zion tak mawh pa pon krax taoh kheu pa rahsee mai pa deeh doh keud ka phimap
         tix ka daux pa mawh meh heue.
         28 Pui pa lud mai pui pa koe map koe grham khankix, tak sang laux leeing tau mai paox
         tix mai pui pa hoik tik vud ka Siyiex, tak mawh pa som pa nai heue.
         29 Mawh kheu kix tak koe krax pa kaig tua ka pang khaox piak van ka pa hoik koe rhawm
         maix ka heue mai tak mawh pa laux pakngai, kheu grawng sipeem pa hoik laug maix ti
         teei heue.
         30 Mawh kheu maix tak awm khaox piak van pa kroh lhax mai awm sipeem pa ang koe rawm
         heue.
         31 Pa ting riang tak sang awm keei saix ngu mai kaing jhaw yuh nawh tak awm situah ngu
         an khawm ra gleeing tau mai pui tix kaux kawx tak ang pon preet kah heue.

1 Gumlox pa hoik pao Isayax kawn simex Amok son grawng meung Yudax mai veng Yerusaliem;
         2 Ka daux singaix bawg phao khaix, nyiex bwan Siyiex, tak sang pang tix ka piang choek
         gawng khankix mai tak sang yaog tix lhaong ka piang ton khankix mai can pui khawmuik
         tak lih hu ka tan heue.
         3 Pui khankix tom nie, tak hoek ah nin, "Hoek mai kieh ex haok ka piang gawng Siyiex,
         ka nyiex bwan Siyiex Yakop; Nawh Cao tak sang gau ex ka daux krax Nawh Cao mai ex
         tak lawng ka daux krax Nawh Cao heue. "Mawh kheu gumlox beenli tak lih khaing gawng
         Zion mai gumlox Siyiex tak lih hoek khaing veng Yerusaliem heue.
         4 Nawh Cao tak prawng ka daux sinax ceu pui khankix mai tak ah ka pui khankix tom nie
         kix tak lhaw vaid lawm ti mawh tothai mai deeh tawk plia ti mawh sivawg, tix meung
         mai tix meung tak ang lai puing puah paox tix mai kix tak ang lai yaox ti gau grawng
         naing tix bawg kawx heue.
         5 Nyiex ma Yokop eue, hoek mai ex hu ka daux pa riang Siyiex heue.
         6 Mawh kheu maix hoik tik vud ka ceu pui Maix, pa mawh cub nyiex ma Yakop, grawh grawng
         nawh, kix hoik mawh pa naog krax pa chix haktiex plak lih singaix kix mawh cao pa
         chix sibawk awm pui Philitix mai kix nyawm rhawm tau mai kawn praix haktiex tang meung
         khankix heue.
         7 Haktiex kix kawx, mawh pa naog ka mau khri mai kraung sinngao kix ang lai chix uik,
         haktiex kix kawx, mawh pa naog ka brung mai ling lawx naing brung kix ang lai uik
         simin kah heue.
         8 Haktiex kix kawx naog ka riang rao, kix krub ka pa yuh kix ka taix cao kix, ka pa
         hoik yuh kix ka gien taix cao kix heue.
         9 Pui khankix gup kaing tix mai pui tang yuh rhawm rhi tokaux cao tix tiem, mawh kheu
         nan, paw doh pluat ploi ka phimap kix.
         10 Laig ka daux simaox rang mai mox tix ka daux phawng tiex, khaing krax pa glhat Siyiex
         mai khaing min sibrawm pa ting lhaong Nawh heue.
         11 Pui pa lhaong jhak khankix tak yeen tiem, pui pa ting rhawm tak gup kaing tix mai
         mawh Siyiex tix kaux khaing, pa yaog tix ting lhaong ka daux singaix an heue.
         12 Grawh grawng nawh, singaix Siyiex cao kru naing raoma, tak hoek ka piang kuceu, pa
         ting rhawm mai pa lhaong jhak pa tak yaox tix ka piang kuceu mai tak kieh mawh pa
         tiem.
         13 Ka piang khaox Arit Lebanon pa yaog tix lhaong khawmuik mai ka piang khaox tai Bashan
         khankix,
         14 ka piang gawng pa lhaong khawmuik mai ka piang ton pa pum tix lhaong khawmuik,
         15 ka piang nyiex pau tab dee lhaong ku lhang mai ka piang guh veng pa hoik kaux hoik
         cong ku guh,
         16 ka piang reu ting veng Tasux khawmuik mai ka piang reu iak pa mhawm grang khawmuik
         heue.
         17 Pui pa ting rhawm lhaong ngai tak cod rau mai pui pa ting rhawm tak yeen tiem, mawh
         ngie Siyiex tix kaux khaing pa yaog tix ting lhaong ka daux singaix an heue.
         18 Mai riang grang khankix grai grup pak lawg heue.
         19 Yam yaog Nawh Cao ti kaoh sonsang yung yiang ka haktiex, kix tak hu laig ka daux
         doh rang mai ka daux rhauk dee bieh rang khankix, kheu krax pa glhat Siyiex mai min
         sibrawm pa ting lhaong Nawh Cao heue.
         20 Ka daux singaix an pui tak tik vud ka riang rao mau mai khri pa hoik yuh kix ti krub
         son tokaux cao tix, ka beei mai blak khankix.
         21 Yam yaox Nawh Cao tix kaoh sonsang yung yiang ka haktiex, kix tak hu laig ka daux
         doh rang mai ka daux rhauk dee bieh rang khankix, kheu krax pa glhat Siyiex mai min
         sibrawm pa ting lhaong Nawh Cao heue.
         22 Paw lai een rhwm ka kawn pui pa toek bhawm ka daux meeh tix, nawh mawh patix lie?

1 Jhak heue, Siyiex, pa mawh Siyiex Cao kru naing raoma teei kraung pa pum tix mai
         kraung pa priex tix khankix, blah pa tawx tix khawmuik mai khawm rawm pa tawx tix
         khawmuik hu khaing veng Yerusaliem mai khaing meung Yudax,
         2 Khawm pui pa ting riang rao mai pui naing, cao prawng see mai cao jhai cao pa chix
         sibawk mai kuad song,
         3 Khawm cao kaing naing piang pui tixphwan kaux mai pui pa koe min sibrawm, cao pa
         chix tawx krax keud mai pui pa min ka kaing taix mai pui pa min ka plak lox pih khankix
         khawmuik heue.
         4 "Aux tak kieh kawn nyawm mawh lauxsimiang kix, mai kieh kawn ngie mawh cao kwang
         piang kix heue.
         5 Pui meung khankix tak sang gut yeen paox tix, pui tix kaux mai tix kaux mai paox
         plawg paox nyawm tak ra lai gut yeen paox tix, kawn nyawm tak ang lai koe krax nab
         yam ka pui kuad mai pui beuh tak ang lai koe krax nab yam ka pui pa koe min sibrawm
         khankix heue.
         6 Yam giex pui tix kaux ka puxaik tix, ka daux nyiex keeing nawh mai ah nin! "Maix
         kawn koe kraung ceep maix yuh cao pa kwang ex mai kieh krax pa laux leeing inkix tak
         ot ka greem pa kwang maix heue."
         7 Ka daux singaix an, nawh tak thiang ah nin; "Aux ang pon pai pa saux pex, mawh kheu
         priex preem kraung ceep ang koe ka daux nyiex aux, paw kieh aux yuh cao pa kwang ka
         piang pui khankix liak!"
         8 Grawh grawng nawh veng Yerusaliem hoik goh grhup mai meung Yudax hoik som nai kheu
         dak kix mai pa yuh kix khankix, mawh pa tieh feen ka Siyiex, sonsang so kaoh ka ngai
         min sibrawm Nawh Cao heue.
         9 Pakngai kix kham sakse ka son grawng tieh feen kix mai kix hu krai doh ka phimap
         phighram tix, awm veng Sawdom kix ang lai mox ka heue. An mawh pa kha rhawm son ju
         kix heue, Mawh kheu kix hoik viex pa caox hoek ka piang tokaux cao kix heue.
         10 Ah nin ka pui pa rahsee, grawng tak sang mawh an pa mhawm son kix heue. Mawh kheu
         kix tak sang yaox ti ih plix pa kaoh khaing krax pa yuh kix heue.
         11 Pui pa caox caig tak kha rhawm, pa caox an tak mawh pa khaw tau mai nawh heue. Mawh
         kheu nawh tak deeh pon totaix awm pa yuh tix heue.
         12 Phan mawh ka son pui Aux khankix, kawn nyawm khankix kin kha ti ih ka piang kix mai
         bun khankix mawh cao pa kwang ka piang kix heue. Pui Aux khankix eue, Can pui pa thung
         ka pex khankix, mawh pa yuh pex lud loe krax mai yuh daux krax hu pex laux leeing
         heue."
         13 Siyiex yaog ti kaoh cung sonsang pawk lox mai prawng ca ka pui khankix heue.
         14 Siyiex tak sang laig ka dee prawng see, tau mai kuad song pui Nawh Cao khankix mai
         cub Simiang khankix mawh kheu pex hoik uik ih plix sipeem plix siiet aux; kraung pa
         tud rhim khaing pui hot shia hoik koe ka daux nyiex pex heue.
         15 Siyiex Cao kru naing raoma ah nin, "Deeh bleeh gut yeen pex ka pui Aux khankix mai
         krid pex ngai baoh pui hot pui shia mawh ceu patix lie?
         16 Lheu khaing an Siyiex baox ah nin "Kheu jao grawng mawh kawn bun Zion khankix pa
         kied ting rhawm mai lai ling ti jhi ngawg tix mai jhak pui ka daog ngai tix, hu lai
         ling mai sideet diang tix yuh lox proing caong tix luah heue.
         17 Mawh kheu Siyiex tak yuh kix kham geu krax saux pak hauk kaing, ka piang kaing cub
         kawn bun Zion khankix mai Siyiex tak plak ti tik kraung dee koe krax pa kaig pa tua
         kix heue.
         18 Ka daux singaix an Siyiex tak teei ti tik ceu pa mhawm khankix, pa mawh ble luah
         hawt ngai liak, man lawk kaing mai sigiiep hauk pa awm pakpeung haok khix khraox,
         19 Krim ble mai man tie pakngai khankix,
         20 Mhok khri maox soi caong mai man rawd nyoi, iiep sidah bhawng hau mau kraung laoh
         lie khankix,
         21 mai jeep gien krim meeh khankix,
         22 sibex rhi ceep daux pawie mai man fua kaux, kraung ceep plak praix hau mau khankix,
         23 mai siliak jhak, sibex plak daux, lawk kaing mai sibex dhah heue.
         24 Ceu an kix tak lih ti mawh son tang pa sioe bhawng, tak mawh pa cux si um, son tang
         man rawd nyoi tak mawh maox tix nyaing, son tang hauk kaing pa hoik sat tix mhawm,
         mawh pa pak kaing, son tang sibex dhah mawh maox rawd man pa kawm mai khaix pied gawng
         rhiem mawh son tang pa mhawm grang heue.
         25 Pui maix khankix tak goh ti yum ka vaig lawm mai khawm pa ting riang maix tak yum
         ka daux naing heue.
         26 Diang siviex nawh khankix tak yiiem yo mai koe krax laux rhawm, nawh hoik yiien mai
         ngawm ka piang tiex heue.

1 Ka daux singaix an bun aliah kaux tak giex ti deuh simex tix kaux mai ah nin "Ex
         tak sang ih priex cao tix mai ceep kraung cao tix, kieh yix mawh pa kok tix ka ceu
         kaux maix nong nong ngie, sonsang teei ti tik krax pa kaig tua yix heue.
         2 Ka daux singaix an, nyoig kak khaox Siyiex, tak mawh pa mhawm grang ti yaox mai pa
         koe min sibrawm mai plix piang tiex khankix tak mawh pa kied lheu mhawm mai pa fah
         rhawm son ceu pui Isarelax pa hoik pon glawd khankix heue.
         3 Khaix hoik luan ceu an pui pa kawn prah tix ka daux veng Zion mai pui pa kawn deuk
         ka daux veng Yerusaliem khankix, tak kok kix ku kaux mawh pa singax ka daux sinax
         pui pa kawn im ju pa hoik mhai ti deuh carang ka daux veng Yerusaliem heue.
         4 Yam hoik sigrhah Siyiex pa seeing brai kawn bun veng Zion khankix mai hoik singax
         yuh nham veng Yerusaliem khaing daux sigreung nawh, ka khwan krax prawng krax ci yang
         mai ka khwan gleeing ngu.
         5 Khaix an Siyiex tak phan ti deuh paiawm mai taox ngu ka plak ponngaix mai rao ngu
         pa jhan riang ka plak ponsawm, ka piang dee ot dee koe kudauh kudee piang gawng Zion
         mai ka piang dee khrawm pui tix kum heue. Ka piang an khawmuik min sibrawm Nawh tak
         kheem kah heue.
         6 An tak mawh son veei plak pon ngaix kheu hax koek mai mawh son dee pan dee mox tix
         kheu bhaung ting mai lhiex ting heue.

1 Yam in kieh aux ah lai rhax son paox moh dud aux, lai rhax paox moh dud aux pa dex
         dawd mai sipeem plix siiet nawh heue. Paox moh dud aux koe sipeem plix siiet tix gwang,
         ka piang ton gawng pa kied mhawm phon heue.
         2 Nawh kaong ka daux tiex mai teei lon simaox singax mai sum nhu plix siiet pa kied
         mhawm ka daux an heue. Nawh sum nyiex pau ka daux sigreung sipeem mai baox yuh dee
         biiet rawm plix siiet ka daux an; mawh kheu nan nawh hoik keud ce an sang pon plix
         siiet ceu pa mhawm, viang mawh nan, an hoik lih ti mawh plix siiet tiag heue.
         3 "Yam in pui pa ot ka daux veng Yerusaliem mai pui meung Yudax khankix eue, aux rawg
         pex prawng see sinax aux mai sipeem plix siiet aux liak!"
         4 Mawh ceu patix pa ang Aux bax pon yuh ka sipeem plix siiet Aux, lheu khaing pa hoik
         yuh Aux ka daux nawh lie? Khaix an yam hoik keud ce aux nawh sang koe plix siiet ceu
         pa mhawm, an hoik lih ti koe plix siiet tiag kheu jao pa yuh ka mawx lie?
         5 Yam in yuh bwanson kieh Aux krai pex mhong grawng sang pon yuh Aux ceu patix ka sipeem
         plix siiet Aux, Aux tak sang teei ti viex nawh mai gleeing ka ngu mai yieh ti tik
         guh veng nawh mai kieh pui ting dig ka heue.
         6 Aux tak deuh nawh mawh daux tiagtu; tak ang lai paog lai kaong, viang mawh nan, pang
         yeem mai pang kat khankix tak deeh kuah daux an heue. Aux tak baox deeh tawx gumlox
         ka paiawm khankix, sonsang ang kix lai ploi rawm lih ka piang an heue.
         7 Grawh grawng nawh sipeem plix siiet Siyiex Cao kru naing raoma mawh nyiex ma ceu
         pui Isarelax khankix, mai pui Yudax khankix, mawh pang khaox pa khaw rhawm Nawh Cao
         ka heue. Nawh Cao hoik keud ce mawh son krax pa rahsee, viang mawh nan hoik mawh krax
         pa yeen tix kha rhawm son pa rahsee, viang mawh nan jhak heue, hoik mawh krax pa yiiem
         heue.
         8 Kieh krax pa kha rhawm koe ka piang pui an kix pa sitoe nyiex tix lhaong mai tix
         lhang mai pa deeh kleuk gwang kaung tix gwang mai tix gwang, tom hoik ang deeh lai
         koe, ka dee sang pon kix tix ot ka nong nong ka daux sigreung haktiex an heue.
         9 Ka daux pa mhong aux Siyiex Cao kru naing raoma hoik ah nin nyiex khankix tom nie,
         tak mawh pa grham tix yiien tete khawm pa ting mai pa mhawm grang an khankix ku lhang
         tak mawh pa ang pui lai ot kah heue.
         10 Grawh grawng nawh, sipeem plix siiet pa uik kao glawm simie tak pon rawm plix siiet
         ti pug ngie mai simie pa rhuat kao pung tak pon tix pung ngie heue.
         11 Kieh krax kha rhawm koe ka pui an kix pa kaoh caocao plak ponngawb, ka sang hawt
         tix khaix rawm plai pa khiien nyaux an ang jud tom hoek ponsawm, tom hoik hax bhawm
         plai ka daux kix heue.
         12 Ting feuk mai ting si khankix, ting plah khaox mai shiao mai rawm plix siiet khankix
         koe ka daux pawie heue. Viang mawh nan kix ang yuh ti dex dawd mai kaing Siyiex mai
         ang koe krax keud ka pa yuh Nawh cao ka taix tix heue.
         13 Mawh kheu nan pui aux khankix yaox ti ot ka daux pa giex laung, kheu jao ang kix
         koe krax tawng yung, pui koe min sibrawm kix mawh pa hoik yum ca, mai pui kix khankix
         hoik kroh kroing ka sang nyaux nie tix rawm heue.
         14 Mawh kheu nan, meung yum hoik yuh tokaux cao tix kied vieh mai hoik paoh daux moing
         jheeh tix ka daux pa ang lai pon tiag min sibrawm kix mai pui hun kix mai min pakngai
         kix mai pui pa koe krax gaux rhawm khankix tak lih ti glip ka daux an heue.
         15 Pui khankix tak mawh pa khlut rau, pui ku kaux tak yeen tiem mai pui pa lhaong ngai
         jhak khankix tak yeen tiem heue.
         16 Viang mawh nan Siyiex Cao kru naing raoma tak yaog ti ting lhaong ka daux krax prawng
         krax ciyang mai Siyiex pa singax singeh, tak mawh pa koe min sibrawm ka daux krax
         pa rahsee heue.
         17 Khaix an kawn yung khankix tak liang tix ka daux dee mhawm rib cao kix mai ka dah
         dee pa yiien cie cao mi khankix ku kaux, nyo sinie tak yaox ti koe krax ih ka heue.
         18 Kieh krax kha rhawm koe ka pui pa bluh ti teei pa lud, ka maox nyaing pa giex going,
         mai phimap phighram awm pa tuk maox nyaing tuk ling lawx tix lhang,
         19 pa ah nin, kieh Nawh Cao sigleeig ti yuh ka kaing jhaw cie Nawh Cao phai, son tak
         sang pon ex ti yaox an mai kieh krax pa keud pa sawn Siyiex Cao pa singax ceu pui
         Isarelax tix kaux an, greed hoek dex, sonsang pon ex ti tawng ka ceu an heue."
         20 Kieh krax kha rhawm koe ka pui an kix pa kok ceu pa caox mawh pa mhawm mai ceu pa
         mhawm mawh pa caox, pui deuh pa faik mawh pa riang mai pa riang mawh pa vhaik, pui
         deuh pa song mawh pa tie mai pa tie mawh pa song heue.
         21 Kieh krax kha rhawm koe ka pui khankix, pa keud tix koe cuyi pingnya ka daux ngai
         cao tix mai pa keut tix koe satix ka daux pa yaox cao tix heue.
         22 Kieh krax kha rhawm koe ka pui khankix pa keud tix koe riang rao ka nyaux tix plai,
         kieh krax kha rhawm koe ka pui khankix pa keud tix koe rhawm kwa ka nyaux ti rawm
         plix siiet khiien pa hoik ku klao ti khankix,
         23 pa yuh krax pa rahsee ka pui pa caox caig sonsang teei tix kraung pa cun praok mai
         teei grawng krax rahsee hu khaing pui pa rahsee heue.
         24 Mawh kheu nan, awm voeg ngu ka brex nghox khankix laux leeing mai awm gleeing rao
         ngu ka kam khankix, awm an riah kix tak sang awm khaox rham mai pruh tai kix tak sang
         haok plak piang awm phawng tiex; grawh grawng nawh, kix hoik thiang ti tik ka gumlox
         Siyiex cao kru naing raoma mai hoik nu nai ka gumlox Siyiex cao pa singax singeh ceu
         pui Isarelax heue.
         25 Mawh kheu nan krax song rhawm song rhi Siyiex hoik lih ka piang pui Nawh cao khankix,
         Nawh cao hoik nyeu khawn taix tix lih ka piang kix mai tawx krax pa kham pa geu ka
         kix mai gawng khankix hoik yung yang ka heue. Kaux yum kix hoik mawh pa awm aing pa
         tik tix ka daux sigreung krax khankix heue. Son in khawmuik krax pa song rhawm Nawh
         cao ang gah ti hu khaing kix, viang mawh nan, khawn taix Nawh cao ca kawn nyeu tix
         lih heue.
         26 Nawh cao tak jung man chix son ceu pui an khankix pa ot khaing dee singai mai tak
         phlu siglu ka son kix khaing dee sidah sidu haktiex, kix tak niied ti hoek phai heue.
         27 Daux sinax kix pui tix kaux kawx ang lai koe krax taug mao mai krax pa sideeing caong,
         pui tix kaux kawx tak ang lai gaing ang lai it mai maox khlax rawd nyoi kix tak ang
         lai bhaw mai maox kiep kix tak ang lai bheeik,
         28 te kix mawh pa lawm mai ak kix hoik mawh pa vaik tix, kloh caong brung kix tak awm
         simaox ngu mai jaong ling lawx cie kix tak awm bhaung keu kang lux heue.
         29 Krax pa sinum lox kix tak awm lox graox sivai sangsi, kix tak graox lox tix awm lox
         sivai sangsi pa kawn awn ju. Kix tak graox lox tix lih, sonsang giex totiag; kix tak
         teei ti viex an hu ka daux krax pa yiien mai pui tix kaux kawx tak ang lai pon ti
         deeh taoh ka heue,
         30 Ka daux singaix an, kix tak graox lox tix lih, awm sinum siaox rawm sigrit sigra
         heue. Phan pui tix kaux kawx jhak ti yaox ka haktiex, jhak heue, koe pa faik mai pa
         laux rhawm mai pa riang hoik mawh pa faik ka paiawm khankix heue.

1 Ka daux num hoik yum simiang aux hoik yaox ngawm Siyiex ka piang dang ngeung pa lhaong
         mai hoik yaog ti ot dee lhaong mai sibex dhah Nawh hoik naog ka daux nyiex bwan heue.
         2 Kawncau Siyiex tix cub cung ti ot hawt Nawh, kix tang koe pruik tix kaux liah mu,
         pruik ra mu tawb ka pakngai, ra mu tawb ka caong mai ra mu mawh sonsang po heue.
         3 Kix tix kaux lai tix kaux kok yo lox tix ah nin, "Singax, singax, singax mai pa mawh
         Siyiex cao kru naing raoma sibrawm min pakngai Nawh Cao hoik naog ka piang ca haktiex
         heue."
         4 rong jaong siviex khankix hoik yung yiang ka lox pa kok yo mai nyiex hoik naog ka
         taox ngu heue.
         5 Khaix an aux ah nin "Krax kha rhawm koe ka piang aux, krax keud pot ang lai koe son
         aux, grawh grawng nawh, aux mawh pui pa ang singax siyieb jheeh tix kaux, mai aux
         ot sinax pui tix cub pa ang koe krax pa singax siyieb jheeh, mawh kheu ngai aux hoik
         yaox ka Simiang, pa mawh Siyiex cao kru naing raoma heue."
         6 Khaix an kawncau Siyiex po ti hoek ka aux, daux taix nawh koe gaox ngu pa kawn cap,
         pa hoik teei nawh ka sigiiep khaing ka piang khu dee tan heue.
         7 Nawh piet moing jheeh aux, ka gaox ngu an ah nin, "Jhak heue, in hoik pied ka siyiep
         jheeh maix, krax pa lud maix hoik teei ti tik mai hoik pluat ploi phimap maix heue.
         8 Aux baox deeh mhong lox Siyiex, pa ah nin "Aux tak sang ploi ka pui mawx? Mawh pui
         mawx pa sang hu son ex lie? "Khaix an aux ah nin "Aux koe tin, ploi aux hu heue.
         9 Nawh Cao ah nin, "Hu heue mai krai ka pui ceu in khankix pex mhong kawx mhong mai
         ang tix tawng ceeix kawx, pex yaox kawx yaox mai ang tix sidawng ka ceeix kawx.
         10 Yuh rhawm rhi ceu pui inkix sivix mai yuh yhaok kix ang hiex mhong mai yip ngai kix
         phan ang yuh nan, kix tak chix yaox ka ngai tix mai chix mhong ka yhaok tix mai koe
         krax pa chix tawng, daux rhawm rhi tix mai deeh tieh tix sonsang cox moi heue.
         11 Khaix an aux ah nin, "Siyiex eue, Mawh sang rheung miex grheung lie? "Nawh deeh pawk
         lox ah nin, "Hoek tom bawg yam mawh veng khankix pa som nai mai hoek tom yam ang cao
         pa ot lai koe mai nyiex khankix mawh pa ang pui lai ot kah pie tix kaux kawx, haktiex
         hoik mawh pa yiien,
         12 mai Siyiex hoik gah pui hu dee singai mai dee pa hoik prah hoik grham tix khankix,
         koe ka daux sigreung haktiex tom nie heue.
         13 Mai kao son tix son tak koe ka daux an mai tak deeh mawh pa laux leeing ka ngu, awm
         pang khaox piak van tix pang, phan ang mawh nan, awm pang khaox tiah tix pang, pa
         kawn deuk awm ngo khaox, khaix hoik gu ti heue. Mawh kheu nan doeh ru pa singax, tak
         sang awm ngo khaox ka daux haktiex an heue.

1 Yam in khaix hoik luan ceu an kix, ka daux baux singaix Ahap kawn simex Yotham kawn
         simex Uziyax pa mawh simiang Yudax, Rezin pa mawh simiang Isarelax hoik haok sonsang
         puing ka veng Yerusaliem, viang mawh nan, ang koe krax pa pex ka heue.
         2 Koe pui pa krai ka daux nyiex Davit ah nin, "Haktiex Surix mai haktiex Epharem rom
         riang rao tix tau heue. Mawh kheu nan rhawm rhi nawh mai rhawm rhi pui nawh khankix
         hoik awm khaox pa phlu bhaung ot mai siyaung tix heue.
         3 Khaix an Siyiex ah nin ka Isayax "Maix mai Shayashup lih hu sonsang sipub ka Ahap
         daux yam in ka dee sidah rawm khaing dee lih rawm dung pa koe plak laong piang daux
         krax ting ka kaung cao pa sidaux kraung,
         4 ah nin ka nawh �Yuh satix maix ot ka daux krax pa yiien yawg, paw lhat graung mai
         paw laux rhawm son nge khix pa lih taox ngu inkix ra nge mai son pa kied song rhawm
         song rhi simiang Surix Rezim mai kawn simex Remaliyax heue.
         5 Grawh grawng nawh, meung Surix mai meung Epharem mai kawn simex Remaliyax koe krax
         keud krax sawn pa caox ka piang maix ka daux pa ah nin,
         6 "Kieh ex haok ka meung Yudax mai yuh krax pa tuktiaktukte ka kix mai kieh ex yuh
         guh nawh doh son cao ex mai yaog ti deuh simiang tix kaux ka piang kix, pa mawh kawn
         simex Tabelax heue."
         7 Siyiex ah awm in, an tak ang pon ti cung mai ang pon ti koe heue.
         8 Mawh kheu kaing meung Surix mawh veng Damasekat mai kaing veng Damasekat mawh simiang
         Rezin heue. Ka daux tigliah phwan num, meung Epharem tak sang laux leeing tak ang
         lai pon tix mawh pui meung heue.
         9 Kaing meung Epharem mawh veng Samarix mai kaing veng Samarix mawh kawn simex Remaliyax
         heue. Phan pex ang koe krax yum rhawm, pex tak ang pon pang tix cong tete heue.
         10 Lheu khaing an, Siyiex baox deeh sikah ka Ahap ah nin,
         11 Rawg mhaing mhai rug tix ceu ka son tokaux cao maix khaing Siyiex maix; rawg mhaing
         ka pa koe ka daux dee raux, phan ang mawh nan ka daux dee pa lhaong plak piang heue.
         12 Viang mawh nan simiang Ahap ah nin, "Aux tak ang rawg mhaing mai aux tak ang cheuk
         ti yaox Siyiex heue."
         13 Khaix an Isayax ah nin, "Nyiex ma Davit khankix eue, nghiet heue, pex kawn sawn pa
         yuh tix pa nyap pa mao ka pui khankix mawh pa iak mai tak sang baox tawx krax pa nyap
         mao ka Siyiex aux lie?
         14 "Mawh kheu nan, tokaux Aux Siyiex tak sang tawx mhai rug tix ceu jhak heue, bunkrih
         tak koe kaux mai keh kawn simex mai kix tak kok ceu kaux Nawh mawh Emannoelax heue."
         15 Nawh tak ih klon bee rawm teeih mai rawm hia, Nawh Cao tawng ti thiang ka ceu pa
         caox caig, laug ti teei ceu pa mhawm heue.
         16 "Grawh grawng nawh sivoe ang kawn nyawm an nyang bax tawng tix thiang ka ceu pa caox
         mai chix laug ti teei ceu pa mhawm, haktiex simiang khawm ra kaux pa koe krax luat
         mai ka tak sang mawh pa tik pa vud tix heue.
         17 "Siyiex tak viex simiang Asurix hoek ka piang maix mai pui maix khankix mai nyiex
         ma keeing maix, ka daux singaix an kix pa ang sax koe ka daux glang singaix hoik lih
         hu ceu pui Epharem khaing ceu pui Yudax khankix heue.
         18 Ka daux singaix an Siyiex tak jhak roi pa koe hawt rawm klawng meung Ejiptux mai
         ka hia pa koe ka daux meung Asurix khankix hoek heue.
         19 Kix tak hoek mai kix khawmuik tak tum ka daux lung daux ngawd pa yiien an khankix
         mai ka daux sinax doh rang mai ka piang yeem kat mai ka daux biang rib khankix heue.
         20 Ka daux singaix an Siyiex tak sang khlao ti tik hauk ka gawn khlao pa vai ka pui
         an kix pa ot toi rawm klawng ting, pa mawh simiang meung Asurix, hauk kaing hauk caong
         mai ka hauk bheup khankix heue.
         21 Ka daux singaix an, pui tix kaux tak sang eei kawn mawie shiang tix mu mai yung ra
         mu im ju,
         22 mai mawh kheu rawm teeih mawie lih ti koe haoh hun, son tak sang ih nawh klon bee
         rawm teeih khankix mawh kheu pui ku kaux tak yaox ti ih klon bee rawm teeih an kix
         mai rawm hia pa hoik priex tix ka daux haktiex an heue.
         23 Ka daux singaix an, ka can dee hoik koe nhu plix siiet khankix tix rheng num pa cai
         ngawh jum tix mawh mau tix rheng shekhe, tak sang mawh pang kat heeik mai pang kat
         khankix heue.
         24 Pui khankix tak viex ak mai te hoek tan, haktiex an kix khawmuik hoik lih ti mawh
         pang kat heeik mai pang kat khankix heue.
         25 Can gawng ma khankix pa hoik sax paog tix ka khaw maix tak ang pon ti hu tan kheu
         jao lhat tix ka pang kat heeik mai pang kat khankix heue. Viang mawh nan dee an tak
         lih ti mawh gawng ma liang mawie mai dee lailing yung tix dig ka heue.

1 Khaix an Siyiex ah nin ka aux, "Teei bua ce pa ting tix bua mai tiem ka piang an
         ka gawng nam meug cie pui tix kaux pa mawh ngai lai Mahera Shalala Hasha Baza", dee
         bleeh ngai lai inkix "Tud rhim ti teei mai nied ti yuh kraung an kix laux leeing phai
         phai heue."
         2 Aux tak kok ka pui pa kham mhai rug pa kaux sijax pa mawh cao giex kaing li Uriyax
         mai Zakharix kawn simex Yebarekhi sonsang mhai ti deuh grawh grawng an kix ka son
         tokaux cao tix heue
         3 Khaix an aux hu ka moeng tix cao jhai bun mai nawh koe kaux mai keh kawn simex tix
         kaux heue. Khaix an Siyiex ah nin ka aux, kok ceu kaux nawh mawh Mahashalahashabaza
         heue."
         4 Grawh grawng nawh sivoe ang kawn nyawm an nyang bax tawng ti kok keeing kok miex,
         sinngao veng Damase khankix mai kraung pa tud rhim veng khankix, tak teei ti tawx
         ka plak sivoe simiang Asurix heue.
         5 Siyiex baox sikah ka aux ah nin,
         6 "Ceu pui inkix hoik thiang ti tik ka rawm klawng Shilaw pa nhim hu mai deeh gaux
         rhawm ka daux Rezin mai ka daux kawn simex Remali khankix,
         7 Mawh kheu nan, yam in jhak heue, Siyiex viex an kix ka piang kix, pa mawh rawm daux
         rawm klawng ting khankix pa kied sidaing ting riang ting rao, khawm simiang Asurix
         mai khawm min sibrawm Nawh khawmuik nawh tak haok ka piang rawm rawng cao nawh khawmuik
         mai hu kheem ka piang praok nawh khawmuik heue.
         8 Nawh tak tiang tix hu ka daux meung Yudax, nawh tak hu kheem ka baoh an mai phlat
         ti hu, nawh tak hoek mee ngawg, "mai neh pruik tix lih mai tak sang naog yuh dee siva
         haktiex mai Emannoelax eue,
         9 Pex pa mawh pui khankix eue, kieh pex mawh pa prung prang rai ruat mai laux leeing
         meeik groing, pex can pa kaoh khaing haktiex dee singai khankix khawmuik eue, daong
         yhaok tix heue. Rawd nyoi tokaux cao pex, viang mawh nan kieh laux lak pak leeing
         heue.
         10 Teei krax pa keud pa sawn paox tix, viang mawh nan, an tak bleeh ti mawh pa ang koe
         tidtix, tat gumlox, viang mawh nan an tak ang koe krax cong heue. Grawh grawng nawh
         Siyiex ot tau mai ex heue.
         11 Grawh grawng nawh, Siyiex hoik sikah ka aux, tau mai khawn taix pa ting tix mai hoik
         tawm aux, sonsang ang aux hu ka daux krax hu ceu pui in ah nin,
         12 "Paw ah ex rom ti yuh cub caw tix, tix cub, son ceu pui in khawmuik pa kok mawh cub
         caw tix cub, paw koe krax lhat ka krax pa glhat kix mai paw koe krax graung rhawm
         ka heue.
         13 Siyiex Cao kru naing raoma cao pa caw pex tix nabyam, kieh Nawh Cao mawh pa lhat
         pex ka mai kieh Nawh Cao mawh pa graung rhawm pex ka heue.
         14 Nawh Cao tak mawh dee pa singax, mai simaox dee sang sideeing, mai rang pa sang kieh
         lud ka son nyiex ma ceu pui Isarelax khankix, awm kie mai jhawk taong ka pui pa ot
         ka daux veng Yerusaliem khankix heue.
         15 Ka daux kix tom nie tak sideeing caong tix, kix tak goh mai hoik pot, hoik krix ka
         jhawk taong mai hoik teei ti hu heue.
         16 Vien ti priex ka mhai rug, tawk cum ka gumlox beenli sinax kawncau aux khankix heue.
         17 Aux tak krox jun ka Siyiex, pa mox pakngai Nawh Cao khaing doeh nyiex ma Yakop mai
         aux tak koe krax keud pot jun pot ka daux Nawh Cao heue.
         18 Jhak heue, aux mai khawm kawn praix pa hoik tawx Siyiex ka aux khankix, mawh mhai
         pa daox am ka daux ceu pui Isarelax khaing Siyiex Cao kru naing raoma, pa ot ka piang
         gawng Zion heue.
         19 Yam ah kix nin ka maix, sawg ti yaox pui an kix pa mawh cao laig phi khankix mai
         cao pa koe preu khankix, pa koi ah lox tix lih, ex khex ang pon chawk ti yaox ka Siyiex
         lie? Mawh tak sang chawk kix ti yaox pa yum son tang pa im ju lie?
         20 Nghiet ka gumlox pa gau, mai grawng pa kham sakse. Phan pa krai kix ang awm gumlox
         in, kix tak ang pon yaox pa riang singaix heue.
         21 Kix tak tiang ti hu ka daux haktiex an tau mai krax pa kied taug mao mai krax pa
         cai rhawm tix mai an tak lih ti koe yam cai rhawm kix, sonsang song rhawm kix mai
         jhax lawg ka simiang mai ka Siyiex kix,
         22 mai kix maong ka piang raoma mai jhak piang haktiex kawx yaox ka krax pa kha rhawm
         mai pa faik pa kheem tix naog ka ceu pa laux rhawm rhi mai kix tak mawh pa hoik grheu
         ti laig ka daux pa faik pa vux heue.

1 Viang mawh nan krax pa faik tak ang lai kheem ka piang nawh, pa koe krax laux rhawm
         lauxrhi, awm sivoe in, Nawh Cao hoik kieh haktiex Zebulun mai haktiex Napthalix mawh
         pa ang koe min pakngai heue. Khaix hoik an kix Nawh Cao tom kieh krax pa hu plak rawm
         sigrit sigra, pa koe plak toi rawm klawng Yawdan, ka daux meung Galilie pa mawh dee
         ot pui tang ceu pon ka min pakngai heue.
         2 Pui pa lailing ti hu ka daux pa faik khankix, hoik yaox pa riang pa kied ting mai
         pui an kix pa hoik ot ka daux haktiex veei pa yum, pa riang jhan riang ka piang kix
         heue.
         3 Maix Cao hoik kieh ceu pui pre haoh hun mai hoik baox naog krax pa gaux rhawm kix,
         kix koe krax gaux rhawm ka plak sivoe ngai Maix Cao awm koe krax pa gaux rhawm yam
         vawg nghox; awm gaux rhawm pui khankix yam gwieh kix kraung pa tud rhim daux sinax
         kix heue.
         4 Grawh grawng nawh Maix Cao hoik raig ti tik khaox glawm pa cien nawh, mai plawng
         khaox piang klip nawh, krong pliah cie cao pa yeen piang nawh awm ka daux baux singaix
         ceu pui Midian khankix heue.
         5 Grawh grawng nawh, kiep ceep pui naing khankix khaing dee pa kied sinum lox naing
         mai kraung ceep pa hoik caux ka daux nham khankix, tak mawh pa shiao tix son sai ngu
         mai gleeing kah heue.
         6 Grawh grawng nawh kawn ngie hoik keh son ex tix kaux, kawn simex tix kaux mawh pa
         hoik tawx tix ka ex, sibrawm krax kwang tak koe ka piang klip Nawh Cao heue. ceu kaux
         Nawh Cao tak kok mawh pa daox am, cao pa kwang, Siyiex pa ting riang ting rao, keeing
         leeing ju, Simiang cao pa nhim heue.
         7 Krax pa haok hwan ting lhaong sibrawm Nawh mai krax pa nhim Nawh, tak ang koe dee
         sidah, ka piang dang ngeung simiang Davit mai ka piang meung haktiex Nawh, sonsang
         khre ti deuh mai pang ti deuh an kaux cong mai prawng ca ka daux krax pa rahsee, jah
         yam in hu sivoe ngai, tom hoek leeing ju heue. Krax pa kied koe rhawm koe rhi Siyiex
         Cao kru naing raoma tak yuh tix tawx in heue.
         8 Siyiex hoik ploi lox tix gum hu ka ceu pui Yakop mai an hoik klup ka piang ceu pui
         Isarelax khankix,
         9 mai pui khawmuik tak tawng, mai khawm ceu pui Epharem mai ceu pui pa ot ka daux veng
         Samarix khankix, pa ah nin ka daux krax pa ting rhawm ca nyhau tix,
         10 "Lon tiex khankix hoik grhup kawx, viang mawh nan, ex tak deeh cox sum ka lon simaox
         pa hoik saik tix khankix heue. Gaw khaox ruh hoik mawh pa kid tix goh, viang mawh
         nan, ex tak sang deeh loh ti sum ka khaox Arit khankix heue."
         11 Mawh kheu nan Siyiex tak yaog ti deuh pui koeng simiang Rizin ka piang nawh mai so
         ka riang rao pui koeng nawh khankix,
         12 Plak lih singaix mawh pui Surix, plak klip singaix mawh pui Philitix khankix, mai
         kix ang jheeh tix sang kiied tix ih ceu pui Isarelax heue. Kheu krax pa song rhawm
         song rhi Nawh Cao ang nyang veeh ti hu singai, khawn taix Nawh Cao kawn nyeu ti heue.
         13 Pui khankix ang lai deeh veeh tix hoek ka Nawh Cao, pa tawx krax ciyang ka kix mai
         kix ang lai sawg ti yaox ka Siyiex Cao kru naing raoma heue.
         14 Mawh kheu nan Siyiex tom kid ti tik kaing mai sidax khaing ceu pui Isarelax, khawm
         kak khaox sumpalum mai priex khankix ka daux tix singaix ngie heue.
         15 Kuad song mai pui pa koe min pakngai khankix mawh kaing, cao jhai pa gau krax pie
         lhen khankix mawh sidax heue.
         16 Kix cao kaing ceu pui in, yuh ti kieh kix koe krax lud krax loe mai pui an kix pa
         mawh cao pa thung ka kix mawh pa hoik laux hoik leeing heue.
         17 Mawh kheu nan Siyiex tak ang lai koe krax khaw rhawm ka pui awn ju kix mai ang lai
         koe krax caux rhawm ka piang pui pa ang koe miex keeing mai miexmai khankix, pui ku
         kaux mawh pui pa silao mai pui pa yuh ceu pa caox mai jheeh ku mu sikah lox pa ang
         cee ang cak heue. Ka piang in khawmuik, krax pa song rhawm Nawh Cao ang nyang veeh
         ti hu, khawn taix Nawh Cao kawn mawh pa nyeu ti heue.
         18 Jao pa caox caig mawh pa proe awm ngu, an tak gleeing ti tik yeem yaw mai pang kat
         lawm khankix mai pa keeid tix ka daux yeem tiag khaox nong, kix tak haok awm taox
         ngu tom nie heue.
         19 Mawh kheu krax song rhawm Siyiex cao kru naing raoma, haktiex hoik mawh pa gleeing
         tix uik mai pui khankix tak mawh khix sai ngu pa gleeing heue. Puxke mai pux kawx,
         ang lai lhawk ka paox tix, tix kaux lai tix kaux heue.
         20 Viang kix rhim ti teei plak taix khawn dawm kawx, kix kawn cai rhawm, mai kiied ti
         ih plak taix khawn gwiex kawx, ang chix sak, pui ku kaux tak kiied ti ih nex paox
         plawg tix heue.
         21 Ceu pui Manashe tak kiied ti ih ka ceu pui Epharem, mai ceu pui Epharem tak kiied
         ti ih ka ceu pui Manashe mai kiex khawm ra cub tak mawh pa tieh feen ka ceu pui Yudax
         heue. Krax pa song rhawm Nawh Cao ang nyang veeh ti hu singai, khawn taix Nawh Cao
         kawn mawh pa nyeu tix heue.

1 Krax pa prawng ca pa ang rahsee ka pui hot sibhawm khankix ang ah, pa tieh ka pa
         hoik tat kix ti priex gumlox,
         2 sonsang khinkix ka pui cud pui cha mai sonsang teei ceu pa mawh meh khaing pui hot
         pui shia ceu pui Aux khankix, son tak sang mawh miexmai kraung pa rhim kix mai sonsang
         pon rhim kix ti teei kraung cie pa ang koe miex koe keeing khankix heue.
         3 Pex sang yuh ka mawx ka daux singaix koe krax pa ciyang mai ka daux krax pa laux
         leeing pa tak sang bleeh ti hoek khaing dee pa kied singai lie? Sang to pex ti klawd
         ka pui mawx sonsang pon tix krax teem lie? Sang prah pex sinngao tix khankix dee mawx
         lie?
         4 Lheu khaing an, kix tak gup kaing tix ka greem pui pa laung daux thawng khankix mai
         kix tak goh ka greem pui pa hoik pah ti yum heue. Ka piang in khawmuik, krax pa song
         rhawm Nawh Cao ang nyang veeh ti hu, khawn taix Nawh Cao kawn mawh pa nyeu tix heue.
         5 Koe krax pa kha rhawm heue. Ceu pui Asurix khankix mawh gawng khaox krax pa song
         rhawm Aux mai khaox grix pa giex nawh daux taix ti mawh krax pa ciyang Aux heue.
         6 Aux tak sang ploi nawh hu ka ceu pui pa ang koe siyiex kieh Aux koe pa song rhawm
         song rhi, sonsang pon rhim ti cie kraung pa tud rhim mai sonsang pon teei ti cie kraung
         mai sonsang dig ti hu ka piang kix, awm glaox daux krax khankix heue.
         7 Viang mawh nan, nawh ang nyang teei an kix koe dee bleeh mai rhawm nawh kawx ang
         nyang keud ti yaox grawng an, viang mawh nan, ka daux rhawm rhi nawh, keud ti sang
         yuh pa laux leeing mai yieh ti tik ceu pui pa haoh hun heue.
         8 Mawh kheu nawh ah nin, simiang greem aux khankix hoik mawh simiang khawmuik ang mawh
         lie?
         9 Veng Kalanaw ang hoik awm veng Khakhemisha lie? Veng Hamat ang hoik awm veng Arapat
         lie? Veng Samarix ang hoik awm veng Damasekat lie?
         10 Awm hoik rhim khawn taix aux ka meung haktiex can pa krub riang krub rao khankix,
         pa hoik saik ti krub riang grang an, pa hoik nie mhawm khaing cie pui pa ot ka daux
         veng Yerusaliem mai veng Samarix,
         11 awm hoik yuh aux ka veng Samarix mai riang rao krub nawh khankix, mawh ang aux tak
         sang baox yuh ka veng Yerusaliem mai khawm ka riang rao krub nawh khankix awm an lie?
         12 Yam hoik yuh Siyiex kaing jhaw Nawh khankix ka piang gawng Zion mai Nawh Cao tak
         sang ah nin "Aux tak sang tawx krax ciyang ka krax pa ting rhawm ting rhi simiang
         haktiex Asurix mai min sibrawm krax pa lhaong jhak ngai nawh heue."
         13 Mawh kheu nawh ah nin, grawng kaing pa hoik yuh Aux khankix, mawh ka krax pa koe
         riang rao khawn taix Aux mai ka krax pa koe pingnya heue. Kheu jao grawng lhak lhiem
         Aux, Aux hoik baox deeh gah ti tik mee ot pui khankix mai hoik tud rhim ti cie sinngao
         cie kix, aux awm pui pa koe rhawm vao rhawm kwa mai hoik yeen tiem ka glawk pui pa
         ot tan khankix heue.
         14 Khawn taix aux hoik rhim ka kraung khrai pui khankix awm yaox pui ka mheem sim tix
         ghlawng mai awm khrawm pui tawm sim pa hoik prah tix khankix, Aux hoik kraix khrawm
         can pa koe ka piang tiex khawmuik mai pa ang nyang chix dieh preeik tix mai pa ang
         nyang chix ang gaoh tix mai krax pa lih lox tix gum kawx ang lai koe pie tix kaux
         kawx heue.
         15 Moe khex chix pon yaw rangdi tix ka cao kid khaox lie? Phan ang mawh nan, jhi khex
         chix pon ting rhawm ka cao pa leu ka nawh lie? Awm hoik pon yaog pui ti teei gawng
         khaox hu, phan ang mawh nan, awm hoik pon yaog pui khaox grix tix gawng hu heue.
         16 Mawh kheu nan, Siyiex cao kru naing raoma tak ploi krax pa krawx pa rhao hoek ka
         daux sinax can pui pa seeing brai khankix mai ka greem min pakngai Nawh, tak cap awm
         ngu pa proe heue.
         17 Pa riang ceu pui Isarelax khankix tak awm ngu pa proe mai cao pa singax Nawh tak
         awm rao ngu heue. An tak proe mai laux leeing yuh, pang kat lawm nawh mai khawm yeem
         yaw nawh khankix ka daux tix singaix ngie heue.
         18 An tak laux leeing yuh plakngai nong khaox nawh khankix mai khawm plix khaox plix
         ox daux kaung nawh, ju mai khawm kaux cao nawh khawm ra ceu mai kix tak mawh pa awm
         pui saux an tix kaux, yam koe krax pa uik riang nawh heue.
         19 Khaix an can pang khaox pa kawn deuk ka daux nong khaox nawh khankix, tak mawh pa
         kawn deuk ceeix ceeix ngie, kawn nyawm iak kawx pon simin mai pon tiem carang heue.
         20 Ceu an kix tak sang luan ka daux singaix an, ceu pui Isarelax pa kawn deuk an khankix
         mai mawh krax pa hoik glawd kix khaing daux nyiex ma ceu pui Yakop, tak ang lai baox
         deeh een rhawm tix ka nawh pa hoik pex ka kix, viang mawh nan, tak deeh een rhawm
         tix ka Siyiex, pa mawh cao pa singax singeh ceu pui Isarelax khankix ka daux krax
         pa kaux sijax heue.
         21 Pui pa kawn deuk an khankix tak deeh ing mai pui pa kawn deuk khankix khaing ceu
         pui Yakop, tak deeh ing ka Siyiex pa kied ting sibrawm heue.
         22 Ceu pui Isarelax khankix eue, viang ceu pui maix khankix mawh pa nie awm mhaik rawm
         sigrit sigra kawx, viang mawh nan, mawh pui pa kawn deuk khaing daux kix pa tak deeh
         ing heue. Krax pa laux leeing hoik tat ti deuh, tak koe krax pa rahsee pa kheem ti
         tik heue.
         23 Mawh kheu Siyiex Cao kru naing raoma tak yuh krax pa tat tix dee sidauh, ka daux
         sigreung haktiex khawmuik heue.
         24 Mawh kheu nan Siyiex Cao kru naing raoma ah nin. "Ceu pui Aux pa ot ka daux veng
         Zion khankix eue, paw lhat graung ka pui Surix khankix awx, nawh sivied maix ka gawng
         khaox mai yaog khaox grix tix lah ka maix, awm krax pa hoik yuh pui Ejiptux heue.
         25 Kheu koe bawg yam tivud ticu khaing mai krax pa song rhawm Aux tak sang grai, awm
         krax pa song rhawm Aux ka daux krax pa laux leeing kix heue.
         26 Pui Siyiex cao kru naing raoma tak so krax pa grhiem ka nawh, awm krax pah ceu pui
         Midian khankix hawt rang Awrebax mai awm hoik yaog gawng khaox Nawh Cao ka piang rawm
         sigrit sigra mai awm an, Nawh Cao tak yaog ti deuh awm krax pa hoik yuh tix ka daux
         meung Ejiptux heue.
         27 Ka daux bawg yam singaix an, beeh cien nawh tak mawh pa teei ti hu khaing piang klip
         maix mai teei khaox glawm nawh khaing piang ngawg maix mai khaox glawm an tak laux
         leeing kheu jao hoik mhawm kluing nawh heue.
         28 Nawh hoek ka veng Ayap, nawh tiang ti hu ka plak veng Migaron mai hu deuh kraung
         tix ka veng Mimat heue.
         29 Kix hoik luan hu hawt praok gawng, kix hoik teei dee ot tix hawt veng Gebax, veng
         Rama koe krax lhat graung, veng Gibax dee ot Sawlux kawx hoik to heue.
         30 Kawn bun veng Galim khankix eue, riag yo heue, veng Liesha eue, nghiet heue, veng
         Anatok pa koe krax kha rhawm eue,
         31 Veng Madamenax hoik to tua heue. Can pui pa ot ka daux veng Gebim khankix to ti glawd
         heue.
         32 Ka daux singaix nawh kawn ot ka daux veng Nawbax, nawh tak sang lua taix tix tub
         ka kawn bun Zion pa mawh gawng veng Yerusaliem tan heue.
         33 Jhak heue, Siyiex Cao kru naing raoma, tak kid ti tik kak khaox an tau mai krax pa
         ghlat, gaw khaox pa lhaong khankix, tak mawh pa tat ti lih mai pa lhaong rhawm, tak
         mawh pa yeen ti tiem heue.
         34 Nawh tak kid ti tik nong khaox pa kied yeem khankix ka moe rhiem mai nong khaox Lebanon
         tak goh ka cao pa kied ting riang rao heue.

1 Riah num khaox Yessie tak deeh glaoh ti lih tix kak mai kak an glaoh mai ting lhaong
         khaing riah tix heue.
         2 Khwan Siyiex, tak ot ka piang nawh mai khwan pa tawx pingnya mai krax tawng mai khwan
         pa koe krax keud krax sawn mai riang rao pa kied ting, khwan krax tawng yung mai khawm
         krax pa lhat graung ka Siyiex heue.
         3 Krax pa gaux rhawm nawh koe ka daux krax pa lhat graung ka Siyiex mai Nawh Cao ang
         ciyang awm pa yaox Nawh ka ngai tix mai ang prawng ca awm pa mhong Nawh ka yhaok tix
         heue.
         4 Viang mawh nan, Nawh Cao tak prawng ca ka pui hot pui shia ka daux krax pa rahsee
         mai tat lox rahsee ka son pui pa viex rhawm awn rhawm tiiem ka piang haktiex, Nawh
         Cao tak tawx krax pa kha rhawm ka haktiex gawng khaox pa kaoh khaing daux jheeh Nawh
         Cao mai Nawh Cao pah pui caox caig ka bhawm pa kaoh khaing daux siyieb jheeh Nawh
         Cao heue.
         5 Krax pa rahsee an mawh maox rawd nyoi nawh, mai krax pa kaux sijax tak mawh maox
         rawd naok nawh heue.
         6 Soxla tak sang ot tau mai kawn yung, sivai tak it tau mai kawn pex, kawn mawie iak
         mai sivai sangsi mai tobrie pa kluing khankix tak yuh paox pie mai paox tix mai kawn
         nyawm tak mawh pa thong kix hu heue.
         7 Mawie mai krih tak ih pa ih tau, kawn mawie mai kawn krih tak it tau mai sivai sangsi
         tak ih rib awm mawie heue.
         8 Kawn nyawm pa kawn peuex teeih khankix, tak klieh ka moing daux siuing caox mai kawn
         nyawm pa hoik pluat peuex tix teeih, tak sau taix tix ka daux siuing pa caox heue.
         9 Kix tak ang pon tix koe krax pa tuktiak tukte ka paox tix mai ang pon ti yuh laux
         leeing ka paox tix khawmuik ka piang gawng singax Aux heue.Mawh kheu haktiex tak sang
         mawh pa grum naog ka krax pa tawng pa yung ka Siyiex, awm kheem rawm ka rawm sigrit
         sigra heue.
         10 Ka daux singaix an, num riah Yessie tak sang mawh chix pa pak ti deuh son pui khawmuik,
         pui tang ceu khankix tak sang sawg ti yaox Nawh Cao mai dee laux lee nawh tix, tak
         koe min pakngai pa ting heue.
         11 Ka daux singaix an, Siyiex tak sang baox nyeu taix tix ka piang an ra bawg tix bawg,
         sonsang deeh taoh ka pui pa kawn deuk ceu pui Nawh Cao, pa kawn prah tix ka meung
         Asurix mai meung Ejiptux, meung Patarot meung Khushax, meung Elam meung Shina meung
         Hamat mai khaing klawn tiex khankix pa koe daux rawm sigrit sigra heue.
         12 Nawh Cao tak yaog ti pak chix son ceu pui khankix kuceu mai tak sang kok ti teei
         pui Isarelax pa hoik grheu ti tik khankix mai khrawm ti deuh pui Yudax, pa hoik prung
         prang rai ruat ti ot kudauh kudee khaing ka pon praok pon daog ka piang haktiex heue.
         13 Krax pa ghoing rhawm ceu pui Epharem khankix tak grai hu mai pui koeng riang ciang
         khoi ka ceu pui Yudax khankix tak mawh pa teei ti tik heue. Ceu pui Epharem tak ang
         lai koe krax ghoing rhawm ka ceu pui Yudax mai ceu pui Yudax kawx tak ang yuh krax
         pa koeng riang ciang khoi ka ceu pui Epharem heue.
         14 Kix tak po tix hu ka piang klip pui Philitix pa ot ka plak klip singaix, tau mai
         pui an kix, kix tak tud rhim ti cie kraung pui pa ot ka plak lih singaix khankix heue.
         Kix tak deuh khawn taix tix ka piang ceu pui Edom mai ceu pui Mawbax khankix mai ceu
         pui Amon tak cu tak nghiet ka kix heue.
         15 Siyiex tak yuh rawm sigrit sigra meung Ejiptux hit kroh ka bhaung pa kied hax kied
         si aoh Nawh Cao, Nawh Cao tak yung yiang taix tix ka piang rawm klawng ting, mai sivied
         nawh koe rawm klawng iak aliah klawng mai kieh pui khankix ceep kiiep tiang hu ka
         piang heue.
         16 Daux krax ting tak sang koe tix nyaing, son pui pa kawn deuk ceu pui Nawh Cao khankix,
         pa kawn deuk khaing meung Asurix, awm hoik koe krax son ceu pui Isarelax khankix,
         ka daux singaix lih kix khaing daux meung Ejiptux heue.

1 Ka daux singaix an maix tak ah nin "Siyiex eue, aux tak sang yaog yaw ka Maix Cao,
         viang Maix Cao hoik song rhawm ka aux kawx krax pa song rhawm Maix Cao hoik veeh tix
         grai hu mai Maix Cao hoik kieh aux nyawm rhawm heue.
         2 Jhak heue, Siyiex mawh cao taoh aux, aux tak een rhawm tix ka Nawh Cao mai ang koe
         krax pa lhat graung, mawh kheu Siyiex mawh riang rao aux mai mawh lai rhax aux, Nawh
         Cao hoik mawh cao pa taoh aux heue.
         3 Pex tak koe krax pa gaux rhawm mai kin tix nyaux rawm, khaing rawm daux krax taoh
         heue.
         4 Ka daux singaix an, pex tak sang ah nin yaogyaw ka Siyiex, kok ka ceu kaux Nawh Cao,
         krai pao kaing jhaw pa yuh Nawh Cao ka daux sinax pui khankix mai krai ka grawng hoik
         kied ting lhaong ceu kaux Nawh Cao heue.
         5 Ah lai rhax yaog yaw ka Siyiex, mawh kheu Nawh Cao hoik yuh kaing ceu pa kied mhawm
         khawmuik, kieh grawng in tah ka piang haktiex heue.
         6 Can pui pa ot ka daux veng Zion khankix eue, gaux rhawm mai kok yo lox sinum ka,
         grawh grawng nawh, cao pa ting lhaong pa singax ceu pui Isarelax khankix pa ot ka
         daux sigreung pex heue.

1 Grawng pa hoik yaox Isayax kawn simex Amok ka grawng veng Babulon
         2 Yaog tix pak chix ka gawng pa lhaong, riak yo lox sinum ka kix, vuh vied taix pex,
         son tak sang pon kix ti laig ka daux siviex cao pa ting lhaong heue.
         3 Aux hoik tawm lox ka pui pa hoik singax yuh Aux khankix, Aux hoik baox deeh kok ka
         can pui pa koe rhawm cong rhawm kwa son krax pa song rhawm song rhi aux, ka can pui
         an kix, pa koe krax gaux rhawm ka daux krax pa ting lhaongheue.
         4 Lox sinum pui hun khankix ka piang gawng, awm lox lawh maw pui khankix tom nie heue.
         Lox sinum lawh maw ceu pui meung haktiex hoik khrawm tix tau, Siyiex Cao kru naing
         raoma kraix khrawm cub kru naing khankix son naing heue.
         5 Kix hoek khaing haktiex pa kied singai, khaing dee sidah raoma, hoik mawh Siyiex
         mai kraung naing pa song rhawm Nawh Cao, sonsang yuh haktiex laux leeing khawmuik
         heue.
         6 Yiiem yo heue, mawh kheu singaix Siyiex hoik dex, an tak sang hoek, awm krax pa laux
         leeing pa ciyang cao pa ting sibrawm heue.
         7 Mawh kheu nan, taix can pa koe khawmuik, tak mawh pa tak teue hu, rhawm rhi pui khankix
         tak koe krax pa laux rhawm mai kix hoek krax lhat graung heue.
         8 Krax saux krax ngia kuceu tak teei ti giex kix, awm saux ngia bun yam keh kawn heue.
         Kix tix kaux lai tix kaux, jhak ka paox tix, pakngai kix awm rao ngu heue.
         9 Jhak heue, singaix pa kied lang teung song rhawm song rhi Siyiex hoek ti yuh haktiex
         laux mai Nawh Cao tak sang yuh pui koe phimap phighram mai pui haktiex khankix laux
         leeing heue.
         10 Simuing raoma khankix tak ang lai tawx pa riang tix, singaix kawx faik hu mai khix
         kawx ang lai jhan pa riang heue.
         11 Aux tak sang ciyang ka haktiex kheu krax pa caox nawh mai ciyang pui caox kheu krax
         phit krax lud kix heue. Aux tak kieh krax ting rhawm pui pa ca nyhau grai mai aux
         tak yeen tiem ka pui pa lang teung lhaong rhawm rhi heue.
         12 Aux tak yuh kawn pui nie lheu ngawh khaing khri nawnaw, mai pui nie lheu ngawh khaing
         siang, khri, Awphirax heue.
         13 Mawh kheu in aux tak sang kieh raoma yung yiang mai haktiex gah ti lih khaing dee
         koe nawh, ka daux krax pa song rhawm Siyiex Cao kru naing raoma mai ka daux singaix
         koe krax pa kied ting song rhawm song rhi Nawh Cao heue.
         14 An tak awm cak shiang pa hoik leue tix mai awm yung pa ang koe cao priex heue. Pui
         ku kaux tak veeh ngai tix ka ceu pui tix kaux mawx kaux an, mai pui ku kaux tak deeh
         ka meung cao tix kaux mawx kaux an heue.
         15 Can pui pa kham pa sipup pui ti yaox tak yaox ti kham krax pa pah, mai pui pa giex
         laung khankix, tak yaox ti kham pa laux leeing ka lawm vaig heue.
         16 Kawn praix kix tak yaox ti kham pa blah yum piang tiex ka plak sivoe ngai kix heue.
         Rhim ti teei nyiex ma kix mai yuh pa ang mawh ang meh ka moeng kix heue.
         17 Jhak heue, aux tak sang so rhawm pui Medi khankix tieh feen ka kix, pa mawh pui pa
         ang moh ka mau khri heue.
         18 Kix teei ak mai pah pui awn ju khankix yum ang lai koe krax caux rhawm ka plix pa
         kaoh khaing daux vaig heue. Ngai kix tak ang lai koe krax pa lhawk tix ka kawn nyawm
         khankix heue.
         19 Veng Babulon pa mawh min pa ting lhaong meung haktiex khankix mai pa mhawm grang
         min pakngai cie ceu pui Khaladie khankix, tak sang awm yam yuh Siyiex ka veng Sawdom
         mai veng Gawmawrax laux heue.
         20 Ka dee an pui tix kaux kawx ang pon ti ot, ku ju leeing ju. Pui Aribiyax tak ang
         pon ti sum nyiex gox tan mai cao pa liang yung khankix tak ang lai pon ti sum kawg
         yung tan heue.
         21 Totiag khankix it ka dee an mai nyiex kix tak mawh pa naog ka sim pang plawh mai
         sim ka la uk tak ot tan mai pex tiag khankix tak graoh ti ot tan heue.
         22 Soxla tak raoh ka daux nyiex tap lhaong, mai sox praix tak raoh ka dah deeh mhawm
         grang heue. Bawg yam cie nawh khankix tak ang lai mawh pa rheung pa lang heue."

1 Siyiex koe krax caux rhawm ka ceu pui Yakop mai tak sang laug ti teei ceu pui Isarelax
         khankix mai deuh kix ot ka daux haktiex cao kix, mai pui tang meung tak hoek ti yuh
         paox pie mai kix, kix tak kap ti ot tau mai ceu pui Yakop heue.
         2 Pui tang ceu tak teei kix mai tawx dee ot kix mai ceu pui Isarelax tak sang teei
         ti cau kix, sonsang mawh siliex simex siliex bun tix ka daux haktiex Siyiex heue.
         Kix tak deeh giex gang ka pui pa hoik gang ka kix mai pui pa tuktiak ka kix, kix deeh
         tuktiak ka kix mai kwang ka piang kix heue.
         3 Bawg yam an Siyiex tak sang teei maix lih khaing pa nu pa khawm mai pa laux rhawm
         mai krax pa thux pa khin mai pui maix mawh siliex pa yuh kaing pa nu;
         4 Maix tak sang teei ti viex gumlox kab in hoek ka simiang Babulon ah nin, "Pui pa
         yeen ya piang pui hoik deek die veng khri kawx hoik deek die;
         5 Siyiex hoik raig pot ka khaox grix pui pa caox caig mai gawng khaox pa giex cao kwang
         haktiex khankix,
         6 pa hoik sivied pui khankix ka daux krax pa song rhawm mai krax pa sivied jheung jheung,
         pa hoik kwang ceu pui khankix ka daux krax pa song rhawm, yuh krax pa tuktiak mai
         koe pui mawx pon tieb tie kah.
         7 Haktiex khawmuik koe krax pa laux lee mai krax pa yiien yawg mai kix gaux rhawm mai
         ah lox lai rhax sinum heue.
         8 Khaox gix mai khaox Arit Lebanon khankix gaux rhwm ah nin, glang khaix hoik kid maix
         goh, pui kid khaox ang lai pon ti deeh hoek ka ex pie tix kaux kawx heue."
         9 Meung yum plak greem hoik yaox rhawm rhi maix, ka grawng maix, sonsang sipub ti yaox
         maix ka bawg yam bleeh maix tix hoek, kheu maix hoik so cao kaing meung yum haktiex
         an khankix, can pa mawh simiang haktiex khawmuik hoik yaog ti kaoh khaing dang ngeung
         pa ngawm tix heue.
         10 Kix khawmuik tak sang krai mai ah nin ka maix, mawh hoik lih maix ti mawh pa iak
         riang iak rao awm yix lie? Mawh hoik lih maix ti awm yix lie?
         11 Min sibrawm maix mai khawm lox sinum ting maix khankix hoik viex ti laig ka daux
         meung yum, pa tawm tix ka greem maix mawh graik, pa lhop ka piang maix mawh ngaw heue.
         12 Simuing griang ngawb mai kawn simex ponngawb eue, maix hoik rau khaing raoma yuh
         ka mawx! maix pa yuh krax tuktiak ka ku meung khankix eue maix lai hoik kid ti goh
         ka piang tiex yuh ka mawx!
         13 Maix hoik ah nin ka daux rhawm tix, aux tak sang haok ka piang raoma heue. Aux tak
         sang yaog dang ngeung aux deuh ka piang simuing Siyiex khankix, aux tak sang ngawm
         ka piang gawng pui hun pa kied singai plak laong heue.
         14 Aux tak sang haok plak piang dee lhaong paiawm khankix, aux tak sang mawh pa awm
         cao pa ot dee pa kied lhaong heue."
         15 Viang mawh nan maix tak sang mawh pa rau ka daux meung yum, ka daux simeeig pa kied
         raux heue.
         16 Can pui pa yaox ka maix khankix, jeung ngai tix jhak ka maix ka daux krax pa daox
         pa deng mai keud ti yaox grawng maix ah nin, "Mawh in pui pa hoik yuh haktiex sikua,
         pa hoik yung yiang yuh meung haktiex an khankix,
         17 pa hoik kieh haktiex awm daux tiagtu mai hoik kieh veng khankix laux leeing, pa ang
         ploi pui ot daux thawng deeh ing ka nyiex tix mawh kaw in lie?
         18 Simiang haktiex ceu pui khankix mai kix tak it ka daux simeeig min pakngai tix, ku
         kaux ku pui heue.
         19 Phan mawh maix hoik tik khaing daux simeeig maix, pa awm kak khaox pa seeing brai,
         awm kraung ceep pui pa hoik yum, pa suat tix ka lawm vaig mai pa rau ka daux simeeig
         lon simaox an khankix, awm tokaux pui yum pa hoik dig greem caong tix heue.
         20 Maix tak ang pon tix sipaung tau maix kix, grawh grawng nawh maix hoik laux leeing
         yuh haktiex cao maix mai hoik pah ka pui tix khankix heue. Kawn praix pa yuh ceu pa
         caox khankix, tak ang pon ti sum ceu kaux heue.
         21 Khre rien grawng krax pah son kawn praix nawh, kheu jao phimap phighram keeing kix
         heue. Phan ang yuh nan, ha kix yaog ti kaoh mai teei ti cie haktiex an mai naog yuh
         piang haktiex ka veng khankix heue."
         22 Siyiex Cao kru naing raoma ah nin "Aux tak sang yaog ti deeh tieh feen ka kix mai
         yieh ti tik kix khaing veng Babulon, khawm min ceu kaux mai pa kawn deuk khankix mai
         khawm kawn saux kawn sex kix, Siyiex ah nin heue.
         23 Aux tak sang baox yuh an mawh dee ot goh, mai yuh mawh dee dung rawm daux bing khankix,
         Aux tak sang khawt ti tik laux leeing, Siyiex cao kru naing raoma ah nin heue.
         24 Siyiex cao kru naing raoma hoik tiextu ti ah nin, awm krax pa keud Aux yuh ka mawx
         mai an tak sang mawh yuh nan heue. Awm krax pa keud pa bak aux yuh ka mawx mai an
         tak sang cung yuh nan heue.
         25 Aux tak sang raig ti tik pui Asurix khankix khaing daux haktiex Aux mai dig nawh
         greem caong tix ka piang gawng Aux heue. Gah khaox glawm nawh khaing ceu pui Isarelax
         mai tah beeh cien khaing piang klip kix heue.
         26 In mawh krax keud krax sawn pa hoik keud ti sang yuh ka haktiex khawmuik mai in mawh
         khawn taix pa hoik nyeu tix lih ka piang ceu pui ku meung khawmuik heue.
         27 Mawh kheu Siyiex Cao kru naing raoma, hoik keud hoik sawn ti deuh an kix, mawh pui
         mawx pa sang pon yieh ti tik lie? Khawn taix Nawh Cao hoik nyeu tix lih mai mawh pui
         mawx pa sang pon kieh deeh yawn tix lie?
         28 In mawh gumlox pa plak jhi hoek ka daux num yum Akhat heue.
         29 Pui haktiex Philitix khawmuik eue, paw koe krax gaux rhawm ka hoik pot, gawng khaox
         pa hoik sivied ka maix awx, mawh kheu khaing num riah ceu siuing khankix, siuing pa
         koe jai tak bleeh ti hoek mai kawn nawh tak mawh siuing ngu pa chix po heue.
         30 Kawn Ai pui pa hot pa shia khankix tak yaox ti ih mai can pa koe krax cud cha khankix
         tak yaox ti it yiien yawg heue. Aux tak pah num riah maix khankix ka krax sibhawm
         praix mai pa kawn deuk maix khankix tak sang mawh pa pah yum heue.
         31 Siviex eue, ngia heue, veng eue yiiem yo heue, pui haktiex khawmuik eue maix hoik
         daox hoik aw heue, mawh kheu taox ngu tak sang hoek khaing plak laong mai cub nawh
         ang koe pa tang ot nong nong heue.
         32 Mawh pui mawx pa tak sang pon pawk lox ka pui cau haktiex an khankix lie? Siyiex
         hoik pang ti deuh veng Zion mai pui hot pui shia ceu pui Nawh Cao khankix tak peung
         ti ot ka daux veng an heue.

1 Gumlox pa plak jhi ka grawng haktiex Mawbax, ka daux ti sawm khaing, veng Arax haktiex
         Mawbax mawh pa hoik nai mai hoik laux leeing heue. Ka daux tix sawm khaing, veng Kirax
         haktiex Mawbax mawh pa hoik nai mai hoik laux leeing heue.
         2 Kawn bun veng Dibon haok ka dee lhaong sonsang yiiem tix heue. Pui haktiex Mawbax
         tak sang koe krax ngia ka piang veng Nebaw, mai ka piang veng Medebax, ka piang kaing
         kix hoik klo ang koe hauk mai pui ku kaux hoik khlao hauk jheeh tix singax heue.
         3 Kix tak ceep ka kraung chee rhix ka daux krax khankix, ka piang braux nyiex kix mai
         ka daux krax ting, pui ku kaux tak koe krax pa ngia mai yiiem ka daux pa kied lih
         rawm ngai tix heue.
         4 Veng Heshabon mai veng Elale tak yiiem grai, lox yiiem kix, tak mhong tom hoek dee
         singai ka veng Yahat heue. Mawh kheu nan, kru naing haktiex Mawbax khankix tak riag
         yo ti yiiem, rhawm rhi kix hoik siyaung heue.
         5 Rhawm rhi aux hoik yiiem son haktiex Mawbax, pui pa to khankix tak to hoek ka veng
         Zawrax, awm to kawn mawie shiang pa koe loe num heue. Kix yiiem khawm haok tix blaong
         Luhit, mawh kheu ka daux krax hu plak veng Hawronem, kix tak ploi lox yiiem tix kheu
         hoik laux leeing tix heue.
         6 Grawh grawng nawh, rawm dung Nimrim kawx hoik hit hoik riem, rib riem khankix hoik
         fit hoik kroh, rib awn kawx hoik yum, can pa klai ang lai koe pie tix ceu kawx heue.
         7 Mawh kheu nan, kraung khrai pa hoik pon pui Mawbax pa kied haoh kied nie mai kraung
         ceu pa hoik rhawm kix ti deuh, kix tak teei ti viex an kix hu ka rawm klawng pang
         khaox siglai heue.
         8 Lox yiiem hoik tah hu hawt vung viang mee haktiex Mawbax khankix, lox pa ngia kix
         hoek tom ka veng Egalim mai lox pa ngia kix hoek tom ka veng Beralim heue.
         9 Grawh grawng nawh daux rawm klawng Dimon khankix hoik naog ka nham mai aux tak sang
         baox nie lheu viex ceu pa kha rhawm hoek ka piang veng Dimon, kieh sivai sangsi hoek
         ka piang kix, pa glawd khaing haktiex Mawbax mai ka piang pui pa kawn deuk khankix
         daux haktiex an heue.

1 Kix tawx kawn yung hu ka cao pa kwang haktiex, jah ka veng Sala tom hoek ka daux
         tiagtu, tom hoek ka gawng kawn bun Zion heue.
         2 Awm sim pa vung viang tix po hu, pa hoik prah mheem tix, kawn bun Mawbax khankix
         kawx tak sang mawh awm an, ka dee tiang baoh hawt diang rawm klawng Anon heue.
         3 Tawx krax keud krax sawn prawng ca ka daux krax pa rahsee liak. Yuh veei maix awm
         ponsawm ka daux pa riang jung singaix, mox ti deuh can pui pa hoik grheu ti tik khankix,
         paw lai jhi ka pui pa hoik to khankix heue.
         4 Kieh pui pa grheu ti tik khankix khaing haktiex Mawbax ot tau mai maix, mawh dee
         pan dee peung tix dah son kix khaing plakngai cao pa yuh krax laux leeing heue. Pui
         pa tuktiak ang lai koe, krax laux leeing ka hoik yiien pa yeen ya ka pui khankix mawh
         pa hoik laux hoik leeing khaing haktiex heue.
         5 Dang ngeung tak kaux cong ka daux pa caux rhawm mai pui tix kaux tak ngawm ka piang
         an ka daux pa kaux sijax, ka daux nyiex gox simiang Davit mai prawng ca rahsee mai
         khawm sawg tix krax pa rahsee phai phai heue.
         6 Ex hoik mhong krax pa ting rhawm pui haktiex Mawbax, nawh mawh pa kied ting rhawm,
         ka daux pa lhaong rhawm nawh mai ka daux krax pa song rhawm nawh mai lox pie lhen
         nawh khankix tak ang lai pon ti mawh tidtix heue.
         7 Mawh kheu nan pui Mawbax tak ngia son pui Mawbax ku kaux tak ngia heue. Kheu jao
         grawng num pang plix siiet veng Kiraharet khankix, pex tak laux rhawm, tak mawh pa
         hoek krax kha rhawm heue.
         8 Kheu jao kroh groing tong kaung veng Heshabon khankix mai nhu plix siiet Sibama an,
         simiang pui tang ceu khankix hoik raig ti tik pang khaox pa mhawm khankix, pa hoik
         bleeh hoek ka veng Yaza mai hoik vung viang ti hu ka daux tiagtu, kak nawh khankix
         hoik toek ti lih mai hoik luan hu toi rawm sigrit sigra heue.
         9 Mawh kheu nan aux tak koe krax yiiem son nhu plix siiet Sibama, tau mai krax pa yiiem
         tix son veng Yaza heue. Veng Heshabon mai veng Elale khankix eue, Aux tak see maix
         ka rawm ngai tix heue. Mawh kheu sinum naing hoik hoek ka piang plix khaox daux yam
         rung praix maix khankix mai khawm ka piang sigleem nghox vawg maix khankix heue.
         10 Krax pa gaux rhawm hoik teei tix hu, khaing daux tong kaung dee kied mhawm ka daux
         sipeem plix siiet tak ang lai koe pa ah lai rhax, lox lawh maw kawx tak ang lai koe,
         cao pa dig rawm plix siiet lih khaing ka dah dee biiet kix heue. Aux hoik kieh lox
         lawh maw kix yiien hu heue.
         11 Mawh kheu nan, rhawm aux tak khi mai luah awm ting vawk son haktiex Mawbax, mai ka
         plak daux sok rhawm aux, hoik mawh pa awm an son veng Kiraharet heue.
         12 Yam hu krub pui Mawbax ka riang grang siyiex kix mai tauk mao ka piang dee pa lhaong,
         ka tak sang hoek nawh ka dee singax, sonsang rawg tix bwan, viang mawh nan nawh tak
         ang koe krax pa lih mawh tid tix heue.
         13 In mawh gumlox pa hoik krai Siyiex son grawng Mawbax glang in heue.
         14 Viang mawh nan yam in Siyiex ah nin, glang daux loe num, awm baux num pa hoik cang
         caing pui khankix, min pakngai haktiex Mawbax mai cub pui pa kied haoh hun nawh khankix
         khawmuik tak mawh pa yeen ti tiiem mai pui pa kawn deuk khankix, tak mawh pa kied
         tux mai pa iak riang rao heue.

1 Gumlox pa plak jhi grawng veng Damasekat ah nin; jhak heue, veng Damasekat tak ang
         lai deeh mawh veng mai tak mawh pum pa laux leeing heue.
         2 Veng Araw mawh pa hoik tik grham tix, tak mawh dee it cub yung khankix mai ang lai
         koe pui pa glhat ka kix heue.
         3 Veng pa kaux cong tak ang lai koe ka daux haktiex Epharem, sibrawm kwang simiang
         tak ang lai koe ka daux veng Damasekat mai ka piang pui pa kawn deuk haktiex Surix
         khankix, kix tak mawh awm min pakngai ceu pui Isarelax heue. Siyiex cao kru naing
         raoma ah nin heue.
         4 Ka daux singaix an, min pakngai ceu pui Yakop tak yawm hu mai kaux hak pa kluing
         pa bee nawh tak krawx hu heue.
         5 An tak mawh awm yam khrawm cao pa vawg nghox ka lhiem nghox mai vawg sigleem nghox
         khankix ka taix tix, an tak mawh awm pui pa khrawm sigleem nghox khankix ka daux ngawd
         daux lung Rephem heue.
         6 Can pa khrawm tix tak kawn deuk ang lai nie, pui hoik tawm pieh pui ka plix khaox
         salon pa koe plix khaox ra loe mu ka choek rao kak nawh mai pa koe plix khaox pon
         phwan mu piang kak khaox pa kied mhawm nawh khankix, Siyiex ceu pui Isarelax ah nin
         heue.
         7 Ka daux an, pui tak jhak ka cao pa phan pa deuh tix mai ngai kix tak maong ti jhak
         ka cao pa singax singeh ceu pui Isarelax heue.
         8 Kix tak maong ti jhak ka khu dee tan, pa hoik yuh kix ka taix cao tix khankix, kix
         tak ang jhak ka ceu pa hoik yuh ka giien taix tix khankix, riang rao pa mawh khaox
         Asherax an kix mai ka khawm khu dee tan nyawng bhawng khankix heue.
         9 Ka daux singaix an, veng pa kaux cong kix, tak mawh awm tiag pa hoik tik hoik grham
         pui Hivit mai Amorix, mai awm kak khaox dee lhaong, pa hoik prah kix ka plak sivoe
         ngai ceu pui Isarelax khankix mai haktiex an tak mawh pa yiien hu heue.
         10 Kheu jao hoik piawm maix ka Siyiex Cao pa taoh maix mai ang lai koe krax doh keud
         ka rang pa kaux cong maix, mawh kheu nan maix tak sum pang khaox pa mhawm khankix
         mai hoik van ti deuh simie khaox haktiex tang meung khankix,
         11 Ka daux singaix sum maix simie, maix hoik vie ti deuh die mai ka daux plak ponngawb,
         maix tak yuh simie tix pruh tai heue. Viang mawh nan, can pa hoik vawg tix khankix
         tak mawh pum glah pa koe krax laux leeing, ka daux singaix pa koe krax khi rhawm mai
         krax pa laux rhawm heue.
         12 Eue! lox pa lawh maw pui hun khankix, awm lox sinum puk pak rawm sigrit sigra mai
         ka lox sinum pui kuceu khankix, awm lox luah sinum rawm pa kied ting riang ting rao
         heue.
         13 Pui kuceu khankix tak sinum awm pa kied ting riang kawx; viang mawh nan, Siyiex tak
         sidiex kix mai kix tak to tom hoek dee singai mai tak pheet kix awm kam ka piang gawng
         pa phlu bhaung mai awm phawng tiex pa phlu bhaung keu kang lu heue.
         14 Ka daux bawg yam plak bo krax lhat tak koe mai sivoe ang praix nyang riang plak ponngawb,
         nawh hoik grai heue. In mawh son pui an kix pa tud rhim ka ex mai mawh krax pa deeh
         pawk bix ka pui an kix pa con ka ex heue.

1 Eue! lox sinum luah pruik an khankix, pa koe ka plak toi rawm klawng haktiex Ethiopiya,
         2 ploi cao cau khankix hu ka piang rawm sigrit sigra mai pa brug ka reu briem khankix,
         ka piang rawm mai ah nin; cao cau pa kied phai khankix eue, hu ka krax ceu pui pa
         lhaong kaux pa mhawm plang kaux hak khankix, pa mawh ceu pui pa koe krax lhat graung
         ka, tom yam jah tom hu sivoe ngai mai ceu pui pa kied ting sibrawm khankix mai pa
         gwieh ti dig haktiex ka pa gwieh rawm khankix ka mee haktiex cie kix heue.
         3 Can pui pa ot ka piang haktiex khankix mai pui pa ot ka piang tiex khankix eue, yam
         yaog nawh ti pak chix ka piang gawng khankix maix jhak heue. Yam phlu nawh teettawng
         mai nghiet heue.
         4 Siyiex ah nin ka aux. "Aux tak sang ot yiien yawg ka dee ot tix mai jhak khaing dee
         ot aux, awm sidawng hax koek bawg yam jhan riang singaix, awm paiawm pa ceep ka rawm
         ciex ka daux yam siaoh bawg yam vawg nghox heue."
         5 Mawh kheu sivoe bawg yam teei yam vawg mai yam hoik khrum pruh tai mai yam kawn teem
         plix siiet pa nie an kix ka daux pruh tai, nawh tak sang pawt ti tik lhax plak rao
         khankix khawm ra plak ka sivawg mai teei an kix hu mai tat ti tik kak an kix heue.
         6 An kix tak mawh pa prah tix son sim piang gawng mai son totiag pa ot ka piang haktiex,
         sim khankix tak pan ka piang ankix daux yam rung praix mai totiag haktiex tak peung
         ti ot ka piang an kix daux yam kuat praix heue.
         7 Ka daux bawg yam an ceu pui pa lhaong kaux pa mhawm plang kaux hak khankix pa mawh
         ceu pui pa koe krax lhat graung ka, tom yam jah tom hu sivoe ngai mai ceu pui pa kied
         ting sibrawm khankix mai pa gwieh ti dig haktiex, ka pa gwieh rawm khankix ka mee
         haktiex cie kix, tak viex totaix hoek ka Siyiex cao kru naing raoma ka piang gawng
         Zion ka dee koe ceu kaux Nawh Cao heue.

1 Gumlox pa plak jhi grawng meung Ejiptux, pa ah nin, jhak heue, Siyiex brug paiawm
         pa kied phai mai hoek ka daux meung Ejiptux heue. riang grang meung Ejiptux khankix
         tak lhat siyaung ka plak sivoe Nawh Cao mai rhawm rhi pui meung Ejiptux tak teh ka
         daux rhawm rhi kix heue.
         2 Aux tak sang kieh pui Ejiptux deeh tieh feen ka paox pui Ejiptux khankix, puxaik
         deeh tieh feen ka puxaik mai pui ku kaux tak deeh tieh feen ka paox plawg tix, tix
         veng mai tix veng tix meung mai tix meung tak sang puing paox tix heue.
         3 Rhawm rhi pui meung Ejiptux tak khrup ka daux nawh heue. Aux tak yuh krax keud krax
         sawn kix laux leeing mai kix tak chawk ka riang grang ankix mai cao pa sipawk khankix,
         cao pa laig phi mai ka pui koe phi pheux khankix heue.
         4 Aux tak sang ap pui Ejiptux khankix ka daux tawm taix Simiang pa kied ting lang teung
         vao tix kaux mai simiang pa kied kin jhawm tix kaux tak kwang ka piang kix, Siyiex,
         pa mawh Siyiex cao kru naing raoma ah nin heue.
         5 Rawm klawng Nilax tak hit uik mai rawm klawng khankix tak kroh hu heue.
         6 Rawm klawng khankix tak tieh ti mawh pa cux sioe mai kawn kak rawm klawng Nilax daux
         Ejiptux khankix tak mawh pa ang lai koe tid tix mai pa hoik kroh hu, pang nhu oi mai
         pang priem tak fit kroh hu heue.
         7 Rib riem pa kwah hawt rawm klawng Nilax mai pa kwah hawt dee sidah rawm klawng Nilax
         khankix mai can ceu pa hoik sum ti hawt klawng Nilax tak fit mai tak mawh pa phlu
         ti luan mai an tak ang lai koe pie tix bawg kawx heue.
         8 Pui pa sawg kax kawx tak koe krax laux rhawm, pui pa miiet kax ka daux rawm klawng
         Nilax, tak koe krax ngia mai kix pa ploi rub ka piang rawm khankix, tak khrup rhawm
         heue.
         9 Can pui pa yuh kaing shiah maox gan mai pui taing man mhawm tak mawh pa kaig tua,
         10 num riah nawh khankix tak mawh pa hoik yieh ti laux, pui yuh kaing pa koe ngawh koe
         jum khankix, kix tak laux rhawm heue.
         11 Simiang Zawna mawh pui pa yhot tete, pui koe pingnya cao tawx krax keud ka Pharaw
         mawh pa tawx krax keud pa vao heue, aux mawh pa koe pingnya, aux dawg mawh doeh simiang
         tom didix, kix chix ah nan ka Pharaw yuh ka mawx lie?
         12 Mawh koe kix dee mawx lie? Pui pa koe pingnya maix khankix koe dee mawx lie? Kieh
         kix krai ka maix daux yam in mai kieh kix tawng ka ceu pa hoik keud Siyiex cao kru
         naing raoma ti tieh feen ka piang meung Ejiptux heue.
         13 Siyiex Zawna hoik lih ti mawh pui pa yhot, simiang Nawpha kawx mawh pa hoik yaog
         ti kham pie lhien, kix hoik lud ka doeh ru pui Ejiptux khankix pa mawh cao pa kwang
         ka piang doeh kix heue.
         14 Siyiex hoik saux rhawm pa sivix sivuan pa lud ka daux sigreung nawh mai kix hoik
         yuh meung Ejiptux koe krax lud loe ka daux kaing jhaw yuh nawh khawmuik, awm goh pui
         pa yoek ka plai ka piang hao tix heue.
         15 Kaing mai sidax ang ah, pa mawh kak khaox jhie yaong ang ah mai pang priem ang ah,
         tak ang pon ti lih mawh tid tix son Ejiptux heue.
         16 Ka daux singaix an, pui Ejiptux khankix tak mawh pa awm bun mai tak koe krax lhat
         graung kheu jao chuh khawn taix Siyiex cao kru naing raoma ka piang kix heue.
         17 Haktiex Yudax mawh krax pa lhat meung Ejiptux kah heue. Pui ku kaux pa krai grawng
         an kix tak koe krax lhat graung ka daux tokaux cao nawh kheu jao krax pa keud pa sawn
         Siyiex cao kru naing raoma, ka pa hoik tat Nawh Cao ti deuh ka piang an heue.
         18 Ka daux singaix an, veng pa koe ka daux meung Ejiptux phwan veng, tak sikah lox ceu
         pui Khanan mai koe krax pa tiextu ka Siyiex cao kru naing raoma, veng an tix veng
         tak kok mawh veng Singaix heue.
         19 Ka daux singaix an ka daux sigreung meung Ejiptux, tak koe khu dee tan pa hoik yuh
         son Siyiex tix mu mai hawt mee haktiex nawh tak koe rong simaox lhak pa hoik sum son
         Siyiex tix mu heue.
         20 An tak mawh mhai rug ka son Siyiex cao kru naing raoma ka daux meung Ejiptux heue.
         Grawh grawng nawh, kix tak kok ka Siyiex kheu jao kham kix krax pa tuktiak pui tix
         mai Nawh Cao tak ploi cao taoh hoek ka kix tix kaux mai cao pa kied ting riang ting
         rao mai Nawh Cao tak deeh taoh ka kix heue.
         21 Khaix an pui meung Ejiptux tak mawh pa tawng ka Siyiex mai pui Ejiptux khankix kheu
         tawng ka Siyiex daux singaix an kix tak yuh krax tan pa appong mai krax pa krub heue.
         Kix tak yuh sijax mukheu ka Siyiex mai hawt ti yuh an heue.
         22 Siyiex tak ciyang ka meung Ejiptux, Nawh Cao ciyang mai deeh pai moi heue. Kix tak
         deeh tieh ti hoek ka Siyiex mai Nawh Cao tak nghiet ka lox pa rawg kix bwan mai pai
         kix moi heue.
         23 Ka daux singaix an, krax ting tak koe tix nyaing, jah khaing meung Ejiptux tom hoek
         ka meung Asurix mai pui Asurix khankix tak hoek ka daux meung Ejiptux mai pui Ejiptux
         khankix tak hoek ka daux meung Asurix mai pui Ejiptux khankix tak yuh kaing krub tau
         mai pui Asurix khankix heue.
         24 Ka daux singaix an, ceu pui Isarelax nabat loe meung tix meung rom tix mai pui Ejiptux
         mai pui Asurix khankix, kix loe meung tak mawh pa rom ti pon bwanson ka piang haktiex
         heue.
         25 Mawh pui pa sang nawb Siyiex cao kru naing raoma bwanson ka daux pa ah nin; "Ceu
         pui Aux Ejiptux mai ceu pui Asurix pa hoik cox khre Aux mai ceu pui Isarelax khankix
         pa mawh sinngao Aux kieh koe bwanson heue.

1 Ka daux num hoik ploi simiang meung Asurix Sogon ka cao giex kaing naing Tatan hu
         ka veng Ashadok mai nawh hoik puing veng Ashadok mai rhim ti teei veng an,
         2 Sivoe ka daux bawg yam an, Siyiex hoik sikah ka Isayax kawn simex Amok ah nin, "Hu
         mai peeik kraung ceep chee rhix khaing nyoi maix mai peeik kiep khaing caong maix
         heue. "Nawh hawt ti yuh awm an mai lai ling ti hu ka kaong mai bhang caong tix heue.
         3 Khaix an Siyiex ah nin, "Awm hoik lailing siliex Aux, pa mawh Isayax ti hu kakaong
         mai bhang caong tix loe num mawh son mhai rug mai krax pa daox am ka daux meung Ejiptux
         mai meung Ethiopiya;
         4 Awm an simiang meung Asurix tak giex ti phyawk pui Ejiptux khankix hu mawh pui giex
         pui laung mai pui Ethiopiya khankix mawh pui giex pui laung khawm pa iak pa ting mawh
         pa hu kakaong mai pa bhang caong tix mai pa ang kheem ang tawb ka beem kre tix khankix
         kieh meung Ejiptux koe krax kaig tua heue.
         5 Khaix an kix tak koe krax lhat graung mai krax kaig tua, ka pa een rhawm tix ka pui
         meung Ethiopiya, krax yaw rangdi tix ka pui meung Ejiptux heue.
         6 Ka daux singaix an can pui pa ot ka hawt rawm plak in mai kix tak ah nin, jhak heue,
         "An pa een ex rhawm tix mai ka dee to ex ti pon krax teem sonsang glawd khaing simiang
         meung Asurix mai ex tak sang pon ti glawd yuh ka mawx lie?

1 Grawng gumlox pa plak jhi ka daux tiagtu hawt rawm sigrit sigra awm tah bhaung keu
         kang lux khaing plak seh, mawh kheu nan an hoek khaing daux tiag mhaik khaing haktiex
         pa kied koe krax pa lhat kah heue.
         2 Mhai riang susai krax pa kha rhawm, hoik mawh pa plak jhi tix ka Aux heue. Pui pie
         lhien yuh krax pa pie lhien mai pui tud rhim yuh krax pa tud rhim heue. Pui haktiex
         Elam khankix eue, haok hu heue, pui haktiex Medi khankix eue, lai lawm ti deuh veng
         heue, Aux hoik yuh krax pa ngia kix grai khawmuik heue.
         3 Mawh kheu nan nyoi aux mawh pa hoik naog ka jhawm saux, krax saux krax ngia hoik
         giex ti deuh aux, awm krax saux krax ngia yam keh bun heue. Aux hoik kied sidaing
         saux tom ang lai pom mhong, aux hoik khrup rawm tom ang lai chix yaox heue.
         4 Rhawm aux hoik vung viang, krax lhat graung hoik glhat aux heue. Ponsawm pa gaux
         rhawm aux, Nawh Cao hoik tieh mawh krax lhat graung son aux heue.
         5 Kix hoik khan kheu pa ih mai deuh cao pa pau, kix ih mai nyaux heue. Pex pa mawh
         simiang khankix eue, yaog ti kaoh, kraix bee ka kraung plah tieb naing heue.
         6 Mawh kheu Siyiex ah nin ka aux, "Hu yuh ti deuh cao pa pau, kieh nawh pao tix krai
         can ceu pa yaox nawh heue.
         7 Nawh hoik yaox cub kru naing pa brug brung khankix tix brawm hoik tix brawm mai hoek,
         cub tab la mai cub tab ka la uk khankix hoek mai nawh nghiet ti yaox mhawm mhawm mai
         krax pa rien rhawm tix heue."
         8 Nawh yo lox tix sinum awm sivai sangsi ah nin, Simiang aux eue, "Aux cung ti pau
         sijheeng ka piang nyiex tab pau leeing singaix mai aux hoik ngawm ti ot ka dee pau
         tix leeing sawm heue.
         9 Jhak heue, cub kru naing pa brug brung khankix tix brawm hoik tix brawm hoik hoek
         heue. Nawh baox ah nin, veng Babulon hoik grhup mai hoik grhup, mai riang grang pa
         hoik saik tix mawh siyiex pa krub nawh khankix hoik cod hoik pot ka piang tiex heue.
         10 Glah dee pah aux nghox mai nghox pa koe piang glah khankix eue, gumlox pa hoik mhong
         aux khaing Siyiex cao kru naing raoma, pa mawh Siyiex ceu pui Isarelax, aux hoik pao
         ti krai ka pex heue.
         11 Grawng pa plak jhi ka piang haktiex Duma pui tix kaux khaing gawng Sirax kok yo ka
         aux ah nin; cao pau eue, daux ponsawm yuh ka mawx lie? Cao pau eue, daux ponsawm yuh
         ka mawx lie?"
         12 Cao pau deeh ah nin; plak ponngawb hoek phao mai plak ponbo kawx hoek phao heue.
         Phan pex sang chawk, chawk heue. Deeh ing mai deeh baox hoek heue.
         13 Grawng pa plak jhi ka piang haktiex Arebiya pex pa mawh cub pui Dedam pa kawn hu
         krax laux khankix eue, pex tak sang paung ti ot daux nong khaox pa koe ka daux haktiex
         Arebiya heue.
         14 Can pui pa ot ka daux haktiex Tema khankix eue, viex rawm hoek ka son pui pa simie
         ti nyaux rawm mai viex blah hu rieb ka kix pui to tua heue.
         15 Grawh grawng nawh, kix to tua tix glawd khaing lawm vaig mai khaing lawm vaig pa
         hoik lawd tix khankix, khaing ak pa hoik vaik tix mai khaing krax pa lhat graung ka
         naing heue.
         16 Siyiex ah nin ka aux, ka daux tix num, awm pa hoik simin, num pa cang pa caing pui,
         min pakngai veng Keda khawmuik tak grai,
         17 mai pui naing ak pa kawn deuk an mai pui pa kied ting riang ting rao ceu pui Keda
         khankix tak mawh pa tux hu heue. Grawh grawng nawh, Siyiex ceu pui Isarelax hoik ah
         ti deuh yuh nan heue.

1 Grawng riang susai pa plak jhi ka daux lung pa ting mawh nin mawh kheu patix pa kieh
         pex khawmuik haok ka piang braux nyiex lie?
         2 Maix pa naog ka lox sinum, pa mawh veng pa lawh maw mai veng pa koe krax gaux rhawm
         an eue, pui maix pa yum khankix ang tie mawh pa pah tix yum ka vaig mai ang tie mawh
         pa yum ka daux biang puing naing heue.
         3 Simiang maix khankix hoik to tau mai paox tix kix hoik mawh pa giex ka pui naing
         ak khankix heue. Can pui pa hoik yaox tix ka daux maix khawmuik, mawh pa hoik phyawk
         tix tan, viang kix mawh pa hoik to dee singai kawx heue.
         4 Mawh kheu nan, aux ah nin, veeh ngai tix, paw jhak ka aux, aux tak sang yiiem sigrien
         sigre, paw sau riang tix sang yuh krax pa khu rhawm aux, kheu jao krax pa laux leeing
         kawn bun ceu pui aux khankix liak!"
         5 Mawh kheu singaix pa kieh Siyiex cao kru naing raoma pa koe ka daux lung riang susai
         pa mawh krax pa kha rhawm mai krax pa duk dig mai krax pa sivix rhawm rhi mai krax
         pa yieh ti tik guh veng khankix mai lox pa riag yo kix hoik hoek tom piang gawng heue.
         6 Ceu pui Elan kawg ti viex mawk te, tau mai pui naing ling lawx khankix mai khawm
         pui naing brung mai ceu pui Kirax hoik yah ti deuh kraung naing pa tieb tie tix heue.
         7 Daux lung pa kied sidaing mhawm maix hoik naog ka ling lawx pui naing khankix mai
         pui naing brug brung tak sang deuh tab sivoe diang siviex veng heue.
         8 Nawh hoik plak ti tik pa tiebtie haktiex Yudax mai maix jhak ka daux nyiex haw daux
         nong dee deuh ka kraung naing tix singaix an heue.
         9 Maix tak yaox krax pa laux leeing veng Davit tom nie mai maix hoik khrawm ti deuh
         rawm pa koe daux dung ka greem khankix tau heue.
         10 Maix simin ti yaox lhang nyiex Yerusaliem mai khawm nyiex pa hoik yuh laux leeing,
         sonsang deeh cox guh veng heue.
         11 Maix baox yuh rawm dung koe tix mu daux sinax guh veng ra mu son sang rhawm rawm
         pa kaoh daux dung prim heue. Viang mawh nan maix ang tie jhak ka cao pa phan pa deuh
         nawh mai maix ang tie koe krax nab yam ka Nawh Cao, pa hoik yuh ti deuh grang pakpeung
         nawh tom yam an didix heue.
         12 Ka daux singaix an Siyiex Cao kru naing raoma hoik kok yo son krax yiiem mai son
         krax pa kha rhawm mai sonsang khlao hauk kaing mai sonsang ceep tix ka chee rhix heue.
         13 Jhak heue, kix yuh krax pa gaux rhawm mai pah mawie mai pah yung mai ih nex mawie
         mai nyaux rawm plix siiet khankix, "Kieh ex ih mai nyaux heue. Daux pasax ex tak yaox
         ti yum heue."
         14 Siyiex Cao kru naing raoma plak jhi gumlox ka daux yhaok aux ah nin, phimap phighram
         pex ang pon tix luan tom sidah yum pex, Siyiex Cao kru naing raoma ah nin heue.
         15 Siyiex Cao kru naing raoma ah nin, hu mai krai ka Shebanax cao pa priex kraung ka
         krao piang nyiex haw heue.
         16 Mawh yuh maix patix tin mai mawh koe maix pui mawx tin maix lai chix saik simeeig
         tin? Pa saik ti deuh simeeig son tokaux cao tix ka piang dee lhaong, pa saik dee sang
         deuh tokaux cao tix ka daux rang lie?
         17 Jhak heue, pui pa ting riang, Siyiex tak reu ti tik maix tete mai tak jhawp ti giex
         maix tete heue.
         18 Nawh Cao tak bang lia maix tete mai pluk pliak maix jee jee blaong blaong awm plix
         pa lawm le, ka daux haktiex dee pa kied vieh va heue. Maix tak yum tan mai min pakngai
         pa koe ling lawx naing brung maix khankix tak mawh pa kaig pa tua nyiex ma cao simiang
         maix tan heue.
         19 Aux tak teei ti tik ara maix mai grheu maix lih khaing dee ot maix heue.
         20 Ka daux singaix an mai Aux tak kok siliex Aux Eliakim kawn simex Hilakhi hoek,
         21 tak tawx nawh ceep sibex dhah maix, mai kieh nawh nhawt nyoi tix koe riang rao ka
         maox rawd nyoi maix, ap ti tawx beeh glawm maix ka daux tawm taix nawh, nawh tak mawh
         keeing ka can pui pa ot ka daux veng Yerusaliem mai ka nyiex ma ceu pui Yudax khankix
         heue.
         22 Aux tak deuh jiak saw siviex nyiex ma simiang Davit ka piang klip nawh heue. Nawh
         paoh mai ang koe pui pon nyeep, nawh nyeep mai ang koe pui pon paoh heue.
         23 Aux tak deuh nawh kaux awm jim ka dah dee kaux cong tix dah mai nawh tak mawh dang
         ngeung min pakngai ka daux nyiex ma keeing nawh heue.
         24 Min pakngai nyiex ma keeing nawh khankix, pa mawh kawn praix khawm doeh ceu cat kix
         mai kraung pa shiao mai aw klong, can pa iak, jah khaing klong tom hoek ka singiien
         rawm kix tak preue ti deuh ka piang nawh khawmuik heue.
         25 Siyiex cao kru naing raoma ah nin ka daux singaix an, jim pa hoik deuh tix kaux ka
         daux dee pa kaux cong an, tak mawh pa hoik toek tix mai mawh pa hoik kid ti goh mai
         beeh cien pa hoik preue ka piang an, tak mawh pa kid ti tik heue. Siyiex hoik ah ti
         deuh yuh nin heue.

1 Grawng pa plak jhi ka veng Turux mawh nin, pa mawh cub reu ting veng Turux khankix
         eue, koe krax ngia krax ngheeik, grawh grawng nawh, an mawh pa hoik laux hoik leeing,
         tom ang nyiex ot mai dee bang reu ting khankix lai koe heue. In mawh satang pa mhong
         khaing meung Khiten heue.
         2 Can pui pa ot hawt baoh praok rawm sigrit sigra, pa mawh cao lai cao geu veng Sidon
         pa tiang ti hoek khaing plak rawm sigrit sigra pa hoik mawh pa grum naog khankix eue,
         kieh ot yiien yawg tix heue.
         3 Keun pa pon maix khaing simie si-un khaing rawm klawng Shihawrax mai plix nghox koi
         hawt rawm klawng Nilax khankix, maix mawh cao lai geu son meung haktiex khankix heue.
         4 Veng Sidon eue, koe krax kaig tua ka liak! grawh grawng nawh, rawm sigrit sigra pa
         ting hoik ah lox tix, riang rao rawm sigrit sigra ah nin aux ang sax yuh kaing mai
         ang sax keh kawn mai aux ang sax eei pui awn ju khankix mai ang sax priex kawn bunkrih
         ting heue.
         5 Yam hoek grawng lox satang an ka meung Ejiptux, kix tak baox koe krax pa khi rhawm
         ka grawng satang veng Turux heue.
         6 Tiang tix hu ka plak toi veng Tasux! pex pa ot hawt baoh praok rawm sigrit sigra
         khankix eue, koe krax ngia krax ngheeik heue.
         7 In mawh veng pa gaux rhawm pex mai mawh pa pang ti deuh tom yam jah dix, caong nawh
         hoik viex nawh hu pan hu peung dee singai lie?
         8 Mawh pui mawx pa hoik teei ti priex krax pa keud pa sawn in ka veng Turux mawh veng
         pa chix tawx mhok khri min plakngai, cao lai geu nawh khankix mawh pui pa ting lhaong
         ka piang haktiex heue. Mawh pui mawx pa keud pa yuh nin ka piang veng Turux lie?
         9 Mawh Siyiex cao kru naing raoma pa hoik keud hoik sawn ti deuh, sonsang kieh min
         pakngai pui pa ting rhawm ca nyhau khankix koe krax kaig tua mai sonsang kieh min
         pakngai pui pa ting lhaong ka piang haktiex hoek ka daux krax pa yeen tiiem heue.
         10 Kawn bun veng Tasux eue, deeh ing tah hu ka haktiex maix awm rawm klawng Nilax, maox
         rawd nyoi riang rao maix ang lai baox koe heue.
         11 Nawh Cao hoik nyeu taix tix ka piang rawm sigrit sigra, Nawh Cao hoik yung yang meung
         haktiex khawmuik heue. Siyiex hoik tawx gumlox ka piang meung Khanan, sonsang yuh
         laux leeing ka dee pa kaux cong nawh khankix heue.
         12 Nawh Cao baox ah nin maix pa mawh kawn bun krih veng Sidon pa hoik yaox krax pa kha
         rhawm eue maix tak lai baox koe krax gaux rhawm heue. Kaoh mai tiang ti hu ka haktiex
         Saiprat maix tak ang lai baox yaox ti koe krax pa laux lee tix tan heue.
         13 Jhak ti yaox ka haktiex ceu pui Khaladie khankix liak! ceu pui an hoik mawh pa ang
         sax koe tom yam an heue. Haktiex an mawh pa hoik pang simiang haktiex Asurix ti deuh
         son pui pa ot daux tiagtu heue. Kix hoik deeh sum nyiex tab lhaong nawh khankix, kix
         hoik kieh nyiex haw simiang nawh khankix, hoek daux krax pa laux leeing khawmuik heue.
         14 Pex pa mawh cub reu sang phaw veng Tasux khankix eue, koe krax pa ngia pa ngheeik
         heue. Grawh grawng nawh, dee pa kaux cong maix hoik mawh pa laux leeing heue.
         15 Ka daux singaix an, veng Turux tak mawh pa piawm atixgliah num, awm koe baux ju simiang
         tix kaux heue. Yam hoik sidah atixgliah num, an tak mawh pa lih ti koe ka veng Turux
         awm pa koe ka daux lai rhax bun coh kaux heue.
         16 Maix pa mawh bun coh kaux pa hoik piawm tix eue, teei ting hu lailing ka daux veng,
         kieh lox rhax mawh pa mhawm, rhax lai tom nie, sonsang deeh kieh pui doh keud ka maix
         heue.
         17 Khaix hoik sidah atixgliah num, Siyiex tak deeh kia ngien ka veng Turux, nawh tak
         sang deeh pon ka ngawh rao, yuh lai geu tau mai meung haktiex pa koe ka piang ca haktiex
         heue.
         18 Rao pa pon nawh mai ngawh pa pon nawh khankix, tak mawh pa tang gwieh ti deuh son
         Siyiex, an tak ang pon ti mawh pa priex tix awm sinngao mai ang pon ti kieh mawh pa
         khrawm ti deuh heue. Grawh grawng nawh, rao pa pon nawh tak mawh son pui an kix pa
         ot sivoe Siyiex, sonsang ih tom sak mai sonsang ceep kraung pa kaux heue.

1 Jhak heue, Siyiex yuh haktiex mawh pa yi mai yuh an mawh dee pa riem mai pluk pliak
         ti tik pakpeung nawh mai prung prang pui pa ot ka daux nawh khankix heue.
         2 Yam an pui khankix koe yuh ka mawx cao giex kaing li kawx koe yuh nan, mai siliex
         koe yuh ka mawx cao simiang kawx koe yuh nan, mai cao siliex bun koe yuh ka mawx miex
         cao nyiex kawx koe yuh nan, mai cao pa liag koe yuh ka mawx cao coh kawx koe yuh nan,
         mai cao pa tawx ceuk koe yuh ka mawx cao pa koe ceuk kawx koe yuh nan, mai cao pa
         tawx koe yuh ka mawx cao pa ih rao mau kawx koe yuh nan heue.
         3 Haktiex tak mawh pa yi khawmuik mai pa hoik riem pak lawg, mawh kheu Siyiex hoik
         ah ti deuh gumlox in heue.
         4 Meung haktiex koe krax khi rhawm mai grai hu heue. Haktiex koe krax iak riang mai
         grai hu heue. Ceu pui pa ting min pakngai ka piang haktiex khankix koe krax iak riang
         heue.
         5 Meung haktiex hoik seeing brai greem pui pa ot ka piang nawh khankix heue. Mawh kheu
         hoik lheu kix ka gumlox beenli mai hoik tieh kix ka lox tat jhawm prawng mai hoik
         yieh ti tik gumlox sijax mukheu leeing ju heue.
         6 Mawh kheu nan krax pa jhax lawg hoik bleet ti ih ka meung haktiex mai can pui an
         kix pa ot ka daux an hoik lih ti koe phimap mai ngu hoik gleeing pa ot ka piang haktiex
         mai pui pa kawn deuk an kix tak koe ceeix ngie heue.
         7 Rawm plix siiet pa khraox koe krax khi rhawm, nhu plix siiet koe krax iak riang,
         can pui pa koe krax gaux rhawm khankix sang koe krax ngia ngheeik heue.
         8 Lox ting plah khaox pa nyawm ti nghiet mai lox kraung kawx hoik yiien, lox sinum
         pui pa gaux rhawm kawx hoik sidah, lox gaux rhawm ting vawk kawx hoik yiien heue.
         9 Kix tak ang lai yaox ti nyaux rawm plix siiet tau mai ah tix lai rhax, pui pa nyaux
         plai khiien khankix tak mawh pa song ka kix heue.
         10 Veng pa hoik yi hoik riem mawh pa hoik yieh laux, nyiex ku nyiex mawh pa hoik nyeep
         tix, son ang pui tix kaux kawx lai pon ti laig ka daux heue.
         11 Lox riag hawt krax kheu ang rawm plix siiet lai koe, krax gaux rhawm khankix khawmuik
         mawh pa hoik grai daux pa faik, lox nyawm rhawm meung haktiex mawh pa hoik yiien hu
         heue.
         12 Ka daux veng hoik mawh pa yiien pa riem mai siviex veng mawh pa hoik tawk tix laux
         leeing heue.
         13 Yam tak sang koe krax pa awm an ka daux sigreung haktiex daux sinax pui khankix,
         tak mawh awm pa vung viang ka khaox Sanlon mai awm plix siiet pa kawn deuk khaix pieh
         heue.
         14 Kix yaog lox tix mai kix ah lai rhax, son min sibrawm krax kwang Siyiex, kix tak
         yo lox tix ting khaing plak rawm sigrit sigra heue.
         15 Mawh kheu nan, yaog yaw min Siyiex ka plak lih singaix mai ka min ceu kaux Siyiex
         ceu pui Isarelax khankix ka hawt baoh praok haktiex rawm sigrit sigra khankix heue.
         16 Kieh min pakngai koe ka cao pa rahsee, ex hoik mhong lox lai rhax khaing dee sidah
         haktiex ah nin, viang mawh nan, aux ah nin ka heue. Aux mawh pa hoik laux leeing mai
         hoik laux hoik leeing heue. Aux koe krax kha rhawm heue, pui pie lhien khankix yuh
         krax pie lhien mai pui pie lhien khankix yuh krax pa kied pie lhen heue.
         17 Pui pa ot ka piang haktiex eue, krax lhat graung, prai pa taong daux tiex mai kie
         pa taong khankix, hoek ka maix heue.
         18 Ka pui pa to khaing lox sinum krax pa lhat graung, tak rau ka daux tiex, mai pui
         pa deeh lih khaing daux tiex tak mawh pa krix ka daux kie heue. Mawh kheu daux siviex
         iak khankix khaing ka piang raoma hoik baoh mai num riah haktiex khankix hoik yung
         yiang heue.
         19 Meung haktiex hoik bih hoik grhup, meung haktiex hoik bhieh hoik laux mai meung haktiex
         hoik yung yiang tix sigren sigre heue.
         20 Haktiex tak sang goh jee goh blaong, awm pui pa yoek ka plai mai tak sang vuh vied
         jee blaong tix awm bang eue, krax pa lud nawh mawh pa cien ka piang nawh mai tak sang
         goh mai ang lai pon deeh kaoh heue.
         21 Ka daux singaix an, Siyiex pa ot ka dee pa lhaong, tak ciyang ka pui pa ot dee lhaong,
         pa mawh pui pa ting lhaong khankix mai khawm ka simiang haktiex pa koe ka piang haktiex
         heue.
         22 Kix tak sang mawh pa khrawm tix tau, awm hoik kraix khrawm pui pa laig daux thawng
         khankix ti ot ka daux tiex mai tak sang mawh pa laung tix ka daux thawng heue. Khaix
         hoik luan singaix an kix tom nie, kix tak sang mawh pa yaox tix chawk cheng heue.
         23 Khaix an khix tak mawh pa laux pakngai mai singaix tak mawh pa koe krax kaig tua,
         mawh kheu Siyiex cao kru naing raoma tak kwang ka piang gawng Zion mai Nawh Cao tak
         koe min pakngai ka plak sivoe kuad song khankix ka daux veng Yerusaliem heue.

1 Siyiex eue, Maix mawh Siyiex aux, aux tak sang yaog min bwan Maix, aux tak sang yaog
         yaw min ceu kaux Maix, kheu mawh Maix pa hoik yuh ceu pa daox am, krax keud krax sawn
         Maix tom yam jah dix ang tieh loh tix, mawh pa kaux sijax heue.
         2 Maix hoik kieh veng mawh pum tiex tug, kieh veng pa kaux cong mawh pa laux leeing,
         kieh nyiex simiang pui haktiex tang dah khankix ang lai pon ti deeh mawh veng khaix
         in, an tak ang lai mawh pa deeh cox ti sum heue.
         3 Mawh kheu nan ceu pui pa koe riang rao khankix, tak yaog yaw ka Maix, veng dee ot
         ceu pui pa koe krax lhat khankix, tak koe krax lhat graung ka Maix heue.
         4 Grawh grawng nawh, Maix hoik mawh dee een rhawm son pui pa hot pa shia mai dee een
         rhawm ka son pui pa cud cha yam koe krax khi glawh, mawh dee mox yam phlu bhaung ting
         lhiex ting mai mawh veei pa tieb tie yam hax koek, grawh grawng nawh, krax pa song
         rhawm pui pa koe krax lhat graung ka khankix, mawh pa awm phlu bhaung ting lhiex ting
         ka ding heue.
         5 Maix tak kieh lox sinum pui tang ceu khankix yiien hu awm pa hax koek ka dah dee
         pa kroh, awm grai paiawm ka hax koek, lox lai rhax pui pa koe krax lhat graung ka
         khankix, tak mawh pa grai hu heue.
         6 Ka piang gawng in, Siyiex cao kru naing raoma tak sang yuh pawie khan kheu pa ih,
         ceu pa nyawm pa tie son pui khawmuik mai krax khan kheu pawie rawm plix siiet ceu
         pa prim khaing ceu pa kluing pa bee khankix pa naog ka gua bee si-ang mai khaing rawm
         plix siiet pa ciied tix mhawm mhawm khaing rawm plix siiet pa prim khankix heue.
         7 Ka piang gawng in Nawh Cao tak sang yuh laux leeing ka ceu pa kheem ka pakngai pui
         khankix mai man tieb pa hoik lhop tix ka piang ceu pui khankix heue.
         8 Nawh Cao tak sang bleet ti ih krax yum leeing ju mai Siyiex tak awt ti tik rawm ngai
         khaing pakngai pui khankix heue. Nawh Cao tak teei lox salao pa koe ka ceu pui Nawh
         Cao khankix hu khaing piang haktiex khawmuik heue. Grawh grawng nawh, Siyiex hoik
         ah ti deuh yuh nin heue.
         9 Ka daux singaix an, kix tak sang ah nin jhak heue, in mawh Siyiex ex, pa krox jun
         ex, Nawh Cao tak sang taoh ex heue. In mawh Siyiex, pa krox jun ex, ex tak sang koe
         krax gaux rhawm ka daux bwanson krax pa taoh Nawh Cao heue.
         10 Grawh grawng nawh Siyiex tak sang deuh taix tix ka piang gawng in mai Nawh Cao tak
         sang dig meung Mawbax ka greem tix awm dig brex nghox ka daux dung phon heue.
         11 Nawh Cao tak nyeu taix tix ka daux sigreung kix, awm pui pa loe rawm tix kaux mai
         Nawh Cao tak yeen tiem ka krax pa ting rhawm ca nyau kix mai krax pa vao jhawm pa
         yuh kix ka taix tix heue.
         12 Nyiex tab dee lhaong pa tieb tie guh veng pex khankix, Nawh Cao tak yieh laux mai
         rau nawh lih mawh pa tiiem mai viex nawh hoek ka piang tiex mai rau ti tik ka daux
         phawng tiex heue.

1 Ka daux singaix an, lai rhax in tak sang mawh pa rhax tix ka daux meung Yudax ah
         nin, ex hoik koe veng pa kaux cong, Siyiex tak sang yuh ti deuh bwanson krax taoh
         pa mawh guh veng khankix mai son pa tieb tie naing khankix heue.
         2 Siviex veng khankix, sonsang kieh ceu pui pa rahsee mai pa kaux sijax khankix laig
         heue.
         3 Ka pui pa deuh rhawm tix ka Maix, Maix tak priex nawh ka daux krax pa nhim, mawh
         kheu nawh een rhawm tix ka Maix heue.
         4 Een rhawm tix ka Siyiex leeing ju, mawh kheu Siyiex, mawh dee een rhawm pa kaux leeing
         ju heue.
         5 Nawh Cao kieh pui pa ot ka dee lhaong khankix rau ka dee tiiem, veng pa ting lhaong,
         Nawh Cao yieh laux yeen tiem tom hoek ka tiex, Nawh Cao kieh nawh rau tom hoek ka
         daux phawng tiex heue.
         6 Nawh tak kham krax pa dig ka caong, pa mawh caong pui pa hot pa shia mai caong pui
         pa cud cha khankix tak dig ti hu piang nawh heue."
         7 Daux krax hu pui rahsee mawh pa rahsee heue. Siyiex pa kied rah kied see eue, Maix
         hoik cox krax hu pui pa rahsee sidawng heue.
         8 Siyiex eue, ka daux krax prawng ciyang Maix khankix, ex hoik krox jun ka son Maix
         heue. Krax pa koe rhawm rhi yix, mawh son ceu kaux Maix mai son krax pa doh keud ka
         Maix heue.
         9 Yam ponsawm, rhawm rhi aux sawg ka maix, yam ponngawb khwan aux sawg ka Maix heue.
         Mawh kheu yam ciyang Maix ka piang haktiex, can pui pa ot ka piang haktiex khankix,
         tak sang gau grawng krax pa rahsee heue.
         10 Viang bwanson mawh pa hoik yuh tix ka pui pa caox caig kawx, nawh tak ang lai gau
         ti tawng krax pa rahsee heue. Ka daux haktiex koe krax pa rahsee kawx, nawh tak yuh
         krax pa ang rahsee mai tak ang lai koe krax jhak ka min sibrawm kwang Siyiex heue.
         11 Siyiex eue, viang Maix hoik yaog taix ix kawx, kix ang cu ti jhak ti simi, viang
         mawh nan, kix tak yaox mai koe krax kaig tua, ka hoik koe rhawm rhi Maix ka pui khankix;
         ngu tak sang gleeing ti tik ka pui koeng Maix khankix heue.
         12 Siyiex eue, Maix tak sang tawx krax pa nhim ka son yix, grawh grawng nawh, Maix hoik
         yuh ti tawx kaing yix khawmuik ka daux yix heue.
         13 Siyiex eue, lheu khaing Maix simiang tang kaux hoik koe krax pa kwang ka piang yix,
         viang mawh nan, yix tak yuh krax yaogyaw ka ceu kaux Maix nong nong heue.
         14 Kix hoik yum mai ang lai deeh kaoh im, kix hoik ot daux simeeig mai ang lai pon tix
         deeh kaoh, mawh kheu Maix hoik ciyang ka kix mai hoik yuh kix laux leeing mai hoik
         yuh min ceu kaux kix grai grup heue.
         15 Siyiex eue, Maix hoik kieh ceu pui khankix pre haoh hun heue. Kheu hoik yuh Maix
         ceu pui, pre haoh hun, Maix hoik ting min pakngai kah mai hoik kieh mee haktiex Maix
         vieh va kah heue.
         16 Siyiex eue, ka daux krax pa kha rhawm, kix hoik greed tix hoek ka Maix, kix hoik
         viex rhawm rhi tix rawg bwan, yam hoek krax pa sidiex gau Maix ka piang kix heue.
         17 Awm saux bun koe kaux yam dex sang keh kawn tix mai nawh riag yo kheu saux tix, Siyiex
         eue, yix hoik ot ka plak sivoe ngai Maix awm an heue.
         18 Yix hoik sax koe kaux mai hoik kham krax saux krax ngia kawx yix hoik awm pa keh
         bhaung heue. Yix ang sax yuh krax taoh pie tix ceu kawx ka piang haktiex mai can pui
         pa ot ka piang haktiex khankix ang nyang bax goh heue.
         19 Pui yum cie Maix tak deeh im ju mai tokaux yum kix kawx deeh kaoh heue. Pex pa ot
         ka daux phawng tiex khankix eue, siduad mai ah lai rhax heue. Grawh grawng nawh, rawm
         ciex Maix, mawh pa awm rawm ciex pa koe ka piang rib mai haktiex tak deeh plih pui
         yum lih heue.
         20 Pui aux khankix eue, hoek heue, laig ka daux lawg plak daux pex mai nyeep ti deuh
         siviex pex heue. Mox tokaux cao pex been tivud ticu, tom hoik luan krax song rhawm
         Nawh Cao heue.
         21 Grawh grawng nawh, jhak heue, Siyiex lih hoek khaing dee ot Nawh Cao sonsang ciyang
         ka can pui pa yuh phimap phighram ka piang haktiex heue. Haktiex tak paoh ti jhi nham
         pui ka Nawh mai tak ang lai kheem ti mox pui pa pah tix yum ka daux Nawh Cao tix bawg
         heue.

1 Ka daux singaix an Siyiex tak teei vaig lawm pa kaux cong Nawh Cao pa ting mai pa
         koe riang mai ciyang ka siuing Levitan (Goe rawm) pa phai hu mai siuing Levitan pa
         kawk vawk tix mai Nawh Cao tak sang pah siyawng pa ot ka daux rawm sigrit sigra heue.
         2 Ka daux singaix an, rhax lai ka son Nawh, pa mawh grawng sipeem plix siiet pa koe
         rawm plix siiet kah heue.
         3 Aux pa mawh Siyiex pau rien nawh, Aux see rawm ka nawh ku bawg yam, son ang pui lai
         pon chuh ka nawh pie tix kaux kawx Aux pau rien nawh ku singaix heue.
         4 Krax song rhawm Aux ang lai koe, mawh pui mawx pa hu deuh yeem kat heeik mai pang
         kat lawm khankix ka plak sivoe Aux ka daux biang naing lie? Aux tak hu laig ti puing
         ka kix Aux tak sang gleeing ti tik kix tau ka ngu heue.
         5 Phan ang mawh nan, kieh nawh een rhawm tix ka riang rao Aux, sonsang yuh nawh paox
         pie mai Aux mai nawh tak yuh paox pie tau mai Aux heue.
         6 Ka daux singaix khaix in sax num riah Yakop tak sau tix kaux cong, ceu pui Isarelax
         khankix tak glaoh mai pruh tai tix mai naog yuh ka piang haktiex ka plix tix heue.
         7 Mawh hoik sax sivied Nawh Cao ka ceu pui Isarelax khankix, awm hoik sax sivied Nawh
         Cao ka pui an kix, pa hoik sivied ka nawh lie? Phan ang mawh nan, mawh hoik sax pah
         Nawh Cao kix yum, awm krax pah pui an kix, pa hoik sax pah ka nawh lie?
         8 Ka daux pa ploi Maix kix luan dee singai, mawh krax pa simah simiang tau mai kix
         ceeix khaing, Nawh Cao gah ti tik kix ka bhaung pa kied ting Nawh Cao ka daux singaix
         phlu bhaung plak lih singaix ti hoek heue.
         9 Mawh kheu nan phimap phighram ceu pui Yakop tak mawh pa pon krax pluat ploi mai in
         mawh bwanson pa viex luan ka phimap phighram nawh, yam yuh nawh lon simaox khu dee
         tan khankix, awm simaox ceed pa hoik tawk tix phawng, tom ang riang rao pa mawh khaox
         Asherax khankix mai khu dee tan nyawng bhawng lai pon ti kaoh cung heue.
         10 Viang mawh nan veng pa kaux cong an, tak mawh pa yiien hu pui, dee ot dee koe khankix
         mawh pa tik pa vud tix mai pa hoik prah tix awm daux tiagtu heue. Kawn mawie iak tak
         rhiex ka dee an mai noi tix ka dee an mai ih ka nyoig khaox heue.
         11 Yam hoik kroh hu kak khaox, kix tak mawh pa raig ti tik, bun tak hoek mai keeig an
         kix ka ngu, grawh grawng nawh, an mawh ceu pui pa ang koe krax tawng heue. Mawh kheu
         nan, Nawh Cao pa hoik phan ti deuh kix, tak ang lai koe krax pa caux rhawm ka piang
         kix mai Nawh Cao hoik yuh kix koe pakpeung, tak ang lai jhi bwanson tix ka piang kix
         heue.
         12 Pex pa mawh ceu pui Isarelax khankix eue mai hoek ka daux singaix an, Siyiex tak
         khrawm ti teei plix khaox Nawh khankix, jah khaing ka rawm klawng ting Yupharetix,
         tom hoek ka rawm klawng iak Ejiptux mai pex tak mawh pa kraix khrawm tix heue.
         13 Ka daux singaix an tak phlu lox teettawng pa ting sinum mai kix pa tak sang grai
         grup ka daux haktiex Asurix khankix mai kix pa hoik tik vud tix ka daux meung Ejiptux,
         tak bleeh tix hoek mai kix tak krup Siyiex ka piang gawng singax singeh pa koe ka
         daux veng Yerusaliem heue.

1 Kieh krax kha rhawm koe ka pui ceep mhok khri pa ting rhawm ca nyhau, pui Epharem
         pa pleeng tom yoek ka plai mai ka min pakngai mhawm grang pa fit awm pruh tai, pa
         ot ka choek gawng daux lung pa mawh pui pa chax nie luan yoek ka rawm plix siiet.
         2 Jhak heue, Siyiex koe pui tix kaux pa ting riang mai pa ting siawp, awm bhaung ting
         lih pre, pa mawh bhaung ting pa yuh krax laux leeing, awm kheem rawm ting mai pa tak
         sang viex rau ka piang tiex ka plawng taix tix.
         3 Pui ceep mhok khri pa ting rhawm ca nyhau pui Epharem pa pleeng tom yoek ka plai
         tak dig kix ka greem caong,
         4 min pakngai mhawm grang pa fit awm pruh tai, pa ot choek gawng daux lung, awm plix
         ruh liang ti plix sivoe rung praix, yam yaox pui ka mai teei ti ih yam hoek ka daux
         taix nawh.
         5 Ka daux singaix an Siyiex Cao kru naing raoma tak mawh mhok khri min pakngai mai
         mhok khri pa mhawm grang ka pui pa kawn deuk ka pui Nawh Cao,
         6 Mawh khwan pa rahsee ka nawh cao ngawm ti prawng ca mai mawh riang rao ka pui pa
         pheet tix puing pui koeng tom hoek ka diang siviex.
         7 Kix hoik lud kheu rawm plix siiet mai lud krax kheu plai khien, cao giex kaing li
         mai cao jhai khankix hoik pleeng tix ka rawm plix siiet mai hoik lud kheu plai khien
         mai hoik lud loe ka gumlox pa plak jhi kieh yaox mai kix sideeing ti goh ka krax prawng
         ca.
         8 Peen sawm khankix hoik naog ka hao mai hoik seeing ku sidah.
         9 Nawh tak gau ti tawx pingnya ka pui mawx, nawh tak sigrhah pui mawx tawng ka grawh
         grawng, mawh gau ka pui prah teeih mai ka pui pa teei khaing naok miex nawh lie?
         10 Gumlox pingnyap baox ka piang gumlox pingnyap mai gumlox pingnyap ka piang gumlox
         pingnyap, tix grawng rhoi baox ka piang tix grawng rhoi mai grawng rhoi ka piang grawng
         rhoi tin ceeix mai tan ceeix.
         11 Nawh Cao tak teei jheeh pui kle, dak pui pheem mai sidiex ka pui in khankix,
         12 Nawh Cao ah nin ka kix, in mawh ceu pa laux lee tix, pa sang kieh pui pa taug pa
         mao laux lee tix mai in mawh pa nyawm rhawm, viang mawh nan kix ang lai nghiet kah.
         13 Mawh kheu nan gumlox Siyiex hoik koe ka piang kix awm in, gumlox pingnyap baox ka
         piang gumlox pingnyap mai gumlox pingnyap ka piang gumlox pingnyap, grawng rhoi baox
         ka piang grawng rhoi mai grawng rhoi ka piang grawng rhoi, tin ceeix mai tan ceeix,
         yam hu kix goh dang riex, hoik pot, hoik krix daux kie mai pon giex kah.
         14 Mawh kheu nan pex pa mawh pui ot ka veng Yerusaliem pa chix naknon ang koe ceu eue,
         nghiet ka gumlox Siyiex.
         15 Mawh kheu pex hoik ah nin, yix hoik yuh sijax mukheu tau mai krax yum mai yuh paox
         pie tau mai meung yum, yam hoek kheem pa kha rhawm tak ang hoek ka yix, yix hoik een
         rhawm ka pie lhien mai hoik mox tix ka ceu pa giex going.
         16 Mawh kheu nan Siyiex ah nin, "Jhak heue, Aux hoik deuh lon simaox ka piang gawng
         Zion son riah jaong num, pa mawh lon simaox pa hoik cheuk cheu ti yaox mai pa mawh
         riah jaong num ka daog pa kaux cong, simaox pa koe ngawh jum mai pa mawh kaing ka
         daog, can pui pa een rhawm ka lon simaox an tak ang lai nied ti ki.
         17 Aux tak yuh pa rahsee kieh mawh maox pa tiag mai yuh pa mawh meh kieh mawh kla maox
         pa tiag. Mu pre tak kieh pa caox caig laux leeing mai rawm tak kheem ka dee mox kix
         tix.
         18 Sijax mukheu yuh pex tau mai krax yum, tak laux leeing mai pa khaw rhawm maix ti
         yuh paox pie tau mai meung yum, tak ang kaux cong, yam hoik luan krax kha rhawm an
         mai an tak dig ka pex.
         19 Yam hoek an ku bawg, an tak teei pex hu, mawh kheu an tak hoek ku ngawb, ku singaix
         jheung jheung, yam hoik tawng ka an tak lih mawh ceu pa yaoh pa lhat.
         20 Mawh kheu ngaing ku it, ang lai kub nyat tix kah, mai prux lhop kawx mawh pa sikhawp
         ang lai kub lhop tokaux tix kah.
         21 Mawh kheu Siyiex tak yaog ti kaoh awm pa hoik lih mawh ka piang gawng Perazem, Nawh
         Cao tak song rhawm, awm pa hoik lih mawh ka daux lung Gibaong, sonsang pon yuh Nawh
         Cao kaing jhaw tix, kaing jhaw Nawh Cao mawh pa daox am, sonsang pon yuh ka kaing
         jhaw Nawh Cao mawh pa daox deng ka.
         22 Yam in paw yuh ti mawh pui pa ang koe cee koe cak, phan yuh nan, lhat krax mat krax
         lheut lang teung kin ka pex. Mawh kheu aux hoik mhong khaing Siyiex, pa mawh Siyiex
         cao kru naing raoma, tak yuh haktiex laux leeing khawmuik.
         23 Daong yhaok tix mai nghiet ka lox aux, nghiet mai priex ka lox aux.
         24 Pui thai kaung thai leeing singaix sonsang sum tix simie lie? Mawh toi nawh lon tiex
         ku jheeng lie?
         25 Khaix hoik khre yuh nawh kaung an mhawm mhawm, mawh ang nawh rhuat simie taux ki
         mai simie taux kila mai sum simie nghox ca tia mawx tia an mai sum nghox ca lang sidax
         ka dee hoik cox khre tix mai sum sivawng ka hawt praok kaung ang mawh lie?
         26 Mawh kheu hoik tawx Siyiex krax chix keud ka nawh mai Siyiex gau ka nawh.
         27 Simie taux ki an ang lai dig tix ka phia mai simie taux kila ang lai kling tix ka
         ling lawx, mawh kheu nan, simie taux ki pah tix ka khaox puat mai simie taux kila
         pah ka gawng saux.
         28 Nghox ca pa sang yuh blah, tak krid nawh phawng, viang mawh nan, ang lo ti dig sijheeng,
         viang krid an ka ling lawx brung tix kawx ang lai chix kie yuh nghox.
         29 In kawx mawh pa kaoh khaing Siyiex cao kru naing raoma, pa daox am kah mai pingnya
         Nawh Cao ting lhaong heue.

1 Kieh pa kha rhawm koe ka veng Arelax pa mawh veng Yerusaliem mai ka veng Arelax pa
         mawh veng ot simiang Davit, kieh num hoik tix num gawp paox tix mai kieh pawie lai
         loh ti koe sijheeng.
         2 Aux tak kieh veng Arelax khi rhawm, laux rhawm mai ngia ngheeik mai veng an tak awm
         veng Arelax sivoe ngai Aux.
         3 Aux tak deuh tab hawt vung viang maix mai lai lawm maix ka guh tab.
         4 Maix tak krai lox khaing dee raux haktiex mai lox ah maix tak lih khaing dee tiiem
         daux phawng tiex, lox maix tak lih khaing tiex, awm lox phi mai lox pa sup siep maix
         tak lih khaing daux phawng tiex.
         5 Pui koeng Pa haoh hun maix, tak awm phawng tiex, pui pa lhat graung maix, tak awm
         kam pa tah hu sidah. an tak lih mawh dom mawx dom an.
         6 Siyiex cao kru naing raoma, tak hoek fi ka maix khaing, sinum praix, khaing tuk kla
         reem, khaing bhaung ting lhiex ting mai bhaung keu kang lux mai khaing rao ngu pa
         koe krax laux leeing.
         7 Pui hun meung haktiex tak puing ka veng Arelax, pui khawmuik pa puing ka nawh mai
         ka nyiex tap nawh, kieh nawh laux rhawm, an tak awm ca maox ka daux riang susai ponsawm;
         8 Tak awm pui cai rhawm pa ca maox tix sawm, yam siduad, nawh kawn cai rhawm ang nyang
         sak, phan ang mawh nan awm pui sang nyaux rawm pa camaox ti nyaux rawm, yam siduad
         nawh kawn awn riang mai ghok nawh kawn kroh, pui hun piang haktiex pa puing ka gawng
         Zion tak awm an heue.
         9 Kieh ot yawg mai kieh koe krax pa daox am, kieh tokaux tix dug mai lih mawh pui dug.
         Kix hoik yoek, viang mawh nan, ang mawh ka rawm plix siiet, kix hu tu tiex, viang
         mawh nan, ang mawh ka plai khien.
         10 Mawh kheu Siyiex hoik sau khwan pa kied lhiak it ka pex mai hoik thox ngai pex pa
         mawh cao jhai khankix mai hoik tawb kaing pex pa mawh cao pa grux yaox.
         11 Riieng susai pa yaox pex, awm gumlox pa hoik tawk cum ka mai tawx ka pui pa chix
         phat lai ah nin "Phat yaox ka lai in, "nawh ah nin, "Aux ang chix phat, mawh kheu
         koe cum ka.
         12 Kix tawx phuk lai an ka pui ang chix phat ah nin, "Phat yaox ka lai in, "Nawh ah
         nin, aux ang chix lai."
         13 Siyiex ah nin, "Pui ceu in yungyi Aux ka siyieb jheeh tix, viang mawh nan, rhawm
         rhi kix singai khaing Aux mai kix krub ka Aux giex going, kheu nghiet kix lox been
         pa yuh kawn pui.
         14 Mawh kheu nan, jhak heue, Aux tak baox yuh ceu pa kied daox kied am, ka sinax ceu
         pui in, pa mawh kaing pa kied ting lhaong mai pa daox am; pingnya pa koe pui pa koe
         pingnya tak grai tak grup mai krax pa tawng pa yung pa koe krax pa tawng pa yung pui
         tak tawb tak mox tix."
         15 Kieh krax kha rhawm koe ka pui pa keud pa raux pa mox mai pa keud ti yuh kaing dee
         glip khaing Siyiex mai kix ah nin, "Mawh pui mawx pa yaox ka ex mai mawh pui mawx
         pa tawng ka ex lie?"
         16 Pex hoik deeh pluk pliak ti yuh kaing gah, khex keud pex cao yuh aw mawh tiex glaox
         lie? Kraung shiao pa hoik yuh tix khex chix deeh ah nin ka cao pa yuh nawh ang bax
         yuh ka aw, phan ang mawh nan, khex chix ah kraung pa hoik yuh ka cao pa yuh tix, nawh
         ang koe krax tawng lie?
         17 Mawh ngie tivud khaing Lebanon tak tieh ti mawh tong kaung plix khaox mai tong kaung
         plix khaox deeh mawh tiag nong ang mawh lie?
         18 Singaix an, pui lheet tak mhong gumlox pa koe daux phuk lai in mai pui dug ngai tak
         chix yaox khaing pa pupi daux pa vhaik.
         19 Pui pa awn rhawm tak koe krax gaux rhawm daux Siyiex mai pui hot tak gaux rhawm ka
         daux pa singax singeh Siyiex ceu pui Isarelax.
         20 Mawh kheu pui pa lhat graung pui ka tak grai grup, pui pa jhax lawg hoik laux leeing
         mai pui pa jawm ti yuh pa caox tak tat ti tik kah.
         21 Pui pa kieh see koe ka pui tang kaux kheu lox tix mai hoik taong ti deuh kie ka daux
         diang siviex, ka pui pa ang koe dee lud mai yuh pa ang mawh ka pui rahsee.
         22 Mawh kheu nan, Siyiex pa hoik taoh Abraham ah nin ka grawng pa dex dawd mai nyiex
         ma Yakop "Yakop tak ang lai baox kaig tua mai ang lai baox laux pakngai.
         23 Mawh kheu yam yaox nawh ka kawn praix tix, pa mawh kaing yuh Aux ka taix tix, ka
         sinax nawh, kix tak yungyi ka ceu kaux Aux mai nab yam ka pa singax singeh Siyiex
         pui Yakop mai lhat graung ka Siyiex pui Isarelax.
         24 Pui pa lud daux khwan rhawm tak deeh doh, mai rhawm pui pa ngau tak rieb ka lox sidiex
         lox gau heue.

1 Siyiex ah nin, "Kieh krax kha rhawm koe ka kawn praix pa thiang lox," "Pui pa tang
         yuh awm krax keud tix, ang mawh pa kaoh khaing Aux, pui pa yuh paox pie tau, viang
         mawh nan, ang mawh pa kaoh khaing rhawm rhi Aux, kix baox phimap ka piang phimap.
         2 Pui lih hu ka meung Ejiptux mai pa ang rawg mhaing ka Aux, sonsang peung pan ka daux
         riang rao Pharaw mai een rhawm tix ka greem veei bwan meung Ejiptux.
         3 Mawh kheu nan, pa peung pan ka Pharaw, tak lih mawh krax kaig ka pex. Pa een rhawm
         tix ka greem veei bwan meung Ejiptux, tak lih mawh pa laux pakngai pex ka.
         4 Viang cao yuh kaing nawh ot ka veng Zawrax mai pui cau nawh hoek ka veng Haniet kawx.
         5 Pui ku kaux tak kaig tua ka pui pa ang tawx koe bwanson ka kix, pa ang viex krax
         teem mai pa ang viex bwanson tidtix, pon ngie krax kaig mai pa laux pakngai.
         6 Grawng plak jhi ka piang totiag pa ot baoh plak seh khankix mawh inkix heue. "Khaing
         daux haktiex pa koe krax kha rhawm mawh inkix, sivai sangsi mhaing, sivai sangsi shiang,
         siuing lung mai siuing ngu pa chix po khankix, hoik mawh pa kaoh khaing an heue. Kix
         tak tang ti viex kraung tix khankix ka piang blawg kawn la awn mai tang kraung sinngao
         tix ka piang ka la uk, hu ka pui pa ang pon tawx krax pa koe bwanson ka piang kix
         heue.
         7 Mawh kheu krax teem pui Ejiptux, mawh pa giex going, mawh kheu nan, Aux tom kok nawh
         mawh Rakhap, pa ngawm giex khaing mai pa ang koe krax chix chuh heue.
         8 Yam in hu heue, tiem an ka piang phia tiiem, ka sivoe ngai kix mai mhai ti deuh an
         ka daux phuk lai, sonsang mawh mhai rug ka bawg yam pa sang hoek leeing ju.
         9 Mawh kheu kix mawh pui thiang lox mai pa mawh kawn praix pie lhen mai kawn praix
         pa ang nghiet ka gumlox beenli Siyiex,
         10 pui pa ah nin ka cao pa grux yaox. "Paw lai yaox heue, "Mai pui pa ah nin ka cao
         jhai, "Paw krai lox jhai pa mawh meh ka yix, krai ngie ceu pa nyawm rhawm ka yix,
         pa mawh lox jhai pie lhen.
         11 Lih hu khaing daux krax mai veeh khaing an, kieh Siyiex pa singax singeh pui Isarelax
         lih khaing sivoe ngai yix.
         12 Mawh kheu nan Siyiex pa singax singeh pui Isarelax ah nin "Mawh kheu nu nai pex ka
         gumlox in mai een rhawm tix ka pa yeen ya, veeh rhawm tix ka krax pa vawk mai peung
         ka an,
         13 mawh kheu nan, phimap in tak lih mawh ka pex awm guh veng pa bih sang grhup, pa sang
         bih, yam in dom mawx dom an.
         14 Nawh Cao tak kieh max awm max aw tiex, pa yuh cao aw tiex. Pa max ang koe ceu, ang
         lai yaox ka shiag max pa mhawm, pa sang khaw ti teei gaox ngu khaing glah ngu mai
         pa sang khaw ti pug rawm khaing dung rawm."
         15 Mawh kheu Siyiex pa singax singeh pui Isarelax ah nin "Phan pex tieh loh tix mai
         ot yiien yawg, pex tak pon krax taoh, pa ot yiien yawg mai pa een rhawm, mawh riang
         rao pex." Mai pex ang cu ka.
         16 Viang mawh nan pex ah nin, "Ang mawh! yix tak brug brung mai to," mawh kheu nan,
         pex tak sang yaox tix to mai pex tak baox ah, "Yix tak brug brung to phai," mawh kheu
         nan, pui pheet ka pex tak phai khaing pex.
         17 Pui kaing rheng tak to kheu lox glhat pui tix kaux, pex ku kaux tak yaox ti to kheu
         lox glhat pui phwan kaux, tom sidah deuk maix tix kaux, awm rong chix ka piang choek
         gawng mai awm mhai ka piang ton heue.
         18 Mawh kheu nan Siyiex tak krox jun ti yuh bwanson ka pex mai Nawh Cao tak jhi krax
         caux rhawm tix ka pex. Mawh kheu Siyiex mawh Siyiex pa rahsee pui pa krox jun ka Nawh
         Cao tak pon bwanson.
         19 Pui pa ot ka Zion ka veng Yerusaliem eue, Maix tak ang lai baox yiiem tix bawg kawx.
         Yam mhong Nawh Cao ka lox yiiem pex, Nawh tak caux rhawm ka pex, Nawh Cao tak pawk
         ka pex yam mhong lox kok pex.
         20 Viang Siyiex tawx blah pa kha rhawm mai rhawm pa kham geu ka maix kawx, viang yuh
         nan kawx, cao gau maix tak ang lai mox khaing maix, viang mawh nan, ngai maix tak
         yaox ka cao gau tix.
         21 Yam veeh maix tix plak dawm ang ah, plak gwiex ang ah, yhaok maix tak mhong lox ka
         plak khaix maix ah nin "In mawh daux krax mai hu krax in heue."
         22 Maix tak seeing ka mau om tix ka riang rao mai riang rao saik pa om tix mai riang
         rao raug krub tix maix tak tik ku sidah awm kraung seeing mai maix tak ah nin, "Lih
         hu heue."
         23 Nawh Cao tak tawx lhiex son simie nghox pa rhuat maix piang tiex mai tawx plix nghox
         pa pon khaing tiex mai nghox koi tak plix mhawm mhawm, singaix an to brie maix tak
         sawm ka dah dee siva haoh rib.
         24 Mawie thai mai la thai tak ih nghox pa klu klao mai kih, pa hoik keem ka bya mai
         grheeng.
         25 Ka piang gawng lhaong kudah mai ka piang ton ku ton tak koe rawm klawng pa lih rawm
         tom nie singaix yam koe krax pah pa ting lhaong, yam grhup nyiex tab lhaong.
         26 Lheu khaing an, pa riang khix tak awm pa riang singaix mai pa riang singaix tak lheu
         riang aliah son, awm riang, pa riang daux aliah singaix, singaix an, Siyiex tak cox
         dee mat pui Nawh Cao mai pai dee saux kix, pa sivied Nawh Cao kah kix.
         27 Jhak heue, ceu kaux Siyiex hoek khaing dee singai, pa hax krax song rhawm Nawh Cao,
         ka daux paiawm ceep haok ka dee lhaong; siyieb jheeh Nawh naog mai pa song rhawm mai
         dak Nawh awm ngu pa gleeing.
         28 Bhawm Nawh Cao awm kheem rawm klawng, pa kheem tom hoek ka ngawg, sonsang grheeng
         kawn pui ka grheeng ceu pa laux leeing mai sau maox keu ka jheeh kix.
         29 Pex tak ah lai rhax, awm ponsawm pa yuh pawie pa singax singeh mai nyawm rhawm ka
         daux rhawm tix, awm yam phlu pui ka pi, sonsang hu ka gawng Siyiex, tom hoek ka rang
         ting pui Isarelax.
         30 Siyiex ploi lox sibrawm tix, sonsang mhong pui ka mai Nawh Cao jhi plawng taix pa
         koe sibrawm mai song rhawm mai rao ngu pa cap, tau mai bhaung ting, lhiex ting mai
         mu pre.
         31 Pui Asurix kied lhat ka lox lih khaing Siyiex mai Nawh Cao sivied kix ka khaox gix
         tix.
         32 Khaox gix pa ciyang, pa deuh Siyiex ka piang kix ku bawg, tak lih mawh pa tah ting
         tah kraung, Nawh Cao tak yuh naing ting mai kix.
         33 Hoik dawg khre rien sonsang gleeing ka baoh haktiex Tawphiet, hoik khre tix son simiang,
         ka dee an hoik kied raux mai kied siva, hoik pum khix mai ngu tau, bhawm Siyiex awm
         rawm ngu mhat pa cap ngu ka heue.

1 Kieh krax kha rhawm hoek ka pui an, pa lih hu ka Ejiptux, sonsang mhaing krax teem
         mai pa deuh rhawm ka brung, pa een rhawm ka ling lawx naing brung, kheu jao haoh hun
         mai een rhawm ka pui naing brung, kheu kied ting riang kix mai ang jhak ka cao pa
         singax singeh pui Isarelax mai ang chawk ka Siyiex.
         2 Mawh kheu Nawh Cao koe pingnya mai tak viex saux preng hoek mai ang lai tieh gumlox
         tix mai tak yaog ti yuh ka nyiex ma pa yuh pa caox mai yuh ka pui pa tawx krax teem
         ka pui an pa yuh phimap.
         3 Pui Ejiptux mawh kawn pui ang lai mawh Siyiex mai brung kix mawh nex nham, ang lai
         mawh khwan. Yam nyeu Siyiex plawng taix tix lih, pui tawx krax teem tak goh, pui pa
         pon krax teem kawx tak som mai kix tak laux leeing tau.
         4 Mawh kheu Siyiex ah nin ka aux, awm graox sivai sangsi mai sivai sangsi awn ju ka
         piang kug pon tix, yam kok nawh cao liang yung tix cub hoek puing ka an, nawh ang
         lhat ka lox kix mai ang reeing ka lox sinum kix, kheu an, Siyiex cao kru naing raoma
         tak lih hoek, puing ka gawng Zion mai ka ton an.
         5 Awm awm u sim kawn tix, awm an Siyiex cao kru naing raoma tak tieb tie ka veng Yerusaliem,
         Nawh Cao tak tieb tie mai taoh kah, Nawh Cao tak priex rien mai teem kah.
         6 Pui Isarelax pa kin tieh feen eue, deeh hoek sawg ka Siyiex.
         7 Mawh kheu singaix an, pui ku kaux tak tik riang rao mau mai riang grang khri can
         pa yuh tix, pa naog mai phimap pa yuh pex ka taix son tokaux tix.
         8 Pui Asurix tak goh yum ka vaig pa ang mawh vaig cie kawn pui mai tak ih ka nawh mai
         nawh tak to khaing vaig mai pui awn ju yuh kaing siliex cawng.
         9 Rang ting nawh tak to mai lhat graung mai cub simiang greem nawh tak lhat graung
         ka pak tix chix tix, Siyiex pa koe rao ngu ka Zion mai pa koe glah ngu ka Yerusaliem
         ah nan heue.

1 Jhak heue, simiang tix kaux tak kwang ka daux pa rahsee mai simiang greem nawh tak
         kwang mai krax rahsee,
         2 tix kaux tak awm dee mox khaing bhaung mai dee tieb tix ka bhaung ting, awm rawm
         klawng ka dee kroh, awm veei rang ting ka haktiex pa taug pa mao.
         3 Ngai pui pa yaox tak yaox sidawng mai yhaok pui pa nghiet tak mhong sidawng.
         4 Rhawm pheem rhawm deux tak sidawng pingnya mai pui kle tak chix sikah sidawng.
         5 Pui pheem tak ang lai kok mawh pui laoh lie mai pui siviien kawx tak ang lai kok
         mawh pui pa tawx pa taing.
         6 Mawh kheu pui pheem tak sikah lox pheem mai rhawm nawh keud pa caox caig, sonsang
         yuh pa ang rahsee, sonsang ah lox pa lud ka Siyiex mai sonsang kieh pui cai rhawm
         nie lheu cai rhawm mai kieh pui pa sang nyaux nie rawm nie lheu sang nyaux rawm.
         7 Kraung shiao pui pheem mawh pa caox, nawh keud ngie kaing pa caox, sonsang yuh pui
         hot laux leeing ka lox pie, viang lox sikah pui pa cud cha rahsee kawx.
         8 Viang mawh nan, pui pa sibieh rhawm sawg ti yuh kaing sibieh rhawm mai cung sijung
         ka daux pa sibieh rhawm jheung jheung heue.
         9 Bun pa ot vawd khankix eue, kaoh mai nghiet ka lox Aux, kawn bun pa ang tawng tix
         khi rhawm khankix eue, daong yhaok tix mai nghiet ka lox krai Aux.
         10 Pex bun pa ang tawng tix khi rhawm khankix eue, khaix an tix num pex tak yaox krax
         khi rhawm. Mawh kheu sipeem plix siiet tak ang koe plix, bawg yam khrawm plix, plix
         tak ang lai hoek.
         11 Bun pa ot vawd khankix eue, siduad kah heue. Pex pa ang tawng ti khi rhawm khankix
         eue, kieh khi rhawm heue, Peeik kraung tix mai ot ka kaong mai rawd nyoi tix ka man
         chee rhix.
         12 Tub naok ti son ma kaung pa mhawm mai son nhu plix siiet pa hun plix.
         13 Pang kat heeik mai pang kat lawm, tak lih koe ka haktiex pui Aux mai ka nyiex pa
         gaux rhawm mai ka veng pa hawt krax gaux rhawm.
         14 Mawh kheu nyiex haw tak tik grham tix, veng pa khu pui kawx tak riem, grawng Awphelax
         mai nyiex tab lhaong, tak riem leeing ju mai mawh dee gaux rhawm la tiag mai mawh
         tiag rib ka son yung khankix.
         15 Tom hoek bawg yam groi khwan singax khaing dee long ka piang ex mai daux tiag tu,
         dee lih mawh sipeem plix mai sipeem plix an, lih mawh nong khaox.
         16 Khaix an pa rahsee tak koe ka daux tiagtu mai pa mawh meh ak koe ka sipeem plix khankix.
         17 Bwanson pa mawh meh ak lih mawh pa nhim mai bwanson pa mawh meh ak mawh krax yiien
         yawg mai pa kaux cong leeing ju.
         18 Pui Aux khankix tak yaox ti ot ka dah dee pa nhim mai ka dah dee lawd luan mai ka
         dee laux lee pa yiien yawg.
         19 Lhiex pre lih yieh ka nong khaox mai yieh veng tau mai haktiex.
         20 Kieh pui pa rhuat simie praok rawm mai pui ploi caong mawie caong la khankix lih
         hu koe bwanson heue.

1 Kieh krax kha rhawm koe ka pui pa tud rhim, viang maix ang sax yuh pa tud rhim maix
         mawh pui pa tud rhim, viang ang pui yuh pa tud rhim ka maix kawx, yam naox maix krax
         pa tud rhim maix tak kham pa tud rhim, yam hoik sidah naox maix yuh tix pa tud rhim,
         kix tak yuh pa tud rhim ka maix.
         2 Siyiex eue, caux rhawm ka yix liak, yix krox jun ka Maix, kieh plawng taix Maix mawh
         riang rao yix ku ngawp mai taoh yix yam yaox krax kha rhawm liak.
         3 Yam lih lox sinum siaox, pui khankix to hu, yam yaog Maix ti kaoh, pui khankix prung
         prang rai ruat.
         4 Kraung pa tud rhim pex, tak khrawm tix awm khrawm sido ka nghox sum pex, awm phoh
         sido ka piang pui, tak phoh ti ka piang an.
         5 Siyiex mawh pa yaog ting lhaong kah, mawh kheu Nawh Cao ot ka piang dee lhaong, Nawh
         Cao hoik naok yuh veng Zion ka pa rahsee mai pa mawh meh.
         6 Pingnya mai krax tawng yung, tak mawh pa kaux cong ka daux baux yam im ju maix mai
         pa naog ka bwanson krax taoh, krax lhat graung ka Siyiex mawh sinngao nawh.
         7 Pui vao rhawm tak riag yo plak praix mai pui cau pa krai lox pa nhim, tak yiiem sigrien
         sigre.
         8 Daux krax ting kawx hoik yiien mai ang koe pui lai ling; Nawh hoik yieh ka sijax
         mukheu, yuh pa ang cee ang cak ka veng, Nawh ang lai nab yam ka pui.
         9 Haktiex koe pa khi rhawm mai pa iak riang, Lebanon hoik kaig tua mai hoik kroh fit,
         haktiex Sharon awm daux tiagtu mai plix khaox gawng Bashan mai gawng Kharamelax hoik
         yung yiang.
         10 Siyiex ah nin, "Aux sang kaoh yam in," "Aux sang yaog cao tix yam in, Aux sang yaog
         cao tix ting lhaong.
         11 Pex tak nghe kam, pex tak keh nyhee, bhawm sileed pex mawh ngu, pa tak gleeing ka
         pex.
         12 Pui khankix tak awm simaox ceed pa gleeing tix, awm pang kat lawm pa hoik soh tix
         mai tak gleeing tix ka daux ngu.
         13 Pex pa ot dee singai eue, nghiet ka kaing pa hoik yuh Aux, pex pa ot dex khankix
         eue, rieb ti teei ka sibrawm Aux.
         14 Pui phimap daux veng Zion kawx lhat, krax yaoh hoik jhawp ti giex ka pui caox. "Mawh
         pui mawx daux sinax ex pa pon ot mai ngu pa hax lie, mawh pui mawx daux sinax ex pa
         pon ot mai ngu gleeing leeing ju lie?"
         15 Nawh pa yuh kaing pa mawh meh mai sikah lox pa rahsee, Nawh pa seeing ka pa pon khaing
         pa yeen ya, nawh pa tieb taix tix ang teei kraung cun praok, nawh pa thox yhaok tix
         ang nghiet ka grawng lih nham mai pa yip ngai tix ang jhak ka pa caox,
         16 Nawh tak ot ka dee lhaong, dee een nawh rhawm tix mawh nyiex tab rang pa kaux cong,
         tak koe pui tawx priex ka nawh, rawm nyaux nawh ang jud jai.
         17 Ngai maix tak yaox ka mhawm grang simiang mai tak yaox ti jhak ka haktiex pa singai.
         18 Yam doh keud maix ka pa yaoh yee, "Cao pa tiiem carang koe dee mawx? Cao pa ciang
         jiang koe dee mawx, cao simin ti yaox nyiex tab lhaong koe dee mawx lie?"
         19 Maix ang lai yaox ka pui vao, pui caox, lox pa ang maix chix rieb dee bleeh, pui
         pa sikah lox pa nu maix ti nghiet tom ang maix tawng dee bleeh.
         20 Jhak ka veng Zion veng dee yuh ex pawie, ngai pex tak yaox ka veng Yerusaliem, pa
         mawh dee yiien yawg, mawh dee koe nyiex gox bwan, pa ang lai dux, rong lhak kawx ang
         lai toek kah mai maox vien kawx tak ang lai chix dud.
         21 Min pakngai Siyiex tak ot ka daux veng an, pa mawh dee vieh haktiex mai rawm klawng
         ting an khawm ra plak, ka dee an koe reu mai reu ting lai ling baoh an.
         22 Siyiex mawh cao prawng see ka ex, Siyiex mawh cao kwang ka ex, Siyiex mawh simiang
         ex, Nawh Cao tak taoh ex.
         23 Maox phyawk man reu maix, hoik gah, kix ang lai pon jung ka rong khaox jung man reu
         mai ang lai pon nih ka man reu. Kix gwieh kraung pa tud rhim ka paox tix mai pui chawh
         kawx tak rhim ti cie ka an.
         24 Ang koe pui ot ka daux veng pa ah nin, "Aux saux heue," pui pa ot ka veng an, pon
         krax pluat ploi ka phimap tix heue.

1 Ceu pui kuceu eue, greed dex sonsang mhong pex ka, pui hun khankix eue, nghiet heue,
         kieh haktiex mai pui pa ot ka daux nawh nghiet ka, ka piang haktiex mai pa kaoh khaing
         daux nawh.
         2 Mawh kheu pa song rhawm Siyiex hoek ka piang ceu pui khawmuik mai pa meet rhawm Nawh
         hoek ka piang kru naing kix. Nawh Cao hoik kieh an khankix laux leeing, Nawh Cao hoik
         ap kix ka cao pa pah ka pui yum.
         3 Pui pa pah yum khankix tak tik kix ka plak praix, tokaux yum kix tak cux sium, nham
         kix tak kheem ka gawng.
         4 Can pa koe piang raoma, tak laux leeing mai raoma tak pua tix, awm bua lai. Can pa
         koe ka daux nawh tak grhup, awm cia lhax ruh khaing khaox tix.
         5 Mawh kheu vaig lawm Aux, hoik nyaux tom sak ka piang raoma, jhak heue, an lih hoek
         sonsang ci yang ka Edommai ka piang pui pa jhax lawg Aux ka.
         6 Vaid lawm Siyiex hoik sak ka nham mai hoik kluing ka klon bee mai ka nham kawn yung
         mai pex mai ka klon bee sok lax yung mhaing. Mawh kheu Siyiex yuh krax tan pa appong
         ka veng Bawzarax mai yuh krax pah pa kied ting ka Edom.
         7 Mawie praix tak sikrub tau mai kix mai kawn mawie awn ju mai mawie ting riang khankix.
         Haktiex ot kix hoik yoek ka nham mai phawng tiex hoik kluing ka klon bee.
         8 Mawh kheu Siyiex koe singaix pawk bix mai koe num ciyang son veng Zion.
         9 Rawm klawng Edom tak lih mawh peeh khaox gix mai phawng tiex tak lih mawh mhat, haktiex
         an tak lih mawh peeh khaox gix pa cap ngu heue.
         10 An tak ang lai yeet ku singaix, taox tak haok leeing ju.Tak grham an riem tix ju
         hoik tix ju mai ang koe pui lai ling ka leeing ju.
         11 Viang mawh nan klang mai goh tak rhim an mawh sinngao tix, pang plawh mai lak tak
         ot ka daux an mai Nawh Cao tak tuk maox yi mai kla maox tiag pa ang koe tid tix ka
         piang haktiex an.
         12 Ang lai koe simiang pa sang yaog mawh simiang, cao simiang kix ang lai koe ngawh
         koe jum.
         13 Yeem kat tak kwah ka nyiex haw, rib tak kwah ka nyiex tab lhaong, an tak mawh dee
         ot sox praix mai sim kala-uk khankix.
         14 Totiag tak sipub ka sox la mai pex tiag tak kok ka paox pie tix mai totiag pa hu
         sawm tak yaox dee laux tix mai laux lee tix heue.
         15 Siuing lah ak tak yuh mheem tix tom tan mai num ti vah kawn tix tan sonsang khrawm
         kawn tix greem veei tix, klang preng tak khrawm ti ot giep mawx giep an tan.
         16 Sawg ti yaox khaing daux phuk lai Siyiex mai phat ti yaox heue. Inkix pie tix mu
         kawx, tak ang koe krax cud krax cha, ang tix mu kawx tak ang koe krax cud krax cha
         ka son paox ku tix heue. Grawh grawng nawh, jheeh Aux hoik tawm ti deuh an mai Khwan
         Nawh Cao hoik kraix khrawm ka kix heue.
         17 Nawh Cao hoik yuh nieb son kix mai taix Nawh Cao hoik tiag ti tawx dee ot kix ka
         maox kix tak pon mawh sinngao cie tix leeing ju mai ot ka dee an leeing ju heue.

1 Daux tiag mai haktiex dee kroh, tak gaux rhawm mai haktiex mhaik, tak nyawm rhawm
         mai pruh tai awm pruh tai kat ngim klang.
         2 An tak pruh tom nie mai kied nyawm rhawm, tau mai krax gaux rhawm mai ah lai rhax.
         Min pakngai Lebanon mai pa mhawm grang Kharamelax mai haktiex Sharon, kix tak yaox
         ka min pakngai Siyiex mai pa mhawm grang Siyiex ex.
         3 Kieh plawng taix iak riang koe riang mai kieh nge ngawng pa siyaung koe riang.
         4 Ah nin ka pui pa koe rhawm lhat, "Paw lhat, teei riang tix jhak heue, Siyiex pex
         tak hoek mai krax pa pawk bix mai krax ciyang pa tawx Siyiex, Nawh Cao tak hoek mai
         taoh ka pex."
         5 Khaix an ngai dug, tak deeh blah mai yhaok lheet, tak deeh kieh hawng.
         6 Pui chawh caong, tak jaloh tix awm cak mai dak pa aw tak ah lai rhax. Mawh kheu rawm
         keud tak lih khaing daux tiag mai rawm klawng tak lih khaing daux mhaik.
         7 Mhaik hax tak mawh rawm dung mai haktiex hit rawm, tak mawh rawm keut, ka dee it
         sox praix, tak mawh rib mai priem mai rib nhu oi khankix.
         8 Krax ting tak koe tan, kix tak kok krax ting an mawh pa singax, pui pa ang singax,
         tak ang pon tiang ka piang krax an, pie pui daox kawx ang lud krax an.
         9 Sivai sangsi ang koe tan, totiag vao ang hu ka piang krax an, sawg ka ceu an kawx
         ang lai yaox tan, Viang mawh nan, pui pa hoik pon krax taoh tak lai ling ka tan.
         10 Pui pa hoik taoh Siyiex kah, tak deeh hoek mai hoek ka veng Zion mai pa rhax lai
         mai pa gaux rhawm koe ka piang kaing kix leeing ju, kix tak pon krax gaux rhawm mai
         pa nyawm rhawm mai krax khi rhawm krax ngia krax ngheeik tak luan singai heue.

1 Ka daux num kwang simiang Hezakix ka haktiex kao pon num, Shenakherip simiang haktiex
         Asurix hoek puing ka veng pa kaux cong ka daux haktiex Yudax mai rhim ka an khankix.
         2 Simiang Asurix ploi Rabasakha hu tau mai kru naing pa ting riang khaing veng Lakhisha
         ka simiang Hezakix pa ot ka Yerusaliem mai nawh cung hawt taoh rawm rawng khaing rawm
         dung plak laong, ka piang krax ting hu ka kaung pui pa sidaux kraung.
         3 Eliyakim kawn simex Hilaki, cao kwang nyiex haw, khawm Shebanax, cao tiiem lai mai
         Yaw A, kawn simex Asapha cao tiiem lox bang kum hoek ka nawh.
         4 Rabashaka ah nin ka kix, yam in pex hu ah nin ka Hezakix, simiang ting pa mawh simiang
         Asurix, mawh een maix rhawm tix ka patix?
         5 Maix keud ti koe riang rao sonsang puing naing, viang mawh nan, an kix mawh lox pa
         giex going. Yam in maix een rhawm tix ka pui mawx, sonsang tieh feen ka aux lie?
         6 Jhak heue, maix ca kawn een rhawm tix ka gawng priem pa hoik pot in, pa mawh meung
         Ejiptux, phan pui deuh rhawm tix ka nawh, an tak suat ti phlat ka taix nawh, awm an
         Pharaw simiang Ejiptux tak yuh pui an kix pa een rhawm tix ka nawh.
         7 Phan maix ah nin ka aux, "Yix een rhawm tix ka daux Siyiex, pa mawh Siyiex yix, "Ang
         an mawh dee lhaong mai khu dee tan cie Siyiex an pa hoik yieh Hezakix kah mai ah nin
         ka pui Yudax mai ka pui Yerusaliem, pex tak krub sivoe khu dee tan in ang mawh lie?
         8 Hoek heue, yuh mhai rug ka cao simiang aux, simiang Asurix mai aux tak tawx brung
         ra rheng mu ka maix, sonsang kub brung shiao maix.
         9 Phan ang mawh nan maix khex dak sang pon yuh cao kaing naing pa kied iak, an tix
         kaux khaing ka daux cub kawncau cao simiang aux khankix mai pa een rhawm tix ka pui
         meung Ejiptux, ka ling lawx naing brung mai pui naing brung an khankix yuh ka mawx
         lie?
         10 Mawh hoek aux ka daux ang tix pon akhwang pa tawx Siyiex ka haktiex in, sonsang yuh
         laux leeing yam in lie? Siyiex hoik ah nin ka aux, haok yuh haktiex an laux leeing.
         11 Khaix an Eliyakim, Shebanax mai Yaw A ah nin ka Rabasakha, "Yuh bwanson sikah lox
         Aramix ka yix, kheu tawng yix lox an, sonsang mhong pui ot piang guh veng kah, paw
         krai lox Hebrie ka yix.
         12 Rabasakha deeh ah nin, "Mawh hoik ploi cao simiang aux, ka aux, sonsang hoek tix
         ka cao simiang maix mai sonsang sikah tix lox an kix ka maix mai ang tie mawh ka pui
         pa ngawm ka piang guh veng, pa tak sang ih aing mai tak sang nyaux rawm neem cao kix
         tau mai maix lie?"
         13 Khaix an Rabasakha yaog ti cung mai yo lox ting plak lox Hebrie ah nin, "Nghiet ka
         lox simiang ting, simiang Asurix.
         14 Simiang ah nin, paw kieh Hezakix pie lhen ka pex. Mawh kheu nawh tak ang pon deeh
         taoh ka pex,
         15 mai paw kieh Hezakix yuh pex een rhawm tix ka daux Siyiex awm pa ah nawh yuh nin,
         Siyiex tak sang deeh taoh ti teei ex tete, veng in tak ang doh tawx tix ka taix simiang
         Asurix.
         16 Paw nghiet ka lox Hezakix mawh kheu simiang Asurix ah nin, yuh paox pie pa khaw caw
         tau mai aux mai hoek tu ka aux mai pex tak yaox ti ih khaing nhu plix siiet cao tix
         mai yaox ti ih khaing plix ruh cao tix mai yaox ti nyaux rawm khaing rawm dung cao
         tix.
         17 Tom hoek bawg yam teei aux pex hu ka haktiex pa awm haktiex cao pex mai haktiex haoh
         nghox koi mai rawm plix siiet pa khraox mai haktiex haoh blah mai sipeem plix siiet
         khankix.
         18 Rien rhawm tix lhat Hezakix nyaw glaw ah nin, "Siyiex tak deeh taoh ti teei ex. "Mawh
         sax taoh Siyiex ceu pui haktiex tang dah tix kaux kaux ka haktiex cao nawh, khaing
         daux tawm taix simiang Asurix lie?
         19 Siyiex haktiex Hamat mai siyiex haktiex Arapat khankix koe dee mawx lie? Siyiex haktiex
         Sepharaviem koe dee mawx lie? Mawh hoik pon taoh kix ti teei veng Samarix khaing daux
         tawm taix aux lie?
         20 Siyiex meung inkix mawh siyiex kaux mawx pa pon deeh taoh ti teei haktiex cao kix
         khaing daux tawm taix Aux, khex sang pon deeh taoh Siyiex veng Yerusaliem khaing daux
         tawm taix aux lie?"
         21 Viang mawh nan, kix hoik yawg tix mai ang lai pawk lox nawh pie tix gum kawx, kheu
         jao hoik tawm simiang lox ka kix ah nin, paw pawk lox nawh.
         22 Khaix an Eliyakim kawn simex Hilaki cao kwang ka nyiex haw mai Shebanax cao tiiem
         lai mai Yaw Ax kawn simex Asapha cao tiiem lox bang kum, riah kraung ceep tix mai
         hoek ka Hezakix mai krai nawh mhong lox pa hoik ah Rabasakha heue.

1 Yam mhong simiang Hezakix ka lox an, nawh riah ka kraung ceep tix mai lhop tokaux
         cao tix ka chee rhix mai hu laig ka daux nyiex bwan Siyiex.
         2 Khaix an nawh ploi Eliyakim cao kwang ka nyiex haw mai Shebanax cao pa tiiem lai
         mai kuad song cub cao giex kaing li khankix pa lhop chee rhix hu ka cao jhai Isayax
         kawn simex Amok.
         3 Kix ah nin ka nawh, "Hezakix ah nin in singaix mawh singaix pa kha rhawm pa kham
         krax pa sivied ti gau mai pa kham lox salao singaix pa awm hoek bawg yam sang keh
         kawn ngie, viang mawh nan, ang lai koe riang rao tix keh.
         4 Kieh Siyiex pa mawh Siyiex maix mhong ka lox pa hoik krai Rabasakha, pui pa ploi
         cao simiang nawh, pa mawh simiang Asurix sonsang hoek ah lox salao ka Siyiex pa im
         ju pa mawh Siyiex maix mhong ka gumlox in mai tak sang deeh pawk tix ah ka, mawh kheu
         nan maix rawg bwan son pui pa kawn deuk khankix.
         5 Yam hoek kawncau simiang Hezakix ka Isayax.
         6 Isayax ah nin ka kix, "Ah nin ka cao simiang pex, Siyiex ah nin, paw lhat ka lox
         pa hoik mhong pex mai lox salao ah kawncau simiang Asurix ka Aux.
         7 "Aux tak kieh rhawm tang ceu laig ka daux nawh mai nawh tak mhong lox satang mai
         deeh ing ka haktiex cao tix mai Aux tak kieh nawh yum ka vaig lawm ka daux haktiex
         cao nawh.
         8 Rabasakha deeh ing mai yaox ka puing simiang Asurix veng Libana, kheu hoik mhong
         nawh lih simiang khaing veng Lakhisha.
         9 Simiang mhong grawng krai pui Tiraka simiang Ietiopiya, "Sang hoek puing ka nawh.
         "Yam mhong nawh ka an mai ploi cao cau khankix hu ka Hezakix ah nin,
         10 "Pex ah nin ka Hezakix simiang Yudax, ka pa ah nin, paw kieh Siyiex pa een pex rhawm
         tix pie lhen ka pex mai deeh ah nin, veng Yerusaliem tak ang ap tix ka daux taix simiang
         Asurix.
         11 Jhak heue maix hoik mhong yuh simiang Asurix khankix haktiex an laux lak pak leeing,
         mawh pon taoh maix tokaux tix lie?
         12 Mawh hoik taoh Siyiex pui haktiex an, ka pui an kix pa hoik yuh cub keeing aux nawh
         laux leeing, pa mawh pui Gawzan, pui Haran, pui Rezap mai pui Edim khankix pa koe
         ka veng Telasa lie?
         13 Mawh koe simiang Hamat, simiang Apat, simiang Sepharaviem, khawm veng Hena, veng
         Iva khankix dee mawx lie?"
         14 Hezakix pon lai khaing cao cau khankix mai phat ti yaox an mai Hezakix hu ka nyiex
         bwan Siyiex mai plak lai an plak sivoe Siyiex.
         15 Hezakix rawg bwan ka Siyiex ah nin,
         16 "Siyiex Cao kru naing raoma, Siyiex ceu pui Isarelax mai Siyiex pa ngawm ka piang
         riang Cherubin eue, Maix Cao mawh Siyiex ka piang meung haktiex inkix khawmuik tix
         kaux khaing, Maix Cao hoik phan raoma mai haktiex.
         17 Siyiex eue, daong yhaok Maix Cao mai nghiet liak! Siyiex eue, blah ngai Maix Cao
         mai jhak liak mai nghiet lox Shenakherip pa ploi pui hoek ah lox salao ka Siyiex pa
         im ju.
         18 Siyiex eue, simiang Asurix khankix hoik yuh ceu pui khankix mai haktiex kix laux
         leeing tete,
         19 "hoik tik siyiex krub kix ka daux ngu, mawh kheu ang kix mawh siyiex mai mawh ngie
         kaing taix yuh pui ka khaox mai lon simaox, mawh kheu nan, kix tom yuh laux leeing.
         20 "Mawh kheu nan, yam in Siyiex pa mawh Siyiex ex eue, taoh yix khaing tawm taix nawh
         liak, sonsang tawng meung haktiex ku meung ka mawh Maix Cao Siyiex, pa mawh Siyiex
         tix kaux khaing."
         21 Khaix an Isayax kawn simex Amok ploi pui hu ah nin ka Hezakix, "Siyiex pui Isarelax
         ah nin, mawh kheu hoik rawg maix bwan ka Aux, son grawng Shenakherip, simiang Asurix,
         22 in mawh gumlox pa krai Siyiex grawng pa dex dawd nawh mai bunk rih Zion hoik nu nai
         ka maix, hoik nyiah sibriem ka maix. Kawn bun veng Yerusaliem hoik vud vied kaing
         tix ka plak khaix maix.
         23 Mawh jhax lawg mai sibriem maix ka pui mawx lie? Mawh briah maix ka piang pui mawx
         mai blin maix ngai tix ka pui mawx? An kix maix hoik yuh ka Siyiex pa singax singeh
         pui Isarelax.
         24 Maix hoik kieh kawncau tix, sibriem jhax lawg ka Siyiex ah nin, aux hoik viex ling
         lawx naing brung tix tom nie, haok ka gawng dee lhaong, tom hoek ka choek gawng Lebanon.
         Aux kid ti tik khaox Arit pa lhaong mai khaox gix pa kied mhawm nawh, Aux tak laig
         ka dah dee pa kied lhaong nawh mai ka daux nong pa kied haoh plix nawh.
         25 Aux hoik kaong rawm daux mai nyaux rawm mai aux tak kieh tiag caong tix, kroh yuh
         rawm klawng Ejiptux khankix.
         26 Ang maix sax mhong hoik khre aux ka ceu an tom didix, Aux hoik yuh ti deuh jah tom
         didix, tom hoek yam in ang mawh lie? Aux hoik kieh maix yieh veng pa kaux cong khankix
         laux leeing, lih mawh pum simaox pa laux leeing.
         27 Pui veng an hoik iak riang, hoik kaig mai laux rhawm, kix hoik lih mawh awm khaox
         ka tong kaung mai awm rib klai awn kwah ka piang nyiex mai awm kawn nghox pa fit sivoe
         sang hwan.
         28 Aux tawng ka dee ngawm maix mai dee lih hu mai dee laig maix mai pa song rhawm maix
         ka Aux.
         29 Mawh kheu song rhawm maix ka Aux mai pa ting rhawm ca nyhau maix, hoik hoek ka daux
         yhaok Aux, mawh kheu nan Aux tak cieh meeh maix mai sau maox keu ka jheeh maix mai
         Aux deeh kieh maix ing ka krax hoek tix.
         30 "In tak mawh mhai rug ka maix, daux num in pex tak ih khaing plix pa tang kwah mai
         daux num ra tak yaox ti ih awm an, daux num loe tak yaox tix rhuat simie mai vawg
         nghox mai yuh sipeem plix siiet mai ih ka plix an.
         31 Pui Yudax pa glawd pa kawn deuk khankix tak kawn sau num riah tix tom plak greem
         mai plix ka plak piang,
         32 pui pa kawn deuk tak lih khaing veng Yerusaliem mai pui pa glawd tak lih khaing gawng
         Zion, mawh kheu Siyiex cao kru naing raoma koe rhawm ti yuh in.
         33 Mawh kheu nan, Siyiex ah nin ka grawng pa dex dawd mai simiang Asurix, nawh tak ang
         yaox ti laig ka daux veng in mai ang pon puing te tix taix kawx ka daux veng mai ang
         pon hoek sivoe veng an tau mai kraung pa tiebtie mai ang pon sang guh veng pa sang
         puing veng an.
         34 Hoek nawh krax mawx nawh tak deeh ing krax an mai nawh tak ang pon laig ka daux veng
         Siyiex ah nin,
         35 Aux tak tiebtie ka veng in kheu jhak Aux pakngai tix mai pakngai siliex Aux Davit.
         36 Kawncau Siyiex lih hu mai pah pui pa ot ka daux tab pui Asurix tix sien daix mheen
         mai phwan rheng kaux mai yam yaog kix tix kaoh ponngawb caocao, jhak heue, kix yaox
         tokaux pui pa yum khankix.
         37 Sanakherip simiang Asurix hoik lih hu mai ing ot ka veng Nineve.
         38 Yam kawn rawg nawh bwan ka daux nyiex bwan Nisarot pa mawh siyiex nawh, kawn simex
         nawh Adrameliet mai Shareza mug nawh yum ka vaig mai kiex to ka haktiex Ararat. Kawn
         simex nawh, Esarahadon kwang haktiex tang nawh heue.

1 Yan an Hezakix saux tom dex sang yum mai cao jhai Isayax kawn simex Amok, hu ah nin
         ka nawh, "Siyiex ah nin, tawm lox ka pui nyiex ma maix, mawh kheu maix tak sang yum
         mai ang lai im."
         2 Khaix an Hezakix veeh ngai tix plak ding mai rawg bwan ka Siyiex ah nin,
         3 "Siyiex eue, yam in doh keud ka aux, mawh kheu aux im ju plak sivoe ngai Maix Cao,
         ka daux pa kaux sijax mai khawm rhawm mai yuh pa mhawm ka plak sivoe ngai Maix Cao.
         "Hezakix yiiem sigrien sigre.
         4 Khaix an gumlox Siyiex deeh hoek ka Isayax ah nin,
         5 "Hu mai krai ka Hezakix, Siyiex, Siyiex keeing maix Davit ah nin, Aux hoik mhong
         lox rawg maix bwan, aux hoik yaox lih rawm ngai maix mai Aux tak baox toe ju maix
         kao phwan num.
         6 "Aux tak taoh ka maix mai veng in khaing tawm taix simiang mai Aux tak sang tiebtie
         veng in."
         7 "In tak mawh mhai rug ka maix, khaing Siyiex, pa sang yuh Siyiex ceu in, awm pa hoik
         deuh Nawh Cao sijax mukheu.
         8 Jhak heue, Aux tak sang kieh veei singaix ka piang nari cie Ahap deeh plak khaix
         tix kao taix, awm an, veei singaix kawx deeh plak khaix tix, kao taix ka piang nari.
         9 In mawh lai pa tiiem Hezakix simiang Yudax, yam hoik moi nawh khaing saux tix.
         10 Aux ah nin, "Ka daux bawg yam greung ju aux, aux tak hu ka siviex meung yum, aux
         hoik tik singaix num pa kawn deuk ju tix."
         11 Aux ah nin, aux tak ang lai yaox ka Siyiex ka haktiex ot pui pa im ju, Aux tak ang
         lai yaox pui tix kaux kawx, ka daux cub pui haktiex.
         12 Dee ot aux hoik gah tix singai khaing aux awm nyiex gox pui pa liang yung. Aux hoik
         bua ju tix awm man bua, Nawh Cao hoik rhip ti tik aux khaing kraung kaing taing, jah
         pon singaix tom hoek ponsawm, Maix Cao hoik kieh aux sidauh.
         13 Aux hoik keud ti yaox tom hoek plak ponngawb, mawh kheu nan, Nawh Cao hoik raig ti
         tik si-ang aux khankix khawmuik awm sivai sangsi heue. Jah khaing plak ponngawb tom
         hoek ka plak ponbo, Nawh Cao hoik kieh aux sidah sidu heue.
         14 Aux ah lox tix awm sim sivaig mai sim tiet tiao, aux hoik doe awm yiiem sikaux, ngai
         aux hoik awn riang kheu maong ti jhak plak piang. Siyiex eue, Aux hoik kham geu krax
         pa yeen pa ya, tiebtie ka aux liak!
         15 "Aux tak sang ah ka mawx lie? Nawh Cao hoik yuh awm sijax mukheu pa tawx Nawh ka
         aux. Kheu hoik teek ka rhawm rhi aux, num singaix ju aux tak hu.
         16 Siyiex eue, kawn pui yaox tix im ju mai ju khwan aux kawx im jao ka daux ceu in,
         kieh aux moi mhawm mhawm mai kieh aux im ju.
         17 Aux hoik moi khaing pa kham jhawm saux mai hoik caux rhawm ka ju aux, taoh aux khaing
         daux pa laux leeing, Maix Cao hoik tik phimap aux ka plak khaix aux.
         18 Mawh kheu meung yum ang chix ting bwanson ka Maix Cao, meung yum ang chix yaogyaw
         ka Maix Cao; pui pa lih hu ka meung yum ang chix koe krax keud pot jun pot ka pa kaux
         sijax Maix Cao.
         19 Pui im ju, pui im ju, nawh yaogyaw ka Maix Cao, awm pa yuh aux ka daux singaix, keeing
         kieh kawn praix tix tawng ka pa kaux sijax Maix Cao.
         20 "Siyiex taoh ka aux mai ex tak ah lai rhax mai ting cie aux, ka daux nyiex bwan Siyiex
         leeing lang ju ex.
         21 Isayax ah nin, kieh kix teei blah plix ruh tix lon mai klu klao mai puag ka dee saux
         nawh tak moi ka.
         22 Hezakix chawk ah nin, "Mawh koe mhai rug patix, ka sang haok aux ka nyiex bwan Siyiex
         lie?

1 Yam an Merawdak Baladan kawn simex Baladan simiang Babulon ploi pui tawx lai mai
         totaix ka Hezakix, kheu hoik mhong saux nawh mai hoik deeh moi.
         2 Hezakix nyawm rhawm kheu kix mai jhi kix yaox nyiex krao sinngao nawh, pa mawh mau,
         khri mai pa sioe bhawng mai rawm bee kraix pa ngawh mai nyiex krao kraung naing mai
         hoik jhi kix yaox ka sinngao, ka daux nyiex nawh mai haktiex kwang nawh khawmuik,
         pa ang Hezakix jhi kix yaox ang lai koe pie tix ceu kawx.
         3 Khaix an cao jhai Isayax hu ka simiang Hezakix mai ah nin ka nawh, mawh ah pui an
         kix patix, mawh kaoh kix khaing dee mawx hoek ka maix lie? Hezakix deeh ah nin, kix
         hoek khaing haktiex pa kied singai khaing Babulon.
         4 Isayax baox ah nin mawh hoik yaox kix patix ka nyiex maix lie? Hezakix deeh pawk
         ah nin, "Kix hoik yaox can pa koe daux nyiex aux khawmuik, khaing nyiex kraung sinngao
         aux, ang lai koe pa ang jhi kix yaox tix ceu kawx."
         5 Khaix an Isayax ah nin ka Hezakix, "Nghiet ka gumlox Siyiex cao kru naing raoma;
         6 Jhak heue, singaix bawg yam tak sang hoek yam can pa koe ka daux nyiex maix mai can
         pa rhawm keeing maix ti deuh tom hoek in singaix, tak viex hu ka veng Babulon, tak
         ang lai prah tix, tix ceu kawx, Siyiex ah nan.
         7 Kix tak viex kawn simex keh maix tiblah hu mai mawh pui sieh ka daux nyiex haw cie
         simiang Babulon."
         8 Hezakix ah nin ka Isayax, "Gumlox Siyiex pa krai maix mawh pa mhawm. Tak mawh krax
         nyawm ot mai pa nhim pa koe ngie ka daux singaix ju aux heue."
         
            

         
      
   
      
         40
1 Siyiex pex ah nin, tawx pa nyawm rhawm, tawx pa nyawm rhawm ka pui aux khankix.
         2 Krai lox nyawm rhawm ka veng Yerusaliem mai krai ka meung an, naing ang lai koe son
         maix mai phimap phighram maix kawx hoik pluat ploi ka mai nawh hoik rieb ti kham phimap
         khaing Siyiex, mawh phimap ra son khaing maix.
         3 Lox pa kok yo pui ka daux tiagtu, "Khre rien daux krax Siyiex, cox daux krax ting
         rahsee ka daux tiag son Siyiex ex.
         4 Daux klawk ku klawk tak sang kieh naog, gawng ku gawng mai ton ku ton tak sang kieh
         tiem mai pa kawk vawk tak sang kieh see mai krax khluk khlek tak sang kieh plang.
         5 Min pakngai Siyiex, tak lih hoek mai kawn pui tak yaox tau ku kaux, mawh kheu jheeh
         Siyiex hoik krai ti deuh."
         6 Lox lih hoek ah nin, "Yiiem heue, "Mai aux ah nin "Aux sang yiiem yuh ka mawx?" Kawn
         pui kuceu awm rib riem mai krax mhawm grang awm tai ka daux tiag.
         7 Rib riem an kawx tak kroh, tai kawx tak khrum, yam phlu Siyiex bhaung ka piang an,
         kawn pui kuceu mawh rib riem tete.
         8 Rib riem tak kroh mai tai tak khrum, viang mawh nan, gumlox Siyiex ex tak kaux cong
         leeing ju.
         9 Pui viex lox bwan mhawm hoek ka Zion eue, haok piang gawng lhaong, pui viex lox bwan
         mhawm hoek ka Yerusaliem eue, sau riang tix mai yo lox sinum, yo lox tix paw lhat
         mai ah nin ka meung Yudax, "Jhak ka Siyiex pex."
         10 Jhak heue, Siyiex hoek mai sibrawm mai plawng taix Nawh Cao tak kwang son Nawh Cao
         mai bwanson koe ka Nawh Cao mai totaix koe sivoe Nawh Cao.
         11 Nawh Cao tak liang phung yung Nawh, awm cao liang yung, Nawh Cao khrawm kawn yung
         ka plawng taix tix mai kliien ka piang naok tix mai koi thong miex yung pa kawn iak
         kawn.
         12 Mawh pui mawx pasax tong ti yaox rawm ka tawm taix tix mai sax tiag ti yaox raoma
         ka diex tix mai sax tong ti yaox phawng tiex ka khrawng, pasax ciang ti yaox gawng
         ting ka jiang lie? Mai ciang gawng iak ka daux jiang yoi lie?
         13 Mawh pui mawx pasax ciied ti yaox ka khwan Siyiex mai gau sawn tawx rhawm keud ka
         Nawh Cao?
         14 Mawh kum Nawh Cao mai pui mawx, sonsang sidawng Nawh Cao ka, pui mawx pasax gau pa
         rahsee ka Nawh Cao mai gau Nawh ka krax tawng mai jhi Nawh Cao sidawng ka lie?
         15 Jhak heue, ceu pui kuceu, awm rawm roik jauh khaing pung mai pa simin awm phawng
         tiex ka piang jiang yoi. Jhak heue, Nawh Cao yaog klawn tiex awm phawng tiex.
         16 Ang kub yuh khix ka Lebanon mai ang kub yuh krax tan pa gleeing ka totiag.
         17 Ceu pui khawmuik ang mawh tidtix, ka plak sivoe Nawh Cao mai sawn kix nie lheu iak
         khaing pa ang mawh tidtix mai mawh pa giex going ka Nawh Cao.
         18 Mawh pon jhi pex Siyiex awm pui mawx lie? Phan ang mawh nan, mawh pon tiag pex Nawh
         Cao awm riang pakpeung patix lie?
         19 Rieng grang mawh pa raug cang lhaw, cao chix kraung mau mawh pa om khri mai pa raug
         soi mau.
         20 Pui hot laug ti yuh krax tan ka khaox pa ang chix rham, nawh sawg cang mai pa min
         sonsang saik riang grang pa ang chix lung lhiang.
         21 Ang pex tawng mai ang pex sax mhong, mawh ang pui sax krai ka pex tom yam jah mai
         ang pex sax tawng tom yam jah ti kaw num haktiex lie?
         22 Nawh Cao mawh pa ngawm ka piang haktiex mai pui pa ot daux haktiex awm sido, Nawh
         Cao tawm ti deuh raoma awm man tie mai nih ti deuh awm nyiex gox sonsang ot ka daux
         an.
         23 Simiang khankix ang kieh mawh tidtix mai kieh cao kwang haktiex khankix mawh pa giex
         going,
         24 Yam sum mai yam hoik rhuat ka kix, num kix tak sau riah tix daux tiex, yam phlu Nawh
         Cao ka piang kix, kix kawx fit hu mai bhaung keukanglux tak phlu kix luan awm kam.
         25 Siyiex pa singax singeh ah nin maix sang pon jhi ka pui pa awm Aux ka lie?
         26 Yaog ngai pex jhak ka dee lhaong mai jhak mawh pui mawx, pa phan ka ceu in khankix,
         Nawh Cao pa singax viex kix hu mai kok ceu kaux kix khawmuik. Ka riang rao pa ting
         tix, mawh kheu Nawh Cao koe sibrawm, ang koe pa grai tix kaux kawx.
         27 Pui Yakop eue, yuh patix pex lai ah, pui Isarelax eue, yuh patix pex lai ah nin,
         "Krax hu aux hoik mox khaing Siyiex mai pa rahsee aux Siyiex ang lai chawk ka."?
         28 Ang pex sax tawng mai ang pex sax mhong lie? Siyiex, mawh Siyiex leeing ju, cao pa
         phan haktiex tom hoek ka num ka rao, Nawh Cao ang awn riang mai ang chix taug chix
         mao, ang pon sawg ti yaox ka krax tawng yung Nawh Cao.
         29 Nawh Cao tawx sibrawm ka pui pa taug pa mao mai baox riang ka pui awn riang.
         30 Viang pui awn ju taug mao mai awn riang kawx mai pui koe riang tak goh pak lawg.
         31 Pui pa krox jun ka Siyiex, tak koe riang rao khraox, kix tak di pruik tix mai po
         awm klang krih, kix to kawx ang taug mao mai nawh hu ang awn riang heue.

1 Klawn tiex rawm sigrit sigra eue, ot yiien yawg nghiet ka Aux, kieh pui ku kaux deeh
         koe riang rao pa khraox, kieh kix greed tix dee dex, khaix an, kieh kix krai, kieh
         kix viex paox hoek dex son krax prawng ca.
         2 Pui mawx pa so ka pui tix kaux hoek khaing haktiex plak lih singaix lie? Pui ka koe
         riang rao tix pex, Nawh Cao tak ap pui kuceu ka nawh, nawh tak dig simiang khankix
         greem caong tix mai yuh awm phawng tiex ka vaig lawm tix mai ak nawh kieh kix awm
         kam phlu bhaung hu sidauh.
         3 Nawh pheet ka kix mai preeng ka kix tom pon luat luan, ka krax pa ang nawh sax dig
         ka caong tix.
         4 Mawh pui mawx pa khre mai yuh ceu an, pa kok ka doeh ru tom yam jah, mawh Aux pa
         mawh Siyiex, pa mawh yam jah mai pa mawh tom sidauh.
         5 Klawn tiex rawm sigrit sigra hoik yaox mai lhat mai dee sidah sidu haktiex kawx siyaung
         ka mai kix greed tix hoek dex.
         6 Pui kukaux teem ka paox plawg tix mai ah nin ka puxaik tix, "Kieh koe rhawm kwa heue."
         7 Pui min ka kaing taix kawx tawx riang ka cao chix kraung mau, pui pa tawk mhawm ka
         daix kawx, tawx riang ka pui pa tawk ka piang dum mai ah nin ka pui cuat rhiem, "An
         mhawm heue." Mai nawh kawx teei jim rhiem tawk ka son ang lung lhiang.
         8 Viang mawh nan maix pui Isarelax pa mawh siliex Aux, Yakop pa hoik laug aux ti deuh
         mai doeh ru Abraham paox grawm aux;
         9 Maix mawh pui pa hoik teei Aux khaing dee sidah haktiex mai pa hoik kok khaing daog
         haktiex, ah nin ka maix, "Maix mawh siliex Aux, Aux hoik laug maix mai ang tik vud
         maix."
         10 Paw lhat, mawh kheu aux ot mai maix, paw yaoh, mawh kheu Aux mawh Siyiex maix, Aux
         tak kieh maix kaux cong, Aux tak teem ka maix, Aux tak joh maix ka plawng taix dawm
         pa ting riang tix.
         11 Jhak heue, pui pa song rhawm ka maix, tak kaig tua mai laux pakngai mai pui koeng
         riang ciang khoi ka maix, tak ang mawh tidtix, tak laux leeing.
         12 Maix tak sawk ka pui tix mai maix ang pub kix, pui yuh naing ka maix, tak ang mawh
         tidtix, mawh pa giex going.
         13 Mawh kheu Aux mawh Siyiex maix, tak giex taix dawm maix, tokaux Aux ah nin ka maix,
         "Paw lhat, Aux tak teem ka maix."
         14 Siyiex ah nin, Yakop pa mawh ngaw eue, paw lhat, pex pui Isarelax eue, Aux tak teem
         ka maix, cao taoh ka maix mawh Siyiex pa singax singeh pui Isarelax.
         15 Jhak heue, Aux tak kieh maix mawh cak khraox lawm pah nghox, koe rhang maix tak pah
         ka gawng ting tom phawng mai kieh gawng iak awm kam.
         16 Maix tak boe ka an mai bhaung ting tak phlu hu mai bhaung keukanglux tak phlu an
         prung prang maix tak gaux rhawm ka daux Siyiex, mai yaw rangdi ka Siyiex cao pa singax
         singeh pui Isarelax.
         17 "Yam sawg pui hot mai pui cud cha ka rawm ang yaox ka mai dak kix kroh ka sang nyaux
         nie rawm, Aux pa mawh Siyiex pawk lox kix, Aux pa mawh Siyiex pui Isarelax, tak ang
         tik vud ka kix.
         18 Aux tak paoh rawm klawng lih khaing dee lhaong mai paoh rawm keut lih khaing daux
         lung, Aux tak yuh daux tiag koe rawm mai haktiex kroh mawh dee lih rawm.
         19 Ka daux tiag Aux tak sum khaox Arit mai khaox Akashax, khaox Muratu, khaox Sanlun,
         ka daux tiag mhaik Aux tak priex khaox gix, khaox Taderax mai khaox Tashurax tau,
         20 Sonsang yaox mai tawng pui ka, kix tak simie ti keud mai doh rhawm ka, mawh taix
         Siyiex pa yuh ka ceu in mai mawh Siyiex pa singax pui Isarelax pa phan ka ceu in.
         21 Siyiex ah nin, viex see pex hoek heue, Siyiex pui Yakop ah nin, viex mhai rug cie
         pex hoek heue.
         22 Kieh kix viex an hoek mai jhi ex yaox mawh patix pa sang lih ti mawh, jhi ex yaox
         pa koe glang ka an, mawh pa yuh ka mawx, sonsang tawng pa sidah sidu ceu an khankix,
         phan ang mawh nan, krai ex mhong ka can pa sang hoek khankix.
         23 Jhi ex yaox jah yam in mawh patix pa sang lih mawh, sonsang tawng ex ka mawh pex
         siyiex mai yuh pa mhawm mai yuh pa caox, sonsang daox am ex mai yaoh ka.
         24 Jhak heue, pex ang mawh tidtix mai kaing pex kawx mawh pa giex going, kaw pa laug
         ka pex kawx, mawh pa seeing brai,
         25 Aux kieh pui tix kaux lih khaing caong ma laong mai hoek khaing plak lih singaix,
         nawh tak kok ka ceu kaux Aux mai nawh dig ka cub simiang, awm dig cao yuh aw tiex
         ka glaox.
         26 Mawh pui mawx pa krai pao tom yam jah sonsang tawng ex ka mai bawg yam sivoe in,
         sonsang pon ah ex nin, "Nawh mawh pa mawh meh lie? "Pui pa sang jhi ang lai koe pie
         tix kaux kawx, pui pa sang krai pao kawx ang lai koe, pui pa sang mhong ka gumlox
         maix, ang lai koe tix kaux kawx.
         27 Aux tak ploi pui ah nin ka veng Zion, "Jhak heue, jhak ka kix ku kaux, "Mai ploi
         pui viex lox bwan gaux rhawm ka veng Yerusaliem.
         28 Yam jhak Aux tan ang koe pui, tawx rhawm keud dong sawn ka sinax pui in khankix,
         yam chawk Aux ka kix, ang koe pui pawk tix kaux kawx.
         29 Jhak heue, siyiex an khankix mawh pa giex going, kaing yuh kix kawx ang koe ceu,
         riang rao raug kix kawx mawh bhaung pa giex going heue.

1 Jhak ka kawncau Aux, pa yaog Aux kah, pa mawh pui laug Aux, pui pa khaw rhawm Aux,
         Aux hoik deuh khwan tix ka piang nawh, nawh tak viex pa rahsee hoek ka pui kuceu.
         2 Nawh tak ang yo mai ang ploi lox tix mai ang kieh pui mhong ka daux krax.
         3 Nawh ang raig gawng priem graig mai ang preet ka ngu pa hoik laix yeet, Nawh tak
         viex pa rahsee mai pa mawh meh hoek.
         4 Tom sidah ang Nawh nyang pang pa rahsee ka piang haktiex, Nawh ang khrup rhawm, ang
         laux rhawm mai ka piang haktiex krox jun ka gumlox Nawh.
         5 Siyiex pa phan raoma mai pa nih an khankix, pa tawm ti deuh haktiex mai can pa kaoh
         khaing daux haktiex, Cao tawx bhawm ka kawn pui pa ot ka piang haktiex, ah nin.
         6 "Aux mawh Siyiex hoik kok maix hoek ka daux pa rahsee, Aux tak giex mai priex ka
         maix, Aux hoik kieh maix mawh lai sijax mukheu son pui kuceu mai pa riang ka pui tang
         ceu.
         7 Sonsang paoh ka ngai dug mai sonsang ploi pui pa laig thawng lih khaing daux thawng
         mai viex pui ngawm daux pa faik lih khaing ka daux nyiex thawng.
         8 Aux mawh Siyiex, in mawh ceu kaux Aux, Aux tak ang tawx min pakngai tix ka pui tang
         kaux mai ang tawx krax pa yaogyaw tix ka riang rao saik khankix.
         9 Jhak heue, grawng pa dawg koe hoik lih tix mawh, Aux jhi ka ceu pa khraox, sivoe
         sang bleeh ceu an mai Aux hoik krai pex mhong kah heue.
         10 Pui pa tiang ka rawm sigrit sigra mai can pa ot ka daux an, pa ot ka klawn tiex rawm
         sigrit sigra mai pa ot ka daux an khankix eue, rhax lai pa khraox ka Siyiex mai yaogyaw
         Nawh Cao tom deeh sidah sidu haktiex.
         11 Kieh daux tiagtu mai veng pa koe daux an yaog lox tix lhaong, khawm nyiex yaong pa
         ot pui Kedax ka, kieh pui Selax ah lai rhax gaux rhawm mai kieh yo lox ka piang choek
         gawng khankix.
         12 Kieh kix tawx min pakngai ka Siyiex mai yaog yaw Nawh Cao ka klawn tiex rawm sigrit
         sigra.
         13 Siyiex tak lih awm pui naing pa ting riang mai so rhawm rhi tix, awm pui naing, Nawh
         Cao tak kok yo mai kok yo lox ting lhaong, Nawh Cao tak pex ka pui pa koeng Nawh Cao
         heue.
         14 Aux hoik ot yawg rheung nyao, mawh kawn sang ot Aux awm an mai kham geu ka lie? Aux
         tak yo awm bun kha rhawm yam sang keh tix, Aux tak toek bhawm taug tix mai deeh ploi
         bhawm ting tix lih.
         15 Aux tak kieh gawng ting gawng iak riem mai kieh plix khaox taux lhax fit, Aux tak
         kieh rawm klawng mawh klawn tiex mai kieh rawm nhawng hit.
         16 Aux tak tuk pui duk hu krax pa ang kix tawng, Aux tak thong kix hu ka krax ang kix
         tawng. Aux tak kieh pa faik mawh pa riang ka plak sivoe kix mai kieh krax vawk mawh
         pa rauh, Aux tak yuh ceu in khankix ka son kix mai ang tik vud kix.
         17 Pui pa een rhawm ka riang rao pa saik mai pa ah nin ka pui raug riang rao an, "Maix
         mawh siyiex yix, "Kix tak deeh veeh tix plak khaix mai hoek krax kaig pa ting lhaong.
         18 Pui lheet eue, nghiet heue, pex pa dug eue, jhak heue, pex tak yaox.
         19 Lheu khaing kawncau Aux, mawh mawx pa dug, mawh pui mawx pa lheet awm cao cau ploi
         Aux, mawh pui mawx pa dug awm paox grawm Aux mai pui mawx pa dug ngai awm siliex Siyiex
         lie?
         20 Viang maix yaox kuceu kawx mai ang tie priex ti deuh, viang yhaok nawh bhang kawx,
         nawh ang chix mhong.
         21 Siyiex khaw rhwm kheu pa rahsee tix, kieh lox tat jhawm prawng tix ting lhaong mai
         koe min plakngai.
         22 Pui in khankix mawh pui pa kham krax tud krax rhim, kix khawmuik hoik laung tix daux
         tiex mai mox tix ka daux thawng, yam yaox kix krax laux leeing ang koe pui taoh ka
         kix, kix mawh pui pa giex laung ang koe pui pa ah nin, deeh tawx heue."
         23 Pui mawx ka daux pex, pa daong yhaok ti nghiet mai sonsang nghiet tix ka mhawm mhawm.
         24 Pui mawx pa ap Yakop ka pui tud rhim mai pui Isarelax, ka daux taix pui con lie?
         Ang mawh Siyiex, pa lud ex ka lie? pa ang kix hawt khaix Nawh mai ang cu nghiet ka
         lox tat jhawm prawng Nawh Cao.
         25 Mawh kheu nan, Nawh Cao klup krax song rhawm tix ka piang kix mai kieh naing hoek
         ka piang kix mai kieh ngu proe rawb reem kix, kix ang doh rhawm ka mai ngu an gleeing
         ka kix, viang mawh nan kix ang een ka daux rhawm tix heue.

1 Yam in, Siyiex, pa phan maix Yakop, pa mawh Siyiex pa phan Isarelax ah nin, "Paw
         lhat mawh kheu Aux hoik taoh ka maix. Aux hoik kok maix ka ceu kaux maix, maix mawh
         cie Aux.
         2 Yam tiang maix daux rawm, Aux tak ot tau mai maix mai yam tiang rawm klawng tak ang
         kheem maix, yam hu maix ka daux ngu maix tak ang gleeing mai rao ngu tak ang hax yuh
         maix.
         3 Aux Siyiex, pa mawh Siyiex maix, Siyiex pa singax singeh pui Isarelax, Aux hoik tawx
         meung Ejiptux, mawh ngawh riang taoh ka maix mai Ethiopia mai Sebax sonsang loh maix
         ka,
         4 Mawh kheu koe ngawh jum maix ka plak sivoe ngai Aux mai pon min pakngai mai moh ka
         maix, Aux tom tawx pui sonsang loh maix ka mai tawx ceu pui khankix sonsang loh ju
         maix ka.
         5 "Paw lhat heue, mawh kheu ot Aux mai maix, Aux tak viex doeh ru maix hoek khaing
         plak lih singaix mai Aux tak khrawm maix khaing plak klip singaix.
         6 Aux tak ah nin, ka caong ma laong ploi heue mai ah nin ka caong ma seh, paw teei
         tix priex, viex cub kawn simex Aux hoek khaing dee singai mai kawn bun Aux khaing
         dee sidah sidu haktiex.
         7 Pa mawh ceu pui pa hoik kok ka daux ceu kaux Aux, mawh pui pa hoik phan Aux ka son
         min pakngai tix, pa mawh pui hoik phan hoik yuh Aux."
         8 Viex pui dug pa koe ngai mai pui lheet pa koe yhaok khankix hoek.
         9 Kieh ceu pui khawmuik, kum paox tix mai kieh ceu pui khawmuik rom paox tix, mawh
         pui mawx ka daux sinax kix, pa pon pao grawng in mai jhi ex yaox ceu pa koe sivoe
         in, kieh kix jhi mhai rug tix, sonsang luan khaing krax prawng ca phan ang mawh nan,
         kieh kix mhong ah nin, an mawh pa mawh tete."
         10 Siyiex ah nin "Pex mawh mhai rug Aux mai siliex pa hoik laug Aux, sonsang tawng maix
         mai yum rhawm ka Aux mai tawng mawh Aux Siyiex, sivoe Aux ang koe Siyiex pa phan mai
         khaix Aux kawx tak ang koe.
         11 Aux mawh Siyiex, lheu khaing Aux, ang koe cao taoh.
         12 Aux hoik plak jhi mai Aux hoik taoh, Aux hoik krai pao mai siyiex tang kaux tang
         hak ang lai koe ka daux sinax pex mai pex mawh mhai rug Aux, Siyiex ah nan.
         13 Sivoe ang singaix sawm nyang koe, Aux hoik dawg mawh Siyiex, ang koe pui rud pex
         lih khaing daux taix Aux, mawh pui mawx pa pon tieb ka kaing jhaw yuh Aux.
         14 Pa mawh Siyiex cao pa taoh pex, Siyiex pa singax singeh pui Isarelax ah nin, "Mawh
         kheu jhak Aux ka plakngai pex, Aux tak ploi pui ka Babulon awm pui to tua, pa mawh
         pui Khaladie ka daux reu ting, pa hoik sax gaux rhawm kix ka daux.
         15 Aux mawh Siyiex, pa mawh Siyiex pa singax singeh pex, cao pa phan pui Isarelax, pa
         mawh simiang pex."
         16 Siyiex cao pa phan krax ka daux rawm sigrit sigra mai krax ka sinax rawm pa kied
         ting riang.
         17 Cao pa viex ka kru naing brung mai pui naing hoek, kix it tau mai ang lai pon kaoh,
         hoik laux leeing mai yeet awm keei kawk ngu.
         18 Siyiex ah nin, "Paw lai keud pa hoik luan mai paw lai tiag cheu ka ceu pa prim.
         19 Jhak heue, Aux tak sang yuh ceu pa khraox, yam in hoik lih mawh, ang pex nyang yaox
         lie? Aux tak yuh krax doh ka daux tiag mai rawm klawng ka tiag mhaik.
         20 Totiag tak tawx min ka Aux, pa mawh sox praix mai sim kala uk khankix, mawh kheu
         tawx Aux rawm koe daux tiag mai rawm klawng ka tiag mhaik, sonsang tawx rawm nyaux
         ka pui Aux, pa hoik laug Aux ka.
         21 Pa mawh pui pa phan Aux son tix. Sonsang yaogyaw kix ka Aux.
         22 Pui Yakop khankix eue, pex ang lai kok yo ka Aux, pui Isarelax eue mai ang lai rhawm
         yaox ka Aux.
         23 Pex ang lai viex yung, sonsang yuh krax tan pa gleeing ka Aux mai ang lai tawx min
         ka Aux ka daux krax tan pa yuh tix, Aux ang tie kieh pex nyhap mao mai yuh krax tan
         mai ang lai taug mao kheu tok nyawng bhawng.
         24 Pex ang sax liag oxmex ka mau tix, sonsang tawx ka Aux mai ang kieh Aux khaw rhawm
         ka klon bee krax tan tix, viang mawh nan pex hoik kieh Aux cien beeh glawm ka son
         phimap tix mai pex hoik kieh Aux khi rhawm ka grawng phimap pa yuh tix.
         25 Aux mawh Siyiex heue, kaw pa hoik preet ka krax phit pex, sonsang yaox ka plakngai
         cao tix mai Aux tak ang lai doh keud ka phimap pa yuh pex.
         26 Kieh Aux, doh keud mai kieh ex rom ti tat see tau, krai grawng see pex, sonsang lawd
         luan pex.
         27 Keeing pa jah pex dix, hoik yuh phimap mai cao pa gau pex hoik lud ka Aux.
         28 Mawh kheu nan, Aux tak khlut ti tik ka simiang dee pa singax mai kieh pui Yakop pon
         krax pa jhax lawg mai pui Isarelax pon pa salao heue."

1 "Yakop pa mawh kawncau Aux, Isarelax pa mawh pui laug Aux eue, nghiet heue.
         2 Siyiex pa phan pex, pa hoik phan hoik yuh pex, tom ka daux vaig mai tak teem ka pex
         ah nin kawncau Aux Yakop, pa mawh Yeshuron pa laug Aux eue, paw khi rhawm.
         3 Mawh kheu Aux tak hieh rawm ka piang pui pa simie ti nyaux rawm mai kieh rawm lan
         ka piang tiex kroh, Aux tak lhaok khwan tix ka piang doeh ru maix mai lhaok bwanson
         tix ka piang kawn saux kawn sex maix.
         4 Kix tak kuah khaing daux sinax rib riem, awm khaox siglai hawt klawng lih rawm."
         5 In tix kaux tak ah nin "Aux mawh pui Siyiex. An tang kaux tak kok ceu kaux tix mawh
         Yakop mai an tix kaux tak tiem piang taix tix mawh pui Siyiex mai kok ceu kaux tix
         mawh ceu pui Isarelax."
         6 Siyiex simiang Isarelax mai pa taoh pui Isarelax mai Siyiex cao kru naing raoma ah
         nin "Aux mawh cao pa jah mai Aux mawh cao sidax; lheu khaing Aux ang lai koe Siyiex
         tang kaux.
         7 Mawh pui mawx pa awm Aux lie? Kieh nawh krai pao heue, kieh nawh jhi sonsang tawng
         ka mai kieh nawh jhi ceu an sidawng sivoe Aux mai ceu pa mawh yam in mai pa tak sang
         hoek ti mawh, kieh nawh jhi ceu inkix ka kix.
         8 Paw khi rhawm mai paw lhat, Aux hoik krai ceu an ka pex tom yam an dix, ang mawh
         lie? Pex hoik mawh mhai rug Aux, lheu khaing Aux, kawn koe Siyiex tang kaux lie? Lheu
         khaing Aux num riah pa jah ang koe, Aux ang tawng pui tix kaux kawx."
         9 Pui pa yuh ka riang rao khankix, mawh pa giex going, pa khaw caw rhawm kix ang lai
         koe bwanson, kix kham sakse pa ang ti yaox mai pa ang tix tawng, kix tak pon krax
         kaig tua.
         10 Mawh pui mawx pa yuh riang siyiex mai raug ka riang rao pa ang koe bwanson tidtix
         lie?
         11 Jhak heue, paox grawm paox nawh khankix pon krax kaig. Cao pa yuh kawx, mawh ngie
         kawn pui khaing, kieh kix khrawm paox tix tau, kieh kix yaog ti cung, kix tak lhat
         graung mai kaig tua tau mai paox tix.
         12 Cang lhek sau riem ka daux ngu suah mai teei daix tawk an koe pakpeung mai yuh kaing
         an ka riang rao taix tix, nawh cai rhawm mai awn riang, nawh ang nyaux rawm mai taug
         mao.
         13 Cang mai tiag ka keei mai mhai ti deuh an ka tiex paing, nawh yuh pakpeung an koe
         ka rhiem thui khaox, nawh mhai ti deuh an ka kumpa, pa mawh jim rhiem pa tiag tix
         krax mee pa lawmle, mai yuh an mhawm grang mawh riang pui, sonsang deuh ot ka daux
         nyiex.
         14 Nawh kid khaox Arit son cao tix mai teei khaox gix mai khaox tiah khankix, nawh laug
         ti cie an son khaing daux sinax pang khaox daux tiag nong, nawh sum khaox gix tix
         num mai rawm lhiex kieh an hwan.
         15 An lih ti mawh khix taung son pui, nawh teei an kix tiblah, sau daux ngu kieh tokaux
         tix siu kah, nawh phlu ngu mai ping blah kah, nawh yuh riang griang siyiex ka an mai
         krub kah, khaix an nawh yuh riang griang pa hoik saik mai grux ngawng tix krub ka
         an.
         16 Nawh taung khix an tix plak ka daux ngu mai an tix plak nawh tung ti ih nex mawie
         kah, nawh ping ti ih nex tom sak tom fah rhawm tix, tokaux nawh cox ngu ah nin, "Aha!
         Aux hoik siu phao, Aux hoik yaox ka ngu phao."
         17 Ka pa kawn deuk an, nawh yuh siyiex tix mu, pa mawh riang rao pa hoik saik tix, nawh
         grux ngawng mai krub ka an, rawg bwan ka an ah nin, "Deeh taoh ti teei aux liak! Mawh
         kheu maix mawh siyiex aux."
         18 Kix ang tawng tidtix mai kix ang doh rhawm, mawh kheu nyeep ngai kix tix, kix tom
         ang chix yaox tidtix mai rhawm kix kawx, hoik yeep tix kix tom ang doh rhawm kah heue.
         19 Pui tix kaux kawx, ang lai tawng ti keud ka daux rhawm tix mai ang lai koe krax tawng
         mai ang tawng ka pa sang ah tix nin, "Aux hoik gleeing an tix plak ka daux ngu, aux
         hoik ping ti ih blah ka piang gaox ngu an mai hoik tung ti ih nex mawie kah, mawh
         khaw aux ti yuh pa kawn deuk seeing brai lie? Mawh khaw aux ti grux ngawng tix ka
         nawng khaox an lie?"
         20 Nawh ih ka nyaox, rhawm caox caig hoik kieh nawh lud mai nawh ang pon taoh cao tix
         ah nin, "Mawh ang pa pie koe ka daux taix khawn dawm aux lie?" Ang lai tawng ti doh
         keud.
         21 Ceu pui Yakop eue, doh keud ka inkix, pui Isarelax eue, "Pex mawh siliex Aux, Aux
         mawh cao phan pex, pex mawh siliex Aux pui Isarelax eue, Aux ang piawm ka pex.
         22 Aux hoik preet krax lud pex awm paiawm mai preet phimap pex awm taox simawg, deeh
         lih hoek ka Aux, mawh kheu Aux hoik taoh lawd pex.
         23 Raoma eue, ah lai rhax, mawh kheu hoik yuh Siyiex ceu in, dee pa raux greem haktiex
         eue, kok yo heue, gawng lua, khaox mai pang khaox can pa koe daux nawh eue, ah lox
         rhax sinum, mawh kheu Siyiex hoik taoh lawd Yakop mai hoik rieb min ka daux pui Isarelax.
         24 Siyiex cao pa taoh lawd maix, cao pa phan maix tom yam jah khaing daux vaig ah nin,
         "Aux mawh Siyiex, cao yuh kuceu mai cao nih raoma lih nong nong mai cao tawm haktiex,
         mawh pui mawx pa ot tau mai Aux.
         25 Pa preet mhai rug pui ah lox pie lox lhen mai pa kieh cao sipawk yhot, pa kieh pui
         koe pingnya deeh plak khaix mai kieh pa tawng kix mawh pa deux pa aw
         26 Pui kham ka gumlox siliex Nawh Cao mai yuh awm pa gau awm kawncau Nawh Cao, cao pa
         ah nin ka Yerusaliem maix tak mawh dee pa ot pui kah, pa ah nin ka veng meung Yudax,
         pex tak sum kah, Aux tak deeh yaog ka can pa hoik laux leeing.
         27 Pa ah nin kieh rawm sigrit sigra pa raux kroh, Aux tak kieh rawm klawng pex hit.
         28 Pa ah nin ka simiang Kurux, nawh mawh cao liang yung Aux mai kieh alo aux grum naog
         mai ah nin ka veng Yerusaliem, tak koe pui pa deeh sum kah mai ah nin ka nyiex bwan,
         jaong num riah maix tak deuh kaux cong."

1 Siyiex ah nin ka pui groi Nawh Cao rawm bee ka piang, pa mawh simiang Kurux, pui
         pa giex Aux ka taix khawn dawm nawh, sonsang kieh simiang ku meung tiem sivoe ngai
         Nawh mai kieh maox rawd nyoi Simiang khankix bhaw mai kieh siviex khawm ra plak bhang
         sivoe ngai nawh mai ang nyeep siviex veng.
         2 "Aux tak sang hu sivoe maix mai kieh gawng sidawm, aux tak kieh siviex tawng laux
         mai tat gawng rhiem dud baux mawx baux an.
         3 Aux tak tawx sinngao pa faik ka maix mai kraung dee glip sonsang tawng ka Aux, Siyiex,
         Siyiex pui Isarelax pa kok maix ka daux ceu kaux Aux."
         4 Kheu yaox plakngai siliex Aux Yakop mai pui Isarelax pa hoik laug Aux, Aux hoik kok
         maix ka ceu kaux maix, Aux hoik sum ceu kaux maix, khawm ang maix tawng ka Aux.
         5 Aux mawh Siyiex, lheu khaing Aux ang lai koe Siyiex tang kaux tang hak, Aux rawd
         nyoi maix, viang maix ang tawng ka Aux kawx.
         6 Sonsang tawng pui jah khaing plak lih singaix tom hoek plak klip singaix, lheu khaing
         Aux ang lai koe Siyiex tang kaux tang hak, Aux mawh Siyiex maix ang lai koe tang kaux.
         7 Aux phan pa riang mai yuh pa faik, Aux yuh ka pa nhim mai phan pa kha rhawm, Aux
         mawh Siyiex Cao pa phan ceu in khankix.
         8 "Raoma khaing dee lhaong eue, kieh lhiex lih khaing dee long mai kieh piang raoma
         ploi pa rahsee lih, kieh haktiex baoh sonsang lih krax taoh, tau awm lih pa rahsee,
         Aux mawh Siyiex phan ka an.
         9 Kieh krax kha rhawm koe ka pa lah cha ka cao pa phan nawh, nawh mawh ngie bliah aw
         tiex tix bliah khaing, khex chix ah glaox nin ka cao pa yuh tix, mawh kawn yuh maix
         patix lie? Phan ang mawh nan, khex chix ah ceu pa yuh maix nin, maix ang koe taix
         lie?
         10 Kieh krax kha rhawm koe ka pui ah nin ka keeing tix, mawh kieh maix ceu patix lih
         lie? Phan ang mawh nan, pa ah nin ka miex tix, mawh keh maix ceu patix lie?"
         11 Siyiex pa singax singeh pui Isarelax, cao pa phan ka Isarelax ah nin, "Maix chawk
         Aux ka ceu pa sang lih ti mawh, son grawng pa dex dawd mai kawn praix Aux mai tawm
         lox ka Aux grawng pa dex dawd ka kaing mai khaix taix Aux.
         12 Aux hoik yuh haktiex mai hoik phan kawn pui pa ot ka piang an, plawng taix Aux hoik
         nih raoma mai Aux tawm lox ka can pa koe daux raoma.
         13 Aux kieh nawh lih koe ka daux krax pa rahsee mai Aux tak kieh krax hu nawh see, nawh
         tak sang sum ka veng Aux mai kieh pui Aux pa giex laung lawd luan, pa ang lai teei
         ka ngawh jum mai ka totaix, Siyiex cao kru naing raoma ah nin.
         14 Siyiex ah nin sinngao khaing meung Ejiptux mai kraung lai geu meung Kushax mai lai
         geu pui Sebax pa ting lhaong kaux, tak hoek ka pex mai an tak mawh cie pex, kix tak
         hawt khaix pex, kix tak hoek ka daux pa phyaok tix ka maox ceng mai krub ka maix,
         kix tak khyox khaw tix ka maix ah nin Siyiex ot mai maix tete, lheu khaing Siyiex
         in, Siyiex tang kaux ang lai koe"
         15 Siyiex pui Isarelax, pa mawh cao taoh eue, Maix mawh Siyiex tete, pa mox tokaux tix.
         16 Can pa yuh riang grang khankix, kix tak pon krax kaig mai kix tak laux min pakngai
         tau.
         17 Pui Isarelax hoik lawd luan tau mai krax taoh Siyiex, leeing ju, pex tak ang lai
         kaig mai ang lai laux min pakngai, leeing ju.
         18 Siyiex, pa phan raoma, Nawh Cao mawh Siyiex cao pa phan haktiex yuh ka an, Nawh Cao
         phan ka ceu an, Nawh Cao ang lai phan mawh pa giex going, Nawh Cao phan an kieh kawn
         pui ot ka ah nin, "Aux mawh Siyiex mai ang lai koe pui tang kaux."
         19 Aux ang tie mox tix sikah ka daux pa glip, ka tix dah dah ka piang haktiex pa faik,
         Aux ang tie ah nin ka doeh ru Yakop, sawg Aux ka daux pa giex going, Aux mawh Siyiex
         pa sikah pa rahsee, Aux krai pao kieh tawng ka pa mawh pa meh.
         20 "Khrawm paox pex mai hoek, pa mawh pex pa hoik glawd khaing krax yum khaing pui tang
         ceu, pui pa teei ti viex riang rao khaox pa hoik saik kix, kix ang koe krax tawng
         yung mai rawg bwan ka siyiex pa ang tie chix taoh ka kix."
         21 Krai mai viex grawng see maix hoek, kieh kix ra lai teei krax keud ka paox tix, mawh
         pui mawx pa hoik krai grawng in khaing tom yam jah, Ang hoik mawh Aux pa mawh Siyiex
         lie? Lheu khaing Aux ang lai koe siyiex tang kaux tang hak, Siyiex pa rahsee mai cao
         taoh, lheu khaing Aux ang lai koe pui tang kaux tang hak.
         22 "Pex pa ot ku sidah haktiex eue, deeh hoek ka Aux pex tak pon krax taoh, mawh kheu
         Aux mawh Siyiex mai ang lai koe siyiex tang kaux.
         23 Aux hoik tiextu ka cao tix, gumlox pa lih khaing jheeh Aux mawh pa rahsee mai ang
         lai deeh hoek, ngawng ku ngawng tak grux tix ka Aux, dak ku dak tak tiextu tix ka
         Aux."
         24 Pui ku kaux tak ah nin ka grawng Aux, mawh ngie pa rahsee mai riang rao pa koe ka
         daux Siyiex khaing, pui pa boh rhawm ka Nawh Cao hoek ka Nawh Cao mai tak hoek krax
         kaig tua.
         25 Doeh ru pui Isarelax, tak hoek daux pa rahsee mai pa yaw rangdi ka daux Siyiex heue.

1 Balax grhup goh, Nebaw buk pot. Rieng krub kix hoik tang ka totiag mai mawie hoik
         tang piang totiag kieh mawh beeh cien ka piang totiag.
         2 Hoik grhup goh mai buk pot tau, ang chix taoh ka beeh cien tix, tokaux nawh lih mawh
         pui pa giex laung.
         3 Nyiex ma pui Yakop eue, can pui pa deuk khaing pui Isarelax, "Nghiet ka Aux, Aux
         hoik dawg klien pex tom yam jah pex ti keh mai hoik teem pex khaing daux vaig,
         4 tom sidah yam kuad pex Aux mawh kaw an, Aux tak teem pex, tom paing hauk kaing pex,
         Aux mawh cao pa phan mai cao pa joh jhan, Aux tak teem mai kieh pex pon krax taoh."
         5 "Pex sang tiag Aux sidu mai pui mawx mai tiag Aux awm pui mawx mai tiag Aux ah awm
         paox tix."
         6 Kix teei khri khaing daux hau mau mai ciang mau ka jiang, kix vai cao chix yuh kaing
         mau khri mai yuh riang grang siyiex mai krub ka an.
         7 Kix klawm an ka piang klip tix mai viex an deuh tix dah mai an cung tan ang chix
         gah khaing dee ot, pui mawx kok nawh kawx, an ang chix pawk mai ang chix taoh nawh
         khaing pa kha rhawm.
         8 "Doh keud ka in, kieh pex tawng mawh cao tix simex mhaing, pex pa lud eue, keud ti
         yaox ka daux rhawm tix.
         9 Doh keud ka pa hoik luan, pa hoik lih mawh tom yam jah dix, mawh kheu Aux mawh Siyiex
         mai ang lai koe tang kaux, Aux mawh Siyiex mai ang lai koe pui awm Aux.
         10 Aux hoik jhi tom jah tom sidah mai hoik jhi can pa lih ti mawh tom didix mai ah nin
         krax keud Aux tak kaux cong mai Aux tak kieh kuceu grum naog awm alo tix.
         11 Kok ka sim klang khaing plak lih singaix, ka pui pa sang cau Aux khaing haktiex dee
         singai, Aux hoik krai mai Aux tak yuh awm pa krai tix. Aux hoik but rhawm tix mai
         yuh an.
         12 "Pex pa kiien rhawm pa singai khaing krax taoh eue, "Nghiet ka lox Aux.
         13 Aux viex krax taoh hoek phao, ang lai singai, krax taoh Aux ang lai rheung lai koi,
         Aux tak deuh krax taoh ka piang Zion, son pui Isarelax, pa mawh min pakngai Aux heue."

1 Kawn bun krih veng Babulon eue, lih hoek mai ngawm daux phawng tiex, kawn bun krih
         ceu pui Khaladie eue, ngawm ka piang tiex ang lai koe dang ngeung, mawh kheu Aux ang
         lai baox kok maix mawh pa awn nex pa mhawm kaux tix bawg kawx.
         2 Teei mhaw mai krid nghox kah, plak man tie khaing ngai maix, peeik ka sibex dhah
         maix, paw lai kheem caong tix mai loe rawm klawng.
         3 Maix tak ot kakaong mai pon pa kaig tua, Aux tak pawk bix, Aux tak ang lai jhak ka
         plakngai pui tix kaux kawx.
         4 Cao taoh ka ex, Nawh mawh Siyiex cao kru naing raoma pa singax singeh pui Isarelax.
         5 Kawn bun krih pui Khaladie eue, ngawm yawg tix mai laig hu ka daux pa faik, mawh
         kheu ang lai kok maix mawh cao nang ku haktiex.
         6 Aux song rhawm ka pui tix, Aux teei sinngao tix lih mai ap kix ka tawm taix maix,
         maix ang lai caux rhawm ka kix maix deuh beeh glawm pa cien ka piang kuad.
         7 Maix ah nin, "Aux tak mawh cao nang leeing ju," Maix tom ang lai sawn rhawm tix,
         ka ceu an mai ang lai keud dee sidah sidu an kix.
         8 "Mawh kheu nan maix pa moh ka pa gaux rhawm silao, nghiet ka grawng in ha, pa mawh
         pui pa ngawm mai pa ang tie koe krax khi, pa keud daux rhawm tix ah nin, "Lheu khaing
         aux ang lai koe pui tix kaux kawx, Aux tak ang lai ngawm awm miexmai mai pa ang lai
         tik grham kawn tix."
         9 In ra ceu tak hoek ka maix tix taix neh, ka daux tix ngaix khaing, pa mawh pa tik
         grham kawn tix mai pa mawh miexmai, tak bleeh ka piang maix tete, kheu jao pa yuh
         maix phi caox, pa ploi sat mai sibawk.
         10 Mawh kheu maix hoik een rhawm tix ka pa caox yuh tix, "Ang koe pui yaox ka aux,"
         pingnya mai krax tawng maix hoik kieh maix lud krax mai maix ah nin daux rhawm tix,
         "Mawh aux heue, lheu khaing Aux, ang lai koe pui tix kaux kawx."
         11 Mawh kheu nan, krax pa kha rhawm tak hoek ka piang maix, maix tak ang tawng yam hoek
         krax kha rhawm pa ang maix pon kham, hoek ka piang maix, maix pub krax laux leeing
         pa ang tix keud ce dom mawx dom an.
         12 Kaoh mai yuh phi caox, ploi sat mai sibawk pa hoik yuh maix tom yam kawn awn ju maix,
         phan khaw ti pon bwanson maix tak pon bwanson mai haok hwan kah heue.
         13 Maix hoik taug mao ka daux pa keud pa sawn tix, kieh nawh kaoh mai teem maix luat
         luan, pa mawh pa chix jhak ka raoma mai pa chix kia ka simuing mai pa chix sawn khix
         pa grux krai grawng pa tak sang lih mawh ka piang maix.
         14 Jhak heue, kix tak awm pum nyhee mai gleeing ka ngu, kix ang pon taoh cao khaing
         ngu gleeing an, in ang mawh gaox ngu pa ka tix siu ka mai ang mawh ngu pa sang co
         tix kah.
         15 Pui pa yuh maix kaing tau mai pui pa hoik yuh maix lai geu tau, tom yam awn ju tix,
         tak yuh ceu an ka maix, kix tak tang hu krax hu tix mai ang koe pui taoh ka maix tix
         kaux kawx heue.

1 Nyiex ma pui Yakop eue, nghiet heue, pa hoik kok ti mawh ceu kaux Isarelax mai pui
         pa hoek khaing rawm keut haktiex Yudax, pa hoik tiextu ka ceu kaux Siyiex mai pa krai
         grawng Siyiex pui Isarelax, ka daux pa ang kaux sijax mai pa ang koe krax rahsee.
         2 Kix kok cao tix mawh pui veng pa singax mai deuh rhawm tix ka Siyiex pui Isarelax,
         ceu kaux Nawh Cao mawh Siyiex cao kru naing raoma.
         3 Aux hoik krai pa koe phao ka tom yam jah, ceu an mawh pa lih khaing jheeh Aux mai
         Aux hoik kieh kix mhong, Aux hoik yuh ceu an sijaox mai an hoik lih ti mawh.
         4 Mawh kheu Aux hoik tawng maix kiien rhawm mai ngawg maix mawh rhiem mai dongre maix
         mawh tawng lheung;
         5 Aux hoik krai grawng kaing in ka maix, tom yam jah, sivoe ang an nyang bax hoek,
         Aux hoik krai maix mhong, phan ang mawh nan maix tak ah nin, aux yuh cao ka riang
         rao krub an mai aux hoik tawx lox ka riang rao pa saik tix.
         6 "Maix hoik mhong mai pau maix yaox ka in, mawh ang maix sax krai pui mhong lie? Jah
         yam in Aux sang krai maix mhong ceu pa khraox, mawh ceu pa mox pa ang maix tawng kah.
         7 Mawh ceu pa khraox pa phan tix ang nyang rheung maix ang nyang sax mhong sivoe ngaix
         in, phan ang mawh nan, lhat maix ah nin, �Jhak heue, aux hoik tawng.�
         8 Maix ang sax mhong maix ang sax tawng, jah tom yam an dix maix ang nyang bhang yhaok
         tix, Aux hoik tawng yuh maix kaing pie lhen mai hoik tawng jah tom yam keh khaing
         daux vaig miex, nawh kok mawx mawh pui tieh feen.
         9 "Mawh kheu jhak Aux ka plakngai cao tix mai mawh kheu yaox Aux pa yaogyaw cao tix,
         Aux tom gun yeung ka maix, sonsang ang Aux teei ti tik ka maix.
         10 Jhak heue, Aux hoik thi ka maix mai ang awm thi ka mau, Aux hoik cheuk ti yaox maix
         ka daux glah ngu pa kha rhawm.
         11 Aux yuh awm an kheu jhak Aux plakngai cao tix, Aux ang pon kham ka pa salao ka ceu
         kaux Aux mai ang tawx min pakngai tix ka pui tang kaux."
         12 Yakop mai Isarelax pa kok Aux eue, nghiet ka Aux, Aux mawh Nawh Cao, Aux pa mawh
         cao pa jah mai cao pa sidah.
         13 Taix Aux hoik yuh ti deuh num riah haktiex mai taix dawm aux hoik neh raoma, yam
         kok aux kix, kix yaog ti hoek tau.
         14 "Pex khawmuik khrawm paox tix mai nghiet kah, mawh pui mawx pa krai ceu in ka sinax
         kix? Siyiex moh ka nawh, nawh tak yuh pa khaw mai alo Nawh Cao ka veng Babulon mai
         taix nawh, tak puing ka pui Khaladie.
         15 Hoik mawh Aux cao pa krai mai cao kok ka nawh, Aux hoik viex nawh hoek mai nawh tak
         haok hwan krax hu.
         16 Greed hoek dex Aux, nghiet ka in, tom yam jah Aux ang sax mox tix krai ka dee glip,
         jah khaing yam an, Aux hoik ot tan, yam in Siyiex mai khwan cao hoik ploi Aux hoek.
         17 Siyiex Cao taoh maix mai Siyiex pa singax singeh pui Isarelax ah nin "Aux mawh Siyiex
         pa mawh Siyiex maix, pa gau maix koe bwanson, cao thong maix hu krax pa khaw maix
         ti hu.
         18 Phan maix cu nghiet ka lox pingnyap Aux, pa nhim pa grum naog maix tak awm rawm klawng
         mai pa rahsee maix tak awm puk pak rawm sigrit sigra.
         19 Doeh ru maix, tak nie awm mhaik mai kawn praix cao maix, tak awm mu mhaik, ceu kaux
         nawh tak ang tat ti tik mai ang yuh laux leeing ka plak sivoe Aux."
         20 Lih hu khaing veng Babulon mai to khaing pui Khaladie mai ah lox lai rhax gaux rhawm,
         krai pao kix mhong ceu in mai krai tom sidah sidu haktiex, "Siyiex taoh lawd siliex
         tix Yakop."
         21 Yam thung Nawh Cao kix hu ka daux tiag mhaik, kix ang simie ka rawm, Nawh Cao kieh
         rawm lih khaing rang son kix. Nawh Cao lug rang mai rawm preeng ti lih.
         22 Siyiex ah nin, "Pa nhim ang lai koe son pui caox caig heue."

1 Klawn tiex khankix eue, nghiet ka Aux, pex pui kuceu khaing dee singai eue, nghiet
         heue, Siyiex hoik kok ka Aux, tom ka daux vaig, Nawh cao hoik dauk ceu kaux aux tom
         yam ot aux daux vaig miex tix.
         2 Nawh yuh jheeh aux awm vaig lawm mai mox aux ka greem veei taix tix. Yuh aux mawh
         te rawn tix plang mai Nawh mox aux ka daux mawk te tix.
         3 Nawh ah nin ka aux, "Maix mawh siliex Aux, pui Isarelax pa rieb Aux min pakngai kheu
         maix."
         4 Khaix an aux ah nin, "Aux hoik yuh kaing ka daux pa giex going, Aux hoik nai riang
         rao tix, pa ang tie mawh tidtix, viang mawh nan, pa mawh meh aux, koe mai Siyiex mai
         totaix pa khaw aux ti pon koe tau mai Siyiex."
         5 Yam in Siyiex, cao pa yuh aux jah tom daux vaig, sonsang mawh siliex Nawh Cao mai
         sonsang deeh viex Yakop hoek ka Nawh Cao, sonsang khrawm pui Isarelax ti hoek ka Nawh
         ah nin, mawh kheu aux rieb min pakngai ka daux ngai Siyiex mai Siyiex aux tak mawh
         riang rao Aux.
         6 Nawh Cao ah nin, "Awm pa mawh maix siliex Aux, sonsang yaog ka doeh ru Yakop mai
         sonsang kieh pui Isarelax, pa deuk deeh mhawm krax ot, jhak ti yaox ka an awm pa mawh
         pa iak ngie, Aux kieh maix mawh pa riang ka pui piang haktiex, sonsang tah hu krax
         taoh tom sidah sidu haktiex."
         7 Siyiex cao pa taoh pui Isarelax mai cao pa singax singeh, ah nin ka pui pa salao
         mai ka pui pa koeng ceu pui haktiex kah mai pa mawh siliex cao pa kwang haktiex, "Simiang
         tak jhak mai kaoh cung, cub kawn simiang tak krub ka nawh, kheu Siyiex mawh cao pa
         kaux sijax, cao pa singax singeh pui Isarelax, cao pa laug ka maix."
         8 Siyiex ah nin ka daux bawg yam pa khaw, Aux hoik pawk lox maix mai ka daux singaix
         krax taoh, Aux hoik teem ka maix, Aux hoik kia ngien ka maix mai kieh maix yuh sijax
         mukheu ka pui piang haktiex, sonsang pang ka haktiex, sonsang tawx sinngao ka haktiex
         dee yiien yawg.
         9 Ah nin ka pui pa laung khankix, hoek heue mai ka pui pa ot ka daux pa faik, "Jhi
         tokaux tix heue, "Kix tak eei ju tix hawt krax laux, ka dee koe rib ka piang dee lhaong
         mawh dee sawg kix ti ih.
         10 Kix tak ang lai cai rhawm mai ang lai simie ti nyaux rawm, si aoh praix mai singaix
         ang lai hoek ka piang kix, mawh kheu Nawh Cao caux rhawm thung kix mai thung kix hu
         ka rawm keut.
         11 Aux tak kieh gawng cie tix mawh krax mai yaog krax ting Aux lhaong.
         12 Jhak heue, cub pui in tak hoek khaing dee singai, tiblah tak hoek khaing plak laong
         mai plak klip singaix mai tiblah kaoh khaing haktiex Sinim.
         13 Raoma eue, ah lai rhax, kheu pa gaux rhawm, haktiex eue, gaux rhawm heue, gawng khankix
         eue, gaux rhawm ah lai rhax, mawh kheu Siyiex tawx riang rao ka pui Nawh Cao mai caux
         rhawm ka pui tix pa kha rhawm tix khankix.
         14 Zion ah nin "Siyiex hoik tik vud ka aux mai cao simiang Aux hoik piawm ka aux."
         15 "Mawh sang piawm bun pa sang tawx kawn ngie tix peuex mai ang caux rhawm ka kawn
         pa keh khaing vaig tix lie? Viang kix kawn piawm kawx, Aux tak ang piawm ka maix.
         16 Jhak heue, Aux hoik tiiem maix ka daux tawm taix tix, guh veng maix koe sivoe ngai
         Aux jheung jheung.
         17 Cao phan maix tak pex ka pui yuh maix laux mai kieh pui pa tik vud ka maix lih hu
         khaing maix."
         18 Yaog ngai tix jhak hawt vung viang tix, kix tak khrawm paox tix hoek ka maix, Siyiex
         ah nin "Awm im ju Aux maix tak ceep ka kix awm kraung ceep mai rhawt kix ka nyoi tix
         awm bun yuh ka paox.
         19 Dah dee tik maix mai dee ang pui ot mai haktiex pa laux leeing maix, tak sikhawp
         ka pui pa ot kah mai pui pa sang bleet ka maix tak ot singai.
         20 Khaix yum kawn praix, pa keh yam yaox maix krax tuk tak ah nin ka daux yhaok maix,
         dee in sikhawp son aux, sawg ka dee sang tawx tix aux ot.
         21 Yam an maix tak sang ah nin ka daux rhawm tix, mawh pui mawx pa keh ti tawx in son
         aux, aux hoik tuk kheu yum kawn tix mai hoik mawh pui neh mai mawh pui pa giex laung
         mai pa vung viang, mawh pui mawx pa eei kix ting laong lie? Jhak heue mai hoik prah
         aux ot nong nong mai pui in khankix kaoh khaing dee mawx?"
         22 Siyiex ah nin, "Jhak heue, Aux tak yaog taix tix, ka piang haktiex ku meung mai pak
         chix tix, son pui kuceu, kix tak klien kawn simex maix hoek mai kix tak pux kawn bun
         maix hoek ka piang klip tix.
         23 Simiang khankix tak mawh keeing seep maix mai laux simiang khankix tak mawh miex
         seep maix, kix tak ngeuh kaing tix ka maix mai gup pakngai tix ka piang tiex mai lied
         phawng tiex ka caong maix mai maix tak tawng mawh Aux Siyiex, pui pa krox jun ka Aux,
         tak ang pon krax kaig."
         24 Tak rhim kug khaing pui ting riang mai tak teem pui pa giex laung khaing pui pa pex
         lie?
         25 Siyiex ah nin, "Pie ka pui pa giex laung pa viex pui pa ting riang hu, tak deeh viex
         hoek mai kug pui pa lhat ex kah kawx, tak deeh pon taoh kah, mawh kheu Aux tak yuh
         ka pui pa simah ka maix mai tak taoh ka kawn praix maix.
         26 Aux tak kieh pui yeen ya ka maix ih ka nex cao tix, kix tak yoek ka nham cao tix,
         awm yoek ka rawm plix siiet mai kawn pui kix tak tawng, Aux mawh Siyiex Cao pa taoh
         maix mai cao pa taoh lawd maix, Siyiex pa ting riang pui Yakop heue.

1 Siyiex ah nin, "Mawh koe lai grieh miex pex, pa hoik ploi aux nawh luan di mawx?
         Phan ang mawh nan, mawh hoik coh Aux pex ka ceuk rom Aux ka kaux pui mawx lie? Mawh
         kheu jao phimap pex, pex hoik kham krax pa coh tix mai mawh kheu jao pa lud pex khankix,
         miex pex tom mawh pa hoik ploi tix luan heue.
         2 Yam hoek aux, pui tix kaux kawx ang lai koe kheu jao pa yuh ka mawx lie? Yam kok
         Aux pui pa sang deeh pawk ang lai koe pie tix kaux kawx, kheu jao pa yuh ka mawx lie?
         Mawh hoik ngaing taix Aux, ka ang pon ti deeh taoh lie? Phan ang mawh nan, mawh ang
         Aux koe sibrawm ti sang deeh taoh lie? Jhak heue, Aux ah mai rawm sigrit sigra kroh
         hu heue. Aux kieh rawm klawng khankix mawh daux tiagtu, ka pa koe ka daux kix sium
         kheu ang rawm lai koe mai yum ka sang nyaux nie tix rawm heue.
         3 Aux ceep raoma ka kraung lung mai Aux yuh chee rhix mawh pa kheem kix heue."
         4 Siyiex pa mawh Siyiex hoik tawx dak pa chix gau chix sawn ka Aux, sonsang tawng Aux
         ti chix sikah gumlox pa teem ka pui pa koe krax taug mao heue. Nawh so Aux ku ngawb,
         Nawh so yhaok Aux, sonsang chix mhong, awm pui pa gau lai heue.
         5 Siyiex pa mawh Siyiex hoik paoh daux yhaok Aux mai Aux ang lai koe krax pa kieh thiang
         mai Aux ang lai deeh veeh tix plak khaix heue.
         6 Aux tawx blawg tix ka pui an kix, pa sivied ka Aux mai tawx sibax Aux ka pui an kix
         pa reeig ka hauk sibax Aux heue. Aux ang lai mox pakngai khaing krax kaig tua mai
         khaing krax baig heue.
         7 Siyiex pa mawh Siyiex tak teem ka Aux. Mawh kheu nan, Aux tak ang lai koe krax pa
         laux pakngai. Mawh kheu nan, Aux kieh pakngai tix kiien awm simaox pai mai Aux tawng
         ka ang Aux mawh pa kaig pa tua heue.
         8 Mawx pa kok Aux koe krax pa rahsee, ot dex Aux heue. Mawh pui mawx pa sang simah
         ka aux lie? Kieh ex cung ti ot tau heue. Pui koeng ka aux mawh pui mawx lie? Kieh
         nawh hoek dex Aux heue.
         9 Jhak heue, Siyiex pa mawh Siyiex tak teem ka Aux. Mawh pui mawx pa tak sang prawng
         ka piang Aux lie? Kix tak sang prim hu khawmuik, awm kraung ceep, pung piang shiah
         tak ih an kix uik heue.
         10 Mawh pui mawx ka daux sinax pex pa koe krax lhat graung ka Siyiex lie? Mawh pui mawx
         pa nghiet lox krai siliex nawh lie? Mawh pui mawx pa lailing ti hu ka daux pa faik
         mai pa ang koe pa riang, kieh nawh een rhawm tix ka daux ceu kaux Siyiex mai deuh
         rhawm tix ka Siyiex nawh heue.
         11 Pex khawmuik, pa keeig ti deuh ngu lai lawm tokaux cao pex mai lailing ti hu ka daux
         rao ngu pex mai ka daux ngu pa hoik keeig pex khankix, pex tak pon ti koe in khaing
         daux tawm taix Aux, pex tak ot ka daux krax khi rhawm heue.

1 "Pex pa hoek ti hu ka pa rahsee khankix mai pex pa sawg ti yaox ka Siyiex khankix
         eue, nghiet ka lox aux heue, jhak ka riang pa hoik saik pex lih an mai ka daux doh
         pa hoik kaong pex heue.
         2 Jhak ka keeing pex Abraham mai ka Sara pa hoik keh ka pex heue. Grawh grawng nawh,
         aux hoik kok ka Abraham yam ot nawh nong nong mai nawb bwan ka nawh mai kieh nawh
         pre haoh hun heue."
         3 Grawh grawng nawh, Siyiex tak tawx krax nyawm rhawm ka veng Zion Nawh Cao tak tawx
         krax nyawm rhawm ka can dee pa yiien nawh khankix heue. Nawh Cao tak yuh daux tiagtu
         nawh awm Eden mai daux tiang mhaik nawh awm sipeem Siyiex heue. Krax gaux rhawm mai
         krax pa nyawm rhawm, tak sang mawh pa yaog tix ka daux veng Zion, khawm krax pa yaog
         yaw bwanson mai lox rhax pa nyawm ti nghiet khankix heue.
         4 Ceu pui Aux khankix eue, nghiet ka lox Aux mai cub pui Aux khankix eue mai daong
         yhaok tix ka lox Aux heue. Grawh grawng nawh, gumlox been tak lih khaing Aux mai Aux
         tak yuh krax pa mawh meh Aux kaux cong, mawh krax pa riang son pui khankix heue.
         5 Krax pa rahsee Aux hoik dex. Krax taoh Aux hoik lih bleeh mai plawng tai Aux tak
         prawng ca ka pui khawmuik heue. Klawn tiex rawm sigrit sigra khankix, tak krox jun
         ka Aux mai een rhawm tix ka plawng taix Aux heue.
         6 Yaog ngai pex jhak ka raoma mai num ti jhak ka piang haktiex heue. Mawh kheu raoma
         khankix tak grai hu awm taox ngu, haktiex tak prim hu sinyek awm kraung ceep mai pui
         an kix pa ot ka daux haktiex tak yum ka daux awm bu heue. Krax taoh Aux tak koe leeing
         ju mai krax pa rahsee Aux, tak ang lai mawh pa grai hu heue.
         7 "Pex pa tawng ka krax pa rahsee mai pex pa mawh pui pa teei gumlox been Aux laig
         daux rhawm tix khankix eue, nghiet ka lox Aux heue. Paw khi rhawm ka lox pa deuh pui
         phimap mai paw koe krax lhat graung ka lox pa salao kix heue.
         8 Grawh grawng nawh, mawt tak ih kix awm kraung ceep mai viag tak ih kix awm kraung
         hauk yung heue. Krax pa rahsee Aux tak koe leeing ju mai bwanson krax taoh Aux tak
         koe ku ju leeing ju heue."
         9 Plawng taix Siyiex eue, siduad heue, siduad mai ceep kraung son koe riang rao siduad
         awm singaix baux yam an kix dix, ka daux baux ju pa hoik luan khankix heue. Ang mawh
         plawng taix Maix an, pa hoik mat yuh ka Rakhap mai hoik suat ka siyawng lie?
         10 Pa hoik yuh rawm sigrit sigra, pa mawh rawm pa kied raux mai pa hoik yuh dee pa raux
         rawm sigrit sigra khankix mawh krax sonsang tiang pui pa hoik taoh khankix ti hu,
         ang mawh Maix lie?
         11 Mawh kheu nan pui pa hoik deeh taoh Siyiex tak deeh ing mai hoek ka veng Zion tau
         mai ah lai rhax, tau mai krax gaux rhawm, leeing ju tak hoek piang kaing kix heue.
         Kix tak pon krax pa gaux rhawm mai krax pa nyawm rhawm, krax khi rhawm mai krax ngia
         krax ngheeik tak to ti luan heue.
         12 "Mawh Aux khaing, pa mawh cao pa tawx krax nyawm rhawm pex. Mawh maix pui mawx pa
         koe krax lhat graung, ka pui pa tak sang yum mai ka kawn pui pa tak sang awm rib riem
         lie?
         13 Maix hoik piawm ka Siyiex, cao pa phan pa deuh maix pa hoik neh raoma khankix lih
         mai pa hoik sum ti deuh riah haktiex khankix heue. Maix hoik koe krax khi rhawm leeing
         lang singaix, kheu jao grawng krax song rhawm cao pa yeen ya yuh krax laux, krax song
         rhawm cao pa yeen ya an koe dee mawx lie?
         14 Pui pa kham krax pa giex laung khankix, koe krax pa khran son tak sang pon nawh ti
         mawh pa ploi ti luan, nawh tak ang yaox ti yum ka daux thawng mai son pa ih nawh tak
         ang lai koe krax cud cha heue.
         15 Aux mawh Siyiex, pa mawh Siyiex maix, pa ku klao ka rawm sigrit sigra, pa kieh puk
         pak rawm sinum siaox, ceu kaux Nawh mawh Siyiex Cao kru naing raoma heue.
         16 Aux hoik sau gumlox Aux khankix ka daux jheeh maix, Aux hoik kieh veei pang peue
         taix Aux tawb ka maix, sonsang pon Aux tix nih raoma khankix mai pang ti deuh num
         riah haktiex mai ah nin ka veng Zion maix mawh ceu pui aux heue."
         17 Maix pa hoik nyaux kawk krax pa song rhawm khaing ka daux taix Siyiex, pa mawh veng
         Yerusaliem eue, siduad heue, siduad mai yaog ti kaoh heue maix hoik nyaux kawk nyaux
         tom uik mai hoik koe krax pa tu tiex tix heue.
         18 Pui pa sang jhi daux krax ka nawh, ang lai koe tix kaux kawx, khaing ka daux kawn
         simex khankix khawmuik pa hoik keh nawh mai pui pa sang tuk taix nawh ang lai koe
         tix kaux kawx, khaing daux kawn simex khankix khawmuik, pa hoik eei nawh ting lhaong
         heue.
         19 Ceu inkix hoek ka maix, pa mawh krax yiien hu pui mai krax pa laux leeing, krax pa
         sibhawm praix mai vaig lawm khankix heue. Mawh pui mawx pa tak sang koe krax laux
         rhawm son maix lie? Aux tak sang pon tawx krax nyawm rhawm ka maix lie?
         20 Kawn simex maix khankix hoik awn hoik peei, kix it ka daux gah krax khankix, awm
         kiah pa hoik krix ka kie heue. Kix mawh pa naog ka krax pa song rhawm Siyiex mai khawm
         krax pa ah Siyiex maix heue.
         21 Mawh kheu nan maix pa koe krax pa kha rhawm mai pa yoek ka ceu pa ang mawh rawm plix
         siiet eue, Yuh bwanson nghiet ka lox in awx!
         22 Simiang maix, pa mawh Siyiex mai pa mawh Siyiex maix, pa hoik prawng ca son pui nawh
         khankix, ah nin jhak heue, Aux hoik teei kawk nyaux pa hoik koe maix krax pa tu tiex
         tix ka an pa mawh kawk nyaux krax pa song rhawm Aux, hu khaing daux taix maix, maix
         tak ang lai yaox ti nyaux khaix in heue.
         23 Aux tak sau ti deuh kawk an ka daux tawm taix pui an kix pa yuh krax kha ka maix
         mai kix hoik sax ah nin ka maix, gup maix it, sonsang daw yix ti hu ka piang maix
         heue. "Maix hoik tawm kaux cao tix ka piang tiex mai awm daux krax, son pui an kix
         pa sang daw ti hu heue."

1 Veng Zion eue, siduad heue, siduad kaoh mai teei riang rao maix heue. Veng Yerusaliem,
         pa mawh veng pa singax singeh eue, ceep kraung pa mhawm grang maix khankix heue. Grawh
         grawng nawh, pui pa ang nyang pat hak tix mai pui pa ang nyang singax singeh khankix,
         tak ang lai hoek ka maix khaix in heue.
         2 Veng Yerusaliem eue, khruah ti tik phawng tiex khaing maix, yaog ti kaoh mai ngawm
         ka dee lhaong heue. Kawn bun veng Zion, pa mawh pui pa giex laung eue, yah maox ceng
         khaing ngawg maix heue.
         3 Siyiex ah nin "Pex hoik coh tokaux tix ka daux pa ang pon ngawh mai maix tak sang
         mawh pa deeh taoh ti teei ka krax pa ang yaox ti tawx mau heue."
         4 Grawh grawng nawh, Siyiex ah nin, "Pui Aux khankix hoik lih hu phao voe, ka daux
         haktiex meung Ejiptux sonsang peung ti ot tan, khaix an, pui Asurix khankix yeen ya
         ka piang kix ka daux krax pa ang koe grawng koe ceu heue.
         5 Yam in Siyiex ah nin, pui Aux khankix hoik teei ti hu ka daux pa ang pon ngawh, Aux
         sang ot yuh patix tin lie? Siyiex ah nin, "Pui an kix pa kwang ka piang kix, ah lox
         ting lox lhaong mai ceu kaux Aux mawh pa hoik salao leeing lang singaix heue.
         6 Mawh kheu nan, pui Aux khankix tak tawng ka ceu kaux Aux, mawh kheu nan, kix tak
         tawng ka daux singaix an, ka mawh Aux, pa sikah, "Jhak heue mawh Aux heue."
         7 Pui pa krai pao krax pa nhim, pui pa viex lox bwan gaux rhawm ceu pa mhawm khankix
         hoek, pui pa pao grawng krax taoh, ah nin, veng Zion, Siyiex maix hoik mawh simiang
         pa kwang. Caong kix pa viex lox bwan gaux rhawm, mawh pa mhawm grang ti yaox ka piang
         gawng khankix miex ding!
         8 Nghiet lox cao pa pao maix khankix mai kix tak yaog lox tix lih tau mai ah lai rhax
         tau mai paox tix heue. Grawh grawng nawh, ngai kix tak yaox yam deeh viex Siyiex veng
         Zion hoek heue.
         9 Ka dee pa hoik laux leeing veng Yerusaliem khankix eue, yo lox tix lih ka daux krax
         pa gaux rhawm mai ah lai rhax tau heue. Grawh grawng nawh, Siyiex hoik tawx krax pa
         nyawm rhawm ka pui nawh khankix, Nawh Cao hoik deeh taoh ti teei ka veng Yerusaliem
         heue.
         10 Siyiex hoik jhi plawng taix pa singax singeh Nawh, ka plak sivoe ngai ceu pui khawmuik
         mai pui deeh sidah haktiex khawmuik tak yaox ka bwanson krax taoh Siyiex ex heue.
         11 Lih hu heue, lih hu heue, lih hu khaing tan, paw hu krox hu teeh ka ceu pa ang singax,
         lih hu khaing daux sigreung an heue. Pex pa klawm kraung pa shiao Siyiex khankix eue
         mai kieh tix mawh pa singaix heue.
         12 Pex tak ang pon ti lih hu ka daux pa nied tix mai ang pon ti to hu heue. Grawh grawng
         nawh, Siyiex tak hu ka plak sivoe pex mai Siyiex ceu pui Isarelax tak mawh pa pau
         plak khaix maix heue.
         13 Jhak heue, siliex Aux tak yuh kaing ka daux krax pa koe pingnya heue. Nawh tak mawh
         pa yaog ti ting lhaong mai tak mawh pa kied lhaong heue.
         14 Awm krax pa hoik daox deng pui tom nie ka Nawh, mawh kheu grang pakngai Nawh hoik
         nie lheu khaing pui tang kaux mai grang grao Nawh hoik nie lheu laux khaing kawn pui
         khankix,
         15 Awm an Nawh Cao tak kieh ceu pui tom nie singax heue. Simiang khankix tak nyeep jheeh
         tix ka Nawh heue. Mawh kheu kix tak sang yaox can ceu pa ang sax krai ka kix mai kix
         tak tawng sidawng ka can ceu pa ang kix sax mhong heue.

1 Mawh pui mawx pa hoik yum rhawm ka pa krai ex lie? Siyiex hoik jhi plawng taix tix
         ka pui mawx lie?
         2 Mawh kheu Nawh tak haok hwan ka plak sivoe Nawh Cao, awm nyoig khaox pa awn mai awm
         riah khaox pa preung tix lih khaing daux tiex kroh heue. Nawh Ang koe pakpeung pa
         mhawm sonsang jhak ex ka Nawh ang koe krax pa mhawm grang sonsang simie ex ka Nawh
         heue.
         3 Nawh mawh pa hoik kham krax pa nu nai mai pa hoik kham krax tik pui khankix, pa kham
         geu krax kha rhawm tom nie mai pa hoik meed ka ceu pa saux ngia heue. Nawh awm pa
         hoik mox pui pakngai khaing, nawh hoik kham krax pa nu nai mai ex ang lai koe krax
         yungyi ka Nawh heue.
         4 Nawh hoik klawm ceu pa saux ngia ex khankix mai hoik peeh krax pa kha rhawm ex khankix,
         viang mawh nan, ex hoik keud Nawh mawh pa hoik pon krax kham geu mai pa kham krax
         sivied Siyiex heue.
         5 Viang mawh nan, Nawh hoik pon krax mat, kheu krax pa lud ex khankix, Nawh hoik saux
         nex kheu phimap phighram ex mai kheu krax pa kham geu Nawh, ex pon krax pa nhim mai
         kheu pa mat Nawh, ex pon ti moi heue.
         6 Ex khawmuik, hoik awm yung pa lud krax, ex ku kaux hoik tang veeh ti hu daux krax
         cao tix mai Siyiex hoik deuh phimap phighram ex khawmuik ka piang Nawh heue.
         7 Nawh hoik mawh pa kham krax yeen ya mai yam kham Nawh krax kha rhawm, Nawh koe krax
         tiem rhawm ang ang moing tix, Nawh hoik tuk tix hu, awm kawn yung pa sang pah tix
         yum mai awm yung pa ang nye ka plak sivoe cao pa rhip hauk nawh khankix heue. Mawh
         kheu nan, Nawh ang jheeh tix heue.
         8 Nawh hoik mawh pa teei ti kham krax yeen ya mai krax ciyang mai ka daux baux ju Nawh,
         mawh pui mawx pa doh keud grawh grawng pa hoik mawh Nawh pa teei khaing daux haktiex
         pui pa im ju lie? Mawh kheu jao pa lud pui Aux khankix, Nawh Cao hoik pon krax pa
         kham geu kah heue."
         9 Viang Nawh ang sax yuh ceu pa kin mai ang sax koe krax pie lhen ka daux jheeh Nawh
         tix ceu kawx mai kix hoik yuh simeeig Nawh tau mai pui caox, viang mawh nan, Nawh
         sipaung tix daux simeeig cao mi heue.
         10 Viang yuh nan, an hoik mawh pa khaw rhawm Siyiex sonsang yuh Nawh mat mai kieh Nawh
         koe krax saux nex heue. Nawh Cao hoik yuh Nawh mawh krax tan pluat ploi phimap. Nawh
         Cao tak yaox ka doeh ru Nawh mai tak tuk ju singaix Nawh lang mai krax pa khaw rhawm
         Siyiex tak haok hwan ka daux tawm taix Nawh heue.
         11 Nawh tak yaox bwanson kaing jhaw pa yuh Nawh mai koe krax pa fah rhawm fah rhi ka.
         Ka daux krax tawng yung ka siliex pa rahsee Aux, tak kieh pui tom nie koe krax pa
         rahsee. Nawh tak yaox ti kham son phimap kix heue.
         12 Mawh kheu nan, Aux tak gwieh ti tawx Nawh pon nyum tau mai pui ting mai Nawh tak
         gwieh ti pon kraung pa tud rhim khankix, tau mai pui pa ting riang rao heue. Mawh
         kheu Nawh Cao hoik klup ju tix ka piang krax yum mai Nawh hoik mawh pa simin tix tau
         mai pui pa lud khankix mai Nawh hoik kham geu phimap phighram tom nie mai khyox khaw
         son pui pa lud khankix heue.

1 Bun pa neh eue, ah lai rhax heue maix pa ang nyang sax keh kawn mai maix pa ang nyang
         sax yaox ti kham krax saux mai keh kawn eue, yo ti ah lai rhax mai kok yo lox tix
         lhaong heue. Grawh grawng nawh, bun pa ang koe mex nie lheu koe kawn praix khaing
         bun pa hoik koe mex. Siyiex ah nin heue.
         2 Yuh dee ot nyiex gox maix vieh va mai nih man tie dee ot dee koe maix lih heue. Paw
         koe krax lhawk ka liak! Kieh maox maix baox lang mai kieh khaox maix kaux cong heue.
         3 Grawh grawng nawh, maix tak nie baox yieh veng plak khawn dawm mai plak khawn gwiex
         mai doeh ru maix khankix, tak pon ti cie sinngao haktiex pui tang ceu khankix mai
         yuh veng pa hoik yiien an kix mawh dee ot pui heue.
         4 "Paw koe krax khi rhawm heue. Mawh kheu maix tak ang hoek krax kaig tua mai ang pon
         ti mawh pa laux pakngai, mawh kheu maix tak ang lai mawh pa kham krax salao heue.
         Grawh grawng nawh maix tak piawm krax kaig tua yam awn ju maix mai tak ang lai koe
         krax keud ka lox salao yam mawh maix miexmai, khaix in pie tix bawg kawx heue.
         5 Grawh grawng nawh, cao pa phan pa deuh maix mawh mex maix heue. Ceu kaux Nawh mawh
         Siyiex cao kru naing raoma mai cao pa taoh maix mawh Siyiex pa singax singeh ceu pui
         Isarelax heue. Nawh tak kok tix mawh Siyiex piang haktiex khawmuik khawm leeing heue.
         6 Grawh grawng nawh, Siyiex hoik kok ka maix, awm bun hoik tik hoik vud mai pa hoik
         koe krax laux rhawm, awm moeng pa teei yam awn ju maix pa hoik tik tix. Siyiex maix
         ah nin heue."
         7 "Aux tik vud maix tivud ticu khaing, viang mawh nan, ka daux krax pa caux rhawm pa
         kied ting Aux tak sang khrawm maix hoek heue."
         8 Ka daux krax pa kied song rhawm song rhi, Aux mox plakngai khaing maix tivud ticu,
         viang mawh nan, ka daux krax moh krax rhawm leeing ju, Aux tak koe krax caux rhawm
         ka piang maix heue." Siyiex, cao pa taoh maix ah nin heue.
         9 "In mawh pa awm krax kheem rawm ju Noax ka Aux heue. Awm krax pa hoik tiextu Aux,
         krax kheem rawm ju Noax tak ang lai baox kheem ka piang haktiex khaix in heue. Awm
         hoik tiextu Aux, tak ang lai koe krax song rhawm ka maix mai ang lai ah ka maix heue.
         10 Grawh grawng nawh gawng ting khankix tak gah tix mai gawng iak tak mawh pa yung yiang
         mai gah tix heue." Viang mawh nan, krax moh krax rhawm Aux tak ang lai gah khaing
         maix mai gumlox sijax mukheu pa nhim Aux tak ang lai yung yiang mai gah tix. "Siyiex
         pa caux rhawm ka maix ah nin heue.
         11 Maix pa mawh pa hoik kha rhawm tix mai pa hoik phlu bhaung ting mai pa ang nyang
         koe krax pa nyawm rhawm eue, jhak heue, Aux tak sang yuh ti deuh jaong simaox maix
         ka siang simaox pa toh riang mai yuh ti deuh num riah maix khankix ka siang simaox
         pa klai heue.
         12 Aux tak yuh ka piang guh veng maix khankix ka siang simaox pa raoh mai siviex maix
         ka siang simaox yi mai guh veng maix khawmuik ka siang simaox pa laoh lie heue.
         13 Kawn praix maix tak mawh pa hoik gau Siyiex mai kawn praix maix tak pon krax nhim
         pa kied ting lhaong heue.
         14 Maix tak mawh pa kaux cong ka daux krax pa rahsee maix tak mawh pa singai khaing
         krax pa yeen ya, grawh grawng nawh maix tak ang lai koe krax lhat graung mai singai
         khaing krax pa glhat, grawh grawng nawh, krax pa glhat tak ang lai hoek dex maix heue.
         15 Kix tak sang deeh kraix khrawm tix, viang mawh nan, ang tie mawh kheu grawng Aux
         heue. Can pui pa kraix khrawm ti tieh feen ka maix tak deeh hoek tu tix ka Maix heue.
         16 Jhak heue, Aux hoik phan ti deuh cao pa yuh kraung naing cao chix kaing rhiiem pa
         phlu suah ka daux ngu mai pa viex kraung shiao tix hoek son kaing yuh nawh heue. Aux
         hoik phan ti deuh cao pa yuh krax laux leeing son pa laux leeing heue.
         17 Can kraung naing pa hoik yuh tix puing ka maix, tak ang lai koe krax pa chix shiao
         mai can dak pa hoik yaog ti tieh feen ka maix, ka daux yam pa prawng ca maix tak tat
         ti tawx krax ciyang ka an heue. In mawh sinngao pa pon siliex Siyiex mai krax pa rahsee
         kix mawh pa kaoh khaing Aux. Siyiex ah nin heue.

1 Can pui pa sang nyaux nie rawm khankix eue, Hoek ka dee koe rawm. Pex pa ang koe
         mau khankix eue, hoek liag maix ih nyaux heue. Mawh heue, hoek liag rawm plix siiet
         mai rawm teeih ka daux pa ang tix viex mau mai ka pa ang tix tawx ngawh heue.
         2 Pex cai mau son ceu pa ang mawh pa ih mai riang kaing yuh pex khankix, son ceu pa
         ang pon tawx krax pa fah rhawm kheu jao pa yuh ka mawx lie? Nghiet mhawm mhawm ka
         lox Aux mai ih priex ceu pa mhawm mai kieh rhawm rhi pex koe krax gaux rhawm ka daux
         krax pa ih pa nyaux pa tie heue.
         3 Daong yhaok maix hoek ka Aux nghiet ka lox Aux mai khwan ju maix tak im ju mai Aux
         tak yuh gumlox sijax mukheu leeing ju tau mai maix, pa mawh bwanson pa een Davit rhawm
         tix ka heue.
         4 Aux hoik yaox nawh, mawh pui pa kham sakse ka pui khawmuik, pa mawh cao bung kwang
         son pui khawmuik heue.
         5 Maix tak kok ceu pui pa ang maix sax tawng hoek mai ceu pui pa ang sax tawng ka maix
         khankix, tak to ti hoek ka maix, kheu jao Siyiex, pa mawh Siyiex maix, pa mawh Siyiex
         pa singax singeh ceu pui Isarelax heue. Mawh kheu Nawh Cao hoik yaog min pakngai maix
         heue.
         6 Sawg ka Siyiex, yam kawn pon pex ti sawg ka Nawh Cao, kok ka Nawh Cao yam dex Nawh
         Cao heue.
         7 Kieh pui caox caig tik vud ka daux krax cao tix mai pui pa ang rahsee khankix tik
         vud ka krax keud tix, kieh nawh deeh ing hoek ka Siyiex mai Siyiex tak koe krax caux
         rhawm ka nawh mai hoek ka Siyiex ex. Mawh kheu Nawh Cao tak yuh krax pluat ploi pa
         kied ting heue.
         8 Grawh grawng nawh, Siyiex ah nin, "Krax keud Aux ang awm krax keud pex, daux krax
         Aux ang awm daux krax pex khankix heue.
         9 Grawh grawng nawh, awm nie lheu lhaong raoma khaing haktiex, daux krax Aux mawh pa
         nie lhaong khaing daux krax pex khankix heue. Krax keud Aux mawh pa nie lheu lhaong
         khaing krax keud pex khankix heue.
         10 Grawh grawng nawh, awm lih lhiex mai rawm rha khaing raoma mai ang lai deeh ing tan,
         viang nawh nan, cao yuh haktiex mai kieh haktiex kuah nghox koi mai simie sonsang
         pon cao rhuat simie ti koe simie mai kieh cao pa ih koe pa ih,
         11 awm an gumlox Aux tak mawh pa lih khaing daux jheeh Aux heue. An tak ang lai deeh
         ing ka Aux ka daux krax pa giex going, viang mawh nan, tak grum naog yuh ceu pa khaw
         rhawm Aux mai an tak koe krax haok hwan ka daux ceu pa hoik ploi Aux an hu heue.
         12 Grawh grawng nawh pex tak lih hu tau mai krax pa gaux rhawm mai mawh pa hoik thung
         ti lih tau mai krax pa nhim heue. Gawng ting mai gawng iak khankix, tak kok yo ti
         ah lai rhax ka plak sivoe pex mai pang khaox pa koe daux tiag tak dieh taix tix heue.
         13 Dee koe pang kat lawm khankix, khaox gix tak kwah, dee koe pang kat heeit khaox Muratu
         tak deeh kwah ti ot, an tak mawh son dee pa doh keud ka ceu kaux Siyiex mai son mhai
         rug leeing ju, pa tak ang lai mawh pa tat ti tik heue."

1 Siyiex ah nin, "Priex rien ka krax pa khaw caw mai yuh ceu pa rahsee heue. Grawh
         grawng nawh, bwanson krax taoh Aux hoik dex hoek mai krax pa rahsee Aux tak sang mawh
         pa jhi tix heue.
         2 Bwanson koe ka pui yuh nin, ka kawn pui pa priex rien khaing krax pa koe lox salao
         ka singaix twah mai pa chix priex rien taix khaing krax yuh ceu pa caox khankix heue.
         3 Paw kieh pui tang ceu, pa hoik rom tix mai Siyiex ah nin, "Siyiex hoik gwieh ti deuh
         aux, khaing pui Nawh khankix, paw kieh pui sieh ah nin, aux mawh khaox kroh tix gawng
         heue."
         4 Grawh grawng nawh, Siyiex ah nin, "Pui sieh pa priex rien ka singaix twah Aux khankix
         mai pa laug ti teei ceu pa kha rhawm Aux mai pa jhawp ti priex gumlox sijax mukheu
         Aux kaux cong,
         5 Aux tak kieh kix ot daux nyiex Aux mai ka daux lawg Aux, koe krax pa doh keud mai
         ceu kaux pa nie lheu mhawm khaing pa koe kawn simex kawn bun khankix, Aux tak tawx
         ceu kaux leeing ju ka kix pa ang lai mawh pa tat ti tik heue.
         6 Pui tang ceu pa hoik rom tix tau mai Siyiex sonsang yuh kaing jhaw Nawh mai sonsang
         moh ka ceu kaux pa priex rien khaing krax pa koe lox salao ka singaix twah mai pa
         jhawp ti priex gumlox sijax mukheu Aux kaux cong,
         7 Aux tak viex kix hoek ka gawng pa singax Aux mai kieh kix koe krax gaux rhawm ka
         pa rawg bwan ka daux nyiex Aux. Krax tan pa gleeing kix mai krax tan pa appong kix
         khankix, tak mawh pa pon krax rieb ti teei ka piang khu dee tan Aux heue. Grawh grawng
         nawh, nyiex Aux tak kok mawh, nyiex dee rawg bwan son ceu pui khawmuik heue.
         8 Siyiex pa mawh Siyiex, pa deeh kraix khrawm ceu pui Isarelax khankix pa hoik prung
         prang ti hu kudauh kudee, ah nin, "Aux tak baox khrawm ka pui tang ceu khankix, lheu
         khaing pui an kix pa hoik kraix khrawm ti hoek ka nawh heue."
         9 Pa mawh totiag daux tong kaung khankix eue mai pa mawh totiag khaing ka daux nong
         tiag khaox khawmuik eue, hoek sonsang kieh ti ih heue.
         10 Pui pau ka nawh khankix mawh pa dug ngai, kix mawh pa ang koe krax tawng yung khawmuik,
         kix mawh sox pa aw khawmuik, pa ang pon raoh mai tawng ngie it tix mai noi tix mai
         krax gaing ngie heue.
         11 Kix mawh sox khankix pa kied ghoeng ngie ka pa ih mai pa ang chix sak heue. Kix mawh
         cao liang yung khankix, pa ang pon ti koe krax tawng yung, kix khawmuik tang hu ngie
         ka daux krax hu cao tix, pui ku kaux tang sawg ngie krax pa sang pon tix bwanson tokaux
         cao tix heue.
         12 Kix tix kaux ah nin, "Hoek heue, Aux tak sang viex rawm plix siiet hoek mai ex tak
         nyaux tom sak rawm plix pa khiien heue. Pasax tak awm daux in singaix mai tak nie
         lheu mawh pa kied gaux silao heue."

1 Yum pui pa rahsee ang lai koe pui pa teei laig daux rhawm tix heue. Teei pui pa koe
         krax nab yam khankix tix luan, ang lai koe pui pa doh keud ka tix kaux kawx, teei
         pui pa rahsee tix luan, mawh sonsang luan khaing pa caox heue.
         2 Kix tak sang yaox ti laig ka daux krax pa nhim ka daux krax pa rahsee hu cao kix
         heue. Kix tak tang laux lee tix ka dah dee it pui mawx pui an heue.
         3 Viang mawh nan, pex pa mawh kawn simex kawn bun pa koe phi khankix, pex pa mawh kawn
         praix bun pa phit vao mai bun coh kaux tix khankix eue, "Hoek tin heue."
         4 Mawh nyiah pex ka pui mawx lie? Pex ang jheeh tix mai blex dak tix lih ka pui mawx
         lie? Ang pex mawh kawn pa lud, doeh kawn praix pie lhen lie?
         5 Pex pa koe rhawm ka riang griang khankix pa koe greem khaox klai khankix, pa pah
         kawn nyawm ka daux ngawd daux lung mai ka greem daux doh rang khankix lie?
         6 Pa koe daux lon somaox pa plang pa nyu daux ngawd khankix, mawh nyum ciex maix heue.
         Ceu an khankix mawh sinngao cie maix, ka piang an kix kawx maix hoik lhauk krax tan
         pa nyaux maix hoik tawx krax tan pa mawh krax tan phawng ngox ca im. Mawh tak sang
         pon gun pon yeung Aux ka kaing ceu inkix lie?
         7 Ka piang gawng dee pa kied lhaong maix hoik deuh ku it tix ka, ka dee an maix hoik
         haok ti sang tan krax pa appong tix heue.
         8 Ka plak khaix siviex mai ka rong khaox siviex mai hoik yuh ti deuh krax pa doh keud
         maix ka heue. Grawh grawng nawh maix hoik tieh khaing Aux mai hoik peeik kraung ceep
         maix ka pui tang kaux mai hoik haok yuh ka piang ku it maix va mai hoik yuh sijax
         mukheu tau mai kix. Maix hoik moh ka ku it kix, ka dee hoik yaox maix kakaong kix
         heue.
         9 Maix viex bee kraix hu ka simiang mai baox naok ceu pa bhawng tom nie maix hoik ploi
         cao cau tix khankix hu dee singai mai hoik yeen tokaux ti tiiem tom hoek daux meung
         yum heue.
         10 Maix hoik taug mao kheu singai krax maix, viang mawh nan maix ang tie ah nin, "Krax
         keud pot jun pot ang lai koe heue. "Maix hoik yaox ka deeh koe riang rao plawng taix
         tix, mawh kheu nan maix ang lai koe krax pa laux rhawm ka heue.
         11 Maix lhat graung ka pui mawx? Khi rhwm kheu jao pui nawh, pa hoik pie lhen maix khankix
         mai ang lai koe krax pa doh keud ka Aux mai ang tie teei an laig ka daux rhawm tix,
         ang Aux mawh pa ot yawg tix ang nye ang nyux sonsang ang maix koe krax lhat graung
         ka lie?
         12 Aux tak pao tix krai pa rahsee maix mai kaing jhaw pa yuh maix khankix, viang mawh
         nan, kix tak ang lai tawx krax pa koe bwanson ka maix heue.
         13 Yam riag yo maix lox tix, kieh riang griang krub ceu pa khrawm maix khankix deeh
         taoh ti teei maix heue. Viang mawh nan, bhaung tak tah kix hu dee singai khawmuik
         mai bhawm phlu kix luan tix dom neh khawmuik heue. Viang mawh nan, nawh pa een rhawm
         tix ka daux Aux, tak pon ti cie haktiex mai tak pon ti cie gawng pa singax singeh
         Aux mawh sinngao tix heue.
         14 Siyiex ah nin, "Baox naok daux tiex. Baox naok daux tiex. Khre daux krax, teei ceu
         pa sang sideeing caong lih khaing daux krax hu pui Aux khankix heue."
         15 Grawh grawng nawh, cao dee lhaong mai cao pa kied lhaong, pa koe leeing ju, pa ceu
         kaux mawh pa singax singeh, ah nin, "Aux ot ka dah dee lhaong mai dee pa singax, ot
         tau mai pui pa koe krax pa kied laux rhawm mai pa koe rhawm awn rhawm tiiem, sonsang
         kieh khwan pa koe krax pa awn rhawm khankix deeh im ju mai sonsang kieh rhawm pui
         pa laux rhawm khankix deeh im ju heue.
         16 Grawh grawng nawh, Aux ang koe krax pa simah simiang leeing ju mai Aux ang koe krax
         pa song rhawm sijheeng heue. Grawh grawng nawh, lhat ju tak koe krax som nai ka plak
         sivoe Aux mai khawm khwan khankix, pa hoik phan hoik deuh Aux heue.
         17 Kheu jao phimap phighram pa ghoeng rhawm nawh, Aux hoik song rhawm mai hoik tawx
         krax geu ka nawh heue. Aux mox pakngai tix mai hoik koe krax pa song rhawm mai nawh
         deeh tieh ti hu ka krax deeh plak khaix tix ka daux krax koe rhawm nawh heue."
         18 Aux hoik yaox krax yuh nawh khankix mai tak sang pai krax saux nawh moi, Aux tak
         sang baox thong ka nawh mai deeh tawx krax pa nyawm rhawm ka nawh mai ka pui khu rhawm
         nawh khankix,
         19 "Aux phan ti deuh siyieb jheeh khankix, kieh bwanson krax pa nhim koe ka pui pa ot
         dee singai mai ka pui pa ot dee dex heue. "Siyiex ah nin, "Aux tak pai krax saux nawh
         moi heue."
         20 Mawh ngie pui pa caox caig pa awm puk pak rawm sigrit sigra, ang pon ti koe krax
         yawg yiien mai awm pa hoik tik rawm glaox mai nyhee nyhawk luan heue.
         21 Siyiex aux ah nin, "Krax pa nhim ang lai koe son pa caox caig heue."

1 "Kok yo lox tix tom ting mai paw kieh jud heue. Yaog lox maix ting awm lox teettawng.
         Krai pui Aux mhong grawng krax pa lud kix mai jhi nyiex ma ceu pui Yakop khankix yaox
         grawng phimap kix heue.
         2 Kix sawg ti yaox Aux ku singaix mai gaux rhawm sonsang tawng tix daux krax Aux, awm
         ceu pui pa hoik yuh pa rahsee mai ang lai tik vud ka been krax prawng ca Siyiex mai
         kix mhaing been krax ciyang pa rahsee khankix ka Aux, kix gaux rhawm ka daux pa greed
         tix dex Siyiex heue."
         3 Kix ah nin, "Ex hoik twah pa ih mai Maix Cao ang yaox yuh ka mawx lie? Ex hoik gun
         rhawm rhi tix mai Maix Cao ang tie deuh tix tawng yuh ka mawx lie? Jhak heue, ka daux
         singaix twah maix pa ih maix yuh krax pa nyawm rhawm tix mai cau ti ih pui yuh kaing
         maix khankix ka daux krax pa taug pa mao heue.
         4 Pex twah pa ih mawh ngie son krax pa simah simiang! mai son krax pa thiang paox tix
         mai sonsang tawk pui ka lua taix pa caox caig an heue. Awm krax pa twah pex pa ih
         yuh nin, singaix in, tak kieh lox pex mawh pa ang pon mhong tix piang dee lhaong heue.
         5 Krax twah pa ih yuh nin, khex mawh singaix hoik laug Aux pui gun rhawm tix lie? Mawh
         son pa sang ngum nawh kaing tix, awm lhax priem mai sonsang tawm nawh man chee rhix
         ka daux nyaox lie? Mawh tak sang kok maix in mawh krax twah pa ih mai mawh singaix
         pa sang rieb Siyiex ti teei lie?
         6 "Krax twah pa ih pa hoik laug Aux, ang mawh sonsang yuh maox viang ceu pa caox caig
         khankix bhaw, sonsang tah ti deuh beeh pa cien khankix, sonsang kieh pui pa hoik kham
         krax yeen ya lih hu mai pa raig maix ti tik khaox glawm ku mu lie?
         7 Ang mawh sonsang gwieh maix ti tawx pa ih ka pui pa cai rhawm mai ka pa viex maix
         pui pa hot pa shia pa mawh pa vu vie ti hoek ka nyiex maix, yam yaox maix pui pa ang
         koe kraung ceep maix tawx nawh ceep mai ang mox tokaux cao maix khaing pa dex mai
         nex nham cao maix lie?
         8 Khaix an pa riang maix tak jhan lih awm pa riang plak ponngawb. Krax pai saux maix
         tak deeh phai moi mai krax pa rahsee maix tak hu plak sivoe maix heue. Min pakngai
         Siyiex tak mawh pa tieb plak khaix maix heue."
         9 Yam an maix kok yo mai Siyiex tak pawk ka. Maix riag yo mai Nawh tak ah nin, Aux
         koe tin. "Phan maix teei ti tik khaox glawm khaing ka daux sigreung maix mai gien
         taix pa ci tix mai ah lox caox lox caig,
         10 phan rhawm maix koe krax caux rhawm ka pui pa cai rhawm mai kieh pui pa kha rhawm
         khankix, koe krax fah rhawm, pa riang maix tak lih riang ka daux pa faik mai pa faik
         maix tak lih mawh awm yam jung singaix heue.
         11 Siyiex tak thung ka maix sijheeng mai tawx krax pa nyawm rhawm maix ka daux bawg
         yam kroh kroing mai kaux cong yuh si-ang maix. Maix tak mawh pa awm sipeem pa hoik
         see tix ka rawm mai awm rawm keut pa lih ang jud ang jai heue.
         12 Pui pa kaoh khaing maix, tak cox sum dee pa dawg laux. Maix tak yaog ti deuh num
         riah baux ju didix mai maix tak kok tix mawh, cao pa deeh cox sum guh veng pa hoik
         laux khankix mai cao pa deeh cox khre krax laux mai dee ot dee koe pui heue."
         13 "Phan maix ang veeh caong tix hu khaing daux singaix twah mai ang yuh krax pa nyawm
         rhawm tokaux tix, ka daux singaix singax Aux mai kok singaix twah mawh pa gaux rhawm
         mai kok singaix singax singeh Siyiex mawh pa koe krax nab krax yam mai tak koe krax
         nab yam ka Nawh ka daux pa ang maix yuh awm rhawm cao tix mai ang sawg ti yaox ka
         krax pa nyawm rhawm rhi cao tix mai ang sikah ka gumlox cao tix khankix,
         14 maix tak yuh krax gaux rhawm ka daux Siyiex mai aux tak sang kieh maix brug ka piang
         gawng lhaong piang haktiex khankix mai eei maix ka sinngao keeing maix Yakop, jheeh
         Siyiex ah nin heue."

1 Jhak heue, Plawng taix Siyiex ang mawh pa ngaing tix ang pon taoh mai yhaok Nawh
         ang mawh pa lheet, ka tak sang pon mhong tix heue.
         2 Viang mawh nan, krax pa lud pex khankix hoik kieh pex gwieh khaing Siyiex pex mai
         phimap pex hoik kieh Nawh mox pakngai khaing pex, sonsang ang Nawh lai mhong heue.
         3 Mawh kheu taix pex mawh pa hoik seeing ka nham mai gien taix pex hoik seeing ka krax
         pa lud, siyieb jheeh pex hoik krai lox pie lox lhen mai dak pex hoik ah lox pa ca
         nyhau heue.
         4 Ang koe pui tix kaux kawx pa kaoh ka daux pa rahsee mai ang koe pui tix kaux kawx
         pa ah see ka daux pa kaux sijax, kix een rhawm tix ka gumlox pa ang koe cue koe cak
         mai krai lox pie lhen. Kix koe kaux ceu pa caox mai ka map grham heue.
         5 Kix num tom siuing pa koe jai mai taing nyiex greeh heue. Pui pa ih ka tom an kix
         tak yum mai khaing tom pa hoik max an tak guah ti mawh siuing pa koe jai heue.
         6 Keei nyiex greeh an khankix, ang pon ti mawh kraung ceep mai kix ang pon kheem tokaux
         tix ka kaing pa yuh kix heue. Kaing yuh kix mawh kaing pa koe map koe grham mai kaing
         pa kied kin koe ka daux taix kix heue.
         7 Caong kix to ti hu ka pa caox mai kix nied ti yuh krax pa jauh nham pui pa ang koe
         phimap. Krax keud kix mawh krax keud pa koe map, krax pa nai mai krax pa laux leeing
         koe ka daux krax hu kix heue.
         8 Daux krax pa nhim, kix ang tawng mai pa rahsee ang lai koe ka daux krax hu kix heue.
         Kix hoik cox krax pa vawk mawh son tokaux tix, can pui pa hu ka krax an, tak ang lai
         tawng ka krax pa nhim heue.
         9 Mawh kheu nan krax pa rahsee mawh pa singai ot khaing ex mai krax pa rahsee ang pon
         hawt ti krup ex heue. Ex maong ti yaox ka pa riang, viang mawh nan, ex lailing ti
         hu ka daux krax pa ceep pa faik heue.
         10 Ex pupi ti sawg ding nyiex awm pui pa dug ngai, awm ang ex koe ngai heue. Ex sideeing
         tix ka bawg yam jung singaix, awm bawg yam faik praix. Ex awm pui pa yum ka daux sigreung
         pui pa kluing pa bee khankix heue.
         11 Ex khawmuik briah lox tix lih awm krih mai yiiem doe awm sikaux, ex maong ti jhak
         ka pa rahsee, viang mawh nan, ang koe heue. Ex maong ti jhak ka krax taoh viang mawh
         nan, an mawh pa kied singai khaing ex heue.
         12 Grawh grawng nawh, krax pa lud ex, mawh pa hoik kied nie ka plak sivoe Maix Cao mai
         phimap phighram ex, mawh pa kham sakse ka ex heue. Grawh grawng nawh, krax pa lud
         ex khankix, mawh pa kawn koe tau mai ex mai ex tawng ka koe map grham ex,
         13 ka grawng pa lud mai daux krax pa thiang ti tik ka Siyiex mai krax pa lih hu khaing
         Siyiex ex, krax ah lox pa yeen ya mai krax pa deeh tieh feen mai krax krai lox pa
         ang mawh ang meh mai krax pa hawt ah lox khaing daux rhawm tix, pa mawh gumlox pa
         lud loe khankix heue.
         14 Krax pa rahsee mawh pa hoik deeh dak tix plak khaix, krax pa rahsee cung ti ot dee
         singai heue. Krax kaux sijax hoik goh daux krax mai pa rahsee ang pon ti laig heue.
         15 Krax kaux sijax ang lai koe, pui pa via ti hu khaing pa caox, sipub krax pa tud rhim,
         yam yaox Siyiex ka pa ang rahsee an Nawh Cao koeng kah heue.
         16 Nawh Cao hoik yaox ka ang lai koe pie tix kaux kawx mai hoik daox am ka ang cao pa
         khyox khaw ti kieh raw koe pie tix kaux kawx heue. Mawh kheu nan, plawng taix Nawh
         Cao hoik viex krax taoh hoek ka son Nawh mai krax pa rahsee Nawh mawh pa deeh joh
         jhan Nawh heue.
         17 Nawh Cao hoik ceep krax pa rahsee, mawh son kraung naing pa tieb tie naok mai ceep
         krax taoh mawh son mhok khri ka piang kaing. Nawh Cao hoik ceep pa pawk bix, mawh
         son kraung ceep mai hoik ceep krax pa koe rhawm ti mawh son sibex dhah heue.
         18 Nawh Cao tak deeh viied ti tawx awm kaing ceu pa yuh kix, song rhawm ka pui pa koeng
         ka nawh mai tawx krax pa kham geu ka pui koeng nawh khankix mai ka pui pa ot ka klawn
         tiex rawm sigrit sigra, Nawh Cao tak deeh viied ti tawx tom grum tom naog heue.
         19 Mawh kheu nan, jah khaing dee klip singaix pui khankix tak koe krax lhat graung ka
         cau kaux Siyiex mai jah khaing dee lih singaix kawx pui koe krax lhat graung ka min
         pakngai Nawh Cao, yam laig pui koeng khankix, awm krax pa kheem rawm ti hoek, bhaung
         cie Siyiex tak yaog ti hoek phai heue.
         20 Siyiex ah nin, "Cao pa deeh taoh tak hoek ka veng Zion mai ka ceu pui Yakop khankix
         pa veeh khaing krax pa lud heue."
         21 Siyiex ah nin, "Phan mawh son Aux, in mawh gumlox sijax mukheu pa hoik yuh Aux tau
         mai kix, pa mawh khwan Aux, pa ot ka piang maix mai gumlox Aux pa hoik sau ti deuh
         ka daux jheeh maix mai tak ang lai lih hu khaing daux jheeh doeh ru maix, pa sang
         toe doeh ru maix khankix, jah yam in mai khaix in leeing ju heue. Siyiex ah nin heue."

1 Yaog ti kaoh, jhan riang heue. Mawh kheu pa riang maix hoik hoek mai min pakngai
         Siyiex mawh pa hoik jhan tix lih ka piang maix heue.
         2 Jhak heue, kheu pa faik tak sang kheem ka piang haktiex mai krax pa kied ceep pa
         faik tak sang kheem ti hoek ka piang pui khawmuik heue. Viang mawh nan, Siyiex tak
         yaog ti lih ka piang maix mai min pakngai Nawh tak mawh pa sidawng ka piang maix heue.
         3 Pui tang ceu khawmuik tak hoek ka pa riang maix mai simiang tak hoek ka krax jhan
         riang pa lih khaing maix heue.
         4 Maong ti jhak hawt vung viang maix khawmuik, kix kraix khrawm paox tau khawmuik mai
         hoek ka maix heue. Kawn simex maix khankix tak hoek khaing dee kied singai mai kawn
         bun maix khankix tak mawh pa kliien ti hoek ka hawt praok maix heue.
         5 Khaix an maix tak sang yaox pa riang koe krax pa sigluang rhawm mai dee koe krax
         pa gaux rhawm ka heue. Grawh grawng nawh, krax pa magmi rawm sigrit sigra tak mawh
         pa veeh ti hoek ka maix mai krax magmi ceu pui tang ceu kawx tak hoek ka maix khawmuik
         heue.
         6 Krax pa kied nie haoh hun phung kala uk, tak naog ka haktiex maix, cau kala uk hatiex
         Midim mai haktiex Epha khankix hoik tah ka daux haktiex maix heue. Haktiex Shebax
         khawmuik tak sang bleeh ti hoek mai kix tak viex khri mai Lawban hoek mai kix tak
         pao ti yo lox pa yaog yaw Siyiex heue.
         7 Cub phung yung haktiex Kadax khawmuik, tak mawh pa kraix khrawm ti hoek ka maix,
         kawn yung mhaing haktiex Nabayok khankix, tak tawx maix shiao heue. Kix tak haok tau
         mai pa hoik rieb ti teei ka piang khu dee tan Aux mai Aux tak yaog min pakngai nyiex
         pa koe min pakngai Aux heue.
         8 Pui mawx pa po ti hoek awm paiawm mai pa awm sikaux ka daux mheem kix lie?
         9 Pui pa ot hawt baoh klawn tiex rawm sigrit sigra tak krox jun ka son Aux mai reu
         ting Tasux tak bleeh ti hoek phao ka, sonsang viex kawn simex maix hoek khaing dee
         singai mai khawm mau khri kix hoek tau mai kix, ka son ceu kaux Siyiex pa mawh Siyiex
         maix mai ka Siyiex pa singax singeh ceu pui Isarelax khankix, mawh kheu Nawh Cao hoik
         yaog ka min pakngai maix heue.
         10 Pui tang meung khankix tak ang sum guh veng maix mai simiang kix tak yuh ti tawx
         kaing ka maix heue. Grawh grawng nawh, ka daux krax pa song rhawm Aux hoik sax tawx
         krax pa kham geu ka maix, viang mawh nan, yam in ka daux pa koe rhawm Aux, Aux hoik
         koe krax caux rhawm ka maix heue.
         11 Siviex maix khankix tak mawh pa paoh ti deuh sijheeng, kix tak ang lai mawh pa nyeep
         tix ku singaix, sonsang kieh pui viex krax mag mi pui tang meung khankix hoek ka maix
         mai khawm simiang kix hoek heue.
         12 Mawh kheu pui ceu tix ang ah, meung haktiex mawx ang ah pa ang yuh kaing jhaw maix
         khankix, tak grai grup tix hu mai haktiex an kix tak mawh pa laux leeing pak lawg
         heue.
         13 Min pakngai Lebanon, tak hoek ka maix, khawm khaox gix, khaox Taderax mai khaox Tashurax
         tau, sonsang mhawm grang yuh dee pa singax singeh Aux, Aux tak sang yuh dee een Aux
         caong tix khankix koe min pakngai ka heue.
         14 Kawn simex pui pa hoik yuh krax kha rhawm ka maix khankix, tak hoek num kaing tix
         ka maix mai pui khawmuik pa hoik nu nai ka maix, tak krub hawt caong maix, kix tak
         kok maix, mawh veng Siyiex, veng Zion cie Siyiex pa singax singeh ceu pui Isarelax
         heue.
         15 Viang maix mawh pa hoik dawg tik vud mai pa hoik koeng, son ang pui tix kaux kawx
         hu laig ka maix, Aux tak yuh maix mawh ceu pa kied blon mhawm leeing ju, son krax
         gaux rhawm pui khankix ku ju heue.
         16 Maix tak nyaux ka rawm teeih ceu pui tang meung mai tak peuex teeih simiang khankix
         heue. Maix tak tawng ka mawh Aux cao taoh maix, pa mawh Siyiex mai cao pa taoh maix,
         pa mawh cao pa kied ting sibrawm ceu pui Yakop heue.
         17 Aux sang viex khri hoek son tang tawng lheung, viex mau hoek son tang rhiem mai viex
         tawng lheung hoek son tang khaox mai viex rhiem hoek son tang simaox, Aux tak yuh
         pa nhim mawh son simiang maix khankix mai krax pa rahsee mawh son cao pa koh keen
         maix khankix heue.
         18 Krax pa kin tak ang lai mhong tix ka daux haktiex maix khaix in, krax pa nai pa nawk
         mai krax pa laux leeing kawx, tak ang lai koe ka daux sinax mee haktiex maix khankix
         heue. Viang mawh nan maix tak kok guh veng maix mawh krax taoh mai siviex veng maix
         mawh krax yaog yaw heue.
         19 "Singaix tak ang lai mawh pa riang maix ka daux plak ponngaix khaix in, pa riang
         khix tak ang lai jhan pa riang ka maix heue. Viang mawh nan, Siyiex tak mawh pa riang
         leeing ju ka son maix mai Siyiex tak mawh min pakngai maix heue.
         20 Singaix maix tak ang lai klip khaix in mai khix maix tak ang lai jee heue. Grawh
         grawng nawh, Siyiex tak mawh pa riang leeing ju ka son maix mai baux singaix khi rhawm
         maix tak mawh pa hoik sidah heue.
         21 Pui maix khawmuik tak mawh pa rahsee, kix tak pon ti cie haktiex mawh sinngao tix
         leeing ju heue. Mawh khaox pa hoik sum Aux mai kaing jhaw taix aux khankix tak mawh
         pa pon Aux ti koe min pakngai ka heue.
         22 Kawn nyawm iak tix kaux tak pon ti mawh pui tix rheng kaux mai pa iak riang rao tix
         kaux tak mawh ceu pui pa kied ting riang tix cub heue. Aux pa mawh Siyiex, tak nied
         ti yuh grawng an ka daux bawg yam nawh heue.

1 Khwan Siyiex ot ka piang Aux, mawh kheu hoik groi Nawh rawm bee ka piang Aux, sonsang
         kieh sidiex gau lox bwan gaux rhawm ka pui pa hot pa shia khankix heue. Nawh hoik
         ploi Aux hoek sonsang pai ka pui pa laux rhawm khankix mai sonsang krai pao krax pa
         lawd luan ka pui pa giex laung mai paoh siviex thawng ka pui an kix pa hoik laung
         tix,
         2 sonsang pao ti krai num bwanson Siyiex mai ka singaix pa sang pawk Siyiex ex bix
         tix, sonsang tawx krax pa nyawm rhawm ka pui pa khi rhawm,
         3 sonsang yuh krax pa nyawm rhawm pui an kix pa koe krax khi rhawm ka daux veng Zion,
         sonsang tawx mhok khri pa mhawm grang ka kix son tang nyaox mai rawm bee pa gaux rhawm
         son tang krax pa khi rhawm mai kraung ceep pa yaog yaw, son tang khwan pa khi, son
         krax pa sum Siyiex, sonsang pon Nawh ti koe min pakngai ka heue."
         4 Kix tak deeh cox sum dee pa dawg laux leeing khankix, kix tak deeh cox veng pa hoik
         laux an mai khawm ka dee yiien hu pui ju dix heue.
         5 Nyo sinie khankix tak cung tix ot mai liang cub yung pex mai pui tang ceu, tak mawh
         pui thai ma maix mai khawm cao pa priex sipeem plix siiet maix heue.
         6 Phan mawh pex tak sang kok mawh cao giex kaing li Siyiex pui tak kok pex mawh siliex
         Siyiex heue. Pex tak yaox ti ih krax pa mag mi ceu pui tang meung mai ka daux min
         pakngai kix, pex tak koe krax yaw rangdi tix heue.
         7 Tang krax kaig tua pex, pex tak deeh pon min pakngai ra son mai tang krax pa laux
         pakngai, kix tak koe krax gaux rhawm ka daux nyum cie kix heue. Mawh kheu nan, kix
         tak pon ti cie sinngao ra son khaing ka daux haktiex kix, krax gaux rhawm leeing ju,
         tak mawh cie kix heue.
         8 Aux mawh Siyiex pa moh ka krax pa rahsee, Aux koeng ka pa tud rhim mai pa caox caig
         heue. Aux tak deeh yuh tix tawx ka kix ka daux krax pa kaux sijax mai yuh sijax mukheu
         leeing ju tau mai kix heue.
         9 Doeh ru kix tak mawh pa tawng tix ka daux sinax ceu pui tang meung, khawm doeh kawn
         praix kix ka daux sinax pui khankix heue. Pui pa yaox ka kix khawmuik, tak tawng kix,
         mawh doeh ru pa hoik nawb Siyiex bwanson heue.
         10 Aux kied gaux rhawm ting lhaong ka daux Siyiex, khwan ju aux kied koe krax gaux rhawm
         ka daux Siyiex aux heue. Nawh Cao hoik tawx aux ceep kraung krax taoh, Nawh Cao hoik
         fua aux ka sibex dhah pa rahsee, awm ceep simex pa sang yuh ka paox ka mhok khri pa
         mhawm grang, awm jawg bun pa sang yuh ka paox ka khaox kraung siang simaox, khri khankix
         heue.
         11 Awm kuah simie ka daux haktiex mai awm kieh sipeem ceu pa hoik rhuat ka daux nawh
         khankix kuah ti lih, awm an, Siyiex, pa mawh Siyiex tak kieh pa rahsee mai krax yaog
         yaw lih bleeh ka plak sivoe ceu pui khawmuik heue.

1 Son veng Zion, Aux tak ang lai ot yawg tix mai son veng Yerusaliem, Aux tak ang lai
         laux lee tix, tom sidah lih krax pa rahsee nawh awm krax pa jhan riang mai krax taoh
         Nawh tak mawh pa awm kawk ngu pa tok ti riang heue.
         2 Ceu pui tang meung khankix tak yaox krax pa rahsee maix, mai simiang khawmuik tak
         yaox ka min pakngai maix heue. Maix tak pon kok ka ceu kaux pa khraox, pa sum Siyiex
         ka jheeh tix heue.
         3 Maix tak baox mawh mhok khri, ka daux taix Siyiex mai mawh ciiem mhok khri pa mhawm
         grang ka daux tawm taix Siyiex maix heue.
         4 Tak ang lai kok maix mawh pui pa tik vud tix khaix in mai haktiex pa riem maix tak
         ang lai mawh pa kok mawh dee riem khaix in. Viang mawh nan, tak kok maix mawh pui
         pa khaw rhawm Aux mai haktiex maix tak kok mawh haktiex bun pa koe mex. Grawh grawng
         nawh, Siyiex hoik khaw rhawm ka maix, haktiex maix tak mawh pa hoik koe mex heue.
         5 Grawh grawng nawh, awm teei pui awn ju ti cie bunkrih, awm an kawn simex maix tak
         sang teei ti cie maix heue. awm koe krax gaux rhawm simex pa sang yuh ka paox ka bun
         pa sang yuh ka paox, awm an Siyiex maix tak koe krax gaux rhawm ka maix heue.
         6 Veng Yerusaliem eue, Aux hoik deuh pui pau veng ka piang guh veng maix pa tak ang
         lai yiien yawg ti ku singaix. Can pui pa kok ka Siyiex, paw laux lee tix.
         7 Paw kieh nawh laux lee tix tom hoek yam yuh Nawh Cao ti deuh ka veng Zion mai tom
         hoek yam kieh Nawh Cao veng Yerusaliem mawh pa yaog yaw ka piang haktiex heue.
         8 Siyiex hoik tiextu ka taix khawn dawm tix mai ka plawng taix pa ting siawp Nawh Cao
         ah nin, "Aux tak ang lai tawx simie nghox khaix in sonsang mawh pa ih pui pa koeng
         maix, kawn simex pui tang ceu ang lai yaox ti nyaux ka rawm plix siiet pa khraox maix,
         ka pa hoik sau maix riang rao ti yuh heue.
         9 Mawh ngie pui an kix pa hoik vawg ti deuh tak yaox ti ih mai yaog yaw ka Siyiex heue.
         Pui an kix pa hoik khrawm ti viex hoek tak yaox ti nyaux ka daux lawg plak daux dee
         singax singeh nyiex Aux heue.
         10 Lih hu heue, lih hu khaing daux siviex, khre daux krax hu son pui khankix heue. Kheem
         ti sau tiex heue. Kheem tix sau tiex ka daux krax ting. Sut ti tik lon simaox yaog
         ti pak chix son pui khawmuik heue.
         11 Jhak heue, Siyiex hoik krai pao tom hoek ka dee sidah sidu haktiex mai ah nin ka
         kawn bun veng Zion, cao taoh maix hoik hoek, jhak heue, totaix koe tau mai Nawh Cao
         mai krax pa deeh viex ti tawx koe ka plak sivoe Nawh Cao heue.
         12 Pui tak kok kix mawh pui pa singax singeh, pa hoik taoh Siyiex ti teei mai maix tak
         kok ti mawh veng pa hoik pon sawg pui mai veng pa ang tik vud tix heue.

1 Mawh in pui mawx pa kaoh khaing meung Edom mai pa hoek khaing veng Bawzarax pa ceep
         kraung pa mhawm grang pa hoik siang tix raoh pa ting sibrawm mai pa yaog diang dig
         tix ting lhaong, mawh pui mawx lie? "Mawh Aux, pa sikah ka daux krax pa rahsee mai
         pa koe sibrawm pa ting lhaong ti taoh heue."
         2 Mawh kheu patix maix lai ceep kraung pa raoh mai kraung ceep maix lai awm kraung
         ceep pui pa biiet ka rawm plix siiet, yuh ka mawh lie?
         3 Aux hoik biiet rawm plix siiet nong nong mai pui tix kaux kawx ang lai ot tau mai
         aux, khaing daux pui khankix heue. Grawh grawng nawh, Aux hoik biiet an kix ka daux
         krax pa song rhawm Aux, hoik dig an kix ka daux pa kied song rhawm Aux heue. Nham
         kix hoik phrit ti lih ka piang kraung ceep Aux mai hoik kawm yuh kraung ceep Aux khawm
         jung heue.
         4 Mawh kheu singaix pa pawk bix koe ka daux rhawm Aux mai num pa deeh taoh Aux hoik
         hoek heue.
         5 Aux hoik jhak ti yaox mai ang koe pui pa teem ka Aux mai Aux hoik daox deng ka ang
         koe pui pa joh jhan heue. Mawh kheu nan, plawng taix cao Aux hoik viex krax taoh hoek
         ka son aux mai krax pa song rhawm Aux hoik mawh pa joh jhan ka aux heue.
         6 Aux hoik dig pui ka daux krax pa song rhawm Aux mai hoik kieh kix yoek ka daux krax
         pa kied song rhawm Aux mai hoik klup nham kix ka piang tiex heue.
         7 Aux tak sang krai grawng krax moh pa caux rhawm Siyiex mai khawm krax pa yaogyaw
         Siyiex, awm ceu pa hoik tawx Siyiex ka piang khawmuik mai bwanson pa ting lhaong pa
         tawx ka nyiex ma ceu pui Isarelax, ka pa hoik yaog Nawh Cao tix tawx ka piang kix
         awm koe krax caux rhawm Nawh Cao, awm pa kied ting koe krax moh pa caux rhawm Nawh
         Cao heue.
         8 Nawh Cao ah nin, "Kix mawh pui Aux tete mai mawh kawn praix, pa ang pie lhen. Mawh
         kheu nan, Nawh Cao hoik mawh cao taoh kix heue.
         9 Ka daux krax pa kha rhawm kix khawmuik, Nawh Cao hoik kha rhawm tix mai kawncau Siyiex
         pa ot plak sivoe Nawh, hoik taoh ka kix, ka daux krax moh Nawh Cao mai ka daux krax
         pa caux rhawm Nawh Cao, hoik deeh taoh kix mai Nawh Cao hoik kliien kix mai teei kix
         hu awm baux singaix pa prim khankix heue.
         10 Viang mawh nan, kix hoik tieh feen mai hoik yuh krax pa laux rhawm khwan singax Nawh
         Cao, mawh kheu nan, Nawh Cao deeh tieh ti mawh pui koeng kix mai tokaux Nawh Cao puing
         ka kix heue.
         11 Yam an nawh deeh doh keud baux singaix pa prim, ka ah Mose mai pui nawh khankix nin,
         "Nawh Cao pa hoik viex kix lih khaing rawm sigrit sigra, tau mai cao liang yung Nawh
         Cao, koe dee mawx lie? Nawh Cao pa sau ti deuh khwan singax Nawh, ka daux kix koe
         dee mawx lie?
         12 Pa kieh min pakngai plawng taix Nawh Cao koe ka taix khawn dawm Mose, pa gwieh rawm
         ka plak sivoe ngai kix, sonsang yuh ceu kaux Cao Nawh koe leeing ju,
         13 pa thung kix tiang ka dee raux, awm hu bhaung ka daux tiag, son ang kix sideeing
         koe dee mawx lie?
         14 Awm tobrie pa lih hu ka daux ngawd daux lung mai khwan Siyiex kieh kix laux lee tix
         heue. Mawh kheu nan, Maix thung pui maix hu, sonsang yuh ceu kaux Cao Maix koe min
         pakngai heue.
         15 Jhak ti yaox khaing daux raoma mai kok puan khaing dee pa singax singeh mai dee koe
         min pakngai Maix heue. Krax pa kied koe rhawm Maix mai krax pa ting sibrawm Maix,
         koe dee mawx lie? Krax pa kied moh Maix mai krax pa caux rhawm Maix ka aux koe dee
         mawx lie?
         16 Viang Abraham ang koe krax pa tawng ka ex mai ceu pui Isarelax ang lai deuh ti tawng
         ka ex kawx, Siyiex eue, Maix mawh keeing ex heue. Cao pa taoh ti teei ex tom ju dix
         mawh ceu kaux Maix heue.
         17 Siyiex eue, Maix hoik kieh ex via khaing daux krax Maix, hoik kiien yuh rhawm rhi
         ex khaing krax lhat graung ka Maix kheu jao grawng pa yuh ka mawx lie? Deeh ing son
         siliex Maix mai ka son ru pui pa pon sinngao Maix khankix heue.
         18 Pui pa singax singeh Maix khankix hoik pon ti cie an kix tivud ticu khaing heue.
         Pui koeng ex hoik dig ka dee pa singax singeh Maix heue.
         19 Ex hoik lih ti mawh pa awm pui an kix, pa ang Maix sax kwang mai ka pui an kix, pa
         ang sax kok ka ceu kaux Maix heue.

1 Kieh Maix paoh daux raoma mai lih hoek, kieh gawng khankix yung yiang tix ka plak
         sivoe ngai Maix heue.
         2 Awm hax ngu ka khix khaox kroh mai awm kieh ngu rawm lok, sonsang kieh pui koeng
         maix khankix tawng ka ceu kaux Maix, sonsang kieh ceu pui ku meung siyaung ka plak
         sivoe ngai Maix.
         3 Yam hoik yuh Maix ceu pa daox pa deng an kix, pa ang ex hoek ti keud, Maix hoik lih
         hoek mai gawng khankix hoik yung yiang ka plak sivoe ngai Maix heue.
         4 Tom yam jah dix, pui ang sax tawng mai yhaok ang sax mhong mai ngai ang sax yaox
         ka Siyiex tang kaux lheu khaing Maix, pa yuh son pui pa krox jun ka Nawh Cao heue.
         5 Maix rieb ti yaox nawh, pa koe krax gaux rhawm mai pa yuh pa rahsee, pa doh keud
         ka daux krax Maix. Maix koe krax pa song rhawm, kheu jao hoik phit yix heue. Ka daux
         krax inkix hoik kied rheung mai yix kawn sang pon krax taoh lie?
         6 Yix khawmuik, awm ceu pa ang singax mai krax pa rahsee yix khawmuik awm kraung pa
         seeing heue. Yix khawmuik fit hu awm lhax khaox mai phimap yix hoik taih yix hu awm
         bhaung heue.
         7 Pui pa kok ka ceu kaux Maix ang koe, mai pui pa sau riang rao tix jhawp ka Maix an
         koe pie tix kaux kawx heue. Maix hoik mox plakngai khaing yix mai hoik laux leeing
         yuh yix, kheu jao grawng phimap yix khankix heue.
         8 Viang mawh nan, ka daux yam in Siyiex eue, Maix mawh keeing ex heue. Yix mawh glaox
         mai Maix mawh cao yuh aw heue. yix khawmuik mawh kaing khaix taix Maix heue.
         9 Siyiex eue, paw koe krax pa song rhawm ka liak! mai paw lai deeh doh keud ka phimap
         pa hoik phit hoik lud an khankix leeing ju liak! yuh bwanson, jhak ti yaox heue, yix
         khawmuik mawh pui Maix heue.
         10 Veng pa singax singeh Maix khankix hoik mawh daux tiag, veng Zion kawx hoik mawh
         daux tiagtu, veng Yerusaliem mawh dee hoik riem pa yiien hu pui heue.
         11 Nyiex bwan pa singax singeh pa mhawm grang yix, ka dee hoik yaog yaw keeing yix ka
         Maix, mawh pa hoik hax ka ngu mai ceu pa koe krax khaw rhawm yix, mawh pa hoik nai
         nawk khawmuik heue.
         12 Siyiex eue, Maix pon gun ka grawng ceu inkix lie? Maix khex gun ti ang nye mai kieh
         yix kham geu krax kha rhawm sigrien sigre lie?"

1 Ka pui an kix pa ang sax mhaing ka Aux, yam inkix hoik chawk ka Aux heue. Pui an
         kix pa ang sax sawg ka Aux, tak kieh kix yaox ka Aux heue. Ka pui an kix pa ang sax
         kok tix ka greem ceu kaux Aux mai Aux ah nin ka kix, "Aux ot tin, Aux ot tin heue.
         2 Aux hoik nyeu taix tix lih leeing singaix mai kok ka ceu pui pa tieh feen khankix,
         pa lailing ti hu ka daux krax pa ang mhawm awm rhawm keud cao kix heue.
         3 Ceu pui inkix so kaoh krax pa song rhawm Aux sijheeng ka see plakngai Aux, ka pa
         appong krax tan tix ka daux sipeem khankix mai pa gleeing nyawng bhawng khu dee tan
         lon tiex sin.
         4 Pa ngawm ka daux sinax simeeig mai pa it ka daux tiag simeeig mai pa ih nex lig mai
         pa koe rawm rheep ceu pa seeing brai khankix ka daux aw tawng kix,
         5 pa ah nin cung tix ot dee ot maix, paw hoek dex Aux, mawh kheu aux nie lheu singax
         khaing maix heue. Pui inkix mawh taox ngu pa kaoh khaing ka daux gawng meeh aux, mawh
         ngu pa cap leeing ngaix heue.
         6 "Jhak heue, an mawh pa hoik tiem tix ka plak sivoe Aux, Aux tak ang lai ot yiien
         yawg Aux tak deeh viied mai deeh viied tom hoek ka piang naok kix,
         7 teei krax pa lud yuh maix khankix mai krax pa lud yuh keeing maix khawmuik tau khawm
         pui pa hoik gleeing nyawng bhawng ka piang gawng khankix, Siyiex ah nan heue. Mawh
         kheu nan, Aux tak tiag kaing pa yuh kix glang ka an ka piang naok kix heue.
         8 Siyiex ah nin, "Awm hoik yaox rawm plix siiet pa khraox ka daux sigleem plix siiet
         khankix mai pui tix kaux ah nin, �Paw yuh an laux! mawh kheu bwanson koe ka daux an
         heue.� Mawh kheu nan, Aux tak sang yuh tix tawx an son ceu kaux siliex Aux, son ang
         Aux pon yuh kix laux leeing khawmuik heue.
         9 Aux tak viex doeh ru khankix lih khaing ceu pui Yakop mai khaing ceu pui Yudax, pa
         mawh cub pa pon sinngao grawng Aux khankix heue. Kix pui pa hoik laug Aux tak sang
         pon tix cie sinngao an mai siliex Aux tak yaox ti ot tan heue.
         10 Baoh haktiex Sharon tak sang mawh kawg cub phung yung mai daux lung Akhaw tak mawh
         dee it mawie mai son pui Aux khankix pa hoik sawg ti yaox Aux heue.
         11 Viang mawh nan, pex mawh pui an kix pa tik pa vud ka Siyiex, pa piawm ka gawng pa
         singax singeh Aux mai pa khan kheu ka siyiex Gadax mai cox khre krax tan pa nyaux
         son siyiex Menix heue.
         12 Mawh kheu nan Aux tak simin ti ap pex ka lawm vaig mai pex khawmuik tak gum kaing
         tix kham krax pa pah heue. Grawh grawng nawh, yam hoik kok Aux, pex hoik ang tie pawk
         heue. Yam sikah Aux pex ang tie nghiet. Pex hoik yuh ceu pa caox ka plak sivoe ngai
         Aux mai hoik laug ti teei ka pa ang Aux khaw rhawm ka heue."
         13 Mawh kheu nan, Siyiex pa mawh Siyiex ah nin, jhak heue, siliex Aux khankix tak yaox
         ti ih, viang mawh nan, pex tak mawh pa cai rhawm heue. Jhak heue, siliex Aux khankix
         tak yaox ti nyaux rawm, viang mawh nan, pex tak mawh pa simie ti nyaux rawm heue.
         Jhak heue, siliex Aux khankix tak koe krax gaux rhawm viang mawh nan, pui tak mawh
         pa kaig tua heue.
         14 Jhak heue, siliex Aux khankix tak ah lai rhax, kheu koe krax gaux rhawm ka daux rhawm
         kix viang mawh nan, pex tak yiiem kheu koe krax laux rhawm ka daux rhawm pex, ngia
         kheu koe krax pa laux rhawm daux khwan ju tix heue.
         15 Pex tak prah ceu kaux pex, awm pa jhax lawg ka pui pa hoik laug Aux. Grawh grawng
         nawh, Siyiex, pa mawh Siyiex tak sang pah pex yum mai kok siliex Nawh khankix ka ceu
         kaux tang ceu heue.
         16 Nawh pa rawg bwan sonsang pon cao tix bwanson ka piang haktiex, tak rawg bwan ka
         Siyiex pa mawh meh mai nawh pa koe krax tiextu ka piang haktiex, tak mawh pa tiextu
         tix ka Siyiex pa mawh meh heue. Grawh grawng nawh, krax kha rhawm glang ka an khankix,
         mawh pa hoik piawm tix mai an kix hoik mox khaing plakngai Aux heue.
         17 Jhak heue, Aux phan raoma pa khraox mai haktiex pa khraox, pa koe glang ka an, tak
         ang lai deeh doh keud ka mai daux rhawm tak ang lai keud ce kah heue.
         18 Koe krax nyawm rhawm mai krax gaux rhawm leeing ju ka daux pa phan pa deuh Aux, jhak
         heue, Aux phan veng Yerusaliem mawh son krax pa gaux rhawm mai son pui pa ot daux
         nawh khankix heue.
         19 Aux tak gaux rhawm ka veng Yerusaliem mai gaux rhawm ka pui Aux khankix heue. Lox
         yiiem tak ang lai mhong tix khaix in ka daux veng mai khawm lox pa riag yo heue.
         20 Kawn ngie peuex pa ang naog singaix tix, tak ang lai koe tan, pui kuad pa ang naog
         ju kawx tak ang lai koe heue. Grawh grawng nawh, pa yum yam koe ju tix tix yieh num,
         kawn sawn mawh kawn nyawm, pui phimap pa yum yam koe ju tix tix yieh num kawx, tak
         sawn mawh pa hoik kham krax pa jhax lawg tix heue.
         21 Kix tak sum nyiex mai ot ka daux. Kix tak sum sipeem plix siiet khankix mai yaox
         ti ih plix heue.
         22 Kix tak sum nyiex mai pui tang kaux tak ang yaox ti ot ka daux. Kix tak sum sipeem
         plix siiet mai pui tang kaux tak ang yaox ti ih, mawh kheu ju pui Aux khankix tak
         awm ju khraox mai pui laug Aux tak rheung koe krax pa nyawm rhawm ka kaing yuh taix
         tix khankix heue.
         23 Kix tak ang yaox ti yuh kaing ka daux krax pa giex going mai tak ang yaox ti keh
         kawn nyawm ka daux krax pa kha rhawm heue. Grawh grawng nawh, kix tak mawh doeh ru
         pa hoik nawb Siyiex bwanson ka piang mai doeh kawn praix kix pa ot tau mai kix heue.
         24 Ka sivoe sang kok kix, Aux hoik pawk lox kix mai yam tak sikah kix, Aux hoik nghiet
         kah heue.
         25 Sox la mai kawn yung tak sawm tau, sivai sangsi tak ih rib awm mawie, phawng tiex
         tak mawh pa ih siuing heue. Kix tak ang koe krax mat yuh paox tix mai ang koe krax
         laux leeing ka piang gawng pa singax singeh Aux khawmuik, Siyiex ah nin heue.

1 Siyiex ah nin, "Raoma mawh dang ngeung Aux mai haktiex mawh ngot dee deuh Aux caong
         tix, nyiex pa tak sang sum pex son Aux koe dee mawx lie? dee pa sang laux lee Aux
         tix koe dee mawx lie?
         2 Siyiex ah nin, ceu an kix khawmuik, ceu pa lih ti koe khawmuik mawh pa yuh taix Aux
         heue. Viang mawh nan, ka ceu pa tak sang jhak Aux, mawh pui pa hot pa shia, pa koe
         rhawm awn rhawm tiem, pa koe krax laux rhawm mai pa koe krax graung ka gumlox Aux
         heue."
         3 "Pui pa pah mawie awm pah nawh pui, pui pa appong ti tan kawn yung, awm siyied nawh
         ngawg sox, pui pa tan ti tawx krax tan phawng nghox ca im, awm tan nawh ti tawx nham
         lig, pui pa gleeing nyawng bhawng, awm nawb nawh bwanson ka riang griang heue. Pui
         inkix hoik laug ka daux krax hu cao kix mai ka daux rhawm kix koe krax khaw rhawm
         khaw rhi ka krax pa seeing brai kix heue.
         4 Aux tak sang laug ka krax pie lhen yuh kix mai viex krax pa lhat graung kix hoek
         ka piang kix heue. Grawh grawng nawh, yam kok Aux, pui tix kaux kawx ang tie pawk,
         yam sikah Aux, kix ang tie nghiet ka. Kix hoik yuh ceu pa caox ka sivoe ngai Aux mai
         hoik laug ka pa ang Aux koe krax khaw rhawm ka heue."
         5 Pex pa koe krax graung ka gumlox Nawh Cao khankix eue, nghiet ka gumlox Nawh Cao
         heue. Puxaik pex khankix pa koeng ka pex, pa hoik grheu pex lih kheu jao ceu kaux
         Aux hoik sax ah nin, "Kieh Siyiex koe min plakngai, son tak sang pon ex ti yaox ka
         krax pa gaux rhawm pex. Viang mawh nan, kix tak mawh pa kaig tua heue."
         6 Lox pa sinum siaox khankix ka daux veng mai koe lox pa lih khaing daux nyiex bwan,
         mawh lox pa deeh viied Siyiex ti tawx ka pui koeng Nawh khankix heue.
         7 Sivoe ang nawh nyang bax saux, nawh hoik keh kawn tix, sivoe ang nawh nyang saux
         ki, Nawh hoik keh kawn simex heue.
         8 Mawh pui mawx pa sax mhong ka ceu in lie? Mawh pui mawx pa sax yaox ka ceu in lie?
         Mawh haktiex mawx pa tak sang keh ka daux tix singaix ngie lie? Phan ang mawh nan,
         mawh haktiex mawx pa hoik keh ti lih ka daux tix taix neh lie? Grawh grawng nawh,
         yam kawn taug kham kawn bun veng Zion ka krax saux pa sang keh, nawh hoik keh kawn
         praix tix heue.
         9 Siyiex ah nin, "Aux hoik kieh bawg yam pa sang keh nawh hoek mai ang kieh nawh keh
         lie? Siyiex maix ah nin, Aux pa hoik kieh krax pa kawn koe, khex sang nyeep ti deuh
         daux vaig lie?"
         10 Pex pa moh ka veng Yerusaliem khankix eue, gaux rhawm tau mai Nawh heue. Pex pa koe
         krax khi rhawm son nawh khawmuik, gaux rhawm ka riang pa gaux rhawm tau mai nawh,
         11 tak sang kieh pex koe krax fah rhawm mai peuex tix rawm teeih nawh tom sak, kieh
         pex pon min pakngai pa blon nie nawh mai koe krax gaux rhawm mai biiet tix rawm teeih
         pa kied haoh hun heue.
         12 Siyiex ah nin, "Jhak heue, Aux tak greed lang krax pa nhim rhawm ka nawh, awm rawm
         klawng mai kieh plakngai pui tang meung naog kreh nawh awm rawm klawng pa lih hu heue.
         Pex tak yaox ti peuex, pex tak mawh pa klien tix ka paw nyoi nawh mai mawh pa glaw
         tix ka piang ngawng nawh heue.
         13 Awm glaw miex ka kawn tix koe krax nyawm rhawm, awm an Aux tak kieh pex koe krax
         pa nyawm rhawm mai pa tak sang koe krax pa nyawm rhawm nyawm rhi ka daux veng Yerusaliem
         heue.
         14 Yam yaox pex ka in, rhawm pex tak koe krax gaux rhawm mai si ang pex tak hwan awm
         rib pa klai, taix Siyiex tak mawh pa sidawng tawng tix ka siliex Nawh mai khawm krax
         pa song rhawm Nawh ka pui koeng nawh khankix heue.
         15 Jhak heue, Siyiex tak hoek awm ngu mai ling lawx naing bhaung Nawh, awm bhaung keu
         kang lux, sonsang jhi krax pa song rhawm Nawh awm taox ngu mai krax pa sivied gau
         Nawh awm rao ngu heue.
         16 Mawh kheu Siyiex tak ciyang ka can pa koe nex nham khankix khawmuik ka ngu mai ka
         vaig lawm, mai krax pa pah Siyiex pui yum tak mawh pa koe tom nie heue.
         17 "Pui an kix pa yuh tix singax mai pa yuh tokaux cao kix singax khankix, sonsang hu
         laig tix ka daux sipeem, hawt khaix pui tix kaux pa koe daux sigreung an mai ih nex
         lig mai pa ih nex kiang priex pa seeing brai an khankix, tak mawh pa koe krax laux
         leeing tau heue.
         18 Aux tawng ka kaing yuh kix mai khawm ka krax keud kix. Aux sang hoek mai tak sang
         khrawm ceu pui khawmuik mai khawm pa tang lox sikah khankix mai kix tak hoek mai yaox
         ka min pakngai Aux heue."
         19 "Aux tak sang deuh mhai rug ka daux sinax kix mai pui an kix pa pon ti glawd ka daux
         sinax kix, Aux tak ploi kix hu ka haktiex tang meung, ka veng Tasux, meung Pulax mai
         haktiex Luta mai ka haktiex Tupalax mai meung Ya-wan mai khawm klawn tiex rawm sigrit
         sigra pa koe dee singai khankix pa ang sax mhong ka grawng krax pa ao min Aux mai
         pa ang sax yaox ka min pakngai Aux mai kix tak pao ti krai min pakngai Aux ka daux
         sinax pui tang meung khankix heue."
         20 Kix tak sang viex puxaik pex khankix hoek khaing daux haktiex tang meung khawmuik,
         ka piang brung mai ka daux ling lawx brung mai ka daux khreng klawm khankix mai ka
         piang la mai ka piang kala uk khankix, bleeh ka gawng pa singax Aux, veng Yerusaliem
         son krax pa tan ka Siyiex awm viex kawn praix ceu pui Isarelax khankix krax tan hoek
         ka daux tawg klong pa singax mai laig ka daux nyiex bwan Siyiex. Siyiex ah nin,
         21 "Ka daux kix tiblah Aux tak sang teei pui khankix son cao giex kaing li mai pui Lewix
         khankix heue." Siyiex ah nin,
         22 "Awm hoik yuh Aux ti deuh raoma pa khraox mai haktiex pa khraox koe ka plak sivoe
         ngai Aux, awm an doeh ru pex khankix mai ceu kaux pex tak mawh pa kawn deuk." Siyiex
         ah nin,
         23 "Ngaix haok khix khraox ku ngaix mai ngaix twah ku twah, can pui khawmuik tak hoek
         ti krub ka sivoe ngai Aux." Siyiex ah nin heue.
         24 Kix tak sang lih hu ti jhak ka tokaux pui pa hoik lud ka Aux. Mawh kheu viag pa koe
         daux kix ang chix yum mai ngu kix, mawh pa ang lai chix yeet. Kix tak mawh ceu pa
         seeing brai ka son pui khawmuik heue."JeremiahJeremiahJeremiahJeremiahJeremiah

1 Gumlox Yeramix kawn simex Helakhix, khaing cao giex kaing li khankix pui ot ka daux
         veng Anatot haktiex Biyamin,
         2 gumlox Siyiex hoek bleeh ka Yeramix ka daux baux ju Yosiyax kawn simex Amon pa mawh
         simiang haktiex Yudax, ka daux num kwang nawh kao loe num heue.
         3 Yam hoik hoek ka daux baux ju Yehoyakim kawn simex Yosiyax pa mawh simiang haktiex
         Yudax tom sidah hoek baux ju kwang Zedikiyax, kawn simex Yosiyax pa mawh simiang Yudax,
         ka haktiex kao tix num tix num, tom hoek bawg yam viex ka pui veng Yerusaliem khankix
         hu tix mawh pui pa giex laung ka daux khix phwan heue.
         4 Khaix an gumlox Siyiex hoik hoek ka aux ah nin,
         5 "Aux hoik tawng ka maix sivoe ang nyang phan deuh maix ka daux vaig miex maix, sivoe
         ang maix nyang keh, Aux hoik singax mai Aux hoik yaog maix mawh cao jhai piang ceu
         pui kuceu heue."
         6 Khaix an aux ah nin, "Siyiex eue, jhak heue, Aux ang chix sidiex chix krai lox kheu
         mawh aux kawn nyawm heue."
         7 Viang mawh nan, Siyiex ah nin ka aux "Paw vi ah mawh tix kawn nyawm, mawh kheu sang
         ploi Aux maix hu krai lox ka pui pa hoik tawm Aux ka maix heue.
         8 Siyiex ah nin, paw lhat graung ka plak sivoe plakngai kix, mawh kheu Aux ot tau mai
         maix sonsang taoh ka maix heue.
         9 Khaix an Siyiex nyeu taix tix mai teeh ka jheeh aux ah nin, "Jhak heue, Aux hoik
         sau gumlox tix ka daux jheeh maix heue.
         10 Jhak ti yaox ka daux singaix, Aux hoik yaog maix piang ceu pui kuceu mai piang meung
         haktiex an khankix, sonsang reeig mai sonsang yieh laux, sonsang yuh laux leeing mai
         sonsang teei ti tik, sonsang pang mai sonsang sum heue."
         11 Khaix an gumlox Siyiex hoek ka aux ah nin, "Yeramix eue, yaox maix ceu patix lie?
         "Aux ah nin," Aux yaox ka kak khaox Batan heue."
         12 Khaix an Siyiex ah nin ka aux, "Maix hoik yaox mhawm mhawm, mawh kheu Aux hoik pau
         ti jhak sonsang naog gumlox Aux heue."
         13 Gumlox Siyiex baox hoek ka aux ra bawg tix bawg ah nin, "Yaox maix ceu patix lie?"
         aux ah nin, "Aux yaox ka aw pa kawn lok tix mu mai veeh pakngai tix ka plak laong
         heue."
         14 Khaix an Siyiex ah nin, "Ka aux ceu pa lang teung kied kha rhawm tak preung ti hoek
         khaing plak laong piang pui ot ka daux haktiex in khawmuik heue."
         15 Siyiex ah nin, "Jhak heue, Aux kok ka pui nyiex ma meung haktiex plak laong khawmuik,
         khaix hoek kix mai hoik tang sum ka dang ngeung cie mawx cie an ka dee laig daux siviex
         veng Yerusaliem khankix mai hoek vung viang guh veng khawmuik mai hawt vung viang
         veng Yudax khawmuik heue."
         16 Aux tak prawng ca ka kix awm pa caox caig yuh kix khawmuik, grawh grawng nawh, kix
         hoik tik hoik vud ka Aux mai gleeing nyawng bhawng ka siyiex tang kaux tang hak khankix
         mai hoik krub ka kaing pa yuh ka taix cao tix heue.
         17 Mawh kheu nan, kaoh mai rawd ka maox rawd nyoi tix mai krai ceu pa tawm Aux ka maix
         khawmuik ka kix heue. Paw lhat graung ka plak sivoe ngai kix, phan ang mawh nan, Aux
         tak kieh maix kaig ka plak sivoe ngai kix heue.
         18 Jhak heue, ka daux singaix Aux hoik yaog maix mawh veng pa kaux cong mai mawh rong
         rhiem mai guh veng tawng lheung khankix ka piang haktiex khawmuik, piang simiang Yudax
         khankix, piang simiang greem simiang khankix, piang cao giex kaing li khankix mai
         piang pui haktiex khankix heue.
         19 Siyiex ah nin, "Kix tak puing ka maix, viang mawh nan, kix tak ang pex ka maix heue.
         Mawh kheu ot Aux tau mai maix sonsang taoh tix ka maix heue."

1 Khaix an gumlox Siyiex hoek ka aux ah nin,
         2 Khaix an Siyiex ah nin, "Hu mai kok yo ka veng Yerusaliem sonsang mhong kix ka, Aux
         doh keud ka krax caux rhawm yam awn ju maix, krax moh pa dex dawd yam mawh nyiex ma
         khraox, yam hawt hu maix khaix Aux daux tiagtu, ka haktiex pa ang nyang rhuat nyang
         sum heue.
         3 Ceu pui Isarelax mawh pa singax singeh son Siyiex mai mawh plix num pa nie haok hwan
         cie Nawh Cao heue. Siyiex ah nin, can pui pa yuh kix laux leeing, tak mawh pa lud
         mai krax laux leeing tak hoek piang kix heue."
         4 Nyiex ma ceu pui Yakop mai doeh ru pui Isarelax khankix eue, nghiet ka gumlox Siyiex
         heue.
         5 Siyiex ah nin, "Mawh hoik yaox keeing pex khankix phimap ceu tix ka daux Aux mai
         lih hu dee singai khaing Aux mai hoik hoek hu krub riang grang khankix pa mawh riang
         rao pa giex going lie?"
         6 Kix ang sax ah nin, mawh ot Siyiex dee mawx lie? Siyiex pa hoik viex ex lih khaing
         daux meung Ejiptux, pa thong ex daux tiagtu, ka daux tiag mhaik, ka daux tiex khankix,
         ka daux tiex kroh groing mai ka daux veei krax yum, ka haktiex ang pui tix kaux kawx
         pon lailing ka mai ang koe pui ot ka dee an tix kaux kawx heue.
         7 Aux hoik viex pex laig ka daux haktiex dee pa kied nyawm tix ot, sonsang yaox pex
         tix ih plix nawh mai bee pa mhawm nawh khankix heue. Viang mawh nan, yam hoik laig
         pex, pex yuh haktiex Aux mawh pa caox caig mai hoik yuh sinngao Aux mawh pa seeing
         brai heue.
         8 Cao giex kaing li khankix ang sax chawk ah nin, koe Simiang dee mawx lie? pui pa
         giex lox tat jawm prawng khankix ang tawng ka Aux, cao thung bung khankix hoik lud
         ka Aux mai cao jhai khankix krai lox jhai pa ang mawh ang meh khaing Balax mai hawt
         khaix ceu pa ang koe bwanson heue.
         9 "Mawh kheu nan, Siyiex ah nin, Aux tak sang viex grawng see an khankix hoek piang
         pex, piang kawn, kawn praix pex khankix heue.
         10 Tiang ka plak klawn tiex Saiparat mai jhak ti yaox, ploi pui hu ka haktiex Keda mai
         bre keud ti yaox mhawm mhawm mai kia ti yaox mawh hoik sax koe ceu pa awm in lie?
         11 Mawh hoik sax tieh loh ceu pui khankix ka siyiex tix, pa ang tie mawh siyiex lie?
         Viang mawh nan, pui Aux khankix hoik loh min plakngai tix ka siyiex pa ang koe bwanson
         heue.
         12 Siyiex ah nin, "Raoma khankix eue, kieh koe pa daox deng ka in mai kieh koe krax
         sikua rhawm lhat graung mai kieh koe krax pa lhat graung tom pruh hauk haw tix heue.
         13 Grawh grawng nawh, pui Aux khankix hoik yuh phimap pa caox ra ceu, kix hoik tik vud
         Aux pa mawh dee lih rawm im ju mai hoik kaong ka rawm dung pa chix grhup chix bhieh
         son tix tom ang rawm chix dung chix nien ka heue."
         14 "Mawh mawh Isarelax siliex? Mawh nawh siliex pa keh daux nyiex lie? Mawh kheu patix
         nawh lai yaox tix mawh pa rhim ti teei ka lie?
         15 Sivai sangsi awn ju khankix hoik brawh ka nawh mai riag yo lox tix sinum, kix hoik
         yuh haktiex nawh laux leeing, veng nawh khankix kawx hoik gleeing tom ang pui lai
         chix ot ka heue.
         16 Pui veng Nawphax mai pui veng Tapaniet khankix kawx, hoik raig mhok khri max khaing
         kaing maix heue.
         17 Mawh kheu tik vud maix ka Siyiex Cao pa thong maix ka krax, jao an ceu in hoik hoek
         piang tokaux maix ang mawh lie?
         18 Yam in maix lai hu krax plak meung Ejiptux, sonsang nyaux rawm klawng Nilax yuh ka
         mawx lie? Phan ang mawh nan maix lai hu krax plak haktiex Asurix, sonsang nyaux tix
         ka rawm klawng Ufrethix yuh ka mawh lie?"
         19 Siyiex Cao kru naing raoma ah nin, "Krax pa caox caig maix tak mawh pa deeh sidiex
         maix, krax pa tieh feen maix tak dee tawx phimap ka maix heue. Mawh kheu nan, kieh
         maix tawng mai yaox ka ceu an mawh ceu pa caox mai ceu pa kied song, mawh kheu hoik
         tik vud maix Siyiex tix mai krax lhat graung ka Aux ang koe ka daux maix heue."
         20 Ka daux bawg yam an dix, Aux hoik raig khaox glawm maix pot mai hoik yah ti tik ka
         ceu pa phyawk ka maix khankix mai maix hoik ah nin, "Aux ang yuh pa lud, viang mawh
         nan, pex hoik lud hoik vao mai bun coh kaux piang gawng lhaong ku gawng mai greem
         pang khaox klai khankix ku pang heue."
         21 Viang Aux hoik sum maix mawh nhu plix siiet pa kied mhawm mai simie pa ciied pa mhawm
         kawx maix lai veeh tix hu khaing sivoe Aux, ka daux pa lih ti mawh nhu plix siiet
         pa ang lai ciied lai mhawm yuh ka mawx lie?"
         22 Simiang Siyiex ah nin, "Viang maix heem tokaux tix ka rawm nyaox pa jawg tix ciied
         mai shiao sidah khoek khankix tom nie kawx, viang mawh nan, krax lud maix hoik sidawng
         ka plak sivoe Aux heue."
         23 Maix sang pon ah, "Aux ang seeing brai mai aux ang hawt khaix siyiex Balax yuh ka
         mawx? Jhak ka khaix maix ka daux lung, doh keud ka ceu pa hoik yuh maix, maix mawh
         kala uk khaing pa kied phai pa vung vang tix hu jee hu blaong krax hu tix heue.
         24 Awm miex la iak pa vung vang ka daux tiag mai hawt ngheet jee blaong yam hoek rhawm
         kraing rhawm he nawh, mawx pa pon tiebtie ka lie? ang lai shiao yuh tix tawx sonsang
         rawg kah, yam hoik naog bawg yam, kix tak yaox ka heue.
         25 Paw kieh caong maix jud khaing pa ang tix ceep kiiep mai paw kieh ghok maix jud khaing
         krax pa sang nyaux nie rawm heue. Viang mawh nan maix hoik ah nin, krax keud pot jun
         pot ang koe, pon ang lai koe heue. Mawh kheu Aux hoik moh ka siyiex pui tang kaux
         tang hak mai aux hu hawt khaix kix heue.
         26 "Awm kaig cao briex yam pon giex pui ka nawh, awm an nyiex ma ceu pui Isarelax khankix
         tak kaig tua, khawm tokaux kix mai simiang kix mai kawn laux kawn simiang kix mai
         khawm cao giex kaing li kix mai khawm cao jhai kix,
         27 Maix ah nin ka num khaox, Maix Cao mawh keeing aux mai maix ah nin ka simaox, Maix
         Cao hoik keh ka aux heue. Mawh kheu kix hoik ghaix blawg tix ka Aux mai ang veeh pakngai
         tix ka Aux heue. Viang mawh nan, yam yaox kix krax kha rhawm mai kix ah nin, "kaoh
         mai taoh ka yix liak."
         28 Mawh kheu nan, siyiex pa hoik yuh maix son tokaux tix koe dee mawx lie? Phan kix
         pon taoh ka maix kieh kix kaoh mai taoh ka maix yam yaox maix krax pa kha rhawm heue.
         O meung Yudax eue, koe veng maix haoh hun miex ding, siyiex maix kawx haoh hun awm
         an heue.
         29 Siyiex ah nin, "Mawh keud pex tix sang pon bwanson ceu patix mai hoek yuh see ka
         Aux lie? Pex khawmuik hoik tieh feen mai lud ka Aux heue.
         30 Aux hoik sivied mai sidiex ka kawn praix pex khankix hoik mawh pa giex going heue.
         Kix ang rieb ka pa sidiex gau Aux heue. Pex hoik yuh cao giex kaing li tix laux leeing
         ka lawm vaig tix awm grang sivai sangsi ka totiag heue.
         31 Ceu pui khankix eue, keud ti yaox ka gumlox Siyiex mawh hoik sax mawh Aux daux tiagtu
         son pui Isarelax, phan ang mawh nan, meung pa faik lie? Kheu pui Aux khankix lai ah
         nin, ex hoik pon hu kudah dee mai tak ang lai hoek ka Maix Cao khaix in pie tix bawg
         kawx heue."
         32 Mawh sang piawm bunkrih pa singax ka kraung ceep pa hoik khre rien tix, phan ang
         mawh nan, bunkrih pa sang yuh ka paox ka maox rawd nyoi tix lie? Viang mawh nan, pui
         Aux khankix hoik piawm ka Aux bawg yam singaix tom nie pa ang lai uik simin ka heue.
         33 Kheu maix lai yuh beenli daux krax cao tix sonsang sawg ka paox moh tix lie? Mawh
         kheu nan maix hoik gau ka bun pa caox caig khankix ka daux krax tix heue.
         34 Ka piang sibex lang jung maix kawx, hoik yaox ka nham pui hot khankix pa ang koe
         phimap heue. Viang Aux ang sawg ti yaox an tom dee raux dee mox kawx, viang mawh nan,
         hoik sidawng piang kraung ceep maix heue.
         35 Viang yuh nan maix kawn ah nin, �Mawh kheu mawh aux pui pa ang koe phimap, krax pa
         song rhawm Maix Cao tak veeh khaing aux tete heue Jhak heue, Aux tak veeh krax prawng
         krax ciyang Aux hoek piang maix, kheu jao ah maix nin Aux ang koe phimap heue.�
         36 Kheu jao patix maix lai vung vang tix hu kudah dee sonsang tieh loh maix daux krax
         hu ti yuh ka mawx lie? Maix tak kaig tua ka meung Ejiptux, awm hoik kaig tua maix
         ka haktiex Asurix heue.
         37 Maix tak yaox tix lih hu khaing haktiex an, tau mai pa deuh maix taix tix piang kaing
         tix, mawh kheu Siyiex hoik thiang ti tik ka ceu an pa een maix rhawm tix mai maix
         tak ang koe krax haok hwan kheu kix heue."

1 Kix ah nin, "Phan pui tix kaux tik moeng tix mai bun an lih hu khaing nawh mai mawh
         moeng pui tang kaux, mawh khaw nawh tix deeh teei ka bun an tix bawg lie? Haktiex
         pa yuh nan, tak mawh pa kied seeing ang mawh lie? Viang mawh nan maix hoik lud vao
         mai bun paox moh tix tom nie kaux, viang yuh nan, Siyiex kawn ah nin, deeh hoek ka
         aux heue."
         2 Yaog ngai tix ka dee lhaong mai jhak ka dee ang maix nyang sax it tau mai simex khankix
         maix hoik ngawm tix pau ka kix, hawt krax awm pui Arap ka daux tiagtu mai maix hoik
         kieh haktiex seeing brai kheu grawng lud vao maix ka bun tau mai krax pa caox caig
         yuh tix khankix heue.
         3 Mawh kheu nan, lhiex ang lai lih mai rawm lhiex kawx ang koe ka heue. Maix mawh pa
         koe dong re bun coh kaux maix hoik thiang ka ceu pa kaig tua heue.
         4 Jhak tom yam in, ang mawh maix pa kok ka Aux ah nin, keeing aux eue, Maix Cao mawh
         paox grawm aux tom kawn awn ju aux ang mawh lie?
         5 Mawh sang song rhawm Siyiex jheung jheung lie? Mawh sang priex Nawh Cao ti deuh phimap
         tom sidah sidu lie? Jhak heue, maix hoik ah nin mai ca kawn yuh ceu pa caox khankix
         awm pa pon yuh tix heue."
         6 Siyiex baox ah nin ka aux daux baux singaix kwang simiang Yosiyax ka haktiex "Mawh
         hoik yaox maix ka krax pa tieh feen ceu pui Isarelax khankix lie? Nawh haok piang
         gawng lhaong ku gawng mai ka greem pang khaox klai ku pang mai hoik lud hoik vao ka
         bun coh kaux tan heue.
         7 Khaix hoik yuh nawh ceu an khankix mai Aux ah nin, deeh hoek ka Aux Viang mawh nan,
         nawh ang lai hoek heue.Nan nawh Yudax pa ang kaux sijax hoik yaox ka an heue.
         8 Khaix an aux hoik yaox ka grawng ceu pa tieh feen pui Isarelax khawmuik mai hoik
         vao tau mai moeng kawn pui khankix heue. Aux hoik tik nawh luan singai mai hoik tawx
         lai gwieh mex moeng ka nawh heue. Viang yuh nan kawx, nan nawh Yudax pa kaux sijax
         an, ang lai koe krax lhat graung mai baox yuh kaing bun coh kaux heue.
         9 Mawh kheu nan, nawh hoik lih ti mawh pa yuh kaing bun coh kaux mai nawh hoik seeing
         yuh haktiex ka daux pa lud vao tau mai simaox khankix mai pang khaox khankix heue.
         10 Viang hoik yuh phimap kawx pa mawh nan nawh Yudax pa ang kaux sijax an, ang lai cu
         tix hoek ka Aux tau khawm rhawm tix khawmuik mai yuh grang tix awm pa sang hoek ka
         Aux, Siyiex ah nin heue.
         11 Khaix an Siyiex ah nin ka aux, "Krax pa tieh feen pui Isarelax hoik jhi tokaux tix
         mawh pa nie lheu rahsee khaing Yudax pa ang kaux sijax heue.
         12 Hu krai gumlox in khankix ka plak laong ah nin, Siyiex ah nin, "Isarelax pa tieh
         feen eue, deeh hoek heue. Aux ang kieh pa song rhawm tix glup piang maix, Siyiex ah
         nin, mawh kheu Aux mawh pa koe krax ju heue.
         13 Mawh ngie khyox khaw maix ka pa lud tix ka Siyiex pa mawh Siyiex maix mai Siyiex
         ah nin maix ang nghiet ka lox mai hoik lud ka Aux mai hoik lud vao tau mai siyiex
         pui tang kaux tang hak greem pang khaox klai khankix ku pang heue.
         14 Siyiex ah nin, kawn nyawm khankix eue, deeh hoek heue. Mawh kheu Aux mawh cao mawh
         miex ka maix heue. Aux tak sang teei pex khaing tix veng tix kaux mai khaing daux
         doeh nyiex ma tix cub ra kaux, Aux tak sang viex pex hoek ka veng Zion heue."
         15 "Aux tak yaox tix tawx cao liang yung khankix ka pex awm krax pa koe rhawm Aux mai
         pa sang liang pex ka cuyi pingnya mai krax tawng yung heue.
         16 Khaix an ceu ankix lih ti mawh, yam kied haoh hun mai haok hwan pex ka daux haktiex
         daux singaix an heue. Siyiex ah nin, "Kix tak ang lai baox deeh yaox tix ah, teug
         bwan sijax mukheu Siyiex kix tak ang lai koe krax keud ce ka teug bwan sijax mukheu
         mai tak ang lai doh keud ka an mai ang lai yaox ti hu pub ka an mai ang lai baox yuh
         khaix an tix bawg kawx heue."
         17 Ka daux bawg yam an, veng Yerusaliem tak sang kok mawh dang ngeung Siyiex mai ceu
         pui khawmuik tak sang deeh kraix khrawm ti hoek ka an, ka daux min ceu kaux Siyiex
         ka veng Yerusaliem heue. Kix tak ang lai hawt khaix pa caox caig mai rhawm keud pa
         kiien tix heue.
         18 "Ka daux singaix an, nyiex ma ceu pui Yudax tak yuh paox pie tau mai nyiex ma ceu
         pui Isarelax khankix mai kix tak hoek tau mai paox khaing haktiex plak laong mai hu
         ka haktiex pa hoik tawx Aux, mawh sinngao ka keeing kix heue."
         19 Viang mawh nan, aux hoik ah nin, "Aux tak sang pon deuh maix ot ka sinax kawn praix
         khankix mai tawx haktiex pa mhawm, pa mawh singao mhawm grang meung haktiex khankix
         ka maix yuh ka mawx lie? Aux ah nin maix tak kok ka Aux, keeing Aux eue, mai tak ang
         lai lih hu khaing aux heue."
         20 Siyiex ah nin, "Ceu pui Isarelax khankix eue, awm lih hu moeng pa ang kaux sijax
         khaing mex tix pex kawx ang kaux sijax tau mai Aux heue."
         21 Kix hoik mhong lox yiiem grai khyox khaw kawn praix ceu pui Isarelax khankix khaing
         dee lhaong heue. Grawh grawng nawh kix hoik lud loe krax hu tix mai kix hoik piawm
         ka Siyiex, pa mawh Siyiex kix heue.
         22 "Kawn nyawm pa tieh feen khankix eue, deeh hoek mai Aux tak pai krax tieh feen pex
         heue. Jhak heue, deeh hoek ka Maix Cao tete heue. Grawh grawng nawh, Maix Cao mawh
         Siyiex pa mawh Siyiex ex heue."
         23 Krax keud pot jun pot khaing gawng mai gawng lhaong khankix mawh giex going tete,
         ka daux Siyiex pa mawh Siyiex ex, koe krax taoh son ceu pui Isarelax tete heue.
         24 Grawh grawng nawh, krax kaig tua hoik bleeh tix ih sinngao riang rao keeing ex khankix,
         pa mawh cub yung mai cub mawie khankix, ka kawn simex kawn bun kix khankix jah tom
         yam mawh ex kawn nyawm pa awn ju heue.
         25 Kieh ex it ka daux pa kaig tua tix mai ka daux pa laux pakngai tix heue. Mawh kheu
         hoik lud ex mai tieh feen ka Siyiex pa mawh Siyiex ex mai keeing ex khankix, jah tom
         yam kawn awn ju ex, tom hoek ka daux in singaix mai ang cu ang nghiet ka lox Siyiex
         pa mawh Siyiex ex heue."

1 Siyiex ah nin, "Ceu pui Isarelax eue, phan maix sang deeh hoek, deeh hoek ka Aux
         heue. Phan maix koe rhawm ti sang tik pa seeing brai tix khankix luan singai khaing
         daux ngai Aux, khaix an paw lai gah ti hu khaing Aux heue.
         2 Maix tak tiextu ti ah nin, �Awm im ju Siyiex,� ka daux krax pa mawh meh mai ka daux
         krax prawng ca mai ka daux krax pa rahsee, ceu pui khankix tak nawb bwan ka daux Nawh
         Cao mai kix tak yaw rangdi ka daux Nawh Cao heue."
         3 Mawh kheu Siyiex ah nin ka pui haktiex meung Yudax mai pui veng Yerusaliem khankix
         "Thai ka kaung pex mai paw ruat simie sinax pang kat khankix heue.
         4 Pex pa mawh pui haktiex meung Yudax mai pui ot ka daux veng Yerusaliem khankix eue,
         pat doeh hak cao maix son Siyiex mai pat ti tik toeh hak rhawm pex heue. Phan ang
         yuh nan, krax pa song rhawm Aux tak lih hoek awm ngu mai gleeing tom ang pui tix kaux
         kawx pon preet ka, mawh kheu ceu pa caox caig yuh pex khankix heue."
         5 Krai pao ka daux haktiex meung Yudax mai pao kok yo ka daux veng Yerusaliem ah nin,
         "Phlu teettawng ka daux haktiex Yudax, kok yo lox tix mai kieh pui tawng pa ah nin,
         khrawm paox tix kieh ex hu laig ka daux veng pa kaux cong khankix heue."
         6 Jung ti deuh chix piang gawng Zion, nied ti to hu sonsang glawd, paw lai kaok lai
         cung, grawh grawng nawh, Aux tak sang viex pa laux leeing hoek khaing plak laong mai
         khawm pa laux leeing ting lhaong heue."
         7 Sivai sangsi hoik lih khaing daux yeem ot tix mai pui pa sang yuh krax laux leeing
         haktiex khankix, hoik hoek hawt krax. Nawh hoik lih khaing dee ot tix, sonsang yuh
         haktiex ot maix mawh pa yiien hu pui ka heue. Veng pex khankix tak mawh pa hoik laux
         leeing tom ang pui pa ot lai koe ka heue.
         8 Mawh kheu grawng in, ceep ka kraung chee rhix mai yiiem riag yo ka heue. Grawh grawng
         nawh, krax pa kied song rhawm Siyiex ang nyang bax luan hu khaing ex heue."
         9 Siyiex ah nin, "Ceu pa tak sang lih ti mawh singaix yam an, rhawm simiang mai rhawm
         cub simiang greem nawh khankix tak sang laux hu heue. Cao giex kaing li khankix tak
         daox deng mai cao jhai khankix tak daox deng ka heue.
         10 Khaix an aux deeh ah nin, "Siyiex eue, Maix Cao hoik pie lhen ka pui veng mai Yerusaliem
         tete, viang maix hoik ah nin, �Pex tak koe pa nhim rhawm,� tom hoik krox gawn ka sok
         rhawm heue."
         11 Ka daux bawg yam an, tak ah ka pui in kix mai ka pui veng Yerusaliem khankix heue.
         "Bhaung pa hax khaing dee lhaong tak phlu hu ka daux tiag ka plak see kawn bun pui
         aux khankix mai ang mawh bhaung pa sang vi sang boe mai ang mawh bhaung pa sang yuh
         singax heue.
         12 Bhaung pa kied ting riang khaing an, tak hoek ka sonsang yuh alo Aux naok heue. Yam
         an Aux tak sang chawk cheng mai prawng ca piang kix heue.
         13 Nawh tak sang hoek bleeh awm paiawm mai ling lawx naing nawh khankix tak mawh pa
         awm keu kang lux tix mu heue. Bhaung Nawh khankix mawh pa nie lheu phai khaing klang
         krih an heue.
         14 "Veng Yerusaliem eue, kieh rhawm maix luan khaing ceu pa caox caig, sonsang pon maix
         tix hoek krax taoh. kawn sang kieh maix krax pa caox khankix ot ka daux rhawm tix
         been miex greeng lie?"
         15 Grawh grawng nawh, lox pa pao tix gum, kaoh khaing haktiex Dan mai krai grawng pa
         kha rhawm khaing gawng Epharem,
         16 tawx satix ka pui haktiex an mai krai pao piang veng Yerusaliem, cao pau veng khankix
         hoek khaing haktiex pa kied singai mai yo lox tix lih piang veng haktiex Yudax heue.
         17 Kix hoik vung viang ka haktiex Yudax awm cao pa pau ka kaung heue. Grawh grawng nawh,
         haktiex an, hoik tieh feen ka aux, Siyiex ah nan heue.
         18 Daux krax maix mai grawng pa yuh maix, hoik kieh ceu in hoek piang maix heue. In
         mawh grawng pa caox caig cie maix heue. Grawh grawng nawh, an mawh ceu pa kied song
         kied saik ka rhawm maix kheu grawng hoek an ka daux rhawm maix heue."
         19 Khwan ju aux eue, khwan ju aux eue, Aux hoik kied saux rhawm teeg rhawm tete, rhawm
         aux hoik kied si aoh ka daux aux. Aux ang lai pon ot yiien yawg tix, khwan ju aux
         eue, grawh grawng nawh maix hoik mhong ka lox sinum teettawng mai lox sinum naing
         heue.
         20 Riag yo lox ti ah nin, krax pa laux leeing piang pa laux leeing, haktiex khawmuik
         khawm leeing mawh pa hoik laux leeing heue. Nyiex gox aux khankix kawx hoik laux leeing
         sijaox mai man tieb aux khankix mawh pa hoik laux leeing dom mawx dom an heue.
         21 Aux tak sang pon yaox ka chix an mai mhong ka lox sinum teettawng khankix reung been
         miex greeng lie?
         22 Grawh grawng nawh, pui Aux khankix mawh pa daox pa aw mai kix ang tawng ka Aux heue.
         Kix mawh kawn nyawm pa ang koe rhawm keut mai kix ang koe krax tawng yung, kix koe
         cuyi tix sang yuh pa caox, viang mawh nan, kix ang tawng ti yuh ceu pa mhawm heue.
         23 Aux jhak ti yaox ka haktiex hoik yi mai ang lai koe tidtix heue. Aux deeh jhak ti
         yaox ka raoma khankix mai ang koe pa riang heue.
         24 Aux jhak ti yaox gawng khankix mai kix hoik siyaung mai ton khankix khawmuik hoik
         yung yang heue.
         25 Aux jhak ti yaox mai ang lai yaox pui tix kaux kawx mai sim raoma khankix khawmuik
         hoik to luan heue.
         26 Aux jhak ti yaox, haktiex pa naok ka plix haoh hun hoik lih mawh daux tiagtu heue.
         Veng khankix khawmuik hoik grup hoik laux, ka plak sivoe ngai Siyiex, kheu krax pa
         kied song rhawm Nawh Cao heue.
         27 Mawh kheu Siyiex ah nin, "Haktiex khawmuik tak mawh pa laux leeing heue. Viang mawh
         nan, Aux tak ang yuh laux khawmuik heue.
         28 Son grawng in, haktiex tak koe krax pa ngia ka mai raoma tak lung vaik kheu lox pa
         hoik ah Aux mai rhawm pa hoik keut Aux mai, Aux ang lai deeh chix tieh chix loh rhawm
         khaing an heue."
         29 Pui veng khankix khawmuik tak to tix lih hu, mawh kheu mhong ka lox sinum pui naing
         brung mai pui naing ak khankix, kix to daux tiag mai haok piang rang khankix heue.
         Veng ku veng tak mawh pa hoik tik vud tix mai ang lai koe pui pa ot ka daux veng tix
         kaux kawx heue.
         30 Yam hoek ceu pa laux leeing ka maix, mawh sang yuh maix ka mawx? Viang maix ceep
         ka kraung pa raoh kawx mai viang maix jawg tokaux tix ka kraung khri kawx, viang mai
         kraix ngai tix ka sidah awt kawx, pa yuh maix grang tix an mawh pa giex going heue.
         Paox moh maix khankix tak seeing ka maix mai tak sang sawk ti teei ju maix yum heue.
         31 Mawh kheu Aux hoik mhong lox pa awm lox ngia bun keh pa ang sax keh kawn tix mai
         lox ngia pa saux nawh awm bun pa liang ti keh kawn tix, awm an lox yo kawn bun veng
         Zion ka daux pa ngia nawh pa neh taix tix ah nin, "Aux koe krax kha rhawm yam in heue.
         Aux kied koe krax pa laux rhawm kheu jao grawng cao pa pah pui khankix heue."

1 "To hu to hoek ka daux krax daux veng Yerusaliem, hawt jhak mai sawk ti yaox ka plak
         praix khawm plak taoh plak caw khankix, sonsang pon ti yaox pui pa hawt ti yuh pa
         rahsee mai pa mawh meh, pie tix kaux tan mai Aux tak pluat ploi phimap veng Yerusaliem
         an heue.
         2 Viang kix ah mawh Siyiex pa im ju kawx, kix kawn tiextu ka daux pa ang mawh meh tete
         heue.
         3 Siyiex eue, ngai Maix Cao mawh pa simi ti jhak piang pa mawh meh ang mawh lie? Maix
         Cao hoik siviet tix gau ka kix, viang mawh nan, kix cu tix tieh loh rhawm tix, Maix
         Cao hoik yuh kix laux leeing, viang mawh nan, kix hoik thiang ti tik ka ceu pa sidiex
         gau maix heue. Kix hoik kieh pakngai tix lheu kiien khaing simaox, kix hoik thiang
         tix ang deeh ing heue.
         4 Mawh kheu nan, Aux ah nin, pui in kix mawh pa hot sibhawm, grawh grawng nawh, kix
         ang tawng daux krax Siyiex mai ang tawng ka alo Siyiex kix heue.
         5 Aux tak sang hu ka pui ting khankix mai krai ka kix, mawh kheu kix tawng daux krax
         Siyiex mai khawm lox Siyiex kix heue. Viang mawh kawx nan, kix hoik raig ti tik ka
         khaox glawm mai ka gumlox sijax mukheu khankix heue.
         6 Mawh kheu nan, sivai sangsi pa kaoh khaing daux tiag tak sang pah kix yum, sox tiag
         pa lailing pon sawm, tak sang yuh kix laux leeing, sivai maox, ca pau tix jhak ka
         veng kix mai tak kiied ka pui pa lih khaing veng ku kaux, dud baux mawx baux an heue.
         Grawh grawng nawh, krax pa lud kix mawh pa kied nie mai krax pa tieh feen kix hoik
         baox nie gawp tix heue.
         7 Aux tak sang pon pluat ploi phimap maix son in yuh ka mawx lie? Kawn praix maix khankix
         hoik tik vud Aux mai hoik tiextu tix ka pui pa ang tie mawh siyiex khankix heue. Viang
         aux hoik tawx kix ih priex preem tom sak, kix hoik lud ka moeng kawn pui mai khrawm
         paox tix hu ka daux nyiex bun coh kaux heue.
         8 Kix hoik awm brung pa sak tix mu ponngawb caocao, pui ku kaux hoik riag hawt khaix
         moeng paox plawg tix heue.
         9 Siyiex ah nin, "Mawh ang Aux khaw tix tawx krax kham geu ka kix, son grawng ceu in
         kix lie? mawh ang Aux khaw tix pawk bix ka kix tom vah rhawm tix ka lie?"
         10 Hu ka piang guh veng nawh khankix mai yuh laux leeing, viang mawh nan, paw yuh laux
         khawmuik, tat ti tik taix caong nawh mawh kheu ang mawh cie Siyiex heue.
         11 Grawh grawng nawh, nyiex ma ceu pui Isarelax mai nyiex ma ceu pui Yudax khankix,
         ang lai kaux sijax ka Aux heue, Siyiex ah nin heue.
         12 Kix hoik thiang ti tik ka grawng Siyiex ah nin, Ang tie mawh Nawh Cao, ceu pa caox
         caig tak ang pon hoek piang ex mai ex ang sipup ti yaox ka vaik lawm mai ka krax hot
         sibawm heue.
         13 Cao jhai khankix mawh bhaung, kheu ang gumlox Siyiex koe ka daux kix, awm pa sidiex
         kix tak lih mawh piang kix heue.
         14 Mawh kheu nan, Siyiex Cao kru naing raoma ah nin, mawh kheu jao sikah kix lox in,
         jhak heue, Aux tak kieh gumlox sikah Aux khankix awm ngu ka daux jheeh pex mai ceu
         pui in tak mawh khix mai an tak gleeing ka kix heue.
         15 Siyiex ah nin, "Ceu pui Isarelax khankix eue, jhak heue, Aux tak sang viex ceu pui
         tix cub hoek khaing ka dee pa kied singai tix puing kix ka pex mawh ceu pui pa kied
         ting riang mai mawh ceu pui pa dawk koe tom dixdix, mawh pui ang pex tawng lox sikah
         kix mai ang tawng ka ceu pa krai kix heue.
         16 Te cie kix awm daux simeeig pa paoh ti deuh mai kix mawh pui pa kied ting riang rao
         khawmuik heue.
         17 Kix tak teei ti ih plix nghox plix koi can pa vawg maix mai khawm blah pa sang ih
         kawn simex kawn bun maix ka. Kix tak teei ti ih cub yung cub mawie maix khankix, kix
         tak ih nhu plix siiet khawm gawng khaox ruh maix, kix tak yuh veng pa kaux cong pa
         een maix rhawm tix ka laux leeing ka vaig heue.
         18 Siyiex ah nin, "Viang yuh ka mawx kawx, ka daux singaix an, Aux tak ang nyang yuh
         krax laux leeing ka maix, tom grum naog heue."
         19 Pui khankix ah nin, "Siyiex pa mawh Siyiex ex, lai yuh ceu in khankix piang ex kheu
         jao patix lie? Khaix an maix tak deeh pawk ah nin ka kix, mawh kheu tik vud pex ka
         Aux mai hu yuh kaing son siyiex pui tang kaux tang hak ka daux haktiex cao tix, mawh
         kheu nan maix tak yuh kaing son pui tang praix klawng ka daux haktiex, pa ang mawh
         cie maix heue.
         20 Krai pao ka ceu in ka nyiex ma ceu pui Yakop mai ka haktiex Yudax ah nin,
         21 Pui caox caig mai pa ang koe krax tawng yung khankix eue, koe ngai ang chix yaox
         mai koe yhaok ang chix mhong heue.
         22 Siyiex ah nin, "Ang maix lhat ka Aux lie? ang maix koe pa sikua rhawm plak sivoe
         ngai Aux, pa hoik tawm lox tix gum mai kieh mhaik khankix mawh vie lawng ka rawm sigrit
         sigra, son ang an pon tiang tix hu ka plak toi an leeing ju lie? Viang puk pak rawm
         khankix pukpak miex ding kawx mai ang chix pex ka heue. Viang kix sinum siaox miex
         ding kawx, kix ang pon jao piang an heue.
         23 Mawh kheu ceu pui in khankix koe rhawm chix lud chix feen mai kix ca tieh feen jheung
         jheung heue."
         24 Kix ang sax ah nin ka daux rhawm tix, "Kieh ex lhat graung ka Siyiex pa mawh Siyiex
         ex, pa tawx rawm lhiex cao mai rawm lhiex lha tau mai bawg yam praix klawng heue.
         Nawh Cao pon ti deuh bawg yam vang twah vawg nghox khankix son ex heue."
         25 Krax lud pex khankix hoik plak ti tik ceu in khankix luan mai phimap pex khankix
         hoik tiebtie ceu pa mhawm khankix khaing pex heue.
         26 Grawh grawng nawh, Aux yaox pui pa caox caig ka sinax pui Aux khankix heue, kix jawm
         tix pau pui pa taong jhawk, sonsang taong ti giex pui khankix ka heue.
         27 Awm naog sim daux grau, nyiex kix kawx mawh pa naog ka ceu pie lhen heue. Mawh kheu
         nan, kix hoik ting lhaong mai haok hwan ka krax pa magmi heue.
         28 Kix hoik kluing mai plang ngai baoh, mawh heue. Kix baox nie lheu yuh kaing pa caox
         caig, kix ang prawng rahsee ka grawh grawng pui pa ang koe miex keeing khankix. Viang
         yuh nan kawx, kix ca kawn koe krax hwan mai kix ang tiebtie ka pa khaw caw pui pa
         cud cha khankix tix pon ka heue.
         29 Siyiex ah nin, mawh ang Aux khaw ti tawx krax pa kham geu ka kix, son grawng ceu
         in lie? Mawh ang Aux khaw tix deeh pawk bix ka kix tom fah rhawm tix ka kix lie?
         30 Krax pa daox deng mai pa kied lhat graung, ceu pa seeing brai mawh pa lih ti koe
         ka daux haktiex,
         31 cao jhai khankix ah lox jhai pa ang mawh ang meh mai cao giex kaing li khankix kawx
         rieb ti teei ka sibrawm pa kwang tix mai pui Aux khankix kawx khaw rhawm ka ceu an
         awm paox tix heue. Yam sidah ceu an khankix pex tak sang yuh ka mawx lie?

1 Pex pa mawh kawn praix Benyamin khankix eue, khrawm paox pex to khaing sigreung veng
         Yerusaliem sonsang glawd tix heue, phlu teettawng ka daux yaong Tekaw mai yaog ti
         deuh rong ngu mhai rug ka daux yaong Biethararim, mawh kheu pa caox caig mai khawm
         krax laux leeing pa kied ting lhaong hoek khaing plak laong heue.
         2 Aux sang yuh ka kawn bun Zion pa kied mhawm grang mai pa awn kaux hak khankix laux
         heue.
         3 Cao liang yung mai yung khankix, tak hoek bleeh ka nawh. Kix tak sum nyiex gox tix
         plak hawt vung viang nawh khawmuik. Kix tang kuah tix ih dee ot pui mawx pui an heue.
         4 Khre rien tix mai yuh naing ka nawh, kaoh mai kieh ex haok puing ka nawh yam jung
         singaix heue. Krax laux rhawm hoik koe ka ex, kheu hoik klip singaix, mawh kheu kied
         lang veei ponbo heue.
         5 Kaoh mai kieh ex haok puing plak ponsawm mai kieh ex hu yuh nyiex haw simiang khankix
         laux leeing heue.
         6 Grawh grawng nawh, Siyiex Cao kru naing raoma ah nin, "Kid ti tik ka khaox an khankix
         mai yuh guh tiex ka plak toi veng Yerusaliem heue. In mawh veng pa sang pon krax pa
         sidiex gau heue. Ka daux nawh hoik naog ka ceu pa yeen ya khaing heue.
         7 Awm mhawm lih rawm keut khaing daux tix, veng an kawx ceu pa caox caig lih khaing
         nawh. Ex mhong grawng pa tud rhim mai pa kied kin khaing daux nawh. Ka plak sivoe
         Aux koe ngie krax saux ngia mai krax mat lheet jheung jheung heue.
         8 Veng Yerusaliem eue, rieb ti teei ka pa sidiex gau, phan ang mawh nan, khwan Aux
         tak lih hu khaing maix, Aux tak kieh dee ot maix yiien mai mawh haktiex dee ang pui
         ot ka heue."
         9 Siyiex Cao kru naing raoma ah nin, "Kix tak mawh pa pieh tix khawmuik awm plix siiet
         pa kawn deuk khaing nhu tix, ka pui Isarelax pa kawn deuk khankix kawx tak pieh awm
         an heue. Baox teei taix maix pieh ka hawt kak khankix awm pui pa khrawm ka plix siiet
         heue."
         10 Sonsang nghiet kix lox tawx Aux satix, Aux sang krai ka pui mawx lie? Yhaok kix mawh
         yhaok pa ang nyang pat hak mai kix ang nghiet heue. Jhak heue, gumlox Siyiex mawh
         ceu pa sibriem kix ka mai kix ang gaux rhawm ka daux an heue.
         11 Mawh kheu nan, krax pa meet rhawm Siyiex hoik naog ka daux aux heue. Aux taug mao
         ka giex tix an heue. "Aux tak klup an lih piang kawn nyawm pa ot daux krax mai piang
         pui awn ju pa kraix khrawm tix tau heue. Grawh grawng nawh, mex moeng khawm ra tak
         teei tix hu tau, khawm pui riex ju pa koe tau mai nawh khankix heue.
         12 Siyiex ah nin, nyiex kix tak loe tix ka pui tang kaux tau mai ma kaung mai moeng
         kix khankix heue. Grawh grawng nawh, Aux tak nyeu taix tix mai tawx krax kham krax
         geu piang pui pa ot ka daux haktiex an khankix heue."
         13 "Grawh grawng nawh, jah ka pui iak tom hoek ka pui ting khawmuik, kix ku kaux hoik
         ghoing ka sinngao pa ang rahsee heue. Jah ka cao jhai tom hoek ka cao giex kaing li
         khankix, kix ku kaux yuh pa lud loe heue.
         14 Kix hoik pai dee saux kawn bun ceu pui Aux khankix ceeix khaing ah nin, �Yam ang
         lai koe pa nhim, kix ah pa nhim, pa nhim,�
         15 Siyiex ah nin, "Mawh hoik kaig kix khaix yuh tix ka ceu pa seeing brai lie? Ang mawh,
         kix pon ang koe krax kaig ceeix kawx, mai kix ang tawng tix laux pakngai heue. Mawh
         kheu nan, kix tak goh piang paox tix, tix kaux lai tix kaux, yam tawx Aux krax kham
         krax geu ka kix mai kix tak hoek ka daux pa yeen kix tiem heue.
         16 Siyiex ah nin, "Cung ka daux krax mai jhak ti yaox mai chawk ka krax prim an, ka
         dee koe krax pa mhawm mai lawng hu ka daux krax an heue. Khaix an ju pex tak yaox
         dee laux lee tix heue. Viang mawh nan kix ah nin, �Ex tak ang lawng hu ka daux krax
         an heue.�
         17 Aux deuh pui pau yam khankix piang pex ah nin, �Nghiet ka lox teettawng,� viang mawh
         nan, kix ah nin, �Yix ang nghiet heue.�
         18 Mawh kheu nan, pex pa mawh ceu pui tang ceu khankix eue, nghiet heue, cub pui hun
         khankix eue, kieh tawng ka ceu pa koe piang kix heue.
         19 Pui haktiex khankix eue, nghiet mai jhak heue, Aux tak viex krax pa ting kha rhawm
         hoek piang ceu pui in awm plix simie pa keud kix khankix heue. Mawh kheu ang kix nghiet
         ka gumlox Aux mai thiang ti tik ka lox tat jhawm prawng Aux khankix heue.
         20 Pex lai viex Lawpan khaing haktiex Shebax mai ox mex pa tie khaing haktiex pa kied
         singai, khankix hoek ka Aux yuh ka mawx lie? Krax tan pa gleeing pex ang lai rieb
         mai krax tan pa appong pa nyawm cie pex kawx Aux ang lai khaw rhawm ka heue."
         21 Mawh kheu nan, Siyiex ah nin, "Jhak heue, Aux tak sang deuh ceu pa sideeing khankix
         ka plak sivoe ceu pui in, keeing mai kawn tak goh piang an tau, paox plawg mai paox
         grawm nawh khankix tak laux leeing tau heue."
         22 Siyiex ah nin, "Jhak heue, ceu pui tix cub tak sang hoek khaing haktiex plak laong
         mai ceu pui pa kied ting tix ceu tak yaog ti kaoh khaing tom dee die haktiex heue.
         23 Kix tak sang giex ak mai pliah; kix mawh pui pa lang teung ca nyhau mai ang koe krax
         caux rhawm mai lox sikah kix siaox sinum awm rawm sigrit sigra, kawn bun Zion eue,
         kix brug brung hoek awm pui naing khankix pa hoik khre tix hoek puing ka pex heue."
         24 Ex hoik mhong ka grawh grawng satang an mai taix ex kawx awn riang ka heue. Krax
         kha rhawm hoik giex piang ex awm saux bun keh heue.
         25 Paw hu ka daux kaung mai paw hu ka daux krax. Mawh kheu koe vaig pui koeng, pa lhat
         graung ku plak heue.
         26 Kawn bun ceu pui Aux khankix eue, ceep ka chee rhix mai lu lieh tix ka daux nyaox
         heue. Kieh yiiem awm yiiem ka yum kawn simex tix kaux mai koe pa kied khi rhawm ka
         heue. Grawh grawng nawh, pui tud rhim tak hoek sijaox ka ex heue.
         27 Aux hoik deuh maix mawh cao ciied awm nyiex tab lhaong tix mu ka sinax ceu pui Aux,
         sonsang ciied maix tix tawng daux krax hu kix heue.
         28 Kix mawh pui pa kied tieh feen pa chix coh lox sikah khawmuik heue. Kix mawh tawng
         lheung mai rhiem giex going mai mawh pa yuh laux leeing heue.
         29 Jhauh hoik phlu bhaung lih sigrien sigre, sivun kawx hoik rawm ka ngu, cao pa raug
         pa ciied kawx mawh pa giex going heue. Grawh grawng nawh, ceu pa caox caig ang pon
         bluh lih heue.
         30 Pui khankix tak kok kix mawh pa hoik tik pui ka, kheu jao hoik tik Siyiex ka kix
         heue."

1 Gumlox hoek khaing Siyiex ka Yeramix ah nin,
         2 "Cung ka diang siviex nyiex bwan Siyiex mai krai pao lox pa ah nin, pex pa mawh pui
         Yudax pa laig ka diang siviex sonsang krub ka Siyiex khankix eue, nghiet ka gumlox
         Siyiex heue."
         3 Siyiex Cao kru naing raoma, pa mawh Siyiex pui Isarelax khankix ah nin, "Deeh cox
         daux krax been ot pex mai can pa yuh pex khankix, phan pex yuh nan, Aux tak sang kieh
         pex ot ka dee in heue.
         4 "Paw doh een rhawm tix ka lox pie lhen ah nin, in mawh nyiex bwan Siyiex, nyiex bwan
         Siyiex, nyiex bwan Siyiex heue.
         5 "Grawh grawng nawh, phan pex deeh cox been krax hu tix mai ceu pa yuh tix khankix
         mai phan pex prawng see ka daux krax pa rahsee sinax pui tix kaux mai paox plawg tix
         khankix tom kriem,
         6 phan pex ang nunai ka nyo sinie mai kawn nyawm ang koe miex keeing mai ka miexmai
         mai ang kieh nham pui pa ang koe phimap khankix jauh nham ka dee in mai ang hawt khaix
         siyiex tang kaux tang hak sonsang som nai bwanson tix ang ah,
         7 khaix an, Aux tak kieh pex ot ka dee in, ka daux haktiex pa hoik tawx Aux ka keeing
         pex leeing ju heue.
         8 Jhak heue, pex een rhawm tix ka lox pie lhen, pa ang koe bwanson heue.
         9 Pex briex kraung khrai pah pui yum, lud mai moeng kawn pui, kham sakse pa ang mawh
         ang meh mai gleeing nyawng bhawng ka siyiex Balax mai hawt hu khaix siyiex tang kaux
         tang hak, pa ang pex tawng ka khankix,
         10 khaix an hoek mai cung ka plak sivoe Aux, ka daux nyiex bwan in, pa hoik kok tix
         ka min ceu kaux Aux ah nin, �Ex mawh pa hoik pon bwanson pa taoh,� tau mai yuh tix
         krax pa seeing brai khawmuik ang mawh lie?
         11 Mawh kheu kieh pex nyiex bwan in, pa hoik kok tix ka min ceu kaux Aux, lih mawh dee
         ot pui tud rhim ka daux ngai tix lie?" Siyiex ah nin, "Tokaux Aux kawx, hoik yaox
         ka ceu an heue."
         12 Viang mawh nan, yam in hu ka dee ot Aux, ka daux yaong Shilaw, ka dee deuh Aux min
         ceu kaux tix sivoe mai jhak ka ceu pa hoik yuh Aux ka dee an, kheu grawng pa caox
         caig pa yuh pui Aux Isarelax khankix heue.
         13 Yam in Siyiex ah nin, mawh kheu jao hoik yuh pex ceu in khawmuik mai Aux kaoh caocao
         mai krai ka pex, viang mawh nan, pex ang nghiet mai Aux kok ka pex, viang mawh nan,
         pex ang pawk ka lox Aux heue.
         14 Mawh kheu nan, Aux tak yuh ka nyiex bwan in pa hoik kok tix ka min ceu kaux Aux,
         ka dee een pex rhawm tix mai ka dah dee pa hoik tawx Aux nawh ka pex mai keeing pex
         khankix awm pa hoik yuh Aux ka yaong Shilaw heue.
         15 Aux tak sang tik pex lih khaing plak sivoe ngai Aux, awm hoik tik Aux ka puxaik pex
         mai kraung khrai sinngao ceu pui Epharem khawmuik heue.
         16 Mawh kheu nan, paw lai rawg bwan son ceu pui in mai paw lai riag yo mai paw lai rawg
         bwan ka son kix mai paw lai jeeh nyaw Aux, mawh kheu Aux ang lai nghiet ka lox maix
         heue.
         17 Mawh ang pex yaox ka ceu pa hoik yuh kix ka daux veng Yudax mai ka daux krax veng
         Yerusaliem khankix lie?
         18 Kawn nyawm khankix kraix khix mai keeing mawh cao sau ngu mai bun khankix klu klao
         phawng nghox ca, sonsang yuh khlawp blah son laux simiang raoma mai kix rawg tix tawx
         krax tan pa nyaux khankix ka siyiex tang kaux tang hak, sonsang so ti kieh Aux song
         rhawm ka heue."
         19 Siyiex ah nin, "Mawh so kix Aux koe krax song rhawm lie? Ang mawh kix pa tang so
         tokaux tix koe krax kaig tua khaing lie?"
         20 Mawh kheu nan, Siyiex ah nin, "Jhak heue, Aux rawg krax pa song rhawm tix mai krax
         meet rhawm tix piang baoh dee in, piang pui, piang tobrie, piang khaox daux tiagtu
         mai piang simie tiextug khankix. An tak proe mai ang lai chix yeet heue."
         21 Simiang Siyiex cao raoma mai pa mawh Siyiex ceu pui Isarelax ah nin, "Baox sau krax
         tan pa gleeing pex khankix piang krax tan tang ceu mai ih ka nex an heue.
         22 Grawh grawng nawh, Aux ang krai lox ka keeing pex mai ang tawm lox ka kix, ka daux
         singaix yam viex Aux kix lih hu khaing daux meung Ejiptux son krax tan pa gleeing
         mai krax tan pa appong khankix heue.
         23 Viang mawh nan, ceu pa hoik tawm Aux ka kix ah nin, cu nghiet ka lox Aux mai Aux
         tak mawh Siyiex pex mai pex kawx tak mawh pui Aux, lawng hu ka daux krax pa hoik tawm
         Aux ka pex, sonsang mawh bwanson pa mhawm ka son pex heue.
         24 Viang mawh kix hoik ang cu tix nghiet mai ang veeh yhaok tix, viang mawh nan, kix
         hu ka daux krax pa keud cao tix mai rhawm pa caox caig kix mai hoik deeh plak khaix
         mai ang hu plak sivoe heue.
         25 Jah tom yam lih hu keeing pex khaing meung Ejiptux, tom hoek ka daux in singaix,
         Aux kaoh caocao ku ngaix mai ploi siliex cao jhai tix khankix hoek ka pex ang jud
         ang jai heue.
         26 Viang mawh nan, kix ang cu tix nghiet ka lox Aux mai ang veeh yhaok tix, kieh ngawg
         tix kiien. Kix hoik nie lheu yuh pa caox khaing keeing kix heue.
         27 Mawh kheu nan maix viang krai lox in khawmuik ka kix kawx, kix ang cu tix nghiet
         ka maix heue. Viang maix baox kok ka kix kawx, kix ang pawk lox maix heue."
         28 "Mawh kheu nan maix tak ah nin ka kix, in mawh ceu pui pa ang koe krax cu nghiet
         ka lox Siyiex pa mawh Siyiex kix mai ang rieb ka lox sidiex gau heue. Kix ang sikah
         pa mawh meh mai pa mawh meh hoik tat khaing jheeh kix heue.
         29 Khlao hauk kaing maix mai tik dee singai, haok ka dee lhaong mai yiiem grai heue.
         Grawh grawng nawh, Siyiex hoik thiang ti tik ka pui cie Nawh Cao ka daux pa meet rhawm
         tix heue."
         30 Mawh kheu Siyiex ah nin, "Kawn praix ceu pui Yudax khankix hoik yuh pa caox caig
         ka daux ngai Aux heue. Kix hoik sau ti deuh ceu pa seeing brai ka daux nyiex bwan,
         pa hoik kok ka min ceu kaux Aux, sonsang kieh mawh pa seeing heue.
         31 Kix hoik sum dee pa lhaong Tawphiet khankix pa koe ka daux lung kawn simex Hinon,
         sonsang gleeing kawn simex kawn bun tix khankix ka daux ngu, pa ang Aux tawm ti deuh
         mai pa ang kaoh khaing daux rhawm Aux heue."
         32 Mawh kheu nan, Siyiex ah nin, "Jhak heue, singaix bawg yam tak sang hoek, yam ang
         an lai kok mawh lung Tawphiet; mai ang lai mawh lung kawn simex Hinon mai tak deeh
         kok an mawh lung dee pah pui, grawh grawng nawh, kix tak yaox tix sipaung pui ka daux
         lung Tawphiet tom ang lai koe dee yi heue."
         33 Tokaux pui yum khankix tak mawh priex ih sim raoma mai totiag heue. Pui tix kaux
         kawx tak ang lai pon grheu kix heue.
         34 Khaix an Aux tak kieh lox nyawm rhawm mai lox gaux rhawm, lox sinaw mai lox bunkrih
         grai yiien khaing veng Yudax mai khaing daux krax daux laux Yerusaliem, mawh kheu
         haktiex an tak mawh pa yiien heue.

1 Siyiex ah nin, "Ka daux bawg yam an, kix tak sang hoe si-ang simiang haktiex Yudax
         mai si-ang kawn simiang khankix mai si-ang cao giex kaing li khankix mai si-ang cao
         jhai mai si-ang pui pa ot ka daux veng Yerusaliem lih khaing daux simeeig kix heue.
         2 Kix tak sang prung prang si-ang khankix ka plak sivoe singaix mai khix mai kraung
         pa koe daux raoma khankix khawmuik, ka pa hoik moh kix ka mai pa hoik yuh kix kaing
         mai pa hoik hawt kix khaix mai pa hoik sawg kix mai pa hoik krub kix heue. Ang lai
         koe cao pa deeh khrawm mai cao pa sipaung ka si-ang an heue. Ankix tak awm aing piang
         haktiex heue.
         3 Khaix an Siyiex Cao kru naing raoma ah nin, can nyiex ma pui pa kawn deuk khaing
         pa hoik grheu Aux kix lih kudah dee pa caox caig ca kawn koe ka daux nyiex ma kix,
         mawh kheu kix laug tix cie krax yum khaing pa im ju heue.
         4 Khaix an maix tak ah nin ka kix, Siyiex ah nin, "Yam goh pui mawh ang nawh lai deeh
         kaoh lie? Yam lud pui krax mawh ang nawh lai chix deeh ing lie?
         5 Kheu pui in pa mawh pui veng Yerusaliem khankix hoik tieh feen ka daux pa tieh feen
         tix leeing ju kheu jao grawng pa yuh ka mawx lie? Kix kawn cong ka daux pie lhen tix
         mai kix ca thiang tix ang lai deeh ing heue.
         6 Aux nghiet mai hoik mhong heue. Kix ang sikah lox pa rahsee, pui tix kaux kawx ang
         doh keud ka pa caox caig pa yuh tix ah nin, "Mawh hoik yuh aux ceu patix? Pui ku kaux
         hoik lud krax hu tix mai to awm to brung tix laig ka daux biang naing heue.
         7 Han tiag lang ngawg pa pu daux raoma khankix kawx tawng ka bawg yam cie tix heue.
         Sikaux krie, saik mai sivik khankix kawx, tang tawng ka bawg yam sang deeh hoek tix
         heue. Viang mawh nan, pui Aux khankix ang tawng ka krax pa prawng ciyang Siyiex heue.
         8 Pex tak pon ah nin, ex mawh pa koe pingnya cuyi mai gumlox Siyiex koe tau mai ex,
         jhak heue, gawng nam meug cao tiiem lai pie lhen yuh gumlox Siyiex lud loe heue.
         9 Pui pa koe pingnya cuyi khankix kaig tua heue, kix siyaoh mai krix ka kie. Jhak heue,
         kix thiang ti tik gumlox Siyiex, mawh koe pingnya cuyi ceu patix daux kix lie?
         10 Mawh kheu nan, aux tak tawx moeng kix ka pui tang kaux mai kieh pui tang kaux cie
         ka kaung kix, grawh grawng nawh, jah ka pui iak tom hoek ka pui ting ku kaux mawh
         pa gawx ka sinngao, jah ka cao jhai tom hoek ka cao giex kaing li khankix, yuh krax
         pa lud loe heue.
         11 Kix hoik pai dee saux kawn bun ceu pui Aux khankix ceeix khaing mai ah nin yam ang
         lai koe pa nhim, kix ah pa nhim, pa nhim."
         12 Siyiex ah nin, "Mawh hoik kaig kix ka yuh tix ceu pa seeing brai lie? Ang mawh kix
         pon ang koe krax kaig ceeix kawx mai kix ang tawng tix laux pakngai heue. Mawh kheu
         nan, kix tak goh piang paox tix, tix kaux lai tix kaux yam tawx Aux krax kham geu
         ka kix mai kix tak hoek ka daux pa yeen tix tiem heue."
         13 Siyiex ah nin, "Aux tak sang yuh kix laux leeing," plix siiet khankix tak ang lai
         koe piang nhu plix siiet mai plix ruh kawx tak ang lai koe piang khaox ruh mai lhax
         tak vit hu mai can ceu pa hoik tawx Aux ka kix, tak grai hu khaing kix heue."
         14 "Ex lai kawn ot yawg ti yuh ka mawx lie? Deeh khrawm paox tix mai kieh ex laig ka
         daux veng pa kaux cong an mai kieh ex ot ka daux pa nhim heue. Mawh kheu Siyiex pa
         mawh Siyiex ex, hoik kieh ex ot ka daux pa yiien yawg mai tawx ex nyaux ghin song,
         kheu jao hoik lud ex ka Siyiex heue.
         15 Viang ex keud pot jun pot son pa nhim, ceu pa mhawm ang lai chix hoek, viang ex keud
         pot jun pot son krax nyawm ot, mawh ngie krax pa kha rhawm pa koe heue.
         16 Mhong lox bhawm sileet brung meeh tix tom khaing haktiex Dan an heue. Haktiex khawmuik
         hoik sikua rhawm ka mhong tix lox riag brung pa kied ting riang an heue. Grawh grawng
         nawh, kix hoik hoek mai bleet tix ih haktiex mai can pa koe ka daux an khawmuik, khawm
         veng mai pui pa ot ka daux an heue."
         17 Siyiex ah nin, jhak heue, mawh kheu Aux tak sang ploi siuing hoek ka daux sinax pex,
         siuing pa ang pex pon phlu kieh nge tak tut ka pex heue."
         18 Sonsang grai krax pa khi rhawm, aux sang yuh ka mawx, aux kied koe krax laux rhawm
         heue.
         19 Nghiet ka lox riag yo kawn bun pui aux khankix khaing haktiex pa singai heue. Mawh
         ang Siyiex koe ka daux veng Zion lie? Mawh ang simiang koe ka daux veng lie? Kheu
         kix lai so krax song rhawm Aux ka riang rao krub pa saik kix mai ka riang rao krub
         pui tang meung khankix lie?
         20 Bawg yam vawg hoik luan, bawg yam rung kawx hoik sidah mai ex kawn ang nyang hoek
         krax taoh heue."
         21 Mawh kheu saux kawn bun pui aux khankix mai Aux kawx saux ka heue. Aux hoik yiiem
         grai mai krax pa daox aw hoik kheem ka piang aux heue.
         22 Mawh ang peeh khaox Balasan koe ka daux haktiex Gilat mai mawh ang cao sidah koe
         ka daux haktiex an lie? Viang cao sidax koe kawx yuh ka mawx kawn bun pui Aux khankix
         lai ang chix moi lie?

1 O kieh kaing aux lih mawh rawm giex mai kieh sok ngai aux mawh rawm keut dee lih
         rawm ngai, aux tak sang yaox tix yiiem ku singaix son grawng pa yum kawn bun pui aux
         khankix liak.
         2 O kieh aux koe dee pan dee peung tix dah ka daux tiagtu, pa mawh pui hu krax singai
         khankix, sonsang pon prah aux ka pui aux mai lih hu khaing kix liak, grawh grawng
         nawh, kix mawh pui pa lud vao tau mai moeng kawn pui, pa mawh cub pui pa ang kaux
         sijax heue.
         3 Kix buk dak tix vawk awm ak puh, sonsang pie lhen. Kix ang mawh pui pa kaux sijax
         mai mawh tix pui ting piang haktiex heue. Mawh kheu kix hoik nied ti yuh pa caox ka
         piang pa caox hu sivoe ngai mai kix ang lai tawng ka Aux, Siyiex ah in,
         4 "Pui ku kaux tang rien tix ka paox plawg nawh mai ang lai een rhawm ka puxaik tix
         pie tix kaux kawx heue. Mawh kheu puxaik ankix ku kaux tak sang rhim ka ara puxaik
         tix khawmuik mai paox plawg pui ku kaux tak lailing mai ah lox sibriem ka paox tix
         heue.
         5 Pui ku kaux tak sang pie lhen ka paox plawg nawh mai ang lai sikah lox pa mawh meh
         heue. Kix hoik gau dak tix sikah lox pie lhen mai yuh tix taug maox son krax lud phimap
         tix heue.
         6 Dee ot dee koe maix koe ka baoh dee pa pie lhen mai ka daux pie lhen ankix thiang
         tix ang tawng ka Aux, Siyiex ah nan heue."
         7 Mawh kheu nan, Siyiex Cao kru naing raoma ah nin; "Jhak heue, Aux tak sang raug kix
         mai cheuk cheu ti yaox kix heue. Phan ang mawh nan, Aux tak sang yuh ka mawx ka kawn
         bun pui Aux khankix lie?
         8 Dak kix mawh te koe um pa kieh pui yum mai sikah ngie lox pie lhen heue. Nawh sikah
         lox pa nhim ka paox plawg tix, viang mawh nan, nawh kawn jawm kix daux rhawm tix heue."
         9 Siyiex ah nin, "Khex ang Aux sang tawx krax kham geu ka kix son grawng ceu inkix
         lie? Khex ang Aux sang deeh pawk bix piang ceu pui an tix cub awm in lie?
         10 Aux tak sang koe krax yiiem grai mai ngia son gawng lua khankix mai krax yiiem doe
         son daux tiagtu khankix, kheu jao hoik proe baoh dee an, tom ang pui tix kaux kawx
         pon tiang tix hu ka dee an, mai pui khankix ang lai pon tix mhong lox tobrie, sim
         raoma mai totiag hoik to tix luan heue.
         11 Aux tak kieh veng Yerusaliem mawh pum nyhee mai dah dee ot sox praix khankix heue.
         Aux tak kieh veng Yudax mawh dee yiien mai ang koe pui pa ot ka pie tix kaux kawx
         heue."
         12 Pui mawx pa koe pingnya cuyi ti tawng ka grawng in lie? Pui mawx pa hoik pon gumlox
         pa lih khaing jheeh Siyiex sonsang pon krai pao tix, grawng ankix lie? Haktiex laux
         leeing mai proe ka ngu awm daux tiang tu, son ang pui tix kaux kawx pon tiang tix
         hu ka dee an, kheu jao grawng pa yuh ka mawx lie?
         13 Siyiex ah nin, "Kheu jao hoik tik vud kix ka lox tat jhawm prawng Aux pa hoik deuh
         Aux ka plak sivoe kix mai ang cu nghiet ka lox Aux mai ang hawt ti yuh awm an,
         14 kix hawt hu awm krax pa keud rhawm tix mai hawt hu khaix siyiex Balax awm pa hoik
         gau keeing kix ti deuh ka kix,
         15 mawh kheu nan, Siyiex Cao kru naing raoma pa mawh Siyiex ceu pui Isarelax ah nin,
         "Jhak heue, Aux tak tawx kix ih nya plix song mai tawx kix nyaux rawm ghin song heue.
         16 Aux tak sang kieh kix prung prang ka daux sinax pui tang ceu khankix ka pui pa ang
         keeing kix sax tawng heue. Aux tak sang ploi vaig lawm hawt khaix kix, tom hoek bawg
         yam sidah yuh Aux kix laux leeing heue."
         17 Siyiex Cao kru naing raoma ah nin, "Keut ti yaox mai kok ka bun pa chix yiiem doe
         khankix hoek mai ploi bun pa min ka jhawm yiiem, son tak sang pon hoek kix heue.
         18 Kieh kix nied ti hoek phaiphai mai yiiem grai ka son ex, sonsang dung rawm ngai ex
         mai sonsang breeng rawm ngai tix lih khaing siyieb ngai ex heue.
         19 Mawh kheu hoik mhong ka lox yiiem grai khaing veng Zion ah nin, "Ex nieb hoik yaox
         krax tud rhim pa laux leeing yuh nin lie? Ex hoik yaox krax kaig tua pa kied ting
         lhaong, mawh kheu hoik tik vud ex ka haktiex mai mawh kheu hoik yieh pui ka dee ot
         ex khankix heue."
         20 Bun khankix eue, nghiet ka gumlox Siyiex mai kieh yhaok pex rieb ka gumlox pa kaoh
         khaing jheeh Nawh Cao, gau kawn bun pex khankix chix lox jhawm yiiem mai tang gau
         paox plawg tix ku kaux chix yiiem grai heue.
         21 Grawh grawng nawh, krax yum hoik hoek bleeh ka ex mai hoik laig ka daux nyiex haw
         simiang ex, sonsang pah ti tik kawn nyawm khankix ka plak praix mai pui awn ju khankix
         piang krax heue.
         22 Krai heue, Siyiex ah nin, tokaux yum pui khankix kawx tak awm aing mawie pa koe daux
         tong kaung, awm lhiem nghox khaix cao vawk khankix mai ang koe pui pa deeh khrawm
         ka heue."
         23 Siyiex ah nin, "Paw kieh pui koe pingnya cuyi yaw rangdi ka daux pingnya cuyi tix,
         paw kieh pui ting riang rao yaw rangdi ka daux pa ting riang rao tix mai paw kieh
         pui pa magmi yaw rangdi ka daux pa magmi tix khankix,
         24 viang mawh nan, kieh pa yaw rangdi tix yaw rangdi ka ceu in, ka daux pa koe krax
         tawng yung nawh ka Aux mai ka mawh Aux Siyiex, pa yuh tix tawx krax pa caux rhawm
         mai krax prawng ca mai krax pa rahsee, piang haktiex heue. Mawh kheu aux koe krax
         pa khaw rhawm ka ceu in," Siyiex ah nin heue.
         25 Simiang siyiex ah nin "Jhak heue, bawg yam singaix khankix tak sang hoek mai Aux
         tak sang ciyang ka pui pat hak tau mai pui pa ang pat hak khawmuik,
         26 pa mawh pui Ejiptux, pui Yudax, pui Edom mai ceu pui Amon, ceu pui Mawbax mai can
         pui pa khlao hauk bheup tix pa ot ka daux tiagtu. Mawh kheu ceu pui inkix ang nyang
         mawh pa pat hak tix mai can pui daux nyiex pui Isarelax khankix kawx mawh pa ang nyang
         pat hak daux rhawm tix heue."

1 Nyiex ma ceu pui Isarelax khankix eue, nghiet ka gumlox pa sikah Siyiex ka pex heue.
         2 Siyiex ah nin "Paw gau tix hawt been pui tang ceu khankix, paw koe krax yaoh yee
         ka mhai rug khaing raoma khankix, mawh kheu pui tang ceu mawh pa yaoh yee ka ceu ankix
         heue."
         3 Mawh kheu been yungyi ceu pui khankix mawh pa giex going, mawh kheu kix kid khaox
         tix gaw khaing daux nong ka moe mai mawh kaing pa yuh pa chix khaox ka taix tix heue.
         4 Kix jawg tix khre an ka mau mai khri, kix hoik tawk an ka jim rhiem khankix ka daux
         sonsang ang an lung lhiang heue.
         5 Ankix mawh pa jung tix awm khaox jhie yaong mai ang chix sikah, ang chix tang hu,
         lo tix klawm kix hu heue. Paw lhat graung ka ankix, mawh kheu ankix ang pon yuh pa
         caox mai ang pon yuh ceu pa mhawm tix ceu kawx heue."
         6 Siyiex eue, pui pa awm Maix ang lai koe tix kaux kawx, Maix Cao mawh pa ting lhaong
         mai ceu kaux Maix mawh pa ting sibrawm heue.
         7 Simiang ceu pui khankix eue, mawh pui mawx pa ang lhat graung ka Maix lie? Mawh kheu
         mawh Maix Cao pa keung pa khaw tix lhat graung ka, grawh grawng nawh, khaing ka daux
         sinax ceu pui pa koe pingnya cuyi khankix mai ka daux meung haktiex khawmuik, pui
         pa awm Maix Cao ang lai koe pie tix kaux kawx heue.
         8 Viang mawh nan, kix khawmuik mawh pa daox aw mai pa vao pa caox awm totiag heue.
         Krax gau krax gaux riang rao pa yuh tix ka khaox an mawh pa giex going heue.
         9 Khlawp kraung mau pa toing kix khankix mawh pa viex hawt khaing veng Tasux mai khri
         mawh pa viex hoek khaing veng Upat, mawh kaing pa yuh cao chix kaing taix mai khaing
         cao pa yuh kaing khri khankix, man klai mai man pa klai raoh khankix mawh kraung pa
         vung ankix heue. An khankix mawh pa yuh pui pa min ka kaing taix khawmuik heue.
         10 Mawh kheu Siyiex mawh Siyiex pa mawh meh; Nawh Cao mawh Siyiex pa im ju mai simiang
         leeing ju heue. Haktiex yung yiang kheu pa meet rhawm Nawh Cao mai ceu pui khankix
         ang lai pon kham ka pa song rhawm Nawh Cao heue.
         11 Maix tak sang caw ti ah nin ka kix, "Siyiex pa ang tie phan raoma mai haktiex khankix
         tak sang grai hu khaing piang haktiex mai khaing greem raoma heue."
         12 Nawh Cao hoik phan haktiex ka sibrawm Nawh heue. Nawh Cao hoik pang ti deuh haktiex
         ka pingnya cuyi tix mai hoik naih raoma khankix lih ka krax tawng yung tix heue.
         13 Yam ploi Nawh Cao lox tix lih, rawm pa kied haoh hun lih ti koe ka daux raoma, Nawh
         kieh rawm simawg khankix lih tah tom sidah sidu haktiex heue. Nawh Cao phan pluk plak
         praix koe son rawm lhiex heue, Nawh Cao viex bhaung lih khaing daux nyiex krao sinngao
         Nawh khankix heue.
         14 Pui ku kaux koe rhawm pa daox aw awm totiag mai ang koe krax tawng yung, cao pa yuh
         kaing khri khankix ku kaux hoik koe krax kaig tua, ka riang rao pa saik tix heue.
         Mawh kheu riang rao pa hoik raug nawh mawh pa lud loe mai krax pa toek bhawm ang koe
         ka daux an pie tix ceu kawx heue.
         15 Ceu in khankix mawh pa giex going mai kaing pie kheem, ka daux bawg yam hoek singaix
         prawng ca, ceu an khankix tak grai hu heue.
         16 Nyum son cie ceu pui Yakop ang mawh pa awm ceu ankix, mawh kheu Nawh Cao mawh pa
         phan ka kuceu khawmuik mai ceu pui Isarelax khankix mawh doeh ru sinngao Nawh Cao,
         Siyiex Cao kru naing raoma mawh ceu kaux Nawh heue.
         17 Can pui pa ot ka daux nyiex tab lhaong khankix eue, khrawm can kraung pa shiao maix
         khaing piang tiex heue.
         18 Mawh kheu Siyiex ex ah nin, "Jhak heue, Aux tak tik pui pa ot ka daux haktiex khankix
         lih yam in mai tak yuh krax kharawm ka kix, sonsang yaox kix jhawm tix heue.
         19 Aux kied kharawm kheu krax mat krax lheet, aux mawh pa kied kin heue. Viang mawh
         nan, aux ah nin, "In mawh krax pa kied kin saux aux tete mai aux tak caw ti kham geu
         heue."
         20 Nyiex gox aux hoik laux leeing mai maox aux kawx hoik dud khawmuik, kawn aux khankix
         hoik lih hu khaing aux mai kix ang lai koe khaix in heue. Pui pa sum nyiex gox aux
         ang lai koe khaix in mai pui pa sang bluh ti sau man tieb aux khankix ang lai koe
         heue.
         21 Grawh grawng nawh, cao liang yung khankix koe rhawm totiag mai hoik ang lai sawg
         ti yaox ka Siyiex, mawh kheu nan, kix ang lai koe krax haok hwan mai cub phung yung
         kix hoik prung prang ku plak heue.
         22 Jhak heue, lox sinum grawng an hoik hoek mai lox sinum cuyi ting hoik lih hoek khaing
         plak laong, sonsang yuh tix veng meung Yudax yiien, mawh daux dee ot sox praix khankix
         heue.
         23 Siyiex eue, Aux tawng ka kawn pui ang pon appong ka daux krax cao tix mai pui pa
         lailing ti hu khankix kawx ang pon appong ka diang caong cao tix heue.
         24 Siyiex eue, deeh cox aux mhawm ka daux krax pa rahsee liak; mai paw kieh mawh ka
         daux krax pa song rhawm Maix Cao, phan ang yuh nan, lhat Maix Cao kieh ti hoek ka
         daux krax pa giex going heue.
         25 Klup krax pa meet rhawm Maix Cao lih piang ceu pui tang ceu khankix, pa ang tawng
         ka Maix Cao mai piang nyiex ma khankix pa ang cu tix kok ka ceu kaux Maix Cao, mawh
         kheu kix hoik kiied ti ih ceu pui Yakop mai hoik bleet hoik laux leeing yuh nawh mai
         hoik yuh dee ot dee koe nawh yiien heue.

1 Gumlox pa kaoh khaing Siyiex hoek ka Yeramix ah nin,
         2 "Nghiet ka gumlox sijax mukheu in mai hu krai ka pui haktiex Yudax mai ka pui pa
         ot ka daux veng Yerusaliem khankix; "
         3 ah nin ka kix, Siyiex pa mawh Siyiex ceu pui Isarelax ah nin, "Kieh pa jhax lawg
         hoek ka pui pa ang cu nghiet ka gumlox sijax mukheu in khankix, "
         4 pa tawm Aux ti deuh ka keeing pex, ka daux singaix yam viex Aux kix lih khaing daux
         meung Ejiptux, khaing daux glah taox ngu rhiem, daux pa hoik ah nin, �Cu nghiet ka
         lox Aux mai yuh awm pa tawm Aux ka pex; mawh kheu nan, pex tak mawh pui Aux mai Aux
         tak mawh Siyiex pex,�
         5 sonsang grum naog gumlox pa hoik tiextu Aux ti deuh ka keeing pex, sonsang tawx haktiex
         dee lih rawm teeih mai rawm hia ka kix, awm pa hoik mawh ka daux singaix heue." Khaix
         an aux deeh pawk ah nin "Siyiex eue, Amen."
         6 Khaix an Siyiex ah nin ka aux, "Krai pao ka gumlox in khawmuik, ka daux veng Yudax
         mai ka daux krax daux laux veng Yerusaliem khankix ah nin, nghiiet ka gumlox sijax
         mukheu in mai hawt ti yuh heue."
         7 Grawh grawng nawh, Aux hoik kied tawx satix ka keeing pex, ka daux singaix yam viex
         Aux kix lih khaing meung Ejiptux tom hoek ka daux in singaix, Aux hoik kaoh caocao
         mai tawx satix ka kix ah nin, "Cu ngiex ka lox Aux heue."
         8 Viang yuh nan kawx, kix ang cu ti nghiet mai ang daong yhaok tix ka, viang mawh nan,
         pui ku kaux hoik tang hu ka daux krax pa koe rhawm keud cao tix, mawh kheu nan, Aux
         tak viex gumlox sijax mukheu in khawmuik hoek piang kix, ka pa hoik tawm Aux kix yuh
         mai ka pa ang kix cu ti yuh khankix heue.
         9 Siyiex ah nin ka aux, "Grawng pa sang yuh pa tieh feen hoik yaox ka daux sinax pui
         Yudax mai pui pa ot ka daux veng Yerusaliem khankix heue."
         10 Kix deeh veeh tix ing plak khaix ka pa lud yuh tax du kix pa thiang ti tik ka gumlox
         Aux mai ang nghiet mai kix lih hu hawt khaix siyiex tang kaux tang hak sonsang yuh
         kaing jhaw kix heue. Nyiex ma ceu pui Isarelax khankix mai nyiex ma ceu pui Yudax
         khankix hoik lieh ka gumlox sijax mukheu Aux, ka pa hoik yuh Aux ti deuh tau mai keeing
         kix heue.
         11 Mawh kheu nan, Siyiex ah nin, "Jhak heue, Aux tak sang viex krax kha rhawm hoek piang
         kix, ka pa ang kix lai pon klawd mai viang kix riag yo ka Aux kawx, Aux tak ang nghiet
         ka kix heue. "
         12 Khaix an pui veng meung Yudax mai pui pa ot ka daux veng Yerusaliem khankix tak sang
         hu mai riag yo ka Siyiex an khankix, ka pa tan kix ti tawx nyawng bhawng heue. Viang
         mawh nan, ankix ang pon taoh ka kix yam yaox kix krax pa kha rhawm heue.
         13 Meung Yudax eue, awm koe carang veng pex miex ding, siyiex pex khankix kawx koe ding
         an mai awm koe carang krax veng Yerusaliem miex ding, pex kawx hoik sum ti deuh khu
         dee tan ding an ka ceu pa kaig tua pa sang gleeing ti nyawng bhawng ka siyiex Balax
         heue.
         14 Mawh kheu nan, paw rawg bwan son ceu pui in, paw riag yo mai paw rawg bwan ka son
         kix, mawh kheu Aux tak ang lai nghiet lox kix, ka daux bawg yam kok yo kix ka Aux,
         yam yaox kix krax kha rhawm heue.
         15 Paox moh dud aux hoik yuh kaing ceu pa seeing brai tau mai pui tom nie maix khex
         kawn sang keung mai nyiex bwan Aux yuh ka mawx? Nex nham pa singax hoik singai khaing
         maix, yam yuh maix ceu pa caox khankix maix koe krax gaux rhawm ka heue.
         16 Siyiex hoik kok ceu kaux maix mawh khaox Sanlun klai pa mhawm grang mai pa kied mhawm
         plix heue. Nawh Cao hoik gleeing khaox an ka ngu pa kied sinum cap mai ka kak nawh
         khankix hoik pot hoik proe heue.
         17 "Grawh grawng nawh, Siyiex Cao kru naing raoma, pa hoik sum ti deuh maix, hoik kieh
         pa caox hoek piang maix, mawh kheu nyiex ma ceu pui Isarelax mai nyiex ma ceu pui
         Yudax khankix hoik yuh ceu pa caox caig mai so krax song rhawm Aux lih ka daux krax
         tan nyawng bhawng ka siyiex Balax heue."
         18 Siyiex hoik tawx aux koe krax pa tawng yung ka mai Aux tawng ka, mawh kheu Maix Cao
         hoik jhi aux yaox ka pa yuh kix heue.
         19 Aux hoik awm kawn yung pa nge tix mu, pa hoik viex ti hu sonsang pah yum mai aux
         ang tawng, ka grawng pa sang yuh kix piang aux, ka daux krax pa ah nin, "Kieh ex yuh
         pang khaox an, khawm plix nawh khankix laux leeing mai kieh ex tat ti tik nawh lih
         khaing daux haktiex ot ceu pui pa im ju khankix, son ang lai sang doh keud ka ceu
         kaux nawh khaix in pie tix bawg kawx heue."
         20 Viang mawh nan, Siyiex Cao kru naing raoma eue, Maix Cao prawng see ka daux pa mawh
         meh mai pa cheuk ti yaox rhawm mai rhawm keud kawn pui khankix kieh aux yaox krax
         pa pawk Maix Cao bix tix piang kix, mawh kheu aux hoik jhi grawng see pa koe aux ka
         Maix Cao heue.
         21 Mawh kheu nan, Siyiex ah nin ka grawng pui veng Anatot, "Pa sawg ti teei ju aux ka
         daux pa ah nin, paw krai lox jhai ka daux ceu kaux Siyiex, phan ang mawh nan maix
         tak yaox tix yum ka daux tawm taix yix heue.
         22 Mawh kheu nan, Siyiex Cao kru naing raoma ah nin, jhak heue, aux tak sang ciyang
         ka kix heue. Pui awn ju khankix tak yum ka lawm vaig mai kawn simex kawn bun kix tak
         sang yum ka sibhawm praix,
         23 mai ka daux kix tak ang lai koe pa deuk tix kaux kawx, mawh kheu Aux tak sang viex
         krax pa kied kha rhawm hoek piang pui veng Anatot, ka daux num pa ciyang ka kix heue."

1 Siyiex eue, yam ka kum aux tau mai Maix, Maix Cao mawh pa rahsee, viang mawh nan,
         kieh aux chawk grawng krax prawng ciyang Maix khankix ka Maix Cao liak, pui caox caig
         khankix lai koe krax haok hwan kheu jao grawng pa yuh ka mawx lie? Pui pa ang kaux
         sijax khankix lai koe krax nyawm rhawm kheu jao grawng pa yuh ka mawx lie?
         2 Maix Cao hoik sum ti deuh kix, mawh heue, kix hoik sau num riah tix, kix ting lhaong
         haok hwan plix heue. Maix Cao dex mai jheeh kix, viang mawh nan, Maix Cao singai khaing
         rhawm kix heue.
         3 Viang mawh nan, Siyiex eue, Maix Cao hoik tawng ka aux, Maix Cao hoik yaox ka aux
         mai Maix Cao hoik cheuk ti yaox ka rhawm aux, mawh pa yuh ka mawx heue. Bluh kix lih
         awm yung pa sang pah yum mai khre ti deuh kix son singaix pa sang pah heue.
         4 Pui haktiex tak sang koe krax kha rhawm mai rib riem kudah tak sang fit ti kroh rheung
         miex grheung lie? Totiag totu mai sim khankix hoik laux leeing, kheu jao pa caox caig
         pui ot dee an heue. Mawh heu kix ah nin, "Nawh Cao tak ang lai yaox dee sidah ex heue."
         5 "Phan maix taug mai silah ti to tau mai pa to ka caong tix khankix, khaix an maix
         tak sang pon silah ti to tau mai brung khankix yuh ka mawx lie? Phan maix kawn taug
         mao ka daux haktiex pa koe krax nhim an, khaix an maix tak sang yuh ka mawx ka daux
         krax pa kheem rawm klawng Yawdan an lie?
         6 Grawh grawng nawh, pie puxaik maix mai pui daux nyiex ma keeing maix khankix kawx,
         hoik yuh krax pa ang kaux sijax ka maix, kix hoik kok yo lox sinum hawt khaix maix,
         viang kix sikah lox pa mhawm ka maix kawx paw yum rhawm ka heue.
         7 "Aux hoik tik vud ka nyiex ma tix, Aux hoik prah sinngao tix mai Aux hoik ap ti tawx
         paox moh dud Aux ka daux tawm taix pui koeng nawh khankix heue.
         8 Sinngao cie aux hoik lih ti mawh awm sivai sangsi pa ot ka daux nong ka aux heue.
         An graox lox tix ka Aux mawh kheu nan Aux koeng ka nawh heue.
         9 Sin ngao cie aux hoik lih awm klang preeh ka aux lie? Klang preeh an ot hawt rawb
         rim an khawmuik, mawh pa tieh feen ka nawh lie? Hoek heue, khrawm totiag pa koe daux
         tiag khankix hoek khawmuik, viex hoek sonsang kiied ti ih heue.
         10 "Cao liang yung khankix tom nie hoik laux yuh sipeem plix siiet Aux, kix hoik dik
         daux nyum cie Aux ka greem caong tix, kix hoik yuh nyum pa khaw rhawm Aux mawh dee
         yiien yawg daux tiagtu heue."
         11 Kix hoik yuh an mawh dee pa yiien, dee pa yiien yawg an kieh aux laux rhawm ka, haktiex
         khawmuik mawh dee pa yiien, kheu jao ang pui teei grawng an laig daux rhawm tix pie
         tix kaux kawx heue.
         12 Pui tud rhim khankix hoek bleeh ka dee lhaong dee yiien khawmuik khaing daux tiagtu,
         mawh kheu vaig lawm Siyiex tak sang yuh krax laux leeing, jah ka dee sidah haktiex
         plak in tom hoek ka dee sidah haktiex plak an, pui tix kaux kawx tak ang lai koe krax
         nhim heue.
         13 Kix hoik ruat simie nghox ca, viang mawh nan, yaox ti vawg ngie pang kat, kix hoik
         taug ka yuh kaing tom nie, viang mawh nan, ang pon bwanson tidtix heue. Kix tak pon
         krax kaig tua ka pa vawg tix, kheu jao grawng krax pa kied kin meet rhawm Siyiex heue.
         14 Siyiex ah nin, "Ka piang pui caox caig paox plawg Aux khankix pa krox teeh ka sinngao,
         pa hoik tawx Aux ka pui Aux ceu pui Isarelax khankix pon tix cie, jhak heue, Aux tak
         sang reeig kix lih khaing daux tiex cie kix mai reeig nyiex ma pui Yudax lih khaing
         daux sinax kix heue.
         15 Khaix hoik reeig Aux kix lih, Aux tak sang deeh hoek mai koe krax caux rhawm piang
         kix mai deeh veeh kix ku kaux ing ka haktiex sinngao cao kix mai khawm pui ku kaux
         ka daux haktiex cao kix heue.
         16 Phan kix coca tix gaux rhawm ka daux krax been ceu pui Aux khankix mai tiextu tix
         ka ceu kaux Aux, pa mawh Siyiex pa im ju mai awm pa hoik gau kix ceu pui Aux khankix
         tiextu tix ka siyiex Balax khankix, kix tak sang mawh pa pang tix kaux cong ka daux
         sinax ceu pui heue."
         17 Viang mawh nan, phan kix ang cu nghiet, Aux tak sang reeig ti tik kix pak lawg mai
         yuh ceu pui an laux leeing, Simiang Siyiex ah nin heue.

1 Siyiex ah nin ka aux, "Hu mai teei maox rawd nyoi keei tix nyaing son tix mai rawd
         ka nyoi maix, viang mawh nan, paw sidaux an daux rawm awx."
         2 Mawh kheu nan, aux hoik teei maox rawd nyoi keei tix nyaing awm gumlox krai Siyiex
         mai rawd ka nyoi tix heue.
         3 gumlox Siyiex hoek ka aux ra bawg tix bawg ah nin,
         4 "Teei maox rawd nyoi keei pa hoik rawd maix ka nyoi tix an mai yaog ti kaoh hu ka
         rawm klawng Yufrethix mai mox ti deuh an ka daux doh rang tan heue."
         5 Mawh kheu nan, aux lih hu mai hoik mox ti deuh an hawt rawm klawng Yufrethix awm
         gumlox pa hoik tawm Siyiex ka aux heue.
         6 Khaix hoik luan singaix bawg yam khankix tom nie, Siyiex ah nin ka aux, "Yaog tix
         kaoh mai hu ka rawm klawng Yufrethix mai teei maox rawd nyoi keei hoek khaing dah
         dee hoik tawm Aux maix mox tan heue."
         7 Khaix an aux hoik lih hu ka rawm klawng Yufrethix mai kaong ti teei maox rawd nyoi
         keei an khaing dee hoik mox aux ti deuh tan, maox rawd nyoi keei an hoik rham ang
         lai chix tix shiao heue.
         8 "Khaix an gumlox Siyiex hoek ka aux ah nin,
         9 "Siyiex ah nin, awm in Aux tak yuh pa ting rhawm ca nyhau meung Yudax khankix laux
         mai khawm pa ting rhawm ca nyhau veng Yerusaliem khankix laux heue.
         10 Ceu pui caox in pa thiang tix ang nghiet ka gumlox Aux khankix, pa hu awm rhawm keud
         cao tix mai pa hawt khaix Siyiex tang kaux tang hak khankix, sonsang yuh kix kaing
         jhaw mai krub ka ankix, tak sang mawh awm maox rawd nyoi keei in, pa ang lai chix
         tix shiao ka heue.
         11 Siyiex ah nin, awm vien maox rawd nyoi tix ka nyoi pui, awm an, Aux tak kieh nyiex
         ma ceu pui Isarelax mai nyiex ma ceu pui Yudax khankix khawmuik vien tix ka Aux, sonsang
         pon mawh kix ceu pui Aux mai kieh Aux pon min plakngai, pon krax pa yaogyaw mai pon
         min sibrawm, viang mawh nan, kix ang lai nghiet heue.
         12 Mawh kheu nan maix caw tix krai gumlox in ka kix, Siyiex pa mawh Siyiex ceu pui Isarelax
         ah nin, "Kawng ku mu tak sang naog ka rawm plix siiet, mai kix tak deeh ah nin ka
         maix, mawh ang yix kriem tawng, ka sang naog kawng ku mu ka rawm plix siiet lie?"
         13 Khaix an maix tak ah nin ka kix, Siyiex ah nin, "Jhak heue, Aux tak kieh pui khankix
         pa ot ka daux haktiex in, jah ka simiang pa ngawm piang dang ngeung simiang Davit,
         cao giex kaing li, cao jhai mai can pui pa ot ka daux veng Yerusaliem khankix naog
         ka ceu pa chix yoek heue.
         14 Siyiex ah nin, "Aux tak kieh kix ralai sikleeing paox tix, keeing mai kawn khankix
         tau, Aux tak ang lai caux rhawm mai ang lai lhawk mai ang lai koe krax pa caux rhawm,
         tom hoik yuh Aux kix laux leeing heue."
         15 Daong yhaok tix mai nghiet heue, paw koe krax ting rhawm ca nyhau, mawh kheu Siyiex
         hoik krai ti deuh heue.
         16 Sivoe ang Nawh Cao nyang kieh pa faik hoek mai sivoe ang pex nyang sideeing caong
         tix, piang gawng pa faik khankix mai yam kawn keud pot jun pot pex ka pa riang, sivoe
         ang Nawh Cao nyang kieh an mawh veei pa yum mai yuh an mawh pa ceep ka pa faik, tawx
         min sibrawm ka Siyiex pa mawh Siyiex pex heue.
         17 Viang mawh nan, phan pex ang cu tix nghiet ka an, khwan ju Aux tak yiiem ka dee glip
         ka son krax ting rhawm ca nyhau pex, ngai aux tak yiiem sigrien sigre mai roik rawm
         ngai, kheu jao hoik teei cub phung yung Siyiex hu awm pa giex laung heue.
         18 Ah nin ka simiang mai ka laux simiang, "Yeen rhawm tokaux tix tiem mai ngawm heue,
         mawh kheu mhok khri min plakngai pa mhawm grang maix hoik bheeik khaing kaing maix
         heue."
         19 Veng pa koe plak seh khankix hoik nyeep tix khawmuik mai pui tix kaux kawx ang lai
         pon paoh ka, pui Yudax hoik viex kix hu mawh pa giex laung khawmuik, mai hoik mawh
         pa giex laung khawmuik khawm leeing heue.
         20 Yaog ngai pex mai maong ti jhak ka pui pa hoek khaing baoh plak laong heue. Mawh
         koe cub phung yung pa hoik tawx ka maix mai yung pa mhawm grang maix khankix dee mawx
         lie?
         21 Yam tawx Nawh Cao krax prawng ca ka maix, sang ah maix ka mawx ka lie? Mawh kheu
         maix hoik gau kix, sonsang mawh cao thung bung mai cao kaing ka piang maix heue. Mawh
         ang krax saux giex ti deuh ka maix, awm bun pa kha tix yam keh lie?
         22 Phan maix ah nin ka daux rhawm tix, "Ceu khankix hoek piang aux, kheu grawng pa yuh
         ka mawx lie? "Kheu jao pa kied ting phimap maix, kraung ceep maix khankix hoik bheeik
         khaing maix mai loek caong maix kawx hoik mat ka ang koe kiep ceep heue.
         23 Mawh pon pui Ethiopia tix tieh lox hak tix, phan ang mawh nan, mawh pon tieh loh
         sivai maox preeh tix lie? Phan pon tieh loh tix maix pa koe been meed ti yuh ceu pa
         caox tak pon yuh ceu pa mhawm heue.
         24 Mawh kheu nan, Aux tak sang kieh kix prung prang awm kam, pa taih bhaung pa kaoh
         khaing daux tiex tug heue.
         25 Siyiex ah nin, �In mawh nyum pa tiag Aux tix tawx ka maix, kheu jao hoik piawm maix
         ka Aux mai een rhawm tix ka ceu pie lhen heue.�
         26 Mawh kheu nan, Aux tak sang khleeing kraung ceep khankix piang pakngai baoh maix,
         sonsang sidawng krax kaig tua maix heue.
         27 Aux hoik yaox krax seeing brai maix khankix mai lox kraing lox he maix, khawm pa
         seeing brai maix piang gawng ka daux tiagtu khankix heue. Siyiex eue, maix tak kha
         rhawm heue. Mawh kawn sang rheung miex grheung sonsang kieh maix tokaux tix singax
         singeh lie?"

1 Gumlox Siyiex hoek ka Yeramix son grawng kroh khroing haktiex.
         2 Haktiex Yudax koe krax khi rhawm mai siviex veng khankix koe lox yiiem doe kix ceep
         kraung lung mai yiiem doe piang tiex mai lox yiiem yo pui veng Yerusaliem hoik haok
         ka plak piang heue."
         3 Cub pui ting lhaong khankix hoik ploi kawn iak kix hu kin rawm, kix hoek ka dung
         rawm mai ang lai yaox ka rawm heue. Kix hoik deeh ing mai pung yi tix, kix koe krax
         kaig tua mai kheem kaing tix hoek heue.
         4 Mawh kheu ang rawm lhiex lai lih piang haktiex, tiex tom kroh tom max, pui thai kaing
         khankix hoik kaig tua mai kix hoik kheem kaing tix heue.
         5 Mawh heue, cak hoik keh kawn tix ka daux tong kaung, viang mawh nan, hoik prah kawn
         tix jao ang rib lai koe heue.
         6 La tiag khankix hoik cung tix ot piang dee lhaong pa yiien mai kix hoik toek bhawm
         awm sox la, ngai kix hoik pu pi kheu jao ang rib riem lai koe heue."
         7 Siyiex eue, viang phimap yix hoik kham sakse ka piang yix kawx, yuh awm koe min ceu
         kaux Maix Cao, mawh kheu ang yix kaux sijax mai yix hoik lud ka Maix Cao lawlawx heue.
         8 Krax keud pot ceu pui Isarelax khankix, pa mawh cao taoh kix ka daux bawg yam koe
         krax pa kha rhawm eue, Maix Cao lai yuh tix awm nyo sinie ka daux haktiex mai awm
         pui pa hu krax singai, pa sang peung been tix sawm khaing yuh ka mawx lie?
         9 Maix Cao lai yuh tix awm pui pa daox deng tix kaux awm pui pa ting riang rao pa ang
         pon tawx krax taoh, yuh ka mawx lie? Viang mawh nan, Maix Cao pa mawh Siyiex pa ot
         ka daux sigreung yix mai yix mawh pa hoik kok tix ka min ceu kaux Maix Cao, paw prah
         ka yix liak.
         10 Siyiex ah nin ka ceu pui in yuh nin, "Ceu pui inkix hoik moh tix vung viang, kix
         ang lai pon yut diang caong tix heue. Mawh kheu nan, Siyiex ang lai rieb ka kix, yam
         in Nawh Cao doh keud ka krax lud kix mai tawx krax ciyang ka phimap kix heue."
         11 Khaix an Siyiex hoik ah nin ka aux, paw doh rawg bwan son ceu pui in, sonsang mhawm
         kix awx.
         12 Yam twah kix pa ih, Aux tak ang lai nghiet ka lox kok yo kix mai yam tan kix krax
         tan pa gleeing mai krax tan phawng nghox ca im khankix, Aux tak ang lai rieb ka heue.
         Aux tak yuh kix laux leeing ka lawm vaig, ka sibhawm praix mai ka jhawm saux preng
         heue."
         13 Khaix an aux ah nin, "Siyiex pa mawh Siyiex eue, jhak heue, cao jhai khankix ah nin
         ka kix, pex tak ang pon ti yaox krax kha rhawm ka lawm vaig mai ang lai yaox krax
         sibhawm praix, viang mawh nan, aux tak sang tawx pa nhim pa kriem ka pex ka dee in
         heue.
         14 Siyiex ah nin ka aux, cao jhai khankix krai lox jhai pie lhen ka daux ceu kaux Aux
         heue. Aux ang tie ploi kix hu mai ang tie tawm lox ka kix mai ang tie plak jhi ka
         kix, kix krai lox jhai pie lhen mai pa sibawk mai ceu pa giex going mai pie kheem
         ka daux rhawm kix heue.
         15 Mawh kheu nan Siyiex ah nin, son grawng cao jhai an khankix, pa krai lox jhai pie
         lhen ka daux ceu kaux Aux pa ang Aux tie ploi mai ang kieh krai, grawng lawm vaig
         mai sibhawm praix ang lai hoek ka daux haktiex in, mawh kheu nan, cao jhai khankix
         tak laux leeing ka lawm vaig mai krax sibhawm praix heue."
         16 Pui pa nghiet ka lox jhai kix khankix tak tik ka daux krax laux veng Yerusaliem,
         ka sibhawm praix mai lawm vaig, pui pa sang sipaung ka kix ang koe tix kaux kawx,
         khawm cao kix, moeng kix mai khawm kawn simex kawn bun kix mai Aux tak lhauk ceu pa
         caox caig kix piang kix heue.
         17 Mawh kheu nan maix tak krai gumlox in ka kix, kieh rawm ngai Aux jauh lih ku singaix
         mai ang chix naox heue. Mawh kheu kawn bunkrih ceu pui aux khankix, hoik pot si-ang
         mai krax kham pa kied ting kin saux heue.
         18 Phan aux lih hu ka daux tong kaung jhak heue, pui yum ka lawm vaig koe tan heue.
         Phan aux laig ka daux veng jhak heue, yaox pui pa saux ka sibhawm praix, cao jhai
         mai cao giex kaing li khankix vung vang ka daux haktiex ang tawng ka sang yuh tix
         heue."
         19 Mawh hoik thiang Maix Cao ti tik ka haktiex Yudax pak lawg lie? Mawh hoik seeing
         brai Maix Cao ka veng Zion lie? Maix Cao hoik tap toi ka yix tom ang yix lai pon pai
         ti yuh ka mawx lie? Yix hoik maong ti jhak ka pa nhim rhawm, viang mawh nan, ceu pa
         mhawm ang lai koe, viang yix hoik maong ti jhak sonsang moi tix kawx, krax kha rhawm
         hoik lih ti koe heue.
         20 Siyiex eue, yix krai doh grawng krax pa caox caig yix mai khawm krax pa lud keeing
         yix khankix heue. Mawh kheu yix hoik yuh phimap mai lud ka Maix Cao heue.
         21 Mawh kheu ceu kaux Maix Cao paw seeing ka yix liak, paw yuh min sibrawm dang ngeung
         Maix Cao laux liak, deeh doh keud mai paw lai yieh gumlox mukheu yuh Maix Cao tau
         mai yix liak.
         22 Mawh koe siyiex riang grang pa krub pui tang ceu tix kaux kaux pa pon kieh lhiex
         lih lie? Phan ang mawh nan, mawh sang pon tang tawx raoma khankix lhiex lih lie? Siyiex
         pa mawh Siyiex ex eue, ang mawh Maix Cao pa pon yuh inkix khaing lie? Mawh kheu nan,
         yix sang krox jun ka Maix Cao, mawh kheu Maix Cao hoik phan ka ceu in khawmuik heue.

1 Khaix an Siyiex ah nin ka aux, "Viang Mose mai Samoelax hoik cung tix ot ka plak
         sivoe Aux kawx, rhawm Aux ang lai simi lai jhak ka pui in khankix heue. Grheu kix
         lih khaing plak sivoe ngai Aux mai kieh kix hu heue."
         2 Phan kix chawk ah nin ka maix, yix sang hu plak mawx lie? Khaix an maix tak krai
         ka kix ah nin, Siyiex ah nin, "Pa hoik tat ti deuh mawh pa yum, kieh hoek krax yum
         mai pa hoik tat ti deuh mawh pa pah ka vaig, kieh yum ka vaig, pa hoik tat ti deuh
         mawh son sibhawm praix, kieh koe krax sibhawm praix mai pa hoik tat ti deuh mawh son
         pa giex laung, kieh hoek ka daux pa giex laung heue."
         3 Simiang ah nin, "Aux tak sang deuh ceu pa laux leeing pon ceu piang kix, pa mawh
         vaig lawm pa sang pah, sox khankix pa sang sileed hu, sim piang raoma mai totiag piang
         haktiex khankix pa sang kiied mai pa yuh laux leeing heue.
         4 Aux tak sang baox kieh kix yaox krax kha rhawm ku meung piang haktiex khawmuik, kheu
         jao grawng pa yuh Manashe, kawn simex Hezakiyax simiang meung Yudax ka daux veng Yerusaliem
         heue.
         5 "Veng Yerusaliem eue, mawh pui mawx pa sang caux rhawm ka maix lie? Phan ang mawh
         nan, mawh pui mawx pa sang laux rhawm tau mai maix lie? Phan ang mawh nan, mawh pui
         mawx pa sang veh tix chawk grawng nyawm ot maix lie?"
         6 Siyiex ah nin, "Maix hoik tik vud ka Aux mai hoik deeh plak khaix. Mawh kheu nan,
         Aux tak nyeu taix tix piang maix mai yuh maix laux leeing, Aux koe krax khi rhawm
         mai ang lai pon gun heue.
         7 Aux tak sang keem ti tik kix ka bia, ka siviex laig daux haktiex an, Aux tak kieh
         kawn simex kawn bun kix som nai, Aux tak sang yuh ceu pui Aux khankix laux leeing,
         kheu ang kix nyang veeh tix ing khaing daux krax hu tix heue.
         8 Miex mai tak nie baox haoh hun khaing mhaik pa koe daux rawm sigrit sigra ka plak
         sivoe Aux, aux tak sang viex pui pa yieh laux hoek piang kix mai piang miex pui awn
         ju an khankix, ka daux bawg yam jung singaix, Aux tak kieh krax kha rhawm mai krax
         lhat graung hoek dom mawx dom an piang kix heue.
         9 "Bun pa hoik keh kawn aliah kaux, tak dieh riang mai dud rhawm. Singaix nawh hoik
         klip, yam kawn mawh plak pon singaix, nawh koe krax kaig tua mai kied laux rhawm.
         Ka pui pa kawn deuk khaing daux kix kawx, Aux tak sang ap tix tawx kix ka vaig lawm
         plak sivoe pui koeng kix," Siyiex ah nan heue.
         10 Miex aux eue, Aux koe krax kha rhawm, kheu hoik keh maix aux, mawh pui pa koe krax
         simah simiang mai pui pa thung thiang piang haktiex khawmuik heue. Aux ang sax tawx
         taik rom sonsang pon tix rao mai pui khankix kawx ang sax tawx taik rom sonsang pon
         rao ka aux. Pui ku kaux koe krax jhax lawg ka aux heue.
         11 Siyiex ah nin, "Aux tak sang tawx ceu pa mhawm ka maix mai pui maix pa kawn deuk
         khankix tete, Aux tak sang kieh pui koeng deeh hoek tix khyox khaw tix ka maix tete,
         yam koe krax nu krax kin mai ka daux bawg yam koe krax kha rhawm heue.
         12 Mawh pon raig pui tix kaux kaux ka rhiem, pa mawh rhiem pa kaoh khaing plak laong
         mai tawng khankix lie?
         13 Sinngao kraung khrai maix khankix Aux tak sang tawx ka pui tud rhim ka daux pa ang
         koe ngawh koe jum, phimap pa yuh maix khawmuik, ka daux haktiex dee kwang maix khankix
         heue.
         14 Aux tak sang kieh maix hu tau mai pui koeng maix khankix, ka daux haktiex pa ang
         maix tawng heue. Mawh kheu ngu pa meet rhawm Aux tak gleeing ka pex heue.
         15 Siyiex eue, Maix Cao tawng ka heue. Doh keud ka aux mai hoek kia ngien ka aux mai
         deeh pawk bix ka son aux piang pui pa yuh krax kha rhawm ka aux liak, paw teei aux
         luan dee singai ka daux krax lang gun yeung Maix Cao, tawng ka hoik yaox aux tix kham
         geu lox sibriem simiang son Maix Cao heue.
         16 Siyiex pa mawh Siyiex Cao kru naing raoma eue, aux hoik yaox ka gumlox Maix Cao mai
         aux hoik teei ti ih mai gumlox Maix Cao hoik mawh pa nyawm rhawm mai pa gaux rhawm
         ka daux rhawm aux, mawh kheu aux mawh pa hoik kok tix ka min ceu kaux Maix Cao heue.
         17 Aux ang lai ngawm ka deeh khrawm pui pa ang nab yam mai aux ang lai yuh pa gaux rhawm.
         Aux hoik ngawm nong nong kheu sibrawm plawng taix Maix Cao, mawh kheu Maix Cao hoik
         kieh aux naog ka pa song rhawm heue.
         18 Kheu krax saux ngia aux lai koe sijheeng mai krax mat krax lheet aux lai ang chix
         pai grai kheu grawng pa yuh ka mawx lie? Mawh tak sang kieh Maix Cao ceu an hoek piang
         aux, awm rawm klawng pa hit ang koe dee een rhawm tix ka mai awm rawm pa nai pa nawk
         lie?
         19 Mawh kheu nan, Siyiex ah nin, "Phan maix deeh ing, khaix an, Aux tak sang deeh viex
         maix hoek maix tak yaox tix cung ka plak sivoe aux, phan maix gwieh ceu pa mhawm lih
         khaing ceu pa caox maix tak sang mawh pa awm jheeh Aux heue. Kieh kix deeh ing hoek
         ka maix, viang mawh nan maix tak ang lai ing hoek ka kix heue.
         20 Aux tak kieh maix mawh guh veng tawng pa kaux cong ka son ceu pui in mai kix tak
         sang puing ka maix mai ang pex maix, grawh grawng nawh, Aux ot tau mai maix sonsang
         taoh ka maix mai Aux tak sang taoh maix heue, Siyiex ah nan heue.
         21 "Aux tak sang taoh maix lih khaing tawm taix pui caox caig mai Aux tak deeh laug
         ti teei maix khaing tawm taix pa lhat graung maix heue."

1 Gumlox Siyiex hoek ka aux ah nin,
         2 "Maix tak ang pon ti teei moeng mai ang pon tix koe kawn simex kawn bun khankix ka
         dee in heue.
         3 Grawh grawng nawh, Siyiex ah nin son grawng kawn simex kawn bun pa keh ka dee in
         khankix mai son grawng miex kix pa keh kix mai keeing kix pa pon tix cie kix ka daux
         haktiex in heue.
         4 Kix tak sang yum caox mai ang koe pui yiiem doe mai ang lai koe pa sang sipaung kix,
         mawh kheu nan, kix tak awm aing piang ca haktiex heue. Kix tak laux leeing ka lawm
         vaig mai ka sibhawm praix mai tokaux yum kix tak mawh priex ih sim mai totiag khankix
         piang haktiex heue."
         5 Siyiex ah nin, "Paw laig ka daux nyiex yum mai paw yiiem grai mai paw laux rhawm
         son kix, mawh kheu Aux hoik teei ti tik krax pa nhim Aux, khawm krax moh pa caux rhawm
         aux mai krax pa caux rhawm Aux khankix khaing ceu pui in, Siyiex ah nin heue.
         6 Pui ting pui iak khankix tak sang yum tau ka daux haktiex in mai tak ang lai yaox
         ti sipaung kix mai ang lai koe pui yiiem grai son kix mai ang pon ti pat tokaux cao
         tix mai ang pon khlao hauk kaing tix pak son kix heue.
         7 Ang koe pui sivit blah ka pui pa yiiem grai son pui yum mai ang koe pui khu rhawm
         kix son pa yum mai ang koe pui tawx kawk nyaux ka pui pa khu rhawm yam yum miex keeing
         kix heue.
         8 Awm an maix paw laig ka daux nyiex yuh pawie dee khan kheu sonsang ngawm mai ih nyaux
         tau mai kix heue."
         9 Siyiex Cao kru naing raoma pa mawh Siyiex ceu pui Isarelax ah nin, "Jhak heue, Aux
         tak sang kieh inkix grai khaing dee in ka plak sivoe ngai maix mai ka daux baux singaix
         ju maix, pa mawh lox nyawm rhawm mai lox pa gaux rhawm, pa mawh lox sinaw lox bunkrih
         pa sang yuh ka paox tix heue.
         10 "Yam krai maix lox ceu in ka pui in khankix, kix tak ah nin ka maix, Siyiex lai krai
         grawng pa sang koe krax pa ting laux leeing in piang yix, kheu jao patix lie? Phan
         ang mawh nan, mawh lud yix ka ceu patix lie? Phan ang mawh nan, mawh yuh yix phimap
         pa lud piang Siyiex pa mawh Siyiex yix ka ceu patix lie?
         11 Khaix an maix tak deeh ah nin ka kix, Siyiex ah nin, mawh kheu jao hoik tik vud keeing
         pex khankix ka Aux mai kix hoik hu hawt khaix siyiex tang kaux tang hak khankix mai
         hoik yuh kaing jhaw son kix mai hoik krub ka kix mai hoik tik vud ka Aux mai ang lai
         priex rien ka gumlox tat jhawm prawng Aux heue.
         12 Pex hoik nie lheu yuh pa caox khaing keeing tix, jhak heue, mawh kheu ku kaux hoik
         hawt hu awm krax keud rhawm cao tix, tom ang pui tix kaux kawx lai nghiet ka Aux heue.
         13 Mawh kheu nan, aux tak grheu pex lih hu khaing haktiex in mai laig ka daux haktiex
         pa ang pex tawng mai khawm pa ang keeing pex khankix tawng mai pex tak sang yaox ti
         yuh kaing jhaw siyiex tang kaux tang hak an khankix ku singaix tan, ka dee ang Aux
         lai jhi krax pa caux rhawm tix ka pex heue.
         14 Mawh kheu nan, Siyiex ah nin, "Jhak heue, singaix bawg yam pa ang kawn pui lai tiextu
         ti ah nin tak sang hoek, Siyiex hoik teei kawn praix Isarelax khankix lih khaing daux
         meung Ejiptux mawh pa im ju heue.
         15 Mawh kheu nan, daux singaix bawg yam pa tiextu kawn pui ti ah nin tak hoek, Siyiex
         pa teei kawn praix ceu pui Isarelax khankix lih khaing haktiex plak laong mai khaing
         haktiex an khawmuik, khaing haktiex pa hoik grheu Nawh Cao kix to, mawh pa im ju heue.
         Grawh grawng nawh, Aux tak deeh viex kix hoek ka daux haktiex pa hoik tawx Aux ka
         keeing kix heue.
         16 Siyiex ah nin, jhak heue, aux tak sang ploi pui pa teei kax tom nie mai kix tak sang
         miiet ka kix, khaix an, Aux tak sang ploi pui leue tiag tom nie mai kix tak sang jaw
         ka kix, khaing gawng ku gawng mai khaing ton ku ton mai khaing daux rang khankix heue.
         17 Mawh kheu ngai Aux jhak piang krax hu kix khawmuik mai kix ang chix mox tix plak
         sivoe ngai Aux mai krax lud kix ang lai chix mox khaing ngai Aux heue.
         18 Tak deeh viied son krax lud mai phimap kix ra son, kheu hoik seeing yuh kix haktiex
         Aux, kix hoik kieh haktiex sinngao Aux hoik naog ka tokaux yum pa seeing brai mai
         ka riang rao krub pa seeing brai khankix heue.
         19 Siyiex pa mawh riang rao aux mai nyiex tab aux mai dee peung aux, singaix yam yaox
         aux krax kha rhawm, pui tang ceu khankix tak hoek, khaing dee sidah haktiex ka Maix
         Cao ah nin, "Keeing ex khankix hoik pon sinngao pie kheem, pa giex going mai pa ang
         koe bwanson tete heue."
         20 Pui mawx pa sang pon yuh siyiex, son tokaux tix pa ang tie mawh siyiex lie?
         21 Mawh kheu nan, jhak heue, yam in aux tak kieh kix tawng tix bawg, ka grawng plawng
         taix Aux mai pa ting sibrawm Aux mai kix tak sang tawng mawh min ceu kaux Aux Siyiex
         heue."

1 Phimap ceu pui Yudax hoik tiiem tix ka gawng nam meug tiiem mai ka toeh siang simaox
         piang plah dieb rhawm kix mai piang rung khu dee tan khankix.
         2 Kawn praix kix kawx kawn doh keud ka khu dee tan ka khaox Asherax khankix mai hawt
         pang khaox klai pa koe piang gawng lhaong khankix heue.
         3 Gawng aux pa koe daux tiag khankix eue, Aux tak tawx krax magmi maix mai sinngao
         maix khankix mai dee lhaong pa lud maix, pa koe ka mee haktiex maix khawmuik ka tawm
         taix pui tud rhim heue.
         4 Sinngao pa tawx aux ka maix kawx tak sang gah tix hu khaing maix mai Aux tak kieh
         maix yuh ka kaing jhaw pui koeng maix khankix, ka daux haktiex pa ang maix sax tawng,
         grawh grawng nawh maix hoik keeig ka ngu pa song rhawm Aux gleeing leeing ju heue."
         5 Siyiex ah nin, "Kieh pa jhax lawg koe ka pui pa een rhawm tix ka kawn pui mai pa
         deuh rhawm ka riang rao tix mai pa kieh rhawm tang tiah khaing Siyiex heue.
         6 Mawh kheu nawh tak awm gaw khaox kroh jung pa koe ka daux lung tiag mhaik mai ang
         lai yaox ka hoek ceu pa mhawm, viang mawh nan, tak yaox ti ot ka daux dee tuh tiex
         ka daux tiagtu mai ka daux haktiex song kih ka dee ang pui lai ot ka heue.
         7 Pui een rhawm tix ka Siyiex mai pui pa kieh Siyiex mawh dee een rhawm tix koe bwanson
         heue.
         8 Nawh tak awm khaox pa hoik sum ti hawt rawm, pa raux riah tom hoek hawt rawm klawngmai
         ang lai koe krax lhat, yam hax koek, lhax nawh tak klai jheung jheung mai ang lai
         koe krax khi rhawm ka daux num kroh praix klawng mai plix ang jud jai heue.
         9 Rhawm kawn pui mawh pa lheu chix pie lhen khaing kuceu khawmuik mai koe ceu pa caox
         caig sigrien sigre, mawh pui mawx pa pon tawng ka an lie?
         10 Aux Siyiex mawh pa sawg liiem ka rhawm kawn pui mai ciied ka tom krax keud mai deeh
         tawx ka pui ku kaux awm krax ceu pa yuh nawh mai awm plix kaing ceu pa yuh nawh heue.
         11 Awm keed mhaing pa num piang tawm pa ang tix tawm, pui magmi pa pon daux pa ang rahsee
         khankix, tak sang hoek krax kha jah yam awn ju nawh tom sidah nawh tak lih mawh pui
         vao caox heue."
         12 Dang ngeung dee lhaong pa koe min sibrawm khaing tom yam jah, mawh dee pa singax
         singeh ex heue.
         13 Siyiex pa mawh dee keud pot ceu pui Isarelax eue, pui pa tik vud ka Maix Cao khankix
         tak pon krax kaig tua khawmuik heue. "Pui pa lih hu khaing Aux, tak mawh pa tiiem
         ti deuh carang piang tiex. Mawh kheu kix hoik tik vud ka Siyiex pa mawh dee lih rawm
         im ju heue."
         14 Siyiex eue, pai ka aux mai aux tak moi, taoh ka aux mai aux tak pon krax taoh, mawh
         kheu mawh Maix Cao dee pa yaogyaw aux ka heue.
         15 Kix ah nin ka aux, mawh koe gumlox Siyiex dee mawx lie? Kieh hoek daux yam in liak."
         16 Phan mawh tokaux aux, ang nyang nied tix via khaing pa mawh tix cao liang yung pa
         hawt khaix Maix Cao mai aux ang nyang bax keud pot ka singaix pa kha rhawm, Maix Cao
         tawng ka lox pa kaoh khaing daux jheeh aux khankix hoik koe ka plak sivoe Maix Cao
         tan heue.
         17 Paw doh mawh pa yaoh yee ka son aux liak yam hoek singaix kha rhawm Maix Cao mawh
         dee een aux rhawm tix heue.
         18 Kieh kix pa tuktiak ka aux, hoek krax kaig tua, viang mawh nan, paw kieh aux hoek
         krax kaig tua liak, kieh kix koe krax yaoh yee, viang mawh nan, paw kieh aux koe krax
         yaoh yee ka liak, kieh singaix pa kha rhawm hoek piang kix, yuh kix laux leeing mai
         baox kieh laux leeing heue.
         19 Siyiex ah nin, "Hu mai cung ka diang siviex kawn praix ceu pui Benyamin khankix,
         ka dee lih lih laig laig simiang meung Yudax mai ka siviex veng Yerusaliem khankix
         khawmuik,
         20 ah nin ka kix, �Pex pa mawh cub simiang pui Yudax mai pui haktiex Yudax khankix mai
         can pui pa ot ka daux veng Yerusaliem, pa laig laig lih lih ka daux diang siviex inkix
         eue, nghiet ka gumlox Siyiex heue.�
         21 Siyiex ah nin, �Yuh satix pex mai paw klawm beeh pa cien ka daux singaix twah klaung
         mai paw viex laig ka daux diang siviex veng Yerusaliem khankix,
         22 paw viex beeh pa cien lih khaing nyiex tix ka daux singaix twah klaung mai paw yuh
         kaing tix ceu kawx, deuh singaix twah mawh pa singax singeh awm hoik tawm Aux ka keeing
         pex heue.�
         23 Viang mawh nan, kix ang cu ang nghiet mai ang daong yhaok tix ka, viang mawh nan,
         hoik yuh ngawg tix kiien, son ang kix sang mhong mai ang rieb ka lox sidiex gau heue.
         24 Siyiex ah nin, "Phan pex cu nghiet ka Aux mhawm mhawm mai ang viex beeh pa cien laig
         ka daux diang siviex veng khankix ka daux singaix twah klaung, viang mawh nan, kieh
         singaix twah mawh pa singax singeh mai ang yuh kaing pie tix ceu kawx ka daux singaix
         an,
         25 khaix an simiang kix pa ngawm piang dang ngeung simiang Davit, cub kawn simiang mai
         cub cao kaing, pa brug ka ling lawx brung mai pa brug ka brung khankix, khrawm paox
         tix tau mai pui Yudax khawm pui pa ot ka daux veng Yerusaliem khankix, tak sang laig
         ka daux diang siviex veng in mai veng in tak sang koe leeing ju heue."
         26 Kix tak hoek khaing veng Yudax mai khaing baoh rawb rim veng Yerusaliem, khaing haktiex
         Benyamin mai khaing daux lung, khaing piang gawng mai khaing haktiex plak seh mai
         viex krax tan pa gleeing mai krax tan pa appong, krax tan phawng nghox ca im mai pa
         sioe bhawng mai krax tan pa yaogyaw hoek ka nyiex bwan Siyiex heue.
         27 "Phan pex ang cu nghiet ka Aux, ang deuh singaix twah mawh pa singax singeh mai viang
         ang viex beeh pa cien laig ka daux diang siviex veng Yerusaliem singaix twah kawx,
         khaix an Aux tak sang keeig ngu ka diang siviex veng khankix mai ngu an tak sang proe
         yuh nyiex haw simiang pa koe ka daux veng Yerusaliem mai ngu an tak ang lai chix yeet
         heue."

1 Gumlox Siyiex, hoek ka Yeramix ah nin,
         2 "Yaog tix kaoh mai lih hu ka nyiex cao yuh aw tiex mai aux tak kieh maix mhong gumlox
         Aux tan heue.
         3 Khaix an aux lih hu ka daux nyiex cao yuh aw tiex mai nawh ot sivoe aux mai yuh aw
         tiex ka ling yuh aw heue.
         4 Aw tiex pa yuh ka glaox hoik laux daux tawm taix cao yuh aw, mawh kheu nan, nawh
         hoik deeh baox yuh aw tiex tang mu tix bawg, awm keud cao pa yuh aw mawh yuh ka mawx,
         nawh yuh awm an heue."
         5 Khaix an gumlox Siyiex hoek ka aux ah nin,
         6 Siyiex ah nin, "Nyiex ma ceu pui Isarelax khankix eue, Mawh ang Aux pon yuh ka maix
         awm cao pa yuh aw in lie?" Nyiex ma ceu pui Isarelax khankix eue, "Jhak heue, awm
         koe glaox ka daux tawm taix cao pa yuh aw, pex kawx koe ka daux taix Aux heue.
         7 "Yam mawx ang ah, son grawng haktiex tidauh mai son grawng meung tix meung Aux pon
         reeig ti tik, yieh mai yuh laux tix taix neh heue.
         8 Phan meung haktiex pa krai aux an, deeh veeh khaing pa caox caig yuh tix, Aux tak
         sang deeh tieh krax pa laux leeing pa keud aux tix sang viex piang kix mai ang lai
         kieh hoek piang kix heue.
         9 Yam mawx ang ah, son grawng haktiex tixdah mai son grawng meung haktiex tix meung
         Aux pon sum mai pon khre rien ka tix taix neh heue.
         10 Phan meung haktiex an yuh ceu pa caox caig ka plak sivoe ngai Aux mai ang cu nghiet
         ka lox Aux, khaix an Aux tak sang deeh tieh bwanson ceu pa mhawm, pa hoik ah Aux ti
         deuh mai Aux tak ang lai tawx ka kix heue.
         11 Mawh kheu nan, yam in, krai ka pui meung Yudax mai ka pui pa ot ka daux veng Yerusaliem
         khankix ah nin, Siyiex ah nin, Jhak heue, Aux yuh krax pa laux leeing tix ceu mai
         keud ti yuh grawng tix ceu piang pex heue. Deeh veeh khaing pa caox yuh tix ku kaux
         daux pui yam in mai yuh daux krax hu pex mai kaing pa yuh pex khankix mawh pa mhawm
         heue."
         12 Kix ah nin, "Ang ex lai koe krax keud pot jun pot, mawh kheu nan, ex tak sang hu
         awm pa koe rhawm cao ex khankix mai ex tak yuh ka daux krax pa caox ku kaux daux pui
         heue."
         13 Mawh kheu nan Siyiex ah nin, "Chawk ti yaox ka daux pui tang ceu, mawh pui mawx pasax
         mhong ka ceu inkix lie? Bunkrih ceu pui Isarelax khankix hoik yuh ceu pa kied seeing
         kied brai heue.
         14 Mawh sang that rawm rha pa koe ka gawng Lebanon, khaing rang pa koe daux lung an
         lie? Mawh sang hit rawm klawng sikiied lih hu pa kaoh khaing gawng an lie?
         15 Mawh kheu hoik piawm pui Aux khankix ka Aux, kix hoik gleeing nyawng bhawng ka riang
         rao pa giex going khankix heue. Kix kieh tokaux tix sideeing ka daux krax hu tix,
         pa dawg koe tom dix mai hu daux krax pa iak pa ang pui lai cox lhop tiex ka,
         16 mawh kheu nan, kix kieh haktiex tix mawh dee pa yiien mai mawh dee pa sibriem pui
         sijeeng, pui pa lailing hawt baoh an ku kaux tak daox deng mai vuh vied kaing tix
         ka heue.
         17 Aux tak kieh prung prang awm bhaung khaing plak lih singaix ka plak sivoe pui koeng,
         singaix yaox kix krax kha rhawm Aux tak jhi kix yaox plak blawg tix mai ang jhi kix
         yaox ka plakngai tix heue."
         18 Khaix an kix ah nin, "Hoek mai kieh ex keud grawng pa sang yuh tix ka Yeramix, mawh
         kheu nan, gumlox tat jhawm prawng ang lai grai khaing cao giex kaing li mai krax keud
         ang grai khaing pui koe pingnya cuyi mai lox jhai ang chix grai khaing cao jhai, hoek
         mai kieh ex puing nawh ka dak tix, paw lai kieh ex nghiet ka lox pie tix gum kawx
         heue.
         19 Siyiex eue, kia ngien ka aux mai nghiet maix mhong ka lox pui pa yuh krax pa simah
         simiang ka aux heue.
         20 Mawh khaw tix vied pa caox ka son pa mhawm lie? Mawh kheu kix hoik kaong daux son
         ju aux heue. Doh keud ka hoik cung aux ka plak sivoe Maix Cao, sonsang krai lox ceu
         pa mhawm son kix mai sonsang veeh Maix Cao ti tik krax pa meet rhawm tix luan khaing
         kix heue.
         21 Mawh kheu nan, ap kawn praix kix ka pa sibhawm praix mai ap kix ka sibrawm lawm vaig,
         kieh moeng kix mawh miexmai mai kieh kawn praix kix yum heue. Kieh pui pah ka pui
         ting kix yum mai kieh pui awn ju kix yum ka lawm vaig daux naing heue.
         22 Yam viex Maix Cao kru naing pui koeng hoek sijaox ka dee ot kix kieh mhong lox riag
         yo khaing daux nyiex ma kix, mawh kheu hoik kaong kix daux tiex, sonsang giex tix
         aux mai mox tix taong jhawk ka caong aux heue.
         23 Siyiex eue, Maix Cao tawng krax pa keud kix piang aux khawmuik, sonsang pah ka aux
         heue. Paw lai pluat ploi ka pa lud kix mai paw preet ka phimap kix khaing plak sivoe
         ngai Maix Cao, yuh awm in ka kix, ka daux bawg yam pa song rhawm Maix Cao heue.

1 Siyiex ah nin "Hu mai teei singiien tiex ka cao yuh aw tiex mai kok ka kuad riex
         ju tiblah khaing daux pui khankix mai khawm kuad riex ju tiblah khaing daux cao giex
         kaing li heue.
         2 Lih hu ka daux lung kawn simex Henon, pa koe hawt diang siviex laig Pawshat mai krai
         pao gumlox pa tak sang krai Aux ka maix tan,
         3 ah nin, "Simiang meung Yudax mai can pui pa ot ka daux veng Yerusaliem khankix eue,
         nghiet ka gumlox Siyiex, Siyiex Cao kru naing raoma pa mawh Siyiex ceu pui Isarelax
         ah nin, jhak heue, Aux tak sang viex krax kha rhawm hoek piang dee in mai can pui
         pa mhong ka lox an, yhaok nawh tak lheet ka heue.
         4 Mawh kheu hoik tik vud kix ka Aux mai hoik yuh ka dee in mawh haktiex pui tang praix
         klawng, grawh grawng nawh kix hoik gleeing nyawng bhawng ka siyiex tang kaux tang
         hak ka dee in, pa ang kix mai keeing mai simiang meung Yudax khankix nyang sax tawng
         mai hoik kieh dee in, naog ka nham pui pa ang koe phimap khankix heue.
         5 Kix hoik baox sum dee lhaong ka son siyiex Balax, sonsang gleeing kix ka kawn simex
         tix ka ngu, son krax tan pa gleeing ka siyiex Balax, ka pa ang Aux sax tawm, sax krai
         mai pa ang sax lih khaing daux rhawm Aux."
         6 Siyiex ah nin, "Mawh kheu nan, jhak heue, singaix bawg yam tak sang hoek, son ang
         lai baox kok baoh dee in mawh Tophiet, phan ang mawh nan, daux lung kawn simex Hinon
         khaix in tix bawg kawx, viang mawh nan, tak kok mawh daux lung dee pah yum ka heue.
         7 Aux tak sang yuh krax keud meung Yudax mai veng Yerusaliem khankix mawh pa giex going
         ka dee in mai Aux tak kieh kix goh gup ka lawm vaig plak sivoe pui koeng kix mai ka
         taix pui pa sawg tix pah ju kix. Aux tak sang tawx tokaux yum kix mawh priex ih sim
         raoma mai son totiag piang tiex khankix heue.
         8 Aux tak sang kieh veng in mawh pa yiien mai dee pa koe lox sibriem pui ka, pui ku
         kaux pa lailing hawt baoh in tak koe krax daox deng ka mai koe lox sibriem, kheu grawng
         pa laux leeing kix khawmuik heue.
         9 Aux tak sang kieh kix deeh ih nex kawn simex tix mai nex kawn bun tix mai pui ku
         kaux tak ih nex paox grawm tix yam hoek ka daux pa kied kin kha rhawm lai lawm pui
         koeng ka kix mai pui pa sawg tix pah ka ju kix heue.
         10 Khaix an maix tak pah singiien tiex an max sivoe ngai pui pa hu tau mai maix khankix,
         11 ah nin ka kix, Siyiex Cao kru naing raoma ah nin, Awm an, Aux tak sang pah ka ceu
         pui in mai veng in phawng awm pah pui ka singiien tiex cao pa yuh aw, baoh haktiex
         Taphiet, tom ang koe dee sipaung heue."
         12 Siyiex ah nin, "Awm an, Aux tak kieh baoh dee in mai ka pui pa ot ka dee in mai yuh
         veng in awm haktiex Tophiet heue.
         13 Nyiex ma pui veng Yerusaliem mai nyiex haw simiang meung Yudax khankix tak sang seeing
         brai awm haktiex Yophiet, mawh kheu kix gleeing nyawng bhawng piang braux nyiex tix
         ku nyiex ka pa koe piang raoma khawmuik mai raug tix tawx krax tan pa nyaux ka siyiex
         tang kaux tang hak khankix heue."
         14 Khaix an Yeramix kaoh khaing baoh haktiex Tophiet ka dee hoik ploi Siyiex nawh hu
         krai lox jhai mai nawh cung ka brawk nyiex bwan Siyiex mai ah nin ka pui khankix,
         15 Siyiex Cao kru naing raoma, Siyiex ceu pui Isarelax ah nin, jhak heue, Aux tak sang
         viex krax kha rhawm pa krai pao Aux hoek, piang veng in mai piang veng pa kwang nawh
         khawmuik, kheu jao hoik kiien ngawg kix mai ang nghiet ka gumlox Aux heue."

1 Yam in Pashurax pa mawh kawn simex cao giex kaing li Imerax mawh cao kaing ting pa
         kwang ka daux nyiex bwan Siyiex, hoik mhong ka lox jhai pa krai Yeramix grawng ceu
         an khankix.
         2 Khaix an Pashurax sivied ka cao jhai Yeramix mai gang ti deuh nawh ka pang siviex
         lhaong Benyamin pa koe hawt nyiex bwan Siyiex heue.
         3 Singaix khaix, Pashurax deeh ploi Yeramix lih khaing daux gang, khaix an Yeramix
         ah nin ka nawh, "Siyiex ang lai kok ceu kaux maix mawh Pashurax, tak kok maix mawh
         Magoramisabib pa koe krax lhat ku plak heue."
         4 Grawh grawng nawh, Siyiex ah nin, "Jhak heue, Aux tak sang kieh krax yaoh yee ka
         tokaux cao maix mai ka paox grawm maix khankix mai kix tak goh tix yum ka lawm vaig
         pui koeng kix mai ngai maix tak sang yaox ka an heue. Aux tak sang ap haktiex Yudax
         khankix ka daux tawm taix simiang veng Babulon mai nawh tak rhim kix hu mawh pui giex
         pui laung ka veng Babulon mai pah kix yum ka vaig heue.
         5 Lheu khaing an, Aux tak ap krax magmi veng in khawmuik mai can pa lih khaing ka daux
         nawh mai can pa kied koe ngawh jum nawh khawmuik mai can sinngao simiang meung Yudax
         khawmuik, Aux tak tawx ka daux tawm taix pui koeng kix mai pui koeng kix tak sang
         tud rhim kix mai giex viex kix hu ka veng Babulon heue.
         6 Maix pa mawh Pashurax mai can pa ot ka daux nyiex maix khankix, tak sang mawh pa
         giex laung tix hu maix tak yaox tix hoek ka veng Babulon maix tak sang yum tan mai
         sipaung tix tan, cao maix khawm paox grawm maix khawmuik mai can pui pa nghiet lox
         jhai pie lhen maix khankix heue"
         7 Siyiex eue, Maix Cao jeeh nyaw ka aux mai aux hawt khaix jeeh nyaw maix heue. Maix
         Cao mawh pa nie lheu ting riang rao khaing aux mai hoik pex ka aux. Aux hoik yaox
         ti kham lox sibriem ku singaix mai pui ku kaux nunai ka aux heue.
         8 Grawh grawng nawh, yam sikah aux yam mawx ang ah, aux riag yo lox tix ah nin, "Aux
         kied koe krax pa kin mai pa tuktiak. Mawh kheu gumlox Siyiex hoik mawh pa kieh aux
         pon lox sibriem mai lox pa nunai hu singai heue.
         9 Khaix an aux keud yuh nin, Aux tak ang lai krai grawng Nawh Cao mai ang lai sikah
         grawng min ceu kaux Nawh Cao lheu pie tix bawg kawx heue." Gumlox Nawh Cao pa koe
         ka daux rhawm aux, hoik rup awm ngu mai hoik si eet ka daux si-ang aux khankix, aux
         hoik kied taug kied awn riang tom ang lai pon kut pon gun ka an heue.
         10 Grawh grawng nawh, aux hoik mhong ka lox nunai pui tom nie, koe pa lhat graung ka
         ku praok, kix ah nin, ex tak sang kao ka nawh heue. Can pui pa meed aux khankix hoik
         pau tix jhak sonsang sideeing aux caong tix ah nin, ex nyaw glaw ka nawh, sonsang
         pie ka nawh mai tak sang pon pawk bix piang nawh heue."
         11 "Viang mawh nan, Siyiex ot tau mai aux awm pui naing pa ting sibrawm, mawh kheu nan,
         pui tuktiak ka aux khankix tak sideeing caong tix mai ang pex heue. Kix tak koe krax
         pa kied kaig kied tua mai kix tak ang lai koe krax haok hwan heue. Krax pa tua tak
         ang lai piawm leeing ju heue.
         12 Siyiex Cao kru naing raoma, Maix Cao pa cheuk ti yaox pui pa rahsee mai pa yaox ka
         daux rhawm kawn pui khankix eue, kieh aux yaox krax pa pawk Maix Cao bix piang kix
         liak, mawh kheu aux hoik krai grawh grawng tix sidawng ka plak sivoe Maix Cao heue.
         13 Rhax lai ka Siyiex, yaogyaw ka Siyiex heue. Mawh kheu Nawh Cao hoik taoh ju pui pa
         hot shia, khaing daux tawm taix pui caox khankix heue.
         14 Kieh singaix keh aux pon krax pa jhax lawg! kieh singaix keh miex aux ka aux mawh
         pa ang koe bwanson heue,
         15 kieh pui pa hoik viex grawng satang hoek ka keeing aux pa ah nin, kawn nyawm simex
         hoik keh ka son maix tix kaux pa kieh keeing aux gaux rhawm ka kieh pon pa jhax lawgheue.
         16 Kieh pui an mawh pa awm veng khankix pa hoik yuh Siyiex laux leeing mai pa ang lai
         koe krax kleh ka heue. Kieh nawh mhong ka lox yiiem plak ponngawb mai lox riag yo
         bawg jung singaix heue.
         17 Mawh kheu nawh ang lai pah aux yum, tom ka daux vaig miex aux, sonsang mawh vaig
         miex aux simeeig aux mai vaig nawh, mawh pa nghe aux sijheeng heue.
         18 Aux lai keh khaing vaig miex tix sonsang yaox tix grawng pa taug mao mai grawng pa
         laux rhawm, sonsang mawh baux singaix aux pa laux leeing tau mai krax kaig tua jao
         patix lie?"

1 Gumlox Siyiex pa hoek ka Yeramix, yam ploi simiang Zedekix ka Shurax kawn simex Maseyax
         pa mawh cao giex kaing li hoek ka Yeramix ah nin,
         2 "Yuh bwanson chawk cheng Siyiex ka son ex kheu grawng yuh Nebukhaneza simiang Babulon
         naing ka ex heue. Ha Siyiex tak sang yuh kaing jhaw pa daox deng Nawh Cao khankix
         ka son ex, sonsang luan simiang an singaix khaing ex heue."
         3 Khaix an Yeramix ah nin ka kix, "Pex tak caw ti ah nin ka simiang Zedekix,
         4 Siyiex, Siyiex ceu pui Isarelax ah nin, Jhak heue, Aux tak sang deeh blak ti kieh
         kraung naing pa koe daux tawm taix pex khankix pa puing pex Simiang Babulon mai pui
         Khaladie, pa lai lawm ka pex plak praix guh veng mai Aux tak deeh khrawm kix hoek
         ka daux sigreung veng in heue.
         5 Tokaux Aux tak puing pex ka taix pa hoik nyeu tix mai ka klip pa ting riang rao tix,
         ka daux krax pa song rhawm mai krax meet rhawm mai krax pa kied ting praix rhawm tix.
         6 Aux tak sang tawk ka can ceu pa ot ka daux veng in, ka pui khawm totiag, kix tak
         yum ka jhawm saux preng pa kied kin."
         7 Siyiex ah nin, " Khaix an Aux tak sang ap Zedekix simiang meung Yudax, khawm kawncau
         nawh mai pui nawh khankix, pa kawn deuk ka daux veng in, khaing jhawm saux preng mai
         ka lawm vaig mai ka sibhawm praix, ka daux tawm taix Nebukhaneza simiang Babulon pa
         mawh pui koeng kix mai ka daux tawm taix pui pa sawg tix pah ju kix, mai nawh tak
         pah kix ka rao vaig. Simiang an tak ang lhawk ka kix mai ang lai caux rhawm, ang lai
         koe krax moh ka kix heue.
         8 Yam in maix tak sang caw ti ah nin ka pui khankix, Siyiex ah nin Jhak heue, Aux hoik
         deuh daux krax pa im ju maix mai daux krax pa yum ka plak sivoe pex heue.
         9 Pui pa ot ka daux veng in, tak yum ka vaig mai ka sibhawm praix mai ka jhawm saux
         preng; viang mawh nan, pui lih hu plak praix mai deeh tieh tix laig ka plak pui Khaladie
         khankix pa lai lawm ka pex, nawh tak yaox tix im ju mai ju nawh tak mawh pa awm kraung
         pa pon rhim ti teei heue.
         10 Siyiex ah nin, grawh grawng nawh, Aux hoik jeung ngai tix piang veng in, sonsang
         tawx krax kha rhawm mai ang mawh son pa mhawm, tak sang tawx an ka daux tawm taix
         simiang Babulon mai nawh tak gleeing veng in ka ngu heue."
         11 Pui nyiex ma simiang Yudax eue, nghiet ka gumlox Siyiex pa ah nin,
         12 Nyiex ma simiang Davit eue, Siyiex ah nin, "Prawng ca rahsee plak ponngawb mai deeh
         taoh ka pui pa kham tud rhim, lih khaing daux tawm taix pui pa yeen ya, phan ang yuh
         nan, krax pa meet rhawm Aux tak sang lih awm ngu mai gleeing tom ang pui tix kaux
         kawx pon preet ka, kheu pa caox caig pa yuh pex khankix heue.
         13 Siyiex ah nin, can pui pa ot daux ngawd mai pa ot piang simaox daux lung khankix
         eue, Jhak heue, Aux mawh pa deeh tieh feen ka pex heue. Pex ah nin, mawh pui mawx
         pa sang hoek puing ka ex lie? Phan ang mawh nan, mawh pui mawx pa sang laig ot ka
         dah dee ot ex khankix lie?
         14 Siyiex ah nin, "Aux tak sang ciyang ka pex, awm plix kaing pa yuh pex khankix, Aux
         tak sang kieh ngu proe ka daux nong yu mai tak gleeing can pa koe hawt vung viang
         an heue."

1 Siyiex ah yuh nin, "Lih hu ka nyiex haw simiang meung Yudax mai krai lox in tan
         2 ah nin, simiang meung Yudax, pa ngawm piang dang ngeung simiang Davit maix mai khawm
         kawncau maix mai pui maix khankix pa laig ka daux siviex veng inkix eue, nghiet ka
         gumlox Siyiex heue.
         3 Siyiex ah nin, "Prawng ca ka daux pa rahsee mai deeh taoh ka pui pa kham krax tud
         rhim khankix lih khaing daux tawm taix pui pa yeen ya. Paw yuh krax lud krax loe mai
         paw yuh krax pa kin ka nyo sinie mai ka pa ang koe miex koe keeing mai miexmai khankix
         mai paw kieh nham pui pa ang koe map koe grham jauh ka dee in heue.
         4 "Grawh grawng nawh, phan pex hawt yuh ceu in mhawm mhawm, khaix an simiang pa ngawm
         piang dang ngeung simiang Davit khankix, pa brug brung mai pa brug ling lawx brung
         khankix, hoek khawm kawncau mau soi mai pui haktiex khankix, tak sang yaox tix laig
         ka diang siviex nyiex haw in heue.
         5 Mawh kheu nan, phan pex ang nghiet ka gumlox in khankix, Siyiex ah nin, Aux tiextu
         ka tokaux tix mai nyiex haw in tak lih mawh dee yiien pui ka heue."
         6 Mawh kheu nan, "Siyiex ah nin ka grawng nyiex haw simiang meung Yudax, viang mawh
         haktiex Gilat mai choek gawng Lebanon ka son Aux kawx; Aux tak sang kieh maix mawh
         daux tiagtu mai veng pa ang pui lai ot ka heue.
         7 Aux tak sang khre pui pa yuh krax laux leeing piang maix, tau mai pa viex kraung
         naing tix ku kaux, kix tak sang kid khaox Arit pa kied mhawm maix khankix mai taing
         laig ka daux ngu heue.
         8 Ceu pui khankix tom nie tak lailing hawt baoh veng in mai pui ku kaux tak ah nin
         ka paox plawg tix, Siyiex lai yuh ceu pa yuh nin ka veng ting in yuh ka mawx lie?"
         9 Khaix an kix tak deeh pawk ah nin, "Mawh kheu kix hoik piawm ka gumlox sijax mukheu
         Siyiex pa mawh Siyiex kix mai hoik krub ka siyiex tang kaux tang hak mai hoik yuh
         kaing jhaw kix heue.
         10 Paw yiiem grai son pui pa yum mai paw laux rhawm ka son nawh, viang mawh nan, yiiem
         grai sigrien sigre son pui pa hu dee singai, mawh kheu nawh tak ang lai deeh hoek
         khaix in pie tix bawg kawx mai ang lai yaox ka haktiex dee keh dee kung tix heue."
         11 Grawh grawng nawh, Siyiex ah nin, son grawng pa dex dawd mai Shalum, kawn simex Yosiyax,
         pa mawh simiang meung Yudax, pa plud ti kwang haktiex khaix keeing tix Yosiyax mai
         pa hoik lih hu khaing dee in, "Nawh tak ang lai dee hoek tin khaix in pie tix bawg
         kawx,
         12 nawh tak yum ka dee pa hoik viex kix nawh mawh pui pa giex laung tan mai ang lai
         yaox ka haktiex in tix bawg kawx heue.
         13 Kieh krax kha rhawm koe ka pui pa sum nyiex ka daux pa ang rahsee mai pa yuh lawg
         ot tix khankix ka daux pa ang khaw caw mai pa cau paox plawg tix khankix ka daux pa
         ang tawx ngawh riang, tidtix ka son kaing pa yuh nawh.
         14 Nawh ah nin, aux tak sang sum tix cie nyiex pa kied ting mai laug pa kied va son
         tix mai paoh siviex iak son an mai sau braux ka khaox Arit mai kraix ka rawm san plang
         raoh khankix heue.
         15 Mawh tak sang mawh maix simiang, kheu jao sum tix ot ka nyiex khaox Arit lie? Mawh
         ang keeing maix hoik ih nyaux mai yuh tix pa rahsee mai pa mawh meh lie? Khaix an
         mawh kheu an hoik mawh pa mhawm ka son nawh heue.
         16 Nawh hoik prawng ca ka pui hot shia mai pui cud cha, mawh kheu an hoik mawh ceu pa
         mhawm heue. Siyiex ah nin, Ang an hoik mawh pa tawng pa yung ka Aux lie?
         17 Viang mawh nan, ngai maix mai rhawm maix mawh ngie son pa ghoing mai son nham pui
         pa ang koe map grham jauh mai krax pa yeen ya mai krax kin khankix heue."
         18 Mawh kheu nan, Siyiex ah nin ka grawng pa dex dawd mai Yehoyakim kawn simex Yosiyax
         pa mawh simiang meung Yudax, kix tak ang lai yaox ti yuh krax yiiem doe son nawh,
         pa ah nin, "Puxke eue phan ang mawh nan, pux nan eue kix tak ang lai yaox ti yuh krax
         yiiem doe son nawh, pa ah nin, cao simiang aux eue phan ang mawh nan, min sibrawm
         cao simiang aux eue.
         19 Tak sang sipaung nawh awm sipaung la tix mu mai sileed ti tik nawh khaing diang siviex
         Yerusaliem heue.
         20 Haok yiiem ka gawng Lebanon mai riag yo lox tix sinum ka haktiex Bashan mai yiiem
         ka baoh haktiex Abarim, mawh kheu paox grawm can pa moh maix khankix hoik laux leeing
         heue.
         21 Aux hoik krai ka maix yam kawn haok hwan mhawm ot maix, viang mawh nan maix hoik
         ah nin, aux ang lai nghiet heue. In hoik dawg mawh jhawm pa yuh maix tom yam iak ju
         maix, son ang maix sang cu nghiet ka lox Aux heue.
         22 Bhaung tak sang ih ka cao pa liang yung maix khankix mai paox grawm can pa moh maix
         khankix tak sang yaox ti hu awm pa giex laung, khaix an maix tak kaig tua mai laux
         rhawm, kheu jao pa caox caig yuh tix heue.
         23 Pui pa ot piang gawng Lebanon pa yuh mheem piang khaox Arit khankix eue, krax kha
         rhawm tak sang hoek piang maix awm krax saux ngia yam keh bun kawn tix, tak sang mawh
         pa koe krax caux rhawm ka maix miex ding lie?"
         24 Siyiex ah nin, "Awm im ju Aux, viang Khonix pa mawh kawn simex Yehoyakim simiang
         meung Yudax, hoik mawh cum jeep giien piang taix dawm Aux kawx, Aux tak sang peeik
         ti tik maix,
         25 Aux tak sang ap maix ka daux tawm taix pui pa sawg tix pah ka ju maix mai ka daux
         tawm taix pui pa kied lhat graung maix ka, pa mawh Nebukhaneza, simiang Babulon mai
         ka daux tawm taix ceu pui Khaladie khankix heue.
         26 Mawh kheu nan, aux tak sang grheu maix lih mai khawm miex pa hoik keh maix, ka haktiex
         tang dah ka dee ang maix keh mai maix tak yum tan heue.
         27 Viang mawh nan, ka haktiex pa keud maix tix sang deeh ing maix tak ang lai yaox ti
         deeh ing ka heue.
         28 Pa mawh Khonix in hoik mawh riang rao pa hoik graig pa nunai pui ka lie? Mawh nawh
         kraung shiao pa ang pui lai khaw rhawm ka lie? nawh mai khawm doeh ru nawh khankix,
         lai mawh pa hoik tik tix ka daux haktiex pa ang kix tawng, kheu jao pa yuh ka mawh
         lie?
         29 Haktiex, Haktiex, Haktiex eue, Nghiet ka gumlox Siyiex heue,
         30 Siyiex ah nin, "Tiiem ti deuh grawng pui in, sawn mawh pui pa ang lai koe kawn, mawh
         pui pa ang sax koe krax haoh krax hwan ka daux baux ju nawh khankix, grawh grawng
         nawh, doeh ru nawh, tak ang koe krax haok hwan pie tix kaux kawx mai ang yaox tix
         ngawm piang dang ngeung simiang Davit mai ang lai yaox tix kwang ka haktiex Yudax
         pie tix bawg kawx heue."

1 Siyiex ah nin, "Cao pa liang yung khankix, pa yuh krax laux leeing mai kieh yung
         khankix prung prang khaing daux gwang rib Aux koe krax kha rhawm heue.
         2 Mawh kheu nan, Siyiex pa mawh Siyiex ceu pui Isarelax ah nin ka cao liang yung khankix
         pa tawx pa ih ka pui Aux khankix, pex hoik kieh yung Aux khankix prung prang mai hoik
         grheu kix luan mai ang kia ang ngien ka kix heue. Jhak heue, Aux tak sang jhak tix
         viied ka ceu pa caox caig yuh pex khankix, Siyiex ah nan heue.
         3 Aux tak deeh khrawm cub kawn yung Aux pa kawn deuk khankix khaing haktiex pa hoik
         grheu Aux kix lih mai deeh viex kix hoek ka daux kawg yung kix mai kix tak baox pre
         nie haoh hun heue.
         4 Aux tak yaog ti deuh cao liang yung pa kwang piang kix, pa sang tawx kix ih priex
         preem mai kix tak ang lai koe krax lhat graung krax yaoh yee khaix in pie tix bawg
         kawx mai ang lai koe krax cud krax cha, Siyiex ah nan heue.
         5 Siyiex ah nin, jhak heue, singaix bawg yam khankix hoik hoek, Aux tak sang yaok ti
         kieh kak pa rahsee glaoh khaing Davit, pa mawh simiang tix kaux pa naog mai piangnya
         cuyi mai kwang, prawng ca ka daux pa rahsee mai pa mawh meh ka piang haktiex heue.
         6 Singaix bawg yam nawh khankix, meung Yudax tak pon krax taoh mai ceu pui Isarelax
         khankix tak yaox ti ot yiien yawg, yam in ceu kaux Nawh Cao tak kok mawh "Siyiex mawh
         pa rahsee ex heue."
         7 Mawh kheu nan, Siyiex ah nin, jhak heue, Singaix bawg yam pa ang kix lai tiextu ah
         nin tak sang hoek, Siyiex pa hoik viex kawn praix ceu pui Isarelax lih khaing meung
         Ejiptux mawh pa im ju,
         8 Viang mawh nan, tak tiextu ti ah nin, Siyiex pa im ju hoik teei doeh ru nyiex ma
         ceu pui Isarelax khankix, lih khaing haktiex plak laong mai khaing ka daux haktiex
         an khawmuik, pa hoik grheu Aux kix to kix tak sang yaox ti ot ka daux haktiex cao
         tix heue."
         9 Rhawm Aux hoik koe krax tug kha ka daux aux, kheu pa dex dawd mai cao jhai khankix,
         si-ang aux khawmuik hoik siyaung heue. Aux hoik awm pui pa yoek ka rawm plix siiet,
         mawh kheu Siyiex mai kheu gumlox pa singax singeh Nawh Cao khankix heue.
         10 Grawh grawng nawh, haktiex hoik naog ka pui pa lud vao, mawh kheu pa jhax lawg, haktiex
         koe krax yiiem grai ka. Daux tiag tu khankix, hoik groing, krax hu kix mawh pa caox
         mai riang rao sibrawm kix ang lai rahsee heue.
         11 Grawh grawng nawh, cao jhai mai cao giex kaing li khawm ra, mawh pa ang singax singeh,
         Aux hoik yaox pa caox caig yuh kix ka daux nyiex Aux, Siyiex ah nan heue.
         12 Mawh kheu nan, krax hu kix tak awm krax pa nyu ka daux pa faik mai kix tak mawh pa
         grheu tix mai goh ka daux krax an heue. Aux tak sang viex krax laux leeing hoek piang
         kix, yam hoek daux num pa ciyang ka kix, Siyiex ah nan heue.
         13 Aux hoik yaox rhawm pa vao pa caox ka daux cao jhai veng Samarix, kix ah lox jhai
         khaing siyiex Balax mai hoik kieh ceu pui Aux Isarelax khankix lud heue.
         14 Aux hoik yaox ceu pa seeing brai ka daux cao jhai veng Yerusaliem khankix, kix lud
         vao mai hu ka daux pie lhen, kix tawx riang rao ka taix pui pa yuh pa caox caig pui
         tix kaux kawx, ang lai deeh veeh khaing pa caox caig yuh tix heue. Kix khawmuik hoik
         awm pui veng Sawdom ka Aux mai pui ot ka daux veng Yerusaliem khankix, awm pui pa
         ot ka daux veng Gawmawrax heue.
         15 Mawh kheu nan, Siyiex Cao kru naing raoma ah nin, son grawng pa dex dawd mai cao
         jhai khankix jhak heue, Aux tak sang tawx kix ih ceu plix song mai tawx kix nyaux
         rawm ghin song, mawh kheu kaing pa ang singax singeh khaing cao jhai Yerusaliem khankix,
         hoik tah hu ka daux haktiex khawmuik heue."
         16 Siyiex Cao kru naing raoma ah nin, "Paw nghiet ka lox cao jhai khankix, pa krai lox
         jhai ka pex heue. Kix sidiex pex ka lox pa giex going, kix sikah ngie lox riang susai
         khaing daux rhawm tix mai ang tie mawh pa kaoh khaing daux jheeh Siyiex heue.
         17 Kix ah nin ka pui pa nunai ka aux jheung jheung, Siyiex ah nin, "pex tak sang koe
         krax pa nhim, mai baox ah nin ka pui ku kaux pa tang hoek hu awm alo rhawm cao tix,
         ceu pa caox tak ang lai hoek piang pex heue."
         18 Grawh grawng nawh, mawh pui mawx pa pon cung tix kum tau mai Siyiex mai hoik tawng
         hoik yaox mai hoik mhong ka gumlox Nawh Cao lie? Mawh pui mawx pa hoik mhai ti deuh
         gumlox Nawh Cao mai hoik mhong ka an lie?
         19 Jhak heue, bhaung keukanglux Siyiex hoik lih ka daux pa meet rhawm pa mawh bhaung
         keukanglux pa kied kin, An tak sang tah piang kaing pui caox caig heue.
         20 Krax song rhawm Siyiex lai veet tix plak khaix, tom hoek bawg yam ang Nawh nyang
         bax ciyang awm pa hoik keud Nawh Cao daux rhawm tix heue. Ka daux singaix khaix khankix,
         pex tak sang tawng ka grawng an heue.
         21 Aux ang nyang bax ploi cao jhai ankix, viang mawh nan, kix hoik to hu heue. Aux ang
         nyang sikah ka kix, viang mawh nan, kix hoik krai lox jhai heue.
         22 Viang mawh kawx nan, phan kix hoik mawh pa cung tix kum tau mai Aux mai kieh pui
         Aux khankix mhong ka gumlox Aux, khaix an kix tak khaw deeh veeh khaing daux krax
         pa caox caig tix mai khaing pa caox caig yuh tix heue."
         23 Siyiex ah nin, "Mawh Aux Siyiex pa ot dee dex, ang lai mawh Siyiex pa ot dee pa kied
         singai lie?
         24 Siyiex ah nin, mawh sang pon mox pui tix kaux tokaux tix daux dee glip, son ang Aux
         sang yaox ka nawh lie? Siyiex ah nin, Mawh ang Aux tah ot ka raoma mai haktiex lie?
         25 Aux hoik mhong ka ah cao jhai khankix, ka lox jhai pie lhen ka daux min ceu kaux
         Aux ah nin, aux hoik camaox ti yaox, aux hoik caomaox ti yaox heue.
         26 Cao jhai khankix kawn sang krai lox jhai pie lhen pa koe khaing daux rhawm tix reung
         miex greung lie? Kix mawh cao jhai pie lhen awm rhawm cao tix,
         27 kix coca ti kieh pui Aux khankix piawm ka ceu kaux aux kheu camaox tix, ka ceu pa
         krai pui ku kaux ka paox plawg tix khankix, awm hoik piawm keeing kix ceu kaux Aux,
         kheu jao siyiex Balax heue.
         28 Cao jhai pa koe krax pa camaox kieh nawh krai grawng camaox an, mai pui pa pon ka
         gumlox Aux, kieh nawh krai gumlox Aux ka daux pa kaux sijax heue. Siyiex ah nin, grhip
         nghox sang pon tiag tix mai nghox yuh ka mawx lie?
         29 Siyiex ah nin, "Mawh ang gumlox Aux awm ngu lie?, ang awm daix ting pa tawk rang
         khankix phawng lie?
         30 Mawh kheu nan, Siyiex ah nin, jhak heue, Aux tak sang tieh feen ka cao jhai khankix,
         pa krai ka gumlox Aux, ka pui tix kaux lai tix kaux khaing paox plawg tix heue.
         31 Siyiex ah nin, Jhak heue, Aux tak sang tieh feen ka cao jhai khankix, pa shiao dak
         kix ah nin, Nawh Cao ah nin heue.
         32 Siyiex ah nin, jhak heue, Aux tak tieh feen ka cao jhai pa krai lox jhai pie lhen
         grawng camaox khankix, pa krai pa kieh pui Aux khankix lud loe ka ceu pie lhen kix
         mai pa tang yaw kix tix heue. Viang mawh nan, aux ang ploi kix mai ang tie tawm lox
         ka kix heue. Mawh kheu nan, kix krai lox pa ang tie koe bwanson ka ceu pui in khawmuik,
         Siyiex ah nan heue.
         33 Mawh kheu nan, yam pui inkix ang ah, cao jhai ang ah, cao giex kaing li ang ah, chawk
         ah nin ka maix, pa plak jhi Siyiex mawh ceu patix lie? Khaix an maix tak ah nin ka
         kix, pa plak jhi Siyiex ah nin, jhi ceu patix? Aux tak sang tik vud ka pex.
         34 Ka cao jhai, cao giex kaing li mai pui khankix pa ah nin, an mawh pa plak jhi Siyiex,
         Aux tak sang ciyang ka pui an mai nyiex ma nawh heue.
         35 Awm an, pui ku kaux daux pex, tak ah nin ka paox plawg tix mai ka puxaik tix ku kaux,
         mawh hoik deeh pawk Siyiex lox ceu patix lie? Hoik krai Siyiex lox ceu patix lie?
         36 Pex tak ang lai pon tix krai grawh grawng pa plak jhi Siyiex khaix in heue. Grawh
         grawng nawh, gumlox pa plak jhi pui ku kaux, mawh gumlox pa tang kaoh khaing tokaux
         pex, mawh kheu pex hoik tik gumlox Siyiex Cao kru naing raoma pa mawh Siyiex ex heue.
         37 Awm an, pex tak ah nin ka cao jhai, mawh hoik deeh pawk Siyiex lox patix ka maix
         lie? hoik krai Siyiex lox patix lie?
         38 Viang mawh nan, phan pex ah nin, mawh pa plak jhi Siyiex, mawh kheu nan, Siyiex ah
         nin, mawh kheu krai pex gumlox in mawh pa plak jhi Siyiex, Aux ploi pui ah nin ka
         pex, paw ah nin, an mawh pa plak jhi Siyiex,
         39 mawh kheu nan, jhak heue, Aux tak piawm ka pex mai tik vud ka pex mai ka veng pa
         hoik tawx Aux ka pex mai ka keeing pex khankix kawx, Aux tak sang teei ti tik pex
         khaing plak sivoe ngai Aux heue.
         40 Aux tak viex lox pa sibriem krax kaig tua hoek piang pex leeing ju, pa ang lai chix
         piawm ka jheung jheung heue."

1 Siyiex jhi Aux yaox ka khrawng plix ruh ra mu pa deuh ka plak sivoe nyiex bwan Siyiex,
         khaix hoik teei Nebukhaneza simiang veng Babulon Yekhonix kawn simex Yehoyakim, simiang
         meung Yudax mai cub cao kaing Yudax khankix mai cao pa chix kaing taix mai pa chix
         kaing kaing khaox, kaing rhiem khankix hu mawh pui pa giex laung khaing veng Yerusaliem
         mai rhim kix hu ka veng Babulon khawmuik heue.
         2 Ka daux khrawng tix mu koe plix ruh pa kied mhawm awm plix ruh pa teem phao voe mai
         ka daux khrawng an tang mu, hoik koe plix ruh pa kied laux pa ang lai chix ih ka heue.
         3 Khaix an Siyiex chawk ah nin ka aux, "Yeramix eue, yaox maix ceu patix?" Aux ah nin,
         "Aux yaox plix ruh, plix pa mhawm khankix kawx kieh mhawm mai pa laux kawx kied laux
         tom ang lai chix ih ka heue."
         4 Gumlox Siyiex baox hoek ka aux ah nin,
         5 "Siyiex pa mawh Siyiex ceu pui Isarelax ah nin, pui pa hoik ploi Aux mawh pa giex
         laung, khaing meung Yudax, Aux tak sang deuh tix tawng, kix awm plix ruh pa mhawm
         mai kieh kix mhawm ka daux haktiex pui Khaladie heue.
         6 Grawh grawng nawh, Aux tak sang kia ngien piang kix mai kieh kix pon bwanson pa mhawm
         mai Aux tak sang deeh viex kix hoek ka haktiex in mai Aux tak sang pang kix mai ang
         lai yieh kix laux, aux tak sang sum kix mai ang lai reeig ka kix heue.
         7 Khaix an Aux tak sang tawx rhawm pa tawng kix ka Aux mai grawng mawh Aux Siyiex,
         kix tak sang mawh pui Aux mai Aux tak sang mawh Siyiex kix, grawh grawng nawh, kix
         tak sang deeh hoek ka Aux tau khawm rhawm tix heue.
         8 Siyiex ah nin, "Aux tak sang tik vud ka Zedekix simiang meung Yudax, khawm cub cao
         kaing nawh mai pui veng Yerusaliem, pa kawn deuk ka daux haktiex in mai pui pa kawn
         ot ka daux meung Ejiptux khankix, awm plix ruh pa kied laux pa ang lai chix tix ih
         heue.
         9 Aux tak kieh kix koe krax kha rhawm ka daux meung haktiex pui, ka lox salao pui mai
         ka lox jhax lawg pui, ka can dee hoik grheu Aux kix to heue.
         10 Aux tak kieh vaig lawm, sibhawm praix mai jhawm saux preng khankix hoek piang kix
         tom hoik sidah sidu laux leeing kix khaing haktiex pa tawx Aux ka kix mai ka keeing
         kix heue."

1 Lox hoek ka Yeramix son grawng pa dex dawd mai pui meung Yudax khawmuik, baux num
         kwang simiang Yehoyakim kawn simex Yosiyax Simiang Yudax pon num tix num, pa hoik
         mawh baux num jah Nebukhaneza Simiang Babulon ti kwang ka haktiex.
         2 Cao jhai Yeramix krai lox ka pui pa ot haktiex Yudax mai ka pui ot ka daux veng Yerusaliem
         khawmuik ah nin,
         3 "Jah khaing num hoik kwang Yosiyax kawn simex Amon simiang meung Yudax kao loe num
         tix num, tom hoek ka daux in singaix, ka daux tixnga loe num in, awm hoik hoek gumlox
         Siyiex ka aux mai aux hoik krai lox inkix ka pex yam kaoh tix caocao, viang mawh nan,
         pex ang nghiet heue.
         4 Siyiex kaoh caocao mai ploi kawncau tix khankix pa mawh cao jhai hu ka pex lawxlawx,
         viang mawh nan, pex ang nghiet mai ang veeh yhaok tix sonsang mhong ka heue."
         5 Kix ah nin, "Deeh veeh khaing pa caox mai kaing pa caox yuh pex ku kaux mai ot ka
         daux haktiex pa hoik tawx Siyiex ka pex mai ka keeing pex khankix leeing ju heue."
         6 "Paw hawt siyiex tang kaux tang hak, paw yuh kaing jhaw kix, paw krub ka kix mai
         paw so Aux song rhawm ka kaing taix yuh pex, mai Aux tak ang lai yuh krax kha rhawm
         ka pex heue.
         7 Siyiex ah nin, "Viang krai yuh nan kawx, pex ang nghiet ka Aux, mawh kheu so pex
         Aux song rhawm ka kaing taix yuh tix, sonsang baox krax kha rhawm cao tix heue.
         8 Mawh kheu nan, Siyiex Cao kru naing raoma ah nin, mawh kheu ang pex nghiet ka gumlox
         Aux,
         9 jhak heue, Aux tak sang ploi mai teei nyiex ma pui khaing plak laong mai kawncau
         Aux Nebukhaneza simiang Babulon mai viex kix hoek puing ka daux haktiex in, ka pui
         pa ot ka daux nawh mai ka ceu pui pa ot hawt vung viang nawh khawmuik mai tak yuh
         kix laux lak pak leeing mai kieh kix koe pa daox deng mai lox pa sibriem mai dee pa
         yiien pui sijheeng heue.
         10 Lheu khaing an, Aux tak kieh lox nyawm rhawm, lox gaux rhawm, lox sinaw, lox bunkrih
         yuh ka paox, lox sinum krid mhaw mai pa riang kawk ngu yeet grai khaing kix heue.
         11 Haktiex in khawmuik khawm leeing, tak sang mawh dee yiien pui mai ceu pa daox deng
         ka mai ceu pui in khankix tak yuh kaing jhaw simiang Babulon atixgliah num heue.
         12 Khaix hoik grum naog atixgliah num, Aux tak sang ciyang ka Simiang Babulon mai haktiex
         pui Khaladie khankix, kheu pa lud kix mai Aux tak kieh dee an mawh pa yiien pui sijheeng,
         Siyiex ah nan heue.
         13 Aux tak kieh gumlox Aux khawmuik, pa hoik krai pao Aux piang nawh, can pa hoik tiem
         ka daux phuk lai in khawmuik mai pa hoik jhai Yeramix son grawng pa dex dawd mai ceu
         pui meung an khawmuik hoek piang haktiex an heue.
         14 Ceu pui tom nie mai simiang pa kied ting lhaong khankix, tak sang kieh ceu pui Khaladie
         yuh siliex cawng ka son tix mai Aux tak deeh pawk bix ka kix awm kaing caox pa hoik
         yuh kix heue."
         15 15 Siyiex, pa mawh Siyiex ceu pui Isarelax ah nin ka aux, "Teei kawk rawm plix siiet
         krax meet rhawm in khaing daux tawm taix Aux mai kieh ceu pui pa ploi Aux maix hu
         ka khawmuik nyaux heue.
         16 Kix tak nyaux mai tutiex awm pui yhot, kheu vaig lawm pa sang ploi Aux hoek ka sinax
         kix heue.
         17 Khaix an aux teei kawk nyaux khaing daux tawm taix Siyiex mai tawx ceu pui khankix
         nyaux, ka pui pa hoik ploi Siyiex aux hu ka,
         18 pa mawh pui veng Yerusaliem mai pui veng meung Yudax mai simiang mai cub cao kaing,
         kieh dee an mawh dee yiien pui, dee pa daox deng mai dee koe lox sibriem mai lox jhax
         lawg awm pa koe ka daux in singaix,
         19 khawm Pharaw simiang Ejiptux mai kawncau nawh khankix mai cao kaing nawh khankix
         mai pui nawh khawmuik,
         20 mai pui tang ceu pa khon tix ot tau mai kix khawmuik, Simiang haktiex Uzax khankix,
         simiang haktiex Philitix khankix pa kok mawh ceu pui haktiex Ashakelon, pui haktiex
         Gaza, pui haktiex Ekaron mai pui pa kawn deuk khaing haktiex Ashadok khankix,
         21 pui haktiex Edom, pui haktiex Mawbax mai pui haktiex Amon khankix,
         22 simiang haktiex Turux khankix, simiang Sidon khankix mai simiang pa ot praok toi
         rawm sigrit sigra khankix,
         23 pui haktiex Dedan, pui haktiex Tema, pui haktiex Buza mai ceu pui haktiex pa khlao
         hauk daog kaing tix khankix,
         24 simiang Arebiyax khankix mai simiang pui tang ceu pa khon tix ot ka daux tiag khankix,
         25 simiang Zimrix khankix mai simiang pui tang ceu pa khon tix ot ka daux tiag khankix,
         26 simiang haktiex plak laong khankix, dee singai dee dex mai paox tix, tix kaux lai
         tix kaux, can meung pa koe piang ca haktiex khawmuik nyaux ka mai simiang haktiex
         Sheshiet tak baox nyaux khaix kix heue.
         27 Mawh kheu nan maix tak ah nin ka kix, Siyiex Cao kru naing raoma, pa mawh Siyiex
         ceu pui Isarelax ah nin, nyaux heue, nyaux tom yoek mai hao, goh mai paw lai kaoh
         khaix in tix bawg kawx, kheu vaig lawm pa ploi Aux hoek ka sinax pex.
         28 Phan kix thiang tix ang teei kawk an khaing daux taix maix sonsang nyaux ka maix
         tak ah nin ka kix, Siyiex Cao kru naing raoma ah nin, pex tak caw tix nyaux tete heue.
         29 Grawh grawng nawh, jhak heue, Aux jah tix viex krax kha rhawm hoek piang veng, pa
         hoik kok ka ceu kaux Aux mai mawh pex pa ang pon krax ciyang pak lawg lie? pex tak
         ang mawh pa pon luan khaing pa ciyang heue. Grawh grawng nawh, Aux tak sang kok vaig
         lawm tix kre hoek piang can pui pa ot piang ca haktiex khawmuik, Siyiex Cao kru naing
         raoma ah nin heue.
         30 Mawh kheu nan, krai lox jhai pa tieh feen in khawmuik ka kix, Siyiex kok yo lox sinum
         khaing dee lhaong mai ah lox lih khaing dee ot pa singax singeh Nawh Cao, Nawh Cao
         kok yo lox sinum pa kied ting piang dee ot Nawh Cao heue. Nawh Cao tak riag yo lox
         tix awm riag yo pui dig plix siiet, ka pui pa ot piang haktiex khawmuik heue.
         31 Lox pa sinum tak sang tah hoek ka dee sidah sidu haktiex. Grawh grawng nawh, Siyiex
         tak sang simah tau mai ceu pui khankix, Nawh Cao tak prawng ca ka can pa koe nex nham
         khawmuik. Nawh Cao tak sang ap pui pa caox caig ka lawm vaig, Siyiex ah nin heue.
         32 Siyiex Cao kru naing raoma ah nin, Jhak heue, krax kha rhawm tak sang lih hoek khaing
         haktiex tix meung hoik tix meung mai bhaung keukanglux pa kied kin ting tak taih khaing
         sidah sidu haktiex heue.
         33 Ka daux singaix an, krax pa pah Siyiex tak sang koe, jah khaing dee sidah haktiex
         plak in tom hoek ka dee sidah haktiex plak an heue. Tak ang lai koe pa yiiem doe kix
         mai pa deeh khrawm kix mai pa sipaung kix, kix tak sang mawh aing pa seeing brai piang
         tiex heue.
         34 Cao pa liang yung khankix eue, yiiem grai riag yo heue. Pex pa mawh cao thong cao
         bung ka cub phung yung khankix eue, lu lieh pex ka daux nyaox. Grawh grawng nawh,
         bawg yam singaix pa sang pah ka pex mai singaix pa sang prung prang rairuat pex hoik
         grum hoik naog; pex tak sang goh awm kawn yung mhaing pa mhawm kluing tix mu heue.
         35 Cao liang yung khankix tak ang lai koe krax to mai cao thong bung phung yung khankix
         tak ang koe krax glawd heue.
         36 Nghiet ka lox riag yo cao liang yung mai lox yiiem grai cao thong bung phung yung
         khankix, mawh kheu Siyiex hoik yieh laux ka gwang rib sawm kix heue.
         37 Kheu jao pa kied kin song rhawm Siyiex mai kawg yung pa koe krax nhim hoik yiien
         hu heue.
         38 Nawh Cao hoik prah dee laux tix awm sivai sangsi awn ju, haktiex hoik mawh dee yiien
         pui, kheu jao kied kin pui pa yeen ya piang kix mai jao pa kied kin krax song rhawm
         Nawh Cao heue.

1 Yam jah simiang Yehoyakim, kawn simex Yosiyax, simiang meung Yudax ti kwang ka haktiex,
         gumlox hoek khaing Siyiex ah nin,
         2 Siyiex ah nin, "Cung ka brawk nyiex bwan Siyiex mai krai ka pui veng Yudax khankix,
         pa hoek tix krub ka daux nyiex bwan Siyiex, can gumlox tawm Aux maix krai ka kix khawmuik,
         paw mox ka gumlox an pie tix gum kawx.
         3 Pui ku kaux tee sang nghiet mai tee veeh khaing krax pa caox caig tix, sonsang doh
         keud Aux, ka grawng pa dex mai pa kha rhawm, pa keud Aux tix sang viex hoek piang
         kix, kheu jao pa caox caig yuh kix,
         4 maix tak ah nin ka kix, Siyiex ah nin, �Phan pex ang nghiet ka Aux mai ang hawt lox
         tat jhawm prawng pa deuh Aux ka plak sivoe pex,
         5 awm ang pex nghiet lox kawncau cao jhai Aux khankix pa ploi Aux hoek ka pex lawxlawx
         mai yam in phan pex ang nghiet ka,
         6 Aux tak kieh nyiex bwan in awm Shilaw mai tak kieh veng in mawh dee jhax lawg ceu
         pui piang haktiex khawmuik."
         7 Mawh kheu nan cao giex kaing li, cao jhai mawh pui hun khankix, hoik mhong gumlox
         krai Yeramix inkix ka daux nyiex bwan Siyiex heue.
         8 Yam hoik naox Yeramix ka lox krai tix pa hoik tawm Siyiex nawh krai ka pui khankix,
         cao giex kaing li, cao jhai mai pui hun khankix giex ka nawh ah nin, Maix tak caw
         tix yum tete heue.
         9 Maix chix nab krai lox jhai ka daux ceu kaux Siyiex ah nin, nyiex bwan in tak sang
         awm yaong Shilaw mai veng in tak sang mawh dee pa yiien pui mai pa ang pui lai ot
         ka pie tix kaux kawx, kheu jao pa yuh ka mawx lie?" mai pui hun khrawm paox tix hoek
         ka Yeramix, ka daux nyiex bwan Simiang Siyiex heue.
         10 Yam hoik mhong cao kaing meung Yudax khankix ka ceu inkix mai kix kaoh khaing daux
         nyiex haw mai hoek bleeh ka nyiex bwan Siyiex mai ngawm ka daux diang siviex khraox
         nyiex bwan Siyiex heue.
         11 Cao gaix kaing li mai cao jhai khankix hoik krai lox ka cao kaing mai ka pui hun
         khankix ah nin, pui in keung ti yum heue. Mawh kheu nawh hoik krai lox jhai pa tieh
         feen piang veng in, awm hoik mhong pex nawh ka yhaok ti heue.
         12 Khaix an Yeramix krai ka cao kaing mai ka pui hun khankix ah nin, "Siyiex hoik ploi
         aux krai lox jhai inkix piang nyiex bwan in mai piang veng in, ka gumlox sikah, pa
         hoik mhong pex khawmuik heue.
         13 Mawh kheu nan, yam in deeh tieh loh krax hu pex mai krax pa yuh pex khankix mai cu
         nghiet ka lox Siyiex pex heue. Khaix an Siyiex tak deeh doh keud grawng pa dex dawd
         mai pa hoik krai pao Nawh Cao tix sang ciyang ka pex heue.
         14 Phan mawh aux, aux hoik koe ka daux tawm taix pex, yuh krax pa yaogyaw pex mawh ceu
         pa mhawm mai pa khaw caw ka pex piang aux heue.
         15 Viang mawh nan, priex tix tawng tom kriem, phan pex hoik pah aux yum, pex tak kieh
         nham pui pa ang koe map grham hoek piang tokaux cao tix tete mai ka veng in khawm
         pui pa ot ka daux veng khankix, mawh kheu Siyiex hoik ploi Aux hoek ka pex tete mai
         krai gumlox in kix khawmuik sonsang mhong pex nawh ka yhaok tix heue.
         16 Mawh kheu nan, cao kaing mai pui hun khankix ah nin ka cao giex kaing li mai ka cao
         jhai khankix, "Pui in ang keung tix yum heue. Mawh kheu nawh hoik krai ka ex ka daux
         ceu kaux Siyiex pa mawh Siyiex ex heue."
         17 Khaix an kuad song haktiex khankix tiblah, yaog ti kaoh mai krai ka cub pui hun bang
         kum khankix ah nin,
         18 "Mikha pui yaong Moreshiet hoik gruh krai lox jhai ka daux baux ju singaix Hezakiyax
         simiang meung Yudax mai krai ka pui haktiex Yudax khankix ka daux pa ah nin, Siyiex
         Cao kru naing raoma ah nin, gawng Zion tak thai ti awm gwang kaung, veng Yerusaliem
         tak sang mawh pum tiex khankix mai gawng nyiex bwan kawx tak sang awm nong yu heue."
         19 Mawh hoik pah Hezakiyax simiang meung Yudax mai pui Yudax khankix nawh yum lie? Mawh
         ang Hezakiyax lhat graung ka Siyiex mai khyox khaw tix ka sivoe ngai Siyiex lie? Siyiex
         hoik deeh doh keud ka grawng pa dex dawd pa hoik krai pao Nawh Cao tix sang ciyang
         piang kix. Viang mawh nan, ex kawn ca yuh ceu pa caox pa kied ting piang tokaux tix
         heue.
         20 Kawn koe pui tix kaux, pa gruh krai lox jhai ka daux ceu kaux Siyiex, pa mawh Uriyax
         kawn simex Shemayax pui veng Kiriyat Yarim, pa hoik gruh krai lox jhai sonsang ciyang
         ka veng in mai ka haktiex in, awm gumlox krai Yeramix khawmuik heue.
         21 Yam hoik mhong simiang Yehoyakim tau mai pui ting riang rao nawh mai cao kaing khankix
         ka gumlox an, simiang sawg tix sang pah nawh yum heue. Yam hoik mhong Uriyax ka an
         nawh hoik lhat graung mai yaog tix to hu ka meung Ejiptux heue.
         22 Khaix an simiang Yehoyakim ploi pui hu ka meung Ejiptux, pa mawh Elanatan kawn simex
         Akhabo mai pui tang kaux, pa hu tau mai nawh ka meung Ejiptux heue.
         23 Kix deeh viex Uriyax ing khaing meung Ejiptux mai viex nawh hoek ka simiang Yehoyakim,
         khaix an simiang pah nawh ka vaig mai tik tokaux yum nawh ka daux simeeig pui hot
         shia heue.
         24 Viang mawh nan, plawng taix Ahikam kawn simex Shephan kawn teem ka Yeramix, son ang
         sang ap nawh ka daux tawm taix pui khankix pa sang pah nawh yum heue."

1 Yam jah simiang Yehoyakim, kawn simex Yosiyax ti kwang ka haktiex meung Yudax, gumlox
         khaing Siyiex hoek ka Yeramix ah nin,
         2 "Siyiex ah nin ka aux, yuh maox pad mai iak son tokaux maix mai sau ka ngawg maix,
         3 mai tawx ankix hu ka simiang haktiex Edom, simiang Mawbax, simiang Amon, simiang
         Turux, simiang Sidon, ka daux tawm taix cao cau khankix pui hoek ka veng Yerusaliem
         ka Zedekix simiang meung Yudax heue.
         4 Tawm lox ka kix sonsang krai lao simiang kix ah nin, Siyiex Cao kru naing raoma,
         pa mawh Siyiex ceu pui Isarelax ah nin, pex tak caw tix krai ka cao simiang ti ah
         nin,
         5 "Aux hoik nyeu plawng taix pa ting sibrawm tix mai hoik phan haktiex, kawn pui mai
         totiag pa koe piang haktiex mai Aux tawx ankix ka pui pa simie Aux tix tawx ka heue.
         6 Yam in Aux hoik ap haktiex in khawmuik, ka daux tawm taix kawncau Aux simiang haktiex
         Babulon, mai Aux hoik baox tawx totiag khankix mai sonsang cau nawh ka an khankix
         heue.
         7 Mawh kheu nan, ceu pui khawmuik tak sang yuh kaing jhaw nawh mai ka kawn simex nawh
         kawn saux nawh khankix, tom hoek bawg yam ang haktiex kwang nawh nyang bax sidah mai
         khaix an, ceu pui khawmuik mai simiang pa ting lhaong khankix tak kieh nawh deeh mawh
         pa yuh kaing jhaw ka son kix heue.
         8 An tak lih ti mawh ka ceu pui mai meung haktiex, pa ang yuh ka kaing jhaw Nebukhaneza,
         simiang Babulon mai pa ang cu ti sau ngawg tix ka greem iak simiang haktiex Babulon,
         Siyiex ah nin ka haktiex an, Aux tak sang tawx pa ciyang ka lawm vaig, ka sibhawm
         praix mai ka jhawm saux preng tom hoek bawg yam ang aux bax hoik yuh kix laux leeing
         ka plawng taix tix heue.
         9 Mawh kheu nan, paw nghiet ka cao jhai pex khankix, sara cao pa gruh krai, cao pa
         chix yaox ka camaox, cao pa sibawk mai cao pa chix simeed, pa chix ploi simiang kix
         pa ah nin, "Pex ang doh yaox ti yuh kaing jhaw simiang veng Babulon heue.
         10 Grawh grawng nawh, kix ah lox jhai pie lhen ka pex, sonsang gah pex hu singai khaing
         haktiex tix mai sonsang grheu pex lih mai tak laux leeing heue.
         11 Simiang ah nin, viang mawh nan, ceu pui pa sau iak ka ngawg tix ka greem iak simiang
         haktiex Babulon mai yuh kaing jhaw nawh khankix, Aux tak sang kieh kawn deuk ka daux
         haktiex cao tix, mai kix tak yuh tix ih kaing daux haktiex an mai ot ka daux an heue."
         12 Aux hoik baox krai Zedekix simiang haktiex Yudax, awm pa koe gumlox inkix pa ah nin,
         "Sau ngawg pex ka greem iak simiang Babulon mai yuh kaing jhaw nawh mai ka pui nawh
         khankix sonsang im ju pex heue.
         13 Khawm pui maix khankix lai sang yuh tix yum ka lawm vaig, sibhawm praix mai ka jhawm
         saux preng khankix, awm hoik ah Siyiex ti deuh piang ceu pui khankix, pa tak ang cu
         ti yuh kaing son simiang veng Babulon, kheu jao pa yuh ka mawx lie?
         14 Mawh kheu nan, paw nghiet ka lox krai cao jhai khankix pa krai lox pa pie ah nin,
         pex tak ang yaox ti yuh kaing jhaw son simiang veng Babulon, mawh kheu kix gruh krai
         lox jhai pie lhen ka pex heue.
         15 Siyiex ah nin, mawh kheu Aux ang tie ploi kix hu, "Viang mawh nan, kix gruh krai
         lox jhai pie lhen ka daux ceu kaux Aux, sonsang grheu Aux pex lih hu mai sonsang grai
         grup pex, khawm cao jhai an khankix, pa gruh krai lox jhai ka pex heue."
         16 Aux baox deeh krai ka cao giex kaing li mai ka ceu pui in khawmuik ah nin, "Siyiex
         ah nin, paw nghiet ka lox krai cao jhai pex khankix, pa gruh krai lox jhai ka pex
         pa ah nin, jhak heue, kraung shiao nyiex bwan Siyiex tak sang khran deeh viex tix
         hoek khaing veng Babulon, mawh kheu kix gruh krai lox jhai pie lhen ka pex heue.
         17 Paw nghiet ka kix, yuh kaing jhaw ka son simiang veng Babulon mai sonsang pon im
         ju pex ka heue. Veng in tak sang mawh pa laux leeing kheu jao grawng pa yuh ka mawx
         lie?
         18 Viang mawh nan, phan kix mawh cao jhai mai phan gumlox Siyiex koe ka daux kix, kieh
         kix khyox khaw ka Siyiex Cao kru naing raoma, son ang kraung shiao pa deuk daux nyiex
         bwan Siyiex mai pa koe ka daux nyiex simiang meung Yudax mai pa koe ka daux veng Yerusaliem
         khankix viex tix hu ka veng Babulon an heue.
         19 Mawh kheu Siyiex Cao kru naing raoma ah nin, son grawng pa dex dawd mai raoma mai
         dung rawm mai ling lawx pan khoek mai kraung shiao pa kawn deuk khankix ka daux veng
         in,
         20 pa ang Nebukhaneza simiang veng Babulon rhim hu khankix, yam hoik teei nawh Yekhonix
         kawn simex Yehoyakim simiang meung Yudax hu mawh pui pa giex laung ka veng Babulon
         khaing veng Yerusaliem mai khawm pui pa ting lhaong simiang haktiex Yudax mai veng
         Yerusaliem khawmuik heue.
         21 Mawh heue, Siyiex Cao kru naing raoma, pa mawh Siyiex ceu pui Isarelax ah nin, son
         grawng pa dex dawd ka kraung shiao pa kawn deuk ka daux nyiex bwan Siyiex mai ka daux
         nyiex haw simiang meung Yudax mai khaing ka daux veng Yerusaliem khankix heue.
         22 Ankix tak sang teei hu ka veng Babulon mai an tak sang koe tan, tom hoek daux singaix
         dee hoek kia ngien Aux ka kix, khaix an, Aux tak sang deeh teei ti viex an khankix
         hoek mai deuh ka dee in heue."

1 Ka daux num an, yam jah Zedekix simiang meung Yudax tix kwang haktiex pon num tix
         num khix phwan, Hananix kawn simex cao jhai Azurax pa ot ka veng Gibion, hoik krai
         ka aux ka daux nyiex bwan Siyiex ka plak sivoe ngai cao giex kaing li mai pui hun
         khankix ah nin,
         2 "Siyiex Cao kru naing raoma pa mawh Siyiex ceu pui Isarelax ah nin, Aux hoik raig
         ti tik iak simiang Babulon heue.
         3 Ka daux sinax ra num, Aux tak deeh viex kraung shiao nyiex bwan Siyiex khankix hoek
         ka dee in, pa hoik rhim Nebukhaneza simiang veng Babulon khaing dee in mai viex hu
         ka veng Babulon heue.
         4 Aux tak dee viex Yekhonix kawn simex Yehoyakim, simiang meung Yudax, tau mai pui
         Yudax pa giex laung khankix, pa hoik hu ka veng Babulon, hoek ka dee in, mawh kheu
         Aux tak raig ti tik iak simiang veng Babulon, Siyiex ah nin heue."
         5 Khaix an cao jhai Yeramix deeh krai ka cao jhai Hananix ka plak sivoe ngai cao giex
         kaing li mai ka plak sivoe ngai pui hun khankix, pa cung ka daux nyiex bwan Siyiex,
         6 Cao jhai Yeramix ah nin, "Amen! Kieh Siyiex yuh awm an; kieh Siyiex yuh awm koe gumlox
         pa gruh krai maix khankix, sonsang deeh viex kraung shiao nyiex bwan Siyiex khankix
         hoek mai khawm pui khankix, pa hoik teei hu mawh pui pa giex laung, khaing veng Babulon
         tom hoek ka dee in heue.
         7 Viang yuh ka mawx nghiet ka lox in, pa krai Aux maix mhong mai pa krai Aux pui hun
         mhong yam in.
         8 Cao jhai khankix pa hoik dawg koe sivoe aux mai sivoe maix pa mawh lox jhai prim
         pa hoik gruh krai piang haktiex khankix tom nie mai meung haktiex pa ting lhaong khankix,
         ka grawng pa dex dawd mai naing, krax kha rhawm mai jhawm saux preng khankix heue.
         9 Phan mawh cao jhai pa gruh krai lox jhai son pa nhim rhawm, yam hoik rug lox cao
         jhai an, tak sang tawng mawh nawh cao jhai pa hoik ploi Siyiex hoek tete heue."
         10 Khaix an cao jhai Hananix teei iak lih khaing ngawg Yeramix mai raig ti tik an heue.
         11 Hananix krai lox ka plak sivoe ngai pui hun khankix ah nin, "Siyiex ah nin, Aux tak
         sang raig ngawg ceu pui khawmuik ka daux sinax ra num heue." Khaix an cao jhai Yeramix
         lih hu krax hu tix heue.
         12 Khaix an gumlox Siyiex hoik hoek ka Yeramix khaix hoik raig cao jhai Hananix ti tik
         iak khaing piang ngawg cao jhai Yeramix ah nin,
         13 "Hu mai krai ka Hananix ah nin, Siyiex ah nin maix hoik raig ti tik ka iak khaox,
         viang mawh nan, Aux tak yuh tix plud iak rhiem ka son an heue."
         14 Grawh grawng nawh, Siyiex Cao kru naing raoma, pa mawh Siyiex ceu pui Isarelax ah
         nin, "Aux hoik sau iak rhiem piang ngawg ceu pui khankix, sonsang yuh kix kaing jhaw
         Nebukhaneza simiang veng Babulon mai kix tak sang yuh kaing ka son nawh heue. Aux
         hoik baox deeh tawx totiag khankix ka nawh heue."
         15 Khaix an cao jhai Yeramix ah nin ka cao jhai Hananix, "Hananix eue, nghiet yam in
         heue, Siyiex ang tie ploi maix hoek, viang mawh nan maix hoik kieh ceu pui in khankix
         een rhawm tix ka daux pie kheem heue.
         16 Mawh kheu nan, Siyiex ah nin, jhak heue, Aux tak sang teei ti tik maix khaing piang
         haktiex heue. Maix tak yaox tix yum ka daux num in, mawh kheu maix hoik gau krax pa
         tieh feen ka Siyiex heue."
         17 Mawh kheu nan, cao jhai Hananix hoik yum daux num an ka daux khix aliah heue.

1 In mawh gumlox lai tiiem pa sipaox cao jhai Yeramix khankix khaing veng Yerusaliem
         ka kuad song pa kawn deuk pa hoik teei hu mawh pui pa giex laung ka cao giex kaing
         li, cao jhai mai pui hun khankix pa hoik rhim Nebukhaneza kix hu mawh pui pa giex
         laung khankix khaing veng Yerusaliem, hoek ka veng Babulon heue.
         2 In mawh khaix hoik lih hu simiang mai miex laux simiang mai pui sieh khankix, cao
         kaing haktiex Yudax mai veng Yerusaliem khankix, cao pa chix kaing taix mai cao pa
         chix kaing rhiem khankix khaing veng Yerusaliem heue.
         3 Lai an hoik sipaox tix ka daux tawm taix Elasa kawn simex Shapham mai Gemarix kawn
         simex Hilakix, pa hoik ploi Zedekix simiang haktiex Yudax kiex hu ka veng Babulon
         ka Nebukhaneza simiang veng Babulon ah nin,
         4 Siyiex Cao kru naing raoma, pa mawh Siyiex ceu pui Isarelax ah nin, ka kix pa hoik
         teei hu mawh pa giex laung khawmuik, pa hoik kieh Aux kix lih hu khaing veng Yerusaliem
         hoek ka veng Babulon,
         5 sum nyiex khankix mai ot ka daux an, sum sipeem khankix mai ih plix an heue.
         6 Teei tix koe moeng sonsang koe kawn simex kawn bun, mai teei kawn simex pex khankix
         koe moeng mai tawx kawn bun pex khankix koe mex, sonsang keh kix kawn praix baox pre
         haoh hun tan mai ang koe krax pa dieh pa dieh ka heue.
         7 Sawg krax pa nhim son veng, ka dee hoik kieh Aux pex mawh pa hoik rhim tix hu mawh
         pui pa giex laung mai rawg bwan ka Siyiex son veng an heue. Grawh grawng nawh, phan
         veng an koe pa nhim, pex kawx tak koe pa nhim heue.
         8 Grawh grawng nawh, Siyiex Cao kru naing raoma, pa mawh Siyiex ceu pui Isarelax ah
         nin, paw doh kieh cao jhai pex mai cao sibawk pa ot ka daux sigreung pex khankix pon
         pie lhen ka pex mai paw doh nghiet paw yum rhawm ka grawng camaox pex pa kieh pex
         camaox khankix.
         9 Grawh grawng nawh, kix hoik gruh krai lox jhai pa lud loe ka pex, ka daux ceu kaux
         Aux, Aux ang tie ploi kix hu; Siyiex ah nan heue.
         10 Grawh grawng nawh, Siyiex ah nin, khaix hoik naog atixgliah num ka daux veng Babulon,
         Aux tak sang hoek kia ngien mai yuh lox sijax mukheu pa mhawm Aux naog ka pex mai
         kieh pex deeh hoek ka dee in heue.
         11 Siyiex ah nin mawh kheu Aux hoik tawng ka krax keud pa sang keud tix khankix ka son
         pex, pa mawh krax keud pa nhim mai ang mawh krax pa caox caig, sonsang tawx krax pa
         keud pot jun pot pa sang hoek ka son pex heue.
         12 Khaix an pex tak kok ka Aux mai hu rawg bwan ka Aux mai Aux tak nghiet ka lox pex
         heue.
         13 Pex tak sawg Aux, yam sawg pex Aux khawm rhawm tix mai tak yaox ka Aux heue.
         14 Siyiex ah nin, Aux tak sang kieh pex yaox tix mai Aux tak sang deeh viex pex ing
         khaing krax pa giex laung heue. Aux tak sang deeh khrawm pex khaing haktiex an khankix
         mai khaing dee an ka dee hoik grheu Aux pex, Siyiex ah nin, Aux tak sang viex pex
         hoek khaing dee pa kieh Aux pex hu mawh pa giex laung heue.
         15 Pex hoik ah nin, Siyiex hoik yaog ti deuh cao jhai khankix ka son ex, ka daux veng
         Babulon tan heue.
         16 Mawh kheu nan Siyiex ah nin, son grawng pa dex dawd mai simiang pa ngawm piang dang
         ngeung simiang Davit mai son grawng pa dex dawd mai pui khankix, pa ot ka daux veng
         in khawmuik mai son grawng pa dex dawd mai puxaik pex khankix pa ang nyang bax lih
         hu tau mai pex ka daux krax pa giex laung heue.
         17 Siyiex ah nin, jhak heue, Aux tak ploi vaig lawm, sibhawm praix mai jhawm saux preng
         khankix hoek piang kix mai Aux tak sang kieh kix awm plix ruh pa kied sium tom ang
         lai chix tix ih ka heue.
         18 Aux tak hawt pheet kix ka vaig lawm, ka sibhawm praix mai ka jhawm saux preng khankix
         mai Aux tak sang ap kix hoek ka daux krax pa kha rhawm daux sinax meung haktiex an
         khankix khawmuik pa koe piang ca haktiex sonsang mawh pa jhax lawg mai pa daox deng
         pui ka mai pa sibriem pui ka mai pa ang koe min plakngai, sinax ceu pui khankix, ka
         dee hoik grheu Aux ti tik kix heue.
         19 Siyiex ah nin, mawh kheu kix ang nghiet ka gumlox Aux khankix, yam yaog Aux tix kaoh
         caocao mai ploi kawncau mau soi cao jhai Aux khankix hu krai ka kix kawx, pex ang
         nghiet ka, Siyiex ah nin heue.
         20 Mawh kheu nan, pex khawmuik pa mawh pui pa ot ka daux krax pa giex laung khankix,
         pa hoik ploi Aux khaing veng Yerusaliem hoek ka veng Babulon eue, nghiet ka gumlox
         Siyiex heue.
         21 Siyiex Cao kru naing raoma pa mawh Siyiex ceu pui Isarelax ah nin, son grawng pa
         dex dawd mai Ahap kawn simex Kolayax mai Zedekix kawn simex Maseyax, pa gruh krai
         lox jhai pie lhen ka pex ka daux ceu kaux Aux, jhak heue, Aux tak sang ap kix ka daux
         taix Nebukhaneza simiang veng Babulon mai nawh tak sang pah kix yum ka plak sivoe
         ngai pex heue.
         22 Mawh kheu jao grawng kix, can pui Yudax, pa giex laung khawmuik, pa ot ka daux veng
         Babulon mai jhax lawg ah nin, kieh Siyiex yuh maix awm Zedekix mai Ahap pa hoik gleeing
         simiang veng Babulon ka daux ngu heue.
         23 Grawh grawng nawh, kix hoik yuh ceu pa laux min plakngai ka daux ceu pui Isarelax
         khankix mai hoik lud vao tau mai moeng paox plawg tix khankix mai hoik krai lox pie
         lox lhen ka daux ceu kaux Aux, ka pa ang Aux sax tawm ka kix heue. Aux tawng tete
         mai mawh cao pa kham sakse, Siyiex ah nin heue.
         24 Tak krai ka Shemayax pa mawh pui yaong Nehalam ah nin,
         25 Siyiex Cao kru naing raoma, pa mawh Siyiex ceu pui Isarelax ah nin, Maix hoik sipaox
         lai hu ka daux ceu kaux tix, ka pui khankix pa ot ka daux veng Yerusaliem, ka Zephanix
         kawn simex cao giex kaing li mai Maseyax mai ka cao giex kaing li khawmuik ah nin,
         26 Siyiex hoik yaox maix mawh cao giex kaing li tang cao giex kaing li Yehoyadax sonsang
         mawh cao kaing ka daux nyiex bwan Siyiex mai piang pui ku kaux, pa hoik yhot pa keud
         tokaux cao tix mawh cao jhai sonsang sau maix nawh ka daux thawng mai sau gang ka
         kix heue.
         27 Yam in maix lai ang sidiex gau ka Yeramix pa mawh pui yaong Anatok pa ah tokaux tix
         mawh cao jhai ka maix, kheu jao pa yuh ka mawx lie?
         28 Mawh kheu nawh hoik sipaox lai hoek ka yix ka daux veng Babulon ah nin, krax pa giex
         laung in mawh pa kied rheung, sum nyiex mai ot ka daux, sum sipeem mai ih ka plix
         khankix heue."
         29 Yam in cao giex kaing li hoik phat cao jhai Yeramix mhong ka lai in heue.
         30 Khaix an gumlox Siyiex hoek ka Yeramix ah nin,
         31 "Sipaox lai hu ka pui pa ot ka daux pa giex laung khawmuik ah nin, Siyiex ah yuh
         nin, son grawng pa dex dawd mai Shemayax pui yaong Nehelam, mawh kheu Shemayax hoik
         gruh krai lox jhai ka pex pa ang Aux tie ploi nawh hu mai nawh hoik kieh pex een rhawm
         tix ka daux pie lhen,"
         32 mawh kheu nan, Siyiex ah nin, "Jhak heue, Aux tak sang tawx krax ciyang ka Shemayax
         pui yaong veng Nehelam khawm pui daux nyiex ma nawh khankix, nawh tak ang koe pui
         pa sang ot ka daux sinax ceu pui in pie tix kaux kawx, Siyiex ah nin, nawh tak ang
         yaox ka ceu pa mhawm, ka pa tak sang yuh Aux tix tawx son pui Aux khankix, kheu jao
         gau sawn nawh grawng pa tieh deeh feen ka Siyiex heue."

1 Gumlox Siyiex hoek ka Yeramix ah nin,
         2 "Siyiex pa mawh Siyiex ceu pui Isarelax ah nin, tiem tix priex gumlox pa hoik krai
         Aux ka maix khawmuik ka daux phuk lai maix heue.
         3 Siyiex ah nin, jhak heue, singaix bawg yam hoik hoek mai Aux tak deeh viex pui Aux
         Isarelax mai pui Yudax khankix hoek khaing krax pa giex laung, Siyiex ah nan heue.
         Aux tak sang kieh kix deeh ing ka haktiex pa hoik tawx Aux ka keeing kix mai kix tak
         sang pon tix cie an heue."
         4 In khankix mawh gumlox pa hoik krai Siyiex son grawng pa dex dawd mai ceu pui Isarelax
         mai ceu pui Yudax khankix heue.
         5 Siyiex ah nin, "Ex hoik mhong lox ceu pa singax mai krax lhat graung pa ang mawh
         krax pa nhim heue.
         6 Mhaing ti yaox mai jhak ti yaox, mawh sax keh simex ka kawn ngie lie? Mawh kheu nan,
         Aux yaox joh simex ku kaux taix tix piang nyoi tix, awm saux bun pa keh kawn tix mai
         lheung pakngai khawmuik, kheu jao grawng pa yuh ka mawx lie?
         7 Alo! singaix an phex mawh singaix pa ting lhaong ang lai koe singaix pa awm an mai
         mawh bawg yam laux rhawm ceu pui Yakop, viang mawh nan, nawh tak sang mawh pa taoh
         tix lih khaing an heue.
         8 Siyiex Cao kru naing raoma ah nin, ka daux singaix an, Aux tak sang raig ti tik iak
         khaing ngawg kix mai tak sang pat ti tik maox pa vien pex khankix heue. Pui tang meung
         khankix tak ang lai baox kieh kix mawh siliex tix bawg kawx heue.
         9 Viang mawh nan, kix tak sang yuh kaing jhaw Siyiex, pa mawh Siyiex kix mai Davit,
         pa mawh simiang kix, ka pui pa tak sang yaog Aux ka son kix heue.
         10 Mawh kheu nan, Siyiex ah nin, kawncau Aux Yakop eue, paw lhat graung ceu pui Isarelax
         khankix eue,paw laux rhawm kheu, Aux tak sang taoh maix khaing dee pa kied singai
         mai ru maix pa kaoh khaing haktiex pa giex laung pex heue. Ceu pui Yakop tak deeh
         hoek mai koe krax laux lee tix mai krax yiien yawg tix mai pui tix kaux kawx tak ang
         pon yuh nawh koe krax lhat graung heue.
         11 Siyiex ah nin, mawh kheu Aux ot tau mai maix, sonsang taoh ka maix, viang Aux kieh
         haktiex pa hoik kieh Aux maix prung prang rairuat tix ot mawh pa sidah kawx, Aux tak
         ang kieh maix hoek dee sidah heue, viang mawh nan, phan Aux ang tawx krax kham geu
         ka maix, maix tak ang hoek krax rahsee heue.
         12 Siyiex ah nin, jhawm saux maix mawh pa nu moi, mawh kheu dee mat maix mawh pa kied
         kin heue.
         13 Ang koe pui sang teem maix mai ang lai koe pui pai sonsang moi jhawm saux maix heue.
         14 Pui pa moh maix khankix, hoik piawm ka maix, kix ang lai sawg lai chawk maix heue.
         Mawh kheu Aux hoik kieh maix mat, ka krax mat pa tawx pui koeng, tau mai krax kham
         geu pa kied lang teung kin kheu jao pa kied haoh hun krax lud maix mai phimap maix
         khankix heue.
         15 Maix lai yiiem yo kheu jhawm saux ti yuh ka mawx lie? Mawh kheu kied haoh hun krax
         pa lud maix, jhawm saux ceu pa laux rhawm maix ang chix moi heue. Mawh kheu hoik nie
         haoh hun phimap maix, Aux tom yuh ceu in khankix ka maix heue.
         16 Mawh kheu nan, can pui pa sang kiied tix ih ka maix, tak sang deeh kiied tix ih ka
         nawh mai can pui koeng maix khankix tak sang hoek ka daux pa giex laung, can pui pa
         yuh con ka maix tak sang deeh hoek ka daux krax pa deeh con mai can pui pa tud rhim
         ka maix Aux tak sang deeh kieh nawh hoek ka daux pa tud rhim heue.
         17 Siyiex ah nin, viang pui hoik tik hoik vud ah nin, in mawh veng Zion pa ang pui tix
         kaux lai priex lai jhung ka, viang mawh nan, Aux tak deeh kieh maix nyawm ot siu koe
         mai deeh pai ka jhawm saux maix khankix moi heue.
         18 "Siyiex ah nin, jhak heue, Aux tak deeh viex nyiex gox ceu pui Yakop khankix hoek
         mai koe krax caux rhawm piang dee ot dee koe nawh khankix, mai tak deeh sum veng piang
         ton cao tix mai nyiex haw tak deeh awm grang pakpeung pa dawg koe tix heue.
         19 Khaix an kix tak ting bwanson yaogyaw Siyiex ka lai rhax mai lox pui pa yuh pa nyawm
         rhawm, Aux tak sang kieh kix pre haoh hun mai kix tak ang lai dieh hu heue. Aux tak
         sang yaog min plakngai kix mai kix tak ang lai mawh pa iak heue.
         20 Kawn praix kix khankix tak sang awm phao ka mai pui hun khankix tak mawh pa kaux
         cong ka plak sivoe Aux mai Aux tak sang tawx krax ciyang ka pui khankix pa yeen ya
         ka kix heue.
         21 Ru kix khankix tak sang mawh simiang kix mai cao pa kwang ka kix tak sang mawh pa
         kaoh khaing daux sinax kix. Khaix an Aux tak kieh kix greed tix dex mai kix tak greed
         tix hoek dex Aux heue. Siyiex ah nin, mawh pui mawx pa kan rhawm tix sang greed tix
         dex Aux lie?
         22 Pex tak sang mawh pui Aux mai Aux tak sang mawh Siyiex pex heue."
         23 Jhak heue, bhaung keukanglux pa song rhawm Siyiex tak phlu tix hu sijheeng mai keukanglux
         an tak sang taih piang kaing pui pa caox caig khankix sigrien sigre heue.
         24 Krax pa kied kin song rhawm Siyiex, tak ang nyang greed nyang yeet tom hoek bawg
         yam ang Nawh Cao nyang bax hoik yuh krax pa keud Nawh Cao ka daux rhawm daux rhi tix
         tom grum naog heue. Khaix singaix an pex tak sang tawng ka heue.

1 Siyiex ah nin, "Ka daux bawg yam an, Aux tak mawh Siyiex paox nyiex ma ceu pui Isarelax
         khankix mai kix tak mawh pui Aux heue."
         2 Simiang siyiex ah nin, "Pui pa hoik yaox tix glawd khaing lawm vaig, hoik pon bwanson
         ka daux tiagtu, Aux hoik tawx ceu pui Isarelax khankix laux lee tix heue."
         3 Siyiex hoik dawg bleeh ka aux tom yam an dix ah nin, "Mawh heue, Aux hoik moh maix
         ka krax moh krax rhawm leeing ju, mawh kheu nan, Aux hoik bluh maix hoek tau mai krax
         moh pa koe krax caux rhawm heue.
         4 Kawn bunkrih ceu pui Isarelax eue, Aux tak baox sum ka maix tix bawg mai maix tak
         sang mawh pa deeh sum tix. Maix tak sang baox khre tix tau mai ting plah khaox, tak
         hu graoh mai pui pa koe krax gaux rhawm heue.
         5 Maix tak sum nhu plix siiet piang gawng Samarix, cao yuh sipeem tak sum mai tak yaox
         ti ih awm pa sum tix heue.
         6 Grawh grawng nawh, singaix yam tak sang kok yo pui pau veng khaing piang gawng Epharem,
         kaoh heue mai kieh ex haok piang gawng Zion, ka dee koe Siyiex pa mawh Siyiex ex heue."
         7 Siyiex ah nin, "Rhax lai mai gaux rhawm son ceu pui Yakop mai riag yo khaing daux
         sinax cao kaing ting ceu pui khankix, krai pao mai tawx krax pa yaogyaw ah nin, Siyiex
         eue, taoh ka pui Maix Cao pa mawh ceu pui Isarelax pa kawn deuk khankix heue.
         8 Jhak heue, Aux tak sang viex kix hoek khaing haktiex plak laong mai deeh khrawm kix
         hoek khaing dee sidah sidu haktiex, ka daux sinax kix koe pui pa dug ngai mai pui
         laux caong, bun koe kaux mai bun pa kham jhawm saux yha, khawm pui pa kied haoh hun
         tak sang deeh hoek tan heue.
         9 Kix tak sang hoek tau mai krax yiiem mai can pui pa khyox khaw rawg bwan khankix,
         Aux tak sang thong ka kix heue. Aux tak sang kieh kix lawng hawt rawm klawng dee koe
         rawm, ka daux krax rah tix nyaing, ka dee ang kix lai sideeing caong tix heue. Grawh
         grawng nawh, Aux mawh keeing ka ceu pui Isarelax mai ceu pui Epharem khankix mawh
         kawn Ai Aux heue.
         10 "Ceu pui khankix eue, nghiet ka gumlox Siyiex mai krai pao grawh grawng an ka daux
         klawn tiex piang rawm sigrit sigra, pa koe ka dee pa kied singai ah nin, Nawh Cao
         pa hoik prung prangti tik ceu pui Isarelax khankix tak sang deeh kraix khrawm ka nawh
         mai priex rien nawh, awm pa yuh cao liang ka cub phung yung tix heue
         11 Grawh grawng nawh, Siyiex hoik laug ti teei ceu pui Yakop mai hoik taoh nawh khaing
         daux tawm taix pui pa nie lheu ting riang khaing nawh heue.
         12 Mawh kheu nan, kix tak sang hoek mai pa rhax lai rhax piang gawng lhaong Zion mai
         lih hu tau mai pon bwanson pa mhawm khaing pa mawh Siyiex, nghox ca, rawm plix siiet
         pa khraox mai rawm bee, cub kawn yung mai tobrie, khwan ju kix tak awm sipeem pa see
         ka rawm mai kix tak ang lai koe krax laux rhawm khaix in tix bawg kawx heue.
         13 "Khaix an bun gaux rhawm mai graoh tix tau mai pui awn ju mai kuad heue. Grawh grawng
         nawh, Aux tak sang tieh krax khi rhawm kix mawh krax pa gaux rhawm mai sang kieh kix
         koe krax nyawm rhawm mai yuh kix koe krax gaux rhawm, nie lheu khaing pa laux rhawm
         heue.
         14 Aux tak sang eei ka cao giex kaing khankix ka priex preem pa ih tom grum naog mai
         pui Aux khankix tak fah rhawm ka bwanson pa mhawm Aux, Siyiex ah nin heue.
         15 Siyiex ah nin, "Ka daux Ramax mhong lox pa yiiem grai mai pa kied khi rhawm, mawh
         pa yiiem Rakhelax son kawn kiex mai ang chix khu rhawm kiex, kieh nyawm rhawm, kheu
         ang kawn kiex lai koe heue."
         16 Siyiex ah nin, "Yawg ka lox yiiem tix mai paw kieh rawm ngai tix lih, Siyiex ah nin,
         mawh kheu maix hoik pon bwanson khaing kaing pa yuh tix mai kix tak sang deeh hoek,
         khaing haktiex pui pa koeng heue.
         17 Siyiex ah nin, sivoe ngai krax keud pot koe son maix, kawn praix maix khankix tak
         deeh hoek ka haktiex cao tix heue.
         18 Aux hoik mhong ka lox ngia ceu pui Epharem ka tokaux tix tete, Maix Cao hoik sidiex
         gau ka aux mai aux hoik yaox ti kham krax sidiex gau, awm mawie pa ang nyang bax pheuk
         tix heue. Deeh kieh aux hoek awm pa hoik sax mawh ka aux glang ka an liak, mawh kheu
         Maix Cao mawh Siyiex aux heue.
         19 Khaix hoik deeh hoek aux, Aux hoik koe krax pa doh keud tete mai khaix hoik yaox
         aux tix kham geu pa sivied, Aux tak deeh lah ka ba viang tix heue. Aux hoik kaig tua
         mai hoik laux min pakngai, kheu jao hoik yaox aux tix kham lox sibriem pui yam awn
         ju tix heue.
         20 Mawh Epharem kawn simex pa moh Aux lie? Mawh nawh kawn nyawm pa khaw caw rhawm aux
         lie? Grawh grawng nawh, yam salao Aux ka nawh, Aux ca kawn koe rhawm doh keud ka nawh,
         mawh kheu nan, Siyiex ah nin, rhawm Aux kawn simawd ka nawh, Aux tak koe krax caux
         rhawm piang nawh tete heue.
         21 Sum rong lhak khankix mai yuh ti deuh mhai haktiex, deuh rhawm maix piang krax ting,
         pa hoik lawng maix heue. Bunkrih ceu pui Isarelax eue, deeh hoek mai deeh hoek ka
         veng dee ot tix heue.
         22 Bunkrih pa ang kaux sijax eue maix tak sang kawn vung viang yuh nin miex grheung
         lie? Grawh grawng nawh, Siyiex hoik phan ceu pa khraox piang haktiex, mawh kheu bun
         tak sang lai lawm ka simex heue."
         23 Siyiex Cao kru naing raoma pa mawh Siyiex ceu pui Isarelax khankix ah nin, "Kix tak
         sang deeh shiao gumlox in ka daux meung Yudax mai ka daux veng khankix, yam deeh viex
         Aux kix hoek khaing krax pa giex laung, haktiex dee koe pa rahsee mai gawng pa singax
         singeh eue, kieh Siyiex nawb bwan ka maix heue.
         24 Pui Yudax tak sang ot tau ka daux haktiex an mai ka daux veng khankix tau, pa mawh
         pui yuh kaing ma mai pui liang yung khankix lih hu tau mai cub phung yung khankix
         heue.
         25 Grawh grawng nawh, Aux hoik tawx pui pa cai rhawm khankix ih tom sak mai Aux hoik
         kieh can pui pa taug mao khankix nyawm rhawm heue.
         26 Khaix an Aux siduad mai jhak hawt vung viang tix mai krax laig it aux hoik mawh pa
         nyawm rhawm aux ka heue."
         27 Siyiex ah nin, "Baux singaix tak sang rhuat Aux simie ceu pui mai simie totiag ka
         daux haktiex ceu pui Isarelax mai ka daux haktiex ceu pui Yudax tak sang hoek heue.
         28 An tak sang lih ti mawh awm in, yam pau Aux ka kix, sonsang reeig Aux ti tik kix
         mai sonsang yuh Aux kix laux sonsang tik vud Aux kix mai sonsang tawx Aux krax kha
         rhawm ka kix awm an, Aux tak sang pau ka kix, sonsang deeh pang kaw Aux ka kix mai
         sonsang deeh sum Aux ka kix. Siyiex ah nan heue.
         29 Ka daux singaix an, kix tak ang lai ah nin,keeing khankix ih plix siiet pa niex mai
         kawn khankix hoik siki rhang ka heue.
         30 Pui ku kaux tak yum kheu phimap tix, pa ih ka plix siiet pa niex ku kaux tak saik
         rhang ka heue."
         31 Siyiex ah nin, "Jhak heue, singaix bawg yam tak sang hoek, yam yuh Aux sijax mukheu
         pa khraox tau mai nyiex ma ceu pui Isarelax tau mai nyiex ma ceu pui Yudax,
         32 mai ang awm sijax mukheu pa hoik yuh Aux mai keeing kix yam teei Aux taix tix viex
         kix lih hu khaing meung Ejiptux pa mawh sijax mukheu Aux pa yieh kix laux, viang Aux
         mawh mex ka kix kawx, Siyiex ah nin heue.
         33 Viang mawh nan, in mawh sijax mukheu, pa sang yuh Aux tau mai nyiex ma ceu pui Isarelax
         khankix heue. Siyiex ah nin, khaix hoik luan singaix bawg yam khankix Aux tak sang
         sau lox tat jhawm prawng cie Aux ka daux dee keud kix mai tiem piang rhawm kix mai
         Aux tak mawh Siyiex kix mai kix tak mawh pui Aux heue.
         34 Pui ku kaux tak ang lai yaox tix sidiex gau ka paox plawg tix mai ka puxaik tix khankix
         khaix in tix bawg kawx tawng ka Siyiex, grawh grawng nawh, kix khawmuik tak tawng
         ka Aux, jah ka pui iak, tom hoek ka pui ting daux kix, Siyiex ah nan heue. Mawh kheu
         Aux tak sang pluat ploi krax lud kix mai ang lai doh keud ka phimap kix khaix in tix
         bawg kawx heue."
         35 Siyiex pa tawx singaix sonsang riang ka plak ponngaix mai tawx khix mai simuing sonsang
         riang plak ponsawm, pa kieh pukpak rawm sigrit sigra sinum kleeg mawh min ceu kaux
         Siyiex Cao kru naing raoma heue.
         36 Phan been pa deuh Aux khankix hoik grai khaing plak sivoe Aux, khaix an ru Isarelax
         khankix tak dud but khaing pa mawh tix pui tix cub ka plak sivoe Aux leeing ju heue.
         37 Siyiex ah nin, "Phan pon tiag diag pa koe piang raoma mai phan pon sawg ti yaox ka
         greem num riah haktiex, Aux tak sang tik vud ru pui Isarelax pa mhawm can pa hoik
         yuh kix khawmuik, Siyiex ah nan heue.
         38 Siyiex ah nin, Jhak heue, singaix bawg yam khankix tak sang hoek, mai tak sang sum
         veng an son Siyiex, jah khaing nyiex pau tab lhaong Hananelax tom hoek ka daog siviex
         veng heue.
         39 Maox tiag mee haktiex tak sang phlat hoek see gawng Gariep, khaix an mee haktiex
         sang deeh veeh tix hoek see gawng Gawtax heue.
         40 Hoek ka daux lung dee koe to yum khankix mai dee tik pui nyaox, tom singai hoek ka
         rawm klawng iak Kidaron, tom hoek ka daog siviex brung, ka plak lih singaix, tak sang
         kieh mawh pa singax singeh son Siyiex heue. An tak ang lai reeig ti tik mai yuh laux
         khaix in tix bawg kawx leeing ju heue."

1 Bawg yam kwang Zedekix simiang meung Yudax haktiex kao num mai yam kwang Nebukhaneza
         haktiex kao daix num, gumlox Siyiex hoek ka Yeramix heue.
         2 Yam an cub kru naing simiang Babulon khankix, hoik lai lawm ka veng Yerusaliem mai
         laung ka cao jhai Yeramix ka daux thawng nyiex haw simiang meung Yudax heue.
         3 Grawh grawng nawh, Zedekix simiang meung Yudax, hoik laung ka Yeramix ah nin, "Maix
         lai krai lox jhai grawng pa ah Siyiex yuh nin, jhak heue, Aux tak ap veng in ka daux
         tawm taix simiang Babulon mai nawh tak sang rhim ti teei veng an,
         4 mai Zedekix simiang pui Yudax khankix tak ang lai luad luan khaing daux tawm taix
         pui Khaladie, viang mawh nan, kix tak sang laig ka daux tawm taix simiang Babulon
         mai tak yaox tix sikah tau mai nawh, pakngai taw pakngai paox tix mai yaox ka ngai
         paox tix, tix kaux lai tix kaux,
         5 khaix an nawh tak sang thong Zedekix hu ka veng Babulon mai nawh tak sang ot tan,
         tom hoek bawg yam ang Aux nyang hoek kia ngien ka nawh, Siyiex ah nin, viang pex puing
         ka pui Khaladie kawx, pex tak ang pex ka heue."
         6 Yeramix ah nin, gumlox Siyiex hoek ka aux ah nin,
         7 Jhak heue, Hanamelax kawn simex keeing iak maix Shalum tak hoek ah nin, taoh ka gwang
         kaung aux, pa koe ka daux veng Anatok, mawh kheu koe akhwang sang deeh laug maix ka
         an sonsang liag maix tix cie heue.
         8 Khaix an Hanamelax kawn simex Keeing iak aux hoek bleeh ka aux ka daux biang thawng
         awm gumlox Siyiex mai ah nin ka aux, yuh bwanson liag gwang kaung aux, pa koe ka daux
         veng Anatok, ka daux haktiex Benyamin, mawh kheu koe akhwang maix tix taoh mawh sinngao
         cie tix mai laug ti teei mawh cie maix, liag maix cie ka an Khaix an aux hoik tawng
         ka mawh in gumlox Siyiex heue.
         9 Mawh kheu nan, aux hoik liag gwang kaung an khaing Hanamelax kawn simex keeing iak
         aux pa koe ka daux veng Anatok mai ciang ti tawx mau ka nawh kao aliah Shekhe heue.
         10 Aux hoik tiiem ka lai mhai rug mai hoik tawk cum piang an mai kok ka cao kham sakse
         khankix mai hoik ciang ti tawx mau an ka jiang heue.
         11 Mawh kheu nan, aux hoik teei lai mhai rug liag kaung, pa hoik tawk cum, awm pa hoik
         koe been khankix mai hoik paoh ti deuh,
         12 aux hoik ap ka lai mhai rug pa liag kaung ka Baruk, pa mawh kawn simex Nerix kawn
         simex Maseyax plak sivoe ngai Hanamelax pa mawh kawn simex keeing iak aux mai ka sivoe
         ngai pui pa kham sakse khankix, pui pa koe ceu kaux piang lai mhai rug grawng liag
         ka an, sivoe ngai pui Yudax khankix pa ngawm ka daux biang nyiex thawng heue.
         13 Khaix an aux hoik ah lox khin ka Baruk, plak sivoe kix ah nin,
         14 Siyiex Cao kru naing raoma, pa mawh Siyiex ceu pui Isarelax ah nin, teei pheen lai
         mhai rug liag kaung pa hoik tawk cum mai pa hoik paoh ti deuh mai sau tix priex ka
         daux aw tiex, sonsang pon kham lai an tom rheung singaix sawm heue."
         15 Grawh grawng nawh, Siyiex Cao kru naing raoma, pa mawh Siyiex ceu pui Isarelax ah
         nin, "Nyiex mai kaung mai sipeem plix siiet ka daux haktiex in tak deeh yaox tix cie
         ka heue."
         16 "Yam ap aux pheen lai mhai rug liag kaung ka Baruk pa mawh kawn simex Nerix, rawg
         bwan ka Siyiex ah nin,
         17 Siyiex eue, jhak heue, Maix Cao hoik yuh raoma mai haktiex ka sibrawm pa kied ting
         lhaong tix tau mai pa hoik nyeu Maix Cao plawng taix tix heue. Ang koe ceu pa nu ka
         son Maix Cao pie tix ceu kawx heue.
         18 Maix Cao jhi krax moh pa caux rhawm tix ka pui kaing rheng kaing mheen mai deeh viied
         krax pa lud keeing khankix piang kaing kawn praix kix, pa sang hoek khaix kix heue.
         Siyiex pa kied ting riang rao mai min ceu kaux Maix Cao mawh Siyiex Cao kru naing
         raoma heue.
         19 Krax keud Maix Cao mawh pa kied ting riang rao mai mawh pa kied ting sibrawm ka daux
         kaing jhaw pa yuh tix, grawh grawng nawh, ngai Maix Cao mawh pa simi ti jhak ka daux
         krax hu kawn pui khawmuik, sonsang tawx bwanson ka pui ku kaux awm kaing jhaw plix
         pa yuh nawh khankix heue.
         20 Maix Cao hoik deuh mhai rug mai mhai pa daox deng ka daux meung Ejiptux tom hoek
         ka daux in singaix mai ka daux haktiex Isarelax mai daux sinax pui kuceu mai min ceu
         kaux Maix Cao hoik ao min awm pa koe tom hoek ka daux in singaix heue.
         21 Maix Cao hoik viex ceu pui Isarelax khankix lih khaing meung Ejiptux tau mai mhai
         rug pa daox deng mai taix pa ting riang rao tau mai pa nyeu ka plawng taix tix, tau
         mai ceu pa kied lhat kied graung ka heue.
         22 Maix Cao hoik tawx haktiex in ka kix, pa mawh haktiex pa hoik tiextu Maix Cao ka
         keeing kix, pa mawh haktiex dee lih rawm teeih mai rawm hia heue."
         23 Kix hoik laig ka daux mai teei ti cie haktiex an, viang mawh nan, kix ang cu nghiet
         ka lox Maix Cao mai ang lawng hu ka daux lox tat jhawm prawng Maix Cao heue. Kix ang
         yuh awm pa hoik tawm Maix kix yuh tix ceu kawx heue. Mawh kheu nan, Maix Cao hoik
         kieh krax pa kha rhawm in khawmuik hoek piang kix heue.
         24 Jhak ti yaox ka tab pau dee lhaong rawb rim guh veng khankix, kix hoik hoek sonsang
         rhim ka veng mai hoik ap veng an sonsang hoek krax kha rhawm ka lawm vaig mai sibhawm
         praix mai ka jhawm saux preng, ka ceu pui Khaladie pa sang puing ka kix heue. Maix
         Cao hoik yaox grum naog awm gumlox pa krai tix heue.
         25 Siyiex eue, Maix Cao hoik ah nin ka aux, viang veng an hoik tawx tix ka daux tawm
         taix pui Khaladie kawx, liag kaung an ka mau mai kok ka pui pa kham sakse khankix
         heue."
         26 Khaix an gumlox Siyiex hoek ka Yeramix ah nin,
         27 "Jhak heue, Aux mawh Siyiex pa kwang ka kawn pui mai totiag khawmuik heue. Mawh koe
         pa nu tix ceuceu pa ang Aux chix yuh lie?
         28 Mawh kheu nan, Siyiex ah nin, jhak heue, Aux tak sang ap veng in ka daux tawm tai
         pui Khaladie mai ka daux tawm taix Nebukhaneza, simiang Babulon mai nawh tak sang
         rhim ti teei an heue.
         29 Pui Khaladie pa hoek puing ka veng in, tak sang keeig veng in ka ngu mai gleeing
         ti tik an pa mawh nyiex ma pa tan nyawng bhawng ka siyiex Balax piang braux nyiex
         tix mai pa prauk krax tan pa nyaux ka siyiex tang kaux tang hak, sonsang so Aux song
         rhawm,
         30 kheu jao yuh kawn praix ceu pui Isarelax mai kawn praix ceu pui Yudax pa caox caig
         ka plak sivoe Aux, jah ka tom yam mawh kix kawn nyawm heue. Grawh grawng nawh, kawn
         praix ceu pui Isarelax khankix hoik so ngie Aux song rhawm, ka kaing pa yuh tix, Siyiex
         ah nan heue.
         31 Grawh grawng nawh, veng in, hoik so Aux koe krax song rhawm mai kieh Aux meet rhawm
         meet rhi, jah khaing singaix pang ka veng an, tom hoek ka daux singaix heue. Mawh
         kheu nan, Aux tak sang gah ti tik veng an khaing sivoe ngai Aux.
         32 Kheu pa caox caig yuh kawn praix ceu pui Isarelax mai kawn praix ceu pui Yudax khankix
         mai simiang kix, cao kaing kix mai cao giex kaing li kix, cao jhai kix, pui haktiex
         Yudax mai can pui pa ot ka daux veng Yerusaliem hoik so krax pa song rhawm Aux lih
         heue.
         33 Kix hoik ghaix blawg tix ka Aux mai ang lai veeh ngaix tix ka Aux, viang Aux kaoh
         caocao mai sidiex gau ka kix kawx, kix ang lai nghiet mai ang rieb ka lox sidiex gau
         Aux heue.
         34 Viang mawh nan, kix hoik deuh ceu pa seeing brai khankix sonsang seeing yuh ka daux
         nyiex bwan, pa hoik kok ka min ceu kaux Aux,
         35 kix hoik sum ti deuh ka dee pa kied ting lhaong son siyiex Balax, pa koe ka daux
         lung kawn simex Hinom sonsang tan kawn simex kawn bun tix khankix ka siyiex Mulawk,
         pa ang Aux sax tawm ka kix mai pa ang sax keud ka daux rhawm tix, sonsang yuh kix
         ceu pa seeing brai mai sonsang kieh pui Yudax koe phimap ka heue.
         36 Mawh kheu nan, Siyiex pa mawh Siyiex ceu pui Isarelax ah nin, son grawng pa dex dawd
         mai veng in ah nin, tak sang ap veng an ka daux tawm taix simiang Babulon, ka krax
         pa kha rhawm ka lawm vaig, ka sibhawm praix mai ka jhawm saux preng khankix heue.
         37 Jhak heue, Aux tak deeh khrawm kix lih khaing daux haktiex an khawmuik, ka daux pa
         song rhawm Aux mai ka daux krax pa meet rhawm Aux mai ka daux pa kied ting saux rhawm
         tix, Aux tak sang deeh viex kix hoek ka baoh dee in mai Aux kieh kix ot yiien yawg
         heue.
         38 Kix tak sang mawh pui Aux mai Aux tak sang mawh Siyiex kix.
         39 Khaix an Aux sang tawx rhawm tix mu mai krax tix nyaing sonsang koe krax lhat graung
         ka Aux leeing ju, sonsang mawh pa mhawm son kix mai ka son kawn praix kix, pa tak
         sang hoek khaix kix heue.
         40 Aux tak sang yuh sijax mukheu leeing ju tau mai kix, sonsang ang Aux lai veeh khaing
         pa sang yuh tix bwanson pa mhawm ka kix heue. Viang mawh nan, Aux tak sang sau ti
         deuh krax pa chix lhat graung ka daux rhawm kix, son ang kix lai lih hu khaing Aux
         heue.
         41 Mawh heue, Aux tak sang gaux rhawm sonsang yuh tix bwanson ceu pa mhawm piang kix
         mai Aux tak sang sum kix kaux cong ka daux haktiex in, khawm rhawm mai khawm ju khwan
         Aux khawmuik heue.
         42 Grawh grawng nawh, Siyiex ah nin, awm hoik viex Aux krax pa ting kha rhawm hoek piang
         ceu pui in, yuh ka mawx, Aux tak sang viex nang ceu pa mhawm hoek piang kix khawmuik
         awm hoik koe sijax Aux piang kix heue.
         43 Tak sang liag kaung ka daux haktiex in khaing pa hoik ah pex nin, "An mawh dee yiien
         dee ang pui ot mai dee ang totiag khankix lai koe mai an hoik ap tix ka daux tawm
         taix pui Khaladie khankix heue.
         44 Pui khankix tak sang liag kaung ka mau mai yuh lai mhai rug pa liag kaung mai pa
         hoik tawk cum ka mai kok cao pa kham sakse, khaing ka daux haktiex Benyamin, khaing
         hawt rawb rim veng Yerusaliem mai khaing ka daux veng Yudax mai khaing veng pa koe
         piang gawng khankix mai khaing ka daux veng pa koe daux lung daux ngawd mai khaing
         ka daux veng pa koe plak laong, grawh grawng nawh, Aux tak deeh viex pui pa giex laung
         khankix deeh hoek, Siyiex ah nin heue."
         
            

         
      
   
      
         33
1 Lheu khaing an, gumlox Siyiex hoik hoek ka Yeramix ra bawg tix bawg, yam kawn laung
         nawh ka daux biang thawng ah nin,
         2 "Siyiex Cao pa yuh ka haktiex, Siyiex Cao pa phan ti deuh an, sonsang mawh pakpeung
         mai ceu kaux Siyiex pa mawh Yahowa ah nin,
         3 kok ka Aux mai Aux tak deeh pawk ka maix, Aux tak sang jhi maix yaox ceu pa kied
         ting mai ceu pa kied raux pa ang maix doh tawng ka heue.
         4 Grawh grawng nawh, Siyiex pa mawh Siyiex ceu pui Isarelax ah nin, son grawng pa dex
         dawd mai nyiex pa koe daux veng in khankix mai nyiex simiang meung Yudax, pa hoik
         dawg jiieh laux, khawm ka nyiex tab pau guh veng pa hoik lai lawm ti yuh laux ka lawm
         vaig khankix,
         5 kix hoek ti puing ka pui Khaladie, viang mawh nan, kix hoek ngie ti kieh tokaux yum
         tix khankix naog ka daux nyiex, pa hoik pah Aux kix yum daux krax pa song rhawm tix,
         kheu grawng pa caox yuh kix Aux hoik mox pakngai khaing veng in heue.
         6 Jhak heue, Aux tak sang viex krax pa nyawm ot siu koe hoek ka veng in, sonsang moi
         nawh, Aux tak sang pai kix mai deeh jhi kix yaox krax gaux rhawm pa ang jud jai, krax
         pa nhim mai pa mawh meh heue.
         7 Aux tak sang kieh pui Yudax pa hoik giex laung khankix hoek mai sang deeh sum kix
         awm phao voe heue.
         8 Aux tak sigrhah ka phimap krax lud pa yuh kix khawmuik mai Aux tak pluat ploi phimap
         pa lud kix khawmuik mai pa tieh feen kix ka Aux heue.
         9 Khaix an Aux tak sang kieh veng an lih ti koe pa gaux rhawm pa yaogyaw mai krax pa
         koe min plakngai ka plak sivoe ceu pui pa koe piang haktiex khawmuik mai pui tak sang
         mhong can ceu pa mhawm pa yuh Aux ka kix khawmuik, lhat graung mai sikua rhawm, ka
         pa mhawm mai krax haok hwan ting lhaong pa hoik tawx Aux ka kix heue.
         10 Siyiex ah nin, pa ah pex ka dee in, pa mawh dee ang pui lai ot, dee ang totiag lai
         koe mai dee hoik grham pui yi, ka daux veng Yudax mai ka daux krax veng Yerusaliem
         khankix mawh dee pa yiien mai dee ang pui koe mai dee ang pui ot lai koe mai dee ang
         totiag khankix lai koe.
         11 Khaix an tak mhong lox gaux rhawm mai lox nyawm rhawm, lox simex sang yuh ka paox
         mai lox bun sang yuh ka paox mai lox pui pa sang ah nin, "Yaogyaw ka Siyiex Cao kru
         naing raoma, grawh grawng nawh, Siyiex mawh pa mhawm mai krax caux rhawm Nawh Cao
         kaux cong leeing ju, mai lox pui pa sang viex krax tan pa appong krax pa yaogyaw ka
         daux nyiex bwan Siyiex heue. Grawh grawng nawh, Aux tak sang kieh pui pa giex laung
         daux haktiex an khankix deeh hoek mai ot awm phao voe Siyiex ah nin heue.
         12 Siyiex Cao kru naing raoma ah nin, "Ka dee in pa mawh dee pa yiien pui, ang lai koe
         pui mai ang lai koe totiag mai ka daux veng khawmuik, tak sang mawh dee ot dee koe
         cao liang yung, sonsang kieh phung yung ti it tan heue.
         13 Ka daux veng pa koe piang gawng lua, ka daux veng pa koe ka daux lung, ka daux veng
         pa koe haktiex plak seh, ka daux haktiex Benyamin, ka haktiex pa koe rawb veng Yerusaliem
         mai ka daux veng greem tawm taix cao pa simin yung khankix, Siyiex ah nin heue.
         14 Siyiex ah nin, jhak heue, baux singaix bawg yam tak sang hoek, yam sang yuh Aux ceu
         pa mhawm awm lox sijax pa deuh ka nyiex ma ceu pui Isarelax mai ka nyiex ma ceu pui
         Yudax khankix.
         15 Ka daux singaix bawg yam an, Aux tak kieh kak khaox pa rahsee lih glaoh ka son Davit,
         nawh tak sang prawng ca ka haktiex ka daux pa rahsee heue.
         16 Ka daux singaix an, haktiex Yudax tak sang hoek krax taoh mai veng Yerusaliem tak
         sang yaox ti ot yiien yawg mai in mawh min ceu kaux pa sang kok ka veng an mawh "Simiang
         Siyiex mawh pa rahsee ex."
         17 Grawh grawng nawh, Simiang Siyiex ah nin, doeh ru Davit pa sang ngawm piang dang
         ngeung nyiex ma ceu pui Isarelax tak ang chix jud jai,
         18 Ka daux ceu pui Lewix khankix cao giex kaing li pa sang gleeing tix tawx krax tan
         pa gleeing ka plak sivoe Aux, khawm krax tan phawng nghox ca im mai krax tan pa appong
         tak ang jud jai heue."
         19 Gumlox Simiang Siyiex hoek ka Yeramix ah nin,
         20 "Siyiex ah nin, phan pex yieh ka gumlox sijax mukheu pa deuh Aux son pon singaix
         mai gumlox sijax mukheu pa deuh Aux son ponsawm, sonsang ang plak pon singaix mai
         plak ponsawm lai khaw ka daux bawg yam praix klawng,
         21 Khaix an gumlox sijax mukheu pa deuh Aux ka kawn tix Davit tak sang yieh laux, tak
         ang lai koe doeh ru pa sang ngawm piang dang ngeung nawh mai pui Lewix cao giex kaing
         li mai pui pa yuh kaing jhaw Aux khankix tak jud heue.
         22 Awm ang pon simin ka kraung can pa koe daux raoma mai awm ang pon tiag tong ti yaox
         ka mhaik rawm sigrit sigra khankix, mawh kheu nan, Aux tak sang baox nie kieh doeh
         ru kawncau Aux Davit mai pui Lewix pa yuh kaing jhaw Aux khankix haoh hun heue."
         23 Lheu khaing an, gumlox Siyiex hoek ka Yeramix ah nin,
         24 Mawh ang pex sax keud ti yaox ka lox pa krai pui khankix pa ah nin lie? Siyiex hoik
         tik vud ka doeh nyiex ma pa hoik laug Nawh Cao ra cub, mawh kheu nunai kix ka ceu
         pui Aux, kix tak ang lai yaox tix mawh ceu pui ka plak sivoe ngai kix heue.
         25 Siyiex ah nin, phan gumlox sijax mukheu Aux ang mawh pa koe son pon singaix mai son
         ponsawm mai phan Aux ang lai deuh been koe son raoma mai haktiex khankix,
         26 khaix an, Aux tak tik vud ka doeh ru Yakop mai kawncau Aux Davit mai ang lai laug
         ka doeh ru nawh, mawh cao pa kwang piang doeh ru Abraham, Icak mai Yakop heue. Grawh
         grawng nawh, Aux tak deeh viex pui pa giex laung khankix deeh hoek mai Aux tak koe
         krax caux rhawm piang kix heue."

1 Gumlox khaing Siyiex hoek ka Yeramix, yam Nebukhaneza simiang Babulon mai cub kru
         naing nawh khankix mai can meung haktiex pa ot greem pa kwang nawh khawmuik mai can
         pui pa ot ka daux veng an khawmuik rom tix puing ka veng Yerusaliem pa mawh veng pa
         dex dawd mai Yerusaliem khankix, Siyiex ah nin heue.
         2 Siyiex pa mawh Siyiex ceu pui Isarelax ah nin, "Hu mai krai ka Zedekix simiang Yudax
         mai ah nin ka nawh, Siyiex ah nin, jhak heue, Aux tak sang ap veng in ka daux tawm
         taix simiang veng Babulon mai nawh tak gleeing veng an ka ngu heue.
         3 Maix tak ang pon luan khaing daux tawm taix nawh, viang mawh nan, tak sang giex ka
         maix tete mai ap maix ka daux tawm taix nawh; ngai maix tak sang yaox ngai simiang
         Babulon mai nawh tak sang sikah tau mai maix pakngai taw pakngai mai maix tak sang
         yaox ti hu ka veng Babulon heue.
         4 Mawh kheu nan, Zedekix simiang Yudax eue, nghiet ka gumlox Siyiex heue. Siyiex ah
         nin son grawng pa dex dawd mai maix, maix tak ang yaox ti yum ka vaig heue.
         5 Viang mawh nan maix tak sang yaox tix yum ka daux pa nhim, awm hoik khre rien kix
         pawie grawng keeing maix, pa hoik mawh simiang pa hoik koe sivoe maix, mawh kheu nan,
         kix tak sang gleeing nyawng bhawng ka son maix mai yiiem grai ka son maix ah nin,
         alo! cao simiang eue, grawh grawng nawh, Aux hoik krai pao lox in ka maix, Siyiex
         ah nan heue.
         6 Khaix an cao jhai Yeramix hoik krai lox in ka Zedekix simiang Yudax pa ot ka daux
         veng Yerusaliem,
         7 yam puing cub kru naing simiang Babulon ka veng Yerusaliem mai veng Yudax pa kawn
         deuk pa mawh veng Lakhishax mai veng Azaka, mawh kheu mawh ngie veng in pa kawn kaux
         cong khaing veng pa koe ka daux meung Yudax khankix heue."
         8 In mawh gumlox khaing Siyiex pa hoek bleeh ka Yeramix, khaix yuh simiang Zedekix
         sijax mukheu tau mai pui khankix, pa ot ka daux veng Yerusaliem, sonsang krai pao
         tix krax pa luad luan ka kix,
         9 mai kieh pui ku kaux ploi ka siliex simex siliex bun tix pa mawh pui Hebrie luad
         luan, pui tix kaux kawx ang pon tix priex puxaik tix pui Yudax ka daux pa yuh siliex
         heue.
         10 Yam hoik mhong cao kaing mai pui hun khankix pa laig ti yuh sijax mukheu ka lox in,
         sonsang ploi ka siliex simex siliex bun luad luan, pui tix kaux kawx tak ang lai yaox
         tix priex ka daux pa yuh siliex khaix in tix bawg kawx, kix cu nghiet mai ploi kix
         hu heue.
         11 Khaix an kix deeh tieh rhawm tix mai kieh siliex simex siliex bun pa hoik ploi kix
         luad luan deeh hoek mai deeh kieh kix mawh siliex heue.
         12 Mawh kheu nan, gumlox Siyiex hoek ka Yeramix ka daux pa ah nin,
         13 Siyiex pa mawh Siyiex ceu pui Isarelax ah nin, Aux hoik yuh sijax mukheu tau mai
         keeing pex, yam teei Aux kix lih hu khaing daux meung Ejiptux, khaing daux nyiex ma
         pa yuh kix siliex ah nin,
         14 yam hoik sidah aliah num, kieh pui ku kaux ploi puxaik tix pui Hebrie, pa hoik dawg
         coh ka nawh khankix luad luan heue. Mawh kheu hoik yuh nawh kaing son pex aliah num,
         pex tak kieh nawh luad luan khaing pex heue. Viang mawh nan, keeing pex khankix ang
         lai cu nghiet ka Aux mai ang lai daong yhaok tix ka Aux heue.
         15 Khaix an pex kawn tak khraox doh keud mai yuh pa rahsee ka sivoe ngai Aux mai pui
         ku kaux krai pao grawng pa luad luan ka paox plawg tix mai pex yuh sijax mukheu ka
         plak sivoe ngai Aux, ka daux nyiex bwan pa hoik kok tix ka min ceu kaux Aux heue.
         16 Khaix an pex hoik deeh tieh feen mai hoik yuh min ceu kaux Aux seeing brai mai pui
         ku kaux hoik deeh kok siliex simex siliex bun tix, pa hoik ploi tix luad luan hoek
         sonsang deeh mawh kix siliex pex heue.
         17 Mawh kheu nan, Siyiex ah nin, pex ang cu nghiet ka Aux, ka grawng pa krai pao pa
         luad luan, ka puxaik tix mai ka paox plawg tix heue. Siyiex ah nin, Aux tak krai pao
         grawng pa luad luan son pex, pa mawh lawm vaig, jhawm saux preng mai sibhawm praix
         heue. Aux tak ap pex kha rhawm tix daux sinax meung haktiex pa koe piang haktiex heue.
         18 Aux tak sang tawx pui pa lud ka sijax mukheu Aux mai pa hoik yuh kix ka plak sivoe
         Aux, yam mug kix kawn mawie lih koe ra plak mai hoik tiang tix hu ka daux sinax an,
         19 cao kaing meung Yudax, cao kaing Yerusaliem, pui sieh mai cao giex kaing li khankix
         mai pui haktiex khawmuik, pa hoik tiang tix hu daux sinax nex kawn mawie khankix,
         20 Aux tak sang ap kix ka daux tawm taix pui koeng kix mai ka daux tawm taix pa sawg
         tix pah ju kix. Tokaux yum kix tak sang mawh priex ih sim sai raoma mai totiag khankix
         heue.
         21 Aux tak sang ap Zedekix simiang Yudax mai cub cao kaing, ka daux tawm taix pui koeng
         kix mai ka daux tawm taix pui pa sawg tix pah ju kix mai ka daux tawm taix cub kru
         naing simiang Babulon pa ing tivud ticu khaing pex heue.
         22 Siyiex ah nin, jhak heue, Aux tak sang tawx lox hu mai kieh kix deeh hoek ka veng
         in, kix tak rhim ti teei mai gleeing ka ngu mai Aux tak kieh haktiex Yudax mawh dee
         pa yiien mai dee ang pui lai ot ka heue."

1 Gumlox khaing Siyiex hoek ka Yeramix ka daux baux singaix simiang Yehoyakim kawn
         simex Yosiyax simiang Yudax ah nin,
         2 "Hu ka nyiex ceu pui Rakhap khankix, krai ka kix mai viex kix hoek ka daux nyiex
         bwan Siyiex, ka daux lawg tix mu mai tawx kix nyaux rawm plix siiet heue.
         3 Khaix an Aux kok ka Yazania kawn simex Yeramix, pa mawh kawn Habazinia, khawm puxaik
         nawh mai kawn simex nawh khankix mai nyiex ma ceu pui Rakhap khawmuik,
         4 aux viex kix laig ka daux nyiex bwan Siyiex, ka daux lawg ot kawn simex Hanan pa
         mawh kawn simex Igadalix pui Siyiex tix kaux, pa mawh lawg ot cub cao kaing khankix,
         piang lawg ot Maseyax pa mawh kawn simex Shalum, cao pau siviex ting heue.
         5 Khaix an aux hoik deuh ang rawm pa naog rawm plix siiet ka khankix, ka plak sivoe
         ngai cub kawn praix ceu pui Rakhap mai sau ka daux kawk nyaux mai Aux ah nin ka kix,
         nyaux rawm plix siiet heue.
         6 Viang mawh nan, kix ah nin, yix tak ang nyaux ka rawm plix siiet, mawh kheu hoik
         tawm Yonadap pa mawh kawn simex Rakhap, keeing yix ti deuh lox ka yix ah nin, pex
         tak ang pon tix nyaux rawm plix siiet, pex mai khawm kawn simex pex leeing ju heue.
         7 Pex tak ang pon tix sum nyiex, ang pon tix ruat simie, ang pon tix sum sipeem plix
         siiet mai ang pon tix koe tix ceu kawx heue. Viang mawh nan, pex tak yaox ti ot ka
         daux nyiex gox jheung jheung sonsang lang ju tix ka daux haktiex dee mawh pex nyo
         sinie heue.
         8 Yix cu nghiet ka lox Yonadap kawn simex Rakhap pa mawh keeing yix, pa hoik tawm nawh
         ti deuh lox ka yix, son ang yix nyaux rawm plix siiet, leeing lang ju tix, yix mai
         khawm moeng yix mai khawm kawn simex kawn bun yix khankix khawmuik,
         9 ang sum nyiex son cao tix mai ang sum sipeem plix siiet, kaung mai simie khankix
         heue.
         10 Viang mawh nan, yix hoik ot ka daux nyiex gox mai hoik cu nghiet mai hoik yuh awm
         ka can pa hoik tawm keeing yix Yonadat khankix khawmuik ka yix heue.
         11 Viang mawh nan, yam hoek bleeh Nebukhaneza simiang Babulon ka daux haktiex in, yix
         tom ah nin, hoek heue, hu ka veng Yerusaliem kheu jao lhat graung ex, ka cub kru naing
         pui Khaladie mai ka cub kru naing pui Surix khankix heue. Mawh kheu nan, yix ot ka
         daux veng Yerusaliem daux yam in heue."
         12 Khaix an gumlox Siyiex deeh hoek ka Yeramix ah nin,
         13 "Siyiex Cao kru naing raoma, pa mawh Siyiex ceu pui Isarelax ah nin, hu mai krai
         ka pui Yudax khankix pa ot ka daux veng Yerusaliem khankix Siyiex ah nin, mawh ang
         pex rieb mai cu nghiet lox pa sang sidiex gau Aux ka pex khankix lie?
         14 Gumlox krai Yonadat kawn simex Rakhap mai pa hoik tawm nawh ti deuh ka kawn simex
         tix khankix, sonsang hawt kix ti yuh, mawh kheu nan, ka daux in singaix kix ang nyaux
         rawm plix siiet tix bawg kawx mai cu nghiet ka gumlox ping nyap pa tawm keeing kix
         heue. Viang Aux kaoh caocao mai sikah krai ka pex lawlawx mai pex ang cu nghiet ka
         Aux heue.
         15 Aux kaoh caocao mai baox ploi kawncau mau soi pa mawh cao jhai Aux khankix hoek ka
         pex ah nin, deeh veeh khaing krax pa caox yuh tix mai deeh cox jhawm tix mai paw lai
         hawt hu khaix siyiex tang kaux tang hak mai paw yuh kaing jhaw kix, khaix an pex tak
         yaox ti ot ka daux haktiex pa hoik tawx Aux ka pex mai ka keeing pex Viang mawh nan,
         pex ang lai daong yhaok tix mai ang cu nghiet ka Aux heue.
         16 Cub kawn simex Yonadat, kawn simex Rakhap, hawt yuh awm gumlox ping nyap, pa tawm
         keeing kix, ka kix tete, viang mawh nan, ceu pui in ang lai cu nghiet ka Aux heue.
         17 Mawh kheu nan, Siyiex Cao kru naing raoma pa mawh Siyiex ceu pui Isarelax ah nin,
         jhak heue, Aux viex krax kha rhawm khankix awm pa hoik krai pao Aux ti deuh hoek piang
         pui Yudax mai can pui pa ot ka daux veng Yerusaliem khankix, grawh grawng nawh, viang
         Aux hoik krai ka kix kawx, viang mawh nan, kix ang nghiet, viang Aux hoik kok ka kix
         kawx, kix ang pawk lox Aux heue."
         18 Yeramix krai gumlox pa kaoh khaing Siyiex Cao kru naing raoma, pa mawh Siyiex ceu
         pui Isarelax, ka nyiex ma pui Rakhap ah nin, "Mawh kheu jao hoik nghiet pex ka gumlox
         pingnyap pa tawx keeing pex Yonadat mai hoik priex tix hawt ka lox tat jhawm prawng
         nawh khankix mai hoik yuh awm pa hoik tawm nawh ka pex khawmuik,
         19 mawh kheu nan, Siyiex Cao kru naing raoma pa mawh Siyiex ceu pui Isarelax ah nin,
         Yonadat kawn simex Rakhap tak ang lai koe pui jud pa sang cung ka plak sivoe Aux leeing
         ju heue."

1 Yam hoik hoek bawg yam num kwang Yehoyakim kawn simex Yosiyax pa mawh simiang meung
         Yudax ka haktiex pon num tix num, gumlox hoik hoek ka Yeramix khaing Siyiex ah nin,
         2 "Teei bua lai tix pheen mai tiiem ti priex gumlox an khankix khawmuik, pa hoik krai
         Aux ka maix, son ceu pui haktiex khawmuik, jah khaing singaix pa hoik krai Aux ka
         maix mai yam jah singaix baux ju Yosiyax tom hoek ka daux singaix heue.
         3 Yam mhong nyiex ma ceu pui Yudax khankix, krax pa kha rhawm, pa keud Aux tix sang
         viex hoek piang kix, sonsang pon dee veeh pui ku kaux khaing daux krax pa caox caig
         yuh tix mai sonsang pluat ploi Aux ka krax pa lud kix mai phimap kix heue.
         4 Khaix an Yeramix hoik kok ka Baruk pa mawh kawn simex Nerix mai Baruk hoik tiem ti
         deuh gumlox Siyiex pa krai Yeramix ka daux bua lai tix pheen, pa mawh gumlox Siyiex
         pa hoik krai Nawh Cao ka nawh heue."
         5 Yeramix tawm lox ah nin ka Baruk, "Mawh kheu hoik giex laung ka aux, aux ang pon
         laig ka daux nyiex bwan Siyiex heue.
         6 Mawh kheu nan maix hu mai phat pui mhong khaing daux bua lai pa hoik tiem maix ti
         deuh, ka grawng pa jhi aux, pa mawh gumlox krai Siyiex khankix, sonsang mhong pui
         khankix, yam twah kix pa ih heue. Phat pui Yudax mai pui pa kaoh khaing daux veng
         khankix mhong ka heue.
         7 Ha pui ku kaux sang deeh veeh khaing daux krax pa caox caig pa yuh tix mai khyox
         khaw ka Siyiex heue. Mawh kheu krax song rhawm mai krax meet rhawm pa krai pao Siyiex
         mawh pa kied ting lhaong piang ceu pui in heue."
         8 Baruk, pa mawh kawn simex Nerix yuh awm pa hoik tawm cao jhai Yeramix ka nawh khawmuik
         mai phat gumlox Siyiex khaing daux phuk lai khankix ka daux nyiex bwan Siyiex heue.
         9 Yam hoik hoek bawg yam num kwang Yehoyakim, pa mawh kawn simex Yosiyax simiang Yudax
         ka haktiex phwan num tix num, daux khix dim, kix hoik krai pao yam twah kix pa ih
         ka plak sivoe Siyiex, ka pui pa ot ka daux veng Yerusaliem mai ka pui pa hoek khaing
         veng haktiex Yudax ka daux veng Yerusaliem heue.
         10 Khaix an Baruk phat gumlox krai Yeramix khaing daux phuk lai an, ka daux nyiex bwan
         Siyiex, daux lawg Gemarix kawn simex Shaphan cao tiiem lai, ka daux lawg plak piang
         dee laig ka diang siviex khraox nyiex bwan Siyiex, sonsang mhong pui ka heue.
         11 Yam hoik mhong Mikhayax kawn simex Gemarix pa mawh kawn simex Shaphan cao tiiem lai
         ka gumlox Siyiex khankix khaing daux phuk lai an,
         12 khaix an, nawh lih hu ka nyiex haw simiang ka daux lawg cao tiiem lai, mai cub cao
         kaing khankix pa ngawm tan khawmuik, mawh Elishama cao tiiem lai, Delayax kawn simex
         Shemayax, Elanatan kawn simex Akhabo, Gemarix kawn simex Shaphan, Zedekix kawn simex
         Hananit mai cub cao kaing khawmuik heue.
         13 Khaix an Mikhayax hoik krai pao gumlox pa hoik mhong nawh, yam phat Baruk phuk lai
         an, sonsang nghiet pui khankix ka heue.
         14 Mawh kheu nan, cub cao kaing khankix ploi ka Yehudix kawn simex Netamitga kawn simex
         Shalamix kawn simex Kushix hoek ka Baruk ah nin, "Teei bua lai pa hoik phat maix pui
         khankix mhong hoek ka daux taix maix heue." Mawh kheu nan, Baruk kawn simex Nerix
         hoik teei ti viex bua lai an ka daux taix tix mai hoek ka kix heue.
         15 Kix ah nin ka nawh, "Ngawm mai phat yix mhong ka heue." Mawh kheu nan, Baruk hoik
         phat kix mhong heue.
         16 Yam hoik mhong kix ka gumlox an khankix, kix jhak ka paox tix, tix kaux lai tix kaux
         ka daux pa lhat graung tix heue. Kix ah nin ka Baruk, "Ex tak sang krai simiang mhong
         gumlox in tete heue."
         17 Kix chawk grawng an ka Baruk ah nin, "Krai ka ex, mawh tiiem maix ka gumlox in khawmuik,
         ka daux pa jhi nawh yuh ka mawx lie?"
         18 Mawh kheu nan, Baruk deeh pawk ah nin ka kix, "Nawh hoik krai pao gumlox inkix khawmuik
         ka jheeh tix ka aux mai aux hoik tiem an khankix ka rawm nam meug ka daux phuk lai
         heue."
         19 Khaix an cao kaing khankix ah nin ka Baruk, "Hu mai mox tix tau mai Yeramix mai paw
         kieh pui tix kaux kawx tawng ka dee ot maix heue."
         20 Kix hu ka dee ot simiang ka nyiex haw, viang mawh nan, kix deuh bua lai an ka daux
         lawg ot Elishama cao tiiem lai mai krai gumlox pa hoik mhong tix khawmuik ka simiang
         heue.
         21 Mawh kheu nan, simiang ploi Yehudix sonsang teei ka bua lai an mai nawh teei an khaing
         daux lawg Elishama cao tiiem lai heue. Yehudix phat simiang mai cao kaing pa cung
         hawt praok simiang khankix mhong heue.
         22 Yam an, simiang ngawm tix laux lee tix bawg yam kwat ka daux khix dim, tau mai glah
         ngu pa lah gaox ngu ka plak sivoe nawh heue.
         23 Yam hoik phat Yehudix lai an been loe mu, simiang pat ka bua lai an ka gawn cao tiiem
         lai mai tik ka daux ngu pa koe piang glah ngu, tom hoik proe phuk bua lai an khawmuik
         ka daux ngu heue.
         24 Viang yuh nan kawx, simiang mai khawm kawncau nawh khankix pa hoik mhong ka gumlox
         in khankix, kix ang koe krax lhat graung ka mai ang riah ka kraung ceep tix, tix kaux
         kawx heue.
         25 Viang mawh nan, Elanatan, Delayax mai Gemarix khankix hoik khyox khaw ka simiang
         sonsang ang nawh gleeing ka bua lai an, viang mawh nan, nawh ang nghiet ka lox kix
         heue.
         26 Simiang tawx lox tix ka Yeramelax kawn simex simiang mai Sareyax kawn simex Azarelax
         mai Shelamiyax kawn simex Abadelax khankix sonsang hu giex ka Baruk cao tiiem lai
         mai ka cao jhai Yeramix, viang mawh nan, Siyiex hoik mox ka kiex heue.
         27 Khaix hoik gleeing simiang ka bua lai an, pa koe gumlox hoik tiiem Baruk ti deuh
         grawng krax pa jhi Yeramix, gumlox Siyiex hoik hoek ka Yeramix ah nin,
         28 "Baox teei bua lai tang mu mai tiiem ka daux an, awm gumlox pa hoik koe ka daux bua
         lai phao ka khawmuik, pa hoik gleeing Yehoyakim simiang Yudax heue.
         29 Maix tak ah nin ka Yehoyakim simiang pui Yudax, Siyiex ah nin, maix hoik gleeing
         ka bua lai an grawng sang kriem hoek simiang Babulon ti yuh laux ka haktiex in mai
         kieh kawn pui khawm totiag khankix grai hu khaing tin kheu jao grawng pa yuh ka mawx
         lie?
         30 Mawh kheu nan, Siyiex ah nin son grawng pa dex dawd mai Yehoyakim simiang Yudax,
         Doeh ru nawh tak ang koe pui ngawm piang dang ngeung Davit mai tokaux yum nawh, tak
         sang grok tix ka daux koek mai ka daux rawm ciex ponsawm heue.
         31 Aux tak sang ciyang ka nawh, khawm daux nyiex nawh mai kawncau nawh khankix, ka grawng
         pa lud kix mai Aux tak sang tawx krax kha rhawm pa hoik krai pao Aux hoek piang kix
         mai ka piang pui pa ot ka daux veng Yerusaliem mai ka piang pui Yudax khankix, viang
         mawh nan, kix ang nghiet heue."
         32 Khaix an Yeramix teei bua lai tang mu mai hoik tawx an ka Baruk cao tiiem lai, pa
         mawh kawn simex Nerix, pa hoik tiiem grawh grawng pa jhi Yeramix ka daux an awm gumlox
         daux bua lai pa hoik gleeing Yehoyakim, simiang Yudax ka daux ngu khawmuik heue. Lheu
         khaing an, nawh hoik baox naok gumlox pa awm an tom nie heue.
         
            

         
      
   
      
         37
1 Khaix simiang Zedekix kawn simex Yosiyax hoik kwang haktiex tang Khoniyax pa mawh
         kawn simex Yehoyakim, ka pui pa hoik yaog Nebukhaneza simiang Babulon nawh mawh simiang
         ka daux haktiex meung Yudax heue.
         2 Viang mawh nan, nawh mai kawncau nawh khawm pui haktiex khankix ang nghiet ka gumlox
         Siyiex pa hoik krai Nawh Cao ka cao jhai Yeramix heue.
         3 Simiang Zedekix ploi Yehukalax pa mawh kawn simex Shelamix mai cao giex kaing li
         pa mawh kawn simex Maseyax mai hu ka cao jhai Yeramix, ah nin, "Yam in rawg bwan son
         ex ka Siyiex pa mawh Siyiex ex liak."
         4 Yam in Yeramix hoik hoek mai hu sinax pui hankix, mawh kheu ang kix nyang bax sau
         nawh ka daux thawng heue.
         5 Yam an cub kru naing Pharaw khankix hoik lih hoek khaing haktiex Ejiptux, pui Khaladie
         khankix pa hoik lai lawm ka veng Yerusaliem mhong ka grawng satang an, kix lih hu
         khaing veng Yerusaliem heue.
         6 Yam an, gumlox Siyiex hoek ka cao jhai Yeramix ah nin,
         7 "Siyiex pa mawh Siyiex ceu pui Isarelax ah nin, maix tak ah nin ka simiang Yudax,
         pa hoik ploi maix hoek sonsang chawk ka Aux, jhak heue, cub kru naing Pharaw khankix
         pa sang hoek teem ka maix, tak deeh ing ka meung Ejiptux ka daux haktiex cao kix heue.
         8 Pui Khaladie khankix tak deeh hoek puing mai rhim ka veng in mai gleeing ka ngu heue.
         9 Siyiex ah nin, paw pie lhen ka tokaux ti ah nin, Pui Khaladie khankix tak sang lih
         hu khaing ex tete, mawh kheu kix tak ang cu tix lih hu heue.
         10 Viang pex hoik pex ka cub kru naing pui Khaladie pa puing ka pex khawmuik kawx mai
         deuk ngie pui mat ka daux sinax kix kawx, kix ku kaux tak kaoh khaing daux nyiex gox
         tix mai gleeing veng ka ngu heue."
         11 Yam hoik prah cub kru naing pui naing Khaladie khankix ka lai lawm tix veng Yerusaliem,
         kheu jao lhat tix ka cub kru naing Pharaw khankix,
         12 Yeramix lih hu khaing daux veng Yerusaliem, sonsang laig ka daux haktiex Benyamin,
         sonsang pon tix sinngao ka daux sinax puxaik tix khankix heue.
         13 Yam hoek nawh ka diang siviex veng Benyamin cao kaing naing pa kaux Iriyax kawn simex
         Shelamix, pa mawh kawn simex Hananix mai nawh giex ka cao jhai Yeramix ah nin, "Maix
         mawh pa tiang tix hu ka plak pui Khaladie khankix heue."
         14 Khaix an Yeramix ah nin, "An ang mawh, aux ang tiang tix hu ka plak pui Khaladie
         khankix heue." Viang mawh nan, nawh ang nghiet ka lox Yeramix heue. Mawh kheu nan
         Iriyax giex ka Yeramix mai viex nawh hoek ka cub cao kaing khankix heue.
         15 Cub cao kaing khankix song rhawm ka Yeramix mai kix sivied nawh mai laung nawh ka
         daux thawng, pa koe ka nyiex Yawnasan cao tiiem lai heue. Grawh grawng nawh, kix hoik
         grux yuh nyiex an mawh thawng heue.
         16 Yam laig Yeramix ka daux thawng tiex pa koe greem nyiex, Yeramix yaox ti ot tan tom
         rheung singaix,
         17 khaix an simiang Zedekix ploi pui hu teei nawh lih heue. Simiang briex mox tix chawk
         nawh ka daux nyiex haw tix ah nin, "Mawh koe gumlox tix ceuceu khaing Siyiex lie?"
         Yeramix ah nin, koe heue, khaix an Yeramix ah nin, tak sang ap maix ka daux tawm taix
         simiang Babulon heue."
         18 Mawh kheu nan, Yeramix ah nin ka simiang Zedekix, "Mawh lud aux ceu patix ka maix
         mai lud aux ka kawncau maix khawm ka ceu pui in khankix ka ceu patix maix lai laung
         aux daux thawng lie?
         19 Cao jhai pex khankix, pa hoik gruh krai lox jhai ka maix pa ah nin simiang Babulon
         ang lai hoek tix puing ka pex mai ka haktiex in, ot dee mawx yam in lie?
         20 Mawh kheu nan, cao simiang pa mawh simiang aux eue, yuh bwanson nghiet lox aux liak.
         Yuh bwanson rieb ka lox khyox khaw aux ka plak sivoe maix mai paw lai kieh aux deeh
         ing ka nyiex Yawnasan cao tiiem lai, phan yuh nan aux tak yum tan heue."
         21 Khaix an simiang Zedekix tawx lox tix, sonsang priex kix Yeramix ka daux biang nyiex
         thawng mai kix yaox tix tawx blah khaing cao pa yuh blah khankix tix ngaix tix lon
         ka nawh ku ngaix tom sidah ang blah pa koe ka daux veng khankix nyang uik heue. Mawh
         kheu nan, Yeramix yaox ti ot ka daux biang nyiex thawng heue.

1 Khaix an Shephatix kawn simex Mattan, Gedalix kawn simiex Pashurax, Yehukalax kawn
         simex Shelamix mai Pashurax kawn simex Malakhix khankix hoik mhong ka gumlox pa krai
         Yeramix ka pui khankix ah nin,
         2 "Siyiex ah nin, pui pa kawn deuk ka daux veng in tak yaox tix yum ka lawm vaig mai
         ka sibhawm praix mai ka jhawm saux preng, viang mawh nan, pui pa lih hu ot ka plak
         pui Khaladie khankix, tak yaox tix im ju, mai ju nawh tak mawh pa awm kraung pa pon
         rhim ti teei heue.
         3 Siyiex ah nin, veng in tak sang ap ti ka daux tawm taix cub kru naing simiang veng
         Babulon, pa tak sang rhim ti teei ka an heue."
         4 Mawh kheu nan, cao kaing khankix ah nin ka simiang, "Yuh bwanson kieh pui in yum
         heue, kheu jao lox krai nawh, hoik kieh khawn taix pui naing pa kawn deuk daux veng
         in mai khawm pui hun khankix khawmuik dieh riang kheu lox sikah tix heue. Mawh kheu
         pui in ang tie sawg pa koe bwanson ka son pui in khankix mai sawg ngie krax pa kha
         rhawm khaing heue."
         5 Khaix an simiang Zedekix ah nin, "Jhak heue, nawh hoik koe ka daux tawm taix pex
         heue. Mawh kheu simiang ang pon tiebtie ka alo pex heue."
         6 Mawh kheu nan, kix teei Yeramix mai sau nawh ka daux thawng tiex Malakhix kawn simex
         simiang pa koe ka daux veng nyiex thawng mai kix ploi Yeramix lih daux an ka maox
         heue. Kadaux an ang koe rawm, mawh ngie glaox, mawh kheu nan, Yeramix hoik cub tix
         ka daux glaox heue.
         7 Yam an Ebadameliet ceu pui Ethiopia, pa mawh pui sieh tix kaux, pa ot ka daux nyiex
         haw simiang, mhong ka hoik sau kix Yeramix ka daux thawng tiex heue. Yam ngawm simiang
         ka diang siviex Benyamin,
         8 Ebadameliet lih hu ka nyiex simiang mai sikah ka simiang ah nin,
         9 "Cao simiang aux eue, pa yuh pui in khankix pa caox caig ka cao jhai Yeramix hoik
         mawh pa lud, kix hoik tik nawh ka daux thawng tiex mai nawh tak yum tan ka pa cai
         rhawm tix, mawh kheu blah ang lai koe ka daux veng pie ceeix kawx heue."
         10 Khaix an simiang hoik tawx lox ka Ebadameliet pui Ethiopia ah nin, "Kok pui tixngoe
         kaux hu tau mai maix khaing tin mai bluh ka cao jhai Yeramix lih khaing thawng tiex
         sivoe ang nawh nyang yum heue."
         11 Mawh kheu nan, Ebadameliet kok pui khankix hu tau mai nawh mai laig ka daux nyiex
         simiang greem nyiex krao mau mai hoik teei siyuh caox mai kraung prim khankix mai
         ploi an khankix pa lih ka maox ka dee ot Yeramix ka daux thawng tiex heue.
         12 Khaix an Ebadameliet pui Ethiopia ah nin ka Yeramix, "Yuh bwanson sau siyuh caox
         mai kraung prim khankix ka greem klaik maix sonsang mhawn maox ka heue." Yeramix yuh
         awm an heue.
         13 Mawh kheu nan, kix bluh Yeramix haoh ka maox mai yaog nawh lih khaing daux thawng
         tiex heue. Yeramix kawn yaox ti ot ka daux biang nyiex thawng heue.
         14 Khaix an simiang Zedekix ploi pui hu kok ka Yeramix mai kieh viex ka cao jhai Yeramix
         hoek ka tix ka diang laig glawk loe nyiex bwan Siyiex heue. Simiang ah nin ka Yeramix,
         "Aux sang chawk ka maix tix ceu, paw mox tix ceu kawx ka aux."
         15 Khaix an Yeramix ah nin ka Zedekix, "Phan aux krai grawng an ka maix, mawh ang maix
         kriem pah aux yum lie? phan aux tawx krax keud ka maix kawx maix ka ang tau tix nghiet
         ka aux heue."
         16 Mawh kheu nan, simiang Zedekix briex tiextu tix ah ka Yeramix, "Awm im ju Siyiex,
         cao pa phan ka ju kawn pui kieh im, aux kawx tak ang lai ap maix ka daux tawm taix
         pui pa sawg tix pah ju maix heue."
         17 Khaix an Yeramix ah nin ka Zedekix, "Siyiex Cao kru naing raoma, pa mawh Siyiex ceu
         pui Isarelax ah nin, phan maix ap tix ka cao kaing simiang Babulon khankix maix tak
         im ju mai ang lai gleeing veng in ka ngu maix mai khawm kawn nyiex ma maix khankix
         tak sang im ju heue.
         18 Viang mawh nan, phan maix ang ap tix ka cao kaing simiang Babulon khankix, veng in
         tak sang ap tix ka daux tawm taix pui Khaladie khankix, kix tak gleeing veng in ka
         ngu mai maix tak ang lai pon tix glawd khaing daux tawm taix kix heue."
         19 Simiang Zedekix ah nin ka Yeramix, "Aux lhat grawng ka pui Yudax khankix, pa hoik
         tieh tix ka plak pui Khaladie khankix, phan ang yuh nan, kix tak ap aux ka daux tawm
         taix kix mai kix tak nunai ka aux heue."
         20 Khaix an Yeramix ah nin, "Kix tak ang ap maix heue. Yuh bwanson nghiet ka lox Siyiex
         pa hoik krai aux ka maix heue. Mawh kheu an tak mawh ceu pa mhawm ka son maix mai
         ju maix tak im heue.
         21 Viang mawh nan, phan maix thiang tix ang ap tix, in mawh gumlox pa hoik jhi Siyiex
         ka aux,
         22 jhak heue, bun khankix pa kawn deuk ka nyiex simiang Yudax, tak sang ap tix ka cao
         kaing simiang Babulon khankix mai bun khankix tak ah nin, paox grawm pa kied dex mai
         maix khankix hoik jeeh nyaw ka maix mai pa hoik pex ka maix, caong maix khankix kawx
         hoik cub tix daux glaox mai kix hoik yoi lih khaing maix heue.
         23 Mawh kheu nan, kix tak ap moeng kawn maix khankix ka pui Khaladie heue. Maix tak
         ang luad luan khaing daux tawm taix kix, tak sang rhim maix hu daux tawm taix simiang
         Babulon heue. Tak kieh veng in mawh pa hoik gleeing tix ka ngu heue."
         24 Khaix an Zedekix ax nin ka Yeramix, "Paw kieh pui tix kaux kawx tawng ka lox in khankix
         mai maix tak ang lai yaox tix yum heue.
         25 Viang mawh nan, phan cao kaing khankix mhong ka pa hoik krai aux ka maix khankix
         mai phan kix hoek ah nin ka maix, krai ex mhong lox pa hoik ah maix simiang mai lox
         pa ah simiang ka maix, paw lai mox lox in tix ceu kawx ka yix mai yix tak ang lai
         pah maix yum heue.
         26 Khaix an maix tak ah nin ka kix, aux hoik khyox khaw ka simiang sonsang ang nawh
         lai kieh aux ing ka nyiex Yawnasan, sonsang yum tix tan heue."
         27 Khaix an cao kaing khankix hoek ka Yeramix mai chawk ka nawh heue. Nawh deeh krai
         grawng an khankix, awm lox pa hoik tawm simiang heue. Mawh kheu nan, kix ang lai chawk
         mai yawg tix heue. Mawh kheu ang pui lai tawng ka grawng pa sikah kiex mai paox tix
         heue.
         28 Yam an Yeramix kawn yaox ti ot ka daux biang nyiex thawng, tom hoek bawg yam ang
         nyang rhim veng Yerusaliem, nawh ot tau tom yam hoik rhim ka veng Yerusaliem heue.

1 Ka daux num kwang simiang Zedekix ka haktiex dim num, daux khix kao, Nebukhaneza
         simiang Babulon mai cub kru naing nawh khankix, hoek puing ka veng Yerusaliem mai
         lai lawm ka veng an heue.
         2 Ka daux num kwang Zedekix ka haktiex daux kao tix num, khix pon dim ngaix veng hoik
         laux heue.
         3 Khaix an cao kaing simiang Babulon khankix hoek bleeh mai laig ngawm ka daux siviex
         veng pa koe sigreung mai cao kaing khankix mawh Neragala Shareza, cao kaing naing
         vaig mai Samagara Nebaw mai Sarasekhim, cao kwang bun daux nyiex haw mai Rabasarix,
         cao kaing ting mai Neragala Shareza, cao kwang plak pingnya mai Rabamaga, cao kaing
         naing ting khankix, tau mai cao kaing simiang Babulon khankix heue.
         4 Mawh kheu nan, yam hoik yaox Zedekix simiang Yudax mai pui naing nawh ka pui khankix,
         kix hoik to mai lih hu khaing veng plak ponsawm, ka krax sipeem simiang ka diang siviex
         pa koe sinax guh veng ra mu heue. Lih hu ka plak lung Yawdan heue.
         5 Viang mawh nan, pui naing Khaladie khankix hawt khaix kix mai krup Zedekix, ka daux
         lung Yerikho heue. Yam hoik giex kix ka nawh, kix viex nawh hoek ka Nebukhaneza, simiang
         Babulon ka veng Ribalax daux haktiex Hamat mai simiang Babulon prawng ca ka Zedekix
         heue.
         6 Khaix an simiang Babulon hoik pah ka kawn simex Zedekix khankix ka plak sivoe ngai
         nawh, ka daux veng Ribalax, simiang Babulon baox deeh pah ka pui ting lhaong Yudax
         khankix heue.
         7 Khaix an nawh koh sok ngai Zedekix mai baox phyawk nawh ka maox tawng lheung, sonsang
         viex nawh hu ka veng Babulon heue.
         8 Pui Khaladie khankix hoik gleeing ka nyiex haw simiang mai nyiex pui meung ka ngu
         mai yieh ti tik guh veng, veng Yerusaliem heue.
         9 Khaix an Nebuzaradan cao kaing naing piang pui naing pa pau simiang khankix hoik
         rhim tix viex pui pa kawn deuk ka daux veng khankix, khawm pui pa hoik blak tix hoek
         ka plak nawh mai pui pa goh khankix, hu mawh pa giex laung tix ka daux veng Babulon
         heue.
         10 Yam an Nebuzaradan cao kaing naing piang pui naing pa pau simiang khankix, hoik prah
         pui hot sibhawm khankix, pa ang lai koe kraung koe sinngao tix ceu kawx ka daux meung
         Yudax mai nawh hoik tawx kix cie sipeem plix siiet khankix mai gwang kaung khankix
         yam an heue.
         11 Yam an Nebukhaneza simiang Babulon tawx lox tix son grawng pa dex dawd mai Yeramix
         ka Nebuzaradan cao kaing naing piang pui naing pa pau simiang ah nin,
         12 "Teei Yeramix mai kia ngien ka nawh mai paw yuh krax kha rhawm ka nawh, yuh awm pa
         ah nawh ka maix heue."
         13 Mawh kheu nan, Nebuzaradan cao kaing naing piang pui naing pa pau simiang khankix,
         ploi Nebushaban, Rabasarix, Neragalashareza, Rabamaga mai cub cao kaing ting simiang
         Babulon khankix,
         14 khaix an, kix ploi pui hu kok Yeramix khaing daux biang nyiex thawng mai ap nawh
         ka Gedalix kawn simex Ahikam, pa mawh kawn simex Shapham, sonsang deeh tawx nawh ing
         ka nyiex heue. Mawh kheu nan, Yeramix yaox ti ot tau mai pui haktiex khankix heue.
         15 Yam an gumlox Siyiex hoek ka Yeramix, yam kawn laung nawh ka biang nyiex thawng ah
         nin,
         16 "Hu krai ka Ebedameliet pui Ethiopia, ah nin, Siyiex Cao kru naing raoma, pa mawh
         Siyiex ceu pui Isarelax ah nin, jhak heue, Aux tak sang viex gumlox ceu pa caox grum
         naog piang veng in mai ang mawh lox koe bwanson mai pa mhawm mai an tak sang mawh
         pa grum naog ka plak sivoe ngai maix ka daux singaix an heue.
         17 Viang mawh nan, Siyiex ah nin, Aux tak sang deeh taoh maix khaing ka daux singaix
         an, maix tak ang hoek ka daux tawm taix pui khankix pa lhat graung maix ka heue.
         18 Mawh kheu Aux tak sang taoh ka maix tete mai maix tak ang yum ka lawm vaig heue.
         Viang mawh nan, ju maix tak sang mawh pa awm kraung pa pon rhim ti teei, mawh kheu
         een maix rhawm tix ka Aux, Siyiex ah nin heue."

1 Gumlox khaing Siyiex pa hoek ka Yeramix, khaix hoik ploi Nebuzaradan cao kaing naing
         piang pui naing pa pau simiang ka Yeramix lih hu khaing veng Ramax, yam viex Yeramix
         mai phyawk nawh ka maox ceng tau mai pui daux pa giex laung khaing veng Yerusaliem
         mai pui haktiex Yudax khankix rhim hu mawh pui pa giex laung ka veng Babulon,
         2 cao kaing naing cub pa pau simiang kok mai ah nin ka nawh, "Siyiex pa mawh Siyiex
         maix hoik gruh krai pa kha rhawm pa hoek piang veng in heue.
         3 Siyiex hoik kieh ceu in hoek mai yuh awm pa hoik ah Nawh Cao heue. Mawh kheu hoik
         lud pex ka Siyiex mai cu nghiet ka lox Nawh Cao, mawh kheu nan, ceu in hoik hoek piang
         pex heue.
         4 Yam in Aux sang ploi maix luad luan khaing maox ceng pa phyawk tix ka taix maix heue.
         Phan maix koe rhawm tix sang hu mai aux ka Babulon hoek heue, Aux sang kia ngien maix
         mhawm mhawm, viang mawh nan, phan maix ang koe rhawm tix sang hu tau mai aux ka veng
         Babulon, ot tin heue. Jhak heue, haktiex khawmuik koe ka plak sivoe maix, dee mawx
         mawh pa mhawm pa khaw tix hu son maix hu tan heue."
         5 Glang ang Yeramix nyang lih hu, Nebuzaradan ah nin, "Deeh ing ka Gedalix kawn simex
         Ahukam pa mawh kawn simex Shaphan, pa hoik yaog simiang Babulon mawh pa kwang veng
         piang meung Yudax mai ot tau mai pui haktiex, phan ang mawh nan, hu ka dee sang simie
         maix tix hu heue. Mawh kheu nan, cao kaing naing cao pau simiang tawx ngawh priex
         preem ih nawh mai tawx totaix ka nawh mai kieh nawh lih hu heue."
         6 Khaix an Yeramix hu ka Gedalix kawn simex Ahikam ka veng Mizapa mai ot tau mai nawh
         sinax kix pa kawn deuk ka daux haktiex an heue.
         7 Yam mhong cao kaing naing mai cub kru naing khankix, pa ot ka daux tiagtu, ka hoik
         yaog simiang veng Babulon Gedalix kawn simex Ahikam mawh cao kwang haktiex mai hoik
         ap kix tix tawx simex, bun mai kawn nyawm khankix mai pui hot sibhawm daux haktiex
         an pa ang lai viex hu mawh pa giex laung ka veng Babulon ka nawh.
         8 Khaix an Ishamelax kawn simex Netanix, Yohanan mai Yawnasan kawn simex Kare, Shariyax
         kawn simex Thumiet kawn simex Ephie khankix pa mawh ceu pui Netophatix mai Yezanix
         kawn simex Makhatix, kix mai khawm pui kix hoek ka Gedalix ka veng Mizapa heue.
         9 Gedalix kawn simex Ahikham, pa mawh kawn simex Shaphan, ah nin ka plak sivoe kix
         mai khawm pui kix, "Paw lhat graung ka sonsang yuh tix kaing jhaw ceu pui Khaladie
         khankix, ot ka daux haktiex in mai yuh kaing son simiang Babulon mai an tak mawh pa
         mhawm ka son pex heue.
         10 Phan mawh aux, aux sang ot ka veng Mizapa mai yuh kaing pui Khaladie pa hoek ka yix
         heue. Viang mawh nan, pex tak yaox tix khrawm rawm plix siiet mai plix khaox daux
         rung praix mai rawm bee khankix mai sau khankix ka daux aw pex mai ot ka daux veng
         pa hoik teei kix heue."
         11 Yam an pui Yudax pa ot ka daux haktiex Mawbax mai pa ot sinax pui Among, pa ot ka
         daux haktiex Edom mai can pa ot ka haktiex tang dah khankix mhong ka hoik prah simiang
         Babulon pui Yudax khankix deuk mai ka hoik yaog nawh Gedalix kawn simex Ahikam, pa
         mawh kawn simex Shaphan kwang ka ping kix,
         12 khaix an pui Yudax khawmuik deeh hoek khaing haktiex pa hoik grheu kix lih khaing
         khankix mai kix hoek ka haktiex Yudax ka Gedalix daux veng Mizapa mai khrawm ti teei
         rawm plix siiet mai khawm plix khaox plix ox daux rung praix khankix tom nie heue.
         13 Lheu khaing an Yohanan kawn simex Kare mai cub cao kaing naing khankix, pa ot ka
         daux tiag hoek bleeh ka Gedalix daux veng Mizapa,
         14 ah nin ka nawh, "Mawh kriem tawng maix ka ploi Balit simiang Amon, Ishamelax kawn
         simex Netanix sonsang pah nawh maix lie?" Viang mawh nan, Gedalix kawn simex Ahikam
         ang yum rhawm ka kix heue.
         15 Khaix an Yohanan kawn simex Kare briex krai ka Gedalix daux veng Mizapa ah nin, "Yuh
         bwanson kieh aux hu pah ka Ishamelax kawn simex Netanix mai ang kieh pui tix kaux
         kawx tawng ka grawng an heue. Nawh sang pah maix yum, sonsang kieh nawh pui Yudax
         pa ot mai maix khankix prung prang rairuat mai sang kieh pui pa kawn deuk daux haktiex
         Yudax khankix laux leeing kheu jao pa yuh ka mawx lie?"
         16 Viang mawh nan, Gedalix kawn simex Ahikam ah nin ka Yohanan kawn simex Kare, "Maix
         ang pon ti yuh ceu in, grawh grawng nawh maix hoik lud krai lox grawng pa dex dawd
         mai Ishamelax heue."

1 Yam an ka daux khix aliah, Ishamelax kawn simex Netanix kawn simex Elishama, khaing
         daux paox nyiex ma simiang mai khaing daux cao kaing greem simiang khankix, hoik hoek
         ka Gedalix kawn simex Ahikam daux veng Mizapa, tau mai pui kao kaux heue. Kix ih priex
         preem tau ka daux veng Mizapa heue.
         2 Khaix an Ishamelax kawn simex Netanix mai pui kao kaux pa ot tau mai nawh khankix
         yaog ti kaoh mai mug Gedalix kawn simex Ahikam, pa mawh kawn simex Shaphan ka vaig
         mai pah ka nawh pa mawh pui hoik yaog simiang Babulon mawh cao kwang ka haktiex heue.
         3 Ishamelax baox pah pui Yudax pa ot tau mai Gedalix ka daux veng Mizapa khawmuik mai
         pui naing Khaladie pa yaox nawh baoh tan khawmuik heue.
         4 Khaix hoik pah ka Gedalix yum, ka daux ra singaix kawx ang koe pui tawng ka grawng
         an tix kaux kawx.
         5 Pui khankix hoik hoek khaing veng Shekhim, khaing veng Shilaw mai khaing veng Samarix,
         tixdaix kaux tau mai pa hoik khlao hauk bheup tix khawm kraung caox tix khankix mai
         pa pat tokaux tix, tau mai krax tan nyawng bhawng daux taix tix sonsang viex an khankix
         hoek ka daux nyiex bwan Siyiex heue.
         6 Ishamelax kawn simex Netanix lih hu khaing Mizapa sonsang rieb kix, tau mai pa yiiem
         tix mai sipub ka kix mai ah nin ka kix, "Hoek ka Gedalix kawn simex Ahikam heue."
         7 Mawh kheu nan, yam hoik laig kix ka daux veng, Ishamelax kawn simex Netanix, pah
         kix mai taing kix ka daux tiex, nawh khawm pui pa ot tau mai nawh khankix heue.
         8 Viang mawh nan, ka daux sinax kix, koe pui kao kaux pa ah nin ka Ishamelax, "Paw
         pah yix liak, grawh grawng nawh, yix koe sinngao pa mawh nghox ca, rawm bee mai rawm
         hia khankix ka daux kaung heue." Mawh kheu nan, nawh deeh yoi tix mai ang lai pah
         kix tau mai puxaik kix heue.
         9 Daux tiex dee hoik tik Ishamelax tokaux yum, pa hoik pah nawh Gedalix mai pui nawh
         khankix, mawh daux tiex pa hoik kaong simiang Asa ti deuh kheu jao lhat tix ka Basha
         simiang Isarelax heue. Ishamelax kawn simex Netanix, hoik sau pui pa pah nawh khankix
         naog ka daux an heue.
         10 Khaix an Ishamelax hoik viex pui pa kawn deuk khankix pa ot ka daux veng Mizapa,
         hu mawh pui pa giex laung khawm kawn bun simiang mai pui pa kawn ot ka daux veng Mizapa
         khankix, ka pui pa hoik ap Nebuzaradan cao kaing naing piang pui naing pa pon simiang
         khankix ka Gedalix kawn simex Ahikam heue. Ishamelax kawn simex Netanix, hoik viex
         kix hu mawh pui pa giex laung mai viex kix hoek bleeh ka ceu pui Amon khankix heue.
         11 Viang mawh nan, yam hoik mhong Yawhanan kawn simex Kare mai cao kaing naing pa ot
         tau mai nawh khankix ka grawng krax caox caig yuh Ishamelax kawn simex Netanix khawmuik.
         12 Kix kok pui khawmuik mai hu sonsang puing ka Ishamelax, kawn simex Netanix mai kix
         yaox nawh hawt rawm dung ting pa koe ka daux veng Gebion heue.
         13 Mawh kheu nan, yam yaox pui hun pa ot tau mai Ishamelax khankix ka Yawhanan kawn
         simex Kare mai cao kaing naing pa ot tau mai nawh khankix, kix kied gaux rhawm ka
         heue.
         14 Khaix an pui pa hoik viex Ishamelax hu mawh pui pa giex laung khaing veng Mizapa
         khawmuik deeh veeh ti ing mai hu ka Yawhanan kawn simex Kare heue.
         15 Viang mawh nan, Ishamelax kawn simex Netanix pon glawd khaing Yawhanan tau mai pui
         nawh khankix daix kaux mai kix hoik hu ka ceu pui Amon heue.
         16 Khaix an Yawhanan kawn simex Kare mai cao kaing naing pa ot tau mai pui nawh khankix
         hoik viex can pui pa kawn deuk khawmuik khaing veng Mizapa, ka pui pa hoik taoh nawh
         khaing Ishamelax kawn simex Netanix khaix hoik pah nawh ka Gedalix kawn simex Ahikam
         mai pui naing pa kied ting riang rao khankix, kawn simex Ahikam mai pui naing pa kied
         ting riang rao khankix mai kawn nyawm mai pui sieh khankix, ka pa hoik viex nawh khaing
         veng Gebion heue.
         17 Kix lih hu mai ot ka yaong Khimaham pa koe dex veng Bieliehiem, kix koe rhawm ti
         sang hu ka meung Ejiptux,
         18 grawh grawng nawh, kheu jao lhat kix ka pui Khaladie khankix, jao hoik pah Ishamelax
         kawn simex Netanix ka Gedalix kawn simex Ahikam, pa hoik yaog simiang Babulon nawh
         mawh cao kwang ka daux haktiex an heue.

1 Khaix an cao kaing naing khankix, pa mawh Yawhanan kawn simex Kare mai Yezanix kawn
         simex Hosha mai pui khankix jah ka pui iak tom hoek ka pui ting khawmuik hoek bleeh,
         2 mai ah nin ka cao jhai Yeramix, "Yuh bwanson rieb ka lox khyox khaw yix ka maix mai
         rawg bwan son yix ka Siyiex, pa mawh Siyiex maix, son pui pa kawn deuk khawmuik, kheu
         mawh yix pa deuk ceeix ngie khaing daux pui pa hun, awm pa yaox maix,
         3 sonsang jhi Siyiex krax pa sang caw yix tix lawng mai ceu pa sang khaw sang caw yix
         ti yuh khankix heue."
         4 Khaix an cao jhai Yeramix ah nin ka kix, "Aux hoik mhong heue. Aux tak sang rawg
         bwan ka Siyiex, pa mawh Siyiex pex tete awm pa krai pex, can pa deeh pawk Siyiex ka
         pex khankix, aux tak sang deeh krai pao an ka pex heue. Aux tak ang lai mox tix ceu
         kawx khaing pex heue."
         5 Khaix an kix ah nin ka Yeramix, "Kieh Siyiex mawh pa mawh meh mai mhai rug pa kaux
         sijax daux sinax yix, phan yix ang hawt ti yuh an kuceu awm pa hoik tawm Siyiex pa
         mawh Siyiex maix hoek ka yix khaing maix,
         6 viang an mawh pa mhawm ang ah, pa caox ang ah, yix tak sang cu nghiet ka lox krai
         Siyiex pa mawh Siyiex ex, ka pui pa ploi yix hu ka maix, sonsang mawh an pa mhawm
         piang yix, yam cu nghiet yix ka lox krai Siyiex pa mawh Siyiex ex heue."
         7 Khaix hoik rheung kao ngaix, gumlox Siyiex hoek ka Yeramix heue.
         8 Khaix an nawh kok ka Yawhanan kawn simex Kare mai cub cao kaing naing pa ot tau mai
         nawh khankix, jah ka pui iak tom hoek ka pui ting,
         9 mai ah nin ka kix, "Siyiex pa mawh Siyiex ceu pui Isarelax pa hoik kieh pex aux hu
         khyox khaw tang pex ka plak sivoe Nawh Cao ah nin,
         10 "Phan pex kawn ca ot ka daux haktiex in, Aux tak sang pang sang sum pex mai ang yieh
         pex laux mai Aux tak sang sum pex mai ang lai reeig ka pex heue. Mawh kheu Aux deeh
         doh keud ka grawng pa laux leeing, pa viex Aux hoek piang pex heue.
         11 Paw doh koe krax lhat graung ka simiang Babulon, pa mawh pui pa lhat pex ka, Siyiex
         ah nin, paw doh lhat graung ka nawh, mawh kheu Aux ot tau mai pex, sonsang taoh ka
         pex mai sonsang deeh teei pex lih khaing daux tawm taix nawh heue.
         12 Aux tak jhi krax caux rhawm tix ka pex mai nawh tak sang caux rhawm piang pex mai
         tak kieh pex deeh ing ka haktiex cao tix heue.
         13 Viang mawh nan, phan pex ah nin, yix ang lai ot ka daux haktiex in mai ang cu nghiet
         ka gumlox Siyiex, pa mawh Siyiex pex
         14 ah nin, ang mawh, yix sang hu ka meung Ejiptux ka dee ang yix lai pub ka naing mai
         dee ang yix lai mhong ka lox teettawng mai ka dee ang yix cai rhawm ka blah mai yix
         tak sang hu pang tix ot tan heue.
         15 "Pui Yudax pa kawn deuk khankix eue, nghiet ka gumlox Siyiex yam in liak! Siyiex
         Cao kru naing raoma, pa mawh Siyiex ceu pui Isarelax ah nin, phan pex veeh ngai tix
         sonsang laig ka daux meung Ejiptux mai rug ot tan tete,
         16 Khaix an vaig lawm pa lhat graung pex ka, tak sang krup pex ka daux meung Ejiptux
         mai sibhawm praix ceu pa hoik lhat graung pex ka, tak sang hawt khaix pex ka daux
         meung Ejiptux mai pex tak yaox tix yum tan heue.
         17 Mawh kheu nan, pui ku kaux pa veeh ngai tix hu ka meung Ejiptux mai sonsang ot tan,
         kix tak yum ka vaig mai ka sibhawm praix mai ka jhawm saux preng heue. Pui tix kaux
         kawx tak ang lai deuk mai ang lai glawd khaing pa laux leeing, pa sang viex Aux hoek
         piang kix heue.
         18 Grawh grawng nawh, Siyiex Cao kru naing raoma pa mawh Siyiex ceu pui Isarelax ah
         nin, Awm hoik klup Aux krax song rhawm mai krax meet rhawm tix lih piang pui ot ka
         veng Yerusaliem khankix, awm an, Aux tak sang klup krax meet rhawm tix lih piang kix
         yam laig ot kix daux meung Ejiptux heue. Pex tak sang yaox ti kham pa jhax lawg, pa
         daox deng, pa nunai mai lox sibriem mai pex tak ang lai pon ti yaox ka dee in khaix
         in tix bawg kawx heue.
         19 Pui Yudax pa kawn deuk khankix eue, Siyiex hoik krai grawng pa dex dawd mai pex,
         paw hu ka meung Ejiptux kieh pex kriem tawng ka tawx Aux satix ka pex daux in singaix
         heue.
         20 Grawh grawng nawh, pex hoik mawh pui pie lhen ka daux rhawm yam ploi pex aux hu ka
         Siyiex, pa mawh Siyiex pex ka daux pa ah nin, rawg bwan son yix ka Siyiex, pa mawh
         Siyiex ex mai awm pa krai Siyiex, pa mawh Siyiex maix khawmuik, awm an deeh krai pao
         grawng an ka yix mai yix tak sang hawt ti yuh an heue.
         21 Aux hoik krai pao grawng an ka pex daux in singaix, viang mawh nan, pex ang lai cu
         nghiet ka lox Siyiex pa mawh Siyiex pex mai ka can pa hoik tawm Nawh Cao hoek ka pex
         khaing aux heue.
         22 Mawh kheu nan, yam in kieh pex kriem tawng ka sang yaox pex ti yum ka vaig ka sibhawm
         praix mai ka jhawm saux preng khankix ka dee koe rhawm pex ti sang hu bang tix ot
         heue."

1 Khaix hoik krai Yeramix gumlox pa tawm Siyiex khawmuik ka pui hun, pa mawh gumlox
         Siyiex pa mawh Siyiex kix khawmuik,
         2 Azarix kawn simex Hosha, Yawhanan kawn simex Kare mai can pui pa yaw ka tokaux tix
         khankix, ah nin ka Yeramix, "Maix krai lox pie lhen heue. Siyiex yix ang lai ploi
         maix hoek ah nin, paw hu ka meung Ejiptux, sonsang bang tix ot tan heue.
         3 Viang mawh nan, Baruk kawn simex Nerix, hoik jeeh nyaw maix hoek tieh feen ka yix
         sonsang ap yix ka daux tawm taix pui Khaladie khankix, sonsang pah kix yix yum mai
         rhim yix hu mawh pui pa giex laung ka veng Babulon heue."
         4 Mawh kheu nan, Yawhanan kawn simex Kare mai cao kaing naing khaing daux kru naing
         khankix mai khawm pui hun khankix, ang lai cu nghiet ka lox Siyiex, sonsang ot tix
         ka daux meung Yudax heue.
         5 Viang mawh nan, Yawhanan kawn simex Kare mai cao kaing naing khaing daux kru naing
         khawmuik, hoik viex pui Yudax pa kawn deuk khankix pa hoik deeh ing, sonsang ot ka
         daux meung Yudax, can meung haktiex pa hoik grheu kix khaing,
         6 simex, bun mai kawn nyawm, khawm kawn bun simiang mai ka pui pa hoik prah Nebuzaradan
         cao kaing naing piang pui naing pa pau simiang khankix, tau mai Gedalix kawn simex
         Ahikam kawn simex Shaphan mai cao jhai Yeramix mai Baruk kawn simex Nerix khankix
         hu heue.
         7 Mawh kheu nan, kix hu ka meung Ejiptux, mawh kheu kix ang lai cu nghiet ka lox Siyiex.
         Kix hu singai tom hoek ka veng Taphaniet heue.
         8 Khaix an gumlox Siyiex hoek ka daux veng Taphaniet ah nin,
         9 "Yaog simaox ting khankix ka taix tix mai sipaung an khankix plak sivoe ngai pui
         Yudax ka daux biang lon tiex sin, pa koe ka diang dee laig ka nyiex Pharaw ka daux
         veng Taphaniet,
         10 ah nin ka kix, Siyiex Cao kru naing raoma pa mawh Siyiex ceu pui Isarelax ah nin,
         jhak heue, Aux sang ploi maix viex kawncau Aux Nebukhaneza simiang Babulon hoek mai
         sang deuh dang ngeung nawh piang simaox an khankix, pa hoik sipaung Aux heue. Nawh
         tak naih nyiex gox tix piang simaox an khankix heue.
         11 Yam hoek nawh, nawh tak yuh laux ka meung Ejiptux mai ap kix pa keung tix yum ka
         daux pa yum mai pa keung ti mawh pa giex laung ka daux pa giex laung mai pa keung
         ti yum ka lawm vaig ka daux lawm vaig heue.
         12 Nawh tak gleeing nyiex siyiex Ejiptux khankix ka ngu mai nawh tak gleeing kix mai
         rhim kix hu mawh pa giex laung heue. Awm ceep cao liang yung ka kraung ceep tix, nawh
         tak ceep ka meung Ejiptux mai nawh tak sang lih hu ka daux krax pa nhim rhawm khaing
         tan heue.
         13 Nawh tak raig ti tik ka rong simaox pa singax singeh veng Bietshemiet, pa koe ka
         daux haktiex Ejiptux mai nyiex pui Ejiptux khankix laux leeing mai nawh tak gleeing
         ka ngu heue."

1 Gumlox pa hoek ka Yeramix grawng pa dex dawd mai pui pa ot ka meung Ejiptux, pui
         ot daux veng Migadawlax, ka veng Taphaniet, ka veng Nawpha mai ka haktiex Patarot
         khankix ah nin,
         2 "Siyiex Cao kru naing raoma, pa mawh Siyiex ceu pui Isarelax ah nin, pex hoik yaox
         ka krax kha rhawm pa viex Aux hoek piang veng Yerusaliem mai piang meung Yudax khankix,
         mai jhak heue, daux singaix baoh dee in hoik yiien yawg mai ang lai koe pui pa ot
         ka tix kaux kawx,
         3 kheu jao pa caox caig yuh kix, hoik so krax pa song rhawm Aux lih, mawh kheu gleeing
         kix nyawng bhawng mai yuh kaing jhaw krub siyiex pui tang kaux khankix pa ang pex
         mai keeing pex sax tawng ka heue.
         4 Viang Aux hoik ploi kawncau cao jhai tix khankix, kaoh caocao hoek krai ka pex lawlawx
         son ang pex sang yuh ceu pa seeing in pa koeng Aux ka kawx."
         5 Viang mawh nan, kix ang nghiet mai ang daong yhaok tix sonsang via khaing pa caox
         kix mai ka pa gleeing ti nyawng bhawng ka siyiex tang kaux khankix heue.
         6 Mawh kheu nan, krax meet rhawm meet rhi Aux mai krax song rhawm aux hoik klup lih
         mai hoik gleeing veng pa koe daux haktiex Yudax mai pa koe piang krax veng Yerusaliem
         khankix mai an khankix laux leeing mai mawh dee yiien pui awm pa hoik lih ti mawh
         ka daux in singaix heue.
         7 Mawh kheu nan, Siyiex Cao kru naing raoma, pa mawh Siyiex ceu pui Isarelax ah nin,
         "Kheu pex lai yuh pa caox ceu pa kied ting piang tokaux tix, sonsang tat dud simex,
         bun mai kawn nyawm khawm kawn ngie lih khaing haktiex Yudax tom ang lai deuk tix kaux
         kawx,
         8 kheu pex lai so Aux koe krax pa meet rhawm ka kaing jhaw pa yuh taix tix, ka pa gleeing
         nyawng bhawng ka siyiex tang kaux khankix, ka daux haktiex Ejiptux dee hu ot pex,
         sonsang tat dud pex tokaux cao tix mai mawh pa pon krax pa jhax lawg mai lox sibriem
         sinax ceu pui pa koe piang haktiex kheu jao pa yuh ka mawx lie?
         9 Mawh hoik piawm pex pa caox yuh keeing tix, pa caox yuh simiang pui Yudax mai pa
         caox yuh moeng kix mai pa caox yuh cao pex mai pa caox yuh moeng pex khankix, pa lud
         kix ka daux haktiex Yudax mai piang krax veng Yerusaliem khankix lie?
         10 Kix ang sax koe krax tiem rhawm tom hoek ka daux in singaix, kix ang lhat graung
         mai kix ang lawng hawt gumlox tat jhawm prawng Aux mai ang yungyi ka lox lai beenli,
         pa deuh aux khankix ka plak sivoe pex mai keeing pex heue."
         11 Mawh kheu nan, Siyiex Cao kru naing raoma, pa mawh Siyiex ceu pui Isarelax ah nin,
         "Jhak heue, Aux tak veeh ngai tix sonsang yuh pa caox ka pex mai sonsang tat dud ka
         pui Yudax khawmuik heue.
         12 Aux tak teei pui Yudax pa kawn deuk khankix, pa veeh pakngai tix sonsang laig ka
         daux meung Ejiptux mai sonsang bang tan mai kix tak yaox krax laux leeing mai yum
         ka daux meung Ejiptux tan heue. Kix tak laux leeing ka vaig mai ka sibhawm praix heue.
         Jah ka pui iak tom hoek ka pui ting, kix tak yum ka vaig mai sibhawm praix mai kix
         tak sang yaox ti kham pa jhax lawg pa daox deng mai pa salao mai lox sibriem heue.
         13 Grawh grawng nawh, Aux tak ciyang ka pui pa ot ka daux meung Ejiptux, awm hoik ciyang
         Aux veng Yerusaliem ka vaig, ka sibhawm praix mai ka jhawm saux preng khankix,
         14 son ang pui Yudax pa kawn deuk khankix, pa hoik lih hu ka daux meung Ejiptux, sonsang
         bang tan, ang lai klawd mai ang lai im ju tix kaux kawx mai kix tak ang lai deeh pon
         ing ka meung Yudax, ka dee koe rhawm kix ti sang ing ot heue. Grawh grawng nawh, pui
         tix kaux kawx ang lai yaox ti ing, lheu khaing pui glawd khaing an khankix heue."
         15 Khaix an pui khankix pa hoik tawng ka grawng pa gleeing moeng kix nyawng bhawng ka
         siyiex tang kaux an khankix, tau mai bun pa hoik cung tix ot hawt an, tom haoh hun
         mai pui khawmuik, pa ot ka meung Ejiptux, ka baoh haktiex Patarot, deeh pawk lox ka
         Yeramix ah nin,
         16 "Awm gumlox pa hoik krai maix ka yix ka daux min ceu kaux Siyiex, yix tak ang lai
         nghiet heue.
         17 Viang mawh nan, yix tak sang yuh awm can ceu pa hoik lih khaing daux jheeh cao yix,
         sonsang gleeing nyawng bhawng ka laux simiang raoma mai lhauk krax tan pa nyaux khankix,
         ka son nawh, awm hoik sax yuh yix mai keeing yix khankix mai simiang yix mai cao kaing
         yix khankix heue. Mawh kheu yix hoik kied koe pa ih tom nie mai hoik mhawm ot mhawm
         koe mai ang lai yaox krax kha rhawm heue.
         18 Viang mawh nan, khaix ang yix lai geeing nyawng bhawng ka laux simiang raoma mai
         ang lai lhauk krax tan pa nyaux ka nawh, yix hoik cud cha kuceu mai hoik laux leeing
         ka lawm vaig mai ka sibhawm praix heue."
         19 Bun khankix baox ah nin, "Yam gleeing yix nyawng bhawng ka laux simiang raoma mai
         yam lhauk krax tan pa nyaux khankix ka nawh, mawh yuh yix khlawp blah sonsang krub
         ka nawh mai lhauk krax tan pa nyaux khankix ka nawh, khawm ang ti pon akhwang ka mex
         tix lie?"
         20 Khaix an Yeramix deeh krai ka pui khankix pa mawh simex, bun mai pui khankix pa deeh
         pawk lox nawh, ka daux pa ah nin,
         21 "Nyawng bhawng pa hoik gleeing pex ti tan ka veng Yudax mai piang krax veng Yerusaliem
         khankix, pex mai khawm keeing pex khankix, simiang pex mai cao kaing pex mai pui haktiex
         khankix, mawh ang Siyiex lai doh keud ka kix mai ang Nawh Cao lai deuh ka daux rhawm
         tix lie?
         22 Mawh kheu nan, Siyiex ang lai pon gun yeung ka an tom rheung, kheu jao pa caox yuh
         pex mai pa seeing brai pa lud pex heue. Mawh kheu nan, haktiex pex tom mawh dee yiien
         pui mai dee pa daox deng mai dee jhax lawg mai ang lai koe pui ot ka tix kaux kawx,
         awm pa koe daux in singaix heue.
         23 Mawh kheu hoik gleeing pex nyawng bhawng mai kheu hoik lud pex ka Siyiex mai ang
         cu nghiet ka lox Siyiex mai ang lawng hu hawt gumlox tat jhawm prawng Nawh Cao mai
         lox lai beenli Nawh Cao mai pa kham sakse Nawh Cao khankix, mawh kheu nan, krax kha
         rhawm in lih hoek piang pex awm pa koe ka daux in singaix heue.
         24 Lheu khaing an, Yeramix deeh ah nin ka pui hun mai ka bun khankix, "Pui Yudax pa
         ot ka daux meung Ejiptux khankix eue, nghiet ka gumlox Siyiex heue.
         25 Siyiex Cao kru naing raoma pa mawh Siyiex ceu pui Isarelax ah nin, pex mai moeng
         pex khankix, hoik krai ka jheeh tix mai hoik yuh an khankix ka taix tix ah nin, yix
         tak sang yuh awm lox sijax pa deuh yix tete, sonsang gleeing yix nyawng bhawng ka
         laux simiang raoma mai lhauk krax tan pa nyaux ka nawh heue. Pex tak sang priex awm
         lox sijax pa yuh tix tete mai hawt ti yuh awm lox sijax an heue.
         26 Mawh kheu pui Yudax pa ot ka daux meung Ejiptux khankix eue, nghiet ka gumlox Siyiex,
         Siyiex ah nin, jhak heue, Aux hoik tiextu ka min ceu kaux pa ting lhaong tix, son
         ang pui Yudax pa ot ka daux meung Ejiptux tix kaux kawx lai kok ceu kaux Aux ka jheeh
         ti ah nin, Siyiex mawh Siyiex pa im ju heue.
         27 Jhak heue, Aux tak pau tix jhak ka kix, son krax pa laux mai ang lai mawh son krax
         pa mhawm heue. Pui Yudax khankix, pa ot ka daux meung Ejiptux, tak laux leeing ka
         lawm vaig ka sibhawm praix, tom ang bawg yam dee sidah sidu nyang hoek ka kix heue.
         28 Viang mawh nan, pui pa glawd khaing lawm vaig pa deeh ing khaing meung Ejiptux mai
         hoek ka haktiex meung Yudax mawh pa tux, pui lih hu ka meung Ejiptux, sonsang bang
         tan, tak tawng ka gumlox pa kaux cong mawh gumlox Aux pa kaux cong lie? Phan ang mawh
         nan, gumlox kix lie?
         29 Siyiex ah nin, in tak sang mawh mhai rug ka son pex mai Aux tak sang ciyang ka pex,
         ka dee in sonsang tawng pex kaux cong gumlox Aux tete yam hoek krax kha rhawm piang
         pex heue.
         30 Siyiex ah nin, jhak heue, Aux tak sang ap Pharaw Hawphara simiang meung Ejiptux ka
         daux tawm taix pui koeng nawh khankix mai ka daux tawm taix pui pa sawg ka ju nawh,
         awm ap Aux Zedekix simiang Yudax, ka daux tawm taix Nebukhaneza simiang Babulon pui
         koeng nawh pa sawg ka ju nawh heue."

1 Gumlox pa krai cao jhai Yeramix ka Baruk kawn simex Nerix, gumlox pa hoik tiiem nawh
         ka daux phuk lai tix pheen, ka grawng pa jhi Yeramix ka nawh, ka daux baux num kwang
         Yehoyakim kawn simex Yosiyax simiang Yudax haktiex ka daux pon num tix num ah nin,
         2 "Baruk eue, Siyiex pa mawh Siyiex ceu pui Isarelax ah nin ka maix,
         3 maix ah nin, kieh krax kha rhawm hoek ka aux yam in heue, grawh grawng nawh, Siyiex
         hoik baox naok krax laux rhawm piang krax pa laux rhawm aux heue. Aux taug mao mai
         hoik ngia tom ang aux lai yaox dee laux lee tix heue.
         4 Siyiex ah nin, mawh kheu nan maix tak sang krai ah nin ka nawh, jhak heue, ceu pa
         hoik pang Aux ti deuh khankix Aux tak sang yieh laux ka mai pa hoik sum Aux khankix,
         Aux tak reeig ti tik, ka can pa koe ka daux haktiex in khawmuik khawm leeing heue.
         5 Mawh sawg maix ka ceu pa kied ting lhaong ka son tix lie? Paw lai sawg kah, Siyiex
         ah nin, Aux tak sang viex krax kha rhawm hoek piang can pa koe nex koe nham khawmuik
         heue. Viang mawh nan, Aux tak tawx ju ka maix awm kraung pa pon rhim ti teei ka can
         dee sang hu maix heue."

1 Gumlox Siyiex pa hoik hoek ka cao jhai Yeramix son grawng pa dex dawd mai pa ciyang
         son ceu pui khankix,
         2 grawng haktiex Ejiptux pa dex dawd mai cub kru naing Pharaw Nekhaw, simiang haktiex
         Ejiptux pa ot hawt rawm klawng Yupharitix, ka baoh haktiex Rakhamix mai pa hoik pex
         Nebukhaneza simiang Babulon ka daux num kwang Yehoyakim kawn simex Yosiyax, simiang
         Yudax ka haktiex pon num tix num heue.
         3 "Kieh khre rien kraung naing mai kraung plah tieb naing khankix mai greed tix dex
         daux naing heue.
         4 Pex pui naing brung khankix eue, tok ka an brung mai brug ka brung, cung sijung tau
         mai pa ceep tix mhok rhiem, klaing pliah lawm mai ceep ka kraung naing heue.
         5 Aux hoik yaox ka daox aw kix mai deeh veeh tix ing plak khaix, kheu jao pa yuh ka
         mawx lie? Pui naing ting riang rao kix khankix hoik som nai, kix nied tix to mai ang
         lai jhak plak khaix tix, grawh grawng nawh, krax lhat graung hoik koe hawt vung viang
         kix khawmuik, Siyiex ah nan heue.
         6 Pui phai ang pon to hu mai pui pa kied ting riang rao tak ang glawd, kix tak sideeing
         caong tix mai goh, ka see haktiex plak laong, hawt rawm klawng Yupharitix heue.
         7 In mawh pui mawx, pa hoek awm hwan rawm klawng Nilax mai lih hu awm rawm klawng khankix
         lie?
         8 Haktiex Ejiptux tak yaog ti kaoh awm hwan rawm klawng Nilax mai awm lih hu rawm klawng
         khankix, mai nawh ah nin, Aux tak haok piang an mai kheem ka haktiex an mai yuh veng
         an mai pui ot ka daux an laux leeing heue."
         9 Brung khankix eue, haok heue, ling lawx naing brung khankix eue, kieh lox sinum lih
         heue. Kieh pui pa kied ting riang rao khankix lih hoek plak sivoe, pa mawh pui Ethiopia
         mai pui Libiyan khankix pa giex kraung plah tieb naing mai pui Libiyan pa cheung ka
         puing tix ak khankix heue.
         10 Mawh kheu singaix in mawh singaix Siyiex Cao kru naing raoma, singaix pa deeh pawk
         bix, sonsang pawk Nawh Cao bix tix ka pui koeng Nawh khankix, lawm vaig Nawh kiied
         tix ih tom sak mai nyaux tom yoek ka nham kix heue. Mawh kheu Siyiex Cao kru naing
         raoma, hoik yuh krax tan pa appong ka haktiex plak laong, hawt rawm klawng Yupharitix
         heue.
         11 Kawn bunkrih haktiex Ejiptux, hu ka haktiex Gilat mai teei ka peeh khaox Balasan
         heue. Hoik shiao sidah khankix tom nie giex going maix ang tie moi jhawm saux ka heue.
         12 Can pui khankix hoik mhong ka grawng krax pa kaig tua maix mai lox yiiem yo maix
         hoik tah khawm bee haktiex heue. Grawh grawng nawh, pui pa ting riang rao hoik lai
         sideeing ka paox tix, tix kaux lai tix kaux mai kiex khawm ra hoik goh tau piang tiex
         heue."
         13 Gumlox pa krai Siyiex ka cao jhai Yeramix, sonsang hoek Nebukhaneza simiang Babulon
         ti sang puing ka haktiex Ejiptux, ka daux pa ah nin heue.
         14 "Krai pao grawng an ka daux haktiex Ejiptux mai krai ka daux veng Migadawlax mhong
         heue. Krai pao ka daux veng Nawpha mai veng Taphaniet ah nin, cung sijung mai khre
         rien tokaux tix, mawh kheu lawm vaig Nawh Cao kiied ti ih can pui ot hawt rawb rim
         maix khawmuik heue.
         15 Pui pa koe rhawm vao rhawm cong maix khankix lai mawh pa som kheu jao pa yuh ka mawx
         lie? Kix ang lai pon cung sijung kheu hoik nyhot Siyiex kix goh heue.
         16 Nawh Cao hoik kieh pui tom nie goh piang paox tix, tix kaux lai tix kaux mai kix
         ah nin, yaog ti kaoh heue, kieh ex deeh ing ka ceu pui tix mai ka haktiex dee keh
         dee kung ex, khaing krax pa kha rhawm ka lawm vaig in heue.
         17 Kix kok yo ah nin, "Pharaw simiang haktiex Ejiptux, mawh pa giex going khaing, hoik
         kieh bawg yam pa tat tix luan hu heue.
         18 Simiang pa koe min ceu kaux Siyiex Cao kru naing raoma, ah nin, "Awm im ju Aux, mai
         awm kriem koe gawng Tabaw ka sinax gawng lua khankix mai awm koe gawng Kharamelax
         hawt rawm sigrit sigra, awm an pui tix kaux tak sang hoek heue.
         19 Maix kawn bun pa ot haktiex Ejiptux eue, khre rien tokaux tix, sonsang hu mawh pui
         pa giex laung heue. Mawh kheu veng Nawpha tak sang mawh pa laux leeing mai mawh dee
         pa yiien pui mai dee ang pui lai ot ka heue.
         20 Haktiex Ejiptux, mawh mawie shiang pa kied mhawm tix mu, viang mawh krax laux leeing,
         tak sang hoek khaing plak laong heue.
         21 Viang pui pa vai nawh khankix hoik awm mawie pa kied kluing sinax kawx, mawh kheu
         kix hoik deeh veeh ti ing mai to luan tau mai paox tix heue. Kix ang lai pon cung
         sijung, mawh kheu singaix pa kha rhawm mai bawg yam krax ciyang hoek piang kix heue.
         22 Lox nawh sinum awm luah lox siuing, mawh kheu kix hoik yaog tix hoek ka nawh tau
         mai kru naing tix cub mai viex moe hoek awm pui pa sang kid ka khaox heue.
         23 Siyiex ah nin, kix tak sang kid ka nong cie nawh, viang nong an mawh pa kied nhik
         kawx, mawh kheu mawh kix pa ang lai dak uik simin mai kied haoh hun khaing sido klai
         khankix heue.
         24 Kawn bun haktiex Ejiptux, tak sang kaig tua mai tak ap nawh ka daux tawm taix ceu
         pui pa kaoh khaing haktiex plak laong heue."
         25 Siyiex Cao kru naing raoma pa mawh Siyiex ceu pui Isarelax ah nin "Jhak heue, Aux
         tak sang viex krax ciyang hoek piang siyiex Amon pa koe ka daux veng nawh, piang simiang
         mai piang haktiex Ejiptux, piang siyiex kix, piang Pharaw kix mai piang pui pa een
         rhawm tix ka daux nawh khankix heue.
         26 Aux tak sang ap kix ka daux tawm taix, pui pa sawg tix pah ju kix mai ka daux tawm
         taix Nebukhaneza simiang Babulon mai ka daux tawm taix kawncau nawh khankix heue.
         Khaix an haktiex Ejiptux, tak sang deeh awm ka bawg yam singaix prim an khankix, Siyiex
         ah nan heue."
         27 Viang mawh nan, kawncau Aux Yakop eue, paw lhat graung, ceu pui Isarelax khankix
         eue, paw laux rhawm, grawh grawng nawh, jhak heue, Aux tak deeh taoh maix khaing dee
         pa kied singai mai khawm doeh ru maix khaing haktiex pa hoik yaox kix ti mawh pa giex
         laung, ceu pui Yakop tak dee hoek mai krax nyawm rhawm, pui tix kaux kawx tak ang
         lai pon kieh nawh koe krax lhat graung heue.
         28 Siyiex ah nin, kawncau Aux Yakop eue, paw lhat graung, mawh kheu Aux ot tau mai maix,
         Aux tak sang yuh ceu pui haktiex khawmuik, khaing dee hoik grheu Aux maix hu sidah
         sidu kawx, viang mawh nan, Aux tak ang lai kieh maix koe dee sidah sidu heue. Aux
         tak sang kieh maix mawh pa mhawm mhiem, mawh kheu Aux tak ang lai prah maix khaing
         krax pa kham geu khawmuik heue."

1 Gumlox Siyiex, pa hoek bleeh ka cao jhai Yeramix Grawng pa dex dawd ka ceu pui Philitix
         khankix,sivoe sang puing Pharaw ka veng Gaza heue.
         2 Siyiex ah nin, "Jhak heue, rawm khakix tak sang lih khaing baoh plak laong mai khrawm
         tix lih mawh rawm ting, rawm an tak lih kheem haktiex mai can pa koe ka daux nawh
         khawmuik mai ka veng, khawm piang pui pa ot ka daux nawh khankix heue. Khaix an pui
         khankix tak yiiem yo mai can pui pa ot ka daux haktiex an khankix khawmuik, tak koe
         krax ngia ngeeit ka heue.
         3 Yam mhong ka lox sinum kloh brung pa brug pui ting riang rao mai khawm lox sinum
         ling lawx naing brung pa to khankix, keeing khankix tak ang lai deeh veeh tix jhak
         ka kawn praix tix kheu hoik awn riang rao kix."
         4 Mawh kheu singaix pa sang yuh ka pui Philitix khankix laux leeing tak sang hoek mai
         sonsang tat ti tik kix khaing veng Turux mai veng Sidon cao pa sang teem pa kawn deuk
         khankix heue. Mawh kheu Siyiex tak sang yuh ceu pui Philitix khawm pui pa kawn deuk
         khaing haktiex Kaptorax laux leeing heue.
         5 Bawg yam sang khlao kaing veng Gaza hoik hoek, veng Ashakalon hoik tat khaing daux
         pui pa kawn deuk khaing baoh haktiex daux lung heue. Pex kawn sang pat nex rheung
         miex grheung lie?
         6 Vaig lawm Siyiex eue, maix tak sang kawn rheung ang yawg tix miex grheung lie? Deeh
         laig ka daux phak vaig cao maix, laux lee tix mai ot yiien yawg heue.
         7 Mawh kheu Siyiex hoik tawx lox ka nawh, sonsang yuh lawx piang veng Ashakelon mai
         ka haktiex praok rawm sigrit sigra nawh sang chix ot yawg ti yuh ka mawx lie? Nawh
         Cao hoik yaog ti deuh nawh yuh kaing ceu an tan heue."

1 Grawng pa dex dawd mai haktiex Mawbax, Siyiex Cao kru naing raoma pa mawh Siyiex
         ceu pui Isarelax ah nin, "Kieh krax kha rhawm koe ka veng Nebaw, mawh kheu grawh grawng
         nawh veng an hoik laux leeing, veng Kirayarim hoik kaig tua mai hoik rhim hu, veng
         Misagap pa kaux cong pa koe dee lhaong hoik kaig tua mai hoik laux rhawm,
         2 ang lai koe pui yaogyaw ka haktiex Mawbax khaix in tix bawg kawx, ka daux veng Heshabon,
         kix sawg ti yuh pa caox ka veng Mawbax, veng Madamenax eue, hoek heue, mai tak tat
         maix hoek krax laux leeing, lawm vaig tak sang hawt khaix maix,
         3 lox riag yo tak kaoh khaing veng Horonem, tau mai krax kha rhawm mai krax pa laux
         leeing pa ting lhaong heue.
         4 Haktiex Mawbax hoik laux leeing mai mhong lox yiiem grai kawn nyawm iak khankix heue.
         5 Kix hoik haok yiiem ka gawng Luhit, grawh grawng nawh, pui koeng khankix hoik mhong
         ka lox yiiem yo khaing krax lih ka veng Horonem grawng pa laux leeing heue.
         6 To heue, sonsang glawd tix mai kieh awm gaw khaox kroh daux tiag heue.
         7 Grawh grawng nawh, kheu jao een maix rhawm tix ka kaing yuh tix mai ka sinngao tix
         khankix maix kawx pui tak sang rhim hu heue. Siyiex Khemoshax tak sang rhim hu mawh
         pa giex laung, tau mai cao giex kaing li mai cao kaing nawh khankix heue.
         8 Pui tud rhim tak sang hoek ku veng, ang lai koe veng pa glawd tix veng kawx heue.
         Daux lung daux ngawd khankix tak sang laux leeing, awm pa hoik krai Siyiex heue.
         9 Tawx pruik ka haktiex Mawbax, sonsang pon to nawh ti hu dee singai, grawh grawng
         nawh, veng nawh khankix, tak yiien hu mai ang koe pui ot ka daux veng an tix kaux
         kawx heue.
         10 Kieh pa jhax lawg koe piang pui an pa yuh kaing jhaw Siyiex ka daux pie lhen mai
         kieh pa jhax lawg koe piang pui an pa deeh yoi vaig khaing nham heue.
         11 Haktiex Mawbax hoik dawg koe pa yiien yawg tom yam kawn awn ju nawh, Nawh hoik tang
         sum ti ot piang riang rao cao ti mai ang lai yaox ti lih hu ka daux pa mawh tix pa
         giex laung heue. Mawh kheu nan, jhawm nawh kawn deuk ka daux nawh mai pa sioe bhawng
         nawh ang lai tieh loh tix heue."
         12 Mawh kheu nan, Siyiex ah nin, "Jhak heue, singaix bawg yam tak sang hoek mai Aux
         tak sang ploi pui hoek klup ka Mawbax awm klup ka rawm plix siiet heue. Kix tak klup
         aw plix siiet tom yi mai pah aw an lih mawh shiag mawh, shiag an heue.
         13 Pui haktiex Mawbax tak sang kaig tua kheu jao siyiex Khemoshax, awm hoik kaig tua
         nyiex ma pui Isarelax khankix ka siyiex Betelax, pa een kix rhawm tix ka heue.
         14 Pex tak sang pon ah, ex mawh pa kied ting riang rao mai mawh pui pa kaux cong son
         naing yuh ka mawx lie?
         15 Haktiex Mawbax hoik laux leeing mai veng nawh khankix kawx hoik gleeing, pui awn
         ju pa hoik laug nawh khankix lih hu sonsang ap tokaux tix yum pa koe min ceu kaux
         simiang Siyiex Cao kru naing raoma ah nan heue.
         16 Krax kha rhawm haktiex Mawbax hoik kied dex mai taix nawh mai krax tug kha nawh,
         hoik nied ti hoek heue.
         17 Pex pa ot rawb rim nawh khankix eue, yiiem doe ka son nawh mai pex pa tawng ceu kaux
         nawh khankix eue, ah nin, khaox gix pa koe sibrawm mai pliah pa koe min plakngai hoik
         pot heue.
         18 "Kawn bun pa ot daux veng Dibon eue, lih khaing pa koe min maix mai ngawm piang tiex
         sonsang siya tix heue. Grawh grawng nawh, pui pa sang tud rhim haktiex Mawbax hoik
         hoek dee ot maix, Nawh hoik yuh dee pa kaux cong maix khankix laux leeing heue.
         19 Pui veng Aro khankix eue, cung ka praok krax mai pau tix jhak, chawk ti yaox ka pui
         pa to mai chawk ti yaox bun pa glawd ah nin, mawh ceu patix pa lih ti koe lie?
         20 Haktiex Mawbax hoik kaig tua, mawh kheu nawh hoik phawng max heue. Yiiem grai ka
         son nawh, krai an ka veng Anon, ka grawng hoik laux leeing haktiex Mawbax heue.
         21 Krax prawng ca hoik hoek, dee lung haktiex, piang veng Holon mai veng Yahaza mai
         veng Mephat,
         22 ka piang veng Dibon mai veng Nebaw mai veng Bietdibalatem,
         23 ka piang veng Kirayatem mai veng Bietgamulax mai veng Bietmeon,
         24 ka piang veng Kerot mai veng Bawzarax, piang veng haktiex Mawbax, pa koe dee singai
         mai dee dex heue.
         25 Rung haktiex Mawbax hoik tat dud mai plawng taix nawh hoik graig, Siyiex ah nan heue.
         26 Grawh grawng nawh, mawh kheu jhi nawh krax pa lhaong rhawm tokaux tix piang Siyiex,
         kieh nawh yoek heue. Mawbax tak sang lulieh tix piang haoh nawh mai nawh tak sang
         yaox ti kham krax nunai pui tix heue.
         27 Grawh grawng nawh, ang hoik mawh pui Isarelax, pa pon krax nunai khaing maix lie?
         Mawh hoik sax yaox ka nawh daux sinax pui briex lie? Mawh kheu yam krai maix grawng
         nawh yam mawx ang ah maix hoik vuh vied kaing tix kah heue.
         28 Pui pa ot ka daux haktiex Mawbax khankix eue, prah ka veng in khankix mai hu ot ka
         sinax rang mai kieh awm sikaux pa yuh mheem tix ka moing guh rang khankix heue.
         29 Ex hoik mhong ka koe min ting rhawm Mawbax mai ka daux pa kied ting rhawm nawh mai
         krax pa ca nyhau nawh, ka daux pa koe min tix mai pa kied blon lhaong rhawm nawh heue."
         30 Siyiex ah nin, "Aux tawng krax pa meet rhawm nawh, viang mawh nan, an ang lai mawh
         pa mhawm mhiem, krax pie lhen nawh khankix ang lai mawh ceu pa mawh meh tix ceu kawx
         heue."
         31 Mawh kheu nan, Aux tak ngia ngheeik son Mawbax mai Aux tak yiiem son haktiex Mawbax
         khawmuik, Aux tak yiiem doe son pui pa ot ka daux veng Kirahariet khankix heue.
         32 Nhu plix siiet Sibama eue, "Aux yiiem yo son maix, lheu khaing sang yiiem tix son
         veng Yaza heue. Kak maix khankix hoik luan tom hoek toi rawm sigrit sigra mai hoek
         bleeh tom ka rawm sigrit sigra Yaza heue. Pui tud rhim hoik bleeh sonsang rhim tix
         ka plix maix mai nhu plix maix heue.
         33 Krax gaux rhawm mai krax nyawm rhawm khankix, hoik rhim ti teei khaing daux tong
         kaung mai khaing haktiex Mawbax, Aux hoik kieh rawm plix siiet cud khaing dee krid
         rawm plix siiet mai ang lai koe lox yo pa gaux rhawm mai krid tix rawm plix siiet
         mai lox riag yo an ang mawh lox riag pa nyawm rhawm heue.
         34 Lox yiiem jah ka veng Heshabon tom hoek ka veng Elale mai veng Yahat, kix yo lox
         tix lih khaing veng Zawrax tom hoek ka veng Horonem awm lox mawie shiang pa tak kawn
         koe loe num heue. Grawh grawng nawh, rawm dung Nimarim tak mawh dee yiien pui ka heue."
         35 Lheu khaing an, Siyiex ah nin, "Aux tak kieh pui tan krax tan pa appong, ka dee lhaong
         khankix mai can pa gleeing nyawng bhawng ka siyiex nawh khankix dud hu heue.
         36 Mawh kheu nan, rhawm Aux tak ngia ngeeit son haktiex Mawbax awm lox luah shiao mai
         rhawm aux tak ngia ngheet son pui veng Kirahariet awm lox luah shiao, mawh kheu nan,
         sinngao pa hoik sawg kix khankix, hoik laux leeing heue.
         37 Mawh kheu pui ku kaux, tak khlao kaing tix mai khawm hauk bheup tix, piang taix kix
         kawx, tak sang mawh rhoi khaix pat khawmuik mai ceep chee rhix kawm piang nyoi tix
         heue.
         38 Krax yiiem doe pa kied ting tak hoek piang braux nyiex haktiex Mawbax khawmuik mai
         ka daux krax, Siyiex ah nin, mawh kheu Aux hoik yieh ka haktiex Mawbax laux awm pah
         ka aw pa ang lai chix shiao heue.
         39 Kix tak ngia ngeeit, ka pa hoik yieh nawh laux mai pa hoik deeh gah haktiex Mawbax
         ti ing tau mai krax pa kaig tua tix heue. Mawh kheu nan, haktiex Mawbax tak sang yaox
         ti kham krax pa nunai pui mai tak sang mawh pa lhat graung ka son pui khankix, pa
         ot hawt rawb riem nawh heue."
         40 Grawh grawng nawh, Siyiex ah nin, "Jhak heue, pui tix kaux tak po awm klang krih
         mai naih pruik tix piang haktiex Mawbax heue.
         41 Nawh tak rhim ka veng Kerot mai tab pau dee pa kaux cong khankix heue. Yam an rhawm
         pui naing pa kied ting riang rao, pa ot ka daux haktiex Mawbax khankix, tak awm rhawm
         bun yam kham geu nawh krax saux yha bawg yam sang keh kawn tix heue.
         42 Haktiex Mawbax tak sang laux leeing, tom ang nawh lai yaox ti mawh ceu pui tix cub,
         kheu jao hoik yaog nawh min plakngai tix lhaong khaing piang Siyiex heue.
         43 Siyiex ah nin, pui haktiex Mawbax eue, ceu pa lhat graung mai daux tiex mai kie hoik
         hoek piang maix heue.
         44 Pui pa to khaing pa lhat graung tak sang cod ka daux tiex mai pui pon lih khaing
         daux tiex, tak sang krix ka kie heue. Grawh grawng nawh, Aux tak sang yieh jhong num
         krax ciyang hoek piang haktiex Mawbax, Siyiex ah nin heue.
         45 Pui pa to ti peung greem veei veng Heshabon kawx taug mao heue. Viang mawh nan, ngu
         tak sang lih khaing veng Heshabon, pa mawh rao ngu tak lih khaing dee ot simiang Sihon,
         tak gleeing tom hoek ka daog haktiex Mawbax, khawm ka mhok khri pa ceep kawn simex,
         pa kieh ting rhawm ca nyhau khankix heue.
         46 Haktiex Mawbax eue maix tak kha rhawm tix heue. Pui Khemoshax khankix eue, pex tak
         laux leeing heue. Mawh kheu kawn praix pex khankix hoik mawh pui pa giex laung heue.
         47 Viang mawh nan, Aux tak sang deeh viex pui pa giex laung haktiex Mawbax khankix deeh
         ing, ka daux singaix pa sang hoek khankix, Siyiex ah nan heue. Mawh kheu nan, in mawh
         grawng pa prawng ca piang haktiex Mawbax heue."

1 Siyiex krai grawng pa dex dawd mai ceu pui Amon khankix ah nin, "Mawh ang pui Isarelax
         koe kawn simex lie? Mawh ang koe pui pa sang plud sinngao nawh lie? Khaix an siyiex
         Milakham lai plud sinngao haktiex Gat mai pui nawh khankix hoik ot ka daux veng nawh
         khankix, kheu jao pa yuh ka mawx lie?
         2 Mawh kheu nan, Siyiex ah nin, jhak heue, singaix bawg yam tak sang hoek mai Aux tak
         sang kieh mhong ka lox sinum naing ka daux veng Raba dee ot ceu pui Amon khankix,
         an tak mawh pum pa laux leeing dee yiien pui mai nyiex yaong nawh khankix tak sang
         gleeing ka ngu heue. Khaix an Isarelax tak sang teei ti cie sinngao nawh, pa hoik
         rhim pui hu khaing nawh, Siyiex ah nan heue."
         3 Veng Heshabon eue, "Ngia ngeeit heue, mawh kheu veng Ai hoik laux leeing, kawn bun
         veng Raba khankix eue, yiiem heue, fua tokaux pex ka chee rhix pa kawm heue. Yiiem
         doe mai to hu jee hu blaong ka hawt guh veng, mawh kheu siyiex Milakham khawm cao
         giex kaing li nawh mai cao kaing nawh khankix hoik mawh pa giex laung heue.
         4 Kawn bun pa ang kaux sijax eue, maix lai yaw rangdi ka daux lung daux ngawd ot tix
         khankix mai een rhawm ka kraung khrai sinngao tix ka daux pa ah nin, mawh pui mawx
         pa sang pon hoek yuh aux laux lie?
         5 Siyiex Cao kru naing raoma ah nin, jhak heue, Aux tak sang viex krax lhat graung
         hoek piang maix, khaing pui pa ot hawt rawb rim maix khawmuik heue. Tak sang grheu
         pex lih ku kaux tete mai ang lai koe pui pa sang deeh kraix khrawm pex pa hoik prung
         prangtix kaux kawx heue.
         6 Viang mawh nan, khaix an, Aux tak sang deeh viex pui Amon pa giex laung khankix hoek
         heue. Siyiex ah nan heue."
         7 Siyiex Cao kru naing raoma ah nin ka grawng pa dex dawd mai haktiex Edom, "Mawh hoik
         uik pingnya cuyi ka daux haktiex Teman lie?, mawh hoik grai grup pui pa chix tawx
         krax keud ka daux pa lhak haing lie? Mawh hoik grai pingnya cuyi kix lie?
         8 Pui ot ka daux veng Dedan khankix eue, deeh plak tix to mai hu ot ka dee raux heue.
         Grawh grawng nawh, Aux sang viex krax kha rhawm Esaw hoek piang nawh yam ciyang Aux
         ka nawh heue.
         9 Phan pui kraix khrawm plix siiet khankix hoek ka maix, mawh ang kix lai kieh plix
         siiet khankix deuk tiblah lie? Phan pui briex hoek yam pon sawm, mawh ang kix yuh
         krax laux leeing, tom hoik fah rhawm tix lie?
         10 Viang mawh nan, Aux sang peeik ka kraung ceep Esaw mai Aux plak ka dee mox nawh tix
         khankix tom ang nawh lai glip heue. Doeh ru nawh khankix hoik laux leeing, puxaik
         nawh mai paox plawg nawh mai khawm nawh ang lai koe khaix in pie tix bawg kawx heue.
         11 Prah ka kawn nyawm pa ang koe miex keeing maix khankix, Aux tak sang priex kix im
         ju mai kieh miexmai khankix een rhawm tix ka Aux heue."
         12 Mawh kheu Siyiex ah nin, "Jhak heue, pui pa ang keung tix nyaux ka kawk nyaux an
         mai phan nyaux ka, Mawh Sang khaw maix tix luan khaing pa ciyang lie? Maix tak ang
         yaox ti luan khaing pa ang ti nyaux, viang mawh nan maix tak yaox ti nyaux tete heue.
         13 Siyiex ah nin, mawh kheu Aux hoik tiextu ka tokaux tix, sonsang lih mawh haktiex
         Bawzarax dee yiien pui, pa sibriem pui, dee pa som nai mai dee jhax lawg heue. Veng
         an tak mawh pa hoek krax laux leeing sijheeng khawmuik heue.
         14 Aux mhong lox satang khaing Siyiex mai grawng pa hoik ploi Nawh cao cau hu ka ceu
         pui khankix, kaoh mai khrawm paox ti hoek yuh naing ka haktiex Edom heue.
         15 Mawh kheu Aux tak sang yux maix mawh ceu pui pa iak ka daux sinax ceu pui khankix
         mai pa nunai pui khankix ka heue.
         16 Krax ting rhawm ca nyhau maix mai pa yaw rangdi ka daux rhawm tix hoik pie lhen ka
         maix, pex, pa ot ka daux rang mai ka gawng lhaong khankix eue, Viang maix yuh mheem
         tix ot dee lhaong awm klang kawx, Aux tak sang teei maix lih khaing tan, Siyiex ah
         nan heue.
         17 Haktiex Edom tak mawh pa daox deng, pui pa hu ka baoh an ku kaux tak koe pa daox
         deng mai tak sibriem ka nawh khankix khawmuik heue.
         18 Siyiex ah nin, awm laux leeing veng Sawdom mai veng Gawmawrax khankiex mai veng pa
         dex hawt rawb rim nawh khankix, ang lai koe pui pa ot ka daux haktiex Edom mai kawn
         pui pa ot ka daux haktiex an tak ang lai koe tix kaux kawx heue.
         19 Jhak heue, nawh tak sang kaoh awm sivai sangsi khaing daux tiag hawt rawm klawng
         Yawdan mai hoek ka dee ot pui pa kaux cong khankix heue. Viang mawh nan, Aux tak sang
         kieh nawh to sijaox khaing nawh heue. Aux tak laug mai yaog pui pa sang kwang piang
         nawh heue. Grawh grawng nawh, mawh pui mawx pa sang awm aux lie? Mawh pui mawx pa
         pon tat bawg yam piang Aux lie? Mawh cao liang yung mawx, pa pon cung ka plak sivoe
         Aux lie?"
         20 Mawh kheu nan, nghiet ka kaing pa yiag pa bak Siyiex, pa sang yuh Nawh Cao krax laux
         leeing piang haktiex Edom mai kaing pa yiag pa bak Nawh Cao ti yuh krax laux leeing
         piang pui pa ot ka daux haktiex Teman mai sigrhang ka cub yung iak khankix hu tete,
         Nawh Cao tak kieh dee ot dee koe kix mawh dee yiien pui heue.
         21 Haktiex yung yang kheu pa grhup kix, hoik mhong ka lox riag yo kix, tom hoek ka rawm
         sigrit sigra raoh heue.
         22 Jhak heue, nawh tak hoek mai po awm klang krih mai naih pruik tix kheem piang veng
         Bawzarax, daux singaix ah rhawm pui pa ting riang rao haktiex Edom khankix, tak awm
         rhawm bun pa saux yam sang keh nawh kawn tix heue."
         23 Gumlox pa dex dawd ka veng Damasekat, veng Hamat mai veng Arapat hoik koe krax twah,
         mawh kheu hoik mhong kix lox satang pa ang mhawm, kix hoik laux rhawm, krax khi rhawm
         kix hoik awm puk pak rawm sigrit sigra mai ang lai chix yiien yawg heue.
         24 Veng Damasekat hoik kied iak riang iak rao mai veeh tix sang to, krax lhat graung
         hoik ceep ka nawh heue. Krax saux mai krax laux rhawm hoik hoek piang nawh, awm bun
         pa saux yam sang keh nawh heue.
         25 Veng pa koe min mai veng pa koe krax gaux rhawm Aux, ang lai prah tix kheu jao pa
         yuh ka mawx lie?
         26 Mawh kheu nan, pui awn ju veng an khankix tak goh ka daux krax mai tak yuh laux ka
         pui naing khawmuik daux singaix an heue. Siyiex Cao kru naing raoma ah nan heue.
         27 Aux tak cux ngu ka guh veng Damasekat mai proe yuh ka nyiex haw Benhadat khankix
         heue."
         28 Siyiex ah nin, son grawng pa dex dawd mai haktiex Keda, haktiex Hazaw khankiex, pa
         sang puing Nebukhaneza simiang Babulon heue. Yaog tix kaoh mai haok rhim ka haktiex
         Keda ka pui plak lih singaix khankix heue.
         29 Kix tak rhim ka nyiex gox mai phung yung kix hu singai heue. Teei man tieb, khawm
         kraung shiao mai kala uk khankix mai kix kok yo ah nin ka kix, krax lhat graung hoik
         hoek ku daog dawn heue.
         30 Siyiex ah nin, pui haktiex Hazaw khankix eue, to hu dee singai, ot ka baoh dee raux,
         mawh kheu Nebukhaneza simiang Babulon hoik bak viang ti sang yuh pex laux leeing mai
         hoik koe rhawm keud grawng pa sang yuh tix ka pex heue.
         31 Siyiex ah nin, kaoh heue, hu ka ceu pui magmi mai pa ang koe krax khi glawh mai pa
         ang sax koe siviex veng mai pa ang sax song jhong siviex khankix, pa tang ot nong
         nong heue.
         32 Kala-uk kix mai tobrie pa kied nie haoh kix tak sang mawh son pa tud rhim heue. Aux
         tak sang kieh ceu pui khlao hauk sibax tix khankix prung prang rairuat tom hoek kudaog
         dawn ka dee singai mai Aux tak viex krax kha rhawm khaing kudah dee hoek piang khawmuik,
         Siyiex ah nin heue.
         33 Haktiex Hazaw mawh dee ot sox praix mai mawh dee yiien yawg pui leeing ju, ang lai
         koe pui pa ot tan mai ang lai koe kawn pui pa sang ot ka daux haktiex an pie tix kaux
         kawx heue."
         34 Gumlox Siyiex hoek bleeh ka cao jhai Yeramix grawng pa dex dawd son yuh laux ka haktiex
         Elam, num jah Zedekix simiang Yudax ti kwang ka haktiex ah nin,
         35 "Siyiex Cao kru naing raoma ah nin, jhak heue, Aux tak raig ka ak haktiex Elam, pa
         dawg mawh riang rao pa kied ting lhaong kix heue.
         36 Aux tak viex bhaung pon ceu khaing pon daog raoma khankix hoek ka haktiex Elam mai
         prung prang kix luan ka sivoe bhaung an, haktiex dee ang pui Elam pa hoik grheu Aux
         khankix hoek kah, ang lai koe tix meung kawx heue.
         37 Grawh grawng nawh, Aux tak kieh pui haktiex Elam khankix koe krax lhat graung ka
         sivoe pui koeng kix mai sivoe pui pa sawg ti pah ju kix heue. Aux tak viex krax laux
         leeing mai krax pa song rhawm Aux hoek piang kix, Siyiex ah nin, mai Aux tak ploi
         vaig hawt kix, tom sidah hoek bawg yam ang Aux nyang hoik yuh kix laux leeing heue.
         38 Aux tak sang yaog ti deuh dang ngeung tix ka daux haktiex Elam mai tak sang kieh
         simiang mai cao kaing khankix laux leeing khaing tan, Siyiex ah nan heue.
         39 Viang mawh nan, khaix singaix an, Aux tak sang deeh viex pui haktiex Elam pa giex
         laung an khankix deeh hoek, Siyiex ah nan heue."

1 Gumlox pa krai Siyiex grawng pa dex dawd ka veng Babulon mai ka ceu pui Khaladie
         khankix khaing cao jhai Yeramix,
         2 krai pao grawng ceu an ka sinax ceu pui khankix, kok yo mai pak ka chix, krai lao
         ka grawng an khankix mai paw mox ti deuh ka an mai krai ah nin, "Hoik rhim ka veng
         Babulon heue. Siyiex Balax hoik kaig hoik tua heue. Siyiex Merawdak hoik graig hoik
         pot, riang rao krub Babulon khankix hoik kaig tua mai hoik graig hoik pot heue.
         3 Mawh kheu ceu pui tix cub tak kaoh khaing plak laong mai yuh haktiex Babulon laux
         leeing mai kieh haktiex an mawh dee yiien pui mai pui ot tan ang lai koe tix kaux
         kawx heue. Kix mai tobrie kix, tak sang gah tix heue.
         4 Siyiex ah nin, ka daux singaix an mai bawg yam an, kawn praix ceu pui Isarelax tak
         sang hoek bleeh tau mai kawn praix ceu pui Yudax mai kix sawg ka Siyiex, pa mawh Siyiex
         tix tau mai lox pa yiiem yo tix heue.
         5 Kix veeh ngai tix sawg krax sang hu ka veng Zion ah nin, hoek mai kieh ex sitoe tix
         ka Siyiex tau mai yuh sijax mukheu pa kaux cong leeing ju, pa ang lai chix piawm ka
         heue.
         6 Pui Aux khankix hoik sax mawh yung pa grai heue. Cao liang yung hoik thong kix lud
         krax mai kix hoik lud hu khaing tix gawng hoik tix gawng heue. Kix hoik piawm ka dee
         laux lee tix heue.
         7 Pui pa yaox ka kix khawmuik hoik kiied ti ih kix mai pui koeng kix hoik sax ah nin,
         ex ang sax koe krax lud, mawh kheu kix hoik yuh phimap piang Siyiex pa ot ka dee koe
         pa rahsee mai ka Simiang siyiex, pa mawh krax keud pot jun pot keeing kix heue.
         8 Gah khaing Babulon mai lih hu khaing haktiex pui Khaladie khankix mai yuh tix awm
         yung mhaing plak sivoe phung yung khankix heue.
         9 Grawh grawng nawh, jhak heue, Aux tak sang yaog cub pui pa kied ting riang rao khankix,
         khaing haktiex plak laong mai viex kix hoek ka veng Babulon mai kix khre rien ti hoek
         puing ka Babulon mai rhim ti teei ka tan heue. Te ak puing kix awm pui pa kied min
         ka puing naing, pa ang lai khluk khlaik ka puing tix heue.
         10 Haktiex Khaladie tak lih mawh dee tud rhim pui mai can pui pa tud rhim khankix, tak
         sang sak vaig tu, Siyiex ah nan heue.
         11 Can pui pa yuh sinngao Aux laux leeing khankix eue, "Pex hoik koe krax nyawm rhawm
         mai hoik koe krax gaux rhawm, awm kawn mawie shiang pa sawm dee klai rib mai hoik
         riag awm brung mhaing,
         12 Miex pex kied koe krax kaig tua, nawh pa hoik keh pex, tak laux pakngai ka heue.
         Jhak heue, nawh tak lih ti mawh ceu pui iak piang haktiex an mai lih ti mawh tiag
         tu mai dee kroh khroing mai tiag mhaik heue.
         13 Kheu jao pa song rhwm song rhi Siyiex, ka dee an ang lai koe pui ot ka mai lih ti
         mawh haktiex dee yiien pui khankix heue. Can pui pa lailing hawt baoh Babulon ku kaux,
         tak koe krax daox deng mai nunai ka yaox ti krax pa kham geu nawh khankix heue.
         14 Sau tab pex hawt vung viang veng Babulon sonsang puing ka, pex pa vaik ka ak tix
         khankix eue, puing ka nawh mai paw lhawk ka te tix, mawh kheu kix hoik yuh phimap
         ka Siyiex heue.
         15 Kok yo hawt vung viang veng mai puing ka nawh, mawh kheu nawh hoik som hoik ap tix,
         jaong num nawh khankix hoik laux leeing mai guh veng nawh khankix kawx hoik grhup,
         mawh kheu an mawh krax pa pawk Siyiex bix tix heue. deeh pawk bix piang nawh, awm
         kaing pa hoik yuh nawh heue.
         16 Tat ti tik pui ruat simie mai pui vawg nghox khaing veng Babulon, mawh kheu jao krax
         lhat graung ka lawm vaig pui pa yeen ya khankix, pui ku kaux tak deeh blak ti ing
         ka ceu pui tix khankix mai pui ku kaux tak dee to ti ing ka haktiex cao tix heue.
         17 Ceu pui Isarelax awm yung pa hoik prung prang rairuat ku sidah, pa hoik pheet sivai
         sangsi hu dee singai heue. Simiang Asurix, hoik kiied ti ih nawh phao voe, dee ghoik
         Nebukhaneza simiang Babulon hoik raig si-ang kix pot heue."
         18 Mawh kheu nan, Siyiex Cao kru naing raoma pa mawh Siyiex ceu pui Isarelax ah nin,
         "Jhak heue, Aux tak sang ciyang ka simiang Babulon mai ka haktiex nawh, awm hoik ciyang
         Aux ka simiang Asurix heue.
         19 Viang mawh nan, Aux tak viex pui Isarelax khankix deeh hoek ka dee ot kix mai kix
         tak deeh yaox ti ih piang gawng Kharamelax mai gawng Bashan khankix, khwan ju nawh,
         tak yaox ti sak piang gawng Epharem mai gawng Gilat khankix heue."
         20 Siyiex ah nin, "Ka daux singaix an mai bawg yam an, tak ciied ti yaox ka pa yuh Isarelax
         khankix, viang mawh nan, ang yaox ka phimap kix tix kaux kawx mai ka phimap pui Yudax
         khankix kawx, ang lai yaox ka heue. Mawh kheu Aux tak pluat ploi ka phimap pui pa
         prah Aux nawh deuk khankix heue.
         21 Siyiex ah nin, "Hu haok ka haktiex Meratem mai puing ka an mai haok ka pui pa ot
         ka daux haktiex Pekot khankix mai yuh kix laux lak pak leeing khawmuik, yuh awm pa
         hoik tawm Aux ka pex khawmuik heue.
         22 Hoik mhong ka lox sinum naing mai khawm krax laux leeing pa kied ting lhaong ka daux
         haktiex an heue.
         23 Daix rhiem pa tawk ka haktiex khawm bee ma lai hoik graig hoik pot yuh ka mawx? Veng
         Babulon hoik lih ti mawh dee yiien pui ka daux sinax ceu pui khankix yuh ka mawx?
         Aux hoik taong ti deuh kie ka son maix heue.
         24 Veng Babulon eue, maix hoik krix ka kie, yam ang maix tien rien rhawm tix, pui koeng
         maix hoik pub mai pon giex ka maix, kheu jao hoik tieh maix ka sibrawm Siyiex heue.
         25 Siyiex hoik paoh krao kraung naing tix mai hoik hoe ka kraung naing song rhawm tix
         khankix lih, mawh kheu in mawh kaing pa yuh Siyiex Cao kru naing raoma, ka haktiex
         Khaladie khankix heue.
         26 Hoek puing ka nawh, jah khaing mee plak in tom hoek plak an, paoh ka nyiex krao nawh
         khankix mai pum nawh awm pum nghox mai yuh nawh laux leeing pak lawg heue. Paw lai
         kieh nawh deuk tix ceu kawx heue.
         27 Pah ti tik ka mawie nawh khankix, kieh kix lih hu sonsang mawh pa pah ka kix, kix
         tak kha rhawm, mawh kheu hoik hoek singaix kix mai bawg yam pa sang ciyang ka kix
         heue.
         28 Lox pui pa to ti glawd khaing haktiex Babulon, krai pao grawng pa pawk Siyiex pa
         mawh Siyiex ex bix tix ka daux veng Zion mai pa mawh krax pawk bix son nyiex Nawh
         Cao heue.
         29 Kok pui naing ak khankix hoek puing ka veng Babulon, can pex pa chix puing ak khankix
         yuh tab hawt vung viang veng mai lai lawm khawmuik, paw lai kieh kix glawd tix kaux
         kawx. Deeh viied ka kix awm kaing pa hoik yuh kix mai deeh yuh ka nawh awm can pa
         hoik yuh nawh khankix heue. Mawh kheu nawh hoik yaw rangdi tix sonsang tieh feen ka
         Siyiex pa mawh Siyiex Cao pa singax singeh ceu pui Isarelax heue.
         30 Mawh kheu nan, pui awn ju daux veng khankix tak goh daux krax mai pui naing nawh
         khankix tak mawh pa laux leeing ka daux singaix an, "Siyiex ah nin heue.
         31 Siyiex Cao kru naing raoma ah nin, pui pa ting rhawm eue, "Jhak heue. Aux tak sang
         yuh maix laux leeing. Grawh grawng nawh, singaix pa sang ciyang Aux ka maix hoik hoek
         heue.
         32 Pui pa ting rhawm tak sang sideeing caong tix mai goh mai ang koe pui pa yaog nawh
         kaoh, Aux tak sang keeig veng ot nawh ka ngu mai ngu an tak sang gleeing ka pui ot
         rawb rim nawh khawmuik heue."
         33 Siyiex Cao kru naing raoma ah nin, "Kawn praix ceu pui Isarelax hoik yaox ti kham
         krax yeen ya, tau mai kawn praix ceu pui Yudax khankix, can pui pa hoik teei ti mawh
         pa giex laung khankix hoik laung ti deuh kix mai kix thiang ti ang lai ploi kix lih
         heue.
         34 Viang mawh nan, cao pa deeh taoh kix mawh pa kied ting riang, min ceu kaux Nawh Cao
         mawh Siyiex Cao kru naing raoma heue. Nawh Cao tak sang deeh pawk bix ka grawng see
         kix khawmuik, sonsang tawx Nawh Cao pa yiien yawg ka haktiex tix mai kieh pui ot ka
         veng Babulon ang koe krax pa yiien yawg heue.
         35 Siyiex tak sang ah nin, lawm vaig tak sang hoek piang ceu pui Khaladie mai piang
         ceu pui pa ot ka daux veng Babulon mai piang cao kaing mai piang pui pa koe pingnga
         cuyi khankix heue.
         36 Lawm vaig tak sang hoek piang cao jhai pie lhen khankix, sonsang lih mawh kix pui
         yhot heue. Lawm vaig tak sang hoek piang pui naing ting riang rao khankix, sonsang
         lih mawh kix pui laux rhawm heue.
         37 Lawm vaig tak sang hoek piang brung kix mai piang ling lawx naing brung kix khankix
         mai piang ceu pui pa rom pa khon tix ot tau ka daux sinax kix khawmuik, pa awm bun
         heue. Lawm vaig tak sang hoek piang krao sinngao nawh khankix, sonsang lih mawh pa
         hoik rhim pui koeng heue.
         38 Ceu pa kroh hit tak sang hoek piang rawm khankix mai an tak sang lih ti mawh pa hit
         hu heue. Grawh grawng nawh, haktiex an hoik naog ka riang grang pa krub pa saik tix
         khankix mai kix hoik yhot tau mai riang grang krub tix heue.
         39 Mawh kheu nan, totiag mai sox praix khankix tak ot tau ka daux veng Babulon tan heue.
         Si kala-uk khankix kawx tak ot ka daux veng an heue. Veng an tak mawh pa ang pui lai
         ot ka khaix in leeing ju mai ang lai koe ru pui pa ot ka daux an, tix ju hoik tix
         ju heue.
         40 Siyiex ah nin, awm hoik yieh Siyiex ka veng Sawdom mai veng Gawmawrax, khawm veng
         pa koe hawt dex an khankix laux, awm an ang lai koe pui bang tix ot tan, mawh kheu
         nan, kawn pui pa ot ka veng Babulon tak ang koe tix kaux kawx heue.
         41 Jhak heue, ceu pui tix ceu tak sang hoek khaing haktiex plak laong mai ceu pui tang
         ceu pa kied ting lhaong tau mai simiang khankix tom nie, tak sang yaog ti kaoh khaing
         dee sidah haktiex heue.
         42 Kix tak sang giex ak mai pliah khankix, kix mawh pui pa kied lang teung kin jhawm
         mai ang lai koe krax caux rhawm heue. Lox sikah kix sinum siaox awm lox sinum rawm
         sigrit sigra, kawn bunkrih Babulon eue, kix tak brug brung hoek mai khre tix sang
         puing naing ka maix heue.
         43 Yam mhong simiang Babulon ka grawh grawng an mai taix nawh hoik dieh riang, krax
         pa kha rhawm hoik ceep nawh, awm bun pa saux yha bawg yam keh tix heue.
         44 Jhak heue, nawh tak sang kaoh awm sivai sangsi, khaing daux tiag hawt rawm klawng
         Yawdan mai hoek ka dee ot dee koe pui pa kaux cong khankix heue. Viang mawh nan, Aux
         sang kieh nawh to sijaox khaing nawh heue. Mai Aux tak laug mai yaog pui pa sang kwang
         piang nawh heue. Grawh grawng nawh, mawh pui mawx pa pon tat bawg yam piang Aux lie?
         mawh cao liang yung mawx pa pon cung ka plak sivoe Aux lie?"
         45 Mawh kheu nan, nghiet ka grawng kaing pa bak pa viang Siyiex tix sang yuh piang veng
         Babulon mai grawng krax pa bak pa viang Nawh Cao ti sang yuh piang haktiex pui Khaladie
         khankix heue. Cub phung yung iak an tak sang rhim hu tete, Nawh Cao tak sang kieh
         dee ot dee koe kix mawh dee pa hoik yiien pui ka tete heue.
         46 Haktiex hoik yung yang tix ka, kheu jao lox pa rhim ti teei ka veng Babulon mai ka
         daux sinax ceu pui khankix hoik mhong ka lox yiiem kix heue."

1 Siyiex ah nin, "Jhak heue, Aux tak kieh bhaung pa yuh laux leeing hoek piang veng
         Babulon mai piang pui pa ot ka daux veng Lebakamie heue.
         2 Aux tak sang ploi pui pa chix keem ka bia hoek ka veng Babulon, pa sang keem ti tik
         haktiex nawh yi heue. Grawh grawng nawh, yam hoek ka daux singaix pa kha rhawm an,
         kix tak sang yuh hawt vung viang veng hawt nawh khawmuik laux leeing heue.
         3 Kieh pui naing ak ceep ka kraung tiebtie naing mai vaik ak tix puing ka nawh, paw
         lai lhawk ka pui pa ot ka daux veng tix kaux kawx heue.
         4 Mawh kheu nan, tak pah kix goh yum ka daux haktiex pui Khaladie khankix mai kix tak
         mat ka piang krax laux heue.
         5 Viang ceu pui Isarelax mai ceu pui Yudax khankix hoik tik vud ka Siyiex tix, pa mawh
         Siyiex Cao kru naing raoma mai viang haktiex kix hoik naog ka phimap, pa lud piang
         Siyiex Cao pa singax singeh ceu pui Isarelax kawx, Siyiex ang tik vud ka kix heue.
         6 To ti lih khaing daux veng Babulon mai tang deeh taoh ka tokaux tix ku kaux, paw
         lai rom ti ot tau mai pui lud veng an sonsang som nai tau mai kix, grawh grawng nawh,
         in mawh bawg yam pawk Siyiex bix tix, Nawh Cao tak deeh tawx ka kix awm pa yuh pui
         mawx pui an heue.
         7 Veng Babulon hoik sax mawh kawk khri pa koe ka daux taix Siyiex mai pa hoik kieh
         haktiex khawm bee ma yoek ka heue. Hoik kieh ceu pui pa nyaux ka rawm plix siiet pa
         koe daux kawk an khankix yhot ka heue.
         8 Veng Babulon hoik grhup sijaox mai laux leeing heue. Yiiem grai ka son nawh, teei
         ka peeh khaox Balasan, sonsang pai ka dee saux nawh moi ka heue.
         9 Ex sang pai ka saux veng Babulon moi, viang mawh nan, nawh ang cu tix moi heue. Prah
         ka nawh mai kieh ex ku kaux lih hu ka haktiex cao tix heue. Grawh grawng nawh, krax
         ciyang son nawh hoek tom raoma mai hoik cux ka paiawm khankix heue.
         10 Siyiex hoik jhi grawng krax pa rahsee ex heue. Hoek mai kieh ex hu krai pao grawng
         kaing jhaw Siyiex pa mawh Siyiex ex, ka daux veng Zion heue.
         11 Rawn te mhawm mai giex ka kraung plah tieb naing, Siyiex hoik yaog ka khwan simiang
         ceu pui Medix khankix kaoh heue. Mawh kheu Nawh Cao bak viang ti yuh veng Babulon
         laux leeing heue. Grawh grawng nawh, an mawh pa pawk Siyiex bix tix, pa pawk bix son
         nyiex bwan Nawh Cao heue.
         12 Pak chix ka sivoe guh veng Babulon, deuh cao pau khankix koe mai kieh pau mhawm mhawm,
         khre rien ka cub pa yuh naing jawm khankix, grawh grawng nawh, Siyiex sang yuh awm
         pa hoik bak tix khawm ra ceu sidah, ka lox pa hoik krai Nawh Cao sonsang yuh pui pa
         ot ka daux veng Babulon khankix laux heue.
         13 Maix pa ot hawt dee pa kied nie rawm mai pa kied haoh hun kraung khrai sinngao khankix
         eue, deeh sidah singaix laux leeing maix mai krax pa ghoing rhawm maix hoik hoek phao
         heue.
         14 Siyiex Cao kru naing raoma hoik tiextu tix ah nin, Aux tak sang kieh pui khankix
         naog ka daux maix, awm pa naog sido klai khankix tete mai kix tak sang yo lox tix
         piang maix heue.
         15 Nawh cao hoik yuh haktiex ka sibrawm tix, Nawh Cao hoik pang ti deuh haktiex ka pingnya
         cuyi tix mai hoik naih raoma ka krax tawng yung tix heue.
         16 Yam ploi Nawh Cao lox tix, lox sinum rawm lhiex khankix lih ti koe ka daux raoma,
         Nawh Cao yuh bhawm rawm haok ka dee sidah haktiex heue. Nawh Cao yuh puk plak praix
         pa viex lhiex mai Nawh Cao teei bhaung lih khaing daux teug kraung khrai Nawh heue.
         17 Pui ku kaux hoik mawh pa deux pa awm pa ang koe krax tawng yung, cao chix kaing rhiem
         pa raug riang rao krub khankix tak pon krax kaig tua, ka riang rao krub pa hoik raug
         tix heue. Mawh kheu riang rao krub pa hoik raug nawh, mawh pie lhen mai ang lai koe
         bhawm pa toek bhawm pa lih heue.
         18 Kix mawh ceu pa giex going mai pie lhen heue. Ka daux bawg yam singaix prawng ca,
         kix tak grai grup heue.
         19 Nyum cie ceu pui Yakop ang lai awm cie kix, grawh grawng nawh, Nawh Cao mawh cao
         pa phan pa deuh kuceu khawmuik mai ceu pui Isarelax khankix mawh doeh ru sinngao Nawh
         Cao heue. Min ceu kaux Nawh Cao mawh Siyiex Cao kru naing raoma heue.
         20 Mawh daix mai kraung naing Aux khankix son naing, grawh grawng nawh, Aux tak shiao
         maix mai yieh haktiex khankix phawng vid, Aux tak shiao maix mai yuh meung haktiex
         khankix laux leeing,
         21 Aux tak shiao maix mai yieh ka brung khawm cao brug khankix phawng vid, Aux tak shiao
         maix mai yieh ka ling lawx naing brung mai cao brug khankix phawng vid,
         22 Aux tak shiao maix mai yieh ka simex mai bun phawng vid, Aux tak shiao maix mai yieh
         ka pui riex ju mai pui awn ju phawng vid, Aux tak shiao maix mai yieh ka sinaw mai
         bunkrih khankix phawng vid,
         23 Aux tak shiao maix mai yieh cao liang yung mai phung yung khankix phawng vid, Aux
         tak shiao maix mai yieh ka pui yuh ma kaung mai iak moi khankix phawng vid, Aux tak
         shiao maix mai yieh ka cao kaing mai cao kwang haktiex khankix phawng vid heue.
         24 Siyiex ah nin, "Aux tak deeh viied phimap pa yuh pui veng Babulon mai pui pa ot ka
         daux haktiex Khaladie khawmuik, son grawng pa caox caig yuh kix ka veng Zion, plak
         sivoe ngai pex heue."
         25 Siyiex ah nin, gawng pa yuh haktiex khankix laux leeing eue, jhak heue, Aux tak yuh
         maix laux, "Mai Aux tak nyeu taix tix mai yuh maix laux leeing mai bang lia maix khaing
         rang khankix mai kieh maix mawh gawng pa hoik proe heue.
         26 Siyiex ah nin, kix tak ang pon teei simaox tix lon, son num daog nyiex mai ang pon
         teei simaox tix lon, son num riah nyiex, khaing maix heue. Viang mawh nan maix tak
         mawh dee yiien pui leeing ju heue."
         27 Pak chix ka daux haktiex an mai phlu teettawng ka sinax ceu pui haktiex khankix,
         kieh ceu pui khankix khre rien tix puing ka nawh, kok meung haktiex Ararat, haktiex
         Minix mai haktiex Ashakhenaza khankix sonsang puing ka nawh, laug cao kaing naing
         sonsang puing ka nawh, kieh cao brug brung haok awm sido riex hauk khankix heue.
         28 Kieh ceu pui khankix khre rien tix sonsang puing tix ka nawh tau mai simiang haktiex
         Medix mai cao kwang haktiex mai cao kaing, khawm pui meung khankix khawmuik heue.
         29 Haktiex Babulon tak siyaung mai laux rhawm, grawh grawng nawh, krax pa bak pa viang
         Siyiex tak sang lih mawh piang veng Babulon, sonsang kieh Babulon mawh dee yiien pui
         mai dee ang pui lai ot lai koe heue.
         30 Pui naing veng Babulon khankix hoik yawg tix ang lai puing naing mai kix hoik laig
         ot ka daux tab pa kaux cong kix heue. Riang rao kix hoik dieh mai lih tix awm bun
         mai kix gleeing dee it nawh khankix mai jhong siviex khankix kawx hoik pot hoik graig
         heue.
         31 Pui pa ploi khan kiex ra kaux ra lai sipub paox tix, pa mawh pa viex lox satang an
         ra lai sipub paox tix, tix kaux lai tix kaux, sonsang krai simiang Babulon mhong ka
         hoik rhim veng an tix ku daok ku dawn khawmuik,
         32 Daux diang krax khankix kawx hoik thox tix mai kix gleeing pang priem khankix ka
         ngu mai pui naing khankix hoik lhat graung ka heue.
         33 Grawh grawng nawh, Siyiex Cao kru naing raoma, pa mawh Siyiex ceu pui Isarelax ah
         nin, "Kawn bun veng Babulon hoik awm glah dee pah nghox, ka bawg yam sang pah ka nawh,
         mawh kheu bawg yam sang vawg nghox hoik dex hoek heue."
         34 "Nebukhaneza simiang Babulon hoik kiied ti ih aux mai hoik krid aux phawng, nawh
         hoik yuh aux mawh aw yi tix mu, nawh hoik bleet ti ih aux, awm siyawng mai nawh hoik
         kieh vaig tix naog ka ceu pa gaux rhawm aux khankix, Nawh grheu aux lih hu heue.
         35 Pui pa ot ka daux veng Zion tak sang ah nin, "Kieh ceu pa kin, pa hoik yuh nawh ka
         aux mai ka nex aux hoek piang veng Babulon, veng Yerusaliem tak ah nin, "Kieh nham
         aux hoek piang pui pa ot ka daux haktiex Khaladie khankix heue."
         36 Mawh kheu nan, Siyiex ah nin, "Jhak heue, Aux tak sang yuh son maix mai tak sang
         deeh viied ka phimap pa yaox maix ti kham heue. Aux tak sang kieh rawm sigrit sigra
         mai rawm keut nawh khankix hit heue.
         37 Veng Babulon tak sang lih ti mawh pum nyhee mai dee ot dee koe sox praix khankix,
         dee pa daox deng mai dee koe lox sibriem pui mai dee ang pui lai ot ka tix kaux kawx
         heue.
         38 Kix tak graox awm sivai sangsi mai kix tak kieh lox tix sinum awm kawn sivai sangsi
         khankix heue.
         39 Siyiex ah in, yam koe krax nyawm rhawm kix, Aux tak khan kheu pa ih son kix mai kieh
         kix yoek ka daux pa koe krax gaux rhawm tix mai kieh kix nyawm it nyawm tum ang jud
         ang jai mai ang lai haing heue.
         40 Aux tak sang kieh kix lih, awm kawn yung pa sang pah khankix, awm yung mhaing mai
         pex mhaing heue.
         41 "Veng Sheshiet lai mawh pa hoik rhim ti yuh ka mawx mai veng pa hoik yaogyaw pui
         haktiex khankix khawmuik ka, lai mawh pa hoik rhim ti yuh ka mawx, veng Babulon lai
         lih ti mawh dee yiien pui ka daux sinax haktiex in yuh ka mawx.
         42 Rawm sigrit sigra hoik haok piang veng Babulon mai puk pak rawm khankix hoik kheem
         piang nawh heue.
         43 Veng nawh khankix mawh dee yiien pui, dee kroh haktiex mai daux tiagtu mai haktiex
         dee ang pui lai ot pie tix kaux kawx mai ka dee ang kawn pui lailing ka tix kaux kawx
         heue.
         44 Aux tak sang ciyang ka siyiex Balax pa koe ka daux veng Babulon mai Aux tak kieh
         nawh deeh hao ka can ceu pa hoik bleet nawh khaing daux jheeh tix mai ceu pui khankix
         tak ang lai khrawm paox ti hoek ka nawh khaix in tix bawg kawx heue. Mawh heue, guh
         veng Babulon tak sang grhup heue.
         45 "Pui Aux eue, lih hu khaing veng Babulon mai kieh pui ku kaux, deeh taoh ka tokaux
         tix, khaing krax pa kied kin song rhawm Siyiex heue.
         46 Paw kieh pex sung sang rhawm mai lhat graung ka mhong tix grawng satang veng an,
         tak sang mhong ka grawng lox satang tix num hoik tix num mai krax pa kied kin kha
         rhawm, tak koe ka daux haktiex mai simiang cao kwang haktiex tak sang tud rhim ka
         paox tix, tix kaux lai tix kaux heue.
         47 Mawh kheu nan, jhak heue, singaix bawg yam tak sang hoek mai aux tak sang ciyang
         ka riang rao krub pui veng Babulon khankix mai haktiex an tak sang hoek krax kaig
         tua khawmuik khawm leeing mai pui naing khankix tak goh gup tix yum daux veng heue.
         48 Khaix an raoma mai haktiex khawm can ceu pa koe ka daux nawh khankix, tak sang rhax
         lai mai gaux rhawm piang veng Babulon, mawh kheu pui tud rhim khankix khaing plak
         laong hoik hoek bleeh ka nawh, Simiang siyiex ah nan heue.
         49 Awm hoik goh yum ceu pui Isarelax kheu sipiag veng Babulon, awm an, pui haktiex veng
         Babulon tak goh tix yum khawmuik heue.
         50 Can pex pa hoik glawd khaing vaig khankix eue, "Hu dee singai paw lai kaog lai cung,
         doh keud ka Siyiex khaing ka dee singai mai kieh veng Yerusaliem hoek ka daux rhawm
         pex heue.
         51 Ex hoik kaig tua kheu hoik mhong ex lox pa nunai pui heue. Krax kaig krax tua hoik
         kheem ka ngai ex, kheu hoik laig pui tang ceu khankix ka dee singax singeh nyiex bwan
         Siyiex heue.
         52 "Mawh kheu nan, Siyiex ah nin, jhak heue, singaix bawg yam khankix tak sang hoek,"
         "Aux tak sang prawng ca ka riang grang krub, pui haktiex Babulon khankix mai pui pa
         mat khankix tak sang ngia ngheeik heue.
         53 Siyiex ah nin, viang veng Babulon hoik haok daux raoma kawx mai viang nawh kieh guh
         veng dee pa lhaong tix kaux cong kawx, viang mawh nan, pui tud rhim khaing Aux tak
         sang hoek bleeh ka nawh heue."
         54 Lox sinum yiiem grai hoek khaing veng Babulon mai lox sinum krax pa kied laux kied
         leeing, hoek khaing haktiex pui Khaladie khankix,
         55 Kheu jao yuh Siyiex veng Babulon laux leeing mai kieh lox ting lhaong nawh yiien,
         viang mawh lox sinum kix kawx awm lox sinum pukpak rawm pa kied ting lhaong mai kix
         hoik sinum ah reeng reeng heue.
         56 Mawh kheu pui tud rhim hoek mai yuh veng Babulon laux mai pui naing ting riang nawh
         khankix hoik laig daux tawm taix pui koeng heue. Ak pa giex kix ku kaux kawx hoik
         pot hoik graig heue. Grawh grawng nawh, Siyiex mawh Siyiex pa chix deeh tawx deeh
         viied ka phimap awm pa yuh kix tete heue.
         57 "Aux tak sang kieh cao kaing cao mai pui koe pingnya cuyi mai cao pa kwang haktiex,
         khawm simiang ot greem nawh mai pui pa kied ting riang rao nawh khankix yoek heue.
         Kieh kix nyawm it nyawm tum ang jud ang jai mai ang lai haing, "Simiang pa koe min
         ceu kaux Siyiex Cao kru naing raoma ah nan heue.
         58 Siyiex Cao kru naing raoma ah nin, "Guh veng pa kied vieh, veng Babulon tak sang
         yieh laux lak pak leeing mai siviex veng pa kied ting lhaong nawh kawx, tak sang gleeing
         ka ngu, pui khakix yuh kaing pa giex going mai khawm pa taug mao tix ka daux ngu heue."
         59 Gumlox pa tawm cao jhai Yeramix ka Serayax kawn simex Nerix, kawn simex Maseyax yam
         hu nawh tau mai Zedekix, simiang haktiex Yudax ka veng Babulon, ka daux yam kwang
         nawh ka haktiex pon num tix num, yam an, Serayax mawh cao kwang piang kaing jhaw heue.
         60 Mawh kheu nan, Yeramix hoik tiiem ti deuh grawng pa caox caig pa tak sang hoek piang
         veng Babulon ka daux phuk lai tix mai gumlox in khawmuik, mawh pa tiiem ka grawng
         pa dex dawd mai veng Babulon heue.
         61 Yeramix ah nin ka Serayax, "Yam hoek maix ka daux veng Babulon, jhak ka lai an mai
         phat ka lai an khawmuik heue.
         62 "Khaix an maix tak ah nin, Siyiex eue, Maix Cao hoik krai ti deuh lox ka son baoh
         in, sonsang yuh laux mai tat ti tik dee in, son ang tix ceu kawx lai deuk ka dee in,
         pui mai khawm totiag mai ka dee an tak mawh dee yiien pui leeing ju heue
         63 "Yam hoik phat maix ka grawng lai in maix tak phyawk simaox tix lon ka lai an mai
         taing ka daux rawm klawng Yufrethix heue.
         64 "Khaix an maix tak ah nin, awm an, veng Babulon tak glip ka daux rawm mai ang lai
         deeh baox yaog ti kaoh khaing krax kha rhawm, pa tak sang viex Aux hoek piang nawh,
         kix tak koe krax taug mao heue." Gumlox Yeramix mawh ding heue.

1 Yam hoik koe ju Zedekix tixnga tix num, nawh mawh simiang mai kwang ka veng Yerusaliem
         kao tix num heue. Ceu kaux miex nawh mawh Hamutalax kawn bun Yeramix khaing veng Libanax
         heue.
         2 Nawh baox yuh pa caox caig ka plak sivoe ngai Siyiex, awm pa hoik yuh simiang Yehoyakim
         heue.
         3 Mawh kheu jao grawng pa song rhawm Siyiex, ceu in lih ti mawh ka veng Yerusaliem
         mai ka haktiex Yudax, tom hoek sidah hoik grheu Nawh Cao kix lih hu khaing ka plak
         sivoe ngai Nawh Cao heue. Khaix an simiang Zedekix hoik yaog tix tieh feen ka simiang
         Babulon heue.
         4 Ka daux num kwang nawh haktiex dim num tix num, daux khix kao, kao singaix, Nebukhaneza
         simiang Babulon mai kru naing nawh khankix hoek tix puing ka veng Yerusaliem mai lai
         lawm veng mai kaong tab hawt vung viang veng heue.
         5 Mawh kheu nan, kix hoik lai lawm ka veng tom hoek num kwang simiang Zedekix ka haktiex
         kao tix num heue.
         6 Yam hoek daux khix pon dim singaix, sibhawm praix lih ti koe ka daux veng mai ceu
         pa ih ang lai koe son pui haktiex khankix heue.
         7 Yam an guh veng hoik grup mai pui naing khankix lih hu khaing daux veng yam pon sawm
         ka plak krax diang siviex, pa koe sinax guh veng an ra mu, pa koe hawt sipeem simiang,
         mawh kheu pui Khaladie khankix hoik lai lawm vung viang veng heue. Kix hu ka krax
         plak daux lung daux ngawd rawm klawng Yawdan heue.
         8 Viang mawh nan, cub kru naing pui Khaladie khankix hawt khaix simiang mai kix krup
         Zedekix ka daux lung Yerikho heue. Cub kru naing nawh khankix hoik prung prang khaing
         nawh heue.
         9 Mawh kheu nan, kix pon giex ka simiang mai viex nawh hoek ka simiang Babulon ka veng
         Ribalax ka daux haktiex Hamat mai nawh krai pao grawng pa sang ciyang ka nawh heue.
         10 Khaix an simiang Babulon pah kawn simex Zedekix yum sivoe ngai nawh heue. Mai baox
         pah cub cao kaing haktiex Yudax khankix yum, ka daux veng Ribalax heue.
         11 Nawh hoik baox koh sok ngai simiang Zedekix mai simiang Babulon phyawk nawh ka maox
         tawng, viex nawh hu ka veng Babulon mai laung nawh daux thawng tom hoek sidah yum
         nawh heue.
         12 Ka daux khix phwan kao singaix, num kwang simiang Nebukhaneza veng Babulon kao dim
         num tix num, Nebuzaradan cao kaing naing piang pui naing pa pau simiang, Babulon khankix
         hoek bleeh ka veng Yerusaliem heue.
         13 Nawh hoik gleeing nyiex bwan Siyiex mai nyiex haw simiang mai nyiex pa koe ka daux
         veng Yerusaliem khawmuik, pa mawh nyiex pui ting lhaong khankix broe ka ngu heue.
         14 Cub kru naing pui Khaladie pa hoek tau mai cao kaing naing, pa pau simiang khankix,
         hoik yieh ti tik hawt vung viang guh veng Yerusaliem laux leeing khawmuik heue.
         15 Khaix an Nebuzaradan cao kaing naing piang pui naing pa pau simiang hoik viex pui
         pa hot shia khankix tiblah mai pui pa kawn deuk ka daux veng mai can pui pa hoik grux
         tieh tix ot plak simiang Babulon khankix mai can pui pa chix kaing taix kaing caong
         pa kawn deuk khankix heue.
         16 Viang mawh nan, Nebuzaradan cao kaing naing piang pui naing pa pau simiang khankix,
         prah pui hot shia tiblah kieh mawh pui yuh kaing sipeem plix siiet mai ma kaung khankix
         heue.
         17 Rong tawng lheung pa koe ka daux nyiex bwan Siyiex khankix mai jaong ling lawx, pan
         ting heem rawm khankix mai dung rawm tawng lheung, pa koe ka daux nyiex bwan Siyiex
         khankix pui Khaladie khankix hoik raig pot phawng mai hoik viex can tawng lheung pa
         koe hu ka veng Babulon heue.
         18 Kix baox viex aw tawng, sipeed plah, sigiiep ngu, klong, cawn mai kraung tawng lheung
         khankix, pa shiao cao giex kaing li khankix yam yuh tix kaing jhaw Siyiex heue.
         19 Tawg ting, aw khang, klong ting, aw, jawk kawk ngu, cawn mai kawk nyaux khankix,
         can pa yuh tix ka kraung khri kraung mau khankix, cao kaing naing pa pau ka simiang
         hoik rhim tix viex hu uik heue.
         20 Rong tawng lheung ra gawng, dung rawm tix mu, riang mawie tawng lheung pa koe greem
         dung rawm an kao ra mu mai khawm jaong lawx khankix, pa hoik yuh simiang Sawlamon
         son nyiex bwan Siyiex pa mawh kraung tawng lheung khankix pa ang lai dak uik tawng
         kawx hoik viex hu uik heue.
         21 Grawng pa dex dawd mai rong an, plak lhaong koe kao daix sawk, krax rob lawm le rong
         an koe kao ra sawk mai plak pu koe pon giien mai an koe daux heue.
         22 Kaing rong an hoik yuh tix ka tawng lheung mai krax lhaong an koe phwan sawk mai
         hawt rim an hoik yuh plah tawng pa awm ngai rub mai yuh riang plix kla jiang ka tawng
         lheung naog hawt vung viang kaing rong an khawmuik, rong ankiex ra mu hoik yuh awm
         paox tix heue.
         23 Ka piang kaing rong khawm pon daog an, koe riang plix kla jiang tixdim liah mu mai
         hawt vung viang plah tawng pa awm ngai rub an, koe riang plix kla jiang ka tix yieh
         mu heue.
         24 Nebuzaradan cao kaing naing piang pui naing pa pau simiang giex ka Serayax pa mawh
         cao kaing ting cub cao giex kaing li, Zephanix pa mawh cao kaing ting cub cao giex
         kaing li ra kaux tix kaux mai cao pa pau diang siviex nyiex bwan khankix loe kaux
         hu heue.
         25 Nawh hoik giex cao kaing naing pa kwang piang pui naing khaing daux veng tix kaux
         mai pui pa tawx rhawm keud dong sawn ka simiang pa ot ka daux veng aliah kaux mai
         cao kaing ting cao tiiem lai khaing cub kru naing tab tix kaux pa hoik yuh kaing so
         pui haktiex kaoh mai pui haktiex pa ot ka daux veng tigliah kaux khankix hu heue.
         26 Nebuzaradan cao kaing naing piang pui naing pa pau simiang khankix hoik viex kix
         hoek ka simiang Babulon daux veng Ribalax heue.
         27 Khaix an simiang Babulon hoik tap toi ka kix mai pah kix yum daux veng Ribalax ka
         daux haktiex Hamat heue. Mawh kheu nan, pui Yudax hoik yaox ti mawh pui pa rhim ti
         hu mawh pui pa giex laung khaing haktiex cao tix heue.
         28 In mawh pui pa hoik viex Nebukhaneza kix mawh pui pa giex laung ka daux num kwang
         nawh haktiex aliah num tix num, pui Yudax pa viex hu khankix koe loe rheng mai tixnga
         loe kaux heue.
         29 Ka daux num kwang Nebukhaneza ka haktiex kao daix num tix num, nawh baox viex pui
         khankix khaing veng Yerusaliem daix yieh tixngoe ra kaux hu mawh pui pa giex laung
         heue.
         30 Ka daux num kwang Nebukhaneza ka haktiex daux tixnga loe num tix num, Nebuzaradan
         cao kaing naing piang pui naing pa pau simiang khankix, hoik viex pui Yudax khankix
         aliah yieh tixpon phwan kaux heue. Pui pa viex nawh khawmuik koe pui pon rheng liah
         yieh kaux heue.
         31 Yam hoik naog bawg yam mawh Yehoyakim simiang Yudax pui pa giex laung tixngoe aliah
         num, ka daux khix kao ra, tixnga phwan ngaix, yam jah Evilax Merawdat simiang Babulon
         tix kwang haktiex, nawh hoik yaog ti taoh kaing Yehoyakim simiang Yudax mai kieh nawh
         lih khaing daux thawng heue.
         32 Nawh sikah lox nab lox yam ka nawh mai tawx dang ngeung dee ngawm pa lheu koe min
         ka nawh khaing cub simiang pa ot tau mai nawh khankix ka daux veng Babulon heue.
         33 Mawh kheu nan, Yehoyakim hoik peeik kraung ceep pui thawng mai nawh yaox ti ih nyaux
         priex preem tau mai simiang glang baux singaix im ju nawh jheung jheung heue.
         34 Simiang Babulon hoik tawx nyum priex pa sang ih nyaux nawh son tix ngaix hoik tix
         ngaix glang singaix yam im ju nawh tom sidah hoek yam yum nawh heue.LamentationsLamentationsLamentationsLamentationsLamentations
         
            

         
      
   
      
         Lamentations

1 Veng pa hoik naog ot pui ka in dix, yam in lai ngawm ti ot yiien yawg nong nong yuh
         ka mawx! Nawh pa hoik sax ting sax lhaong ka daux sinax ceu pui khankix ka in dix,
         yam in lai hoik awm miexmai yuh ka mawx! Laux simiang daux sinax haktiex ku meung
         ka in dix, yam in hoik lih ti mawh siliex heue.
         2 Nawh yiiem sigrien sigre ka daux ponsawm, rawm ngai nawh khankix lih ka piang sibax
         nawh, sinax daux paox moh nawh, pa tawx krax nyawm rhawm ka nawh ang lai koe tix kaux
         kawx heue. Paox grawm paox gru nawh khawmuik hoik yuh krax pie lhen ka nawh, kix hoik
         lih ti mawh pui koeng nawh heue.
         3 Pui Yudax hoik yaox ti kham krax pa kha rhawm mai kham krax pa cau tix daux kaing
         pa nu sigrien sigre, nawh ot ka daux sinax ceu pui tang meung khankix mai nawh ang
         lai yaox krax pa laux lee tix, can pui pa hawt leue khaix nawh khawmuik, krup nawh
         ka dee sikhawp krax heue.
         4 Daux krax hu veng Zion khankix koe krax pa khi rhawm, kheu jao ang pui tix kaux kawx
         hoek ti sang yuh pawie krax pa singax singeh heue. Siviex veng nawh khankix mawh pa
         hoik yiien, cao giex kaing li nawh khankix hoik ngia ngheeik, bunkrih nawh khankix
         mawh pa hoik kham krax laux rhawm mai nawh kawx mawh pa yaox ti kham krax laux rhawm
         pa kied lang teung heue.
         5 Pui koeng nawh khankix hoik deeh mawh cao simiang nawh, pui khoi nawh khankix koe
         krax haok huan mai Siyiex hoik kieh nawh kha rhawm tix kheu jao kied nie haoh hun
         krax pa lud yuh nawh heue. Kawn praix nawh khankix hoik yaox ti hu ka daux krax pa
         giex laung pui koeng heue.
         6 Min sire kawn bun veng Zion hoik grai hu khawmuik heue. Kawn simiang nawh khankix
         hoik awm cak pa ang yaox ka rib dee sawm tix maix pa to ti hu daux pa ang ti koe riang
         koe rao, sivoe pui pa pheet ti hawt khaix nawh heue.
         7 Ka daux yam koe krax kha rhawm veng Yerusaliem mai yam vung vang nawh mai nawh deeh
         doh keud ka ceu pa nyawm rhawm tix khawmuik, ka pa hoik pon nawh ti koe daux baux
         tawm taix pui pa koeng, pui pa sang teem ka nawh ang lai koe pie tix kaux kawx, pui
         koeng hoik yaox mai hoik nyiah ka nawh heue.
         8 Veng Yerusaliem hoik kied ting lud tom nie, mawh kheu nan, nawh hoik mawh ceu pa
         seeing heue. Can pui pa nab yam ka nawh khawmuik, deeh koe krax pa salao ka nawh,
         kheu jao yaox kix ang nawh ceep kraung heue. Mawh heue, tokaux nawh hoik ngia ngheeik
         mai deeh veeh ti hu plak khaix heue.
         9 Krax pa seeing nawh hoik koe ka piang sibex dhah nawh heue. Nawh ang lai keud ka
         dee sidah ju tix, mawh kheu nan, krax pa laux leeing nawh hoik mawh pa daox am pui
         ka mai nawh ang lai koe cao pa tawx krax nyawm rhawm pie tix kaux kawx heue. Siyiex
         eue, jhak ka krax pa kha rhawm aux liak! Mawh kheu pui koeng hoik tang yaw tokaux
         cao tix heue.
         10 Pui koeng khankix tang nyeu taix tix tud rhim ka ceu pa koe nawh khankix heue. Nawh
         hoik yaox ka laig ceu pui khankix ka dah dee pa singax singeh nawh, ka pui ankix pa
         hoik tawm Maix Cao ti deuh, son ang kix pon ti laig ka daux bang pui hun Maix Cao
         heue.
         11 Pui nawh koe krax ngia krax ngheeik, kix sawg ka pa ih, kix hoik loh pa ih ka kraung
         khrai tix mai sonsang taoh ka ju tix heue. Siyiex eue, jhak ti yaox liak! Grawh grawng
         nawh, aux mawh pa hoik pon krax pa salao pui heue.
         12 Pex khawmuik pa tiang ti hu hawt baoh an khankix eue, mawh ang an saux ka rhawm pex
         lie? Jhak ti yaox liak! ceu pa awm krax pa laux rhawm lauxrhi aux koe ang koe lie?
         Ka pa hoik dawg hoek ka piang aux mai ka pa kieh Siyiex aux kha rhawm tix, ka daux
         singaix kied song rhawm song rhi Nawh Cao heue.
         13 Khaing ka plak piang, Nawh Cao hoik ploi ngu laig ka daux si-ang aux khankix mai
         an hoik kheem ti pex ka aux heue. Nawh Cao hoik taong ti deuh kie son sideeing caong
         aux mai kieh aux deeh veeh tix ing taug mao leeing lang singaix heue.
         14 Khaox glawm krax pa lud aux hoik mawh pa phyawk tix ka khaing taix Nawh Cao, ankix
         hoik mawh pa vung viien tix vien tau mai sau nawh hoek ka piang ngawg aux, Nawh Cao
         hoik kieh riang rao aux yawm hu, Siyiex hoik ap aux ka daux tawm taix, pui ankix pa
         ang aux pon tiebtie heue.
         15 Siyiex hoik dig pui pa kied ting riang ting rao khankix pa ot ka daux sigreung aux,
         Nawh Cao hoik kok cub pui hun tix cub hoek tuktiak ka aux, sonsang kleeig pui awn
         ju aux khankix phawng heue. Siyiex hoik biiet bunkrih Yudax awm biiet rawm plix siiet
         heue.
         16 Kheu jao grawng ceu inkix aux yiiem mai ngai aux hoik lih rawm ngai, grawh grawng
         nawh, cao pa tawx krax nyawm rhawm pa tak sang deeh taoh ti teei ju aux, mawh pa kied
         singai khaing aux heue. Kawn praix aux khankix hoik voi, mawh kheu hoik pex pui koeng
         heue.
         17 Kawn bun Zion yaog taix tix mai pui pa sang tawx krax nyawm rhawm nawh ang koe heue.
         Siyiex hoik tawm ti deuh lox ka son grawng Yakop, ka tak sang mawh pui pa ot hawt
         vung viang nawh khankix pui koeng nawh, mai veng Yerusaliem hoik mawh ceu pa ang singax
         ka daux sinax kix heue.
         18 Siyiex mawh pa rahsee heue. Grawh grawng nawh, aux hoik lheu ka gumlox pingnyap Nawh
         heue. Pui khawmuik eue, nghiet heue. Mai jhak ka krax pa kha aux rhawm tix, bunkrih
         aux mai pui awn ju aux khankix hoik kham ka krax pa giex laung tix hu heue.
         19 "Aux kok yo ka pui pa moh aux khankix, viang mawh nan, kix hoik pie lhen ka aux heue.
         Cao giex kaing li mai kuad song aux khankix, hoik dud rhawm ka daux veng, glang yam
         sawg kix pa ih sonsang deeh taoh ju tix heue."
         20 "Siyiex eue, jhak aux liak! Aux mawh pa kha rhawm mai daux vaig daux tu aux hoik
         ru raox, rhawm aux mawh pa hoik lukliak ka daux aux heue. Mawh kheu aux hoik mawh
         pui pa kied ting lud, ka plak praix koe vaig lawm sang teei aux yum, ka daux nyiex
         mawh pa awm krax yum heue.
         21 Kix hoik mhong lox pa ngia ngheeik aux, pui pa sang tawx krax nyawm rhawm ang lai
         koe ka son aux heue. Pui koeng aux khawmuik hoik mhong ka grawng krax pa kha rhawm
         aux mai kix koe krax gaux rhawm ka hoik yuh Maix Cao ka ankix heue. Kieh singaix krax
         pa hoik pao Maix Cao ti deuh hoek liak! Sonsang pon kix tix awm aux heue."
         22 Kieh krax pa caox caig yuh kix hoek ka plak sivoe Maix Cao khawmuik mai yuh ka piang
         kix awm pa hoik yuh Maix Cao ka aux, kheu jao krax pa lud aux khankix khawmuik heue.
         Grawh grawng nawh, krax pa ngia ngheeik aux khankix koe tom nie mai rhawm aux hoik
         kied koe krax laux rhawm heue.

1 Siyiex hoik kheem kawn bun veng Zion ka paiawm pa song rhawm song rhi Nawh Cao yuh
         ka mawx lie? Nawh Cao tik krax pa mhawm grang ceu pui Isarelax khankix khaing daux
         raoma tom hoek ka piang tiex mai Nawh Cao ang lai doh keud ka ngot dee deuh caong
         tix, ka daux singaix koe krax song rhawm Nawh Cao heue.
         2 Siyiex hoik bleet ti ih ka baoh deeh ot dee koe ceu pui Yakop khankix khawmuik mai
         ang lai koe krax caux rhawm ka heue. Nawh Cao hoik tik nyiex tab dee pa kaux cong
         kawn bun Yudax laig ka daux krax pa song rhawm Nawh, hoik kieh ankix grhup ka piang
         tiex, Nawh Cao hoik yuh laux ka min meung haktiex mai khawm simiang nawh khankix heue.
         3 Nawh Cao hoik tat ti tik rung ceu pui Isarelax khawmuik, ka daux krax pa kied song
         rhawm tix heue. Nawh Cao deeh yoi taix khawn dawm Nawh khaing sivoe pui koeng heue.
         Awm hax ngu ku plak, Nawh Cao hoik kieh ceu pui Yakop khankix hax heue.
         4 Nawh Cao hoik vaik ak tix awm pui koeng, Nawh Cao cung mai yaog taix khawn dawm tix,
         awm pa kieh pui koeng khankix pui khaw ngai mai hoik pah pui ankix khawmuik, ka piang
         nyiex gox kawn bun veng Zion, Nawh Cao hoik klup krax pa kied song rhawm Nawh lih
         awm ngu heue.
         5 Siyiex awm pui pa koeng, Nawh Cao hoik bleet ti ih ceu pui Isarelax khankix, Nawh
         Cao hoik bleet ti ih can nyiex haw nawh khawmuik, Nawh Cao hoik yuh nyiex tab lhaong
         dee pa kaux cong nawh laux leeing khawmuik mai hoik nie baox yuh krax yiiem yo mai
         krax khi rhawm koe ka daux rhawm kawn bun Yudax heue.
         6 Nawh Cao hoik yuh krax pa kin ka nyiex gox bwan man Nawh, awm hoik mawh nyiex gox
         daux sipeem, Nawh Cao hoik yuh dee pa kraix khrawm Nawh pui khankix laux leeing, Siyiex
         hoik kieh pawie singax singeh pa hoik tat tix mai singaix twah khankix mawh pa hoik
         pi awm tix ka daux veng Zion tan heue. Ka daux krax pa chu rhawm song rhawm Nawh,
         Nawh Cao hoik thiang ti tik ka simiang mai cao giex kaing li heue.
         7 Siyiex hoik thiang ti tik ka khu dee tan Nawh Cao, Nawh Cao hoik seeing ka dee pa
         singax singeh Nawh mai Nawh Cao hoik ap ti tawx guh veng nyiex haw khankix ka daux
         tawm taix pui koeng heue. Kix hoik yuh lox sinum ka daux nyiex bwan Siyiex, awm ka
         daux singaix pawie pa singax singeh heue.
         8 Siyiex hoik tat rhawm tix yuh guh veng kawn bun veng Zion laux leeing, Nawh Cao hoik
         tuk ka maox tiag mai ang lai deeh yoi taix khaing krax pa sang yuh tix krax laux leeing
         heue. Nawh Cao hoik kieh guh veng plak daux mai guh veng plak praix khankix koe krax
         khi rhawm mai kieh kix voi rhawm tau heue.
         9 Siviex veng Zion hoik blawn ka daux tiex mai Nawh Cao hoik yuh nawh laux leeing mai
         hoik raig ti tik jhong siviex nawh khankix heue. Simiang nawh mai kawn simiang nawh
         khankix ot ka daux sinax ceu pui tang meung, pa ang koe been khankix, mai cao jhai
         nawh khankix ang lai chix pon ti yaox krax pa plak jhi khaing Siyiex heue.
         10 Kuad song veng Zion khankix, ngawm ti ot ka piang tiex mai ot yiien yawg, kix rhuat
         phawng tiex ka piang kaing cao tix mai rawd nyoi ka man chee rhix heue. Bunkrih veng
         Yerusaliem khankix, gum kaing tix tom silaing tiex heue.
         11 Ngai aux hoik roik rawm ngai, tom hoik pupie, mai daux vaig daux tu aux hoik lukliak,
         ghin aux hoik glup ti lih ka piang tiex, kheu jao krax laux leeing kawn bun ceu pui
         aux khankix mai kheu hoik khrup rhawm kawn nyawm mai kawn nyawm peuex teeih khankix
         ka daux krax daux veng heue.
         12 Kix ah nin ka miex kix, "Mawh koe nghox mai rawm plix siiet dee mawx lie?" Yam khrup
         rhawm kix, awm pui pa hoik mat, ka daux krax daux veng khankix mai rhawm kix hoik
         dex dud ka piang naok miex kix heue.
         13 Kawn bun veng Yerusaliem eue, Aux sang tiag maix ka mhai patix lie? Aux tak sang
         tiag maix mai pui mawx lie? Kawn bunkrih veng Zion eue, Aux tak sang tiag maix ka
         ceu patix, sonsang pon tawx aux krax pa nyawm rhawm ka maix lie? Grawh grawng nawh,
         krax laux leeing maix mawh pa kied ting awm rawm sigrit sigra, mawh pui mawx pa pon
         pai maix lie?
         14 Cao jhai maix khankix hoik yaox krax plak jhi ceu pie lhen ka son maix, kix ang nyang
         plak jhi krax pa lud maix, sonsang deeh viex tix pui pa giex laung maix khankix ing
         heue. Viang mawh nan, kix hoik yaox krax pa plak jhi ka son maix, pa mawh gumlox jhai
         pie lhen mai pa koe krax lud krax loe khankix heue.
         15 Can pui pa tiang baoh an khankix, dieh taix tix ka maix, kix ah lox salao mai vuh
         vied kaing tix, ka kawn bun veng Yerusaliem ah nin, mawh in veng pa hoik kok tix mawh
         pa grum mhawm grang mai dee koe krax nyawm rhawm haktiex lie?
         16 Pui koeng maix khankix hoik ang jheeh tix ka maix, kix ah lox salao mai greeik rhang
         tix ah nin, "Ex bleet ti ih nawh uik. In mawh singaix krox jun ex mai ex hoik yaox
         ka nawh heue."
         17 Siyiex hoik yuh ceu pa tat Nawh Cao ti deuh, Nawh Cao hoik grum naog yuh gumlox pa
         hoik tawm Nawh Cao ti deuh ka daux singaix pa prim dix heue. Nawh Cao hoik yieh ti
         tik mai ang lai koe krax lhawk ka mai Nawh Cao hoik kieh pui koeng maix koe krax gaux
         rhawm ka hoik pex tix maix mai hoik yaog ti deuh rung pui koeng maix lhaong heue.
         18 Rhawm kix kok yo ti sawg ka Siyiex, guh veng kawn bun veng Zion eue, kieh rawm ngai
         maix khankix lih hu awm rawm klawng, ku singaix mai paw kieh kawn ngai maix koe krax
         laux lee tix heue.
         19 "Yaog ti kaoh mai kok yo plak ponsawm, yam jah praix ti riang, klup rhawm rhi maix
         lih awm rawm khankix, ka plak sivoe ngai Siyiex, yaog taix maix ka plak see Nawh,
         son ju kawn nyawm pa awn ju maix khankix, pa khrup rhawm ka cai rhawm tix, ka kaing
         krax ku krax heue."
         20 Siyiex eue, jhak ti yaox mai keud ti yaox liak! Maix Cao hoik yuh ceu inkix ka pui
         mawx lie? Mawh sang chix ih bun ka kawn cao tix, pa mawh kawn ngie pa hoik teem kix
         daux taix tix lie? Sang chix mawh cao giex kaing li mai cao jhai khankix pa pah ti
         yum ka dah dee pa singax singeh Siyiex lie?
         21 Pui pa awn ju mai pui pa riex ju khankix nyat tix ka piang tiex ka daux krax khankix
         heue. Bunkrih mai sinaw aux khankix hoik goh ti yum ka vaig lawm mai Maix Caox hoik
         pah kix yum ka daux singaix koe krax pa song rhawm Maix Cao heue. Cao hoik pah ti
         tik kix mai ang lai koe krax caux rhawm ka piang kix heue.
         22 "Maix Cao hoik kok pui khankix hoek, awm pa koe singaix pawie mai hoik kok ceu pa
         lhat graung koe hawt rawb rim aux heue. Ka daux singaix koe krax pa song rhawm Siyiex,
         ang lai koe pui pa glawd tix kaux kawx, ang lai koe heue. Ka pui pa hoik teem aux
         mai pa hoik eei aux ti deuh, pui koeng Aux khankix hoik yuh nawh laux leeing heue."

1 Aux mawh pui pa yaox krax kha rhawm ka khaox gix krax pa song rhawm Nawh Cao heue.
         2 Nawh Cao hoik thong ka aux mai kieh aux hu ka daux pa faik mai ang tie kieh aux hu
         ka daux pa riang heue.
         3 Nawh Cao teei taix tix sivied ka aux tete, tix bawg hoik tix bawg leeing singaix
         heue.
         4 Nawh Cao hoik kieh nex mai hak aux rham mai hoik raig ti tik si-ang aux heue.
         5 Nawh Cao hoik lai lawm ti puing aux mai hoik lai lawm aux ka ceu pa song mai ceu
         pa koe krax kha rhawm heue.
         6 Nawh Cao hoik deuh aux ka dah dee pa faik, awm krax yuh ka pui pa yum tom yam ankix
         dix heue.
         7 Nawh Cao yuh die lai lawm ka aux, son ang aux pon ti lih hu mai Nawh Cao hoik yuh
         ceng rhiem aux ciien heue.
         8 Yam kok yo mhaing aux krax teem kawx, Nawh Cao nyeep thox ka lox bwan rawg aux heue.
         9 Nawh Cao hoik thox daux krax hu aux, ka lon simaox pa hoik saik tix mai Nawh Cao
         hoik yuh daux krax hu aux mawh pa vawk heue.
         10 Nawh Cao hoik awm krih pa jawm tix pin aux, mai awm sivai sangsi pa ot dee glip heue.
         11 Nawh Cao hoik kieh aux tang krax hu mai hoik riah ti tik aux tom phawng mai Nawh
         Cao kieh aux koe krax voi heue.
         12 Nawh Cao hoik vaik ak tix mai hoik deuh aux awm mhai tung tang son te heue.
         13 Nawh Cao hoik kieh te pa koe daux lawk te Nawh, hu krox ka sok lax aux heue.
         14 Aux hoik lih ti mawh krax pa nyiah pui ka mai krax grawng lai rhax pa ah kix leeing
         singaix heue.
         15 Nawh Cao hoik kieh aux naog ka ceu pa kied song mai Nawh hoik kieh aux nyaux rawm
         ghin heue.
         16 Nawh Cao baox deeh pot yuh rhang aux khankix ka lon simaox khrap mai hoik kheem aux
         ka nyaox heue.
         17 Maix Cao hoik gah khwan ju aux luan dee singai khaing krax pa nhim mai aux hoik piawm
         ka grawng ceu pa mhawm tix heue.
         18 Aux ah nin, riang rao aux mai krax pa keud pot jun pot aux, hoik grai grup khaing
         Siyiex heue.
         19 Doh keud ka krax pa kha aux rhawm tix mai ka krax pa vung viang aux ti hu mai ka
         rawm ghin song heue.
         20 Rhawm aux kawn koe krax doh keud mai hoik awn hoik peei ka daux aux heue.
         21 Mawh kheu nan, rhawm aux deeh doh keud ka grawng in, aux koe krax keud pot jun pot
         ka heue.
         22 Ka daux krax moh krax rhawm Siyiex, ex ang lai laux leeing mai krax pa caux rhawm
         Nawh ang koe dee sidauh sidu heue.
         23 Ankix mawh pa khraox ku ngawb, ka grawng pa kaux sijax Maix Cao mawh pa kied ting
         lhaong heue.
         24 "Ju aux ah nin, Siyiex mawh num cie aux, mawh kheu nan, aux koe krax pa een rhawm
         ka daux Nawh Cao heue."
         25 Siyiex tak tawx bwanson ka pui ankix, pa krox jun Nawh mai ka ju pa sawg ti yaox
         Nawh heue.
         26 An mawh pa mhawm ka pui pa een rhawm tix ka Nawh Cao mai yiien yawg ti krox jun bwanson
         krax taoh Siyiex heue.
         27 An mawh pa mhawm son pui, pa klawm khaox glawm yam kawn awn ju nawh heue.
         28 Kieh nawh ngawm tix kaux nong nong mai ot yiien yawg tix, mawh kheu Siyiex hoik deuh
         khaox glawm an ka piang nawh heue.
         29 Kieh nawh jup jheeh tix ka daux phawng tiex, phan yuh nan, krax keud pot jun pot
         tak sang kawn pon ti koe ka pleue,
         30 kieh nawh tawx sibax tix ka pui pa simang ka nawh mai kieh nawh sak ka lox pa salao
         pui tix heue.
         31 Grawh grawng nawh, Siyiex tak ang lai tik ka pui leeing ju heue.
         32 Viang nawh kieh krax pa khi rhawm koe kawx mai Nawh Cao tak sang jhi krax pa caux
         rhawm tix, awm krax pa kied haoh hun krax moh krax rhawm Nawh Cao heue.
         33 Mawh kheu Nawh Cao ang koe rhawm tix sang yuh krax pa kha rhawm pui mai ang yuh krax
         pa khi rhawm kawn pui khankix heue.
         34 Sonsang dig pui haktiex pa ot daux thawng phawng khawmuik, ka greem caong tix,
         35 sonsang yieh krax pa rahsee pa khaw pui tix kham, sivoe ngai Cao pa kied ting lhaong,
         36 Phan ang mawh nan, sonsang yuh krax pa som pui koe ka grawng see nawh, in mawh pa
         ang Siyiex khaw rhawm ka heue.
         37 Yam ang Siyiex nyang bax tawm lox, mawh pui mawx pa pon ah hoik lih mawh tix ceuceu
         lie?
         38 Krax kha rhawm mai krax pa koe bwanson, ang mawh pa kaoh khaing daux jheeh cao pa
         kied ting lhaong lie?
         39 Pui pa kawn im ju koe krax ngia yuh ka mawx, son krax kham geu nawh phimap tix lie?
         40 Kieh ex sawg ciied ti yaox daux krax pa yuh tix khankix mai deeh veeh ti hoek ka
         Simiang Siyiex heue.
         41 Kieh ex viex rhawm rhi tix mai yaog taix tix khankix, ka Siyiex pa koe ka piang raoma
         heue.
         42 Ex hoik lud mai hoik tieh feen, Maix Cao ang nyang koe krax pa pluat ploi heue.
         43 Maix Cao hoik mox tokaux tix ka krax pa song rhawm mai hawt leue yix, Maix Cao koe
         krax pah mai ang lai koe krax pa caux rhawm heue.
         44 Maix Cao hoik kheem tokaux tix ka paiawm, son ang lox rawg bwan pon tix phlat ka
         heue.
         45 Maix Cao hoik kieh yix mawh sibroe sibrok ceu pa seeing brai, ka daux sinax pui khankix
         heue.
         46 Pui koeng yix khawmuik, hoik ang jheeh tix ka yix heue.
         47 Krax lhat graung mai daux tiex hoik hoek ka piang yix, khawm krax pa yiien grai hu
         pui mai khawm krax pa laux leeing heue.
         48 Rawm ngai aux khankix hoik lih hu awm rawm klawng, kheu jao grawng krax pa laux leeing
         kawn bun pui aux khankix heue.
         49 Rawm ngai aux hoik lih ang jud ang jai,
         50 tom sidah kok puan Siyiex tix jhak mai yaox ka ankix khaing piang raoma heue.
         51 Ngai aux kieh rhawm aux kham geu krax saux, kheu jao grawng kawn bun veng aux khankix
         heue.
         52 Pui koeng aux khankix hoik leue aux awm sim, ka daux krax pa ang koe grawng koe ceu
         heue.
         53 Kix hoik pah ju aux yum ka daux tiag mai teei lon simaox gut ka piang aux heue.
         54 Rawm hoik kheem ka piang aux mai aux ah nin, "Aux mawh pa hoik som nai heue."
         55 Siyiex eue, khaing ka daux tiex pa kied raux, aux kok yo ceu kaux Maix Cao heue.
         56 Maix Cao hoik mhong lox aux, "Paw doh veeh yhaok Maix Cao khaing lox pa ngia ngheeik
         aux mai khaing lox kok yo aux son krax teem liak."
         57 Maix Cao hoik greed tix dex ka daux singaix yam kok aux ka Maix ah nin, "Paw koe
         krax lhat graung awx."
         58 Siyiex eue, Maix Cao hoik prawng grawng see aux khankix ka son ju aux, Maix Cao hoik
         deeh taoh ju aux heue.
         59 Siyiex eue, Maix Cao hoik yaox ka grawng krax kham geu aux, prawng ka grawng see
         aux liak.
         60 Maix Cao hoik yaox ka krax pa sang pawk kix bix tix mai grawng pa sang keud kix ti
         yuh ka piang aux khawmuik heue.
         61 Siyiex eue, Maix Cao hoik mhong ka lox salao kix mai grawng krax pa sang keud kix
         ti sang yuh ka piang aux khawmuik,
         62 khawm lox jheeh pui koeng aux khankix mai grawng krax pa deuh kix phimap ka piang
         aux leeing singaix heue.
         63 Maix Cao jhak ka yam ngawm kix mai ka yam yaog kix tix kaoh liak. Aux hoik mawh lox
         lai rhax kab kix ti ah heue.
         64 Siyiex eue, deeh viied ti tawx ka kix, awm kaing pa hoik yuh kix ka taix tix heue.
         65 Tawx rhawm pa kiien ka kix mai kieh krax pa jhax lawg Maix hoek ka piang kix liak.
         66 Ka daux krax pa song rhawm Maix Cao, hawt leue kix mai yuh kix laux leeing khaing
         greem raoma cie Siyiex heue.

1 Khri hoik laix rawm sawng yuh ka mawx, khri nawnaw hoik bheet yuh ka mawx. Lon simaox
         koe dee pa singax singeh khankix hoik prung prang ti hu ka piang gah krax kudauh heue.
         2 Kawn simex pa laoh lie veng Zion khankix, koe ngawh koe jum awm khri ceu pa mhawm,
         kix hoik sawn ti mawh aw tiex, pa mawh kaing tiex yuh pui pa yuh aw tiex khankix yuh
         ka mawx?
         3 Pie sox praix kawx tawng tix tawx teeih tix ka kawn iak tix heue. Viang mawh nan,
         bun pui aux khankix hoik deeh lih ti mawh pa yuh krax pa kin awm sim kala uk khankix
         pa ot ka daux tiagtu heue.
         4 Dak kawn nyawm pa kawn peuex teeih an, kawp daoh nawh, kheu jao sang nyaux nie tix
         rawm heue. Kawn nyawm khankix mhaing tix ih blah, viang mawh nan, ang koe pui pa sivit
         tix tawx ka kix heue.
         5 Glang ka in, pui ankix pa hoik ih ka priex pa nyawm, yam in mawh pa hoik voi piang
         krax, pui ankix pa hoik it ka piang bi tawm man pa raoh rawt, tak yaox ti it ka piang
         pum phon heue.
         6 Kheu jao pa lud kawn bun pui aux khankix, mawh pa nie lheu ting khaing krax kham
         geu phimap veng Sawdom,pa hoik yuh laux leeing ka daux tivud khaing mai pa ang pui
         mawx tawx taix tix ka nawh heue.
         7 Pui ting pui lhaong nawh khankix glang ka in nie lheu singax khaing rawm rha mai
         nie lheu paing khaing rawm teeih heue. Nex nham tokaux kix hoik mawh pa nie lheu raoh
         khaing siang simaox pa raoh ankix, plak grang pakpeung kix mai plang awm siang simaox
         pa klai ankix heue.
         8 Yam in grang pakngai kix mawh pa nie lheu lung khaing suah, tom ang pui lai tawng
         kix ka daux krax daux laux, hak kix kawb ka si-ang kix mai hoik kroh awm nge khix
         heue.
         9 Pui ankix pa hoik pah tix ka vaig, mawh pa nie mhawm khaing pui ankix pa yum ka krax
         cai rhawm heue. Grawh grawng nawh, inkix krawx hu kheu jao pon tix krax pa kham geu
         mai kheu jao cud cha plix khaox plix ox ka daux tong kaung heue.
         10 Taix bun pa caux rhawm, hoik tang braok ka kawn cao tix, mawh pa ih son kix, ka daux
         bawg yam koe krax laux leeing kawn bun pui aux khankix heue.
         11 Siyiex hoik grum naog yuh krax song rhawm Nawh mai Nawh hoik laug krax pa kied song
         rhawm tix lih heue. Nawh Cao hoik keeig ngu ka daux veng Zion mai hoik proe ti tik
         num riah veng nawh khankix heue.
         12 Simiang haktiex khankix mai pui pa ot ka piang haktiex khawmuik, ang lai koe krax
         pa yum rhawm ka sang pon laig pui koeng mai pui khoi ka daux siviex veng Yerusaliem,
         13 kheu jao grawng phimap cao jhai nawh khankix mai krax pa lud cao giex kaing li nawh
         khankix, pa hoik jauh yuh nham pui pa rahsee ka daux sigreung veng Yerusaliem heue.
         14 Kix vuvie ti hu awm pui dug ngai ka daux krax mai hoik seeing yuh tokaux tix ka nham,
         son ang pui tix kaux kawx pon hu krox hu teeh ka kraung ceep kix heue.
         15 Pui kok yo ka kix ah nin, "Hu dee singai heue. Pex pa ang singax singeh khankix eue,
         hu luan dee singai heue, paw krox teeh ka yix!" Yam hoik to kix mai yam hoik vung
         viang kix tix hu, pui ankix pa ot ka daux sinax ceu pui khankix ah nin, "Kix ang lai
         pon tix ot tin heue."
         16 Siyiex song rhawm mai prung prang ti tik kix, Nawh Cao ang lai kia ngien ka kix khaix
         in heue. Pui khankix ang lai koe krax yungyi nab yam ka cao giex kaing li khankix
         mai ang lai koe krax grix krax ring ka kuad song khankix heue.
         17 Ngai ex hoik vuvix ka pau ex tix jhak giex going mai ang koe pui pa sang teem ex
         heue. Ka daux krax pa pau ex ti jhak, ex hoik pau ti jhak ka son ceu pui pa ang pon
         taoh ka ex heue.
         18 Kix hoik leue tix hawt khaix caong ex, tom ang ex pon lailing ti hu ka daux krax
         heue. Dee sidauh ex hoik dex, baux singaix ex khankix hoik uik, grawh grawng nawh,
         dee sidauh ex hoik hoek phao heue.
         19 Pui pa hawt leue ex khankix, nie lheu phai khaing klang krih piang raoma heue. Kix
         hawt tix leue ex ka piang gawng lua, pau ti jawm ex ka daux tiagtu heue.
         20 Simiang kaw pa deuh ex rhawm tix ka, pa hoik groi Siyiex rawm bee ka piang, hoik
         krix ka daux tiex kix mai ka pui pa hoik ah ex nin heue. "Greem veei bwan nawh, ex
         tak sang yaox tix im ju ka daux sinax ceu pui tang meung khankix heue."
         21 Kawn bun Edom pa ot ka daux haktiex Uzax eue, gaux rhawm mai koe krax pa nyawm rhawm
         heue. Kawk nyaux tak sang loe tix hoek ka dee ot maix heue. Maix tak sang nyaux ti
         yoek, tom ang lai ceep kraung heue.
         22 Kawn bun Zion eue maix hoik sak ka kham geu ti krax pa lud tix heue. Nawh Cao tak
         ang lai kieh maix laig ka daux krax pa giex laung khaix in heue. Kawn bun Edom eue,
         Nawh Cao tak sang sikaw krax pa lud maix mai tak jhi ka phimap maix khankix heue.

1 Siyiex eue, doh keud ka ceu pa hoik hoek ka piang yix, jhak ti yaox ka lox salao
         pa hoik kham yix liak.
         2 Sinngao yix hoik deeh veeh ti hu ka ceu pui tang ceu khankix mai nyiex ma yix hoik
         deeh veeh ti hoek ka daux tawm taix pui tang meung khankix heue.
         3 Yix hoik mawh kawn doe pa ang koe keeing, miex yix hoik mawh pa awm miexmai heue.
         4 Yix yaox ti tawx mau son rawm pa sang nyaux yix mai khix taung yix mawh pa liag ka
         pui heue.
         5 Kix hawt ti leue yix tom phoek loek caong yix heue. Yix hoik taug mao mai ang lai
         koe krax laux lee heue.
         6 Yix hoik yaog taix tix tu ka pui Ejiptux mai ka pui Asurix khankix, sonsang sawg
         ka pa ih heue.
         7 Keeing yix khankix hoik lud mai kix ang lai koe heue. Yix yaox ti kham geu krax pa
         lud kix heue.
         8 Siliex khankix kwang ka piang yix mai pui pa sang deeh taoh yix khaing daux tawm
         taix kix ang lai koe heue.
         9 Yix hoik kham ti tik ju ka vaig lawm ka daux tiagtu kheu jao sang pon pa ih heue.
         10 Hak yix hax awm daux glah ngu, mawh kheu hax jao sibhawm praix heue.
         11 Kix hoik khin ti lud vao tau mai bun khankix ka daux veng Zion mai bunkrih ka daux
         veng Yudax heue.
         12 Taix simiang khankix mawh pa phyawk tix mai tak teue ka kix mai ang lai koe krax
         yungyi nab yam ka kuad song khankix heue.
         13 Pui awn ju khankix hoik krid ka mhaw mai kawn nyawm khankix, hoik sideeing tix goh
         greem gawg khix heue.
         14 Kuad song khankix hoik grai hu khaing krax pa kraix khrawm ti hawt siviex veng mai
         pui awn ju khankix kawx hoik grai hu khaing daux pawie yuh kix heue.
         15 Krax pa gaux daux rhawm yix hoik grai mai krax graoh yix hoik deeh tieh ti mawh krax
         pa ngia pa ngheeik heue.
         16 Mhok khri hoik rau khaing kaing yix, krax pa kha rhawm koe ka yix, kheu jao hoik
         lud yix heue.
         17 Mawh kheu jao grawng in, rhawm rhi yix koe krax pa taug pa mao, mawh kheu jao grawng
         inkix ngai yix hoik vuvix,
         18 mawh kheu jao hoik yiien hu pui khaing gawng Zion, sox praix khankix hoik lailing
         ka baoh dee an heue.
         19 Siyiex eue, Maix Cao koe leeing ju heue. Dang neung Maix tak koe ku ju leeing ju
         heue.
         20 Maix Cao sang piawm ka yix leeing ju mai sang tik vud ka yix, tom rheung bawg yam
         yuh ka mawx lie?
         21 Siyiex eue, deeh veeh yix ing ka Maix Cao mai yix tak sang pon veeh tix ing heue.
         Deeh cox baux singaix yix khankix mawh pa khraox, awm baux singaix pa prim dix heue.
         22 Phan Maix Cao ang yang bax thiang ti tik yix pak lawg mai ang koe krax pa kied song
         rhawm ka yix hoik mhawm heue.EzekielEzekielEzekielEzekielEzekiel

1 Yam hoek ka daux tixngoe num tix num, daux khix pon, phwan ngaix, yam ot aux tau
         mai pui pa giex laung khankix, hawt rawm klawng Kehebax, raoma baoh mai aux hoik yaox
         ka riang susai Siyiex heue.
         2 Yam haok khix phwan ngaix, ka daux phwan num tix num yam kawn ot simiang Yehoyakhim
         ka daux pa giex laung,
         3 gumlox Siyiex hoek ka cao giex kaing li kawn simex Buzix, ka daux haktiex pui Kaladie
         hawt rawm klawng Khebax mai plawng taix Siyiex koe ka piang nawh tan heue.
         4 Khaix an yam jhak aux ka an mai aux yaox hoek bhaung ting khaing plak lhaong mai
         paiawm pa kied ting tau mai pa toh riang hawt vung viang an mai klia ngu pa rup ang
         jud ang jai, ka daux sigreung ngu an awm grang siang simaox lheung pa lih khaing heue.
         5 Khaing ka daux sigreung ngu an, pa awm totiag pa im ju lih khaing heue. Grang pakpeung
         totiag ankix hoik awm pakpeung pui heue.
         6 Kix ku kaux koe pakngai pon plak mai koe pruik pon mu heue.
         7 Caong kix hoik rah mai tiag caong kix awm tiag caong kawn mawie, an khankix hoik
         plang awm grang tawng lheung pa hoik thui ti plang heue.
         8 Greem pruik kix ka piang pruik kix pon plak, hoik koe taix kawn pui ka mai kix khawm
         pon kaux hoik koe pakngai mai pruik khankix heue.
         9 Pruik kix hoik teeh ka paox tix, tix mu hoik tix mu, totiag an khankix hu sivoe rahsee
         mai ang lai gi plak khaix tix yam hu kix heue.
         10 Pakngai kix ku mu hoik awm pakngai kawn pui mai pakngai kix khawm pon kaux, plak
         khawn dawm hoik koe pakngai grang sivai sangsi mai pakngai kix khawm pon kaux, plak
         khawn gwiex koe pakngai grang mawie mai kix khawm pon kaux hoik koe pakngai grang
         klang heue.
         11 Pakngai kix mawh pa awm in, pruik kix hoik neh ti haok plak piang mai pruik an ra
         mu hoik teeh ka paox tix, tix mu hoik tix mu mai pruik an ra mu hoik kheem ka tokaux
         cao kix heue.
         12 Kix ku kaux hoik hu sivoe rahsee, kix hoik hu awm pa koe rhawm rhi khwan kix ti sang
         hu dee mawx ang ah mai kix ang lai gi ka plak khaix tix yam hu kix heue.
         13 Grang pakpeung totiag pa im ju an khankix, awm grang gaox ngu rup pa jhan riang awm
         ngu di heue. Taox ngu an hoik tah hu hawt vung viang sinax totiag an khankix mai pa
         riang ngu an hoik jhan riang tix lih khaing daux ngu an awm pluk plak praix heue.
         14 Totiag im ju an khankix to hu mai deeh hoek awm pluk plak praix heue.
         15 Yam jhak aux ti yaox ka totiag pa im ju an khankix, jhak heue, jaong ling lawx koe
         ka piang haktiex hawt praok totiag im ju an khankix ku mu, ka plakngai nawh khawm
         pon plak heue.
         16 Grang pakpeung jaong ling lawx an khankix, awm grang siang simaox pa toh riang kuceu
         mai khawm pon mu an hoik koe awm paox tix heue. Pak peung pa yuh kix hoik awm koe
         jaong ling lawx an tix mu khaing mai hoik plaik tix laig ka daux sigreung jaong ling
         lawx an tix mu heue.
         17 Yam hu kix, kix hu see tau mai paox tix khawm pon plak tidum neh khawmuik heue. Yam
         hu kix kawx kix ang lai gi ka plak khaix tix yam hu kix heue.
         18 Gawng jaong ling an khankix kied lhaong mai mawh pa koe krax lhat graung kah heue.
         Gawng jaong ling an hawt vung viang nawh hoik mawh pa naog ka ngai, khawm pon mu heue.
         19 Yam hoik hu totiag im ju an khankix, jaong ling lawx an kawx hawt hu tau praok kix
         mai yam yaog totiag im ju an khankix khaing ka piang tiex, jaong ling lawx an khankix
         kawx hawt yaog tix haok tau heue.
         20 Can dee sang koe rhawm khwan tix sang hu mai jaong ling lawx an khankix hoik yaog
         ti hu tidum neh tau mai kix heue. Grawh grawng nawh, khwan totiag im ju khankix hoik
         koe ka daux jaong ling lawx an khankix heue.
         21 Yan hu totiag an khankix, jaong ling lawx an kawx hu heue. Yam cung totiag an khankix,
         jaong ling lawx an kawx cung mai yam yaog totiag tix haok khaing haktiex, jaong ling
         lawx an khankix kawx, hoik haok tau mai kix tidum neh, grawh grawng nawh, khwan totiag
         im ju an khankix hoik koe ka daux jaong ling lawx an khankix heue.
         22 Ka piang kaing totiag im ju an khankix, awm braux raoma mai awm grang simaox paing
         pa koe ceu pa lhat graung, pa hoik neh ti lih ka piang kaing kix heue.
         23 Greem braux an kix hoik neh pruik tix lih see see, ka an tix mu heue. Totiag an khankix
         koe pruik ra mu, pa kheem tokaux kix ku mu heue.
         24 Yam hu kix, aux mhong lox sinum pruik kix mai awm lox sinum rawm khankix tom nie,
         pa siaox awm lox cao pa ting sibrawm, pa awm lox sinum cub kru naing mai yam cung
         kix, kix ploi pruik tix lih heue.
         25 Yam cung kix mai ploi ka pruik tix lih, lox lih khaing braux raoma ka piang kaing
         kix heue.
         26 Ka piang braux raoma ka piang kaing kix, hoik lih koe pa awm dang ngeung tix mu mai
         grang pakpeung an, awm siang simaox raoh mai ka piang dang ngeung an, hoik lih koe
         pa awm grang pakpeung pui heue.
         27 Jah khaing nyoi nawh mai haok plak piang aux yaox grang pakpeung pa koe awm siang
         simaox lheung, pa toh awm rup ngu khankix hawt vung viang daux nawh khawmuik mai jah
         khaing nyoi nawh mai lih plak greem aux yaox grang pakpeung pa toh awm rup ngu pa
         jhan riang ti hawt vung viang nawh khawmuik heue.
         28 Grang pakpeung pa jhan riang tix hawt vung viang an khawmuik awm siyawng sijax mukheu
         ka daux paiawm singaix yam lih lhiex heue. In mawh grang pakpeung pa awm min sibrawm
         Siyiex heue. Mawh kheu nan, yam yaox aux ka riang susai an, aux hoik gup ngai tix
         mai aux mhong lox sikah heue.

1 Nawh Cao ah nin ka aux, "Kawn pui eue, kaoh cung ka caong maix mai Aux tak sang krai
         ka maix heue."
         2 Yam sikah Nawh ka aux mai khwan Nawh Cao laig ka daux aux, kieh aux kaoh cung ka
         caong tix mai aux hoik mhong lox Nawh, pa ah nin ka aux heue.
         3 Nawh ah nin ka aux, "Kawn pui eue, Aux sang ploi maix hu ka kawn praix Isarelax khankix,
         pa mawh ceu pui pa tieh feen ka Aux, kix mai keeing kix pa hoik lud ka piang Aux tom
         hoek daux singaix in heue.
         4 Kheu mawh kix kawn praix pa pu ngai mai pa kiien rhawm heue. Aux sang ploi maix hu
         ka kix mai maix tak ah nin ka kix, Siyiex ah nin heue.
         5 Viang kix cu nghiet ang ah, thiang ang ah, kheu mawh kix ceu pui pa tieh feen, viang
         mawh nan, kix tak sang tawng ka dawg koe cao jhai tix kaux ka daux sinax kix heue.
         6 "Pa mawh kawn pui eue, paw lhat graung ka kix mai paw ring ka lox kix, viang yeem
         pang kat koe rawp rim maix mai viang maix ot ka sinax tam tim mai paw lhat ka lox
         kix mai paw daox ka ngai jhak kix, mawh kheu mawh kix cub nyiex ma pa tieh feen heue.
         7 Maix tak krai gumlox Aux ka kix, viang kix nghiet ang ah, thiang ang ah, kheu jao
         mawh kix pui pa chix tieh feen heue.
         8 Viang mawh nan maix pa mawh kawn pui eue, nghiet ka ceu pa krai Aux ka maix. Paw
         koe rhawm pa tieh feen, awm cub nyiex ma pa tieh feen an khankix, ang ka jheeh maix
         mai ih ka ceu pa tawx Aux ka maix heue."
         9 Yam jhak aux, aux yaox ka khawn taix pa nyeu bua lai pa hoek ka aux tix pheen heue.
         10 Khaix an Nawh naih bua lai an ka plak sivoe aux, pa hoik tiiem tix plak praix khawm
         plak daux, pa mawh grawng pa yiiem doe mai pa yiiem yo mai pa laux rhawm khankix heue.

1 Lheu khaing an, Nawh ah nin ka aux, "Kawn pui eue, ih ka ceu pa yaox maix mai ih
         ka bua lai in khaix an lih hu krai ka nyiex ma ceu pui Isarelax heue."
         2 Mawh kheu nan, aux ang jheeh tix mai Nawh tawx bua lai an kieh aux ih ka heue.
         3 Nawh ah nin ka aux, "Kawn pui eue, ih ka bua lai in, pa tawx Aux ka maix mai kieh
         maix sak vaig ka heue." Mawh kheu nan, aux hoik ih an mai tie ka daux jheeh aux, awm
         rawm hia heue.
         4 Nawh ah nin ka aux, "Kawn pui eue, hu ka ceu pui Isarelax mai krai gumlox Aux ka
         kix heue.
         5 Grawh grawng nawh Aux ang tie ploi maix hu ka ceu pui pa ang maix meed ang tawng
         lox kix mai pa kied nu lox sikah heue. Viang mawh nan, Aux ploi ngie maix hu ka nyiex
         ma ceu pui Isarelax khankix,
         6 mai ang tie mawh ka pui ang maix meed ang maix tawng ka lox sikah kix mai ka gumlox
         pa kied nu, pa ang maix tawng ka heue. Phan Aux ploi maix hu tete mai kix tak sang
         nghiet ka lox krai maix heue."
         7 "Viang mawh nan, ceu pui Isarelax khankix tak ang nghiet ka lox maix mawh kheu jao
         ang kix nghiet ka gumlox Aux heue. Mawh kheu ceu pui Isarelax, mawh pa pu ngai mai
         pa kied kiien rhawm heue.
         8 "Jhak heue, Aux yuh pakngai maix kiien ka piang pakngai kix mai yuh dong re maix
         kiien ka piang dong re kix heue.
         9 Ang Aux joeng kieh dong re maix kiien awm simaox khaing, tak kieh nie lheu kiien
         khaing siang simaox heue. Paw koe krax lhat graung ka kix mai paw koe pa daox am ka
         ngai pa jhak kix, mawh kheu mawh kix nyiex ma pa koe krax tieh feen heue."
         10 Lheu khaing an Nawh ah nin ka aux, kawn pui eue, rieb tix nghiet gumlox pa krai Aux
         ka yhaok tix mai priex ka daux rhawm tix heue.
         11 "Hu heue mai maix hu ka pui pa giex laung ka kawn praix ceu pui maix khankix mai
         krai kix mhong ka lox pa ah Siyiex yuh nin, viang kix nghiet ang ah mai thiang ang
         ah heue."
         12 Khaix an khwan Nawh Cao yaog aux haok mai aux hoik mhong lox pa ting sinum awm sinum
         praix, ka plak khaix tix pa ah nin, "Kieh min sibrawm Siyiex koe ka dee pa ot Nawh
         Cao heue."
         13 Aux baox mhong lox luah krox teeh preeik totiag pa im ju, ka paox tix, tix mu hoik
         tix mu mai khawm lox sinum jaong ling lawx pa koe hawt praok kix mai lox ting pa sinum
         awm sinum praix heue.
         14 Mawh kheu nan, khwan Nawh Cao yaog ka aux mai viex aux hu dee singai mai hawt hu
         ka daux krax pa song rhawm tix mai ka daux pa hax rhawm tix heue. Viang mawh nan,
         taix Siyiex pa kied ting riang hoik koe ka piang aux heue.
         15 Khaix an aux hoik hoek ka pui pa giex laung an khankix ka daux yaong Telabibax, pa
         ot hawt rawm klawng Khebax mai aux hoik ot tan awm pa daox pa aw ka daux sinax kix
         aliah singaix heue.
         16 Khaix hoik luan aliah singaix, gumlox Siyiex hoek ka aux ah nin,
         17 "Kawn pui eue, Aux hoik kieh maix mawh cao pa pau ka son ceu pui Isarelax, mawh kheu
         nan, nghiet ka lox satix pa kaoh khaing jheeh Aux mai krai kix mhong,
         18 phan Aux ah nin ka pui caox caig, maix tak yaox yum tete mai phan maix ang tawx satix
         ka nawh mai ang krai ka pui caox caig sonsang tik kix pa caox caig yuh tix, sonsang
         taoh ka ju nawh mai pui caox caig an tak yum ka pa lud tix heue. Viang mawh nan, Aux
         tak mhaing nham nawh khaing taix maix heue.
         19 Viang mawh nan, phan maix hoik tawx satix ka pui pa caox caig an mai phan nawh ang
         lai deeh veeh khaing pa caox caig yuh tix mai khaing daux krax pa caox caig tix, nawh
         tak yum ka phimap pa lud yuh tix heue. Viang mawh nan maix hoik pon taoh ka ju khwan
         tix heue."
         20 Khaix an phan pui rahsee tix kaux deeh veeh khaing krax pa rahsee tix mai deeh lud
         mai phan Aux deuh pa sideeing ka sivoe ngai nawh, nawh tak yum kheu jao ang maix tawx
         satix ka nawh heue. Nawh tak yum ka phimap cao tix mai can pa rahsee pa hoik sax yuh
         nawh khankix tak ang lai simawd lai doh keud ka heue. Viang mawh nan, Aux tak mhaing
         nham nawh khaing taix maix heue.
         21 "Phan ang mawh nan, phan maix tawx satix ka pui pa rahsee an, son ang pui pa rahsee
         an, lai yuh phimap mai phan nawh ang lai yuh phimap, nawh tak yaox tix im ju tete,
         kheu jao nghiet nawh ka lox tawx maix satix maix kawx tak sang deeh pon taoh ka ju
         khwan tix heue."
         22 Khaix an plawng taix Siyiex hoik ot ka piang aux tan mai Nawh ah nin ka aux, "Kaoh
         mai lih hu ka daux lung mai Aux tak sang krai ka maix yam hoek maix tan heue."
         23 Mawh kheu nan aux yaog ti kaoh mai lih hu ka daux lung mai jhak heue, min pakngai
         pa hoik sax yaox aux hawt rawm klawng Khebax mai aux gup ngaix tix ka piang tiex heue.
         24 Khaix an khwan Nawh Cao hoik laig ka daux aux mai kieh aux cung ka piang caong tix
         mai krai ka aux ah nin, "Hu heue, deeh ing glaik maix ka nyiex cao tix ha.
         25 Maix pa mawh kawn pui eue, kix tak teei maox mai phyawk maix ka, son ang maix lai
         pon lih hu ka sinax kix heue.
         26 Aux tak sang kieh dak maix aw mai kieh kawb ka dao maix, son ang maix lai yaox tix
         sidiex kix, kheu jao mawh kix nyiex ma pa tieh feen heue.
         27 Viang mawh nan, yam sikah Aux ka maix, Aux tak paoh jheeh mai deeh kieh maix chix
         sikah maix tak ah nin ka kix, "Siyiex ah nin, pui pa nghiet kieh nawh nghiet mai pui
         pa thiang kieh nawh thiang, mawh kheu mawh kix nyiex ma cub pa tieh deeh feen heue."

1 "Kawn pui eue maix teei ka lon tiex lon tiex sin tix mu mai deuh ka plak sivoe tix
         mai tiiem riang pakpeung veng Yerusaliem ka heue."
         2 Lai lawm ka veng mai sum ka guh veng vung viang veng mai pum tiex hawt vung viang
         guh veng mai baox yuh tab hawt vung viang veng mai sum rong lag hawt vung viang guh
         veng khawmuik heue.
         3 Khaix an baox teei plah rhiem tix plah ka son maix mai yuh an awm guh veng ka daux
         sinax maix mai veng heue.Veeh ngai tix ka plak see veng mai kieh an khankix lai lawm
         ka veng heue. In tak mawh mhai ruk ka son nyiex ma ceu pui Isarelax heue.
         4 "Khaix an maix deeh it praok paw khawn gwiex tix mai deuh phimap nyiex ma ceu pui
         Isarelax ka piang an heue. Bawg yam singaix pa it maix rheung miex grheung, awm an
         maix tak kham geu phimap kix rheung awm bawg yam singaix an heue."
         5 Grawh grawng nawh, Aux tak kieh baux num krax pa kham geu kix phimap hoek ka piang
         maix, sidu awm baux singaix an loe yieh tixdim ngaix heue. Awm an maix tak yaox ti
         kham geu phimap nyiex ma ceu pui Isarelax heue.
         6 "Yam hoik grum naog yuh maix ka an khankix, baox deeh tieh maix it ka praok paw khawn
         dawm tix, khaix an maix tak yaox ti kham phimap nyiex ma pui Yudax tixpon ngaix. Aux
         hoik kieh tix ngaix an sidu awm tix num heue."
         7 Mawh kheu nan maix tak vai pakngai tix see plak krax lai lawm veng Yerusaliem mai
         maix nyeu taix tix krai lox jhai ka piang veng heue.
         8 "Aux tak phyawk maix ka maox, son ang maix pon tieh tix ka plak in plak an, tom hoek
         bawg yam ang maix nyang bax sidah yuh baux singaix pa lai lawm maix khankix hoik heue."
         9 "Khaix an baox teei gaox nghox ca, gaox nghox ca lang sidax, ceem, iien, gaox sivawng
         mai gaox khawx ka son tix mai sau an khankix tau ka daux aw tix mu mai yuh blah ka
         son maix. Maix tak ih ankix glang singaix it maix ka praok paw tix loe yieh tixdim
         ngaix heue."
         10 "Tak yaox ti ciang priex ih maix son tix ngaix tixnga shekhe maix tak yaox ti ih
         awm pa hoik tat ti deuh an heue.
         11 Maix tak yaox ti tiag tong ti nyaux rawm son tix ngaix daux tix heng liah son tix
         son maix tak yaox tix nyaux awm pa hoik tat ti deuh an heue."
         12 "Maix tak yaox ti ih an, awm blah plah gaox nghox ca lang sidax mai tong an sin ka
         ngu aing pui, ka plak sivoe ngai kix heue."
         13 Siyiex ah nin, "Awm an kawn praix ceu pui Isarelax tak yaox ti ih blah pa seeing
         sinax pui tang ceu, ka dee sang grheu Aux kix lih heue.
         14 Mawh kheu nan, aux deeh ah nin, Siyiex eue, aux ang sax yuh tokaux tix seeing brai,
         jah tom yam iak aux tom hoek ka daux in singaix, aux ang sax ih to pa tang yum mai
         to yum pa kiied totiag mai ka nex pa seeing kawx, ang sax laig ka daux jheeh aux heue."
         15 Khaix an Nawh Cao ah nin ka aux, "Simi ti yaox, Aux sang tawx aing mawie ka tang
         aing pui ka maix mai maix tak khre blah pa sang ih tix ka piang ngu aing mawie an
         heue.
         16 Lheu khaing an Nawh Cao baox ah nin ka aux, "Kawn pui eue, Aux tak sang tat blah
         pa sang tawx ka son veng Yerusaliem tete, kix tak yaox ti ciang ka blah pa ih tix
         tau mai krax pa khi rhawm mai tak tiag tong rawm nyaux tix tau mai krax lhat graung
         tix,
         17 aux tak kieh blah mai rawm cud cha ka son kix mai tak kieh kix koe krax pa daox pa
         aw tau mai paox tix, tix kaux lai tix kaux mai krawx rhao kheu jao phimap tix heue."
         
            

         
      
   
      
         5
1 Maix pa mawh kawn pui eue, teei vaig lawm tix plak pa awm gawn khlao pui khlao hauk
         mai khlao hauk kaing mai khawm hauk bheup maix ka heue. Khaix an teei jiang mai ciang
         tang gwieh ti deuh nyum mawx nyum an heue.
         2 "Yam hoik sidah singaix bawg yam pa lai lawm an maix tak gleeing hauk an loe nyum
         tix nyum daux sigreung veng, khaix an maix baox teei an mai son pa kawn deuk loe nyum
         tix nyum an maix tak taing prung prang ka daux bhaung Aux tak sang lawd vaig tix plak
         mai ploi hawt khaix kix heue."
         3 Maix baox teei hauk an ceeix ceeix mai phyawk ka toeh kraung ceep maix heue.
         4 Khaix an baox teei hauk an ceeix ceeix mai taing ka daux sigreung ngu kieh gleeing
         heue. Grawh grawng nawh ngu an tak lih prung prang ti hu ka daux sinax nyiex ma ceu
         pui Isarelax khawmuik heue.
         5 "Siyiex ah nin, in mawh riang pakpeung veng Yerusaliem, Aux hoik deuh veng an ka
         sinax ceu pui khankix mai sinax meung haktiex, pa koe hawt vung viang nawh khankix
         heue.
         6 Veng Yerusaliem tieh feen ka grawng krax prawng ca Aux mai nie lheu yuh ceu pa caox
         caig khaing ceu pui an khankix mai nie lheu tieh feen ka lox lai beenli pa deuh Aux
         khaing haktiex pa koe hawt vung viang nawh khawmuik, mawh kheu kix hoik thiang ka
         grawng krax prawng ca Aux khankix mai ang lai hawt lawng ka lox lai beenli pa deuh
         Aux heue."
         7 Mawh kheu nan Siyiex ah nin, "Mawh kheu kied nie lheu ang pex koe krax cu nghiet
         lheu khaing pui haktiex khankix, pa koe hawt vung viang pex khawmuik mai kheu ang
         pex cu hawt ka lox lai beenli pa deuh Aux mai ang priex rien ka krax prawng ca Aux
         mai ca hawt yuh awm krax prawng ca pui haktiex pa koe hawt vung viang pex khawmuik,"
         8 mawh kheu nan, Siyiex ah nin, tokaux cao Aux hoik tieh feen ka pex mai Aux tak sang
         tawx krax prawng krax ciyang ka sigreung pex, ka plak sivoe ngai ceu pui khankix heue.
         9 Aux tak sang yuh ceu pa ang Aux sax yuh ka sinax pex mai pa ang Aux lai baox deeh
         yuh pa awm ceu in tix bawg kawx, kheu jao grawng krax seeing brai pex khawmuik heue.
         10 Mawh kheu nan, keeing khankix tak ih kawn simex tix ka sigreung pex mai kawn simex
         khankix tak ih ka keeing tix heue. Can pex pa kawn deuk khankix, Aux tak prung prangti
         tik pex ka bhaung pa hoek khaing ku plak heue.
         11 Mawh kheu nan, Siyiex ah nin, "Awm im ju Aux, kheu jao grawng kieh maix dee pa singax
         singeh Aux seeing ka can ceu pa seeing brai maix khankix, mawh kheu nan, Aux tak sang
         kieh maix grai grup mai ang lai lhawk ka maix mai ang koe krax caux rhawm ka piang
         maix heue.
         12 Khaing daux pex loe nyum tix nyum tak yum ka jhawm saux preng mai laux leeing ka
         krax hot sibhawm ka daux sinax pex, daux loe nyum an tix nyum, tak goh tix yum ka
         lawm vaig hawt vung viang maix khankix khawmuik mai Aux tak prung prang ti tik an
         tix nyum ka bhaung pa hoek khaing ku plak mai Aux tak ploi vaig hawt khaix kix heue.
         13 "Awm an, krax pa song rhawm Aux tak sang mawh pa hoik grum naog mai Aux tak kieh
         krax pa song rhawm tix hoek ot ka piang kix mai Aux tak sang fah rhawm ka hoik pawk
         bix tix mai kix tak sang tawng ka mawh Aux Siyiex, pa hoik krai grawng an ka daux
         pa kied song rhawm tix yam hoik kieh Aux krax pa sang meet rhawm Aux hoek ka piang
         kix heue.
         14 Lheu khaing an, Aux tak sang kieh maix mawh dee pa yiien yawg pui pa koe lox salao
         ka daux sinax ceu pui khankix pa ot hawt vung viang maix khankix mai plak sivoe ngai
         pui pa lailing ti hu hawt baoh an heue.
         15 Mawh kheu nan an tak sang mawh pa salao sibriem pui mai krax pa tang pui phimap mai
         pa tawx krax gau krax sawn mai pa daox am, ka ceu pui pa hawt ot hawt vung viang maix
         khankix, yam tawx Aux krax ciyang ka piang pex tau mai krax pa song rhawm tix, ti
         sang koe lox ne ka pex khankix heue. Aux pa mawh Siyiex hoik krai ah nin heue.
         16 "Yam ploi Aux krax lhat graung te ak pa caox, pa mawx krax sibhawm praix pa sang
         yuh kix laux leeing hoek ka piang kix mai Sibhawm praix pa ploi Aux hoek tak sang
         nie baox hun piang pex mai tat ti tik blah pa sang tawx ka pex heue.
         17 Mawh kheu nan, Aux tak ploi pa sibhawm praix mai khawm totiag khankix pa sang yuh
         laux mai an kix tak rhim ti teei mai yuh pex laux leeing heue. Saux preng mai pa pah
         yum khankix tak laig ka daux pex mai Aux tak viex lawm vaig hoek ka piang pex, Aux
         pa mawh Siyiex hoik krai ti deuh awm an heue.

1 Yam in, gumlox Siyiex hoek ka aux ah nin,
         2 "Kawn pui eue, veeh pakngai maix ka plak see gawng Isarelax mai ah lox jhai ka piang
         kix,
         3 ah nin, gawng lua haktiex Isarelax khankix eue, nghiet ka gumlox Siyiex, Siyiex ah
         nin ka gawng lua mai ka ton mai ka rawm klawng mai daux ngawd khankix heue. Tokaux
         Cao Aux tak sang viex vaig hoek ka pex mai Aux tak sang yuh dee pa lhaong pex khankix
         laux leeing heue."
         4 Khaix an khu dee tan pex khankix tak mawh dee yiien hu pui, khu dee tan nyawng bhawng
         pex khankix kawx tak sang mawh pa raig pot mai Aux tak tik pui pa yum khankix ka plak
         sivoe riang grang krub pex khankix heue.
         5 Aux tak sang deuh tokaux yum kawn praix pui Isarelax khankix ka plak sivoe riang
         grang krub kix mai Aux tak sang prung prang ti tik si-ang pex khankix, hawt vung viang
         khu dee tan pex heue.
         6 Ka veng can dee ot pex khawmuik, tak sang mawh pa laux leeing mai dee pa lhaong khankix
         tak sang mawh dee yiien mai khu dee tan pex khankix tak mawh pa laux leeing mai hoik
         lih mawh dee pa yiien, riang grang krub pex khankix tak mawh pa graig mai pa hoik
         kaog heue. Khu dee tan nyawng bhawng pex khankix kawx tak sang yuh laux mai kaing
         yuh pex khankix kawx, tak sang mawh pa grai grup heue.
         7 "Pui khankix tak goh yum sinax pex mai pex tak tawng ka mawh Aux Siyiex heue."
         8 Viang mawh kawx nan, Aux tak sang prah pui pa deuk koe tix cub, sonsang klawd kix
         khaing lawm vaig ka daux sinax ceu pui khankix, yam hoik prung prang rairuat pex ka
         daux haktiex khankix ku plak heue.
         9 "Khaix an khaing ka daux pex, pui pa pon tix klawd khankix, tak deeh doh keud ka
         Aux ka daux sinax haktiex kudah, kudee hoik mawh kix pui giex pui laung, kheu jaox
         grawng hoik tik kix Aux, ka krax pa lud vao rhawm rhi kix, pa hoik lih hu khaing Aux,
         kheu ngai kix, koe rhawm ti lud vao, hawt khaix riang grang krub kix heue. Kix tak
         seeing yuh tokaux tix ka pa caox caig, pa hoik lud kix ka tix ka pa seeing brai kix
         khawmuik heue."
         10 "Kix tak tawng mawh Aux Siyiex mai Aux ang krai lox pa giex going, Aux tak kieh krax
         pa caox caig ceu in hoek ka piang kix heue."
         11 Siyiex, ah nin, "Dieh taix maix mai blauh caong tix ah nin, an hoik lih mawh ceu
         pa kha rhawm, kheu jao krax pa caox caig pa seeing brai yuh nyiex ma ceu pui Isarelax
         khankix heue. Grawh grawng nawh, kix tak goh ti yum ka lawm vaig, sibhawm praix mai
         jhawm saux preng heue."
         12 Pui pa ot dee singai, tak yum ka krax jhawm saux preng mai pui pa ot dee dex, tak
         goh ti yum ka lawm vaig mai pui pa kawn deuk, ot pa dee lai lawm khankix, tak yum
         ka pa sibhawm praix, Awm an, Aux tak kieh krax pa song rhawm tix grum naog ka piang
         kix heue.
         13 Yam koe pui pa yum pex khankix ka daux sinax riang grang krub kix, hawt vung viang
         khu dee tan kix khawmuik, ka piang gawng lhaong ku gawng mai ka piang choek gawng
         mai greem khaox klai khankix mai ka greem veei khaox piak van, ka can dee hoik tan
         kix nyawng bhawng ka riang grang krub kix khawmuik khaix an pex tak tawng ka mawh
         Aux Siyiex heue.
         14 "Aux tak nyeu taix tix lih ka piang kix mai yuh haktiex dee ot dee koe kix khawmuik,
         mawh dee pa nie lheu yiien khaing daux tiagtu ka plak see veng Dibalax, khaix an,
         kix tak tawng ka mawh Aux Siyiex heue."

1 Khaix an gumlox Siyiex hoik hoek ka aux ah nin,
         2 "Maix, pa mawh kawn pui eue, Siyiex ah nin ka haktiex ceu pui Isarelax khankix, mawh
         ceu pa sidah hoik hoek ka piang haktiex khawm pon daog heue."
         3 Yam in, dee sidah hoik hoek ka piang maix, Aux tak sang prawng ca ka maix, awm pa
         hoik yuh maix khankix heue. Aux tak dee viied ka maix son pa seeing brai pa yuh maix
         khankix heue.
         4 Ngai Aux tak ang lai lhawk ka maix mai Aux tak ang lai caux rhawm ka maix heue. Viang
         mawh nan, Aux tak deeh viied ka maix awm krax pa yuh maix mai pa seeing brai maix
         khankix tak sang koe ka daux sigreung maix heue. Khaix an maix tak tawng ka mawh Aux
         Siyiex heue.
         5 Siyiex, ah nin, "Krax pa laux leeing hoik bleeh tix ceu hoik tix ceu, jhak heue,
         An hoik hoek heue.
         6 Dui sidah hoik hoek, dee sidah hoik hoek heue. An hoik hoek bleeh awm bah riang praix
         tix hoek ka son maix, jhak heue, an hoik hoek heue.
         7 Pex pa ot ka daux haktiex in khankix eue, krax ciyang hoik bleeh ka pex heue. Bawg
         yam hoik hoek, singaix krax pa kha rhawm an hoik dex mai ang lai mawh pa ah lox gaux
         rhawm ka piang gawng lua khankix heue.
         8 Yam in, ang lai rheung Aux tak sang klup krax pa song rhawm tix, grum naog ka piang
         maix, Aux tak prawng ca ka maix, awm kra pa yuh maix mai Aux tak sang dee viied ka
         maix son pa seeing brai yuh maix khankix heue.
         9 Ngai Aux tak ang lai koe pa lhawk mai Aux tak ang lai koe kra caux rhawm, Aux tak
         sang deeh viied ka maix, awm krax yuh maix mai pa seeing brai maix khankix, tak sang
         koe sigreung pex heue. Khaix an maix tak tawng ka mawh Aux Siyiex, pa tawx krax ciyang
         heue.
         10 Jhak heue, singaix an, jhak heue, singaix an hoik hoek heue. Krax ciyang maix hoik
         hoek, khaox gix pa hoik pruh tai, pa ca nyhau ting rhawm hoik naog hoik kreh heue.
         11 Krax pa kin tuktiak tukte hoik yaog ti kaoh, mawh khaox gix pa caox caig tix gawng,
         kix mai khawm pui hun kix, tak ang lai deuk pie tix kaux mai pui pa sang yiiem doe
         son kix tak ang lai koe heue.
         12 Bawg yam hoik hoek singaix bawg yam hoik dex. Paw kieh cao pa liag koe krax gaux
         rhawm mai paw kieh cao pa coh koe krax pa khi pa ngia ka liak. Grawh grawng nawh,
         krax pa song rhawm Aux koe ka piang cub pui hun khawmuik heue.
         13 Grawh grawng nawh, cao pa coh viang nawh kawn im ju kawx, tak ang lai deeh ing ka
         ceu pa hoik coh tix, mawh kheu krax pa plak jhi an mawh pa dex dawd mai pui hun khawmuik
         tak mawh pa grum naog pui pa im ju ka daux pa caox caig tak ang lai pon kaux cong
         heue.
         14 "Kix hoik phlu ka teettawng mai pui ku kaux khre rien tix heue. Viang mawh nan, pui
         tix kaux kawx ang tie cu tix hu daux naing, mawh kheu krax pa song rhawm Aux, koe
         ka piang cub pui hun khawmuik heue.
         15 Lawm vaig koe plak praix, jhawm saux preng khawm sibhawm praix koe ka plak daux heue.
         Can pui pa ot ka daux kaung, tak yum ka lawm vaig mai can pui pa koe ka daux veng
         khankix tak laux leeing ka sibhawm praix mai jhawm saux preng heue.
         16 Pui pa ghrang ti glawd ju mai ot ka piang gawng lua, awm sikaux khankix pa koe daux
         ngawd daux lung heue. Kix khawmuik hoik ngia ngheeik ka son phimap cao tix heue.
         17 Pui ku kaux tak sang awn riang mai ngawng ku ngawng tak sang mawh pa yawm riang rao
         awm rawm heue.
         18 Kix tak sang rawd nyoi tix ka chee rhix pa kawm, krax lhat graung tak kheem ka kix,
         krax kaig tua tak koe ka piang ngai baox kix mai kix tak khlao kaing tix pak khawmuik
         heue.
         19 Kix tak tik mau tix ka piang krax mai khri cie kix tak awm pa seeing brai heue. Mau
         kix mai khri kix tak ang lai deeh pon taoh kix, ka daux singaix lih pa song rhawm
         Siyiex heue. Kix ang pon kieh ju tix koe kra pa fah rhawm mai ang lai pon kieh vaig
         tu tix sak heue. Mawh kheu an hoik lih mawh phimap pa sang sideeing kix tix ka heue.
         20 Kraung khrai pa mhawm grang pa khre kix hoik kieh kix ting min, viang mawh nan, kix
         hoik yuh riang grang krub ceu pa seeing brai kix mai ceu pa seeing brai khaing ceu
         an kix heue. Mawx kheu nan, Aux hoik yuh ceu an mawh pa seeing ka son kix heue.
         21 Aux tak tawx an kix ka daux tawm taix pui tang praix mai ka pui pa caox caig awm
         kraung pa tud rhim mai kix tak seeing ka an heue.
         22 Aux tak sang veeh pakngai khaing kix mai kix tak sang kieh dee pa singax singeh Aux
         seeing brai heue. Grawh grawng nawh, pui con tak sang laig ka daux an mai yuh dee
         an seeing brai heue.
         23 Yuh ti deuh maox ceng tix nyaing. Grawh grawng nawh, haktiex hoik naog ka ceu pa
         lih nham khankix mai veng hoik naog ka ceu pa yuh pa kin kha rhawm heue.
         24 Mawh kheu nan, Aux tak sang viex pui pa kied caox khankix hoek mai pui an kix tak
         sang rhim ka nyiex ma pex mai kieh pui pa ting rhawm rhi mai pui pa ting riang khankix
         grai mai kieh dee pa singax singeh kix mawh pa seeing brai heue.
         25 Krax pa laux leeing hoik hoek heue. Kix tak sawg ti yaox krax pa nhim rhawm, viang
         mawh nan, kix tak ang lai pon ti yaox ka heue.
         26 Krax laux leeing tak hoek ka piang krax laux leeing mai lox satang hoek tix mu hoik
         tix mu khaix an, kix sawg ti yaox grawng pa plak jhi khaing cao jhai kawx, viang mawh
         nan, gumlox hoik grai hu khaing cao giex kaing li mai krax grawng pa tawx krax keud
         krax sawn, tak grai hu khaing kuad song khankix heue.
         27 Simiang khankix tak ngia ngheeik mai Simiang greem nawh khankix tak ceep ka kraung
         pa laux rhawm mai taix pui meung khankix tak siyaung heue. Aux tak yuh ka kix, awm
         kaing pa yux kix mai awm ceu pa hoik prawng ca kix, Aux tak sang deeh ka piang kix
         heue. Khaix an kix tak tawng ka mawh Aux Siyiex heue.

1 Yam hoek ka daux liah num, ka daux khix liah, daux phwan singaix, aux ngawm ka daux
         nyiex caox tix tau mai kuad song pui Yudax khankix, pa ngawm plak sivoe aux, khawn
         taix Siyiex, hoik hoek ka piang aux tan heue.
         2 Khaix an aux jhak mai yaox pa lih awm grang pakpeung ngu, jah khaing nyoi Nawh lih
         plak greem hoik awm pa riang ngu mai jah khaing ka nyoi Nawh haok plak piang hoik
         awm jhan riang awm grang siang simaox pa lheung heue.
         3 Nawh nyeu grang pakpeung khawn taix tix lih mai jhawp ka kaux hauk kaing aux tix
         jhawp mai khwan Nawh Cao yaog aux haok ka daux sinax haktiex mai raoma mai viex aux
         laig ka daux pa kieh yaox riang susai daux veng Yerusaliem, ka dee laig daux siviex
         plak laong ka daux lawg plak daux dee deuh kix riang grang krub, pa so krax pa song
         rhawm heue.
         4 Jhak heue, min sibrawm Siyiex ceu pui Isarelax hoik lih tan, awm riang pa hoik sax
         yaox aux ka daux lung Khebax heue.
         5 Nawh hoik ah nin ka aux, "Kawn pui eue, yaog ngai maix maong ti jhak ka see plak
         laong, "mawh kheu nan aux yaog ngai tix maong ti jhak ka plak laong, ka daux diang
         siviex plak laong khu dee tan an, aux yaox koe riang grang pa kieh song rhawm ka diang
         siviex an heue."
         6 Khaix an Nawh ah nin ka aux, kawn pui eue, Mawh yaox maix ka ceu pa seeing brai pa
         kied ting lud pa lud yuh nyiex ma ceu pui Isarelax tin sonsang kiex kix Aux luan khaing
         dee pa singax singeh Aux lie? Yam in baox veeh maix hu maix tak yaox krax pa nie lheu
         ting seeing pa brai khankix heue.
         7 Mawh kheu nan, Nawh hoik viex aux hu ka daux guh ding siviex mai yam hoik jhak aux
         ti yaox guh ding an hoik koe daux doh ka an heue.
         8 Khaix an Nawh ah nin ka aux, "Kawn pui eue, kaong ka daux guh ding an mai yam hoik
         kaong aux ka guh ding an, aux yaox ka daux siviex tix mu heue."
         9 Nawh hoik ah nin ka aux, "Laig plak daux mai jhak ti yaox pa caox caig pa seeing
         brai pa yuh kix tan heue. "
         10 Mawh kheu nan, aux laig ka plak daux mai yaox ka ceu pa chix mu tix hu kuceu, pa
         mawh totiag pa seeing brai khankix mai riang grang krub ceu pui Isarelax khankix,
         pa hoik tiiem ti deuh pakpeung riang grang hawt vung viang guh ding an khankix khawmuik
         heue.
         11 Pa mawh kuad song daux nyiex ma ceu pui Isarelax khankix atixgliah kaux, hoik cung
         ka plak sivoe kix tan mai Yazanix, pa mawh kawn simex Shaphan hoik cung sigreung kix
         tan heue. Pui Kukaux hoik tang giex paung ting ka daux taix tix mai gleeing ka nyawng
         bhawng taox ngu khankix hoik ceep ti haok ka plak piang heue.
         12 Khaix an Nawh hoik ah nin ka aux, "Kawn pui eue, mawh hoik yaox ka ceu pa yuh kuad
         song nyiex ma ceu pui Isarelax an khankix ka daux pa faik, ka daux lawg koe riang
         grang krub cao tix khankix lie? Mawh kheu kix ah nin, Siyiex ang yaox ex, Siyiex hoik
         tik hoik vud ka haktiex heue."
         13 Nawh ah nin ka aux, "Baox veeh tix hu mai maix tak yaox ka ceu pa nie lheu ting seeing
         pa brai khankix ka pa yuh kix heue."
         14 Mawh kheu nan, Nawh viex aux hoek ka daux siviex, nyiex bwan Siyiex pa koe plak laong
         mai ka dee an bun khankix ngawm mai yiiem son phi Tamuza heue.
         15 Khaix an Nawh ah nin ka aux, kawn pui eue, "Mawh yaox maix ceu in lie?" Baox veeh
         tix hu maix tak yaox ceu pa nie lheu seeing brai khaing inkix heue.
         16 Mawh kheu nan, Nawh viex aux laig ka plak daux guh ding nyiex bwan Siyiex, daux diang
         siviex nyiex bwan Siyiex, ka brawk nyiex bwan sinax ka dee koe khu dee tan, koe pui
         tixnga phwan kaux, pa vai blawg tix ka plak nyiex bwan Siyiex mai veeh ngai tix ka
         plak lih singaix mai krub ka singaix, ka plak lih singaix heue.
         17 Khaix an Nawh ah nin ka aux, "Kawn pui eue, mawh hoik yaox maix lie? Grawng ceu pa
         seeing brai pa lud pa yuh nyiex ma ceu pui Yudax khankix tin, keud maix nawh mawh
         pa chaong lie? Kix hoik kieh haktiex naog ka ceu pa kin mai kix so krax pa song rhawm
         aux lih heue. Kix hoik giex ti deuh kak khaox ka dex gawng meeh tix heue.
         18 Mawh kheu nan, Aux tak sang baox kieh krax pa song rhawm tix lih, ngai Aux ang lai
         lhawk mai ang lai koe krax caux rhawm, viang kix riag yo lox ting hoek ka daux yhaok
         Aux kawx, Aux tak ang lai nghiet ka lox kix heue."

1 Khaix an Nawh Cao hoik kok yo lox ting sinum hoek ka yhaok aux ah nin, "Kieh pui
         pa sang tuktiak pa sang yuh veng in laux, pex giex kraung naing ka taix tix hoek dex
         heue.
         2 Pui liah kaux, hoek bleeh sijaox khaing siviex plak piang, pa veeh tix plak laong
         mai kix ku kaux hoik giex ka kraung naing pa sang yuh laux, ka daux pui tix kaux daux
         kix ceep kraung man rhi mai koe kraung pa tiiem lai tix mu hawt praok nawh, kix hoik
         laig ka daux mai hoik cung ka praok khu dee tan pa yuh ka tawng lheung heue.
         3 Yam in, min plakngai Siyiex ceu pui Isarelax hoik haok luan khaing dee deuh riang
         Cherubin ka dee hoik dawg koe nawh mai hoik hoek ka piang pang siviex nyiex bwan heue.
         Nawh kok ka pui pa hoik ceep ka kraung man rhi an pa koe gawng pa tiiem lai hawt praok
         nawh,
         4 mai Siyiex ah nin ka nawh, "Hu laig ka daux sigreung veng Yerusaliem mai tawk cum
         ka piang dong re kix, pa ngia ngheeik mai pa hoik yuh tix ka daux veng heue."
         5 Nawh Cao hoik ah nin, "Ka daux pa mhong aux, ka pui tang kaux khankix hawt khaix
         nawh ka daux veng mai pah kix yum, paw lai lhawk mai paw lai caux rhawm ka tix kaux
         kawx heue."
         6 "Pah yum ka pui pa riex ju mai pui awn ju, kawn bun krih sinaw khankix mai kawn nyawm
         iak khankix mai bun khankix pak lawg heue. Viang mawh kawx nan, paw greed tix dex
         paw chuh pa hoik koe mhai ka piang dong re mai jah ka dee pa singax singeh Aux heue.
         Mawh kheu nan, kix jah ti pah ka kuad riex ju pa ot ka plak sivoe nyiex bwan khankix
         yum heue.
         7 Khaix an Nawh Cao hoik ah nin ka kix, "Yuh nyiex bwan seeing mai kieh brawk naog
         ka pa yum mai lih hu heue." Kix hoik lih hu ti pah pui yum ka daux veng heue.
         8 Yam kawn pah kix pui yum, prah aux ot nong nong mai aux gup pakngai tix piang tiex
         mai riag yo lox tix ah nin, Siyiex eue, Mawh sang yuh Maix Cao ceu pui Isarelax pa
         kawn deuk khankix laux leeing ka daux krax pa hoik klup Maix Cao krax pa song rhawm
         tix ka piang veng Yerusaliem lie."
         9 Khaix an Nawh Cao ah nin ka aux, "Phimap phighram nyiex ma ceu pui Isarelax mai ceu
         pui Yudax khankix, mawh pa kied ting lhaong mai haktiex hoik mawh pa naog ka nham
         mai veng hoik naog ka pa ang lai kaux sijax mai kix ah nin, Siyiex hoik tik vud ka
         haktiex mai Siyiex ang lai jhak ka heue."
         10 "Phan mawh ka son Aux, ngai Aux tak ang lai lhawk ka, Aux ang lai koe krax caux rhawm
         ka heue. Viang mawh kawx nan, Aux deeh viied kaing pa yuh kix hoek ka piang kaing
         kix heue."
         11 Khaix an pui pa ceep kraung man rhi an, pa hoik koe gawng tiiem hawt praok nawh,
         deeh krai grawh grawng an khankix ah nin, "Aux hoik yuh awm gumlox pa hoik tawm Maix
         Cao ka aux heue."

1 Aux jhak ti yaox ka plak raoma, pa koe ka piang kaing Cherubin tan, pa awm lon siang
         simaox tix mu, pa koe grang pakpeung awm dang ngeung pa sidawng ti yaox ka daux an
         heue.
         2 Nawh Cao krai ka pui pa ceep kraung man rhi an ah nin, "Hu laig daux sinax jaong
         ling pa koe greem Cherubin mai dawm gaox ngu naog ka daux taix maix mai rhuat ka piang
         veng heue." Nawh hu laig ka dee an, ka plak sivoe ngai aux heue.
         3 Yam an Cherubin, kawn cung ka plak seh nyiex bwan, yam hu laig pui an ka plak daux
         mai paiawm hoik naog ka daux nyiex bwan heue.
         4 Khaix an min plakngai Siyiex haok khaing Cherubin mai hoik tiang ka piang kaing pang
         siviex nyiex bwan mai nyiex bwan hoik naog ka pa ceep paiawm mai ka brawk an, hoik
         naog ka pa jhan riang min plakngai Siyiex heue.
         5 Lox luah pruik Cherubin khankix hoik mhong tix tom hoek ka plak praix awm luah lox
         yam sikah Siyiex pa ting sibrawm heue.
         6 Yam tawm Nawh Cao lox tix ka pui pa ceep kraung man rhi an ah nin, "Teei ngu khaing
         sinax jaong ling an khankix mai khaing sinax Cherubin heue." Pui an laig ka plak daux
         mai cung hawt praok jaong ling ankix heue.
         7 Cherubin an tix kaux nyeu taix tix lih khaing daux sinax cub Cherubin an khankix,
         ka ngu pa koe ka daux sinax kix mai teei ngu an tiblah tawx ka daux taix pui pa ceep
         kraung man rhi an, nawh rieb ti teei mai lih hu heue.
         8 Cherubin an koe grang pakpeung taix pui ka greem pruik kix heue.
         9 Yam jhak aux, aux yaox jaong ling pon mu koe hawt Cherubin an khankix tan mai jaong
         ling hoik tang koe hawt paw kix tix kaux tix mu heue. Jaong ling an khankix hoik koe
         grang pa awm siang simaox pa mhawm plang tix mu heue.
         10 Phan mawh grang pakpeung kix, khawm pon mu, hoik awm paox tix khawmuik, awm krax
         pa hoik koe an mai jaong ling an tix mu hoik awm pa koe ka daux jaong ling an tix
         mu heue.
         11 Yam hu jaong ling ankix, hoik tang hu see sivoe tix khawm pon daog tidum neh heue.
         Kix ang lai veeh tix hu ka praok yam hu tix heue. Kix hawt hu ka plak dee veeh kaing
         tix mai ang lai veeh ka praok tix yam hu kix heue.
         12 Tokaux kix khawmuik, blawg kix taix kix mai pruik kix mai khawm jaong ling pa koe
         Cherubin an khankix pon mu hoik naog ka ngai hawt vung viang khawmuik heue.
         13 Phan mawh jaong ling an khankix, aux mhong kok kix ceu kaux nawh mawh, jaong ling
         pa yia tix heue.
         14 Cherubin ankix ku mu koe pakngai pon plak, pakngai baoh tix, mawh pakngai Cherubin
         mai pakngai ra, mawh pakngai pui tix kaux mai pakngai loe hoik mawh pakngai baoh sivai
         sangsi mai pakngai pon, mawh pakngai klang krih heue.
         15 Cherubin an khankix hoik yaog tix haok, in mawh totiag im ju, pa hoik yaox aux hawt
         rawm klawng Khebax tan heue.
         16 Yam hu Cherubin an khankix, jaong ling hu hawt praok kix mai yam di Cherubin pruik
         tix, sonsang yaog tix haok khaing piang tiex, jaong ling ankix ang lai veeh khaing
         praok kix heue.
         17 Yam Cherubin khankix cung tix kaog, jaong ling khankix kawx cung tix kaog mai yam
         yaog kix ti haok ka piang jaong ling khankix kawx yaog ti haok heue. Kheu jao koe
         khwan totiag pa im ka daux jaong ling an heue.
         18 Khaix an min plakngai Siyiex lih khaing piang siviex nyiex bwan mai hoik cung tix
         ot ka piang Cherubin an khankix heue.
         19 Yam an Cherubin khankix di pruik tix mai yaog tix haok khaing piang tiex ka daux
         plak sivoe ngai aux heue. Yam lih hu kix, jaong ling khankix kawx koe hawt praok kix
         mai kix cung tix ot ka diang siviex pa koe plak lih singaix khaing nyiex bwan Siyiex
         mai min plakngai Siyiex ceu pui Isarelax koe ka piang kix heue.
         20 In mawh totiag im ju, pa hoik yaox aux greem Siyiex ceu pui Isarelax khankix hawt
         rawm klawng Khebax mai aux hoik tawng ka hoik mawh kix Cherubin heue.
         21 Kix ku kaux koe pakngai pon plak mai koe pruik pon khawn mai pa awm pakpeung taix
         pui hoik koe greem pruik kix heue.
         22 Plakngai kix, hoik awm pakngai pa hoik yaox aux hawt rawm klawng Khebax khawm krax
         pa koe grang pakpeung kix mai khawm kaux cao kix heue. Kix ku kaux hoik hu rah rahsee
         see ka plak see siviex heue.

1 Khaix an khwan singax hoik yaog aux haok mai viex aux hoek ka daux diang siviex plak
         lih singaix nyiex bwan Siyiex, pa veeh pakngai tix plak lih singaix mai jhak heue,
         daux siviex an, koe pui pa singax tixnga phwan kaux mai khaing sinax pui khankix,
         aux yaox ka Yazanix kawn simex, Azurax mai Pelatix kawn simex Benayax khankix pa mawh
         simiang pa kwang ka piang pui khankix heue.
         2 Nawh ah nin ka aux, "Kawn pui eue, inkix mawh pui khankix, pa keud tix sang yuh krax
         pa lud mai pa tawx krax keud pa caox ka daux veng in,
         3 pa ah nin "Bawg yam ang nyang dex, sonsang sum ka nyiex, veng in mawh aw mai ex mawh
         nex heue."
         4 "Mawh kheu nan, kawn pui eue, ah lox jhai mai sidiex ka kix heue."
         5 Khaix an khwan Siyiex lih hoek ka piang aux mai ah nin ka aux, "Krai heue, Siyiex
         ah nin, ceu pui Isarelax khankix eue, pex ah yuh nin, mawh kheu Aux tawng ka ceu pa
         kaoh khaing daux rhawm rhi pex heue."
         6 "Pex hoik nie pah pui yum ka daux veng in mai pex hoik tik pui yum naog ka daux krax
         khankix heue."
         7 Mawh kheu nan, Siyiex ah nin, "Pui yum pa hoik pah pex, pa deuh pex sigreung krax,
         kix mawh nex mai veng in mawh aw heue. Viang mawh nan, Aux tak sang viex pex lih khaing
         daux veng heue.
         8 "Pex hoik lhat ka vaig mai Aux tak sang viex vaig hoek ka piang pex heue," Siyiex
         ah nin heue.
         9 "Aux tak viex pex lih khaing ka daux veng an mai ap pex ka daux taix pui haktiex
         tang praix khankix mai tawx krax ciyang ka piang pex heue.
         10 "Pex tak goh tix yum ka vaig, Aux tak ciyang pex can daux mee haktiex Isarelax tom
         sidah heue. Khaix an pex tak tawng ka mawh Aux, Siyiex heue."
         11 "Veng in tak ang lai mawh aw pex mai pex tak ang lai mawh nex ka daux aw an heue.
         Aux tak ciyang pex daux mee haktiex Isarelax tom sidah heue."
         12 "Pex tak tawng mawh Aux Siyiex. Mawh kheu ang pex lawng ka daux krax lox lai beenli
         pa deuh Aux khankix mai ang lai hawt ti yuh awm lox tat jhawm prawng Aux heue. Viang
         mawh nan, pex hoik hawt yuh awm koe beenli pui tang ceu, pa ot hawt vung viang pex
         khawmuik heue."
         13 Glang yam krai aux lox jhai, Pelatix kawn simex Benayax hoik yum. Khaix an aux gup
         pakngai tix mai kok yo lox pa ting ah nin, "Siyiex eue, mawh sang yuh maix ceu pui
         Isarelax pa kawn deuk khankix laux leeing khawmuik lie?"
         14 Gumlox Siyiex baox deeh hoek ka aux ah nin,
         15 "Kawn simex kawn pui eue, puxaik maix, paox nyiex maix, pui doeh ru maix mai nyiex
         ma ceu pui Isarelax khawmuik, mawh pui veng Yerusaliem hoik krai grawng kix ah nin,
         kix hoik lih hu singai khaing Siyiex heue. Haktiex in hoik mawh pa tawx tix ka yix,
         pa pon yix tix cie heue."
         16 "Mawh kheu nan krai ah nin Simiang Siyiex, ah nin, "Viang aux hoik tik kix luan dee
         singai ka daux sinax pui tang ceu khankix mai hoik prung prang kix ot ku sidah haktiex
         kawx, viang mawh nan, Aux tak sang mawh dee pa singax singeh tivud ticu ka son kix,
         ka daux haktiex ka dee hu ot kix heue.
         17 Mawh kheu nan, krai ah nin, �Siyiex ah nin, Aux tak kraix khrawm pex khaing ceu pui
         khankix mai deeh khrawm pex khaing haktiex, ka dee prung prang pex tix ot mai Aux
         tak tawx haktiex Isarelax ka pex heue.�
         18 "Yam hoek kix ka haktiex an mai kix tak teei ti tik riang grang ceu pa seeing brai
         khankix mai khawm pa seeing khawmuik khaing haktiex an heue."
         19 Aux tak tawx kix koe rhawm pa awm paox tix mai tak sau rhawm pa khraox ka daux kix
         mai teei rhawm pa kiien awm simaox lih khaing daux tokaux kix mai tawx rhawm nex pa
         awn ka daux kix,
         20 sonsang pon hu kix ka daux lox lai beenli pa deuh Aux khankix mai priex tix hawt
         ka lox tat jhawm prawng Aux khankix mai hawt ti yuh mai kix tak sang mawh pui Aux
         mai Aux mawh Siyiex kix heue.
         21 "Phan mawh son pui pa koe rhawm tix kawn sang hawt khaix ceu pa greeing khankix mai
         yuh pa seeing brai khankix, Aux tak sang deeh viied tix tawx krax kaing pa yuh kix
         hoek ka piang kaing kix heue," Siyiex, Siyiex ah yuh nan heue.
         22 Yam an Cherubin khankix di pruik tix haok mai jaong ling khankix kawx hoik haok hawt
         praok kix mai min plakngai Siyiex ceu pui Isarelax hoik koe ka piang kix heue.
         23 Min plakngai Siyiex haok khaing ka daux sigreung veng mai hoik cung tix ot ka piang
         gawng, pa koe plak lih singaix veng heue.
         24 Khwan hoik yaog aux haok mai viex aux hu ka daux riang susai, ka khwan Siyiex tom
         hoek ka daux haktiex Khaladie, ka dee ot pui pa giex laung mai riang susai pa yaox
         aux hoik haok khaing aux heue.
         25 Mawh kheu nan, aux hoik krai ka pui ankix pa ot ka daux pa giex laung khankix, ka
         grawng pa hoik jhi Siyiex aux yaox khawmuik heue.

1 Gumlox Siyiex hoik hoek ka aux ah nin,
         2 "Kawn pui eue, maix ot sigreung nyiex ma pa tieh feen pa koe ngai ti sang yaox, viang
         mawh nan ang chix yaox mai koe yhaok ti sang mhong, viang mawh nan, ang chix mhong
         heue. Grawh grawng nawh, kix mawh nyiex ma pa tieh feen heue."
         3 "Mawh kheu nan, kawn pui eue, khre kraung khrai maix sonsang to khaing haktiex in,
         lih hu plak sivoe kix yam pon singaix maix tak lih hu tang dah khaing plak sivoe ngai
         kix heue. Viang kix mawh nyiex ma pa tieh feen kawx ka kix kawn koe krax doh keud
         ka heue."
         4 "Ka daux plak pon singaix maix tak viex kraung khrai maix lih khaing ka daux plak
         sivoe ngai kix ka plak ponngaix awm kraung pui pa sang to, tang dah mai lih hu plak
         sivoe ngai kix plak ponbo, awm pui pa sang hu laig ka daux pa giex laung heue."
         5 "Kaong guh veng ka daux plak sivoe ngai kix mai teei ti viex kraung khrai maix lih
         hu khaing ka daux doh an heue."
         6 "Maix tak klawm ankix ka piang klip tix, ka plak sivoe ngai kix, viex ankix lih hu
         yam faik boi praix heue. Maix tak lhop pakngai tix, son ang maix chix yaox ka tiex
         heue. Mawh kheu Aux hoik yuh maix mawh mhai tix ceu ka son nyiex ma ceu pui Isarelax
         heue."
         7 Aux hoik yuh awm pa hoik tawm Nawh ka aux. Aux hoik viex kraung khrai tix lih hu
         ka plak ponngaix, awm pui pa sang hu laig ka daux pa giex laung mai aux hoik kaong
         guh veng doh ka taix tix ka plak ponbo, hoik viex ankix lih hu yam faik boi praix
         mai aux hoik klawm ankix ka piang klip tix, ka plak sivoe ngai kix heue.
         8 Yam hoek ka plak ponngawb, gumlox Siyiex hoek bleeh ka aux ah nin,
         9 "Kawn pui eue, ang hoik mawh nyiex ma ceu pui Isarelax khankix, pa mawh cub nyiex
         ma pa chix tieh feen, pa hoik ah nin ka maix, "Yuh maix patix lie?"
         10 "Ah nin ka kix, Siyiex ah nin, gumlox in, dex dawd mai can simiang pa kwang ka daux
         veng Yerusaliem mai ceu pui Isarelax khawmuik, pa koe ka daux an heue."
         11 Ah nin "Aux mawh mhai ka son pex awm pa hoik yuh aux an tak sang yuh ka piang kix
         heue. Kix tak sang mawh pui pa hu laig ka daux pa giex laung heue."
         12 "Simiang kix tak klawm kraung khrai tix ka piang klip tix yam faik boi praix mai
         lih hu. Kix tak kaong guh veng doh, sonsang viex kraung khrai lih daux doh an heue.
         Nawh tak lhop pakngai tix, son ang nawh chix yaox ka tiex heue."
         13 "Aux tak naih rub, ka piang nawh mai nawh tak krix ka daux jhawk taong Aux heue.
         Aux tak viex nawh hoek ka veng Babulon, haktiex pui Khaladie. Viang nawh yum tan kawx
         nawh tak ang pon ti yaox ka veng an heue.
         14 "Aux tak kieh bhaung ku plak prung prang ti tik, pui pa teem pa coi pa ot rawb rim
         nawh khankix mai pui naing nawh khawmuik mai Aux tak kiex vaig hawt khaix kix heue."
         15 "Khaix an kix tak tawng ka mawh Aux Siyiex, yam hoik prung prang Aux ti tik kix ka
         daux sinax ceu pui khankix mai ka daux haktiex an heue."
         16 "Viang mawh nan, Aux tak sang kieh kix glawd tiblah khaing vaig, khaing pa sibhawm
         praix mai khaing jhawm saux preng, sonsang pon krai lao grawng pa seeing brai kix
         khawmuik ka daux sinax pui tang ceu, ka can dee hu kix, khaix an, kix tak tawng ka
         mawh Aux Siyiex heue."
         17 Lheu khaing an, gumlox Siyiex hoik hoek ka aux ah nin,
         18 "Kawn pui eue, ih blah tau mai pa yaoh yee tix mai nyaux rawm tau mai pa lhat graung
         khi rhawm tix heue."
         19 Ka pui haktiex khankix, Siyiex ah nin ka can pui pa ot ka daux veng Yerusaliem mai
         ka haktiex Isarelax." Kix tak ih blah tau mai pa yaoh yee tix, nyaux tau mai pa daox
         am tix sonsang pon haktiex nawh ti luat luan khaing pa yiien si briem, kheu jao grawng
         pa kin yuh pui pa ot ka daux nawh khawmuik heue.
         20 "Veng pa ot pui tak mawh pa laux leeing mai haktiex tak sang lih mawh dee yiien pui
         mai pex tak tawng ka mawh Aux Siyiex heue."
         21 Gumlox Siyiex hoek bleeh ka aux ah nin,
         22 "Kawn pui eue, mawh in gumlox kab pa hoik shiao pui Isarelax son grawng haktiex,
         mawh koe yuh ka mawx lie?" Baux singaix nawh hoik luan mawh grawng pa plak jhi kuceu
         hoik koe krax som nai heue.
         23 Mawh kheu nan, krai ka kix Siyiex ah nin, "Aux tak sang deuh gumlox kab in grai hu
         mai Isarelax tak ang lai yaox ti shiao gumlox kab in ka daux haktiex kix tix bawg
         kawx heue." Mawh kheu nan, ah nin ka kix, �Singaix bawg yam khankix hoik dex mai pa
         plak jhi kiex yaox tak sang mawh pa grum naog kuceu heue.�
         24 "Mawh kheu ceu pa plak jhi pa giex going ang ah mai krai lox jhai pie lhen tak ang
         lai koe tix bawg kawx ka daux sinax nyiex ma ceu pui Isarelax heue."
         25 "Kheu mawh Aux Siyiex, phan Aux krai mai gumlox krai Aux tak mawh pa grum naog mai
         an tak ang mawh pa greed tix rheeng bawg yam, nyiex ma pa tieh feen khankix eue, mawh
         kheu ka daux bawg yam singaix pex khankix, Aux tak krai mai yuh grum naog awm pa hoik
         krai tix, Siyiex ah nin heue.
         26 Gumlox Siyiex baox hoek bleeh ka aux ah nin,
         27 "Kawn pui eue, jhak heue, ceu pui Isarelax khankix ah nin, riang susai pa yaox nawh
         mawh pa kawn rheeng, khaing yam in mai nawh krai lox jhai son bawg yam pa kawn kied
         singai heue."
         28 Mawh kheu nan, ah nin ka kix, Siyiex ah nin, "Gumlox Aux, tak mawh pa ang lai greed
         tix rheeng bawg yam. Viang mawh nan, awm gumlox pa krai Aux khankix, tak yuh grum
         naog heue, "Siyiex ah nin heue."

1 Gumlox Siyiex hoek bleeh ka aux ah nin,
         2 "Kawn pui eue, tiebtie ka cao jhai Isarelax pa kaoh khaing daux rhawm rhi cao kix,
         ah nin ka kix, nghiet ka gumlox Siyiex liak."
         3 Siyiex ah nin, "Kieh krax kha rhawm koe ka cao jhai pa vao, pa hawt khaix rhawm cao
         kix mai pa ang sax yaox tix ceu kawx heue."
         4 "Ceu pui Isarelax eue, cao jhai pex awm sox praix pa ot ka daux tiag dau tu heue."
         5 Ceu pui Isarelax khankix ang haok hu ka dee laux guh veng, cox sum kieh kaux cong,
         sonsang tiebtie naing yam hoek baux singaix Siyiex heue.
         6 Kix hoik yaox grawng ceu pa ang koe cee koe cak mai ka grawng pie lhen ah nin, "Siyiex
         ah nin, yam ang Siyiex tie ploi kix hu, mawh kheu kix kieh pui yum rhawm ka sang grum
         naog gumlox pa krai tix tom kriem heue."
         7 "Pex hoik yaox ka riang susai ceu pa giex going mai pex hoik krai lox jhai pie lhen?
         Pex ca kawn ah, "Siyiex ah nin, viang mawh nan, Aux ang sax krai heue."
         8 Mawh kheu nan, Siyiex ah nin, "Mawh kheu krai pex lox pa giex going mai yaox ka riang
         susai pie lhen khankix, mawh kheu nan, Aux tieh feen ka pex tete, Siyiex ah nan heue."
         9 "Taix Aux tak tiebtie ka cao jhai pa yaox ka riang susai pa giex going mai pa krai
         lox jhai pie lhien. Kix tak ang yaox ti ot ka daux dee kraix khrawm pui Aux tix khankix
         mai ang lai tiiem ti deuh carang kix ka daux nyiex ma ceu pui Isarelax mai tak ang
         lai yaox ti laig ka daux haktiex meung Isarelax mai pex tak tawng mawh Aux Siyiex
         heue."
         10 Grawh grawng nawh, phan ah tete, kheu hoik pie lhen ka pui Aux khankix daux pa ah
         nin, "Koe pa nhim, yam ang pa nhim koe mai pui tix kaux sum guh veng mai cao jhai
         kraix simaox ceed pa ang kaux."
         11 Krai ka pui pa kraix simaox ceed pa ang kaux an, ka tak sang grhup guh veng heue.
         Tak kieh lhiex lih rawm kheem mai mu pre pa kied ting tak cod ka piang pex mai bhaung
         tak phlu klah an grhup heue.
         12 Khaix hoik grhup guh veng mai pui tak chawk grawng an ka pex, "Phawng simaox pid
         kaux cong pa hoik kraix pex ka piang an koe dee mawx lie?"
         13 Mawh kheu nan, Siyiex ah nin, "Aux tak kieh bhaung ting hoek ti phlu klah an laux,
         ka daux pa song rhawm tix, mai kieh rawm lhiex kheem, ka daux krax pa song rhawm Aux
         mai kieh pre yuh guh veng laux leeing awm krax pa kied song rhawm tix heue.
         14 "Mawh kheu nan, Aux tak sang yuh guh veng pa hoik kraix pex phawng simaox pid pa
         ang kaux cong an grhup ka piang tiex mai kieh num riah nawh glaoh mai tak goh mai
         dheem gut pex laux leeing ka daux sigreung an, khaix an, pex tak tawng mawh Aux Siyiex
         heue.
         15 Aux tak kieh pa song rhawm Aux grum naog ka piang guh veng an mai ka piang pui pa
         kraix phawng simaox pid ka guh veng pa ang kaux cong, Aux krai ka pex, guh veng mai
         khawm pui pa kraix somaox ceed tak ang lai baox koe khaix in,
         16 cao jhai ceu pui Isarelax, pa krai lox jhai son grawng veng Yerusaliem mai pa dha
         ti yaox riang susai jhi grawng pa koe pa nhim ka son nawh, yam ang pa nhim tie koe,
         "Siyiex ah nan heue."
         17 Lheu khaing an kawn pui eue, veeh ngai maix ka plak cub bun ceu pui maix, pa krai
         lox jhai khaing daux rhawm rhi cao tix mai krai lox jhai ka kix,
         18 mai maix ah nin, "Kieh krax kha rhawm koe ka piang bun, pa hoik caing ti deuh kraung
         pa chix yuh simeed yuh sat hawt rhoi gawng caing ka piang taix sibex tix khankix mai
         pa yuh man tawb ka piang kaing pui pa iak pa ting, sonsang giex ka khwan ju kix heue,
         mawh sang pon giex pex khwan ju pui Aux khankix mai kieh tokaux tix im ju lie?"
         19 Pex tak koe lox sibriem ka Aux, ka daux sinax pui khankix, son gaox nghox ca lang
         sidax tix jhawp mai shiah blah tiblah mai pah ka pui pa ang khaw ti yum mai deuh ka
         pui pa ang khaw ti im ju, pex krai grawng pie lhien ka pui Aux mai kix nghiet ka lox
         pie lox lhen an heue.
         20 Mawh kheu nan Siyiex ah nin, "Jhak heue, Aux tak tieh feen ka pa yuh simeed yuh sat
         pa giex ka khwan pex, Aux tak sang riah ti tik rhoi gawng caing khaing ka piang plawng
         taix sibex pex mai ploi khwan khankix pa hoik giex pex ti deuh lih hu heue."
         21 "Aux tak baox riah ti tik man tawb kaing pex mai taoh pui Aux lih khaing daux tawm
         taix pex mai kix tak ang lai ot ka daux tawm taix pex heue. Khaix an pex tak tawng
         mawh Aux Siyiex heue."
         22 Ka pui pa rahsee pa ang Aux kieh laux rhawm khankix, pex hoik kieh laux rhawm kheu
         jao pie lhien an mai pex hoik tawx riang rao ka taix pui pa caox caig, son ang kix
         lai veeh khaing daux krax pa caox caig yuh tix mai taoh ka ju tix heue."
         23 "Mawh kheu nan pex tak ang lai yaox ka riang susai pa giex going mai ang yaox tix
         krai lox jhai. Mawh kheu sang deeh taoh Aux pui Aux khankix khaing daux tawm taix
         pex mai pex tak tawng mawh Aux Siyiex heue."
         
            

         
      
   
      
         14
1 Kuad song ceu pui Isarelax tiblah hoek bleeh ka aux mai ngawm ka plak sivoe aux heue.
         2 Gumlox Siyiex hoek bleeh ka aux ah nin,
         3 "Kawn pui eue, pui inkix hoik pang ti deuh riang grang pa krub tix ka daux rhawm
         rhi kix mai hoik deuh pa sang sideeing pa kieh lud ka plak sivoe kix heue. Mawh sang
         kieh Aux tokaux tix kham ka pa chawk cheng kix khawmuik lie?"
         4 Mawh kheu nan, krai ka kix ah nin, Siyiex ah nin, "Khaing daux nyiex ma ceu pui Isarelax
         khankix tix kaux kaux pa yuh ti deuh riang grang krub ka daux rhawm rhi tix mai deuh
         pa sideeing kieh lud ka plak sivoe nawh mai hoek bleeh ka cao jhai, Aux tak deeh pawk
         ka nawh ah nin, awm pa koe riang grang pa krub nawh khankix,
         5 sonsang pon aux ti giex awm pa koe rhawm rhi nyiex ma ceu pui Isarelax. Mawh kheu
         kix mawh pa hoik singai hu khaing Aux, kheu jao grawng riang grang krub kix heue."
         6 Mawh kheu nan krai ka ceu pui Isarelax, Siyiex ah nin, "Koe krax pa deeh doh keud
         ka phimap tix! Deeh veeh tix luan khaing riang grang krub pex mai deeh veeh ngai tix
         luan khaing pa seeing brai khawmuik heue."
         7 "Mawh kheu khaing daux nyiex ma ceu pui Isarelax tix kaux ang ah, khaing nyo sinie
         pa hoek ti peung ka daux haktiex Isarelax tix kaux kaux ang ah, pa hoik gwieh ti hu
         khaing Aux mai pang ti deuh riang grang krub ka daux rhawm rhi tix mai pa deuh ceu
         pa sang sideeing kieh lud plak sivoe nawh mai hoek bleeh ka cao jhai, sonsang chawk
         cheng ka grawng Aux, Aux pa mawh Siyiex tak deeh pawk krai ka nawh, khaing tokaux
         cao tix heue."
         8 "Aux jeung ngai tix ka pui an mai yuh nawh mawh mhai ruk mai lox been yie krai pui
         mai Aux tak tat ti tik nawh khaing sinax ceu pui Aux mai pex tak tawng mawh Aux Siyiex
         heue."
         9 "Phan cao jhai an krai lox pie lhien, Aux, Siyiex tak pie lhen ka cao jhai an mai
         Aux tak nyeu taix tix ciyang ka nawh mai yuh nawh laux leeing khaing sinax ceu pui
         Aux Isarelax heue.
         10 "Kix tak kham geu phimap cao tix, krax kham geu cao jhai mai krax kham geu pui pa
         chawk cheng tak awm paox tix heue."
         11 Son ang nyiex ma ceu pui Isarelax lai tang tiah khaing Aux mai son ang lai baox yuh
         tokaux tix seeing khaix in tix bawg kawx tau mai krax lud tix, viang mawh nan, kix
         tak sang pon ti mawh pui Aux mai Aux tak mawh Siyiex kix, "Siyiex ah nan heue."
         12 Gumlox Siyiex hoek bleeh ka aux ah nin,
         13 "Kawn pui eue, yam lud haktiex ka piang Aux mai hawt yuh kaing pa ang kaux sijax
         mai Aux tak nyeu taix ti yuh haktiex mai tat ti tik priex preem mai ploi sibhawm praix
         hoek ka piang haktiex mai yuh kawn pui laux mai to brie totiag khaing haktiex heue."
         14 Viang pui inkix loe kaux, pa mawh Noax, Danyelax mai Yawbax ot ka daux haktiex in,
         kix tak taoh kaux cao tix nong nong, ka pa rahsee kix, Siyiex ah nan.
         15 "Phan Aux kieh totiag pa vao lailing ka daux haktiex an mai yuh laux kieh dee an
         yi mai mawh dee yiien mai mawh dee ang pui lai pon lailing ka kheu jao totiag khankix,
         16 "Viang pui ankix loe kaux ot ka daux haktiex an, awm pa im ju Aux, kix tak ang lai
         pon taoh kawn simex kawn bun tix, mawh ngie tokaux kix nong nong pa pon boek khaing,
         haktiex an tak mawh dee pa yiien," Siyiex ah nan heue.
         17 Phan ang mawh nan, phan Aux viex vaig hoek ka piang haktiex an ah nin, "Vaig eue,
         hu tiag haktiex an, mug ti tik pui mai totiag khaing ka daux haktiex an;
         18 Viang pui inkix loe kaux ka daux haktiex an awm im ju Aux, kix tak ang lai pon taoh
         kawn simex kawn bun tix khankix, mawh ngie tokaux kix nong nong pa pon boek khaing
         heue. Siyiex ah nan heue."
         19 Phan ang mawh nan, phan Aux ploi jhawm saux preng hoek ka daux haktiex an mai klup
         krax pa song rhawm tix ka piang haktiex an ka nham mai mug ti tik pui mai totiag khaing
         daux haktiex an,
         20 viang pui inkix loe kaux pa mawh Noax, Danyelax mai Yawbax ot ka daux haktiex in,
         awm im ju Aux, kix tak ang lai deeh pon taoh kawn simex kawn bun tix, mawh ngie tokaux
         kix nong nong pa pon boek khaing, kheu pa rahsee kix, Siyiex ah nan heue.
         21 Mawh kheu Siyiex ah nin, "Aux tak sang baox ploi krax ciyang pa kin pon ceu hoek
         ka piang veng Yerusaliem, pa mawh lawm vaig mai sibhawm praix, totiag pa sang yuh
         laux, jhawm saux preng, sonsang yuh laux ka pui mai to brie mawh pa sang nie kin ka
         veng an miex ding lie?"
         22 Jhak heue, pui tak sang prah pui pa boek pa kawn deuk ka daux veng an tix cub, pa
         tak viex kawn simex kawn bun tix lih khaing an, kix tak lih hoek ka pex mai pex tak
         nyawm rhawm rhi son pa caox caig, pa viex Aux hoek ka piang veng Yerusaliem son can
         ceu pa viex Aux hoek ka daux haktiex an heue.
         23 "Pex tak nyawm rhawm kheu kix, yam yaox pex ka daux krax mai kaing ceu pa yuh kix
         mai pex tak tawng ka ang Aux tie yuh tix ceu kawx, ka daux pa ang koe grawng, ka can
         pa hoik yuh Aux, ka daux veng an," Siyiex ah nan heue.

1 Khaix an gumlox Siyiex hoek ka aux ah nin,
         2 "Kawn pui eue, Nhu plix siiet sang nie lheu mhawm khaing khaox tang ceu yuh ka mawx?
         Kak plix siiet pa koe daux sinax tiag khaox daux nong sang nie lheu khaing kak khaox
         an yuh ka mawx?
         3 Mawx teei nhu plix siiet an sonsang yuh ti kraung tix ceuceu lie? Phan ang mawh nan,
         mawx sang pon yuh pui kuk feuk kraung tix ceuceu ka an lie?
         4 "Jhak heue, nawh yuh mawh khix taung daux ngu mai toh khawm ra plak proe ka ngu daux
         sigreung nawh lih ti mawh swah, an sang koe bwanson ceu patix lie?"
         5 "Yam kawn grum mhawm an, phan ang chix ti shiao, khaix hoik gleeing lih ti mawh swah,
         sang nie baox koe bwan son yuh ka mawx, mawh kawn sang chix shiao tix ka an lie?"
         6 Mawh kheu nan Siyiex ah nin, awm mawh nhu plix siiet pa ot daux sinax khaox daux
         nong, pa hoik tawx Aux, mawh khix taung son ngu, mawh kheu Aux tak ap ti tawx pui
         pa ot ka daux veng Yerusaliem khankix awm an heue.
         7 Aux tak jeung ngai tix sonsang ciyang ka kix, viang glawd khaing pum ngu kawx mai
         pum ngu tak gleeing ka kix, khaix an, pex tak tawng mawh Aux Siyiex, yam jeung Aux
         ngai tix ciyang kix heue.
         8 Mawh kheu nan, Aux tak sang kieh haktiex mawh dee yiien, kheu jao ang kix kaux sijax,
         Siyiex ah nan heue.

1 Gumlox Siyiex hoek ka aux ah nin,
         2 Kawn pui eue, kieh veng Yerusaliem tawng ka krax pa seeing brai cao nawh khankix,
         3 ah nin, Siyiex ah yuh nin ka veng Yerusaliem, dee kaoh dee keh maix mawh khaing daux
         haktiex Khanan, keeing maix mawh ceu pui Amon mai miex maix mawh ceu pui Hitix heue.
         4 "Phan mawh grawng pa keh kung maix, yam hoik keh maix, kix ang pat ka maox sitaing
         maix mai ang heem ka rawm, sonsang singax mai ang kraix kih mai ang pua maix ka leem
         heue."
         5 Ang koe ngai tix mu kawx pa sang caux rhawm ka maix sonsang koe krax moh ti yuh tix
         ceuceu ka maix, viang mawh nan maix hoik mawh pa tik tix ka daux kaung, mawh kheu
         hoik seeing cao maix ka daux singaix keh tix heue.
         6 Yam preeng Aux tix hu dex maix mai yaox ka lu lieh maix tix ka daux nham tix, Aux
         ah nin ka maix yam kawn ot maix ka daux nham, �Im ju,
         7 mai Aux hoik kieh maix kuah ting lhaong awm khaox tix pang ka daux tiag.� Mai maix
         hoik ting lhaong mai lih mawh pa kied mhawm grang heue. Teeih maix kawx hoik lih ti
         koe pakpeung mai hauk maix hoik lang heue. Viang mawh nan maix hoik ot ka kaong heue.
         8 Yam baox preeng Aux ti hu dex maix mai Aux jhak ka maix jhak heue, yam hoik hoek
         bawg yam pa tawng maix tix koe krax moh, mawh kheu nan, Aux hoik naih toh kraung ceep
         tix ka piang maix mai kheem tokaux ka kaong maix ka, Aux hoik tiextu ti ah nin ka
         maix mai hoik yuh lox mukheu tau mai maix mai maix hoik lih ti mawh cie Aux," Siyiex
         ah nan heue.
         9 "Khaix an Aux hoik heem maix ka rawm mai Aux hoik sigrhah maix khaing nham pa kawb
         ka maix mai Aux hoik kraix rawm bee ka maix heue."
         10 "Aux hoik tawx maix ceep kraung pa hoik jawg ti caing ka man mhawm kuceu mai hoik
         tawx maix ceep kiiep hak Tahasha, Aux hoik kieh maix ceep man rhi ceu pa mhawm mai
         hoik lhop maix ka man luat heue."
         11 "Aux hoik jawg maix ka kraung pa ceep pa mawh ble ka taix maix mai maox soi ka ngawg
         maix heue.
         12 Aux sau krim siang simaox pa laoh lie ka meeh maix mai krim ka yhaok maix mai ceep
         mhok pa mhawm grang ka piang kaing maix heue.
         13 "Awm an maix hoik jawg tix ka khri ka mau mai kraung ceep man rhi pa mhawm mai luat,
         pa hoik jawg ti caing ka man mhawm kuceu, maix yaox ti ih blah phawng nghox ca ceu
         pa mhawm, rawm hia mai rawm bee khankix heue. Maix hoik kied mhawm grang ti yaox mai
         hoik pon tix mawh moeng simiang, pa ot ka daux nyiex haw heue."
         14 "Krax pa ao min maix hoik tah hu ka daux haktiex, kheu jao pa kied mhawm grang maix
         mai an hoik mawh min pa grum naog pa hoik ap Aux ka maix heue," Siyiex ah yuh nan
         heue.
         15 Viang mawh nan maix hoik een rhawm tix ka pa mhawm grang tix mai hoik yuh bun coh
         kaux kheu jao pa ao min tix mai hoik tawx krax pa lud vao ka piang pui pa lailing
         baoh an, ku kaux, pa koe rhawm tix lud vao ka heue.
         16 "Maix hoik teei kraung ceep maix tiblah mai jawg tix ka kraung pa mhawm grang kuceu
         dee lhaong mai yuh bun coh kaux ka dee an, ceu pa ang khaw tix lih koe mai pa ang
         caw tix koe heue."
         17 "Baox teei siang simaox pa mhawm khri mai mau pa hoik tawx Aux ka maix mai yuh ti
         cie riang grang simex ka son tokaux tix mai hoik lud vao tau mai an kix heue."
         18 "Maix teei kraung pa hoik caing maix ti deuh kuceu mai hoik lhop riang grang ankix
         mai maix deuh rawm bee mai nyawng bhawng Aux ka plak sivoe riang grang ankix heue."
         19 "Can pa ih pa hoik tawx Aux ka maix, pa mawh blah phawng nghox ca pa mhawm, rawm
         bee mai rawm hia pa hoik tawx Aux maix ih maix hoik deuh nawh sivoe riang grang sonsang
         sioe bhawng ka heue," Siyiex ah nan heue.
         20 "Lheu khaing an maix baox teei kawn simex kawn bun tix, pa hoik keh maix ka son Aux
         mai maix hoik appong tix tan ka riang grang an, sonsang mawh pa laux leeing heue.
         Krax lud vao ceu pa yuh maix mawh grawng ceu pa iak tix ceu lie?
         21 Maix hoik pah kawn praix aux yum mai ap tix tawx kix ka riang grang sonsang tan,
         ka daux ngu lie?
         22 Ka daux ceu pa yuh maix ceu pa seeing brai mai pa lud vao khankix maix ang lai doh
         keud ka baux singaix awn ju tix, yam ang maix ceep kraung mai ot ka kaong ka daux
         pa lu lieh tix daux nham cao tix heue."
         23 Khaix hoik yuh maix krax pa caox caig, kieh krax pa kha rhawm mai krax pa kied kha
         rhawm koe ka piang maix, Siyiex ah nan heue.
         24 Maix baox sum nyiex moeg tix lhang son tix mai hoik yuh dee pa lhaong ka son tix,
         ka krax ku dah heue.
         25 "Maix hoik sum dee pa lhaong ka piang kaing krax ting ku krax mai kieh pa mhawm grang
         tix mawh pa seeing brai maix hoik di ba viang tix ka pui ku kaux pa lailing hawt baoh
         tan mai baox nie lheu yuh kaing pa lud vao tom nie heue."
         26 "Maix baox lud vao mai pui Ejiptux, pa mawh paox plawg maix pa kied seeing mai baox
         nie yuh kaing pa lud vao sonsang so aux koe krax pa song rhawm ka heue."
         27 "Mawh kheu nan jhak heue, Aux nyeu taix tix ka piang maix mai hoik tat ti tik pa
         ih maix, maix hoik ap tix tawx maix ka pui pa koeng ka maix, pa mawh kawn bun ceu
         pui Philitix pa hoik koe krax nie seeing ka maix heue."
         28 "Maix baox lud vao tau mai pui Asurix, kheu ang maix chix koe krax pa fah rhawm.
         Maix hoik yuh bun tau mai kix mai ang nyang bax koe krax pa fah rhawm ka heue."
         29 "Lheu khaing an maix baox nie yuh kaing pa lud vao an khankix, tom hoek haktiex pui
         pa yuh lai yuh geu ka daux haktiex Khaladie mai khaix hoik yuh maix ceu an maix ang
         nyang koe krax pa fah rhawm ka heue.
         30 Rhawm maix hoik mawh pa kied caox caig miex ding, yam yaox Aux pa yuh maix ceu in
         khawmuik, pa mawh kaing yuh bun coh kaux pa laux min heue."
         31 Maix hoik sum ti deuh nyiex moeg ka piang kaing krax ku krax mai hoik sum dee pa
         lhaong ka piang krax ku krax heue. Viang mawh nan maix ang tie awm bun coh kaux, kheu
         ang maix tie mhaing ngawh tix heue.
         32 "Maix awm moeng pa hoik lud vao mai nyo sinie tang kaux son tang mex tix heue."
         33 "Simex khankix tawx totaix ka bun coh kaux, viang mawh nan maix hoik tawx totaix
         ka paox moh tix mai hoik vai kix pa ot hawt baoh vung viang ti hoek, sonsang lud vao
         mai tix heue.
         34 Maix mawh pa tang siyox khaing bun tang kaux khankix, ka daux kaing pa lud vao yuh
         tix, mawh kheu pui tix kaux kawx ang nyaw glaw maix yuh bun coh kaux mai maix deeh
         tawx ngawh riang ka daux pa ang pui sax tawx awm maix mawh kheu nan maix mawh pa tang
         siyox heue."
         35 Mawh kheu bun coh kaux eue, nghiet ka gumlox pa kaoh khaing Siyiex,
         36 Siyiex ah nin, "Mawh kheu hoik plak maix krax pa kaig pa tua tix lih mai pa ot ka
         kaong sidawng, ka daux pa lud vao tix mai paox moh tix khankix mai lud tau mai riang
         grang krub can pa seeing brai mai mawh kheu tan maix nham kawn praix tix ka an khankix,
         37 Jhak heue, Aux tak khrawm paox moh maix khawmuik mai pui pa yuh maix krax nyawm rhawm
         rhi tix tau mai can pui pa moh ka maix mai khawm pui pa koeng ka maix khankix mai
         Aux tak khrawm kix hoek khaing ku plak sonsang hoek yuh maix laux leeing mai tak sang
         jhi krax pa ka kaong maix ka kix, sonsang yaox kix ka pa ot ka kaong maix heue.
         38 Aux tak prawng ca ka maix awm prawng ca tix ka bun pa lud vao mai pa hoik kieh nham
         pui jauh khankix, Aux tak viex nham phimap an hoek ka piang maix, ka daux pa kied
         song rhawm rhi mai ka daux pa bak pa viang heue.
         39 Aux tak ap maix ka daux tawm taix paox moh maix mai kix tak yuh nyiex moeg maix laux
         mai yieh dee pa lhaong maix laux leeing, kix tak peeik kraung ceep maix mai rhim ti
         teei kraung mhawm maix mai prah maix ot ka kaong heue.
         40 Kix tak viex cub pui hun hoek puing ka maix mai kix tak dheem maix ka simaox mai
         mug maix lih mawh baux mawx baux an ka vaig kix heue.
         41 Kix tak gleeing nyiex maix ka ngu mai ciyang ka piang maix ka plak sivoe ngai bun
         tom nie mai Aux tak kieh maix naox yoi khaing kaing yuh bun coh kaux mai maix tak
         ang lai yaox tix vai paox moh tix khaix in heue.
         42 Aux tak kieh pa song rhawm tix vai ka piang maix mai kieh pa bak pa viang tix lih
         hu khaing maix, Aux tak koe pa nhim mai ang lai koe pa song rhawm tix bawg kawx heue.
         43 Mawh kheu ang maix lai doh keud ka singaix yam awn ju tix mai hoik yuh Aux song rhawm
         ka ceu in, Aux tak sang viied ngawh kaing yuh maix ka piang kaing maix, yuh ka mawx
         maix lai baox hawt ti yuh pa caox caig mai baox gawp ka piang pa seeing brai lie?
         Siyiex ah yuh nan heue.
         44 "Pui pa chix krai lox kab khankix, tak sang shiao lox kab ka grawng maix, �Awm miex,
         awm kawn bun.�
         45 Maix mawh kawn bun khaing cub pa seeing ka mex mai kawn tix mai maix mawh puxo khaing
         bun pa seeing ka mex mai kawn tix. Miex maix mawh ceu pui Hitix mai keeing maix mawh
         ceu pui Amon heue."
         46 "Puxke bun maix mawh veng Samarix, pa ot tau mai kawn bun tix, ka plak laong mai
         pux bun maix, mawh veng Sawdom pa ot plak seh tau mai kawn bun tix heue."
         47 "Maix ang lawng hu ka daux krax hu kix maix ang yuh pa seeing brai awm kix maix hoik
         deuh grawng ankix, awm pa iak pa liied mai hoik nie lheu kin yuh pa caox caig khaing
         kix kuceu heue."
         48 Siyiex ah nin, "Awm im ju Aux, pux bun maix veng Sawdom mai kawn bun maix ang lai
         hawt yuh awm pa hoik yuh maix mai kawn bun maix khankix heue."
         49 "Jhak heue, in mawh phimap yuh pux bun maix veng Sawdom, nawh mai kawn bun nawh hoik
         ting rhawm ting rhi, ka daux pa kub ih kub un tix mai ka daux pa kied nyawm rhawm
         tix mai ang sax teem ka can pa lo pui hot sibhawm heue."
         50 Kix ting rhawm ting rhi mai yuh pa seeing brai ka plak sivoe Aux, mawh kheu nan,
         yam yaox Aux ceu pa yuh kix an, Aux hoik yuh kix laux leeing heue.
         51 "Veng Samarix ang nyang yuh krax lud awm pa hoik yuh maix been tix plak; maix hoik
         nie lheu yuh pa seeing brai khaing kiex mai hoik kieh puxke bun mai pux bun tix awm
         pui rahsee, kheu pa seeing brai pa yuh maix heue.
         52 Maix hoik deuh phimap mai prawng ca ka puxke bun mai pux bun tix, kieh maix laux
         min ka, mawh kheu phimap pa yuh maix kied nie lheu mawh ceu pa seeing brai khaing
         kiex, kiex nie lheu rahsee khaing maix heue. Mawh kheu nan, kieh maix kaig ka mai
         kieh maix kham geu pa laux min, mawh kheu hoik kieh maix puxke bun tix mawh pa rahsee
         heue.
         53 Yam deeh viex Aux pui pa giex laung pa mawh pui Sawdom mai kawn bun nawh khankix
         mai pui Samarix mai kawn bun nawh khankix deeh ing, Aux tak sang viex pui pa giex
         laung maix deeh hoek tau mai kix,
         54 "maix tak laux min mai hoek krax kaig tua kheu jao pa yuh tix, mawh kheu hoik kieh
         maix kix koe krax nyawm rhawm rhi heue."
         55 "Yam deeh ing pux bun maix, pa mawh Sawdom mai kawn bun nawh khankix, ka haktiex
         dee ot kix glang ka in mai yam deeh ing Samarix mai kawn bun nawh khankix ka haktiex
         dee ot kix glang ka in maix mai kawn bun maix khankix, tak yaox tix deeh ing ka haktiex
         dee ot tix glang ka in heue."
         56 Ang hoik mawh jheeh maix pa salao ka pux bun maix Sawdom ka daux singaix pa ting
         rhawm tix ang mawh lie?
         57 Sivoe ang krax pa caox caig yuh maix nyang sidawng, yam in maix hoik lih tix awm
         Sawdom, pa yaox ti kham ka pa salao kawn bun Edom mai rawb biang maix mai kawn bun
         Philitix khankix mai pa nu nai pui pa ot rawb rim maix ka maix heue.
         58 Maix tak yaox ti kham geu krax ciyang mai krax pa seeing brai pa yuh tix, Siyiex
         ah nan heue.
         59 "Siyiex ah nin, Aux tak yuh ka maix, awm ceu pa hoik yuh maix, pa nu nai maix ka
         lox pa hoik tiextu tix mai yieh laux ka gumlox sijax mukheu heue."
         60 Viang mawh nan, Aux tak doh keud ka sijax mukheu pa hoik yuh tix tau mai maix baux
         singaix yam awn ju maix mai Aux tak yuh sijax mukheu leeing ju tau mai maix heue.
         61 Khaix an maix tak doh keud ka pa yuh tix mai tak kaig tua ka, yam rieb maix ka puxke
         bun tix mai pux bun tix mai tawx kix sonsang mawh kawn bun maix, viang mawh nan, an
         ang lai mawh jao sijax mukheu pa yuh Aux tau mai maix heue.
         62 Aux tak yuh sijax mukheu tix tau mai maix mai maix tak tawng ka mawh Aux Siyiex.
         63 Aux tak pluat ploi ka can pa lud pa hoik yuh maix khankix, viang mawh nan, yam doh
         keud maix ka phimap an mai maix tak kaig tua tom ang tix lai pon ang jheeh tix, Siyiex
         ah nin heue.

1 Gumlox Siyiex hoek bleeh ka aux,
         2 "Kawn simex kawn pui eue, krai lox phektem ka ceu pui Isarelax khankix,
         3 ah nin, Siyiex ah nin, koe klang krih ting tix mu, pa ting pruik mai hauk pruik kawx
         kied lang mai naog ka hauk pa koe rawm siang kuceu mai hoek ka gawng Lebanon mai tud
         tix viex kak khaox gix,
         4 Nawh tud tix viex nyoig rao awn mai viex an hu ka haktiex dee yuh pui lai geu mai
         sum an ka daux veng cao lai cao geu heue.
         5 Khaix an nawh teei simie haktiex an tiblah mai sum an ka dee mhawm tiex mhawm phon,
         nawh van simie an hawt ka dee pa kied haoh rawm mai deuh an awm khaox siglai heue.
         6 Simie lih kuah mai ting lhaong mai lih ti mawh nhu plix siiet pa tiiem mai kak nawh
         khankix yie lang hu ka plak see klang krih mai riah nawh kawx ot cung greem nawh heue.
         Mawh kheu nan, an hoik lih ti mawh nhu plix siiet mai kak khankix pre hu tom hoik
         preung tix lih lhax ka rao an heue."
         7 Viang mawh nan, koe klang krih ting tang mu, pa ting preeik mai pa kied nie hauk,
         jhak heue, nhu plix siiet in kawk riah tix hu ka plak see nawh mai nyeu kak tix lih
         hu ka plak see nawh, sonsang pon see rawm ka an, jah hawt rawb sipeem tom hoek ka
         dee sum an khankix heue.
         8 Sum an ka dee mhawm tiex mhawm phon, ka dee kied nie rawm, sonsang pre kak mai plix
         haoh hun mai sonsang lih ti mawh nhu plix siiet pa koe min heue.
         9 Siyiex ah nin, mawh kawn sang haok hwan ting lhaong khaox an lie? Mawh tak sang reeig
         riah nawh mai pieh plix sonsang fit lhax awn nawh lie? Ang lai lo ka plawng taix ting
         riang mai pui tom nie sonsang reeig ka riah nawh heue.
         10 Jhak heue, yam gah ti sum, mawh kawn sang haok hwan ting lhaong khaox an lie? Mawh
         ang fit hu yam hoek phlu bhaung plak lih singaix ka nawh lie? An tak sang fit hu ka
         dee sum tix daux rawng ang mawh lie?
         11 Khaix an gumlox Siyiex hoek bleeh ka aux,
         12 "Ah nin ka nyiex ma pa chix tieh feen, mawh ang pex tawng ka dee bleeh ceu in lie?
         Krai ka kix ah nin, simiang Babulon hoek ka Yerusaliem mai hoik rhim ti viex simiang
         mai cub cao kaing cao kap, hu ka Babulon heue."
         13 Nawh teei ceu cat doeh nyiex ma Simiang tix kaux mai hoik yuh sijax mukheu tau mai
         nawh, ka daux pa tiextu tix ka nawh heue. Rhim ti viex cao kaing pa ting riang ka
         daux haktiex an hu,
         14 sonsang yeen meung haktiex an tix tiem mai ang lai yaog tokaux tix, ka daux pa priex
         rien nawh ka sijax mukheu tom kaux cong sijung heue.
         15 Viang mawh nan, Zedaki hoik tieh feen ka piang Nebukhaneza kheu ploi nawh pui cau
         ti hu ka Ejiptux, sonsang pon ti brung mai pui naing tom nie heue. Mawh sang haok
         hwan nawh ka lie? Mawh sang pon klawd nawh ka yuh tix ceu an lie? Mawh sang pon yeen
         nawh sijax mukheu an mai pon luat luan ka lie?
         16 Siyiex ah nin, awm im ju Aux, pui pa salao ka simiang mai yieh ka sijax mukheu pa
         hoik tiextu tix ka simiang an, pa hoik yaog nawh mawh simiang, tak yum ka sigreung
         veng Babulon dee ot simiang an heue.
         17 Viang Pharaw mai cub kru naing pa kied ting riang rao mai cub pui hun nawh khankix,
         tak ang pon teem nawh ka naing, viang kix kaw guh veng mai yuh tab lai lawm veng sonsang
         pah ka pui tom nie kawx, kix ang pex heue.
         18 Mawh kheu jao nu nai nawh ka lox tiextu mai yieh sijax mukheu pa hoik yuh tix tau
         mai ca kawn yuh ceu in, mawh kheu nan, nawh tak ang pon tix glawd heue.
         19 Siyiex ah nin, awm im ju Aux, kaw pa nu nai lox tiextu tix ka Aux mai pa yieh ka
         sijax mukheu Aux, Aux tak sang kieh phimap hoek ka piang kaing nawh heue.
         20 Aux tak naih rup tix rob ka piang nawh mai nawh tak krix ka jhawk taong Aux, Aux
         tak viex nawh hoek ka Babulon mai ciyang nawh tan, mawh kheu ang nawh kaux sijax ka
         piang Aux heue.
         21 Pui naing pa vao nawh khawmuik, tak goh ti yum ka lawm vaig mai pa kawn deuk tak
         prung prang ti rairuat kudah mai pex tak tawng mawh lox sikah Aux, pa mawh Siyiex
         heue."
         22 Siyiex ah nin, "Aux tak sang caik rao nyoeg khaox gix pa kied lhaong mai sum ka,
         Aux tak raig ka kak awn an mai sum ka piang gawng lhaong,
         23 Aux tak sum an ka piang gawng lhaong Isarelax, sonsang lih kak tom nie mai lih plix
         pa mhawm, pa lih mawh khaox gix pa mhawm grang, mai sim kuceu hoek tix ot greem nawh
         mai kix tak yuh mheem tix greem veei kak khaox an heue.
         24 Khaox ka daux tiag ku pang, tak tawng ka mawh Aux Siyiex pa kieh khaox lhaong tiem
         mai deeh yaog khaox tiem lhaong mai pa kieh khaox klai deeh kroh mai kieh khaox kroh
         deeh klai, Aux mawh Siyiex pa yuh awm pa krai tix heue."

1 Gumlox Siyiex baox hoek ka aux,
         2 Lox kab pa dexdawt mai haktiex pui Isarelax pa shiao maix, pa ah nin, keeing khankix
         ih plix siiet pa niex mai kawn praix khankix siki rhang ka koe dee bleeh yuh ka mawx?
         3 Siyiex ah nin, awm im ju Aux, khaix in pex tak ang lai yaox ti shiao lox kab in ka
         daux haktiex Isarelax tix bawg kawx heue.
         4 Jhak heue, ju khwan khankix mawh cie Aux, awm mawh ju khwan keeing cie Aux mai ju
         khwan kawn kawx, mawh cie Aux, ju khwan pa yuh phimap tak yum heue.
         5 Phan pui tix kaux koe rhawm pa rahsee mai yuh ceu pa mawh meh ka daux pa khaw caw
         mai been,
         6 phan nawh ang sax ih priex ka piang gawng mai ang sax yaog ngai tix krub ka riang
         grang nyiex ma ceu pui Isarelax mai ang sax lud vao mai moeng paox plawg tix mai ang
         sax hu dex ka bun yam hoek mee kix,
         7 ang sax yuh pa khin ka pui tix kaux kawx, viang mawh nan, hoik deeh tawx ka kraung
         pa tang pui ka tix mai ang sax rhim ka kraung cie pui mai hoik tawx pui cai rhawm
         sawm mai tawx pui ka kaong ceep kraung,
         8 nawh ang sax tawx pui yaog mau sonsang pon rao, phan ang mawh nan, deeh ghaok rao
         mau mai hoik yoi taix tix ka pa lud mai pa prawng see ka paox kawn pui tix ka daux
         pa mawh pa meh,
         9 hawt lawng hu ka daux lox lai beenli mai yuh satix ti hawt been pa phan pa deuh Aux
         ka daux krax pa kaux sijax tix, pui an tak mawh pui pa rahsee, nawh tak yaox ti im
         ju tete, Siyiex ah nan heue.
         10 Phan nawh koe kawn simex pa yuh con mai pa kieh nham jauh, pa yuh ceu in tix ceuceu
         ka puxaik tix,
         11 pui pa ang yuh awm pa koe been pa mhawm pa mawh pui pa ih priex ka piang gawng khankix,
         phan ang mawh nan, pa lud vao mai moeng paox plawg tix,
         12 pa yuh krax khin ka pui pa hot sibhawm mai pui pa cud cha mai pa rhim ka kraung khrai
         pui ka daux pa kin mai pa ang lai deeh tawx ka kraung pa tang pui ka tix mai pa yaog
         ngai ti krub ka riang grang mai yuh ceu pa seeing brai,
         13 pa tawx pui yaog mau sonsang teei rao mau mai baox ghaok rao, mawh sang yaox nawh
         ti im ju lie? Nawh tak ang yaox ti im ju, mawh kheu hoik yuh nawh ceu pa seeing brai
         khankix, nawh tak yaox ti yum tete mai nham phimap nawh tak hoek ka piang nawh heue.
         14 Viang mawh nan, phan nawh koe kawn simex pa yaox ka phimap yuh keeing tix mai lhat
         graung ka, ang hawt yuh awm an,
         15 pa ang sax ih priex ka piang gawng mai pa ang sax yaog ngai tix krub ka riang grang
         nyiex ma ceu pui Isarelax mai pa ang sax lud vao mai moeng paox plawg tix,
         16 pa ang sax yuh krax lud ka pui tix kaux kawx mai pa ang sax rhim ka kraung pa tang
         pui mai pa ang sax ghrang ka kraung khrai pui, viang mawh nan, hoik tawx pui pa cai
         rhawm sawm mai hoik tawx pui pa ot ka kaong ceep kraung,
         17 pa nyeu taix tix tawx ka pui hot sibhawm mai pa ang lai rieb ti teei rao mau ceuk,
         phan ang mawh nan, pa ang ghaok rao mau, pa priex ti hawt ka been pa phan pa deuh
         Aux mai pa lawng hu ka daux lox lai beenli Aux, nawh tak ang yaox ti yum son phimap
         keeing tix, nawh tak yaox ti im ju tete heue.
         18 "Phan mawh son keeing nawh, kheu hoik kied kin yuh nawh krax kha rhawm, ka puxaik
         tix mai hoik rhim ka kraung cie pui mai yuh pa ang mhawm ka daux sinax pui nawh khankix,
         jhak heue, nawh tak yum kheu phimap tix heue."
         19 Viang mawh nan maix kawn ah nin, kawn simex tak ang yaox ti kham phimap keeing tix,
         kheu jao patix lie? Mawh kheu kawn simex hoik hawt awm been pa phan pa deuh mai pa
         khaw caw mai hoik priex rien ti hawt ka lox lai beenli pa deuh Aux khankix,
         20 "Ju khwan pa yuh phimap tak yum tete, kawn praix tak ang lai yaox ti kham phimap
         keeing tix mai keeing tak ang yaox ti kham phimap kawn praix tix, pui pa rahsee tak
         pon bwanson pa rahsee mai pui pa caox caig, tak pon ka bwanson pa caox caig,
         21 phan pui pa caox tix kaux deeh veeh khaing phimap pa hoik yuh tix mai priex rien
         ti hawt ka lox lai beenli Aux mai yuh awm lox tat jhawm prawng ka daux pa khaw caw,
         nawh tak yaox tix im ju tete, nawh tak ang yaox ti yum heue."
         22 Tak ang lai deeh doh keud ka krax pa lud hoik yuh nawh pie tix ceu kawx, kheu jao
         pa rahsee hoik yuh nawh khankix nawh tak yaox ti im ju heue.
         23 Mawh nyawm rhawm Aux ka daux pa yum pui pa caox caig khankix lie? Ang Aux nie simie
         ti deeh kieh kix veeh khaing krax nawh mai im ju lie? Siyiex ah nan heue.
         24 Viang mawh nan, yam deeh veeh pui pa rahsee ti khaing krax pa rahsee tix mai yuh
         phimap mai pa caox caig mai pa seeing brai, awm yuh pui pa ang rahsee tix im ju lie?
         Can pa rahsee pa hoik yuh nawh tak ang lai doh keud kah, kheu ang nawh kaux sijax
         mai hoik lud mai yuh phimap, kheu jao grawng in nawh tak yaox ti yum heue.
         25 Viang mawh nan maix kawn ah nin, pa prawng ca Siyiex ang rahsee, nyiex ma pui Isarelax
         eue, nghiet heue, krax prawng ca Aux mawh pa rahsee, ang hoik mawh krax prawng ca
         pex pa ang lai rahsee ang mawh lie?
         26 Yam veeh pui pa rahsee khaing krax pa rahsee tix mai yuh phimap mai pa caox caig,
         nawh tak yaox ti yum kheu pa caox caig yuh tix heue.
         27 Awm an yam deeh veeh pui pa caox caig khaing krax pa caox caig tix, pa hoik lud yuh
         tix mai deeh yuh pa rahsee mai pa khaw caw, nawh mawh pui pa taoh tokaux tix im ju
         heue.
         28 Mawh kheu nawh hoik tiag cheu ti yaox ka ceu an khankix mai deeh veeh khaing ceu
         pa lud tix, nawh tak sang yaox ti im ju tete mai nawh tak ang yaox ti yum heue.
         29 Viang mawh nan, nyiex ma ceu pui Isarelax kawn ah nin, krax prawng ca Siyiex ang
         rahsee nyiex ma pui Isarelax eue, krax prawng ca Aux mawh pa rahsee, ang hoik mawh
         krax prawng ca pa ang lai rahsee ang mawh lie?
         30 "Mawh kheu nan, nyiex ma pui Isarelax eue, Aux tak ciyang pex ku kaux awm pa yuh
         nawh, Siyiex ah nan. Doh keud mai veeh khaing phimap pa lud tix khawmuik, son ang
         pex sang hoek daux krax laux leeing kheu pa caox an heue.
         31 Tik ka can pa lud mai pa tieh feen ka Aux mai kieh pex koe rhawm rhi pa khraox mai
         ju pa khraox heue. Nyiex ma pui Isarelax eue, pex lai simie ti yum kheu jao patix?
         32 Mawh kheu Aux ang lai mawh pa nyawm rhawm ka yum pui tix kaux kaux, Siyiex ah nin,
         mawh kheu nan, doh keud mai im ju heue."
         
            

         
      
   
      
         19
1 Mawh kheu nan, yiiem doe son cao kaing cao kap pui Isarelax khankix
         2 ah nin, miex maix mawh tix? Mawh sivai sangsi, miex nawh it sinax sivai sangsi mai
         nawh tawx kawn tix ih priex sinax sivai sangsi awn ju heue.
         3 Nawh eei kawn tix ting, tom lih mawh sivai sangsi awn ju, nawh hoik gau nawh giex
         totiag mai nawh hoik kiied ti ih pui heue.
         4 Pui kuceu mhong ka grawng nawh, pa hoik pon giex nawh daux tiex mai phyawk nawh ka
         maox rhiem viex hu ka haktiex Ejiptux heue.
         5 Yam yaox miex sivai sangsi an ka pau tix nawh tom rheung mai ang lai koe krax keud
         pot jun pot ka nawh mai nawh baox teei kawn tang mu mai eei nawh ting tom lih mawh
         sivai sangsi awn ju heue.
         6 Nawh lailing sinax sivai sangsi khankix, tom lih mawh sivai sangsi awn ju, nawh hoik
         gau ti giex totiag mai nawh kiied ka pui khankix heue.
         7 Nawh tawng ka nyiex haw ot kix yiien mai yuh veng ot kix laux leeing, haktiex pa
         grum naog pui ka hoik lih tix yiien kheu lox sinum graox nawh heue.
         8 Khaix an pui kuceu hoik hoek ti puing ka nawh khaing ku plak mai kix neh rub tix
         ka piang nawh, nawh hoik krix ka daux tiex yuh kix heue.
         9 Kix phyawk nawh ka maox ceng mai sau nawh ka daux grau mai viex nawh hu ka simiang
         Babulon, son ang lai baox deeh mhong lox nawh ka piang gawng Isarelax khaix in tix
         bawg kawx mai kix laung nawh ka daux veng pa kaux cong heue.
         10 Miex maix awm nhu plix siiet pa sum ka daux sipeem plix siiet ka dee pa kied mhawm
         rawm, pa plix tom nie pa kied haoh hun kak khankix, kheu jao kied haoh hun rawm heue.
         11 Kak nawh khankix kied kaux cong, sonsang mawh khaox gix pa shiao cao kwang haktiex,
         kak nawh khankix kied yeem kied tan mai kied lhaong, tom pui khawmuik pon yaox ka
         heue.
         12 Viang mawh nan, hoik reeig nhu plix siiet an ka daux pa song rhawm mai tik ka piang
         tiex mai bhaung plak lih singaix hoik kroh yuh plix nawh, kak pa kied kaux cong an
         khankix kawx hoik fit hoik kroh mai hoik graig hoik proe ka daux ngu heue.
         13 Yam in hoik reeig ti sum an ka daux tiag dee kroh haktiex mai ka daux haktiex dee
         ang rawm koe heue.
         14 Ngu hoik lih ti hoek khaing sinax kak tix kak mai gleeing kak mai plix, son ang kak
         pa kaux cong lai koe lai deuk ka daux an mai ang lai koe khaox gix son cao pa kwang
         tix gawng kawx heue. In mawh grawng pa yiiem pa doe mai kieh mawh lox pa yiiem pa
         doe heue.

1 Yam hoek ka daux aliah num khix phwan, kao ngaix daux khix an, cub kuad song nong
         yu ceu pui Isarelax hoek sonsang chawk cheng ka Siyiex mai kix ngawm sivoe aux heue.
         2 Gumlox Siyiex hoek ka aux ah nin,
         3 "Kawn pui eue, krai ka kuad song nong yu ceu pui Isarelax mai ah nin ka kix, Siyiex
         ah nin, mawh hoek pex ti sang chawk cheng ka Aux lie? Siyiex ah nin, awm im ju Aux,
         Aux tak ang kieh pex chawk cheng ka tix heue."
         4 "Kawn pui eue, mawh ang maix prawng ca kix lie? Mawh ang maix prawng ca kix lie?
         Kieh kix tawng ka ceu pa seeing brai pa yuh keeing kix,
         5 ah nin ka kix, Siyiex ah nin, singaix yam laug Aux ka pui Isarelax, aux hoik tiextu
         ka doeh nyiex ma ceu pui Yakop mai hoik jhi kieh kix tawng tokaux tix ka daux haktiex
         Ejiptux mai tiextu gumlox ka kix ah nin, Aux mawh Siyiex pex heue.
         6 Ka daux singaix an, Aux hoik tiextu sonsang viex tix kix lih khaing haktiex Ejiptux
         mai laig ka daux haktiex pa hoik sawg Aux son kix, pa mawh haktiex dee lih rawm teeih
         mai rawm hia mai pa koe min plakngai khaing haktiex khawmuik heue.
         7 Aux ah nin ka kix, "Tik ceu pa seeing brai pa moh pex ka ngai tix, paw lai yuh tokaux
         tix seeing ka riang krub ceu pui Ejiptux, Aux mawh Siyiex pex heue."
         8 "Viang mawh nan, kix tieh feen mai ang cu nghiet ka Aux, kix ku kaux ang tik ka pa
         seeing brai pa hoik moh kix ka ngai tix mai ang tik ka riang grang krub haktiex Ejiptux
         heue." Khaix an Aux keud ti sang klup krax pa song rhawm tix ka piang kix mai kieh
         krax pa song rhawm tix fah ka piang kix, ka sinax pui Ejiptux heue.
         9 Viang mawh nan, Aux hoik yuh son min ceu kaux cao tix son ang lai mawh pa salao ka
         plak sivoe pui tang ceu ka sinax dee ot kix mai jhi tokaux tix kieh kix tawng grawng
         pa viex Aux kix lih khaing meung Ejiptux heue.
         10 Mawh kheu nan Aux teei kix lih khaing Ejiptux mai viex kix laig ka daux tiag heue.
         11 "Aux tawx lox lai beenli tix ka kix mai jhi daux krax daux blawng ka kix, ka pui
         pa hawt ti yuh awm an, tak yaox tix im ju heue."
         12 Lheu khaing an Aux hoik tawx singaix twah mawh mhai sinax Aux mai kix, sonsang tawng
         kix ka mawh Aux Siyiex, pa yuh kix singax heue.
         13 Viang mawh nan, pui Isarelax hoik tieh feen Aux ka daux tiag, kix ang lawng hu ka
         daux lox lai beenli pa deuh Aux mai hoik thiang ka been pa phan pa deuh Aux, ka pui
         pa hawt ti yuh awm an tak yaox ti im ju, mai kix hoik kied map ka singaix twah Aux
         mai ang yungyi ka heue. Khaix an Aux keud tix sang klup krax pa song rhawm tix ka
         piang kix ka daux tiag sonsang yuh kix laux leeing heue.
         14 Aux hoik yuh son min ceu kaux cao tix, son ang mawh pa salao ka plak sivoe ngai pui
         tang ceu pa hoik viex Aux pui Isarelax lih khaing kix heue.
         15 Lheu khaing an Aux hoik tiextu ka kix daux tiag, son ang Aux lai viex kix hu ka daux
         haktiex pa hoik tawx Aux ka kix, pa mawh haktiex dee lih rawm teeih mai rawm hia,
         pa koe min pakngai khaing haktiex khawmuik,
         16 Mawh kheu hoik thiang kix ka been pa phan pa deuh Aux mai ang lawng hu ka daux lox
         lai beenli Aux khankix mai hoik map ka singaix twah Aux, mawh kheu rhawm rhi kix hoik
         hawt khaix riang grang krub kix heue.
         17 Viang yuh nan kawx, ngai Aux kawn lhawk ka kix, Aux ang lai yuh kix laux leeing mai
         ang kieh kix som nai ka daux tiagtu heue.
         18 "Aux ah nin ka kawn praix kix ka daux tiagtu, paw lai lawng hu ka daux lox lai been
         miex keeing pex khankix mai paw hawt yuh awm been pa phan pa deuh kix mai paw kieh
         tokaux pex seeing brai ka riang grang krub kix heue.
         19 Aux mawh Siyiex pex, lawng hu ka daux lox lai beenli pa deuh Aux, yuh satix mai hawt
         yuh awm been pa phan pa deuh Aux khankix,
         20 yungyi ka singaix twah Aux, kieh mawh pa singax mai an tak mawh mhai ruk sinax Aux
         mai pex, sonsang tawng pex mawh Aux Siyiex pex heue.
         21 Viang mawh nan, kawn praix kix hoik tieh feen ka Aux, kix ang lawng hu ka daux lox
         lai beenli pa deuh Aux mai ang yuh satix hawt yuh awm been pa phan pa deuh Aux, ka
         pui pa hawt ti yuh an tak yaox ti im ju, kix hoik map ka singaix twah Aux heue. Khaix
         an Aux keud tix sang klup krax song rhawm tix ka piang kix mai kieh pa song rhawm
         tix fah ka piang kix, ka daux tiagtu heue.
         22 Aux deeh yoi taix tix mai hoik yuh son min ceu kaux cao tix son ang mawh pa salao
         ka sivoe ngai pui tang ceu, ka daux pui Isarelax pa hoik viex Aux lih khaing kix heue.
         23 Aux hoik baox tiextu kix ka daux tiag, sonsang kieh Aux kix prung prang rai ruat
         ka sinax pui tang ceu mai rhuat kix tah sidah haktiex,
         24 Mawh kheu ang kix yuh hawt awm been pa phan pa deuh Aux mai thiang ka lox lai beenli
         pa deuh Aux mai ang yungyi ka singaix twah Aux mai ngai kix ca jeung ti ka piang riang
         grang krub keeing kix heue.
         25 Mawh kheu nan, Aux tom tawx lox lai beenli pa ang mhawm mai been pa ang mhawm sonsang
         ang kix lai pon tix im ju,
         26 Aux tak kieh kix seeing brai, ka daux pa tan pa lu kix kawn Ai tix ka ngu, sonsang
         kieh Aux kix tua khwan lwan paux ka mai kix tak tawng mawh Aux Siyiex heue.
         27 "Mawh kheu nan kawn pui eue, krai ka nyiex ma pui Isarelax mai ah nin ka kix, Siyiex
         ah nin, in mawh grawng pa hoik baox nu nai miex keeing pex ka Aux, ka daux pa ang
         kix kaux sijax ka Aux heue."
         28 "Mawh kheu yam hoik viex Aux kix hu ka haktiex pa hoik tiextu Aux sonsang tawx ka
         kix, yam yaox kix ka gawng lhaong mai ka khaox klai lhax mai kix yuh krax tan son
         tix tan, sonsang so kix krax song rhawm Aux lih mai kix yuh krax tan nyawng bhawng
         mai rauk krax tan pa nyaux tix heue."
         29 Aux ah nin ka kix, dee lhaong pa hu pex an mawh patix? Mawh kheu nan, kix kok ceu
         kaux dee an mawh Bama tom hoek in singaix heue.
         30 Krai ka nyiex ma ceu pui Isarelax, Siyiex ah nin, mawh ca kawn yuh pex tokaux tix
         seeing brai awm been pa yuh miex keeing pex mai kawn ca lud loe lud vao ka ceu an
         khankix lie?
         31 Yam yuh pex krax tan mai tan kawn simex tix ka daux ngu mai pex seeing yuh tokaux
         tix ka riang grang krub, tom hoek daux in ngaix heue. Nyiex ma pui Isarelax eue, mawh
         sang hoek pex tix chawk cheng ka Aux lie? Siyiex ah nin, awm im ju Aux, Aux tak ang
         kieh pex chawk cheng ka tix heue.
         32 "Ceu pa keud pex daux rhawm rhi tix, tak ang lai mawh awm pa keud pex, yix tak sang
         awm pui tang ceu mai awm pui pa ot ka daux haktiex an, pa krub ka siyiex khaox mai
         siyiex simaox khankix heue.
         33 Siyiex ah nin, "Awm im ju Aux, Aux tak mawh simiang ka piang pex tau mai taix pa
         ting riang ka daux pa nyeu ka plawng taix tix, tau mai pa klup tix krax song rhawm
         ka pex heue.
         34 Aux tak viex pex lih khaing daux pui tang ceu mai, khrawm pex lih khaing haktiex
         kudah ka dee hoik prung prang rai ruat pex khankix, tau mai taix pa kied ting riang,
         ka daux pa nyeu ka plawng taix tix tau mai pa klup tix krax pa song rhawm tix.
         35 Aux tak viex pex hoek ka daux tu ceu pui khankix mai Aux tak prawng ca tau mai pex
         pakngai taw pakngai.
         36 Awm hoik prawng ca Aux tau mai keeing pex ka daux tiag meung Ejiptux, mawh kheu nan
         Aux tak sang prawng ca tau mai pex, Siyiex ah nan.
         37 Aux tak viex pex lailing greem khaox puat mai viex pex laig ka daux pa phyawk ka
         sijax mukheu,
         38 Aux tak tik pui pa tieh feen mai pa lud ka Aux ka daux sinax pex mai Aux tak viex
         kix lih khaing daux haktiex ka dee paung dee pan kix mai kix tak ang lai yaox ti laig
         ka daux haktiex Isarelax. Khaix pex tak tawng mawh Aux Siyiex.
         39 "Nyiex ma ceu pui Isarelax khankix eue, Siyiex ah nin, hu heue, tang hu krub ka riang
         grang krub pex ku kaux, phan pex ang cu nghiet ka Aux mai pex tak ang lai yaox tix
         ah lox salao ka min ceu kaux pa singax singeh Aux tau mai krax tan tix ka riang grang
         krub pex khankix.
         40 Siyiex ah nin, nyiex ma ceu pui Isarelax khawmuik tak krub Aux ka piang gawng pa
         singax singeh Aux mai ka piang gawng pa lhaong Isarelax, Aux tak rieb pex tan mai
         Aux tak mhaing krax tan lu pex mai khawm plix pa liang ti plix pa hoik laug pex mawh
         krax tan pa singax singeh.
         41 Aux tak rieb pex, awm nyawng bhawng pa sioe baux, yam viex Aux pex lih khaing sinax
         ceu pui khankix mai khrawm pex hoek khaing haktiex pa hoik prung prang rairuat pex,
         mai Aux tak jhi pex yaox ka pa singax singeh tix, kaplak sivoe pui tang ceu.
         42 Pex tak tawng mawh Aux Siyiex, yam viex Aux pex laig ka haktiex Isarelax pa mawh
         haktiex pa hoik tiextu Aux ti tawx ka keeing pex khankix.
         43 Pex tak dee doh keud ka krax hu tix mai ceu pa seeing yuh tix khankix mai pex tak
         koeng ka tokaux tix kheu pa seeing tix.
         44 Nyiex ma pui Isarelax eue, pex tak tawng mawh Aux Siyiex, yam yuh Aux ceu in ka pex,
         son min ceu kaux cao tix mai pa seeing brai yuh pex, Siyiex ah nan.
         45 Gumlox Siyiex hoek ka aux ah nin,
         46 "Kawn pui eue, veeh ngai maix ka see plak seh mai sidiex lox pa ciyang ka pui plak
         seh mai ah lox jhai pa ciyang ka tiag khaox haktiex plak seh,
         47 ah nin ka tiag khaox haktiex plak seh, nghiet ka gumlox Siyiex, Siyiex ah nin, jhak
         heue, Aux tak keeig ngu ka daux maix mai tak proe yuh khaox klai mai khaox kroh ku
         gawng pa koe ka daux pex mai rao ngu tak ang chix yeet haktiex baoh an khawmuik, jah
         khaing plak seh tom hoek plak laong tak gleeing khawmuik.
         48 Kawn pui khawmuik tak yaox mawh Siyiex pa keeig ka an, pui tix kaux kawx ang pon
         preet ka."
         49 Khaix an aux ah nin, "Siyiex eue, kix ah nin ka aux, lox pa krai nawh ang mawh ngie
         lox tiag lie?"

1 Gumlox Siyiex hoek ka aux ah nin,
         2 "Kawn pui eue, veeh pakngai maix ka see veng Yerusaliem mai sidiex lox pa ciyang
         ka dee pa singax singeh mai krai lox jhai pa ciyang ka haktiex Isarelax,
         3 mai ah nin ka haktiex Isarelax, Siyiex ah nin, jhak heue, Aux tak mawh pui koeng
         pex mai lawd vaig tix lih khaing daux gieang mai yuh pui rahsee mai pui ang rahsee
         khankix laux leeing heue.
         4 Mawh kheu Aux tak tat ti tik pui rahsee mai pui ang rahsee khaing daux maix, mawh
         kheu nan, vaig lawm Aux tak sang lih khaing daux gieang tix mai yuh can kawn pui laux
         leeing, jah khaing plak seh tom hoek plak laong,
         5 Sonsang tawng kawn pui khankix pa mawh Aux Siyiex, pa lawd vaig khaing daux gieang
         mai ang lai deeh sau vaig ka daux gieang tix bawg kawx heue.
         6 Kawn pui eue, ngia ngheeik tau mai pa laux rhawm laux rhi mai pa kin song ka plak
         sivoe ngai kix heue.
         7 Yam chawk kix ka maix ah nin, ngia ngheeik maix kheu patix? Maix tak deeh ah nin,
         mawh kheu grawng lox satang an, yam hoek grawng an, rhawm rhi pui ku kaux, tak sang
         khrup mai taix caong tak pawng poe mai khwan taug mao mai ngawng tak sang siyaung
         awm puk pak rawm. Jhak heue, lox satang an hoek mai grum naog, Siyiex ah nan heue.
         8 Gumlox Siyiex baox hoek ka aux ah nin,
         9 "Kawn pui eue, krai lox jhai ah nin, Siyiex ah nin vaig tix kre, pa hoik klaing nawh
         lawm mai hoik awt kieh plang,
         10 hoik klaing lawm sonsang pah pui, hoik awt plang awm pluk plak praix! Sang mawh pa
         gaux rhawm ex ka lie? Khaox puat kawn simex Aux hoik nu nai ka can khaox khawmuik
         heue.
         11 Hoik ap vaig pa hoik klaing awt kieh plang an sonsang shiao ka, hoik ap vaig pa hoik
         klaing kieh plang an ka daux taix cao pa pah pui heue.
         12 Kawn pui eue, yiiem grai mai ngia ngheeik ka, mawh kheu in mawh grawng pa sang yuh
         pui Aux khankix laux leeing mai yuh laux ka cao kaing cao kap pui Isarelax, ceu pa
         lhat graung khaing vaig an tak hoek ka piang pui Aux, mawh kheu nan tub ka ba viang
         heue.
         13 In mawh ceu pa cheuk ti yaox ka pui Aux mai phan kix kawn thiang ti ang doh keud
         ka phimap tix, ceu in khawmuik tak sang hoek ka piang kix, Siyiex ah nan heue.
         14 Kawn simex kawn pui eue, krai lox jhai mai dieh taix tix mai vaig tak sang hoek ra
         bawg, loe bawg an mawh vaig pa pah pui, pa mawh vaig pa sang pah pui ting lhaong,
         pa ot hawt vung viang kix kudah kudee heue.
         15 Sonsang laux rhawm lauxrhi kix, Aux hoik deuh vaig ka siviex veng kix khawmuik mai
         mawh vaig pa hoik awt plang pa awm pluk plak praix pa ap sonsang pah ka pui heue.
         16 Vaig pa kied lawm eue, mug ka plak khawn dawm, plak khawn gwiex mai ka plak see dee
         veeh maix tix hu ka heue.
         17 Aux kawx tak tup taix tix tau mai kieh krax song rhawm tix yiien kah, Aux pa mawh
         Siyiex krai lox in heue."
         18 Gumlox Siyiex baox hoek ka aux mai ah nan,
         19 "Kawn pui eue, mhai ti deuh daux krax ra nyaing sonsang hoek vaig simiang Babulon,
         krax an ra nyaing tak sang lih khaing daux haktiex tix mu khaing mai sum ti deuh mhai
         lhak tix mu ka gah krax pa kieh jhi krax hu daux veng."
         20 Yuh krax tix nyaing sonsang hoek vaig ka veng Raba ceu pui Amon mai ka haktiex Yudax
         mai ka veng Yerusaliem pa kaux cong.
         21 Mawh kheu simiang Babulon cung ka gah krax ting ra nyaing, sonsang tawx sibawk chawk
         jai, nawh rang reuh ti yaox ka te ak, nawh chawk ka riang grang Terat mai jhak ti
         yaox ka tawm totiag.
         22 Ka daux taix khawn dawm nawh koe te ak sibawk son veng Yerusaliem mai an krai sonsang
         hu yuh nawh khaox dung mai sonsang kok yo ka lox naing, sonsang dheem siviex veng
         laux ka khaox dum mai yuh ku tab mai kaong guh veng,
         23 viang mawh nan, lox sibawk an mawh ceu pa giex going pa kieh kix lud, ka kix pa hoik
         tiextu mai kieh kix doh keud ka ceu pa lud tix, sonsang rhim kix hoek ka daux pa giex
         laung heue.
         24 Mawh kheu nan, Siyiex ah nin, phimap pex hoik plak jhi yaox sidawng pui ku kaux hoik
         tawng ka phimap pa lud pex, kaing pa yuh maix khankix hoik jhi ka phimap maix, maix
         tak yaox ti kham ka pa ciyang mai cung tix mai Aux tak ap maix ka daux tawm taix pui
         koeng maix heue.
         25 Maix pa mawh cao kaing cao kap pui Isarelax pa seeing brai eue, bawg yam singaix
         pa ghoik pa sang ciyang ka pex tak sang hoek,
         26 Siyiex ah nin, yah lawk kaing mai peeik mhok khri pex, ceu an tak ang lai baox koe
         awm sivoe an mai tak sang yaog pui pa tiem mai yeen ka pui pa lhaong khankix heue.
         27 Aux tak sang yuh laux leeing, laux leeing, laux leeing mai ceu an tak ang lai baox
         koe tom sidah hoek pui koe akhwang ti prawng ca rahsee mai Aux tak sang ap ti tawx
         an ka nawh heue."
         28 Maix pa mawh kawn pui eue, krai lox jhai ah nin, Siyiex ah nin son grawng pa dex
         dawd ka pui Amon mai grawng lox pa salao pa ah nin, vaig tix kre mai vaig tix kre
         pa hoik klaing tix plang hoik lawd sonsang pah mai vaig pa hoik awt plang awm pluk
         plak praix mawh sonsang yuh kawn pui laux leeing,
         29 riang susai pa yaox pex mawh pa lud mai lox jhai pa krai pex mawh pie lhien, pex
         mawh pa seeing brai mai mawh pui pa caox caig, bawg yam singaix ghoik pa sang ciyang
         ka maix hoik hoek mai vaig tak sang hoek ka piang ngawg pui caox heue.
         30 Deeh sau vaig daux gieang. Aux tak sang prawng ca maix, ka dee hoik phan Aux maix
         mai haktiex keh maix heue.
         31 Aux tak klup krax song rhawm ka piang maix mai Aux tak phlu ngu pa song rhawm tix
         ka maix mai Aux tak ap maix ka daux tawm taix pui pa lang teung kin yuh krax laux
         leeing heue.
         32 Maix tak mawh khix taung ka ngu, nham maix tak ot ka daux sigreung haktiex, pui tix
         kaux kawx tak ang lai krai lox in heue.

1 Gumlox Siyiex hoek ka aux ah nin,
         2 Maix pa mawh kawn pui eue, mawh hoik khre rien maix sonsang prawng ca ka veng pa
         naog ka pa pah pui lie? Jhi nawh yaox grawng pa seeing brai yuh nawh khawmuik.
         3 Maix tak krai ah nin, Siyiex ah nin, veng pa hoik kieh nham jauh ka sigreung tix
         mai pa kieh tokaux tix seeing brai ka pa krub riang grang bawg yam singaix maix hoik
         hoek heue.
         4 Maix hoik lih ti koe krax lud kheu hoik kieh maix nham jauh mai hoik kieh tokaux
         tix seeing ka riang grang pa yuh tix, mai hoik kieh bawg yam singaix tix dex mai hoik
         kieh khix num tix hoek heue. Mawh kheu nan Aux tak kieh pui tang ceu salao ka maix
         mai kieh meung haktiex khawmuik nu nai ka maix heue.
         5 "Pui pa ot dee dex mai dee singai khaing maix, tak sang nu nai ka maix, haktiex khawmuik
         tak sang yuh pa ang cee ang cak ka maix."
         6 Jhak heue, cub cao kaing cao kap pui Isarelax pa ot ka daux maix ku kaux hoik shiao
         min sibrawm tix sonsang kieh nham khankix jauh heue.
         7 Ka daux veng ang lai koe pui pa yungyi ka miex keeing tix daux sigreung maix tix
         kaux kawx, kix hoik yuh krax tuktiak ka daux sigreung maix, kix hoik yuh pa ang khaw
         ang caw ka kawn doe mai ka miexmai heue.
         8 Maix hoik nu nai ka ceu pa singax singeh Aux mai ang yungyi ka singaix twah Aux.
         9 Ka daux maix koe pui cheeik sonsang kieh nham jauh mai ka daux maix koe pui pa ih
         priex ka piang gawng mai ka daux sigreung maix koe pui pa yuh pa seeing brai heue.
         10 Ka daux maix koe pui pa lud vao mai moeng keeing tix, ka daux maix koe pui pa khin
         tix lud vao mai bun pa ang nyang singax kaux heue.
         11 Pui tiblah lud vao mai moeng paox plawg tix mai tiblah lud vao yuh pa seeing ka mun
         tix mai ka daux maix tiblah lud vao ka daux pa khin ka nan tix, pa mawh kawn bun keeing
         nawh heue.
         12 Ka daux maix koe pui rieb mau cun praok sonsang kieh nham jauh, maix tawx paox plawg
         tix yaog mau mai teei rao tom nie ka daux pa khin tix mai maix hoik piawm ka Aux,
         Siyiex ah nan heue.
         13 Mawh kheu nan jhak heue, Aux dieh taix tix ka rao mau pa pon maix daux pa ang rahsee,
         pa yuh tix mai ka nham pa hoik jauh ka sigreung maix heue.
         14 Yam prawng ca Aux ka maix mawh koe rhawm pa pon kham geu maix nang lie? Phan ang
         mawh nan, mawh kawn koe riang rao taix maix lie? Aux mawh Siyiex tak sang yuh awm
         pa krai tix heue.
         15 Aux tak kieh maix prawng sinax ceu pui mai kieh maix tah hu ku sidah haktiex mai
         teei ti tik pa caox caig khaing maix heue.
         16 Siyiex leeing ju ah! Maix tak sang yaox ti kham geu krax pa nunai sivoe ngai pui,
         tak tawng grawng pa mawh Aux Siyiex leeing ju heue.
         17 Gumlox Siyiex hoek ka aux ah nin,
         18 "Kawn pui eue, nyiex ma pui Isarelax hoik lih mawh aing kawn ka plak sivoe Aux, kix
         mawh tawng lheung, tawng paing, rhiem mai sivun, ka daux sigreung glah ngu, kix lih
         mawh aing kawn khaing mau heue."
         19 "Siyiex ah nin, mawh kheu hoik lih pex ti mawh aing kawn, jhak heue, Aux tak khrawm
         pex hoek ka sigreung veng Yerusaliem heue."
         20 Awm khrawm pui mau, tawng, rhiem, sivun mai tawng paing khaing sigreung glah ngu
         mai phlu ngu sonsang rauk lih mawh rawm, awm an, Aux tak khrawm pex hoek ka daux pa
         song rhawm tix mai ka daux pa meet rhawm tix mai Aux tak sang khrawm pex tan mai tong
         pex lih mawh rawm heue.
         21 Aux tak khrawm pex mai phlu ngu krax meet rhawm tix lih ka piang pex mai raug pex
         lih mawh rawm ka sigreung veng heue.
         22 Awm raug mau lih mawh rawm ka daux glah ngu, awm an tak raug pex lih mawh rawm ka
         daux sigreung an, pex tak tawng grawng mawh Aux Siyiex, pa klup krax meet rhawm tix
         ka piang pex heue.
         23 Gumlox Siyiex hoek ka aux ah nin,
         24 "Kawn pui eue, ah nin ka nawh maix mawh haktiex pa ang singax mai pa ang lhiex lai
         lih ka daux singaix pa song rhawm heue."
         25 Cub cao kaing pa ot sigreung haktiex an khankix riag yo awm sivai sangsi pa kiied
         ti ih totiag, kix ih kawn pui, kix hoik rhim ti teei sinngao mai kraung khrai pa ting
         ngawh, kix kieh miexmai koe tom nie ka daux sigreung haktiex an heue.
         26 Cao giex kaing li khankix hoik yieh ka lox tat jhawm prawng Aux mai hoik kieh dee
         singax Aux seeing brai, kix ang lai gwieh ceu pa singax mai ceu pa ang singax khankix
         siyox, kix ang lai gau pui chix gwieh pa singax mai pa ang singax mai kix hoik veeh
         pakngai tix khaing singaix twah, sonsang laux min Aux ka sinax kix heue.
         27 Cao kaing ka daux sigreung haktiex an, awm sox praix, pa sang kiied ti ih totiag
         pa kieh nham jah mai kix pah ka pui sonsang magmi tix ka daux pa ang rahsee heue.
         28 Cao jhai haktiex an hoik mox phimap tix awm kraix pui tiex phawng pid ka ding mai
         kix yaox riang susai pa ang mawh meh mai krai lox jhai pie lhien, mawh lox Siyiex,
         viang mawh nan ang mawh lox krai Siyiex heue.
         29 Pui haktiex kawx hoik yuh pa khin, hoik yuh con, mai hoik gut kheem ka pui pa hot
         sibhawm, pa cud cha, mai kix tuktiak tukte ka nyo sinie daux pa ang rahsee heue.
         30 Aux sawg pui tix kaux kaux daux sinax kix, pa sang kaw guh veng mai pa pon cung ka
         dee grhup guh veng sivoe Aux, sonsang pon tiebtie ka veng an, son ang Aux sang yuh
         haktiex an laux. Viang mawh nan, Aux ang lai yaox tix kaux kawx heue.
         31 Mawh kheu nan, Siyiex ah nin, Aux klup krax song rhawm tix ka piang kix, Aux tak
         gleeing kix ka ngu pa meet rhawm tix, aux deeh kieh phimap kix hoek ka piang kaing
         kix heue.

1 Gumlox Siyiex hoek ka aux ah nin,
         2 "Kawn pui eue, koe bun ra kaux, pa mawh kawn miex tix kaux khaing,
         3 Kiex yuh pa lud vao ka haktiex Ejiptux mai kiex yuh pa lud vao yam kawn awn ju tix,
         pui hoik kloek ka teeih kiex daux meung an mai kieh min plakngai bun krih mawh kiex
         laux heue.
         4 Ceu kaux puxke mawh Ahawlax mai ceu kaux pux Ahawlibax. Kiex mawh cie Aux mai kiex
         khawm ra keh kawn simex kawn bun. ceu kaux kawn Ahawlax mawh Samarix mai ceu kaux
         kawn bun Ahawlibax mawh Yerusaliem heue."
         5 Ahawlax yuh bun coh kaux, khawm mawh tix cie Aux mai nawh ghoing rhawm ka paox moh
         tix pa mawh paox plawg paox nyhawm nawh pui Asurix,
         6 pa ceep kraung raoh rawt, pa mawh cao kaing naing mai cao kwang haktiex, kix ku kaux
         kawn mawh nyawm sinaw silao, pa mawh pui naing brung pa brug brung.
         7 Nawh hoik lud vao mai kix, pa mawh pui laoh lie pa hoik laug khaing haktiex Asurix
         mai kieh tokaux tix seeing mai riang grang krub tau mai pa kieh tokaux tix ghoing
         ka kix heue.
         8 Nawh ang cu ti tik bun pa coh kaux tix awm yam ot nawh daux haktiex Ejiptux, mawh
         kheu hoik kieh nawh pui it mai tix yam awn ju tix mai hoik kieh min plakngai bun krih
         mawh tix laux heue.
         9 Mawh kheu nan, Aux hoik ap nawh, ka daux taix paox moh nawh, pui Asurix, ka pui pa
         ghoing nawh ka heue.
         10 Kix peeik kraung ceep nawh mai rhim kawn simex kawn bun nawh khankix mai pah nawh
         yum ka vaig, nawh lih ti mawh pa salao pui ka daux sinax bun khankix, yam prawng ca
         ka piang nawh heue.
         11 Yam yaox pux bun nawh Ahawlibax ka ceu in, nawh nie lheu koe rhawm nie yuh pa caox
         khaing puxke tix, pa coh kaux tix heue.
         12 Nawh koe rhawm ghoing ka pui Asurix pa ot hawt rawb rim nawh, pa mawh cao kaing naing
         mai cao kwang haktiex, pa ceep kraung pa kied mhawm grang sinaw pa silao pa mawh pui
         naing brung pa brug brung khankix heue.
         13 Aux hoik yaox mawh nawh pa seeing brai, kiex khawm ra hoik hu daux krax pa awm paox
         tix heue.
         14 Grawng pa nie lheu yuh nawh bun coh kaux ka pui khankix nawh jhak ka riang pa hoik
         tiiem ti deuh ka piang ding pa mawh riang pui Khaladie pa tiiem ka rawm siang raoh,
         15 pa hoik rawd maox khlax ka nyoi tix mai pa fua lawk kaing ka kaing tix, pa awm grang
         cao kaing naing, pui Babulon haktiex Khaladie, pa mawh haktiex dee keh kix heue.
         16 Yam yaox nawh ka riang kix, nawh hoik koe rhawm ghoing ka mai ploi pui cau hu ka
         kix ka haktiex Khaladie heue.
         17 Pui Babulon hoek ka nawh ka piang ku it krax moh mai kix seeing yuh nawh ka daux
         pa lud vao, kheu hoik yuh kix seeing brai khaix an nawh deeh tieh ti koeng ka kix
         heue.
         18 Nawh hoik yuh pa coh kaux tix ka daux pa sidawng mai jhi grawng pa ot kaux kaong
         tix, aux tieh ti deeh koeng ka nawh awm koeng aux ka puxke bun nawh heue.
         19 Nawh doh keud ka yuh bun coh kaux yam awn ju tix ka haktiex Ejiptux mai nawh ca kawn
         baox yuh bun coh kaux tix bawg hoik tix bawg heue.
         20 Nawh koe rhawm ghoing ka paox moh tix, pa koe nex nham awm nex nham la mai pa koe
         rawm ngang awm brung heue.
         21 Mawh kheu nan maix ca kawn baox yuh ceu pa seeing brai awm yam kawn awn ju maix,
         kheu pa kloed pui Ejiptux ka teeh maix, kieh min plakngai maix laux heue.
         22 Ahawlibax eue, Siyiex ah nin, "Jhak heue, Aux tak so paox koeng maix kaoh tieh feen
         ka maix, ka pui pa deeh tieh maix ti seeing ka, aux tak viex kix hoek puing ka maix
         khaing ku plak,
         23 pui Babulon mai pui Khaladie, pui Pekawdax, pui Shoa pui Kaw-ax mai pui Asurix khankix
         tau mai kix pui awn ju pa kawn koe rhawm silao mai cao kwang, cao kaing mai pui pa
         ao min khankix mai pui naing brung, pa brug brung heue.
         24 Kix kaoh khaing plak laong hoek puing ka maix, tau mai kraung naing ling lawx brung,
         tau mai pui kuceu, kix sang hoek yuh naing ka maix, ka plah rhiem tiebtie naing mai
         plah rhiem tiebtie naing pa iak mai mhok rhiem hawt vung viang maix, Aux tak ap krax
         prawng ca ka kix mai kix tak prawng ca ka maix, awm koe been kix heue.
         25 Aux tak kieh pa boh rhawm koe ka piang maix mai kix tak yuh pa kied kin kha rhawm
         ka maix. Kix tak sang pat gawng meeh maix mai yhaok maix mai pui pa kawn deuk, tak
         mug yum ka vaig, kix tak rhim kawn simex kawn bun maix mai pui pa kawn deuk, tak gleeing
         ka ngu heue.
         26 Kix tak peeik kraung ceep maix mai rhim kraung pa laoh lie pa koe ngawh maix heue.
         27 Aux tak kieh pa ghoing rhawm maix mai pa coh maix tokaux tix pa viex maix hoek khaing
         haktiex Ejiptux yiien grai, son ang maix lai simi ka pui Ejiptux mai son ang lai doh
         keud ka Ejiptux khaix in tix bawg kawx heue.
         28 Siyiex ah nin, "Aux tak ap maix ka daux taix pui koeng maix mai ka daux taix pui
         pa seeing maix ka heue."
         29 Kix tak yuh awm koe rhawm koeng tix ka maix mai rhim kraung can pa hoik khrawm maix
         ti deuh mai kieh maix ot kaux kaong mai kieh pa yuh maix bun coh kaux, pa ghoing rhawm
         maix, pa lud vao maix sidawng heue.
         30 Aux tak yuh ceu in ka maix, kheu jao yuh maix bun coh kaux mai pui tang ceu hoik
         kieh tokaux tix seeing brai mai riang grang krub kix heue.
         31 Maix hoik lawng hu daux krax pa hu puxke bun tix, mawh kheu nan, Aux tak ap kawk
         nyaux nawh ka daux taix maix heue."
         32 Siyiex ah nin, "Maix tak yaox ti nyaux kawk nyaux puxke bun maix, pa mawh kawk nyaux
         pa raux pa ting, maix tak yaox ti kham pa nyiah pa sibriem, mawh kheu laig rawm ka
         kawk nyaux an tom nie.
         33 Maix tak sak tak yoek mai krax laux rhawm ka kawk nyaux puxke bun maix Samarix, pa
         mawh kawk nyaux pa laux leeing mai pa lhat graung heue.
         34 Maix tak yaox ti nyaux tom uik pak khaing kawk mai teei bliah kawk max an pat ka
         teeih cao tix mawh kheu Aux mawh Siyiex pa hoik krai ah nan heue.
         35 Mawh kheu nan Siyiex ah nin, mawh kheu piawm maix ka Aux mai hoik tik Aux ka plak
         khaix tix, maix tak yaox ti kham geu phimap, ghoing rhawm mai pa lud vao tix heue.
         36 Siyiex ah nin ka aux, "Kawn pui eue, mawh sang khre maix ti prawng ca ka Ahawlax
         lie? Krai pao grawng pa seeing brai pa yuh kix,
         37 mawh kheu kix hoik lud vao mai nham phimap koe ka daux taix kix, tau mai pa lud vao
         tix mai riang grang krub kix mai gleeing ti tan kawn simex tix pa hoik keh kix son
         Aux, sonsang mawh pa ih son riang grang krub kix heue.
         38 Lheu khaing an kix hoik yuh ceu in ka Aux mai kix yuh dee pa singax Aux seeing brai
         ka daux tix ngaix khaing mai ang yungyi ka singaix twah Aux heue.
         39 Khaix pah kix kawn praix tix tan ka riang krub ka daux tix singaix an, kix hoek laig
         ka dee pa singax Aux, sonsang yuh seeing brai mai awm an, kix hoik yuh ceu an ka daux
         greung nyiex bwan Aux heue.
         40 Lheu khaing an maix ploi cao cau tix hu kok ka simex pa ot dee singai khankix hoek
         kix kawx hoek mai maix heem tix mai kraix sidah ngai mai jawg khre tokaux tix ka kraung
         mhawm ka son kix.
         41 Maix ngawm ka piang ku it pa koe min mai deuh pheen tix mu pa deuh nyawng bhawng
         mai bee cie Aux ka plak sivoe ku an heue.
         42 Mhong ka lox sinum pa nyawm rhawm pui hun tau mai nawh, pui pa nyaux tom yoek tix
         khankix pa kaoh khaing daux tiag hoek tau mai pui nyiex pui yaong mai kix cheep ble
         ka taix bun an kiex mai ceep mhong khri pa mhawm grang ka piang kaing kiex heue.
         43 Khaix an Aux ah nin son grawng bun an, mawh kawn sang lud vao pui an khankix tau
         mai pa yuh bun coh kaux tom rheung bawg yam lie?
         44 Kix laig ka dee ot nawh, awm laig simex ka dee ot bun coh kaux, awm an kix hoik laig
         ka dee ot Ahawlax mai Ahawlibax, pa mawh bun koe rhawm kraing an kiex heue.
         45 Mawh kheu nan pui rahsee tak prawng ca ka bun pa lud vao mai bun pa kieh nham jauh,
         mawh kheu mawh kix pa lud vao mai nham phimap an tak koe ka piang taix kix heue.
         46 Siyiex ah nin, "Aux tak viex cub pui hun hoek ka kiex mai tawx akhwang yuh krax kha
         rhawm mai rhim ka kix heue."
         47 Cub pui hun an, tak dheem kix ka simaox mai pah kix yum ka vaig, kix tak pah kawn
         simex kawn bun kix mai keeig nyiex kix ka ngu heue.
         48 Aux tak kieh rhawm kraing rhawm he kix yiien grai khaing haktiex, sonsang mawh pa
         tawx satix ka bun mai son ang kix kraing hu awm maix heue.
         49 Pax ra kaux tak yaox ti kham phimap awm pa koe rhawm kraing tix mai pax tak yaox
         ti kham geu phimap grawng pa krub tix riang grang mai pex tak tawng ka grawng mawh
         Aux Siyiex heue.

1 Ka daux dim num tix num, khix kao, kao ngaix daux khix an, gumlox Siyiex hoek ka
         aux,
         2 "Kawn pui eue, mhai ti deuh singaix ing simiang veng Babulon hoik jah ti lai lawm
         ka veng Yerusaliem ka daux in singaix heue.
         3 Krai lox tiag ka nyiex ma pui tieh feen mai ah nin ka kix, Siyiex, pa mawh Siyiex
         ah nin, tang aw ka piang kiang ngu mai sau rawm ka daux.
         4 Sau khik nex pa kied mhawm, pa mawh nex ba viang mai nex klip mai si-ang pa kied
         mhawm ka daux aw an tom naog heue.
         5 Laug yung pa kied mhawm tix mu, sau si-ang kre aw mai sau nex ka piang, khaix an
         phlu ngu tom ting sonsang sin si-ang mai nex heue."
         6 Siyiex ah nin, "Kieh krax kha rhawm koe ka veng pa naog ka nham mai ka aw pa ang
         sax plok pa ih rhaw mai teei nex lih tix khik hoik tix khik ka daux pa ang yuh nieb
         kab heue.
         7 Mawh kheu nham pa hoik kieh nawh jauh kawn koe sigreung veng nawh ang kheem nham
         an ka phawng tiex mai deuh dee sidawng ka piang rang heue.
         8 Sonsang mawh an pa pawk Aux bix krax pa song rhawm tix, Aux ang lai kheem ka an mai
         deuh nham pa hoik kieh nawh jauh an ka dee sidawng piang rang heue.
         9 Siyiex ah nin, "Kieh krax kha rhawm koe ka veng pa kieh nham jauh, Aux kawx tak khre
         glah ngu pa ting heue."
         10 Pum ti deuh khix mai phlu ngu ka, ngaik nex kieh klai mhawm mhawm, klu klao ceu pa
         sioe bhawng mai kieh si-ang gleeing ka heue.
         11 Tang aw tawng pa yi ka piang gaox ngu, sonsang gleeing mai kieh pa seeing daux nawh
         lih mawh rawm mai sonsang singax rawm khaing daux an heue.
         12 Nawh hoik taug ka coca ti yuh, viang mawh nan, rhaw pa kied ting daux nawh, ang chix
         lih, rhaw an ang cu ti bah singax ka ngu heue.
         13 Rhaw pa seeing pa koe daux maix mawh pa caox caig, mawh kheu Aux hoik sigrhah ka
         maix mai maix ang cu tix sigrhah, tom sidah ang pa song rhawm Aux hoek ka piang maix,
         maix tak ang lai mawh pa sigrhah tix, tix bawg kawx heue.
         14 Aux pa mawh Siyiex hoik krai ti deuh grawng pa sang hoek an mai Aux tak sang yuh
         awm an, Aux tak ang lai deeh plak khaix mai Aux ang lai lhawk mai ang lai klih kah,
         Siyiex ah nin, Aux tak mhai ti deuh kaing yuh maix krax hu maix mai Aux tak prawng
         ca ka maix heue.
         15 Gumlox Siyiex hoek ka aux ah nin,
         16 "Kawn pui eue, jhak heue, Aux tak teei pui pa khaw ka ngai maix yum khaing maix dom
         mawx dom an, viang mawh nan maix paw khi rhawm paw yiiem mai paw lih rawm ngai ka.
         17 Ngia ngheeik daux pa yiien, paw yiiem doe son pui yum. Ceep lawk kaing mai ceep kiep
         ka caong maix, paw thox siyieb jheeh maix mai paw ih priex pui yiiem doe."
         18 Mawh kheu nan, Aux hoik krai ka pui plak ponngawb, yam hoek plak ponbo, moeng aux
         hoik yum mai aux yuh an ngawb ngaix khaix awm pa hoik tawm ka aux heue.
         19 Pui khankix chawk ka aux ah nin, "Mawh ang maix krai grawng pa yuh tix in, koe dee
         bleeh son yix yuh ka mawx?"
         20 Khaix an aux deeh ah nin ka kix, "Gumlox Siyiex hoek ka aux ah nin,"
         21 Krai ka nyiex ma pui Isarelax, Siyiex ah nin, jhak heue, pex yaw rangdi tix ka nyiex
         bwan an mai ting rhawm kah, pex simie ti simi ka nyiex bwan an mai koe rhawm tix sang
         fi kah, viang mawh nan, Siyiex tak sang kieh an seeing brai, kawn praix daux nyiex
         ma pex pa ot ka Yerusaliem pa awn ju khankix Aux tak kieh yum ka daux naing heue.
         22 Pex tak yaox ti yuh awm pa hoik yuh Aux, pex tak ang yaox ti thox siyieb jheeh tix
         mai ang yaox ti ih priex pui pa yiiem doe heue.
         23 Pex tak yaox tix ceep lawk kaing ka kaing tix mai ceep kiep ka caong tix. Pex tak
         ang yaox tix khi rhawm mai ang yaox tix yiiem. Pex tak krawx rhao kheu phimap tix
         mai pex tak ra lai ngia ngheeik ka paox tix heue.
         24 Awm an Yezakelax tak mawh mhai ka son pex, mai pex tak yaox ti yuh awm can ceu pa
         yuh nawh. Yam hoek ceu in pex tak tawng ka mawh Aux Siyiex heue.
         25 "Maix pa mawh kawn pui eue, Aux tak teei nyiex bwan pa kaux cong kix mai pa yaw kix
         rangdi mai pa gaux rhawm kix hu singai khaing kix, pa mawh pa simi kix tix jhak mai
         pa koe rhawm kix tix fi kah heue. Aux tak viex kawn simex kawn bun kix hu singai khaing
         kix heue.
         26 Ka daux singaix an pui pa pon tix glawd tak hoek krai grawng an ka maix heue.
         27 Ka daux singaix an, jheeh maix tak baoh mai chix sikah ka sivoe ngai pui pa glawd
         an maix tak chix sikah mai maix ang lai baox aw. Awm an maix tak mawh mhai ka kix
         mai kix tak tawng ka mawh Aux Siyiex heue.

1 Gumlox Siyiex hoek ka aux,
         2 "Kawn pui eue, veeh ngai tix ka plak pui Amon mai krai lox jhai pa ciyang ka kix
         heue."
         3 Krai ka pui Amon, nghiet ka gumlox Siyiex, Siyiex ah nin, mawh kheu maix ah aha,
         ka piang dee pa singax singeh Aux, yam hoik seeing brai dee an mai yam yiien pui khaing
         ka piang haktiex Isarelax mai yam hoik laig pui Yudax ka daux pa giex laung,
         4 mawh kheu nan, aux tak ap maix ka pui plak lih singaix sonsang mawh sinngao kix mai
         nawh tak yuh bang ka sinax maix mai kix yuh dee ot daux sinax pex; kix tak ih plix
         khaox plix ox mai nyaux rawm teeih pex heue.
         5 Aux tak yuh veng Raba mawh kawg kala-uk mai kieh haktiex Amon mawh dee liang cub
         yung, khaix an pex tak tawng ka mawh Aux Siyiex heue.
         6 Siyiex ah nin, mawh kheu dieh pex taix caong tix mai koe krax gaux rhawm tau mai
         pa boh rhawm boh rhi tix ka haktiex Isarelax,
         7 mawh kheu nan, Aux tak nyeu taix tix mai puing ka pex, mai tak ap pui tang ceu tud
         rhim ka pex, Aux tak sang tat ti tik pex khaing ceu pui khankix mai tak yuh pex grai
         krup khaing haktiex, Aux tak yuh pex laux leeing mai pex tak tawng ka mawh Aux Siyiex
         heue.
         8 Siyiex ah nin, "Mawh kheu haktiex Mawbax mai veng Sirax ah nin, jhak heue, nyiex
         ma pui Yudax hoik awm pui tang ceu,
         9 Mawh kheu nan jhak heue, Aux tak yuh veng pa koe rawb rim mee haktiex Mawbax pa mawh
         veng pa koe min sibrawm pa mawh veng Bietyeshimot, veng Balameon mai veng Kiriyatem
         khankix laux leeing heue.
         10 Aux tak ap haktiex an ka ceu pui Amon ka pui pa ot plak lih singaix sonsang mawh
         sinngao cie kix, son ang lai deeh doh keud ka ceu pui Amon ka sinax meung haktiex
         heue.
         11 Aux tak prawng ca ka piang haktiex Mawbax mai kix tak tawng ka mawh Aux Siyiex heue."
         12 Siyiex ah nin, "Mawh kheu haktiex Edom dee pawk bix tix ka nyiex ma ceu pui Yudax,
         ka daux pa kin lang teung yuh tix mai krax pawk bix ka pa lud kix deeh hoek ka piang
         pui Edom,
         13 mawh kheu nan Siyiex ah nin, Aux tak nyeu taix tix mai puing ka Edom mai tat ti tik
         pui mai to brie khaing Edom, mai yuh haktiex an mawh dee yiien pui, jah khaing veng
         Teman tom hoek ka veng Dedan kix tak goh gup ka lawm vaig heue.
         14 Aux tak kieh taix pui Aux Isarelax deeh pawk bix ka haktiex Edom mai kix tak pawk
         bix tix ka pui Edom ka pa kied song rhawm mai ka pa kied meet rhawm cie Aux ka piang
         kix mai kix tak tawng ka mawh Aux pa pawk bix tix, Siyiex ah nan heue."
         15 Siyiex ah nin, "Mawh kheu pui Philitix koe rhawm ti deeh pawk bix ka pui pa koeng
         nawh ka, ka daux pa kin lang teung yuh tix krax pa laux leeing,
         16 mawh kheu nan, Siyiex ah nin, Aux tak nyeu taix tix puing ka pui Philitix mai Aux
         tak tat ti tik pui Kheratix mai pui pa deuk praok rawm sigrit sigra khankix laux leeing
         heue.
         17 Aux tak viex krax pawk bix pa ting lhaong hoek ka piang kix tau mai ciyang kix ka
         daux pa kied song rhawm tix mai kix tak tawng ka mawh Aux Siyiex pa pawk bix tix ka
         piang kix heue.

1 Ka daux kao tix num tix num, ka daux khix tix, tix ngaix, gumlox Siyiex hoek ka aux
         ah nin,
         2 "Kawn pui eue, mawh kheu veng Turux hoik ah, ha ha ka pa dex dawd mai Yerusaliem,
         nawh pa mawh siviex veng pui ku meung hoik laux leeing, nawh hoik veeh tix hoek ka
         aux, veng an hoik mawh dee yiien mai aux tak mawh pa haok hwan,"
         3 mawh kheu nan, Siyiex ah nin, "Veng Turux eue, jhak heue, Aux sang puing ka maix,
         awm haktiex puk pak rawm sigrit sigra Aux tak viex pui kuceu hoek puing ka maix,
         4 mai kix tak yuh guh veng Turux laux mai yieh nyiex pau dee lhaong kix grhup, Aux
         tak khut tiex lih khaing veng an mai kieh deuk lon simaox giex heue."
         5 "Veng an tak mawh dee hok pui rub ka daux greung rawm sigrit sigra, Siyiex ah nin,
         mawh kheu Aux hoik grux krai, veng an tak sang mawh dee pa tud rhim ceu pui khankix,
         6 kawn bun nawh pa ot daux haktiex khankix kawx tak yaox ti yum ka lawm vaig mai kix
         tak tawng ka mawh Aux Siyiex heue."
         7 Siyiex ah nin, "Jhak heue, Aux tak viex Nebukhaneza simiang veng Babulon, pa mawh
         simiang piang simiang, tau mai brung, ling lawx naing brung mai cub kru naing khankix
         tom nie, pa kaoh khaing plak laong hoek ka veng Turux heue."
         8 Nawh tak pah kawn bun maix pa ot ka daux veng khankix ka lawm vaig, nawh tak pum
         tiex kaw guh veng sonsang puing ka maix mai yuh tab sonsang tiebtie ka maix mai yaog
         braux nyiex kieh mawh plah tiebtie mai puing ka maix heue.
         9 Nawh tak yuh khaox dung ting khankix sonsang yuh guh veng maix laux mai kaong nyiex
         tab lhaong maix khankix grhup ka sibeet heue.
         10 Kheu jao kied nie brung nawh, phawng tiex khaix caong brung kheem ka maix, guh veng
         maix tak yung yang ka lox sinum pui naing brung mai ling lawx tang kraung mai ling
         lawx naing brung, yam laig nawh ka siviex veng maix, awm laig pui ka daux guh veng
         pa grhup pa doh heue.
         11 Kloh brung tak dig krax hu maix khawmuik, nawh tak pah pui maix yum ka lawm vaig
         mai rong simaox riang grang pa krub maix khankix tak grhup ka piang tiex heue.
         12 Kix tak tud rhim ka sinngao maix mai kraung lai geu maix, kix tak yieh guh veng maix
         mai yuh nyiex mhawm grang maix laux, kix tak teei ti tik rong simaox maix khaox maix
         mai tiex maix khankix ka sigreung rawm heue.
         13 Aux tak kieh lai rhax ah maix yiien mai ang lai kieh pui mhong ka lox ting tah maix
         tix bawg kawx heue.
         14 Aux tak kieh maix mawh tiag simaox dee hok pui rub mai maix tak ang chix pang chix
         sum tix bawg kawx, mawh kheu Siyiex pa mawh Siyiex hoik grux krai ah nan heue.
         15 "Siyiex ah nin ka grawng pa dex dawd ka veng Turux pui pa ot ka baoh haktiex rawm
         sigrit sigra khankix tak siyaung ka lox sinum pa grhup maix, yam riag yo pui mat mai
         yam hoek ceu pa pah yum ka daux sigreung maix lie?"
         16 Simiang rawm sigrit sigra khankix khawmuik, tak lih khaing dang ngeung tix mai peeik
         sibex lang jung ceep tix mai kraung ceep pa mhawm grang tix mai deeh ceep ka kraung
         ceu pa lhat graung, kix tak ngawm ka piang tiex mai koe krax lhat graung mai daox
         deng ka maix heue.
         17 Kix tak yiiem doe ka son maix ah nin, veng pa ao min eue, veng pa kaux cong daux
         rawm sigrit sigra pa yungyi pui ka maix hoik laux leeing, mawh kheu kieh maix pui
         pa ot baoh rawm sigrit sigra lhat graung.
         18 Yam in klawn tiex tak siyaung, daux singaix goh grhup maix, klawn tiex daux rawm
         sigrit sigra hoik daox deng ka yam grai grup maix heue.
         19 Siyiex ah nin, "Yam yuh Aux maix mawh veng pa laux leeing mai dee yiien pui, yam
         viex Aux rawm sigrit sigra pa kied raux mai puk pak rawm ting hoek kheem ka piang
         maix,
         20 Aux tak sang viex maix lih hu daux meung yum tau mai pui dawg yum didix mai Aux tak
         kieh maix ot ka daux meung yum greem haktiex, ka dee pa yiien pui ka dee ot pui dawg
         yum di dix, pui son ang maix lai yaox ti im ju tau mai pui pa ot ka piang haktiex,
         mawh kheu nan, Aux tak kieh min sibrawm ot ka haktiex pui im ju heue.
         21 Aux tak kieh ceu pa kin lhat graung maix ang koe dee deek maix tak ang lai koe khaix
         in tix bawg kawx, viang pui sawg maix kawx, pui tak ang lai yaox ka maix tix bawg
         kawx, Siyiex ah nan heue."

1 Gumlox Siyiex hoek ka aux ah nin,
         2 "Kawn pui eue, yiiem grai son veng Turux,
         3 mai ah nin ka veng Turux, pui pa ot diang laig rawm sigrit sigra mai pa mawh cao
         yuh lai geu tau mai pui pa ot ka klawn tiex, Siyiex ah nin, veng Turux eue, maix hoik
         ah nin, Aux hoik grum naog ka daux pa mhawm grang heue."
         4 Mee haktiex maix koe ka daux rawm sigrit sigra, cao pa sum ka maix hoik kieh maix
         grum naog ka pa mhawm grang heue.
         5 Kix yuh reu maix ka phya khaox gix pa kaoh khaing gawng Senira, kix yuh rong man
         reu ka khaox piak van pa kaoh khaing gawng Lebanon,
         6 kix yuh khaox vai reu maix ka khaox tiah pa kaoh khaing Bashan, kix yuh phya tawm
         ka khaox gix kaoh khaing Saiprat mai bre ka plak daux nawh ka nga sang heue.
         7 Pex yuh man reu ka man taing mhawm pa kaoh khaing haktiex Ejiptux, pex yuh braux
         plak daux ka man klai raoma mai ka man raoh rawt, pa kaoh khaing haktiex Elisha heue.
         8 Pui veng Sidom mai veng Aravat, mawh pui vai reu maix, veng Turux eue, pui koe pingnya
         cuyi daux maix mawh cao phat reu maix heue.
         9 Pui cheung pa koe pingnya cuyi cao yuh reu khankix mawh pui chix khaox pa kaoh khaing
         Babulon, reu sang phaw daux rawm sigrit sigra mai pui yuh kaing reu khankix, kix mawh
         pa yuh lai geu mai maix heue.
         10 "Pui Pasha pui Lidayax mai pui Libiyax hoek yuh lien maix, ka daux kru naing maix
         mai kix fak plah rhiem tiebtie mai mhok rhiem ka daux tab maix, kix hoik kieh min
         plakngai maix koe heue.
         11 Pui veng Aravat mawh lien pau guh veng maix mai cub kru naing Gamada mawh cao pau
         nyiex pau tab lhaong maix mai kix fak plah rhiem tiebtie ka hawt vung viang guh veng,
         kix hoik kieh pa mhawm grang maix grum naog heue."
         12 Veng Tasux mawh cao yuh lai geu mai maix, mawh kheu kied magmi maix ka kraung mhawm
         pa kied koe ngawh koe jum kuceu, kix hoek loh mau, rhiem, tawng paing mai sivun ka
         kraung maix heue.
         13 Veng Yavan, veng Tubalax mai veng Meshiet hoik yuh lai geu mai maix, kix loh pui
         siliex mai pan tawng lheng ka kraung cie maix heue.
         14 Pui Biettawgamax loh kraung cie maix ka brung tang kraung, brung pui naing mai la
         khankix heue.
         15 Pui veng Dedan mawh cao yuh lai geu mai maix, pui pa ot ka daux klawn tiex yuh lai
         geu nga sang mai khaox koe ngawh koe jum mai rung totiag khankix hoek loh ka kraung
         maix heue.
         16 Haktiex Surix mawh pui yuh lai geu mai maix, kheu kied haoh kraung pa koe ngawh koe
         jum daux maix, kix hoek loh simaox siang raoh rawt, man klai raoma mai man pa koe
         rawm siang kuceu, man ceu pa mhawm, simaox siang paing mai simaox siang pa raoh khankix
         ka kraung cie maix heue.
         17 Haktiex Yudax mai haktiex Isarelax mawh paox yuh lai geu maix, kix hoek loh diang
         lai geu pa koe tix pa mawh nghox ca, pa kaoh khaing veng Minit mai peeh khaox sidah
         Muran, rawm hia, bee mai peeh khaox Balasam ka kraung maix heue.
         18 Veng Damasekat mawh paox yuh lai geu maix, kheu kied haoh hun kraung pa koe ngawh
         koe jum maix, kheu kied magmi maix ka kuceu mai kix hoek loh rawm plix siiet Helabon
         mai hauk yung paing ka kraung maix heue.
         19 Veng Dedan mai haktiex Yavan hoek loh rawm plix siiet, gawng rhiem pa hoik raug tix
         khankix mai miex rhiem, khaox cai hung mai ox mex ka kraung khrai maix heue.
         20 Veng Dedan mawh cao yuh lai geu man an brug mai maix heue.
         21 Haktiex Arebiya mai cao kaing cao kap haktiex Keda khankix mawh cao yuh lai geu mai
         maix sijheeng, kix viex kawn yung, yung mhaing mai pex hoek loh ka kraung maix heue.
         22 Haktiex Sheba mai haktiex Rama mawh cao yuh lai geu mai maix, kix hoik loh sidah
         bhawng pa kied mhawm, simaox siang pa koe ngawh koe jum mai khri ka kraung pa koe
         maix heue.
         23 Veng Haran, veng Khanie mai veng Eden mai cao lai haktiex Sheba Asurix mai Khilamat
         mawh cao yuh lai geu mai maix heue.
         24 Cao lai khankix viex kraung pa ao min kuceu, pa mawh man klai raoma, kraung ceep
         pa bre ti yuh ka keei rawm rawn kuceu, kraung mhawm grang pa plaik ka keei kuceu,
         pa hoik klung kliien tix ka maox pa kaux, pa cong pa hoik koe ka daux bang lai maix
         heue.
         25 Reu ting veng Tasux hoik tang kraung diang lai maix, maix hoik grum naog mai hoik
         kied koe min sibrawm ka daux greung rawm sigrit sigra heue.
         26 Cao vai reu maix viex maix hu ka dee pa kied raux rawm sigrit sigra, bhaung pa kaoh
         khaing plak lih singaix hoik klah maix laux leeing ka sigreung rawm sigrit sigra heue.
         27 Krax magmi maix, kraung khrai maix mai diang lai maix, cao yuh kaing reu maix mai
         cao thong krax reu maix, cao cox kraung reu mai cao lai cao geu maix mai pui naing
         maix khankix mai cub caw pui maix pa ot tau mai maix khawmuik, tak com ka daux sigreung
         rawm sigrit sigra, daux singaix yam hoek maix krax laux leeing heue.
         28 Haktiex baoh an hoik yung yang ka lox sinum riag yo cao thong krax reu maix,
         29 cao pa giex khaox vai reu mai pui brug reu ting maix mai pui thong krax reu daux
         rawm sigrit sigra khawmuik, tak lih khaing daux reu mai cung ka caong raog,
         30 Kix tak yiiem doe sigrien sigre ka son maix mai hoik rhuat phawng tiex ka piang kaing
         tix mai lu lieh tix ka daux nyaox,
         31 kix khlao hauk kaing tix mai fua tokaux tix ka chee rhix mai kix yiiem doe sigrien
         sigre heue.
         32 Kix pao lox yiiem tix ka daux pa yiiem doe tix ka son maix mai mawh veng pa yuh ka
         mawx pa laux leeing awm veng Turux ka sigreung rawm sigrit sigra lie?
         33 Yam hoek diang lai maix khaing rawm sigrit sigra mai hoik kieh pui tom nie fah rhawm
         ka mai simiang haktiex hoik magmi ka kraung khrai diang lai pa kied mhawm grang cie
         maix heue.
         34 Yam in maix hoik laux leeing daux rawm sigrit sigra mai hoik com ka daux rawm dee
         kied raux, diang lai maix mai cub caw maix khawmuik hoik som nai tau mai maix heue.
         35 Can pui pa ot ka klawn tiex khawmuik, tak daox deng ka sipiag maix, simiang khankix
         tak lhat graung mai pruh hauk haw mai laux pakngai tix heue.
         36 Cao lai cao geu ka sinax pui khankix tak sibriem ka maix, krax lhat graung maix tak
         ang koe dee die maix tak ang lai koe khaix in leeing ju tix bawg kawx heue.

1 Gumlox Siyiex hoek ka aux ah nin,
         2 Kawn pui eue, krai ka cao kaing cao kap veng Turux, Siyiex ah nin, "Mawh kheu koe
         rhawm rhi yaw pex rangdi tix mai maix ah nin, aux mawh Siyiex tix kaux, aux ngawm
         ka piang dang ngeung Siyiex ka sigreung rawm sigrit sigra mai ang mawh Siyiex, viang
         maix hoik keud tokaux tix awm Siyiex kawx maix mawh kawn pui mai ang mawh Siyiex,
         3 maix mawh pa lheu koe pingnya khaing Dayelax, ceu pa mox glip son ang maix sang tawng
         ang koe tix ceu kawx,
         4 maix pon krax magmi sinngao cuyi mai krax tawng yung tix maix hoik khrawm mau khri
         daux krao sinngao tix,
         5 kheu krax pa kied koe pingnya cuyi maix, maix hoik kied magmi ka pa yuh lai geu mai
         rhawm maix hoik koe pa yaw rangdi kheu an khankix heue."
         6 Mawh kheu nan, Siyiex ah nin, "Mawh kheu hoik deuh maix rhawm tix, awm Siyiex tix
         kaux,
         7 mawh kheu nan, jhak heue, Aux tak sang viex pui tang ceu pa mawh pa kied koe krax
         lhat graung hoek ka maix mai kix tak lawd vaig tix mug ka pa mhawm grang pingnya maix
         mai yuh min plakngai maix laux heue.
         8 Kix tak sau maix ka daux tiex mai maix tak yaox tix yum ka pa pah pui tix, ka daux
         sigreung rawm sigrit sigra heue.
         9 Mawh kawn sang ah maix aux mawh Siyiex ka plak sivoe pa pah maix yum lie? Viang mawh
         nan maix mawh ngie pui tix kaux mai ang mawh Siyiex, ka daux taix pui pah maix yum
         heue.
         10 Maix tak yum awm yum pui pa ang nyang pat hak, ka daux taix pui tang ceu, mawh kheu
         Aux Siyiex hoik krai ah nin heue."
         11 Gumlox Siyiex baox hoek ka aux ah nin,
         12 Kawn pui eue, yiiem doe son simiang veng Turux ah nin, Siyiex ah nin, "Maix hoik
         mawh cum pa grum naog pa naog ka pingnya cuyi mai pa grum naog ka pa mhawm grang heue.
         13 Maix hoik ot ka daux Eden sipeem Siyiex maix hoik ceep siang simaox pa laoh lie kuceu
         ka kaing tix, pa mawh siang simaox raoh, siang simaox pa raoh eem mai siang simaox
         pa kiien, siang simaox klai paing siang simaox bawd raoh paing pau mai siang simaox
         pa toh riang kuceu, siang simaox pa klai singi mai siang simaox klai sim tau mai khri,
         ting plah khaox mai lawk leh pa yuh ka khri khankix hoik khre ti deuh son maix, ka
         daux singaix pa hoik phan hoik deuh maix heue.
         14 Maix mawh Cherubin pa hoik groi rawm bee ka piang mai pa sang tawb veei tix, hoik
         deuh maix ot ka piang gawng pa singax singeh Siyiex, mai lailing ka daux sigreung
         simaox pa rup ngu heue.
         15 Maix hoik mawh pa grum naog ka daux pa yuh tix khankix jah khaing singaix hoik phan
         hoik deuh maix, tom hoek yam hoik sidawng yaox ka phimap ka daux maix heue."
         16 Mawh kheu kied nie diang lai yuh maix, maix hoik lih mawh pa naog ka pa kin pa khreeing
         brai mai pa yuh phimap, mawh kheu nan, jao pa caox caig maix, Aux hoik grheu maix
         lih khaing gawng Siyiex, Cherubin, pa koe krax pa tawb veei eue, Aux hoik yuh maix
         laux leeing khaing daux sigreung simaox pa rup ngu heue.
         17 Rhawm rhi maix hoik yaog tix ting kheu jao pa mhawm grang tix, maix hoik kieh pingnya
         cuyi mai min pa haok hwan laux yuh tix, Aux tak yeen maix tiem tom cux tiex, Aux hoik
         deuh maix ka plak sivoe simiang khankix, sonsang jhak mai mawh mhai ka son kix heue.
         18 Maix hoik seeing yuh dee pa singax singeh kheu jao pa kied nie phimap tix mai ang
         rahsee ka daux pa yuh tix lai geu mai Aux keeig ngu sigreung maix mai gleeing ka maix
         mai Aux kieh maix mawh nyaox ka piang tiex, ka plak sivoe ngai pui pa hoik yaox ka
         maix heue.
         19 Pui pa hoik tawng ka maix khankix tak koe krax daox deng ka maix, maix tak lih mawh
         dee pa lhat graung mai tak ang lai baox koe khaix in tix bawg kawx leeing ju heue.
         20 Gumlox Siyiex hoek bleeh ka aux ah nin,
         21 Kawn pui eue, veeh ngai maix ka plak veng Sidom mai krai lox jhai grawng pa yuh laux
         ka nawh,
         22 ah nin, Siyiex ah nin, "veng Sidom eue, jhak heue, Aux tak yuh maix laux, Aux tak
         kieh min sibrawm pa ting lhaong lih sigreung maix yam prawng ca Aux ka daux nawh,
         mai lih mawh pa koe krax nab yam ka Aux ka daux nawh mai kix tak tawng ka mawh Aux
         Siyiex heue.
         23 Aux tak ploi jhawm saux preng hoek ka piang nawh mai kieh nham lih ka piang krax
         hu nawh, yam goh pui mat ka vaig pa mug hoek khaing ku plak sigreung nawh, khaix an,
         kix tak tawng ka mawh Aux Siyiex heue.
         24 Ngu khaox pa sang sideeing ang ah mai pang kat pa sang dung tix ang ah, tak ang lai
         koe ka son pui Isarelax khaix in tix bawg kawx, khaing daux sinax pui pa ot rawb rim
         kix khawmuik mai pa ah lox pa sibriem ka kix, khaix an, kix tak tawng ka mawh Aux
         Siyiex heue."
         25 Siyiex ah nin, "Yam kraix khrawm Aux ceu pui Isarelax pa prung prangtix ot ka daux
         sinax pui kuceu mai Aux tak mawh pa koe krax nab krax yam kheu kix, ka plak sivoe
         pui tang ceu mai kix tak ot ka daux haktiex pa hoik tawx Aux ka kawncau Aux Yakop
         heue.
         26 Kix tak yaox ti ot yiien yawg tan mai sum nyiex sum sipeem plix siiet, kix tak sang
         yaox ti ot ka daux krax pa yiien, yam prawng ca Aux ka piang pui pa ot vung viang
         kix, pa yuh pa ang cee ang cak ka kix, khaix an, kix tak tawng ka mawh Aux Siyiex
         heue."

1 Yam hoik hoek kao num tix num, daux khix kao, kao ra ngaix, gumlox Siyiex hoek ka
         aux ah nin,
         2 "Kawn pui eue, veeh ngai maix ka plak Pharaw meung Ejiptux mai krai lox jhai grawng
         pa ciyang ka piang nawh mai ka piang meung Ejiptux khawmuik heue."
         3 Krai ah nin, Siyiex ah nin, Pharaw simiang meung Ejiptux, pa mawh goe rawm ting pa
         ot ka daux sigreung rawm klawng eue maix ah nin, rawm klawng Nilax mawh cie aux mai
         aux phan ti deuh ka son tix, jhak heue, Aux ciyang ka maix heue.
         4 Aux tak teei miiet mai feuk ka kap maix mai kieh kax ot daux rawm klawng maix khankix
         klieb ka sibriak maix mai Aux tak teei maix lih khaing sigreung rawm klawng maix mai
         kax pa koe ka daux rawm klawng maix tak sang klieb tix ka sibriak maix heue.
         5 Aux tak prah tak grham pex ka daux tiag maix mai kax pa koe ka daux rawm klawng maix
         khawmuik, cod ka daux lung mai ang lai koe pui khrawm sipaung ka maix, Aux hoik ap
         maix mawh priex ih totiag ka piang haktiex mai sim raoma heue.
         6 Khaix an can pui pa ot ka daux meung Ejiptux, tak tawng ka mawh Aux Siyiex, mawh
         kheu mawh maix khaox gix, priem ka nyiex ma ceu pui Isarelax heue.
         7 "Yam teei kix taix tix giex ka maix, maix hoik graig mai hoik kieh klip kix khluik,
         yam neung kix tix piang maix mai hoik pot mai hoik kieh nyoi kix saux heue."
         8 Siyiex ah nin Aux tak sang viex vaig hoek ka piang maix mai tat ti tik pui mai totiag
         khaing maix,
         9 haktiex Ejiptux, tak sang lih mawh dee yiien mai dee pa laux leeing, khaix an, kix
         tak tawng ka mawh Aux Siyiex. Kheu jao hoik ah maix nin, rawm klawng Nilax mawh cie
         aux, aux phan deuh ka son tix,
         10 Aux tak mawh pui koeng ka maix mai ka rawm klawng maix mai Aux tak kieh haktiex Ejiptux
         laux leeing mai mawh dee yiien khawmuik, jah khaing veng Migadawlax tom hoek ka veng
         Sune, tom sidah hoek ka mee haktiex Ethiopia heue.
         11 Ka daux tixpon num ang lai koe caong pui lailing ka daux nawh mai ang lai koe caong
         totiag pa lailing ka daux nawh mai ang lai mawh haktiex dee ot pui ka daux nawh tix
         kaux kawx heue.
         12 Aux tak kieh haktiex Ejiptux mawh dee yiien pui ka daux sinax haktiex dee pa yiien
         khankix, mai veng an tak yiien tixpon num ka daux sinax veng pa laux leeing mai Aux
         tak kieh pui Ejiptux prung prang sinax ceu pui khankix mai kieh kix prung prang ka
         daux haktiex heue.
         13 Siyiex ah nin, "Yam hoik sidah tixpon num Aux tak deeh khrawm pui Ejiptux, khaing
         sinax pui pa hoik prung prang kix tix ot,
         14 Aux tak dee viex pui pa giex laung pui Ejiptux khankix deeh hoek mai kieh kix deeh
         ing hoek ka haktiex cao kix Patarot mai kix tak mawh meung haktiex pa tiem son tan
         heue.
         15 An tak mawh meung haktiex pa kied tiem son khaing meung haktiex an mai ang lai pon
         yaog kaing tix ka piang ceu pui khaix in tix bawg kawx, Aux tak kieh kix iak riang
         mai ang lai pon kwang ka piang ceu pui khankix tix bawg kawx heue.
         16 Nyiex ma ceu pui Isarelax tak ang lai een rhawm tix ka kix son krax teem mai kieh
         kix deeh doh keud ka phimap pa caox caig pa hoik yuh tix, yam deuh kix rhawm tix ka
         pui Ejiptux. Khaix an kix tak tawng ka mawh Aux Siyiex heue."
         17 Yam hoek ka daux tixnga aliah num ka daux khix tix, tix ngaix, ka daux khix an, gumlox
         Siyiex hoek ka aux,
         18 "Kawn pui eue, Nebukhaneza simiang Babulon hoik kieh cub krung naing sau riang ti
         puing ka veng Turux, pui naing ku kaux hoik pak kaing mai klaoh klip ka, viang yuh
         nan kawx nawh mai kru naing nawh khankix ang lai pon ngawh riang tidtix ka puing tix
         Turux heue.
         19 Mawh kheu nan, Siyiex ah nin, Aux tak ap haktiex Ejiptux ka Nebukhaneza simiang Babulon
         mai nawh tak rhim sinngao maix hu mai viex kraung pa tud rhim tix khankix mai rhim
         ti teei tawx ngawh riang pui naing tix ka heue.
         20 Aux hoik tawx meung Ejiptux ka nawh son ngawh riang yuh nawh kaing, mawh kheu kix
         hoik yuh kaing ka son Aux, Siyiex ah nan heue.
         21 Ka daux ngaix an, Aux tak kieh nyiex ma ceu pui Isarelax kuah rung mai Aux tak paoh
         jheeh maix sonsang sidiex gau maix ka daux sinax kix. Khaix an kix tak tawng ka mawh
         Aux Siyiex heue."

1 Gumlox Siyiex hoek ka aux ah nin,
         2 "Kawn pui eue, krai lox jhai ah nin, Siyiex ah nin, alo ngaix pa sang hoek mawh ngaix
         pa kied ting koe krax pa laux rhawm heue.
         3 Mawh kheu singaix an hoik dex, singaix Siyiex kawx hoik dex, singaix an, tak sang
         mawh singaix ceep paiawm, mawh bawg yam pa tat ti deuh son ceu pui khawmuik.
         4 Vaig lawm tak sang hoek ka piang meung Ejiptux mai pa kied khi rhawm tak koe ka haktiex
         Ethiopia, yam koe ceu pa pah yum ka daux haktiex Ejiptux mai kix tak viex sinngao
         nawh hu mai raig jhong num nawh laux leeing heue.
         5 Pui haktiex Ethiopia mai Putix mai Ludix mai Arabia khawmuik mai Libia mai pui pa
         yuh paox pie tau mai kix tak goh gup ka lawm vaig tau mai pui Ejiptux heue."
         6 Siyiex ah nin, "Pui pa joh jhan ka haktiex Ejiptux, tak goh gup mai min plakngai
         sibrawm pa yaw nawh rangdi tix tak grhup, jah khaing veng Migadawlax tom hoek ka veng
         Sune, pui pa ot ka daux nawh khankix, tak goh gup ka vaig, Siyiex ah nan heue."
         7 Nawh tak mawh dee pa yiien ka daux sigreung haktiex dee pa yiien mai veng nawh khankix
         tak ot ka daux sigreung pa laux leeing heue.
         8 Khaix an kix tak tawng ka mawh Aux Siyiex, yam cux Aux ngu ka meung Ejiptux mai pui
         pa teem ka nawh tak laux leeing khawmuik heue.
         9 "Ka daux ngaix an, cao cau pa ploi Aux khankix, tak brug reu ting, sonsang hu krai
         ka pui Ethiopia pa ang tawng ti koe krax khi glawh mai krax khi rhawm pa kied ting,
         tak sang hoek ka piang kix, awm ngaix laux leeing meung Ejiptux, mawh kheu ngaix an
         hoik dex heue.
         10 Siyiex ah nin, "Aux tak tat sinngao meung Ejiptux grai grup ka taix Nebukhaneza simiang
         Babulon heue.
         11 Nawh mai pui nawh khankix, pa mawh ceu pui pa kied koe krax lhat graung pui ka, tak
         hoek sonsang yuh haktiex an laux leeing, kix tak lawd vaig tix yuh laux ka meung Ejiptux
         mai haktiex hoik naog ka pui yum heue.
         12 Aux tak kieh rawm klawng Nilax hit mai coh haktiex ka daux tawm taix pui pa caox
         caig, Aux tak kieh haktiex an mai can pa koe daux nawh mawh dee yiien ka taix pui
         tang meung, Aux pa mawh Siyiex ah nan heue."
         13 Siyiex ah nin, "Aux tak sang yuh riang grang krub laux leeing mai tat ti tik riang
         grang raug grai ka daux haktiex Nawphax, ang lai koe cao kaing cao kap ka daux haktiex
         Ejiptux khaix in tix bawg kawx, Aux tak kieh krax lhat graung koe ka daux haktiex
         Ejiptux heue.
         14 Aux tak kieh haktiex Patarot deeh yiien mai tak cux ngu ka veng Zawna mai prawng
         ca ka veng Thebit heue.
         15 Aux tak klup krax song rhawm ka piang veng Pelushem, pa mawh pa ting riang haktiex
         Ejiptux, Aux tak tat ti tik pui veng Thebit khankix.
         16 Aux tak cux ngu ka haktiex Ejiptux, veng Pelushem tak pub krax kha rhawm pa kied
         ting, Thebit tak grhup mai guh veng Nawphax tak kham pa puing pui koeng tix ponngaix
         heue.
         17 Pui awn ju veng Avin mai veng Pebesiet, tak goh ka lawm vaig mai bun khankix tak
         mawh pa giex laung heue.
         18 Ka daux veng Taphaniet, ponngaix tak lih tix faik, yam raig Aux ti tik krong pliah
         haktiex Ejiptux mai riang rao min plakngai nawh kieh yiien, paiawm tak sang kheem
         ka nawh mai kawn bun nawh tak mawh pa giex laung heue.
         19 Awm an, yam prawng ca Aux ka phimap meung Ejiptux, khaix an, kix tak tawng ka mawh
         Aux Siyiex heue."
         20 Yam hoek ka daux kao tix num tix num, daux khix jah, aliah ngaix, gumlox Siyiex hoek
         ka aux ah nin,
         21 "Kawn pui eue, Aux hoik raig ti tik plawng taix Pharaw meung Ejiptux ang koe sidah
         pa cox kie, ang koe man pa pua ka, sonsang deeh koe riang awm yam jah mai sonsang
         pon giex vaig heue."
         22 Mawh kheu Siyiex ah nin, "Jhak heue, Aux yuh Pharaw meung Ejiptux laux mai tak raig
         plawng taix pa kaux cong nawh an tix khawn mai pa hoik graig an tix khawn khawm ra
         mai Aux tak kieh vaig cod khaing taix nawh heue."
         23 "Aux tak sang prung prang ti tik pui Ejiptux daux sinax ceu pui khankix mai rhuat
         kix hu ka daux haktiex ku dah heue."
         24 Aux tak tawx riang rao plawng khawn taix simiang Babulon mai tawx vaig Aux ka daux
         taix nawh, viang mawh nan, Aux tak sang raig plawng taix Pharaw mai nawh tak ngia
         sivoe nawh awm pui pa mat pa dex sang yum heue.
         25 Aux tak tawx riang rao plawng taix simiang Babulon, viang mawh nan, riang rao plawng
         taix Pharaw tak rau, kix tak tawng ka mawh Aux Siyiex yam tawx Aux vaig tix ka daux
         taix simiang Babulon mai nawh tak yuh laux ka meung Ejiptux heue.
         26 "Aux tak prung prang ti tik pui Ejiptux khankix ka daux sinax ceu pui mai rhuat kix
         hu ka daux haktiex kudah, khaix an, kix tak tawng ka mawh Aux Siyiex heue."

1 Ka daux kao tix num tix num, ka daux khix loe, tix ngaix, gumlox Siyiex hoek ka aux
         ah nin,
         2 "Kawn pui eue, krai ka Pharaw meung Ejiptux mai ka pui nawh khankix maix mawh pa
         ting sibrawm awm pui mawx lie?
         3 Pui Surix mawh num khaox Arit ka daux Lebanon, tau mai kak pa mhawm grang mai pa
         koe veei ka daux nong tiag khaox mai pa lhaong gaw mai rao nyoig koe ka sinax yeem
         kak khaox ting an heue."
         4 "Rawm hoik kieh nawh kuah tix lih ting, greem tiex pa kied raux kieh nawh mawh pa
         kied lhaong mai rawm klawng khankix lih hu hawt vung viang ka dee hoik sum tix mai
         kieh rawm klawng iak caux yuh num khaox pa koe daux nong khawmuik heue.
         5 Mawh kheu nan, nawh hoik lhaong khaing gaw khaox daux nong, kak nawh nie haoh hun
         mai kied lhaong, kheu jao kied nie rawm pa lih hu tan heue."
         6 Sim sai daux raoma yuh mheem tix ka piang kak nawh, ka greem kak nawh totiag hoik
         keh kawn tix ka, mai ka greem veei nawh ceu pui pa kied ting lhaong ot ka heue.
         7 Kheu koe riah nawh ka dee nie rawm, nawh ting lhaong kak nawh kawx lang mai kied
         mhawm grang heue.
         8 Num khaox Arit pa koe daux sipeem Siyiex an, tak ang pon mox ka nawh, num khaox gix
         mai num khaox Aramon ang grum awm kak nawh, can num khaox pa koe ka daux sipeem Siyiex
         khawmuik ang mhawm grang awm nawh heue.
         9 Aux hoik yuh nawh mhawm grang ka pa haoh kak khankix, sonsang koe pa boh rhawm num
         khaox baoh Eden sipeem Siyiex ka nawh heue.
         10 Siyiex ah nin, mawh kheu kied lhaong nawh mai kieh rao nyoik lhaong khaing sinax
         kak khaox an kix mai kieh rhawm nawh yaog ti lhaong ka daux pa yaw rangdi tix,
         11 Aux ap nawh ka daux taix ceu pui pa kied ting riang rao mai kix yuh pa kin ka nawh
         awm pa hoik yuh nawh. Aux hoik grheu nawh lih kheu krax pa caox caig yuh nawh heue.
         12 "Pui tang praix klawng ceu pui pa kied vao, tak kid nawh goh mai prah nawh. Kak nawh
         khankix cod ka piang gawng lua mai ka daux ngawd daux lung mai kak nawh hoik graig
         hawt rawm klawng pa koe daux haktiex khawmuik mai pui haktiex khankix hoik lih hu
         khaing greem veei nawh mai prah nawh heue."
         13 Sim sai daux raoma, tak sang tum ka piang kak pa kawn deuk mai totiag daux nong tak
         sang ot ka piang kak nawh khankix,
         14 son ang num khaox pa koe hawt rawm pon yaw rangdi ka pa kied ting lhaong tix mai
         ang pon yaogyaw rao nyoig tix ka sinax kak mai son ang num khaox pa nyaux rawm khankix,
         tak ang lai pon tiag pa lhaong tix sigreung ankix, mawh kheu kix hoik dawg mawh pa
         ap tix ka krax yum, ka greem tiex sinax kawn pui, pa lih hu ka daux tiex heue.
         15 Siyiex ah nin, "Ka daux ngaix yam hu nawh ka daux meung yum, Aux kieh krax khi rhawm
         koe son nawh mai kieh rawm dee pa raux an kheem ka nawh, Aux hoik gang ti deuh rawm
         klawng khankix mai Aux kieh gawng Lebanon koe krax khi rhawm son nawh mai num khaox
         daux nong khankix hoik fit hoik kroh kheu jao nawh heue."
         16 Aux kieh ceu pui sikua ka lox sinum rau nawh, yam tik Aux nawh lih ka daux meung
         yum, tau mai pui pa lih ka daux tiex, can num khaox pa koe ka daux Eden mai khaox
         pa kied mhawm khaing piang gawng Lebanon khankix, can pa pon tix nyaux ka rawm, hoik
         koe krax nyawm rhawm ka greem tiex tau heue.
         17 Kix hoik lih hu tau ka daux meung yum, tau mai nawh, khawm pui pa yum ka vaig mai
         ceu pui pa mawh riang rao plawng taix nawh mai pa ot ka greem veei nawh sinax ceu
         pui khankix heue.
         18 Maix hoik awm khaox pa koe min plakngai mai pa kied ting lhaong khaing khaox can
         pa koe ka daux sipeem Eden ang mawh lie? Tak sang viex maix laig tau mai khaox can
         pa koe ka daux sipeem Eden ka greem tiex, maix tak sang it tau mai pui pa ang pat
         hak mai pui pa yum ka vaig. "In mawh pa sang lih mawh ka Pharaw mai khawm pui nawh
         khawmuik Siyiex ah nan heue.

1 Yam hoek ka daux kao ra num tix num, khix kao ra tix ngaix, gumlox Siyiex hoek ka
         aux ah nin,
         2 Kawn pui eue, yiiem doe ka son Pharaw, simiang meung Ejiptux mai ah nin ka nawh,
         "Maix mawh pa awm sivai sangsi pa awn ju daux sinax ceu pui khankix mai mawh pa awm
         goe rawm ka daux rawm sigrit sigra mai yam tiang maix tix hu khaing daux rawm klawng
         mai kieh rawm sigu ka caong tix mai pa seeing sioe yuh rawm klawng heue."
         3 Siyiex ah nin, "Aux tak ploi rub lih ka piang maix, tau mai cub pui hun mai kix tak
         sang bluh maix haok ka rub Aux heue.
         4 Aux tak prah maix ka piang tiex mai tik maix ka piang dee sidawm tiex, daux tong
         khankix mai kieh sim sai daux raoma hoek tum ka piang maix mai Aux tak sang kieh totiag
         piang haktiex khawmuik sak ka maix heue.
         5 Aux tak sang nih nex maix ka piang gawng lua mai to yum maix tak naog yuh daux tong
         daux ngawd,
         6 Aux tak kieh haktiex caux ka nham maix, tom hoek ka piang gawng lua mai rawm klawng
         khankix tak sang naog ka nham maix heue.
         7 Yam yuh Aux maix laux leeing, Aux tak pie lhien ka raoma mai kieh simuing khankix
         faik, Aux tak tawp kheem singaix ka paiawm mai khix tak ang lai tawx pa riang tix
         heue.
         8 Can pa jhan riang tix lih khaing raoma khawmuik Aux tak kieh faik ka piang maix mai
         kieh pa faik kheem ka piang haktiex maix, "Siyiex ah nan heue.
         9 "Yam viex Aux krax laux leeing maix hoek sinax ceu pui khankix, ka daux haktiex pa
         ang maix sax tawng, Aux tak kieh pui tom nie khi rhawm heue.
         10 Aux tak sang yuh pui tom nie, koe krax daox am ka maix mai simiang tak koe krax lhat
         graung ka maix, yam nyeu Aux vaig tix ka plak sivoe kix mai kix tak khi rhawm ku bawg
         yam, ka son ju tix ku kaux, ka daux ngaix yam goh grhup maix heue.
         11 Mawh kheu Siyiex ah yuh nin, lawm vaig simiang Babulon tak hoek ka piang maix heue.
         12 Aux tak kieh pui hun maix goh ti yum ka lawm vaig pui pa ting riang rao an khankix,
         pa mawh ceu pui pa tawx krax pa kied lhat ka sinax ceu pui kix tak yuh pa ting rhawm
         ca nyhau Ejiptux mai khawm pui hun nawh khankix hoek krax laux leeing heue.
         13 Aux tak kieh to brie cie nawh pa sawg tix ih priex hawt praok rawm klawng laux leeing
         mai tak ang lai kieh caong pui mai caong to brie khankix sigu yuh rawm khaix in pie
         tix bawg kawx heue.
         14 Khaix an Aux tak deeh kieh rawm kix singaong mai kieh rawm klawng kix hu awm bee,
         Siyiex ah nan heue.
         15 "Yam yuh Aux haktiex meung Ejiptux mawh dee pa yiien mai kieh haktiex an mawh pa
         ang lai koe tidtix tix ceu kawx, pa hoik grum koe nawh glang ka an tix bawg dix, yam
         prawng ca Aux ka pui pa ot ka daux haktiex an khawmuik, khaix an, kix tak tawng ka
         mawh Aux Siyiex heue."
         16 "In mawh grawng pa khi rhawm pa tak sang koe krax yiiem doe kix ka son nawh, kawn
         bun ceu pui khankix tak khi rhawm yiiem doe, ka son meung Ejiptux mai son pui hun
         nawh khawmuik," Siyiex ah nan heue.
         17 Yam baox hoek ka daux kao ra num tix num, ka daux khix tix, kao phwan ngaix, gumlox
         Siyiex hoek ka aux ah nan,
         18 "Kawn pui eue, yiiem doe ka son pui hun haktiex meung Ejiptux mai kix pa hoik tik
         lih ka daux tiag, cao nawh mai khawm kawn bun ceu pui pa kied ao min khankix, tau
         mai pui pa lih hu ka daux tiex,
         19 Mawh nie lheu mhawm maix khaing pui mawx lie? Lih hu ot tau mai pui pa ang nyang
         pat hak khankix heue.
         20 "Kix tak goh tix yum ka daux sigreung pui pa hoik pah yum ka vaig kheu mawh pa hoik
         ap nawh ka vaig, bluh nawh mai khawm pui nawh khawmuik lih heue."
         21 Pui pa kwa pa vao daux sinax pui pa ting riang ting rao tak sikah ka nawh khaing
         daux sigreung meung yum mai pui pa teem ka nawh, kix hoik lih hu ot tau mai pui pa
         ang nyang pat hak pa hoik yum ka vaig heue.
         22 "Asurix mai cub pui nawh ot tau daux simeeig tan, hawt vung viang nawh kix sipaung
         kawn lien nawh ka, pa pah tix yum mai pa goh ti yum ka vaig heue,"
         23 Simeeig nawh khankix, ot ka dee die daux simeeig mai cub pui nawh koe hawt vung viang
         moing simeeig nawh khawmuik, pa mawh pui pa hoik goh tix yum ka vaig, pa hoik kieh
         pui haktiex pa im ju lhat graung ka tix heue.
         24 "Elam mai pui nawh khankix ot vung viang simeeig nawh tan, kix mawh pa pah tix yum
         mai pa goh ka vaig mai pa lih hu daux meung yum tau mai pui ang nyang pat hak tix,
         pa hoik kieh pui haktiex pa im ju khankix lhat graung ka tix, yam in, kix hoik pon
         krax kaig tua tau mai pui pa lih hu ka daux tiag heue."
         25 Kix hoik deuh dee it nawh ka daux sinax pa yum tau mai cub pui nawh mai simeeig kix
         koe hawt vung viang nawh khawmuik, kix khawmuik mawh pa ang nyang pat hak, mawh pa
         hoik pah yum ka vaig viang kix hoik kieh pui haktiex pa im ju lhat graung ka tix kawx,
         yam in kix tak yaox ti kham krax kaig tua tix tau mai pui pa lih hu ka daux tiex,
         nawh yaox ti ot ka daux sinax pa yum heue.
         26 "Meshiet mai Tubalax, khawm cub pui nawh ot tan, simeeig kix koe hawt vung viang
         an khawmuik, kix mawh pa ang nyang pat hak mai mawh pa hoik pah tix yum ka vaig, viang
         kix hoik kieh pui haktiex pa im ju lhat graung ka tix kawx heue."
         27 Kix ang yaox ti it tau mai pui pa ting riang rao pa hoik goh ti yum ka daux pa ang
         nyang pat hak tix mai pa lih hu ka daux meung yum tau mai kraung naing tix kix hoik
         deuh vaig tix ka greem kaing tix mai plah tieb naing koe ka piang si-ang kix, kheu
         jao pa ting riang ting rao an hoik kieh pui haktiex pa im ju lhat graung ka tix heue.
         28 Mawh kheu maix tak raig laux leeing ka daux sinax pui pa ang nyang pat hak mai it
         tau mai pui pa hoik pah ti yum ka vaig heue.
         29 "Edom kawx koe tan, simiang nawh mai cao kaing cao kap khankix mai pa koe sibrawm
         mai pui ting riang rao kix hoik deuh tix tau mai pui pa pah tix yum ka vaig, mai kix
         tak it tau mai pui pa ang nyang pat hak khankix tau mai pui pa lih hu ka daux tiex
         heue.
         30 Cub simiang haktiex plak laong mai pui Sidom khawmuik koe tan, lih hu tau mai pui
         pa yum, ka daux pa kaig tua, pa lhat graung, kheu sibrawm riang rao pa yuh tix, kix
         it ka daux pa ang tix nyang pat hak, tau mai pui pa hoik yum ka vaig mai yaox ti kham
         krax kaig tua, tau mai pui pa lih hu ka daux tiex heue.
         31 Pharaw tak koe krax pa nyawm rhawm ka yaox tix cub pui hun nawh khankix mai cub kru
         naing nawh pa yum ka vaig daux naing, Siyiex ah nan heue.
         32 Mawh kheu Aux hoik kieh krax lhat koe ka daux haktiex pa im ju, mai nawh hoik mawh
         pa deuh tix ka daux sinax pui pa ang nyang pat hak, tau mai pui pa hoik yum ka vaig
         mai khawm Pharaw mai cub pui hun nawh khawmuik, "Siyiex ah nan heue."

1 Gumlox Siyiex hoek ka aux ah nin,
         2 "Kawn pui eue, krai ka pui maix khankix ah nin, yam viex Aux lawm vaig hoek ka haktiex
         tixdah pui haktiex an laug ka pui tix kaux khaing daux haktiex kix mai kieh nawh mawh
         cao pa pau son kix,
         3 yam yaox pui an ka hoik bleeh lawm vaig ka piang haktiex mai phan nawh phlu teettawng
         mai tawx satix ka pui khankix,
         4 khaix an pui mawx ang ah, pa mhong ka lox teettawng mai ang rien rhawm tix, phan
         lawm vaig an hoek bleeh mai phan nawh som ju tix, nham phimap nawh tak koe ka piang
         kaing cao nawh heue.
         5 Pui pa mhong ka lox teettawng mai ang rien rhawm tix, nham phimap nawh tak koe ka
         piang cao nawh, viang mawh nan, pui pa rien rhawm tix tak pon taoh ka ju tix heue.
         6 "Viang mawh nan, phan cao pau yaox ka hoek lawm vaig mai ang phlu lox teettawng mai
         pui khankix ang yaox tix rien rhawm tix mai lawm vaig an hoek bleeh kieh pui tix kaux
         kaux som ju tix daux sinax kix ka daux pa koe phimap tix kawx, viang mawh nan, Aux
         tak sang mhaing ngawh nham phimap nawh khaing taix cao pa pau heue.
         7 "Mawh kheu nan maix pa mawh kawn pui eue, Aux hoik kieh maix mawh cao pau, son nyiex
         ma ceu pui Isarelax, maix tak yaox ti tawx satix ka kix khaing gumlox pa hoik mhong
         maix khaing daux jheeh Aux heue."
         8 "Yam ah Aux nin ka pui caox caig an, pui caox caig eue maix tak yaox ti yum tete
         maix ang tawx satix ka pui caox caig an sonsang veeh khaing daux krax pa yuh nawh
         mai pui caox caig an tak yum ka daux pa caox caig yuh tix, viang mawh nan, Aux tak
         mhaing ngawh nham phimap nawh khaing taix maix heue."
         9 Phan maix hoik tawx satix ka pui caox caig an sonsang veeh khaing krax pa yuh tix,
         phan nawh ang veeh khaing daux krax pa yuh cao tix, nawh tak yum ka daux pa caox caig
         pa yuh tix, viang mawh nan maix hoik taoh ka ju tix heue."
         10 "Maix pa mawh kawn pui eue, krai ah nin ka nyiex ma ceu pui Isarelax, pex krai yuh
         nin, phan pa lud ex mai phimap koe ka piang cao ex mai hoik koe krax pa awn riang
         rao ka, mawh sang pon im ju ex yuh ka mawx lie?"
         11 "Krai ka kix, Siyiex ah nin, awm im ju Aux, Aux ang nyawm rhawm ka yum pui caox caig,
         viang mawh nan, Aux koe rhawm ka veeh pui caox caig khaing daux krax pa yuh tix mai
         im ju, nyiex ma ceu pui Isarelax khankix eue, deeh veeh tix, deeh veeh khaing daux
         pa caox caig pa yuh pex, mawh kheu tix pex lai simie ti yum yuh ka mawx lie?"
         12 "Maix pa mawh kawn pui eue, krai ka ceu pui maix khankix, phan pui rahsee lud, krax
         rahsee nawh glang ka an, ang pon taoh nawh ngaix pa koe krax lud nawh, phan pui pa
         caox caig via khaing pa caox caig yuh tix, nawh ang koe krax som nai, kheu jao singaix
         deeh veeh nawh khaing pa caox caig yuh tix mai pui rahsee kawx, tak ang pon tix im
         ju kheu jao singaix koe krax lud nawh heue."
         13 "Yam ah Aux nin ka pui rahsee nawh sang pon tix im ju tete kawx, phan nawh kawn een
         rhawm ka krax pa rahsee tix mai lud, pa rahsee yuh nawh khankix, tak mawh pa ang lai
         deeh doh keud ka, viang mawh nan, nawh tak yum kheu phimap pa lud tix heue.
         14 Yam deeh ah Aux nin ka pui pa caox caig maix tak yaox ti yum tete, phan nawh deeh
         veeh khaing pa caox caig yuh tix mai yuh awm pa koe ka daux lox lai beenli mai yuh
         ceu pa rahsee,
         15 phan pui pa caox caig an, deeh tawx ceu pa hoik tang pui ka nawh mai kraung pa rhim
         nawh khankix mai lawng ti hu ka daux krax pa im ju pa mawh lox tat jhawm prawng mai
         ang lai yuh phimap, nawh tak yaox ti im ju mai ang yaox ti yum kah heue.
         16 Phimap pa hoik lud yuh nawh khankix tak ang lai deeh doh keud ka piang nawh tix ceu
         kawx, kheu hoik yuh nawh pa khaw caw mai pa rahsee, nawh tak pon tix im ju ka tete
         heue."
         17 Viang mawh nan, ceu pui maix khankix kawn ah nin, pa prawng ca Siyiex ang rahsee,
         mawh ngie pa prawng ca kix pa ang rahsee khaing heue.
         18 Phan pui rahsee tik vud pa rahsee tix mai deeh yuh pa caox caig, nawh tak yum kheu
         jao an heue.
         19 "Phan pui caox caig deeh veeh khaing pa rahsee, nawh tak im ju kheu jao an heue."
         20 "Viang yuh nan, pex ah nin, pa prawng ca Siyiex ang rahsee, nyiex ma ceu pui Isarelax
         eue, Aux tak prawng ca ka pex ku kaux awm kaing pa yuh pex heue."
         21 Yam hoek num pa giex laung ex, ka daux kao ra num, khix kao, phwan ngaix, pui tix
         kaux pa to tix glawd khaing veng Yerusaliem, hoek ka aux ah nin, "Veng hoik laux leeing
         heue.
         22 Yam in taix Siyiex koe ka piang aux, plak ponbo sivoe ang pui pa glawd an nyang hoek
         ka aux, yam hoik bleeh pui an tix hoek ka aux plak ponngawb, Nawh cao paoh daux jheeh
         aux mawh kheu nan jheeh aux chix sikah heue."
         23 Gumlox Siyiex hoek ka aux,
         24 "Kawn pui eue, kix pa kawn ot daux haktiex Isarelax pa laux leeing khankix, ca kawn
         ah nin, mawh Abraham tix kaux khaing, pa pon haktiex in mawh sinngao tix, viang mawh
         nan, yix mawh pui hun, haktiex in hoik mawh sinngao pa tawx ka son yix heue."
         25 "Mawh kheu nan, krai ka kix, Siyiex ah nin, pex ih nex tau mai nham mai yaog ngai
         ti jhak ka riang grang krub pex mai kieh nham jauh, kawn keud pex ti sang pon cie
         haktiex in lie?"
         26 "Pex een rhawm ka lawm vaig tix, pex hoik yuh ceu pa seeing brai lud vao mai moeng
         paox tix, kawn keud pex ti sang pon ti cie haktiex in lie?
         27 Ah nin ka kix, Siyiex ah nin, "Awm im ju Aux, pui pa ot ka dah dee pa laux leeing
         khankix, tak goh yum ka lawm vaig mai pui ot ka daux lung daux blang, Aux tak ap totiag
         vao kiied tix ih kix mai pui pa ot ka daux dee pa kaux cong mai ka daux rang khankix,
         tak yum ka jhawm saux preng heue."
         28 "Aux tak sang yuh haktiex in mawh dee pa laux leeing yiien yawg mai riang rao min
         plakngai kix kawx tak grai, mai gawng haktiex Isarelax khankix kawx tak mawh pa yiien
         mai ang koe pui pa lailing ka dee an tix kaux kawx heue."
         29 "Khaix an kix tak tawng ka mawh Aux Siyiex, yam hoik yuh Aux haktiex in mawh dee
         pa laux leeing pa yiien kheu jao pa seeing brai yuh kix kuceu heue."
         30 Lheu khaing an maix pa mawh kawn pui eue, ceu pui maix khankix kawn krai grawng maix
         hawt praok ding nyiex mai ka hawt diang siviex nyiex mai kix ca sikah tau mai paox
         tix, tix kaux lai tix kaux mai ka puxaik tix, �Hoek! ex nghiet mawh gumlox ceu tix,
         pa kaoh khaing Siyiex.�
         31 Kix hoek ka maix awm khrawm pui hun paox tix, kix ngawm ka plak sivoe maix awm ceu
         pui Aux mai kix mhong ka gumlox maix, viang mawh nan, kix ang hawt ti yuh, viang jheeh
         kix jhi mhai rug pa kied moh tix kawx, rhawm rhi kix hawt khaix pa ghoing ka sinngao
         haktiex heue.
         32 "Maix awm lox rhax pa kied nyawm ti nghiet khaing pui pa koe lox pa naog ka ceu pa
         khaw rhawm khaing cao pa jiet chix tah ting ka son kix, viang kix mhong lox maix kawx,
         kix ang hawt ti yuh heue."
         33 Yam hoek bleeh an, an tak hoek bleeh tete, khaix an, kix tak tawng ka hoik dawg ot
         cao jhai tix kaux sinax kix heue.

1 Gumlox Siyiex hoek ka aux ah nin,
         2 "Kawn pui eue, krai lox jhai ka cao liang yung ceu pui Isarelax, krai lox jhai mai
         ah nin ka kix, Siyiex ah nin ka cao liang yung, kieh krax kha rhawm koe ka cao liang
         yung pa priex ka tokaux khaing, mawh ang cao liang yung khankix priex ka cub yung
         kix lie?"
         3 Pex nyaux ka rawm teeih yung mai ceep ka hauk yung mai pah ti ih yung pa kluing,
         viang mawh nan, pex ang tawx yung ih priex heue.
         4 "Pex ang teem ka yung pa iak riang mai pex ang pai ka yung pa saux mai ang kie sidah
         ka yung pa pot si-ang mai ang deeh viex yung pa grheu to deeh hoek mai ang sawg ka
         yung pa hoik grai an. Viang mawh nan, pex kwang ka kix ka daux pa lang teung kin heue.
         5 "Mawh kheu nan, kix hoik prung prang kheu ang cao liang yung lai koe, mai kix lih
         ti mawh ceu pa ih son totiag, yam hoik prung prang rairuat kix heue."
         6 "Yung Aux khankix hoik vung viang, ka piang gawng lua an mai ka piang ton gawng lhaong
         khankix, cub yung Aux khankix hoik prung prang rairuat sidah piang ca haktiex khawmuik
         mai pui pa sawg pa khrieh ka nawh ang lai koe tix kaux kawx heue."
         7 "Mawh kheu nan, pex pa mawh cao liang yung khankix eue, nghiet ka gumlox Siyiex heue."
         8 "Siyiex ah nin, awm im ju Aux, kheu jao hoik lih mawh cub yung Aux pa tud rhim mai
         lih ti mawh priex pa ih totiag kheu ang cao liang yung lai koe, mai ang cao liang
         yung hawt sawg ka cub yung Aux khankix, viang mawh nan, cao liang yung khankix priex
         tokaux cao khaing mai ang tawx priex ih cub yung Aux khankix,
         9 Mawh kheu nan, cao liang yung khankix eue, nghiet ka gumlox Siyiex,
         10 Siyiex ah nin, "Jhak heue, Aux tak yuh cao liang yung an khankix laux, mai Aux tak
         deeh mhaing cub yung Aux khaing daux taix kix, Aux tak pluat kix khaing cao liang
         yung, mai kix tak ang lai yaox ti priex tokaux cao tix, khaix in tix bawg kawx, Aux
         tak sang deeh taoh cub yung Aux khankix khaing daux jheeh kix, son ang lai mawh pa
         ih son kix heue.
         11 Siyiex ah nin, "Tokaux Aux tak sang hu sawg ka yung tix mai taoh ka kix,"
         12 "Awm sawg cao liang yung tix khrawm ka cub yung tix daux sinax yung pa hoik prung
         prang khankix, awm an Aux tak sawg yung Aux khankix mai deeh taoh ka kix, khaing dee
         pa hoik prung prang kix ka daux singaix ceep paiawm mai singaix koe pa kied faik heue."
         13 "Aux tak viex kix lih khaing ceu pui khankix mai khrawm kix khaing haktiex an mai
         deeh viex hoek ka haktiex cao kix, mai Aux tak liang kix ka piang gawng lua haktiex
         Isarelax mai ka praok rawm klawng khankix mai ka can dee ot pui daux haktiex an heue."
         14 "Aux tak sang liang kix ka dee mhawm rib mai kawg kix tak koe ka piang gawng lhaong
         haktiex Isarelax, kix tak it ka daux kawg pa mhawm mai yaox tix sawm ka dee kied mhawm
         klai rib khankix ka piang gawng haktiex Isarelax heue.
         15 "Aux tak liang ka cub yung Aux mai Aux tak kieh kix it, Siyiex ah nan heue.
         16 "Aux tak sawg ka yung pa grai mai deeh viex yung pa hoik grheu ti tik khankix hoek
         mai kie ka dee pot si-ang ka man mai tawx riang rao ka yung pa awn riang khankix,
         viang mawh nan, Aux tak kieh yung pa kluing mai pa koe riang khankix laux leeing mai
         liang kix ka daux krax prawng krax ciyang heue.
         17 Phan mawh son pex, cub yung Aux khankix eue, Siyiex ah nin jhak heue, Aux tak sang
         prawng ca sinax yung mai yung khankix mai sinax yung mhaing mai pex mhaing khankix
         heue.
         18 Pex yaox ti ih ka dee pa kied mhawm klai rib mai dig rib pa kawn deuk ka caong tix,
         pex keud mawh pa kied iak ka son pex lie? Mai pex yaox ti nyaux rawm singaong mai
         dig ka rawm pa kawn deuk khankix ka caong tix kieh sigu, pex keud mawh pa iak ka son
         pex lie?
         19 "Yung Aux khankix ih rib pa hoik dig pex ka caong tix mai nyaux rawm pa hoik sigu
         dig pex ka caong tix heue."
         20 "Mawh kheu nan, Siyiex ah nin ka kix, jhak heue, tokaux cao Aux, tak prawng ca sinax
         yung pa kluing mai yung pa krawx heue."
         21 Mawh kheu hoik cot pex paw kix, klip kix mai teed yung pa iak riang an khankix, prung
         prang hu kudah kudee,
         22 Aux tak taoh cub yung Aux mai ang lai mawh pa rhim totiag ka mai Aux tak sang prawng
         ca sinax yung khankix heue.
         23 "Aux tak deuh cao liang yung koe tix kaux ka piang kix mai nawh tak sang liang kix,
         mai nawh tak mawh kawncau Aux Davit, nawh tak sang liang kix mai mawh cao liang yung
         ka piang kix heue."
         24 "Aux pa mawh Siyiex, tak mawh Siyiex kix mai kawncau Aux Davit tak mawh simiang kix,
         Aux pa mawh Siyiex hoik krai nawh heue."
         25 "Aux tak yuh gumlox sijax mukheu pa nhim tau mai kix mai kieh totiag pa vao grai
         khaing haktiex an mai kix tak yaox ti ot yiien yawg ka daux tiagtu mai yaox tix nyawm
         it ka daux nong heue.
         26 "Aux tak kieh kix ot rawb rim gawng Aux mai pon bwanson pa nawb Aux, mai tak kieh
         lhiex lih ka daux bawg yam kix mai lhiex bwanson tak sang lih tan heue."
         27 Khaox daux tiag khankix tak sang koe plix mai haktiex tak sang tawx plix simie, kix
         tak yaox ti ot yiien yawg ka daux haktiex tix mai kix tak tawng ka mawh Aux Siyiex,
         yam hoik tat Aux ti tik maox khaox glawm kix, mai yam taoh Aux kix khaing daux tawm
         taix pui pa kin kieh kix yuh siliex heue.
         28 "Kix tak ang lai mawh pa rhim son ceu pui tang ceu mai totiag haktiex tak ang lai
         pon kiied ti ih kix, kix tak yaox ti ot yiien yawg mai pui tix kaux kawx ang lai pon
         kieh kix koe krax lhat graung heue."
         29 "Aux tak khre sipeem pa koe min plakngai ka son kix mai kix tak ang lai koe pa laux
         leeing ka pa cai rhawm ka daux haktiex mai ang lai yaox ti kham krax kaig tua pa yuh
         pui tang ceu khaix in tix bawg kawx heue."
         30 Kix tak tawng ka mawh Aux, Siyiex pa mawh Siyiex Cao kix, pa ot tau mai kix mai pa
         mawh nyiex ma ceu pui Isarelax, pui cie Aux, Siyiex ah nan heue.
         31 "Pex mawh cub yung Aux, pa sawm dee klai rib Aux, pex mawh pui Aux mai Aux mawh Siyiex
         pex, Siyiex ah nan heue.

1 Gumlox Siyiex hoek ka aux ah nin,
         2 "Kawn pui eue, veeh ngai maix ka plak gawng Sirax mai krai lox jhai pa yuh laux ka
         piang nawh,
         3 ah nin ka nawh, Siyiex ah nin, gawng Sirax eue, Aux tak yuh maix laux leeing, Aux
         tak nyeu taix tix ka piang maix mai yuh maix laux kieh mawh dee pa yiien heue."
         4 "Aux tak kieh veng maix mawh pa laux leeing mai maix tak mawh dee pa yiien, mai maix
         tak tawng ka mawh Aux Siyiex heue."
         5 "Mawh kheu jao hoik dawg koe rhawm pa koeng maix sijheeng mai hoik kieh nham kawn
         praix ceu pui Isarelax jauh ka lawm vaig yam koe krax kha rhawm kix, yam hoek dee
         sidah phimap yuh kix,
         6 mawh kheu nan Siyiex ah nin, awm im ju Aux, Aux tak khre pa jauh nham ka son maix
         mai nham phimap an tak hawt khaix maix, kheu ang maix koeng ka pa jauh nham, mawh
         kheu nan, nham an tak hawt khaix maix heue.
         7 Aux tak yuh gawng Sirax mawh dee pa yiien mai tat ti tik pui pa lih mai pui pa laig
         khankix daux nawh heue.
         8 "Aux tak kieh gawng maix khankix naog ka pa yum mai ka piang ton mai ka daux lung
         daux ngawd mai hawt klawng, pui pa yum ka lawm vaig tak koe ka heue."
         9 "Aux tak kieh maix mawh dee pa yiien jheung jheung mai veng maix tak mawh dee ang
         pui lai ot ka, khaix an maix tak tawng ka mawh Aux Siyiex heue."
         10 "Mawh kheu maix hoik ah nin, ka ceu pui ra ceu mai ka haktiex inkix ra dah tak mawh
         cie aux mai ex tak pon ti cie ka inkix, viang Siyiex hoik ot tan kawx,
         11 mawh kheu nan, Siyiex ah nin, awm im ju Aux, Aux tak sang yuh awm pa song rhawm maix
         mai awm pa boh rhawm maix, pa hoik jhi maix pa koeng tix ka piang kix, mai Aux tak
         kieh kix tawng ka daux singaix yam ciyang aux ka maix heue."
         12 Maix tak tawng ka mawh Aux Siyiex, mhong ka lox pa lud maix khawmuik, pa mawh lox
         pa sibriem maix ka gawng lua haktiex Isarelax khankix pa ah nin, kix tak mawh dee
         pa yiien mai kix tak mawh pa tawx son pa sang ih yix heue.
         13 "Awm an mai jheeh maix hoik ah lox yaw rangdi piang Aux mai hoik baox ah lox haoh
         hun ka piang Aux, Aux hoik mhong ka lox an heue.
         14 Siyiex ah nin, haktiex khawmuik tak koe krax gaux rhawm, yam yuh Aux maix laux leeing
         heue."
         15 "Awm hoik gaux rhawm maix ka laux leeing haktiex sinngao nyiex ma ceu pui Isarelax,
         Aux yuh ka maix awm an, gawng Sirax eue maix tak laux leeing awm laux leeing haktiex
         Edom mai can pa koe ka daux nawh khawmuik, khaix an kix tak tawng ka mawh Aux Siyiex
         heue.

1 Maix pa mawh kawn pui eue, krai lox jhai ka gawng haktiex Isarelax ah nin, "Gawng
         haktiex Isarelax khankix eue, nghiet ka gumlox Siyiex.
         2 Siyiex ah nin, mawh kheu pui koeng ah, aha ka pex, gawng pa lhaong khankix tom didix,
         hoik lih mawh cie yix,
         3 mawh kheu nan, krai lox jhai ah nin, Siyiex ah nin, mawh kheu hoik yuh kix pex laux
         leeing mai hoik bleet pex khaing ku daog ku dawn, sonsang lih mawh pex cie ceu pui
         pa kawn deuk khankix mai mawh pa tud rhim ti hu ka pa salao khaing jheeh pui khankix,"
         4 mawh kheu nan, gawng lua haktiex Isarelax khankix eue, nghiet ka gumlox Siyiex, Siyiex
         ah nin, ka gawng mai ton mai ka rawm klawng mai ka daux ngawd daux lung, dee pa laux
         leeing ti yiien mai veng pa hoik tik vud tix pa mawh dee pa tud rhim mai dee pa koe
         lox pa salao ka ceu pui pa kawn deuk pa ot hawt vung viang an khankix,
         5 Siyiex ah nin, "Aux hoik krai grawng in ka daux pa kied song rhawm tix ka ceu pui
         pa kawn deuk khankix mai ka ceu pui Edom, khawmuik, pa hoik tud rhim ti teei haktiex
         Aux ka son cao kix sonsang mawh sinngao tix tau mai krax gaux rhawm, tau mai rhawm
         rhi pa caox caig tix, sonsang pon tud rhim kraung can pa koe daux haktiex nawh heue."
         6 "Krai lox jhai son grawng haktiex Isarelax ah nin, ka gawng lua mai ton rawm klawng
         mai daux lung daux ngawd khankix, Siyiex ah nin, jhak heue, Aux hoik krai ka daux
         pa song rhawm tix mai ka daux pa kied saux rhawm tix heue. Mawh kheu hoik yaox pex
         ti kham krax kaig tua ceu pui khankix heue."
         7 Siyiex ah nin, "Aux hoik yaog taix tix mai tiextu sonsang yaox ceu pui pa ot hawt
         vung viang pex krax kaig tua."
         8 "Pex pa mawh gawng haktiex Isarelax khankix eue, pex tak glaoh lhax mai koe kak mai
         plix ka son ceu pui Aux Isarelax, mawh kheu bawg yam sang deeh hoek kix hoik dex."
         9 Mawh kheu Aux mawh son pex mai Aux tak deeh hoek ka pex mai pex tak sang thai mai
         ruat simie heue.
         10 "Aux tak baox kieh pui pex pa mawh nyiex ma ceu pui Isarelax haoh hun piang pex mai
         pui tak ot ka daux veng mai cox sum can dee pa laux leeing khankix."
         11 "Aux tak kieh pui mai to brie haoh hun ka piang pex mai kieh kix pre haoh hun mai
         keh kawn praix tom nie, Aux tak kieh pex ot ka dee ot pex glang ka in mai yuh ceu
         pa lheu mhawm ka pex lheu khaing yam jah, khaix an pex tak tawng ka mawh Aux Siyiex
         heue.
         12 Aux tak sang kieh pui lailing ka daux sinax pex pa mawh ceu pui Aux Isarelax, kix
         tak rhim ti teei pex mai pex tak yaox ti mawh sinngao kix, kawn praix kix tak ang
         lai som nai ka daux maix khaix in tix bawg kawx heue."
         13 "Siyiex ah nin, kheu jao ah kix nin ka maix, maix kiied ti ih pui mai rhim ti kieh
         kawn praix ceu pui cao tix koe krax som nai,
         14 mawh kheu nan maix tak ang lai baox yaox kiied ti ih pui khankix mai ang lai yaox
         ti tud rhim ka ceu pui tix khaix in tix bawg kawx, Siyiex ah nan heue.
         15 Aux tak ang lai kieh maix yaox ti mhong lox pa salao pui mai ang lai kieh maix yaox
         ti kham pa deuh pui phimap khaix in tix bawg kawx mai maix tak ang lai yaox ti tud
         rhim ka ceu pui tix, tix bawg kawx, Siyiex ah nan heue."
         16 Gumlox Siyiex hoek ka aux mai ah nin heue.
         17 "Kawn pui eue, yam ot nyiex ma ceu pui Isarelax ka daux haktiex cao tix, kix hoik
         seeing yuh haktiex tix ka can pa yuh tix, kaing mai jhawm pa yuh kix hoik seeing brai
         sivoe ngai Aux awm bun pa hoek mee heue.
         18 Aux hoik klup krax pa song rhawm tix ka piang kix, son nham pa hoik kieh kix jah
         ka daux haktiex an, mawh kheu hoik kieh kix tokaux tix seeing brai tau mai riang grang
         krub tix heue.
         19 Aux hoik rhuat kix ka daux sinax ceu pui khankix mai kix hoik prung prang ka daux
         haktiex kudah, Aux prawng ca kix, awm been kaing pa yuh cao kix heue."
         20 Yam hoek kix ka haktiex pui tang ceu ka dee mawx ang ah mai kix nu nai ka ceu kaux
         pa singax singeh Aux, pui khankix tom ah nin ka kix, inkix mawh pui Siyiex, pa hoik
         grheu Nawh Cao lih khaing haktiex cao kix heue.
         21 Aux kawn lhawk ka min ceu kaux pa singax singeh tix, pa hoik nu nai nyiex ma ceu
         pui Isarelax khankix, ka sinax ceu pui can dee hu kix kudah heue."
         22 Mawh kheu nan, ah nin ka nyiex ma ceu pui Isarelax, Siyiex ah nin, "Nyiex ma ceu
         pui Isarelax khankix eue, Aux ang lai yuh ceu in ka son min plakngai pex, viang mawh
         nan, mawh ka son min ceu kaux pa singax singeh Aux, pa nu nai pex sinax ceu pui khankix,
         can dee hu pex heue."
         23 Aux tak yaog min ceu kaux pa ting lhaong pa singax singeh Aux an, pa hoik sax nu
         nai pex sinax ceu pui khankix mai pa hoik salao pex sivoe ngai kix mai ceu pui tak
         tawng ka mawh Aux Siyiex, Siyiex ah nan, yam yaog Aux min ceu kaux pa singax singeh
         tix sivoe ngai kix heue.
         24 Mawh kheu Aux tak teei pex lih khaing daux sinax ceu pui khankix mai kraix khrawm
         pex khaing daux haktiex khankix mai deeh viex pex laig ka daux haktiex cao pex heue.
         25 Khaix an Aux tak sang phreeh rawm pa singax ka piang pex mai pex tak singax khaing
         pa seeing brai tix, Aux tak kieh pex singax khaing riang grang pa krub tix.
         26 Aux tak tawx rhawm rhi pa khraox ka pex mai sau khwan pa khraox ka daux pex, Aux
         tak teei rhawm pa kiien awm simaox lih khaing daux nex pex mai tawx rhawm pa awn awm
         nex nham ka pex heue.
         27 Aux tak sau khwan aux daux pex mai kieh pex lawng hu daux lox lai beenli Aux khankix
         mai priex ti hawt lox tawm jhawm krai Aux khankix heue.
         28 Pex tak yaox ti ot ka daux haktiex pa hoik tawx Aux ka keeing pex, mai pex tak mawh
         pui Aux mai Aux tak mawh Siyiex pex.
         29 Aux tak taoh pex khaing pa seeing brai, Aux tak kok nghox koi hoek mai kieh grum
         naog mai ang lai kieh sibhawm praix hoek ka piang pex heue.
         30 Aux tak kieh plix khaox mai plix nghox plix koi pex haoh hun, son ang pex lai yaox
         ti kham krax pa salao pui kheu pa hot sibhawm tix sinax ceu pui khankix.
         31 Khaix an pex tak deeh doh keud ka pa caox caig yuh tix mai kaing pa ang mhawm yuh
         pex mai pex tak seeing ka tokaux tix, ka plak sivoe ngai cao pex, kheu phimap pa seeing
         brai pa yuh pex heue.
         32 "Siyiex ah nin, pa yuh Aux in, ang mawh son min plakngai pex, nyiex ma ceu pui Isarelax
         khankix eue, kieh pex tawng kaing pa yuh pex mawh pa kaig pa tua mai pa daox am ka
         krax yuh tix."
         33 Siyiex ah nin "Ka daux ngaix kieh Aux pex singax khaing pa seeing brai yuh tix khawmuik,
         Aux tak kieh pex ot ka daux veng mai deeh cox sum can pa laux leeing khawmuik heue.
         34 Haktiex pa hoik yi pa yiien an khankix pa lailing pui ti hu ka, tak deeh thai mai
         sum ti ih ka heue."
         35 Kix tak ah nin, haktiex pa yi dee pa yiien hoik lih ti awm sipeem Eden mai dee pa
         laux leeing mai dee pa yiien mai veng pa hoik laux an, yam in hoik mawh dee pa kaux
         cong mai dee pa ot pui ka heue.
         36 Khaix an ceu pui pa deuk hawt vung viang pex, tak tawng ka mawh Aux Siyiex, pa hoik
         deeh cox sum dee pa laux leeing mai deeh sum deeh yuh kaing ka dee yi dee pa laux
         leeing an, Aux pa mawh Siyiex, tak yuh an awm pa krai tix heue.
         37 "Siyiex ah nin, Aux tak kieh nyiex ma ceu pui Isarelax chawk cheng sonsang yuh ceu
         pa sang yuh son kix, sonsang haoh hun kix awm phung yung khankix,
         38 awm naog phung yung pa singax singeh pa sang tan bawg yam pawie daux veng Yerusaliem,
         awm an veng pa laux leeing tak deeh naog ka phung yung mai pui khankix, khaix an,
         kix tak tawng ka mawh Aux Siyiex heue."

1 Plawng taix Siyiex ot ka piang aux mai khwan Siyiex viex aux hu mai deuh aux ot ka
         daux si ngreung daux lung ka dee naog si-ang khankix.
         2 Nawh Cao kieh aux lailing sinax vung viang kix mai jhak heue, ka daux lung an koe
         si-ang tom nie mai si-ang an khankix hoik mawh pa kied kroh heue.
         3 Nawh Cao ah nin ka aux, "Kawn pui eue, mawh sang chix im si-ang in lie?" Mai aux
         deeh pawk ah nin, "Siyiex eue, Maix Cao hoik tawng heue."
         4 Nawh Cao baox ah nin ka aux, "Krai lox ka si-ang inkix mai ah nin ka kix, si-ang
         kroh khankix eue, nghiet ka gumlox Siyiex.
         5 Siyiex ah nin ka si-ang in khankix, jhak heue, Aux tak sau bhawm im ju laig ka daux
         pex mai pex tak im ju heue."
         6 "Aux tak sang sau siniag ka piang pex mai viex nex haok ka piang pex mai kieh hak
         kheem ka piang pex mai sau bhawm im ju ka daux pex mai pex tak im ju mai pex tak tawng
         mawh Aux Siyiex heue."
         7 "Mawh kheu nan, Aux hoik krai lox jhai awm pa hoik tawm tix mai yam krai aux lox
         jhai, lox sinum lih koe tan mai jhak heue, si-ang khankix chix chuh mai kleuk paox
         tix, tix mu hoik tix mu heue."
         8 Yam jhak aux ka ankix, siniag koe ka piang kix mai nex haok ka piang kix mai hak
         kheem ka kix, viang mawh nan, ju pa im ang nyang koe ka daux kix heue.
         9 Khaix an Nawh Cao ah nin ka aux, "Krai lox jhai ka bhaung, kawn pui eue, krai lox
         jhai mai ah nin ka bhaung Siyiex ah nin, bhaung pa kaoh khawm pon plak eue, hoek phlu
         ka si-ang inkix sonsang im ju pa yum inkix."
         10 Aux hoik krai lox awm pa hoik tawm Nawh Cao ka aux mai bhawm im ju laig ka daux kix
         mai kix kawx im ju mai kaoh cung awm kru naing cub pa ting lhaong heue.
         11 Nawh Cao ah nin ka aux, "Kawn pui eue, si-ang inkix mawh cub nyiex ma pui Isarelax
         khankix, jhak heue, kix ah nin, si-ang yix hoik mawh pa kroh mai krax keud pot jun
         pot yix hoik grai, mai tokaux yix hoik laux leeing heue."
         12 "Mawh kheu nan, krai lox jhai ah nin ka kix, Siyiex ah nin, jhak heue, Aux tak paoh
         simeeig pex mai yaog pex lih khaing simeeig tix, pui Aux khawmuik eue, Aux tak viex
         pex hoek ka nyiex pex daux haktiex Isarelax.
         13 Pex tak tawng ka mawh Aux Siyiex, yam paoh Aux daux simeeig pex mai yaog pex lih
         khaing daux simeeig pex heue."
         14 "Aux tak sang sau khwan tix ka daux pex mai pex tak im ju mai Aux tak kieh pex ot
         ka daux haktiex cao pex, khaix an, pex tak tawng mawh Aux Siyiex, pa hoik krai mai
         pa hoik yuh ka an, Siyiex ah nin heue."
         15 Gumlox Siyiex hoek ka aux ah nin,
         16 "Kawn pui eue, teei khaox tix gawng mai tiiem lai piang an, grawng ceu pui Yudax
         mai son kawn praix ceu pui Isarelax mai son paox grawm paox gru nawh, khaix an baox
         teei khaox tix gawng mai tiiem lai piang an, son Yosiep, pa mawh khaox cie ceu pui
         Epharem mai son nyiex ma ceu pui Isarelax mai son paox grawm paox gru nawh,
         17 "Kleuk khaox an tau kieh mawh tix gawng khaing mai giex khaox pa mawh tix gawng an
         ka daux taix maix heue."
         18 "Yam krai ceu pui maix ka maix ah nin, mawh ang maix pon krai ex tawng dee bleeh
         ceu in khankix lie?"
         19 Ah nin ka kix, Siyiex ah nin, "Aux tak teei gawng khaox cie Yosiep, pa koe ka daux
         taix Epharem mai ceu pui Isarelax mai khawm paox grawm paox gru nawh mai Aux tak kleuk
         tau mai khaox ceu pui Yudax mai kix mawh tix gawng khaing mai an tak mawh khaox tix
         gawng khaing ka daux tai Aux heue."
         20 "Giex gawng khaox pa hoik tiiem maix lai ka plak sivoe ngai kix,
         21 "Khaix an ah nin ka kix, Siyiex ah nin, Aux tak teei ceu pui Isarelax khaing sinax
         ceu pui ka dee hoik hu kix mai tak khrawm kix hoek khaing ku praok ku dawn mai viex
         kix laig ka daux haktiex cao kix,
         22 Aux tak kieh kix mawh pui tix ceu khaing ka daux haktiex, ka piang gawng pui Isarelax
         mai simiang tix kaux khaing pa kwang ka piang kix khawmuik, kix tak ang lai mawh ceu
         pui ra ceu mai meung haktiex ra meung tix bawg kawx heue.
         23 Kix tak ang lai seeing yuh tokaux tix, ka riang grang krub mai ka ceu pa seeing brai,
         tau mai ka ceu pa lud tix bawg kawx, Aux tak deeh taoh kix lih khaing ka can dee hoik
         lud yuh kix phimap mai tak kieh kix singax, mai kix tak mawh pui Aux mai Aux tak sang
         mawh Siyiex kix heue.
         24 "Kawncau Aux Davit tak mawh simiang ka piang kix mai kix tak koe cao liang yung tix
         kaux khaing, kix tak sang hawt lox tat jhawm prawng Aux mai priex rien ka lox lai
         beenli Aux heue."
         25 Kix tak yaox ti ot ka daux haktiex tawx Aux ka kawncau Aux Yakop, pa mawh dee pa
         hoik ot keeing kix mai kix tak sang yaox ti ot tau mai kawn praix kix mai khawm kawn
         saux kawn sex kix leeing ju mai kawncau Aux Davit tak mawh simiang kix leeing ju heue.
         26 Aux tak yuh sijax mukheu pa nhim tau mai kix, mai sijax mukheu an tak koe mai kix
         leeing ju, Aux tak nawb bwan ka kix mai kieh kix pre haoh hun mai Aux tak deuh dee
         pa singax singeh Aux ka daux sinax kix leeing ju heue.
         27 Nyiex bwan Aux tak koe tau mai kix mai Aux tak mawh Siyiex kix mai kix tak mawh pui
         Aux heue.
         28 Ceu pui kuceu tak tawng ka mawh Aux Siyiex pa kieh pui Isarelax singax singeh, yam
         koe dee pa singax singeh Aux ka daux sinax kix leeing ju heue.

1 Gumlox Siyiex hoek ka aux,
         2 "Kawn pui eue, veeh pakngai tix ka plak simiang Gawgax, pa mawh pui haktiex Magawgax,
         pa kwang ka piang haktiex Rawsha, haktiex Meshiet, haktiex Tubalax mai krai lox jhai
         pa sang puing ka nawh,
         3 ah nin, Siyiex ah nin, jhak heue, Simiang Gawgax cao pa kwang ka piang haktiex Rawsha
         haktiex Meshiet mai haktiex Tubalax khankix eue, Aux tak yuh maix laux heue.
         4 Aux tak feuk kap maix ka miiet mai bluh maix hoek, tau mai cub kru naing maix, khawm
         brung maix mai pui naing brung maix, pa ceep ka kraung naing pa koe min sibrawm, pa
         giex plah rhiem tiep tie naing mai pa giex vaig.
         5 Pui Pasha pui Ethiopia mai pui Libia khankix pa ot tau mai kix pa giex plah rhiem
         tiebtie naing mai pa ceep mhok rhiem,
         6 haktiex Gawma mai cub lien nawh khankix, nyiex ma cub ceu pui Biettawgamax khaing
         haktiex plak laong mai khawm lien nawh khankix, pa mawh pui hun ot tau mai maix heue.
         7 "Maix mai can pui pa khrawm tix mai maix, rien rhawm ti yuh satix mai pau ti jhak
         kix heue.
         8 Khaix hoik luan bawg yam tom rheung maix tak yaox ti kraix khrawm sonsang yuh naing
         ka daux haktiex an, pa hoik deeh hoek khaing haktiex kudah pa glawd khaing krax kha
         rhawm ka lawm vaig khaing pui kuceu tom nie pa ot ka piang gawng haktiex Isarelax,
         pa hoik dawg mawh haktiex dee pa yiien, kix mawh pa kaoh khaing daux haktiex kudah,
         yam in kix hoik yaox ti ot yiien yawg heue."
         9 "Maix tak sang hoek awm lih bhaung ting mai kheem ka haktiex awm ceep paiawm, khawm
         maix mai kru naing maix mai khawm pui pa ot tau mai maix tom nie heue."
         10 Siyiex ah nin daux singaix an, rhawm keud pa caox caig tak lih ka daux rhawm rhi
         maix,
         11 maix tak ah nin, Aux tak hu puing ka haktiex nyiex yaong pa ang koe guh veng, Aux
         tak yuh laux ka pui pa koe krax yiien yawg mai pa ang koe krax khi glawh khawmuik,
         dee pa ang guh veng koe mai dee pa ang jhong siviex koe mai siviex veng khankix,
         12 sonsang tud rhim mai con ka kraung khrai mai to brie kix mai nyeu taix ti yuh laux
         leeing ka dee pa hoik sax yiien pui ka, pa mawh dee ot pui yam in mai dee khrawm ceu
         pui kuceu ti ot kah, pa chix pon tobrie mai kraung khrai khankix, pa ot ka sigreung
         haktiex heue.
         13 "Pui Shebax mai pui Dedan mai cao lai geu veng Tasux mai pui awn ju daux nyiex yaong,
         tak ah nin ka maix, mawh sang hoek maix ti sang tud rhim ka kraung khrai kix lie?
         Mawh khrawm cub kru naing ti hoek sonsang rhim kraung khrai sinngao mai mau khri,
         to brie mai kraung pa mhawm khankix sonsang yuh krax laux leeing pa kied ting lhaong
         lie?"
         14 "Mawh kheu nan, kawn pui eue, krai lox jhai mai ah nin ka Gawgax, Siyiex ah nin,
         daux singaix yam yaox pui Aux Isarelax tix ot yiien yawg, ang maix tawng ka lie?
         15 Maix tak hoek khaing dee pa kied singai ka plak laong maix mai ceu pui kuceu tom
         nie mai kru naing pa ting riang pa brug brung khankix,
         16 maix tak hoek puing ka pui Aux Isarelax awm ceep paiawm ka haktiex. Gawgax eue, yam
         hoek bawg yam Aux tak sang viex maix hoek puing ka haktiex Aux, sonsang tawng ceu
         pui kuceu ka Aux, yam jhi Aux grawng singax singeh tix ka daux maix ka plak sivoe
         ngai kix heue.
         17 "Siyiex ah nin maix mawh pui an pa hoik kieh Aux kawncau tix cao jhai ceu pui Isarelax
         hoik gruh krai ka daux bawg yam pa hoik luan sonsang viex Aux maix hoek puing ka kix
         ang mawh lie?"
         18 Siyiex ah nin yam hoek Simiang Gawgax ti puing ka haktiex Isarelax, krax pa kied
         song rhawm Aux tak lih hoek heue.
         19 Mawh kheu pa kied song rhawm Aux hoik rup awm ngu mai ceu pa kied ting lhat graung
         ka daux ngaix an tak hoek yung yiang ka daux haktiex Isarelax,
         20 Kax ka daux rawm sigrit sigra mai sim sai daux raoma, totiag daux tiagtu mai ceu
         pa chix chuh chix mu ti hu ka piang tiex khankix mai can pui pa ot ka piang ca haktiex
         khawmuik, tak siyaung ka plak sivoe ngai Aux, gawng khankix tak sang grhup mai dee
         pa kied rieh rhauk tak grhup mai guh veng ku mu tak sang bhieh ka piang tiex heue.
         21 Siyiex ah nin, Aux tak viex vaig tix hoek khaing gawng Aux ku gawng mai puing ka
         Gawgax mai vaig pui ku kaux, tak sang mug ka puxaik nawh heue.
         22 Aux tak viex krax ciyang saux preng mai krax jauh nham hoek ka nawh, Aux tak sang
         kieh lhiex lih ka piang nawh mai lien nawh mai pui pa ot tau mai nawh khankix mai
         pa kheem rawm mai pre pa kied ting, khawm ngu mhat lih ka piang kix heue.
         23 Mawh kheu nan, Aux tak jhi min pa ting lhaong tix mai pa singax singeh tix, sidawng
         ka plak sivoe ngai ceu pui khankix. Khaix an kix tak tawng mawh Aux Siyiex heue.

1 "Maix pa mawh kawn pui eue, krai lox jhai pa sang puing ka Gawgax ah nin, Siyiex
         ah nin, Gawgax Simiang haktiex Rawsha, Meshiet mai Tubalax eue, jhak heue, Aux mawh
         pa tieh feen ka maix,
         2 Aux tak deeh kieh maix veeh tix mai thong maix hu sivoe mai viex maix hoek ka dee
         singai khaing baoh plak laong mai kieh maix hoek puing ka gawng Isarelax khankix heue.
         3 Aux tak kieh ak pa koe daux taix khawn gwiex maix mai te pa koe daux taix khawn dawm
         maix khankix cod heue.
         4 Maix tak goh grhup ka piang gawng haktiex Isarelax tan mai lien maix mai pui pa ot
         tau mai maix khawmuik, Aux tak ap maix mawh priex ih sim mai totiag kuceu pa ot ka
         daux nong daux yu heue.
         5 Siyiex ah nin, goh yum ka daux lung, mawh kheu Aux hoik krai ah nan heue.
         6 Aux tak ploi ngu ka piang haktiex Magawgax mai ka piang pui pa ot yiien yawg ka piang
         klawn tiex rawm sigrit sigra, mai kix tak tawng mawh Aux Siyiex heue."
         7 Aux tak kieh min ceu kaux pa singax tix sidawng ka daux sinax pui Aux Isarelax mai
         kix tak ang lai salao ka min ceukau pa singax singeh Aux tix bawg kawx, mai ceu pui
         kuceu tak tawng ka mawh Aux Siyiex Isarelax cao pa singax singeh heue.
         8 Siyiex ah nin, an tak sang hoek mai hoik lih mawh awm pa hoik krai Aux daux in ngaix
         heue.
         9 Pui pa ot ka daux haktiex Isarelax tak lih hu mai teei ngu gleeing kraung naing khankix,
         plah rhiem tiebtie naing mai kraung plah tie naing khawm ra ceu, ak mai te, krong
         pliah mai pliah mai kix tak keeig an khankix ka ngu aliah num heue.
         10 Kix tak ang yaox ti kraix khix mai sawg khix daux tiag, daux nong khankix, kheu hoik
         mawh kraung naing son khix pa sang taong kix mai kix tak tud rhim ka pui pa hoik tud
         rhim ka kix mai kix tak con ka pui pa hoik yuh con ka kix, Siyiex ah nan heue.
         11 "Ka daux singaix an, Aux tak sang tawx dee pa sipaung Gawgax ka daux haktiex Isarelax,
         ka daux ngawd lailing pui ka plak lih singaix rawm sigrit sigra mai an tak thox daux
         krax pa sang lailing pui krax khankix, mawh kheu jao sipaung kix Gawgax mai pui nawh
         tan, mawh kheu nan, kix tom kok dee an mawh daux ngawd Hamon Gawgax heue.
         12 Nyiex ma ceu pui Isarelax tak sang sipaung kix aliah khix sonsang kieh kix haktiex
         singax heue.
         13 Pui haktiex khawmuik tak sipaung ka kix ka daux pa ao min tix son an, ka daux singaix
         yam pruh min sibrawm Aux, Siyiex ah nan heue.
         14 Yam hoik sidah aliah khix, kix tak laug mai yaog ti deuh pui pa sang lailing sonsang
         yuh kaing sipaung ka pui yum pa kawn deuk ka daux haktiex, sonsang yuh kix haktiex
         an singax heue.
         15 Yam lailing kix cub pa sawg ka daux haktiex, yam yaox kix si-ang pui yum dee mawx
         ang ah, kix tak sum ti deuh mhai rong dex an tix mu, tom hoek bawg yam hoik sidah
         sipaung cao sipaung pui yum ka nawh daux ngawd Hamon Gawgax heue.
         16 Ceu kaux veng an pa koe tan mawh Hamona, kix tak kieh haktiex singax heue.
         17 "Kawn pui eue, Siyiex ah nin, kok ka sim kuceu mai ka totiag pa ot ka daux tiagtu
         khankix, khrawm paox tix hoek mai rom paox tix hoek khaing ku daog ku dawn khawmuik
         mai hoek ka pawie krax tan pa khre Aux ka son pex, pawie krax tan pa kied ting ka
         piang gawng haktiex Isarelax, sonsang ih pex nex mai nyaux nham heue."
         18 "Pex tak sang yaox ti ih nex pui pa kied ting riang ting rao mai yaox tix nyaux nham
         cub cao kaing cao kap pui haktiex, awm ih pex nex yung mhaing mai kawn yung mai nex
         pex mhaing mai nex mawie mhaing khankix, pa mawh pa jawg tix eei kluing khaing daux
         haktiex Bashan heue."
         19 Pex tak yaox ti ih klon bee tom sak mai yaox tix nyaux nham pawie krax tan pa khre
         rien Aux ka son pex tom yoek tix heue.
         20 Pex tak sang sawm ka pheen Aux mai nex brung mai nex cao pa brug brung, nex pui pa
         kied ting riang ting rao mai nex pui naing khankix, Siyiex ah nan heue.
         21 Aux tak kieh min sibrawm tix sidawng sinax ceu pui mai ceu pui khawmuik tak yaox
         krax prawng ca pa rahsee pa deuh Aux taix tix ka piang kix heue.
         22 Jah yam in hu sivoe ceu pui Isarelax tak tawng ka mawh Aux Siyiex,
         23 ceu pui tang ceu tak tawng ka mawh nyiex ma ceu pui Isarelax pa hu ka daux pa giex
         laung son phimap tix, kheu ang kix kaux sijax ka Aux, mawh kheu nan, Aux hoik mox
         pakngai khaing kix mai ap kix ka daux tawm taix pui koeng kix mai kix goh gup ka lawm
         vaig khawmuik heue.
         24 Aux deeh yuh ka kix awm pa ang kix singax mai awm pa lud kix mai Aux hoik mox pakngai
         khaing kix heue.
         25 Siyiex ah nin, yam in Aux tak viex ceu pui Yakop deeh ing khaing pa giex laung mai
         koe krax caux rhawm ka piang nyiex ma ceu pui Isarelax khawmuik, kheu kied koe rhawm
         Aux ka min ceu kaux pa singax singeh tix heue.
         26 Kix tak yaox ti kham geu krax kaig tua mai pa ang kaux sijax pa lud tieh feen ka
         Aux, yam ot kix yiien yawg ka daux haktiex tix tau mai pa ang koe pui pa kieh kix
         koe krax lhat graung,
         27 yam deeh viex Aux kix hoek khaing sinax pui kuceu mai khrawm kix lih khaing haktiex
         pui koeng kix mai yam yaog Aux min plakngai tix ka plak sivoe ngai ceu pui tang ceu
         tom nie,
         28 khaix an kix tak tawng ka mawh Aux Siyiex kix, Aux ploi kix hu mawh pa giex laung
         ka daux sinax ceu pui khankix mai aux deeh khrawm kix hoek ka haktiex cao kix, ang
         lai prah ang lai deuk kix tix kaux kawx khaing ka daux sinax pui tang ceu tix bawg
         kawx heue.
         29 Siyiex ah nin, mawh kheu hoik rauk Aux khwan lih ka piang nyiex ma ceu pui Isarelax
         mai Aux tak ang lai veeh pakngai khaing kix tix bawg kawx heue.

1 Yam kawn mawh ex pui pa giex laung ka daux tixnga phwan num tix num, khix tix kao
         ngaix, yam hoik naog laux veng Yerusaliem kao pon num, ka daux ngaix an, plawng taix
         Siyiex hoik koe ka piang aux mai Nawh Cao viex aux hu ka veng an.
         2 Ka daux riang susai Siyiex, Nawh Cao viex aux hu ka daux haktiex Isarelax mai hoik
         deuh aux ka piang gawng an see plak seh hoik koe pa awm pakpeung veng tix mu heue.
         3 Nawh Cao viex aux hu tan, jhak heue, pui tix kaux hoek awm grang pakpeung tawng lheung
         hoek bleeh tan, tau mai pa giex gawng priem mai maox diag tiag tix nyaing ka daux
         taix tix mai cung ka diang siviex veng heue.
         4 Pui an ah nin ka aux, "Kawn kawn pui heue, jhak ka ngai maix mai nghiet ka yhaok
         maix mhawm mhawm mai priex can ceu pa sang jhi Aux ka maix, ka daux rhawm rhi tix,
         Aux hoik viex maix hoek tin, sonsang krai maix can ceu pa yaox maix kuceu ka nyiex
         ma ceu pui Isarelax heue."
         5 Jhak heue, guh veng hoek hawt vung viang plak praix nyiex bwan, ka daux taix pui
         an koe khaox diag tiag pa lang liah sawk ka tix gawng, tix diag khaox an koe been
         tix sawk mai tix tiag taix mai nawh tiag ti yaox ka krax vieh guh veng an koe tix
         diag khaox tiag an tix gawng mai krax lhaong kawx awm an heue.
         6 Khaix an nawh laig ka diang siviex plak lih singaix mai haok ka glawk bawng khankix
         mai tiag ti yaox diang siviex an, plak vieh koe tix diag khaox tiag an mai plak lhaong
         kawx awm an heue.
         7 Nyiex pau yam, krax lhaong koe tix diag khaox tiag mai krax vieh kawx koe tix diag
         khaox tiag an, mai sinax lawg pau yam khankix, khan paox tix, tix lawg hoik tix lawg
         phwan sawk. diang siviex laig plak daux koe tix diag khaox tiag heue.
         8 Nawh deeh baox tiag ti yaox siviex sidub plak daux mai koe daix sawk heue.
         9 Rong sidub an khankix koe ra sawk mai sidub an koe ka praok plak daux heue.
         10 Ka diang siviex plak lih singaix ka plak in plak an tang koe nyiex pau yam ka loe
         mu, an loe mu krax lhaong krax vieh hoik sidu lhaong awm paox tix mai rong kawx sidu
         lhaong awm paox tix heue.
         11 Nawh tiag ti yaox plak vieh diang laig daux siviex an koe kao sawk mai krax lhaong
         daux siviex an koe kao loe sawk heue.
         12 Ka sivoe ngai lawg pau yam an koe ding pa khan plak in plak an, pa vieh tix sawk,
         lawg pa koe plak in plak an plak vieh mai plak lhaong koe liah sawk awm paox heue.
         13 Khaix an nawh tiag ti yaox braux lawg jah khaing braux plak in tom hoek braux lawg
         plak an pa hu krax sinax plak vieh koe tixnga phwan sawk mai siviex lawg an kix see
         paox tix heue.
         14 Nawh jah ti tiag ka rong sidub tom hoek ka brawk nyiex koe tigliah sawk.
         15 Jah khaing siviex laig plak praix tom hoek ka siviex sidub nyiex, pa laig plak daux
         koe tixphwan sawk.
         16 Hawt vung viang daux krax siviex veng koe siviex iak ka mai siviex iak an khankix
         sikhawp hu sipie tom hoek ka diang siviex sidub nyiex, lheu khaing an ka plak daux
         sidub nyiex koe siviex iak hawt vung viang mai ka piang pang siviex iak khankix ku
         mu koe riang khaox jhie yaong kah.
         17 Khaix an nawh viex aux hu plak praix ka brawk, jhak heue, kix tawm simaox jah ka
         daux lawg tom hoek ka brawk nyiex mai lawg pa tawm simaox koe tixngoe lawg heue.
         18 Simaox pa tawm an, koe hawt praok krax hu ka diang siviex khankix mai sidu lang awm
         siviex an khankix, in mawh simaox tawm ka dee tiem heue.
         19 Khaix an nawh tiag ti yaox krax vieh, jah khaing sivoe siviex veng plak greem tom
         hoek ka sivoe brawk, koe tix yieh sawk, pa koe see plak lih singaix mai ka plak laong
         heue.
         20 Khaix an nawh tiag ti yaox krax vieh krax lang siviex veng pa veeh ngai tix plak
         laong heue.
         21 Nyiex pau yam plak an plak in koe lawg tix plak loe lawg, pang siviex mai pang sidub
         an sidu awm pang siviex pa koe sivoe khankix, krax lang koe been tixphwan sawk mai
         krax vieh koe tixnga phwan sawk heue.
         22 Siviex iak mai sidub koe riang khaox jhie yaong pa awm pa hoik koe ka siviex veng
         sivoe an, pa veeh ngai tix ka plak lih singaix, koe glawk bawng aliah glawk pa haok
         ka siviex an mai sidub koe ka plak daux heue.
         23 Siviex veng ot see plak siviex plak krax laong mai awm daux siviex veng pa koe plak
         lih singaix mai koe siviex pa laig ka lawg plak daux mai nawh tiag ti yaox ka siviex
         tix mu hoik tix mu koe tix yieh sawk heue.
         24 Khaix an nawh viex aux hu plak seh mai yaox ka koe siviex ka plak seh tix mu tan
         mai nawh tiag ti yaox pang siviex sidub khankix hoik awm diag pa koe sivoe an heue.
         25 Dee an koe siviex iak hawt vung viang sidub, awm siviex iak pa koe sivoe khankix,
         krax lang koe tixphwan sawk mai krax vieh koe tixnga phwan sawk heue.
         26 Koe glawk bawng aliah glawk pa haok ka siviex an mai sidub an koe ka plak daux sivoe
         bawng an, pang siviex plak in plak an koe riang khaox jhie yaong ka tix plak tix mu
         heue.
         27 Koe siviex ka plak seh pa laig ka plak daux tix mu mai nawh tiag ti yaox siviex veng
         tix mu hoik tix mu tom hoek ka plak seh koe tix yieh sawk heue.
         28 Khaix an nawh viex aux laig ka daux siviex veng ka brawk an plak seh mai nawh tiag
         ti yaox siviex veng plak seh, pa hoik sidu awm pa hoik koe sivoe heue.
         29 Nyiex pau yam mai pang siviex mai sidub sidu awm pa koe sivoe khankix mai siviex
         iak koe hawt vung viang ka daux sidub an, krax lang koe tixphwan sawk mai krax vieh
         koe tixnga phwan sawk heue.
         30 Sidub pa koe hawt vung viang baoh an khawmuik, krax lang koe tixnga phwan sawk mai
         krax vieh koe phwan sawk heue.
         31 Sidub nyiex veeh ngai tix ka plak praix brawk nyiex mai ka pang siviex koe riang
         khaox jhie yaong ka mai koe glawk bawng ka daix glawk heue.
         32 Khaix an nawh viex aux laig ka daux brawk nyiex plak lih singaix mai nawh tiag ti
         yaox siviex veng an, awm diag pa hoik koe sivoe an heue.
         33 Nyiex pau yam mai pang siviex mai sidub nyiex hoik awm diag pa koe sivoe an mai siviex
         iak koe ka daux hawt vung viang sidub nyiex, krax lang koe tixphwan sawk mai krax
         vieh koe tixnga phwan sawk heue.
         34 Sidub an veeh ngai tix see plak praix brawk nyiex mai ka piang pang siviex plak in
         plak an koe riang khaox jhie yaong tix plak tix mu mai koe glawk bawng ka daix glawk
         heue.
         35 Khaix an nawh viex aux hu ka siviex veng pa koe ka plak laong mai nawh tiag ti yaox
         ka an, hoik awm diag pa hoik koe sivoe an heue.
         36 Nyiex pau yam khankix, pang siviex mai sidub nyiex awm pa hoik koe sivoe an, mai
         hawt vung viang an koe siviex iak, krax lang koe tixphwan sawk mai krax vieh koe tixnga
         phwan sawk heue.
         37 Sidub nyiex veeh pakngai ti see ka plak praix brawk nyiex mai ka pang siviex koe
         riang khaox jhie yaong ka plak an plak in tix plak tix mu mai koe glawk bawng ka daix
         glawk heue.
         38 Koe lawg tix mu pa kleuk tix ka pang siviex pa laig daux lawg ting, lawg an mawh
         lawg dee sigrhah kix krax tan pa gleeing heue.
         39 Ka daux siviex laig ka sidub an koe pheen ka praok plak in plak an tix plak ra mu,
         ka piang pheen an mawh dee pa sang pah kix krax tan pa gleeing mai krax tan pa pluat
         ploi phimap mai krax tan pa pluat krax lud heue.
         40 Ka plak praix siviex laig ka sidub plak laong ka plak an plak in koe pheen ka tix
         plak ra mu heue.
         41 Ka praok siviex plak in plak an koe pheen pon mu, khawmuik mawh pheen daix mu sonsang
         pah kix krax tan tix ka piang heue.
         42 Koe pheen simaox pon mu, pa hoik bre tix saik mhawm mhawm, son krax tan pa gleeing,
         krax lang koe tix sawk plak mai krax vieh koe tix sawk plak mai krax lhaong koe tix
         sawk, pheen an mawh pa deuh kix kraung pa shiao tix khankix yam pah kix krax tan pa
         gleeing mai krax tan pa appong tix heue.
         43 Hawt vung viang pheen an, kix phyawk gok rhiem pa lang tix diex ka, sonsang feuk
         kix nex krax tan pa appong tix ka piang heue.
         44 Nawh viex aux lih khaing plak praix mai laig ka plak daux, ka dee an koe lawg ra
         lawg ka plak daux mai lawg an tix mu koe dex siviex veng plak laong mai veeh ngai
         tix plak seh mai lawg an tang lawg koe dex siviex veng plak seh mai veeh ngai tix
         plak laong heue.
         45 Nawh ah nin ka aux, lawg pa veeh ngai tix plak seh in, mawh sonsang ot cao giex kaing
         li pa koe beeh glawm ti yuh kaing daux nyiex bwan heue.
         46 Lawg an pa veeh ngai tix ka plak laong mawh sonsang ot cao giex kaing li pa koe beeh
         glawm ti yuh kaing ka khu dee tan, inkix mawh kawn simex Zadok, pa kaoh khaing daux
         cub kawn simex pui Lewix khankix, pa pon greed ti dex Siyiex khaing sonsang yuh kaing
         jhaw ka son Nawh Cao heue.
         47 Nawh tiag ti yaox brawk nyiex, krax lang koe tix yieh sawk mai krax vieh koe tix
         yieh sawk, sidu paox tix khawm pon daog, khu dee tan koe ka plak sivoe nyiex bwan
         heue.
         48 Khaix an nawh viex aux hu ka sidub nyiex bwan mai tiag ti yaox ka rong sidub khankix,
         rong sidub nyiex ku mu koe phwan sawk khawm ra plak mai krax vieh daux siviex an,
         koe tix plak loe sawk heue.
         49 Krax lang sidub nyiex, koe tixnga sawk mai krax vieh koe kao tix sawk mai koe glawk
         bawng kao glawk pa sang haok ka, rong koe ka sivoe sidub nyiex tix plak tix mu heue.

1 Khaix an nawh viex aux laig ka daux nyiex bwan pa singax mai tiag ti yaox rong pang
         siviex, krax vieh plak in plak an koe liah sawk,
         2 siviex laig ka nyiex bwan koe kao sawk, mai dee laig praok ding plak in plak an koe
         phwan sawk mai nawh tiag ti yaox krax lang koe tixpon sawk mai krax vieh koe tixnga
         sawk heue.
         3 Khaix an nawh laig ka lawg plak daux mai hoik tiag ti yaox rong diang siviex koe
         ra sawk mai diang dee laig an krax vieh koe liah sawk mai krax lhaong diang laig an
         koe aliah sawk heue.
         4 Nawh tiag ti yaox daux lawg an, krax lang koe tixnga sawk mai krax vieh koe tixnga
         sawk mai nawh ah nin ka aux, ka plak toi nyiex bwan pa singax, in mawh dee pa kied
         singax singeh heue.
         5 Khaix an nawh tiag ti yaox ding nyiex bwan, krax pu koe liah sawk mai lawg pa koe
         hawt vung viang nyiex bwan, krax vieh koe pon sawk ku mu heue.
         6 Lawg pa koe praok khankix koe loe can, daux tix can koe tixngoe lawg, lawg ghoik
         ka piang ang lai lo ka rong joh, mawh kheu hoik neung tix ka khaox lat ding nyiex
         bwan heue.
         7 Phan yeh nyiex haok tix glawk hoik tix glawk, lawg pa koe praok ding kawx nie vieh
         hu sipie hawt vung viang khawmuik, mawh kheu lat pa joh ka ding nyiex bwan khankix
         hoik lih dung awm glawk bawng, mawh kheu nan, pakpeung krax vieh nyiex bwan an hoik
         baox nie hu awm haok glawk jah ka plak greem glawk sigreung tom hoek ka glawk plak
         piang heue.
         8 Aux baox yaox plak dee lhaong num riah nyiex bwan hawt vung viang khawmuik mai num
         riah nyiex bwan an koe tix diag khaox tiag mai lhaong liah sawk heue.
         9 Krax pu ding lawg plak praix koe phwan sawk mai lawg pa deuk khankix kleuk tix mai
         nyiex bwan,
         10 ding lawg pa koe hawt vung viang ding nyiex bwan, keu paox tix tixnga sawk khaing
         paox tix ku mu heue.
         11 Siviex pa koe ka praok hoik paoh tix plak laong krax an mai siviex an veeh tix see
         plak laong mai an tang mu veeh tix ka plak see piak seh mai krax vieh blawng krax
         an koe phwan sawk hawt vung viang khawmuik heue.
         12 Nyiex pa koe sivoe brawk nyiex bwan plak klip singaix, plak vieh koe tigliah sawk,
         mai ding hawt vung viang nyiex an krax pu koe phwan sawk mai krax lang koe tixdim
         sawk.
         13 Khaix an nawh tiag ti yaox krax lang nyiex bwan, koe tix yieh sawk mai sinax brawk
         nyiex tom hoek ka ding lang tix yieh sawk,
         14 krax vieh brawk nyiex bwan plak lih singaix koe tix yieh sawk heue.
         15 Nawh tiag ti yaox, krax lang brawk nyiex an pa veeh tix plak lih singaix, tau mai
         brawk plak klip singaix khawm lawg nyiex pa koe ka praok plak an plak in koe tix yieh
         sawk heue.
         16 Pang siviex mai lat siviex iak mai pang siviex iak pa koe hawt vung viang glawk loe
         can, pa jah ka meeh phia tom hoek ka siviex iak, plak piang hoik tawm hoik kab ka
         phia khawmuik,
         17 ka siviex iak siviex ting plak praix plak daux khawmuik mai khawm ka piang hawt vung
         viang ding plak daux mai plak praix, nawh tiag ti yaox heue.
         18 Koe riang Cherubin mai khaox jhie yaong tix pang koe sinax Cherubin ra mu. Cherubin
         an tix mu koe pakngai ra mu,
         19 mai hoik tawk tix sau pakngai pui tix kaux ka see pang khaox jhie yaong tix pang
         ka praok mai ka pakngai sivai sangsi awn ju an tix mu ka see pang khaox jhie yaong
         an mai kix tawk tix sau an khankix ka hawt vung viang nyiex bwan khawmuik heue.
         20 Jah khaing piang meeh tawm hoek ka daux piang siviex ting mai ka piang ding khawmuik
         tawk tix sau riang Cherubin mai riang khaox jhie yaong ka khawmuik heue.
         21 Rong siviex nyiex bwan khankix koe pakpeung pon daog mai khu dee tan pa koe plak
         sivoe dee pa singax singeh an kawx hoik awm pakpeung rong siviex nyiex bwan an heue.
         22 Khu tan pa yuh ka khaox, krax lhaong koe loe sawk mai krax vieh koe ra sawk, rong
         khawm pon daog mai plak daux khawm ding yuh tix ka khaox khawmuik mai nawh ah nin
         ka aux, "In mawh pheen pa deuh ka plak sivoe Siyiex heue."
         23 Nyiex bwan mai dee pa singax singeh an koe siviex ting ra mu heue.
         24 Siviex ting koe plah siviex ra mu, mawh pa chix niiep tix laig khawm ra mu tau heue.
         25 Awm saik kix tix sau riang Cherubin mai riang khaox jhie yaong ka piang ding nyiex
         bwan khankix, ka piang plah siviex nyiex bwan khankix kawx, hoik saik ti sau awm an,
         mai tawk ti sau phia ka piang sidub nyiex plak praix heue.
         26 Daux siviex iak hoik saik ti sau riang khaox jhie yaong ka piang praok plak in mai
         plak an, ka piang praok sidub nyiex mai vung viang ka piang praok nyiex bwan mai ka
         piang pang siviex heue.

1 Khaix an nawh viex aux lih hoek ka ding plak praix, ka krax see plak laong mai nawh
         viex aux laig ka daux, pa koe ka sivoe brawk ding pa khan tix mai pa koe sivoe lawg
         ka see plak laong heue.
         2 Krax lang lawg an tom hoek ka siviex plak laong koe tix yieh sawk mai krax vieh koe
         tixphwan sawk,
         3 ka plak sivoe ding plak daux koe tixnga sawk mai ka plak praix ding dee tawm simaox,
         koe lawg pa koe loe thaix heue.
         4 Ka sivoe lawg an ka plak daux koe krax pa sang lailing ka pa vieh kao sawk mai krax
         lang tix yieh sawk mai siviex ting an veeh ngai tix ka plak laong heue.
         5 Lawg pa koe plak piang khankix nie sikhawp, kheu jao hoik laig meeh tawm an plak
         daux lheu khaing lawg plak greem mai lawg sigreung glawk nyiex khankix heue.
         6 Mawh kheu hoik koe an kix loe thaix mai ang koe rong, awm ding khankix, mawh kheu
         nan, nawh nie lheu sikhawp khaing lawg plak greem mai lawg sigreung heue.
         7 Ding pa lih ka plak praix an tix mu, koe lawg pa sidu see ka ding khankix mai lawg
         pa koe see ding an plak praix mai krax lang koe tixphwan sawk heue.
         8 Krax lang lawg an plak praix ding koe tixphwan sawk, krax lang nawh khaing plak sivoe
         ngai nyiex bwan koe been tix yieh sawk heue.
         9 Ka greem lawg pa koe ka plak lih singaix, koe siviex pa sang lih khaing ding an plak
         praix heue.
         10 Ka plak seh nyiex bwan ka baoh dee yi ka praok ding tan baox koe lawg kah.
         11 Krax lailing pa koe sivoe lawg ankix mai pakpeung krax vieh krax lang mai krax laig
         krax lih lawg an hoik awm lawg pa koe plak laong heue.
         12 Siviex lawg pa koe plak seh, hoik awm siviex lawg pa koe plak laong mai koe siviex
         ting tix mu pa sang laig ka krax pa lailing, ka plak sivoe ding see plak lih singaix
         heue.
         13 Nawh ah nin ka aux, "Lawg plak laong mai lawg plak seh, pa koe sivoe brawk an khankix,
         mawh lawg pa singax singeh, dee ot cao giex kaing li, pa greed ti dex Siyiex sonsang
         ih krax tan lu, pa kied singax singeh ka dee an, kix deuh krax tan phawng nghox ca
         im, krax tan pa pluat ploi phimap mai krax tan son pa lud, mawh kheu mawh pa singax
         singeh heue."
         14 "Yam laig cao giex kaing li ka daux lawg pa singax singeh, kix ang yaox tix lih hu
         ka plak praix lawg pa singax singeh tom hoek ka brawk ding plak praix, kix tak yaox
         ti peeik ti deuh kraung ceep pa yuh kaing jhaw, mawh kheu kraung in mawh pa singax
         singeh, kix tak ceep kraung tang ceu khaix an, kix tak pon hu greed dex ka pui khankix
         heue.
         15 Yam hoik tiag ti yaox ka diag plak daux nyiex bwan, nawh viex aux lih khaing siviex
         pa veeh ngai tix see plak lih singaix mai tiag ti yaox diag gwang hawt vung viang
         nyiex bwan khawmuik heue.
         16 Nawh tiag ti yaox praok plak lih singaix ka gawng khaox tiag an mai koe phwan yieh
         sawk ka diag khaox tiag an heue.
         17 Nawh tiag ti yaox praok plak laong mai koe phwan yieh sawk diag khaox tiag an heue.
         18 Nawh hoik tiag ti yaox praok plak seh mai hoik koe been phwan yieh sawk ka diag khaox
         tiag an heue.
         19 Nawh tiag ti yaox praok plak klip singaix mai koe phwan yieh sawk ka diag khaox tiag
         an heue.
         20 Nawh tiag an khawm pon praok, hawt vung viang ding an, krax lang phwan yieh sawk
         mai krax vieh phwan yieh sawk, sonsang tang gwieh dee pa singax mai dee pa ang singax
         heue.

1 Khaix an nawh viex aux hoek ka siviex, pa veeh ngaix tix ka see plak lih singaix
         heue.
         2 Jhak heue, min sibrawm Siyiex pui Isarelax hoek khaing plak lih singaix, mai lox
         pa hoek nawh awm lox sinum rawm, mai min sibrawm Nawh jhan riang ka piang haktiex
         heue.
         3 An hoik awm riang susai pa yaox aux yam hoek Nawh ti yuh veng laux leeing mai awm
         riang susai pa hoik sax yaox aux hawt rawm klawng Kheba, mai aux goh gup ngai tix
         piang tiex.
         4 Min sibrawm Siyiex hoek laig ka daux nyiex bwan khaing siviex pa veeh ngai tix ka
         plak lih singaix,
         5 khwan Siyiex yaog aux haok mai viex aux hoek ka brawk nyiex bwan, mai jhak heue,
         min sibrawm Siyiex hoik naog ka daux nyiex bwan heue.
         6 Yam cung pui tix kaux ka praok aux, aux mhong sikah pui tix kaux ka aux, khaing daux
         nyiex bwan,
         7 mai Nawh ah nin ka aux, "Kawn pui eue, in mawh dang ngeung Aux mai mawh dee deuh
         Aux caong tix, ka sinax kawn praix ceu pui Isarelax leeing ju. Nyiex ma ceu pui Isarelax
         tak ang lai salao ceu kaux pa singax Aux khaix in tix bawg kawx, cao kix mai simiang
         kix, ang lai lud vao mai ang krub riang yum simiang kix ka dee pa lhaong kix heue.
         8 Kix hoik yuh pang siviex kleuk tix mawh pang siviex Aux mai kieh rong siviex dex
         mai rong Aux, mawh ding ngie pa khan sinax kix mai aux, kix hoik kieh ceu kaux pa
         singax singeh Aux seeing brai, ka pa lud tix, mawh kheu nan, Aux hoik kieh kix laux
         leeing ka krax pa song rhawm tix heue.
         9 Kieh kix teei ti tik krax pa lud vao tix mai tokaux yum simiang kix singai khaing
         Aux mai Aux tak ot ka sinax kix leeing ju heue.
         10 "Kawn pui eue, krai nyiex ma ceu pui Isarelax mhong grawng nyiex bwan mai kieh kix
         tiag ti yaox pakpeung nyiex bwan an, sonsang kaig tua kix ka phimap yuh cao tix.
         11 Phan kix hoik kaig tua ka ceu pa hoik yuh tix, jhi kix yaox grang pakpeung nyiex
         bwan mai krax laig krax lih son pa sang khre rien tix khankix mai kieh kix tawng grawng
         been mai lox tat jhawm prawng khawmuik mai tiiem ti deuh grawng an khankix ka plak
         sivoe ngai kix, son tak sang hawt kix ti yuh awm been mai awm lox tat jhawm prawng
         khankix.
         12 In mawh been lox tat jhawm prawng pa dex dawd mai nyiex bwan, ka dah dee vung viang
         ka piang choek gawng tak mawh dee pa kied singax jhak heue, in mawh been lox tat jhawm
         prawng nyiex bwan heue."
         13 Inkix mawh grawng pa tiag ka khu dee tan ka diag sawk, tix sawk an koe tix sawk mai
         tix plah taix, jaong num nawh lhaong tix sawk mai vieh tix sawk mai krax pu hawt vung
         viang an koe tix diex, in mawh krax lang khu dee tan.
         14 Jah ka jaong num khaing piang tiex tom hoek ka glawk mee ka greem koe ra sawk mai
         krax vieh koe tix sawk, jah ka glawk iak tom hoek ka glawk pa ting lhaong koe pon
         sawk mai krax vieh tix sawk,
         15 glah ngu khu dee tan lhaong pon sawk, tau mai rung pa koe tix sawk pon mu jung tix
         haok ka piang khaing daux glah ngu heue.
         16 Pakpeung glah ngu khu dee tan an sidu paox tix khawm pon daug, krax lang koe kao
         ra sawk mai krax vieh kao ra sawk.
         17 Pakpeung glawk an kawx tak sidu paox tix khawm pon daog, krax lang koe kao pon sawk
         krax vieh kao pon sawk, hawt vung viang moing vieh tix sawk plak, num plak greem lih
         tix sawk hawt vung viang mai bawng khu dee tan tak veeh ngai tix ka plak lih singaix.
         18 Nawh Cao ah nin ka aux, "Kawn pui eue, Siyiex ah nin, in mawh been pa dex dawd son
         khu dee tan ka daux singaix yam yuh maix ka khu dee tan sonsang tan ka krax tan pa
         gleeing khankix ka piang an mai sonsang phruah nham ka piang an heue."
         19 Maix tak tawx kawn mawie mhaing awn ju tix mu, son krax tan pa pluat ploi phimap
         ka cao giex kaing li ceu pui Lewix khaing nyiex ma Zadok, pa greed ti hoek dex Aux,
         sonsang yuh kaing jhaw Aux khankix, Siyiex ah nan.
         20 Maix teei nham tiblah mai sau nawh ka piang rung khu dee tan pon mu, khawm pon daog
         glawk mee an mai hawt vung viang ka piang moing an, maix tak ap khu dee tan in mawh
         pa singax singeh ka heue.
         21 Maix tak baox teei kawn mawie mhaing son krax tan pa pluat ploi phimap mai gleeing
         an ka dah dee pa hoik laug ti deuh daux nyiex bwan ka plak praix dee pa singax heue.
         22 Ka daux ra ngaix tix ngaix maix tak tan kawn pex mhaing pa loig tix mu, son krax
         tan pa pluat ploi phimap, maix tak kieh khu dee tan an singax awm hoik kieh maix khu
         dee tan an singax ka nham mawie mhaing heue.
         23 Yam kieh maix khu dee tan singax maix tak tan kawn mawie mhaing pa loig tix mu mai
         kawn yung mhaing pa loig khaing phung yung.
         24 Maix tak viex an hoek ka plak sivoe Siyiex, cao giex kaing li tak groi kih ka piang
         an khankix mai tan an mawh krax tan pa gleeing ka Siyiex heue.
         25 Son aliah singaix ku ngaix maix tak tan pex tix mu son krax tan pa pluat ploi phimap
         tix mai kawn mawie mhaing pa loig mai kawn yung mhaing pa loig khaing phung yung maix
         tak yaox tix tan heue.
         26 Daux aliah singaix, kix tak yuh khu dee tan mawh pa singax singeh mai ap dee an mawh
         pa singax singeh heue.
         27 Yam hoik naog pa singax aliah singaix, ka daux daix ngaix hu sivoe, cao giex kaing
         li tak tan krax tan pa gleeing pex mai krax tan pa nhim pex ka piang khu dee tan,
         mai Aux tak rieb ti teei pex, Siyiex ah nan heue."

1 Khaix an Nawh Cao deeh viex aux hoek ka plak praix siviex dee pa singax singeh, veeh
         ngai tix ka plak lih singaix, mai siviex an hoik nyeep tix.
         2 Nawh ah nin ka aux, "Siviex in tak nyeep tix, mai tak ang lai paoh tix mai pui tak
         ang yaox tix laig ka tix kaux kawx, mawh kheu Siyiex mawh Siyiex ceu pui Isarelax,
         hoik laig ka daux siviex an, mai siviex an tak nyeep tix.
         3 Mawh ngie cao kaing, pa tak ngawm ti ih priex preem sivoe Siyiex, mai nawh tak yaox
         ti laig daux krax siviex sidub mai laig lih ka daux krax an heue.
         4 Khaix an Nawh Cao viex aux hoek ka daux krax diang siviex plak laong sivoe nyiex
         bwan mai aux simi ti yaox, jhak heue, min sibrawm Siyiex naog ka daux nyiex bwan Siyiex
         mai aux hoik gup ngai tix ka piang tiex.
         5 Siyiex ah nin ka aux, "Kawn pui eue, jhak ti yaox mai priex mhawm mhawm mai nghiet
         ka pa krai Aux pa dex dawd mai been lox tat jhawm prawng grawng nyiex bwan Siyiex
         khawmuik mai een ti tawng pui pa pon laig pon lih ka daux nyiex bwan khaing daux dee
         pa singax singeh mhawm mhawm."
         6 Krai ah nin ka nyiex ma ceu pui Isarelax pa tieh feen khankix. Siyiex ah nin, "Nyiex
         ma ceu pui Isarelax eue, paw lai yuh pa seeing brai yuh pex khankix."
         7 Yam viex pex krax tan pa ih Aux pa mawh klon bee mai nham. Pex kieh nyiex bwan Aux
         seeing brai, kheu viex pex pui tang meung pa ang nyang pat hak rhawm rhi tix mai pa
         ang nyang pat hak tokaux tix, sonsang ot kix ka dee pa singax singeh Aux, sonsang
         seeing yuh kix ka pa mawh nyiex bwan Aux mai pex hoik yieh gumlox sijax mukheu Aux
         laux leeing kheu jao pa seeing brai pex heue.
         8 Pex ang priex kraung khrai ceu pa singax singeh Aux khankix mai yaog pui tang ceu
         mawh cao pa priex kraung khrai dee pa singax singeh Aux heue.
         9 "Siyiex ah nin, pui tang praix klawng pa ang nyang pat hak rhawm tix ang ah, pa ang
         nyang pat hak tokaux tix mai pa ot sinax ceu pui Isarelax khankix tak ang pon ti laig
         ka daux dee pa singax singeh Aux.
         10 Ceu pui Lewix pa hoik singai hu khaing Aux mai ceu pui Isarelax kawx lih hu khaing
         Aux mai hawt khaix riang grang krub tix, kix tak yaox ti kham phimap cao tix heue.
         11 Kix tak mawh pa yuh kaing jhaw ka dee pa singax singeh Aux mai pau diang siviex nyiex
         bwan mai yuh kaing jhaw daux nyiex bwan, kix tak mawh cao pa pah krax tan pa gleeing
         mai krax tan pa appong tix son pui mai kix tak yaox ti cung ka plak sivoe pui, sonsang
         yuh kaing son kix heue.
         12 Mawh kheu hoik yuh kix kaing jhaw ka sivoe riang grang ka son pui mai hoik kieh nyiex
         ma ceu pui Isarelax sideeing rau ka daux pa lud, mawh kheu nan, Aux hoik yaog khawn
         taix tix mai jhax lawg ka kix, sonsang yaox kix tix kham phimap cao kix, Siyiex ah
         nan heue.
         13 Kix tak ang lai yaox ti yuh kaing cao giex kaing li mai greed ti dex Aux mai ang
         pon ti hoek dee pa kied singax singeh Aux mai kix tak yaox ti kham geu krax pa kaig
         pa tua kix mai krax pa seeing brai, ceu pa lud kix heue.
         14 Aux tak kieh kix teei beeh glawm priex rien nyiex bwan, son kaing nawh khawmuik mai
         son can ceu pa sang yuh ka daux nyiex bwan heue.
         15 Yam hoik lud hu ceu pui Isarelax mai lih khaing Aux, cao giex kaing li ceu pui Lewix
         kawn simex Zadok khankix pa kawn priex rien mai yuh kaing dee pa singax singeh Aux,
         kix tak pon ti yuh kaing Aux mai greed tix hoek dex Aux, sonsang tan krax tan krax
         lu pa gleeing klon bee mai nham ka Aux, Siyiex ah nan heue.
         16 Kix tak yaox ti laig ka dee pa singax singeh Aux mai yaox ti hoek dex pheen Aux,
         sonsang yuh kaing ka son Aux mai tak priex rien ka beeh glawm Aux heue.
         17 Yam laig kix ka daux siviex, plak daux ding yam mawx ang ah, kix yaox ti ceep kraung
         man mai ang pon ti ceep kraung hauk yung glang yam kawn yuh kix kaing jhaw Aux ka
         plak daux ding nyiex bwan heue.
         18 Kix tak ceep mhok pa yuh ka man mai khlax pa caing ka man, kix tak ang pon ti ceep
         kraung pa sang kieh rawm lauh lih tix ceu kawx.
         19 Yam lih kix ka plak praix ding, dee ot pui hun, kix tak peeik kraung ceep tix pa
         ceep yam yuh kaing jhaw mai prah ka daux lawg pa singax singeh, mai yaox ti ceep kraung
         tang ceu mai kraung pa singax singeh ceep kix an tak ang pon ti mawh pa khi rhawm
         ka pui khankix heue.
         20 Kix tak ang pon ti khlao hauk kaing tix mai ang pon ti kieh lang, kix tak priex mai
         rhip mhawm mhawm.
         21 Cao giex kaing li ang pon tix nyaux rawm plix siiet, yam laig nawh ka plak daux ding.
         22 Kix ang pon ti teei ti moeng miexmai, bun pa hoik tik mex tix, viang mawh nan, kix
         pon ti teei bunkrih nyiex ma ceu pui Isarelax ang ah, miexmai pa hoik mawh moeng cao
         giex kaing li heue.
         23 Kix tak yaox ti gau pui Aux sonsang chix gwieh tix tawng pa singax mai pa ang singax,
         pa mhawm mai pa ang mhawm.
         24 Yam prawng kix see tak yaox tix prawng hawt awm been pa koe lox tat jhawm prawng
         Aux khankix, kix tak priex ti hawt gumlox been Aux mai lox lai beenli pa deuh Aux,
         ka daux bang pawie pa hoik tat Aux ti deuh mai kix tak yungyi nab yam ka singaix twah
         Aux heue.
         25 Kix ang pon ti kieh tokaux tix seeing ka greed ti dex pui yum, mawh ngie son miex
         keeing tix, son kawn simex kawn bun tix, son puxaik tix, son nan pa ang nyang koe
         mex khankix khaing pa pon kieh tokaux tix seeing brai kah.
         26 Khaix hoik mawh nawh pa singax, nawh yaox ti jun aliah singaix, khaix an nawh mawh
         pa singax.
         27 Ka daux ngaix sang hu laig nawh ka dee pa singax singeh, sonsang yuh kaing jhaw,
         ka daux dee pa singax singeh an, nawh tak yaox tix tan krax tan pa pluat phimap cao
         tix ka plak daux ding, Siyiex ah nan heue.
         28 Grawng pa dex mai sinngao kix, Aux mawh sinngao khraung khrai kix, pex tak ang pon
         ti tawx kix cie sinngao ka daux haktiex Isarelax tix ceu kawx, Aux mawh sinngao pa
         sang pon kix heue.
         29 Kix tak ih krax tan plix nghox koi mai krax tan pa pluat ploi phimap mai krax tan
         son pa lud, mai can ceu pa hoik tiextu tix tan kuceu ka daux haktiex Isarelax tak
         mawh cie kix heue.
         30 Plix khaox pa liang ti plix kuceu khawmuik mai krax tan kuceu khaing daux krax tan
         krax lu, tak sang mawh cie cao giex kaing li, mai phawng blah pa liang pex ti yuh
         khankix pex tak yaox ti tawx ka cao giex kaing li sonsang nawb bwan ka piang nyiex
         ma pex.
         31 Nex sim ang ah nex totiag ang ah pa tang yum mai pa kiied totiag khankix, cao giex
         kaing li tak ang pon ti ih ka heue.

1 Yam gwieh pex haktiex ka pa caw nieb sonsang mawh sinngao, pex tak tang deuh haktiex
         tix gwang son Siyiex mai tan haktiex mawh pa singax singeh son Siyiex, krax lang caw
         tix koe ra mheen phwan rheng sawk mai krax vieh caw tix koe tix mheen sawk, mee haktiex
         an khawmuik tak mawh dee pa singax singeh.
         2 Khaing daux sigreung haktiex in, tak yaox ti deuh son dee pa singax singeh pa sidu
         pon daog, plak lang phwan yieh sawk mai plak vieh phwan yieh sawk, tau mai tixphwan
         sawk hawt vung viang gwang an sonsang mawh dee pa singax singeh.
         3 Khaix hoik tiag maix krax lang ra mheen phwan rheng sawk mai krax vieh tix mheen
         sawk ka daux an tak mawh dee pa singax singeh, mawh pa kied singax singeh pa koe ka
         heue.
         4 An tak mawh haktiex dee pa singax singeh tidah, pa mawh nyum son cao giex kaing li
         pa yuh kaing ka dee pa singax singeh mai cao pa greed ti hoek dex Siyiex, sonsang
         yuh kaing jhaw Nawh mai tak mawh dee sum tix ot kah mai mawh dee pa singax singeh
         sonsang sum dee pa singax singeh kah heue.
         5 Dah dee pa koe krax lang ra mheen phwan rheng sawk, krax vieh tix mheen sawk tak
         mawh cie ceu pui Lewix, pa yuh kaing ka daux nyiex bwan mai sonsang yuh lawg ot kix
         tixnga mu heue.
         6 Pex tak tat ti deuh haktiex tixdah sonsang mawh haktiex veng mai pa koe krax vieh
         phwan rheng sawk, plak krax lang ra mheen phwan rheng sawk, pa koe plak toi haktiex
         pa singax singeh an, an tak mawh cie nyiex ma ceu pui Isarelax khawmuik heue.
         7 Cao kaing tak sang yaox ti cie nyum pa koe ka praok mee toi plak an ka baoh haktiex
         dee pa singax singeh mai haktiex cie veng, jah ka baoh mee haktiex dee pa singax singeh
         an mai ka baoh haktiex veng khankix, hu plak klip singaix tom hoek plak lih singaix
         krax lang tak mawh pa sidu koe awm nyum pa pon ceu pui Isarelax khankix heue.
         8 Haktiex an tak mawh cie kix ka daux haktiex Isarelax mai cao kaing Aux khankix tak
         ang lai baox yaox ti yuh krax kha rhawm ka pui Aux khaix in tix bawg kawx, viang mawh
         nan, kix tak gwieh haktiex pa kawn deuk an ka nyiex ma ceu pui Isarelax awm koe doeh
         ceu cat kix heue.
         9 "Siyiex ah nin, cao kaing Isarelax khankix eue, fah rhawm heue, tik ceu pa yuh krax
         khin mai pa tud rhim mai prawng ca rahsee ka pa mawh pa meh, mai paw lai baox yuh
         krax kha rhawm ka piang pui Aux khankix, Siyiex ah nan heue."
         10 Pex caw tix koe jiang ciang pa see mai Epha mai Bat pa see heue.
         11 Diag Epha mai Bat tak mawh pa sidu, kao son tix son Epha koe tix Awmie mai kao son
         tix son Bat koe tix Awmie. Diag pa tiag kix mawh Awmie heue.
         12 Tix shekhe koe tixnga Gera, tixnga shekhe, tixnga phwan shekhe mai kao phwan shekhe,
         tak caw ti mawh Mina cie pex heue.
         13 "In mawh krax tan lu pa tak caw pex ti yuh, pex tak yaox ti tawx nghox ca liah son
         tix son Epha khaing daux tix Awmie mai koi liah son tix son Epha khaing daux tix Awmie,"
         14 Lox pingyap pa deuh tix son krax tan rawm bee, pex tak yaox tix tawx kao son tix
         son Bat khaing daux tix kawrax,
         15 teei kawn yung tix mu, khaing phung yung ra yieh khaing baoh dee klai rib ka daux
         haktiex Isarelax, in tak mawh son krax tan phawng nghox ca im mai krax tan pa gleeing
         mai krax tan pa nhim, sonsang pluat ploi phimap son kix, Siyiex ah nan heue.
         16 "Pui haktiex khawmuik, tak tawx krax tan in ka cao kaing cao kap ceu pui Isarelax
         heue."
         17 An tak mawh beeh glawm son cao kaing cao kap pa sang gleeing krax tan pa gleeing,
         krax tan phawng nghox ca im mai krax tan pa nyaux khankix ka daux pawie, ka daux khix
         khraox mai ka ngaix twah mai pawie pa hoik tat son ka daux bawg yam pa hoik tat nyiex
         ma ceu pui Isarelax khankix, Nawh tak khre rien krax tan pa pluat ploi phimap, krax
         tan phawng nghox ca im, krax tan pa gleeing mai krax tan pa nhim, sonsang yuh krax
         pa pluat ploi phimap son nyiex ma ceu pui Isarelax khankix heue.
         18 Siyiex ah nin, "Ka daux khix tix, haok khix tix ngaix, pex tak teei kawn mawie mhaing
         pa loig tix mu mai sigrhah ka dee pa singax singeh an ka heue."
         19 Cao giex kaing li tak teei nham krax tan pa pluat ploi phimap tiblah mai kraix ka
         piang pang siviex nyiex bwan mai khawm pon daog khu dee tan mai ka rong siviex nyiex
         bwan plak daux khankix.
         20 Yam haok khix an aliah ngaix tix ngaix pex tak yuh awm an, son pui pa yuh phimap
         tix kaux kaux ka daux pa ang tawng nam nex tix, mawh kheu nan maix tak yuh pa sigrhah
         ka son nyiex bwan heue.
         21 Ka daux khix tix, haok khix kao pon ngaix, pex tak yuh pawie Pasakha, ka daux pawie
         pa rheung aliah ngaix an, pex tak caw tix ih blah pa ang sau susaix heue.
         22 Ka daux singaix an cao kaing cao kap mai pui haktiex khawmuik tak yuh krax tan pa
         pluat ploi phimap tix ka mawie mhaing tix mu heue.
         23 Ka daux vong pawie aliah ngaix nawh tak yuh krax tan pa gleeing ka son Siyiex, mawie
         mhaing pa loig aliah mu mai yung mhaing aliah mu mai son krax pluat ploi phimap ka
         pex mhaing tix ngaix tix mu ka daux aliah ngaix ku ngaix heue.
         24 Nawh tak khre krax tan phawng nghox ca im tix Epha son mawie mhaing ku mu tix Epha
         son yung mhaing ku mu mai rawm bee tix Heng tau mai ku Epha heue.
         25 "Ka daux khix aliah haok khix kao phwan ngaix, son pawie aliah ngaix an maix tak
         yuh awm koe krax tan pluat ploi phimap mai krax tan pa gleeing mai krax tan phawng
         nghox ca im mai krax tan rawm bee awm an khankix heue."

1 Siyiex ah nin, "Siviex laig plak daux pa veeh ngai tix see plak lih singaix, an tak
         yaox tix nyeep yam yuh kaing daux liah ngaix, viang mawh nan, daux singaix twah mai
         yam haok khix khraox tak paoh heue.
         2 Cao kaing cao kap tak laig khaing plak praix sidub nyiex mai nawh cung hawt pang
         siviex cao giex kaing li khankix tak tan krax tan pa gleeing mai krax tan pa nhim,
         nawh tak krub hawt pang siviex tan, khaix an nawh lih hu plak praix mai siviex an
         tak ang nyeep ti tom hoek plak bo heue.
         3 Awm an pui haktiex khankix tak krub Siyiex ka dee laig diang siviex veng sivoe Siyiex,
         ka daux ngaix twah mai yam haok khix khraox heue.
         4 Ka daux ngaix twah, cao kaing cao kap khankix tak viex kawn yung pa loig liah mu
         mai yung mhaing tix mu sonsang yuh krax tan pa gleeing ka Siyiex,
         5 son krax tan yung mhaing an tix mu, tak yaox tix sau phawng nghox ca im tix Epha
         mai krax tan phawng nghox ca im son kawn yung iak, tak tan awm pa koe rhawm tix mai
         khawm rawm bee been tix Hing tau mai an khankix ku Epha heue.
         6 Ka daux singaix haok khix khraox, nawh tak tan kawn mawie mhaing pa loig tix mu mai
         kawn yung iak liah mu mai yung mhaing pa loig tix mu,
         7 Nawh tak khre krax tan phawng nghox ca im tix Epha mawh son mawie mhaing tix mu mai
         tix Epha mawh son yung mhaing an tix mu mai krax tan son kawn yung iak tak tan awm
         pa koe rhawm tix khawm rawm bee tix Heng tau mai an khankix ku Epha heue.
         8 Yam laig cao kaing cao kap khankix, kix tak laig ka siviex sidub plak lih singaix
         mai deeh lih hu plak praix ka daux krax an heue.
         9 Yam hoek pui haktiex ka plak sivoe Siyiex, ka daux pawie bawg yam pa hoik tat ti
         deuh, pui pa laig ka siviex baoh plak laong khankix, sonsang krub ka Siyiex tak yaox
         ti lih hu ka daux siviex plak seh, mai pui pa laig ka daux siviex plak seh, tak yaox
         ti lih hu ka daux siviex baoh plak laong, nawh tak ang pon ti deeh ing ka daux siviex
         pa hoek tix, viang mawh nan, nawh tak lih hu daux diang siviex pa koe sivoe nawh heue.
         10 Yam laig pui haktiex ka daux, cao kaing tak laig tau mai yam lih hu kix nawh tak
         lih hu.
         11 Ka daux vong pawie bawg yam pa tat ti deuh son krax tan phawng nghox ca im tix Epha
         mawh son mawie mhaing tix mu an mai tix Epha mawh son yung mhaing tix mu mai krax
         tan son kawn yung iak tak tan tau awm pa koe rhawm tix mai khawm rawm bee been tix
         Heng tau mai an khankix ku Epha heue.
         12 Yam yuh kawn lauxsimiang krax tan pa gleeing awm pa koe rhawm tix mai krax tan pa
         nhim awm pa koe rhawm tix ka Siyiex, tak caw ti paoh siviex pa veeh ngai tix see plak
         lih singaix son nawh mai nawh tak yuh krax tan pa gleeing mai khawm krax tan pa nhim
         cie nawh khankix, awm pa hoik yuh nawh ka daux ngaix twah, khaix hoik yuh nawh krax
         tan nawh lih hu plak praix mai deeh nyeep siviex heue.
         13 "Maix tak yuh krax tan pa gleeing ku ngaix ka son Siyiex khaing kawn yung iak pa
         loig pa ang nyang naog num, ponngawb ku ngawb heue.
         14 Maix tak yuh krax tan phawng nghox ca im ponngawb ku ngawb, pa koe diang liah son
         tix son daux tix Epha mai loe son tix son khaing daux tix Heng rawm bee, sonsang caux
         yuh ka phawng nghox ca, in mawh been krax tan phawng nghox ca im pa caw ti yuh ka
         son Siyiex jheung jheung heue.
         15 Awm an, kix tak yuh krax tan pa gleeing kawn yung tix mu tau mai phawng nghox ca
         im mai rawm bee khankix pa mawh krax tan pa gleeing jheung jheung ku ngawb heue."
         16 Siyiex ah nin, "Phan kawn lauxsimiang tawx totaix tix ceuceu ka kawn simex nawh tix
         kaux kaux, an tak mawh sinngao cie kawn simex nawh, an mawh kraung pa caw nawh ti
         pon khaing daux sinngao heue.
         17 Viang mawh nan, phan nawh tawx totaix tix ceuceu khaing daux sinngao tix ka kawncau
         tix, tix kaux kaux, an tak mawh cie nawh tom hoek ngie num luat luan nawh, khaix an
         nawh yaox tix deeh ap totaix an ka cao kaing cao kap, sinngao nawh tak mawh cie kawn
         simex nawh jheung jheung heue.
         18 Lheu khaing an, kawn lauxsimiang tak ang pon rhim ti teei haktiex sinngao cie pui
         ka daux pa khin ti yuh mai grheu kix lih khaing haktiex sinngao cie kix, nawh tak
         yaox ti tawx sinngao ka kawn simex khankix, khaing daux haktiex cie nawh son ang pui
         Aux khankix yaox ti prung prang rairuat khaing sinngao haktiex cie tix heue.
         19 Khaix an nawh viex aux laig ka daux diang laig, pa koe hawt praok siviex pa veeh
         ngai tix ka plak laong, ka daux lawg singax singeh son cao giex kaing li mai jhi aux
         yaox dah dee pa koe ka dee ghoik plak klip singaix heue.
         20 Nawh ah nin ka aux, "In mawh dah dee ngaik cao giex kaing li krax tan pluat ploi
         mai krax tan son phimap mai dah dee pa ping kix krax tan phawng nghox ca im, son ang
         kix lai pon viex ankix lih ka plak praix ding sonsang kieh mawh pa singax ka son pui
         khankix."
         21 Nawh baox viex aux lih plak praix ding ka brawk mai kieh aux lailing khawm pon daog
         brawk mai ka daog brawk khawm pon daog koe ding kah,
         22 ding iak pa koe khawm pon daog khankix, krax lang koe tixpon sawk, krax vieh tixngoe
         sawk, khawm pon mu mawh pakpeung tix mu khaing.
         23 Hawt vung viang ding plak daux sang simaox ka khawm pon daog mai kix yuh glah ngu
         hawt vung viang greem simaox sang tix,
         24 mai nawh ah nin ka aux, "Inkix mawh nyiex priex, ka dee ngaik pui pa yuh kaing jhaw
         daux nyiex bwan krax tan pa appong pui khankix kah heue."

1 Khaix an nawh dee viex aux hoek ka siviex ting nyiex bwan mai jhak heue, koe rawm
         pa lih khaing greem siviex nyiex bwan pa hu ka plak lih singaix, mawh kheu nyiex bwan
         hoik veeh ngai tix ka plak lih singaix mai rawm lih hu plak greem praok plak dawm
         siviex nyiex bwan, ka plak seh khu dee tan heue.
         2 Nawh viex aux lih krax siviex plak laong mai kieh aux lailing vung viang plak praix
         tom hoek ka diang siviex veng plak praix, siviex pa veeh ngai tix see plak lih singaix
         mai koe rawm pa lih hu ka praok taix khawn dawm tan heue.
         3 Pui an lih hu ka plak lih singaix tau mai maox diag tiag tix nyaing ka daux taix
         tix, nawh tiag diag koe tix rheng sawk mai nawh kieh aux tiang rawm mai rawm an raux
         tom hoek pie mee ngai liag aux.
         4 Nawh baox tiag diag koe tix rheng sawk mai deeh baox kieh aux tiang ka rawm mai rawm
         an raux tom hoek mee si ngawng aux mai Nawh baox tiag diag koe tix rheng sawk mai
         kieh aux tiang ka rawm mai rawm an raux tom hoek mee nyoi aux.
         5 Nawh baox tiag diag koe tix rheng sawk mai an lih ti mawh rawm klawng pa ang aux
         lai pon tiang kah, mawh kheu rawm an haok mai raux mai lih mawh rawm tom pon loe pui
         kah mai lih mawh rawm klawng pa ang lai pon tiang kah.
         6 Nawh ah nin ka aux, "Kawn pui eue, mawh hoik yaox maix ceu in lie?" Khaix an nawh
         deeh viex aux hoek ka praok rawm klawng.
         7 Yam deeh hoek aux, aux yaox ka khaox tom nie ka praok rawm klawng plak in plak an,
         8 nawh ah nin ka aux, "Rawm in lih hu plak lih singaix tom hoek ka Arabax, mai laig
         ka daux rawm sigrit sigra yum, yam laig ka daux rawm sigrit sigra yum mai kieh mawh
         rawm pa pon nyaux pui kah heue.
         9 Ka dee hoek rawm klawng an kudah kudee mai totiag pa chix chuh chix mu kuceu tak
         yaox ti im ju mai dee an kax tak koe tom nie, mawh kheu hoek rawm ka dee an, mawh
         kheu rawm klawng an laig ka daux rawm sigrit sigra mai rawm an lih ti singaong, mawh
         kheu nan, hoek rawm klawng an dee mawx, can pa chix chuh chix mu kuceu im ju kah heue.
         10 Pui teei kax tak cung ka praok rawm sigrit sigra, jah khaing yaong Engedi tom hoek
         ka yaong En-galem mai baoh dee an tak mawh dee sang ploi rub ka mai ka dee an tak
         koe kax kuceu tom nie pa awm kax koe ka daux rawm sigrit sigra pa kied ting.
         11 Viang mawh nan, ka daux ung daux glaox nawh tak ang mawh rawm singaong mai tak mawh
         rawm song awm kih heue.
         12 Ka praok rawm klawng pa koe khawm ra plak, tak kuah khaox kuceu son pa ih, lhax tak
         ang fit mai plix nawh tak ang lai chix jud mai plix pa mhawm ku khix, mawh kheu rawm
         lih son khaing dee pa singax singeh, plix khaox an kix tak mawh son pa ih mai lhax
         nawh mawh son pa pai jhawm saux heue.
         13 Siyiex ah nin, "In mawh haktiex mee praix pa tak sang gwieh maix ti tawx mawh sinngao
         ka daux sinax ceu pui Isarelax kao ra ceu, Yosiep tak pon son cie tix ra nyum.
         14 Pex tak gwieh sidu ka paox tix, mawh kheu Aux hoik tiextu tix tawx an ka keeing pex
         mai haktiex in tak lih mawh sinngao pex.
         15 "In tak mawh haktiex mee praix pa koe ka baoh plak laong, jah khaing rawm sigrit
         sigra ting ka krax hu Hetalon tom hoek ka krax laig Hamat mai hoek ka veng Zedat,
         16 veng Berawta veng Sibarem pa koe mee praix Damasekat mai Hamat tom hoek ka veng Hazahatikon,
         pa koe ka piang mee praix veng Hawran,
         17 awm an, mee praix tak jah khaing rawm sigrit sigra tom hoek ka veng Hazaenan pa koe
         ka mee praix plak laong veng Damasekat tau mai mee praix Hamat plak laong an mawh
         mee praix plak laong.
         18 "Mee praix plak lih singaix, jah ka sinax veng Hawran mai veng Damasekat mai ka sinax
         haktiex Gilat mai haktiex Isarelax tom hoek ka rawm klawng Yawdan mai tom sidah hoek
         ka rawm sigrit sigra plak lih singaix, in mawh mee praix plak lih singaix."
         19 "Mee praix plak seh, jah ka veng Tama tom hoek ka rawm Meribakadiet tom sidah ka
         rawm klawng Ejiptux ka rawm sigrit sigra ting. In mawh mee haktiex plak seh."
         20 "Mee praix plak klip singaix, jah ka rawm sigrit sigra ting pa koe plak seh, tom
         hoek ka plak sivoe veng Hamat plak in plak an, in mawh mee praix plak klip singaix
         heue."
         21 Mawh kheu nan maix tak deeh gwieh ti tawx haktiex in, ka sinax ceu pui Isarelax awm
         pa koe doeh ru kix.
         22 Maix tak yuh nieb son sinngao cie cao pex mai son pui tang meung pa peung ti ot ka
         daux sinax pex khankix mai pa koe ka daux sinax pex. Kix tak pon ti mawh pui doeh
         ru pa keh ka daux haktiex ceu pui Isarelax awm pex mai pex tak yuh nieb sonsang pon
         sinngao ka daux ceu pui Isarelax.
         23 Siyiex ah nin, "Pui tang ceu khankix tak pon sinngao tix ka can haktiex dee ot tix
         kudah heue."

1 In mawh ceu kaux ceu pui khankix, jah ka mee praix plak laong, khaing rawm sigrit
         sigra tom hoek ka krax ting Hetalon diang laig ka veng Hamat mai tom sidah hoek ka
         veng Hazarenan pa koe ka mee haktiex Damasekat dex ka haktiex Hamat mai toe ti hu
         khaing praok plak lih singaix tom hoek plak klip singaix mawh nyum cie pui Dan.
         2 Pa dex Haktiex mee praix cie Dan jah khaing praok plak lih singaix tom hoek ka plak
         klip singaix, mawh nyum cie Asha,
         3 pa dex haktiex mee praix Asha jah khaing praok plak lih singaix tom hoek ka plak
         klip singaix mawh nyum cie Napthalix,
         4 pa dex haktiex mee praix Napthalix, jah khaing praok plak lih singaix tom hoek ka
         baoh plak klip singaix, mawh nyum cie Manashe,
         5 pa dex haktiex mee praix Manashe jah khaing praok plak lih singaix tom hoek ka plak
         klip singaix, mawh nyum cie Epharem,
         6 pa dex haktiex mee praix Epharem jah khaing praok plak lih singaix tom hoek ka plak
         klip singaix, mawh nyum cie Rubin,
         7 pa dex haktiex mee praix Rubin jah khaing praok plak lih singaix tom hoek ka plak
         klip singaix, mawh nyum cie Yudax.
         8 Pa dex Haktiex mee praix Yudax jah khaing praok plak lih singaix tom hoek ka plak
         klip singaix, caw ti koe haktiex pa tan lu kah, pa koe krax lang ra mheen phwan rheng
         sawk mai pa sidu lang awm an, khaing daux nyum an khankix tang dah, jah khaing praok
         plak lih singaix tom hoek ka plak klip singaix, ka daux sigreung an dee pa singax
         singeh tak koe ka heue.
         9 Haktiex pa tang deuh pex mawh pa tan pa lu son Siyiex, krax lang caw tix koe ra mheen
         phwan rheng sawk mai krax vieh tix mheen sawk.
         10 Haktiex dee pa hoik kok pex mawh pa singax singeh tak mawh son cao giex kiang li
         pa koe ka plak laong, krax lang ra mheen phwan rheng sawk mai pa koe ka plak klip
         singaix krax vieh tix mheen sawk mai pa koe ka plak lih singaix krax vieh tix mheen
         sawk mai pa koe ka plak seh krax lang ra mheen phwan rheng sawk, dee pa singax singeh
         Siyiex tak koe ka daux sigreung heue.
         11 An tak mawh son cao giex kaing li kawn simex Zadok khankix, pa kieh tix singax mai
         yuh kaing jhaw Aux, pa ang lai lud krax hu tix yam lud hu kawn praix ceu pui Isarelax
         mai ceu pui Lewix khankix.
         12 Haktiex mee praix hawt baoh dee ot ceu pui Lewix khankix, pa hoik kok pex mawh dee
         pa singax singeh an, tak mawh haktiex pa kied singax singeh son cao giex kaing li
         khankix.
         13 Ka praok mee dee ot cao giex kaing li khankix, caw ti koe haktiex son ceu pui Lewix
         tix dah, pa koe krax lang phwan rheng sawk, krax vieh tix mheen sawk.
         14 Kix tak ang pon ti coh mai ang pon ti loh haktiex an ceeix kawx, plix pa liang ti
         plix tak ang pon ti loh ka tang ceu mai ang pon ti coh kah, mawh kheu an mawh pa singax
         singeh ka son Siyiex heue.
         15 Pa kawn deuk phwan rheng sawk an, hawt dex mee ra mheen mai phwan rheng sawk an,
         tak mawh dee ot pui sonsang sum veng kah, veng tak caw ti koe ka daux sigreung heue.
         16 In mawh diag tiag pa koe veng plak laong pon rheng phwan yieh sawk, plak seh pon
         rheng phwan yieh sawk, praok plak lih singaix pon rheng phwan yieh sawk mai praok
         plak klip singaix pon rheng phwan yieh sawk heue.
         17 Mee haktiex pa koe vung viang veng plak lhaong ra yieh tixphwan sawk, plak seh ra
         yieh tixphwan sawk, ka plak lih singaix ra yieh tixphwan sawk mai ka plak klip singaix
         ra yieh tixphwan sawk.
         18 Haktiex pa kawn deuk praok dee pa singax singeh an ka plak lih singaix tak koe tix
         mheen sawk mai ka plak klip singaix tix mheen sawk mai can ceu pa lih khaing haktiex
         an tak mawh pa ih son pui pa yuh kaing khankix ka daux veng heue.
         19 Can pui pa yuh kaing khankix daux veng, tak mawh pa laug khaing doeh ru pui Isarelax
         khankix, tak pon ti sum ti ih daux an.
         20 Haktiex pa tan pa lu an khawmuik, krax lang koe ra mheen phwan rheng sawk mai krax
         vieh ra mheen phwan rheng sawk, sidu khawm pon daog, pex tak tang deuh haktiex dee
         pa singax singeh tau mai sinngao veng.
         21 "Nyum pa singax singeh pa kawn deuk khawm ra plak pa mawh sinngao veng an, tak mawh
         son cao kaing cao kap, nyum pa singax singeh pa jawn ti lih plak lih singaix pa koe
         khaing mee haktiex plak lih singaix pa koe ra mheen phwan rheng sawk, tak mawh nyum
         cie ceu pui cao kaing cao kap, haktiex pa kok mawh dee pa singax singeh mai dee singax
         singeh nyiex bwan tak koe ka daux sigreung heue.
         22 Pa kawn deuk khaing nyum cie ceu pui Lewix mai pui veng khankix pa koe ka sigreung
         cie cao kaing cao kap mai pa koe sinax mee haktiex cie Yudax mai mee haktiex cie Benyamin,
         tak mawh son cie cao kaing cao kap khawmuik heue.
         23 Son cie doeh ru pa kawn deuk khankix, jah khaing plak lih singaix tom hoek ka plak
         klip singaix mawh nyum cie ceu pui Benyamin.
         24 Pa dex Haktiex mee praix cie ceu pui Benyamin, jah khaing plak lih singaix, tom hoek
         ka baoh plak klip singaix, mawh nyum cie ceu pui Simion.
         25 Pa dex Haktiex mee praix Simion, jah khaing baoh plak lih singaix tom hoek ka baoh
         plak klip singaix, mawh nyum cie Issakha,
         26 pa dex Haktiex mee praix ceu pui Issakha jah khaing plak lih singaix tom hoek ka
         plak klip singaix, mawh nyum cie Zebulon,
         27 pa dex haktiex mee praix ceu pui Zebulon jah khaing plak lih singaix, tom hoek ka
         plak klip singaix, mawh nyum cie Gat,
         28 haktiex mee praix ceu pui Gat jah khaing praok plak seh, tom hoek ka baoh haktiex
         Negep, mee haktiex tak jah khaing veng Tama tom hoek ka rawm Meribax pa koe hawt veng
         Kadesha tan mai deeh lawng tix hawt klawng tom hoek ka rawm sigrit sigra ting heue.
         29 Siyiex ah nin, in mawh haktiex sinngao pa sang gwieh pex ti tawx ka daux pa yuh nieb
         ka daux sinax ceu pui Isarelax khankix mai in mawh nyum haktiex son cie kix heue.
         30 In tak mawh daux krax lih khaing veng ka praok plak laong, mawh pa tiag diag koe
         pon rheng phwan yieh sawk,
         31 koe siviex veng ka plak laong loe mu pa kok hawt ceu kaux ceu pui Isarelax, siviex
         veng Rubin, siviex veng Yudax mai siviex veng Lewix.
         32 Ka praok plak lih singaix, krax vieh koe pon rheng phwan yieh sawk mai koe siviex
         veng loe mu, siviex veng Yosiep, siviex veng Benyamin mai siviex veng Dan.
         33 Ka praok plak seh, krax vieh koe pon rheng phwan yieh sawk, koe siviex veng loe mu,
         siviex veng Simion, siviex veng Issakha mai siviex veng Zebulon.
         34 Ka praok plak klip singaix, krax vieh koe pon rheng phwan yieh sawk, koe siviex veng
         loe mu, siviex veng Gat, siviex veng Asha mai siviex veng Napthalix.
         35 Tiag ti yaox hawt vung viang an khawmuik, koe tix mheen daix rheng sawk mai jah daux
         singaix an ceu kaux veng tak mawh Yehowa Shama, pa koe dee bleeh Siyiex ot tan heue.DanielDanielDanielDanielDaniel

1 Daux num kwang Yawyakim simiang meung Yudax loe num tix num, Nebukhaneza simiang
         haktiex Babulon hoik hoek ka veng Yerusaliem mai lai lawm ka veng heue.
         2 Siyiex hoik ap ti tawx Yawyakim simiang meung Yudax ka daux tawm taix nawh mai khawm
         kraung khrai pa shiao daux nyiex bwan Siyiex khankix tiblah mai nawh hoik teei ti
         viex ankix ing ka daux haktiex Shina ka dee koe nyiex siyiex nawh mai nawh hoik sau
         kraung khrai ankix laig ka daux nyiex krao sinngao siyiex nawh heue.
         3 Khaix an simiang tawx lox ka Ashapenat pa mawh cao kaing ting pui sieh pa kwang cub
         laux simiang khankix, sonsang teei nawh tix viex kawn praix ceu pui Isarelax khankix
         tiblah mai khawm doeh ru simiang tiblah mai khawm can pui ting lhaong khankix tiblah.
         4 Pui awn ju pa ang koe dee ne raw mai pa mhawm grang khankix, pa hoik grum naog ka
         pingnya cuyi mai pa koe krax tawng yung mai pa lhak lhiem tiem phai sonsang pon yuh
         kaing jhaw ka daux nyiex haw mai pa mawh pui pa tak sang pon gau tix chix lox mai
         lai ceu pui Khaladie khankix heue.
         5 Simiang hoik deuh priex pa ih pa nyawm pa tie cie tix ka son kix ku singaix mai khawm
         rawm plix siiet pa nyaux nawh mai tawx krax gau ka kix loe num mai yam hoik sidah
         ka daux bawg yam an, kix tak pon yaox ti yuh kaing jhaw ka plak sivoe simiang heue.
         6 Khaing daux sinax kix koe ceu pui Yudax pa mawh Danyelax, Hananix, Mishelax mai Azariyax
         khankix heue.
         7 Cao kaing ting pui sieh pa kwang cub laux simiang khankix hoik sum ceu kaux pa khraox
         ka kix, Danyelax kok mawh Belatashaza, Hananix kok mawh Shadariet, Mishelax kok mawh
         Meshak mai Azariyax kok mawh Abedanego heue.
         8 Viang mawh nan, Dayelax hoik but rhawm tix, son ang nawh yuh tokaux tix seeing ka
         priex pa ih pa nyawm pa tie cie simiang mai ka rawm plix siiet pa nyaux nawh khankix
         heue. Mawh kheu nan, nawh hoik rawg akhwang ka cao kaing ting pui sieh pa kwang ka
         cub laux simiang khankix son ang nawh sang yuh tokaux tix seeing heue.
         9 Siyiex hoik kieh Dayelax pon bwanson krax caux rhawm ka plak sivoe ngai cao kaing
         ting pui sieh pa kwang ka cub laux simiang khankix heue.
         10 Cao kaing ting pa kwang cub laux simiang khankix ah nin ka Danyelax, "Aux lhat graung
         ka cao aux pa mawh simiang mai pa hoik tat ti deuh ceu pa ih mai pa nyaux pex heue.
         Grawh grawng nawh, phan nawh yaox ka pakngai baox pex koe krax mhawm grang awm pui
         awn ju paox graoh paox gru pex sang yuh ka mawh lie? Khaix an pex tak kieh aux se
         kaing tix ka plak sivoe simiang heue.
         11 Danyelax deeh ah nin ka cao khan kheu priex piang Danyelax, Hananix, Mishelax, Azariyax
         khankix, pa hoik deuh cao kaing ting pui sieh pa kwang ka laux simiang khankix heue.
         12 Yuh bwanson, cheu ti yaox siliex maix khankix son kao singaix mai tawx ih taux lhax
         mai rawm nyaux ngie,
         13 Khaix an kieh maix jhak ti yaox pakngai yix mai khawm pakngai pui awn ju khankix,
         pa yaox ti ih priex nyawm priex tie cie simiang mai yuh awm pa yaox ka mawh pa khaw
         caw ka siliex maix khankix liak."
         14 Nawh hoik koe krax khaw rhawm ka kix ka grawng in mai hoik cheu ti yaox kix kao singaix
         heue.
         15 Yam hoik sidah kao singaix, pakngai kix hoik nie lheu mhawm mai nie lheu kluing khaing
         pui awn ju an khankix, pa hoik ih priex pa nyawm pa tie cie simiang heue.
         16 Mawh kheu nan, cao khan kheu priex hoik teei priex pa nyawm pa tie cie kix mai rawm
         plix siiet pa caw kix tix sang nyaux khankix hu mai tawx kix ih taux lhax heue.
         17 Ka pui awn ju inkix pon kaux, Siyiex hoik tawx kix koe krax tawng kra yung mai krax
         lhak lhiem ka ngai lai mai pingnya cuyi khawmuik mai Danyelax hoik koe krax chix tawng
         pa plak jhi mai grawng dee bleeh camaox khankix khawmuik heue.
         18 Yam hoik naog singaix pa ah simiang ti kieh kix mawh pa viex ti hoek ka daux nyiex
         haw, cao kaing ting pui sieh pa kwang cub laux simiang khankix hoik viex kix hoek
         ka plak sivoe Nebukhaneza heue.
         19 Simiang chawk ti yaox kix, ka daux sinax kix ang lai yaox pa sidu awm Danyelax Hananix
         Mishielax mai Azariyax khankix tix kaux kawx heue. Mawh kheu nan, kix hoik yaox ti
         yuh kaing plak sivoe simiang heue.
         20 Grawng pingnya cuyi mai krax pa tawng pa yung pa hoik chawk cheng simiang ti yaox
         ka kix, nawh hoik yaox nie lheu chix kix kao son khaing pui ting pingnya cuyi mai
         cao pa chix sibawk khankix khawmuik pa hoik koe ka daux haktiex pa kwang nawh khawmuik
         heue.
         21 Mawh kheu nan, Danyelax hoik yaox ti ot tan, tom hoek num jah simiang Kurux ti kwang
         ka haktiex heue.
         
            

         
      
   
      
         2
1 Ka daux num kwang simiang Nebukhaneza ka haktiex ra num tix num, nawh hoik camaox
         mai rhawm nawh hoik kied lukliak mai nawh ang lai pon ti laig it ka jao heue.
         2 Khaix an simiang tawx lox tix hu sonsang kok ka pui ting pingnya cuyi khankix mai
         cao pa chix sibawk mai cao pa chix simeed chix sat khankix mai khawm pui Khaladie
         khankix hoek, sonsang krai pa camaox simiang heue. Mawh kheu nan, kix hoik hoek cung
         ka plak sivoe simiang heue.
         3 Simiang ah nin ka kix, "Aux hoik camaox tix ceu mai rhawm aux hoik kied koe krax
         pa khi ka sang tawng ka grawng camaox an heue."
         4 Pui ting pingnya cuyi Khaladie khankix, sikah mai simiang ka plak lox ceu pui Asurix
         ah nin, "Kieh simiang lang ju heue. Krai siliex maix khankix mhong grawng pa camaox
         an kix mai ex tak sang deeh krai dee bleeh heue."
         5 Simiang deeh pawk lox pui Khaladie khankix ah nin, "Grawng in aux hoik tat ti deuh
         phan pex ang pon krai grawng camaox mai khawm dee bleeh ka aux, tak sang gaing pex
         tom phawng, mai nyiex ma pex tak sang mawh pum phon heue.
         6 Phan pex pon krai grawng camaox an mai dee bleeh nawh pex tak pon rieb ti teei totaix
         khankix khaing aux mai khawm pa yaog min plakngai pa ting lhaong khankix heue. Mawh
         kheu nan, krai aux mhong grawng camaox mai khawm dee bleeh nawh khankix heue."
         7 Kix deeh pawk lox ra bawg tix bawg ah nin, "Kieh simiang krai grawng pa camaox ka
         siliex tix khankix mai ex tak sang krai dee bleeh heue."
         8 Simiang deeh pawk lox ah nin, "Au tawng su pex ti yuh bawg yam rheung, mawh kheu
         tawng pex aux hoik piawm ka camaox an heue.
         9 Phan pex ang pon krai grawng camaox an ka aux, krax pa keud koe ngie tix ceu son
         pex heue. Grawh grawng nawh, pex hoik khre tix sang krai lox pie lhen mai lox pa ang
         koe cee khankix ka plak sivoe aux tom hoik tieh loh bawg yam tix heue. Mawh kheu nan,
         krai aux mhong grawng pa camaox an mai aux tak tawng pon krai pex dee bleeh nawh khankix
         ka aux heue."
         10 Pui Khaladie khankix deeh pawk lox simiang ah nin, "Pui pa pon krai grawng pa chawk
         simiang ang lai koe tix kaux kawx piang haktiex heue. Mawh kheu simiang ang ah, mai
         cao pa kwang ang ah, ang koe tix kaux kawx pasax mhaing grawng ceu pa awm in ka pui
         pa ting pingnya cuyi mai pa chix sibawk khankix ang ah mai ka pui Khaladie khankix
         heue.
         11 "Grawng pa chawk simiang in mawh pa kied nu, lheu khaing Siyiex ang koe pui tix kaux
         kawx pa sang pon krai ka plak sivoe simiang heue."
         12 Kheu jao grawng in, simiang hoik kied song rhawm mai kied saux rhawm mai tawx gumlox
         sonsang yuh pui pa ting pingnya cuyi, khaing daux haktiex Babulon khankix laux leeing
         khawmuik heue.
         13 Mawh kheu nan, hoik tawx gumlox lih hu, sonsang pah ka pui pa ting pingnya cuyi khankix
         yum mai kix hu sawg ka Danyelax mai paox grawm nawh khankix, sonsang pah kix yum heue.
         14 Khaix an Danyelax deeh pawk tix krai lox mhawm ka Arok, pa mawh cao kaing naing cub
         lien pa pau simiang khankix, pa hoik lih hu ti sang pah pui ting pingnya cuyi haktiex
         Babulon khankix yum,
         15 Nawh pawk lox mai ah nin ka Arok, pa mawh cao kaing naing cub lien pa pau simiang
         khankix, gumlox pa tawx simiang kied phai yuh nin yuh ka mawx lie? "Khaix an Arok
         hoik kieh Danyelax tawng ka grawng lox pa hoik tat tix heue.
         16 Danyelax hu laig ka daux nyiex haw mai rawg mhaing bawg yam ka simiang, sonsang pon
         krai dee bleeh grawng camaox an ka simiang heue.
         17 Khaix an Danyelax deeh ing ka dee ot tix mai krai grawng in ka Hananix, Mishielax
         mai Azariyax, pa mawh paox grawm nawh khankix,
         18 sonsang rawg mhaing kix krax caux rhawm ka Siyiex piang raoma, sonsang plak jhi grawng
         pa raux mox in mai son ang Danyelax mai can paox grawm nawh khankix pon tix laux leeing
         tau mai pui pa ting pingnya cuyi ka daux haktiex Babulon pa kawn deuk an khankix heue.
         19 Grawng pa raux mox in, hoik plak jhi kieh Danyelax yaox riang susai ka daux pon sawm
         heue. Mawh kheu nan, Danyelax hoik yaogyaw bwanson ka Siyiex piang raoma heue.
         20 Danyelax ah nin, "Kieh ceu kaux Siyiex mawh pa koe bwanson leeing ju heue. Grawh
         grawng nawh, pingnya cuyi mai riang rao sibrawm mawh cie Nawh Cao heue.
         21 Nawh Cao tieh loh ka bawg yam mai khawm ka praix klawng khankix, Nawh Cao gah ti
         tik simiang mai pa yaog ti deuh simiang khankix, Nawh Cao tawx pingnya cuyi ka pa
         koe pingnya cuyi mai krax tawng ka pui an kix pa koe krax lhak lhiem heue.
         22 Nawh Cao hoik jhi ceu pa raux mox khankix, Nawh Cao tawng ka ceu pa koe ka daux pa
         faik mai pa riang ot ka daux Nawh Cao heue.
         23 "Siyiex keeing aux khankix eue, aux ting bwanson ka Maix Cao mai yaogyaw ka Maix
         Cao heue. Maix Cao hoik tawx aux koe pingnya cuyi mai riang rao sibrawm khankix mai
         hoik kieh aux tawng ka ceu pa rawg mhaing ex ka Maix Cao heue. Grawh grawng nawh,
         Maix Cao hoik kieh yix tawng ka grawng ceu pa chawk simiang heue."
         24 Mawh kheu nan, Danyelax hu ka Arok, pa mawh pui pa hoik tawx simiang beeh glawm pa
         sang yuh pui ting pingnya cuyi haktiex Babulon khankix laux leeing, ah nin ka nawh,
         "Paw yuh pui ting pingnya cuyi haktiex Babulon khankix laux leeing liak. Viex aux
         hu ka plak sivoe simiang mai aux tak sang krai simiang mhong dee bleeh grawng pa camaox
         an heue."
         25 Khaix an Arok nied ti viex Danyelax hoek ka plak sivoe simiang mai ah nin ka nawh,
         "Aux hoik yaox pui tix kaux khaing daux pui pa giex laung ceu pui Yudax pa mawh pui
         pa tak sang pon krai simiang mhong ka dee bleeh grawng camaox an heue."
         26 Simiang deeh ah nin ka Danyelax, pa hoik kok ceu kaux mawh Delatashaza heue. "Mawh
         pon krai maix aux mhong grawng pa caomaox pa hoik yaox aux mai khawm dee bleeh nawh
         lie?"
         27 Danyelax deeh pawk lox ka plak sivoe ngai simiang ah nin, "Grawng ceu pa raux mox
         pa hoik chawk maix simiang khankix pui ting pingnya cuyi khankix, cao pa chix sibawk,
         cao pa chix jhak lai taix mai cao pa chix tawng singaix pa sang hoek khankix ang pon
         krai grawng ankix ka simiang heue.
         28 "Mawh ngie Siyiex piang raoma tix kaux khaing pa pon plak jhi grawng pa raux mox
         an khankix mai Nawh hoik jhi simiang Nebukhaneza tawng ka ceu pa tak sang lih ti koe
         ka daux singaix pa sang hoek khaix in heue. Grawng pa camaox maix mai riang susai
         pa koe daux dong maix piang dee it maix hoik awm inkix heue."
         29 "Simiang eue, phan mawh pa keud maix grawng pa tak sang hoek yam kawn ot maix piang
         dee it tix mai Nawh Cao hoik plak jhi ceu pa raux mox khankix mai hoik jhi maix tawng
         ka grawng ceu pa tak sang lih ti koe khaix in heue."
         30 Phan mawh ka son aux grawng pa raux mox in hoik plak jhi ka aux, mawh kheu nie lheu
         koe pingnya cuyi aux khaing can ceu pa im ju khankix khawmuik ang mawh, hoik mawh
         sonsang kieh simiang tawng ka dee bleeh grawng pa camaox an mai krax keud maix ka
         rhawm tix heue."
         31 Simiang eue, maix hoik camaox ti yaox riang grang pa ting tix mu, pa kied ting lhaong,
         pa kied pruh riang mai an hoik jung ti ot ka plak sivoe maix mai grang pakpeung nawh
         mawh pa koe krax pa lhat kah heue.
         32 "Kaing riang grang in mawh khri ceu pa mhawm, naok nawh mai plawng taix nawh mawh
         mau, vaig nawh mai nyoi nawh mawh tawng lheung,
         33 ba nawh mawh rhiem mai caong nawh mawh rhiem tix plak mai tiex tix plak heue.
         34 Yam jhak maix lon simaox tix lon pa ang pui yuh ka taix tix lih dheem piang caong
         riang grang an, pa mawh rhiem tix plak mai tiex tix plak pot phawng heue.
         35 Khaix an rhiem, tawng lheung mai mau khri khankix hoik phawng tix max tau mai hoik
         lih ti awm grhip nghox khaing daux biang pauh pui nghox daux bawg yam rung mai bhaung
         hoik phlu khankix luan tom ang lai yaox rhoi heue. Lon simaox pa hoik dheem riang
         grang an hoik lih ti mawh gawng pa ting lhaong tix mu mai hoik naog piang haktiex
         khawmuik khawm leeing heue.
         36 "In mawh grawng pa camaox maix heue. Yam in, yix tak sang krai dee bleeh grawng pa
         camaox an ka plak sivoe simiang heue.
         37 Simiang eue, maix mawh simiang piang simiang khankix heue. Siyiex pa ot piang meung
         raoma, hoik tawx maix cie meung haktiex khawm siawp sibrawm mai riang rao pa ting
         lhaong mai min pakngai khankix,
         38 mai kawn pui khankix pa ot dee mawx ang ah, totiag piang haktiex mai sim daux raoma
         khankix ang ah, Nawh Cao hoik tawx an kix ka daux tawm taix maix mai hoik kieh maix
         kwang piang ankix khawmuik heue. Maix tom mawh kaing khri an heue.
         39 Khaix maix meung tang meung tak sang yaog tix deeh kaoh tix meung khaix an, meung
         pa ang awm maix, pa mawh meung tawng lheung an loe meung tix meung tak sang lih ti
         koe mai tak sang kwang piang haktiex khawmuik heue.
         40 Meung pon meung tix meung tak sang awm rhiem pa kiien mai awm krax pon kieh rhiem
         ceu an khankix pot tix max mai phawng, meung an tak sang yuh laux mai phawng yuh meung
         tang dah khankix khawmuik heue.
         41 Ka dee hoik yaox maix caong mai gien caong khankix pa mawh tiex glaox pa shiao cao
         pa yuh aw tix, tix plak mai rhiem tix plak, meung an tak sang mawh pa gwieh tix hu
         heue. Viang mawh nan, krax pa kaux cong rhiem tak sang kawn koe ka daux nawh awm hoik
         yaox maix klu klao rhiem tix mai tiex glaox tau heue.
         42 Awm hoik mawh giien caong an khankix rhiem tix plak mai tiex glaox tix plak, awm
         an meung an tak sang mawh pa kaux cong tix plak mai pa chix max chix laux leeing tix
         plak heue.
         43 Awm hoik yaox maix ka hoik klu klao rhiem tix tau mai tiex glaox, kix tak mawh pa
         klu klao tix tau mai pui tang ceu khankix mai kix tak ang pon neuex tix ot tau mai
         paox tix, awm ang rhiem chix neuex tix tau mai tiex glaox heue.
         44 Ka daux baux ju singaix simiang inkix, Siyiex piang raoma tak sang yaog tix pang
         meung pa tak ang chix koe krax laux leeing tix meung mai meung an tak ang lai mawh
         pa prah tix ka daux pui tang ceu khankix heue.Meung in tak sang yuh laux leeing mai
         phawng yuh meung ankix mai nawh tak kaux cong leeing ju heue.
         45 Awm pa hoik yaox maix mawh lon simaox tix lon pa hoik lih khaing gawng ka pa ang
         yuh ka taix tix mai lon simaox an hoik dheem rhiem, tawng lheung mai tiex glaox, mau
         mai khri khankix phawng, Siyiex pa ting lhaong, hoik jhi simiang tawng ka ceu pa tak
         sang bleeh tix hoek khaix in heue. Grawng pa camaox in rug mawh tete mai dee bleeh
         nawh khankix kawx mawh pa mawh meh tete heue."
         46 Yam an, simiang Nebukhaneza, gup ti krub ka Danyelax mai tawx lox tix sonsang yuh
         kix tix tawx krax tan mai nyawng bhawng ka son nawh heue.
         47 Simiang deeh pawk lox ka Danyelax ah nin, "Siyiex maix mawh Siyiex piang Siyiex khankix
         tete mai mawh Siyiex piang simiang khankix mai cao pa plak jhi ceu pa raux mox khankix,
         mawh kheu maix hoik plak jhi ka ceu pa raux mox in heue."
         48 Khaix an simiang hoik ghaok Ara Danyelax mai hoik tawx totaix ceu pa ting lhaong
         khankix tom nie mai hoik kieh nawh mawh cao pa kwang piang baoh haktiex veng Babulon
         khankix khawmuik khawm leeing mai mawh cao kaing ting pa kwang piang pui pa ting pingnya
         cuyi haktiex veng Babulon khankix khawmuik heue.
         49 Danyelax deeh khyox khaw lox ka simiang mai nawh hoik yaog ti deuh Shadariet, Meshak
         mai Abedanego, khankix kwang ka piang kaing jhaw haktiex veng Babulon khankix heue.
         Viang mawh nan, Danyelax hoik yaox ti ot ka daux nyiex haw simiang heue.

1 Nebukhaneza pa mawh simiang hoik yuh riang grang khri tix mu, krax lhaong koe tixgliah
         sawk mai krax vieh koe liah sawk heue. Nawh yaog tix hu deuh an, ka daux lung Dura,
         daux haktiex veng Babulon khankix heue.
         2 Simiang Nebukhaneza hoik ploi pui hu kraix khrawm cub simiang cao fa khankix mai
         cao pa kwang haktiex khankix, cao pa kwang veng khankix, cao pa tawx krax khankix,
         cao pa koh keun khankix, cao pa prawng see khankix, cao pa koe sibrawm khankix mai
         cao kaing haktiex khankix hoek tau, sonsang yuh pawie pa appong ka riang grang pa
         hoik jung simiang Nebukhaneza ti deuh heue.
         3 Mawh keu nan, simiang cao fa khankix, cao pa kwang haktiex khankix, cao pa kwang
         veng khankix, cao pa tawx krax keud khankix, cao pa koh keun khankix, cao pa prawng
         see khankix, cao pa koe sibrawm khankix mai cao kaing haktiex khankix khawmuik hoik
         khrawm paox tix hoek sonsang yuh pawie pa appong riang grang pa hoik jung simiang
         Nebukhaneza ti deuh mai kix hoik cung ka plak sivoe riang rao pa hoik jung Nebukhaneza
         heue.
         4 Khaix an cao pa pao ti krai lox tix kaux hoik kok yo lox tix tom ting ah nin, "Pui
         khankix, ceu pui khankix mai pa chix sikah lox kuceu khankix eue, koe gumlox pa tawx
         son pex,
         5 yam mhong pex lox sinum teet, shiao, ting si, kraung, pi byang mai ting plah khaox
         khankix, pa luah tix sinum tau mai lox rhax khankix kuceu, pex tak gup tix krub ka
         riang grang khri pa hoik jung simiang Nebukhaneza heue.
         6 Can pui pa ang gup ti krub ka riang grang an tak sang taing tik ti sau dom mawx dom
         an ka daux glah ngu pa kied hax an heue."
         7 Mawh kheu nan, yam hoik mhong pui khankix ka lox sinum luah teet, shiao, ting si,
         kraung mai pi byang khankix ka lox lai rhax kuceu khawmuik, pui khawmuik mai ceu pui
         khankix mai pa sikah lox kuceu khankix hoik gup tix krub ka riang grang khri pa hoik
         jung simiang Nebukhaneza heue.
         8 Yam an, pui Khaladie khankix tiblah hoek ka plak sivoe mai deuh phimap piang pui
         Yudax khankix heue.
         9 Kix ah nin ka simiang Nebukhaneza, "Kieh simiang lang ju heue.
         10 Simiang eue, maix hoik tawx gumlox ti ah nin, can pui pa mhong lox sinum luah teet,
         shiao, ting si, kraung, pi byang mai ting plah khaox khankix yam sinum lox lai rhax
         khankix tix dom neh, pui khankix tak gup ti krub ka riang grang khri an,
         11 mai can pui pa ang gup ti krub ka riang grang an, tak sang taing ti sau ka daux glah
         ngu pa kied hax an heue.
         12 Yam in koe pui Yudax tiblah pui pa hoik deuh maix mawh cao pa kwang piang grawng
         kaing haktiex daux veng Babulon khankix, Shadariet, Meshak mai Abedanego, pui inkix
         ang cu ti tawx krax nab yam ka son grawng ceu pa dex dawd ka maix heue. Kix ang cu
         ti yuh kaing jhaw siyiex maix khankix mai ang cu tix krub ka riang grang khri pa hoik
         jung maix heue."
         13 Yam an, simiang Nebukhaneza, hoik kied song rhawm mai kied saux rhawm mai nawh hoik
         tawx lox tix hu kok Shadariet, Meshak mai Abedanego khankix hoek heue. Mawh kheu nan,
         kix hoik viex pui inkix hoek ka plak sivoe simiang heue.
         14 Nebukhaneza ah nin ka kix, "Shadariet, Meshak mai Abedanego khankix eue, mawh su
         pex tix ang yuh kaing jhaw siyiex aux khankix mai ang cu tix krub ka riang grang khri
         pa hoik jung aux lie?
         15 Yam in phan pex baox mhong lox sinum luah teet, shiao, ting si, kraung, pi byang
         mai ting plah khaox khankix, tau mai lox lai rhax khankix kuceu phan pex gup ti krub
         ka riang grang pa hoik yuh aux ti deuh an tak mawh ceu pa mhawm heue. Viang mawh nan,
         phan pex ang cu ti krub ka an, pex tak mawh pa taing ti sau ka daux glah ngu pa kied
         hax an dom mawx dom an heue. Mawh Siyiex mawx pa tak sang pon taoh ti teei pex khaing
         daux tawm taix aux lie?"
         16 Shadariet, Meshak mai Abedanego, khankix, deeh pawk lox ah nin ka simiang, "Nebukhaneza
         eue, yix ang lai koe lox sang deeh pawk ka maix ka daux son grawng in heue.
         17 Phan an lih ti mawh nin, Siyiex pa krub yix mai pa yuh yix ti tawx kaing jhaw, mawh
         pa pon deeh taoh yix khaing daux glah ngu pa kied hax an, simiang eue, Nawh Cao tak
         deeh taoh yix khaing daux tawm taix maix heue.
         18 Viang ang mawh nan kawx, simiang eue, kieh maix tawng ka ang yix yuh ti tawx kaing
         jhaw siyiex maix khankix mai ang yix krub ka riang khri pa hoik jung maix ti deuh
         awx."
         19 Yam an, Nebukhaneza hoik kied naog ka daux pa song rhawm mai hoik tieh ngai baoh
         tix ka Shadariet, Meshak mai Abedanego khankix heue. Mawh kheu nan, nawh tawx lox
         tix mai kieh kix deeh seeh glah ngu an nie lheu hax khaing sivoe an aliah son heue.
         20 Nawh tawx lox ka pui ting riang rao pa cong khankix, pa koe daux cub kru naing nawh
         sonsang phyawk ka Shadariet, Meshak mai Abedanego mai taing kix ka daux glah ngu pa
         kied hax an heue.
         21 Pui inkix hoik phyawk ti tau mai khawm sibex, khlax, mhok mai kraung ceep tang ceu
         kix mai taing tix sau kix ka daux glah ngu pa kied hax an heue.
         22 Mawh kheu kied nied gumlox pa tawx simiang mai kheu jao kied hax glah ngu an, rao
         ngu khankix hoik voeg pui an kix pa teei ti sau Shadariet, Meshak mai Abedanego khankix
         yum heue.
         23 Pui inkix loe kaux pa mawh Shadriet, Meshak mai Abedanego khankix hoik phyawk ti
         tau mai hoik cod ka daux glah ngu pa kied hax an heue.
         24 Yan an simiang Nebukhaneza, hoik kied daox deng mai nied yaog ti kaoh ah nin ka cao
         pa tawx krax keud nawh khankix, "Pui pa phyawk ex ti taing daux glah ngu ang mawh
         loe kaux lie?" Kix deeh pawk ah nin ka simiang, "Simiang eue, mawh heue."
         25 Simiang deeh pawk ah nin, "Jhak heue, aux yaox pui pon kaux pa ang tie phyawk tix
         mai lailing ti hu ka daux glah ngu mai kix ang tie mat pie ceeix kawx mai pakpeung
         pui pon kaux tix kaux an mawh pa awm kawn Siyiex heue."
         26 Khaix an simiang Nebukhaneza hu hawt dex daux moing glah ngu pa kied hax an ah nin,
         "Shadariet, Meshak mai Abedanego, pa mawh siliex Siyiex pa kied ting lhaong eue, lih
         mai hoek tin!" Shadriet, Meshak mai Abedanego, khankix hoik lih khaing daux glah ngu
         heue.
         27 Simiang cao fa khankix, cao pa kwang haktiex khankix, cao pa kwang veng khankix mai
         cub cao pa tawx krax keud ka simiang khankix hoik kraix khrawm paox tix hoek jhak
         mai kix hoik yaox pui inkix ang ngu tie koe sibrawm ti hax yuh tokaux kix mai hauk
         kaing kix ang lai koe khaix hax mai kraung ceep kix kawx ang lai koe krax pa sioe
         meet ngu heue.
         28 Simiang Nebukhaneza ah nin, "Kieh Siyiex Shadariet, Meshak mai Abedanego koe bwanson
         heue. Nawh Cao ploi kawncau tix taoh ka siliex Nawh khankix pa koe krax yum rhawm
         mai een rhawm ka Nawh Cao mai kix hoik lheu ka gumlox simiang mai hoik ap ti tawx
         tokaux tix son ang kix pon yuh ti tawx kaing jhaw mai ang cu ti krub ka siyiex tang
         kaux lheu khaing Siyiex kix heue.
         29 Yam in, aux tawx lox tix ka ceu pui tix ang ah, pui meung mawx ang ah mai pa sikah
         lox kuceu khankix ang ah, pa ah lox lud ka Siyiex Shadariet, Meshak mai Abedanego
         khankix tak sang mawh pa gam tix phawng mai nyiex kix tak sang mawh pum phon, mawh
         kheu ang lai koe siyiex tang kaux tang hak pa pon yuh krax taoh awm in heue."
         30 Yam an, simiang hoik deeh yaog Ara Shadariet, Meshak mai Abedanego, khankix ting
         ka daux haktiex veng Babulon heue.

1 Simiang Nebukhaneza tawm lox ka pui khawmuik kudah dee ku meung mai ceu pui pa sikah
         lox kuceu khankix, pa ot piang haktiex khawmuik kieh krax pa nhim haoh hun naog piang
         pex heue.
         2 Aux gaux rhawm ti krai pao ka grawng mhai rug pa daox deng, pa hoik yuh Siyiex pa
         kied ting lhaong ka son aux heue.
         3 Mhai rug Nawh khankix mawh pa ting miex ding, krax pa daox deng Nawh khankix mawh
         pa koe sibrawm miex ding, meung Nawh mawh pa koe leeing ju mai sibrawm Nawh Cao mawh
         pa koe ku ju leeing ju heue.
         4 Aux pa mawh Nebukhaneza, hoik laux lee tix ka daux nyiex haw aux mai yaox ti magmi
         haok hwan ka daux nyiex haw tix heue.
         5 Aux hoik koe grawng pa camaox tix ceu pa hoik kieh aux koe krax lhat graung mai krax
         pa keud khankix ka piang dee it tix mai riang susai ka daux dong aux kankix hoik tawx
         krax sikua rhawm aux heue.
         6 Mawh kheu nan, aux hoik tawx Gumlox tix sonsang kok pui pa koe pingnya cuyi haktiex
         Babulon khankix hoek ka plak sivoe ngai aux khawmuik, nhie kix krai aux mhong dee
         bleeh grawng pa camaox aux heue.
         7 Khaix an pui ting pingnya cuyi khankix, cao pa chix sibawk, cao pa chix tawng singaix
         sang hoek khankix, hoek mai aux hoik krai kix mhong grawng pa camaox aux heue. Viang
         mawh kawx nan, kix ang pon krai aux tawng dee bleeh heue.
         8 Ghoik khaix Danyelax hoek ka plak sivoe aux, pa kok nawh mawh Balatashaza, awm ceu
         kaux siyiex aux, ka daux nawh koe khwan singax Siyiex mai aux hoik krai nawh mhong
         grawng pa camaox ah nin,
         9 Balatashaza, pa mawh cao kaing ting cub pui pa koe pingnya cuyi khankix eue, kheu
         tawng aux koe khwan singax Siyiex ka daux maix mai ceu pa raux mox ankix ang lai mawh
         pa nu pa khawm ka maix,
         10 "Inkix hoik mawh riang susai pa koe daux dong aux, yam kawn it aux piang ku it tix
         heue. Aux hoik yaox ka koe gaw khaox tix gaw ka daux sigreung haktiex, pa kied ting
         lhaong heue.
         11 Gaw khaox an haok huan mai lih ti mawh pa kaux cong, lhaong tom hoek ka raoma mai
         pon ti yaox an ka dee sidah sidu haktiex khawmuik heue.
         12 Lhax nawh khankix kied mhawm grang, plix nawh khankix hoik kied teen mai ka daux
         an, hoik koe ceu pa ih son ceu pa im ju khawmuik heue. Totiag daux tiagtu khankix
         hoik yaox ti ot greem veei nawh heue. Sim sai daux raoma khankix hoik ban tix ot piang
         kak nawh khankix mai ceu pa koe nex nham khankix hoik yaox ti ih ceu pa ih khaing
         khaox an heue.
         13 Aux hoik yaox riang susai ka daux dong aux, yam kawn it aux piang ku it tix mai yaox
         ka cao pa pau tix kaux pa singax singeh, pa lih hoek khaing daux raoma heue."
         14 Nawh kok yo lox ting pa ah nin, "Kid khaox in goh mai kid tik kak nawh khankix, puat
         lhax nawh khankix khrum mai prung prang ti tik plix nawh heue. Kieh totiag khankix
         lih hu khaing greem nawh mai kieh sim khankix lih hu khaing piang kak nawh khankix
         heue.
         15 Viang mawh nan, ca kawn prah num khaox an mai riah nawh khankix ka daux tiex mai
         vie ti deuh nawh ka rhiem mai maox tawng lheung khankix mai deuh nawh ka daux sinax
         rib riem pa klai khankix ka daux tong heue. Kieh nawh caux ka rawm ciex daux raoma
         mai kieh nawh sawm tau mai totiag khankix piang rib riem pa koe piang tiex heue.
         16 Kieh rhawm nawh tieh loh tix, ang lai mawh rhawm pui, tawx nawh koe rhawm totiag
         tix mu mai kieh bawg yam khankix tiang tix luan piang nawh aliah num heue.
         17 Grawng lox pa hoik tat in mawh pa kaoh khaing cao pa pau mai mawh gumlox pa tawx
         pa kaoh khaing Kaw pa singax singeh, sonsang pon ceu pa im ju khankix tix tawng, ka
         kwang Siyiex pa kied ting lhaong ka daux meung haktiex mai kawn pui khankix, tawx
         an kix ka pui pa koe rhawm Nawh Cao ti tawx mai hoik yuh ti deuh pui pa kied tiem
         min sibrawm khankix kwang piang haktiex heue.
         18 In mawh grawng pa camaox aux simiang Nebukhaneza heue. Belatashaza eue, krai grawng
         dee beeh camaox an ka aux liak, mawh kheu ang pui koe pingnya cuyi daux meung haktiex
         aux khankix lai pon krai aux tawng dee bleeh grawng pa camaox an heue. Mawh ngie maix
         pa pon krai dee bleeh grawng camaox aux, kheu koe khwan singax Siyiex ka daux maix
         heue."
         19 Khaix an Danyelax, pa kok ceu kaux mawh Belatashaza, hoik kied koe pa daox deng ka
         been ticu mai nawh khi rhawm ka heue. Mawh kheu nan, simiang ah nin, "Belatashaza
         eue, paw kieh grawng pa camaox in mai khawm dee bleeh nawh khankix tawx krax pa khi
         rhawm ka maix liak." Belatashaza deeh pawk ah nin, "Cao aux eue, kieh grawng pa camaox
         an mawh pa dex dawd mai pui ankix pa koeng ka maix, mai kieh dee bleeh nawh mawh son
         pa dex dawd ka pui koeng pui khoi maix khankix heue.
         20 Ka gaw khaox pa hoik yaox maix haok hwan mai hoik lih ti mawh pa kaux cong mai pa
         lhaong hoek tom ka raoma mai pa hoik pon ti yaox sidawng piang haktiex khawmuik,
         21 lhax pa kied mhawm grang nawh khankix mai plix pa kied teen nawh khankix ka pa mawh
         ceu pa ih son can ceu pa im ju khankix khawmuik, pa hoik ot totiag daux tiagtu khankix
         ka greem mai pa hoik ot sim sai daux raoma khankix piang kak nawh,
         22 simiang eue, khaox pa hoik ting lhaong pa hoik lih ti mawh pa kaux cong an, mawh
         maix heue. Krax pa ting lhaong maix hoik haok hwan tom hoek ka raoma mai min sibrawm
         pa kwang maix hoek tom sidah sidu haktiex heue.
         23 Awm krax pa hoik yaox maix ka cao pa pau tix kaux an, pa mawh kawn pa singax singeh
         mai pa lih hoek khaing daux raoma pa ah nin, "Kid ti tik gaw khaox an mai yuh laux
         leeing heue. Viang mawh nan, prah num nawh mai khawm riah nawh khankix ka daux tiex
         mai vie nawh ka maox rhiem mai maox tawng lheung mai deuh nawh ka dah dee klai rib
         riem khankix ka daux tong, kieh nawh mawh pa caux ka rawm ciex pa kaoh khaing daux
         raoma mai kieh nawh sawm tau mai totiag khankix ka daux tong kaung tom hoik tiang
         ti luan aliah num,
         24 simiang eue, dee bleeh in mawh nin mai in mawh gumlox pa kaoh khaing Siyiex Cao pa
         kied ting lhaong, pa hoik bleeh tix hoek piang cao simiang aux.
         25 Maix tak kham krax grheu khaing daux pui khankix mai ot tau mai totiag daux tiagtu
         khankix mai sawm rib riem awm mawie, kham krax pa caux ka rawm ciex daux raoma mai
         bawg yam tak sang tiang tix luan khaing piang maix aliah num, tom hoek bawg yam tawng
         maix ka kwang Cao pa kied ting lhaong ka daux meung haktiex kawn pui khankix mai tawx
         meung haktiex ka can pui pa koe rhawm Nawh Cao tix tawx heue.
         26 Awm pa hoik tawx cao pau gumlox tix, sonsang prah ti deuh num khaox an mai khawm
         riah khaox an khankix, meung haktiex maix tak mawh pa kawn koe ka son maix, khaix
         hoik pon maix ti tawng ka mawh raoma pa kwang heue.
         27 Mawh kheu nan, simiang eue, kieh maix rieb ti teei krax keud aux heue. Pluat ti tik
         phimap maix kankix sonsang yuh pa rahsee mai tik khawm krax pa lud maix khankix, sonsang
         jhi tix krax caux rhawm ka pui pa hot shia khankix liak, phan yuh nan, krax haok hwan
         magmi maix tak sang toe ti lang heue.
         28 Grawng in khawmuik hoik bleeh ti hoek piang simiang Nebukhaneza heue.
         29 Khaix hoik sidah kao ra khix, nawh hoik lailing hawt baoh nyiex haw haktiex Babulon
         heue.
         30 Simiang ah nin, "Ang in mawh veng ting haktiex Babulon pa hoik sum aux ti deuh sonsang
         mawh dee ot dee koe simiang ka riang rao sibrawm cao aux mai sonsang yaw aux min plakngai
         sibrawm krax pa kwang aux lie?"
         31 Yam kawn sikah simiang gumlox in ka jheeh tix lox lih hoek khaing raoma ah nin, "Simiang
         Nebukhaneza eue, koe lox pa krai ka son maix heue. Meung haktiex maix hoik gah ti
         hu khaing maix,
         32 maix tak kham krax grheu khaing daux pui khankix mai ot tau mai totiag daux tiagtu
         khakix mai sawm rib riem awm mawie mai bawg yam tak sang tiang ti luan khaing piang
         maix aliah num, tom hoek bawg yam tawng maix ka kwang Cao pa kied ting lhaong ka daux
         meung haktiex kawn pui khankix mai tawx meung haktiex ka can pui pa koe rhawm Nawh
         Cao ti tawx heue."
         33 Ka daux bawg yam an tix dum neh, gumlox in hoik lih ti mawh piang simiang Nebukhaneza
         mai nawh mawh pa hoik grheu ti lih khaing pui khankix mai sawm rib riem awm mawie
         mai tokaux nawh hoik caux ka rawm ciex pa kaoh khaing daux raoma, tom hoik lang hauk
         kaing nawh khankix awm hauk klang krih mai nghim taix nghim caong nawh hoik lang awm
         nghim caong sim khankix heue.
         34 Yam hoik sidah bawg yam aux Nebukhaneza, hoik yaog ngai tix maong ka plak raoma mai
         krax tawng yung aux hoik deeh hoek ka aux mai aux ting bwanson ka Siyiex Cao pa kied
         ting lhaong mai yaogyaw tawx krax nab yam ka Nawh Cao, pa im ju leeing ju heue. Grawh
         grawng nawh, sibrawm Nawh koe leeing ju mai meung haktiex Nawh mawh pa koe ku ju leeing
         ju heue.
         35 Can pui pa ot piang haktiex khankix khawmuik, mawh pa hoik sawn tix ang mawh tidtix
         Nawh yuh awm krax pa koe rhawm Nawh Cao ti yuh ka cub kru naing raoma mai ka can pui
         pa ot piang haktiex khankix heue. Pui tix kaux kawx ang pon tiebtie ka plawng taix
         Nawh mai ang pon chawk ah nin ka Nawh Cao heue. "Mawh yuh Maix Cao ceu patix lie?"
         36 Ka daux bawg yam an, krax tawng aux khankix hoik deeh hoek ka daux rhawm aux mai
         son sibrawm meung haktiex aux mai min plakngai aux mai krax pa riang min aux khankix
         hoik deeh hoek ka daux rhawm aux heue. Cao pa tawx krax keud aux khankix mai pui ting
         lhaong aux khankix hoik deeh tawx riang rao ka aux mai aux hoik deeh koe riang rao
         ka son meung haktiex aux mai sibrawm ceu pa kied mhawm hoik baox naok piang aux heue.
         37 Yam in, aux Nebukhaneza hoik tawx krax pa yaogyaw bwanson mai krax pa yungyi nab
         yam tix ka simiang daux raoma mai can kaing pa yuh Nawh khankix mawh ceu pa mawh meh
         khawmuik mai daux krax Nawh khankix kawx, mawh pa rahsee heue. Can pui ankix pa hu
         ka daux krax ting rhawm khankix, Nawh Cao pon yuh ti kieh tiem tom hoek ka plak greem
         heue."

1 Belashieza pa mawh simiang yuh pawie pa khan kheu pa ting lhaong son cub simiang
         greem nawh khankix tix rheng kaux mai yaux rawm, plai plix siiet ka plak sivoe ngai
         pui an kix tix rheng heue.
         2 Yam kawn cim nawh ti yaox rawm plix siiet, simiang Belashieza tawx gumlox tix nhie
         pui teei ti viex kawk nyaux khri mai mau khankix, pa hoik rhim keeing nawh simiang
         Nebukhaneza ti viex hoek khaing daux nyiex bwan veng Yerusaliem, sonsang nyaux simiang
         mai simiang greem nawh khankix mai moeng nawh mai khawm moeng iak nawh khankix rawm
         plix siiet khaing daux kawk ankix heue.
         3 Khaix an kix hoik teei ti viex kawk nyaux khri an khankix pa mawh kawk nyaux pa hoik
         khaing daux krao nyiex bwan Siyiex, pa koe ka daux veng Yerusaliem mai simiang mai
         khawm simiang greem nawh khankix, khawm moeng nawh mai moeng iak nawh khankix hoik
         nyaux rawm plix siiet khaing daux kawk nyaux ankix heue.
         4 Kix hoik nyaux ka rawm plix siiet mai hoik yaogyaw ka siyiex khri, siyiex mau, siyiex
         tawng, siyiex rhiem mai siyiex khaox, siyiex lon simaox khankix heue.
         5 Ka daux bawg yam an tix taix neh, giien taix pui hoik bleeh tix hoek mai tiiem lai
         piang ding tiex phawng pid daux nyiex haw pa koe see rong jung kawk ngu mai simiang
         hoik yaox giien taix pa tiiem lai an heue.
         6 Pakngai simiang hoik tieh loh tix mai rhawm nawh hoik siyaoh mai jhong si-ang nyoi
         nawh khankix hoik dex bheeik mai nge ngawng nawh khawm ra khawn hoik deeh ra lai klah
         paox tix heue.
         7 Simiang hoik riag yo lox tix pa ting mai tawx lox kieh kix hu kok cao pa chix tawng
         singaix pa sang hoek khankix, pui Khaladie khankix mai cao pa sibawk khankix hoek
         heue. Simiang krai ka pui ting pingnya cuyi haktiex veng Babulon khankix ah nin, "Pui
         pa pon phat ngai lai in mai pon krai aux tawng dee bleeh, tak mawh pa sang ceep kraung
         pa raoh rawt mai tak yaox ti tauk maox soi khri ka ping ngawg nawh mai nawh tak mawh
         cao pa kwang haktiex loe kaux tix kaux ka daux meung haktiex in heue."
         8 Pui ting pingnya cuyi simiang khankix khawmuik hoik bleeh tix hoek heue. Viang mawh
         kawx nan, kix ang pon phat ngai lai an mai ang pon krai dee bleeh ka simiang heue.
         9 Khaix an simiang Belashaza pa kied koe krax yaoh yeu mai pakngai nawh hoik tieh loh
         tix mai cub simiang greem nawh khankix hoik daox deng ka heue.
         10 Yam an, kheu mhong miex simiang lox sikah simiang mai cub simiang greem nawh khankix,
         tom hoek ka daux bang pawie khan kheu an ah nin, "Simiang eue, kieh maix lang ju heue,
         paw kieh rhawm maix yaoh yeu mai paw kieh pakngai maix tieh loh tix liak,
         11 koe pui tix kaux ka daux meung haktiex maix mai ka daux pui an koe khwan singax Siyiex
         ka heue. Kadaux baux ju keeing maix nawh hoik mawh pa kied lhak lhiem mai koe krax
         tawng yung mai koe pingnya cuyi awm koe pingnya cuyi Siyiex heue. Simiang Nebukhaneza
         pa mawh keeing maix hoik kieh nawh mawh cao kaing ting ka ping pui ting pingnya cuyi
         khankix, cao pa chix tawng singaix pa sang hoek khankix, pui Khaladie khankix mai
         khawm ka piang cao pa sibawk khankix heue.
         12 Mawh kheu koe khwan pa kied mhawm ka daux nawh mai krax tawng yung mai krax lhak
         haing mai krax pa chix tawng ka dee bleeh grawng pa camaox khankix, krax pa pon krai
         lox nieb mai pa krai ceu pa daox deng khankix, hoik yaox ka daux Danyelax in, ka pui
         pa hoik tawx simiang ceu kaux nawh mawh Belateshaza mai yam in kieh pui kok Danyelax
         hoek mai nawh tak krai dee bleeh lox an heue."
         13 Khaix an Danyelax hoik viex ti hoek ka plak sivoe simiang heue. simiang chawk ka
         Danyelax ah nin, "Mawh maix Danyelax khaing daux pui Yudax pa giex laung an khankix
         lie? Ka pa mawh can pui pa hoik viex keeing aux nawh hoek khaing haktiex Yudax lie?
         14 Aux hoik mhong grawng maix mai koe khwan singax Siyiex ka daux maix mai krax pa riang
         mai krax tawng yung an kix mai khawm pingnya cuyi pa kied mhawm khankix, hoik mawh
         pa yaox ti ka daux maix heue.
         15 Yam in, pui ting pingnya cuyi an khankix cao pa chix tawng singax pa sang hoek khankix
         hoik dawg viex tix hoek ka plak sivoe aux sonsang phat tix ngai lai in mai krai dee
         bleeh ka aux heue. Viang mawh kawx nan, kix ang pon krai dee bleeh heue.
         16 "Aux hoik mhong grawng maix mai ka pon krai maix dee bleeh lox ankix mai ka pon krai
         grawng krax pa daox deng khankix heue. Yam in, phan maix chix phat ngai lai an mai
         pon krai dee bleeh khankix maix tak mawh pa ceep ka kraung raoh rawt mai pa tauk ka
         maox soi khri piang ngawg maix mai tak sang mawh cao pa kwang haktiex loe kaux tix
         kaux ka daux meung haktiex aux heue."
         17 Khaix an Danyelax deeh pawk lox mai ah nin ka plak sivoe simiang, "Kieh totaix pa
         ah maix khankix mawh son tokaux maix mai tawx totaix ankix ka pui tang kaux, viang
         mawh nan, aux tak sang phat ngai lai an ka son simiang mai kieh maix tawng ka dee
         bleeh lox an heue.
         18 Simiang eue, Siyiex pa kied ting lhaong hoik tawx keeing maix Nebukhaneza koe meung
         haktiex mai sibrawm krax kwang mai sibrawm mai min plakngai heue."
         19 Mawh kheu grawng sibrawm pa hoik tawx Siyiex ka nawh pui khankix, ceu pui ku meung
         mai can pui pa sikah lox kuceu khankix hoik siyang mai koe krax lhat graung ka plak
         sivoe nawh heue. Can pui pa simie nawh tix pah khankix, nawh pah yum heue. Can pui
         pa simie nawh tix im khankix, nawh kieh im ju heue. Can pui pa simie nawh tix yaog
         lhaong khankix, nawh yaog lhaong heue. can pui pa simie nawh ti kieh tiem khankix,
         nawh kieh tiem heue.
         20 Viang mawh nan, yam hoik yaog nawh rhawm tix ting lhaong mai rhawm nawh hoik kiien
         ka daux krax pa lhaong rhawm lhaong rhi tix, nawh hoik mawh pa grheu ti lih khaing
         dang ngeung simiang pa mawh nawh mai teei min plakngai nawh luan ti hu khaing nawh
         heue."
         21 "Nawh hoik mawh pa grheu tix lih khaing ka daux kawn pui khankix mai rhawm nawh hoik
         tieh loh tix awm rhawm totiag khankix mai ot tau mai la tiag khankix heue. Nawh sawm
         rib riem awm mawie khankix mai tokaux nawh hoik caux ka rawm ciex pa kaoh khaing daux
         raoma, tom hoek daux bawg yam hoik tawng nawh ka kwang Siyiex pa kied ting lhaong
         ka daux meung haktiex kawn pui khankix mai yaog ti deuh can pui pa koe rhawm Nawh
         Cao ti deuh kwang piang meung haktiex heue."
         22 "Belashaza eue maix mawh kawn simex nawh mai ang cu ti viex rhawm awn rhawm tiem
         heue. Viang maix hoik tawng ka grawng inkix khawmuik kawx,
         23 maix hoik yaog min tokaux tix lhaong khaing piang Siyiex daux raoma, kieh pui viex
         kawk nyaux daux nyiex bwan Nawh Cao khankix hoek ka plak sivoe maix mai cao maix khawm
         cub simiang greem maix khankix, moeng maix khawm moeng iak maix khankix, hoik nyaux
         rawm plix siiet khaing daux kawk nyaux ankix heue. Cao maix kawx hoik yaogyaw ka siyiex
         khri mai siyiex mau, siyiex tawng lheung mai siyiex rhiem, siyiex khaox mai siyiex
         lon simaox khankix, pa chix yaox chix mhong mai pa ang chix koe krax tawng heue. Siyiex
         pa jhawp ti deuh ka bhawm toek maix khankix ka daux tawm taix Nawh Cao mai kwang ka
         grawng pa yuh maix khankix maix ang tie tawx krax pa yaogyaw min plakngai ka heue.
         24 Mawh kheu nan, Nawh Cao hoik ploi ngien taix tix lih hoek mai tiiem ka ngai lai in
         heue."
         25 "Ngai lai pa hoik tiiem tix mawh nin, "MENE, MENE, TEKALA, UPHARASIN."
         26 "Dee bleeh lox ngai lai an khankix mawh nin, MENE, koe dee bleeh yuh nin, Siyiex
         hoik simin ti yaox meung haktiex maix mai hoik sidah phao heue.
         27 "TEKALA, koe dee bleeh yuh nin maix hoik ciang tix ka daux jiang yoi mai yaox ka
         krax pa cud cha maix heue.
         28 "PERIET, pa mawh ngai lai UPHARASIN an, koe dee bleeh yuh nin, meung haktiex maix
         hoik gwieh tix mai hoik tawx ka pui Medix mai ka pui Pasha khankix heue.
         29 Khaix an simiang Belashaza, tawx gumlox tix mai kieh kix ceep Danyelax ih kraung
         raoh rawt mai sau nawh tauk maox soi khri piang ngawg nawh mai tawx lox kieh pao ti
         krai grawng mawh nawh cao pa kwang haktiex loe kaux tix kaux ka daux meung haktiex
         heue.
         30 Ka daux sawm an tix dom neh Belashaza pa mawh simiang pui Khaladie khankix, hoik
         mawh pa pah tix yum heue.
         31 Darix pa mawh ceu pui Medix hoik pon teei meung haktiex Khaladie yam hoik koe ju
         nawh tigliah ra num heue.

1 Simiang Darix khaw rhawm ti sang deuh cao pa kwang veng khankix tix yieh tixnga kaux,
         sonsang mawh kix cao pa kwang ka daux meung haktiex nawh khawmuik khawm leeing,
         2 mai piang kix, nawh hoik deuh cao kwang ting loe kaux mai ka daux kix hoik mawh Danyelax
         tix kaux heue. Cao kwang veng khankix tak tawx grawh grawng haktiex kuceu ka kix,
         son ang simiang lai yaox tix som nai heue.
         3 Khaix an Danyelax in, hoik sidawng blon ting lhaong khaing piang cao kwang meung
         an kix mai cao kwang veng khankix, kheu jao hoik koe khwan pa kied mhawm ka daux nawh
         mai simiang hoik keud ti sang deuh nawh mawh pa kwang piang meung haktiex nawh khankix
         khawmuik heue.
         4 Mawh kheu nan, cao kwang meung mai cao kwang veng khankix sawg ti yaox dee deuh phimap
         piang Danyelax, son grawng pa kwang ka meung haktiex heue. Viang mawh nan, kix ang
         yaox krax pa lud nawh, kheu jao grawng hoik kaux sijax nawh mai ang yaox krax pa lud
         nawh tix ceu kawx heue.
         5 Khaix an pui inkix ah nin, "Ex ang lai yaox grawng pa sang deuh phimap piang Danyelax
         in, phan ang mawh son grawng gumlox been pa dex dawd mai Siyiex nawh heue."
         6 Mawh kheu nan, cao kwang meung khankix mai cao kwang veng khankix, khrawm paox tix
         hoek ka plak sivoe Simiang ah nin ka nawh, "Simiang Darix eue, kieh maix lang ju heue."
         7 "Cao kaing ting pa kwang meung khankix mai simiang cao fa khankix mai cao pa kwang
         haktiex khankix, cao pa tawx krax keud mai cao pa kwang veng khankix, hoik kum paox
         tix tau, sonsang kieh simiang yuh ti deuh gumlox pa kaux cong koe tix ceu, ka can
         pui pa rawg bwan ka Siyiex ang ah, pui ang ah, ka daux tixngoe singaix, lheu khaing
         maix simiang tak sang teei tix sau nawh ka daux kawg sivai sangsi heue.
         8 Yam in Simiang eue, tawx gumlox mai tawk cum piang lai pa tiiem an, son ang lai pon
         ti deeh tieh awm koe been ceu pui Medix mai ceu pui Pasha pa ang chix tieh loh tix
         heue."
         9 Mawh kheu nan, simiang Darix tawk cum tix piang gumlox pa hoik tiiem tix heue.
         10 Yam in viang Danyelax tawng ka hoik tawk cum piang lai an, nawh hu ka nyiex tix.
         Laig ka daux lawg plak piang daux nyiex nawh mai paoh siviex iak tix ka plak see veng
         Yerusaliem, nawh grux ngawng tix rawg bwan mai tawx krax pa yaogyaw ka plak sivoe
         Siyiex nawh, tix ngaix loe bawg awm hoik koe been pa deuh nawh singaix phao voe khankix
         heue.
         11 Khaix an pui inkix khrawx khrawm paox tix hoek mai yaox ka rawg Danyelax bwan mai
         krax pa yuh nawh krax khyox khaw ka plak sivoe Siyiex heue.
         12 Kix deeh hu ka plak sivoe simiang mai krai son grawng gumlox pa hoik tawx simiang
         ah nin, "Ang mawh maix pa hoik tawk ti deuh cum ka gumlox in, son pui ku kaux, pa
         rawg bwan ka Siyiex ang ah mai ka pui ang ah, ka daux bawg yam tixngoe singaix, lheu
         khaing maix pa mawh simiang tak sang mawh pa teei ti sau ka daux kawg sivai sangsi
         lie? Simiang deeh pawk lox ah nin, "Ceu an mawh tete, awm krax koe gumlox been ceu
         pui Medix mai ceu pui Pasha, pa ang chix tieh loh tix heue."
         13 Mawh kheu nan, kix deeh pawk lox ka plak sivoe nawh ah nin, simiang eue, Danyelax
         pa mawh pui tix kaux khaing daux pui pa giex laung khaing daux meung Yudax, ang tie
         tawx krax nab yam tix ka son maix, pa mawh simiang mai son gumlox pa hoik tawk maix
         cum mai ca yuh krax pa rawg bwan tix ngaix loe bawg heue."
         14 Yam mhong simiang gumlox inkix, nawh kied koe krax pa khi rhawm mai hoik tat rhawm
         tix, sonsang deeh taoh ka Danyelax mai hoik kied sau riang tix tom hoek bawg yam klip
         singaix sonsang deeh pon taoh tix ka nawh heue.
         15 Khaix an pui inkix, hoik greed ti dex hawt simiang mai ah nin ka nawh, "Simiang eue,
         tawng ka mawh an, been gumlox ceu pui Medix mai ceu pui Pasha, ka ang gumlox mai been
         tat been prawng pa hoik yuh simiang ti deuh, mawh pa ang lai pon tix tieh loh heue."
         16 Mawh kheu nan, simiang tawx gumlox tix mai kix viex Danyelax hoek mai sau nawh ka
         daux kawg sivai sangsi heue. Simiang ah nin ka Danyelax, "Kieh Siyiex maix pa yuh
         maix ti tawx kaing jhaw sijheeng, Nawh Cao tak deeh taoh ka maix heue."
         17 Khaix an kix viex khlawp simaox hoek tix khlawp mai deuh piang moing kawg sivai sangsi
         an mai simiang hoik tawk ti deuh cum cao nawh mai ka cum simiang greem nawh khankix,
         son ang grawng Danyelax lai mawh pa pon deeh tieh loh tix heue.
         18 Yam in, simiang deeh ing ka nyiex haw nawh mai twah pa ih leeing sawm mai lox tah
         ting kawx hoik mawh pa ang lai viex ti hoek ka plak sivoe nawh, ang lai laig it laig
         tum heue.
         19 Ngaix khaix simiang yaog ti kaoh khaing dee it tix caocao yam jah praix tix riang
         mai nied ti hu ka daux kawg sivai sangsi heue.
         20 Yam hoik hoek nawh ka praok kawg an, nawh yiiem mai kok yo ka Danyelax ah nin ka
         Danyelax, "Danyelax pa mawh siliex Siyiex pa im ju eue, mawh hoik pon taoh Siyiex
         maix, pa yuh maix ti tawx kaing jhaw sijheeng ka maix luan khaing sivai sangsi lie?"
         21 Khaix an Danyelax deeh ah nin ka simiang, kieh simiang lang ju heue."
         22 "Siyiex aux hoik ploi kawncau Nawh hoek mai thox daux jheeh sivai sangsi son ang
         pon mat yuh aux, kheu hoik yaox Siyiex ang aux koe phimap ka plak sivoe Nawh Cao heue.
         Simiang eue, lheu khaing an, aux ang tie mawh pui pa yuh krax pa lud loe ka plak sivoe
         ngai maix heue.
         23 Yam an simiang kied koe krax gaux rhawm ka son nawh mai tawx gumlox tix, sonsang
         deeh teei kix Danyelax lih khaing daux kawg sivai sangsi mai krax pa mat tix ceu kawx
         ang yaox piang nawh, mawh kheu yum rhawm nawh ka Siyiex Cao tix heue.
         24 Simiang tawx lox tix mai viex pui pa hoik kao Danyelax hoek mai tik kix khawm moeng
         khawm kawn praix kix ka daux kawg sivai sangsi khawmuik heue. Sivoe ang kix nyang
         bax pon ti hoek ka daux tiex mai sivai sangsi khankix hoik pex kix mai kraing si-ang
         kix pot phawng vid heue.
         25 Yam an simiang Darix hoik tiiem tix tawx lai ka pui khawmuik, ceu pui khankix mai
         ceu pa sikah lox kuceu, pa ot piang haktiex khawmuik ah nin, "Kieh krax pa nhim pa
         haok hwan grum naog ka pex heue.
         26 Yam in aux yuh ti tawx gumlox ka pui meung haktiex dee kwang dee pang aux khankix
         kudah dee, sonsang koe krax lhat graung pui ka plak sivoe Siyiex Danyelax, mawh kheu
         Nawh Cao mawh Siyiex pa im ju mai pa kaux cong leeing ju. Meung haktiex Nawh, ang
         chix laux leeing, mai krax pa kwang Nawh ang koe dee sidah sidu heue.
         27 Nawh Cao tawx krax teem mai tawx krax taoh ka kawn pui, mai Nawh Cao yuh mhai rug
         pa daox deng koe, piang raoma mai piang haktiex mai deeh taoh Danyelax khaing jheeh
         sivai sangsi heue.
         28 Mawh kheu nan, Danyelax in, hoik haok hwan ka daux baux kwang simiang Darix mai ka
         daux baux kwang simiang Kurux, pa mawh ceu pui Pasha heue."

1 Ka daux num jah Belashaza pa mawh simiang Babulon tix kwang ka haktiex, Danyelax
         camaox mai yaox riang susai ka daux dong tix, yam kawn it nawh piang ku dee it tix
         heue. Khaix an nawh tiiem ti deuh grawng pa camaox an mai krai grawng kaing ting heue.
         2 Danyelax krai ah nin, "Aux yaox riang susai ka daux pon sawm mai yaox ka kaoh sijaox
         bhaung pon plak ka raoma, phlu piang rawm sigrit sigra ting heue.
         3 "Totiag pa ting pon mu hoik lih hoek khaing daux rawm sigrit sigra mai ang awm paox
         tix ku mu heue."
         4 "Totiag phao voe hoik awm sivai sangsi mai koe pruik klang krih heue. Aux hoik pau
         tix jhak tom hoek bawg yam hoik reeig kix hauk pruik nawh mai totiag an hoik yaog
         ti kaoh khaing piang tiex mai cung ka caong tix ra khawn awm pui mai hoik tawx rhawm
         pui ka an heue.
         5 Totiag tang mu pa mawh totiag ra mu tix mu an, awm krih, nawh hoik ngawm vak ve mai
         koe si-ang praok loe mu ka daux jheeh nawh pa sikhap sinax rhang nawh khankix heue.
         Koe gumlox pa tawx ka nawh ah nin, "Yaog ti kaoh kiied tix ih nex tom nie heue."
         6 Khaix in aux jhak mai yaox totiag tang mu pa awm sivai simuing, pa koe pruik sim
         pon mu piang blawg nawh heue. Totiag an koe kaing pon mu mai tawx sibrawm pa kwang
         ka nawh heue.
         7 "Khaix in ka daux riang susai ponsawm, aux jhak mai hoik yaox ka totiag pon mu tix
         mu, pa koe krax lhat kah, mai pa lang teung ting sibrawm koe krax pa ting riang heue.
         Nawh koe rhang rhiem pa kied ting khankix mai kiied tix ih tom phawng mai dig pa kawn
         deuk khankix ka caong tix heue. Nawh hoik mawh pa ting siyox khaing totiag pa hoik
         koe phao voe nawh mai koe rung kao mu heue."
         8 "Yam kawn jhak aux ti yaox rung an khankix mai aux yaox kuah rung pa iak tix mu ka
         daux sinax an kix, sivoe rung in, hoik reeig ti tik rung phao voe loe mu khawm num
         khawm riah heue. Rung in koe ngai pa awm ngai pui mai koe jheeh pa ah lox ting lhaong
         khankix heue.
         9 "Yam kawn jhak aux mai yaox deuh dang ngeung tix mai pui pa riex ju tix kaux ngawm
         piang kraung ceep Nawh paing awm rawm rha mai hauk kaing Nawh hoik awm hauk yung pa
         singax, dang ngeung Nawh hoik mawh rao ngu, jaong ling nawh khankix mawh ngu pa cap
         pa hax heue.
         10 Krax jhan riang ngu hoik lih khaing plak sivoe ngai Nawh tix grawng, pui pa yuh ti
         tawx kaing jhaw ka son Nawh, koe kaing mheen, pui ankix pa cung ti ot ka plak sivoe
         Nawh koe kaing sien heue. Nawh hoik ngawm ti sang ciyang mai phuk lai grawng see khankix
         hoik paoh tix heue.
         11 "Yam an aux kawn jhak mai yaox totiag an, kheu sinum luah lox pa ting lhaong pa hoik
         ah rung iak an, aux pau tix jhak tom hoek bawg yam hoik pah totiag an yum mai kaux
         nawh hoik mawh pa laux leeing mai hoik taing tix gleeing nawh ka daux ngu heue.
         12 "Totiag pa kawn deuk an khankix, hoik teei sibrawm cie kix luan heue. Viang mawh
         nan, ju kix kawn rheung lang im tom hoek singaix bawg yam pa hoik tat ti deuh heue."
         13 "Ka daux riang susai ponsawm, aux jhak mai hoik yaox ka pui tix kaux pa awm kawn
         kawn pui mai brug paiawm raoma lih hoek mai viex Nawh hoek dee dex ka plak sivoe ngai
         pui riex ju an heue.
         14 "Khaix an sibrawm, min plakngai mai meung haktiex, hoik tawx ka Nawh, sonsang hoek
         pui khankix mai ceu pui kuceu mai can pui pa sikah lox kuceu khankix ti yuh kaing
         jhaw Nawh heue. Siawp sibrawm Nawh mawh sibrawm pa kaux cong leeing ju, pa ang lai
         grai grup mai meung haktiex Nawh tak mawh meung haktiex pa ang chix laux leeing heue.
         15 "Aux pa mawh Danyelax, hoik kied koe krax khi rhawm ka daux khwan aux mai koe krax
         yaoh yeu ka riang susai daux dong aux heue."
         16 "Aux hoek dex ka pui ankix tix kaux pa hoik cung ti ot hawt baoh an mai mhaing ti
         yaox krax pa mawh meh in khawmuik ka nawh heue. Mawh kheu nan, nawh hoik krai grawng
         ankix ka aux mai hoik kieh aux tawng ka dee bleeh grawng ceu inkix,
         17 totiag ting an kix pon mu mawh simiang pon kaux pa yaog ti kaoh khaing piang haktiex
         heue.
         18 "Viang mawh nan, pui singax singeh Siyiex pa kied ting lhaong khankix, tak rieb ti
         teei meung haktiex mai tak yaox ti cie meung haktiex leeing ju tom sidah sidu leeing
         ju heue."
         19 "Yam an, aux kied simie ti tawng ka grawh grawng krax pa mawh meh, totiag pon mu
         tix mu an, pa hoik ting siyox khaing an khankix tang mu khawmuik, pa kied koe krax
         lhat ka mai koe rhang rhiem mai koe nghim tawng lheung mai pa chix kiied ti ih tom
         phawng mai pa dig ceu pa kawn deuk an kix ka caong tix,
         20 mai grawng rung kao mu an, pa hoik koe piang kaing nawh mai grawng rung tang mu an
         pa hoik kuah tix lih, sivoe rung in koe rung loe mu nawh hoik tawk khrum heue. Rung
         in koe ngai mai koe jheeh ah lox ting lhaong mai pa koe grang pakpeung pa nie lheu
         ting khaing paox tix heue.
         21 "Aux jhak mai yaox yuh rung an naing ka pui pa singax an khankix mai hoik pex ka
         kix,
         22 "Tom hoek bawg yam hoik bleeh pui riex ju an ti hoek mai prawng see son pui pa singax
         singeh cie Siyiex pa kied ting lhaong mai bawg yam hoik hoek son pui pa singax singeh
         khankix, sonsang yaox kix tix cie meung haktiex heue."
         23 "Awm an nawh ah nin, totiag pon mu tix mu an, mawh meung haktiex pon meung tix meung
         piang haktiex, pa ting siyox khaing meung haktiex an khankix tang meung mai meung
         haktiex an, tak sang bleet ti ih haktiex khawmuik, dig an mai kiied ti ih an tom phawng
         heue."
         24 Rung kao mu mawh simiang kao kaux, pa tak sang yaog ti kaoh khaing meung haktiex
         in mai simiang tang kaux, tak yaog ti kaoh khaix kix, nawh tak tang siyox khaing simiang
         phao voe khankix mai tak sang yeen ti tik simiang an khankix loe kaux heue.
         25 Nawh tak ah lox ting lox lhaong ka Siyiex pa kied ting lhaong, tak sang yuh krax
         kha rhawm ka pui pa singax singeh Siyiex pa kied ting lhaong mai tak sang keud ti
         tieh loh bawg yam mai gumlox been khankix heue. Khaix an pui pa singax singeh khankix
         tak sang mawh pa tawx ka daux tawm taix nawh, son bawg yam tix baux mai bawg yam ra
         baux mai bawg yam tix plak heue.
         26 "Viang mawh nan, kaw pa ciyang tak ngawm tix ciyang mai tak teei sibrawm nawh hu,
         yuh nawh grai grup mai yuh nawh laux lak pak leeing heue.
         27 Khaix an meung haktiex mai sibrawm mai krax kwang meung haktiex pa ting lhaong an
         khankix pa koe greem raoma khawmuik tak sang mawh pa tawx ka pui khankix, pa mawh
         pui pa singax singeh cie Siyiex pa kied ting kieg lhaong heue. Meung haktiex Nawh
         mawh meung haktiex pa kaux cong leeing ju mai pa koe sibrawm khankix khawmuik, tak
         yuh tix tawx kaing jhaw Nawh mai koe krax cu nghiet ka Nawh heue.
         28 "In mawh dee sidah hoik grawng dee bleeh ceu an kix heue. Phan mawh ka son aux, Danyelax
         daux rhawm aux hoik kied koe krax khi rhawm ka mai pakngai aux hoik tieh loh tix ka
         jao heue. Viang mawh nan, aux hoik priex ti deuh grawng an kix ka daux rhawm tix heue.

1 Ka daux num kwang simiang Belashaza ka haktiex loe num tix num, riang susai hoik
         plak jhi ka aux Danyelax, mawh khaix hoik yaox aux riang susai phao voe heue.
         2 Yam yaox aux ka riang susai an mai aux hoik yaox ka ot tix ka daux nyiex tab lhaong
         veng Shushan, pa koe ka daux haktiex Elam mai aux baox yaox ka hoik ot ti hawt rawm
         klawng Ulie, ka daux riang susai heue.
         3 Yam yaog aux ngai tix jhak mai yaox ka yung mhaing pa koe rung ra mu pa cung hawt
         praok rawm klawng mai rung ra mu an hoik lhaong mai rung in tix mu nie lheu lhaong
         khaing an tix mu mai rung pa nie lhaong an tix mu, mawh pa ghoik tix kuah heue.
         4 Aux hoik yaox preung yung mhaing an ti hu ka plak klip singaix, ka plak laong mai
         ka plak seh, totiag khankix tix mu kawx ang pon cung ka plak sivoe nawh mai pa pon
         glawd ti luan khaing daux taix nawh ang lai koe tix kaux kawx, viang mawh nan, nawh
         hoik yuh awm krax pa koe rhawm tix mai tang yaog tix ting lhaong heue.
         5 Yam kawn keud aux ti yaox ka grawng ankix, pex mhaing tix mu hoik bleeh ti hoek sijaox
         khaing ka plak klip singaix mai hoik tah hu piang haktiex mai pa ang caong tix cux
         tiex mai pex an koe rung pa sidaing laoh lie ka daux sinax ngai nawh heue.
         6 Khaix an nawh hu hoek ka yung mhaing pa koe rung ra mu, pa yaox aux cung hawt praok
         rawm klawng an mai to ti hoek glung ka nawh ka krax pa kied ting riang tix heue.
         7 Aux hoik yaox ka hoek nawh dex yung mhaing an mai kied koe krax song rhawm ka nawh
         mai teed ka yung mhaing an mai hoik pot yuh rung nawh khawm ra mu heue. Yung mhaing
         an ang lai koe riang rao ti pon cung ka sivoe ngai nawh mai pex mhaing teed nawh goh
         piang tiex mai dig ti hu piang nawh mai pui tix kaux kawx ang lai pon ti taoh yung
         mhaing an khaing daux taix nawh heue.
         8 Mawh kheu nan, pex mhaing an hoik yuh jhawm ti ting lhaong mai yam tak ting riang
         nawh rung pa ting an hoik pot mai khaix num rung an, rung pa sidaing laoh lie pon
         mu, hoik kuah ti haok ka plak see raoma pon pak heue.
         9 Khaing ka daux an kix tix mu, hoik baox kuah rung pa iak tix mu mai hoik lhaong hu
         sinyek sinyek ka plak seh mai ka plak lih singaix mai ka plak dee pa kied mhawm haktiex
         heue.
         10 Nawh hoik ting lhaong sinyek sinyek tom cux ka ceu pa koe raoma mai nawh teei ti
         tik ceu pa koe ka raoma khankix mai simuing khankix tiblah piang tiex mai dig ka an
         kix heue.
         11 Nawh tang yaog tokaux tix ting lhaong awm krax pa ting lhaong Kawn lauxsimiang cao
         raoma mai krax pa appong khankix ku singaix, nawh hoik teei ti tik mai dee pa singax
         singeh Nawh Cao kawx hoik teei ti tik heue.
         12 Kheu jao grawng koe krax pa lud, cub kru naing tix cub mai krax pa appong khankix
         ku singaix hoik ap ti tawx ka rung an heue. Nawh teei ti tik krax pa mawh meh lih
         piang tiex, nawh hoik yuh ceu inkix khawmuik mai hoik haok hwan ka heue.
         13 Khaix an aux mhong sikah pui pa singax singeh tix kaux mai pui pa singax singeh tang
         kaux an tix kaux chawk ka pui pa hoik sikah lox an tix kaux ah nin, "Mawh tak sang
         rheung riang susai grawng krax tan pa appong ku singaix an mai krax lud pa laux leeing
         an, ka daux krax pa kieh ti dee pa singax singeh mai cub kru naing khankix mawh pa
         kham krax dig miex grheung lie?
         14 Nawh ah nin ka aux, tak rheung ra rheng loe yieh singaix. Khaix an dee pa singax
         singeh tak deeh mawh pa singax heue.
         15 Yam hoik yaox aux Danyelax ka riang susai an mai kawn sawg aux tix tawng ka dee bleeh
         grawng an kix, koe pui tix kaux pa awm grang pakpeung kawn pui, cung sijaox ka plak
         sivoe aux heue.
         16 Aux mhong lox pui khaing daux sinax praok rawm klawng Ulie, pa kok yo lox tix ah
         nin, "Gabrelax eue, kieh pui in tawng ka grawng riang susai in heue."
         17 Nawh hoek dex dee cung aux, mai yam hoek nawh, aux koe krax lhat graung mai gup pakngai
         tix piang tiex heue. Nawh ah nin ka aux, kawn pui eue, tawng ka grawng riang susai
         an, mawh pa dex dawd mai bawg yam sidah heue.
         18 Yam kawn sikah nawh ka aux, aux gup pakngai tix piang tiex mai lhiak it tix heue.
         Nawh teeh aux ka taix tix mai yaog aux cung heue.
         19 Nawh ah nin, "Jhak heue, aux sang kieh maix tawng ka ceu pa tak sang lih ti koe,
         ka daux bawg yam koe krax pa song rhawm daux singaix pa sang hoek heue. Grawh grawng
         nawh, in mawh pa hoik tat ti deuh bawg yam pa sidah du heue.
         20 "Yung mhaing pa hoik yaox maix, pa koe rung ra mu an, mawh simiang haktiex Medix
         mai haktiex Pasha heue.
         21 Pex mhaing an, mawh simiang haktiex Helasax heue. Rung ting pa koe ka daux sinax
         ngai nawh mawh simiang phao voe heue.
         22 Phan mawh son rung pon mu an pa hoik kuah ti lhaong khaing daux dee koe rung pa hoik
         pot an mawh meung haktiex pon meung, pa tak sang yaog ti kaoh khaing daux haktiex
         an heue. Viang mawh nan, ang koe sibrawm awm nawh heue.
         23 Ka daux bawg yam sidah sidu meung haktiex kix, yam hoik naog phimap pui pa lud khankix,
         simiang tix kaux tak sang yaog ti kaoh mai simiang an koe grang pa kied kin mai pa
         meed shiao tix krax ceu pie lhen heue.
         24 Sibrawm nawh tak mawh pa ting, viang mawh nan, an ang tie mawh ka riang rao nawh,
         nawh tak sang yuh laux leeing pa kied koe krax lhat mai tak koe krax haok hwan heue.
         Nawh tak laux leeing yuh cub pui pa singax singeh cao pa kied ting riang rao khankix
         heue.
         25 "Ka daux krax pa lhak lhiiem, nawh tak sang kieh pie lhen koe krax haok hwan greem
         taix nawh mai nawh koe rhawm pa ting lhaong ka daux tokaux tix, yam ang pui nyang
         tien khre rien tix, nawh yuh laux leeing tom nie heue. Nawh tak sang baox deeh yaox
         ti tieh feen ka simiang piang simiang, viang mawh nan, nawh tak mawh pa hoik pot tix
         laux, daux krax pa ang kawn pui yuh ka taix tix heue.
         26 Grawng riang susai pa yaox ponbo mai ponngawb an khankix, tak mawh grawng ceu pa
         mawh meh heue. Mawh kheu nan maix nyeep tix priex ka lox grawng riang susai an awx.
         Grawh grawng nawh, an mawh grawng pa dex dawd mai singaix pa sang hoek tom nie heue.
         27 Aux pa mawh Danyelax hoik yum pi mai koe krax saux ngia ka tom nie singaix heue.
         Khaix an aux yaog ti kaoh mai hu yuh ti tawx kaing jhaw simiang heue. Aux koe krax
         daox deng ka grawng riang susai an mai pui tix kaux kawx ang pon tawng ka dee bleeh
         an heue."

1 Ka daux num jah simiang Darix kawn simex Ashoerux, ceu pui Medix kwang piang meung
         ceu pui Khaladie,
         2 ka daux num jah nawh kwang ka haktiex, aux pa mawh Danyelax hoik tawng grawng phuk
         lai gumlox Siyiex pa hoik tawx ka cao jhai Yeramix, sonsang grum naog yuh Nawh Cao
         grawng ceu ankix ka daux atixgliah num, ka daux dee pa laux leeing veng Yerusaliem
         an khankix heue.
         3 Mawh kheu nan, aux hoik veeh pakngai tix ka see plak Siyiex, pa mawh Siyiex, khyox
         khaw mai rawg bwan mai twah pa ih khawm ceep tix chee rhix mai nyaox khankix heue.
         4 Aux hoik rawg bwan ka Siyiex, pa mawh Siyiex aux mai hoik deeh doh keud ka phimap
         tix ah nin, "Siyiex pa kied ting lhaong mai Siyiex pa khaw ti lhat graung kah, pa
         priex rien ka gumlox sijax mukheu tix mai pa koe krax caux rhawm ka pui an kix pa
         moh ka Nawh Cao mai ka pui an kix pa priex ti hawt gumlox ping nyap Nawh Cao heue.
         5 "Ex hoik lud mai koe phimap. Ex hoik yuh ceu pa caox mai hoik tieh feen ka Maix Cao
         mai hoik singai hu khaing daux been pa deuh Maix Cao mai khawm lox tat jhawm prawng
         Maix Cao khankix heue.
         6 Ex ang koe krax cu nghiet ka lox krai kawncau cao jhai Maix khankix ka daux ceu kaux
         Maix Cao, ka simiang yix khankix mai simiang khankix mai ka cub keeing yix khankix
         mai ka pui haktiex khankix khawmuik heue.
         7 Siyiex eue, Maix Cao mawh pa rahsee, pakngai yix mawh pa kaig tua, awm koe an kix
         ka daux singaix in, ka pui meung Yudax, ka can pui pa ot ka daux veng Yerusaliem mai
         ka ceu pui Isarelax khankix pa ot dee dex ang ah mai pa ot dee singai ang ah ka daux
         haktiex khankix khawmuik, ka pui pa hoik grheu Maix Cao kix, kheu pa ang kix kaux
         sijax mai pa hoik lud kix ka Maix Cao heue.
         8 Siyiex eue, krax kaig tua hoik koe ka plakngai yix, ka simiang yix, ka kawn lauxsimiang
         yix khankix, mai ka cub keeing yix, kheu hoik lud yix ka Maix Cao heue.
         9 Viang ex hoik tieh feen ka Nawh kawx, Nawh Cao pa mawh Siyiex ex, mawh pa caux rhawm
         pa pluat ploi phimap heue.
         10 Ex ang tie koe krax cu nghiet ka lox Siyiex, pa mawh Siyiex ex, sonsang hawt tix
         ka daux gumlox been Nawh khankix, pa hoik deuh Nawh Cao ka plak sivoe ex khaing kawncau
         cao jhai Nawh khankix heue.
         11 Mawh heue, ceu pui Isarelax khawmuik hoik lud mai tang hu khaing been Maix Cao mai
         ang koe krax cu nghiet ka lox Maix Cao heue. Mawh kheu nan, krax pa jhax lawg mai
         krax pa tiextu, pa hoik tiiem ti ka daux gumlox been Mose, pa mawh kawncau Siyiex
         hoik glup piang yix, kheu hoik lud yix ka Nawh Cao heue.
         12 Nawh Cao hoik sidah yuh gumlox pa hoik krai Nawh ti deuh ka ex mai ka cao prawng
         see, pa kwang piang ex khankix, ka daux krax pa kieh ceu pa laux leeing pa ting hoek
         piang ex heue. Grawh grawng nawh, ceu pa awm an ang sax mawh pa yuh tix ka greem raoma
         khawmuik, awm krax ceu pa hoik yuh tix ka veng Yerusaliem heue.
         13 Awm pa hoik tiiem tix ka daux gumlox been Mose, krax pa laux leeing in khawmuik hoik
         bleeh ti hoek piang ex heue. Ex lai ang tie sax yuh krax pa rawg mhaing bwanson ka
         plak sivoe Siyiex pa mawh Siyiex ex, sonsang pon veeh ex ti hu khaing phimap ex khankix
         mai koe krax tawng yung ka pa mawh meh Maix Cao heue.
         14 Mawh kheu nan, Siyiex hoik rien ti kieh krax pa laux leeing an hoek piang ex heue.
         Grawh grawng nawh, Siyiex pa mawh Siyiex ex, koe krax pa rahsee ka daux kaing pa yuh
         Nawh Cao khankix khawmuik, ex kawn ang cu nghiet ka lox Nawh heue.
         15 Yam in Siyiex pa mawh Siyiex ex eue, Maix hoik viex ceu pui Maix Cao lih hu khaing
         daux meung Ejiptux, ka taix pa kied ting riang rao tix mai pa hoik yuh min ceu kaux
         cao tix koe, awm krax pa koe an ka daux singaix in, yix hoik lud mai hoik yuh pa caox
         heue.
         16 Siyiex eue, awm koe krax pa rahsee Maix, aux rawg mhaing ti khyox khaw heue. Kieh
         krax pa song rhawm Maix mai khawm krax pa kied saux rhawm Maix mawh pa veeh ti luan
         khaing veng Yerusaliem, pa mawh gawng pa singax singeh Maix heue. Grawh grawng nawh,
         kheu phimap yix mai krax pa lud keeing yix khankix, veng Yerusaliem mai pui Maix khankix
         hoik lih mawh ceu pa koe lox salao ka can pui pa ot hawt vung viang yix khawmuik heue.
         17 Yam in, Siyiex ex eue, nghiet ka lox bwan rawg kawncau Maix mai krax pa khyox khaw
         nawh khankix mai son ceu kaux Maix, kieh pa riang pakngai Maix jhan piang dee pa singax
         singeh Maix Cao, pa mawh dee pa riem an heue.
         18 Siyiex aux eue, daong yhaok Maix mai nghiet liak, blah ngai Maix mai jhak ka dee
         pa laux leeing yix khankix mai ka veng pa hoik kok ka ceu kaux Maix liak, Mawh kheu
         yix ang tie viex krax pa khyox tix hoek ka plak sivoe ngai Maix, kheu pa rahsee tix
         khankix ang mawh, viang mawh nan, mawh kheu krax caux rhawm pa kied ting lhaong Maix
         heue.
         19 Siyiex eue, nghiet liak, Siyiex eue, pluat ploi liak, Siyiex eue, paw ghlat tom rheung,
         son ceu kaux cao Maix liak. Siyiex aux eue, mawh kheu veng Maix Cao mai pui maix khankix
         mawh pa hoik kok ka ceu kaux Maix Cao heue.
         20 Yam kawn sikah kawn rawg, kawn khyox khaw aux ka son phimap tix mai ka son phimap
         pui Isarelax khankix mai yam kawn pao aux lox pa khyox khaw ti ka plak sivoe Siyiex,
         ka son gawng pa singax singeh Siyiex aux heue.
         21 Yam kawn rawg aux bwan, Gabrelax pa mawh pui, pa hoik yaox aux ka daux riang susai
         phao voe hoik nied ti pu hoek ka aux daux bawg yam krax tan plakbo heue.
         22 Nawh krai lox ah nin ka aux, Danyelax eue, aux hoik bleeh ti hoek daux yam in, sonsang
         kieh maix koe pingnya cuyi mai krax lhak lhiem heue.
         23 "Yam jah maix tix pao krax pa khyox khaw, gumlox hoik lih hu mai aux hoik hoek ti
         sang krai maix mhong heue. Grawh grawng nawh maix mawh pui pa hoik pon krax pa kied
         ting lhaong, mawh kheu nan, keud ti yaox grawng an mai tawng ka riang susai an heue.
         24 Bawg yam atixgliah aliah bawg mawh pa hoik tat tix son pui maix khankix mai son veng
         pa singax singeh maix, sonsang naox yuh ti krax lud, sonsang sidah yuh phimap, sonsang
         yuh krax taoh son phimap, sonsang laig daux krax pa rahsee leeing ju, sonsang tawk
         ti deuh cum ka grawng riang susai an mai lox jhai an kix mai sonsang groi tix rawm
         bee ka dee pa kied singax singeh an heue.
         25 Mawh kheu nan koe krax tawng, ka khaing hoik lih hu gumlox, sonsang deeh sum veng
         Yerusaliem, tom hoek yam koe simiang pa hoik kham krax pa groi rawm bee, tak sang
         koe aliah, aliah bawg heue. Khaix hoik luan bawg yam tixgliah ra aliah bawg, krax
         daux veng mai veng tak sang mawh pa deeh cox sum tix ka daux bawg yam pa tuktiak khankix
         heue.
         26 Khaix hoik luan daux tixgliah ra aliah bawg, kaw pa hoik kham krax groi rawm bee
         an tak sang kham krax pah ti yum tom ang lai koe tidtix mai simiang pui khankix pa
         tak sang bleeh ti hoek, tak yuh veng mai dee pa singax singeh an khankix laux leeing
         heue. Dee sidah tak sang awm krax pa kheem rawm, mai tak koe naing tom hoek dee sidah
         mai krax laux leeing khankix mawh pa hoik tat tix heue.
         27 Khaix an nawh tak kaux cong yuh sijax mukheu tix mai pui khankix tom nie, son tix
         vang twah heue. Ka daux tix plak vang twah an, Nawh Cao tak sang kieh krax tan pa
         appong mai krax tan khankix grai grup heue. Ka son tang krax tan khankix koe pa seeing
         brai mai tak koe pui tix kaux, pa yuh krax laux leeing, tom hoek ka daux bawg yam
         krax pa grai grup an khankix, pa mawh ceu pa hoik tat ti deuh mai hoik klup ti lih
         piang kaw pa yuh pa laux leeing an heue."
         
            

         
      
   
      
         10
1 Ka daux num kwang simiang Kurux haktiex Pasha loe num tix num, koe grawng pa plak
         jhi ka Danyelax pa hoik kok ceu kaux mawh Belatashaza, grawng an hoik mawh pa mawh
         meh, mawh grawng pa plak jhi naing ting mai nawh hoik tawng ka grawng an mai hoik
         tawng sidawng ka riang susai an heue.
         2 Ka daux singaix ankix, aux pa mawh Danyelax hoik koe krax khi rhawm tom naog loe
         vang twah heue.
         3 Aux ang lai ih priex preem pa nyawm tix ceu kawx mai khawm nex mai rawm plix siiet
         khankix ang lai laig ka daux jheeh aux mai ang lai awt tokaux tix ka rawm bee, tom
         hoik naog loe vang twah heue.
         4 Ka daux khix tix tixnga pon ngaix, aux ot hawt rawm klawng ting Hetakelax heue.
         5 Aux yaog ngai tix jhak mai yaox ka pui tix kaux pa ceep kraung man pa rhi, pa hoik
         rawd nyoi tix ka maox khri Upharax heue.
         6 Kaux nawh awm siang simaox pa klai paing mai pakngai nawh awm riang pukplak praix
         mai ngai nawh awm kawk ngu mai plawng taix plawng caong nawh khankix, awm tawng lheung
         pa plang mai lox sikah nawh, awm lox sinum cub pui hun khankix heue.
         7 Mawh ngie aux Danyelax tix kaux khaing pa hoik yaox ka riang susai heue. Can pui
         pa hoik ot tau mai aux khankix, ang tie pon ti yaox ka grawng an heue. Kix deeh tieh
         tix koe krax pa lhat graung pa kied ting lhaong mai kix to tix mox tokaux kix heue.
         8 Mawh kheu nan, deuk ngie aux tix kaux khaing yam hoik yaox aux ka riang susai pa
         ting lhaong in mai aux hoik khrup ang lai koe riang rao pie ceeix kawx, pakngai aux
         kawx hoik khleep mai aux ang lai deeh pon ti koe riang ka heue.
         9 Aux mhong lox nawh mai yam hoik mhong aux ka lox sikah nawh, aux hoik lhiak it mai
         gup pakngai tix piang tiex heue.
         10 Khaix an taix tix khawn hoik teeh sijaox ka aux mai hoik kieh ngawng aux mai tawm
         taix aux siyaung heue.
         11 Nawh ah nin ka aux, "Danyelax pa mawh pui pa kied moh eue, tawng ka gumlox can pa
         krai aux ka maix mai kaoh cung heue. Grawh grawng nawh, yam in aux mawh pui pa hoik
         ploi ti hoek ka maix heue." Yam krai nawh gumlox in ka aux, aux hoik siyaung mai kaoh
         cung heue.
         12 Khaix an nawh ah nin ka aux, "Danyelax eue, paw lhat graung! grawh grawng nawh, tom
         singaix jah maix hoik viex rhawm tix sonsang tawng maix grawng singaix pa sang hoek
         mai hoik pon gun rhawm tix ka plak sivoe Siyiex maix mai Nawh Cao hoik mhong ka gumlox
         maix mai aux kawx hoik hoek kheu gumlox Maix heue.
         13 Viang mawh nan, simiang meung Pasha hoik tiebtie aux tixnga tix ngaix, khaix an Mikhelax
         pa mawh cao kaing ting tix kaux khaing daux cub Simiang khankix, hoik hoek tix teem
         ka aux heue. Aux tom deeh pon ot tan tau mai cub simiang haktiex Pasha khankix heue.
         14 Yam in aux hoek sonsang kieh maix tawng ka ceu pa tak sang lih ti koe piang ceu pui
         maix khankix ka daux singaix pa sang hoek, mawh kheu grawng riang susai an mawh pa
         dex dawd ka son singaix an tom nie mai son grawng pa sang hoek heue.
         15 Yam krai nawh gumlox ankix ka aux, aux hoik gum pakngai tix lih piang tiex mai ang
         lai chix sikah heue.
         16 Koe pui tix kaux pa awm kawn kawn pui hoik hu teeh sijaox siyieb jheeh aux mai aux
         hoik paoh daux jheeh tix mai ah nin ka nawh pa hoik cung ka plak sivoe aux heue. Cao
         Siyiex aux eue, mawh kheu jao yaox aux riang susai in, krax pa laux rhawm aux hoik
         kheem piang aux mai aux ang lai koe riang rao ka heue.
         17 Kawncau cao Siyiex aux tak sang pon ti sikah tau mai maix, pa mawh cao Simiang aux
         yuh ka mawh lie? Phan mawh son aux, riang rao ang lai koe ka daux aux pie ceeix kawx,
         daux yam in mai krax pa toek bhawm kawx ang lai deuk pie ceeix kawx ka daux aux heue."
         18 Khaix an kaw pa awm grang pui tix kaux hoik baox hu teeh ka aux mai hoik kieh aux
         koe riang rao heue.
         19 Nawh ah nin, "Pui pa kied moh eue, paw lhat graung kieh krax pa nhim koe piang maix
         mai teei riang rao mai kieh koe riang rao kah heue." Yam sikah nawh ka aux, aux hoik
         koe riang rao mai aux ah nin, "Kieh cao Simiang aux krai lox tix heue. Mawh kheu maix
         hoik kieh aux koe riang rao heue.
         20 Khaix an nawh ah nin, mawh tawng maix ka grawng pa hoek aux ka maix lie? Yam in,
         aux sang yaox ti ing puing ka simiang haktiex Pasha mai khaix hoik lih hu aux, simiang
         haktiex Helasax tak sang hoek heue.
         21 Viang mawh nan, aux tak sang krai maix mhong grawng ceu pa hoik tiiem tix khankix
         ka daux phuk lai pa mawh meh heue. Lheu khaing Mikhelax pa mawh simiang pex, pui tix
         kaux kawx ang pon teem aux tiebtie ka simiang an kiex heue."

1 Ka daux num jah simiang Darix pa mawh ceu pui Medix ti kwang haktiex, Aux pa mawh
         kawn kawn pui, cung ti ot kaux cong mai tawx riang rao Mikhelax heue.
         2 Yam in aux sang krai maix mhong ceu pa mawh meh, jhak heue, simiang loe kaux tak
         sang yaog ti koe ka daux haktiex Pasha mai simiang pon kaux tix kaux an, tak sang
         nie lheu mi khaing kix khawmuik heue. Mawh kheu magmi ting riang nawh tom grum naog,
         nawh tak so pui khankix kaoh yuh naing ka haktiex Helasax heue.
         3 Khaix an simiang pa kied kwa tix kaux tak sang yaog ti kaoh mai nawh tak sang kwang
         mai sibrawm pa ting tix mai yuh awm pa koe rhawm cao tix heue.
         4 Yam yaog nawh ti kaoh, meung nawh tak sang jieh mai gwieh ti hu ka plak raoma pon
         daog mai ang lai mawh cie doeh ru nawh mai ang lai mawh awm sibrawm ka pa hoik kwang
         nawh, mawh kheu meung nawh tak sang mawh pa reeig tix lih mawh son pui tang kaux khaing
         doeh ru nawh heue.
         5 Khaix an simiang plak seh tak sang koe riang rao ka daux cub simiang khankix tix
         kaux, nawh tak koe krax ting riang rao khaing mai sibrawm pa kwang nawh tak koe sibrawm
         pa ting lhaong heue.
         6 Khaix hoik luan khix num khankix tiblah, kix tak sang ra lai yuh paox pie tau mai
         kawn bun simiang plak seh, tak sang hoek ti yuh sijax mukheu tau mai simiang plak
         laong heue. Viang mawh nan, riang rao krax pa teem kawn bun an ang kaux ang cong mai
         simiang an khawm doeh ru nawh tak ang lai kaux cong heue. Kawn bun an mai pui pa hoek
         tawx nawh khankix mai ka kawn pa hoik keh nawh mai ka mex nawh tak sang kham krax
         pah tix yum heue.
         7 Viang mawh nan, khaing num riah bun an koe pui tix kaux tak sang yaog ti lih mawh
         simiang, nawh tak sang hoek tau mai cub kru naing tix cub mai laig ka daux nyiex tab
         lhaong simiang plak laong mai yuh naing ka kix mai koe krax pex heue.
         8 Nawh tak sang teei ti viex siyiex riang grang kix hu ka daux meung Ejiptux mai khawm
         kraung khrai, mau khri pa kied ngawh cie kix mai khaix in ka daux ra loe num, nawh
         ang lai hoek tix puing ka simiang plak laong heue.
         9 Khaix an simiang plak laong tak sang bleeh tix hoek ka meung simiang plak seh, viang
         mawh nan, tak sang deeh ing ka haktiex cao nawh heue.
         10 Kawn simex simiang plak laong khankix deeh yaog kraung naing mai kraix khrawm cub
         pui hun khankix, mawh cub kru naing pa kied ting riang rao mai kawn simex an tix kaux
         tak sang preeng sivoe awm haok hwan rawm pa kheem tix laig plak daux heue. Nawh tak
         sang deeh jiem ti puing naing tom hoek ka tab lhaong simiang plak seh heue.
         11 Simiang plak seh tak sang koe krax pa song rhawm mai lih hu puing ka simiang plak
         laong, pa hoik kraix khrawm pui hun khankix heue. Pui hun khankix tak sang mawh pa
         tawx tix ka daux tawm taix pui koeng heue.
         12 Yam hoik pon kieh nawh pui hun khankix luan, rhawm nawh tak mawh pa yaog ti ting
         jhawm, viang nawh hoik pah ti tik pui kaing rheng kaing mheen yum kawx, viang mawh
         nan, nawh ang lai koe krax pex ka sijheeng heue.
         13 Simiang plak laong tak sang deeh hoek mai cub pui hun khankix, pa nie lheu ting riang
         khaing cub phao voe mai tak sang hoek ka daux yam sidah num pa hoik tat tix, tau mai
         cub kru naing pa ting tix cub mai khawm kraung naing khankix tom nie heue.
         14 Ka daux bawg yam an, pui tom nie tak sang yaog ti tieh feen ka simiang plak seh mai
         pui pa kied lang teung jhawm khankix khaing daux meung maix, tak yaog tokaux tix kaoh,
         sonsang kieh riang susai grum naog mai kix tak som nai heue.
         15 Mawh kheu nan, simiang plak laong tak hoek mai sum tab lai lawm ti puing ka tab pa
         kaux cong an mai cub kru naing plak seh tak ang lai pon tiebtie nawh. Pie cub lien
         pa hoik laug nawh khankix kawx, ang lai pon thang heue.
         16 Pa hoek ti puing ka nawh, tak hoek yuh krax pa koe rhawm tix mai pui tix kaux kawx
         ang pon cung ka plak sivoe nawh heue. Nawh tak cung ti ot ka daux haktiex pa kied
         mhawm grang an mai haktiex an hoik koe ka daux taix nawh khawmuik heue.
         17 Nawh tak coca viex rhawm tix, sonsang hu laig tan tau mai riang rao meung haktiex
         tix khawmuik khawm leeing mai yuh paox pie pa rahsee tau mai kix mai hawt yuh awm
         an mai tawx kawn bun tix mawh moeng simiang plak seh, sonsang yuh nawh laux leeing
         heue. Viang mawh nan, grawng krax keud in ang tie tum mai ang mawh tidtix son nawh
         heue.
         18 Khaix in, nawh deeh veeh ti hu rhim ti teei ka klawn tiex rawm sigrit sigra khankix
         tom nie heue. Viang mawh nan, cao kaing naing tix kaux tak sang grai yuh lox pa salao
         kix mai kix ang lai pon deeh kieh lox pa salao hoek piang cao kaing naing an heue.
         19 Khaix an nawh tak deeh veeh ti ing ka plak nyiex tab lhaong pa koe daux haktiex cao
         nawh, viang mawh nan, nawh sideeing caong tix goh mai grai grup heue.
         20 Yam an tak koe pui tix kaux pa plud ti yuh simiang khaix nawh, tak kieh pui pa kin
         jhawm lailing tix koh keen ka daux haktiex pa kied mhawm grang an heue. Ka daux krax
         pa ang lai rheung singaix, nawh tak mawh pa laux leeing mai ang tie mawh ka daux krax
         pa song rhawm mai ka daux biang naing heue.
         21 Ka dee ot nawh, tak sang yaog ti koe, pui pa kin jhawm tix kaux, ka pui pa ang kix
         tawx min sibrawm simiang ka heue. Nawh jawm yam ang pui nyang khre rien rhawm tix
         mai pon teei meung haktiex ka daux krax pa nyaw glaw heue.
         22 Lien kru naing khawmuik tak sang mawh pa siman ti luan khaing ka plak sivoe nawh
         mai tak mawh pa laux leeing mai gumlox sijax mukheu yuh simiang tak laux heue.
         23 Khaix hoik yuh nawh paox pie tau mai kix, nawh tak yuh ceu pie lhen, mawh kheu nawh
         tak sang lih mawh pa ting lhaong tau mai pui pa koe tix ceeix heue.
         24 Nawh jawm yam ang pui nyang khre rien rhawm tix mai hoek ka dah dee pa kied mhawm
         an khankix mai nawh tak sang yuh can ceu pa ang keeing nawh yuh mai pa ang tax du
         nawh yuh heue. Nawh tak sang roi ti tawx kix cie kraung pa tud rhim mai kraung pa
         pon daux naing mai khawm krax pa magmi an khankix mai nawh tak sang keud ti deuh grawng
         pa sang puing tix ka veng dee pa kaux cong. Viang mawh nan, an tak mawh ngie bawg
         yam tivud ngie heue.
         25 Nawh tak yaog ti kaoh mai krax pa vao rhawm tix, viex kru naing tix khankix lih puing
         ka simiang plak seh heue. Simiang plak seh, tak sang yaog ka kru naing pa kied ting
         lhaong mai pa kied ting riang rao lih puing naing ka nawh, viang mawh nan, tak ang
         pon ti mawh pa kaux cong heue. Grawh grawng nawh, kix hoik yuh ti deuh krax grawng
         pa sang yuh tix piang simiang plak seh heue.
         26 Pui an kix pa ih nyum pa ih pa nyawm pa tie nawh tak sang deeh laux leeing yuh nawh
         mai cub kru naing nawh khankix tak sang mawh pa siman ti luan mai pui khankix tom
         nie tak sang goh ti yum heue.
         27 Rhawm simiang in kiex khawm ra, tak sang keud ceu pa caox mai kiex tak krai lox pie
         lhen piang pheen tau heue. Viang mawh nan, grawng an ang tie tum, grawh grawng nawh
         hoik hoek dee sidah bawg yam pa hoik tat tix heue.
         28 Nawh dee veeh ti ing ka haktiex cao tix, tau mai krax pa magmi mai kraung khrai tom
         nie, rhawm nawh tak sang deeh tieh khaing sijax mukheu pa singax singeh, mawh kheu
         nan, nawh yuh awm pa mie nawh ti yuh mai deeh ing ka haktiex cao tix heue.
         29 Ka daux bawg yam pa hoik tat ti deuh, nawh tak dee hoek ka plak seh. Viang mawh nan,
         bawg khaix in ang lai awm bawg phao voe heue.
         30 Grawh grawng nawh, reu naing khaing haktiex Khettem tak sang hoek ti puing nawh,
         mawh kheu nan, nawh koe krax pa laux rhawm mai deeh ing ka daux pa song rhawm tix
         ka sijax mukheu pa singax singeh an mai yuh pa simie nawh ti yuh heue. Mawh kheu nan,
         nawh tak deeh ing mai sitoe ti tau mai pui pa hoik tik vud ka sijax mukheu pa singax
         singeh an heue.
         31 Nawh tak kraix khrawm kru naing khankix mai kix tak seeing yuh dee pa singax singeh
         nyiex tab lhaong an heue. Kix tak sang teei ti tik krax tan pa appong ku singaix mai
         yaog ti deuh ceu pa seeing krax pa laux leeing tan heue.
         32 Can pui an kix pa yuh krax pa caox pa lud ka sijax mukheu an, nawh tak nyaw glaw
         ka kix heue. Mawh ngie pui pa tawng ka Siyiex Cao kix, tak koe krax pa kaux cong mai
         yuh kaing heue.
         33 Pui pa koe pingnya cuyi ka daux sinax pui khankix, tak sang sidiex gau ka pui tom
         nie heue. Viang mawh nan, daux singaix pa rheung kix tak goh ti yum ka lawm vaig mai
         rao ngu mai ka krax pa giex laung mai ka pa tud rhim heue.
         34 Yam goh kix, kix tak sang pon krax pa joh jhan teem ceeix ngie heue. Mai pui plak
         nie tak sang nyaw glaw kix, yam dex dawd mai kix heue.
         35 Pui pa koe pingnya cuyi tiblah tak sang goh sonsang deeh ciied ti yaox mai sonsang
         deeh kieh kix singax mai deeh paing tom hoek bawg yam sidah heue. Grawh grawng nawh,
         bawg yam pa hoik tat ti deuh hoik sidah heue.
         36 Simiang an tak yuh awm pa mie nawh ti yuh mai yaog tokaux cao tix ting lhaong piang
         siyiex khawmuik mai ah lox pa ang ceu cak ka Siyiex piang Siyiex heue. Nawh tak sang
         koe krax haok hwan tom hoek bawg yam hoik naog krax pa song rhawm Nawh heue. Grawh
         grawng nawh, can ceu pa hoik tat tix, tak sang lih ti mawh heue.
         37 Nawh tak ang lai koe rhawm pa sang dex dawd ka siyiex krub keeing nawh khankix mai
         ang lai koe rhawm ka bun khankix mai ang lai dex dawd mai siyiex tang kaux pie tix
         kaux kawx. Mawh kheu nawh tak yaog tokaux cao tix ting lhaong piang khawmuik heue.
         38 Nawh tak yaog min plakngai siyiex nyiex tab lhaong mai ka siyiex pa ang keeing nawh
         khankix tawng mai nawh tak yaog min bwan siyiex an ka khri, ka mau mai ka siang simaox
         pa laoh lie mai khawm ka ceu pa mhawm khankix heue.
         39 Nawh tak een rhawm tix ka siyiex pui tang ceu mai yieh laux ka nyiex tab lhaong pa
         kaux cong an, can pui pa rieb ti teei nawh mai nawh tak sang baox tawx min plakngai
         ka kix mai kieh kix kwang piang pui tom nie mai gwieh ti tawx haktiex son pa sang
         koe rao kix ka heue.
         40 Ka daux bawg yam hoik hoek dee sidah, simiang plak seh tak sang hoek ti puing ka
         nawh mai simiang plak laong tak viex ling lawx naing brung, pui naing brung khankix
         mai reu naing tom nie awm phlu bhaung ting mai hoek ti puing ka nawh mai tak laig
         ka daux haktiex an khankix awm kheem rawm ti hu heue.
         41 Tak baox deeh laig ka daux haktiex pa mhawm grang an mai haktiex khankix plak nie,
         tak sang kham krax pa som nai heue. Viang mawh nan, pui haktiex Edom, pui haktiex
         Mawbax mai pui haktiex Amon pa ting lhaong an khankix tak sang mawh pa luad luan khaing
         daux tawm taix nawh heue.
         42 Nawh tak nyeu taix tix piang haktiex an khankix mai meung Ejiptux tak ang pon tix
         luad luan heue.
         43 Nawh tak kwang piang sinngao khri mai mau mai piang can ceu pa koe ngawh jum meung
         Ejiptux khankix, pui haktiex Libia mai pui haktiex Ethiopia, khankix tak sang hawt
         khaix nawh heue.
         44 Viang mawh nan, lox satang pa kaoh khaing plak lih singaix mai plak laong, tak tawx
         krax pa khi rhawm ka nawh. Mawh kheu nan, nawh tak sang lih hu mai krax pa song rhawm
         tix, sonsang yuh krax laux leeing mai grai yuh pui tom nie heue.
         45 Nawh tak sang sum nyiex gox man pa awm nyiex haw nawh ka daux sinax rawm sigrit sigra
         mai gawng singax singeh pa mhawm grang an heue. Viang mawh nan, yam hoek dee sidah
         nawh mai pui tix kaux tak ang lai teem ka nawh heue.

1 Ka daux bawg yam an, simiang ting Mikhelax, pa pau pui maix tak sang yaog ti kaoh
         cung, mai bawg yam pa kha rhawm tak sang koe pa mawh ceu pa ang sax koe jah tom kaw
         haktiex tix koe tom hoek ka daux bawg yam in, can pui maix khankix pa hoik koe ceu
         kaux ka daux phuk lai tak sang hoek krax taoh heue.
         2 Pui pa laig it daux phawng tiex tom nie, tak siduad heue. Pui tiblah tak pon krax
         pa im ju leeing ju mai pui tiblah tak pon krax pa kaig tua mai krax pa laux min plakngai
         leeing ju heue.
         3 Pui pa koe pingnya cuyi khankix, tak jhan riang awm pa pruh riang plak raoma mai
         pa kieh pui tom deeh veeh tix ka plak pa rahsee, tak jhan riang awm simuing khankix
         leeing ju heue.
         4 "Danyelax eue, nyeep ti priex gumlox an khankix mai tawk ti priex cum ka phuk lai
         an tom hoek bawg yam sidah heue. Pui tom nie tak to jee to blaong mai sawg ti yaox
         mai krax pa tawng tak sang baox naok ti koe kah heue."
         5 Khaix an aux pa mawh Danyelax jhak mai yaox pui tang kaux ra kaux cung ti ot tan
         heue. An tix kaux cung ti ot ka praok rawm klawng plak in mai an tang kaux cung ti
         ot ka praok rawm plak an heue.
         6 An tix kaux chawk ah nin ka pui pa ceep kraung man rhi pa ot piang rawm klawng. "Ceu
         pa daox deng inkix tak sang rheung miex grheung lie?"
         7 Khaix an aux mhong lox pui pa hoik ceep kraung man rhi pa ot ka piang rawm klawng
         an, yam yaog nawh taix khawn dawm mai khawn gwiex tix ka plak raoma mai tiextu ka
         Nawh Cao pa im ju leeing ju ah nin, tak sang mawh bawg yam tix baux, bawg yam ra baux
         mai bawg yam tix plak mai yam hoik sidah rairuat sibrawm pui pa singax singeh an khankix,
         ceu inkix khawmuik tak sang mawh pa hoik yuh ti heue.
         8 Viang aux mhong ka lox an kawx aux ang tawng, khaix an aux chawk ah nin, "Cao Simiang
         aux eue, yuh ka mawx lie? Yam sidah ceu inkix tak sang mawh yuh ka mawx lie?"
         9 Nawh ah nin "Danyelax eue, hu maix heue. Grawh grawng nawh, gumlox inkix mawh pa
         hoik nyeep tix mai pa hoik tawk ti priex cum, tom hoek bawg yam sidah heue.
         10 Pui khankix tak sang mawh pa kieh ti singax mai paing mai pa hoik ciied ti tom mawh
         meh heue. Viang mawh nan, pui caox tak grham kix yuh ceu pa caox mai pui pa caox khankix
         tix kaux kawx tak ang pon ti tawng, mawh ngie pui pa koe pingnya cuyi pa pon tawng
         heue.
         11 Jah khaing daux bawg yam hoik tik krax tan pa appong ku singaix an mai yam hoik yuh
         kix ti deuh krax laux leeing pa seeing an, tak sang koe tix rheng ra yieh tixdim singaix
         heue.
         12 Pui pa pau tom hoek tix rheng loe yieh tixngoe phwan singaix an khankix koe bwanson
         heue.
         13 Phan mawh maix, hu tom hoek dee sidah heue. Grawh grawng nawh maix tak pon laux lee
         tix. Maix tak sang yaog ti kaoh mai pon sinngao maix ka daux singaix sidah sidu heue.HoseaHoseaHoseaHoseaHosea

1 Gumlox Siyiex hoek ka Hose kawn simex Berix, baux ju singaix Oziyax,Yawtam, Ahap
         mai Hezakix, pa mawh simiang haktiex Yudax khankix mai baux ju singaix Yerobom kawn
         simex Yosha simiang haktiex Isarelax heue.
         2 Yam jah Siyiex ti krai lox ka Hose, Siyiex ah nin ka Hose, "Maix hu teei ti moeng
         bun coh kaux an mai khawm kawn pa keh nawh khankix heue, grawh grawng nawh, pui haktiex
         khankix hoik yuh krax pa lud vao pa kied ting lhaong mai lih hu khaing Siyiex heue.
         3 Mawh kheu nan, nawh hu teei ti cie Gawma pa mawh kawn bun Dibalem mai koe kaux mai
         keh ti tawx kawn simex ka son nawh tix kaux heue.
         4 Siyiex ah nin ka nawh, "Kok ceu kaux nawh mawh Yezerelax heue. Grawh grawng nawh,
         baox jun tivud, Aux tak sang pawk bix piang nyiex ma Yehu son nham pa jauh ka Yezerelax
         mai kieh meung haktiex nyiex ma ceu pui Isarelax khankix grai grup heue.
         5 Hoek ka daux singaix an, Aux tak raig ti tik ak ceu pui Isarelax, ka dau lung Yezerelax
         heue.
         6 Gawma baox koe kaux mai keh kawn bun tix kaux mai Siyiex ah nin ka nawh, "Kok ceu
         kaux kawn bun an mawh Lawruhama heue. Grawh grawng nawh, Aux tak ang lai koe krax
         caux rhawm ka nyiex ma ceu pui Isarelax mai Aux tak sang tik vud kix heue.
         7 Aux tak sang koe krax caux rhawm ka nyiex ma ceu pui Yudax mai tak sang taoh kix
         ka Siyiex pa mawh Siyiex leeing ju kix mai ang mawh taoh kix ka ak mai ka vaid mai
         ka naing, ka brung khankix mai ka pui naing brung khankix heue.
         8 Khaix hoik kieh Gawma kawn tix Lawruhama prah teeh, nawh deeh koe kaux mai keh kawn
         simex tix kaux heue.
         9 Siyiex ah nin, "Kok ceu kaux nawh mawh Law-ami, grawh grawng nawh, pex ang lai mawh
         pui Aux mai Aux kawx ang lai mawh Siyiex pex heue.
         10 Viang mawh nan, ceu pui Isarelax khankix, tak sang awm mhaik rawm sigrit sigra, pa
         ang pon ti tiag mai pa ang uik simin tix heue. Ka in ka baoh khaing dee mawh pa hoik
         ah nin ka kix, pex ang lai mawh pui Aux heue. Khaix in tak sang mawh pa ah nin ka
         kix tan, pex mawh kawn Siyiex pa im ju heue.
         11 Khaix an, ceu pui Yudax mai ceu pui Isarelax khankix, tak sang mawh pa kraix khrawm
         tix tau mai yaog ti deuh cao kaing tix kaux ka son tokaux kix mai kix tak sang lih
         khaing daux haktiex heue. Grawh grawng nawh, krax pa ting lhaong tak sang mawh cie
         singaix Yezerelax heue.

1 Ah nin ka pux aik pex khankix, "Pex mawh pui Aux heue. Ah nin ka pux o pex khankix,
         pex hoik pon krax caux rhawm heue.
         2 Kah kum mai miex pex, mawh kheu nawh ang mawh moeng aux mai aux ang mawh mex nawh
         heue. Kieh nawh tik via krax pa lud vao nawh khaing pakngai nawh mai jhawm pa lud
         vao nawh khaing daux sinax teeh nawh awx.
         3 Phan ang mawh nan, aux tak peeik ti tik kraung nawh mai kieh nawh ka kaung, awm ka
         daux yam tak keh nawh mai kieh nawh awm daux tiagtu dee kroh mai kieh nawh yum ca
         kheu sang nyaux nie rawm heue.
         4 Aux tak ang lai koe krax caux rhawm ka kawn praix nawh khankix heue. Grawh grawng
         nawh, kix mawh kawn praix pa pon khaing krax pa lud vao heue.
         5 Miex kix hoik yuh krax pa lud vao, nawh pa nghe ka kix, hoik yuh ceu pa kaig tua
         heue. Mawh kheu nawh ah nin, Aux tak sang hawt ti hu khaix paox moh tix khankix, pa
         tawx blah aux mai rawm aux, hauk yung aux mai kraung man aux, rawm bee mai rawm plix
         siiet aux khankix heue.
         6 Mawh kheu nan, jhak heue, Aux tak sang thox krax hu nawh ka kat lawm mai tie nawh
         ka ding son ang nawh lai chix yaox ka krax hu tix heue.
         7 Nawh tak ang to ti hawt khaix paox moh tix mai ang krup kix, nawh tak sang sawg kix
         mai ang lai yaox kix, khaix an nawh tak ah nin, aux tak sang deeh ing ka mex phao
         voe aux heue. Mawh kheu dee ot aux sivoe in nie mhawm khaing dee ot aux yam in heue.
         8 Nawh ang lai tawng ka hoik tawx aux nghox, gaox mai rawm plix siiet pa khraox mai
         rawm bee khankix ka nawh mai hoik baox naok ti kieh khri, mau nawh khankix nie, viang
         mawh nan, nawh lai viex ti tan inkix ka siyiex Balax heue.
         9 Mawh kheu nan, Aux tak sang deeh ing teei nghox aux khankix ka daux bawg yam vawg
         nghox mai khawm rawm plix siiet pa khraox aux khankix, ka daux baux yam biiet rawm
         plix siiet mai tak sang deeh teei hauk yung Aux mai kraung man aux khankix, pa sang
         kheem ti priex tokaux nawh heue.
         10 Yam in aux tak sang plak jhi krax pa kraing nawh, ka plak sivoe ngai paox moh nawh
         khankix mai pui tix kaux kawx, tak ang lai pon taoh ti teei nawh khaing dau taix Aux
         heue.
         11 Aux tak sang baox deeh kieh krax pa silao rhawm nawh that grai, khawm singaix pawie
         nawh, haok khix khraox nawh, singaix twah nawh, khawm pawie pa hoik tat nawh ti deuh
         khawmuik heue.
         12 Aux tak sang kieh nhu plix siiet nawh khankix laux leeing mai khawm khaox ruh nawh,
         ka pa hoik ah nawh yuh nin, inkix mawh totaix pa hoik tawx paox moh aux ka aux heue.
         Aux tak sang kieh kix mawh daux tiagtu mai mawh son pa ih totiag khankix heue.
         13 Aux tak ciyang ka nawh, son phimap baux singaix pa hoik gleeing nawh ti tan nyawng
         bhawng khankix ka siyiex Balax heue. Yam an nawh hoik jawg tokaux tix ka krim yhaok
         mai siang ceu pa mhawm mai hoik hu hawt khaix paox moh nawh, nawh hoik piawm ka Aux
         heue. Siyiex ah nan heue."
         14 Mawh kheu nan, jhak heue, Aux tak sang nyaw glaw nawh mai viex nawh laig ka daux
         tiagtu mai krai lox pa nyawm rhawm ka nawh heue.
         15 Kaoh khaing tan Aux tak sang tawx sipeem plix siiet ka nawh mai tawx daux lung Akhaw
         mawh siviex pa koe krax keud pot jun pot, nawh tak sang ah lai rhax tan, awm ka baux
         singaix yam kawn awn ju nawh, awm ka daux singaix yam lih hoek nawh khaing daux meung
         Ejiptux heue.
         16 Siyiex ah nin, "Ka daux singaix an maix tak sang kok Aux yuh nin, mex aux eue, mai
         maix tak ang lai kok ah nin ka Aux, cao aux eue,
         17 Aux tak sang teei ti tik ceu kaux siyiex Balax khaing daux jheeh pui Aux mai kix
         tak ang lai deeh doh deud ka ceu kaux in khaix in tibawg kawx heue.
         18 Ka daux singaix an, Aux tak sang yuh sijax mukheu tau mai totiag daux tiag khankix
         mai sim sai daux raoma khankix mai khawm ceu pa chix mu ti hu piang tiex heue. Ak
         mai vaig pa shiao tix daux naing khankix, Aux tak sang raig pot khaing piang haktiex,
         sonsang kieh kix nyawm it nyawm tum heue.
         19 Aux tak sang teei maix mawh moeng Aux leeing ju heue. Aux tak sang teei maix mawh
         cie Aux ka daux krax pa mawh meh mai ka daux krax pa rahsee, ka daux krax pa moh rhawm
         mai ka daux krax pa caux rhawm.
         20 Aux tak sang teei maix mawh cie Aux, ka daux pa kaux sijax mai maix tak tawng ka
         Siyiex heue.
         21 Siyiex ah nin, ka daux singaix an, Aux tak sang deeh pawk lox ah nin heue. Aux tak
         sang deeh pawk lox ka raoma mai raoma tak sang deeh pawk lox ka haktiex heue.
         22 Haktiex tak sang deeh pawk lox ka nghox koi ka rawm plix siiet pa khraox mai ka rawm
         bee khankix, inkix tak sang deeh pawk lox ka Yezerelax heue.
         23 Aux tak sang rhuat nawh son tokaux Aux piang haktiex in mai aux tak sang koe krax
         caux rhawm ka nawh, pa ang sax pon krax caux rhawm heue. Aux tak ah nin ka pui an
         kix, pa ang tie mawh pui Aux maix mawh pui Aux, mai nawh tak ah nin Maix Cao mawh
         Siyiex aux heue."

1 Siyiex ah nin ka aux, "Baox deeh hu moh ka bun pa lud vao an tix kaux, pa hoik moh
         paox moh nawh ka, awm koe krax moh Siyiex ka ceu pui Isarelax khankix viang kix jhak
         simi ka siyiex tang kaux mai moh ka blah plix siiet kawx, Siyiex kawn moh ka kix heue.
         2 Aux hoik liag nawh hoek son Tokaux Cao Aux, ka mau kao phwan shekhe mai ka gaox nghox
         ca lang sidax tix Awmie plak heue.
         3 Aux ah nin ka nawh maix tak ot nong nong son Aux, tom nie singaix. Maix tak ang lai
         pon yuh bun coh kaux mai maix tak ang lai pon ti koe mex tang kaux heue. Phan yuh
         nan, aux tak sang pau son maix heue."
         4 Grawh grawng nawh ceu pui Isarelax khankix, tak sang ot nong tix tom nie singaix
         ang lai koe simiang mai cao kaing mai ang lai koe krax tan pa appong mai rong simaox
         pa laoh lie mai ang lai koe sibex sikag mai riang grang Terap khankix heue.
         5 Khaix an ceu pui Isarelax khankix, tak deeh ing sawg ti yaox Siyiex, pa mawh Siyiex
         kix mai khawm ka Davit pa mawh simiang kix mai koe krax lhat graung ka Siyiex mai
         rieb ti teei bwanson Nawh ka daux baux singaix pa sang hoek khaix in heue.

1 Ceu pui Isarelax eue, nghiet ka gumlox Siyiex heue. Grawh grawng nawh, Siyiex tak
         sang prawng see piang pui pa ot ka daux haktiex in heue. Mawh kheu piang haktiex in
         ang koe pa kaux sijax, ang koe pa caux rhawm mai ang koe pa tawng ka Siyiex heue.
         2 Ka lox pa jhax lawg mai ka lox pie lhen, krax pah pui yum mai krax pa briex mai krax
         pa lud vao ka moeng kawn pui khankix, kix yuh krax vao lud mai krax pa jauh nham ang
         jud heue.
         3 Mawh kheu nan, haktiex tak sang koe krax khi rhawm mai pui ku kaux pa ot ka daux
         haktiex an, tak dieh hu mai totiag daux tiagtu khankix mai sim sai daux raoma, khawm
         kax daux rawm sigrit sigra tak sang mawh pa uik heue.
         4 Yam in paw lai kieh pui tix kaux kawx koe krax pa thung thiang mai paw kieh koe lox
         ne ah ka pui tang kaux, grawh grawng nawh, pui maix khankix mawh pa awm pui an kix,
         pa hoik tiebtie ka cao giex kaing li heue.
         5 Mawh kheu nan maix tak sideeing ti goh daux plak ponngaix, cao jhai kawx tak sang
         sideeing ti goh tau mai maix ka plak ponsawm mai Aux tak yuh miex maix laux leeing
         heue.
         6 Pui Aux khankix hoik laux leeing kheu ang kix koe pingnya cuyi mawh kheu maix hoik
         thiang ti tik pingnya cuyi, Aux kawx tak sang thiang ti tik maix khaing pa mawh maix
         cao giex kaing li Aux, mawh kheu hoik piawm maix ka beenli Siyiex Cao maix, Aux tak
         sang piawm ka kawn praix maix khankix heue.
         7 Cao giex kaing li baox nie hun, kix baox nie lheu lud ka Aux, Aux tak sang tieh loh
         min plakngai kix hoek ka daux krax pa kaig tua heue.
         8 Kix ih krax tan pa taoh phimap pui Aux khankix, daux rhawm kix simie pui Aux lud
         heue.
         9 Mawh kheu nan pui khankix yuh ka mawx mai cao giex kaing li khankix kawx yuh nang
         nan heue. Aux sang tawx krax pa kham geu piang kix, awm krax pa yuh kix mai tak deeh
         tawx ka kix, awm kaing pa yuh kix heue.
         10 Kix tak ih mai ang sak, kix tak lud vao mai ang koe krax haoh hun, grawh grawng nawh,
         kix hoik tik vud mai ang cu nghiet ka Siyiex heue.
         11 Krax lud vao, rawm plix siiet mai rawm plix siiet pa khraox mawh pa kieh rhawm pui
         yoek heue.
         12 Pui Aux khankix chawk ti yaox ka riang rao krub kix mai keud khaox gix kix mawh pa
         chix tawx krax keud ka kix heue. Grawh grawng nawh, rhawm pa lud vao hoik kieh kix
         vu vie mai kix hoik yuh pa lud vao mai tik vud ka Siyiex kix heue.
         13 Kix tan ti tawx krax pa appong piang choek gawng khankix mai gleeing nyawng bhawng
         piang gawng, ka greem khaox tiah, khaox libana mai khaox piak van, kheu mhawm veei
         kix heue. Mawh kheu nan, kawn bun pex khankix yuh krax pa lud vao mai mun pex kawx
         hoik lud vao heue.
         14 Aux tak ang lai tawx krax kham geu ka kawn bun pex khankix yam lud vao kix mai khawm
         mun pex, yam lud vao kix heue. Grawh grawng nawh, simex khankix hoik tang hu mai rom
         ti ot tau mai bun coh kaux mai tan ti tawx krax tan pa appong tau mai bun coh kaux
         an heue. Mawh kheu nan, pui pa ang koe krax tawng khankix, tak sang hoek krax som
         nai heue.
         15 Ceu pui Isarelax khankix eue, viang maix yuh pa lud vao kawx, paw kieh ceu pui Yudax
         koe krax lud kah heue. Paw doh greed ti hoek ka veng Gilagalax mai paw hu ka veng
         Bietavin mai paw doh ah lox tiextu ka Siyiex pa im leeing ju heue.
         16 Ceu pui Isarelax khankix mawh pa ang cu ti sug awm pheuk ka mawie shiang heue. Siyiex
         tak sang liang kix, awm liang kawn yung iak ka haktiex dee vieh va heue.
         17 Epharem mawh pa hoik hawt ka riang grang an khankix, grham nawh heue.
         18 Pa nyaux kix hoik deeh tieh ti niex, kix ca yuh krax lud vao, simiang cao kix, kied
         koe krax moh krax rhawm ka pa kaig tua heue.
         19 Bhaung hoik pua ti viex kix ka daux pruik tix mai kix tak sang mawh pa kaig tua,
         kheu krax tan pa appong kix heue.

1 Cao giex kaing li khankix eue, nghiet heue. Nyiex ma ceu pui Isarelax khankix eue,
         koe krax cu nghiet ka liak, pui daux nyiex ma simiang khankix eue, daong yhaok tix
         nghiet heue. Krax pa ciyang tak sang hoek piang pex kheu mawh pex kie piang gawng
         Mizapa mai rub pa nih tix piang gawng Tabaw heue.
         2 Pui pa tieh feen khankix hoik kied raux vieh yuh ka daux pa pah pui yum, mawh kheu
         nan Aux tak sang ciyang ka kix khawmuik heue.
         3 Aux tawng ka Epharem mai Isarelax ang lai pon mox tix khaing Aux heue. Yam in Epharem
         eue maix hoik yuh krax pa lud vao, Isarelax mawh pa hoik seeing kah heue.
         4 Kaing pa yuh kix, kieh kix ang lai deeh veeh ti ing ka Siyiex kix heue. Mawh kheu
         krax pa lud vao khankix kawn koe ka daux rhawm kix mai kix ang lai tawng ka Siyiex
         heue.
         5 Krax lhaong rhawm ceu pui Isarelax hoik kham mhai rug ka pakngai nawh heue. Mawh
         kheu nan, Isarelax mai Epharem tak sideeing ti goh ka daux phimap kix, ceu pui Yudax
         kawx, tak sideeing ti goh tau mai kix heue.
         6 Kix tak sang viex phung yung mai phung mawie kix hu sawg ti yaox Siyiex, viang mawh
         nan, kix tak ang lai yaox ka Nawh Cao heue. Nawh Cao hoik deeh veeh tokaux tix hu
         khaing kix heue.
         7 Kix hoik yuh ceu pa ang kaux sijax ka Siyiex, Grawh grawng nawh, kix hoik keh kawn
         praix ceu pui tang ceu khankix heue. Yam hoek khix khraox, tak sang laux yuh kix mai
         sinngao kix heue.
         8 Phlu teet luah ka daux veng Gibax mai phlu teettawng luah ka daux raoma, Riag yo
         lox tix ting lhaong ka daux veng Bietavin, ceu pui Benyamin eue, "Deeh jhak ka plak
         khaix maix heue."
         9 Epharem tak sang mawh pa laux leeing, ka daux singaix pa ne raw heue. Ka daux sinax
         doeh ceu pui Isarelax khankix Aux tak jhi ceu pa tak sang hoek ti mawh heue.
         10 Simiang pui Yudax khankix, mawh pa awm pui an kix, pa gah mee haktiex, Aux tak sang
         klup krax pa song rhawm aux lih piang kix awm rawm heue.
         11 Epharem hoik yaox ti kham krax tuktiak mai laux leeing ka daux krax pa ciyang, kheu
         hoik koe rhawm tix hawt ka daux been kawn pui heue.
         12 Mawh kheu nan, Aux tak sang kieh Epharem mawh pa awm ceu pa ih viag mai kieh nyiex
         ma ceu pui Yudax mawh pa awm ceu pa sium heue.
         13 Yam hoik yaox Epharem ka krax saux tix mai yam hoik yaox Yudax ka dee mat tix, khaix
         an, Epharem ploi pui hu ka haktiex Asurix mai hu ka simiang Yeriep, viang mawh nan,
         nawh ang lai pon pai pex mai ang lai pon pai pex khaing daux dee mat maix heue.
         14 Grawh grawng nawh, aux tak sang mawh pa awm sivai sangsi ka son Epharem mai awm kawn
         sivai sangsi pa awn ju ka son nyiex ma pui Yudax khankix heue. Aux tak sang puk paig
         ti tik kix mai hu, Aux tak sang teei kix luan mai ang lai koe pui pon kieh kix heue.
         15 Aux tak sang deeh ing ka dee ot Aux, tom hoek bawg yam deeh doh deud kix ka phimap
         pa lud tix heue. Khaix an, kix tak sawg ti yaox pakngai Aux, ka daux yam koe krax
         pa kha rhawm kix, kix tak sau riang tix sawg Aux heue."

1 Hoek mai kieh ex deeh ing ka Siyiex, mawh kheu Nawh Cao hoik puk paig ex kawx mai
         Nawh Cao tak sang pai ex moi, Nawh Cao hoik kieh ex mat kawx mai Nawh Cao tak sang
         gie dee mat ex heue.
         2 Khaix hoik luan ra singaix, Nawh Cao tak sang deeh kieh ex im ju ka daux loe singaix,
         Nawh tak sang kieh ex kaoh son tak sang pon ex ti im ju ka plak sivoe ngai Nawh Cao
         heue.
         3 Kieh ex tawng kieh ex hawt sawg ti tawng ka Siyiex heue. Yam lih bleeh Nawh, mawh
         pa hoik blang awm plak ponngawb, Nawh Cao tak sang bleeh ti hoek ka ex awm rawm lhiex
         cao mai awm rawm lhiex lha mai caux piang tiex heue.
         4 Epharem eue, Aux tak sang yuh ceu patix ka maix lie? Yudax eue, Aux tak sang yuh
         ceu patix ka maix lie? Grawh grawng nawh, krax pa mhawm rhawm pex mawh pa awm paiawm
         plak ponngawb mai awm rawm ciex pa grai ti hu cao cao heue.
         5 Mawh kheu nan, Aux teei cao jhai khankix kid kix, Aux pah kix yum ka gumlox pa kaoh
         khaing daux jeeh Aux mai grawng krax ciyang Aux khankix awm jhan riang pa lih hu plak
         sivoe heue.
         6 Aux khaw rhawm ka krax pa caux rhawm mai ang khaw rhawm ka krax tan pa appong mai
         khaw rhawm ka daux krax tawng yung ka Siyiex, lheu khaing krax tan pa gleeing khankix
         heue.
         7 Kix hoik lheu ka gumlox sijax mukheu awm Adam mai kix yuh krax pa ang kaux sijax
         ka Aux heue.
         8 Veng Gilat mawh veng ot pui pa yuh pa caox mai mawh pa hoik seeing ka nham heue.
         9 Awm jawm cub pui pa tud rhim khankix ti pau ka pui awm an, cub cao giex kaing li
         tak pah pui yum piang krax hu plak veng Shekhim mai kix hoik lud ka daux ceu pa kied
         kin heue.
         10 Aux hoik yaox ceu pa lhat graung ka daux nyiex ma ceu pui Isarelax, krax lud vao
         koe ka daux ceu pui Epharem, Isarelax mawh pa hoik koe krax seeing brai heue.
         11 Ceu pui Yudax eue, bawg yam vawg nghox mawh pa hoik tat ti deuh ka son maix, yam
         tawx Aux pui Aux pa giex laung khankix deeh ing heue.

1 Yam tak sang pai Aux dee saux Isarelax, phimap Epharem, hoik lih jhi sidawng mai
         khawm krax pa caox Samarix. Mawh kheu kix yuh pie kheem, ka plak daux koe pui briex,
         ka plak praix koe tud rhim khankix pa sivix.
         2 Kix ang tie keud ti yaox ka daux rhawm kix, ka doh keud Aux ka pa caox caig kix khawmuik,
         yam in pa caox yuh kix hoik lai lawm kix mai kix hoik koe plak sivoe ngai Aux.
         3 Kix yuh krax pa caox caig sonsang kieh simiang koe krax gaux rhawm mai yuh krax pie
         kheem kieh Simiang khankix koe krax gaux rhawm heue.
         4 Kix mawh pui pa lud vao khawmuik, awm glah ngu pa hoik hax khaing ka cao nghaung
         blah. Nawh ang tie seeh ngu, glang klu klao tix blah im, tom ang nyang bax hoek bawg
         yam ploh nawh heue.
         5 Ka daux singaix simiang yix, simiang khankix hoik koe krax saux mai hoik yoek ka
         rawm plix siiet, nawh hoik nyeu taix tix lih mai khawm pui pa nieb yuh krax pa ang
         cee ang cak khankix heue.
         6 Ah tete yam jhak kix ti gaid, kix hoik kieh rhawm tix awm glah ngu, blah kix viang
         it leeing sawm kawx hax awm ngu pa cap ponngawb heue.
         7 Kix mawh pa hax awm daux glah ngu khawmuik mai hoik gleeing ka simiang kix, simiang
         kix hoik goh khawmuik heue. Pui daux sinax kix, pa kok ka Aux ang lai koe pie tix
         kaux kawx heue.
         8 Epharem hoik saxso tix ka daux sinax pui tang ceu khankix, Epharem mawh khlawp blah
         pa ang lai plu plie tix, tix plah heue.
         9 Pui tang ceu hoik ih riang rao nawh mai nawh ang tawng, hauk kaing hoik saxso tix
         paing piang kaing nawh mai nawh ang bax tawng ka heue.
         10 Krax lhaong rhawm ceu pui Isarelax hoik kham mhai rug ka pakngai nawh, viang mawh
         nan, kix ang cu tix deeh ing ka Siyiex, pa mawh Siyiex kix mai ang lai sawg ti yaox
         Nawh Cao ka son grawng in khawmuik heue.
         11 Epharem mawh pa awm sikaux pa aw, pa ang tawng ti keud, kix kok yo ka meung Ejiptux
         kix hu laig ka haktiex Asurix heue.
         12 Yam tak hu kix, Aux tak sang nih rub Aux piang kix. Aux tak sang kieh kix rau lih
         piang tiex, awm sim sai daux raoma khankix, Aux tak ciyang kix awm ceu pa hoik mhong
         cub pui hun kix heue.
         13 Kix koe krax kha rhawm heue. Kheu hoik to kix ti luan khaing Aux heue. Kix tak hoek
         krax laux leeing, kheu hoik lud kix ka aux heue. Viang Aux sang deeh taoh kix kawx
         mai kix hoik ah lox pie lhen ka Aux heue.
         14 Kix ang tie kok yo ka Aux khawm rhawm tix, yam ngia kix ka piang ku it kix. Kix kraix
         khrawm paox tix tau son nghox koi mai rawm plix siiet pa khraox mai kix deeh yaog
         ti deeh tieh feen ka Aux heue.
         15 Viang Aux hoik gau mai hoik tawx riang rao plawng taix tix kawx mai kix deeh keud
         ti sang yuh pa caox ka Aux heue.
         16 Kix deeh ing viang mawh nan, ang tie deeh ing ka Siyiex Cao pa kied ting lhaong,
         kix mawh pa awm ak pa deeh tieh bung tix heue. Simiang kix tak sang goh ti yum ka
         lawm vaig, kheu krax pa chax nie vao dak kix heue. In tak sang mawh, krax pa nyia
         son kix ka daux meung Ejiptux heue.

1 Phlu teettawng ka jheeh maix heue, pui koeng tak sang hoek awm klang krih mai puing
         ka nyiex Siyiex, grawh grawng nawh, kix hoik lud ka gumlox sijax mukheu aux mai hoik
         deeh tieh feen ka lox beenli Aux heue.
         2 Kix tak sang kok yo ka Aux ah nin, "Siyiex ex eue, ex ceu pui Isarelax tawng ka Maix
         Cao heue.
         3 Ceu pui Isarelax hoik tik ceu pa mhawm, pui koeng tak sang hawt pheet khaix nawh
         heue.
         4 Kix yaog ti deuh simiang mai ang tie mawh pa kaoh khaing Aux, kix yaog ti deuh cub
         simiang khankix mai Aux ang tie cu ka grawng an heue. Kix teei mau, khri kix mai yuh
         riang grang krub tix ka son tokaux kix, tom sidah pon kix ti mawh pa hoik tat tix
         heue.
         5 Samarix eue, Siyiex hoik tik vud kawn mawie maix, krax song rhawm Aux hoik deeh kaoh
         ka piang kix heue. Son bawg yam pon kix tix singax singeh tak sang seeing miex grheung
         lie?
         6 Rieng kawn mawie an hoik mawh pa lih khaing ceu pui Isarelax, mawh pui yuh kaing
         taix tix kaux pa yuh ka an mai ang tie mawh siyiex, mawh kheu nan, riang kawn mawie
         Samarix tak sang mawh pa phawng heue.
         7 Kix rhuat simie bhaung mai vawg bhaung keukanglux heue. Can pa rhuat kix ang lih
         ti koe gawng, viang lih ti koe gawng kawx ang chix plix, viang mawh pa lih plix kawx,
         pui tang ceu tak sang bleet ti ih heue.
         8 Ceu pui Isarelax mawh pa hoik bleet ti grai, yam in kix ot ka daux sinax pui tang
         ceu tang meung, awm aw tawng, pa ang pui khaw rhawm kah heue.
         9 Mawh kheu kix hoik lih hu tu tix ka haktiex Asurix, awm la tiag pa hu nong, Epharem
         hoik liag ti tawx totaix ka paox moh tix khankix heue.
         10 Viang kix hoik mawh pa liag ti tawx totaix ka pui yam ot tix sinax ceu pui khankix
         kawx, yam in Aux tak kraix khrawm kix mai kix tak koe krax pa laux rhawm tivud ticu,
         kheu beeh glawm pa cien simiang mai simiang khankix heue.
         11 Mawh kheu jao hoik baox yuh Epharem, khu dee tan khankix tom nie son phimap an, kix
         hoik lih ti mawh khu dee tan phimap ka son nawh,
         12 Aux hoik tiem ti deuh gumlox beenli tom nie ka son nawh, viang mawh nan, nawh kawn
         keud mawh pa ang dex ang dawd mai tix heue.
         13 Son krax appong pa tan ka Aux, kix appong ti tan nex mai ih heue. Siyiex ang doh
         rieb ti teei kix heue. Yam in Nawh Cao tak doh keud ka krax pa lud kix mai tak sang
         tawx krax kham geu ka son phimap kix mai kix tak sang deeh ing ka meung Ejiptux heue.
         14 Ceu pui Isarelax hoik piawm ka cao pa phan pa deuh tix mai hoik sum nyiex haw khankix,
         Yudax hoik baox sum veng pa kaux cong tom nie heue. Viang mawh nan, Aux tak sang ploi
         ngu hoek piang veng nawh khankix mai tak sang gleeing ti tik nyiex haw nawh khankix
         heue."

1 Ceu pui Isarelax khankix eue, paw koe krax gaux rhawm mai krax pa nyawm rhawm, awm
         pui tang ceu, grawh grawng nawh, pex hoik yuh krax pa lud vao mai hoik tik vud ka
         Siyiex pex heue. Pex hoik koe krax moh son totaix pa koe piang glah dee pah nghox
         heue.
         2 Glah dee pah nghox mai dee biiet rawm plix siiet khankix, tak ang kub eei kix mai
         rawm plix siiet pa khraox kawx tak cud heue.
         3 Kix tak ang pon ti ot ka daux haktiex cie Siyiex mai Epharem tak sang deeh yaox ti
         ing ka meung Ejiptux mai tak sang yaox ti ih ceu pa ang singax khankix, ka daux haktiex
         Asurix heue.
         4 Kix tak ang pon ti tan, krax tan rawm plix siiet ka Siyiex mai krax tan pa appong
         kix kawx, tak ang lai mawh pa khaw rhawm ka Nawh Cao heue. Ceu pa tan kix an tak mawh
         pa awm pa ih pui pa khu rhawm nyiex yum mai can pui pa ih ka an khawm uik, tak mawh
         pa seeing kah heue. Mawh kheu pa ih cie kix, mawh ngie son tokaux kix khaing, tak
         ang lai pon laig ka daux nyiex bwan Siyiex heue.
         5 Ka daux singaix pawie Siyiex, pex yuh ceu patix lie?
         6 Jhak heue, kix hoik lih hu khaing pa laux leeing, pui meung Ejiptux tak sang deeh
         kha rhawm ti deuh kix, pui veng Miemphi tak sang sipaung kix heue. Pang kat heeik
         khankix tak kheem piang mau pa koe ngawh jum kix, pang kat khankix tak sang koe ka
         daux nyiex gox kix heue.
         7 Ceu pui Isarelax tak tawng singaix pa ciyang hoik hoek, singaix pa sang deeh pawk
         bix hoik hoek heue. Cao jhai mawh pui pa pheem tix kaux, pui pa koe khuan mawh pa
         yhot, kheu krax pa kied ting phimap maix mai rhawm cao pa kied ting maix heue.
         8 Epharem mawh cao pau ka plak Siyiex aux, viang mawh nan, cao jhai mawh kie pui pa
         taong sim ka daux krax nawh khankix khawmuik mai pui pa yuh pa caox koe ka daux nyiex
         Siyiex nawh heue.
         9 Kix mawh pa kied koe krax laux jhawm, awm ka daux baux singaix ot ka veng Giba heue.
         Nawh Cao tak deeh doh keud ka phimap kix mai tawx krax kham geu ka son phimap kix
         heue.
         10 Aux hoik yaox ka ceu pui Isarelax, awm plix siiet pa koe ka daux tiagtu mai Aux yaox
         keeing pex khankix, awm plix ruh pa liang ti teem piang khaox ruh bawg yam rung praix
         heue. Kix hu ka Balapeawrax mai gwieh ti deuh tokaux tix ka siyiex Balax pa mawh pa
         kaig tua, kix hoik lih ti mawh pa seeing brai awm ceu pa hoik moh kix heue.
         11 Phan mawh ka son Epharem min plakngai kix tak sang po ti luan awm sim, tak ang koe
         kawn, ang nghe mai pa ang koe kaux heue.
         12 Viang kix eei kawn praix tix haok hwan ting lhaong kawx mai Aux tak sang kieh kawn
         praix kix som nai khawmuik, ang lai kieh deuk tix kaux kawx heue. Yam tik vud Aux
         ka kix mai kix tak koe krax kha rhawm heue.
         13 Aux yaox ka Epharem awm veng Turux, pa hoik sum tix ka dee pa mhawm tiex mai Epharem
         tak sang viex kawn praix tix khankix tawx ka cao pah pui yum heue.
         14 Siyiex eue, tawx ka kix liak, tak sang tawx Maix Cao ceu patix lie? Tawx daux vaig
         pa ang chix koe kaux mai gun teeh pa kroh rawm ka kix liak.
         15 "Krax pa caox yuh kix khawmuik koe ka daux veng Gilagalax, Aux hoik koeng ka kix
         tan heue. Mawh kheu krax pa caox kaing yuh kix, Aux grheu kix luan khaing daux nyiex
         aux, aux tak ang lai mox ka kix khaix in heue. Cub simiang kix mawh pui pa deeh tieh
         feen khawmuik heue.
         16 Epharem mawh pa pon pa kham geu, riah kix hoik kroh kroing, kix tak ang lai chix
         koe plix, viang kix keh kawn kawx, Aux tak sang pah kawn pa kied moh kix yum heue."
         17 Siyiex aux tak sang tik kix luan, kheu ang kix koe krax cu nghiet ka Nawh Cao mai
         kix tak sang mawh pui pa vung viang ti hu ka daux sinax ceu pui tang meung khankix
         heue.

1 Ceu pui Isarelax mawh nhu plix siiet pa kied mhawm yeem mhawm plix heue. Awm pa nie
         blon plix nawh khankix, nie baox yuh khu dee tan nawh khankix tom nie, awm pa mhawm
         koe haktiex nawh, kix hoik baox nie yuh ti deuh rong pa krub kix nie mhawm heue.
         2 Kix koe rhawm ra mu yam in kix tak sang kham krax ciyang son phimap tix heue. Siyiex
         tak yieh ti tik khu dee tan kix mai khawm rong pa krub kix heue.
         3 Kix tak ah nin, " Yix ang koe simiang, mawh kheu ang yix koe krax lhat graung ka
         Siyiex heue. Simiang kawx, nawh tak sang pon yuh ceu patix ka son yix lie?"
         4 Kix ah lox giex going mai tiextu ti yuh sijax mukheu pie lhen. Awm an krax ciyang
         tak sang yaog ti koe awm rib pa koe jai, pa kuah ka daux rawm tong kaung khankix heue.
         5 Can pui pa ot ka daux veng Samarix koe krax lhat graung, kheu riang kawn mawie Bietavin
         an heue. Pui pa krub riang kawn mawie khankix tak koe krax khi rhawm son nawh mai
         cao giex kaing li nawh khankix tak lhat graung, kheu hoik lih hu min plakngai khaing
         nawh heue.
         6 Riang kawn mawie an tak sang viex hu ka haktiex Asurix, kieh mawh totaix pa tan ka
         son simiang Yariet heue. Epharem tak sang pon krax pa kaig tua ka grawng keud cao
         kix heue.
         7 Phan mawh ka son Samarix, simiang nawh tak mawh pa kheem ti grai awm bai piang rawm
         heue.
         8 Dee pa lhaong veng Avin khankix, pa mawh dee koe phimap Isarelax, tak sang mawh pa
         laux heue. Pang kat mai pang kat heeik, tak kuah piang khu dee tan kix, kix tak ah
         nin ka gawng ting, "Kheem piang yix liak, mai ah nin ka gawng iak khankix, grhup piang
         yix liak."
         9 "Isarelax eue, pex hoik koe phimap tom daux baux singaix ot pex daux veng Giba mai
         kix hoik cung ti ot tan heue. Yam in pui pa ot ka daux veng Giba, lai keud naing ceu
         pa puing ka kawn praix pa koe phimap sivoe in dix ang lai mawh pa hoek piang kix heue.
         10 Aux tak sang sidiex gau ka kix awm pa koe rhawm Aux heue. Pui khankix tak sang kraix
         khrawm ti hoek puing ka kix, yam phyawk Aux ti deuh kix, ka son pa lud kix ra ceu
         heue.
         11 Epharem, mawh kawn mawie shiang pa hoik pheuk tix, pa moh ti sang dig nghox heue.
         Aux hoik tok ieak piang ngawg pa mhawm nawh, Aux tak sang kieh pui brug Epharem, Yudax
         tak sang thai, Yakop tak sang pheu lon tiex an khankix max heue.
         12 Ruat simie pa rahsee ka son tokaux pex, vawg ka daux krax pa caux rhawm, thai ma
         dee pa ang pex sax yuh, mawh kheu bawg yam in mawh bawg yam sawg ka Siyiex, krox tom
         bawg yam hoek Nawh Cao mai yam kieh Nawh rawm lhiex pa rahsee khankix lih piang pex
         heue.
         13 Pex hoik thai ti sau pa caox, pex hoik vawg phimap heue. Pex hoik ih plix pie lhen
         khankix, grawh grawng nawh, pex hoik een rhawm tix ka daux krax pa yuh tix mai ka
         daux pa nie haoh hun pui pa kied ting riang rao tix khankix heue.
         14 Mawh kheu nan, grawng krax pa lawh pa mawh, tak sang yaog ti koe ka daux sinax pui
         pex khankix mai nyiex tab lhaong pex khawmuik, tak sang jieh laux awm hoik yieh simiang
         Shalaman ka veng Bietarabelax, ka daux singaix puing naing, miex khawm kawn praix
         hoik blat kix yum tau piang tiex heue.
         15 Awm an Betelax eue, an tak sang mawh pa hoik yuh tix ka pex, kheu krax pa caox kied
         ting lhaong yuh pex heue. Ka daux plak ponngawb, simiang Isarelax, tak sang mawh pa
         hoik but ti grai pak lawg heue."

1 Yam kawn mawh Isarelax kawn nyawm, Aux hoik moh ka nawh mai khaing ka daux meung
         Ejiptux, Aux hoik kok kawn simex tix hoek heue..
         2 Awm hoik kok cao jhai ka kix mai kix nied ti hu singai, kix hoik appong krax tan
         ka siyiex Balax mai hoik gleeing nyawng bhawng ka riang grang pa hoik saik khankix
         heue.
         3 Aux hoik gau Epharem chix lai ling ti hu, kliien kix ka plawng taix Aux, viang mawh
         nan, kix ang tawng ka hoik pai aux dee saux kix moi heue.
         4 Aux hoik tuk kix ka maox pa awn mai maox krax moh krax rhawm khankix mai aux hoik
         awm pui an kix, pa teei ieak lih khaing piang ngawg kix mai Aux hoik tawx kix sawm
         heue.
         5 Kix tak ang lai deeh ing ka meung Ejiptux mai pui Asurix tak sang mawh simiang kix,
         kheu hoik thiang kix ti ang lai deeh hoek ka Aux heue.
         6 Lawm vaig lawm pliah tak sang hoek ka daux veng kix mai laux leeing yuh jhong siviex
         mai laux yuh kix, kheu krax pa keud kix heue.
         7 Pui Aux khankix hoik veeh ti hu khaing Aux, viang cao jhai khankix kok yo kix deeh
         hoek ka Siyiex Cao pa kied ting lhaong kawx, pui khawmuik ang tie yaog min Nawh lhaong
         heue.
         8 Epharem eue, Aux tak sang pon tik maix yuh ka mawx lie? Isarelax eue, aux tak sang
         pon ap ti tawx maix yuh ka mawx lie? Aux tak sang kieh maix awm veng Adama yuh ka
         mawx lie? Aux tak sang pon deuh maix awm veng Zeboim yuh ka mawx lie? Rhawm rhi Aux
         hoik tieh loh tix, krax caux rhawm Aux hoik so tix kaoh heue.
         9 Aux tak ang lai song rhawm, Aux tak ang lai yuh Epharem laux leeing heue. Grawh grawng
         nawh, Aux mawh Siyiex mai ang tie mawh kawn pui, Aux mawh cao pa singax singeh ka
         daux sigreung pex mai Aux tak ang lai hoek ka pex daux krax pa song rhawm heue.
         10 Kix tak hawt ti hu khaix Siyiex heue. Nawh Cao tak graox awm sivai sangsi heue. Yam
         graox Nawh Cao, kawn praix Nawh khankix tak nied ti lih khaing ka plak glip singaix
         heue.
         11 Kix tak nied ti hoek, awm sim sai khaing meung Ejiptux, awm sikaux pa hoek khaig
         haktiex Asurix heue. Aux tak kieh kix ot ka daux nyiex kix heue. Siyiex ah nin heue.
         12 Epharem ah lox pie lhen hawt rob Aux mai nyiex ma ceu pui Isarelax khankix hoik pie
         lhen ka Aux heue. Yudax ca kawn een rhawm tix ka Siyiex Cao pa singax singeh mai koe
         krax pa kaux sijax heue.

1 Epharem ih ka bhaung mai hawt ti hu khaix bhaung plak lih singaix, nawh hoik baox
         ah lox pie lhen mai krax pa laux leeing heue. Kix deeh yuh sijax mukheu tau mai pui
         Asurix khankix mai hoik teei ti viex rawm bee ing ka meung Ejiptux heue.
         2 Siyiex yuh see ka Yudax mai tak sang tawx krax kham geu ka Yakop awm krax pa yuh
         nawh khankix, Nawh Cao tak sang deeh pawk ti tawx ka nawh awm krax pa yuh nawh khankix
         heue.
         3 Yakop hoik giex loek caong puxke nawh ka daux vaig miex nawh mai yam koe riang rao
         nawh, nawh hoik silah tix tau mai Siyiex heue.
         4 Nawh hoik silah tix tau mai kawncau Siyiex mai pex kah heue. Nawh yiiem mai khyox
         khaw ka Nawh Cao heue.Nawh hoik yaox ka Nawh Cao daux veng Betelax, mai Nawh Cao hoik
         sikah lox tix ka nawh tan,
         5 pa mawh Siyiex Cao kru naing raoma, Siyiex mawh ceu kaux Nawh Cao heue,
         6 Mawh kheu nan, deeh ing hoek ka Siyiex maix, priex ti hawt ka daux krax pa caux rhawm
         mai ka daux krax pa rahsee mai krox jun ka Siyiex maix sijheung heue.
         7 Epharem mawh pui pa yuh lai geu mai jiang pie kheem koe ka daux taix nawh, nawh moh
         ti yuh krax gut kheem heue.
         8 Epharem ah nin, aux hoik lih ti koe krax magmi heue. Aux hoik pon krax pa magmi ka
         son tokaux tix ka daux kaing riang rao aux khankix, kix tak ang yaox ka krax lud pa
         mawh phimap ka daux aux pie tix ceu kawx heue.
         9 Mawh kheu Aux mawh Siyiex, pa mawh Siyiex maix, tom yam kawn ot maix ka daux meung
         Ejiptux, Aux tak sang baox deeh kieh maix ot ka daux nyiex gox khankix, awm ka daux
         singaix pawie khan kheu pa hoik tat tix khankix heue.
         10 Aux hoik sikah ka cao jhai mai hoik baox jhi riang susai tom nie, Aux hoik tawx lox
         tiag khaing cao jhai khankix tom nie heue.
         11 Haktiex Gilat ang koe phimap lie? Kix hoik mawh pa giex going khawmuik. Kix appong
         ti tan mawie khankix ka daux veng Gilagalax, khu dee tan kix tak sang awm pum nyhee
         ka daux rawng daux tong kaung khankix heue.
         12 Yakop hoik to ti luan ka haktiex Surix, Isarelax hoik yuh kaing son krax pa tak sang
         pon moeng tix mai son pa sang koe moeng tix nawh hoik liang yung khankix heue.
         13 Khaing ka cao jhai Siyiex hoik viex ceu pui Isarelax khankix lih khaing daux meung
         Ejiptux, mai khaing ka cao jhai, nawh hoik yaox ti pon krax kia ngien heue.
         14 Epharem hoik so kaoh ka krax song rhawm pa kied ting Nawh Cao, mawh kheu nan, nham
         phimap pa kieh nawh lih tak deeh hoek piang nawh, Siyiex tak tawx lox salao pa caw
         nawh ti kham deeh hoek piang nawh heue.

1 Yam sikah Epharem pui khankix koe krax lhat graung kah, nawh hoik yaog tokaux tix
         ting lhaong ka daux ceu pui Isarelax, viang mawh nan, nawh hoik lud ka yuh kaing jhaw
         siyiex Balax mai nawh hoik yum heue.
         2 Yam in kix baox lud tix bawg hoik tix bawg mai hoik raug ti yuh riang grang ka mau
         khankix ka son tokaux kix, awm koe krax pa min yuh kix kaing khankix, an khawmuik
         mawh kaing yuh cao pa yuh kaing taix khaing heue. Koe pui pa ah nin ka kix, "Kieh
         pui khankix pa appong ti tan ngheet ka riang grang kawn mawie iak an heue.
         3 Mawh kheu nan, kix tak sang awm paiawm ka daux plak ponngawb mai awm rawm ciex pa
         grai ti hu cao cao, awm nghox pa hoik phlu ti luan khaing biang glah dee pah nghox
         mai awm taox ngu pa haok khaing daux dawh rong ngu heue.
         4 Aux mawh Siyiex, pa mawh Siyiex maix, tom yam kawn ot pex ka daux meung Ejiptux mai
         maix tak ang koe krax tawng Siyiex tang kaux lheu khaing Aux heue. Cao taoh ang lai
         koe pie tix kaux kawx lheu khaing Aux heue.
         5 Aux hoik dawg tawng maix ka daux tiagtu, ka daux haktiex pa kied kroh kroing khankix
         heue.
         6 Yam hoik tawx Aux pa ih ka kix, kix hoik ih tom sak heue. Kix hoik sak mai rhawm
         kix hoik yaog ti ting lhaong, mawh kheu nan, kix hoik piawm ka Aux heue.
         7 Mawh kheu nan, Aux tak sang awm sivai sangsi ka son kix mai awm sivai simuing pa
         jawm ti ot hawt krax, Aux tak sang jawm ti pau kix heue.
         8 Aux tak sang sipub ti yaox kix, awm krih miex pa hoik tang tiah tix khaing kawn nawh
         khankix, Aux tak sang riah ti tik dieb rhawm kix doh mai Aux tak sang kiied ti ih
         kix tan, awm sivai sangsi miex heue. Totiag tak sang riah kix laux heue.
         9 Isarelax eue, krax pa teem maix mawh pa kaoh khaing Aux, viang mawh nan maix mawh
         pa hoik tang yuh tix laux leeing heue.
         10 Maix hoik sax rawg mhaing ka Aux ah nin, "Tawx simiang mai simiang ka aux, yam in
         simiang maix koe dee mawx lie? Cao prawng see maix khankix koe dee mawx lie? Kieh
         nawh hoek ti taoh maix ka daux veng dee ot maix heue. ?
         11 Aux hoik tawx simiang ka daux krax pa song rhawm tix mai hoik teei ti tik nawh ka
         daux pa kied song rhawm tix heue.
         12 Krax lud pa yuh Epharem, mawh pa hoik pua ti deuh, phimap nawh mawh pa hoik priex
         ti deuh heue.
         13 Krax kha rhawm bun ka daux bawg yam keh nawh kawn tak hoek piang nawh heue. Nawh
         mawh kawn simex pa ang koe pingnya cuyi heue. Nawh tak yaox ti ot tom rheung, ka daux
         dee keh tix heue.
         14 Aux tak sang taoh titeei kix khaing daux sibrawm meung yum, Aux tak sang taoh titeei
         kix khaing krax pa yum heue. Krax pa yum eue, Aux tak sang mawh pa pex ka maix, meung
         yum eue, Aux tak sang mawh pa laux yuh maix heue. Krax caux rhawm ang koe sivoe ngai
         Aux heue.
         15 Viang nawh mawh pa koe plix tom nie ka daux sinax puxaik nawh khankix kawx, bhaung
         plak lih singaix tak sang hoek ti phlu, pa mawh bhaung Siyiex pa kaoh khaing plak
         daux tiagtu heue. Rawm keut nawh tak lih ti mawh pa hoik kroh mai taoh dee lih rawm
         nawh, tak sang mawh pa hit, pui koeng tak sang tud rhim teei kraung sinngao can pa
         khrawm nawh ti deuh kuceu heue.
         16 Veng Samarix mawh pa tang klawm phimap tokaux tix, kheu hoik tieh feen nawh ka Siyiex
         Cao nawh heue. Kix tak goh ti yum ka vaig, kawn ngie kix tak sang mawh pa kham krax
         blat ti yum mai bun pa koe kaux kix khankix tak kham pa pih ti doh daux vaig heue."

1 Isarelax eue, deeh ing ka Siyiex, pa mawh Siyiex maix heue. Mawh kheu maix hoik sideeing
         caong tix, kheu krax pa lud tix,
         2 Viex gumlox rawg maix mai deeh ing ka Siyiex maix ah nin, "Teei phimap khankix luan,
         rieb ti teei ceu pa mhawm heue. Mawh kheu nan, yix tak sang tan ti tawx, krax pa appong
         khaing daux siyieb jheeh yix son tang kawn mawie heue.
         3 Asurix tak ang lai pon taoh ka yix, yix tak ang lai brug brung mai yix tak ang lai
         ah nin ka kaing pa yuh taix yix khankix khaix in pie tix bawg kawx maix mawh Siyiex
         heue. Grawh grawng nawh, ka daux Maix Cao, kawn doe yaox ti pon krax pa caux rhawm
         heue.
         4 Aux tak sang pai jhawm saux krax pa tieh feen kix mai moh ka kix awm krax pa koe
         rhawm aux, grawh grawng nawh, krax song rhawm Aux hoik veei ti luan khaing kix heue.
         5 Aux tak sang mawh pa awm rawm ciex piang Isarelax, nawh tak pruh awm tai siyak mai
         kieh riah nawh khankix tuk tix lang awm gaw khaox Lebanon heue.
         6 Kak nawh khankix tak sang lang, krax pa mhawm grang nawh tak sang mawh pa awm khaox
         Sanlon mai pa sioe bhawng nawh, tak sang awm daux tiag khaox Lebanon heue.
         7 Pui an kix, pa ot greem veei nawh tak sang deeh ing, kix tak sang deeh im awm nghox
         mai glaoh awm nhu plix siiet heue. Krax pa sioe bhawng kix, tak sang awm rawm plix
         siiet Lebanon heue."
         8 Epharem tak sang ah nin "Aux koe krax pa sang yuh ceu patix ka riang grang krub khankix
         lie? Aux hoik mhong mai hoik jhak simi ti priex nawh heue. Aux mawh pa awm khaox gix
         klai tix gaw, plix maix mawh pa hoik pon tix ka daux Aux heue."
         9 Pui mawx pa koe pingnya cuyi kieh nawh tawng ka ceu inkix, pui mawx pa koe krax lhak
         lhiem, kieh nawh tawng ka inkix khawmuik, grawh grawng nawh, daux krax Siyiex mawh
         pa rahsee, pui pa rahsee, tak hawt lawng ka daux an kix, viang mawh nan, pui pa lud
         tak sideeing caong tix ka daux an kix heue.JoelJoelJoelJoelJoel

1 Gumlox Siyiex lih hoek ka Yolax, kawn simex Petuelax,
         2 "Pex pa mawh kuad song khankix eue, nghiet ka lox in, pex pa mawh pui ot ka daux
         haktiex khankix eue, daong yhaok tix nghiet heue. Mawh hoik sax koe ceu in ka daux
         baux singaix pex khankix, phan ang mawh nan, ka daux baux singaix keeing pex khankix
         lie?
         3 Krai kawn praix pex mhong ka grawng an, kieh kawn praix pex deeh krai ka kawn praix
         kix mai kawn praix kix, deeh krai ka baux ju doeh ka khaix heue.
         4 Khaix ih sido kai kip, sido nghox deeh ih, pa deuk khaix ih sido nghox, sido hauk
         mi deeh ih, pa deuk khaix ih sido hauk mi, sido ngai liag ih kah heue.
         5 Pui pa nyaux tom yoek tix khankix eue, siduad mai yiiem heue. Pex pa brax nyaux rawm
         plix siiet khankix eue, riag yo heue, kheu rawm plix siiet pa khien hoik jud khaing
         daux jheeh pex heue.
         6 Grawh grawng nawh ceu pui tix ceu hoik haok bleeh ka haktiex Aux, pa mawh cub pui
         pa kied ting riang rao mai pa ang lai uik simin, rhang nawh khankix awm rhang sivai
         sangsi mai rhang gieb nawh awm rhang gieb sivai sangsi miex heue.
         7 Nawh hoik yuh laux leeing ka nhu plix siiet Aux, mai hoik klawh lhox khaox ruh aux,
         nawh hoik klawh ti tik an plang mai hoik kieh kak khaox khankix mawh pa hoik yuh ti
         paing heue.
         8 Koe pa riag yo awm bunkrih pa hoik rawd nyoi tix ka man chee rhix, son mex nawh pa
         kawn awn ju heue.
         9 Krax tan phawng nghox ca im mai krax tan pa nyaux khankix, hoik jud khaing nyiex
         bwan Siyiex heue. Cao giex kaing li pa yuh kaing Siyiex khankix, khi rhawm ti yiiem
         heue.
         10 Tong kaung hoik laux leeing, haktiex koe krax khi rhawm, kheu hoik laux nghox, rawm
         plix siiet pa khraox hoik kroh hoik hit, rawm bee hoik dieh hu heue.
         11 Pui pa yuh kaung yuh ma khankix eue, koe pa kaig tua, pa priex rien sipeem plix siiet
         khankix eue, koe krax yiiem yo mawh kheu nghox ca mai nghox cao khawm simie si-un
         daux kaung khankix hoik grai grhup heue.
         12 Nhu plix siiet hoik kroh, khaox ruh kawx hoik fit mai khaox plix jiang, khaox jhie
         yaong mai khaox plix kawk tie khawm khaox khankix khawmuik pa koe ka daux tiagtu,
         hoik fit kroh uik heue. Krax gaux rhawm pui khankix hoik grai hu khawmuik heue."
         13 Cao giex kaing li khankix eue, rawd nyoi pex ka man chee rhix koe krax khi rhawm
         mai yiiem heue. Pex pa yuh kaing jhaw ka plak sivoe khu dee tan khankix eue, koe krax
         riag yo heue. Hoek mai ceep man chee rhix it leeing sawm, mawh kheu krax tan phawng
         nghox ca im mai krax tan pa nyaux mawh pa hoik jud khaing daux nyiex bwan Siyiex pex
         heue.
         14 Pex tat ti deuh singaix pa singax singeh mai twah pa ih, krai pao pawie pa singax
         singeh, kraix khrawm kuad song mai khawm can pui pa ot ka daux hakiex khawmuik, laig
         ka daux nyiex bwan Siyiex, pa mawh Siyiex pex mai kok yo ka Siyiex heue.
         15 Koe krax kha rhawm ka singaix an heue. Grawh grawng nawh, singaix Siyiex hoik dex
         heue. An tak sang hoek awm krax pa laux leeing khaing cao pa kied ting sibrawm heue.
         16 Pa ih, hoik jud ka plak sivoe ngai ex ang mawh lie? Krax nyawm rhawm mai krax gaux
         rhawm hoik tat khaing daux nyiex bwan Siyiex ex ang mawh lie?
         17 Simie si-un hoik laux hoik si-um greem lon tiex, nyiex krao hoik laux, sawng nghox
         hoik jieh kheu hoik fit kroh hu nghox heue.
         18 Tobrie khankix kied koe krax kha rhawm cub phung mawie khankix hoik vuvie tix, kheu
         ang kix yaox dee klai rib, cub phung yung khankix kawx, hoik yaox ti kham geu krax
         cai rhawm heue.
         19 Simiang Siyiex eue, aux kok yo ka Maix Cao, kheu hoik proe ngu biang dee klai rib
         mai rao ngu hoik gleeing khaox daux tiag khawmuik heue.
         20 Totiag daux tiagtu riag yo ka Maix Cao, kheu hoik hit rawm khaing daux klawng mai
         ngu hoik proe biang dee klai rib khankix heue.

1 Phlu teettawng piang gawng Zion mai lox sinum pa tawx satix piang gawng singax singeh
         Aux heue. Kieh pui pa ot ka daux haktiex koe krax si yaung khawmuik heue. mawh kheu
         singaix Siyiex hoik hoek mai hoik dex heue.
         2 Singaix pa faik uik mai singaix ceep paiawm mai singaix kied ceep pa faik, awm ceep
         simawg plak ponngawb piang gawng khankix heue. Ceu pui pa ting lhaong mai pa kied
         ting riang rao tak sang bleeh ti hoek, mawh cub pui pa ang sax koe glang ka in mai
         khaix in kawx ang lai koe tom sidah ku ju leeing ju heue.
         3 Ngu proe ka plak sivoe kix mai rao ngu hax ka plak khaix kix, haktiex mawh pa awm
         sipeem Edin ka sivoe sang hoek kix mai ka khaix hoik hoek kix, hoik lih mawh daux
         tiagtu pa hoik laux leeing heue. Tak ang lai koe tix ceu kawx pa pon glawd khaing
         kix heue.
         4 Grang pakpeung kix, awm grang pakpeung brung mai awm brax to brung heue.
         5 Lox sinum luah to kix piang gawng, awm lox luah jaong ling lawx mai awm lox sinum
         luah rao ngu pa proe ka nyhee nyhawk pa kroh, awm pui tix cub pa kied ting riang rao,
         pa khre rien ti sang puing naing heue.
         6 Ka plak sivoe kix, pui lu lax mai khi rhawm tix, pakngai kix hoik tieh loh tix khawmuik
         heue.
         7 Kix to awm pui pa kied ting riang rao khankix, kix haok piang guh veng, awm pui naing,
         pui ku kaux hu plak sivoe rahsee awm paox tix mai kix ang lai tang tiah khaing paox
         tix heue.
         8 Kix ang lai teeh paox tix, tix kaux lai tix kaux, pui ku kaux tang hu ka daux krax
         cub mawx cub an heue. Yam krox brung kix ka daux sinax kraung naing, kix ang koe krax
         mat heue.
         9 Kix to jee blaong ka daux veng, kix to piang guh veng, kix haok ka daux nyiex, kix
         laig ka daux diang siviex iak, awm pui briex heue.
         10 Haktiex yung yiang ka plak sivoe kix, raoma kawx yung yiang, singaix mai khix tak
         sang faik mai simuing ang lai jhan riang tix heue.
         11 Siyiex tawx lox tix, plak sivoe cub kru naing Nawh Cao, kheu mawh cub tab Nawh pa
         kied ting lhaong heue. Pa pon hawt ti yuh awm gumlox tawx Nawh Cao mawh kaw pa ting
         sibrawm heue. Grawh grawng nawh, singaix Siyiex mawh pa ting lhaong mai mawh pa kied
         koe krax lhat kah, mawh pui mawx pa pon thiang kah lie?
         12 Mawh kheu nan yam in Siyiex ah nin, "Deeh veeh ti ing ka Aux, khawm rhawm khawm rhi
         tix mai twah pa ih mai yiiem yo mai krax pa khi rhawm tix heue.
         13 Mawh kheu nan, riah rhawm pex mai paw riah kraung ceep pex, deeh ing ka Siyiex, pa
         mawh Siyiex pex heue." Mawh kheu Nawh Cao koe krax pa tawx bwanson mai krax pa chix
         caux rhawm, Nawh Cao lang rhawm mai mawh pa grum koe krax moh krax rhawm mai Nawh
         Cao tak sang deeh tieh rhawm tix ang tawx krax kha rhawm heue.
         14 Ha Nawh Cao deeh veeh rhawm tix mai koe krax pa deeh doh keud mai deuh krax pa nawb
         bwanson, deuh krax phawng nghox ca im mai krax tan pa nyaux son Siyiex, pa mawh Siyiex
         pex, mawx pa tawng kah lie?
         15 Phlu teettawng piang gawng Zion, tat ti deuh singaix twah pa ih, krai pao pawie pa
         singax singeh heue.
         16 Kraix khrawm pui hun mai kieh kix tang yuh tix singax heue. Kraix khrawm kuad song
         khankix, kraix khrawm kawn nyawm mai khawm kawn nyawm pa kawn peux khankix heue. Kieh
         sinaw pa sang koe moeng lih khaing daux lawg mai kieh bunkrih pa sang koe mex lih
         khaing daux lawg jawg nawh tix heue."
         17 Kieh cao giex kaing li pa yuh kaing jhaw Siyiex khankix, yiiem sinax sidub nyiex
         mai dee koe khu dee tan mai ah nin "Siyiex eue, caux rhawm ka pui Maix liak lox salao,
         son ang pui tang ceu pon ti kwang piang kix, maix lai sang grham pui tang meung ah
         nin, Siyiex kix koe dee mawx lie?"
         18 Khaix an Siyiex tak sang deeh koe rhawm ka son haktiex Cao Nawh mai koe krax caux
         rhawm ka pui Nawh heue.
         19 Siyiex deeh pawk mai ah nin ka pui Nawh heue. "Jhak heue, Aux tak sang tawx nghox
         koi, rawm plix siiet mai rawm bee ka pex mai kieh pex sak heue. Aux tak ang lai kieh
         pex pon lox salao ka daux sinax ceu pui tang meung khaix in heue.
         20 Aux tak sang kieh cub kru naing plak laong singai hu khaing pex mai tak grheu kix
         luan ka dah dee ang pui koe mai ka haktiex pa kroh kroing an mai kieh cub phao voe
         laig daux rawm sigrit sigra plak lih singaix, kieh cub phao khaix laig ka daux rawm
         sigrit sigra plak glip singaix, mawh kheu bhawm sioe cux mai bhawm si um kix tak yaog
         ti haok dee lhaong kheu hoik yuh kix grawng ceu pa ting caox an khankix heue.
         21 Haktiex eue, paw lhat graung, koe krax nyawm rhawm mai koe krax gaux rhawm heue.
         Grawh grawng nawh, Siyiex hoik yuh pa kied ting lhaong khankix heue.
         22 Totiag daux tiagtu khankix eue, paw lhat graung, grawh grawng nawh, biang dee klai
         rib hoik glaoh mai khaox khankix hoik koe plix, khaox ruh mai nhu plix siiet khankix
         hoik kraoh ti koe riang rao heue.
         23 Pui veng Zion khankix eue, kieh pex koe krax nyawm rhawm mai gaux rhawm ka daux Siyiex
         pa mawh Siyiex pex, kheu Nawh Cao hoik tawx rawm lhiex cao ka pex ka daux krax pa
         rahsee tix mai Nawh tak sang kieh rawm lhiex lih ka son pex, pa mawh rawm lhiex cao
         mai rawm lhiex lha awm phao voe heue.
         24 Biang glah dee pah nghox, tak naog ka nghox ca, ang mai aw khang ting maix khankix
         tak kreh ti naog ka rawm plix siiet khraox mai rawm bee heue.
         25 Mawh kheu nan aux tak sang deeh naok ti tawx ka pex can pa hoik kiied sido nghox
         khankix ti ih, sido hauk mi sido ngai liag mai sido kai kip khankix, pa mawh kru naing
         pa kied ting lhaong Aux khankix, ka pa hoik ploi Aux nawh hoek ka daux sinax pex heue.
         26 Pex tak sang yaox ti ih tom nie mai hoik sak mai yaogyaw ceu kaux Siyiex, pa mawh
         Siyiex pex, pa hoik yuh krax pa daox deng ka pex mai pui Aux khankix, tak ang lai
         koe krax kaig tua khaix in leeing ju heue.
         27 Pex tak tawng ka Aux ka daux sinax ceu pui Isarelax mai ka mawh Aux Siyiex, pa mawh
         Siyiex pex mai ka ang siyiex tang kaux ang lai koe heue. Pui Aux khankix tak ang lai
         koe krax kaig tua khaix in leeing ju heue.
         28 Khaix in sax Aux tak kieh khuan Aux lih piang pui khawmuik heue. Kawn simex kawn
         bun pex tak sang krai lox jhai mai pui awn ju pex, tak sang yaox riang susai mai pui
         kuad song pex tak sang camaox ti yaox heue.
         29 Ka daux singaix ankix Aux tak sang kieh khuan Aux lih piang kawncau simex cie Aux
         mai kawncau bun cie Aux khankix heue.
         30 Aux tak jhi yaox mhai rug pa daox deng ka raoma long mai mhai ka greem piang haktiex
         pa mawh nham mai ngu mai taox ngu heue.
         31 Singaix tak tieh loh ti mawh pa faik mai khix tak deeh tieh ti mawh nham, sivoe sang
         hoek singaix pa ting lhaong Siyiex mai singaix pa koe krax lhat graung kah heue.
         32 Ka daux singaix an can pui pa kok ka ceu kaux Siyiex, tak sang hoek krax taoh heue.
         Grawh grawng nawh, piang gawng Zion mai ka daux veng Yerusaliem khankix, tak sang
         koe pui pa pon ti luad luan awm pa hoik ah Siyiex, ka daux sinax pui pa kawn deuk
         khankix, tak koe pa kok Siyiex ti teei heue.

1 Jhak heue, ka daux singaix bawg yam an, Aux tak deeh viex pui pa giex laung haktiex
         Yudax mai pui veng Yerusaliem khankix hoek,
         2 Aux tak sang deeh baox kraix khrawm ceu pui khawmuik mai viex kix hoek ka daux lung
         Yehoshaphat mai Aux tak sang ciyang ka kix tan, mawh kheu kieh kix pui Aux mai sinngao
         Aux Isarelax khankix hoik prung prang ti ot ka daux sinax haktiex khankix mai kix
         hoik baox deeh gwieh ti teei haktiex Aux heue.
         3 Kix hoik yuh nieb ka son pui Aux, kix teei kawn nyawm simex loh ka bun coh kaux mai
         hoik coh kawn nyawm bun mai liag ti nyaux rawm plix siiet kah heue.
         4 Veng Turux mai veng Sidom,mai baoh rawb rim haktiex Philitix khankix eue,? mawh koe
         pa sang deeh pawk bix tix ka Aux mai Aux tak sang dee nied ti tawx krax pawk bix hoek
         phai phai piang kaing pex,
         5 kheu pex hoik rhim ti teei mau khri Aux mai khawm kraung khrai sinngao totaix pa
         hoik pon Aux ti cie khankix laig ka daux nyiex vad pex heue.
         6 Pex hoik baox deeh coh pui Yudax mai pui veng Yerusaliem ka ceu pui Helasax, sonsang
         luan kix dee singai khaing mee haktiex tix heue.
         7 Jhak heue, Aux tak sang yaog kix lih khaing dee pa hoik coh pex kix mai Aux tak sang
         deeh viied ti pawk bix hoek piang kaing pex heue.
         8 Aux tak sang coh kawn simex kawn bun pex khankix, ka daux tawm taix pui Yudax mai
         kix tak deeh coh ka pui haktiex Sheba pa ot dee singai heue. Siyiex ah nin heue.
         9 Pao ti krai grawng in daux sinax ceu pui khankix heue, khre rien son naing so kaoh
         ka pui pa kied ting riang rao khankix, kieh pui naing khawmuik greed tix dex kieh
         kix haok heue.
         10 Tawk to thai pex khankix mawh vaig lawm mai sivawg pex mawh pliah, kieh pa iak riang
         ah nin, Aux mawh pa koe riang rao heue.
         11 Pex pa mawh pui tang ceu pa ot hawt vung viang khankix eue, khrawm paox tix tau heue.
         Siyiex eue, kieh pui pa kied ting riang rao Maix khankix lih hoek heue.
         12 Kieh ceu pui khawmuik so ti kaoh mai haok ka daux ngawd Yehoshaphat heue. Grawh grawng
         nawh, Aux tak sang ngawm ti ciyang ka ceu pui pa ot hawt vung viang khankix khawmuik
         heue.
         13 Khre sivawg heue, mawh kheu nghox pa sang vawg hoik kaux heue. Hoek mai laig biiet
         heue.. Grawh grawng nawh, dee krid rawm plix siiet hoik naog heue. Ang mai aw khankix
         hoik kreh hoik naog, grawh grawng nawh, ceu pa caox yuh kix mawh pa kied ting lhaong
         heue."
         14 Pui kied haoh hun ot ka daux lung dee tat see heue. Grawh grawng nawh, singaix Siyiex
         hoik dex hoek daux lung dee tat see heue.
         15 Singaix mai khix tak sang lih ti mawh pa faik mai simuing khankix tak ang jhan pa
         riang tix heue.
         16 Siyiex tak briah lox tix khaing piang gawng Zion mai yo lox tix lih khaing veng Yerusaliem,
         raoma mai haktiex tak sang yung yiang, viang mawh nan, Siyiex tak mawh dee peung ka
         son pui Nawh Cao mai mawh dee cong ceu pui Isarelax khankix heue.
         17 Pex tak tawng ka mawh Aux Siyiex, pa mawh Siyiex pex, pa ot piang gawng Zion pa mawh
         gawng pa singax singeh Aux heue. Yam an veng Yerusaliem tak sang mawh pa singax singeh
         mai pui tang ceu khankix tak ang lai yaox ti tiang ka daux nawh khaix in heue.
         18 Hoek ka daux singaix an, rawm plix siiet tie tak sang jauh ti lih ka gawng khankix,
         rawm teeh tak sang lih khaing ton khankix mai klawng haktiex Yudax khankix tak sang
         mawh pa lih hu rawm ka daux khawmuik, tak koe daux rawm keut pa lih hu khaing nyiex
         bwan Siyiex mai caux yuh daux lung Shitem heue.
         19 Meung Ejiptux tak sang mawh dee yiien hu pui mai haktiex Edom tak sang mawh daux
         tiagtu, pa hoik yiien hu pui, kheu krax pa kin yuh pui khankix piang pui Yudax heue.
         Kheu kix hoik jauh yuh nham pa ang koe phimap ka daux haktiex kix heue.
         20 Viang mawh nan haktiex Yudax, tak sang mawh pa koe leeing ju mai veng Yerusaliem
         tak sang mawh pa koe ku ju leeing ju heue.
         21 Aux tak sang pawk bix ka nham phimap pa lih yuh kix, ka pui pa ang Aux nyang bax
         pawk bix ka pui pa koe map koe grham heue. Grawh grawng nawh, Siyiex ot piang gawng
         Zion heue.AmosAmosAmosAmosAmos

1 Gumlox plak jhi pa hoik pon Amot cao liang yung yaong Tekua ka son grawng haktiex
         Isarelax ka baux singaix kwang Uziyax, simiang haktiex Yudax mai ka baux singaix Yerobom,
         kawn simex Yawsha, simiang haktiex Isarelax sivoe yam tok kla reem ra num heue.
         2 Nawh ah nin, "Siyiex briah lox tix lih khaing ka piang gawng Zion mai yo lox tix
         lih khaing daux veng Yerusaliem, biang dee klai rib cao pa liang yung khankix koe
         krax khi rhawm mai choek gawng Kharamelax tak sang kroh kroing ti fit hu heue.
         3 Siyiex ah nin, "Mawh kheu lud veng Damase ang joeng mawh loe ceu, mawh pon ceu, aux
         tak ang yoi krax song rhawm aux ka piang kix heue. Grawh grawng nawh, kix hoik pah
         haktiex Gilat ka kraung cag rhiem pah nghox heue.
         4 Aux tak sang ploi ngu lih ka daux nyiex haw Hazalax, pa sang proe ti tik nyiex haw
         simiang Benhadat khankix heue.
         5 Aux tak sang raig pot ka jhong siviex veng Damase mai tat ti tik pui pa ot baoh tan
         khaing daux lung Avin mai khawm pui pa jhawp sibrawm khaox krong pliah khaing veng
         Bieteden an heue. Pui haktiex Surix tak sang yaox ti hu awm pui pa giex laung ka veng
         Kirax heue."
         6 Siyiex ah nin, "Mawh kheu lud veng Gaza ang joeng mawh loe ceu, mawh pon ceu, Aux
         tak ang lai yoi krax song rhawm aux ka piang kix heue. Grawh grawng nawh, kix hoik
         giex ti viex pui khawmuik hu ap ti tawx kix ka haktiex Edom heue.
         7 Aux tak ploi ngu lih ka piang guh veng Gaza, pa tak sang proe ti tik nyiex haw nawh
         khankix heue.
         8 Aux tak sang tat ti tik pui pa ot ka daux veng Ashadawt mai pui pa jhawp sibrawm
         khaox krong pliah khaing daux veng Ashakelon, Aux tak sang deeh veeh taix tix hoek
         ka piang Ekaron mai pui Philitix, pa kawn deuk an khankix, tak grai heue. Siyiex ah
         nan heue.
         9 Siyiex ah nin, "Mawh kheu lud veng Turux, ang joeng mawh loe ceu mawh pon ceu, Aux
         tak ang lai yoi krax song rhawm aux ka piang kix heue. Grawh grawng nawh, kix hoik
         ap ti tawx pui khawmuik ka haktiex Edom mai ang koe krax doh keud ka sijax mukheu
         pa yuh paox pie puxaik tix heue.
         10 Aux tak sang ploi ngu hoek ka piang guh veng Turux, pa tak sang proe ti tik nyiex
         haw nawh khankix heue.
         11 Siyiex ah nin "Mawh kheu lud haktiex Edom, ang joeng mawh loe ceu mawh pon ceu, aux
         tak ang lai yoi krax song rhawm aux ka piang kix heue. Grawh grawng nawh, nawh hoik
         hawt ti pheet puxaik tix ka vaig mai ang koe krax pa caux rhawm, krax pa song rhawm
         nawh mai pa riah nawh ti tik koe sijheung mai nawh hoik deuh krax pa saux rhawm koe
         leeing ju heue.
         12 Aux tak sang ploi ngu hoek ka piang veng Teman, pa tak sang proe ti tik nyiex haw
         veng Bawzarax khankix heue.
         13 Siyiex ah nin "Mawh kheu lud pui haktiex Amon khankix, ang joeng mawh loe ceu mawh
         pon ceu, aux tak ang lai yoi krax song rhawm aux ka piang kix heue. Grawh grawng nawh,
         kix hoik pih daux vaig bun pa koe kaux khankix ka daux haktiex Gilat, sonsang yuh
         kix dee kwang tix vieh va heue.
         14 Aux tak sang keeig ngu ka piang guh veng Raba, pa tak sang proe ti tik nyiex haw
         nawh khankix ka daux singaix koe naing pa riag yo mai yam phlu bhaung ting kang lux
         heue.
         15 Simiang mai simiang kix tak sang kham ti hu ka daux krax pa giex laung tau heue.
         "Siyiex ah nin heue.
         
            

         
      
   
      
         2
1 Siyiex ah nin "Mawh kheu lud haktiex Mawbax, ang joeng mawh loe ceu mawh pon ceu,
         Aux tak ang lai yoi krax pa song rhawm tix khaing kix heue. Grawh grawng nawh, nawh
         hoik gleeing si ang simiang haktiex Edom lih mawh nyaox heue.
         2 Aux tak sang ploi ngu hoek ka piang haktiex Mawbax, pa tak sang proe ti tik nyiex
         haw veng Kerok khankix, pui haktiex Mawbax tak sang yum tau mai lox lawh maw, pa riag
         yo mai lox luah teettawng khankix heue.
         3 Aux tak sang tat ti tik cao prawng see khaing daux sigreung haktiex Mawbax mai pah
         cub simiang greem nawh yum khawmuik tau mai nawh heue.
         4 Siyiex ah nin, "Mawh kheu lud ceu pui Yudax ang joeng mawh loe ceu mawh pon ceu,
         aux tak ang lai yoi krax song rhawm tix khaing kix heue. Grawh grawng nawh, kix hoik
         tik ka gumlox beenli Siyiex mai ang tie koe krax priex rien, ka gumlox pingnyap Nawh
         khankix heue. Krax pie lhen pa hawt keeing kix ti yuh, hoik kieh kix lud hu krax tix
         heue.
         5 Aux tak sang ploi ngu hoek ka piang haktiex Yudax, pa tak sang proe ti tik nyiex
         haw khankix pa koe ka daux veng Yerusaliem heue."
         6 Siyiex ah nin, "Mawh kheu lud ceu pui Isarelax, ang joeng mawh loe ceu mawh pon ceu,
         Aux tak ang lai veeh krax pa sang kham geu kix luan heue. Grawh grawng nawh, kix coh
         pui pa rahsee ka son mau mai coh pui pa hot shia sonsang pon kiiep tix ku heue."
         7 Kix kied koe rhawm ti sang dig kaing pui hot shia laig ka daux phawng tiex mai deeh
         tieh daux krax pui pa awn rhawm khankix hu tix plak heue. Keeing mai kawn rom ti phit
         vao tau mai bun tix kaux ngie, seeing yuh ceu kaux pa singax singeh Aux heue.
         8 Kix tawm ti it hawt khu dee tan ku mu, ka kraung ceep pa hoik tang pui ti deuh son
         ceuk mai nyaux rawm plix siiet pa hoik se pui pa krox sux ka daux nyiex bwan Siyiex
         kix heue.
         9 Aux teei ti tik ceu pui Amawrix khankix laux leeing khaing plak sivoe ceu pui Isarelax
         heue. Viang mawh pui pa ting lhaong awm khaox piak van kawx mai hoik mawh pa kaux
         cong awm khaox tiah kawx, Aux hoik laux yuh plix plak piang nawh mai khawm riah pa
         koe greem nawh khankix heue.
         10 Aux hoik viex pex hoek khaing meung Ejiptux mai hoik thong pex daux tixpon num, ka
         daux tiagtu, kieh pex pon ti cie haktiex ceu pui Amawrix heue.
         11 Aux hoik yaog ti deuh kawn simex pex khankix tix blah mawh cao jhai mai pui pa awn
         ju pex khankix tix blah mawh pui Nazarix heue. Isa it Ceu pui Isarelax khankix eue,
         Mawh ang mawh lie? Siyiex ah nan heue.
         12 Pex hoik tawx pui Nazarix khankix nyaux rawm plix siiet mai hoik tawx lox tix ka
         cao jhai ka daux pa nhim, "Paw lai krai lox jhai heue."
         13 "Jhak heue, Aux hoik gut ka dee ot pex awm ling lawx pa hoik naog lhiiem nghox khankix
         pa gut ka kuceu heue.
         14 Mawh kheu nan, pui pa phai to tak sang glawd, pui pa ting riang, ang lai pon ti shiao
         riang pa ting tix mai pui pa vao pa kwa kawx ang pon taoh ka tokaux tix heue.
         15 Pui pa giex ak khankix ang lai pon cung, pui pa phai caong, tak ang lai pon glawd
         mai pa brug brung kawx, tak ang lai pon taoh ka tokaux tix heue.
         16 Pui pa kied koe rhawm kwa khankix, tak sang yaox ti to ka kaong ka daux singaix an,
         "Siyiex ah nan heue.

1 Ceu pui Isarelax khankix eue, nghiet ka gumlox pa hoik ah Siyiex ka pex mai ka pui
         nyiex pui ma pa hoik viex Aux hoek khaing daux meung Ejiptux khankix, ka daux krax
         pa ah nin,
         2 Aux hoik tawng ngie ka pex nong nong khaing ka daux nyiex ma pa koe ka piang haktiex
         heue. Mawh kheu nan, Aux tak sang tawx krax pa kham geu ka pex, son phimap pa yuh
         pex khawmuik heue."
         3 Pui ra kaux phan kiex ang sidu rhawm, kiex sang pon hu tau lie?
         4 Mawh tak sang brum sivai sangsi lox tix ka daux nong phan nawh ang yaox ti giex totiag
         lie? Mawh tak sang riag sivai sangsi pa awn ju lox tix lih khaing daux doh tiex ot
         nawh phan nawh ang yaox ti pon ceu pa ih tix ceu kawx lie?
         5 Phan ang taong jhawk ka piang tiex, khex sang chix krix sim kah lie? Phan jhawk ang
         koe ceu pa krix, khex sang chix sivuat ti haok khaing piang tiex lie?
         6 Phan teettawng hoik phlu tix ka dau veng, khex ang pui khankix yaoh yeu kah lie?
         Phan preng krax kha rhawm hoek bleeh ka daux veng tix veng, khex ang mawh pa yuh Siyiex
         lie?
         7 Phan Siyiex, ang plak jhi krax ceu pa raux pa mox Nawh Cao, ka kawncau Nawh pa mawh
         cao jhai khankix, Nawh Cao ang yuh tix ceu kawx heue.
         8 Yam graox sivai sangsi lox tix, mawh pui mawx pa ang lhat graung kah lie? Yam tawx
         Siyiex lox tix, mawh pui mawx pa ang pon krai lox jhai lie?
         9 "Pao ti krai lox ka daux nyiex haw khankix pa koe ka daux veng Ashadok mai ka daux
         nyiex haw pa koe ka daux meung Ejiptux ah nin, pex khrawm ti hoek ka piang gawng Samarix
         khankix, pex tak yaox grawng krax pa lawh maw ting luah pa koe ka daux sigreung veng
         mai ceu pa kha rhawm pa koe ka daux veng heue."
         10 Kix pa khrawm ti priex kraung pa yuh tix krax khin mai krax pa yuh con ka daux nyiex
         haw, cao kix ang tawng ti yuh krax pa rahsee heue. "Siyiex ah nan heue."
         11 Mawh kheu nan Siyiex, ah nin "Pui koeng khoi tak hoek ti lai lawm haktiex mai nawh
         tak sang kieh riang rao maix dieh hu khaing maix mai nyiex haw pex khankix tak sang
         mawh pa hoik tud rhim tix heue."
         12 Siyiex ah nin, awm rhim cao liang yung caong yung ra khawn, phan ang mawh nan, plah
         yhaok tix plak khaing daux jheeh sivai sangsi, awm an ceu pui Isarelax khankix pa
         ot ka daux veng Samarix, ka pa it daog ku mai pa tawm ti it ka piang bi tawm pa mhawm,
         tak sang pon krax taoh yuh nin heue.
         13 Siyiex, pa mawh cao raoma ah nin "Nghiet mai kham mhai rug ka piang nyiex ma Yakop,
         14 Ka daux singaix tawx Aux krax pa kham geu ceu pui Isarelax khankix ka son phimap
         kix Aux tak sang baox deeh tawx krax pa kham geu ka piang khu dee tan Betelax khankix
         ka son phimap kix mai rong khu dee tan khankix, tak sang mawh pa tat tix mai cod ti
         rau ka piang tiex heue.
         15 Aux tak sang laux yuh nyiex ot kix yam kwat praix mai nyiex ot kix yam rung praix
         nyiex nga sang khankix kawx tak sang mawh pa grhup ti laux mai nyiex pa ting lhaong
         khankix, tak sang hoek dee laux leeing heue. "Siyiex ah nan heue.

1 Pex pa awm miex mawie Bashan khankix, pa ot ka piang gawng Samarix eue, pa yuh krax
         kha rhawm pui hot shia, pa yuh krax kha rhawm pui cud cha pa ah nin ka mex pex viex
         rawm plix siiet hoek! kieh ex nyaux liak! nghiet ka gumlox in heue.
         2 Siyiex hoik tiextu ka krax pa singax singeh Nawh Cao ah nin, "Jhak heue, singaix
         an khankix, hoik dex hoek ka piang pex, pui tak sang teei pex luan ka miiet mai teei
         khawm kawn praix pex khankix hu ka rub heue."
         3 Pex kaux mawx kaux an tak sang yaox ti lih hu khaing ka daux guh veng laux, pui ku
         kaux tak yaox ti hu see see ka plak sivoe tix mai pex tak sang to ti laig ka daux
         meung Hamon heue. "Siyiex ah nin heue.
         4 Hu ka veng Betelax mai yuh pa lud, baox deeh hu ka veng Gilagalax mai baox naok ti
         yuh krax pa lud tom nie, viex krax pa appong pex khankix hoek ku ngawb mai viex krax
         tan kao son tix son pex hoek ku singaix heue.
         5 Tan ti tawx krax tan pa yaogyaw pa koe susaix, pao ti krai krax tan pa tang koe rhawm
         rhi pui khankix liak! pex pa mawh ceu pui Isarelax khankix eue, Grawh grawng nawh,
         in mawh krax pa moh pex ti yuh heue. "Siyiex ah nan heue.
         6 Aux tak sang kieh rhang pex singax ka daux veng cao pex khankix mai deeh baox kieh
         krax cud cha ka pa ih, koe ka dah dee ot pex khawmuik, pex kawn ang cu ti deeh ing
         ka Aux heue. "Siyiex ah nan heue.
         7 Aux tak sang tieb tie rawm lhiex khaing pex, yam kawn koe loe khix sivoe ang bawg
         yam vawg nghox nyang hoek heue. Aux hoik kieh rawm lhiex lih ka piang veng tix veng
         mai Aux hoik tieb tie rawm lhiex khaing veng an tang veng haktiex an tix dah, mawh
         pa pon lih rawm lhiex ka piang mai ka haktiex an tang dah mawh pa ang lhiex lih mai
         ka piang an mawh pa kroh heue.
         8 Mawh kheu nan, pui veng khankix ra loe veng, tak vu vie ti hu ka veng tang veng,
         sonsang sawg ti nyaux rawm, viang mawh nan, kix ang lai yaox ti koe krax pa fah rhawm
         fah rhi kah heue. Viang mawh nan, pex tak ang lai deeh ing hoek ka Aux heue. "Siyiex
         ah nan heue.
         9 Aux kieh bhaung si aox phlu pex laux ka krax pa kroh yum khaox mai krax pa yum khaox
         kheu jhawm saux pa si-um heue. Ka daux sipeem taux pui tom nie, sipeem plix siiet
         pex khankix, khaox ruh pex mai khaox sanlun pex, sido tak kiied ti ih heue. Viang
         mawh nan, pex hoik ang cu ti deeh ing hoek ka Aux heue. "Siyiex ah nan heue.
         10 "Aux hoik ploi jhawm saux preng hoek ka daux sinax pex, awm pa yaox meung Ejiptux
         ti kham, aux tak sang pah pui awn ju pex khankix yum ka vaig lawm mai hoik kieh brung
         pex viex ti hu heue. Aux hoik kieh pa sioe cux daux tab pex khankix haok ka daux gawng
         meeh pex, viang yuh nan kawx, pex ang cu ti deeh ing hoek ka Aux heue. "Siyiex ah
         nan heue.
         11 "Aux hoik pluk pliak ti tik veng pex khankix tix blah, awm hoik pluk pliak Aux ti
         tik veng Sawdom mai veng Gawmawrax mai kieh pex awm nge khix tix nge pa hoik teei
         ti lih khaing daux ngu viang yuh nan kawx, pex ang cu ti deeh ing hoek ka Aux heue.
         "Siyiex ah nan heue.
         12 "Mawh kheu nan, ceu pui Isarelax khankix eue, Aux tak sang yuh nin ka pex heue. Kheu
         tak sang yuh Aux nin ka pex, ceu pui Isarelax khankix eue, khre rien pex, sonsang
         hu si pub pex ti yaox ka Siyiex pex heue."
         13 Grawh grawng nawh, jhak heue, Cao pa phan gawng lua khankix mai pa phan ka bhaung,
         pa pao ti krai rhawm keud tix ka kawn pui mai pa kieh pa riang plak ponngawb mawh
         pa faik, pa dig dee pa lhaong piang haktiex khankix, ceu kaux Nawh Cao mawh Siyiex
         pa mawh Siyiex Cao kru naing raoma heue.

1 Nyiex ma ceu pui Isarelax khankix eue, nghiet ka gumlox in, pa teei Aux ti ah ka
         piang pex, pa mawh lox rhax khi rhawm in heue.
         2 Bunkrih Isarelax hoik goh mai ang lai pon yaog ti kaoh khaix in tix bawg kawx heue.
         Nawh sigrub tix ka piang tiex pui pa sang deeh yaog nawh kaoh ang lai koe tix kaux
         kawx heue.
         3 Grawh grawng nawh Siyiex, ah nin, "Viang pui khankix lih hu tix rheng kawx, tak sang
         deuk ngie pui tiyieh kaux mai pui pa lih hu khankix tiyieh kaux, tak sang deuk ngie
         pui kao kaux son nyiex ma ceu pui Isarelax heue.
         4 Mawh kheu Siyiex ah nin ka nyiex ma ceu pui Isarelax khankix, "Pex sawg ti yaox Aux,
         tak koe krax im ju kah heue."
         5 Paw lai sawg ti yaox veng Betelax, paw lai laig ka daux veng Gilagalax, paw lai tiang
         ti hu ka veng Beshabax, grawh grawng nawh, veng Gilagalax, tak sang mawh pa rhim ti
         hu mai veng Betelax tak sang hoek krax pa ang lai mawh tidtix heue.
         6 Sawg ka Siyiex mai tak koe krax im ju kah heue. Phan ang yuh nan, Nawh Cao tak lih
         awm ngu ka daux nyiex ma Yosiep mai gleeing ka veng Betelax tom ang lai koe pui pa
         pon preet ka tix kaux kawx heue.
         7 Pex pa kieh krax pa rahsee deeh tieh ti mawh lhax sup mai pa tik krax pa rahsee ka
         piang tiex khakix,
         8 Sawg Nawh Cao pa hoik yuh cub simuing sigiang bo mai cub simuing grawng lat, pa tieh
         veei pa yum mawh krax jhan riang plak ponngawb mai kieh plak ponngaix faik awm plak
         ponsawm, pa kok rawm sigrit sigra khankix mai see lih ka piang ca haktiex, Siyiex
         mawh ceu kaux Nawh Cao heue.
         9 Nawh Cao tawx krax pa laux leeing hoek ka piang pui pa koe riang rao, tom sidah laux
         leeing nyiex tab lhaong heue.
         10 Kix koeng ka pui pa sidiex gau pa ot ka daux diang siviex veng mai kix seeing ka
         pui pa sikah lox pa rahsee heue.
         11 Mawh kheu dig pex pui hot shia mai rhim ti teei gha nghox koi khaing kix, viang pex
         hoik sum ti ot nyiex ka lon simaox pa hoik saik tix kawx mai pex tak ang lai yaox
         ti ot ka daux ankix, viang pex hoik sum ti cie sipeem plix siiet pa mhawm kawx mai
         pex tak ang lai yaox ti nyaux rawm plix siiet ankix heue.
         12 Grawh grawng nawh Aux tawng ka krax phit krax lud pa hoik yuh pex khankix nie khaing
         nie mai khawm ka phimap pa kied ting kied lhaong pex heue. Pex yuh krax kin ka pui
         pa rahsee mai teei ti ih mau pa cun praok khankix, pex kheem ti ih pui pa cud cha
         khaing daux krax pa rahsee hawt daux diang siviex veng heue.
         13 Mawh kheu nan, pui pa chix rien tix, tak ot yiien yawg ka daux bawg yam an heue.
         Grawh grawng nawh, an mawh bawg yam pa kied caox caig heue.
         14 Pex sawg ka ceu pa mhawm mai paw sawg ka ceu pa caox, sonsang pon pex ti im ju heue.
         Mawh kheu nan, Siyiex, pa mawh Siyiex cao kru naing raoma, tak ot tau mai pex awm
         krax pa hoik krai pex ti deuh heue.
         15 Koeng ka pa caox, moh ka ceu pa mhawm, yuh ti deuh pa rahsee ka daux diang siviex
         veng heue. Phan yuh nan Siyiex pa mawh Siyiex cao kru naing raoma, tak sang koe krax
         caux rhawm ka ceu pui Yosiep, pa kawn deuk an khankix heue.
         16 Mawh kheu nan, Siyiex cao kru naing raoma pa mawh Siyiex ah nin "Krax ngia krax ngheeik
         tak sang koe ka daux biang pa vieh va khawmuik mai kix tak sang ah nin ka daux krax
         ting khankix, "Akiex eue, Akiex eue, kix tak kok cao yuh kaung hoek yiiem yo mai kok
         cao pa chix doe ka lox jhaox khi rhawm hoek ti ah heue.
         17 Ka daux sipeem plix siiet khankix, tak sang koe krax pa yiiem yo, grawh grawng nawh,
         Aux tak sang tiang ti hu ka daux sinax pex heue. Siyiex ah nan heue.
         18 Pui pa simie singaix Siyiex hoek khankix, koe krax kha rhawm heue. Pex lai simie
         singaix Siyiex yuh ka mawx lie? An tak sang mawh pa faik mai ang lai mawh pa riang
         ka son pex heue.
         19 An tak sang mawh pa awm pui tix kaux, pa ot ti klawd khaing sivai sangsi mai hu sipub
         ti yaox krih, phan ang mawh nan, awm pa hoik hu laig nawh ka daux nyiex, yam hoik
         neung nawh tix ka piang ding mai siuing tut ka nawh heue.
         20 Singaix Siyiex mawh pa faik mai ang tie mawh pa riang ang mawh lie? An mawh pa kied
         faik mai pa ang jhan riang pie ceeix kawx ang mawh lie?
         21 "Aux koeng mai seeing ka singaix pawie yuh pex khankix mai Aux ang lai khaw rhawm
         ka krax khrawm pa singax pex heue.
         22 Viang pex tan ti tawx krax tan pa gleeing mai krax tan phawng nghox ca im ka Aux
         kawx, Aux tak ang lai rieb ti teei ankix mai Aux tak ang lai koe krax dex dawd tau
         mai to brie kluing pa tan pex ti tawx son krax tan pa nhim khankix heue.
         23 Kieh lox sinum lai rhax pa ah pex khankix luan khaing Aux, grawh grawng nawh, Aux
         ang lai rhawm nghiet ka lox ting pa tah pex khankix heue.
         24 Kieh ngie krax pa rahsee lih hu awm rawm mai kieh krax pa mawh meh awm rawm klawng
         pa kied riex riang heue.
         25 Nyiex ma ceu pui Isarelax khankix eue, Mawh hoik sax tan pex krax tan pa appong tix
         khankix mai krax tan an khankix ka Aux, yam ot pex ka daux tiag tixpon num lie?
         26 Pex hoik klawm teei ti viex nyiex gox Molawk pa mawh cie siyiex riang grang krub
         pex khankix mai pa mawh siyiex simuing pex, pa hoik yuh pex ka son tokaux pex heue.
         27 Mawh kheu nan, Aux tak sang kieh pex hoek ti mawh pui pa giex laung ka daux veng
         Damase heue. Siyiex pa mawh ceu kaux Siyiex cao kru naing raoma ah nin heue.

1 Pa ot nyawm nyiem ka daux veng Zion mai pa een rhawm tix ot kaux cong ka gawng Samarix,
         ka kaw pa ting min khankix, pa mawh cao kaing ting ka daux ceu pui, ka pa peung nyiex
         ma ceu pui Isarelax khankix kah, tak koe krax kha rhawm heue.
         2 Pex hu ka plak veng Khalanie mai jhak ti yaox mai kaoh khaing tan dee hu ka veng
         ting Hamat heue. Khaix an lih hu ka veng Gilat, ka dee ot pui Philitix khankix heue.
         Mawh nie lheu mhawm meung ankix khaing meung pa ot pex lie? Mawh nie lheu vieh va
         dee kwang kix khaing dee kwang pex lie?
         3 Pex pa greed singaix pa caox luan singai, pa kieh dee ngawm krax pa kin hoek dee
         dex koe krax kha rhawm heue.
         4 Pa it ka piang ku nga sang khankix, pa nyat tix ka piang bi tawm, pa ih kawn yung
         iak khankix khaing daux cub phung yung mai pa teei ti ih kawn mawie iak khaing daux
         kawg mawie,
         5 pa silao ti ah lai rhax tau mai tah ting khankix mai pa tang yuh ting pa khraox son
         tokaux tix, awm simiang Davit,
         6 pa nyaux rawm plix siiet ka kawk ting mai pa kraix tokaux tix ka rawm bee pa kied
         mhawm mai ang tie koe krax khi rhawm son krax pa kha rhawm ceu pui Yosiep khankix
         heue.
         7 Mawh kheu nan, kix tak sang yaox ti hu laig ka daux krax pa giex laung phao voe ka
         daux cub pa giex laung an khankix mai pui ankix pa nyhot tix ka daux bang pawie tak
         sang that grai hu heue.
         8 Siyiex pa mawh Siyiex hoik tiextu ka tokaux cao tix, pa mawh Siyiex cao kru naing
         raoma mai ah nin "Aux seeing ka krax pa ting min Yakop mai koeng ka nyiex haw nawh
         khankix, mawh kheu nan, Aux tak sang ap ti tawx veng nawh mai can pa koe ka daux an
         khankix khawmuik ka pui koeng heue.
         9 Yam an phan pui kawn deuk kao kaux ka daux nyiex tix lhang, kix tak sang yum khawmuik
         heue.
         10 Yam teei paox nyiex kaw pa yum an ti gleeing tokaux yum an khankix mai pui pa sang
         gah tokaux yum an khankix lih khaing daux nyiex, nawh tak chawk ka pui pa ot ka daux
         nyiex ah nin "Mawh kawn koe pui tix kaux kaux mai maix lie? "Khaix an, nawh tak ah
         nin "Ang lai koe pie tix kaux kawx heue. "Nawh baox ah nin paw lai nye, grawh grawng
         nawh, ex ang lai koe akhwang ti krai ceu kaux Siyiex heue.
         11 Grawh grawng nawh, jhak heue. Siyiex tawx gumlox tix lih, nyiex pa ting lhaong tak
         mawh pa yieh ti laux mai nyiex pa iak tak phawng hu ku plak heue.
         12 Mawh chix to brung ka piang rang lie? Mawh chix thai pui ka mawie ka piang rang an
         lie? Pex hoik deeh teei pa rahsee mawh ghin pa song mai hoik deeh tieh pa khaw caw
         mawh plix lhax sup song heue.
         13 Pex pa koe krax gaux rhawm ka daux Lawdebarax, pa ah nin, "Mawh ang yix hoik teei
         ti koe sibrawm ka riang rao tokaux yix lie?"
         14 Jhak heue, nyiex ma ceu pui Isarelax khankix eue, Aux tak sang yaog ceu pui tix cub
         hoek ti puing ka pex heue. Siyiex Cao kru naing raoma ah nin "Kix tak sang yuh krax
         pa kha rhawm ka pex, jah khaing daux diang laig ka veng Hamat, tom hoek ka rawm klawng
         daux ngawd Arabax heue.

1 Siyiex hoik jhi aux yaox, jhak heue, Nawh Cao hoik phan ti deuh cub sido khankix
         ka daux bawg yam jah rib ti glaoh khaix hoik pat simiang ka rib khankix heue.
         2 Yam hoik ih sido khankix ka rib haktiex an mai Aux hoik ah nin, "Siyiex leeing ju
         eue, aux khyox khaw Maix pluat ploi phimap liak, mawh kheu Yakop hoik iak riang rao,
         nawh tak sang pon cung yuh ka mawx lie?"
         3 Siyiex leeing ju hoik deeh tieh rhawm tix ka son grawng in "An tak ang lai pon ti
         koe heue. "Siyiex ah nan heue.
         4 Siyiex hoik baox jhi aux yaox, jhak heue, Siyiex tak kok ngu krax pa kha rhawm hoek
         mai ngu an hoik proe ti ih dee pa kied raux khankix mai tak sang gleeing yuh haktiex
         dee pang dee kwang khankix heue.
         5 Aux ah nin "Siyiex leeing ju eue, aux khyox khaw Maix deeh yoi ti deuh an liak, mawh
         kheu Yakop hoik iak riang rao, nawh tak sang pon cung yuh ka mawx lie?
         6 Siyiex leeing ju hoik deeh tieh rhawm rhi tix ka son grawng in, "In tak baox deeh
         ang lai koe heue. "Siyiex leeing ju ah nan heue.
         7 Nawh Cao hoik baox jhi aux yaox, jhak heue, Siyiex hoik cung ti ot ka piang guh veng,
         pa hoik yuh tix ka maox pa tiag an tix nyaing tau ka daux taix Nawh Cao heue.
         8 Siyiex chawk ah nin, "Amot eue, mawh yaox maix ka ceu patix lie? "Mai aux deeh ah
         nin yaox maox pa iak tix nyaing heue. Khaix an Siyiex deeh ah nin jhak heue, Aux tak
         preue ti deuh maox pa tiag an tix nyaing ka daux sinax pui aux khankix pa mawh ceu
         pui Isarelax heue. Aux tak ang lai gun yeung ka kix khaix in baox tix bawg heue."
         9 Dee pa lhaong Icak khankix tak sang mawh dee pa yiien mai dee pa singax pui Isarelax
         khankix, tak sang mawh pa laux leeing heue. Aux tak sang yaog ti kaoh tau mai vaid
         ka piang nyiex ma Yerobom heue.
         10 Cao giex kaing li Amazi khaing daux veng Betelax, hoik ploi pui hu ka Yerobom pa
         mawh simiang haktiex Isarelax, ah nin, "Amot hoik keud ti sang yuh pa caox ka piang
         maix daux sinax nyiex ma ceu pui Isarelax khankix heue, Meung in ang pon kan ti kham
         gumlox nawh heue.
         11 "Amot hoik ah nin, "Yerobom tak sang yum ka vaid mai ceu pui Isarelax tak sang mawh
         pa giex laung ti hu khaing daux haktiex cao kix heue."
         12 Amazi ah nin ka Amot maix pa mawh cao jhai eue, hu heue. To ka meung Yudax heue.
         Cang jheeh tix son pa ih tan mai krai lox jhai tan heue.
         13 Khaix in paw lai baox krai lox jhai ka daux veng Betelax awx, ka dee an koe dee pa
         singax singeh simiang mai dee an koe nyiex haw ot simiang heue.
         14 Amot deeh pawk lox ka Amazi ah nin, aux ang tie mawh cao jhai mai ang tie mawh kawn
         simex cao jhai. Aux mawh ngie cao pa liang yung mai cao pa priex khaox ruh heue.
         15 Siyiex hoik laug aux, yam kawn hawt aux khaix cub phung yung mai Siyiex ah nin ka
         aux, maix hu krai lox jhai ka pui Aux khankix pa mawh ceu pui Isarelax heue."
         16 Amazi eue, yam in nghiet ka gumlox Siyiex awx. Maix lai ah nin, "Paw doh krai lox
         jhai ka ceu pui Isarelax mai paw jah lox jhai ka nyiex ma Icak awx."
         17 "Mawh kheu nan, Siyiex ah nin moeng maix tak sang mawh bun pa coh kaux ka daux veng,
         kawn simex kawn bun maix khankix, tak goh ti yum ka vaig, haktiex maix tak sang mawh
         pa tiag ti gwieh ka maox maix tak yum ka daux haktiex pa seeing brai mai ceu pui Isarelax
         tak sang mawh pa giex ti hu tete khaing daux haktiex cao kix heue."

1 Siyiex hoik jhi aux yaox, "jhak heue, koe plix khaox daux yam rung tix phliex heue.
         2 Nawh Cao ah nin, "Amot eue, mawh yaox maix ceu patix lie? "Aux deeh ah nin, "Yaox
         ka plix khaox daux yam rung tix phliex heue. "Siyiex ah nin ka aux, "Dee sidah ceu
         pui Aux Isarelax khankix hoik hoek heue. Aux tak ang lai gun yeung ka kix khaix in
         tix bawg kawx heue."
         3 Siyiex ah nin, "Lox lai rhax daux nyiex bwan, lox pa riag yo ka daux singaix an.
         Tak koe tokaux yum pui tom nie ku dah ku dee, kix tak sang tik an kix lih ka dee pa
         hoik yiien pui heue."
         4 Pex pa sang bleet ti ih pui pa cud cha khankix mai pa kieh pui pa hot sia pui nyiex
         yaong khankix koe krax som nai khankix eue, nghiet ka gumlox in,
         5 Pex ah nin, "Mawh sang luan singaix haok khix khraox yam mawx? Sonsang pon ex ti
         coh nghox mai tak sang luan singaix twah yam mawx? Sonsang pon ex ti hoe ka nghox
         ca tix, yam coh yuh kawk Epha iak mai yam teei ngawh yuh kla ciang ting, shiao ciang
         yoi pa ang khaw pie lhen ka pui.
         6 Son sang pon teei ex ti tawx pui pa hot shia ka mau mai pon loh pui pa cha ka kiep
         tix ku mai coh ti tawx nghox ca pa ang mhawm khankix ka pui ang mawh lie?"
         7 Siyiex ah lox tiextu ka min plakngai Yakop ah nin, "Aux tak ang doh piawm ka can
         kaing pa yuh kix tix ceu kawx leeing ju heue.
         8 Mawh ang haktiex yung yiang kheu grawng in lie? Ang pui pa ot ka daux an koe krax
         khi glawh kah lie? An khawmuik tak keeh ti haok awm hwan rawm klawng Nilax mai awm
         puk pak rawm klawng meung Ejiptux heue.
         9 Siyiex ah nin, "ka daux singaix an Aux tak sang kieh singaix klip ka daux bawg yam
         jung singaix mai kieh haktiex faik yam plak pon singaix heue.
         10 Aux tak deeh tieh pawie pa yuh pex mawh krax khi glawh mai tieh lox lai rhax pex
         khawmuik mawh lox pa yiiem doe heue. Aux tak sang kieh pui ku kaux rawd nyoi tix ka
         man chee rhix mai kieh pui ku kaux khlao ka kaing tix pak, Aux tak kieh krax pa khi
         rhawm in awm pa yum kawn simex pa koe tix kaux khaing mai dee sidah nawh tak awm singaix
         krax pa kied kin kha rhawm heue."
         11 Siyiex ah nin, "Jhak heue, singaix ankix tak sang hoek, Aux tak sang ploi krax sibhawm
         praix lih ka piang haktiex heue. Ang tie mawh krax sibhawm praix pa ih mai ang tie
         mawh krax pa sang nyaux nie rawm mai tak sang mawh krax sibhawm praix pa ang yaox
         ti mhong ka gumlox Siyiex heue.
         12 Kix tak sang vung viang ti hu, jah khaing rawm sigrit sigra in tix mu tom hoek ka
         rawm sigrit sigra an tix mu mai jah khaing plak laong tom hoek ka plak lih singaix,
         kix tak to jee to blaong, ka sawg tix gumlox Siyiex, viang mawh nan, tak ang pon ti
         yaox heue.
         13 Ka daux singaix an, bun krih pa mhawm grang mai sinaw pui awn ju khankix, tak koe
         krax pa taug pa mao kheu pa sang nyaux nie rawm heue.
         14 Pui khankix pa hoik tiextu tix ka phimap Samarix, pa ah nin, Dan eue, awm krax pa
         im ju Siyiex maix mai awm daux krax pa im ju Berashebax kix tak sang goh mai ang lai
         pon yaog ti kaoh khaix in tix bawg kawx heue."

1 Aux yaox ka cung Siyiex hawt khu dee tan mai nawh ah nin "Tawk rong kaing siviex
         laux, sonsang yung yiang siviex mai yuk yaig ankix rau ka piang kaing pui khawmuik
         heue. Aux tak sang pah pui pa kawn deuk khaing daux kix yum ka vaid khawmuik, ang
         lai koe pui pa pon to mai ang lai koe pui pa pon glawd ti luan tix kaux kawx heue.
         2 Viang kix kaong daux tom hoek ka daux meung yum kawx, taix Aux tak sang teei kix
         khaing tan, viang kix haok ka piang raoma kawx Aux tak deeh teei kix lih khaing tan
         heue.
         3 Viang kix mox tix ka piang choek gawng Kharamelax kawx, aux tak sang sawg kix mai
         teei kix lih khaing tan, viang kix mox tix ka greem rawm sigrit sigra khaing plak
         sivoe ngai aux kawx, Aux tak sang tawx gumlox tix ka siyawng mai kieh lawd kix khaing
         tan heue.
         4 Viang kix hu ka daux krax pa giex laung ka plak sivoe pui koeng kix kawx, Aux tak
         sang tawx gumlox tix ka vaid mai tak sang pah kix yum khaing tan heue. Aux tak sang
         jeung ngai tix jhak ka piang kix, sonsang tawx krax pa kha rhawm mai ang lai mawh
         son ceu pa mhawm heue."
         5 Siyiex, pa mawh cao kru naing raoma hu teeh ka tiex mai tiex lih ti rawm mai can
         pui pa ot ka piang haktiex khankix khawmuik, tak sang koe krax khi glawh, an khawmuik,
         tak sang keeh ti haok awm rawm klawng Nilax mai awm puk pak rawm klawng meung Ejiptux
         heue.
         6 Kaw pa sum lawg ot tix khankix ka piang raoma mai pa hoik pang num riah daog raoma
         ka piang haktiex pa kok rawm sigrit sigra khankix mai see lih ka piang haktiex, ceu
         kaux nawh mawh Siyiex heue.
         7 Siyiex ah nin, "Ceu pui Isarelax khankix eue, mawh ang Aux jhak pex awm pui haktiex
         Ethiopiya khankix lie? Mawh ang Aux hoik teei ceu pui Isarelax khankix lih khaing
         daux meung Ejiptux mai khaing haktiex Kaptawrax mai pui Surix khankix lih khaing haktiex
         Kirax lie?
         8 Ngai Siyiex hoik jhak ka piang meung haktiex pa koe map grham mai tak sang laux yuh
         meung an kix khaing ka piang haktiex heue. Aux tak ang lai laux yuh nyiex ma Yakop
         pak lawg. Siyiex ah nan heue.
         9 "Grawh grawng nawh Aux tak sang tawx gumlox tix lih mai tak sang grheeng cub nyiex
         ma ceu pui Isarelax khankix khaing daux sinax ceu pui khankix khawmuik, awm grheeng
         nghox pa hoik grheeng tix ka daux grheeng mai ang tie cod ka piang tiex tix sok kawx
         heue.
         10 Pui pa koe phimap khankix khaing daux pui aux pa ah nin, "Krax kha rhawm tak ang
         pon krup ka yix mai ang pon ti sipub yix, kix tak yum ka lawm vaid heue."
         11 Ka daux singaix an Aux tak deeh cox sum nyiex gox Davit pa hoik grhup hoik goh mai
         deeh cox dee pa laux leeing khankix heue. Aux tak sang deeh yaog ti sum dee pa laux
         leeing nawh mai deeh sum nawh, awm pa koe ka daux singaix an dix heue.
         12 Pa kieh ceu pui Isarelax pon ti cie ceu pui Edom, pa kawn deuk khankix mai ceu pui
         tang ceu khawmuik, pa hoik kok ka ceu kaux Aux heue. Siyiex pa yuh ceu inkix pa ah
         yuh nin heue.
         13 "Singaix an khankix tak sang hoek, pa thai kaung tak sang krup bawg yam pa vawg nghox
         mai pa biiet rawm plix siiet tak sang krup bawg yam pa rhuat simie, gawng khankix
         tak sang jah lih rawm plix siiet pa tie mai ton tak sang rawm ti hu tau mai ankix
         heue.
         14 Aux tak sang deeh viex pui pa giex laung ceu pui Aux Isarelax khankix hoek, kix tak
         sang deeh cox sum veng pa laux leeing an mai deeh pang ti ot ka daux veng an kix,
         kix tak sang sum ti cie sipeem plix siiet mai nyaux rawm plix siiet pa kaoh khaing
         ankix heue. Kix tak sang baox deeh yuh sipeem mai ih plix khaox plix ox khaing daux
         ankix heue.
         15 Aux tak sum ti deuh kix ka daux haktiex cao kix mai kix tak ang lai mawh pa deeh
         reeig tix baox tix bawg khaix in, khaing daux haktiex pa hoik tawx Aux ka kix heue.
         "Siyiex pa mawh Siyiex maix ah nan heue.ObadiahObadiahObadiahObadiahObadiah

1

1 Riang susai pa plak jhi Siyiex, Awbadix yaox ah nin son grawng haktiex Edom heue.
         Ex hoik mhong lox pa pao khaing Siyiex mai cao cau pa hoik dawg ploi hu ka daux sinax
         ceu pui khankix ah nin, "Yaog ti kaoh mai kieh ex yaog ti kaoh puing naing ka haktiex
         Edom heue.
         2 Jhak heue, Aux tak sang kieh maix mawh pa iak ka daux sinax ceu pui khankix maix
         tak sang kham krax pa nu nai pui tix ka daux krax pa kied ting heue.
         3 Maix pa ot ka daux doh rang khankix, pa yuh dee ot dee koe tix ka dee pa lhaong khankix
         eue, Maix ah nin ka daux rhawm tix, mawh pui mawx pa tak sang pon bluh aux lih ka
         piang tiex lie? Krax lhaong rhawm maix hoik deeh pie lhen ti ih maix heue.
         4 Viang maix yaog tokaux tix lhaong awm po klang krih kawx, viang maix hoik yuh mheem
         tix daux sinax simuing khankix kawx, Aux tak sang bluh maix lih khaing tan "Siyiex
         ah nan heue.
         5 "Phan pui briex pui lak khankix hoek ka dee ot maix tan phan con cam khankix hoek
         ka daux pon sawm maix tak sang kham krax briex kix tix been miex ding, mawh ang kix
         tak sang briex, tom hoik grum naog kix lie? Phan cao pa pieh plix siiet khankix hoek
         ka maix tan mawh ang kix tak sang prah plix siiet khankix deuk tiblah lie?
         6 Dee pa glip Esaw tak lai pon yaox yuh ka mawx? Kraung sinngao pa hoik mox nawh ti
         deuh khankix, tak lai chix pon hoe ti lih yuh ka mawx?
         7 Pui pa yuh paox pie maix khankix, pie lhen ti ih maix mai kix hu tawx maix tom hoek
         ka mee praix; pui pa yuh krax pa nhim tau mai maix khankix, tak sang pex ka maix heue.
         Pui pa ih priex preem tan mai maix khankix, tak taong ti deuh kie ka son maix, ka
         daux rhawm maix ang lai koe krax lhak krax lhiem ceeix kawx heue.
         8 Siyiex ah nin ka daux singaix an, mawh ang Aux tak sang yuh can pui pa koe pingnya
         khankix laux leeing khaing daux haktiex Edom mai can pui pa koe krax tawng khankix
         khaing ka piang gawng Esaw lie?"
         9 Veng Teman eue, pui pa kied ting riang rao maix khankix tak sang mawh pa koe krax
         lhat tom hoik kung tix, tom sidah uik pah ti tik pui ku kaux khaing ka piang gawng
         Esaw heue.
         10 Mawh kheu kin krax pa yuh maix ka piang pux tix Yakop, krax kaig tua tak sang kheem
         ka piang maix mai maix tak sang mawh pa hoik tat ti tik leeing ju heue.
         11 Ka daux singaix yam cung maix ti ot ka praok plak an ka daux singaix yam hoik teei
         pui tang ceu khankix sinngao Yakop hu yam hoik laig pui tang ceu khankix ka daux siviex
         veng nawh mai yuh nieb ka son veng Yerusaliem maix kawx hoik mawh pa awm pui ankix
         heue.
         12 Maix tak ang caw ti jeung ngai tix jhak ka daux singaix yaox pux maix krax pa nu
         pa khawm heue. Maix tak ang caw ti koe krax gaux rhawm ka daux singaix koe krax pa
         laux leeing ceu pui Yudax mai maix tak ang caw ti sikah lox ting mu ka daux singaix
         koe kix krax laux rhawm heue.
         13 Maix tak ang caw ti laig peung ka daux siviex veng pui Aux khankix, ka daux singaix
         koe krax pa kha rhawm kix heue. Maix tak ang caw ti jeung ngai tix jhak, ka piang
         krax pa kham geu kix, ka daux singaix koe krax pa kha rhawm kix mai nyeu taix tix
         rhim ka kraung sinngao kix, ka daux singaix koe krax pa kha rhawm kix heue.
         14 Maix tak ang caw ti cung ka daux gah krax, sonsang tat ti tik ka pui pa glawd ti
         hoek khaing ka daux sinax kix mai maix tak ang caw ti tawx pui pa kawn deuk ka daux
         sinax kix ka pui koeng ka daux singaix koe kix krax pa kha rhawm heue.
         15 Grawh grawng nawh singaix pa sang ciyang Siyiex ka piang ceu pui khankix khawmuik
         mawh pa hoik dex, awm krax pa hoik yuh maix mai tak sang mawh pa deeh yuh tix ka piang
         maix heue. Krax pa sang deeh pawk ka maix, tak sang hoek ka piang kaing maix heue.
         16 Awm hoik nyaux pex ka piang gawng pa singax singeh Aux, awm an ceu pui khankix khawmuik
         tak sang nyaux heue. Kix tak sang nyaux mai jhak, kix tak sang mawh pa awm krax pa
         ang kix sax koe heue.
         17 Pui pa glawd tak sang koe ka piang gawng Zion mai krax pa singax tak sang koe ka
         gawng an, nyiex ma ceu pui Yakop, tak sang pon ti cie haktiex prim cie kix heue.
         18 Nyiex ma ceu pui Yakop, tak sang mawh ngu, nyiex ma ceu pui Yosiep tak sang mawh
         rao ngu mai nyiex ma ceu pui Esaw, tak sang mawh nyhee, ngu tak sang gleeing ka kix
         mai proe ti tik kix, pui pa kawn deuk tak ang lai koe khaing ka daux nyiex ma Esaw
         tix kaux kawx heue. Siyiex hoik ah yuh nin heue.
         19 Can pui pa ot baoh plak seh, tak sang yaox ti cie gawng Esaw, can pui pa ot ka daux
         dee tiiem khankix tak sang pon ti cie haktiex Philitix heue. Kix tak sang pon ti cie
         tong Epharem khankix mai khawm tong Samarix khankix heue. Ceu pui Benyamin khankix,
         tak sang pon ti cie haktiex Gilat heue.
         20 Ceu pui Isarelax pa giex laung tix khankix pa ot ka daux haktiex ceu pui Khananix
         tak sang pon ti cie haktiex tom hoek dee singai ka veng Zariepat heue. Pui pa giex
         laung khaing daux veng Yerusaliem khankix pa ot ka daux haktiex Siepharat tak sang
         pon ti cie veng khankix pa koe ka daux haktiex plak seh heue.
         21 Khaix an cao pa taoh tak sang hoek ka gawng Zion, sonsang prawng ca ka gawng Esaw
         mai meung haktiex tak sang mawh cie Siyiex heue.JonahJonahJonahJonahJonah

1 Gumlox Siyiex lih hoek ka Yonax kawn simex Amitie ah nin,
         2 "Kaoh hu ka veng ting Nineve kok yo mai glhat ka kix, mawh kheu krax pa caox caig
         yuh kix hoik hoek ka plak sivoe ngai Aux."
         3 Viang mawh nan Yonax keud ti sang to mai mox tix ka veng Tasux, khaing plak sivoe
         ngai Siyiex mai nawh lih hu ka veng Yawppax mai yaox reu ting pa sang hu ka veng Tasux.
         Nawh tawx ngawh brug tix reu, laig ka daux reu mai brug reu hu tau mai kix ka daux
         veng Tasux, khaing plak sivoe ngai Siyiex heue.
         4 Yam an Siyiex kieh bhaung ting lih ka piang rawm sigrit sigra, tom dex sang laux
         reu ting heue.
         5 Yam an pui yuh kaing daux reu ku kaux kied lhat graung mai pui ku kaux kok yo ka
         siyiex mawx siyiex an heue. Kix teei ti tik kraung tiblah daux rawm, sonsang chaong
         reu ting, yam an Yonax kied laig it ka daux lawg plak greem reu ting heue.
         6 Mawh kheu nan, cao kaing reu hu ka nawh ah nin, "Pui pa laig it eue, yuh ka mawh
         maix lai laig it, kaoh! mai rawg bwan ka siyiex maix, ha siyiex maix nieb doh keud
         ka ex mai taoh ex khaing krax pa laux leeing in nie."
         7 Khaix an pui pa ot ka daux reu "Phaw ti yuh nieb, sonsang tawng kix grawng in, mawh
         kheu pui mawx?" Kix nieb ti yaox mai caw ka Yonax heue.
         8 Mawh kheu nan kix chawk ka nawh ah nin, "Mawh pui mawx pa kieh ceu in hoek ka piang
         ex, krai ex mhong liak? Yuh maix kaing patix? Kaoh maix khaing dee mawx? Mawh maix
         pui meung mawx? Mawh maix pui ceu tix?"
         9 Nawh deeh pawk ah nin ka kix, "Aux mawh ceu pui Hebrie, pa lhat graung ka Siyiex
         raoma, Cao pa phan haktiex mai rawm sigrit sigra mai aux mawh pa to khaing plak sivoe
         ngai Siyiex heue."
         10 Pui khankix nie koe krax lhat graung kah mai kix chawk nawh ah nin, "Maix lai yuh
         nin yuh ka mawx?" Mawh kheu krai nawh grawng tix ka kix, kix tom tawng mawh nawh pa
         to khaing plak sivoe ngai Siyiex heue.
         11 Khaix an kix chawk ka nawh ah nin, "Mawh kheu nie ting bhaung mai puk pak rawm, sonsang
         yiien yawg bhaung, ex sang caw ti yuh ka mawh ka maix?"
         12 Nawh ah nin ka kix, "Pex yaog ti taing aux daux rawm sigrit sigra, phan pex yuh nan
         rawm sigrit sigra tak yiien yawg hu heue. Aux tawng bhaung ting in hoek ka piang pex
         mawh kheu jao aux heue."
         13 Viang mawh nan kix co ca ti vai reu sonsang hoek ka praok rawm. Viang mawh nan mawh
         kheu nie ting bhaung kix ang lai pex pon heue.
         14 Mawh kheu nan kix kok yo ka Siyiex ah nin, "Siyiex eue, yix khyox khaw ka Maix, paw
         doh kieh yix laux leeing kheu jao pui in mai paw kieh nham pui pa ang koe phimap hoek
         ka piang yix liak! Siyiex eue, Maix hoik yuh awm pa koe alo tix heue."
         15 Yam an kix yaog ti taing Yonax daux rawm sigrit sigra heue.
         16 Yam an puk pak rawm sigrit sigra kawx yien yawg hu heue. Khaix an kix lhat graung
         ka Siyiex mai yuh krax tan mai yuh sijax mukheu ka siyiex heue.
         17 Yam an Siyiex khre rien kax ting tix mu, kieh bleet ka Yonax, Yonax ot ka daux vaig
         kax ting loe singaix loe sawm heue.

1 Khaix an Yonax ot ka daux vaig kax ting mai rawg bwan ka Siyiex tix,
         2 "Yam yaox aux krax kha rhawm aux kok yo ka Siyiex mai Nawh Cao pawk lox aux heue.
         Yam ot aux daux meung yum mai riag yo, Maix mhong ka lox aux heue.
         3 Mawh kheu Maix hoik teei ti sau aux daux dee raux sigreung rawm, rawm sigrit sigra
         hoik vung viang aux mai puk pak rawm cie Maix khankix hoik kheem ka piang aux heue.
         4 Aux ah nin, kheu mawh aux pui pa hoik tik tix khaing sivoe ngai Maix, aux keud ti
         ang lai yaox ka nyiex bwan pa singax singeh Maix heue
         5 Rawm khankix hoik rob vung viang aux, tom dex sang yum aux mai dee pa raux sigreung
         rawm hoik ot vung viang aux, rib riem rawm sigrit sigra khankix hoik vung fiien ka
         kaing aux heue.
         6 Aux hoik lih bleeh ka num caong gawng mai jhong siviex haktiex hoik nyeep ka aux
         leeing ju, viang mawh nan Siyiex aux eue, Maix tak sang taoh ju aux lih khaing dung
         raux daux nu heue.
         7 Yam khrup rhawm rhi aux, aux doh keud ka Siyiex mai lox rawg aux bwan hoik laig hoek
         ka plak sivoe ngai Maix, ka daux nyiex bwan pa singax singeh Maix heue.
         8 Pui pa yungyi ka riang grang pa giex going khankix, kix hoik tik vud krax caux rhawm
         siyiex tix heue.
         9 Viang mawh nan, aux tak sang yaog yaw ka Maix ka daux pa tan pa lu pa ap pong ka
         Maix mai tak yuh sijax mukheu awm pa hoik ah aux ti yuh heue. Bwanson krax taoh mawh
         pa kaoh khaing Siyiex heue."
         10 Khaix an Siyiex tawx lox ka kax ting, kax ting an hao Yonax lih caong raog ka dee
         kroh tiex heue.

1 Gumlox Siyiex baox hoek ka Yonax ra bawg tix bawg ah nin,
         2 "Kaoh, hu ka veng ting Nineve, krai pao awm lox pa hoik tawm Aux ka maix heue."
         3 Mawh kheu nan Yonax kaoh hu ka veng ting Nineve awm gumlox pa hoik tawm Siyiex heue.
         Veng ting Nineve mawh veng pa kied ting mai veng pa ting ceu mai vieh loe singaix
         krax heue.
         4 Mawh kheu nan Yonax jah ti laig hu ka daux veng tix singaix krax mai pao ah nin,
         "Khaix hoik luan tixpon ngaix tak sang pluk pliak ti tik ka veng Nineve heue."
         5 Mawh kheu nan, pui veng ting Nineve khankix yum rhawm ka Siyiex, kix krai pao sonsang
         twah pa ih, jah ka pui ting tom hoek ka pui iak khawmuik mai ceep ka chee rhix heue.
         6 Yam hoik mhong simiang veng ting Nineve ka lox satang in khankix, nawh lih khaing
         dang ngeung dee ngawm tix mai peeik sibex dhah tix mai ceep ka chee rhix ngawm ka
         daux nyaox heue.
         7 Nawh tawx lox hu ka pui pa ot ka daux veng ting Nineve, grawng hoik mawh lox tawm
         khaing simiang mai pui ting pa ot greem nawh khankix pa ah nin, "Paw doh kieh pui
         tix kaux kawx mai tobrie pa mawh mawie, yung khankix ih nyaux tix ceu kawx heue.
         8 Mawh kheu nan kieh pui ku kaux mai tobrie khankix ceep ka chee rhix mai kieh pui
         ku kaux sau riang tix rawg bwan ka Siyiex heue. Kieh pui ku kaux tieh loh khaing kaing
         pa caox caig pa yuh tix mai tik vud ka pa lang teung kin pa yuh nawh ka taix tix heue.
         9 Pui mawx pa tawng ka pa sang deeh tieh Siyiex tix mai doh keud mai deeh veeh tix
         khaing pa song rhawm Nawh Cao mai ang lai kieh ex hoek krax laux leeing?"
         10 Khaix an Siyiex hoik yaox kaing pa yuh kix mai hoik tieh loh kix tix khaing pa caox
         caig yuh tix mai Siyiex deeh tieh loh rhawm rhi tix khaing krax pa ah Nawh ti sang
         ciyang ka kix mai caux rhawm, Nawh ang lai ciyang heue.
         
            

         
      
   
      
         4
1 Viang mawh nan Yonax ang lai nyawm rhawm mai nawh kied song rhawm heue.
         2 Nawh rawg bwan ka Siyiex ah nin, "Siyiex eue, yam ot aux daux haktiex, aux hoik ah
         yuh nan ang mawh lie? Aux tom nied ti to hu ka veng Tasux, mawh kheu hoik tawng aux
         Maix mawh Siyiex pa koe bwanson mai pa koe krax caux rhawm mai ang khran song rhawm,
         pa naog ka krax moh krax rhawm mai pa hoik tieh loh tix khaing pa hoik ah Maix ti
         sang ciyang heue.
         3 Mawh kheu nan yam in, phan teei ju aux khaing aux, nie lheu mhawm khaing im aux heue."
         4 Khaix an Siyiex ah nin, "Pa song rhawm maix yuh nin, khex khaw lie?"
         5 Yonax lih hu khaing daux veng mai ngawm praok veng plak lih singaix heue. Nawh yuh
         ti cie nyiex gox tix lhang tan mai ngawm greem veei nyiex gox an, tom hoek bawg yam
         pon yaox ti ceu pa sang yuh ka mawx ka veng heue.
         6 Siyiex cox khre khaox bee ia son nawh tix pang kieh lhaong ka piang Yonax tom veei
         ka piang nawh, sonsang kieh nawh nyawm rhawm khaing krax laux rhawm heue. Mawh kheu
         nan, Yonax kied koe krax gaux rhwm kheu khaox an heue.
         7 Viang mawh nan yam hoik bah riang praix ponngawb singaix khaix, Siyiex khre viag
         tix mu mai kiied ka khaox bee ia an fit kroh hu heue.
         8 Yam lih singaix, Siyiex khre bhaung pa kied hax khaing plak lih singaix mai kieh
         koek tong ka kaing Yonax mai kieh nawh peei awn riang heue. Khaix an nawh koe rhawm
         pa simie ti yum ah nin, "Yum aux nie lheu mhawm khaing im aux heue.
         9 Khaix an, Siyiex ah nin ka Yonax, "Pa song rhawm maix kheu jao khaox bee ia in khex
         khaw caw lie? "Nawh deeh ah nin, "Pa song rhawm aux sonsang yum tix mawh pa khaw caw
         heue."
         10 Siyiex ah nin, "Khaox pa ang maix taug mao ti sum mai pa ang maix priex kieh ting
         lhaong, kuah daux tix sawm mai deeh yum daux tix sawm khaing maix lai kawn lhawk kah.
         11 Ka veng ting Nineve pa ot pui daux tix sien ra mheen kaux haoh, pa ang nyang tawng
         ti gwieh taix gwiex dawm mai tobrie pa haoh hun an khankix ang Aux khaw ti nie lhawk
         kah lie?"MicahMicahMicahMicahMicah

1 Gumlox Siyiex hoek ka Mikha, pui yaong Mawrasha, ka daux baux singaix Yotham, Shap
         mai Hezakix,simiang meung Yudax khankix, ka pa hoik yaox nawh grawng veng Samarix
         mai veng Yerusaliem khankix.
         2 Pex pa mawh pui khankix eue, nghiet heue. Haktiex mai can pa koe ka daux an khankix
         eue, nghiet heue. Siyiex leeing ju pex mawh pa kham mhai ruk grawng ang pex mawh khaing
         nyiex bwan pa singax singeh Nawh heue.
         3 Jhak heue, Siyiex sang lih khaing dee ot Nawh, Nawh Cao tak sang hoek mai dig ka
         piang dee pa lhaong piang haktiex khankix heue.
         4 Gawng khankix tak sang lih ti awm rawm ka greem nawh, daux ngawd khankix tak sang
         vih ti max, awm ten ka plak sivoe ngu, awm rawm khankix pa chun ti lih jee heue.
         5 In khawmuik hoik mawh kheu krax lud Yakop mai kheu phimap nyiex ma Isarelax khankix
         heue. Mawh krax pa lud Yakop ceu patix? Ang an mawh veng Samarix lie? Dee pa lhaong
         pui Yudax khankix mawh ceu pa patix? Ang an mawh veng Yerusaliem lie?
         6 Mawh kheu nan, Aux tak sang kieh veng Samarix mawh pum tiex pa laux ka daux tong
         kaung, kieh awm dee pa sang sum tix sipeem plix siiet, Aux tak sang klup lon simaox
         guh veng nawh khankix ka daux ngawd mai Aux tak sang kieh num riah guh veng nawh khankix
         lih heue.
         7 Riang grang pa hoik saik nawh khankix, tak sang mawh pa pah tom phawng mai mau ngawh
         pon nawh khaing pa yuh tix bun coh kaux khankix tak sang mawh pa gleeing tix ka ngu
         khawmuik, Aux tak sang kieh riang grang krub nawh khankix mawh pa laux khawmuik, kheu
         hoik mawh pa kraix khrawm nawh ti deuh khaing ngawh pon tix ka pa yuh nawh bun coh
         kaux mai kix tak sang deeh tawx an, son ngawh bun coh kaux heue.
         8 Mawh kheu nan Aux tak sang yiiem yo ka daux pa kied ting kied lhaong, Aux tak sang
         hu ka caong giex mai ot ka kaong tix heue. Aux tak sang tawng lox tix lih awm sox
         praix mai koe krax khi rhawm ti yiiem awm sim kala-uk khankix,
         9 kheu ang khaix mat nawh chix moi, rheung tom hoek ka haktiex Yudax mai hoek ka daux
         siviex veng pui Aux khankix daux veng Yerusaliem heue.
         10 Paw krai grawng an ka daux veng Gata mai paw doh yiiem heue. Aux sang lu lieh tix
         ka daux phawng tiex daux veng Bietaphara heue.
         11 Pa ot ka daux veng Shaphire khankix eue, pex sang hu ka daux krax kaig tua mai ka
         kaong tix heue. Pui pa ot ka daux veng Zanan khankix ang lai pon lih hu ka plak praix
         heue. Veng Bietezalax hoik yiiem ti teei dee pa sang cung pex ti ot hu khaing pex
         heue.
         12 Pui pa ot ka dau veng Marot khankix hoik kied khi ka krax jun tix son ceu pa mhawm,
         mawh kheu krax kha rhawm hoik lih khaing Siyiex mai hoik hoek ka daux siviex veng
         Yerusaliem heue.
         13 Pui pa ot ka daux veng Lakhisha khankix eue, tok ti sau ling lawx ka brung pa kied
         phai to khankix heue. Maix hoik mawh pui pa jah ti yuh krax pa koe map koe grham ka
         kawn bun veng Zion mawh kheu krax pa lud ceu pui Isarelax khankix hoik mawh pa yaox
         tix ka daux maix heue.
         14 Mawh kheu nan maix tak sang yaox ti tawx totaix, ka veng Mawreshiet, pa koe ka daux
         haktiex Gata khankix heue. Nyiex ma veng Akhazip, tak sang mawh pui pie lhen ka simiang
         haktiex Isarelax khankix heue.
         15 Pui pa ot ka daux veng Maresha khankix eue, Aux tak sang viex pui pa grang tix cie
         sinngao maix hoek ka maix heue. Min plakngai Isarelax tak sang hoek ka veng Adulam
         heue.
         16 Yudax eue, khlao hauk maix mai kieh kaing tix pak son kawn simex kawn bun pa moh
         rhawm maix khankix, kieh kaing pak tix awm klang preng, grawh grawng nawh, kix tak
         sang hu khaing maix ka daux krax pa giex laung heue.

1 Koe krax kha rhawm ka pui khankix, pa keud ti yuh krax pa lud mai yuh kaing ceu pa
         caox, ka piang ku dee it dee tum heue. Yam riang praix kix yuh an, kheu koe sibrawm
         taix kix heue.
         2 Kix ghoing ka ma kaung khankix mai khin rhim ti teei, ghoing ka nyiex ma khankix
         mai kix hoik rhim tix heue. Kix yuh krax kha rhawm ka pui mai khawm paox nyiex nawh
         mai khawm ka kraung khrai sinngao nyiex ma nawh heue.
         3 Mawh kheu nan, Siyiex ah nin "Jhak heue, Aux hoik keud ti sang tawx krax laux leeing
         ka piang nyiex ma pui in, krax laux leeing in tak ang pon ti boek khaing ka piang
         ngawg kix mai pex tak ang lai pon yaog kaing tix lailing, grawh grawng nawh, in mawh
         bawg yam koe ceu pa caox caig heue.
         4 Ka daux singaix an, tak koe pui pa yaog ti ah lox yiiem ka pex, ka daux pa kied kin,
         khi rhawm ah nin, ex mawh pa hoik laux leeing pak lawg heue, Nawh Cao hoik loh ti
         tawx son cie pui aux khankix ka pui tang, Nawh Cao hoik gah khaing aux yuh ka mawx!
         Nawh Cao hoik gwieh ti tawx tong kaung ex khankix, ka pui tieh feen heue."
         5 Mawh kheu nan maix tak ang lai yaox ti koe pui yuh nieb sonsang tiag ti deuh mee
         haktiex ka daux cub caw pui hun Siyiex heue.
         6 Kix ah nin ka cao jhai khankix, "Pex ang pon ti krai lox jhai mai ang pon ti krai
         lox jhai ka pui inkix, pa tawx krax kaig tua ka ex sijheung heue.
         7 Nyiex ma Yakop eue maix khex chix ah nin, rhawm rhi Siyiex mawh pa sikhawp lie? Mawh
         inkix ceu pa yuh Nawh Cao lie? Mawh ang gumlox Aux mawh pa mhawm, ka pui pa yuh pa
         rahsee khankix lie?"
         8 Pex hoik yaog ti kaoh puing pui Aux awm pui koeng, pex peeik ti teei sibex dhah plak
         piang mai kraung ceep khankix, khaing pui ankix, pa een rhawm tix ka pex yam tiang
         kix ti hu hawt baox an, awm pui khankix pa hoik deeh ing khaing daux naing heue.
         9 Pex hoik grheu bun pui Aux khankix lih khaing daux nyiex ma nyawm ot kix mai hoik
         teei min plakngai Aux hu khaing kawn praix kix khawmuik heue.
         10 Pex yaog ti kaoh mai hu heue, grawh grawng nawh, in ang tie mawh dee pa sang laux
         lee pex tix, kheu mawh dah dee pa hoik seeing brai mai pa tak sang kieh pex koe krax
         laux leeing, tom hoik kied ting krax pa laux leeing pex heue.
         11 Phan daux rhawm rhi pui koe ceu pie lhen mai sikah lox pie lhen pa ah nin, aux tak
         sang krai lox jhai grawh grawng rawm plix siiet mai rawm plai khankix heue. Kaw an
         tak sang mawh cao jhai ka pui ceu inkix heue.
         12 "Yakop eue, Aux tak sang deeh kraix khrawm pex hoek khawmuik tete heue. Aux tak sang
         kraix khrawm Isarelax pa kawn deuk khankix, Aux tak sang deuh kix ot tau tidah, awm
         yung ot ka daux kawg yung, awm cub phung yung ka daux sinax biang dee klai rib, lox
         kix tak sinum siaox kheu kied nie hun pui kix heue.
         13 Pui pa yieh daux siviex, tak sang hu ka plak sivoe kix mai kix tak preung ka daux
         diang siviex veng mai lih hu khaing ka daux siviex veng an. Simiang kix hu ka plak
         sivoe kix mai Siyiex thung kix hu heue."

1 Aux ah nin "Cao kaing ceu pui Yakop khankix mai cao pa kwang ka daux nyiex ma ceu
         pui Isarelax khankix eue, pex nghiet yam in, ang pex mawh pa caw ti koe krax tawng
         ka krax prawng krax ciyang pa rahsee heue.
         2 Pex pa koeng ka ceu pa mhawm mai moh ka ceu pa caox, pa tawx hak khaing pui Aux mai
         pawh nex khaing si-ang kix,
         3 pa ih nex pui Aux khankix pa tawh hak kix, pa raig si-ang kix mai gam kix phawng,
         awm lon nex daux aw, awm nex pa koe ka daux aw rawm taux heue.
         4 Yam an, kix tak sang riag yo lox tix ka Siyiex, viang mawh nan, Nawh Cao tak ang
         lai pawk lox kix, Nawh Cao tak sang veeh pakngai tix khaing kix ka daux bawg yam an,
         kheu hoik dawg yuh kix ceu pa caox ka daux kaing yuh kix heue.
         5 Siyiex ah nin, ka son grawng cao jhai khankix, pa kieh pui Aux khankix koe krax lud
         loe, pa kok yo ti ah nin, "Koe krax pa nhim heue. Yam yaox rhang kix ti sai pa ih,
         pa khre rien ti sang yuh pa caox ka piang pui pa ang tawx pa ih tix ceu kawx ka daux
         jheeh kix heue."
         6 Pex tak sang hoek ka daux pa faik ponsawm tom ang tix lai chix yaox riang susai mai
         tak sang hoek ka daux pa faik tom ang pon krai grawng pa tak sang hoek heue. Singaix
         tak sang klip ka son cao jhai mai plak pon ngaix tak sang mawh pa faik ka son kix
         heue.
         7 Yam an cao jhai khankix tak koe krax kaig tua mai cao pa sibawk tak sang koe krax
         pa laux rhawm heue. Kix khawmuik, tak sang mip siyieb jheeh tix, kheu ang Siyiex pawk
         lox kix heue.
         8 Aux mawh pa grum naog sibrawm kheu khuan Siyiex mai ka riang grang pa rahsee mai
         riang grang pa kied ting kied lhaong, sonsang pon pao krai Yakop grawng pa lud nawh
         khankix mai jhi Isarelax yaox ka phimap nawh khankix heue.
         9 Pex pa mawh cao kaing nyiex ma pui Yakop mai cao pa kwang ka piang nyiex ma ceu pui
         Isarelax khankix eue, pa seeing ka krax pa rahsee khankix mai pa pluk pliak ti tik
         been pa khaw caw khankix,
         10 pa sum veng Zion ka krax pa jah nham mai sum veng Yerusaliem, ka daux krax pa koe
         map koe grham khankix eue, nghiet ka lox in, daux yam in heue.
         11 Cao kaing nawh khankix, prawng see sonsang teei tix totaix pa cun praok, cao giex
         kaing li nawh khankix sidiex gau sonsang pon tix ngawh jum mai cao jhai nawh khankix
         yuh sibawk sonsang pon tix mau heue. Viang yuh nan, kix du lox tix ka piang Siyiex
         ah nin, mawh ang Siyiex ot ka daux sinax ex lie? Ceu pa kha rhawm tak ang lai pon
         hoek ka piang ex heue.
         12 Mawh kheu jao grawng pex, gawng Zion tak sang mawh pa thai tix awm gwang kaung tix
         gwang, veng Yerusaliem tak sang lih ti mawh pum tiex pa laux leeing mai gawng nyiex
         bwan in tak sang awm gawng daux tiagtu heue.

1 Ka daux ngaix sidah sidu khankix, gawng nyiex bwan Siyiex, tak sang mawh pa kaux
         cong khaing gawng khankix mai tak sang mawh pa yaog ti lhaong khaing choek gawng khankix
         mai pui tak sang simeem ti lih hu ka gawng an heue.
         2 Ceu pui tom nie tak sang hoek ah nin, "Hoek mai kieh ex haok ka piang gawng Siyiex,
         ka nyiex bwan Siyiex ceu pui Yakop heue. Nawh Cao tak sang gau ex ka daux krax Nawh
         mai ex tak sang hawt ti hu ka daux krax Nawh Cao heue. Grawh grawng nawh, gumlox beenli
         tak sang lih khaing gawng Zion mai gumlox Siyiex tak sang lih khaing daux veng Yerusaliem
         heue."
         3 Nawh Cao tak sang prawng ca ka daux sinax pui khankix tom nie mai sidiex gau ka ceu
         pui pa kied ting riang rao an pa koe ka dee singai heue, kix tak sang tawk vaig lawm
         tix deeh mawh to thai mai yuh pliah kix deeh mawh sivawg heue. Meung in tak ang lai
         yaog vaid tix puing ka meung an mai kix tak ang lai gau ti puing naing khaix in tibawg
         kawx heue.
         4 Pui ku kaux tak sang yaox ti ngawm greem nhu plix siiet tix mai greem pang khaox
         ruh tix mai pui tix kaux kawx, tak ang lai koe krax lhat graung heue. In mawh jheeh
         Siyiex Cao kru naing raoma pa hoik ah yuh nan heue.
         5 Pui khawmuik hoik tang hu kok ka ceu kaux siyiex tix heue. Phan mawh ex, tak sang
         hu kok ka ceu kaux Siyiex ex pa mawh Siyiex leeing ju heue.
         6 Siyiex ah nin, "Ka daux ngaix an, Aux tak sang deeh krawk khrawm pui pa chawh caong
         hoek, Aux tak sang deeh kok pui pa hoik grheu tix khankix mai pui ankix pa hoik tawx
         Aux krax kha rhawm,
         7 Aux tak sang kieh pui pa chawh caong mawh pa kawn deuk mai kieh pui pa hoik grheu
         tix khankix mawh ceu pui pa kied ting riang rao heue. Siyiex tak sang kwang kix ka
         piang gawng Zion, jah ka daux yam in mai hu sivoe ngai tom hoek leeing ju heue.
         8 Maix pa mawh nyiex pau dee lhaong cub phung yung khankix mai dee pa kaux cong ot
         kawn bun Zion eue, tak sang deeh hoek ka maix krax kwang krax pang pa dawg koe glang
         ka an, pa mawh meung haktiex kawn bun veng Yerusaliem heue.
         9 Yam in maix riag yo ti ting lhaong kheu patix lie? Mawh ang simiang koe tix kaux
         kawx ka daux pex lie? Mawh hoik grai grhup cao pa tawx krax keud krax sawn maix tom
         hoik yaox maix ti kham krax saux krax ngia khankix awm bun pa saux yam keh nawh kawn
         tix lie?"
         10 Kawn bun Zion eue, kham krax saux ngia mai sau riang tix awm bun pa koe krax saux
         krax ngia in maix tak sang yaox ti lih hu khaing ka daux veng mai ot ka daux tong
         kaung mai hu tom hoek ka veng Babulon heue. Maix tak sang pon krax pa luad luan tan,
         Siyiex tak sang deeh taoh ti teei maix, khaing daux tawm taix pui koeng maix khankix
         heue.
         11 Yam in ceu pui tom nie hoik deeh khrawm ti hoek ka maix, pa mawh pui pa ah nin, kieh
         veng Zion mawh pa seeing brai mai kieh ngai ex yaox ka ceu pa yaox nawh ti kham heue.
         12 Viang mawh nan, kix ang tawng ka krax pa keud pa sawn Siyiex mai kix ang koe krax
         tawng ka krax pa bak Nawh Cao heue. Nawh Cao tak sang khrawm kix, awm lhiem nghox
         pa sang viex hu ka biang glah dee pah nghox heue.
         13 Kawn bun Zion eue, yaog ti kaoh dig ka nghox heue. Aux tak sang yuh rung maix ka
         rhiem mai Aux tak sang yuh kloh maix ka tawng lheung, maix tak sang tawk pui phawng
         tom nie mai teei sinngao kix tan ka Siyiex mai teei kraung khrai kix tan ka cao pa
         kwang ka piang ca haktiex khawmuik heue.

1 Kawn bun cub lien khankix eue, yam in kraix khrawm paox pex hoek ka daux cub lien
         khankix heue. Pui koeng hoik lai lawm ka ex heue. Kix tak sang sivied sibax cao pa
         prawng ceu pui Isarelax ka gawng khaox heue.
         2 Veng Bieliehiem, Epharat eue, viang maix mawh veng pa iak ka daux sinax veng meung
         Yudax khankix kawx, kheu cao giex kaing tak sang lih khaing maix tix kaux ka son Aux,
         pa sang mawh cao pa kwang ka daux ceu pui Isarelax, pa hoik dawg koe tom yam jah yam
         kaw dix heue.
         3 Mawh kheu nan, Nawh Cao tak sang ap ti tawx kix ka pui koeng tom sidah hoek bawg
         yam hoik keh bun an kawn tix ka daux krax pa saux heue. Yam an pui pa kawn deuk khaing
         daux puxaik nawh khankix tak sang deeh ing ka ceu pui Isarelax heue.
         4 Nawh tak sang cung kaux cong mai liang ka cub phung yung nawh, ka daux riang rao
         Siyiex, ka daux min sibrawm kwang ceu kaux Siyiex, pa mawh Siyiex nawh mai kix tak
         sang ot kaux cong kah heue. Grawh grawng nawh, nawh tak sang mawh pa ting lhaong,
         tom hoek ka dee sidah sidu haktiex heue.
         5 Simiang in tak sang mawh krax pa nhim, yam hoek ceu pui Asurix ka daux haktiex ex
         mai yam dig nawh ka daux nyiex haw ex, ex tak sang yaog ti deuh cao liang yung aliah
         kaux mai simiang khankix daix kaux, puing ka nawh heue.
         6 Kix tak sang laux yuh haktiex Asurix ka vaig mai khawm ka daux diang laig ka haktiex
         Nimrot heue. Nawh tak sang deeh taoh ex khaing daux tawm taix pui Asurix yam hoek
         kix ka daux haktiex ex mai yam dig kix ka plak daux mee haktiex ex khankix heue.
         7 Ceu pui Yakop pa kawn deuk khankix, tak ot ka daux sinax pui khankix tom nie, awm
         rawm ciex pa lih hoek khaing Siyiex, awm rawm lhiex poe ka piang rib, pa ang lo ti
         pau riang rao pui mai pa ang lo ti krox jun krax teem kawn pui khankix heue.
         8 Ceu pui Yakop pa kawn deuk khankix, tak ot ka dau sinax ceu pui tang ceu ka daux
         sinax pui khankix tom nie, awm sivai sangsi daux sinax totiag ka daux tiag daux nong,
         awm kawn sivai sangsi iak ka daux sinax cub phung yung khankix mai phan sivai sangsi
         an tiang ti hu, nawh tak dig mai puk paig ankix phawng mai pui tix kaux kawx ang lai
         pon ti taoh heue.
         9 Taix maix tak sang mawh pa yaog ti lhaong ka piang pui koeng maix khankix mai pui
         koeng maix tak sang mawh pa tat ti tik heue.
         10 Ka daux ngaix an, Siyiex ah nin, "Aux tak sang tat ti tik brung maix khankix khaing
         daux sinax maix mai yuh ling lawx maix khankix laux heue."
         11 "Aux tak sang tat ti tik veng maix khankix khaing daux haktiex maix mai yieh ti tik
         can dee kaux dee cong maix khankix khawmuik heue."
         12 Aux tak sang tat ti tik pui pa koe preu khaing daux taix maix mai maix tak ang lai
         koe cao pa sibawk khankix heue.
         13 Aux tak sang baox tat ti tik riang grang pa hoik saik maix khankix mai khawm rong
         pa krub maix khankix khaing daux sigreung maix heue. Maix tak ang lai yaox ti krub
         ka kaing pa yuh maix ka taix tix khaix in tix bawg kawx heue.
         14 Aux tak sang laoh ti tik khaox riang grang Asherax khaing daux sinax maix mai tak
         sang yuh veng maix khankix laux heue.
         15 Aux tak sang ciyang ti pawk bix ka daux krax pa saux rhawm saux rhi mai ka daux krax
         pa song rhawm, ka piang ceu pui tang ceu, pa ang cu ti nghiet ka lox Aux heue.

1 Nghiet ka lox Siyiex, yaog ti kaoh mai krai grawng see maix ka plak sivoe gawng khankix
         mai kieh ton khankix mhong ka lox maix heue.
         2 Gawng khankix mai num riah haktiex khankix eue, nghiet ka lox grawng see prawng Siyiex
         heue. Grawh grawng nawh, Siyiex hoik koe grawng see pa sang yuh krax pa thung thiang
         ka ceu pui Isarelax heue.
         3 Pui Aux khankix eue, mawh yuh aux ceu patix ka maix lie? Mawh hoik yuh Aux maix koe
         krax meet rhawm ka ceu patix lie? Tawx mhai ruk ka Aux heue.
         4 Aux hoik viex maix lih hoek khaing meung Ejiptux mai hoik taoh maix khaing nyiex
         ma krax pa kham maix ti yuh siliex mai Aux hoik ploi Mose, Arun mai Meriam hu ka plak
         sivoe maix heue.
         5 Ceu pui Aux khankix eue, doh keud ka ceu pa hoik yuh Balak, pa mawh simiang haktiex
         Mawbax mai lox pa hoik deeh pawk Balam, pa mawh kawn simex Bawrax ka nawh, khawm ceu
         pa yaox pex jah ka veng Shittim tom hoek ka veng Gilagalax, sonsang kieh maix tawng
         ka krax pa mawh meh Siyiex heue.
         6 Aux tak hoek ka plak sivoe Siyiex mai grux ti krub ka plak sivoe Siyiex pa kied ting
         kied lhaong tau mai ceu patix nie? Mawh tak sang hoek aux ka Nawh Cao tau mai krax
         tan pa gleeing khankix mai khawm kawn mawie iak pa koe ju tix num lie?
         7 Siyiex khex khaw rhawm ka yung mhaing khankix kaing rheng, phan ang mawh nan, klawng
         rawm bee kaing mheen lie? Aux khex sang tan kawn Ai tix son krax pa lud aux, kawn
         Ai num pa kaoh khaing tokaux aux son phimap khuan ju aux lie?
         8 Kawn pui eue, Nawh Cao hoik jhi maix yaox ka ceu pa mhawm mai mhaing Siyiex ceu patix
         khaing maix lie? Mawh son pa yuh maix krax pa rahsee mai sonsang moh ka krax pa caux
         rhawm mai sonsang koe krax pa tiem rhawm mai hu tix tau mai Siyiex ang mawh lie?
         9 Siyiex kok yo ka veng in, pui pa koe pingnya cuyi tak sang lhat graung ka ceu kaux
         Nawh Cao heue. Nghiet heue, mawh pui mawx pa hoik tat ti deuh khaox sivied lie?
         10 Ka daux nyiex pui pa ang rahsee kawn koe kraung sinngao pa ang rahsee khankix mai
         kawk tong pa iak ceu pa seeing brai ang mawh lie?
         11 Phan Aux shiao jiang pa ang rahsee mai khawm hau kla jiang pie lhen khankix, aux
         khex kawn sawn ti mawh pa singax lie?
         12 Pui pa mag mi daux veng in mawh pa naog ka krax pa kin, pui pa ot ka daux veng an
         khankix hoik ah lox pie lhen mai dak daux jheeh kix mawh pa pie lhen heue.
         13 "Mawh kheu nan, Aux sang tawx maix kham geu krax saux pa kied kin, ka krax pa sang
         yuh tix maix laux leeing kheu phimap maix khankix heue.
         14 Maix tak ih mai ang sak, krax pa cai rhawm tak sang koe ka daux sigreung maix heue.
         Maix tak teei ti luan mai ang pon taoh tix mai pa deeh taoh tix khankix, Aux tak sang
         ap ti tawx ka vaig lawm heue.
         15 Maix tak rhuat simie mai ang yaox ti vawg maix biiet plix khaox sanlun khankix mai
         ang yaox ti awt tokaux tix ka rawm bee mai biiet rawm plix siiet kawx ang yaox ti
         nyaux ka rawm plix siiet heue.
         16 Grawh grawng nawh maix hoik hawt ti priex been deuh simiang Amorix khankix, hawt
         yuh kaing pa yuh nyiex ma simiang Ahap mai kawn hawt ti hu ka daux krax pa keud pa
         sawn kix mawh kheu nan, Aux tak sang kieh maix mawh dee pa yiien hu pui mai kieh can
         pui pa ot ka daux maix khankix mawh pa kham krax pa nyiah pui tix maix tak sang yaox
         ti kham geu krax pa kaik tua pui Aux khankix heue.

1 Aux koe krax kha rhawm heue. Grawh grawng nawh, aux hoik awm plix khaox ruh uik pieh
         tix bawg yam rung praix mai awm plix siiet pa kawn deuk khankix khaix hoik pieh mai
         ang lai koe sigleem plix siiet pa chix ti ih heue. Ang lai koe plix ruh pa teem phao
         voe, ka pa koe rhawm rhi aux ti ih heue.
         2 Pui pa mhawm mhiem hoik grai khaing piang haktiex mai pui pa rahsee ang lai koe pie
         tix kaux kawx ka daux sinax pui khankix heue. Kix khawmuik jawm ti pah pui kieh nham
         jauh mai taong kie giex puxaik tix kah heue.
         3 Taix kix khawm ra khawn yuh ceu pa caox caig, simiang mhaing ti cie totaix, cao prawng
         see kawx sawg ti ih mau cun praok mai pui pa ting lhaong kawx ah lox krax koe rhawm
         pa caox caig tix mai kix keud ti sang yuh ceu an kix tau mai paox tix heue.
         4 Pui pa kied mhawm ka daux kix, mawh pa awm pang kat heeit, pui pa kied rahsee ka
         daux kix, mawh pa awm pang kat pa koe hawt vie heue. Singaix pui pa pau maix mai krax
         pa kham geu maix khankix hoik hoek, tak sang mawh baux singaix koe krax pa sung sang
         rhawm kix heue.
         5 Paw een rhawm ka paox plawg tix, paw yum rhawm ka paox grawm paox gru tix, priex
         rien ka daux jheeh maix, khaing moeng pa it ka piang naok maix heue.
         6 Grawh grawng nawh, kawn simex yuh krax pa laux min plakngai keeing tix, kawn bun
         yaog ti simah ka miex tix, mun yuh simah ka miex tix, pui koeng pui mawh pui khaing
         daux nyiex ma tix tiru heue.
         7 Phan mawh aux, aux tak sang maong ti jhak ka Siyiex, aux tak sang krox jun ka Siyiex
         Cao pa taoh aux, Siyiex aux tak sang nghiet ka lox aux heue.
         8 Pui koeng aux khankix eue, paw koe krax gaux ka piang aux, yam goh aux, aux tak sang
         deeh yaog ti kaoh heue. Yam ngawm aux ti ot ka daux pa faik, Siyiex tak sang mawh
         pa riang ka son aux heue.
         9 Aux tak gun ti kham geu krax pa song rhawm Siyiex, kheu hoik lud aux ka Nawh Cao
         tom hoek bawg yam chawk cheng nawh son grawng see tix mai prawng ti tawx pa rahsee
         ka son aux heue. Nawh Cao tak sang viex aux hoek ka daux pa riang mai aux tak sang
         yaox ka krax pa rahsee Nawh Cao heue.
         10 Yam an pui pa koeng ka aux, pa hoik sax ah nin ka aux, Siyiex maix pa mawh Siyiex
         leeing ju koe dee mawx lie? Yam yaox nawh ka ceu inkix krax kaig tua tak sang kheem
         ka piang nawh, ngai aux tak sang yaox ka nawh, nawh tak sang mawh pa dig tix greem
         caong, awm glaox pa koe ka piang krax khankix heue.
         11 Singaix sang deeh cox sum maix ka guh veng tix hoik hoek, ka daux singaix an, gumlox
         pa tawx tak sang tah hu tom dee singai hawt mee haktiex khankix heue.
         12 Ka daux singaix an, pui tak sang khrawm ti hoek ka maix, khaing Asurix mai khaing
         veng meung Ejiptux khankix, khaing rawm klawng ting meung Ejiptux, khaing rawm sigrit
         sigra in tom hoek ka rawm sigrit sigra an mai khaing gawng in tom hoek ka gawng an
         khankix heue.
         13 Viang mawh nan, haktiex tak sang mawh dee pa hoik yiien grai hu pui, kheu jao pui
         ankix pa ot ka dau haktiex an mai kheu jao plix kaing pa yuh kix heue.
         14 Liang pui Maix ka khaox gix maix, pa mawh cub phung yung sinngao Maix Cao, pa ot
         nong nong ka daux nong tiag khaox sinax gawng Kharamelax heue. Liang kix ka daux haktiex
         Bashan mai haktiex Gilat, awm ka daux baux singaix pa prim dix liak.
         15 Awm ka daux baux singaix yam lih maix khaing daux meung Ejiptux, Aux tak sang jhi
         kix yaox ceu pa kied daox deng heue.
         16 Ceu pui khankix tak sang yaox mai tak sang koe krax pa kaig tua ka daux riang rao
         pa kied ting lhaong kix khawmuik, kix tak teei taix tix thox ka jheeh tix mai yhaok
         kix tak sang mawh pa lheet kah heue.
         17 Kix tak sang lhat ti ih phawng tiex awm siuing, kix tak mu tix hu ka daux tiex ka
         vaig tix, awm ngaw mai lhat siyaung lih khaing daux tiex heue. Kix tak sang koe krax
         lhat graung ka Siyiex, pa mawh Siyiex ex mai tak sang koe krax lhat graung kheu Maix
         heue.
         18 Mawh Siyiex mawx pa awm Maix Cao, pa pon pluat ploi phimap mai pa pon kieh krax pa
         lud sinngao pa kawn deuk Maix Cao khankix luad luan lie? Nawh Cao ang lai een ti deuh
         krax pa song rhawm tix leeing ju heue. Nawh Cao koe krax gaux rhawm ka daux krax pa
         caux rhawm heue.
         19 Nawh Cao tak sang deeh koe krax caux rhawm ka ex mai tak sang dig ka krax lud ex
         khankix heue. Maix Cao tak sang teei ti tik phimap ex khankix ka daux dee pa raux
         rawm sigrit sigra heue.
         20 Maix Cao tak sang tawx ceu pa mawh meh ka Yakop mai tawx krax caux rhawm ka Abraham,
         ka pa hoik tiextu Maix Cao ti tawx ka keeing ex khankix, khaing daux baux singaix
         pa prim khankix dix heue.NahumNahumNahumNahumNahum

1 Ka grawng pa plak jhi son veng Nineve pa mawh lai riang susai pa yaox Nahum pa mawh
         pui yaong Elakawsha.
         2 Siyiex mawh pa ci krax pa caox mai Simiang Siyiex yuh krax pa pawk bix heue. Siyiex
         yuh krax pa pawk bix mai koe krax pa kied ting song rhawm songrhi heue. Siyiex tak
         sang pawk bix ka pui koeng Nawh khankix mai Nawh deuh krax pa song rhawm songrhi ka
         son pui koeng Nawh khankix heue.
         3 Siyiex mawh pa ang yie song rhawm mai mawh pa kied ting sibrawm mai tak ang pluat
         phimap pui pa caox caig khawmuik heue. Siyiex hoik hu daux krax Cao Nawh, ka daux
         bhaung kang lux mai ka daux lhiex ting mai paiawm khankix mawh pa awm phawng tiex
         ka greem caong Nawh Cao heue.
         4 Nawh Cao ah ka rawm sigrit sigra mai kieh kroh mai kieh rawm klawng khankix hit khawmuik
         heue. Gawng Bashan mai gawng Kharamelax khankix kroh ti hu mai pruh tai gawng Lebanon
         fit hu heue.
         5 Gawng khankix yung yiang kheu Nawh Cao, ton khankix hoik rawm mai tiex gah hu ka
         plak sivoe ngai Nawh Cao, khawm haktiex mai can pui pa ot ka daux nawh khawmuik heue.
         6 Pui mawx pa pon cung ka plak sivoe krax pa saux rhawm saux rhi Nawh Cao lie? Pui
         mawx pa pon thang krax pa kied kin pa song rhawm Nawh Cao lie? Krax pa saux rhawm
         Nawh hoik klup ti lih awm ngu mai rang khankix hoik phawng hoik nyau kheu Nawh Cao
         heue.
         7 Siyiex pon mawh pa mhawm, dee pa kaux cong ka daux singaix pa kha rhawm mai Nawh
         Cao tawng ka pui an kix ka pui pa een rhawm tix ka Nawh Cao heue.
         8 Viang mawh nan, Nawh Cao tak kieh rawm hwan kheem ka pui pa sang yaog ti tieh feen
         khankix pak lawg, mai leue pui koeng Nawh Cao khankix laig ka daux pa faik heue.
         9 Mawh keud maix ti sang yuh ceu pa caox patix ka Siyiex lie? Nawh Cao tak sang kieh
         pex laux lak pak leeing heue. Krax kha rhawm tak ang lai pon yaog ti koe ra bawg heue.
         10 Kix klung klien ti tau awm pang kat mai awm pa nyaux ti yoek ka rawm plix siiet,
         kix tak sang mawh pa proe ti laux awm nyhee pa hoik kroh kroing heue.
         11 Khaing maix tak sang lih hoek pui tix kaux, pa keud ti sang yuh pa caox ka Siyiex,
         pa keud sawn krax pa caox caig heue.
         12 Siyiex ah nin! Viang kix mawh pa hoik grum naog mai pa hoik pre koe pui tom nie kawx,
         viang yuh nan, kix tak sang mawh pa tat ti lih mai hoek krax grai grhup heue. Yudax
         eue, viang Aux hoik yuh krax kha rhawm ka maix kawx, Aux tak ang lai baox yuh krax
         kha rhawm ka maix khaix in tix bawg kawx heue.
         13 Yam in Aux tak sang raig ti tik khaox glawm nawh khaing maix mai rud ti tik maox
         nawh khankix dud hu heue.
         14 Siyiex tawx gumlox tix hoek ka veng Nineve ah nin, doeh maix tak sang dut heue. Khaing
         daux nyiex siyiex maix khankix, Aux tak sang tat ti tik riang grang pa hoik saik tix
         mai khawm riang grang pa hoik raug tix khankix heue. Aux tak sang kieh maix laig ka
         daux simeeig, kheu mawh maix pa pheem pa deux heue.
         15 Jhak ti yaox ka caong pa krai lox bwan gaux rhawm mai pa pao ti krai grawng krax
         pa nhim ka piang gawng lua khankix heue. Ceu pui Yudax khankix eue, priex ti yuh pawie
         pa hoik tat maix ti deuh heue. Grawh grawng nawh, pui pa ang rahsee an tak ang lai
         pon tiang ti hu ka daux pex khaix in tix bawg kawx, nawh mawh pa hoik tat tix khawmuik
         heue.

1 Veng Nineve eue, pa sang yuh krax laux leeing hoik hoek ka plak sivoe ngai maix,
         yuh satix maix ka daux nyiex tab lhaong, pau ti jhak daux krax, kieh nyoi maix cong,
         yuh riang grang pa kied ting kied lhaong maix kaux cong heue.
         2 Grawh grawng nawh, Siyiex tak sang deeh yaog min krax pa kied mhawm Yakop, awm min
         krax pa kied mhawm ceu pui Isarelax khankix, mawh kheu cao pa yuh krax yi, hoik kieh
         Yakop mai ceu pui Isarelax khankix yi mai hoik kieh krax nhu plix siiet kix laux heue.
         3 Plah rhiem tiebtie naing pui pa ting riang rao nawh khankix mawh pa raoh, pui pa
         vao pa kwa khankix mawh pa ceep kraung pa raoh rawt heue. Ling lawx naing khankix
         hoik toh luk lak awm ngu ka daux ngaix pa khre pa rien nawh, ti puing naing mai krong
         pliah khankix hoik vuh vied tix heue.
         4 Ling lawx naing khankix yaog ti to luah sinum ka daux piang krax khankix, kix to
         jee to blaung ka dah dee kied vieh khankix, grang kix awm riang ngu proh kix phai
         to awm puk plak braix heue.
         5 Nawh krawk khrawm ka simiang cao kaing khankix mai kix sideeing ti goh yam hu lailing
         kix, kix nied ti haok ka guh veng khankix mai khre dee pa tiebtie heue.
         6 Phai rawm klawng khankix hoik bang mai nyiex haw hoik grai grhup heue.
         7 Laux simiang veng Nineve tak sang mawh pa peeik kraung ceep tix mai giex ti hu heue,
         bun kawncau nawh khankix tak sang tub naok tix mai yiiem awm lox sikaux, ka grawng
         ceu pa hoik tat ti deuh heue.
         8 Viang veng Nineve pa dawg koe an, hoik awm rawm dung pa naog kawx yam in kix to ti
         lih heue. Viang koe pui pa kok yo lox tix ah, kaoh ha! kaoh ha! Mai pui tix kaux kawx
         ang lai deeh veeh tix ing heue.
         9 Pex tud rhim ti teei mau khri mawh kheu kraung khrai ang lai chix uik mai kraung
         pa mhawm pa khaw rhawm pui kuceu kawx ang lai dak uik simin heue.
         10 Veng Nineve hoik mawh pa yi, pa yiien grai hu pui mai mawh pa laux leeing heue. Rhawm
         pui veng koe krax laux rhawm mai ngawng hoik siyaung khawm ra khawn, nyoi ka hoik
         kied saux kraing saux ki mai pakngai kix hoik tieh loh tix heue.
         11 Dee ot dee koe sivai sangsi mai dee eei kawn sivai sangsi awn ju an khankix, dee
         hoik lailing sivai sangsi mhaing mai sivai sangsi miex mai kawn sivai sangsi khankix,
         dee pa ang pui koe krax lhat graung koe dee mawx lie?
         12 Sivai sangsi mhaing hoik puk paig ti kiied pa ih tom kub son kawn sivai sangsi iak
         khankix mai hoik ciiet ghok to pa im son miex sivai sangsi khankix mai hoik naog yuh
         daux rang ot nawh khankix ka to tiag heue.
         13 Siyiex Cao kru naing raoma ah nin "Jhak heue, Aux mawh pui koeng ka maix heue. Aux
         tak sang gleeing ling lawx naing maix khankix mawh taox ngu mai vaid tak sang yuh
         sivai sangsi awn ju maix khankix laux leeing heue. Aux tak sang tat ti tik kraung
         khrai sinngao pa hoik tud rhim maix khankix khaing piang haktiex mai lox cao cau maix
         khankix tak ang lai mhong khaix in heue."
         
            

         
      
   
      
         3
1 Koe krax kha rhawm ka veng pa kieh nham khankix lih, hoik mawh pa naog ka krax pie
         lhen mai krax pa yuh con cam khankix, kaing ceu pa tud rhim koe ang jud ang jai heue.
         2 Mhong luah lox sivied mai lox sinum jaong ling lawx khankix, lox to brung, lox luah
         to ling lawx naing khankix,
         3 pui naing brung khankix yuh naing mai vaid pa plang ti sawng mai khawm pliah pa sawng
         luk lak, koe pa pah yum tom nie, tokaux pui yum khankix hoik pum hoik grux tix tom
         kied nie mai tokaux pa yum khankix mawh pa ang lai uik simin, pui khankix sideeing
         tix ka tokaux pui yum khankix mai goh heue,
         4 kheu haoh hun krax pa lud vao, ka krax pa mhawm grawng bun coh kaux an, pa meed ti
         yuh phi caox pa ploi meet, pa coh ceu pui khankix ka daux krax pa lud vao nawh khankix
         mai yuh phi caox pa ploi sat ka pui ku meung heue.
         5 Siyiex Cao kru naing raoma ah nin "Jhak heue, Aux mawh pui koeng ka maix heue. Aux
         tak sang khleeing dai maix hoek ka piang pakngai maix, kieh pui kuceu yaox tokaux
         ka kaung maix mai kieh ku meung yaox ka dee pa kaig pa tua maix heue."
         6 Aux tak sang tik ceu pa seeing brai ka piang maix, kieh maix mawh ceu pa seeing mai
         kieh maix mawh pa jhak pui ka ngai tix heue.
         7 Can pui pa jhak ka maix khankix khawmuik, tak sang yaog ti to khaing maix ah nin,
         "Veng Nineve mawh pa hoik laux leeing heue. Mawh pui mawx pa tak sang koe krax khi
         rhawm ka son nawh lie? Aux tak sang pon sawg ti tawx cao pa tawx krax nyawm rhawm
         khankix ka son maix dee mawx lie?"
         8 Mawh nie lheu mhawm maix khaing veng Naw-amon, pa hoik pang ti ot sinax rawm klawng
         Nilax, pa hoik koe rawm khankix hawt vung viang nawh, pa hoik mawh rawm sigrit sigra
         guh nawh mai guh veng nawh lie?
         9 Haktiex Ethiopiya mai meung Ejiptux hoik mawh riang rao pa ang lai chix uik nawh,
         pui haktiex Putax mai pui haktiex Lubim khankix hoik mawh cao pa teem nawh heue.
         10 Viang mawh nan, nawh hoik mawh pa gah ti luan, nawh hoik hu ka daux krax pa giex
         laung, kawn ngie nawh khankix hoik dheem tix phawng, ka piang kaing krax ku krax heue.
         Kix hoik yuh nieb ka pui pa koe min pakngai nawh khankix mai pui pa ting nawh khankix
         kawx hoik phyawk tix ka maox ceng heue.
         11 Maix tak sang nyaux tom yoek tix, maix tak sang mawh pa glaik pa mox tix, maix tak
         sang baox deeh sawg dee peung tix khaing pui koeng heue.
         12 Dee pa kaux cong maix khankix, mawh pa tak sang awm plix ruh pa teem phao voe ka
         piang khaox ruh, phan yung yiang an kix tak sang khrum ka daux jheeh pui pa simie
         ti ih heue.
         13 Jhak heue, lien maix mawh pa awm bun khankix, daux diang siviex haktiex maix mawh
         pa paoh ti vieh ka son pui koeng maix khankix, ngu tak sang gleeing jhong siviex maix
         laux leeing heue.
         14 Kin ti deuh rawm nyaux maix son yam kham krax pa lai lawm yuh dee kaux cong maix
         kaux, laig chung chien ka daux glaox mai yuh lon tiex gleeing, yuh ti gleeing lon
         tiex khankix kaux cong heue.
         15 Ngu tak sang gleeing maix tan, vaig tak sang mug ti tik maix, tak sang kiied tix
         ih maix awm sido heue. Yuh pui maix nie baox haoh hun awm sido klai, yuh pui maix
         nie lheu haoh hun awm sido nghox khankix heue.
         16 Maix hoik baox naok ti haoh hun cao lai cao geu khankix nie hun khaing simuing piang
         raoma khankix kawx, sido klai tak ih khankix pak mai po ti luan heue.
         17 Cao kaing maix khankix mawh pa hun awm sido klai, cao kaing naing maix khankix muma
         awm sido, pa peung ti ot ka piang vie khankix yam kwat praix mai yam lih singaix an
         kix tak po ti luan mai dee ot dee koe kix ang lai tawng kah heue.
         18 Simiang haktiex Asurix eue, cao liang yung maix khankix laig it, pui pa ting lhaong
         maix khankix laux lee tix, pui maix khankix hoik prung prang tix ka piang gawng lua
         mai pui pa sang deeh kraix khrawm kix ang lai koe tix kaux kawx heue.
         19 Dee mat maix ang pon pai ti moi, dee saux maix mawh pa kied kin lang teung heue.
         Can pui pa mhong lox pao grawng maix, tak dieh taix tix ka maix, grawh grawng nawh,
         mawh pui mawx pa ang sax kham krax pa caox caig awm maix sijeung lie?HabakkukHabakkukHabakkukHabakkukHabakkuk

1 Grawng riang susai pa hoik yaox cao jhai Habakuk,
         2 Nawh ah nin Siyiex eue, aux kok yo ka Maix mai Maix Cao ang mhong kawn sang rheung
         miex grheung lie? Aux kok yo ka Maix kheu yaox krax pa kied kin mai Maix Cao ang taoh
         ka aux, kawn sang rheung miex grheung lie?
         3 Maix Cao lai jhi aux yaox krax pa lud yuh ka mawx? Maix Cao yaox krax kha rhawm aux
         lai ang jhak yuh ka mawx lie? Krax pa tud rhim mai krax pa kin koe ka plak sivoe aux,
         krax pa thung thiang mai krax pa simah simiang kawx koe heue.
         4 Mawh kheu nan, gumlox beenli hoik bhaw hu mai ceu pa rahsee ang lai pon jhi lih sidawng
         heue. Grawh grawng nawh, pui ang rahsee hoik lai lawm pui pa rahsee, mawh kheu nan,
         krax prawng ca pa ang mawh ang meh lih ti koe heue.
         5 Jhak ti yaox ka daux sinax ceu pui tang ceu khankix mai koe krax pa kied daox deng
         kah liak! Grawh grawng nawh, aux tak sang yuh kaing tix ceu ka daux baux singaix pex
         khankix, viang hoik koe pui pa krai ka pex kawx pex ang lai yum rhawm ka heue.
         6 Grawh grawng nawh Aux hoik yaog pui Khaladie kaoh, pa mawh ceu pui pa kied lang teung
         mai pa kied phai, pa yaog ti hu tah ka daux haktiex, sonsang teei ti cie dee ot dee
         koe khankix, pa ang tie mawh cie kix heue.
         7 Kix mawh pui pa kied kin mai pa kied koe krax lhat kah, krax prawng ca kix mai krax
         koe min pakngai kix, hoik mawh pa tang yuh lih khaing tokaux kix heue.
         8 Brung kix nie lheu phai khaing sivai maox mai nie lheu kin khaing sox la pa lih plak
         ponsawm heue. Pui naing brung kix liu brung hoek khaing dee singai, kix pu ti hoek
         awm klang krih pa ki sang ih heue.
         9 Kix khawmuik hoek sonsang yuh krax pa kin kha rhawm, pakngai kix mawh pa hoik veeh
         ti hu sivoe awm bhaung pa phlu ti hoek khaing plak lih singaix, kix kraix khrawm pui
         pa giex laung khankix awm mhaik heue.
         10 Kix salao ka simiang mai nyiah ka simiang khankix, kix ngia ka dee pa kaux cong ankix
         kudah, grawh grawng nawh, kix pum ti deuh lon tiex mai rhim ti teei heue.
         11 Khaix an, bhaung tah kix luan, mawh kheu koe phimap kix mai nawh deuh sibrawm tix
         mawh Siyiex tix heue.
         12 Siyiex leeing ju pa mawh Siyiex aux, Cao pa singax singeh aux eue, mawh ang Maix
         mawh pa koe tom ju dix lie? Ex tak ang lai yaox ti yum kah heue. Siyiex eue, Maix
         hoik tat ti deuh kix mawh son pa prawng carang ting eue, Maix hoik yuh ti deuh kix
         mawh son pa sivied ti sidiex heue.
         13 Ngai Maix mawh pa singax ang pon jhak ka ceu pa ang rahsee mai ang pon jhak ka ceu
         pa lud vao, Maix jhak ka pui ankix pa yuh kaing ceu pa ang kaux sijax, Maix lai yawg
         tix yuh ka mawx? Yam bleet pui pa ang rahsee ka pui pa nie koe krax pa rahsee khaing
         tix, Maix lai ang nye yuh ka mawx lie?
         14 Maix kieh pui khankix awm kax pa koe daux rawm sigrit sigra mai awm ceu pa mu ti
         hu piang tiex khankix pa ang koe cao pa kwang yuh ka mawx lie?
         15 Nawh miiet kix haok khawmuik ka miiet, nawh giex kix ka rub mai teei rub bluh kix
         tau khawmuik, mawh kheu nan, nawh koe krax gaux rhawm mai koe krax nyawm rhawm kah
         heue.
         16 Mawh kheu nan, nawh appong ti tan ka rub mai gleeing ti tan nyawng bhawng ka rub
         heue. Grawh grawng nawh, khaing ceu inkix, nawh pon ti cie pa kied koe ngawh koe jum
         mai pa ih pa kied kluing kied bee heue.
         17 Mawh kheu nan, nawh khex sang yi yuh rub tix mai sang pah ceu pui khankix yum ang
         jud mai krax pa ang tix lhawk kah lie?

1 Aux tak cung dee pau mai pau ka piang grah dee pau tix mai pau ti jhak ceu pa sang
         ah Nawh Cao ka aux, ceu pa sang deeh pawk aux ti ah yuh ka mawx heue.
         2 Siyiex deeh pawk lox aux ah nin, tiiem ti deuh riang susai ankix mai kieh mawh pa
         sidawng ka piang phia sonsang kieh pui pa to pon ti phat heue.
         3 Grawh grawng nawh, riang susai an mawh pa kawn krox jun bawg yam pa hoik tat ti deuh
         son nawh, hoik dex hoek bawg yam sidah, mai ang lai koe krax pie lhen heue. Viang
         mawh pa rheung kawx caw ti krox jun heue. Grawh grawng nawh, mawh pa tak sang hoek
         tete, tak ang lai rheung heue.
         4 Jhak heue, pui pa lhaong rhawm rhi ang lai koe rhawm rahsee ka daux nawh, mawh ngie
         pui pa rahsee, tak sang im ju kheu krax yum rhawm heue.
         5 Kheu rawm plix siiet nawh koe krax pie lhen, nawh mawh pui pa lhaong rhawm lhaong
         rhi mai ang ot ka daux nyiex heue. Mawh kheu kied yuh nawh rhawm tix va awm meung
         yum mai nawh mawh pa awm krax yum mai ang lai pon ti koe krax pa fah rhawm fah rhi,
         nawh kraix khrawm ceu pui khankix khawmuik hoek ka tokaux tix mai pum ti deuh pui
         khankix khawmuik ka nawh heue.
         6 Mawh ang pui an kix khawmuik, sang mawh pa teei lox tiag ka nawh mai lox been prim
         mai salao ka nawh, ah nin, pui pa yuh krax haok hwan, ka kraung ceu pa ang tie mawh
         cie nawh rheung miex grheung lie? Mai ka nawh pa teei kraung tang pui tom nie sonsang
         mhawm tokaux tix koe krax kha rhawm heue.
         7 Mawh ang pui pa teei maix rao mau ka sang yaog ti kaoh sijaox lie? Mawh ang pui pa
         yuh krax tuktiak maix khankix sang siduad lie? Mai Maix tak sang lih ti mawh kraung
         pa tud pa rhim kix heue.
         8 Mawh kheu hoik tud rhim maix ka ceu pui khankix tom nie, can pui pa kawn deuk an
         khawmuik, tak sang deeh tud rhim ka maix, kheu maix jah yuh nham pui khankix mai krax
         pa lang teung kin yuh maix ka haktiex mai veng mai can pui pa ot ka daux an khawmuik
         heue.
         9 Pa khrawm kraung khrai pa caox ka daux nyiex son tix pa yuh mheem tix ka dee pa lhaong,
         sonsang pon nawh ti luan khaing krax pa laux leeing koe krax pa kha rhawm heue.
         10 Maix hoik tawx krax keud sawn pa kaig tua ka nyiex tix, pa tat ti tik pui khankix
         tom nie mai hoik lud ka ju maix heue.
         11 Lon simaox ka daux ding tak sang riag yo lox tix lih mai khaox lat nyiex khankix,
         tak sang deeh pawk lox heue.
         12 Pa sum guh veng ka krax pa jauh nham, pa pang ti deuh veng ka krax pa lud koe krax
         kha rhawm heue.
         13 Jhak heue, ang in mawh pa kaoh khaing Siyiex lie? Ka pa mawh ngu pa gleeing kaing
         pa yuh pui khankix mai ka pa mawh krax pa taug pa mao ceu pui khakix pa giex going
         heue.
         14 Grawh grawng nawh, haktiex tak sang mawh pa naog ka pingnya cuyi min plakngai Siyiex,
         awm naog rawm ka rawm sigrit sigra heue.
         15 Pa tawx paox plawg tix nyaux plai, pa baox saix ka daux mai kieh kix nyaux ti yoek,
         sonsang pon ti yaox ka pa ot ka kaung kix, koe krax kha rhawm heue.
         16 Maix hoik naog ka krax pa kaig tua, ang koe min plakngai heue. Maix kawx deeh nyaux
         mai jhi tix awm pui pa ang nyang bax pat hak tix heue. Kawk nyaux plak taix khawn
         dawm Siyiex, tak sang mawh pa deeh hoek ka maix mai min plakngai maix tak deeh tieh
         ti mawh krax kaig tua pa kied ting heue.
         17 Krax kin pa hoik yuh maix ka gawng Lebanon tak sang kheem ti deuh maix mai krax laux
         ju totiag an khankix, pa hoik kieh kix koe krax lhat graung kheu jao nham pui mai
         krax kin pa yuh ka haktiex mai veng mai can pui pa ot ka daux an khankix heue.
         18 Riang grang pa hoik saik pui ti yuh koe khankix koe bwanson patix? Riang rao pa hoik
         raug ti mawh cao gau krax pie lhen, cao pa raug ti yuh een, rhawm tix ka riang grang
         pa ang chix sikah an, koe bwanson patix lie?
         19 Pa ah nin ka khaox riang grang khankix, Siduad heue. Pa ah nin ka simaox pa ang chix
         sikah khankix yaog ti kaoh koe krax kha rhawm heue. Ankix khex sang chix gau pui lie?
         Jhak heue, An mawh pa hoik om tix ka rawm khri mai rawm mau mai ka daux an ang koe
         krax pa toek bhawm im ju heue.
         20 Siyiex ot ka daux nyiex bwan singax singeh Nawh Cao heue. Kieh pui haktiex khawmuik
         ot yiien yawg tix ka plak sivoe Nawh Cao heue."

1 Lox bwan rawg cao jhai Habakuk ka Shigawnot,
         2 Siyiex eue, aux hoik mhong ka lox sikah Maix mai koe krax lhat graung kah heue. Siyiex
         eue, kaing pa yuh Maix Cao deeh yaog tix ka daux num inkix, ka daux num inkix, hoik
         yuh ti lih sidawng ka daux krax pa song rhawm, doh keud ka krax pa caux rhawm liak.
         3 Siyiex hoek khaing veng Teman, Siyiex pa singax singeh hoek khaing gawng Paran, min
         plakngai Nawh tawb kheem ti deuh raoma khankix mai haktiex hoik naog ka krax pa yaog
         yaw Nawh Cao heue.
         4 Krax pa jhan riang Nawh Cao hoik awm pa riang singaix, Nawh Cao hoik koe krax jhan
         riang khankix khaing daux taix Nawh mai sibrawm Nawh hoik mox tix tan heue.
         5 Sivoe Nawh hoik koe jhawm saux preng mai hawt khaix caong Nawh Cao koe jhawm saux
         pa kied siaoh heue.
         6 Nawh Cao cung mai kieh haktiex yung yiang, Nawh Cao jhak mai kieh ceu pui kuceu sikua
         heue. Gawng lua pa koe sijheung hoik bih hoik laux, ton pa kaux sijheung hoik grhup
         heue. Daux krax pa yuh Nawh mawh pa awm paox tix leeing ju heue.
         7 Aux hoik yaox ka koe nyiex gox haktiex Khushan khankix ka daux krax pa kha rhawm,
         man tieb haktiex Midian khankix hoik siyaung heue.
         8 Siyiex eue, mawh ang Maix lai koe krax khaw rhawm ka rawm klawng khankix, mawh hoik
         koe krax pa song rhawm Maix ka rawm klawng, mawh hoik koe krax saux rhawm rhi Maix
         ka rawm sigrit sigra, ka yam brug Maix ka brung tix, pa mawh ling lawx krax pa taoh
         Maix khankix lie?
         9 Ak Maix hoik mawh pa jhi tix lih khawmuik, lox sijax mukheu pa ah Maix son pui kuceu
         mawh pa kaux cong heue. Maix hoik gwieh ti deuh haktiex ka rawm klawng khankix heue.
         10 Gawng khankix yaox ka Maix mai hoik koe krax siyaung, rawm khankix hoik tiang ti
         hu heue. Dee raux rawm sigrit sigra hoik lih lox sinum mai hoik yaog taix tix hoek
         ka piang dee lhaong heue.
         11 Singaix mai khix hoik kaog ka dah dee ot dee koe kix, kheu krax pa riang te Maix
         ti lih mai ka daux pa blang sawng riang plia Maix heue.
         12 Maix yaog ti hu daux haktiex ka daux krax pa saux rhawm saux rhi tix, Maix hoik dig
         ti tiang ceu pui khankix ka daux krax pa song rhawm tix heue.
         13 Maix lih hoek, sonsang taoh ka pui Maix khankix mai taoh ka kaw pa hoik groi Maix
         bee kah heue. Maix yieh laux ka cao kaing nyiex pui pa ang rahsee mai plak khaing
         daux num riah nawh tom hoek ka ngawg heue.
         14 Maix teei pliah blung phlat ka kaing pa mawh cao kaing pui naing nawh khankix heue.
         Kix hoik lih hoek awm bhaung kang lux sang kieh aux prung prang, krax gaux rhawm kix,
         mawh krax pa sang jawm kiied kix ti ih pui hot shia ka daux pa glip heue.
         15 Maix bruk brung dig daux sigreung rawm sigrit sigra, ka daux puk pak rawm khankix
         ti kaoh ka daux pa kied ting kied lhaong heue.
         16 Yam mhong aux lox sinum kaux aux hoik graung, siyieb jheeh aux hoik siyaung, krax
         rham krax sium hoik laig ka daux si-ang aux mai aux hoik koe krax siyaung rhawm ka
         daux tokaux aux, sonsang pon yiien yawg aux ka daux singaix hoek krax pa kha rhwm
         ka pui khankix, yam laig kix ti puing pui heue.
         17 Viang khaox ruh ang pon ti glaoh rao kawx, viang nhu plix siiet ang plix kawx mai
         khaox sanlun ang piien kawx mai viang tong kaung ang pon tawx pa ih, viang cub phung
         yung jud khaing daux kawg mai viang mawie ang lai koe ka daux kawg kawx,
         18 viang mawh nan, aux tak sang koe krax gaux rhawm ka daux Siyiex, aux tak sang nyawm
         rhawm ka daux Siyiex Cao taoh aux heue.
         19 Siyiex leeing ju mawh riang rao aux, Nawh Cao kieh caong aux awm caong cak mai Nawh
         Cao kieh aux cong hu ka piang choek gawng dee pa lhaong khankix heue. In mawh son
         cao kaing ting cub pui pa tah ting khankix mai lox maox ting tah aux heue.ZephaniahZephaniahZephaniahZephaniahZephaniah

1 Gumlox Siyiex, hoek ka Zephanix, kawn simex Khushix kawn simex Gedalix pa mawh kawn
         simex Amarix, kawn simex Hezakix, ka daux baux singaix Yosix kawn simex Amon pa mawh
         simiang haktiex Yudax,
         2 Aux tak sang teei ti tik kuceu khawmuik pak lawg khaing ka piang ca haktiex heue.
         Siyiex ah nan heue.
         3 Aux tak sang teei ti tik pui mai totiag tak sang teei ti tik sim sai piang raoma
         khankix, ka pa koe daux rawm sigrit sigra khankix mai khawm lon simaox pa sideeing
         caong mai pui pa ang rahsee heue. Aux tak sang tat ti tik kawn pui khaing piang haktiex
         heue. Siyiex ah nan heue.
         4 Aux tak sang nyeu taix tix ka piang pui haktiex Yudax mai ka piang can pui pa ot
         ka daux veng Yerusaliem khankix heue. Aux tak sang tat ti tik siyiex Balax pa kawn
         deuk khaing daux haktiex khawm ceu kaux cao giex kaing li pa krub riang grang khankix
         mai cao giex kaing li tang kaux khankix,
         5 khawm pui an kix pa krub kraung pak peung raoma khankix ka piang braux nyiex, pui
         ankix pa krub ka Siyiex mai khawm pa baox deeh tiextu tix ka siyiex Malakham,
         6 khawm pui ankix pa hoik deeh blak ti hu khaing krax pa hawt tix khaix Siyiex mai
         pa ang sawg ti yaox ka Siyiex mai pa ang chawk cheng ti yaox ka Nawh Cao heue.
         7 Ot yiien yawg ka plak sivoe ngai Siyiex, grawh grawng nawh, singaix Siyiex hoik dex
         hoek, Siyiex hoik khre rien krax pa appong, Nawh cao hoik kieh nyo sinie pa ghaok
         tix hoek khankix singax heue.
         8 Ka daux singaix krax tan pa appong son Siyiex, Aux tak ciyang ka simiang khankix
         mai kawn praix nawh khankix mai pui ceep kraung tang meung khankix heue.
         9 Ka daux singaix an, Aux tak sang tawx krax pa kham geu ka kix khawmuik, pa yaox ti
         luan khaing daux diang siviex mai pa naog yuh nyiex simiang kix ka krax pa lang teung
         kin mai ka pa pie lhen khankix heue.
         10 Siyiex ah nin, ka daux singaix an, lox sinum pa yiiem tak lih khaing daux diang siviex
         kax mai lox pa riag yo khaing daux veng ra dah tidah mai lox yieh laux pa kied ting
         lih khaing ka piang gawng piang lua heue.
         11 Pex pa ot ka baoh haktiex Matesha khankix eue, koe krax pa riag yo kah heue. Grawh
         grawng nawh, cao lai geu meung Khanan khankix khawmuik hoik grai, pui ankix khawmuik
         pa viex mau kawx, hoik mawh pa tat ti tik heue.
         12 Ka daux bawg yam an, Aux tak sang viex kawk ngu hu jiang ti yaox ka veng Yerusaliem
         mai Aux tak tawx krax kham geu ka pui khankix, pa hoik vu vie ti ot ka dah dee pa
         seeing brai khankix mai pa ah nin ka daux kix, Siyiex tak sang tawx bwanson mai ang
         tawx ceu pa caox heue.
         13 Kraung cie kix, tak sang mawh kraung pa sang tud rhim pui ti teei mai nyiex ma kix,
         tak sang mawh dee yiien hu pui heue. Kix tak sang sum nyiex, viang mawh nan, ang yaox
         ti ot ka dau nyiex ankix, kix tak sum sipeem plix siiet khankix, viang mawh nan, ang
         yaox ti nyaux ka rawm plix siiet heue.
         14 Singaix pa ting lhaong Siyiex hoik dex, hoik dex mai kied phai, mawh lox satang Siyiex,
         pui pa ting riang rao khankix tak sang riag yo lox tix ka daux singaix an heue.
         15 Singaix an mawh singaix koe krax song rhawm singaix koe krax pa kha rhawm mai krax
         pa laux rhawm, singaix koe krax pa laux leeing mai krax pa yiien yawg grai hu pui,
         singaix koe krax ceep paiawm khankix mai krax pa kied faik,
         16 singaix pa phlu teettawng mai krax pa riag yo lox tix puing ka veng pa hoik kaux
         cong khankix mai ka nyiex pau pa lhaong khankix heue.
         17 "Aux tak sang kieh krax pa kha rhawm hoek ka piang pui khankix mai kieh kix hu awm
         pui pa duk ngai, kheu hoik lud kix ka Siyiex heue. Nham kix tak sang klup ti lih awm
         phawng tiex mai nex kix tak sang awm aing pa seeing brai heue."
         18 Ka daux singaix pa song rhawm Siyiex, mau khri kix ang pon taoh kix heue. Haktiex
         khawmuik tak sang mawh pa gleeing ka ngu krax pa song rhawm Nawh Cao heue. Grawh grawng
         nawh, Nawh Cao tak sang nied ti yuh pui ankix pa ot ka daux haktiex khawmuik laux
         lak pak leeing heue.

1 Pui pa ang tawng ti kaig tua khankix eue, khrawm pex tau heue.
         2 Sivoe ang nyang bax tawm gumlox lih, sivoe ang singaix an nyang luan awm kam, sivoe
         ang krax pa kied song rhawm Siyiex nyang bax hoek ka piang pex, sivoe ang krax song
         rhawm Siyiex nyang bax hoek, pex khrawm tix tau heue.
         3 Pex pa koe rhawm awn rhawm tiiem ka piang haktiex khankix, pa hoik priex ti hawt
         gumlox tat jhawm prawng Siyiex khankix eue, pex sawg ka Siyiex heue. Sawg ka krax
         pa rahsee sawg ka krax pa tiiem rhawm rhi, phan yuh nan ka daux singaix lih krax song
         rhawm Siyiex, pex nieb pon mox tix nie.
         4 Grawh grawng nawh veng Gaza tak sang mawh pa hoik tik vud tix mai veng Ashakelon,
         tak sang mawh dee pa laux leeing, kix tak grheu pui veng Ashadot khankix lih hu ka
         daux bawg yam jung singaix mai veng Ekaron tak sang mawh pa reeig ti tik heue.
         5 Pui ankix pa ot hawt praok rawm sigrit sigra, pa mawh ceu pui Kheratix khankix eue,
         koe krax kha rhawm heue. Haktiex Khanan pa mawh haktiex dee ot pui Philitix khankix
         eue gumlox Siyiex tieh feen ka pex ah nin, Aux tak sang yuh maix laux leeing, son
         ang pui lai ot tan tix kaux kawx heue."
         6 Haktiex praok rawm sigrit sigra khankix tak sang mawh dee pa klai rib riem mai dee
         peung son cao pa liang yung khankix mai kawg yung khankix son cub phung yung heue.
         7 Haktiex praok rawm sigrit sigra in tak sang mawh son nyiex ceu pui Yudax pa kawn
         deuk an khankix, kix tak sang yaox ti liang cub phung yung kix tan, ka daux ponsawm
         kix tak sang it ka daux nyiex veng Ashakelon khankix heue. Grawh grawng nawh Siyiex
         pa mawh Siyiex kix, tak sang hoek ti kia ngien ka kix mai deeh teei pui pa giex laung
         kix ing heue.
         8 Aux hoik mhong lox salao ceu pui Yudax mai grawng pa tang ceu pui Amon phimap, ka
         pa hoik salao kix ka pui Aux khankix mai ah lox ting ca nyhau mai laig baox ka mee
         haktiex kix heue.
         9 Mawh kheu nan, Siyiex Cao kru naing raoma, Siyiex ceu pui Isarelax ah nin "Awm im
         ju Aux, haktiex Mawbax tak sang mawh pa awm veng Sawdom mai pui haktiex Amon khankix
         tak sang mawh pa awm veng Gawmawrax, pa hoik tieh ti mawh pang kat khankix mai daux
         kih, mawh dee pa laux leeing jheung jheung heue. Pui aux pa kawn deuk khankix tak
         sang hu tud rhim ti teei kix mai pui pa kawn deuk khankix ka daux meung, Aux tak sang
         pon ti cie sin kix heue.
         10 Grawng in hoek ka piang kix, kheu krax pa lhaong rhawm kix, kheu hoik ah kix lox
         pa ting ca nyau mai hoik salao ka pui Siyiex cao kru naing raoma heue.
         11 Siyiex tak sang mawh pa lhat graung kix kah heue. Mawh kheu Nawh Cao tak sang kieh
         siyiex piang haktiex khankix krawx hu heue. Pui khankix ku kaux mai khawm ceu pui
         khankix, pa ot ka klawn tiex rawm sigrit sigra kawx tak sang krub ka Nawh Cao ka dee
         ot dee koe tix heue.
         12 Pex pa mawh ceu pui Ethiopiya khankix eue, vaid Aux tak sang mawh pa pah pex yum
         heue.
         13 Nawh Cao tak sang nyeu taix taix lih ka piang plak laong mai yuh haktiex Asurix laux
         leeing mai kieh veng Nineve mawh dee pa yiien grai hu pui, awm kroh kroing daux tiagtu
         heue.
         14 Cub tobrie mai totiag khankix kuceu tak it ka daux sigreung veng heue. Sim Vam po
         mai goh tak sang ot ka piang nuk daux siviex iak, sim khankix tak ah lox tix ka heue.
         Krax yiien yawg grai hu pui tak sang koe ka daux diang siviex tan, khaox Arit pa hoik
         thui ti deuh plang khankix hoik jieh laux heue.
         15 In mawh veng pasax koe krax gaux rhawm, pa hoik sax ot yiien yawg tix heue. Ah nin
         ka daux rhawm tix, "Koe ngie aux, lheu khaing aux ang lai koe pui tang kaux heue.
         Yam in nawh hoik lih ti mawh dee pa yiien grai hu pui mai dee it totiag khankix yuh
         ka mawx, can pui pa tiang ti hu hawt baoh nawh, tak ah lox nyiah mai yaog vuh vied
         taix tix kah heue."

1 Veng pa hoik deeh kaoh ti tieh feen mai pa hoik seeing in koe krax pa kha rhawm heue.
         2 Nawh ang nghiet ka gumlox Siyiex, nawh ang rieb ti teei krax pa sidiex gau ceu pa
         mhawm, nawh ang een rhawm tix ka Siyiex, nawh ang greed tix dex mai Siyiex tix heue.
         3 Simiang pa koe ka daux sinax nawh khankix, mawh sivai sangsi pa brum lox tix, cao
         prawng see nawh, mawh sox la pa lih daux plak ponsawm, pa ang tie prah si ang pie
         tix gawng kawx tom hoek daux plak ponngawb heue.
         4 Cao jhai nawh mawh pa ang koe simu mai mawh pui pa luk liak luk le; cao giex kaing
         li nawh hoik seeing yuh dee pa singax singeh, kix hoik map nai ka gumlox beenli heue.
         5 Siyiex mawh pa rahsee, ka daux sigreung nawh, Nawh Cao ang yuh krax pa ang rahsee
         tix ceu kawx, ka daux plak ponngawb ku ngawb, Nawh Cao jhi krax pa rahsee tix sidawng
         mai ang koe ngaix tang siyox, viang mawh nan, pui pa ang rahsee ang tawng ti koe krax
         kaig tua heue.
         6 Aux hoik tat ti tik ceu pui khankix kuceu, nyiex tab lhaong kix mawh pa hoik laux,
         Aux hoik kieh daux krax daux laux kix mawh pa yiien grai hu pui, pa ang pui tix kaux
         kawx tiang ti hu heue. Veng kix mawh pa hoik laux leeing, pui tix kaux kawx ang lai
         koe ka daux mai pui pa ot kawx ang lai koe heue.
         7 Aux ah nin, "Maix tak sang koe krax lhat graung ka Aux maix tak sang rieb ti teei
         lox pa sidiex gau khankix, son ang dee ot dee koe maix mawh pa tat ti tik awm pa hoik
         keud Aux ti deuh, viang mawh nan, pex hoik yaog ti kaoh cao cao mai hoik lud yuh kaing
         pa hoik yuh tix khawmuik heue."
         8 Siyiex ah nin, "Pex krox jun ka Aux, tom hoek singaix sang yaox Aux ti kaoh, son
         krax pa giex laung, mawh kheu hoik tat Aux ti deuh, sonsang kraix khrawm Aux meung
         ku meung pui kuceu hoek, sonsang klup Aux krax pa saux rhawm saux rhi tix lih ka piang
         kix, ka daux krax pa kied song rhawm aux khawmuik heue. Haktiex tak sang mawh pa gleeing
         ti laux, ka ngu koe krax pa song rhawm Aux heue.
         9 Yam an Aux tak sang deeh kieh ceu pui khawmuik sikah lox pa singax, sonsang pon kix
         ti kok ceu kaux Siyiex mai sonsang yuh kaing jhaw Nawh Cao tau mai krax grum rhawm
         heue.
         10 Kaing ka plak toi rawm klawng haktiex Ethiopiya, pa mawh pui pa krub ka Aux mai kawn
         bun pa hoik prung prang rai rhuat khaing ceu pui Aux khankix, tak sang viex krax pa
         tan tix hoek ka Aux heue.
         11 Ka daux singaix an maix tak ang lai koe krax kaig tua, son kaing pa lud maix ka Aux
         khawmuik, grawh grawng nawh, yam an Aux tak sang teei pui ankix pa koe krax yaw min
         pakngai tix ka maix khankix luan khaing daux maix mai tak ang lai mawh pa lhaong rhawm
         khaix in ka gawng pa singax singeh Aux heue.
         12 Aux tak sang deuh pui pa hot shia pa tiiem rhawm khankix, ka daux sinax maix mai
         kix tak een rhawm tix ka daux ceu kaux Siyiex heue.
         13 Ceu pui Isarelax pa kawn deuk khankix, tak ang lai yuh pa ang rahsee mai ang lai
         sikah lox pie lox lhen mai dak pa luk liak luk le tak ang lai koe ka daux jheeh kix
         heue. Grawh grawng nawh, kix tak yaox ti ih nyaux mai yaox ti it nyawm mai tix kaux
         kawx, tak ang lai pon kieh kix koe krax lhat graung heue."
         14 Kawn Bun Zion eue, ah lai rhax heue. Ceu pui Isarelax khankix eue, Kok yo lox tix
         heue. Kawn bun veng Yerusaliem eue, koe krax nyawm rhawm mai krax gaux rhawm khawm
         rhawm rhi tix khawmuik heue.
         15 Siyiex hoik teei krax ciyang maix khankix luan mai Nawh Cao hoik teei ti tik pui
         koeng maix luan heue. simiang ceu pui Isarelax, pa mawh Siyiex, ot ka daux sigreung
         maix heue. Maix tak ang lai yaox krax pa laux leeing khaix in baox pie tix bawg kawx
         heue.
         16 Ka daux singaix an, tak sang koe lox ka veng Yerusaliem ah nin, paw koe krax khi
         rhawm mai ka gawng Zion paw kieh taix maix mawh pa awn riang heue."
         17 Siyiex pa mawh Siyiex maix ot ka daux sinax maix, Siyiex pa kied ting sibrawm, tak
         sang taoh ka maix, Nawh Cao tak koe krax pa gaux rhawm kheu maix mai krax pa nyawm
         rhawm heue. Nawh Cao tak kieh maix ot yiien yawg tix ka daux krax moh krax rhawm Nawh
         mai Nawh Cao tak koe krax pa gaux rhawm kheu maix mai krax pa ah lai rhax heue."
         18 Aux tak sang kraix khrawm pui inkix pa ot ka daux sinax maix, pa koe krax khi rhawm
         ang yaox ti hu yuh pawie pa hoik tat ti deuh khankix, pa mawh pui pa koe beeh glawm
         ti kham krax salao kheu maix khankix heue.
         19 Jhak heue, ka daux bawg yam an, Aux tak ciyang ka pui ankix khawmuik pa yuh krax
         kha rhawm maix heue. Aux tak sang taoh pui pa chawh caong mai khrawm pui ankix pa
         hoik grheu lih, Aux tak sang kieh kix pa hoik yaox ti kham krax pa kaig tua ka daux
         haktiex ku dah khankix pon krax yaog yaw mai krax pa ao min heue.
         20 Ka daux bawg yam an, Aux tak sang deeh viex pex hoek, kraix khrawm pex tau heue.
         Grawh grawng nawh, aux tak sang tawx maix koe krax pa ao min mai krax pa yaog yaw,
         ka daux sinax pui piang haktiex khawmuik, yam dee viex Aux pui pa giex laung pex khankix
         hoek ka daux plak sivoe ngai maix. Siyiex ah nan heue.HaggaiHaggaiHaggaiHaggaiHaggai
         
            

         
      
   
      
         Haggai
12
   
      
         1
1 Ka daux baux num kwang simiang Darix, ra num tix num daux khix liah, tix ngaix, gumlox
         Siyiex hoek ka cao jhai Hagie, krai ka Zerubabelax kawn simex Shelatilax, cao kwang
         veng Yudax mai ka Yawsux kawn simex Yehawzadax, cao kaing ting cub cao giex kaing
         li khankix mai ah nin heue.
         2 Siyiex cao kru naing raoma ah nin, pui an kix ah nin bawg yam pa sang sum ka nyiex
         bwan Siyiex ang nyang bax hoek heue.
         3 Mawh kheu nan gumlox Siyiex hoek ka cao jhai Hagie ah nin.
         4 Khex mawh in bawg yam sonsang ot tokaux pex ka daux nyiex pa koe braux ra glawk mai
         tak sang grham nyiex bwan in grhup ti laux leeing lie?
         5 Yam in Siyiex cao kru naing raoma ah nin, "Keud ti yaox krax grawng pa yuh pex heue."
         6 "Pex hoik rhuat simie tom nie mai pon teei ngie ceeix khaing heue. Pex ih mai ang
         sak, pex nyaux mai ang fah heue. Pex ceep kraung mai ang lai siu mai pa pon ngawh
         kaing yuh tix kawx mai sau ngawh kaing yuh tix ka daux bau pa doh heue.
         7 Siyiex cao kru naing raoma ah nin, "Keud ti yaox krax grawng pa yuh pex heue."
         8 Pex haok ka piang gawng mai viex khaox hoek mai sum nyiex bwan, Aux tak khaw rhawm
         kheu grawng in mai koe min plakngai kah heue. "Siyiex ah nin heue.
         9 Pex keud ce ti sang pon tom nie mai pon ngie ceeix khaing mai yam hoik viex pex nawh
         hoek ka nyiex, Aux hoik phlu ti tik heue. Mawh kheu patix lie? Mawh kheu nyiex bwan
         Aux hoik laux leeing, pex tang keud ngie ti ing ot ka nyiex tokaux tix heue. Siyiex
         Cao kru naing raoma ah nin heue.
         10 Mawh kheu nan jao pex raoma ang lai tawx rawm ciex mai haktiex kawx ang lai plix
         heue.
         11 Aux hoik kok krax pa kroh kroing hoek ka piang tiex mai ka piang gawng khankix mai
         ka piang simie nghox mai ka piang rawm plix siiet pa khraox mai rawm bee mai ka piang
         can ceu pa tak sang lih khaing daux tiex, ka piang pui khankix mai to brie pa eei
         mai ka piang can ceu pa yuh pex khawmuik ka riang rao taix pex heue. Grawng Krax Cu
         Nghiet Pui
         12 Yam an Zerubabelax kawn simex Shelatilax mai Yawsux kawn simex Yehawzadax cao kaing
         ting cao giex kaing li mai pui pa kawn deuk khankix, hoik cu hoik nghiet ka lox Siyiex
         kix, pa mawh Siyiex leeing ju mai ka gumlox cao jhai Hagie, awm hoik ploi Siyiex kix,
         pa mawh Siyiex leeing ju nawh hoek mai pui khankix hoik koe krax lhat graung ka plak
         sivoe ngai Siyiex leeing ju heue.
         13 Yam an Hagie pa mawh kawncau Siyiex hoik krai lox grawh grawng pa tawm Siyiex ka
         pui khankix ah nin, "Aux ot tau mai pex heue."
         14 Siyiex hoik so rhawm rhi Zerubabelax, kawn simex Shelatilax cao kwang veng Yudax
         mai rhawm rhi Yawsux kawn simex Yehawzadax, cao kaing ting cao giex kaing li mai rhawm
         rhi pui pa kawn deuk khankix mai kix hoek ti yuh kaing ka daux nyiex bwan Siyiex cao
         kru naing raoma, pa mawh Siyiex kix heue.
         15 In mawh ka daux baux num kwang simiang Darix, ra num tix num daux khix liah tixnga
         pon ngaix heue.

1 Ka daux khix aliah tixnga tix ngaix, gumlox Siyiex hoek ka cao jhai Hagie ah nin,
         2 Maix hu krai ka Zerubabelax, kawn simex Shelatilax cao kaing veng Yudax mai ka Yawsux
         kawn simex Yehawzadax cao kaing ting cao giex kaing li mai ka pui pa kawn deuk khankix
         mai ah nin heue.
         3 Mawh pui mawx pa kawn deuk ka daux sinax pex, pa hoik yaox min pakngai nyiex bwan
         in glang ka in dix lie? mai yaox pex nawh yuh ka mawx yam in lie? Ang in mawh pa koe
         ka daux ngai pex, awm pa ang mawh tidtix lie?
         4 Viang yuh nan kawx Zerubabelax eue, Teei ti koe riang koe rao awx, Siyiex ah nin.
         Yawsux kawn simex Yehawzadax cao kaing ting, cao giex kaing li eue, teei ti koe riang
         rao awx, pex pa mawh pui haktiex khankix eue, teei ti koe riang rao mai yuh kaing
         heue. "Siyiex ah nin. "Grawh grawng nawh, Aux ot tau mai pex heue, "Siyiex cao kru
         naing raoma ah nan heue.
         5 Awm koe gumlox pa hoik yuh Aux ti deuh sijax mukheu mai pex yam lih pex khaing daux
         meung Ejiptux, awm an khuan Aux tak ot ka daux sinax pex heue. Paw koe krax lhat graung
         awx! "
         6 Siyiex Cao kru naing raoma ah nin. "Baox tivud ticu Aux tak sang yung yiang raoma
         mai haktiex, rawm sigrit sigra mai haktiex kroh an khankix,
         7 "Aux tak sang yung yiang ceu pui khankix khawmuik mai ceu pui khawmuik tak sang yaox
         ti hoek ka krax pa koe rhawm rhi mai Aux tak sang kieh nyiex bwan in naog ka min pakngai
         heue. "Siyiex cao kru naing raoma ah nin.
         8 Mau mawh cie Aux mai khri kawx mawh cie Aux heue. "Siyiex cao kru naing raoma ah
         nan heue.
         9 "Min pakngai nyiex bwan khaix in, tak sang mawh pa nie lheu ting khaing pa koe phao
         voe heue. "Siyiex cao kru naing raoma ah nan heue. Ka dah dee in, Aux tak sang tawx
         pa nhim koe kah heue. Siyiex cao kru naing raoma ah nin heue.
         10 Ka daux num kwang simiang Darix ra num tix num, khix dim tixnga pon ngaix gumlox
         Siyiex hoek ka cao jhai Hagie ah nin.
         11 Siyiex cao kru naing raoma ah nin, mhaing ti yaox cao giex kaing li ka son grawng
         gumlox beenli ah nin,
         12 Phan pui tix kaux kaux gie ti viex nex pa singax ka daux kraung ceep tix mai phan
         kraung ceep an krox blah, puan, rawm plix siiet mai rawm bee ang ah, pa ih tix ceu
         ceu ang ah, mawh kawn sang mawh pa singax singeh ka lie? Khaix an cao giex kaing li
         khankix deeh pawk lox ah nin "Ang mawh heue."
         13 Hagie deeh ah nin, phan pui tix kaux kaux pa ang singax, kheu giex tix tokaux pa
         yum hu krox hu teeh ka inkix tix ceu ceu, ceu an mawh pa ang singax lie? Mawh kheu
         nan, cao giex kaing li khankix deeh pawk lox ah nin, tak mawh pa ang singax heue.
         14 Khaix an Hagie deeh pawk lox ah nin, ceu pui in mawh pa awm an mai pui haktiex in
         mawh pa awm an ka plak sivoe Aux mai kaing ceu pa yuh tix ka taix kix kuceu kawx,
         mawh pa awm an mai ceu pa tan kix kawx, mawh ceu pa ang singax heue. Siyiex ah nin
         heue.
         15 Yam in, keud ti yaox mhawm mhawm, jah khaing ka daux singaix in hu sivoe ngai, sivoe
         ang lon simaox nyang bax hoik sau tix ka piang lon simaox ka daux nyiex bwan Siyiex,
         16 Ka singaix an kix, yam hoek pui ka pum nghox, keud ti sang pon nghox, tixnga phliex
         mai pon ngie kao phliex heue. Yam hoek pui ka dee biiet rawm plix siiet, keud ti sang
         pon tixphwan pung mai pon ngie tixnga pung khaing heue.
         17 Aux tak sang tawx krax kham geu pex, ka bhaung siaoh pa kieh khaox khankix yum mai
         krax pa lih roik rawm ti kieh khaox khankix yum mai pre ka daux kaing jhaw riang grang
         can pa yuh pex ka taix tix khankix khawmuik heue. Viang yuh nan kawx, pex ang cu ti
         deeh ing hoek ka Aux heue. Siyiex ah nan heue.
         18 Keud ti yaox mhawm mhawm, jah khaing ka daux singaix in hu sivoe ngai, pa mawh khix
         dim tixnga pon ngaix mai keud ti yaox tom hoek daux singaix hoik sum num riah nyiex
         bwan Siyiex heue.
         19 "Mawh kawn koe nghox ka daux krao lie? Nhu plix siiet, khaox ruh, khaox plix kla
         jiang mai khaox sanlun khankix ang nyang bax koe plix heue. Jah ka daux in singaix
         hu sivoe, Aux tak sang nawb bwanson piang pex heue.
         20 Ka daux khix in tixnga pon ngaix, gumlox Siyiex baox hoek ka Hagie ah nin,
         21 Krai ka Zerubabelax pa mawh cao kwang veng Yudax ah nin, "Aux tak sang yung yiang
         raoma mai haktiex heue."
         22 Aux tak sang pluk pliak ti tik dang ngeung meung haktiex khankix mai yuh sibrawm
         pui tang ceu khankix laux leeing heue. Aux tak sang pluk pliak ti tik ling lawx naing
         ka daux an khankix mai khawm ka pui pa brug ti hoek ka daux an kix, brung mai pui
         naing brug brung khankix tak som nai mai pui ku kaux tak sang goh ti yum ka vaid puxaik
         tix heue.
         23 Pa ah Siyiex leeing ju cao kaing kru naing raoma ah nin, "kawn simex Aux Zerubabelax
         kawn simex Shelatilax eue, ka daux singaix an Aux tak sang deeh teei maix mawh cum
         jhup giien Siyiex leeing ju ah nin, mawh kheu hoik laug Aux ti teei maix."ZechariahZechariahZechariahZechariahZechariah

1 Ka daux baux yam kwang simiang Darix, ra num tix num, daux khix daix, gumlox Siyiex
         hoik hoek ka cao jhai Zakharix pa mawh kawn simex Berekhix, kawn simiex Idaw ah nin,
         2 "Siyiex hoik dawg kied song rhawm ka keeing pex khankix heue."
         3 "Mawh kheu nan maix ah nin ka kix. "Siyiex cao kru naing raoma ah nin "Deeh ing hoek
         ka Aux awx! "Aux tak deeh hoek ka pex heue. "Siyiex cao kru naing raoma ah nan heue.
         4 "Paw lai yuh awm keeing pex khankix, pa hoik kok cao jhai khankix ka phao voe ah
         nin, Siyiex cao kru naing raoma ah nin, deeh veeh tix yam in khaing daux krax pa caox
         caig yuh pex khankix heue." Viang mawh nan, kix ang nghiet mai ang lai koe krax nghiet
         ka Aux heue. "Siyiex ah yuh nan heue.
         5 "Keeing pex khankix koe dee mawx lie? Cao jhai khankix, pon im ju leeing ju lie?
         6 Viang mawh nan, gumlox beenli pa deuh Aux khankix, ka pa hoik tawm Aux ti deuh ka
         kawncau Aux pa mawh cao jhai khankix, mawh ang hoek ka keeing pex lie? "Kix hoik deeh
         ing hoek mai ah nin awm hoik tat Siyiex cao kru naing raoma rhawm rhi tix ti sang
         yuh ka piang ex, awm koe krax grawng pa yuh ex mai awm koe kaing pa yuh ex, mawh kheu
         nan, Nawh Cao hoik yuh ka ex heue."
         7 Ka daux num kwang simiang Darix ra num tix num, khix kao tix pa mawh Khishebat tixnga
         pon ngaix, gumlox Siyiex hoik hoek ka cao jhai Zakharix, pa mawh kawn simex Berekhix,
         kawn simex Idaw,
         8 Ka daux plak ponsawm aux jhak mai yaox pui tix kaux pa brug brung raoh hoek mai cung
         ka daux sinax pang khaox kui daux ngawd tan mai ka plak khaix nawh koe brung pa raoh,
         pa pau mai pa paing khankix heue.
         9 Yam an aux chawk ah nin "Siyiex aux eue, inkix mawh patix lie? "Mawh kheu nan, kawncau
         Siyiex, pa hoik sikah tau mai aux, krai ah nin ka aux, "Aux tak sang jhi maix yaox
         ka mawh ceu inkix patix heue.
         10 Pui pa hoik cung ka sinax khaox kui an, hoik deeh pawk lox ah nin "Inkix mawh pa
         hoik ploi Siyiex lai ling ti hu jee hu blaong ka piang haktiex heue."
         11 Kix deeh pawk lox kawncau Siyiex, pa hoik cung ka sinax khaox Muratu, ah nin "Yix
         hoik lai ling ti hu jee hu blaong ka piang haktiex mai jhak heue, Haktiex laux lee
         tix ot yiien yawg khawmuik heue."
         12 Khaix an, kawncau Siyiex hoik deeh pawk lox ah nin "Siyiex kru naing raoma eue, Mawh
         ang Maix lai koe krax caux rhawm ka veng Yerusaliem mai ka veng Yudax khankix, ka
         piang hoik koe krax pa song rhawm Maix atixgliah num inkix rheung miex ding lie?"
         13 Siyiex hoik deeh pawk lox ka kawncau Siyiex an, pa hoik sikah tau mai aux, ka gumlox
         pa mhawm mai pa koe krax pa nyhawm rhawm heue.
         14 Kawncau Siyiex pa sikah mai aux ah nin, "Siyiex cao kru naing raoma ah nin, Aux kied
         koe krax pa caux rhawm ka son veng Yerusaliem mai ka son veng Zion, tau mai krax pa
         kied koe rhawmrhi tix heue.
         15 Aux kied song rhawm songrhi ka ceu pui tang ceu pa ot yiien yawg tix khankix, grawh
         grawng nawh, Aux song rhawm ceeix ngie ka veng Yerusaliem mai kix hoik chax nie luan
         yuh ceu pa kha rhawm ka veng an heue.
         16 Mawh kheu nan, Siyiex ah nin "Aux sang deeh ing hoek ka veng Yerusaliem tau mai krax
         pa caux rhawm, nyiex bwan Aux tak sang mawh pa deeh sum tix ka daux veng an mai tak
         sang bluh maox tiag lih ka piang veng Yerusaliem heue. "Siyiex cao kru naing raoma
         ah nan heue.
         17 Siyiex cao kru naing raoma ah nin "Veng Aux khankix, tak sang baox grum naog ka daux
         krax pa haok hwan heue. Siyiex tak sang baox tawm krax nyawm rhawm ka grawng Zion
         mai tak sang baox laug ti teei veng Yerusaliem heue."
         18 Khaix an, aux yaog ngai tix jhak mai yaox rung khankix pon mu heue.
         19 Aux chawk ka kawncau Siyiex pa hoik sikah tau mai aux "Mawh inkix patix lie? "Nawh
         deeh pawk ka aux ah nin "Inkix mawh rung pa hoik prung prang ti tik haktiex Yudax,
         haktiex Isarelax mai veng Yerusaliem khankix heue.
         20 Khaix an, Siyiex hoik jhi aux yaox ka pui pa chix kaing khaox khankix pon kaux heue.
         21 Aux ah nin "Mawh hoek kix ti yuh ceu patix lie? "Nawh deeh ah nin, inkix mawh rung
         pa hoik prung prang ti tik pui haktiex Yudax khankix, pa kieh pui ang lai pon yaog
         kaing tix heue. Viang mawh nan pui chix yuh kaing khaox ankix, sang hoek ti glhat
         ka kix mai sonsang teei ti tik rung pui tang ceu khankix, pa hoik mawh rung pa yaog
         ti prung prang ka haktiex Yudax heue.

1 Khaix an, aux yaog ngai tix jhak mai yaox ka pui tix kaux pa giex maox tiag tix nyaing
         ka daux taix tix heue.
         2 Aux ah nin "Mawh sang hu maix dee mawx lie? "Nawh krai ka aux ah nin "Sang hu tiag
         ka veng Yerusaliem, jhak ka pa koe krax vieh miex ding mai koe krax lang miex ding
         heue."
         3 Yam lih hu kawncau Siyiex pa hoik sikah tau mai aux an mai kawncau Siyiex tang kaux
         hoik lih hoek ti rieb ka nawh,
         4 mai ah nin "Maix to hu krai ka pui awn ju in ka daux krax pa ah nin, veng Yerusaliem,
         tak mawh dee pa kawn ot pui khankix, awm veng khankix pa ang koe guh veng, mawh kheu
         kied hun pui mai tobrie khankix ka daux veng an heue.
         5 Siyiex ah nin "Aux tak sang mawh guh veng ngu ka hawt vung viang nawh mai mawh min
         pakngai ka daux sigreung nawh heue.
         6 "Kaoh heue, Kaoh heue, to ti lih hoek khaing haktiex plak blaong heue. "Siyiex ah
         nin heue. "Grawh grawng nawh, Aux hoik kieh pex prung prang awm bhaung pon plak daux
         raoma khankix heue. "Siyiex ah nan heue.
         7 Pui veng Zion pa ot tau mai kawn bun veng Babulon khankix eue, to ti glawd heue."
         8 Siyiex cao kru naing raoma ah nin, khaix hoik sidawng min pakngai Nawh ploi aux hu
         ka ceu pui khankix pa tud rhim ti teei pex, pui pa hu teeh ka pex, mawh pui pa teeh
         ka daux kawn ngai Nawh Cao heue.
         9 Jhak heue, Aux sang sau taix tix ka kix mai kix tak sang lih mawh kraung pa hoik
         tud rhim ti laux leeing son siliex kix heue. Khaix an, pex tak tawng ka hoik ploi
         Siyiex cao kru naing raoma Aux hoek heue.
         10 Kawn bun Zion eue, ah lai rhax mai koe krax gaux rhawm kah heue. Grawh grawng nawh,
         jhak heue, Aux hoik hoek ot ka daux sinax pex heue. "Siyiex ah nan heue.
         11 "Yam an tak sang koe ceu pui tom nie pa deeh hoek ka Siyiex mai kix tak sang mawh
         pui Aux heue. Aux tak ot ka daux sinax pex heue. Khaix an, pex tak tawng ka hoik ploi
         Siyiex cao kru naing raoma Aux hoek ka pex heue.
         12 "Siyiex tak sang teei kraung cie haktiex Yudax mawh sinngao ka daux haktiex pa singax
         Nawh Cao mai tak sang baox deeh laug ti teei veng Yerusaliem heue.
         13 Can pa koe nex koe nham khankix eue, Koe krax pa yiien yawg, ka plak sivoe ngai Siyiex,
         mawh kheu Nawh Cao hoik yaog ti kaoh khaing dee ot pa singax singeh Nawh Cao heue.

1 Nawh Cao baox jhi aux yaox Yawsux pa mawh cao giex kaing li pa ting cung ka plak
         sivoe kawncau Siyiex mai satan cung ka plak taix khawn dawm Yawsux sonsang tieh feen
         Nawh Cao heue.
         2 Siyiex ah nin ka satan an, "Satan eue, Siyiex sidiex ka maix! pa mawh Siyiex pa hoik
         laug ti teei veng Yerusaliem sidiex ka maix heue. Ang in mawh nge khix pa hoik yoi
         khaing daux ngu tix nge lie?"
         3 Yam an Yawsux hoik ceep ka kraung pa seeing mai cung ka plak sivoe kawncau Siyiex
         an heue.
         4 Kawncau Siyiex deeh krai lox ka pui pa hoik cung ka plak sivoe Nawh khankix ah nin
         "Peeik ti tik kraung ceep pa seeing an khaing nawh heue. "Krai ka Yawsux ah nin. "Jhak
         heue, Aux hoik teei ti tik phimap khaing maix mai Aux tak sang tawx maix ceep kraung
         pa mhawm grang heue."
         5 Aux ah nin, "Kieh kix ceep mhok pa singax ka piang kaing nawh" awm an kix tawx nawh
         ceep mhok pa singax ka piang kaing nawh mai tawx nawh ceep kraung ceep nawh mai kawncau
         Siyiex kawx cung hawt praok tan heue.
         6 Khaix an, kawncau Siyiex hoik tawx satix ka Yawsux ah nin,
         7 "Siyiex Cao kru naing raoma ah nin, phan maix hawt ti hu ka daux krax Aux khankix
         mai priex ti hawt ka gumlox pingnyap Aux, khaix an maix tak yaox ti kwang ka nyiex
         Aux mai yaox ti pau ka daux gwang nyiex Aux, Aux tak sang kieh maix lai ling ti hu
         ka daux sinax pui inkix, pa cung ti ot tin heue.
         8 Yawsux pa mawh cao giex kaing li pa ting eue maix khawm paox pa ngawm ka plak sivoe
         maix khankix, nghiet heue. Kix mawh mhai rug pa daox deng heue. Aux tak sang kieh
         kawncau Aux, pa mawh nyoeg kak Davit hoek heue.
         9 Jhak heue, Lon simaox pa hoik deuh Aux ka plak sivoe Yawsux, ka piang lon simaox
         an tix lon koe ngai kah aliah mu heue. Jhak heue, Aux tak sang saik ka lon simaox
         an mai Aux tak sang preet ti tik phimap haktiex an ka daux tix singaix ngie heue.
         "Siyiex cao kru naing raoma ah nan heue.
         10 "Ka daux singaix an, pui ku kaux tak sang ghaok ka paox plawg tix khankix hoek ka
         greem nhu plix siiet nawh mai ka greem khaox ruh nawh heue. Siyiex cao kru naing raoma
         ah nan heue.

1 Kawncau Siyiex pa hoik sikah tau mai aux hoek so aux kaoh, awm pui pa hoik siduad
         ti kaoh khaing it tix heue.
         2 Nawh chawk ka aux ah nin "Mawh yaox maix ka ceu patix lie? "Aux deeh ah nin, aux
         yaox ka pang jawk ten pa hoik yuh ka khri nawnaw tix mu mai jawk ten koe ka piang
         toh an mai ka piang pang jawk ten koe jawk ten aliah mu mai koe blawng aliah mu pa
         hoik sitoe tix ka jawk ten aliah mu an heue.
         3 "Ka praok koe khaox sanlun ra gaw, an tix gaw koe ka plak dawm jawk ten mai an tix
         gaw koe ka plak gwiex jawk ten an heue."
         4 Aux chawk ka kawncau Siyiex pa hoik sikah tau mai aux ah nin "Simiang aux eue, inkix
         mawh ceu patix?"
         5 Kawncau Siyiex pa hoik sikah tau mai aux hoik deeh pawk lox ka aux ah nin "Mawh ang
         maix tawng ka mawh inkix ceu patix lie? "Mai aux ah nin, "Simiang aux eue, aux ang
         tawng heue."
         6 Nawh krai ka aux ah nin, in mawh gumlox Siyiex pa hoek ka Zerubabelax, ang tie mawh
         khaing ka daux pa kied ting riang rao mai khaing ka daux krax pa koe sibrawm, viang
         mawh nan, mawh pa kaoh khaing Khuan Aux heue. Siyiex cao kru naing raoma ah nan heue.
         7 "Gawng ting eue, mawh maix patix lie? Sivoe Zerubabelax maix tak sang lih ti mawh
         daux lung heue. Nawh tak viex lon simaox tix lon hoek mai deuh piang dee choek nyiex
         mai pui yo lox tix ting ah nin kieh bwanson koe ka an heue.
         8 Khaix an, gumlox Siyiex hoik baox hoek ka aux ah nin,
         9 "Taix Zerubabelax hoik sum ti deuh num riah nyiex bwan in, taix nawh tak sang yuh
         an heue. Khaix an maix tak tawng ka hoik ploi Siyiex cao kru naing raoma Aux hoek
         ka pex heue.
         10 mawh pui mawx pa hoik ah lox salao ka singaix pa ting in mawh singaix pa iak lie?
         Ngai inkix aliah mu mawh ngai Siyiex pa tah jhak ka piang haktiex khawmuik khawm leeing,
         pui pa yaox ka maox tiag pa koe ka daux taix Zerubabelax tak koe krax gaux rhawm heue.
         11 Aux baox chawk ah nin, Mawh khaox sanlun ra gaw pa koe ka plak dawm plak gwiex pang
         jawk ten an ceu patix lie?"
         12 Aux baox deeh chawk nawh ah nin, "Kak khaox sanlun ra kak an pa koe ka praok blawng
         khri pa sau bee mawh ceu patix lie?
         13 Nawh hoik deeh pawk lox ka aux ah nin, "Mawh ang maix nyang tawng ka mawh inkix ceu
         patix lie? "aux ah nin "Simiang aux eue, Aux ang tawng heue.
         14 Nawh deeh ah nin, kak khaox an ra kak, mawh pui pa hoik groi rawm bee ka piang pa
         cung hawt praok Siyiex, pa kwang ka haktiex khawmuik khawm leeing heue."

1 Khaix an aux yaog ngai tix jhak mai yaox ka bua lai pa po tix bua heue.
         2 Nawh chawk ka aux ah nin, "Mawh yaox maix patix lie? "Aux deeh pawk ah nin, "Aux
         yaox ka bua lai pa po tix bua heue. Krax lang nawh koe tixnga sawk mai krax vieh nawh
         koe kao sawk heue."
         3 Nawh ah nin ka aux in mawh krax pa jhax lawg pa lih hu ka piang ca haktiex khawmuik
         khawm leeing heue. Can kix pa briex pa lak, tak sang mawh pa teei ti tik awm pa koe
         ka bua lai in tix plak mai can pui pa pie ti yuh krax tiextu, tak sang mawh pa teei
         ti tik awm pa koe ka bua lai an tix plak heue.
         4 Siyiex cao kru naing raoma ah nin "Aux tak sang ploi bua lai in lih hu mai tak sang
         laig ka daux nyiex pui pa briex pa lak mai ka daux nyiex pui pa pie ti yuh krax tiextu
         ka daux ceu kaux Aux heue. Tak sang ot ka daux nyiex nawh mai ih ti tik nyiex an mai
         khaox nyiex khankix khawm lon simaox khankix heue.
         5 Kawncau Siyiex, pa hoik sikah tau mai aux, lih hoek mai ah nin ka aux, "Yaog ngai
         maix jhak mawh ceu patix pa lih hoek lie?
         6 Aux deeh chawk ah nin, "Mawh an patix lie? "Nawh ah nin, "Pa lih hoek tan mawh phliex
         heue. "Nawh baox deeh ah nin, "In mawh pak peung pa caox caig kix ka piang haktiex
         heue."
         7 "Aux yaox plah dieb sivun pa hoik yaog tix tix plah mai in mawh bun tix kaux pa ngawm
         ka daux phliex an heue."
         8 Nawh ah nin, "In mawh pa caox caig heue. "nawh cot bun an laig ka daux phliex mai
         tik plah dieb sivun an ka piang moing phliex heue.
         9 Aux baox yaog ti jhak mai yaox bun ra kaux lih hoek mai bhaung koe ka daux pruik
         kiex, kiex hoik koe pruik awm pruik sim saoh mai kiex hoik yaog phliex an hu ka daux
         sinax haktiex mai raoma heue.
         10 Aux chawk ka kawncau Siyiex pa hoik sikah tau mai aux ah nin, "Kiex sang thaih ti
         viex phliex an hu dee mawx lie?"
         11 nawh ah nin ka aux, "Sonsang sum nyiex tix lhang son nawh ka daux haktiex Shina heue.
         Yam hoik grum sum ka nyiex an mai deuh nawh ot ka dee ot tokaux tix tan heue."

1 Aux yaog ngai tix jhak mai yaox ling lawx naing pon lhang hoik hoek khaing sinax
         gawng ra mu, gawng an hoik mawh gawng tawng lheung heue.
         2 Ling lawx naing phao ka tix lhang, tok ka brung raoh, ling lawx naing an ra lhang
         tix lhang tok ka brung lung,
         3 ling lawx naing loe lhang tix lhang tok ka brung paing mai ling lawx naing pon lhang
         tix lhang tok ka brung preeh, pa mawh brung pa kied phai brax mai pa kied koe riang
         heue.
         4 Aux deeh chawk ka kawncau Siyiex pa hoik sikah tau mai aux ah nin "Simiang aux eue,
         inkix mawh patix lie?"
         5 Kawncau Siyiex hoik deeh pawk lox ka aux ah nin, "Inkix mawh khuan daux raoma pon
         mu, pa lih hoek khaing dee cung kix ka plak sivoe Siyiex pa kwang haktiex khawmuik
         heue.
         6 Pa hoik tok ka brung lung an mawh pa sang hu ka haktiex plak blaong, brung paing
         an tak sang hu hawt khaix mai brung preeh an mawh pa sang hu ka haktiex plak seh heue."
         7 Brung pa kied phai pa koe riang koe rao an hoik lih hoek, sonsang lailing jee blaong
         piang haktiex heue. Kawncau Siyiex ah nin, "Hu heue, lailing ti hu jee jee blaong
         blaong ka piang haktiex heue. "Kix hoik lailing ti hu jee hu blaong ka piang haktiex
         heue.
         8 Nawh kok ka aux ah nin "Jhak heue, pa hu ka haktiex plak blaong hoik kieh khuan Aux
         laux lee tix ka daux haktiex plak blaong heue."
         9 Gumlox Siyiex hoik hoek ka aux ah nin,
         10 "Rieb ti teei totaix khaing pui pa giex laung an khankix, ka Heladie, Tawbiyax mai
         Yedayax khankix pa hoik hoek khaing veng Babulon mai hu tidom neh ka daux singaix
         an mai laig ka daux nyiex Yosiyax pa mawh kawn simex Zephanix heue.
         11 "Teei mau mai khri mai yuh mhok khri, ceep ka kaing Yawsux, pa mawh kawn simex Yehawzadax,
         cub cao giex kaing li pa ting khankix heue.
         12 Siyiex cao kru naing raoma ah nin, "Jhak heue, Pui pa kok ceu kaux mawh nyoek kak
         khaox Davit, nawh tak sang yaog ti lih khaing dee ot tix mai nawh tak sang sum nyiex
         bwan Siyiex heue.
         13 Nawh tak sang sum nyiex bwan Siyiex, Nawh tak sang koe min pakngai mai tak sang ngawm
         ti kwang ka piang dang ngeung cao nawh mai krax keud krax sawn pa yuh paox pie ka
         daux krax pa nhim, tak sang koe ka daux sinax kiex khawm ra heue."
         14 "Mhok khri in tak sang deuh mawh pa doh keud ka daux nyiex bwan Siyiex, son Heladie
         Tawbiyax, Yedayax mai Yosiyax, pa mawh kawn simex Zephanix heue.
         15 "Pui pa ot dee pa kied singai, tak sang hoek ti sum nyiex bwan Siyiex, pex tak tawng
         ka hoik ploi Siyiex cao kru naing raoma Aux hoek ka pex. Phan pex koe krax cu nghiet
         ka lox Siyiex, pa mawh Siyiex pex, ceu in khankix tak sang lih ti mawh heue.

1 Ka daux baux num kwang simiang Davit pon num tix num khix dim pa mawh khix khisalux
         pon ngaix gumlox Siyiex hoik hoek ka Zakharix heue.
         2 Yam an pui veng Betelax hoik ploi ka Shareza mai Reganmeliet mai pui nawh khankix
         hu sonsang rawg tix bwan ka plak sivoe Siyiex,
         3 sonsang chawk tix ka cao giex kaing li khankix, pa koe ka daux nyiex bwan Siyiex
         cao kru naing raoma mai ka cao jhai khankix ah nin. "Mawh kawn sang ot ex ti yiiem
         ka daux khix num pa hoik luan khankix tom nie lie? Awm krax pa hoik yuh ex daux num
         pa hoik luan khankix tom nie lie?
         4 Gumlox Siyiex cao kru naing raoma hoik hoek ka aux ah nin.
         5 "Maix krai pao ka pui haktiex khankix khawmuik mai ka cao giex kaing li khankix ah
         nin, yam hoik twah pex pa ih mai yam khi rhawm pex ti yiiem ka daux khix phwan mai
         khix aliah glang daux atixgliah num khankix, khex ruk mawh hoik twah pex pa ih ka
         son Aux tete lie?"
         6 Pex ih mai nyaux mawh ang pex ih mai nyaux son tokaux pex lie?
         7 Mawh ang pex khaw ti koe krax cu nghiet ka gumlox pa hoik pao Siyiex ti krai khankix,
         khaing ka cao jhai khankix phao voe, yam veng Yerusaliem mai veng pa koe hawt vung
         viang nawh khankix hoik koe pui ot mai hoik haok hwan mai yam hoik ot pui ka baoh
         plak seh mai dee tiem tiex khankix lie?"
         8 Gumlox Siyiex hoik hoek ka Zakharix ah nin,
         9 "Siyiex Cao kru naing raoma ah yuh nan, "Prawng ca ka daux krax pa mawh pa meh, jhi
         krax caux rhawm mai yuh ti tawx krax pa koe bwanson, ka puxaik tix ku kaux daux pui
         heue.
         10 Paw yuh krax kha rhawm ka miexmai kawn doe, ka pui haktiex tang meung mai ka pui
         pa hot sia khankix awx! Paw kieh tix kaux kawx, koe krax pa sang yuh tix pa caox ka
         daux rhawm tix ka piang puxaik nawh heue."
         11 "Kix ang cu ti nghiet mai hoik veeh klip tix mai hoik thox yhaok tix son ang sang
         mhong heue.
         12 Kix hoik kieh rhawm tix kiien awm siang simaox mai ang nghiet ka gumlox beenli mai
         ka gumlox pa hoik ploi Siyiex cao kru naing raoma hoek khaing khuan ka cao jhai khankix
         phao voe heue. Mawh kheu nan, krax pa kied song rhawm hoik hoek khaing Siyiex cao
         kru naing raoma heue.
         13 Aux kok yo mai kix ang nghiet, awm an, kix rawg mhaing kawx Aux ang lai nghiet heue.
         Siyiex cao kru naing raoma ah nan heue.
         14 "Aux tak prung prang ti tik kix ka bhaung kanglux, ka daux sinax ceu pui khankix
         pa ang kix nyang sax tawng heue. Mawh kheu nan, haktiex kix lih ti mawh dee hoik yiien
         grai hu pui khankix, tom ang pui tix kaux kawx lailing ing tiang ka dee an, grawh
         grawng nawh, kix hoik kieh haktiex pa mhawm an mawh dee pa laux leeing heue."

1 Gumlox Siyiex cao kru naing raoma hoik hoek ka aux ah nin,
         2 "Siyiex cao kru naing raoma ah nin "Aux kied koe rhawm pa moh ka son Zion heue. Aux
         kied koe rhawm son nawh mai kied song rhawm ka pui koeng nawh heue.
         3 "Siyiex ah nin, Aux deeh ing ka gawng Zion mai ot ka daux sigreung veng Yerusaliem
         heue. Veng Yerusaliem tak sang kok mawh veng pa kaux sijax, gawng Siyiex cao kru naing
         raoma tak kok mawh gawng pa singax heue."
         4 "Siyiex cao kru naing raoma ah nin "Simex mai bun pa riex ju khankix, khaix in tak
         sang ngawm ka daux krax veng Yerusaliem, mawh kheu hoik kuad kix daux taix kix ku
         kaux tom giex khaox gix tix heue.
         5 Krax daux veng khankix, tak sang naog ka kawn nyawm simex mai kawn nyawm bun, pa
         klieh ka daux krax khankix heue."
         6 "Siyiex cao kru naing raoma ah nin viang an mawh ceu pa daox deng ka daux ngai pui
         pa kawn deuk khankix ka daux singaix ankix mai sang mawh an ceu pa daox deng ka daux
         ngai Aux lie? "Siyiex cao kru naing raoma ah nan heue.
         7 "Siyiex cao kru naing raoma ah nin, "Jhak heue, Aux tak sang taoh pui Aux, khaing
         daux haktiex plak lih singaix mai khaing daux haktiex plak klip singaix,
         8 Aux tak sang deeh viex kix hoek mai kix tak sang yaox ti ot ka daux sigreung veng
         Yerusaliem heue. Kix tak sang mawh pui Aux mai Aux tak sang mawh Siyiex kix, ka daux
         krax pa kaux sijax mai ka daux krax pa rahsee heue."
         9 Siyiex cao kru naing raoma ah nin "Kieh taix pex koe riang rao heue. Can pex pa hoik
         mhong ka gumlox inkix pa kaoh khaing daux jheeh cao jhai khankix, pa hoik krai ka
         daux singaix sum pex ti deuh num riah nyiex bwan Siyiex cao kru naing raoma heue.
         10 Grawh grawng nawh, sivoe singaix inkix, pui ang lai pon ngawh yuh tix kaing mai ngawh
         vai to brie kawx ang lai pon, mawh kheu jao pui pa lailing khankix kawx ang lai koe
         krax pa nhim, kheu Aux hoik kieh pui khawmuik ra lai phit paox tix heue.
         11 "Viang mawh nan, yam in Aux tak ang lai yuh ka pui pa kawn deuk in, awm glang ka
         singaix pa hoik luan heue. "Siyiex cao kru naing raoma ah nan heue.
         12 "Grawh grawng nawh, kix tak rhuat simie ka daux krax pa nhim, nhu plix siiet tak
         sang plix, tiex tak sang tawx rawm ciex lih heue. Aux tak sang kieh pui pa kawn deuk
         inkix pon ti cie ceu inkix khawmuik heue.
         13 Nyiex ma ceu pui Yudax mai nyiex ma ceu pui Isarelax khankix eue, Awm hoik pon pex
         krax pa jhax lawg khaing ka daux sinax ceu pui khankix, mawh kheu nan, Aux tak sang
         taoh pex mai pex tak sang mawh pa koe bwanson heue. Paw kieh koe krax khi rhawm, kieh
         taix pex koe riang rao heue.
         14 "Siyiex cao kru naing raoma ah nin, awm hoik tat Aux rhawm rhi tix, sonsang tawx
         krax kham geu ka pex, yam hoik so keeing pex Aux koe krax pa song rhawm mai Aux tak
         ang lai koe krax pa deeh doh keud kah heue. "Siyiex cao kru naing raoma ah nin heue.
         15 Awm ka daux singaix inkix, Aux hoik tat rhawm rhi tix, sonsang yuh ceu pa mhawm ka
         veng Yerusaliem mai ka nyiex ma ceu pui Yudax khankix heue. Paw koe krax khi rhawm
         kah awx!
         16 Inkix mawh ceu pa tak sang caw pex ti yuh, pex ku kaux krai lox pa mawh meh ka paox
         plawg tix khankix, yuh krax pa nhim ka daux diang siviex veng pex khankix heue.
         17 Paw kieh pex tix kaux kawx keud pa caox ka daux rhawm tix ka paox plawg pex mai paw
         moh ti yuh krax pa tiextu pie lhen, grawh grawng nawh, inkix mawh ceu pa koeng Aux
         kah heue. Siyiex ah nan heue.
         18 Gumlox Siyiex cao kru naing raoma hoik hoek ka aux ah nin;
         19 Krax twah pa ih ka daux khix pon mai khix phwan, krax twah pa ih ka daux khix liah
         mai khix kao, tak sang mawh krax nyawm rhawm mai krax pa gaux rhawm, mawh pawie krax
         gaux rhawm son nyiex ma ceu pui Yudax khankix heue. Mawh kheu nan, moh ka pa mawh
         meh mai krax pa nhim heue."
         20 "Siyiex cao kru naing raoma ah nin, khaix in sax pui khankix tak sang hoek mai khawm
         pui pa ot ka daux veng khankix tom nie.
         21 Pui pa ot daux veng in, tak sang hu ka daux pawie an mai ah nin "Kieh niied ti hu
         rawg bwan ka plak sivoe Siyiex mai sawg ka Siyiex cao kru naing raoma tokaux Aux kawx
         tak sang hu heue."
         22 Pui khankix tom nie mai ceu pui tang meung pa kied ting riang rao khankix, tak sang
         hoek ti sawg Siyiex cao kru naing raoma ka daux veng Yerusaliem mai sonsang rawg tix
         bwan ka plak sivoe Siyiex heue."
         23 "Siyiex cao kru naing raoma ah nin, ka daux singaix ankix, pui kao kaux khaing pa
         chix sikah lox ceu pui khankix kuceu, tak sang bluh caong sibex pui Yudax tix kaux
         ah nin, "Kieh yix hu tau mai maix liak! Mawh kheu mhong yix ot Siyiex tau mai maix
         heue."

1 Gumlox pa plak jhi Siyiex hoik sidah ka piang haktiex Hadarok mai ka piang veng Damase,
         ngai pui khankix mai doeh ceu pui Isarelax khankix maong ti jhak ka Siyiex heue.
         2 Ka piang haktiex Hamat pa dex mee haktiex an mai ka piang veng Turux mai veng Sidon,
         viang kix mawh pa kied koe pingnya kawx heue.
         3 Veng Turux hoik sum tokaux tix cie nyiex pau tab lhaong mai hoik pum ti deuh mau
         awm phawng tiex mai khri naw awm glaox pa koe ka piang krax khankix heue.
         4 Jhak heue, Siyiex tak sang teei ti tik nawh lih, Nawh Cao tak sang kieh sibrawm nawh
         laux leeing ti luan ka daux rawm sigrit sigra mai veng an tak sang mawh pa hoik keeig
         tix laux ka ngu heue.
         5 Veng Ashakelon, yaox ka an mai tak koe krax lhat graung kah heue. Veng Gaza yaox
         mai kied koe krax pa siyaung rhawm kah mai khawm veng Ekaron kawx kheu hoik grai krax
         keud pot jun pot kix mai hoik kaig tua kah heue. Siyiex tak sang grai khaing veng
         Gaza mai veng Ashakelon, tak sang mawh dee ang pui lai ot kah heue.
         6 "Doeh pui tang ceu tak sang pang ti ot ka daux veng Ashadok mai Aux tak sang tat
         ti tik krax pa lhaong rhawm pui Philitix khankix heue.
         7 Aux tak sang teei ti tik nham khaing jheeh nawh mai khawm ceu pa seeing brai khankix
         khaing daux sinax rhang nawh heue. Nawh tak sang mawh son pui pa kawn deuk son Siyiex
         ex mai tak sang mawh pa awm cao kaing ka daux haktiex Yudax mai pui veng Ekaron, tak
         sang mawh pa awm pui Yebusix heue.
         8 Aux tak sang pang ti deuh tab hawt vung viang nyiex Aux, son ang kru naing pui koeng
         pon tiang ti hu hawt baoh an, pui pa nieb yuh krax kha rhawm ang lai yaox ti tiang
         ka daux hawt baoh an khaix in pie tix bawg kawx heue. Grawh grawng nawh, Aux hoik
         jhak inkix ka ngai aux daux yam in heue.
         9 Kawn bun Zion eue, Koe krax gaux rhawm ka daux pa kied ting kied lhaong heue. Kawn
         bun veng Yerusaliem eue, Kok yox lox tix lih heue. Jhak heue, Simiang maix hoik bleeh
         ti hoek ka maix heue. Nawh Cao mawh pa rahsee mai pa tawx krax taoh, pa viex rhawm
         awn rhawm tiem mai brug ka piang la, pa mawh pa brug ka kawn la awn ju heue.
         10 Aux tak sang tat ti tik ling lawx naing khaing Epharem mai brung naing khaing veng
         Yerusaliem, ak yuh naing khankix tak sang mawh pa tat ti tik uik heue. Nawh tak sang
         sikah lox pa nhim ka ceu pui khankix, dee kwang dee pang Nawh, tak sang mawh pa jah
         khaing rawm sigrit sigra in tom hoek ka rawm sigrit sigra an mai jah khaing rawm klawng
         ting tom hoek ka dee sidah sidu haktiex heue."
         11 Zion eue, phan mawh ka son maix, kheu jao nham sijax mukheu pa yuh Aux tau mai maix,
         Aux tak sang ploi pui maix pa giex laung khankix lih khaing daux tiex dee pa ang rawm
         koe heue.
         12 Pex pa mawh pui pa giex laung pa kawn koe krax keud pot jun pot khankix eue, Deeh
         ing ka nyiex tab lhaong dee pa kaux cong heue. Ka daux in singaix, Aux pao ti krai,
         grawng tak sang baox tawx bwanson ka pex ra son heue.
         13 Aux hoik vaik ak Yudax mai hoik sau ti deuh te ka ak Epharem heue. Zion eue, Aux
         tak sang khrawh kawn simex maix hu puing ka kawn simex Helasax mai kieh maix awm vaid
         pui pa kied ting riang rao heue."
         14 Siyiex tak sang plak jhi tix ka piang kix mai te Nawh tak sang lih hu awm pluk plak
         praix heue. Siyiex tak sang phlu teettawng mai hu tau mai bhaung kang lux khaing plak
         seh heue.
         15 Siyiex Cao kru naing raoma tak sang tieb tie ti priex kix, kix tak sang kiied ti
         ih pui koeng kix mai dig lon simaox pa hoik sivuat tix khankix heue. Kix tak sang
         nyaux mai lawh maw, awm hoik sak nyaux ka rawm plix siiet, kix tak sang naog ka nham
         awm tawg klong khankix, awm daog khu dee tan heue.
         16 Daux singaix an, Siyiex, pa mawh Siyiex kix, tak sang taoh kix awm cub phung yung
         pui Nawh Cao heue. Grawh grawng nawh, kix tak sang mawh pa awm siang simaox khankix
         pa koe ka piang mhok khri mai pa hoik yaog tix, awm man chix tix pheen ka piang haktiex
         Nawh Cao heue.
         17 Ceu pa mhawm kix mawh pa kied ting kied lhaong miex ding, krax pa mhawm grang kix
         kied ting kied lhaong miex ding, nghox tak sang kieh pui awn ju khankix haok hwan
         ting lhaong mai rawm plix siiet khraox tak sang kieh bunkrih khankix haok hwan ting
         lhaong heue.

1 Mhaing rawm lhiex ka Siyiex, ka daux bawg yam lhiex lha heue. Siyiex mawh pa kieh
         pluk plak praix lih, Nawh Cao tak sang tawx rawm lhiex pa poe ti lih tom nie ka kix,
         son rib riem pa koe ka daux tong kaung mai ka son pui ku kaux heue.
         2 Grawh grawng nawh, riang grang Terap khankix, krai lox pa giex going, cao pa sipawk
         kawx, yaox riang susai pie lhen khankix mai sawg ti krai grawng dee bleeh camaox pa
         lud loe mai kix tawx krax nyawm rhawm pa giex going heue. Mawh kheu nan, pui khankix
         hoik vu vie ka daux krax hu tix, awm yung khankix, kix hoek ka daux krax pa kha rhawm
         kheu ang cao liang lai koe heue.
         3 Aux tak song rhawm ka cao liang yung khankix, Aux tak sang tawx krax kham geu ka
         pex mhaing khankix heue. Mawh kheu Siyiex cao kru naing raoma hoik hoek ti kia cub
         phung yung Nawh, pa mawh nyiex ma ceu pui Yudax mai tak sang kieh kix mawh pa awm
         brung naing Nawh ka daux naing heue.
         4 Lon simaox num riah daog nyiex hoek khaing Nawh, lhax khaox nyiex gox hoek khaing
         Nawh, ak puing naing hoek khaing Nawh, kix cao pa kwang ku kaux mawh pa hoek khaing
         Nawh heue.
         5 Kix tak sang mawh pa awm pui pa kied ting riang ting rao khankix, pa dig ka pui koeng
         kix, ka daux ung glaox pa koe ka daux krax khankix ka daux naing heue. Kix tak sang
         puing naing, mawh kheu Siyiex ot tau mai kix mai pa brug brung khankix, tak sang mawh
         pa kaig pa tua heue.
         6 "Aux tak sang kieh nyiex ma ceu pui Yudax kaux cong mai Aux tak sang taoh nyiex ma
         Yosiep khankix heue. Aux tak sang deeh viex kix ing, kheu hoik koe krax caux rhawm
         Aux ka kix heue. Kix tak sang mawh pa awm pui ankix, pa ang nyang sax grheu ti tik
         heue. Grawh grawng nawh, Aux mawh Siyiex kix, pa mawh Siyiex leeing ju mai Aux tak
         sang nghiet lox kix heue.
         7 Pui Epharem khankix tak sang mawh pa awm pui pa kied ting riang ting rao mai rhawm
         rhi kix tak sang koe krax gaux rhawm awm pa hoik sak ka rawm plix siiet heue. Kawn
         praix kix tak sang yaox ka ankix mai koe krax gaux rhawm ka daux Siyiex heue.
         8 Aux tak sang paong lox sighlu mai kraix khrawm kix hoek, mawh kheu Aux hoik taoh
         ti teei kix mai kix tak sang baox naok tix haok hwan awm krax pa hoik haok hwan kix
         tix blah heue.
         9 "Aux tak sang rhuat kix awm simie ka daux sinax pui tang ceu khankix mai kix tak
         sang doh keud ka Aux ka daux haktiex dee singai mai kix tak sang im ju tau mai kawn
         praix kix mai tak deeh ing hoek heue.
         10 Aux tak sang deeh baox viex kix ing khaing daux meung Ejiptux mai kraix khrawm kix
         lih khaing haktiex Asurix, Aux tak sang viex kix laig ka daux haktiex Gilat mai haktiex
         Lebanon, tom ang dee ot dee koe lai kub ka son kix heue.
         11 Nawh Cao tak sang tiang ti hu ka daux rawm sigrit sigra pa kha rhawm mai sivied ka
         puk pak rawm sigrit sigra khankix, kieh dee pa raux rawm klawng Nilax kroh heue. Krax
         ting rhawm ting rhi pui haktiex Asurix, tak sang mawh pa yeen tix tiem mai sibrawm
         krong pliah meung Ejiptux sang grai grhup heue.
         12 Aux tak sang kieh kix een rhawm tix kaux cong ka daux Siyiex mai kix tak sang lailing
         ka daux ceu kaux Nawh Cao heue. "Siyiex ah nan heue.

1 Gawng Lebanon eue, paoh daux siviex maix khankix, kieh ngu gleeing khaox piak van
         maix khankix heue.
         2 Khaox gix khankix eue, koe krax riag yo heue. Grawh grawng nawh, khaox piak van hoik
         goh mai khaox pa mhawm khankix hoik laux leeing heue. Khaox tiah Bashan khankix eue,
         koe krax riag yo heue. Grawh grawng nawh, nong raug tiag khaox hoik goh heue.
         3 Lox riag yo cao liang yung khankix koe baoh tan heue, Grawh grawng nawh, min plakngai
         kix hoik laux leeing heue. Lox brum sivai sangsi awn ju khankix koe baoh tan heue.
         Grawh grawng nawh, min pakngai rawm klawng Yawdan mawh pa hoik laux leeing heue.
         4 Siyiex, pa mawh Siyiex aux ah nin "Liang cub phung yung khankix, son pa sang pah
         tix yum,
         5 pa mawh cao liag khankix pah ka kix mai keud tix mawh pa ang koe phimap, pui khankix
         pa coh ti cai kix, tak ah nin "Kieh krax pa yaogyaw bwanson koe ka Siyiex, kheu Nawh
         hoik kieh aux mag mi heue. Cao liang kix ang lai koe krax caux rhawm ka kix heue.
         6 Siyiex ah nin "Khaix in Aux tak ang lai koe krax caux rhawm ka can pui pa ot ka daux
         haktiex in heue. Aux tak sang ap ti tawx pui ku kaux ka daux tawm taix paox plawg
         kix mai ka daux tawm taix simiang kix heue. Kix tak sang puing ka haktiex in mai Aux
         tak ang lai deeh taoh ti teei kix lih khaing daux tawm taix kix heue.
         7 Mawh kheu nan, Aux hoik liang cub phung yung khankix, son pa sang pah tix yum, pa
         mawh cub phung yung pa blon kha rhawm tix heue. Aux hoik teei khaox grix tix ra gawng,
         tix gawng Aux hoik kok mawh bwanson pa mhawm grang mai an tix gawng Aux hoik kok mawh
         maox vien krax grum rhawm mai Aux hoik liang cub phung yung khankix heue.
         8 Aux hoik pluat ti tik cao liang yung khankix loe kaux, ka daux tix khix heue. Rhawm
         rhi Aux hoik meu ka kix mai rhawm rhi kix kawx, hoik seeing ka Aux heue.
         9 Khaix an, Aux ah nin Aux tak ang lai liang pex heue. Pa sang yum, kieh grham nawh
         yum mai pa sang grai kieh grham nawh grai heue. Can pa kawn deuk khankix grham kieh
         kix ra lai ih nex paox tix heue.
         10 Aux hoik teei khaox grix Aux pa kok mawh pa mhawm grang an mai hoik raig pot koe
         ra plak, mawh sonsang preet Aux ti tik gumlox sijax mukheu, pa hoik yuh tix tau mai
         pui khankix khawmuik heue.
         11 Mawh kheu hoik laux sijax mukheu an ka daux singaix an heue. Mawh kheu nan cub phung
         yung pa hot shia khankix, pa kawn een rhawm tix ka Aux, hoik tawng ka hoik mawh an
         gumlox Siyiex heue.
         12 Aux ah nin ka kix, "Phan mawh pa khaw rhawm ka son pex, tawx ngawh yuh aux kaing
         mai phan ang mawh pa khaw rhawm pex paw lai tawx heue. "Mawh kheu nan, kix hoik tawx
         mau tixngoe plah ka son ngawh kaing yuh aux heue.
         13 Siyiex krai ka aux ah nin, "Tik mau ngawh pa hoik tat kix pa kied nie an ka plak
         sivoe cao yuh aw heue. Mawh kheu nan, aux hoik teei mau tixngoe plah an mai hu tik
         ka daux nyiex bwan Siyiex, ka cao pa yuh aw heue."
         14 Aux hoik baox raig pot ka khaox gix cie aux tang gawng an pa kok mawh maox vien koe
         ra plak, sonsang yieh Aux laux krax pa mawh tix puxaik ka daux sinax ceu pui Yudax
         mai ceu pui Isarelax khankix heue.
         15 Siyiex krai ka aux ah nin, "Maix baox teei kraung shiao cie cao liang yung pa pheem,
         16 "Aux tak sang yaog ti deuh cao liang yung tix kaux ka daux haktiex in heue. Nawh
         ang kia ngien son pa kham pa laux pa yum mai ang sawg ka pa prung prang mai ang lai
         pai pa hoik mat mai ang lai liang ka pa kawn brax viang mawh nan, nawh tak sang ih
         nex pa kluing mai riah ti tik gip kix heue.
         17 Kieh krax kha rhwm koe ka cao liang yung pa ang koe dee bleeh pa tik ka cub phung
         yung khankix! vaig lawm tak sang hoek ka piang plawng taix nawh mai ka ngai khawn
         dawm nawh heue. Plawng taix nawh tak sang fit ti kroh khawmuik mai ngai plak khawn
         dawm nawh tak sang faik khawmuik heue.
         
            

         
      
   
      
         12
1 Grawng gumlox plak jhi Siyiex ka ceu pui Isarelax, Siyiex pa hoik nih ti deuh raoma
         khankix mai pa kaw ti deuh num riah haktiex mai pa yuh khuan pa koe ka daux pui khankix
         ah yuh nin,
         2 "Jhak heue, Aux tak sang kieh veng Yerusaliem mawh kawk nyaux son can pui pa ot hawt
         vung viang nawh khankix khawmuik ti yoek, yam kham nawh krax pa lai lawm, haktiex
         Yudax khawm krax pa lai lawm heue.
         3 Ka daux singaix an, Aux tak sang kieh veng Yerusaliem mawh lon simaox pa kied cien
         tix lon son pui khawmuik mai can pui pa yaog lon simaox an, tak sang mawh pa graig
         ti phawng mai ceu pui piang haktiex hoik khrawm ti hoek puing ka nawh heue.
         4 Siyiex ah nin, "Ka daux singaix an, Aux tak sang tawx krax kham geu mai pa kieh brung
         khankix yaoh mai kieh cao pa brug brung yhot kah heue. Aux tak sang blah ngai tix
         kia ngien ka nyiex ma ceu pui Yudax mai tak sang tawx krax kham geu pa dug ngai ka
         brung cie pui tang ceu khankix heue.
         5 "Cao kwang veng Yudax khankix tak sang ah nin ka daux rhawm tix "Pui pa ot ka daux
         veng Yerusaliem khankix koe riang rao ka daux Siyiex cao kru naing raoma, pa mawh
         Siyiex kix heue."
         6 "Ka daux singaix an, Aux tak sang kieh cao kwang veng Yudax khankix, awm glah ngu
         ka daux grux khix mai awm ngu proh ka daux pum nghox heue. Kix tak sang gleeing pui
         hawt vung viang baoh an khawmuik, pa ot ka plak khawn dawm mai pa ot ka plak khawn
         gwiex heue. Veng Yerusaliem tak sang mawh pa ot dee ot tix ka dah dee prim pa mawh
         veng Yerusaliem heue.
         7 "Siyiex tak sang taoh nyiex gox pui Yudax khankix phao voe, son ang min plakngai
         nyiex ma simiang Davit mai min pakngai can pui pa ot ka daux veng Yerusaliem khankix
         pon ti mawh pa nie ting khaing haktiex Yudax heue.
         8 "Ka daux singaix an, Siyiex tak sang tieb tie ti priex pui pa ot ka daux veng Yerusaliem
         khankix mai pui pa iak riang rao daux sinax kix ka daux singaix an, tak sang mawh
         pa awm Simiang Davit mai nyiex ma Simiang Davit tak sang mawh pa awm Siyiex mai pa
         awm kawncau Siyiex ka plak sivoe kix heue.
         9 "Ka daux singaix an, Aux tak sang sawg ti yuh krax laux leeing ceu pui khankix khawmuik,
         pa sang hoek ti puing ka veng Yerusaliem heue.
         10 "Aux tak sang see khuan pa yuh bwanson mai khuan pa yuh pa khyox khaw ka piang nyiex
         ma simiang Davit mai ka piang pui pa ot ka daux veng Yerusaliem. Khaix an, kix tak
         sang maong ti jhak ka Aux, pa mawh pui pa hoik blung kix heue. Kix tak koe krax khi
         rhawm ti yiiem son Nawh Cao, awm khi rhawm pui ti yiiem son kawn simex nawh pa koe
         tix kaux khaing mai koe krax laux rhawm son Nawh Cao, awm pui pa koe krax laux rhawm
         son kawn Ai nawh tix kaux heue.
         11 "Ka daux singaix an, krax yiiem doe pa kied ting tak sang koe ka daux veng Yerusaliem,
         awm krax yiiem doe ka daux veng Hadarimon, pa koe ka daux lung Megido heue.
         12 "Haktiex tak sang koe krax yiiem doe nyiex mawx nyiex an ka dee ot tix mai pui daux
         nyiex ma simiang Davit khankix, simex ot nong tidah mai bun ot nong tidah heue. Pui
         daux nyiex ma Natan khankix simex ot nong tidah mai bun ot nong tidah heue.
         13 "Pui nyiex ma Lewix khankix, simex ot nong tidah mai bun ot nong tidah heue. Pui
         daux nyiex ma Shimi khankix, simex ot nong tidah mai bun ot nong tidah heue.
         14 "Can pui daux nyiex ma pa kawn deuk khankix ku nyiex ma, simex ot nong tidah mai
         bun ot nong tidah, kix hoik tang khrawm paox tix yiiem cub mawx cub an heue.

1 "Ka daux singaix an, dee lih rawm tix dah, tak sang mawh pa hoik paoh tix ka son
         nyiex ma simiang Davit mai son can pui pa ot ka daux veng Yerusaliem khankix mai son
         phimap mai son pa seeing brai khankix heue.
         2 Siyiex Cao kru naing raoma ah nin ka daux singaix an, Aux tak sang tat ti tik ceu
         kaux riang grang khankix khaing daux haktiex mai khaix in tak ang lai mawh pa deeh
         doh keud kah heue. Aux tak sang deeh baox kieh cao jhai khankix mai khuan pa seeing
         brai ankix lih hu khaing daux haktiex heue.
         3 "Phan pui tix kaux kaux krai lox jhai khankix, miex keeing pa keh nawh, tak sang
         ah nin ka nawh! "Maix tak ang lai yaox ti im ju, mawh keu hoik krai maix lox jhai
         pie lhen ka daux ceu kaux Siyiex heue. "Miex keeing pa hoik keh nawh, tak sang blung
         nawh phlat, yam krai nawh lox jhai khankix heue.
         4 "Ka daux singaix an, cao jhai pa krai lox jhai pie lhen khankix, tak koe krax pa
         kaig pa tua kheu grawng riang susai pa yaox kix heue. Kix tak ang lai ceep sibex hauk
         sonsang pie lhen tix pui heue.
         5 Nawh tak sang ah nin, aux ang mawh cao jhai, aux mawh ngie cao pa yuh kaing ma, mawh
         kheu jah tom yam iak aux, pa koe aux mawh ngie ma heue.
         6 "Pui tak sang chawk nawh ah nin, khaix mat pa koe ka daux taix maix mawh ceu patix
         lie? "Nawh tak sang deeh pawk ah nin, "In mawh khaix mat aux ka daux nyiex paox grawm
         aux khankix heue.
         7 Siyiex cao kru naing raoma ah nin, "Vaid eue, siduad ti kaoh puing ka cao liang yung
         Aux mai ka paox pie Aux heue. Tawk cao liang yung yum mai yung khankix tak sang prung
         prang heue. Khaix an Aux tak sang baox deeh veeh taix tix ka piang kawn yung iak khankix
         heue.
         8 Siyiex ah nin, "Pui ka daux haktiex in khawmuik, loe son ra son, tak sang mawh pa
         hoik tat tix yum, loe son tix son, tak sang mawh pa prah tix heue.
         9 Aux tak sang kieh loe son tix son in cheu ka daux ngu mai tak sang thi kix awm thi
         lon mau mai cheuk ti yaox kix awm hoik cheuk ka khri heue. Kix tak kok yo ka ceu kaux
         Aux, Aux tak sang deeh pawk lox kix heue. Aux tak sang ah nin, "In mawh pui Aux! "Mai
         kix tak sang ah nin, "Siyiex mawh Siyiex ex heue.

1 Jhak heue, singaix Siyiex hoik dex hoek mai kraung pa tud rhim maix khankix, tak
         sang mawh pa hoik gwieh tix ka daux sinax pex heue.
         2 Grawh grawng nawh, aux tak sang kraix khrawm ceu pui khankix khawmuik hoek ti puing
         naing ka veng Yerusaliem, veng tak sang mawh pa pon teei tix, nyiex khankix hoik tud
         rhim tix mai bun khankix hoik kham krax pa phit vao, pui veng tix plak tak sang yaox
         ti kham krax pa giex tix hu heue. Pui pa kawn deuk khankix, tak ang lai tat tix khaing
         daux veng heue.
         3 Yam an, Siyiex tak sang lih hu mai puing ka ceu pui khankix, awm puing Nawh Cao naing
         ka daux singaix koe naing heue.
         4 Ka daux singaix an, caong Nawh Cao tak sang cung ka piang gawng sanlun, pa koe ka
         plak sivoe veng Yerusaliem ka plak lih singaix heue. Gawng sanlun, tak sang bih ti
         koe ra plak, jah khaing plak lih singaix, tom hoek ka plak klip singaix mai lih mawh
         daux ngawd pa kied ting heue. Gawng tix plak, tak sang gah ti hu ka plak blaong mai
         an tix plak tak sang gah ti hu plak seh heue.
         5 Pex tak sang to ti luan khaing daux ngawd gawng Aux heue. Grawh grawng nawh, daux
         ngawd gawng an, tak sang lang tom hoek ka veng Azalax heue. Pex tak sang to awm to
         pex khaing tuk kla reem ka daux baux singaix Uziyax, pa mawh simiang haktiex Yudax
         heue. Siyiex aux pa mawh Siyiex leeing ju tak sang hoek mai khawm pui pa singax khankix
         hoek tau mai Nawh Cao heue.
         6 Ka daux singaix an, tak ang lai koe pa riang mai pa riang khankix tak sang grai heue.
         7 Ka daux singaix an, tak mawh pa tawng Siyiex kah heue. Ang mawh ponngaix mai ang
         mawh ponsawm mai ka daux plak ponbo tom tak koe pa riang heue.
         8 Ka daux singaix an, tak koe rawm im ju pa lih hoek khaing veng Yerusaliem, tix plak
         tak sang lih hu ka plak rawm sigrit sigra plak lih singaix mai an tix plak, tak sang
         lih hu ka plak rawm sigrit sigra plak klip singaix, ka daux bawg yam rung praix mai
         ka daux bawg yam kwat praix rawm an koe sijheung heue.
         9 Siyiex, tak sang mawh simiang ka piang ca haktiex khawmuik heue. Ka daux singaix
         an, "Siyiex mawh tix kaux khaing mai ceu kaux Nawh Cao mawh tix ceu khaing heue."
         10 Haktiex khawmuik tak sang mawh pa hoik deeh tieh ti mawh awm daux lung Arabax, jah
         khaing veng Gebax tom hoek ka veng Rimmon, pa koe plak seh veng Yerusaliem heue. Veng
         Yerusaliem tak kawn mawh pa lhaong ot ka dah dee prim nawh, jah khaing ka siviex Benyamin
         tom hoek ka dee koe siviex phao ka mai hoek ka siviex daog veng mai jah khaing nyiex
         pau tab Hananelax, tom hoek ka dah dee biiet rawm plix siiet cie simiang heue.
         11 Pui khankix tak sang ot ka daux an mai krax pa jhax lawg tak ang lai koe khaix in
         heue. veng Yerusaliem tak sang mawh dee pa yiien yawg ot pui kah heue.
         12 Siyiex tak sang tawx krax kham geu ka pui khankix, pa hoek puing ka veng Yerusaliem
         yuh nin, nex kix tak sang rawm, yam kawn cung kix ka caong tix, ngai kix tak sang
         klawk mai dak kix tak sang si-um ka daux jheeh kix heue.
         13 Ka daux singaix an mai krax lawh maw ka krax tong teen pa ting pa kaoh khaing Siyiex
         tak sang koe ka daux sinax kix mai kix tak ra lai giex taix paox tix mai yaog taix
         tix ra lai pah ka paox tix heue.
         14 Ceu pui Yudax khankix pa ot ka veng Yerusaliem tak sang puing naing heue. Krax mag
         mi ceu pui pa ot hawt vung viang baoh an khankix, tak sang mawh pa kraix khrawm tix
         tau, pa mawh khri, mau mai kraung khrai pa shiao khankix ka daux krax pa kied haoh
         hun heue.
         15 Awm ceu ankix, krax kham geu tak sang hoek ka piang brung law, ka piang kala-uk mai
         la mai ka piang to brie khankix khawmuik, pa koe ka daux tab heue. Mawh kheu nan,
         krax kham geu in tak sang mawh pa lih ti koe heue.
         16 Pui pa kawn deuk khaing ceu pui khankix pa hoik hoek ti puing ka veng Yerusaliem,
         tak ang haok hu ku num sonsang krub tix ka Siyiex pa mawh Siyiex cao kru naing raoma
         mai sonsang yuh tix ka pawie nyiex gox bang heue.
         17 Can ceu pui piang haktiex, ceu pui mawx ang ah, pa ang hoek ka veng Yerusaliem, sonsang
         krub tix ka Siyiex pa mawh Siyiex Cao kru naing raoma, ka piang kix rawm lhiex tak
         ang lai lih kah heue.
         18 Phan pui meung Ejiptux khankix ang lai haok hoek ti krub, rawm lhiex tak ang lai
         lih ka piang kix heue. Kix tak pon ti rieb krax kha rhawm, pa tawx Siyiex ka ceu pui
         khankix, pa ang cu ti haok sonsang yuh tix ka pawie nyiex gox bang heue.
         19 In tak sang mawh krax kham geu ceu pui Ejiptux mai krax kham geu ceu pui khankix
         khawmuik, pa ang haok ti yuh ka pawie nyiex gox bang heue.
         20 Ka daux singaix an, ngai lai Son Pa Singax Singeh Siyiex tak sang mawh pa hoik tiiem
         ka piang hing tauk brung khankix heue. Aw tawng pa koe ka daux nyiex bwan Siyiex khankix,
         tak sang mawh pa awm tawg klong pa koe plak sivoe khu dee tan heue.
         21 Can aw tawng pa koe ka daux veng Yerusaliem mai haktiex Yudax, tak sang mawh pa singax
         singeh ka son Siyiex cao kru naing raoma heue. Can pui pa hoek ti tan krax pa appong
         tix, tak sang hoek teei ankix mai ngaik nex ka daux ankix heue. Ka daux singaix an,
         pui Khananix, tak ang lai koe tix kaux kawx ka daux nyiex bwan Siyiex cao kru naing
         raoma heue.MalachiMalachiMalachiMalachiMalachi

1 Gumlox pa plak jhi Siyiex ka ceu pui Isarelax khankix khaing ka Malakhix.
         2 Siyiex ah nin "Aux hoik moh ka pex, viang mawh nan, pex kawn ah nin "Mawh hoik moh
         Maix yix ka daux krax grawng ceu patix lie?" "Ang Esaw hoik mawh pux ke Yakop lie?
         "Siyiex ah nin, Aux hoik moh ka Yakop,
         3 Aux hoik koeng ka Esaw, hoik kieh praix gawng ot nawh khankix mai sinngao nawh mawh
         pa laux leeing, son sox praix daux tiag heue.
         4 Ceu pui Edom khankix ah nin, viang ex mawh pa hoik laux leeing yam in kawx mai ex
         tak sang deeh ing cox sum ka dee pa laux leeing ankix. "Siyiex cao kru naing raoma
         ah nin "Grham kix sum, Aux tak sang yieh ti tik. Pui tak sang kok kix mawh dee pang
         dee kwang pui caox caig mai kok kix mawh pui pa song rhawm Siyiex ka leeing ju heue.
         5 Ngai pex tak sang yaox mai pex tak ah nin "Siyiex mawh pa koe min plakngai sibrawm
         ka mee haktiex Isarelax heue."
         6 Kawn simex koe krax nab yam ka keeing tix mai siliex koe krax pa lhat graung ka Simiang
         tix. Phan Aux mawh keeing, koe krax pa nab yam ka Aux dee mawx lie? Phan Aux mawh
         Simiang mawh koe krax pa lhat graung ka Aux dee mawx lie? Siyiex cao kru naing raoma
         ah nin ka pex pa mawh cao giex kaing li khankix, pa koe lox salao ka ceu kaux Aux.
         Viang mawh nan, pex kawn ah nin "Mawh ah yix lox salao ka ceu kaux Maix ka daux krax
         ceu patix lie?"
         7 "Pex tan pa ih pa hoik seeing brai ka piang khu dee tan Aux, viang mawh nan, pex
         kawn ah nin; "Mawh hoik seeing brai yuh yix Maix ka grawng ceu patix lie? "Mawh kheu
         pex ah nin; "Pheen Siyiex mawh pa ang cee ang cak heue.
         8 Yam tan pex ti tawx pa dug ngai son krax tan pa appong, ang an mawh pa caox lie?
         Yam tan pex ti tawx pa chawh caong mai pa koe jhawm saux, ang an mawh pa caox lie?
         Phan maix tan ti tawx an ka cao kwang veng pex nawh khex sang koe krax pa khaw rhawm
         rhi ka pex lie? Nawh khex sang rieb ti teei pex ka daux krax pa koe rhawm tix lie?
         Siyiex cao kru naing raoma ah nan heue.
         9 Yam in pex khyox khaw ti yaox krax pa koe rhawm rhi Siyiex, sonsang kieh Nawh Cao
         koe krax caux rhawm ka piang pex. Phan grawng in mawh pa hoik yuh tix khaing taix
         pex, Nawh Cao khex sang jhak ka pakngai pex lie? Siyiex cao kru naing raoma ah nan
         heue.
         10 Kieh simie pui ka daux sinax pex koe tix kaux pa nyeep ti priex siviex nyiex bwan,
         son ang pex pon ti phlu ngu ka piang khu dee tan Aux ka daux pa giex going heue. Aux
         ang koe krax khaw rhawm ka pex mai Aux ang lai rieb ti teei krax tan tix ceu kawx
         khaing daux taix pex. Siyiex cao kru naing raoma ah nan heue.
         11 Grawh grawng nawh jah khaing baoh dee lih singaix, tom hoek ka baoh dee klip singaix,
         ceu kaux Aux tak sang mawh pa ting lhaong ka daux sinax ceu pui tang ceu, ka baoh
         dee an kix kudah tak sang tan nyawng bhawng ka ceu kaux Aux mai khawm krax tan pa
         singax, grawh grawng nawh, ceu kaux Aux, tak sang mawh pa ting lhaong ka daux sinax
         ceu pui khankix. Siyiex cao kru naing raoma ah nan heue.
         12 "Viang mawh nan pex koe krax map ka ceu kaux Aux ah nin, "Pheen Siyiex mawh pa hoik
         seeing mai pa ih ka piang nawh khankix, mawh pa ang koe ceu koe cak heue."
         13 "Pex deeh baox ah nin, kaing inkix koe ceu pa taug pa mao kah! Pex koe lox salao
         kah heue. Siyiex cao kru naing raoma ah nin. "Pex viex tobrie pa tud rhim tix, pa
         chawh caong mai pa saux khankix hoek sonsang tan. Mawh tak sang rieb Aux ti teei in
         khaing daux taix pex lie? "Siyiex ah nan heue.
         14 "Kieh krax jhax lawg koe ka piang pui pie lhen an, pa koe yung mhaing ka daux cub
         phung yung nawh, pa hoik yuh lox mukheu mai tieh ti tan pa laux maung ka Siyiex grawh
         grawng nawh, Aux mawh simiang pa ting lhaong, "Ceu kaux Aux mawh pa sang koe krax
         pa lhat graung, ka daux sinax ceu pui khankix heue. "Siyiex cao kru naing raoma ah
         nan heue.

1 Cao giex kaing li khankix eue, "Gumlox pingnyap in, mawh son pex heue."
         2 Siyiex cao kru naing raoma ah nin, "Phan pex ang cu ti nghiet mai ang cu ti sau an
         kix laig ka daux rhawm tix mai ang tawx krax yaog yaw min pakngai ka cau kaux Aux,
         Aux tak sang kieh krax pa jhax lawg hoek ka piang pex mai Aux tak sang jhax lawg ka
         bwanson pa pon maix khankix. Mawh kheu Aux hoik dawg jhax lawg ka pex, kheu ang pex
         tie sau an kix ka daux rhawm tix heue.
         3 "Jhak heue, Aux tak sang ah ka ru pex mai kraix aing tobrie pa tan daux pawie ka
         piang ngai baoh pex mai pui tang kaux tak sang teei tik pex tau mai aing tobrie heue.
         4 Pex tak sang tawng ka hoik ploi Aux gumlox pingnyap in hoek ka pex, sonsang kieh
         gumlox sijax mukheu yuh aux tau mai ceu pui Lewix koe sijheung heue. Siyiex cao kru
         naing raoma ah nan heue.
         5 Gumlox sijax mukheu pa hoik yuh Aux tau mai nawh, mawh ju mai krax pa nhim, aux hoik
         tawx in ra ceu ka nawh, sonsang kieh nawh koe krax lhat graung ka Aux. Mawh kheu nan,
         nawh hoik lhat graung ka Aux mai koe krax lhat ka ceu kaux Aux heue.
         6 Gumlox been pa khaw caw hoik koe ka daux jheeh nawh mai krax pa ang rahsee ang lai
         koe ka siyieb jheeh nawh heue. Nawh hoik hu tau mai Aux ka daux krax pa nhim mai ka
         daux krax pa rahsee mai hoik deeh kieh pui tom nie veeh tix khaing phimap phighram
         heue.
         7 "Siyieb jheeh cao giex kaing li, khaw ti koe krax priex rien ka pingnya mai pui khankix
         tak sang sawg ti yaox gumlox been khaing daux jheeh nawh, mawh kheu nan mawh cao cau
         Siyiex cao kru naing raoma heue.
         8 Pex hoik lih hu khaing daux krax, pex hoik kieh pui khankix tom nie, sideeing ti
         goh ka gumlox been heue. Pex laux leeing yuh gumlox sijax mukheu ceu pui Lewix heue.
         "Siyiex cao kru naing raoma ah nin,
         9 "Aux hoik baox kieh pex mawh pa kham krax pa salao mai pa map pui khankix khawmuik,
         kheu ang pex priex rien ka daux krax Aux mai jhak pakngai pui ka daux gumlox been
         heue."
         10 Ex khawmuik hoik mawh keeing tix kaux khaing ang mawh lie? Hoik mawh Simiang tix
         kaux khaing pa hoik phan ti deuh ex ang mawh lie? Ex chix sang yuh pa ang kaux sijax
         ka puxaik tix, tix kaux lai tix kaux mai yieh ka sijax mukheu keeing ex khankix kheu
         grawng pa yuh ka mawx lie?
         11 Ceu pui Yudax hoik yuh kaing pa ang kaux sijax mai yuh pa seeing brai tix ceu ka
         daux haktiex Isarelax mai ka daux veng Yerusaliem. Grawh grawng nawh, ceu pui Yudax
         hoik salao beenli pa singax Siyiex, ka pa moh Nawh Cao mai hoik teei ti moeng kawn
         bun siyiex pui tang ceu heue.
         12 Kieh Siyiex tat ti tik ceu pui pa yuh inkix, pa mawh cao gau mai kawncau nawh pa
         viex krax tan tix hoek ka Siyiex cao kru naing raoma, khaing daux nyiex Yakop heue.
         13 In mawh ceu pa baox yuh pex tix ceu, pex kheem ti deuh khu dee tan Siyiex ka rawm
         ngai mai krax pa yiiem riag yo tix, mawh kheu nan, Nawh Cao ang lai jhak simi ka krax
         tan an khaix in tix bawg kawx mai ang lai rieb an ka daux krax pa khaw rhawm rhi tix
         khaing daux tawm taix pex heue.
         14 Viang mawh nan, pex kawn ah nin, "Mawh son grawh grawng ceu patix lie? "Mawh kheu
         Siyiex hoik mawh pa kham mhai rug ka daux sinax maix mai moeng maix tom yam awn ju
         maix heue. Nawh mawh paox moh maix mai mawh moeng pa hoik yuh maix sijax mukheu tau,
         viang mawh nan maix ang kaux sijax ka piang nawh heue.
         15 Nawh Cao hoik phan ti deuh pui tix kaux khaing pa kawn deuk ti koe khuan ang mawh
         lie? Mawh kheu patix lai phan pui tix kaux khaing lie? Mawh sonsang sawg Nawh Cao
         ru pa khaw caw mai Siyiex nong nong heue. Mawh kheu nan, priex ka rhawm rhi pex mai
         paw kieh pui tix kaux kawx, yuh krax pa ang kaux sijax ka moeng pa hoik teei nawh
         tom yam awn ju tix heue.
         16 "Grawh grawng nawh, Siyiex pa mawh Siyiex ceu pui Isarelax ah nin, Aux koeng ka grawng
         pa tik moeng tix mai koeng ka pui pa yuh krax pa kin ka moeng tix heue. "Siyiex cao
         kru naing raoma ah nin, "Mawh kheu nan priex ka rhawm rhi pex, son ang pon ti yuh
         ceu pa ang kaux sijax heue."
         17 Pex hoik lak lheut Siyiex ka gumlox sikah pex. Pex kawn ah nin, "Mawh hoik lak lheut
         yix Nawh Cao ka daux grawng ceu patix lie? "Ka daux grawng an pex ah nin, "Can pui
         pa yuh ceu pa caox, mawh ceu pa mhawm ka plak sivoe ngai Siyiex mai Nawh Cao koe krax
         khaw rhawm ka daux kix heue. Phan ang mawh nan, Siyiex pa rahsee koe dee mawx lie?"

1 Jhak heue, Aux ploi cao cau tix hoek mai nawh tak sang cox khre daux krax sivoe aux
         heue. Siyiex pa sawg pex ti yaox, tak sang hoek sijaox ka nyiex bwan Nawh, cao cau
         gumlox sijax mukheu an, mawh pui pa sang khaw rhawm pex kah heue. Jhak heue, Nawh
         Cao tak sang phai hoek. Siyiex Cao kru naing raoma ah nan heue.
         2 Viang mawh nan, mawh pui mawx pa pon kham singaix pa sang hoek Nawh Cao lie? mawh
         pui mawx pa pon cung yam bleeh Nawh Cao lie? Nawh Cao mawh pa awm ngu cao pa raug
         lon mau mai awm sipiak cao pa sidaux kraung heue.
         3 Nawh Cao tak sang ngawm awm cao pa raug lon mau mai cao pa thi lon mau singax Nawh
         Cao tak sang kieh kawn simex ceu pui Lewix singax mai thi kix singax awm mau khri,
         sonsang tan kix ti tawx krax tan ka daux pa rahsee ka Siyiex heue.
         4 "Yam an krax tan pui Yudax mai pui daux veng Yerusaliem khankix, tak sang mawh pa
         khaw rhawm rhi Siyiex, awm ka daux singaix pa prim khankix, awm baux num phao voe
         khankix heue.
         5 Aux tak sang hoek dex pex, son krax ciyang, Aux tak sang mawh cao pa kham mhai rug
         pa kied phai, ka pui pa chix yuh phi yuh simeed khankix, ka pui pa phit vao, ka pui
         pa tiextu pie lhen, ka pui an kix, pa kheem ti ih ngawh kaing cao pa pon mau khankix
         mai ka pui pa yeen ya ti ih ka miexmai kawn doe mai ka pui an kix, pa nieb yuh ka
         nyo sinie khankix, kheu ang kix koe krax lhat graung ka aux heue. "Siyiex cao kru
         naing raoma ah nan heue.
         6 "Aux mawh Siyiex pa ang chix loh tix heue. Mawh kheu nan, kawn simex ceu pui Yakop
         khankix eue, Pex ang nyang hoek krax pa laux leeing.
         7 Jah khaing daux baux singaix keeing pex khankix, pex hoik via ti hu khaing beenli
         pa priex pa deuh Aux mai ang priex rien ti hawt ankix. Deeh ing hoek ka Aux mai Aux
         tak sang deeh ing hoek ka pex. Siyiex cao kru naing raoma ah nin. Viang mawh nan,
         pex kawn ah nin "Ex tak sang deeh ing hoek ka daux krax pa yuh ka mawx lie?
         8 "Pui khiex sang tud rhim kraung cie Siyiex lie? Viang mawh nan, pex hoik tud rhim
         kraung cie Aux. Pex deeh chawk ah nin, "Ex hoik tud rhim kraung cie Maix ka ceu patix
         lie? "Mawh khaing ka daux kao son tix son mai krax tan khankix heue."
         9 Pex mawh pa hoik kham krax pa kha rhawm ka krax pa jhax lawg, grawh grawng nawh,
         pex khawm ceu pui inkix khawmuik hoik tud rhim kraung sinngao Aux heue.
         10 Siyiex cao kru naing raoma ah nin, viex kao son tix son khawmuik laig ka daux nyiex
         krao, kieh pa ih koe ka daux nyiex bwan Aux mai cheu ti yaox Aux yuh nin, "Aux paoh
         ang paoh daux siviex iak raoma ka son pex mai klup krax pa nawb bwanson lih ka piang
         pex, tom kreh mai ang lai koe dee een heue.
         11 "Aux tak sang ah ka ceu pa chix kiied ting ih ka cie pex, son ang nawh lai laux leeing
         yuh plix simie pa kaoh khaing daux tiex pex mai plix siiet pex, tak ang lai cia sivoe
         sang teem ka daux tong kaung. Siyiex cao kru naing raoma ah nin heue.
         12 "Ceu pui khankix, tak sang kok pex mawh pui pa koe bwanson, mawh kheu haktiex pex
         tak sang mawh haktiex pa koe krax gaux rhawm. "Siyiex cao kru naing raoma ah nin heue.
         13 "Lox sikah pex hoik kied riex ka piang Aux. "Siyiex ah nin, Viang mawh nan, pex kawn
         ah nin, "Mawh hoik sikah yix lox pa kied riex ceu patix ka piang Maix lie?"
         14 Pex ah nin! "Pa yuh kaing krup ka Siyiex mawh ceu pa giex going, pa hoik priex ex
         ti hawt beenli pa deuh Nawh Cao mai pa hoik lai ling ex ti hu, awm pui pa koe krax
         khi rhawm khankix, ka plak sivoe Siyiex cao kru naing raoma koe bwanson ceu patix
         lie?
         15 Yam in ex kok pui pa ting rhawm rhi mawh pa koe bwanson mai pui pa yuh ceu pa caox
         caig, mawh pa hoik yaog ti haok hwan pui ankix pa nyaw ti yaox ka Siyiex pon lawd
         luan heue."
         16 Yam an pui ankix pa hoik koe krax lhat graung ka Siyiex hoik ra lai krai lox ka paox
         tix, tix kaux lai tix kaux mai Siyiex hoik nghiet lox ankix heue. Koe phuk lai pa
         hoik tiiem ti deuh ka plak sivoe Nawh Cao, son pui ankix, pa koe krax lhat graung
         ka Siyiex mai pui pa koe krax doh keud ka ceu kaux Nawh Cao heue.
         17 Siyiex cao kru naing raoma ah nin, "Kix tak sang mawh cie Aux, ka daux singaix yuh
         Aux kix mawh sinngao pa blon mhawm. Aux tak sang koe rhawm lhawk ka kix, awm lhawk
         pui ka kawn simex tix pa yuh ti tawx kaing ka son nawh heue."
         18 Yam an pex tak sang deeh tawng ti gwieh sinax pui pa rahsee mai pui pa caox caig,
         sinax pui pa yuh kaing krub ka Siyiex mai pui pa ang yuh kaing krub ka Siyiex heue.
         
            

         
      
   
      
         4
1 "Jhak heue, Singaix an dex hoek mai awm ngu pa rup ka daux glah ngu mai can pui pa
         ting rhawm ting rhi an kix khawmuik, pa yuh kaing ceu pa caox caig, tak sang mawh
         nyhee pa kroh kroing. Singaix pa sang hoek an, tak gleeing ti tik kix, ang lai deuh
         khawm num khawm rao heue. Siyiex cao kru naing raoma ah nan heue.
         2 Viang mawh nan, ka pex pa koe krax lhat graung ka ceu kaux Aux, singaix pa rahsee
         tak sang lih mai krax pa pai jhawm saux ka daux pruik Nawh Cao mai pex tak sang jaloh
         ti lih hu, awm kawn mawie pa hoik lih khaing daux kawg heue.
         3 Pex tak sang dig ka pui pa caox caig. Kix tak sang awm nyaox greem tiag caong pex,
         ka daux singaix hoik tat Aux ti deuh. "Siyiex cao kru naing raoma ah nan heue.
         4 "Deeh doh keud ka gumlox beenli Mose pa mawh kawncau Aux, ka gumlox tat jhawm prawng
         pa hoik tawm Aux ka nawh daux baoh Hawrap son ceu pui Isarelax khankix heue.
         5 Jhak heue, sivoe sang hoek singaix Siyiex pa ting lhaong mai pa koe pa lhat graung,
         Aux tak sang ploi cao jhai Eliyax hoek ka pex heue.
         6 Nawh tak deeh veeh rhawm rhi keeing hoek ka kawn nyawm khankix mai rhawm rhi kawn
         nyawm hoek ka keeing. Phan ang yuh nan, Aux tak sang hoek mai tawx krax kham geu haktiex
         ka krax pa jhax lawg heue.MatthewMatthewMatthewMatthewMatthew

1 Lai grawng doeh ru Yesux Khrit, mawh kawn simex Davit, kawn simex Abraham.
         2 Abraham mawh keeing Icak, Icak mawh keeing Yakop mai Yakop mawh keeing Yudax mai
         puxaik nawh khankix heue.
         3 Yudax mawh keeing Pheret mai Zara, khaing moeng nawh Tama. Pheret mawh keeing Hezaron
         mai Hezaron mawh keeing Aram,
         4 Aram mawh keeing Aminadap, Aminadap mawh keeing Nashon mai Nashon mawh keeing Salamon
         heue.
         5 Salamon mawh keeing Bawzax pa pon khaing moeng nawh Rakhap mai Bawzax mawh keeing
         Obet, pa pon khaing moeng nawh Ruthax mai Obet mawh keeing Yessie,
         6 Yesie mawh keeing simiang Davit. Davit mawh keeing Sawlamon ka bun pa hoik mawh moeng
         Uriyax phao ka heue.
         7 Sawlamon mawh keeing Robom mai Robom mawh keeing Abiyax mai Abiyax mawh keeing Asapha
         heue.
         8 Asapha mawh keeing Yehoshaphat, Yehoshaphat mawh keeing Yoram mai Yoram mawh keeing
         Oziyax heue.
         9 Oziyax mawh keeing Yotham, Yotham mawh keeing Akhat mai Akhat mawh keeing Hezakiyax.
         10 Hezakiyax mawh keeing Manashe, Manashe mawh keeing Amon mai Amon mawh keeing Yosiyax
         heue.
         11 Yosiyax mawh keeing Yekhawniyax mai puxaik nawh khankix, yam mawh bawg yam giex laung
         ka kix ka veng Babulon heue.
         12 Khaix hoik giex laung kix ka daux veng Babulon, Yekhawniyax mawh keeing Shalatilax
         mai Shalatilax mawh keeing Zerubabelax heue.
         13 Zerubabelax mawh keeing Abyut, Abyut mawh keeing Eliakim mai Eliakim mawh keeing
         Azaw heue.
         14 Azaw mawh keeing Sadut, Sadut mawh keeing Akhim mai Akhim mawh keeing Elut.
         15 Elut mawh keeing Elazax, Elazax mawh keeing Mathan mai Mathan mawh keeing Yakop heue.
         16 Yakop mawh keeing Yosiep pa mawh mex Marix, pa keh Yesux ka, pa kok mawh Khrit heue.
         17 Mawh kheu in jah ka Abraham tom hoek ka Davit koe kao pon ju mai jah ka Davit tom
         hoek yam giex laung ka daux veng Babulon koe kao pon ju mai jah ka yam giex laung
         ka daux veng Babulon tom sidah hoek ka Cao Khrit koe kao pon ju heue.
         18 Grawh grawng pa keh ka Yesux Khrit mawh nin heue. Yam hoik chawk miex Nawh, Marix
         mai Yosiep paox tix, ka ang kiex bax dex dawd mai paox tix, nawh koe kaux kheu Khuan
         Singax Singeh heue.
         19 Mawh kheu mex nawh Yosiep, mawh pui rahsee mai ang rhawm kieh pakngai Marix laux,
         nawh keud sang briex ti tik ka nawh heue.
         20 Yam keud nawh yuh nan, jhak heue, nawh yaox kawncau cie Siyiex lih bleeh ka nawh
         ka daux camaox ah nin, "Yosiep kawn Davit eue, paw lhat ti teei moeng maix Marix,
         kheu kaux pa koe daux nawh mawh kheu Khuan Singax Singeh heue.
         21 Nawh tak keh kawn Simex mai maix tak kok ceu kaux Nawh mawh Yesux,mawh kheu Nawh
         tak sang taoh pui cie Nawh khaing phimap kix heue."
         22 Ceu in khawmuik hoik mawh sonsang naog gumlox Simiang pa krai Cao jhai pa ah nin,
         23 "Jhak heue, bunkrih tak koe kaux mai keh kawn Simex, mai kix tak kok ceu kaux Nawh
         mawh " Emanoelax.Phan toe dee bleeh Emanoelax, mawh Siyiex ot tau mai ex" heue.
         24 Yam siduad Yosiep khaing it, nawh yuh awm hoik nhie kawn cau cie Siyiex nawh yuh
         mai teei moeng tix heue.
         25 Viang mawh nan nawh ang dex mai Marix, ka ang nyang keh kawn Ai mai nawh kok ceu
         kaux nawh mawh Yesux heue.

1 Yam keh Yesux daux veng Bieliehiem, meung Yudax, baux yam kwang simiang Herut, jhak
         heue, pui pa ting pingnya cuyi kaoh khaing plak lih singaix mai hoek ka veng Yerusaliem,
         2 chawk ah nin, "Kaw pa hoik keh mawh Simiang pui Yudax koe dee mawx? Mawh kheu hoik
         yaox ex simuing Nawh lih plak lih singaix, ex tom hoek ti krub ka Nawh Cao heue."
         3 Yam mhong simiang Herut ka lox an, nawh mai pui veng Yerusaliem khawmuik sung sang
         rhawm kah heue,
         4 Nawh kieh cao giex kaing li pa ting khankix mai pui tiiem lai khawmuik khrawm paox
         tix mai nawh chawk kix grawh grawng tak sang keh Cao Khrit dee mawx heue.
         5 Kix krai ka nawh ah nin, "Tak sang keh ka daux veng Bieliehiem, meung Yudax, kheu
         cao jhai hoik tiiem lox pa ah nin,
         6 "Maix veng Bieliehiem pa koe daux meung Yudax eue, maix ang mawh veng pa nie iak
         khaing pa kwang simiang Yudax khankix, kheu cao giex kaing Tak sang lih khaing maix
         tix kaux, mai Nawh tak sang kia ngien Ka pui cie Aux, pa mawh pui Isarelax heue."
         7 Yam an simiang Herut briex kok pui pa ting pingnya cuyi mai chawk kix grawh grawng
         yaox kix simuing lai mawx heue.
         8 Nawh ploi kix hu ka veng Bieliehiem mai tawm lox ah nin, "Hu sawg Kawn nyawm an mhawm
         mhawm, yam hoik yaox pex ka Nawh, sonsang pon aux ti hu krub ka Nawh, deeh ing krai
         ka aux liak."
         9 Khaix hoik mhong kix lox simiang, kix lih hu, jhak ka simuing pa yaox kix plak lih
         singaix pa hu sivoe kix, tom hu kaog piang dee ot Kawn nyawm an heue.
         10 Yam yaox kix simuing an, kix kied gaux rhawm tete.
         11 Kix laig ka daux nyiex an mai yaox Kawn nyawm iak an tau mai miex Nawh Marix mai
         kix grux ngawng tix krub Nawh mai kix hoe sin ngao viex tix mai tawx totaix ka Nawh
         Cao pa mawh khri mai sidah bhawng, Lawban mai Muran heue.
         12 Khaix an son ang kix deeh ing ka simiang Herut, Siyiex tawx satix ka daux camaox
         mai kix deeh ing ka meung kix krax tang nyaing heue.
         13 Khaix hoik ing kix, kawncau Siyiex tix kaux lih bleeh ka Yosiep ka daux camaox ah
         nin, "Maix kaoh heue, mai teei Kawn nyawm iak mai miex Nawh mai to hu ka daux meung
         Ejiptux mai ot tan tom deeh krai Aux maix mhong heue. Kheu simiang Herut tak sang
         sawg Kawn nyawm iak in, sonsang laux yuh ka Nawh heue."
         14 Yosiep kaoh teei Kawn nyawm mai miex Nawh mai lih hu ka meung Ejiptux yam ponsawm
         heue.
         15 Kix ot tan tom hoik yum simiang Herut heue. In mawh sonsang lih grum naog awm gumlox
         pa krai Simiang ka cao jhai pa hoik ah nin, "Aux hoik kok Kawn Aux lih khaing meung
         Ejiptux heue."
         16 Yam tawng simiang Herut ka grawng pie lhien pui pa ting pingnya cuyi ka nawh, nawh
         kied song rhawm tete mai nawh ploi pui hu pah kawn nyawm simex yum, pa hoik koe ra
         num mai greem ra num khawmuik, pa ot ka daux veng Bieliehiem mai dee dex tan ku dah
         ku dee heue. Nawh keud ka bawg yam pa hoik mhong nawh ka pui pa ting pingnya cuyi
         nawh tom yuh nan heue.
         17 Yam an gumlox cao jhai Yeramix, pa ah nin, hoik naog heue.
         18 "Ka daux Ramax mhong lox pa yiiem riag, mai pa kied khi rhawm, mawh pa yiiem Rakhelax
         son kawn nyawm kiex khankix, mai ang chix kieh pa khu rhawm kiex nyawm rhawm, kheu
         ang kawn kiex lai deuk heue."
         19 Viang mawh nan Khaix hoik yum simiang Herut, jhak heue, kawncau Siyiex tix kaux lih
         bleeh ka Yosiep daux camaox, ka daux meung Ejiptux,
         20 mai ah nin. "Maix kaoh heue, teei Kawn nyawm mai miex Nawh hu ka daux meung Isarelax,
         kheu pui pa sawg ti teei ju Kawn nyawm an yum khankix hoik yum heue."
         21 Nawh kaoh, teei Kawn nyawm an mai miex Nawh mai hu ka meung Isarelax heue.
         22 Yam mhong Yosiep grawh grawng plud kawn Herut pa mawh Akhelax ti mawh cao giex kaing
         meung Yudax nawh lhat hu tan heue. Kheu Siyiex kieh nawh tawng ka daux camaox, nawh
         hu ka daux haktiex meung Galilie heue.
         23 Nawh hu ot ka daux veng pa kok mawh Nazariet, sonsang naog gumlox krai cao jhai khankix
         pa ah, "Tak kok Nawh mawh pui Nazariet heue."

1 Ka daux bawg yam an, Yohan cao cubcom hoek mai sidiex daux tiagtu haktiex Yudax,
         ah nin.
         2 "Doh keud ka phimap tix, kheu Meung Raoma dex sang hoek heue."
         3 Kheu mawh kaw in, pa hoik krai cao jhai Isayax lox pa ah nin, "Lox kok yo pui tix
         kaux daux tiagtu, cox khre krax hu Simiang, yuh krax hu Nawh rahsee heue."
         4 Tokaux Yohan ceep kraung hauk kala-uk mai nhawt maox hak ka nyoi tix mai pa ih nawh
         mawh sido mai rawm hia tiag heue.
         5 Yam an pui veng Yerusaliem mai pui meung Yudax khawmuik mai pa ot sivie siveng rawm
         Yawdan khawmuik khawm leeing, hu ka Yohan heue.
         6 Kix krai doh ka phimap tokaux tix mai cubcom ka daux tawm taix nawh ka daux rawm
         klawng ting Yawdan heue.
         7 Viang mawh nan yam yaox Yohan ka pui Pharishie mai Sadukie khankix hoek sonsang rieb
         cubcom, nawh ah nin ka kix, "Ceu siuing pa cai eue, mawx nhie pex to sonsang luan
         khaing pa song rhawm pa tak sang hoek lie?
         8 Kieh plix, plix pa keung khaw mai pa doh keud ka phimap tokaux tix heue.
         9 Paw keud ti ah ka tokaux tix, Ex koe Abraham pa mawh keeing ex, aux krai ka pex,
         Siyiex chix yuh simaox in khankix lih mawh kawn Abraham heue.
         10 Pie yam in, hoik deuh moe dex riah num khaox mai khaox pa ang plix, plix pa mhawm
         khankix khawmuik, sang kid taing sau daux ngu heue.
         11 Aux cubcom pex ka daux rawm kheu doh keud pex ka phimap tix heue. Viang mawh nan
         Kaw pa hoek khaix aux lheu ting sibrawm khaing aux, pie kiiep Nawh ang aux keung ti
         jiang. Nawh tak sang cubcom pex ka daux Khuan Singax mai ngu heue.
         12 Ka daux tawm taix Nawh koe bia yib Nawh tak kieh gwang pah nghox tix singax Nawh
         tak sau nghox ca cie Nawh daux krao mai Nawh tak teei grhip gleeing daux ngu pa ang
         chix yeet heue."
         13 Yam an Yesux kaoh khaing meung Galilie mai hoek ka Yohan ka rawm klawng Yawdan, sonsang
         cubcom daux tawm taix nawh heue.
         14 Viang mawh nan Yohan klat Nawh Cao ah nin, "Aux khaw ti cubcom ka daux tawm taix
         Maix mai Maix khex hoek ka aux lie?"
         15 Yesux pawk lox mai ah nin ka nawh, "Kieh mawh yam in heue, kheu in mawh pa khaw son
         ex ti sang yuh naog ka pa rahsee khawmuik heue." Khaix an nawh tom khaw rhawm kah
         heue.
         16 Khaix hoik cubcom ka Yesux, Nawh lih khaing daux rawm dom mawx dom an jhak heue,
         raoma baoh ka Nawh mai Nawh yaox Khuan Siyiex lih awm sikaux tum piang Nawh heue.
         17 Jhak heue, lox lih khaing raoma ah nin, "In mawh Kawn pa moh Aux, pa khaw caw ka
         rhawm Aux heue."

1 Yam an Khuan Cao tok Yesux hu ka daux tiagtu, sonsang kham geu pa nyaw phicaox heue.
         2 Nawh twah pa ih, tixpon ngaix, tixpon sawm, Nawh tom cai rhawm heue.
         3 Yam an cao nyaw hoek mai ah nin ka Nawh, "Phan Maix mawh Kawn Siyiex tawx lox kieh
         simaox in khankix mawh blah heue."
         4 Viang mawh nan Nawh Cao pawk lox ah nin, "Hoik tiiem ti deuh ah nin, Pui tak im kheu
         blah nong nong ang mawh, viang mawh nan, im kheu lox pa lih khaing jheeh Siyiex ku
         gum heue."
         5 Yam an Phicaox baoh viex Nawh hu ka daux veng singax mai deuh Nawh piang dee choek
         nyiex bwan.
         6 Ah nin ka Nawh Cao, "Phan Maix mawh Kawn Siyiex, kieh tokaux tix rau sen. Kheu hoik
         tiiem ti deuh, Nawh tak tawm lox grawh grawng Maix, ka kawncau Siyiex Nawh khankix
         mai kix tak yaog Maix piang tawm taix kix, son ang caong Maix sang krox ka simaox."
         7 Yesux baoh ah nin ka nawh, "Baox hoik tiiem ti deuh ah nin, Maix paw vi nyaw ka Siyiex
         Maix"
         8 Yam an phicaox baox viex Nawh Cao hu tix bawg piang gawng kied lhaong tix mu mai
         jhi Nawh yaox meung piang haktiex khawmuik mai min plakngai cie meung khankix,
         9 mai ah nin ka Nawh Cao, "Phan Maix grux ngawng tix krub ka aux, ceu in khawmuik aux
         sang tawx ka Maix heue."
         10 Yam an Yesux baoh ah nin ka nawh, "Satan eue, lih hu heue, kheu hoik tiiem ti deuh,
         Maix tak sang krub ka Siyiex maix mai yuh son Nawh khaing."
         11 Yam an phicaox hu khaing Nawh Cao mai jhak heue, kawncau Siyiex khankix hoek ti khan
         kheu ka Nawh heue.
         12 Yam an khaix hoik mhong Nawh Cao grawh grawng hoik sau Yohan ka daux thawng Nawh
         lih hu ka daux meung Galilie heue.
         13 Nawh Cao prah veng Nazariet mai hoek ot ka daux veng Kapeniom, pa koe dex praok nhawng
         daux mee haktiex Zebulun mai Napthalix heue.
         14 Kheu sonsang naog gumlox pa hoik krai cao jhai Isayax pa ah nin,
         15 "Haktiex Zebulun mai haktiex Napthalix, pa koe dex krax pa hawt praok nhawng mai
         bleeh plak toi rawm Yawdan, Galilie dee ot pui tang ceu.
         16 Pui pa ot ka daux pa faik khankix, pon yaox pa riang pa ting mai piang kix pa ot
         daux haktiex veei krax yum, pa riang hoik lih jhan heue."
         17 Jah tom yam an Yesux jah ti sidiex gau ah nin, "Doh keud doh sawn ka phimap tix,
         kheu Meung Raoma dex sang hoek heue."
         18 Yam hu Nawh dex rawm nhawng Galilie, Nawh yaox puxaik ra kaux pa mawh Simon pa kok
         mawh Petrux mai pux nawh Andare, ploi rub ka daux rawm nhawng, kheu mawh kiex pui
         pa teei kax heue.
         19 Yesux ah nin ka kiex, "Hawt khaix Aux mai Aux tak kieh pax mawh pui pa teei pui heue."
         20 Dom mawx dom an kiex prah rub khankix tan mai hawt khaix Nawh Cao,
         21 Nawh hu sivoe ceeix mai Nawh Cao yaox puxaik tang kaux ra kaux, pa mawh Yakop, kawn
         Zebedie mai pux nawh Yohan, ot ka daux reu tau mai keeing kiex Zebedie mai cox rub
         cie kix, Nawh kok kiex.
         22 Dom mawx dom an kiex prah reu mai keeing tix mai hawt khaix Nawh Cao.
         23 Yesux hu lailing ka daux meung Galilie kudah dee mai gau ka daux nyiex sidiex khankix
         mai sidiex lox bwan gaux rhawm, pa dex dawd mai Meung Siyiex mai cox jhawm saux kuceu
         moi sinax pui khankix heue.
         24 Min plakngai Nawh Cao tah ka daux meung Surix kudah dee mai kix viex pui pa koe jhawm
         saux ku ceu mai pa kha rhawm mai pa laig phicaox khankix mai pui saux laung khankix
         mai pui yum taix yum caong khankix mai Nawh cox kix moi heue.
         25 Cub pui haoh hun hawt khaix Nawh Cao, pa kaoh khaing meung Galilie mai haktiex Dekapolix
         mai veng Yerusaliem mai meung Yudax mai plak toi rawm Yawdan khankix heue.

1 Yam yaox Nawh Cao cub pui hun, Nawh haok piang gawng mai khaix hoik ngawm Nawh, kawncau
         Nawh khankix hoek ka Nawh heue.
         2 Nawh Cao ang jheeh tix mai gau kix ah nin,
         3 "Pui pa hot daux khuan khankix koe bwanson heue, kheu Meung Raoma mawh cie kix.
         4 Pui pa khi rhawm khankix koe bwanson heue, kheu kix tak pon pa nyawm rhawm.
         5 Pui pa awn rhawm khankix koe bwanson heue, kheu kix tak pon haktiex.
         6 Pui pa cai rhawm son pa rahsee khankix koe bwanson heue, kheu kix tak sak.
         7 Pui pa chix caux rhawm khankix koe bwanson heue, kheu kix tak pon ceu pa caux rhawm.
         8 Pui pa singax daux rhawm khankix koe bwanson heue, kheu kix tak yaox Siyiex.
         9 Pui pa chix kieh raw pa simah simiang ka paox tix kieh yiien khankix, koe bwanson
         heue, kheu tak kok kix mawh kawn Siyiex.
         10 Pui pa hoik kham geu pa tuktiak son pa rahsee koe bwanson heue, kheu Meung Raoma
         mawh cie kix.
         11 Yam pui yuh pa ang khaw jiet ka pex mai tuktiak ka pex mai ah pa caox pa ang mawh
         meh kuceu grawh grawng pex, kheu Aux, pex koe bwanson heue.
         12 Kieh kied gaux rhawm heue, kheu bwanson kied ting son pex ka daux Meung Raoma, kheu
         hoik tuktiak kix yuh nan, ka cao jhai khankix pa koe glangka pex."
         13 "Pex mawh kih haktiex heue, viang mawh nan phan pa laoh kih hoik grai, kienie, chix
         deeh kieh laoh yuh ka mawx? Lheu khaing tik plak praix mai pui dig greem caong tix
         ang koe bwanson tidtix.
         14 Pex mawh pa riang haktiex heue, veng pa hoik yuh piang gawng ang pon ti mox.
         15 Pui pa tok kawk ngu ang sax sau greem phliex, viang mawh nan, deuh piang pheen, sonsang
         jhan riang son pui pa ot daux nyiex khawmuik.
         16 Awm an kieh pa riang pex jhan riang sivoe ngai kawn pui heue, sonsang yaox kix kaing
         pa yuh pex pa mhawm mai yaogyaw Keeing pex pa ot daux Meung Raoma."
         17 "Pex paw ce Aux hoek ti yuh lox lai beenli laux mai lox cao jhai khankix, Aux hoek
         ti yuh laux ang mawh, hoek ti kieh naog heue.
         18 Aux krai lox tete ka pex, tom ang haktiex mai raoma nyang bax grai, ngai lai lai
         beenli viang ki iak miex ding kawx, ang chix grai grhup tix gum kawx, tom hoik mawh
         grum naog khawmuik.
         19 Mawh kheu nan pui mawx ang ah phan nawh lheu gumlox tawm ceu in pa iak khaing paox
         tix mai gau pui tang kaux yuh nan, tak kok mawh pa nie iak khaing paox tix ka daux
         meung raoma. Viang mawh nan, pui mawx ang ah phan nawh hawt yuh mai gau pui tang kaux
         yuh, tak sang kok nawh mawh pa ting ka daux Meung Raoma.
         20 Aux krai ka pex, phan pa rahsee pex ang lheu khaing pui tiiem lai mai Pharishie khankix,
         pex ang tau ti pon laig ka daux Meung Raoma."
         21 "Pex hoik mhong grawng lox pa hoik krai ka pui ju didix pa ah nin, Maix paw pah pui
         yum mai kaw pa pah pui yum tee hoek dee ciyang heue.
         22 Aux krai ka pex, pui pa song rhawm ka puxaik nawh ku kaux, tee hoek dee ciyang. Pui
         mawx ang ah, pa ah ka puxaik nawh, tee hoek dee prawng ca cub kuad song cao prawng
         see khankix mai pui mawx ang ah, pa ah, maix mawh pui brai, tee hoek daux ngu mawnarhok
         heue.
         23 Mawh kheu nan, phan maix viex pa tan ka khu dee tan mai doh keud ka phimap pa deuh
         puxaik maix tix ceu ceu.
         24 Deuh pa tan maix sivoe khu dee tan mai hu ka puxaik maix mai kieh khaw caw paox tix
         ka ha, khaix an deeh hoek mai tan pa tan maix heue.
         25 Yam hu maix krax tau mai kaw pa sang yuh see ka maix, nied ti yuh pa khaw rhawm nawh
         heue, phan ang mawh nan ha nawh kox teei ti tawx maix ka cao prawng see mai cao prawng
         see an teei ti tawx maix ka cao giex kaing mai cao giex kaing sau maix daux thawng
         heue.
         26 Aux krai lox tete ka maix, maix ang pon ti lih khaing dee an, sidah ang maix nyang
         bax hoik plud mau ghoik tix piak heue. Paw lud vao mai moeng kawn pui.
         27 Pex hoik mhong gumlox pa hoik ah nin, Maix paw lud vao mai moeng pui
         28 Aux krai ka pex, pui mawx ang ah, pa jhak ka bun mai koe rhawm ti sang lud mai nawh,
         hoik lud vao mai nawh daux rhawm tix heue.
         29 Phan ngai khawn dawm maix, kieh maix lud, koh ti tik khaing maix heue. Laux kraung
         pak peung maix tix ceu nie lheu mhawm khaing laig maix daux mawnarhok khawm kaux tix
         heue.
         30 Phan taix khawn dawm maix kieh maix lud, kid ti tik heue. Laux kraung pak peung maix
         tix ceu nie lheu mhawm khaing laig maix daux mawnarhok khawm kaux tix heue."
         31 Viang mawh lox pa krai ti deuh ah nin ka koe, Pui mawx ang ah pa simie ti tik moeng
         tix, kieh nawh tawx lai grawng hoik hoik lox heue.
         32 Aux krai ka pex, pui mawx ang ah phan nawh tik moeng tix lheu khaing grawng pa lud
         vao nawh, nawh kieh bun an mawh pui lud vao mai pui mawx ang ah pa teei ti moeng bun
         an nawh lud vao heue.
         33 "Pex hoik mhong lox pa hoik krai ka pui ju didix khankix ah nin, Maix paw tiextu
         ka grawng pa ang mawh meh, yuh pa tiextu maix plak sivoe Simiang heue. Paw tiextu.
         34 Viang mawh nan Aux krai ka pex, paw tiextu ceeix kawx, paw tiextu ka raoma, kheu
         raoma mawh dang ngeung Siyiex heue.
         35 Haktiex in kawx paw tiextu kah, kheu mawh ngot dee deuh Nawh caong tix. Veng Yerusaliem
         kawx paw tiextu ka, kheu mawh veng laux simiang ting heue.
         36 Paw tiextu ka kaing tokaux tix, kheu pex ang chix yuh hauk kaing pex, kieh lung kieh
         paing tix gawng kawx.
         37 Kieh lox pex pa mawh, mawh heue, pa ang mawh, ang mawh heue, pa lheu khaing an mawh
         pa lih khaing pa caox heue. Paw pawk bix.
         38 Pex hoik mhong lox pa hoik deuh ah nin, Ngai tix mu son ngai tix mu mai rhang tix
         plah son rhang tix plah
         39 Aux krai ka pex, paw kieh raw ka pui caox heue. Pui mawx ang ah phan simang sibax
         pex khawn dawm, deeh veeh ka nawh khawm tang plak.
         40 Phan pui tix kaux kaux simie ti yuh see ka maix mai teei sibex maix, prux fua maix
         kawx, baox tawx ka nawh heue.
         41 Pui mawx ang ah pa khin maix hu tix lag, hu mai nawh ra lag heue.
         42 Tawx ka kaw pa rawg mhaing ka maix mai ka kaw pa sang yaog yaing kawx paw vud tix
         hu khaing nawh heue."
         43 "Pex hoik mhong lox pa deuh ah nin, Maix tak moh pui paox plawg paox nyhawm tix mai
         koeng ka pui pa koeng ka maix heue.
         44 Aux krai ka pex, moh ka pui pa koeng ka pex mai rawg bwan, son pui pa tuktiak ka
         pex heue.
         45 Kheu sonsang mawh pex kawn Keeing pex pa ot daux meung raoma, kheu Nawh kieh singaix
         lih piang pui caox pui mhawm mai Nawh kieh lhiex lih piang pui rahsee mai pui ang
         rahsee heue.
         46 Phan pex moh pui pa moh ka pex ngie, pex tak pon bwanson yuh ka mawx? Pie pui koh
         mau khankix kawx, yuh nan ang mawh lie?
         47 Phan pex nawb pex sikah mai puxaik pex ngie, pex yuh pa lheu khaing tang kaux yuh
         ka mawx? Pui tang ceu kawx yuh nan ang mawh lie?
         48 Mawh kheu nan pex tak grum mhawm, awm grum mhawm Keeing pex piang raoma heue."

1 "Rien rhawm tix son ang pex lai yuh pa rahsee sivoe ngai pui, sonsang yaox kix ka
         pex, phan ang yuh nan pex tak ang pon bwanson khaing Keeing pex pa ot ka daux meung
         raoma heue.
         2 Mawh kheu nan, yam yuh pex pa tan, paw phlu teettawng hu sivoe pex, awm pa yuh pui
         pie lhen khankix ka daux nyiex sidiex khankix mai ka daux krax khankix, sonsang pon
         kix min plakngai khaing kawn pui. Aux krai lox tete ka pex, kix hoik pon bwanson kix
         heue.
         3 Viang mawh nan, yam tawx pex pa tan, paw kieh taix khawn gwiex pex tawng pa yuh taix
         khawn dawm pex.
         4 Kheu sonsang yuh pa tan tix dee glip mai Keeing maix pa chix yaox dee glip, tak tawx
         bwanson ka maix heue."
         5 "Yam rawg pex bwan, pex paw yuh awm pui pie lhen khankix, kheu moh kix ti cung mai
         rawg bwan ka daux nyiex dee sidiex khankix mai ka gah krax, sonsang kieh pui yaox
         ka tix heue. Aux krai lox tete ka pex, kix hoik pon bwanson kix heue.
         6 Viang mawh nan, yam rawg pex bwan laig ka daux lawg plak daux mai khaix hoik nyeep
         pex siviex, rawg bwan ka Keeing pex pa ot dee glip mai Keeing pex pa chix yaox dee
         glip tak tawx bwanson ka pex heue.
         7 Yam rawg pex bwan, paw deeh krai lox giex going awm pui tang ceu, kheu ce kix tak
         mhong lox kix, kheu lox pa rawg kix tom nie heue.
         8 Kheu nan, paw kieh awm kix, mawh kheu Keeing pex hoik tawng pa lo pex khawmuik ka
         ang pex nyang rawg mhaing ka Nawh heue.
         9 Mawh kheu nan pex rawg bwan yuh nin, Keeing ex pa ot piang meung raoma Kieh ceu kaux
         Maix koe krax yung krax yi heue.
         10 Kieh meung Maix hoek heue. Awm naog alo Maix piang meung raoma, Ka piang haktiex
         in kawx kieh awm an heue.
         11 Tawx pa ih pa lo ex son singaix liak.
         12 pluat ploi phimap ex liak, awm pluat ploi ex pui pa lud ka ex heue.
         13 Mai paw vieh ex hoek ka daux krax nyaw krax glaw, viang mawh nan taoh ex khaing kaw
         pa caox liak. Grawh grawng nawh, meung raoma mai siawb sibrawm mai min plakngai, mawh
         cie Maix leeing ju heue. Amen.
         14 Phan pex pluat phimap pui tang kaux, Keeing pex piang meung raoma kawx tak pluat
         phimap pex heue.
         15 Viang mawh nan, phan pex ang pluat phimap pui tang kaux, Keeing pex kawx ang pluat
         phimap pex heue."
         16 "Lheu khaing in, yam twah pex pa ih, paw kieh voi pakngai awm pui pie lhen khankix,
         mawh kheu kix yuh pakngai kix ang nyawm ti jhak, sonsang kieh pui yaox kix twah priex
         tix heue. Aux krai lox tete ka pex, kix hoik pon bwanson cie kix heue.
         17 Viang mawh nan, yam twah pex priex pa ih kraix rawm bee ka kaing tix mai khoek ngai
         pex heue.
         18 Mawh son ang pui yaox pa twah pex priex, viang mawh nan sonsang yaox Keeing pex pa
         ot dee glip mai Keeing pex pa chix yaox dee glip tak tawx bwanson ka pex heue."
         19 "Paw vi khrawm sin ngao son pex piang haktiex, dee pung piang siah mai dee chix rhaw
         chix laux mai dee chix yieh pui mai laig briex heue.
         20 Viang mawh nan khrawm sinngao son pex ka daux meung raoma, dee ang mawt chix siah
         mai dee ang rhaw chix yuh laux mai dee ang pui briex chix yieh, mai laig briex heue.
         21 Kheu koe sin ngao maix dee mawx, rhawm maix kawx koe tan heue."
         22 Pa riang tokaux mawh ngai heue. Mawh kheu nan, phan ngai maix mhawm koe tokaux maix
         khawmuik tak naog pa riang heue.
         23 Viang mawh nan, phan ngai maix ang mhawm koe, tokaux maix tak naog pa faik khawmuik
         heue. Mawh kheu nan, phan pa riang pa koe daux maix lih mawh pa faik, pa faik an kied
         faik miex ding."
         24 "Pui tix kaux kawx ang chix yuh pui cau son simiang ra kaux, mawh kheu nawh tak koeng
         ka tix kaux mai moh tang kaux an, phan ang mawh nan, nawh tak een rhawm ka tix kaux
         mai nieb yuh ka tang kaux an heue. Pex ang chix mawh pa cau soi ka Siyiex mai ka sinngao
         heue."
         25 "Mawh kheu nan Aux krai ka pex, paw vi khi ka grawng pa sang ih nyaux patix son ju
         tix mai sang ceep patix son tokaux tix. Ju kienie, nieh lheu mhawm khaing pa ih ang
         mawh lie? Tokaux lheu mhawm khaing kraung ceep ang mawh lie?
         26 Jhak ka sim pa po piang raoma khankix heue, kix ang rhuat ang van simie mai kix ang
         vawg, ang khrawm daux krao, viang mawh nan, Keeing pex piang raoma tawx kix ih heue.
         Pex nie lheu ngawh khaing sim khankix ang mawh lie?
         27 Ka daux pex, kheu pa khi rhawm, pui mawx chix kieh tokaux tix baox lhaong tix sawk
         lie?
         28 Kheu pa tix pex lai khi rhawm son kraung ceep yuh ka mawx? Keud ti yaox ka grawng
         ting lhaong tai siyak pa koe daux tiagtu. Kix ang yuh kaing mai ang kling heue.
         29 Viang mawh nan, Aux krai ka pex viang mawh kraung pa ceep simiang Sawlamon pa ting
         min plakngai ang mhawm awm tai an khankix tix kho kawx heue.
         30 Pex pa iak krax yum rhawm eue, phan Siyiex tawx kraung ceep pa mhawm ka rib pa koe
         daux tiag daux singaix mai pa tak sang taing sau daux ngu pasax, Nawh sang nie lheu
         tawx kraung ceep ka pex ang mawh lie?
         31 Mawh kheu nan, paw khi rhawm ti ah nin, Ex sang ih patix? Phan ang mawh nan, Ex sang
         nyaux patix? Phan ang mawh nan, Ex sang ceep patix?
         32 Mawh Kheu pui tang ceu khankix sawg ceu an khawmuik heue. Grawh grawng nawh, Keeing
         pex piang raoma hoik tawng grawng pa lo pex ceu in khankix khawmuik heue.
         33 Pex sawg meung Siyiex mai pa rahsee Nawh phao ka ha mai Nawh tak baox tawx ceu in
         khawmuik ka pex heue.
         34 Mawh kheu nan, paw khi son pa sax, kheu pa sax tak khi son tix heue. Ceu pa ang mhawm
         son in ngaix, hoik kub son in ngaix heue."

1 "Paw prawng ca, yuh ka mawx son ang pex sang hoek krax prawng ca.
         2 Pex prawng ca ka pui yuh ka mawx, tak sang prawng ca ka pex yuh nan heue. Awm diag
         tong pex ti tawx ka pui, pex tak deeh pon awm an heue.
         3 Kheu maix jhak kuh ngai pa iak daux ngai puxaik maix mai ang keud grawh grawng nuk
         pa koe daux ngai tokaux tix lie?
         4 Sang chix krai maix ka puxaik tix, kieh aux teei ti tik kuh ngai maix, yuh ka mawx
         yam kawn koe nuk ka daux ngai maix?
         5 Pui pie lhen eue, teei ti tik nuk pa koe daux ngai maix ka ha mai maix tak sang yaox
         mhawm mhawm, sonsang teei kuh lih khaing ngai puxaik maix heue.
         6 Paw tawx pa singax ka sox khankix; siang mhawm ceu pa koe daux jawx cie pex kawx,
         paw taing sivoe lig, phan ang mawh nan ha kix kawx dig greem caong tix mai deeh veeh
         ti kiied ka pex heue."
         7 "Rawg heue, mai tak sang tawx ka pex, sawg heue, mai pex tak sang yaox, gleuh sivieh
         heue, mai tak sang paoh son pex heue.
         8 Grawh grawng nawh, pa rawg ku kaux tak pon mai kaw pa sawg tak yaox mai ka kaw pa
         gleuh siviex tak paoh son nawh heue.
         9 Phan kawn pex rawg mhaing blah, pa teei simaox tawx ka nawh, koe ka daux pex tix
         kaux kaux lie?
         10 Phan ang mawh nan, phan kawn pex rawg mhaing kax, sang tawx siuing lie?
         11 Phan pex pa mawh pui caox, chix tawx totaix pa mhawm ka kawn praix tix, Keeing pex
         pa ot daux meung raoma tak nie lheu tawx ceu pa mhawm ka pui pa rawg ka Nawh miex
         ding?
         12 Mawh kheu nan, can ceu pa simie pex pui yuh ka tix khawmuik, pex kawx, yuh nang nan
         ka kix heue. Kheu in mawh lox lai beenli mai lox cao jhai khankix heue."
         13 "Pex laig ka daux siviex pa iak pa sikhawp heue. Mawh kheu siviex mai krax pa hoek
         dee laux leeing mawh pa ting pa vieh mai pui pa laig tan kied nie heue.
         14 Mawh kheu siviex mai krax pa hoek dee sang pon ju leeing ju mawh pa iak pa sikhawp,
         pui pa yaox kied tux heue.
         15 "Rien rhawm tix ka cao jhai pa ang mawh meh khankix, pa ceep hak yung plak piang,
         viang mawh nan ka plak daux mawh soxla pa caox heue.
         16 Pex tak tawng kix ka plix kix heue. Pui pieh plix siiet ka pang kat lie? mai pieh
         plix ruh ka pang kat heeik lie?
         17 Khaox pa mhawm ku khaox plix ka plix pa mhawm, viang mawh nan khaox pa ang mhawm
         plix ka plix pa ang mhawm heue.
         18 Khaox pa mhawm ang chix plix ka plix pa ang mhawm, khaox pa ang mhawm kawx, ang chix
         plix ka plix pa mhawm heue.
         19 Khaox pa ang plix ka plix pa mhawm ku khaox, kid goh mai taing sau daux ngu heue.
         20 Mawh kheu nan pex tak tawng kix ka plix kix heue."
         21 "Pui pa kok ka Aux, Simiang eue, Simiang eue, pon ti laig ka daux meung raoma ku
         kaux ang mawh. Mawh kaw pa yuh hawt alo Keeing Aux pa ot ka daux meung raoma khaing
         pa pon ti laig heue.
         22 Ka daux singaix an sax, pui hun tak sang ah nin ka Aux.Simiang eue, Simiang eue,
         ex hoik sidiex lox jhai ka daux ceu kaux Maix mai hoik grheu phicaox khankix lih ka
         daux ceu kaux Maix mai hoik yuh kaing pa ting sibrawm tom nie ka daux ceu kaux Maix
         ang mawh lie?
         23 Aux tak krai ka kix sidawng, Aux ang sax tawng pex, pex pa yuh pa ang khaw caw khankix
         eue, lih hu khaing Aux."
         24 "Pui pa mhong gumlox Aux in mai hawt ti yuh ku kaux daux pui, tak sang awm pui pa
         koe pingnya tix kaux, pa sum nyiex nawh piang simaox heue.
         25 Lhiex lih, rawm haok huan, bhaung khankix phlu mai klah ka nyiex an, viang mawh nan
         nyiex an ang goh, kheu hoik sum piang simaox heue.
         26 Pui pa mhong ka gumlox Aux in mai ang hawt ti yuh, tak sang awm pui daox tix kaux,
         pa sum nyiex nawh piang mhaik heue.
         27 Lhiex lih, rawm haok huan, bhaung khankix phlu, klah ka nyiex an mai nyiex an goh
         heue. Pa goh an kied ting."
         28 Khaix hoik sidiex Yesux lox ceu in khankix, cub pui hun khankix daox deng ka lox
         sidiex gau Nawh Cao heue.
         29 Mawh kheu Nawh sidiex gau ka kix awm pui pa koe sibrawm mai ang awm pui tiiem lai
         khankix heue.

1 Yam lih hoek Nawh Cao khaing piang gawng, cub pui hun hawt khaix Nawh heue.
         2 Pui sibawg tix kaux hoek ti krub ka Nawh Cao ah nin, "Simiang eue, phan Maix koe
         rhawm ti cox, Maix chix kieh aux singax heue."
         3 Nawh Cao nyeu taix tix mai teeh ka kaw an ah nin, "Aux koe rhawm heue, kieh maix
         singax heue." Dom mawx dom an pa sibawg nawh singax heue.
         4 Yesux baox ah nin ka nawh, "Rien rhawm tix mai paw krai ka pui tix kaux kawx, hu
         mai jhi tokaux tix ka cao giex kaing li pa ting mai tawx pa tan awm pa nhie Mose,
         sonsang mawh mhai rug ka kix heue."
         5 Yam hoik laig Nawh Cao ka daux veng Kapeniom, cao giex kaing naing tix kaux hoek
         ti khyox khaw ka Nawh,
         6 Ah nin, "Simiang eue, siliex aux tix kaux koe jhawm saux yum taix caong mai it daux
         nyiex mai nawh tuat siviiet kied sigrien heue."
         7 Nawh Cao ah nin ka nawh, "Aux sang hoek mai cox nawh moi heue."
         8 Cao giex kaing naing an pawk lox ah nin, "Simiang eue, ang aux keung ti kieh Maix
         hoek kreed greem braux nyiex aux, viang mawh nan tawx ngie lox tix gum khaing mai
         siliex aux tak moi heue.
         9 Aux mawh pui ot greem simiang, kheu nan aux koe pui naing khankix greem aux heue.
         Phan aux ah "Hu" ka tix kaux, nawh hu heue. Phan aux ah "Hoek" ka tang kaux, kaw an
         hoek heue. Phan aux ah, yuh in ka siliex aux, nawh yuh heue."
         10 Yam mhong Yesux ka lox an, Nawh daox deng kah mai ah nin ka pui pa hawt khaix Nawh
         khankix, "Aux krai lox tete ka pex, ang Aux sax yaox pui pa yum rhawm nie ding ka
         daux pui Isarelax.
         11 Aux baox ah nin ka pex, pui tak hoek khaing plak lih singaix mai plak klip singaix
         tom nie mai tak ngawm tau mai Abraham mai Icak mai Yakop, ka daux meung raoma heue.
         12 Viang mawh nan, kawn praix meung an tak taing lih plak praix daux pa faik, dee tak
         yiiem riag mai dee greeik rhang heue."
         13 Yesux baoh ah nin ka cao giex kaing naing an, "Maix hu heue, kieh mawh awm pa hoik
         yum rhawm maix heue." Siliex nawh moi bawg yam nari an heue.
         14 Yam hoek Yesux daux nyiex Petrux, Nawh yaox miex moeng Petrux saux mai it heue.
         15 Nawh Cao teeh taix nawh mai jhawm saux nawh grai mai nawh kaoh mai khan kheu ka Nawh
         Cao heue.
         16 Yam hoek yam ponbo kix viex pui pa laig phicaox haoh hun ka Nawh Cao mai Nawh teei
         gumlox tix gum mai grheu phicaox khankix lih mai Nawh cox pui pa koe jhawm saux khawmuik
         moi heue.
         17 Kheu sonsang naog lox pa krai cao jhai Isayax pa ah nin, "Tokaux Nawh teei pa iak
         riang rao ex mai kawg jhawm saux ex khankix heue."
         18 Yam yaox Yesux cub pui hun ot sivie Nawh tan, Nawh cao tawx lox kieh hu plak toi
         rawm heue.
         19 Pui tiiem lai tix kaux hoek mai ah nin ka Nawh Cao. "Caogau eue, aux sang hawt dee
         sang hu Maix ku dah dee heue."
         20 Yesux ah nin ka nawh, "Sox praix khankix koe daux mai sim piang raoma khankix koe
         mheem, viang mawh nan Kawn kawn pui ang koe dee deuh kaing tix heue."
         21 Kawncau tang kaux tix kaux ah nin ka Nawh Cao, "Simiang eue, kieh aux hu sipaung
         keeing aux ka ha,"
         22 Yesux ah nin ka nawh, "Hawt khaix Aux mai kieh pui yum sipaung ka pui yum cie kix
         heue." (Mak 4:35-41; Luk 8:22-25)
         23 Yam hoik laig Nawh Cao ka daux reu, kawncau Nawh khankix hawt khaix Nawh heue.
         24 Jhak heue, bhaung ting hoek ti phlu ka daux rawm nhawng, tom pukpak rawm kheem reu
         an, yam an, Nawh Cao it heue.
         25 Kix hoek ka Nawh Cao mai so Nawh siduad ah nin, "Simiang eue, taoh ex liak, ex dex
         sang laux heue."
         26 Nawh Cao ah nin ka kix, "Pex pa iak krax yum rhawm eue, pex lhat graung yuh ka mawx?"
         Yam an Nawh kaoh mai sidiex ka bhaung khankix mai rawm nhawng deeh yiien sigrien sigre
         heue.
         27 Pui khankix daox deng mai tom ah nin, "Kaw in mawh Pui pa yuh ka mawx? Pie bhaung
         khankix mai rawm nhawng kawx, nghiet lox Nawh heue."
         28 Yam hoek Nawh Cao plak toi rawm ka daux meung Kadarax, pui pa koe phicaox ra kaux
         lih khaing daux simeeig mai rieb Nawh heue. Kiex kied kwa tom ang pui tix kaux kawx
         pon hu krax an heue.
         29 Jhak heue, kiex kok yo ah nin, "Kawn Siyiex eue, Maix koe pa yuh mai yiex ceu patix?
         Maix hoek ti tuktiak ka yiex ka sang hoek bawg yam lie?"
         30 Ka dee singai khaing kix koe cub lig tix cub pa sawm tan heue.
         31 Phicaox khankix khyox khaw ka Nawh Cao ah nin, "Phan Maix grheu yix lih, ploi yix
         laig ka daux cub lig an liak"
         32 Nawh Cao ah nin ka kix, "Hu heue." kix lih hu laig ka daux lig an khankix mai jhak
         heue, cub lig an khawmuik to lih ka dee nie rieh jung jee, laig ka daux rawm nhawng
         mai yum daux rawm heue.
         33 Pui pa liang lig khankix to hu laig ka daux veng mai krai grawh grawng kuceu, pa
         hoik mawh ka kiex pa hoik laig phicaox heue.
         34 Jhak heue, pui daux veng khawmuik hoek ti jhak yaox ka Yesux mai yam yaox kix Nawh
         Cao kix khyox khaw mai nhie Nawh lih hu khaing daux meung kix heue.

1 Nawh Cao laig daux reu mai deeh tiang nhawng mai hoek ka daux veng ot tix heue.
         2 Pui tix blah grawng pui pa yum taix caong tix kaux, pa hoit it piang ku, hoek ka
         Nawh heue. Yam yaox Yesux krax yum rhawm kix, Nawh ah nin ka kaw pa yum taix caong
         an, "Kawn eue, gaux rhawm heue, hoik pluat ka phimap maix."
         3 Pui tiiem lai tix blah tang ah ka tokaux kix, "Pui in salao ka Siyiex heue."
         4 Viang mawh nan, Yesux tawng pa keud kix daux rhawm tix ah nin, "Kheu pa tix pex lai
         keud pa caox daux rhawm tix?"
         5 Lox pa ah, "Hoik pluat phimap maix heue.", phan ang mawh nan, "Kaoh mai hu heue,"pa
         yuh ka mawx pa yie ti ah lie?
         6 Kheu pex tak sang tawng grawng Kawn kawn pui koe sibrawm ti chix pluat phimap piang
         haktiex, Nawh Cao baox ah nin ka pui pa yum taix caong an "Kaoh mai teei kraung it
         maix deeh ing ka nyiex maix."
         7 Kaw an kaoh mai ing ka nyiex tix heue.
         8 Yam yaox cub pui hun ka ceu an, kix lhat mai yaogyaw Siyiex, pa hoik tawx sibrawm
         pa yuh nan ka pui heue.
         9 Yam hu Yesux khaing tan Nawh yaox pui tix kaux, pa kaux Mathiex, ngawm dee koh mau
         mai ah nin ka nawh, "Hawt khaix Aux,"nawh kaoh mai hawt khaix Nawh Cao heue.
         10 Khaix an yam ngawm neung Nawh Cao mai sawm ka daux nyiex, jhak heue, pui koh mau
         mai pui ting phimap hoek ngawm tau mai Yesux mai kawncau Nawh khankix heue.
         11 Yam yaox Pharishie khankix ka ceu an, kix ah nin ka kawncau Nawh khankix, "Sara Cao
         gau pex sawm tau mai pui koh mau mai pui ting map khankix kheu pa tix?
         12 Viang mawh nan yam mhong Nawh Cao ka lox an, Nawh ah nin, "Pui pa nyawm ot, ang lo
         pui pa chix sidah, viang mawh nan mawh pui pa koe jhawm saux khaing pa lo ka pui chix
         sidah.
         13 Pex hu mai gau dee bleeh lox in, Aux moh krax caux rhawm mai ang moh ceu pa tan.
         Kheu hoek Aux sonsang kok pui rahsee khankix ang mawh, hoek ti kok pui pa koe map
         lud khankix heue."
         14 Yam an kawncau Yohan khankix hoek ka Nawh Cao mai chawk ah nin, "Ex mai Pharishie
         khankix twah pa ih law lawx, viang mawh nan kawncau Maix khankix ang twah pa ih yuh
         ka mawx?"
         15 Yesux ah nin ka kix, "Nyo ka paox khankix, sang chix ngau kix yam kawn ot kix mai
         kaw pa yuh kapaox lie? Viang mawh nan, singaix tak sang teei hu ka kaw pa yuh kapaox
         khaing kix tak sang hoek mai yam an kix tak twah pa ih heue.
         16 Pui tix kaux kawx ang sax teei man pa khraox blaox ka kraung ceep pa prim, phan yuh
         nan kienie, man pa hoik blaox daux griah, tak kieh pa prim laux mai daux griah, tak
         nie vieh khaing phao ka heue.
         17 Pui ang sax teei rawm plix siiet pa khraox sau ka daux hau hak pa prim, phan yuh
         nan kienie, hau hak tak bih mai rawm plix siiet tak hieh mai hau hak tak laux heue.
         Phan sau rawm plix siiet pa khraox ka daux hau hak pa khraox mai khawm ra ceu ang
         laux leeing heue."
         18 Yam krai Nawh Cao lox ceu in khankix ka kix, jhak heue, pui giex kaing tix kaux hoek
         mai krub Nawh Cao ah nin, "Kawn bun aux tix kaux yam in kawx hoik yum, viang mawh
         nan hoek mai deuh taix Maix piang nawh mai nawh tak deeh im heue."
         19 Yesux kaoh mai khawm kawncau Nawh khankix hawt kaw an heue,
         20 Yam an bun tix kaux pa hoik koe jhawm saux pa lih nham, kao ra num, hoek plak khaix
         Nawh mai teeh caong kraung ceep Nawh Cao heue.
         21 Kheu nawh keud daux rhawm tix ah nin, "Phan aux teeh kraung ceep Nawh Cao khaing,
         aux tak moi heue."
         22 Yesux deeh gi mai yaox bun an ah nin, "Kawn bun Aux eue, kieh gaux rhawm heue, krax
         yum rhawm maix hoik kieh maix moi,"ka daux bawg yam nari an bun an moi heue.
         23 Yam hoek Yesux ka daux nyiex pui giex kaing mai yaox pui pa phlu lawkleh khankix
         mai cub pui pa sinum siaox tan khankix.
         24 Nawh Cao ah nin, "Yoi heue, mawh kheu kawn bun in ang yum, mawh ngie laig it nawh
         khaing,"kix yuh pa ang yung ang yi, nyiah ka Nawh Cao heue.
         25 Khaix hoik kieh cub pui lih, Nawh Cao laig ka daux mai teei taix bun an mai kawn
         bun an kaoh heue.
         26 Kheu grawh grawng ceu an Min plakngai tah hu ka daux haktiex an khawmuik heue.
         27 Yam kaoh hu Yesux khaing tan, pui dug ngai ra kaux hawt khaix Nawh Cao mai kok yo
         ah nin, "Kawn Davit eue, caux rhawm ka yiex liak."
         28 Yam hoik laig Nawh Cao ka daux nyiex, pui dug ngai ankiex hoek dex Nawh Cao mai Yesux
         ah nin ka kiex, "Pax yum rhawm grawh grawng pa chix yuh Aux ka ceu in lie?"Kiex tom
         ah nin ka Nawh Cao, "Mawh heue. Simiang"
         29 Yam an Nawh Cao teeh ngai kiex, ah nin, "Awm yum rhawm pax kieh mawh ka pax heue."
         30 Ngai kiex blah heue. Yesux tawm lox ka kiex ah nin, "Paw vi kieh pui tawng tix kaux
         kawx."
         31 Viang mawh nan, kiex hu mai kieh min plakngai Nawh Cao tah ka daux haktiex an khawmuik
         heue.
         32 Khaix lih hu kiex, pui viex pui pa aw pa laig phicaox tix kaux, hoek ka Nawh Cao
         heue.
         33 Khaix hoik grheu phicaox an lih, pui pa aw an sikah heue. Cub pui hun khankix daox
         deng kah ah nin, "Ang sax yaox ceu pa awm in daux Isarelax heue."
         34 Pharishie khankix ah nin, "Nawh een rhawm ka simiang phicaox mai grheu phicaox khankix
         lih heue."
         35 Yesux hu lailing ka daux yaong daux veng khawmuik mai sidiex ka daux nyiex dee sidiex
         kix khankix mai sidiex lox bwan pa gaux rhawm pa dex dawd mai Meung Siyiex mai cox
         pui pa koe jhawm saux kuceu moi heue."
         36 Yam yaox Nawh Cao cub pui hun, Nawh koe krax caux rhawm son kix, kheu kix koe krax
         kha rhawm mai prung prang awm yung pa ang koe cao liang cao kia heue.
         37 Yam an Nawh Cao ah nin ka kawncau Nawh khankix, "Nghox pa kaux pa khaw ti vawg nie
         tete, viang mawh nan pui pa vawg tux heue.
         38 Mawh kheu nan pex rawg bwan ka Simiang cao nghox, sonsang ploi Nawh pui vawg nghox
         khankix hoek sonsang vawg nghox Nawh heue."

1 Nawh Cao kok kawncau Nawh kao ra kaux hoek ka tix mai tawx sibrawm tix ka piang kix
         sonsang grheu kix phicaox lih mai sonsang cox jhawm saux kuceu moi heue.
         2 Ceu kaux kawncau Nawh pa ting kao ra kaux mawh nin, kaw phao ka mawh Simon, pa kok
         mawh Petrux mai pux nawh Andare. Yakop kawn Zebedie mai pux nawh Yohan.
         3 Philipux mai Bathawlamie. Thomax mai Mathiex pui koh mau. Yakop kawn Alaphie mai
         Lebie ceu kaux ru nawh mawh Thatdie.
         4 Simon pui Kananix mai Yudax Isakariut, kaw pa tik pa tawx ka Nawh Cao heue.
         5 Yesux ploi pui kao ra kaux in hu mai tawm lox ka kix ah nin, "Pex paw vi hu dee ot
         pui tang ceu mai paw vi laig daux veng pui Samarix tix veng kawx.
         6 Hu ka yung pa hoik grai, pa dex mai geh nyiex Isarelax heue.
         7 Yam hu pex sidiex gau ah nin, Meung Raoma uik dex sang hoek heue.
         8 Cox pa koe jhawm saux moi, kieh pa hoik yum deeh kaoh im, kieh pui sipawg khankix
         singax mai grheu phi caox khankix lih heue. Pex hoik pon kheu yaox pex ti tawx ngawh
         ang mawh, mawh kheu nan paw lai teei ngawh mai tawx heue.
         9 Paw sau khri, mau, tawng, daux hau maox khlax.
         10 Paw vi viex bau son krax hu tix, paw viex sibex ra pheen, paw viex kiep, paw viex
         khaox gix, mawh kheu pui yuh kaing keung ti pon pa ih tix heue.
         11 Pex laig daux yaong daux veng mawx ang ah, sawg ka pui pa keung mai ot tan tom lih
         hu pex heue.
         12 Yam laig pex daux nyiex kienie, nawb heue.
         13 Phan mawh nyiex pa keung, kieh pa nhim pex ot piang nyiex heue. Viang mawh nan, phan
         ang keung kieh pa nhim pex deeh ing ka pex heue.
         14 Phan pui mawx ang rieb ka pex mai ang nghiet ka lox pex, yam lih hu pex khaing daux
         nyiex an, phan ang mawh nan khaing daux veng an, khruah ti tik phawng tiex pa koe
         ka caong pex tan heue.
         15 Aux krai lox tete ka pex, daux singaix prawng ca sax, haktiex Sawdom mai Gawmawrax
         tak lheu chaong khaing veng an heue."
         16 "Jhak heue, Aux ploi pex hu awm yung hu sinax soxla khankix heue. Kheu nan pex lhak
         lhiem awm siuing khankix mai ang koe cai awm sikaux khankix heue.
         17 Rien rhawm tix ka pui, kheu kix tak teei pex tawx ka cub kuad song cao prawng see
         khankix mai kix tak sivied pex daux nyiex dee sidiex kix khankix heue.
         18 Tak viex pex hu sivoe pui giex kaing mai simiang khankix kheu grawng Aux, yuh ka
         mawx sonsang mawh mhai rug son kix mai ka pui tang ceu khankix heue.
         19 Viang mawh nan, yam teei kix tix tawx pex paw khi rhawm grawh grawng lox pa sang
         ah sang krai pex, kheu lox pa sang ah sang krai pex tak tawx ka pex ka daux bawg yam
         nari an heue.
         20 Mawh kheu ang mawh pex pa krai pa sikah, mawh Khuan Keeing Cao pa krai pa sikah ka
         daux pex heue.
         21 Puxaik tix kaux lai tix kaux tak sang teei ti tawx puxaik tix sonsang pah yum mai
         keeing kawx tak teei ti tawx kawn tix mai kawn praix khankix kawx tak thiang ka miex
         keeing tix mai tak pah kix yum heue.
         22 Pui khawmuik tak koeng ka pex mawh kheu ceu kaux Aux. Viang mawh nan, kaw pa kaux
         cong tom sidah, tak hoek krax taoh heue.
         23 Yam tuktiak pui ka pex daux veng in, to hu tang veng heue. Aux krai lox tete ka pex,
         ka ang pex nyang tah daux veng Isarelax khankix, Kawn kawn pui tak hoek heue.
         24 Kawncau ang lheu ting khaing sara cao gau mai siliex ang lheu ting khaing simiang
         nawh.
         25 Phan kawncau awm sara cao gau nawh mai siliex awm simiang nawh, ding heue. Phan kix
         hoik kok Cao nyiex Belazebulax kix tak nie lheu kok pui nyiex Nawh khaing in miex
         ding heue."
         26 Mawh kheu in paw vi lhat ka kix, mawh kheu pa hoik pie lhen, pa ang pon hoe ang koe
         tix ceu kawx mai ceu pa glip pa ang tawng, ang koe tix ceu kawx heue.
         27 Pa krai Aux ka pex, ka daux pa faik pex hu krai ka daux pa riang. Pa mhong pex daux
         yhaok, yo ti krai piang prang nyiex heue.
         28 Paw lhat ka kix pa chix teei tokaux yum mai ang chix teei ju yum. Viang mawh kawx
         nan, lhat ka kaw pa chix yuh laux ka ju khawm tokaux ka daux mawnarhok heue.
         29 Coh saik ra mu son mau tix piak ang mawh lie? Phan Keeing pex ang tawx akhwang, sim
         khankix ang rau piang tiex tix mu kawx.
         30 Pie hauk kaing pex kawx hoik simin khawmuik heue.
         31 Mawh kheu in, paw lhat, pex lheu ngawh khaing saik khankix heue.
         32 "Pui pa kham ti rieb ti teei ka Aux ku kaux, plak sivoe ngai pui, Aux tak kham ti
         rieb ti teei nawh sivoe ngai Keeing Aux pa ot ka daux meung raoma heue.
         33 Pui mawx ang ah, pa thiang titik ka Aux plak sivoe ngai pui, Aux tak thiang titik
         nawh plak sivoe ngai Keeing Aux pa ot ka daux meung raoma heue."
         34 "Paw ce Aux hoek ti tawx pa nhim piang haktiex in, Aux hoek ti tawx pa nhim ang mawh,
         viang mawh nan hoek ti tawx vaid tix mu heue.
         35 Mawh kheu hoek Aux ti kieh keeing mai kawn simex nawh, miex mai kawn bun nawh, yiex
         mai mun nawh tang rhawm mai gwieh paox tix heue.
         36 Pui koeng khankix, tak deeh mawh pui daux nyiex tokaux tix heue.
         37 Kaw pa nie lheu moh ka miex keeing tix khaing Aux, ang keung ka Aux mai kaw pa nie
         lheu moh kawn simex kawn bun tix khaing Aux, ang keung ka Aux.
         38 Kaw pa ang klawm khaox lhak tokaux tix mai hawt khaix Aux, ang keung ka Aux.
         39 Kaw pa sawg ti yaox ju tokaux tix tak som ju heue. Kaw pa som ju kheu Aux, tak yaox
         ju heue."
         40 "Kaw pa rieb ti teei ka pex, mawh pa rieb ti teei ka Aux mai kaw pa rieb ti teei
         ka Aux, rieb ti teei ka kaw pa ploi Aux hu heue.
         41 Kaw pa rieb ti teei cao jhai ka daux ceu kaux cao jhai tak pon bwanson cao jhai heue.
         Kaw pa rieb ti teei pui rahsee ka daux ceu kaux pui rahsee, tak pon bwanson pui rahsee
         heue.
         42 Pui mawx ang ah, tawx kaw pa iak khankix tix kaux nyaux rawm sikiied tix kawk ngie,
         ka daux ceu kaux kawncau tix kaux kaux, Aux krai lox tete ka pex, bwanson cie nawh
         tak ang som grai heue."

1 Khaix hoik tawm Yesux lox ka kawncau Nawh kao ra kaux, Nawh Cao lih hu khaing tan
         mai hu sidiex gau ka daux veng khankix heue.
         2 Yam an Yohan ot ka daux thawng mai mhong grawng kaing pa yuh Cao Khrit khankix, nawh
         tom ploi kawncau tix hu tix blah,
         3 mai chawk ah nin ka Nawh Cao, "Maix mawh Kaw pa tak sang hoek an lie?, phan ang mawh
         nan ex tak sang krox ka tang kaux lie?"
         4 Yesux pawk lox mai ah nin ka kix, "Pex hu mai krai ka Yohan grawng ceu pa mhong pa
         yaox pex,
         5 pui dug ngai deeh chix yaox, pui laux caong deeh chix hu, pui saux sipawg deeh singax,
         pui lheet yhaok deeh chix mhong mai pui pa hoik yum deeh kaoh im mai sidiex gau ka
         pui hot sia mhong ka lox bwan gaux rhawm heue.
         6 Kaux pui mawx ang laux rhawm kheu grawng aux, tak pon bwanson heue."
         7 Khaix hoik hu kix, Yesux jah ti sidiex gau grawng Yohan ka cub pui hun khankix, "Pex
         lih hu jhak patix daux tiagtu? Hu jhak pex ka gawng priem, pa vu vied yam phlu bhaung
         lie?
         8 Phan ang mawh nan, pex lih hu jhak patix? Hu sonsang yaox pui pa ceep kraung pa awn
         lie? Kix pa ceep kraung pa awn khankix ot ka daux nyiex simiang ting khankix heue.
         9 Pex lih hu kheu patix? Lih hu jhak ka cao jhai lie? Mawh heue, Aux krai ka pex, mawh
         pa lheu ting khaing cao jhai heue.
         10 In mawh pa hoik tiiem ka grawh grawng nawh ah nin, Jhak heue, Aux ploi kawncau Aux
         hu sivoe Maix, pa tak sang cox khre krax hu Maix sivoe Maix heue.
         11 Aux krai lox tete ka pex, ka daux pui pa keh khaing bun khawmuik, pa lheu ting khaing
         Yohan cao cubcom ang sax lih koe tix kaux kawx, viang mawh nan kaw pa nie iak khaing
         paox tix ka daux meung raoma lheu ting khaing nawh heue.
         12 Jah ka baux yam Yohan cao cubcom tom hoek yam in, pui rhim ti teei Meung Raoma mai
         grhawm ti laig tan heue.
         13 Grawh grawng nawh cao jhai khawmuik mai lox lai beenli grux krai lox jhai tom hoek
         Yohan heue.
         14 Phan pex koe rhawm ti sang rieb teei, kaw in mawh Eliyax pa tak sang hoek heue.
         15 Kaw pa koe yhaok kieh nawh mhong heue.
         16 Sang chix tiag aux ka baux ju in ka ceu pa tix lie? Hoik awm kawn nyawm khankix pa
         ngawm daux lah mai kok yo ka tix kaux lai tix kaux,
         17 Ah nin, "Ex hoik phlu pi son pex mai pex ang graoh. Ex hoik yiiem riag, viang mawh
         nan pex ang khi rhawm tix."
         18 Kheu Yohan hoek, ang ih mai ang nyaux, kix tom ah, Kaw in koe phicaox;
         19 Yam hoek Kawn kawn pui, ih mai nyaux, kix ah, jhak yaox, Kaw in mawh pui ting priex
         mai pui ting nyaux rawm plix siiet mai yuh paox pie ka pui koh mau mai pui ting map
         khankix heue. Viang mawh nan, pingnya cie Siyiex hoik plak jhi rahsee ka daux kaing
         pa yuh tix khankix heue."
         20 Yam an Nawh Cao jah ti ah ka veng khankix dee hoik yuh Nawh kaing pa ting sibrawm,
         kheu kix ang doh keud ka phimap tix heue.
         21 "Veng Khawrazin eue, maix koe pa kha rhawm. Veng Biesedax eue, maix koe pa kha rhawm,"phan
         kaing pa ting sibrawm khankix pa hoik yuh ka daux pax, yuh ka daux veng Turux mai
         veng Sidom, kiex tak hoik doh keud ka phimap tom dix, ka daux pa ceep man pa taing
         ka hauk mai kraix ka nyaox heue.
         22 Aux krai ka pax, daux singaix prawng ca sax, pax tak nie kin pa kham geu khaing veng
         Turux mai veng Sidom heue.
         23 Veng Kapeniom eue, Tak yaogyaw maix tom hoek meung raoma lie? Maix tak lih hu daux
         meung yum heue. Grawh grawng nawh, kaing pa ting sibrawm pa hoik yuh ka daux maix,
         phan yuh ka daux veng Sawdom, veng an tak koe tom singaix heue.
         24 Aux krai ka maix, ka daux singaix prawng ca sax, maix tak nie yaox ti kham geu lheu
         khaing haktiex Sawdom heue."
         25 Yam an Yesux ah nin, "Aux yaogyaw ka Maix Keeing Simiang pa ting piang raoma mai
         haktiex, kheu Maix hoik mox ceu in khankix, khaing pui lhak lhiem mai pui pa chix
         tawng khankix mai hoik plak jhi khankix ka kawn ngie khankix heue.
         26 Mawh heue, Keeing kheu Maix koe rhawm alo ti yuh nan heue.
         27 Keeing Aux hoik ap khawmuik ka Aux mai pui tix kaux kawx ang tawng ka Kawn Cao lheu
         khaing Keeing Cao mai pui tix kaux kawx ang tawng ka Keeing Cao lheu khaing Kawn Cao
         mai kaw pa laug kawn Cao ti plak jhi ka nawh heue.
         28 Pex pa taug pa mao mai klawm kraung cien khankix khawmuik eue, hoek ka Aux mai Aux
         tak kieh pex laux lee tix heue.
         29 Teei ti klawm khaox glawm Aux mai hoek ti gau ka Aux, kheu Aux koe rhawm pa awn pa
         tiem mai ju pex tak yaox dee laux lee tix heue.
         30 Mawh kheu khaox glawm Aux mawh pa yie ti klawm mai kraung Aux mawh pa chaong heue."

1 Daux bawg yam an, Yesux hu preeng ka daux ma nghox ca ka daux ngaix twah mai kawncau
         Nawh khankix cai rhawm, kheu nan kix tom caik ti ih sigleem nghox ca heue.
         2 Yam yaox Pharishie khankix ka an, kix ah nin ka Nawh Cao, jhak heue, "Kawncau Maix
         lai yuh pa ang khaw mai beenli singaix twah."
         3 Nawh Cao pawk lox ah nin ka kix, "Ang pex sax phat grawng pa yuh Davit nawh mai pui
         pa ot tau mai nawh khankix yam kied cai rhawm lie?
         4 Yam laig nawh ka daux nyiex Siyiex mai ih ka blah, pa ang khaw nawh mai pui pa ot
         tau mai nawh khankix ti ih, viang mawh nan, mawh cao giex kaing li khankix khaing
         pa khaw ti ih heue.
         5 Pex ang sax phat daux lai beenli, grawng yuh cao giex kaing li pa ot daux nyiex bwan
         khankix, yuh pa ang khaw daux ngaix twah mai ang koe phimap lie?
         6 Viang mawh nan, Aux krai ka pex, pa lheu ting khaing nyiex bwan koe tin tix kaux
         heue.
         7 Phan pex hoik tawng dee bleeh lox in, Aux moh krax caux rhawm mai ang moh krax tan,
         pex ang khaw ti tang phimap ka pui pa ang koe dee lud.
         8 Grawh grawng nawh, Kawn kawn pui mawh Simiang singaix twah heue."
         9 Nawh Cao lih hu khaing tan mai laig ka daux nyiex sidiex kix heue.
         10 Jhak heue, koe pui pa yum taix kroh taix tix khawn tix kaux, sonsang pon ti deuh
         phimap ka Nawh Cao, kix chawk Nawh ah nin, "Cox jhawm saux moi daux singaix twah,
         khaw ka been lie?"
         11 Nawh Cao ah nin ka kix, "Ka daux pex pui pa koe yung tix mu phan yung an rau daux
         o singaix twah pa ang teei yung an lih, koe lie?
         12 Pui lheu ngawh khaing yung miex ding, mawh kheu nan pa yuh ceu pa mhawm singaix twah
         khaw daux been heue."
         13 Khaix an Nawh Cao ah nin ka pui an, "Nyeu taix maix heue," kaw an nyeu taix tix mai
         deeh mhawm awm tang khawn heue.
         14 Pharishie khankix lih hu mai kum kawng grawh grawng sang pon kix ti yuh Nawh Cao
         laux yuh ka mawx heue.
         15 Kheu hoik tawng Yesux ka grawng ceu an, Nawh lih hu khaing tan mai pui hawt khaix
         Nawh Cao tom nie mai Nawh cox jhawm saux kix moi khawmuik heue.
         16 Nawh Cao tawm lox ka kix son ang kix sang kieh pui tawng ka Nawh heue.
         17 Sonsang naog gumlox pa hoik krai cao jhai Isayax pa ah nin,
         18 "Jhak heue, Siliex Aux pa hoik laug Aux, pa moh Aux, pa khaw rhawm Aux, Aux tak deuh
         Khuan Aux piang Nawh, mai Nawh tak krai grawng bawg yam prawng ciyang ka pui tang
         ceu khankix heue.
         19 Nawh tak ang thiang, ang kok yo, mai pui tak ang mhong lox Nawh daux krax tix kaux
         kawx heue.
         20 Priem pa hoik geh, Nawh ang raig pot, maox kawk ngu pa lih taox ngu, Nawh ang preet,
         tom hoik ploi pa prawng ciyang Nawh mai pex heue.
         21 Daux ceu kaux Nawh, kawn pui tang ceu khankix tak keud pot jun pot een rhawm kah
         heue."
         22 Yam an kix viex pui pa laig phicaox, pa dug ngai, pa aw tix kaux hoek ka Nawh Cao
         mai Nawh Cao cox nawh moi mai pui aw an chix sikah mai chix yaox heue.
         23 Cub pui hun khankix khawmuik daox deng ah nin, "Kaw in ang mawh kawn Davit lie?"
         24 Yam mhong Pharishie khankix ka grawng ceu an, kix ah nin, "Pui in een rhawm ka Belazebulax,
         pa mawh simiang phicaox khankix mai kaw in grheu phicaox khankix lih heue."
         25 Kheu tawng Nawh Cao ka grawh grawng pa keud kix daux rhawm kix, Nawh ah nin ka kix,
         "Meung ku meung pa ang khaw paox tix, pa gwieh paox tix, tak laux leeing heue. Veng
         ku veng, nyiex ku nyiex, pa ang khaw paox tix, pa gwieh paox tix, ang chix kaux cong.
         26 Phan Satan grheu Satan lih, nawh mawh pa gwieh ka tokaux tix heue. Phan mawh nan,
         meung nawh chix kaux chix cong yuh ka mawx?
         27 Phan Aux een rhawm ka Belazebulax ti sang grheu phicaox khankix lih, kawn praix pex
         sang een rhawm ka pui mawx ti sang grheu phicaox lih lie? Mawh kheu nan, kix tak mawh
         cao prawng ca pex heue.
         28 Viang mawh nan, phan Aux grheu phicaox khankix lih ka daux Khuan Siyiex, Meung Siyiex
         hoik hoek piang pex tete heue.
         29 Sang chix laig pui tix kaux ka daux nyiex pui pa ting riang mai khin ti teei kraung
         nawh, phan nawh ang phyawk ka pui pa ting riang an sivoe lie? Khaix an nawh tak chix
         yieh nyiex nawh laux heue.
         30 Kaw pa ang ot plak Aux, mawh pui pa koeng ka Aux heue. Kaw pa ang khrawm tau mai
         Aux, mawh pa kieh prung prang heue.
         31 Mawh kheu nan Aux krai ka pex, tak pluat phimap mai pa salao ku ceu ka kawn pui,
         viang mawh nan pui mawx pa salao ka Khuan Cao tak ang pon pa pluat heue.
         32 Pui mawx ah lox pa ang khaw ang jiet ka Kawn kawn pui, tak sang pluat nawh heue.
         Viang mawh nan, pui mawx ah lox pa ang khaw ang jiet ka Khuan Singax Singeh, tak ang
         pluat nawh ju in mai ju khaix heue."
         33 Cox khaox kieh mhawm mai plix nawh tak mhawm heue, phan ang mawh nan, cox khaox kieh
         ang mhawm, plix nawh tak ang mhawm heue. Grawh grawng nawh pon ti tawng khaox kheu
         plix nawh heue.
         34 Ceu siuing pa cai eue, yam kawn mawh pex pa caox kawx, chix krai lox pa mhawm yuh
         ka mawx? Kheu jheeh krai ceu pa koe daux rhawm tom nie heue.
         35 Pui pa mhawm viex ceu pa mhawm lih khaing kraung khrai pa mhawm pa deuh tix mai pui
         pa caox viex ceu pa caox lih khaing kraung khrai pa caox tix heue.
         36 Aux krai ka pex, ka daux singaix prawng ciyang sax, pex tak sang yaox ti pawk ka
         gumlox pa nieb krai pex giex going heue.
         37 Grawh grawng nawh mawh kheu gumlox pex, pex tak pon pa rahsee mai mawh kheu gumlox
         pex, pex tak pon pa prawng ciyang heue."
         38 Yam an pui tiiem lai mai Pharishie tix blah ah nin ka Nawh Cao, "Sara Cao Gau eue,
         ex simie ti yaox mhai pa daox deng khaing Maix tix ceu heue."
         39 Nawh Cao pawk lox mai ah nin ka kix, "Baux ju pa caox mai pa lud vao, sawg ka mhai
         pa daox deng lie. Viang mawh nan, lheu khaing mhai pa daox deng cie cao jhai Yonax,
         mhai pa daox deng tix ceu kawx, ang tawx ka kix heue.
         40 Mawh kheu awm hoik ot Yonax ka daux vaig kax ting loe singaix loe sawm, Kawn kawn
         pui kawx, tak ot ka daux tiex loe singaix loe sawm heue.
         41 Pui veng Nineve tak kaoh cung tau mai pui baux ju in yam prawng ca mai tak tang phimap
         ka in, kheu hoik doh keud kix ka lox sidiex gau Yonax mai jhak heue, Kaw pa lheu ting
         khaing Yonax ot tin heue.
         42 Yax simiang caong ma seh, tak kaoh tau mai pui baux ju in yam prawng ca mai tak tang
         phimap ka in, kheu hoik hoek nawh khaing dee sidah haktiex ti nghiet gumlox pingnya
         cuyi simiang Sawlamon heue. Jhak heue, Kaw pa lheu ting khaing simiang Sawlamon ot
         tin heue."
         43 "Khaix hoik lih phi pa seeing brai khaing daux pui tix kaux, nawh hu preeng ka dee
         ang rawm koe sonsang sawg dee laux kawx, ang yaox.
         44 Khaix an nawh ah nin, Aux sang deeh ing ka nyiex dee hoik kaoh aux. Yam hoik hoek
         nawh tan, nawh yaox nyiex yi, pa hoik pih mai pa hoik cox mhawm heue.
         45 Khaix an, nawh hu mai viex phicaox aliah kaux pa lheu caox khaing tokaux tix mai
         laig ka daux an mai kix laig ot tan heue. Bawg yam pa ghoik cie pui an nie lheu caox
         khaing bawg liang heue. Awm an tak lih mawh ka baux ju pa caox in heue."
         46 Yam kawn sidiex gau Nawh Cao ka cub pui hun khankix, miex Nawh mai pux Nawh khankix
         cung plak praix mai mhaing ti sikah ka Nawh Cao heue.
         47 Pui tix kaux ah nin ka Nawh Cao, "Miex Maix mai pux Maix khankix cung plak praix
         mai mhaing ti sikah ka Maix heue."
         48 Nawh pawk lox mai chawk ah nin ka kaw pa hoik krai ka Nawh, "Miex Aux mawh mawx?
         pux Aux khankix mawh mawx?"
         49 Nawh Cao nyeu taix tix plak kawncau Nawh khankix ah nin, "Jhak heue, inkix mawh miex
         Aux mai pux Aux khankix heue.
         50 Pui mawx ang ah, pa yuh alo pa khaw caw rhawm Keeing Aux pa ot ka daux meung raoma,
         mawh pux Aux mai nan Aux mai miex Aux heue."

1 Daux singaix an, Yesux lih hu khaing daux nyiex mai hu ngawm dex praok rawm nhawng
         heue.
         2 Cub pui hun khrawm ti hoek ka Nawh Cao, kheu nan, Nawh laig ngawm daux reu tan, mai
         pui hun khankix khawmuik cung ka praok rawm heue.
         3 Nawh Cao sidiex gau ka kix tom nie ceu, ka daux lox tiag ah nin, "Pui rhuat simie
         hu ti rhuat simie heue.
         4 Yam rhuat nawh simie, simie tix blah cod piang krax mai sim khankix hoek sut ti ih
         simie an khankix heue.
         5 Simie tix blah cod piang tiag simaox, dee ang tiex koe tom nie, mai simie khankix
         kuah dom mawx dom an, mawh kheu ang tiex raux tan heue.
         6 Yam hoik lih singaix, kied hax koek mai kheu ang kix koe riah, kix kroh hu heue.
         7 Simie tix blah cod ka daux pang kat mai pang kat an, ting tom kheem mai gut kix heue.
         8 Simie tix blah cod ka dee mhawm tiex mai plix plix, tix blah tix yieh son, tixgliah
         son mai tixngoe son heue.
         9 Kaw pa koe yhaok ti mhong, kieh nawh mhong heue."
         10 Kawncau khankix chawk ah nin ka Nawh Cao, "Kheu patix Maix teei lox tiag khankix
         sidiex ka kix?"
         11 Nawh Cao pawk ah nin, "Hoik kieh pex tawng grawng pa raux mox pa dex dawd mai meung
         raoma, viang mawh nan, ang nyang tawx kix tawng heue.
         12 Grawh grawng nawh, pui mawx pa hoik koe ang ah, tak sang baox tawx ka nawh mai nawh
         tak sang koe tom nie heue. Ka pui pa ang koe tidtix, pa hoik koe ka nawh kawx, tak
         sang teei khaing nawh heue.
         13 Grawng sidiex gau Aux mai lox tiag khankix ka kix, mawh kheu, kix yaox kawx, ang
         tie mawh pa yaox, mai kix mhong kawx, ang tie mawh pa mhong, kix tawng kawx ang tie
         mawh pa tawng heue.
         14 Gumlox pa hoik grux krai cao jhai Isayax grawng kix, pa ah nin hoik naog heue. Pex
         mhong kawx, mhong mai ang tie tawng ceeix kawx, pex yaox kawx, yaox mai ang tie yaox
         ceeix kawx.
         15 Kheu rhawm pui ceu in hoik mumi, mai yhaok kix hoik du, mai ngai kix, hoik tawb tix,
         yuh ka mawx son ang kix sang yaox. Kheu son ang yhaok kix chix mhong, mai rhawm kix
         chix tawng mai deeh tieh hoek plak Aux, ti cox kix moi heue.
         16 Viang mawh nan, ngai pex koe bwanson kheu chix yaox, mai yhaok pex kawx koe bwanson
         kheu chix mhong heue.
         17 Aux krai lox tete ka pex, koe cao jhai khankix mai pui rahsee khankix, pa simie ti
         yaox ka ceu pa yaox pex, viang mawh nan ang pon ti yaox mai pa simie ti mhong ka ceu
         pa mhong pex, viang mawh nan ang pon ti mhong heue."
         18 "Mawh kheu in pex nghiet grawng lox tiag pui pa rhuat simie.
         19 Yam mhong pui tix kaux kaux ka lox bwan pa dex dawd mai meung Siyiex mai ang chix
         tawng dee bleeh, mawh kaw pa caox pa hoek rud ti teei simie pa hoik rhuat ka daux
         rhawm nawh heue. In mawh simie pa hoik rhuat piang krax heue.
         20 Simie pa hoik rhuat piang tiag simaox, mawh pui pa mhong ka lox bwan mai gaux rhawm
         mai rieb ti teei dom mawx dom an.
         21 Viang mawh nan, ang nawh koe riah ka daux tokaux tix, nawh kaux cong tivud khaing
         mai yam yaox nawh krax tuktiak kheu lox bwan nawh laux rhawm dom mawx dom an heue.
         22 Simie pa rhuat ka daux sinax pang kat, mawh pui pa mhong ka lox bwan mai priex rhawm
         pa dex dawd mai haktiex mai pa chix pie lhen sinngao haktiex, kheem gut ka lox bwan
         mai nawh ang chix plix, plix heue.
         23 Simie pa rhuat dee mhawm tiex, mawh pui pa mhong lox bwan mai chix tawng chix nghiet
         mai chix plix plix, tix blah plix tix yieh son, tixgliah son, mai tix blah tixngoe
         son heue."
         24 Nawh Cao baox plih kix yaox lox tiag tang ceu pa ah nin, "Meung Raoma tak awm pui
         pa rhuad simie pa mhawm ka daux ma tix heue.
         25 Viang mawh nan, yam hoik laig it pui, pui koeng ka nawh hoek ti rhuat simie vang
         ka daux sinax nghox ca an mai lih hu heue.
         26 Yam kuah gawng mai lhax mai sigleem plix, vhang kawx lih hoek heue.
         27 Siliex khankix hu ka cao nyiex ah nin, Simiang eue, maix rhuat simie pa mhawm daux
         ma tix ang mawh lie? Kheu vang lai lih koe lie?
         28 Nawh pawk ah nin ka kix, Ceu in mawh pa hoik yuh pui koeng heue. Siliex khankix baox
         ah nin ka nawh, Maix simie kieh ex hu khrawm vang khankix lie?
         29 Viang mawh nan, nawh pawk lox ah nin, Ang, phan pex hu khrawm vang khankix, ha pex
         kawx loe reeig nghox ca glaoh tau mai kix.
         30 Kieh ting tau khawm ra ceu tom hoek bawg yam vawg, mai hoek bawg yam vawg sax, aux
         tak krai ka pui vawg khankix, sonsang khrawm vang khankix phao ka, vien vien mai gleeing
         kix ka ngu heue. Viang mawh nan, khrawm nghox ca mai sau daux krao aux heue."
         31 Nawh Cao baox plak kix yaox lox tiag tang ceu pa ah nin, "Meung Raoma tak awm simie
         taux klaox tix mu, pa rhuat pui tix kaux ka daux ma tix heue.
         32 Viang mawh simie pa iak khaing simie tang ceu kawx, khaix hoik ting, nawh lheu ting
         khaing num rib riem mai lih mawh gawng, tom sim raoma khankix hoek yuh mheem mai hoek
         laux piang kak nawh heue."
         33 Nawh Cao baox krai kix mhong lox tiag tang ceu pa ah nin, "Meung Raoma awm susaix,
         pa teei bun tix kaux klu klao ka daux phawng gaox loe diag, tom hoik laig susaix an
         ka daux khawmuik mai kieh ploh heue."
         34 Grawng ceu in khawmuik Yesux teei lox tiag krai ka cub pui hun khankix heue. Phan
         ang mawh lox tiag Nawh Cao ang sidiex ang krai lox ka kix heue.
         35 Kheu sonsang naog lox pa hoik grux krai cao jhai pa ah nin, "Aux tak ang jheeh tix
         ka daux lox tiag. Aux tak krai grawng ceu pa hoik mox tom yam jah haktiex heue."
         36 Khaix hoik ploi Nawh Cao cub pui hun khankix, Nawh laig ka daux nyiex mai kawncau
         Nawh khankix hoek dex Nawh Cao ah nin, "Krai ex mhong dee bleeh lox tiag grawng vang
         pa koe ka daux ma liak."
         37 Nawh Cao pawk lox ah nin, "Pui pa rhuat simie pa mhawm mawh Kawn kawn pui heue.
         38 Ma mawh haktiex, simie pa mhawm mawh kawn praix Meung an khankix mai vang mawh kawn
         praix kaw pa caox khankix heue.
         39 Pui koeng pa rhuat simie vang mawh phicaox, bawg yam vawg mawh yam sidah haktiex
         in, mai pui pa vawg mawh kawncau Siyiex khankix heue.
         40 Awm khrawm ka vang khankix mai gleeing ka ngu, yam sidah haktiex in tak awm an heue.
         41 Kawn kawn pui tak ploi kawncau raoma Nawh hoek khrawm ti teei ceu pa kieh mawh phimap
         mai pui pa yuh pa caox khankix lih khaing Meung Nawh heue.
         42 Tak taing kix sau daux glah ngu, dee tak yiiem riag mai dee greeik rhang heue.
         43 Yam an pui rahsee khankix tak jhan riang awm singaix ka daux Meung Keeing kix heue.
         Pui pa koe yhaok ti mhong, kieh nawh mhong liak."
         44 "Meung Raoma awm sinngao pa ngawh pa hoik mox ka daux ma mai pui tix kaux yaox sinngao
         an mai baox mox, khaix an ka daux pa gaux rhawm nawh hu coh pa koe tix khawmuik mai
         liag ma an heue."
         45 "Meung Raoma baox awm pui yuh lai tix kaux pa sawg siang ceu pa koe daux jawx pa
         mhawm khankix.
         46 Khaix hoik yaox nawh siang pa koe daux jawx pa kied ngawh, nawh hu mai coh pa koe
         tix khawmuik mai liag siang an heue."
         47 "Meung Raoma baox awm rub pa ploi daux rawm sigrit sigrah mai khrawm kax kuceu heue.
         48 Yam hoik naog rub an, kix bluh hu ka praok rawm, kix ngawm mai laug pa mhawm khankix
         sau daux aw daux klong, viang mawh nan, pa ang mhawm khankix kix tik heue.
         49 In tak mawh yam sidah haktiex heue. Kawncau raoma khankix tak hoek mai gwieh pa caox
         khaing sinax pa rahsee.
         50 Tak taing kix sau daux glah ngu, dee tak yiiem riag mai dee greeik rhang heue."
         51 Yesux baoh ah nin ka kix, "Hoik tawng pex ka grawh grawng khankix khawmuik lie?"kix
         pawk ah nin ka Nawh Cao, "Tawng heue, Simiang."
         52 Nawh Cao baox ah nin ka kix, "Mawh kheu in, pui tiiem lai ku kaux pa hoik gau grawh
         grawng Meung Raoma hoik awm cao nyiex tix kaux, hoe ceu pa khraox mai pa prim lih
         khaing kraung nawh heue."
         53 Khaix hoik sidiex Yesux lox tiag, ceu in khankix, Nawh Cao lih hu khaing tan heue.
         54 Nawh Cao hoek ka daux meung ot tix, mai Nawh gau kix ka daux nyiex sidiex, kix tom
         kied daox deng ah nin, "Pui in pon pingnya cuyi mai siawp sibrawm khankix khaing dee
         mawx lie?
         55 In mawh kawn pa yuh kaing kraung taix ang mawh lie? Miex Nawh mawh Marix ang mawh
         lie? Pux Nawh khankix mawh Yakop, Yosiep Simon mai Yudax ang mawh lie?
         56 Nan Nawh khankix ot tau mai ex khawmuik ang mawh lie? Phan mawh nan, kaw in, pon
         ceu in khankix khawmuik khaing dee mawx lie?"
         57 Kix laux rhawm ka daux Nawh Cao. Viang mawh nan Yesux ah nin ka kix, lheu khaing
         daux meung ot tix mai ka daux nyiex ot tix "Cao jhai mawh pa koe min plakngai tang
         dah heue."
         58 Nawh Cao ang yuh kaing siawp sibrawm tom nie tan, kheu ang kix yum rhawm heue.

1 Yam an, simiang Herut mhong pa krai pui ka grawng Yesux.
         2 Mai ah nin ka kawncau nawh khankix, "In mawh Yohan cao cubcom. Nawh hoik deeh kaoh
         im khaing krax yum, mawh kheu nan, sibrawm khankix tom yuh kaing ka daux nawh heue."
         3 Grawh grawng nawh, Herut hoik giex Yohan mai phyawk nawh mai sau nawh ka daux thawng,
         kheu Herodi moeng pux nawh Philipux heue.
         4 Kheu Yohan, hoik ah nin ka nawh, "Pa teei maix bun in, ang khaw ka been heue."
         5 Viang nawh mie ti pah Yohan yum kawx, nawh lhat ka pui hun, kheu hoik een kix nawh
         mawh cao jhai heue.
         6 Viang mawh nan, yam hoek singaix keh Herut, kawn bun Herodi yuh graoh sinax kix mai
         jiet khaw ka rhawm Herut heue.
         7 Mawh kheu nan, nawh tiextu ah nin ka bun an, maix rawg mhaing ka ceu patix ang ah
         aux tak sang tawx heue.
         8 Bun an hawt yuh awm pa nhie miex nawh ah nin, "Tawx kaing Yohan cao cubcom ka aux
         tin daux tawg heue."
         9 Simiang Herut khi rhawm kah, viang mawh nan kheu lox pa hoik tiextu nawh sivoe pui
         pa ngawm sawm tau mai nawh khankix, nawh tom tawx lox kieh tawx heue.
         10 Nawh tom kieh kid kaing Yohan ka daux thawng heue.
         11 Kix viex kaing Yohan daux tawg mai tawx ka bunkrih an mai nawh viex ti tawx ka miex
         tix heue.
         12 Kawncau Yohan khankix hoek ti teei tokaux yum Yohan mai sipaung nawh mai kix hu krai
         nawh ka Yesux heue.
         13 Yam mhong Yesux ka grawng an, Nawh Cao lih khaing tan, laig ka daux reu mai hu daux
         tiag dee ang pui ot, yam mhong pui hun khankix ka grawng in, kix lih khaing daux veng
         khankix mai hawt khaix Nawh Cao ka caong tix heue.
         14 Yam lih hu Nawh Cao, Nawh yaox cub pui hun mai Nawh Cao caux rhawm ka kix mai cox
         pui saux khankix moi heue.
         15 Yam hoek ponbo kawncau Nawh khankix hoek ka Nawh Cao ah nin, "Ka dee in mawh daux
         tiag mai bawg yam kawx hoik luan heue. Ploi pui hun khankix hu, sonsang hu laig ka
         daux yaong khankix mai liag ceu pa ih son tokaux tix heue."
         16 Viang mawh nan Yesux ah nin ka kix, "Kix ang lo ti lih hu, pex tawx kix sawm heue."
         17 Kix baox ah nin ka Nawh Cao, "Ex koe blah phwan lon mai kax iak ra mu ngie."
         18 Nawh Cao baox ah nin, "Viex khankix hoek ka Aux heue."
         19 Nawh Cao nhie pui hun khankix ngawm piang rib. Nawh Cao teei blah phwan lon mai kax
         ra mu an mai maong ka raoma mai Nawh Cao nawb bwan mai sivit blah tawx ka kawncau
         Nawh khankix mai kawncau Nawh tawx pui hun khankix ih heue.
         20 Khaix hoik sak ih pui khawmuik, kix deeh khrawm ti teei pa lheu pa max pa phawng
         mai naog kao ra phliex heue.
         21 Pui pa ih khankix, simex giex, dex koe phwan rheng kaux, ang simin ka bun mai kawn
         nyawm khankix heue.
         22 Dom mawx dom an, Nawh Cao nhie kawncau Nawh khankix laig daux reu mai hu sivoe Nawh
         plak toi rawm, yam ploi Nawh Cao cub pui hun khankix hu heue.
         23 Khaix hoik ploi Nawh Cao cub pui hun khankix hu, Nawh haok ka gawng dee ang pui ot,
         sonsang rawg tix bwan. Yam hoek ponsawm Nawh Cao ot tan nong nong heue.
         24 Yam an reu an ot sigreung rawm nhawng mai kha rhawm kheu pukpak rawm, kheu ang caw
         plak bhaung heue.
         25 Yam hoek bawg yam pa tah pon taix, yam ponsawm, Nawh Cao hoek ka kix, ka caong tix
         piang rawm nhawng heue.
         26 Yam yaox kawncau Nawh khankix ka pa hu Nawh Cao ka caong tix piang rawm nhawng, kix
         sidaing lhat ah nin, "Mawh miang heue." Kheu lhat kix kah, kix riag yo heue.
         27 Viang mawh nan dom mawx dom an, Yesux sikah mai kix, ah nin, "Gaux rhawm heue, mawh
         Aux, paw lhat kah"
         28 Petrux pawk lox Nawh Cao ah nin, "Simiang eue, phan mawh Maix, nhie aux hoek ka Maix
         piang rawm liak"
         29 Nawh Cao ah nin, "Hoek heue." Petrux lih khaing daux reu mai hu piang rawm ka caong
         tix, ka Yesux.
         30 Viang mawh nan, yam yaox nawh bhaung ting, nawh kied lhat mai jah ti laig ka daux
         rawm mai nawh kok yo ah nin, "Simiang eue, taoh aux liak."
         31 Dom mawx dom an, Yesux nyeu taix tix giex nawh mai ah nin ka nawh, "Maix pa iak krax
         yum rhawm eue, maix chix ang yum rhawm yuh ka mawx lie?"
         32 Yam hoik laig kiex ka daux reu, bhaung yiien hu heue.
         33 Kix pa ot ka daux reu, krub ka Nawh Cao ah nin, "Maix rug mawh Kawn Siyiex tete heue."
         34 Yam hoik tiang kix toi rawm plak an, kix hoek ka haktiex Giennesarit heue.
         35 Yam hoik tawng pui pa ot tan grawng mawh Nawh Cao, kix ploi pui hu kudah dee sivie
         siveng tan mai kix viex pui saux hoek ka Nawh Cao khawmuik.
         36 Kix khyox khaw ka Nawh Cao, sonsang pon kix ti teeh toh caong sibex Nawh mai pa teeh
         khankix ku kaux pon ti moi heue.

1 Yam an Pharishie mai pui tiiem lai khankix kaoh khaing veng Yerusaliem mai hoek ka
         Yesux ah nin,
         2 "Yuh patix kawn cau Maix yuh pa ang khaw mai been tax yiex miex keeing? Kix ang khoek
         taix tix, yam ih priex heue."
         3 Nawh Cao pawk lox ah nin ka kix, "Yuh patix pex chix lheu lox tawm jhawm krai Siyiex,
         kheu lox been prim pex lie?"
         4 Kheu hoik ah Siyiex, "Yungyi ka miex keeing maix heue. Mai Kaw pa map ka miex keeing
         tix, tak kieh nawh yum tete heue."
         5 Viang mawh nan pex ah nin, pui mawx krai ka miex keeing tix, ceu pa hoik pon maix
         khaing aux, tawx ka Siyiex.
         6 Kaw an tak ang yungyi ka miex keeing tix. Mawh kheu nan, pex yuh gumlox Siyiex laux
         kheu been pex pa toe ti tawx tix ju hoik tix ju heue.
         7 Pex pa mawh pui pie lhen khankix eue, Isayax hoik grux krai grawng pex mhawm mhawm,
         ah nin,
         8 Pui ceu in, yungyi ka Aux ka siyieb jheeh tix ngie, viang mawh nan, rhawm kix singai
         khaing Aux heue.
         9 Kix krub ka Aux giex going, kheu sidiex gau kix been pa yuh kawn pui heue."
         10 Nawh Cao kok cub pui hun hoek ka tix mai ah nin ka kix, "Nghiiet mai tawng heue.
         11 Ang hoik mawh ceu pa laig ka daux jheeh pui kieh pui seeing brai, viang mawh nan,
         mawh ceu pa lih khaing jheeh pui pa kieh pui seeing brai heue."
         12 Yam an kawncau Nawh khankix hoek mai ah nin ka Nawh Cao, "Tawng Maix grawng pa thiang
         Pharishie khankix yam mhong kix ka lox pa ah nin lie?"
         13 Nawh Cao pawk lox ah nin, "Khaox ku khaox, pa ang Keeing Aux sum piang Raoma, tak
         sang laoh ti tik heue.
         14 Via kix heue, kix mawh pui dug ngai pa thong ka pui dug ngai heue. Phan pui dug ngai
         thong pui dug ngai, khawm ra kiex tak rau daux o heue."
         15 Petrux pawk lox ah nin ka Nawh Cao, "Krai ex mhong lox tiag in liak."
         16 Nawh Cao baox ah nin "Pex kawx ang nyang tawng tom yam in lie?
         17 Ang pex tawng grawng ceu pa laig ka daux jheeh, laig ka daux vaig mai, deeh lih tik
         ka daux iang lie?
         18 Ceu pa lih hoek khaing daux jheeh, mawh pa lih khaing daux rhawm mai chix kieh pui
         seeing brai heue.
         19 Kheu ceu pa keud pa ang mhawm khankix, pa mawh ceu pa pah pui yum, ceu pa lud mai
         moeng pui, ceu pa lud mai bun, ceu pa briex, ceu pa kham mhai rug pa ang mawh meh
         mai ceu pa salao, lih khaing daux rhawm heue.
         20 Mawh ceu in khankix pa chix kieh pui seeing brai, viang mawh nan, pa ang khoek taix
         mai ih ceu pa ih, ang kieh pui mawh pa seeing brai."
         21 Yesux lih hu khaing tan mai hu ka veng Turux mai veng Sidom heue.
         22 Bun Khanan tix kaux lih hoek khaing haktiex an mai kok yo ah nin, "Simiang Kawn Davit
         eue, caux rhawm ka aux liak. Laig phicaox daux kawn bun aux kied sigrien sigre heue."
         23 Nawh Cao ang pawk lox ka nawh tix gum kawx. Kawncau Nawh khankix hoek khyox khaw
         ka Nawh Cao ah nin, "Kieh bun an hu liak, kheu nawh kok yo khaix ex heue."
         24 Nawh Cao pawk lox ah nin, "Ploi Aux hoek son yung pa hoik grai pa dex mai geh nyiex
         Isarelax ngie heue."
         25 Bun an hoek mai krub Nawh Cao mai khyox khaw ah nin, "Simiang eue, teem aux liak."
         26 Nawh Cao pawk lox ah nin, "Ang khaw ti teei blah cie kawn praix khankix, taing tawx
         ka sox khankix"
         27 Bun an deeh ah nin, "Mawh heue, Simiang eue, pie sox khankix kawx, ih pa cod pa roik
         greem pheen cao tix heue."
         28 Yam an Yesux baox pawk lox ah nin ka nawh, "Bun eue, krax yum rhawm maix kied ting
         heue, kieh mawh awm pa koe rhawm maix,"daux bawg yam nari an, kawn bun nawh moi heue.
         29 Yesux lih khaing tan mai tiang ka rawm nhawng Galilie mai Nawh Cao haok piang gawng
         mai ngawm tan heue.
         30 Cub pui hun khankix hoek ka Nawh Cao, viex pui laux caong, pui dug ngai, pui aw,
         pui laux maung mai pui tang kaux tom nie mai kix heue. Kix deuh khankix ka dex caong
         Nawh Cao mai Nawh Cao pai kix moi heue.
         31 Pui haoh hun khankix daox deng kah, yam yaox kix pui aw deeh chix sikah, pui laux
         maung deeh mhawm, pui laux caong deeh chix hu, pui dug ngai deeh chix yaox mai kix
         yaog yaw ka Siyiex Isarelax heue.
         32 Khaix an Yesux kok kawncau Nawh khankix hoek ka tix ah nin, "Aux caux rhawm ka pui
         hun khankix, kheu hoik ot kix mai Aux loe ngaix mai ang koe pa ih tidtix mai ang Aux
         rhawm ploi kix hu yam kawn cai rhawm kix. Phan yuh nan ha kix kox khrup hawt krax
         heue."
         33 Kawncau Nawh khankix ah nin ka Nawh Cao, "Ex sang pon blah dee mawx ka daux tiag
         in, sonsang tawx pui hun ding dawd ih tom sak lie?"
         34 Yesux baox chawk kix ah nin "Pex koe blah miex lon?"kix ah nin, "Koe aliah lon mai
         kax iak ceeix ngie heue."
         35 Nawh Cao nhie cub pui hun khankix ngawm piang tiex.
         36 Nawh Cao teei blah aliah lon an mai kax mai Nawh Cao yaogyaw bwanson mai sivit mai
         tawx ka kawncau khankix mai kawncau khankix tawx ka cub pui hun khankix heue.
         37 Khaix hoik ih tom sak khawmuik, kix khrawm pa max, pa phawng, pa lheu, naog aliah
         phliex heue.
         38 Kix pa ih, simex giex, koe pon rheng kaux, ang krai bun mai kawn nyawm khankix heue.
         39 Nawh Cao ploi cub pui hun khankix hu mai laig ka daux reu hu ka haktiex Magadalax.

1 Pharishie mai Sadukie khankix hoek ti cheuk ka Nawh mai rawg Nawh Cao jhi kix yaox
         ka mhai rug pa daox deng khaing raoma heue.
         2 Viang mawh nan, Nawh Cao pawk lox ah nin ka kix, "Yam kawn mawh ponbo pex ah, Tak
         blang praix, kheu raoh raoma,
         3 Yam ponngawb, praix ang mhawm daux singaix, bhaung tak phlu kheu raoh raoma mai ceep
         paiawm. Pex tawng sang caw ti teei dee bleeh pakpeung raoma lih, viang mawh nan, pex
         ang chix teei dee bleeh mhai grawng bawg yam khankix lih lie?
         4 Baux ju pa caox mai ru pa lud, rawg mhai pa daox deng heue. Viang mawh nan lheu khaing
         mhai pa daox deng cao jhai Yonax, tak ang tawx mhai pa daox deng ka kix heue." Nawh
         Cao prah kix mai lih hu heue.
         5 Yam hoik hoek kawncau khankix plak toi rawm plak an, kix piawm ti viex blah heue.
         6 Yam an Yesux ah nin ka kix, "Rien rhawm pex ka susaix Pharishie mai Sadukie khankix
         heue."
         7 Kix tix kaux lai tix kaux ah nin ka paox tix, "Mawh kheu ang ex viex blah heue."
         8 Yesux tawng grawng an ah nin, "Pex pa iak krax yum rhawm khankix eue, kheu pa tix
         pex tix kaux lai tix kaux ah ka paox tix ka grawng ang blah koe lie?
         9 Pex ang nyang tawng lie? Ang pex doh keud ka grawng blah phwan lon mai pui phwan
         rheng kaux mai pex deeh pon ti khrawm miex phliex?
         10 Blah aliah lon mai pui pon rheng mai pex deeh pon ti khrawm miex phliex?
         11 Yuh patix pex khex ang tawng pa ang Aux krai grawng blah ka pex? Rien rhawm pex ka
         susaix Pharishie mai Sadukie khankix."
         12 Yam an kix tawng, Nawh Cao ang krai grawng sang rien rhawm ka susaix blah, rien rhawm
         ka lox sidiex lox gau Pharishie mai Sadukie khankix heue.
         13 Yam hoek Yesux ka daux haktiex Kesarix Philippix mai Nawh Cao chawk ka kawncau Nawh
         khankix ah nin, "Ka mawh aux kawn pui, Pui ah Kawn kawn pui mawh mawx lie?"
         14 Kix deeh ah nin, "Tix blah ah mawh Yohan cao cubcom, viang mawh nan tix blah ah mawh
         Eliyax mai tang kaux ah mawh Yeramix, phan ang mawh nan, mawh cao jhai tix kaux kaux
         heue."
         15 Nawh Cao baox chawk ka kix ah nin, "Pex ah Aux mawh mawx?"
         16 Simon Petrux pawk lox mai ah nin ka Nawh Cao, "Maix mawh Khrit Kawn Siyiex pa im
         ju heue."
         17 Yesux deeh pawk lox ah nin ka nawh, "Simon Bayonax eue, maix koe bwanson heue. Kheu
         ang mawh nex nham pa plak jhi ka maix, mawh Keeing Aux pa ot ka daux meung raoma pa
         plak jhi heue.
         18 Aux krai ka maix, maix mawh Petrux mai Aux tak sum ceucao Aux piang simaox in mai
         siviex meung yum ang doh pex ka ceu cao an heue.
         19 Aux tak tawx jiak saw meung raoma ka maix heue. Maix phyawk ceu patix ang ah piang
         haktiex in, tak sang phyawk ka daux meung raoma mai maix kah ceu patix ang ah piang
         haktiex in, tak sang kah daux meung raoma heue."
         20 Yam an Nawh Cao tawm lox ka kawncau Nawh khankix, son ang kix sang krai grawng mawh
         Nawh Cao Khrit ka pui tix kaux kawx heue.
         21 Jah ka yam an hu sivoe, Yesux jhi kawncau Nawh khankix yaox, grawng tak sang hu Nawh
         ka veng Yerusaliem mai kham geu tom nie ceu, daux tawm taix kuad song mai cao giex
         kaing li pa ting mai pui tiiem lai khankix mai grawng tak kham geu pa yum mai grawng
         tak deeh kaoh im khaix an daux loe ngaix tix ngaix heue.
         22 Petrux teei Nawh Cao hu mai ah nin ka Nawh, "Simiang eue, tiebtie liak, paw kieh
         ceu in lih mawh ka Maix pie tix bawg kawx."
         23 Nawh Cao deeh veeh ah nin ka Petrux, "Satan eue, hu plak khaix Aux maix mawh dee
         sideeing ka Aux, kheu ang maix keud grawng ceu pa dex dawd mai Siyiex, viang mawh
         nan maix keud grawng ceu pa dex dawd mai kawn pui khaing."
         24 Yam an Yesux ah nin ka kawncau Nawh khankix, "Phan pui tix kaux kaux simie ti hawt
         khaix Aux, kieh nawh thiang ti tik ka tokaux tix mai klawm khaox lhak tix mai hawt
         Aux heue.
         25 Pui mawx ang ah, pa simie ti taoh ju tokaux tix, tak sang som ju heue. Pui mawx ang
         ah pa som ju son Aux, tak sang yaox ju heue.
         26 Phan pui tix kaux kaux pon haktiex khawmuik mai som ju tokaux tix, sang koe bwanson
         ceu pa tix? Lheu khaing an, pui sang teei pa tix, taoh ka ju tix lie?
         27 Kawn kawn pui tak sang hoek ka daux min plakngai Keeing tix, tau mai kawncau Siyiex
         khankix, yam an Nawh tak tawx ka pui ku kaux awm pa hoik yuh nawh heue.
         28 Aux krai lox tete ka pex, pui pa cung tin tix blah, tak ang cim krax yum tom yaox
         kix Kawn kawn pui hoek ka daux Meung tix heue."

1 Khaix an liah ngaix, Yesux kok Petrux, Yakop mai Yohan pa mawh pux Yakop mai thong
         kix haok piang gawng lhaong dee ang pui ot, dee yien yawg,
         2 tokaux Nawh Cao loh tix sivoe kix tan mai pakngai Nawh jhan riang awm singaix mai
         kraung ceep Nawh lih paing awm pa riang heue.
         3 Khaix an, kix yaox Eliyax hoek tau mai Mose kiex sikah mai Nawh Cao heue.
         4 Petrux ah nin ka Yesux, "Simiang eue, phan ex ot tin mhawm son ex heue. Phan Maix
         koe rhawm, aux tak yuh nyiex bang tin loe lhang. Son Maix tix lhang, son Mose tix
         lhang mai son Eliyax tix lhang heue."
         5 Yam kawn sikah nawh, dom mawx dom an paiawm pa riang hoek ti kheem veei piang kix
         mai jhak heue, lox lih khaing daux paiawm an ah nin, "In mawh Kawn pa moh Aux, pa
         khaw caw rhawm Aux heue, nghiet ka Nawh heue."
         6 Yam mhong kawncau khankix ka lox an, kix kied lhat mai goh gup piang tiex heue.
         7 Yesux hoek ti teeh ka kix ah nin, "Kaoh heue, paw lhat kah."
         8 Yam maong kix ti jhak, kix ang yaox tix kaux kawx lheu khaing Yesux nong nong heue.
         9 Yam lih hoek kix khaing gawng, Yesux tawm lox ka kix ah nin "Paw krai grawng riang
         susai pa hoik yaox pex ka pui tix kaux kawx, ka ang Kawn kawn pui nyang bax kaoh khaing
         yum."
         10 Kawncau Nawh khankix chawk Nawh Cao ah nin, "Kheu pui tiiem lai khankix ah Eliyax
         tak sang hoek sivoe?"
         11 Nawh Cao deeh pawk lox ah nin, "Eliyax sang hoek tete mai deeh cox mhawm khawmuik
         heue.
         12 Viang mawh nan, Aux krai ka pex, Eliyax hoik hoek mai pui ang tawng ka nawh, viang
         mawh nan kix hoik yuh ka nawh awm pa simie kix ti yuh heue. Awm an Kawn kawn pui tak
         kham geu ka daux tawm taix kix heue."
         13 Yam an kawncau khankix tawng Nawh Cao krai ka kix grawng Yohan cao cubcom heue.
         14 Yam hoek kix dee ot cub pui hun, pui tix kaux hoek grux ngawng mai ah nin ka Nawh
         Cao,
         15 "Simiang eue, caux rhawm ka kawn simex aux liak, kheu mawh nawh pui saux laung mai
         kied kham geu mai nawh goh daux ngu, daux rawm law lawx heue.
         16 Aux hoik viex nawh hoek ka kawncau Maix khankix, viang mawh nan kix ang chix cox
         nawh moi heue."
         17 Yesux pawk lox ah nin, "Baux ju pa ang koe krax yum rhawm mai pa tieh feen eue, Aux
         tak kawn sang ot mai pex miex grheung lie? Aux tak kawn sang gun yeung ka pex miex
         grheung lie? Viex nawh hoek ka Aux,"
         18 Yesux ah ka phicaox an mai phicaox an lih hu khaing nawh mai kawn simex an, moi bawg
         yam an tix taix neh heue.
         19 Yam an kawncau khankix hoek ka Yesux dee ang pui ot mai chawk ah nin, "Kheu ex ang
         pon tix grheu phicaox an lih?"
         20 Nawh Cao deeh pawk lox ah nin ka kix, "Mawh kheu iak krax yum rhawm pex heue. Aux
         krai lox tete ka pex, phan pex koe krax yum rhawm pon mu simie sok taux klaox tix
         mu, pex tak ah ka gawng in, gah maix hu khaing tin ka dee an mai nawh tak gah tix
         heue. Pa ang pex chix yuh tak ang koe tix ceu kawx heue.
         21 Viang mawh nan phicaox ceu in phan ang mawh kheu rawg bwan mai twah pa ih, ang chix
         ti lih heue."
         22 Yam ot kix tau daux meung Galilie Yesux ah nin ka kix, "Bawg yam tawx Kawn kawn pui
         ka daux tawm taix kawn pui khankix dex sang hoek heue,
         23 mai kix tak pah Nawh yum, daux loe ngaix tix ngaix, Nawh tak sang deeh kaoh im heue."
         Kix kied khi rhawm ka heue.
         24 Yam hoek kix ka daux veng Kapeniom, pui pa koh keun nyiex bwan hoek ka Petrux ah
         nin, "Sara cao gau maix ang tawx mau keun nyiex bwan lie?"
         25 Nawh ah nin, "Tawx heue." Yam laig nawh daux nyiex, Yesux sikah ka nawh ah nin, "Simon
         eue, maix ce yuh ka mawx? Simiang haktiex khankix koh mau gha khaing pui mawx? Pon
         khaing kawn praix tix lie? Phan ang mawh nan pon khaing pui tang lie?"
         26 Yam nawh deeh pawk lox ah nin, "Pon khaing pui tang heue." Yesux ah nin ka nawh,
         "Phan mawh nan kawn praix kix pon pa luad luan heue.
         27 Viang mawh nan, son ang kix lud keud ka ex. Maix hu ka rawm nhawng mai ploi myiet
         tix mu mai teei kax pa liang ti pon mai yam hoik vih maix jheeh nawh maix tak yaox
         mau tix piak heue. Teei an tawx ka kix son Aux mai son maix heue."

1 Daux bawg yam nari an kawncau khankix hoek ka Yesux, chawk ah nin, "Pui mawx pa nie
         ting khaing paox tix daux meung raoma?"
         2 Nawh Cao kok kawn nyawm iak tix kaux deuh sinax kix,
         3 ah nin, "Aux krai lox tete ka pex, tom ang pex deeh tieh loh ti mawh awm kawn nyawm
         iak khankix, pex ang tau ti pon laig ka dau meung raoma heue.
         4 Pui mawx ang ah, pa kieh rhawm tix awn awm kawn nyawm iak in, mawh pa nie lheu ting
         khaing paox tix ka daux meung raoma heue.
         5 Pui mawx ang ah, pa rieb ti teei kawn nyawm iak pa awm in ka daux ceu kaux Aux, rieb
         ti teei Aux heue."
         6 Viang mawh nan pui mawx ang ah, pa kieh kawn nyawm iak khankix pa yum rhawm ka Aux
         tix kaux kaux sideeing caong tix, ka kaw an, phan preue simaox mhaw pa ting ka ngawg
         nawh mai teei nawh cub daux rawm sigrit sigra dee raux, mawh pa nie mhawm heue.
         7 "Haktiex in tak kha rhawm heue, kheu koe dee sideeing caong khankix. Dee sideeing
         caong khankix tak sang hoek, viang mawh nan, pui pa yuh dee sideeing caong tak kha
         rhawm heue.
         8 Phan taix maix, caong maix, kieh maix sideeing, kid ti tik khaing maix heue. Laux
         taix caong maix mai laig ka daux pa im ju mhawm khaing koe taix caong maix ra khawn
         mai laig ka daux ngu leeing ju heue.
         9 Phan ngai maix kieh maix sideeing tix, koh ti tik khaing maix. Koe ngai maix tix
         khawn mai laig ka daux pa im ju, mhawm khaing koe ngai maix ra khawn taing ti sau
         daux ngu mawnarhok heue."
         10 "Rien rhawm tix paw nieb pon yuh ka kawn nyawm iak khankix tix kaux kawx, grawh grawng
         nawh, Aux krai ka pex, daux raoma kawncau Siyiex cie kix tak yaox pakngai pak baoh
         Keeing Aux pa ot ka daux meung raoma jheung jheung heue.
         11 Mawh kheu Kawn kawn pui hoek ti taoh ka pui pa grai khankix heue.
         12 Pex keud yuh ka mawx? Phan pui tix kaux kaux koe yung tix yieh mai yung tix mu hoik
         lud krax mai grai, nawh prah pa kawn koe tixdim dim mu piang gawng mai hu sawg yung
         pa hoik lud krax pa grai an ang mawh lie?
         13 Aux krai lox tete ka pex, phan nawh hoik yaox, nawh nie lheu gaux rhawm ka grawng
         yung an, khaing yung pa ang grai tixdim dim mu heue.
         14 Awm an Keeing pex pa ot ka daux meung raoma, ang koe alo ti kieh kawn nyawm iak an
         khankix laux leeing tix kaux kawx heue."
         15 "Phan puxaik maix lut ka maix, hu jhi nawh yaox dee lut yam ot pax nong nong ngie,
         phan nawh nghiet ka lox maix, maix hoik pon puxaik maix heue.
         16 Viang mawh nan, phan nawh ang nghiet ka lox maix, baox viex pui tix kaux ra kaux
         hu mai maix, yuh ka mawx sonsang mawh mhai rug pa kaux cong ra kaux phan ang mawh
         nan, loe kaux ka lox pa krai ku gum heue.
         17 Phan nawh thiang mai ang cu ti nghiet lox kix, krai ceu cao mhong, phan nawh ca thiang
         mai ang cu ti nghiet lox ceu cao, kieh nawh mawh ka maix awm pui tang ceu mai pui
         koh mau heue.
         18 Aux krai lox tete ka pex, ceu pa tiebtie pex patix ang ah piang haktiex in, tak sang
         tiebtie ka daux meung raoma mai ceu pa kah pex patix ang ah piang haktiex in, tak
         sang kah daux meung raoma heue.
         19 Aux deeh krai ka pex, phan kiex ra kaux ih rhawm paox tix piang haktiex in, ka grawng
         pa rawg kiex tix ceu ceu, Keeing Aux pa ot daux meung raoma tak yuh son kiex heue.
         20 Mawh kheu ka dee khrawm pui ra loe kaux, ka daux ceu kaux Aux, Aux tak ot sinax kix
         heue."
         21 Yam an Petrux hoek mai ah nin ka Nawh Cao, "Simiang eue, sang caw aux ti pluat ka
         phimap pa lud puxaik aux miex bawg lie? Tom sidah aliah bawg lie?"
         22 Yesux ah nin ka nawh, "Aux ang krai ka maix tom sidah aliah bawg, Aux krai tom sidah
         hoek atixgliah aliah bawg heue.
         23 Mawh kheu nan meung raoma awm simiang ting tix kaux, pa sang sawn carang mau mai
         siliex nawh khankix heue.
         24 Yam jah nawh ti sawn carang, kaw pa ceuk talantan tix mheen hoek ka nawh heue.
         25 Viang mawh nan kheu kaw an ang pon tawx ceuk, simiang nawh nhie kix coh nawh mai
         moeng nawh mai kawn nawh khankix mai can pa koe nawh khawmuik, sonsang tawx ceuk ka
         nawh heue.
         26 Mawh kheu nan siliex an grux ti krub nawh ah nin, "Simiang eue, Gun yeung piang aux
         liak mai aux tak sang deeh tawx ka maix khawmuik."
         27 Simiang siliex an caux rhawm ka kaw an mai ploi nawh mai pluat ceuk nawh khawmuik
         heue.
         28 Viang mawh nan siliex an lih hu mai yaox paox siliex tix, tix kaux pa koe ceuk ka
         nawh denari tix yieh mai nawh giex nyhup ti kloeg ghok nawh ah nin, "Tawx pa ceuk
         maix ka aux."
         29 Mawh kheu nan paox siliex nawh grux ti krub ka nawh mai khyox khaw ah nin, "Gun yeung
         ka aux liak, aux tak sang deeh tawx ka maix heue."
         30 Viang mawh nan nawh ang nghiet, teei nawh sau daux thawng tom sidah hoik tawx nawh
         ceuk tix khawmuik heue.
         31 Mawh kheu nan yam yaox paox siliex tang kaux khankix ka grawng pa yuh nawh, kix kied
         caux rhawm ka mai kix hoek ti krai simiang kix mhong grawng pa yuh kaw an khawmuik
         heue.
         32 Yam an Simiang kok nawh hoek ka tix ah nin, Siliex pa caox eue, aux hoik pluat ceuk
         maix khawmuik, mawh kheu khyox khaw maix ka aux heue.
         33 Maix khaw ti caux rhawm ka paox siliex tix, awm hoik caux rhawm aux ka maix lie?
         34 Simiang nawh song rhawm mai tawx nawh ka tawm taix pui pa kieh kham geu, tom sidah
         hoik tawx nawh ceuk tix khawmuik heue.
         35 Phan pex ku kaux ang pluat phimap puxaik tix, khaing daux rhawm pex awm an Keeing
         Aux piang raoma kawx tak sang yuh nan ka pex heue."

1 Khaix hoik sidiex Yesux lox ceu an khankix, Nawh Cao lih hu khaing meung Galilie
         mai hoek ka daux haktiex Yudax plak toi rawm Yawdan heue.
         2 Cub pui hun khankix hawt Nawh Cao mai Nawh cox jhawm saux kix moi tan heue.
         3 Pharishie khankix hoek ka Nawh Cao sonsang cheuk ti yaox rhawm Nawh mai chawk ah
         nin, "Phan pui tix kaux tik moeng tix kheu grawng tix ceu ceu, khaw ka been lie?"
         4 Nawh Cao pawk lox ah nin, "Ang pex sax phat grawng Kaw pa yuh kix yam jah, yuh kix
         mawh simex mai sibun,
         5 "Mawh kheu in simex tak prah miex keeing tix mai ot tau mai moeng tix mai kiex ra
         kaux tak mawh nex nham tix mu khaing,
         6 Mawh kheu in, kiex ang lai mawh ra kaux, viang mawh nan mawh nex nham tix kaux khaing
         heue. Mawh kheu in, pa hoik kleuk Siyiex tau, paw kieh pui tix kaux kawx yieh laux
         heue."
         7 Kix ah nin ka Nawh Cao, "Phan mawh nan Mose chix tawx lox kieh tawx lai grawng pa
         hoik hoik lox mai tik ka bun?"
         8 Nawh Cao baox ah nin ka kix, "Mawh kheu kiien rhawm pex Mose tom kieh pex tik moeng
         tix heue, viang mawh nan yam jah ang mawh nan.
         9 Aux krai ka pex, pui mawx ang ah phan nawh tik moeng tix lheu khaing grawng pa lut
         pa vao nawh mai teei ti moeng tang kaux, nawh hoik lut vao heue. Kaw pa teei ti moeng
         bun pa hoik tik an, nawh hoik lut vao heue."
         10 Kawncau khankix ah nin ka Nawh Cao, "Phan grawng ceu in lih mawh ka simex mai moeng,
         ang khaw teei ti moeng heue."
         11 Nawh Cao ah nin ka kix, "Pui khawmuik ang pon rieb ti teei ka lox in, viang mawh
         nan mawh pui pa hoik pon akhwang khaing pa pon rieb ti teei heue.
         12 Kheu koe pa mawh pui sieh tom yam keh khaing daux vaig miex tix mai koe pui sieh
         pa hoik yuh kieh mawh pui sieh mai koe pui sieh pa hoik yuh tokaux tix mawh pui sieh
         son meung raoma heue. Kaw pa chix rieb ti teei kieh nawh rieb ti teei heue."
         13 Yam an kix viex kawn nyawm iak khankix hoek ka Nawh Cao, sonsang deuh Nawh taix tix
         piang kix mai rawg bwan heue. Viang mawh nan, kawncau khankix ah ka pui khankix heue.
         14 Yesux ah nin, "Kieh kawn nyawm iak khankix hoek ka Aux, paw sidien kix, kheu meung
         raoma mawh cie pa awm kix heue."
         15 Nawh Cao deuh taix tix piang kix mai lih hu khaing tan heue.
         16 Khaix an, pui tix kaux hoek ka Nawh Cao ah nin, "Sara cao gau eue, sonsang pon aux
         ju leeing ju, aux tak yuh pa mhawm, ceu pa yuh ka mawx lie?"
         17 Nawh Cao ah nin ka nawh, "Yuh ka mawh maix lai chawk aux ka grawng ceu pa mhawm lie?
         Pa mhawm koe tix kaux khaing, viang mawh nan, phan maix simie ti laig ka daux pa im
         ju, priex ti hawt gumlox pingnyap khankix heue."
         18 Kaw an baox ah nin ka Nawh Cao, "Pingnyap pa yuh ka mawx?"Yesux ah nin, "Paw pah
         pui yum, paw lut vao, paw briex mai paw kham mhai rug pa ang mawh ang meh,
         19 yungyi ka miex keeing tix, moh paox plawg paox nyhawm tix awm moh maix ka tokaux
         tix heue."
         20 Pui awn ju an baox ah nin ka Nawh Cao, "Aux hoik hawt yuh ceu in khankix khawmuik
         heue. Aux kawn cha ceu patix?"
         21 Yesux baoh ah nin ka nawh, "Phan maix simie ti grum naog, hu coh ceu pa koe maix,
         tawx ka pui hot sibhawm khankix mai maix tak koe sin ngao ka daux meung raoma. Hoek
         heue, hawt khaix Aux heue."
         22 Viang mawh nan yam mhong pui awn ju an lox an, nawh khi rhawm mai lih hu heue. Kheu
         mawh nawh pui pa koe kraung khrai tom nie heue.
         23 Yesux ah nin ka kawncau Nawh khankix, "Aux krai lox tete ka pex, pui pa mawh cao
         mi, nu ti laig ka daux meung raoma heue.
         24 Aux baox krai ka pex, laig kala-uk daux kre nyex nie lheu yie khaing laig cao mi
         ka daux meung Siyiex heue."
         25 Yam mhong kawncau Nawh khankix ka lox an, kix kied daox deng kah ah nin, "Phan mawh
         nan, pui mawx tak sang pon hoek krax taoh?"
         26 Yesux jhak kix ah nin, "Grawng in kawn pui ang chix yuh, viang mawh nan Siyiex chix
         yuh kuceu khawmuik heue."
         27 Yam an Petrux pawk lox mai ah nin ka Nawh Cao, "Ex hoik prah pa koe tix khawmuik
         mai hawt khaix Maix. Mawh kheu nan ex tak pon ceu patix?"
         28 Yesux baoh ah nin ka kix, "Aux krai lox tete ka pex, pex pa hoik hawt khaix Aux khankix,
         ka daux haktiex pa khraox, yam tak ngawm Kawn kawn pui piang dang ngeung min plakngai
         Nawh, pex kawx, tak sang ngawm piang dang ngeung kao ra mu mai prawng ka pui Isarelax
         kao ra ceu heue.
         29 Pui mawx ang ah pa hoik prah grham nyiex nawh, puxaik nawh, nan nawh, keeing nawh,
         miex nawh, kawn praix nawh, ma kaung nawh khankix, kheu ceu kaux Aux, tak sang pon
         bwanson tix yieh son mai sinngao ju leeing ju heue.
         30 Pui pa dha khaix tom nie tak ot ka mai pui pa ot ka tom nie tak dha khaix heue."

1 Meung raoma awm cao sipeem tix kaux, pa lih hu ponngawb caocao, sonsang sawg pui
         cang pui yuh kaing ka daux sipeem plix siiet tix heue.
         2 Khaix hoik khaw rhawm ka mau ngawh riang son tix ngaix tix plah denari, nawh ploi
         kix hu ka sipeem plix siiet tix heue.
         3 Nawh baox lih hu bawg loe taix mai nawh yaox pui tang kaux khankix pa ang yuh tid
         tix cung ka daux lah heue.
         4 Nawh ah nin ka kix, "Pex kawx hu ka daux sipeem plix siiet mai khaw tix tawx miex
         ding aux tak tawx ka pex"Kix kawx hu heue.
         5 Yam hoek koe been 6 taix mai dim taix nawh deeh baox lih hu mai yuh awm phao ka heue.
         6 Yam koe kao tix taix nawh baox lih hu mai yaox pui tang kaux khankix cung, nawh baox
         ah nin ka kix, "Kheu pa tix pex lai cung, ang pex yuh tid tix leeing lang singaix
         lie?"
         7 Kix deeh ah nin ka nawh, Mawh kheu pui tix kaux kawx ang cang yix. Nawh ah nin ka
         kix, Pex kawx hu ka daux sipeem plix siiet heue.
         8 Yam hoek ponbo, cao sipeem plix siiet ah nin ka kaw pa jhak ka kaing nawh, Kok pui
         pa yuh kaing khankix mai tawx riang kix, jah ka pui pa hoek ti yuh dha khaix, tom
         hoek ka pui pa yuh phao ka heue.
         9 Yam hoek pui pa cang bawg yam kao tix taix, kix ku kaux pon denari tix kaux tix plah
         heue.
         10 Yam hoek pui pa yuh phao ka paox tix, kix ce ti sang nie lheu pon nie khaing paox
         tix, viang mawh nan, kix ku kaux kawx pon denari tix kaux tix plah heue.
         11 Yam hoik pon kix yuh nan, kix sibriem ka cao sipeem,
         12 Ah nin, Pa hoek yuh khaix khankix tak yuh tix taix ngie khaing maix hoik tawx ka
         kix situ awm yix pa hoik yuh kaing leeing lang singaix mai kham geu pa kied hax koek.
         13 Viang mawh nan, nawh baox pawk lox ah nin ka kix tix kaux, Paox grawm eue, aux ang
         yuh pa ang khaw ka maix tix ceu kawx maix hoik khaw rhawm ka ngawh riang pa tat son
         denari tix plah ang mawh lie?
         14 Teei pa khaw maix ti pon mai hu heue. Mawh Aux pa koe rhawm ti tawx ka pui pa dha
         khaix awm pa hoik tawx aux ka maix.
         15 Aux ang koe akhwang ti laug yuh ka ceu pa shiang ka aux lie? Phan ang mawh nan boh
         rhawm maix kheu mhawm rhawm aux lie?
         16 Kheu nan pa dha khaix tak ot ka mai pa ot ka, tak dha khaix heue. Viang pa kok koe
         tom nie kawx, pa laug ti teei kied tux heue."
         17 Yam haok hu Yesux ka veng Yerusaliem, Nawh Cao teei kawncau tix kao ra kaux, hu dee
         ang pui ot mai yam hu kix krax Nawh ah nin ka kix,
         18 "Ex tak sang haok hu ka veng Yerusaliem mai tak sang teei ti tawx Kawn kawn pui ka
         cao giex kaing li pa ting khankix mai pui pa tiiem lai khankix mai kix tak sang prawng
         ca kieh Nawh yum heue.
         19 Tawx Nawh ka pui tang ceu khankix, sonsang yuh kix pa ang cee mai sivied Nawh mai
         tawk Nawh yum piang khaox lhak mai daux loe ngaix tix ngaix Nawh tak sang deeh kaoh
         im heue."
         20 Yam an miex kawn Zebedie hoek tau mai kawn kiex khankix ka Nawh Cao, grux ngawng
         sivoe Nawh mai rawg tix ceu ka Nawh Cao heue.
         21 Nawh Cao ah nin ka kiex, "Lo maix ceu pa tix?"Kiex deeh ah nin ka Nawh Cao, "Tawx
         lox kieh kawn aux ra kaux in ngawm plak taix khawn dawm Maix tix kaux mai plak taix
         khawn gwiex maix tix kaux daux meung Maix liak."
         22 Viang mawh nan Yesux pawk lox ah nin "Pex ang tawng ka ceu pa rawg pex. Pex chix
         nyaux ka kawk pa nyaux Aux lie?"Kix baox ah nin ka Nawh Cao, "Chix tix heue."
         23 Nawh Cao baox ah nin ka kix, "Kawk pa nyaux Aux, pex tak sang nyaux tete, viang mawh
         nan pa ngawm plak taix khawn dawm Aux mai plak taix khawn gwiex Aux, ang mawh cie
         pa chix Aux ti tawx, viang mawh nan mawh pa hoik cox khre Keeing Aux son pui khankix
         heue."
         24 Yam mhong kawncau Nawh kao kaux ka grawng ceu an, kix song rhawm ka puxaik an ra
         kaux heue.
         25 Viang mawh nan Yesux kok kix hoek ka tix ah nin, Pex tawng grawng pa ot simiang cao
         kwang pa mawh pui tang ceu khankix piang kix mai pui pa ting khankix, koe sibrawm
         piang kix heue.
         26 Ka daux pex tak ang mawh nan, pui mawx mie ti mawh pa ting, caw ti mawh kawncau pex
         heue.
         27 Ka daux pex, pui mawx pa simie ti mawh pa ting, caw ti mawh siliex pex heue.
         28 Awm Kawn kawn pui hoek sonsang kieh pui yuh son tix ang mawh, hoek sonsang yuh son
         pui mai tawx ju tix, kieh mawh ngawh riang pa taoh son pui khankix heue."
         29 Yam lih hu kix khaing veng Yerikho cub pui hun hawt khaix Nawh Cao heue.
         30 Jhak heue, pui dug ngai ra kaux ngawm dex krax mai yam mhong kiex grawng hu Yesux
         praok kiex, kiex kok yo ah nin, "Simiang kawn Davit eue, caux rhawm ka yiex liak."
         31 Cub pui hun ah ka kiex, nhie kiex yawg tix, viang mawh nan kiex nie kok yo ah nin,
         "Simiang kawn Davit eue, caux rhawm ka yiex liak."
         32 Yesux cung kaog mai kok kiex ah nin, "Pax sang kieh Aux yuh ceu patix ka pax?"
         33 Kiex ah nin ka Nawh Cao, "Simiang eue, yuh ngai yiex kieh blah liak."
         34 Yesux caux rhawm, teeh ngai kiex, dom mawx dom an kiex deeh chix yaox mai hawt khaix
         Nawh Cao heue.
         
            

         
      
   
      
         21
1 Yam dex hoek kix ka veng Yerusaliem, hoek ka yaong Bephake, pa koe ka dex gawng Sanlun,
         yam an Yesux ploi kawncau Nawh ra kaux hu,
         2 mai ah nin ka kiex, "Hu ka daux yaong pa koe sivoe pax mai dom mawx dom an pax tak
         yaox ka la pa hoik phyawk pa ot kawn tau mai nawh. Kah, viex hoek ka Aux awx.
         3 Phan pui tix kaux kaux, ah tix ceu ceu ka pax, pax tak deeh krai ah nin, Simiang
         koe ceu lo heue, kaw an tak ploi hoek dom mawx dom an heue.
         4 Ceu in hoik mawh, sonsang naog lox cao jhai pa ah nin,
         5 "Pex krai ka kawn bun Zion, Jhak heue, Simiang maix hoek ka maix, viex rhawm awn
         mai brug, Ka piang kawn la awn ju heue."
         6 Kawncau ankiex hu yuh awm pa hoik nhie Yesux kiex yuh heue,
         7 viex la mai kawn la awn ju hoek sau kraung ceep kix piang la mai Nawh Cao ngawm piang
         heue.
         8 Ka daux cub pui hun plak nie teei kraung ceep tix nah ti tawm ka daux krax mai tang
         kaux khankix kid kak khaox tawm ka daux krax heue.
         9 Cub pui hun khankix, pa hu sivoe mai pa hawt khaix Nawh Cao kok yo ah nin, "Hosanna
         ka Kawn Davit, Kaw pa hoek ka daux ceu kaux Simiang ting bwanson heue. Hosanna dee
         lhaong khaing paox tix heue."
         10 Yam laig Nawh Cao ka daux veng Yerusaliem, khawm veng khawmuik lulax rhawm, lawh
         maw mai chawk ah nin, "Kaw in mawh mawx?"
         11 Cub pui hun khankix ah nin, "In mawh cao jhai, Yesux, pa hoek khaing veng Nazariet
         ka daux meung Galilie heue."
         12 Yesux laig ka daux nyiex bwan Siyiex mai grheu pui pa coh pa liag ka daux nyiex bwan
         khankix lih mai cot pheen pui pa loh mau khankix mai dee ngawm pui coh sikaux khankix
         cang klud heue.
         13 Nawh Cao ah nin ka kix, "Hoik tiiem ti deuh ah nin, Nyiex Aux tak kok mawh dee rawg
         bwan heue. Viang mawh nan pex hoik kieh mawh Dee ot pui tud rhim heue."
         14 Pui dug ngai mai pui laux caong khankix hoek ka Nawh Cao ka daux nyiex bwan mai Nawh
         cox kix moi heue.
         15 Viang mawh nan yam cao giex kaing li pa ting khankix mai pui tiiem lai khankix yaox
         ceu pa daox deng pa yuh Nawh Cao khankix mai kawn nyawm khankix pa kok yo ka daux
         nyiex bwan ah nin, "Hosanna ka Kawn Davit"kix song rhawm ka,
         16 mai ah nin ka Nawh Cao, "Mhong Maix pa ah pui ceu in khankix lie?"Yesux ah nin ka
         kix, "Mawh heue, ang pex sax phat, Maix hoix kieh krax yaog yaw grum, khaing daux
         jheeh kawn nyawm iak, Kawn nyawm peuex khankix, lie."
         17 Nawh Cao prah kix mai lih hu khaing daux veng, ka yaong Betanix, mai it tan heue.
         18 Yam deeh ing Nawh Cao ka veng plak ponngawb cao, Nawh cai rhawm,
         19 yaox khaox ruh tix khaox dex krax mai Nawh Cao hu ka khaox an, yaox ngie lhax giex
         mai Nawh Cao ah nin ka khaox an, "Jah yam in tom hoek leeing ju, paw lai kieh maix
         plix tix bawg kawx"Dom mawx dom an, khaox ruh an fit mai kroh hu heue.
         20 Yam yaox kawncau khankix ka in, kix kied daox deng ka ah nin, "Khaox ruh in chix
         kroh hu dom mawx dom an yuh ka mawx?"
         21 Yesux pawk lox ah nin ka kix, "Aux krai lox tete ka pex, phan pex koe krax yum rhawm,
         pa ang sang tang rhawm, pex tak ang joeng pon yuh pa hoik yuh ka khaox ruh in khaing,
         phan pex ah ka gawng in kawx, gah dee ot maix mai rau ka daux rawm sigrit sigra, tak
         sang mawh awm ah pex heue.
         22 Ceu pa rawg mhaing pex, ka daux krax pa yum rhawm, pex tak pon heue."
         23 Yam hoek Nawh Cao ka daux nyiex bwan, cao giex kaing li pa ting khankix mai kuad
         song pui khankix hoek ka Nawh Cao yam sidiex gau Nawh ah nin, "Maix yuh ceu in khankix
         ka akhwang sibrawm pui mawx? pui mawx pa tawx sibrawm in ka Maix?"
         24 Yesux pawk lox ah nin ka kix, "Aux kawx tak sang chawk pex ka grawng tix ceu, phan
         pex pon pawk ka Aux, Aux kawx tak sang krai ka pex grawng pa pon Aux akhwang sibrawm
         ti yuh ceu in khankix dee mawx heue.
         25 Krax cubcom Yohan kaoh khaing dee mawx? Kaoh khaing raoma lie, phan ang mawh nan
         kaoh khaing kawn pui lie?" Kix keud tau ah nin, "Phan ex ah, Kaoh khaing raoma, Nawh
         Cao tak chawk ah nin, Phan mawh nan yuh patix pex ang yum rhawm ka nawh?
         26 Viang mawh nan phan ex ah, Kaoh khaing kawn pui, ex lhat ka cub pui hun khankix,
         kheu kix khawmuik een Yohan mawh cao jhai heue."
         27 Mawh kheu nan kix pawk lox ka Yesux ah nin, "Yix ang tawng heue."Nawh Cao baox ah
         nin ka kix, "Aux kawx ang krai ka pex grawng pon Aux akhwang siawp sibrawm ti yuh
         ceu in khankix khaing dee mawx heue."
         28 Pex ce yuh ka mawx? Pui tix kaux koe kawn simex ra kaux mai nawh hu ka kaw phao ka
         ah nin, Kawn simex aux eue maix hu ka daux sipeem plix siiet singaix heue."
         29 Nawh deeh pawk lox ah nin, " Aux ang hu, viang mawh nan khaix an nawh doh keud ka
         phimap tix mai hu heue.
         30 Pui an hu ka kawn nawh ra kaux tix kaux mai ah awm pa hoik ah nawh phao ka. Kawn
         an pawk lox ah nin, Keeing, Aux sang hu heue, viang mawh nan, nawh ang hu.
         31 Kiex ra kaux, mawh mawx pa hawt yuh alo keeing tix?" kix ah nin, "Kaw phao ka heue."
         Yesux ah nin ka kix, "Aux krai lox tete ka pex, pui pa koh mau khankix mai bun pa
         coh kaux tix, tak laig ka daux meung Siyiex ka pex heue.
         32 Kheu hoek Yohan ka pex daux krax pa rahsee, pex ang yum rhawm ka nawh, viang mawh
         nan pui koh mau khankix mai bun pa coh kaux tix khankix yum rhawm ka nawh heue. Pex
         hoik yaox ka grawng in kawx, pex ang doh keud ka tokaux tix mai ang yum rhawm ka nawh."
         33 "Pex baox nghiet lox tiag tang ceu tix ceu heue. Koe cao sipeem plix siiet tix kaux,
         pa sum plix siiet tix dah mai vie vung viang sipeem an mai kaong dee biiet rawm plix
         siiet mai sum nyiex lhaong pa pau sipeem tix lhang mai nawh tawx pui vai ka sipeem
         plix siiet an mai hu ka praix tang klawng heue.
         34 Yam dex hoek bawg yam sang teem plix, nawh ploi kawncau tix khankix hu ka pui yuh
         sipeem, sonsang teei plix cie nawh heue.
         35 Pui yuh sipeem khankix giex kawncau nawh mai tap toi ka tix kaux, pah yum ka tix
         kaux mai dheem ka simaox tix kaux heue.
         36 Nawh baox deeh ploi kawncau tang kaux khankix hu, nie lheu khaing phao ka mai pui
         yuh sipeem khankix yuh ka kix awm pa hoik yuh phao ka an heue.
         37 Khaix an nawh keud ah nin "Kix tak yungyi ka kawn aux,"mai ploi kawn tix hu ka kix
         heue.
         38 Viang mawh nan, yam yaox pui yuh sipeem khankix ka kawn nawh, kix ah nin ka paox
         tix, "Kaw in mawh cao sin. Hoek, ex pah nawh yum mai teei sin nawh."
         39 Kix giex nawh mai taing nawh plak praix sipeem mai pah nawh yum heue.
         40 Yam hoek cao sipeem, nawh tak sang yuh pa tix ka pui yuh kaing sipeem khankix lie?"
         41 Kix ah nin ka Nawh Cao, "Nawh tak yieh laux ka pui caox an khankix yum, mai nawh
         tak sang deeh tawx pui vai ka sipeem plix siiet nawh ka pui tang kaux, pa tak tawx
         plix siiet ka nawh, yam hoek bawg yam teem plix heue."
         42 Yesux baoh ah nin ka kix, "Ang pex sax phat ka daux Phuk lai sigang khri pa ah nin
         lie? Simaox pa hoik tik pui pa yuh nyiex, hoik yuh kieh mawh kaing ka daog. In mawh
         pa yuh Siyiex, mai mawh pa daox deng ka ngai ex heue.
         43 Mawh kheu nan Aux krai ka pex, tak teei Meung Siyiex khaing pex mai tawx ka pui pa
         chix plix, plix pa dex dawd mai Meung Siyiex heue."
         44 Pui pa rau piang simaox in, tak pot mai simaox in phan rau piang pui mawx ang ah,
         tak kieh nawh phawng awm phawng tiex heue."
         45 Cao giex kaing li pa ting khankix mai Pharishie, khankix yam mhong kix lox tiag Nawh
         Cao, kix tawng Nawh krai grawng kix heue.
         46 Yam sawg kix ti giex ka Nawh Cao, kix lhat ka cub pui hun khankix, kheu kix ce Nawh
         mawh cao jhai heue.

1 Yesux pawk lox mai deeh krai lox tiag tix blah ka kix ah nin,
         2 "Meung Siyiex awm simiang ting tix kaux, pa yuh pawie ku paox son kawn simex tix
         heue.
         3 Nawh ploi kawncau tix khankix hu kok ka kix pa hoik ghaok ka pawie ka paox glang
         ka an, viang mawh nan kix ang hoek.
         4 Nawh baox deeh ploi kawncau nawh tang kaux ah nin, krai ka kix pa hoik ghaok, aux
         hoik cox khre pa ih mai hoik pah mawie, tobrie pa kluing khankix mai hoik cox khre
         ti deuh kuceu, hoek ih pawie ku paox liak.
         5 Viang mawh nan, kix ang cu nghiet mai hu khaing tan, tix kaux hu ka ma, mai tang
         kaux hu ka kaing lai geu yuh tix heue.
         6 Kix pa deuk tan, giex kawncau an khankix mai yuh pa ang khaw ka kix mai pah kix yum
         heue.
         7 Simiang ting an song rhawm kah mai ploi pui naing nawh khankix hu yieh mai yuh pui
         pa pah khankix laux leeing mai gleeing veng kix heue.
         8 Khaix an nawh ah nin ka kawncau nawh khankix, hoik khre rien ka pawie ka paox, viang
         mawh nan kix pa hoik ghaok ang keung ka pawie heue.
         9 Mawh kheu nan pex hu ka gah krax ting khankix mai ghaok pui pa yaox pex ka pawie
         ku paox tom nie awm pa chix pex heue.
         10 Kawncau nawh khankix lih hu ka krax ting khankix mai khrawm pui pa yaox kix khawmuik,
         khawm pui pa caox mai pa mhawm, mawh kheu nan nyo naog ka pawie ka paox heue.
         11 Viang mawh nan yam laig simiang ting ti jhak ka nyo khankix, nawh yaox pui pa ang
         ceep kraung ka paox tix kaux.
         12 Nawh ah nin ka kaw an, paox grawm eue, yuh patix maix lai hoek tin maix khex ang
         ceep kraung ka paox lie? kaw an ang nye ka heue.
         13 Khaix an simiang ting an ah nin ka kawncau nawh khankix, phyawk taix caong nawh taing
         daux pa faik plak praix, dee yiiem riag mai dee greeik rhang heue.
         14 Grawh grawng nawh, pa kok koe tom nie, viang mawh nan pa laug ti teei kied tux heue."
         15 Yam an Pharishie khankix kum kawng paox tix, grawng sang pon kix ti yaox dee lud
         lox Nawh Cao heue.
         16 Mawh kheu nan, kix ploi kawncau kix khankix hu tau mai pui Herut khankix ka Nawh
         Cao, ah nin, "Sara cao gau eue, yix tawng Maix mawh pa mawh meh mai sidiex gau grawng
         krax Siyiex rahsee mai ang lhat ka pui tix kaux kawx heue. Kheu ang Maix jhak ka pakngai
         kawn pui heue.
         17 Mawh kheu nan, Maix ce yuh ka mawx, krai ex mhong liak. Khaw tix tawx mau koh ka
         simiang Kesa lie, ang khaw ti tawx lie?"
         18 Viang mawh nan Yesux tawng grawng pa caox pa keud kix ah nin, "Pui pie lhen khankix
         eue, pex nyaw cheuk ti yaox Aux yuh ka mawx?
         19 Jhi Aux yaox ka mau koh heue." Kix viex denari tix plah hoek ka Nawh Cao heue.
         20 Nawh Cao chawk ah nin ka kix, "In mawh riang mawx ceu kaux pui mawx?"
         21 Kix deeh ah nin ka Nawh Cao, "Mawh riang mai ceu kaux Simiang Kesa heue."Yam an Nawh
         Cao baox ah nin ka kix, "Mawh kheu nan ceu pa mawh cie Kesa tawx ka simiang Kesa heue.
         Ceu pa mawh cie Siyiex tawx ka Siyiex heue."
         22 Yam mhong kix lox an, kix kied daox deng ka heue. Prah Nawh Cao mai hu khaing tan
         heue.
         23 Ka daux ngaix an Sadukie khankix, pa ang yum rhawm ka grawng deeh kaoh im hoek ka
         Nawh Cao mai chawk lox tix gum ah nin,
         24 "Sara Cao gau eue, Mose krai ah nin, pui tix kaux ang koe kawn, phan yum, pux nawh
         tak deeh teei moeng nawh, son ang ceu cat puxke bawt heue.
         25 Yam an koe puxaik aliah kaux mai yix. Kaw phao ka tix kaux teei ti moeng mai yum
         heue. Ang koe kawn mai nawh prah moeng tix mai pux nawh heue.
         26 Awm an ra kaux tix kaux mai loe kaux tix kaux. Tom sidah hoek ka aliah kaux tix kaux
         yum heue.
         27 Khaix hoik yum kix khawmuik, bun an kawx yum heue.
         28 Mawh kheu nan, yam hoek bawg yam deeh kaoh im, ka daux kix aliah kaux bun an tak
         mawh moeng kaw mawx lie? Kheu kix khawmuik hoik to moeng ka nawh heue."
         29 Yesux pawk lox ah nin, "Pex lud kheu ang pex tawng phuk lai sigang khri mai sibrawm
         Siyiex.
         30 Bawg yam deeh kaoh im sax, ang lai teei mex, moeng kix tak awm kawncau raoma heue.
         31 Ka grawng pa deeh kaoh im, pex ang sax phat pa hoik krai Siyiex ka pex ah nin lie?
         32 Aux mawh Siyiex Abraham, Siyiex Icak mai Siyiex Yakop heue. Siyiex ang mawh Siyiex
         pui pa yum, viang mawh nan mawh Siyiex pui pa im heue."
         33 Yam mhong cub pui hun khankix lox an, kix kied daox deng ka lox sidiex gau Nawh Cao
         heue.
         34 Viang mawh nan yam mhong Pharishie khankix, ka grawng hoik kieh Nawh Cao yawg yiien
         ka Sadukie khankix, kix khrawm paox tix heue.
         35 Ka daux kix tix kaux pa mawh cao prawng, cao tawng lai been chawk Nawh Cao ka lox
         tix ceu, sonsang cheuk ti yaox ka Nawh heue.
         36 "Sara cao gau eue, ka daux lai beenli, lox pingnyap pa yuh ka mawx, lheu ting khaing
         paox tix?"
         37 Nawh Cao ah nin ka nawh, "Maix tak moh Siyiex maix khawm rhawm tix khawmuik mai khawm
         ju tix mai khawm pa chix keud chix tawng tix khawmuik heue.
         38 In mawh pingnyap pa ting lhaong phao ka heue.
         39 Pingnyap ra gum tix gum pa ah nin kawx awm in heue. Maix tak moh paox plawg paox
         nyhawm tix awm moh ka tokaux tix heue.
         40 Ka daux lox pingnyap ra gum in lox lai beenli mai lox cao jhai khawmuik hoik grum
         ka heue."
         41 Yam khrawm Pharishie khankix paox tix, Yesux chawk kix ka lox tix gum,
         42 Ah nin, "Pex ce grawng Khrit yuh ka mawx? Nawh mawh Kawn mawx?"kix ah nin ka Nawh
         Cao, "Mawh kawn Davit heue."
         43 Nawh Cao baox ah nin ka kix, "Phan mawh nan yuh ka mawx Davit kok Nawh mawh Simiang
         ka daux Khuan ah nin,
         44 Simiang ah nin ka Simiang aux, Ngawm plak taix khawn dawm Aux, tom Aux deuh pui pa
         koeng ka Maix, ot greem caong Maix?"
         45 Phan Davit kok Nawh mawh Simiang, Nawh chix mawh kawn nawh yuh ka mawx?"
         46 tix kaux kawx, ang chix pawk ka lox Nawh Cao tix gum kawx mai khaix ngaix an pui
         ang lai kan chawk lox ka Nawh Cao heue.

1 Yam an Yesux sidiex gau ka cub pui hun mai kawncau Nawh khankix, ah nin,
         2 "Pui tiiem lai khankix mai Pharishie khankix ngawm piang dee ngawm Mose heue.
         3 Ceu pa sidiex kix ka pex, pex priex mai hawt yuh heue. Viang mawh nan paw hawt yuh
         awm pa yuh kix. Kheu patix kien nie, kix sidiex kawx kix ang hawt yuh.
         4 Mawh heue, kix phyawk kraung pa cien, pa nu ti klawm mai deuh piang klip pui khankix
         heue. Viang mawh nan tokaux kix ang gah ka kraung an ka gien taix kix heue.
         5 Pa yuh kix khawmuik kix yuh sonsang yaox kawn pui khaing heue. Kheu ceep kix sibex
         pa vieh hau, pa sau ti deuh lai Siyiex, pa mawh sibex ting ciem tai ka heue.
         6 Kix moh dee ngawm pa mhawm dee koe pakngai dee yuh pawie khankix mai dee ngawm pa
         mhawm khaing paox tix ka daux nyiex dee sidiex khankix,
         7 moh ka ceu pa yaog yaw pui ka daux lah daux cau mai pa kok pui sara cao gau ka kix
         heue.
         8 Paw kieh pui kok pex mawh sara cao gau, kheu Sara cao gau koe tix kaux ngie khaing
         mai pex khawmuik ra lai mawh puxaik heue.
         9 Paw kok keeing ka pui tix kaux kawx piang haktiex in, kheu pex koe keeing tix kaux
         ngie khaing pa ot ka daux meung raoma heue.
         10 Paw kieh pui kok pex mawh cao sidiex gau, kheu pex koe cao sidiex gau tix kaux ngie,
         pa mawh Khrit heue.
         11 Ka daux pex pa mie ti ting khaing paox tix, tak mawh siliex pex heue.
         12 Pui mawx ang ah, pa yaog tokaux tix ting, tak sang yeen nawh koe rhawm tiem mai pui
         mawx ang ah, pa deuh rhawm tokaux tix tiem, tak sang yaog nawh ting heue."
         13 "Pui tiiem lai mai Pharishie, pui pa pie lhen khankix eue, pex tak kha rhawm, mawh
         kheu nyeep pex meung raoma sivoe kawn pui heue. Kheu tokaux pex kawx ang laig ka pui
         pa mie ti laig khankix kawx pex ang tawx akhwang khankix heue.
         14 Pui tiiem lai mai Pharishie pui pie lhen khankix eue, pex tak kha rhawm, kheu pex
         rud ti ih nyiex miexmai khankix mai yuh grang tix mai kieh lox rawg bwan tix lang,
         mawh kheu nan pex tak nie pon krax prawng ciyang pa ting heue.
         15 Pui tiiem lai mai Pharishie pui pa pie lhen khankix eue, pex tak kha rhawm. Kheu
         pex tiang krax rawm mai hu krax gawng sonsang pon pui pa laig ka beenli tix kaux.
         Khaix hoik laig nawh daux beenli, pex yuh nawh mawh kawn mawnarhok lheu khaing tokaux
         pex ra son heue.
         16 Pui dug ngai pa thong ka pui khankix eue, pex tak kha rhawm heue. Pex ah, pui mawx
         ang ah, phan tiextu ka nyiex bwan ang ot ceun. Viang mawh nan phan tiextu ka khri
         nyiex bwan, tak ceun heue.
         17 Pui brai pui dug ngai eue, mawh khri pa nie lheu ting lie, phan ang mawh nan mawh
         nyiex bwan pa kieh khri singax pa nie lheu ting lie?
         18 Pex ah, pui mawx ang ah pa tiextu ka khu dee tan, ang mawh tidtix. Viang mawh nan
         pui mawx ang ah, tiextu ka pa tan pa koe piang khu, nawh koe ceuk heue.
         19 Pui dug ngai eue, pa yuh ka mawx lheu ting, pa tan lie, phan ang mawh nan khu dee
         tan, pa kieh pa tan singax lie?
         20 Mawh kheu nan kaw pa tiextu ka dee tan, nawh tiextu ka dee tan mai ka ceu pa koe
         piang dee tan khawmuik.
         21 Kaw pa tiextu ka nyiex bwan, tiextu ka nyiex bwan mai ka Kaw pa ot ka daux nyiex
         bwan heue.
         22 Kaw pa tiextu ka raoma, tiextu ka dang ngeung Siyiex mai ka Kaw pa ngawm piang dang
         ngeung an heue.
         23 Pui tiiem lai mai Pharishie, pui pa pie lhen khankix eue, pex tak kha rhawm heue,
         kheu pex tan, taux pak haw, taux ki, taux ki la, kao son tix son, viang mawh nan pex
         ang yuh grawng pa ting pa koe daux lox lai beenli, pa rahsee, pa khaw caw, pa caux
         rhawm mai pa kaux sijax khankix heue. Pex khaw ti yuh tang ceu an khankix mai ceu
         in khankix kawx khaw ti yuh heue.
         24 Pui dug ngai pa thong ka pui chix yaox eue, pex cia ti tik maing mai bleet kala-uk
         heue.
         25 Pui tiiem lai mai Pharishie, pui pa pie lhen khankix eue, pex tak kha rhawm heue,
         kheu phak pex plak praix kawk mai tawg ngie, viang mawh nan plak daux naog mai pa
         rud ti teei mai yuh pa ang rahsee heue.
         26 Pharishie pa dug ngai eue, phak plak daux kawk mai tawg ka ha, phan yuh nan plak
         praix kawx, tak singax heue.
         27 Pui tiiem lai mai Pharishie, pui pa pie lhen khankix eue, pex tak kha rhawm heue,
         kheu pex awm simeeig pa hoik kraix simaox ceed, pa nyawm ti jhak plak praix, viang
         mawh nan plak daux hoik naog si-ang pui yum mai pa seeing brai kuceu heue.
         28 Awm an pex kawx, yam yaox pui plak praix pex, awm pa rahsee, viang mawh nan plak
         daux pex, naog mai pa pie lhen, pa ang rahsee kuceu heue.
         29 Pui tiiem lai mai Pharishie, pui pa pie lhen khankix eue, pex tak kha rhawm heue,
         kheu pex yuh simeeig cao jhai khankix mai yuh simeeig pui rahsee kieh mhawm grang
         ti jhak,
         30 ah nin, Phan ex pon ti ot ka daux bawg yam singaix tax du ex khankix, ex ang laig
         neuex mai kix yam hieh kix ka nham cao jhai khankix heue.
         31 Mawh kheu nan pex kham mhai rug grawng tokaux pex, grawng mawh pex kawn kix pa pah
         cao jhai khankix yum heue.
         32 Ca kawn baox yuh pa lud pa hoik yuh tax du pex naog heue.
         33 Pex pa mawh siuing, pa mawh ru siuing pa cai eue, pex sang pon ti luan khaing krax
         ciyang mawnarhok yuh ka mawx?
         34 Mawh kheu nan, Aux ploi cao jhai mai pui koe pingnya pui tiiem lai khankix hoek ka
         pex heue. Ka kix tix blah pex tak sang teei yum mai tawk piang khaox lhak mai ka tix
         blah pex tak sang sivied ka daux nyiex dee sidiex pex khankix mai tukiak ka kix tix
         veng hoik tix veng heue.
         35 Kheu, nham pui rahsee pa hoik lih piang haktiex in khawmuik, tak hoek piang pex,
         jah ka nham Abelax pa rahsee, tom sidah hoek ka nham Zakharix pa mawh kawn Barakhix,
         pa hoik pah pex yum sinax nyiex bwan mai khu dee tan heue.
         36 Aux krai lox tete ka pex, ceu in khawmuik tak sang hoek piang baux ju pui yam in
         heue."
         37 "Veng Yerusaliem eue, veng Yerusaliem pa teei cao jhai khankix yum mai dheem pui
         pa ploi hoek ka maix ka simaox, Aux simie ti khrawm kawn praix maix, awm miex ia khrawm
         kawn tix greem pruik nawh miex bawg mai maix ang kieh Aux yuh.
         38 Hoik grham nyiex pex yi ka pex heue.
         39 Grawh grawng nawh Aux krai ka pex, khaix in pex tak ang lai baox yaox Aux, tom pex
         ah, Kaw pa hoek ka daux ceu kaux Simiang koe bwanson heue."

1 Yam lih hu Yesux khaing daux nyiex bwan, kawncau Nawh khankix hoek ka Nawh Cao sonsang
         jhi Nawh yaox nyiex bwan khankix heue.
         2 Viang mawh nan Nawh Cao ah nin ka kix, "Pex yaox ceu in khawmuik ang mawh lie? Aux
         krai lox tete ka pex, tak ang grham simaox koe tin kieh koe piang paox tix, tix lon
         kawx, pa tak ang yieh ti tik heue."
         3 Yam ngawm Nawh Cao piang gawng Sanlun, kawncau khankix hoek ka Nawh Cao dee ang pui
         ot ah nin, "Ceu in khankix tak sang mawh yam mawx? Mhai rug grawng sang deeh hoek
         Maix mai grawng sang sidah haktiex in, tak sang mawh pa yuh ka mawx? krai ex mhong
         liak."
         4 Yesux pawk lox ah nin ka kix, "Kheu son ang pui sang kieh krax lawng pex lud, rien
         rhawm tix kah heue.
         5 Kheu pui tom nie tak sang hoek mai ceu kaux Aux ah nin, Aux mawh Khrit heue. Tak
         kieh pui tom nie lud krax lawng tix heue.
         6 Pex tak mhong grawng naing mai lox susiah grawng naing heue. Rien rhawm tix son ang
         pex sang khi rhawm ka, kheu ceu in tak sang mawh, viang mawh nan ang nyang bax mawh
         bawg yam sidah heue.
         7 Mawh kheu pui tix ceu mai tix ceu, tix meung mai tix meung tak puing paox tix mai
         praix tak sang sibhawm, saux preng tak sang lih mai tuk kla reem tak sang tuk dah
         dee tom nie heue.
         8 Viang mawh nan ceu in khawmuik mawh pa jah tix kha rhawm awm bun jah tix saux yam
         sang keh heue.
         9 Bawg yam an, kix tak sang teei ti tawx pex sonsang kha pex pa tuktiak mai tak sang
         teei pex yum mai pui kuceu khawmuik tak sang koeng ka pex, kheu ceu kaux Aux heue.
         10 Yam an, pui tom nie tak sang goh grhup mai teei ti tawx ka paox tix mai koeng ka
         paox tix, tix kaux lai tix kaux heue.
         11 Cao jhai pa ang mawh meh tak sang lih koe tom nie mai tak jeeh nyaw ka pui tom nie
         heue.
         12 Kheu pa ang khaw ang jiet baox nie lih koe, krax moh krax rhawm pui tom nie tak sang
         iak hu heue.
         13 Viang mawh nan pui pa kaux cong tom sidah, tak sang pon krax taoh heue.
         14 Lox bwan gaux rhawm pa dex dawd mai Meung An, tak sang sidiex gau piang haktiex khawmuik,
         sonsang mawh mhai jhi ka ceu pui khawmuik mai khaix an bawg yam sidah tak sang hoek
         heue."
         15 "Mawh kheu nan yam yaox pex ceu pa seeing, ceu pa yuh laux grawng pa hoik krai cao
         jhai Danyelax, yam cung dee singax. Kieh kaw pa phat grawh grawng an tawng heue.
         16 Yam an kieh kix pa ot ka daux meung Yudax to hu piang gawng khankix heue.
         17 Pui pa ot piang prang nyiex, paw kieh nawh lih ti teei kraung pa koe ka daux nyiex
         tix.
         18 Pui pa ot ka daux ma paw kieh nawh deeh ing ti teei kraung ceep tix heue.
         19 Bun pa koe kaux mai bun pa tawx kawn tix peuex ka daux bawg yam ngaix an khankix,
         tak kha rhawm heue.
         20 Pex rawg bwan, yuh ka mawx son ang caw bawg yam kuat praix mai ngaix twah heue.
         21 Mawh kheu yam an, tak sang koe pa kied kha rhawm, ceu pa ang sax koe, tom yam jah
         ti kaw haktiex dix, tom sidah hoek bawg yam in mai khaix an kawx tak ang lai baox
         koe heue.
         22 Phan bawg yam singaix an khankix ang mawh singaix pa dawd, tix kaux kawx ang pon
         ti luan, viang mawh nan son pui pa hoik laug Siyiex tak mawh bawg yam singaix pa dawd
         heue.
         23 Yam an, phan pui tix kaux kaux ah nin ka pex, "Jhak heue, Khrit ot tin, phan ang
         mawh nan ot tan", paw yum rhawm kah.
         24 Khrit pa ang mawh meh khankix mai cao jhai pa ang mawh meh khankix tak sang lih hoek
         mai plak jhi mhai mai ceu pa daox deng ceu pa kied ting, sonsang pon nyaw glaw ka
         pui hu krax lud, phan chix tix, ka pui pa hoik laug Siyiex kawx heue.
         25 Aux hoik grux krai ka pex heue.
         26 Mawh kheu nan, phan kix ah nin ka pex, Nawh ot daux tiag tu, paw hu. Phan ah Nawh
         ot daux lawg plak daux paw yum rhawm kah.
         27 Awm pluk plak praix lih hoek khaing plak lih singaix mai phlat ti riang tom hoek
         plak klip singaix, Kawn kawn pui tak sang hoek awm an heue.
         28 Tokaux yum koe dee mawx ang ah, klang preng tak khrawm tix tan heue."
         29 "Khaix pa kha rhawm daux bawg yam singaix an khankix, dom mawx dom an, Singaix tak
         vhaik, mai khix tak ang tawx pa riang tix, mai simuing khankix tak sang rau khaing
         raoma, mai sibrawm raoma khankix tak sang yung yiang heue.
         30 Yam an, mhai Kawn kawn pui tak lih ka raoma heue. Yam an ceu pui piang haktiex khawmuik
         tak yiiem mai kix tak sang yaox Kawn kawn pui tak hoek tau mai sibrawm mai min plakngai
         pa ting piang paiawm raoma heue.
         31 Nawh tak sang ploi kawncau raoma cie tix hu mai lox teet tawng pa kied ting kied
         luah mai kix tak sang khrawm pui pa hoik laug mawh cie Nawh, khaing pon plak, jah
         dee sidah daog raoma tix plak, tom sidah hoek daog raoma plak an heue.
         32 "Gau khaing khaox Ruh heue.Yam awn kak nawh mai lih lhax khankix, pex tawng bawg
         yam rung dex sang hoek.
         33 Awm an yam yaox pex ceu in khankix khawmuik, pex tawng heue, Kawn kawn pui dex sang
         hoek, hoik bleeh dex ka siviex khankix heue.
         34 Aux krai lox tete ka pex, baux ju pui yam in tak ang luan, tom ceu in khankix khawmuik
         ang lih mawh heue.
         35 Raoma mai haktiex tak sang grai, viang mawh nan gumlox Aux, tak ang grai heue."
         36 Singaix mai bawg yam an ang pon tawng tix kaux kawx, pie kawncau Siyiex meung raoma
         khankix kawx ang tawng. Kawn Cao kawx ang tawng, mawh Keeing Cao tix kaux khaing pa
         tawng heue.
         37 Singaix pa tak sang deeh hoek Kawn kawn pui, tak awm bawg yam singaix Noax khankix
         heue.
         38 Hoik awm ka singaix kheem rawm khankix, tom hoek singaix laig Noax ka daux nyiex
         reu ting, kix ih mai nyaux, teei mex, teei moeng mai teei ti tawx paox tix heue.
         39 Kix ang tawng tom haok huan rawm mai sibloe kix hu khawmuik heue. Awm an, yam hoek
         Kawn kawn pui tak sang mawh nan heue.
         40 Yam an pui ra kaux pa ot daux ma, tak sang teei ka tix kaux mai prah ka tix kaux
         heue.
         41 Bun ra kaux pa krid mhaw tau, tak sang teei ka tix kaux mai prah ka tix kaux heue.
         42 Mawh kheu nan rien rhawm pex, kheu pex ang tawng bawg yam singaix sang hoek Simiang
         pex heue.
         43 Viang mawh nan tawng ka ceu in. Phan cao nyiex tawng bawg yam sang hoek pui briex,
         nawh tak pau mai ang kieh yieh ti laig daux nyiex tix heue.
         44 Mawh kheu nan pex kawx rien rhawm tix, kheu daux bawg yam ang pex ce, Kawn kawn pui
         tak sang hoek heue."
         45 "Simiang hoik deuh siliex pa kaux sijax mai pa koe pingnya mawh cao kaing ting piang
         geh nyiex tix, sonsang tawx pa ih ka kix awm pa khaw bawg yam khankix heue.
         46 Yam deeh hoek simiang nawh mai yam yaox cao ka kaing pa yuh siliex an, kaw an tak
         koe bwanson heue.
         47 Aux krai lox tete ka pex, simiang nawh tak deuh nawh ting piang tobrie nawh khawmuik
         heue.
         48 Viang mawh nan phan siliex pa caox keud ti ah nin daux rhawm tix, Simiang aux tak
         sang lha hoek,
         49 mai tap ka paox siliex tix mai ih nyaux ceu pa yoek tau mai pui pa yoek khankix,
         50 mai simiang nawh tak hoek ka daux singaix pa ang nawh keud nawh ce mai daux bawg
         yam nari pa ang nawh tawng heue.
         51 Mug nawh dud mai deuh nawh tau mai pui pa pie lhen khankix, dee tak yiiem riag mai
         dee greeik rhang heue."

1 "Yam an meung raoma tak sang awm bunkrih kao kaux, pa teei kawk ngu kix mai hu rieb
         kaw pa yuh ka paox heue.
         2 Ka daux kix, phwan kaux mawh bun deux mai phwan kaux mawh bun lhak pa koe pingnya
         heue.
         3 Yam teei bun deux khankix ka kawk ngu, kix ang teei ti viex rawm bee hu mai tix.
         4 Viang mawh nan, bun lhak pa koe pingnya khankix, teei ti viex rawm bee daux lawk
         mai kawk ngu kix heue.
         5 Kheu kaw pa yuh ka paox ang nyang khran hoek, kix khawmuik gaing mai laig it heue.
         6 Yam hoek bawg yam greung sawm, koe lox pa yo ah nin, jhak heue, kaw pa yuh ka paox
         hoik hoek, pex hu rieb ka nawh heue.
         7 Yam an bunkrih an khawmuik kaoh mai cox kawk ngu kix heue.
         8 Pa deux khankix ah nin ka pa lhak pa koe pingnya khankix, tawx rawm bee pex ka yix
         ceeix liak, kheu kawk ngu cie yix dex sang yeet heue.
         9 Viang mawh nan pa lhak pa koe pingnya khankix pawk lox ah nin, ha rawm bee ang kub
         son yix mai son pex, pex hu liag ka pui pa coh rawm bee son tokaux pex heue.
         10 Yam hu liag kix rawm bee, kaw pa yuh ka paox hoek mai kix pa hoik rien tix mhawm
         mhawm, laig tau mai nawh dee sang yuh pawie ka paox heue. Mai siviex hoik nyeep tix.
         11 Khaix an bunkrih tang kaux phwan kaux an kawx hoek ah nin, Simiang eue, simiang eue,
         paoh siviex son yix liak.
         12 Viang mawh nan nawh pawk lox ah nin, Aux krai lox tete ka pex, Aux ang tawng ka pex.
         13 Mawh kheu nan pau ti jhak, kheu ang pex tawng singaix mai bawg yam nari an heue."
         14 "Grawh grawng nawh tak awm pui tix kaux pa sang hu ka tang praix klawng, pa kok siliex
         nawh khankix mai tawx kraung cie nawh ka kix heue.
         15 Nawh tawx ka tix kaux phwan talantan mai baox tawx ka tix kaux ra talantan mai baox
         tawx ka tang kaux tix talantan, nawh tawx ka ku kaux awm pa chix kaux pui mawx kaux
         pui an mai lih hu heue.
         16 Dom mawx dom an kaw pa hoik pon phwan talantan an hu yuh lai geu mai baox pon rao
         phwan talantan heue.
         17 Awm an, kaw pa hoik pon ra talantan kawx, hu mai baox pon rao ra talantan heue.
         18 Viang mawh nan kaw pa pon tix talantan, hu mai kaong daux tiex mai mox mau cie simiang
         nawh heue.
         19 Yam hoik rheung, simiang siliex an khankix deeh hoek mai sawn carang mau mai kix
         heue.
         20 Kaw pa hoik pon phwan talantan an hoek mai viex pa khraox phwan talantan ah nin,
         Simiang eue maix tawx ka aux phwan talantan, aux hoik baox pon rao phwan talantan
         heue.
         21 Simiang nawh ah nin ka nawh, Mhawm heue, siliex pa mhawm mai pa kaux sijax eue, maix
         hoik kaux sijax piang pa iak pa tux, aux tak kieh maix ting piang ceu pa nie heue.
         Laig ka daux pa gaux rhawm simiang maix heue.
         22 Kaw pa hoik pon ra talantan kawx hoek ah nin, Simiang eue, maix tawx ka aux ra talantan,
         aux hoik baox pon rao ra talantan heue.
         23 Simiang nawh ah nin ka nawh, Mhawm heue, siliex pa mhawm mai pa kaux sijax eue, maix
         hoik kaux sijax piang pa iak pa tux, aux tak kieh maix ting piang ceu pa nie heue.
         Laig ka daux pa gaux rhawm simiang maix heue.
         24 Kaw pa hoik pon tix talantan kawx hoek ah nin, Simiang eue, aux tawng maix mawh pui
         nu tix ah, pa vawg dee ang maix rhuat mai pa khrawm dee ang maix van heue.
         25 Aux tom lhat mai aux hu mox talantan maix ka daux tiex, jhak heue, pa mawh cie maix
         kawn koe heue.
         26 Simiang nawh pawk lox mai ah nin ka nawh, Siliex pa caox mai pa nieh eue, maix tawng
         grawh grawng aux vawg dee ang aux rhuat mai khrawm dee ang aux van.
         27 Mawh kheu nan maix khaw ti sau mau aux daux nyiex mau mai yam deeh hoek aux, aux
         tak deeh pon num mai rao mau cie aux heue.
         28 Mawh kheu nan pex teei talantan an khaing nawh mai tawx ka kaw pa koe kao talantan
         an heue.
         29 Grawh grawng nawh, pa koe ku kaux daux pui tak sang baox tawx ka nawh mai nawh tak
         sang nie grum koe heue. Viang mawh nan, kaw pa ang koe, viang pa hoik koe nawh kawx
         tak sang teei khaing nawh heue.
         30 Grheu siliex pa ang koe bwanson an lih plak praix daux pa faik, dee tak yiiem riag
         mai dee greeik rhang heue."
         31 "Yam tak sang hoek Kawn kawn pui ka daux min pakngai Nawh, tau mai kawncau Siyiex
         khawmuik, yam an Nawh tak sang ngawm piang dang ngeung min pakngai Nawh.
         32 Ceu pui khawmuik tak sang krawk khrawm paox tix sivoe Nawh mai Nawh tak sang gwieh
         kix tix kaux khaing tix kaux, awm pui liang yung gwieh yung khaing pex khankix heue.
         33 Nawh tak sang deuh yung khankix plak taix khawn dawm Nawh, viang mawh nan pex khankix
         tak sang deuh plak khawn gwiex heue.
         34 Yam an Simiang tak sang ah ka kix pa ot plak taix khawn dawm Nawh, Hoek heue, pex
         pa hoik pon bwanson khaing Keeing aux, teei sin Meung pa hoik cox son pex, tom yam
         jah ti kaw haktiex heue.
         35 Yam cai rhawm Aux pex tawx Aux sawm, yam sang nyaux nie Aux rawm mai pex tawx Aux
         nyaux mai yam mawh Aux nyo pex rieb ti teei Aux.
         36 Yam ot Aux kakaong, pex tawx Aux ceep kraung. Yam saux Aux pex hoek ti priex pau
         Aux mai yam ot Aux ka daux thawng pex hoek ka Aux heue.
         37 Yam an pui rahsee khankix tak sang pawk lox ah nin ka Nawh, Simiang eue, ex yaox
         yam cai rhawm Maix mai tawx Maix sawm lai mawx? Ex yaox yam sang nyaux nie Maix rawm
         mai tawx Maix nyaux lai mawx?
         38 Ex yaox yam mawh Maix nyo mai rieb ti teei Maix lai mawx? Ex yaox ot Maix kakaong
         mai tawx Maix ceep kraung lai mawx?
         39 Ex yaox yam saux Maix phan ang mawh nan yam ot Maix daux thawng mai hoek ka Maix
         lai mawx?
         40 Simiang tak sang pawk lox ah nin ka kix, Aux krai lox tete ka pex, pa yuh pex ka
         pui pa iak ka daux puxaik Aux khankix tix kaux, pex hoik yuh ka Aux heue.
         41 Yam an, ka kix pa ot plak taix khawn gwiex Nawh kawx, Nawh tak sang ah nin, pex pa
         mawh pa hoik jhax lawg eue, lih khaing Aux mai laig ka daux ngu leeing ju, pa hoik
         cox son phicaox mai kawncau nawh khankix heue.
         42 Kheu pex ang tawx aux ih ceu pa ih tid tix yam cai rhawm Aux. Yam sang nyaux nie
         Aux ka rawm, pex ang tawx Aux nyaux.
         43 Yam mawh Aux nyo sinie mai pex ang rieb ti teei Aux. Yam ot Aux mai kakaong, pex
         ang tawx Aux ceep kraung. Yam saux mai ot daux thawng pex ang hoek ka Aux.
         44 Yam an kix kawx tak sang pawk lox ah nin, Simiang eue, ex yaox Maix cai rhawm lai
         mawx, yam sang nyaux nie Maix rawm, yam mawh nyo, yam ot kakaong, yam saux, yam ot
         daux thawng mai ang kia ngien Maix lai mawx?
         45 Yam an Nawh tak sang pawk lox ah nin ka kix, Aux krai lox tete ka pex, pa ang pex
         yuh ka kaw pa iak khaing paox tix khankix in tix kaux, pex ang yuh ka Aux heue.
         46 Kix tak sang hu laig ka daux pa ciyang leeing ju heue. Viang mawh nan pa rahsee khankix
         tak sang laig ka ju leeing ju heue."

1 Khaix hoik krai Yesux grawh grawng lox ceu an khankix khawmuik, Nawh Cao ah nin ka
         kawncau Nawh khankix,
         2 "Pex tawng, khaix in ra singaix tak hoek bawg yam pawie Pasakha mai tak sang tawx
         ka Kawn kawn pui, sonsang tawk Nawh piang khaox lhak heue."
         3 Yam an cao giex kaing li khankix mai kuad song pui khankix khrawm paox tix ka daux
         nyiex haw cao giex kaing li pa ting, pa kok mawh Kayaphax,
         4 mai kum paox tix grawng kaing, sonsang pon lhen nyaw ti teei Nawh Cao yum heue.
         5 Viang mawh nan kix ah nin "Ang mawh bawg yam yuh pawie, phan yuh nan, pa sung sang
         tak lih koe ka daux pui khankix heue."
         6 Yam ot Yesux ka daux yaong Betanix, daux nyiex Simon pui sipawg,
         7 bun tix kaux hoek ka Nawh Cao pa koe sidah bhawng pa kied ngawh, daux kawng simaox
         paing mai nawh groi sidah an piang kaing Nawh Cao yam ngawm Nawh mai sawm heue.
         8 Yam yaox kawncau Nawh khankix, kix song rhawm ka ah nin, "Kieh nai giex going yuh
         nin yuh ka mawx?
         9 Phan coh sidah bhawng in tak pon ngawh tom nie mai chix ti tawx ka pui hot pui sibhawm
         khankix heue."
         10 Viang mawh nan Yesux tawng grawng an mai ah nin ka kix, "Pex chuh ka bun in yuh ka
         mawx? Nawh hoik yuh kaing pa mhawm piang Aux heue.
         11 Grawh grang nawh, pex ot tau mai pui hot pui sibhawm sijeung heue. Viang mawh nan
         Aux ang ot tau mai pex sijheung.
         12 Ka daux pa groi nawh sidah bhawng piang tokaux Aux, nawh hoik cox khre son Aux, son
         pa sipaung ka Aux heue.
         13 Aux krai lox tete ka pex, dee mawx ang ah, dee sidiex gau lox bwan gaux rhawm in
         piang haktiex khawmuik, krai grawh grawng ceu pa yuh bun in, sonsang doh keud ka nawh
         heue."
         14 Yam an, ka daux kawncau kao ra kaux, pa mawh tix kaux, Yudax Isakariut, hu ka cao
         giex kaing li pa ting khankix,
         15 ah nin, "Phan aux tawx Nawh Cao ka pex, pex sang tawx pa tix ka aux?" kix tawx mau
         ka nawh tixngoe plah heue.
         16 Jah ka yam an, nawh sawg bawg yam sang pon ti tawx Nawh Cao ka kix heue.
         17 Ka daux singaix pa liang ih ka blah pa ang sau susaix, kawncau Nawh khankix hoek
         ka Yesux ah nin, "Maix mie ti kieh ex cox khre dee sang ih pawie Pasakha son Maix
         dee mawx?"
         18 Nawh Cao ah nin, "Hu ka daux veng ka pui tix kaux mai ah nin ka nawh, Sara Cao gau
         ah nin, bawg yam Aux dex sang hoek, Aux sang ih pawie Pasakha tau mai kawncau Aux
         daux nyiex maix heue."
         19 Kawncau Nawh khankix yuh awm pa hoik nhie Yesux kix yuh mai kix cox khre pawie Pasakha
         heue.
         20 Yam hoek ponbo, Nawh Cao ngawm neung mai sawm tau mai kawncau Nawh kao ra kaux,
         21 mai yam sawm kix, Nawh Cao ah nin, "Aux krai lox tete ka pex, ka daux pex tix kaux
         tak sang tik sang tawx Aux heue."
         22 Kix kied khi rhawm kah mai kix tix kaux lai tix kaux, chawk ka Nawh Cao ah nin, "Simiang,
         mawh aux lie?"
         23 Nawh Cao pawk lox ah nin, "Kaw pa hoik cawk taix nawh daux klong tau mai Aux, mawh
         pa sang tik sang tawx Aux heue.
         24 Kawn kawn pui tak hu, awm hoik tiiem ti deuh grawng Nawh heue. Viang mawh nan, pui
         pa tik pa tawx ka Kawn kawn pui tak kha rhawm heue. Phan kaw an ang lih keh, nie lheu
         mhawm son nawh heue."
         25 Yudax, kaw pa tik pa tawx ka Nawh Cao pawk lox ah nin, "Rabi eue, mawh aux lie?"
         Nawh Cao ah nin ka nawh, "Mawh, awm pa hoik ah maix heue."
         26 Yam sawm kix, Yesux teei blah mai nawb bwan mai sivit ti tawx ka kawncau Nawh khankix
         ah nin, "Teei, ih, in mawh tokaux Aux heue."
         27 Nawh Cao teei kawk mai yaogyaw bwanson mai tawx ka kix ah nin, "Pex khawmuik nyaux
         heue.
         28 Kheu in mawh nham Aux pa dex dawd mai sijax mukheu pa khraox, pa lih son pui tom
         nie, sonsang ploi phimap khankix heue.
         29 Aux krai ka pex, Aux tak ang lai nyaux rawm plix siiet in, tom hoek singaix nyaux
         Aux pa khraox tau mai pex, ka daux Meung Keeing Aux heue."
         30 Khaix hoik rhax kix lai rhax tix mu, kix lih hu ka gawng Sanlun heue.
         31 Yam an Yesux ah nin ka kix, "Daux sawm in pex khawmuik tak prah ka Aux heue. Kheu
         hoik tiiem ah nin, Aux tak pah cao liang yung, mai cub yung an khankix, tak prung
         prang heue.
         32 Viang mawh nan khaix hoik kaoh Aux, Aux tak sang hu sivoe pex ka daux meung Galilie
         heue."
         33 Petrux pawk lox mai ah nin ka Nawh Cao, "Phan khawmuik prah ka Maix kawx, aux tak
         ang prah tix bawg kawx heue."
         34 Yesux ah nin ka nawh, "Aux krai lox tete ka maix, daux sawm in ka ang ia nyang ux,
         maix tak sang thiang ti tik ti vud ka Aux loe bawg heue."
         35 Petrux baox ah nin ka Nawh Cao, "Phan aux yaox ti yum tau mai Maix kawx, ang aux
         doh thiang ti tik ka Maix heue." Kawncau Nawh khawmuik kawx, ah nan heue.
         36 Khaix an Yesux hu tau mai kix tix dah ka dee kok mawh Kesasemanix mai ah nin ka kawncau
         Nawh khankix, "Pex ngawm tin yam Aux hu rawg bwan tan."
         37 Nawh Cao kok Petrux mai kawn Zebedie ra kaux hu tau mai Nawh mai Nawh khi rhawm mai
         sung sang rhawm heue.
         38 Yam an Nawh Cao ah nin ka kix, "Aux kied khi rhawm tom dex sang yum, pex ot tin mai
         pau tau mai Aux heue."
         39 Nawh Cao hu sivoe ceeix mai grux gup mai rawg bwan, ah nin, "Keeing Aux eue, phan
         chix, kieh kawk in luan khaing Aux liak, viang mawh nan paw kieh mawh alo Aux, kieh
         mawh alo pa caw pa khaw rhawm Maix heue."
         40 Nawh Cao deeh hoek ka kawncau khankix mai yaox kix laig it mai ah nin ka Petrux,
         "Ang pex pon ti pau tau mai Aux tix nari khaing lie?
         41 Pau mai rawg bwan heue, yuh ka mawx son ang pex sang laig ka daux pa nyaw glaw. Khuan
         koe rhawm tix sang yuh tete, viang mawh nan nex mawh pa iak riang iak rao heue."
         42 Nawh Cao baox deeh hu ra bawg tix bawg mai rawg bwan ah nin, "Keeing Aux eue, phan
         ang chix luan kheu aux ang nyaux ka kawk in, kieh mawh awm pa koe alo Maix heue."
         43 Nawh Cao baox deeh hoek mai yaox kix laig it, kheu cien ngai kix heue.
         44 Mawh kheu nan, Nawh Cao baox prah kix tix bawg mai hu mai rawg bwan loe bawg tix
         bawg mai baox deeh rawg awm lox phao ka heue.
         45 Yam an Nawh Cao baox hoek ka kawncau Nawh khankix mai ah nin ka kix, "Pex ca kawn
         it mai laux lee tix lie? Jhak heue, bawg yam nari dex sang hoek mai tak sang tik sang
         tawx ka Kawn kawn pui daux tawm taix pui phimap khankix heue.
         46 Kaoh, ex hu heue, jhak heue, kaw pa sang tik sang tawx Aux dex hoek heue."
         47 Yam kawn sikah Nawh Cao, Yudax pa mawh tix kaux ka daux kix kao ra kaux, hoek tau
         mai cub pui kied haoh hun pa viex vaid viex khaox mai lih hoek khaing cao giex kaing
         li pa ting mai kuad song pui khankix heue.
         48 Yam an kaw pa tik pa tawx ka Nawh Cao hoik tawx mhai ka kix tix ceu pa ah nin, "Kaw
         pa ngheut aux, tak mawh kaw an, giex ka Nawh heue."
         49 Dom mawx dom an nawh hoek ka Yesux ah nin, "Rabi eue, kieh nyawm ot" mai ngheut ka
         Nawh Cao heue.
         50 Yesux ah nin ka nawh, "Paox grawm eue, yuh awm pa sang yuh maix tin heue." kix hoek
         mai taix kix tum piang Yesux mai giex ka Nawh heue.
         51 Jhak heue, pui pa ot tau mai Yesux tix kaux, nyeu taix mai lawd vaid tix mai kid
         yhaok siliex cao giex kaing li pa ting piang khawmuik, dud heue.
         52 Yam an Yesux ah nin ka nawh, "Deeh sau vaid maix daux phak tix. Grawh grawng nawh,
         pui pa giex vaid khawmuik, tak laux leeing ka vaid heue.
         53 Maix lai ce Aux ang pon mhaing ka Keeing Aux, sonsang ploi Nawh kawncau Siyiex, pa
         nie lheu khaing kao ra lie cong hoek dom mawx dom an ka Aux yam in lie?
         54 Phan mawh nan lox Phuk lai sigang khri, pa ah tak mawh nin, tak chix naog yuh ka
         mawx?"
         55 Daux bawg yam nari an, Yesux ah nin ka cub pui hun khankix, "Pex viex vaid viex khaox
         hoek ti giex Aux awm giex ka pui tud rhim lie? Aux ngawm ti sidiex gau ka daux nyiex
         bwan ku singaix mai pex ang giex Aux.
         56 Viang mawh nan, ceu in khawmuik hoik lih mawh, sonsang naog lox phuk lai sigang khri
         cao jhai khankix heue." Yam an kawncau khankix khawmuik prah Nawh Cao mai to hu heue.
         57 Kix pa hoik teei Yesux khankix tok Nawh hu ka Kayaphax, pa mawh cao giex kaing li
         pa ting piang khawmuik, dee pui tiiem lai mai kuad song khankix hoik khrawm paox tix
         heue.
         58 Petrux hawt khaix Nawh Cao dee singai mai hoek ka brawk nyiex cao giex kaing li pa
         ting an mai laig ka daux mai ngawm tau mai pui pau yam khankix, sonsang yaox dee tom
         sidah heue.
         59 Cao giex kaing li pa ting khankix mai cub bang kum sawg mhai rug pa ang mawh ang
         meh, grawh grawng Yesux, sonsang pon kix ti teei Nawh yum heue.
         60 Viang mawh nan, kix ang yaox, viang mawh pui pa kham mhai rug pa ang mawh ang meh
         kawx hoek tom nie heue. Khaix an pui pa ghoik ra kaux hoek,
         61 ah nin, "Pui in ah, Aux chix yieh nyiex bwan Siyiex laux mai chix deeh cox mhawm
         daux loe singaix heue."
         62 Cao giex kaing li pa ting piang khawmuik, kaoh cung mai ah nin ka Nawh Cao, "Maix
         ang koe lox pawk tidtix lie? mhai rug pa kham pui inkix ka grawh grawng Maix mawh
         pa tix?"
         63 Viang mawh nan, Yesux ang nye kah, cao giex kaing li pa ting an baox ah nin ka Nawh
         Cao, "Aux chawk ka Maix ka daux ceu kaux Siyiex pa im ju, krai yix mhong mawh Maix
         Khrit, Kawn Siyiex lie, ang mawh lie?"
         64 Yesux ah nin ka nawh, "Mawh awm pa hoik ah maix, Aux krai ka maix, khaix in pex tak
         sang yaox Kawn kawn pui ngawm plak taix khawn dawm Sibrawm mai hoek piang paiawm raoma
         heue."
         65 Yam an cao giex kaing li pa ting an riah kraung ceep tix ah nin, "Kaw in hoik ah
         lox pa salao ka Siyiex, ex baox lo pui kham mhai rug yuh ka mawx? Jhak heue, pex hoik
         mhong lox pa salao ka Siyiex heue.
         66 Pex ce yuh ka mawx? " Kix pawk lox ah nin, " Nawh keung ti yum heue."
         67 Yam an kix baig rawm mya ka pakngai Nawh Cao mai jhawp taix tix klah Nawh mai tix
         blah simang ka Nawh Cao,
         68 ah nin, "Cao Khrit eue, krai lox jhai ka ex liak, mawh pui mawx pa tap toi ka Maix
         lie, krai lox jhai ka ex liak."
         69 Yam an Petrux ngawm ka dee brawk nyiex mai bun tix kaux hoek ka nawh ah nin, "Maix
         kawx mawh pa ot tau mai Yesux pui meung Galilie heue."
         70 Viang mawh nan nawh thiang sivoe kix khawmuik ah nin, "Aux ang tawng ka grawng pa
         ah maix."
         71 Khaix hoik lih hu nawh ka grah nyiex, bun tang kaux yaox nawh mai ah nin ka kix pa
         ot tan, "Pui in kawx ot tau mai Yesux Pui veng Nazariet heue."
         72 Nawh baox deeh tiextu thiang ah nin, "Aux ang tawng ka Pui an."
         73 Khaix an tix vud kix pa cung dex tan ah nin ka Petrux, "Maix kawx mawh tix kaux daux
         kix tete, kheu lox sikah maix hoik jhi ka grawng maix heue."
         74 Yam an nawh jah ti jhax mai tiextu ah nin, "Aux ang tawng ka Pui an" dom mawx dom
         an ia ux heue.
         75 Petrux doh keud ka lox pa hoik krai Yesux ah nin, "Ka ang ia nyang ux maix tak thiang
         ti tik ka Aux loe bawg heue." Nawh lih hu mai nied ti yiiem heue.

1 Yam hoek ponngawb, cao giex kaing li pa ting khankix mai kuad song pui khankix khawmuik
         kum kawng paox tix ka grawng Yesux, sonsang pon ti teei Nawh yum heue.
         2 Kix phyawk Nawh Cao mai tok Nawh hu tawx Nawh ka Pilat heue.
         3 Yam an Yudax kaw pa tik tawx Nawh Cao, yam yaox nawh ka grawng pa prawng ciyang kix
         ka Nawh Cao, nawh doh keud ka phimap tix mai deeh viex mau tixngoe plah tawx ka cao
         giex kaing li pa ting mai kuad song khankix,
         4 Ah nin, "Aux hoik lud, kheu hoik tik hoik tawx aux nham pa ang koe dee lud heue."
         Viang mawh nan kix ah nin, "Shiang mai yix pa tix? In mawh pa sung sang pa yuh maix"
         5 Nawh taing ti tik mau an ka daux nyiex bwan mai lih hu mai nhawt ngawg tix yum heue.
         6 Cao giex kaing li pa ting khankix teei mau an ah nin, "Ang khaw mai been ti sau mau
         in ka daux mau sin ngao, kheu mawh mau pa hoik caux ka nham heue."
         7 Kix kum kawng teei mau an mai liag haktiex cie pui pa yuh aw tix dah, sonsang yuh
         dee sipaung ka nyo sinie khankix heue.
         8 Mawh kheu grawng in, haktiex an tom kok mawh, "Haktiex Nham" tom hoek singaix yam
         in heue.
         9 Yam an hoik naog gumlox cao jhai Yeramix pa ah nin, "Kix teei mau tixngoe plah an,
         pa mawh ngawh jum Nawh, pa hoik tat kawn praix pui Isarelax tix blah heue.
         10 Kix tawx mau an son haktiex cie pui pa yuh aw, awm hoik plak jhi Siyiex ka aux heue."
         11 Yam an Yesux cung sivoe simiang mai simiang an chawk Nawh Cao ah nin, "Maix mawh
         Simiang pui Yudax lie?" Yesux pawk lox ah nin ka nawh, "Mawh awm pa ah maix."
         12 Viang cao giex kaing li pa ting mai kuad song khankix deuh phimap ka Nawh Cao kawx,
         Nawh ang pawk lox tidtix heue.
         13 Yam an Pilat baox ah nin ka Nawh Cao, "Ang maix mhong mhai rug pa tang kix phimap
         ka grawng maix tom nie ceu lie?"
         14 Viang mawh nan, Nawh Cao ang pawk lox tix gum kawx, ka pa tang kix phimap, mawh kheu
         nan simiang an kied daox deng kah heue.
         15 Yam yuh pawie, simiang koe been ploi pui pa ot daux thawng lih tix kaux kaux, pa
         khaw ka rhawm pui hun khankix heue.
         16 Yam an kix koe pui pa ao min daux kaing pa caox ka daux thawng tix kaux, pa kok mawh
         Barabax heue.
         17 Khaix hoik kraix khrawm kix paox tix, Pilat chawk ah nin ka kix, "Pex mie aux ploi
         pui mawx ka son pex? Barabax lie, phan ang mawh nan Yesux pa kok mawh Khrit lie?"
         18 Nawh tom ah nan, kheu tawng nawh kix hoik tawx Nawh Cao, kheu boh rhawm kix kah heue.
         19 Yam ngawm nawh piang dee prawng see, moeng nawh tawx lox hu ka nawh ah nin, "Paw
         yuh tidtix ka Pui rahsee an, mawh kheu hoik kham geu aux tom nie ceu singaix ka daux
         camaox kheu Nawh heue."
         20 Cao giex kaing li pa ting mai kuad song khankix nyaw pui hun khankix rawg sonsang
         ploi ka Barabax mai sonsang pah ka Yesux heue.
         21 Simiang baox chawk lox ka kix ah nin, "Daux pui ra kaux in, pex mie ti kieh aux ploi
         pa yuh ka mawx ka son pex?" kix ah nin, "Barabax."
         22 Pilat baox ah nin ka kix, "Phan mawh nan aux sang yuh patix ka Yesux pa kok mawh
         Khrit?" Kix khawmuik ah nin, "Tawk Nawh piang khaox lhak heue."
         23 Nawh baox ah nin, "Mawh kheu grawng patix, Nawh hoik yuh pa caox pa yuh ka mawx?"
         Viang mawh nan kix nied ti yo ah nin, "Tawk Nawh piang khaox lhak heue."
         24 Yam tawng Pilat ka tokaux tix ang chix yuh tidtix mai yaox pui dex simah ka paox
         tix, nawh teei rawm mai khoek taix tix sivoe pui hun khankix mai ah nin "Aux ang koe
         dee lud, aux luan khaing nham Pui pa rahsee in. Pex jhak grawh grawng in heue."
         25 Pui khawmuik pawk lox ah nin, "Kieh nham Nawh koe piang ex mai kawn praix ex heue."
         26 Yam an nawh ploi Barabax ka son kix, viang mawh nan nawh sivied Yesux mai tawx sonsang
         tawk piang khaox lhak heue.
         27 Yam an pui naing simiang khankix teei Yesux hu ka daux nyiex haw tix dah mai kix
         kraix khrawm pui naing sivoe Nawh heue.
         28 Kix peeik kraung Nawh Cao mai kix ceep sibex raoh ka Nawh heue.
         29 Kix taing mhok kat lawm sau piang kaing Nawh Cao mai sau priem tix gawng daux taix
         khawn dawm Nawh mai kix grux ngawng sivoe Nawh mai ah lox briem ka Nawh Cao ah nin,
         "Kieh koe bwanson ka maix Simiang pui Yudax eue" .
         30 Kix baig piang Nawh Cao mai kix teei gawng priem an mai sivied ka kaing Nawh heue.
         31 Khaix hoik yuh kix pa ang cee cak ka Nawh Cao, kix peeik sibex an mai deeh ceep kraung
         ceep cie Nawh mai tok Nawh hu sonsang tawk Nawh Cao piang khaox lhak heue.
         32 Yam lih hu kix, kix yaox pui Kurene tix kaux, pa kaux Simon, mai kix khin nawh hu,
         sonsang kieh nawh klawm khaox lhak Nawh Cao heue.
         33 Yam hoek kix "Dee Si-ang Kaing" pa kok mawh Gawlaxgawthax.
         34 Kix tawx Nawh Cao nyaux sidah niex pa hoik klao tau mai ghin mai yam hoik cim Nawh
         Cao ti yaox Nawh ang nyaux heue.
         35 Khaix hoik tawk kix ka Nawh Cao piang khaox lhak, kix gwieh kraung Nawh Cao mai nieb
         ti cie heue.
         36 Kix ngawm mai jhak ka Nawh Cao tau heue.
         37 Kix deuh lai pa tang phimap ka Nawh Cao piang kaing Nawh pa ah nin, "IN MAWH YESUX
         SIMIANG PWI YUDAX," heue.
         38 Yam an kix tawk pui tud rhim ra kaux tau mai Nawh Cao piang khaox lhak, tawk tix
         kaux plak taix khawn dawm mai tix kaux plak khawn gwiex heue.
         39 Kix pa hu hoek dex tan, ah pa ang khaw ang jiet ka Nawh Cao mai vud vied kaing tix,
         40 Mai ah nin, "Maix kaw pa yieh nyiex bwan mai deeh yuh daux loe singaix eue, taoh
         tokaux Maix. Phan Maix mawh Kawn Siyiex lih khaing khaox lhak heue."
         41 Awm an, cao giex kaing li pa ting mai pui tiiem lai mai kuad song khankix kawx, ah
         pa ang cee ang cak ka Nawh Cao ah nin,
         42 "Nawh chix taoh ka pui tang kaux, Nawh pon taoh ka tokaux tix lie. Nawh mawh Simiang
         Isarelax, kieh Nawh lih khaing khaox lhak yam in mai ex tak chix yum rhawm ka Nawh
         heue.
         43 Nawh een rhawm ka Siyiex, kieh Siyiex taoh Nawh yam in, phan Nawh koe alo ka Nawh.
         Mawh kheu hoik ah Nawh, Aux mawh Kawn Siyiex heue."
         44 Pui tud rhim pa hoik tawk piang khaox lhak tau mai Nawh Cao kawx, ah lox pa ang khaw
         ang jiet ka Nawh awm an heue.
         45 Jah ka bawg yam liah nari tom hoek dim nari praix faik piang haktiex khawmuik heue.
         46 Yam dex hoek dim nari Yesux kok yo lox sinum ah nin, "Elix, Elix, lama sabak-tanix?"
         pa ah, "Siyiex Aux, Siyiex Aux, Maix lai tik vud Aux yuh ka mawx?"
         47 Kix pa cung tan tix blah yam mhong kix lox an, kix ah nin, "Pui in kok Eliyax heue."
         48 Dom mawx dom an kix tix kaux to hu mai teei gai ploh pa awm tih tix mu, pa sau rawm
         sidah niex naog mai sau ka toh gawng priem mai tawx Nawh Cao nyaux heue.
         49 Pui tang kaux khankix ah nin, "Pau ti jhak, mawh sang hoek taoh Eliyax ka Nawh lie,
         ang hoek lie?"
         50 Yesux baoh deeh kok yo lox sinum mai tawx khuan tix dud rhawm heue.
         51 Jhak heue, man tie daux nyiex bwan griah ra pak, jah plak rao tom hoek ka caong mai
         tuk kla reem mai simaox rang tuh heue.
         52 Simeeig khankix kawx baoh mai tokaux pui singax pa hoik laig it tom nie deeh kaoh
         heue.
         53 Kix lih khaing daux simeeig khaix hoik kaoh im Nawh Cao mai laig ka daux veng pa
         singax singeh mai plak jhi ka pui tom nie heue.
         54 Pui giex kaing naing mai pui pa pau ka Yesux, yam yaox kix tuk kla reem mai ceu pa
         hoik mawh khankix, kix kied lhat kah ah nin, "Kaw in mawh Kawn Siyiex tete heue."
         55 Bun pa hawt khaix Yesux khaing meung Galilie, pa khan kheu ka Nawh ot tan tom nie
         mai ca jhak khaing dee singai heue.
         56 Ka daux kix koe Marix Magadalax mai Marix miex Yakop mai Yosiep mai miex kawn simex
         Zebedie heue.
         57 Yam ponbo cao mi tix kaux pa mawh pui Arimase, pa kaux Yosiep, pa mawh kawncau Yesux
         hoek heue.
         58 Nawh hu ka Pilat mai mhaing tokaux yum Yesux heue. Pilat tawx lox sonsang tawx tokaux
         Nawh cao ka nawh heue.
         59 Yosiep teei tokaux yum an mai pua ka man pa singax,
         60 mai hu deuh ka daux simeeig pa khraox cie nawh, pa hoik saik nawh ka daux rang heue.
         Nawh plu plie simaox ting mai thox moing daux simeeig mai hu heue.
         61 Marix Magadalax mai Marix tang kaux ngawm dex ka simeeig tan heue.
         62 Yam hoek pasax, pa mawh singaix khaix Ngaix Khre, cao giex kaing li pa ting mai Pharishie
         khankix khrawm paox tix ka Pilat,
         63 ah nin, "Simiang eue, yam kawn im ju Pui pie lhen an, pa ah Nawh ex kawn doh keud
         heue, " Khaix hoik loe singaix Aux tak deeh kaoh heue."
         64 Mawh kheu nan tawx lox kieh pau simeeig mhawm mhawm tom sidah loe singaix. Phan ang
         mawh nan ha kawncau Nawh khankix kawx hoek mai briex tokaux yum Nawh mai ah nin ka
         pui khankix, "Nawh hoik deeh kaoh khaing krax yum" mai pa lhen bawg ghoik tak nie
         lheu caox khaing pa lhen bawg liang heue."
         65 Pilat ah nin ka kix, "Pex koe lien cao pau. Pex hu mai yuh kaux cong awm pa chix
         tix heue."
         66 Mawh kheu nan kix hu yuh simeeig kaux mai tawk cum ka simaox mai kieh lien pau heue.

1 Khaix sidah ngaix twah, yam jah praix ti riang ka daux aliah ngaix, ngaix tix, Marix
         Magadalax mai Marix tang kaux hoek ti jhak ka simeeig heue.
         2 Jhak heue, yam an kla reem ting tuk, kheu kawncau cie Siyiex tix kaux lih hoek khaing
         raoma mai plu plieh ti tik simaox mai ngawm piang an heue.
         3 Grang nawh awm pluk plak praix mai kraung ceep nawh paing awm rawm rha,
         4 mai pui pau khankix siyaung kheu lhat ka Nawh mai lih mawh awm pui yum heue.
         5 Kawncau Siyiex an ah nin ka bun an, "Pax paw vi lhat, kheu tawng aux pax sawg Yesux,
         pa hoik tawk piang khaox lhak heue.
         6 Nawh Cao ang lai ot tin, kheu Nawh Cao hoik kaoh, awm pa hoik krai Nawh heue. Hoek
         mai jhak dee hoik it Nawh Cao.
         7 Nied ti hu krai ka kawncau Nawh khankix grawng hoik kaoh im Nawh Cao khaing krax
         yum Nawh hu sivoe pex ka daux meung Galilie mai pex tak yaox Nawh Cao tan heue. Aux
         hoik krai ka pax."
         8 Mawh kheu nan kiex nied ti lih hu khaing simeeig mai pa lhat graung tix mai pa kied
         gaux rhawm mai to hu krai ka kawncau Nawh khankix heue.
         9 Yesux yaox kiex dom an ah nin, "Kieh pa nhim koe mai pax," khaix an kiex hoek mai
         giex caong Nawh mai krub ka Nawh Cao heue.
         10 Yam an Yesux ah nin ka kiex, "Paw vi lhat, hu krai ka puxaik Aux khankix, nhie kix
         hu ka daux meung Galilie mai kix tak yaox ka Aux tan heue."
         11 Yam kawn hu kiex, pui pa pau tix blah laig ka daux veng mai krai grawng ceu pa hoik
         mawh khawmuik ka cao giex kaing li pa ting khankix heue.
         12 Yam hoik khrawm kix paox tix tau mai kuad song khankix mai hoik kum kawng, kix tawx
         mau tom nie ka pui naing khankix,
         13 ah nin, "Pex krai ka pui, Kawncau Nawh khankix hoek yam ponsawm mai briex ti teei
         Nawh hu, yam laig it ex,
         14 Phan gum lox in hoek ka yhaok simiang, ex tak kieh nawh fah rhawm mai kieh pex luan
         khaing krax prawng ca heue."
         15 Mawh Kheu nan, kix teei mau mai yuh awm pa cau ka kix heue. Grawng in, tah hu kudah
         ka daux pui Yudax, tom singaix heue.
         16 Yam an, Kawncau kao tix kaux hu ka meung Galilie, piang gawng dee hoik krai Yesux
         ka kix heue.
         17 Yam yaox kix ka Nawh Cao, kix krub ka Nawh, viang mawh nan, tix blah ang yum rhawm
         kah heue.
         18 Yesux hoek ka kix ah nin, "Sibrawm ka daux meung raoma mai piang haktiex hoik tawx
         ka Aux khawmuik heue.
         19 Mawh kheu nan pex hu mai yuh ceu pui khawmuik mawh kawncau mau soi mai cubcom kix
         ka daux ceu kaux Keeing Cao, Kawn Cao mai Khuan Singax Singeh Cao heue.
         20 Gau kix kieh kix hawt yuh ceu pa hoik nhie Aux ka pex khawmuik, Aux tak ot tau mai
         pex jheung jheung, tom hoek bawg yam sidah haktiex heue."MarkMarkMarkMarkMark

1 Dee jah lox bwan gaux rhawm Yesux Khrit, Kawn Siyiex awm hoik tiiem daux lai Cao
         jhai Isayax.
         2 "Jhak heue, Aux ploi kawncau Aux hu sivoe Maix, pa tak sang cox krax Maix heue.
         3 "Lox kaw pa kok yo daux tiagtu ah nin cox krax Siyiex leeing ju, yuh krax Nawh rahsee
         heue."
         4 Yohan cao cubcom hoek daux tiag mai sidiex gau grawng krax cubcom pa doh keud ka
         phimap tom pon luan khaing daux phimap heue.
         5 Pui meung Yudax, pui veng Yerusaliem khawmuik, hu ka nawh. Kix krai doh phimap tix
         mai Yohan cubcom kix daux klawng ting Yawdan heue.
         6 Yohan ceep kraung hauk kala-uk mai nhawt maox hak ka nyoi tix mai ih sido mai rawm
         hia tiag heue.
         7 Nawh sidiex ah nin, "Khaix in, pa nie ting khaing aux, tix kaux tak sang hoek, pie
         maox kiep Nawh, ang aux keung nom ti kah,
         8 Aux cubcom pex ka daux rawm, viang mawh nan Nawh tak cubcom pex ka daux Khuan singax
         heue."
         9 Daux bawg yam singaix an, Yesux kaoh khaing veng Nazariet, meung Galilie mai hoek
         cubcom tix daux tawm taix Yohan ka daux klawng Yawdan,
         10 Yam lih Nawh khaing daux rawm dom mawx dom an, Nawh yaox baoh raoma mai Khuan lih
         awm sikaux piang Nawh heue.
         11 Lox lih khaing raoma ah nin, "Maix mawh kawn pa moh Aux, pa khaw caw rhawm Aux heue."
         12 Dom mawx dom an, Khuan Cao grheu Nawh hu ka daux tiag tu heue.
         13 Nawh ot ka daux tiag tu tixpon ngaix mai kham geu pa nyaw Satan, Nawh ot daux tiag,
         Kawncau Siyiex khankix khan kheu ka Nawh Cao heue.
         14 Khaix hoik sau Yohan daux thawng Yesux hoek ka daux meung Galilie mai sidiex gau
         lox bwan gaux rhawm pa dex dawd mai Siyiex.
         15 Ah nin, "Bawg yam hoik naog mai meung Siyiex dex sang hoek, doh keud ka phimap mai
         yum rhawm ka lox bwan gaux rhawm heue."
         16 Yam Nawh hoek dex rawm nhawng Galilie, Nawh yaox Simon mai Andare pux Simon, ploi
         rub ka daux rawm nhawng, kheu kiex mawh pui pa teei kax heue.
         17 Yesux ah nin ka kiex, "Hawt khaix Aux heue, Aux tak sang kieh pax lih mawh pui pa
         teei pui heue."
         18 Dom mawx dom an kiex prah rub khankix tan mai hawt khaix Nawh.
         19 Nawh hu sivoe ceeix mai Nawh yaox Yakop, kawn Zebedie mai pux nawh Yohan, ot daux
         reu mai cox rub tan.
         20 Nawh kok kiex dom mawx dom an mai kiex prah keeing kiex Zebedie mai pui cang caing
         khankix ka daux reu mai hawt khaix Nawh.
         21 Kix hu ka veng Kapeniom mai dom mawx dom an ngaix twah Nawh laig ka daux nyiex sidiex
         mai sidiex gau tan heue.
         22 Kix daox deng ka lox sidiex gau Nawh Cao, kheu lox gau Nawh awm pui pa koe sibrawm
         mai ang awm pui tiiem lai khankix heue.
         23 Daux nyiex dee sidiex kix tan, koe pui pa laig phi pa seeing tix kaux, nawh kok yo
         ah nin,
         24 "Yesux Pui veng Nazariet eue, ex koe pa yuh mai Maix ceu patix. Maix hoek ti yuh
         ex laux lie? Kaw pa Singax Singeh Siyiex eue, aux hoik tawng mawh Maix pui mawx."
         25 Yesux ah ka nawh yuh nin, "Paw nye, lih hu khaing daux nawh heue."
         26 Phi pa seeing an, kieh pui an goh mai kok lox sinum lih hu khaing daux nawh heue.
         27 Pui khawmuik khawm leeing daox deng kah, kix tom chawk paox tix, tix kaux lai tix
         kaux ah nin, "Lox sidiex gau pa khraox pa koe sibrawm In mawh patix? Nawh tawx lox
         ka phi pa seeing kawx, kix nghiet lox Nawh heue."
         28 Grawh grawng Nawh Cao tah hu ka sivie siveng meung Galilie ku dah dee tan heue.
         29 Dom mawx dom an yam lih kix khaing nyiex sidiex, Yakop mai Yohan hu laig tau mai
         kix ka daux nyiex Simon, Andare heue.
         30 Miex moeng Simon kied saux mai it, dom mawx dom an kix krai grawh grawng kiex ka
         Nawh Cao heue.
         31 Nawh hu giex taix kiex yaog kiex kaoh mai jhawm saux kiex grai dom mawx dom an mai
         kiex khan kheu ka kix heue.
         32 Yam klip singaix, yam ponbo kix viex pui pa koe jhawm saux mai pui pa laig phicaox
         khawmuik hoek ka Nawh.
         33 Pui veng khawmuik khrawm paox tix ot praok sivie tan heue.
         34 Nawh Cao cox pui pa koe jhawm saux kuceu kieh kix moi mai Nawh grheu phicaox lih
         tom nie, Nawh ang kieh phicaox khankix sikah, kheu kix hoik tawng Nawh heue.
         35 Yam ponngawb yam ang praix bax mung riang, Nawh kaoh hu ka daux tiag tix dah mai
         rawg bwan dee an.
         36 Simon mai pui pa ot tau mai nawh khankix hawt Nawh heue.
         37 Kix yaox Nawh mai ah nin ka Nawh, "Pui khawmuik sawg Maix heue."
         38 Nawh Cao ah nin ka kix, "Ex hu tang dah tang dee, ka daux tang yaong tang vie, yuh
         ka mawx viang mawh tan kawx Aux ka pon tix sidiex, kheu Aux hoek son ceu in heue."
         39 Nawh Cao laig sidiex ka daux nyiex sidiex kix khankix daux meung Galilie ku dah dee
         mai Nawh grheu phicaox khankix lih hu heue.
         40 Pui sipawg tix kaux hoek ka Nawh Cao, grux ngawng khyox khaw ka Nawh ah nin, "Phan
         Maix koe rhawm ti cox aux kieh aux singax Maix chix heue."
         41 Yesux caux rhawm ka nawh mai nyeu taix tix teeh ka kaw an, ah nin ka nawh, "Aux koe
         rhawm heue. Kieh maix singax heue."
         42 Jhawm saux sipawg an grai dom mawx dom an mai nawh singax heue.
         43 Nawh Cao kieh kaw an lih hu, khaix hoik tawx Nawh lox.
         44 Pa ah nin ka nawh, "Rien rhawm tix paw vi krai tix ceu kawx ka pui tix kaux kawx,
         viang mawh nan hu mai jhi cao giex kaing li yaox ka tokaux tix mai tan kheu hoik singax
         maix, awm ceu pa hoik nhie Mose, sonsang mawh mhai rug ka kix heue."
         45 Kaw an lih hu jah ti krai grawh grawng ceu in tom nie, tah ku dah dee, tom Yesux
         ang pon ti laig ka daux veng sidawng. Nawh ot ka plak praix daux tiag mai pui ku dah
         dee hoek ka Nawh Cao heue.

1 Khaix an tix ngaix Nawh Cao baox deeh laig ka daux veng Kapeniom, yam mhong kix grawh
         grawng ot Nawh Cao ka daux nyiex tix nyiex,
         2 pui haoh pui hun khrawm paox tix tan, tom ang dee ot koe tom dex ka mai siviex Nawh
         krai kix mhong gumlox bwan heue.
         3 Yam an pui pon kaux klawm ti viex pui pa koe jhawm saux pa yum taix caong tix kaux
         hoek ka Nawh Cao heue.
         4 Yam an kheu cub pui hun kix ang pon hoek dex ka Nawh Cao, kix tom yieh braux nyiex
         piang dee ot Nawh mai khaix hoik yieh kix braux nyiex kix teei ku it kaw pa yum taix
         caong an mai kix ploi lih dee an heue.
         5 Yesux yaox krax yum rhawm kix mai Nawh ah nin ka kaw pa yum taix caong an, "Kawn
         eue, hoik pluat phimap maix heue."
         6 Pui tiiem lai tix blah ngawm tan mai kix keud daux rhawm tix yuh nin,
         7 "Kheu Pui in ah lox yuh nin, Nawh salao ka Siyiex heue. Lheu khaing Siyiex tix kaux
         khaing, pui mawx chix ploi phimap?"
         8 Dom mawx dom an Yesux tawng ka daux rhawm tix, grawh grawng pa keud kix daux rhawm
         tix mai ah nin ka kix, "Pex lai keud ceu in khankix ka daux rhawm pex yuh ka mawx?
         9 Lox yuh ka mawx lheu yie ti ah, ka kaw pa koe jhawm saux pa yum taix caong, Hoik
         pluat phimap maix heue, yie ti ah lie? Phan ang mawh nan Kaoh, viex kraung it maix
         mai hu heue, yie tix ah lie?
         10 Kheu sonsang tawng pex grawh grawng Kawn kawn pui chix pluat phimap piang haktiex.
         Nawh ah nin ka kaw pa koe jhawm saux pa yum taix caong,
         11 Aux krai ka maix kaoh, viex kraung it maix mai deeh ing ka nyiex maix heue."
         12 Kaw an kaoh dom mawx dom an mai teei kraung it tix lih hu sivoe ngai pui khawmuik,
         tom kix khawmuik daox deng kah mai yaogyaw Siyiex, ah nin, "Ex ang sax yaox pa yuh
         nin tix bawg kawx."
         13 Nawh Cao deeh hu ka dex praok rawm nhawng tix bawg mai cub pui hun khawmuik hoek
         ka Nawh mai Nawh Cao sidiex gau ka kix heue.
         14 Yam hu krax Nawh Cao yaox Lewix kawn simex Alaphie, ngawm daux nyiex koh mau mai
         Nawh Cao ah nin ka nawh, "Hawt Aux heue." Nawh kaoh mai hawt khaix Nawh Cao heue.
         15 Khaix an yam ngawm neung Nawh dex pheen ka daux nyiex kaw an, pui koh mau mai pui
         koe phi map khankix ngawm neung tau mai Yesux mai kawncau Nawh khankix, kheu kix,
         pui hun hawt khaix Nawh Cao heue.
         16 Pui tiiem lai mai Pharishie khankix yaox yam sawm Nawh tau mai pui pa koh mau mai
         pui koe phimap khankix, kix ah nin ka kawncau Nawh khankix, "Nawh lai sawm tau mai
         pui koh mau mai pui koe phimap khankix yuh ka mawx?"
         17 Yam mhong Yesux, Nawh ah nin ka kix, "Pui pa nyawm ot, ang lo ka pui pa chix sidah,
         mawh pui pa koe jhawm saux khaing pa lo ka pui chix sidah. Aux hoek sonsang kok pui
         pa rahsee ang mawh, hoek ti kok pui pa koe phimap heue."
         18 Bawg yam an kawncau Yohan mai Pharishie khankix twah pa ih mai kix hoek mai ah nin
         ka Nawh Cao, "Kawncau Yohan mai kawncau Pharishie khankix twah pa ih, yuh ka mawx
         kawncau Maix lai ang twah pa ih?"
         19 Yesux chawk kix ah nin, "Yam yuh pui ka paox ot tau mai paox grawm nawh khankix,
         kix chix twah pa ih lie? Yam yuh pui ka paox, kawn ot mai kix, kix ang tau ti chix
         twah pa ih.
         20 Bawg yam singaix tak sang hoek, yam tak sang teei kaw pa yuh ka paox khaing kix,
         ka daux ngaix an kix tak sang twah pa ih heue.
         21 Pui tix kaux kawx ang sax teei man pa khraox blaox kraung ceep pa prim, phan yuh
         nan kienie, man pa khraox pa hoik blaox daux griah tak kieh pa prim laux mai daux
         griah tak nie vieh khaing phao ka heue.
         22 Pui tix kaux kawx ang sax teei rawm plix siiet pa khraox sau ka daux hau hak pa prim,
         phan yuh nan kienie, rawm plix siiet pa khraox tak kieh hau hak an bih mai khawm rawm
         plix siiet mai khawm hau hak tak laux tak nai kah heue. Viang mawh nan kix sau rawm
         plix siiet pa khraox ka daux hau hak pa khraox heue."
         23 Ka daux ngaix twah tix ngaix yam hu preeng Nawh Cao daux ma nghox ca, kawncau Nawh
         khankix caik ti teei sigleem nghox ca heue.
         24 Pharishie khankix ah nin ka Nawh Cao, "Jhak heue, yuh patix kix lai yuh pa ang khaw
         mai beenli ngaix twah?"
         25 Nawh Cao baox pawk lox mai ah nin ka kix "Ang pex sax phat grawh grawng pa yuh Davit
         yam lo nawh, pui ot tau mai nawh kied cai rhawm lie?
         26 Grawh grawng yam laig nawh ka daux nyiex Siyiex, Yam mawh Abyathax cao giex kaing
         li pa ting mai ih blah mai tawx ka khawm pui pa ot tau mai nawh, ka pui pa ang mawh
         cao giex kaing li ang khaw ti ih lie?"
         27 Nawh Cao baox ah nin ka kix, "Ngaix twah hoik yuh son kawn pui heue. Yuh kawn pui
         son ngaix twah ang mawh.
         28 Mawh kheu in Kawn kawn pui mawh Simiang ngaix twah heue."

1 Nawh Cao deeh laig ka daux nyiex dee sidiex mai pui yum taix kroh taix tix khawn,
         ot tan tix kaux.
         2 Nawh Cao sang cox ka kaw an ngaix twah lie, ang cox lie, kix jhak ti yaox Nawh Cao,
         yuh ka mawx sonsang pon ti deuh phimap ka Nawh heue.
         3 Nawh Cao ah nin ka pui pa hoik yum taix, kroh taix tix khawn an, "Kaoh cung tin heue."
         4 Nawh Cao baox chawk ah nin ka kix, "Khaw ti yuh pa mhawm ngaix twah lie? phan ang
         mawh nan khaw ti yuh laux lie? Khaw ti taoh ju lie, phan ang mawh nan khaw ti pah
         yum lie?"Kix ang nye heue.
         5 Khaix an Nawh Cao song rhawm mai jhak sivie tan piang kix, Nawh Cao khi rhawm kheu
         kien rhawm kix mai ah nin ka pui an, "Nyeu taix maix heue."nawh nyeu taix tix mai
         taix nawh deeh mhawm heue.
         6 Pharishie khankix lih hu mai dom mawx dom an kix kum kawng mai kawncau Herut grawh
         grawng sang pon kix ti yuh Nawh Cao laux yuh ka mawx heue.
         7 Yesux mai kawncau Nawh khankix hu ka rawm nhawng mai cub pui hun pa kaoh khaing meung
         Galilie, hawt khaix kix heue.
         8 Meung Yudax mai khaing veng Yerusaliem, khaing veng Idom mai haktiex plak toi rawm
         Yawdan, kix pa ot sivie siveng veng Turux mai veng Sidom khankix, pui hun mhong grawh
         grawng pa yuh Nawh Cao mai hoek ka Nawh heue.
         9 Mawh kheu pui kied haoh hun tan, son ang kix sang theen Nawh tom tip, Nawh Cao nhie
         kawncau Nawh khankix kieh reu iak krox dex Nawh tix lhang heue.
         10 Mawh kheu Nawh hoik cox pui moi tom nie, can pui pa koe jhawm saux khawmuik, tom
         theen ka Nawh sonsang pon teeh kix ka Nawh Cao.
         11 Yam yaox phi pa seeing khankix ka Nawh Cao kix goh gup sivoe Nawh mai kok yo ah nin,
         "Maix mawh Kawn Siyiex heue."
         12 Nawh tawm lox ka kix tom nie, son ang kix sang kieh pui tawng Nawh Cao heue.
         13 Nawh Cao haok ka gawng mai kok pui pa mie Nawh ti kok khankix mai kix hoek ka Nawh
         heue.
         14 Nawh Cao ciak ti deuh pui kao ra kaux, sonsang ot kix tau mai Nawh sonsang ploi kix
         hu sidiex,
         15 Nawh tawx sibrawm ka kix sonsang chix cox jhawm saux moi mai chix grheu phicaox lih
         heue.
         16 Kao ra kaux an mawh, Simon pa sum Nawh Cao ceu kaux khraox mawh Petrux,
         17 Yakop kawn simex Zebedie, Yohan pa mawh pux Yakop mai Nawh Cao, sum ceu kaux khraox
         kiex Boneragiex, dee bleeh ceu kaux an, mawh kawn simex sinum praix.
         18 Andare mai Philipux mai Bathawlamie, Mathiex, Thomax, Yakop pa mawh kawn simex Alaphie,
         Thatdie, Simon pui Kananix.
         19 Yudax Isakariut, pa tik pa tawx Nawh Cao heue. Kix hu laig daux nyiex tix nyiex.
         20 Deeh khrawm pui hun tan tix bawg, tom ang lai pon ih pa ih heue.
         21 Yam mhong puxaik Nawh khankix grawng an, kix hoek ti giex Nawh Cao kheu kix ah Nawh
         yhot heue.
         22 Pui tiiem lai khankix pa lih hoek khaing veng Yerusaliem kawx, ah nin, "Nawh koe
         Belazebulax mai kheu een Nawh rhawm ka simiang phicaox Nawh tom grheu phicaox khankix
         lih heue."
         23 Nawh Cao kok kix hoek ka Nawh mai Nawh teei lox tiag ah nin ka kix, "Satan chix grheu
         Satan lih yuh ka mawx?
         24 Phan meung tix meung ang khaw paox tix, gwieh paox tix, meung an ang chix kaux cong
         heue.
         25 Phan nyiex tix nyiex ang khaw paox tix, gwieh paox tix, nyiex an ang chix kaux cong
         heue.
         26 Phan Satan kaoh mai ang khaw ka tokaux tix, gwieh paox tix, nawh ang chix kaux cong,
         dee sidah tak laux heue.
         27 Pui tix kaux kawx ang chix laig ka daux nyiex pui pa ting riang mai yuh kraung cie
         nawh laux, phan nawh ang phyawk pui pa ting riang an ka mai khaix an nawh tak yuh
         nyiex nawh laux heue.
         28 Aux krai lox tete ka pex, tak sang pluat phimap kawn pui khawmuik mai lox pa salao
         ka Siyiex khawmuik heue.
         29 Viang mawh nan, pui mawx ang ah pa salao ka Khuan Singax Singeh, ang pluat phimap
         nawh tix bawg kawx, viang mawh nan phimap pa yuh nawh an, mawh phimap leeing ju heue."
         30 Mawh kheu hoik ah kix, Nawh koe phi pa seeing Nawh tom ah nan.
         31 Miex Nawh Cao mai pux Nawh khankix hoek cung plak praix mai kix ploi pui hu kok ka
         Nawh heue.
         32 Cub pui hun ngawm sivie Nawh Cao mai kix ah nin ka Nawh, "Miex Maix mai pux Maix
         khankix ot plak praix mai sawg Maix heue."
         33 Nawh Cao pawk lox ah nin ka kix, "Miex Aux mai pux Aux khankix mawh mawx?"
         34 Nawh jhak piang pui pa ngawm sivie siveng Nawh khankix mai Nawh Cao baox ah nin,
         "Jhak heue, miex Aux mai pux Aux khankix,
         35 mawh kheu pui mawx ang ah pa yuh alo pa khaw caw rhawm Siyiex, pui an mawh pux Aux
         mai nan Aux mai miex Aux heue."

1 Nawh deeh jah ti sidiex gau dex praok rawm nhawng cub pui hun khrawm paox tix hoek
         ka Nawh Cao, kheu nan Nawh laig ngawm ka daux reu mai reu ot ka daux rawm nhawng mai
         cub pui hun ngawm piang tiex ka praok rawm nhawng heue.
         2 Nawh Cao sidiex gau kix tom nie ceu ka daux lox tiag mai Nawh ah nin ka kix ka daux
         lox sidiex gau Nawh.
         3 "Nghiet heue, jhak heue, pui rhuat simie hu ti rhuat simie heue.
         4 Yam rhuat nawh simie, simie tix blah cod ka dex krax mai sim khankix hoek sut ti
         ih simie khankix heue.
         5 Simie tix blah cod piang tiex dee koe simaox, dee ang tiex koe tom nie, simie an
         kuah dom mawx dom an, mawh kheu ang tiex raux tan.
         6 Yam hoik lih singaix, kied hax koek, kheu ang kix koe riah, kix kroh hu heue.
         7 Simie tix blah cod ka sinax pang kat mai pang kat an ting tom kheem gut kix, kix
         ang chix plix, plix heue.
         8 Simie tix blah cod ka dee mhawm tiex mai plix plix heue, kix ting mai piien tom pon
         tixngoe son, tixgliah son mai tix yieh son heue."
         9 Nawh baox ah nin, "Kaw pa koe yhaok ti mhong, kieh nawh mhong heue."
         10 Yam ot Nawh Cao nong nong, kix pa ot sivie siveng Nawh mai kawncau Nawh kao ra kaux
         khankix hoek mai chawk Nawh grawh grawng lox tiag khankix heue.
         11 Nawh Cao ah nin ka kix, "Hoik kieh pex tawng grawh grawng pa raux pa dex dawd mai
         Meung Siyiex, Viang mawh nan ka kix pa ot plak praix tak krai kuceu ka daux lox tiag
         heue.
         12 Mawh kheu nan viang kix yaox kawx, kix yaox mai ang yaox mai viang kix mhong kawx,
         kix mhong mai ang pon ti tawng, phan ang mawh nan ha kix kox deeh tieh hoek mai luan
         khaing phimap kix."
         13 Nawh Cao baox ah nin ka kix, "Pex ang tawng lox tiag in lie? Phan mawh nan pex tak
         chix tawng lox tiag khawmuik yuh ka mawx?
         14 Pui pa rhuat simie kienie, rhuat gumlox bwan heue.
         15 Grawh grawng pa rhuat simie lox bwan dex krax mawh nin, yam hoik mhong kix gumlox,
         Satan hoek dom mawx dom an mai teei gumlox pa hoik rhuat ka daux kix heue.
         16 Grawh grawng pa rhuat simie dee haoh simaox mawh nin, yam hoik mhong kix lox bwan,
         kix gaux rhawm mai rieb ti teei dom mawx dom an,
         17 kix ang koe riah ka daux tokaux tix, kix kaux cong tivud khaing. Yam yaox kix krax
         tuktiak kheu lox bwan kix laux rhawm dom mawx dom an heue.
         18 Grawh grawng pa rhuat simie ka daux pang kat mawh nin, in mawh kix pa hoik mhong
         lox bwan,
         19 pa khi rhawm pa dex dawd mai haktiex mai pa chix pie lhen sinngao mai pa mie ti pon
         tang ceu khankix, kheem gut lox bwan tom ang chix plix, plix heue.
         20 Grawh grawng pa rhuat simie dee mhawm tiex mawh nin, mawh kix pa mhong gum lox bwan
         mai rieb ti teei mai plix plix tixngoe son mai tixgliah son mai tix yieh son heue."
         21 Nawh Cao baox ah nin ka kix, "Viex kawk ngu sonsang sau greem phliex greem ku lie?
         Ang mawh sonsang deuh piang dee deuh kawk ngu lie?
         22 Mawh kheu pa hoik mox pa tak ang kieh sidawng ang koe tix ceu kawx, mai pa hoik yuh
         kieh glip pa tak ang plak kieh sidawng ang koe tix ceu kawx heue.
         23 Phan pui tix kaux kaux koe yhaok ti mhong, kieh nawh mhong heue."
         24 Nawh Cao baox ah nin ka kix, "Grawh grawng pa hoik mhong pex rien rhawm tix kah,
         pex tong pex tiag ti tawx ka pui tang kaux miex ding, tak sang deeh tong deeh tiag
         ti tawx ka pex yuh nan heue.
         25 Mawh kheu kaw pa hoik koe, tak sang baox tawx ka nawh heue, kaw pa ang koe, viang
         pa hoik koe nawh kawx, tak sang deeh teei khaing nawh heue."
         26 Nawh Cao baox ah nin, "Meung Siyiex awm pui pa rhuat simie piang tiex.
         27 Nawh it ponsawm mai deeh kaoh ponngaix, grawh grawng simie an, kuah mai ting lhaong
         yuh ka mawx, nawh ang tawng heue.
         28 Haktiex chix kieh koe plix nong nong heue. Phao ka kieh koe gawng, koe lhax mai khaix
         an kieh koe sigiag mai khaix an kieh koe plix pa naog ka daux sigleem nawh heue.
         29 Yam hoik kaux plix, pui an teei sivawg, vawg dom mawx dom an, kheu bawg yam kaux
         hoik hoek heue."
         30 Nawh Cao baox ah nin, "Meung Siyiex awm ceu patix? Ex tak teei lox tiag yuh ka mawx,
         krai grawh grawng nawh?
         31 Awm simie taux klaox tix mu, yam rhuat piang tiex, mawh ceu pa iak khaing simie kuceu
         khawmuik pa koe piang haktiex in heue.
         32 Viang mawh nan khaix hoik rhuat simie an, nawh kuah lih ting tom ting khaing num
         rib num riem khawmuik mai koe kak pa ting, tom sim raoma khankix pon ti ot tix laux
         lee greem veei nawh heue."
         33 Nawh Cao teei lox tiag pa awm an tom nie, sidiex krai gumlox bwan ka kix, pa chix
         nghiet kix heue.
         34 Phan ang mawh ka daux lox tiag Nawh ang sidiex ang krai lox ka kix, viang mawh nan
         ka kawncau Nawh khankix, Nawh krai sidawng kuceu khawmuik dee ang pui ot heue.
         35 Daux singaix an yam ponbo Nawh Cao ah nin ka kix, "Ex hu plak toi rawm heue."
         36 Kix prah cub pui hun mai kix viex Nawh Cao awm ot Nawh daux reu mai reu tang reu
         tix blah hu tau mai Nawh heue.
         37 Bhaung ting hoek ti phlu mai rawm pukpak chun ti laig daux reu tom naog heue.
         38 Tokaux Nawh Cao ot plak sidax reu, it piang mhawn gaong mai kix so Nawh siduad mai
         ah nin ka Nawh, "Sara Cao gau eue, Maix ang keud grawh grawng hoek ex krax laux lie"
         39 Nawh Cao kaoh mai ah ka bhaung mai Nawh ah nin ka rawm nhawng "Kieh nhim, yiien heue."
         bhaung yiien mai rawm nhawng yawg tix heue.
         40 Nawh Cao baox ah nin ka kix, "Pex lhat yuh ka mawx? Pex ang nyang koe krax yum rhawm
         lie?"
         41 Kix die lhat kah mai tix kaux lai tix kaux ah nin ka paox tix, "Kaw in mawh mawx?
         viang bhaung mai rawm nhawng kawx nghiet lox Nawh heue."

1 Kix hoek plak toi rawm nhawng, ka daux meung Gadarax.
         2 Khaix hoik lih Nawh Cao khaing daux reu dom mawx dom an, pui tix kaux pa koe phi
         pa seeing brai, lih khaing daux simeeig mai rieb Nawh Cao heue.
         3 Kaw an ot ka daux simeeig, pui tix kaux kawx ang pon phyawk nawh, pie ka maox ceng
         kawx ang pon.
         4 Mawh kheu hoik sax phyawk nawh ka ceng mai sau gang ka nawh law lawx glang ka an
         mai nawh hoik rud ceng mai gang khankix dud, pui tix kaux kawx ang koe riang ti kieh
         nawh nge heue.
         5 Yam ponngaix ponsawm nawh ot ka daux simeeig mai piang gawng khankix, nawh kok yo
         mai teei simaox pat tokaux tix ka jheeng jheeng heue.
         6 Yam yaox nawh Yesux dee singai nawh to hu mai krub ka Nawh Cao heue.
         7 Nawh kok yo lox sinum ah nin, "Yesux, Kawn Siyiex pa ting lhaong khaing khawmuik
         eue, aux koe pa yuh mai Maix ceu patix? Aux khyox khaw ka Maix ka daux ceu kaux Siyiex,
         paw vi tuktiak ka aux liak."
         8 Kheu Nawh Cao ah nin ka nawh, "Phi pa seeing eue, lih hu khaing daux pui in heue."
         9 Nawh Cao chawk nawh ah nin, "Ceu kaux maix kaux patix?" Nawh pawk lox ka Nawh Cao
         ah nin, "Ceu kaux aux kaux Liecong kheu kied haoh hun yix heue."
         10 Nawh khyox khaw ka Nawh Cao tom nie, son ang Nawh sang grheu kix lih khaing daux
         meung an heue.
         11 Ka dee an koe cub lig pa kied hun sawm ka gawng tan heue.
         12 Kix khyox khaw ka Nawh Cao ah nin, "Ploi yix hu ka daux lig khankix, sonsang laig
         yix ka daux kix heue."
         13 Nawh Cao tawx akhwang ka kix mai phi pa seeing khankix lih hu mai laig ka daux lig
         khankix mai cub lig an pa dex koe ra rheng, to lih ka dee nie rieh nie jun jee laig
         ka daux rawm nhawng mai nok yum ka daux rawm nhawng heue.
         14 Pui liang lig khankix to hu mai krai grawh grawng ceu an ka daux yaong daux veng
         khankix mai pui khankix hoek ti jhak grawh grawng pa hoik mawh an,
         15 Yam hoek kix ka Yesux mai yaox kaw pa hoik laig phicaox khankix glang ka in pa koe
         Liecong, ngawm tan mai ceep kraung mai nawh hoik deeh mhawm, kix lhat kah heue.
         16 Kix pa hoik yaox, krai pui khankix mhong grawh grawng pa hoik mawh ka kaw pa laig
         phicaox khankix mai grawh grawng lig khankix heue.
         17 Kix khyox khaw ka Nawh Cao nhie Nawh lih hu khaing daux meung kix heue.
         18 Yam laig Nawh Cao ka daux reu, kaw pa hoik laig phicaox ka glang ka an, khyox khaw
         mhaing ti ot tau mai Yesux.
         19 Nawh Cao ang tawx akhwang ka nawh, ah nin ka nawh, "ing ka nyiex maix mai puxaik
         kawn keeing maix, krai kix mhong grawh grawng pa ting lhaong pa caux rhawm Siyiex
         mai pa yuh bwanson, son maix heue."
         20 Kaw an hu ka daux meung Dekapolix mai jah ti krai grawh grawng ceu pa ting lhaong
         pa hoik yuh Yesux son nawh mai pui khawmuik daox deng kah heue.
         21 Yesux deeh hu plak toi rawm daux reu mai cub pui hun khrawm paox tix hoek ka Nawh,
         yam ot Nawh dex rawm nhawng tan heue.
         22 Pui giex kaing nyiex sidiex tix kaux, pa kaux Yairux, yam yaox nawh Yesux, nawh krub
         dex caong Nawh,
         23 mai khyox khaw ka Nawh Cao ah nin, "Kawn nyawm bun iak aux, dex sang yum, hoek sonsang
         deuh Maix taix tix piang nawh liak, yuh ka mawx sonsang deeh moi nawh mai im heue."
         24 Nawh Cao hu tau mai kaw an mai cub pui hun hawt khaix Nawh mai theen ka Nawh Cao
         heue.
         25 Bun tix kaux pa hoik koe jhawm saux pa lih nham kao ra num.
         26 Pa hoik kham geu tom nie ceu daux tawm taix pui chix sidah khankix mai hoik cai can
         pa koe nawh khawmuik, viang mawh nan nawh ang moi ceeix kawx, baox nie khaing.
         27 Kheu hoik mhong nawh grawh grawng Yesux, nawh hoek daux cub pui plak khaix mai teeh
         kraung ceep Nawh Cao heue.
         28 Nawh keud ah nin, "Phan aux teeh kraung ceep Nawh Cao khaing, aux tak moi heue."
         29 Nham nawh hit dom mawx dom an mai nawh tawng daux tokaux tix grawh grawng jhawm saux
         nawh hoik moi heue.
         30 Dom mawx dom an Yesux tawng daux tokaux tix, grawh grawng sibrawm hoik lih khaing
         Nawh mai Nawh Cao deeh gi cub pui an ah nin, "Pui mawx pa teeh kraung ceep Aux?"
         31 Kawncau Nawh khankix ah nin ka Nawh Cao, "Maix yaox cub pui hun nie ding nie dod
         theen ka Maix mai Maix chawk, Pui mawx pa teeh ka Aux lie?"
         32 Nawh Cao simi ti yaox vung viang Nawh, sonsang yaox pui pa hoik yuh ceu in.
         33 Bun an nawh hoik tawng pa hoik yuh ka tokaux tix, nawh tom lhat tom siyaung mai hoek
         mai krub sivoe Nawh Cao mai krai ka Nawh khawmuik rahsee heue.
         34 Nawh Cao ah nin ka nawh, "Kawn bun Aux eue, krax yum rhawm maix hoik kieh maix moi,
         hu mhawm mhawm heue. Kieh maix luan khaing jhawm saux maix heue."
         35 Yam kawn sikah Nawh Cao, pui hoek khaing nyiex pui giex kaing nyiex sidiex ah nin,
         "Kawn bun maix hoik yum heue. Yuh patix maix lai kawn lak lheut ka Sara Cao gau?"
         36 Yesux mhong lox pa hoik krai an, ah nin ka pui giex kaing nyiex sidiex, "Paw vi lhat
         yum rhawm khaing heue."
         37 Nawh Cao ang kieh pui tix kaux kawx hawt khaix tix, lheu khaing Petrux, Yakop mai
         Yohan pux Yakop heue.
         38 Kix hoek ka daux nyiex pui giex kaing nyiex sidiex mai Nawh Cao yaox pa sinum siaox
         mai pui hun nied ti yiiem riag heue.
         39 Khaix hoik laig Nawh Cao tan Nawh ah nin ka kix, "Yuh patix pex lai sinum siaox mai
         yiiem riag yuh nin? Kawn nyawm in hoik yum ang mawh, mawh ngie laig it nawh khaing"
         40 Kix nieb yuh pa ang nab yam nyiah ka Nawh Cao heue. Nawh Cao kieh pui pa ot tan khawmuik
         lih hu mai Nawh teei miex keeing kawn nyawm an mai kix pa ot tau mai Nawh, laig ka
         dee ot kawn nyawm an heue.
         41 Nawh Cao teei taix kawn nyawm an ah nin ka nawh, "Talita kumix" phan toe lox an dee
         bleeh ah nin, "Kawn nyawm bun eue, Aux krai ka maix, kaoh heue."
         42 Dom mawx dom an kawn nyawm bun an kaoh mai hu, kheu ju nawh hoik koe kao ra num heue.
         dom mawx dom an kix kied koe krax daox deng kah heue.
         43 Nawh Cao tawm lox ka kix tom nie, paw kieh pui tix kaux kawx tawng grawh grawng ceu
         in. Nawh Cao nhie kix tawx nawh ih pa ih heue.

1 Nawh Cao lih hu khaing tan mai hoek ka daux meung tokaux tix, kawncau Nawh khankix
         hawt Nawh Cao heue.
         2 Yam hoek singaix twah Nawh Cao jah ti sidiex gau ka daux nyiex sidiex mai pui hun
         pa mhong Nawh Cao, kied daox deng ah nin, "Pui in pon ceu in khankix dee mawx? Hoik
         tawx pingnya cuyi, pa yuh ka mawx ka Pui in? Kaing pa ting sibrawm ceu in chix mawh
         daux tawm taix Nawh yuh ka mawx?
         3 In mawh Kaw pa chix kaing khaox, Kawn Marix, puxke Yakop, Yosiep, Yudax mai Simon
         khankix ang mawh lie?" Kix laux rhawm ka Nawh Cao heue.
         4 Yesux ah nin ka kix, "Cao jhai ang mawh pa ang koe min plakngai, lheu khaing daux
         meung tokaux tix mai sinax paox ru tix mai ka daux nyiex tokaux tix heue."
         5 Nawh Cao ang pon yuh kaing pa ting sibrawm tan, lheu khaing teei taix tix deuh piang
         pui pa koe jhawm saux tix blah mai kieh kix moi.
         6 Nawh Cao daox deng ka krax pa ang kix yum rhawm heue. Nawh Cao hu lai ling ti sidiex
         gau ka daux yaong khankix sivie siveng tan heue.
         7 Nawh Cao kok kawncau Nawh kao ra kaux hoek ka tix mai ploi kix hu tix cub ra kaux,
         ra kaux. Nawh Cao tawx sibrawm ka piang kix sonsang grheu phi pa seeing khankix heue.
         8 Nawh Cao tawx lox ka kix, nhie kix paw vi viex tidtix hu, son yam hu daux krax, lheu
         khaing khaox gix. Paw vi viex bau mai blah mai mau daux hau maox khlax.
         9 Ceep kiep mai paw vi ceep sibex ra pheen heue.
         10 Nawh Cao ah nin ka kix, "Pex laig ka daux nyiex dee mawx ang ah, ot tan tom lih hu
         pex khaing tan heue.
         11 Dee mawx ang ah, pa ang rieb pex mai dee ang kix nghiet lox pex, yam lih hu pex khaing
         tan khruah phawng tiex pa koe greem caong pex, som sang mawh mhai rug ka kix heue."
         12 Kix lih hu mai sidiex gau, yuh ka mawx kawn pui sang doh keud ka phimap heue.
         13 Kix grheu phicaox lih tom nie mai kix groi rawm bee ka pui saux haoh hun mai cox
         kix moi heue.
         14 Mawh kheu hoik tawng grawh grawng ceu kaux Nawh Cao kudah dee, simiang Herut kawx,
         mhong mai nawh ah nin, "Yohan cao cubcom hoik deeh kaoh im khaing krax yum, mawh kheu
         nan sibrawm khankix tom yuh kaing ka daux nawh heue."
         15 Pui tang kaux tix blah ah, "Mawh Eliyax heue." Tang kaux tix blah ah, "Mawh Cao jhai,
         awm cao jhai khankix tix kaux kaux pa koe phao ka heue."
         16 Yam mhong Herut grawh grawng ceu an nawh ah nin, "In mawh Yohan pa hoik kid aux kaing
         nawh, pa hoik deeh kaoh im heue."
         17 Grawh grawng nawh, tokaux Herut hoik ploi pui hu giex Yohan mai phyawk nawh sau daux
         thawng. Kheu Herodix moeng pux nawh Philipux, mawh kheu hoik teei nawh ti moeng heue.
         18 Kheu Yohan hoik ah nin ka Herut, "Pa teei maix moeng pux maix, ang khaw mai been
         heue."
         19 Tokaux Herodix koeng ka nawh mai koe rhawm ti sang pah nawh yum, viang mawh nan ang
         kiex pon yuh.
         20 Herut lhat ka Yohan, kheu tawng nawh grawh grawng mawh nawh pui rahsee mai pa singax
         singeh mai nawh kia ngien nawh heue. Yam nawh nghiet lox nawh, nawh kied sivix rhawm,
         viang mawh nan nawh koe rhawm gaux rhawm ti sang nghiet nawh heue.
         21 Yam hoek bawg yam pa yie pa khaw tix ngaix, yam Herut yuh pawie singaix keh tix,
         son simiang nawh mai pui giex kaing naing mai pui pa ting lhaong daux meung Galilie
         khankix.
         22 Yam hoek kawn bun Herodix mai yuh graoh, Herut mai pui khankix pa ngawm sawm tau
         mai nawh khaw rhawm mai simiang ah nin ka bunkrih an, "Maix mie ceu patix ang ah,
         rawg ka aux mai aux tak tawx ka maix heue."
         23 Nawh tiextu mai baox ah nin ka nawh, "Maix rawg mhaing ceu patix ang ah ka aux, tom
         hoek haktiex aux tix plak kawx, aux tak tawx ka maix heue."
         24 Bun an lih hu chawk ka miex nawh ah nin, "Aux sang rawg mhaing ceu patix?" miex nawh
         pawk lox ah nin, "Rawg kaing Yohan cao cubcom heue."
         25 Bun an grhawm ti laig ka simiang dom mawx dom an mai rawg mhaing ah nin, "Aux mie
         maix tawx kaing Yohan cao cubcom daux tawg ka aux yam in heue."
         26 Viang simiang kied khi rhawm kawx, kheu lox pa hoik tiex tu nawh mai kheu pui pa
         ngawm sawm tau mai nawh khankix, nawh ang rhawm lheu lox bun an heue.
         27 Dom mawx dom an simiang ploi pui naing pa pau tix, tix kaux hu mai nhie nawh hu viex
         kaing Yohan hoek. Kaw an hu kid kaing Yohan ka daux thawng.
         28 Viex kaing nawh daux tawg tawx ka bunkrih an heue. Bun an deeh tawx ka miex tix heue.
         29 Yam mhong kawncau Yohan khankix, kix hoek mai teei tokaux yum nawh mai hu sipaung
         deuh nawh daux simeeig heue.
         30 Kawncau pa ting khankix khrawm paox tix hoek ka Yesux mai krai ka Nawh Cao grawh
         grawng khawmuik, pa hoik yuh kix mai pa hoik sidiex gau kix heue.
         31 Nawh Cao ah nin ka kix, "Pex hoek ka daux tiag dee ang pui ot mai laux lee tivud
         heue." Kheu pui hun hoek hoek hu hu, tom ang kix koe bawg yam sawm heue.
         32 Kix brug reu hu daux tiag tix dah dee ang pui ot.
         33 Yam yaox pui kix hu mai tawng mawh kix, pui khrawm paox tix to hu ka caong tix, khaing
         yaong khaing veng khawmuik mai hoek ka sivoe kix heue.
         34 Yam lih Nawh Cao Nawh yaox cub pui hun mai Nawh Cao caux rhawm ka kix, mawh kheu
         awm kix yung pa ang koe cao liang cao kia mai Nawh Cao sidiex gau ka kix tom nie ceu
         heue.
         35 Yam uik dex sang hoek ponbo, kawncau Nawh khankix hoek ka Nawh Cao ah nin, "Ka dee
         in mawh ka daux tiag heue. Mai dex sang hoek yam ponbo.
         36 Kheu nan kieh pui khankix hu ka daux yaong khankix pa koe sivie siveng tin, yuh ka
         mawx sonsang liag kix pa ih son tokaux kix heue."
         37 Nawh Cao pawk lox ah nin ka kix, "Pex tawx kix ih heue." kix baox ah nin ka Nawh
         Cao, "Ex sang teei mau denari ra yieh hu liag blah mai tawx kix ih lie?"
         38 Nawh Cao baox ah nin ka kix, "Pex koe blah miex lon? Hu jhak ti yaox." Khaix hoik
         tawng kix, kix ah nin, koe blah phwan lon mai kax ra mu heue."
         39 Nawh Cao nhie pui khawmuik yuh cub caw mai ngawm piang rib pa klai heue.
         40 Kix ngawm daux cub caw pa koe been tix yieh mai pa koe been tixphwan tix cub heue.
         41 Nawh Cao teei blah phwan lon mai kax ra mu, maong ka raoma mai Nawh nawb bwan, Nawh
         sivit lon blah mai tawx ka kawncau khankix, sonsang viex kix ti tawx ka pui khankix
         heue. Nawh Cao gwieh kax an ra mu ka pui khawmuik heue.
         42 Kix khawmuik ih mai sak heue.
         43 Kix deeh khrawm ti teei blah pa max pa phawng mai kax, naog kao ra phliex heue.
         44 Pui pa ih blah an simex giex koe phwan rheng heue.
         45 Khaix an dom mawx dom an Nawh Cao nhie kawncau Nawh khankix laig daux reu mai hu
         sivoe Nawh plak toi rawm ka veng Biesedax. Yam kawn ploi tokaux Nawh Cao cub pui hun
         khankix hu.
         46 Khaix hoik ploi Nawh Cao pui khankix, Nawh haok ka gawng sonsang rawg bwan heue.
         47 Yam hoek ponsawm reu an ot ka sigreung rawm nhawng mai Nawh Cao ot ka haktiex nong
         nong heue.
         48 Nawh Cao yaox kawncau Nawh khankix kha rhawm tix vai reu, kheu ang caw plak bhaung.
         Yam hoek bawg yam pa tah pon taix, yam ponsawm Nawh Cao hu ka caong tix piang rawm
         nhawng hoek ka kix mai Nawh yuh awm pa sang luan hu khaing kix heue.
         49 Yam yaox kix Nawh Cao hu ka caong tix piang rawm nhawng, kix ce mawh miang mai kix
         tom riag yo,
         50 kheu kix khawmuik yaox Nawh mai die lhat kah dom mawx dom an Nawh Cao sikah ka kix
         ah nin. "Gaux rhawm heue, mawh Aux, paw vi lhat ka"
         51 Nawh Cao hoek dee ot kix laig daux reu mai bhaung yiien mai kix kied daox deng kah,
         ka daux tokaux tix heue.
         52 Mawh kheu ang kix tawng grawh grawng lon blah khankix, rhawm kix tom kien heue.
         53 Yam hoik tiang kix plak an, kix hoek ka haktiex meung Giennesarit mai phyawk reu
         ka praok heue.
         54 Yam lih kix khaing daux reu dom mawx dom an pui khankix tawng mawh Nawh Cao,
         55 mai to hu kudah dee ka daux haktiex an. Kix mhong grawh grawng Nawh Cao ot dee mawx
         ang ah, kix klawm pui saux khankix piang ku hoek tan heue.
         56 Nawh Cao laig daux yaong, daux veng, daux ma khankix, dee mawx ang ah, kix deuh pui
         saux khankix daux lah daux cau mai khyox khaw ka Nawh Cao, yuh ka mawx sonsang pon
         teeh kix caong sibex Nawh khaing heue. Pa pon teeh ka Nawh Cao ku kaux daux pui moi
         heue.

1 Pharishie khankix mai pui tiiem lai tix blah kaoh khaing veng Yerusaliem khrawm paox
         tix hoek ka Nawh Cao.
         2 Kix yaox kawncau Nawh tix blah, ih blah ka taix pa seeing, mai taix pa ang khoek,
         kix deuh phimap kah heue.
         3 Mawh kheu Pharishie khankix mai pui Yudax khawmuik ang ih pa ih, ka ang kix nyang
         khoek taix tix mhawm mhawm, kheu kix hawt been tax yiex miex keeing kix heue.
         4 Yam hoek kix khaing daux lah, ka ang kix nyang heem tokaux tix, kix ang ih pa ih,
         lheu khaing nan kawn koe been tang ceu tom nie pa hoik rieb kix ti teei ti hawt, pa
         mawh been phak kawk mai aw mai klong tawng khankix heue.
         5 Pharishie mai pui tiiem lai khankix chawk ka Nawh Cao ah nin, "Kheu kawncau Maix
         khankix ang hawt been tax yiex miex keeing mai teei taix pa seeing brai ih blah cie
         kix?"
         6 Nawh Cao ah nin ka kix, "Cao jhai Isayax hoik grux krai mhawm mhawm grawh grawng
         pex pa mawh pui pie lhen ah nin, pui ceu in yungyi Aux ka siyieb jheeh tix, viang
         mawh nan rhawm kix singai khaing Aux heue.
         7 Kix krub ka Aux giex going, kheu sidiex gau kix been pa yuh kawn pui heue.
         8 Pex tik vud lox tawm jhawm krai Siyiex mai giex been kawn pui tom sied heue."
         9 Nawh Cao baox ah nin ka kix, "Pex tik mhawm mhawm lox pa hoik nhie Siyiex pex yuh,
         yuh ka mawx sonsang pon hawt pex been pex.
         10 Mawh kheu Mose hoik ah nin, "Yungyi ka miex maix mai keeing maix heue, kaw pa map
         ka miex ka keeing tix tak kieh nawh yum tete heue.
         11 Viang mawh nan, pex ah, Phan pui tix kaux ah nin ka miex tix, phan ang mawh nan,
         ka keeing tix, cie aux ceu patix ang ah pa lo mai pa sang koe bwanson, son maix mawh
         Kawban, pa ah nan, sang ah ka pa hoik tan hoik tawx ka Siyiex.
         12 Pex ang baox kieh nawh yuh tix ceu kawx son miex keeing nawh.
         13 Mawh kheu nan pex yuh laux gumlox Siyiex, kheu been pex pa toe ti tawx tix ju hoik
         tix ju heue. Pex yuh pa awm in tom nie ceu heue."
         14 Yam an Nawh Cao kok pui khawmuik hoek ka tix mai ah nin ka kix, "Pex khawmuik nghiet
         mai enn ti tawng heue.
         15 Pa koe plak praix kawn pui ang koe tix ceu kawx, pa chix laig daux nawh mai kieh
         nawh seeing, viang mawh nan mawh ceu pa lih khaing daux kawn pui pa chix kieh nawh
         seeing heue.
         16 Pui mawx ang ah, phan nawh koe yhaok ti mhong, kieh nawh mhong heue."
         17 Yam lih Nawh Cao khaing cub pui hun mai hoik laig daux nyiex tix nyiex, kawncau Nawh
         khankix chawk grawh grawng lox tiag an ka Nawh heue.
         18 Nawh Cao ah nin ka kix, "Pex kawx ang chix tawng ti nghiet lie? Pex ang tawng grawh
         grawng ceu pa ot plak praix mai laig ka daux kawn pui, ang chix kieh nawh seeing lie?
         19 Mawh kheu ceu an khankix ang laig ka daux rhawm nawh, viang mawh nan laig ka daux
         vaig nawh mai baox lih hu ka daux, daux iang heue." Pa krai Nawh nan, Nawh sang ah
         pa ih khawmuik mawh pa singax heue.
         20 Nawh Cao baox ah nin, "Mawh ceu pa lih khaing daux kawn pui pa chix kieh nawh seeing
         heue.
         21 Kheu mawh khaing plak daux, daux rhawm kawn pui pa chix keud ceu pa ang mhawm ang
         mhiem khankix heue. Pa mawh ceu pa lud mai moeng pui, ceu pa lud vao mai bun, ceu
         pa pah pui yum,
         22 Ceu pa briex mai ceu pa ghoing ka cie pui mai ceu pa yuh pa caox khankix, ceu pa
         pie lhen, ceu pa mie ti yuh ceu pa ang khaw ang jiet, ceu pa boh rhawm pa khoi mai
         ceu pa salao ka Siyiex, ceu pa ting rhawm, pa yuh ceu pa daox aw khankix heue.
         23 Ceu pa ang mhawm mhiem ceu in khawmuik, mawh ceu pa lih khaing plak daux mai kieh
         pui seeing heue."
         24 Nawh Cao kaoh khaing tan mai hu daux haktiex veng Turux mai veng Sidom mai laig ka
         daux nyiex tix nyiex, Nawh ang rhawm kieh pui tawng, viang mawh nan Nawh ang pon ti
         mox heue.
         25 Bun tix kaux pa koe kawn bun iak tix kaux pa laig phi pa seeing, mhong grawh grawng
         Nawh Cao mai hoek krub dex caong Nawh heue.
         26 Bun an mawh ceu pui Helasax, pui meung Suripinik kiex khyox khaw ka Nawh Cao, nhie
         Nawh grheu phicaox an lih khaing kawn bun tix heue.
         27 Nawh Cao ah nin ka kiex, "Kieh kawn praix sawm tom sak ka ha, mawh kheu ang khaw
         ti teei blah cie kawn praix khankix taing ka sox heue.
         28 Viang mawh nan bun an deeh pawk lox mai ah nin ka Nawh Cao, "Mawh heue, Simiang eue,
         viang mawh sox khankix kawx, ih pa cod pa roik greem pheen sawm kawn praix khankix
         heue."
         29 Nawh Cao baox ah nin ka kiex, "Mawh kheu gumlox in pax hu heue. Phicaox hoik lih
         hu khaing daux kawn bun pax heue."
         30 Bun an deeh ing ka nyiex tix mai yaox kawn nyawm an it piang ku mai phicaox hoik
         lih hu heue.
         31 Nawh Cao baox lih hu khaing haktiex Turux mai hu preeng meung Sidom mai hu preeng
         sinax meung Dekapolix mai sidah hoek ka rawm nhawng Galilie heue.
         32 Kix viex pui pa lheet yhaok mai kle yam sikah tix kaux mai kix khyox khaw ka Nawh
         Cao, nhie Nawh deuh taix tix piang kaw an heue.
         33 Nawh Cao teei nawh lih hu khaing cub pui hun, dee ang pui ot mai Nawh Cao teei gien
         taix tix sau daux yhaok kaw an mai Nawh Cao baig rawm mya mai teeh ka dak nawh heue.
         34 Nawh maong plak raoma mai ngia ah nin ka kaw an, "Ephathax" . Pa ah nan, sang ah,
         "Paoh" heue.
         35 Yhaok nawh paoh heue. Mai siniag dak nawh deeh gah mai nawh chix sikah sidawng heue.
         36 Nawh Cao tawm lox ka kix, son ang kix krai ka pui tix kaux kawx. Viang Nawh Cao tawm
         lox ka kix miex ding, kix nie kieh nawh tah hu heue.
         37 Kix kied daox deng ka tete tom ang chix tiag chix krai ah nin, "Nawh hoik yuh khawmuik
         mhawm mhawm heue. Viang mawh pui pa lheet yhaok kawx Nawh deeh cox kieh chix mhong,
         pui aw kawx, deeh kieh chix sikah heue."

1 Daux bawg yam singaix an khankix, yam baox koe cub pui hun mai kix ang koe pa ih
         tidtix. Nawh Cao kok kawncau Nawh khankix ah nin,
         2 "Aux caux rhawm ka pui hun khankix, kheu hoik ot kix mai Aux loe ngaix mai ang koe
         pa ih tidtix heue.
         3 Phan Aux ploi kix ing ka nyiex kix, yam kawn cai rhawm kix, kix tak khrup rhawm hawt
         krax heue. Lheu khaing in, kix tix blah hoek khaing dee singai heue."
         4 Kawncau Nawh khankix deeh pawk ah nin ka Nawh Cao, "Pon ti kieh pui khankix sak ka
         blah daux tiag yuh ka mawx?"
         5 Nawh Cao chawk kix ah nin, "Pex koe blah miex lon?"Kix deeh krai "Koe aliah lon heue."
         6 Nawh Cao nhie pui hun khankix ngawm piang tiex, Nawh teei blah aliah lon an, khaix
         hoik yaogyaw bwanson, Nawh Cao sivit mai tawx ka kawncau Nawh khankix, kieh kix tawx
         ka pui khankix. Kix viex hu tawx ka pui hun khankix heue.
         7 Kax iak kawx koe ceeix. Khaix hoik nawb bwanson, kax an kawx, Nawh Cao nhie kix tawx
         ka pui khankix heue.
         8 Kix ih tom sak heue, kix khrawm pa lheu pa max pa phawng, koe aliah phliex heue.
         9 Kix pa hoik ih khankix dex koe pon rheng heue. Nawh Cao ploi pui khankix hu heue.
         10 Dom mawx dom an Nawh Cao laig ka daux reu, tau mai kawncau Nawh khankix mai hoek
         ka daux haktiex Dalamanutha heue.
         11 Pharishie khankix lih hoek mai chawk lox ka Nawh Cao mai sawg ti kieh Nawh Cao jhi
         kix yaox mhai pa daox deng khaing raoma, sonsang cheuk ti yaox rhawm Nawh heue.
         12 Nawh Cao ngia daux khuan tix ah nin, "Yuh patix pui ju in sawg mhai pa daox deng?
         Aux krai lox tete ka pex, tak ang tawx mhai pa daox deng ka pui ju in tix ceu kawx
         heue."
         13 Nawh Cao lih khaing kix, deeh laig ka daux reu mai hu plak toi rawm heue.
         14 Kix piawm ti viex blah hu, blah ang lai koe mai kix daux reu, lheu khaing tix lon
         khaing.
         15 Nawh Cao tawm lox ka kix ah nin, "Rien rhawm tix ka susaix Pharishie khankix mai
         susaix Herut heue."
         16 Kix tix kaux lai tix kaux keud ti ah nin ka paox tix, "Mawh kheu ang koe blah heue."
         17 Yesux tawng grawh grawng an, tom ah nin ka kix, "Yuh patix pex keud ti ah ka paox
         tix, kheu ang pex koe blah? Pex ang chix yaox ang chix tawng lie? Rhawm pex kawn kien
         lie?
         18 Pex koe ngai kawx, ang chix yaox lie? Pex koe yhaok kawx, ang chix mhong lie? Pex
         ang nyang doh keud kah lie?
         19 Yam sivit Aux blah phwan lon ti tawx ka pui phwan rheng, pex hoik pon ti khrawm pa
         max pa phawng miex phliex?" kix ah nin ka Nawh Cao, "Pon kao ra phliex heue."
         20 "Yam sivit Aux blah aliah lon tawx ka pui pon rheng, pex pon ti khrawm pa max pa
         phawng miex phliex?"Kix baox ah nin ka Nawh Cao, "Pon aliah phliex heue."
         21 Nawh Cao baox ah nin ka kix, "Pex ang nyang bax tawng lie?"
         22 Kix hoek ka veng Biesedax, mai pui viex pui pa dugngai tix kaux hoek ka Nawh Cao,
         kix khyox khaw ka Nawh Cao nhie Nawh teeh ka kaw an heue.
         23 Nawh Cao giex taix pui dug ngai an mai viex nawh lih hu plak praix veng, khaix hoik
         baig Nawh Cao rawm myia piang ngai nawh mai deuh taix tix piang nawh, Nawh Cao chawk
         ah nin ka kaw an, "Maix uik chix yaox tix ceu ceu lie?"
         24 Kaw an yaog ti jhak ah nin, "Aux yaox pui heue, kheu aux yaox kix awm khaox pa hu
         krax heue."
         25 Nawh Cao baox deuh taix tix piang ngai kaw an mai nawh jhak mhawm mhawm mai nawh
         moi deeh chix yaox, tom nawh uik grum yaox kuceu sidawng heue.
         26 Nawh Cao ploi nawh ing ka nyiex nawh ah nin, "Paw vi laig ka daux yaong an mai paw
         vi krai ka pui tix kaux kawx ka daux yaong an heue."
         27 Yesux lih hu tau mai kawncau Nawh khankix mai laig ka daux yaong Kesarix Philipux
         khankix. Yam kawn hu krax Nawh Cao chawk ka kawncau Nawh khankix ah nin, "Pui khankix
         ah Aux mawh mawx?"
         28 Kix krai ka Nawh Cao ah nin, "Tix blah ah mawh Yohan cao cubcom, tix blah ah mawh
         Eliyax, tix blah ah mawh Cao jhai tix kaux kaux heue."
         29 Nawh Cao baox ah nin ka kix, "Pex ah Aux mawh mawx?"Petrux pawk lox mai ah nin ka
         Nawh Cao, "Maix mawh Khrit heue."
         30 Nawh Cao tawm lox ka kix, son ang kix sang krai grawng Nawh Cao ka pui tix kaux kawx
         heue.
         31 Nawh Cao jah ti gau ka kix, "Grawh grawng Kawn kawn pui tak sang kham geu tom nie
         ceu, tak kham geu pa tik vud kuad song khankix mai cao giex kaing li pa ting khankix,
         pui tiiem lai khankix, grawh grawng tak kham geu pa teei yum, khaix an loe singaix
         tak deeh kaoh im heue."
         32 Nawh Cao krai ceu an sidawng heue. Petrux teei Nawh Cao hu mai ah ka Nawh heue.
         33 Nawh Cao hoik veeh mai yaox kawncau Nawh khankix, Nawh Cao ah ka Petrux yuh nin,
         "Satan eue, hu plak khaix Aux, kheu ang maix keud grawh grawng ceu pa dex dawd mai
         Siyiex, viang mawh nan maix keud grawh grawng ceu pa dex dawd mai kawn pui khaing."
         34 Nawh Cao kok cub pui hun khankix mai kawncau Nawh khankix, hoek ka tix mai ah nin
         ka kix, "Phan pui tix kaux kaux mie ti hoek khaix Aux, kieh nawh thiang ti tik tokaux
         tix mai klawm khaox lhak tix mai hawt Aux heue.
         35 Mawh kheu pui mawx ang ah, pa simie ti taoh ju tokaux tix, tak sang som ju heue.
         Pui mawx ang ah pa som ju son Aux, son lox bwan gaux rhawm, tak pon ti taoh ju heue.
         36 Grawh grawng nawh, phan pui tix kaux kaux pon haktiex khawmuik mai som ju tokaux
         tix, sang koe bwanson yuh ka mawx?
         37 Kawn pui sang chix pon tawx ceu patix tideeh taoh khuan ju tix ka?
         38 Mawh kheu pui mawx ang ah, pa kaig kheu Aux mai gumlox Aux, ka daux bawg yam ju pui
         in, pa lud vao mai pa ting map, Kawn kawn pui kawx, tak sang kaig kheu nawh, yam Nawh
         viex min plakngai Keeing tix mai kawncau Siyiex pa singax hoek heue."

1 Nawh Cao baox ah nin ka kix, "Aux krai lox tete ka pex. Koe pui pa cung dex tin tix
         blah, pa tak ang cim krax yum, tom ka ang kix bax yaox pa hoik hoek Meung Siyiex ka
         daux sibrawm heue."
         2 Khaix an liah ngaix, Yesux teei Petrux, Yakop, Yohan mai viex kix haok piang gawng
         lhaong nong nong, ka dee ang pui ot mai tokaux Nawh Cao loh tix sivoe kix tan heue.
         3 Kraung ceep Nawh kied paing cawt tom lih riang, tom ang pui chix sidaux kraung piang
         haktiex in chix sidaux tix kaux kawx kieh paing awm an heue.
         4 Kix yaox Eliyax hoek tau mai Mose mai kiex sikah mai Yesux heue.
         5 Petrux ah nin ka Yesux, "Rabi eue, ex ot tin mhawm son ex heue, kieh ex yuh nyiex
         bang loe lhang. Son Maix tix lhang, son Mose tix lhang, son Eliyax tix lhang heue."
         6 Kheu kix kied lhat mai nawh ang tawng lox pa sang krai tix, nawh tom ah nan heue.
         7 Paiawm hoek ti kheem veei kix, lox lih khaing paiawm an ah nin, "In mawh Kawn pa
         moh Aux heue, nghiet ka Nawh awx."
         8 Yam an dom mawx dom an kix jhak vung viang kix ang yaox pui tix kaux kawx lheu khaing
         Yesux nong nong, pa ot tau mai kix heue.
         9 Yam lih hoek kix khaing gawng, Nawh Cao tawm lox ka kix, "yuh ka mawx son ang kix
         krai ka pui tix kaux kawx, ka grawng ceu pa hoik yaox kix, ka ang Kawn kawn pui nyang
         bax deeh kaoh khaing krax yum heue."
         10 Kix priex ti hawt lox an mai chawk paox tix, tix kaux lai tix kaux grawng dee bleeh
         lox pa ah, "Deeh kaoh khaing krax yum heue."
         11 Kix chawk Nawh Cao ah nin, "Kheu pui tiiem lai khankix ah Eliyax tak sang hoek phao
         ka?"
         12 Nawh Cao ah nin ka kix, "Eliyax tak hoek phao ka tete mai cox mhawm khawmuik heue.
         Pa hoik tiiem grawng Kawn kawn pui, tak kham geu tom nie ceu mai pa tik vud sang yuh
         ka mawx?
         13 Viang mawh nan Aux krai ka pex, Eliyax hoik hoek heue, kix hoik yuh ka nawh awm pa
         simie kix tiyuh awm pa hoik tiiem grawh grawng nawh heue."
         14 Yam hoek kix ka kawncau Nawh khankix, kix yaox cub pui hun ot sivie kix tan, pui
         tiiem lai khankix chawk lox ka kix tan heue.
         15 Dom mawx dom an yam yaox cub pui hun khawmuik ka Nawh Cao, kix kied daox deng kah
         mai to hu ka Nawh Cao mai ah lox nawb ka Nawh heue.
         16 Nawh Cao ah nin ka kix, "Pex chawk lox patix ka kix?"
         17 Pui tix kaux ka daux cub pui hun pawk lox mai ah nin ka Nawh Cao, "Sara cao gau eue,
         aux hoik viex kawn simex aux pa laig phi pa aw hoek ka Maix heue.
         18 Phi an giex nawh dee mawx ang ah, nyhot nawh goh mai bai lih khaing jheeh nawh mai
         nawh greeik rhang tix mai krawx hu heue. Aux khyox ka kawncau Maix khankix nhie kix
         grheu phi an lih, viang mawh nan kix ang pon grheu lih heue."
         19 Nawh Cao pawk lox mai ah nin ka kix, "Pui ju pa ang koe krax yum rhawm eue, Aux tak
         kawn sang ot mai pex miex grheung? Aux tak kawn sang gun yeung pex miex grheung? Viex
         nawh hoek ka Aux heue."
         20 Kix viex nawh hoek ka Nawh Cao mai yam yaox phi an ka Nawh Cao dom mawx dom an nawh
         nyhot kaw an goh piang tiex, nawh lulieh tix, bai lih khaing jheeh nawh heue.
         21 Nawh Cao chawk ka keeing nawh ah nin, "Ceu in hoik hoek ka nawh miex grheung?"Keeing
         nawh pawk ah nin, "Mawh tom yam mawh nawh kawn nyawm iak heue.
         22 Phi an hoik taing nawh daux ngu, daux rawm law lawx, kheu sang yuh nawh laux, heue.
         Phan Maix chix yuh tix ceu ceu, caux rhawm ka ex mai teem liak"
         23 Yesux baox ah nin ka nawh, "Maix ah, Phan Maix chix, pui pa yum rhawm chix kuceu
         heue."
         24 Dom mawx dom an keeing kawn nyawm an yo ah nin, "aux yum rhawm heue, teem krax ang
         yum rhawm aux liak"
         25 Yam yaox Yesux cub pui hun to hoek tau, Nawh Cao ah ka phi pa seeing brai, "Phi pa
         aw pa lheet eue, Aux tawx lox ka maix, lih khaing daux nawh mai paw lai baox laig
         ka nawh heue."
         26 Phi an kok yo mai biak nawh mai lih hu khaing daux nawh heue. Kawn nyawm an lih mawh
         awm pui pa hoik yum, tom pui hun ah nin, "Nawh hoik yum heue."
         27 Viang mawh nan Yesux teei taix nawh mai yaog nawh mai nawh kaoh heue.
         28 Yam hoik laig Nawh Cao ka daux nyiex, yam ot tau Nawh mai kawncau nong nong, kix
         chawk Nawh ah nin, "Kheu ang ex pon ti grheu phi an lie?"
         29 Nawh Cao pawk lox ah nin ka kix, "Phi ceu in phan ang mawh kheu rawg bwan mai twah
         pa ih ang pon ti lih heue."
         30 Kix lih hu khaing tan mai hu preeng ka daux meung Galilie mai Nawh Cao ang rhawm
         kieh pui tawng tix kaux kawx heue.
         31 Kheu Nawh Cao gau ka kawncau Nawh khankix mai ah nin ka kix, "Tak sang tawx Kawn
         kawn pui ka daux tawm taix kawn pui khankix, kix tak teei Nawh yum, khaix hoik yum
         Nawh loe ngaix Nawh tak deeh kaoh im heue."
         32 Viang kix ang tawng dee bleeh lox an kawx, kix lhat chawk ka Nawh Cao heue.
         33 Kix hoek ka veng Kapenion mai yam ot Nawh Cao ka daux nyiex, Nawh chawk kix ah nin,
         "Yam hoek pex daux krax pex kum pex thung thiang paox tix grawh grawng patix?"
         34 Kix ang nye, kheu hoik thung thiang kix paox tix, yam hoek daux krax, grawh grawng
         daux kix pui mawx, lheu ting khaing paox tix heue.
         35 Nawh Cao ngawm kok kix kao ra kaux hoek, Nawh ah nin ka kix, "Phan pui tix kaux kaux
         mie ti ting khaing paox tix, nawh tak mawh kaw pa dah khaix khawmuik mai siliex khawmuik
         heue."
         36 Nawh Cao teei kawn nyawm iak tix kaux mai deuh nawh sinax kix, kawm nawh ka taix
         tix mai Nawh Cao ah nin ka kix,
         37 "Pui mawx ang ah pa rieb ti teei kawn nyawm iak pa awm in khankix, tix kaux, ka daux
         ceu kaux Aux, rieb ti teei Aux, pui mawx ang ah pa rieb ti teei Aux, rieb ti teei
         Aux ang mawh, rieb ti teei Kaw pa ploi Aux hoek heue."
         38 Yohan ah nin ka Nawh Cao, "Sara Cao gau eue, ex yaox pui tix kaux pa grheu phicaox
         lih ka daux ceu kaux Maix, ex kieh ka nawh kheu ang nawh hawt mai ex heue."
         39 Viang mawh nan Yesux ah nin, "Paw vi kieh nawh, kheu ang koe pui tix kaux kawx, pa
         yuh kaing pa ting sibrawm ka daux ceu kaux Aux, pa pon ti krai pa caox ka grawng Aux
         laung laung heue.
         40 Mawh kheu pui pa ang koeng ka ex, ot plak ex heue.
         41 Pui mawx ang ah pa tawx pex nyaux rawm tix kawk, mawh kheu mawh pex cie Cao Khrit,
         Aux krai lox tete ka pex, bwanson cie nawh tak ang grai, ang piawm heue.
         42 Pui mawx ang ah pa kieh kawn nyawm iak khankix pa yum rhawm ka Aux tix kaux kaux
         sideeing caong tix, lheu mhawm son kaw an, phan preue simaox mhaw pa ting ka ngawg
         nawh mai taing nawh ka daux rawm sigrit sigra heue.
         43 Phan taix maix kieh maix sideeing caong tix, kid ti tik heue. Laux taix maix mai
         laig ka daux pa im ju, mhawm khaing koe taix ra khawn mai laig ka daux mawnarhok,
         ka daux ngu pa ang chix yeet heue.
         44 Dee ang kawng chix yum mai dee ang ngu chix yeet.
         45 Phan caong maix kieh maix sideeing caong tix, kid ti tik heue. Laux caong maix mai
         laig ka daux pa im ju, mhawm khaing koe caong ra khawn mai taing sau ka daux mawnarhok,
         ka daux ngu pa ang chix yeet heue.
         46 Dee ang kawng chix yum mai dee ang ngu chix yeet.
         47 Phan ngai maix kieh maix sideeing caong tix, koh ti tik heue. Koe ngai maix tix khawn
         mai laig ka daux Meung Siyiex, mhawm khaing koe ngai ra khawn mai taing sau daux mawnarhok
         heue."
         48 Dee ang kawng chix yum mai dee ang ngu chix yeet.
         49 Kheu tak teei kih ngu sau ka pui ku kaux daux pui, pa tan ku mu, tak teei kih sau
         kah heue.
         50 Kih kienie mawh pa mhawm, viang mawh nan phan pa laoh kih hoik grai, tak sang teei
         pa yuh ka mawx ti deeh chix kieh nawh laoh? Kieh kih koe ka daux tokaux pex mai kieh
         tix kaux lai tix kaux khaw paox tix heue."

1 Nawh cao kaoh khaing tan mai hoek ka daux haktiex Yudax plak toi rawm Yawdan, cub
         pui hun baox deeh khrawm paox tix hoek ka Nawh Cao, Nawh baox deeh sidiex gau ka kix
         awm pa hoik sax yuh Nawh heue.
         2 Pharishie tix blah hoek ka Nawh mai chawk Nawh Cao ah nin, sonsang cheuk ti yaox
         Nawh, "Pui khaw ti tik moeng tix lie?"
         3 Nawh Cao baox pawk lox mai ah nin ka kix, "Mose hoik nhie pex yuh ka mawx?"
         4 Kix ah nin, "Mose kieh tiiem lai grawng hoik hoik lox mai kieh tik bun heue."
         5 Yesux ah nin ka kix, "Mawh kheu kien rhawm pex Mose tom tiiem deuh lox tawm ka maix
         yuh nan heue.
         6 Tom yam jah vah ma la rawm dix, Siyiex yuh simex mai bun heue.
         7 Mawh kheu grawng in simex tak prah miex keeing tix mai ot tau mai moeng tix.
         8 Kiex ra kaux tak mawh nex nham tix mu khaing, mawh kheu nin, kiex ang lai deeh mawh
         ra kaux, mawh tix kaux khaing heue.
         9 Mawh kheu in pa hoik kleuk Siyiex tau paw kieh pui yieh heue."
         10 Yam ot ka daux nyiex kawncau Nawh khankix baox chawk ka Nawh Cao grawh grawng ceu
         an heue.
         11 Nawh ah nin ka kix, "Pui mawx ang ah pa tik moeng tix mai baox moeng tang kaux, lud
         vao ka bun an heue.
         12 Phan bun tik mex tix mai baox mex tang kaux, nawh lud vao heue."
         13 Kix viex kawn nyawm iak khankix hoek ka Nawh Cao, sonsang teeh Nawh kix, viang mawh
         nan kawncau khankix ah ka pui khankix heue.
         14 Yam yaox Yesux song rhawm, ah nin ka kix, "Kieh kawn nyawm iak khankix hoek ka Aux,
         paw vi sidien kix, kheu Meung Siyiex mawh cie pa awm kix heue.
         15 Aux krai lox tete ka pex, pui mawx ang ah pa ang rieb ti teei Meung Siyiex awm kawn
         nyawm iak, tak ang tau ti pon ti laig tan heue."
         16 Nawh Cao kawm kix daux taix tix mai deuh taix tix piang kix mai nawb bwan ka kix
         heue.
         17 Yam lih hu Nawh Cao ka daux krax, pui tix kaux to hoek ka Nawh, grux ngawng tix mai
         chawk ka Nawh Cao ah nin, "Sara Cao gau pa mhawm eue, aux tak yuh ka mawx, sonsang
         pon aux ju leeing ju?"
         18 Yesux pawk lox ah nin ka nawh, "Kheu maix lai kok Aux mawh pa mhawm? Lheu khaing
         Siyiex tix kaux khaing, tix kaux kawx ang mhawm heue.
         19 Maix tawng lox pingnyap khankix, Paw teei ju pui yum, paw lud vao, paw briex, paw
         kham mhai rug pa ang mawh meh, paw lhen ti teei kraung pui, yung yi ka miex keeing
         tix heue."
         20 Kaw an pawk lox ah nin ka Nawh Cao. "Sara Cao Gau eue, aux hoik hawt ti yuh ceu an
         khankix khawmuik tom yam iak aux heue."
         21 Yesux jhak ka kaw an mai moh nawh mai ah nin ka nawh, "Pa taig maix kawn koe tix
         ceu. Hu coh pa koe maix kuceu tawx ka pui hot sibhawm khankix maix tak koe kraung
         khrai ka daux meung raoma mai hoek ti hawt Aux heue."
         22 Nawh khi rhawm voi rhawm tix mai lih hu heue. Kheu mawh nawh pui pa koe kraung khrai
         tom nie heue.
         23 Yesux jhak ti yaox vung viang Nawh mai ah nin ka kawncau Nawh khankix, "Pui pa mawh
         cao mi sonsang laig ka daux Meung Siyiex nu miex ding heue."
         24 Kawncau Nawh khankix kied daox deng ka lox Nawh Cao an, viang mawh nan Yesux baox
         deeh ah nin ka kix, "Kawn praix eue, pui pa een rhawm ka sinngao tix khankix, sonsang
         laig ka daux Meung Siyiex nu miex ding heue.
         25 Laig kala-uk daux kre nyex lheu yie khaing laig cao mi ka daux Meung Siyiex heue."
         26 Viang mawh nan kix kied daox deng kah mai ah nin ka Nawh Cao, "Phan mawh nan, pui
         mawx tak sang pon hoek krax taoh?"
         27 Yesux jhak piang kix ah nin, "Grawh grawng in kawn pui ang chix yuh. Viang mawh nan
         ang mawh pa ang Siyiex chix yuh, kheu Siyiex chix yuh kuceu khawmuik heue."
         28 Yam an Petrux ah nin ka Nawh Cao, "Jhak heue, ex hoik prah hoik tik khawmuik mai
         hoik hawt Maix heue."
         29 Yesux ah nin, "Aux krai lox tete ka pex, ang koe pui tix kaux kawx pa hoik prah grham
         nyiex nawh, phan ang mawh nan, puxaik nawh, nan nawh, miex nawh, keeing nawh, kawn
         praix nawh mai ma kaung nawh khankix, kheu Aux mai kheu lox bwan gaux rhawm.
         30 Pa tak ang pon nyiex mai puxaik mai nan mai miex mai kawn praix mai ma kaung, tix
         yieh son ka daux bawg yam in, tau mai krax tuktiak daux ju khaix, tak pon ju leeing
         ju heue.
         31 Viang mawh nan, pui pa ot ka tom nie, tak dah khaix mai pui pa ot khaix tom nie,
         tak ot ka heue."
         32 Yam kawn hu kix krax, yam haok kix ka veng Yerusaliem, Yesux hu sivoe kix, kix kied
         daox deng kah mai pa hawt Nawh khankix die lhat heue. Nawh Cao baox teei kix kao ra
         kaux mai krai grawh grawng ceu pa tak sang mawh ka tokaux tix ka kix ah nin,
         33 "Jhak heue, ex tak sang haok hu ka veng Yerusaliem mai tak sang teei ti tawx Kawn
         kawn pui ka cao giex kaing li pa ting khankix, pui tiiem lai khankix, kix tak sang
         prawng kieh Nawh yum mai tawx Nawh ka pui tang ceu khankix,
         34 mai kix tak sang yuh pa ang cee ang cak ka Nawh mai baig rawm myia piang Nawh mai
         sivied Nawh mai teei Nawh yum heue. Khaix an loe ngaix Nawh tak deeh kaoh im heue."
         35 Yakop mai Yohan, pa mawh kawn Zebedie hoek dex Nawh Cao ah nin ka Nawh, "Sara Cao
         gau eue, yiex rawg mhaing ceu patix ka Maix ang ah, yiex simie ti kieh Maix yuh son
         yiex heue."
         36 Nawh Cao chawk ah nin ka kiex, "Pax simie ti kieh Aux yuh ceu patix son pax?"
         37 Kiex baox ah nin ka Nawh Cao, "Kieh yiex ngawm plak taix khawn dawm Maix tix kaux
         plak taix khawn gwiex Maix tix kaux, ka daux min plakngai Maix liak."
         38 Yesux ah nin ka kiex, "Pax ang tawng grawng pa rawg pax. Pax chix nyaux kawk pa nyaux
         Aux lie? Phan ang mawh nan, pax chix kham krax cubcom pa cubcom Aux lie?"
         39 Kiex baox ah nin ka Nawh Cao, "Chix tix heue."Yesux baox ah nin ka kiex. "Kawk pa
         nyaux Aux, pax tak sang yaox ti nyaux heue, mai pax tak sang cubcom, ka daux krax
         cubcom pa cubcom Aux heue.
         40 Viang mawh nan, pa ngawm plak taix khawn dawm Aux mai plak taix khawn gwiex Aux,
         ang mawh cie Aux ti tawx, hoik cox son pui mawx ang ah, tak mawh son kix heue."
         41 Yam mhong kawncau Nawh kao kaux grawng ceu an, kix song rhawm ka Yakop mai Yohan
         heue.
         42 Yesux kok kix, hoek ka tix mai ah nin ka kix, "Pex tawng grawng pa yuh simiang piang
         pui tang ceu khankix, giex kaing kix mai pui pa ting lhaong kix, khin ka kix heue.
         43 Ka daux pex tak ang mawh nan, ka daux pex pui mawx ang ah, pa mie ti ting lhaong,
         tak mawh kawncau pex heue.
         44 Ka daux pex, pui mawx ang ah, pa mie ti giex kaing pex, tak mawh siliex pui khawmuik
         heue.
         45 Grawh grawng nawh, Kawn kawn pui kawx, hoek sonsang kieh pui yuh son Nawh ang mawh.
         Viang mawh nan hoek sonsang yuh son pui mai tawx ju tokaux tix, sonsang taoh pui tom
         nie heue."
         46 Kix hoek ka veng Yerikho mai yam lih Nawh Cao khaing veng Yerikho tan, tau mai kawncau
         Nawh khankix, pui hun, kawn Timie, pa mawh Batimie pa dug ngai mai caung ti ih, ngawm
         dex krax heue.
         47 Yam mhong nawh grawng mawh Yesux pui Nazariet, nawh kok yo Nawh ah nin, "Yesux kawn
         Davit eue, caux rhawm ka aux liak."
         48 Pui tom nie ah ka nawh, sonsang yawg nawh tix heue, viang mawh nan nawh nie baox
         yo ah nin, "Kawn Davit eue, caux rhawm ka aux liak"
         49 Yesux cung ti kaog ah nin, "Kok nawh hoek heue."Kix kok pui pa dug ngai an mai ah
         nin ka nawh, "Gaux rhawm heue, kaoh, Nawh Cao kok maix heue."
         50 Nawh tik man fua tix, ja loh ti kaoh mai hoek ka Yesux heue."
         51 Yesux chawk nawh ah nin, "Maix mie ti kieh Aux yuh patix ka maix?"pui dug ngai an
         ah nin ka Nawh Cao, "Rabonix eue, kieh ngai aux chix yaox liak"
         52 Yesux baox ah nin ka nawh, "Hu heue, krax yum rhawm maix hoik kieh maix moi heue."Dom
         mawx dom an nawh deeh chix yaox mai hu hawt Nawh Cao daux krax heue.

1 Yam dex hoek kix ka veng Yerusaliem, ka yaong Bephake mai yaong Betanix, ka gawng
         Sanlun, Nawh Cao ploi kawncau Nawh ra kaux hu,
         2 mai ah nin ka kiex, "Hu ka daux yaong pa koe sivoe pax mai yam laig pax ka daux yaong
         an, dom mawx dom an pax tak yaox kawn la pa hoik phyawk tan pa ang pui sax ngawm piang
         heue. Kah nawh mai viex hoek heue.
         3 Phan pui tix kaux kaux chawk pax ah nin, Pax yuh ceu in kheu patix? Pax deeh krai
         ah nin, Simiang lo nawh heue. Kaw an tak deeh ploi nawh hoek tin dom mawx dom an heue."
         4 Kiex hu mai yaox kawn la tix mu pa hoik phyawk dex siviex plak praix ka daux krax.
         Kiex kah nawh viex hu heue.
         5 Pui pa cung tan tix blah ah nin ka kiex, "Pax kah la in yuh ka mawx?"
         6 Kiex ah ka kix awm pa hoik krai Yesux mai kix ploi kiex hu heue.
         7 Kiex viex kawn la an hu ka Yesux mai teei kraung ceep tix sau piang kawn la an mai
         Nawh Cao ngawm piang la an heue.
         8 Pui hun teei krang ceep tix nah ti tawm ka daux krax mai tix blah teei lhax khaox
         pa hoik kid kix khaing daux ma mai tawm heue.
         9 Kix pa hu sivoe mai kix pa hawt khaix khankix kok yo ah nin, "Hosanna, Kaw pa hoek
         ka daux ceu kaux Siyiex ting bwanson heue.
         10 Meung keeing ex Davit pa dex sang hoek, ting bwanson heue. Hosanna dee lhaong khaing
         paox tix heue."
         11 Nawh Cao laig ka daux veng Yerusaliem mai laig ka daux nyiex bwan mai khaix hoik
         jhak Nawh Cao vung viang ka kuceu, mawh kheu hoik hoek bawg yam ponbo, Nawh Cao lih
         hu tau mai kawncau Nawh kao ra kaux ka yaong Betanix heue.
         12 Singaix pasax yam hoik lih hoek kix khaing yaong Betanix, Nawh Cao cai rhawm heue.
         13 Nawh Cao yaox khaox ruh tix khaox ka dee singai pa koe lhax, kheu nan Nawh hu sonsang
         sawg ti yaox plix. Yam hoek Nawh Cao ka khaox an, Nawh yaox ngie lhax khaing, kheu
         bawg yam plix plix ruh ang nyang bax hoek.
         14 Yesux ah nin ka khaox an, "Jah yam in tom hoek leeing ju, paw kieh pui tix kaux kawx
         ih plix khaing maix," kawncau Nawh khankix mhong lox an heue.
         15 Kix hoek ka veng Yerusaliem mai Nawh Cao laig ka daux nyiex bwan mai jah ti grheu
         pui pa coh pa liag ka daux nyiex bwan khankix lih mai cot pheen pui pa loh mau khankix
         mai dee ngawm pui coh sikaux khankix cang klud heue.
         16 Nawh Cao ang cu ti kieh pui tix kaux kawx, viex kraung tidtix hu preeng daux nyiex
         bwan.
         17 Nawh Cao sidiex gau ah nin ka kix, "Hoik tiiem ti deuh ah nin, Nyiex Aux tak kok
         mawh nyiex dee rawg pui kuceu bwan, ang mawh lie? Viang mawh nan pex hoik kieh mawh
         dee ot pui tud rhim heue."
         18 Cao giex kaing li pa ting khankix mai pui tiiem lai khankix mhong grawng an mai sawg
         ti yaox, kix sang pon ti yuh Nawh Cao laux yuh ka mawx. Kheu kix lhat ka Nawh Cao,
         mawh kheu cub pui hun daox deng ka lox sidiex gau Nawh heue.
         19 Yam hoek ponbo ku bo Nawh Cao lih khaing daux veng heue.
         20 Pon ngawb yam hu kix krax, kix yaox khaox ruh an hoik fit hoik kroh hu khawmuik jah
         tom riah nawh heue.
         21 Petrux doh keud ka grawng ceu an mai ah nin ka Nawh Cao, "Rabi eue, jhak heue, khaox
         ruh pa hoik jhax Maix, hoik fit hoik kroh hu khawmuik heue."
         22 Yesux pawk lox ah nin ka kix, "Yum rhawm ka daux Siyiex heue.
         23 Aux krai lox tete ka pex, pui mawx ang ah pa ah ka gawng in, Gah dee ot maix mai
         rau ka daux rawm sigrit sigra heue, ang koe krax yum rhawm, viang mawh nan phan nawh
         yum rhawm grawng pa hoik ah nawh, tak mawh son nawh heue.
         24 Mawh kheu nan Aux krai ka pex, pa rawg bwan mai pa mhaing pex kuceu khawmuik, pex
         yum rhawm grawh grawng pon khankix mai pex tak sang pon heue.
         25 Yam mawx ang ah, yam cung pex ti rawg bwan, phan pex koe dee deuh phimap ka pui tang
         kaux, pluat phimap nawh heue. Kheu Keeing pex pa ot ka daux meung raoma tak pluat
         phimap son pex heue.
         26 Viang mawh nan phan pex ang pluat phimap pui tang kaux, Keeing pex pa ot daux meung
         raoma kawx tak ang pluat phimap pex heue."
         27 Kix deeh hoek ka daux veng Yerusaliem mai yam hu lai ling Nawh Cao ka daux nyiex
         bwan, cao giex kaing li mai pui tiiem lai mai kuad song khankix hoek ka Nawh Cao heue.
         28 Kix chawk ah nin ka Nawh Cao, "Maix pon akhuang sibrawm ti yuh ceu in khankix dee
         mawx? Pui mawx tawx akhuang sibrawm in ka Maix, ti yuh ceu in khankix lie?"
         29 Yesux ah nin ka kix, "Aux sang chawk pex ka grawng tix ceu mai pex deeh krai ka Aux
         mai Aux tak sang krai ka pex grawng pa pon Aux akhuang sibrawm ti yuh ceu in khankix
         khaing dee mawx heue.
         30 Krax cubcom Yohan kaoh khaing raoma lie? Phan ang mawh nan kaoh khaing kawn pui lie?
         Deeh krai ka Aux liak"
         31 Kix keud tau ah nin, "Phan ex ah Kaoh khaing raoma, Nawh Cao tak chawk ah nin, phan
         mawh nan yuh patix pex ang yum rhawm ka nawh?
         32 Viang mawh nan phan ex ah kaoh khaing kawn pui," kix lhat ka pui khankix, kheu pui
         khawmuik een Yohan mawh cao jhai tete heue.
         33 Kix pawk lox ka Yesux ah nin, "Ex ang tawng heue." Yesux baox ah nin ka kix, "Aux
         kawx ang krai ka pex grawng pon Aux akhuang sibrawm tiyuh ceu in khankix khaing dee
         mawx heue."

1 Nawh Cao baox jah ti sidiex ka kix ka daux lox tiag heue. "Pui tix kaux nawh sum
         sipeem plix siiet tix dah mai sum khaox vie vung viang sipeem an mai kaong daux dee
         biiet rawm plix siiet mai sum nyiex lhaong tix lhang mai yaog mai tawx vai ka pui
         pa yuh sipeem plix siiet mai hu tang praix klawng heue.
         2 Yam hoek bawg yam nawh ploi kawncau tix, tix kaux hu ka pui yuh sipeem an khankix,
         sonsang rieb ti teei plix khaing sipeem plix siiet, ka pui pa yuh sipeem khankix heue.
         3 Kix teei nawh mai tap nawh mai ploi nawh ing giex, taix yi tix heue.
         4 Nawh baox deeh ploi kawncau tang kaux tix kaux mai kix teei simaox dheem kaing nawh
         saux mai yuh pa ang khaw ang jiet ka nawh mai ploi nawh ing heue.
         5 Nawh baox ploi kawncau tang kaux mai kix teei nawh yum. Nawh baox ploi kawncau tang
         kaux tom nie mai kix tap tix blah mai teei yum tix blah heue.
         6 Nawh kawn koe kawn pa moh tix kaux khaing mai nawh baox ghoik ti ploi kawn tix hu
         ka kix ah nin, kix tak yungyi ka kawn aux heue.
         7 Viang mawh nan pui pa yuh sipeem an khankix, ah nin ka paox tix, kaw in mawh cao
         sin. Hoek heue, ex teei nawh yum mai sin nawh tak mawh cie ex heue.
         8 Kix giex nawh mai teei nawh yum mai taing nawh khaing daux sipeem plix siiet heue.
         9 Mawh kheu nan cao sipeem plix siiet tak sang yuh ka mawx? Nawh tak hoek yieh mai
         yuh pui pa yuh sipeem an khankix laux mai tawx sipeem plix siiet an ka pui tang kaux
         heue.
         10 Ang pex sax phat phuk lai sigang khri pa ah nin lie? Simaox pa hoik tik pui yuh nyiex,
         hoik yuh kieh mawh kaing ka daog.
         11 In mawh pa hoek khaing Simiang, mai mawh pa daox deng ka ngai ex heue."
         12 Kix sawg ti giex Nawh Cao, viang mawh nan kix lhat ka cub pui hun, kheu tawng kix
         Nawh hoik sidiex lox tiag an ka grawng kix mai kix prah Nawh Cao mai hu heue.
         13 Kix ploi Pharishie mai kawncau Herut tix blah hu ka Nawh Cao, sonsang pon kix ti
         giex, dee lud lox sikah Nawh heue.
         14 Yam hoek kix, kix ah nin ka Nawh Cao, "Sara Cao gau eue, ex tawng Maix mawh pa mawh
         meh mai ang lhat ka pui tix kaux kawx, kheu ang Maix jhak ka pakngai kawn pui mai
         sidiex gau grawng krax Siyiex tete heue. Khaw ti tawx mau koh ka simiang Kesa lie,
         ang khaw ti tawx lie?
         15 Ex tak tawx lie? Phan ang mawh nan, ex tak ang tawx lie?" Nawh Cao tawng grawng pie
         lhen kix mai ah nin ka kix, "Pex nyaw cheuk ti yaox Aux yuh ka mawx? Viex denari tix
         plah sonsang jhak Aux nawh,"
         16 kix viex mai Nawh Cao chawk ah nin ka kix, "In mawh riang mawh lai pui mawx?"kix
         ah nin ka Nawh Cao, "Mawh riang mai lai simiang Kesa heue."
         17 Yesux baox ah nin ka kix, "Ceu pa mawh cie Kesa, tawx ka simiang Kesa heue. Ceu pa
         mawh cie Siyiex tawx ka Siyiex heue."Kix kied daox deng ka Nawh Cao heue.
         18 Sadukie khankix hoek ka Nawh Cao, pa ah ang koe pa deeh kaoh im heue. Kix chawk Nawh
         Cao ah nin,
         19 "Sara Cao gau eue, Mose tiiem ti deuh ka ex ah nin, phan puxaik pui tix kaux yum
         mai prah moeng tix khaix tix mai ang koe kawn, pux nawh, tak teei moeng nawh mai eei
         kawn praix son puxke nawh heue.
         20 Koe puxaik aliah kaux, kaw phao ka teei ti koe moeng, nawh ang koe kawn mai yum heue.
         21 Ra kaux tix kaux kawx teei bun an, ang koe tix prah kawn khaix nawh mai yum heue,
         loe kaux tix kaux ka awm an heue.
         22 Aliah kaux tix kaux kawx ang koe kawn ti prah heue. Khaix kix khawmuik, bun an kawx
         yum heue.
         23 Mawh kheu nan yam hoek bawg yam deeh kaoh im, ka daux kix nawh tak mawh moeng kaw
         pa yuh ka mawx? Kheu kix khawm aliah kaux hoik to moeng bun an heue."
         24 Yesux pawk lox mai ah nin ka kix "Pex lud kheu ang pex tawng phuk lai sigang khri
         mai sibrawm Siyiex, ang mawh lie?
         25 Mawh kheu yam kix tak deeh kaoh im khaing krax yum, kix ang teei mex moeng mai ang
         teei ti tawx ka paox tix, kix tak awm kawncau Siyiex ka daux meung raoma heue.
         26 Lheu khaing an grawng pui yum khankix tak sang deeh kaoh, ang pex sax phat ka daux
         phuk lai Mose lie? dee koe grawng yam sikah Siyiex mai nawh ka daux yeem khaox ah
         nin, Aux mawh Siyiex Abraham mai Siyiex Icak mai Siyiex Yakop lie?
         27 Nawh ang mawh Siyiex pui yum, viang mawh nan, Nawh mawh Siyiex pui im, pex kied lud
         heue."
         28 Pui tiiem lai tix kaux hoek mai mhong lox pa chawk kix ka paox tix mai nawh tawng
         grawng Nawh Cao hoik pawk lox ka kix mhawm mhawm mai chawk Nawh Cao ah nin, "Lox pingnyap
         pa yuh ka mawx lheu ting khaing paox tix khawmuik?"
         29 Yesux baox pawk lox ah nin, "Pa lheu ting khaing paox tix mawh in, Pui Isarelax eue,
         nghiet heue, Siyiex ex, mawh Siyiex leeing ju tix kaux khaing.
         30 Maix tak moh Siyiex maix khawm rhawm tix khawmuik, khawm ju tix, khawm ka dee chix
         keud tix khawmuik mai khawm riang rao tix khawmuik heue.
         31 Pingnyap ra gum tix gum mawh in, Maix tak moh paox plawg paox nyhawm tix awm moh
         tokaux tix heue. Lox pingnyap pa lheu ting khaing ceu in ang koe."
         32 Pui tiiem lai an ah nin ka Nawh Cao, "Mawh pa mawh meh heue. Sara Cao gau eue. Pa
         krai Maix mhawm, Siyiex koe tix kaux khaing mai lheu khaing Nawh Cao Siyiex tang kaux
         ang koe.
         33 Pa moh Nawh khawm rhawm khawm rhi khawmuik mai pa chix tawng khawmuik mai khawm riang
         rao khawmuik mai pa moh paox plawg paox nyhawm tix awm moh tokaux tix, nie lheu khaing
         pa tan khawmuik, pa gleeing ka ngu heue."
         34 Yam yaox Yesux nawh chix keud ti pawk lox mhawm mhawm, Nawh Cao ah nin ka nawh, "Maix
         ang singai khaing Meung Siyiex heue."Khaix an pui tix kaux kawx ang pon chawk Nawh
         Cao ka lox tidtix heue.
         35 Yam sidiex gau Yesux ka daux nyiex bwan Nawh ah nin, "Pui tiiem lai khankix ah Khrit
         mawh kawn Davit yuh ka mawx?
         36 Tokaux Davit hoik ah nin ka daux Khuan Singax, Simiang ah nin ka Simiang aux, ngawm
         plak taix khawn dawm Aux, tom kieh Aux pui pa koeng ka Maix mawh ngot dee deuh Maix
         caong heue.
         37 Tokaux Davit hoik kok Nawh mawh Simiang. Nawh chix mawh kawn nawh yuh ka mawx?" Pui
         hun khankix gaux rhawm ti nghiet lox Nawh Cao heue.
         38 Yam sidiex gau Nawh Cao, Nawh baox ah nin ka kix, "Rien rhawm tix ka pui tiiem lai
         khankix, pa mie tix ceep sibex dhah mai hu mai kieh pui ah lox yungyi ka daux lah
         daux cau khankix.
         39 Kix moh dee ngawm pa mhawm khaing paox tix, daux nyiex sidiex khankix mai dee mhawm
         khaing paox tix dee yuh pawie khankix heue.
         40 Kix mawh pa chix rud ti ih nyiex miexmai khankix mai sonsang chix pie lhen kix rawg
         bwan tom lang. Kix tak nie pon krax prawng ciyang pa ting heue."
         41 Nawh Cao ngawm dex ka dee deuh mau mai jhak ka pui hun sau mau, dee sau mau tan mai
         cao mi tom nie sau tom nie.
         42 Miexmai pa hot pa sibhawm hoek tix kaux mai sau tawng ra bliah iak, pa keung been
         tix piak.
         43 Nawh Cao kok kawncau Nawh khankix hoek ka tix mai ah nin ka kix, "Miexmai pa hot
         sibhawm in hoik sau nie lheu khaing kix pa sau, ka daux dee sau mau khawmuik.
         44 Kheu kix khawmuik, hoik sau khaing pa lheu kix, viang mawh nan, bun in hoik sau khaing
         pa hot tix pa koe nawh khawmuik, viang mawh pa mawh sonsang im ju tix, nawh hoik sau
         heue."

1 Yam lih hu Yesux khaing nyiex bwan, kawncau Nawh tix kaux hoek ah nin, "Sara cao
         gau eue, jhak heue, simaox mai nyiex pa ting khankix kied si daing mhawm grang ting
         lhaong."
         2 Yesux ah nin ka nawh, "Yaox maix nyiex pa ting an khankix lie? Viang ang yieh ti
         tik kawx, samaox koe tin khankix tak prung prang mai ang lai koe piang paox tix, tix
         lon kawx heue."
         3 Yam ngawm Nawh Cao piang gawng Sanlun, pa koe sivoe nyiex bwan, Petrux mai Yakop
         mai Yohan mai Andare, hoek mai chawk ka Nawh dee ang pui ot, ah nin,
         4 "Ceu in khankix tak sang mawh lai mawx? Yam tak sang dex mawh ceu in khankix, tak
         koe mhai pa yuh ka mawx? Krai ka ex liak."
         5 Yesux ah nin ka kix, "Son ang pui sang pon pie lhen pex kieh lud, rien rhawm tix
         kah heue.
         6 Pui tom nie tak sang briex ti teei ceu kaux Aux mai hoek ah nin, Aux mawh Nawh heue.
         Tak pon pie lhen kieh pui lud tom nie heue.
         7 Yam tak sang mhong pex grawh grawng naing mai grawh grawng sang yuh naing, paw vi
         khi rhawm kah heue, ceu in tak sang mawh, viang mawh nan ang nyang bax mawh bawg yam
         sidah heue.
         8 Mawh kheu pui tix ceu mai tix ceu, tix meung mai tix meung tak cha paox tix mai kla
         reem tak sang tok dee haoh dee mai praix tak sang sibhawm. Ceu in khawmuik mawh pa
         jah krax kha rhawm tix heue.
         9 Rien rhawm tix kah, kheu kix tak tawx pex ka cub kuad song cao prawng ca khankix
         mai tak sang sivied pex ka daux nyiex dee sidiex khankix mai pex tak sang cung sivoe
         cao giex kaing haktiex mai simiang khankix, son Aux, sonsang mawh mhai rug ka kix
         heue.
         10 Tak sang sidiex gau lox bwan gaux rhawm ka ceu pui khawmuik phao ka.
         11 Yam tok kix ti tawx pex hu dee prawng ca, paw khi rhawm ka grawng lox pa sang ah
         sang krai pex phao ka, viang mawh nan, lox pa sang tawx ka pex daux bawg yam nari
         an, pex krai pex ah lox an, mawh kheu ang mawh pex pa krai pa ah, mawh Khuan Singax
         Singeh heue.
         12 Puxaik tix kaux lai tix kaux tak sang teei ti tawx puxaik tix, sonsang pah yum mai
         keeing kawx tak teei ti tawx kawn tix mai kawn praix khankix kawx tak kaoh ti yuh
         ka miex keeing tix mai kieh pah kix yum heue.
         13 Pui khawmuik tak koeng ka pex mawh kheu ceu kaux Aux, viang mawh nan kaw pa kaux
         cong tom sidah, tak sang hoek krax taoh heue."
         14 "Yam yaox pex ceu pa greeing pa yuh laux, cung dee ang nawh khaw ti cung, kieh kaw
         pa phat ti yaox tawng heue, yam an kieh kix pa ot ka daux meung Yudax to hu piang
         gawng khankix heue.
         15 Pui pa ot piang prang nyiex, paw kieh nawh lih laig teei tix ceu kawx khaing daux
         nyiex tix.
         16 Pui pa ot ka daux ma, paw kieh nawh deeh ing teei kraung ceep tix heue.
         17 Bun pa koe kaux mai bun pa tawx kawn tix peuex, ka daux bawg yam ngaix an khankix,
         tak kha rhawm heue.
         18 Pex rawg bwan son bawg yam an, son ang caw yam kwat heue.
         19 Mawh kheu yam an tak sang koe pa kha rhawm, ceu pa ang sax koe, tom yam jah Siyiex
         ti vah ma la rawm, sidah hoek bawg yam in mai khaix an kawx tak ang lai baox koe heue.
         20 Phan Simiang ang kieh bawg yam ngaix an khankix dawd, tix kaux kawx ang pon ti luan,
         viang mawh nan mawh kheu pui pa laug Siyiex, pa hoik laug Nawh, Nawh kieh ngaix an
         khankix dawd heue.
         21 Yam an phan pui tix kaux kaux ah nin ka pex, Jhak heue, Khrit ot tin, phan ang mawh
         nan, ot tan, paw vi yum rhawm kah.
         22 Mawh kheu Khrit pa ang mawh ang meh mai cao jhai pa ang mawh ang meh khankix tak
         sang lih hoek mai tak sang jhi mhai ceu pa daox deng, sonsang pon pie lhen kieh lud,
         phan chix ka pui pa hoik laug Siyiex kawx heue.
         23 Viang mawh nan pex rien rhawm tix, jhak heue, Aux hoik grux krai ka pex grawng kuceu
         sivoe ka sang mawh heue."
         24 "Khaix pa kha rhawm daux bawg yam ngaix an khankix, singaix tak faik mai khix tak
         ang tawx pa riang tix,
         25 mai simuing khankix tak sang rau khaing raoma mai sibrawm pa koe ka daux raoma khankix
         tak sang yung yiang heue.
         26 Yam an kix tak yaox Kawn kawn pui viex sibrawm pa ting mai min plakngai mai hoek
         ka daux paiawm heue.
         27 Yam an Nawh tak sang ploi kawncau Siyiex khankix hu khrawm pui pa hoik laug cie Nawh,
         khaing bhaung pon plak, jah dee sidah haktiex, tom hoek dee sidah raoma kudah dee
         heue.
         28 "Gau ka khaox ruh grawng lox tiag nawh. Yam awn kak nawh mai lih lhax, pex tawng
         bawg yam raux dex sang hoek,
         29 Awm an yam yaox pex ceu in khankix uik sang mawh, kieh tawng Nawh dex hoek ti ot
         ka praok siviex khankix heue.
         30 Aux krai lox tete ka pex, pui ju in tak ang bax luan, tom ceu in khankix khawmuik
         tak hoik mawh heue.
         31 Raoma mai haktiex tak sang grai, viang mawh nan gumlox Aux in tak ang grai heue.
         32 "Ang tawng singaix bawg yam nari an tix kaux kawx, viang mawh kawncau Siyiex ka daux
         meung raoma khankix kawx ang tawng, Kawn Cao kawx ang tawng, mawh ngie Keeing Cao
         pa tawng heue.
         33 Mawh kheu ang pex tawng bawg yam an, rien rhawm tix, pau ti jhak mai rawg bwan heue.
         34 Grawh grawng in tak awm pui tix kaux, pa prah nyiex tix mai hu ot tang praix klawng,
         khaix hoik tawx nawh sibrawm ka kawncau nawh khankix mai hoik tawx kaing ka kaux pui
         mawx kaux pui an mai hoik nhie pui pau siviex.
         35 Pau ti jhak heue, kheu ang pex tawng bawg yam sang hoek simiang cao nyiex, tak mawh
         yam ponbo lie, phan ang mawh nan, yam greung sawm lie, phan ang mawh nan, yam ux ia
         lie, phan ang mawh nan, yam ponngawb lie, pex ang lai tawng heue.
         36 Phan ang mawh nan, ha Nawh kox hoek yam ang pex ce mai yaox laig it pex heue.
         37 Pa krai Aux ka pex, Aux krai ka khawmuik, pau ti jhak heue."
         
            

         
      
   
      
         14
1 Khaix an ra ngaix mawh pawie Pasakha mai pawie blah pa ang sau susaix mai cao giex
         kaing li pa ting khankix mai pui tiiem lai khankix, sawg ti lhen nyaw Nawh Cao, sonsang
         pon giex mai teei Nawh yum heue.
         2 Kheu kix ah nin, "Paw yuh yam yuh pawie, phan ang mawh nan ha pui khankix kox lih
         koe krax lawh maw cuci kheu heue."
         3 Yam ot Nawh Cao ka daux yaong Betanix, daux nyiex Simon pui sipawg, yam ngawm Nawh
         ti sawm, bun tix kaux hoek ka Nawh Cao pa koe sidah bhawng Nadu pa kied ngawh, daux
         kawng simaox paing mai nawh pah kawng an max mai groi sidah an piang kaing Nawh Cao
         heue.
         4 Viang mawh nan koe tix blah pa song rhawm mai ah nin ka paox tix, "Kieh sidah bhawng
         in nai giex going yuh nin yuh ka mawx?
         5 Phan coh sidah bhawng in tak sang pon ngawh lheu denari loe yieh plah mai tawx ka
         pui hot sibhawm khankix heue." Kix deuh phimap ka bun an heue.
         6 Viang mawh nan, Yesux ah nin, "Paw chuh nawh, pex lai laklheut nawh yuh ka mawx?
         Nawh hoik yuh kaing pa mhawm piang Aux heue.
         7 Mawh kheu pui hot pui sibhawm ot mai pex jheung jheung mai pex mie ti yuh pa mhawm
         ka kix lai mawx ang ah, pex pon ti yuh, viang mawh nan, Aux ot mai pex jheung jheung
         ang mawh.
         8 Nawh hoik yuh pa chix yuh tix. Nawh hoik groi sidah bhawng ka tokaux Aux, sivoe,
         son bawg yam sipaung heue.
         9 Aux krai lox tete ka pex, dee mawx ang ah, dee sang sidiex gau lox bwan gaux rhawm
         in ka piang haktiex kudah dee khawmuik, grawng ceu pa yuh bun in kawx, tak sang krai,
         sonsang doh keud ka nawh heue."
         10 Yudax Isakariut pa mawh tix kaux ka daux kawncau kao ra kaux, hu ka cao giex kaing
         li pa ting khankix, sonsang tawx Nawh Cao ka kix heue.
         11 Yam mhong kix lox an, kix gaux rhawm mai tawx lox mukheu grawng sang tawx mau ka
         nawh heue. Nawh sawg bawg yam pa mhawm, sonsang pon tawx nawh Yesux ka kix heue.
         12 Daux ngaix tix, blah pa ang sau susaix, khaix hoik pah hoik tan kix yung Pasakha,
         kawncau Nawh khankix ah nin ka Nawh Cao, "Maix mie ti kieh ex hu cox dee sang ih Maix
         pawie Pasakha dee mawx?
         13 Nawh Cao ploi kawncau Nawh ra kaux hu mai ah nin ka kiex, "Hu ka daux veng mai pui
         pa viex aw rawm tix kaux tak sipub pax heue. Hawt khaix nawh.
         14 Nawh laig dee mawx ang ah, ah nin ka cao nyiex an, Sara Cao gau ah nin, Lawg son
         nyo maix, dee tak sang ih Aux Pasakha tau mai kawncau Aux khankix, koe dee mawx?
         15 Tokaux nawh tak sang jhi pax yaox lawg pa ting plak piang, pa hoik koe kraung mai
         pa hoik cox. Cox khre dee an son ex heue."
         16 Kawncau ankiex hu laig ka daux veng mai yaox awm pa hoik krai Nawh Cao ka kiex mai
         kiex cox khre pawie Pasakha heue.
         17 Yam hoek ponbo Nawh Cao hoek tau mai kix kao ra kaux.
         18 Yam ngawm neung kix mai sawm, Yesux ah nin, "Aux krai lox tete ka pex, ka daux pex
         tix kaux pa sawm tau mai Aux, tak sang tik sang tawx Aux heue."
         19 Kix khi rhawm kah mai tix kaux lai tix kaux ah nin ka Nawh Cao, "Mawh aux lie?"
         20 Nawh Cao baox ah nin ka kix, "Mawh ka daux kao ra kaux tix kaux, pa mawh kaw pa cub
         daux klong tau mai Aux heue.
         21 Kawn kawn pui tak hu, awm hoik tiiem grawh grawng Nawh, viang mawh nan pui pa tik
         pa tawx Kawn kawn pui tak kha rhawm heue. Son pui an phan nawh ang keh lheu mhawm
         son nawh heue."
         22 Yam sawm kix Nawh Cao teei blah, khaix hoik nawb Nawh bwan. Nawh sivit mai tawx ka
         kix ah nin, "Pex teei, in mawh tokaux Aux heue."
         23 Nawh Cao teei kawk mai khaix hoik yaogyaw Nawh bwanson, Nawh tawx ka kix mai kix
         khawmuik nyaux kah heue.
         24 Nawh Cao ah nin ka kix, "In mawh nham Aux pa dex dawd mai sijax mukheu pa khraox,
         pa lih son pui tom nie heue.
         25 Aux krai lox tete ka pex, Aux tak ang nyaux rawm plix siiet in, tom sidah ngaix yam
         tak nyaux Aux pa khraox ka daux meung Siyiex heue."
         26 Khaix hoik rhax kix lai rhax tix mu kix lih hu ka gawng Sanlun heue.
         27 Yesux ah nin ka kix, "Pex khawmuik tak sang laux rhawm kah heue. Kheu hoik tiiem
         ah nin, Aux tak pah cao liang yung mai yung khankix tak prung prang heue.
         28 Viang mawh nan, khaix hoik deeh kaoh Aux, Aux tak sang hu sivoe pex ka daux meung
         Galilie heue."
         29 Viang mawh nan Petrux ah nin ka Nawh Cao, "Viang kix khawmuik laux rhawm kawx, aux
         tak ang laux rhawm heue."
         30 Yesux ah nin ka nawh, "Aux krai lox tete ka maix, daux ngaix, daux sawm in, ka ang
         ia nyang ux ra bawg maix tak thiang titik vud Aux loe bawg heue."
         31 Viang mawh nan nawh baox krai lox kied riex ah nin, "Phan aux tak yum tau mai Maix
         kawx, ang aux doh thiang titik vud Maix heue." kix khawmuik kawx, ah awm an heue.
         32 Kix hoek tix dah dee Kesasemanix, Nawh Cao ah nin ka kawncau Nawh khankix, "Pex ngawm
         tin yam hu rawg Aux bwan heue."
         33 Nawh Cao teei Petrux mai Yakop mai Yohan, hu tau mai Nawh mai Nawh Cao kied daox
         deng mai sung sang rhawm heue.
         34 Nawh Cao ah nin ka kix, "Aux kied khi rhawm, tom dex sang yum, pex ot tin mai pau
         heue."
         35 Nawh Cao hu sivoe ceeix mai grux gup piang tiex mai rawg bwan, bawg yam an tak luan
         khaing Nawh, phan chix kieh luan heue.
         36 Nawh Cao ah nin, "Abax, Keeing eue, Maix chix yuh kuceu heue. Teei kawk in khaing
         Aux liak, viang mawh nan, paw kieh mawh alo pa khaw caw rhawm Aux, kieh mawh pa khaw
         caw rhawm Maix heue."
         37 Nawh Cao deeh hoek mai yaox kix laig it mai ah nin ka Petrux, "Simon eue, laig it
         maix lie? Ang maix pon ti pau tix nari khaing lie?
         38 Pau mai rawg bwan heue, yuh ka mawx son ang pex laig ka daux pa nyaw glaw. Khuan
         koe rhawm ti sang yuh tete, viang mawh nan nex nham mawh pa iak riang iak rao heue."
         39 Nawh Cao baox deeh lih hu mai rawg bwan mai ah lox awm phao ka heue.
         40 Nawh Cao baox deeh hoek mai yaox kix laig it, kheu ngai kix cien. Kix ang tawng lox
         pa sang pawk ka Nawh heue.
         41 Nawh Cao deeh hoek loe bawg tix bawg mai ah nin ka kix. "Yam in kawn it mai laux
         lee tix heue. Ding heue, bawg yam nari hoik hoek, jhak heue, tak sang tik sang tawx
         Kawn kawn pui daux tawm taix pui phimap khankix heue.
         42 Kaoh, ex hu heue, jhak heue, kaw pa sang tik sang tawx Aux dex hoek heue."
         43 Yam kawn sikah Nawh Cao, dom mawx dom an, Yudax pa mawh ka daux kix kao ra kaux tix
         kaux, hoek tau mai cub pui hun, pa viex vaid viex khaox mai lih hoek khaing cao giex
         kaing li pa ting mai pui tiiem lai mai kuad song khankix heue.
         44 Kaw pa tik pa tawx Nawh Cao hoik tawx mhai, sonsang kieh kix tawng tix ceu ah nin,
         "Aux ngheut pui mawx ang ah, mawh Kaw an. Giex Nawh mai tuk Nawh hu mhawm mhawm."
         45 Yam hoek nawh, nawh hoek ka Nawh Cao dom mawx dom an ah nin, "Rabi eue," mai ngheut
         ka Nawh heue.
         46 Kix giex ti teei Nawh Cao heue.
         47 Viang mawh nan ka daux kix pa cung dex tan tix kaux lawd vaid tix mai kid yhaok siliex
         cao giex kaing li pa ting piang khawmuik dud heue.
         48 Yesux ah nin ka kix, "Pex viex vaid viex khaox hoek ti giex Aux awm giex ka pui tud
         rhim lie?
         49 Aux ot tau mai pex mai sidiex gau ka daux nyiex bwan ku ngaix mai pex ang giex Aux.
         Viang mawh nan, ceu in hoik mawh sonsang naog phuk lai sigang khri heue."
         50 Kawncau Nawh khawmuik prah Nawh Cao mai to hu heue.
         51 Pui pa awn ju tix kaux hawt khaix Nawh Cao, pa koe man fua tix pheen, pa fua ka tokaux
         kakaong tix mai kix giex nawh heue.
         52 Viang mawh nan nawh prah man fua nawh tan mai to hu kakaong heue.
         53 Kix tok Yesux hu ka cao giex kaing li pa ting piang khawmuik mai cao giex kaing li
         pa ting khankix mai kuad song, mai pui tiiem lai khankix, khrawm paox tix tau mai
         nawh heue.
         54 Petrux hawt khaix Nawh Cao dee singai mai hoek ka brawk nyiex cao giex kaing li pa
         ting an mai ngawm tau mai pui cau simiang khankix mai co ngu heue.
         55 Cao giex kaing li pa ting khankix mai kuad song cao prawng see khawmuik sawg mhai
         rug grawh grawng Yesux, sonsang pon ti teei Nawh yum mai ang kix yaox.
         56 Mawh kheu pui tom nie kham mhai rug pa ang mawh meh grawng Nawh Cao mai mhai rug
         pa kham kix ang khaw paox tix.
         57 Tix blah cung mai kham mhai rug grawng Nawh Cao ah in,
         58 "Ex mhong Nawh ah nin, Aux tak yieh nyiex bwan in pa hoik yuh ka taix daux loe ngaix
         mai Aux tak baox yuh tix lhang pa ang yuh ka taix heue."
         59 Viang yuh nan kawx mhai rug kix ang khaw paox tix.
         60 Cao giex kaing li pa ting cung sinax kix mai chawk Yesux ah nin, "Maix ang deeh pawk
         lox tidtix lie? Pa kham mhai rug ceu in grawh grawng Maix, mawh pa yuh ka mawx?"
         61 Viang Nawh Cao ang nye, ti pawk lox tidtix. Cao kaing li an, deeh baox chawk Nawh
         Cao ah nin, "Maix mawh Khrit, Kawn Cao Pa Ting Bwan lie?"
         62 Yesux ah nin, "Mawh Aux heue. Pex tak sang yaox Kawn kawn pui ngawm plak dawm daux
         sibrawm mai hoek tau mai paiawm raoma khankix heue."
         63 Cao giex kaing li pa ting an riah kraung ceep tix ah nin, "Ex baox lo mhai rug yuh
         ka mawx?
         64 Pex hoik mhong lox salao Nawh ka Siyiex heue. Pex ce yuh ka mawx?" kix khawmuik prawng
         ca Nawh, ah Nawh keung ti yum heue.
         65 Tix blah baig rawm myia piang Nawh Cao mai tawb pakngai Nawh Cao mai jhawp taix tix
         klah Nawh Cao mai ah nin ka Nawh, "Krai lox jhai heue." Pui cau simiang khankix kawx,
         yam rieb ti teei Nawh Cao, kix simang Nawh ka taix tix.
         66 Yam ngawm Petrux greem ka brawk, bun pa mawh kawncau cao giex kaing li pa ting an
         hoek,
         67 Yaox Petrux co ngu mai bun an jhak ka nawh ah nin, "Maix kawx, mawh pa ot tau mai
         Yesux pui veng Nazariet heue."
         68 Viang mawh nan nawh thiang ah nin, "Aux ang tawng pa ah maix heue." Nawh lih hu ka
         grah nyiex mai ia ux heue.
         69 Bun an baox yaox nawh tix bawg mai ah nin ka pui pa cung dex tan, "In mawh kix tix
         kaux heue."
         70 Nawh baox thiang tix bawg mai khaix an tivud, kix pa cung dex tan baox ah nin ka
         Petrux, "Maix mawh daux kix tix kaux tete heue, kheu maix mawh pui meung Galilie heue."
         71 Viang mawh nan nawh jah ti jhax mai tiextu ah nin, "Ang aux tawng Pui in pa krai
         pex."
         72 Dom mawx dom an ia ux ra bawg tix bawg heue. Petrux doh keud ka lox pa hoik krai
         Yesux ka nawh ah nin, "Ka ang ia nyang ux ra bawg maix tak thiang ti tik Aux loe bawg
         heue." Yam keud nawh grawng ceu an nawh yiiem heue.

1 Daux ponngawb dom mawx dom an, cao giex kaing li ting khankix mai kuad song mai pui
         tiiem lai khankix mai cub cao prawng see khawmuik, kum paox tix mai phyawk Yesux mai
         viex Nawh Cao hu tawx ka Pilat heue.
         2 Pilat chawk Nawh ah nin, "Maix mawh Simiang pui Yudax lie? Nawh cao pawk lox ka nawh
         ah nin " Pa ah maix mawh heue."
         3 Cao giex kaing li khankix deuh phimap ka Nawh Cao tom nie ceu heue.
         4 Pilat baox deeh chawk Nawh Cao ah nin, "Maix ang pawk lox tidtix lie? Jhak heue,
         kix deuh phimap ka Maix tom nie ceu miex ding."
         5 Viang mawh nan Yesux ang lai pawk lox tidtix, tom daox deng Pilat kah heue.
         6 Yam yuh pawie an nawh hoik sax ploi pui pa ot daux thawng ka kix tix kaux, awm kaw
         pa rawg kix ka nawh heue.
         7 Koe pui tix kaux pa kok mawh Barabax, pa phyawk tau mai kix pa mawh pui tieh feen,
         pui pa hoik teei pui yum yam tieh feen kix heue.
         8 Cub pui hun khankix hu mai rawg mhaing ka nawh, nhie nawh yuh awm pasax yuh nawh,
         son kix heue.
         9 Pilat pawk lox ka kix ah nin, "Pex mie ti kieh aux ploi Simiang Pui Yudax ka pex
         lie?"
         10 Kheu nawh tawng cao giex kaing li pa ting khankix, hoik teei ti tawx Nawh kheu boh
         rhawm kix kah heue.
         11 Viang mawh nan cao giex kaing li pa ting khankix cheeik ka cub pui hun khankix, son
         sang ploi nawh Barabax ka kix khaing Nawh heue.
         12 Pilat baox deeh chawk kix ah nin, "Phan mawh nan aux tak yuh patix ka Kaw pa kok
         pex mawh Simiang pui Yudax?"
         13 Kix baox kok yo ah nin, "Tawk Nawh piang khaox lhak heue."
         14 Pilat baox ah nin ka kix, "Mawh kheu grawng patix, Nawh hoik yuh pa caox pa yuh ka
         mawx?" Viang mawh nan kix nied ti yo ah nin, "Tawk Nawh piang khaox lhak heue."
         15 Pilat simie ti kieh pui hun khankix fah rhawm, nawh tom ploi Barabax ka kix mai teei
         ti tawx Yesux, son sang sivied Nawh mai tawk Nawh Cao piang khaox lhak heue.
         16 Pui naing khankix tuk Nawh Cao hu ka brawk nyiex dee ot pui naing mai kok pui naing
         khawmuik khrawm paox tix heue.
         17 Kix teei kraung raoh klai ceep ka Nawh Cao mai taing mhok kat lawm sau ka Nawh Cao
         heue.
         18 Kix jah ti ah nin ka Nawh Cao, "Simiang pui Yudax eue, kieh nyawm ot heue."
         19 Kix sivied kaing Nawh Cao ka priem mai baig rawm myia piang Nawh mai grux ngawng
         tix krub ka Nawh Cao heue.
         20 Khaix hoik yuh kix pa ang cee cak ka Nawh Cao, kix peeik kraung pa raoh klai khaing
         Nawh mai deeh ceep kraung cie Nawh. Kix tuk Nawh hu son sang tawk Nawh Cao piang khaox
         lhak heue.
         21 Kix khin Simon pui meung Kurene, pa mawh keeing Alezandru mai Rufux, pa hoek khaing
         daux tiag, hu mai kix, sonsang kieh nawh klawm khaox lhak Nawh Cao heue.
         22 Kix viex Nawh Cao hu ka dee Gawlaxgawthax, phan toe dee bleeh mawh, "Dee Si-ang Kaing"
         heue.
         23 Kix tawx ti yaox sidah niex pa hoik klao tau mai Muran ka Nawh Cao. Viang mawh nan
         Nawh ang rieb ti teei.
         24 Kix tawk Nawh Cao piang khaox lhak mai gwieh kraung Nawh sinax kix, khaix hoik nieb
         kix ti yaox mawh pui mawx pa tak sang teei pa yuh ka mawx.
         25 Yam tawk kix Nawh Cao piang khaox lhak, mawh bawg yam loe nari heue.
         26 Lai tiiem grawng deuh Nawh lud, hoik tiiem deuh ka piang ah nin, "SIMIANG PWI YUDAX"
         27 Kix tawk pui tud rhim ra kaux tau mai Nawh Cao piang khaox lhak, plak dawm Nawh tix
         kaux mai plak gwiex Nawh tix kaux.
         28 Phuk lai sigang khri ah nin, "Hoik simin Nawh tau mai pui pa yuh pa ang khaw jiet
         khankix hoik naog heue."
         29 Kix pa hu hoek dex tan, ah pa ang khaw ang jiet ka Nawh Cao mai vuvied kaing tix
         ah nin, "Ha, Maix pa yieh nyiex bwan mai deeh yuh daux loe ngaix eue,
         30 taoh tokaux Maix mai lih khaing khaox lhak heue."
         31 Awm an cao giex kaing li pa ting mai pui tiiem lai khankix kawx, ah pa ang cee ang
         cak ka Nawh Cao ah nin, "Nawh chix taoh pui tang kaux, tokaux Nawh, Nawh ang chix
         taoh.
         32 Kieh Khrit, Simiang Pui Isarelax, lih khaing khaox lhak yam in, sonsang yaox ex mai
         yum rhawm ex kah heue." Kaw pa hoik tawk piang khaox lhak tau mai Nawh Cao kawx, ah
         pa ang cee ang cak ka Nawh heue.
         33 Yam hoek liah nari praix faik piang haktiex khawmuik tom hoek dim nari.
         34 Yam hoek dim nari Yesux kok yo lox sinum ah nin, "Elix, Elix, lama sabak-tanix?"
         Phan toe dee bleeh mawh, "Siyiex Aux, Siyiex Aux, Maix lai tik vud Aux yuh ka mawx?"
         35 Pui pa cung dex tan tix blah yam mhong kix lox an, ah nin, "Jhak heue, Nawh kok ka
         Eliyax."
         36 Kix tix kaux to hu mai teei gai ploh pa awm tih tix mu pa sau rawm sidah niex naog
         mai sau ka toh gawng priem mai tawx Nawh nyaux ah nin, "Paw chuh, kieh ex jhak Eliyax
         sang hoek ti teei Nawh lih lie, ang hoek lie?"
         37 Yesux ah lox sinum mai deeh tawx khuan tix heue.
         38 Yam an man tie daux nyiex bwan griah lih ra pak, jah plak piang tom hoek ka caong
         heue.
         39 Yam an pui giex kaing naing pa cung dex Nawh Cao, yaox Nawh deeh tawx Khuan mai nawh
         ah nin, "Pui in mawh Kawn Siyiex tete heue."
         40 Bun khankix kawx ot dee singai mai jhak heue. Ka daux kix koe Marix Magadalax mai
         Marix miex Yakop pa iak mai Yosiep mai Salom,
         41 pa hoik hawt Nawh yam ot Nawh Cao ka daux meung Galilie, mai khan kheu ka Nawh Cao
         mai bun tang kaux tom nie pa hoik hoek tau mai Nawh Cao ka veng Yerusaliem heue.
         42 Yam hoek ponbo kheu mawh Singaix Khre, pa mawh ngaix sivoe ngaix twah,
         43 Yosiep pui Arimase, pa mawh simiang pa koe min plakngai tokaux nawh kawx, krox ti
         jhak son yam sang hoek Meung Siyiex. Nawh viex rhawm kwa hu ka Pilat mai rawg mhaing
         tokaux yum Yesux heue.
         44 Pilat daox deng ka grawng Nawh Cao hoik khran yum yam an nawh kok pui giex kaing
         naing hoek ka nawh mai chawk grawng hoik rheung yum Nawh Cao lie?
         45 Yam hoik mhong nawh grawng ceu an ka pui giex kaing naing, nawh tawx tokaux yum Nawh
         Cao ka Yosiep heue.
         46 Nawh liag man paing mai teei Nawh lih pua Nawh ka man paing an mai sau ka daux, daux
         simeeig, pa hoik saik ka daux rang heue. Nawh plu plie simaox mai thox ka moing daux
         simeeig an heue.
         47 Marix Magadalax mai Marix miex Yosiep, yaox dee een tokaux yum Nawh Cao heue.

1 Yam hoik luan ngaix twah, Marix Magadalax mai Marix miex Yakop mai Salom liag sidah
         bhawng, sonsang kraix ka Nawh Cao.
         2 Daux aliah ngaix, singaix tix, ponngawb cao cao, kix hu hoek ka simeeig yam hoik
         lih singaix heue.
         3 Kix ah nin ka paox tix, "Pui mawx tak sang plu plie simaox an khaing moing daux simeeig
         son ex."
         4 Kix yaog ti jhak mai yaox simaox an hoik plu plie hoik gah tix. Simaox an mawh pa
         kied ting heue.
         5 Kix laig ka daux simeeig mai yaox pui awn ju tix kaux ngawm plak khawn dawm mai ceep
         sibex dha pa paing mai kix yaoh kah heue.
         6 Nawh ah nin ka kix, "Paw yaoh paw lhat awx. Pex sawg Yesux pui veng Nazariet pa hoik
         tawk piang khaox lhak. Nawh Cao hoik kaoh. Nawh ang ot tin, jhak ka dee hoik een kix
         Nawh Cao heue.
         7 Viang mawh nan pex hu krai kawncau Nawh khankix mai Petrux mhong. "Nawh sang hu sivoe
         pex ka daux meung Galilie, pex tak sang yaox Nawh Cao tan, awm hoik krai Nawh ka pex
         heue."
         8 Kix lih mai to hu khaing simeeig, kheu krax lhat siyaung mai krax daox deng, hoik
         hoek piang kix, kix ang krai tidtix ka pui tix kaux kawx, kheu kied lhat kix heue.
         9 Yam hoik deeh kaoh im Yesux cao cao daux aliah ngaix, ngaix tix, Nawh jhi tokaux
         tix ka Marix Magadalax phao ka heue. Pa mawh bun pa hoik grheu Nawh phi caox aliah
         kaux lih khaing heue.
         10 Nawh hu krai kix pa hoik ot tau mai Yesux mhong, yam yiem kix mai khi rhawm.
         11 Yam mhong kix, grawng hoik deeh im Yesux mai grawng hoik yaox Marix ka Nawh, kix
         ang yum rhawm kah.
         12 Khaix an Nawh Cao baox jhi tokaux tix, daux riang pak peung tang ceu, yam hu kawncau
         Nawh krax daux tiag ra kaux heue.
         13 Kiex hu krai grawh grawng ceu in ka kawncau pa deuk khankix, kix ang yum rhawm ka
         kiex heue.
         14 Khaix an Nawh Cao baox jhi tokaux tix ka kix kao tix kaux, yam ngawm neung kix ti
         sawm. Nawh Cao ah ka kix, kheu krax ang yum rhawm mai pa kien rhawm kix, mawh kheu
         kix ang yum rhawm ka pui pa hoik yaox Nawh Cao, khaix hoik deeh kaoh Nawh heue.
         15 Nawh Cao ah nin ka kix, "Pex hu piang haktiex khawmuik mai sidiex gau lox bwan gaux
         rhawm in, ka can pui pa hoik phan hoik yuh khawmuik heue.
         16 Pui pa yum rhawm mai cubcom, tak hoek krax taoh heue, pui pa ang yum rhawm tak hoek
         krax prawng ciyang heue.
         17 Mhai rug ceu in khankix tak mawh ka kix pa yum rhawm. Kix tak sang grheu phicaox
         lih ka daux ceu kaux Aux mai kix tak sang sikah daux lox pui ceu pa khraox.
         18 Kix tak sang pon teei ti yaog siuing mai phan kix nyaux pa awp tix ceu ceu, ang chix
         kieh kix saux tidtix. Kix tak sang deuh taix tix piang pui saux pui ngia mai kix tak
         moi heue."
         19 Khaix hoik krai Simiang Yesux ceu in ka kix, rieb ti teei Nawh haok ka daux meung
         raoma mai kieh ngawm plak taix khawn dawm Siyiex heue.
         20 Kix lih hu mai sidiex gau kudah dee. Siyiex yuh kaing tau mai kix, kieh lox bwan
         kaux cong, kheu mhai pa lih mawh daux kix khankix heue.LukeLukeLukeLukeLuke

1 Mawh kheu pui tom nie hoik tiiem ti yaox grawng ceu pa hoik naog grum mawh sinax
         ex,
         2 Awm kix pa mawh pa kham mhai ruk grawng ceu pa hoik yaox ka ngai tix mai cao pa viex
         ti tawx lox bwan ka ex tom yam jah.
         3 Phan keud ti yaox, aux kawx, hoik sawg ti yaox grawng kuceu mhawm mhawm tom yam jah,
         khaw ti tiiem lai ka maix, Thawphilux pa mhawm eue,
         4 yuh ka mawx maix tak sang grum tawng grawng ceu pa hoik gau ka maix, mawh pa mawh
         meh heue.
         5 Bawg yam mawh Herut, simiang meung Yudax, koe cao giex kaing li tix kaux, pa kaux
         Zakharix, pa dex dawd mai cub Abiyax. Moeng nawh mawh kawn bun ru Arun mai ceu kaux
         nawh mawh Elizabiet heue.
         6 Kiex khawm ra mawh pa rahsee sivoe Siyiex mai hawt lox tawm pinyap cie Siyiex khawmuik
         ang lai koe dee lud loe heue.
         7 Kiex ang koe kawn, kheu Elizabiet mawh pui neh mai kiex hoik kuad.
         8 Yam yuh Zakharix kaing cao giex kaing li sivoe Siyiex, ceu pa yuh cub pa neuex nawh,
         9 awm pa koe been cao giex kaing li khankix, caw bawg yam laig nawh ti tok nyawng bhawng
         ka daux nyiex bwan Siyiex.
         10 Cub pui hun khawmuik, ot ti rawg bwan ka plak praix, bawg yam nari tok nyawng bhawng
         heue.
         11 Yam an kawncau Siyiex tix kaux hoek ti cung plak dawm khu dee tan nyawng bhawng.
         12 Yam yaox Zakharix nawh sung sang rhawm kah mai lhat heue.
         13 Viang mawh nan kawncau Siyiex ah nin ka nawh, "Zakharix eue, paw lhat graung, mawh
         kheu hoik nghiet lox pa rawg pa mhaing maix mai moeng maix Elizabiet tak keh kawn
         simex son maix tix kaux mai maix tak kok ceu kaux nawh mawh Yohan heue.
         14 Maix tak sang gaux rhawm mai pui tom nie tak sang koe krax gaux rhawm kheu keh nawh.
         15 Mawh kheu nawh tak ting lhaong sivoe ngai Siyiex, nawh tak ang nyaux plai rawm plix
         siiet, mai ceu pa chix kieh yoek, nawh tak naog mai Khuan Singax Singeh, tom yam ot
         nawh ka daux vaig miex tix heue.
         16 Nawh tak kieh kawn praix Isarelax tom nie deeh tieh ti hoek ka Simiang mai Siyiex
         kix.
         17 Nawh tak sang hu sivoe Nawh Cao ka daux khuan mai siawp sibrawm Eliyax, sonsang kieh
         keeing khankix mai kawn praix tix, deeh khaw paox tix mai sonsang kieh pa lheu lox
         khankix deeh hu ka daux pingnya pa rahsee khankix, sonsang cox pui tix ceu mawh pa
         hoik rien son Siyiex heue.
         18 Zakharix ah nin ka kawncau Siyiex an, "Grawh grawng tak sang mawh, ceu in aux chix
         tawng yuh ka mawx? Mawh kheu aux uik mawh tax kuad mai moeng aux ka hoik riex ju uik
         kuad heue."
         19 Kawncau Siyiex an deeh pawk lox ah nin ka nawh, "Aux mawh Gabrelax, pa cung sivoe
         Siyiex mai hoik ploi aux hoek sonsang sikah ka maix mai kieh aux viex lox gaux rhawm
         ceu in khankix ka maix heue.
         20 Jhak heue, kheu ang maix yum rhawm ka lox aux in maix tak aw khawm ang chix sikah,
         tom hoek singaix hoik mawh ceu in khankix, pa tak sang naog ka daux bawg yam kix heue."
         21 Pui pa krox Zakharix khankix, daox deng kheu ot nawh ka daux nyiex bwan kied rheung
         heue.
         22 Yam lih hoek nawh, nawh ang chix sikah mai kix, kix tom tawng hoik yaox nawh riang
         susai ka daux nyiex bwan. Viang mawh nan Zakharix jhi kix yaox mhai mai aw tix heue.
         23 Yam hoik naog singaix yuh nawh kaing, nawh deeh ing ka nyiex tix heue.
         24 Khaix singaix an khankix moeng nawh Elizabiet, koe kaux mai nawh mox tokaux tix son
         phwan khix, ah nin,
         25 "Simiang hoik yuh ceu in son aux, daux singaix yam kia Nawh aux, sonsang teei kieh
         aux luan khaing pa salao kawn pui heue."
         26 Khaix an ka daux liah khix, Siyiex ploi kawncau Nawh Gabrelax hu ka daux veng meung
         Galilie tix veng, pa kok mawh Nazariet,
         27 ka bunkrih tix kaux, pa hoik chawk pui tix kaux pa kaux Yosiep, pa mawh ru Davit
         mai ceu kaux bunkrih an mawh Marix heue.
         28 Kawncau Siyiex an laig mai ah nin ka nawh, "Bun pa koe bwanson eue, kieh maix gaux
         rhawm heue. Siyiex ot tau mai maix, ka daux ceu bun maix kied ting bwanson heue."
         29 Viang mawh nan, nawh kied sung sang rhawm ka lox in mai keud jee keud blaong daux
         rhawm tix, grawh grawng dee bleeh ceu an.
         30 Kawncau Siyiex an ah nin ka nawh, "Marix eue, paw lhat graung, kheu maix hoik pon
         bwan khaing Siyiex.
         31 Jhak heue. Maix tak koe kaux daux vaig tix mai keh kawn simex tix kaux mai tak kok
         ceu kaux Nawh mawh Yesux heue.
         32 Nawh tak ting lhaong mai tak kok Nawh mawh kawn, kaw pa ting lhaong khaing khawmuik
         mai Siyiex tak tawx dang ngeung keeing Nawh Davit ka Nawh heue."
         33 Nawh tak giex kaing ru Yakop leeing ju mai Meung Nawh tak ang chix sidah heue.
         34 Viang mawh nan Marix chawk ah nin ka kawncau Siyiex an, "Ceu in chix mawh yuh ka
         mawx? Kheu aux ang koe mex mai ang pied ang pha simex heue."
         35 Kawncau Siyiex an deeh pawk lox mai ah nin ka nawh, "Khuan Singax Singeh tak sang
         hoek ka piang maix mai sibrawm kaw pa ting lhaong khaing khawmuik, tak sang tawb veei
         ka piang maix, mawh kheu grawng in Kawn singax pa tak sang keh, tak kok mawh kawn
         Siyiex heue.
         36 Jhak heue, bun paox ru maix Elizabiet kawx, hoik nghe kawn simex, nawh kuad kawx
         mai yam in uik koe liah khix khawm ah pui pa neh kah,
         37 mawh kheu sibrawm Siyiex, pa ang Nawh chix yuh ang koe tix ceu kawx heue."
         38 Marix baox ah nin, "Aux mawh siliex Simiang, awm lox krai maix kieh mawh ka aux heue."
         Kawncau Siyiex an lih hu khaing nawh heue.
         39 Daux bawg yam singaix an khankix Marix nied ti kaoh mai hu ka daux haktiex dee koe
         gawng koe lua, ka veng Yudax tix veng.
         40 Laig ka daux nyiex Zakharix mai nawb bwan ka Elizabiet.
         41 Yam mhong Elizabiet lox nawb Marix ka nawh, kawn ngie pa ot daux vaig nawh jaloh
         ka mai Elizabiet naog mai Khuan Singax Singeh heue.
         42 Nawh yo lox sinum ah nin, "Ka daux ceu bun maix kied ting bwanson mai plix vaig maix
         kawx ting bwanson heue.
         43 Aux pon min plakngai pa hoek miex Simiang aux ka aux yuh nin, yuh ka mawx?
         44 Grawh grawng nawh, jhak heue, yam mhong lox pa nawb maix ka daux yhaok aux, kawn
         ngie pa ot daux vaig aux jaloh tix kheu gaux rhawm tix heue.
         45 Bun pa hoik yum rhawm ting bwanson, mawh kheu grawng ceu pa hoik krai Simiang ka
         nawh, tak sang naog sang grum heue."
         46 Marix ah nin, "Ju aux yaogyaw Simiang,
         47 mai khuan aux gaux rhawm ka daux Siyiex Cao Taoh aux heue.
         48 Mawh kheu Nawh hoik jhak ka bun siliex Nawh pa tiiem rhawm. Grawh grawng nawh, jhak
         heue, jah yam in tix ju hoik tix ju, ku ju, tak kok aux mawh pa ting bwan son heue."
         49 Mawh kheu Kaw pa ting sibrawm hoik yuh ceu pa ting lhaong son aux mai ceu kaux Nawh
         mawh pa Singax Singeh heue.
         50 Krax caux rhawm Nawh, hoek ka tix ju hoik tix ju, ka piang kix pa chix lhat ka Nawh
         heue.
         51 Nawh hoik jhi yaox riang rao ka daux plawng taix tix. Nawh hoik kieh pa ting rhawm
         ting rhi, pa keud ka daux rhawm tix, khankix prung prang heue.
         52 Nawh hoik khlut laux simiang khaing dang ngeung dee ngawm kix mai hoik yaog pa tiem
         kieh lhaong heue.
         53 Pa cai rhawm khankix Nawh hoik kieh sak ka ceu pa nyawm mai Nawh hoik ploi cao mi
         khankix hu yi giex going heue.
         54 Nawh hoik teem ka Isarelax kawncau mau soi Nawh, yuh ka mawx sonsang doh keud nawh
         ka krax caux rhawm heue.
         55 Awm lox pa hoik sikah Nawh ka tax du ex khankix ka Abraham, khawm ru nawh leeing
         ju heue.
         56 Marix ot tau mai Elizabiet dex loe khix mai deeh ing ka nyiex tokaux tix heue.
         57 Yam hoik naog bawg yam Elizabiet sang keh, nawh keh kawn simex tix kaux heue.
         58 Yam hoik mhong paox plawg, paox ru Elizabiet, grawng krax caux rhawm pa ting pa hoik
         yuh Siyiex son kiex, kix gaux rhawm tau mai kiex heue.
         59 Yam uik koe daix ngaix, kix hoek sonsang pat hak kawn nyawm an, mai kix dex sang
         kok nawh mawh Zakharix awm ceu kaux keeing nawh.
         60 Miex nawh deeh ah nin ka kix, "Ang mawh, tak kok nawh mawh Yohan heue."
         61 Kix deeh ah nin ka kiex, "Ka daux paox ru maix, pui pa sum ceukaux yuh nin ang koe
         tix kaux kawx."
         62 Kix yuh mhai chawk ka keeing nawh, grawng pa simie nawh ti tok ceu kaux mawh patix
         heue.
         63 Nawh mhaing ce tiiem lai mai tiiem ah nin, "Ceu kaux nawh mawh Yohan," kix pa ot
         tan khawmuik daox deng kah heue.
         64 Jheeh nawh deeh baoh dom mawx dom an mai siniag dak nawh deeh gah mai nawh deeh sikah,
         yaogyaw bwanson Siyiex heue.
         65 Kix pa ot sivie siveng tan khawmuik lhat ka mai grawh grawng ceu in khankix tah hu
         kudah kudee ka daux haktiex dee koe gawng koe lua meung Yudax heue.
         66 Kix pa mhong grawh grawng ceu in khawmuik priex ti tawng ka daux rhawm tix, ah nin,
         "Phan mawh nin, kawn nyawm in tak sang mawh pa yuh ka mawx? Mawh kheu ot taix Siyiex
         tau mai nawh heue."
         67 Keeing nawh Zakharix naog Khuan Singax Singeh mai krai lox jhai ah nin,
         68 "Kieh Simiang, Siyiex Isarelax ting bwanson heue. Mawh kheu Nawh hoik hoek ti lai
         ling mai hoik taoh pui cie tix.
         69 Nawh hoik kieh Cao Taoh koe son ex tix kaux, ka daux geh nyiex ru kawncau Nawh Davit.
         70 Awm hoik krai Nawh ka jheeh cao jhai pa singax singeh khankix, pa hoik koe di dix.
         71 Grawh grawng sang taoh ex khaing pui pa koeng ka ex khankix mai khaing tawm taix
         pa boh rhawm pa khoi ka ex khawmuik heue.
         72 Sonsang yuh krax caux rhawm ka tax du ex khankix mai sonsang doh keud ka lox sijax
         mukheu pa singax singeh Nawh heue.
         73 Pa mawh lox pa hoik tiextu Nawh mai tawx ka Abraham keeing ex dix.
         74 Sonsang taoh ex luan khaing daux tawm taix pa koeng ka ex khankix sonsang pon luan
         ex khaing krax lhat graung mai pon ti yuh son Nawh.
         75 Ka daux pa singax singeh mai pa rahsee, daux bawg yam ngaix pa kawn ot kawn koe ex
         ka sivoe Nawh khawmuik heue.
         76 Kawn nyawm eue, tak sang kok maix mawh cao jhai cie kaw pa ting lhaong khaing khawmuik,
         mawh kheu maix tak sang hu sivoe pakngai Siyiex sonsang cox krax heue.
         77 Sonsang kieh pui cie Nawh tawng grawh grawng krax taoh, ka daux pa pluat ploi phimap
         kix heue.
         78 Mawh kheu krax caux rhawm Siyiex ex, pa riang singaix khaing dee lhaong tak sang
         hoek ti lai ling ka ex.
         79 Sonsang jhan riang ka piang kix pa ngawm ka daux pa faik mai veei krax yum. Sonsang
         thong caong ex laig ka daux krax pa nhim heue.
         80 Kawn nyawm an haok hwan mai ting riang ka daux khuan mai nawh ot ka daux tiagtu,
         tom hoek singaix bawg yam jhi tokaux tix ka pui Isarelax heue.

1 Ka daux bawg yam singaix an khankix, Simiang Kesa Awgutux tawx lox kieh pawd kieh
         teei ceu kaux pui pa ot ka daux haktiex khawmuik.
         2 Yam Kurine mawh simiang giex kaing ka daux meung Surix, in mawh bawg yam teei ceu
         kaux bawg phao ka tix bawg heue.
         3 Pui khawmuik deeh ka daux yaong daux veng pui mawx pui an, sonsang tawx sang kieh
         pawd ceu kaux tix heue.
         4 Yosiep kawx, kaoh khaing daux veng Nazariet meung Galilie mai haok ka meung Yudax,
         ka veng Davit pa kok mawh Bieliehiem, kheu mawh nawh doeh ru Davit.
         5 Sonsang sau ceu kaux tokaux tix mai Marix, pa hoik chawk nawh, pa hoik koe kaux mai
         dex sang naog bawg yam sang keh heue.
         6 Yam kiex ot tan, bawg yam singaix sang keh nawh uik naog,
         7 nawh keh Kawn Ai tix mai pua nawh daux leem, daux man mai een ka daux dawng mawie,
         kheu ang dee ot koe son kix daux nyiex nyo heue.
         8 Ka daux meung an koe cao liang yung tix blah pa pau cub yung kix daux yam pon sawm
         heue.
         9 Kawncau Siyiex tix kaux hoek ti cung dex kix mai min plakngai Simiang jhan riang
         vung viang kix mai kix die lhat kah heue.
         10 Kawncau Siyiex an ah nin ka kix, "Paw lhat paw graung, jhak heue, Aux viex lox ceu
         pa mhawm, pa kied ting gaux rhawm, pa sang mawh son pui khawm mu khawm miang.
         11 Mawh kheu singaix in, daux veng Davit, Cao Taoh hoik keh son pex tix kaux pa mawh
         Khrit Simiang heue.
         12 In tak mawh mhai ruk son pex. Pex tak yaox Kawn ngie pa hoik pua ka leem ka man mai
         it ka daux dawng mawie heue."
         13 Dom mawx dom an cub kawncau raoma kied haoh hun, hoek ti ot tau mai kawncau Siyiex
         an mai yaogyaw Siyiex ah nin,
         14 "Kieh yaog min plakngai Siyiex, ka dee kied lhaong khaing paox tix mai ka piang haktiex
         kieh pa nhim koe ka kawn pui, pa khaw caw rhawm Nawh heue."
         15 Khaix hoik deeh ing kawncau Siyiex khankix ka meung raoma, cao liang yung khankix
         ah nin ka paox tix, "Ex hu ka veng Bieliehiem mai jhak ti yaox ceu pa hoik mawh in,
         pa hoik kieh Simiang ex tawng heue."
         16 Kix nied ti hu tau, yaox Marix mai Yosiep mai Kawn ngie pa it ka daux dawng mawie.
         17 Yam hoik yaox kix, kix krai grawng lox pa hoik krai ka kix, grawng Kawn nyawm in
         ku dah ku dee heue.
         18 Pa mhong khawmuik daox deng ka grawh grawng ceu pa krai cao liang yung khankix, ka
         kix heue.
         19 Viang mawh nan Marix een ti tawng, lox ceu in khawmuik mai keud grawh grawng khankix
         daux rhawm tix heue.
         20 Cao liang yung khankix deeh ing mai yaogyaw min plakngai Siyiex, kheu ceu pa hoik
         yaox hoik mhong kix khawmuik, jiet awm lox pa hoik krai ka kix heue.
         21 Yam hoik naog daix ngaix, yam uik caw bawg yam sang pat hak Nawh, kok ceu kaux Nawh
         mawh Yesux, awm pa hoik grux kok kawncau Siyiex, ka ang nyang bax nghe Nawh daux vaig
         heue.
         22 Khaix hoik naog bawg yam singaix pa kieh kix singax khankix, awm pa koe daux lox
         been Mose, kiex viex Nawh haok ka veng Yerusaliem, sonsang tawx Nawh ka Simiang.
         23 Awm hoik tiiem daux lox lai been Siyiex lengju, "Kawn Ai plix num ku kaux tak sang
         kok mawh pa singax son Siyiex leeing ju heue."
         24 Kiex yuh pa tan, awm pa hoik nhie yuh ka daux lai been Siyiex lengju, "Sikaux tix
         brawm, phan ang mawh nan keukie awn tix brawm" heue.
         25 Jhak heue, ka daux veng Yerusaliem koe pui pa kaux Simeon tix kaux, pa mawh pui rahsee
         pa chix nab yam yungyi mai krox jun son bawg yam sang teem kieh Isarelax mhawm mai
         Khuan Singax Singeh koe ka piang nawh heue.
         26 Khuan Singax Singeh hoik kieh doh ka nawh, grawng nawh tak ang nyang yum, ka ang
         tix bax yaox Cao Khrit cie Siyiex lengju heue.
         27 Khuan Cao tok nawh hu ka daux nyiex bwan, miex keeing Nawh Cao viex kawn nyawm Yesux
         hu tan, sonsang yuh son Nawh awm koe lox lai beenli.
         28 Nawh teei ti teem Nawh Cao ka daux tawm taix tix mai yaogyaw bwanson Siyiex ah nin,
         29 "Siyiex eue, phao in kieh kawncau Maix koi hu mhawm mhawm, awm hoik koe gumlox Maix.
         30 Kheu hoik yaox ngai aux krax taoh Maix,
         31 pa hoik cox Maix sivoe pakngai ceu pui khawmuik heue.
         32 Pa mawh pa riang pa sang kieh doh ka pui tang ceu khankix mai pa tak sang yaog min
         plakngai pui Maix Isarelax heue."
         33 Miex keeing Nawh Cao daox deng ka lox pa krai grawng Nawh heue.
         34 Simeon nawb bwan ka kiex, ah nin ka Marix miex Nawh Cao, "Jhak heue, kawn nyawm in
         tak mawh pa sang kieh pui Isarelax tom nie goh mai deeh kaoh heue. Tak sang mawh mhai
         pa salao pui kah heue.
         35 Lheu khaing an rhawm maix kawx tak suat ka vaid, sonsang plak kieh doh pa keud pa
         sawn rhawm rhi pui tom nie heue."
         36 Yam an koe yiex jhai tix kaux pa kaux Anax. Nawh mawh kawn bun Phanwelax, pa mawh
         ceu Asha. Nawh uik kied kuad mai yam awn ju nawh hoik ot mai mex tix aliah num.
         37 Nawh uik mawh miexmai tidaix pon num, nawh ang lih khaing nyiex bwan, nawh ot tan
         rawg bwan mai twah pa ih, krub ka Siyiex ku ngaix heue.
         38 Daux bawg yam nari an nawh hoek mai yaogyaw bwanson Siyiex, krai grawh grawng kawn
         nyawm an ka kix khawmuik pa krox jun son bawg yam sang taoh veng Yerusaliem heue.
         39 Khaix an miex keeing Nawh yuh awm pa hoik nhie lox been Siyiex lengju, kuceu khawmuik,
         kix deeh ing ka daux meung Galilie, ka veng tokaux tix Nazariet heue.
         40 Kawn nyawm an haok hwan mai ting riang ting rao mai naog krax tawng yung, pingnya
         cuyi mai bwanson Siyiex ot ka piang Nawh heue.
         41 Miex keeing Nawh Cao hu ka veng Yerusaliem, ku num, ka pawie Pasakha heue.
         42 Yam hoik koe ju Yesux kao ra num, kix haok awm hoik sax koe been pawie.
         43 Khaix hoik luan ngaix pawie khankix, kiex deeh ing mai kawn nyawm simex pa mawh Yesux,
         kawn ot plak khaix ka daux veng Yerusaliem mai miex keeing Nawh ang tawng grawng an
         heue.
         44 Viang mawh nan kiex ce Nawh ot ka daux cub pui pa ing kix tau mai kiex ing tix ngaix
         krax. Khaix an kiex sawg Nawh ka sinax puxaik paox ceu mai sinax pui paox meed tawng
         kiex,
         45 kheu ang kiex yaox Nawh, kiex deeh hu sawg Nawh ka veng Yerusaliem heue.
         46 Khaix an loe ngaix kiex yaox Nawh ka daux nyiex bwan, ngawm sinax sara cao gau, nghiet
         lox kix mai chawk lox ka kix heue.
         47 Kix pa mhong lox Nawh khawmuik daox deng ka pa kied tawng Nawh mai lox pa deeh chix
         pawk Nawh heue.
         48 Yam yaox kiex Nawh, kiex daox deng ka mai miex Nawh ah nin ka Nawh, "Kawn eue, yuh
         ka mawx Maix lai yuh nin ka yiex? Jhak heue, keeing Maix mai aux hoik sawg Maix mai
         khi rhawm tix heue."
         49 Nawh Cao ah nin ka kiex, "Kheu pax lai sawg Aux? Ang pax tawng grawng tak lai ot
         Aux ka daux nyiex Keeing Aux lie?"
         50 Kiex ang tawng dee bleeh lox pa krai Nawh ka kiex heue.
         51 Nawh lih hu tau mai kiex, hoek ka veng Nazariet, Nawh Cao nghiet lox kiex heue. Miex
         Nawh een ti tawng grawng ceu in khankix ka daux rhawm tix heue.
         52 Tokaux Yesux baox haok baox hwan, baox ting pingnya mai baox nie khaw rhawm Siyiex
         mai kawn pui heue.

1 Simiang Kesa Tiberix yam hoik giex kaing kao phwan num, Pungtix Pilat mawh simiang
         giex kaing meung Yudax mai Herut mawh simiang meung Galilie, Philipux pux nawh mawh
         simiang haktiex Iture mai Tarakhawnit mai Lusanix mawh simiang haktiex Abilenix.
         2 Ka daux bawg yam, Annax mai Kayaphax mawh cao giex kaing li pa ting, lox Siyiex hoek
         ka Yohan kawn Zakharix, ka daux tiagtu heue.
         3 Nawh hu daux haktiex rawb rim rawm Yawdan kudah kudee, sidiex gau been krax tawx
         cubcom, pa doh keud ka phimap tom pon luan khaing daux phimap heue.
         4 Awm hoik tiiem daux phuk lai Cao jhai Isayax, gumlox pa ah nin, "Lox pa kok yo daux
         tiagtu, cox krax Siyiex leeing ju, yuh krax Nawh rahsee heue.
         5 Klawk ku klawk tak sang kieh naog, gawng ku gawng mai ton ku ton tak sang kieh tiem.
         Pa kawk pa vawk tak sang kieh see. Krax khluk khlek tak sang kieh plang.
         6 Pui khawmuik tak sang yaox krax taoh Siyiex heue.
         7 Mawh kheu nan nawh tom ah nin ka cub pui hun pa hoek ti cubcom mai nawh, "Ceu siuing
         pa cai eue, mawx nhie pex to, sonsang luan khaing pa song rhawm pa tak sang hoek?"
         8 Kieh plix plix pa keung pa doh keud ka phimap tokaux tix, paw jah ti ah ka daux tokaux
         tix Abraham mawh keeing ex, aux krai ka pex, Siyiex teei simaox in khankix yuh mawh
         kawn Abraham ka chix heue.
         9 Yam in kawx moe hoik koe ka dex riah num khaox mai khaox pa ang plix plix pa mhawm
         khankix khawmuik, sang kid ti taing sau daux ngu heue.
         10 Cub pui hun chawk nawh ah nin, "Phan mawh nan ex tak sang yuh ka mawx?"
         11 Nawh deeh pawk ah nin ka kix, "Kieh pui pa koe sibex ra pheen tawx ka pa ang koe
         khankix mai pui pa koe priex preem kieh yuh awm an heue."
         12 Pui koh mau khankix kawx hoek sonsang cubcom mai nawh. Kix chawk ah nin ka nawh,
         "Sara cao gau eue, ex tak sang yuh ka mawx?"
         13 Nawh deeh ah nin ka kix, "Paw vi teei nie lheu khaing pa hoik nhie pex koh heue."
         14 Pui naing khankix kawx hoek mai chawk nawh ah nin, " ex tak sang yuh ka mawx?" Nawh
         ah nin ka kix, "Paw vi khin ti teei khaing pui tix kaux kawx. Paw vi deuh phimap pa
         ang mawh ang meh ka piang pui mai kieh rhawm pex fah ka mau riang pa pon pex heue."
         15 Yam pui khankix keud jun pot mai pui khawmuik keud daux rhawm tix grawh grawng Yohan,
         mawh nawh Cao Khrit lie, ang mawh lie.
         16 Yohan baox deeh ah nin ka kix, "Aux cubcom pex ka daux rawm tete, viang mawh nan
         khaix in tak sang hoek tix kaux, pa nie ting khaing aux, pie maox kiep Nawh ang aux
         keung ti kah, Kaw an tak sang cubcom pex ka daux Khuan Singax Singeh mai daux ngu
         heue.
         17 Ka daux tawm taix Nawh koe bia yib mai Nawh tak kieh nghox ca pa pah tix singax mai
         Nawh tak sau nghox ca cie Nawh daux krao mai Nawh tak teei grhip gleeing daux ngu
         pa ang chix yeet heue."
         18 Nawh teei lox tang ceu tom nie sidiex gau lox bwan gaux rhawm ka pui khankix.
         19 Viang mawh nan, kheu ah Yohan ka simiang Herut, grawng pa teei nawh Herodi moeng
         pux tix mai grawng ceu pa ang khaw pa caox caig pa hoik yuh Herut khawmuik.
         20 Nawh baox deeh yuh pa ang khaw, pa nie lheu ting khaing an khawmuik, pa mawh, pa
         sau nawh Yohan daux thawng heue.
         21 Khaix pui khawmuik hoik cubcom tix ka rawm, Yesux kawx hoik cubcom mai rawg bwan,
         raoma baoh,
         22 mai Khuan Singax Singeh lih ka daux riang tokaux, pa awm sikaux, ka piang Nawh mai
         lox lih khaing raoma, "Maix mawh Kawn pa moh Aux, pa khaw caw rhawm Aux heue.
         23 Yam jah tokaux Yesux ti sidiex gau, Nawh dex sang koe tixngoe num. Pui ce Nawh mawh
         kawn Yosiep, pa mawh kawn Elix.
         24 Pa mawh kawn Mathat, pa mawh kawn Lewix, pa mawh kawn Melakhix, pa mawh kawn Yannax,
         pa mawh kawn Yosiep.
         25 Pa mawh kawn Mattalix, pa mawh kawn Amox, pa mawh kawn Nahum, pa mawh kawn Esalix,
         pa mawh kawn Nakge.
         26 Pa mawh kawn Maat, pa mawh kawn Mattalix, pa mawh kawn Semex, pa mawh kawn Yosiep,
         pa mawh kawn Yudax.
         27 Pa mawh kawn Yohannax, pa mawh kawn Resax, pa mawh kawn Zerubabelax, pa mawh kawn
         Salutilax pa mawh kawn Merix.
         28 Pa mawh kawn Melakhix, pa mawh kawn Atdix, pa mawh kawn Kosam, pa mawh kawn Elamodam,
         pa mawh kawn Erax.
         29 Pa mawh kawn Yosiep, pa mawh kawn Eliyaza, pa mawh kawn Yorim, pa mawh kawn Mathat,
         pa mawh kawn Lewix.
         30 Pa mawh kawn Simeon, pa mawh kawn Yudax, pa mawh kawn Yosiep, pa mawh kawn Yanam,
         pa mawh kawn Eliakhim.
         31 Pa mawh kawn Mele, pa mawh kawn Menan, pa mawh kawn Matathax, pa mawh kawn Natan,
         pa mawh kawn Davit.
         32 Pa mawh kawn Yesie, pa mawh kawn Obet, pa mawh kawn Bawzax, pa mawh kawn Salamon,
         pa mawh kawn Nashon.
         33 Pa mawh kawn Acoidap, pa mawh kawn Aram, pa mawh kawn Hezaron, pa mawh kawn Pherit,
         pa mawh kawn Yudax.
         34 Pa mawh kawn Yakop, pa mawh kawn Icak, pa mawh kawn Abraham, pa mawh kawn Terax,
         pa mawh kawn Nakhaw.
         35 Pa mawh kawn Cerawk, pa mawh kawn Ragau, pa mawh kawn Phalek, pa mawh kawn Hebax,
         pa mawh kawn Salax.
         36 Pa mawh kawn Kainan, pa mawh kawn Aphakcat, pa mawh kawn Semax, pa mawh kawn Noax,
         pa mawh kawn Lamek.
         37 Pa mawh kawn Mathusalax, pa mawh kawn Enawk, pa mawh kawn Zarit, pa mawh kawn Mahalalelax,
         pa mawh kawn Kainan.
         38 Pa mawh kawn Enot, pa mawh kawn Sethax, pa mawh kawn Adam, pa mawh kawn Siyiex heue.

1 Yesux naog ka Khuan Singax Singeh, deeh hoek khaing rawm Yawdan mai Khuan Cao tuk
         Nawh hu ka daux tiagtu heue.
         2 Ka daux tixpon ngaix, phicaox nyaw glaw ti yaox Nawh. Nawh Cao ang ih tidtix ka daux
         ngaix an khankix mai khaix ngaix an khankix hoik naog, Nawh Cao cai rhawm heue.
         3 Phicaox ah nin ka Nawh Cao, "Phan Maix mawh Kawn Siyiex tawx lox kieh simaox in mawh
         blah heue."
         4 Yesux pawk lox ka nawh ah nin, "Hoik tiiem ti deuh ah nin, Pui tak im kheu khaomun
         nong nong ang mawh," tak im kheu Gumlox Siyiex kugum heue.
         5 Phicaox tuk Nawh Cao haok dee lhaong mai jhi Nawh yaox meung pa koe ka piang haktiex
         khawmuik, daux bawg yam tivud ngie.
         6 Phicaox baox ah nin ka Nawh Cao, "Aux tak tawx sibrawm mai min plakngai pa koe khankix
         khawmuik, mawh kheu hoik tawx kix ka aux mai aux tak sang tawx ka kaw pa simie aux
         ti tawx heue.
         7 Phan Maix krub ka aux tak mawh cie Maix khawmuik,"
         8 Yesux deeh ah nin ka nawh, "Hoik tiiem ti deuh ah nin, Maix tak krub ka Siyiex maix
         mai yuh kaing son Nawh heue."
         9 Phicaox baox tuk Nawh Cao hu ka veng Yerusaliem mai deuh Nawh piang dee choek nyiex
         bwan mai ah nin ka Nawh, "Phan Maix mawh Kawn Siyiex, kieh tokaux tix rau sen.
         10 Kheu hoik tiiem ti deuh ah nin, Nawh tak tawm lox grawh grawng Maix ka kawncau Siyiex
         Nawh khankix, sonsang kieh pau Maix.
         11 Kix tak yaog Maix ka piang tawm taix kix, son ang caong Maix sang krox ka simaox
         heue."
         12 Yesux baox pawk lox ah nin ka nawh, "Lox baox hoik deuh ti ah nin, Maix paw vi nyaw
         ka Siyiex maix."
         13 Khaix hoik nyaw phicaox tix yaox kuceu, nawh lih hu khaing Nawh Cao ti vong heue.
         14 Yesux naog mai sibrawm Khuan Cao mai deeh ing ka daux Meung Galilie. Min plakngai
         grawh grawng Nawh tah hu kudah kudee hawt praok sivie tan khawmuik heue.
         15 Nawh Cao sidiex gau ka daux nyiex sidiex kix khankix mai pui khawmuik yaogyaw Nawh
         heue.
         16 Nawh Cao deeh hoek ka veng Nazariet, dee eei Nawh ting mai Nawh laig ka daux nyiex
         sidiex, singaix twah, awm sax koe been Nawh mai cung tix phat lai heue.
         17 Pui tawx phuk lai cao jhai Isayax ka Nawh, Nawh plak mai yaox dee hoik tiiem ah nin,
         18 "Khuan Siyiex lengju ot ka piang Aux, mawh kheu hoik groi Nawh rawm bee ka Aux, sonsang
         kieh sidiex gau lox gaux rhawm ka pui hot pui sibhawm khankix heue. Nawh hoik ploi
         kieh Aux krai grawh grawng pa pluat ploi ka pui pa hoik laung, sonsang kieh pui dug
         ngai deeh yaox heue. Kheu sonsang ploi ka pui se pui sang heue.
         19 Kheu sonsang krai grawng jhong num pa khaw caw mai Siyiex lengju heue.
         20 Nawh Cao deeh pua lai mai tawx ka cao pau nyiex sidiex mai ngawm heue. Pui pa ot
         ka daux nyiex sidiex khawmuik gaong ti jhak Nawh heue.
         21 Nawh Cao jah ti ah nin ka kix, "Lox phuk lai sigang khri in hoik naog ka daux yhaok
         pex in ngaix heue."
         22 Khawmuik kham mhai ruk ka Nawh grawng in mawh pa mawh meh mai kix daox deng ka lox
         bwan pa lih khaing daux jheeh Nawh Cao ah nin, "In ang mawh kawn Yosiep lie?"
         23 Nawh Cao ah nin ka kix, "Phan keud ti yaox pex tak sang ah lox tiag pa ah nin ka
         Aux tete Cao chix sidah eue, cox tokaux tix moi, ceu pa yuh ka mawx ang ah, pa hoik
         mhong ex grawh grawng pa yuh Maix ka daux veng Kapeniom, daux meung tokaux tix, dee
         in kawx, yuh liak"
         24 Nawh Cao baox ah nin, "Aux krai lox tete ka pex, ang koe cao jhai tix kaux kawx,
         pa sang rieb pui ti teei ka daux meung tokaux tix heue.
         25 Viang mawh nan Aux krai lox pa mawh meh ka pex, daux ju bawg yam singaix Eliyax,
         koe miexmai tom nie ka daux Isarelax, yam nyeep raoma loe num mai liah khix mai yam
         kin sibhawm praix khawmuik.
         26 Viang mawh nan ang ploi Eliyax hu ka kix tix kaux kawx, lheu khaing bun tix kaux
         pa mawh miexmai, ka daux veng Zarephax ka daux meung Sidom heue.
         27 Daux ju bawg yam cao Jhai Elishie koe pui sipawg tom nie ka daux Isarelax, viang
         mawh nan lheu khaing Ne man pui Surix, ang kieh kix tix kaux kawx singax heue."
         28 Pa ot ka daux nyiex sidiex khawmuik, Yam mhong kix grawh grawng ceu in khankix, kix
         kied song rhawm heue.
         29 Kix yaog ti kaoh mai grheu Nawh Cao lih khaing daux veng kix mai viex Nawh hu ka
         piang choek gawng pa tang veng kix tix ka, sonsang taing Nawh rau tan.
         30 Viang mawh nan Nawh Cao hu preeng sinax kix mai lih hu heue.
         31 Nawh Cao lih hu ka veng Kapeniom pa mawh veng tix veng ka daux meung Galilie mai
         Nawh sidiex gau kix singaix twah.
         32 Kix daox deng ka lox sidiex lox gau Nawh Cao, mawh kheu lox Nawh mawh pa koe sibrawm
         heue.
         33 Daux nyiex sidiex kix tan, koe pui pa laig phicaox pa seeing brai tikaux, nawh kok
         yo lox sinum ah nin,
         34 "Yesux Pui veng Nazariet eue, ex koe pa yuh mai Maix ceu patix? Maix hoek ti yuh
         ex laux lie? Kaw pa Singax Singeh Siyiex eue, aux hoik tawng Maix mawh mawx."
         35 Yesux ah ka nawh yuh nin, "Paw nye, lih hu khaing daux nawh heue." Phicaox an kieh
         pui an goh sinax kix mai lih hu khaing daux nawh, ang lai kieh nawh saux ceeix kawx
         heue.
         36 Pui khawmuik daox deng kah, kix tom chawk paox tix, tix kaux lai tix kaux ah nin,
         "In mawh lox pa yuh ka mawx?" Mawh kheu Nawh koe sibrawm tawx lox ka phi pa seeing
         brai khankix mai kix lih hu heue.
         37 Lox grawh grawng pa yuh Nawh Cao tah hu kudah kudee sivie tan heue.
         38 Nawh Cao yaog ti kaoh khaing nyiex sidiex mai laig ka daux nyiex Simon. Miex moeng
         Simon kin saux, kheu nan kix tom khyox khaw Nawh Cao son kiex heue.
         39 Nawh Cao cung liiep bun an mai ah ka jhawm saux an mai jhawm saux an grai mai dom
         mawx dom an kiex yaog ti kaoh khan kheu ka kix heue.
         40 Yam uik klip singaix kix khawmuik pa koe pui saux pui ngia kuceu viex kix hoek ka
         Nawh Cao mai Nawh deuh taix tix piang kix ku kaux mai kieh kix moi heue.
         41 Phicaox kawx lih hu khaing pui tom nie mai kok yo ah nin, "Maix mawh Kawn Siyiex
         heue." Nawh Cao ah ka kix, ang kieh kix sikah, kheu hoik tawng kix mawh Nawh Cao Khrit
         heue.
         42 Yam hoik riang praix Nawh lih hu ka daux tiag tix dah mai pui hun khankix hawt sawg
         Nawh Cao mai hoek ka Nawh, sonsang kieh nawh, yuh ka mawx son ang Nawh lih hu khaing
         kix heue.
         43 Viang mawh nan Nawh Cao ah nin ka kix, "Aux tak sang sidiex gau lox gaux rhawm pa
         dex dawd mai Meung Siyiex khawm ka daux tang yaong tang veng khankix, mawh kheu hoik
         ploi Aux son an heue."
         44 Nawh Cao hu sidiex gau daux nyiex sidiex khankix ka daux meung Galilie heue.

1 Yam cung Nawh Cao dex rawm nhawng Gennesariet cub pui hun theet nyheen Nawh, sonsang
         mhong gumlox Siyiex.
         2 Nawh Cao yaox reu ra lhang praok nhawng, viang mawh nan pui teei kax khankix hoik
         lih khaing reu an mai sidaux rub cie tix heue.
         3 Nawh Cao laig ka daux reu an tix lhang, pa mawh cie Simon, mhaing nawh greed reu
         khaing praok ceeix. Nawh ngawm tan mai sidiex gau ka cub pui hun khaing daux reu an
         heue.
         4 Khaix hoik sidiex Nawh Cao, Nawh ah nin ka Simon, "Gah reu hu dee raux mai ploi rub
         maix khankix, sonsang pon kax heue."
         5 Simon deeh pawk lox ah nin, "Simiang eue, ex hoik nyhap mao leeing sawm ang pon tidtix,
         viang mawh nan kheu lox Maix aux tak ploi rub khankix heue."
         6 Yam yuh kix nan, kix pon krix kax tom nie mai rub kix jah ti griah heue.
         7 Kix yib taix ka paox tix, pa ot daux reu tang lhang an, yuh ka mawx son sang hoek
         ti teem kix heue. Kix hoek mai kieh reu naog khawm ra lhang, tom reu an kiex jah ti
         com heue.
         8 Yam yaox Simon Petrux ceu an, nawh krub dex ngawng Yesux ah nin, "Simiang eue, lih
         hu khaing aux liak, kheu mawh aux pui ting map heue."
         9 Kheu nawh mai pui pa ot tau mai nawh khawmuik kied daox deng kah, grawng kax pa hoik
         pon kix.
         10 Yakop mai Yohan kawn Zebedie, pa mawh paox pie Simon kawx, ka awm an heue. Yesux
         ah nin ka Simon, "Paw vi lhat, jah dom yam in maix tak sang mawh pui teei pui heue."
         11 Yam hoik viex kix reu hu ka praok, kix prah grham khawmuik mai hawt Nawh Cao heue.
         12 Yam ot Nawh Cao ka daux veng khankix tix veng, jhak heue, pui pa naog sipawg tix
         kaux, yam yaox nawh Yesux, nawh grux gup mai khyox khaw Nawh Cao ah nin, "Simiang
         eue, phan Maix koe rhawm ti cox aux kieh aux singax Maix chix heue."
         13 Nawh Cao nyeu taix tix teeh ka kaw an ah nin, "Aux koe rhawm heue. Kieh maix singax
         heue."Jhawm saux sipawg an grai dom mawx dom an.
         14 Nawh Cao nhie nawh paw krai ka pui tix kaux kawx, viang mawh nan Nawh ah, "Hu jhi
         cao giex kaing li yaox ka tokaux tix kheu hoik singax maix mai tan awm pa hoik nhie
         Mose, sonsang mawh mhai ruk ka kix heue."
         15 Viang mawh nan grawh grawng Nawh Cao baox nie tah hu kudah kudee mai pui hun khrawm
         paox tix hoek ka Nawh, sonsang nghiet sang mhong Nawh mai sonsang kieh Nawh cox jhawm
         saux tix moi heue.
         16 Viang mawh nan Nawh Cao lih hu daux tiagtu mai rawg bwan heue.
         17 Ka daux singaix an khankix Nawh Cao sidiex gau mai Pharishie mai cao gau grawng lox
         been khankix ngawm dex tan, pa hoik lih hoek khaing yaong ku yaong ka daux meung Galilie
         mai meung Yudax mai veng Yerusaliem. sibrawm Simiang Siyiex koe tau mai Nawh sonsang
         cox jhawm saux moi heue.
         18 Jhak heue, pui viex pui tix kaux pa koe jhawm saux pa yum taix yum caong pa it piang
         ku mai kix sawg ti viex nawh laig ti een sivoe Nawh Cao heue.
         19 Kix ang yaox dee sang pon viex nawh laig, kheu cub pui hun, kix tom haok piang nyiex
         mai koi ploi nawh sinax braux khawm ku it ka sigreung pui sivoe Yesux heue.
         20 Yam yaox krax yum rhawm kix, Nawh Cao ah nin, "Pui eue, hoik pluat phimap maix heue."
         21 Pui tiiem lai mai Pharishie khankix keud ti ah nin, "Kaw pa ah lox salao in mawh
         mawx? Lheu khaing Siyiex nong nong pui mawx pa chix ploi phimap?"
         22 Viang mawh nan Yesux tawng grawh grawng pa keud pa sawn kix mai ah nin ka kix, "Pex
         keud pa yuh ka mawx ka daux rhawm tix?
         23 Lox pa yuh ka mawx lheu yie ti ah, hoik pluat phimap maix heue, yie ti ah lie? Phan
         ang mawh nan, kaoh mai hu heue." yie ti ah lie?
         24 Viang mawh nan, yuh ka mawx pex tak sang tawng grawh grawng Kawn kawn pui, koe sibrawm
         ti chix pluat phimap ka piang haktiex, Nawh Cao baox ah ka kaw pa yum taix yum caong
         an. Aux ah ka maix, kaoh mai teei kraung it maix mai deeh ing ka nyiex maix heue."
         25 Nawh kaoh dom mawx dom an, sivoe kix mai teei kraung it tix mai lih ing ka nyiex
         tix, yaogyaw bwanson Siyiex heue.
         26 Kix khawmuik kied daox deng kah mai yaogyaw bwanson Siyiex mai kix naog krax lhat
         graung ah nin, "Ex hoik yaox ceu pa ang sax yaox singaix heue."
         27 Khaix ceu an khankix Nawh Cao lih hu mai yaox pui koh mau tix kaux, pa kaux Lewix,
         ngawm dee koh mau mai ah nin ka nawh, "Hawt khaix Aux heue."
         28 Nawh prah khawmuik mai kaoh hawt khaix Nawh Cao heue.
         29 Lewix yuh pawie ting ka daux nyiex tix, son Nawh Cao. Pui koh mau haoh hun mai pui
         tang kaux khankix ngawm neung ti sawm tau mai kix heue.
         30 Pharishie mai pui tiiem lai khankix deuh phimap ka kawncau Nawh khankix ah nin, "Pex
         lai sawm rheep tau mai pui koh mau mai pui ting map yuh ka mawx?"
         31 Yesux pawk lox ah nin ka kix, "Pui pa nyawm ot, ang lo pui pa chix sidah, viang mawh
         nan mawh pui pa koe jhawm saux khaing pa lo pui chix sidah.
         32 Aux hoek sonsang kok pui rahsee ang mawh, Aux hoek sonsang doh keud pui koe map koe
         grham ka phimap tix heue."
         33 Kix ah nin ka Nawh Cao, "Kawncau Yohan khankix twah pa ih mai rawg bwan law lawx.
         Kawncau Pharishie khankix kawx yuh awm an, viang mawh nan kawncau Maix ih mai nyaux
         heue."
         34 Yesux chawk kix ah nin, "Pex chix kieh paox grawm pui pa yuh ka kapaox twah pa ih
         yam kawn ot kaw pa yuh kapaox mai kix lie?
         35 Viang mawh nan, bawg yam singaix tak sang hoek, yam tak sang teei kaw pa yuh kapaox
         khaing kix, mai ka daux ngaix an khankix, kix tak sang twah pa ih heue."
         36 Lox phektem kawx Nawh Cao teei ti sidiex ka kix, ah nin, "Pui tix kaux kawx ang sax
         riah kraung khraox tix bliah mai blaox ka kraung prim, phan yuh nan kienie, nawh tak
         kieh pa khraox griah mai bliah pa teei khaing kraung pa khraox an kawx, tak ang khaw
         mai pa prim.
         37 Pui tix kaux kawx, ang sax teei rawm plix siiet pa khraox sau ka daux hau hak pa
         prim khankix. Phan yuh nan kienie, rawm plix siiet pa khraox an tak kieh hau hak bih
         mai rawm plix siiet tak hieh mai hau hak tak laux heue.
         38 Viang mawh nan, rawm plix siiet pa khraox tak lai sau ka daux hau hak pa khraox mai
         khawm ra ceu tak ang laux ang leeing heue.
         39 Pui pa hoik nyaux rawm plix siiet pa prim, ang simie ti cie rawm plix siiet pa khraox.
         Kheu nawh ah, pa prim lheu mhawm heue."

1 Daux ngaix twah tix ngaix Nawh Cao hu preeng ka daux ma nghox ca mai kawncau Nawh
         khankix caik sigleem nghox ca, mai boi ti ih daux tawm taix tix heue.
         2 Pharishie tix blah ah nin, "Yuh patix pex lai yuh pa ang khaw mai beenli ngaix twah?"
         3 Yesux pawk lox ah nin ka kix, "Ang pex sax phat grawh grawng pa yuh Davit, yam nawh
         mai pui pa ot tau mai nawh kied cai rhawm lie?
         4 Grawh grawng yam laig nawh ka daux nyiex Siyiex mai teei ti ih blah mai tawx ka khawm
         pui pa ot tau mai nawh, pa ang pui khaw ti ih, lheu khaing cao giex kaing li nong
         nong lie,?"
         5 Nawh Cao baox ah nin ka kix, "Kawn kawn pui mawh Simiang ngaix twah heue."
         6 Ka daux ngaix twah an tix ngaix, Nawh Cao laig ka daux nyiex sidiex mai sidiex gau
         heue. Dee an koe pui tix kaux pa yum taix khawn dawm.
         7 Pui tiiem lai mai Pharishie khankix, jhak ti yaox Nawh Cao, sang cox Nawh kaw an
         moi singaix twah lie, ang cox lie? Yuh ka mawx sonsang yaox dee deuh phimap ka Nawh
         Cao heue.
         8 Viang mawh nan Nawh Cao tawng ceu pa keud kix mai ah nin ka pui pa hoik yum kroh
         taix tix khawn, "Kaoh cung ka sinax tin heue."nawh kaoh cung heue."
         9 Yesux ah nin ka kix, "Aux sang chawk pex, khaw mai beenli yuh tix pa mhawm ngaix
         twah lie, phan ang mawh nan yuh tix pa laux lie? Khaw ti taoh ju lie phan ang mawh
         nan khaw ti phah yum lie?"
         10 Nawh Cao jhak vung viang ka piang kix khawmuik mai ah nin ka kaw an, "Nyeu taix maix
         heue."Mai nawh yuh nan mai taix nawh deeh mhawm heue.
         11 Viang mawh nan kix naog krax song rhawm mai kix kum paox tix grawng sang pon yuh
         ka mawx ka Yesux heue.
         12 Daux bawg yam ngaix an khankix, Nawh Cao haok ka gawng sonsang rawg bwan mai Nawh
         rawg bwan ka Siyiex leeing lang sawm heue.
         13 Yam hoik riang praix, Nawh Cao kok kawncau mau soi Nawh khankix mai Nawh laug kao
         ra kaux ka daux kix, pa sum Nawh ceu kaux kawncau Nawh pa ting.
         14 Kix mawh Simon pa sum Nawh Cao ceu kaux Petrux mai pux nawh Andare mai Yakop mai
         Yohan mai Philipux mai Bathawlamie.
         15 Mathiex mai Thomax mai Yakop kawn Alaphie mai Simon pa kok mawh Zelut.
         16 Yudax pux Yakop mai Yudax Isakariut pa mawh kaw pa tik pa tawx Nawh Cao heue.
         17 Nawh Cao lih khaing gawng tau mai kix mai cung dee lung mai kawncau mau soi Nawh
         haoh hun, pui tom nie pa kaoh khaing meung Yudax khawmuik mai veng Yerusaliem mai
         praok rawm sigrit sigra veng Turux mai veng Sidom, khankix hoek ti nghiet ti mhong
         Nawh Cao, sonsang kieh Nawh cox jhawm saux kix moi heue.
         18 Kix pa kham geu kheu phi pa seeing brai khankix pon tix moi nyawm ot heue.
         19 Cub pui hun khawmuik sawg ti teeh Nawh Cao, kheu sibrawm lih khaing Nawh mai kieh
         kix moi khawmuik heue.
         20 Nawh Cao jhak ka piang kawncau Nawh khankix, ah nin, "Pex pa hot pa sibhawm khankix
         koe bwanson heue, kheu Meung Siyiex mawh cie pex heue.
         21 Pex pa cai rhawm yam in khankix, koe bwanson heue, kheu pex tak sang sak heue. Pex
         pa yiiem grai yam in, koe bwanson heue, kheu pex tak nyiah.
         22 Yam pui koeng ka pex mai gwieh pex grheu pex khaing cub kix mai salao pex mai tik
         ceu kaux pex awm mawh pa caox, mawh kheu Kawn kawn pui, pex koe bwanson heue."
         23 Gaux rhawm ka daux singaix an heue, gaux rhawm mai jaloh ka heue. Mawh kheu, bwanson
         pex kied ting ka daux meung raoma heue. Kheu tax du kix dix, hoik yuh awm an ka cao
         jhai khankix heue.
         24 Viang mawh nan pex pa mawh cao mi, tak kha rhawm heue, kheu hoik pon pex pa nyawm
         rhawm cie pex heue.
         25 Pex pa hoik sak hoik naog yam in, tak kha rhawm heue, kheu pex tak sang cai rhawm
         heue. Pex pa nyiah yam in, tak kha rhawm heue, kheu pex tak sang khi rhawm mai yiiem
         grai heue.
         26 Yam pui khawmuik yaw mai ah pa mhawm mhiem grawng pex, pex tak kha rhawm heue, mawh
         kheu tax du kix dix, hoik yuh awm an ka cao jhai pa ang mawh ang meh khankix heue.
         27 "Viang mawh nan Aux krai ka pex pa mhong khankix, moh ka pui pa koeng ka pex mai
         yuh pa mhawm son kix pa koeng ka pex heue.
         28 Nawb bwan ka pui pa lawg ka pex, rawg bwan, son kix pa yuh pa ang khaw ang jiet ka
         pex heue.
         29 Ka kaw pa simang sibax maix tix plak, tang plak kawx, baox tawx ti yaox heue. Kaw
         pa teei prux fua maix, sibex maix kawx, paw kieh thiang ti tawx kah heue.
         30 Tawx ka pui pa rawg ka maix ku kaux mai kaw pa teei kraung cie maix, paw lai deeh
         mhaing ka nawh heue.
         31 Awm simie pex pui yuh ka tix, pex kawx, yuh awm an ka kix heue.
         32 Phan pex moh ka pui pa moh ka pex khaing, pex tak koe bwanson yuh ka mawx? Mawh kheu
         pui tingmap khankix kawx, deeh moh ka pui pa moh ka kix heue.
         33 Phan pex yuh pa mhawm ka pui pa yuh pa mhawm ka pex khaing, pex tak koe bwanson yuh
         ka mawx? Mawh kheu pui ting map khankix kawx, yuh awm an heue.
         34 Phan pex tawx yaog yaing ka pui, pa keud pex ti deeh pon khaing, pex tak koe bwanson
         yuh ka mawx? Mawh kheu pui ting map khankix kawx, tawx yaog yaing ka paox pui ting
         map khankix, ti deeh pon awm pa tawx kix heue.
         35 Moh ka pui pa koeng ka pex mai yuh pa mhawm mai tawx yaog yaing paw keud ti deeh
         pon tidtix mai bwanson pex tak kied ting kied lhaong mai pex tak mawh kawn kaw pa
         ting lhaong khaing khawmuik heue. Mawh kheu Nawh yuh bwan son ka pui pa ang tawng
         bwan son mai ka pui caox khankix heue.
         36 Mawh kheu nan, awm Keeing pex koe krax caux rhawm, pex kawx kieh koe krax caux rhawm
         heue."
         37 Paw prawng ca, yuh ka mawx son ang pex sang hoek krax prawng ca. Paw prawng phimap
         pui mai pex tak ang hoek krax prawng phimap heue. Pluat ploi phimap ka pui mai pex
         tak hoek krax pluat ploi heue.
         38 Tawx ka pui mai tak sang tawx ka pex pa tong pa tiag mhawm mhawm, pa hoik yeen mai
         pa hoik yung yiang mai pa kreh, pui tak sang tawx naok ka pex heue. Mawh kheu pex
         tong pex tiag ti tawx ka pui tang kaux miex ding, tak sang baox deeh tong deeh tiag
         ti tawx ka pex yuh nan heue.
         39 Nawh Cao kawx krai lox tiag pa ah nin ka kix, "Pui dug ngai chix jhi, pui pa dug
         ngai yaox krax lie? Kiex khawm ra tak rau daux o ang mawh lie?
         40 Kawncau ang lheu ting khaing Sara cao gau tix, viang mawh nan kawncau ku kaux, yam
         hoik grum tawng, nawh tak awm sara cao gau tix heue.
         41 Kheu maix jhak kuh ngai pa iak daux ngai puxaik maix mai ang keud grawh grawng nuk
         pa koe daux ngai tokaux tix?
         42 Phan ang mawh nan maix chix ah ka puxaik maix, puxaik eue, kieh aux teei ti tik kuh
         ngai maix, yam ang maix yaox nuk pa koe ka daux ngai tokaux tix, yuh ka mawx? Pui
         pie pui lhen eue, teei ti tik nuk pa koe daux ngai maix ka ha mai maix tak sang yaox
         mhawm mhawm, sonsang teei kuh pa koe daux ngai puxaik maix heue.
         43 Grawh grawng nawh, khaox pa mhawm pa plix plix pa ang mhawm ang koe tix khaox kawx
         mai khaox pa ang mhawm pa plix plix pa mhawm, ang koe tix khaox kawx heue.
         44 Mawh kheu chix tawng khaox ku khaox ka plix nawh heue. Grawh grawng nawh, pui ang
         sax pieh plix ruh khaing pang kat mai ang sax pieh plix siiet khaing katsai brex.
         45 Pui pa mhawm viex ceu pa mhawm lih khaing daux rhawm rhi nawh dee deuh pa mhawm mai
         pui pa caox viex ceu pa caox lih khaing dee deuh pa caox heue. Kheu jheeh chix krai
         ceu pa koe daux rhawm tom naog kreh heue.
         46 "Pex lai kok Aux, Simiang eue, Simiang eue mai ang yuh ceu pa krai Aux khankix yuh
         ka mawx?
         47 Pui ku kaux daux pui pa hoek ka Aux, pa mhong gumlox Aux mai hawt ti yuh khankix,
         Aux tak jhi pex yaox nawh awm kaw pa yuh ka mawx.
         48 Nawh awm pui pa sum nyiex tix lhang, pa kaong tom raux mai yuh num ka piang simaox
         mai yam haok hwan rawm mai chun ka nyiex an, ang chix kieh nawh yung yiang, mawh kheu
         hoik sum nyiex an ka piang simaox heue.
         49 Viang mawh nan pui pa mhong lox Aux mai ang hawt ti yuh, tak awm pui pa sum nyiex
         nawh ka piang tiex mai ang koe num mai yam chun rawm nawh, nyiex an goh daux rawm
         dom mawx dom an mai pa laux pa leeing nyiex an kied ting heue."

1 Khaix hoik sidiex gau Nawh Cao, kieh pui khankix mhong lox ceu pa krai Nawh, Nawh
         laig ka daux veng Kapeniom heue.
         2 Siliex cao giex kaing naing tix kaux, pa kied moh nawh, saux dex sang yum.
         3 Yam mhong nawh grawh grawng Yesux, nawh ploi kuad song pui Yudax khankix hu rawg
         mhaing ka Nawh Cao, nhie Nawh hoek ti taoh siliex nawh heue.
         4 Yam hoek kix ka Yesux, kix khyox khaw Nawh Cao mhawm mhawm ah nin, "Nawh keung ti
         pon, pa yuh Maix ceu in son nawh heue.
         5 Kheu moh nawh ceu ex, nawh hoik yuh nyiex sidiex son ex heue."
         6 Yesux hu tau mai kix, yam hoek Nawh Cao dee ang awt singai khaing nyiex nawh, cao
         giex kaing naing an ploi paox grawm nawh hu ti ah nin ka Nawh Cao, "Simiang eue, paw
         vi baox nyhap rhawm Maix, kheu ang aux keung ti kieh Maix hoek kreed greem braux nyiex
         aux.
         7 Mawh kheu nan aux keud tokaux tix ang keung ti hoek ka Maix, viang mawh nan pie tawx
         Maix lox khaing mai siliex aux tak moi heue.
         8 Kheu aux mawh pui ot greem simiang kawx, aux koe pui naing greem aux heue. Phan aux
         nhie tix kaux hu, nawh hu mai phan aux nhie tang kaux hoek, nawh hoek heue. Phan aux
         nhie siliex aux yuh ceu in, nawh yuh heue."
         9 Yam mhong Yesux ceu an khankix, Nawh daox deng ka nawh mai veeh ti jhak cub pui hun
         pa hawt khaix Nawh Cao ah nin, "Aux krai ka pex, ang Aux sax yaox pui pa yum rhawm
         nie ding nie dod ka daux pui Isarelax heue."
         10 Yam pui pa ploi cao giex kaing naing khankix deeh hoek ka nyiex, kix yaox moi siliex
         an heue.
         11 Khaix ngaix an pasax, Nawh Cao hu ka veng tix veng pa kok mawh Na-i-nax mai kawncau
         Nawh khankix mai cub pui hun hu tau mai Nawh Cao heue.
         12 Yam hoek Nawh Cao ka dex siviex veng, jhak heue, kix klawm pui yum lih tix kaux,
         pa mawh kawn simex miexmai pa koe tix kaux khaing, mai pui veng an tom nie ot tau
         mai kiex heue.
         13 Yam yaox Simiang ka bun an Nawh Cao caux rhawm ka kiex mai ah nin ka kiex, "Paw vi
         yiiem heue."
         14 Nawh Cao hoek mai teeh ka lawng an mai kix pa klawm khankix cung kaog heue. Nawh
         Cao ah nin, "Kawn nyawm simex eue, Aux krai ka maix, kaoh heue."
         15 Kaw pa hoik yum an kaoh ngawm mai jah ti sikah heue. Nawh Cao teei nawh tawx ka miex
         nawh heue.
         16 Pui khawmuik lhat graung kah mai kix yaogyaw Siyiex ah nin, "Cao jhai pa ting hoik
         lih sinax ex tix kaux mai Siyiex hoik hoek ti jhak pui cie Nawh heue."
         17 Lox grawh grawng pa yuh Nawh Cao ceu in, tah hu daux meung Yudax khawmuik mai sivie
         tan kudah kudee heue.
         18 Kawncau Yohan khankix krai grawh grawng ceu in khawmuik heue.
         19 Yohan kok kawncau tix ra kaux, ploi kiex hu ka Yesux, kieh chawk ah nin, "Maix mawh
         kaw pa tak sang hoek an lie, phan ang mawh nan ex tak sang krox ti yaox son tang kaux
         lie?"
         20 Yam hoek pui an kiex ka Nawh Cao, kiex ah nin, Yohan cao cubcom ploi yiex hoek ka
         Maix, sonsang chawk ah nin, Maix mawh kaw pa tak sang hoek an lie? phan ang mawh nan
         ex tak sang krox ti yaox son tang kaux lie?"
         21 Ka daux bawg yam nari an, Nawh Cao cox jhawm saux tom nie ceu mai jhawm saux preng
         khankix mai pa laig phicaox phicaig khankix mai Nawh Cao cox pui dug ngai haoh hun,
         kieh deeh chix yaox heue.
         22 Yesux pawk lox ah nin ka kiex, "Pax hu mai krai ka Yohan grawh grawng ceu pa mhong
         pa yaox pax, pui dug ngai pon ti deeh yaox, pui laux caong pon ti deeh hu, pui sipawg
         deeh kieh singax, pui lheet yhaok deeh chix mhong mai pui pa hoik yum deeh kieh kaoh
         im mai sidiex gau ka pui hot pui sibhawm kieh mhong lox bwan gaux rhawm heue.
         23 Pui mawx ang ah, kaw pa ang yaox dee sideeing dee laux rhawm ka daux Aux, koe bwanson
         heue."
         24 Khaix hoik ing kawncau Yohan an kiex, Nawh Cao jah ti sidiex gau grawh grawng Yohan,
         ka cub pui hun khankix, "Pex lih hu daux tiagtu sang jhak patix? Pex hu jhak gawng
         priem pa phlu bhaung mai vuhvied lie?
         25 Phan ang mawh nan pex lih hu sonsang yaox patix? Hu sonsang yaox pui pa ceep kraung
         pa awn lie? Jhak heue, kix pa ceep kraung pa jiet mhawm mai pa ih priex preem pa nyawm,
         ot ka daux nyiex simiang ting khankix heue.
         26 Phan ang mawh nan pex lih hu sonsang yaox patix? Lih hu sonsang yaox cao jhai lie?
         Mawh heue, Aux krai ka pex, mawh pa lheu khaing cao jhai heue.
         27 In mawh kaw pa hoik tiiem grawh grawng nawh ah nin, jhak heue, Aux ploi kawncau Aux
         hu sivoe pakngai maix, pa tak cox krax maix sivoe maix heue.
         28 Aux krai ka pex, ka daux pui pa keh khaing bun khawmuik, pa lheu ting khaing Yohan
         cao cubcom ang koe tix kaux kawx, viang mawh nan kaw pa nie iak khaing paox tix ka
         daux Meung Siyiex lheu ting khaing nawh heue.
         29 Pui khawmuik, khawm pui koh mau khankix, yam mhong kix pa yaogyaw pa rahsee Siyiex
         mai cubcom ka daux been krax cubcom Yohan heue.
         30 Viang mawh nan Pharishie khankix mai cao tawng cao prawng lai been khankix tik pa
         keud Siyiex son kix mai ang cubcom daux tawm taix nawh heue.
         31 Ceu pui ju in, Aux sang tiag awm patix? mai kix sang awm pa yuh ka mawx?
         32 Kix awm kawn nyawm khankix pa ngawm daux lah mai kok paox tix ah nin, Ex hoik phlu
         pi son pex mai pex ang graoh ang thiao, ex hoik yiiem riag, viang mawh nan, pex ang
         yiiem ang riag heue.
         33 Kheu Yohan cao cubcom ang ih blah mai ang nyaux rawm plix siiet mai hoek kawx, pex
         ah, kaw in koe phicaox heue.
         34 Kawn kawn pui ih nyaux mai hoek kawx, pex ah, jhak heue, Kaw in cha nie luan ih mai
         cha nie luan nyaux rawm plix siiet mai yuh paox pie ka pui pa koh mau mai pui ting
         map khankix heue.
         35 Viang mawh nan pingnya cuyi hoik rahsee ka daux kawn praix tix khawmuik heue.
         36 Pharishie tix kaux nhie Nawh Cao hoek ti sawm tau mai tix mai Nawh Cao laig ka daux
         nyiex Pharishie an, ngawm neung dee sawm heue.
         37 Jhak heue, bun tix kaux ot ka daux veng an, pa mawh pui ting map mai yam mhong nawh
         grawh grawng Nawh Cao ngawm neung ka daux nyiex Pharishie an, nawh viex sidah bhawng
         ka daux kawng simaox paing,
         38 nawh cung plak khaix, dex caong Nawh Cao mai yiiem mai kieh rawm ngai tix cod piang
         caong Nawh mai teei hauk kaing tix awt kah mai ngheut caong Nawh Cao mai teei sidah
         bhawng an groi kah heue.
         39 Pharishie pa hoik kok Nawh Cao yaox grawng an, nawh keud ah nin ka daux tokaux tix,
         "Phan Pui in mawh Cao jhai, Nawh tee hoik tawng grawng bun pa teeh Nawh in, mawh pui
         pa yuh ka mawx, grawh grawng nawh mawh bun ting map heue."
         40 Yesux ah nin ka nawh, "Simon eue, Aux koe ceu krai ka maix ceeix," Kaw an ah nin,
         "Sara Cao Gau eue, krai ha"
         41 Nawh Cao baox krai, "Cao tawx yaog yaing mau tix kaux, koe pui ceuk ka nawh ra kaux,
         tix kaux ceuk ka nawh denari phwan yieh plah mai tang kaux ceuk ka nawh tixphwan plah
         heue.
         42 Mawh kheu ang kiex koe ti tawx ceuk an, nawh pluat ploi ceuk kiex khawm ra kaux heue.
         Ka daux kiex ra kaux, mawh kaw pa yuh ka mawx, pa nie lheu moh ka kaw an?"
         43 Simon baox pawk lox ah nin, "Aux ce kaw pa pluat nawh ceuk pa nie ting an, mawh pa
         nie lheu moh nawh heue." Nawh Cao baox ah nin ka nawh, "Pa keud pa prawng maix hoik
         caw heue."
         44 Nawh Cao deeh veeh ka bun an, ah nin ka Simon, "Yaox maix bun in lie? Yam laig Aux
         ka daux nyiex maix, maix ang tawx rawm khoek son caong Aux, viang mawh nan bun in
         hoik kieh rawm ngai nawh cod piang caong Aux mai awt ka hauk kaing tix heue.
         45 Maix ang ngheut ka Aux, viang mawh nan, jah yam laig Aux tin, tom yam in, bun in
         ngheut caong Aux ang jud ang jai heue.
         46 Maix ang groi rawm bee ka kaing Aux, viang mawh nan, bun in, hoik groi sidah bhawng
         ka caong Aux heue.
         47 Mawh kheu nan Aux krai ka maix, phimap nawh pa haoh pa hun, hoik pluat ploi. Mawh
         kheu nawh hoik moh tom nie. Viang mawh nan, pui pa pluat ploi ceeix ngie, moh ceeix
         ngie heue."
         48 Nawh Cao ah nin ka bun an, "Hoik pluat hoik ploi phimap maix heue."
         49 Kix pa ngawm neung ti sawm tau mai Nawh Cao, keud ti ah nin ka daux tokaux tix, "Kaw
         in mawh mawx? Viang mawh phimap kawx, Nawh khex ploi heue."
         50 Nawh Cao baox ah nin ka bun an, "Krax yum rhawm maix hoik taoh maix, hu mhawm mhawm
         heue."

1 Khaix an ang awt rheung Nawh Cao hu lai ling ti sidiex gau, ka daux yaong daux veng
         khankix mai viex lox gaux rhawm pa dex dawd mai Meung Siyiex mai kawncau Nawh kao
         ra kaux.
         2 Bun tix blah kawx ot tau mai Nawh, pa hoik kieh Nawh Cao phicaox lih mai hoik cox
         jhawm saux kix moi heue. Marix pa kok mawh Magadalax, pa hoik kieh Nawh Cao phicaox
         lih khaing aliah kaux,
         3 Yoanax moeng Khunzax, pa mawh kawncau Herut mai Susannax mai tang kaux tom nie teei
         kraung cie kix mai khan kheu ka Nawh Cao mai pui pa hu tau mai Nawh heue.
         4 Yam an cub pui hun khrawm paox tix kaoh khaing ku veng, hoek ka Nawh Cao mai Nawh
         sidiex gau kix ka lox tiag ah nin,
         5 "Pui rhuat simie hu ti rhuat simie cie tix heue. Yam rhuat nawh simie tix blah cod
         ka dex krax mai pui dig ka caong tix, sim raoma khankix sut ti ih simie an heue.
         6 Simie tix blah cod ka piang simaox mai yam kuah, mawh kheu ang phon tiex koe tom
         fit kroh hu heue.
         7 Simie tix blah cod ka sinax pang kat mai pang kat an ting tau mai kix, tom kheem
         gut kix.
         8 Simie tix blah cod ka dee mhawm tiex mai ting tom plix plix tix yieh son heue. "
         Yam krai Nawh Cao grawng ceu in khankix, Nawh kok yo ah nin, " Kaw pa koe yhaok ti
         mhong kieh nawh mhong heue."
         9 Kawncau Nawh khankix chawk Nawh Cao ka grawng dee bleeh lox tiag in heue.
         10 Nawh Cao baox ah nin, "Hoik tawx kieh pex tawng grawng pa raux pa mox pa dex dawd
         mai Meung Siyiex, viang mawh nan, pa kawn deuk khankix tak krai ka lox tiag ka kix,
         yuh ka mawx kix yaox kawx ang chix yaox mai kix mhong kawx ang chix tawng heue.
         11 Dee bleeh lox tiag an mawh nin, simie an mawh gumlox Siyiex heue.
         12 Kix pa cod dex krax, mawh kix pa hoik mhong mai khaix an phicaox hoek mai teei lox
         bwan khaing daux rhawm kix, yuh ka mawx son ang kix sang yum rhawm mai son ang hoek
         krax taoh heue.
         13 Kix pa cod ka piang simaox, mawh kix pa hoik mhong mai gaux rhawm rieb ti teei lox
         bwan mai kix ang koe riah, yum rhawm ngie tivud khaing, yam hoek bawg yam pa nyaw
         glaw, kix deeh laux leeing heue.
         14 Pa cod sinax pang kat khankix, mawh kix pa hoik mhong mai yam hu kix krax, pa khi
         rhawm mai sinngao mai ceu pa gaux rhawm pa dex dawd mai ju in, kheem gut kix, tom
         ang chix mhawm plix heue.
         15 Pa koe ka dee mhawm tiex, mawh kix pa rah pa mhawm rhawm pa hoik mhong lox bwan,
         mawh kix pa giex tom sied mai chix gun rhawm tix plix plix heue.
         16 "Pui mawx ang ah, yam hoik tok nawh kawk ngu, ang sax tawb ka aw, lheu khaing an
         ang sax sau greem ku, deuh ka piang dee deuh kawk ngu, sonsang yaox kix pa laig tan
         pa riang nawh heue.
         17 Mawh kheu pa hoik mox ang koe tix ceu kawx, pa tak ang kieh sidawng, Lheu khaing
         an ang koe tix ceu kawx pa hoik glip, pa tak ang tawng, ang koe heue.
         18 Mawh kheu nan, mhong pex yuh ka mawx rien rhawm tix kah, kheu kaw pa hoik koe, tak
         baox tawx ka nawh heue, kaw pa ang koe, viang pa hoik koe cie nawh kawx, tak sang
         teei khaing nawh heue."
         19 Miex Nawh Cao mai pux Nawh khankix hoek ka Nawh, viang mawh nan kix ang pon hoek
         dee ot Nawh Cao, kheu kied sikhox cub pui hun heue.
         20 Pui krai ka Nawh Cao ah nin, "Miex Maix mai pux Maix khankix cung plak praix, simie
         ti yaox Maix heue."
         21 Nawh Cao pawk lox mai ah nin ka kix, "Miex Aux mai pux Aux khankix, mawh inkix, pa
         mhong gumlox Siyiex mai hawt ti yuh heue."
         22 Ka daux ngaix an khankix tix singaix Nawh Cao laig ka daux reu, tau mai kawncau Nawh
         khankix mai Nawh Cao ah nin ka kix, "Ex hu plak toi rawm nhawng heue." Kix vai reu
         hu heue.
         23 Yam kawn hu kix Nawh Cao laig it mai bhaung ting lih ti phlu ka piang nhawng mai
         rawm jah ti naog ka daux reu mai kix dex sang hoek krax laux leeing heue.
         24 Kix hoek ka Nawh Cao so Nawh kieh siduad ah nin, "Simiang eue, Simiang eue, ex dex
         sang laux heue." Nawh Cao kaoh mai ah ka bhaung mai pukpak rawm mai kix yiien yawg
         tix heue.
         25 Nawh Cao chawk ah nin ka kix, "Krax yum rhawm pex koe dee mawx?" Viang mawh nan kix
         lhat mai daox kah, kix tom ah nin ka paox tix, tix kaux lai tix kaux, "Kaw in mawh
         mawx, Nawh tawx lox ka bhaung mai rawm khankix kawx, kix nghiet ka lox Nawh heue."
         26 Kix hoek ka meung Gadarax, pa koe praok sidieb rawm nhawng meung Galilie.
         27 Yam hoik lih hu Nawh Cao ka piang caong raog, pui tix kaux pa hoik lih khaing daux
         veng hoek ti rieb Nawh, kaw an mawh pa laig phicaox mai ang ceep kraung tom rheung,
         ang ot daux nyiex, nawh ot ka daux simeeig khankix heue.
         28 Yam yaox nawh Yesux, nawh krub sivoe Nawh Cao mai nawh riag kok yo lox tix sinum
         ah nin, "Yesux, Kawn Siyiex pa ting lhaong khaing khawmuik eue, aux koe pa yuh mai
         Maix ceu patix? Aux khyox khaw ka Maix paw vi tuktiak tukte ka aux liak"
         29 Kheu Nawh Cao hoik nhie phi pa seeing brai an lih khaing pui an heue. Kheu phi an
         hoik giex nawh tom nie bawg mai hoik kieh pui pau nawh phyawk nawh ka ceng mai hoik
         sau gang ka nawh heue. Viang mawh nan nawh pon rud maox ceng khankix dud mai phicaox
         an grheu nawh hu ot ka daux tiagtu heue.
         30 Nawh Cao chawk nawh ah nin, "Ceu kaux maix kaux patix? Nawh deeh ah nin, " Mawh Liecong
         heue." Mawh kheu hoik laig phicaox ka nawh tom nie, nawh tom ah nan.
         31 Kix khyox khaw ka Nawh Cao, yuh ka mawx son ang Nawh sang nhie kix lih hu laig ka
         dee kied raux heue.
         32 Ka dee an koe cub lig pa kied hun sawm ka gawng tan heue. Kix khyox khaw ka Nawh
         Cao, sonsang laig kix daux lig mai Yesux tawx akhuang ka kix heue.
         33 Phicaox khankix lih khaing daux pui an mai laig ka daux lig khankix, cub lig an,
         to lih ka dee nie rieh nie jun jee, laig ka daux nhawng mai nok ka rawm yum heue.
         34 Yam yaox pui liang lig khankix ka ceu pa hoik mawh an, kix to hu mai krai grawng
         an ka daux yaong daux veng khankix heue.
         35 Pui khankix hu ti jhak grawng pa hoik mawh an mai yam hoek kix ka Yesux mai yaox
         kaw pa hoik lih phicaox khaing, ngawm liep caong Yesux tan, hoik deeh mhawm mai ceep
         kraung, kix lhat kah heue.
         36 Kix pa hoik yaox, krai pui khankix mhong grawng pa cox ka kaw pa laig phicaox an
         mhawm yuh ka mawx.
         37 Pui meung Gadarax khawmuik mai pui pa ot sivie tan, khyox khaw ka Nawh Cao nhie Nawh
         lih hu khaing kix, mawh kheu kix kied lhat graung kah Nawh Cao deeh laig ka daux reu
         mai deeh ing heue.
         38 Pui pa hoik laig phicaox glang ka an, rawg ti ot tau mai Nawh Cao, viang mawh nan
         Nawh Cao ah nin,
         39 "Ing ka nyiex maix mai krai kix mhong grawng ceu pa ting lhaong pa caux rhawm Siyiex
         mai yuh bwanson, son maix heue." Kaw an lih hu mai krai grawng ceu pa ting lhaong
         pa hoik yuh Yesux son nawh, ka daux veng an khawmuik heue.
         40 Yam deeh ing Yesux, cub pui hun khankix rieb Nawh Cao, kheu kix khawmuik krox jun
         ka Nawh heue.
         41 Jhak heue, pui tix kaux pa kaux Ya i rux, pa mawh pui giex kaing nyiex sidiex tix
         kaux, hoek mai krub dex caong Yesux mai khyox khaw nhie Nawh Cao hoek ka nyiex tix
         heue.
         42 Mawh kheu kawn bun nawh pa koe ngie tix kaux khaing, pa dex koe ju kao ra num, it
         mai dex sang yum heue. Yam hu Nawh Cao cub pui hun khankix nyheen ka Nawh heue.
         43 Bun tix kaux pa hoik koe jhawm saux pa lih nham kao ra num, pa hoik uik cai can pa
         koe nawh khawmuik, ka pui chix sidah khankix, viang mawh nan, ang vai ceeix kawx,
         44 hoek plak khaix Nawh mai teeh caong kraung ceep Nawh mai jhawm saux pa lih nham nawh,
         hit dom mawx dom an heue.
         45 Yesux ah nin, "Mawx pa teeh ka Aux?" Yam thiang pui grawng an khawmuik, Petrux mai
         kix pa ot tau mai Nawh khankix, ah nin, "Simiang eue, cub pui hun khankix nyheen ka
         Maix, tom uik tip, Maix lai kawn chawk mawx pa teeh ka Aux lie?"
         46 Yesux baox ah nin, "Pui hoik teeh ka Aux tix kaux kaux, Aux tawng kheu hoik lih sibrawm
         khaing Aux heue."
         47 Yam tawng bun an grawng ang nawh pon ti mox tix, nawh siyaung mai hoek ti krub sivoe
         Nawh Cao, sivoe pui khawmuik, nawh krai mawh kheu grawng patix, nawh hoik teeh ka
         Nawh Cao mai grawng hoik moi tix dom mawx dom an heue.
         48 Nawh Cao ah nin ka nawh, "Kawn bun Aux eue, krax yum rhawm maix hoik kieh maix moi,
         hu mhawm mhawm awx."
         49 Yam kawn sikah Nawh Cao, pui tix kaux hoek khaing nyiex pui giex kaing nyiex sidiex
         ah nin, "Kawn bun maix hoik yum heue. Paw baox laklheut ka Sara Cao Gau heue."
         50 Viang mawh nan, yam mhong Yesux lox an, Nawh Cao ah nin, "Paw vi lhat yum rhawm khaing
         heue. Nawh tak sang deeh mhawm."
         51 Yam hoek Nawh Cao ka nyiex an, Nawh ang kieh pui tix kaux kawx laig tau mai tix,
         lheu khaing Petrux, Yohan, Yakop mai miex keeing nyawm bun an khaing heue.
         52 Pui khawmuik yiiem riag yo, son nyawm bun an, viang mawh nan, Nawh Cao ah nin ka
         kix, "Paw yiiem, mawh kheu bun in ang yum, mawh ngie laig it nawh khaing."
         53 Kix nieb yuh pa ang nab yam nyiah ka Nawh Cao, kheu tawng kix bun an hoik yum heue.
         54 Viang mawh nan Nawh Cao teei taix kawn bun an mai kok ah nin, "Kawn nyawm bun eue,
         kaoh heue."
         55 Khuan nawh deeh hoek mai kawn bun an kaoh dom mawx dom an. Nawh Cao nhie kix tawx
         pa ih tix ceu ceu ka nawh heue.
         56 Miex keeing nawh kied daox deng kah heue. Nawh Cao tawm kiex, son ang sang krai grawng
         pa hoik yuh an, ka pui tix kaux kawx heue.

1 Yesux kok kawncau Nawh kao ra kaux khrawm paox tix mai tawx sibrawm ka kix pa pex
         piang phicaox khawmuik sonsang pon ti cox jhawm saux moi heue.
         2 Yesux ploi kix hu sidiex gau grawng Meung Siyiex mai sonsang cox pui pa koe jhawm
         saux moi heue.
         3 Yesux ah nin ka kix, "Paw viex tidtix hu, son yam hu pex daux krax, paw viex khaox
         gix, bau, blah, mau, sibex kawx paw viex ra pheen heue.
         4 Pex laig ka daux nyiex mawx ang ah, ot tan tom lih hu pex awx.
         5 Pui miex ding ang ah, pa ang rieb ti teei pex, yam lih hu pex khaing veng an, khuah
         phawng tiex khaing caong pex, sonsang mawh mhai ruk piang kix heue."
         6 Kix lih hu lai ling daux yaong daux veng khankix, sidiex gau lox bwan gaux rhawm
         mai cox jhawm saux moi ku dah dee heue.
         7 Yam mhong simiang Herut grawng ceu pa hoik mawh khawmuik, nawh keud ang doh, daox
         kah, mawh kheu pui tix blah ah Yohan hoik deeh kaoh im khaing krax yum.
         8 Tiblah ah Eliyax hoik lih hoek mai tang kaux khankix ah, cao jhai phao ka didix hoik
         deeh kaoh tix kaux kaux heue.
         9 Viang mawh nan Herut ah nin, "Aux hoik kid kaing Yohan, viang mawh nan, kaw pa mhong
         aux grawng ceu in khankix mawh mawx?" Nawh sawg sonsang pon ti yaox Yesux heue.
         10 Yam deeh hoek, kawncau khankix, kix krai grawng ceu pa hoik yuh kix ka Yesux. Yesux
         viex kix lih ka veng tix veng, pa kok mawh Biesedax heue.
         11 Viang mawh nan cub pui hun khankix, tawng grawng an mai hawt Yesux, Yesux rieb kix
         mai krai kix mhong grawng Meung Siyiex, Nawh cox pa koe jhawm saux kix moi heue.
         12 Yam dex sang faik praix plak bo, kawncau Nawh kao ra kaux hoek mai ah nin ka Yesux,
         "Ploi cub pui hun khankix hu heue, sonsang hu laig kix ka daux yaong khankix pa koe
         sivie siveng tin, sonsang pon kix pa ih tix mai dee it tum, mawh kheu ot ex daux tiag
         heue."
         13 Viang mawh nan Yesux ah nin ka kix, "Pex tawx pa ih son kix awx." Kix deeh ah nin,
         "Lheu khaing blah phwan lon mai kax ra mu ngie phan ex ang hu liag ex ang koe pa ih
         son pui in kix khawmuik.
         14 Kheu kix simex dex koe phwan rheng kaux heue. " Yesux ah nin ka kawncau Nawh khankix,
         " Kieh kix ngawm tix cub, koe been tixphwan kaux tix cub heue."
         15 Kix yuh awm hoik nhie kix mai kieh pui khawmuik ngawm heue.
         16 Nawh Cao teei blah phwan lon mai kax ra mu an mai maong ka raoma mai Nawh nawb bwan
         ka ankix mai sivit ti tawx ka kawncau Nawh khankix, sonsang viex kix ti tawx ka pui
         khankix heue.
         17 Kix ih sak khawmuik. Mai deeh pon ti khrawm pa lheu khaix ih kix, pa max pa phawng
         koe kao ra phliex heue.
         18 Yam ot tau mai kawncau tix khankix Nawh Cao rawg bwan nong nong, Nawh chawk kix ah
         nin, "Cub pui hun khankix ah Aux mawh mawx?"
         19 Kix deeh ah nin tix blah ah, "Mawh Yohan cao cubcom, viang mawh nan tang kaux tix
         blah ah, mawh Eliyax mai tang kaux tix blah baox ah, mawh cao jhai phao ka didix,
         hoik deeh kaoh tix kaux kaux heue."
         20 Yesux baox chawk kix, "Pex kawx ah Aux mawh mawx lie?" Petrux deeh pawk ah nin, "Maix
         mawh Khrit cie Siyiex heue."
         21 Viang mawh nan Yesux jawg ti sidiex gau ka kix mai tawm lox ang cu kix krai ka pui
         tix kaux kawx heue.
         22 Nawh Cao ah nin, "Kawn kawn pui tak sang kham geu tom nie ceu, ka daux tawm taix
         kuad song mai cao giex kaing li pa ting mai pui tiiem lai khankix mai tak sang kham
         geu pa teei yum mai tak sang deeh kaoh im khaix an daux loe singaix heue."
         23 Nawh Cao ah nin ka pui khawmuik, "Phan pui tix kaux kaux simie ti hawt khaix Aux,
         kieh nawh thiang ti tik tokaux tix mai klawm khaox lhak tix ku ngaix mai hawt Aux
         heue.
         24 Mawh kheu pui mawx ang ah, pa simie ti taoh ju tokaux tix, tak sang som ju heue.
         Viang mawh nan, pui mawx ang ah pa som ju son Aux, nawh tak pon ti taoh ju heue.
         25 Grawh grawng nawh, phan pui tix kaux kaux pon haktiex khawmuik mai som tokaux tix,
         sang koe bwanson yuh ka mawx?
         26 Mawh kheu pui mawx ang ah, pa kaig kheu Aux mai gumlox Aux, Kawn kawn pui kawx, tak
         sang kaig kheu nawh, yam Nawh viex min plakngai cie tix mai min plakngai Keeing tix,
         hoek tau mai kawncau Siyiex pa singax singeh khankix heue.
         27 Aux krai lox pa mawh meh ka pex, pui pa cung tin tix blah, tak ang cim krax yum,
         tom kix yaox Meung Siyiex heue.
         28 Khaix hoik ah Nawh Cao lox ceu in khankix, yam dex hoek daix ngaix, Nawh Cao teei
         Petrux, Yohan mai Yakop, haok ka gawng sonsang rawg bwan heue.
         29 Yam rawg Nawh Cao bwan, pakngai Nawh tieh loh mai kraung ceep Nawh lih paing cawk
         tom lih riang heue.
         30 Jhak heue, pui ra kaux sikah mai Nawh Cao, pa mawh Mose mai Eliyax,
         31 Pa lih hoek ka daux min plakngai mai kum grawng pa dex sang yum Nawh Cao ka daux
         veng Yerusaliem heue.
         32 Petrux mai pa ot tau mai nawh, sang it nie mai gaing heue. Viang mawh nan yam hoik
         siduad kix mhawm mhawm, kix yaox min plakngai Nawh Cao mai pui ra kaux pa cung tau
         mai Nawh heue.
         33 Yam gwieh kiex ti hu khaing Nawh Cao, Petrux ah nin ka Yesux, "Simiang eue, ex ot
         tin mhawm son ex heue, kieh ex yuh nyiex bang loe lhang. Son Maix tix lhang mai son
         Mose tix lhang mai son Eliyax tix lhang," Nawh ang tawng ceu pa ah tix, tom ah nan
         heue.
         34 Yam kawn ah nawh ceu in khankix, paiawm hoek ti kheem veei kix mai kix lhat ka yam
         laig kix ka daux paiawm heue.
         35 Lox lih khaing daux pai awm an, ah nin, "In mawh Kawn Aux, pa laug Aux, pex cu nghiet
         ka Nawh awx."
         36 Yam lih hoek lox an, yaox ngie Yesux ot nong nong tix kaux khaing. Kix ang nye, ang
         krai grawng ceu pa hoik yaox kix khankix ka pui tix kaux kawx ka daux bawg yam ngaix
         an heue.
         37 Khaix an tix singaix, yam hoik lih hoek kix khaing gawng, cub pui pa kied hun hoek
         ti rieb Nawh Cao.
         38 Jhak heue, ka daux cub pui hun, pui tix kaux kok yo ah nin, "Sara Cao Gau eue, aux
         khyox khaw ka Maix, hoek ti jhak ka kawn simex aux liak. Kheu nawh mawh kawn pa koe
         aux tix kaux ngie khaing heue.
         39 Phi giex nawh mai nawh riag dom mawx dom an mai kieh nawh rak rawn, tom lih bai jheeh
         heue. Dex ang yawn khaing nawh, yuh nawh tom kreuk heue.
         40 Aux khyox khaw ka kawncau Maix khankix nhie kix grheu phicaox an lih kawx, kix ang
         pon ti grheu heue."
         41 Yesux deeh ah nin, "pui pa ang koe krax yum rhawm mai pa nu ti sidiex eue, Aux kawn
         tak sang ot mai pex miex grheung? Aux kawn tak sang gun yeung pex miex grheung? Viex
         kawn simex maix hoek heue."
         42 Yam kawn tak hoek nawh, phicaox an biak nawh goh mai kieh nawh rak rawn tix sigrien
         sigre. Viang mawh nan Yesux ah ka phi pa seeing brai an mai kieh kawn simex an moi
         mai deeh tawx nawh ka keeing nawh heue.
         43 Pui khawmuik daox deng ka sibrawm pa ting lhaong Siyiex heue. Viang mawh nan yam
         kawn daox deng kix ku kaux ka ceu pa yuh Yesux khankix, Nawh Cao ah nin ka kawncau
         Nawh khankix.
         44 "Kieh gumlox in khankix laig ka daux yhaok pex, kheu tak sang tawx Kawn kawn pui
         ka daux tawm taix kawn pui khankix heue."
         45 Viang mawh nan kix ang tawng dee bleeh lox in mai hoik mox khaing kix, yuh ka mawx
         son ang kix sang tawng mai kix lhat chawk Yesux ka grawng lox in heue.
         46 Kix thung thiang paox tix, ka grawng daux kix mawh pui mawx pa tak sang nie lheu
         ting khaing paox tix.
         47 Viang mawh nan yam yaox Yesux pa keud pa sawn kix ka daux rhawm tix, Nawh Cao teei
         kawn nyawm iak tix kaux deuh ka liep tix,
         48 mai ah nin ka kix, "Pui mawx ang ah, pa rieb ti teei kawn nyawm iak in ka daux ceu
         kaux Aux, rieb ti teei ka Aux heue. Pui mawx ang ah, pa rieb ti teei Aux, rieb ti
         teei ka kaw pa ploi Aux hoek heue. Mawh kheu pui pa iak khaing paox tix ka daux pex
         khawmuik, kaw an tak sang ting heue."
         49 Yohan ah nin ka Nawh Cao, Simiang eue, ex yaox pui tix kaux pa grheu phicaox lih
         ka daux ceu kaux Maix mai ex kieh nawh, kheu ang nawh hawt tau mai ex heue."
         50 Viang mawh nan Yesux ah nin ka nawh, "Paw kieh nawh, mawh kheu pui pa ang ot plak
         pui koeng ka pex, ot plak pex heue."
         51 Yam an dex sang hoek bawg yam singaix, pa sang rieb ti teei Nawh haok ka piang dee
         long, Nawh Cao jawg veeh pakngai tix, sonsang hu ka veng Yerusaliem.
         52 Nawh ploi kawncau tix hu plak sivoe ngai Nawh Cao mai kix hu laig ka daux yaong pui
         Samarix tix yaong, sonsang cox khre son Nawh Cao heue.
         53 Pui yaong an ang rieb ti teei ka Nawh Cao, kheu Nawh veeh pakngai tix, sang hu ka
         veng Yerusaliem heue.
         54 Yam yaox kawncau Nawh Yakop mai Yohan grawng in, kiex ah nin, "Simiang eue, Maix
         koe rhawm ti kieh yiex, nhie ngu lih khaing raoma mai gleeing kix, awm pa hoik yuh
         Eliyax lie?"
         55 Viang mawh nan Yesux deeh veeh mai ah ka kiex.
         56 Kix hu ka tang yaong heue.
         57 Yam kawn hu kix krax, pui tix kaux ah nin ka Nawh Cao, "Aux sang hawt Maix ka dee
         sang hu Maix kudah kudee heue."
         58 Yesux ah nin ka nawh, "Sox praix khankix koe daux mai sim pa po piang raoma khankix
         koe mheem, viang mawh nan, Kawn kawn pui ang koe dee deuh kaing tix heue."
         59 Nawh Cao ah nin ka pui tang kaux tix kaux, "Hawt khaix Aux heue," viang mawh nan
         kaw an ah nin, "Simiang eue, kieh aux hu sipaung keeing aux ka ha."
         60 Yesux baox ah nin ka kaw an, "Kieh pui yum sipaung pui yum cie kix heue. Maix hu
         mai krai grawng meung Siyiex heue."
         61 Tang kaux tix kaux kawx ah nin, "Simiang eue, aux sang hawt khaix Maix heue, viang
         mawh nan, kieh aux hu sikah lox gwieh ka pui pa ot ka daux nyiex aux ka ha. "
         62 Yesux baox ah nin ka nawh, "Kaux pui mawx ang ah, pa hoik giex krong thai mai pa
         deeh gi plak khaix, ang keung khaw son meung Siyiex heue."

1 Khaix ceu in khankix, Simiang, baox laug ti teei kawncau tang kaux atixgliah kaux
         mai ploi kix hu tix cub ra kaux, ra kaux, plak sivoe ngai Nawh Cao, ka daux ku veng
         mai kudah kudee, dee dex sang hoek Nawh Cao heue.
         2 Nawh Cao ah nin ka kix, "Nghox pa kaux pa khaw ti vawg kied nie viang mawh nan pui
         pa vawg tux heue. Mawh kheu nan pex rawg bwan ka Simiang cao nghox, yuh ka mawx sonsang
         ploi Nawh pui vawg nghox khankix hoek sonsang vawg nghox Nawh heue.
         3 Hu dee hu pex heue. Jhak heue, Aux ploi pex hu awm kawn yung iak, ka sinax soxla
         khankix heue.
         4 Paw viex hau mau, bau mai kiep, yam hu pex krax paw vi ah lox nawb ka pui tikaux
         kawx heue.
         5 Pex laig ka daux nyiex mawx ang ah, ah lox yuh nin ka ha, kieh pa nhim koe piang
         nyiex in liak.
         6 Phan kawn praix pa nhim koe tan, pa nhim pex tak ot piang nawh, viang mawh nan phan
         ang koe, pa nhim an tak deeh ka pex heue.
         7 Ot ka daux nyiex an mai ih nyaux ceu pa tawx kix. Grawh grawng nawh, pui yuh kaing
         keung ti pon ngawh riang tix. Paw gah hu tix nyiex hoik tix nyiex heue.
         8 Pex laig ka daux veng mawx ang ah, phan kix rieb ti teei pex, ih ceu pa khankix sivoe
         pex heue.
         9 Cox pui saux ka daux dee an mai ah nin ka kix, Meung Siyiex hoik hoek dex ka pex
         heue.
         10 Viang mawh nan, veng mawx ang ah, phan kix ang rieb ti teei pex, lih hu ka daux krax
         veng an khankix ah nin,
         11 "Phawng tiex veng pex pa kawb ka caong ex kawx, ex kawt sonsang mawh mhai mawh khen
         ka piang pex. Viang mawh nan kieh tawng ceu in, Meung Siyiex hoik hoek dex ka pex
         heue.
         12 Aux krai ka pex, ka daux ngaix an sax, veng an tak lheu yaoh ti kham geu khaing veng
         Sawdom heue."
         13 Veng Khawrazin eue, maix tak pon pa kha rhawm heue. Veng Biesedax eue, maix tak pon
         pa kha rhawm heue. Phan hoik yuh kaing pa ting sibrawm khankix pa hoik yuh ka daux
         pax, ka daux veng Turux mai Sidon, kiex tak hoik dawg doh keud ka phimap tom rheung
         mai fua tix ka man pa taing ka hauk mai ngawm ka daux nyaox heue.
         14 Ka daux bawg yam prawng sax, tak lheu yie ti kham geu son veng Turux mai veng Sidon,
         khaing son pax heue.
         15 Veng Kapeniom eue, tak yaogyaw maix tom hoek meung raoma lie? Tak viex maix lih hu
         ka daux meung yum heue.
         16 Pui pa nghiet lox pex, nghiet lox Aux heue. Pui pa tik ka pex, tik ka Aux heue. Pui
         pa tik ka Aux, tik ka kaw pa ploi Aux hoek heue."
         17 Kawncau atixgliah kaux deeh hoek gaux rhawm ah nin, "Simiang eue, phicaox phicaig
         khankix kawx, ot greem ex nghiet lox ex ka daux ceu kaux Maix heue."
         18 Nawh Cao ah nin ka kix, "Aux hoik yaox Satan rau khaing raoma awm tuhsah heue.
         19 Jhak heue, Aux hoik tawx sibrawm ka pex, sonsang pon dig pex piang siuing mai tamtim
         khankix mai ka piang sibrawm pui pa koeng ka pex mai tix ceu kawx ang tau ti pon kieh
         pex saux heue.
         20 Paw gaux rhawm kheu phi khankix ot greem pex nghiet lox pex, viang mawh nan gaux
         rhawm ka pa hoik tiiem ti deuh ceu kaux pex, ka daux meung raoma heue."
         21 Ka daux bawg yam nari an Nawh Cao gaux rhawm ka daux Khuan Singax Singeh ah nin,
         "Aux yaogyaw bwanson Maix, Keeing eue, Simiang pa ting piang raoma mai haktiex, kheu
         hoik mox Maix ceu in khankix, khaing pui lhak lhiem mai pa chix tawng khankix mai
         hoik plak kieh kawn ngie khankix yaox heue. Mawh heue, Keeing, kheu Maix koe rhawm
         khaw rhawm ti yuh nan heue.
         22 Keeing Aux hoik tawx khawmuik ka Aux heue. Tix kaux kawx ang tawng Kawn Cao mawh
         mawx, lheu khaing Keeing Cao tix kaux khaing mai tix kaux kawx ang tawng Keeing Cao
         lheu khaing Kawn Cao, Kawn Cao koe rhawm ti plak kieh nawh tawng heue."
         23 Nawh Cao veeh ka kawncau Nawh khankix, dee ot kix nong ah nin, "Ngai pa pon tix yaox
         ceu pa yaox pex khankix, ting bwanson heue.
         24 Grawh grawng nawh, Aux krai ka pex, cao jhai mai simiang khankix hoik koe tom nie
         pa simie ti yaox ceu pa yaox pex mai ang pon ti yaox mai kix simie tix mhong pa mhong
         pex mai ang pon ti mhong heue."
         25 Jhak heue, cao prawng cao tawng lai been tix kaux kaoh cung sonsang cheuk sang nyaw
         ti yaox Nawh Cao, chawk ah nin, "Sara Cao Gau eue, sonsang pon aux sin ju leeing ju,
         aux tak sang yuh ka mawx?"
         26 Nawh Cao ah nin ka nawh "Hoik tiiem ti deuh daux lai beenli pa yuh ka mawx? Maix
         phat pa ah ka mawx?"
         27 Kaw an deeh pawk lox ah nin, "Maix tak moh Siyiex maix khawm rhawm khawm rhi tix
         khawmuik mai khawm ju tix khawmuik mai khawm riang rao tix khawmuik mai khawm ka dee
         chix keud tix khawmuik mai maix tak moh paox plawg tix awm moh tokaux tix heue."
         28 Nawh Cao baox ah nin ka nawh, "Lox pa pawk maix khaw heue. Yuh nin heue, maix tak
         pon tix im ju heue."
         29 Viang mawh nan kaw an, mie ti yuh tokaux tix, awm pui rahsee pa ang koe dee lud,
         nawh tom chawk ah nin ka Yesux, "Paox plawg paox nyhawm aux mawh mawx?"
         30 Yesux pawk lox nawh ah nin, "Pui tix kaux kaoh lih hu khaing veng Yerusaliem, sonsang
         hu ka veng Yerikho, nawh sidah pui tud rhim pa rud ti teei kraung nawh khawmuik mai
         tap toi nawh, tom dex yum mai grham nawh tan mai lih hu heue.
         31 Cao giex kaing li tix kaux lih hawt krax an, yam yaox nawh kaw an, nawh via plak
         teh krax mai luan hu heue.
         32 Awm an pui Lewix tix kaux kawx, yam hoek nawh tan, yaox kaw an, via plak teh krax
         mai luan hu heue.
         33 Viang mawh nan, pui Samarix tix kaux, yam hu nawh krax hoek dee ot kaw an, yam yaox
         nawh kaw an, nawh caux rhawm kah,
         34 mai hoek ka nawh mai groi rawm bee mai rawm plix siiet ka dee mat nawh mai pua dee
         saux nawh mai deuh nawh ka piang khawng brug nawh mai viex nawh hu ka nyiex nyo mai
         kia ngien nawh heue.
         35 Singaix pasax yam lih hu nawh teei denari ra plah mai tawx ka cao nyiex nyo an mai
         ah nin ka nawh, kia ngien kaw in mai baox uik maix miex ding ka piang in, yam deeh
         hoek aux sax, aux tak deeh viied ka maix heue.
         36 Maix ce yuh ka mawx, ka daux pui in loe kaux, mawh mawx pa mawh paox plawg ka kaw
         pa sidah pui tud rhim an lie?"
         37 Cao prawng cao tawng lai been an, deeh pawk ah nin, "Mawh kaw pa caux rhawm ka nawh
         heue." Yesux baox ah nin ka nawh, "Maix kawx, hu mai yuh awm an heue."
         38 Yam hu kix krax, Nawh Cao laig ka daux yaong tix yaong mai bun tix kaux pa kaux Mathax,
         rieb ti teei Nawh Cao ka daux nyiex tix heue.
         39 Bun an koe pux tix kaux pa kaux Marix, pa ngawm liep caong Yesux mai nghiet lox Nawh
         Cao heue.
         40 Viang mawh nan Mathax ang nyawm rhawm, kheu kied haoh kaing pa khan pa kheu nawh
         mai hoek ti ah nin ka Nawh Cao, "Simiang eue, Maix ang keud grawng pux aux, hoik prah
         grham aux, yuh kaing khan kheu nong nong lie? Mawh kheu nan nhie nawh teem aux liak"
         41 Yesux pawk lox ah nin ka nawh, "Mathax, Mathax eue maix khi rhawm mai sung sang rhawm,
         ka kied nie ceu heue.
         42 Viang mawh nan, lo ngie tix ceu khaing, Marix hoik laug ti cie ceu pa mhawm an, pa
         tak ang teei khaing nawh heue."

1 Ka daux bawg yam an, yam rawg Nawh Cao bwan tix dah, khaix hoik rawg Nawh bwan, kawncau
         Nawh tix kaux ah nin ka Nawh Cao, "Simiang eue, gau ex ka lox rawg bwan liak, awm
         hoik gau Yohan ka kawncau tix."
         2 Nawh Cao ah nin ka kix, "Yam rawg pex bwan ah nin, Keeing eue, kieh ceu kaux Maix
         koe krax yung krax yi heue. Kieh meung Maix hoek heue.
         3 Tawx pa ih pa lo ex, son tix ngaix hoik tix ngaix liak.
         4 Pluat ploi phimap ex liak, awm pluat ploi ex phimap pui pa lud ka ex heue. Paw viex
         ex hoek ka daux krax nyaw krax glaw liak."
         5 Nawh Cao baox ah nin ka kix, "Ka daux pex pui mawx pa koe paox grawm tix kaux mai
         phan hu ka nawh yam greung sawm mai ah nin ka nawh, paox grawm eue, tawx aux yaog
         blah loe lon liak.
         6 Mawh kheu paox grawm aux tix kaux, kaoh khaing dee hu tix mai hoek ka aux mai aux
         ang koe ceu pa khan ka nawh heue.
         7 Kaw an pawk lox khaing plak daux ah nin, paw vi lak lheut aux, kheu hoik song siviex
         mai kawn praix aux khankix hoik it, dee it tau mai aux. Aux ang pon kaoh ti tawx ka
         maix heue.
         8 Aux krai ka pex, phan kaw an ang kaoh ti tawx ka nawh, kheu mawh nawh paox grawm
         nawh, viang mawh nan, kheu ca rawg nawh pot ang jud, kaw an tak kaoh ti tawx ka nawh
         awm pa lo nawh heue.
         9 Aux krai ka pex, rawg heue, mai tak sang tawx ka pex, sawg heue, mai pex tak sang
         yaox, gleuh siviex heue, mai tak sang paoh son pex heue.
         10 Grawh grawng nawh, kaw pa rawg tak pon, mai kaw pa sawg tak yaox mai ka kaw pa gleuh
         siviex tak paoh son nawh heue.
         11 Ka daux pex pa mawh keeing koe tix kaux kaux lie? Yam rawg yam mhaing kawn tix blah,
         nawh sang tawx simaox kah lie? Phan ang mawh nan phan rawg kax, nawh sang tawx siuing
         kah, son kax lie?
         12 Phan ang mawh nan, phan nawh rawg tawm, nawh sang tawx tamtim ka nawh lie?
         13 Phan pex pa mawh pui caox kawx, chix tawx kraung pa mhawm ka kawn praix tix, Keeing
         pex pa ot ka daux meung raoma tak nie lheu tawx Khuan Singax Singeh, ka pui pa rawg
         ka Nawh miex ding?"
         14 Nawh Cao grheu phicaox pa aw lih tix kaux mai yam hoik lih phicaox an pui aw an chix
         sikah heue. Cub pui hun khankix kied daox deng kah heue.
         15 Viang mawh nan kix tix blah ah, "Kaw in een rhawm ka Belazebulax simiang phicaox
         mai grheu phicaox khankix lih heue."
         16 Tang kaux tix blah sawg ti yaox mhai khaing raoma, sonsang cheuk ti yaox Nawh Cao.
         17 Viang mawh nan Nawh Cao tawng ceu pa keud kix mai ah nin ka kix, "Meung ku meung
         pa ang khaw paox tix, gwieh paox tix, tak laux leeing heue. Nyiex ku nyiex pa ang
         khaw paox tix, gwieh paox tix, tak goh tak laux heue."
         18 Satan kawx, phan ang khaw, gwieh tokaux tix, meung nawh chix kaux chix cong yuh ka
         mawx? Mawh kheu pex ah, Aux een rhawm ka Belazebulax mai grheu phicaox khankix lih
         heue.
         19 Phan Aux een rhawm ka Belazebulax mai grheu phicaox khankix lih, kawn praix pex,
         een rhawm ka pui mawx mai grheu phicaox lih? Mawh kheu nan, kix tak mawh cao prawng
         cao ca pex heue.
         20 Viang mawh nan phan Aux een rhawm ka giien taix Siyiex mai grheu phicaox khankix
         lih, meung Siyiex hoik hoek ka piang pex tete heue.
         21 Yam pui ting riang tix kaux, yam hoik grum kraung naing mai pau nyiex nawh mhawm
         mhawm, kraung khrai nawh ot nhim mhawm mhawm.
         22 Viang mawh nan, yam hoek kaw pa nie ting riang khaing nawh mai pex nawh mai teei
         kraung naing pa deuh nawh rhawm tix kah, tak teei ti gwieh kraung cie nawh heue.
         23 Kaw pa ang ot plak Aux, mawh pui pa koeng ka Aux heue. Kaw pa ang khrawm tau mai
         Aux, mawh pa kieh prung prang heue.
         24 Khaix hoik lih phi pa seeing brai khaing daux pui, nawh hu preeng dee ang rawm koe,
         sawg dee laux kawx, ang yaox heue. Nawh tom ah nin, aux sang deeh ing ka nyiex aux
         khaing dee hoik kaoh aux heue.
         25 Yam hoik hoek nawh tan, nawh yaox nyiex pa hoik pih, pa hoik cox mhawm heue.
         26 Khaix an nawh hu mai viex phicaox aliah kaux, pa lheu caox khaing tokaux nawh mai
         laig ka daux pui an mai ot tan heue. Pa mawh ka pui an, lheu caox khaing phao ka heue."
         27 Yam kawn krai Nawh Cao ceu in khankix, bun tix kaux ka daux cub pui hun an, yo lox
         sinum ah nin ka Nawh, "Vaig pa nghe Maix mai teeih pa peuex Maix, ting bwanson heue."
         28 Viang mawh nan, Nawh Cao ah nin, "Mawh heue, viang mawh nan pui pa mhong gumlox Siyiex
         mai priex ti hawt khankix, kied ting bwanson heue."
         29 Yam kawn tak khrawm cub pui hun kah, Nawh Cao jah ti ah nin, "Ju pui in, mawh ju
         pa caox heue. Kix sawg ti yaox mhai pa daox am mai lheu khaing mhai pa daox am Yonax,
         tak ang tawx mhai pa daox am ka kix heue.
         30 Mawh kheu awm Yonax hoik mawh mhai ka pui veng Nineve, Kawn kawn pui kawx, tak sang
         mawh mhai ka pui ju in heue.
         31 Yax simiang caong ma seh, tak kaoh tau mai pui ju in, ka daux singaix prawng singaix
         ciyang sax mai deuh phimap ka piang kix, kheu hoik hoek nawh khaing dee sidah haktiex
         mai nghiet gumlox pingnya cuyi simiang Sawlamon heue. Jhak heue, Kaw pa lheu ting
         khaing simiang Sawlamon ot tin heue.
         32 Pui veng Nineve tak cung tau mai pui ju in ka daux ngaix prawng ngaix ciyang sax
         mai deuh phimap ka piang kix, kheu hoik doh keud kix ka phimap tix, yam sidiex gau
         Yonax mai jhak heue, Kaw pa lheu ting khaing Yonax ot tin heue.
         33 "Pui tix kaux kawx, ang sax tok kawk ngu deuh dee glip mai greem phliex, viang mawh
         nan deuh piang dee deuh kawk ngu, yuh ka mawx sonsang jhan riang ka pui pa laig tan
         khawmuik heue.
         34 Pa riang tokaux mawh ngai heue. Yam riang ngai maix, tokaux maix khawmuik kawx, naog
         ka pa riang heue. Viang mawh nan phan ngai maix ang mhawm, tokaux maix kawx naog ka
         pa faik heue.
         35 Mawh kheu nan rien rhawm tix, yuh ka mawx pa riang pa koe ka daux maix, tak ang mawh
         pa faik.
         36 Phan tokaux maix naog ka pa riang, ang koe dee faik ceeix kawx, tokaux maix tak sang
         grum naog ka pa riang, awm yam jhan kawk ngu pa riang nawh, son maix heue."
         37 Yam kawn sikah Nawh Cao, Pharishie tix kaux kok Nawh, sonsang sawm tau mai nawh,
         Nawh Cao laig mai ngawm neung dee sawm heue.
         38 Yam yaox Pharishie an ka ang Nawh Cao heem tix, ka sang sawm, nawh daox deng kah
         heue.
         39 Simiang ah nin ka nawh, "Pex pa mawh Pharishie, phak kawk mai tawg plak praix khaing,
         viang mawh nan plak daux pex, naog pa rhim ti teei mai ceu pa caox heue.
         40 Pui daox khankix eue, kaw pa yuh plak praix, yuh khawm plak daux ang mawh lie?
         41 Viang mawh nan son ceu pa tan tawx ceu pa koe plak daux khankix mai jhak heue, kuceu
         khawmuik tak singax ka pex heue.
         42 "Viang mawh nan, Pharishie khankix eue, pex tak kha rhawm, kheu pex tan taux lhax
         sioe mai sidah sidim kuceu, kao son tix son mai ang pex keud grawng pa prawng ca mai
         krax moh krax rhawm Siyiex. Viang mawh ceu in khankix kawx pex khaw ti yuh mai ang
         khaw ti grham ti ang yuh tang ceu an khankix heue.
         43 Pharishie khankix eue, pex tak kha rhawm, kheu pex moh dee ngawm pa mhawm khaing
         paox tix, ka daux nyiex dee sidiex khankix mai ceu pa yungyi pui ka daux lah daux
         cau khankix heue.
         44 Pex tak kha rhawm, kheu pex awm simeeig pa ang sidawng mai pui pa hu ka piang kix
         ang tawng grawng simeeig koe tan heue."
         45 Pui pa tawng pa prawng lai been tix kaux, pawk ah nin ka Nawh Cao, "Sara Cao Gau
         eue, pa ah Maix nin, viang mawh ka ex kawx, Maix map heue."
         46 Nawh Cao ah nin, "Pui tawng pui prawng lai been khankix eue, pex tak kha rhawm, kheu
         pex kieh pui klawm kraung pa cien mai pa nu ti klawm mai tokaux pex, pie gien taix
         pex kawx, ang teeh ka kraung an heue.
         47 Pex tak kha rhawm, kheu pex cox pex yuh simeeig cao jhai khankix mai tax du pex khankix
         mawh pa teei kix yum heue.
         48 Mawh kheu nan pex mawh pa kham mhai ruk mai jhi pui yaox grawng pa caw rhawm pex,
         ka kaing ceu pa yuh tax du pex heue. Mawh kheu kix hoik teei cao jhai khankix yum
         mai pex cox yuh simeeig kix heue.
         49 Mawh kheu nan pingnya cuyi Siyiex kawx hoik ah nin, Aux ploi cao jhai mai kawncau
         khankix ka kix heue. Kix tak tuktieak tukte tix blah mai tak pah yum tix blah heue.
         50 Kheu nham cao jhai khawmuik, pa hoik lih tom yam jah ti kaw haktiex, tak sang hoek
         ka piang pui ju in heue.
         51 Jah ka nham Abelax tom sidah hoek ka nham Zakharix, pa hoik laux hoik yum, sinax
         nyiex bwan mai khu dee tan heue. Mawh heue, Aux krai ka pex, tak sang hoek ka piang
         pui ju in heue.
         52 Pui tawng pui prawng lai been khankix eue, pex tak kha rhawm heue. Kheu hoik teei
         pex jiak saw pingnya cuyi, tokaux pex ang laig mai kix pa sang laig kawx, pex kieh
         kang heue."
         53 Yam hoik lih Nawh cao khaing tan, pui tiiem lai mai Pharishie khankix, jah ti kied
         susie Nawh sonsang kieh Nawh Cao krai grawh grawng tom nie ceu heue.
         54 Sonsang pon ti giex lox lud, pa lih khaing jheeh Nawh Cao heue.

1 Daux bawg yam an, yam cub pui pa ang lai uik simin tom nie khrawm paox tix, tom dig
         kix piang paox tix, tix kaux lai tix kaux, Nawh Cao jah ti ah nin phao ka, ka kawncau
         Nawh khankix, "Rien rhawm tix ka susaix Pharishie khankix, pa mawh pa pie pa lhen
         heue.
         2 Viang mawh nan ang koe tix ceu kawx, pa hoik kheem hoik tawb, pa tak ang deeh hoe
         mai pa hoik mox ang koe tix ceu kawx, pa ang deeh kieh tawng heue.
         3 Mawh kheu nan, pex hoik ah ceu pa yuh ka mawx ang ah ka daux pa faik, tak sang mhong
         ka daux pa riang heue. lox pa hoik ah pex ka yhaok, ka daux lawg plak daux, tak sang
         yo khaing piang prang nyiex heue.
         4 Paox grawm Aux khankix eue, Aux ah ka pex, paw lhat ka kix pa chix teei tokaux yum
         mai pa ang chix yuh tidtix khaix an heue.
         5 Viang mawh nan, Aux sang krai ka pex grawh grawng khaw pex ti lhat ka pa yuh ka mawx.
         Lhat ka kaw pa teei yum mai koe sibrawm ti taing sau ka daux mawnarhok. Mawh heue.
         Aux krai ka pex, lhat ka kaw an heue.
         6 Ngawh coh saik phwan mu mawh asarix ra piak, ang mawh lie? Siyiex ang piawm saik
         khankix tix mu kawx heue.
         7 Viang mawh hauk kaing pex kawx hoik simin khawmuik heue. Paw vi lhat kah, kheu nie
         lheu mhawm pex khaing saik heue.
         8 Aux krai ka pex, pui pa kham ti rieb ti teei Aux ku kaux plak sivoe ngai kawn pui,
         Kawn kawn pui kawx, tak sang kham ti rieb ti teei nawh plak sivoe ngai kawncau Siyiex
         khankix heue.
         9 Viang mawh nan pui pa thiang ti tik Aux sivoe kawn pui, Aux tak sang thiang ti tik
         nawh sivoe ngai kawncau Siyiex khankix heue.
         10 Pui pa ah lox map ka Kawn kawn pui ku kaux, tak sang pluat sang ploi phimap nawh
         heue. Viang mawh nan kaw pa salao ka Khuan Singax Singeh, tak ang pluat ploi nawh
         heue.
         11 Yam viex kix pex sivoe nyiex sidiex khankix mai pui giex kaing khankix mai simiang
         khankix, paw khi rhawm grawh grawng lox pa sang pawk sang ah pex.
         12 Mawh kheu Khuan Singax Singeh tak sang gau pex ka daux bawg yam nari an, grawng pa
         khaw pex ti ah lox pa yuh ka mawx heue.
         13 Pui tix kaux ka daux cub pui hun an, ah nin ka Nawh Cao, "Sara Cao Gau eue, nhie
         puxke aux gwieh sin ka aux liak"
         14 Viang mawh nan Nawh Cao chawk ah nin ka kaw an, "Pui eue, mawx pa kieh Aux mawh cao
         prawng cao gwieh ka piang pax?"
         15 Nawh Cao baox ah nin ka kix, "Rien rhawm tix son ang sang ghoing kah heue. Mawh kheu
         ju pui ang ot ka daux pa haoh sin ngao pa koe tix heue."
         16 Nawh Cao baox krai ka kix daux lox tiag ah nin, "Haktiex cao mi tix kaux kied nie
         pon plix heue.
         17 Nawh keud ti ah nin ka daux tokaux tix, Aux tak sang yuh ka mawx? Kheu ang aux koe
         dee een plix cie tix khankix heue.
         18 Nawh baox ah nin, Aux tak yuh nin heue. Aux sang yieh nyiex krao aux khankix mai
         baox deeh yuh pa nie ting mai an tak sau nghox ca mai sin ngao aux tan heue.
         19 Aux tak ah nin ka ju aux. Ju eue, maix hoik nie koe sin ngao pa hoik deuh, son num
         tom nie heue, laux lee tix, ih nyaux mai gaux rhawm heue.
         20 Viang mawh nan, Siyiex ah nin ka nawh, Pui daox eue, tak teei ju maix khaing maix
         ka daux sawm in heue. Ceu pa hoik cox hoik priex maix khankix, tak mawh cie pui mawx?
         21 Kaw pa sawg ti een kraung khrai son tokaux tix mai pa ang koe pa hot plak Siyiex,
         awm cao mi an heue."
         22 Nawh Cao ah nin ka kawncau Nawh khankix, "Mawh kheu nan Aux ah nin ka pex, pex sang
         ih pa yuh ka mawx, son ju tix mai sang ceep pa yuh ka mawx son tokaux tix, paw vi
         khi kah.
         23 Kheu ju lheu mhawm khaing pa ih mai tokaux lheu mhawm khaing kraung ceep heue.
         24 Keud ti yaox grawh grawng lak khankix, kix ang rhuat ang van mai kix ang vawg ang
         pat mai kix ang koe lawg koe krao dee een kraung, viang mawh nan Siyiex tawx kix sawm.
         Pex lheu ngawh lheu mhawm khaing sim khankix miex ding?
         25 Mawh kheu krax khi rhawm, ka daux pex, mawx pa chix kieh, tokaux tix baox lhaong
         tix sawk?
         26 Phan pex ang chix yuh ceu pa nie iak khaing paox tix, pex lai khi rhawm grawh grawng
         tang ceu pa taig khankix yuh ka mawx?
         27 Keud ti yaox grawh grawng tai siyak, chix ting chix lhaong yuh ka mawx, kix ang yuh
         kaing mai ang kling, viang mawh nan Aux krai ka pex, viang mawh kraung pa ceep simiang
         Sawlamon pa ting min plakngai, ang mhawm awm tai an khankix tix kho kawx heue.
         28 Pex pa iak krax yum rhawm eue, phan Siyiex tawx pa ceep pa mhawm awm an, ka num rib
         num riem daux tiagtu, pa koe singaix mai pa teei tix sau ka daux, daux ngu pasax,
         Nawh sang tawx kraung ceep pa lheu khaing an ka pex ang mawh lie?
         29 Paw sawg, son pa sang ih pex, son pa sang nyaux pex, paw kieh koe krax ang yum rhawm
         pa keud jee keud blaong.
         30 Mawh kheu pui piang meung haktiex khankix khawmuik, sawg ceu an khankix heue. Viang
         mawh nan Keeing pex tawng grawh grawng pa lo pex ceu in khankix heue.
         31 Mawh kheu nan sawg Meung Siyiex ha mai ceu in khankix tak sang baox tawx ka pex heue.
         32 Cub yung iak eue, paw lhat graung, mawh kheu Keeing pex koe rhawm ti tawx meung an
         ka pex heue.
         33 Coh pa koe pex mai yuh bwanson tawx ka pui hot pui sibhawm khankix heue. Yuh hau
         pa ang chix prim, pa mawh sinngao daux meung raoma, pa ang chix uik chix laux, dee
         ang pui briex pon hoek dex, dee ang pung piang siah yuh laux heue.
         34 Mawh kheu koe sin ngao pex dee mawx, rhawm pex kawx koe tan heue.
         35 "Rawd nyoi pex mai kieh kawk ngu pex lah heue.
         36 Kieh tokaux pex mawh awm pui pa krox ti jhak son simiang kix, yam deeh hoek nawh
         khaing dee ih kapaox heue. Kheu yam deeh hoek nawh mai gleuh siviex. Kix tak pon ti
         paoh son nawh dom mawx dom an heue.
         37 Yam deeh hoek simiang, siliex pa yaox nawh, krox ti pau son nawh khankix, ting bwanson
         heue. Aux krai lox tete ka pex, nawh tak sang nhawt maox rawd nyoi tix mai kieh kix
         ngawm tix sawm mai tokaux nawh tak sang khan kheu ka kix heue.
         38 Phan nawh sang deeh hoek pon sawm, bawg yam pau ra bawg tix bawg ang ah, bawg yam
         pau loe bawg tix bawg ang ah mai yaox kix yuh nan, siliex khankix ting bwanson heue.
         39 Kieh tawng ceu in heue. Phan cao nyiex tawng bawg yam nari sang hoek pui briex, nawh
         tak sang pau ti jhak mai ang grham ang kieh yieh ti laig daux nyiex tix heue.
         40 Mawh kheu nan, pex rien rhawm tix, kheu daux bawg yam nari, yam ang pex ce Kawn kawn
         pui tak sang hoek heue."
         41 Petrux chawk ah nin, "Simiang eue, Maix ah lox tiag in ka ex lie, phan ang mawh nan
         ah ka pui khawmuik lie?"
         42 Simiang deeh ah nin, "Siliex pa kaux sijax mai pa koe pingnya, pa hoik kieh simiang
         nawh ting piang geh nyiex tix, sonsang tawx nyum pa ih, ka kix yam hoek bawg yam pa
         khaw ti tawx, mawh mawx?
         43 Yam deeh hoek, simiang nawh siliex pa yaox nawh yuh nan, ting bwanson heue.
         44 Aux krai lox pa mawh meh ka pex, simiang nawh tak kieh nawh ting piang pa koe nawh
         khawmuik heue.
         45 Viang mawh nan phan siliex an keud ti ah nin daux rhawm tix, Simiang aux tak sang
         koi hoek mai jah ti tap simex siliex mai bun siliex khankix mai ih mai nyaux tom yoek
         tix.
         46 Simiang nawh tak hoek ka daux singaix pa ang nawh keud nawh ce mai daux bawg yam
         nari pa ang nawh tawng mai mug nawh dud mai teei nawh deuh tau mai pui pa ang kaux
         sijax khankix heue.
         47 Siliex pa tawng alo pa caw simiang tix, ang yuh ti rien, awm alo pa caw simiang nawh,
         tak sang sivied nawh tom nie taix heue.
         48 Viang mawh nan kaw pa ang tawng mai hoik yuh ceu pa khaw ti sivied nawh kah tak sang
         sivied nawh ceeix ngie heue. Pui mawx ang ah, pa hoik tawx ka nawh tom nie, tak sang
         yuh ti teei khaing nawh tom nie heue. Ka pui mawx ang ah pa hoik tawx ka daux tawm
         taix nawh tom nie, tak sang deeh rawg deeh mhaing khaing nawh tom nie heue.
         49 "Aux hoek sonsang taing ngu ka piang haktiex mai alo Aux mawh pa yuh ka mawx? Viang
         mawh yam in kawx, phan ngu an hoik cap mhawm heue.
         50 Lheu khaing an, Aux koe krax cubcom, pa tak lai cubcom Aux ka tix ceu mai ka ang
         nyang bax hoik bawg yam an, Aux kied khi rhawm ka miex ding heue.
         51 Pex ce Aux hoek ti tawx krax nhim rhawm ka piang haktiex in lie? Aux krai ka pex
         ang mawh, hoek ti kieh gwieh paox tix heue.
         52 Mawh kheu khaix in, ka daux nyiex tix lhang, pa koe phwan kaux tak gwieh ang khaw
         paox tix heue. Loe kaux an ang khaw ka kiex ra kaux mai kiex ra kaux ang khaw ka kix
         loe kaux heue.
         53 Kix tak sang gwieh paox tix, keeing tak ang khaw ka kawn simex tix, kawn simex kawx
         tak ang khaw ka keeing nawh. Miex tak ang khaw ka kawn bun tix, kawn bun kawx tak
         ang khaw ka miex nawh. Yiex tak ang khaw ka mun tix, mun kawx tak ang khaw ka yiex
         nawh heue."
         54 Nawh Cao baox ah nin ka cub pui hun khankix, "Yam yaox pex paiawm haok plak klip
         singaix, dom mawx dom an, pex ah tak lhiex heue. Mawh heue.
         55 Yam yaox pex phlu bhaung khaing plak caong ma seh, pex ah, tak kied sieet siaoh heue.
         Mawh heue.
         56 Pex pa mawh pui pie lhen eue, pex chix jhak chix tawng mhai haktiex mai raoma heue.
         Kheu, pex khex ang chix tawng ka grawh grawng bawg yam, yam in?
         57 Yuh patix tokaux pex ang chix tawng, mawh pa yuh ka mawx, pa mawh pa rahsee?
         58 Yam hu maix ka simiang, tau mai kaw pa sang yuh see ka maix, nied tiyuh sonsang mhawm
         lox an hawt krax, phan ang mawh nan, ha nawh kox reu maix hu ka cao prawng see, cao
         prawng see an tak teei ti tawx maix ka cao giex kaing, cao giex kaing sau maix ka
         daux thawng heue.
         59 Aux krai ka maix, maix ang pon lih khaing dee an, tom sidah ang maix nyang bax plud
         mau ghoik tix piak heue."

1 Daux bawg yam an pui ot tan tix blah, pa krai ka Nawh Cao grawh grawng pui Galilie
         tix blah, pa hoik kieh Pilat nham kix kluklao tau mai pa tan pa lu kix heue.
         2 Nawh Cao pawk lox ah nin ka kix, "Pex ce pui Galilie khankix nie ting phimap khaing
         pui Galilie tang kaux khawmuik, kheu hoik kham geu kix ceu an khankix lie?
         3 Aux krai ka pex, ang mawh. Viang mawh pex kawx, phan pex ang doh keud ka phimap tix,
         pex tak sang laux leeing awm an khawmuik heue.
         4 Phan ang mawh nan kix kao kaux daix, pa hoik grhup dheem nyiex lhaong Silom kix yum,
         pex ce kix nie lheu lud khaing pui pa ot ka daux veng Yerusaliem khawmuik lie?
         5 Aux krai ka pex, ang mawh. Viang mawh pex kawx, phan pex ang doh keud ka phimap tix,
         pex tak sang laux leeing awm an khawmuik heue."
         6 Nawh Cao baox krai lox tiag in, "Pui tix kaux koe khaox ruh pa hoik sum ka daux sipeem
         nawh tix khaox, nawh hoek ti sawg plix ka khaox an, ang yaox tidtix heue.
         7 Nawh ah nin ka pui pa pau sipeem. Jhak heue. Daux loe num pa hoik luan in, aux hoek
         ti sawg plix ka khaox ruh in, ang yaox tidtix. Kid ti tik heue. Yuh patix kieh nawh
         kram haktiex yuh nin?
         8 Pui pa pau sipeem an, pawk lox ah nin ka nawh, Simiang ka daux num in kawx, kawn
         grham nawh ha, tom hoik ciag aux sivie num nawh mai sau phon kah heue.
         9 Khaix in phan nawh chix plix mhawm heue, ang plix maix pon kid ti tik heue."
         10 Ka daux ngaix twah tix ngaix, yam sidiex gau Nawh Cao ka daux nyiex sidiex,
         11 bun tix kaux, pa hoik laig phi pa kieh nawh saux kao daix num. Nawh hoik pompox sikrawng,
         tom ang pon yaog tokaux tix ceeix kawx heue.
         12 Yam yaox Yesux nawh, Nawh Cao ah nin ka nawh, "Bun eue, maix hoik luan khaing jhawm
         saux tix heue."
         13 Nawh Cao teei taix tix deuh ka piang nawh, nawh uik see dom mawx dom an mai yaogyaw
         bwanson Siyiex heue.
         14 Viang mawh nan, pui giex kaing nyiex sidiex an, song rhawm kheu cox Yesux jhawm saux
         moi ngaix twah mai ah nin ka cub pui hun khankix, "Koe liah ngaix pa khaw pui ti yuh
         kaing jhaw. Hoek ka daux ngaix an khankix, paw vi hoek sonsang kieh cox jhawm saux
         pex moi, ka daux ngaix twah heue."
         15 Simiang pawk lox ka nawh ah nin, "Pui pie pui lhen khankix eue, pex ku kaux daux
         pui, ploi mawie ploi la khaing kawg mai tuk ti tawx hu nyaux rawm, ngaix twah ang
         mawh lie?
         16 Bun in, pa mawh kawn bun Abraham, pa hoik phyawk Satan ka daux kao daix num, ang
         khaw ti ploi nawh khaing pa hoik phyawk tix, ka daux ngaix twah lie?"
         17 Yam ah Nawh Cao nan, pui pa koeng ka Nawh khawmuik, koe krax kaig heue. Cub pui hun
         khawmuik, gaux rhawm ka grawh grawng ceu pa ting min plakngai pa yuh Nawh Cao khankix
         heue.
         18 Nawh Cao baox ah nin, "Meung Siyiex awm ceu patix? Aux tak plak kieh awm patix?
         19 Awm simie taux klaox tix mu, pa rhuat pui tix kaux, ka daux sipeem tix heue. Nawh
         ting lhaong, lih mawh khaox ting, sim raoma hoek ti ot ti laux ka piang kak nawh khankix
         heue."
         20 Nawh Cao baox deeh ah nin, "Aux tak plak kieh Meung Siyiex awm patix?
         21 Awm susaix pa teei bun tix kaux mai mox ka daux phawng gaox loe glawm, tom susaix
         an hoik laig ka daux khawmuik mai kieh ploh heue."
         22 Yam hu kawncau Nawh Cao krax, Nawh hu preeng daux veng daux yaong khankix, sidiex
         gau mai baox loi hu ka veng Yerusaliem heue.
         23 Pui tix kaux chawk Nawh Cao ah nin, "Simiang eue, tux pui pa sang hoek krax taoh
         lie?" Nawh Cao ah nin ka kix,
         24 "Nied ti coca sonsang pon ti laig ka siviex pa sikhawp sighiep heue. Mawh kheu, Aux
         krai ka pex, pui tom nie tak sang sawg ti laig kah mai ang pon laig heue.
         25 Yam hoik kaoh cao nyiex mai hoik song siviex mai pex cung plak praix mai gleuh siviex
         ah nin, Simiang eue, paoh siviex son ex liak heue. Nawh tak pawk lox mai ah nin ka
         pex, grawng kaoh pex khaing dee mawx Aux ang tawng heue.
         26 Yam an pex tak sang ah nin, ex hoik ih hoik nyaux dee ot Maix mai Maix hoik sidiex
         gau ka daux krax cie ex khankix heue.
         27 Nawh tak sang baox ah nin, Aux krai ka pex, Aux ang tawng dee kaoh pex, pex pa mawh
         pui pa yuh pa ang rahsee khawmuik, lih hu khaing Aux heue.
         28 Yam yaox pex Abraham mai Icak mai Yakop mai cao jhai khawmuik, ka daux meung Siyiex
         mai hoik taing hoik tik tokaux pex plak praix, tak sang yiiem riag mai greeik rhang
         heue.
         29 Kix tak kaoh hoek khaing plak lih singaix mai plak klip singaix, khaing caong ma
         seh, caong ma laong, ngawm ka daux meung Siyiex heue.
         30 Jhak heue, kix pa dhah khaix tix blah tak hoek ka mai kix pa hoek ka tix blah tak
         dhah khaix heue."
         31 Ka daux bawg yam nari an Pharishie tix blah hoek ti ah nin ka Nawh Cao, "Maix lih
         hu khaing tin, kheu simiang Herut mie ti pah Maix yum heue."
         32 Nawh Cao ah nin ka kix, "Hu krai ka sox praix an, Aux sang grheu phicaox khankix
         lih mai cox jhawm saux moi, singaix mai pasax, ka daux loe ngaix Aux tak grum mhawm
         heue.
         33 Viang mawh nan, Aux tak hu krax hu Aux, in ngaix mai pasax mai sikaox, mawh kheu
         Cao jhai tix kaux kawx ang khaw ti laux leeing, plak praix veng Yerusaliem heue.
         34 Veng Yerusaliem eue, veng Yerusaliem, pa teei cao jhai khankix yum mai dheem pui
         pa ploi hoek ka maix ka simaox, Aux simie ti khrawm kawn praix maix, awm ia miex khrawm
         kawn tix greem pruik nawh miex bawg maix ang kieh Aux yuh.
         35 Jhak heue, hoik grham nyiex pex yi ka pex heue. Aux krai ka pex, pex tak ang lai
         baox yaox Aux, tom pex ah, "Kaw pa hoek ka daux ceu kaux Simiang ting bwanson heue."

1 Ka daux ngaix twah tix singaix, Nawh Cao hu ka daux nyiex simiang Pharishie tix kaux,
         sonsang sawm mai kix jiang Nawh heue.
         2 Jhak heue, pui tix kaux pa koe jhawm saux pang daux vaig mai uah tix, ot ka sivoe
         Nawh Cao tan heue.
         3 Yesux chawk ah nin, ka pui tawng pui prawng lai been mai Pharishie khankix, "Khaw
         ti cox jhawm saux moi ka daux ngaix twah lie, ang khaw lie?"
         4 Viang mawh nan kix ang nye heue. Nawh Cao teei kaw an, cox jhawm saux nawh moi mai
         kieh nawh hu heue.
         5 Nawh Cao baox chawk ah nin ka kix, "Ka daux pex tix kaux kaux pa koe la phan ang
         mawh nan pa koe mawie, pa rau ka daux o ngaix twah, pa tak ang bluh nawh lih dom mawx
         dom an koe lie?"
         6 Kix ang pon pawk lox ka grawh grawng ceu an heue.
         7 Yam yaox Nawh Cao pui pa hoik kok hoek ti sawm khankix laug dee ngawm pa mhawm khaing
         paox tix, Nawh krai lox tiag yuh nin ka kix.
         8 "Yam kok pui tix kaux kaux maix ih ka paox, paw vi ngawm neung dee mhawm khaing paox
         tix, ha nawh hoik kok pui pa lheu ting min plakngai khaing maix,
         9 pui pa kok maix mai kaw an, hoek ti ah nin ka maix, yoi maix, son kaw in heue. Yam
         an maix tak koe krax kaig mai lih hu dee tiem khaing paox tix heue.
         10 Viang mawh nan, yam kok pui maix, hu ngawm neung dee nie tiem khaing paox tix, yuh
         ka mawx son yam hoek kaw pa kok maix, nawh tak ah nin ka maix, paox grawm eue, haok
         ka dee lhaong heue. Yam an maix tak koe min plakngai, sivoe kix pa ngawm sawm tau
         mai maix khawmuik heue.
         11 Mawh kheu pui mawx ang ah, pa yaog tokaux tix lhaong, tak sang yeen nawh tiem mai
         pui mawx ang ah, pa yuh tokaux tix tiem, tak sang yaog nawh lhaong heue."
         12 Viang mawh ka kaw pa hoik kok Nawh Cao kawx, Nawh ah nin, "Yam kok maix ti khan kheu
         priex ngaix, priex bo, paw vi kok paox grawm maix mai puxaik maix mai paox ceu paox
         cat maix mai paox plawg maix pa mawh cao mi khankix, phan yuh nan kix kawx tak deeh
         kok maix mai deeh pawk bwanson maix heue.
         13 Viang mawh nan yam yuh maix pawie, kok pui hot pui sibhawm mai pui laux maung mai
         pui laux caong mai pui dug ngai khankix,
         14 mai maix tak pon bwanson heue. Mawh kheu kix ang pon deeh pawk bwanson maix heue.
         Daux bawg yam deeh kaoh pui rahsee khankix sax maix tak sang deeh pon bwanson heue."
         15 Yam ngawm neung pui pa sawm tau mai Nawh Cao tix kaux, mhong lox ceu an khankix nawh
         ah nin ka Nawh Cao, "Kaw pa tak pon ti ih blah ka daux meung Siyiex, ting bwanson
         heue.
         16 Viang mawh nan, Nawh Cao ah nin ka kaw an, "Pui tix kaux khrex priex bo ting mai
         ghaok pui tom nie.
         17 Yam hoek bawg yam sawm, nawh ploi kawncau tix, hu nhie pui pa hoik ghaok khankix
         hoek ah nin, hoek heue, kheu hoik cox hoik khrex kuceu,
         18 kix khawmuik, awm rhawm paox tix, nieb ah lox sonsang luan tix heue. Kaw phao ka
         ah nin ka nawh, Aux hoik liag ma tix gwang mai aux tak lai hu ti jhak heue. Aux khyox
         khaw ka maix, ploi aux liak ha
         19 tang kaux tix kaux ah nin, Aux hoik liag moi phwan brawm, aux sang hu cheu ti yaox
         kix heue. Aux khyox khaw ka maix, ploi aux liak ha,
         20 tang kaux tix kaux baox ah nin, Aux hoik teei ti koe moeng, mawh kheu nan aux ang
         pon hoek heue.
         21 Kawncau an deeh hoek mai krai grawh grawng ceu an khankix ka simiang nawh heue. Yam
         an cao nyiex an song rhawm mai ah nin ka kawncau an, nied ti hu ka gah krax ting gah
         krax iak, ka daux veng mai viex pui hot pui sibhawm mai pui laux maung mai pui dug
         ngai mai pui laux caong khankix hoek heue.
         22 Kawncau an ah nin, Simiang eue, hoik yuh awm pa nhie maix, viang mawh nan ang nyang
         bax naog, kawn koe dee ot heue.
         23 Simiang an baox deeh ah nin ka kawncau nawh an, lih hu ka gah krax ting khankix mai
         deeh koe khaox vie khankix mai khin kix hoek, yuh ka mawx, sonsang naog nyiex aux
         heue.
         24 Grawh grawng nawh, aux krai ka pex, pui pa hoik ghaok phao ka khankix tix kaux kawx
         tak ang pon ti laik priex bo aux heue."
         25 Cub pui hun tom nie, hu tau mai Nawh Cao mai Nawh veeh ti ah nin ka kix,
         26 "Phan pui tix kaux kaux hoek ka Aux, ang koeng ka miex tix, keeing tix, moeng tix,
         kawn praix tix, puxaik tix, nan tix mai khawm ju tix kawx, nawh ang pon ti mawh kawncau
         Aux heue.
         27 Pui mawx ang ah, pa ang klawm khaox lhak tokaux tix mai hawt khaix Aux, ang pon ti
         mawh kawncau Aux heue.
         28 Mawh kheu ka daux pex koe pui mawx, pa simie ti yuh nyiex lhaong, pa ang ngawm phao
         ka mai sawn ti yaox grawh grawng sang uik miex ding mai grawh grawng nawh koe mau
         sang kub ti yuh tom hoik lie, ang kub lie?
         29 Phan ang mawh nan, khaix hoik kaw nawh num, ha nawh ang pon yuh tom hoik, pui khawmuik
         tak ne raw ka nawh,
         30 ah nin, pui in jah ti sum mai ang pon yuh tom hoik heue.
         31 Phan ang mawh nan koe simiang mawx, pa sang hu ti puing simiang tang kaux, pa ang
         ngawm ti kum kawng grawh grawng nawh pon teei pui tix mheen ngie mai pon ti hu cha
         paox tix, ka simiang pa viex pui ra mheen lie, ang pon lie?
         32 Phan ang mawh nan, phan nawh yiag tix ang pex, yam kawn ot simiang an dee singai,
         nawh tak sang ploi cao cau hu khyox khaw, son ang naing sang jih mai kieh yien heue.
         33 Mawh kheu nan ka daux pex, pui mawx ang ah pa ang tik ang grham ceu pa koe tokaux
         tix khawmuik, ang pon ti mawh kawncau Aux heue.
         34 Kih kienie mawh pa mhawm, viang mawh kih kawx, phan pa laoh nawh hoik grai, tak sang
         deeh teei pa chix kieh nawh laoh yuh ka mawx?
         35 Ang mhawm son haktiex, viang mawh son pum phon kawx ang mhawm. Pui tik nawh plak
         praix khaing. Kaw pa koe yhaok ti mhong, kieh nawh mhong heue."

1 Pui koh mau mai pui ting map khawmuik, hoek dex ka Nawh Cao, sonsang nghiet Nawh
         heue.
         2 Pharishie khawm pui tiiem lai khankix, salao ah nin, "Pui in nieb rieb ti teei pui
         ting map khankix mai sawm tau mai kix heue."
         3 Nawh Cao krai lox tiag in ka kix ah nin,
         4 "Ka daux pex koe pui tix kaux kaux, pa koe yung tiyieh mai phan grai tix mu, pa ang
         prah ang grham, yung tix dim dim an, ka daux tiag mai hu sawg pa grai an tom hoik
         yaox nawh lie?
         5 Yam hoik yaox nawh yung an, nawh gaux rhawm mai deuh piang klip tix heue.
         6 Yam hoek nawh ka nyiex tix, nawh kok khrawm paox grawm nawh khankix mai paox plawg
         nawh khankix, ah nin ka kix, gaux rhawm tau mai aux heue, kheu hoik deeh yaox aux
         yung aux pa hoik grai heue.
         7 Aux krai ka pex, ka daux meung raoma kawx, nie lheu koe krax gaux rhawm, yam doh
         keud pui koe map koe grham tix kaux, ka phimap tix, khaing son pui rahsee tix dim
         dim kaux, pa ang loh krax doh keud phimap tix heue.
         8 "Phan ang mawh nan bun tix kaux kaux, pa koe mau kao pieak, phan grai tix plah, nawh
         ang tok kawk ngu mai pih nyiex tix mai nied ti sawg tom yaox mau an lie?
         9 Yam hoik yaox nawh mau an, nawh kok khrawm paox grawm nawh khankix, paox plawg nawh
         khankix ah nin, gaux rhawm tau mai aux heue. Kheu hoik deeh yaox aux mau tix plah
         pa hoik grai khaing aux heue.
         10 Awm an, Aux krai ka pex, koe krax gaux rhawm, dee ot kawncau Siyiex khankix, yam
         pui koe map koe grham tix kaux doh keud ka phimap tix heue."
         11 Nawh Cao baox ah nin, "Pui tix kaux koe kawn simex ra kaux.
         12 Ka daux kiex, kaw pa mawh pux ah nin ka keeing tix, Keeing eue, tawx sin ngao cie
         maix, pa khaw aux ti pon liak mai nawh gwieh sin ngao tix ka kiex heue.
         13 Khaix an ang awt rheung, kawn pa mawh pux, khrawm kraung khrai cie tix mai hu daux
         meung dee singai tix meung heue. Nawh nieb yuh pa ang khaw ang jiet mai kieh sin cie
         tix som nai nawk tan heue.
         14 Yam hoik uik cai nawh pa koe tix khawmuik, daux meung an kied lang teung sibhawm
         mai tokaux nawh kawx hot sibhawm heue.
         15 Yam an nawh hu ka pui meung an tix kaux mai yuh siliex nawh heue. Kaw an ploi nawh
         hu ka daux ma tix, sonsang kia, sang tawx, lig sawm heue.
         16 Nawh simie ti sak tu ka ceem pa ih lig khankix, pui tix kaux kawx ang tawx ka nawh
         heue.
         17 Viang mawh nan yam deeh doh keud nawh, nawh ah nin, kawncau pa cang caing ka keeing
         aux koe miex ding pa sak mai ang uik ih mai aux siya tix tin, dex sang yum heue.
         18 Aux tak kaoh mai deeh hu ka keeing aux mai ah nin ka nawh, keeing eue, aux hoik lud
         hoik yuh phimap ka Siyiex raoma mai sivoe ngai maix heue.
         19 Ang keung ti kawn kok aux, mawh kawn simex maix, kieh aux mawh ngie kawncau pa cang
         pa caing ka maix tix kaux liak.
         20 Nawh kaoh mai deeh hoek ka keeing tix. Yam kawn tak hoek nawh, dee singai, keeing
         nawh yaox nawh, koe krax caux rhawm, to ti hu, khawp ngawg nawh mai ngheut nawh heue.
         21 Kawn simex an ah nin ka nawh, keeing eue, aux hoik lud hoik yuh phimap ka Siyiex
         raoma mai sivoe ngai maix heue. Ang keung ti kawn kok aux mawh kawn simex maix heue.
         22 Viang mawh nan, keeing nawh ah nin ka kawncau nawh khankix, nied ti hu teei kraung
         ceep pa lheu mhawm khaing paox tix mai ceep ka nawh mai sau jeep giien ka taix nawh
         mai ceep kiep ka caong nawh heue.
         23 Hu teei kawn mawie pa kluing pa bee mai pah nawh, kieh ex ih mai yuh krax gaux rhawm
         heue.
         24 Mawh kheu kawn simex aux in hoik yum, yam in hoik deeh im, nawh hoik grai, hoik deeh
         yaox yam in heue. Kix jah ti yuh krax gaux rhawm heue.
         25 Yam hoek kawn nawh pa mawh puxke, khaing ma mai hoek ka dex nyiex, nawh mhong luah
         lox pi kuceu mai lox graoh lox thiao.
         26 Nawh kok kawncau tix kaux mai chawk nawh, grawng ceu an mawh pa yuh ka mawx.
         27 Kawncau an deeh krai ka nawh, pux maix hoik deeh hoek mai keeing maix hoik pah mawie
         iak pa kluing pa bee, kheu hoik deeh pon nawh ti rieb nawh mhawm mhawm heue.
         28 Viang mawh nan, pa mawh puxke an, song rhawm mai ang laig ka daux nyiex mai keeing
         nawh lih hu khyox khaw nawh heue.
         29 Nawh deeh pawk lox ka keeing tix ah nin, jhak heue, aux hoik yuh son maix tom nie
         num in kix mai aux ang sax lheu lox maix tix bawg kawx, viang mawh nan maix ang sax
         tawx kawn pex ka aux tix mu kawx, yuh ka mawx sonsang yuh aux krax gaux rhawm tau
         mai paox grawm aux khankix heue.
         30 Kawn maix pa hoik kieh sin maix nai ka bun coh kaux khankix, deeh hoek maix hoik
         phah kawn mawie pa kluing pa bee son nawh heue.
         31 Keeing nawh ah nin ka nawh, kawn simex aux eue maix ot tau mai aux jheung jheung,
         can pa koe aux khawmuik, mawh cie maix heue.
         32 Khaw ti yuh krax gaux rhawm mai gaux rhawm heue. Mawh kheu pux maix in hoik yum mai
         yam in hoik deeh im, nawh hoik grai mai yam in hoik deeh yaox heue."

1 Ka kawncau Nawh khankix kawx Nawh Cao ah nin, "Koe caomi tix kaux, pa koe kawncau
         pa bung kaing tix kaux, pa dhua pui nawh kieh kraung khrai caomi an nai mai krai ka
         simiang nawh heue.
         2 Simiang nawh kok nawh mai ah nin ka nawh, pa mhong aux grawh grawng maix mawh pa
         yuh ka mawx? Deeh tawx lai carang, grawh grawng yam yuh maix kawncau pa bung kaing.
         Mawh kheu ang maix lai baox pon ti yuh kawncau pa bung kaing heue.
         3 Kawncau pa bung kaing an keud ah nin daux tokaux tix, aux tak sang yuh ka mawx, kheu
         simiang aux hoik deeh teei, kaing bung aux khaing aux? Aux ang koe riang ti sang kaong
         tiex mai phan caung ti ih, kaig aux kah heue.
         4 Khaix hoik rau aux khaing kaing bung, aux tak yuh ka mawx! Aux hoik tawng, sonsang
         rieb pui aux ka daux nyiex kix.
         5 Nawh kok pui pa ceuk ka simiang nawh ku kaux mai chawk ah nin ka kaw phao ka, maix
         ceuk ka simiang aux miex ding?
         6 Kaw an deeh ah nin, Aux ceuk rawm bee tix rheng coi heue. Kawncau pa bung kaing an
         ah nin ka nawh, teei lai grawng ceuk maix mai nied ti tiiem phwan yieh coi heue.
         7 Khaix an nawh baox chawk ka tang kaux ah nin, maix ceuk cie tix miex ding? Kaw an
         deeh ah nin ka nawh, ceuk nghox ca tix rheng glawm heue. Kawncau pa bung kaing an
         ah nin ka nawh, teei lai grawng ceuk maix mai nied ti tiiem daix yieh glawm heue.
         8 Simiang nawh yaw kawncau pa bung kaing pa ang rahsee an, kheu hoik yuh nawh pa lhak
         lhiiem. Grawh grawng nawh, kawn praix pa dex dawd mai haktiex khankix nie lhak lhiem
         son bawg yam ju yam ot yam koe kix, khaing kawn praix pa riang khankix heue.
         9 Aux baox krai ka pex, teei sinngao pa nieb hoik pon pex mai shiao, yuh ka mawx sonsang
         pon paox grawm, yam pa hoik laux sinngao an, pa tak sang rieb pex ka daux nyiex gox
         pa tak koe leeing ju heue.
         10 Kaw pa kaux sijax ka ceu pa nie iak, ka grawng pa ting kawx, kaux sijax heue. Kaw
         pa ang rahsee, ka ceu pa nie iak, ka ceu pa ting kawx, ang rahsee heue.
         11 Mawh kheu nan phan pex ang kaux sijax, ka sinngao ceu pa ang rahsee, mawx sang tawx
         pex priex sinngao pa mawh pa meh?
         12 Phan pex ang hoik kaux sijax ka cie pui tang kaux, mawx tak sang tawx cie tokaux
         pex, ka pex?
         13 Kawncau tix kaux kawx ang pon yuh son simiang ra kaux, mawh kheu nawh tak koeng ka
         tix kaux mai moh tang kaux an, phan ang mawh nan, nawh tak een rhawm ka tix kaux mai
         nieb yuh ka tang kaux an heue. Pex ang pon ti yuh son Siyiex mai khawm son sinngao
         heue."
         14 Pharishie khankix pa mawh pui pa moh mau, yam mhong kix lox ceu an khawmuik, kix
         yuh pa ang cee ang cak nyiah ka Nawh Cao heue.
         15 Nawh Cao ah nin ka kix, "Pex mawh pui pa yuh awm grang pa rahsee sivoe kawn pui,
         viang mawh nan Siyiex tawng rhawm rhi pex. Mawh kheu pa yaog kawn pui ti kieh ting,
         mawh pa seeing brai sivoe ngai Siyiex heue.
         16 Lox lai beenli mai cao jhai khankix, koe tom hoek Yohan heue. Jah ka bawg yam an,
         sidiex gau lox bwan gaux rhawm pa dex dawd mai meung Siyiex mai pui ku kaux grhawm
         ti laig kah heue.
         17 Viang mawh nan raoma mai haktiex lheu yie grai, khaing ngai lai pa nie iak tix mu
         cod grai khaing daux lai beenli heue.
         18 "Pui mawx ang ah, pa tik moeng tix mai baox moeng tang kaux, nawh lud vao heue. Kaw
         pa teei ti moeng bun pa hoik tik mex nawh, lud vao heue.
         19 "Koe caomi tix kaux, nawh ceep kraung raoh klai mai kraung man paing pa mhawm, yuh
         krax pa gaux rhawm ku ngaix heue.
         20 Koe pui hot tix kaux, pa kaux Lazarux, pa ot dex siviex caomi an, nawh muad mie naog
         yia leem khawm kaux tix.
         21 Nawh simie ti ih, pa pruat pa roik, pa cod khaing pheen caomi an, mawh heue. Viang
         mawh sox khankix kawx hoek ti lied dee saux nawh heue.
         22 Yam an tix ngaix pui hot an yum mai kawncau Siyiex khankix, teei nawh hu deuh nawh
         ka daux naok Abraham heue. Caomi an kawx yum mai sipaung nawh heue.
         23 Nawh kied kha rhawm daux meung yum, nawh yaog ngai tix jhak mai yaox ka Abraham dee
         singai, mai Lazarux ka daux naok Abraham heue.
         24 Nawh kok yo ah nin, Keeing! Abraham eue, caux rhawm ka aux liak, ploi Lazarux hoek,
         son sang cub nawh toh giien tix daux rawm mai kieh caux ka dak aux nghie liak, kheu
         aux kied kha rhawm ka daux rao ngu in heue.
         25 Viang mawh nan Abraham ah nin, kawn praix eue, doh keud ka grawng pa hoik pon maix
         ceu pa mhawm cie maix, yam kawn im ju maix, awm an Lazarux hoik pon ceu pa ang mhawm,
         pa caox heue, viang mawh nan, yam in nawh pon ceu pa khu rhawm nawh, pa nyawm rhawm
         tin mai maix kham geu pa kha rhawm heue.
         26 Lheu khaing in khawmuik, sinax yiex mai maix, koe ngawd rang ting raux, yuh ka mawx
         son kix pa sang hu khaing tin ka maix, tak ang chix hu mai tix kaux kawx ang pon tiang
         ti hoek khaing tan ka yiex heue.
         27 Caomi an baox ah nin, keeing eue, phan mawh nan, aux khyox ka maix, kieh Lazarux
         hu ka nyiex keeing aux liak.
         28 Sonsang hu nawh ti kham mhai ruk ka kix heue, mawh kheu aux koe puxaik phwan kaux,
         phan ang mawh nan ha kix kawx, hoek ka dee kha rhawm tin heue.
         29 Viang mawh nan, Abraham ah nin, kix koe Mose mai cao jhai khankix, kieh kix nghiet
         lox kix heue.
         30 Kaw an baox ah nin, Ang mawh, keeing Abraham eue, viang mawh nan, phan tix kaux pa
         hoik yum, hu ka kix, kix tak sang doh keud ka phimap tix heue.
         31 Abraham baox ah nin ka nawh, phan kix ang nghiet Mose mai cao jhai khankix, viang
         pui tix kaux deeh kaoh khaing krax yum kawx, kix tak ang cu nghiet ka lox nawh heue."

1 Nawh Cao ah nin ka kawncau Nawh khankix, "Phan dee sideeing ang hoek ang doh mawh,
         viang mawh nan kaw pa kieh koe dee sideeing caong khankix, tak kha rhawm heue.
         2 Son kaw an, phan preue simaox mhaw ka ngawg nawh mai taing nawh ka daux rawm sigrit
         sigra lheu mhawm khaing kieh nawh kawn nyawm iak khankix tix kaux sideeing caong tix
         heue.
         3 Tokaux pex rien rhawm tix heue, phan puxaik maix lud, ne nawh ka, phan nawh deeh
         doh keud, ploi phimap nawh heue.
         4 Phan nawh lud maix daux tix ngaix, tom aliah bawg mai deeh tieh ti hoek ka maix aliah
         bawg ah nin, Aux deeh doh keud ka phimap heue. Pluat ploi phimap nawh heue."
         5 Kawncau pa ting Nawh khankix ah nin ka Simiang, "Kieh krax yum rhawm ex baox nie
         ting liak"
         6 Simiang deeh ah nin, "Phan pex koe krax yum rhawm pon ding mu simie sok taux klaox
         tix mu, pex ah ka khaox liah in, maix reeig khawm riah tix mai hu jung ka daux rawm
         sigrit sigra heue. Khaox an tak nghiet lox pex heue.
         7 Phan pex koe siliex pa thai ma ang ah, pa liang yung ang ah, yam deeh hoek nawh khaing
         ma, hoek dom in mai ngawm ti sawm heue. Kadaux pex koe pa nghaox ah nin lie?
         8 Jalao sang ah nan, nawt maox rawd nyoi maix mai khre ceu pa sang sawm aux mai khan
         kheu tom hoik sawm rheep aux, maix koe sawm rheep khaix aux. Tee sang ah nin ka nawh
         ang mawh lie?
         9 Mawh kheu siliex an hoik yuh ceu pa hoik nhie nawh yuh khankix, nawh khex sang yaog
         yaw bwanson nawh kah lie?
         10 Awm an pex kawx, khaix hoik yuh pex ceu pa hoik nhie pex yuh khawmuik. Ah nin, ex
         mawh ngie siliex pa ang koe bwanson, ex hoik yuh ceu pa khaw ex ti yuh khaing heue."
         11 Yam kawn tak hu Nawh Cao ka veng Yerusaliem, Nawh hu preeng ka sinax meung Samarix
         mai meung Galilie heue.
         12 Yam laig Nawh Cao ka daux yaong tix yaong pui sipawg kao kaux, cung dee singai,
         13 mai kok yo ah nin, "Yesux, Simiang eue, caux rhawm ka yix liak."
         14 Yam yaox Nawh Cao kix, Nawh ah nin ka kix, "Hu jhi tokaux pex ka cao giex kaing li
         pa ting khankix heue." Yam kawn tak hu kix, kix deeh singax heue.
         15 Ka daux kix tix kaux yam nawh yaox grawh grawng hoik deeh moi tix, nawh deeh tieh
         ti hoek mai ah lox sinum yaog yaw Siyiex heue.
         16 Nawh gup ngai tix dex caong Nawh Cao mai yaog yaw bwanson Nawh Cao, kaw an mawh pui
         Samarix heue.
         17 Yesux ah nin ka nawh, "Pa hoik deeh kieh singax koe kao kaux ang mawh lie? Viang
         mawh nan kix dim kaux ot dee mawx?
         18 Ang koe pa sang deeh hoek ti yaog yaw bwanson Siyiex, lheu khaing pui tang ceu in
         lie?"
         19 Nawh Cao baox ah nin ka kaw an, "Kaoh hu krax hu maix, krax yum rhawm maix hoik kieh
         maix moi heue."
         20 Pharishie khankix hoek tix chawk ah nin, "Meung Siyiex tak sang hoek lai mawx?" Nawh
         Cao pawk lox ah nin ka kix, "Meung Siyiex hoek ka daux pa chix yaox pui ang mawh heue.
         21 Viang mawh nan kawx, kix tak ang ah, jhak heue, koe tin, phan ang mawh nan, jhak
         heue, koe tan mawh kheu meung Siyiex koe ka daux pex heue."
         22 Nawh Cao ah nin ka kawncau Nawh khankix, "Singaix bawg yam tak sang hoek, yam sang
         simie pex tix yaox, singaix bawg yam Kawn kawn pui tix singaix mai pex tak ang lai
         pon ti yaox heue.
         23 Kix tak sang ah nin ka pex, jhak heue tan, jhak heue tin, paw lih hu, viang khaix
         kix kawx paw hawt heue.
         24 Mawh kheu awm tuhsah, yam nawh tuh plak daog raoma tix plak, jhan riang tom hoek
         daog raoma tang plak, yam tak sang hoek Kawn kawn pui ka daux singaix Nawh, tak sang
         awm an heue.
         25 Viang mawh nan Nawh tak sang kham geu tom nie ceu mai kham geu pa tik pa vud pui
         ju in, phao ka heue.
         26 Awm pa hoik mawh ka daux bawg yam singaix Noax khankix, ka daux bawg yam singaix
         Kawn kawn pui kawx, tak sang mawh awm an heue.
         27 Kix ih, kix nyaux, teei mex teei moeng, teei ti tawx ka paox tix, tom hoek singaix
         laig Noax ka daux nyiex reu ting mai rawm haok hwan mai naog piang haktiex, yuh kix
         laux khawmuik heue.
         28 Awm an ka daux bawg yam singaix Lotax khankix, kix ih, kix nyaux, kix liag, kix coh,
         kix sum mai kix yuh nyiex heue.
         29 Viang mawh nan ka daux singaix yam lih Lotax khaing daux veng Sawdom, lih lhiex ngu
         mai mhat khaing raoma mai yuh kix laux khawmuik heue.
         30 Ka daux singaix yam tak sang kieh sidawng Kawn kawn pui, tak awm an heue.
         31 Ka daux singaix an, pui pa ot ka piang prang nyiex, paw kieh nawh lih ti teei kraung
         tix ka daux nyiex, awm an pui pa ot ka daux ma, paw kieh nawh deeh plak khaix tix
         heue.
         32 Doh keud ka moeng Lotax heue.
         33 Pui mawx ang ah pa sawg ti taoh ju tix, tak sang som ju heue. Viang mawh nan pui
         mawx ang ah pa sang som ju, tak sang pon taoh ju tix heue.
         34 Aux krai ka pex, ka daux sawm an, pui ra kaux pa it piang ku tix mu ngie, tak sang
         teei tix kaux mai tak sang prah tang kaux an heue.
         35 Bun ra kaux pa krid tau ka mhaw, tak sang teei tix kaux mai tak sang prah tang kaux
         an heue."
         36 Pui ra kaux pa ot daux kaung, tak sang teei tix kaux mai tak sang prah tang kaux
         an heue."
         37 Kix chawk Nawh Cao ah nin, "Simiang eue, ceu in tak sang mawh ka dee mawx?" Nawh
         Cao pawk lox ah nin ka kix, "Tokaux yum koe dee mawx ang ah klang preng tak sang khrawm
         tix tan heue."

1 Nawh Cao krai lox ka kix, yuh ka mawx sonsang khaw kix ti rawg bwan jheeng jheeng
         mai son ang kix sang khrup rhawm,
         2 ah nin, "Ka daux veng tix veng koe cao prawng see tix kaux, pa ang lhat ka Siyiex
         mai ang chix nabyam pui heue.
         3 Ka daux veng an koe miexmai tix kaux, pa hu ka cao prawng see an law lawx, ah nin,
         prawng son aux mhawm mai yuh ka pui pa yuh see ka aux liak.
         4 Ka daux tix vong nawh ang prawng ang yuh, viang mawh nan khaix an nawh keud tiah
         nin ka daux tokaux tix, viang aux ang lhat ka Siyiex mai ang nabyam ka pui kawx,
         5 Mawh kheu miexmai in hoek ti lag lheut suksag aux, aux tak sang prawng plak kiex,
         phan ang mawh nan kiex tak sang kieh aux taug nyhap tix heue."
         6 Simiang baox ah nin, "Nghiet ka lox cao prawng see pa ang rahsee an heue.
         7 Siyiex tak ang prawng, ang yuh plak pui pa hoik laug Nawh ti teei, pa kok ka Nawh
         yam pon singaix mai yam pon sawm, viang ang Nawh khran yuh kawx lie?
         8 Aux krai ka pex, Nawh tak sang nied ti prawng laung laung plak kix heue. Yam sang
         hoek Kawn kawn pui, Nawh tak sang yaox krax yum rhawm ka piang haktiex in lie?"
         9 Lox tiag in kawx, Nawh Cao krai ka kix tix blah, pa een rhawm ka tokaux tix, grawng
         uik rah uik see tix mai nieb een ti ang koe cee ka pa kawn deuk khawmuik an heue.
         10 "Pui ra kaux haok daux nyiex bwan son sang rawg bwan, tix kaux mawh Pharishie mai
         tang kaux an, mawh pui pa koh mau heue.
         11 Pharishie an cung ti rawg bwan nong nong ah nin, Siyiex eue, aux yaog yaw bwanson
         Maix, kheu ang aux awm pui tang kaux khankix, pa nieb rhim ti teei, yuh pa ang rahsee,
         lud vao, awm pui koh mau in kawx, aux ang awm heue.
         12 Aux twah pa ih, tix twah ra ngaix mai aux tawx kao son tix son khaing pa pon aux
         khawmuik heue.
         13 Viang mawh nan pui pa koh mau an, cung dee singai mai pie ngai nawh, ang yaog tix
         maong plak raoma, nawh dieh naok ti ah nin, Siyiex eue, caux rhawm ka aux pa mawh
         pui tingmap liak.
         14 Aux krai ka pex, yam lih hu pui in ka nyiex tix, nawh hoik nie lheu pon pa rahsee,
         khaing tang kaux an heue. Mawh kheu pui mawx ang ah, pa yaog tokaux tix lhaong, tak
         sang yeen nawh tiem, pui mawx ang ah, pa yuh tokaux tix tiem, tak sang yaog nawh lhaong."
         15 Kix viex kawn iak tix khankix hoek ka Nawh Cao, son sang teeh Nawh ka kix heue. Yam
         yaox kawncau Nawh khankix, kix ah ka kix heue.
         16 Viang mawh nan Yesux kok kix hoek ka tix ah nin, "Kieh kawn nyawm iak khankix hoek
         ka Aux, paw sidien ka kix, kheu meung Siyiex mawh cie pa awm kix heue.
         17 Aux krai lox tete ka pex, pui mawx ang ah, pa ang rieb ti teei Meung Siyiex awm kawn
         nyawm iak, tak ang pon ti laig tan heue."
         18 Cao mi pui awnju tix kaux hoek ti chawk Nawh Cao ah nin, "Sara cao gau pa mhawm eue,
         sonsang pon aux, ju leeing ju aux tak sang yuh ka mawx?"
         19 Yesux pawk lox ah nin ka nawh, "Kheu maix lai kok Aux mawh, pa mhawm? Lheu khaing
         Siyiex tix kaux khaing, tix kaux kawx ang mhawm heue.
         20 Maix tawng lox pingnyap khankix, paw lud vao, paw teei ju pui yum, paw briex, paw
         kham mhai ruk pa ang mawh meh, yungyi ka miex keeing tix heue."
         21 Kaw an pawk ah nin, "Aux hoik hawt ti yuh ceu an khankix khawmuik, tom yam iak aux
         heue."
         22 Yam mhong Yesux lox an, Nawh Cao ah nin ka nawh, "Kawn koe pa cha maix tix ceu khaing.
         Hu coh pa koe maix khawmuik mai tawx ka pui hot sia khankix mai maix tak koe kraung
         khrai ka daux meung raoma mai hoek ti hawt Aux heue."
         23 Viang mawh nan, yam mhong nawh ceu an khankix, nawh kied khi rhawm, kheu mawh nawh
         pa kied koe heue.
         24 Yesux jhak ka nawh ah nin, "Pui pa mawh cao mi nu sonsang laig ka daux meung Siyiex
         miex ding heue.
         25 Laig kala-uk ka daux kre nyex lheu yie khaing laig cao mi ka daux meung Siyiex heue."
         26 Kix pa mhong lox an chawk ah nin, "Phan mawh nan, pui mawx tak sang pon hoek krax
         taoh?"
         27 Nawh Cao deeh ah nin, "Ceu pa ang kawn pui chix yuh, Siyiex chix yuh heue."
         28 Petrux ah nin, "Jhak heue, ex hoik prah grham cie ex mai hawt khaix Maix heue."
         29 Nawh Cao baox ah nin ka kix, "Aux krai lox tete ka pex, ang koe pui tix kaux kawx,
         pa hoik prah grham nyiex nawh, phan ang mawh nan, moeng nawh, puxaik nawh, miex keeing
         nawh, kawn praix nawh, kheu son meung Siyiex.
         30 Pa tak ang baox nie lheu pon ka daux bawg yam in mai ju leeing ju ka daux ju khaix
         heue."
         31 Nawh Cao kok kawncau tix kao ra kaux ah nin ka kix, "Jhak heue, ex tak sang haok
         hu ka veng Yerusaliem, ceu pa hoik tiem cao jhai khankix ti deuh, tak sang grum mawh
         ka Kawn kawn pui heue.
         32 Grawh grawng nawh, tak sang teei ti tawx Nawh ka pui tang ceu, yuh pa ang cee ang
         cad mai pa ang khaw ang jiet mai baig rawm myia ka heue.
         33 Kix tak sang sivied Nawh, teei Nawh yum, yam hoik hoek loe ngaix Nawh tak deeh kaoh
         im heue."
         34 Kawncau Nawh khankix ang tawng grawng ceu in khankix, tix ceu kawx heue. Mawh kheu
         hoik mox lox in khaing kix mai kix ang tawng grawng ceu pa ah Nawh Cao heue.
         35 Yam hoek Nawh Cao dex ka veng Yerikho, pui dugngai tix kaux ngawm dex krax mai caung
         ti ih heue.
         36 Kheu mhong nawh cub pui hun hu daux krax, nawh tom chawk grawng in mawh pa yuh ka
         mawx.
         37 Kix krai ka nawh, mawh Yesux pui veng Nazariet pa hu lawng krax heue.
         38 Kaw an kok yo ah nin, "Yesux kawn Davit eue, caux rhawm ka aux liak."
         39 Pui pa hu sivoe khankix, ah ka nawh, sonsang yawg nawh tix heue. Viang mawh nan nawh
         nie baox yo ah nin, "Kawn Davit eue, caux rhawm ka aux liak"
         40 Yesux cung mai tawx lox, nhie kix viex kaw an hoek ka tix, yam hoek nawh dex, Nawh
         Cao chawk ka nawh ah nin,
         41 "Maix simie ti kieh Aux yuh patix son maix? " Kaw an ah nin, " Simiang eue, kieh
         ngai aux chix yaox liak"
         42 Yesux baox ah nin ka nawh, "Kieh yaox heue, krax yum rhawm maix hoik kieh maix moi"
         43 Dom mawx dom an kaw an chix yaox mai yaog yaw Siyiex, hawt khaix Nawh Cao. Yam yaox
         pui khawmuik ceu an, kix yaog yaw Siyiex heue.

1 Yesux kawx laig hu mai breeng daux veng Yerikho.
         2 Yam an koe cao kaing pui koh mau pa kaux Zakkhie nawh mawh cao mi heue.
         3 Nawh sawg ti sang yaox Yesux mawh pui pa yuh ka mawx, kheu hun pui nawh ang pon ti
         yaox, kheu nawh mawh pui kalux, iak heue.
         4 Nawh to sivoe mai haok piang khaox lieah tix khaox, son sang pon yaox Yesux, kheu
         sang lawng Nawh krax an heue.
         5 Yam hoek Yesux ka dee an, Nawh yaog tix simi mai ah nin ka nawh, "Zakkhie eue, nied
         ti lih laung laung, Aux tak paung daux nyiex maix singaix heue."
         6 Nawh nied tix lih mai koe krax gaux rhawm, rieb tix teei Nawh Cao heue.
         7 Yam yaox pui, kix khawmuik salao ah nin, "Nawh hoik laig ti paung mai pui pa ting
         map heue."
         8 Zakkhie cung ah nin ka Simiang, "Simiang eue, sinngao pa koe aux tix plak aux tawx
         ka pui hot sia khankix, phan aux hoik teei pa ang khaw ti teei ka pui mawx ang ah,
         aux tak deeh pheuex pon son heue."
         9 Yesux ah nin ka nawh, "Krax taoh hoik hoek ka daux nyiex in singaix, kheu hoik mawh
         kaw in kawn simex Abraham heue.
         10 Mawh kheu Kawn kawn pui hoek sonsang sawg ti taoh ka pui pa hoik grai khankix heue."
         11 Yam kawn nghiet kix ceu in khankix, Nawh Cao baox krai lox tiag in, mawh kheu Nawh
         Cao dex hoek ka veng Yerusaliem, kheu ce kix meung Siyiex tak sang bleeh dom mawx
         dom an heue.
         12 Kheu nan Nawh Cao ah nin, "Simiang tix kaux hu ka daux meung dee singai tix meung,
         sonsang pon haktiex son tokaux tix mai deeh hoek heue.
         13 Nawh kok kawncau tix kao kaux mai tawx mau ka kix kao coi mai ah nin ka kix, yuh
         lai geu ka mau in tom deeh hoek aux heue.
         14 Viang mawh nan, pui meung, pui haktiex nawh, koeng ka nawh mai ploi pui hawt khaix
         nawh ah nin, "Ex tak ang kieh pui in ting piang ex heue.
         15 Yam deeh hoek nawh khaix hoik pon nawh haktiex, nawh tawx lox kieh kok ka kawncau
         khankix, pa hoik tawx nawh mau, hoek ka nawh, sonsang pon nawh ti tawng, kix hoik
         pon rao yuh lai miex ding.
         16 Kaw phao ka hoek sivoe nawh, ah nin, Simiang eue, mau cie maix tix coi an, hoik baox
         pon rao kao coi heue.
         17 Nawh baox ah nin ka kawncau an, mhawm heue, kawncau pa mhawm eue, mawh kheu hoik
         kaux sijax maix ka daux pa iak pa liied maix giex kaing veng kao veng heue.
         18 Ra kaux tix kaux hoek ah nin, Simiang eue, mau cie maix tix coi, hoik baox pon rao
         phwan coi heue.
         19 Ka kawncau an kawx nawh ah nin, maix kawx giex kaing piang veng phwan veng heue.
         20 Tang kaux tix kaux hoek ah nin, Simiang eue, jhak heue, mau cie maix tix coi an,
         aux hoik pua ti deuh ka daux man khoek in.
         21 Mawh kheu lhat aux ka maix, kheu mawh maix pui riex nu ti ah heue. Maix teei ceu
         pa ang maix deuh mai vawg ceu pa ang maix rhuat heue.
         22 Nawh ah nin ka kawncau an, kawncau pa caox eue, aux tak prawng maix ka lox pa lih
         khaing jheeh maix heue. Kheu hoik tawng maix grawng mawh aux pui riex nu ti ah, teei
         ceu pa ang aux deuh mai pa vawg ceu pa ang aux rhuat heue.
         23 Phan mawh nan yuh ka mawx maix ang tawx mau cie aux ka nyiex dee deuh mau? Yam deeh
         hoek aux, aux tak pon mau aux khawm rao heue.
         24 Nawh ah nin ka kix pa cung dex tan khankix, deeh teei mau tix coi an khaing nawh
         mai tawx ka kaw pa hoik koe kao coi heue.
         25 Kix ah nin ka nawh, Simiang eue, nawh hoik koe kao coi heue.
         26 Aux krai ka pex, pa hoik koe ku kaux daux pui, tak sang baox tawx ka nawh heue. Kaw
         pa ang koe viang pa hoik koe nawh kawx, tak sang deeh teei khaing nawh heue.
         27 Lheu khaing an, pui pa koeng ka aux khankix, pa ang rhawm kieh aux yuh simiang giex
         kaing kix, pex viex tin mai pah kix yum sivoe aux heue."
         28 Yam hoik krai Nawh ceu an, Nawh thong kix hu sivoe haok ka veng Yerusaliem.
         29 Yam hoek Nawh dex yaong Bephake mai yaong Betanix, ka gawng pa kok mawh gawng Sanlun,
         Nawh ploi kawncau Nawh hu ra kaux,
         30 ah nin, "Hu ka daux yaong pa koe sivoe pax mai yam laig pax ka daux yaong an, pax
         tak yaox kawn la pa hoik phyawk tan, pa ang pui sax brug piang heue. Kah pax viex
         nawh hoek heue.
         31 Phan pui tix kaux kaux chawk pax, pax lai kah kawn la in yuh ka mawx? Pax tak deeh
         ah nin, Simiang lo nawh heue."
         32 Kiex pa hoik ploi, hu yaox awm pa hoik krai Nawh Cao ka kiex heue.
         33 Yam kawn tak kah kiex kawn la an, cao la an khankix, chawk kiex ah nin, "Pax lai
         kah la in yuh ka mawx?"
         34 Kiex deeh ah nin, "Simiang lo nawh heue."
         35 Kiex viex la an hoek ka Yesux mai kix teei kraung ceep tix, sau ka piang la an mai
         Nawh Cao brug ka piang heue.
         36 Yam hu Nawh Cao, kix teei kraung ceep tix nah tix tawm ka daux krax heue.
         37 Yam hoek Nawh Cao dex ka veng Yerusaliem mai lih jee gawng Sanlun, cub kawncau pa
         hun khawmuik, koe krax gaux rhawm mai yaog yaw Siyiex ka lox sinum, grawng kaing sibrawm
         pa hoik yaox kix khankix,
         38 ah nin, "Simiang pa hoek ka daux ceu kaux Siyiex leeing ju, ting bwanson heue. Kieh
         nhim ka daux meung raoma, kieh koe min plakngai dee lhaong khaing paox tix heue."
         39 Pharishie tix blah pa ot ka daux cub pui hun an, ah nin ka Nawh Cao, "Sara Cao Gau
         eue, ne ka kawncau Maix khankix."
         40 Nawh Cao deeh pawk lox ah nin ka kix, "Aux krai ka pex, phan pui khankix yawg tix
         ang nye, simaox rang khankix tak sang riag yo lox tix heue."
         41 Yam hoek bleeh Nawh dex veng Yerusaliem mai yaox veng an, Nawh yiiem,
         42 ah nin, "Phan maix hoik tawng ceu pa dex dawt mai pa nhim daux singaix in, viang
         mawh nan yam in maix ang pon yaox heue.
         43 Grawh grawng nawh, bawg yam singaix tak sang hoek ka piang maix, yam pui pa koeng
         ka maix khankix tak sang yuh tab, yuh lawng, rob maix mai tak ot vung viang maix ku
         plak mai laung maix ka heue.
         44 Tak sang kieh maix sidawm sidu mai tiex, khawm kawn praix pa koe ka daux maix heue.
         Kix tak ang grham kieh simaox koe tix lon piang tix lon ka daux maix, kheu ang maix
         tawng bawg yam pa hoek pa tawx bwanson ka maix heue."
         45 Nawh Cao laig daux nyiex bwan mai grheu pui pa coh khankix lih,
         46 ah nin ka kix, "Hoik tiiem ti deuh ah nin, nyiex Aux tak mawh nyiex rawg bwan, viang
         mawh nan pex hoik kieh mawh dee ot pui tud rhim heue."
         47 Nawh Cao sidiex gau ka daux nyiex bwan ku singaix. Viang mawh nan cao giex kaing
         li pa ting khankix mai pui tiiem lai khankix mai kix pa mawh pui pa ting khankix,
         sawg ti yuh Nawh laux.
         48 Kix sawg ang pon mai ang yaox, ceu pa sang yuh kix, kheu pui ku kaux daux pui khawmuik,
         breuk Nawh mai nghiet lox Nawh Cao heue.

1 Ka daux ngaix an tix ngaix, yam gau Nawh Cao ka pui khankix, ka daux nyiex bwan mai
         sidiex gau lox bwan gaux rhawm, cao giex kaing li pa ting khankix mai pui tiiem lai
         khankix, hoek tau mai kuad song khankix ka Nawh Cao,
         2 mai chawk ah nin ka Nawh Cao, "Krai ex mhong liak, Maix pon akhuang sibrawm ti yuh
         ceu in khankix dee mawx? Pui mawx pa tawx akhuang sibrawm in ka Maix."
         3 Nawh Cao pawk lox ah nin ka kix, "Aux kawx, tak sang chawk pex ka grawng tix ceu
         heue. Deeh krai ka Aux ha.
         4 Krax cubcom Yohan, kaoh khaing raoma lie? Phan ang mawh nan kaoh khaing kawn pui
         lie?"
         5 Kix keud tau ah nin, "Phan ex ah kaoh khaing raoma, Nawh Cao tak chawk ah nin, phan
         mawh nan yuh patix, pex ang yum rhawm ka Mose lie?
         6 Phan ex ah, kaoh khaing kawn pui, pui khawmuik tak sang dheem ex ka simaox heue.
         Kheu kix hoik yum rhawm grawng mawh Yohan cao jhai heue."
         7 Kix tom pawk lox ah, ang kix tawng grawng kaoh khaing dee mawx heue.
         8 Yesux baox ah nin ka kix, "Aux kawx ang krai ka pex, grawng pon Aux akhuang sibrawm
         ti yuh ceu in khankix khaing dee mawx heue."
         9 Nawh Cao baox jah ti sidiex lox tiag in, ka pui khankix ah nin, "Pui tix kaux nawh
         sum sipeem plix siiet tix dah mai tawx pui pa yuh sipeem plix siiet vai mai hu tang
         praix klawng tom rheung nyao heue.
         10 Yam hoek bawg yam, nawh ploi kawncau tix, tix kaux hu ka pui yuh sipeem an khankix,
         sonsang tawx kix, plix sipeem plix siiet an ka nawh. Viang mawh nan pui pa yuh sipeem
         an, tap nawh mai ploi nawh ing gieg, taix yi heue.
         11 Nawh baox deeh ploi kawncau tix, tix kaux ka nawh kawx, kix tap mai yuh pa ang khaw
         ang jiet ka nawh mai ploi nawh ing giex, taix yi heue.
         12 Nawh baox ploi kawncau loe kaux tix kaux, ka nawh kawx, kix yuh nawh ngud mai nyhot
         grheu nawh lih heue.
         13 Simiang sipeem plix siiet an ah nin, Aux tak sang yuh ka mawx? Aux tak ploi kawn
         simex aux pa moh tix hu ka heue. Kix tee sang yungyi ka nawh pleue.
         14 Viang mawh nan, yam yaox pui yuh sipeem khankix ka nawh, kix keud ti ah nin ka paox
         tix, tix kaux lai tix kaux, "Kaw in mawh cao sin, ex teei nawh yum, yuh ka mawx sin
         an tak mawh cie ex heue.
         15 Kix taing vud nawh khaing sipeem plix siiet an mai teei nawh yum heue. Mawh kheu
         nan simiang sipeem plix siiet an, tak sang yuh ka mawx ka kix?
         16 Nawh tak hoek ti yieh yuh laux, pui yuh sipeem an khankix mai tawx sipeem plix siiet
         an ka pui tang kaux heue. " Yam mhong pui khankix ka lox an, kix ah nin, " Paw doh
         kieh mawh nan."
         17 Viang mawh nan, Nawh Cao jhak ka piang kix ah nin, "Phan mawh nan lox pa hoik tiiem
         ti deuh ah nin, Simaox pa hoik tik pui yuh nyiex, hoik yuh kieh mawh kaing ka daog,
         mawh pa yuh ka mawx?
         18 Pui pa rau ka piang simaox in ku kaux tak max mai simaox in rau ka piang pui mawx
         ang ah tak kieh nawh prung prang awm phawng tiex heue."
         19 Pui tiiem lai khankix mai cao giex kaing li pa ting khankix sawg ti giex Nawh Cao
         ka daux nari dom an heue. Kix lhat ka pui khankix, kheu tawng kix Nawh Cao hoik krai
         lox tiag in ka grawng kix heue.
         20 Kix jhak Nawh Cao mai ploi pui jiang, pa yuh tokaux tix awm pui rahsee, yuh ka mawx
         sonsang pon giex kix Nawh dee lud lox sikah Nawh, sonsang pon ti tawx Nawh ka daux
         tawm taix simiang giex kaing haktiex heue.
         21 Kix chawk Nawh Cao ah nin, "Sara Cao Gau eue, ex tawng pa sidiex pa krai Maix, mawh
         pa rahsee mai grawng ang Maix jhak ka pakngai pui tix kaux kawx maix sidiex gau grawng
         krax Siyiex tete heue.
         22 Ex khaw ti tawx mau koh ka simiang Kesa lie? Ang khaw ti tawx lie?"
         23 Viang mawh nan Nawh Cao tawng grawng pa lhak lhiiem pa pie kix mai ah nin ka kix,
         24 "Jhi Aux yaox mau denari tix plah heue. Mau in koe riang mai lai pui mawx? " Kix
         deeh ah nin, " Mawh riang mai lai simiang Kesa heue."
         25 Nawh Cao ah nin ka kix, "Ceu pa mawh cie Kesa, tawx ka simiang Kesa heue. Ceu pa
         mawh cie Siyiex tawx ka siyiex heue."
         26 Kix ang pon ti giex dee lud lox Nawh Cao, ka sivoe pui khankix mai kix daox deng
         ka lox pawk Nawh mai kix yawg tix ang nye heue.
         27 Sadukie tix blah hoek ka Nawh Cao, pa ah ang koe pa deeh kaoh im heue. Kix chawk
         Nawh,
         28 ah nin, "Sara Cao Gau eue, Mose tiiem ti deuh ka ex ah nin, phan puxke pui tix kaux
         yum, pa koe moeng mai pa ang koe kawn, pux nawh tak sang teei moeng nawh mai eei kawn
         praix doeh ru son puxke nawh heue.
         29 Koe puxaik aliah kaux. Kaw phao ka teei ti koe moeng, nawh ang koe kawn praix mai
         yum heue.
         30 Ra kaux tix kaux,
         31 loe kaux tix kaux tom hoek aliah kaux tix kaux kawx, teei bun an, ang koe ti prah
         kawn praix mai yum heue.
         32 Khaix an bun an kawx yum heue.
         33 Yam hoek bawg yam deeh kaoh im, ka daux kix nawh tak mawh moeng kaw pa yuh ka mawx?
         Kheu kix khawm aliah kaux hoik to moeng bun an heue."
         34 Yesux ah nin ka kix, "Kawn pui haktiex in, teei mex teei moeng mai teei ti tawx ka
         paox tix heue.
         35 Viang mawh nan kix pa keung ti pon, ju khaix mai ceu pa deeh kaoh khaing krax yum
         khankix, ang teei mex teei moeng mai ang teei ti tawx ka paox tix heue.
         36 Grawh grawng nawh, kix ang baox deeh chix yum khaix an, kheu kix sidu awm kawncau
         Siyiex khankix mai kix mawh kawn Siyiex, kheu kix mawh pui pa hoik deeh kaoh im heue.
         37 Lheu khaing an, grawh grawng pui pa yum tak deeh kaoh im, viang mawh Mose kawx hoik
         jhi yaox, dee koe yeem khaox, yam kok nawh Siyiex mawh Siyiex Abraham, Siyiex Icak
         mai Siyiex Yakop heue.
         38 Nawh ang mawh Siyiex pui yum, Nawh mawh Siyiex pui im, mawh kheu Nawh pui khawmuik
         mawh pa im heue."
         39 Pui tiiem lai tix blah deeh ah nin, "Sara Cao Gau eue, caw, mhawm pa ah Maix heue."
         40 Khaix an kix ang pon chawk lox ka Nawh Cao tix ceu kawx heue.
         41 Yesux ah nin ka kix, "Kix ah Khrit mawh kawn Davit yuh ka mawx?
         42 Grawh grawng nawh, tokaux Davit hoik ah nin ka daux Lai Yaogyaw, Siyiex leeing ju
         ah nin ka Simiang aux, ngawm plak taix khawn dawm Aux,
         43 tom kieh Aux pui koeng ka Maix, mawh ngot dee deuh Maix caong heue.
         44 Mawh kheu nan, phan Davit hoik kok Nawh mawh Siyiex, nawh chix mawh kawn Nawh yuh
         ka mawx?"
         45 Nawh Cao ah nin ka kawncau Nawh khankix, ka dee pon mhong pui khawmuik.
         46 "Rien rhawm tix via ka cao tiiem lai khankix pa simie ti ceep sibex dha hu mai moh
         ti kieh pui ah lox yungyi ka tix daux lah cau, moh dee ngawm pa mhawm khaing paox
         tix daux nyiex sidiex khankix mai dee yuh pawie khankix heue.
         47 Kix chix rud ti ih nyiex miexmai khankix mai sonsang chix pie lhen, kix rawg bwan
         tom lang, kix tak nie pon krax prawng ciyang pa ting heue."

1 Nawh Cao yaog ti jhak mai yaox cao mi khankix sau pa tan kix, ka daux dee deuh mau
         heue.
         2 Nawh Cao yaox miexmai tix kaux pa hot sia, pa sau tawng raoh ra blah.
         3 Nawh Cao ah nin, "Aux krai lox pa mawh meh ka pex, miexmai pa hot sia in, hoik lheu
         sau khaing kix khawmuik heue.
         4 Kheu pui in khankix khawmuik, hoik sau khaing pa lheu kix, viang mawh nan bun in
         hoik sau khaing pa hot tix, pa koe sonsang im ju tix khawmuik heue."
         5 Yam krai pui tix blah grawng koe nyiex bwan an simaox pa mhawm mai pa tan, pa hoik
         cox mhawm grang, Nawh Cao ah nin,
         6 "Ceu in khankix pex tak yaox, bawg yam singaix tak sang hoek, pa tak ang yieh ti
         tik, tom pa ang simaox koe piang paox tix tix lon kawx, heue."
         7 Kix chawk Nawh Cao ah nin, "Phan mawh nan, ceu in khankix tak sang mawh lai mawx?
         Yam tak sang dex mawh ceu in khankix, tak koe mhai pa yuh ka mawx?"
         8 Nawh Cao deeh ah nin ka kix, "Kheu son ang pui sang pon thong kieh pex lud, rien
         rhawm tix kah heue. Mawh kheu pui tom nie tak sang brex ti teei ceu kaux Aux mai hoek
         ti ah nin, Aux mawh Nawh heue. Mai bawg yam hoik hoek heue. Pex paw hawt khaix kix.
         9 Yam mhong pex grawng naing mai grawng krax simah simiang, paw kieh lhat kah mawh
         kheu ceu in khankix tak lai hoek ti mawh phao ka, viang mawh nan, ang nyang bax mawh,
         bawg yam sidah dom an heue."
         10 Yam an Nawh Cao baox ah nin ka kix, "Pui tix ceu mai tix ceu, tix meung mai tix meung,
         tak cha paox tix,
         11 kla reem ting tak sang tuk, praix tak sang sibhawm, ceu pa saux preng, tak sang koe
         dee haoh dee mai tak sang koe ceu pa lhat graung, pa ting khaing raoma heue.
         12 Viang mawh nan, ka sivoe ceu in khawmuik, kix tak sang giex pex ka taix tix, tak
         sang tuktieak tukte pex, tawx pex ka nyiex sidiex khankix mai sau pex daux thawng,
         viex pex sivoe simiang khankix mai cao giex kaing haktiex khankix, kheu ceu kaux Aux
         heue.
         13 Ceu in khankix tak sang mawh mhai ruk ka grawng pex heue.
         14 Mawh kheu nan, kieh een ti tawng ka daux rhawm tix, son ang pex sang grux keud, grawng
         sang pawk lox yuh ka mawx.
         15 Aux tak sang tawx jheeh mai pingnya cuyi ka pex, pui pa koeng ka pex khawmuik, ang
         pon ti tieh thiang heue.
         16 Viang mawh miex keeing pex, puxaik, ru, paox grawm khankix kawx, tak sang teei ti
         tawx pex mai tak sang plaux pex yum tix blah heue.
         17 Mawh kheu ceu kaux Aux, pui khawmuik tak koeng ka pex heue.
         18 Viang mawh nan, hauk kaing pex tix gawng kawx tak ang laux leeing heue.
         19 Pex tak sang pon ti cie ju tokaux tix kheu kaux cong mai krax gun yeung.
         20 "Yam yaox pex rob pui naing ka veng Yerusaliem, kieh tawng grawng pa dex sang laux
         veng an heue.
         21 Yam an kieh kix pa ot ka daux meung Yudax, to hu ka piang gawng khankix heue. Kieh
         kix pa ot ka daux veng an lih hu, kix pa ot daux tiagtu, paw kieh laig tan heue.
         22 Mawh kheu singaix an khankix, mawh bawg yam sang prawng ciyang ti kieh ceu pa hoik
         tiiem ti deuh khawmuik grum naog heue.
         23 Bun pa koe kaux mai bun pa tawx kawn tix peuex, ka daux bawg yam singaix an khankix
         tak kha rhawm heue. Grawh grawng nawh, tak sang koe pa ting kha rhawm ka haktiex in
         mai ceu pa song rhawm ka pui ceu in heue.
         24 Kix tak goh tak laux ka lawm vaig mai tak sang giex ti tuk kix hu, ku praix ku meung
         heue. Pui tang ceu tak sang dig veng Yerusaliem tiem, tom hoik naog bawg yam pui tang
         ceu khankix heue.
         25 "Tak sang koe mhai ka daux singaix, khix, simuing khankix, ceu pui ka piang haktiex
         tak kha rhawm, ka daux krax daox deng, kheu lox sinum siaox, lox pukpak rawm sigrit
         sigra heue.
         26 Kawn pui kied lhat mai laux rhawm, kheu keud grawng ceu pa tak sang hoek lih ti mawh
         ka piang haktiex, mawh kheu sibrawm raoma khankix tak sang yung yiang heue.
         27 Yam an kix tak sang yaox Kawn kawn pui, viex sibrawm mai min plakngai pa ting, hoek
         ka daux paiawm heue.
         28 Yam jah ceu in khankix ti mawh, yaog kaing pex mai maong ti jhak heue. Mawh kheu
         dex hoek bawg yam sang taoh ka pex"
         29 Nawh Cao krai lox tiag pa yuh nin ka kix, jhak ka khaox ruh mai khaox khawmuik.
         30 Yam glaoh lhax kix, pex yaox mai pie tokaux pex kawx, tawng grawng dex sang hoek
         yam rung praix heue.
         31 Awm an yam yaox pex ceu in khankix, kieh pex tawng mawh grawng dex sang hoek Meung
         Siyiex heue.
         32 Aux krai lox tete ka pex, pui ju in tak ang bax luan, tom ceu in khankix khawmuik,
         tak hoik mawh heue.
         33 Raoma mai haktiex tak sang grai, viang mawh nan, gum lox Aux in tak ang grai heue.
         34 "Rien rhawm tix ka tokaux pex, phan ang mawh nan, rhawm pex tak sivix tak cien kheu
         ceu pa nie luan yuh pex, pa yoek, ceu pa khi rhawm pa dex dawd mai ju in khankix,
         singaix an ha kox hoek piang pex yam ang pex keud ce sax, awm khlap rub heue.
         35 Mawh kheu tak sang hoek piang kix pa ot piang ca haktiex khawmuik awm an heue.
         36 Viang mawh nan, pex pau ti jhak ku bawg yam, rawg bwan, sonsang pon pex ti luan khaing
         ceu in khankix khawmuik, pa tak sang hoek ti mawh, sonsang pon ti cung sivoe Kawn
         kawn pui heue."
         37 Nawh Cao sidiex gau ka daux nyiex bwan ku ngaix, Nawh hu it tum ka gawng pa kok mawh
         gawng Sanlun ku sawm heue.
         38 Yam ponngawb cao cao pui khawmuik hoek ka Nawh Cao sonsang nghiet lox bwan gaux rhawm
         khaing nawh daux nyiex bwan heue.

1 Yam an dex hoek pawie blah pa ang sau susaix, pa kok mawh Pasakha.
         2 Cao giex kaing li pa ting mai cao tiiem lai khankix, sawg grawng ceu pa sang pon
         kix ti teei Nawh Cao yum, mawh kheu kix lhat ka pui khankix heue.
         3 Satan laig ka daux Yudax pa kok mawh Isakariut, pa mawh daux kao ra kaux tix kaux
         an heue.
         4 Nawh lih hu kum kawng mai cao giex kaing li pa ting khankix mai cao giex kaing nyiex
         bwan khankix, grawng sang pon nawh ti tawx Nawh Cao ka kix yuh ka mawx.
         5 Kix gaux rhawm, ah lox dud grawng sang tawx kix mau ka nawh heue.
         6 Nawh cu lox an mai sawg bawg yam sonsang pon ti tawx Nawh Cao ka kix, yam ang cub
         pui hun ot heue.
         7 Singaix pawie blah ang sau susaix, pa mawh yam tak pah kix ti tan yung Pasakha hoek
         heue.
         8 Nawh Cao ploi Petrux mai Yohan, ah nin, "Hu cox khre Pasakha son ex, sonsang ih ex
         heue."
         9 Kiex chawk ka Nawh Cao, "Maix simie yiex cox khre dee mawx?"
         10 Nawh Cao deeh ah nin ka kiex, yam laig pax ka daux veng, pui pa viex aw rawm tix
         kaux tak sipub pax heue. Hawt khaix nawh mai laig ka daux nyiex dee hu nawh,
         11 mai ah nin ka cao nyiex an, Sara Cao Gau chawk ah nin ka maix, lawg son nyo maix,
         dee tak sang ih Aux Pasakha tau mai kawncau Aux khankix, koe dee mawx?
         12 Nawh tak jhi pax yaox lawg pa ting plak piang, pa hoik koe kraung khre dee an heue."
         13 Kiex hu mai yaox awm pa hoik krai Nawh Cao ka kiex, kiex cox khre pawie Pasakha heue.
         14 Yam hoik hoek bawg yam nari, Nawh Cao ngawm tau mai kawncau pa ting Nawh kao ra kaux.
         15 Nawh Cao ah nin ka kix, "Aux koe rhawm mai simie ti ih pawie Pasakha in, tau mai
         pex ka sivoe ang Aux nyang bax kham geu heue.
         16 Grawh grawng nawh, Aux krai ka pex, Aux tak ang baox ih Pasakha, tom sidah hoik grum
         naog daux Meung Siyiex heue."
         17 Nawh Cao rieb ti teei kawk, khaix hoik yaogyaw Nawh bwanson, Nawh ah nin, "Teei in,
         gwieh ka paox tix heue.
         18 Grawh grawng nawh, Aux krai ka pex, Aux tak ang lai baox nyaux rawm plix siiet, tom
         sidah ang meung Siyiex nyang bax hoek heue."
         19 Nawh Cao teei khaomun, khaix hoik yaogyaw Nawh bwanson, Nawh sivit ti tawx ka kix
         ah nin, "In mawh tokaux Aux pa hoik tawx son pex heue. Yuh ceu in sonsang doh keud
         ka Aux heue."
         20 Awm an, khaix hoik ih priex bo, Nawh teei kawk ah nin "Kawk in mawh sijax mukheu
         pa khraox, ka daux nham Aux, pa mawh pa lih son pex heue.
         21 Viang mawh nan, taix kaw pa sang tik sang tawx Aux, koe tau mai Aux, piang pheen
         in heue.
         22 Grawh grawng nawh, Kawn kawn pui tak sang hu awm pa hoik dud ah tete, viang mawh
         nan, pui pa tik pa tawx Nawh, tak kha rhawm heue."
         23 Kix jah ti chawk ka paox tix, pui mawx pa sang yuh ceu in ka daux ex lie.
         24 Lheu khaing an kix thung thiang paox tix ka daux kix pui mawx nie ting khaing paox
         tix.
         25 Nawh Cao ah nin ka kix, "Simiang pui tang ceu khankix giex kaing kix, mai pa ting
         piang kix, kok mawh cao pa teem khankix heue.
         26 Viang mawh nan, ka daux pex tak ang mawh nan, kaw pa ting khaing paox tix ka daux
         pex, kieh nawh mawh awm pui awn ju heue. Cao kaing kawx, kieh awm pui cau heue.
         27 Grawh grawng nawh, kaw pa yuh ka mawx nie lheu ting, mawh kaw pa ngawm ti sawm lie,
         phan ang mawh nan mawh kaw pa khan kheu lie? Kaw pa ngawm ti sawm lheu ting ang mawh
         lie? Viang mawh nan, Aux ot sinax pex awm kaw pa khan kheu heue.
         28 Pex mawh kix pa hoik ot tau mai Aux, ka daux ceu pa nyaw glaw pa kham Aux heue.
         29 Aux tawx meung tix meung ka pex, awm Keeing Aux tawx ka Aux,
         30 yuh ka mawx son pex tak pon ti ih nyaux ka pheen Aux, ka daux meung Aux mai kieh
         pex ngawm piang dang ngeung prawng kwang piang pui Isarelax kao ra ceu heue.
         31 "Simon eue, Simon, jhak heue, satan hoik mhaing maix, sonsang pon nawh ti grheung
         maix, awm grheung nghox ca heue.
         32 Viang mawh nan Aux hoik rawg bwan, son maix, son ang krax yum rhawm maix sang laux
         heue. Yam deeh tieh maix ti hoek maix tak kieh puxaik maix khankix kaux cong heue."
         33 Simon deeh ah nin ka Nawh Cao, "Simiang eue, aux hoik pon ti hu mai Maix, daux thawng
         mai khawm dee yum heue."
         34 Nawh Cao baox ah nin, "Aux krai ka maix Petrux eue, ka daux singaix, ka ang ia nyang
         ux, maix tak thiang ti tik vud Aux loe bawg heue."
         35 Nawh Cao baox ah nin ka kix, "Yam ploi Aux pex hu, yam ang pex viex hau mau mai bau
         mai kiep, pex koe dee lo tix ceu ceu lie?" Kix deeh ah nin, "Ang lo tidtix heue."
         36 Nawh Cao baox ah nin ka kix, "Viang mawh nan, yam in, kaw pa koe hau mau, kieh nawh
         viex hu mai kaw pa koe bau kieh nawh viex hu heue. Kaw pa ang koe vaid, kieh nawh
         coh kraung ceep tix mai liag heue.
         37 Grawh grawng nawh, Aux krai ka pex, ceu pa hoik tiiem ti deuh tak lai naog ka daux
         Aux heue. Pa mawh, pa hoik simin Nawh tau mai pui pa lud khankix, mawh kheu grawng
         ceu pa dex dawd mai Aux tak hoik sidah heue."
         38 Kix baox ah nin, "Simiang eue, jhak heue, ex hoik koe, vaig ra kre tin heue." Nawh
         Cao baox ah nin ka kix, "Hoik kub heue."
         39 Nawh Cao lih hu, awm hoik sax koe been Nawh, ka dee gawng Sanlun mai kawncau Nawh
         khankix kawx hawt khaix Nawh Cao heue.
         40 Yam hoek Nawh Cao dee an, Nawh ah nin ka kix, "Rawg bwan heue, yuh ka mawx, son ang
         pex sang laig ka daux pa nyaw glaw"
         41 Nawh Cao gwieh ti hu khaing kix, tom dee hoek nyak tix taix simaox, Nawh grux ngawng
         Tix rawg bwan,
         42 ah nin, "Keeing eue, phan Maix koe rhawm, teei kawk in khaing Aux liak, viang mawh
         nan paw kieh mawh alo pa khaw caw mai Aux, kieh mawh alo pa khaw caw Maix heue."
         43 Kawncau Siyiex tix kaux lih hoek mai baox thien riang rao ka Nawh heue.
         44 Nawh Cao kha rhawm kied sigrien sigre mai baox nied ti rawg bwan mai rawm lah Nawh
         lih mawh awm jah nham mai cod piang tiex heue.
         45 Yam hoik kaoh Nawh Cao khaing rawg bwan, Nawh hoek ka kawncau Nawh khankix mai yaox
         laig it kix, kheu krax khi rhawm heue.
         46 Nawh Cao ah nin ka kix, "Pex laig it yuh ka mawx? Kaoh mai rawg bwan, son ang pex
         sang laig ka daux pa nyaw glaw heue."
         47 Yam kawn sikah Nawh Cao, pui hun mai kaw pa kok mawh Yudax, pa mawh tix kaux ka daux
         kix kao ra kaux, thong kix hoek mai nawh hoek dex ka Yesux mai ngheet Nawh heue.
         48 Yesux chawk nawh ah nin, "Yudax eue, maix tik maix tawx Kawn kawn pui ka pa ngheut
         lie?"
         49 Yam an kawncau Nawh khankix, ot sivie Nawh Cao, yaox grawng pa tak sang mawh, kix
         chawk ah nin, "Simiang eue, ex tak sivoeg ka vaid lie?"
         50 Ka daux kix tix kaux kid ka yhaok siliex cao giex kaing li pa ting dud khawn dawm
         nawh heue.
         51 Yesux ah nin, "Naox heue." Nawh Cao teei ka yhaok kaw an mai kieh nawh moi heue.
         52 Yesux ah nin ka cao giex kaing li pa ting khankix mai ka cao giex kaing nyiex bwan
         khankix mai ka kuad song khankix pa hoek ti teei Nawh Cao, "Pex viex vaig viex khaox,
         hoek ti giex ka Aux, awm giex pui tud rhim lie?
         53 Yam ot Aux tan mai pex ka daux nyiex bwan ku ngaix, pex ang nyeu taix tix, ti giex
         Aux, viang mawh nan in mawh bawg yam nari pex mai sibrawm pa faik heue."
         54 Kix giex Nawh Cao mai tuk Nawh mai viex Nawh hu ka nyiex cao giex kaing li pa ting
         piang khawmuik heue. Petrux hawt hu dee singai heue.
         55 Yam hoik phlu kix ngu ka sinax brawk nyiex mai hoik ngawm tau, Petrux kawx, ngawm
         ka sinax kix heue.
         56 Bun pa mawh siliex tix kaux, yaox nawh ngawm ka daux pa riang ngu mai jawg ti jhak
         nawh, ah nin, "Pui in kawx, ot tau mai Nawh heue."
         57 Viang mawh nan, nawh thiang ti ah nin, "Bun eue, Aux ang tawng Nawh."
         58 Khaix an tivud tang kaux tix kaux, yaox nawh ah nin, "Maix kawx, mawh ka daux kix
         tix kaux heue." Viang mawh nan Petrux deeh ah nin, "Pui eue, aux ang mawh."
         59 Khaix an dex rheung tix nari, tang kaux tix kaux, krai awm pa hoik tawng nawh ah
         nin, "Kaw in kawx mawh pa hoik ot tau mai Nawh tete, kheu mawh nawh pui meung Galilie
         heue."
         60 Viang mawh nan Petrux deeh ah nin, "Pui eue, aux ang tawng pa ah maix" Yam kawn tak
         sikah nawh, ia ux dom mawx dom an heue.
         61 Simiang veeh mai jhak ka piang Petrux. Petrux doh keud ka gumlox Simiang, pa hoik
         krai Nawh Cao ka nawh, ah nin, "Ka daux singaix ka ang ia nyang ux, maix tak thiang
         ti tik vut Aux loe bawg heue."
         62 Nawh lih hu mai yiiem heue.
         63 Pui pa giex ka Nawh Cao khankix, yuh pa ang cee ang cag ka Nawh mai tap Nawh heue.
         64 Kix lhop vien ka ngai Nawh Cao mai chawk Nawh ah nin, "Krai lox jhai ka ex liak,
         mawh pui mawx pa tap Maix?"
         65 Kix ah lox tang ceu tom nie ka Nawh Cao, sonsang yuh ceu pa ang cee ang cak ka Nawh
         heue.
         66 Yam hoik riang praix, kix pa mawh kuad song pui khankix, khrawm paox tix, khawm cao
         giex kaing li pa ting khankix mai khawm pui tiiem lai khankix mai kix tuk Nawh Cao
         hu, ka dee khrawm ti prawng see cie kix ah nin,
         67 "Phan Maix mawh Khrit krai ka ex, " viang mawh nan Nawh Cao ah nin ka kix, " Phan
         Aux krai ka pex, pex tak ang yum rhawm kah,
         68 phan Aux chawk ka pex, pex tak ang deeh pawk heue.
         69 Viang mawh nan jah tom yam in, Kawn kawn pui tak sang ngawm, plak taix khawn dawm,
         sibrawm Siyiex heue."
         70 Kix khawmuik ah nin, "Phan mawh nan mawh Maix Kawn Siyiex lie?" Nawh Cao ah nin ka
         kix, "Mawh awm pa ah pex heue."
         71 Kix baox ah nin, "Ex kawn baox lo mhai rug yuh ka mawx? Kheu tokaux ex hoik mhong
         lox khaing jheeh Nawh heue."

1 Cub kix khawmuik kaoh mai viex Nawh Cao hu ka sivoe Pilat.
         2 Kix jah ti deuh phimap ka piang Nawh Cao, ah nin, "Ex yaox Pui in yuh kieh pui meung
         ex lud mai ang kieh tawx mau koh ka simiang Kesa, Nawh ah tokaux tix mawh, Khrit Simiang
         heue."
         3 Pilat chawk Nawh Cao ah nin, "Mawh Maix Simiang Pui Yudax lie?" Nawh Cao pawk lox
         ah nin, "Mawh awm pa ah maix heue."
         4 Pilat ah nin ka cao giex kaing li pa ting khankix mai ka cub pui hun khankix, "Ang
         aux yaox dee lud ka daux pui in tix ceu kawx heue."
         5 Viang mawh nan, kix nie baox lheu, nied ti ah nin, "Nawh hoik cheeik ka kawn pui,
         ka lox sidiex lox gau Nawh, jah ka meung Galilie, ka daux meung Yudax kudah kudee,
         tom hoek ka dee in heue."
         6 Yam mhong Pilat lox an, nawh chawk kix grawng an "Mawh Nawh pui meung Galilie lie?"
         7 Yam tawng nawh grawng mawh Nawh Cao Pui pa ot greem simiang Herut, nawh ploi Nawh
         Cao hu ka simiang Herut, tokaux nawh kawx ot ka daux veng Yerusaliem, ka daux bawg
         yam singaix an khankix heue.
         8 Yam yaox Herut Yesux, nawh kied gaux rhawm, mawh kheu nawh hoik uik dawg rheung mie
         ti yaox Nawh Cao, kheu nawh hoik mhong grawng Nawh mai simie ti yaox mhai pa daox
         am pa yuh Nawh Cao tix ceu ceu heue.
         9 Nawh chawk Nawh Cao ka lox tom nie, viang mawh nan Nawh ang pawk lox tidtix ka nawh
         heue.
         10 Cao giex kaing li pa ting khankix, pui tiiem lai khankix, cung tan, nied ti baox
         deuh phimap ka Nawh Cao heue.
         11 Herut, khawm pui naing nawh khankix, nieb yuh pa ang nab ang yam, yuh pa ang cee
         ang cak ka Nawh, kieh Nawh ceep kraung pa jiet mhawm grang mai deeh ploi Nawh Cao
         hu ka Pilat heue.
         12 Simiang Herut mai Pilat mawh paox grawm dom an ka daux singaix an heue. Grawh grawng
         nawh, glang ka in kiex koeng ka paox tix heue.
         13 Pilat kok cao giex kaing li pa ting khankix mai simiang khankix, pui khankix, khrawm
         paox tix,
         14 ah nin ka kix, "Pex hoik viex pui in ka aux, awm mawh pui pa kieh pui lud heue. Aux
         hoik chawk cheng Nawh ka sivoe pex, ang yaox dee lud pui in, grawng ceu pa deuh pex
         phimap ka Nawh heue.
         15 Lheu khaing an simiang Herut kawx ang yaox dee lud, kheu nawh hoik deeh ploi Nawh
         hoek ka ex Nawh ang nyang yuh ceu pa keung ti yum tidtix heue.
         16 Mawh kheu nan aux tak sang sivied Nawh mai ploi Nawh heue."
         17 Mawh kheu nan tak lai ploi tix kaux ka kix, ka daux pawie an heue.
         18 Viang mawh nan kix khawmuik kok yo tau ah nin, "Teei ti tik pui in mai ploi Barabax
         ka ex heue."
         19 Barabax mawh pui pa hoik sau ka daux thawng, kheu mawh nawh pa hoik tieh feen tix
         kaux, yam tieh feen ka daux veng an nawh mawh pa hoik pah pui yum heue.
         20 Pilat baox deeh ah ka kix tix bawg, kheu mie nawh ti ploi Yesux.
         21 Viang mawh nan kix khawmuik kok yo ah nin, "Tawk Nawh piang khaox lhak, tawk piang
         khaox lhak heue."
         22 Nawh chawk ka kix loe bawg tix bawg ah nin, "Mawh kheu patix, pui in hoik yuh pa
         caox pa yuh ka mawx? Aux ang yaox grawng ceu pa khaw Nawh ti yum tix ceu kawx heue.
         Mawh kheu nan aux tak sang sivied Nawh mai ploi Nawh heue."
         23 Viang mawh nan kix nied ti baox kok lox sinum, mhaing ti kieh tawk Nawh Cao piang
         khaox lhak, lox kix mai lox cao giex kaing li pa ting khankix pex heue.
         24 Pilat prawng ca, yuh ka mawx sonsang yuh, awm ceu pa rawg mhaing kix heue.
         25 Nawh ploi ka kaw pa hoik sau ka daux thawng, kheu pa hoik tieh feen mai kheu hoik
         pah pui yum, awm pa rawg mhaing kix. Viang mawh nan nawh tawx Yesux ka kix, sonsang
         yuh awm pa mie kix ti yuh heue.
         26 Yam tuk kix Yesux hu, kix giex Simon pa mawh pui meung Kurene, pa kaoh khaing daux
         tiag mai kix deuh khaox lhak ka piang nawh, sonsang klawm khaox lhak an hawt Yesux
         heue.
         27 Cub pui pa kied hun hawt Nawh Cao, khawm bun pa yiiem grai son Nawh.
         28 Viang mawh nan Nawh Cao deeh gi ah nin, "Kawn bun veng Yerusaliem khankix eue, paw
         yiiem son Aux, viang mawh nan yiiem son tokaux pex, son kawn praix pex khankix heue.
         29 Grawh grawng nawh, singaix bawg yam tak sang hoek, yam kix tak sang ah, bun pa neh
         mai vaig pa ang sax nghe kawn mai teeih pa ang sax kieh peuex khankix koe bwanson
         heue.
         30 Yam an kix tak sang ah nin ka gawng khankix, rau ka piang ex liak mai ton khankix
         tawb kheem ex liak.
         31 Kheu phan kix yuh ceu in khankix ka khaox im khaox klai, tak sang yuh ka mawx ka
         khaox kroh?"
         32 Viang mawh pui caox ra kaux kawx, kix tuk hu tau mai Nawh Cao, sonsang teei kiex
         yum heue.
         33 Yam hoek kix tix dah pa kok mawh, si-ang kaing, kix tawk Nawh Cao piang khaox lhak
         tan mai pui caox an kiex, kix tawk plak taix khawn dawm Nawh tix kaux, khawn gwiex
         tix kaux heue.
         34 Yesux ah nin, "Keeing eue, pluat ploi phimap kix liak, kheu ang kix tawng pa yuh
         tix heue." Kix teei kraung ceep Nawh Cao mai nieb ti yaox mai gwieh sinax kix heue.
         35 Pui khankix cung ti jhak tan, simiang khankix kawx, nied ah pa ang cee ang cag ka
         Nawh ah nin, "Nawh hoik taoh ka pui tang kaux khankix, kieh Nawh taoh tokaux tix,
         phan Nawh mawh Khrit cie Siyiex, pa hoik laug Nawh ti teei."
         36 Pui naing khankix kawx, yuh pa ang cee ang cak mai tawx ti yaox sidah niex ka Nawh,
         37 ah nin, "Phan Maix mawh simiang pui Yudax, taoh tokaux tix tiru heue."
         38 Kix tiiem ti deuh lai pa ah nin, ka piang Nawh Cao, "IN MAWH SIMIANG PWI YUDAX" .
         39 Ka daux pui caox an kiex pa hoik preue, tix kaux ah pa ang khaw ang jiet ka Nawh
         Cao ah nin, "Phan Maix mawh Khrit taoh tokaux tix mai yiex heue."
         40 Viang mawh nan tang kaux an deeh ah ka kaw an ah nin, "Viang ka Siyiex kawx ang maix
         lhat lie, siyox kham geu maix krax prawng awm paox tix lie?
         41 Ax kham geu yuh nin hoik khaw, kheu ax pon pa khaw tix geu, son ceu pa hoik yuh tix,
         viang mawh nan pui in ang sax yuh pa lud tidtix heue."
         42 Nawh ah nin ka Yesux, "Simiang eue, yam hoek Maix ka daux meung tix, doh keud ka
         aux liak."
         43 Yesux dee ah nin ka nawh, "Aux krai lox tete ka maix, ka daux singaix maix tak ot
         tau mai Aux ka daux Paradisux heue."
         44 Yam an dex liah nari mai praix faik piang haktiex khawmuik tom hoek dim nari heue.
         45 Singaix uik faik, man tie ka daux nyiex bwan griah ka sigreung heue.
         46 Yesux kok lox sinum ah nin, "Keeing eue, Aux tawx khuan tix ka daux tawm taix Maix."
         Khaix hoik ah Nawh nan, Nawh Cao deeh tawx khuan tix mai dud rhawm heue.
         47 Yam yaox cao giex kaing naing an, grawng ceu pa hoik mawh, nawh yaogyaw Siyiex ah
         nin, "Kaw in mawh pui rahsee tete heue."
         48 Cub pui hun pa hoek ti yaox ceu in tau, yam hoik yaox kix ceu pa hoik mawh khankix,
         kix dieh naok tix mai deeh ing heue.
         49 Pui pa meed tawng Nawh Cao, bun pa hoik hawt hoek tau mai Nawh Cao khaing meung Galilie,
         cung dee singai mai jhak ka ceu in khankix heue.
         50 Yam an pui tix kaux pa kaux Yosiep, pa mawh cao prawng see, pui mhawm, pa rahsee.
         51 Nawh ang rieb ang khaw rhawm ka grawng pa hoik kum kawng kix mai yuh pa mawh pui
         Arimasie, veng pui Yudax tix veng, pa krox ti jhak son yam sang hoek meung Siyiex.
         52 Pui in hu ka Pilat mai rawg mhaing tokaux yum Yesux heue.
         53 Nawh teei tokaux yum Nawh Cao lih mai nawh pua ka man paing mai deuh Nawh ka daux
         simeeig, pa hoik saik ka daux rang mai dee ang bax sax deuh pui heue.
         54 Singaix an mawh singaix khre mai singaix twah dex sang hoek heue.
         55 Bun khankix pa hoik hoek tau mai Nawh Cao khaing meung Galilie, hawt khaix mai yaox
         simeeig mai grawng deuh tokaux yum Nawh Cao yuh ka mawx.
         56 Kix deeh ing mai cox khre sidah bhawng mai sidah kraix khankix heue. Kix laux lee
         tix, singaix twah, awm pa khaw mai lox tawm pingnyap heue.

1 Ka daux aliah singaix ngaix tix, yam bah riang praix cao cao, kix hoek ka simeeig
         mai viex sidah bhawng khankix, pa hoik cox khre kix heue.
         2 Kix yaox simaox hoik plu plie ti gah khaing simeeig an mai
         3 kix laig ka daux kix ang lai yaox tokaux yum Simiang Yesux heue.
         4 Yam daox deng kix ka grawng ceu an, pui ra kaux cung dex kix pa ceep kraung pa jiet
         pruh.
         5 Yam kix lhat mai num gup ngai tix ka tiex, kiex ah nin ka kix, "Kheu pex lai sawg
         Kaw pa im ju, ka sinax pui yum?
         6 Nawh ang ot tin, Nawh hoik kaoh heue. Doh keud ka lox pa hoik krai Nawh Cao ka pex,
         yam kawn ot Nawh ka daux meung Galilie,
         7 pa krai grawh grawng tak sang tawx Kawn kawn pui ka daux tawm taix pui phimap khankix
         mai tawk ka piang khaox lhak mai daux loe ngaix tak sang deeh kaoh heue.
         8 Kix doh keud ka lox Nawh Cao an
         9 mai deeh khaing simeeig mai krai grawh grawng ceu in khawmuik, ka kix kao tix kaux
         mai ka pa kawn deuk khawmuik heue.
         10 Kix pa krai grawh grawng ceu in khankix, ka kawncau pa ting khankix, mawh Marix Magadalax
         mai Yohannax mai Marix miex Yakop mai bun tang kaux khankix pa ot tau mai kix heue.
         11 Viang mawh nan kix ang yum rhawm ka lox bun khankix, kheu ce kix mawh lox nieb krai
         heue.
         12 Viang mawh nan, Petrux kaoh mai to hu ka simeeig an mai nom ti jhak ka daux mai nawh
         yaox ngie man paing khaing mai nawh daox deng ka grawng ceu pa hoik mawh an mai deeh
         ing ka nyiex tix heue.
         13 Jhak heue, ka daux ngaix an ka daux kix ra kaux hu ka yaong pa kaux Emawk, pa singai
         khaing veng Yerusaliem dex aliah lhak.
         14 Kiex kum ka paox tix grawh grawng ceu pa hoik mawh an khawmuik heue.
         15 Yam kawn kum kiex chawk ka paox tix, tokaux Yesux hoek dex mai hu tau mai kiex heue.
         16 Viang mawh nan hoik yuh ngai kiex, yuh ka mawx son ang sang tawng ka Nawh Cao heue.
         17 Nawh Cao chawk ah nin ka kiex, "Lox kum pax ka paox tix, yam hu pax krax, mawh ceu
         pa yuh ka mawx?" Kiex yut ti kaog mai yuh awm pa voi rhawm tix heue.
         18 Ka daux kiex tix kaux, pa kaux Kalawphax, pawk lox ah nin ka Nawh Cao, "Maix mawh
         nyo pa ot ka daux veng Yerusaliem nong nong lie? Kheu ang Maix tawng grawh grawng
         ceu pa hoik mawh tan, ka daux bawg yam singaix in khankix"
         19 Nawh Cao chawk kiex ah nin, "Grawh grawng ceu pa yuh ka mawx?" Kiex deeh ah nin ka
         Nawh Cao, "Mawh grawh grawng Yesux, Pui Nazariet, pa mawh Cao jhai, pa ting sibrawm
         ka daux pa yuh mai ka daux gumlox, sivoe Siyiex mai kawn pui khawmuik heue.
         20 Grawng cao giex kaing li pa ting khankix mai simiang ex khankix, prawng ti tawx Nawh
         Cao kieh yum mai tawk Nawh piang khaox lhak heue.
         21 Viang mawh nan ex hoik keud hoik ce, Nawh mawh Kaw pa tak sang taoh ceu pui Isarelax
         heue. Mawh mai lheu khaing in khawmuik, khaix hoik mawh ceu in khankix, uik koe loe
         ngaix heue.
         22 Lheu khaing an, bun tix blah daux cub ex, kieh ex daox deng kah heue. Kix hoik hu
         ka simeeig cao cao,
         23 yam ang kix yaox tokaux yum Nawh Cao, kix deeh hoek mai krai ka ex, grawh grawng
         hoik yaox kix riang susai kawncau Siyiex, pa krai ka kix, Nawh Cao klawd heue.
         24 Pui tix blah pa ot tau mai ex, hu ka simeeig an mai yaox awm pa hoik krai bun khankix,
         viang mawh nan kix ang yaox Nawh Cao heue."
         25 Nawh Cao ah nin ka kiex, "Pui pa daox mai pa sivix tix yum rhawm, ka lox khawmuik,
         pa hoik krai cao jhai khankix eue,
         26 Khrit tak lai kham geu ceu in khankix mai khaix an laig ka daux min plakngai Nawh
         ang mawh lie?"
         27 Nawh Cao teei lox Phuk lai sigang khri khawmuik jah ka lai Mose, lai cao jhai khawmuik,
         plak tix nih nai krai lao grawh grawng tokaux tix heue.
         28 Kiex hoek dex ka yaong dee sang hu kiex mai Nawh Cao yuh awm Nawh sang baox hu, luan
         khaing heue.
         29 Kiex kieh raw Nawh Cao ah nin, "Ot tau mai yiex ha, kheu dex hoek bawg yam ponbo
         mai yam pon ngaix dex luan heue." Nawh Cao laig ot tau mai kiex heue.
         30 Yam hoik ngawm neung Nawh Cao ti sawm tau mai kiex, Nawh Cao teei blah mai nawb bwan
         mai Nawh sivit blah an mai tawx ka kiex heue.
         31 Ngai kiex deeh blah mai kiex tawng nawh mawh Nawh Cao mai Nawh Cao grai khaing pa
         yaox kiex heue.
         32 Kiex ah nin ka paox tix, "Yam sikah Nawh Cao mai ax hawt krax mai plak ax mhong dee
         bleeh Phuk lai sigang khri, rhawm ax lulieh kah ang mawh lie?"
         33 Kiex kaoh ka bawg yam nari dom an mai deeh hu ka veng Yerusaliem mai kiex yaox kawncau
         kao tix kaux khrawm paox tix, pui pa ot tau mai kix,
         34 ah nin, "Simiang hoik deeh kaoh im tete mai hoik jhi tokaux tix ka Simon heue."
         35 Kiex krai grawh grawng ceu pa hoik mawh, pa yaox kiex hawt krax mai grawng pa tawng
         kiex Nawh Cao, yam sivit Nawh blah heue.
         36 Yam kawn sikah kix grawh grawng ceu in khankix, tokaux Nawh Cao cung ka sinax kix
         mai ah nin ka kix, "Kieh pa nhim koe mai pex heue."
         37 Viang mawh nan kix die lhat graung kah mai kix ce mawh yaox tix miang heue.
         38 Nawh Cao baox ah nin ka kix, "Pex sung sang rhawm yuh ka mawx? Pex keud jee keud
         blaong daux rhawm tix yuh ka mawx?
         39 Jhak ka taix Aux mai caong Aux ha. Mawh Aux heue. Giex ti yaox Aux, mawh kheu miang
         ang koe nex ang koe si-ang, awm pa yaox pex koe Aux."
         40 Khaix hoik ah Nawh Cao nan, Nawh jhi kix yaox taix tix mai caong tix heue.
         41 Yam kawn ang kix nyang yum rhawm, kheu gaux rhawm mai daox deng tix, Nawh Cao chawk
         kix ah nin, "Khex koe ceu pa ih pex tin tix ceu ceu lie?"
         42 Kix tawx kax tong tix siag, ka Nawh Cao,
         43 mai Nawh Cao teei ti ih sivoe kix heue.
         44 Nawh Cao baox ah nin ka kix, "Ceu in khankix mawh awm lox pa hoik krai Aux ka pex,
         yam kawn ot tau Aux mai pex, grawh grawng ceu in khankix khawmuik tak sang naog, pa
         hoik tiiem ti deuh grawh grawng Aux, ka daux lai been Mose mai daux lai cao jhai khankix
         mai daux lai yaogyaw heue.
         45 Yam an Nawh Cao paoh rhawm kix doh, yuh ka mawx sonsang tawng kix dee bleeh Phuk
         lai sigang khri heue.
         46 Nawh Cao baox ah nin ka kix, "Hoik tiiem ti deuh, grawng Cao Khrit tak kham geu mai
         deeh kaoh im khaing krax yum daux loe singaix.
         47 Grawng tak sang sidiex gau grawh grawng pa sang doh keud ka phimap mai krax pluat
         ploi ka daux ceu kaux Aux, jah ka veng Yerusaliem mai ka ceu pui khawmuik khawm leeing
         heue.
         48 Pex mawh pui pa kham mhai ruk grawh grawng ceu in khankix heue.
         49 Jhak heue, Aux sang ploi awm lox mukheu pa hoik tawx Keeing Aux, ka piang pex, mawh
         kheu nan pex ot ka daux veng in, tom pon ceep pex sibrawm khaing dee long heue."
         50 Nawh Cao thong kix hu tom hoek dex yaong Betanix, Nawh yaog taix tix nawb bwan ka
         kix heue.
         51 Yam kawn nawb Nawh Cao bwan ka kix, Nawh Cao gwieh khaing kix mai viex Nawh haok
         ka piang raoma heue.
         52 Kix krub ka Nawh Cao mai gaux rhawm tix mai deeh ing ka veng Yerusaliem heue.
         53 Kix ot ka daux nyiex bwan jheeng jheeng mai yaogyaw Siyiex heue.JohnJohnJohnJohnJohn

1 Yam jah koe Gumlox, Gumlox an ot mai Siyiex, Gumlox an mawh Siyiex heue.
         2 Yam jah Nawh ka ot mai Siyiex.
         3 Pa koe kuceu koe kheu yuh Nawh mai ceu pa koe pa ang Nawh yuh ang koe tix ceu kawx
         heue.
         4 Ka daux Nawh koe Ju Pa Im mai Ju Pa Im an mawh Pa riang kawn pui heue.
         5 Pa riang an ca jhan riang ka daux pa faik, pa faik ang chix pex kieh pa riang an
         yeet heue.
         6 Pui lih hoek tix kaux, pa hoik ploi hoek khaing Siyiex ceu kaux nawh mawh Yohan heue.
         7 Nawh hoek ti mawh cao kham mhai rug, sonsang pon nawh ti kham mhai rug grawng pa
         riang, yuh ka mawx sonsang yum rhawm pui khawmuik kheu nawh heue.
         8 Nawh ang mawh pa riang, viang mawh nan nawh hoek ti kham mhai rug grawng pa riang
         heue.
         9 pa riang tete, pa chix tawx pa riang ka kawn pui ku kaux, hoik hoek piang haktiex
         heue.
         10 Nawh hoik ot ka piang haktiex, haktiex in mawh pa yuh Nawh, viang mawh nan haktiex
         in ang tawng ka Nawh heue.
         11 Nawh hoek ka cie Nawh, kix pa mawh cie Nawh ang rieb Nawh.
         12 Pui pa rieb ka Nawh, pui pa yum rhawm ka ceu kaux Nawh khankix Nawh tawx akhuang
         kieh mawh kawn Siyiex heue.
         13 Kaw an keh kheu nham ang mawh, kheu alo nex ang mawh, kheu alo kawn pui ang mawh,
         mawh kheu Siyiex heue.
         14 Gumlox an hoik lih mawh Nex mai ot sinax ex, ex pon yaox min pakngai Nawh, pa awm
         min pakngai kawn Keeing Cao tix kaux khaing, pa naog bwanson pa mawh meh heue.
         15 Yohan kham mhai rug grawh grawng Nawh, kok yo ah nin, "In mawh kaw pa krai aux, kaw
         pa tak sang hoek khaix aux nie ting khaing aux, kheu hoik dawg koe Nawh ka aux heue."
         16 Mawh kheu pa naog daux Nawh, ex khawmuik hoik pon, bwanson piang bwanson heue.
         17 Grawh grawng nawh, lox lai beenli hoik tawx ka Mose, bwanson pa mawh meh hoik lih
         hoek kheu Yesux Khrit heue.
         18 Yam mawx ang ah, pui ang sax yaox Siyiex tix kaux kawx. Mawh Kawn Cao tix kaux khaing
         pa ot piang naok Keeing Cao, mawh pa hoik plak jhi kieh tawng Nawh heue.
         19 In mawh mhai rug pa kham Yohan, yam ploi pui Yudax cao giex kaing li kix pui Lewix
         khankix hu khaing veng Yerusaliem ti sang chawk ka nawh, "Maix mawh mawx?"
         20 Yohan ang mox mai krai sidawng ah nin, "Aux ang mawh Cao Khrit"
         21 Kix baox chawk nawh, "Phan mawh nan maix mawh pui yuh ka mawx? Maix mawh Eliyax lie?"
         Nawh baox ah nin, "Aux ang mawh" "Maix mawh Cao jhai an lie?" ? Nawh baox deeh pawk
         lox in, "Ang mawh heue."
         22 Kix baox ah nin ka nawh, "Maix mawh mawx? Krai ka ex liak, sonsang koe ex lox ti
         sang krai ka pui pa ploi ex hoek. Sang ah maix ka grawng tokaux tix yuh ka mawx?"
         23 Nawh baox ah nin, "Aux mawh, Lox pa kok yo daux tiag, kieh krax Simiang rahsee heue.Awm
         lox pa hoik krai cao jhai Isayax"
         24 Pui pa hoik ploi kix hoek khankix mawh Pharishie.
         25 Kix baox chawk ka nawh ah nin, "Phan maix ang mawh Cao Khrit, ang mawh Eliyax, ang
         mawh Cao jhai an, yuh patix maix lai cubcom pui ka rawm lie?"
         26 Yohan baox pawk lox ah nin, "Aux cubcom ka daux rawm heue, viang mawh nan koe Kaw
         pa ot sigreung pex tix kaux, pa ang pex tawng.
         27 Mawh Nawh heue, pa hoek khaix aux, pa nie ting khaing aux, pie maox kiiep Nawh ang
         aux keung ti kah"
         28 Ceu in mawh pa yuh daux yaong Betanix, plak toi rawm Yawdan ka dee cubcom Yohan heue.
         29 Singaix pasax Yohan yaox Yesux hoek ka nawh ah nin, "Jhak ka Kawn Yung Siyiex pa
         teei phimap haktiex hu heue.
         30 Nawh mawh pa hoik krai aux, Kaw pa tak sang hoek khaix aux nie ting khaing aux, kheu
         hoik dawg koe Nawh ka aux heue.
         31 Aux ang tawng Nawh glang ka an, viang mawh nan sonsang tawng pui Isarelax ka Nawh
         aux tom hoek ti tawx cubcom heue."
         32 Yohan kham mhai rug ah nin, "Aux hoik yaox Khuan Cao lih khaing raoma awm sikaux
         tum piang Nawh.
         33 Aux ang tawng Nawh glang ka an, viang mawh nan Kaw pa ploi aux hoek tawx cubcom,
         hoik ah nin ka aux, maix tak yaox Khuan singax lih ot piang Nawh, maix tak tawng nawh
         mawh cao cubcom ka daux Khuan Singax heue.
         34 "Ceu in aux hoik yaox mai aux kham mhai rug grawng mawh Nawh Kawn Siyiex heue."
         35 Singaix pasax Yohan baox deeh cung tau mai kawncau nawh ra kaux.
         36 Nawh jhak yam hu Yesux ah nin, "Jhak ka Kawn Yung Siyiex heue."
         37 Kawncau ra kaux an mhong lox pa ah nawh mai kiex hawt khaix Yesux heue.
         38 Yesux deeh gi mai yaox kiex hawt khaix tix, Nawh ah nin, "Sawg pax patix?" Kiex deeh
         ah nin ka Nawh Cao. "Rabi eue, ot Maix dee mawx?"
         39 Nawh baox ah nin ka kiex, "Hoek! pax tak sang yaox heue." Mawh kheu nan kiex hu mai
         yaox dee ot Nawh Cao kheu hoik hoek bawg yam kao taix, singaix an kiex tom ot mai
         Nawh heue.
         40 Daux kiex ra kaux pa mhong lox krai Yohan hawt khaix Nawh Cao, tix kaux mawh Andare
         pux Simon Petrux.
         41 Dom an nawh sawg ti yaox puxke nawh Simon mai ah nin ka nawh, "Ex hoik yaox " Misiyax
         " dee bleeh " Misiyax " mawh " Cao Taoh".
         42 Andare viex puxke tix Simon hoek ka Yesux heue. Yesux jhak ka nawh ah nin, "Maix
         mawh Simon kawn Yonax, tak sang kok maix mawh Kephax heue." (Dee bleeh Kephax mawh
         Petrux dee bleeh Petrux mawh Rang.)
         43 Singaix pasax Yesux koe rhawm ti hu daux Meung Galilie mai Nawh Cao yaox Philipux
         mai ah nin ka nawh, "Hawt Aux heue."
         44 Philipux mawh pui Biesedax veng dee ot Andare Petrux heue.
         45 Philipux sawg ti yaox Nasanilax mai ah nin ka nawh, "Ex hoik yaox Kaw pa hoik tiiem
         Mose grawng Nawh ka daux lai beenli pa hoik tiiem cao jhai khankix kawx grawng Nawh,
         pa mawh Yesux kawn Yosiep pui veng Nazariet heue."
         46 Nasanilax baox chawk ah nin ka nawh, "Ceu pa mhawm chix lih ka daux veng Nazariet
         tix ceu ceu lie?" Philipux baox ah nin ka nawh, "Hoek ti jhak heue."
         47 Yesux yaox pa hoek Nasanilax ka tix ah nin, "Jhak heue, pui Isarelax tete, pa ang
         chix pie lhen"
         48 Nasanilax chawk ah nin ka Nawh Cao, "Maix tawng aux yuh ka mawx?" Yesux deeh pawk
         lox ka nawh ah nin, "Ka ang Philipux nyang bax kok maix, yam ot maix greem khaox ruh,
         Aux hoik dawg yaox maix heue."
         49 Nasanilax baox pawk lox ah nin ka Nawh, "Rabi eue, Maix mawh Kawn Siyiex, Simiang
         pui Isarelax heue."
         50 Yesux pawk lox ah nin ka nawh, "Kheu hoik krai Aux ka maix, Aux yaox maix ot greem
         khaox ruh maix tom yum rhawm kah lie? Maix tak sang pon ti yaox ceu pa nie lheu ting
         khaing in sax heue."
         51 Nawh Cao baox ah nin ka nawh, "Aux krai lox tete ka maix, khaix in maix tak sang
         yaox baoh raoma mai kawncau Siyiex haok haok lih lih, ka piang Kawn kawn pui heue."

1 Khaix an daux loe singaix miex Yesux kawx ot mai pui ih kapaox daux veng Kanax ka
         daux meung Galilie heue.
         2 Lheu khaing an, kix ghaok Yesux mai kawncau Nawh khankix hoek ti ih kapaox tan heue.
         3 Yam ang rawm plix siiet kub, miex Yesux ah nin ka Nawh Cao, "Rawm plix siiet kix
         ang lai koe heue."
         4 Yesux deeh ah nin ka kiex, "Bun eue, Aux koe pa yuh mai pax ceu patix? Bawg yam Aux
         ang nyang bax hoek"
         5 Miex Nawh ah nin ka pui cau khankix, "Nawh nhie pex yuh ceu pa yuh ka mawx ang ah,
         yuh awx"
         6 Ka dee an koe ang simaox liah mu, awm pa khaw mai been pui Yudax khankix ti kieh
         singax heue. Tix mu ang, kub sau rawm ra loe glawm.
         7 Yesux ah nin ka kix, "Sau rawm tom naog ka daux ang khankix awx." Kix sau rawm tom
         naog.
         8 Yesux ah nin ka kix, "Yam in pug ti hu tawx ka cao kwang kaing kapaox heue." pui
         khankix yuh awm pa ah Yesux heue.
         9 Yam cim cao kwang kaing kapaox ti yaox rawm pa hoik kieh mawh rawm plix siiet, kheu
         ang nawh tawng ka grawng rawm plix siiet hoek khaing dee mawx, viang mawh nan pui
         cau pa pug rawm khankix tawng heue. Nawh kok ka kaw pa teei ti koe moeng,
         10 Ah nin ka nawh, "Pui ku kaux viex ti tawx rawm plix siiet pa mhawm phao ka khaix
         hoik nyaux pui tom sak, viex pa ang mhawm khaix, viang mawh nan maix deuh rawm plix
         siiet pa mhawm tom yam in heue."
         11 In mawh mhai daox am pa liang Yesux tiyuh ka daux veng Kanax, daux meung Galilie,
         kheu nan min pakngai Nawh sidawng, kawncau Nawh khankix yum rhawm ka Nawh heue.
         12 Khaix an Nawh Cao hu ka veng Kapeniom, miex Nawh, pux Nawh khankix mai kawncau Nawh
         khankix, kix ang ot tan miex ngaix tix.
         13 Ang rheung, sivoe sang yuh pui Yudax pawie Pasakha, Yesux hu ka veng Yerusaliem heue.
         14 Nawh Cao yaox pui pa coh mawie, yung, sikaux mai pui pa loh mau ngawm ti coh ka daux
         nyiex bwan tan heue.
         15 Nawh teei maox siah klia ti yuh pa sang sivied, grheu kix lih khawmuik khaing daux
         nyiex bwan, khawm yung, khawm mawie khankix Nawh klup ti tik mau pui pa loh mau, Nawh
         cot pheen kix cang klud.
         16 Nawh ah nin ka pui pa coh sikaux khankix, "Teei ceu in lih heue, paw kieh nyiex Keeing
         Aux mawh dee coh kraung"
         17 Kawncau Nawh khankix doh keud grawng hoik tiiem ti deuh ah nin, "Krax moh Aux son
         nyiex Maix rup daux rhawm aux awm hax ngu heue."
         18 Cao kaing pui Yudax khankix chawk ah nin ka Nawh Cao. "Pa yuh Maix ceu in khankix,
         Maix sang jhi ex yaox mhai pa daox am ceu patix?"
         19 Yesux deeh pawk ah nin, "Yieh nyiex bwan in laux daux loe ngaix Aux tak sang deeh
         cox heue."
         20 Mawh kheu nan pui Yudax ah nin, "Yam sum nyiex bwan in, hoik rheung tixpon liah num
         Maix keud ti sang deeh pon cox daux loe ngaix khaing lie?"
         21 Viang mawh nan, Nawh sang ah ka nyiex bwan Tokaux tix heue.
         22 Khaix hoik deeh kaoh im Nawh Cao khaing krax yum, kawncau Nawh doh keud ka lox pa
         hoik krai Nawh, kix yum rhawm ka gum lox phuk lai sigang khri, mai lox pa hoik krai
         Yesux heue.
         23 Ka daux veng Yerusaliem glang pawie Pasakha, pui hun yum rhawm ka ceu kaux Yesux,
         kheu hoik yaox kix mhai pa daox am pa yuh Nawh Cao heue.
         24 Viang mawh nan Yesux ang een rhawm ti tawx tokaux tix ka kix, kheu tawng Nawh pui
         khawmuik heue.
         25 Nawh ang lo cao pa kham mhai rug grawng pui, kheu hoik tawng tokaux Nawh pa koe ka
         daux kawn pui heue.

1 Yam an koe Pharishie tix kaux, pa kaux Nikawdimux, pa mawh simiang giex kaing pui
         Yudax tix kaux.
         2 Nawh hoek ka Yesux yam ponsawm ah nin, "Sara cao gau eue, yix tawng Maix mawh cao
         gau pa kaoh khaing Siyiex, kheu pui tix kaux kawx ang chix yuh mhai pa daox am pa
         yuh Maix inkix, phan Siyiex ang ot tau mai Maix heue."
         3 Yesux pawk ah nin, "Aux krai lox tete ka maix, phan pui ang baox deeh keh tix bawg,
         nawh ang pon ti yaox Meung Siyiex heue."
         4 Nikawdimux baox ah nin, "Pui pa riex ju sang deeh pon keh yuh ka mawx? Nawh deeh
         chix laig ka daux vaig miex tix mai baox deeh chix keh kah lie
         5 Yesux baox deeh pawk lox ah nin, "Aux krai lox tete ka maix, phan pui ang keh daux
         rawm mai Khuan, nawh ang pon ti laig ka daux Meung Siyiex.
         6 Pa keh khaing nex mawh nex mai pa keh khaing Khuan mawh khuan heue.
         7 Paw daox am kheu hoik krai Aux ka maix, maix tak baox deeh keh
         8 Bhaung kienie, simie ti phlu dee mawx nawh phlu tan maix pon mhong lox nawh, viang
         mawh nan ang maix tawng kaoh khaing dee mawx mai sang hu dee mawx. Pui pa keh daux
         Khuan ku kaux kawx awm an heue."
         9 Nikawdimux baox pawk lox mai ah nin ka Nawh, "Ceu in khankix tak chix mawh yuh ka
         mawx?"
         10 Yesux deeh pawk ah nin, "Maix mawh cao gau ka daux pui Isarelax tix kaux ang maix
         tawng ceu in lie?"
         11 Aux krai lox tete ka maix ex krai ceu pa tawng ex mai kham mhai rug grawng pa hoik
         yaox ex pex ang rieb ti teei mhai rug pa kham ex.
         12 Phan Aux hoik krai grawng ceu pa dex mai haktiex in pex ang yum rhawm kah, phan Aux
         krai grawng ceu pa dex mai meung raoma, pex sang chix yum rhawm kah yuh ka mawx?
         13 Pui tix kaux kawx ang sax haok ka meung raoma, lheu khaing Kaw pa lih khaing meung
         raoma, pa mawh Kawn kawn pui pa ot ka daux meung raoma heue.
         14 Awm hoik yaog Mose siuing ka daux tiag, ka Kawn kawn pui kawx, tak sang yaog yuh
         nan heue.
         15 Can pui pa yum rhawm ka Nawh Cao khankix ang lai hoek krax laux leeing tak pon ju
         leeing ju heue.
         16 "Mawh kheu Siyiex kied moh haktiex sigrien sigre, Nawh tom tawx Kawn tix pa koe tix
         kaux khaing, son can pui pa yum rhawm ka Nawh khankix, tak ang lai hoek krax laux
         leeing, tak pon ju leeing ju heue.
         17 Siyiex ploi Kawn Nawh hoek sonsang prawng, ciyang ka haktiex ang mawh, ploi hoek
         sonsang hoek haktiex krax taoh kheu Nawh heue.
         18 Kaw pa yum rhawm ka Nawh Cao ang hoek krax prawng, ciyang, kaw pa ang yum rhawm ka
         Nawh, krax prawng, ciyang hoik koe piang nawh, kheu ang nawh yum rhawm ka ceu kaux
         Kawn Siyiex pa koe tix kaux khaing heue.
         19 Tak hoek krax prawng, ciyang kheu pa riang hoik hoek piang haktiex in, kawn pui nie
         lheu moh ka pa faik khaing pa riang, in mawh kheu pa yuh kix mawh pa caox heue.
         20 Grawh grawng nawh, pa yuh pa caox ku kaux daux pui nieh jhak ka pa riang ang hoek
         ka pa riang, son ang pa yuh tix sang lih heue.
         21 Kaw pa yuh pa mawh meh hoek ka pa riang, sonsang sidawng pa yuh tix, grawng mawh
         pa hoik yuh ka daux Siyiex heue."
         22 Khaix ceu in khankix, Yesux mai kawncau Nawh khankix hu ka daux meung Yudax, Nawh
         ot mai kix tan mai tawx krax cub com heue.
         23 Yohan kawx cub com daux Enon dex veng Salim, kheu haoh rawm tan kix hoek tix cubcom
         heue.
         24 Kheu yam an ang nyang bax sau Yohan ka daux thawng heue.
         25 Yam an kawncau Yohan khankix mai pui Yudax tix kaux thung thiang paox tix grawng
         pa kieh singax.
         26 Kix hoek ka Yohan mai ah nin ka nawh, "Rabi eue, Kaw pa ot plak toi rawm Yawdan tau
         mai maix, pa kham maix mhai rug grawng Nawh, Nawh tawx krax cub com yam in, pui khawmuik
         hu ka Nawh"
         27 Yohan baox pawk lox ah nin, "Pui ang chix pon tix ceu kawx phan ang mawh pa tawx
         Siyiex ka nawh.
         28 Tokaux pex mawh mhai rug grawng pa hoik krai aux, Aux ang mawh Cao Khrit, viang mawh
         nan aux mawh kaw pa hoik ploi ka sivoe Nawh khaing
         29 Kaw pa pon moeng yam yuh kapaox, mawh kaw pa yuh kapaox heue, viang mawh nan paox
         grawm nawh pa cung dex nawh, kied gaux rhawm kheu mhong nawh lox kaw pa yuh kapaox.
         Awm an krax gaux rhawm aux hoik naog heue.
         30 Nawh tak sang baox nie ting hu, aux tak sang baox nie deeh iak hu heue.
         31 "Kaw pa kaoh khaing dee long mawh pa ting piang khawmuik. Kaw pa kaoh khaing haktiex
         mawh pa dex dawd mai haktiex chix krai grawh grawng haktiex khaing. Kaw pa kaoh khaing
         raoma mawh pa ting piang khawmuik.
         32 Nawh kham mhai rug grawng pa hoik yaox, hoik mhong Nawh, pui tix kaux kawx, ang rieb
         ti teei mhai rug pa kham Nawh.
         33 Kaw pa rieb ti teei mhai rug pa kham Nawh, hoik tawk cum ka nawh grawng mawh Siyiex
         pa kaux sijax heue.
         34 Kaw pa ploi Siyiex Nawh hoek chix krai gumlox Siyiex, kheu Siyiex ang tiag ti tawx
         Khuan kah heue.
         35 Keeing Cao moh ka Kawn Cao hoik tawx kuceu khawmuik ka daux tawm taix Nawh heue.
         36 Kaw pa yum rhawm ka Kawn Cao koe ju leeing ju, kaw pa ang yum rhawm ka Kawn Cao ang
         lai pon ti yaox ju, viang mawh nan pa song rhawm Siyiex koe piang nawh heue."

1 Mawh kheu nan yam an Siyiex tawng Pharishie hoik mhong grawng pon Nawh kawncau mai
         cubcom ka pui nie lheu khaing Yohan,
         2 Viang mawh nan tokaux Yesux ang tawx krax cubcom, mawh kawncau Nawh pa cubcom khaing.
         3 Nawh lih khaing meung Yudax mai baox deeh hu ka meung Galilie heue.
         4 Nawh caw ti hu preeng ka daux meung Samarix,
         5 Mawh kheu nan Nawh Cao hoek ka veng pa kaux Sukha, dex ka haktiex pa tawx Yakop ka
         kawn nawh Yosiep heue.
         6 Ka dee an koe rawm daux Yakop, Yesux taug kheu hu krax mai ngawm dex rawm daux tan.
         Yam an dex hoek liah taix heue.
         7 Bun Samarix tix kaux hoek ti kin rawm, Yesux ah nin ka nawh, "Tawx Aux nyaux rawm
         liak"
         8 Mawh kheu yam an kawncau Nawh khankix hoik hu ti liag pa ih ka daux veng heue.
         9 Bun Samarix baox ah nin ka Nawh Cao, "Kheu Maix pa mawh pui Yudax chix mhaing ti
         nyaux rawm ka aux pa mawh bun Samarix lieh?" Grawh grawng nawh, pui Yudax ang sax
         yuh paox pie mai pui Samarix.
         10 Yesux baox pawk lox ah nin ka nawh, "Phan maix tawng bwanson totaix pa tawx Siyiex
         mai Kaw pa ah, Tawx Aux nyaux rawm mawh mawx? Maix sang mhaing rawm ka Nawh mai Nawh
         tak sang tawx rawm im ju ka maix heue."
         11 Bun an baox ah nin ka Nawh Cao, "Simiang eue, Maix ang koe ceu pa pug rawm, kheu
         rawm daux in kied raux tete, kheu nan Maix chix pon rawm im ju ka dee mawx?
         12 Maix khex lheu ting khaing keeing ex Yakop pa tawx rawm daux in ka ex lie? tokaux
         nawh mai kawn nawh to brie nawh hoik nyaux ka rawm daux in.
         13 Yesux baox pawk lox ah nin ka nawh, "Pui pa nyaux rawm in ku kaux tak sang deeh nyaux
         nie rawm heue.
         14 Viang mawh nan, pui mawx ang ah pa nyaux rawm pa tawx Aux, tak ang lai baox deeh
         sang nyaux nie rawm tix bawg kawx, viang mawh nan rawm pa sang tawx Aux ka nawh tak
         sang mawh rawm daux pa lih rawm ka daux nawh, tom kieh mawh ju pa im leeing ju"
         15 Bun an baox ah nin ka Nawh, "Simiang eue, tawx rawm an ka aux liak, son ang aux sang
         nyaux nie rawm khaix in son ang aux lai baox yaox ti hoek krax glang gleeing ti kin
         rawm tin"
         16 Yesux baox pawk lox ah nin ka nawh, "Hu kok mex maix deeh hoek tin"
         17 Bun an baox pawk lox ah nin ka Nawh Cao, "Aux ang koe mex" Yesux baox ah nin ka nawh,
         "Pa ah maix, Aux ang koe mex, caw tete.
         18 Kheu maix hoik koe mex phwan kaux mai kaw pa koe maix yam in, ang lai mawh mex maix,
         pa ah maix mawh pa mawh meh heue."
         19 Bun an baox ah nin ka Nawh, "Simiang eue, aux tawng Maix mawh Cao jhai heue.
         20 Pa mawh tax du ex dix, krub ka gawng in, pex ah dee khaw pui ti krub mawh ka daux
         veng Yerusaliem"
         21 Yesux baox ah nin ka nawh, "Bun eue, yum rhawm ka lox Aux, bawg yam tak sang hoek,
         pex tak ang krub Keeing Cao ka piang gawng in mai ka daux veng Yerusaliem.
         22 Pex krub ka pa ang pex tawng, ex krub ka pa tawng ex, kheu krax taoh hoek khaing
         pui Yudax heue.
         23 Viang mawh nan, bawg yam tak sang hoek, mai hoik hoek yam in, yam krub pui ka Keeing
         Cao tete, tak krub ka daux khuan mai ka daux pa mawh meh, kheu sawg Keeing Cao ka
         pui pa krub ka Nawh yuh nan heue.
         24 Siyiex mawh Khuan mai pui pa krub ka Nawh, tak krub Nawh ka daux khuan mai ka daux
         pa mawh meh heue."
         25 Bun an baox ah nin ka Nawh Cao, "Aux hoik tawng grawng sang hoek Misiyax, Kaw pa
         kok mawh Cao Khrit, yam hoik hoek Nawh, Nawh tak sang krai kuceu khawmuik ka ex heue."
         26 Yesux baox ah nin ka nawh, "Aux pa sikah mai maix mawh Nawh heue."
         27 Yam an kawncau Nawh deeh hoek mai daox deng kheu sikah Nawh mai bun an. Viang mawh
         nan tix kaux kawx ang chawk ka Nawh, "Maix sawg patix? Phan ang mawh nan Maix sikah
         mai bun an yuh ka mawx?"
         28 Bun an deuh aw rawm nawh tan mai deeh hu ka daux veng mai ah nin ka pui khankix,
         29 "Hoek ti jhak ka Pui tix kaux, pa hoik krai aux can ceu pa hoik yuh aux khawmuik.
         Khex chix mawh Nawh Cao Khrit lie?"
         30 Kix lih khaing daux veng hu ka Nawh.
         31 Yam an kawncau Nawh khankix khyox khaw mai ah nin ka Nawh Cao, "Rabi eue, ih priex
         ceeix ha"
         32 Viang mawh nan Nawh baox pawk lox ah nin ka kix, "Aux koe priex ih pa ang pex tawng"
         33 Mawh kheu in kawncau Nawh tix kaux lai tix kaux ah nin ka paox tix, "Khex hoik viex
         ex priex ih tix kaux kaux tawx ka Nawh lie?"
         34 Yesux baox ah nin ka kix, "Priex ih Aux mawh pa yuh alo Kaw pa ploi Aux hoek mai
         pa yuh kaing Nawh tom hoik heue.
         35 Pex ah, khaix in pon khix sax, tak hoek bawg yam vawg nghox, ang mawh lie? Aux krai
         ka pex, jhak heue, yaog ngai pex jhak ka kaung ma khankix, nghox hoik kaux hoik lheung
         heue, yam khaw ti vawg hoik hoek heue.
         36 Kaw pa vawg tak pon ngawh riang tix mai pa khrawm plix son leeing ju. Kaw pa rhuat
         mai kaw pa vawg tak sang pon ti gaux rhawm tau heue.
         37 Grawh grawng nawh lox pa hoik koe pa ah nin, tix kaux mawh cao rhuat tix kaux mawh
         cao vawg hoik mawh tete heue.
         38 Aux ploi pex hu vawg dee ang pex sax yuh kaing, tang kaux hoik yuh kaing pex hoik
         laig ka daux kaing pa yuh kix heue."
         39 Ka daux veng an pui Samarix tom nie yum rhawm ka Nawh Cao, kheu krai bun an lox pa
         ah nin, "Nawh hoik krai grawng can ceu pa hoik yuh aux khawmuik"
         40 Kheu nan, yam hoek pui Samarix ka Nawh, kix khyox khaw Nawh ot mai kix, Nawh Cao
         ot tan ra singaix.
         41 Pui hun baox yum rhawm kheu gumlox Nawh Cao.
         42 Kix ah nin ka bun an, "Yam in ex yum rhawm kheu lox pa hoik krai maix ang mawh. Mawh
         kheu tokaux ex hoik mhong lox Nawh mai tawng grawng in mawh Cao Khrit tete, pa mawh
         Cao pa taoh ka kawn pui haktiex heue."
         43 Khaix an ra singaix Nawh lih khaing tan mai hu ka daux meung Galilie.
         44 Kheu tokaux Yesux hoik kham mhai rug grawng Cao jhai ang koe min plakngai, ka daux
         meung tokaux tix.
         45 Yam hoek Nawh ka daux meung Galilie, pui Galilie khankix rieb Nawh, kheu hoik yaox
         kix pa yuh Nawh daux pawie ka veng Yerusaliem, kheu ot kix ka daux pawie an heue.
         46 Nawh deeh hoek ka Kanax daux meung Galilie dee hoik kieh Nawh rawm mawh rawm plix
         siiet. koe simiang tix kaux, pa saux kawn ka daux veng Kapeniom.
         47 Yam mhong nawh grawng hoik kaoh Yesux khaing meung Yudax, hoek ka daux meung Galilie,
         nawh hu ka Nawh Cao mai khyox khaw ka Nawh Cao, sonsang lih hoek Nawh ti cox kawn
         nawh moi. Mawh kheu saux kawn nawh dex yum heue.
         48 Mawh kheu nan Yesux ah nin ka nawh, "Phan maix ang yaox mhai ceu pa daox am khankix
         maix ang tau ti yum rhawm kah"
         49 Simiang an baox ah nin ka Nawh Cao, "Simiang eue, ka ang kawn aux nyang bax yum lih
         hoek liak"
         50 Yesux baox ah nin ka nawh, "Hu dee hu maix heue, kawn maix tak klawd ju heue." Pui
         an yum rhawm ka lox pa krai ka nawh mai nawh hu dee hu tix heue.
         51 Yam kawn tak ing nawh, kawncau nawh khankix kuan ti rieb nawh mai krai grawng klawd
         ju kawn nawh heue.
         52 Mawh kheu in nawh chawk kix grawng jah kawn nawh ti vai yam mawx. Kix baox pawk lox
         ah nin, "Jhawm saux nawh grai kaw kawx bawg yam aliah nari"
         53 Mawh kheu in keeing nawh tawng grawng bawg yam an mawh, bawg yam krai Yesux lox in
         ka nawh, "Kawn maix tak klawd ju heue." Tokaux nawh mai pui daux nyiex nawh khawmuik
         yum rhawm heue.
         54 In mawh mhai pa daox am, pa yuh Yesux ra bawg tix bawg khaix lih Nawh khaing meung
         Yudax hoek ka daux meung Galilie heue.

1 Khaix in koe pawie pui Yudax tix mu, Yesux haok hu ka veng Yerusaliem.
         2 Ka daux veng Yerusaliem dex Siviex Yung, koe rawm dung tix mu, pa kok plak lox Hebrie
         Betesadax. Rawm dung an koe grah phwan lhang heue.
         3 Ka piang grah an khankix pui pa koe jhawm saux it tan kied hun tete. Pui dugngai,
         pui laux caong pui yum tix plak, kix krox yam yung yiang rawm an.
         4 Kheu, yam hoek bawg yam, kawncau Siyiex tix kaux lih hoek yuh rawm an yung yiang.
         Khaix yung yiang rawm an pui mawx pon laig ka sivoe paox tix daux dung an, jhawm saux
         tokaux nawh moi heue.
         5 Pui pa saux tixngoe daix num tix kaux ot ka dee an.
         6 Yam yaox Yesux it nawh tan, tawng grawng hoik rheung ot nawh tan awm an, Nawh Cao
         chawk ka nawh ah nin, "Maix mie ti moi lie?"
         7 Pui pa saux an baox pawk lox ah nin, "Simiang eue, yam yung yiang rawm, ang koe pui
         pa teei aux sau ka daux rawm dung an tix kaux kawx, yam hu aux pui tang kaux pon laig
         ka sivoe aux heue."
         8 Yesux ah nin ka nawh, "Kaoh heue, teei kraung it maix hu heue."
         9 Pui an moi dom mawx dom an mai teei kraung it tix hu. Singaix an mawh singaix twah
         heue.
         10 Mawh kheu nan pui Yudax ah nin ka kaw pa hoik moi an, "Singaix mawh ngaix twah pa
         viex maix kraung it tix hu ang khaw mai beenli"
         11 Viang mawh nan kaw an baox pawk lox ah nin, "Kaw pa cox aux moi hoik ah nin ka aux,
         "Teei kraung it maix hu heue."
         12 Kix baox chawk ka nawh, "Mawh pui mawx pa nhie maix teei kraung it maix hu?"
         13 Viang mawh nan kaw pa hoik moi an, ang tawng cao cox tix moi. Kheu koe pui hun ka
         dee an. Yesux hoik lih hu khaing tan.
         14 Khaix an Yesux yaox nawh ka daux nyiex bwan ah nin ka nawh, maix hoik moi saux, khaix
         in paw lai baox yuh phimap, phan ang mawh nan, ha pa lheu nu kox hoek piang maix heue."
         15 Pui an hu krai ka pui Yudax, Kaw pa cox nawh moi mawh Yesux.
         16 Mawh kheu nan pui Yudax tuktiak tukte ka Yesux sawg ti pah Nawh yum, kheu hoik yuh
         Nawh ceu in khankix singaix twah heue.
         17 Viang mawh nan Yesux baox pawk lox ah nin ka kix, "Keeing Aux yuh kaing tom hoek
         yam in Aux kawx yuh heue."
         18 Mawh kheu jao in pui Yudax nie sawg ti pah Nawh yum, kheu yuh Nawh singaix twah laux,
         ang joeng mawh nan Nawh kok Siyiex mawh Keeing tix, kheu Nawh hoik yuh ti kieh tokaux
         tix sidu mai Siyiex heue. Siawp Sibrawm Kawn Cao
         19 Mawh kheu nan Yesux baox pawk lox ka kix ah nin, "Aux krai lox tete ka pex, Kawn
         Cao ang chix yuh nong nong tix ceu kawx, viang mawh nan Nawh yuh kheu ceu pa yaox
         Nawh pa yuh Keeing Cao, Kawn Cao kawx yuh ceu an heue.
         20 Kheu Keeing Cao moh Kawn Cao, Nawh tom jhi Nawh yaox ceu pa yuh tix khawmuik. Nawh
         tak jhi Nawh yaox kaing pa nie lheu ting khaing in, sonsang kieh pex daox deng kah
         heue.
         21 Grawh grawng nawh awm kieh Keeing Cao pui yum deeh kaoh im, viang mawh Kawn Cao kawx,
         koe rhawm ti sang kieh pui mawx im kawx, chix tix heue.
         22 Keeing Cao ang prawng pui tix kaux kawx, viang mawh nan Nawh hoik tawx krax prawng
         ka Kawn Cao khawmuik.
         23 Kheu son kawn pui khawmuik sang yungyi ka Kawn Cao, awm yungyi kix ka Keeing Cao.
         Kaw pa ang yungyi ka Kawn Cao, ang yungyi ka Keeing Cao pa ploi Nawh hoek heue.
         24 Aux krai lox tete ka pex, kaw pa mhong lox Aux pa yum rhawm ka Kaw pa ploi Aux hoek,
         hoik koe ju leeing ju ang hoek krax ciyang, hoik luan khaing krax yum laig ka daux
         ju pa im heue.
         25 Aux krai lox tete ka pex, bawg yam nari tak sang hoek, hoik hoek yam in mai yam tak
         mhong pui pa hoik yum khankix lox Kawn Siyiex kix pa mhong tak im heue.
         26 Grawh grawng nawh, awm koe ju Keeing Cao ka daux tokaux tix, Nawh tawx Kawn Cao koe
         ju ka daux tokaux tix awm an.
         27 Nawh hoik tawx sibrawm ka Kawn Cao ti ciyang, kheu mawh Nawh Kawn kawn pui heue.
         28 Paw daox deng ka ceu in, kheu bawg yam tak sang hoek, yam can pa ot ka daux simeeig
         khawmuik tak mhong lox Nawh lih hoek,
         29 Kix pa hoik yuh pa mhawm deeh kaoh ka son pa im ju heue. Kix pa hoik yuh pa caox
         pa ang mhawm, tak deeh kaoh ka son krax prawng pa ciyang heue.
         30 "Aux ang chix yuh nong nong tix ceu kawx, Aux prawng awm pa mhong Aux, krax prawng
         Aux, mawh pa rahsee. Mawh kheu ang Aux sawg ti yuh alo tokaux tix, viang mawh nan
         Aux yuh alo Keeing Cao pa ploi Aux hoek heue.
         31 Phan Aux kham mhai rug grawng tokaux tix, mhai rug Aux ang mawh pa mawh pa meh.
         32 Mawh tang kaux pa kham mhai rug grawng Aux mai Aux tawng grawng mhai rug pa kham
         Nawh grawng Aux mawh pa mawh meh heue.
         33 Pex hoik ploi hu ka Yohan nawh hoik kham mhai rug ka pa mawh pa meh.
         34 Viang mawh nan, Aux ang rieb ti teei mhai rug pa kham pui, viang mawh nan Aux tom
         krai ceu in khankix sonsang hoek pex krax taoh heue.
         35 Nawh mawh kawk ngu pa rup pa jhan riang pex koe rhawm ti gaux rhawm ka daux pa riang
         nawh tivud khaing.
         36 Viang mawh nan Aux koe mhai rug pa nie lheu ting khaing mhai rug pa kham Yohan, kheu
         kaing pa hoik tawx Keeing Cao ka Aux, sonsang yuh tom hoik, pa mawh kaing ceu pa yuh
         Aux in, mawh pa kham mhai rug son Aux grawng pa hoik ploi Keeing Cao Aux hoek heue.
         37 Keeing Cao pa hoik ploi Aux hoek, hoik kham mhai rug grawng Aux. Ang pex sax mhong
         lox Nawh tix bawg kawx, ang pex sax yaox grang Nawh tix bawg kawx.
         38 Gumlox Nawh ang ot ka daux pex, mawh kheu ang pex yum rhawm ka Kaw pa ploi Nawh hoek
         heue.
         39 Pex sawg daux Phuk lai sigang khri kheu ce pex ti sang pon ju leeing ju ka daux phuk
         lai an heue. Phuk lai an mawh pa kham mhai rug ka grawng Aux.
         40 Sonsang pon pex ju pa im pex ang lai hoek ka Aux heue.
         41 Aux ang rieb ti teei min pakngai pa tawx kawn pui.
         42 Viang mawh nan, Aux tawng grawng krax moh Siyiex ang koe ka daux pex.
         43 Aux hoek ka daux ceu kaux Keeing Aux pex ang rieb ti teei Aux, phan tang kaux hoek
         ka daux ceu kaux tokaux tix, pex tak sang rieb ti teei ka kaw an.
         44 Pex chix yum rhawm yuh ka mawx? Pex pa sawg ti pon min pakngai ka paox tix, tix kaux
         lai tix kaux pex ang sawg ti pon min pakngai ka Siyiex pa koe tix kaux khaing.
         45 Paw ce Aux sang deuh phimap ka pex plak sivoe ngai Keeing Cao. Pa sang deuh phimap
         ka pex kawn koe tix kaux, pa mawh Mose pa een pex rhawm tix kah heue.
         46 Grawh grawng nawh phan pex hoik yum rhawm ka Mose, pex tak sang yum rhawm ka Aux,
         kheu hoik tiiem nawh grawng Aux heue.
         47 Viang mawh nan phan pex ang yum rhawm ka lox ceu pa tiiem Mose, pex tak sang chix
         yum rhawm ka lox Aux yuh ka mawx?"
         
            

         
      
   
      
         6
1 Khaix an Yesux hu plak toi rawm nhawng Galilie, pa mawh nhawng Tiberix.
         2 Cub pui pa kied hun hawt Nawh, kheu hoik yaox kix mhai pa daox am pa yuh Nawh piang
         kix pa koe jhawm saux heue.
         3 Yesux haok hu ka piang gawng tix mu ngawm tau mai kawncau Nawh khankix tan.
         4 Yam an dex sang hoek bawg yam pawie Pasakha pui Yudax.
         5 Yesux yaog ti jhak yaox cub pui pa kied hun hoek ka Nawh Cao mai ah nin ka Philipux,
         "Sonsang yaox pui inkix ti ih Ex sang pon ti liag blah dee mawx?"
         6 Ceu pa ah Nawh ka Philipux in mawh pa cheuk ti yaox nawh, kheu tokaux Nawh Cao sang
         yuh ka mawx, Nawh hoik tawng.
         7 Philipux baox pawk lox ah nin ka Nawh, "Teei mau denari ra yieh liag blah kawx, ang
         tau ti kub son kix ku kaux tix kaux ceeix ceeix.
         8 Kawncau Nawh tix kaux, Andare, pa mawh pux Simon Petrux ah nin ka Nawh Cao.
         9 "Kawn nyawm pa ot tin tix kaux, koe blah nghox ca pa lang sidax phwan lon mai kax
         iak ra mu, viang mawh nan son pui nie ding nie dod sang koe bwanson yuh ka mawx?"
         10 Yesux ah nin, "Kieh pui khankix ngawm heue." Ka dee an kied nie pu rib tete. Kix
         dex koe phwan rheng.
         11 Yesux teei blah an mai yaog yaw bwanson mai gwieh ti tawx ka pui pa ngawm tan khankix
         Nawh teei kax gwieh ka kix awm an, kix moh miex ding, tawx ding heue.
         12 Khaix hoik ih kix tom sak, Nawh Cao ah nin ka kawncau Nawh khankix, "Khrawm pa max
         pa lheu khankix, son ang tidtix sang grai"
         13 Mawh kheu nan kix deeh khrawm pa max pa lheu, blah phwan lon an khaix hoik ih pui,
         deeh naog kao ra phliex heue.
         14 Mawh kheu nan yam yaox pui mhai pa daox am pa hoik yuh Nawh Cao kix ah nin, "Kaw
         in mawh Cao jhai an tete pa hoek piang haktiex heue."
         15 Mawh kheu tawng Yesux grawng koe rhawm kix ti sang giex ti khin Nawh yuh simiang,
         Nawh tom baox deeh lih hu nong nong ka piang gawng heue.
         16 Yam hoek ponbo kawncau Nawh khankix, lih hu ka rawm nhawng.
         17 Kix laig ka daux reu tix mu, hu plak veng Kapeniom. Yam an praix hoik faik Yesux
         ang nyang bax hoek ka kix.
         18 Kheu phlu bhaung ting, pukpak rawm haok hwan heue.
         19 Khaix hoik vai kix reu hu loe pon lag, kix yaox Yesux hu ka caong tix piang rawm
         hoek ka dex reu, kix die lhat kah
         20 Viang mawh nan Nawh Cao ah nin ka kix, "Mawh Aux heue, paw lhat kah"
         21 Kheu nan kix tom rieb ti teei Nawh laig daux reu dom mawx dom an, reu hoek ka praok
         dee sang hu kix heue.
         22 Singaix pasax cub pui hun cung toi rawm nhawng plak an, kix hoik yaox koe reu iak
         tan tix mu khaing, Yesux ang laig mai kawncau Nawh khankix, yam laig kix ka daux reu
         an, kawncau Nawh khankix hoik hu nong nong heue.
         23 Viang mawh nan reu iak hoek khaing veng Tiberix hoek dex dee pon kix ti ih blah khaix
         hoik yaog yaw Nawh Cao bwanson.
         24 Yam yaox cub pui hun Yesux, kawncau Nawh khankix ang ot tan, tokaux kix laig daux
         reu hu sawg Yesux ka daux veng Kapeniom.
         25 Yam yaox kix Nawh Cao plak toi rawm nhawng, kix ah nin ka Nawh, "Rabi eue, Maix hoek
         tin yam mawx?"
         26 Yesux baox pawk lox ah nin ka kix, "Aux krai lox tete ka pex, pex sawg Aux kheu hoik
         yaox pex mhai pa daox am ang mawh, viang mawh nan mawh kheu hoik pon pex ti ih blah
         tom sak heue.
         27 Paw coca yuh ti pon pa ih pa chix laux leeing, viang mawh nan coca sonsang pon pa
         ih pa kaux tom pon ju leeing ju, pa sang tawx Kawn kawn pui ka pex. Kheu mawh Nawh
         Siyiex, pa hoik tawk Keeing Cao cum ka heue."
         28 Mawh kheu nan kix tom chawk Nawh ah nin, "Ex tak lai yuh ka mawx, sonsang pon ex
         ti yuh kaing Siyiex?"
         29 Yesux baox pawk lox ah nin ka kix, "Kaing Siyiex mawh pa yum rhawm pex ka Kaw pa
         ploi Nawh hoek heue."
         30 Mawh kheu nan kix tom baox ah nin ka Nawh, "Maix sang yuh ex yaox mhai pa daox am
         sonsang yum rhawrn ex ka Maix ceu patix? Maix sang yuh kaing ceu patix?
         31 Tax du ex khankix hoik pon ti ih Mannax ka daux tiag, awm hoik tiiem ti deuh ah nin,
         "Nawh tawx blah ka kix khaing meung raoma sonsang ih heue."
         32 Mawh kheu nan Yesux baox pawk lox ah nin ka kix, "Aux krai lox tete ka pex, ang lai
         mawh pa tawx Mose blah khaing raoma ka pex. Viang mawh nan mawh Keeing Aux pa tawx
         blah pa mawh meh khaing raoma ka pex heue.
         33 Grawh grawng nawh blah Siyiex mawh pa lih hoek khaing Raoma tawx ju pa im ka haktiex
         heue."
         34 Mawh kheu nan kix tom baox ah nin ka Nawh Cao, "Simiang eue, tawx blah an ka ex ku
         bawg yam"
         35 Yesux baox ah nin ka kix, "Aux mawh blah pa im ju heue, kaw pa hoek ka Aux tak ang
         lai cai rhawm kaw pa yum rhawm ka Aux tak ang lai sang nyaux nie rawm tix bawg kawx
         heue.
         36 Aux hoik krai ka pex grawng pa hoik yaox pex ka Aux, viang mawh kawx nan pex ang
         yum rhawm ka Aux heue.
         37 Can pa tawx Keeing Cao ka Aux, hoek ka Aux khawmuik, pui pa hoek ka Aux, Aux ang
         doh tik vud tix bawg kawx.
         38 Grawh grawng nawh Aux lih hoek khaing raoma sonsang yuh alo tokaux tix ang mawh,
         Aux hoek ti yuh alo Cao pa ploi Aux hoek beue.
         39 In mawh alo Cao pa ploi Aux hoek, mawh pa ang kieh Aux grai yuh pui pa tawx Nawh
         Cao ka Aux tix kaux kawx, viang mawh nan kieh kix deeh kaoh singaix sidah khaix heue.
         40 Grawh grawng nawh in mawh alo Keeing Aux, sonsang pon pui pa yaox ka Kawn Cao pa
         yum rhawrn ka Nawh ku kaux, ju leeing ju. Aux sang kieh kix deeh kaoh singaix sidah
         khaix heue."
         41 Yam an pui Yudax khankix salao ka Nawh Cao kheu hoik ah Nawh, "Aux mawh blah pa lih
         hoek khaing raoma"
         42 Kix ah nin, "In mawh Yesux kawn Yosiep ang mawh lie? Miex keeing Nawh, ex kawx tawng
         ang mawh lie? Nawh ah, Aux mawh pa lih hoek khaing raoma, yuh ka mawx?"
         43 Yesux baox pawk lox ah nin ka kix, "tix kaux lai tix kaux paw salao ka paox tix heue.
         44 Pui tix kaux kawx ang pon hoek ka Aux. Phan Keeing Cao pa ploi Aux hoek ang bluh
         nawh hoek, can pui pa hoek ka Aux, Aux tak deeh kieh nawh kaoh singaix sidah khaix
         heue.
         45 Awm pa hoik tiiem daux Lai cao jhai khankix, Siyiex tak gau ka kix khawmuik Pui pa
         hoik mhong pa hoik pon krax gau khaing Keeing Cao ku kaux hoek ka Aux heue.
         46 Pui tix kaux kawx ang sax yaox ka Keeing Cao, mawh ngie Cao pa kaoh khaing Siyiex,
         pa hoik yaox ka Keeing Cao heue.
         47 Aux krai lox tete ka pex, kaw pa yum rhawm hoik koe ju leeing ju.
         48 Aux mawh blah pa im ju heue.
         49 Tax du pex khankix dix ih Mannax daux tiagtu, viang mawh nan kix hoik yum heue.
         50 In mawh blah pa lih hoek khaing raoma pui pa yaox ti ih kah tak ang lai yum heue.
         51 Aux mawh blah pa im ju pa lih hoek khaing raoma, phan pui ih blah in nawh tak im
         leeing ju. Blah pa sang tawx Aux mawh nex Aux heue, Aux sonsang tawx sonsang im ju
         kawn pui haktiex heue."
         52 Kheu in pui Yudax khankix tix kaux lai tix kaux thung thiang paox ti ah nin, "Pui
         in sang chix tawx ex ih nex tix yuh ka mawx?"
         53 Mawh kheu nan Yesux tom baox ah nin ka kix, "Aux krai lox tete ka pex, phan pex ang
         ih nex Kawn kawn pui, mai ang nyaux nham Nawh, pex ang koe ju pa im ka daux tokaux
         pex.
         54 Pui pa ih nex, mai nyaux nham Aux, koe ju leeing ju Aux tak deeh kieh nawh kaoh singaix
         sidah khaix heue.
         55 Grawh grawng nawh nex Aux mawh ceu pa ih tete nham Aux mawh ceu pa nyaux tete.
         56 Pui pa ih nex mai pa nyaux nham Aux ot ka daux Aux, mai Aux ot ka daux nawh.
         57 Awm mawh Keeing Cao pa im Ju pa ploi Aux hoek, Aux im ju kheu Keeing Cao, awm an
         kaw pa ih ka Aux tak im ju kheu Aux heue.
         58 Blah in mawh pa lih hoek khaing raoma ang awm mannax pa hoik ih hoik yum tax du pex
         khankix, kheu pui pa ih blah in tak im ju leeing ju heue."
         59 Nawh krai lox in, yam sidiex gau Nawh ka daux nyiex sidiex veng Kapenion heue.
         60 Yam mhong kawncau Nawh khankix ka lox in, kix Pui hun ah nin, "Lox in mawh pa nu
         tete, pui mawx chix nghiet kah?"
         61 Viang mawh nan kheu tawng Yesux ka daux rhawm tix grawng pa salao kawncau Nawh khankix
         grawng in Nawh tom ah nin ka kix, "Pex laux rhawm kheu lox in lie?"
         62 Phan pex yaox Kawn kawn pui deeh haok hu dee hoik ot Nawh phao ka, pex sang ce yuh
         ka mawx?
         63 Mawh khuan pa kieh im ju, nex ang koe bwanson tidtix. Lox pa hoik krai Aux ka pex
         mawh khuan ju pa im heue.
         64 Viang mawh nan ka daux pex koe tix blah pa ang yum rhawm" Mawh kheu hoik tawng Yesux
         tom yam jah grawng mawh pui mawx pa ang lai yum rhawm, kaw pa sang tik tawx Nawh heue.
         65 Nawh Cao tom ah nin, "Mawh kheu jao in Aux hoik krai ka pex, pui tix kaux kawx ang
         pon hoek ka Aux, phan ang mawh Keeing Cao pa kieh nawh hoek"
         66 Mawh kheu in kawncau Nawh deeh blak tix, ang lai hu mai Nawh Cao heue.
         67 Yesux ah nin ka kawncau Nawh kao ra kaux, "Pex kawx sang lih hu khaing Aux lie?"
         68 Simon Petrux pawk lox ah nin ka Nawh, "Simiang eue, ex tak sang hu ka pui mawx? Maix
         koe gumlox ju leeing ju.
         69 Ex hoik yum rhawrn mai tawng grawng mawh Maix Kawn Siyiex pa singax heue.
         70 Yesux baox pawk lox ah nin ka kix, "Aux hoik laug ti teei pex kao ra kaux ang mawh
         lie? Viang mawh nan ka daux pex tix kaux mawh phi caox heue."
         71 Nawh sang ah ka Yudax Isakariut, kawn Simon, kheu mawh nawh kaw pa sang tik tawx
         Nawh Cao mai ka daux cub kawncau kao ra kaux nawh mawh nang tix kaux heue.

1 Khaix an Yesux hu lai ling ka daux meung Galilie. Nawh ang hu ka daux meung Yudax,
         kheu pui Yudax sawg ti pah Nawh Cao yum heue.
         2 Yam an dex hoek pawie nyiex bang pui Yudax.
         3 Mawh kheu nan pux Nawh Cao khankix ah nin ka Nawh, "Lih hu khaing tin mai hu ka meung
         Yudax heue, sonsang yaox kawncau Maix khankix ka kaing pa yuh Maix heue.
         4 Grawh grawng nawh pui tix kaux kawx, ang yuh tix ceu kawx dee glip, phan nawh sang
         kieh pui tawng pa yuh tix sidawng. Phan Maix yuh ceu in khankix, kieh haktiex tawng
         Maix sidawng heue."
         5 Mawh kheu pie pux Nawh khankix kawx ang yum rhawm ka Nawh Cao kix tom ah nan heue.
         6 Mawh kheu nan Yesux ah nin ka kix, "Bawg yam Aux ang nyang bax hoek, viang mawh nan
         bawg yam pex hoik khaw ku bawg yam heue.
         7 Pui haktiex ang chix koeng ka pex, kix koeng ka Aux, mawh kheu kham Aux mhai rug
         grawng pa yuh kix mawh pa caox.
         8 Pex haok hu ka pawie an heue. Aux ang lai hu ka pawie an, kheu bawg yam Aux ang nyang
         bax naog"
         9 Khaix hoik ah Nawh nan, Nawh Cao deeh ot ka daux meung Galilie heue.
         10 Khaix hoik haok hu pux Nawh khankix ka pawie an, Nawh Cao kawx haok hu heue. Viang
         mawh nan Nawh ang hu dee sidawng, briex mox ti hu heue.
         11 Mawh kheu nan pui Yudax khankix sawg Nawh daux pawie mai chawk ah nin, "Ot Nawh dee
         mawx?"
         12 Cub pui pa ot tan thung thiang paox tix grawng Nawh Cao. Tix blah ah, "Nawh mawh
         pui mhawm"tang kaux tix blah ah, "Nawh ang mawh pui mhawm, viang mawh nan Nawh thong
         cub pui hun lud heue."
         13 Viang mawh nan, pui tix kaux kawx ang krai grawng Nawh dee sidawng, kheu lhat kix
         ka pui Yudax khankix heue.
         14 Yam dex hoek bawg yam greung yuh pawie, Yesux haok hu ka daux nyiex bwan mai sidiex
         gau heue.
         15 Pui Yudax khankix daox deng ka lox Nawh ah nin, "Kaw in ang gau lai kawx, Nawh chix
         tawng lai yuh ka mawx?"
         16 Mawh kheu nan Yesux baox pawk lox ka kix ah nin, "Lox sidiex gau Aux in ang mawh
         cie Aux, viang mawh nan mawh cie Cao pa ploi Aux hoek heue.
         17 Phan pui tix kaux kaux koe rhawm ti yuh alo Nawh Cao, nawh tak sang tawng lox sidiex
         gau Aux in, mawh pa kaoh khaing Siyiex lie, phan ang mawh nan mawh pa lak keud Aux
         ti ah lie.
         18 Cao pa lak keud ti krai khaing tokaux tix, mawh pa sang sawg son min pakngai tokaux
         tix. Viang mawh nan, Cao pa sawg min pakngai son Cao pa ploi Nawh hoek mawh pa mawh
         meh ka daux Kaw an ang koe pa ang rahsee tix ceu kawx heue.
         19 Mose hoik tawx lox lai beenli ka pex ang mawh lie? Viang mawh nan pex ang hawt tiyuh
         awm lox lai beenli an tix kaux kawx. Pex lai sawg ti pah Aux yum yuh ka mawx?"
         20 Cub pui hun an baox pawk lox ah nin, "Maix koe phicaox heue, pui mawx sawg ti pah
         Maix yum?"
         21 Yesux pawk lox ah nin, "Aux hoik yuh kaing tix ceu, pex khawmuik daox deng kah heue.
         22 Mose hoik tawx been pa pat hak ka pex, viang mawh nan ang mawh pa kaoh khaing Mose,
         mawh pa kaoh khaing tax du pex viang mawh singaix twah kawx, pex pat hak pui heue.
         23 Phan sang pat hak singaix twah, son ang sang yuh lox lai beenli pa tawx Mose laux,
         kheu cox Aux pui moi singaix twah pex song rhawm ka Aux lie?
         24 Paw prawng ca hawt grang pa yaox pex plak praix, prawng rahsee heue."
         25 Yam an pui veng Yerusaliem tix blah ah nin, "In mawh Kaw pa sawg kix ti pah yum ang
         mawh lie?
         26 Jhak heue, Nawh krai lox dee sidawng kix ang tie ah tidtix ka Nawh heue. Khex hoik
         tawng simiang khankix grawng mawh Nawh Khrit tete lie?"
         27 Pui in kaoh khaing dee mawx ex hoik tawng. Viang mawh nan, yam sang hoek Cao Khrit,
         pui tix kaux kawx ang tawng grawng hoek Nawh khaing dee mawx"
         28 Yam sidiex gau Yesux ka daux nyiex bwan, Nawh kok yo ah nin, "Pex tawng ka Aux mai
         Aux khaoh khaing dee mawx, pex hoik tawng heue. Aux hoek kheu alo Tokaux tix ang mawh,
         viang mawh nan Cao pa ploi Aux hoek mawh pa mawh meh heue. Pex ang tawng ka Nawh.
         29 Aux tawng Nawh heue, mawh kheu kaoh Aux khaing Nawh mai Nawh mawh pa ploi Aux hoek
         heue."
         30 Mawh kheu nan kix sawg ti giex teei Nawh Cao, viang mawh nan, kheu ang bawg yam Nawh
         nyang bax hoek, pui tix kaux kawx ang pon ti giex Nawh.
         31 Viang mawh nan ka daux cub pui hun an, pui tom nie yum rhawm ka Nawh Cao mai kix
         ah nin, "Yam tak sang hoek Cao Khrit, Nawh tak sang yuh ex yaox mhai pa daox am lheu
         khaing pa yuh Pui in lie?"
         32 Yam mhong Pharishie lox sikah lawh maw pui khankix grawng Nawh, cao giex kaing li
         pa ting khankix mai Pharishie khankix ploi pui cau khankix hu giex ka Nawh.
         33 Yam an Yesux ah nin ka kix, "Aux baox ot tau mai pex tivud khaing mai Aux deeh hu
         ka Cao pa ploi Aux hoek.
         34 Pex tak sang sawg Aux, viang mawh nan, pex ang lai yaox Aux mai dee ot Aux, pex ang
         pon ti hoek kah
         35 Mawh kheu nan pui Yudax khankix tix kaux lai tix kaux ah nin ka paox tix, "Pui in
         sang hu dee mawx, son ang ex lai pon ti yaox Nawh? Nawh sang hu ka pui pa hoik prung
         prang hu sinax pui Helasax, sidiex gau ka pui Helasax khankix lie?
         36 Lox pa ah Nawh nin, Pex tak sang sawg Aux, viang mawh nan pex ang lai yaox Aux dee
         ot Aux, pex ang pon ti hoek kah, sang ah Nawh ka patix?"
         37 Singaix sidah yuh pawie, singaix pa ting lhaong,Yesux cung mai kok yo ah nin, "Phan
         pui tix kaux kaux sang nyaux nie rawm, kieh nawh hoek ka Aux mai nyaux heue.
         38 Pui pa yum rhawm ka Aux, awm hoik koe ka daux Phuk lai singang khri, Rawm klawng
         pa im ju tak sang lih hu ka daux nawh heue."
         39 Pui pa yum rhawm ka Nawh tak sang pon, nawh sang krai grawh grawng Khuan Cao, grawh
         grawng nawh yam an ang nyang bax tawx Khuan Cao, kheu ang nyang bax tawx min pakngai
         Yesux heue.
         40 Mawh kheu nan daux cub pui hun tix blah yam mhong kix lox ceu in, kix ah nin, "Kaw
         in mawh Cao jhai an tete heue."
         41 Tang kaux ah nin, "In mawh Khrit heue."viang mawh nan, tix blah ah nin, "Khex sang
         lih hoek Cao Khrit khaing daux meung Galilie lie?
         42 Hoik krai ka daux Phuk lai sigang khri, grawng sang hoek Cao Khrit ka daux ru Davit,
         khaing yaong dee ot Davit, Bieliehiem, ang mawh lie?"
         43 Cub pui hun an tang gwieh paox tix kheu Nawh heue.
         44 Kix tix blah simie ti teei Nawh, viang mawh nan, kix ang giex Nawh tix kaux kawx.
         45 Yam an pui cau khankix deeh hoek ka cao giex kaing li pa ting mai ka Pharishie khankix,
         kix chawk kix ah nin, "Yuh patix pex ang viex Nawh hoek?"
         46 Pui cau khankix baox pawk lox ah nin, "Pui tix kaux kawx ang sax krai lox awm Nawh
         tix bawg kawx"
         47 Pharishie khankix baox pawk lox ah nin, "Pex khex nghiet lox pie lhen Nawh lie?"
         48 Simiang mai Pharishie khankix yum rhawm ka Nawh tix kaux kaux lie?
         49 Viang mawh nan, cub pui hun pa ang tawng lox lai beenli khankix pon pa jhax lawg
         heue.
         50 Nikawdimux pa ot ka daux cub kix tix kaux, pa hoik hoek ka Yesux yam pon sawm ah
         nin,
         51 "Lai beenli ex chix prawng ca ka pui, ka sang ciied ti mhong lox nawh mai tawng grawng
         pa yuh nawh lie?"
         52 Kix baox pawk lox mai ah nin ka nawh, "Maix kawx mawh pui Galilie lie? Sawg ti yaox
         son tokaux tix mai maix sang tawng cao jhai ang lih khaing meung Galilie tix kaux
         kawx."
         53 Kix tang ing ka daux nyiex pui mawx nyiex pui an heue.

1 Yesux hu ka gawng Sanlun.
         2 Yam ponngawb cao cao Nawh deeh hoek ti laig ka daux nyiex bwan mai pui khawmuik khawm
         leeing hoek ka Nawh, Nawh ngawm mai gau ka kix heue.
         3 Pui tiem lai mai Pharishie khankix viex bun tix kaux pa hoik yaox kix yam phit vao
         nawh, kieh nawh ot sinax pui tan.
         4 Kix ah nin ka Nawh Cao, "Sara Cao Gau eue, bun in mawh pa pon giex dom yam phit vao
         nawh heue.
         5 Daux lai beenli Mose nhie ex teei simaox dheem pui pa yuh nan yum. Viang mawh nan,
         Maix sang ah grawng nawh yuh ka mawx?"
         6 Kix ah nin kheu sang cheuk kix ti yaox Nawh sonsang yaox dee deuh phimap ka piang
         Nawh Cao heue. Yam an Yesux nom ti tiiem piang tiex ka giien taix tix.
         7 Kheu ca chawk kix Nawh law lawx, Nawh cung mai ah nin ka kix, "Kaw pa ang koe phimap
         ka daux pex, kieh nawh teei simaox dheem ka nawh ka ha"
         8 Nawh Cao deeh nom ti tiiem piang tiex.
         9 Kix pa hoik mhong lox an, rhawm kix chix keud chix tawng deeh kieh kix doh ka phimap
         tokaux tix, tix kaux lai tix kaux lih hu, jah ka pui riex ju khaing paox tix, tom
         sidah hoek ka pui awn ju. Kix prah Yesux ot nong nong bun an cung sinax tan tix kaux
         khaing heue.
         10 Yam an Yesux yaog ti kaoh ang lai yaox pui tang kaux tix kaux kawx, yaox ngie bun
         an tix kaux khaing, Nawh Cao ah nin ka nawh, "Bun eue, pui pa deuh phimap piang maix
         ot dee mawx? Pui tix kaux kawx ang prawng see maix lie?"
         11 Nawh deeh ah nin, "ang prawng tix kaux kawx Simiang eue"Yesux baox ah nin, "Aux kawx
         ang prawng maix, hu heue. Khaix in paw baox yuh krax lud tix bawg kawx"
         12 Yam an Yesux baox ah nin ka kix tix bawg, "Aux mawh pa riang haktiex heue. Kaw pa
         hawt khaix Aux tak ang hu ka daux pa faik, nawh tak sang pon pa riang im ju heue."
         13 Pharishie khankix ah nin ka Nawh Cao, "Maix kham mhai rug grawng tokaux tix, mhai
         rug Maix ang mawh pa mawh meh heue."
         14 Yesux deeh pawk ah nin ka kix, "Viang Aux kham mhai rug grawng tokaux tix kawx, mhai
         rug Aux mawh pa mawh pa meh, kheu tawng Aux dee kaoh Aux mai dee sang hu Aux heue.
         Viang mawh nan, ang pex tawng dee kaoh Aux mai dee sang hu Aux.
         15 Pex prawng hawt nex nham heue, Aux kienie ang prawng ka pui tix kaux kawx.
         16 Phan Aux prawng, pa prawng Aux mawh pa mawh pa meh, kheu ot Aux nong nong ang mawh,
         Keeing Cao pa ploi Aux hoek ot tau mai Aux heue.
         17 Hoik tiiem ti deuh daux lai beenli pex, grawng lox kham pui ra kaux mhai rug mawh
         pa mawh meh.
         18 Aux mawh Kaw pa kham mhai rug grawng Tokaux tix, Keeing Cao pa ploi Aux hoek kham
         mhai rug ka grawng Aux heue."
         19 Kheu nan kix baox chawk Nawh Cao ah nin, "Keeing Maix ot dee mawx?"Yesux baox pawk
         ah nin, "Pex ang tawng ka Aux, ka Keeing Aux kawx pex ang tawng. Phan pex tawng ka
         Aux, Keeing Aux kawx, pex tak sang tawng heue."
         20 Yam sidiex gau Nawh daux nyiex bwan, Nawh krai lox ceu in ka daux lawg dee deuh mau.
         Tix kaux kawx ang giex Nawh kheu bawg yam Nawh ang nyang bax hoek heue.
         21 Nawh baox ah nin ka kix tix bawg, "Aux sang hu heue. Pex tak sang sawg ka Aux mai
         pex tak yum ka daux phimap tix. Dee sang hu Aux ang pex pon ti hoek kah"
         22 Mawh kheu nan pui Yudax khankix ah nin, "Nawh sang plaux tokaux tix yum lie? Kheu
         ah Nawh, Dee sang hu Aux ang pex pon ti hoek kah"
         23 Nawh ah nin ka kix, "Pex mawh pa kaoh khaing plak greem, Aux mawh pa kaoh khaing
         dee long. Pex mawh pui haktiex in, Aux ang mawh pui haktiex in.
         24 Mawh kheu nan Aux tom hoik krai ka pex, Pex tak yum ka daux phimap tix, grawh grawng
         nawh phan pex ang yum rhawm grawng mawh Aux Kaw an, pex tak sang yum ka daux phimap
         tix heue."
         25 Mawh kheu nan kix baox pawk lox ah nin ka Nawh Cao, "Maix mawh mawx?"Yesux baox ah
         nin ka kix, "Aux mawh awm pa hoik krai Aux ka pex tom yam jah heue.
         26 Aux koe lox pa krai, pa prawng grawng pex kied nie tete, viang mawh nan, Kaw pa ploi
         Aux hoek mawh pa mawh meh ceu pa mhong Aux ka Nawh, Aux sidiex ceu an khankix ka haktiex
         heue."
         27 Ang kix tawng grawng krai Nawh grawh grawng Keeing Cao ka kix.
         28 Mawh kheu nan Yesux ah nin ka kix, "Khaix hoik yaog pex Kawn kawn pui, yam an pex
         tak sang tawng grawng Aux mawh Kaw an grawng pa ang Aux yuh alo tokaux tix, tix ceu
         kawx, Aux sidiex ngie ceu pa gau Keeing Cao ka Aux khankix khaing.
         29 Kaw pa ploi Aux hoek ot tau mai Aux, ang Nawh prah Aux ot nong nong, kheu yuh Aux
         ceu pa khaw rhawm Nawh ku jheung jheung heue."
         30 Yam krai Nawh ceu in khankix pui yum rhawm ka Nawh Cao haoh hun heue.
         31 Mawh kheu nan Yesux ah nin ka pui Yudax pa hoik yum rhawm ka Nawh khankix, "Phan
         pex ot ka daux gumlox Aux, pex mawh kawncau Aux tete heue.
         32 Pex tak tawng pa mawh meh, mai pa mawh pa meh an tak sang kieh pex lawd luan"
         33 Kix ah nin ka Nawh Cao, "Ex mawh ru Abraham, ang ex sax yuh siliex ka pui tix kaux
         kawx. Maix lai ah, tak sang kieh pex lawd luan, yuh ka mawx?"
         34 Yesux baox deeh ah nin ka kix, "Aux krai lox tete ka pex, pui pa yuh phimap ku kaux
         daux pui mawh siliex phimap heue.
         35 Siliex kienie, pon ti ot ka daux nyiex jheung jheung ang mawh. Pa mawh kawn pon ti
         ot ka daux nyiex jheung jheung heue.
         36 Mawh kheu nan phan Kawn Cao kieh pex lawd luan, pex pon lawd luan tete.
         37 Aux tawng pex mawh ru Abraham, viang mawh nan, pex sawg ti pah Aux yum kheu gumlox
         Aux ang ot ka daux pex.
         38 Aux sidiex ceu pa hoik yaox Aux ka Keeing Aux khankix, viang pex kawx yuh ceu pa
         hoik yaox pex ka keeing pex heue."
         39 Kix baox pawk lox ah nin ka Nawh, "Abraham mawh keeing ex"Yesux baox ah nin ka kix,
         "Phan pex mawh kawn Abraham, pex khaw ti yuh awm pa yuh Abraham.
         40 Yam in pex sawg ti pah ka Aux, Kaw pa krai ceu pa mawh meh, pa hoik mhong tix khaing
         Siyiex ka pex. Abraham ang doh yuh nin.
         41 Pex hawt yuh ceu pa yuh keeing pex." Kix deeh ah nin "Ex ang mawh kawn sut, ex koe
         Keeing tix kaux khaing pa mawh Siyiex heue."
         42 Yesux baox ah nin ka kix, "Phan Siyiex mawh Keeing pex, pex tak sang moh Aux, kheu
         kaoh hoek Aux khaing Siyiex heue. Grawh grawng nawh, Aux hoek kheu alo Tokaux tix
         ang mawh, viang mawh nan mawh Nawh pa ploi Aux hoek heue.
         43 Mawh kheu patix pex lai ang tawng lox Aux? Mawh kheu ang pex chix nghiet lox Aux
         heue.
         44 Pex lih hoek khaing keeing pex pa mawh phi caox, pex simie ti yuh alo keeing pex.
         Tom yam jah mawh pa pah pui yum, ang cung ka daux pa mawh meh, kheu pa mawh meh ang
         koe daux nawh. Yam ah nawh lox pie lhen, nawh lak ah lox tokaux tix, kheu mawh nawh
         pa chix pie lhen nawh mawh keeing pa pie lhen heue.
         45 Kheu krai Aux pa mawh meh, pex ang yum rhawm ka Aux.
         46 Ka daux pex mawh mawx pa pon jhawp pon krai grawng koe phimap Aux? Phan Aux krai
         lox pa mawh meh, yuh patix pex lai ang yum rhawm ka Aux?
         47 Kaw pa dex dawd mai Siyiex chix nghiet lox Siyiex, Kheu ang pex dex dawd mai Siyiex,
         pex tom ang chix nghiet ka lox Nawh heue."
         48 Yudax khankix deeh ah nin ka Yesux, "Pa ah yix, Maix mawh pui Samarix pa koe phicaox,
         khaw, ang mawh lie?"
         49 Yesux deeh pawk ah nin, "Ang Aux koe phi caox, viang mawh nan Aux yungyi ka Keeing
         Aux, pex yuh pa ang yungyi ka Aux heue.
         50 Aux ang sawg min pakngai tokaux tix. Koe tix kaux pa sawg min pakngai son Aux, pa
         sang prawng.
         51 Aux krai tete ka pex, phan pui priex ti hawt lox Aux, nawh tak ang yaox krax yum
         tix bawg kawx heue."
         52 Yudax khankix baox ah nin ka Nawh Cao, "Yam in ex tawng Maix koe phi caox tete, Abraham
         cao jhai khankix hoik yum, Maix ah, Phan pui priex ti hawt lox Aux ang yaox ti cim
         krax yum tix bawg kawx
         53 Khex lheu ting Maix khaing keeing ex Abraham pa hoik yum lie? Cao jhai khankix kawx
         hoik yum. Maix sang yuh tokaux Maix mawh mawx?"
         54 Yesux baox pawk ah nin, "Phan Aux yaog yaw tokaux tix, pa yaog yaw an ang koe bwanson
         tidtix. Mawh Keeing Aux pa yaog yaw Aux, Kaw pa ah pex mawh Siyiex pex heue.
         55 Pex ang lai tawng Nawh, viang mawh nan Aux tawng Nawh, phan Aux ah, ang Aux tawng
         Nawh, Aux tak awm nang pex pa mawh pui pie lhien. Aux tawng Nawh priex ti hawt lox
         Nawh heue.
         56 Keeing pex Abraham gaux rhawm kheu tak sang yaox nawh singaix Aux, nawh hoik yaox
         ti gaux rhawm kah heue.
         57 Kheu nan Yudax khankix ah nin ka Nawh, "Pie ju Maix ang nyang bax koe tixphwan num.
         Maix khex hoik yaox Abraham lie?"
         58 Yesux baox ah nin ka kix, "Aux krai tete telai ka pex, ka ang Abraham nyang bax keh,
         Aux hoik dawg mawh heue."
         59 Kheu nan kix tom teei simaox sonsang dheem ka Nawh. Yesux mox tix, hu sinax kix lih
         khaing daux nyiex bwan heue.

1 Yam lawng Yesux krax Nawh yaox pui pa dug ngai tom yam keh tix, tix kaux.
         2 Kawncau Nawh khankix chawk Nawh ah nin, "Rabi eue, kaw in dug ngai kheu phimap mawx?
         Kheu tokaux nawh lie? Kheu miex keeing nawh lie?"
         3 Yesux deeh pawk ah nin, "Ang mawh kheu phimap nawh, miex keeing nawh viang mawh nan
         mawh sonsang sidawng kaing Siyiex ka daux nawh, nawh tom yuh nin heue.
         4 Aux tak yuh kaing Kaw pa ploi Aux ponngaix. Ponsawm tak sang hoek yam ang pui chix
         yuh kaing heue.
         5 Yam ot Aux piang haktiex, Aux mawh pa riang haktiex heue."
         6 Khaix hoik ah Nawh nan, Nawh baig rawm myia piang tiex yuh tiex lan mai kraix ka
         ngai pui pa dug an.
         7 Ah nin ka nawh, "Hu khoek ka daux dung Silawng heue." Dee bleeh Silawng mawh ploi
         hu heue. Nawh hu khoek tix, nawh chix yaox yam deeh hoek heue.
         8 Mawh kheu nan paox plawg nawh mai kix pa hoik yaox nawh glangka an yam caung nawh
         ti ih, ah nin, "Kaw in mawh pa ngawm caung ti ih ang mawh lie?"
         9 Tang kaux tix blah ah, "Mawh nawh heue." Tang kaux tix blah ah, "Ang lai mawh nawh,
         mawh pui pa awm nawh heue." Tokaux nawh ah nin, "Aux mawh kaw an heue."
         10 Mawh kheu nan kix chawk nawh ah nin, "Phan mawh nan ngai maix hoik baoh yuh ka mawx?"
         11 Nawh deeh ah nin, "Mawh pa kaux Yesux, Nawh yuh tiex lan kraix ka ngai aux mai ah
         nin ka aux, Hu khoek ka daux dung Silawng, kheu nan aux hu khoek ngai tix aux chix
         yaox heue."
         12 Kix chawk nawh ah nin, "Ot Nawh dee mawx?" Nawh deeh ah nin, "Aux ang tawng."
         13 Kix teei kaw pa hoik dug ngai glang ka an mai viex nawh hu ka Pharishie khankix heue.
         14 Singaix yuh Yesux tiex lan mai cox ngai nawh blah mawh singaix twah,
         15 Mawh kheu nan Pharishie khankix baox deeh chawk nawh ah nin, "Ngai maix pon ti chix
         yaox yuh ka mawx?" Nawh ah nin ka kix, "Nawh kraix tiex lan ka ngai aux mai aux hu
         khoek ngai tix aux pon ti chix yaox heue"
         16 Mawh kheu nan Pharishie tix blah ah nin, "Pui an ang mawh pa hoek khaing Siyiex,
         kheu ang Nawh twah klaung singaix twah" Pui tang kaux ah nin, "Pui caox chix yuh mhai
         pa daox am yuh nin yuh ka mawx?" Kheu nan kix tix kaux lai tix kaux tang lox siyox
         moing ang khaw paox tix.
         17 Mawh kheu nan kix deeh baox chawk pui pa hoik dug ngai an ah nin, "Kheu cox Nawh
         ngai maix blah maix sang ah ka mawx grawng Nawh?" Nawh pawk ah nin, "Nawh mawh Cao
         jhai heue."
         18 Viang mawh nan, pui Yudax khankix ang yum rhawm grawng hoik dug ngai nawh tix bawg
         grawng hoik pon nawh ti chix yaox, ka ang kix nyang bax kok miex keeing kaw pa hoik
         pon ti yaox,
         19 chawk kiex ah nin, "In mawh kawn pax, pa ah pax, dug ngai tom yam keh lie? Phan mawh
         nan yam in nawh lai chix yaox yuh ka mawx?"
         20 Miex keeing nawh pawk lox ah nin, "Yiex tawng kaw in mawh kawn yiex pa dug ngai tom
         yam keh heue.
         21 Viang mawh nan, mawh kheu patix nawh chix yaox yam in ang yiex tawng, yiex ang tawng
         Kaw pa cox ngai nawh blah heue. Nawh hoik riex ju, chawk ka nawh mai nawh tak krai
         grawng tokaux tix heue."
         22 Miex keeing nawh ah nan kheu lhat kiex ka pui Yudax khankix, grawh grawng nawh pui
         Yudax khankix hoik kum kawng paox tix yuh nin, phan pui tix kaux kaux rieb ti teei
         Yesux mai ah Nawh mawh Cao Khrit, tak sang grheu nawh lih khaing daux nyiex sidiex
         heue.
         23 Mawh kheu in miex keeing nawh ah, "Nawh hoik riex ju, chawk ka nawh, nawh tak krai
         grawng tokaux tix heue."
         24 Kix baox kok pui pa hoik dug ngai an hoek ra bawg tix bawg mai ah nin ka nawh, "Yaog
         yaw Siyiex heue, ex hoik tawng Nawh mawh Pui phimap"
         25 Mawh kheu nan pui dug ngai an tom baox pawk lox ah nin, "Mawh Nawh Pui phimap lie,
         Pui mhawm lie, ang aux tawng. Aux tawng tix ceu khaing, glang ka in aux dug ngai yam
         in aux hoik chix yaox heue."
         26 Kix baox chawk nawh ah nin, "Nawh yuh patix ka maix? Nawh cox ngai maix blah yuh
         ka mawx?"
         27 Nawh pawk lox ka kix ah nin, "Pie yam in aux hoik krai ka pex, pex ang nghiet. Mawh
         kheu patix pex mie ti baox deeh mhong? Viang mawh pex kawx simie ti yuh kawncau Nawh
         lie?"
         28 Yam an kix blin lox ka nawh ah nin, "Maix mawh kawncau Nawh, yix mawh kawncau Mose.
         29 Yix tawng hoik sikah Siyiex mai Mose, viang mawh nan Pui in kaoh khaing dee mawx
         yix ang tawng"
         30 Kaw an baox pawk lox ah nin ka kix, "Pex ang tawng Nawh kaoh khaing dee mawx, viang
         mawh nan Nawh hoik cox ngai aux blah, kheu nan koe dee daox deng kah,
         31 Yix tawng grawng ang Siyiex nghiet lox pui phimap khankix, viang mawh nan phan pui
         krub ka Siyiex mai hawt yuh alo Nawh, Nawh nghiet lox kaw an heue.
         32 Tom yam jah ti kaw haktiex dix, ang sax mhong tix bawg kawx, grawng pa chix cox ka
         pui pa hoik dug ngai tom yam keh tix kieh ngai nawh blah tix kaux kawx heue.
         33 Phan Pui in ang mawh pa hoek khaing Siyiex, Nawh ang tau ti chix yuh tix ceu kawx"
         34 Kix baox pawk lox mai ah nin ka nawh, "Maix mawh pa keh ka daux phimap maix gau ka
         yix lie?" Kix grheu ti tik nawh khaing nyiex sidiex heue.
         35 Yesux mhong grawng grheu kix ti tik nawh mai Nawh Cao yaox nawh mai chawk nawh ah
         nin, "Yum rhawm maix ka Kawn Siyiex lie?"
         36 Nawh baox pawk lox mai chawk ah nin, "Simiang eue, sonsang yum rhawm aux ka Nawh,
         Nawh mawh mawx?"
         37 Yesux deeh ah nin ka nawh, "Maix hoik yaox Nawh Kaw pa sikah mai maix yam in mawh
         Nawh heue."
         38 Nawh deeh ah nin, "Simiang eue, aux yum rhawm heue." nawh krub ka Nawh Cao heue.
         39 Yesux baox ah nin, "Aux hoek piang haktiex in sonsang prawng heue, yuh ka mawx ngai
         kix pa ang chix yaox khankix tak sang chix yaox, mai kix pa chix yaox khankix, tak
         sang dug kah heue.
         40 Pharishie pa ot mai Nawh khankix tix blah mhong lox in chawk ah nin, "Viang yix kawx
         hoik dug ngai lie?"
         41 Yesux baox pawk lox ah nin ka kix, "Phan ngai pex dug tete, pex ang koe phimap, viang
         mawh nan yam in pex ah, Ex chix yaox tix, kheu nan pex ca kawn koe phimap heue."

1 "Aux krai lox tete telai ka pex, kaw pa ang laig daux siviex kawg yung mai haok laig
         tang dah mawh pui briex heue.
         2 Kaw pa laig ka daux siviex mawh cao pa liang yung heue.
         3 Pui pau siviex chix paoh son nawh, yung khankix kawx nghiet ka lox nawh, nawh kok
         ceu kaux yung cie nawh mai thong kix lih.
         4 Khaix hoik kieh Nawh yung cie tix lih khawmuik Nawh hu sivoe kix kheu yung khankix
         tawng lox Nawh kix tom hawt nawh heue.
         5 Viang mawh nan, kix ang hawt khaix pui pa ang kix tawng, kix to khaing, kheu ang
         kix tawng lox nawh heue."
         6 Yesux krai lox tiag in ka kix, viang mawh nan ang kix tawng dee bleeh lox ceu pa
         krai Nawh ka kix heue.
         7 Kheu nan Yesux baox ah nin ka kix, "Aux krai lox tete ka pex, Aux mawh siviex yung
         heue.
         8 Can pui pa hoek ka sang hoek Aux khawmuik mawh pui briex, pui tud rhim, viang mawh
         nan yung khankix ang nghiet lox kix.
         9 Aux mawh siviex, pui mawx ang ah phan nawh laig daux Aux, nawh tak hoek krax taoh
         mai laig laig lih lih yaox dee pon ti ih.
         10 Pui briex hoek ngie sonsang briex mai pah yum yuh laux khaing. Aux hoek sonsang pon
         kix pa im ju mai sonsang pon kix ju pa im pa nie lheu khaing in heue.
         11 Aux mawh cao pa liang yung pa mhawm heue. Cao liang yung pa mhawm pa tik ju tix yum
         son yung khankix.
         12 Pui cang pa ang mawh cao liang yung, yam yaox nawh hoek sox la nawh grham yung khankix
         mai to khaing, kheu ang mawh cie nawh, Sox la kiied yung kieh prung prang tang to
         heue.
         13 Nawh to kheu mawh nawh pui cang ang keud son yung khankix heue.
         14 Aux mawh cao liang yung pa mhawm heue. Aux tawng cie Aux mai cie Aux tawng Aux.
         15 Awm tawng Keeing Cao ka Aux, Aux tawng ka Keeing Cao mai Aux tik ju tix yum son yung
         khankix heue.
         16 Aux kawn koe yung pa ang neuex daux kawg yung in, Aux tak viex kix hoek, kix tak
         nghiet ka lox Aux, tak sang mawh yung tix cub, cao liang yung tix kaux khaing.
         17 Keeing Cao moh Aux kheu tik Aux ju tix yum, sonsang baox deeh teei Aux tix bawg heue.
         18 Ang pui teei ju khaing Aux tix kaux kawx, viang mawh nan mawh Aux pa tang tik. Aux
         koe siawp ti tik. Mai Aux koe siawp ti deeh teei ju Aux heue. In mawh lox tawm pa
         pon Aux khaing Keeing Aux heue."
         19 Mawh kheu lox ceu inkix pui Yudax khankix baox tang lox siyox moing ang khaw paox
         tix heue.
         20 Kix Pui hun ah nin, "Nawh koe phi caox mai yhot heue, pex lai nghiet lox Nawh yuh
         ka mawx?"
         21 Tang kaux ah nin, "Lox Nawh in ang mawh lox pui pa laig phi caox. Phi caox khex chix
         cox pui dug ngai blah ngai lie?"
         22 Mawh yam yuh kix pawie tawx pong ka daux veng Yerusaliem daux bawg yam kwat,
         23 Yesux hu lailing daux nyiex bwan piang grah Sawlamon.
         24 Mawh kheu nan pui Yudax khankix hoek ti ot vung viang Nawh Cao mai ah nin ka Nawh,
         "Pa ang Maix sang kieh ex tawng grawng Maix sidawng tak sang koe miex grheung? Phan
         Maix mawh Cao Khrit krai ka ex sidawng heue."
         25 Yesux deeh ah nin ka kix, "Aux hoik krai ka pex, ang pex yum rhawm kah Kaing pa yuh
         Aux ka daux ceu kaux Keeing Cao mawh mhai rug grawng Aux heue.
         26 Viang mawh nan, awm hoik krai Aux ka pex ang pex yum rhawm kheu ang pex mawh yung
         Aux.
         27 Yung Aux nghiet lox Aux mai Aux tawng ka kix, kix hawt khaix Aux heue.
         28 Aux tawx ju leeing ju ka kix, kix ang hoek krax laux leeing tix bawg kawx. Lheu khaing
         an pui tix kaux kawx ang pon rud ti teei kix khaing daux tawm taix Aux heue.
         29 Keeing Aux pa tawx yung khankix ka Aux, mawh pa lheu ting khaing khawmuik pui tix
         kaux kawx ang pon rud ti teei kix khaing daux tawm taix Keeing Aux.
         30 Aux mai Keeing Aux mawh tix kaux khaing"
         31 Yam an pui Yudax khankix baox deeh teei simaox sonsang dheem ka Nawh Cao.
         32 Yesux baox pawk lox mai ah nin ka kix, "Aux hoik yuh pex yaox kaing pa mhawm pa kaoh
         khaing Keeing Aux kied nie tete. Ka daux kaing pa yuh Aux khankix an, mawh kheu grawh
         grawng kaing patix, pex tom sang teei simaox dheem ka Aux?"
         33 Pui Yudax khankix deeh ah nin ka Nawh Cao, "Ex sang dheem Maix ka simaox kheu kaing
         pa mhawm ang mawh. Kheu salao Maix ka Siyiex kheu Maix pa mawh kawn yuh tokaux tix
         mawh Siyiex heue."
         34 Yesux deeh ah nin ka kix, "Daux lai been giex gang pex, Aux ah pex mawh siyiex heue
         ang mawh lie?
         35 Phan Nawh Cao kok pui pa hoik pon lox khaing Siyiex mawh siyiex, lox lai sigang khri
         ang doh chix laux leeing,
         36 Pex sang ah ka grawng Kaw pa hoik kieh Siyiex nawh singax mai ploi hoek piang haktiex,
         Maix salao ka Siyiex, kheu hoik krai Aux, Aux mawh Kawn Siyiex, lie?
         37 Phan Aux ang yuh kaing Keeing Aux paw yum rhawm ka Aux.
         38 Viang mawh nan, phan Aux yuh, viang pex ang yum rhawm ka Aux kawx, yum rhawm ka kaing
         khankix, sonsang tawng pex mai yum rhawm grawng ot Keeing Aux ka daux Aux mai grawng
         ot Aux ka daux Keeing Cao"
         39 Kheu nan kix baox deeh sawg ti giex Nawh tix bawg, viang mawh nan Nawh Cao luan khaing
         daux tawm taix kix heue.
         40 Nawh Cao baox deeh hu plak toi rawm Yawdan ka dee cubcom Yohan phao ka mai Nawh ot
         tan heue.
         41 Pui hun hoek ka Nawh mai kix ah nin, "Yohan ang yuh mhai pa daox am, viang mawh nan,
         lox pa krai nawh grawng Pui in khawmuik mawh tete heue."
         42 Ka dee an pui hun yum rhawm ka Nawh Cao heue.

1 Pui tix kaux saux, pa mawh Lazarux pui yaong Betanix, dee ot Mathax mai pux nawh
         Marix heue.
         2 In mawh Marix pa hoik teei sidah bhawng kraix ka Simiang mai teei hauk kaing tix
         awt ka caong Nawh Cao. Mawh prie nawh Lazarux pa koe jhawm saux heue.
         3 Mawh kheu nan, nan kiex ploi pui hu ka Nawh Cao ah nin, "Simiang eue, kaw pa moh
         Maix koe jhawm saux heue."
         4 Yam mhong Yesux lox an Nawh Cao ah nin, "Jhawm saux an ang mawh jhawm saux tom yum,
         viang mawh nan mawh jhawm saux sonsang sidawng min pakngai Siyiex, sonsang koe min
         pakngai Kawn Siyiex heue."
         5 Yesux moh Mathax khawm prie nawh Lazarux heue.
         6 Viang mawh nan yam hoik mhong Nawh grawng saux Lazarux, Nawh baox ot dee ot tix tan
         ra singaix.
         7 Khaix an Nawh ah nin ka kawncau Nawh khankix, "Ex deeh hu daux meung Yudax tix bawg
         heue."
         8 Kawncau Nawh khankix ah nin ka Nawh, "Rabi eue, pui Yudax khankix sawg ti dheem Maix
         ka simaox, tak khraox mawh yam in Maix khex sang baox deeh hu tan tix bawg lie?"
         9 Yesux deeh pawk lox ah nin, "tix singaix koe kao ra nari ang mawh lie? Pui mawx ang
         ah, phan hu yam pon ngaix ang lai sideeing caong tix kheu yaox nawh pa riang haktiex
         in.
         10 Viang mawh nan, pui mawx ang ah, phan hu yam ponsawm sideeing caong tix, mawh kheu
         ang pa riang koe ka daux nawh"
         11 Khaix an Nawh Cao baox ah nin ka kix, "Paox grawm ex Lazarux hoik laig it, viang
         mawh nan Aux sang hu so nawh siduad khaing pa it nawh heue."
         12 Mawh kheu nan kawncau Nawh khankix ah nin ka Nawh, "Simiang eue, phan nawh hoik laig
         it nawh tak sang moi heue."
         13 Yesux hoik krai grawng pa hoik yum nawh, viang mawh nan kix ce Nawh krai grawng laux
         lee ti it khaing.
         14 Kheu nan Yesux tom krai sidawng ka kix yam an ah nin, "Lazarux hoik yum,
         15 Aux gaux rhawm son pex, kheu ang Aux ot tan, pex tak sang yum rhawm kah, Ex hu ka
         nawh heue."
         16 Kheu nan Thomax pa kaux Didumux. Ah nin ka paox kawncau tix khankix, "Ex hu tau uik,
         ex tom yum tau mai nawh heue."
         17 Yam hoek Yesux tan, sipaung Lazarux daux simeeig hoik koe pon ngaix heue.
         18 Yaong Betanix dex veng Yerusaliem been ra lag.
         19 Pui Yudax, hun hoek ka Mathax mai Marix, sonsang khu rhawm kiex kheu yum prie kiex
         heue.
         20 Mawh kheu nan yam mhong Mathax grawng sang hoek Yesux, nawh hu rieb ka Nawh Cao,
         viang mawh nan Marix kawn ngawm ka daux nyiex heue.
         21 Mathax ah nin ka Yesux, "Simiang eue, phan Maix ot tin prie aux tak ang yum.
         22 Pie yam in kawx, aux tawng Maix rawg ka Siyiex ceu patix ang ah, Siyiex tak tawx
         ka Maix heue."
         23 Yesux ah nin ka nawh, "Prie maix tak deeh kaoh im heue."
         24 Mathax deeh ah nin ka Nawh Cao, "Aux tawng grawng sang deeh kaoh im nawh, yam deeh
         kaoh im pui yum singaix sidah sax heue."
         25 Yesux baox ah nin ka nawh, "Aux mawh ceu pa deeh kaoh im ju heue. Pui pa yum rhawm
         ka Aux, viang nawh hoik yum kawx, tak sang im heue.
         26 Pui pa kawn im ku kaux, pa yum rhawm ka Aux, tak ang yum tix bawg kawx. Yum rhawm
         maix ka lox in lie?"
         27 Nawh deeh ah nin ka Nawh Cao, "Mawh heue, Simiang, Aux hoik yum rhawm grawng mawh
         Maix Cao Khrit Kawn Siyiex. Kaw pa hoek piang haktiex in heue."
         28 Khaix hoik ah nawh nan, nawh briex hu kok pux nawh Marix ah nin, "Cao Gau hoik hoek,
         Nawh kok maix heue.
         29 Yam mhong nawh lox an Marix nied ti kaoh hu ka Nawh Cao heue.
         30 Yam an Yesux ang nyang hoek ka daux yaong, viang mawh nan Nawh kawn ot dee hoik rieb
         Mathax ka Nawh.
         31 Pui Yudax khankix pa ot tau mai Marix daux nyiex pa khu rhawm nawh, yam yaox kix
         lih Marix, kix nied ti kaoh hawt khaix nawh, kheu ce kix nawh sang hu yiiem ka dee
         simeeig heue.
         32 Mawh kheu nan yam hoik hoek Marix ka dee ot Yesux yaox Nawh, nawh krub dex caong
         Nawh Cao ah nin, "Simiang eue, phan Maix ot tin prie aux tak ang yum"
         33 Yam yaox Yesux pa yiiem Marix, pui Yudax mai pa hoek ka nawh khanix, Nawh Cao ngia
         daux rhawm tix kied koe krax khi rhawm heue.
         34 Chawk ah nin, "Pex sipaung nawh dee mawx?"Kix deeh ah nin ka Nawh, "Simiang eue,
         hoek ti jhak heue."
         35 Yesux yiiem heue.
         36 Mawh kheu nan pui Yudax khankix ah nin, "Jhak yaox, Nawh phex moh nawh miex ding"
         37 Viang kix tix blah ah nin, "Nawh kieh pui dug ngai chix blah, son ang Lazarux sang
         yum Nawh ang chix yuh lie?"
         38 Mawh kheu nan Yesux baox ngia daux rhawm tix, tix bawg, yam bleeh ka simeeig daux
         rang hoik thox daux ka simaox.
         39 Yesux ah nin, "Greed ti tik simaox an heue."Mathax, nan kaw pa hoik yum an ah nin
         ka Nawh Cao, "Simiang eue, yam in nawh tee hoik cux sium, kheu nawh yum hoik koe pon
         ngaix heue."
         40 Yesux ah nin ka nawh, "Aux hoik krai phan maix yum rhawm maix tak yaox min pakngai
         Siyiex ang mawh lie?"
         41 Kix greed ti tik simaox an. Yesux maong ah nin, "Keeing eue, Aux yaog yaw bwanson
         Maix kheu hoik nghiet Maix lox Aux.
         42 Aux tawng grawng nghiet Maix lox Aux jheung jheung, viang yuh ka mawx kawx sonsang
         yum rhawm pui pa cung sivie tin, grawng pa ploi Maix Aux hoek, Aux tom ah nin"
         43 Khaix ah Nawh nan, Nawh Cao yo lox ting sinum ah nin, "Lazarux eue, lih hoek heue."
         44 Kaw pa hoik yum an lih hoek. Taix caong nawh hoik pua ka man simeeig mai pakngai
         nawh hoik vien ka man pha ced. Yesux ah nin ka kix, "Yah ti ploi nawh heue."
         45 Mawh kheu nan pui Yudax pa hun hoek ka Marix pon ti yaox ceu pa yuh Nawh, yum rhawm
         ka Nawh heue.
         46 Viang mawh nan kix tix blah hu ka Pharishie khankix krai kix mhong grawng ceu pa
         hoik yuh Yesux.
         47 Mawh kheu nan cao giex kaing li mai Pharishie khankix, khrawm paox tix kum ah nin,
         "Ex sang yuh ka mawx son Kaw in, mhai daox am yuh Nawh kied nie heue.
         48 Phan ex grham Nawh yuh nin, pui khawmuik tee yum rhawm ka Nawh, pui Romax tee rud
         ti teei dee ot ex khawm pui ex heue."
         49 Ka daux cub kix pui tix kaux, pa kaux Kayaphax, pa mawh cao giex kaing li pa ting
         piang paox tix khawmuik ka daux num an, ah nin ka kix, "Pex ang tawng tidtix.
         50 Ang pex keud grawng pa yum pui tix kaux khaing son pui khawmuik, son ang pui Yudax
         sang laux leeing khawmuik, nie lheu mhawm son pex heue."
         51 Lox pa ah nawh an ang mawh lox pa lak keud tokaux nawh ti ah, viang mawh nan kheu
         yuh nawh cao giex kaing li pa ting piang paox tix ka daux num an, nawh tom hoik krai
         lox jhai grawng pa tak sang yum Yesux son pui ceu an heue.
         52 Ang joeng mawh ngie son pui ceu an, viang mawh nan mawh sonsang deeh khrawm kawn
         Siyiex khankix pa hoik prung prang ku dah dee kieh mawh tix mu khaing.
         53 Mawh kheu nan jah tom singaix an kix kum paox tix sonsang pah Nawh yum heue.
         54 Mawh kheu nan khaix an Yesux ang lai hu sidawng sinax pui Yudax, Nawh lih khaing
         tan hu dee dex daux tiag, ka daux veng Epharim ot tau mai kawncau Nawh khankix.
         55 Yam an dex hoek pawie Pasakha pui hun Yudax khankix lih khaing yaong dee ot kix haok
         ka veng Yerusaliem ka sang yuh pawie Pasakha, sonsang kieh tokaux tix singax heue.
         56 Mawh kheu nan kix tom sawg Yesux yam cung kix ka daux nyiex bwan tix kaux lai tix
         kaux chawk ka paox ti ah nin, "Pex ce yuh ka mawx? Nawh sang hoek ka daux pawie in
         lie?"
         57 Yam an cao giex kaing li pa ting khankix mai Pharishie khankix hoik tawm lox phan
         pui tix kaux kaux tawng dee ot Nawh Cao nhie kix krai, sonsang giex kix Nawh heue.

1 Ka sang yuh pawie Pasakha liah singaix Yesux deeh hoek ka yaong Betanix, dee ot Lazarux
         kaw pa hoik kieh Yesux nawh deeh kaoh im khaing krax yum.
         2 Mawh kheu nan kix khre priex bo son Nawh tan Mathax khan priex. Viang Lazarux kawx,
         mawh pa viex daux kix pa ngawm tau mai Nawh heue.
         3 Yam an Marix teei sidah bhawng Nadu tix paong, pa kied ngawh tete kraix ka caong
         Yesux mai teei hauk kaing tix awt ka caong Nawh Cao. Pa sioe baux sidah bhawng an
         naog ka daux nyiex khawmuik heue.
         4 Yam an Yudax Isakariut, pa mawh kawncau Nawh tix kaux, pa sang tik tawx Nawh, ah
         nin,
         5 "Khex ang coh sidah bhawng in loe yieh denari tawx ka pui pa hot sia lie?"
         6 Nawh ah nin kheu keud nawh son pui hot sia ang mawh, viang mawh nan hoik mawh kheu
         mawh nawh pui briex pa viex hau mau sax teei mau pa sau ka hau an heue.
         7 Kheu nan Yesux ah nin, "Paw lai chuh ka nawh, kieh nawh priex sidah bhawng in son
         singaix yam sipaung Aux heue.
         8 Grawh grawng nawh pui hot sia ot mai pex jheung jheung,viang mawh nan Aux ot mai
         pex jheung jheung ang mawh"
         9 Mawh kheu nan pui hun Yudax tawng ka grawng ot Yesux tan, kix hoek kheu Yesux khaing
         ang mawh, viang mawh nan hoek kheu simie kix ti yaox Lazarux pa hoik kieh Nawh Cao
         kaoh khaing krax yum.
         10 Cao giex kaing li pa ting khankix, kum paox tix ka grawng sang pah khawm Lazarux
         yum.
         11 Kheu jao nawh pui hun Yudax hoik lih hu mai yum rhawm ka Yesux heue.
         12 Singaix pasax pui hun pa hoek haok ka pawie, yam mhong kix grawng sang hoek Yesux
         ka veng Yerusaliem,
         13 Kix teei lhax khaox jhie yaong hu rieb Nawh Cao mai kok yo ah nin, "Hosanna, Kaw
         pa hoek ka daux ceu kaux Simiang ting bwanson, pa mawh Simiang Isarelax"
         14 Khaix hoik yaox Yesux la awn ju tix mu, Nawh ngawm piang la an, awm pa hoik tiiem
         daux lai sigang khri ah nin,
         15 "Kawn bun Zion eue, paw lhat, jhak heue, Simiang maix ngawm ka piang kawn la mai
         hoek ka maix heue."
         16 Pha ka kawncau Nawh khankix, ang lai tawng grawng ceu an khankix, viang mawh nan
         khaix hoik yaog min pakngai Yesux, kix doh keud ka pa hoik tiiem grawng Nawh Cao mai
         grawng pa hoik yu kix ceu an khankix ka Nawh heue.
         17 Pui hun pa hoik ot mai Nawh Cao yam kok Nawh Lazarux lih khaing daux simeeig kieh
         nawh kaoh khaing krax yum, kham mhai rug heue.
         18 Hoik mawh kheu khawm jao in cub pui hun an hoek ti rieb Nawh Cao, kheu hoik mhong
         kix grawng mhai pa daox am pa yuh Nawh an heue.
         19 Mawh kheu nan Pharishie khankix tix kaux lai tix kaux ah nin ka paox tix, "Pex jhak
         heue, ang pex tie pon yuh tidtix, haktiex in hoik hawt Nawh khawmuik heue."
         20 Ka daux pui khankix pa haok ti krub daux pawie, koe pui Helasax tix blah,
         21 Mawh kheu nan inkix hoek ka Philipux pa mawh pui veng Biesedax meung Galilie ah nin,
         "Simiang eue, ex simie ti yaox Yesux heue."
         22 Philipux hu krai ka Andare, Andare mai Philipux hu krai ka Yesux heue.
         23 Yesux deeh ah nin, "Bawg yam nari pa sang yaog min pakngai Kawn kawn pui hoik hoek.
         24 Aux krai lox tete ka pax, phan simie nghox ca ang rau piang tiex mai ang laux kienie,
         ca mawh simie nghox tix mu khaing, viang mawh nan, phan laux, chix plix haoh hun.
         25 Kaw pa moh ju tokaux tix tak sang som ju, kaw pa koeng ka ju tix piang haktiex in,
         tak sang priex ju son leeing ju heue.
         26 Pui mawx ang ah phan nawh yuh kaing Aux, kieh hawt khaix Aux dee ot Aux kawncau Aux
         kawx, tak sang pon ti ot tan heue. Pui mawh ang ah, phan yuh son Aux Keeing Cao tak
         yaog nawh ting heue.
         27 Bawg yam in Aux koe krax khi rhawm Aux tak sang ah ka mawx? Sang ah, Keeing eue.
         Taoh Aux khaing bawg yam nari in liak, lie? Viang mawh nan pa hoik hoek Aux mawh son
         bawg yam nari in heue.
         28 Keeing eue, kieh yaog yaw ceu kaux Maix heue. " Yam an lox lih khaing raoma ah nin,
         " Aux hoik yaog yaw kah, Aux tak sang baox deeh yaog yaw kah tix bawg heue."
         29 Pui haoh pui hun pa cung dex tan mhong lox an ah nin, "mawh sinum praix heue." Tang
         kaux khankix ah, "Mawh kawncau Siyiex pa sikah mai Nawh Cao" heue.
         30 Yesux pawk ah nin, "Lox an hoek son Aux ang mawh, hoek son pex heue.
         31 Yam in hoik hoek bawg yam pa sang prawng ciyang ka haktiex, bawg yam in tak sang
         grheu simiang haktiex in lih heue.
         32 Phan yaog Aux khaing haktiex in, Aux tak sang bluh pui khawmuik hoek ka Aux heue."
         33 Pa ah Nawh nan, Nawh Cao jhi grawng sang yum Nawh yuh ka mawx heue.
         34 Pui hun khankix tom baox pawk lox ah nin ka Nawh Cao, "Ex mhong khaing daux lai beenli
         grawng tak sang ot Cao Khrit jheeng jheeng. Phan mawh nan, Maix lai ah tak sang yaog
         Kawn kawn pui? Kawn kawn pui mawh mawx?"
         35 Mawh kheu nan Yesux pawk lox ah nin ka kix, "Pa riang kawn ot mai pex tivud khaing.
         Pex hu yam kawn koe pa riang awx. Phan ang mawh nan ha pa faik kox krup ka pex. Grawh
         grawng nawh kaw pa hu ka daux pa faik ang tawng dee hu tokaux tix.
         36 Yum rhawm ka pa riang, Yam kawn koe pa riang pex, sonsang lih mawh pex kawn pa riang
         heue." Khaix hoik ah Yesux ceu an, Nawh lih hu mai mox tokaux tix khaing kix heue.
         37 Viang Nawh hoik yuh mhai pa daox am nie ding nie dod plak sivoe kix kawx kix ang
         yum rhawm ka Nawh Cao.
         38 Kheu nan lox pa krai cao jhai Isayax pa ah nin hoik naog, "Simiang eue, pui mawx
         hoik yum rhawm ka lox sidiex gau ex? Simiang hoik plak jhi sibrawm Nawh ka pui mawx?"
         39 Mawh kheu nan kix tom ang pon ti yum rhawm kah, kheu hoik krai Isayax ah nin,
         40 "Nawh tak kieh ngai kix dug, yuh rhawm kix kiien, son ang ngai kix chix yaox, son
         ang rhawm kix chix tawng mai son ang kix chix deeh hoek ka Aux, sonsang cox Aux ti
         kieh kix moi"
         41 Isayax ah lox in mawh kheu hoik yaox nawh min pakngai Nawh Cao nawh tom hoik krai
         grawh grawng Nawh.
         42 Pie simiang khankix kawx yum rhawm ka Nawh, viang mawh nan kheu lhat kix Pharishie,
         grheu kix lih khaing daux nyiex sidiex, ang kix kieh sidawng grawng pa rieb kix ka
         Nawh Cao.
         43 Mawh kheu moh kix min pakngai pa tawx kawn pui nie lheu khaing min pakngai pa tawx
         Siyiex heue.
         44 Yesux kok yo ah nin, "Pui pa yum rhawm ka Aux, yum rhawm ka Aux khaing ang mawh,
         yum rhawm ka Kaw pa ploi Aux hoek heue.
         45 Pui pa yaox ka Aux, yaox ka Kaw pa ploi Aux hoek heue.
         46 Aux mawh pa riang pa hoek piang haktiex, pui pa yum rhawm ka Aux ku kaux daux pui
         tak ang lai sang ot ka daux pa faik heue.
         47 Pui mawx ang ah, phan mhong lox Aux khankix ang priex ti hawt kah, Aux ang prawng
         ang ciyang ka nawh, mawh kheu hoek Aux ti ciyang haktiex ang mawh, viang mawh nan
         hoek sonsang taoh haktiex in heue.
         48 Pui pa tik ka Aux pa ang rieb ti teei lox sidiex gau Aux, Kaw pa sang prawng sang
         ciyang ka nawh hoik koe tix kaux. Gumlox pa krai Aux in mawh pa tak sang prawng sang
         ciyang ka nawh singaix sidah sax.
         49 Mawh kheu lox pa krai Aux, ang mawh lox pa kaoh khaing tokaux tix. Mawh Keeing Cao
         pa ploi Aux hoek, tawm lox ka Aux grawng ceu pa sang krai sang sidiex Aux heue.
         50 Aux tawng grawng lox pa tawm Nawh mawh ju leeing ju. Mawh kheu nan ceu pa krai pa
         sidiex Aux, mawh lox tawm jhawm krai Keeing Cao ka Aux heue."

1 Ka sang yuh pawie Pasakha Yesux tawng nari bawg yam tak sang lih hu Nawh khaing haktiex
         hu ka Keeing Cao hoik hoek. Mawh kheu moh Nawh cie Nawh pa ot piang haktiex in, Nawh
         moh tom sidah heue.
         2 Yam ih kix priex bo, kheu phi caox hoik sau pa keud pa sawn ka daux rhawm Yudax Isakariut,
         pa mawh kawn Simon, sonsang tik tawx nawh Yesux heue.
         3 Yesux hoik tawng grawh grawng Keeing Cao hoik tawx khawmuik ka daux tawm taix Nawh
         grawng hoik lih hoek Nawh khaing Siyiex grawng tak sang deeh hu ka Siyiex.
         4 Nawh Cao kaoh khaing pheen peeik kraung ceep tix mai teei man pha ced nhawt ka nyoi
         tokaux tix.
         5 Khaix an Nawh teei rawm prauk sau ka daux klong ting jah ti khoek caong kawncau Nawh
         khankix awt caong kix ka man pha ced pa hoik nhawt Nawh ka nyoi tix heue.
         6 Yam hoek Nawh ka Simon Petrux, Petrux ah nin ka Nawh Cao, "Simiang eue, Maix khex
         sang khoek caong aux lie?"
         7 Yesux baox pawk lox ah nin ka nawh, "Grawh grawng pa yuh Aux ang maix nyang tawng
         yam in, viang mawh nan maix koi tawng khaix in sax"
         8 Petrux baox ah nin ka Nawh Cao, "Ang aux doh kieh Maix khoek caong tix, tix bawg
         kawx" Yesux baox pawk lox ah nin ka nawh, "Phan Aux ang khoek caong maix, maix ang
         dex dawd mai Aux heue."
         9 Simon Petrux baox ah nin ka Nawh Cao, "Simiang eue, ang joeng mawh ngie caong aux
         khaing, viang khawm taix khawm kaing aux kawx khoek ka liak"
         10 Yesux baox ah nin ka nawh, "Kaw pa hoik heem tix lo ngie pa khoek caong nawh khaing
         nawh hoik singax khawm kaux tix khawmuik. Pex hoik singax, viang mawh nan pex singax
         khawmuik ang mawh"
         11 Mawh kheu hoik tawng Nawh kaw pa sang tik sang tawx Nawh, mawh kheu nan Nawh tom
         ah, "Pex singax khawmuik ang mawh"
         12 Khaix hoik khoek Nawh caong kix hoik deeh ceep kraung tix, Nawh Cao deeh ngawm neung
         ah nin ka kix, "Pex tawng grawh grawng pa hoik yuh Aux ka pex lie?
         13 Pex kok Aux mawh, Simiang cao gau pa ah pex caw tix, kheu mawh Aux nan heue.
         14 Phan Aux pa mawh Simiang cao gau hoik khoek caong pex, viang pex kawx khaw ti khoek
         ka caong paox tix, tix kaux lai tix kaux heue.
         15 Grawh grawng nawh, Aux hoik tawx pex riang dee sang hawt jawh, yuh ka mawx sonsang
         hawt yuh pex awm pa hoik yuh Aux ka pex heue.
         16 Aux krai lox tete ka pex, siliex ang lheu ting khaing simiang nawh kaw pa hu ang
         lheu ting khaing cao pa ploi nawh hu.
         17 Phan pex tawng ceu in khankix, phan pex hawt yuh, pex ting bwanson heue.
         18 Ang Aux krai grawh grawng pex khawmuik. Aux tawng pui pa hoik laug Aux heue, viang
         mawh nan yuh ka mawx sonsang naog lox Phuk lai singang khri pa ah nin, Kaw pa ih blah
         Aux, yaog loek caong tix tiied ka Aux heue.
         19 Jah tom yam in khaix in Aux sang grux krai ka pex grawh grawng ceu pa tak sang hoek
         ti mawh, ka ang nyang bax mawh, yuh ka mawx yam lih mawh ceu an, pex tak sang yum
         rhawm grawng mawh Aux Kaw an heue.
         20 Aux krai lox tete ka pex, kaw pa rieb ti teei pui pa ploi Aux hu, rieb ti teei Aux
         heue. Kaw pa rieb ti teei Aux, rieb ti teei ka Kaw pa ploi Aux hoek heue."
         21 Khaix hoik krai Yesux ceu an, Nawh koe krax khi rhawm daux khuan tix kham mhai rug
         ah nin, "Aux krai lox tete ka pex, ka daux pex tix kaux tak sang tik sang tawx Aux
         heue."
         22 Kawncau Nawh khankix tix kaux lai tix kaux jhak ka paox tix keud jee keud blaong
         grawh grawng sang ah Nawh ka pui mawx.
         23 Ka dex pheen tan kawncau daux kawncau Nawh tix kaux, neung ka piang naok Yesux, pa
         moh Yesux kah.
         24 Mawh kheu nan Simon Petrux yib taix ka nawh ah nin, "Krai ex mhong liak, Nawh sang
         ah grawh grawng pui mawx?"
         25 Nawh deeh neung piang naok Yesux chawk Nawh ah nin, "Simiang eue, mawh pui mawx?"
         26 Yesux tom baox pawk lox ah nin, "Mawh kaw pa sang teei Aux blah tix bliah tawx ka
         nawh, khaix cub Aux daux klong heue." Mawh kheu nan Nawh Cao teei blah tix bliah khaix
         hoik cub, Nawh tawx ka Yudax Isakariut kawn Simon heue.
         27 Khaix hoik teei nawh blah an, Satan laig ka daux nawh, Yesux ah nin ka nawh, "Ceu
         pa sang yuh maix, nied ti yuh laung laung heue."
         28 Yam an pui pa ot ka pheen ang tawng tix kaux kawx Nawh sang ah nin ka nawh kheu ceu
         patix.
         29 Tiblah ce nawh mawh kheu priex Yudax hau mau, yam ah Yesux nan, Nawh Cao nhie nawh,
         "Hu liag ceu pa lo ex son pawie" Phan ang mawh nan, kieh nawh tawx tix ceu ceu ka
         pui hot pui sia heue.
         30 Khaix hoik teei Yudax blah an, nawh lih hu dom mawx dom an. Bawg yam an mawh yam
         ponsawm.
         31 Khaix hoik lih hu nawh, Yesux ah nin, "Yam in hoik kieh Kawn kawn pui koe min pakngai
         hoik kieh Siyiex koe min pakngai ka daux Nawh heue.
         32 Phan Siyiex koe min pakngai ka daux Nawh, Siyiex tak kieh Nawh koe min pakngai ka
         daux tokaux tix Nawh tak sang kieh Nawh koe min pakngai yam in heue.
         33 Kawn nyawm Aux eue, Aux kawn ot mai pex tivud khaing. Pex tak sang sawg Aux awm hoik
         krai Aux ka pui Yudax khankix, Dee sang hu Aux pex ang pon ti hoek kah, Aux tom krai
         ka pex yam in heue.
         34 Aux tawx gumlox pingnyap pa khraox ka pex, sonsang moh pex paox tix, tix kaux lai
         tix kaux, awm hoik moh Aux ka pex, sonsang moh pex paox tix, tix kaux lai tix kaux
         heue.
         35 Phan pex tix kaux lai tix kaux moh paox tix, pui khawmuik tak tawng pex mawh kawncau
         Aux, kheu grawng an heue."
         36 Simon Petrux baox chawk Nawh Cao ah nin, "Simiang eue, Maix sang hu dee mawx?" Yesux
         pawk lox ah nin, "Dee sang hu Aux maix ang pon ti hawt Aux yam in, viang mawh nan
         maix tak sang pon ti hawt Aux khaix in heue."
         37 Petrux baox chawk ah nin ka Nawh Cao, "Simiang eue, mawh kheu patix aux ang pon ti
         hawt Maix yam in? Aux koe rhawm ti sang tik sang deuh ju tix yum son Maix heue."
         38 Yesux baox pawk lox ah nin, "Maix koe rhawm ti sang tik sang deuh ju tix yum son
         Aux lie? Aux krai lox tete ka maix, ka ang ia nyang ux maix tak sang thiang ti tik
         vud Aux loe bawg heue."

1 "Paw kieh rhawm pex koe krax khi rhawm, yum rhawm ka Siyiex, ka Aux kawx yum rhawm
         heue.
         2 Daux nyiex Keeing Aux koe lawg haoh hun, phan ang mawh nan Aux tak hoik krai ka pex,
         mawh kheu sang hu cox Aux dee ot son pex.
         3 Phan Aux hu cox dee ot son pex, Aux tak deeh hoek teei pex hu sonsang ot tau mai
         Aux, pex kawx sang pon ti ot dee ot Aux heue.
         4 Pex tawng krax dee pa sang hu Aux"
         5 Thomax baox ah nin ka Nawh Cao, "Simiang eue, ex ang tawng dee sang hu Maix, ex khex
         chix tawng krax yuh ka mawx?"
         6 Yesux baox pawk lox ah nin ka nawh, "Aux mawh daux krax pa mawh meh mai ju heue.
         Phan ang mawh daux Aux pui tix kaux kawx ang pon ti hoek ka Keeing Cao.
         7 Phan pex hoik tawng ka Aux, viang mawh Keeing Aux kawx pex tak tawng heue. Jah tom
         yam in pex tawng Nawh hoik yaox ka Nawh Cao"
         8 Philipux ah nin ka Nawh, "Simiang eue, jhi ex yaox Keeing Cao liak, sonsang fah rhawm
         ex kah"
         9 Yesux baox ah nin ka nawh, "Philipux eue, Aux hoik ot mai pex nie grheung nie grhaoh
         maix khex ang tawng Aux lie? Pui pa hoik yaox ka Aux, hoik yaox ka Keeing Cao, yuh
         ka mawx maix lai ah, Jhi ex yaox Keeing Cao?
         10 Ang maix yum rhawm grawh grawng ot Aux ka daux Keeing Cao mai ot Keeing Cao ka daux
         Aux lie? Gumlox pa krai Aux khankix ang lai mawh lox pa kaoh khaing Aux. Viang mawh
         nan, mawh Keeing Cao pa ot ka daux Aux pa yuh kaing heue.
         11 Yum rhawm ka grawh grawng ot Aux ka daux Keeing Cao grawng pa ot Keeing Cao ka daux
         Aux. Phan pex ang yum rhawm ka lox krai Aux yum rhawm kheu kaing yuh Aux khankix awx.
         12 Aux krai lox tete ka pex, kaw pa yum rhawm ka Aux tak sang yuh kaing pa yuh Aux nawh
         tak sang yuh kaing pa nie lheu ting khaing inkix, kheu sang hu Aux ka Keeing Cao heue.
         13 Pex sang rawg sang mhaing ceu patix ang ah, ka daux ceu kaux Aux, Aux tak sang yuh
         heue, yuh ka mawx sonsang koe min pakngai Keeing Cao, ka daux Kawn Cao heue.
         14 Phan pex rawg mhaing tix ceu ceu ka daux ceu kaux Aux, Aux tak sang yuh heue.
         15 Phan pex moh ka Aux, pex tak sang priex ti hawt lox pa tawm Aux khankix heue.
         16 Aux tak sang rawg mhaing ka Keeing Cao Nawh tak sang tawx Cao Teem ka pex tang kaux,
         sonsang ot Nawh mai pex leeing ju,
         17 pa mawh Khuan pa dex mai pa mawh meh heue. Kheu haktiex ang tawng ang yaox Nawh,
         tom ang pon ti rieb ti teei Nawh. Viang mawh nan pex tawng Nawh kheu ot Nawh mai pex,
         Nawh tak ot ka daux pex heue.
         18 Ang Aux lai prah ti kieh pex mawh kawn doe, Aux tak sang deeh hoek ka pex heue.
         19 Khaix in ang rheung haktiex in ang lai pon ti yaox Aux, viang mawh nan pex tak yaox
         Aux, kheu im ju Aux, pex kawx tak sang im ju heue.
         20 Ka daux singaix an, pex tak sang tawng grawng pa ot Aux ka daux Keeing Aux grawng
         pa ot pex ka daux Aux grawng pa ot Aux ka daux pex heue.
         21 Kaw pa pon lox tawm Aux khankix priex ti hawt, mawh kaw pa moh ka Aux kaw pa moh
         ka Aux, Keeing Aux tak moh ka nawh Aux ka moh nawh plak jhi tokaux Aux ka nawh heue."
         22 Yudax, (Pa ang mawh Yudax Isakariut) chawk ah nin ka Nawh Cao, "Simiang eue, Maix
         jhi yix yaox tokaux tix Maix ang jhi haktiex yaox yuh ka mawx?"
         23 Yesux pawk lox ah nin ka nawh, "Phan pui moh ka Aux nawh tak sang priex ti hawt gumlox
         Aux, Keeing Aux tak moh ka kaw an, Yiex tak hoek ka nawh mai ot tau mai nawh heue.
         24 Kaw pa ang moh ka Aux ang priex ti hawt gumlox Aux khankix, gumlox pa mhong pex ang
         mawh lox Aux, viang mawh nan mawh lox Keeing Cao pa ploi Aux hoek heue.
         25 Aux hoik krai lox ceu in khankix ka pex, yam kawn ot Aux tau mai pex.
         26 Viang mawh kawx nan, Cao Teem pex, pa mawh Khuan Singax Singeh, pa tak sang ploi
         Keeing Cao hoek ka daux ceu kaux Aux, Nawh tak sang gau pex kuceu khawmuik kieh pex
         doh keud ka lox pa hoik krai Aux ka pex khawmuik heue.
         27 Aux deuh pa nhim mai pex, pa nhim Aux, Aux tawx ka pex. Pa tawx Aux ka pex ang awm
         pa tawx haktiex. Paw kieh rhawm pex koe krax khi rhawm, viang krax lhat graung kawx
         paw kieh koe awx.
         28 Pex hoik mhong lox pa hoik krai Aux ka pex, viang Aux lih hu yam in, Aux tak sang
         deeh hoek ka pex heue. Phan pex moh Aux, pex sang gaux rhawm kheu hu Aux ka Keeing
         Cao, grawh grawng nawh Keeing Cao nie lheu ting khaing Aux heue.
         29 Yam in Aux hoik grux krai ka sang hoek nawh ti mawh, sonsang yum rhawm pex yam tak
         hoek ceu an ti mawh heue.
         30 Khaix in Aux tak ang lai baox sikah mai pex tom nie, kheu simiang haktiex sang hoek.
         Viang hoek kawx ang nawh koe tidtix ka daux Aux.
         31 Viang mawh nan son sang tawng haktiex grawng pa moh keeing Cao mai grawng yuh Aux
         awm lox tawm jhawm krai Keeing Cao heue. Kaoh ex lih hu khaing tin heue."

1 "Aux mawh nhu plix siiet pa mawh meh Keeing Aux mawh cao pa pau sipeem.
         2 Kak pa ang plix kukak Nawh kid titik, kak pa plix kukak sonsang nie chix plix khaing
         in, Nawh cox pawt mhawm mhawm heue.
         3 Yam in pex hoik singax, kheu lox pa hoik krai Aux ka pex.
         4 Ot ka daux Aux mai Aux ot ka daux pex. Awm kak ang chix plix nong nong phan nawh
         ang ot ka daux nhu miex, awm an phan pex ang ot ka daux Aux, pex ang chix plix.
         5 Aux mawh nhu plix siiet, pex mawh kak khankix heue. Kaw pa ot ka daux Aux mai Aux
         ot ka daux nawh, chix plix plix haoh hun. Grawh grawng nawh phan pex tang tiah khaing
         Aux, pex ang chix yuh tidtix heue.
         6 Phan pui ang ot ka daux Aux, teei titik nawh awm kak pa kroh hu heue. Pui khrawm
         kak khankix taing daux ngu mai gleeing kix heue.
         7 Phan pex ot ka daux Aux mai gumlox Aux ot ka daux pex, pex simie ti rawg ceu patix
         ang ah, rawg heue. Tak sang yuh son pex.
         8 Keeing Aux koe min plakngai, kheu pa plix pex plix haoh hun pex tak mawh kawncau
         Aux heue.
         9 Awm hoik moh Keeing Cao ka Aux, Aux kawx hoik moh ka pex heue. Pex ot ka daux pa
         moh Aux awx.
         10 Phan pex priex ti hawt lox pa tawm Aux khankix, pex tak ot ka daux pa moh Aux heue.
         Awm Aux kawx hoik priex ti hawt lox tawm Keeing Cao khankix ot ka daux pa moh Nawh
         heue.
         11 Aux hoik krai lox ceu in khankix ka pex, yuh ka mawx sonsang ot pa gaux rhawm Aux
         ka daux pex sonsang naog krax gaux rhawm pex heue.
         12 In mawh lox pa tawm Aux, pex tix kaux lai tix kaux moh paox tix, awm pa hoik moh
         Aux ka pex heue.
         13 Krax moh pa lheu ting khaing pa deuh pui ju tix yum son paox grawm tix khankix ang
         koe.
         14 Phan pex hawt yuh ceu pa hoik tawm Aux ka pex, pex mawh paox grawm Aux khankix heue.
         15 Aux ang lai baox kok pex mawh siliex, kheu ang siliex tawng pa yuh simiang tix. Viang
         mawh nan Aux hoik kok pex mawh paox grawm, kheu hoik kieh Aux pex tawng can ceu pa
         hoik mhong Aux khaing Keeing Cao khawmuik heue.
         16 Pex laug ti teei Aux ang mawh, viang mawh nan Aux hoik laug ti teei pex hoik ciak
         ti deuh pex, yuh ka mawx sonsang hu plix pex plix sonsang kaux cong plix pex heue.
         Kheu pex sang rawg ceu patix ang ah, ka Keeing Cao ka daux ceu kaux Aux, Nawh sang
         tawx ka pex.
         17 Aux hoik tawm ceu in khankix ka pex, sonsang moh pex paox tix, tix kaux lai tix kaux
         heue.
         18 Phan haktiex in koeng ka pex. Pex tawng grawh grawng haktiex hoik koeng ka Aux, ka
         sang koeng ka pex heue.
         19 Phan pex dex dawd mai haktiex, haktiex tak moh ka pex, viang mawh nan kheu ang pex
         dex dawd mai haktiex, kheu hoik laug Aux ti teei pex lih khaing haktiex, haktiex tom
         koeng ka pex heue.
         20 Doh keud ka lox pa hoik krai Aux ka pex, Siliex ang lheu ting khaing simiang nawh.
         Phan kix hoik tuktiak tukte ka Aux, viang pex kawx, kix tak sang tuktiak tukte kah
         heue. Phan kix hoik priex ti hawt gumlox Aux, viang lox pex kawx kix tak sang priex
         ti hawt heue.
         21 Viang mawh nan kix tak sang yuh ceu in khawmuik ka pex, kheu ceu kaux Aux, in mawh
         kheu ang kix tawng ka Kaw pa ploi Aux hoek heue.
         22 Phan Aux ang hoek ang sidiex ang gau ka kix, kix ang koe phimap, viang mawh nan yam
         in kix ang koe dee du grawh grawng phimap kix heue.
         23 Pui pa koeng ka Aux, viang ka Keeing Aux kawx, kix koeng kah heue.
         24 Phan Aux ang yuh kaing pa ang pui tang kaux sax yuh, ka sinax kix, kix ang lai koe
         phimap. Viang mawh kawx nan yam in kix hoik yaox hoik koeng ka Aux khawm ka Keeing
         Aux heue.
         25 Viang mawh nan sonsang naog gumlox pa hoik tiiem ka daux lai beenli kix pa ah nin,
         Ang koe grawh grawng tidtix kix koeng ka Aux heue.
         26 Viang mawh nan yam hoik hoek Cao Teem pa sang ploi Aux hoek khaing Keeing Cao ka
         pex, pa mawh Khuan pa mawh pa meh, pa lih hoek khaing Keeing Cao, Nawh tak sang kham
         mhai rug grawh grawng Aux heue.
         27 Pex kawx tak sang kham mhai rug, mawh kheu hoik ot pex tau mai Aux tom yam jah heue.

1 "Aux hoik krai lox ceu in khankix ka pex son ang pex sang laux rhawm heue.
         2 Kix tak sang grheu ti tik pex lih khaing daux nyiex sidiex khankix, mawh heue, pui
         mawx ang ah pa pah pex yum bawg yam ce ti yuh kaing krub ka son Siyiex tak sang hoek
         heue.
         3 Kix tak yuh ceu in khankix kheu ang kix lai tawng ka Keeing Cao khawm ka Aux heue.
         4 Aux hoik krai grawh grawng ceu in khankix ka pex, yuh ka mawx yam hoek bawg yam nari
         pa sang lih mawh khankix pex tak sang doh keud ka pa hoik krai Aux grawh grawng khankix.
         Aux krai ceu in khankix ka pex tom yam jah, kheu ot Aux tau mai pex heue.
         5 Viang mawh nan yam in Aux sang hu ka Kaw pa hoik ploi Aux hoek, pex tix kaux kawx
         ang chawk Aux, Maix sang hu dee mawx?
         6 Viang mawh nan kheu hoik krai Aux grawh grawng ceu in khankix ka pex, rhawm pex naog
         mai pa khi rhawm heue.
         7 Viang mawh nan Aux krai lox pa mawh meh ka pex, pa hu Aux mhawm son pex heue. Grawh
         grawng nawh phan Aux ang hu cao teem ang lai hoek ka pex, viang mawh nan phan Aux
         hu Aux sang ploi Nawh hoek ka pex heue.
         8 Yam hoik hoek Nawh tak sang plak jhi haktiex yaox ka phimap pa rahsee pa ciyang.
         9 Mawh kheu ang kix yum rhawm ka Aux, Nawh sang plak jhi yaox grawh grawng phimap heue.
         10 Mawh kheu hu Aux ka Keeing Cao kheu ang pex lai baox yaox Aux khaix in, Nawh tak
         sang plak jhi yaox grawh grawng pa rahsee heue.
         11 Mawh kheu hoik prawng hoik ciyang ka simiang haktiex in, Nawh tak sang plak jhi yaox
         grawh grawng pa ciyang heue.
         12 Aux kawn koe lox ceu pa sang krai ka pex tom nie ceu, viang mawh nan ang pex pon
         kham pon geu yam in.
         13 Viang mawh nan pa mawh Khuan pa mawh meh hoik hoek, Nawh tak sang thong pex ka daux
         pa mawh meh khawmuik heue. Mawh kheu ang Nawh sang krai lox khaing tokaux tix, viang
         mawh nan Nawh tak sang krai can ceu pa mhong Nawh mai Nawh tak sang krai ka pex grawng
         ceu pa tak sang hoek khaix in heue.
         14 Nawh tak sang kieh Aux koe min plakngai, kheu tak sang teei Nawh cie Aux krai ka
         pex heue.
         15 Can ceu pa koe Keeing Cao khawmuik mawh cie Aux, mawh kheu nan Aux tom hoik krai
         ka pex, Nawh tak sang teei cie Aux krai ka pex heue.
         16 Khaix in rheung tivud khaing pex ang lai yaox Aux khaix in rheung tivud khaing pex
         tak sang baox deeh yaox Aux tix bawg"
         17 Mawh kheu nan kawncau Nawh tix blah tix kaux lai tix kaux ah nin ka paox tix, "Pa
         ah Nawh, Khaix in rheung ti vud khaing pex ang lai yaox Aux khaix in rheung ti vud
         khaing pex tak sang baox deeh yaox Aux tix bawg pa ah nin, Mawh kheu hu Aux ka Keeing
         Cao, sang ah ka mawx?"
         18 Mawh kheu nan kix baox ah nin, "Pa ah Nawh, Khaix in rheung ti vud khaing, Nawh sang
         ah ka mawx? Ex ang tawng lox pa krai Nawh heue."
         19 Yesux tawng grawng pa simie kix ti chawk lox ka Nawh mai Nawh Cao ah nin ka kix,
         "Pex tix kaux lai tix kaux chawk ka paox tix ka grawng lox pa krai Aux pa ah nin,
         Khaix in rheung ti vud khaing pex ang lai yaox Aux khaix in rheung tivud khaing pex
         tak sang baox deeh yaox Aux tix bawg, lie?
         20 Aux krai lox tete ka pex, pex tak sang yiiem grai yiiem riag yiiem yo heue, viang
         mawh nan haktiex in tak sang gaux rhawm, pex kienie tak sang khi rhawm, viang mawh
         nan pa khi rhawm pex tak sang pluk pliak ti mawh pa gaux rhawm heue.
         21 Yam saux yha bun, nawh koe pa khi rhawm, kheu bawg yam nari nawh hoik hoek. Viang
         mawh nan khaix hoik keh kawn, nawh gaux rhawm kheu hoik keh pui tix kaux piang haktiex
         ang nawh lai doh keud ka pa kham pa geu nawh khaix.
         22 Awm an pex koe pa khi rhawm yam in, viang mawh nan Aux tak sang deeh yaox pex tix
         bawg rhawm pex tak sang gaux rhawm heue. Krax gaux rhawm pex tix kaux kawx ang pon
         rud pon teei khaing pex.
         23 Ka daux singaix an pex tak ang chawk Aux ka lox tix ceu kawx. Aux krai lox tete ka
         pex, pex rawg ceu patix ang ah ka daux ceu kaux Aux ka Keeing Cao, Nawh tak tawx ka
         pex heue.
         24 Tom yam in ang pex sax rawg tix ceu kawx ka daux ceu kaux Aux. Kheu krax gaux rhawm
         pex sang naog, rawg heue. Pex tak pon.
         25 "Aux hoik krai ceu in khankix ka daux lox tiag, viang mawh nan bawg yam ang Aux lai
         teei lox tiag tix krai ka pex tak sang hoek, yam an Aux tak teei lox sidawng krai
         grawh grawng Keeing Cao ka pex heue.
         26 Ka daux singaix an pex tak sang rawg bwan ka daux ceu kaux Aux mai Aux ang krai ka
         pex, Aux sang rawg ka Keeing Cao son pex,
         27 kheu tokaux Keeing Cao moh ka pex, mawh kheu moh pex ka Aux hoik yum rhawm grawng
         pa lih hoek Aux khaing Keeing Cao heue.
         28 Aux lih hoek khaing Keeing Cao hoik hoek piang haktiex in Aux sang baox deeh lih
         khaing haktiex hu ka Keeing Cao heue."
         29 Kawncau Nawh khankix ah nin ka Nawh, "Yam in Maix ang krai lox tiag, Maix krai lox
         pa sidawng.
         30 Yam in ex hoik tawng grawng tawng Maix kuceu khawmuik ang lo pui chawk ka Maix tix
         kaux kawx, kheu in ex yum rhawm grawng lih hoek Maix khaing Siyiex heue."
         31 Yesux baox pawk lox ah nin ka kix, "Yam in pex hoik yum rhawm lie?
         32 Jhak heue, bawg yam nari tak sang hoek, mawh heue, pie yam in kawx hoik hoek, yam
         pex tak sang prung prang hu dee ot pui mawx dee ot pui an sang prah Aux ot nong nong.
         Viang mawh nan Aux ot nong nong ang mawh, kheu Keeing Cao ot tau mai Aux heue.
         33 Aux hoik krai lox ceu in khankix ka pex, sonsang koe pex pa nhim ka daux Aux, ka
         piang haktiex in pex tak yaox krax kha rhawm, viang mawh nan kieh koe rhawm cong awx,
         Aux hoik pex ka haktiex in heue."

1 Khaix hoik ah Yesux ceu an khankix Nawh maong ti jhak ka raoma ah nin, "Keeing eue,
         bawg yam hoik hoek, kieh Kawn Maix koe min pakngai liak, son sang kieh Kawn Cao Maix
         koe min pakngai heue.
         2 Awm hoik tawx Maix sibrawm ka Nawh piang ceu pui khawmuik, Nawh sang tawx ju leeing
         ju, ka can pui pa hoik tawx Maix ka Nawh khawmuik heue.
         3 In mawh ju leeing ju, sonsang tawng kix ka mawh Maix Siyiex pa mawh meh tix kaux
         khaing Yesux Khrit pa hoik ploi Maix hoek heue.
         4 Aux hoik kieh Maix koe min pakngai piang haktiex in. Kaing pa tawx Maix ka Aux son
         pa yuh tom hoik Aux hoik yuh uik heue.
         5 Keeing eue tom ka ang haktiex nyang bax koe dix, min pakngai pa hoik pon Aux ka maix,
         yam in kawx baox yaog min pakngai maix ka Aux liak.
         6 Aux hoik plak jhi ceu kaux Maix ka pui pa hoik tawx Maix ka Aux khaing haktiex. Kix
         hoik mawh cie Maix, Maix hoik tawx kix ka Aux kix priex tix hawt gumlox Maix heue.
         7 Yam in kix hoik tawng grawng can ceu pa tawx Maix ka Aux khawmuik, mawh pa hoek khaing
         Maix.
         8 Kheu gumlox pa hoik tawx Maix ka Aux, Aux hoik tawx ka kix, kix hoik rieb titeei
         ka khankix kix hoik tawng grawh grawng pa hoik lih hoek Aux khaing Maix tete, kix
         yum rhawm grawh grawng pa hoik ploi Maix Aux hoek heue.
         9 Aux rawg bwan ka son kix, ang Aux rawg bwan ka son haktiex, viang mawh nan, Aux rawg
         bwan ka son pa hoik tawx Maix ka Aux khankix, kheu mawh kix cie Maix.
         10 Cie Aux khawmuik mawh cie Maix, cie Maix mawh cie Aux, Aux koe min pakngai kheu kix
         heue.
         11 Yam in ang Aux lai deeh ot ka piang haktiex in, viang mawh nan kix kawn ot piang
         haktiex in Aux sang deeh hoek ka Maix. Keeing pa singax eue, priex kix pa hoik tawx
         Maix ka Aux ka daux ceu kaux Maix liak, sonsang mawh kix tix kaux khaing awm mawh
         Aux tix kaux khaing heue.
         12 Yam ot Aux mai kix piang haktiex in, Aux priex kix ka daux ceu kaux Maix, pui pa
         hoik tawx Maix ka Aux khankix Aux hoik kia hoik pau, ang laux leeing tix kaux kawx,
         lheu khaing kaw pa mawh kawn pa laux leeing, sonsang naog lox pa koe ka daux Phuk
         lai sigang khri heue.
         13 Yam in Aux tak sang hoek ka Maix Aux krai ceu in khankix piang haktiex, sonsang koe
         kix pa gaux rhawm Aux tom naog ka daux kix heue.
         14 Aux hoik tawx gumlox Maix ka kix haktiex koeng ka kix, kheu kix ang dex dawd mai
         haktiex, awm ang Aux lai dex dawd mai haktiex heue.
         15 Aux ang lai rawg sonsang teei Maix kix lih khaing haktiex, viang mawh nan rawg sonsang
         priex Maix kix khaing pa caox heue.
         16 Kix ang dex dawd mai haktiex, awm ang Aux lai dex dawd mai haktiex.
         17 Kieh kix singax ka daux pa mawh meh Maix. Gumlox Maix mawh pa mawh meh heue.
         18 Awm hoik ploi Maix Aux hoek ka piang haktiex in, viang Aux kawx hoik ploi kix hu
         ka piang haktiex heue.
         19 Aux kieh tokaux tix singax son kix, kix kawx tak sang kieh tokaux tix singax ka daux
         pa mawh meh heue.
         20 Aux ang lai rawg bwan ka son kix khaing, viang mawh nan rawg khawm son pui khankix
         pa tak sang yum rhawm ka Aux kheu gumlox kix heue.
         21 Kheu kix khawmuik tak sang mawh tix kaux, Keeing Cao eue, awm ot Maix ka daux Aux,
         Aux ot ka daux Maix, yuh ka mawx kix kawx tak sang ot ka daux Aux sonsang yum rhawm
         haktiex grawng pa hoik ploi Maix Aux hoek heue.
         22 Min pakngai pa hoik tawx Maix ka Aux, Aux hoik tawx ka kix, sonsang mawh kix tix
         kaux khaing, awm mawh Ax tix kaux khaing.
         23 Aux ot ka daux kix mai Maix ot ka daux Aux, sonsang grum lih mawh kix tix kaux sonsang
         tawng haktiex grawng mawh Maix pa ploi Aux hoek grawh grawng hoik moh Maix ka kix,
         awm hoik moh Maix ka Aux heue.
         24 Keeing eue, Aux simie ti kieh kix pa hoik tawx Maix ka Aux, ot tau mai Aux ka dee
         ot Aux, sonsang yaox kix min pakngai Aux, pa hoik tawx Maix ka Aux, mawh kheu hoik
         moh Maix ka Aux ka sang jah ti kaw num haktiex heue.
         25 O Keeing pa rahsee, haktiex in ang lai tawng ka Maix, viang mawh nan Aux hoik tawng
         ka Maix, kix tawng grawng pa hoik ploi Maix Aux hoek heue.
         26 Aux hoik kieh kix tawng ka ceu kaux Maix Aux tak sang baox kieh kix tawng heue, yuh
         ka mawx krax moh pa hoik moh Maix ka Aux, tak sang ot ka daux kix sonsang ot Aux ka
         daux kix heue."

1 Khaix hoik ah Yesux lox ceu an khankix, Nawh lih hu tau mai kawncau Nawh khankix
         ka plak toi rawm klawng Kedron, dee koe sipeem tix dah Nawh Cao mai kawncau Nawh khankix
         laig tan heue.
         2 Yudax kaw pa sang tik tawx Nawh Cao kawx, tawng dee an, kheu Yesux hoik hu tan tau
         mai kawncau Nawh khankix law lawx heue.
         3 Mawh kheu in Yudax viex pui naing cao giex kaing li pa ting khankix Pharishie khankix,
         viex ngu proh mai kawk ngu kraung naing hoek tan.
         4 Mawh kheu hoik tawng Yesux grawng ceu pa tak sang hoek ka piang Nawh khawmuik, Nawh
         Cao tom hu chawk ka kix ah nin, "Sawg pex pui mawx?"
         5 Kix deeh pawk lox ka Nawh Cao ah nin, "Sawg Yesux pui veng Nazariet"Yesux baox ah
         nin ka kix, "Mawh Aux heue."Yudax kaw pa sang tik sang tawx Nawh Cao kawx, cung tau
         mai kix heue.
         6 Yam krai Yesux ka kix, "Aux mawh Nawh heue."kix deeh yawn plak khaix mai goh piang
         tiex heue.
         7 Mawh kheu nan Nawh Cao baox deeh chawk ka kix, "Sawg pex pui mawx?"kix ah nin, "Sawg
         ka Yesux pui veng Nazariet heue."
         8 Yesux baox pawk lox ah nin, "Aux hoik krai ka pex grawng mawh Aux Nawh, mawh kheu
         nan phan pex sawg Aux, kieh pui in khankix hu dee hu kix heue."
         9 Kheu lox pa hoik ah Nawh nin, "Pui pa hoik tawx Maix ka Aux khankix, Aux ang kieh
         laux kieh leeing tix kaux kawx"tak naog heue.
         10 Yam an Simon Petrux kheu koe nawh vaid tix kre lawd vaid an kid ti tik yhaok khawn
         dawm siliex cao giex kaing li pa mawh Malakhux heue.
         11 Mawh kheu nan Yesux ah nin ka Petrux, "Teei vaid maix deeh sau ka daux phak tix.
         Kawk pa hoik tawx Keeing Cao ka Aux, Aux tak ang lai nyaux kah lie?"
         12 Yam an cao giex kaing naing pui naing nawh pui cau pui Yudax khankix giex Yesux phyawk
         Nawh Cao heue.
         13 Kix tok Nawh hu ka sivoe ka Annax, kheu mawh nawh paox Kayaphax, cao giex kaing li
         pa ting piang paox tix daux num an.
         14 Kayaphax mawh kaw pa hoik gau lox ka pui Yudax khankix, grawh grawng pa yum pui tix
         kaux son pui khankix mawh pa mhawm son kix heue.
         15 Simon Petrux mai kawncau tang kaux tix kaux hawt hu khaix Yesux heue. Kawncau an
         mawh pa tawng cao giex kaing li pa ting laig tau mai Yesux ka daux nyiex haw cao giex
         kaing li pa ting an.
         16 Petrux kienie, cung dex siviex plak praix. Mawh kheu nan kawncau tang kaux an, pa
         tawng cao giex kaing li pa ting an, hu sikah ka bun pa pau siviex an viex Petrux laig
         heue.
         17 Yam an bun pa pau siviex ah nin ka Petrux, "Maix kawx mawh kawncau Pui an tix kaux
         lie?"Nawh deeh ah nin, "Aux ang mawh"
         18 Yam an siliex pui cau khankix hoik phlu gaox ngu mai cung tan. Kheu kwat yam an,
         kix cung ti co ngu Petrux kawx cung tau mai kix co ngu heue.
         19 Yam an cao giex kaing li pa ting an chawk ka Yesux grawh grawng kawncau Nawh khankix
         grawh grawng pa sidiex pa gau Nawh.
         20 Yesux baox pawk lox ka nawh ah nin, "Aux hoik krai sidawng ka haktiex khawmuik. Aux
         hoik sidiex hoik gau daux nyiex dee sidiex khankix mai daux nyiex bwan dee khrawm
         pui Yudax khankix paox tix jheung jheung Aux ang mox ti sidiex dee glip tix ceu kawx.
         21 Maix lai chawk ka Aux yuh ka mawx? Chawk ka kix pa hoik mhong ka Aux, grawng pa hoik
         krai Aux patix ka kix, kix tawng grawng ceu pa hoik krai Aux khankix heue."
         22 Yam hoik ah Nawh Cao lox an, pui cau pa cung tan tix kaux teei taix tix simang ka
         Yesux ah nin, "Maix chix pawk lox cao giex kaing li pa ting yuh nan lie?"
         23 Yesux pawk lox ah nin, "Phan Aux hoik ah pa caox pa ang khaw, tawx mhai rug grawh
         grawng pa caox pa ang khaw an, viang mawh nan phan Aux hoik krai ceu pa mhawm, yuh
         patix maix lai simang Aux?"
         24 Annax deeh ploi Yesux hu ka Kayaphax pa mawh cao giex kaing li pa ting piang paox
         tix heue.
         25 Yam an Simon Petrux cung tan mai co ngu. Mawh kheu nan kix ah nin ka nawh, "Maix
         kawx mawh kawncau Nawh tix kaux lie?"Nawh thiang ah nin, "Aux ang mawh"
         26 Siliex cao giex kaing li pa ting, pa mawh paox ceu kaw pa hoik kid Petrux ti tik
         yhaok tix kaux ah nin, "Aux hoik yaox ot tau maix mai Yesux ka daux sipeem ang mawh
         lie?"
         27 Petrux baox deeh thiang tix bawg ia ux dom mawx dom an heue.
         28 Pon ngawb cao cao kix viex Yesux lih khaing Kayaphax tuk Nawh hu ka daux nyiex haw.
         Viang mawh nan tokaux kix ang laig ka daux nyiex haw, sonsang luan kix khaing pa seeing
         brai mai pon ti ih pawie Pasakha heue.
         29 Mawh kheu nan Pilat lih hu ka kix chawk ah nin, "Pex deuh phimap ceu patix ka Pui
         in?"
         30 Kix baox pawk lox ah nin ka nawh, "Phan Pui in ang mawh Pui pa yuh pa caox, ang ex
         lai viex ti tawx Nawh ka maix"
         31 Mawh kheu nan Pilat baox ah nin ka kix, "Pex teei Nawh prawng ca Nawh awm pa khaw
         mai beenli pex"Pui Yudax khankix baox ah nin ka nawh, "Ex ang koe been ti pah pui
         yum tix kaux kawx."
         32 Kheu sonsang naog lox pa hoik grux krai Yesux grawh grawng sang yum Nawh, ka krax
         yum pa yuh ka mawx heue.
         33 Mawh kheu nan Pilat deeh laig ka daux nyiex haw kok Yesux mai chawk ah nin ka Nawh
         Cao, "Maix mawh Simiang Pui Yudax lie?"
         34 Yesux baox pawk lox ah nin, "Lox in mawh lox pa lak keud maix tix ah lie, phan ang
         mawh nan mawh pui tang kaux pa hoik krai grawng Aux ka maix lie?"
         35 Pilat baox pawk lox ah nin, "Aux mawh pui Yudax lie? Pui ceu Maix cao giex kaing
         li pa ting khankix, hoik tawx Maix ka aux. Maix hoik yuh ceu patix?"
         36 Yesux baox pawk lox ah nin, "Meung Aux ang dex dawd mai haktiex in, phan meung Aux
         dex dawd mai haktiex in, kawncau Aux tak sang yuh naing son ang sang kieh tawx Aux
         ka daux tawm taix pui Yudax, viang mawh nan meung Aux ang dex dawd mai pa yuh nin"
         37 Mawh kheu nan Pilat chawk ah nin ka Nawh Cao, "Phan mawh nan Maix mawh Simiang lie?"Yesux
         baox pawk lox ah nin ka nawh, "Awm pa ah maix, Aux mawh simiang heue, Mawh kheu in
         Aux tom keh mai hoek piang haktiex in, yuh ka mawx sonsang kham Aux mhai rug grawh
         grawng pa mawh meh. Pa dex dawd pa mawh meh ku kaux daux pui nghiet lox Aux heue."
         38 Pilat baox chawk ah nin ka Nawh Cao, "Pa mawh pa meh mawh patix?"Khaix hoik ah nawh
         nin, nawh deeh lih hu ka pui Yudax khankix tix bawg ah nin ka kix, "Aux ang yaox pa
         lud ka Kaw in tix ceu kawx.
         39 Viang mawh nan, pex koe been, pa kieh aux ploi pui tix kaux ka pex yam yuh pawie
         Pasakha, mawh kheu nan pex sang kieh aux ploi Simiang Pui Yudax ka pex lie?"
         40 Yam an kix khawmuik baox kok tix bawg ah nin, "Ang sang kieh ploi Pui in, ploi ka
         Barabax heue."Barabax mawh pui tud rhim heue.

1 Khaix an Pilat teei Yesux kieh sivied Nawh.
         2 Pui naing khankix taing mhok kat lawm sau ka piang kaing Nawh Cao teei kraung ceep
         raoh klai ceep ka Nawh.
         3 Kix hoek ka Nawh Cao ah nin, "Simiang Pui Yudax eue, kieh nyawm ot heue." Kix teei
         taix tix simang ka Nawh
         4 Pilat deeh lih hu tix bawg ah nin ka pui khankix, "Jhak heue, aux viex Nawh lih ka
         pex, sonsang tawng pex grawng pa ang aux yaox dee lud ka daux Nawh tix ceu kawx"
         5 Mawh kheu nan Yesux ceep mhok kat lawm ceep kraung ceep raoh klai lih hoek heue.
         Pilat ah nin ka kix, "Jhak ka Pui in heue."
         6 Yam cao giex kaing li pa ting khankix pui cau kix khankix yaox Nawh Cao kix kok yo
         ah nin, "Tawk Nawh piang khaox lhak heue. Tawk Nawh piang khaox lhak heue." Pilat
         ah nin ka kix, "Pex tang teei Nawh tawk Nawh piang khaox lhak heue, kheu ang aux yaox
         dee lud Nawh tix ceu kawx heue."
         7 Pui Yudax khankix baox pawk lox ah nin ka nawh, "Ex koe beenli phan hawt beenli ex
         Nawh khaw ti yum kheu Nawh yuh tokaux tix mawh Kawn Siyiex heue."
         8 Mawh kheu nan yam mhong Pilat lox an, nawh baox nie lhat kah.
         9 Nawh deeh laig daux nyiex haw chawk Yesux ah nin, "Maix kaoh khaing dee mawx?" Viang
         mawh nan Yesux ang pawk lox tix gum kawx heue.
         10 Yam an Pilat baox ah nin ka Nawh Cao, "Ang Maix sikah ka aux lie? Maix ang tawng
         grawng pa koe aux sibrawm ti ploi Maix, sibrawm ti tawk Maix piang khaox lhak lie?"
         11 Yesux baox pawk lox ah nin ka nawh, "Maix ang tau ti koe sibrawm ti yuh tix ceu kawx
         ka Aux, phan ang tawx ka maix khaing dee long. Mawh kheu nan kaw pa teei ti tawx Aux
         ka maix nie lheu ting phimap heue."
         12 Jah tom yam an Pilat sawg ti ploi Nawh Cao, viang mawh nan pui Yudax khankix kok
         yo ah nin, "Phan maix ploi Pui in maix ang lai mawh paox pie simiang Kesa. Can pui
         ku kaux pa yuh tokaux tix mawh simiang mawh pui pa koeng ka simiang ting Kesa heue."
         13 Mawh kheu nan yam hoik mhong Pilat lox ceu an kix, nawh viex Yesux lih kieh Nawh
         ngawm dee ngawm cao prawng see, dee kok mawh Dee Tawm Simaox, Lox Hebrie kok mawh
         Kabathax.
         14 Singaix an mawh singaix khre kix son pawie Pasakha dex hoek liah nari. Pilat ah nin
         ka pui Yudax khankix, "Jhak Simiang pex heue."
         15 Mawh kheu nan kix tom kok yo ah nin, "Teei ti tik Nawh. Teei ti tik Nawh. Tawk Nawh
         piang khaox lhak heue." Pilat baox ah nin ka kix, "Aux tak sang teei ti tawk Simiang
         pex piang khaox lhak lie?" Cao giex kaing li pa ting khankix pawk lox ah nin, "Lheu
         khaing simiang Kiesa ex ang lai koe simiang tix kaux kawx heue."
         16 Yam an Pilat tawx Yesux ka kix, sonsang tawk Nawh piang khaox lhak. Kix teei Yesux
         tok Nawh hu heue.
         17 Nawh Cao klawm khaox lhak tokaux tix hu dee kok mawh Dee Siang Kaing. Daux lox Hebrie
         kok mawh Gawlaxgawthax heue.
         18 Kix tawk Nawh Cao piang khaox lhak ka dee an mai tang kaux ra kaux kawx kix tawk
         tau mai Nawh Cao, tix kaux tix plak Yesux ot ka sinax heue.
         19 Pilat tiiem ti deuh lai ka piang khaox lhak Nawh Cao pa ah nin, YESUX PWI VENG NAZARIET,
         SIMIANG YUDAX"
         20 Pui Yudax haoh hun phat ti yaox lai an heue, mawh kheu dee tawk kix Yesux piang khaox
         lhak dex ka veng mai lai pa tiiem an mawh daux lox Hebrie, lox Romax mai lox Helasax
         heue.
         21 Mawh kheu nan cao giex kaing li pui Yudax pa ting khankix hu ka Pilat ah nin, "Paw
         tiiem lai pa ah, Simiang Pui Yudax, viang mawh nan tiiem lox pa ah nin, Nawh ah, Aux
         mawh Simiang Pui Yudax"
         22 Pilat baox pawk lox ah nin, "Pa hoik tiiem aux, aux hoik tiiem"
         23 Mawh kheu nan khaix hoik tawk pui naing khankix Yesux ka piang khaox lhak, kix teei
         kraung ceep Nawh gwieh pon son, son pui naing tix kaux tix son, sibex kawx kix teei
         heue. Sibex an ang koe khaix caing, mawh pa hoik taing jah tom plak piang tom dee
         hoik.
         24 Mawh kheu nan kix tix kaux lai tix kaux ah nin ka paox tix, "Ex paw riah sibex in,
         ex nieb ti yaox pui mawx sang pon" In mawh sonsang naog gumlox Phuk lai sigang khri
         pa ah nin, "Kix gwieh ti teei kraung ceep Aux mai nieb ti yaox teei sibex Aux" Kheu
         nan pui naing khankix tom yuh ceu an.
         25 Yam an miex Nawh Cao mai pux o miex Nawh Cao Marix moeng Kalawphax mai Marix Magadalax
         khankix cung dex ka khaox lhak Cao Yesux heue.
         26 Mawh kheu nan yam yaox Yesux miex Nawh mai kawncau pa moh Nawh cung dex tan, Nawh
         Cao ah nin ka miex Nawh, "Bun eue, jhak ka kawn maix heue."
         27 Khaix an Nawh Cao baox ah nin ka kawncau an, "Jhak ka miex maix heue." Jah tom yam
         an kawncau an teei miex Nawh Cao ot mai tix ka daux nyiex nawh heue.
         28 Khaix an kheu tawng Yesux grawng pa hoik hoik kuceu, sonsang naog gumlox Phuk lai
         sigang khri, Nawh Cao ah nin, "Aux sang nyaux nie rawm"
         29 Ka dee an koe aw pa naog rawm sidah niex tix mu kix teei gai ploh pa awm tih, pa
         koe daux rawm sigrit sigra cub ka daux rawm sidah niex sau ka toh kak khaox Hesop
         yaog ti sau ka jheeh Nawh Cao.
         30 Mawh kheu nan khaix hoik ih Yesux rawm sidah niex, Nawh Cao ah nin, "Hoik hoik khawmuik"
         Nawh nom kaing tix, deeh tawx Khuan tix heue.
         31 Singaix an mawh Singaix Khre son ang sang koe tokaux yum khankix ka piang khaox lhak
         singaix twah, (mawh kheu singaix twah an mawh pa ting lhaong), pui Yudax khankix tom
         hu rawg mhaing ka Pilat mai kieh nawh nhie raig caong kix pot, sonsang pon ti tik
         kix kak heue.
         32 Mawh kheu nan pui naing khankix hu mai raig caong kaw phao ka tix kaux pot mai tang
         kaux an pa hoik tawk tau mai Yesux.
         33 Viang mawh nan, yam hoek kix ka Yesux yaox hoik yum Nawh Cao, kix ang lai raig caong
         Nawh pot heue.
         34 Viang mawh nan, pui naing tix kaux teei pliah suat paw Nawh Cao, nham rawm lih dom
         mawx dom an heue.
         35 Kaw pa hoik yaox grawh grawng an kham mhai rug, mhai rug nawh mawh pa mawh pa meh.
         Nawh tawng grawng lox pa krai nawh mawh pa mawh pa meh, yuh ka mawx viang pex kawx
         tak sang yum rhawm kah heue.
         36 Grawh grawng nawh ceu in khankix hoik mawh sonsang naog lox Phuk lai sigang khri
         pa ah nin, "Si ang Nawh tak ang lai pot tix mu kawx heue."
         37 Daux Phuk lai sigang khri tang dah baox deeh ah nin, "Kix tak sang jhak ka Kaw pa
         hoik suat kix kah heue."
         38 Khaix ceu in khankix, Yosiep pa mawh pui veng Arimase, pa mawh kawncau Yesux tix
         kaux, viang mawh nan nawh briex ti yuh kheu lhat nawh ka pui Yudax khankix, hu rawg
         hu mhaing ti teei tokaux yum Yesux, ka Pilat mai Pilat tawx akhwang ka nawh, mawh
         kheu nan nawh hu teei tokaux yum Nawh Cao heue.
         39 Nikawdimux pa mawh kaw pa hoik hoek ka Nawh Cao yam ponsawm phao ka kawx, viex sidah
         bhawng pa mawh Muran mai Acaw pa hoik klao tau, dex tixngoe coi.
         40 Mawh kheu nan kix teei tokaux yum Yesux mai teei man pua tokaux Nawh tau mai sidah
         bhawng an, awm sax koe been pui Yudax, yam sang sipaung kix pui heue.
         41 Koe sipeem tix dah ka dex dee hoik tawk Nawh Cao piang khaox lhak ka daux sipeem
         an koe simeeig pa khraox tix dah, dee ang sax deuh pui tix kaux kawx heue.
         42 Kheu singaix an mawh Singaix Khre pui Yudax kheu koe simeeig an dex dee an, kix tom
         deuh tokaux yum Yesux tan heue.

1 Ka daux aliah singaix, singaix tix ponngawb cao cao yam kawn faik praix, Marix Magadalax
         hu ka simeeig, yaox hoik greeid simaox tix khaing daux simeeig heue.
         2 Mawh kheu nan nawh tom to hu ka Simon Petrux kawncau tang kaux pa moh Yesux ah nin
         ka kiex, "Kix hoik teei Simiang lih khaing daux simeeig ang ex tawng dee hoik een
         kix Nawh Cao heue."
         3 Mawh kheu nan Petrux kawncau tang kaux an lih hu ka simeeig.
         4 Kiex khawm ra kaux to hu tau, viang mawh nan kawncau tang kaux an luan khaing Petrux
         hoek ka simeeig sivoe heue.
         5 Nawh nom ti jhak ka daux, nawh yaox man pua pa koe tan, viang mawh nan ang nawh laig
         ka daux heue.
         6 Yam hoek Simon Petrux pa hawt khaix nawh, nawh laig ka daux simeeig yaox man pua
         khankix tan,
         7 man pha ced pa hoik koe piang kaing Nawh Cao, ang lai koe tau mai man pua khankix,
         viang mawh nan hoik pua ti een tang dah heue.
         8 Yam an kawncau tang kaux an pa hoik hoek ka simeeig ka sivoe an kawx, laig yaox mai
         yum rhawm kah heue.
         9 Mawh kheu ang kix nyang bax tawng gumlox pa koe ka daux Phuk lai sigang khri, pa
         ah Nawh Cao tak sang deeh kaoh im khaing krax yum.
         10 Kheu nan kawncau an deeh ing ka dee ot kiex heue.
         11 Viang mawh nan Marix cung ka plak praix simeeig yiiem heue. Yam yiiem nawh tan nawh
         nom ti jhak ka daux simeeig,
         12 Nawh yaox kawncau Siyiex ra kaux ceep kraung pa paing ngawm ka dee hoik een tokaux
         yum Yesux kah, plak kaing Nawh tix kaux plak caong tix kaux heue.
         13 Kiex chawk nawh ah nin, "Bun eue, yiiem maix kheu patix?"Nawh deeh ah nin ka kiex,
         "Mawh kheu hoik teei kix Simiang aux, ang aux tawng dee hoik een kix Nawh heue."
         14 Khaix hoik ah nawh nan, nawh deeh gi plak khaix tix yaox Yesux cung tan, viang mawh
         nan nawh ang tawng mawh Yesux heue.
         15 Yesux chawk ah nin ka nawh, "Bun eue, yiiem maix kheu patix? Sawg maix pui mawx?"Nawh
         ce Nawh mawh kaw pa pau sipeem pawk lox ah nin ka Nawh Cao, "Simiang eue, phan Maix
         hoik teei Nawh hu, krai aux mhong dee een maix Nawh liak aux tak sang teei ti viex
         Nawh hu heue."
         16 Yesux baox ah nin ka nawh, "Marix eue"nawh deeh gi ah nin ka Nawh Cao ka lox Hebrie,
         "Rabonix"Pa ah Rabonix mawh Cao Gau.
         17 Yesux baox ah nin ka nawh, "Paw vi teeh Aux, kheu ang Aux nyang bax haok hu ka Keeing
         Cao. Viang mawh kawx nan hu ka puxaik Aux khankix krai kix grawh grawng pa sang haok
         Aux ka Keeing Aux Keeing pex Siyiex Aux mai Siyiex pex heue."
         18 Marix Magadalax hu krai ka kawncau khankix, "Aux hoik yaox Simiang heue."grawh grawng
         pa hoik krai Nawh Cao ceu an khankix ka nawh heue.
         19 Ka daux bo singaix an, ka daux aliah singaix, singaix tix khaix hoik nyeep dee ot
         kawncau khankix, kheu lhat kix ka pui Yudax khankix, Yesux hoek cung ka sinax kix
         ah nin, "Kieh pa nhim koe mai pex heue."
         20 Khaix ah Nawh nan, Nawh Cao jhi kix yaox taix Nawh, paw Nawh. Mawh kheu nan yam yaox
         kawncau khankix ka Simiang, kix tom koe krax gaux rhawm heue.
         21 Yam an Yesux baox deeh ah nin ka kix, "Kieh pa nhim koe mai pex heue. Awm hoik ploi
         Keeing Cao Aux hoek, Aux kawx ploi pex hu yuh nan heue."
         22 Khaix hoik ah Nawh nan, Nawh Cao phlu piang kix ah nin, "Pex rieb ti teei ka Khuan
         Singax Singeh awx.
         23 Pex ploi ka phimap pui mawx ang ah, tak sang ploi phimap nawh khankix heue. Pex deuh
         phimap ka pui mawh ang ah, tak sang ca kawn deuh ka phimap nawh khankix heue."
         24 Viang mawh nan yam hoek Yesux, Thomax pa mawh kawncau tix kaux ka daux kawncau kao
         ra kaux, pa kok mawh Didumux ang ot mai kix.
         25 Mawh kheu nan kawncau tang kaux an khankix ah nin ka nawh, "Ex hoik yaox Simiang
         heue."Viang mawh nan nawh deeh ah nin ka kix, "Phan aux ang yaox khaix dee tawk jim
         rhiem ka tawm taix Nawh ang pon ti sau gien taix aux ka daux khaix tawk jim rhiem
         ang pon ti sau taix aux ka paw Nawh, aux ang lai yum rhawm kah heue."
         26 Khaix an daix singaix, kawncau Nawh khankix deeh ot ka daux dee ot tan tix bawg Thomax
         kawx ot tan mai kix. Viang hoik nyeep siviex kawx, Yesux hoek cung sinax kix ah nin,
         "Kieh pa nhim koe mai pex heue."
         27 Yam an Nawh Cao ah nin ka Thomax, "Nyeu gien taix maix jhak ka tawm taix Aux nyeu
         taix maix sau ti yaox ka daux paw Aux. Paw kieh koe krax ang yum rhawm, viang mawh
         nan kieh koe krax yum rhawm heue."
         28 Thomax deeh pawk lox ah nin ka Nawh Cao, "Simiang aux Mai Siyiex aux"
         29 Yesux baox ah nin ka nawh, "Kheu hoik yaox maix Aux maix tom yum rhawm kah Pui pa
         ang yaox yum rhawm khankix, ting bwanson heue."
         30 Mhai pa daox am tang ceu pa yuh Yesux sivoe kawncau khankix, pa ang lai tiiem ka
         daux phuk lai in kied nie tete.
         31 Viang mawh nan hoik tiiem ceu inkix, sonsang yum rhawm pex grawng mawh Yesux Cao
         Khrit, pa mawh Kawn Siyiex kheu yum rhawm pex, pex tak sang pon ju pa im ka daux ceu
         kaux Nawh Cao heue.
         
            

         
      
   
      
         21
1 Khaix ceu an khankix Yesux baox deeh jhi tokaux Nawh yaox ka kawncau Nawh tix blah
         ka dex rawm nhawng Tiberix Nawh jhi tokaux tix yaox yuh nin heue.
         2 Simon Petrux Thomax pa kok mawh Didumux Nasanilax pui veng Kanax meung Galilie kawn
         Zebedie kawncau tang kaux ra kaux khankix ot tau heue.
         3 Simon Petrux ah nin ka kix, "Aux sang hu sawg kax ha. "Kix deeh ah nin ka nawh, "Ex
         kawx sang hu mai maix heue."Kix lih hu laig ka daux reu daux sawm an kix ang pon tidtix.
         4 Viang mawh nan, ponngawb yam jah praix ti riang, Yesux cung ka caong raog tan, viang
         mawh nan kawncau khankix ang tawng mawh Yesux.
         5 Mawh kheu nan Yesux tom chawk ah nin ka kix, "Kawn praix eue, pex koe pa ih tix ceu
         ceu lie?"Kix pawk lox ah nin, "ang koe. "
         6 Nawh Cao baox ah nin ka kix, "Ploi rub pex ka plak khawn dawm reu pex tak sang pon
         heue."Mawh kheu nan kix ploi rub ang pon bluh rub, kheu kied nie pon kax haoh hun.
         7 Kawncau pa moh Yesux an ah nin ka Petrux, "Mawh Simiang heue."Kheu nan yam mhong
         Simon Petrux grawh grawng mawh Nawh Simiang, nawh deeh ceep sibex nawh, phoh laig
         ka daux rawm nhawng heue.
         8 Kawncau tang kaux khankix hoek ka daux reu mai bluh rub pa hoik naog kax hoek heue.
         Kheu ang kix singai khaing praok, dex koe tixphwan tawp khaing.
         9 Yam hoik hoek kix ka praok kix yaox ngu swah pa groh kax, ka piang ngu an mai blah
         heue.
         10 Yesux ah nin ka kix, "Viex kax pa pon pex yam in tix blah heue."
         11 Mawh kheu nan Simon Petrux laig ka daux reu mai bluh rub pa naog kax pa ting tiyieh
         tixphwan loe hoek ka praok, viang mawh kax nie ding dod, rub an ang griah ang laux
         heue.
         12 Yesux ah nin ka kix, "Hoek ti ih priex ngawb heue."Kawncau khankix tix kaux kawx
         ang pon ti chawk Nawh, "Maix mawh mawx?"Kheu hoik tawng kix grawng mawh Nawh Simiang
         heue.
         13 Yesux hoek teei blah mai kax tawx ka kix.
         14 In mawh loe bawg tix bawg, pa jhi Yesux tokaux tix ka kawncau Nawh khankix, khaix
         hoik kaoh Nawh khaing krax yum heue.
         15 Khaix hoik ih kix priex ngawb Yesux chawk ka Simon Petrux ah nin, "Simon kawn Yonax
         eue maix lheu moh ka Aux khaing inkix lie?"Nawh ah nin ka Nawh Cao, "Mawh heue, Simiang
         eue, Maix hoik tawng grawng pa moh aux ka Maix."Nawh Cao baox ah nin ka nawh," tawx
         kawn yung Aux khankix sawm heue."
         16 Nawh Cao baox chawk ka nawh ra bawg tix bawg ah nin "Simon kawn Yonax eue Maix moh
         ka Aux lie?"Nawh baox pawk lox ah nin ka Nawh Cao, "Mawh heue, Simiang eue, Maix tawng
         grawng pa moh aux ka Maix."Nawh Cao baox ah nin ka nawh, "Liang yung Aux khankix heue."
         17 Nawh Cao baox chawk ka nawh loe bawg tix bawg ah nin, "Simon kawn Yonax eue maix
         moh ka Aux lie?"Petrux khi rhawm kheu hoik chawk Nawh Cao ka nawh tom hoek loe bawg,
         "Maix moh ka Aux lie?"Nawh ah nin ka Nawh Cao, "Simiang eue Maix tawng grawh grawng
         kuceu khawmuik, Maix tawng grawng pa moh aux ka Maix heue."Yesux baox ah nin ka nawh,
         "Tawx yung Aux khankix sawm heue.
         18 Aux krai lox tete ka maix, yam awn ju maix, maix chix nhawt maox rawd nyoi tokaux
         tix tiru maix pon hu dee simie maix ti hu. Viang mawh nan, yam hoik kuad maix, maix
         tak sang nyeu taix mai pui tang kaux tak sang nhawt maox rawd maix viex maix hu dee
         ang maix simie ti hu heue."
         19 Yam ah nan, Nawh Cao sang krai grawh grawng Petrux tak sang yum yuh ka mawx, sonsang
         koe min pakngai Siyiex kah heue. Khaix hoik ah Nawh nan, Nawh Cao baox ah nin ka nawh,
         "Hawt khaix Aux heue."
         20 Petrux deeh gi ti jhak plak khaix mai yaox kawncau pa moh Yesux, hawt hoek khaix
         kiex, nawh mawh kaw pa neung ka naok Yesux yam ih kix priex bo yam an nhaox chawk
         ah nin, "Kaw pa sang tik sang tawx Maix mawh mawx?"
         21 Yam yaox Petrux ka nawh, nawh chawk ah nin ka Yesux, "Simiang eue, grawh grawng pui
         in sang yuh ka mawx?"
         22 Yesux baox ah nin ka nawh, "Phan Aux sang kieh nawh ot tom deeh hoek Aux sax, sang
         dex dawd mai maix yuh ka mawx? Maix kienie hawt khaix Aux heue."
         23 Kheu an lox pa ah, "Kawn cau an tak ang lai yum,"tah hu ka puxaik khankix. Viang
         mawh nan Yesux ang ah, "Nawh tak ang lai yum. "Nawh ah nin, "Phan Aux sang kieh nawh
         ot tom deeh hoek Aux sax, sang dex dawd mai maix yuh ka mawx?"
         24 Mawh kawncau in pa kham mhai rug grawh grawng ceu in khankix pa tiiem grawh grawng
         ceu inkix ex tawng mhai rug pa kham nawh mawh pa mawh meh heue.
         25 Pa yuh Yesux tang ceu kawn koe haoh hun, phan tiiem grawh grawng kuceu khankix, ceu
         mawx ceu an, aux ce pie haktiex in kawx, ang doh kub sau phuk lai pa sang tiiem khankix
         heue.ActsActsActsActsActs

1 Thawphilux eue, lai pa hoik tiiem aux phao ka, mawh grawng pa jah Yesux ti yuh mhai
         grawng pa gau Nawh khawmuik,
         2 Tom sidah hoek singaix pa rieb ti teei Nawh Cao haok, khaix hoik tawm Nawh lox ka
         daux Khuan Singax, ka kawncau pa ting Nawh khankix, pa hoik laug Nawh ti teei heue.
         3 Ka kix kawx Nawh Cao jhi yaox tokaux pa im tix, khaix hoik geu Nawh ti yum, ka daux
         mhai rug pa mawh meh tom nie mai kieh kix yaox tokaux tix, ka daux tixpon ngaix mai
         krai grawng ceu pa dex dawd mai Meung Siyiex heue.
         4 Yam khrawm Nawh Cao tau mai kix, Nawh tawm lox ka kix son ang kix sang lih khaing
         veng Yerusaliem, krox tom hoik pon, awm lox mukheu pa tawx Keeing Cao, pa ah Nawh,
         "Hoik mhong pex ka Aux.
         5 Grawh grawng nawh Yohan cubcom ka rawm tete heue, viang mawh nan, khaix in ang awt
         rheung miex ngaix tix, pex tak sang cubcom ka daux Khuan Singax heue."
         6 Mawh kheu nan, yam hoik khrawm kix paox tix, kix chawk Nawh Cao ah nin, "Simiang
         eue, Maix sang deeh tawx meung ka pui Isarelax yam in lie?"
         7 Nawh Cao deeh ah nin ka kix, "Bawg yam khankix pa hoik ciak Keeing Cao ti deuh, daux
         sibrawm tokaux tix, ang mawh pa sang tawx pex tawng.
         8 Viang mawh nan pex tak sang pon sibrawm, yam hoik hoek Khuan Singax Singeh piang
         pex mai pex tak sang mawh pui pa kham mhai rug son Aux, jah ka veng Yerusaliem khawm
         meung Yudax khawmuik mai meung Samarix mai hoek tom dee sidah haktiex heue."
         9 Khaix hoik krai Nawh Cao ceu an khankix, yam kawn jhak kix, teei Nawh Cao haok mai
         paiawm rieb ti teei Nawh khaing dee chix yaox kix.
         10 Yam kawn maong kix ti jeung ka raoma, jhak heue, pui ra kaux pa ceep kraung pa paing
         cung liep kix,
         11 pa ah nin, "Pui Galilie khankix eue, pex cung ti jhak ka raoma yuh ka mawx? Yesux
         in, pa hoik rieb ti teei haok ka daux meung raoma khaing pex, tak sang deeh hoek,
         awm yaox pex Nawh haok hu ka daux meung raoma heue."
         12 Yam an kix deeh khaing gawng pa kok mawh Sanlun, pa dex ka veng Yerusaliem, pa singai
         krax singaix twah, tix singaix heue.
         13 Yam hoik laig kix tan, kix haok daux lawg plak piang, dee ot kix, khawm Petrux, Yohan,
         Yakop, Andare, Philipux, Thomax, Bathawlamie mai Mathiex, Yakop kawn Alaphie mai Simon
         Zelot mai Yudax pux Yakop heue.
         14 Kix khawmuik ih rhawm paox tix, nied ti rawg bwan, tau mai bun khankix, khawm Marix
         miex Yesux mai pux Nawh Cao khankix heue.
         15 Ka daux ngaix bawg yam an, Petrux kaoh cung sinax puxaik khankix, pui pa khrawm ti
         tan dex koe tiyieh tixnga kaux mai nawh ah nin,
         16 "Puxaik khankix eue, lox Phuk lai singang khri, pa hoik krai Khuan Singax Singeh
         ka jheeh Davit grawng Yudax, pa thong kix pa hoik hu giex Yesux, phan ang naog ang
         doh pon heue.
         17 Grawh grawng nawh, hoik simin nawh tau ka daux ex mai nawh hoik pon ti yuh kaing
         cao sidiex gau in, pa mawh son cie tix heue.
         18 Pui in teei ngawh riang phimap ceu pa hoik yuh tix mai liag haktiex ti dah mai nawh
         goh gup kaing tix mai vaig nawh bih mai kraung vaig nawh glhua khawmuik heue.
         19 Pui pa ot ka daux veng Yerusaliem khawmuik tawng grawng an, tom hawt ka daux lox
         kix kok haktiex an mawh, Akeladamax, pa ah nan sang ah "Haktiex Nham" heue.)
         20 Mawh kheu hoik tiiem ka daux phuk lai Yaogyaw ah nin, "Kieh yuh dee ot nawh yi, ang
         koe tidtix mai paw kieh pui ot tan tix kaux kawx," mai "Kaing pa giex nawh kieh pui
         tang kaux teei heue."
         21 "Mawh kheu nan ka daux pui khankix pa hoik rom tau mai ex, yam ot Simiang Yesux ti
         lai ling tau mai ex, glang gleeing ku bawg yam,
         22 jah ka yam cubcom Nawh mai Yohan,tom sidah hoek singaix, yam rieb ti teei Nawh haok
         khaing ex.Ka daux kix tix kaux tak lai mawh, pui kham mhai rug tau mai ex, grawng
         pa kaoh Nawh Cao khaing krax yum heue."
         23 Kix laug ra kaux pa mawh Yosiep, pa kok mawh Basabax, ceu kaux ru nawh mawh Yusatu
         mai Matthix heue.
         24 Kix rawg bwan ah nin, "Simiang eue, Maix pa tawng rhawm kawn pui khawmuik, ka daux
         kiex ra kaux pa hoik laug Maix, mawh kaw pa yuh ka mawx jhi ex yaox liak.
         25 Sonsang kieh nawh teei kaing cao sidiex cao gau in mai sonsang yuh kawncau pa ting,
         ka dee hoik rau hoik gwieh Yudax, yuh ka mawx sonsang pon hu nawh ti ot dee ot cie
         tix heue."
         26 Kix nieb ti yaox grawng kiex mai caw ka Matthix heue. Simin nawh tau mai kawncau
         pa ting kao tix kaux an heue.

1 Yam ngaix pawie Pientekote hoik hoek ti grum naog, kix khawmuik ot tau tix dah heue.
         2 Dom mawx dom an lox lih hoek khaing raoma awm lox phlu bhaung ting mai naog daux
         nyiex khawmuik ka dee ngawm kix heue.
         3 Kix yaox bleeh dak kukak khankix pa awm ngu mai tum piang kix ku kaux heue.
         4 Kix khawmuik naog ka Khuan Singax Singeh mai jah ti sikah ka daux lox tang ceu khankix,
         awm pa tawx Khuan kix ah heue.
         5 Ka daux bawg yam an koe pui Yudax ka daux veng Yerusaliem, pa mawh pui pa chix nab
         yam ka Siyiex, pa kaoh khaing meung pui ku meung pa koe greem raoma heue.
         6 Yam mhong lox pa sinum an, pui hun khrawm paox tix mai daox deng ka kheu kix ku kaux
         daux pui, mhong kawncau khankix sikah ka daux lox tokaux tix heue.
         7 Kix khawmuik kied daox deng kah mai ah nin ka paox tix, tix kaux lai tix kaux, "Jhak
         heue, pui pa sikah khankix khawmuik, mawh pui Galilie ang mawh lie?
         8 Phan mawh nan, ex ku kaux daux pui pon mhong lox tokaux tix, dee hoik keh ex yuh
         ka mawx?
         9 Ex pa mawh pui meung Pathi mai pui meung Mede mai pui meung Elam mai pui pa ot ka
         daux meung Mesopotemia mai ka daux meung Yudax mai meung Kapadosia mai ka daux meung
         Pawntux mai meung Asix,
         10 mai ka daux meung Pharuki mai meung Pampuli, ka daux meung Ejiptux mai haktiex meung
         Libya mai sivie veng Kurene mai nyo sinie khankix pa kaoh khaing veng Romax, pui Yudax
         mai khawm pui pa hoik laig li kix.
         11 Pui meung Karete mai pui meung Arebia khankix mai ex mhong kix sikah ka daux lox
         ex, krai grawng pa ting lhaong pa hoik yuh Siyiex heue."
         12 Kix khawmuik kied daox deng ka mai ah nin ka paox tix, "Dee bleeh grawng in mawh
         pa yuh ka mawx?"
         13 Tang kaux tix blah nieb ah pa ang cee ang cak ah nin, "Kix sak kix yoek ka rawm plix
         siiet pa tie heue."
         14 Petrux cung tau mai kawncau kao tix kaux mai kieh lox tix sinum mai sidiex ka kix
         ah nin, "Pui meung Yudax mai pui pa ot ka daux veng Yerusaliem khawmuik eue, kieh
         pex tawng grawng ceu in mai nghiet gumlox aux heue.
         15 Grawh grawng nawh kix yoek awm pa ce pex ang mawh, kheu kawn tak hoek ngie ponngawb
         loe nari heue.
         16 Viang mawh nan in mawh grawng ceu pa hoik grux krai cao jhai Yoelax ah nin,
         17 Siyiex ah, ka daux bawg yam ngaix sidah khankix, Aux tak kieh Khuan Aux lih piang
         pui khawmuik heue. Kawn simex kawn bun pex tak sang krai lox jhai mai pui pa awn ju
         pex, tak sang yaox riang susai mai pui kuad song pex tak sang camaox ti yaox heue.
         18 Mawh heue, Aux tak sang kieh Khuan Aux lih piang kawncau simex cie Aux mai kawncau
         bun cie Aux ka daux ngaix Aux khankix mai kix tak sang krai lox jhai heue.
         19 Aux tak jhi yaox mhai pa daox deng, ka raoma dee long mai mhai ka greem piang haktiex,
         pa mawh nham mai ngu mai taox ngu heue.
         20 Singaix tak tieh loh ti mawh pa faik mai khix tak sang mawh nham, phao ka sivoe sang
         hoek ngaix pa ting lhaong Simiang an heue.
         21 Pui mawx ang ah pa kok ka ceu kaux Siyiex, tak sang hoek krax taoh heue.
         22 "Pui Isarelax eue, nghiet gumlox in khankix heue. Yesux Pui veng Nazariet, Pui tix
         kaux pa hoik jhi Siyiex pex yaox grawng pa khaw caw rhawm Nawh, ka daux kaing pa ting
         sibrawm mai ka daux mhai pa daox deng, pa hoik yuh Siyiex ka daux Nawh Cao sinax pex,
         awm tokaux pex kawx hoik tawng heue.
         23 Kaw pa hoik dud keud Siyiex, grux tawng mai tawx, pex hoik teei ti tawk Nawh yum
         piang khaox lhak, ka tawm taix pui ceu pa ang koe lai beenli heue.
         24 Viang mawh nan Siyiex hoik deeh kieh Nawh kaoh im, khaix hoik yah ceu pa saux krax
         yum, mawh kheu krax yum ang lai chix pon giex pong gang Nawh heue.
         25 Mawh kheu Davit hoik krai grawng Nawh yuh nin, Aux yaox Siyiex sivoe pakngai aux
         jheung jheung Kheu Nawh ot plak taix khawn dawm aux, son ang pon ti yung yiang aux.
         26 Mawh kheu nan rhawm aux gaux kah mai dak aux tom gaux rhawm heue. Lheu khaing an
         nex aux kawx, tak ot ka daux krax keud pot jun pot heue.
         27 Mawh kheu Maix tak ang grham ju aux ka daux meung yum. Lheu khaing an Kaw Pa Singax
         Singeh cie Maix kawx, tak ang kieh pon cux pon sium heue.
         28 Maix hoik kieh aux tawng krax pa im ju khankix heue. Maix tak sang kieh aux naog
         mai pa gaux rhawm, ka pakngai Maix heue.
         29 "Puxaik khankix eue, aux pon ti krai grawng tax ex Davit ka pex mhawm mhawm, grawng
         hoik yum hoik sipaung nawh mai simeeig nawh koe tau mai ex tom yam in heue.
         30 Mawh kheu mawh nawh cao jhai mai kheu tawng nawh Siyiex hoik tiextu ti krai grawng
         Nawh tak sang kieh ru nawh tix kaux ngawm piang dang ngeung nawh heue.
         31 Kheu nawh hoik grux yaox ceu in, nawh tom krai grawng pa sang deeh kaoh im Cao Khrit
         mai grawng tak ang grham Nawh daux meung yum mai grawng nex Nawh kawx tak ang hoek
         krax cux krax sium heue.
         32 Yesux in, Siyiex hoik deeh kieh kaoh im mai ex khawmuik mawh pui pa kham mhai rug
         grawng an heue.
         33 Mawh kheu hoik yaog Nawh mai kheu ot Nawh plak taix khawn dawm Siyiex mai kheu hoik
         pon awm lox mukheu pa hoik tawx Keeing Cao grawng Khuan Singax Singeh, pa hoik kieh
         Nawh ceu in lih, pa yaox pa mhong pex kah heue.
         34 Grawh grawng nawh, Davit ang haok ka daux meung raoma, viang mawh nan tokaux nawh
         ah nin, Siyiex ah nin ka Simiang aux, ngawm plak taix khawn dawm Aux,
         35 tom Aux kieh pui pa koeng ka Maix, mawh ngot dee deuh Maix caong tix heue.
         36 "Mawh kheu nan kieh geh pui Isarelax khawmuik, tawng mhawm mhawm, grawng Yesux pa
         hoik tawk pex piang khaox lhak, Siyiex hoik kieh Nawh mawh Siyiex mai Khrit heue."
         37 Yam mhong kix lox an, dung ka rhawm kix mai kix chawk ah nin ka Petrux mai kawncau
         pa ting tang kaux khankix, "Puxaik khankix eue, ex tak sang yuh ka mawx?"
         38 Petrux deeh ah nin ka kix, "Doh keud ka phimap pex mai cubcom pex ku kaux ka daux
         ceu kaux Yesux Khrit, sonsang pon luan khaing daux phimap pex mai pex tak sang pon
         totaix Khuan Singax Singeh heue.
         39 Mawh kheu lox mukheu pa hoik tawx an, mawh son pex mai son kawn praix pex mai pui
         pa ot dee singai khawmuik. Awm kok Siyiex ex hoek ka Nawh miex ding ang ah, mawh ding
         heue."
         40 Nawh teei lox tang ceu tom nie mai kham mhai rug, sidiex gau ka kix ah nin, "Taoh
         tokaux pex khaing ju pa kawk vawk in heue."
         41 Kix pa rieb ti teei gumlox nawh, cubcom daux rawm mai ka daux ngaix an pui pa baox
         tiien kix dex koe loe rheng heue.
         42 Kix nghiet lox pa sidiex kawncau pa ting khankix jheung jheung mai yuh paox pie ka
         daux pa sivit blah mai pa rawg bwan heue.
         43 Pui ku kaux daux pui lhat graung ka, ceu pa daox deng tom nie mai mhai pa daox deng
         pa hoek ti mawh ka tawm taix kawncau pa ting khankix heue.
         44 Pui pa yum rhawm khawmuik ot tau mai pa koe kix khawmuik kix rom ti shiao tau heue.
         45 Kix coh haktiex kix mai kraung khrai cie kix mai gwieh ka paox tix khawmuik, awm
         pa lo pui mawx pui an heue.
         46 tix ngaix hoik tix ngaix kix khaw caw rhawm paox tix, ot ka daux nyiex bwan mai kix
         sivit blah tau ka daux nyiex kix. Kix gaux sile he sivoek, ih pa ih kix mai ih rhawm,
         ang tang lox siyox moing,
         47 yaogyaw Siyiex mai pon pa khaw caw rhawm pui khawmuik heue. tix ngaix hoik tix ngaix
         Siyiex baox tiien ka kix pa hoek krax taoh heue.

1 Petrux mai Yohan haok hu ka nyiex bwan, bawg yam nari rawg bwan, yam mawh dim nari
         heue.
         2 Kix klawm pui hoek tix kaux pa hoik laux caong tom yam ot ka daux vaig miex tix,
         pa deuh kix dex siviex nyiex bwan ku ngaix pa kok mawh pa "Mhawm grang,"sonsang rawg
         sang mhaing ka pui pa laig ka nyiex bwan heue.
         3 Yam nawh yaox Petrux mai Yohan dex sang laig ka daux nyiex bwan, nawh rawg mhaing
         ka kiex heue.
         4 Petrux jawg ti jeung ngai tix piang kaw an, tau mai Yohan, ah nin, "Jhak ka yiex
         heue."
         5 Nawh yaog ti jhak kiex, kheu ce ti sang pon tix ceu ceu khaing kiex heue.
         6 Petrux ah nin, "Aux ang koe mau khri, viang mawh nan, pa koe aux, aux sang tawx ka
         maix heue. Ka daux ceu kaux Yesux Khrit Pui veng Nazariet, kaoh hu ka caong tix heue."
         7 Nawh giex taix khawn dawm kaw an mai yaog nawh kaoh mai dom mawx dom an caong nawh
         mai ngai liag nawh koe riang heue.
         8 Nawh jalo ti kaoh cung mai nawh jah ti hu ka caong tix heue. Nawh laig ka daux nyiex
         bwan tau mai kiex, hu ka caong tix mai jaloh tix mai yaogyaw Siyiex heue.
         9 Pui khawmuik yaox nawh hu ka caong tix mai yaogyaw Siyiex heue.
         10 Kix tawng nawh mawh kaw pa ngawm ti caung ka dex Siviex Mhawm grang nyiex bwan mai
         kix khawmuik daox deng ka ceu pa hoik mawh ka nawh heue.
         11 Yam jhawp kaw an ka Petrux mai Yohan mai pui khawmuik kied daox deng kah mai to hu
         ka kix, piang grah pa kok mawh "Grah Sawlamon"heue.
         12 Yam yaox Petrux pa yuh nan, nawh deeh ah nin ka kix, "Pex pa mawh pui Isarelax eue,
         pex lai daox deng ka pui in yuh ka mawx? Yuh pa tix? pex lai jawg ti jeung ngai pex
         ka yiex, awm pa hoik mawh sibrawm mai pa rahsee yiex, pa hoik kieh nawh deeh chix
         hu ka caong tix,
         13 Siyiex Abraham, Icak mai Yakop. Siyiex tax du ex, hoik yaog min pakngai Kawn Nawh
         Yesux, pa teei pex ti tawx mai thiang ti tik sivoe Pilat, yam nawh keud ti sang ploi
         Nawh Cao heue.
         14 Viang mawh nan, pex thiang ti tik Kaw pa singax singeh, Pa Rahsee mai pex rawg sonsang
         tawx ka pex, pui tix kaux pa mawh pui pa pah pui yum heue.
         15 Pex hoik teei Simiang pa im ju yum, Kaw pa hoik kieh Siyiex nawh deeh kaoh im khaing
         krax yum mai yiex mawh pa kham mhai rug grawng an heue.
         16 Mawh kheu krax yum rhawm ka daux ceu kaux Nawh Cao, ceu kaux Nawh hoik kieh pui in
         koe riang rao, pa yaox mai pa tawng pex heue. Mawh heue, krax yum rhawm ka Nawh Cao,
         hoik tawx pa grum mhawm ka nawh, sivoe ngai pex khawmuik heue.
         17 Yam in puxaik khankix eue, aux tawng grawng pex mai simiang pex kawx, hoik yuh nan
         kheu ang pex tawng.
         18 Ceu pa hoik grux jhi Siyiex ka jheeh cao jhai khankix, grawng Khrit tak sang kham
         geu, Nawh hoik kieh naog yuh nan heue.
         19 Mawh kheu nan doh keud ka phimap tix mai deeh tieh tix, sonsang preet phimap tix,
         sonsang hoek bawg yam pa kieh nyawm ot, pa kaoh khaing Siyiex heue.
         20 Kheu sonsang ploi Nawh Khrit pa hoik laug Nawh son pex, pa mawh Yesux heue.
         21 Kaw pa raoma tak sang rieb ti priex, tom hoek bawg yam pa hoik cox kuceu khawmuik,
         pa Siyiex hoik krai ka jheeh cao jhai pa singax khankix, jah tom di dix heue.
         22 Mose hoik ah nin, Siyiex tak sang kieh Cao jhai lih tix kaux, khaing ka daux puxaik
         pex, pa awm aux heue. Pex tak sang nghiet pa krai Nawh ka pex kuceu khawmuik heue.
         23 Pui pa ang nghiet lox Cao jhai an ku kaux daux pui, tak sang kieh nawh laux lak pak
         leeing khaing sinax pui ceu nawh heue.
         24 Mawh heue, jah ka cao jhai Samoelax mai cao jhai pa koe khaix nawh khawmuik, cao
         pa krai koe miex kaux ang ah, kix kawx hoik krai grawng bawg yam ngaix in khankix
         heue.
         25 Pex mawh kawn praix cao jhai khankix mai mukheu pa hoik yuh Siyiex tau mai tax du
         pex, pa ah nin ka Abraham, Ka daux ru maix, geh pui piang haktiex khawmuik khawm leeing
         tak sang pon bwanson heue.
         26 Phaox ka Siyiex hoik ploi Kawn Nawh Yesux lih ka pex, sonsang tawx bwanson ka pex,
         ka daux pa kieh pex ku kaux, deeh tieh khaing phimap tix heue."

1 Yam sidiex gau kiex ka pui khankix, cao giex kaing li khankix, cao giex kaing nyiex
         bwan mai Sadukie khankix hoek ka kiex,
         2 Kix sung sang rhawm kheu sidiex gau kiex pui khankix, ka grawng pa deeh kaoh im pui
         khaing krax yum ka daux Yesux heue.
         3 Kix giex ti sau kiex daux thawng tom hoek pasax, kheu hoik mawh yam ponbo heue.
         4 Viang mawh nan pui pa mhong gumlox an tom nie yum rhawm ka mai simex giex dex koe
         phwan rheng heue.
         5 Ngaix pasax simiang kix khankix mai kuad song khankix mai pui tiiem lai khankix khrawm
         paox tix ka daux veng Yerusaliem,
         6 mai Anax cao giex kaing li pa ting mai Kayaphax mai Yohan mai Alezandru mai can pa
         mawh paox ru cao giex kaing li pa ting khawmuik ot tan heue.
         7 Yam hoik deuh kix kiex ka sinax, kix chawk kiex ah nin, "Pax teei sibrawm pa yuh
         ka mawx, phan ang mawh nan, pax hoik yuh ceu in ka daux ceu kaux pui mawx?"
         8 Yam an Petrux naog ka Khuan Singax Singeh mai ah nin ka kix, "Pex pa mawh simiang
         giex kaing pui khankix mai kuad song khankix eue,
         9 Phan chawk cheng yiex ka daux singaix in, ka grawng ceu pa mhawm pa hoik yuh ka pui
         pa laux maung mai pui in pon ti deeh moi ka pa yuh ka mawx,
         10 Kieh pex khawmuik mai pui Isarelax khawmuik een ti tawng, grawng mawh ka daux ceu
         kaux Yesux Khrit Pui veng Nazariet, Kaw pa hoik tawk pex piang khaox lhak, pa Siyiex
         hoik deeh kieh kaoh im khaing krax yum, mawh ka daux ceu kaux Nawh, kaw in tom moi
         mai cung sivoe pex heue.
         11 Kaw in mawh simaox, pa hoik tik pex pa mawh cao yuh nyiex, pa hoik kieh mawh kaing
         ka daog heue.
         12 Ang koe ceu pa taoh ka daux tang kaux tix kaux kawx, mawh kheu ang koe ceu kaux tang
         kaux greem raoma, pa hoik tawx ka sinax kawn pui, ka daux dee sang hoek ex krax taoh
         heue."
         13 Yam yaox kix grawng ceu pa kwa rhawm Petrux mai Yohan mai tawng grawng kiex ang tie
         tawng lai mai mawh pui pheem, kix daox deng kah mai kix doh rhawm ka, grawng mawh
         kiex pa hoik ot tau mai Yesux heue.
         14 Mawh kheu kix yaox kaw pa hoik cox moi cung tau mai kiex, kix ang nieb pon ah tidtix
         heue.
         15 Viang mawh nan khaix hoik nhie kix kiex lih hu plak praix, khaing cub kuad pa prawng
         see, kix kum kawng paox tix,
         16 Ah nin, "Ex tak sang yuh ka mawx ka pui in kiex? Mawh kheu kiex hoik yuh mhai pa
         daox deng pa koe cee mai hoik sidawng ka pui pa ot ka daux veng Yerusaliem khawmuik
         mai ex ang pon thiang ka grawng an heue.
         17 Son ang sang nie baox tah ka sinax pui khankix, ex ghlat kiex ka lox, yuh ka mawx,
         khaix in, son ang kiex sang baox sidiex ka pui tix kaux kawx, ka daux ceu kaux in
         heue."
         18 Kix kok kiex mai tawm lox ka kiex, son ang sang baox sidiex gau ka daux ceu kaux
         Yesux, ceeix kawx heue.
         19 Viang mawh nan Petrux mai Yohan pawk lox mai ah nin ka kix, "Pex keud ti yaox, mawh
         pa yuh ka mawx lheu khaw ka sivoe ngai Siyiex, ceu pa nghiet lox pex khaing lox Siyiex
         lie?
         20 Mawh kheu grawng ceu pa hoik yaox hoik mhong yiex, phan ang krai ang doh pon heue."
         21 Khaix kix hoik baox ghlat kiex, kix ploi kiex hu, kheu kix ang yaox tidtix grawng
         sang pon ti ciyang kiex, mawh kheu pui khankix heue. Kheu pui khawmuik yaogyaw Siyiex,
         son grawng ceu pa hoik mawh an heue.
         22 Mawh kheu pui pa kiex hoik yuh mhai pa daox deng, ceu pa kieh moi an ka, hoik koe
         tixpon num haoh heue.
         23 Yam hoik ploi kiex hu, kiex hoek ka paox cub kiex mai krai grawh grawng ceu pa hoik
         ah cao giex kaing li pa ting khankix mai kuad song khankix ka kiex khawmuik heue.
         24 Yam hoik mhong kix grawng an, kix yuh lox tix gum cum tix dah, pa sinum ka Siyiex
         ah nin, "Simiang eue, Maix hoik yuh raoma mai haktiex mai rawm sigrit sigra mai can
         pa koe ka daux khankix khawmuik.
         25 Kaw pa hoik krai ka daux Khuan Singax Singeh, ka jheeh keeing ex Davit pa mawh kawncau
         Maix ah nin, Pui tang ceu cong rhawm ka grawng pa yuh ka mawx? Ceu pui khankix nieb
         keud grawng pa giex going yuh ka mawx?
         26 Laux simiang haktiex in khankix bre tokaux tix mai cao giex kaing khankix khrawm
         paox tix, tiex cha ka Siyiex mai Khrit cie Nawh heue.
         27 Grawh grawng nawh, ka daux veng inkix hoik tiex cha ti yuh ka Kawn Maix Yesux, pa
         singax singeh tete heue. Kaw pa hoik groi Maix rawm bee kah, khawm Herut mai Pawnti
         Pilat, tau mai pui tang ceu khankix mai pui Isarelax khrawm paox tix,
         28 ti yuh awm taix Maix mai pa keud Maix hoik grux ciak ti kieh mawh heue.
         29 Yam in, Siyiex eue, jhak piang pa ghlat kix liak mai tawx kawncau Maix khankix, rhawm
         pa cong pa kwa ti sidiex gau lox bwan Maix.
         30 Yam nyeu Maix taix tix, ti cox moi heue. Yuh ka mawx sonsang pon yuh mhai mai ceu
         pa daox deng, ka daux ceu kaux pa singax singeh Kawn Maix Yesux heue."
         31 Khaix hoik rawg kix bwan, dee khrawm kix paox tix yung yiang mai kix khawmuik naog
         ka Khuan Singax Singeh mai kix kwa ti sidiex gumlox Siyiex heue.
         32 Cub pui hun pa yum rhawm, mawh rhawm tix mu khaing mai tix kaux kawx, ang ah kraung
         ceu pa koe ti mawh cie tix, viang mawh nan kix rom paox tix shiao ceu pa koe khawmuik
         heue.
         33 Kawncau pa ting khankix kham mhai rug ka daux sibrawm pa ting grawng pa deeh kaoh
         im Simiang Yesux mai bwanson pa ting koe piang kix khawmuik heue.
         34 Ka daux kix pa ang kub ang koe tix kaux kawx, mawh kheu kix pa koe haktiex, phan
         ang mawh nan pa koe nyiex, coh khankix mai viex ngawh can pa hoik coh kix hoek,
         35 mai deuh ka caong kawncau pa ting khankix mai kix gwieh ka ku kaux awm pa lo nawh
         heue.
         36 Yosiep kaw pa tawx kawncau pa ting khankix ceu kaux nawh mawh Banabax, phan toe lox
         an dee bleeh mawh, "Kawn simex pa khu rhawm"heue. Nawh mawh pui Lewix, ceu pui meung
         Kuparux,
         37 pa hoik coh haktiex pa koe nawh tix dah mai viex mau ngawh mai deuh ka caong kawncau
         pa ting khankix heue.

1 Pui tix kaux pa kaux Ananix mai moeng nawh Sapphirax coh ceu pa koe kiex tix ceu,
         2 mai nawh khawm moeng nawh, awm caw rhawm kiex paox tix mai mox ti een ngawh an tix
         blah mai viex ngie tix blah hu een ka caong kawncau pa ting khankix heue.
         3 Viang mawh nan Petrux ah nin, "Ananix eue, yuh ka mawx maix lai kieh Satan naog ka
         rhawm maix, sonsang pie ka Khuan Singax Singeh mai mox ti een ngawh haktiex an tix
         blah?
         4 Yam kawn koe haktiex an mawh cie maix ang mawh lie? Khaix hoik coh haktiex an maix
         sang yuh ka mawx ka ngawh an koe ka maix ang mawh lie? Kheu maix lai keud ti yuh ceu
         in ka daux rhawm maix? Maix hoik pie ka kawn pui ang mawh, viang mawh nan, hoik pie
         ka Siyiex heue."
         5 Yam mhong Ananix lox ceu an khankix nawh goh mai dud rhawm heue. Pui pa mhong grawng
         an khawmuik kied lhat ka heue.
         6 Pui pa awn ju khankix kaoh mai pua nawh mai klawm nawh lih hu mai sipaung nawh heue.
         7 Khaix an rheung dex koe loe nari, moeng nawh ang tawng grawng pa hoik mawh an mai
         hoek ti laig tan.
         8 Petrux chawk nawh ah nin, "Krai ka aux, pax coh haktiex an pon ngie ding khaing lie?
         Nawh deeh krai ah nin, "Mawh, pon ding khaing heue."
         9 Petrux baox chawk ah nin ka nawh, "Kheu pax lai kum ti mawh rhawm tix mu, sonsang
         cheuk sang nyaw ka Khuan Siyiex lie? Jhak heue, caong kix pa hoik sipaung mex maix
         ot ka siviex mai kix tak sang klawm maix lih heue.
         10 Bun an goh dom mawx dom an ka liep caong nawh mai dud rhawm heue. Pui pa awn ju an
         khankix laig mai yaox pa hoik yum nawh mai kix klawm nawh lih mai sipaung nawh liep
         mex nawh heue.
         11 Pui ceu cao khawmuik mai pui pa mhong grawng ceu in khankix khawmuik die lhat kah
         heue.
         12 Ka tawm taix kawncau pa ting khankix yuh mhai tom nie mai pa daox deng tom nie, ka
         sinax pui khankix mai kix khawmuik ih rhawm paox tix ot piang grah Sawlamon heue.
         13 Pa deuk pa taik khankix, ring yuh paox pie mai kix, viang mawh nan pui khankix yaogyaw
         ka kix heue.
         14 Cub pui pa yum rhawm Siyiex khawm simex khawm bun, baox nie haoh hun heue.
         15 Kix klawm pui pa koe jhawm saux hu ka daux krax mai een kix piang ku, piang bi, yuh
         ka mawx yam lawng Petrux krax, peue nawh sang kheem sang veei ka kix tix blah heue.
         16 Pui haoh hun pa ot daux veng khankix pa koe sivie siveng veng Yerusaliem khrawm paox
         tix viex pui pa koe jhawm saux mai pui pa laig phi pa seeing pa tuktiak khankix mai
         kiex cox kix ku kaux daux pui khawmuik moi heue.
         17 Cao giex kaing li pa ting mai pui pa ot tau mai nawh khawmuik pa mawh cub pui Sadukie
         kaoh mai naog krax boh rhawm heue.
         18 Kix giex kawncau pa ting khankix mai sau kix ka daux thawng.
         19 Kawncau Siyiex tix kaux hoek yam pon sawm, paoh siviex thawng mai viex kix lih ah
         nin,
         20 "Pex hu mai cung ka daux nyiex bwan mai sidiex gau ka pui khankix, grawng gumlox
         pa im ju khawmuik heue."
         21 Yam mhong kix grawng ceu in, kix laig ka daux nyiex bwan yam dex sang riang praix
         mai sidiex gau heue. Cao giex kaing li pa ting mai kix pa ot tau mai nawh hoek mai
         kok cub kuad song pa prawng see mai kuad pui Isarelax pa giex kaing khankix khrawm
         paox tix khawmuik mai ploi kix hu ka nyiex thawng, sonsang viex kawncau pa ting khankix
         hoek heue.
         22 Yam hu pui cau soi khankix ka daux thawng kix ang yaox mai kix deeh hoek krai,
         23 Ah nin, "Ex yaox pa hoik song siviex nyiex thawng mhawm mhawm mai pui pa pau cung
         dex ka siviex khankix heue. Viang mawh nan yam ex paoh siviex ex ang yaox pui ka daux
         tix kaux kawx heue."
         24 Yam mhong cao giex kaing nyiex bwan mai cao giex kaing li pa ting khankix ka lox
         an, kix keud ang doh, grawng in tak sang yuh ka mawx.
         25 Pui tix kaux hoek mai krai ka kix, "Jhak heue, pui pa hoik sau pex daux thawng, cung
         ka daux nyiex bwan mai sidiex gau ka pui khankix heue."
         26 Khaix an cao giex kaing nyiex bwan mai pui cau soi khankix, hu mai viex kawncau pa
         ting khankix hoek, viang mawh nan kix ang nieb yuh, nieb khin ka kix, kheu lhat kix
         pui khankix teei simaox dheem kix kah heue.
         27 Yam hoik viex kix kawncau pa ting khankix, kix deuh kix sivoe cub kuad song pa prawng
         see heue. Cao giex kaing li pa ting chawk kix,
         28 Ah nin, "Ex hoik tawm lox ka pex, ang kieh sidiex gau ka daux ceu kaux in mai jhak
         heue, pex hoik kieh veng Yerusaliem naog ka lox sidiex gau pex mai keud ti sang viex
         nham Pui in hoek piang ex heue."
         29 Viang mawh nan Petrux mai kawncau pa ting tang kaux khankix, pawk lox ah nin, "Ex
         tak lai nghiet lox Siyiex khaing lox kawn pui heue.
         30 Siyiex tax ex, keeing ex, hoik kieh Yesux deeh kaoh im, Kaw pa hoik preue pex ka
         khaox mai teei yum heue.
         31 Siyiex hoik yaog Nawh Cao deuh ka taix khawn dawm Nawh, sonsang kieh mawh Simiang
         mai Cao Taoh, sonsang tawx krax doh keud mai pluat ploi phimap ka pui Isarelax heue.
         32 Ex mawh pui pa kham mhai rug grawng ceu in khankix mai Khuan Singax Singeh pa tawx
         Siyiex ka pui pa nghiet lox Nawh kawx, mawh pa kham mhai rug heue."
         33 Kix pa mhong lox an dung ka rhawm kix mai kix koe rhawm tix sang pah kawncau pa ting
         khankix yum heue.
         34 Viang mawh nan, pui tix kaux ka daux cub kuad song pa prawng see, pa mawh Pharishie,
         pa kaux Gamalelax, pa mawh cao gau lai been, pa yungyi pui kah khawmuik, kaoh cung
         mai tawx lox kieh kawncau pa ting khankix lih hu tivud heue.
         35 Nawh ah nin ka kix, "Pui Isarelax khankix eue, rien rhawm tokaux tix, ka grawng pa
         dex sang yuh pex ka pui inkix heue.
         36 Grawh grawng nawh, glang ka ngaix in khankix dix, pui pa kaux Thudax tix kaux lih
         hoek mai yaw tokaux tix mawh pa koe min plakngai mai pui tix blah pa dex koe pon yieh,
         neuex tokaux kix mai nawh heue. Hoik pah kaw an yum mai pui pa nghiet lox nawh khawmuik
         prung prang mai laux leeing heue.
         37 Khaix an ka daux bawg yam singaix yam teei yam tiiem ceu kaux an kix, pui meung Galilie
         pa kaux Yudax tix kaux lih hoek mai nyaw glaw pui tom nie hawt khaix nawh heue. Tokaux
         nawh kawx hoik laux leeing mai pui pa nghiet lox nawh khawmuik kawx, prung prang hu
         heue.
         38 Yam in aux krai ka pex, grham, paw chuh ka pui inkix mai kieh kix ot nong nong heue.
         Mawh kheu can pa yuh pa keud kix, phan mawh pa kaoh khaing kawn pui tak laux leeing
         heue.
         39 Phan mawh pa kaoh khaing Siyiex, pex ang pon yieh laux heue. Phan ang mawh nan ha
         pex kox tak awm pui pa cha pa yuh ka Siyiex heue."
         40 Kix nghiet lox nawh mai yam hoik kok kix kawncau pa ting khankix hoek, kix sivied
         kix mai tawm lox ka kix, son ang kix sang sidiex gau ka daux ceu kaux Yesux mai ploi
         kix hu heue.
         41 Kawncau pa ting khankix lih khaing cub kuad song pa prawng see mai gaux rhawm kheu
         hoik sawn kix pa keung ti kham geu pa kaig tua, son Ceu kaux an heue.
         42 Ku ngaix kix sidiex gau grawng Yesux mawh Cao Khrit ka daux nyiex bwan mai ka daux
         nyiex kix, ang jud ang jai heue.

1 Ka daux singaix an khankix, yam kawncau khankix baox nie haoh hun, pui Yudax pa dex
         dawd mai Helasax salao pui Hebrie, yam khan kheu kix ku ngaix, kix ang kia ngien ka
         miexmai kix mhawm mhawm heue.
         2 Kawncau pa ting kao ra kaux kok cub kawncau khankix hoek ka kix ah nin, "Ex ang khaw
         ti tik ti grham gumlox Siyiex mai khan kheu ngie ka pheen khankix heue.
         3 Mawh kheu nan puxaik khankix eue, pex sawg pui aliah kaux khaing ka daux pex, pa
         yaw pui kah, pa naog Khuan Cao mai pingnya cuyi mai laug kix kieh bung kaing piang
         ceu in heue.
         4 Viang mawh nan ex kawn sang nied ti rawg bwan mai sidiex gau gumlox bwan jheung jheung
         heue."
         5 Pui khawmuik khaw rhawm ka lox an mai kix laug ti teei Sathephan, pa mawh pui tix
         kaux pa naog krax yum rhawm mai Khuan Singax Singeh mai Philipux mai Prawkhaw mai
         Nikanaw mai Timon mai Pamenax mai Nikawlax pa mawh pui veng Antiuk, pa hoik laig ka
         beenli pui Yudax heue.
         6 Kix deuh kix sivoe kawncau pa ting khankix mai khaix hoik rawg kix bwan, kix teei
         taix tix deuh piang kix heue.
         7 Gumlox bwan Siyiex baox nie tah hu mai kawncau mau soi baox nie haoh hun ka daux
         veng Yerusaliem mai cub cao giex kaing li tom nie koe krax cu nghiet ka krax yum rhawm
         in heue.
         8 Sathephan naog ka bwanson mai sibrawm mai yuh ceu pa daox deng pa ting mai mhai ka
         sinax pui khankix heue.
         9 Viang mawh nan kix tix blah pa dex dawd mai nyiex sidiex, pa kok mawh Liberatin mai
         pui meung Kurene mai pui veng Alezandre mai kix pa mawh pui meung Kiliki mai meung
         Asix tix blah, thung thiang mai Sathephan heue.
         10 Kix ang pon tieb tie ka pingnya cuyi pa krai pa sidiex nawh ka daux Khuan Cao heue.
         11 Kix briex chun praok ka pui tix blah pa kham mhai rug ah nin, "Ex hoik mhong nawh
         salao ka Mose mai ka Siyiex heue."
         12 Kix cheeik ka pui khankix, pa mawh kuad song mai pui tiiem lai khankix mai kix hoek
         ka Sathephan mai giex nawh mai viex nawh ka cub kuad song pa prawng see,
         13 mai kix kok pui pa kham mhai rug pa ang mawh meh khankix pa ah nin, "Pui in ah lox
         salao ang jud ka grawng dee singax in mai grawng lai beenli heue.
         14 Grawh grawng nawh ex hoik mhong nawh ah, Yesux Pui veng Nazariet an, tak sang yieh
         dee in laux mai deeh loh ka beenli pa hoik tawx Mose ka ex heue."
         15 Pui pa ngawm ka daux cub kuad song pa prawng see khawmuik, jeung ngai tix ka nawh
         mai yaox pakngai nawh awm hoik mawh pakngai pakbaox kawncau Siyiex heue.

1 Cao giex kaing li pa ting chawk ah nin, "Grawng ceu in khankix mawh tete lie?"
         2 Nawh deeh ah nin, "Puxaik khankix mai keeing khankix eue, nghiet heue, Siyiex pa
         ting min plakngai hoik bleeh ka keeing ex Abraham yam ot nawh ka daux meung Mesopotemia,
         ka sang ot nawh ka daux veng Haran,
         3 mai ah nin ka nawh, maix lih khaing daux haktiex maix mai paox ru maix mai hoek ka
         daux haktiex pa tak sang jhi Aux maix yaox heue.
         4 Khaix an nawh lih khaing haktiex pui Kaladie mai hu ot ka daux veng Haran mai khaix
         hoik yum keeing nawh, Siyiex gah nawh khaing tan, bleeh ka daux haktiex in, dee ot
         pex yam in heue.
         5 Nawh ang tawx sinngao ka nawh daux haktiex in. Viang mawh dee kub dig nawh caong
         tix, tix khawn kawx ang tawx mai Nawh hoik grux tawx lox mukheu ka nawh, grawng sang
         tawx haktiex in ka nawh mai ka ru nawh khankix, yam ang nawh nyang bax koe kawn tix
         kaux kawx heue.
         6 Siyiex hoik ah nin, Doeh ru nawh tak sang mawh nyo sinie ka daux meung pui tang ceu
         mai kix tak sang mawh siliex cawng mai kham geu ceu pa khin pui, son pon yieh num
         heue.
         7 Ceu pui kix tak sang yuh siliex cawng, Siyiex ah nin, "Aux tak sang prawng ca mai
         khaix an kix tak sang lih hu mai kix tak sang krub Aux ka dee in heue".
         8 Siyiex tawx lox mukheu pa mawh been pa pat hak ka Abraham heue. Nawh koe kawn pa
         mawh Icak mai yam uik hoek daix ngaix, nawh pat hak nawh heue. Icak koe kawn pa mawh
         Yakop mai Yakop koe kawn pa mawh tax du kao ra kaux heue.
         9 Tax du khankix boh rhawm ka Yosiep mai coh ti tawx nawh ka daux meung Ejiptux, viang
         mawh nan Siyiex ot tau mai nawh.
         10 Taoh nawh khaing krax kha rhawm nawh khawmuik mai tawx ceu pa khaw caw rhawm nawh
         mai pingnya cuyi sivoe Pharaw, pa mawh simiang meung Ejiptux mai nawh kieh nawh mawh,
         simiang giex kaing piang meung Ejiptux mai piang nyiex haw nawh khawmuik heue.
         11 Yam an meung Ejiptux khawmuik mai meung Khanan hoek sibhawm ting mai kied kha rhawm
         mai tax du ex sawg ang lai yaox pa ih heue.
         12 Yam mhong Yakop, grawng koe pa ih ka daux meung Ejiptux, nawh ploi tax du ex bawg
         phao ka heue.
         13 Yam hu ra bawg tix bawg, Yosiep kieh puxaik nawh khankix tawng tokaux nawh. Pharaw
         tawng grawng ru Yosiep heue.
         14 Yosiep ploi kix hu kok keeing nawh Yakop mai ru nawh khawmuik, pa koe atixgliah phwan
         kaux heue.
         15 Yakop lih hu ka daux meung Ejiptux nawh mai tax du ex khankix yum tan heue.
         16 Kix klawm kix hu ka daux veng Shekhim mai deuh kix ka daux simeeig pa hoik liag Abraham
         ti teei ka mau khaing kawn simex Hamaw khankix, ka daux veng Shekhim heue.
         17 Bawg yam pa hoik grux tawx Siyiex lox mukheu ka Abraham dex sang hoek, pui baox nie
         haoh hun ka daux meung Ejiptux,
         18 tom lih koe simiang tix kaux piang meung Ejiptux, pa ang tawng ka Yosiep heue.
         19 Kaw an yuh cuyi lukliak lukle ka pui ceu ex mai yuh pa ang khaw ang jiet ka tax du
         ex, yuh ka mawx kix sang tik kawn ngie kix khankix, son ang kix sang im heue.
         20 Ka daux bawg yam an, Mose keh mai kied jiet mhawm grang heue. Eei tix ka daux nyiex
         keeing nawh loe khix heue.
         21 Yam tik nawh, kawn bun Pharaw teei nawh mai eei nawh awm pa mawh kawn lih tix heue.
         22 Gau Mose ka pingnya cuyi pui meung Ejiptux khawmuik mai nawh ting sibrawm ka daux
         gumlox mai khawm kaing pa yuh tix heue.
         23 Yam dex hoek ju nawh tixpon num, nawh koe rhawm ti sang hu fi ka puxaik nawh, pa
         mawh pui Isarelax heue.
         24 Nawh yaox kix tix kaux kham geu pa ang caw mai nawh ot plak nawh mai pawk bix kaw
         pa khin an mai pah pui Ejiptux an yum heue.
         25 Nawh ce puxaik nawh khankix tawng grawng Siyiex sang tawx pa kieh kix luan ka tawm
         taix nawh, viang mawh nan kix ang tawng.
         26 Ngaix pasax nawh hoek mai yaox pui pa simah ka paox tix mai nawh sang kieh raw kieh
         yiien nhim, ah nin, pui eue, pax mawh puxaik, pax lai yuh pa ang khaw ka paox tix,
         tix kaux lai tix kaux yuh ka mawx?
         27 Viang mawh nan kaw pa yuh pa ang khaw ka paox plawg nawh an, nyheen nawh yoi, ah
         nin, mawx pa kieh maix mawh cao giex kaing mai cao prawng ca piang ex?
         28 Maix khex mie ti pah aux yum awm pah maix pui Ejiptux yum kawx kawx lie?
         29 Mose to kheu lox an mai mawh pui pa hu ot ka daux haktiex Midian, dee koe nawh kawn
         simex ra kaux heue.
         30 Khaix hoik naog tixpon num, kawncau Siyiex tix kaux lih bleeh ka nawh, ka daux tiag
         gawng Sina, ka daux raongu, ka daux yeem khaox heue.
         31 Yam yaox Mose ceu an, nawh daox deng ka pa yaox tix mai yam nawh greed ti jhak dee
         dex, lox Siyiex lih hoek ti ah nin,
         32 Aux mawh Siyiex tax du maix khankix, pa mawh Siyiex Abraham, Siyiex Icak mai Siyiex
         Yakop heue.
         33 Siyiex ah nin ka nawh, Peeik kiep khaing caong maix, mawh kheu dee cung maix mawh
         haktiex pa singax singeh heue.
         34 Aux hoik yaox pui cie Aux pa kha rhawm, pa ot ka daux meung Ejiptux tete mai hoik
         mhong lox riag lox ngia kix mai Aux hoik lih hoek sonsang kieh kix luan heue. Hoek
         yam in heue, Aux sang ploi maix hu ka daux meung Ejiptux.
         35 Mose kaw pa ang kix rieb ti teei ah nin, mawx pa kieh maix mawh cao giex kaing mai
         cao prawng ca piang ex? Kaw an Siyiex hoik kieh mawh khawm cao giex kaing mai cao
         pa taoh, ka tawm taix kawncau Siyiex, pa hoik lih bleeh ka nawh ka daux yeem khaox
         an heue.
         36 Pui in hoik thong kix lih, khaix hoik yuh ceu pa daox deng mai mhai ka daux meung
         Ejiptux mai ka daux rawm sigrit sigra raoh mai ka daux tiagtu tixpon num heue.
         37 In mawh Mose, kaw pa hoik ah nin ka pui Isarelax, Siyiex tak sang kieh Cao jhai lih
         tix kaux, khaing ka daux puxaik pex, pa awm aux heue.
         38 Kaw in mawh pa hoik ot ka daux cub an, daux tiagtu, tau mai kawncau Siyiex an, pa
         hoik sikah mai nawh ka gawng Sina tau mai tax du ex khankix, pa hoik pon ti tawx lox
         pa im ju ka ex heue.
         39 Tax du ex ang nghiet mai nyheen khaing kix mai koe rhawm ti sang deeh ing ka meung
         Ejiptux,
         40 mai ah nin ka Arun, Yuh siyiex son ex, pa sang hu sivoe ex, grawng nawh kheu Mose
         in, pa hoik thong ex lih khaing daux meung Ejiptux, ex ang tawng, hoik mawh pa yuh
         ka mawx ka nawh heue.
         41 Ka daux bawg yam ngaix an khankix, kix yuh riang kawn mawie mai kix viex pa tan ka
         riang grang mai kix gaux rhawm ka daux khaix taix pa hoik yuh tix heue.
         42 Mawh kheu nan Siyiex deeh veeh khaing kix mai grham kix krub cub raoma, awm hoik
         tiiem ka daux phuk lai cao jhai khankix ah nin, geh pui Isarelax eue, pex hoik tan
         Aux ka tobrie pa hoik pah yum ka daux tiagtu tixpon num lie?
         43 Pex hoik yaog nyiex gox Molawk mai simuing siyiex Rephan, riang pa hoik yuh pex ti
         krub ka khankix. Mawh kheu nan Aux tak viex pex hu ka veng Babulon heue.
         44 "Tax du ex khankix hoik koe nyiex gox bwan, pa kham mhai rug ka daux tiagtu, awm
         hoik krai Nawh ka Mose, yuh ka mawx, son nawh, sang yuh hawt riang pa hoik yaox nawh
         heue.
         45 Tax du ex hoik toe ti viex nyiex gox an laig yam caw bawg yam kix, yam hu kix greem
         Yawsux ti teei haktiex pui tang ceu, pa grheu Siyiex ti tik sivoe ngai tax du ex,
         tom hoek bawg yam ngaix Davit khankix heue.
         46 Kaw pa pon bwan sivoe ngai Siyiex mai rawg mhaing sonsang pon ti yaox dee ot son
         Siyiex Yakop heue.
         47 Mawh Sawlamon pa yuh nyiex son Nawh heue.
         48 Viang mawh nan Kaw pa ting lhaong khaing khawmuik, ang ot ka daux nyiex pa yuh ka
         taix, awm hoik krai cao jhai ah nin,
         49 Raoma mawh dang ngeung Aux mai haktiex mawh ngot dee deuh Aux caong tix heue. Siyiex
         ah nin, tak sang sum nyiex pa yuh ka mawx son Aux? Phan ang mawh nan, Aux tak koe
         dee laux lee pa yuh ka mawx?
         50 Taix Aux hoik yuh ceu in khankix khawmuik ang mawh lie?
         51 "Pui pa cong ngawg mai pa ang pat hak ka daux rhawm mai yhaok eue, pex sidien ka
         Khuan Singax Singeh jheung jheung, pex yuh awm pa sax yuh tax du pex heue.
         52 Hoik koe cao jhai kaw pa yuh ka mawx, pa ang tax du pex tuktiak kah? Kix pah kix
         yum pa jhi sivoe ka sang hoek. Kaw pa rahsee heue. Kaw pa pex hoik lih mawh pui pa
         tik vud mai pui pa teei yum heue.
         53 Pex pa hoik pon lai beenli pa hoik tawx kawncau Siyiex khankix, viang mawh nan pex
         ang priex ti hawt heue."
         54 Yam hoik mhong kix lox grawng ceu in khankix, dung ka rhawm kix mai kix song rhawm
         mai greeik rhang tix ka Sathephan heue.
         55 Viang mawh nan nawh naog ka Khuan Singax Singeh mai jawg ti maong ka raoma mai yaox
         min plakngai Siyiex mai yaox Yesux cung plak tai khawn dawm Siyiex,
         56 ah nin, "Jhak heue, aux yaox raoma uik baoh mai Kawn kawn pui cung plak taix khawn
         dawm Siyiex heue."
         57 Viang mawh nan kix kok yo lox sinum mai thox yhaok tix mai kix khrawm paox tix tau
         mai hu plab ka nawh.
         58 Kix taing nawh plak praix veng mai teei simaox dheem nawh kah mai pui pa kham mhai
         rug khankix teei kraung ceep tix mai een dex caong pui pa awn ju tix kaux, pa kaux
         Sawlux heue.
         59 Kix dheem Sathephan ka simaox, yam rawg nawh bwan ah nin, "Simiang Yesux eue, rieb
         ti teei khuan aux liak."
         60 Nawh grux ngawng tix, kok yo lox sinum ah nin, "Simiang eue, paw teei ti deuh phimap
         in piang kix liak."Khaix hoik ah nawh nan, nawh man ti it heue.
         
            

         
      
   
      
         8
1 Sawlux khaw rhawm ka teei kix nawh yum heue. Ka ngaix an, krax tuktiak pa ting lih
         ti mawh piang ceucao pa koe ka daux veng Yerusaliem mai lheu khaing kawncau pa ting
         khankix khawmuik prung prang hu ku dah dee ka daux meung Yudax mai meung Samarix heue.
         2 Pui pa chix nab yam tix blah, sipaung Sathephan mai kix yiiem riag yiiem yo lox sinum
         son nawh heue.
         3 Viang mawh nan Sawlux yieh ceucao laux, laig ka daux ku nyiex mai reu simex mai bun
         mai hu sau kix ka daux thawng heue.
         4 Mawh kheu nan kix pa hoik prung prang ku dah dee, hu sidiex gau gumlox bwan heue.
         5 Philipux lih hu ka veng Samarix mai sidiex gau grawng Cao Khrit ka kix heue.
         6 Cub pui hun khankix, ih rhawm paox tix, nghiet tau, grawng ceu pa krai Philipux,
         yam mhong kix mai yaox mhai pa daox deng pa yuh nawh heue.
         7 Grawh grawng nawh pui pa laig phi pa seeing tom nie, kok yo lox sinum mai lih hu
         heue. Pui pa yum tix plak ton nie mai pa laux caong khankix deeh moi heue.
         8 Ka daux veng an kied koe krax gaux rhawm heue.
         9 Viang mawh nan pui tix kaux pa kaux Simon, pa hoik ot ka daux veng an phao ka mai
         yuh cao sibawk mai pa hoik kieh pui Samarix khankix daox deng kah, pa hoik yaw tokaux
         tix mawh pa ting lhaong tix kaux.
         10 Pui khawmuik hoik nghiet ka nawh, jah ka pa iak tom hoek ka pa ting khaing paox tix,
         ka ah nin, "Pui in mawh sibrawm Siyiex an, pa kok mawh Pa Ting heue."
         11 Kix nghiet ka nawh, kheu nawh hoik kieh kix daox deng ka ceu sibawk pa yuh nawh,
         rheung nyao heue.
         12 Yam yum rhawm kix ka lox pa mhawm mhiem, pa sidiex gau Philipux, grawng pa dex dawd
         mai Meung Siyiex mai ceu kaux Yesux Khrit, kix cubcom khawm simex khawm bun heue.
         13 Tokaux Simon kawx yum rhawm heue. Nawh cubcom tix ka rawm, ot tau mai Philipux mai
         nawh daox deng ka mhai pa yuh nawh mai sibrawm pa ting pa yuh nawh heue.
         14 Kawncau pa ting khankix, pa ot ka daux veng Yerusaliem, yam mhong kix grawh grawng
         Samarix hoik rieb ti teei gumlox bwan Siyiex, kix ploi Petrux mai Yohan hu ka kix
         heue.
         15 Yam lih hoek kiex ka kix, kiex rawg bwan son kix, sonsang pon kix Khuan Singax Singeh
         heue.
         16 Mawh kheu Nawh ang nyang bax lih piang kix tix kaux kawx, kix hoik cubcom ngie rawm
         ka daux ceu kaux Simiang Yesux khaing.
         17 Yam an kiex deuh taix tix piang kix mai kix pon Khuan Singax Singeh heue.
         18 Simon yaox grawng deuh taix kawncau pa ting ankiex hoik tawx khuan Singax Singeh,
         nawh tom tawx ti yaox mau ka kiex,
         19 ah nin, "Ka aux kawx tawx sibrawm in, son sang deuh aux taix tix piang pui mawx ang
         ah, sonsang pon nawh Khuan Singax Singeh heue."
         20 Petrux ah nin ka nawh, "Kieh mau maix laux leeing tau mai maix, kheu maix ce ti sang
         pon totaix Siyiex ka mau heue.
         21 Maix ang kleuk ang neuex ka grawng ceu in, kheu rhawm maix ang caw sivoe ngai Siyiex
         heue.
         22 Mawh kheu nan, doh keud ka phimap ceu pa caox pa yuh maix in, mai rawg bwan ka Siyiex,
         sonsang ploi Nawh phimap pa hoik keud maix daux rhawm tix heue.
         23 Grawh grawng nawh aux yaox hoik ot maix ka daux ghin pa song mai ka daux ceu pa hoik
         phyawk phimap heue."
         24 Simon deeh pawk lox ah nin, "Pax rawg bwan son aux ka Siyiex liak, son ceu pa hoik
         ah maix khankix tak ang hoek piang aux tix ceu kawx heue."
         25 Mawh kheu nan yam hoik kham kix mhai rug mai hoik sidiex gau gumlox Siyiex, kix deeh
         ing ka veng Yerusaliem mai sidiex gau lox bwan gaux rhawm ka daux yaong Samarix tom
         nie heue.
         26 Yam an kawncau Siyiex tix kaux sikah mai Philipux ah nin, "Kaoh mai hu plak caong
         ma seh, ka krax pa kaoh khaing veng Yerusaliem mai bleeh ka veng Gaza, pa mawh krax
         daux tiag heue."
         27 Nawh kaoh mai hu. jhak heue, pui meung Ethiopia tix kaux, pa mawh pui sieh pa kied
         ting sibrawm ka greem laux simiang Kandeki, pa mawh simiang pui meung Ethiopia, kaw
         an mawh pa kia piang sinngao an khawmuik, nawh hoik hoek ti krub ka veng Yerusaliem
         heue.
         28 Nawh deeh khaing tan, ngawm daux ling brung cie tix mai phat lai cao jhai Isayax
         heue.
         29 Khuan Cao ah nin ka Philipux, "Hu dex mai neuex tokaux maix ka ling an heue.
         30 Philipux to hu dex ka mai mhong kaw an phat lai cao jhai Isayax mai chawk ah nin
         ka nawh, "Maix tawng dee bleeh pa phat maix lie?"
         31 Kaw an deeh ah nin, "Phan ang koe cao pa jhi aux yaox, aux chix tawng yuh ka mawx?"Nawh
         khyox khaw ka Philipux, nhie nawh haok ngawm tau mai tix heue.
         32 Phuk lai sigang khri pa phat nawh mawh nin, "Hoik tuk Nawh hu awm yung pa yum heue.
         Awm kawn yung ang nye ka sivoe cao rhip hauk, Nawh ang ang jheeh tix heue.
         33 Ka daux krax tiem rhawm Nawh, rud ti teei pa prawng ca, ceu pa mawh meh khaing Nawh
         heue. Mawh mawx pa sang krai grawng ju Nawh? Mawh kheu hoik teei ju Nawh khaing haktiex
         heue."
         34 Pui sieh an deeh chawk Philipux ah nin, "Aux khyox khaw ti chawk maix, cao jhai in
         krai grawng pui mawx? Krai grawng tokaux tix lie, phan ang mawh nan, krai grawng tang
         kaux lie?
         35 Philipux ang moing tix mai jah ti sidiex ka nawh khaing lox phuk lai sigang khri
         an, lox bwan gaux rhawm grawng Yesux heue.
         36 Yam kawn lawng kix krax kix hoek ka dee koe rawm tix dah mai pui sieh an ah nin,
         rawm koe tin, mawh pa yuh ka mawx pa sang kieh tie aux khaing pa cubcom?"
         37 Philipux ah nin, "Phan maix yum rhawm khawm rhawm tix, chix maix heue. Nawh deeh
         pawk lox ah nin, "Aux yum rhawm grawng Yesux Khrit mawh Kawn Siyiex heue."
         38 Nawh tawx lox kieh ling brung an kaog heue. Kiex khawm ra kaux lih hu ka daux rawm,
         kiex pa mawh Philipux mai pui sieh an mai nawh cubcom kaw an ka rawm heue.
         39 Yam kaoh kiex khaing ka daux rawm, Khuan Siyiex loe Philipux hu mai pui sieh an ang
         lai baox yaox nawh heue. Kheu nawh gaux rhawm mai kawn hu krax hu nawh heue.
         40 Philipux yaox tokaux tix ot ka daux veng Asado mai nawh sidiex gau lox bwan gaux
         rhawm ka veng khawmuik tom hoek nawh ka daux veng Kesarix heue.

1 Viang mawh nan Sawlux kawn blin lox ghlat, grawng pa sang pah kawncau Simiang Yesux
         yum mai hu ka cao giex kaing li pa ting,
         2 mai rawg mhaing ka nawh, son lai pa sang tawx ka nyiex sidiex khankix ka daux veng
         Damase, yuh ka mawx phan nawh yaox simex ang ah, bun ang ah, pa hawt Krax An tix kaux
         kaux, nawh sang pon ti phyawk mai viex kix hoek ka veng Yerusaliem heue.
         3 Yam kawn hu nawh krax nawh hoek dex ka veng Damase mai dom mawx dom an pa riang pa
         lih khaing raoma jhan rob nawh heue.
         4 Nawh goh gup piang tiex mai mhong lox pa ah nin ka nawh, "Sawlux eue, Sawlux eue,
         maix lai tuktiak Aux yuh ka mawx?"
         5 Nawh chawk ah nin, "Simiang eue, Maix mawh mawx?"Nawh Cao deeh ah nin, "Aux mawh
         Yesux pa tuktieak maix kah heue.
         6 Kaoh mai laig ka daux veng mai tak sang krai ka maix grawng maix tak lai yuh pa yuh
         ka mawx."
         7 Pui pa hu tau mai nawh khankix, cung mai ang pon nye, kheu viang kix mhong lox an
         kawx, kix ang yaox pui tix kaux kawx heue.
         8 Sawlux kaoh khaing piang tiex mai yam blah nawh ngai tix, nawh ang chix yaox tidtix
         mai kix tuk taix nawh mai viex nawh laig ka daux veng Damase heue.
         9 Ka daux loe ngaix nawh ang chix yaox mai ang ih ang nyaux heue.
         10 Yam an koe kawncau tix kaux pa kaux Ananix, pa ot ka daux veng Damase mai Simiang
         Yesux ah nin ka nawh ka daux riang susai, "Ananix eue."Ananix deeh ah nin, "Jhak heue,
         Simiang eue, aux ot tin heue."
         11 Simiang Yesux baox ah nin ka nawh, "Kaoh mai hu ka daux krax pa kok mawh pa see mai
         hu sawg ti chawk ka nyiex Yudax, son pui veng Tasux tix kaux pa kaux Sawlux, mawh
         kheu rawg nawh bwan heue.
         12 Nawh hoik yaox pui tix kaux pa kaux Ananix hoek ti laig mai deuh taix tix piang nawh,
         sonsang deeh chix yaox nawh heue."
         13 Viang mawh nan Ananix deeh pawk lox ah nin, "Simiang Yesux eue, aux hoik mhong grawng
         pui in khaing pui tom nie, grawng pa hoik yuh nawh pa caox tom nie, ka pui singax
         singeh pa ot ka veng Yerusaliem.
         14 Nawh hoik koe akhwang khaing cao giex kaing li pa ting khankix, ti phyawk pui pa
         kok ka ceu kaux Maix tin khawmuik heue."
         15 Viang mawh nan Simiang baox ah nin ka nawh, "Maix hu heue. Kheu mawh nawh aw pa hoik
         laug Aux, sonsang viex ceu kaux Aux hu sivoe ka pui tang ceu khankix mai simiang khankix
         mai pui Isarelax khankix heue.
         16 Grawh grawng nawh Aux tak sang jhi nawh yaox, grawng nawh tak sang kham geu miex
         ceu son ceu kaux Aux heue."
         17 Ananix lih hu mai laig ka daux nyiex an mai deuh taix tix piang Sawlux ah nin, "Pux
         Sawlux eue, Simiang Yesux pa hoik lih bleeh ka maix, daux krax pa hoek maix, ploi
         aux sonsang pon maix ti deeh yaox mai naog ka Khuan Singax Singeh heue."
         18 Dom mawx dom an ceu pa awm sibriak cod khaing ngai nawh mai nawh pon ti deeh yaox
         mai nawh kaoh mai cubcom ka rawm heue.
         19 Nawh ih pa ih mai baox koe riang heue. Nawh ot tau mai kawncau mau soi ka daux veng
         Damase tix vong heue.
         20 Dom mawx dom an nawh jah ti sidiex gau ka daux nyiex sidiex khankix grawh grawng
         Yesux, grawng mawh Nawh Kawn Siyiex heue.
         21 Pui pa mhong nawh khawmuik daox deng kah ah nin, "In ang mawh kaw pa yieh kix laux
         pa kok ka Ceu kaux in ka daux veng Yerusaliem lie? Nawh hoik hoek tin ti yuh ceu an,
         sonsang phyawk ti viex kix hu ka sivoe cao giex kaing li pa ting khankix heue.
         22 Sawlux nie baox ting riang mai kieh pui Yudax pa ot ka daux veng Damase khankix daox
         deng ka mhai rug grawng Yesux mawh Cao Khrit heue.
         23 Khaix hoik naog ngaix tom nie, pui Yudax khankix kum kawng paox tix grawng sang teei
         nawh yum.
         24 Sawlux pon ti tawng grawng ceu pa hoik yiag kix, kix pau siviex veng khankix ku ngaix,
         sonsang pon ti teei nawh yum heue.
         25 Viang mawh nan kawncau nawh khankix teei nawh yam ponsawm mai koi ploi nawh daux
         phliex plak praix guh veng heue.
         26 Yam hoik hoek nawh ka veng Yerusaliem, nawh keud ti sang neuex tokaux tix mai kawncau
         khankix mai kix khawmuik lhat ka nawh, kheu ang kix yum rhawm grawng hoik mawh nawh
         kawncau heue.
         27 Viang mawh nan Banabax teei nawh mai viex nawh hoek ka kawncau pa ting khankix mai
         krai kix grawng pa hoik yaox nawh Simiang Yesux ka daux krax mai grawng pa hoik sikah
         Nawh Cao ka nawh mai grawng hoik viex nawh rhawm kwa ti sidiex gau ka daux ceu kaux
         Yesux, ka daux veng Damase heue.
         28 Nawh ot tau mai kix ka veng Yerusaliem, lih lih laig laig,
         29 Viex rhawm kwa ti sidiex gau ka daux ceu kaux Simiang Yesux heue. Nawh sikah mai
         thung thiang ka pui Yudax meung Helasax, viang mawh nan kix sawg ti teei nawh yum
         heue.
         30 Yam hoik tawng puxaik khankix grawng ceu an, kix viex nawh lih hu ka veng Kesarix
         mai ploi nawh hu ka veng Tasux heue.
         31 Ceucao pa koe ka daux meung Yudax mai meung Galilie mai meung Samarix khawmuik koe
         krax nhim mai baox ting lhaong mai kix hu ka daux pa lhat ka Simiang Yesux mai ka
         daux ceu pa nyawm rhawm pa khu Khuan Singax Singeh mai baox nie haoh hun heue.
         32 Yam an Petrux hu lailing ku dah dee, ka pui singax singeh pa ot ka daux veng Ludax
         kawx, nawh hoek kah heue.
         33 Ka dee an Petrux yaox pui pa kaux Enex, pa hoik it dee it tix daix num, kheu hoik
         yum nawh tix plak heue.
         34 Petrux ah nin ka nawh, "Enex eue, Yesux Khrit kieh maix moi, kaoh mai cox dee it
         maix heue."nawh kaoh dom mawx dom an heue.
         35 Pui pa ot ka daux veng Ludax mai veng Sharon yaox kaw an mai kix deeh tieh tix hoek
         plak Simiang Yesux heue.
         36 Ka daux veng Yawppax koe kawncau tix kaux pa kaux Tabithax, phan toe lox an kok mawh
         Dawka heue. Bun in naog ka kaing jhaw ceu pa mhawm mai pa yuh bwanson tan pa yuh tix
         heue.
         37 Ka daux singaix an khankix nawh saux mai yum heue. Khaix hoik heem kix nawh, kix
         deuh nawh daux lawg plak piang heue.
         38 Mawh kheu veng Ludax, dex ka veng Yawppax, kawncau mau soi khankix mhong grawng Petrux
         ot tan mai ploi pui ra kaux hu ka nawh, ti khyox khaw ka nawh ah nin, "Paw vi jun
         ti baox nien hoek ka ex heue."
         39 Petrux kaoh mai hu tau mai kiex heue. Yam hoik hoek nawh tan, kix viex nawh haok
         ka daux lawg plak piang mai miexmai khawmuik cung yiiem liep Petrux mai jhi nawh yaox
         sibex mai kraung ceep, pa hoik yuh Dawka, yam kawn ot nawh tau mai kix heue.
         40 Viang mawh nan Petrux kieh kix lih khawmuik mai grux ngawng tix rawg bwan mai veeh
         plak tokaux yum an ah nin, "Tabithax eue, kaoh heue."Bun an blah ngai tix mai yam
         yaox nawh Petrux, nawh yaog ti ngawm heue.
         41 Nawh tawx taix tix ka bun an mai yaog nawh kaoh mai kok pui singax mai miexmai khankix,
         nawh deeh tawx bun pa im an ka kix heue.
         42 Pui pa ot ka daux veng Yawppax khawmuik tawng grawng an mai pui tom nie yum rhawm
         ka Yesux Khrit heue.
         43 Petrux rheung ot tom nie singaix ka daux veng Yawppax, tau mai Simon pa cox hak tix
         kaux heue.

1 Ka daux veng Kesarix koe pui tix kaux pa kaux Kawnilix, pa mawh cao giex kaing naing,
         pui naing tix yieh kaux, pa kok mawh cub pui naing Itali heue.
         2 Nawh mawh pui pa chix nab yam. Mai pa chix lhat ka Siyiex mai khawm pui daux nyiex
         nawh khawmuik kawx awm an. Nawh mawh pa sax yuh bwanson tan tom nie, ka pui khankix
         mai rawg bwan ka Siyiex jheung jheung heue.
         3 tix singaix yam dex hoek dim nari nawh sidawng yaox ka daux riang susai, kawncau
         Siyiex tix kaux laig hoek ka nawh ah nin, "Kawnilix eue."
         4 Nawh lhat ka, jeung ngai tix piang kawncau Siyiex an ah nin, "Mawh patix, Simiang
         eue?"kawncau Siyiex an ah nin ka nawh, "Ceu pa rawg maix bwan mai ceu pa tan maix,
         hoik haok, sonsang mawh ceu pa doh keud, ka sivoe Siyiex heue.
         5 Yam in ploi pui hu ka veng Yawppax mai viex Simon pa kok ceu kaux mawh Petrux.
         6 Nawh ot tau mai Simon, pa mawh pui coh hak tix kaux mai nyiex nawh koe dex rawn sigrit
         sigra heue."
         7 Khaix hoik hu kawncau Siyiex pa sikah mai nawh, Kawnilix kok kawncau daux nyiex tix
         ra kaux mai pui naing pa chix nab yam tix kaux, pa rien khre ka nawh jheung jheung,
         8 Khaix hoik krai grawng kuceu khawmuik ka kix, nawh ploi kix hu ka veng Yawppax heue.
         9 Ngaix pasax, yam kawn hu kix krax mai uik dex sang hoek ka veng an, yam dex hoek
         liah nari Petrux haok piang braux nyiex sonsang rawg bwan heue.
         10 Nawh hoik cai rhawm mai mie ti sawm, viang mawh nan yam kawn tak khre kix nawh, nawh
         lip lu,
         11 mai nawh yaox baoh raoma mai tix ceu pa awm man tawm pa ting, pa hoik phyawk pon
         daog mai ploi lih piang haktiex heue.
         12 Ka daux an koe totiag pa koe caong pon khawn kuceu mai pa chix hu mu ka piang tiex
         mai khawm sim raoma khankix heue.
         13 Lox lih hoek ka nawh yuh nin, "Petrux eue, kaoh mai pah ti ih heue."
         14 Viang mawh nan Petrux deeh ah nin, "Ang doh mawh Simiang eue, kheu ang aux sax ih
         ceu pa seeing brai mai ceu pa ang singax heue."
         15 Lox baox deeh hoek ka nawh ra bawg tix bawg ah nin, "Ceu pa hoik kieh Siyiex singax
         singeh maix paw kok mawh pa seeing brai heue."
         16 Khaix hoik yuh nan loe bawg, rieb ti deeh teei ceu an haok ka daux meung raoma dom
         mawx dom an heue.
         17 Yam kied daox deng Petrux ka daux tokaux tix, grawng deeh bleeh riang susai pa hoik
         yaox nawh mawh pa yuh ka mawx, jhak heue, pui pa ploi Kawnilix hoik chawk nyiex Simon
         mai cung sivoe siviex,
         18 mai kok chawk grawng Simon pa kok mawh Petrux, ot tan lie, ang ot lie.
         19 Yam kawn keud Petrux grawng riang susai an, Khuan Cao ah nin ka nawh, "Jhak heue,
         pui loe kaux sawg maix.
         20 Kaoh, lih heue. Paw lai keud jee keud blaong, hu tau mai kix, mawh kheu Aux hoik
         ploi kix hoek heue."
         21 Petrux lih hu ka pui khankix ah nin, "Jhak heue, aux mawh kaw pa sawg pex, mawh kheu
         nan pex hoek kheu grawng pa yuh ka mawx?
         22 Kix deeh ah nin, "Kawnilix pa mawh cao giex kaing naing tix kaux, pa mawh pui rahsee,
         pa chix lhat ka Siyiex pa yaw pui Yudax ka khawmuik, Siyiex hoik ploi kawncau pa singax
         tix hu nhie nawh ploi pui hu kok maix hoek ka daux nyiex tix mai sonsang kieh mhong
         gumlox pa kaoh khaing maix khankix heue."
         23 Mawh kheu nan nawh kok kix laig paung mai tix heue. Pasax nawh kaoh mai lih hu tau
         mai kix mai puxaik pa mawh pui veng Yawppax tix blah kawx hu tau mai nawh heue.
         24 Khaix an tix singaix kix laig ka daux veng Kesarix. Kawnilix hoik kok paox ru nawh
         mai paox grawm nawh khankix khrawm paox tix mai krox jun son kix heue.
         25 Yam laig Petrux ka daux nyiex, Kawnilix rieb nawh mai gup ti krub ka caong nawh heue.
         26 Viang mawh nan Petrux yaog nawh kaoh ah nin, "Cung heue, tokaux aux kawx mawh ngie
         pui."
         27 Yam kawn sikah Petrux mai nawh, nawh laig mai yaox pui pa hoik khrawm paox tix tan
         tom nie,
         28 mai nawh ah nin ka kix, "Tokaux pex hoik tawng grawng ang khaw mai been, son pui
         Yudax ti neuex rom, phan ang mawh nan ti hoek ka pui pa mawh pui tang ceu, Siyiex
         hoik jhi aux yaox, son ang aux tak mawh pa ang singax singeh heue.
         29 Mawh kheu in yam ploi ti kok aux, aux ang thiang mai hoek heue. Mawh kheu nan aux
         tom chawk pex, pex ploi ti kok aux kheu keud pex yuh ka mawx?"
         30 Kawnilix ah nin, "Khaix in pon ngaix, aux twah pa ih tom hoek nari in mai yam hoek
         dim nari aux rawg bwan ka daux nyiex aux mai jhak heue, pui tix kaux pa ceep kraung
         pa jhan riang cung sivoe aux,
         31 ah nin, Kawnilix eue, hoik mhong lox rawg maix bwan mai ceu pa tan maix khankix kawx,
         Siyiex hoik doh keud ka heue.
         32 Mawh kheu nan ploi pui hu ka veng Yawppax, ti kok Simon, pa kok mawh Petrux hoek
         tin heue. Nawh ot ka daux nyiex Simon pui pa cox hak, pa ot praok rawm sigrit sigra,
         yam hoik hoek nawh, nawh tak sang sidiex ka maix heue.
         33 Mawh kheu nan aux tom ploi pui hu ka maix dom mawh dom an heue. Kheu hoek maix tin
         maix hoik yuh mhawm mhawm. Mawh kheu in ex khawmuik ot tin sivoe Siyiex, sonsang mhong
         sang nghiet kuceu pa hoik tawm Simiang Yesux ka maix heue."
         34 Petrux ang moing tix ah nin, "Aux hoik tawng tete, grawng mawh Siyiex pa ang jhak
         ka pakngai kawn pui heue.
         35 Ka daux pui kuceu, pui pa chix lhat graung ka Nawh mai pa yuh pa rahsee, Nawh sang
         rieb ti teei heue.
         36 Nawh hoik ploi lox ka ru pui Isarelax khankix mai kieh kix tawng, lox bwan gaux rhawm
         pa dex dawd mai pa nhim, ka daux Yesux Khrit, pa mawh Simiang piang khawmuik heue.
         37 Pex hoik tawng grawng gumlox bwan an, pa hoik tah hu kudah dee ka daux meung Yudax,
         pa jah ka meung Galilie, khaix krax pa tawx cubcom, ceu pa sidiex gau Yohan heue.
         38 Grawng hoik groi Siyiex rawm bee ka Yesux pui veng Nazariet, ka Khuan Singax Singeh
         mai sibrawm, Kaw pa hoik hu lailing yuh ceu pa mhawm mai cox pui pa tuktiak phicaox
         khawmuik moi, mawh kheu Siyiex ot tau mai Nawh heue.
         39 Ex mawh pui pa kham mhai rug grawng ceu pa hoik yuh Nawh khawmuik, ka daux veng Yerusaliem
         mai khawm daux meung pui Yudax khawmuik, Kaw pa hoik preue kix ti teei yum piang khaox
         heue.
         40 Siyiex hoik kieh Nawh deeh kaoh im, ka daux loe ngaix mai kieh Nawh sidawng heue.
         41 Viang mawh nan ang kieh sidawng ka pui khawmuik, mawh ngie ka pui pa hoik laug Siyiex,
         sonsang kieh kham mhai rug, pa mawh ex, pa hoik ih hoik nyaux tau mai Nawh, khaix
         hoik kaoh Nawh khaing krax yum heue.
         42 Nawh Cao tawm lox ka ex nhie ex sidiex gau ka pui khankix mai sonsang kham mhai rug
         grawng mawh Nawh Kaw pa hoik ciak Siyiex ti mawh Cao Prawng ka pui pa im mai khawm
         pui yum khankix heue.
         43 Cao jhai khawmuik kham mhai rug grawng pui pa yum rhawm ka daux ceu kaux Nawh ku
         kaux daux pui, tak sang hoek krax pa luan khaing phimap heue."
         44 Yam kawn tak ah Petrux gumlox ceu in khankix, Khuan Singax lih piang kix pa mhong
         gumlox an khawmuik heue.
         45 Kix pa dex dawd mai been pa pat hak, pa hoik yum rhawm mai pa hoek tau mai Petrux
         khankix daox deng kah, mawh kheu piang pui tang ceu kawx, totaix Khuan Singax hoik
         prauk lih heue.
         46 Kheu kix mhong kix sikah ka lox pui tang ceu khankix mai yaogyaw Siyiex heue. Yam
         an Petrux baox ah nin,
         47 "Kaux pui mawx sang pon sidien rawm, son ang pon ti tawx krax cubcom ka pui inkix,
         pa hoik pon Khuan Singax Singeh awm hoik pon ex?"
         48 Nawh tawx lox nhie kix cubcom ka daux ceu kaux Yesux Khrit. Khaix an kix khyox khaw
         mai nhie nawh ot tan tix vong heue.

1 Kawncau pa ting khankix mai puxaik khankix pa ot ka daux meung Yudax, mhong grawng
         pui tang ceu kawx, hoik rieb ti teei gumlox bwan Siyiex.
         2 Mawh kheu nan Petrux haok hu ka veng Yerusaliem, cub pui been pa pat hak, thung thiang
         mai nawh,
         3 Ah nin, "Maix hoik laig ka daux nyiex pui pa ang pat hak khankix mai hoik sawm tau
         mai kix heue."
         4 Petrux plak jhi kix mhong grawng ceu an jah ka num tom sidah ah nin,
         5 "Yam ot aux ka daux veng Yawppax mai rawg bwan, yam lip lu aux yaox riang susai,
         pa mawh tix ceu pa awm man tawm pa ting, pa hoik phyawk pon daog, mai ploi lih khaing
         raoma mai hoek dex ka aux heue.
         6 Yam jeung aux ngai tix kah, aux jhak ti yaox mhawm mhawm mai yaox totiag pa koe caong
         pon khawn piang haktiex mai totiag pa chix hu chix mu khankix mai sim raoma khankix
         heue.
         7 Lox kawx, aux mhong pa ah nin ka aux, Petrux eue, kaoh mai pah ti ih heue.
         8 Aux ah nin, Ang doh mawh Simiang eue, mawh kheu ceu pa seeing, phan ang mawh nan
         ceu pa ang singax ang sax laig ka daux jheeh aux heue.
         9 Lox an baox deeh pawk khaing raoma ra bawg tix bawg ah nin, Ceu pa hoik kieh Siyiex
         singax singeh, maix paw kok mawh pa seeing heue.
         10 Khaix hoik yuh nan loe bawg, deeh bluh khawmuik haok ka daux meung raoma heue.
         11 Jhak heue. dom an, pui loe kaux cung sivoe nyiex dee ot ex an, pa hoik ploi hoek
         ka aux khaing veng Kesarix heue.
         12 Khuan Cao nhie aux hu tau mai kix mai paw yuh tang siyox heue. Puxaik liah kaux kawx
         hu tau mai aux mai ex laig ka daux nyiex pui an,
         13 mai nawh krai ka ex grawng hoik yaox nawh kawncau Siyiex pa cung ka daux nyiex nawh
         ah nin, ploi hu ka veng Yawppax mai viex Simon pa kok mawh Petrux heue.
         14 Nawh tak sang krai gumlox ka maix, pa sang pon maix mai pui nyiex maix khawmuik krax
         taoh heue.
         15 Yam jah aux ti sidiex, Khuan Singax Singeh lih piang kix, awm hoik lih piang ex yam
         jah heue.
         16 Aux doh keud ka gumlox Simiang, pa hoik ah Nawh nin, Yohan cubcom ka rawm tete heue.
         Pex tak sang cubcom ka daux Khuan Singax Singeh heue.
         17 Mawh kheu nan phan Siyiex hoik tawx totaix ka kix, awm hoik tawx Nawh ka ex, yam
         yum rhawm ex ka Simiang Yesux Khrit, aux mawh pui pa yuh ka mawx, pa sang pon tieb
         tie ka Siyiex?"
         18 Yam mhong kix grawng ceu an khankix, kix ang nye kah, mai yaogyaw Siyiex ah nin,
         "Phan mawh nan ka pui tang ceu khankix kawx, hoik tawx ceu pa doh keud, tom pon ju
         pa im heue."
         19 Kix pa hoik prung prang rairuat hu ku dah dee, kheu krax kha rhawm pa hoik mawh kheu
         grawng Sathephan, hu tom hoek ka meung Phinit mai ka meung Kuparux mai ka veng Antiuk,
         sidiex gau ngie gumlox bwan ka pui Yudax khaing heue.
         20 Kix tix blah pa mawh pui meung Kuparux mai meung Kurene, yam hoek kix ka veng Antiuk,
         kix sidiex gau grawng Simiang Yesux ka khawm pui Helasax kawx heue.
         21 Taix Simiang ot tau mai kix mai pui tom nie pa yum rhawm deeh tieh ti hoek ka Siyiex
         heue.
         22 Grawh grawng lox inkix hoek ka yhaok ceu cao pa koe ka daux veng Yerusaliem mai kix
         ploi Banabax hu tom hoek ka veng Antiuk heue.
         23 Yam hoek nawh tan mai hoik yaox bwanson Siyiex, nawh gaux rhawm kah mai sidiex gau
         kix khawmuik, sonsang deuh kix rhawm tix kaux mai kawm ka Siyiex tom sied.
         24 Kheu mawh nawh pui pa mhawm mai pa naog ka Khuan Singax Singeh mai pa yum rhawm heue.
         Pui tom nie baox haoh hun yum rhawm ka Simiang Siyiex heue.
         25 Banabax lih hu ka veng Tasux, sonsang sawg Sawlux,
         26 Yam hoik yaox nawh ka nawh, nawh viex nawh hoek ka veng Antiuk. Kix khrawm ti ot
         tau mai ceucao tan, tom naog tix num mai sidiex gau ka pui tom nie. Mawh ka daux veng
         Antiuk, dee jah ti kok kawncau mau soi khankix, mawh kawn Khrit phao ka heue.
         27 Ka daux singaix an khankix cao jhai tix blah yaog ti lih khaing veng Yerusaliem hoek
         ka veng Autiuk heue.
         28 Ka daux kix tix kaux pa kaux Agabux kaoh cung mai grux krai lox jhai ka daux Khuan,
         grawng tak sang kied sibhawm praix piang haktiex khawmuik heue. Sibhawm ting an hoek
         ti mawh ka daux bawg yam singaix simiang Kesa Klawdi heue.
         29 Kawncau khankix, ku kaux daux pui, keud ti sang sipaox ceu pa teem ka puxaik khankix
         pa ot ka daux meung Yudax, awm pa chix tix kaux mawx kaux an heue.
         30 Kix kawx yuh awm an mai sipaox ceu pa teem hu tawx ka kuad song khankix, ka daux
         tawm taix Banabax mai Sawlux heue.

1 Yam an simiang Herut, nyeu taix tix sonsang tuktiak ka pui ceu cao tix blah.
         2 Nawh teei Yakop puxke Yohan yum ka vaid heue.
         3 Yam yaox nawh pa khaw caw rhawm pui Yudax khankix grawng an, viang mawh Petrux kawx
         nawh baox giex heue. Bawg yam an caw bawg yam singaix blah pa ang sau susaix khankix
         heue.
         4 Yam hoik teei nawh Petrux, nawh sau Petrux daux thawng mai tawx nawh ka pui naing
         kao kaux liah, sonsang kieh kix pau nawh mai nawh keud ti sang viex nawh lih ka pui
         khankix khaix hoik hoik pawie Pasakha heue.
         5 Mawh kheu nan kawn laung Petrux ka daux thawng, pui ceucao khankix nied ti rawg bwan
         ka Siyiex son nawh heue.
         6 Yam dex sang viex Herut nawh lih, daux sawm an Petrux it ka sinax pui naing ra kaux
         mai hoik phyawk ka ceng ra nyaing mai pui pa pau khankix ot sivoe siviex mai pau thawng
         an heue.
         7 Kawncau raoma cie Siyiex leeing ju tix kaux cung liep nawh mai pa riang jhan ka daux
         thawng kawncau raoma an dieh paw Petrux mai kieh nawh siduad ah nin, "Nied ti kaoh
         heue."Kieh ceng an grhuah khaing taix nawh heue.
         8 Kawncau Siyiex ah nin ka nawh, "Nhawt maox rawd nyoi maix mai ceep kiep maix heue."nawh
         yuh awm ah nawh. Kawncau Siyiex an baox ah nin ka nawh, "Fua man fua maix mai hawt
         aux heue."
         9 Nawh lih hawt hu heue. Nawh ang tawng grawng pa yuh kawncau Siyiex an mawh ceu pa
         mawh meh tete, nawh ce mawh yaox tix riang susai heue.
         10 Khaix hoik luan kiex khaing cub pui pa pau sivoe mai pui pa pau ra cub tix cub, kiex
         hoek ka siviex rhiem pa bleeh ti laig ka daux veng mai siviex an lak baoh nong son
         kiex mai kiex lih hu lawng krax ti nyaing mai dom mawx dom an kawncau Siyiex an gwieh
         hu khaing nawh heue.
         11 Yam doh rhawm Petrux nawh ah nin, "Yam in aux hoik tawng grawng Siyiex hoik ploi
         kawncau tix hoek ti taoh aux khaing tawm taix Herut mai ceu pa hoik keud pui Yudax
         khankix khawmuik tete heue."
         12 Yam hoik keud nawh grawng ceu an, nawh hoek ka nyiex Marix pa mawh miex Yohan pa
         kok ceu kaux ru nawh mawh Makux, dee hoik khrawm pui tom nie paox tix mai rawg bwan
         heue.
         13 Yam gleuh nawh ka siviex brawk, nyawm bun pa kaux Rode tix kaux hoek ti pawk.
         14 Yam tawng nawh mawh lox Petrux, nawh ang paoh siviex kah, kheu gaux rhawm nawh, to
         laig ka daux mai krai grawng Petrux cung ka sivoe siviex heue.
         15 Kix ah nin ka nawh, "Yhot maix"nawh nied ti ah mawh tete heue, mai kix ah, "Mawh
         kawncau raoma cie Petrux heue."
         16 Petrux baox gleuh siviex mai yam hoik paoh kix siviex, yaox nawh mai kix kied daox
         deng kah heue.
         17 Viang nawh teei taix tix ne kix, nhie kix paw nye mai krai kix mhong grawng Siyiex
         hoik viex nawh lih khaing daux thawng yuh ka mawx heue. Nawh ah nin, "Krai grawng
         ceu inkix ka Yakop mai ka puxaik khankix heue."Khaix an nawh lih hu mai hu tang dah
         heue.
         18 Yam hoik bah riang praix, pui naing khankix lawh maw ceeix ngie ang mawh, grawng
         hoik mawh pa yuh ka mawx ka Petrux.
         19 Khaix hoik sawg Herut Petrux mai ang yaox nawh, nawh chawk cheng grawng an ka pui
         pa pau khankix mai tawx lox nhie teei kix yum heue. Khaix an nawh lih hu khaing meung
         Yudax mai hu ka veng Kesarix mai ot tan heue.
         20 Yam an Herut kied song rhawm ka pui veng Turux mai veng Sidom mai kix viex rhawm
         tix mu khrawm paox tix hoek mai khaix hoik pon Balasatux, pa mawh kawncau pa rien
         khre lawg dee it simiang kieh nawh mawh paox grawm kix, kix khyox khaw son pa nhim,
         kheu kix een rhawm tix ka haktiex simiang an son pa ih heue.
         21 Ka daux pa hoik ciak ti deuh tix singaix, Herut ceep kraung ceep simiang mai ngawm
         piang dang ngeung mai krai lox ka kix heue.
         22 Pui khankix yo ah nin, "Lox in mawh lox siyiex tix kaux, ang mawh lox pui heue."
         23 Dom mawx dom an kawncau raoma cie Siyiex tix kaux dieh nawh kah, kheu ang nawh tawx
         min pakngai ka Siyiex, viag ih kaux nawh mai yum kheu heue.
         24 Gumlox Siyiex haok huan mai baox nie haoh hun heue.
         25 Banabax mai Sawlux deeh khaing veng Yerusaliem, khaix hoik yuh kiex kaing pa teem
         pa khan mai kiex viex Yohan pa kok ceukau ru nawh mawh Makux ing mai tix heue.

1 Ka daux ceucao pa koe ka daux veng Antiuk, koe pui pa mawh cao jhai mai cao gau,
         pa mawh Banabax mai Simeon pa kok mawh Nika. Mai Lukix pui meung Kurene mai Manaen
         pa hoik yuh ti mawh puxaik simiang Herut mai Sawlux heue.
         2 Yam kawn tak krub kix ka Simiang Yesux mai twah pa ih. Khuan Singax Singeh ah nin,
         "Gwieh ti een Banabax mai Sawlux, son kaing pa hoik kok Aux kiex yuh heue."
         3 Khaix hoik twah kix pa ih mai rawg bwan. Mai hoik deuh taix tix piang kiex. Kix ploi
         kiex hu heue.
         4 Mawh kheu Khuan Singax Singeh ploi kiex hu. Kiex lih hu ka veng Selukix mai kiex
         brug reu tan hu ka klawn tiex Kuparux heue.
         5 Yam ot kiex ka daux veng Salamix, kiex sidiex gau lox bwan Siyiex ka daux nyiex sidiex
         pui Yudax khankix. Viang mawh Yohan kawx kiex koe son cao teem heue.
         6 Khaix hoik lai ling kix ka daux klawn tiex an khawmuik, kix hoek ka veng Phapux mai
         yaox cao sibawk tix kaux, pa mawh cao jhai pa ang mawh ang meh, pa mawh pui Yudax,
         pa kaux Bayesux heue.
         7 Nawh ot tau mai simiang Seragix Pawlux pa mawh pui pa lhak pa tawng. Simiang aux
         kok Banabax mai Sawlux hoek ka tix mai sawg ti mhong ti nghiet gumlox Siyiex heue.
         8 Eluma cao sibawk an mawh kheu toe ceu kaux nawh dee bleeh mawh nan heue. Kieh tie
         kix mai sawg ti kieh simiang an via khaing krax yum rhawm heue.
         9 Viang mawh nan Sawlux, pa kok khawm ceu kaux Pawlux, naog ka Khuan Singax Singeh
         mai jeung ngai tix piang kaw an,
         10 ah nin, "Pui pa naog mai pa nieb pie lhen mai pa caox caig kuceu khawmuik, kawn phicaox
         eue, maix pa mawh pa koeng ka pa rahsee khawmuik maix tak ang naox, ceu pa yieh krax
         pa rahsee Simiang Yesux lie?
         11 Yam in, jhak heue, taix Simiang hoik koe piang maix mai maix tak dug ngai ang chix
         yaox singaix tix vong heue." Dom mawx dom an paiawm mai pa faik grhup piang nawh mai
         nawh vuvie sawg pui pa sang tuk taix tix heue.
         12 Yam yaox simiang an grawng pa hoik yuh nan, nawh yum rhawm kheu daox deng nawh ka
         lox sidiex lox gau Simiang Yesux heue.
         13 Pawlux mai cub nawh brug reu kaoh khaing veng Phapux mai hoek ka veng Perage pa koe
         ka daux meung Pampuli mai Yohan gwieh khaing kiex tan mai deeh ing ka veng Yerusaliem
         heue.
         14 Kiex kaoh khaing veng Perage mai hoek ka veng Antiuk ka daux meung Pisidix mai kiex
         laig ka daux nyiex sidiex singaix twah mai ngawm heue.
         15 Khaix hoik phat lai beenli mai lai cao jhai khankix, pui giex kaing nyiex sidiex
         an khankix, ploi pui hu ka kiex ah nin, "Puxaik eue, phan pax koe lox sidiex ka pui
         khankix tix ceu ceu, sidiex heue."
         16 Pawlux kaoh cung yuh kix yaox taix tix ah nin, "Pui Isarelax mai pui pa lhat ka Siyiex
         khankix eue, nghiet ha.
         17 Siyiex pui ceu Isarelax in, hoik laug tax du ex mai yaog pui khankix ting, yam mawh
         kix nyo ka daux haktiex meung Ejiptux mai Nawh teei plawng taix pa hoik yaog lhaong
         tuk kix lih khaing tan heue.
         18 Son dex tixpon num Nawh priex kix ka daux tiag awm Keeing pa chix eei heue.
         19 Khaix hoik yieh Nawh pui aliah ceu laux ka daux haktiex meung Khanan, Nawh tawx haktiex
         ankix ka kix, sonsang mawh sin, son dex pon yieh tixphwan num heue.
         20 Khaix an Nawh tawx cao prawng ca ka kix, tom hoek ka cao jhai Samoelax heue.
         21 Khaix an kix rawg mhaing son simiang mai Siyiex tawx Sawlux kawn Kiesa ka kix, pa
         mawh pui ceu Binyamen, son bawg yam tixpon num heue.
         22 Khaix hoik gah ti tik nawh, Siyiex yaog ti kieh Davit mawh simiang kix, pa hoik kham
         Nawh mhai rug ka kix ah nin, Aux hoik yaox Davit pa mawh kawn Yessie, pui pa khaw
         pa hawt rhawm Aux, pa tak sang yuh alo Aux khawmuik heue.
         23 Ka daux ru pui an Siyiex hoik viex Yesux pa mawh Cao Taoh ka pui Isarelax khankix
         awm pa khaw mai lox mukheu heue.
         24 Ka sang hoek Nawh Cao Yohan hoik sidiex gau been cubcom daux rawm, pa dex dawd mai
         krax doh keud ka phimap ka pui Isarelax khawmuik heue.
         25 Yam kawn tak yuh Yohan sonsang naog pa yuh tix, nawh ah nin, Pex ce aux mawh pa yuh
         ka mawx? Aux ang mawh Kaw an. Viang mawh nan jhak heue, khaix aux tak sang hoek tix
         Kaux, pie maox kiep caong Nawh ang aux keung ti kah heue.
         26 Puxaik khankix pa mawh kawn ru Abraham mai pui ka daux pex pa lhat ka Siyiex eue,
         gumlox bwan grawng krax pa taoh in hoik sipaox ka pex heue.
         27 Mawh kheu kix pa ot ka daux veng Yerusaliem mai simiang kix khankix ang tawng Nawh
         Cao, kheu ang kix tawng lox pa hoik grux krai cao jhai khankix, pa phat ku singaix
         twah, kix kieh gumlox an kix naog, ka daux pa prawng ca kix ka Nawh heue.
         28 Viang kix ang yaox grawng pa khaw Nawh ti yum kawx, kix rawg mai nhie Pilat teei
         Nawh yum heue.
         29 Khaix hoik yuh kix kuceu khawmuik naog, pa hoik tiiem ti deuh grawng Nawh Cao, kix
         teei Nawh lih khaing khaox an mai een Nawh ka daux simeeig heue.
         30 Viang mawh nan Siyiex hoik kieh Nawh deeh kaoh im khaing krax yum heue.
         31 Kix pa hoik haok ti hoek tau mai Nawh, khaing meung Galilie ka veng Yerusaliem, hoik
         yaox Nawh tom nie singaix, yam in kix mawh pui pa kham mhai rug grawng Nawh ka pui
         khankix heue.
         32 Yiex viex lox gaux rhawm ka pex, pa dex dawd mai lox mukheu pa hoik dawg tawx ka
         tax du ex.
         33 Grawng hoik kieh Siyiex lox an naog ka kawn praix ex, ka daux pa hoik kieh Nawh,
         Yesux deeh kaoh im, awm pa hoik tiiem ti deuh ka daux Lai Yaogyaw simin ting ra, ah
         nin, Maix mawh Kawn simex Aux, Aux hoik kieh Maix keh ka daux singaix in heue.
         34 Hoik kieh Nawh Cao deeh kaoh khaing krax yum, son ang sang baox deeh hoek ka krax
         cux krax sium, Nawh hoik ah nin, Aux tak tawx bwanson pa singax mai pa kaux cong cie
         Davit ka maix heue.
         35 Mawh kheu Nawh baox ah nin ka daux Lai Yaogyaw tang pheen, Maix tak ang tawx kieh
         Kaw Pa Singax Singeh cie Maix sium heue.
         36 Kheu khaix hoik hawt yuh Davit alo Siyiex ka daux bawg yam ju tix, nawh laig it mai
         deuh nawh tau mai tax du nawh khankix mai nawh yaox krax cux sium heue.
         37 Kaw pa hoik kieh Siyiex nawh deeh kaoh, ang yaox krax pa cux sium heue.
         38 Mawh kheu nan puxaik khankix eue, kieh pex tawng grawng ceu pa sidiex gau in ka pex,
         grawng pa pluat ploi phimap, mawh ka daux Kaw an heue.
         39 Pa yum rhawm ka Nawh ku kaux daux pui, pon hoek krax rahsee khaing kuceu khawmuik,
         pex ang tau pon rahsee kheu lox lai beenli Mose heue.
         40 Mawh kheu nan, rien rhawm tix, yuh son ceu pa hoik krai daux lai cao jhai, tak ang
         sang hoek piang pex, pa ah nin,
         41 jhak heue, pex pa mawh pui ang nab yam khankix eue, daox deng mai laux leeing heue.
         Kheu Aux tak yuh kaing tix ceu daux bawg yam singaix ju pex. Viang pui krai kaing
         an ka pex kawx, pex tak ang tau ti yum rhawm kah heue.
         42 Yam lih hu kiex, kix khyox khaw kiex sonsang baox deeh sidiex lox ceu in khankix,
         daux singaix twah hoek heue.
         43 Yam gwieh pui, pui pa khrawm paox tix ka daux nyiex dee sidiex an, pui Yudax tom
         nie mai khawm pui pa laig been kix, hawt Pawlux mai Banabax, kiex sikah ka kix, nhie
         kix ot kaux cong daux bwanson Siyiex heue.
         44 Yam hoek ngaix twah khaix, pui dex khawm veng khrawm paox tix sonsang nghiet gumlox
         bwan Siyiex heue.
         45 Yam yaox pui Yudax khankix pui hun khankix, kix naog krax boh rhawm mai thiang grawng
         ceu pa krai Pawlux khankix mai salao kah heue.
         46 Pawlux mai Banabax viex rhawm kwa sidiex gau ah nin, "Tak lai sidiex gau gumlox bwan
         Siyiex in ka pex phao ka heue. Viang mawh nan kheu nyhot pex ti tik khaing, pex prawng
         ca tokaux tix, mawh pa ang keung pon ju leeing ju. Yiex tom veeh ka pui tang ceu khankix
         heue.
         47 Mawh kheu Simiang hoik tawm lox ka yiex ah nin. Aux hoik deuh Maix sonsang mawh pa
         riang ka pui tang ceu khankix, sonsang mawh Maix ceu pa taoh tom sidah ghoik haktiex
         heue."
         48 Yam mhong pui tang ceu lox an khankix, kix gaux rhawm mai yaogyaw gumlox bwan Siyiex.
         Kix pa hoik ciak laug sonsang pon ju leeing ju khawmuik yum rhawm heue.
         49 Gumlox bwan Simiang Yesux tah hu daux praix an khawmuik.
         50 Pui Yudax khankix, chuik bun pa chix nab yam ka Siyiex, pa ting min plakngai khankix,
         pui ting ka veng an khankix, kieh lih koe krax tuktiak ka Pawlux mai Banabax mai grheu
         kiex lih khaing haktiex kix heue.
         51 Kiex khruah phawng tiex khaing caong tix sonsang mawh mhai rug ka kix mai hu hoek
         ka veng Ikawnix heue.
         52 Kawncau khankix naog ka pa gaux rhawm mai ka Khuan Singax Singeh heue.

1 Ka daux veng Ikawnix kix khrawm ti laig tau ka daux nyiex sidiex pui Yudax mai sidiex
         gau tom yum rhawm pui hun, pa mawh pui Yudax mai khawm pui Helasax heue.
         2 Viang mawh nan pui Yudax pa ang koe krax cu nghiet khankix, cheeik rhawm pui tang
         ceu khankix mai kieh kix caox ka puxaik khankix heue.
         3 Mawh kheu nan kix ot tan tom rheung mai viex rhawm kwa sidiex gau ka daux Siyiex.
         Siyiex kawx, kham mhai rug ka gumlox bwan Nawh, kieh yuh mhai mai ceu pa daox deng,
         ka taix kix heue.
         4 Viang mawh nan pui veng an ang khaw caw paox tix, tix blah ot plak pui Yudax khankix
         mai tix blah ot plak kawncau pa ting heue.
         5 Yam sang khrawm pui tang ceu mai pui Yudax khawm simiang giex kaing kix khankix,
         ti hu sonsang yuh ceu pa ang cee cak ka kawncau pa ting mai dheem kix ka simaox.
         6 Kix mhong grawng an mai to hu ka veng Lusatra mai veng Derabe mai haktiex sivie siveng
         tan, daux meung Lukawnix,
         7 mai kix sidiex gau lox bwan gaux rhawm tan heue.
         8 Ka daux veng Lusatra koe pui pa ngawm tan tikaux, pa laux caong, pa hoik laux maung
         khaing vaig miex tix mai pa ang sax hu ka caong tix, tix bawg kawx heue.
         9 Kaw an mhong pa sidiex Pawlux heue. Pawlux jeung ngai tix piang kaw an mai kheu yaox
         grawng nawh koe krax yum rhawm sonsang kieh tix deeh mhawm,
         10 Mai kok lox sinum ah nin, "Kaoh cung ka caong tix rahsee heue."kaw an jaloh kaoh
         mai hu ka caong tix heue.
         11 Yam yaox pui hun ceu pa hoik yuh Pawlux, kix yo lox sinum ka lox meung Lukawnix ah
         nin, "Siyiex khankix hoik lih hoek ka ex, awm riang kawn pui heue."
         12 Kix kok Banabax mawh "Zusa,"mawh kheu Pawlux mawh pa nie lheu sidiex, kix kok nawh
         mawh "Heumi"heue.
         13 Yam an cao giex kaing li Zusa, pa ot sivoe veng, viex mawie mai tai pa hoik taing
         laklo khankix, ka siviex mai koe rhawm ti sang tan tau mai cub pui hun khankix heue.
         14 Viang mawh nan yam mhong kawncau pa ting Banabax mai Pawlux grawng an, kiex riah
         kraung ceep tix mai hu plab sinax cub pui hun khankix, kok yo,
         15 ah nin, "Pui khankix eue, pex lai yuh ceu inkix yuh ka mawx? Yiex kawx mawh kawn
         pui, pa koe ceu pa chix keud awm pex mai viex lox gaux rhawm hoek ka pex, sonsang
         deeh tieh pex khaing ceu pa giex going inkix, ka Siyiex pa im ju, Kaw pa hoik yuh
         raoma mai haktiex mai rawm sigrit sigra mai can pa koe ka daux kix khawmuik heue.
         16 Daux ju pa hoik luan khankix, Nawh hoik kieh ceu pui kuceu khawmuik, hawt yuh krax
         pa lak keud kix heue.
         17 Viang mawh nan Nawh ang grham tokaux tix, ti ang koe ceu pa kham mhai rug, kheu Nawh
         hoik yuh pa mhawm mai tawx rawm lhiex khaing raoma ka pex mai bawg yam pa piien plix,
         kieh rhawm pex sak ka pa ih mai pa gaux rhawm heue."
         18 Kiex ne raw cub pui hun khankix ka lox ceu in, son ang sang yuh krax tan ka kiex
         heue.
         19 Yam an pui Yudax khankix hoek khaing veng Antiuk mai veng Ikawnix mai khaix hoik
         nyaw glaw kix mai pon cub pui haoh, kix dheem Pawlux ka simaox mai kheu ce kix nawh
         hoik yum, tom reu nawh lih khaing veng an heue.
         20 Viang mawh nan yam cung kawncau khankix rob nawh, nawh kaoh cung mai deeh laig ka
         daux veng heue. Ngaix pasax nawh lih hu khaing tan, tau mai Banabax mai hu ka veng
         Derabe heue.
         21 Yam hoik sidiex gau kiex lox bwan gaux rhawm ka veng an mai hoik yuh kieh koe kawncau
         mau soi tom nie, kiex deeh ing ka veng Lusatra mai ka veng Ikawnix mai ka veng Antiuk.
         22 Kieh rhawm kawncau mau soi khankix kaux cong mai sidiex gau kix yuh ka mawx son kawn
         sang ot ka daux krax yum rhawm mai krai ka kix yuh nin, "Ex tak lai kham geu pa kha
         rhawm tix tom nie, mai laig ka daux meung Siyiex heue."
         23 Kiex laug ti teei pui pa bung kaing ceu cao, ka daux ku ceu cao son kix mai khaix
         hoik rawg kix bwan mai twah pa ih, kiex tawx pong kix ka Simiang Yesux Khrit pa hoik
         yum rhawm kix kah heue.
         24 Kiex hu preeng ka daux meung Pisidix mai hoek ka meung Pampuli.
         25 Khaix hoik sidiex gau kiex lox bwan ka daux veng Perage, kiex lih hu ka veng Attali,
         26 mai kiex brug reu hu khaing tan ka veng Antiuk, ka dee hoik tawx hoik pong kiex ka
         bwanson Siyiex, son kaing pa hoik yuh kiex heue.
         27 Khaix hoik hoek kiex tan mai hoik raug rum grum phroik tau mai pui ceu cao khawmuik,
         kiex krai grawng ceu pa hoik yuh Siyiex tau mai kiex kuceu khawmuik mai grawng hoik
         paoh Nawh siviex krax yum rhawm ka pui tang ceu khankix heue.
         28 Kiex ot tau mai kawncau mau soi khankix tan rheung nyao heue.

1 Pui tix blah lih hoek khaing meung Yudax mai gau ka puxaik khankix ah nin, "Phan
         pex ang pat hak hawt been Mose, pex ang tau ti hoek krax taoh heue."
         2 Khaix Pawlux mai Banabax hoik thung thiang kix mai ang khaw mai kix ceeix ngie ang
         mawh, puxaik khankix laug ti ploi Pawlux mai Banabax mai pui tang kaux tix blah, sonsang
         haok hu ka veng Yerusaliem ka kawncau pa ting khankix mai ka pui pa bung kaing ceu
         cao khankix, ka grawng ceu an heue.
         3 Pui ceucao tawx kix ka krax tix baux mai kix hu preeng ka meung Phinit mai khawm
         meung Samarix mai krai grawng pui tang ceu khankix hoik tieh ti ih li heue. Kix kieh
         puxaik khankix kied gaux rhawm kah heue.
         4 Lheu khaing an yam hoek ka veng Yerusaliem, kawncau pa ting khankix mai pui pa bung
         kaing ceucao mai pui ceu cao khankix caong rieb kix heue. Kix kawx krai grawng ceu
         pa hoik yuh Siyiex tau mai kix kuceu khawmuik heue.
         5 Viang mawh nan pui tix blah daux cub Pharishie, pa hoik yum rhawm kaoh cung ah nin,
         "Tak lai pat hak kix mai tawm lox nhie kix priex ti hawt lox lai beenli Mose heue."
         6 Kawncau pa ting khankix mai pui pa bung kaing ceu cao khankix khrawm paox tix, sonsang
         keud grawng an heue.
         7 Khaix hoik chawk cheng paox tix tom nie, Petrux kaoh cung mai ah nin ka kix, "Puxaik
         khankix eue, pex tawng grawng Siyiex hoik laug ti teei khaing ka daux ex, daux yam
         nhaox nhaox, sonsang kieh pui tang ceu khankix mhong gumlox bwan gaux rhawm khaing
         daux jheeh aux mai yum rhawm heue.
         8 Siyiex Kaw pa tawng rhawm, kham mhai rug son kix mai tawx Khuan Singax Singeh ka
         kix, awm pa hoik tawx Nawh ka ex heue.
         9 Nawh ang yuh tang siyox sinax ex mai kix mai yuh rhawm kix singax singeh kheu krax
         yum rhawm heue.
         10 Mawh kheu nan, yam in, pex lai cheuk ti yaox Siyiex, sonsang sau pex iak piang ngawg
         kawncau mau soi khankix, pa ang ex mai tax du ex pon kham ti fak yuh ka mawx?
         11 Viang mawh nan ex yum rhawm grawng sang hoek ex krax taoh ka daux bwanson Simiang
         Yesux Khrit awm kix heue."
         12 Cub pui hun khawmuik ang nye kah mai nghiet lox krai Banabax mai Pawlux grawng mhai
         ceu pa daox deng, pa hoik yuh Siyiex sinax pui tang ceu ka daux kiex heue.
         13 Khaix hoik ah kiex nan, Yakop ah nin, "Puxaik khankix eue, nghiet lox aux liak,
         14 Simon hoik krai grawng hoik lai ling Siyiex ti teei ka pui tang ceu tix ceu phao
         ka, ka son ceu kaux tix heue.
         15 Gumlox cao jhai khankix kawx, khaw ka grawng an, pa hoik tiiem ti deuh ah nin,
         16 Khaix ceu in khankix Aux tak sang deeh hoek mai deeh sum nyiex gox Davit pa hoik
         grhup hoik goh. Aux tak deeh sum nyiex gox pa hoik laux an mai deeh kieh nawh jung
         heue.
         17 Kheu son kawn pui pa deuk khankix, tak sang sawg Simiang Yesux mai pui tang ceu khawmuik,
         pa hoik kok ceu kaux Aux piang kix heue.
         18 Siyiex pa hoik kieh tawng ceu in khankix tom didix, ah nin heue.
         19 Mawh kheu nan, pa keud aux mawh nin, ex ang khaw ti lak lheut kix, ka daux pui tang
         ceu pa deeh tieh ti hoek ka Siyiex heue.
         20 Viang mawh nan ex khaw ti tiiem lai ka kix, son kix tak ang dex ang teeh ka ceu pa
         hoik seeing kheu riang grang mai khaing pa lud vao mai khaing pa hoik rhawt ghok mai
         khaing nham heue.
         21 Grawh grawng nawh tom ju didix, Mose hoik koe pui pa sidiex grawng nawh ku veng mai
         phat lai nawh ka daux nyiex sidiex khankix ku ngaix twah heue."
         22 Yam an kawncau pa ting khankix mai pui bung kaing ceu cao mai pui ceu cao khawmuik,
         ce mhawm ti laug pui khaing ka daux cub kix Yudax pa kok mawh Basabax mai Silax pa
         ao min plakngai ka daux puxaik khankix mai ploi kiex hu ka veng Antiuk, tau mai Pawlux
         mai Banabax heue.
         23 Kix viex lai pa yuh nin hu mai kix, "Kawncau pa ting, khankix mai pui bung kaing
         ceu cao khankix mai puxaik khankix, sipaox lai in sonsang nawb hu ka puxaik khankix
         pa mawh pui tang ceu, ka daux veng Antiuk mai ka meung Surix mai ka meung Kiliki heue.
         24 Mawh kheu ex hoik mhong grawng pui tix blah pa lih hu khaing ex, pa ang ex tie nhie
         hu, hoik lak lheut pex ka lox mai kieh rhawm pex sung sang kah,
         25 ex tom ih rhawm ka paox tix mai keud mhawm ti laug pui mai ploi kiex hu ka pex, tau
         mai Banabax mai Pawlux pa moh ex,
         26 pa mawh pui pa hoik koe rhawm ti pon yum tang ceu kaux Simiang Yesux Khrit heue.
         27 Mawh kheu nin ex tom ploi Yudax mai Silax, tokaux kiex kawx, tak sang krai grawng
         lox ceu in khankix ka jheeh tix heue.
         28 Mawh kheu Khuan Singax Singeh mai khawm ex, keud mhawm ti ang deuh kraung pa lheu
         cien, khaing ceu in khankix pa phan ang pon.ti deuh.
         29 Pa mawh pa ang pex khaw ti dex ti teeh, ka ceu pa hoik tan ka riang grang mai khaing
         nham mai khaing ceu pa hoik rhawt ghok mai khaing pa lud vao. Phan pex priex tokaux
         tix mai via khaing ceu in khankix tak sang mhawm son pex heue. Kieh nyawm ot liak."
         30 Mawh kheu ploi kix hu, kix lih hu ka veng Antiuk mai kieh pui khankix raug rum grum
         phroik mai kix tawx lai an kah heue.
         31 Yam hoik phat kix lai an, kix gaux rhawm, kheu lox nyawm rhawm an heue.
         32 Yudax mai Silax, kheu tokaux kiex kawx mawh cao jhai, kiex gau puxaik khankix ka
         lox tom nie mai kieh kix kaux cong kah heue.
         33 Khaix hoik ot kiex tan tix vong, puxaik khankix deeh ploi kiex ing ka kix pa hoik
         ploi kiex hoek nhim mhawm mhawm heue.
         34 Viang mawh nan Silax koe rhawm ti kawn ot tan heue.
         35 Pawlux mai Banabax kawn ot ka daux veng Antiuk mai sidiex gau lox bwan Simiang Yesux
         Khrit, tau mai pui tang kaux tom nie heue.
         36 Khaix an uik kub rheung singaix, Pawlux ah nin ka Banabax, "Hu ax lai ling ka puxaik
         khankix pa ot ka daux veng ku veng, dee hoik sidiex ax lox bwan Simiang Yesux, sonsang
         yaox yuh kix ka mawx nieh."
         37 Banabax koe rhawm ti sang viex Yohan pa kok mawh Makux hu mai kiex heue.
         38 Viang mawh nan Pawlux keud ang khaw ti viex hu mai kiex, kaw pa hoik grham mai lih
         khaing kiex ka daux meung Pampuli mai ang hu mai kiex dee yuh kaing heue.
         39 Mawh kheu grawng an kiex ang khaw paox tix mai gwieh paox tix tang hu mai Banabax
         viex Makux hu mai tix mai brug reu hu ka klawn tiex Kuparux heue.
         40 Viang mawh nan Pawlux laug ti teei Silax mai lih hu, khaix puxaik khankix hoik tawx
         pong ka bwanson Simiang Yesux heue.
         41 Nawh hu lai ling ka meung Surix mai meung Kiliki mai kieh ceucao khankix kaux cong
         heue.

1 Viang mawh ka veng Derabe mai veng Lusatra kawx nawh hoek kah mai nawh yaox kawncau
         tix kaux tan, pa kaux Timose, nawh mawh kawn simex bun Yudax pa yum rhawm, viang mawh
         nan keeing nawh mawh pui Helasax heue.
         2 Nawh mawh pui pa yaw puxaik khankix pa ot ka daux veng Lusatra mai veng Ikawnix kah
         heue.
         3 Pawlux koe rhawm ti sang viex nawh hu tau mai tix mai nawh teei ti pat hak nawh,
         kheu pui Yudax khankix, pa ot baux haktiex ankix, kheu kix khawmuik hoik tawng grawng
         keeing nawh mawh pui Helasax heue.
         4 Yam hu lai ling kix daux veng khankix, kix tawx lox pa hoik tawm kawncau pa ting
         khankix mai pui bung kaing ceu cao khankix, pa ot ka daux veng Yerusaliem, sonsang
         priex kix ti hawt heue.
         5 Mawh kheu nan ceu cao khankix baox kaux cong ka daux krax yum rhawm mai pui baox
         nie haoh hun ku ngaix heue.
         6 Kix hu lai ling ka daux meung Pharuki mai meung Kalatix, kheu Khuan Singax Singeh
         hoik ne ang kieh kix sidiex gau lox bwan ka daux meung Asix.
         7 Yam hoek kix ka meung Musia mai yam keud kix ti sang hu ka meung Betuni, Khuan Yesux
         ang kieh kix hu.
         8 Kix via khaing meung Musia mai lih hu ka veng Troax heue.
         9 Yam ponsawm Pawlux yaox riang susai pa yuh nin, pui Makedonix cung mai khyox khaw
         nawh ah nin, "Tiang ti hoek ka meung Makedonix mai teem ex liak."
         10 Khaix hoik yaox nawh riang susai an, dom mawx dom an ex khru khrieh sawg ti sang
         yaog ti hu ka daux meung Makedonix, kheu ex yiag Siyiex hoik kok ex, sonsang sidiex
         gau lox bwan gaux rhawm ka kix heue.
         11 Mawh kheu nan ex yaog ti brug reu hu khaing veng Troax, hu see see ka klawn tiex
         Samawtharit mai ngaix pasax hoek ka veng Napawlix heue.
         12 Khaix baox hoik yaog khaing tan hoek ka veng Philippix, pa mawh veng tix veng ka
         daux meung Makedonix, pa mawh veng ting ka daux kien nyhawm an, mawh pa hoik pang
         pui meung Romax mai ex ot ka daux veng an tix vong heue.
         13 Ngaix twah ex lih hu plak praix khaing siviex veng, ka praok rawm klawng ting tix
         klawng, pa ce ex koe dee rawg bwan mai ex ngawm mai sidiex ka bun pa khrawm paox tix
         tan heue.
         14 Bun tix kaux pa kaux Ludi, pa mawh pui coh kraung raoh klai, pa mawh pui veng Shwatire,
         pa krub ka Siyiex tix kaux, nghiet lox ex, Siyiex paoh rhawm bun an, sonsang koe krax
         cu nghiet ka grawng ceu pa sidiex gau Pawlux khankix heue.
         15 Khaix kiex mai pui khawm nyiex kiex hoik cubcom, kiex khyox khaw ka ex ah nin, "Phan
         pex yiag aux hoik yum rhawm ka Siyiex hoek ti ot daux nyiex aux heue."Kiex khin ex
         hu tan heue.
         16 Khaix an, yam kawn tak hu ex ka dee rawg bwan, bun siliex tix kaux pa koe phi jhai
         si pub ex, pa pon ngawh tom nie son cao tix ka lox jhai heue.
         17 Nawh hawt khaix Pawlux mai ex, yo ah nin, "Pui in khankix mawh siliex Siyiex pa ting
         khaing khawmuik, pa sidiex gau ka pex grawng krax pa sang hoek krax taoh heue."
         18 Nawh yuh nan tom nie singaix mai kheu lulax rhawm Pawlux kah, nawh tom veeh ti ah
         nin ka phi an, "Aux nhie maix daux ceu kaux Yesux Khrit lih hu khaing daux nawh heue."Phi
         an lih hu dom mawx dom an heue.
         19 Viang mawh nan yam yaox cao nawh khankix grawng ang koe dee sang keud pot jun pot
         mai grawng sang pon kix ngawh hoik grai nai, kix giex Pawlux mai Silax mai reu kiex
         hu ka daux lah, sivoe simiang giex kaing khankix heue.
         20 Yam hoik viex kix kiex hu ka simiang khankix, kix ah nin, "Pui in kiex, pa mawh pui
         Yudax, kied lak lheut veng ex heue.
         21 Mai sidiex gau been, ka ex pa mawh pui Romax ang koe akhwang ti rieb ti yuh heue."
         22 Pui khawmuik kaoh caox ka kiex mai simiang khankix riah ti tik kraung ceep kiex mai
         tawx lox sonsang sivied kiex ka khaox heue.
         23 Khaix hoik sivied kiex tom nie taix, kix sau kiex daux thawng mai kix tawm lox ka
         cao giex kaing thawng, nhie nawh jawg ti pau kiex mhawm mhawm heue.
         24 Kheu cao giex kaing thawng an hoik pon lox tawm yuh nan, nawh tom sau kiex daux lawg
         thawng plak daux mai sau caong kiex daux gang heue.
         25 Viang mawh nan yam dex hoek yam greung sawm, Pawlux mai Silax rawg bwan mai rhax
         lai yaogyaw ka Siyiex mai pui pa hoik laung daux thawng nghiet lox kiex heue.
         26 Dom an tuk kla reem ting, tom num jaong nyiex thawng yung yiang kah, mai dom mawx
         dom an can siviex baoh khawmuik mai gang mai ceng ku kaux daux pui hoik gah heue.
         27 Yam siduad cao giex kaing thawng khaing it mai yaox siviex thawng khankix hoik baoh,
         nawh lawd vaid tix mai dex sang plaux tokaux tix yum, kheu ce nawh pui pa hoik laung
         daux thawng khankix hoik lih luan heue.
         28 Viang mawh nan Pawlux yo lox sinum ah nin, "Paw vi yuh tokaux tix laux, kheu yix
         khawmuik ot tin heue."
         29 Nawh rawg ngu mai grhawm ti laig ka daux mai nawh siyaung kheu lhat tix mai gup sivoe
         Pawlux mai Silax,
         30 Nawh viex kiex lih plak praix mai chawk ah nin, "Simiang eue, aux tak sang yuh ka
         mawx sonsang hoek krax taoh?"
         31 Kiex deeh ah nin, "Yum rhawm ka Simiang Yesux Khrit mai maix khawm pui nyiex maix,
         tak hoek krax taoh heue."
         32 Kiex sidiex gau lox bwan Siyiex ka nawh mai khawm pui pa ot ka daux nyiex nawh khawmuik
         heue.
         33 Nawh teei kiex daux sawm an, nari dom an mai khoek rhoi khaix dee hoik sivied ka
         kiex mai tokaux nawh mai khawm pui nyiex ma nawh khawmuik, cubcom dom mawx dom an
         heue.
         34 Nawh viex kiex haok ka daux nyiex tix mai khan pa ih sivoe kiex mai kiex gaux rhawm,
         tau mai khawm pui nyiex ma nawh khawmuik, kheu hoik yum rhawm ka Siyiex heue.
         35 Yam hoek ponngawb simiang khankix ploi pui greem kix hu ti ah nin, "Ploi pui in kiex
         hu heue."
         36 Cao giex kaing thawng an, krai grawng lox an ka Pawlux ah nin, "Simiang khankix hoik
         ploi pui hoek ti kieh ploi pax heue. Mawh kheu nan, yam in, lih hoek mai hu nhim mhawm
         mhawm heue."
         37 Viang mawh nan Pawlux ah nin ka pui pa ot greem simiang khankix, "Kix hoik tap toi
         yiex sivoe, yam ang bax prawng ca pui pa mawh pui Romax mai sau yiex ka daux thawng
         mai yam in, kix lai briex mox ti ploi yiex lie? Ang doh mawh nan, kieh tokaux kix
         hoek ti teei yiex lih heue."
         38 Pui pa ot greem simiang khankix viex lox an hu krai ka simiang khankix mai kix lhat
         kah yam mhong kix mawh kiex pui Romax heue.
         39 Kix hoek mai khyox khaw kiex mai khaix hoik viex kix kiex lih, kix mhaing mai nhie
         kiex lih hu khaing daux veng an heue.
         40 Kiex lih hu khaing daux thawng an mai laig ka daux nyiex Ludi mai khaix hoik yaox
         kiex puxaik khankix mai hoik kieh kix nyawm rhawm, kiex lih hu heue.

1 Yam kiex hoik hu preeng veng Amphipawlix mai Apawlawni, kiex hoek ka veng Thesalonix,
         dee koe nyiex sidiex pui Yudax tix lhang heue.
         2 Pawlux laig ka kix, awm sax koe been nawh mai son loe ngaix twah, nawh kum mai kix
         khaing phuk lai sigang khri,
         3 mai plak jhi grawng Cao Khrit tak lai kham geu mai deeh kaoh khaing krax yum mai
         nawh ah, "Yesux in pa sidiex aux ka pex mawh Khrit heue."
         4 Kix tix blah koe krax cu nghiet mai neuex tau mai Pawlux mai Silax mai khawm pa mawh
         pui Helasax pa nab yam ka Siyiex tom nie mai khawm bun pa ao min plakngai, ceeix ngie
         ang mawh kawx, koe krax cu nghiet heue.
         5 Viang mawh kawx nan, kheu pui Yudax khankix boh rhawm ka, kix kok ti teei pui pa
         ang koe bwanson, pa nieb ot giex going mai khrawm ti yuh cub mai kieh veng an lawh
         maw heue. Kix yieh ti laig ka nyiex Yason mai sawg ka Pawlux mai Silax, sonsang viex
         kiex lih ka pui khankix heue.
         6 Yam ang kix yaox kiex, kix reu Yason mai puxaik tix blah hu sivoe simiang giex kaing
         veng an khankix mai yo ah nin, "Pui in pa hoik kieh haktiex tieh cu ci, dee in kawx
         hoik hoek heue.
         7 Yason hoik rieb ti teei kiex mai khinkix khawmuik yuh pa ang khaw ka lox tawm simiang
         Kesa ah nin, Koe simiang tang kaux tix kaux, pa mawh Yesux heue."
         8 Yam cub pui hun mai simiang giex kaing veng an khankix mhong grawng in khankix, kix
         sung sang rhawm ka heue.
         9 Khaix hoik teei kix ceu pa tang khaing Yason mai pa deuk khankix kix ploi kix hu
         heue. Pawlux hu ka veng Berix
         10 puxaik khankix ploi Pawlux mai Silax hu dom mawx dom an yam ponsawm ka veng Berix,
         yam kiex hoik hoek tan kiex laig ka daux nyiex sidiex pui Yudax heue.
         11 Pui Yudax pa ot tan lheu mhawm rhawm khaing kix pa ot ka daux veng Thesalonix, ka
         daux pa viex khawm rhawm tix mai rieb gumlox bwan, sawg mai tiag ti yaox ka daux phuk
         lai sigang khri ku ngaix, sonsang tawng grawng ceu in khankix mawh lie, ang mawh lie.
         12 Mawh kheu nan kix yum rhawm tom nie mai khawm pui Helasax, pa mawh bun pa ao min
         plakngai mai simex kawx, yum rhawm ceeix ngie ang mawh heue.
         13 Viang mawh nan yam tawng pui Yudax pa ot ka daux veng Thesalonix khankix grawng hoik
         sidiex gau Pawlux lox bwan Siyiex ka daux veng Berix, dee an kawx kix hoek mai tawx
         riang so rhawm pui khankix heue.
         14 Yam an dom mawx dom an puxaik khankix ploi kieh Pawlux hu, tom tiang ti hu ka krax
         rawm sigrit sigra, viang mawh nan Silax mai Timose kawn ot tan heue.
         15 Viang mawh nan kix pa hu tawx Pawlux, viex nawh hu tom hoek ka veng Athen mai khaix
         hoik pon kix lox tawm, sonsang tawx ka Silax mai Timose, pa nhie kiex nied ti hoek
         laung laung, kix yaog ti ing heue. Pawlux ot daux veng Athen.
         16 Yam kawn krox jun Pawlux ka kiex daux veng Athen mai yaox riang grang hoik naog daux
         veng an, nawh chu rhawm kah heue.
         17 Mawh kheu nan nawh tom kum kawng ka daux nyiex sidiex tau mai pui Yudax khankix mai
         ka pui pa chix nab yam ka Siyiex khankix mai ka kix pa sipub nawh ka daux lah ku ngaix
         heue.
         18 Pui Epikurux mai khawm pui Satawek, pa mawh pui ting pingnya cuyi ka grawng been
         tix blah cha ka Pawlux heue. Tix blah ah nin, "Pui caung haoh jheeh in, sang ah pa
         yuh ka mawx?"Tang kaux tix blah ah, "Nawh awm pui pa sang sidiex gau grawng siyiex
         tang praix tang meung heue."Mawh kheu Pawlux sidiex gau grawng Yesux mai krax deeh
         kaoh im, kix tom ah nan heue.
         19 Kix teei nawh mai viex nawh hoek ka gawng Are ah nin, "Ex pon ti tawng grawng lox
         gau pa khraox pa sidiex maix liak lie?
         20 Kheu maix viex ceu pa ang ex sax tawng sax mhong ka yhaok ex, mawh kheu nan ex tom
         simie ti tawng dee bleeh ceu in khankix heue."
         21 Pui veng Athen mai nyo pa ot ka dee an khawmuik, ang yuh tidtix ka daux bawg yam
         pa koe kix, lheu khaing pa krai, phan ang mawh nan pa nghiet grawng pa khraox tix
         ceu ceu heue.
         22 Pawlux cung ka sigreung gawng Are mai sidiex ah nin, "Pui veng Athen eue, aux yaox
         grawng jiet chix nab yam pex ka siyiex khankix khawmuik, ka grawng kuceu heue.
         23 Kheu yam lawng aux krax, aux bliex ti yaox ceu pa krub pex kah mai aux yaox khu tix
         mu pa hoik tiiem ti deuh lai ah nin ka, SON SIYIEX PA ANG EX TAWNG Mawh kheu nan pa
         ang pex tawng mai krub kah, aux krai mai plak jhi pex tawng heue.
         24 Siyiex pa phan pa yuh haktiex mai can pa koe ka dee an khawmuik, kheu mawh Nawh Siyiex
         raoma mai haktiex, Nawh ang ot ka daux nyiex bwan khankix pa hoik yuh ka taix.
         25 Ang pon khan kheu ka Nawh ka taix pui, awm mawh Nawh pa lo tix ceu ceu, kheu mawh
         Nawh pa tawx ju pa im mai pa toek bhawm mai kuceu khawmuik heue.
         26 Nawh hoik yuh kawn pui kuceu ka nham tix mu khaing, sonsang ot piang haktiex khawmuik
         mai hoik ciak ti deuh bawg yam kix mai mee dee sang ot kix,
         27 Sonsang sawg kix Siyiex mai phan kix sang pon ti pupi hawt Nawh, pon ti yaox Nawh
         nieh, kheu Nawh ang singai khaing ex ku kaux daux pui heue.
         28 Mawh kheu ka daux Nawh ex pon ti im ju mai chix chuh mai pon ti mawh ti koe, awm
         pui chix kab chix kai lox leng pex tix blah hoik ah, Ex mawh ru Siyiex heue.
         29 Mawh kheu mawh ex ru Siyiex, ex ang khaw ti ce Siyiex awm khri, phan ang mawh nan
         mau, phan ang mawh nan simaox, pa hoik keud kawn pui ti saik ti yuh heue.
         30 Mawh kheu nan daux bawg yam luan khankix yam daox yam ang pui tawng, Siyiex blha
         kix, viang mawh nan yam in Nawh tawx lox nhie pui kudah dee khawmuik, doh keud ka
         phimap tix heue.
         31 Mawh kheu hoik ciak Nawh ti deuh tix ngaix, yam tak sang prawng ca Nawh haktiex in
         ka daux pa rahsee, ka Pui pa hoik laug Nawh tix kaux, Nawh hoik plak pui khawmuik
         yaox mhai rug pa kaux, ka daux ceu pa hoik kieh Nawh Cao deeh kaoh khaing krax yum
         heue."
         32 Yam mhong kix grawng pui yum deeh kaoh im, tix blah nie yuh pa ang cee cak, viang
         mawh nan tang kaux tix blah ah nin, "Ex tak baox deeh loi ti nghiet grawng ceu in
         khankix tix bawg ha."
         33 Yam ah kix nan Pawlux lih hu khaing sinax kix heue.
         34 Viang mawh nan pui tix blah kawb tokaux tix mai nawh mai hoek krax yum rhawm heue.
         Pa neuex daux kix mawh Diyawnusi pa mawh simiang gawng Are tix kaux mai bun pa kaux
         Damarix tix kaux mai pui tang kaux kawx, ka mawh tau mai kiex heue. Pawlux Ot Daux
         Veng Kawrinthux.

1 Khaix ceu in khankix Pawlux lih hu khaing veng Athen mai hoek ka veng Kawrinthux
         heue.
         2 Nawh yaox pui Yudax tix kaux pa kaux Akulax pa mawh ceu pui meung Pontux pa tak khraox
         hoek khaing meung Itali, tau mai moeng nawh Prisikilax, mawh kheu simiang Klawdi hoik
         tawx lox kieh pui Yudax lih khaing veng Romax khawmuik mai nawh hoek ka kiex heue.
         3 Mawh kheu ceu pa tang yuh nawh ti ih, awm kiex, nawh tom ot tau mai kiex mai yuh
         kaing tau, kheu ceu pa yuh kiex mawh pa yuh nyiex gox man heue.
         4 Nawh kum kawng sidiex ka daux nyiex sidiex ku ngaix twah mai jeeh nyaw pui Yudax
         mai pui Helasax khankix heue.
         5 Yam hoik lih hoek Silax mai Timose khaing meung Makedonix mai hoek tan, Pawlux nied
         ti coca sidiex mai kham mhai rug ka pui Yudax khankix grawng Yesux mawh Khrit heue.
         6 Yam sidien kix mai salao, nawh teei ti sibluat kraung ceep tix mai ah nin ka kix,
         "Kieh nham pex koe piang kaing pex tiru, aux kienie singax heue. Jah tom yam in aux
         tak sang hu ka pui tang ceu heue."
         7 Nawh lih hu khaing tan mai laig ka daux nyiex pui tix kaux pa kaux Titux Yusatu,
         pa mawh pa krub ka Siyiex tix kaux, pa koe nyiex nawh liep nyiex sidiex heue.
         8 Karipux pa mawh pui giex kaing nyiex sidiex an mai khawm pui nyiex nawh khawmuik
         yum rhawm ka Siyiex heue. Pui veng Kawrinthux tom nie pa mhong yum rhawm ka mai cubcom
         ka rawm heue.
         9 Siyiex ah nin ka Pawlux yam ponsawm ka daux riang susai, "Paw lhat graung, sidiex
         gau mai paw ot giex,
         10 kheu Aux ot tau mai maix, pui tix kaux kawx ang pon si nyhup ti yuh maix laux, mawh
         kheu Aux koe pui tom nie ka daux veng in heue."
         11 Nawh ot tan tix num mai liah khix mai sidiex gau gumlox bwan Siyiex sinax kix heue.
         12 Viang mawh nan yam Galio mawh simiang giex kaing meung Akhayax, pui Yudax khankix
         khrawm paox tix tau kaoh yuh ka Pawlux mai viex nawh hoek sivoe dee ngawm ti prawng
         ca,
         13 ah nin, "Pui in, mawh pa nyaw glaw ka pui, sonsang krub ka Siyiex, ka daux ceu pa
         ang khaw mai lox lai beenli heue."
         14 Yam dex ang Pawlux moing tix, Galio ah nin ka pui Yudax khankix, "Pui Yudax khankix
         eue, phan grawng in mawh pa ang khaw, phan ang mawh nan pa caox, pa seeing tete, aux
         kawx khaw ti nghiet lox pex heue.
         15 Viang mawh nan phan ceu an kix mawh grawng pa chawk grawng gumlox khankix mai ceu
         kaux khankix mai lox lai beenli pex, aux ang rhawm mawh cao prawng ka grawng ceu in
         khankix heue."
         16 Nawh grheu kix lih khaing dee ngawm ti prawng ca an heue.
         17 Kix khawmuik giex Sawtsani pui giex kaing nyiex sidiex mai tap toi nawh sivoe dee
         ngawm ti prawng ca heue. Galio ang keud tidtix ka grawng ceu an khankix heue.
         18 Khaix an Pawlux ot tan tom nie singaix nyao mai khaix hoik ah nawh lox gwieh ka puxaik
         khankix mai nawh brug reu sonsang hu ka meung Surix, tau mai Akulax mai Prisikilax,
         nawh khlao kaing tix ka daux veng Kinkhre, kheu hoik koe lox tiex tu nawh heue.
         19 Kix hoek ka veng Efesux mai Pawlux prah Akulax mai Prisikilax tan mai tokaux nawh
         laig ka daux nyiex sidiex mai kum kawng jeeh nyaw ka pui Yudax khankix heue.
         20 Yam mhaing kix nawh baox ot mai kix, nawh ang cu,
         21 nawh ah lox gwieh ka kix ah nin, "Phan Siyiex koe alo aux tak sang baox deeh hoek
         ka pex sax."Khaix hoik ah nawh nan nawh brug reu lih hu khaing veng Efesux heue.
         22 Yam hoik hoek nawh ka veng Kesarix, nawh haok hu ka veng Yerusaliem mai nawb ka ceu
         cao tan mai deeh lih hoek ka veng Antiuk heue.
         23 Khaix hoik ot tan tix vong, nawh lih hu mai hu preeng ka daux haktiex meung Kalatix
         mai meung Pharuki, sonsang kieh kawncau mau soi kaux cong khawmuik heue.
         24 Pui Yudax tix kaux pa kaux Apawlux pa mawh ceu pui veng Alezandre, pa mawh pui pa
         jiet chix lai, hoek ka veng Efesux mai nawh kied tawng phuk lai sigang khri heue.
         25 Pui in hoik sax gau ka been krax Siyiex, nawh koe rhawm rien nied ti coca ti sidiex
         gau ceu pa dex dawd mai Yesux rahsee mhawm mhiem, viang mawh nan nawh tawng ngie krax
         cubcom Yohan khaing.
         26 Nawh viex rhawm kwa jah ti sidiex gau ka daux nyiex sidiex. Yam Prisikilax mai Akulax
         mhong lox nawh, kiex viex nawh ing mai gau nawh kieh nawh baox nie lheu tawng krax
         beenli Siyiex rahsee mhawm mhiem heue.
         27 Yam koe rhawm nawh ti sang hu ka meung Akhayax, puxaik khankix baox nie kieh nawh
         mie ti sang hu mai tiiem lai ka puxaik khankix sonsang rieb kix ti teei nawh mai yam
         hoik hoek nawh tan, nawh teem pui pa hoik yum rhawm kheu bwanson khankix tom nie heue.
         28 Mawh kheu nawh pon ti thiang pui Yudax ka daux sibrawm mai nawh teei phuk lai sigang
         khri mai plak jhi pui yaox sidawng grawng Yesux mawh Khrit heue.

1 Yam kawn ot Apawlux ka daux veng Kawrinthux, khaix hoik lai ling Pawlux ka meung
         plak blaong nawh hoek ka veng Efesux mai yaox kawncau mau soi tix blah tan.
         2 Mai nawh ah nin ka kix, "Yam yum rhawm pex, pex pon Khuan Singax lie?"Kix deeh ah
         nin ka nawh, "Ang, viang mawh pie pa sang tawx Khuan Singax Singeh kawx, ang ex sax
         pon ti mhong heue."
         3 Nawh baox chawk ah nin, "Phan mawh nan pex cubcom ka pa yuh ka mawx?"Kix deeh ah
         nin, "Ka krax cubcom Yohan heue."
         4 Pawlux baox ah nin, "Yohan cubcom, ka krax cubcom pa doh keud ka phimap mai krai
         ka pui khankix grawng kix tak sang yum rhawm ka Kaw pa tak sang hoek khaix nawh, pa
         ah nawh nan, sang ah ka Yesux heue."
         5 Yam hoik mhong kix lox in, kix cubcom ka daux ceu kaux Simiang Yesux heue.
         6 Yam hoik deuh Pawlux taix tix ka piang kix, Khuan Singax Singeh lih hoek piang kix
         mai kix sikah ka lox pa tang pa siyox khankix mai krai lox jhai heue.
         7 Kix dex mawh pui kao ra kaux heue.
         8 Khaix an Pawlux laig ka daux nyiex sidiex mai viex rhawm kwa sidiex gau son loe khix
         mai kum kawng jeeh nyaw, ka ceu pa dex dawd mai Meung Siyiex heue.
         9 Viang mawh nan kix tix blah kiien rhawm mai yam ang koe krax cu nghiet ah pa caox
         caig ka grawng krax Been an, sivoe cup pui hun khankix, Pawlux lih hu khaing kix mai
         gwieh ti deuh kawncau mau soi khankix, kum kawng mai kix ku ngaix ka daux nyiex gau
         lai Turannu heue.
         10 Nawh ca kawn yuh nan been ra num, tom pon pui pa ot ka daux meung Asix khawmuik khawm
         leeing ti mhong gumlox bwan Simiang Yesux, pa mawh pui Yudax mai khawm pui Helasax
         heue.
         11 Siyiex yuh mhai ceu pa daox deng pa lheu tang ka tawm taix Pawlux,
         12 Tom viex kix man kawt, phan ang mawh nan man klieb khaing tokaux nawh, ka pui pa
         saux ngia mai jhawm saux kix grai mai phi caox khankix kawx lih hu heue.
         13 Pui Yudax pa mawh pui vung viang praix tix blah, pa mawh pui grheu phicaox, ah ti
         yaox ceu kaux Simiang Yesux piang kix pa laig phicaox ah nin, "Aux nhie maix lih ka
         daux Yesux, Kaw pa sidiex gau Pawlux heue."
         14 Kawn simex cao giex kaing li pa ting pa mawh pui Yudax, pa kaux Sakeva, aliah kaux
         kawx yuh nan.
         15 Phicaox deeh pawk lox ah nin ka kix, "Yesux aux uik tawng mai Pawlux kawx aux tawng
         mhawm mhawm, viang mawh nan pex mawh mawx?"
         16 Pui pa laig phicaox an phoh piang kix ra kaux mai pex kiex khawm ra kaux, tom sidah
         to lih kiex khaing nyiex mai kakaong tix khaing daux nyiex mai saux mat tix heue.
         17 Pui khawmuik pon ti tawng grawng in, khawm pui Yudax mai pui Helasax pa ot ka daux
         veng Efesux mai kix khawmuik kied lhat graung kah mai ceu kaux Simiang Yesux nied
         ti ting lhaong heue.
         18 Pui pa hoik yum rhawm tom nie kawx, hoek ti krai doh phimap tix mai ceu pa hoik yuh
         kix heue.
         19 Kix ceeix ngie ang mawh pa yuh sibawk simeed, khrawm ti viex phuk lai kix khankix
         gleeing ka ngu sivoe pui khawmuik mai kix simin sawn ti yaox ngawh lai an khankix
         mai yaox grawng caw mau phwan mheen bliah heue.
         20 Mawh kheu nan gumlox bwan Siyex nied ti haok huan mai pre hu heue.
         21 Khaix hoik mawh ceu in khankix, Pawlux keud ti sang hu ka daux rhawm tix, preeng
         ka meung Makedonix mai meung Akhayax, yam hu nawh ka veng Yerusaliem. Nawh ah nin,
         "Yam hoik hoek aux tan, viang mawh veng Romax kawx aux tak lai yaox kah heue."
         22 Khaix hoik ploi pui ra kaux hu ka daux meung Makedonix khaing ka daux pui pa khrien
         khre ka nawh, pa mawh Timose mai Erattu, tokaux nawh kawn ot ka daux meung Asix tix
         vong heue.
         23 Daux bawg yam an koe krax lawh maw cuci ceeix ngie ang mawh ka grawng Krax Been an.
         24 Mawh kheu pui tix kaux, pa kaux Demetri, pa mawh pui chix yuh kraung mau, pa yuh
         nyiex bwan Atemi ka mau, pa pon kaing ceeix ngie ang mawh, son pui pa yuh mau khankix
         heue.
         25 Nawh khrawm kix tau mai pui pa yuh kaing awm an khankix mai ah nin ka kix, "Pui khankix
         eue, pex tawng ex pon ti mi ti koe kheu kaing ceu in heue.
         26 Pex yaox mai mhong grawng ang mawh ngie ka daux veng Efesux, viang mawh nan khawm
         meung Asix kawx dex khawmuik, Pawlux in hoik nyaw glaw mai kieh pui tom nie tieh,
         kheu nawh dhua siyiex pa yuh ka taix ang koe heue.
         27 Kwe dee lhat grawng kaing ceu pa yuh ex in tak hoek krax laux min plakngai ngie ang
         mawh, viang mawh nan, viang nyiex bwan nyiex siyiex Atemi pa ting kawx tak hoek krax
         ang nab yam mai pa mhawm grang nawh cao pa krub pui meung Asix khawmuik mai pui haktiex
         ka, koe dee lhat dee khi grawng sang hoek krax laux heue."
         28 Yam mhong kix grawng ceu in, kix naog krax song rhawm mai kok yo ah nin, "Atemi cie
         pui Efesux mawh pa ting lhaong heue."
         29 Veng an naog krax sung sang lulax mai kix ih rhawm paox tix plab ti laig tau, ka
         nyiex dee khrawm pui ti jhak krax gaux rhawm mai giex ka Kayux mai Arittakhux, pui
         meung Makedonix, pa mawh paox pa hu krax tau mai Pawlux heue.
         30 Yam koe rhawm Pawlux ti sang laig hu ka pui khankix, kawncau mau soi khankix ang
         kieh nawh hu heue.
         31 Simiang meung Asix tix blah kawx, pa mawh paox pie Pawlux, ploi pui hu khyox khaw
         nhie nawh paw hu ka daux nyiex dee khrawm pui ti jhak krax gaux rhawm heue.
         32 Mawh kheu nan tix blah kok tix ceu mai tang kaux tix blah kok tang ceu, kheu cub
         pui pa khrawm tix tan sung sang lulax mai pui plak nie ang tawng grawng kix hoik khrawm
         paox tix tan ka grawng yuh ka mawx heue.
         33 Kix viex Alezandre lih khaing daux cub pui hun an, mawh pui Yudax pa nyheun nawh
         hu sivoe kix heue. Alezandre yuh kix yaox taix tix mai keud ti sang krai lox peeik
         map ka pui khankix.
         34 Viang mawh nan yam tawng kix grawng mawh nawh pui Yudax, kix khawmuik kok yo lox
         tix mu, dex ra nari ah nin, "Atemi cie pui Efesux mawh pa ting lhaong heue."
         35 Cao tiiem lai veng an yam hoik kieh nawh cub pui khawmuik yiien yawg tix, nawh ah
         nin, "Pui veng Efesux eue, koe kaux pui mawx pa ang tawng grawng veng pui Efesux in,
         mawh cao pa priex nyiex bwan Atemi pa ting lhaong mai riang grang pa hoik cod khaing
         Cusa?
         36 Mawh kheu grawng in mawh ceu pa ang pon ti thiang, pex khaw ti yiien yawg tix mai
         ang khaw ti nieb yuh tix ceu kawx heue.
         37 Mawh kheu pex hoik viex pui in kiex tin, pa ang mawh pui briex ka nyiex bwan khankix,
         viang mawh ka yiex siyiex ex kawx ang mawh pui salao heue.
         38 Mawh kheu nan phan Demetri mai pui pa yuh kraung mau tau mai nawh, koe see koe lox
         ka pui tix kaux kaux, nyiex dee prawng ca hoik paoh mai simiang kawx koe heue. Kieh
         kix deuh phimap ka paox tix tan.
         39 Viang mawh nan phan pex baox koe lox koe see tang ceu tang cawng, tak lai prawng
         dud, ka daux cub cao prawng, pa khaw ti prawng heue.
         40 Mawh kheu mawh pa lawh maw cuci singaix, ex koe dee lhat grawng sang deuh phimap
         piang ex, kheu ang koe grawh grawng mai ex ang koe lox ti sang krai ka grawng ceu
         pa ang khaw ang caw in tix ceu kawx heue."
         41 Khaix hoik ah nawh nan nawh ploi cub pui pa rom tix tan heue.

1 Khaix hoik yiien ceu pa lawh maw cuci an, Pawlux kok kawncau mau soi khankix mai
         khaix hoik gau kix, nawh grham kix mai lih hu ka daux meung Makedonix heue.
         2 Khaix hoik hu lailing nawh preeng ka daux haktiex baux an khankix mai khaix hoik
         sidiex gau kix tom nie, nawh hoek ka meung Helasax heue.
         3 Khaix hoik ot nawh tan loe khix, yam nawh dex sang brug reu hu ka meung Surix, kheu
         pui Yudax keud grawng ti sang yuh pa caox ka nawh, nawh tom keud ti sang deeh ing
         preeng ka meung Makedonix heue.
         4 Sopatarux, kawn simex Purux, pa mawh pui veng Berix mai Arittakhux mai Sekhuntux,
         pa mawh pui veng Thesalonix mai Kayux pui veng Derabe mai Timose mai Tukhix mai Trawphimux
         pui meung Asix, hu tau mai Pawlux tom hoek meung Asix heue.
         5 Pui an khankix hoik hu sivoe mai krox ex ka daux veng Troax.
         6 Ex brug reu hu khaing veng Philippix, khaix ngaix blah pa ang sau susaix khankix
         mai khaix phwan ngaix ex hoek ka kix ka veng Troax mai ex ot tan aliah ngaix heue.
         7 Daux aliah ngaix ngaix tix, yam hoik khrawm ex paox tix song sang sivit blah. Pawlux
         sidiex gau kix, kheu ce ti sang yaog ti hu pasax, nawh sidiex kix tom hoek greung
         sawm heue.
         8 Kwe kawk ngu tom nie daux lawg plak piang ka dee khrawm ex paox tix tan heue.
         9 Pui awn ju tix kaux pa kaux Utukhux ngawm ka diang siviex iak mai laig it tix, yam
         nie baox sidiex Pawlux tom rheung, kaw an lhiak it mai rau khaing dee koe loe thaix
         tan, yam yaog ti kliien, nawh hoik yum heue.
         10 Pawlux lih hu mai gup piang nawh mai kawm nawh ah nin, "Pex paw lawh maw, kheu ju
         nawh kawn koe daux nawh heue."
         11 Khaix hoik deeh haok nawh mai hoik sivit ti ih blah mai sikah mai kix tom rheung
         nyao, uik hoek tom yam riang praix mai nawh lih hu heue.
         12 Kix viex kawn nyawm pa hoik im an hoek mai koe krax nyawm rhawm kheu, ceeix ngie
         ang mawh heue.
         13 Ex hu ka reu sivoe mai brug hu ka veng Asux mai keud ti sang rieb Pawlux laig daux
         reu tan mawh kheu hoik bak nawh nan.
         14 Yam nawh sidah ex ka veng Asux, ex rieb nawh laig daux reu mai hu hoek ka veng Mitulen
         heue.
         15 Ex brug reu hu khaing tan mai ngaix pasax ex hoek sidieb klawn tiex Khiux mai khaix
         an tix ngaix ex hoek ka klawn tiex Samaox mai paung liep klawn tiex Trawkuli mai khaix
         an tix ngaix ex hoek ka veng Milet heue.
         16 Mawh kheu Pawlux keud ti sang brug reu via khaing veng Efesux, son ang nawh lai uik
         bawg yam ka daux meung Asix, kheu nawh nied ti hu ka veng Yerusaliem, sonsang pon
         ti ot tan ngaix pawie Pientekote, phan chix tix heue.
         17 Nawh ploi pui khaing veng Milet ti hu kok pui bung kaing ceucao veng Efesux khankix
         hoek ka nawh heue.
         18 Yam hoek kix ka nawh, nawh ah nin ka kix, "Tokaux pex hoik tawng, jah tom ngaix,
         yam dig caong aux ka meung Asix, aux lawk ot mai pex awm pa yuh ka mawx jheung jheung.
         19 Grawng hoik viex aux rhawm awn rhawm tiem mai jah rawm ngai ti yuh son Siyiex, kheu
         ceu pa cheuk pa nyaw pa hoik kham geu aux ka grawng pa caox pa pui Yudax khankix hoik
         keud ti yuh ka aux,
         20 Grawng pa ang aux lhat krai ka pex grawng pa koe bwanson kuceu mai gau ka pex sivoe
         pui mai khawm tix nyiex hoik tix nyiex,
         21 Kham mhai rug ka pui Yudax khankix mai ka pui Helasax khankix grawng ceu pa doh keud
         ka phimap tix plak Siyiex mai krax yum rhawm plak Simiang ex Yesux Khrit heue.
         22 Jhak heue, yam in, aux hu ka daux pa hoik phyawk Khuan ka veng Yerusaliem mai ang
         tawng grawng ceu pa sang hoek piang aux tan,
         23 lheu khaing pa kham Khuan Singax Singeh mhai rug ka aux ka daux ku veng mai krai
         aux grawng pa phyawk mai pa kha rhawm krox son aux heue.
         24 Viang mawh nan, nyawk ka mawh ju aux, ang aux lai lhawk ka ju aux, sonsang pon yuh
         aux tom hoik, kaing sidiex gau pa hoik pon aux khaing Simiang Yesux, sonsang pon ti
         kham mhai rug grawng lox bwan gaux rhawm pa dex dawd mai bwanson Siyiex heue.
         25 Jhak heue, yam in aux tawng grawng pex khawmuik, pa hoik hu lai ling aux sinax ti
         sidiex gau, grawng meung Siyiex, tak ang lai baox yaox pakngai aux heue.
         26 Mawh kheu nan aux tom kham mhai rug ka pex singaix, grawng singax singeh aux khaing
         nham pui khawmuik heue.
         27 Grawh grawng nawh, ang aux sax lhat krai lox tawm jhawm krai Siyiex khawmuik ka pex
         heue.
         28 Mawh kheu nan rien rhawm ka tokaux tix mai ka cub yung khawmuik, pa hoik kieh Khuan
         Singax Singeh pex mawh cao bung cao kia, sonsang tawx ceu cao sawm pa hoik liag Simiang
         ka nham tokaux tix heue.
         29 Aux tawng khaix hoik lih hu aux, grawng soxla pa caox khankix tak laig ka sinax pex
         mai tak ang deuh cub yung,
         30 mai pui tix blah tak sang kaoh khaing ka daux pex mai krai grawng ceu pa lud, sonsang
         bluh kawncau mau soi khankix hawt khaix tokaux tix heue.
         31 Mawh kheu nan pex pau ti jhak mai doh keud grawng son loe num khawm yam ponngaix,
         ponsawm, aux ang laux lee tix, jah rawm ngai mai sidiex gau ka ku kaux daux pui heue.
         32 Puxaik khankix eue, yam in aux tawx pong pex ka Siyiex mai ka gumlox bwanson Nawh,
         pa chix kieh pex ting lhaong mai tawx sin ka pex, ka sinax kix pa singax singeh khawmuik
         heue.
         33 Aux ang sax ghoing ka mau, ka khri, phan ang mawh nan ka kraung ceep pui tix kaux
         kawx heue.
         34 Tokaux pex kawx hoik tawng grawng taix aux in, hoik yuh ti pon ceu pa lo aux mai
         kix pa ot tau mai aux khankix heue.
         35 Ka daux kuceu khawmuik aux hoik tawx ceu pa hawt jawh pex ti yuh, sonsang yuh pex
         kaing pa khaw ti teem ka pui pa iak riang rao khankix mai sonsang doh keud ka lox
         Simiang Yesux, pa hoik ah tokaux Nawh nin, Ceu pa tawx lheu ting bwanson khaing ceu
         pa pon heue."
         36 Khaix hoik ah nawh nan, nawh grux ngawng mai rawg bwan tau mai kix khawmuik heue.
         37 Kix khawmuik nied ti yiiem mai kawm ngawg nawh mai ngheut nawh,
         38 mai kix nie lheu khi rhawm kheu lox pa hoik ah nawh grawng kix tak ang lai baox yaox
         pakngai nawh mai kix viex ti hu tawx nawh ka reu heue.

1 Khaix hoik pon preeng ex ti gwieh khaing kix, ex brug reu hu ka klawn tiex Kawsax
         rahsee mai ngaix pasax hoek ka klawn tiex Rawdax mai yaog khaing tan hoek ka veng
         Patarax heue.
         2 Kheu yaox ex reu pa sang hu ka meung Phinit, ex laig ka reu an mai baox brug hu heue.
         3 Yam hoek dee pon ex ti yaox klawn tiex Kuparux, ex grham klawn tiex an plak khawn
         gwiex mai brug reu hu ka meung Surix. Mai paung ka veng Turux, mawh kheu sang teei
         kraung lih khaing daux reu an tan heue.
         4 Khaix hoik sawg ex ti yaox kawncau mau soi khankix, ex ot tan aliah ngaix mai kix
         ne Pawlux ka daux Khuan son ang nawh sang hu ka veng Yerusaliem heue.
         5 Yam hoik naog singaix ex khankix tan, ex lih hu mai kawncau mau soi khankix, khawm
         moeng khawm kawn kix khawmuik, hu tawx ex tom hoek plak praix veng mai ex grux ngawng
         tix ka caong raog tan mai rawg bwan mai ah lox gwieh ka paox tix tan heue.
         6 Ex haok piang reu mai kix deeh ing ka nyiex kix heue.
         7 Khaix hoik sidah brug ex reu hoek khaing veng Turux mai hoek ka veng Patalemie, ex
         nawb bwan ka puxaik khankix mai ot tan tix ngaix heue.
         8 Ngaix pasax ex lih hu mai hoek ka veng Kesarix mai laig ka daux nyiex Philipux, pa
         mawh cao sidiex, ka daux kix aliah kaux tix kaux, ex ot tau mai nawh heue.
         9 Pui in koe kawn bun pa mawh bunkrih pon kaux pa chix krai lox jhai heue.
         10 Yam kawn ot ex tan ngaix tix blah, cao jhai tix kaux, pa kaux Akabu lih hoek khaing
         meung Yudax,
         11 Hoek ka ex mai nawh teei maox rhawt nyoi Pawlux mai phyawk caong phyawk taix tokaux
         tix kah ah nin, "Khuan Singax Singeh ah ceu in, Pui pa mawh cao maox rhawt nyoi in,
         pui Yudax khankix tak phyawk awm in ka daux veng Yerusaliem mai teei ti tawx nawh
         ka daux tawm taix pui tang ceu khankix heue."
         12 Yam hoik mhong ex lox ceu in, ex khawm pui pa ot dee an khyox khaw ka nawh son ang
         nawh sang haok hu ka veng Yerusaliem heue.
         13 Yam an Pawlux deeh pawk ah nin, "Kheu pex lai yiiem mai kieh rhawm aux laux ka? Mawh
         kheu aux hoik rien ti pon kham geu pa phyawk ngie ang mawh, viang mawh phan tak lai
         yum son ceu kaux Simiang Yesux ka veng Yerusaliem kawx pon tix heue."
         14 Yam ang nawh nghiet lox nyaw glaw, ex glaik ti ah nin, "Kieh mawh alo pa khaw rhawm
         Simiang heue."
         15 Khaix ngaix inkix, ex khre kraung tix mai haok hu ka veng Yerusaliem heue.
         16 Viang mawh kawncau mau soi khaing veng Kesarix tix blah kawx hu mai ex mai tawx ex
         ka Manason pui Kuparu, pa hoik dawg mawh kawncau, sonsang tum ex tau mai nawh heue.
         17 Yam hoek ex ka veng Yerusaliem, puxaik khankix gaux rhawm mai rieb ti teei ex heue.
         18 Yam hoek ngaix pasax Pawlux laig tau mai ex ka nyiex Yakop mai pui bung kaing ceucao
         khawmuik kawx ot tan heue.
         19 Khaix hoik nawb Pawlux bwan ka kix, nawh krai grawng tix ceu hoik tix ceu pa hoik
         yuh Siyiex ka sinax pui tang ceu, ka daux kaing sidiex pa hoik yuh nawh heue.
         20 Yam hoik mhong kix grawng an, yaogyaw Siyiex mai ah nin ka nawh, "Puxaik eue maix
         tawng grawng pui pa yum rhawm ka daux pui Yudax koe miex mheen miex rheng mai kix
         khawmuik mawh pa nied ti hawt twah lox lai beenli.
         21 Pui hoik krai kix mhong grawng maix, grawng sidiex maix ka pui Yudax khawmuik, pa
         ot ka sinax pui tang ceu, sonsang tik ka Mose mai nhie kix paw pat hak kawn praix
         kix mai viang mawh been khankix kawx nhie paw hawt heue.
         22 Mawh kheu in khaw ti yuh ka mawx? Kix tee sang mhong grawng hoek maix tete heue.
         23 Mawh kheu nan yuh awm pa krai ex ka maix. Ex koe pui pon kaux tin pa ot greem lox
         tiex tu,
         24 teei kix mai hu yuh kieh tokaux maix singax tau mai kix mai tawx ngawh son kix, sonsang
         pon khlao kaing kix, phan yuh nan khawmuik tak pon ti tawng, grawng lox pa hoik mhong
         kix grawng maix, ang mawh pa mawh meh mai grawng tokaux maix kawx, twah klaung mai
         priex ti hawt lox lai beenli heue.
         25 Viang mawh nan ex hoik tiiem lai ka pui tang ceu pa hoik yum rhawm khankix, prawng
         ca tawx nhie kix paw dex paw teeh ka riang grang mai khaing nham, khaing ceu pa hoik
         rawd ghok mai khaing pa lud vao heue."
         26 Ngaix pasax Pawlux teei pui an kix, yuh ti kieh tokaux tix singax tau mai kix, laig
         ka daux nyiex bwan mai krai grawng hoik naog singaix pa kieh singax khankix, tom hoik
         tan son kix ku kaux daux pui heue.
         27 Yam hoik dex naog aliah ngaix an, pui Yudax khankix pa kaoh khaing meung Asix, yaox
         Pawlux ka daux nyiex bwan, cheeik ka cub pui hun mai giex nawh,
         28 mai yo ah nin, "Pui Isarelax khankix eue, teem yix liak, mawh pui in pa gau ka pui
         khawmuik ku dah dee, sonsang koeng ka pui ceu ex mai ka lox lai beenli mai ka dee
         in mai lheu khaing an viang mawh pui Helasax kawx nawh hoik viex laig ka daux nyiex
         bwan mai hoik kieh dee singax singeh in seeing brai heue."
         29 Mawh kheu sivoe an, kix hoik yaox nawh ka daux veng an, tau mai Trawphimux, pa mawh
         pui Efesux, kix tom ce Pawlux hoik viex kaw an laig daux nyiex bwan heue.
         30 Pui veng an khawm veng lulax mai khrawm tix to hoek tau mai giex Pawlux mai reu nawh
         lih plak praix nyiex bwan mai klab siviex dom mawx dom an heue.
         31 Yam sawg kix ti teei nawh yum, cao giex kaing naing piang pui tix rheng, pon lox
         grawng sung sang veng Yerusaliem khawmuik heue.
         32 Dom mawx dom an nawh teei pui naing mai cao giex kaing naing greem nawh khankix mai
         to lih hu ka kix heue. Yam yaox kix cao giex kaing naing pa ting mai pui naing khankix,
         kix bloi bleue pa tap Pawlux heue.
         33 Yam cao giex kaing naing pa ting an hoek dex, nawh giex Pawlux mai tawx lox sonsang
         phyawk nawh ka ceng ra nyaing mai chawk ah nin, "Kaw in mawh mawx? mai nawh hoik yuh
         pa yuh ka mawx?"
         34 Pui daux cub pui an, tix blah yo tix ceu mai tang kaux tix blah yo tang ceu mai yam
         ang nawh pon tawng grawng sidawng, kheu lox lawh maw, nawh tawx lox nhie kix viex
         Pawlux hu ka dee ot pui naing heue.
         35 Yam hoek Pawlux piang bawng, kheu kied nieb yuh cub pui khankix, pui naing khankix
         tom kliien nawh hu heue.
         36 Mawh kheu cub pui hun hawt khaix mai yo ah nin, "Teei ti tik nawh heue."
         37 Yam dex viex Pawlux laig ka daux dee ot pui naing, nawh chawk ka cao giex kaing naing
         pa ting ah nin, "Khex pon krai aux lox ka maix ceeix lie?"Cao giex kaing naing an
         chawk ah nin, "Chix maix lox Helasax lie?
         38 Phan mawh nan ang maix mawh pui Ejiptux pa hoik cheeik kieh pui tieh feen mai thong
         kix pon rheng pa mawh pui pa plaux pui yum hu daux tiagtu, bawg yam singaix glang
         ka in khankix lie?"
         39 Pawlux deeh ah nin, "Aux mawh pui Yudax, pa mawh pui veng Tasux meung Kiliki, aux
         mawh pui veng pa ang lak law tix mawh veng mai aux khyox khaw ka maix, kieh aux sikah
         ka pui khankix liak."
         40 Khaix hoik tawx cao giex kaing naing an akhwang ka nawh, Pawlux cung piang bawng
         mai yuh pui khankix yaox ka taix tix mai khaix hoik yiien singiet, nawh sikah ka kix,
         ka lox Hebrie ah nin,

1 "Puxaik mai keeing khankix eue, nghiet lox pa sang tiebtie aux ka grawng ceu pa deuh
         phimap ka aux mai ka pex yam in heue.
         2 Yam mhong kix, nawh sikah ka kix, ka lox Hebrie, kix nie lheu yawg tix heue. Nawh
         ah nin,
         3 "Aux mawh pui Yudax, pa keh ka daux veng Tasux, meung Kiliki, viang mawh nan hoik
         eei aux ting daux veng in, ka caong Gamalelax mai hoik gau aux ka lox been tax keeing
         mai ang kluik ang khluk khlaik mai koe rhawm tix son Siyiex, awm koe pex khawmuik
         singaix heue.
         4 Aux tuktiak ka krax been in, tom teei yum mai phyawk khawm simex khawm bun tawx ti
         sau daux thawng khankix heue.
         5 Awm cao giex kaing li pa ting mai khawm cub kuad song khankix mawh mhai rug son aux.
         Ka kix kawx aux pon lai son puxaik khankix mai lawng krax hu ka veng Damase sonsang
         phyawk ti viex kix hoek ka veng Yerusaliem, sonsang ciyang kix heue.
         6 Yam hu aux krax mai hoek dex ka veng Damase, yam dex jung singaix, dom mawx dom an
         pa riang pa ting jhan lih khaing raoma mai jhan rob aux heue.
         7 Aux goh gup piang tiex mai mhong lox pa ah nin ka aux, Sawlux eue, Sawlux eue, maix
         lai tuktiak Aux yuh ka mawx?
         8 Aux deeh chawk ah nin, Simiang eue, Maix mawh mawx? Nawh deeh ah nin ka aux, Aux
         mawh Yesux pui veng Nazariet, pa tuktiak maix kah heue.
         9 Kix pa ot tau mai aux yaox pa riang an tete mai lhat graung kah, viang mawh nan kix
         ang mhong lox Kaw pa sikah mai aux heue.
         10 Aux deeh chawk ah nin, Simiang eue, aux tak lai yuh ka mawx? Simiang deeh ah nin
         ka aux, "Kaoh mai laig ka daux veng Damase mai tak sang krai grawng kuceu ka maix
         dee an, pa hoik ciak ti deuh sonsang yuh maix heue."
         11 Yam ang aux chix yaox kheu pruh pa riang an, pui pa hu tau mai aux tok taix aux hu
         mai aux tom hoek ka daux veng Damase heue.
         12 Pui tix kaux pa kaux Ananix, pa chix nab yam hawt lox lai beenli, pa yaw pui Yudax
         pa ot tan khawmuik kah,
         13 hoek ka aux mai cung liep aux ah nin ka aux, "Pux Sawlux eue, kieh maix chix yaox
         heue. Daux nari dom an aux deeh chix yaox mai yaog ti jhak ka nawh heue.
         14 Nawh baox ah nin, Siyiex tax keeing ex, hoik ciak tix kieh maix tawng alo Nawh Cao
         mai kieh maix yaox Kaw pa rahsee mai sonsang mhong lox pa lih khaing jheeh Nawh heue.
         15 Mawh kheu maix tak lai mawh pui kham mhai rug son Nawh ka pui khawmuik khawm leeing,
         ka grawng pa hoik yaox hoik mhong maix heue.
         16 Yam in maix kawn gla yuh ka mawx? Kaoh, kok ka ceu kaux Nawh mai cubcom ka daux rawm
         mai sigrhah phimap maix luan heue.
         17 Khaix hoik deeh ing aux ka veng Yerusaliem mai yam rawg aux bwan ka daux nyiex bwan,
         aux liplu,
         18 mai yaox Nawh ah nin ka aux, Nied ti lih hu khaing veng Yerusaliem laung laung, mawh
         kheu ang kix rieb ti teei lox pa kham maix mhai rug grawng Aux heue.
         19 Aux deeh ah nin, "Simiang eue, tokaux kix hoik tawng grawng aux sau daux thawng mai
         tap toi ka kix pa yum rhawm ka Maix, ka daux nyiex sidiex ku lhang heue.
         20 Yam lih nham Sathephan pui pa kham mhai rug son Maix, aux kawx cung dex tan mai kieh
         yuh mai priex kraung ceep kix pa pah nawh yum heue.
         21 Nawh Cao baox ah nin ka aux, "Lih hu heue, mawh kheu Aux sang ploi maix hu dee singai
         khaing tin, ka pui tang ceu khankix heue."
         22 Kix nghiet lox nawh tom hoek lox pa ghoik an mai kix yaog lox tix yo ah nin, "Tik
         pui pa yuh nin khaing haktiex, kheu ang keung ti kieh nawh klawd heue."
         23 Yam kawn tak yo kix, kix peeik kraung ceep tix mai rhuat phawng tiex dee lhaong,
         24 mai cao giex kaing naing pa ting an tawx lox kieh viex Pawlux laig ka daux dee ot
         pui naing mai nhie sivied ti chawk nawh, sonsang tawng nawh grawng lox pa yo kix ti
         deuh phimap ka Pawlux mawh grawng pa yuh ka mawx.
         25 Khaix hoik phyawk kix nawh ka maox hak, Pawlux ah nin ka cao giex kaing naing pa
         cung dex tan, "Pa sivied maix pui pa mawh pui Romax, pa ang nyang bax prawng ca, khaw
         mai beenli lie?"
         26 Yam mhong cao giex kaing naing an lox an, nawh hu ka cao giex kaing naing pa ting
         mai krai ka nawh ah nin, "Maix dex sang yuh pa yuh ka mawx?"Mawh kheu pui in mawh
         pui Romax heue.
         27 Cao giex kaing naing pa ting an hoek mai chawk ah nin ka Pawlux, "Krai ka aux liak,
         mawh maix pui Romax lie?"nawh deeh ah nin, "Mawh heue."
         28 Cao giex kaing naing pa ting an deeh ah nin, "Aux pon tix mawh pui Romax, kheu hoik
         kied nie tawx mau heue."Pawlux baox ah nin, "Phan mawh aux, hoik keh tix mawh pui
         Romax heue."
         29 Yam an kix pa dex sang chawk cheng lih hu khaing nawh dom mawx dom an, cao giex kaing
         naing pa ting an kawx, lhat kah, yam tawng nawh, grawng mawh nawh pui Romax, kheu
         hoik phyawk nawh Pawlux heue.
         30 Viang mawh nan ngaix pasax, kheu simie nawh tix tawng sidawng, grawng deuh pui Yudax
         phimap ka nawh ka grawng pa yuh ka mawx, nawh tom kah maox ceeng khaing Pawlux mai
         tawx lox nhie cao giex kaing li pa ting khankix mai cub kuad song pa prawng ca khawmuik
         khrawm paox tix mai viex Pawlux lih mai deuh nawh sivoe kix heue.

1 Pawlux jeung ka cub kuad song cao prawng ca khankix ah nin, "Puxaik khankix eue,
         aux hoik yuh ceu pa khaw aux ti yuh sivoe Siyiex tom sidah hoek ngaix in mai rhawm
         aux ang koe dee deuh phimap ka tokaux tix ka grawng an heue."
         2 Cao giex kaing li pa ting Ananix nhie kix pa cung liep nawh, simang jheeh nawh heue.
         3 Yam an Pawlux ah nin ka nawh, "Siyiex tak sang lah ka maix, pa awm ding pa kraix
         simaox ceed eue maix ngawm sonsang prawng aux hawt lox lai beenli mai nhie pui lah
         aux ka pa ang khaw mai been lie?"
         4 Kix pa cung dex tan chawk ah nin, "Maix lai map ka cao giex kaing li pa ting Siyiex
         lie?"
         5 Pawlux deeh ah nin, "Puxaik khankix eue, aux ang tawng grawng mawh nawh cao giex
         kaing li pa ting, mawh kheu hoik tiiem ti deuh ah nin, maix tak ang ah lox pa caox
         grawng cao giex kaing pui ceu maix heue."
         6 Viang mawh nan yam tawng Pawlux grawng cub kuad song cao prawng ca khankix, tix blah
         mawh Sadukie mai tix blah mawh Pharishie, nawh yo lox sinum sinax kix ah nin, "Aux
         mawh Pharishie, pa mawh kawn Pharishie mai aux kham geu pa chawk cheng tin, kheu keud
         pot jun pot aux ka ceu pa sang deeh kaoh im khaing krax yum heue."
         7 Khaix hoik ah nawh nan, Pharishie mai Sadukie khankix thung thiang ang khaw paox
         tix mai cub kuad song cao prawng ca khankix, tang gwieh tix heue.
         8 Mawh kheu Sadukie khankix dhua krax deeh kaoh khaing krax yum ang koe, viang mawh
         kawncau Siyiex mai khawm khuan kawx, kix dhua ang koe. Viang mawh nan, Pharishie khankix
         ah, koe khawm ra ceu heue.
         9 Yam an lih mawh krax lawh maw pa ting mai pui tiiem lai plak Pharishie tix blah,
         kaoh cung mai riex thiang ah nin, "Ex ang yaox pa caox ka daux pui in ceeix kawx,
         viang mawh khuan phan ang mawh nan kawncau Siyiex hoik sikah mai nawh kawx, mawh pa
         yuh ka mawx?"
         10 Yam kix nie ang khaw, ting thung thiang paox tix, cao giex kaing naing pa ting lhat
         kix rud Pawlux tom mawh khik mawh phoi, nawh tom tawx lox kieh pui naing hu teei nawh
         lih khaing sinax kix mai viex nawh laig ka dee ot pui naing heue.
         11 Daux sawm ngaix pasax, Simiang Yesux cung liep nawh ah nin, "Kieh koe rhawm kaux
         rhawm cong heue, awm hoik kham maix mhai rug grawng Aux ka veng Yerusaliem, viang
         mawh ka veng Romax kawx maix tak lai kham mhai rug yuh nan heue."
         12 Yam hoik riang praix pui Yudax tix blah yuh sijax mai vien rhawm tix tau greem lox
         tiex tu ah nin, "Ka ang ex nyang bax pon ti teei Pawlux yum ex ang ih ang nyaux heue."
         13 Kix pa hoik yuh sijax yuh nan koe tixpon kaux haoh heue.
         14 Kix hu ka cao giex kaing li pa ting khankix mai kuad song khankix ah nin, "Ex hoik
         vien rhawm tix tau greem lox tiex tu pa ting, son ang ex sang cim tix yaox tidtix,
         tom hoik teei Pawlux yum heue.
         15 Mawh kheu nan pex khawm cub kuad song cao prawng ca khankix, nhie cao giex kaing
         naing pa ting viex Pawlux lih hoek ka pex mai yuh awm sang mie pex tix nie grum cox
         chawk nawh mai ka sang hoek nawh dex tin ex hoik rien tix pah nawh yum heue."
         16 Viang mawh nan kawn simex nan Pawlux mhong grawng sang jawm kix nawh mai nawh hu
         laig dee ot pui naing mai krai ka Pawlux heue.
         17 Pawlux kok cao giex kaing naing tix kaux hoek ka tix ah nin, "Viex pui awn ju in
         hu ka cao giex kaing naing pa ting liak, kheu koe nawh grawng pa sang krai ka nawh
         tix ceu ceu heue."
         18 Mawh kheu nan nawh teei kaw an mai viex nawh hu ka cao giex kaing naing pa ting ah
         nin, "Pawlux pa hoik laung an kok aux hoek ka nawh mai nhie aux viex pui pa awn ju
         in hoek ka maix, pa koe lox pa sang krai ka maix tix ceu ceu heue."
         19 Cao giex kaing naing pa ting an teei taix nawh mai hu dee ang pui ot mai chawk nawh
         nong nong ah nin, "Ceu pa koe maix ti sang krai ka aux, mawh pa yuh ka mawx?"
         20 Nawh ah nin, "Pui Yudax hoik ih rhawm paox tix, sonsang nhie maix viex Pawlux lih
         hu ka dee prawng ca pasax mai yuh awm sang simie kix tix nie grum cox chawk grawng
         nawh heue.
         21 Mawh kheu nan maix paw cu lox kix liak, kheu pui ka daux kix tixpon kaux lheu pau
         tix jawm son nawh, pa hoik vien rhawm tix tau greem lox tiex tu, son ang sang ih sang
         nyaux tom hoik pah kix nawh yum heue. Yam in kix hoik rien tix mai krox son lox khaing
         maix heue."
         22 Cao giex kaing naing pa ting an, ploi pui awn ju an hu, khaix hoik tawm nawh ka lox
         ah nin, "Paw krai ka pui tix kaux kawx, ceu pa hoik krai maix ka aux grawng ceu inkix
         heue."
         23 Cao giex kaing naing pa ting an kok cao giex kaing naing greem nawh ra kaux hoek
         ka tix ah nin, "Rien pui naing ra yieh sonsang hu tom hoek ka veng Kesarix, ka daux
         sawm in yam loe nari mai pui naing brug brung atixgliah kaux mai pui naing klawm pliah
         ra yieh awx."
         24 Brung pa sang brug Pawlux kawx nawh nhie kix khre, sonsang pon ti viex nawh hoek
         ka simiang Felit mhawm mhawm heue.
         25 Lai kawx nawh tiiem hu pa ah nin,
         26 "Aux pa mawh Klawdi Lusi tawx lai ka simiang Felit pa ting pa mhawm heue. Kieh nyawm
         ot siu koe liak.
         27 Pui Yudax khankix giex pui in mai yam dex sang pah kix nawh yum, aux teei pui naing
         mai lih hu ka kix mai taoh nawh, kheu hoik tawng aux grawng mawh nawh pui Romax heue.
         28 Kheu mie aux tix tawng, grawng deuh kix phimap pa yuh ka mawx ka nawh, aux tom viex
         nawh lih ka cub kuad song cao prawng ca kix heue.
         29 Aux yaox grawng pa deuh kix phimap ka nawh, mawh pa dex dawd mai been kix, viang
         mawh nan ang koe ceu pa deuh phimap ka nawh, ceu pa keung nawh tix yum, phan ang mawh
         nan pa keung ti phyawk ti laung nawh kheu heue.
         30 Yam pon aux ti mhong grawng hoik keud ti sang yuh pa ang mhawm ka pui in, aux tom
         ploi nawh hu ka maix dom mawx dom an mai nhie pui pa deuh phimap ka nawh, hu krai
         grawng nawh ka sivoe maix heue."
         31 Pui naing khankix teei Pawlux, awm pa hoik nhie ka kix mai viex nawh hu yam ponsawm
         tawx ka Antipatri heue.
         32 Viang mawh nan ngaix pasax kix prah pui naing brug brung khankix hu tau mai Pawlux
         mai deeh ing ka dee ot pui naing heue.
         33 Yam kix hoek ka veng Kesarix, teei ti tawx lai an ka simiang mai Pawlux kawx kix
         teei ti tawx sivoe nawh heue.
         34 Khaix hoik phat nawh lai an, nawh chawk ka Pawlux grawng mawh nawh pui meung mawx
         mai khaix hoik tawng grawng mawh nawh pui meung Kiliki,
         35 Nawh ah nin, "Aux tak nghiet maix grum ha, khaix pui pa hoik deuh phimap ka maix
         kawx hoik hoek."Simiang tawx lox nhie gang Pawlux ka daux nyiex haw simiang Herut
         heue.

1 Khaix an phwan ngaix cao giex kaing li pa ting Ananix mai kuad song tix blah mai
         pui tix kaux pa kaux Teratulu, pa chix nih nai krai lox, lih hoek mai kix krai grawng
         Pawlux ka simiang heue.
         2 Yam hoik kok Pawlux, Teratulu jah ti deuh phimap ka nawh ah nin, "Simiang Felit pa
         ting pa mhawm eue, kheu yaox ex, mawh kheu maix ex pon ti ot ka daux pa nhim mhawm
         mhawm mai grawng mawh kheu bwanson maix ceu pa caox khankix, deeh cox mhawm son meung
         in,
         3 ex tom yaogyaw bwanson maix mai rieb ti teei nawh, ka daux kuceu khawmuik mai ku
         dah dee heue.
         4 Viang mawh nan son ang aux baox kieh maix nyhap, aux khyox khaw maix, viex rhawm
         awn caux rhawm mai nghiet lox ex tix gum ra gum liak ha.
         5 Mawh kheu yaox ex, grawng pui in mawh preng lukliak mai pa kieh pui tieh feen ka
         daux pui Yudax khankix piang haktiex khawmuik mai cao bung cub beenli Nazariet heue.
         6 Viang mawh nyiex bwan kawx nawh yuh ti yaox, sonsang kieh seeing, ex tom giex nawh
         mai mie ti prawng ca nawh hawt been ex.
         7 Viang mawh nan Lusi cao giex kaing naing pa ting, hoek ka ex mai nied tix rud rhim
         nawh hu khaing tawm taix ex heue.
         8 Kieh pui pa deuh phimap ka nawh hoek ka maix. Phan tokaux maix chawk cheng nawh maix
         sang tawng grawng pa deuh ex phimap ka nawh mawh pa yuh ka mawx heue."
         9 Pui Yudax khankix kawx dhua ceu in khankix mawh pa caw heue.
         10 Khaix hoik yuh simiang mhai ka taix tix nhie Pawlux sikah, Pawlux krai lox ah nin,
         "Mawh kheu tawng aux, grawng hoik mawh maix cao prawng ca son pui meung in tom nie
         num, aux nie lheu koe krax gaux rhawm ti sang krai lox tiebtie, son tokaux tix heue.
         11 Grawh grawng nawh maix pon ti tawng, grawng khaix hoik haok aux ti krub ka veng Yerusaliem,
         ang lheu khaing kao ra ngaix heue.
         12 Viang mawh ka daux nyiex bwan ang ah, phan ang mawh nan ka daux nyiex sidiex khankix
         ang ah mai ka daux veng an ang ah kix ang yaox aux thung thiang ka pui tix kaux kawx
         mai cheeik cub pui heue.
         13 Viang mawh ceu pa deuh kix phimap ka aux yam in kawx, kix ang pon jhi mhai rug heue.
         14 Viang mawh nan aux krai doh ka maix, grawng hawt aux ka krax been pa ah kix ang khaw
         mai krub ka Siyiex tax du ex mai yum rhawm ka kuceu khawmuik, pa dex dawd mai lox
         lai beenli mai pa hoik tiiem ti deuh ka daux lai cao jhai khankix heue.
         15 Kwe krax keud pot jun pot plak Siyiex, awm tokaux kix kawx krox jun ka grawng pui
         rahsee mai khawm pui pa ang rahsee tak sang deeh kaoh khaing krax yum heue.
         16 Mawh kheu nan aux tom nied ti coca son rhawm aux dee chix keud tawng tak ang koe
         pa lud ka plak Siyiex mai plak kawn pui ku jheung jheung heue.
         17 Khaix hoik luan num tom nie, aux hoek ka pui ceu aux, sonsang viex totaix ti yuh
         bwanson kah mai sonsang yuh krax tan heue.
         18 Yam kawn yuh aux nan, kix yaox aux ka daux nyiex bwan, khaix hoik singax singeh mai
         ang ot tau mai cub pui pa khrawm paox tix mai ang koe krax lawh maw heue. Viang mawh
         nan pui Yudax meung Asix tix blah,
         19 Khaw ti ot tin sivoe maix mai krai grawng pa deuh kix phimap, phan kix koe pa sang
         deuh phimap ka aux.
         20 Phan ang mawh nan kieh tokaux pui pa ot tin khankix, krai grawng pa lud pa yaox kix,
         yam cung aux sivoe cub kuad song pa prawng ca.
         21 Phan ang mawh lox in tix gum, pa hoik yo aux yam cung sinax kix, Aux kham geu ceu
         pa chawk cheng sivoe pex singaix, kheu grawng pa deeh kaoh im khaing krax yum heue."
         22 Viang mawh nan kheu simiang Felit nie lheu tawng grawng krax been an, nawh kawn grham
         pa prawng ca tix ah nin, "Yam lih hoek Lusi cao giex kaing naing pa ting sax, aux
         koi prawng grawng see pex heue."
         23 Nawh tawx lox ka cao giex kaing naing tix kaux, sonsang gang Pawlux, viang mawh nan
         nyawk ka yuh nawh mai son sang kieh raw paox grawm nawh khankix hoek ti khre rien
         nawh heue.
         24 Khaix singaix tix blah simiang Felit hoek tau mai moeng nawh Drusila pa mawh pui
         Yudax mai kok Pawlux mai nghiet lox nawh grawng pa dex dawd mai krax yum rhawm ka
         daux Yesux Khrit heue.
         25 Yam sidiex gau Pawlux ka grawng pa rahsee mai ka grawng pa priex rhawm tix mai grawng
         krax prawng ca pa tak sang hoek sax, simiang Felit die lhat kah ah nin, "Phao in hu
         dee hu maix ha mai yam tien aux mai mhawm bawg yam, aux tak kok maix hoek ka aux heue."
         26 Nawh keud pot jun pot grawng sang tawx Pawlux mau ka nawh, mawh kheu nan nawh tom
         nie kok Pawlux law lawx mai kum tau mai nawh heue.
         27 Viang mawh nan khaix hoik naog ra num, Pawki Fittux, pon ti yuh simiang khaix simiang
         Felit mai kheu simiang Felit mie pui Yudax caw rhawm ka tix, nawh tom laung tix grham
         Pawlux heue.

1 Khaix simiang Fittux hoik hoek ka daux haktiex an loe ngaix, nawh kaoh khaing veng
         Kesarix mai haok hu ka veng Yerusaliem heue.
         2 Cao giex kaing li pa ting khankix mai kuad giex kaing pui Yudax khankix, krai lox
         ka nawh deuh phimap ka Pawlux mai kix khyox khaw ka nawh,
         3 rawg mhaing nhie nawh yuh bwanson mai ploi ti kieh Pawlux hoek ka veng Yerusaliem.
         Kix keud kix yiag ti sang pah nawh yum yam lawng nawh krax heue.
         4 Viang mawh kawx nan simiang Fittux deeh pawk ti krai, grawng hoik gang Pawlux ka
         veng Kesarix mai grawng tokaux nawh uik dex sang hu tan heue.
         5 Nawh tom ah nin, "Kieh kix pa koe sibrawm ka daux pex, lih hu tau mai aux mai phan
         koe dee lud ka pui an, kieh kix deuh phimap ka nawh heue."
         6 Khaix hoik ot nawh sinax kix ang lheu khaing daix ngaix, phan ang mawh nan kao ngaix,
         nawh lih hu ka veng Kesarix mai ngaix pasax nawh ngawm piang dee ngawm tix prawng
         ca mai tawx lox nhie viex Pawlux hoek heue.
         7 Yam hoik hoek nawh, pui Yudax khankix pa hoik lih hoek khaing veng Yerusaliem, cung
         rob nawh mai deuh phimap pa nu pa khawm tom nie ka nawh, pa ang kix pon ti jhi mhai
         rug kah heue.
         8 Pawlux krai lox tiebtie phimap ti ah nin, "Viang mawh ka been pui Yudax ang ah, ka
         nyiex bwan ang ah, ka simiang Kesa ang ah, aux ang lud tidtix heue."
         9 Mawh kheu mie simiang Fittux ti pon plakngai pa khaw rhawm pui Yudax, nawh tom deeh
         pawk ti chawk Pawlux ah nin. "Maix sang haok hu ka veng Yerusaliem mai kham pa prawng
         ca ka grawng ceu in khankix sivoe aux lie?"
         10 Viang mawh nan Pawlux ah nin, "Aux uik cung sivoe dee ngawm ti prawng ca simiang
         Kesa, dee khaw ti prawng ca aux. Awm maix kawx hoik tawng mhawm mhawm, aux ang sax
         lud tidtix ka pui Yudax khankix heue.
         11 Mawh kheu nan phan aux mawh pui lud mai hoik yuh pa khaw ti yum tix ceu ceu, aux
         ang thiang ti yum, phan grawng pa deuh kix phimap ka aux khankix mawh pa ang mawh
         meh, pui tix kaux kawx ang pon ti tawx pong aux ka kix heue. Aux khyox khaw ti deuh
         rhawm ka simiang Kesa heue."
         12 Yam an khaix hoik kum kawng simiang Fittux mai cub kuad cao prawng ca, nawh deeh
         pawk ah nin, "Maix hoik khyox khaw ti deuh rhawm ka simiang Kesa maix tak hu ka simiang
         Kesa heue."
         13 Khaix hoik luan ngaix tix blah ang awt rheung, simiang Akrippax mai Beranit hoek
         ka veng Kesarix, sonsang nawb ka simiang Fittux heue.
         14 Kix ot tan tom nie rheung singaix nyao, simiang Fittux krai grawng see Pawlux ka
         simiang ah nin, "Koe pui tix kaux pa hoik laung simiang Felit ti prah ploi,
         15 yam ot aux ka daux veng Yerusaliem, cao giex kaing li pa ting khankix mai kuad song
         pui Yudax khankix, krai grawng nawh mai mhaing tix kieh aux prawng phimap nawh heue.
         16 Aux tom krai ka kix grawng ang khaw mai been pui Romax, ti tawx pong pui tix kaux
         kawx sonsang ciyang, ka ang nawh nyang bax pon ti taing tawx ka pakngai pui pa deuh
         phimap ka nawh mai hoik pon ti krai lox tiebtie ka grawng phimap ceu pa hoik deuh
         piang nawh heue.
         17 Mawh kheu nan khaix hoik khrawm kix paox tix tin, aux ang lai nien mai ngaix pasax
         aux ngawm piang dee ngawm ti prawng ca mai tawx lox nhie kix viex pui an hoek heue.
         18 Yam hoik kaoh cung pui pa deuh phimap ka nawh, kix ang deuh phimap ceu pa caox tidtix,
         awm pa hoik grux keud ce aux kix sang deuh heue.
         19 Viang mawh nan kix deuh phimap ka nawh, grawng ceu pa dex dawd mai been bwan kix
         mai grawng Yesux tix kaux, pa hoik yum mai pa dhua Pawlux Nawh kawn im heue.
         20 Kheu sivix aux, keud ang doh, grawng khaw ti chawk cheng ka grawng ceu in khankix
         yuh ka mawx, aux tom chawk Pawlux, ka grawng nawh sang hu ka veng Yerusaliem mai kham
         pa prawng grawng ceu in khankix tan lie.
         21 Mawh kheu Pawlux hoik khyox khaw sonsang priex tix, ti kieh simiang ting Awgutux
         prawng see nawh, aux tom tawx lox kieh priex nawh, tom sang ploi aux nawh hu ka simiang
         Kesa heue."
         22 Simiang Akrippax ah nin ka simiang Fittux, "Tokaux aux kawx mie ti nghiet lox pui
         an heue."Simiang Fittux deeh pawk ah nin, "Ngaix pasax maix tak mhong nawh heue."
         23 Mawh kheu nan ngaix pasax yam simiang Akrippax mai Beranit hoik viex sinngao pa ting
         mai hoek, kiex laig dee nghiet lox see tau mai cao giex kaing naing pa ting khankix
         mai khawm pui pa ting lhaong ka daux veng an, yam tawx simiang Fittux lox, kix viex
         Pawlux hoek heue.
         24 Simiang Fittux ah nin, "Simiang Akrippax mai pui pa ot tau mai ex tin khawmuik eue,
         pex pon ti yaox pui in, pui Yudax pa ot ka daux veng Yerusaliem khawmuik mai pa ot
         tin kawx, hoik yo ti ah nin ka aux, kaw in ang keung ti kawn baox klawd heue."
         25 Viang mawh nan aux yaox grawng nawh ang yuh ceu pa keung nawh ti yum mai mawh kheu
         hoik khyox khaw nawh ti deuh rhawm ka simiang ting Awgutux, aux tom yiag tix sang
         ploi nawh hu tan heue.
         26 Aux ang koe ceu pa sidawng ti sang tiiem grawng nawh ka simiang ting ex tix ceu kawx,
         mawh kheu nan aux tom viex nawh lih sivoe pex mai lheu khaing paox tix, ka sivoe maix
         simiang Akrippax eue, yuh ka mawx khaix hoik chawk cheng ka nawh, aux tak koe grawng
         ceu pa tiiem tix heue.
         27 Mawh kheu phan aux keud ti yaox, ang khaw ti ploi pui pa hoik laung hu, phan ang
         jhi ang krai grawng pa deuh phimap ka nawh heue."

1 Simiang Akrippax ah nin ka Pawlux, "Maix koe akhwang ti krai lox son tokaux tix heue."
         Yam an Pawlux nyeu taix tix mai krai lox tiebtie phimap tix ah nin,
         2 "Simiang Akrippax eue, phan aux keud ti yaox ka tokaux tix, aux koe son tom pon ti
         krai lox tiebtie phimap pa dex dawd mai ku ceu khawmuik pa hoik deuh pui Yudax khankix
         ka aux, ka plak sivoe ngai maix singaix.
         3 Mawh kheu jiet tawng maix been mai ceu pa chawk cheng khawmuik ceu pa dex dawd mai
         pui Yudax, mawh kheu nan aux tom khyox khaw ka maix, yeung ti nghiet lox aux mhawm
         mhawm liak heue.
         4 Grawng ju aux mawh pa yuh ka mawx, jah ka yam iak aux, tom haok hwan, pa hoik jah
         ka sinax ceu pui aux mai ka veng Yerusaliem, pui Yudax khawmuik hoik grum tawng.
         5 Kheu hoik tawng kix grawng aux tom yam jah, phan kix koe rhawm ti sang kham mhai
         rug, grawng pa hoik hawt aux been bwan ex, pa lang teung nu khaing paox tix mai mawh
         Pharishie heue.
         6 Yam in aux cung ti kham geu krax prawng ca tin, mawh kheu grawng pa keud pot son
         mukheu pa hoik yuh Siyiex ka tax du ex khankix heue.
         7 Pa mawh mukheu pa nied yuh pui ex kao ra ceu, son Siyiex ku ngaix mai keud pot ti
         sang pon heue. Simiang eue, mawh kheu grawng pa keud pot in, pui Yudax khankix tom
         deuh phimap ka aux heue.
         8 Kheu pex lai keud ang tau ti chix mawh, phan Siyiex kieh pui yum deeh kaoh im?
         9 Glang ka in tokaux aux kawx ce aux khaw ti yuh, ceu pa ang khaw tom nie ka ceu kaux
         Yesux pui veng Nazariet tete heue.
         10 Viang mawh ka veng Yerusaliem kawx aux hoik yuh nan mai aux laung pui singax tom
         nie ka daux thawng khankix, khaix hoik pon aux akhwang khaing cao giex kaing li pa
         ting khankix heue. Yam teei kix yum, aux kawx tawx lox deuh phimap piang kix heue.
         11 Aux grhiem kix law lawx ka daux nyiex sidiex khawmuik mai yuh ti kieh kix salao ka
         Siyiex heue. Mawh kheu kied song rhawm aux ka kix, aux tom tuktiak kix, tom hoek ka
         tang veng khankix ka praix pui heue.
         12 Yam viex aux akhwang mai ara khaing cao giex kaing li pa ting khankix mai hu ti yuh
         nan, yam tak kawn hu aux ka veng Damase.
         13 Yam jung singaix, simiang eue, aux yaox pa riang khaing raoma, pa lheu riang khaing
         singaix, jhan rob aux mai kix pa hu tau mai aux hawt krax heue.
         14 Khaix hoik goh gup yix ka piang tiex khawmuik, aux mhong lox pa ah nin ka aux daux
         lox Hebrie, Sawlux eue, Sawlux eue, maix lai tuktiak Aux yuh ka mawx? Pa thip ka khaox
         lawm toh, mawh pa kin nu son maix heue.
         15 Aux deeh ah nin, Simiang eue, Maix mawh mawx? Simiang deeh ah nin, Aux mawh Yesux
         pa tuktiak maix kah heue.
         16 Viang mawh nan kaoh mai cung ka caong tix, mawh kheu Aux hoik hoek ti jhi maix yaox
         tokaux Aux, sonsang ciak ti kieh maix mawh cao sidiex gau Aux mai cao kham mhai rug
         son Aux, grawng ceu pa hoik yaox maix mai grawng ceu pa tak sang lih bleeh ti kieh
         Aux maix yaox khankix.
         17 Aux tak sang taoh maix khaing pui Yudax khankix mai pui tang ceu khankix, pa ploi
         Aux maix hu kah,
         18 sonsang paoh ngai kix, sonsang deeh tieh kix ti lih khaing pa faik mai hoek ka pa
         riang mai khaing sibrawm Satan mai hoek ka Siyiex, sonsang pon kix krax pluat ploi
         phimap mai pon sin tau mai pui pa hoik singax singeh, kheu krax yum rhawm ka daux
         Aux heue.
         19 Mawh kheu nan, simiang Akrippax eue, aux ang yuh ti ang nghiet ka riang susai khaing
         raoma an heue.
         20 Viang mawh nan aux jah ti sidiex ka kix pa ot ka daux veng Damase phao ka mai ka
         kix pa ot ka daux veng Yerusaliem mai ka pa ot daux meung Yudax ku dah dee khawmuik
         mai ka khawm pui tang ceu khankix, sonsang doh keud kix ka phimap mai deeh tieh ti
         hoek ka Siyiex mai yuh ceu pa keung ka pa doh keud ka phimap heue.
         21 Mawh kheu grawng ceu in, pui Yudax khankix tom giex aux ka daux nyiex bwan mai keud
         ti sang pah aux yum heue.
         22 Viang mawh nan kheu pon aux krax teem in pa kaoh khaing Siyiex, aux tom pon ot, pon
         cung tom ngaix in ti kham mhai rug, ka khawm pa iak pa ting mai ang krai tidtix, lheu
         khaing pa koe daux lai cao jhai khankix mai pa hoik krai Mose tak sang hoek ti mawh,
         23 Pa ah grawng Khrit tak sang kham geu mai grawng Nawh tak sang deeh kaoh im khaing
         krax yum ka paox tix mai viex hoek ti sidiex grawng pa dex dawd mai pa riang, ka pui
         Yudax khankix mai ka pui tang ceu khankix heue."
         24 Yam krai Pawlux lox pa tiebtie phimap tix yuh nan, simiang Fittux yo lox sinum ah
         nin, "Pawlux eue, yhot maix heue, pingnya pa hoik gau maix kied nie, kieh maix yhot
         kah heue."
         25 Pawlux deeh ah nin, "Simiang Fittux pa ting pa mhawm eue, aux ang yhot, aux krai
         lox pa mawh meh, pa jiet khaw heue."
         26 Mawh kheu simiang Akrippax tawng grawng ceu in khankix, aux tom ang ring krai sidawng
         ka nawh, mawh kheu aux keud ce, ceu in khankix ang mox khaing nawh tix ceu kawx, mawh
         kheu grawng ceu in ang mawh pa hoik yuh ka daog diem heue.
         27 Simiang Akrippax eue, yum rhawm maix ka lox cao jhai khankix lie. Aux uik tawng grawng
         yum rhawm maix ka heue."
         28 Simiang Akrippax deeh ah nin ka Pawlux, "Phan maix nyaw glaw aux pie ceeix ngie maix
         tee sang kieh aux mawh kawn Khrit heue."
         29 Pawlux deeh ah nin, "Ceeix ang ah, nie ang ah, phan lheu khaing ceng in maix khaing
         ang mawh, viang pui pa mhong ka aux singaix khawmuik kawx, aux rawg bwan ka Siyiex
         tix kieh awm aux heue."
         30 Simiang Akrippax mai simiang Fittux mai Beranit mai khawm pui pa ngawm tau mai kix
         kaoh,
         31 mai khaix hoik lih hu kix dee glip, kix kum paox ti ah nin, "Pui in ang yuh tidtix,
         pa keung khaw ti yum, phan ang mawh nan, pa keung khaw ti phyawk tix gang nawh ka
         heue."
         32 Simiang Akrippax ah nin ka simiang Fittux, "Phan pui in ang khyox ti deuh rhawm ka
         simiang Kesa, tee pon ti ploi nawh heue."

1 Yam bak kix ti ploi ex brug reu hu ka meung Itali, kix teei ti tawx Pawlux mai pui
         pa hoik laung tang kaux khankix, ka cao giex kaing naing tix kaux pa kaux Yuxlix,
         pa dex dawd mai cub naing Awgutux heue.
         2 Ex laig ka daux reu Adramutix tix lhang, pa sang hu hawt dex meung Asix tix dah hoik
         tix dah mai ex yaog ti hu ka rawm sigrit sigra heue. Arittakhux pui veng Thesalonix,
         meung Makedonix kawx ot tau mai ex heue.
         3 Ngaix pasax ex hoek ka veng Sidom mai Yuxlix yuh bwanson ka Pawlux mai tawx akhwang
         kieh nawh hu lai ling ka paox grawm nawh khankix, sonsang khan kheu ka nawh heue.
         4 Ex yaog ti brug reu hu khaing tan mai kheu ang caw plak bhaung, ex tom hu plak laong
         klawn tiex Kuparux heue.
         5 Khaix hoik brug ex reu, tiang rawm sigrit sigra, pa koe dex meung Kiliki mai meung
         Pampuli, ex hoek ka veng Mura meung Luki heue.
         6 Cao giex kaing naing yaox reu Alezandre tan tix lhang, pa sang hu ka meung Itali
         mai nawh sau ex tan heue.
         7 Khaix hoik koi hu ex tom nie singaix, ex kied nu tix hoek ka sidieb Kanidu, kheu
         bhaung klat ex, ex tom hu plak laong klawn tiex Karete, sidieb veng Salamon heue.
         8 Ex kied nu ti hu hawt praok klawn tiex an mai hoek ka dee kok mawh dee bang pa mhawm
         grang, dex ka veng Lashie heue.
         9 Khaix hoik uik bawg yam tix miex nyao mai hoik luan bawg yam pa twah pa ih, Pawlux
         tawx lox satix ka kix,
         10 mai ah nin ka kix, "Pui khankix eue, aux tawng grawng pa hu ex yam in, kraung pa
         koe daux reu mai khawm reu mai viang mawh ju ex kawx tak hoek krax laux leeing mai
         krax som nai heue."
         11 Viang mawh nan, cao giex kaing naing nhie nghiet lox cao giex kaing reu mai cao reu
         khaing lox pa hoik krai Pawlux khankix heue.
         12 Mawh kheu ang mhawm dee ot son bawg yam kwat, pui plak nie ah mhawm ti baox yaog
         ti hu khaing tan piang rawm sigrit sigra, sonsang hu ti yaox, sonsang pon ti ot ka
         veng Phinit daux bawg yam kwat, pa mawh dee bang ka klawn tiex Karete, pa veeh ka
         plak sigreung caong ma laong plak klip singaix mai veeh ka plak sigreung caong ma
         seh plak lih singaix heue.
         13 Yam bhaung briex koi phlu khaing plak caong ma seh, kheu kix ce, kix hoik pon pa
         bak kix ti yuh, kix deeh bluh rhiem ngak ngaw pa giex reu khaing daux rawm mai deeh
         brug reu hu dex hawt praok klawn tiex Karete heue.
         14 Viang mawh nan yam ang nyang bax rheung, bhaung kang lux ting pa kok mawh Urawklux,
         lih hoek ti klah reu.
         15 Giex reu mai kheu ang pon tie pon thang bhaung an, ex tom grham kieh bhaung phlu
         ex hu heue.
         16 Yam ex hu plak laong klawn tiex iak pa kok mawh Klawde, viang nu kawx ex pon ti teei
         reu iak,
         17 Khaix hoik pon bluh reu iak an haok deuh piang reu ting, kix teei maox vien ka reu
         ting, sonsang kieh kaux mai kheu lhat kix sang hu chun ka pak mhaik, kix tom teei
         man reu lih mai grham kieh bhaung phlu hu heue.
         18 Kheu kied klah bhaung ting lhiex ting ka ex, ngaix pasax ex tom jah ti tik kraung
         khrai khaing reu heue.
         19 Yam hoek loe ngaix kix teei ti tik kraung pa shiao daux reu ka taix tix heue.
         20 Kheu ang pon ti yaox singaix mai simuing tom nie singaix mai kheu bhaung pa klah
         ka ex, ang joeng mawh ceeix ngie, ceu pa keud pot jun pot ex grawng sang hoek krax
         taoh krax luan hoik grai uik heue.
         21 Khaix ang kix ih pa ih rheung nyao, Pawlux cung sinax kix ah nin, "Pui khankix eue,
         phan pex hoik nghiet lox aux mai ang yaog ti lih khaing klawn tiex Karete, pex tee
         hoik luan khaing krax laux krax nai in heue.
         22 Viang mawh nan yam in aux sang krai lox sonsang kieh pex nyawm rhawm heue. Grawh
         grawng nawh, lheu khaing reu in ju pex tix kaux kawx ang som nai heue.
         23 Mawh kheu daux sawm in kawncau Siyiex pa mawh aux cie Nawh mai Kaw pa yuh aux kaing
         son Nawh, hoek ti cung liep aux,
         24 ah nin, Pawlux eue, paw lhat graung, kheu maix tak cung sivoe simiang Kesa mai Siyiex
         hoik tawx ka maix pui pa brug reu tau mai maix khawmuik heue.
         25 Mawh kheu nan pui khankix eue, kieh nyawm rhawm heue. Mawh kheu yum rhawm aux ka
         Siyiex, grawng tak sang mawh awm pa hoik krai ka aux heue.
         26 Viang mawh nan, ex tak lai kham geu pa chun pa taing piang klawn tiex tix klawn heue."
         27 Viang mawh nan yam hoek kao pon sawm, yam bhaung phlu ex hu vu vied jee blaong ka
         daux rawm sigrit sigra Adri, yam dex hoek greung sawm pui reu khankix ce ex hoik hoek
         dex ka praok haktiex tix dah dah,
         28 mai kix tiag ti yaox rawm mai yaox raux dieang tixnga tawp mai khaix an tivud kix
         baox deeh tiag ti yaox rawm tix bawg mai yaox raux dieang kao phwan tawp heue.
         29 Kheu lhat ex sang chun sang taing ex, ka dee kruk khrek simaox, kix tom ploi rhiem
         ngak ngaw giex reu pon mu, khaing ka plak sidax reu mai mie praix riang heue.
         30 Yam sawg pui reu khankix ti to khaing reu ting mai hoik ploi reu iak ka daux rawm
         sigrit sigra, kix yuh grang awm sang ploi rhiem ngak ngaw giex reu, ka plak kaing
         reu heue.
         31 Pawlux tom ah nin ka cao giex kaing naing mai ka pui naing khankix, "Phan pui inkix
         ang ot ka daux reu, pex ang tau ti pon hoek krax taoh krax luan heue."
         32 Yam an pui naing khankix tat ti tik maox reu iak an khankix mai kieh rau heue.
         33 Yam dex sang riang praix Pawlux khyox khaw kix khawmuik nhie kix ih pa ih ceeix ah
         nin, "Singaix hoik mawh kao pon ngaix pa ca krox pex mai ang ih tidtix,
         34 mawh kheu nan aux tom khyox khaw pex ih pa ih ceeix, kheu mawh pa mhawm son pex heue.
         Grawh grawng nawh hauk kaing pex tix kaux kawx, tak ang hoek krax laux leeing tix
         gawng kawx heue."
         35 Khaix hoik ah nawh nan, nawh teei blah mai yaogyaw bwanson Siyiex ka sivoe kix khawmuik
         mai nawh sivit blah mai jah ti ih heue.
         36 Yam an kix khawmuik nyawm rhawm mai tokaux kix kawx ih pa ih heue.
         37 Ex pa ot ka daux reu khawmuik koe ra yieh atixgliah liah kaux heue.
         38 Khaix hoik ih kix tom sak tix, kix teei ti tik nghox ca ka daux rawm sigrit sigra,
         sonsang kieh reu chaong heue.
         39 Yam hoik riang praix, kix ang tawng haktiex an, kix yaox dee kawk rawm tix dah pa
         koe caong raog mai kix kum paox tix grawng sang pon ti kieh reu hu tum piang caong
         raog an lie.
         40 Kix tik rhiem ngak ngaw giex reu mai kix grham rhiem an kix ka daux rawm sigrit sigra
         mai bawg yam tix yam ngie, kix kah maox khaox saoh ting pa koe ka sidax reu mai kix
         yaog man reu, pa koe plak kaing reu, ti kieh bhaung phlu mai kix hu plak caong raog
         heue.
         41 Viang mawh nan yam hoek dee sidah rawm sigrit sigra ra nyhawm mai kix kieh reu hu
         chun piang tiex mai kaing reu chun tan mai ang chix chuh, kheu kied ting puk pak rawm,
         plak sidax reu tom uik jah ti jieh heue.
         42 Yam an pui naing khankix keud ti sang pah pui pa hoik laung khankix yum, mawh kheu
         lhat kix tix kaux kaux sang loe rawm to luan heue.
         43 Viang mawh nan kheu cao giex kaing naing simie ti taoh ti kieh Pawlux luan, nawh
         tom kieh raw pa bak kix mai nawh tawx lox nhie kix pa chix loe rawm, phoh khaing reu,
         sonsang hoek ka praok heue.
         44 Pui pa deuk khankix tix blah brug piang khaox piang phia mai tang kaux tix blah piang
         tang ceu khaing reu heue. Mawh kheu nan pui khawmuik pon ti hoek ka praok mhawm mhawm
         heue.

1 Yam ex hoik pon luan, ex tawng grawng klawn tiex an, mawh pa kok mawh Melite heue.
         2 Pui tiag meung an, yuh bwanson kia ngien ka ex miex nyao, grawh grawng nawh kix phlu
         ngu mai rieb ti teei ex khawmuik, mawh kheu lih lhiex mai kheu kwat heue.
         3 Viang mawh nan khaix hoik kraix Pawlux khix tix glien mai sau piang ngu, mawh kheu
         hax, siuing cai tom lih khaing nge khix mai vung vhien ka taix nawh heue.
         4 Yam yaox pui tiag khankix, siuing pa cai an tak teue ka taix nawh, kix ah nin ka
         paox tix, "Pui in tee mawh pui pa pah pui yum mai viang nawh hoik luan khaing rawm
         sigrit sigra kawx, ceu pa rahsee ang doh lai kieh nawh im kah heue.
         5 Viang mawh nan nawh sibluat siuing an ka daux ngu mai ang tie mawh tidtix.
         6 Kix ce nawh sang uah, sang goh ti yum dom mawx dom an heue. Khaix hoik krox kix ti
         jhak rheung nyao mai ang yaox mawh pa ang mhawm tidtix ka nawh, rhawm kix deeh tieh
         mai kix dhua nawh mawh siyiex tix kaux heue.
         7 Ka sivie tan koe haktiex pa mawh cie simiang giex kaing klawn tiex an, pa kaux Publi,
         pa rieb ti teei ex mai khan kheu ka ex loe ngaix mhawm mhawm heue.
         8 Yam an keeing simiang Publi saux hoek mai saux vaig nham mai it heue. Pawlux laig
         hu ka nawh mai rawg bwan mai deuh taix tix piang nawh mai cox nawh moi heue.
         9 Khaix hoik yuh nan, pui tang kaux khankix pa koe jhawm saux kawx pa ot piang klawn
         tiex an, hoek sonsang kieh cox tix moi heue.
         10 Kix yuh ceu pa yaw tom nie mai yaw ex kah mai yam yaog ex ti brug reu hu, kix sau
         can ceu pa lo ex khankix piang reu heue.
         11 Khaix hoik luan loe khix ex brug reu Alezandre tix lhang, pa koe riang Siyiex puxaik
         kawn brawm, pa hoik bang ka klawn tiex an yam kwat heue.
         12 Yam hoek ex ka veng Suraku, ex ot tan loe ngaix heue.
         13 Yam yaog ex ti hu khaing tan, ex nied ti hu mai hoek ka veng Regium, khaix an tix
         ngaix bhaung khaing caong ma seh hoek ti phlu mai bo ngaix khaix ex tom hoek ka veng
         Pawtilu heue.
         14 Ex yaox puxaik khankix tan, pa khyox khaw nhie ex ot tau mai kix aliah ngaix mai
         ex baox hu hoek ka veng Romax heue.
         15 Puxaik khankix pa ot daux veng Romax yam mhong kix grawng hoek ex, kix hoek ti rieb
         ex tom hoek ka lah Appi mai ka nyiex bang loe lhang mai yam yaox Pawlux kix nawh yaogyaw
         bwanson Siyiex mai rhawm nawh deeh haing hiah kah heue.
         16 Yam laig ex ka daux veng Romax, Pawlux pon akhwang ti ot nong nong, tau mai pui naing
         tix kaux pa pau nawh heue.
         17 Khaix an loe ngaix Pawlux kok pui ting lhaong pui Yudax khankix mai yam hoik khrawm
         kix paox tix, nawh ah nin ka kix, "Puxaik khankix eue, viang aux ang yuh pa lud loe
         ka ceu pui ex mai ka been tax du ex kawx, kix teei ti laung aux khaing veng Yerusaliem
         mai tawx aux ka daux tawm taix pui Romax khankix heue.
         18 Khaix hoik chawk cheng kix aux, mawh kheu ang kix yaox grawng pa keung aux ti yum,
         kix tom koe rhawm ti sang ploi aux heue.
         19 Yam ah pui Yudax khankix lox kieh raw ka grawng an, aux tom khyox khaw ti deuh rhawm
         ka simiang Kesa, phan ang mawh nan ang doh pon heue. Viang aux yuh nan kawx, ang mawh
         kheu koe phimap ceu pa deuh ka ceu pui aux heue.
         20 Mawh kheu jao in aux tom kok pex hoek ti yaox mai sikah tau mai aux, grawng nawh,
         mawh kheu ceu pa keud pot jun pot pui Isarelax, aux tom kham geu ceu pa phyawk ka
         ceng in heue."
         21 Kix deeh ah nin ka nawh, "Ex ang nyang pon lai khaing meung Yudax grawng maix, viang
         mawh puxaik khankix kawx ang sax hoek ti krai pa ang khaw jiet grawng maix tix kaux
         kawx heue.
         22 Viang mawh nan ex mie ti mhong khaing maix grawng pa keud pa ce maix, mawh kheu ex
         hoik tawng grawng been in, mawh pa map pui kah kudah dee heue."
         23 Yam hoek ngaix pa hoik bak kix ti een son nawh, kix hoek ka dee ot nawh tom nie heue.
         Nawh nih nai krai lao, kham mhai rug grawng meung Siyiex mai jeeh nyaw kix ka grawng
         Yesux, khaing lox lai beenli Mose mai khawm lai cao jhai khankix, jah yam ponngawb
         tom hoek yam ponbo heue.
         24 Tix blah yum rhawm ka grawng pa krai nawh, viang mawh nan tix blah ang yum rhawm
         kah.
         25 Kheu tokaux kix tang lox siyox moing, kix lih hu khaix hoik krai Pawlux lox tix gum,
         pa ah nin, "Khuan Singax Singeh hoik krai lox ka jheeh cao jhai Isayax, ka tax du
         pex mhawm mhawm pa ah nin,
         26 Maix hu ka ceu pui in khankix ah nin, Pex mhong kawx, mhong mai ang tix tawng ceeix
         kawx. Pex yaox kawx, yaox mai ang tix yaox ceeix kawx.
         27 Kheu rhawm pui ceu in hoik sivix mai yhaok kix ang hiex mhong mai kix hoik yip ngai
         tix, son ang kix sang yaox mai son ang yhaok kix chix mhong mai son ang rhawm kix
         chix tawng, deeh tieh hoek sonsang cox Aux ti kieh kix moi heue.
         28 Mawh kheu nan kieh pex een ti tawng, grawng krax pa taoh Siyiex in, hoik ploi ti
         tawx hu ka pui tang ceu khankix mai kix tak sang nghiet heue."
         29 Khaix hoik ah nawh lox ceu an, pui Yudax khankix lih hu khaix hoik thung thiang kix
         paox tix tom nie heue.
         30 Khaix an Pawlux ot tom naog ra num, daux nyiex pa hoik vai nawh ti cie mai nawh rieb
         ti teei pui can pa hoek ti laig ka nawh khawmuik.
         31 Nawh viex rhawm kwa, sidiex grawng Meung Siyiex mai grawng ceu pa dex dawd mai Simiang
         Yesux Khrit mai pui tix kaux kawx ang kieh raw nawh heue.RomansRomansRomansRomansRomans

1 Pawlux pa mawh siliex Yesux Khrit, pa hoik kok ti kieh mawh kawncau pa ting, pa hoik
         tiah ti deuh sonsang sidiex lox bwan gaux rhawm Siyiex,
         2 pa hoik grux tawx Nawh Cao lox mukheu ka cao jhai khankix ti tiiem daux phuk lai
         sigang khri pa singax singeh khankix,
         3 grawh grawng Kawn Nawh Cao, pa hoik keh awm pa khaw plak nex nham ka daux ru Davit,
         4 Phan mawh awm pa khaw plak khuan pa dex mai pa singax singeh, hoik sidawng mawh Kawn
         Siyiex tau mai sibrawm, ka pa deeh kaoh im khaing krax yum heue. Pa mawh Simiang ex
         Yesux Khrit.
         5 Mawh ka daux Nawh heue, pa pon ex bwanson mai ara kawncau pa ting, sonsang kieh ceu
         pui khawmuik koe krax cu nghiet ka krax yum rhawm, son ceu kaux Nawh Cao,
         6 pex kawx mawh ka daux kix, pa hoik kok tix mawh cie Cao Khrit heue.
         7 Tawx ka pui pa ot ka daux veng Romax khawmuik, can pa moh Siyiex kah, pa hoik kok
         ti kieh mawh pui singax singeh heue. Kieh pex koe bwanson mai pa nhim pa kaoh khaing
         Keeing ex Siyiex mai Simiang Yesux Khrit liak.
         8 Aux yaogyaw bwanson Siyiex aux Ka sivoe paox tix, ka daux Yesux Khrit, son pex khawmuik,
         kheu grawng krax yum rhawm pex hoik krai hoik tah ka piang haktiex ku dah dee khawmuik
         heue.
         9 Grawh grawng nawh, Siyiex mawh cao pa kham mhai rug aux, pa mawh Kaw pa yuh aux son
         Nawh ka daux khuan aux, ka daux lox bwan gaux rhawm Kawn Nawh Cao, grawh grawng pa
         simawd aux ka pex ang jud jai, ka daux pa rawg aux bwan ku jheung jheung.
         10 mai rawg mhaing, yuh ka mawx phan khaw mai alo Siyiex, aux tak sang pon hoek ka pex
         sax heue.
         11 Grawh grawng nawh, aux mie ti yaox pex, sonsang pon aux ti tawx totaix khuan tix
         ceu ceu ka pex, sonsang kieh pex kaux cong heue.
         12 Grawng ah nan sang ah nin, yuh ka mawx aux mai pex sang pon pa nyawm rhawm tau, ex
         ku kaux kheu krax yum rhawm paox tix tang kaux, khawm ka krax yum rhawm cie pex mai
         cie aux heue.
         13 Puxaik khankix eue, aux ang rhawm kieh pex ang tawng, grawng pa yiag aux ti hoek
         ka pex tom nie bawg viang mawh nan hoik kieh raw aux tom yam in, sonsang pon aux tix
         koe plix khawm ka daux pex ceeix, awm pa hoik koe aux ka daux pui tang ceu pa tang
         khankix heue.
         14 Aux mawh pa koe ceuk ka pui Helasax mai ka khawm pui pheem khankix mai ka pui koe
         pingnya mai ka khawm pui pa ang koe pingnya heue.
         15 Mawh kheu nan aux koe rhawm tix sang sidiex lox bwan ka khawm pex pa ot daux veng
         Romax heue.
         16 Grawh grawng nawh, ang aux kaig tua kheu lox bwan gaux rhawm, mawh kheu lox bwan
         an mawh sibrawm Siyiex, son can pui pa yum rhawm ku kaux sang hoek krax taoh, son
         pui Yudax ka paox tix mai khawm son pui Helasax heue.
         17 Grawh grawng nawh pa rahsee Siyiex plak sidawng ka daux lox bwan an, kheu krax yum
         rhawm, sonsang yum rhawm, awm hoik tiiem ti deuh ah nin, "Pui pa rahsee tak sang im
         kheu krax yum rhawm heue."Siyiex Song Rhawm Ka Pui Ang Rahsee
         18 Grawh grawng nawh pa song rhawm Siyiex plak sidawng khaing raoma, piang pui pa ang
         nab yam ka Siyiex mai pa ang rahsee khawmuik, pa mawh pa kieh raw ka pa mawh meh,
         ka daux pa ang rahsee heue.
         19 Mawh kheu can pa pon ti tawng grawng Siyiex hoik sidawng ka daux kix, grawh grawng
         nawh Siyiex hoik plak sidawng ka kix heue.
         20 Grawh grawng nawh ceu pa ang chix yaox cie Nawh Cao, tom yam jah ti kaw ti phan haktiex
         dix, pa mawh sibrawm leeing ju, cie Nawh mai pa mawh Nawh leeing ju, pon ti yaox sidawng,
         kheu pon ti yaox ka daux ceu pa hoik yuh Nawh Cao, mawh kheu nan ang kix koe dee du
         grawng phimap tix,
         21 mawh kheu viang kix hoik tawng ka Siyiex kawx, kix ang yaog yaw Nawh ting, awm pa
         khaw kix ti yaog yaw Siyiex mai ang kix deeh yaog yaw bwanson Nawh mai kix lih ti
         mawh pa ang koe bwanson ka daux ceu pa keud tix mai rhawm pa sivix pa ang kix chix
         tawng hoik vhaik hu heue.
         22 Viang kix dhua tokaux kix mawh pa koe pingnya cuyi, kix lih mawh pui daox aw,
         23 mai loh min pakngai Siyiex, pa ang chix laux leeing ka son riang grang pa yaung pui
         pa chix lau leeing mai riang grang yaung sim khankix mai riang grang yaung totiag
         pa koe caong pon khawn khankix mai riang grang yaung ceu pa chix mu hu khankix heue.
         24 Mawh kheu nan Siyiex tom grham kix ka daux alo nex nham rhawm kix, ti yuh ceu pa
         ang singax singeh, son sang hoek tokaux kix krax laux min plakngai ka paox tix tiru
         heue.
         25 Mawh kheu kix hoik loh pa mawh meh Siyiex ka son pie lhen mai krub mai yuh son ceu
         pa hoik phan hoik yuh mai ang krub ang yuh son Cao Phan Cao Yuh, Kaw pa koe bwanson
         leeing ju. Amen.
         26 Mawh kheu jao in Siyiex tom grham kix yuh alo nex nham pa seeing, grawh grawng nawh
         bun kix khankix deeh loh ceu pa khaw ti shiao tix awm pa khaw mai been nex nham, tix
         nieb yuh ka ceu pa ang khaw,
         27 mai awm an simex khankix kawx, kix tik been ceu pa khaw ti shiao ka bun mai koe rhawm
         kraing ka paox tix, tix kaux lai tix kaux mai nieb yuh pa ang doh khaw ka paox simex
         tix mai son pa lud an kix deeh pon ka daux tokaux kix, awm pa keung kix ti pon heue.
         28 Awm pa ang kix rhawm tawng ka Siyiex, Siyiex hoik grham kix koe rhawm pa keud pa
         ang keung ang khaw, sonsang yuh ceu pa ang khaw ang jiet heue.
         29 Kix naog ka can pa ang rahsee khawmuik, pa mawh pa caox mai pa ghoing mai pa koe
         rhawm ti sang yuh pui laux, pa naog ka pa boh rhawm mai pa pah pui yum mai pa simah
         simiang mai pie lhen mai pa koeng mai pa ah lox suksiep,
         30 mai pa nieb yuh plakngai pui laux mai pa koeng Siyiex kah mai pa ang chix nab yam
         mai pa ca nyhau ting rhawm mai pa nieb yaw tix mai pui pa lih ti keud ti yuh ceu pa
         caox mai pa ang chix cu nghiet ka lox miex keeing tix,
         31 mai pa ang chix tawng mai pa ang kaux sijax ka lox mukheu mai pa ang koe krax moh
         awm pasax koe been moh pui paox tix mai pa ang chix caux rhawm.
         32 Viang kix hoik tawng grawng pa prawng ca Siyiex, hoik een grawng pui pa yuh nan khaw
         ti yum kawx, tokaux kix ang joeng yuh ceu an khaing, viang mawh nan kix yaw mai caw
         rhawm khawm ka pui pa yuh nan heue.

1 Mawh kheu nan pui pa prawng ca ku kaux eue maix ang koe dee du ka phimap tix, grawh
         grawng nawh pa prawng ca maix ka pui tang kaux maix hoik prawng ca taix tokaux tix
         mawh pa khaw ti pon krax ciyang, mawh kheu prawng ca maix yuh nan ceu pa awm an heue.
         2 Ex tawng grawng pa prawng ciyang Siyiex piang kix pa yuh ceu an, mawh awm pa khaw
         mai pa mawh meh heue.
         3 Pui pa prawng ca ka pui pa yuh ceu an kix mai tokaux tix kawx yuh nang ceu pa awm
         an eue, maix ce ti sang pon luan khaing krax prawng ciyang Siyiex lie?
         4 Phan ang mawh nan maix nieb yuh pa ang cee ang cak ka krax pa nie mi nie koe ceu
         pa mhawm rhawm mai pa gun yeung mai pa lang gun yeung Nawh Cao, kheu ang maix tawng
         grawng pa mawh in rhawm Siyiex mawh sonsang thong maix ti doh keud ka phimap tix lie?
         5 Kheu pa kiien rhawm mai rhawm pa ang chix doh keud ka phimap tix mai rhawm ti deuh
         ceu pa song rhawm son tokaux tix, ka daux ngaix pa song rhawm mai yam sang sidawng
         pa prawng ciyang Siyiex rahsee.
         6 Kaw pa tak sang tawx ka ku kaux daux pui awm pa khaw mai kaing pa yuh tix heue.
         7 Ka kix pa chix viex rhawm gun yeung mai ca yuh kaing pa mhawm mai sawg son min plakngai
         mai krax yung yi mai pa ang chix laux leeing, tak tawx ju leeing ju heue.
         8 Viang mawh nan, ka kix pa yuh sipie lie sivoe mai ang cu nghiet ka pa mawh meh, viang
         mawh nan pa cu nghiet ka pa ang rahsee, tak tawx pa song rhawm,
         9 mai pa lang teung kha rhawm mai pa khi rhawm, piang ju pui pa yuh pa caox ku kaux,
         ka pui Yudax ka paox tix mai ka khawm pui Helasax,
         10 Viang mawh nan min plakngai mai pa yungyi mai pa nhim, ka pui ku kaux pa yuh ceu
         pa mhawm, ka pui Yudax ka paox tix mai ka khawm pui Helasax heue.
         11 Grawh grawng nawh Siyiex ang jhak ka plakngai pui heue.
         12 Grawh grawng nawh can kix pa ang koe lai beenli mai hoik lud, tak sang laux leeing
         khawm ang tix koe lai beenli mai can kix pa hoik lud greem lai beenli, tak sang prawng
         ca kix ka lox lai beenli heue.
         13 Grawh grawng nawh pui pa mhong lox lai beenli mawh pa rahsee sivoe Siyiex ang mawh,
         viang mawh nan mawh pui pa hawt yuh lox tawm lai beenli pa tak hoek krax rahsee,
         14 Grawh grawng nawh pui tang ceu khankix pa ang koe lai beenli, lak chix yuh sipie
         ceu pa koe ka daux lai beenli, pui inkix viang kix ang koe lai beenli kawx, kix mawh
         lai beenli ka tokaux tix tiru heue.
         15 Kheu jhi kix kaing pa yuh lai beenli pa hoik tiiem daux rhawm kix mai dee chix keud
         tawng kix kham mhai rug ka an mai kheu tawng kix ti deuh phimap ka paox tix, phan
         ang mawh nan ti pluat ploi phimap ka paox tix heue.
         16 Ka daux ngaix yam Siyiex tak sang teei Yesux Khrit mai prawng ca ka ceu pa hoik mox
         kawn pui, awm pa khaw mai lox bwan gaux rhawm pa sidiex aux heue.
         17 Phan maix kok tokaux tix mawh pui Yudax mai een rhawm tix ka lox lai beenli mai yaw
         rhang di ka daux Siyiex,
         18 tawng alo Nawh Cao mai chix cheu chix liiem ka pa tang siyox, yam mhong maix pa phat
         lox tawm lai beenli,
         19 hoik yiag tokaux tix mawh cao pa jhi krax ka pui dug ngai mai pa mawh pa riang ka
         kix pa ot ka daux pa vhaik,
         20 mai pa gau ka pui daox aw khankix mai pa mawh sara cao gau ka kawn nyawm khankix,
         kheu koe grang krax tawng maix grang pa mawh meh, ka daux lox lai beenli.
         21 Mawh kheu nan maix pa gau ka pui tang kaux, ang maix gau ka tokaux tix tiru lie?
         Maix pa sidiex gau nhie pui paw briex, tokaux maix lai briex lie?
         22 Maix pa ah pui ang khaw ti lud vao, tokaux maix lai lud vao lie? Maix pa nieb yuh
         ti seeing ka riang grang khankix, tokaux maix lai mawh pui briex ka nyiex vad lie?
         23 Maix pa yaw rangdi ka daux lox lai beenli maix lai yuh min plakngai Siyiex laux,
         kheu lheu maix lox tawm lai beenli lie?
         24 Grawh grawng nawh pui tang ceu khankix salao ka ceu kaux Siyiex kheu pex, awm hoik
         tiiem daux phuk lai sigang khri heue.
         25 Grawh grawng nawh been pat hak mawh pa koe bwanson phan maix mawh pui pa hawt yuh
         lox tawm lai beenli, viang mawh nan phan maix mawh pa lheu lox tawm lai beenli, pa
         pat hak maix hoik lih ti mawh pa ang pat hak heue.
         26 Mawh kheu nan phan pui pa ang pat hak chix priex ti hawt been khankix pa koe daux
         lai beenli, pa ang pat hak nawh an, tak sang sawn ti mawh awm pa pat hak ang mawh
         lie?
         27 Kix pa ang pat hak ka pa dex mai nex nham, phan kix grum hawt lox tawm lai beenli,
         tak sang prawng ka maix, pa hoik koe lox tawm lai been ka ngai lai mai pa hoik pat
         hak mai baox lheu ka lox tawm lai beenli ang mawh lie?
         28 Grawh grawng nawh pui pa mawh pui Yudax plak praix, ang tie mawh pui Yudax tete,
         viang pa pat hak ka nex nham plak praix kawx, ang tie mawh pa pat hak tete,
         29 viang mawh nan pa mawh pui Yudax tete, mawh pa mawh pui Yudax ka plak daux heue.
         Ceu pa pat hak mawh pa dex mai rhawm mai khuan mai ang mawh ka daux ngai lai heue.
         Ang lai mawh pa yaog yaw pui kah, mawh pa yaog yaw Siyiex kah heue.

1 Phan mawh nan pui Yudax chix nie lheu koe bwanson yuh ka mawx? Phan ang mawh nan
         pa pat hak koe bwanson yuh ka mawx?
         2 Koe bwanson tom nie ka daux kuceu heue. Phaox ka tix ceu, hoik tawx pong lox tawm
         jhawm krai Siyiex ka kix heue.
         3 Viang pui tix blah ang yum rhawm kawx, khex sang yuh ka mawx? Krax pa ang kix yum
         rhawm, sang chix laux yuh ceu pa kaux sijax Siyiex lie?
         4 Ang doh mawh nan, viang pui khawmuik laux sijax kawx, Siyiex kaux sijax awm hoik
         tiiem ti deuh daux Phuk lai sigang khri ah nin, "Kheu sonsang yaox pa rahsee maix,
         ka daux gumlox maix mai sonsang pex maix, yam laig maix daux dee prawng ca heue."
         5 Viang mawh nan phan pa ang rahsee ex, kieh pa rahsee Siyiex sidawng, ex sang ah ka
         mawx? Yam tawx Siyiex pa song rhawm pa ciyang Nawh ang rahsee lie? Aux ah hawt rhawm
         pui heue.
         6 Ang doh mawh nan. Grawh grawng nawh, phan mawh nan Siyiex tak chix prawng ca pui
         haktiex yuh ka mawx?
         7 Viang mawh nan phan pa kaux sijax Siyiex, nie lheu ting min plakngai, kheu pa laux
         sijax aux, lai kawn prawng ca aux awm pui pa koe phimap yuh ka mawx?
         8 Kheu ang ah, awm pui tix blah nieb ah grawng ex mai dhua ex ah "Kieh ex yuh ceu pa
         caox, sonsang lih hoek ceu pa mhawm?"Pa ciyang ka pui pa yuh nan khaw heue.
         9 Phan mawh nan yuh ka mawx? Ex lheu mhawm khaing kix lie? Ang doh lheu mhawm ceeix
         kawx heue. Grawh grawng nawh ex hoik ah grawng pui Yudax mai khawm pui Helasax, mawh
         pa ot greem phimap khawmuik,
         10 Awm pa hoik tiiem ti deuh ah nin, Ang koe pui pa rahsee, pon ang koe tix kaux kawx
         heue.
         11 Pui pa tawng pa yung ang koe. Pui pa sawg ka Siyiex ang koe heue.
         12 Kix hoik lud loe khawmuik. Kix hoik rom ti mawh pa ang koe bwanson heue. Pui pa yuh
         pa mhawm ang koe, pie tix kaux kawx pon ang koe heue."
         13 "Ghok kix mawh simeeig pa hoik bhang heue. Kix hoik teei dak tix, ti shiao pie lhen
         heue.""Jai siuing pa cai koe greem siyieb jheeh kix heue."
         14 "Jheeh kix naog ka lox jhax mai lox pa song heue."
         15 "Caong kix khran phai ti kieh nham lih heue.
         16 Pa laux leeing mai pa kha rhawm koe daux krax pa hu kix heue.
         17 Krax pa nhim kix ang sax tawng heue.
         18 Ceu pa lhat graung ka Siyiex ang koe sivoe ngai kix heue."
         19 Ex tawng grawng can pa ah lox lai beenli, sang ah ka kix pa ot greem lox lai beenli.
         Kheu sonsang thox jheeh ku mu mai sonsang viex pui haktiex khawmuik hoek greem pa
         prawng ca Siyiex heue.
         20 Mawh kheu pui tix kaux kawx ang lai hoek krax rahsee ka sivoe Siyiex, kheu pa twah
         pa klaung hawt lai beenli, Grawh grawng nawh pon ti tawng grawng phimap kheu lai beenli
         heue.
         21 Viang mawh nan yam in, pa rahsee Siyiex, pa tang pa ang dex mai lox lai beenli hoik
         plak sidawng mai lox lai beenli mai cao jhai khankix hoik kham mhai rug ka an,
         22 pa mawh pa rahsee Siyiex kheu krax yum rhawm ka Yesux Khrit, ka can kix pa yum rhawm
         khawmuik. Grawh grawng nawh ang lai tang siyox heue.
         23 Pui hoik yuh phimap khawmuik mai ang pon hoek ka min plakngai Siyiex,
         24 kheu bwanson Siyiex kix pon hoek krax rahsee giex ang tawx ngawh, kheu krax taoh
         pa koe ka daux Yesux Khrit,
         25 pa hoik een Siyiex ti kieh mawh pa tan, kheu krax yum rhawm ka daux nham Nawh Cao,
         sonsang jhi pa rahsee Nawh, kheu pa gun yeung Siyiex ka daux pa kieh luan khaing phimap
         pa hoik yuh glang ka khankix.
         26 Kheu sonsang jhi pa rahsee Nawh ka daux bawg yam in mai sonsang rahsee tokaux Nawh,
         yam kieh pui pa yum rhawm daux Yesux Khrit mawh pui rahsee heue.
         27 Phan mawh nan grawng pa yaw rangdi koe dee mawx? Hoik nyeep kieh ot plak praix heue.
         Hoik mawh kheu beenli pa yuh ka mawx? Kheu krax twah klaung lie? Ang mawh. Viang mawh
         nan hoik mawh kheu beenli krax yum rhawm heue.
         28 Mawh kheu nan ex tom sawn pa hoek pui ka krax rahsee, mawh kheu krax yum rhawm mai
         ang dex ka pa twah klaung hawt lai beenli heue.
         29 Siyiex mawh ngie Siyiex pui Yudax khaing lie? Nawh mawh Siyiex khawm pui tang ceu
         ang mawh lie? Mawh heue, mawh Siyiex khawm pui tang ceu heue.
         30 Grawh grawng nawh koe ngie Siyiex tix kaux khaing mai Nawh Cao tak sang kieh pui
         pa pat hak hoek krax rahsee kheu krax yum rhawm mai kieh pui pa ang pat hak hoek krax
         rahsee ka daux krax yum rhawm heue.
         31 Phan mawh nan ex yuh ti kieh lox lai beenli mawh pa giex going kheu krax yum rhawm
         lie? Ang doh mawh nan, sex kieh lox lai beenli kaux cong heue.

1 Phan mawh nan ex sang ah ka mawh grawng Abraham pa mawh tax du ex hawt plak nex nham,
         hoik pon nawh bwanson patix?
         2 Grawh grawng nawh phan Abraham hoik pon krax rahsee kheu krax twah klaung pa yuh
         tix, nawh koe grawh grawng dee yaw tix, viang mawh nan ang mawh plak sivoe Siyiex
         heue.
         3 Grawh grawng nawh Phuk lai sigang khri ah ka mawx? "Abraham hoik yum rhawm ka Siyiex
         mai hoik sawn mawh pa rahsee son nawh heue."
         4 Ngawh riang pa tawx ka kaw pa yuh kaing, ang lai chix sawn mawh pa yuh bwanson, hoik
         mawh ceuk heue.
         5 Viang mawh nan kaw pa ang yuh kaing mai yum rhawm ka Kaw pa kieh pui caox pa ang
         nab yam mai pa yuh pa ang khaw ka Siyiex rahsee, pa yum rhawm nawh an hoik sawn mawh
         pa rahsee heue.
         6 Awm khawm pa hoik krai Davit grawh grawng pa ting bwanson, pui pa hoik sawn Siyiex
         mawh pa rahsee, ka pa ang dex mai krax twah pa yuh tix,
         7 pa ah nin, "Kix pa pon pa pluat ploi phimap tix mai pa hoik kheem phimap ting bwanson
         heue.
         8 Pui pa luan khaing pa mhai deuh Siyiex phimap nawh ting bwan son heues."
         9 Phan mawh nan bwanson in mawh son pui pa pat hak khaing lie? Phan ang mawh nan mawh
         khawm son pui pa ang pat hak lie? Grawh grawng nawh ex ah, krax yum rhawm Abraham
         hoik sawn mawh pa rahsee heue.
         10 Phan mawh nan hoik sawn mawh khaix hoik pat hak nawh lie? Ka sang pat hak lie? Ang
         lai mawh khaix hoik pat hak, viang mawh nan hoik mawh tom ka sang pat hak heue.
         11 Nawh pon mhai pa pat hak, pa mawh cum pa rahsee, pa dex mai krax yum rhawm, pa hoik
         koe nawh tom ka sang pat hak, sonsang mawh nawh keeing kix can pa yum rhawm khawmuik,
         viang kix ang pat hak kawx, sonsang pon sawn kix mawh pa rahsee,
         12 sonsang mawh keeing pa pat hak mai ang joeng mawh ngie keeing kix pa pat hak khaing,
         viang mawh nan mawh son khawm kix pa hawt hu daux khaix caong krax yum rhawm keeing
         ex Abraham, pa hoik koe nawh ka sang pat hak heue.
         13 Grawh grawng nawh lox mukheu pa hoik tawx ka Abraham. Phan ang mawh nan ka ru nawh,
         grawng sang mawh nawh cao sin haktiex khawmuik, ang lai mawh kheu lox lai beenli,
         mawh kheu pa rahsee pa dex mai krax yum rhawm heue.
         14 Grawh grawng nawh phan kix pa dex mai lox lai beenli mawh cao sin, hoik yuh krax
         yum rhawm mawh pa giex going mai lox mukheu an kawx hoik yuh mawh pa ang koe bwanson
         heue.
         15 Grawh grawng nawh lox lai beenli mawh pa yuh song rhawm, viang mawh nan phan ang
         koe lox lai beenli, dee lheu lud kawx ang koe heue.
         16 Mawh kheu grawng in, pa rahsee tak mawh kheu krax yum rhawm, sonsang mawh kheu bwanson
         mai sonsang kaux lox mukheu ka ru khawmuik khawm leeing. Ang joeng mawh ngie ka ru
         pa dex mai lox lai beenli, mawh ka khawm ru pa dex mai krax yum rhawm Abraham, pa
         mawh keeing ex khawmuik.
         17 Awm pa hoik tiiem ah nin, "Aux hoik ciak ti kieh maix mawh keeing ceu pui tom nie
         heue."ka sivoe Siyiex pa yum rhawm nawh kah, pa mawh Kaw pa kieh pui yum deeh im mai
         pa grux krai grawng ceu pa ang nyang bax mawh, awm pa hoik mawh heue.
         18 Viang Abraham ang koe dee keud pot jun pot, grawng sang mawh nawh keeing ceu pui
         tom nie, nawh ca keud pot jun pot mai yum rhawm grawng sang mawh awm pa hoik grux
         krai ah nin, "Doeh ru maix tak mawh nan heue."
         19 Krax yum rhawm nawh ang lai iak, viang nawh keud grawng tokaux nawh awm pa hoik yum,
         kheu nawh hoik dex koe tix yieh num mai grawng pa hoik neh hoik yum vaig Sara,
         20 Viang mawh nan nawh ang keud jee keud blaong ka grawng lox mukheu Siyiex, kheu krax
         ang yum rhawm, viang mawh nan nawh pon sibrawm kheu krax yum rhawm tix mai yaog yaw
         ka Siyiex,
         21 mai nawh vah rhawm grawng Kaw pa tawx lox mukheu an, mawh Kaw pa koe sibrawm ti chix
         yuh heue.
         22 Mawh kheu nan krax yum rhawm nawh hoik sawn mawh pa rahsee son nawh heue.
         23 Viang mawh nan pa hoik tiiem ah nin, "Hoik sawn mawh pa rahsee,"ang mawh ngie son
         Abraham khaing,
         24 mawh khawm son ex, pa tak sang sawn mawh awm nang nan, ka ex pa yum rhawm ka Kaw
         pa kieh Simiang ex Yesux deeh kaoh im khaing krax yum heue.
         25 Hoik tawx Simiang Yesux an kheu phimap mai hoik kieh deeh kaoh im, sonsang kieh ex
         hoek krax rahsee heue.

1 Mawh kheu hoik pon hoek ex krax rahsee kheu krax yum rhawm, ex tom koe pa nhim ka
         plak Siyiex kheu Simiang ex Yesux Khrit heue.
         2 Mawh kheu Simiang an ex hoik pon laig ka daux bwanson in, dee ot dee cung ex mai
         ex yaw gaux rhawm ka daux krax keud pot jun pot sonsang pon min plakngai Siyiex heue.
         3 Ang joeng mawh ngie nan, viang ka daux krax kha rhawm kawx, ex yaw gaux rhawm kah,
         kheu tawng ex krax kha rhawm chix yuh kieh lih pa pon kham geu,
         4 mai pa pon kham geu chix yuh kieh lih, pa hoik cheu ti tawng mawh pa mhawm, chix
         yuh kieh pa keud pot jun pot lih,
         5 mai pa keud pot jun pot, ang lai kieh kaig tua heue. Mawh kheu krax moh krax rhawm
         Siyiex hoik prauk ti sau ka daux rhawm ex, kheu Khuan Singax Singeh pa hoik tawx ka
         ex heue.
         6 Grawh grawng nawh yam kawn iak riang ex, yam caw bawg yam yum Cao Khrit son pui pa
         ang chix nab yam mai pa yuh pa ang khaw ka Siyiex heue.
         7 Pie pui pa sang yum tang son pui rahsee kawx neuex pa koe. Pui pa sang kwa ti yum
         tang son pui mhawm tee sang koe tix kaux kaux pleue.
         8 Viang mawh nan Siyiex jhi mhai rug grawng pa moh Nawh ka ex, ka daux pa yum Cao Khrit
         son ex, yam kawn mawh ex pui phimap heue.
         9 Mawh kheu nan, phan ex hoik pon ti hoek krax rahsee yam in, kheu nham Nawh Cao, ex
         tak sang nie lheu pon pa taoh khaing pa song rhawm Siyiex kheu Nawh Cao heue.
         10 Grawh grawng nawh, yam kawn mawh ex pui koeng, hoik kieh ex deeh khaw paox tix ka
         Siyiex, kheu pa yum Kawn Nawh Cao, kheu hoik deeh khaw caw ex paox tix, ex tak nie
         lheu hoek krax taoh kheu pa im ju Nawh.
         11 Mai ang joeng mawh ngie nan, ex yaw gaux rhawm khawm ka daux Siyiex kheu Simiang
         ex Yesux Khrit, pa hoik pon ex pa deeh khaw caw paox tix yam in, ka daux Nawh heue.
         12 Mawh kheu nan, awm hoik laig phimap daux haktiex kheu sipieag pui tix kaux mai krax
         yum hoik laig kheu phimap mai mawh kheu pui khawmuik hoik yuh phimap, krax yum hoik
         tah ka pui khawmuik heue.
         13 Ka sang koe lox lai beenli phimap hoik dawg koe ka daux haktiex, viang mawh nan phan
         lox lai beenli ang koe, dee deuh dee jhawp phimap kawx ang lai koe heue.
         14 Viang mawh nan jah tom ju Adam, tom hoek ju Mose, krax yum hoik kwang giex kaing
         heue. Viang piang kix, pa ang yuh phimap awm phimap pa yuh Adam kawx, hoik giex kaing
         kah Adam an mawh riang lox tiag Kaw pa tak sang hoek khaix heue.
         15 Viang mawh nan phimap mai totaix pa tawx giex ang lai awm paox tix. Grawh grawng
         nawh phan mawh kheu sipiag phimap pa yuh pui tix kaux, pui hoik yum tom nie, bwanson
         Siyiex hoik nie lheu ting khaing kub son pui tom nie, kheu totaix bwanson pui tix
         kaux pa mawh Yesux Khrit heue.
         16 Grawng phimap pa lud pui tix kaux mai grawng totaix pa tawx giex ang lai awm paox
         tix. Grawh grawng nawh, kheu sipiag phimap tix mu, hoik pon krax prawng ciyang, viang
         mawh nan totaix bwanson pa tawx giex, tawx kheu phimap tom nie sonsang kieh hoek krax
         rahsee heue.
         17 Grawh grawng nawh phan mawh kheu sipiag phimap pui tix kaux, krax yum hoik pon kwang,
         pon giex kaing, kheu tix Kaux, kix pa hoik pon bwanson pa kied lheu ting khaing kub
         mai totaix pa rahsee pa tawx giex, tak sang nie lheu pon kwang pon giex kaing ka daux
         pa im ju, kheu tix Kaux, pa mawh Yesux Khrit heue.
         18 Mawh kheu nan awm pui khawmuik hoek krax prawng ciyang kheu sipiag phimap pa yuh
         pui tix kaux, awm an kheu pa rahsee pa yuh tix Kaux, pui khawmuik tom pon hoek krax
         rahsee, pa dex mai ju pa im heue.
         19 Grawh grawng nawh awm kheu sipiag pui tix kaux pa lieh lox, pui tom nie hoik lih
         mawh pui phimap, awm an kheu pa cu nghiet tix Kaux, pui tom nie tak sang hoek krax
         rahsee heue.
         20 Lheu khaing an lox tawm lai beenli baox hoek laig, sonsang nie lheu ting koe phimap,
         viang mawh nan dee nie lheu ting koe phimap, bwanson kied nie lheu ting khaing kub,
         21 awm hoik kwang hoik giex phimap kaing ka daux krax yum, viang bwanson kawx, sang
         pon kwang pon giex kaing kheu pa rahsee, tom lih pon ju leeing ju kheu Simiang ex
         Yesux Khrit heue.

1 Phan mawh nan ex sang ah ka mawx? Ex kawn ca sang ot ka daux phimap, sonsang kieh
         nie lheu ting bwanson lie?
         2 Ang doh mawh nan. Ex pa hoik yum ka phimap, ex kawn baox chix im ka daux phimap yuh
         ka mawx?
         3 Phan ang mawx nan, ang pex tawng grawng can ex pa hoik cubcom rawm ka daux Yesux
         Khrit, hoik cubcom ka daux pa yum Nawh lie?
         4 Mawh kheu nan hoik sipaung ex tau mai Nawh Cao kheu krax cubcom ka daux pa yum Nawh,
         awm hoik deeh kieh Cao Khrit kaoh im khaing krax yum kheu min sibrawm Keeing Cao,
         ex kawx sang pon ti hu ka daux ju pa khraox heue.
         5 Grawh grawng nawh, phan ex hoik kleuk tau mai Nawh Cao, ka daux pa yum awm pa yum
         Nawh, ex kawx tak sang deeh kaoh im awm pa hoik deeh kaoh im Nawh Cao,
         6 kheu hoik tawng ex grawng pui prim ex hoik yum tau mai Nawh Cao piang khaox lhak,
         sonsang yieh sibrawm tokaux phimap laux, son ang ex sang baox mawh siliex ka phimap.
         7 Grawh grawng nawh, kaw pa hoik yum hoik pon ti rahsee mai luan khaing phimap heue.
         8 Viang mawh nan, phan ex hoik yum tau mai Cao Khrit, ex yum rhawm khawm grawng sang
         im ex tau mai Nawh Cao heue.
         9 Kheu hoik tawng ex grawng Cao Khrit hoik deeh kaoh im khaing krax yum mai tak ang
         lai baox deeh yum khaix. Krax yum ang lai baox pon kwang pon giex kaing piang Nawh
         heue.
         10 Grawh grawng nawh krax yum pa hoik yum Nawh Cao an, Nawh hoik yum ka phimap tix bawg
         khaing, viang mawh nan ju pa im Nawh Cao, Nawh im ka Siyiex heue.
         11 Awm an viang pex kawx, sawn tokaux pex mawh pa hoik yum ka phimap, viang mawh nan
         pa hoik im ka Siyiex ka daux Yesux Khrit heue.
         12 Mawh kheu nan paw kieh phimap kwang giex kaing ka daux tokaux pa chix yum pex, ti
         kieh cu nghiet hawt alo nex nham tokaux.
         13 Viang kraung pakpeung tokaux pex kawx, paw tawx ti kieh mawh kraung naing pa ang
         rahsee, ka phimap, viang mawh nan tawx tokaux pex ka Siyiex, awm pui pa hoik kaoh
         im khaing krax yum mai kieh kraung pakpeung tokaux pex mawh kraung naing pa rahsee
         ka Siyiex heue.
         14 Grawh grawng nawh phimap tak ang pon kwang giex kaing piang pex, kheu ang pex ot
         ka greem lox lai beenli, viang mawh nan ot ka greem bwanson heue.
         15 Yuh ka mawx? Kheu ang ex ot greem lox lai beenli, viang mawh nan kheu ot greem bwanson,
         ex tak sang yuh phimap lie? Ang doh mawh nan.
         16 Ang pex tawng grawh grawng, pex sang tawx tokaux tix, ti mawh siliex mai cu nghiet
         ka pa yuh ka mawx ang ah, pex mawh siliex ka pa cu nghiet pex kah lie? Viang mawh
         ka phimap tom hoek krax yum ang ah, phan ang mawh nan ka krax cu nghiet tom hoek krax
         rahsee ang ah heue.
         17 Viang mawh nan yaogyaw bwanson Siyiex, mawh kheu viang pex hoik sax mawh siliex phimap
         kawx, pa hoik viex khawm rhawm tix cu nghiet ka been sidiex gau pa hoik rieb pex ti
         teei.
         18 Mawh kheu hoik kieh pex luan khaing phimap, pex hoik lih mawh siliex ka pa rahsee
         heue.
         19 Pa ah aux nan, aux ah hawt been pui kheu iak riang rao nex nham pex heue. Grawh grawng
         nawh awm pa hoik tawx pex kraung pakpeung pex, ti mawh siliex ka pa ang singax singeh
         mai ka phimap, sonsang lih mawh phimap sinyek sinyek, awm an yam in tawx kraung pakpeung
         pex, ti mawh siliex ka pa rahsee, sonsang mawh pa singax heue.
         20 Grawh grawng nawh yam mawh pex siliex phimap, pex hoik mawh pui ploi ka pa dex mai
         pa rahsee heue.
         21 Pex hoik koe plix pa yuh ka mawx ka bawg yam an, ka daux ceu pa kaig tua pex kah
         yam in? Grawh grawng nawh dee sidah ceu an khankix mawh krax yum heue.
         22 Viang mawh nan, yam in, kheu hoik luan pex khaing phimap mai hoik lih mawh siliex
         Siyiex mai plix pa sang pon pex mawh pa singax singeh mai dee sidah mawh ju leeing
         ju heue.
         23 Grawh grawng nawh ngawh riang phimap mawh krax yum, viang mawh nan totaix bwanson
         pa tawx Siyiex mawh ju leeing ju ka daux Simiang ex Yesux Khrit heue.

1 Puxaik khankix eue, aux sikah ka pui pa tawng lai been ang pex tawng grawng ting
         lox lai been piang pui yam kawn im ju nawh lie?
         2 Grawh grawng nawh, bun pa hoik koe mex, beenli hoik phyawk nawh ka mex tix, yam kawn
         klawd mex nawh heue. Viang mawh nan phan mex nawh yum, nawh luan khaing lox lai beenli
         mex tix heue.
         3 Mawh kheu nan yam kawn klawd mex nawh, phan nawh hu kleuk tokaux tix ka simex tang
         kaux, tak kok nawh mawh bun lud vao heue. Phan mex nawh yum, nawh hoik luan khaing
         lox beenli, mawh kheu nan, viang nawh hu kleuk ka simex tang kaux kawx nawh ang mawh
         bun lud vao heue.
         4 Awm an, puxaik aux khankix eue, hoik yuh pui yum ka beenli, kheu tokaux Cao Khrit,
         sonsang kleuk pex ka tang kaux, pa mawh Kaw pa hoik deeh kaoh im khaing krax yum,
         sonsang lih ex ti plix plix son Siyiex heue.
         5 Grawh grawng nawh yam kawn ot ex ka daux nex nham, rhawm pa sang yuh phimap, lih
         kheu lox lai beenli mai yuh ka daux kraung pakpeung tokaux ex, sonsang lih ex ti plix
         plix ka krax yum heue.
         6 Viang mawh nan, yam in ex hoik luan khaing lox lai beenli, kheu hoik yum ex ka ceu
         pa hoik giex ka ex, sonsang yuh ex ka daux khuan pa khraox mai ang mawh ka daux been
         pa prim pa hoik tiiem ti deuh heue.
         7 Phan mawh nan, ex sang ah ka mawx? Sang ah, lox lai beenli mawh phimap lie? Ang doh
         mawh nan. Viang mawh nan, aux ang lai tawng ka phimap phan ang mawh kheu lox lai beenli,
         grawh grawng nawh aux ang lai tawng ceu pa ghoing, phan lox lai beenli ang nyang ah,
         "Maix paw vi ghoing heue."
         8 Viang mawh nan yam yaox phimap deeh pon yuh, kheu lox tawm an, tom yuh pa ghoing
         kuceu khawmuik ka daux aux heue. Grawh grawng nawh phan lox lai beenli ang koe, phimap
         mawh pa yum heue.
         9 Glang ka in, kheu ang lox lai beenli koe, aux im ju heue. Viang mawh nan yam lih
         hoek lox tawm, phimap deeh im mai aux yum heue.
         10 Lox tawm an, pa mawh sonsang im ju, aux yaox mawh pa kieh yum heue.
         11 Grawh grawng nawh yam yaox phimap deeh pon yuh, kheu lox tawm, tom pie lhen ka aux
         mai teei aux yum kheu heue.
         12 Mawh kheu nan lox lai beenli mawh pa singax mai lox tawm mawh pa singax mai pa rahsee
         mai pa mhawm heue.
         13 Phan mawh nan, pa mhawm hoik lih mawh krax yum ka aux lie? Ang doh mawh nan, mawh
         phimap heue, sonsang sidawng grawng mawh phimap, hoik teei pa mhawm an mai yuh krax
         yum ka aux heue. Kheu lox tawm an phimap tak sang lih mawh phimap pa lang teung ting
         sigrien sigre heue.
         14 Ex hoik tawng grawng lai beenli mawh pa dex mai khuan, viang mawh nan aux mawh pa
         dex mai nex nham, pa hoik coh ka phimap heue.
         15 Grawh grawng nawh ang aux lai tawng ceu pa yuh tix, kheu ang aux yuh ceu pa koeng
         aux kah heue.
         16 Mawh kheu nan phan aux yuh ceu pa ang aux simie ti yuh, aux hoik rieb ti teei grawng
         lox lai beenli mawh pa khaw caw heue.
         17 Mawh kheu nan yam in ang lai baox mawh aux pa yuh, mawh kheu phimap pa ot ka daux
         aux pa yuh heue.
         18 Grawh grawng nawh aux tawng ka daux aux, pa ah nan sang ah ka daux nex nham aux,
         ceu pa mhawm ang ot tix ceu kawx heue. Viang aux koe rhawm ti sang yuh kawx, aux ang
         chix yuh ceu pa mhawm lih heue.
         19 Ceu pa mhawm pa mie aux ti yuh, aux ang yuh, viang mawh nan ceu pa caox pa ang aux
         mie ti yuh, aux yuh heue.
         20 Phan mawh nan, phan aux yuh ceu pa ang aux mie ti yuh, ang lai baox mawh aux pa yuh,
         mawh phimap pa ot ka daux aux pa yuh heue.
         21 Mawh kheu nan aux yaox koe been pa yuh nin, yam simie aux ti yuh ceu pa mhawm, pa
         caox ca ot pot mai aux heue.
         22 Grawh grawng nawh aux gaux rhawm ka daux lox lai beenli Siyiex, phan hawt pui plak
         daux,
         23 viang mawh nan aux yaox been pa tang, ka daux kraung pakpeung aux, pa cheu ti yuh
         naing ka been pa dex mai rhawm aux mai teei ti giex gang aux ka daux been pa dex mai
         phimap, pa koe ka daux kraung pakpeung aux khankix heue.
         24 Aux mawh pui pa nie lang teung kha rhawm heue. Mawx pa sang taoh aux khaing tokaux
         pa dex mai krax yum in?
         25 Yaogyaw bwanson Siyiex heue. Mawh ka daux Simiang ex Yesux Khrit heue. Phan mawh
         nan rhawm aux tom yuh kaing siliex ka beenli Siyiex, viang mawh nan plak nex nham
         aux yuh kaing siliex ka beenli phimap heue.

1 Mawh kheu nan, yam in, ang lai koe dee prawng ciyang ka kix pa ot ka daux Yesux Khrit
         heue.
         2 Grawh grawng nawh been pa dex mai Khuan pa im ju, ka daux Yesux Khrit, hoik ploi
         aux luan khaing been phimap pa dex mai krax yum heue.
         3 Pa ang lox lai beenli pon yuh, mawh kheu iak riang rao kheu nex nham, Siyiex hoik
         ploi Kawn tix lih ka daux pa yaung nex nham phimap mai grawh grawng phimap, Nawh prawng
         ciyang phimap ka daux nex nham,
         4 son been pa hoik nhie ka daux lox lai beenli, tak sang naog ka daux ex, pa ang hu
         awm pa khaw mai nex nham, viang mawh nan pa hu awm pa khaw mai Khuan heue.
         5 Kix pa ot hawt pa khaw mai nex nham, nie lheu keud grawng ceu pa dex mai nex nham,
         kix pa ot hawt pa khaw mai Khuan, keud grawng ceu pa dex mai Khuan heue.
         6 Rhawm pa dex mai nex nham mawh krax yum heue. Viang mawh nan rhawm pa dex mai Khuan,
         mawh pa im ju mai pa nhim heue.
         7 Mawh kheu rhawm pa dex mai nex nham, mawh pa ra lai koeng ka Siyiex, mawh kheu nawh
         ang cu nghiet, ka lox lai beenli Siyiex. Chix kawx, ang chix cu nghiet kah heue.
         8 Kix pa ot ka daux nex nham, ang chix yuh pa khaw caw ka rhawm Siyiex.
         9 Viang mawh nan pex ang ot ka daux nex nham, pex ot ka daux Khuan, phan Khuan Siyiex
         ot ka daux pex heue. Kaux pui mawx ang ah, phan ang koe Khuan Cao Khrit ang lai mawh
         cie Nawh heue.
         10 Viang mawh nan phan Cao Khrit ot ka daux pex, viang tokaux hoik yum kheu phimap kawx,
         khuan mawh pa im kheu pa rahsee heue.
         11 Lheu khaing an, phan Khuan Kaw pa kieh Yesux deeh kaoh im khaing krax yum ot ka daux
         pex, Nawh pa hoik kieh Cao Khrit deeh kaoh im khaing krax yum tak sang kieh tokaux
         pex pa chix yum, im kheu Khuan Nawh Cao pa ot ka daux pex heue.
         12 Mawh kheu nan, puxaik khankix eue, ex mawh pa koe ceuk ka nex nham, sonsang im hawt
         nex nham, ang mawh,
         13 Phan pex im hawt nex nham, pex tak lai yum, viang mawh nan phan pex kieh ceu pa yuh
         tokaux tix, yum kheu Khuan Cao, pex tak sang im heue.
         14 Can pui pa hawt krax thong Khuan Siyiex hu khankix, mawh kawn Siyiex heue.
         15 Pex hoik pon rhawm siliex pa deeh kieh chix lhat graung, ang mawh, viang mawh nan
         pex hoik pon rhawm, pa sang sawn kieh mawh kawn lih, mawh kheu nan ex tom kok, Abax,
         Keeing eue.
         16 Mawh tokaux Khuan Cao pa kham mhai rug ka khuan ex, grawng pa mawh ex kawn Siyiex
         heue.
         17 Phan mawh kawn, mawh cao pa pon sin heue. Pa mawh cao pa pon sin Siyiex mai pa rom
         ti pon sin tau mai Cao Khrit, phan ex rom ti kham geu tau mai Nawh Cao, sonsang pon
         khawm min plakngai tau mai Nawh heue.
         18 Grawh grawng nawh aux sawn ceu pa yaox ti kham geu yam in, mawh pa ang keung ti tiag
         yaox ka min plakngai pa tak sang plak jhi ka ex sax heue.
         19 Can pa phan deuh ca keud pot jun pot mai krox son bawg yam sang plak jhi kawn Siyiex
         khankix heue.
         20 Can pa phan pa deuh hoik yaox ti ot greem pa ang tie mawh, kheu alo tix ang mawh,
         hoik mawh kheu Kaw pa hoik kieh nawh ot greem heue. Viang mawh nan hoik koe krax keud
         pot jun pot,
         21 grawh grawng can pa phan pa deuh kawx, tak sang yaox ti luan khaing pa mawh siliex
         ka pa chix laux leeing mai hoek ka daux pa pluat ploi pa dex mai min plakngai kawn
         praix Siyiex heue.
         22 Ex tawng grawng can pa phan pa deuh khawmuik, hoik rom ngia tau, ka daux ceu pa kha
         rhawm saux yha tom yam in heue.
         23 Ang joeng mawh ngie nan, pie tokaux ex kawx, pa hoik pon plix liang Khuan Cao, pie
         tokaux ex kawx, ngia ka daux tokaux tix mai ca krox bawg yam pa sang sawn tix mawh
         kawn lih, pa mawh pa taoh ka tokaux ex heue.
         24 Ex hoek krax taoh ka daux pa keud pot jun pot heue. Viang mawh nan pa keud pot jun
         pot, phan hoik yaox, ang lai baox mawh pa sang keud pot jun pot heue. Ceu pa hoik
         yaox pui, nawh lai baox keud pot jun pot yuh ka mawx?
         25 Phan ex keud pot jun pot son ceu pa ang ex nyang bax yaox, ex tom chix gun tix krox
         son ceu an heue.
         26 Awm an, Khuan Cao teem ex, ka daux pa iak riang rao ex heue. Ex ang tawng grawng
         khaw ti rawg bwan yuh ka mawx, viang mawh nan, tokaux Khuan Cao khyox khaw son ex
         ka lox ngia pa ang jheeh chix ah heue.
         27 Kaw pa sawg liiem ka rhawm, tawng rhawm Khuan Cao, mawh kheu Nawh khyox khaw son
         pui pa singax singeh awm pa khaw mai alo Siyiex heue.
         28 Ex tawng grawng kuceu khawmuik rom ti yuh tau, sonsang mawh pa mhawm ka son kix pa
         moh ka Siyiex, pa mawh pa hoik kok ti teei awm pa khaw mai pa hoik yiag hoik bak Nawh
         Cao heue.
         29 Kix pa hoik grux tawng Nawh Cao kah, Nawh hoik ciak ti kieh awm riang Kawn tix, sonsang
         mawh Nawh pa liang ti keh ka daux puxaik tom nie heue.
         30 Kix pa hoik ciak ti deuh Nawh Cao khankix kawx, Nawh kok ti teei khawm heue. Kix
         pa hoik kok Nawh Cao ti teei kawx, Nawh kieh rahsee khawm. Nawh tawx khawm min plakngai
         ka kix heue.
         31 Phan mawh nan ex sang ah ka mawx ka grawng ceu in khankix? Phan Siyiex ot plak ex,
         mawx pa sang ot tang plak ti yuh ka ex?
         32 Kaw pa ang deuh pie ka Kawn tix, viang mawh nan hoik tawx Nawh son ex khawmuik, Nawh
         tak ang yuh bwanson ti tawx giex ka ex, kuceu khawmuik tau mai Nawh lie?
         33 Mawx pa sang chix deuh phimap ka pui pa hoik laug Siyiex ti teei? Mawh Siyiex pa
         kieh rahsee heue.
         34 Mawh mawx pa sang prawng ca ti deuh phimap? Mawh Cao Khrit pa hoik yum, mawh heue,
         nie lheu mawh pa hoik deeh kaoh im khaing krax yum mai pa ot plak taix khawn dawm
         Siyiex mai pa khyox khaw son ex heue.
         35 Mawh mawx pa sang gwieh ex khaing krax moh krax rhawm Cao Khrit? Mawh pa kha rhawm,
         phan ang mawh nan pa khi rhawm, phan ang mawh nan pa tuktiak, phan ang mawh nan pa
         sibhawm siya, phan ang mawh nan pa ot kakaong, phan ang mawh nan krax caox krax laux,
         phan ang mawh nan mawh vaid lie?
         36 Awm hoik tiiem ti deuh ah nin, "Hoik pah ex yum leeing ngaix ka son Maix heue. Hoik
         deuh ex mawh awm yung son pa sang pah heue."
         37 Ang mawh, ka daux ceu in khankix khawmuik, ex mawh pa nie lheu mawh khaing pa pex,
         kheu Kaw pa hoik moh ka ex heue.
         38 Grawh grawng nawh aux hoik yum rhawm, viang grawng pa yum ang ah, pa im ang ah, kawncau
         Siyiex khankix ang ah, pa giex kaing khankix ang ah, ceu pa koe yam in khankix ang
         ah, ceu pa sang hoek ti mawh khaix khankix ang ah, sibrawm khankix ang ah,
         39 pa lhaong ang ah, pa raux ang ah, viang mawh pa phan pa deuh tang ceu, ceu tix ang
         ah, tak ang chix gwieh ex khaing krax moh krax rhawm Siyiex, pa koe ka daux Simiang
         ex Yesux Khrit heue.

1 Aux krai pa mawh meh ka daux Cao Khrit, ang aux pie lhen, rhawm aux kawx kham mhai
         rug tau mai aux ka daux Khuan Singax Singeh,
         2 grawh grawng kied ting khi rhawm aux mai pa kha rhawm rhawm aux ang jud jai heue.
         3 Grawh grawng nawh aux chix simie ti kieh tokaux aux mawh pa hoik jhax lawg khaing
         Cao Khrit, son puxaik aux khankix, pa mawh paox ru aux awm pa khaw mai nex nham heue.
         4 Kix mawh pui Isarelax, pa hoik pon pa sawn mawh kawn lih mai min plakngai mai sijax
         mukheu khankix mai pa hoik tawx lai beenli kah mai pa yuh kaing pa dex mai pa krub
         ka Siyiex mai lox mukheu khankix heue.
         5 Kix mawh pa hoik toe lih khaing tax du khankix mai ka daux kix kawx Cao Khrit lih
         mawh, awm pa khaw mai plak nex nham, pa mawh pa giex kaing piang khawmuik, pa mawh
         Siyiex pa ting bwanson leeing ju heue. Amen.
         6 Viang mawh kawx nan gumlox Siyiex hoik lih tix laux mawh pa ang koe bwanson ang mawh
         heue. Grawh grawng nawh kix pa toe lih khaing Isarelax, ang tie mawh pui Isarelax
         khawmuik,
         7 Awm an, kheu mawh kix ru Abraham, kix ang tie mawh kawn praix khawmuik heue. Viang
         mawh nan, "Ka daux Icak tak sang kok mawh ru maix heue."
         8 Mawh kheu nan, ang lai mawh kawn praix pa dex mai nex nham, pa mawh kawn praix Siyiex.
         Viang mawh nan mawh kawn praix pa dex mai lox mukheu pa sawn mawh ru heue.
         9 Grawh grawng nawh lox mukheu an hoik mawh nin. "Awm pa khaw mai pa khop bawg yam
         in sax, aux tak sang hoek mai Sa ra tak sang koe kawn simex heue."
         10 Ang joeng mawh ngie nan. Yam koe kaux Rebekha kheu keeing ex Icak,
         11 Yam ang bax keh kawn an kiex, ka ang nyang bax yuh ceu pa mhawm, phan ang mawh nan
         ceu pa caox sonsang khaw mai pa yiag pa bak Siyiex, sonsang kaux cong awm pa khaw
         mai pa laug ti teei, ang mawh pa dex mai krax twah klaung, viang mawh nan mawh pa
         dex mai Kaw pa kok,
         12 hoik grux ah nin ka bun an, "Pa mawh puxke tak sang yuh siliex ka pa mawh pux heue."
         13 Awm hoik tiiem ti deuh ah nin, "Aux moh ka Yakop, viang mawh nan Aux koeng ka Esaw
         heue."
         14 Phan mawh nan ex sang ah ka mawx? Khex koe pa ang rahsee mai Siyiex lie? Ang doh
         mawh nan.
         15 Nawh Cao hoik ah nin ka Mose. "Aux tak yuh bwanson ka pui pa mie Aux ti yuh bwanson
         kah mai Aux tak caux rhawm ka pui pa mie Aux ti caux rhawm kah heue."
         16 Mawh kheu nan ang koe ka alo pui mai ang koe ka pa to pui, viang mawh nan koe ka
         pa yuh Siyiex bwanson heue.
         17 Grawh grawng nawh phuk lai sigang khri hoik ah nin ka Pharaw, "Grawh grawng nawh
         Aux hoik yaog maix ting kheu jao in sonsang pon jhi Aux sibrawm Aux ka daux maix mai
         sonsang tah hu ceu kaux Aux piang haktiex khawmuik heue."
         18 Mawh kheu nan Nawh Cao yuh bwanson ka pui pa mie Nawh ti yuh kah mai Nawh Cao kieh
         kiien ka pui pa mie Nawh ti kieh kiien heue.
         19 Phan mawh nan maix tak ah nin ka aux, "Kheu Nawh Cao kawn baox deuh phimap? Grawh
         grawng nawh kaux pui mawx chix tiebtie ka alo Nawh Cao?"
         20 Pui pa deeh pawk lox thiang ka Siyiex, "Siyiex eue, maix mawh mawx?" Ceu pa hoik
         phan hoik yuh, tak sang ah ka Kaw pa phan pa yuh tix, "Maix lai yuh aux awm in yuh
         ka mawx lie?"
         21 Phan ang mawh nan, cao pa yuh aw ang ting piang tiex klox, ti sang teei tiex khaing
         tiex tix lon ngie mai yuh aw ti kieh koe min plakngai tix mu mai tix ang koe min plakngai
         tix mu kah lie?
         22 Phan Siyiex koe rhawm ti sang jhi krax song rhawm Nawh mai ti sang kieh tawng sibrawm
         Nawh sidawng, viang mawh nan hoik gun yeung ka pa lang gun yeung tom nie ka aw son
         pa song rhawm khankix, pa hoik cox son pa laux leeing, tak sang koe ti ah ka mawx?
         23 son sang kieh Nawh tawng ka pa mi pa koe min plakngai Nawh piang aw pa caux rhawm
         khankix, pa hoik dawg grux cox Nawh son min plakngai,
         24 pa mawh ex, pa hoik kok Nawh Cao ti teei, ang mawh ngie khaing pui Yudax, viang mawh
         nan mawh khaing khawm pui tang ceu, tak sang koe ti ah ka mawx?
         25 Awm pa hoik ah Nawh Cao khawm ka daux lai Hose, "Aux tak kok mawh pui Aux, ka pa
         ang mawh pui Aux mai tak kok mawh bun pa moh Aux, ka pa ang Aux moh heue."
         26 "Tak sang mawh nin, ka dee pa hoik ah ka kix, Pex ang mawh pui Aux tak sang kok kix
         mawh kawn Siyiex pa im ju tan heue."
         27 Lheu khaing an Isayax hoik kok yo ah nin ka grawng pui Isarelax, "Viang kawn praix
         Isarelax hun awm mhaik rhawm sigrit sigra kawx, mawh ngie pa deuk khankix khaing pa
         sang hoek krax taoh heue.
         28 Siyiex tak sang prawng gumlox Nawh piang haktiex mai kieh hoik mai tat dawd heue."
         29 Awm pa hoik krai Isayax sivoe an, "Phan Siyiex giex kaing kru naing cao raoma ang
         grham simie ka ex, ex hoik lih mawh awm veng Sawdom mai tak hoik yuh kieh awm veng
         Gawmawrax heue."
         30 Mawh kheu nan ex tak sang ah ka mawx? Sang ah, pui tang ceu, tang cat pa ang hawt
         leue khaix pa rahsee, hoik pon giex ka pa rahsee, pa mawh pa rahsee pa dex mai krax
         yum rhawm lie?
         31 Pui Isarelax pa hawt leue beenli pa dex mai pa rahsee, ang krup ang hoek ka beenli
         an heue.
         32 Mawh kheu patix ang hoek ka? Hoik mawh kheu ang kix viex krax yum rhawm ti hawt leue
         ka, viang mawh nan kheu hawt leue ka krax twah klaung. Kix hoik sideeing ka simaox
         dee sideeing,
         33 Awm hoik tiiem ti deuh ah nin, "Jhak heue, Aux een Simaox dee sang sideeing ka Zion
         mai Simaox pa sang kieh lud mai pui pa yum rhawm ka Simaox an, tak ang hoek krax kaig
         tua heue."

1 Puxaik khankix eue, pa kied mie rhawm aux mai pa rawg bwan ka Siyiex son kix, mawh
         sonsang hoek kix krax taoh heue.
         2 Aux kham mhai rug son kix grawng pa chix viex kix khawm rhawm tix yuh son Siyiex,
         viang mawh nan ang khaw mai krax tawng pa mawh meh heue.
         3 Mawh kheu ang kix tawng ka krax rahsee Siyiex mai sawg ti kieh krax rahsee tokaux
         tix koe, kix ang koe krax cu nghiet ka pa rahsee Siyiex heue.
         4 Grawh grawng nawh Cao Khrit mawh dee sidah dee ghoik lox lai beenli tom hoek krax
         rahsee, son can pui pa yum rhawm ku kaux heue.
         5 Grawh grawng nawh Mose hoik tiem grawng krax rahsee pa dex mai lox lai beenli, ah
         nin, "Pui pa hawt yuh lox lai beenli, tak im kheu heue."
         6 Viang mawh nan krax rahsee pa dex mai krax yum rhawm, ah nin, "Paw ah daux rhawm
         tix, Mawh mawx pa sang haok piang raoma?" ti sang viex Cao Khrit lih,
         7 phan ang mawh nan, "Mawh mawx pa sang lih dee raux?" Ti sang viex Cao Khrit haok
         khaing dee yum.
         8 Viang mawh nan hoik ah ka mawx? "Gumlox hoik koe dex ka maix, ka daux jheeh maix
         mai ka daux rhawm maix heue." Mawh in heue, pa mawh gumlox pa dex mai krax yum rhawm,
         pa sidiex gau ex kah heue.
         9 Mawh kheu phan maix kham grawng rieb ti teei Yesux mawh Simiang ka jheeh tix mai
         yum rhawm ka daux rhawm maix, grawng Siyiex hoik kieh Nawh Cao deeh kaoh im khaing
         krax yum maix tak sang hoek krax taoh heue.
         10 Grawh grawng nawh, mawh ka rhawm heue, pa yum rhawm pui ti sang hoek krax rahsee
         mai mawh ka jheeh heue, pa kham grawng rieb ti teei, tom hoek krax taoh heue.
         11 Phuk lai sigang khri ah nin, "Kaux pui mawx ang ah, pa yum rhawm ka Nawh Cao tak
         ang lai hoek krax kaig tua heue."
         12 Pui Yudax ang ah, pui Helasax ang ah, ang lai tang siyox, mawh kheu mawh ngie Simiang
         tix kaux khaing, pa mawh Simiang khawmuik, pa mawh pa mi pa koe ka son kix can pa
         kok ka Nawh khawmuik heue.
         13 Grawh grawng nawh, "Can pa kok ka ceu kaux Simiang Yesux ku kaux tak sang hoek krax
         taoh heue."
         14 Phan mawh nan kix tak sang chix kok ka Kaw pa ang kix nyang bax yum rhawm kah, yuh
         ka mawx? kix tak sang chix yum rhawm ka Kaw pa ang kix nyang bax pon tix mhong grawng
         yuh ka mawx? phan ang koe cao sidiex gau kix tak sang chix pon ti mhong yuh ka mawx?
         15 Phan ang ploi pui hu, kix tak sang pon ti sidiex gau yuh ka mawx? Awm pa hoik tiiem
         ti deuh ah nin, "Caong kix pa viex lox bwan gaux rhawm grawng pa mhawm mhiem khankix,
         mhawm grang miex ding heue."
         16 Viang mawh nan pui khawmuik hoik nghiet ka lox bwan gaux rhawm ang mawh, grawh grawng
         nawh Isayax hoik ah nin, "Simiang eue, mawh mawx pa hoik yum rhawm ka lox pa sidiex
         ex?"
         17 Mawh kheu nan krax yum rhawm hoek kheu pa mhong mai pa mhong hoek kheu gumlox Cao
         Khrit heue.
         18 Viang mawh nan aux ah nin, ang kix yaox ti mhong lie? Hoik mhong tete heue. "Lox
         kix hoik tah hu piang haktiex khawmuik mai gumlox kix hoik hu ka dee sidah haktiex
         heue."
         19 Viang mawh nan aux baox ah nin, pui Isarelax ang tawng ka in lie? Bawg phao ka Mose
         hoik ah nin, "Aux tak cheeik ti kieh pex koe krax boh rhawm ka ceu pui pa ang mawh
         pui, Aux tak kieh pex song rhawm ka ceu pui pa ang koe krax tawng heue."
         20 Isayax sidaing kwa ti ah nin, "Kix pa ang sawg ka Aux, hoik yaox ka Aux heue. Aux
         hoik lih sidawng ka kix pa ang chawk ka grawng Aux heue."
         21 Viang mawh nan nawh hoik ah nin grawng pui Isarelax, "Aux hoik taong taix tix leeing
         ngaix ka pui ceu pa lie lox mai pa brax thiang heue."

1 Phan mawh nan, aux ah nin, Siyiex hoik tik pui cie Nawh lie? Ang doh mawh nan. Grawng
         nawh pie tokaux aux kawx mawh pui Isarelax, pa mawh ru Abraham, pa mawh ceu Benyamin
         heue.
         2 Siyiex ang lai tik ka pui cie Nawh pa hoik grux tawng Nawh kah Ang pex tawng grawng
         phuk lai sigang khri hoik ah ka mawx grawng Eliyax lie? Grawng pa khyox khaw nawh
         ka Siyiex, sonsang deuh phimap ka pui Isarelax ah nin,
         3 "Simiang eue, kix hoik pah cao jhai Maix khankix yum, kix hoik kaong ti tik khu dee
         tan Maix khankix, deuk ngie aux nong nong tix kaux khaing mai kix sawg ti teei ju
         aux heue."
         4 Lox pa pawk Siyiex, hoik ah yuh ka mawx ka nawh? "Aux hoik prah kieh deuk pui aliah
         rheng son tokaux tix, pa ang sax grux ngawng ka Balax."
         5 Awm an daux bawg yam in kawx, kawn koe pui pa deuk, awm pa khaw mai pa laug ti teei
         pa dex mai bwanson heue.
         6 Viang mawh nan phan hoik mawh kheu bwanson, ang lai kawn baox mawh kheu krax twah
         klaung, phan ang mawh nan bwanson ang lai kawn baox mawh bwanson heue.
         7 Phan mawh nan sang mawh pa yuh ka mawx? Ceu pa hoik sawg pui Isarelax ka, kix ang
         lai pon heue, viang mawh nan pa hoik laug ti teei khankix hoik pon nawh mai pa deuk
         khankix hoik kiien hu heue,
         8 Awm pa khaw mai pa tiiem ti deuh ah nin, "Siyiex hoik tawx rhawm pa sang it nie ka
         kix, mai ngai pa ang pon ti yaox ka kix, yhaok pa ang pon ti mhong ka kix, tom sidah
         hoek ngaix yam in heue."
         9 Davit ah nin, "Kieh yuh pheen kix mawh singoe mai kie mai dee sideeing mai pa keung
         ti kham ti pon ka kix liak.
         10 Kieh ngai kix faik hu, son ang kix lai chix yaox mai Maix kieh nyoi kix buk ku jheung
         jheung liak."
         11 Phan mawh nan aux ah nin, kix sang sideeing yuh ka mawx sonsang goh lie? Ang doh
         mawh nan. Viang mawh nan kheu goh kix krax taoh tom hoek ka pui tang ceu, sonsang
         cheeik ti kieh kix boh rhawm kah heue.
         12 Phan pa goh kix mawh pa mi pa koe ka son pui haktiex mai pa som nai kix mawh pa mi
         pa koe ka son pui tang ceu, pa grum naog kix tak sang nie lheu kah miex ding?
         13 Aux sikah ka pex pa mawh pui tang ceu, mawh kheu mawh aux kawncau pa ting ka son
         pui tang ceu, aux tom yaogyaw ka kaing jhaw krax pa yuh tix,
         14 yuh ka mawx sonsang pon aux ti cheeik kix pa mawh ceu nex nham aux, ka tix ceu ceu
         sonsang boh rhawm kix ka mai hoek krax taoh tix blah kheu heue.
         15 Phan pa tik vud kix mawh grawng pa deeh khaw caw pui haktiex paox tix ka Siyiex,
         pa sang deeh rieb ti teei kix tak sang lih bleeh ti mawh patix, lheu khaing mawh pa
         deeh kaoh im khaing krax yum?
         16 Phan blah pa hoik kleeig nhia pa ran ti teei tix bin mawh pa singax singeh khawm
         pum kawx singax heue. Phan riah mawh pa singax singeh, khawm kak kawx mawh pa singax
         singeh heue.
         17 Phan hoik raig ti tik kak tix blah mai hoik teei maix pa mawh khaox Sanlun tiag kab
         sau ka sinax kix mai maix hoik lih mawh pa rom ti pon riah mai bee khaox Sanlun an.
         18 Paw vi yaw ti ting piang kak khankix, phan maix hoik luan yaw tokaux tix ting, paw
         piawm grawng ang maix mawh pa peeh riah khaox, viang mawh nan mawh riah khaox pa peeh
         maix heue.
         19 Maix tee sang ah, "Hoik raig ti tik kak khankix sonsang kab sau aux kah heue."
         20 Mawh heue, mawh kheu ang kix koe krax yum rhawm tom hoik raig ti tik kix mai kheu
         yum rhawm maix tom yaox ti ot kah heue. Paw vi ting rhawm, viang mawh nan lhat graung
         heue.
         21 Grawh grawng nawh phan Siyiex ang deuh ka kak pa mawh kak tete khankix, viang ka
         maix kawx Nawh ang tau ti deuh heue.
         22 Mawh kheu nan jhak ka pa mhawm rhawm mai ka pa lang teung ciyang Siyiex heue. Ka
         piang kix pa hoik goh khankix pa lang teung ciyang, viang mawh nan ka piang maix pa
         mhawm rhawm Siyiex, phan maix ca kawn ot ka daux pa mhawm Nawh, phan ang mawh nan
         viang ka maix kawx tak sang kid ti tik heue.
         23 Khawm kix kawx, phan kix ang ca kawn ot ka daux krax pa ang yum rhawm kix, tak sang
         teei ti kab kix ka khaox heue. Grawh grawng nawh Siyiex chix ti teei kix, ti deeh
         kab kix heue.
         24 Phan hoik kid maix khaing khaox pa koe rhawm khaox Sanlun tiag mai hoik kab maix
         sau awm pa ang khaw mai been rhawm ka khaox Sanlun pa mhawm, tak sang nie lheu teei
         inkix pa mawh kak tete mai deeh kab sau ka khaox Sanlun cie tix miex ding.
         25 Puxaik khankix eue, aux ang rhawm kieh pex mawh pa ang tawng ka grawng pa raux mox
         in, pa mawh grawng pa hoik kiien rhawm hu pui Isarelax tix blah, tom sang grum naog
         bawg yam pui tang ceu, phan ang mawh nan ha pex kox yuh ti koe pingnya, ka daux pa
         nieb lak yuh ti ting rhawm tokaux pex tiru heue.
         26 Mawh kheu nan pui Isarelax khawmuik tak sang hoek krax taoh, awm pa hoik tiiem ti
         deuh ah nin, "Cao pa pluat ploi tak sang lih hoek khaing Zion. Nawh tak sang kieh
         veeh hu khaing pa ang nab yam ka Siyiex ka daux ceu Yakop heue."
         27 "In mawh sijax mukheu pa hoik yuh Aux mai kix, yam sang teei aux ti tik phimap kix
         heue."
         28 Phan mawh pa khaw mai lox bwan gaux rhawm kix mawh pui koeng kheu sipiag pex, viang
         mawh nan phan mawh pa khaw mai pa laug ti teei, kix mawh pa hoik moh kah, kheu sipiag
         tax du khankix heue.
         29 Totaix khankix mai pa kok Siyiex kah, ang mawh ceu pa deeh tieh loh khaing heue.
         30 Awm pa ang pex koe krax cu nghiet ka Siyiex, ka daux bawg yam pa hoik luan, viang
         mawh nan yam in hoik pon krax pa caux rhawm kheu krax pa ang cu nghiet kix,
         31 Awm an inkix kawx pa ang koe krax cu nghiet yam in, kheu krax caux rhawm pa hoik
         tawx ka pex, kix kawx tak sang pon krax caux rhawm yam in heue.
         32 Siyiex hoik laung pui khawmuik tau ka daux krax pa ang cu nghiet, sonsang pon tawx
         Nawh krax caux rhawm ka pui khawmuik heue.
         33 Pa mi, pa koe pingnya cuyi mai krax tawng ka Siyiex mawh pa raux miex ding miex glhaong.
         Pa prawng ca Nawh Cao mawh pa ang uik tah sawg mai krax pa hu Nawh Cao khankix mawh
         pa ang chix ti sikaw miex ding miex glhaong.
         34 "Mawh pui mawx pasax tawng ka rhawm Siyiex? Phan ang mawh nan mawh pui mawx pasax
         mawh cao pa teem kum, teem ah ka son Nawh Cao?"
         35 "Mawh pui mawx pasax tawx ka Nawh Cao ka sivoe, sonsang baox deeh pon kah?"
         36 Can pa koe kuceu khawmuik, hoik mawh kheu Nawh mai ka daux Nawh mai son Nawh heue.
         Kieh Nawh Cao koe min pakngai leeing ju liak. Amen.

1 Mawh kheu nan, puxaik khankix eue, aux tom khyox khaw ka pex, kheu pa caux rhawm
         Siyiex, sonsang tawx pex tokaux tix, ti mawh pa tan pa im, pa singax singeh, pa khaw
         caw ka rhawm Siyiex, pa mawh kaing krub pa keung pex ti yuh heue.
         2 Paw kieh khaw mai riang baux ju in, viang mawh nan kieh pex deeh tieh loh, kheu baox
         yuh rhawm tix pa khraox, sonsang chix cheu pex ti tawng, mawh pa yuh ka mawx pa mawh
         pa mhawm mai pa khaw caw rhawm mai pa grum mawh alo Siyiex heue.
         3 Grawh grawng nawh kheu bwanson pa hoik tawx ka aux, aux tom krai ka ku kaux daux
         pui pa ot ka daux pex, son ang lai chax nie luan keud grawng pa ting tokaux tix tiru,
         khaing pa keung nawh ti keud, viang mawh nan sonsang chix keud, pa khaw pa chix priex
         rhawm tix keud, awm pa khaw mai krax yum rhawm pa hoik gwieh Siyiex ti tawx ka kaux
         pui mawx kaux pui an heue.
         4 Grawh grawng nawh awm koe kraung pakpeung ex tom nie ka daux tokaux tix mu khaing,
         mai kaing pa yuh kraung pakpeung khankix khawmuik, ang lai awm paox tix,
         5 Awm an ex pa mawh pui tom nie, mawh tokaux tix mu khaing ka daux Cao Khrit mai ralai
         mawh kraung pakpeung ka paox tix heue.
         6 Ex koe totaix bwanson, pa tang siyox awm pa khaw mai bwanson pa hoik tawx ka ex,
         phan mawh pa mawh cao jhai ang ah, kieh ex ah lox jhai awm pa khaw mai krax yum rhawm
         tix heue.
         7 Phan ang mawh nan, phan mawh cao sidiex kieh ex viex khawm rhawm tix yuh kaing sidiex
         tix heue. Phan ang mawh nan kaw pa yuh sara cao gau, kieh nawh yuh kaing gau tix heue.
         8 Phang ang mawh nan kaw pa jeeh nyaw, kieh nawh yuh kaing jeeh nyaw tix heue. Kaw
         pa tawx, kieh nawh viex rhawm sibieh ti tawx heue. Kaw pa giex kaing, kieh nawh viex
         khawm rhawm ti yuh heue. Kaw pa yuh krax caux rhawm kieh nawh viex rhawm haing tix
         yuh heue.
         9 Kieh krax moh krax rhawm pex mawh pa ang koe pie lhen. Koeng ka ceu pa caox mai jawg
         ti giex ka ceu pa mhawm heue.
         10 Ka daux krax pa moh rhawm ka puxaik khankix, kieh tix kaux lai tix kaux moh paox
         tix mhawm mhawm heue. Ka daux krax pa yaogyaw, tix kaux lai tix kaux, yaogyaw ka tang
         kaux nie khaing tokaux tix heue.
         11 Ka daux pa viex rhawm tix yuh, paw kieh nieh kah, viex rhawm pa rien tix yuh son
         Simiang.
         12 Gaux rhawm ka daux pa keud pot jun pot. Gun yeung ka daux pa kha rhawm. Ca kawn viex
         rhawm kaux tix rawg bwan jheung jheung.
         13 Tawx ceu pa lo ka pui pa singax singeh khankix. Yuh krax khan kheu heue.
         14 Nawb bwan ka kix pa tuktiak ka pex, nawb bwan mai paw jhax lawg kah.
         15 Gaux rhawm mai kix pa gaux rhawm mai yiiem grai mai kix pa yiiem grai heue.
         16 Kieh koe rhawm pa awm paox tix ka tix kaux lai tix kaux. Paw deuh rhawm pex ka ceu
         pa lhaong khankix, viang mawh nan yuh paox pie ka pa tiiem khankix. "Paw yuh tix koe
         pingnya, ka daux pa nieb lak yuh tix ting rhawm tix tiru."s
         17 Paw deeh tawx pa caox, ka son pa caox ka tix kaux kawx. Keud ti yu ceu pa khaw pa
         mhawm ka sivoe pui khawmuik heue.
         18 Phan chix tix, pa koe ka plak maix, kieh koe pa nhim tau mai pui khawmuik heue.
         19 Pa moh khankix eue. Paw deeh pawk bix tokaux tix, viang mawh nan yoi tix kieh koe
         dee ot son krax song rhawm Siyiex heue. Grawh grawng nawh, hoik tiiem ti deuh ah nin,
         "Pa pawk bix mawh cie Aux heue, Aux tak sang deeh viied kah, Siyiex ah nan heue."
         20 Mawh kheu nan, "Phan pui pa koeng ka maix cai rhawm, tawx nawh sawm heue. Phan nawh
         sang nyaux nie rawm, tawx nawh nyaux heue. Grawh grawng nawh ka daux pa yuh nan maix
         tak sang pum sau gaox ngu piang kaing nawh heue."
         21 Paw kieh pa caox pex ka pex, viang mawh nan teei ceu pa mhawm mai kieh pex ka pa
         caox heue.

1 Kieh pui ku kaux koe krax cu nghiet ka simiang pa giex kaing pa ting piang tix. Grawh
         grawng nawh ang koe sibrawm ti mawh simiang, phan ang mawh, kheu Siyiex mai kix pa
         mawh simiang yam in kawx, mawh pa ciak Siyiex ti deuh heue.
         2 Mawh kheu nan kaw pa lheu lox simiang, mawh pa thieh ka been pa deuh Siyiex heue.
         Kix pa thieh kah, tak sang pon pa prawng ciyang ka tokaux tix heue.
         3 Grawh grawng nawh pa giex kaing khankix ang mawh ceu pa lhat graung kaing pa mhawm
         kah, viang mawh nan mawh pa lhat graung ka son kaing pa caox heue. Maix mie ti mawh
         pui pa ang lhat ka sibrawm simiang lie? Yuh ceu pa mhawm mai maix tak sang pon pa
         yaw simiang kah heue.
         4 Simiang mawh pui cau soi Siyiex ka maix, son ceu pa mhawm heue. Viang mawh nan phan
         maix yuh pa caox, lhat graung ka awx, grawh grawng nawh simiang nieb kawg vaig giex
         ang mawh, mawh kheu simiang mawh pui cau soi Siyiex, pa mawh cao pa pawk bix, tang
         pa song rhawm, ka pui pa yuh pa caox heue.
         5 Mawh kheu nan pex tak lai koe krax cu nghiet ka simiang, ang joeng mawh ngie kheu
         krax song rhawm an, viang mawh nan mawh kheu khawm pa koe dee chix keud ti tawng grawng
         mawh pa mhawm ang mhawm heue.
         6 Mawh kheu jao in pex tom tawx mau koh heue. Kix mawh pui cau soi ka kaing Siyiex,
         pa kia ka kaing ceu in ku jheung jheung heue.
         7 Mawh kheu nan tawx ka kix khawmuik awm pa khaw ti tawx kah Tawx mau koh ka pui pa
         khaw ti pon mau koh. Tawx mau koh keun ka pui pa khaw ti pon mau koh keun. Lhat ka
         pui pa khaw ti lhat graung kah yungyi ka pui pa khaw ti yungyi ka heue.
         8 Paw koe ceuk ka pui tix kaux kawx, lheu khaing pa moh ka paox tix. Grawh grawng nawh
         kaw pa moh ka paox plawg tix, hoik kieh lox lai beenli grum naog heue.
         9 Mawh kheu lox lai beenli pa ah nin, "Maix paw lud vao, Maix paw teei ju pui yum,
         Maix paw briex. Maix paw ghoing ka heue."phan koe lox tawm lai beenli tang ceu tix
         ceu ceu, hoik grum ka daux gumlox in, "Maix moh ka paox plawg awm moh ka tokaux tix
         heue."
         10 Pa moh pa rhawm ang chix yuh krax caox ka paox plawg tix heue. Mawh kheu nan pa moh
         rhawm mawh pa kieh lox lai beenli grum naog kah heue.
         11 Lheu khaing an, kheu tawng ka bawg yam in, pex tawng grawh grawng hoik hoek bawg
         yam pa khaw pex ti siduad khaing it, grawh grawng nawh krax taoh nie lheu dex ka ex
         yam in, khaing yam jah ex ti yum rhawm heue.
         12 Bawg yam ponsawm dex sang hoik mai bawg yam pon ngaix dex sang hoek heue. Mawh kheu
         nan kieh ex peeik ti tik kaing pa dex mai pa faik mai kieh ex ceep kraung naing pa
         riang heue.
         13 Kieh ex hu ka daux pa khaw caw, awm yam pon ngaix, ang mawh ka daux pa silao ka pawie
         mai pa yoek ka plai, ang mawh ka daux pa kraing pa nieb yuh hawt alo nex nham, ang
         mawh ka daux pa simah simiang mai pa boh rhawm heue.
         14 Viang mawh nan pex teei ti ceep Simiang Yesux Khrit mai paw keud paw cox son nex
         nham, sonsang kieh alo nex nham grum naog heue.
         
            

         
      
   
      
         14
1 Lheu khaing nan, pex rieb ti teei kaw pa iak riang rao daux krax yum rhawm tix, viang
         mawh nan paw rieb ti teei sonsang prawng dud, ka grawng ceu pa tang keud jee keud
         blaong khankix heue.
         2 Pui tix kaux kaux koe krax yum rhawm ti sang ih ku ceu khawmuik, viang mawh nan kaw
         pa iak riang rao ih ngie taux lhax khaing heue.
         3 Paw kieh kaw pa ih, nieb een mawh pa ang koe ceu ka kaw pa ang lai ih mai paw kieh
         kaw pa ang lai ih prawng ca ka kaw pa ih, grawh grawng nawh Siyiex hoik rieb ti teei
         nawh heue.
         4 Maix pa prawng ca ka siliex pui tang kaux mawh mawx? Nawh yaox tix cung ang ah, phan
         ang mawh nan nawh goh ang ah, koe ka cao nawh heue. Grawh grawng nawh Simiang koe
         sibrawm tix sang kieh nawh cung heue.
         5 Pui tix kaux kaux een tix singaix, mawh pa nie lheu ting khaing tang ngaix mai pui
         tang kaux een ku ngaix mawh pa awm paox tix heue. Kieh pui ku kaux tawng tom sidah,
         ka ceu pa keud daux rhawm tix heue.
         6 Kaw pa keud grawh grawng singaix, keud grawng singaix an ka son Simiang mai kaw pa
         ih, ih ka son Simiang, mawh kheu yaogyaw nawh ka bwanson Siyiex heue. Kaw pa ang lai
         ih, ang lai ih ka son Simiang mai yaogyaw bwanson Siyiex nang heue.
         7 Ka daux ex tix kaux kawx ang lai im ka son tokaux tix nong nong mai ang yum ka son
         tokaux tix nong nong heue.
         8 Ex im ang ah, ex im ka son Simiang, phan ang mawh nan ex yum ang ah, ex yum ka son
         Simiang heue. Mawh kheu nan ex im ang ah, phan ang mawh nan ex yum ang ah, ex mawh
         cie Simiang.
         9 Grawh grawng nawh sonsang sidah mawh nin, Cao Khrit tom hoik yum mai baox dee im,
         sonsang mawh Nawh Simiang khawm pa yum mai pa im heue.
         10 Maix lai prawng ca ka puxaik ti yuh ka mawx? Phan ang mawh nan maix lai nieb deuh
         puxaik tix, mawh pa ang koe cee yuh ka mawx? Ex khawmuik tak sang cung ka sivoe dee
         ngawm Siyiex ti prawng ca heue.
         11 Grawh grawng nawh hoik tiiem ti deuh, "Simiang ah nin, Awm im Aux, ngawng ku ngawng
         tak sang grux ka Aux mai dak ku dak tak sang krai doh ka Siyiex heue."
         12 Mawh kheu nan ex ku kaux daux pui tak sang krai grawng tokaux tix ka Siyiex heue.
         13 Mawh kheu nan paw kieh ex baox prawng ca ka paox tix, tix kaux lai tix kaux, nie
         lheu keud ti yuh son ang pui lai deuh dee sideeing, ceu pa sang kieh goh, ka daux
         krax pa hu puxaik tix, tix kaux kawx heue.
         14 Aux hoik tawng mai tawng tom sidah, ka daux Simiang Yesux, grawh grawng ang koe tix
         ceu kawx pa nieb chix seeing ti tiru, phan ang mawh ka kaw pa sawn tix ceu ceu mawh
         pa seeing, ka son nawh ceu an tom mawh pa seeing heue.
         15 Phan puxaik maix saux rhawm kheu pa ih maix, mawh sipiag pa ang maix hu awm pa khaw
         mai krax moh krax rhawm heue. Paw vi yuh laux ka kaw pa Cao Khrit hoik yum ka son
         nawh kheu pa ih maix heue.
         16 Mawh kheu nan paw kieh pa mhawm pex, mawh pa salao pui kah,
         17 grawh grawng nawh meung Siyiex ang lai mawh pa ih pa nyaux, viang mawh nan mawh pa
         rahsee mai pa nhim mai pa gaux rhawm ka daux Khuan Singax Singeh heue.
         18 Grawh grawng nawh kaw pa hawt yuh ceu in ka son Cao Khrit, mawh pa khaw caw ka rhawm
         Siyiex mai pa yaw pui kah heue.
         19 Mawh kheu nan kieh ex hawt khaix ceu pa dex mai krax nhim mai ka ceu pa chix kieh
         ex paox tix ra lai ting lhaong heue.
         20 Paw vi yieh kaing jhaw Siyiex laux kheu pa ih. Pa ih khawmuik mawh pa singax singeh,
         viang mawh nan, pui pa kieh pa ih tix mawh dee sideeing, phit lud heue.
         21 Mawh pa khaw pa mhawm ti ang ih nex mai rawm plix siiet mai ti ang yuh tix ceu kawx,
         pa sang kieh puxaik maix sideeing ti goh heue.
         22 Krax yum rhawm pa koe maix, kieh koe ka tokaux tix nong nong, ka plak sivoe Siyiex
         heue. Kaw pa ang prawng ti deuh phimap ka tokaux tix tiru, grawh grawng ceu pa rieb
         nawh ti teei, mawh pa gaux rhawm heue.
         23 Kaw pa keud jee keud blaong grawng pa ih, phan nawh lai ih, nawh tom pon krax prawng
         ciyang phimap, mawh kheu ang nawh ih hawt krax yum rhawm tix mai ceu pa yuh ka mawx
         ang ah, pa ang dex mai krax yum rhawm mawh phimap heue.

1 Ex pa mawh pa ting riang rao, khaw ti yeung ka ceu pa iak riang rao kix pa ang koe
         riang khankix mai ang khaw ti yuh ceu pa khaw rhawm tokaux tix heue.
         2 Kieh ex ku kaux daux pui yuh pa khaw caw rhawm paox plawg tix, ka son ceu pa mhawm,
         tom sang ting lhaong nawh kah heue.
         3 Grawh grawng nawh pie Cao Khrit kawx, ang lai yuh pa khaw caw rhawm tokaux tix heue.
         Viang mawh nan awm pa hoik tiiem ti deuh ah nin, "Lox pa salao kix mai pa salao ka
         Maix, hoik hoek piang Aux heue."
         4 Can pa hoik tiiem ti deuh glang ka in dix, mawh pa hoik tiiem sonsang gau ka ex,
         sonsang koe krax keud pot jun pot, kheu pa chix gun yeung mai pa nyawm rhawm kheu
         phuk lai sigang khri heue.
         5 Kieh Siyiex pa tawx krax chix gun yeung mai krax nyawm rhawm, kieh pex tix kaux lai
         tix kaux, koe rhawm tix mu khaing, awm pa khaw ka Yesux Khrit,
         6 son sang chix viex pex rhawm tix mu, jheeh tix mu, ti yaogyaw Siyiex mai Keeing,
         Simiang ex Yesux Khrit liak heue.
         7 Mawh kheu nan pex tix kaux lai tix kaux rieb ti teei ka paox tix, awm Cao Khrit hoik
         rieb ti teei ka pex, sonsang koe min pakngai Siyiex kah heue.
         8 Grawh grawng nawh pa sang ah aux mawh nin, Cao Khrit hoik lih mawh pui cau soi ceu
         pui pa pat hak, sonsang sidawng pa mawh meh Siyiex, ka daux pa yuh ti kieh mawh, lox
         mukheu pa hoik tawx ka tax du ex khankix,
         9 mai yuh ka mawx pui tang ceu khankix tak sang yaogyaw ka Siyiex, son bwanson Nawh
         Cao awm pa hoik tiiem ti deuh ah nin, "Mawh kheu nan aux tak sang yaogyaw ka Maix,
         ka daux pui tang ceu khankix mai aux tak sang rhax lai yaogyaw ka ceu kaux Maix heue."
         10 Nawh baox deeh ah nin, "Pui tang ceu khankix eue, pex gaux rhawm tau mai pui cie
         Nawh heue."
         11 Baox deeh ah nin, "Pui tang ceu khawmuik eue, yaogyaw ka Siyiex heue. Kieh ceu pui
         khawmuik yaogyaw Nawh heue."
         12 Isayax baox deeh ah nin, "Tak sang koe riah Yessie mai Kaw pa sang kaoh ti giex kaing
         pui tang ceu tak sang koe krax keud pot jun pot ka Nawh heue."
         13 Kieh Siyiex pa tawx krax keud pot jun pot, kieh pex naog ka krax gaux rhawm mai krax
         nhim khawmuik ka daux pa yum rhawm, son sang nie lheu ting krax keud pot jun pot pex
         ka daux sibrawm Khuan Singax Singeh heue.
         14 Puxaik aux khankix eue, aux hoik yum rhawm grawng tokaux pex hoik naog ka pa mhawm
         mhiem mai naog ka krax tawng yung khawmuik mai chix ti sidiex ka paox tix, tix kaux
         lai tix kaux heue.
         15 Aux hoik nie lheu tiiem lox kwa ka pex, tix blawng mawh sonsang kieh pex doh keud,
         mawh kheu bwanson pa hoik tawx Siyiex ka aux,
         16 sonsang mawh aux pui cau soi Yesux Khrit ka pui tang ceu khankix, ti yuh kaing cao
         giex kaing li ka lox bwan gaux rhawm Siyiex, kheu sang tan pui tang ceu khankix ka
         Nawh Cao, sonsang mawh kix pa khaw caw rhawm Nawh, pa mawh pa hoik kieh Khuan Singax
         Singeh nawh singax singeh kah heue.
         17 Mawh kheu nan pa yaw rangdi aux mawh ka daux Yesux Khrit, ka daux ceu pa dex dawd
         mai Siyiex heue.
         18 Aux ring ti krai grawng tang ceu, phan lheu khaing grawng pa hoik yuh Cao Khrit ka
         daux aux, sonsang kieh pui tang ceu koe krax cu nghiet, kheu gumlox mai ceu pa yuh,
         19 ka daux sibrawm pa mawh mhai mai pa daox deng, ka daux sibrawm Khuan Singax Singeh
         heue. Mawh kheu nan jah ka veng Yerusaliem mai hawt sivie tan, tom hoek ka meung Ilirikam,
         aux hoik grum sidiex gau lox bwan gaux rhawm Cao Khrit heue.
         20 Aux koe rhawm ti sang sidiex gau lox bwan gaux rhawm ngie ka dee ang nyang bax tawng
         ka ceu kaux Cao Khrit, son ang aux lai caw ti sum piang jaong num pa hoik kaw pui
         tang kaux heue.
         21 Awm pa khaw mai pa hoik tiiem ti deuh ah nin, "Kix pa ang pui sax krai grawh grawng
         Nawh tak yaox mai kix pa ang sax mhong grawng Nawh tak sang tawng heue."
         22 Mawh kheu nan, pa sang hoek aux ka pex, hoik koe pa sidien tom nie bawg heue.
         23 Viang mawh nan, yam in, mawh kheu ang lai baox koe dee sang sidiex ka daux meung
         in khankix mai kheu hoik dawg simie aux tix hoek ka pex tom nie num,
         24 yam sang hu aux ka meung Sapenix lai mawx ang ah, aux koe krax keud pot jun pot ti
         sang yaox pex yam hu aux krax mai ti sang kieh pex hu tawx aux tan, khaix hoik ot
         aux tau mai pex tom kub fah rhawm heue.
         25 Viang mawh nan yam in aux kawn sang hu ka veng Yerusaliem, ti sang viex krax teem
         hu ka pui pa singax singeh khankix heue.
         26 Grawh grawng nawh pui meung Makedonix mai pui meung Akhayax hoik viex khawm rhawm,
         gaux rhawm ti tawx pa tan, son pui singax singeh pa hot khankix, pa ot ka daux veng
         Yerusaliem heue.
         27 Mawh heue, kix hoik viex khawm rhawm, gaux rhawm ti tawx mai kix mawh pui pa koe
         ceuk, ka kix heue. Grawh grawng nawh phan hoik kieh pui tang ceu mawh pa rom ti pon
         ceu pa dex mai khuan tau mai pui Yudax, kix kawx khaw ti deeh tawx kraung ceu pa dex
         mai nex nham, sonsang teem sang yuh son kix heue.
         28 Mawh kheu nan khaix hoik yuh aux kaing in tom hoik sidah mai hoik tawx hoik pong
         totaix pa tan ka kix mhawm mhiem aux tak sang veh ka pex mai phlat hu ka meung Sapenix
         heue.
         29 Aux tawng yam hoek aux ka pex, aux tak sang hoek ka daux pa grum naog bwanson Cao
         Khrit heue.
         30 Puxaik khankix eue, aux khyox khaw ka pex ka daux Simiang ex Yesux Khrit mai kheu
         krax moh krax rhawm Khuan Cao, son sang nied pex ti coca tau mai aux, ka daux pa rawg
         pex bwan ka Siyiex son aux heue.
         31 Kheu sonsang pon luan aux khaing kix pa ang koe krax cu nghiet ka daux meung Yudax
         mai yuh ka mawx kaing teem pa sang hu yuh aux son veng Yerusaliem tak sang mawh pa
         khaw caw rhawm mai pa rieb ti teei pui singax singeh khankix,
         32 sonsang pon hoek aux ka pex ka daux krax gaux rhawm mai ka daux pa khaw mai alo Siyiex
         mai sonsang pon aux ti laux lee tau mai pex heue.
         33 Kieh Siyiex pa tawx krax nhim ot tau mai pex khawmuik liak. Amen.

1 Aux sang tawx pong nan ex Phibe ka pex, pa mawh bun cau soi ka daux ceu cao veng
         Kinkhre,
         2 sonsang rieb pex ti teei nawh ka daux Siyiex, awm pa keung pa khaw pui singax singeh
         ti yuh mai sonsang teem pex ka nawh, ka daux can ceu pa lo nawh khaing pex heue. Grawh
         grawng nawh tokaux nawh kawx mawh cao pa teem ka pui tom nie mai khawm ka tokaux aux
         heue.
         3 Nawb ka Prisikilax mai Akulax pa mawh paox pa rom ti yuh kaing tau mai aux ka daux
         Yesux Khrit,
         4 pa mawh pa hoik tang ngawg tix, ka son ju aux heue. Ang lai mawh ngie aux pa yaogyaw
         bwanson kiex, viang mawh nan mawh khawm ceu cao pui tang ceu khawmuik heue.
         5 Nawb ka ceu cao pa krawk khrawm ka nyiex kiex heue. Nawb ka Epenit pa moh aux ka,
         pa mawh plix liang ka son Cao Khrit ka daux meung Asix heue.
         6 Nawb ka Marix, pa hoik nied ti yuh kaing tom nie ka son pex heue.
         7 Nawb ka Andrawnit mai Yunix, pa mawh paox ru aux mai paox pa hoik laung tau mai aux.
         Pa mawh pa koe ceu ka sinax kawncau pa ting khankix, pa hoik ot ka daux Cao Khrit
         ka sivoe aux heue.
         8 Nawb ka Ampalix pa moh aux kah, ka daux Simiang Yesux Khrit heue.
         9 Nawb ka Uraban pa mawh paox pa rom ti yuh kaing tau mai ex ka daux Cao Khrit mai
         ka khawm Satakhux pa moh aux kah heue.
         10 Nawb ka Apele pa khaw caw rhawm Cao Khrit heue. Nawb ka kix pui geh nyiex Arittawbulux
         heue.
         11 Nawb ka Herodion pa mawh paox ru aux heue. Nawb ka kix pui geh nyiex Nakisux, pa
         ot ka daux Cao Khrit.
         12 Nawb ka Taruphenix mai Taruphosax, pa yuh kaing ka daux Cao Khrit heue. Nawb ka Perusix
         pa moh kah, pa hoik yuh kaing tom nie ka daux Cao Khrit heue.
         13 Nawb ka Rufux, pa mawh pa hoik laug Cao Khrit mai ka miex nawh pa mawh khawm miex
         aux heue.
         14 Nawb ka Asunkritux, Phalekhon, Heramet, Patrawbax, Heramat mai ka khawm puxaik khankix
         pa ot tau mai kix heue.
         15 Nawb ka Philologut mai Yuliax, ka Nerux mai nan nawh mai ka Awlumpax mai ka khawm
         pui singax singeh pa ot mai kix khawmuik heue.
         16 Nawb ka paox tix, tix kaux lai tix kaux, ka pa ngheut pa singax singeh heue. Ceu
         cao Cao Khrit khawmuik nawb ka pex heue.
         17 Puxaik khankix eue, aux khyox khaw ka pex, een ti tawng ka kix pa kieh koe krax tang
         gwieh paox tix mai dee sang lud pa ang khaw mai lox gau pa hoik gau pex kah mai veeh
         ti hu khaing kix heue.
         18 Grawh grawng nawh kix pa awm kix khankix, mawh pa ang yuh son Simiang ex Cao Khrit,
         viang mawh nan kix keud son vaig tix khaing mai kix chix pie lhen ka rhawm kix pa
         ang koe dee lud, ka lox nyawm lox ghoik nyaw kix heue.
         19 Krax cu nghiet pex hoik tah hu ka pui khawmuik, mawh kheu nan aux tom gaux rhawm
         kheu pex, viang mawh nan aux mie ti kieh pex mawh pa tawng ka pa mhawm mai pa ang
         koe dee lud ka pa mawh pa caox heue.
         20 Khaix in ang lai rheung, Siyiex pa tawx krax nhim tak sang teei Satan tix kieh nawh
         khlaix vid greem caong pex heue. Kieh bwanson Simiang ex Yesux Khrit ot tau mai pex
         liak.
         21 Timose pa mawh paox pa yuh kaing tau mai aux mai Lukix mai Yason mai Sosipatax pa
         mawh paox ru aux khankix nawb ka pex heue.
         22 Aux Teratix, pa tiiem lai in, nawb ka pex ka daux Simiang Yesux Khrit heue.
         23 Kayux pa mawh cao nyiex dee paung aux mai khawm ceu cao in nawb ka pex heue. Eratux
         pa mawh cao priex mau veng in mai Kwatux pa mawh puxaik nawb ka pex heue.
         24 Kieh bwanson Simiang ex Yesux Khrit ot tau mai pex khawmuik liak. Amen.
         25 Yam in ka Kaw pa chix kieh pex kaux cong, awm pa khaw mai lox bwan gaux rhawm aux,
         pa mawh pa sidiex grawh grawng Yesux Khrit, awm pa khaw mai pa hoik plak kieh yaox
         ka pa raux pa mox tom ju di dix,
         26 viang mawh nan pa hoik plak jhi sidawng yam in, kheu phuk lai sigang khri cao jhai
         khankix, awm pa khaw mai lox tawm jhawm krai Siyiex leeing ju, pa hoik kieh tawng
         ka ceu pui khawmuik, sonsang koe krax cu nghiet pa dex mai krax yum rhawm,
         27 Ka Siyiex pa mawh pa grum krax tawng yung tix kaux khaing, kieh koe min pakngai kheu
         Yesux Khrit leeing ju liak. Amen.1 Corinthians1 Corinthians1 Corinthians1 Corinthians1 Corinthians

1 Pawlux pa hoik kok ti kieh mawh kawncau pa ting Yesux Khrit kheu alo Siyiex mai puxaik
         ex Sotsen,
         2 tawx ka ceucao Siyiex pa koe ka daux veng Kawrinthux, pa mawh kix pa hoik singax
         ka daux Yesux Khrit, pa hoik kok ti kieh mawh pui singax, tau mai can kix pa kok ka
         ceu kaux Simiang ex Yesux Khrit kudah kudee, pa mawh Simiang kix mai Simiang ex heue.
         3 Kieh pex koe bwanson mai pa nhim pa kaoh khaing Keeing ex Siyiex mai Yesux Khrit
         liak.
         4 Aux yaog yaw bwanson Siyiex aux ku jheung ka grawh grawng pex, mawh kheu bwanson
         Siyiex pa hoik tawx ka pex ka daux Yesux Khrit.
         5 Mawh kheu hoik koe pex ka kuceu ka daux Nawh Cao, ka daux pa chix sikah kuceu khawmuik
         mai krax tawng yung khawmuik heue.
         6 Awm pa khaw mai mhai rug grawh grawng Cao Khrit pa hoik kaux cong ka daux pex.
         7 Mawh kheu nan pex tom ang lai da khaix ka daux totaix bwanson tix ceu kawx, yam ca
         krox jun pex son bawg yam sang deeh lih bleeh Simiang ex Yesux Khrit.
         8 Kaw pa tak sang kieh pex kaux cong tom sidah, sonsang mawh pex pa ang koe dee deuh
         phimap, ka daux singaix Simiang ex Yesux Khrit heue.
         9 Siyiex pa hoik kok pex ti neuex ka daux pa yuh paox pie tau mai Kawn Nawh Simiang
         ex Yesux Khrit mawh pa kaux sijax heue.
         10 Puxaik khankix eue, aux khyox khaw ka pex ka daux ceu kaux Simiang ex Yesux Khrit,
         sonsang sikah pex khawmuik ka lox tix ceu khaing mai son ang sang koe krax tang gwieh
         paox tix ka daux pex, sonsang rom pex ti grum mhawm tau, ka daux rhawm tix mu mai
         krax keud tix blawng khaing heue.
         11 Grawh grawng nawh, puxaik aux khankix eue, kix pa mawh pui geh nyiex Khlawe hoik
         krai lao ka aux grawng pex, grawng pa koe krax simah pa ang khaw paox tix ka daux
         pex heue.
         12 Pa sang ah aux mawh nin, pex kaux pui mawx kaux pui an lai nieb tang ah nin, "Aux
         mawh pa dex mai Pawlux," mai "Aux mawh pa dex mai Apawlux," mai "Aux mawh pa dex mai
         Kephax," mai "Aux mawh pa dex mai Cao Khrit" heue.
         13 Khex mawh Cao Khrit pa hoik tang gwieh kah lie? Hoik teei Pawlux yum ka piang khaox
         lhak ka son pex lie? Phan ang mawh nan hoik cubcom pex rawm ka daux ceu kaux Pawlux
         lie?
         14 Aux yaog yaw bwanson Siyiex, kheu ang aux cubcom pex ka rawm tix kaux kawx, lheu
         khaing Karipux mai Kayux heue.
         15 Ha pui tix kaux kaux kox sang ah, pex hoik cubcom ka daux ceu kaux aux heue.
         16 Viang ka geh nyiex Sathephanax kawx, aux hoik cubcom kah, phan mawh pa lheu khaing
         an, ka pui tang kaux, cubcom aux nieh, aux ang cubcom nieh, ang lai tawng heue.
         17 Grawh grawng nawh Cao Khrit ploi aux son sang tawx krax cubcom ang mawh, viang mawh
         nan ploi aux son sang sidiex gau lox bwan gaux rhawm, ang mawh ka daux pingnya pa
         chix lox sikah, phan ang mawh nan, ha sang kieh khaox lhak Cao Khrit kox mawh pa giex
         going heue.
         18 Grawh grawng nawh gumlox pa dex mai khaox lhak mawh pa daox aw ka kix pa hoek krax
         laux leeing, viang mawh nan ka ex pa hoek krax taoh mawh lox sibrawm Siyiex heue.
         19 Grawh grawng nawh hoik tiiem ti deuh ah nin, "Ka pa koe pingnya Aux tak yuh pingnya
         kix laux mai krax pa chix tawng kix, Aux tak sang kieh lih mawh pa ang koe ceu heue."
         20 Kaw pa koe pingnya koe dee mawx? Pui pa tiiem lai koe dee mawx? Cao pa thiang daux
         ju in koe dee mawx? Siyiex hoik kieh pingnya haktiex in lih mawh pa daox aw ang mawh
         lie?
         21 Grawh grawng nawh, mawh kheu hoik yaox grawng ka daux pa khaw mai pingnya Siyiex,
         haktiex in ang lai tawng ka Siyiex kheu pingnya tix tiru, hoik caw ka rhawm Siyiex
         ti sang kieh kix pa yum rhawm hoek ka krax taoh, kheu ceu pa daox aw pa sidiex gau
         heue.
         22 Mawh kheu hoik yaox grawng rawg pui Yudax khankix son mhai pa daox am mai grawng
         sawg pui Helasax khankix ka pingnya,
         23 viang mawh nan ex sidiex grawng Cao Khrit pa hoik teei yum piang khaox lhak, pa hoik
         mawh dee sideeing ka pui Yudax khankix mai ceu pa daox aw ka pui tang ceu khankix
         heue.
         24 Viang mawh nan, ka kix pa hoik kok ti teei khankix, ka pui Yudax mai ka khawm pui
         Helasax, Cao Khrit mawh sibrawm Siyiex mai pingnya Siyiex heue.
         25 Grawh grawng nawh ceu pa daox aw Siyiex mawh pa nie lheu ting pingnya khaing kawn
         pui mai ceu pa iak riang rao Siyiex mawh pa nie lheu ting riang rao khaing kawn pui
         heue.
         26 Puxaik khankix eue, keud ka grawng pa hoik kok ti teei ka pex, ang koe pui pa koe
         pingnya awm pa khaw mai nex nham tom nie, ang koe pui pa ting ao min tom nie mai ang
         koe doeh ru simiang tom nie heue.
         27 Siyiex hoik laug ti teei ceu pa daox aw pa dex mai haktiex in, sonsang kieh Nawh
         kix pa koe pingnya kaig tua kah heue. Siyiex hoik laug ceu pa iak riang rao pa dex
         mai haktiex in, sonsang kieh Nawh ceu pa ting riang rao kaig tua kah heue.
         28 Sonsang kieh Nawh pui pa koe ceu kaig twa, Nawh hoik laug ti teei pa ang koe bwanson
         pa dex mai haktiex in mai ceu pa deuh ti ang koe ceu khankix lih ti mawh pa koe ceu
         heue.
         29 Son ang pui tix kaux kawx sang yaw tix, sivoe Siyiex heue.
         30 Hoik mawh kheu Nawh Cao, pa ot pex daux Yesux Khrit, pa hoik kieh mawh pingnya pa
         rahsee, pa singax mai pa taoh, pa kaoh khaing Siyiex ka son ex,
         31 Sonsang khaw mai lox pa hoik tiiem ti deuh ah nin, "Kieh kaw pa yaw, yaw rangdi tix
         ka daux Simiang heue."

1 Puxaik khankix eue, yam hoek aux ka pex, aux viex lox nyawm, phan ang mawh nan viex
         pingnya, hoek ti sidiex grawng mhai rug Siyiex ka pex ang mawh heue.
         2 Grawh grawng nawh, aux hoik een rhawm tix ang tawng tidtix, ka daux pex, lheu khaing
         Yesux Khrit mai grawng pa hoik yum Nawh piang khaox lhak heue.
         3 Aux hoik ot tau mai pex ka daux pa iak riang rao, ka daux pa lhat graung mai ka daux
         pa nie siyaung heue.
         4 Lox sikah aux mai lox sidiex aux, ang mawh lox pa chix nyaw glaw pa dex mai pingnya,
         viang mawh nan hoik mawh ka daux pa plak jhi Khuan Cao mai sibrawm heue.
         5 Son ang krax yum rhawm pex sang mawh ka daux pingnya kawn pui, viang mawh nan sonsang
         mawh ka daux sibrawm Siyiex heue.
         6 Viang mawh nan, ex tom ah lox pingnya ka pui pa grum naog heue. Ang mawh pingnya
         pa dex mai haktiex in mai ang mawh pingnya simiang giex kaing haktiex in pa chix laux
         grai heue.
         7 Viang mawh nan pa ah ex mawh pingnya Siyiex pa raux, mawh pingnya pa hoik mox, pa
         hoik grux ciak Siyiex ti deuh, ka sang koe haktiex, sonsang mawh min plakngai ex heue.
         8 Simiang giex kaing haktiex in ang lai tawng ka pingnya an tix kaux kawx, grawh grawng
         nawh phan kix hoik tawng, kix ang tau ti tawk Simiang ka piang khaox lhak heue.
         9 Viang mawh nan awm pa khaw mai pa hoik tiiem ti deuh ah nin, "Ceu pa hoik cox khre
         Siyiex ka son kix pa moh ka Nawh, mawh ceu pa ang ngai sax yaox mai pa ang yhaok sax
         mhong mai pa ang sax laig ka daux rhawm rhi kawn pui heue."
         10 Viang mawh nan, Siyiex hoik plak jhi ceu an khankix ka ex ka daux Khuan Cao. Grawh
         grawng nawh, Khuan Cao an sawg liiem ka grawng kuceu khawmuik, khawm ka ceu pa raux
         pa nu pa dex mai Siyiex heue.
         11 Ka daux kawn pui khankix, mawh mawx pa tawng, ceu pa dex mai kawn pui, lheu khaing
         khuan pui, pa koe ka daux Nawh? Awm an ceu pa dex mai Siyiex khankix kawx, ang koe
         pui tawng, lheu khaing Khuan Siyiex heue.
         12 Ex hoik pon khuan pa dex mai haktiex in ang mawh, viang mawh nan hoik pon Khuan pa
         kaoh khaing Siyiex, sonsang tawng ex ka ceu pa hoik yuh Siyiex bwanson ti tawx giex
         ka ex heue.
         13 Ang ex krai grawh grawng ceu an khankix ka lox pingnya pa gau kawn pui, viang mawh
         nan krai ka lox pa gau Khuan Cao mai krai dee bleeh ceu pa dex mai Khuan, ka lox pa
         dex mai Khuan heue.
         14 Pui pa dex mai nex nham ang rieb ti teei ceu pa dex mai Khuan Siyiex, grawh grawng
         nawh ceu an kix mawh pa daox aw ka nawh mai nawh ang pon ti tawng grawng khankix,
         mawh kheu ceu an khankix mawh pa chix liiem chix chawk ti tawng ka khuan khaing heue.
         15 Viang mawh nan pui pa dex mai khuan chix liiem chix chawk ti tawng grawh grawng kuceu
         khawmuik, viang mawh nan ang pui chix liiem chix chawk ti tawng ka tokaux nawh tix
         kaux kawx heue.
         16 "Grawh grawng nawh, mawh mawx pa tawng ka rhawm Simiang ti sang chix gau ka Nawh
         Cao?"Viang mawh nan ex hoik pon rhawm Cao Khrit heue.

1 Puxaik khankix eue, aux ang pon ti sikah ka pex awm mawh pui pa dex mai khuan, viang
         mawh nan tak sikah ka pex awm pui pa dex mai nex nham mai awm mawh ka kawn ngie khankix
         ka daux Cao Khrit heue.
         2 Aux hoik tawx pex nyaux rawm teeih mai ang lai tawx pa ih kah, mawh kheu ang pex
         nyang bax pon kham. Pie yam in kawx pex ang nyang bax pon kham,
         3 kheu kawn mawh pex pa dex mai nex nham heue. Mawh kheu koe pa boh rhawm mai pa simah
         ka daux pex, ang pex lai mawh pa dex mai nex nham mai pa hawt hu ka been kawn pui
         lie?
         4 Grawh grawng nawh yam tix kaux ah, "Aux mawh pa dex mai Pawlux," mai tang kaux tix
         kaux ah, "Aux mawh pa dex mai Apawlux," pex kawn mawh pa dex mai nex nham ang mawh
         lie?
         5 Phan mawh nan Apawlux mawh pa yuh ka mawx? mai Pawlux mawh pa yuh ka mawx? Mawh pui
         cau pui soi pa hoik kieh pex yum rhawm, awm pa tang tawx Simiang ka kaux pui mawx
         kaux pui an heue.
         6 Aux mawh cao pa sum, Apawlux mawh cao pa see rawm, viang mawh nan Siyiex mawh cao
         pa kieh haok huan heue.
         7 Mawh kheu nan kaw pa sum ang ah, kaw pa see rawm ang ah, ang lai mawh tidtix, viang
         mawh nan mawh Siyiex pa kieh haok huan heue.
         8 Lheu khaing nan kaw pa sum mai kaw pa see rawm mawh tix kaux khaing, viang mawh nan
         kaux pui mawx kaux pui an tak sang pon bwanson awm pa khaw mai kaing pa yuh tix heue.
         9 Grawh grawng nawh yiex mawh paox pa rom ti yuh kaing tau mai Siyiex mai pex mawh
         ma Siyiex mai nyiex Siyiex heue.
         10 Awm pa khaw mai bwanson Siyiex pa hoik tawx ka aux, aux hoik kaw num awm cao pa chix
         sum nyiex pa koe pingnya mai pui tang kaux hoik baox gawp ti sum ka piang an heue.
         Kieh pui ku kaux yuh satix ka grawng pa baox gawp nawh ti sum ka piang an heue.
         11 Grawh grawng nawh pui tix kaux kawx ang chix kaw num pa tang, pa lheu khaing num
         pa hoik kaw, pa mawh Yesux Khrit heue.
         12 Viang mawh nan, phan pui tix kaux kaux baox gawp ti sum ka piang num an, ka khri,
         mau, siang simaox pa ngawh, khaox, rib mai brex nghox ang ah,
         13 Kaing pa yuh kaux pui mawx kaux pui an tak sang kieh sidawng heue. Grawh grawng nawh,
         Singaix An tak sang kieh sidawng kah, mawh kheu tak sang plak jhi nawh ka daux ngu
         mai ngu an nong nong tak sang cheu ti yaox, kaing yuh, kaux pui mawx kaux pui an,
         grawng mawh kaing pa yuh ka mawx heue.
         14 Phan kaing pui tix kaux kaux pa hoik gawp nawh ti sum ka piang num an kawn kaux cong,
         kaw an tak sang pon bwanson heue.
         15 Phan kaing pui tix kaux kaux hoik proe, nawh tak sang som nai heue. Viang mawh nan
         tokaux nawh tak sang hoek krax taoh, mawh awm pa hoik bhoek nawh khaing ngu heue.
         16 Ang pex tawng grawng mawh pex nyiex bwan Siyiex mai grawng pa ot Khuan Siyiex ka
         daux pex lie?
         17 Phan pui tix kaux kaux yieh nyiex bwan Siyiex laux, ka nawh kawx Siyiex tak sang
         yuh laux heue. Grawh grawng nawh nyiex bwan Siyiex mawh pa singax singeh, pex kawx
         mawh nyiex bwan an heue.
         18 Paw kieh pui tix kaux kawx deeh pie ka tokaux tix tiru. Phan pui tix kaux kaux ka
         daux pex ce tokaux tix mawh pa koe pingnya ka daux haktiex in, kieh nawh lih mawh
         pa daox pa aw, sonsang lih mawh nawh pa koe pingnya heue.
         19 Grawh grawng nawh pingnya pa dex mai haktiex in mawh ceu pa daox pa aw ka sivoe Siyiex
         heue. Kheu hoik tiiem ti deuh ah nin, "Nawh giex kix ka jhawm lhak tokaux kix heue."
         20 Baox ah nin tix bawg, "Simiang tawng grawh grawng pa keud pui pa koe pingnya, grawng
         mawh kix pa giex going heue."
         21 Mawh kheu nan paw kieh pui tix kaux kawx yaw rangdi ka daux kawn pui heue. Grawh
         grawng nawh ku ceu khawmuik mawh cie pex heue.
         22 Viang mawh Pawlux ang ah, Apawlux ang ah, Kephax ang ah, haktiex in ang ah, pa im
         ang ah, pa yum ang ah, ceu pa koe yam in khankix ang ah, ceu pa sang hoek ti mawh
         khaix khankix ang ah, khawmuik khawm leeing mawh cie pex,
         23 pex mawh cie Cao Khrit mai Cao Khrit mawh cie Siyiex heue.

1 Kieh pui een ex mawh pui cau Cao Khrit mai kawncau cao pa priex ceu pa raux pa mox
         Siyiex heue.
         2 Lheu khaing an, pa mawh kawncau cao pa priex, tak sang yaox grawng mawh nawh pa kaux
         sijax heue.
         3 Pa prawng ca pex aux ang ah, phan ang mawh nan pa prawng ca pui tang kaux ang ah,
         mawh ngie pa iak pa lied ka aux khaing. Mawh heue, pie ka tokaux aux kawx aux ang
         prawng ca heue.
         4 Grawh grawng nawh aux ang tawng ceu pa lud tokaux tix tidtix, viang mawh nan aux
         hoik rahsee kheu an ang mawh heue. Viang mawh nan Kaw pa prawng ca ka aux mawh Simiang
         heue.
         5 Mawh kheu nan, paw prawng ca tidtix ka sivoe sang hoek bawg yam nawh, viang mawh
         nan krox tom yam hoek Simiang, pa tak sang kieh pa riang jhan ka piang ceu pa hoik
         mox ka daux pa faik khankix mai kieh khawm pa keud daux rhawm rhi khankix sidawng.
         Yam an kaux pui mawx kaux pui an tak sang pon pa yaogyaw khaing Siyiex heue.
         6 Puxaik khankix eue, ceu in khankix aux hoik yuh riang lox tiag ka tokaux aux mai
         Apawlux, ka son pex heue. Kheu sonsang pon pex ti gau ka daux yiex, ang lai lheu ka
         ceu pa hoik tiiem khankix mai son ang pex sang yuh ti ting rhawm, ti yaw ka tix kaux
         mai map ka tang kaux heue.
         7 Grawh grawng nawh, mawh mawx pa kieh maix tang siyox? Maix koe ceu pa yuh ka mawx,
         pa ang maix pon khaing pui? Phan hoik pon khaing pui maix lai yuh ti yaw awm grang
         pa ang maix pon khaing pui yuh ka mawx?
         8 Pie yam in kawx pex hoik grum naog mai lih mawh pa mi koe heue. Pie yam tang ot aux
         khaing pex kawx, pex hoik lih mawh pa giex kwang, aux simie pex lih mawh awm an tete,
         viang ex kawx sang pon rom ti lih mawh pa giex kwang tau mai pex heue.
         9 Grawh grawng nawh, aux ce Siyiex hoik kieh ex pa mawh kawncau pa ting khankix da
         khaix pui khawmuik, awm pui pa tak lai hoek krax yum, mawh kheu hoik yuh ex mawh ceu
         pa lak nieb jhak ka son haktiex mai son kawncau Siyiex mai khawm son kawn pui heue.
         10 Ex mawh pui daox aw ka son Cao Khrit, viang mawh nan pex mawh pa koe pingnya ka daux
         Cao Khrit heue. Ex mawh pa iak riang rao, viang mawh nan pex mawh pa ting riang rao
         heue. Pex mawh pa kied ting min plakngai, viang mawh nan ex mawh pa ang koe min plakngai
         heue.
         11 Tom hoek pie bawg yam nari dom in kawx, ex cai rhawm mai sang nyaux nie rawm mai
         ot kakaong mai kham geu ceu pa tap toi mai mawh pui vung vieang praix pa ang koe dee
         ot heue.
         12 Ex nyhap mao, yuh kaing ka taix tokaux tix heue. Yam yuh pui pa ang cee ang cak ka
         ex, ex nawb bwan ka kix heue. Yam tuktiak ka ex, ex gun yeung heue.
         13 Yam ah lox map ka ex, ex deeh khyox khaw ka heue. Hoik kieh ex mawh awm ceu pa seeing
         brai cie haktiex, pa mawh sibroe pa hoik pih lih khaing kuceu khawmuik, tom hoek ka
         bawg yam in heue.
         14 Aux tiiem ceu in khankix sonsang kieh pex kaig tua ang mawh, viang mawh nan aux sidiex
         gau ka pex awm mawh pex kawn praix pa moh aux kah heue.
         15 Grawh grawng nawh viang pex koe cao pa gau grawng Cao Khrit tix mheen kawx, ang pex
         koe keeing tom nie, mawh kheu hoik mawh aux pa kieh pex keh ka daux Yesux Khrit kheu
         lox bwan gaux rhawm heue.
         16 Mawh kheu nan aux tom khyox khaw ka pex, sonsang mawh pex pa hawt jawh ti yuh khaix
         aux heue.
         17 Mawh kheu jao in aux tom hoik ploi Timose, pa mawh kawn pa moh aux kah mai pa kaux
         sijax ka daux Simiang hu ka pex, nawh tak sang kieh pex doh keud ka jhawm krax pa
         yuh aux ka daux Cao Khrit, awm pa sidiex aux ka ku ceu cao pa koe kudah kudee heue.
         18 Pex tix blah krox ti ting rhawm, awm pa ang aux lai sang hoek ka pex heue.
         19 Phan caw ka alo Simiang aux tak sang khran hoek ka pex mai yam an aux tak tawng ka
         lox kix pa kroh ti ting rhawm khankix ang mawh, viang mawh nan tak tawng ka sibrawm
         kix heue.
         20 Grawh grawng nawh meung Siyiex ang lai mawh ka daux gumlox, mawh ka daux sibrawm
         heue.
         21 Pex mie pa yuh ka mawx? Aux tak sang viex khaox hoek ka pex lie? Phan ang mawh nan
         sang hoek ka daux krax moh krax rhawm mai pa mhawm rhawm lie?

1 Hoik tah krai lao grawng koe ceu pa phit vao ka daux pex, pa mawh ceu pa lang teung
         phit vao, pie pa ang koe ka daux pui tang ceu khankix, pa mawh, pui ka daux pex tix
         kaux, pa nieb teei ka moeng keeing tix heue.
         2 Jalao pex sang khi rhawm kah mai grheu ti tik kaw pa yuh nan khaing daux pex, pex
         briex ti ting rhawm kah heue.
         3 Viang tokaux aux ang ot mai pex kawx, aux hoik ot daux khuan mai aux hoik prawng
         ca ka kaw pa yuh ceu an, awm hoik ot aux tau mai pex heue.
         4 Yam khrawm pex paox tix ka daux ceu kaux Simiang ex Yesux mai yam ot khuan aux mai
         pex, tau mai sibrawm Simiang ex Yesux,
         5 tawx pong pui pa yuh nan ka Satan ti kieh yuh nex nham nawh laux, yuh ka mawx sonsang
         hoek khuan nawh krax taoh ka daux singaix Simiang Yesux heue.
         6 Pa yaw rangdi pex ang lai mhawm. Ang pex tawng grawng susaix ceeix ngie chix laig
         ti kieh blah ploh khawm pum lie?
         7 Khawt ti tik susaix pa prim singax pak lawg, sonsang mawh pex pum blah pa khraox,
         awm pa mawh pex blah pa ang sau susaix heue. Grawh grawng nawh, Kawn Yung Pasakha
         ex, pa mawh Cao Khrit, hoik tan heue.
         8 Mawh kheu nan kieh ex priex ti yuh pawie an, ang mawh ka susaix pa prim mai viang
         ka susaix ceu pa ang khaw ang jiet mai pa caox caig kawx ang mawh, viang mawh nan
         mawh ka blah pa ang sau susaix pa singax mai pa mawh meh heue.
         9 Daux lai pa hoik tiiem aux ti tawx ka pex, hoik nhie pex ang yuh paox pie ka pui
         pa phit vao heue.
         10 Pa ah aux nan, ang lai ah ka pui phit vao pa dex mai haktiex, phan ang mawh nan ka
         pui pa ghoing, ka pui pa tud rhim, ka pui pa krub riang grang khankix, phan raux ah
         nan, pex tak lai lih hu khaing haktiex heue.
         11 Viang mawh nan, lai pa hoik tiiem aux ka pex, mawh pa nhie pex ang yuh paox pie ka
         pui pa hoik kok mawh puxaik, pa mawh pui phit vao, phan ang mawh nan pui pa ghoing,
         pui pa krub riang grang, pui pa salao, pui pa yoek ka plai, pui pa tud rhim heue.
         Pui pa yuh nan pie sawm kawx paw sawm tau mai nawh awx.
         12 Grawh grawng nawh, pa prawng ca ka kix pa ot plak praix, chix dex mai aux yuh ka
         mawx? Pex prawng ca ka kix pa ot plak daux ang mawh lie?
         13 Viang mawh nan ka kix pa ot plak praix khankix, Siyiex prawng ca kah heue. "Grheu
         ti tik pui pa caox caig an khaing ka daux pex heue."

1 Phan pex koe lox koe see ka paox tix, pex khex ang ring ti hu prawng ca ka sivoe
         pui pa ang rahsee, khaing ka sivoe pui pa singax lie?
         2 Phan ang mawh nan ang pex tawng grawng pui singax khankix tak sang prawng ca ka haktiex
         lie? Phan pex tak sang prawng ca ka haktiex, ang pex keung ti prawng ca ka ceu pa
         nie iak khaing paox tix khankix lie?
         3 Ang pex tawng grawng ex tak sang prawng ca ka kawncau Siyiex khankix lie? Mawh kheu
         nan tak sang nie lheu yaox ti prawng ca ka ceu pa dex mai ju in miex ding?
         4 Mawh kheu nan phan pex tak sang prawng ca ka ceu pa dex mai ju in khankix, pex lai
         teei kix pa ang koe bwanson ka daux ceu cao, ti kieh mawh cao prawng ca lie?
         5 Aux ah nin sonsang kieh pex kaig tua kah, khex ang koe pui pa koe pingnya ka daux
         pex, pa chix ti prawng ca ka sinax puxaik tix khankix lie?
         6 Ang joeng mawh ngie yuh see ka paox puxaik tix pex yuh nang nan ka sivoe pui pa ang
         yum rhawm khankix heue.
         7 Pa yuh pex see ka paox tix mawh pa som nai son pex. Kheu lai yuh nan, khaing pa kham
         pex ka ceu pa lud? Khaing pa kham pex ka ceu pa lhen ti teei kraung tix?
         8 Ka piang ang yuh nan, pex yuh pa lud mai lhen ti teei kraung puxaik tix heue.
         9 Phan ang mawh nan ang pex tawng grawng pui pa ang rahsee ang pon ti cie sin pa mawh
         meung Siyiex lie? Paw kieh pie lhen phit vao, pui pa krub riang grang ang ah, pui
         pa phit vao mai moeng pui ang ah, pui simex bun ang ah, pui pa deeh phit vao ka paox
         simex tix ang ah,
         10 Pui briex ang ah, pui pa ghoing ang ah, pui pa yoek ka plai ang ah, pui pa salao
         ang ah, pui pa tud rhim ang ah, tak ang pon ti cie sin pa mawh meung Siyiex heue.
         11 Glang ka in, viang pex tix blah kawx hoik mawh pui pa awm an, hoik sigrhah ka pex,
         hoik kieh pex singax, hoik kieh pex rahsee ka daux ceu kaux Simiang Yesux Khrit mai
         ka daux Khuan Siyiex ex heue.
         12 Aux koe akhuang ti pon yuh kuceu khawmuik, viang mawh nan to mhawm son aux khawmuik
         ang mawh. Aux koe akhuang ti pon yuh kuceu khawmuik, aux ang doh kieh ot ka greem
         sibrawm tix ceu kawx heue.
         13 Pa ih mawh son vaig tu mai vaig tu mawh son pa ih, viang mawh nan Siyiex tak sang
         kieh laux khawm ra ceu heue. Tokaux ang lai mawh son pa phit vao, viang mawh nan mawh
         son Simiang mai Simiang mawh son tokaux heue.
         14 Lheu khaing an Siyiex hoik kieh Simiang deeh kaoh mai ka khawm ex kawx tak sang kieh
         deeh kaoh kheu sibrawm Nawh heue.
         15 Ang pex tawng grawng tokaux pex mawh kraung grang Cao Khrit lie? Phan mawh nan aux
         tak sang teei kraung grang Cao Khrit mai kieh kix mawh kraung grang bun coh kaux lie?
         Paw doh kieh mawh nan.
         16 Phan ang mawh nan, ang pex tawng grawng kaw pa hu kleuk tix tau mai bun pa coh kaux,
         hoik mawh tokaux tix mu khaing mai nawh lie? Grawh grawng nawh, Nawh Cao hoik ah nin,
         "Kiex ra kaux tak mawh nex nham tix mu khaing. "
         17 Kaw pa kleuk tokaux tix tau mai Simiang, mawh khuan tix mu khaing mai Nawh heue.
         18 To khaing pa phit vao awx. can pa yuh pui ku ceu mawh pa koe plak praix tokaux, kaw
         pa phit vao yuh phimap ka tokaux tix tiru heue.
         19 Phan ang mawh nan, ang pex tawng grawng mawh tokaux pex nyiex bwan Khuan Singax,
         pa ot ka daux pex, pa hoik pon pex khaing Siyiex lie? Pex ang lai mawh cie tokaux
         tix,
         20 Grawh grawng nawh hoik liag pex ka pa ngawh, mawh kheu nan kieh Siyiex koe min pakngai
         ka daux tokaux pex awx.

1 Phan mawh grawng ceu pa hoik tiiem pex ka aux, mhawm son simex, ti ang teeh ang dex
         mai bun heue.
         2 Kheu haoh pa phit vao, kieh simex ku kaux tang koe moeng cie tokaux tix mai kieh
         bun ku kaux tang koe mex cie tokaux tix heue.
         3 Kieh pa mawh mex tawx ka pa mawh moeng awm pa keung nawh ti pon awm an pa mawh moeng
         kawx, kieh nawh tawx nang nan ka pa mawh mex heue.
         4 Pa mawh moeng ang koe sibrawm ka piang tokaux tix, mawh mex pa koe heue. Awm an pa
         mawh mex kawx ang koe sibrawm ka piang tokaux tix, mawh moeng pa koe heue.
         5 Paw vi yuh ti ang cu ti tawx ka paox tix phan ang mawh ka pa hoik caw rhawm khawm
         ra kaux, ti yuh nan tix vong, sonsang teei bawg yam tix rawg bwan mai baox deeh ot
         mai paox tix khaix, phan ang mawh nan, ha Satan kox pon nyaw glaw pex, kheu ang pex
         pon ti priex rhawm tix heue.
         6 Aux ah nin kheu koe akhwang mai ang lai mawh kheu lox pa tawm kah heue.
         7 Ka pui khawmuik kawx, aux simie ti kieh awm aux. Viang mawh nan, kaux pui mawx pui
         an tang pon totaix khaing Siyiex, tix kaux ceu in mai tang kaux ceu an heue.
         8 Aux ah nin ka pui pa ang koe mex koe moeng mai ka miexmai khankix, phan kix ot awm
         aux mhawm son kix heue.
         9 Phan kix ang chix priex rhawm tix, kieh kix teei mex teei moeng, grawh grawng nawh
         nie lheu mhawm ti sang teei mex teei moeng khaing pa haok rhawm silao heue.
         10 Phan mawh ka pa koe mex moeng khankix, aux tawm lox kah, ang mawh aux pa tawm, mawh
         Simiang, yuh ka mawx pa mawh moeng tak ang gwieh ti tang ot khaing mex tix,
         11 Phan bun hoik gwieh ti tang ot, kieh nawh ot giex nong nong mai ang lai baox koe
         mex, phan ang mawh nan kieh nawh deeh khaw ka mex tix. Mai yuh ka mawx pa mawh mex
         kawx tak ang lai tik ka moeng tix heue.
         12 Ka pa deuk khankix, aux ah nin, ang lai mawh Simiang pa ah, phan puxaik tix kaux
         kaux koe moeng pa ang yum rhawm mai phan moeng nawh koe rhawm ti sang ot mai nawh,
         paw kieh nawh grheu moeng tix hu.
         13 Phan pa mawh moeng, koe mex pa ang yum rhawm mai phan mex nawh koe rhawm tix sang
         ot mai nawh, paw kieh nawh grham mex tix lih hu heue.
         14 Grawh grawng nawh mex pa ang yum rhawm lih mawh pa singax ka daux moeng tix mai moeng
         pa ang yum rhawm lih mawh pa singax ka daux puxaik pa mawh mex nawh heue. Phan ang
         mawh nan kawn praix pex tak lai mawh pa ang singax, yam in kix mawh pa singax heue.
         15 Phan pui pa ang yum rhawm sang lih hu, kieh nawh lih hu heue. Pa mawh puxaik, pa
         mawh nan ang ah, ang mawh pa giex gang ka ceu pa yuh nan heue. Siyiex hoik kok ex
         sonsang khaw caw paox tix heue.
         16 Pa mawh moeng eue maix chix tawng grawng pa sang pon taoh, ang maix pon taoh, ka
         mex tix yuh ka mawx? Phan ang mawh nan, pa mawh mex eue maix chix tawng pa sang pon
         taoh, ang maix pon taoh, ka moeng tix yuh ka mawx?
         17 Awm hoik gwieh Simiang ti tang tawx ka kaux pui mawx kaux pui an mai awm pa hoik
         tang kok Siyiex ka kaux pui mawx kaux pui an, kieh nawh hu yuh nan heue. Aux tawm
         lox yuh nin, ka daux ceu cao khawmuik heue.
         18 Hoik kok ka pa hoik pat hak tix kaux kaux lie? Paw kieh nawh lih mawh pa ang pat
         hak. Hoik kok ka pa ang pat hak tix kaux kaux lie? Paw kieh nawh pat hak heue.
         19 Pa pat hak ang tie mawh tidtix mai pa ang pat hak kawx ang tie mawh tidtix, viang
         mawh nan mawh ngie pa priex ti hawt lox tawm jhawm krai Siyiex khaing pa koe bwanson
         heue.
         20 Kieh kaux pui mawx kaux pui an ot ka daux ceu pa kok, pa hoik kok nawh kah heue.
         21 Mawh maix siliex yam kok ka maix lie? Paw lai khi kah, viang mawh nan phan maix koe
         sibrawm ti lih mawh pui pa ploi, shiao ka sibrawm an heue.
         22 Grawh grawng nawh, kaw pa hoik kok ka daux Simiang, yam mawh nawh siliex, hoik mawh
         pui pa ploi cie Simiang, awm an kaw pa hoik kok yam mawh nawh pui ploi, mawh siliex
         cie Cao Khrit heue.
         23 Pex mawh pa hoik liag ka pa ngawh, paw vi kieh lih mawh siliex kawn pui heue.
         24 Puxaik khankix eue, kieh kaux pui mawx kaux pui an, ot tau mai Siyiex, ka daux ceu
         pa hoik kok nawh kah heue.
         25 Phan mawh grawh grawng bun krih aux ang lai koe lox tawm khaing Simiang, viang mawh
         nan, aux pa mawh pui pa hoik pon bwanson khaing Simiang tix mawh pui pa kaux sijax,
         tawx jhawm pa keud tix kah heue.
         26 Mawh kheu ceu pa prawng yam in, aux ce mhawm kieh ca ot awm pa ot nawh heue.
         27 Maix hoik mawh pa phyawk moeng kah lie? Paw lai sawg ti luan khaing nawh awx. Maix
         mawh pa hoik kah tix luan khaing moeng lie? Paw lai baox sawg ti moeng awx.
         28 Phan maix teei ti koe moeng maix ang lud heue. Phan bun krih teei ti koe mex kawx,
         nawh ang lud heue. Pui pa yuh nan khankix, tak sang yaox krax kha rhawm ka daux nex
         nham, aux tom simie ti kieh pex luan khaing ceu an kix heue.
         29 Puxaik khankix eue, aux ah nin, bawg yam pa kawn deuk ka ex hoik dawd, mawh kheu
         nan kieh khawm kix pa koe moeng, yuh awm pa ang kix lai koe heue.
         30 Kieh kix pa yiiem grai, yuh awm kix pa ang yiiem grai heue. Kieh kix pa gaux rhawm,
         yuh awm ang kix lai gaux rhawm heue. Kieh kix pa liag, yuh awm pa ang kix lai koe
         heue.
         31 Kieh kix pa shiao haktiex in, yuh awm pa ang shiao tom grum, grawh grawng nawh riang
         haktiex in mawh pa grai grhup hu heue.
         32 Aux simie ti kieh pex luan khaing krax khi glawh heue. Pui pa ang koe moeng chix
         keud grawng ceu pa dex mai Simiang mai yuh ka mawx sonsang khaw caw nawh ka rhawm
         Simiang heue.
         33 Pui pa koe moeng chix keud grawng ceu pa dex mai haktiex mai yuh ka mawx sonsang
         chix khaw caw nawh ka rhawm moeng tix,
         34 mai jhawm keud nawh hoik tang gwieh tix heue. Awm an bun pa ang koe mex mai khawm
         bun krih, chix keud grawng ceu pa dex mai Simiang, son tokaux nawh mai khuan nawh,
         khawm ra ceu, tak sang mawh pa singax heue. Bun pa koe mex, chix keud grawng ceu pa
         dex mai haktiex, sonsang chix khaw caw nawh ka rhawm mex tix heue.
         35 Pa ah aux nin, aux ah ngie sonsang koe bwanson son pex mai ang mawh sonsang taing
         singoe sawt ka piang pex, aux ah sonsang teem pex ti chix yuh pa khaw pa mawh son
         Simiang pa ang koe dee luk liak heue.
         36 Phan pui tix kaux kaux ce nawh yuh pa ang khaw ka bun krih tix mai phan bun an hoik
         luan krih, kieh nawh yuh awm pa khaw caw ka rhawm bun an, pa yuh nawh nan ang koe
         phimap. Kieh teei paox tix heue.
         37 Pa hoik een rhawm tix kaux, phan ang koe dee kin lox mai phan nawh pon ti yuh awm
         alo tix mai hoik dud keud ka daux rhawm tix, ti ang kieh kawn bun krih ti koe mex,
         yuh pa mhawm heue.
         38 Mawh kheu nan kaw pa teei ti tawx kawn bunkrih, ti koe mex yuh pa mhawm heue. Kaw
         pa ang tawx kawn bun krih tix, koe mex nie lheu yuh pa mhawm heue.
         39 Pa mawh moeng hoik phyawk ka mex tix, yam kawn klawd mex nawh, phan mex nawh hoik
         yum, ka pui mawx ang ah, nawh pon ti baox deeh mex, awm pa khaw rhawm nawh, pon ti
         teei ngie pa ot ka daux Simiang heue.
         40 Phan awm pa keud aux, nawh nie lheu koe krax gaux rhawm, phan nawh ca ot awm pa ot
         tix, tokaux aux kawx aux ce koe Khuan Siyiex heue.

1 Phan mawh grawng ceu pa hoik tan ka riang grang, ex tawng grawng ex khawmuik hoik
         koe krax tawng heue. Pingnya mawh pa chix kieh ting rhawm, krax moh krax rhawm mawh
         pa chix kieh ting lhaong haok huan heue.
         2 Phan pui tix kaux kaux ce ti hoik tawng tix ceu ceu, nawh ang nyang bax tawng awm
         pa khaw nawh ti tawng,
         3 Phan pui tix kaux kaux moh ka Siyiex, Nawh Cao tawng ka nawh heue.
         4 Mawh kheu nan grawh grawng ih ceu pa hoik tan ka riang grang, ex tawng grawng riang
         grang ang mawh tidtix ka daux haktiex in mai grawng ang koe siyiex tang kaux lheu
         khaing Siyiex tix kaux khaing heue.
         5 Grawh grawng nawh viang koe pa kok mawh siyiex ka daux raoma ang ah, phan ang mawh
         nan ka piang haktiex ang ah, mawh tete, koe siyiex pa yuh nan tom nie mai simiang
         pa yuh nan tom nie,
         6 Ka ex koe ngie Siyiex tix kaux khaing, pa mawh Keeing Cao, can pa koe kuceu khawmuik
         hoik lih mawh ka daux Nawh Cao, ex kawx mawh son Nawh heue. Koe ngie Simiang tix kaux
         khaing, pa mawh Yesux Khrit, can pa koe ku ceu khawmuik hoik lih mawh kheu Nawh mai
         ex kawx lih mawh kheu Nawh heue.
         7 Pui khawmuik hoik koe krax tawng yung ka grawng an ang mawh, pui tix blah viang kix
         hoik tawng grawng riang grang tom yam in kawx, yam ih ceu pa hoik tan ka riang grang,
         kix kawn keud ce grawng pa dex mai riang grang mai kheu dee chix keud chix tawng kix
         iak riang, kix seeing brai sipiag heue.
         8 Pa ih tak sang kieh ex koe plakngai ka Siyiex ang mawh. Phan ex ang ih, ex ang lai
         nie lheu caox, phan ang mawh nan, phan ex ih, ex ang lai nie lheu mhawm heue.
         9 Rien rhawm tix, yuh ka mawx ceu pa koe akhwang pex ti yuh, tak ang lih mawh pa sideeing
         ka pa iak riang khankix heue.
         10 Grawh grawng nawh phan pui yaox maix pa koe krax tawng ngawm neung ti sawm ka daux
         nyiex vad riang grang, phan nawh iak riang rao, dee chix keud chix tawng nawh, tak
         sang nie baox kwa ti ih ceu pa tan ka riang grang ang mawh lie?
         11 Phan mawh nan, kaw pa iak riang, pa mawh puxaik pa hoik yum Cao Khrit son nawh, hoek
         krax laux leeing kheu krax tawng maix heue.
         12 Kheu phit ka puxaik khankix yuh nan, pex kieh dee chix keud chix tawng kix mat, yam
         iak riang nawh mai pex phit ka Cao Khrit sipiag heue.
         13 Phan pa ih kieh puxaik aux sideeing kah, aux tak ang ih nex leeing ju, son ang aux
         sang kieh puxaik tix sideeing kah heue.

1 Aux ang mawh pui ploi lie? Aux ang mawh kawncau pa ting lie? Aux ang bax yaox ka
         Simiang ex Yesux lie? Ang pex mawh kaing aux ka daux Simiang lie?
         2 Viang aux ang mawh kawncau pa ting ka pui tang kaux kawx, phan mawh ka pex aux tom
         mawh tete heue. Grawh grawng nawh pa ot pex daux Simiang, mawh cum grawng mawh aux
         kawncau pa ting heue.
         3 In mawh lox pa sang tieb tie aux ka kix pa chawk cheng ka aux grawng in heue.
         4 Ex ang koe akhwang ti pon ih pon nyaux lie?
         5 Ex ang koe akhwang ti pon viex ka moeng tix lai ling, pa mawh pui yum rhawm, awm
         kawncau pa ting pa deuk khankix mai pux Simiang khankix mai Kephax lie?
         6 Phan ang mawh nan, mawh aux mai Banabax ngie, pa ang koe akhwang ti ang yuh kaing
         lie?
         7 Pui naing mawx sax ih mau tokaux tix, ti yuh kaing pui naing? Mawh mawx pa sum sipeem
         plix siiet mai ang ih ka plix nawh? Phan ang mawh nan, mawh mawx pa liang cub yung
         mai ang ih rawm teeih cub yung an?
         8 Aux ah ceu in khankix hawt ka been kawn pui lie? Phan ang mawh nan, lox lai beenli
         kawx, ang lai ah nang nan lie?
         9 Grawh grawng nawh hoik tiiem ti deuh yuh nin ka daux lai beenli Mose, "Maix tak ang
         jup jheeh mawie ka jhup yam dig nawh nghox lih." Siyiex keud ngie ka son mawie lie?
         10 Phan ang mawh nan ah Nawh ka son ex lie? Mawh heue, hoik tiiem ka son ex, mawh kheu
         kaw pa thai ma khaw ti thai ka daux krax keud pot jun pot mai kaw pa pah nghox, khaw
         ti pah ka daux krax keud pot jun pot, ti sang pon ih nyum nghox cie tix heue.
         11 Phan ex hoik rhuat ceu pa dex mai khuan son pex, phan ex pon ti vawg ceu pa dex mai
         nex nham, mawh grawng pa ting lie?
         12 Phan pui tang kaux koe akhwang ti ting ka piang pex, ex nie lheu koe ang mawh lie?
         Ex ang lai shiao ka akhwang an, ex hoik gun yeung ku ceu khawmuik, son ang ex lai
         sang kieh raw ka lox bwan gaux rhawm Cao Khrit heue.
         13 Ang pex tawng grawng kix pa yuh kaing cau kaing soi pa dex mai been pa singax khankix,
         pon ti ih ceu pa koe ka daux nyiex bwan mai kix pa yuh kaing kia ka khu dee tan, rom
         ti pon nyum pa tan cie kix tau mai khu dee tan lie?
         14 Awm an Simiang kawx hoik ciak ti kieh kix pa sidiex gau lox buan gaux rhawm, pon
         ti eei ju kix ka lox bwan gaux rhawm heue.
         15 Aux ang lai shiao ka akhwang ceu in tix ceu kawx, aux ang tiiem ceu inkix sonsang
         kieh pex yuh nan ka aux, grawh grawng nawh phan aux yum nie lheu mhawm son aux khaing
         pa kieh pui tix kaux kawx kieh ceu pa yaw aux ka in mawh pa giex going heue.
         16 Pa sidiex gau aux lox bwan gaux rhawm ang koe dee yaw tix kah, kheu hoik tum piang
         aux mai phan ang sidiex ang doh pon. Phan aux ang sidiex gau lox bwan gaux rhawm aux
         tak sang pon pa kha rhawm heue.
         17 Grawh grawng nawh phan aux tang koe rhawm tix sang yuh nin, aux koe bwanson heue.
         Phan aux ang koe rhawm ti yuh mai yuh, aux hoik yuh kaing kawncau pa priex, pa hoik
         tawx pong ka aux heue.
         18 Phan mawh nan, bwanson aux mawh pa yuh ka mawx? Mawh nin heue, aux tak sang kieh
         lox bwan gaux rhawm mawh pa pon giex pa ang uik ngawh mai aux tak ang phlat shiao
         akhwang pa koe aux ka daux lox bwan gaux rhawm tom uik heue.
         19 Viang aux hoik mawh pui ploi khaing pui khawmuik kawx, aux hoik kieh tokaux tix mawh
         siliex ka khawmuik, son sang nie lheu pon aux pui tom nie heue.
         20 Ka pui Yudax, aux hoik lih mawh awm pui Yudax, son sang pon aux ka pui Yudax khankix
         heue. Ka kix pa ot greem lox lai beenli, viang aux ang ot greem lox lai beenli kawx,
         aux hoik lih mawh awm pui pa ot greem lox lai beenli, son sang pon aux ka kix pa ot
         greem lox lai beenli heue.
         21 Ka kix pa ang koe lox lai beenli aux hoik lih mawh awm pui pa ang koe lox lai beenli,
         viang ang aux mawh pa ang koe lox lai beenli Mose, viang mawh nan aux ot greem lox
         lai beenli Cao Khrit. Kheu son sang pon aux ka kix pa ang koe lox lai beenli heue.
         22 Ka pa iak riang rao, aux hoik lih mawh pa iak riang rao, sonsang pon aux ka pa iak
         riang rao khankix heue. Aux hoik lih mawh kuceu khawmuik, ka pui khawmuik, sonsang
         pon kieh aux pui tix blah hoek krax taoh heue.
         23 Aux yuh kuceu khawmuik ka son lox bwan gaux rhawm, sonsang pon aux ti mawh pa rom
         ti pon ka lox bwan gaux rhawm heue.
         24 Pex ang tawng lie? Kix pa silah paox tix to, to khawmuik, viang mawh nan pa pon totaix
         mawh ngie tix kaux khaing. Mawh kheu nan to heue, sonsang pon pex totaix.
         25 Pui ku kaux, pa cheu paox tix ka daux ceu pa klieh priex rhawm tix ka daux ku ceu
         khawmuik heue. Pa yuh kix nan, kix yuh sonsang pon mhok khri pa chix laux leeing,
         viang mawh nan ex yuh sonsang pon mhok khri pa ang chix laux leeing heue.
         26 Mawh kheu nan aux ang to awm pa keud jee keud blaong mai pa klah aux, aux ang klah
         awm klah ka bhawm heue.
         27 Aux tap ka tokaux tix, sonsang kieh mawh siliex, phan ang mawh nan khaix hoik sidiex
         aux ka pui tang kaux, ha tokaux aux kox sang mawh pa tik vud heue.

1 Puxaik khankix eue, aux ang mie ti kieh pex mawh pa ang tawng, grawh grawng tax du
         ex khawmuik hoik ot greem paiawm mai khawmuik hoik hu preeng ka rawm sigrit sigra,
         2 grawng khawmuik hoik cubcom ka Mose, ka daux paiawm mai ka daux rawm sigrit sigra,
         3 grawng khawmuik hoik yaox ti ih pa ih khuan tix ceu khaing,
         4 grawng khawmuik hoik yaox ti nyaux rawm nyaux khuan tix ceu khaing, grawh grawng
         nawh kix yaox ti nyaux khaing rang khuan pa hawt khaix kix mai rang an mawh Cao Khrit
         heue.
         5 Siyiex ang khaw rhawm ka kix plak nie, grawh grawng nawh hoik kieh kix laux leeing
         ka daux tiagtu heue.
         6 Ceu in khankix hoik mawh riang mhai rug ka ex, yuh ka mawx son ang ex sang ghoing
         ka ceu pa caox khankix, awm pa hoik ghoing kix kah heue.
         7 Paw vi lih mawh pui pa krub riang grang, awm hoik lih mawh kix tix blah. Awm hoik
         tiiem ti deuh ah nin, "Pui khankix ngawm ti ih mai nyaux mai kaoh ti yuh krax klieh
         heue."
         8 Paw kieh ex phit vao, awm hoik phit vao kix tix blah mai hoik goh ti yum ra mheen
         mai loe rheng ka daux tix singaix khaing.
         9 Paw kieh ex cheu ti yaox ka Simiang, awm hoik cheu kix ti yaox tix blah mai laux
         leeing ka tawm taix siuing khankix.
         10 Paw salao awm hoik salao kix tix blah mai laux leeing ka tawm taix cao pa yuh laux
         heue.
         11 Ceu in khankix hoik lih ti kieh mawh riang mhai rug ka son kix mai hoik tiiem ti
         deuh grawng khankix son sang gau ka ex, pa mawh pui pa dee sidah bawg yam ju khankix,
         hoik hoek ka piang heue.
         12 Mawh kheu nan kieh kaw pa ce nawh cung, rien rhawm tix phan ang mawh nan, ha nawh
         kox goh heue.
         13 Krax nyaw glaw ang lai hoek ka piang pex tix ceu kawx pa ang kawn pui pon kham kah,
         Siyiex mawh pa kaux sijax, pa tak ang kieh pex yaox krax nyaw glaw, pa lheu khaing
         pa pon pex ti kham, viang mawh nan tau mai krax nyaw glaw, tak sang kieh koe khawm
         krax dee chix luan kah, sonsang pon pex ti kham ka krax nyaw glaw heue.
         14 Mawh kheu nan, pui pa moh aux khankix eue, to khaing ceu pa krub riang grang awx.
         15 Aux sikah ka pex, awm pa mawh pex pui pa tawng pa yung, pex keud prawng ti yaox grawng
         pa krai aux heue.
         16 Kawk bwanson pa nawb ex bwan kah, mawh sijax mukheu pa dex mai nham Cao Khrit ang
         mawh lie? Blah pa sivit ex kah, mawh sijax mukheu pa dex mai tokaux Cao Khrit ang
         mawh lie?
         17 Mawh kheu ex pa mawh pui hun, ih ka blah an tix lon khaing, ex tom mawh blah tix
         lon khaing, tokaux tix mu khaing heue.
         18 Jhak ka ceu pui Isarelax pa khaw mai nex nham heue. Kix pa ih pa tan, mawh pa yuh
         paox pie mai khu dee tan ang mawh lie?
         19 Phan mawh nan pa ah aux mawh pa yuh ka mawx? Sang ah, ceu pa tan ka riang grang khankix,
         mawh tix ceu ceu, phan ang mawh nan riang rao mawh tix ceu ceu lie?
         20 Ang lai mawh nan, ceu pa tan pui tang ceu khankix, mawh pa tan ka phi caox mai ang
         lai mawh pa tan ka Siyiex. aux ang rhawm kieh pex yuh paox pie mai phi caox khankix
         heue.
         21 Pex ang pon ti nyaux ka kawk Simiang mai ka khawm kawk phi caox khankix, pex ang
         pon ti ih ka pheen Simiang mai ka khawm pheen phi caox khankix heue.
         22 Phan ang mawh nan ex cheeik ti kieh Simiang boh rhawm rhi kah lie? Ex nie lheu ting
         riang khaing Nawh Cao lie?
         23 Koe akhwang ti pon yuh ku ceu khawmuik, to mhawm ku ceu khawmuik ang mawh. Koe akhwang
         ti pon yuh ku ceu khawmuik, to mawh ku ceu khawmuik pa chix kieh ting lhaong ang mawh?
         24 Paw kieh pui tix kaux kawx sawg bwanson son tokaux tix, kieh nawh sawg son pui tang
         kaux heue.
         25 Can pa coh ka daux lah, ih awx mai paw chawk cheng ka tidtix, kheu son dee chix keud
         chix tawng tix heue.
         26 "Grawh grawng nawh kawn pui haktiex mai can pa koe ka daux nawh mawh cie Simiang
         heue."
         27 Phan pui tix kaux kaux pa ang yum rhawm ghaok ka pex mai phan pex mie ti hu, can
         pa deuh sivoe pex ih awx mai paw chawk cheng ka tidtix, kheu son dee chix keud chix
         tawng tix heue.
         28 Viang mawh nan phan pui tix kaux kaux ah nin ka maix "In mawh pa hoik tan ka riang
         grang," paw vi ih, ka son kaw pa hoik krai an mai kheu son dee chix keud chix tawng
         heue.
         29 Dee chix keud chix tawng, pa ah aux, ang lai ah ka cie maix viang mawh nan ah ka
         cie tang kaux an heue. Kheu lai prawng ca ka akhwang aux ka dee chix keud chix tawng
         pui tang kaux?
         30 Phan aux yaog yaw bwanson mai ih, yuh ka mawx lai ah lox caox grawh grawng aux, ka
         grawng ceu pa hoik yaogyaw aux bwanson kah?
         31 Mawh kheu nan pex ih ang ah, nyaux ang ah, pex yuh ceu patix ang ah, yuh sonsang
         koe min plakngai Siyiex kah heue.
         32 Paw vi kieh mawh dee sideeing, ka son pui Yudax khankix ang ah, ka son pui Helasax
         khankix ang ah, ka son ceucao Siyiex ang ah heue.
         33 Awm tokaux aux kawx, yuh son sang khaw sang caw ka rhawm pui khawmuik, ka daux kuceu
         khawmuik mai ang lai sawg bwanson son tokaux tix, viang mawh nan sawg bwanson son
         pui tom nie, son sang hoek kix krax taoh heue.

1 Mawh kheu nan kieh pex mawh pa hawt jawh ti yuh khaix aux, awm tokaux aux kawx, mawh
         pa hawt jawh ti yuh ka Cao Khrit heue.
         2 Aux yaog yaw ka pex, mawh kheu doh keud pex ka aux ka daux ku ceu khawmuik mai kheu
         giex tom cong ka lox been pa hoik tawx aux ka pex khankix heue.
         3 Aux simie ti kieh pex tawng, grawng kaing simex ku kaux mawh Cao Khrit mai kaing
         bun mawh simex mai kaing Cao Khrit mawh Siyiex heue.
         4 Simex kaux pui mawx ang ah, yam rawg bwan, phan ang mawh nan yam ah lox jhai, phan
         tawb kaing tix, mawh pa yuh pa ang yung yi ka kaing tix heue.
         5 Bun kaux pui mawx ang ah, yam rawg bwan, yam ah lox jhai, phan ang tawb kaing tix
         ka man tawb, mawh pa yuh pa ang yung yi ka kaing tix. Grawh grawng nawh, awm mawh
         tix ceu khaing mai ang lai siyox khaing hoik khlao nawh kaing tix heue.
         6 Grawh grawng nawh phan bun ang tawb kaing tix ka man tawb, kieh nawh rhip ti tik
         ka khawm hauk kaing nawh, phan pa hoik rhip hauk kaing, phan ang mawh nan pa hoik
         khlao kaing mawh pa kaig tua ka son bun, kieh nawh tawb kaing tix ka man tawb heue.
         7 Grawh grawng nawh, simex tom ang khaw ti tawb kaing tix ka man tawb, kheu mawh nawh
         riang pakpeung mai min plakngai Siyiex, bun mawh min plakngai simex heue.
         8 Grawh grawng nawh simex ang lai lih mawh khaing bun, bun hoik lih mawh khaing simex
         heue.
         9 Viang mawh pa phan pa yuh ka simex kawx, ang lai mawh son bun, hoik phan hoik yuh
         bun, ka son simex heue.
         10 Mawh kheu jao in bun khaw ti koe mhai ka piang kaing nawh, grawng ot nawh greem sibrawm
         mex tix, kheu kawncau Siyiex khankix heue.
         11 Ka daux Simiang bun mawh pa tang tiah khaing simex ang mawh, viang simex kawx ang
         mawh pa tang tiah khaing bun heue.
         12 Grawh grawng nawh awm bun hoik lih mawh khaing simex, viang simex kawx lih mawh kheu
         bun. Viang mawh nan ku ceu khawmuik mawh, pa mawh khaing Siyiex heue.
         13 Tokaux pex prawng ca ti yaox, phan bun pa ang tawb kaing tix ka man tawb mai rawg
         bwan ka Siyiex khaw lie?
         14 Viang been pa lak tawng pui kawx gau ka pex, grawng phan simex koe hauk kaing pa
         lang mawh pa yuh min plakngai nawh laux ang mawh lie?
         15 Phan bun koe hauk kaing pa lang, mawh min plakngai ka nawh, mawh kheu hoik tawx hauk
         kaing ka nawh, tang man tawb heue.
         16 Phan pui tix kaux kaux koe rhawm ti sang thiang ka grawng been in, viang ex mai khawm
         ceucao Siyiex khankix kawx ang lai koe been pa yuh nan heue.
         17 Pa tawx aux lox tawm in, ang mawh sonsang yaogyaw ka pex. Mawh kheu pa khrawm pex
         paox tix ang mawh sonsang nie lheu mhawm, mawh sonsang nie lheu caox heue.
         18 Grawng phao ka yam khrawm pex daux ceu cao, aux mhong grawng lih koe krax tang gwieh
         pex paox tix mai aux kub yum rhawm ka ceeix heue.
         19 Grawh grawng nawh tak lai koe cub pa tang keud ka daux pex, sonsang sidawng kix pa
         mawh pa mhawm ka daux pex heue.
         20 Mawh kheu nan viang pex krawk khrawm paox tix ka daux tix dah khaing kawx, ang lai
         mawh son sang ih Priex bo Simiang.
         21 Grawh grawng nawh kaux pui mawx kaux pui an tang grux ih priex bo tokaux tix, tix
         kaux kaux cai rhawm mai tang kaux yoek kah heue.
         22 Kheu, ang pex koe nyiex son dee sang ih, sang nyaux lie? Phan ang mawh nan pex nieb
         yuh ti ang nab yam ka ceu cao Siyiex mai yuh ti kieh kix pa ang koe tidtix kaig tua
         kah lie? Aux tak sang ah ka mawx ka pex grawng in? Aux tak sang yaog yaw pex kah lie?
         Aux ang lai yaog yaw pex kah heue.
         23 Grawh grawng nawh, ceu pa hoik tawx hoik pong aux ka pex, mawh pa hoik pon aux khaing
         Simiang. Pa mawh grawng pa teei Simiang Yesux blah tix lon, ka daux sawm pa tik pa
         tawx ka Nawh,
         24 khaix hoik yaog yaw Nawh bwanson, Nawh sivit blah an ah nin, "Teei, ih, in mawh tokaux
         Aux, pa hoik sivit son pex, yuh ceu in son sang doh keud ka Aux heue."
         25 Awm an Nawh Cao teei ka khawm kawk, khaix priex bo ah nin, "Kawk in mawh sijax mukheu
         pa khraox ka daux nham Aux, yuh yuh nin awx, pex nyaux miex bawg ang ah, son sang
         doh keud ka Aux heue."
         26 Grawh grawng nawh pex ih ka blah in mai nyaux ka kawk in miex bawg ang ah, pex jhi
         grawng pa yum Simiang, tom sang hoek Nawh Cao heue.
         27 Mawh kheu nan kaux pui mawx ang ah, pa ih ka blah mai nyaux ka kawk Simiang, ka daux
         krax pa ang keung, tak sang mawh pa phit ka tokaux mai nham Simiang heue.
         28 Kieh pui chawk ka tokaux tix ka ha, khaix hoik yuh nan kieh nawh ih ka blah mai nyaux
         ka kawk heue.
         29 Grawh grawng nawh kaw pa ih mai pa nyaux, ih mai nyaux krax prawng ciyang ka piang
         tokaux tix tiru, phan nawh ang tawng ang yaox ka Tokaux An heue.
         30 Mawh kheu jao in pui tom nie, tom koe krax iak riang mai krax saux nyia, mai yum
         kah heue.
         31 Viang mawh nan phan ex chawk cheng ka tokaux tix rahsee, ex tak ang yaox krax pa
         prawng ca heue.
         32 Viang mawh nan, yam yaox ex pa prawng ca khaing Simiang Siyiex, mawh Simiang pa sivied
         ti gau ka ex, son ang ex hoek krax pa prawng ciyang phimap tau mai pui haktiex khankix
         heue.
         33 Mawh kheu nan, puxaik aux khankix eue, yam krawk khrawm pex paox tix ti sang ih,
         tix kaux lai tix kaux krox ka paox tix awx.
         34 Phan pui tix kaux kaux cai rhawm, kieh nawh sawm ka nyiex tix ha, yuh ka mawx son
         pa khrawm pex paox tix, tak ang mawh pa kieh pex pon krax prawng ciyang heue. Can
         pa deuk khankix, aux hoek lai mawx ang ah, aux tak kawie cox yam an heue.

1 Puxaik khankix eue, aux ang rhawm kieh pex mawh pa ang tawng ka grawng totaix pa
         dex mai khuan khankix.
         2 Pex tawng grawng yam mawh pex pui tang ceu, lak keud ti yuh ka mawx ang ah, tom hoik
         tok pex hu ka riang grang pa aw pa ang chix sikah yuh nan heue.
         3 Mawh kheu nan aux tom kieh pex tawng, grawng pui tix kaux kawx pa sikah ka daux Khuan
         Siyiex ang lai ah, "Yesux mawh pa jhax lawg," mai pui tix kaux kawx ang chix ah, "Yesux
         mawh Simiang," phan ang mawh ka daux Khuan Singax Singeh heue.
         4 Koe totaix tom haoh ceu, Khuan Cao koe ngie tix kaux khaing heue.
         5 Koe kaing pa cau pa soi tom haoh ceu mai Simiang mawh tix kaux khaing heue.
         6 Koe kaing yuh tom haoh ceu, Siyiex mawh tix kaux khaing, pa mawh Cao pa yuh ku ceu
         khawmuik, ka daux khawmuik heue.
         7 Ka kaux pui mawx kaux pui an, hoik tawx ceu pa plak jhi Khuan Cao, sonsang pon bwanson
         heue.
         8 Grawh grawng nawh, tawx gumlox pingnya ka tix kaux kheu Khuan Cao mai tawx gumlox
         pa tawng ka tang kaux, awm pa khaw mai Khuan an tix mu khaing heue.
         9 Ka tang kaux tix kaux tawx krax yum rhawm ka daux Khuan Cao an tix mu khaing mai
         ka tang kaux tix kaux tawx totaix ti sang chix kieh jhawm saux moi, ka daux Khuan
         Cao an tix mu khaing,
         10 ka tang kaux tix kaux tawx pa chix yuh kaing sibrawm mai ka tang kaux tix kaux tawx
         pa chix krai lox jhai, ka tang kaux tix kaux tawx pa chix cheu ti tawng ka khuan khankix,
         ka tang kaux tix kaux tawx ceu pa chix tawng lox ceu pa tang pa siyox khankix tom
         nie ceu mai ka tang kaux tix kaux tawx ceu pa chix teei lih dee bleeh lox ceu pa tang
         pa siyox khankix heue.
         11 Ceu in khawmuik mawh pa yuh Khuan tix mu khaing mai gwieh ti tang tawx ka kaux pui
         mawx kaux pui an awm pa khaw mai alo Nawh heue.
         12 Grawh grawng nawh, awm mawh tokaux tix mu khaing mai koe kraung pakpeung tom nie
         mai can kraung grang tokaux khawmuik pa koe tom nie, mawh tokaux tix mu khaing, Cao
         Khrit kawx awm an heue.
         13 Grawh grawng nawh hoik mawh ka daux Khuan tix mu khaing ex khawmuik pa hoik cubcom
         ka daux Tokaux tix mu khaing, viang mawh pui Yudax ang ah, pui Helasax ang ah, viang
         mawh siliex ang ah, pui ploi ang ah mai hoik kieh khawmuik nyaux ka Khuan tix mu khaing
         heue.
         14 Grawh grawng nawh tokaux ang joeng mawh ngie kraung grang tix mu khaing, mawh tom
         nie heue.
         15 Phan caong ah, "Mawh kheu ang aux mawh taix, ang aux lai dex mai tokaux," mawh kheu
         ah nan ang nawh dex mai tokaux lie?
         16 Phan yhaok ah, "Mawh kheu ang aux mawh ngai, aux ang dex mai tokaux," mawh kheu ah
         nan ang nawh dex mai tokaux lie?
         17 Phan tokaux khawmuik mawh ngai, pa chix mhong tak koe dee mawx? Phan tokaux khawmuik
         mawh pa chix mhong, pa chix ngheut tak koe dee mawx?
         18 Yam in Siyiex hoik ciak ti deuh can kraung grang an ku mu ka daux tokaux, awm pa
         khaw caw rhawm Nawh heue.
         19 Lheu khaing an phan kraung grang khankix khawmuik hoik mawh ngie kraung grang tix
         mu khaing, tokaux tak koe dee mawx?
         20 Yam in koe kraung grang tom nie, viang mawh nan koe tokaux tix mu khaing heue.
         21 Ngai ang pon ah ka taix, "Aux ang lo ka maix," phan ang mawh nan kaing kawx ang pon
         ah ka caong, "Aux ang lo ka maix," heue.
         22 Ang lai mawh nan, kraung grang pa mawh awm grang pa iak riang khankix, mawh pa nie
         lheu lo heue.
         23 Ka kraung pakpeung tokaux khankix, pa ce ex mawh pa yawm min plakngai, ex nie lheu
         ting tawx min plakngai ka khankix heue. Kraung grang ex pa ang nyawm ti jhak khankix,
         mawh pa nie lheu nyawm ti jhak heue.
         24 Kraung pakpeung ex pa nyawm ti jhak khankix, ang lai koe dee lo kah, Siyiex hoik
         klao hoik kleuk tokaux tau mai tawx min plakngai ka kraung grang pa cud kah,
         25 yuh ka mawx son tak ang lai koe dee ang khaw mai pa tang gwieh paox tix, viang mawh
         nan sonsang chix ra lai keud ti kia ngien ka paox tix, awm paox tix heue.
         26 Phan kraung grang tix mu yaox krax kham krax geu, kraung grang khawmuik kawx kham
         geu tau mai kraung grang an heue. Phan ang mawh nan, phan tix mu pon min plakngai,
         kraung grang khawmuik kawx gaux rhawm tau mai kraung pakpeung an heue.
         27 Pex mawh tokaux Cao Khrit mai tang mawh kraung pakpeung ka Nawh heue.
         28 Siyiex hoik ciak ti deuh ka daux ceucao, phao ka tix ceu, ka kawncau pa ting khankix
         mai ra ceu tix ceu, cao jhai khankix mai loe ceu tix ceu, sara cao gau khankix, khaix
         an, kaing sibrawm khankix, khaix an, totaix pa kieh jhawm saux moi khankix mai pa
         teem khankix mai pa bung pa giex kaing khankix mai pa chix tawng ka lox ceu pa tang
         pa siyox khankix tom nie ceu heue.
         29 Mawh kawncau pa ting khawmuik lie? mawh cao jhai khawmuik lie? mawh sara cao gau
         khawmuik lie? mawh pa yuh kaing sibrawm khawmuik lie?
         30 Koe totaix pa chix kieh jhawm saux moi khawmuik lie? Chix sikah ka lox ceu pa tang
         pa siyox khankix khawmuik lie? Chix teei dee bleeh lox lih khawmuik lie?
         31 Nied ti simie ka totaix, pa nie lheu ting khaing paox tix khankix awx. Viang mawh
         nan aux tak jhi pex yaox krax pa nie lheu lang teung mhawm heue.

1 Viang aux chix sikah ka lox pui khankix mai ka lox kawncau Siyiex khankix kawx, phan
         ang koe krax moh krax rhawm, aux hoik lih mawh awm lox brax tawng, phan ang mawh nan
         awm lox luah chiang heue.
         2 Viang aux koe totaix pa chix krai lox jhai mai tawng ka pa raux pa mox khawmuik mai
         ka krax tawng khawmuik kawx mai viang aux koe krax yum rhawm ti sang chix gah ka gawng
         khankix kawx, phan ang koe krax moh krax rhawm, aux mawh pa ang koe bwanson tidtix
         heue.
         3 Viang aux gwieh ti tawx kraung aux, ti tawx pui ih kawx mai viang aux tawx tokaux
         tix, ti sang kieh gleeing ka ngu, phan ang koe krax moh krax rhawm ang koe bwanson
         ka son aux tidtix heue.
         4 Krax moh krax rhawm kienie, mawh pa chix gun chix yeung tom lang mai chix yuh bwanson.
         Krax moh krax rhawm ang lai chix ghoing kah, Krax moh krax rhawm ang lai yaw ka tokaux
         tix mai ang lai ting rhawm,
         5 Ang lai nieb pon yuh pa ang khaw, ang lai sawg bwanson son tokaux tix, ang lai song
         rhawm rhi, ang lai keud lai sawn grawng pa caox caig,
         6 Ang lai gaux rhawm ka daux krax pa ang rahsee, viang mawh nan chix gaux rhawm ka
         daux pa mawh pa meh.
         7 Tawb kheem ka kuceu khawmuik, yum rhawm ka ku ceu khawmuik, keud pot jun pot ka kuceu
         khawmuik mai chix gun yeung ka kuceu khawmuik heue.
         8 Krax moh krax rhawm kienie, ang chix jud jai, viang koe lox jhai khankix kawx, kix
         tak sang grai grhup heue. Viang koe pa chix ka lox ceu pa tang pa siyox khankix kawx,
         tak sang jud jai heue. Viang koe krax tawng kawx, tak sang grai grhup heue.
         9 Grawh grawng nawh pa tawng ex ang lai grum naog mai pa krai ex lox jhai ang lai grum
         naog,
         10 Yam hoik hoek ceu pa grum naog, tak sang kieh pa ang grum naog an grai grhup heue.
         11 Yam mawh aux kawn nyawm, aux sikah awm kawn nyawm, aux keud awm kawn nyawm mai krax
         keud krax sawn aux awm kawn nyawm heue. Yam in kheu hoik riex ju aux, aux hoik tik
         ka ceu pa dex mai kawn nyawm heue.
         12 Yam in ex yaox ngie vuvi ka daux siliak khaing, viang mawh nan, yam an tak sang yaox
         ka pakngai taw pakngai heue. Pa tawng aux yam in ang lai grum naog, viang mawh nan
         yam an aux tak sang grum tawng, awm pa hoik tawng ka aux heue.
         13 Yam in ca kawn koe, krax yum rhawm, krax keud pot jun pot mai krax moh krax rhawm,
         in loe ceu mai ka daux ceu in khankix, mawh krax moh krax rhawm pa nie lheu ting heue.

1 Hawt leue ka krax moh krax rhawm, viang mawh nan nied ti mie ka totaix pa dex mai
         khuan khankix, viang mawh nan pex nie lheu mie ti sang pon pa chix ah lox jhai awx.
         2 Grawh grawng nawh kaw pa sikah ka lox ceu pa ang pui tawng, ang lai sikah ka kawn
         pui, viang mawh nan sikah ka Siyiex, mawh kheu ang pui tix kaux kawx chix nghiet kah
         heue. Nawh ah ceu pa raux pa mox ka daux khuan heue.
         3 Kaw pa krai lox jhai, sikah ka kawn pui, son sang ting lhaong son sang sidiex gau
         mai sonsang nyawm rhawm nyawm rhi kah heue.
         4 Kaw pa sikah ka lox pa ang pui tawng, kieh ngie tokaux tix ting lhaong khaing, kaw
         pa krai lox jhai kieh ceu cao ting lhaong heue.
         5 Aux koe rhawm ti sang kieh pex chix sikah ka lox ceu pa tang siyox khankix, viang
         mawh nan aux nie lheu koe rhawm ti sang kieh pex chix krai lox jhai heue. Grawh grawng
         nawh kaw pa chix krai lox jhai nie lheu ting khaing kaw pa chix sikah ka lox ceu pa
         tang siyox khankix, phan nawh ang plak jhi dee bleeh, son sang ting lhaong ceu cao
         kah heue.
         6 Puxaik khankix eue, phan aux hoek ka pex mai sikah ka lox ceu pa tang siyox khankix,
         aux chix koe bwanson son pex yuh ka mawx? Phan aux ang lai sikah ka pex ka krax pa
         plak jhi pex yaox, phan ang mawh nan ka krax tawng, ka krax pa krai lox jhai, ka krax
         pa gau heue.
         7 Awm an ceu pa ang koe ju pa chix luah lox, pa mawh pi lawk leh ang ah, phan ang mawh
         nan ting ang ah, phan lox pa luah kix ang koe dee tang, chix tawng grawng lox pa phlu
         pi, phan ang mawh nan lox pa tah ting, mawh lox pa yuh ka mawx lie?
         8 Viang mawh teet tawng kawx phan luah lox pa ang sidawng, mawh mawx pa sang khre tokaux
         tix son naing.
         9 Awm an pex kawx phan pex ang ah lox pa yie ti nghiet kah, chix tawng ka lox pa krai
         an yuh ka mawx? Grawh grawng nawh pex tak sang sikah ngie ka bhawm heue.
         10 Tee koe ceu lox sikah tom nie hun ceu piang ca haktiex in mai ceu mawx ceu an koe
         dee bleeh nang heue.
         11 Mawh kheu nan phan aux ang tawng dee bleeh lox an, aux tak mawh pui tang ceu ka kaw
         pa sikah an mai kaw pa sikah an kawx tak mawh pui tang ceu ka aux heue.
         12 Mawh kheu nan viang pex kawx, viex khawm rhawm tix, ti mie ka totaix pa dex mai khuan
         khankix, nied ti sawg ti sang nie lheu grum ka daux ceu an khankix, pa sang kieh ceu
         cao ting lhaong kah heue.
         13 Mawh kheu nan kieh kaw pa sikah ka daux lox ceu pa tang siyox, rawg bwan, sonsang
         chix krai nawh dee bleeh heue.
         14 Grawh grawng nawh phan aux rawg bwan ka daux lox ceu pa tang pa siyox, mawh khuan
         aux pa rawg bwan, viang mawh nan krax tawng aux ang koe bwanson heue.
         15 Tak sang yuh ka mawx? Aux tak sang rawg bwan ka daux khuan mai ka daux khawm krax
         tawng heue. Aux tak sang ah lox rhax ka daux khuan mai ka daux khawm krax tawng yung
         heue.
         16 Phan ang mawh nan, phan maix nawb bwan ka daux khuan, kaw pa ang chix, chix ah "Amen,"
         yam yaog yaw maix bwanson, kheu ang nawh tawng ka lox pa ah maix yuh ka mawx?
         17 Grawh grawng nawh pa yaog yaw maix bwanson mhawm tete, pui tang kaux ang chix ting
         lhaong kheu heue.
         18 Aux yaog yaw ka bwanson Siyiex, kheu sikah aux ka lox ceu pa tang siyox khankix,
         nie lheu khaing pex khawmuik heue.
         19 Phan mawh daux ceu cao, aux nie lheu koe rhawm ti sang sikah ngie lox phwan gum ka
         krax tawng aux, sonsang gau ka pui tang kaux khankix khaing pa sikah lox ceu pa tang
         siyox tix mheen gum heue.
         20 Puxaik khankix eue, paw kieh mawh kawn nyawm ka daux krax pa tawng pex, ka daux krax
         pa caox caig kieh pex mawh kawn ngie, ka daux krax pa tawng kieh mawh pa hoik riex
         ju awx.
         21 Ka daux lai beenli hoik tiiem ti deuh ah nin, "Aux tak sang sikah ka pui ceu in ka
         dak ceu pa tang pa siyox mai ka siyieb jheeh pui pa tang pa ang meed ang tawng, viang
         yuh nan kawx kix ang nghiet ka Aux, Simiang ah nan heue."
         22 Mawh kheu nan lox ceu pa sikah pa tang siyox khankix, mawh son sang mawh mhai ka
         kix pa yum rhawm khankix ang mawh, mawh son kix pa ang yum rhawm heue. Pa ah lox jhai
         mawh mhai son kix pa yum rhawm khankix mai ang mawh ka son kix pa ang yum rhawm heue.
         23 Mawh kheu nan yam krawk khrawm pui ceu cao paox tix khawmuik, phan khawmuik lai sikah
         ka lox ceu pa tang pa siyox khankix mai phan pui pa ang chix, phan ang mawh nan pa
         ang yum rhawm hoek ti laig, kix tak sang ah, "Yhot pex heue." Ang mawh lie?
         24 Phan khawmuik ah lox jhai mai phan pui tix kaux pa ang yum rhawm, phan ang mawh nan
         pa ang chix, hoek ti laig, pui ceu cao khawmuik plak jhi phimap nawh mai chawk cheng
         ti prawng ca ka nawh heue.
         25 Ceu pa hoik mox ka daux rhawm rhi nawh, plak kieh sidawng Mawh kheu nan nawh tak
         sang goh gup, ti krub Ka Siyiex ah nin, "Siyiex ot ka sinax pex tete heue."
         26 Puxaik khankix eue, tak sang yuh ka mawx? Yam krawk khrawm pex paox tix, kaux pui
         mawx kaux pui an tang koe, lox rhax yaogyaw, koe lox pa sang gau kah, koe pa sang
         plak jhi kieh yaox, koe pa sikah ka lox ceu pa tang pa siyox, koe pa teei lih dee
         bleeh heue.
         27 Phan pui tix kaux kaux sikah ka lox ceu pa ang pui tawng, kieh sikah, ra kaux mai
         paw doh kieh lheu khaing loe kaux, kieh sikah tix kaux lai tix kaux mai kieh tix kaux
         krai dee bleeh heue.
         28 Phan ang koe cao pa krai dee bleeh, kieh kaw pa sikah yuh nan yawg tix ka daux ceu
         cao mai kieh nawh sikah ka tokaux tix mai ka Siyiex khaing heue.
         29 Kieh cao jhai khankix sikah ra kaux, phan ang mawh nan loe kaux mai kieh pui tang
         kaux khankix keud ti chix gwieh chix prawng ka lox an heue.
         30 Phan plak jhi kieh yaox tix ceu ceu ka tang kaux yam ngawm nawh, kieh kaw phao ka
         yawg tix heue.
         31 Grawh grawng nawh, can pex khawmuik pon ti krai lox jhai, tix kaux lai tix kaux,
         son khawmuik sang pon ti gau kah mai son sang pon pa nyawm rhawm khawmuik heue.
         32 Khuan cao jhai khankix, mawh pa cu pa ot greem cao jhai khankix.
         33 Grawh grawng nawh, Siyiex ang lai mawh Siyiex pa kieh sung sang, mawh Siyiex pa nhim
         heue. Awm ka daux ceu cao pui pa singax khankix khawmuik,
         34 Kieh bun khankix yawg tix ka daux ceu cao khankix awx. Grawh grawng nawh ang kix
         koe akhwang ti sikah, kieh kix mawh pa ot greem, awm pa khaw mai lox pa krai lai beenli
         heue.
         35 Phan kix mie ti gau ka tix ceu ceu, kieh kix chawk ka mex tix, ka nyiex, grawh grawng
         nawh phan bun sikah ka daux ceu cao mawh pa kaig tua heue.
         36 Mawh pa yuh ka mawx? Khex kaoh gumlox Siyiex khaing pex lie? Phan ang mawh nan hoik
         hoek ngie ka pex nong lie?
         37 Phan pui tix kaux kaux ce tokaux tix mawh cao jhai, phan ang mawh nan pa dex mai
         khuan, kieh nawh rieb ti teei grawng ceu pa tiiem aux ka pex khankix mawh lox tawm
         Simiang heue.
         38 Phan pui tix kaux kaux mawh pa ang tawng, kieh nawh ca kawn mawh pa ang tawng awx.
         39 Mawh kheu nan, puxaik aux khankix eue, nied ti mie ti chix krai lox jhai, mai paw
         kiex tieb tie ka pa sikah ka lox ceu pa tang siyox khankix.
         40 Viang mawh nan kieh yuh kuceu khawmuik awm pa khaw mai pa nyawm ti jhak heue.

1 Lheu khaing an, puxaik khankix eue, aux baox kieh pex tawng grawng lox bwan gaux
         rhawm pa hoik sidiex aux ka pex, pex kawx pa hoik rieb ti teei mai dee ot dee cung
         pex kah,
         2 kheu pa mawh dee sang pon hoek pex krax taoh, phan pex giex tom kaux cong ka gumlox
         pa hoik sidiex aux ka pex mai phan pex ang hoik nieb yum rhawm kah giex going heue.
         3 Grawh grawng nawh ka sivoe paox tix khawmuik, aux hoik tawx pong ka pex, pa mawh
         ceu pa hoik pon aux, grawng pa hoik yum Cao Khrit son phimap ex, awm pa khaw mai lox
         phuk lai sigang khri,
         4 grawng pa hoik sipaung Nawh mai pa hoik kieh Nawh Cao deeh kaoh, khaix daux loe singaix,
         awm pa khaw mai lox phuk lai sigang khri,
         5 grawng pa hoik lih bleeh Nawh ka Kephax mai khaix an ka kix kao ra kaux.
         6 Khaix an Nawh Cao lih bleeh ka puxaik pa lheu phwan yieh tix dom neh mai kix plak
         nie kawn deuk kawn koe tom yam in, viang mawh nan tix blah hoik laig it heue.
         7 Khaix an Nawh lih bleeh ka Yakop mai khaix an ka kawncau pa ting khawmuik.
         8 Ghoik khaix khawmuik Nawh Cao lih bleeh khawm ka aux, pa mawh kawn pa keh daux bawg
         yam pa ang khaw heue.
         9 Grawh grawng nawh aux mawh pa nie iak ka daux kawncau pa ting khankix, pa ang keung
         ti kok mawh kawncau pa ting, mawh kheu aux hoik tuktiak ka ceu cao Siyiex heue.
         10 Mawh kheu bwanson Siyiex aux pon ti mawh, awm pa mawh aux mai bwanson cie Nawh pa
         hoik tawx ka aux, ang lai kieh mawh pa giex going, viang mawh nan aux hoik nied ti
         nie lheu blon yuh khaing kix khawmuik, viang mawh nan ang mawh aux pa yuh, mawh bwanson
         Siyiex pa ot tau mai aux pa yuh heue.
         11 Mawh kheu nan viang mawh aux ang ah, mawh kix ang ah, ex sidiex nang yuh nin mai
         pex hoik yum rhawm kah yuh nin heue.
         12 Yam in phan hoik sidiex grawh grawng pa deeh kaoh im Cao Khrit khaing krax yum, ka
         daux pex tix blah lai ah, "Ang lai koe ceu pa deeh kaoh im khaing krax yum," yuh ka
         mawx?
         13 Phan ang lai koe pa dee kaoh im khaing krax yum, pie ka Cao Khrit kawx, ang lai kieh
         deeh kaoh heue.
         14 Phan ang nyang kieh Cao Khrit deeh kaoh, ceu pa sidiex ex mawh pa ang koe bwanson,
         pa yum rhawm pex kawx ang koe bwanson heue.
         15 Lheu khaing mawh nan, ex hoik mawh cao pa kham mhai rug pa ang mawh meh grawng Siyiex,
         mawh kheu ex hoik kham mhai rug grawng Siyiex, ka grawh grawng Nawh Cao hoik kieh
         Cao Khrit deeh kaoh, pa mawh Kaw pa ang Nawh Cao deeh kieh kaoh, phan ang lai kieh
         pa yum deeh kaoh kah tete.
         16 Grawh grawng nawh phan ang lai kieh pa yum deeh kaoh kah, pie ka Cao Khrit kawx,
         ang lai kieh deeh kaoh kah heue.
         17 Phan ang nyang kieh Cao Khrit deeh kaoh, krax yum rhawm pex ang koe bwanson tidtix
         mai pex ca kawn ot ka daux phimap tix heue.
         18 Lheu khaing an, kix pa hoik laig it ka daux Cao Khrit khankix kawx, hoik laux leeing
         heue.
         19 Phan ex hoik keud pot jun pot ngie ka daux Cao Khrit khaing ka daux ju in, ex mawh
         pa khaw tix caux rhawm kah, nie lheu khaing can pui khawmuik heue.
         20 Yam in, hoik kieh Cao Khrit deeh kaoh im khaing krax yum, pa mawh plix pa liang ti
         plix khaing daux kix pa hoik laig it heue.
         21 Grawh grawng nawh, mawh kheu krax yum hoik hoek kheu pui tix kaux, viang ceu pa deeh
         kaoh im khaing krax yum kawx, hoik hoek kheu Pui tix kaux heue.
         22 Grawh grawng nawh, awm yum pui khawmuik ka daux Adam, awm an tak sang kieh pui im
         khawmuik ka daux Cao Khrit heue.
         23 Kaux pui mawx kaux pui an, yam caw glhawk nawh, Cao Khrit pa mawh plix liang, khaix
         an yam hoek Nawh Cao, kix pa mawh cie Cao Khrit tak sang pon ti im heue.
         24 Khaix an hoek bawg yam sidah, yam tak sang tawx pong Nawh Cao meung an ka Siyiex,
         pa mawh Keeing Cao, khaix hoik yuh Nawh laux pak lawg ka ceu pa giex kaing khawmuik
         mai min plakngai mai sibrawm khawmuik heue.
         25 "Grawh grawng nawh, Nawh tak sang giex kaing tom sidah hoik kieh Nawh pui pa koeng
         ka Nawh khawmuik, ot greem caong Nawh heue."
         26 Ceu pa koeng pa tak sang yuh laux ghoik khaix paox tix mawh krax yum heue.
         27 "Grawh grawng nawh, Nawh Cao tak sang teei ti deuh can pa koe ku ceu khawmuik ka
         greem caong Nawh heue. " Yam ah Nawh Cao, " Tak sang teei ti deuh can pa koe ku ceu
         khawmuik ka greem Nawh," hoik sidawng grawng ang lai ah ka Kaw pa mawh Cao pa kieh
         can ku ceu khawmuik ot ka greem Nawh heue.
         28 Khaix hoik kieh can ku ceu khawmuik ot ka greem Nawh, khaix an tokaux Kawn Cao kawx,
         tak sang ot ka greem Cao pa hoik kieh can ku ceu Siyiex ku ceu khawmuik, ka daux khawmuik
         heue.
         29 Phan ang mawh nan kix pa cubcom tang pui pa hoik yum, tak sang yuh ka mawx? Phan
         raux ang kieh pui yum deeh kaoh kah tete, kix lai cubcom rawm ka tang kix yuh ka mawx?
         30 Mawh kheu patix, ex kawx, lai yaox krax lhat krax caox ku nari?
         31 Puxaik khankix eue, aux ca yum ku singaix, kheu pa yaw rangdi ka grawng pex, pa koe
         aux ka daux Simiang ex Yesux Khrit heue.
         32 Phan aux hoik lah paox tix ka totiag hawt been pui ka veng Efesux, koe bwanson son
         aux yuh ka mawx? Phan pa yum ang lai deeh kaoh, "Kieh ex ih mai nyaux, grawh grawng
         nawh pasax ex tak yum heue."
         33 Paw kieh pie ka tokaux tix, ceu pa yuh paox pie ka pa caox caig, chix kieh been pa
         yuh pa mhawm laux heue.
         34 Siduad ti priex rhawm tix ka pa rahsee mai paw lai kawn baox yuh phimap, grawh grawng
         nawh pui tix blah ang lai tawng grawng Siyiex. Pa ah aux nan, mawh sonsang kieh pex
         kaig tua heue.
         35 Viang mawh nan tix kaux kaux tee sang chawk ah nin, "Tak sang kieh pa yum deeh kaoh
         yuh ka mawx? yam deeh hoek kix, kix tak sang koe tokaux pa yuh ka mawx?"
         36 Maix pa mawh pui daox eue, phan simie pa rhuat maix ang laux, nawh ang lai chix im
         chix kuah.
         37 Yam rhuat maix simie maix ang lai rhuat tokaux pa tak sang mawh sax, viang mawh nan
         rhuat ngie simie giex, viang mawh simie nghox ca ang ah, simie tang ceu ang ah,
         38 Mawh Siyiex heue, pa tawx tokaux ka simie an, awm pa khaw caw rhawm Nawh mai pa tang
         tawx tokaux ka simie ceu mawx simie ceu an heue.
         39 Ceu nex khawmuik ang lai mawh ngie nex tix ceu khaing, koe nex pui tix ceu mai nex
         totiag tix ceu mai nex sim tix ceu mai nex kax tix ceu heue.
         40 Viang tokaux raoma khankix kawx koe nang mai tokaux haktiex khankix kawx koe nang,
         viang mawh nan min plakngai tokaux raoma mawh tix ceu mai min plakngai tokaux haktiex
         mawh tang ceu heue.
         41 Singaix koe min plakngai tix ceu mai khix koe min plakngai tang ceu mai simuing khankix
         kawx koe min plakngai tang ceu, ang mawh ngie nan, pie min plakngai simuing mawx simuing
         an kawx tang siyox kah heue.
         42 Ceu pa deeh kaoh im khaing krax yum kawx awm an heue. Yam rhuat nawh mawh ka daux
         pa cux sium, yam deeh kieh nawh kaoh mawh ka daux pa ang chix cux sium heue.
         43 Yam rhuat nawh mawh ka daux pa ang koe min plakngai, yam deeh kieh nawh kaoh mawh
         ka daux min plakngai heue. Yam rhuat nawh mawh ka daux pa iak riang, yam deeh kieh
         nawh kaoh mawh ka daux sibrawm heue.
         44 Yam rhuat nawh mawh tokaux pa dex mai nex nham, yam deeh kieh nawh kaoh mawh tokaux
         pa dex mai khuan heue. Phan koe tokaux pa dex mai nex nham, viang tokaux pa dex mai
         khuan kawx koe heue.
         45 Awm hoik tiiem ti deuh ah nin, " Adam pa mawh pui ka sivoe paox tix, hoik lih mawh
         ju pa im. " mai Adam pa mawh khaix, lih mawh khuan pa tawx ju pa im heue.
         46 Ang lai mawh pa dex mai khuan ka sivoe paox tix, mawh pa dex mai nex nham phao ka
         mai khaix tom mawh pa dex mai khuan heue.
         47 Pui pa koe ka sivoe paox tix an, kheu hoik mawh khaing tiex, tom mawh pa dex mai
         haktiex heue. Pui ra kaux tix kaux an, hoik mawh khaing raoma heue.
         48 Kix pa dex mai haktiex khankix, awm kaw pa dex mai haktiex an heue. Viang kix pa
         dex mai raoma kawx, awm Kaw pa dex mai raoma an heue.
         49 Awm hoik koe ex riang grang pa dex mai haktiex, viang riang grang pa dex mai raoma
         kawx, ex tak sang koe heue.
         50 Puxaik khankix eue, aux ah nin, mawh kheu nex mai nham ang lai pon tix cie sin meung
         Siyiex, viang pa cux sium kawx, ang lai pon ti cie sin pa ang chix cux sium heue.
         51 Jhak heue, aux tak sang krai ka pex, lox pa raux pa mox tix ceu. Ex can pa koe khawmuik
         tak ang lai laig it, ex khawmuik tak sang tieh loh,
         52 Ka daux ti vud khaing, ka daux ti khiep ngai khaing, yam phlu teet tawng bawg ghoik
         khaix heue. Grawh grawng nawh tak sang phlu teet tawng mai tak sang deeh kieh pa yum
         kaoh, ka pa ang chix cux sium mai ex tak sang tieh sang loh kah heue.
         53 Grawh grawng nawh ceu pa cux sium in tak sang ceep ka pa ang chix cux sium mai ceu
         pa chix yum in tak sang ceep ka ceu pa ang chix yum heue.
         54 Viang mawh nan khaix ceu pa chix cux sium in hoik ceep ka ceu pa ang chix cux sium
         mai ceu pa chix yum in hoik ceep ka ceu pa ang chix yum, yam an tak sang mawh awm
         lox pa hoik tiiem ti deuh ah nin, "Ceu pa pex hoik bleet ka krax yum uik heue."
         55 "Pa yum eue, pa pex maix koe dee mawx? Pa yum eue, nyeeig maix koe dee mawx?"
         56 Nyeeig pa yum mawh phimap mai sibrawm mawh lox lai beenli heue.
         57 Yaog yaw bwanson Siyiex, pa hoik tawx ex pex kheu Simiang ex Yesux Khrit heue.
         58 Mawh kheu nan puxaik pa moh aux khankix eue, kaux cong, paw kieh chix gah greed mai
         nied ti yuh kaing Simiang ku jheeng jheeng, mawh kheu tawng pex grawng kaing pa yuh
         pex ka daux Simiang ang lai mawh pa giex going heue.

1 Grawh grawng krax tan son pui pa singax khankix, aux hoik tawx lox ka ceucao Kalatix
         khankix, pex kawx yuh awm an awx.
         2 Daux aliah ngaix, ngaix tix, kieh pex kaux mawx kaux an gwieh ti een mai priex ka
         kraung tix, awm pa pon nawh ti koe, son ang lai koh pa tan yam hoek aux heue.
         3 Yam hoik hoek aux, pex khaw caw rhawm ka pui mawx ang ah, aux tak sang ploi kix viex
         lai mai teei ti tawx bwanson pa tan pex ka veng Yerusaliem heue.
         4 Viang mawh nan aux kawx khaw ti hu, kix tak sang hu tau mai aux heue.
         5 Yam hu preeng aux ka meung Makedonix lai mawx ang ah, aux tak sang hoek ka pex, grawh
         grawng nawh aux tak sang hu preeng ka meung Makedonix heue.
         6 Aux tee ot tau mai pex tix vong, phan ang mawh nan yaox ti ot tom sidah yam kuat
         yung, son sang pon hu tawx pex aux ka krax dee hu aux dee mawx ang ah heue.
         7 Grawh grawng nawh ang aux mie ti yaox pex yam hu krax yam in, mawh kheu aux keud
         pot jun pot ti sang yaox ti ot mai pex tix vong, phan Simiang tawx akhwang heue.
         8 Aux tak sang ot ka veng Efesux tom hoek yam pawie Pientekote.
         9 Grawh grawng nawh hoik paoh siviex pa ting, dee sang pon aux ti yuh mai pui pa sang
         kieh sang raw kawx haoh hun heue.
         10 Phan Timose hoek, yuh son sang ot nawh tau mai pex ka daux pa ang koe krax lhat graung
         awx, grawh grawng nawh, nawh kawx yuh kaing jhaw Simiang, awm yuh aux heue.
         11 Mawh kheu nan paw kieh pui tix kaux kawx nieb pon yuh ka nawh awx. Pex ploi nawh
         phlat hoek ka aux nhim mhawm mhawm, kheu aux ca keud pot son sang hoek nawh tau mai
         puxaik khankix heue.
         12 Phan mawh grawng Apawlux pa mawh puxaik, aux hoik khyox khaw nawh tom nie son sang
         hoek nawh ka pex tau mai puxaik khankix mai ang nawh doh rhawm hu ceeix kawx yam in,
         nawh tak sang hoek, phan nawh pon bawg yam ti sang pon hoek sax heue.
         13 Pau ti jhak heue, cung kaux cong ka daux krax yum rhawm, yuh kieh awm simex, kieh
         ting riang awx.
         14 Can pa yuh pex khawmuik kieh yuh ka daux krax moh krax rhawm heue.
         15 Puxaik khankix eue, aux khyox khaw ka pex, pex hoik tawng grawng geh nyiex Sathephanax,
         pa mawh plix pa liang khankix ka daux meung Akhayax mai grawng hoik deuh kix tokaux
         tix, yuh son pui pa singax khankix,
         16 Pex kawx cu nghiet ka kix pa awm khankix mai ka khawm ku kaux pa rom ti yuh kaing
         mai pa nyhap pa mao kah heue.
         17 Aux gaux rhawm kheu hoik hoek Sathephanax mai Fawtunatux mai Akhayakhux, grawh grawng
         nawh ceu pa deuk pa cud pex, kix hoik baox tiien grum heue.
         18 Grawh grawng nawh kix hoik kieh rhawm aux mai khawm rhawm pex nyawm rhawm kah heue.
         Mawh kheu nan yuh ti tawng mhawm mhawm ka pui pa yuh nan heue.
         19 Ceu cao meung Asix khankix nawb ka pex heue. Akulax mai Prisikilax nawb ka pex tom
         nie ka daux Simiang, tau mai khawm ceu cao pa koe ka daux nyiex kiex heue.
         20 Puxaik khawmuik nawb ka pex tix kaux lai tix kaux nawb ka paox tix ka pa ngheut pa
         singax awx.
         21 Aux Pawlux tiiem lai nawb ka pex, ka taix tokaux tix heue.
         22 Phan pui tix kaux kaux ang moh ka Simiang, kieh nawh mawh pa jhax lawg kah awx. Simiang
         ex eue hoek heue.
         23 Kieh bwanson Simiang Yesux Khrit ot mai pex liak.
         24 Kieh krax moh krax rhawm aux ot mai pex khawmuik ka daux Yesux Khrit. Amen.2 Corinthians2 Corinthians2 Corinthians2 Corinthians2 Corinthians

1 Pawlux pa mawh kawncau pa ting Yesux Khrit kheu alo Siyiex mai puxaik ex Timose,
         tawx ka ceucao Siyiex pa koe ka daux veng Kawrinthux mai ka khawm pui pa singax khawmuik
         pa ot ka daux meung Akhayax kudah kudee heue.
         2 Kieh pex koe bwanson mai pa nhim pa kaoh khaing Keeing ex Siyiex mai Simiang Yesux
         Khrit liak.
         3 Kieh Siyiex pa mawh Keeing Simiang ex Yesux Khrit, pa mawh Keeing ceu pa caux rhawm
         mai Siyiex ceu pa nyawm rhawm khawmuik, koe bwanson liak.
         4 Kaw pa kieh ex nyawm rhawm ka daux ceu pa kha rhawm ex khawmuik, yuh ka mawx son
         sang pon ex ti kieh kix pa koe krax kha rhawm kuceu nyawm rhawm kah, kheu krax nyawm
         rhawm pa hoik kieh Siyiex ex nyawm rhawm kah heue.
         5 Grawh grawng nawh awm krax kham krax geu Cao Khrit hoik kied nie ka ex, awm an krax
         nyawm rhawm ex kawx, hoik kied nie kheu Cao Khrit heue.
         6 Phan ex yaox ti kham krax kha rhawm, mawh sonsang nyawm rhawm pex mai krax taoh pex
         heue. Phan kieh ex nyawm rhawm, mawh sonsang nyawm rhawm pex, pa yuh ka daux krax
         pa chix gun yeung ti kieh pon kham ceu pa kham geu khankix, awm ex kawx yaox ti kham
         geu heue.
         7 Krax keud pot jun pot ex ka son pex kaux cong kah, kheu tawng ex grawng awm mawh
         pex pa rom ti kham krax pa kham pa geu khankix, awm an pex kawx mawh pa rom ti pon
         krax nyawm rhawm heue.
         8 Grawh grawng nawh, puxaik khankix eue, ang ex rhawm kieh pex mawh pa ang tawng ka
         grawng, krax pa kha rhawm pa hoik hoek ka piang ex ka daux meung Asix, pa mawh grawng
         pa raux yeen gut ex tiem, pa nie luan khaing sibrawm pa koe ex ti kham, tom hoik laux
         rhawm ex, pie grawng pa sang pon klawd ex kah heue.
         9 Tokaux ex hoik koe pa prawng pa ciyang krax yum ka daux tokaux ex tiru, son ang ex
         sang een rhawm ka tokaux tix, viang mawh nan sonsang een rhawm ka Siyiex pa kieh pa
         yum deeh kaoh kah,
         10 pa hoik taoh ex khaing krax yum pa ting ding dod mai pa tak sang baox deeh taoh ka
         pa mawh Kaw pa hoik deuh ex krax keud pot jun pot ex kah, grawng kawn ca sang taoh
         Nawh ka ex.
         11 Viang pex kawx, mawh pa teem tau, kheu pa rawg pex bwan ka son ex heue. Kheu pui
         tom nie tak sang yaog yaw bwanson ka son ex, son totaix bwanson pa hoik tawx ka ex,
         kheu pui pa rawg bwan tom nie heue.
         12 Grawh grawng nawh krax pa yaw rangdi ex mawh in, mawh pa mawh mhai rug pa kham dee
         chix keud chix tawng ex, grawng pa twah pa klaung ex ka daux haktiex mai pa nie lheu
         mawh pa twah pa klaung ka pex, mawh pa hoik yuh ka daux pa singax mai ka daux pa viex
         khawm rhawm tix awm pa khaw mai Siyiex mai grawng ang lai mawh pa yuh ka daux pingnya
         pa dex mai nex nham, viang mawh nan mawh ka daux bwanson Siyiex heue.
         13 Grawh grawng nawh ang ex lai tiiem tang ceu ka pex, lheu khaing pa hoik phat pex
         mai khawm pa hoik rieb pex ti teei mai aux koe krax keud pot jun pot grawng pa sang
         rieb pex ti teei, tom to sidah,
         14 Awm pa hoik dha pex ti rieb teei ex ceeix, ti mawh dee sang yaw rangdi pex kah, viang
         pex kawx awm mawh dee sang yaw rangdi ex, ka daux singaix Simiang ex Yesux heue.
         15 Kheu hoik yum rhawm aux yuh nin, aux hoik bak ti sang hoek ka pex ka sivoe, sonsang
         pon pex bwanson ra bawg tix bawg heue.
         16 Aux hoik bak ti sang hu plak pex mai phlat hu ka meung Makedonix mai baox yaog khaing
         meung Makedonix mai deeh hoek ka pex mai sonsang kieh pex hu tawx aux ka krax hu ka
         meung Yudax heue.
         17 Mawh kheu nan yam keud aux nan, aux hoik koe rhawm pa keud jee keud blaong lie? Phan
         ang mawh nan ceu pa hoik bak aux ti sang yuh khankix, aux hoik bak ti sang yuh awm
         pa khaw mai nex nham, kheu hoik koe pa "Mawh heue, mawh heue," mai pa "ang mawh, ang
         mawh heue," mai aux lie?
         18 Viang mawh nan awm pa kaux sijax Siyiex, gumlox pa krai ex ka pex ang lai mawh, "Mawh
         heue," mai "ang mawh heue."
         19 Grawh grawng nawh, grawng Kawn Siyiex, pa mawh Yesux Khrit pa hoik sidiex ex ka pex,
         pa mawh aux mai Siluanux mai Timose, ang lai mawh, "Mawh heue," mai "Ang mawh heue,"
         viang mawh nan, hoik mawh, "Mawh heue," ka daux Nawh Cao heue.
         20 Grawh grawng nawh, can lox mukheu pa tawx Siyiex khawmuik mawh, "Mawh heue," ka daux
         Nawh Cao, mawh kheu nan ka daux Nawh Cao mawh khawm, "Amen," tom sang koe min plakngai
         Siyiex kheu ex heue.
         21 Kaw pa hoik kieh ex rom tix kaux cong tau mai pex ka daux Cao Khrit mai pa hoik groi
         rawm bee ka ex, mawh Siyiex,
         22 pa hoik tawk cum ka ex mai hoik tawx gawng pa dex mai Khuan Cao ka daux rhawm rhi
         ex heue.
         23 Aux kok Siyiex son sang mawh cao pa kham mhai rug ka ju aux, grawng pa ang aux nyang
         bax hoek ka veng Kawrinthux, hoik mawh son sang deuh bawg yam ka pex heue.
         24 Pa ah nan, ang lai mawh kheu ting ex ka piang krax yum rhawm pex, ex mawh ngie pa
         teem ka krax gaux rhawm pex, grawh grawng nawh pa cung pex tom kaux, hoik mawh kheu
         krax yum rhawm pex heue.

1 Aux hoik yiag yuh nin ka son tokaux tix, son ang aux lai baox deeh yaox ti hoek ka
         pex ka daux krax khi glawh heue.
         2 Grawh grawng nawh phan aux kieh pex khi rhawm kah, lheu khaing kaw pa hoik kieh aux
         nawh khi kah, mawh kaw pa yuh ka mawx pa sang kieh aux gaux rhawm kah lie?
         3 Kheu koe krax yum rhawm aux grawng krax gaux rhawm aux, hoik mawh nang krax gaux
         rhawm pex khawmuik, aux tom hoik tiiem lai ceu in, phan ang mawh nan yam hoek aux
         ka pex, ha kix pa khaw ti kieh aux gaux rhawm kox kieh aux khi rhawm kah heue.
         4 Grawh grawng nawh pa tiiem aux lai ka pex, hoik mawh ka daux pa kied kha rhawm mai
         ka daux pa tug rhawm rhi mai ka khawm pa roik rawm ngai tix, ang lai mawh sonsang
         kieh pex khi rhawm kah, hoik tiiem sonsang tawng pex ka krax moh, pa kied lang teung
         moh aux ka pex heue.
         5 Phan pui tix kaux kaux hoik kieh koe krax khi rhawm, nawh hoik kieh aux khi rhawm
         kah ang mawh, kieh pex kub khi rhawm ka khawmuik heue.
         6 Pa hoik ciyang pui tom nie ka kaw pa yuh nan hoik kub heue.
         7 Mawh kheu nan pex nie lheu khaw ti pluat ploi phimap nawh mai kieh nawh nyawm rhawm
         kah, phan ang mawh nan ha ceu pa cha nie khi rhawm nawh kox bleet ka pui pa yuh nan
         heue.
         8 Mawh kheu nan aux tom khyox khaw ka pex, son sang baox deeh moh pex ka nawh heue.
         9 Grawh grawng nawh aux hoik tiiem lai son sang sidah mawh nin, yuh ka mawx sonsang
         pon aux ti tawng grawng pa cheu ti yaox ka pex, grawng krax cu nghiet pex ka kuceu
         khawmuik koe nieh, ang koe nieh.
         10 Pex pluat ploi phimap tix ceu ceu ka pui mawx ang ah aux kawx pluat ploi kah heue.
         Grawh grawng nawh pie aux, pa hoik pluat ploi aux, phan aux hoik pluat ploi tix ceu
         ceu, hoik mawh son pex ka plak sivoe Cao Khrit.
         11 Kheu son ang Satan sang pon ti pex ex sipie, grawh grawng nawh ex ang mawh pa ang
         tawng ka jhawm ceu pa yuh nawh heue.
         12 Yam hoek aux ka veng Troax ka son lox bwan gaux rhawm Cao Khrit mai yam hoik paoh
         siviex ka aux ka daux Simiang,
         13 Aux ang koe krax nyawm rhawm ceeix kawx, kheu ang aux yaox pux aux Titux, aux tom
         ah lox gwieh ka kix mai hu ka daux meung Makedonix heue.
         14 Yaog yaw ka bwanson Siyiex, pa thong ex ka daux pa pex, ka daux Cao Khrit ku jheeng
         jheeng mai kieh sidawng grawng mawh ex ceu pa sioe baux krax tawng ka Nawh Cao kudah
         kudee heue.
         15 Ex mawh ceu pa sioe baux cie Cao Khrit ka Siyiex, ka daux kix pa hoek krax taoh mai
         ka daux kix pa hoek krax laux leeing heue.
         16 Ka kix pa hoek krax laux leeing mawh ceu pa sioe baux krax yum tom hoek krax yum
         heue. Ka kix pa hoek krax taoh mawh ceu pa sioe baux, krax im ju tom hoek krax im
         ju heue. Mawh mawx pa dak pon yuh ceu in khankix?
         17 Ex ang lai awm ka pui tom nie, pa nieb lak baox, lak teei lih khaing gumlox Siyiex,
         ex viex khawm rhawm tix sidiex ka daux Cao Khrit, awm pa khaw mai Siyiex, ka plak
         sivoe Siyiex heue.
         
            

         
      
   
      
         3
1 Ex baox deeh jah ti yaw ka tokaux tix lie? Phan ang mawh nan ex lo lai pa yaw pui
         ka ex, ti tawx ka pex, phan ang mawh nan khaing pex lie?
         2 Pex mawh lai ex, pa hoik tiiem ka daux rhawm rhi ex, pa tawng mai pa phat pui khawmuik
         kah heue.
         3 Tokaux pex sidawng mawh lai Cao Khrit pa hoik yuh ex, ang lai mawh pa hoik tiiem
         ka rawm nam meug, viang mawh nan mawh pa hoik tiiem ka Khuan Siyiex pa im ju heue.
         Ang lai mawh pa hoik tiiem ka khlawp simaox khankix, viang mawh nan mawh pa hoik tiiem
         ka daux khlawp rhawm rhi nex heue.
         4 Ex koe krax yum rhawm yuh nin, kheu Cao Khrit ka plak Siyiex heue.
         5 Ang lai mawh kheu kub sibrawm ex ti pon yuh ka tokaux tix, ti sang keud tix ceu ceu
         mawh pa mawh khaing tokaux tix, viang mawh nan pa to pon ex ti yuh mawh khaing Siyiex.
         6 Kaw pa hoik kieh ex kub sibrawm ti pon yuh pui cau pui soi ka sijax mukheu pa khraox
         heue. Ang lai mawh ka pa dex mai lox ngai lai beenli, viang mawh nan mawh pa dex mai
         Khuan, grawh grawng nawh, lox ngai lai beenli mawh pa chix teei yum, Khuan mawh pa
         chix tawx pa im heue.
         7 Phan lox been krax yum pa hoik tiiem hoik saik ka simaox, hoik hoek tau mai min plakngai,
         tom ang pui Isarelax pon jawg ti jhak ka pakngai Mose, kheu min plakngai pa jhan khaing
         pakngai nawh, pa mawh min plakngai pa chix grai grhup.
         8 Lox been pa dex mai Khuan, tak ang nie lheu tawx tau mai min plakngai yuh ka mawx?
         9 Grawh grawng nawh phan lox been pa dex mai pa prawng pa ciyang phimap hoik koe min
         plakngai, lox been pa dex mai pa rahsee tak sang kied nie lheu koe min plakngai heue.
         10 Pa hoik kieh koe min plakngai phao ka, hoik kieh ti ang koe min plakngai, kheu min
         plakngai pa nie lheu ting an heue.
         11 Grawh grawng nawh phan ceu pa chix grai grup an, hoik hoek tau mai min plakngai,
         ceu pa kawn ca koe an mawh pa nie lheu koe min plakngai heue.
         12 Mawh kheu nan, kheu koe ex krax keud pot jun pot yuh nan, ex tom shiao lox pa sidawng,
         13 ang awm Mose pa hoik tawb pakngai tix ka man tawb, son ang kawn praix Isarelax khankix
         sang pon jawg ti jhak ka dee sidah dee ghoik ceu pa grai grhup hu,
         14 viang mawh nan rhawm kix hoik kiien, grawh grawng nawh sidah tom hoek singaix yam
         in yam phat ka lox sijax mukheu pa prim, man tawb an kawn ca koe, mawh kheu ang nyang
         plak jhi kix yaox, grawng pa sang teei ti tik man tawb an mawh ka daux Cao Khrit heue.
         15 Tom hoek singaix yam in kawx, yam phat lai Mose lai mawx ang ah, man tawb hoik tawb
         ka rhawm rhi kix heue.
         16 Yam deeh veeh pui tix ka plak Simiang lai mawx ang ah, teei ti tik man tawb an khaing
         heue.
         17 Simiang kienie, mawh Khuan heue. Dee ot Khuan Simiang koe ceu pa ploi luan heue.
         18 Can ex khawmuik pa hoik bhang tix ang tawb pakngai, mawh pa deeh jhan gaih min plakngai
         Simiang awm siliak mai ca tieh loh ex ti awm riang grang Nawh Cao, khaing min plakngai
         ka min plakngai, awm pa kaoh khaing Simiang, pa mawh Khuan heue.

1 Mawh kheu nan, kheu koe ex kaing cau kaing soi in, awm pa hoik pon ex krax caux rhawm,
         ex ang lai khrup rhawm kah heue.
         2 Ex hoik tik ka ceu pa kaig pa tua pa mox khankix mai ang hu ka daux ceu pa lak keud
         ti yuh cuyi, viang ka gumlox bwan Siyiex kawx ang nieb muan ti pie lhen kah, viang
         mawh nan kheu plak jhi pa mawh meh sidawng, ex yuh ti kieh tokaux ex caw rhawm ka
         dee chix keud chix tawng pui ku kaux ka plak sivoe Siyiex heue.
         3 Phan hoik tawb ka lox bwan gaux rhawm ex ka man tawb, hoik tawb ka daux kix pa hoek
         krax laux leeing khankix heue.
         4 Ka daux kix pa ang yum rhawm khankix siyiex haktiex in hoik kieh rhawm dee chix tawng
         kix dug kah, son ang pa riang lox bwan gaux rhawm min plakngai Cao Khrit, pa mawh
         riang grang Siyiex, sang jhan ka piang kix heue.
         5 Grawh grawng nawh pa sidiex ex ang lai mawh grawng tokaux tix, mawh grawng mawh Yesux
         Khrit Simiang mai grawng mawh ex siliex pex, ka son Yesux heue.
         6 Grawh grawng nawh Siyiex pa hoik ah, "Kieh pa riang lih jhan khaing daux pa faik,"
         hoik jhan riang ka daux rhawm rhi ex, son sang tawx pa riang krax tawng ka min plakngai
         Siyiex, ka daux pakngai Yesux Khrit heue.
         7 Ex koe sinngao in ka daux aw tiex, son siawp sibrawm pa kied ting sigrien sigre an,
         tak sang mawh cie Siyiex mai ang mawh pa kaoh khaing tokaux ex heue.
         8 Viang hoik yeen ka ex ku plak kawx, ang ot hoek krax kha rhawm. Viang keud ang doh
         kawx, ang ot hoek krax laux rhawm lauxrhi.
         9 Viang tuktiak kawx, ang lai tik lai grham. Viang lah bang lia kawx, ang lai hoek
         krax laux leeing heue.
         10 Ex ca dai ti viex ka ceu pa teei Yesux yum ka daux tokaux tix jheeng jheeng, son
         sang sidawng khawm ceu pa im Yesux ka daux tokaux ex heue.
         11 Grawh grawng nawh hoik tawx pong ex pa im khankix ka krax yum ku jheeng jheeng son
         Yesux, son sang sidawng khawm ceu pa im Yesux ka daux nex pa chix yum ex heue.
         12 Mawh kheu nan krax yum ca yuh kaing ka daux ex, viang mawh nan yuh pa im ju ka daux
         pex heue.
         13 Kheu koe rhawm pa yum rhawm awm pa khaw mai pa hoik tiiem ti deuh ah nin, "Mawh kheu
         yum rhawm aux, aux tom hoik krai heue," mawh kheu ex kawx yum rhawm, ex tom krai heue.
         14 Mawh kheu hoik tawng grawng Kaw pa hoik kieh Simiang Yesux deeh kaoh, tak sang kieh
         khawm ex deeh kaoh tau mai Yesux, tak sang teei ti tawx ex tau mai pex heue.
         15 Grawh grawng nawh ku ceu khawmuik hoik mawh son pex, son sang nie haoh nie teen bwanson,
         mawh kheu pui nie lheu yaogyaw bwanson, tom nie lheu kieh min plakngai Siyiex koe
         kah heue.
         16 Mawh kheu nan ex tom ang lai khrup rhawm kah, Viang pui plak praix cie ex ca rau
         ti laux hu kawx, pui plak daux cie ex baox cox ti khraox tix ngaix hoik tix ngaix
         heue.
         17 Grawh grawng nawh krax kha rhawm pa chaong cie ex, pa mawh ti vud ti cu khaing, yuh
         son sang kieh ex nie lheu ting koe sinyek sinyek ka min plakngai pa cien leeing ju
         heue.
         18 Ang ex jhak ka ceu pa chix yaox tix khankix, jhak ka ceu pa ang tix chix yaox khankix,
         grawh grawng nawh ceu pa chix yaox khankix mawh pa chix laux leeing, ceu pa ang chix
         yaox khankix mawh pa kaux pa koe leeing ju heue.

1 Grawh grawng nawh ex hoik tawng phan yieh laux ka nyiex gox ex pa mawh nyiex pa dex
         mai haktiex, ex koe nyiex pa yuh Siyiex, pa mawh nyiex pa ang yuh ka taix, pa kaux
         pa koe leeing ju ka daux meung raoma heue.
         2 Yam kawn ot ka daux nyiex gox in, ex ngia mai mie ti ceep ka dee sang ot cie ex ka
         meung raoma.
         3 Phan yaox ti ceep kraung yuh nan, tak ang yaox ex mawh pa kakaong heue.
         4 Grawh grawng nawh kheu klawm ex kraung cien, ex pa kawn ot ka daux nyiex gox in ngia
         tete heue, ang lai mawh kheu mie ex ti peeik kraung ceep tokaux tix, mawh kheu mie
         ex ti baox kieh ceep kraung kah, son sang bleet ceu pa im ka ceu pa chix yum uik heue.
         5 Kaw pa hoik yuh hoik cox ex ka son ceu in mawh Siyiex, pa hoik tawx gawng pa dex
         mai Khuan Cao ka ex heue.
         6 Ex tawng grawng yam kawn ot ka daux tokaux tix, ex tang ot khaing Simiang, mawh kheu
         nan ex tom koe rhawm kwa ku jheeng jheeng heue.
         7 Grawh grawng nawh ex hu kheu krax yum rhawm mai ang mawh kheu pa chix yaox heue.
         8 Mawh kheu nie lheu koe rhawm ex ti sang tang ot khaing tokaux tix mai ti sang ot
         tau mai Simiang, aux tom ah, "Ex koe rhawm kwa heue."
         9 Mawh kheu nan ex tom hoik een rhawm tix, ti sang yuh ceu pa khaw caw rhawm Nawh Cao,
         viang ex yaox ti ot ang ah, tang ot ang ah heue.
         10 Grawh grawng nawh tak sang kieh ex khawmuik sidawng ka sivoe dee ngawm ti prawng
         ca cie Cao Khrit, son sang pon kaux pui mawx pui an, ka ceu pa hoik yuh tix ka daux
         tokaux, awm pa khaw mai pa hoik yuh nawh, pa mhawm ang ah, pa caox ang ah heue.
         11 Mawh kheu tawng ex ka krax lhat graung pa dex mai Simiang, ex tom jeeh nyaw ka kawn
         pui khankix mai hoik sidawng ex ka Siyiex heue. Aux keud pot jun pot son sang sidawng
         ex kah, khawm ka daux dee chix keud chix tawng pex heue.
         12 Ex baox deeh yaw tokaux tix ka pex ang mawh, viang mawh nan ex tawx jao dee sang
         pon pex ti yaw rangdi ka ex, sonsang koe ceu pa pawk pex ka kix pa yaw rangdi ngie
         ka ceu pa chix yaox mai ang yaw rang di ka pa koe ka daux rhawm heue.
         13 Grawh grawng nawh, phan ex mawh pui yhot kawx, hoik mawh ka son Siyiex, phan ex mawh
         pui pa ang yhot kawx, hoik mawh ka son pex heue.
         14 Grawh grawng nawh krax moh Cao Khrit pex ka ex, mawh kheu hoik deuh rhawm ex grawng
         phan tix Kaux hoik yum ka son pui khawmuik, pui khawmuik kawx hoik yum kheu an,
         15 Nawh Cao hoik yum son khawmuik, kix pa im tak ang lai baox im ka tokaux tix tiru,
         son sang im ka Nawh Cao pa hoik yum son kix mai pa hoik deeh kaoh im heue.
         16 Jah tom yam in, ex ang lai tawng ka pui tix kaux kawx hawt nex nham, viang ex hoik
         tawng ka Cao Khrit hawt nex nham kawx, yam in ex ang lai baox tawng ka Nawh Cao yuh
         nan heue.
         17 Phan pui tix kaux kaux ot ka daux Cao Khrit, nawh mawh ceu pa khraox heue. Ceu pa
         prim khankix hoik grai hoik grup hu mai jhak heue, ceu an kix hoik lih mawh pa khraox
         heue.
         18 Ku ceu khawmuik hoik mawh kheu Siyiex, Kaw pa hoik kieh ex deeh khaw caw paox tix
         ka tokaux Nawh, kheu Cao Khrit mai hoik tawx ex kaing pa sidiex grawng ceu pa deeh
         khaw caw paox tix an ka ex heue.
         19 Pa mawh grawng pa hoik ot Siyiex ka daux Cao Khrit, ti kieh pui haktiex deeh khaw
         caw paox tix ka tokaux Nawh Cao mai pa ang Nawh sawn ti deuh phimap kix ka kix mai
         grawng pa hoik tawx hoik pong gumlox bwan grawng deeh khaw caw paox tix an ka ex heue.
         20 Mawh kheu nan ex tom mawh pui pa yuh tang, ka son Cao Khrit heue. Mawh awm hoik teei
         Siyiex ti kieh ex jeeh nyaw ka pex heue. Ex khyox khaw ka pex tang Cao Khrit, son
         sang kieh pex deeh khaw caw paox tix ka Siyiex heue.
         21 Siyiex hoik kieh Kaw pa ang tawng phimap, mawh phimap ka son ex, son sang lih mawh
         ex pa rahsee Siyiex ka daux Nawh heue.

1 Kheu rom ti yuh kaing tau mai Nawh Cao, ex tom khyox khaw ka pex, son pa rieb pex
         ti teei bwanson Siyiex tak ang lai mawh pa giex going.
         2 Grawh grawng nawh, Nawh Cao hoik ah nin, "Daux bawg yam pa khaw caw Aux hoik nghiet
         ka maix, ka daux singaix pa taoh, hoik teem ka maix." Jhak heue, yam in mawh bawg
         yam pa khaw caw heue; jhak heue, yam in mawh singaix pa taoh heue.
         3 Son ang koe jao dee sideeing ka daux tix ceu kawx, son ang lai koe dee deuh phimap
         ka kaing cau ex.
         4 Daux kuceu khawmuik ex kieh sidawng grawng mawh tokaux ex pui cau Siyiex, ka daux
         pa gun yeung tom nie, ka daux pa tug pa kha, ka daux pa hot sia, ka daux pa kha rhawm.
         5 Ka daux pa sivied, ka daux pa laung daux thawng, ka daux pa lawh maw, ka daux kaing
         pa nyhap mao, ka daux pa pau khawm ang yaox ti it, ka daux pa siya tix,
         6 ka daux pa singax, ka daux krax tawng, ka daux pa lang gun yeung, ka daux pa mhawm
         rhawm, ka daux Khuan Singax Singeh, ka daux krax moh tete,
         7 ka daux gumlox pa mawh meh, ka daux siawp sibrawm Siyiex, kheu kraung naing pa rahsee
         ka taix plak khawn dawm mai ka plak khawn gwiex,
         8 kheu min plakngai mai pa ang koe min plakngai, kheu pa map kah, pa yaw kah, awm pui
         pie lhen mai mawh pa mawh meh,
         9 Awm pa ang tawng kawx, mawh pa tawng mhawm mhawm, awm pa dex yum kawx, jhak heue;
         ex im heue, awm pa kham ceu pa pheuk pa ciyang sidiex kawx, ang lai teei yum,
         10 Awm pa khi rhawm kawx, mawh pa gaux rhawm jheeng jheeng, awm pa hot sia kawx, mawh
         pa kieh pui tom nie mi koe kah, awm pa ang lai koe tidtix kawx, mawh pa koe ku ceu
         khawmuik heue.
         11 Pui Kawrinthux khankix eue, jheeh ex hoik ang tix ka son pex, rhawm ex kawx hoik
         ting vieh kah heue.
         12 Pex ang lai sikhiep sikhawp ka daux ex, viang mawh nan pex hoik sikhiep sikhawp ka
         daux krax moh pex khaing heue.
         13 Aux sikah ka pex awm ka kawn praix tix, rhawm pex kawx kieh ting vieh kah heue.
         14 Paw rom tix sau iak tau mai pui pa ang yum rhawm khankix, grawh grawng nawh ceu pa
         rahsee chix yuh paox pie ka pa lheu lox been yuh ka mawx? Phan ang mawh nan pa riang
         chix yuh paox pie ka pa faik yuh ka mawx?
         15 Cao Khrit mai Belialax chix khaw ka paox tix yuh ka mawx? Phan ang mawh nan pui pa
         yum rhawm mai pui pa ang yum rhawm chix dex mai paox tix yuh ka mawx?
         16 Nyiex bwan Siyiex mai riang grang chix khaw paox tix yuh ka mawx? Grawh grawng nawh
         ex mawh nyiex bwan Siyiex pa im ju, awm pa khaw mai pa hoik ah Siyiex yuh nin, "Aux
         tak ot ka daux kix mai hu ka daux kix mai Aux tak mawh Siyiex kix mai kix tak mawh
         pui cie Aux heue."
         17 Mawh kheu nan, Simiang baox ah nin, "Pex lih hoek khaing ka daux kix mai tang tiah
         tix awx. Paw vi teeh ka ceu pa ang singax mai Aux tak rieb ti teei ka pex heue.
         18 Aux tak mawh Keeing ka pex mai pex tak mawh kawn simex kawn bun ka Aux, Simiang pa
         ting Pa Koe Sibrawm Piang Khawmuik ah nan heue."

1 Pui pa moh aux khankix eue, kheu koe lox mukheu inkix, kieh ex kieh tokaux tix singax
         khaing ceu pa seeing brai khawmuik pa dex mai nex mai khuan mai kieh grum ka pa singax
         ka daux pa lhat graung ka Siyiex heue.
         2 Yuh ti kieh dee ot ex koe ka daux rhawm pex, ex ang lai phit ka pui tix kaux kawx,
         ex ang lai yuh pui laux tix kaux kawx, ex ang nieb pie ti teei kraung khaing pui tix
         kaux kawx heue.
         3 Pa ah aux nin, ang lai mawh sonsang deuh phimap ka pex, grawh grawng nawh glang ka
         in kawx aux hoik krai, ka grawng ot pex ka daux rhawm rhi ex, son sang yum tau mai
         im tau heue.
         4 Aux kied ting kwa lox ka plak pex, krax yaw rangdi aux kied ting kheu pex, aux naog
         ka krax nyawm rhawm, ka daux krax tug kha ex khawmuik, krax gaux rhawm aux uik kreh
         heue.
         5 Grawh grawng nawh, pie yam hoek ex ka daux meung Makedonix kawx, tokaux nex ex ang
         koe dee nghie rhawm ceeix kawx, ex yaox krax tug kha ku plak heue. Plak praix koe
         krax naing krax silah paox tix, plak daux koe krax lhat graung heue.
         6 Kaw pa kieh pui pa tiem rhawm nyawm rhawm, pa mawh Siyiex, hoik kieh ex nyawm rhawm
         kheu pa hoek Titux heue.
         7 Ang joeng mawh ngie kheu hoek nawh khaing, mawh kheu khawm krax nyawm rhawm pa hoik
         pon nawh tix nyawm rhawm kheu pex. Grawh grawng nawh, nawh krai ka ex grawng pa ca
         byaong pex mai grawng pa khi rhawm pex mai grawng pa viex pex khawm rhawm tix ka son
         aux, mawh kheu nan aux tom nie lheu gaux rhawm kheu heue.
         8 Grawh grawng nawh viang aux hoik kieh pex khi rhawm kheu lai aux kawx, ang aux lai
         khi kah Viang aux hoik khi ka yam yaox aux grawh grawng lai an hoik kieh pex koe krax
         khi rhawm tivud ticu heue.
         9 Pa gaux rhawm aux yam in, ang lai mawh kheu hoik kieh pex khi rhawm kah, mawh kheu
         pa hoik kieh pex khi rhawm an hoik kieh pex doh keud ka phimap heue. Grawh grawng
         nawh hoik kieh pex khi rhawm awm pa khaw ka Siyiex, son ang pex sang pon dee laux
         kheu ex ceeix kawx heue.
         10 Krax khi rhawm pa khaw ka Siyiex, yuh ti kieh doh keud ka phimap tom pon krax taoh
         mai ang mawh dee tak khi ka heue. Krax khi rhawm pa dex mai haktiex, mawh pa yuh ti
         kieh yum heue.
         11 Jhak heue; ceu in pa mawh pa kieh khi rhawm awm pa khaw ka Siyiex, hoik kieh pex
         koe rhawm pa nied ti coca pa yuh ka mawx, mawh heue; hoik kieh tiebtie phimap yuh
         ka mawx, mawh heue; hoik kieh saux rhawm yuh ka mawx, mawh heue; hoik kieh koe krax
         lhat graung yuh ka mawx, mawh heue; hoik kieh byaong yuh ka mawx, mawh heue; hoik
         kieh viex khawm rhawm tix yuh, mawh heue; hoik kieh pawk bix heue. Ka daux kuceu khawmuik
         pex hoik kieh sidawng grawng pa singax pex ka daux grawng an heue.
         12 Viang aux hoik tiiem lai ka pex kawx, ang lai tiiem son kaw pa hoik lud an, viang
         son kaw pa hoik yaox ti kham pa lud kawx ang lai mawh, hoik mawh sonsang sidawng ceu
         pa nied pex ti keud son ex, ka tokaux pex, ka plak sivoe Siyiex heue.
         13 Ex hoik koe krax nyawm rhawm kah mai ka krax nyawm rhawm ex an baox nie lheu koe
         krax gaux rhawm, kheu krax gaux rhawm Titux, mawh kheu pex khawmuik hoik kieh rhawm
         nawh deeh haing deeh nghie heue.
         14 Phan aux hoik yaw ka grawng pex ka nawh tix ceu ceu, ang lai kieh aux kaig tua kah,
         awm ceu pa hoik krai ex ka pex khawmuik mawh pa mawh pa meh, viang pa hoik yaw ex
         pex ka sivoe Titux kawx, hoik sidawng grawng mawh pa mawh meh heue.
         15 Nawh nie lheu koe krax moh krax rhawm ka pex, yam doh keud nawh ka krax pa chix cu
         nghiet pex khawmuik mai grawh grawng pa hoik rieb pex nawh ka daux pa lhat pa siyaung
         heue.
         16 Aux gaux rhawm kheu pon aux ti yum rhawm ka pex ka daux ku ceu heue.

1 Lheu khaing an, puxaik khankix eue, ex kieh pex tawng grawng bwanson Siyiex pa hoik
         tawx ka daux ceu cao meung Makedonix khankix.
         2 Viang cheu ti yaox kix ka krax tug krax kha tom nie, kix kied ting gaux rhawm mai
         ceu pa kied hot sibhawm kix, nie lheu kieh ceu pa sibieh kix mi koe heue.
         3 Aux kham mhai rug grawng ang joeng mawh awm pa chix kix, pie pa lheu khaing pa chix
         kix kawx, kix lak tawx heue.
         4 Kix teei lox jeeh nyaw tom nie mai khyox khaw ka ex son sang kieh kix rom ti yuh
         paox teem ka bwanson in mai kaing pa teem ka pui pa singax khankix heue.
         5 Pa yuh nan, ang lai mawh awm pa keud pot jun pot ex, kix teei ti tawx tokaux tix
         ka Simiang mai ka ex phao ka, awm pa khaw mai alo Siyiex heue.
         6 Ex tom khyox khaw ka Titux, yuh ka mawx son sang yuh nawh kaing bwanson in ka daux
         pex tom hoik sidah, mawh kheu hoik jah nawh ti yuh phao ka heue.
         7 Awm pa pre pex ka ku ceu, ka daux krax yum rhawm mai ka daux pa sikah mai ka daux
         krax tawng mai ka daux pa chix viex rhawm tix yuh khawmuik mai ka daux krax moh pex
         ka ex, viang ka daux khawm bwanson in kawx yuh tix kieh pre kah awx.
         8 Pa ah aux nin ang mawh lox tawm pa nhie pex yuh, aux teei grawng pa viex pui tang
         kaux khawm rhawm tix yuh mai cheu ti yaox grawng krax moh krax rhawm pex mawh pa mawh
         meh nieh, ang mawh nieh.
         9 Grawh grawng nawh pex tawng grawng bwanson Simiang ex Yesux Khrit, grawng hoik mawh
         Nawh pa mi pa koe kawx, Nawh Cao hoik lih mawh pa hot pa sibhawm, sonsang lih mawh
         pex pa mi pa koe, kheu pa hot pa sibhawm Nawh Cao heue.
         10 Aux krai ceu pa keud pa sawn aux ka pex grawng ceu in, grawh grawng nawh in mawh
         pa mhawm son pex, pa ang joeng mawh ngie pa liang ti jah yuh, khawm pa mie ti yuh,
         tom num pa luan heue.
         11 Yam in yuh pa yuh pex tom hoik sidah, awm pa hoik koe rhawm pa mie pex ti yuh, sonsang
         koe khawm pa hoik yuh tom sidah, awm pa chix tix heue.
         12 Grawh grawng nawh phan koe rhawm ti yuh, pa tan an mawh ceu pa khaw rhawm pa rieb
         ti teei kah, mawh awm pa khaw mai pa koe pui mai ang lai mawh awm pa khaw mai pa ang
         koe nawh heue.
         13 Pa ah aux nin ang lai mawh son sang kieh pui tang kaux nghie rhawm mai kieh pex khi
         rhawm kah,
         14 Mawh kheu grawng pa kieh sidu koe, son pa lheu pex yam in sang mawh pa thiien thie
         ka pa cud kix, son pa lheu kix kawx, tak sang mawh pa thiien thie ka pa cud pex, son
         sang koe ceu pa sidu heue.
         15 Awm pa hoik tiiem ti deuh ah nin, "Kaw pa hoik pon tom nie ang lai lheu mai kaw pa
         hoik pon ceeix ngie ang lai cud kah heue."
         16 Yaogyaw bwanson Siyiex, pa hoik kieh Titux koe rhawm pa sang nied ti yuh son pex,
         awm pa koe aux heue.
         17 Nawh hoik rieb ti teei lox pa khyox khaw ex kah, kheu tokaux nawh koe rhawm pa sang
         nied ti yuh, nawh tom hoik tang hu ka pex awm pa khaw mai alo tix heue.
         18 Ex ploi puxaik an hu tau mai nawh, ka ceu pa yaw ka nawh ka daux lox bwan gaux rhawm
         hoik tah ka ceu cao khawmuik heue.
         19 Ang joeng mawh ngie nan, pa mawh kaw pa hoik laug ti ciak ceu cao ti sang hu mai
         ex, ka grawng pa dex mai bwanson pa tan in, pa hoik teei ex ti yuh son sang koe min
         plakngai Simiang kah mai son sang plak jhi pa koe rhawm ex ti yuh heue.
         20 ex rien rhawm tix son ang lai sang koe dee deuh pui phimap kah, ka grawng pa tan
         pa nie in, pa hoik kieh ex kia ngien kah.
         21 Grawh grawng nawh ex keud ka grawh grawng ceu pa khaw ka plak sivoe ngai Simiang
         khaing ang lai mawh, ex keud ka grawng khawm pa khaw plak sivoe ngai kawn pui heue.
         22 Ex ploi puxaik ex tang kaux hu mai kiex, pa hoik cheu ex ti yaox ka daux tom nie
         ceu, tom nie bawg mai tawng grawng pa chix viex nawh khawm rhawm tix yuh heue. Phan
         mawh yam in nawh nie lheu viex khawm rhawm tix, ti nied yuh, kheu kied yum rhawm nawh
         ka pex heue.
         23 Phan pui tix kaux kaux chawk ka grawng Titux, nawh mawh paox grawm aux mai paox pa
         rom ti yuh kaing tau mai aux ka plak pex, phan ang mawh nan phan chawk ka grawng puxaik
         ex an kiex, kiex mawh pui cau pui soi ceu cao khankix mai min plakngai Cao Khrit heue.
         24 Mawh kheu nan pex jhi mhai rug grawng krax moh pex mai ceu pa yaw rangdi ex ka pex,
         ka kix plak sivoe ngai ceu cao khankix awx.

1 Phan mawh grawng pa dex mai kaing teem ka pui singax khankix, ang aux shiao lai tiiem
         ka pex,
         2 grawh grawng nawh aux tawng grawng pa koe rhawm pex ti sang yuh, pa yaw rangdi aux
         ka grawng pex ka pui meung Makedonix khankix, grawh grawng meung Akhayax hoik dawg
         cox rien tix been tix num pa hoik luan mai ceu pa viex pex khawm rhawm tix yuh an
         hoik so kaoh ka rhawm kix tom nie heue.
         3 Aux hoik ploi puxaik khankix hu, son ang pa yaw rangdi ex ka pex tak mawh pa giex
         going ka grawng in mai sonsang cox rien pex awm pa hoik krai aux heue.
         4 Phan pui meung Makedonix tix blah hoek tau mai aux mai yaox pa ang pex cox rien tix,
         pie ex kawx tak sang hoek krax kaig tua, ka pa yum rhawm grawng ceu in heue.
         5 Mawh kheu nan aux tom yiag grawng tak lai khyox khaw ka puxaik khankix, son sang
         grux hu kix ka pex sivoe mai son sang grux dha cox, pa tan pa hoik tawx pex lox mukheu
         kah, yuh ka mawx son sang tak mawh an pa tan pa hoik cox khre mai son ang sang mawh
         pa khin ti kieh tan heue.
         6 Phan mawh grawng in, kaw pa rhuat ngie ceeix ceeix khaing, tak sang yaox ti vawg
         ngie ceeix ceeix heue. Kaw pa rhuat tom nie, tak sang yaox ti vawg tom nie heue.
         7 Kieh kaux pui mawx kaux pui an yuh awm pa keud nawh ti sang yuh ka daux rhawm tix,
         ang lai mawh ka daux pa lhawk ti tawx, phan ang mawh nan ka daux pa khin ti kieh tawx,
         grawh grawng nawh Siyiex moh ka kaw pa gaux rhawm ti tawx heue.
         8 Siyiex chix kieh bwanson khawmuik pre ka pex, sonsang grum kub pex ka ku ceu mai
         son sang pre ka krax twah krax klaung pa mhawm ku ceu,
         9 Awm hoik tiiem ti deuh ah nin, "Nawh hoik roi ka kudah kudee, nawh hoik tawx ka pui
         hot pui sibhawm. Pa rahsee nawh ca ot koe leeing ju heue."
         10 Kaw pa tawx simie ka cao pa rhuat mai tawx blah son cao pa ih, tak sang tawx mai
         nie lheu kieh simie son sang rhuat pex haoh sinyek sinyek mai kieh plix pa rahsee
         pex piien kah heue.
         11 Pex tak sang mi koe ka ceu pa mhawm ku ceu khawmuik, tom grum koe rhawm sibieh ti
         tawx pa yuh tix, kieh koe krax yaog yaw bwanson Siyiex, kheu ex heue.
         12 Kaing pa teem in, ang joeng mawh ngie pa kieh ceu pa lo pui pa singax khankix grum
         naog, viang mawh nan mawh pa kieh koe khawm pa yaog yaw bwanson Siyiex tom nie heue.
         13 Mawh kheu yaox grawng ceu pa cheu ti yaox pex kheu kaing pa teem in, mawh kheu pa
         yaog yaw kix bwanson Siyiex, kheu grawng pa chix cu nghiet pex ka lox bwan gaux rhawm
         Cao Khrit pa hoik rieb pex ti teei mai kheu grawng pa sibieh pex ti tan ka kix mai
         ka pui khawmuik heue.
         14 Tokaux kix kawx rawg bwanson pex mai ca byaong son pex, kheu bwanson Siyiex pa kied
         ting ka piang pex heue.
         15 Yaog yaw bwanson Siyiex son totaix Nawh Cao pa ang lai dak chix uik krai heue.

1 Tokaux aux Pawlux, pa tiem rhawm rhi yam ot mai pex, pa koe rhawm kwa yam tang ot
         khaing pex, khyox khaw ka pex ka ceu pa awn rhawm mai ceu pa mhawm rhawm mhawm rhi
         Cao Khrit heue.
         2 Aux khyox khaw ka pex, son ang aux sang koe rhawm kwa yam hoek aux dee ot pex awm
         pa hoik deuh aux rhawm tix viex rhawm kwa mai yuh ka kix tix blah, pa een ex mawh
         pa hu awm pa khaw mai nex nham heue.
         3 Viang ex mawh ka daux nex nham kawx, ang ex yuh naing awm pa khaw mai nex nham,
         4 Kraung naing pa shiao ex daux naing, ang mawh pa dex mai nex nham, mawh pa ting sibrawm
         Siyiex sivoe pa chix yieh laux dee kaux cong khankix heue.
         5 Yam yieh ex ka ceu pa lak keud laux mai can ceu pa lhaong ku ceu pa hoik yuh ti tieb
         tie ka krax pa tawng ka Siyiex mai teei ti viex ka pa keud ku ceu son sang giex gang
         ka pa cu nghiet ka Cao Khrit heue.
         6 Ex hoik rien rhawm tix, ti sang pawk bix ka can pa ang chix cu chix nghiet khawmuik,
         yam hoik grum naog ceu pa chix cu nghiet pex heue.
         7 Pex jhak ngie ka grang plak praix khaing lie? Phan pui tix kaux kaux yum rhawm ka
         tokaux tix grawng mawh nawh cie Cao Khrit, kieh nawh baox deeh loi keud ka tokaux
         tix, grawh grawng awm mawh nawh cie Cao Khrit, viang ex kawx mawh nang cie Cao Khrit
         heue.
         8 Viang aux nie lheu yaw ka grawng sibrawm pa hoik tawx Simiang ka ex, sonsang kieh
         pex ting lhaong mai ang lai mawh sonsang yieh pex laux, aux ang koe dee sang kaig
         twa heue.
         9 Aux ang rhawm kieh mawh awm grang pa glhat aux ka pex ka lai pa tawx aux khankix
         heue.
         10 Mawh kheu kix tix blah ah nin, "Lai nawh tom mawh pa cien pa koe sibrawm tete, phan
         tokaux nawh ot, mawh pa iak riang mai lox sikah nawh mawh pa ang tie koe ceu."
         11 Kieh pui pa awm an keud sawn grawng lox lai ex mawh pa yuh ka mawx yam tang ot ex,
         viang yam ot ex kawx pa yuh ex tak sang mawh nang nan heue.
         12 Ex ang koe rhawm kwa ti sawn ti tiag tokaux ex ka kix pa yaw tokaux kix tix blah,
         viang mawh nan tokaux kix ra lai teei tokaux kix ti tiag ka tokaux tix mai ra lai
         teei tokaux kix ti tiag ka tokaux tix khankix mawh pa ang koe krax tawng heue.
         13 Ex tak ang nie luan yaw rangdi khaing diag ex, tak sang tiag awm pa khaw mai diag
         pa hoik gwieh Siyiex ti tawx ka ex, tom glang pa hoek ka pex heue.
         14 Ex ang lai chax nie luan sinied tokaux ex, awm ang ex lai hoek glang dee ot pex,
         grawh grawng nawh tom dee ot pex kawx ex hoik hoek ti sidiex lox bwan gaux rhawm Cao
         Khrit heue.
         15 Ex ang nie luan yaw rangdi khaing diag ex, ka daux kaing pa yuh pui tang kaux khankix,
         ex koe krax keud pot jun pot grawh grawng yam sang haok huan krax yum rhawm pex sipie
         sipie, ex tak sang nie ting ka daux pex awm pa khaw mai diag tiag ex, tom sang nie
         lheu ting vieh,
         16 sonsang yaox ti sidiex gau lox bwan gaux rhawm baux haktiex pa luan khaing pex plak
         tieh mai son ang lai sang yaw rangdi ka daux diag pa tiag pui tang kaux, pa hoik cox
         hoik khre kah heue.
         17 "Kieh kaw pa yaw, yaw rangdi ka daux Simiang heue."
         18 Ang lai mawh kaw pa yaw ka tokaux tix, pa mawh pa rieb ti teei kah, viang mawh nan
         mawh kaw pa yaw Simiang kah, pa mawh pa rieb ti teei heue.

1 Aux mie ti kieh pex yeung ka aux, ka grawng ceu pa daox pa aw ceeix ceeix, viang
         mawh nan pex hoik yeung ka aux tete heue.
         2 Grawh grawng nawh aux viang ka pex, ka krax viang pa dex mai Siyiex, mawh kheu aux
         hoik teei ti tawx pex ka mex tix kaux khaing, sonsang pon aux ti tawx pex ka Cao Khrit
         awm pa mawh bunkrih pa singax heue.
         3 Viang mawh nan aux lhat pa keud pex sang laux hu khaing ceu pa viex khawm rhawm mai
         pa singax ka plak Cao Khrit, awm siuing hoik lak yuh cuyi ti pie lhen ka Evax heue.
         4 Grawh grawng nawh phan kaw pa hoek ti sidiex, grawng Yesux tang kaux, khaing Yesux
         pa sidiex ex, phan ang mawh nan phan pex pon Khuan pa tang pa siyox, pa ang pex sax
         pon, phan ang mawh nan lox bwan gaux rhawm pa tang pa siyox pa ang pex sax rieb ti
         teei, pa yeung pex ka nawh mhawm heue.
         5 Grawh grawng nawh aux sawn tokaux tix ang lai doh da khaix kawncau pa ting pa blon
         ting khaing paox tix khankix heue.
         6 Viang aux ang chix sikah ti krai lox kawx, aux ang mawh pa ang koe krax tawng, ka
         daux krax ku blawng ex hoik kieh grawng ceu in sidawng ka daux ku ceu khawmuik ka
         pex heue.
         7 Mawh hoik yuh aux phimap, ka pa yuh tokaux tix tiem sonsang yaog pex ting, kheu hoik
         sidiex aux lox bwan gaux rhawm Siyiex ka pex giex giex mai ang teei ngawh lie?
         8 Aux hoik briex ka ceu cao tang ceu cao khankix, ka pa teei aux mau riang khaing kix,
         son sang pon aux ti yuh kaing jhaw son pex heue.
         9 Yam ot aux tau mai pex mai koe dee lo dee cud, aux ang mawh beeh glawm ka pui tix
         kaux kawx, grawh grawng nawh yam hoek puxaik khankix khaing meung Makedonix kix tawx
         ceu pa lo pa cud aux. ka daux can ku ceu aux hoik priex tokaux tix son ang sang mawh
         beeh glawm ka pex mai aux tak ca kawn priex tokaux tix yuh nan heue.
         10 Awm koe pa mawh meh Cao Khrit ka daux aux, pui tix kaux kawx ang pon kieh aux naox
         yawg tix ka pa yaw rangdi aux in, grawng baux haktiex meung Akhayax khankix heue.
         11 Mawh kheu patix? Mawh kheu ang aux moh ka pex lie? Siyiex hoik tawng heue.
         12 Pa hoik yuh aux, aux tak ca kawn yuh nan, son sang pon aux ti tat dud ka jao kix,
         pa mie ti koe jao pa yuh ka mawx son sang yaox sidawng grawng kix pa yaw rangdi tokaux
         tix, mawh pa awm ex heue.
         13 Pui pa mawh nan, mawh kawncau pa ting pa ang mawh ang meh, pa mawh pui yuh kaing
         pie kheem, pa loh tokaux kix mawh awm grang kawncau pa ting Cao Khrit heue.
         14 Ang koe dee daox deng kah, grawh grawng nawh pie Satan kawx loh tokaux ti mawh awm
         grang kawncau Siyiex pa riang heue.
         15 Mawh kheu nan ang ot koe dee daox deng kah, phan pui cau pui soi nawh, loh tokaux
         kix mawh awm grang pui cau pa rahsee. Dee sidah kix tak sang mawh awm pa khaw mai
         kaing pa yuh kix heue.
         16 Aux baox deeh ah tix bawg, paw kieh pui tix kaux kawx ce aux mawh pui daox aw, viang
         mawh nan phan pex ce aux mawh pui daox pui aw, rieb ti teei aux awm pa mawh aux pui
         daox aw, son aux kawx sang pon ti yaw tix ceeix ceeix heue.
         17 Ceu pa krai aux, aux krai hawt Simiang ang mawh, mawh ka daux ceu pa daox pa aw mai
         ka daux pa yum rhawm ka grawng pa yaw tix heue.
         18 Kheu yaox grawng pui tom nie yaw rangdi ka grawng pa dex mai nex nham, tokaux aux
         kawx sang yaw rangdi kah heue.
         19 Mawh kheu mawh pex pui lhak lhiem, pex tom gaux rhawm ti yeung ka pui daox aw heue.
         20 Grawh grawng nawh pex chix yeung ka pui, viang nawh kieh pex mawh siliex ang ah,
         viang nawh ih mai pex ang ah, viang nawh giex gang pex ang ah, viang nawh yaog tokaux
         ti ting ang ah, viang nawh simang pakngai pex ang ah heue.
         21 Pa krai aux mawh ka daux krax pa map tix, awm pa hoik mawh pa iak riang. Pui tix
         kaux kaux kwa ka daux ceu pa yuh ka mawx ang ah, aux kawx kwa kah heue.
         22 Kix mawh pui Hebrie lie? Aux ka mawh heue. Kix mawh pui Isarelax lie? Aux kawx mawh
         heue. Kix mawh ru Abraham lie? Aux ka mawh heue.
         23 Kix mawh pui cau pui soi Cao Khrit lie? Aux ka nie lheu mawh heue. Aux nie lheu mawh
         ka daux kaing pa nyhap pa mao khankix mai ka pa nie lheu ot ka daux thawng mai ka
         pa sivied pa lheu khaing pa chix tiag ti yaox mai ka pa dex yum tom nie bawg heue.
         24 Ka tawm taix pui Yudax khankix aux hoik pon kham pa sivied ka tixpon taix, yawm tix
         taix khaing, tom sidah phwan bawg heue.
         25 Hoik tap toi aux ka khaox loe bawg, hoik dheem aux ka simaox tix bawg, aux hoik yaox
         ti kham geu pa laux reu loe bawg, aux hoik yaox ti ot ka daux rawm sigrit sigra tix
         ngaix mai tix sawm,
         26 Ka daux pa hu krax tom nie bawg, ka daux krax lhat graung ka rawm klawng ting khankix,
         ka daux krax lhat graung ka pui tud rhim khankix, ka daux krax lhat graung khaing
         pui ceu aux khankix, ka daux krax lhat graung khaing pui tang ceu khankix, ka daux
         krax lhat graung ka daux veng, ka daux krax lhat graung ka daux tiagtu, ka daux krax
         lhat graung ka daux rawm sigrit sigra, ka daux krax lhat graung khaing puxaik pa ang
         mawh ang meh khankix,
         27 Ka daux kaing pa nyhap pa mao, ka daux pa krox pa pau law lawx, ka daux pa cai rhawm
         mai pa sang nyaux nie rawm, ka daux pa twah pa ih law lawx, ka daux pa kuat mai pa
         ot kakaong heue.
         28 Lheu khaing ceu pa mawh ka plak praix khankix, kawn koe ceu pa yeen ka piang aux
         ku ngaix, pa mawh krax khi son ceu cao khawmuik heue.
         29 Mawh kaux pui mawx pa iak riang, pa ang aux rom ti iak riang tau? Mawh kaux pui mawx
         pa hoik kieh sideeing ka, pa ang aux hax rhawm chu rhawm kheu?
         30 Phan aux tak lai yaw tix, aux tak sang yaw ka grawh grawng ceu pa iak riang aux khankix
         heue.
         31 Siyiex pa mawh Keeing Simiang ex Yesux Khrit, pa ting bwanson leeing ju, tawng grawng
         ang aux pie lhen heue.
         32 Ka daux veng Damase simiang giex kaing pa ot greem simiang Aretax, pau ka veng pui
         Damase an son sang giex sang teei aux,
         33 hoik koi ploi aux lih khaing siviex ka daux phliex, ka guh veng mai pon ti luan khaing
         tawm taix nawh heue.

1 Aux tak lai yaw tix, viang ang lai koe bwanson kawx heue. Aux tak sang baox loi ti
         krai grawng riang susai mai ceu pa plak jhi yaox khankix, pa hoik plak jhi Simiang
         kah heue.
         2 Aux tawng ka pui tix kaux ka daux Cao Khrit, hoik giex ti yaog ka pui an tom hoek
         ka raoma loe thaix glang ka in kao pon num heue. Hoik mawh ka daux khawm tokaux lie,
         aux ang tawng, phan ang mawh nan, ang mawh ka daux tokaux lie, aux ang tawng. Siyiex
         tawng heue.
         3 Aux tawng ka pui pa yuh nan tix kaux, Hoik mawh ka daux khawm tokaux lie, phan ang
         mawh nan mawh ka pa tang tiah khaing tokaux lie, aux ang tawng. Siyiex tawng heue.
         4 Grawh grawng pa hoik giex ti yaog nawh haok ka daux meung Paradisux mai pon ti mhong
         gumlox pa ang chix ah kah, pa ang kawn pui koe akhwang ti baox jiem ti krai heue.
         5 Aux tak yaw rangdi ka grawng pui pa yuh nan, viang mawh nan aux tak ang yaw grawng
         tokaux tix lheu khaing ceu pa iak riang aux heue.
         6 Grawh grawng nawh phan aux mie ti yaw tix, aux tak ang mawh pa daox pa aw, mawh kheu
         pa krai aux tak mawh ngie pa mawh pa meh, aux ang yuh, phan ang mawh nan ha pui tix
         kaux kaux kox een aux mawh pa nie lheu khaing pa yaox nawh aux mawh, phan ang mawh
         nan khaing pa mhong nawh khaing aux heue.
         7 Kheu jao pa kied lang teung ting ceu pa plak jhi kieh yaox khankix, son ang aux sang
         chax nie luan yaog tokaux tix ting, hoik tawx kat lawm ka daux nex aux tix mu, pa
         mawh kawncau Satan, ti sang klah sang tap ka aux, son ang aux sang chax nie luan yaog
         tokaux tix ting heue.
         8 Kheu ceu an sang lih hu khaing aux, aux hoik khyox khaw ka Simiang loe bawg heue.
         9 Nawh Cao hoik ah nin ka aux, "Bwanson Aux hoik kub ka son maix. Yuh ti kieh sibrawm
         Aux grum ka daux ceu pa iak riang heue." Mawh kheu nan aux gaux rhawm tix nie lheu
         yaw rangdi ka daux ceu pa iak riang aux khankix, son sibrawm Cao Khrit sang tawb veei
         ka piang aux heue.
         10 Mawh kheu in aux tom gaux rhawm ka daux ceu pa iak riang aux khankix mai ka daux
         pa yuh pa ang cee ang cak kah mai ka daux pa lo pa hot mai ka daux pa tuktiak kah
         mai ka daux pa tug kha, ka son Cao Khrit, grawh grawng nawh yam iak riang aux, yam
         an aux tom koe riang rao heue.
         11 Aux hoik lih mawh pui daox pui aw, pex hoik khin aux mawh nan, grawh grawng nawh
         pex khaw ti hoik yaw aux kah, mawh kheu viang aux ang koe bwanson tidtix kawx, aux
         ang doh da khaix ka daux tix ceu kawx ka kawncau pa ting pa blon ting khaing paox
         tix khankix heue.
         12 Hoik viex rhawm gun yeung khawmuik ti jhi mhai rug grawng mawh kawncau pa ting pa
         mawh pa meh, ka sinax pex, ka mhai mai ka ceu pa daox am mai ka kaing sibrawm khankix
         heue.
         13 Grawh grawng nawh hoik koe ceu pa yuh ka mawx, pa hoik yuh ti kieh pex cud ti ang
         krup ka ceu cao pa kawn deuk khankix, phan mawh pa lheu khaing pa ang tokaux aux mawh
         beeh glawm ka pex? Pluat ploi ceu pa lud aux ka in liak.
         14 Jhak heue, in mawh loe bawg tix bawg pa hoik khre hoik rien aux ti sang hoek ka pex
         heue. Aux tak ang lai mawh beeh glawm ka pex, mawh kheu ang aux sawg kraung cie pex,
         sawg ka pex khaing, grawh grawng nawh kawn praix khankix ang lai khaw ti mawh cao
         khrawm cao deuh sinngao son miex keeing tix, mawh miex keeing pa khaw ti khrawm deuh
         son kawn praix tix heue.
         15 Phan mawh aux, aux tak sang gaux rhawm ti cai kah mai ti kieh khawm tokaux ti uik,
         ka son ju pex heue. Phan aux nie lheu ting moh ka pex, pa moh ka aux tak sang iak
         hu kheu lie?
         16 Tokaux aux ang lai mawh beeh glawm ka pex, viang mawh nan kheu mawh aux pui lhak
         lhiem aux hoik pon taong pex ka ceu pa nieb pie lhen heue.
         17 Khex hoik nieb yuh aux cuyi ti ih kaing pex, ka kix pa hoik ploi aux ka pex tix kaux
         kaux lie?
         18 Aux hoik khyox khaw ka Titux mai hoik ploi puxaik an hu tau mai nawh heue. Khex hoik
         nieb yuh Titux cuyi ti ih kaing pex lie? Ex hoik hu ka daux Khuan tix mu khaing ang
         mawh lie? Ex hoik hu ka daux rhoi khaix caong pa awm paox tix ang mawh lie?
         19 Pex lai ce jih jang glang gleeing ex hoik sawg ti tieb tie phimap tix ka pex nieh.
         Ex krai ka daux Cao Khrit ka plak sivoe Siyiex heue. Pui pa moh aux khankix eue, can
         ku ceu khawmuik mawh son sang kieh pex ting lhaong ka heue.
         20 Grawh grawng nawh, aux lhat yam hoek aux ka pex, ha aux kox yaox kheu tix ceu ceu
         tak sang yaox pex mawh, awm pa ang aux mie pex ti mawh mai viang pex kawx tak yaox
         tokaux aux mawh, awm pa ang pex mie ti yaox aux mawh. Phan ang mawh nan ha kheu tix
         ceu ceu kox tak yaox pa koe krax simah, krax boh rhawm rhi, krax song rhawm songrhi,
         krax pa tang siyox, krax pa nieb yuh pakngai pui laux, krax pa ah lox suk siep, krax
         ca nyhau ting rhawm mai krax lawh maw cuci heue.
         21 Phan ang mawh nan ha yam baox deeh hoek aux ka pex kox, Siyiex aux tak kieh aux tiem
         rhawm ka sivoe pex mai aux tak khi rhawm son kix pa haoh pa hun, pa hoik lud glang
         ka sivoe in mai ang doh keud ka pa ang singax mai ceu pa phit vao mai ceu pa hawt
         alo nex nham, pa hoik yuh kix heue.

1 In mawh pa hoek aux ka pex loe bawg tix bawg heue. "Tak sang kieh lox ku gum kaux
         cong ka jheeh cao pa kham mhai rug ra loe kaux heue."
         2 Aux hoik grux krai mai aux baox grux krai, awm yam ot aux mai pex ra bawg tix bawg,
         yam in viang aux tang ot kawx, aux ah ka kix pa hoik lud glang ka sivoe in mai ka
         khawm pa deuk khankix khawmuik, phan aux baox deeh hoek, aux tak ang yam kix heue.
         3 Kheu sawg pex mhai rug grawng pa sikah Cao Khrit ka daux aux, Kaw pa ang iak riang
         ka plak pex, viang mawh nan pa ting sibrawm ka daux pex,
         4 grawh grawng nawh viang hoik teei Nawh Cao yum ka piang khaox lhak kheu pa iak riang
         kawx, Nawh im ju kheu sibrawm Siyiex heue. Grawh grawng nawh, viang iak riang ex ka
         daux Nawh Cao kawx, ex tak sang im tau mai Nawh kheu sibrawm Siyiex ka plak pex heue.
         5 Chawk ka tokaux pex grawng kaux cong pex ka daux krax yum rhawm lie? Ang kaux lie?
         Cheu ti yaox ka tokaux pex heue. Phan ang mawh nan ang pex tawng grawng tokaux pex,
         grawh grawng pa ot Cao Khrit ka daux pex, phan pex ang lai mawh pa ang pon ti kham
         ceu pa cheu ti yaox an lie?
         6 Aux koe krax keud pot jun pot son sang kieh pex tawng grawng pa ang ex mawh pa ang
         pon kham ka ceu pa cheu ti yaox an heue.
         7 Ex rawg bwan ka Siyiex yuh ka mawx son ang pex sang yuh ceu pa caox caig tix ceu
         kawx, ang lai mawh son sang sidawng grawng pa pon ex ti kham ceu pa cheu tix yaox
         an, mawh son sang yuh pex ceu pa khaw pa mhawm, viang mawh ex awm pa ang pon ti kham
         ceu pa cheu ti yaox an kawx heue.
         8 Grawh grawng nawh ex ang koe sibrawm ti cha ti yuh ka ceu pa mawh pa meh, ex pon
         ti yuh plak pa mawh meh khaing heue.
         9 Grawh grawng nawh ex gaux rhawm yam iak riang iak rao ex mai ting riang pex mai sonsang
         grum mhawm pex kawx, ex rawg bwan heue.
         10 Mawh kheu jao in aux tom tiiem lai grawng ceu in khankix, yam tang ot aux khaing
         pex, yam ot aux mai pex aux tak ang yaox ti yuh pa lang teung ka pex, awm pa khaw
         mai sibrawm pa hoik tawx Simiang ka aux, son sang yuh sang sum ting mai ang mawh sonsang
         yieh laux heue.
         11 Puxaik khankix eue, in mawh lox pa ghoik pa sidah, gaux rhawm heue, kieh grum mhawm
         heue, kieh nyawm rhawm heue, kieh mawh rhawm tix mu khaing heue, ot ka daux pa nhim
         mai Siyiex krax pa moh rhawm mai krax pa nhim tak sang ot tau mai pex heue.
         12 Nawb ka paox tix, tix kaux lai tix kaux, ka pa ngheut pa singax heue.
         13 Pui pa singax singeh khawmuik nawb ka pex heue.
         14 Kieh bwanson Simiang ex Yesux Khrit mai krax moh krax rhawm Siyiex mai pa yuh paox
         pie Khuan singax singeh ot tau mai pex khawmuik liak.GalatiansGalatiansGalatiansGalatiansGalatians

1 Pawlux pa mawh kawncau pa ting, ang mawh khaing pui, viang, kheu pui kawx ang mawh,
         mawh kheu Yesux Khrit mai Siyiex Keeing Cao, pa hoik kieh Nawh deeh kaoh im khaing
         krax yum,
         2 puxaik can pa ot tau mai aux, tawx ka ceu cao pa ot ka daux meung Kalatix khankix
         heue.
         3 Kieh bwanson mai pa nhim Keeing ex Siyiex mai Yesux Khrit koe mai pex,
         4 Kaw pa hoik tawx tokaux tix son phimap ex, sonsang taoh Nawh ex khaing ju pa caox
         in, awm pa khaw mai alo Keeing ex Siyiex,
         5 Kieh Nawh Cao koe min pakngai leeing ju liak. Amen.
         6 Aux daox deng ka grawng pex, phex khran gwieh hu khaing kaw pa hoik kok ka pex ka
         daux bwanson Cao Khrit, son lox bwan gaux rhawm pa tang siyox,
         7 pa ang mawh lox bwan gaux rhawm tang ceu, viang mawh nan koe pui tix blah pa lak
         lheut ka pex mai simie ti loh, lox bwan gaux rhawm Cao Khrit kieh tang heue.
         8 Ex ang ah, kawncau Siyiex pa kaoh khaing raoma ang ah, phan sidiex ka pex lox bwan
         gaux rhawm pa lheu pa tang khaing lox bwan gaux rhawm pa hoik sidiex ex ka pex, kieh
         nawh mawh pa pon pa jhax lawg heue.
         9 Awm hoik ah ex glang ka, aux baox deeh ah nan yam in tix bawg, phan pui tix kaux
         kaux sidiex lox bwan gaux rhawm ka pex pa lheu pa tang khaing pa hoik rieb pex ti
         teei, kieh nawh mawh pa pon pa jhax lawg heue.
         10 Yam in aux sawg ti pon pa khaw khaing pui lie? Phan ang mawh nan khaing Siyiex lie?
         Phan ang mawh nan aux nied ti yuh son sang caw ka rhawm pui lie? Phan aux kawn yuh
         pa caw ka rhawm pui, aux tak ang lai mawh siliex Cao Khrit heue.
         11 Puxaik khankix eue, aux kieh pex tawng grawng lox bwan gaux rhawm pa hoik sidiex
         aux ang mawh pa khaw pa dex mai pui heue.
         12 Aux ang pon lox bwan an khaing pui mai ang mawh pa gau ka aux, pon kheu Yesux Khrit
         pa plak jhi aux yaox heue.
         13 Pex hoik mhong grawng pa yuh aux ka mawx, yam ot aux daux been Yudax, daux bawg yam
         pa hoik luan, grawng pa tuktiak aux ka ceu cao Siyiex nie lheu khaing pa chix pon
         ti tiag mai pa yieh yuh laux leeing heue.
         14 Aux nie ting tawng ka daux been Yudax, khaing ceu pui aux, pa sidu ju mai nie lheu
         nied ti yuh son been tax keeing aux khankix heue.
         15 Yam caw rhawm Siyiex, Kaw pa hoik tiah ti deuh aux, khaing daux vaig miex tix mai
         kok aux kheu bwanson Nawh,
         16 son sang plak jhi Kawn Nawh ka daux aux, son sang sidiex aux grawng Nawh ka sinax
         pui tang ceu khankix mai dom mawx dom an aux ang kum kawng tau mai nex nham,
         17 viang, ka veng Yerusaliem kawx aux ang haok hu ka kix pa hoik mawh kawncau pa ting
         ka sivoe aux, aux hu ka daux meung Arebia mai aux deeh hu ka veng Damase tix bawg
         heue.
         18 Khaix an loe num aux haok hu ka veng Yerusaliem,son sang pon ti meed, tawng ka Kephax
         mai aux ot tau mai nawh kao phwan ngaix heue.
         19 Lheu khaing Yakop pux Simiang ang aux yaox kawncau pa ting tang kaux tix kaux kawx
         heue.
         20 Grawng ceu pa tiiem aux ceu in ka pex, ka plak sivoe Siyiex aux ang pie lhen.
         21 Khaix an aux hu ka meung Surix mai meung Kilikix heue.
         22 Yam an ceu cao Cao Khrit pa koe ka daux meung Yudax khankix ang nyang bax tawng pakngai
         aux.
         23 Kix hoik mhong ngie lox pa yuh nin, "Kaw pa hoik sax tuktiak ex, yam in sidiex gau
         grawng krax yum rhawm, pa hoik sax yieh nawh ti yuh laux leeing tix bawg."
         24 Kix yaog yaw ka Siyiex kheu grawng aux heue.

1 Khaix an yam hoik luan kao pon num aux deeh haok ka veng Yerusaliem tau mai Banabax
         mai khawm Titux kawx, aux viex hu mai tix heue.
         2 Aux haok hu kheu plak jhi ti kieh aux yaox mai aux krai lox bwan gaux rhawm ceu pa
         sidiex aux ka sinax pui tang ceu khankix ka sivoe kix, aux krai ngie ka kix pa koe
         min plakngai, ka dee ang pui ot, phan ang mawh nan ha pa to aux yam in, phan ang mawh
         nan pa hoik to aux kox mawh pa giex going heue.
         3 Pie Titux pa ot tau mai aux, pa mawh pui Helasax kawx ang khin ti kieh pat hak.
         4 Kheu koe pa yuh grang awm puxaik tix blah pa briex ti laig son sang jiang ka ceu
         pa ploi ex, pa koe ex daux Yesux Khrit, yuh ka mawx sonsang deeh kieh ex mawh siliex
         heue.
         5 Ex ang doh cu ka kix, pie tix nari kawx, ceu pa mawh meh, pa dex mai lox bwan gaux
         rhawm, tak sang kaux cong ka sinax pex heue.
         6 Kix pa mawh pa koe min plakngai khankix, kix hoik sax mawh pa yuh ka mawx ang ah,
         ang mawh tidtix ka aux. Siyiex kienie, ang mawh pa jhak ka pakngai pui), pa ah aux
         kix pa koe min plakngai khankix ang tie lai tawx tidtix ka aux,
         7 jalao sang mawh nan, yam yaox kix grawng hoik tawx pong lox bwan gaux rhawm pa ang
         pat hak ka aux, awm hoik tawx lox bwan gaux rhawm pa pat hak ka Petrux,
         8 Grawh grawng nawh Kaw pa yuh ka daux Petrux sonsang kieh nawh mawh kawncau pa ting
         ka son pui pa pat hak khankix, viang ka daux aux kawx, hoik yuh ti kieh mawh kawncau
         pa ting ka son pui tang ceu khankix,
         9 Yam tawng kix grawng pa hoik tawx bwanson ka aux, Yakop, Kephax mai Yohan, pui ah
         mawh kix rong, tawx pa singeuh taix khawn dawm ceu pa yuh paox pie ka aux mai Banabax,
         sonsang hu yiex ka pui tang ceu mai sonsang hu kix ka pui pa pat hak khankix heue.
         10 Kix koe ngie rhawm ti sang kieh yiex doh keud ka pui hot sia khankix, ceu an mawh
         pa koe rhawm aux ti sang nied ti coca yuh heue.
         11 Yam hoek Petrux ka veng Antiuk, aux ne raw nawh sidu pakngai nawh, mawh kheu koe
         grawng dee deuh phimap ka nawh.
         12 Ka sivoe sang hoek pui tix blah khaing Yakop, nawh sawm tau mai pui tang ceu khankix,
         yam hoek kix, nawh deeh toek tokaux tix, tiah khaing kix, kheu ring ka kix pa mawh
         cub pa pat hak heue.
         13 Pui Yudax pa deuk khankix yuh ti pie awm paox tix tau mai nawh, tom pie Banabax kawx
         hu plak kix kheu pa pie kix heue.
         14 Yam yaox aux grawng ang kix hu rahsee, awm pa khaw mai pa mawh meh lox bwan gaux
         rhawm, aux ah nin ka Kephax sivoe kix khawmuik, "Phan maix pa mawh pui Yudax, yuh
         ti ot yaung pui tang ceu khankix mai ang yuh ti ot awm pui Yudax mai khex sang khin
         ti kieh pui tang ceu khankix yuh ti ot awm pui Yudax yuh ka mawx?
         15 Ex raux mawh nex nham pui Yudax mai ang mawh pui phimap tang ceu,
         16 Ex tawng grawng pui ang hoek krax rahsee, kheu pa twah klaung ka lox lai beenli,viang
         mawh nan hoek kheu krax yum rhawm ka Yesux Khrit, awm hoik yum rhawm ex ka Yesux Khrit,
         son sang pon ex ti hoek krax rahsee kheu pa yum rhawm ka Cao Khrit mai ang mawh kheu
         krax twah klaung ka lox lai beenli, mawh kheu pui tix kaux kawx ang hoek krax rahsee,
         kheu pa twah klaung ka lox lai beenli heue.
         17 Yam sawg ex ti hoek krax rahsee ka daux Cao Khrit, phan yaox tokaux ex mawh pui pa
         yuh phimap, khex mawh Cao Khrit cao pa yuh son phimap lie? Ang doh mawh nan.
         18 Phan aux deeh cox sum ceu pa hoik yieh aux laux, aux plak jhi grawng tokaux aux mawh
         pui lud tiru heue.
         19 Lheu khaing an kheu lox lai beenli aux hoik yum ka pa dex mai lox lai beenli, son
         sang im aux ka pa dex dawd mai Siyiex heue.
         20 Aux hoik yum tau mai Cao Khrit ka khaox lhak mai yam in aux kawn ang baox mawh pa
         im, Cao Khrit im ka daux aux heue. Ceu pa im aux ka daux nex nham yam in, aux im ka
         daux krax yum rhawm, pa mawh pa yum rhawm ka Kawn Siyiex, pa hoik moh ka aux mai hoik
         tawx tokaux tix son aux heue.
         21 Aux ang yuh ti kieh bwanson Siyiex mawh pa giex going, phan pon krax rahsee kheu
         lox lai beenli, pa yum Cao Khrit mawh pa giex going heue.

1 Pui Kalatix pa daox aw khankix eue, pa hoik plak kieh sidawng grawng pa yum Yesux
         Khrit piang khaox lhak sivoe ngai pex, mawh mawx pa hoik kieh pex nih son ang sang
         nghiet ka lox pa mawh meh?
         2 Aux simie ti tawng ngie ceu in khaing pex, pa pon pex Khuan Cao, hoik mawh kheu twah
         klaung pex ka lox lai beenli lie? Phan ang mawh nan pon kheu yum rhawm ka lox bwan
         pa mhong pex lie?
         3 Pex phex daox nie ding lie? Viang pex hoik jah ti yuh ka daux Khuan Cao, yam in pex
         sang grum naog ka daux nex nham lie?
         4 Ceu pa hoik kham geu pex tom nie ceu ding dod, mawh ngie pa giex going lie? Phan
         mawh pa giex going tete,
         5 Kaw pa tawx Khuan Cao ka pex mai pa yuh mhai pa daox am ka daux pex, Nawh yuh kheu
         twah klaung pex ka lox lai beenli lie? Phan ang mawh nan, mawh kheu yum rhawm pex
         ka lox bwan pa mhong tix lie?
         6 Awm hoik yum rhawm Abraham ka Siyiex mai hoik sawn krax yum rhawm an mawh pa rahsee
         son nawh heue.
         7 Mawh kheu nan een ti tawng grawng kix pa koe krax yum rhawm, mawh kawn Abraham heue.
         8 Phuk lai sigang khri hoik grux yaox grawng Siyiex tak sang kieh pui tang ceu khankix
         hoek ka krax rahsee kheu krax yum rhawm, tom hoik grux sidiex lox bwan gaux rhawm
         ka Abraham ah nin, "Ceu pui khawmuik tak sang pon bwanson ka daux maix heue."
         9 Mawh kheu nan kix pa koe krax yum rhawm khankix pon bwanson tau mai Abraham pa yum
         rhawm heue.
         10 Can pui pa dex dawd mai pa twah klaung ka lox lai beenli khankix ot ka greem pa jhax
         lawg, grawh grawng nawh hoik tiiem ti deuh ah nin, "Ku kaux daux pui pa ang lai hawt
         ti yuh ku ceu khawmuik can pa hoik tiiem ka daux phuk lai beenli, mawh pa jhax lawg
         kah heue."
         11 Lheu khaing an grawng pui tix kaux kawx ang hoek krax rahsee sivoe Siyiex kheu lox
         lai beenli, hoik sidawng kah, grawh grawng nawh, "Pui pa rahsee tak sang im kheu krax
         yum rhawm heue."
         12 Lox tawm lai beenli ang dex dawd mai krax yum rhawm, "Kaw pa hawt ti yuh lox tawm
         an khankix, tak sang im ka daux lox tawm an khankix heue."
         13 Cao Khrit hoik taoh ex khaing pa jhax lawg lox lai beenli, kheu hoik mawh Nawh pa
         jhax lawg son ex, grawh grawng nawh hoik tiiem ti deuh ah nin, "Pa preue ka piang
         khaox ku kaux daux pui, mawh pa jhax lawg heue."
         14 Son sang pon pui tang ceu khankix bwanson Abraham ka daux Cao Khrit heue. Son sang
         pon ex sijax mukheu grawng Khuan Cao, kheu krax yum rhawm heue.
         15 Puxaik khankix eue, aux krai hawt awm been pui. Viang mawh ngie sijax mukheu pa yuh
         kawn pui kawx, khaix hoik een sijax mukheu an ti mawh pa lung loi, pui tix kaux kawx
         ang pon ti tik sijax mukheu an mai ang baox thiien thie kah heue.
         16 Lox sijax mukheu khankix hoik krai ka Abraham mai ka ru nawh heue. Nawh Cao ang ah
         "Doeh ru khankix,"awm sang ah grawng pui hun, hoik ah, "Doeh ru maix,"awm sang ah
         ngie grawng tix kaux khaing, pa mawh Cao Khrit heue.
         17 Aux ah nin, sijax mukheu pa hoik grux een Siyiex ti mawh pa lung loi, lox lai beenli,
         pa jah ti kieh mawh khaix an pon yieh tixngoe num, ang pon tiyieh laux, son sang kieh
         lox sijax mukheu an mawh pa giex going heue.
         18 Phan sin an mawh pa dex dawd mai lox lai beenli, ang baox lai mawh pa dex dawd mai
         lox sijax mukheu, Siyiex hoik tawx sin an ka Abraham, ka lox sijax mukheu heue.
         19 Phan mawh nan lox lai beenli mawh son pa yuh ka mawx? Hoik baox thiien thie lox lai
         beenli kheu phimap, tom sang hoek ru pa hoik tawx lox sijax mukheu kah heue. Hoik
         kieh kawncau Siyiex khankix teei ti tawx lox lai beenli ka tawm taix pui sinax heue.
         20 Pa ah pui sinax ang mawh ngie son tix kaux khaing, Siyiex mawh ngie tix kaux khaing
         heue.
         21 Phan mawh nan lox lai beenli mawh pa cha ka lox sijax mukheu Siyiex lie? Ang doh
         mawh nan. Phan hoik tawx lox lai beenli pa chix kieh im, tak lai pon pa rahsee kheu
         lox lai beenli tete heue.
         22 Viang mawh nan phuk lai sigang khri hoik laung pui khawmuik ka greem phimap, son
         sang tawx lox sijax mukheu an kheu krax yum rhawm kix ka Yesux Khrit heue.
         23 Viang mawh nan ka sivoe sang hoek krax yum rhawm, hoik laung mai pau ex ka greem
         lox lai beenli, sonsang khre ex son krax yum rhawm pa tak sang lih bleeh khaix heue.
         24 Mawh kheu nan lox lai beenli hoik mawh cao thong cao gau ex tom hoek Cao Khrit, sonsang
         hoek ex krax rahsee kheu krax yum rhawm heue.
         25 Viang mawh nan yam in kheu hoik hoek krax yum rhawm an ex ang lai baox ot greem cao
         gau heue.
         26 Grawh grawng nawh pex khawmuik mawh kawn Siyiex kheu krax yum rhawm ka Yesux Khrit
         heue.
         27 Can pex pa hoik cubcom ka daux Yesux Khrit, hoik ceep ka Cao Khrit heue.
         28 Ang doh lai pon koe pui Yudax phan ang mawh nan, pui Helasax, ang doh lai pon koe
         siliex, phan ang mawh nan pui ploi, ang doh lai pon koe simex, phan ang mawh nan bun,
         mawh kheu pex khawmuik mawh ngie tix kaux khaing ka daux Yesux Khrit heue.
         29 Phan pex mawh cie Cao Khrit, pex mawh ru Abraham mai cao pa pon sin awm pa khaw mai
         lox sijax mukheu heue.

1 Aux ah nin, yam ca kawn mawh kaw pa sang pon sin kawn nyawm, nawh ang siyox khaing
         pa mawh siliex, viang mawh nawh cao sin khawmuik kawx,
         2 Tak lai ot greem pui pa pau mai pa kia ngien khankix tom hoek singaix pa hoik ciak
         keeing nawh ti deuh heue.
         3 Awm an ex kawx, yam mawh ex kawn nyawm, hoik een ti kieh mawh siliex greem been haktiex
         pa ang grum naog heue.
         4 Viang mawh nan yam hoik naog bawg yam, Siyiex ploi Kawn tix lih keh khaing bun, keh
         ka greem lox lai beenli,
         5 son sang taoh Nawh ex, pa ot ka greem lox lai beenli, son sang pon ex ti mawh kawn
         Nawh heue.
         6 Kheu mawh ex kawn, Siyiex hoik ploi Khuan Kawn tix ka daux rhawm ex ti yo, "Abax
         Keeing eue" .
         7 Mawh kheu nan pex ang baox lai kawn mawh siliex, mawh kawn heue. Phan mawh kawn,
         mawh pa sang pon sin kheu Siyiex heue.
         8 Glang ka in kheu ang tawng ka Siyiex, pex tom hoik mawh siliex ka kix pa ang mawh
         siyiex.
         9 Yam in pex hoik tawng ka Siyiex, phan ang mawh nan nie lheu mawh Siyiex hoik tawng
         ka pex, pex lai deeh tieh ti hu ka lox been pa ang grum naog, pa bhaw riang mai pa
         ang koe bwanson, pex khex mie ti baox deeh mawh siliex lie?
         10 Pex lai twah klaung ka singaix mai jhong khix mee num.
         11 Aux lhat kheu grawh grawng pex, ha pa nyhap sidieb aux kox mawh pa giex going son
         pex heue.
         12 Puxaik khankix eue, aux khyox khaw ka pex, kieh mawh awm aux, kheu aux kawx hoik
         mawh awm pex heue. Pex ang lud tidtix ka aux,
         13 Pex hoik tawng mawh kheu grawng jhawm saux, aux tom hoik sidiex lox bwan gaux rhawm
         ka pex bawg phao ka,
         14 ceu pa mawh pa nyaw glaw ka pex ka daux nex nham aux, pex ang lai nieb yuh mai ang
         tik, viang mawh nan pex rieb ti teei aux, awm mawh aux kawncau Siyiex mai Yesux Khrit
         heue.
         15 Phan mawh nan pa hoik gaux rhawm pex an koe dee mawx? Grawh grawng nawh, aux kham
         mhai rug, phan chix, pex tee hoik koik ngai tix mai tawx ka aux heue.
         16 Kheu hoik krai aux pa mawh meh ka pex, khex lih mawh aux pui pa koeng ka pex lie?
         17 Kix nied ti coca grawng pex, ang mawh son ceu pa mhawm. Kix simie ti klat pex ot
         plak praix, son sang nied pex ti coca son kix heue.
         18 Viang mawh nan pa nied ti coca ka daux ceu pa mhawm. Mawh pa mhawm, ang joeng mawh
         ngie yam ot aux tau mai pex heue.
         19 Kawn nyawm iak aux, pa baox deeh loi aux ti keh, tom hoik lih mawh Cao Khrit ka daux
         pex khankix eue.
         20 Yam in kawx, aux kied mie ti ot tau mai pex, sonsang pon aux ti tieh loh, lox aux,
         mawh kheu kied daox aw aux ka grawng pex heue.
         21 Krai ka aux liak, pex pa simie ti ot greem lox lai beenli khankix eue, ang pex nyang
         mhong lox lai beenli lie?
         22 Hoik tiiem ti deuh grawng Abraham koe kawn simex ra kaux, tix kaux mawh pa koe khaing
         bun pa mawh siliex mai tix kaux mawh pa koe khaing bun pa mawh pui ploi heue.
         23 Kawn simex pa koe khaing bun siliex an hoik keh hawt been nex nham, viang mawh nan
         kawn simex pa koe khaing bun pa ploi an, mawh pa keh kheu lox sijax mukheu heue.
         24 Grawng ceu in khankix koe lox tiag heue. Bun in kiex, mawh sijax mukheu ra mu, tix
         mu mawh pa kaoh khaing gawng Sina, pa mawh Hagarax, pa keh kawn tix mawh siliex heue.
         25 Hagarax mawh gawng Sina pa koe ka daux meung Arebia, veng Yerusaliem pa koe yam in,
         pa hoik mawh siliex tau mai kawn praix nawh heue.
         26 Veng Yerusaliem pa koe dee long, mawh pa ploi, pa mawh miex ex heue.
         27 Hoik tiiem ti deuh ah nin, "Bun neh pa ang sax keh kawn eue, gaux rhawm heue. Bun
         pa ang yaox ti geu pa saux yha eue, kok yo kah heue. Bun pa hoik grham an, nie lheu
         koe kawn khaing bun pa koe mex an heue."
         28 Puxaik khankix eue, ex mawh kawn lox sijax mukheu awm hoik mawh I cak heue.
         29 Awm kaw pa hoik keh hawt been nex nham yam an hoik tuktiak ka kaw pa hoik keh hawt
         Khuan Cao, yam in kawx mawh nang nan heue.
         30 Lox phuk lai sigang khri ah ka mawx? "Grheu ti tik bun siliex mai kawn simex kiex,
         mawh kheu kawn simex bun siliex, tak ang lai pon sin tau mai kawn simex bun pa ploi
         heue."
         31 Mawh kheu nan puxaik khankix eue, ang ex mawh kawn praix bun siliex, mawh kawn praix
         bun pa ploi heue.

1 Cao Khrit hoik ploi ex sonsang mawh pui ploi, mawh kheu nan kieh kaux cong kah mai
         paw baox deeh kieh nien ka ceu pa sang deeh kieh mawh siliex.
         2 Jhak heue, Aux Pawlux ah nin ka pex, phan pex lai rieb ti kieh pat hak, Cao Khrit
         tak ang koe bwanson tidtix son pex.
         3 Mawh heue, aux baox deeh kham mhai rug, grawng ku kaux daux pui pa rieb ti kieh pat
         hak, nawh tak mawh pa koe ceuk ti sang yuh lox lai beenli khawmuik heue.
         4 Pex pa mie ti hoek krax rahsee kheu lox lai beenli, hoik dud gwieh hu khaing Cao
         Khrit, pex hoik rau hu khaing bwanson heue.
         5 Grawh grawng nawh ex hoik krox ti pon pa keud pot jun pot son krax rahsee, pa sang
         pon kheu Khuan Cao ka daux krax yum rhawm heue.
         6 Grawh grawng nawh ka daux Yesux Khrit, ceu pa pat hak ang ah, pa ang pat hak ang
         ah, ang koe bwanson tidtix, mawh krax yum rhawm pa yuh kheu krax moh, pa koe bwanson
         heue.
         7 Glang ka in pex hoik to mhawm heue. Mawh mawx pa hoik sidien pex son ang pex sang
         nghiet ka lox pa mawh meh?
         8 Ceu pa jeeh nyaw ka pex in ang mawh pa kaoh khaing Kaw pa hoik kok ka pex heue.
         9 Susaix ceeix ngie chix laig ka pum khawmuik mai kieh ploh kah heue.
         10 Aux hoik yum rhawm ka pex ka daux Simiang, grawng pex tak ang keud pa tang siyox,
         pa lak lheut ka pex, mawh pui mawx ang ah, nawh tak geu pa prawng pa ciyang tokaux
         tix heue.
         11 Puxaik khankix eue, phan aux kawn sidiex been pat hak, lai kawn tuktiak ka aux? Phan
         mawh nan ceu pa sideeing ka khaox lhak hoik teei ti tik heue.
         12 Aux mie ti kieh kix, pa kieh pex lulax, deeh kid ti tik tokaux tix tiru heue.
         13 Grawh grawng nawh puxaik khankix eue, hoik kok pex sonsang mawh pui ploi, viang mawh
         nan paw vi shiao krax pa ploi pex, ti mawh dee du sonsang hawt yuh alo nex nham, viang
         mawh nan pex tix kaux lai tix kaux yuh son paox tix ka daux krax moh heue.
         14 Grawh grawng nawh lox lai beenli khawmuik hoik grum naog ka daux lox in tix gum khaing,
         pa ah nin, "Maix tak moh paox plawg paox nyhawm maix awm moh ka tokaux tix heue."
         15 Phan pex kiied mai ih paox tix, rien rhawm tix, son ang pex paklawg kheu paox tix,
         tix kaux lai tix kaux heue.
         16 Aux ah nin, hu ka daux Khuan heue. Mai pex tak ang yuh ti kieh naog alo nex nham
         heue.
         17 Grawh grawng nawh alo nex nham mawh pa lah cha ka Khuan mai Khuan mawh pa lah cha
         ka alo nex nham, mawh kheu ceu in kiex mawh pa ang khaw mai paox tix, tom ang pex
         pon yuh ceu pa mie pex ti yuh heue.
         18 Phan Khuan Cao thong pex hu, pex ang lai ot greem lox lai beenli heue.
         19 Krax twah klaung pa khaw mai alo nex nham, mawh in khankix, pa phit vao mai pa yuh
         pa ang singax, pa chax nie luan yuh,
         20 pa krub riang grang, pa yuh pa dex mai phi, pa koeng ka paox tix, pa simah simaing,
         pa boh rhawm, pa song rhawm, pa thiang paox tix, pa tang gwieh paox tix, pa tang yuh
         cub caw,
         21 pa ghoing, pa pah pui yum, pa yoek ka plai, pa silao ti yuh pawie mai ceu pa awm
         in khankix, pa baox grux krai aux ka pex yam in, awm pa hoik sax grux krai aux ka
         pex, grawng pui pa yuh ceu in khankix tak ang lai pon sin meung Siyiex heue.
         22 Plix cie Khuan Cao mawh, pa moh rhawm, pa gaux rhawm, pa nhim, pa lang gun lang yeung,
         pa chix caux rhawm, pa mhawm, pa kaux sijax,
         23 pa awn rhawm, pa chix priex rhawm tix, lox been pa sang lah cha ka ceu in khankix
         ang koe heue.
         24 Kix pa dex dawd mai Yesux Khrit, hoik tawk nex nham yum piang khaox lhak, tau mai
         ceu pa keud pa yuh alo nex nham heue.
         25 Phan ex im kheu Khuan Cao, viang pa hu ex kawx kieh mawh daux Khuan Cao heue.
         26 Paw kieh ex lih ti mawh pa sawg min plakngai pa giex going mai paw choeng ka paox
         tix mai paw ghoing ka paox tix heue.

1 Puxaik khankix eue, phan krup pui tix kaux kaux ka daux phimap pa yuh nawh, pex pa
         kawn dex mai khuan, khaw ti viex rhawm awn pa mhawm ti deeh cox cai nawh mhawm heue.
         Deeh gi ka tokaux tix, ha maix kox hoek ka krax nyaw glaw heue.
         2 Tix kaux lai tix kaux klawm glawm paox tix mai kieh lox lai beenli Cao Khrit naog
         kah heue.
         3 Phan pui tix kaux kaux ce tokaux tix mawh pa laoh lie, yam ang nawh mawh tidtix,
         nawh deeh pie ka tokaux tix tiru heue.
         4 Kieh kaux pui mawx kaux pui an tiag cheu ti yaox kaing pa yuh tix phan yuh nan nawh
         tak koe min plakngai ka grawng tokaux tix khaing, mai ang yaw rangdi ka tang kaux
         heue.
         5 Grawh grawng nawh kaux pui mawx kaux pui an tak lai klawm glawm tokaux tix heue.
         6 Kieh kaw pa pon krax gau ka daux gumlox bwan, gwieh ti tawx ceu pa mhawm can pa koe
         tix ka cao gau ka nawh heue.
         7 Paw kieh pie ka tokaux tix, ang doh nieb pon yuh pa ang cee ang cak ka Siyiex heue.
         Grawh grawng nawh pui rhuat simie ceu pa yuh ka mawx ang ah, nawh tak deeh vawg ceu
         an heue.
         8 Kaw pa rhuat ka daux nex nham tokaux tix, tak sang deeh vawg pa cux sium khaing nex
         nham heue. Kaw pa rhuat ka daux Khuan Cao, tak sang deeh vawg ju leeing ju khaing
         Khuan Cao heue.
         9 Ex paw kieh laux rhawm ka ceu pa yuh pa mhawm mhiem, grawh grawng nawh yam hoek bawg
         yam ex tak sang pon ti vawg, phan ex ang khrup rhawm heue.
         10 Mawh kheu in, yam yaox ex dee pon ti yuh, kieh ex yuh ceu pa mhawm ka pui khawmuik
         mai nie lheu mawh ka kix pa mawh pui geh nyiex krax yum rhawm heue.
         11 Pex yaox grawng aux hoik tiiem ngai lai pa ting miex ding ka pex, ka khaix taix tokaux
         aux heue.
         12 Can pui pa mie ti ao min plakngai ka daux nex nham khankix khin ti kieh pex pat hak,
         son ang kix sang yaox ti geu krax tuktiak son khaox lhak Cao Khrit heue.
         13 Grawh grawng nawh pie tokaux kix pa hoik rieb ti teei been pa pat hak khankix kawx
         ang priex ti hawt ka lox lai beenli, kix simie ti kieh pex pat hak, son sang pon kix
         ti yaw rangdi ka daux nex nham pex heue.
         14 Paw kieh aux yaw rangdi ka tix ceu kawx lheu khaing khaox lhak Simiang ex Yesux Khrit,
         haktiex hoik yum ka aux mai aux hoik yum ka haktiex heue.
         15 Ka daux Yesux Khrit pa pat hak ang ah, pa ang pat hak ang ah, ang koe bwanson tidtix,
         ceu pa koe bwanson mawh ngie pa mawh pui pa khraox heue.
         16 Can kix pa sang hawt hu ka daux lox tawm in, kieh pa nhim mai pa caux rhawm koe ka
         piang kix mai ka piang Isarelax cie Siyiex heue.
         17 Jah tom yam in, paw kieh pui lak lheut ka aux tix kaux kawx, mawh kheu aux hoik peeh
         khaix rhoi pa hoik yuh ka Yesux daux tokaux aux heue.
         18 Puxaik khankix eue, kieh bwanson Simiang ex Yesux Khrit ot tau mai khuan pex liak.
         Amen.EphesiansEphesiansEphesiansEphesiansEphesians

1 Pawlux pa mawh kawncau pa ting Yesux Khrit kheu alo Siyiex, tawx ka pui pa singax
         pa ot ka daux veng Efesux mai ka pui pa kaux sijax ka daux Yesux Khrit heue.
         2 Kieh pex koe bwanson, pa nhim pa kaoh khaing Keeing ex Siyiex mai Simiang Yesux Khrit
         heue.
         3 Kieh keeing Siyiex mai Simiang ex Yesux Khrit ting bwanson, pa hoik tawx bwanson
         pa dex mai khuan ku ceu ka ex ka meung raoma daux Cao Khrit,
         4 awm hoik laug Nawh Cao ti teei ex daux Cao Khrit, tom ka sang jah ti kaw haktiex,
         sonsang mawh ex pa singax, pa ang koe dee cha pa loig sivoe Nawh ka daux krax moh,
         5 hoik grux ciak ti kieh ex mawh kawn tokaux Nawh Cao, kheu Yesux Khrit, awm pa khaw
         caw mai alo Nawh,
         6 sonsang yaogyaw min pakngai bwanson Nawh pa hoik yuh bwanson ti tawx ka ex ka daux
         kawn pa moh Nawh,
         7 pa hoik pon ex krax taoh kah, kheu nham Nawh, sonsang pon ex pa pluat phimap awm
         pa khaw mai bwanson pa mi pa koe Nawh,
         8 pa hoik kieh Nawh koe tom nie, plak ex ka daux pingnya mai daux krax tawng,
         9 yam kieh ex tawng alo Nawh pa hoik mox kah, awm pa khaw mai alo Nawh pa hoik bak
         yiak ti kieh mawh daux Khrit,
         10 yam hoik naog bawg yam khankix, ti kraix khrawm kieh grum kuceu khawmuik, can ceu
         pa koe piang raoma mai can ceu pa koe ka piang haktiex li mawh tix mu khaing ka daux
         Khrit. Pa ah aux, mawh ka daux Nawh heue.
         11 Pa hoik kieh ex mawh sin, kheu hoik ciak ti deuh ex awm pa khaw mai pa hoik bak yiak,
         kaw pa yuh kuceu khawmuik hawt alo pa keud tix,
         12 son ex pa hoik keud pot jun pot ka daux Cao Khrit ka sivoe paox tix, sang mawh son
         pa yaogyaw min pakngai Nawh heue.
         13 Ka daux Nawh kawx, pex hoik mhong gum lox pa mawh meh, pa mawh lox bwan gaux rhawm
         pa dex mai krax taoh pex mai kheu hoik yum rhawm ka daux Nawh, hoik tawk cum ka pex
         ka Khuan Singax pa dex mai lox sijax mukheu heue.
         14 Khuan an mawh gawng ka grawng sin ex, tom bawg yam sang taoh Nawh Cao cie tokaux
         tix, sonsang yaogyaw min pakngai Nawh heue.
         15 Kheu hoik mhong aux grawng krax yum rhawm pa koe pex ka daux Simiang Yesux mai krax
         moh pa koe pex ka pui singax khawmuik,
         16 aux tom yaogyaw bwanson, son pex ang jud ang jai mai simawd pex ka daux pa rawg bwan,
         17 Siyiex ex Yesux Khrit, pa mawh Keeing min pakngai, tak tawx rhawm pa koe pingnya
         pa chix keud chix doh, ka daux krax tawng yung ka Nawh Cao,
         18 sonsang kieh ngai rhawm rhi pex riang, sang tawng pex pa keud pot jun pot pa hoik
         kok Nawh pex ka, mawh pa yuh ka mawx, grawng sin pa sang pon Nawh Cao ka daux pui
         singax khankix ting miex ding,
         19 siawp sibrawm pa kied ting Nawh, ka plak ex pa yum rhawm ting miex ding, awm pa khaw
         mai pa yuh siawp sibrawm pa ting riang Nawh an,
         20 pa yuh Nawh daux Cao Khrit, yam kieh Nawh Cao Khrit deeh kaoh im khaing krax yum
         mai kieh Nawh ngawm plak taix khawn dawm Nawh Cao kadaux raoma,
         21 kied ting ka piang ceu pa giex kaing, pa koe min pakngai, siawp sibrawm mai simiang
         haktiex, can ceu kaux ku ceu pa hoik kok kah, ang joeng mawh ngie ka ju haktiex in,
         viang mawh nan khawm daux ju pa tak sang hoek phao khaix khawmuik heue.
         22 Nawh Cao hoik teei ti deuh kuceu khawmuik ka greem caong Nawh mai tawx ti kieh Nawh
         mawh Kaing ka piang ku ceu khawmuik ka daux ceu cao,
         23 pa mawh tokaux Nawh, pa grum naog Kaw pa kieh grum naog ku ceu khawmuik heue.

1 Nawh Cao hoik yuh ti kieh pex im ka, yam hoik yum pex kheu pa lud mai phimap.
         2 Pa hoik sax hu pex ka, awm pa khaw mai been haktiex, pa khaw mai simiang siawp sibrawm
         bhawm, pa mawh khuan pa yuh kaing ka daux kawn pa lieh lox khankix.
         3 Ex khawmuik kawx hoik rom tau mai kix tix bawg, ka daux pa hawt alo nex nham tokaux
         tix mai hawt yuh pa mie nex nham mai pa lak keud ti yuh mai ex hoik mawh nang kawn
         praix pa song rhawm, awm hoik mawh pa deuk khankix heue.
         4 Siyiex, pa mi pa koe ka daux krax caux rhawm, kheu krax moh pa kied lang teung moh
         Nawh Cao ka ex,
         5 Pie yam hoik yum ex kheu phimap tix kawx, Nawh hoik kieh ex im tau mai Cao Khrit,
         Pex hoik hoek krax taoh kheu bwanson heue.
         6 Hoik kieh ex deeh kaoh tau mai Nawh, hoik kieh ex ngawm tau mai Nawh ka daux raoma,
         ka daux Yesux Khrit.
         7 Ka daux ju pa tak sang hoek khankix, Nawh tak sang pon ti jhi ceu pa kied ting mi
         koe bwanson tix, ka daux pa yuh bwanson ka ex ka daux Yesux Khrit heue.
         8 Pex hoik hoek krax taoh kheu bwanson ka daux krax yum rhawm mai ang mawh kheu tokaux
         tix, mawh totaix pa tawx Siyiex.
         9 Ang mawh kheu krax twah pa yuh tix, mawh kheu nan ang pui pon yaw tix, tix kaux kawx
         ka grawng an heue.
         10 Ex mawh khaix taix Nawh, pa hoik phan hoik yuh ka daux Yesux Khrit, sonsang twah,
         yuh ceu pa mhawm, pa hoik grux cox Siyiex sonsang hu ex ka daux ceu an khankix heue.
         11 Mawh kheu nan doh keud grawh grawng pex pa mawh pui tang ceu ka daux nex nham, kix
         pa mawh pa pat hak ka daux nex nham, pa hoik yuh ka taix, kok mawh pa ang pat hak,
         12 hoik mawh pa tang ot khaing Cao Khrit tix bawg, pa hoik tang tiah tix, ang mawh paox
         khaing pui Isarelax mai pa hoik mawh pa ang dex mai sijax mukheu, pa dex dawd mai
         lox sijax mukheu, ang koe krax dee sang keud pot jun pot, ang koe Siyiex ka daux haktiex
         in heue.
         13 Yam in ka daux Yesux Khrit, pex pa hoik singai tix bawg, hoik kieh dex kheu nham
         Cao Khrit heue.
         14 Nawh Cao mawh pa nhim ex, pa hoik kieh khawm ra mawh tix mu khaing mai yuh ding tie
         ka sigreung laux,
         15 kheu hoik kieh Nawh ceu pa koeng pak lawg ka daux tokaux tix, pa mawh lox tawm mai
         been khankix pa koe ka daux lai beenli, sonsang pon Nawh ti phan, yuh kiex khawm ra
         mawh pui khraox tix kaux khaing, ka daux tokaux tix mai kieh nhim heue.
         16 Sonsang kieh khawm ra deeh ih rhawm paox tix, ka daux tokaux tix mu khaing, ka Siyiex,
         kheu khaox lhak mai pah ceu pa koeng yum ka khaox lhak an heue.
         17 Nawh Cao viex ti sidiex lox bwan gaux rhawm pa nhim, ka pex pa ot dee singai, mai
         ka ex pa ot dee dex heue.
         18 Mawh kheu Nawh Cao, ex khawm ra tom pon ti laig ka daux khuan tix mu khaing ka Keeing
         Cao heue.
         19 Mawh kheu nan pex ang lai baox mawh pui tang praix tang klawng mai nyo sinie, pex
         hoik mawh ngie pui tix meung khaing tau mai pui singax singeh khankix mai pui geh
         nyiex Siyiex,
         20 pa hoik sum piang jaong rong, pa mawh kawncau pa ting mai cao jhai khankix, tokaux
         Yesux Khrit mawh Simaox kaing ka daog heue.
         21 Ka daux Nawh Cao khaox joh rong jhan khawmuik jawg ti tok mai lih mawh nyiex bwan
         pa singax singeh son Simiang heue.
         22 Pex kawx hoik sum tau ka daux Nawh Cao, sonsang mawh dee ot Siyiex ka daux Khuan
         Cao heue.

1 Mawh kheu jao in aux Pawlux pa mawh pui pa laung kheu grawng Yesux Khrit, son pex
         pui tang ceu.
         2 Pex tee hoik mhong grawng bawg yam bwanson pa hoik tawx Siyiex ka aux son pex,
         3 grawh grawng hoik plak kieh aux yaox, kieh aux tawng ceu pa raux pa mox, awm lox
         pa hoik tiiem aux phao ka ceeix,
         4 mawh kheu yam phat pex, pex tak sang tawng grawng krax tawng aux ka ceu pa raux pa
         mox pa dex mai Cao Khrit,
         5 ceu pa ang sax kieh tawng ka Kawn kawn pui daux ju pa hoik luan khankix, awm Khuan
         Cao hoik plak kieh yaox yam in ka kawncau pa ting mai cao jhai pa singax singeh cie
         Nawh khankix,
         6 pa mawh grawng pui tang ceu kawx sang mawh pui pa rom ti pon sin tau mai pui Yudax
         mai rom ti mawh kraung pakpeung tau ka daux tokaux tix mu khaing mai pa rom ti pon
         tau ka lox sijax mukheu pa koe ka daux Yesux Khrit kheu lox bwan gaux rhawm.,
         7 pa mawh aux cao sidiex gau kah, awm pa khaw mai totaix bwanson Siyiex, pa hoik tawx
         ka aux, awm pa khaw mai pa yuh siawp sibrawm Nawh heue.
         8 Ka aux pa mawh pa nie iak khaing pui pa singax singeh khawmuik, hoik tawx bwanson
         in, pa kieh aux sidiex lox bwan gaux rhawm ka pui tang ceu, grawh grawng pa mi pa
         koe pa ang lai dak uik sawg sikaw ti yaox cie Cao Khrit,
         9 sonsang kieh pui khawmuik yaox grawng pa raux pa mox, pa hoik ciak ti deuh, ceu pa
         hoik mox tom ju di dix ka daux Siyiex pa phan pa yuh kuceu khawmuik mawh pa yuh ka
         mawx.
         10 Sonsang kieh pingnya cuyi Siyiex sidawng yam in ka simiang giex kaing mai siawp sibrawm
         khankix ka daux raoma kheu ceu cao,
         11 awm ceu pa hoik bak hoik yiak Siyiex ti deuh ka daux Simiang ex Yesux Khrit leeing
         ju heue.
         12 Mawh kheu krax yum rhawm ka daux Nawh ex tom koe rhawm kwa ti hoik een rhawm ka Nawh
         Cao heue.
         13 Mawh kheu nan aux tom khyox khaw ka pex, son ang pex sang laux rhawm ka krax kha
         rhawm aux son pex, pa mawh sonsang pon pex min pakngai heue.
         14 Mawh kheu jao in aux tom grux ngawng rawg bwan ka Keeing Simiang ex Yesux Khrit,
         15 pa mawh Kaw pa tawx ceu kaux ka ku jieh nyiex ka daux meung raoma mai ka piang haktiex
         heue.
         16 Sonsang tawx Nawh ka pex, awm pa khaw mai pa mi pa koe min pakngai Nawh, sonsang
         baox riang rao pex ka siawp sibrawm kheu Khuan Nawh Cao ka daux pui plak daux heue.
         17 Sonsang ot Cao Khrit ka daux rhawm rhi pex kheu krax yum rhawm, kheu sang kaux cong
         riah pex ka daux krax moh krax rhawm,
         18 sonsang pon pex ti tawng tau mai pui singax singeh khawmuik, grawng plak vieh plak
         lhaong, mai plak raux mawh miex ding,
         19 sonsang tawng ka krax moh Cao Khrit, pa nie lheu khaing pa chix tawng, sonsang naog
         pex ka pa grum naog Siyiex khawmuik heue.
         20 Yam in ka kaw pa kied nie lheu chix yuh khaing pa rawg pa keud ex khawmuik, awm pa
         khaw mai siawp sibrawm pa yuh kaing ka daux ex,
         21 kieh Nawh koe min plakngai ka daux ceu cao mai ka daux Yesux Khrit ku ju khawmuik
         leeing ju liak. Amen.

1 Mawh kheu nan aux pa mawh pui pa laung son Simiang, khyox khaw ka pex, sonsang hu
         awm pa keung mai ceu pa hoik kok ka pex,
         2 Ka rhawm pa awn pa tiem pa lang gun lang yeung mai yeung ka paox tix ka daux krax
         moh krax rhawm.
         3 Nied ti coca sonsang priex pa mawh tix mu khaing pa dex mai Khuan Cao, ka daux pa
         hoik vien tix tau ka ceu pa nhim heue.
         4 Koe ngie tokaux tix mu khaing mai Khuan Cao tix mu khaing, awm ceu pa kok pa hoik
         kok ka pex mawh ka daux krax keud pot jun pot tix mu khaing.
         5 Koe ngie Simiang tix kaux, krax yum rhawm tix ceu mai krax cubcom tix ceu khaing,
         6 koe Siyiex pa mawh Keeing khawmuik tix kaux khaing, Nawh mawh pa ting piang khawmuik
         mai pa tah preeng khawmuik mai pa koe ka daux khawmuik heue.
         7 Hoik tawx bwanson ka ex ku kaux daux pui, awm pa khaw mai diag totaix Cao Khrit heue.
         8 Mawh kheu nan Nawh Cao hoik ah nin, "Yam haok Nawh dee lhaong, Nawh thong ka pui
         pa hoik pon giex laung khankix mai nawh tawx totaix khankix ka pui khankix heue."
         9 Pa hoik ah "Nawh haok," sang bleeh ka pa yuh ka mawx, phan Nawh ang nyang bax hoik
         lih khawm ka greem daux tiex?
         10 Kaw pa hoik lih, mawh khawm kaw pa hoik haok ka dee nie lhaong khaing piang raoma
         khawmuik, sonsang kieh Nawh ku ceu khawmuik grum naog heue.
         11 Nawh Cao kieh tix blah mawh kawncau pa ting, kieh tix blah mawh cao jhai, kieh tix
         blah mawh cao sidiex lox bwan, kieh tix blah mawh sara pa kia ceu cao mai sara cao
         gau,
         12 sonsang kieh pui pa singax singeh khankix grum mhawm, son kaing sidiex gau, sonsang
         sum, yuh tokaux Cao Khrit ting,
         13 tom hoik mawh ex khawmuik tix mu khaing ka daux krax yum rhawm mai krax tawng ka
         kawn Siyiex, tom mawh ex pui pa uik grum die huan mai awm pa grum pakpeung Cao Khrit.
         14 Son ang ex lai baox mawh kawn nyawm awm pa phlu bhaung ku bhaung, ceu pa gau bhaung
         phlu vied ve, kheu pa nieb lak keud ti yuh cuyi pie lhen, sonsang lud loe heue.
         15 Kheu giex pa mawh meh ka daux pa moh rhawm, ex tak ting huan ka ku ceu khawmuik ka
         daux Nawh Cao, kaw pa mawh kaing, mawh Cao Khrit heue.
         16 Tokaux khawmuik mawh khaing Nawh Cao pa sitoe tokaux ti klia tix tau ka pa deeh lih
         pon tawx riang kraung daux tokaux ku ceu, awm pa yuh kraung daux tokaux mawx, kraung
         tokaux an, sonsang ting huan tokaux tix ka daux krax moh krax rhawm heue.
         17 Mawh kheu nan aux tom ah nin mai kham mhai rug ka daux Simiang, son ang pex lai baox
         hu awm pa hu pui tang ceu ka pa nieb keud kix ceu pa giex going daux rhawm tix.
         18 Kheu krax tawng kix hoik faik, kix hoik tang tiah hu khaing Siyiex pa im ju, mawh
         kheu pa pheem pa ang tawng tidtix pa koe ka daux kix, mawh kheu kiien rhawm rhi kix
         heue.
         19 Kheu hoik grai krax chix kaig tua, kix tom hoik tawx tokaux tix sonsang yuh hawt
         alo nex nham kuceu mai rhawm ghoing tix, nieb yuh pa seeing brai ku ceu heue.
         20 Viang mawh nan pa gau pex grawng Khrit ang doh mawh nan,
         21 Phan pex hoik mhong Nawh Cao mai hoik gau ka daux Nawh, ceu pa mawh meh pa koe ka
         daux Yesux.
         22 Kieh pex peeik ti tik ceu pa hoik sax yuh pex glang ka, pa mawh pui prim, pa kieh
         tokaux tix cux sium, kheu hawt alo nex nham pie lhen heue.
         23 Kieh pex mawh pa khraox ka daux khuan rhawm rhi pex,
         24 mai ceep ka pui pa khraox pa hoik phan hoik yuh ka daux pa rahsee mai pa singax singeh
         pa dex mai pa mawh meh, awm Siyiex heue.
         25 Mawh kheu nan tik ceu pa pie lhen, tix kaux lai tix kaux ah lox pa mawh meh ka paox
         plawg paox nyhawm tix, grawh grawng nawh ex tix kaux lai tix kaux hoik ra lai mawh
         kraung pak peung ka paox tix heue.
         26 Viang pex song rhawm kawx, paw ot kieh mawh phimap. Paw kieh singaix klip ka piang
         ceu pa song rhawm pex.
         27 Paw kieh tawx dee ot phicaox koe.
         28 Kaw pasax briex paw kieh nawh baox deeh briex, viang mawh nan kieh nawh yuh kaing
         pa mhawm pa yuh ka taix tix, sonsang koe nawh ceu pa tawx ka pui pa lo pa ang yaox
         ti ih khankix heue.
         29 Paw kieh lox pa seeing brai lih khaing daux jheeh pex tix gum kawx, ah ceu pa mhawm,
         awm pa lo sonsang kieh ting lhaong yam mawx yam an, sonsang koe bwanson son kix pa
         mhong khankix heue.
         30 Paw yuh ti kieh Khuan Singax Singeh Siyiex khi rhawm, pa mawh pa hoik tawk pex cum
         ka daux Nawh, tom hoek singaix pa taoh heue.
         31 Kieh tik ka ceu pa song rhawm, pa hax rhawm, pa chu rhawm, pa lawh maw, pa map, pa
         koeng riang ciang khoi khaing pex heue.
         32 Pex tix kaux lai tix kaux caux rhawm ti yuh pa mhawm ka paox tix, viex pa awn rhawm
         awn rhi, pluat ka phimap paox tix, awm hoik pluat Siyiex phimap pex ka daux Cao Khrit
         heue.

1 Mawh kheu nan kieh pex hawt jawh ti yuh pa yuh Siyiex, awm kawn praix pa moh khankix,
         2 hu ka daux pa moh rhawm, awm Cao Khrit kawx hoik moh ka pex mai hoik tawx tokaux
         tix son ex, ti mawh pa tan ka Siyiex, sonsang mawh bhawng pa sioe baux heue.
         3 Awm pa khaw mai pui pa singax khankix, ceu pa phit pa vao mai ceu pa ang singax khankix
         khawmuik. Pie pa ghoing pa simawd ka ceu in khankix kawx, paw doh kieh koe ka daux
         pex.
         4 Awm an ceu pa seeing brai, lox pa nieb ah, nieb naknon, pa mawh ceu pa ang khaw caw
         khankix paw kieh koe, yuh pa yaogyaw khaing pa yuh ceu an kix heue.
         5 Pex tawng mhawm mhawm grawng pui pa phit pa vao, pui pa seeing brai, pui pa ghoing,
         pa mawh pui pa krub riang grang, ang koe sin ka daux meung Cao Khrit mai Siyiex tix
         kaux kawx heue.
         6 Paw kieh pui tix kaux kawx teei lox pa giex going mai pie lhen pex kah, mawh kheu
         mawh grawng ceu in khankix ceu pa song rhawm Siyiex hoek ka piang kawn praix pa ang
         cu nghiet khankix heue.
         7 Mawh kheu nan paw kieh pex mawh pa rom tau mai kix,
         8 Pex hoik mawh pa faik tix bawg, yam in pex hoik mawh pa riang ka daux Simiang, kheu
         nan hu awm kawn pa riang heue.
         9 Grawh grawng nawh plix pa riang mawh pa mhawm mhiem mai pa rahsee mai pa mawh meh
         ku ceu khawmuik heue.
         10 Ceu pa khaw caw mai rhawm Simiang Siyiex mawh pa yuh ka mawx cheu ti yaox,
         11 paw lai yuh paox pie ka kaing pa faik pa ang koe bwanson khankix, viang mawh nan
         ne raw ka kix khaing pa yuh nan.
         12 Grawh grawng nawh ceu pa moh kix ti yuh dee glip, pie pa phaw grawng khankix kawx
         mawh ceu pa kaig tua heue.
         13 Grawng pa sidawng phimap ku ceu khawmuik, mawh kheu pa riang, grawh grawng nawh,
         ku ceu sidawng kheu pa riang heue.
         14 Mawh kheu nan Nawh Cao hoik ah nin, "Kaw pa laig it eue, siduad heue. Mai kaoh im
         khaing krax yum mai Cao Khrit tak jhan riang ka piang maix heue."
         15 Mawh kheu nan rien rhawm tix ka grawng pa hu pex, paw kieh awm pa ang koe pingnya,
         viang mawh nan kieh awm pa koe pingnya,
         16 mai taoh ka bawg yam, mawh kheu singaix in khankix mawh pa caox heue.
         17 Mawh kheu nan paw vi mawh pa daox aw, viang mawh nan kieh mawh pa chix tawng grawng
         alo Simiang mawh pa yuh ka mawx heue.
         18 Paw kieh yoek ka plai rawm plix siiet, pa nieb chix kieh luan yuh cuci, viang mawh
         nan kieh naog ka Khuan Cao,
         19 sikah ka paox tix, tix kaux lai tix kaux ka daux lox yaogyaw mai lox rhax lai, lox
         rhax bwan mai yuh lox pa mhawm rhawm pex ka Simiang Siyiex,
         20 mai yaog yaw son ku ceu khawmuik ka keeing Siyiex jheeng jheeng, ka daux ceu kaux
         Simiang ex Yesux Khrit heue.
         21 Pex tix kaux lai tix kaux ot greem paox tix ka daux ceu pa lhat ka Cao Khrit heue.
         22 Moeng khankix eue, kieh koe krax cu nghiet ka mex tix, awm koe ka Simiang Siyiex
         awx.
         23 Grawh grawng nawh, mex mawh kaing piang moeng tix, awm Cao Khrit kawx, mawh kaing
         ka piang ceu cao, tokaux Nawh pa mawh Cao Taoh ka tokaux heue.
         24 Mawh kheu nan awm cu nghiet ceu cao ka Cao Khrit, kieh moeng khankix koe krax cu
         nghiet ka mex tix ka daux ku ceu heue.
         25 Mex khankix eue, moh ka moeng tix, awm moh Cao Khrit ka ceu cao, tawx tokaux tix
         son ceu cao,
         26 sonsang kieh Nawh ceu cao singax, hoik sigrah ceu cao ka daux rawm mai ka gum lox,
         27 sonsang pon tawx Nawh ceu cao pa koe min plakngai ka tokaux tix, pa ang koe dee pliag
         dee deen mai ang koe pa awm an tix ceu kawx, sonsang mawh ceu cao pa singax pa loig
         heue.
         28 Awm an mex khankix kawx khaw ti moh ka moeng tix awm moh ka tokaux tix heue. Kaw
         pa moh ka moeng tix moh ka tokaux tix heue.
         29 Pui tix kaux kawx ang sax koeng ka nex nham tokaux tix, nawh kia ngien kah, awm kia
         ngien Cao Khrit ka ceu cao,
         30 kheu mawh ex kraung pakpeung ka tokaux Nawh Cao heue.
         31 "Mawh kheu grawng in simex tak prah miex keeing tix mai ot tau mai moeng tix, kiex
         ra kaux tak mawh nex nham tix mu khaing heue."
         32 Grawng in mawh pa kied ting raux, aux sang krai ka grawng Cao Khrit mai ceu cao heue.
         33 Pex kaux pui mawx kaux pui an tak lai moh ka moeng tix awm moh ka tokaux tix, kieh
         pa mawh moeng yung yi ka mex tix heue.

1 Kawn nyawm khankix eue, nghiet lox miex lox keeing tix ka daux Simiang, kheu in mawh
         pa khaw caw heue.
         2 "Yung yi ka miex keeing tix" pa mawh gumlox tawm pingnyap gum tix, tau mai lox mukheu
         heue.
         3 "Sonsang mhawm ka maix mai sonsang lang ju maix ka piang haktiex heue."
         4 Keeing khankix eue, paw yuh ti kieh kawn pex song rhawm eei kix ting mai sivied ti
         gau mai sidiex ngoig nge ka kix ka daux pa khaw mai Simiang heue.
         5 Siliex khankix eue, nghiet lox kix pa mawh cao pex awm pa khaw mai nex nham, tau
         mai krax lhat graung, ka daux pa viex rhawm tix khawmuik, awm nghiet pex ka Cao Khrit.
         6 Ang mawh ceu pa yuh pa yaox ka ngai khaing, sonsang caw rhawm pui kah, viang mawh
         nan yuh awm siliex Cao Khrit, pa yuh hawt alo Siyiex khaing daux rhawm rhi heue.
         7 Viex rhawm pa mhawm ti yuh kaing pa cau pa soi, awm pa yuh son Simiang Siyex, ang
         awm pa yuh son kawn pui.
         8 Mawh kheu hoik tawng pex, grawng pui pa yuh ceu pa mhawm ceu pa yuh ka mawx ang ah,
         tak sang deeh pon awm an khaing Simiang Siyex, siliex ang ah, pui ploi ang ah,
         9 pex pa mawh cao khankix eue, yuh ceu pa awm an ka siliex khankix, tik pa ah lox ghlat,
         kheu hoik tawng pex grawng Cao pex mai Cao kix pa ot ka daux meung raoma, ang jhak
         ka pakngai pui heue.
         10 Dee ghoik mawh nin, kieh koe riang rao ka daux Simiang Siyiex mai ka daux riang rao
         siawp sibrawm Nawh heue.
         11 Ceep kraung naing Siyiex khawmuik, sonsang pon pex ti tiebtie ka jhawm lhak phicaox
         heue.
         12 Kheu pa ngah ex ang mawh ka nex nham, mawh ka simiang khankix mai ka siawp sibrawm
         khankix mai ka simiang giex kaing haktiex pa faik in khankix mai ka cub phicaox pa
         ot plak raoma khankix heue.
         13 Mawh kheu nan teei kraung naing Siyiex khawmuik, sonsang pon pex ti thang ka daux
         singaix pa caox an mai khaix hoik yuh khawmuik, kawn pon ti cung sijung heue.
         14 Mawh kheu nan cung heue, khaix hoik nhawt maox rawd nyoi pa mawh, pa mawh meh, ka
         nyoi tix, khaix hoik ceep kraung naing pa tie naok pa mawh pa rahsee,
         15 khaix hoik ceep kiep pa mawh ceu pa hoik rien tix sidiex lox bwan gaux rhawm pa nhim,
         16 lheu khaing ceu inkix teei kraung naing pa tiebtie, pa mawh krax yum rhawm, sonsang
         pon pex ti preet ka te ngu kaw pa caox heue.
         17 Teei mhok rhiem pa mawh ceu pa taoh, vaid Khuan Cao pa mawh gumlox Siyiex,
         18 ca rawg bwan ku bawg yam, ka krax rawg mhaing khawmuik, ka daux Khuan Cao, pau ti
         jhak mai viex rhawm cong sijung mai rawg bwan, son pui singax singeh khawmuik,
         19 mai son aux, yuh ka mawx sonsang tawx pa chix ah lox ka aux, ka daux pa ang aux jheeh
         tix, sonsang chix viex rhawm kwa tix kieh tawng, grawng pa raux pa mox lox bwan gaux
         rhawm,
         20 Aux pa mawh pui pa yuh kaing tang, ka daux pa phyawk ka ceng. Rawg bwan sonsang pon
         aux ti viex rhawm kwa tix sidiex lox bwan an, awm pa khaw aux ti sidiex heue.
         21 Kheu sonsang pon pex ti tawng grawng aux mai khawm pa yuh aux, Tukhik, pa mawh puxaik
         pa moh mai pa mawh sara pa kaux sijax ka daux Simiang, tak sang kieh pex tawng ku
         ceu khawmuik.
         22 Mawh kheu grawng in aux hoik ploi nawh hu ka pex, sonsang tawng pex ka grawng yix
         mai sonsang kieh nawh pex nyawm rhawm kah heue.
         23 Kieh pa nhim koe ka puxaik khankix mai krax moh tau mai krax yum rhawm pa kaoh khaing
         Siyiex Keeing Cao mai Simiang Yesux Khrit heue.
         24 Kieh bwanson koe mai kix khawmuik pa moh Simiang ex Yesux Khrit, ka krax moh krax
         rhawm ceu pa mawh tete heue. Amen.PhilippiansPhilippiansPhilippiansPhilippiansPhilippians

1 Pawlux mai Timose, pa mawh siliex Yesux Khrit tawx lai hu ka pui singax singeh ka
         daux Yesux Khrit, pa ot ka veng Philippix khawmuik mai ka cao giex kaing ceu cao mai
         ka pui bung kaing ceu cao khankix.
         2 Kieh pex koe bwanson mai pa nhim pa kaoh khaing Keeing ex Siyiex mai Simiang Yesux
         Khrit heue.
         3 Yam doh keud aux ka pex ku bawg aux yaogyaw ka Siyiex aux,
         4 yam rawg mhaing aux son pex khawmuik ku bawg, aux rawg bwan daux krax gaux rhawm,
         5 kheu yuh pex paox pie ka daux pa tah hu lox bwan gaux rhawm, jah ka singaix pa mhong
         pex lox bwan an, tom yam in heue.
         6 Aux hoik yum rhawm mhawm mhawm, grawh grawng kaw pa hoik jah ti yuh kaing pa mhawm
         ka daux pex, tak kawn sang yuh tom grum hoik, tom hoek singaix Yesux Khrit heue.
         7 Pa keud aux yuh nin son pex khawmuik hoik khaw, mawh kheu ca koe pex ka daux rhawm
         aux, ka daux pa phyawk aux in mai khawm ka daux pa kham mhai rug tix tiebtie mai kieh
         lox bwan gaux rhawm kaux cong kawx, pex khawmuik hoik mawh pa neuex pa rom ti pon
         bwanson tau mai aux heue.
         8 Grawh grawng nawh, Siyiex mawh cao pa kham mhai rug aux, grawng pa byaong aux ka
         pex khawmuik, ka daux ceu pa moh rhawm Yesux Khrit heue.
         9 Aux rawg bwan sonsang ting krax moh pex sinyek sinyek, ka daux pa chix tawng ku ceu
         khawmuik,
         10 sonsang chix tawng ti cheu ceu pa tang pa siyox khankix mai sonsang singax singeh
         pex mai ang koe dee cha tom hoek singaix Yesux Khrit,
         11 kheu hoik naog pex ka plix ceu pa rahsee, pa hoik mawh kheu Yesux Khrit, sonsang
         kieh Siyiex koe min pakngai mai pa yaogyaw heue.
         12 Puxaik khankix eue, aux mie ti kieh pex tawng grawh grawng ceu pa hoik mawh ka aux,
         hoik mawh ceu pa teem ti kieh lox bwan gaux rhawm tah hu heue. Khaing pa kieh pa raw
         kah heue.
         13 Kheu grawng in, grawng pa ot aux mai maox ceng son Cao Khrit hoik lih mawh pa sidawng
         ka pui kru naing pa pau ka nyiex haw khawmuik mai ka pui ku kaux heue.
         14 Kheu grawng pa ot aux mai maox ceng, puxaik pa ot ka daux Simiang Siyiex plak nie,
         hoik nie lheu koe rhawm kwa ti sang sidiex gum lox Siyiex ka daux pa kaux cong rhawm
         heue.
         15 Pui tix blah sidiex grawng Cao Khrit mai pa boh rhawm rhi mai krax simah simaing,
         tix blah sidiex mai rhawm pa mhawm heue.
         16 Pui pa ghoik ti krai khankix sidiex kheu koe krax moh krax rhawm mai kheu kix tawng
         grawng hoik deuh ka aux tin sonsang tiebtie ti priex ka lox bwan gaux rhawm heue.
         17 Viang mawh kawx nan, pui pa sidiex phao ka khankix, sidiex grawng Cao Khrit kheu
         krax pa ang khaw paox tix, ang tie viex khawm rhawm tix mai nieb yuh mai keud ti sang
         nie baox lux ka pa kha rhawm pa ot aux mai maox ceng heue.
         18 Pa sivix mawh pa tix lie? Nieb lak pie ti sidiex ang ah, sidiex ka daux pa mawh meh
         ang ah, sidiex yuh ka mawx ang ah, mawh pa sidiex grawh grawng Cao Khrit heue. Mawh
         kheu grawng in aux gaux rhawm kah heue. Mawh heue, aux tak sang baox deeh gaux rhawm
         kah heue.
         19 Grawh grawng nawh, aux hoik tawng grawng in tak sang tieh ti mawh pa taoh ka aux
         kheu bwan pa rawg pex mai kheu pa teem Khuan Yesux Khrit heue.
         20 Aux keud pot jun pot yuh nin, aux ang lai kaig twa ka daux tix ceu kawx, viang mawh
         nan tak sang koe rhawm pa grum kwa, sonsang yaog min Cao Khrit ka daux tokaux aux,
         ka daux pa im ju aux ang ah, ka daux pa yum aux ang ah heue.
         21 Ka son aux, pa im mawh Cao Khrit mai pa yum mawh bwan son heue.
         22 Viang mawh kawx nan phan aux ca im ka daux nex nham, mawh plix pa plix ka kaing jhaw
         ka son aux heue. Aux sang laug ti cie pa yuh ka mawx? Aux ang tawng.
         23 Aux keud ang lai doh ka sinax an ra ceu, kheu mie aux ti lih hu ot tau mai Cao Khrit,
         mawh kheu an mawh pa kied nie lheu lang teung mhawm,
         24 viang mawh nan pa ot ka daux nex nham mawh pa nie lheu lo son pex heue.
         25 Mawh kheu hoik tawng aux ka grawng in, aux tawng grawng tak sang ot aux tau mai pex
         khawmuik, sonsang ting sang lhaong pex mai gaux rhawm ka daux krax yum rhawm in heue.
         26 Kheu khaing ka daux pa ot aux tau mai pex baox tix bawg, pa gaux rhawm pex ka daux
         Yesux Khrit tak nie lheu ting kheu aux heue.
         27 Kieh ngie pa yuh pex keung mai been lox bwan gaux rhawm gaux rhi Cao Khrit, yuh ka
         mawx phan aux hoek ka pex ang ah, siyang ot ang ah, aux tak pon ti mhong grawng kaux
         cong pex mai viex khuan tix mu mai rhawm tix mu khaing, mai niet ti yuh son krax yum
         rhawm pa dex dawt mai lox bwan gaux rhawm gauxrhi,
         28 mai grawng ang lhat graung ka pa koeng khankix heue.Grawh grawng nawh pa ang pex
         lhat mawh mhai mawh kheu ngha sang laux kix, viang mawh nan sang mawh mhai grawng
         pa taoh pex, an mawh khaing Siyiex heue.
         29 Mawh kheu hoik tawx ka pex, ka son Cao Khrit, pa ang joeng mawh ngie pa yum rhawm
         ka Nawh Cao, viang mawh nan khawm pa sang kham geu son Nawh,
         30 kheu pex ngah paox tix ka ceu pa awm pa hoik yaox pex aux ngah kah, mai pa pon pex
         tix mhong yam in heue.

1 Mawh kheu nan phan koe pa jeeh pa sidiex ka daux Cao Khrit, phan koe pa nyawm rhawm
         ka daux krax moh krax rawm, phan koe ceu pa yuh paox pie mai Khuan Cao, phan koe ceu
         pa moh pa caux rhawm,
         2 kieh krax gaux rhawm aux grum naog kah, sonsang koe pex rhawm pa awm paox tix mai
         koe krax moh krax rhawm pa awm paox tix, pa koe rhawm tix mu khaing, pa chix ih rhawm
         paox tix heue.
         3 Paw yuh tix ceu kawx ka daux pa simah simaing, phan ang mawh nan kheu pa nieb yuh
         grang pa giex going, yuh ka daux rhawm pa tiem mai een tang kaux mawh pa nie lheu
         mhawm khaing tokaux tix,
         4 paw vi jhak ngie ka ceu cie tokaux tix khankix, pex ku kaux jhak ka khawm ceu cie
         pui tang kaux khankix heue.
         5 Kieh rhawm pa hoik koe ka daux Yesux Khrit koe ka daux pex.
         6 Viang Nawh cao hoik mawh ka daux riang pakpeung Siyiex kawx, ang lai een lai sawn
         ceu pa mawh pa sidu mai Siyiex ti mawh pa jhawp ka,
         7 viang mawh nan klop ti kieh yi min plakngai tokaux tix mai teei riang pakpeung siliex
         mai yuh ti lih mawh awm kawn pui,
         8 mai yam mawh Nawh riang pakpeung kawn pui, Nawh yuh tokaux tix tiem mai cu nghiet
         tom geu pa yum, mawh heue, tom yum ka piang khaox lhak heue.
         9 Mawh kheu nan Siyiex hoik yaog tix kieh Nawh ting mai tawx ceu kaux pa nie lheu blon
         ting lhaong khaing can ceu kaux khawmuik ka Nawh heue.
         10 Ngawng ku ngawng tak sang grux ngawng ka daux ceu kaux Yesux, can pa koe ka daux
         meung raoma ang ah, ka piang haktiex ang ah, ka greem haktiex ang ah,
         11 Dak ku dak tak sang kham grawng Yesux Khrit mawh Simiang, sonsang mawh min plakngai
         ka Keeing Siyiex heue.
         12 Mawh kheu nan pa moh aux khankix eue, awm hoik nghiet pex jheeng jheeng, ang mawh
         ngie yam ot aux, viang mawh nan yam in yam ang aux ot, pex khaw ti nie lheu yuh sonsang
         pon krax taoh tix, ka daux pa lhat pa siyaung heue.
         13 Siyiex, mawh kaw pa yuh kaing ka daux pex, sonsang koe rhawm ti yuh mai sonsang yuh
         kaing, son pa caw rhawm Nawh heue.
         14 Yuh ku ceu khawmuik ka daux pa ang koe pa bawg be mai pa thung thiang,
         15 sonsang lih pex ti mawh pa ang koe dee lud mai pa ang chix lud, pa mawh kawn Siyiex
         pa loig, ka sigreung ju pa kawk vawk, pa tieh lud, jhi tokaux pex ka sinax pui pa
         yuh nin awm ceu pa toh riang ka daux haktiex,
         16 mai yaog ti jung gum lox pa im ju, sonsang koe aux ceu pa yaw rangdi kah, ka daux
         singaix Cao Khrit, pa to aux ang mawh pa giex going mai viang pa nyhap pa yuh aux
         ang mawh pa giex going heue.
         17 Viang sang prauk aux lih ka piang ceu pa tan mai ceu pa tan krax yum rhawm pex, aux
         gaux rhawm kah mai aux rom ti gaux rhawm tau mai pex khawmuik heue.
         18 Awm an pex kawx gaux rhawm mai rom ti gaux rhawm tau mai aux heue.
         19 Aux keud pot jun pot ka daux Simiang Yesux ti sang ploi Timose hu ka pex, khaix ang
         awt rheung, sonsang nyawm rhawm aux khaix tawng aux grawh grawng pex heue.
         20 Grawh grawng nawh aux ang koe pui tix kaux kawx pa awm rhawm nawh, pa sang viex khawm
         rhawm tix keud tete grawh grawng ceu pa dex mai pex heue.
         21 Kix khawmuik sawg ceu son cie tokaux tix mai ang sawg ceu son cie Yesux Khrit heue.
         22 Pex tawng mhai rug grawng nawh, grawng pa yuh nawh tau mai aux son lox bwan gaux
         rhawm, awm yuh kawn tau mai keeing heue.
         23 Mawh kheu nan aux keud pot jun pot ti sang ploi nawh hu dom mawx dom an, khaix hoik
         yaox aux ceu pa sang mawh ka aux heue.
         24 Aux een rhawm ka daux Simiang, yuh ka mawx tokaux aux kawx sang hoek ka pex khaix
         ang awt rheung heue.
         25 Aux keud pon lox pa ploi Epaphrawdit, puxaik aux mai paox pa yuh aux kaing mai paox
         pui naing aux, pa mawh kawncau pex pa kia ngien ka ceu pa lo aux,
         26 mawh kheu nawh byaong ka pex khawmuik, kied lulax rhawm kah, kheu hoik mhong pex
         grawng saux nawh heue.
         27 Nawh hoik saux tete tom dex sang yum tix, viang mawh nan Siyiex hoik caux rhawm ka
         nawh mai ang joeng mawh ngie ka nawh, viang mawh nan khawm ka aux kawx, son aux tak
         ang koe pa khi rhawm piang pa khi rhawm heue.
         28 Mawh kheu nan aux nie lheu coca ti ploi nawh hu, yam deeh yaox pex ka nawh, pex tak
         sang gaux rhawm kah, son krax khi rhawm aux sang moi dieh moi iak kah heue.
         29 Mawh kheu nan rieb ti teei nawh ka daux Simiang tau mai krax gaux rhawm khawmuik,
         yung yi ka pui pa yuh nan,
         30 mawh kheu son kaing Cao Khrit nawh dex sang yum mai hoik nyawk ka mawh ka ju tix,
         sonsang kieh naog, pa kawn cha ka ceu pa yuh pex ka aux heue.

1 Pa mawh ceu pa deuk, puxaik aux khankix eue, kieh gaux rhawm ka daux Simiang heue.
         Pa tiiem ceu pa awm paox tix ka pex, ang mawh pa dah rhawm aux kah, ka pex mawh pa
         kaux cong heue.
         2 Rien rhawm tix ka sox khankix, rien rhawm tix ka pa yuh pa caox khankix, rien rhawm
         tix ka cub pa pat pa kid dud khankix heue.
         3 Ex pon mawh cub pat hak pa mawh meh, pa yuh kaing krub ka daux Khuan Siyiex mai pa
         yaw rangdi ka daux Yesux Khrit, pa ang een rhawm ka daux nex nham,
         4 aux khaw ti chix pon een rhawm, pie ka daux nex nham heue. Phan pui tang kaux ce
         ti chix een rhawm ka nex nham, aux nie lheu chix tix.
         5 Hoik pat hak aux yam koe daix ngaix, aux mawh ceu Isarelax, pa mawh ru Benyamin,
         aux mawh pui Hebrie pa mawh khaing pui Hebrie, phan hawt lox lai beenli mawh Pharishie.
         6 Phan mawh plak viex rhawm tix coca, aux mawh pa tuktiaktukte ka ceu cao, phan mawh
         pa rahsee pa koe ka daux lox lai beenli ang koe dee khluk khlaik dee cha heue.
         7 Ceu pa mawh ceu pa koe bwanson ka aux, aux hoik een hoik sawn mawh pa som pa nai
         son Cao Khrit heue.
         8 Lheu khaing an viang ku ceu khawmuik kawx aux een aux sawn mawh pa som pa nai, mawh
         kheu ceu pa kied nie lheu ting mhawm krax tawng ka Simiang aux Yesux Khrit, kheu Nawh
         Cao aux hoik geu pa som pa nai ku ceu khawmuik, hoik een hoik sawn khankix mawh ngie
         pa seeing pa tik pa vud khaing, sonsang pon aux Cao Khrit,
         9 mai sonsang yaox ka aux ka daux Nawh Cao, pa ang koe pa rahsee cie tokaux tix pa
         mawh khaing lox lai beenli, viang mawh nan pa rahsee pa pon kheu krax yum rhawm ka
         daux Cao Khrit, pa mawh pa rahsee khaing Siyiex kheu krax yum rhawm,
         10 sonsang tawng aux Nawh Cao mai sibrawm ceu pa deeh kaoh im Nawh mai pa yuh paox pie
         ka krax kham geu pa kha rhawm Nawh mai yum awm yum Nawh Cao,
         11 ka daux krax keud pot jun pot sonsang pon aux krax pa deeh kaoh im khaing krax yum
         heue.
         12 Aux ang lai ah hoik pon tix mai hoik grum mhawm tix, viang mawh nan aux nied ti hu
         sivoe, sonsang pon giex aux ka ceu pa hoik giex Yesux Khrit ka aux, ka son an heue.
         13 Puxaik khankix eue, aux ang een ang sawn tokaux tix mawh pa hoik pon, viang mawh
         nan aux yuh ngie tix ceu khaing, aux piawm ceu pa hoik koe plak khaix mai nyeu tix
         sang pon ceu pa koe plak sivoe khankix,
         14 aux kawn nied ti baox hu ka dee koe mhai, dee sang pon totaix pa dex mai pa kok Siyiex
         dee long ka daux Yesux Khrit heue.
         15 Mawh kheu nan kieh can ex pa hoik grum die huan deuh rhawm tix yuh nin, phan pex
         koe rhawm pa tang siyox ka daux tix ceu ceu, grawng an kawx Siyiex tak plak kieh pex
         yaox,
         16 viang mawh nan ex hoik pon hu sivoe die pie mawh, kieh ex hu awm pa khaw mai ceu
         an heue.
         17 Puxaik khankix eue, pex rom ti hawt jawh ka aux mai jhak ka kix pa hu yuh nin, awm
         pa koe pex sonsang mawh mhai pa hawt ex ti jawh kah heue.
         18 Pui tom nie hu awm hoik sax krai aux ka pex law lawx, yam in kawx baox krai ka pex
         khawm yiiem tix, grawh grawng mawh kix pui koeng ka khaox lhak Cao Khrit,
         19 dee sidah cie kix mawh pa laux pa leeing, Siyiex cie kix mawh vaig kix mai pa yaw
         kix ka mawh ceu pa kaig pa tua cie kix, kix ca keud pot grawng ceu pa dex mai haktiex
         heue.
         20 Lai ceu kaux grawng mawh yix kawn rai hoik koe ka daux meung raoma, ex tom nied ti
         krox son Cao Taoh khaing tan khawm pa mawh Simiang Yesux Khrit,
         21 Kaw pa sang loh tokaux ex pa ang koe cee tix kieh mawh, awm pakpeung tokaux Nawh
         pa koe min plakngai, ka sibrawm pa koe Nawh ti chix kieh ku ceu khawmuik ot greem
         tokaux tix heue.

1 Puxaik pa moh aux khankix mai pa byaong aux kah, pa mawh krax gaux rhawm mai mhok
         khri aux, ot kaux cong ka daux Simiang, pui pa moh aux khankix eue.
         2 Ka Eodia aux jeeh nyaw kah mai ka Suntukke aux jeeh nyaw kah, sonsang koe rhawm pa
         awm paox tix ka daux Siyiex heue.
         3 Mawh heue, aux khyox khaw ka maix kaw pa mawh paox pa yuh tau mai aux tete heue.
         Teem ka bun in kiex, mawh kheu kiex hoik yuh tau mai aux ka daux lox bwan gaux rhawm,
         tau mai khawm Klemen mai paox yuh kaing pa deuk khankix, pa hoit koe ceu kaux kix
         ka daux phuk lai ju pa im heue.
         4 Gaux rhawm ka daux Simiang Siyiex jheeng jheeng, aux baox deeh ah gaux rhawm heue.
         5 Ceu pa awn rhawm pex kieh pui khawmuik tawng kah heue. Simiang Siyiex ot dex heue.
         6 Paw khi rhawm ka grawh grawng tix ceu kawx, ka daux ku ceu, rawg bwan mhaing tau
         mai krax yaogyaw bwanson, kieh Siyiex tawng pa rawg pa mhaing pex,
         7 pa nhim cie Siyiex, pa nie lang teung ting khaing krax tawng yung khawmuik, tak sang
         pau rhawm rhi pex mai pa keud pex ka daux Yesux Khrit heue.
         8 Lox pa deuk mawh nin, puxaik khankix eue, can ceu pa mawh, pa mawh meh, pa koe min
         plakngai, pa rahsee, pa singax, pa mhawm mhiem, pa yaw min pa mhawm kah, phan siep
         koe bwanson, phan siep koe krax yaog yaw, keud ka grawng ceu in khankix heue.
         9 Ceu pa hoik gau mai khawm pa hoik rieb pex ti teei, pa hoik mhong, pa hoik yaox ka
         aux, hawt ti yuh ceu an khankix mai Siyiex pa nhim tak sang ot tau mai pex heue.
         10 Aux kied ting gaux rhawm ka daux Siyiex, kheu yam in viang hoik koe jih jang glang
         gleeing kawx, krax pa kia ngien pex ka aux hoik deeh pruh kah, viang pex hoik keud
         ti yuh tete kawx, pex ang yaox ti yuh heue.
         11 Aux ang ah grawng pa ang kub tix, mawh kheu aux hoik gau ti chix fah rhawm viang
         aux yaox ti ot ka daux pa yuh ka mawx ang ah heue.
         12 Aux chix ot ka daux pa hot pa blai mai aux chix ot khawm ka daux pa nie haoh nie
         lheu khaing kub, ka daux ku ceu khawmuik aux hoik gau ti chix kham pa sak mai khawm
         pa chix cai rhawm mai ti chix koe pa nie haoh nie lheu khaing kub mai khawm pa ang
         kub tix heue.
         13 Aux chix yuh ku ceu khawmuik ka daux kaw pa tawx riang rao ka aux heue.
         14 Viang mawh nan pa yuh pex paox pie mai krax kha rhawm aux, pex hoik yuh pa mhawm
         heue.
         15 Pui Philippix khankix eue, pex kawx hoik tawng, grawng yam jah lox bwan gaux rhawm,
         yam lih hu aux khaing meung Makedonix, ceu cao tix mu kawx ang yuh paox pie mai aux,
         ka daux krax tan mai ka daux pa rieb ti teei, lheu khaing pex khaing,
         16 grawh grawng nawh pie yam ot aux ka daux veng Thesalonix kawx pex hoik sipaox son
         pa lo aux ra bawg heue.
         17 Ang mawh kheu sawg aux totaix, viang mawh nan aux sawg son plix pa sang teen ka son
         pex heue.
         18 Viang mawh nan aux grum koe ku ceu khawmuik mai aux koe nie haoh nie lheu khaing
         kub, aux hoik kub hoik naog, khaix hoik pon rieb aux ceu pa viex Epaphrawdit khaing
         pex, pa mawh bhawng pa sioe baux mai pa tan ceu pa keung pa khaw caw ka Siyiex heue.
         19 Siyiex aux tak sang kieh ceu pa lo pex grum naog ku ceu, awm pa khaw mai sinngao
         min plakngai Nawh, ka daux Yesux Khrit heue.
         20 Kieh Siyiex mai Keeing ex koe min plakngai ku ju leeing ju liak. Amen.
         21 Tawx lox nawb ka pui singax ka daux Yesux Khrit ku kaux awx. Puxaik pa ot tau mai
         aux khankix kawx nawb ka pex heue.
         22 Pui pa singax khawmuik kawx nawb ka pex, nie lheu mawh kix pa dex mai geh nyiex haw
         Kesa heue.
         23 Kieh bwanson Simiang Yesux Khrit koe tau mai khuan pex liak. Amen.ColossiansColossiansColossiansColossiansColossians

1 Pawlux pa mawh kawncau pa ting Yesux Khrit, kheu alo Siyiex mai Timose pa mawh puxaik,
         2 tawx ka puxaik pa singax mai pa kaux sijax daux Yesux Khrit pa ot ka daux veng Kawlawsie
         khankix heue. Kieh pex koe bwanson mai pa nhim pa kaoh khaing Keeing ex Siyiex liak.
         3 Ex yaogyaw bwanson Siyiex pa mawh Keeing Simiang ex Yesux Khrit mai rawg bwan, son
         pex ku jheeng jheeng,
         4 kheu hoik mhong grawng krax yum rhawm pex ka daux Yesux Khrit mai krax moh pex ka
         pui singax khawmuik,
         5 mawh kheu pa keud pot jun pot, pa hoik een son pex ka daux meung raoma, awm pa hoik
         mhong pex phao ka ka daux gumlox pa mawh meh, lox bwan gaux rhawm,
         6 pa hoik hoek ka pex, awm hoik hoek ka daux haktiex khawmuik, pex tak plix plix mai
         haok huan, awm hoik mawh khawm ka daux pex, singaix tom yam jah pex ti mhong mai tawng
         bwanson Siyiex ka daux pa mawh meh,
         7 Awm hoik gau pex khaing Epaphrax, paox siliex pa moh ex, pa mawh cao sidiex gau pa
         kaux sijax Cao Khrit ka son ex,
         8 Kaw pa hoik krai ka ex khawm grawng krax moh pex ka daux Khuan Cao heue.
         9 Mawh kheu jao in, ex kawx, jah tom singaix pa mhong ex grawng an, rawg bwan ka son
         pex ang jud jai, mhaing yuh ka mawx sonsang naog pex krax tawng ka alo Nawh Cao ka
         daux pingnya mai pa chix tawng sidawng khawmuik pa dex mai khuan,
         10 sonsang hu pex awm pa keung ka Simiang, sonsang caw rhawm Nawh ka khawmuik mai plix
         plix ka daux kaing pa mhawm ku ceu mai haok huan ka daux krax tawng Simiang Siyiex,
         11 kieh baox koe riang ka daux siawp sibrawm khawmuik, awm pa khaw mai riang rao min
         plakngai Nawh, sonsang chix grum yeung mai chix lang gun yeung tau mai krax gaux rhawm,
         12 yaogyaw bwanson Keeing Cao, Kaw pa hoik yuh ex mawh pa keung ti rom ti pon sin pui
         pa singax singeh ka daux pa riang,
         13 kaw pa hoik taoh ex lih khaing siawp sibrawm pa faik, hoik loh ti sau ex ka daux
         meung Kawn pa moh Nawh Cao heue.
         14 Ka daux Kawn Nawh an ex hoek krax taoh krax pluat ploi phimap.
         15 Kaw an mawh riang pak peung Siyiex pa ang chix yaox ka, pa mawh pa liang ti keh sivoe
         can pa phan ti deuh khawmuik,
         16 grawh grawng nawh hoik phan hoik yuh ku ceu khawmuik ka daux Nawh Cao, can pa koe
         ka raoma mai can pa koe ka piang haktiex, ceu pa chix yaox khankix, khawm ceu pa ang
         chix yaox khankix, viang mawh dang ngeung khankix ang ah, simiang haktiex khankix
         ang ah, simiang giex kaing khankix ang ah, siawp sibrawm khankix ang ah, ku ceu khawmuik
         hoik phan hoik yuh kheu Nawh mai son Nawh heue.
         17 Nawh Cao hoik dawg mawh ka sivoe ku ceu khawmuik mai ku ceu khawmuik grum ka daux
         Nawh Cao heue.
         18 Nawh mawh kaing tokaux pa mawh ceu cao, kaw pa mawh pa jah, pa liang ti keh khaing
         pa yum, sonsang ting tokaux Nawh khaing ku ceu khawmuik heue.
         19 Grawh grawng nawh hoik khaw hoik caw ka rhawm Siyiex ti kieh pa grum khawmuik ot
         ka daux Nawh Cao.
         20 Kieh ku ceu khawmuik deeh khaw ka tokaux tix kheu Nawh Cao, kheu hoik kieh nhim,
         kheu nham khaox lhak Nawh Cao, aux ah kheu Nawh Cao, ceu pa koe ka piang haktiex khankix
         ang ah, ceu pa koe ka daux raoma khankix ang ah.
         21 Pex, pa hoik tang tiah paox tix daux bawg yam pa hoik luan, mawh pui pa koeng ka
         daux rhawm pex, ka daux kaing pa caox pa yuh pex,
         22 yam in Nawh Cao hoik deeh kieh khaw paox tix, ka daux tokaux nex nham Nawh, kheu
         pa yum Nawh, sonsang pon tix tawx pex mawh pa hoik singax singeh pa loig pa ang koe
         dee deuh phimap ka plak sivoe Nawh Cao.
         23 Phan pex ca kawn ot ka daux krax yum rhawm mai kaux cong kah mai ang gah hu khaing
         krax keud pot jun pot lox bwan gaux rhawm pa hoik mhong pex, pa hoik sidiex ka can
         pa hoik phan hoik deuh khawmuik ka greem raoma, pa hoik kieh aux Pawlux mawh kawncau
         pa diex pa gau kah heue.
         24 Yam in aux gaux rhawm ka daux pa kham geu aux son pex, kieh ceu pa kha rhawm Cao
         Khrit pa ang nyang grum naog, naog ka daux nex nham aux, son tokaux Nawh Cao, pa mawh
         ceu cao heue.
         25 Hoik kieh aux mawh kawncau pa diex pa gau ka an, awm pa khaw mai ara kawncau pa tawx
         Siyiex ka aux son pex, sonsang kieh gumlox Siyiex grum naog,
         26 pa mawh pa raux pa hoik mox ka daux bawg yam mai ju pa hoik luan khankix khawmuik,
         yam in hoik plak jhi ka pui pa singax singeh cie Nawh khankix.
         27 Pa hoik caw alo Siyiex ti kieh kix tawng, pa mi pa koe min plakngai ceu pa raux pa
         hoik mox in, ka daux pui tang ceu khankix mawh pa yuh ka mawx, pa mi pa koe an mawh
         pa ot Cao Khrit ka daux pex, pa mawh krax keud pot jun pot son min plakngai heue.
         28 Ex krai grawh grawng Nawh mai sidiex ka pui ku kaux mai gau ka pui ku kaux ka daux
         pingnya cuyi khawmuik, sonsang pon ex ti tawx pui ku kaux mawh pa hoik grum mhawm
         ka daux Cao Khrit heue.
         29 Aux kawx, nied ti coca yuh sonsang mawh nan, awm can pa teei Nawh sibrawm mai yuh
         ka daux aux heue.

1 Aux mie ti kieh pex tawng grawng ngah aux paox tix ka son pex miex ding, son kix
         ka daux veng Lawdikix, son kix can pa ang sax yaox pakngai aux ka daux nex nham,
         2 sonsang nyawm rhawm kix, kheu hoik kleuk kix tau ka daux krax moh krax rhawm, tom
         pon pa mi pa koe khawmuik, pa fah rhawm ka grawng krax tawng, sonsang tawng kix pa
         raux pa mox cie Siyiex, pa mawh Cao Khrit,
         3 kraung laoh lie pingnya cuyi mai pa tawng khawmuik hoik mox ka daux Nawh heue.
         4 Aux ah nin, son ang pui tix kaux kawx sang pon pie pon lhen pex ka lox nyaw lox glaw
         heue.
         5 Viang aux tang ot khaing pex ka daux kaux nex nham, aux ot tau mai pex ka daux khuan,
         gaux rhawm mai yaox grawng pa chix ot pex mhawm mhawm, grawng kaux cong krax yum rhawm
         pex ka daux Cao Khrit heue.
         6 Awm hoik rieb pex ti teei Yesux Khrit pa mawh Simiang, hu ka daux Nawh heue.
         7 Kieh koe riah mai kieh sum haok huan ka daux Nawh Cao, kieh krax yum rhawm pex kaux
         cong awm pa hoik gau ka pex, tau mai krax yaogyaw bwanson pa kreh heue.
         8 Rien rhawm tix ha kox sang koe pui tix kaux kaux pa sang nieb giex tix rhim pex,
         ka been nawh pie lhen pa ang koe bwanson, pa hawt been lox lao kawn pui, been haktiex
         pa ang grum naog, pa ang hawt Cao Khrit heue.
         9 Grawh grawng nawh ka daux Nawh Cao hoik ot pa grum naog Simiang Siyiex khawmuik ka
         daux riang pak peung tokaux,
         10 hoik kieh pex grum naog ka daux Nawh Cao, pa mawh simiang giex kaing mai sibrawm
         khawmuik,
         11 khawm ka daux Nawh Cao hoik pat hak pex, ka been pat hak pa ang yuh ka taix, ka daux
         pa peeik ti tik tokaux pa dex mai nex nham, ka daux pa pat hak Cao Khrit,
         12 kheu hoik sipaung pex tau mai Nawh Cao ka daux krax cubcom rawm heue. Ka daux krax
         cubcom rawm hoik deeh yaog pex kaoh tau mai Nawh Cao, kheu pa yum rhawm pex ka daux
         pa yuh Simiang Siyiex, Kaw pa kieh Nawh Cao deeh kaoh khaing krax yum heue.
         13 Pex pa hoik yum kheu phimap tix, kheu ang pat hak pa dex mai nex nham tix, Nawh Cao
         hoik kieh pex deeh im tau mai Nawh mai pluat ploi phimap ex khawmuik,
         14 hoik preet lai khaix taix been, pa koeng pa ang khaw ka ex, hoik teei an khaing sinax
         ex, tawk ka khaox lhak,
         15 khaix hoik peeik ti tik simiang giex kaing mai sibrawm khankix khaing tokaux tix,
         Nawh teei ti plak jhi khankix sidawng, yam pex Nawh ka piang kix kheu khaox lhak heue.
         16 Paw kieh pui tix kaux kawx prawng ca ka pex, grawng pa ih pa nyaux, grawng singaix
         pawie, grawng khix khraox, grawng singaix twah khankix,
         17 grawng ceu an mawh pang peue ceu pa tak sang hoek sax, viang mawh nan tokaux mawh
         cie Cao Khrit heue.
         18 Paw kieh pui tix kaux kawx pie lhen ti teei totaix pex khaing pex, kheu pa nieb yuh
         pa awn rhawm awn rhi, pa krub ka kawncau Siyiex khankix, pa ca keud grawng pa hoik
         yaox nawh, nieb krox ti ting rhawm giex going kheu rhawm pa dex mai nex nham,
         19 ang giex tom cong ka pa mawh kaing, khaing Nawh pa mawh dee lih pon tawx riang ka
         tokaux khawmuik, kleuk paox tix tau ka jhong mai siniag khankix, haok huan ka pa kieh
         Siyiex haok huan heue.
         20 Phan pex hoik yum tau mai Cao Khrit khaing been haktiex pa ang grum naog khankix,
         pex lai ot awm pa kawn im ka daux haktiex, cu nghiet ka been khankix,
         21 Paw giex, paw cim, paw teeh,
         22 can ceu pa chix laux leeing ka pa shiao khawmuik, pa hawt lox tawm lox gau kawn pui.
         23 Ceu an khankix mawh ceu pa koe grang pingnya hawt ceu pa krub pa keud sipie tix,
         pa tiem rhawm tiem rhi, pa lak nieb yuh ka tokaux, ang koe bwanson tidtix ka pa ngah
         ka ceu pa yuh hawt alo nex nham heue.

1 Phan hoik yaog pex kaoh tau mai Cao Khrit, nied ti sawg ceu pa koe dee long, dee
         ngawm Cao Khrit ka plak taix khawn dawm Siyiex heue.
         2 Kieh rhawm pex keud grawng ceu pa koe dee long, paw keud grawng ceu pa koe ka piang
         haktiex khankix heue.
         3 Pex hoik yum, hoik mox ju pex tau mai Cao Khrit ka daux Siyiex.
         4 Yam hoik sidawng Cao Khrit pa mawh ju ex sax, pex kawx tak sang sidawng ka daux min
         plakngai tau mai Nawh Cao heue.
         5 Mawh kheu nan teei kraung pakpeung tokaux pex yum ka ceu pa koe ka piang haktiex,
         pa mawh pa phit vao, pa ang singax singeh, alo nex nham, pa mie pa caox, pa ghoing,
         pa mawh ceu pa krub riang grang heue.
         6 Mawh kheu grawng ceu an khankix, pa song rhawm songrhi Siyiex hoek ka piang kawn
         pa lieh lox khankix.
         7 Pex kawx hoik sax hu ka ceu an khankix yam kawn im pex ka daux pa awm an heue.
         8 Yam in pex tik ka ceu an khawmuik, pa song rhawm songrhi pa hax rhawm, pa koeng riang
         ciang khoi, pa nieb ah nieb yuh pakngai pui laux, pa ah lox seeing lox brai khaing
         daux jheeh pex heue.
         9 tix kaux lai tix kaux paw pie paw lhen ka paox tix, kheu pex hoik peeik ti tik pui
         prim, khawm ceu pa yuh nawh,
         10 hoik ceep pui khraox, pa kawn yuh pa khraox pot tom pon krax tawng, awm riang pakpeung
         kaw pa phan pa yuh nawh heue.
         11 Ka daux pa phan pa yuh an, ang lai pon koe pui Helasax, pui Yudax, pa pat hak, pa
         ang pat hak, pui pheem, pui Sakusix, siliex, pui ploi, Cao Khrit mawh khawmuik mai
         ot ka daux khawmuik heue.
         12 Awm pui pa hoik laug Simiang Siyiex, pa singax singeh, pa moh kah, pex ceep ceu pa
         moh rhawm, pa caux rhawm, pa mhawm rhawm, pa tiem rhawm tiem rhi, pa awn rhawm awn
         rhi, pa lang gun lang yeung heue.
         13 Phan pui tix kaux kaux koe dee deuh phimap ka pui tix kaux kaux, tix kaux lai tix
         kaux yeung ka paox tix, pluat ploi phimap ka paox tix, awm hoik pluat ploi Cao Khrit
         phimap pex, pex kawx yuh awm an heue.
         14 Ka piang ceu in khawmuik ceep pa moh rhawm, pa mawh ceu pa vien pa grum mhawm heue.
         15 Kieh pa nhim Cao Khrit giex kaing ka daux rhawm rhi pex, pa hoik kok pex ka, khawm
         ka tokaux tix mu khaing, kieh pex yaogyaw bwanson heue.
         16 Kieh gumlox Cao Khrit ot ka daux rhawm rhi pex tom nie, sidiex gau ka paox tix ka
         daux krax pingnya cuyi khawmuik, ka lox rhax yaogyaw, lox rhax lai, lox rhax bwan,
         kieh koe krax yaogyaw bwanson ka daux rhawm rhi pex mai ah lox rhax ka Siyiex heue.
         17 Pex yuh patix ang ah, ka daux gumlox ang ah, ka daux pa yuh ang ah, yuh khawmuik
         ka daux ceu kaux Simiang Yesux mai yaogyaw bwanson ka Siyiex pa mawh Keeing Cao ka
         daux Nawh heue.
         18 Moeng khankix eue, kieh koe krax cu nghiet ka mex tix, awm pa khaw ka daux Simiang
         Siyiex.
         19 Mex khankix eue, moh ka moeng tix mai paw nieb kieh kix koe krax song rhawm heue.
         20 Kawn nyawm khankix eue, nghiet lox miex keeing tix ka daux ku ceu khawmuik, grawh
         grawng nawh pa yuh nan mawh pa khaw caw rhawm ka daux Simiang heue.
         21 Keeing khankix eue, paw cheeik tix kieh kawn pex song rhawm, ha kix kox laux rhawm
         kah heue.
         22 Siliex khankix eue, nghiet lox kix pa mawh cao pex ka daux nex nham, ka daux ku ceu
         khawmuik, ang mawh ceu pa yuh pa yaox ka ngai khaing, yuh ka daux pa viex rhawm tix
         khawmuik, ka daux pa lhat pex ka Simiang heue.
         23 Pex yuh patix ang ah, viex rhawm coca ti yuh, awm pa yuh son Simiang Siyiex, paw
         yuh awm pa yuh son kawn pui heue.
         24 Mawh kheu hoik tawng pex grawng tak sang pon bwanson pa mawh sin khaing Simiang.
         Pa yuh pex mawh son Simiang Cao Khrit heue.
         25 Kaw pa yuh pa ang khaw, tak sang deeh pon son pa ang khaw pa hoik yuh nawh an mai
         ang koe ceu pa jhak ka pakngai pui heue.

1 Cao khankix eue, yuh pa khaw mai pa awm paox tix ka siliex pex khankix, kheu hoik
         tawng pex grawng koe Cao pex ka daux meung raoma heue.
         2 Ca nied ti rawg bwan mai pau ti jhak ka daux an tau mai krax yaogyaw bwanson,
         3 son ex kawx rawg bwan, sonsang paoh Siyiex siviex ka ex, son gumlox bwan, ti sidiex
         pa raux pa mox grawng Cao Khrit, pa hoik phyawk aux ka kheu jao an,
         4 sonsang chix kieh aux pa raux pa mox an sidawng, awm pa khaw aux ti sidiex heue.
         5 Hu ka daux pingnya cuyi mai kix pa ot plak praix, taoh ka bawg yam heue.
         6 Kieh lox sikah pex mhawm ku jheung jheung, pa hoik laoh awm kih, sonsang chix pex
         ti deeh pawk lox ka pui ku kaux heue.
         7 Grawh grawng aux khawmuik, Tukhik pa mawh puxaik pa moh mai sara pa kaux sijax, paox
         siliex ka daux Simiang Siyiex, tak sang kieh pex tawng heue.
         8 Kaw pa ploi aux hu ka pex son jao in, sonsang tawng pex ka grawng yix, sonsang kieh
         nawh pex nyawm rhawm kah,
         9 pa ploi aux nawh hu tau mai Awnesimux, pa kaux sijax pa mawh puxaik pa moh, pa mawh
         pui khaing ka daux pex tix kaux heue. Kiex tak sang kieh pex tawng grawh grawng tin
         ku ceu khawmuik heue.
         10 Arittakhux pa mawh paox pa laung tau mai aux nawb ka pex, Makux pa caw kawn nan Banabax,
         grawng Makux pex hoik pon lox grawng pa tawm aux ka pex. Phan nawh hoek ka pex rieb
         ti teei nawh awx.
         11 Yesux pa kok mawh Yusatux, pa dex mai cub pa pat hak kawx nawb ka pex. Mawh inkix
         khaing pa mawh paox pa yuh kaing son meung Siyiex mai pui pa kieh aux nyawm rhawm
         heue.
         12 Epaphrax pa mawh pui khaing ka daux pex tix kaux mai siliex Yesux Khrit nawb ka pex
         mai nawh nied ti rawg bwanson pex ku jheung jheung, sonsang kaux cong pex sijung mhawm
         mhawm mai uik grum tawng tom fah rhawm ka alo Siyiex khawmuik heue.
         13 Aux kham mhai ruk grawng pa nied nawh ti yuh son pex, son pui veng Lawdikix mai veng
         Herapawlix heue.
         14 Lukax cao sidah pa moh aux mai Demax nawb ka pex heue.
         15 Nawb ka puxaik khankix pa ot ka daux veng Lawdikix, ka Numphax mai ka ceu cao pa
         khrawm paox tix ka daux nyiex nawh heue.
         16 Khaix hoik phat lai in ka sinax pex, ka ceu cao veng Lawdikix kawx, kieh phat heue.
         Lai khaing veng Lawdikix pex phat awx.
         17 Ah nin ka Akhippux, "Rien rhawm tix ka kaing jhaw cao sidiex pa hoik pon maix ka
         daux Simiang Siyiex, sonsang yuh maix tom grum naog."
         18 Aux Pawlux tiiem lox nawb in ka taix tix heue. Doh keud ka ceu pa phyawk ka aux awx.
         Kieh bwanson ot tau mai pex liak. Amen.1 Thessalonians1 Thessalonians1 Thessalonians1 Thessalonians1 Thessalonians

1 Pawlux mai Silwanux mai Timose, tawx ka ceu cao pui veng Thesalonix pa ot ka daux
         Siyiex Keeing Cao mai Simiang Yesux Khrit heue. Kieh bwanson mai pa nhim koe ka pex
         liak.
         2 Ex yaogyaw bwanson Siyiex son pex khawmuik ku jheeng jheeng, simawd ka pex ka daux
         pa rawg ex bwan,
         3 Ca doh keud pot grawng kaing krax yum rhawm pex, pa yuh daux krax moh krax rhawm
         krax gun krax yeung, ka krax keud pot jun pot ka daux Simiang ex Yesux Khrit, ka sivoe
         Siyiex ex heue.
         4 Puxaik pa moh Siyiex khankix eue, ex tawng grawng hoik laug Nawh Cao ka pex,
         5 mawh kheu lox bwan gaux rhawm pa sidiex ex, ang mawh ngie lox giex ka pex, mawh khawm
         ka daux sibrawm, ka daux Khuan Singax Singeh mai ka daux pa nie fah rhawm kheu tawng
         mawh awm pa tawng pex grawng ex mawh pui pa yuh ka mawx ka son pex, yam ot ex mai
         pex heue.
         6 Pex hoik lih mawh pui pa hawt jawh ka ex, ka Simiang, khaix hoik rieb pex lox bwan
         ka daux pa kha rhawm tom nie, tau mai pa gaux rhawm Khuan Singax Singeh,
         7 tom hoik lih pex ti mawh mhai ti hawt jawh, ka pui pa yum rhawm khawmuik pa ot ka
         daux meung Makedonix mai meung Akhayax heue.
         8 Lox bwan Simiang hoik tah hoik sinum hu khaing pex, ang joeng mawh ngie ka daux meung
         Makedonix mai meung Akhayax, krax yum rhawm pex ka plak Siyiex hoik tah hu kudah kudee,
         mawh kheu in ang ex lai shiao ah tidtix heue.
         9 Mawh kheu tokaux kix krai lao, grawng pa laig ex ka pex mawh pa yuh ka mawx, grawng
         pa deeh tieh pex ti hoek ka Siyiex, khaing riang grang khankix, sonsang yuh son Siyiex
         pa im ju mai pa mawh pa meh,
         10 sonsang krox son Kawn Nawh Cao khaing raoma, pa hoik deeh kieh Nawh Cao kaoh im khaing
         krax yum, pa mawh Yesux, pa sang taoh ex khaing pa song rhawm songrhi pa tak sang
         hoek heue.

1 Puxaik khankix eue, tokaux pex hoik tawng grawng pa laig ex ka pex ang mawh pa giex
         going.
         2 Awm pa hoik tawng pex, viang ex hoik yaox ti kham geu mai viang hoik yuh pa ang cee
         ang cak ka ex ka daux veng Philippix kawx, ex viex rhawm kwa ka daux Siyiex ex ti
         sidiex gau lox bwan gaux rhawm Siyiex ka pex, ka daux pa kied nie ngah paox tix heue.
         3 Lox pa sidiex ex ang mawh ceu pa lud, pa ang singax singeh, ka daux pie lhen,
         4 awm pa hoik khaw hoik caw ex ka rhawm Siyiex ti sang tawx sang pong lox bwan gaux
         rhawm ka ex, ex tom sidiex sonsang khaw ka rhawm kawn pui ang mawh, sonsang khaw ka
         rhawm Siyiex, kaw pa cheu ti yaox rhawm rhi ex heue.
         5 Awm pa hoik tawng pex, ang ex sax shiao lox pa nieb lak yaw tix bawg kawx, ang sax
         sawg son sang nieb mi koe, grawng in Siyiex mawh mhai rug kah heue.
         6 Mawh kheu mawh ex kawncau pa ting Cao Khrit, viang ex teei chix mawh beeh glawm kawx,
         khaing pex ang ah, khaing tang kaux ang ah, ang ex sax sawg min plakngai khaing kawn
         pui heue.
         7 Yam ot ex sinax pex, ex hoik yuh pa awn pa nge, awm miex pa kawn kieh kawn tix peuex,
         kia ngien ka kawn tix khankix heue.
         8 Awm an, kheu kied moh ex ka pex, ex gaux rhawm ti tawx lox bwan gaux rhawm Siyiex
         ka pex khaing ang joeng mawh khawm ju ex kawx mie ti tawx kah, mawh kheu kied moh
         ex ka pex heue.
         9 Puxaik khankix eue, pex doh keud ka pa hoik nyhap hoik mao ex, yam yuh ex kaing ku
         ngaix, son ang ex sang mawh beeh glawm ka pex tix kaux kawx mai ex sidiex gau lox
         bwan gaux rhawm ka pex heue.
         10 Pex mawh pa kham mhai ruk, khawm Siyiex kawx kham mhai rug, grawng pa singax singeh
         mai pa rahsee, pa ang koe dee deuh phimap, ka daux ceu pa hoik yuh tokaux ex ka pex
         pa yum rhawm khankix, mawh pa yuh ka mawx.
         11 Awm pa hoik tawng pex grawng hoik yuh ex ka mawx ka pex ku kaux, awm yuh keeing ka
         kawn praix tix, sidiex gau jeeh nyaw kham mhai rug ka pex,
         12 sonsang hu pex awm pa keung ka Siyiex, kaw pa hoik kok pex laig ka daux meung mai
         min plakngai cie tokaux Nawh Cao heue.
         13 Mawh kheu in, ex kawx yaogyaw ka bwanson Siyiex ang jud ang jai, kheu hoik rieb pex
         ti teei gumlox pa mhong khaing ex, pa mawh gumlox bwan Siyiex, pa ang rieb ti teei
         awm mawh gumlox kawn pui, hoik rieb awm mawh gumlox Siyiex pa mawh pa meh, pa yuh
         kaing ka plak daux pex pa yum rhawm khankix heue.
         14 Puxaik khankix eue, pex hoik lih ti mawh pa hawt jawh, awm ceu cao Siyiex pa ot ka
         daux meung Yudax, daux Yesux Khrit, mawh kheu pex kawx hoik yaox ti kham geu ceu pa
         awm paox tix khaing tawm taix pui meung tokaux pex, awm kix kawx hoik yaox ti kham
         geu khaing tawm taix pui Yudax khankix,
         15 pa mawh pui pa hoik pah ka Simiang Yesux mai khawm cao jhai khankix yum, ka ex kawx
         kix tuktiaktukte kah, kix ang khaw ka rhawm Siyiex, mawh pa ang caw ka kawn pui khawmuik.
         16 Kix kieh raw ka pa sidiex ex ka pui tang ceu sonsang hoek kix krax taoh, sonsang
         grum naog phimap kix jheeng jheeng, pa song rhawm songrhi hoik hoek ka piang kix tom
         grum naog heue.
         17 Puxaik khankix eue, viang ex yaox ti siyang ot khaing pex ti vud ti cu daux tokaux,
         rhawm ex ang siyang ot khaing pex, ex kied byaong mai mie ti yaox pex, nie lheu lang
         teung coca sonsang yaox pakngai pakbaox pex heue.
         18 Mawh kheu nan ex tom simie ti hoek ka pex, aux Pawlux mie ti hoek ka pex tix bawg
         hoik tix bawg, viang mawh nan Satan kieh raw ka ex heue.
         19 Pa keud pot jun pot ex, phan ang mawh nan pa gaux rhawm ex, phan ang mawh nan mhok
         khri pa yaw rangdi ex kah, mawh pa yuh ka mawx? Pex mawh pa yuh nan ka sivoe Simiang
         ex Yesux Khrit yam sang hoek Nawh ang mawh lie?
         20 Pex mawh min plakngai ex mai pa gaux rhawm ex heue.

1 Mawh kheu nan yam ang ex lai baox pon yeung, ex keud mhawm ti sang ot khaix ka daux
         veng Athen nong nong,
         2 mai ploi Timose puxaik ex, pa mawh kawncau pa yuh kaing jhaw Siyiex ka pa sidiex
         lox bwan gaux rhawm cie Cao Khrit, hu sonsang kieh pex kaux cong mai nyawm rhawm ka
         krax yum rhawm pex,
         3 son ang pex sang laux rhawm tix kaux kawx, kheu krax kha rhawm inkix heue. Tokaux
         pex hoik tawng, grawng hoik ciak ti deuh ex son pa yuh nin heue.
         4 Yam ot ex tau mai pex, ex hoik grux krai ka pex, grawng dex sang yaox ex ti kham
         geu ka krax tug krax kha mai hoik lih ti mawh nan, awm pa hoik tawng pex heue.
         5 Mawh kheu jao in aux kawx, yam ang aux baox pon ti yeung, aux ploi pui hu, sonsang
         tawng grawng krax yum rhawm pex, phan ang mawh nan ha cao pa nyaw glaw kox nyaw glaw
         ka pex mai kieh kaing pa hoik yuh ex mawh pa giex going.
         6 Viang mawh nan Timose hoik deeh hoek khaing pex, ka ex yam in mai viex lox gaux rhawm
         ka ex grawng krax yum rhawm mai krax moh krax rhawm pex mai grawng pa doh keud pex
         ka ex jheeng jheeng mai kied byaong ti yaox ka ex, ex kawx byaong ti yaox ka pex heue.
         7 Puxaik khankix eue, mawh kheu jao in, ex tom nyawm rhawm grawng pex, ka daux pa khi
         rhawm mai pa tug pa kha ex khawmuik, kheu krax yum rhawm pex heue.
         8 Phan pex kaux cung sijung ka daux Simiang, ex hoik im heue.
         9 Ex tak sang baox deeh pon yaogyaw bwanson ka Siyiex son pex, son krax gaux rhawm
         khawmuik, pa gaux rhawm ex kah kheu pex, sivoe Siyiex ex,
         10 sonsang pon ex ti yaox pakngai pakbaox pex mai sonsang pon ti kieh grum naog, ka
         pa kawn cha daux krax yum rhawm pex, ex tom nied ti rawg bwan ku ngaix heue.
         11 Yam in kieh tokaux Keeing ex Siyiex mai Simiang ex Yesux Khrit, jhi krax sang hu
         ex ka pex liak,
         12 Simiang Yesux kieh krax moh krax rhawm pex nie baox ting ka paox tix mai ka pui khawmuik,
         awm ex kawx moh ka pex,
         13 sonsang sidah kieh Nawh Cao rhawm rhi pex kaux cong mai ang koe dee deuh phimap ka
         daux pa singax singeh sivoe Keeing ex Siyiex, yam sang hoek Simiang ex Yesux, tau
         mai pui pa singax singeh Nawh khawmuik liak.

1 Lox pa deuk mawh nin, puxaik khankix eue, ex khyox khaw mai jeeh nyaw pex ka daux
         Simiang Yesux, sonsang hu pex awm pa hoik rieb pex ti teei khaing ex grawng pa khaw
         pex ti hu sonsang khaw mai rhawm Siyiex, awm pa hu pex yam in, pex sang nie lheu baox
         chix hu khaing an sinyek sinyek heue.
         2 Pex tawng grawng hoik tawm ex lox pa yuh ka mawx ka pex ka daux Simiang Yesux heue.
         3 Ceu pa khaw ka alo Siyiex, mawh pa singax singeh pex, pa ang dex ang yuh ceu pa lud
         vao,
         4 pa chix tawng kaux pui mawx kaux pui an ti priex ka kraung cie tokaux tix, ka daux
         pa singax singeh mai pa yung yi.
         5 Ang mawh ka daux pa hawt ti yuh alo nex nham, awm yuh pui tang ceu khankix, pa ang
         tawng ka Siyiex,
         6 pui tix kaux kawx, tak ang sang nieb nie luan yuh mai lud ka puxaik tix ka daux grawh
         grawng in, mawh kheu Simiang mawh cao pa ciyang ka ceu in khankix khawmuik, awm hoik
         grux krai ex mai hoik kham ex mhai ruk ka pex heue.
         7 Siyiex ang kok ex son pa ang singax singeh, kok ka daux pa singax singeh heue.
         8 Kaw pa thiang ti tik, thiang ti tik ka kawn pui ang mawh, thiang ti tik ka Simiang
         Siyiex, pa tawx Khuan Singax Singeh Nawh Cao ka pex heue.
         9 Grawh grawng krax moh krax rhawm ka puxaik khankix, ang pex lo pa tiiem pui lai ka
         pex tix kaux kawx, mawh kheu Siyiex hoik gau ka pex grawng pa moh ka paox tix, tix
         kaux lai tix kaux heue.
         10 Pex hoik yuh nan ka puxaik khawmuik pa ot ka daux meung Makedonix khawmuik heue.
         Puxaik khankix eue, ex sidiex jeeh nyaw ka pex sonsang nie lheu baox koe krax moh
         sinyek sinyek.
         11 Sonsang gau pex ti chix ot yiien mhawm mhawm, sonsang yuh kaing cie tokaux tix, sonsang
         yuh kaing ka taix tix, awm pa hoik tawm ex ka pex,
         12 sonsang hu pex, awm pa nyawm ti jhak, ka kix pa ot plak praix mai son ang lai baox
         lo tidtix heue.
         13 Puxaik khankix eue, ang ex rhawm kieh pex ang tawng ka grawh grawng kix pa laig it
         khankix, son ang pex sang khi rhawm, awm pui tang kaux pa deuk khankix pa ang koe
         krax keud pot jun pot heue.
         14 Phan ex yum rhawm ka grawng pa hoik yum Yesux mai pa hoik baox deeh kaoh tix bawg,
         awm an kix pa hoik laig it ka daux Yesux kawx, Simiang Siyiex tak viex hoek tau mai
         Nawh Cao heue.
         15 Ex ah nin ka pex kheu hoik pon ex lox Simiang Siyiex, grawng ex pa kawn klawd mai
         pa kawn deuk tom yam hoek Simiang Siyiex, ang tau lai pon hoek ka sivoe kix pa hoik
         laig it khankix heue.
         16 Tokaux Simiang Siyiex tak sang lih khaing raoma tau mai lox yo tau mai lox simiang
         kawncau mai lox teet tawng Siyiex, pui pa hoik yum ka daux Cao Khrit tak sang deeh
         kaoh phao ka heue.
         17 Khaix an ex pa kawn klawd pa kawn deuk khankix, tak sang teei haok tau mai kix, ka
         daux paiawm, sonsang sipub ka Simiang Siyiex ka daux bhaung dee long mai ex tak sang
         ot tau mai Simiang Siyiex leeing ju heue.
         18 Mawh kheu nan teei gumlox in mai khu rhawm ka paox tix, tix kaux lai tix kaux awx.

1 Puxaik khankix eue, grawh grawng bawg yam khankix, ang pex lo pa tiiem tidtix ka
         pex heue.
         2 Mawh kheu tokaux pex hoik tawng mhawm mhawm grawng singaix sang hoek Simiang Siyiex
         awm hoek pui briex yam pon sawm heue.
         3 Yam kawn tak ah kix "Koe pa nhim mai ang koe dee lhat," yam an dom mawx dom an pa
         laux pa leeing sang hoek ka piang kix, awm pa saux yha hoek ka piang bun pa koe kaux
         mai ang kix tau ti pon luan heue.
         4 Puxaik khankix eue, pex ang ot ka daux pa faik, singaix an sang krup pex awm pui
         briex,
         5 pex khawmuik mawh kawn pa riang mai kawn ponngaix, ang ex mawh kawn ponsawm mai kawn
         pa faik heue.
         6 Mawh kheu nan paw kieh ex laig it awm pui pa deuk khankix, viang mawh nan kieh ex
         pau ti jhak mai priex rhawm tix heue.
         7 Kix pa laig it, laig it yam ponsawm, kix pa yoek, yoek yam ponsawm,
         8 viang mawh nan kheu mawh ex pa dex dawd mai ponngaix kieh ex priex rhawm tix mai
         ceep kraung naing pa tie naok pa mawh krax yum rhawm mai krax moh krax rhawm mai son
         mhok rhiem ceep ka krax keud pot jun pot sonsang hoek krax taoh heue.
         9 Siyiex hoik ciak ti deuh ex sonsang pon pa song rhawm songrhi ang mawh, hoik ciak
         ti deuh ex sonsang pon krax taoh kheu Simiang ex Yesux Khrit,
         10 pa hoik yum son ex, viang ex siduad ang ah, laig it ang ah, ex sang pon ti im tau
         mai Nawh Cao heue.
         11 Mawh kheu nan jeeh nyaw ka paox tix, yuh ti kieh paox tix haok huan, awm pa yuh pex
         yam in heue.
         12 Puxaik khankix eue, ex khyox khaw ka pex, sonsang tawng pex ka kix pa yuh kaing ka
         sinax pex mai giex kaing ka piang pex ka daux Simiang Siyiex, pa sidiex ti tawx satix
         ka pex,
         13 sonsang yungyi ka kix, ka daux krax moh krax rhawm pa kied ting, kheu kaing jhaw
         pa yuh kix heue. Kieh koe pa nhim mai pa ang simah simaing ka tokaux pex awx.
         14 Puxaik khankix eue, ex jeeh nyaw ka pex, sonsang tawx satix ka kix pa yuh pa ang
         khaw mai sonsang tawx riang ka kix pa iak rhawm mai sonsang teem ka kix pa iak riang
         iak rao mai kieh koe rhawm pa lang gun lang yeung ka pui khawmuik heue.
         15 Son ang pui sang deeh pawk pa caox, ka son pa caox tix kaux kawx, hawt ti yuh pa
         mhawm jheeng jheeng ka paox tix, tix kaux lai tix kaux mai ka pui khawmuik heue.
         16 Gaux rhawm jheeng jheeng heue.
         17 Rawg bwan ang jud ang jai.
         18 Yaogyaw bwanson ka daux ku ceu, in mawh alo Siyiex ka daux Yesux Khrit ka son pex
         heue.
         19 Paw preet yeet ka Khuan Cao.
         20 Paw een lox jhai khankix ang koe ceu.
         21 Tiag cheu ti yaox ka ku ceu khawmuik, jhawp ka pa mhawm tom kaux.
         22 Paw dex paw yuh, via khaing pa caox ku ceu awx.
         23 Kieh tokaux Siyiex Cao pa nhim, kieh pex grum singax khawmuik, sonsang priex khuan
         pex mai ju pex mai tokaux pex khawmuik, son ang sang koe dee deuh phimap kah, yam
         hoek Simiang ex Yesux Khrit heue.
         24 Kaw pa hoik kok pex, mawh pa kaux sijax, Nawh tak sang yuh nan heue.
         25 Puxaik khankix eue, rawg bwan ka son ex liak.
         26 Nawb ka puxaik khankix khawmuik ka pa ngheut pa singax singeh heue.
         27 Aux tawm lox ka pex ka daux Simiang Siyiex, sonsang kieh phat lai in ka puxaik pa
         singax singeh khawmuik heue.
         28 Kieh bwanson Simiang ex Yesux Khrit ot tau mai pex liak. Amen.2 Thessalonians2 Thessalonians2 Thessalonians2 Thessalonians2 Thessalonians

1 Pawlux mai Silwanux mai Timose, tawx ka ceu cao pui veng Thesalonix pa ot ka daux
         Keeing ex Siyiex mai Simiang Yesux Khrit heue.
         2 Kieh pex koe bwanson mai pa nhim khaing Siyiex Keeing Cao mai Simiang Yesux Khrit
         liak.
         3 Puxaik khankix eue, ex yaogyaw bwanson ka Siyiex, son pex ku jheeng jheeng, kheu
         pa kied haok huan krax yum rhawm pex mai kheu kied nie moh pex ku kaux khawmuik ka
         paox tix, tix kaux lai tix kaux heue.
         4 Mawh kheu nan ex tom yaw rangdi grawng pex ka daux ceucao Siyiex khankix, kheu krax
         chix gun chix yeung pex mai krax yum rhawm pex, ka daux pa yaox pex tix kham krax
         tuktiaktukte mai krax kha rhawm khawmuik,
         5 ceu inkix mawh mhai ka grawng pa rahsee ceu pa prawng ca Siyiex mai grawng pa een
         pa sawn pex mawh pa keung son meung Siyiex, pa yaox pex ti kham geu yam in kawx mawh
         son meung an heue.
         6 Phan mawh pa khaw mai pa rahsee Siyiex tak deeh tawx pa tug pa kha ka kix, pa hoik
         yuh pa tug pa kha ka pex,
         7 kieh pex pa yaox krax tug krax kha laux lee tau mai ex, yam lih bleeh Simiang Yesux
         khaing raoma, tau mai kawncau Siyiex pa ting sibrawm cie tix khankix ka daux rao ngu,
         8 mai pawk bix ka kix pa ang tawng ka Simiang Siyiex, ka kix pa ang cu nghiet ka lox
         bwan gaux rhawm Simiang ex Yesux Khrit.
         9 Kix tak sang yaox ti kham geu krax ciyang pa mawh krax pa laux leeing ju mai pa gwieh
         khaing pakngai Simiang mai khaing min plakngai Nawh Cao pa koe sibrawm,
         10 yam hoek Nawh Cao sonsang koe min plakngai ka daux pui singax singeh Nawh khankix
         mai son pui pa yum rhawm khawmuik sang daox deng kah, mawh kheu hoik yum rhawm pex
         ka lox pa kham ex mhai rug ka pex, ka daux singaix an heue.
         11 Mawh kheu in, ex rawg bwan ka son pex, ka Simiang Siyiex ex ku jheeng jheeng, sonsang
         een sang sawn pex mawh pa keung ka ceu pa hoik kok pex kah, kieh ceu pa mie pex pa
         mhawm ku ceu, kieh kaing krax yum rhawm ku ceu tau mai siawp sibrawm, kieh grum naog
         heue.
         12 Sonsang koe min plakngai ceu kaux Simiang ex Yesux ka daux pex, sonsang koe min plakngai
         pex ka daux Nawh Cao, awm pa khaw mai bwanson Siyiex ex mai Simiang Yesux Khrit heue.

1 Puxaik khankix eue, ex khyox khaw ka pex grawng pa dex mai pa sang hoek Simiang ex
         Yesux Khrit, grawng pa sang krawk khrawm ex tau ka Nawh Cao,
         2 son ang rhawm pex sang khran sung sang mai son ang sang khi rhawm, kheu khuan ang
         ah, kheu lox sikah, kheu lai awm pa pon khaing ex, grawng uik sang hoek singaix Simiang
         Siyiex heue.
         3 Paw kieh pui tix kaux kawx pie lhen pex ka grawng tix ceu kawx, singaix an tak ang
         sang hoek, phan ceu pa deeh tieh deeh thui phao ka ang nyang bax hoek mai ka ang pui
         phimap pa mawh kawn simex pa laux leeing lih bleeh heue.
         4 Kaw an mawh pa kieh raw, pa cha, ka can pa kok mawh Simiang Siyiex mai ka ceu pa
         krub pui ka khawmuik mai yaw tokaux tix ting, tom ngawm nawh daux nyiex bwan Siyiex
         mai yuh grang tokaux tix mawh Siyiex heue.
         5 Ang pex doh keud ka grawng pa hoik krai aux, grawh grawng ceu in khankix ka pex,
         yam kawn ot aux tau mai pex lie?
         6 Yam in pex tawng mawh patix pa kieh sidien ka nawh, sonsang lih bleeh nawh yam hoek
         bawg yam tix heue.
         7 Pa raux pa mox, pa ang hawt been an, ca kawn ot daux kaing, viang koe tix kaux pa
         tak ca kawn kieh kawn sidien tom hoek yam teei nawh lih heue.
         8 Yam an kaw pa ang hawt been sang lih bleeh, Simiang Yesux tak sang pah Nawh yum ka
         bhawm jheeh Nawh Cao, mai yuh kaw an laux ka ceu pa toh riang yam hoek Nawh heue.
         9 Pa hoek kaw pa ang hawt been, tak khaw mai kaing pa yuh Satan tau mai sibrawm khawmuik,
         mhai mai ceu pa daox am pie lhen khankix,
         10 tau mai pie lhen mai pa ang rahsee khawmuik ka son kix pa sang hoek krax laux leeing,
         mawh kheu ang kix rieb ti teei pa moh ceu pa mawh pa meh, sonsang hoek kix krax taoh
         heue.
         11 Kheu jao in, Siyiex tom ploi ceu pa yuh kaing pie lhen ka kix, sonsang yum rhawm
         kix ka pie lhen heue.
         12 Sonsang pon ti prawng ca ka kix ku kaux khawmuik pa ang yum rhawm ka pa mawh pa meh,
         pa hoik gaux rhawm ka daux pa ang rahsee heue.
         13 Puxaik pa moh Simiang Siyiex khankix eue, ex yaogyaw bwanson ka Siyiex, son pex ku
         jheeng jheeng, kheu Siyiex hoik laug pex khaing tom yam jah sonsang hoek ka krax taoh,
         ka daux pa kieh Khuan Cao pex singax singeh mai ka daux pa yum rhawm ka pa mawh meh
         heue.
         14 Nawh Cao hoik kok pex ka an, ka daux lox bwan gaux rhawm ex, sonsang pon min plakngai
         Simiang ex Yesux Khrit heue.
         15 Puxaik khankix eue, cung cong sijung mai jhawp ka been pa hoik gau ka pex khankix,
         ka lox sikah ang ah, ka lai pa tawx ex ang ah heue.
         16 Kieh tokaux Simiang ex Yesux Khrit mai Keeing ex Simiang Siyiex, pa hoik moh ex mai
         hoik tawx ex krax nyawm rhawm leeing ju mai krax keud pot jun pot pa mhawm ka daux
         bwanson,
         17 Kieh rhawm pex nyawm rhawm mai kieh pex kaux cong, ka daux kaing pa mhawm ku ceu
         mai gumlox ku ceu heue.

1 Lox pa deuk mawh nin, puxaik khankix eue, rawg bwan ka son ex, gumlox bwan Simiang
         Siyiex sang to tah hu mai koe min plakngai, awm hoik mawh mai pex,
         2 mai sonsang taoh ex khaing pui pa nieb keud pa ang khaw mai pa caox khankix, grawh
         grawng nawh ang pui khawmuik doh koe krax yum rhawm heue.
         3 Simiang Siyiex mawh pa kaux sijax, pa tak sang kieh pex kaux cong mai pau pex sonsang
         luan khaing kaw pa caox heue.
         4 Ex yum rhawm ka daux Simiang, ka grawh grawng pa hawt yuh pex yam in mai grawng baox
         sang hawt yuh pex, ceu pa hoik tawm ex ka pex khankix heue.
         5 Kieh Simiang thong jhi rhawm rhi pex laig ka daux pa moh Siyiex mai ka daux pa gun
         pa yeung Cao Khrit liak.
         6 Puxaik khankix eue, yam in ex tawm lox ka pex, ka daux ceu kaux Simiang ex Yesux
         Khrit, sonsang gwieh pex ti lih khaing puxaik pa hu ang khaw, pa ang hawt lox been
         pa hoik rieb kix khaing ex heue.
         7 Tokaux pex hoik tawng, grawng pa khaw pex ti hawt jawh ex, mawh kheu ang ex lai yuh
         pa ang khaw ka sinax pex,
         8 mai ang ex sax ih giex blah khaing tawm taix pui tix kaux kawx, ex nyhap mao yuh
         kaing ku ngaix, son ang ex sang mawh beeh glawm ka pex tix kaux kawx,
         9 pa yuh ex nan ang mawh kheu ang ex koe akhwang, yuh sonsang kieh tokaux ex mawh mhai
         ti hawt jawh ka son pex, sonsang hawt jawh pex ka ex heue.
         10 Yam ot ex tau mai pex kawx, ex hoik tawm lox pa ah nin ka pex, "Phan pui tix kaux
         kaux ang cu ti yuh kaing, paw kieh nawh sawm. "
         11 Ex mhong grawng hu pui tix blah ka sinax pex, daux pa yuh pa ang khaw, pa ang yuh
         kaing tidtix, pa nieb ah nieb yuh ceu pa ang dex ka tokaux tix heue.
         12 Ex tawm lox mai jeeh nyaw ka kix pa yuh kix kaing yiien yiien mhawm mhawm, tang ih
         blah cie tokaux tix heue.
         13 Puxaik khankix eue, paw laux rhawm rhi kheu yuh ceu pa mhawm mhiem heue.
         14 Phan pui tix kaux kaux ang cu ang nghiet ka lox ex, daux lai in, een ti tawng pui
         an, paw yuh paox pie mai nawh, sonsang kaig tua nawh kah heue.
         15 Paw sawn nawh mawh pui koeng, tawx satix ka nawh, awm mawh puxaik heue.
         16 Kieh tokaux Simiang pa nhim, tawx pa nhim ka pex ka daux grawng ku ceu, ku jheeng
         jheeng liak, Kieh Simiang Siyiex ot tau mai pex khawmuik liak.
         17 Aux Pawlux teei ti tiiem lox nawb in ka taix tix, pa mawh mhai ka daux lai ku phuk,
         aux tom tiiem yuh nin heue.
         18 Kieh bwanson Simiang ex Yesux Khrit ot tau mai pex khawmuik liak, Amen.1 Timothy1 Timothy1 Timothy1 Timothy1 Timothy

1 Pawlux pa mawh kawncau pa ting Yesux Khrit, kheu pa nhie Siyiex Cao Taoh ex mai Yesux
         Khrit pa mawh ceu pa keud pot jun pot ex,
         2 tawx ka Timose,pa mawh kawn aux tete ka daux krax yum rhawm heue. Kieh koe bwanson,
         pa caux rhawm mai pa nhim pa kaoh khaing Siyiex, Keeing Cao mai Simiang ex Yesux Khrit
         liak.
         3 Awm khyox khaw aux ti nhie maix kawn baox ot ka daux veng Efesux yam hu aux ka meung
         Makedonix, sonsang gau maix ka pui tix blah, son ang kix sang gau ceu pa gau pa tang
         pa siyox,
         4 son ang sang nghiet ka lox been pa ang tie mawh mai ka grawng doeh ru pa ang jud
         ang jai khankix, pa nie kieh thung thiang paox tix, khaing grawh grawng pa yuh ceu
         pa hoik een Siyiex rhawm kah, pa koe ka daux krax yum rhawm heue.
         5 Dee sidah lox tawm an, mawh krax moh, pa lih kaoh khaing rhawm rhi pa singax singeh,
         dee chix keud chix tawng pa mhawm, krax yum rhawm pa mawh meh heue.
         6 Ka grawng ceu an khankix tix blah hoik via hoik lud hu ka daux pa sikah lox giex
         going.
         7 Kix mie ti mawh sara cao gau lox lai beenli, viang kix ang tawng grawng pa ah tix
         mai ceu pa dhua kix mawh pa nie mawh heue.
         8 Ex tawng grawh grawng lox lai beenli mawh pa mhawm, phan pui chix shiao awm pa caw
         pa khaw mai been,
         9 mai een ti tawng grawh grawng lox lai beenli ang mawh pa hoik yuh son pui rahsee,
         mawh son pui pa ang hawt beenli mai pa ang chix cu chix nghiet, son pui pa ang nab
         ang yam pa yuh ceu pa ang khaw ka Siyiex, pui ting map, son pui pa ang singax singeh
         son pui pa ang chix nab chix yam son pui pa tap toi miex keeing tix khankix, son pui
         pa pah pui yum,
         10 son pui pa phit vao, son pui pa phit vao ka paox simex tix, son pui pa briex pui,
         son pui pie lhen, son pui pa kham mhai rug pa ang mawh ang meh, tang ceu can pa ang
         caw ka lox ceu pa gau, pa mawh pa meh,
         11 pa khaw ka lox bwan gaux rhawm pa ting min plakngai cie Siyiex pa ting bwanson, pa
         hoik tawx hoik pong ka aux heue.
         12 Aux yaogyaw bwanson Nawh Cao, pa mawh Simiang ex Yesux Khrit, pa hoik kieh aux koe
         riang rao heue. Mawh kheu hoik sawn Nawh aux mawh pa kaux sijax mai ciak ti kieh aux
         yuh kaing jhaw Nawh,
         13 viang aux hoik mawh, pui pa salao ka Siyiex, pui pa tuktiak tukte, pui pa nieb pon
         yuh pa ang cee ang cak glang ka in kawx heue. Aux hoik pon krax caux rhawm mawh kheu
         hoik yuh aux khankix kheu ang tix tawng, ka daux pa ang yum rhawm heue.
         14 Bwanson Simiang Siyiex ex kied ting kied nie tau mai krax yum rhawm mai krax moh
         pa koe ka daux Yesux Khrit heue.
         15 Lox in mawh pa kaux sijax mai pa keung ti rieb ti teei khawmuik, pa ah, "Yesux Khrit
         hoek ka piang haktiex sonsang taoh pui phimap khankix," mai aux mawh kun pui phimap
         heue.
         16 Mawh kheu in aux hoik pon bwanson pa caux rhawm, sonsang plak jhi Yesux Khrit ceu
         pa lang gun lang yeung Nawh Cao ka daux aux pa mawh kun pui phimap, sonsang mawh mhai
         son pui pa tak sang yum rhawm ka Nawh Cao tom pon ju leeing ju khaix in sax heue.
         17 Yam in kieh Simiang leeing ju, pa ang chix laux chix yum mai pa ang chix yaox ka
         ngai, pa mawh Siyiex tix kaux khaing, koe krax yung yi mai min pakngai ku ju leeing
         ju liak! Amen.
         18 Kawn aux Timose eue, lox tawm in aux tawx pong ka maix, awm pa khaw mai pa hoik dawg
         grux keud grawh grawng maix, yuh ka mawx kheu an kix maix tak pon yuh naing, pa mawh
         naing pa mhawm heue.
         19 Jhawp ka krax yum rhawm mai ka dee chix keud chix tawng pa mhawm, pui tiblah hoik
         tik khaing kix mai hoik kieh reu krax yum rhawm laux leeing kheu heue.
         20 Humene mai Alezandre ankiex kawx mawh ka daux kix, pa hoik tawx hoik pong aux ka
         Satan, sonsang gau kiex, ti ang salao ka Siyiex heue.

1 Mawh kheu nan, ka paox tix khawmuik aux nhie maix, khyox khaw, rawg bwan, mhaing
         mai yaogyaw bwanson, son pui khawmuik heue.
         2 Son simiang khankix mai can pui pa giex kaing khawmuik, sonsang pon ex ti ot yiien
         yawg mhawm mhawm ka daux pa yuh ceu pa khaw mai Siyiex mai pa chix priex rhawm tix
         heue.
         3 In mawh pa mhawm mai pa khaw sivoe Siyiex Cao Taoh ex,
         4 pa koe rhawm ti kieh pui khawmuik hoek krax taoh mai tawng ka pa mawh meh heue.
         5 Grawh grawng nawh koe ngie Siyiex tix kaux khaing mai pui sinax, sinax Siyiex mai
         kawn pui kawx koe ngie tix kaux khaing, pui an, mawh Yesux Khrit,
         6 pa hoik tawx tokaux tix sonsang taoh ka pui khawmuik heue. Pa kham mhai rug ka yam
         caw bawg yam heue.
         7 Mawh ka son an hoik ciak ti kieh aux mawh cao sidiex cao gau mai kawncau pa ting,
         Aux ah lox pa mawh pa meh, aux ang pie ang lhen, sonsang mawh aux cao gau, grawng
         krax yum rhawm mai pa mawh pa meh, ka pui tang ceu khankix heue.
         8 Mawh kheu nan aux mie ti kieh simex khankix rawg bwan kudah kudee mai yaog taix pa
         singax singeh, pa ang koe krax song rhawm songrhi mai krax thung thiang heue.
         9 Awm an aux mie ti kieh bun khankix chix koe krax kaig mai priex rhawm tix, ti ceep
         kraung pa ang hiex jawg tix mai ang simie ti kieh dieh hauk kaing mai ceep kraung
         khri, phan ang mawh nan siang pa koe daux jawx, phan ang mawh nan kraung ceep pa ting
         ngawh
         10 Kieh krax twah krax klaung pa mhawm mawh pa jawg tix, awm pa khaw pa nyawm ti jhak
         son bun khankix pa hoik ah ti mawh pa chix nab chix yam mai pa yuh pa khaw caw ka
         Siyiex heue.
         11 Kieh bun gau tix ka daux krax pa yiien pa yawg mai ka krax pa grum chix cu chix nghiet
         heue.
         12 Aux ang cu ti kieh bun mawh cao gau mai cao giex kaing piang simex, kieh nawh ot
         yiien yawg tix heue.
         13 Kheu hoik phan hoik yuh Adam phao ka, tom yuh Evax khaix heue.
         14 Lheu khaing an Adam ang mawh pa nghiet lox pie, bun hoik nghiet lox pie mai laig
         ka daux pa lud heue.
         15 Bun tak hoek krax taoh, ka daux pa keh kix kawn, phan kix kawn ot ka daux krax yum
         rhawm mai krax moh mai krax singax singeh tau mai krax pa chix priex rhawm rhi tix
         heue.

1 Lox pa ah nin, "Phan pui tix kaux kaux sawg ti pon ara cao giex kaing ceu cao, nawh
         simie kaing pa mhawm,"mawh lox pa kaux sijax heue.
         2 Mawh kheu nan pui pa giex kaing ceu cao tak lai mawh pui pa ang koe dee deuh phimap
         kah, pa koe moeng tix kaux khaing mai pa yuh satix, pa chix priex rhawm tix, pa chix
         keud chix sawn, pa chix khre ka nyo sinie, pa chix gau heue.
         3 Ang lai mawh pui pa nieb pleung ka plai rawm plix siiet, pa nieb tap toi ka pui,
         tak lai mawh pa awn rhawm awn rhi, pa ang simah simiang, pa ang moh ka mau heue.
         4 Tak lai mawh kaw pa chix giex kaing nyiex tix, pa koe rhawm pa chix keud chix sawn
         ti kieh kawn praix cu nghiet tix heue.
         5 Viang mawh nan phan mawh pui pa ang chix giex kaing nyiex tokaux tix, nawh tak chix
         priex ceu cao Siyiex yuh ka mawx?
         6 Pa ang mawh pui khraox ih li, ha nawh kox ting rhawm vao tix mai rau ka daux pa sang
         ciyang ka phicaox.
         7 Lheu khaing an nawh tak lai mawh, pa pui plak praix kham mhai ruk pa mhawm kah, phan
         ang mawh nan ha nawh kox rau ka daux pa deuh pui phimap mai ka daux kie phicaox heue.
         8 Awm an pui bung kaing ceu cao khankix kawx, tak lai mawh pui pa chix keud chix priex
         rhawm tix, pa ang mawh pui pa koe dak ra mu, pa ang nieb nyaux plai rhawm plix siiet
         tom nie, pa ang keud ti pon mau yie ka krax pa ang khaw.
         9 Tak lai mawh pui pa jhawp ka pa raux pa mox krax yum rhawm ka daux dee chix keud
         chix tawng tix pa singax singeh heue.
         10 Viang mawh inkix kawx kieh cheu ti yaox phao ka, khaix an phan ang koe dee deuh phimap
         kah, kieh kix yuh pui pa bung kaing ceu cao heue.
         11 Awm an moeng kix kawx, tak lai mawh pa chix keud chix priex rhawm tix mai pa ang
         nieb bied ti ah grawng pui mai pa chix yuh satix mai pa kaux sijax ka daux ku ceu
         khawmuik heue.
         12 Kieh pui pa bung kaing ceu cao khankix, mawh pa koe moeng tix kaux khaing, pa chix
         giex kaing piang kawn praix mai piang nyiex tix mhawm mhawm heue.
         13 Grawh grawng nawh kix pa hoik yuh kaing cao bung kaing ceu cao mhawm mhawm pon pakngai
         pa mhawm son tokaux tix mai rhawm pa kied kwa daux krax yum rhawm pa koe ka daux Yesux
         Khrit heue.
         14 Viang aux keud pot jun pot ti sang hoek ka maix laung laung kawx, aux tiiem grawh
         grawng ceu in khankix hu ka maix,
         15 yuh ka mawx phan aux ang khran hoek maix tak lai tawng grawng pui khaw ti yuh ka
         mawx ka daux nyiex Siyiex, pa mawh ceu cao Siyiex pa im ju mai rong mai jaong cie
         pa mawh meh heue.
         16 Ceu pa chix nab chix yam mai pa yuh pa khaw ka Siyiex, mawh pa kied ting raux mai
         ang koe dee ne dee ah ka grawng an heue. Nawh Cao hoik lih bleeh ka daux nex. Khuan
         Cao hoik kham mhai ruk kah, pa hoik yaox kawncau Siyiex khankix kah, pa hoik sidiex
         grawng Nawh ka pui tang ceu, pa hoik yum rhawm pui haktiex kah, pa hoik teei haok
         ka daux min pakngai heue.

1 Khuan Cao hoik grux krai sidawng, grawh grawng daux bawg yam phao khaix, pui tix
         blah tak deeh tieh khaing krax yum rhawm, nghiet lox khuan pie lhen khankix, lox ceu
         pa gau phicaox khankix,
         2 pa lih khaing pui pie lhen khankix, pa ah lox pie lox lhen, pa dee chix keud chix
         tawng kix hoik susi gleeing ka rhiem hax,
         3 pa ang cu kieh pui mex moeng mai nhie pui twah pa ih, pa hoik phan Siyiex ti deuh,
         pui ceu pa hoik yum rhawm mai pa tawng ka pa mawh pa meh, khaw ti yaogyaw bwanson
         mai ih heue.
         4 Mawh kheu can pa hoik phan hoik yuh Siyiex kuceu mawh pa mhawm mai ang koe pa khaw
         ti tik vud, phan rieb ti teei ka daux pa yaogyaw bwanson.
         5 Ceu an kix kieh singax ka daux gumlox Siyiex mai pa rawg bwan heue.
         6 Phan maix krai puxaik khankix mhong grawng ceu in khankix maix tak mawh cao sidiex
         cao gau pa mhawm cie Yesux Khrit mai tak baox tiien riang rao tix ka daux lox pa yum
         rhawm khankix mai lox gau pa mhawm, pa hoik hawt maix tom yam in heue.
         7 Paw dex mai lox been pa seeing brai, lox been pa ang tie mawh pa lao yiex kuad khankix,
         gau tokaux tix sonsang chix nab chix yam mai yuh pa khaw ka Siyiex heue.
         8 Pa gau plak tokaux koe bwanson ceeix ceeix, viang mawh nan pa chix nab chix yam mai
         pa yuh pa khaw ka Siyiex, koe bwanson son ku ceu khawmuik mai koe lox sijax mukheu
         son ju in, son ju pa tak sang hoek khaix heue.
         9 Lox pa ah nin mawh pa kaux sijax mai pa khaw ti rieb ti teei khawmuik heue.
         10 Pa nied ti yuh kaing mai pa yuh lung ex mawh jao in, mawh kheu ex hoik deuh pa keud
         pot jun pot ex ka Siyiex pa im ju, pa mawh Cao Taoh pui khawmuik mai pa nie mawh son
         pui pa yum rhawm khankix heue.
         11 Tawm lox mai gau ka ceu in khankix awx.
         12 Paw kieh pui tix kaux kawx nunai maix kheu awn ju maix, kieh maix mawh ceu pa hawt
         jawh pui pa yum rhawm khankix ti yuh, ka daux pa sikah, ka daux pa yuh maix, ka daux
         pa moh, ka daux pa yum rhawm, ka daux pa singax singeh heue.
         13 Nied ti coca phat lai mai jeeh nyaw, sidiex gau, tom hoek aux awx.
         14 Paw yuh ti dah rhawm ka totaix pa koe ka daux maix, pa hoik tawx ka maix, ka daux
         pa hoik grux keud, yam deuh kuad ceu cao taix tix ka piang maix heue.
         15 Viex rhawm tix khawmuik mai nied ti coca yuh ceu in khankix, sonsang sidawng pa haok
         pa huan maix ka pui khawmuik heue.
         16 Rien rhawm ka tokaux tix mai ka ceu pa gau maix awx. Kaux cong ka daux ceu in khankix,
         mawh kheu ka daux pa yuh nin maix tak taoh khawm tokaux tix mai kix pa mhong ka maix
         heue.

1 Paw vi ah ka kuad, jeeh nyaw ti sidiex nawh, awm mawh nawh keeing, ka sinaw khankix
         awm mawh kix puxaik,
         2 ka yiex kuad khankix awm mawh kix miex, ka bunkrih khankix, awm mawh kix nan ka daux
         pa singax singeh khawmuik awx.
         3 Yungyi ka miex mai pa mawh miexmai tete awx.
         4 Phan miexmai koe kawn, phan ang mawh nan kawn saux, kieh kawn khankix gau ti yuh
         ka cub geh nyiex tix phao ka mai deeh plud bwanson ka miex keeing tix, grawh grawng
         nawh pa yuh nan mawh pa khaw plak sivoe ngai Siyiex heue.
         5 Bun pa mawh miexmai tete, pa deuk tix kaux khaing mai pa ang koe tidtix, hoik een
         krax keud pot jun pot tix ka Siyiex mai nied ti rawg bwan mhaing ku singaix heue.
         6 Miexmai pa nieb yuh krax gaux rhawm haktiex, nawh hoik yum yam kawn klawd tix heue.
         7 Ceu in khankix kawx tawm ti deuh sonsang luan kix khaing krax pa deuh phimap heue.
         8 Phan pui tix kaux kaux ang kia ngien ka tokaux tix mai nie lheu mawh ka pui nyiex
         tokaux tix, nawh hoik thiang ti tik krax yum rhawm mai nie lheu caox khaing pui pa
         ang yum rhawm heue.
         9 Paw sau miexmai pa ang nyang hoek ju tigliah num ka daux carang mai kiex tak lai
         mawh pa hoik koe ngie mex tix kaux khaing,
         10 pa kham pui mhai ruk ka grawng pa hoik yuh kiex pa mhawm, phan kiex hoik eei kawn
         tix ting, phan kiex hoik chix kia nyo sinie, phan kiex hoik khoek caong pui pa singax
         singeh khankix, phan kiex hoik kia ngien ka pui pa yaox krax tug krax kha, phan kiex
         hoik nied ti coca yuh kaing pa mhawm ku ceu, sau kiex daux carang heue.
         11 Paw rieb ti sau miexmai pa awn ju khankix, grawh grawng nawh, ha kix kox ang pon
         kut rhawm ka grawng pa gau Cao Khrit mai koe rhawm tix sang baox koe mex,
         12 mai lih ti mawh phimap, kheu laux yuh kix lox sijax pa hoik tawx phao ka heue.
         13 Lheu khaing an kix lailing ka tix nyiex hoik tix nyiex, gau ti nieh, nieh khaing
         ang mawh, viang mawh nan mawh pui bied, pa krai grawng pa ang kix khaw ti krai, pa
         nieb chuh grawng pa ang dex ang dawd mai kix heue.
         14 Aux simie miexmai pa awn ju khankix baox koe mex mai koe kawn mai bung ti kia nyiex
         tix, son ang sang koe dee map pa koeng kah heue.
         15 Grawh grawng nawh pui tix blah hoik via hu mai hawt khaix Satan heue.
         16 Phan bun tix kaux kaux pa yum rhawm, koe miexmai pa caw paox ceu, kieh nawh teem
         kix mai paw kieh mawh beeh glawm ceu cao, sonsang pon ceu cao ti kia ngien ka pa mawh
         miexmai tete heue.
         17 Kuad ceu cao khankix pa giex kaing mhawm mhawm, sawn kix mawh pa keung ti pon min
         pakngai pa yaw ra son, nie lheu mawh ka kix pa nied ti yuh kaing pa sidiex pa gau
         heue.
         18 Grawh grawng nawh phuk lai singang khri ah nin, "Maix tak ang jup jheeh mawie ka
         jup yam dig nawh nghox lih,"mai baox ah nin, "Pui yuh kaing keung ti pon ngawh riang
         tix heue."
         19 Phan ang koe cao kham mhai ruk ra loe kaux, paw rieb pa deuh phimap ka piang kuad
         ceu cao.
         20 Ah ka kix pa yuh phimap sivoe ngai pui khawmuik, yuh ka mawx son pui pa deuk khankix
         kawx, sang lhat graung kah heue.
         21 Aux tawm lox ka maix ka sivoe ngai Siyiex mai Yesux Khrit mai kawncau Siyiex pa hoik
         laug khankix nhie maix hawt yuh ceu in khankix, paw vi yuh tang siyox mai paw jhak
         ka pakngai pui heue.
         22 Paw khran deuh taix ti tawx ara ka piang pui tix kaux kawx mai paw neuex tokaux tix
         ka daux phimap pui tang kaux, kieh tokaux tix singax singeh awx.
         23 Paw lai baox mawh pui nyaux rawm, viang mawh nan nyaux rawm plix siiet ceeix ceeix,
         son vaig maix mai ceu pa saux maix law lawx heue.
         24 Phimap pui tix blah sidawng mai hu sivoe ka dee prawng dee ciyang phimap, phimap
         pui tix blah hawt khaix kix heue.
         25 Awm an viang mawh kaing ceu pa mhawm kawx koe pa sidawng mai pa ang sidawng kawx
         ang pon ti mox heue.
         
            

         
      
   
      
         6
1 Kieh pui can pa mawh siliex khankix, een cao kix mawh pa keung ti pon pa yungyi khawmuik,
         ceu kaux Siyiex mai lox ceu pa gau khankix tak ang koe dee salao kah heue.
         2 Kix pa koe cao pa yum rhawm, paw kieh kix yuh ti ang nab yam ka kix, kheu mawh kix
         puxaik, viang mawh nan nie kieh kix yuh son kix, mawh kheu kix pa pon bwanson kah,
         mawh pa yum rhawm mai pa moh heue. Sidiex mai gau ceu in khankix awx.
         3 Phan pui tix kaux kaux gau lox ceu pa gau pa tang pa siyox mai ang cu ka lox pa mawh
         pa meh, pa mawh gumlox Simiang ex Yesux Khrit mai ka lox ceu pa gau pa khaw mai pa
         nab yam pa yuh ceu pa khaw ka Siyiex.
         4 Nawh kroh ti ting rhawm mai ang tawng tidtix, nawh miag ka pa chawk mai ka pa thung
         thiang lox, pa lih ti mawh pa boh rhawm, pa simah simiang, pa salao, pa keud grawng
         pa caox pa ang tie mawh,
         5 mai pa nie thung thiang pui rhawm pa dee keud kix hoik cux hoik sium mai pa ang koe
         pa mawh pa meh, pa ce ceu pa nab yam pa yuh pa khaw ka Siyiex mawh pa sang pon rao
         kah heue.
         6 Viang mawh nan phan fah rhawm ka ceu pa nab yam pa yuh pa khaw ka Siyiex, mawh pa
         kied pon rao pa ting heue.
         7 Grawh grawng nawh ex ang viex tidtix hoek ka piang haktiex mai ex ang pon ti viex
         tidtix lih hu heue.
         8 Mawh kheu nan phan ex koe pa ih mai pa ceep, ex sang fah rhawm kah heue.
         9 Viang mawh nan kix pa koe rhawm ti sang mi sang koe, rau ka daux pa nyaw glaw mai
         ka daux kie mai alo nex nham pa daox pa aw pa chix yuh laux tom nie, ceu an khankix
         mawh pa kieh pui com nok ti yum ka daux pa laux pa leeing heue.
         10 Pa moh ka mau mawh riah pa caox ku ceu khawmuik mai pui tix blah kheu simie ti pon
         ka ceu an, hoik lud hu khaing krax yum rhawm mai hoik cun tokaux tix, pang phlat ka
         ceu pa khi rhawm tom nie heue.
         11 Mawh kheu nan maix pa mawh pui Siyiex eue, to khaing ceu in khankix mai hawt khaix
         pa rahsee mai ceu pa nab yam pa yuh pa khaw ka Siyiex mai pa yum rhawm mai pa moh
         mai pa gun pa yeung mai pa awn rhawm heue.
         12 Yuh naing, naing pa mhawm pa dex dawd mai pa yum rhawm awx. Jhawp ka ju leeing ju,
         pa hoik kok ti teei maix kah, pa hoik kham maix ti teei, yam kham maix mhai ruk pa
         mhawm ka sivoe pui pa kham mhai ruk tom nie heue.
         13 Aux tawm lox ka maix ka sivoe Siyiex, pa tawx ju pa im ka ku ceu khawmuik, ka sivoe
         Yesux Khrit, pa hoik kham mhai ruk sivoe Pawntix Pilat, ka grawng pa rieb ti teei
         pa mhawm an heue.
         14 Sonsang priex maix ti hawt lox tawm an, ka daux pa ang koe dee pliag dee ne mai dee
         deuh phimap kah, tom lih bleeh Simiang ex Yesux Khrit heue.
         15 Pa tak sang jhi Nawh Cao yaox yam hoek bawg yam pa khaw cie tix, kaw pa mawh Simiang
         pa koe tix kaux khaing, pa ting bwanson, pa mawh Simiang piang simiang, Siyiex piang
         siyiex,
         16 pa mawh tix kaux khaing pa ang chix yum, pa ot ka daux pa riang, pa ang pon ti hu
         dex kah, pa ang pui sax yaox, pa ang chix yaox kah kieh Nawh koe krax yung krax yi
         mai sibrawm leeing ju liak. Amen.
         17 Tawm lox ka kix pa mi pa koe ka daux haktiex in, son ang kix sang ting rhawm, son
         ang kix sang een krax keud pot jun pot ka sinngao pa ang kaux cong, kieh een krax
         keud pot jun pot ka piang Siyiex, pa tawx ku ceu khawmuik ka ex, sonsang gaux rhawm
         kah heue.
         18 Sonsang yuh kix pa mhawm, sonsang mi sang koe kix daux kaing pa mhawm, sonsang koe
         rhawm kix ti sang gwieh ti tawx ka pui mai pa koe rhawm ti sang yuh paox pie heue.
         19 Khrawm ti deuh kraung khrai pa mhawm mai jaong pa kaux son tokaux kix son ju phao
         khaix, sonsang pon kix ju pa im, pa mawh ju tete heue.
         20 Timose eue, pau pa hoik tawx hoik pong aux ka maix awx. Via khaing lox bied pa kieh
         raw ka pa tawng, pa lud kok pui mawh krax tawng,
         21 Pui tix blah pa hoik rieb ti teei mai lud loe khaing pa yum rhawm heue. Kieh bwanson
         koe mai maix liak heue.2 Timothy2 Timothy2 Timothy2 Timothy2 Timothy

1 Pawlux pa mawh kawncau pa ting Yesux Khrit, kheu alo Siyiex, awm pa khaw mai lox
         sijax mukheu grawng ju pa im pa koe ka daux Yesux Khrit.
         2 Tawx ka Timose, kawn pa moh aux heue. Kieh koe bwanson mai pa caux rhawm mai pa nhim,
         pa kaoh khaing Siyiex Keeing Cao mai Simiang ex Yesux Khrit liak.
         3 Aux yaogyaw ka Siyiex, pa yuh aux kaing krub kah, ka daux rhawm dee keud pa singax
         singeh, awm hoik yuh tax keeing aux khankix, yam doh keud aux ka maix, ka daux pa
         rawg aux bwan ang jud ang jai khawm ponngaix ponsawm,
         4 kied byaong mai simie ti yaox maix, yam doh keud aux ka pa lih rawm ngai maix, sonsang
         naog krax gaux rhawm aux heue.
         5 Kheu hoik kieh aux doh keud ka krax yum rhawm pa ang koe dee ne, pa koe ka daux maix,
         pa hoik koe phao ka ka daux yiex Lo-ix maix mai ka daux miex maix Unik mai pa hoik
         yum rhawm aux grawng pa koe ka daux maix khawm heue.
         6 Mawh kheu jao in aux tom kieh maix deeh doh keud, sonsang sigwiex maix tix so totaix
         Simiang Siyiex, pa hoik koe ka daux maix, kheu deuh aux taix kah heue.
         7 Siyiex hoik tawx rhawm pa chix lhat chix graung ka ex ang mawh, hoik tawx rhawm pa
         koe sibrawm, pa moh rhawm, pa chix priex rhawm tix heue.
         8 Mawh kheu nan paw kaig ka pa kham mhai ruk grawng Simiang ex mai ka grawng aux pa
         mawh pui pa hoik laung cie Nawh, viang mawh nan neuex mai aux daux pa kham geu pa
         nu son lox bwan gaux rhawm, awm pa khaw mai sibrawm Siyiex,
         9 pa hoik taoh ex mai pa hoik kok ex kah, pa kok pa singax singeh, ang mawh ka pa khaw
         mai kaing pa yuh ex, mawh pa khaw mai pa hoik yiag hoik bak Nawh mai bwanson pa hoik
         tawx ka ex ka daux Yesux Khrit, tom ka sivoe yam jah ti koe bawg yam,
         10 hoik sidawng yam in ka pa lih bleeh Cao Taoh ex Yesux Khrit, kaw pa hoik kieh kloi
         krax yum mai pa viex pa im mai pa ang chix yum, ti kieh sidawng ka daux lox bwan gaux
         rhawm,
         11 pa hoik ciak ti kieh aux mawh cao sidiex mai kawncau pa ting mai sara cao gau ka
         pui tang ceu khankix heue.
         12 Mawh kheu grawng in aux tom yaox ti kham geu ceu in khankix, aux ang lai kaig tua,
         mawh kheu hoik tawng aux kaw pa hoik yum rhawm aux kah mai aux tawng grawng chix pau
         Nawh ka ceu pa hoik tawx hoik pong aux ka Nawh tom singaix an heue.
         13 Giex tom sied ka gumlox pa mawh pa meh, ceu pa hoik mhong maix khaing aux, ka daux
         pa yum rhawm mai pa moh rhawm pa koe ka daux Yesux Khrit heue.
         14 Ceu pa mhawm pa hoik tawx hoik pong ka maix an, pau ka daux Khuan Singax Singeh pa
         ot ka daux ex heue.
         15 Maix hoik tawng grawh grawng pui meung Asix khawmuik hoik tieh ti hu khaing aux,
         khawm kiex pa mawh Pukilux mai Heramogen heue.
         16 Kieh Siyiex leeing ju caux rhawm ka piang nyiex Awnesiphaw liak, mawh kheu hoik kieh
         nawh aux nyawm rhawm law lawx mai ang lai kaig ka grawng ceng cie aux heue.
         17 Viang mawh nan yam hoek aux ka veng Romax nawh nied ti coca sawg aux mai yaox ka
         aux heue.
         18 Kieh Siyiex Leng ju kieh nawh pon pa caux rhawm khaing Simiang Siyiex ka daux singaix
         an liak. Maix hoik tawng mhawm mhawm grawng hoik yuh nawh miex ceu son aux ka daux
         veng Efesux heue.

1 Kawn aux eue, kieh baox thien riang ka daux bwanson pa koe ka daux Yesux Khrit heue.
         2 Ceu pa hoik mhong maix khaing aux khankix, ka sinax pui kham mhai rug tom nie maix
         tawx pong ka pui pa kaux sijax khankix, pa sang chix gau ka khawm pui tang kaux khankix
         heue.
         3 Kham geu ka ceu pa nu tau mai aux, awm pui naing pa mhawm cie Yesux Khrit awx.
         4 Pui mawx ang ah pa yuh pui naing, yuh ti ang kieh tokaux tix koe dee tuh dee fak
         ka grawng pa tang yuh tix, sonsang pon yuh nawh pa khaw caw rhawm ka kaw pa hoik kieh
         nawh mawh pui naing.
         5 Phan pui tix kaux kaux cha paox tix ka daux pa klieh, ang lai tawx nawh ceep mhok
         khri, phan nawh ang hawt yuh awm pa koe been.
         6 Pui pa yuh kaing ka daux ma, tak lai mawh pa pon plix ka sivoe paox tix heue.
         7 Keud ka grawng pa krai aux. Grawh grawng nawh Siyiex Leeing ju tak sang tawx krax
         tawng ka maix ka daux ku ceu khawmuik heue.
         8 Doh keud ka Yesux Khrit pa mawh ru Davit, pa hoik deeh kaoh im khaing krax yum, awm
         pa khaw mai lox bwan gaux rhawm pa sidiex aux heue.
         9 Mawh kheu lox sidiex an, aux yaox ti kham geu pa nu, tom phyawk aux awm pui caox,
         viang mawh nan ang pon ti phyawk ka gumlox Siyiex heue.
         10 Aux tom kham geu ku ceu khawmuik, son pui pa hoik laug khankix, yuh ka mawx kix kawx,
         sang pon krax taoh pa koe ka daux Yesux Khrit tau mai min plakngai leeing ju heue.
         11 Lox pa ah nin mawh pa kaux sijax, "Phan ex hoik yum tau mai Nawh, ex tak sang im
         tau mai Nawh heue.
         12 Phan ex gun pa kham pa geu, ex tak sang pon ti giex kaing tau mai Nawh heue. Phan
         ex thiang ti tik Nawh, Nawh Cao kawx tak sang thiang ti tik ex heue.
         13 Viang ex ang kaux sijax kawx, Nawh Cao kawn kaux sijax, mawh kheu ang Nawh pon thiang
         ti tik tokaux tix heue.
         14 Kieh kix deeh doh keud ka grawh grawng ceu in khankix mai tawm lox ka kix sivoe Simiang
         Siyiex, son ang kix sang coca grawng pa thung thiang ka lox pa ang tie koe bwanson
         tidtix, pa kieh pui pa nghiet khankix laux leeing kah heue.
         15 Nied ti coca sonsang pon maix ti tawx tokaux tix ka Siyiex, pa mawh pui pa hoik cheu
         ti yaox kah, pa mawh pui yuh kaing pa ang koe dee kaig tua pa chix gwieh ka gumlox
         pa mawh meh awm pa khaw heue.
         16 Via khaing lox bied pa caox khankix, mawh kheu gumlox khankix sang nie kieh lud hu
         ka daux pa ang khaw ka Siyiex.
         17 Lox kix chix sawm hu awm kaman. Kiex Humenex mai Philit kawx mawh ka daux kix heue.
         18 Pa mawh pui pa hoik lud hu khaing pa mawh meh mai ah "Krax pa deeh kaoh im hoik luan,"
         mai kieh krax yum rhawm pui tix blah laux kah heue.
         19 Viang mawh nan jaong num Siyiex kaux cong, pa koe cum yuh nin, "Simiang Siyiex tawng
         kix pa mawh cie tix," mai khawm pa ah, "Kieh pa kok ka ceu kaux Simiang Siyiex ku
         kaux daux pui lih hu khaing pa ang rahsee heue."
         20 Ka daux nyiex pa ting koe ngie klong khri klong mau khaing ang mawh, koe khawm tawg
         khaox klong tiex, tix blah mawh pa koe min plakngai mai tix blah mawh pa ang koe min
         plakngai heue.
         21 Phan pui tix kaux kaux kieh tokaux tix singax khaing in khankix, nawh tak mawh klong
         pa koe min plakngai, pa singax mai pa mhawm sonsang shiao cao nyiex, pa hoik cox khre
         ka son kaing pa mhawm ku ceu heue.
         22 To khaing alo nex nham sinaw mai hawt khaix pa rahsee mai krax yum rhawm mai krax
         moh krax rhawm mai krax nhim tau mai kix pa kok ka Simiang Siyiex, khaing daux rhawm
         rhi pa singax singeh heue.
         23 Via khaing pa chawk cheng pa daox pa aw mai tawng grawng khankix mawh pa chix kieh
         simah simaing heue.
         24 Siliex Simiang Siyiex tak ang lai simah simiang, tak lai viex rhawm awn ka pui khawmuik,
         pa jiet chix gau mai pa pon gun pon yeung,
         25 tak lai viex rhawm awn rhawm tiem mai gau ka kix pa deeh kieh raw ka tokaux tix,
         ha Siyiex kox deeh kieh kix doh keud ka phimap tix hoek ka pa tawng pa mawh pa meh,
         26 sonsang pon kix ti deeh taoh tokaux tix khaing daux kie phicaox, pa hoik giex kix
         sonsang kieh hawt alo nawh heue.

1 Een ti tawng ceu in, ka daux bawg yam singaix sidah khankix sax, tak mawh bawg yam
         pa lang teung nu heue.
         2 Pui tak sang mawh pui pa moh tokaux tix, pa moh mau, pa yaw tix, pa ting rhawm, pa
         salao, pa ang nghiet lox miex keeing, pa ang tawng bwanson, pa ang singax singeh,
         3 pa ang koe krax moh, pie been moh pa sax koe pui, pa ang rhawm pluat phimap pui,
         pa nieb deuh phimap ka pui, pa ang chix priex rhawm tix, pa lang teung caox, pa ang
         moh ka pa mhawm,
         4 Pui lulie pa ang kaux sijax, pui pa nieb yuh ti tawng uik, pui ca nyhau, pui pa nie
         lheu moh krax gaux rhawm haktiex khaing pa moh ka Siyiex,
         5 pui pa yuh grang awm mawh kix pa nab yam pa yuh pa khaw ka Siyiex, kix hoik thiang
         ti tik ka sibrawm cie an heue. Via hu khaing khawm inkix awx.
         6 Inkix mawh pa laig daux nyiex khankix miep miep, giex ka bun daox khankix, pa peeh
         phimap, pa tuk hu alo nex nham ka ku ceu heue.
         7 Viang kix meung ti gau kawx, kix ang sax hoek ka krax tawng yung ka pa mawh meh heue.
         8 Awm Yanne mai Yambre kieh raw ka Mose, pui inkix kawx, kieh raw ka pa mawh meh heue.
         Pa mawh pui pa hoik sium daux rhawm dee chix keud tix, pa ang koe bwanson tidtix ka
         krax yum rhawm heue.
         9 Kix tak ang pon ti baox yuh hu sivoe, mawh kheu pa nieb yuh kix tak sang sidawng
         ka pui khawmuik, awm pa hoik yuh kiex Yanne mai Yambre heue.
         10 Viang mawh nan maix hoik hawt ti tawng ka pa gau aux, ka krax twah krax klaung, ka
         pa keud, ka krax yum rhawm, ka krax pa lang gun lang yeung, ka pa moh rhawm, ka pa
         gun pa yeung,
         11 ka pa tuktiak tukte, ka pa kham pa geu, ceu pa hoik mawh ka aux khankix, ka daux
         veng Antiuk, ka veng Ikawnix, ka veng Lusatrax, grawng ceu pa tuktiak tukte pa hoik
         kham geu aux heue. Khaing ceu an khankix khawmuik Simiang Siyiex hoik taoh ka aux
         heue.
         12 Mawh heue, can pui pa simie ti yuh pa khaw caw mai Siyiex ka daux Yesux Khrit khawmuik,
         tak sang yaox ti kham pa tuktiak tukte heue.
         13 Pui caox khankix mai pui pa nieb kroh ti pie khankix, tak sang nie caox sinyek sinyek
         mai pie ka pui tang kaux mai kieh pie ka khawm tokaux tix heue.
         14 Maix ot kaux cong ka daux ceu pa hoik gau maix mai pa hoik tawng maix mawh pa mawh
         tete, kheu hoik tawng grawng pa gau maix ceu an khankix khaing pui pa yuh ka mawx,
         15 mai jah tom yam mawh maix kawn nyawm maix hoik tawng phuk lai sigang khri pa singax
         singeh, pa chix kieh maix koe pingnya tom hoek ka krax taoh kheu pa yum rhawm ka daux
         Yesux Khrit.
         16 Phuk lai sigang khri can pa koe khankix, mawh pa hoik phlu Siyiex bhawm mai koe bwanson,
         son pa gau, sonsang plak jhi ti tawng phimap mai son pa cox dee lud mai son pa gau
         ceu pa rahsee,
         17 sonsang kieh pui Simiang Siyiex mawh pa grum naog mai pa hoik rien tix son kaing
         pa mhawm ku ceu heue.

1 Aux tawm lox ka maix ka sivoe Simiang Siyiex mai Yesux Khrit, pa tak sang prawng
         sang ca ka khawm pui im pui yum, kheu pa lih bleeh Nawh meung Nawh,
         2 sidiex gumlox bwan, nied ti coca yam caw bawg yam ang ah, yam ang caw bawg yam ang
         ah, plak jhi pui yaox phimap mai ah, ne mai jeeh nyaw, gau ka krax pa lang gun lang
         yeung khawmuik heue.
         3 Bawg yam tak sang hoek yam kix tak ang pon kham tix nghiet ka lox gau pa mawh pa
         meh, kheu ngiex yhaok kix, kix tak sang khrawm sang pum sara cao gau, pa sang hawt
         alo nex nham kix heue.
         4 Kix tak sang veeh yhaok tix ang nghiet ka pa mawh pa meh, tieh ti nghiet ka lox been
         pa ang tie mawh khankix heue.
         5 Maix priex rhawm tix ka daux ku ceu khawmuik, kham geu ka pa nu, yuh kaing sara cao
         sidiex, yuh ti kieh pa yuh maix grum naog heue.
         6 Grawh grawng nawh uik tan aux awm pa prauk rawm tan mai bawg yam lih hu aux hoik
         hoek heue.
         7 Aux hoik yuh naing, naing pa mhawm, aux hoik sidah to, ka krax dee to, aux hoik priex
         ka krax yum rhawm heue.
         8 Jah tom yam in hoik deuh mhok khri pa rahsee son aux, Simiang Siyiex pa mawh cao
         prawng pa rah pa see tak sang tawx ka aux ka daux singaix an mai ang joeng mawh ngie
         ka aux viang mawh nan ka khawm pui pa moh ka pa lih bleeh Nawh Cao khawmuik heue.
         9 Nied ti coca sonsang hoek ka aux laung laung,
         10 mawh kheu Dema hoik prah aux, kheu moh nawh ka haktiex in mai hoik hu ka veng Thesalonix,
         Krisake hoik hu ka meung Kalatix, Titux hoik hu ka meung Dalamatix heue.
         11 Mawh ngie Lukax pa ot tau mai aux khaing. Rieb ti teei Makux mai viex nawh hoek tau
         mai maix, kheu nawh koe bwanson son aux daux kaing sidiex aux heue.
         12 Aux hoik ploi Tukhik hu ka veng Efesux heue.
         13 Yam hoek maix viex sibex dhah pa deuh aux mai Kapux daux veng Troax mai phuk lai
         khankix, nie ting mawh ka lai hak khankix heue.
         14 Alezandre cao tiiem tawng raoh hoik yuh pa caox ka aux tom nie, Simiang Siyiex tak
         sang deeh tawx ka nawh awm pa hoik yuh nawh heue.
         15 Rien rhawm tix ka nawh khawm awx, kheu nawh hoik ting kieh raw ka lox ex heue.
         16 Yam tiebtie aux grawng pa deuh phimap ka aux bawg phao ka, ang ot plak aux tix kaux
         kawx, grham aux khawmuik, paw awt kieh hoek ka piang kix liak.
         17 Simiang Siyiex ot plak aux mai baox tiien riang rao ka aux, sonsang pon grum sidiex
         aux lox bwan mai sonsang pon mhong pui tang ceu khawmuik heue. Hoik taoh aux khaing
         daux jheeh sivai sangsi heue.
         18 Simiang Siyiex tak sang taoh aux khaing kaing pa caox ku ceu mai priex aux tom hoek
         ka meung raoma cie Nawh heue. Kieh Nawh Cao koe min pakngai ku ju leeing ju liak.
         Amen.
         19 Nawb ka Prisikilax mai Akulax mai pui nyiex Awnesiphaw khankix awx.
         20 Erattux hoik ot khaix ka veng Kawrinthux, viang mawh nan kheu saux Trawphimux aux
         hoik prah nawh ka veng Meletux heue.
         21 Nied ti coca hoek ka sivoe bawg yam kuat awx. Upulux mai Pudix mai Linux mai Klawdix
         mai puxaik khankix khawmuik, nawb ka maix heue.
         22 Kieh Simiang ot tau mai khuan maix liak. Kieh bwanson koe mai maix heue.TitusTitusTitusTitusTitus

1 Pawlux pa mawh siliex Siyiex mai kawncau pa ting Yesux Khrit, awm pa khaw mai krax
         yum rhawm pui pa hoik laug Siyiex khankix, krax tawng ka pa mawh pa meh, pa khaw mai
         pa nab yam pa yuh pa khaw ka Siyiex.
         2 Ka daux krax keud pot jun pot son ju leeing ju, Siyiex, pa ang chix pie lhen hoik
         tawx lox mukheu tom ka sivoe yam jah bawg yam ti koe.
         3 Ka daux bawg yam pa caw mai Nawh, Nawh hoik kieh sidawng ka daux gumlox tix, ka daux
         ceu pa sidiex pa hoik tawx pong ka aux awm pa khaw mai lox tawm Siyiex Cao Taoh ex,
         4 tawx ka Titux pa mawh kawn aux tete kheu krax yum rhawm pa neuex ax, mawh tix ceu
         khaing heue. Kieh koe bwanson mai pa nhim pa kaoh khaing Siyiex Keeing Cao mai Yesux
         Khrit Cao Taoh ex liak.
         5 Mawh kheu grawng in aux hoik prah maix ka klawn tiex Karete, sonsang kieh maix cox
         ka ceu pa ang nyang bax hoik khankix, sonsang ciak ti deuh kuad ceu cao, ka daux ku
         veng awm hoik tawm aux ka maix heue.
         6 Phan pui tix kaux kaux koe, pa ang koe dee deuh phimap kah, pa koe moeng tix kaux
         khaing, pa koe kawn praix pa yum rhawm, pa ang pui deuh phimap ka grawng pa cuci pa
         lawh maw, ka pa ang chix cu nghiet, ciak ti deuh pa yuh nan heue.
         7 Pui pa mawh cao giex kaing ceu cao, tak lai mawh pa ang koe dee deuh phimap kah,
         awm mawh kawncau pa priex kraung Siyiex, pa ang nieb hawt alo tokaux tix, pa ang dawd
         rhawm, pa ang nieb pleung ka plai rawm plix siiet, pa ang nieb tap ngah pui mai pa
         ang keud ti pon mau yie daux krax pa ang khaw.
         8 Tak lai mawh pa chix khre ka nyo sinie, pa moh ka pa mhawm, pa chix keud ti priex
         rhawm tix, pa rahsee, pa singax, pa chix priex rhawm tix heue.
         9 Tak lai mawh pui pa giex ka gumlox sijax mukheu pa khaw mai pa gau, son sang mawh
         nawh pa chix jeeh nyaw ka lox gau pa mawh pa meh, sonsang chix pawk lox ka pui pa
         kieh pa thiang khankix heue.
         10 Koe pui pa ang chix cu nghiet tom nie, pa nieb krai lox pa ang tie koe bwanson, pie
         ka pui, nie ting mawh ka kix pa mawh cub pa pat hak,
         11 Tak lai thox jheeh kix, pui pa klup ti kieh laux ka pui khawm nyiex khankix, ka pa
         gau pa ang kix khaw ti gau, son sang pon kix mau yie ka grawng pa ang khaw heue.
         12 Ka daux kix tix kaux pa mawh cao jhai ceu kix, hoik ah nin, "Pui Karete mawh pui
         pie lhen, totiag pa caox mai pui nieh pa chax nie luan ih ku jheung jheung heue."
         13 Lox pa kham mhai rug an mawh pa mawh meh heue. Mawh kheu nan nied ti ah ka kix son
         sang kieh kix kaux cong ka daux krax yum rhawm,
         14 son ang sang nghiet ka lox been pui Yudax pa ang tie mawh, ka lox tawm pui khankix
         pa hoik tieh hu khaing pa mawh meh heue.
         15 Ka pui pa singax kuceu khawmuik mawh pa singax heue. Ka kix pa seeing brai, pa ang
         yum rhawm, tix ceu kawx ang singax, rhawm kix mai khawm dee chix keud tawng kix mawh
         pa seeing brai heue.
         16 Viang kix ah tawng ka Siyiex kawx, kix thiang ti tik Nawh ka ceu pa yuh tix, kheu
         mawh kix pa khreeing mai pa ang chix cu nghiet mai pa ang koe bwanson tidtix ka son
         pa yuh kaing ceu pa mhawm heue.

1 Maix krai grawh grawng ceu pa khaw mai lox gau pa mawh meh khankix.
         2 Son simex pa riex ju khankix sang mawh pa chix rien tix, pa chix keud mhawm mhawm,
         chix priex rhawm tix, pa kaux cong ka daux krax yum rhawm mai ka daux krax moh mai
         ka daux krax gun yeung heue.
         3 Awm an bun riex ju khankix kawx sang mawh pa chix nab yam ka daux ceu pa yuh tix,
         son ang kix sang mawh pui pa nieb bied ti krai grawng pui, siliex plai plix siiet
         tom nie, sonsang mawh cao gau ka ceu pa mhawm.
         4 Son sang gau kix ka bun pa awn ju khankix, moh ka mex tix, moh ka kawn tix.
         5 Son sang mawh pa chix keud ti priex rhawm tix, pa singax, pa chix yuh kaing nyiex
         tix, pa mhawm rhawm, pa chix cu chix nghiet ka mex tix, son ang sang koe dee salao
         ka gumlox Siyiex heue.
         6 Awm an ka simex awn ju khankix kawx gau son sang mawh kix pa chix keud ti priex rhawm
         tix.
         7 Ka daux ku ceu khawmuik jhi ti kieh tokaux tix mawh mhai pa jawh ka grawng pa mhawm
         pa yuh tix, ka daux ceu pa gau maix, paw kieh koe pa ang mhawm pa sium, kieh koe rhawm
         pa chix keud mhawm mhawm,
         8 Kieh lox pa sidiex gau maix mawh pa mawh meh, pa ang koe dee deuh phimap kah, son
         kaw pa ang khaw plak ex, sang hoek krax kaig twa kheu ang nawh koe ceu pa caox ti
         ah grawng ex heue.
         9 Jeeh nyaw ka pa mawh siliex khankix, son sang chix ot kix greem cao tix mai yuh ceu
         pa khaw ka cao kix ka daux ku ceu khawmuik, paw kieh thiang,
         10 paw kieh briex tieh, kieh jhi sijax pa mhawm ka daux khawmuik, son sang kieh kix
         ceu pa gau cie Siyiex, Cao Taoh ex, koe pa mhawm grang ka dau ku ceu khawmuik heue.
         11 Bwanson Siyiex hoik lih bleeh, viex krax taoh ka pui khawmuik,
         12 gau ka ex, sonsang thiang ex ti tik ka ceu pa ang nab yam mai pa ang khaw ka Siyiex,
         alo pa dex dawd haktiex, son sang chix keud ti priex rhawm tix, yuh pa rahsee, yuh
         pa nab yam mai ceu pa khaw ka Siyiex ka daux ju in heue.
         13 Jhak son krax keud pot jun pot pa ting bwanson, pa lih bleeh min pakngai Siyiex pa
         ting pa mawh Yesux Khrit Cao Taoh ex,
         14 Kaw pa hoik tawx tokaux tix son ex, son sang taoh Nawh ex khaing daux phimap khawmuik,
         yuh ti kieh pui tix ceu singax son sang mawh cie tokaux tix, pa nied ti coca ti yuh
         kaing pa mhawm heue.
         15 Jeeh nyaw mai sidiex gau ceu in khankix, viex sibrawm khawmuik ti ah kah heue. Paw
         kieh pui tix kaux kawx nunai ka maix awx.

1 Kieh kix doh keud kah, sonsang chix ot kix greem simiang giex kaing, pa koe sibrawm
         khankix, son sang koe krax chix cu chix nghiet, sonsang rien tix ka son kaing pa mhawm
         ku ceu.
         2 Son ang sang ah lox caox ka grawng pui tix kaux kawx, son ang sang simah, son sang
         koe rhawm pa mhawm, son sang plak jhi rhawm pa awn pa tiem ka pui khawmuik heue.
         3 Ex kawx hoik sax mawh pui pa daox aw tix bawg, pa ang chix cu nghiet, pa hoik pie
         lhen kah, pa hoik yuh son alo nex nham mai krax gaux rhawm ku ceu, ot ka daux pa nieb
         keud ti yuh pui laux, pa boh rhawm, pa chix koeng, koeng ka paox tix, tix kaux lai
         tix kaux heue.
         4 Yam lih bleeh krax moh ceu pa mhawm rhawm Siyiex Cao Taoh ex, ka kawn pui.
         5 Ang mawh kheu pa hoik yuh tokaux ex ka daux pa rahsee, mawh kheu pa caux rhawm Nawh,
         Nawh hoik taoh ex, ka pa sigrhah pa dex dawd mai ceu pa deeh keh, ka Khuan Singax
         Singeh deeh kieh mawh pa khraox,
         6 pa hoik prauk Nawh Cao lih ka piang ex tom nie grum, ka daux Yesux Khrit Cao Taoh
         ex,
         7 son sang hoek ex ka krax rahsee kheu bwanson Nawh, son sang mawh ex pui pa sang pon
         sin, pa khaw mai krax keud pot jun pot son ju leeing ju heue.
         8 Lox in mawh pa kaux sijax, aux simie ti kieh maix sidiex grawng ceu in khankix mawh
         pa lung pa loi, son pui pa hoik yum rhawm ka Siyiex khankix, tak rien rhawm tix, yuh
         kaing ceu pa mhawm heue. Ceu in khankix mawh pa mhawm mai pa koe bwanson son kawn
         pui heue.
         9 Via hu khaing lox chawk pa daox aw, ka grawng doeh ru pa ang jud jai khankix, pa
         simah simiang, pa thung thiang ka grawng lox lai beenli, ceu an khankix mawh pa ang
         koe bwanson, pa giex going heue.
         10 Pui pa yie kieh pui ang khaw gwieh paox tix, khaix hoik sidiex nawh tix bawg ra bawg
         paw lai baox rieb nawh heue.
         11 Maix pon ti tawng grawng pui pa yuh nan hoik tieh ti lud hu khaing krax, yuh phimap,
         viang tokaux nawh kawx hoik deuh phimap ka tokaux tix tiru.
         12 Yam ploi aux Atemax, Tukhik hu ka maix, coca ti hoek ka aux ka veng Nikawpolix, mawh
         kheu hoik bak aux ti ot tan yam kuat heue.
         13 Nied ti coca teem Zenax pa mawh cao gau lai beenli, Apawlux, son krax sang hu kiex,
         son ang kiex lai sang cud tix ceu kawx heue.
         14 Kieh pui ex khankix gau ti yuh ceu pa mhawm jheung jheung, son sang koe pa shiao
         kix, son ceu pa lo khankix, son ang kix sang mawh pa ang plix plix heue.
         15 Can pui pa ot mai aux khawmuik nawb ka maix heue. Nawb ka kix pa moh ka ex daux krax
         yum rhawm awx. Kieh bwanson ot mai pex khawmuik liak.PhilemonPhilemonPhilemonPhilemonPhilemon

1 Pawlux, pa mawh pui pa hoik laung son Yesux Khrit mai puxaik ex Timose, tawx ka Philemon
         pa moh ex mai pa mawh pui rom ti yuh kaing tau mai ex,
         2 ka Appix nan ex mai ka Akippux pa mawh pa rom ti mawh pui naing tau mai ex, ka ceu
         cao daux nyiex maix heue.
         3 Kieh maix koe bwanson mai pa nhim pa kaoh khaing Siyiex Keeing ex mai Yesux Khrit
         heue.
         4 Aux yaog yaw ka bwanson Siyiex aux jheung jheung mai simawd maix ka daux pa rawg
         aux bwan,
         5 Mawh kheu mhong aux grawng krax moh maix, krax yum rhawm pa koe maix plak Yesux Khrit
         mai khawm plak pui singax khawmuik heue.
         6 Kheu ceu pa yuh paox pie, ka krax yum rhawm maix, tak sang koe bwanson, ka daux krax
         tawng yung ka ceu pa mhawm kuceu, pa koe ka daux maix, ka son Cao Khrit heue.
         7 Grawh grawng nawh aux hoik kied koe krax gaux rhawm mai pa nyawm rhawm ka daux krax
         moh maix, mawh kheu rhawm rhi pui pa singax khankix hoik pon ti nyawm rhawm kheu maix,
         puxaik eue.
         8 Mawh kheu nan viang aux koe rhawm kwa daux Cao Khrit nie khin maix yuh ceu pa khaw,
         9 Aux Pawlux pa hoik kuad mai pa mawh khawm pui pa hoik laung son Yesux Khrit yam in,
         nie lheu koe rhawm ti sang khyox khaw ka maix ka daux krax moh krax rhawm heue.
         10 Aux khyox khaw ka maix son kawn aux Awnesimux, pa hoik pon hoik kieh aux keh, ka
         daux pa phyawk aux in.
         11 Kaw pa ang koe bwanson son maix nhaox, viang mawh nan yam in koe bwanson ka maix
         mai ka aux heue.
         12 Aux deeh ploi tokaux nawh ing ka maix, pa mawh rhawm rhi aux tete, rieb ti teei nawh
         liak.
         13 Viang aux simie ti kawn kieh nawh ot tau mai aux, son sang teem nawh ti kia ngien
         ka aux, ka daux pa phyawk son lox bwan gaux rhawm,
         14 Phan aux ang nyang pon lox maix ang aux rhawm yuh tix ceu kawx, yuh ka mawx ceu pa
         mhawm pa sang yuh maix ka aux tak ang mawh pa khin ti kieh yuh, son sang mawh pa lak
         keud maix ti yuh hawt alo tix tiru heue.
         15 Ha kox hoik kieh nawh gwieh hu khaing maix tix vong, yuh ka mawx maix tak sang pon
         nawh son ku jheung jheung,
         16 Ang baox mawh awm siliex, mawh pa nie lheu khaing siliex, pa mawh puxaik pa moh,
         pa moh aux kah, nie lheu mawh ka maix miex ding, ka daux nex nham mai khawm ka daux
         Simiang heue.
         17 Phan maix een aux mawh paox pie, rieb ti teei nawh, awm sang rieb ti teei ka tokaux
         aux heue.
         18 Phan nawh hoik lud ka maix, phan ang mawh nan phan nawh ceuk ka maix tix ceu ceu,
         deuh mawh cie aux.
         19 Aux Pawlux tiiem lai in ka taix tix, "Aux tak sang deeh plud kah heue."Aux ang lai
         krai grawng maix ceuk khawm tokaux maix ka aux heue.
         20 Mawh heue, pux eue, kieh aux koe krax gaux rhawm khaing maix ka daux Simiang. Kieh
         rhawm aux nyawm rhawm daux Cao Khrit liak.
         21 Mawh kheu yum rhawm aux ka grawng pa chix cu nghiet maix, aux tom tiiem hu ka maix,
         Kheu tawng aux grawng maix sang nie lheu yuh khaing pa ah aux heue.
         22 Lheu khaing an, viang mawh dee ot kawx, cox son aux liak, mawh kheu koe aux krax
         keud pot jun pot, grawng sang deeh tawx aux ka maix, kheu rawg maix bwan heue.
         23 Epaphrax, pa mawh paox aux, ka daux pa laung son Yesux Khrit nawb ka maix,
         24 Makux Aritakhux Demax Lukax, pa mawh paox yuh kaing aux khankix kawx, nawb ka maix
         heue.
         25 Kieh bwanson Simiang ex Yesux Khrit ot tau mai khuan maix liak! Amen.HebrewsHebrewsHebrewsHebrewsHebrews

1 Siyiex pa hoik sikah ka tax du ex khankix ka daux cao jhai khankix, tom nie bawg
         mai ka tom nie ceu di dix,
         2 Ka daux bawg yam sidah singaix inkix, hoik sikah ka ex ka daux Kawn Nawh Cao, pa
         hoik ciak Nawh ti kieh mawh Cao pa pon sin kuceu khawmuik, Kaw pa hoik teei Nawh Cao
         ti yuh khawm haktiex khankix kah heue.
         3 Nawh mawh pa deeh jhan ghaix ka min pakngai Siyiex mai mawh riang grang tokaux Nawh
         Cao mai pa joh jhan ka ku ceu khawmuik ka gumlox sibrawm Nawh. Khaix hoik yuh Nawh
         ti kieh singax khaing phimap, Nawh ngawm ka plak taix khawn dawm min pakngai Siyiex
         ka dee lhaong heue.
         4 Kheu hoik lih mawh Nawh pa nie lheu blon ting khaing kawncau Siyiex khankix, mawh
         kheu hoik pon Nawh son ceu kaux pa nie lheu mhawm khaing ceu kaux kix heue.
         5 Grawh grawng nawh hoik sax ah Nawh Cao ka kawncau Siyiex kaux mawx, "Maix mawh Kawn
         simex Aux. Aux hoik kieh Maix keh ka daux singaix in heue."pa baox ah nin, "Aux tak
         mawh Keeing ka Nawh mai Nawh tak mawh Kawn ka Aux heue."?
         6 Nawh Cao baox deeh ah nin ka grawng yam sang deeh viex Kawn Ai tix hoek ka piang
         haktiex, "Kieh kawncau Siyiex khawmuik krub ka Nawh heue."
         7 Nawh Cao ah nin ka grawng kawncau Siyiex khankix, "Nawh Cao yuh ti kieh kawncau Siyiex
         cie tix mawh bhaung mai kieh pui cau Nawh mawh rao ngu heue."
         8 Nawh Cao ah nin ka grawng Kawn Cao, "Siyiex eue, dang ngeung Maix mawh tom leeing
         ju heue. Khaox gix simiang pa rahsee cie Maix, mawh khaox gix simiang meung Maix heue.
         9 Maix hoik moh ka pa rahsee mai hoik koeng ka pa ang khaw ang jiet heue. Mawh kheu
         nan Siyiex, pa mawh Siyiex Maix, hoik groi rawm bee ka Maix, ka rawm bee pa gaux rhawm,
         lheu khaing piang paox Maix khankix heue."
         10 "Simiang eue, ka daux yam jah Maix hoik kaw num haktiex heue. Raoma khankix mawh
         khaix taix Maix heue.
         11 Ankix tak sang laux leeing, viang mawh nan Maix tak ca kawn kaux koe heue. Khankix
         khawmuik tak sang prim hu awm kraung ceep.
         12 Maix tak sang pua ka khankix awm ka man fua. Tak sang deeh thai deeh loh khankix
         awm kraung ceep, viang mawh nan Maix ca awm paox tix mai jhong num Maix khankix ang
         chix uik sidah heue."
         13 Hoik sax ah Nawh Cao ka kawncau Siyiex kaux mawx? "Ngawm plak taix khawn dawm Aux,
         tom kieh Aux pui pa koeng ka Maix, mawh ngot dee deuh Maix caong tix heue."
         14 Kawncau Siyiex khankix khawmuik mawh khuan pa cau, pa hoik ploi ti yuh son kix pa
         tak sang pon ti cie sin krax taoh ang mawh lie?

1 Mawh kheu in, ex khaw ti nie lheu nied ti nghiet ka ceu pa hoik mhong ex khankix,
         phan ang mawh nan ha ex kox tang siyang hu khaing khankix heue.
         2 Grawh grawng nawh phan gumlox pa hoik kieh kawncau Siyiex khankix krai hoik mawh
         pa kaux cong mai can pa lud mai pa lieh pa lheu kuceu hoik pon krax ciyang awm pa
         keung pa khaw,
         3 Phan ex dha ti ang kriem ka krax taoh pa ting nie ding nie dod, ex lai chix pon luan
         khaing krax ciyang yuh ka mawx? Mawh tokaux Simiang pa jah ti krai grawng krax taoh
         in ka sivoe paox tix mai kix pa hoik mhong khankix hoik kham mhai rug grawng mawh
         pa mawh meh ka ex,
         4 Siyiex kawx kham mhai rug tau mai kix, ka mhai mai ka ceu pa daox am mai ka kaing
         sibrawm tom nie ceu mai ka totaix pa hoik gwieh ti tawx Khuan Singax, awm pa khaw
         mai alo Nawh Cao heue.
         5 Grawh grawng nawh Nawh Cao ang lai kieh haktiex ju khaix, pa hoik krai ka ex grawh
         grawng pa ot ka greem kawncau Siyiex khankix heue.
         6 tix kaux hoik kham mhai rug kah, tix dah ah nin, "Kawn pui mawh pa yuh ka mawx? Maix
         lai kawn doh keud ka nawh. Phan ang mawh nan Kawn kawn pui mawh pa yuh ka mawx? Maix
         lai kawn lai ling ka nawh.
         7 Maix hoik yuh nawh iak khaing kawncau Siyiex khankix ceeix khaing heue. Maix hoik
         ceep nawh ka mhok min pakngai mai ceu pa yungyi mai Maix hoik ciak ti deuh nawh ka
         piang khaix taix Maix khankix heue.
         8 Maix hoik kieh can ku ceu khawmuik ot greem caong nawh heue." Grawh grawng nawh ka
         daux pa hoik kieh Nawh Cao can ku ceu ot ka greem nawh, Nawh ang lai grham tix ceu
         kawx pa ang lai ot ka greem nawh heue. Yam in ex ang nyang bax yaox, pa ot ku ceu
         ka greem nawh heue.
         9 Ex yaox Kaw pa hoik yuh ti kieh mawh pa iak khaing kawncau Siyiex khankix ceeix khaing,
         pa mawh Yesux, mawh kheu ceu pa kham geu krax yum hoik ceep mhok min pakngai mai ceu
         pa yungyi kah, yuh ka mawx kheu bwanson Siyiex Nawh tak sang cim ka krax yum son pui
         ku kaux daux pui heue.
         10 Grawh grawng nawh hoik khaw son Nawh Cao, pa mawh Kaw can pa koe ku ceu hoik mawh
         son Nawh mai can pa koe ku ceu hoik mawh kheu Nawh, ti viex kawn praix hoek tom nie
         ka min pakngai, son sang kieh Cao pa yuh krax taoh kix grum mhawm kheu krax kham geu
         heue.
         11 Grawh grawng nawh, Kaw pa kieh singax mai khawm pa hoik kieh kix singax khawmuik
         mawh khaing tix Kaux khaing heue. Mawh kheu jao in ang Nawh lai kaig tua ti kok kix
         mawh puxaik,
         12 Ah nin, "Aux tak sang krai ceu kaux Maix ka puxaik Aux khankix, Aux tak sang ah lox
         rhax yaog yaw Maix ka sigreung cub pui pa khrawm paox tix,"
         13 baox ah nin, "Aux tak sang een rhawm ka Nawh Cao heue."baox deeh ah nin, "Jhak heue,
         Aux mai kawn praix pa hoik tawx Siyiex ka Aux khankix."
         14 Mawh kheu nan, kheu kawn praix khankix mawh pa rom ti neuex ka daux nex mai nham,
         tokaux Cao Khrit kawx hoik teei nex mai nham pa awm an, kheu pa yum Nawh, Nawh tak
         sang pon ti yuh laux ka sibrawm kaw pa hoik koe sibrawm ti kieh yum, pa mawh phi caox,
         15 Sonsang pon ploi ka can kix khawmuik, pa hoik mawh siliex, glang yam im ju kix kheu
         pa lhat graung ka krax yum heue.
         16 Grawh grawng nawh pa hoek Nawh Cao ang lai mawh son sang teem ka kawncau Siyiex khankix,
         Nawh Cao teem ka doeh ru Abraham heue.
         17 Mawh kheu nan tom tak lai yuh Nawh Cao awm ka puxaik Nawh khankix, ka daux ku ceu
         khawmuik, son sang lih mawh Nawh, cao giex kaing li pa ting pa chix caux rhawm mai
         pa kaux sijax, ka ceu pa dex mai Siyiex, son sang yuh pa tan son phimap pui khankix
         heue.
         18 Mawh kheu tokaux Nawh Cao hoik yaox ti kham geu ka ceu pa nyaw glaw, Nawh Cao tom
         chix teem ka kix pa yaox krax nyaw glaw heue.

1 Mawh kheu nan, puxaik pa singax, pa mawh pa rom ti pon ka pa kok pa dex mai raoma
         khankix eue, keud ti yaox ka grawh grawng Kawncau Pa Ting mai Cao Giex Kaing Li Pa
         Ting, pa hoik rieb ex ti teei pa mawh Yesux,
         2 pa kaux sijax ka Kaw pa hoik ciak ti deuh Nawh, awm Mose kawx hoik kaux sijax ka
         nyiex Siyiex khawm nyiex heue.
         3 Grawh grawng nawh hoik een Nawh mawh pa keung ti nie lheu pon min pakngai khaing
         Mose, awm kaw pa sum nyiex nie lheu koe min pakngai khaing nyiex an heue.
         4 Grawh grawng nawh nyiex ku nyiex mawh pa hoik sum pui tix kaux kaux, viang mawh nan
         Kaw pa hoik sum yuh ku ceu khawmuik mawh Siyiex heue.
         5 Mose hoik kaux sijax ka nyiex Siyiex khawm nyiex, awm kawncau, son sang mawh mhai
         rug ka grawng ceu pa tak sang krai khaix khankix heue.
         6 Cao Khrit kia ka piang nyiex Siyiex, awm kawn simex, phan ex ca giex tom kaux ka
         pa kwa ex mai ka ceu pa yaw rangdi ex pa dex mai krax keud pot jun pot ex, tom sidah,
         ex tom mawh nyiex Nawh heue.
         7 Mawh kheu nan awm pa hoik ah Khuan Singax yuh nin, "Phan pex mhong lox Nawh Cao singaix,
         8 paw kieh rhawm rhi pex kiien kah, awm ka daux bawg yam pa cheeik ti kieh chu rhawm
         an, ka daux singaix pa nyaw glaw ka daux tiag,
         9 Ka dee hoik nyaw glaw tax du pex ti cheuk yaox Aux mai hoik yaox kaing pa yuh Aux
         khankix been tixpon num heue.
         10 Mawh kheu nan Aux tom ang caw rhawm ka pui ju in ah nin, "Kix lud ka daux rhawm rhi
         kix ku jheung jheung mai ang kix tawng ka krax Aux khankix heue.
         11 Mawh kheu nan Aux song rhawm songrhi mai tiextu ti ah nin, Kix tak ang pon laig ka
         daux dee laux dee lee Aux heue."
         12 Puxaik khankix eue, rien rhawm tix, phan ang mawh nan ha pex tix kaux kaux kox koe
         rhawm pa caox pa ang yum rhawm, pa gwieh hu khaing Siyiex pa im ju heue.
         13 Tix kaux lai tix kaux gau ka paox tix, tix ngaix hoik tix ngaix, glang yam kawn kok
         mawh singaix in, ha pex tix kaux kaux kox kiien rhawm rhi kheu pa chix pie lhen phimap
         heue.
         14 Grawh grawng nawh ex hoik rom ti lih mawh paox pie ka Cao Khrit, phan ex giex tom
         kaux tom sidah, ka pa hoik yum rhawm ti deuh rhawm ex yam jah heue.
         15 Kheu ca kawn ah nin, "Phan pex mhong lox Nawh Cao singaix, paw kieh rhawm rhi pex
         kiien kah, awm ka daux bawg yam pa cheeik ti kieh chu rhawm an. "
         16 Grawh grawng nawh kix pa hoik mhong mai kawn baox cheeik ti kieh rhawm Nawh chu mawh
         mawx? Can kix pa hoik lih hoek khaing meung Ejiptux kheu pa thong Mose hoik yuh nan
         ang mawh lie?
         17 Kix pa ang Nawh caw rhawm ka been tixpon num mawh mawx? Mawh ka kix pa hoik yuh phimap
         mai pa tokaux kix hoik goh ti yum ka daux tiagtu ang mawh lie?
         18 Nawh Cao hoik tiextu grawh grawng kix tak ang pon ti laig ka daux dee laux dee lee
         tix, ka pui mawx, phan ang mawh ka kix pa lieh lox pa ang cu nghiet khankix?
         19 Ex yaox grawng ang kix pon ti laig kah, kheu ang lai yum rhawm heue.

1 Mawh kheu nan kieh ex lhat graung ka, viang hoik deuh lox mukheu grawng sang pon
         ti laig ka daux dee laux dee lee Nawh Cao kawx, ha pex tix kaux kaux kox ang pon hoek
         kah heue.
         2 Grawh grawng nawh hoik sidiex lox bwan gaux rhawm ka ex tete, awm pa hoik sidiex
         ka khawm kix heue. Lox pa mhong an, ang lai koe bwanson ka kix, mawh kheu ang krax
         yum rhawm kix lai kleuk ka kix pa nghiet khankix heue.
         3 Grawh grawng nawh ex pa hoik yum rhawm khankix pon ti laig ka daux dee laux dee lee
         an, awm hoik ah Nawh Cao nin, "Aux song rhawm mai tiextu ti ah nin, Kix tak ang pon
         laig ka daux dee laux lee Aux heue."Viang hoik yuh kaing Nawh Cao khankix tom hoik,
         tom yam jah ti kaw haktiex dix heue.
         4 Grawh grawng nawh Nawh Cao hoik ah nin ti dah grawh grawng singaix aliah, " Siyiex
         hoik laux lee ka daux singaix aliah, khaing kaing pa yuh tix khawmuik heue."
         5 Hoik baox deeh ah nin, "Kix tak ang pon ti laig ka daux dee laux dee lee Aux heue."
         6 Mawh kheu nan, kheu hoik yaox grawng tix blah tak sang pon ti laig ka daux dee laux
         dee lee an mai kheu kix pa hoik mhong pa sidiex lox bwan gaux rhawm ka kix glang ka
         sivoe in ang lai pon ti laig kah, kheu pa lieh lox mai pa ang cu nghiet,
         7 Nawh Cao hoik ciak ti deuh tix ngaix ah nin, "Singaix"ka jheeh Davit khaix jih jang
         glang gleeing, "Phan pex mhong lox Nawh Cao singaix, paw kieh rhawm rhi pex kiien
         kah,"
         8 grawh grawng nawh phan Yawsux hoik tawx pa laux lee ka kix, nawh ang tau ti krai
         grawh grawng tang singaix phao khaix heue.
         9 Mawh kheu nan kawn koe pa laux lee singaix twah son pui Siyiex khankix heue."
         10 Grawh grawng nawh Kaw pa hoik laig ka daux pa laux pa lee tix, tokaux Nawh kawx hoik
         laux lee khaing kaing pa yuh tix, awm Siyiex kawx hoik laux lee khaing kaing pa yuh
         Nawh heue.
         11 Mawh kheu nan kieh ex nied ti coca son sang pon ti laig ka dee laux lee an, son ang
         pui tix kaux kawx sang hawt hu ka pa awm riang lox tiag pa lieh lox pa ang cu nghiet
         an heue.
         12 Grawh grawng nawh gumlox Siyiex mawh pa im mai pa ca yuh mai nie lheu lawm khaing
         vaid pa lawm khawm ra plak, kre pa yuh ka mawx ang ah mai suat laig tom kieh ju mai
         khuan gwieh paox tix mai laig khawm ka sinax jhong mai daux gua mai tawng ka pa bak
         keud daux rhawm rhi heue.
         13 Ceu pa hoik phan hoik deuh ang koe tix ceu kawx pa ang sidawng ka Nawh Cao, ku ceu
         khawmuik mawh pa kakaong mai pa hoik paoh ka sivoe ngai Nawh Cao, pa mawh Cao pa sang
         prawng ca ka ex heue.
         14 Kheu ex koe cao giex kaing li pa ting pa hoik laig ka daux meung raoma, pa mawh Yesux
         kawn Siyiex, kieh ex giex tom kaux ka ceu pa hoik rieb ex ti teei heue.
         15 Grawh grawng nawh ex ang koe cao giex kaing li pa ting pa ang chix caux rhawm ka
         ceu pa iak riang ex khankix, ex koe Kaw pa hoik sax yaox ti kham krax nyaw glaw ka
         can ku ceu ku blawng khawmuik, Nawh ang yuh phimap heue.
         16 Mawh kheu nan kieh ex viex rhawm kwa tix greed hoek ka dang ngeung bwanson, sonsang
         pon ex krax caux rhawm mai pon ti yaox bwanson pa teem, ka daux bawg yam pa lo ex
         khankix heue.

1 Grawh grawng nawh cao giex kaing li pa ting ku kaux, pa hoik laug ti teei khaing
         ka daux kawn pui, hoik ciak ti deuh son kawn pui, ka grawh grawng ceu pa dex dawd
         ka Siyiex, sonsang mawh nawh cao tan ka totaix mai ceu pa tan khankix son phimap heue.
         2 Nawh mawh pa chix gun yeung ka pui pa ang tawng mai ka pui pa lud khankix mhawm mhawm,
         kheu khawm tokaux nawh kawx mawh pa iak riang,
         3 mawh kheu jao an nawh kawx tak lai tan ceu pa tan son phimap tokaux tix, awm pa tan
         nawh son phimap kawn pui tang kaux khankix heue.
         4 Pui tix kaux kawx ang tang pon teei ka ara pa koe min plakngai an nong nong, pon
         ti teei ngie yam kok Siyiex ka nawh, awm pa hoik kok ka Arun heue.
         5 Awm an viang Cao Khrit kawx ang lai tang yaog tokaux tix ting nong nong, ti mawh
         cao giex kaing li pa ting, mawh Kaw pa hoik ah nin ka Nawh, "Maix mawh kawn simex
         Aux, Aux hoik kieh Maix keh ka daux singaix in heue."
         6 Awm pa hoik ah Nawh Cao nin tang dah, "Maix mawh Cao giex kaing li tom leeing ju,
         awm pa khaw mai ara Melakhizediek."
         7 Ka daux bawg yam singaix pa ot Cao Khrit ka daux nex nham, Nawh kok yo lox ting mai
         roik rawm ngai, rawg bwan mai khyox khaw ka Kaw pa chix taoh Nawh khaing krax yum,
         hoik nghiet ka lox Nawh an kheu chix nab yam Nawh
         8 viang Nawh mawh Kawn tete kawx, Nawh hoik gau ti chix cu nghiet ka ceu pa kham geu
         Nawh khankix,
         9 mai khaix hoik kieh Nawh grum mhawm, Nawh Cao tom lih mawh Cao pa yuh krax taoh leeing
         ju, ka son can kix pa cu nghiet ka Nawh khawmuik,
         10 Siyiex hoik sum ceu kaux Nawh mawh cao giex kaing li pa ting, awm pa khaw mai ara
         Melakhizediek heue.
         11 Ex koe lox sang krai grawng Nawh tom nie ceu, pa mawh ceu pa kied nu ti tawng dee
         bleeh, mawh kheu hoik lih mawh pex pa ang hiex chix nghiet mhong heue.
         12 Phan keud grawng pa hoik luan bawg yam jih jang glang gleeing, pex khaw ti uik mawh
         cao gau, viang mawh nan pex baox deeh lo cao pa gau pex ka num lox lai beenli Siyiex
         khankix mai pex hoik lih mawh pa lo rawm teeih mai pa ang lo pa ih pa mawh to heue.
         13 Grawh grawng nawh pa ih rawm teeih ku kaux daux pui ang lai tawng ka gumlox pa rahsee,
         mawh kheu mawh nawh kawn ngie heue.
         14 Pa ih pa mawh to, mawh son pui pa uik grum die huan, pa mawh kix pa sax shiao ka
         kraung grang dee chix tawng kix, tom hoik gau ti chix gwieh ti tawng, mawh pa yuh
         ka mawx, mawh pa mhawm mai pa ang mhawm heue.

1 Mawh kheu nan kieh ex prah ka ceu pa gau, pa mawh lox num been Cao Khrit khankix
         mai hu plak sivoe tom uik grum die huan mai ang baox deeh yuh ti deuh num pa doh keud
         ka krax twah klaung pa yum mai ka krax yum rhawm ka Siyiex,
         2 pa dex mai pa gau ka grawng cubcom rawm mai pa deuh taix ka piang mai pa deeh kaoh
         im khaing krax yum mai pa prawng ca leeing ju heue.
         3 Phan Siyiex tawx akhwang ex tak yuh nan heue.
         4 Phan mawh grawh grawng kix pa hoik pon pa riang tix bawg mai hoik cim ti yaox ka
         totaix raoma mai hoik kieh mawh pa rom ti pon ka Khuan Singax,
         5 hoik cim ti yaox ka gumlox Siyiex pa mhawm mai ka sibrawm khankix pa tak sang hoek
         ju khaix,
         6 hoik deeh tieh ka khaix, ang tau ti doh chix kieh kix baox deeh mawh pa khraox, ka
         pa doh keud ka phimap, kheu kix baox deeh teei Kawn Siyiex yum ka piang khaox lhak
         ka tokaux tix, tix bawg mai yuh ti kieh Nawh mawh pa kaig tua ka sivoe pui heue.
         7 Grawh grawng nawh haktiex pa hoik nyaux ka rawm lhiex pa lih hoek ka piang nawh law
         lawx mai pa chix kieh taux lhax lih koe son kix pa hoik yuh ka khankix, pon bwanson
         khaing Siyiex heue.
         8 Phan haktiex an kieh pang kat lih koe, sawn nawh mawh pa ang koe bwanson pa jhax
         lawg hoik dex dee sidah nawh mawh pa gleeing heue.
         9 Viang ex ah nan kawx, pa moh aux khankix eue, ex tom yum rhawm grawng ceu pa nie
         lheu mhawm ka grawh grawng pex, pa mawh ceu pa dex pa neuex mai krax taoh khankix
         heue.
         10 Grawh grawng nawh Siyiex ang lai mawh pa ang rahsee, ti piawm ka kaing krax moh pa
         hoik jhi pex ka plak ceu kaux Nawh, ka daux pa hoik teem pex ka pui singax khankix
         mai ka daux pa ca kawn yuh pex nan heue.
         11 Ex simie ti kieh pex kaux mawx kaux an jhi pa viex khawm rhawm tix coca awm an, son
         sang pon krax keud pot jun pot pa grum naog tom sidah,
         12 son ang pex lai sang nieh, mawh pa hawt jawh ka kix pa pon sin lox sijax mukheu khankix
         kheu krax yum rhawm mai krax gun yeung heue.
         13 Grawh grawng nawh yam tawx Siyiex lox sijax mukheu ka Abraham, kheu ang Nawh yaox
         ti tiextu ka pa nie lheu ting, Nawh tom deeh tiextu ka tokaux tix tiru,
         14 Ah nin, "Aux tak sang nawb bwanson ka maix mai tak sang kieh maix pre kah tete heue.
         15 Kheu hoik viex rhawm gun yeung ti krox, Abraham tom pon lox sijax mukheu an heue.
         16 Kawn pui chix tiextu tix sivoe ngai pui pa ting lhaong khankix, phan krax pa tiextu
         kix kaux cong pon kieh pa thiang kix paox tix yien dud heue.
         17 Mawh kheu Siyiex koe rhawm ti sang nie jhi sidawng laing laing, ka cao pa sang pon
         sin lox sijax mukheu an, ka grawng pa ang chix tieh loh ceu pa bak Nawh, Nawh tom
         shiao lox tiex tu sinax,
         18 Kheu ra ceu pa ang chix tieh loh, pa ang doh chix kieh Siyiex pie lhen kah, ex pa
         hoik to son dee peung ti giex ka krax keud pot jun pot pa hoik deuh sivoe ex, tak
         sang pon pa baox thiien riang ka ex heue.
         19 Krax keud pot jun pot an mawh awm rhiem ngak ngaw ka son ju ex, pa kaux cong mai
         hoek tom plak daux man kang,
         20 Ka dee hoik grux laig Yesux ti mawh cao pa hu sivoe ka son ex, kheu hoik lih mawh
         Nawh cao giex kaing li pa ting, leeing ju, awm pa khaw mai ara Melakhizediek heue."

1 Grawh grawng nawh Melakhizediek in, pa mawh simiang Saliem, pa mawh cao giex kaing
         li pa ting cie Siyiex pa ting lhaong khaing paox tix, pa hoik sipub ka Abraham yam
         deeh dak nawh khaing pa pah simiang khankix yum mai nawb bwan ka nawh,
         2 Ka nawh Abraham kawx, hoik gwieh ti tawx can kraung pin pa pon nawh kao son tix son,
         phan toe dee bleeh ceu kaux Melakhizediek, phao ka tix ceu mawh Simiang pa rahsee
         mai khaix an mawh Simiang Saliem, pa mawh Simiang pa nhim,
         3 pa ang koe keeing, pa ang koe miex, pa ang koe doeh ru pa toe ti hoek, viang dee
         jah singaix khankix mai dee sidah kawx ang koe, hoik yuh ti kieh nawh awm Kawn Siyiex,
         pa ca kawn mawh simiang pa giex kaing li jheung jheung heue.
         4 Keud ti yaox grawng pui an ting miex ding miex glhaong, keeing ex Abraham, pa hoik
         teei ti tawx kraung pin ceu pa blon ting mhawm khankix kao son tix son kah heue.
         5 Kix pa mawh kawn simex Lewix khankix pa hoik pon ara cao giex kaing li, hoik koe
         lox tawm ti sang teei kao son tix son khaing pui khankix awm pa khaw mai lox lai beenli,
         pa mawh khaing puxaik kix, viang inkix kawx hoik lih hoek khaing Abraham,
         6 Pa ang toe ru nawh hoek khaing kix, hoik teei kao son tix son khaing Abraham mai
         hoik nawb bwan ka nawh pa koe lox sijax mukheu khankix heue.
         7 Ang koe dee thiang grawng mawh kaw pa nie ting pa nawb bwan ka kaw pa iak heue.
         8 Lheu khaing nan dee in mawh pui chix yum pa pon kao son tix son, dee an tix kaux
         pa pon kao son tix son, mawh pa koe ceu pa kham mhai rug grawng pa im ju nawh heue.
         9 Phan krai tix blawng mawh nin, pie Lewix pa pon kao son tix son, hoik yaox ti tawx
         kao son tix son ka daux Abraham heue.
         10 Grawh grawng nawh yam sipub Melakhizediek ka Abraham, Lewix kawn ot ka daux bloh
         keeing nawh heue.
         11 Mawh kheu nan phan hoik koe ceu pa grum naog kheu cub cao giex kaing li pa dex mai
         Lewix, kawn baox lo pa lih bleeh cao giex kaing li tang kaux awm pa khaw mai ara Melakhizediek,
         pa ang sawn mawh pa khaw mai ara Arun, yuh ka mawx?
         12 Mawh kheu thai loh ka cub cao giex kaing li, viang khawm ka lox lai beenli kawx,
         tak lai loh kah heue.
         13 Grawh grawng nawh kaw pa hoik krai ceu in khankix ka grawh grawng nawh an, mawh pa
         dex mai ceu pui tang ceu, pa mawh ceu pui tix kaux kawx ang sax yuh kaing kia ngien
         ka khu dee tan heue.
         14 Grawh grawng nawh hoik sidawng grawng hoik lih Simiang ex khaing ceu Yudax mai Mose
         ang lai krai tidtix grawng pa dex ceu Yudax ka pa yuh cao giex kaing li heue.
         15 Ceu pa krai ex nie lheu sidawng laing laing, phan cao giex kaing li tang kaux tak
         lih bleeh pa awm Melakhizediek,
         16 pa ang mawh cao giex kaing li pa hoik kieh ti mawh awm pa khaw mai lox tawm lai beenli
         pa dex mai nex nham, mawh pa hoik kieh ti mawh awm pa khaw mai sibrawm ju pa im pa
         ang chix sidah heue.
         17 Grawh grawng nawh hoik kham mhai rug ah nin, "Maix mawh cao giex kaing li tom leeing
         ju, awm pa khaw mai ara Melakhizediek."
         18 Grawh grawng nawh hoik tiah ti tik ka lox tawm pa hoik grux tawx sivoe an, kheu mawh
         pa iak riang iak rao mai pa ang koe bwanson,
         19 Mawh kheu lox lai beenli ang lai kieh tix ceu kawx grum naog kah mai hoik viex ti
         kieh koe krax keud pot jun pot pa nie lheu mhawm, kheu krax keud pot jun pot an ex
         tom pon ti hoek dex ka Siyiex heue.
         20 Yam kieh Nawh Cao mawh cao giex kaing li ang lai mawh ka pa ang koe lox tiextu,
         21 Phan mawh ka kix hoik kieh mawh cao giex kaing li, ka pa ang koe lox tiextu, hoik
         kieh Nawh mawh cao giex kaing li tau mai lox tiextu, kheu Kaw pa hoik ah nin ka Nawh,
         "Simiang hoik tiextu mai tak ang deeh tieh loh tix khaing pa ah nin, Maix mawh cao
         giex kaing li tom leeing ju."
         22 Mawh kheu an Yesux hoik lih mawh cao tang son sijax mukheu pa nie lheu mhawm heue.
         23 Ka kix hoik kieh mawh cao giex kaing li tom nie kaux, mawh kheu ang kix yaox ti yuh
         jheung jheung kheu kieh raw krax yum kah heue.
         24 Phan mawh Nawh Cao, mawh kheu ca koe Nawh leeing ju, ara cao giex kaing li cie Nawh
         tom ang thai ang loh heue.
         25 Mawh kheu nan, kheu Nawh Cao ca kawn im ju jheung jheung, ti khyox khaw ka son kix
         pa greed hoek dex ka Siyiex, ka daux Nawh, Nawh tom pon ti taoh kix tom sidah heue.
         26 Grawh grawng nawh ex lo ka cao giex kaing li pa ting pa awm an, pa singax, pa ang
         koe dee phit dee lud, pa ang koe dee seeing brai, pa hoik tang tiah khaing pui phimap
         khankix mai pa hoik yuh ti kieh lhaong khaing raoma khankix,
         27 pa ang shiao lai tan pa tan ku singaix, awm cao giex kaing li pa ting an khankix,
         tak lai tan son phimap tokaux tix ka sivoe mai khaix ka son pui tang kaux khankix
         heue. Nawh Cao hoik tan tix bawg khaing son ku jheung jheung, yam tan Nawh tokaux
         tix heue.
         28 Kheu lox lai beenli hoik ciak ti kieh pui pa iak riang mawh cao giex kaing li pa
         ting, viang lox tiextu koe khaix lox lai beenli, hoik ciak ti deuh Kawn Cao, pa grum
         son leeing ju heue.

1 Ka daux grawng ceu pa krai ex khankix, pa mawh lox kaing ting mawh in. Ex hoik koe
         cao giex kaing li pa ting pa awm an, pa hoik ngawm ka plak khawn dawm dang ngeung
         min pakngai Siyiex ka daux meung raoma,
         2 pa mawh kawncau son pui khawmuik, ka dee singax, ka nyiex gox bwan man pa mawh meh,
         pa hoik sum Simiang, pa ang mawh pa sum pui ka heue.
         3 Grawh grawng nawh hoik ciak ti deuh ka cao giex kaing li ku kaux, son sang tan nawh
         totaix mai khawm pa tan heue. Cao giex kaing li pa ting in kawx tak lai koe ceu pa
         tan tix ceu ceu heue.
         4 Phan Nawh Cao ot ka piang haktiex, Nawh ang tau ti mawh cao giex kaing li, mawh kheu
         hoik koe kix pa tan totaix khankix awm pa khaw mai lox lai beenli,
         5 kaing cau pa yuh kix, mawh riang pa hawt jawh ti yuh mai pang peue ceu pa dex mai
         meung raoma khankix, awm pa hoik tawx lox ka Mose yam dex sang yuh nawh nyiex gox
         bwan man, grawh grawng nawh Nawh Cao hoik ah nin, "Yuh satix, son sang yuh maix ku
         ceu khawmuik awm pa khaw mai riang grang pa hoik jhi ka maix ka piang gawng heue."
         6 Kaing cau pa hoik pon Yesux yam in, mawh pa nie blon ting mhawm, mawh kheu mawh Nawh
         pui sinax ka sijax mukheu pa nie blon ting mhawm, pa hoik kieh mawh kieh kaux ka lox
         sijax mukheu pa nie blon ting mhawm khankix heue.
         7 Mawh kheu phan sijax mukheu pa hoik koe ka sivoe an hoik mawh pa ang koe dee ne dee
         cha, ang tau ti lo sijax mukheu ra mu tix mu heue.
         8 Nawh Cao deuh phimap ka kix ah nin, "Jhak heue, singaix khankix tak sang hoek, Simiang
         ah nan, Yam tak sang yuh Aux sijax mukheu pa khraox, tau mai geh nyiex Isarelax tau
         mai geh nyiex Yudax,
         9 tak ang khaw mai sijax mukheu pa hoik yuh Aux tau mai tax du kix khankix, ka daux
         singaix an yam teei Aux taix kix, ti tuk kix lih khaing meung Ejiptux heue. Grawh
         grawng nawh kheu ang kix lai ot ka daux sijax mukheu Aux, Aux tom hoik grham ti ang
         keud grawng kix heue. Simiang ah nan.
         10 In mawh sijax mukheu pa tak sang yuh Aux tau mai geh nyiex Isarelax, khaix singaix
         an khankix, Simiang ah, Aux tak sang sau lox lai beenli cie Aux ka daux dee chix keud
         kix mai Aux tak sang tiiem khankix khawm ka piang rhawm rhi kix heue. Aux tak mawh
         Siyiex kix mai kix tak sang mawh pui cie Aux heue.
         11 Kix kaux mawx kaux an tak ang gau paox tix ka paox praix paox yaong tix mai kaux
         pui mawx kaux pui an ka puxaik tix, ah nin, Tawng ka Simiang heue. Grawh grawng nawh,
         can khawmuik tak sang tawng ka Aux, jah ka pa nie iak khaing paox tix, tom sidah ka
         pa nie ting khaing paox tix ka daux kix heue.
         12 Grawh grawng nawh Aux tak sang caux rhawm ka jhawm pa lud kix mai Aux tak ang baox
         lai doh keud ka phimap kix heue."
         13 Ka daux pa hoik ah Nawh Cao, "Sijax mukheu pa khraox,"Nawh hoik yuh ti kieh sijax
         mukheu pa hoik koe ka sivoe an mawh pa prim heue. Ceu pa lih prim lih kuad an dex
         sang grai grhup hu heue.

1 Phan mawh sijax mukheu ka sivoe an tix mu, hoik koe been grawng pa krub mai hoik
         koe dee singax nawh pa dex mai haktiex in heue.
         2 Grawh grawng nawh hoik cox yuh nyiex gox bwan man tix lhang, pa koe nyiex plak praix
         tix nyiex, pa kok mawh "Dee Singax,"dee koe jawk ten,pheen mai blah pa tan heue.
         3 Plak daux man kang ra mu tix mu, koe nyiex gox man pa kok mawh, "Dee Kied Singax
         Khaing Paox tix."
         4 Pa koe khu khri dee tok nyawng bhawng mai khui sijax mukheu pa hoik om ka khri khawmuik
         heue. Ka daux khui an koe aw khri tix mu, pa koe Mannax ka daux, khaox gix Arun pa
         hoik tux tai, khlawp simaox sijax mukheu,
         5 ka piang khui an koe Cherubim, pa dex mai min plakngai, pa tawb veei ka dang ngeung
         pa caux rhawm heue. Phan mawh grawh grawng ceu in khankix, ang ex pon ti krai tom
         grum tom sidah yam in heue.
         6 Khaix hoik cox ceu in khankix yuh nin, cao giex kaing li khankix, ca laig ka daux
         nyiex gox plak praix tix nyiex ku jheung jheung ti yuh kaing krub heue.
         7 Phan mawh ka daux nyiex gox man ra nyiex tix nyiex, cao giex kaing li pa ting tix
         kaux khaing nong nong, laig ngie tix num tix bawg mai ang sax laig phan ang viex nham,
         pa tan nawh son tokaux tix mai son ceu pa lud pui tang kaux khankix heue.
         8 Khuan Singax Singeh tom teei grawng an jhi kieh sidawng, grawng krax pa laig ka daux
         Dee Kied Singax ang nyang bax paoh yam kawn kaux kawn koe nyiex gox man plak praix
         heue.
         9 In mawh riang lox tiag ka son bawg yam in awm pa khaw mai totaix mai ceu pa tan pa
         teei ti tan khankix, viang ceu an khankix ang chix kieh dee chix keud tawng pui pa
         krub Siyiex grum mhawm kah,
         10 kheu khankix mawh ngie ka pa ih mai pa nyaux mai pa khoek pa heem tom nie ceu, pa
         mawh been nex nham pa hoik deuh tom sang hoek bawg yam yam sang cox yuh pa khraox
         khaing heue.
         11 Cao Khrit hoik hoek ti mawh Cao Giex Kaing Li Pa Ting pa dex mai ceu pa mhawm pa
         tak sang hoek ti mawh khaix, ka daux nyiex gox bwan man pa nie lheu ting lheu grum
         mhawm, pa ang lai yuh ka taix, pa ah nan sang ah, pa ang dex mai ceu pa phan pa yuh
         ka haktiex in,
         12 ang Nawh lai teei nham pex mai nham kawn mawie khankix, teei ka nham tokaux tix mai
         laig ka daux Dee Kied Singax, tix bawg khaing son ku jheung jheung, khaix hoik pon
         krax taoh leeing ju ka son ex heue.
         13 Grawh grawng nawh phan nham pex mai nham mawie mhaing khankix mai nyaox mawie shiang,
         pa phruah ka kix pa hoik seeing brai, dee chix kieh nex nham kix singax kah,
         14 nham Cao Khrit tokaux Nawh pa loig pa ang koe dee ne hoik tan ka Siyiex kheu Khuan
         Singax Singeh leeing ju, tak sang nie lheu kieh dee chix keud chix tawng pex singax
         khaing krax twah klaung pa dex mai krax yum, ti sang yuh kaing krub ka Siyiex pa im
         ju miex ding?
         15 Mawh kheu jao in Nawh Cao tom mawh pui sinax ka sijax mukheu pa khraox, kheu hoik
         yum sonsang taoh ka ceu pa lud pa hoik ot ka greem sijax mukheu pa yuh ka sivoe an
         tix mu, son kix pa hoik kok ka khankix tak sang pon sin leeing ju, awm lox sijax mukheu
         heue.
         16 Grawh grawng nawh dee koe lai alo grawng pa gwieh sin, tak sang koe mhai rug grawng
         pa hoik yum cao pa yuh lai an heue.
         17 Grawh grawng nawh lai alo grawng pa gwieh sin, koe cue ngie khaix hoik yum cao pa
         yuh lai an khaing mai yam kawn klawd nawh ang sax koe bwanson heue.
         18 Mawh kheu nan pie sijax mukheu pa hoik yuh ka sivoe an kawx, ang lai jah ti deuh
         ti kieh mawh ka pa ang lih nham heue.
         19 Grawh grawng nawh khaix hoik krai Mose lox tawm ku gum ka pui khawmuik awm pa khaw
         mai lox lai beenli, nawh teei nham kawn mawie mai nham pex khankix, tau mai rawm mai
         hauk yung pa raoh mai khaox Hesop mai phruah ka phuk lai an mai ka khawm pui khawmuik,
         20 Ah nin, "In mawh nham sijax mukheu pa hoik tawm Siyiex ti yuh tau mai pex heue."
         21 Lheu khaing an ka nyiex gox bwan man mai ka khawm kraung can pa shiao yam yuh kaing
         krub kawx, nawh teei nham mai phruah sau kah awm an heue.
         22 Phan awm pa khaw mai lox lai beenli, dex kieh ku ceu khawmuik singax ka nham, phan
         ang mawh ka pa lih nham ang koe krax luan khaing phimap heue.
         23 Mawh kheu nan ceu pa mawh pa hoik hawt jawh ti yuh ka ceu pa koe ka daux meung raoma
         khankix, tak lai kieh singax ka ceu inkix heue. Viang mawh nan ceu pa mawh pa koe
         ka daux meung raoma tete, tak lai kieh singax ka pa tan pa nie lheu mhawm khaing inkix
         heue.
         24 Grawh grawng nawh Cao Khrit ang lai laig ka daux Dee Kied Singax Singeh, pa yuh ka
         taix, pa mawh riang grang Dee Kied Singax pa mawh meh an, viang mawh nan pon hoik
         laig ka daux raoma tete, sonsang plak jhi tokaux Nawh ka sivoe pakngai Siyiex ka son
         ex yam in heue.
         25 Nawh Cao ang lai tan ka tokaux tix lawlawx, awm pa laig cao giex kaing li pa ting
         ka daux Dee Kied Singax tix num hoik tix num, ka pa viex nham pa ang mawh cie tokaux
         tix,
         26 Phan raux mawh nan, jah ka yam kaw haktiex, tom sidah yam in, Nawh Cao tak hoik yaox
         ti kham geu lawlawx, yam in, yam mawh bawg yam sidah baux ju khankix, Nawh Cao hoik
         lih bleeh sonsang teei ti tik ka phimap, ka daux pa tan ka tokaux Nawh tix bawg khaing
         heue.
         27 Awm pa hoik ciak ti kieh pui yum tix bawg mai khaix hoik yum tak sang yaox pa prawng
         pa ciyang,
         28 Awm an Cao Khrit kawx hoik tan ka tokaux tix, tix bawg khaing, sonsang vieh phimap
         pui tom nie hu mai Nawh tak sang lih bleeh ra bawg tix bawg, ka pa tang tiah pa ang
         dex mai phimap, ka kix pa krox son Nawh Cao, sonsang taoh ka kix heue.

1 Grawh grawng nawh kheu lox lai beenli koe pang peue ceu pa mhawm pa tak sang hoek
         khaix khankix mai ang lai koe riang pakpeung ceu an khankix tete, pa ca tan ceu pa
         tan cao giex kaing li kix tix num hoik tix num jheung jheung, ang lai chix kieh kix
         pa greed hoek dex khankix grum mhawm kah heue.
         2 Phan chix kieh grum mhawm, tak hoik naox ka pa tan khankix ang mawh lie? Mawh kheu
         phan hoik kieh pui pa yuh kaing krub khankix singax kah tix bawg khaing, dee chix
         keud chix tawng kix ang tau lai baox mhong koe phimap heue.
         3 Ka daux pa tan an khankix koe ceu pa doh keud ka phimap tix num hoik tix num heue.
         4 Grawh grawng nawh nham mawie mai nham pex khankix pon ang doh chix teei ti tik phimap
         heue.
         5 Mawh kheu nan yam hoek Cao Khrit ka piang haktiex Nawh Cao ah nin, "Maix ang lai
         simie ka ceu pa tan viang mawh nan Maix hoik cox khre tokaux ka son Aux tix mu heue.
         6 Ka daux ceu pa gleeing ti tan khawm kaux mai ceu pa tan son phimap, Maix ang khaw
         rhawm kah heue.
         7 Khaix an Aux tom ah nin, Jhak heue, Aux hoik hoek ti sang yuh alo Maix, Siyiex eue"
         8 Awm pa hoik ah phao ka nux, "Ka ceu pa tan ka ceu pa gleeing ti tan khawm kaux mai
         ceu pa tan son phimap, Maix ang lai simie mai ang khaw rhawm kah heue."Ceu an khankix
         mawh pa tan awm pa khaw mai lox lai beenli.
         9 Khaix an Nawh Cao hoik ah nin, "Jhak heue, Aux hoik hoek ti sang yuh alo Maix heue."Nawh
         Cao teei ti tik ka ceu pa koe ka sivoe an, sonsang kieh kaux cong ka ra ceu tix ceu
         heue.
         10 Ka daux alo pa yuh nan, hoik kieh ex singax kheu pa teei ti tan tokaux Yesux Khrit
         tix bawg khaing son ku jheung jheung heue.
         11 Cao giex kaing li ku kaux cung ku singaix, tix ngaix hoik tix ngaix yuh kaing krub
         mai tan ka ceu pa tan pa awm paox tix law lawx, pa ang tau ti chix teei ti tik ka
         phimap tix bawg kawx heue.
         12 Khaix hoik tan Nawh Cao ka pa tan tix mu khaing, son phimap ka son leeing ju, hoik
         ngawm ka plak taix khawn dawm Siyiex heue.
         13 Ca krox jun tom sang kieh pui pa koeng ka Nawh, mawh ngot dee deuh caong Nawh heue.
         14 Grawh grawng nawh ka pa tan tix bawg khaing, Nawh Cao hoik kieh grum mhawm leeing
         ju ka kix, pa yuh ti kieh singax khankix heue.
         15 Khawm Khuan Singax Singeh kawx kham mhai rug ka ex, kheu khaix hoik ah Nawh nin,
         16 "In mawh sijax mukheu pa tak sang yuh Aux tau mai kix, khaix singaix an khankix,
         Simiang ah.Aux tak sang sau lox lai beenli cie Aux ka piang rhawm rhi kix mai Aux
         tak sang tiiem khankix khawm ka dee chix keud kix heue."
         17 Nawh baox ah nin, " Aux tak ang baox lai doh keud ka phimap mai ka jhawm pa lud kix
         heue."
         18 Dee koe ceu pa luan khaing phimap khankix, ang lai baox tan ka son phimap heue.
         19 Mawh kheu nan, puxaik khankix eue, kheu koe ex rhawm kwa ti pon laig ka daux Dee
         Kied Singax, kheu nham Yesux,
         20 Ka krax pa khraox pa im, pa hoik paoh Nawh ka son ex, phlat ka man kang, pa ah nan,
         sang ah ka tokaux Nawh,
         21 kheu koe cao giex kaing li pa ting piang nyiex Siyiex,
         22 Kieh ex viex rhawm pa mawh meh ka daux pa naog ka krax yum rhawm mai greed dex khaix
         hoik phruah rhawm rhi ex khaing dee chix tawng pa mhong koe pa caox caig mai khaix
         hoik sigrhah tokaux ex ka rawm pa singax heue.
         23 Kieh ex giex tom cong ka krax keud pot jun pot pa hoik rieb ex ti teei, son ang lai
         yung yiang kah, grawh grawng nawh Kaw pa tawx lox sijax mukheu mawh pa kaux sijax
         heue.
         24 Kieh ex keud grawng paox tix, tix kaux lai tix kaux, sonsang kieh koe krax moh mai
         krax twah klaung pa mhawm.
         25 Paw vi yuh ti tik ka pa khrawm ex paox tix, awm koe been pui tix blah, gau ka paox
         tix mai nie lheu baox yuh nan yam yaox pex dex hoek singaix an heue.
         26 Grawh grawng nawh khaix hoik grum tawng ex ka pa mawh meh, phan ex baox ca nieb lak
         yuh phimap, ang baox lai koe ceu pa tan son phimap,
         27 tak koe pa keud pot ce pot ceu pa lhat graung, grawng pa sang pon krax prawng mai
         pa song rhawm ngu pa tak sang gleeing ka kix pa koeng pa tieb tie khankix heue.
         28 Pui pa hoik nieb een ti ang koe cue ka lox lai beenli Mose, phan koe cao pa kham
         mhai rug ra loe kaux, ang lai koe krax caux rhawm mai teei yum kah heue.
         29 Kaw pa hoik dig ka Kawn Siyiex ka greem caong nawh mai hoik een nham sijax mukheu
         pa hoik kieh nawh singax singeh, mawh ceu pa ang singax mai hoik nieb yuh pa ang cee
         ang cak ka bwanson Khuan Cao, pex ce nawh mawh pa keung ti pon krax ciyang pa nie
         lheu lang teung nu miex ding?
         30 Grawh grawng nawh ex tawng ka Kaw pa hoik ah nin, "Pa pawk bix mawh cie Aux heue,
         Aux tak sang deeh viied kah"baox ah nin, "Simiang tak sang prawng sang ca ka pui cie
         Nawh heue."
         31 Pa rau tix laig ka daux tawm taix Siyiex pa im ju, mawh ceu pa kied lhat kied graung
         heue.
         32 Doh keud ka singaix glang ka sivoe in khankix, khaix hoik pon pex pa riang, grawng
         pa hoik yaox pex ti kham ceu pa lah paox tix pa ting ka krax kham geu heue.
         33 Bawg blah hoik mawh kheu pa yuh ti kieh pex mawh pa nieb jhak pui kah, kheu pa yuh
         ceu pa ang cee ang cak mai khawm pa tuktiak mai bawg blah kheu pa rom ti neuex mai
         kix pa yuh pui nan kah heue.
         34 Grawh grawng nawh pex hoik caux rhawm ka kix pa hoik phyawk laung mai hoik gaux rhawm
         ti rieb ti teei ka ceu pa tud rhim ti teei kraung khrai pex, kheu hoik tawng pex grawng
         koe kraung ceu pa nie lheu mhawm son tokaux pex tix ceu pa tak kaux cong jheung jheung
         heue.
         35 Mawh kheu nan paw tik ka ceu pa viex pex rhawm kwa, mawh ceu pa kieh pon bwanson
         pa ting heue.
         36 Grawh grawng nawh pex lo ceu pa gun pa yeung, khaix hoik yuh alo Siyiex, pex tak
         sang pon awm lox sijax mukheu an heue.
         37 "Grawh grawng nawh, khaix in deuk bawg yam ceeix ceeix ngie, Kaw pa sang hoek, tak
         hoek mai tak ang gla heue.
         38 Kaw pa rahsee cie Aux tak sang im kheu krax yum rhawm, phan Nawh deeh yawn tix, ju
         Aux tak ang khaw rhawm ka daux Nawh heue."
         39 Ex ang neuex ka daux kix pa sang hoek ka krax laux leeing, viang mawh nan ex neuex
         tix ka daux kix pa koe krax yum rhawm tom pon ex ti hoek krax taoh ju heue.

1 Krax yum rhawm kienie, mawh ceu pa uik fah rhawm grawng sang pon ka ceu pa keud pot
         jun pot kah mai mawh pa sang een rhawm ti pon ka ceu pa ang nyang bax yaox heue.
         2 Hoik mawh ka daux an, kuad song khankix pa hoik pon pa kham mhai rug grawng kix heue.
         3 Mawh kheu krax yum rhawm ex chix tawng, grawng pa hoik lih mawh haktiex, kheu gumlox
         pa teei ti yuh khaing ceu pa pon ti yaox heue.
         4 Mawh kheu krax yum rhawm Abelax tan ceu pa tan pa nie lheu mhawm ka Siyiex, khaing
         pa tan Ka-inax, mawh kheu nan nawh tom pon pa kham mhai rug ka grawng nawh, grawng
         pa mawh nawh pa rahsee. Siyiex kham mhai rug ka grawng totaix pa tan nawh khankix
         mai viang nawh hoik yum kawx, nawh kawn sikah tom yam in heue.
         5 Mawh kheu krax yum rhawm hoik teei ti gah Enawk, son ang nawh sang yaox krax yum
         mai sawg ang lai yaox nawh, kheu hoik gah Siyiex nawh hu heue. Nawh Cao hoik kham
         mhai rug ka grawng nawh, grawng pa hoik yuh nawh pa khaw caw ka rhawm Siyiex, ka sivoe
         sang gah nawh hu heue.
         6 Phan ang koe krax yum rhawm pon ang doh chix khaw caw ka rhawm Siyiex, grawh grawng
         nawh kaw pa hoek ka Siyiex, tak lai yum rhawm grawng mawh Nawh mai grawng mawh Nawh
         cao pa tawx bwanson ka kix pa sawg ka Nawh heue.
         7 Mawh kheu krax yum rhawm, yam tawx Siyiex lox ka Noax, ka grawng ceu pa ang nyang
         bax yaox khankix, nawh lhat graung mai yuh nyiex reu ting, tom pon taoh pui nyiex
         nawh heue. Mawh kheu nan nawh hoik prawng ti deuh phimap ka haktiex mai hoik lih mawh
         cao sin ceu pa rahsee awm pa khaw mai krax yum rhawm heue.
         8 Mawh kheu krax yum rhawm yam kok ka Abraham, nawh nghiet mai lih hu ka dee tak sang
         pon nawh son sin mai nawh lih hu, viang nawh ang tawng dee sang hu nawh kawx heue.
         9 Mawh kheu krax yum rhawm, nawh hoik lih mawh nyo sinie ka daux haktiex pa dex mai
         lox sijax mukheu an, awm mawh ka daux haktiex pa ang mawh cie nawh mai nawh ot ka
         daux nyiex gox man, tau mai Icak mai Yakop, pa rom ti mawh cao sin lox mukheu tix
         mu khaing tau mai nawh heue.
         10 Grawh grawng nawh, nawh ca krox ti jhak son veng pa koe num jaong rong, cao sum cao
         yuh pa mawh Siyiex heue.
         11 Mawh kheu krax yum rhawm viang tokaux Sara kawx, pon sibrawm ti nghe doeh ru, yam
         hoik luan riex ju nawh, mawh kheu, nawh een nawh sawn Kaw pa hoik tawx lox sijax mukheu
         an mawh pa kaux sijax heue.
         12 Mawh kheu nan pui tix kaux pa awm pa hoik yum lih mawh keeing cub pui hun pa awm
         simuing ka daux raoma khankix mai awm mhaik praok rawm sigrit sigra pa ang lai uik
         chix simin heue.
         13 Pui in khankix khawmuik hoik yum ka daux krax yum rhawm, yam ang nyang pon lox mukheu
         khankix, viang mawh nan kix hoik kuk puan khankix dee singai mai ah lox rieb ka khankix
         mai hoik kham grawng mawh kix pui tang meung mai nyo sinie ka piang haktiex heue.
         14 Grawh grawng nawh kix pa ah lox ceu pa yuh nan kieh grawng sawg kix son meung cie
         tokaux kix sidawng heue.
         15 Phan kix hoik keud grawng haktiex dee hoik lih hoek kix khaing an tete, kix hoik
         pon tix deeh ing kah heue.
         16 Kix simie ti cie meung pa nie lheu mhawm, pa mawh meung ka raoma heue. Siyiex ang
         kaig tua, ka pa kok Nawh mawh Siyiex kix, grawh grawng nawh Siyiex hoik cox khre veng
         tix veng son kix heue.
         17 Mawh kheu krax yum rhawm, yam cheuk ti yaox ka Abraham, nawh tan ka Icak. Mawh heue,
         kaw pa hoik gaux rhawm ti rieb ti teei lox sijax mukheu khankix, teei ti tan ka kawn
         simex tix, pa koe tix kaux khaing,
         18 pa mawh kaw pa hoik ah nin ka grawng nawh, "Ka daux Icak tak sang kok mawh ru maix
         heue."
         19 Mawh kheu nawh deuh rhawm grawng pa chix Siyiex ti kieh Icak deeh kaoh im khaing
         krax yum kawx heue. Phan awm lox tiag nawh, hoik deeh pon nawh khaing krax yum heue.
         20 Mawh kheu krax yum rhawm Icak nawb bwan ka Yakop mai Esaw, ka grawng ceu pa tak sang
         hoek khaix heue.
         21 Mawh kheu krax yum rhawm yam dex sang yum Yakop nawh nawb bwan ka kawn simex Yosiep
         khawm ra kaux mai nawh tum piang khaox grix tix mai krub ka Siyiex heue.
         22 Mawh kheu krax yum rhawm yam dex sang sidah ju Yosiep, nawh simawd ka grawng yam
         sang lih hu kawn praix Isarelax mai tawm lox ka grawng si ang tix heue.
         23 Mawh kheu krax yum rhawm yam keh Mose, kheu yaox miex keeing nawh, grawng mawh nawh
         kawn pa mhawm grang, kiex ang lhat ka lox pa hoik tawm simiang mai kiex mox nawh been
         loe khix heue.
         24 Mawh kheu krax yum rhawm khaix hoik ting Mose, nawh ang cu ti kieh kok nawh mawh
         kawn, kawn bun Pharaw,
         25 laug ti rom ti kham geu ceu pa nu pa khawm tau mai pui Siyiex, khaing pa pon ti gaux
         rhawm, ka krax gaux rhawm pa dex mai phimap tix vong vong,
         26 yiag ceu pa map pa dex mai Cao Khrit, mawh sinngao pa nie lheu ting khaing sinngao
         meung Ejiptux, grawh grawng nawh, nawh ca jeung ngai tix ka bwanson pa tak sang pon
         khaix heue.
         27 Mawh kheu krax yum rhawm nawh ang lhat ka krax song rhawm simiang mai prah ka meung
         Ejiptux. Grawh grawng nawh, nawh kaux cong awm pa yaox nawh ka Kaw pa ang ngai chix
         yaox heue.
         28 Mawh kheu krax yum rhawm nawh priex ti yuh pawie Pasakha mai pa phruah nham, cao
         pa yuh laux ka kawn Ai khankix, tak ang teeh ang chuh ka pui Isarelax heue.
         29 Mawh kheu krax yum rhawm kix hu preeng ka rawm sigrit sigra pa raoh, awm pa hu ka
         haktiex pa kroh pa sioh mai yam hu pui Ejiptux khankix ti yaox awm an, rawm lhop ka
         kix heue.
         30 Mawh kheu krax yum rhawm guh veng, veng Yerikho grhup, khaix hoik cuang kix kah,
         aliah singaix heue.
         31 Mawh kheu krax yum rhawm Rahap bun coh kaux, ang lai laux leeing tau mai kix pa ang
         chix cu nghiet khankix, kheu hoik rieb nawh ti teei pui jiang ka daux krax pa nhim
         pa yuh paox pie heue.
         32 Aux tak sang baox krai pa yuh ka mawx? Grawh grawng nawh bawg yam aux tak ang kub
         phan aux krai grawh grawng Gideon, Barak, Samson Yephathax, grawng Davit, Samoelax
         mai cao jhai khankix.
         33 Mawh kheu krax yum rhawm kix hoik pex ka meung haktiex khankix mai hoik yuh pa rahsee,
         hoik pon lox sijax mukheu khankix, hoik thox ka jheeh sivai sangsi,
         34 hoik kieh sibrawm ngu laux kah hoik luan khaing krax laux ka lawm vaid, hoik kieh
         ting riang khaing daux pa iak riang, hoik lih mawh pa ting riang ka daux pa yuh naing
         mai hoik kieh kru naing pui tang ceu khankix to heue.
         35 Bun khankix hoik pon pa deeh kaoh im kawn tix khaing krax yum mai tang kaux tix blah
         ang rieb ti teei ka krax ploi krax taoh mai kham ceu pa tap toi yum, son sang pon
         kix pa deeh kaoh im pa nie lheu mhawm heue.
         36 Tang kaux tix blah kham geu ceu pa nieb yuh pa ang cee ang cak kah mai pa sivied
         kah, mawh heue. Mai lheu khaing an kham geu ceu pa phyawk mai pa laung daux thawng
         heue.
         37 Hoik dheem kix ka simaox, hoik si kix dud ka jhi, hoik nyaw glaw ka kix, hoik mug
         kix yum ka vaid, kix hoik ceep hak yung mai hak pex mai hu vung viang, kheu raux ang
         koe tidtix mai kham geu ceu pa tug kha mai pa tuktiak,
         38 mai hu vung viang ka daux tiagtu mai piang gawng lua mai ka daux rang mai ka daux
         tiex heue.
         39 Inkix khawmuik, viang hoik koe ceu pa kham mhai rug grawng kix, kheu krax yum rhawm
         kix, kix ang lai pon ka lox sijax mukheu,
         40 grawh grawng nawh, Siyiex hoik kieh koe ceu pa nie lheu mhawm ka son ex, son ang
         lai yuh ti kieh kix grum naog, ka pa tang tiah khaing ex heue.

1 Mawh kheu yaox ex grawng koe cub pui ex pa kham mhai rug nie ding nie dod pa rob
         ka ex, kieh ex tik ka kraung pa cien ku ceu khawmuik mai ka phimap pa yie vung vhien
         kah mai kieh viex rhawm gun yeung mai to, ka ceu pa lah paox tix to pa hoik deuh ka
         sivoe ex,
         2 jhak ka Yesux pa mawh cao pa yuh mai cao pa kieh krax yum rhawm ex grum kah, pa een
         ceu pa kaig pa tua mawh pa ang koe cee mai hoik kham geu ka khaox lhak, kheu krax
         gaux rhawm pa hoik deuh sivoe Nawh mai hoik ngawm ka plak taix khawn dawm dang ngeung
         Siyiex heue.
         3 Mawh kheu nan son ang pex sang laux sang khrup rhawm, keud ka grawh grawng Kaw pa
         hoik kham geu ceu pa kieh pa raw khaing daux tawm taix pui phimap ka tokaux Nawh awx.
         4 Pa lah pex paox tix ka phimap, pex ang nyang bax cheu ti yuh tom sidah lih nham,
         5 pex hoik piawm ka lox sidiex lox gau pa hoik jeeh nyaw ka pex, awm ka kawn simex,
         "Kawn simex Aux eue, paw nieb een ti ang koe cee ka ceu pa sivied ti gau Simiang ka
         ex. Yam ah yam ne Nawh Cao ka maix paw vi laux rhawm kah
         6 Grawh grawng nawh kaw pa moh Simiang kah, Nawh sivied ti gau mai puat ka kawn pa
         rieb Nawh ti teei ku kaux heue."
         7 Ceu pa yaox pex ti kham geu khankix mawh sonsang sivied ti gau ka pex. Siyiex yuh
         ka pex awm yuh ka kawn tix heue. Grawh grawng nawh, koe kawn kaux pui mawx, pa ang
         keeing nawh sivied ti gau kah?
         8 Phan pex ang yaox ti kham ceu pa sivied ti gau, pa hoik rom ti kham khawmuik kah,
         pex mawh kawn cang mai ang mawh kawn tete heue.
         9 Lheu khaing an ex hoik koe keeing pa dex mai nex nham ex, sonsang sivied ti gau ka
         ex mai ex hoik yung yi ka kix heue. Ex tak ang nie lheu cu nghiet ka Keeing khuan
         khankix mai im lie?
         10 Grawh grawng nawh kix hoik sivied ti gau ka ex glang been singaix ceeix ceeix awm
         pa ce kix mhawm heue. Nawh Cao sivied ti gau ka ex sonsang koe bwanson sonsang mawh
         ex pa neuex ti pon ka ceu pa singax Nawh Cao heue.
         11 Can ceu pa sivied ti gau khawmuik, yam in, ang lai ce mawh pa gaux rhawm, ce mawh
         pa tug pa kha heue. Bawg khaix ceu pa sivied ti gau chix kieh kix pa yaox ti kham
         kah, pon plix pa nhim, pa mawh plix pa rahsee heue.
         12 Mawh kheu nan yaog ka taix pa hoik tak teue mai ka ngawng pa hoik groik,
         13 mai yuh krax pa see son caong pex,son pa chawh tak ang baox kluik jhong kah, viang
         mawh nan sonsang moi kah heue.
         14 Nied ti coca sonsang koe krax nhim tau mai pui khawmuik mai ceu pa singax phan pui
         ang koe, tak ang pon ti yaox ka Simiang tix kaux kawx heue.
         15 Jhak mhawm mhawm, phan ang mawh nan, ha pui tix kaux kaux kox tak ang pon ang hoek
         ka bwanson Siyiex heue. Phan ang mawh nan ha riah pa song tix ceu ceu kox lih kuwah
         ti lak lheut pex mai pui tom nie seeing brai kheu heue.
         16 Son tak ang koe pui phit pui vao tix kaux kaux, phan ang mawh nan pui pa ang chix
         nab chix yam ka Siyiex, awm Esaw, pa hoik coh ara kawn Ai, ka son pa ih tix tix brie
         heue.
         17 Grawh grawng nawh pex hoik tawng grawng yam simie nawh ti pon cie sin ngao son khaix,
         nawh yaox ti kham ceu pa tik pa vud mai ang yaox dee sang pon ti doh keud ka ceu pa
         hoik lud nawh, viang nawh lih rawm ngai mai nied ti sawg kawx heue.
         18 Grawh grawng nawh ang pex lai hoek ka gawng pa pon ti teeh ka mai pa gleeing ka ngu
         mai pa lung mai pa faik mai pa bhaung,
         19 mai ka lox luah teet tawng mai ka lox gum lox khankix. Kix pa mhong lox an khyox
         khaw son ang lai baox sikah ka kix,
         20 Mawh kheu ang kix pon ti kham lox pa tawm an, "Pie phan totiag teeh ka gawng an,
         tak lai dheem nawh yum ka simaox heue."
         21 kheu ceu pa yaox an mawh pa koe dee lhat sigrien sigre, Mose tom ah nin, "Aux kied
         lhat mai siyaung kah heue."
         22 Pex hoik hoek ka gawng Zion mai ka veng Siyiex pa im ju, pa mawh veng Yerusaliem
         raoma mai ka cub kawncau Siyiex pa ang doh uik chix simin kah,
         23 mai ka cub pa raug rum grum phroik khawmuik mai ka ceu cao kawn pa liang ti keh,
         pa hoik tiiem daux lai carang ka daux meung raoma mai ka Siyiex pa mawh Cao prawng
         ca ka khawmuik mai ka khuan pui pa rahsee khankix, pa hoik yuh ti kieh grum mhawm,
         24 ka Yesux pa mawh pui sinax ka sijax mukheu pa khraox mai ka nham pa phruah, pa nie
         blon mhawm sikah khaing pa sikah nham Abelax heue.
         25 Rien rhawm tix son ang pex lai mawh pa ang cu ti nghiet ka Kaw pa sikah heue. Grawh
         grawng nawh phan kix pa ang cu ti nghiet ka lox kaw pa tawx lox ne ka kix ka piang
         haktiex, ang pon ti luan kah, ex tak nie lheu ang pon ti luan phan ex veeh tix ang
         nghiet ka Kaw pa tawx lox ne khaing meung raoma,
         26 Kaw pa hoik kieh haktiex yung yiang ka lox Nawh yam an, yam in Nawh tawx lox sijax
         mukheu ah nin, "Aux tak ang joeng kieh haktiex baox deeh yung yiang kah khaing, viang
         ka khawm raoma kawx tak sang baox deeh kieh yung yiang tix bawg heue."
         27 lox pa ah, "Baox deeh kieh tix bawg,"dee bleeh sang ah ka pa sang teei ti tik ka
         ceu pa hoik yung yiang khankix, awm ceu pa hoik yuh khankix, ceu pa ang lai yung yiang
         ka khankix, tak kawn ca ot ca koe heue.
         28 Mawh kheu hoik pon ex meung pa ang chix kieh yung yiang kah, kieh ex koe bwanson,
         sonsang chix ex ti yuh kaing krub pa khaw caw ka rhawm Siyiex, ka krax pa chix yung
         yi heue.
         29 Grawh grawng nawh Siyiex ex mawh ngu pa gleeing heue.

1 Kieh kawn ca koe krax pa moh rhawm ka puxaik khankix awx.
         2 Paw piawm ti jhi krax moh ka pui pa ang pex meed pex tawng, grawh grawng nawh, ka
         daux pa yuh nan, tix blah hoik kia ngien ka kawncau Siyiex yam ang lai tawng heue.
         3 Doh keud ka kix pa hoik phyawk laung, awm mawh pex pa hoik rom ti phyawk tau mai
         kix mai doh keud ka kix pa tuktiak pui kah, mawh kheu pex kawx kawn ot ka daux tokaux
         heue.
         4 Kieh pa teei mex teei moeng mawh pa koe min plakngai ka daux pui khawmuik mai kieh
         dee it mawh pa ang seeing brai heue. Grawh grawng nawh pui pa phit vao mai pa phit
         vao mai mex mai moeng pui, Siyiex tak prawng tak ciyang kah heue.
         5 Kieh pex luan khaing ceu pa moh ka mau mai fah rhawm ka ceu pa hoik koe pex awx.
         Grawh grawng nawh tokaux Nawh Cao hoik ah nin, "Aux tak ang doh tik ka maix mai Aux
         tak ang doh grham ka maix heue."
         6 Mawh kheu nan ex tom chix viex rhawm kwa ti ah nin, "Simiang mawh cao pa teem aux,
         aux tak ang lhat graung heue.
         7 Doh keud doh sawn ka kix pa hoik giex kaing ka piang pex, pa mawh pui pa hoik krai
         gumlox Siyiex ka pex awx. Keud ka grawh grawng krax twah klaung kix mai yam sidah
         ju kix mai hawt jawh ka krax yum rhawm kix awx.
         8 Yesux Khrit ca awm paox tix, kawx kawx mai singaix mai son leeing ju heue.
         9 Paw vi kieh been ceu pa gau tom nie ceu, pa tang siyox pa ang pex tawng khankix,
         viex pex hu awx. Grawh grawng nawh mhawm ti kieh koe rhawm pa kaux cong kheu bwanson
         mai pa ang mawh pa kaux cong kheu pa ih, pa mawh ceu pa hawt hu kix ti yuh nan khankix
         ang lai pon bwanson kah heue.
         10 Ex koe khu dee tan tix mu, kix pa yuh kaing krub ka nyiex gox bwan man, ang lai koe
         akhwang ti ih ka khaing an heue.
         11 Grawh grawng nawh tokaux totiag khankix, cao giex kaing li pa ting hoik teei ti viex
         nham kix laig ka Dee Kied Singax, ti sang tan son phimap, teei ti gleeing plak praix
         dee bang heue.
         12 Mawh kheu nan Yesux kawx, sonsang kieh pui khankix singax kheu nham tokaux tix, Nawh
         hoik kham geu ka plak praix siviex veng heue.
         13 Mawh kheu nan kieh ex lih hu plak praix dee bang ka Nawh mai rom ti kham ka ceu pa
         nieb map ka Nawh Cao heue.
         14 Grawh grawng nawh ang ex lai koe veng pa kaux cong tin, viang mawh nan ex sawg son
         veng pa tak sang hoek ti mawh khaix heue.
         15 Mawh kheu nan kieh ex ca tan ceu pa tan pa yaogyaw ka Siyiex jheung jheung, ka daux
         Nawh Cao, pa mawh plix siyieb jheeh khankix pa yaog yaw ceu kaux Nawh heue.
         16 Paw piawm ti yuh ceu pa mhawm mai pa vieh rhawm sibieh ti teem pui, grawh grawng
         nawh ceu pa tan pa yuh nan, mawh pa khaw caw ka rhawm Siyiex heue.
         17 Nghiet ka kix pa giex kaing ka piang pex mai cu nghiet ka kix, grawh grawng nawh
         kix mawh pa pau ka son ju pex, awm kix pa tak sang kham ceu pa chawk ka grawh grawng
         pex. Kheu son pa yuh kix nan tak mawh ka krax gaux rhawm mai tak ang mawh ka krax
         pa khi rhawm, mawh kheu phan mawh ka krax khi rhawm tak ang koe bwanson son pex heue.
         18 Rawg bwan son ex awx. Grawh grawng nawh ex yum rhawm grawng dee chix keud ex, ang
         lai koe dee deuh phimap kah mai ex simie ti yuh pa mhawm ka daux ku ceu khawmuik heue.
         19 Aux nie lheu khyox khaw ka pex sonsang rawg bwan yuh nin, sonsang deeh hoek aux ka
         pex laung laung heue.
         20 Yam in kieh Siyiex cao pa nhim, pa hoik deeh viex Simiang ex Yesux lih khaing krax
         yum, pa mawh cao liang Yung pa ting, pa liang yung khankix, ka daux nham sijax mukheu
         leeing ju,
         21 Kieh pex grum mhawm ka pa hawt yuh alo Nawh Cao ka daux ceu pa mhawm ku ceu mai yuh
         ceu pa khaw caw plak sivoe Nawh Cao, ka daux pex, kheu Yesux Khrit. Kieh Nawh koe
         min pakngai ku ju leeing ju liak. Amen.
         22 Puxaik khankix eue, aux khyox khaw sonsang yeung pex ka lox pa sidiex gau in, mawh
         kheu hoik tiiem aux lox ka pex ceeix ceeix khaing.
         23 Kieh pex tawng grawng pa hoik pluat ploi ka puxaik ex Timose. Phan nawh khran hoek,
         yiex tak yaox pex tau heue.
         24 Nawb ka kix, can pa giex kaing ka piang pex mai ka pui pa singax khankix khawmuik
         awx. Puxaik meung Itali khankix nawb ka pex heue.
         25 Kieh bwanson ot tau mai pex khawmuik liak. Amen.JamesJamesJamesJamesJames
         
            

         
      
   
      
         James
12345
   
      
         1
1 Yakop, pa mawh siliex Siyiex mai Simiang Yesux Khrit tawx lox nawb hu ka pui kao
         ceu ra pa hoik prung prang roi rhuat kudah kudee heue.
         2 Puxaik aux khankix eue, yam yaox pex krax nyaw glaw miex ceu, sawn khawmuik mawh
         pa gaux rhawm,
         3 Mawh kheu tawng pex grawng ceu pa cheu ti yaox krax yum rhawm pex, tak baox yuh ti
         kieh koe pa gun yeung heue.
         4 Kieh pa gun yeung yuh kaing tix tom grum naog, sonsang grum naog grum mhawm pex mai
         ang koe dee taik dee cha heue.
         5 Phan pex tix kaux kaux kawn taik kawn cud pingnya, kieh nawh rawg ka Siyiex, pa koe
         rhawm sibieh ti tawx ka pui khawmuik mai pa ang chix map mai tak sang tawx ka nawh
         heue.
         6 Kieh nawh rawg ka daux krax yum rhawm mai paw keud jee blaong, mawh kheu kaw pa keud
         jee blaong awm puk pak rawm sigrit sigra pa phliah bhaung hu pa pukpliak lung lhiang
         heue.
         7 Pui pa yuh nan, paw kieh nawh ce ti sang pon tix ceu kawx khaing Siyiex.
         8 Pui pa koe rhawm ra mu ang kaux cong ka krax can pa yuh ti khawmuik heue.
         9 Kieh puxaik pa tiem yaw mai gaux rhawm, ka pa hoik yaog nawh ting.
         10 Kieh pa mi pa koe, yaw mai gaux rhawm ka pa hoik yuh nawh tiem, mawh kheu nawh tak
         sang grai hu awm tai rib tai riem heue.
         11 Grawh grawng nawh yam uik lih singaix mai kied hax koek, rib an fit mai kroh hu mai
         tai nawh cia mai pa mhawm grang nawh laux heue. Awm an pui pa mi pa koe, tak sang
         laux sang grai ka daux krax pa yuh tix heue.
         12 Pui pa chix kham ka pa nyaw glaw ting bwanson heue. Grawh grawng nawh khaix hoik
         cheu ti yaox ka nawh, nawh tak sang pon mhok khri pa im ju, pa hoik deuh Siyiex lox
         sijax mukheu ti sang tawx ka pui pa moh ka Nawh khankix heue.
         13 Yam yaox nawh krax nyaw glaw, paw kieh pui ah tix kaux kawx, "Mawh Siyiex pa nyaw
         glaw aux."Mawh kheu Siyiex ang chix nyaw glaw ka pa caox mai tokaux Nawh ang nyaw
         glaw ka pui tix kaux kawx heue.
         14 Kaux mawx kaux an yam yaox ti kham krax nyaw glaw, hoik mawh kheu alo nex nham tokaux
         tix, pa nyaw mai bluh nawh hu heue.
         15 Mawh kheu nan, yam hoik nghe alo nex nham, yam keh phimap lih mai yam uik die hwan
         phimap nawh viex krax yum lih heue.
         16 Puxaik pa moh aux khankix eue, paw kieh pie lhen ka pex.
         17 Totaix pa mhawm mai pa grum ku ceu kaoh khaing dee long mai lih hoek khaing Keeing
         pa riang, pa ang chix siyox mai ang koe veei pa tie heue.
         18 Nawh teei gum lox pa mawh pa meh, yuh ti kieh ex keh ti mawh awm koe alo Nawh, sonsang
         mawh ex, plix pa liang ti plix ka daux ceu pa hoik phan hoik yuh Nawh khankix heue.
         19 Puxaik pa moh aux khankix eue, pex hoik tawng grawng in, kieh pui ku kaux nied ti
         mhong laung laung mai kieh briex koi sikah mai paw kieh hax song rhawm heue.
         20 Grawh grawng nawh, pa song rhawm pui, ang chix yuh pa rahsee Siyiex heue.
         21 Mawh kheu nan tik pa seeing brai ku ceu khawmuik mai pa chax nie luan yuh pa caox
         mai viex rhawm awn rhawm tiem mai rieb ti teei gumlox pa hoik sum ka daux pex, pa
         chix taoh ju pex heue.
         22 Kieh mawh pui pa hawt yuh gumlox mai paw kieh mawh ngie pa mhong giex, pie lhen ka
         tokaux tix heue.
         23 Mawh kheu phan tix kaux kaux pa mhong gumlox mai ang mawh pa hawt ti yuh, nawh awm
         pui tix kaux pa yaox pakngai riang pakpeung tix ka daux siliak.
         24 Grawh grawng nawh khaix hoik jhak hoik yaox nawh tokaux tix, nawh lih hu krax hu
         tix mai dom mawx dom an nawh piawm grawng mawh nawh pui yaung pa yuh ka mawx heue.
         25 Pui mawx ang ah, pa jhak ka daux beenli pa grum mhawm pa chix kieh luan mai pa ca
         kawn yuh nan mai ang mawh pui pa mhong mai piawm, pa mawh pui pa hawt yuh, pa yuh
         kaing, pui an tak sang pon bwanson ka daux pa yuh tix heue.
         26 Ka daux pex phan pui tix kaux kaux, ce tokaux tix mawh pui pa keud plak been bwan
         mai ang chix rien chix thox dak tix, nawh pie lhen ka rhawm rhi tokaux tix, pa keud
         pui an plak bwanson mawh pa giex going heue.
         27 Ceu pa hawt yuh plak been bwan pa singax, pa ang kawb pa seeing brai sivoe Keeing
         ex mai Siyiex mawh nin. Mawh pa hu kia ka kawn doe mai miexmai khankix, ka daux krax
         kha rhawm kix mai ceu pa chix priex tokaux tix kieh luan khaing pa kawb pa seeing
         brai haktiex heue.

1 Puxaik aux khankix eue, paw giex ka krax yum rhawm ka daux Simiang ex Yesux Khrit,
         pa mawh Simiang pa ting min pakngai tau mai pa chix jhak ka pakngai pui.
         2 Mawh kheu phan pui tix kaux pa ceep jhup giien khri mai ceep kraung pa jiet mhawm
         mai phan pui tang kaux tix kaux pa hot pa sibhawm pa ceep kraung pa seeing brai kawx
         hoek ka daux nyiex sidiex pex,
         3 pex nab yam ka kaw pa ceep kraung pa jiet mhawm an ah nin, "Ngawm ka daux dee ngawm
         pa mhawm tin heue."pex ah ka pui pa hot pa sibhawm an, "Maix cung tan, phan ang mawh
         nan, ngawm greem ngot dee deuh aux caong tix heue."
         4 Pex yuh pa tang pa siyox ka daux sinax pex mai lih mawh cao prawng cao ca, pa keud
         pa caox pa ang mawh ang meh, ang mawh lie?
         5 Puxaik pa moh aux khankix eue, nghiet heue, Siyiex hoik laug pui pa hot pa sibhawm
         plak haktiex, tix kieh kix mawh pa mi pa koe plak krax yum rhawm mai pa pon sin Meung
         an, pa hoik tawx Nawh lox sijax mukheu ti tawx ka kix pa moh ka Nawh ang mawh lie?
         6 Pex hoik nieb thang yuh ka pui hot pui sibhawm heue. Pui pa mi pa koe khankix, mawh
         pa khin pex mai reu pex hu sivoe dee ngawm ti prawng ca, khankix ang mawh lie?
         7 Kix salao ka Ceu kaux pa koe cee, pa hoik kok pex kah, ang mawh lie?
         8 Phan pex priex ti hawt lox lai beenli Simiang awm pa koe ka daux phuk lai sigang
         khri, pa ah nin, "Maix tak moh paox plawg tix, awm moh maix tokaux tix,"pex hoik yuh
         mhawm heue.
         9 Phan pex jhak ka pakngai pui, pex mawh pa yuh phimap mai lox lai beenli jhi sidawng
         grawng mawh pex pui pa lheu lox heue.
         10 Mawh kheu pui mawx ang ah, pa priex ti hawt lox lai beenli khawmuik mai kawn phit
         ka tix ceu ngie, nawh lak lih mawh pa phit ka khawmuik heue.
         11 Grawh grawng nawh, Kaw pa hoik ah, "Paw phit paw vao,"pa yuh nin kawx baox ah, "paw
         teei pui yum. "Viang maix ang phit vao kawx, phan maix teei pui yum mai hoik mawh
         pa lheu lox ka lox lai beenli heue.
         12 Mawh kheu nan pex sikah mai yuh awm pui pa tak sang prawng sang ca ka lox lai beenli
         pa chix kieh luan heue.
         13 Grawh grawng nawh kaw pa ang koe krax caux rhawm, tak ang pon krax caux rhawm yam
         prawng ca ka nawh. Krax caux rhawm chix pex krax prawng ca heue.
         14 Puxaik aux khankix eue, phan pui tix kaux kaux ah koe krax yum rhawm tix, viang mawh
         nan ang koe krax twah klaung chix koe bwanson yuh ka mawx, krax yum rhawm an chix
         taoh nawh lie?
         15 Puxaik, phan ang mawh nan, nan tix kaux kaux phan ang yaox ti ceep kraung mai ang
         kub pa ih son tix ngaix hoik tix ngaix,
         16 phan pex tix kaux kaux lai ah nin ka kix, "Hu mhawm mhawm, kieh pex siu mai sak heue."Maung
         pa lo kix son tokaux kix kawx pex ang tawx, chix koe bwanson yuh ka mawx?
         17 Awm an krax yum rhawm, phan nawh ang koe krax twah klaung, hoik yum ka daux tokaux
         tix tiru heue.
         18 Ha pui tix kaux kaux ah nin, "Maix koe krax yum rhawm mai aux koe krax twah krax
         klaung,"jhi aux yaox krax yum rhawm maix pa ang koe krax twah klaung mai aux tak jhi
         maix yaox krax yum rhawm aux, ka pa twah pa klaung heue.
         19 Maix yum rhawm grawh grawng pa koe Siyiex tix kaux khaing, pa hoik yuh maix mhawm
         heue. Phicaox khankix kawx yum rhawm mai siyaung sikua tix heue.
         20 Pui pa nieb keud nieb ce eue maix tak chix tawng grawh grawng krax yum rhawm pa ang
         koe krax twah klaung mawh pa yum lie?
         21 Keeing ex Abraham pon pa rahsee kheu krax twah krax klaung pa yuh tix, yam hoik tan
         kawn simex tix Icak piang khu dee tan ang mawh lie?
         22 Ang maix pon yaox grawng krax yum rhawm hoik yuh tau mai krax twah klaung pa yuh
         nawh mai mawh kheu krax twah klaung krax yum rhawm hoik grum naog grum mhawm lie?
         23 Phuk lai sigang khri pa ah nin hoik naog, "Abraham yum rhawm ka Siyiex mai hoik sawn
         ti mawh pa rahsee son nawh mai hoik kok nawh mawh paox grawm Siyiex heue."
         24 Mawh kheu nan pex pon ti yaox, grawh grawng pui pon ti hoek krax rahsee kheu krax
         twah klaung pa yuh tix mai ang mawh ngie kheu krax yum rhawm nong nong heue.
         25 Awm an Rahap bun pa coh kaux kawx hoik pon pa rahsee ka ceu pa yuh tix, yam rieb
         nawh ti teei pui cau pui soi ankiex mai ploi kiex hu krax tang nyaing, ang mawh lie?
         26 Grawh grawng nawh awm tokaux pa ang koe khuan hoik yum, awm an krax yum rhawm pa
         ang koe krax twah klaung kawx hoik yum heue.

1 Puxaik aux khankix eue, paw phex yuh cao gau tom nie, kheu pex hoik tawng, grawng
         ex tak sang nie blon pon pa prawng ca heue.
         2 Mawh kheu ex khawmuik sideeing caong ka tom nie ceu heue. Phan pui tix kaux kaux
         ang sax lud lox ah sikah krai, kaw an mawh pui pa grum mhawm mai pa chix pex khawm
         tokaux tix khawmuik heue.
         3 Phan ex sau keu ka daux jheeh brung, sonsang cu kix ka ex, ex pon kieh veeh khawm
         tokaux kix khawmuik heue.
         4 Jhak ka khawm reu khankix heue, viang kix kied ting ding dod mai bhaung ting caox
         phlu kix kawx, chix kieh kix veeh kheu khaox saoh sidax reu pa kied iak, dee cao kia
         sidax reu koe rhawm ti sang kieh hu heue.
         5 Awm an dak mawh pa iak ka daux kraung pakpeung tokaux kawx, jiet chix yaw chix bied
         heue. Jhak heue, ngu iak ceeix khaing chix kieh khix nie ding gleeing heue.
         6 Dak kienie, mawh ngu mai mawh phimap heue. Dak kawx awm an ka sinax kraung pakpeung
         tokaux ex mai nawh kieh khawm tokaux tix khawmuik seeing brai mai kieh ling alo nex
         nham khawmuik rup awm ngu mai ngu mawnarhok kieh dak an rup heue.
         7 Grawh grawng nawh totiag can pa koe ku ceu mai sim khankix mai siuing mai pa chix
         mu hu khankix mai khawm ceu pa koe ka daux rawm sigrit sigra khawmuik, chix kieh nge
         mai kawn pui hoik sax yuh kieh nge heue.
         8 Dak kienie, pui tix kaux kawx ang chix kieh nge. Dak mawh pa caox pa ang chix gau
         chix pheuk mai pa naog ka pa awp pa chix kieh yum heue.
         9 Ex teei dak tix mai yaog yaw ka Simiang mai Keeing Cao mai ex teei dak tix lawg jhax
         ka kawn pui pa hoik yuh yaung Siyiex heue.
         10 Ka daux jheeh tix mu khaing lih lox pa yaogyaw mai khawm pa lawg pa jhax heue. Puxaik
         aux khankix eue, ang khaw ti mawh nan.
         11 Daux rawm keut tix daux, chix lih rawm pa nyawm mai khawm rawm pa song tix dom neh
         lie?
         12 Puxaik aux khankix eue, khaox ruh chix lih tix plix, plix sanlun lie? Phan ang mawh
         nan nhu plix siiet chix lih tix plix, plix ruh lie? Awm an rawm kih pa khien, ang
         chix tix lih mawh rawm pa nyawm heue.
         13 Ka daux pex kaux pui mawx, mawx pa koe pingnya, pa chix tawng? Kieh nawh jhi ka daux
         ceu pa yuh tix pa mhawm, pa awn rhawm ka pingnya heue.
         14 Phan pex koe pa boh rhawm mai pa ang khaw paox tix daux rhawm, paw yaw rangdi ka
         tokaux tix mai pie lhen ka pa mawh meh.
         15 Pingnya in ang mawh pa lih hoek khaing dee long, mawh pa dex dawd mai haktiex, mawh
         alo nex nham mai phi caox caig heue.
         16 Mawh kheu dee koe pa boh rhawm mai pa ang khaw paox tix, koe pa cuci mai pa yuh ceu
         pa caox caig ku ceu heue.
         17 Pingnya pa kaoh khaing dee long phao ka tix ceu mawh pa singax, lheu khaing an pa
         chix khaw paox tix mai pa awn rhawm mai ceu pa yie ti gau ti glaw, pa naog ka pa caux
         rhawm mai plix pa mhawm khankix, pa ang jhak ka pakngai pui ti yuh tang siyox mai
         pa ang koe pa pie lhen heue.
         18 Simie ceu pa rahsee khankix, mawh pa chix yuh pa nhim, kix rhuat ka daux pa nhim
         heue.

1 Sinax pex krax naing mai krax simah kaoh khaing dee mawx? Kaoh khaing alo nex nham
         pex, pa koe krax naing sinax kraung pakpeung tokaux tix, ang mawh lie?
         2 Pex koe krax lhawk mai ang lai koe, pex teei pui yum mai pex simie ti cie mai ang
         chix pon, pex koe krax simah simiang mai krax naing, pex ang pon, mawh kheu ang pex
         rawg heue.
         3 Pex rawg mai ang pon, mawh kheu rawg pex pa ang khaw, sonsang shiao ka son alo nex
         nham tix heue.
         4 Pex pa mawh bun pa ang kaux sijax, pa phit vao khankix eue, ang pex tawng pa yuh
         paox pie, pa dex dawd mai haktiex, mawh ceu pa koeng ka Siyiex lie? Mawh kheu nan
         pui mawx ang ah, pa yuh paox pie ka haktiex, yuh ti kieh tokaux tix mawh pa koeng
         ka Siyiex heue.
         5 Pex keud ce phuk lai sigang khri pa ah nin, "Khuan Cao pa hoik kieh Nawh ot ka daux
         ex, mawh pa koe rhawm pa sang ghoing kah lie?"Pa ah nan mawh pa giex going lie?
         6 Nawh nie blon tawx bwanson heue. Mawh kheu nan phuk lai sigang khri ah nin, "Siyiex
         tieb tie ka pui ting rhawm ca nyhau khankix, Nawh tawx bwanson ka pui pa tiem rhawm
         khankix heue."
         7 Mawh kheu nan pex cu nghiet ka Siyiex, viang mawh nan tiebtie ka phicaox mai nawh
         tak to hu khaing pex heue.
         8 Greed tix hoek dex ka Siyiex mai Nawh Cao tak greed tix hoek dex ka pex heue. Pui
         pa koe phimap khankix eue, kieh taix pex khankix singax heue. Pex pa koe rhawm ra
         mu khankix eue, kieh rhawm pex singax singeh heue.
         9 Kieh koe krax kha rhawm mai krax khi rhawm mai yiiem riag yo heue. Kieh krax nyiah
         pex deeh tieh ti mawh pa khi rhawm mai kieh krax gaux rhawm pex, deeh tieh ti mawh
         krax voi rhawm heue.
         10 Yuh tokaux pex tiem sivoe Simiang mai Nawh tak yaog pex ting heue.
         11 Puxaik khankix eue, paw krai lox deuh phimap grawng paox tix heue. Kaw pa ah lox
         deuh phimap ka puxaik, phan ang mawh nan pa prawng ca ka puxaik tix, nawh ah lox deuh
         phimap ka lox lai beenli mai prawng ca ka lox lai beenli heue. Phan maix prawng ca
         ka lox lai beenli maix ang mawh pui pa hawt yuh lox lai beenli, mawh cao prawng ca
         heue.
         12 Cao pa tawx lox lai beenli mai cao prawng ca koe tix kaux khaing, pa mawh kaw pa
         chix taoh mai pa chix yieh yuh laux heue. Maix phex mawh pui pa yuh ka mawx, pa prawng
         ca ka paox plawg tix?
         13 Pex pa ah, "Singaix, phan ang mawh nan, pasax, ex tak sang hu ka daux veng an mai
         ot tan tix num mai yuh lai geu sonsang pon rao tix kah,"khankix eue, nghiet ha.
         14 Pex ang tawng grawh grawng ceu pa tak sang mawh pasax heue. Ju pex mawh pa yuh ka
         mawx? Grawh grawng nawh pex mawh awm taox simawg pa sidawng tivud khaing mai deeh
         grai khaix heue.
         15 Mawh kheu nan pex khaw ti ah nin, "Phan Siyiex koe alo, ex tak pon ti im ju mai yuh
         nin, phan ang mawh nan, yuh nan heue."
         16 Yam in pex yaw rangdi ka daux pa bied tix, ceu pa yaw rangdi ti yuh nan khawmuik
         mawh pa caox heue.
         17 Mawh kheu nan kaw pa tawng ti yuh ceu pa mhawm mai ang yuh ceu an, mawh phimap ka
         son nawh heue.

1 Pui pa mi pa koe khankix eue, hoek yam in mai yiiem grai mai riag yo, kheu ceu pa
         kha rhawm khankix pa tak sang hoek ka piang pex heue.
         2 Sin ngao pex hoik sium hoik rham mai kraung ceep pex khankix pung piang siah hoik
         ih nyao heue.
         3 Mau khri pex hoik haok tai hoik rhaw mai rhaw an tak mawh mhai rug pa deuh phimap
         ka piang pex mai tak sang ih nex pex awm ngu heue. Pex hoik pum hoik deuh sinngao
         ka daux singaix ghoik khaix khankix heue.
         4 Jhak heue, mau riang pui pa hoik vawg ma kaung pex, pa hoik nieb pie pex ti ang tawx,
         kok yo heue. Lox yo pui vawg khankix, hoik laig ka yhaok Simiang cub kru naing raoma
         heue.
         5 Pex hoik pon ot mhawm mhawm ka piang haktiex mai hoik thang pon yuh krax gaux rhawm
         pex. Pex hoik khankheu ka rhawm rhi tix, ka daux singaix teei yum heue.
         6 Pex hoik prawng ca mai pex hoik teei yum ka Kaw pa rahsee. Nawh ang tieb tie pex
         kah heue.
         7 Mawh kheu in puxaik khankix eue, gun yeung tom deeh hoek Simiang heue. Jhak ka pui
         yuh ma kaung pa krox jun son plix haktiex pa ngawh, pa chix gun yeung son plix an,
         tom hoik pon rawm lhiex cao mai lhiex lha heue.
         8 Pex kawx kieh koe krax gun yeung mai kieh rhawm pex kaux cong heue. Mawh kheu bawg
         yam sang hoek Simiang dex hoek heue.
         9 Puxaik khankix eue, paw vi salao ka paox tix, son ang pex sang hoek krax prawng ca.
         Jhak heue, cao prawng ca hoik ot sivoe siviex khankix heue.
         10 Puxaik aux khankix eue, teei krawng ceu pa kham pa geu mai pa chix gun chix yeung
         cao jhai khankix, sonsang mawh dee hawt jawh ti yuh.
         11 Jhak heue, ex kok kix pa hoik kham hoik geu khankix mawh pa ting bwanson. Pex hoik
         mhong grawh grawng pa chix gun chix yeung Yawbax mai hoik pon yaox pa hoik yuh Simiang
         ka nawh yam sidah mai hoik yaox grawh grawng pa grum naog Simiang ka krax caux rhawm
         saik rhawm heue.
         12 Puxaik aux khankix eue, ka piang ku ceu khawmuik, paw tiextu heue, paw tiextu ka
         raoma, viang ka haktiex kawx paw tiextu kah mai paw tiextu ka tang ceu tix ceu kawx.
         Son ang pex sang laig greem krax prawng ca, phan mawh ceu pa mawh, ah "mawh heue,"phan
         mawh ceu pa ang mawh, ah, "ang mawh heue."
         13 Ka daux pex koe tix kaux kaux pa yaox ti kham geu krax kha rhawm lie? Kieh nawh rawg
         bwan heue. Koe tix kaux kaux pa nyawm rhawm lie? Kieh nawh rhax lai yaogyaw heue.
         14 Koe pui saux ka daux pex tix kaux kaux lie? Kieh nawh kok kuad ceu cao khankix mai
         kieh kix groi rawm bee ka nawh mai rawg bwan ka piang nawh ka daux ceu kaux Simiang
         Siyiex heue.
         15 lox rawg bwan pa koe krax yum rhawm, tak sang taoh kaw pa saux an mai Simiang tak
         sang kieh nawh kaoh mai phan nawh hoik yuh phimap, tak sang pluat ploi phimap nawh
         heue.
         16 Mawh kheu nan krai doh grawh grawng phimap pex ka paox tix, tix kaux lai tix kaux
         mai rawg bwan son paox tix, tix kaux lai tix kaux sonsang deeh moi nyawm ot pex heue.
         Lox rawg bwan pui pa rahsee koe sibrawm mai ting bwanson ka daux pa yuh kieh mawh
         heue.
         17 Eliyax viang nawh mawh kawn pui pa koe krax keud awm ex kawx, nawh rawg bwan, son
         ang lhiex sang lih mai lhiex ang lai lih son loe num mai liah khix heue.
         18 nawh baox deeh rawg bwan tix bawg mai raoma tawx lhiex lih mai haktiex deeh chix
         kieh nawh plix plix heue.
         19 Puxaik aux khankix eue, ka daux pex phan tix kaux kaux lud loe khaing krax pa mawh
         meh mai tix kaux kaux deeh viex nawh hoek,
         20 Kieh nawh tawng grawh grawng kaw pa deeh kieh pui koe map koe grham tix kaux, deeh
         tieh ti hoek khaing krax lud loe tix, tak sang taoh ju tix mu, khaing krax yum mai
         tak sang pie lhen phimap Pa haoh hun heue.1 Peter1 Peter1 Peter1 Peter1 Peter

1 Petrux, pa mawh kawncau pa ting Cao Yesux Khrit tiiem ka nyo sinie, can pa prung
         prang ti ot ka daux meung Pawntux, meung Kalatix, meung Kappadawkix, meung Asix mai
         meung Bisunix,
         2 pa hoik laug awm pa khaw mai pa grux tawng Siyiex Keeing Cao sonsang kieh singax
         singeh ka daux Khuan Cao, sonsang koe krax cu nghiet mai pa phruah ka nham Yesux Khrit
         heue. Kieh bwanson mai pa nhim baox thiem thie ka pex liak awx.
         3 Kieh Siyiex mai Keeing Simiang ex Yesux Khrit ting bwanson, pa hoik kieh ex deeh
         keh awm pa khaw mai krax caux rhawm Nawh pa kied ting, ti koe krax keud pot jun pot
         pa im, ka daux krax pa deeh kaoh im Yesux Khrit khaing krax yum,
         4 sonsang pon sin pa ang chix laux leeing mai pa ang seeing, pa ang chix bheet laix,
         pa hoik priex son pex ka daux meung raoma,
         5 pa mawh pui pa pau Siyiex ka sibrawm Nawh kheu krax yum rhawm sonsang kieh pon krax
         taoh, pa hoik rien khre ti plak kieh sidawng bawg yam sidah khaix sax heue.
         6 Pex kied koe krax gaux rhawm ka daux an, viang mawh yam in son bawg yam tix vud ngie,
         phan pex tak lai yaox krax khi kawx, ka daux krax cheuk cheu tom nie ceu,
         7 sonsang cheu ti yaox krax yum rhawm pex, pa lheu mhawm lheu ngawh khaing khri, pa
         chix laux leeing, viang hoik cheu ti yaox ka ngu kawx, yuh ka mawx tak yaox pa mawh
         ceu pa yaogyaw mai min pakngai mai pa nab yam, yam lih bleeh Yesux Khrit heue.
         8 Kaw pa ang pex sax yaox mai moh ka heue. Viang pex ang pon yaox Nawh yam in kawx,
         pex yum rhawm ka Nawh mai kied koe krax gaux rhawm pa ang chix uik krai, pa naog min
         pakngai,
         9 mai pex sang pon bwanson krax yum rhawm tix, pa mawh krax taoh ju pex heue.
         10 Grawh grawng krax taoh in cao jhai khankix hoik nied ti sawg chawk cheng mai krai
         lox jhai grawng bwanson pa sang pon pex heue.
         11 Kix sawg ti tawng bawg yam, mawh yam pa yuh ka mawx, Khuan Cao Khrit pa ot ka daux
         kix, pa jhi yaox yam grux kham Nawh mhai rug, grawh grawng pa tak sang kham geu Cao
         Khrit mai min pakngai pa tak sang koe khaix hoik kham geu ceu an khankix heue.
         12 Hoik plak kieh kix tawng grawh grawng pa yuh kix ang mawh son tokaux tix, viang mawh
         nan mawh son pex, yam grux krai kix grawh grawng ceu pa hoik krai sidawng ka pex yam
         in, ka pui pa hoik sidiex gau lox bwan gaux rhawm ka pex, ka daux pa teem Khuan Cao
         pa hoik ploi lih khaing raoma heue. Grawh grawng ceu an khankix kawncau Siyiex mie
         ti jhak mai tawng heue.
         13 Mawh kheu nan nhawt maox rawd nyoi rhawm pex mai priex rhawm tix, keud pot jun pot
         tom sidah, son bwanson pa tak sang viex hoek ka pex, yam lih bleeh Yesux Khrit heue.
         14 Kieh awm kawn praix pa chix nghiet chix cu lox mai paw yuh tokaux tix yaung awm alo
         nex nham, ceu pa sax yuh pex glang ka, yam ang pex lai tawng.
         15 Viang mawh nan, awm singax singeh Kaw pa hoik kok pex, kieh tokaux pex singax singeh
         yuh nan ka daux can pa yuh tix khawmuik heue.
         16 Mawh kheu hoik tiiem ti deuh ah nin, "Kieh tokaux pex singax singeh, kheu singax
         singeh Aux heue."
         17 Phan pex kok ka Nawh awm pa mawh Nawh Keeing, pa mawh Kaw pa ang jhak pakngai pui
         mai prawng ca awm pa khaw mai pa yuh kaux pui mawx kaux pui an, kieh koe krax lhat
         graung yam kawn ot koe pex heue.
         18 Mawh kheu tawng pex, grawng ang teei mau khri ceu pa chix laux leeing mai taoh pex
         khaing pa giex going pa yuh tix, pa hoik toe ti tawx ka pex khaing tax du pex dix
         heue.
         19 Viang mawh nan hoik taoh pex ka nham pa ngawh, pa awm nham kawn yung pa ang koe dee
         ne pa loig, pa mawh nham Cao Khrit heue.
         20 Cao Khrit an, mawh pa hoik grux ciak ti deuh ka sang jah ti kaw haktiex, viang mawh
         nan pa hoik kieh sidawng, daux bawg yam sidah in, son pex,
         21 pa mawh pui pa hoik yum rhawm ka Siyiex ka daux Nawh, pa hoik kieh Nawh deeh kaoh
         im khaing krax yum mai tawx min plakngai ka Nawh, son krax pa yum rhawm mai krax keud
         pot jun pot pex, tak mawh ka daux Siyiex heue.
         22 Kheu hoik kieh pex ju tix singax singeh ka daux krax cu nghiet pex ka pa mawh meh,
         tom sang koe krax moh krax rhawm pa ang pie lhen ka puxaik khankix, pex nied ti moh
         paox tix, tix kaux lai tix kaux tom daux rhawm tix mhawm mhawm heue.
         23 Mawh kheu pex hoik baox deeh keh ka daux simie pa chix laux leeing ang mawh, viang
         mawh nan pex hoik deeh keh ka daux simie pa ang chix laux leeing, pa mawh gumlox Siyiex
         pa im pa tak kaux leeing ju heue.
         24 Grawh grawng nawh, ceu kawn pui khawmuik awm num rib num riem mai min pakngai kawn
         pui awm tai rib tai riem heue. Rib kienie, chix kroh chix fit hu mai tai nawh chix
         khrom hu,
         25 viang mawh nan gumlox Siyiex tak kaux leeing ju heue." in mawh gumlox gaux rhawm
         pa hoik sidiex gau ka pex heue.

1 Mawh kheu nan tik ka pa caox khawmuik mai pa kheem pa veux mai pie kheem khawmuik
         mai pa boh rhawm mai pa sikah lox caox khawmuik,
         2 Awm kawn ngie pa tak khraox keh khankix, simie ka rawm teeih gumlox bwan pa singax
         singeh, sonsang haok hwan pex tom pon krax taoh.
         3 Phan pex hoik cim ti yaox grawh grawng mawh Simiang Yesux pa koe rhawm ti tawx bwanson
         heue.
         4 Mawh kheu nan hoek ka Nawh, pa mawh Simaox pa im ju, pa hoik tik kawn pui ka tete,
         viang mawh nan pa hoik laug Siyiex mai een ti mawh pa ting min plakngai heue.
         5 Pex kawx awm simaox pa im pa sum ti yuh nyiex pa dex dawd mai khuan, sonsang mawh
         cub cao giex kaing li pa singax singeh, pa sang tan, ceu pa tan pa dex dawd mai khuan,
         pa khaw caw ka Siyiex ka daux Yesux Khrit heue.
         6 Mawh kheu hoik koe ka daux phuk lai sigang khri yuh nin, "Jhak heue, Aux hoik deuh
         Simaox kaing ka daog ka daux Zion, pa hoik laug ti teei mai ting min pakngai mai kaw
         pa yum rhawm ka Nawh tak ang hoek krax kaig tua heue."
         7 Mawh kheu nan min pakngai an mawh son pex pa yum rhawm khankix heue. Viang mawh kawx
         nan son pui pa ang yum rhawm khankix, "Simaox pa hoik tik pui pa yuh nyiex hoik yuh
         kieh mawh kaing ka daog heue."
         8 "Simaox dee sideeing mai Rang pa kieh lud heue." Kix sideeing caong tix ka gumlox
         bwan, kheu ang kix cu nghiet kah mai hoik ciak ka kix tix sang mawh nan heue.
         9 Viang mawh nan pex mawh ceu pui pa hoik laug, pa mawh cao giex kaing li Siyiex, pa
         mawh ceu pui pa singax singeh, pa mawh pui Siyiex tete, sonsang jhi pex grawh grawng
         ceu pa ting lhaong, pa mhawm, Kaw pa hoik kok pex lih khaing daux pa faik mai laig
         ka daux pa riang pa daox deng cie tix heue.
         10 Ka daux bawg yam pa hoik luan, pex ang mawh ceu pui pa yuh nan, viang mawh nan yam
         in pex hoik mawh ceu pui Siyiex heue. Glang ka in viang pex ang pon bwanson pa caux
         rhawm kawx, yam in pex hoik pon bwanson pa caux rhawm heue.
         11 Pa moh aux khankix eue, aux khyox khaw ka pex pa awm nyo sinie, son ang sang yuh
         ceu pa dex dawd mai alo nex nham khankix, pa yuh krax naing ka ju heue.
         12 Kieh pa yuh pex mawh pa nyawm ti jhak ka sinax pui tang ceu khankix, yuh ka mawx
         viang kix ah lox deuh phimap ka piang pex awm mawh pex pui pa yuh pa caox kawx, kix
         tak sang yaox kaing pa yuh pex pa mhawm mai yaogyaw Siyiex ka daux singaix pa kia
         pa prawng heue.
         13 Kieh koe krax cu nghiet ka been kawn pui ku ceu son Siyiex, ka simiang pa ting khaing
         paox tix ang ah,
         14 mai ka simiang giex kaing khankix ang ah, pa hoik ploi Nawh, sonsang ciyang pui pa
         yuh pa caox khankix mai sonsang yaogyaw kix pa yuh pa mhawm heue.
         15 Pex tak lai pon kieh lox pui daox pa ang chix tawng khankix yiien glaik tix kheu
         ceu pa yuh tix pa mhawm grawh grawng nawh Siyiex koe alo yuh nan heue.
         16 Kieh mawh pui ploi, viang mawh nan paw vi teei ceu pa ploi pex, yuh mawh dee du dee
         jhan, sonsang mawh sibex pa tawb ceu pa caox pa yuh tix, viang mawh nan kieh awm siliex
         Siyiex heue.
         17 Yungyi ka pui khawmuik heue. Moh ka puxaik khankix heue. Lhat ka Siyiex heue. Yungyi
         ka simiang heue.
         18 Kawncau khankix eue, kieh koe krax lhat mai cu nghiet ka cao pex khankix heue. Ang
         lai mawh ngie ka pa mhawm rhawm awn rhawm khankix, viang ka pa riex khankix kawx,
         kieh koe krax cu nghiet kah heue.
         19 Phan pui tix kaux kaux jhak ka pakngai Siyiex mai kham geu ceu pa ang khaw, mawh
         pa khaw ti yaogyaw nawh kah heue.
         20 Mawh kheu phan pex chix viex rhawm gun yeung mai kham geu pa tap toi, yam lud, chix
         yaogyaw yuh ka mawx? Viang mawh kawx nan yam yuh pex ceu pa mhawm mai yaox ti kham
         geu kheu an, pex tak lai viex rhawm gun yeung, kheu in mawh pa khaw caw mai Siyiex
         heue.
         21 Grawh grawng nawh, hoik kok pex sonsang yuh nan heue. Mawh kheu Cao Khrit kawx hoik
         kham geu son pex mai hoik deuh ceu pa jhak ti hawt jawh son pex, sonsang hawt pex
         ka khaix caong Nawh heue.
         22 Kaw pa ang sax yuh phimap mai pa ang sax yaox lox pie lhen ka jheeh Nawh heue.
         23 Yam yuh pa ang cee cak ka Nawh, Nawh ang deeh pawk ti yuh pa ang cee cak mai yam
         kham geu Nawh, Nawh ang deeh bak deeh viang ti yuh tidtix, viang mawh nan Nawh tawx
         pong tokaux tix ka Kaw pa chix prawng ca rahsee heue.
         24 Kaw pa hoik kham geu phimap ex piang khaox, ka daux tokaux tix, sonsang mawh ex pa
         hoik yum ka phimap mai deeh im ka pa rahsee heue. Kheu khaix rhoi Nawh, pex hoik pon
         ti deeh moi heue.
         25 Grawh grawng nawh, glang ka in pex lud krax hu awm yung, viang mawh nan yam in pex
         hoik deeh hoek ka Cao liang pex, pa mawh Cao giex kaing ju pex heue.

1 Awm an pex pa mawh moeng khankix, kieh koe krax cu nghiet ka mex tokaux tix, phan
         mex tix kaux kaux ang koe krax cu nghiet ka gumlox Siyiex, viang ang koe gumlox bwan
         kawx, kix tak sang pon ka ceu pa yuh moeng tix,
         2 kheu yaox kix pa mhawm, pa singax singeh mai pa yung yi pex heue.
         3 Pa jawg pex paw kieh mawh pa yuh plak praix, pa mawh pa dieh hauk tix mai vung vhien
         tix ve hoik tix ve mai pa ceep khao kraung khri, phan ang mawh nan pa ceep kraung
         ceep pa mhawm heue.
         4 Viang mawh nan kieh mawh ceu pa jawg pa hoik moh ka daux rhawm pa mawh kraung pa
         ang chix laux leeing, pa mawh rhawm pa awn mai pa chix yawg rhawm tix, pa kied koe
         ngawh koe jum plak sivoe ngai Siyiex heue.
         5 Mawh kheu bun pa singax singeh khankix, ka daux bawg yam glang ka dix, kawx hoik
         een rhawm ka Siyiex mai hoik jawg ti yuh nan mai hoik koe krax cu nghiet ka mex tix
         heue.
         6 Awm Sa ra nghiet lox Abraham mai kok nawh mawh simiang, pex kawx mawh kawn bun Sa
         ra, phan pex yuh pa mhawm mhiem mai ang kieh koe krax lhat graung heue.
         7 Awm an, pex pa mawh mex khankix eue, ot mai moeng tix ka daux krax pa chix tawng
         mai yuh ti tawng grawng mawh kix pa nie iak riang khaing pex, viang mawh nan mawh
         kheu pex mai kix mawh pa sang rom ti pon tau, ka sin ngao son pa im ju kieh koe krax
         yung yi ka bun, son ang pa rawg pex bwan sang koe krax tiebtie heue.
         8 Lox pa ghoik mawh nin. Kieh pex khawmuik koe rhawm tix mu, pa koe rhawm khi mai pa
         chix khu rhawm paox tix mai pa koe krax moh krax rhawm awm puxaik khankix mai pa koe
         krax caux rhawm mai pa koe krax awn rhawm heue.
         9 Paw deeh pawk pa caox son pa caox mai paw deeh pawk pa nieb yuh pa ang cee cak, son
         pa ang cee cak, viang mawh nan deeh pawk bwanson, kheu tawng pex grawng pa hoik kok
         pex ti yuh nan mai sonsang pon sinngao heue.
         10 Grawh grawng nawh, "Kaw pa sang moh ju mai pa simie ti yaox ngaix pa mhawm khankix,
         kieh nawh rien dak tix khaing lox pa caox mai kieh nawh rien siyieb jheeh tix, son
         ang sang ah lox pie lhen.
         11 Kieh nawh deeh tieh khaing pa caox mai yuh pa mhawm. Kieh nawh sawg ceu pa nhim mai
         leue nawh heue.
         12 Grawh grawng nawh ngai Siyiex jhak ka piang pui rahsee khankix mai yhaok Nawh nghiet
         lox pa rawg mhaing kix heue. Viang mawh nan Siyiex deeh veeh pakngai tix khaing pui
         pa yuh pa caox khankix heue."
         13 Phan pex nied ti yuh ceu pa mhawm, mawh kaw pa yuh ka mawx, pa sang yuh pex laux?
         14 Viang mawh nan phan pex yaox ti kham geu kheu pa rahsee, pex ting bwanson heue. "Paw
         vi lhat ka ceu pa yuh kix pa lhat mai paw kieh koe krax lulax rhawm kah heue."
         15 Viang mawh nan yuh pa singax tix, kieh Khrit mawh Siyiex ka daux rhawm pex mai kieh
         rien tix jheung jheung, sonsang pon ti pawk lox ka pui ku kaux, pa sang chawk pex
         ka grawh grawng krax keud pot jun pot pa koe ka daux pex, viang mawh nan viex rhawm
         awn mai pa chix lhat yungyi heue.
         16 Kieh rhawm dee chix keud tawng pex ang koe dee deuh phimap ka tokaux tix, viang ah
         lox deuh phimap ka pex, awm mawh pex pui pa yuh pa caox kawx, kix pa nieb ah pa ang
         cee cak grawh grawng pa yuh pex ka daux Khrit, tak hoek krax kaig twa heue.
         17 Grawh grawng nawh phan Siyiex koe alo, sonsang kieh pex kham geu kheu yuh ceu pa
         mhawm, lheu mhawm khaing kham geu kheu yuh ceu pa caox heue.
         18 Mawh kheu Khrit kawx hoik kham geu son phimap ex tix bawg, Kaw pa rahsee, kham geu
         son pui pa ang rahsee, sonsang pon Nawh ti viex ex hoek ka Siyiex, kheu hoik teei
         Nawh yum ka daux nex nham, viang mawh nan Nawh hoik im ka daux Khuan.
         19 Mawh ka daux khuan yam hu Nawh ti sidiex gau ka khuan pa hoik laung daux thawng khankix,
         20 pa hoik lieh lox pa ang chix cu nghiet ka daux bawg yam pa hoik luan glang ka dix,
         yam viex Siyiex rhawm pa lang gun lang yeung mai krox jun kix ka daux bawg yam singaix
         Noax khankix, yam kawn yuh kawn cox nawh nyiex reu ting, dee pui tux, pa mawh daix
         kaux, pa pon hoek krax taoh khaing rawm.
         21 Awm lox tiag an, daux bawg yam in pex pon hoek krax taoh, kheu krax cubcom rawm,
         ang mawh ka ceu pa sigrhax pa seeing tokaux tix, viang mawh nan mawh ceu pa mie ti
         cie rhawm deeh chix keud tawng pa ang koe dee deuh phimap plak Siyiex, ka daux krax
         deeh kaoh im Yesux Khrit,
         22 Kaw pa hoik hu ka daux meung raoma mai ngawm ka plak taix khawn dawm Siyiex heue.
         Kawncau Siyiex khankix mai pa giex kaing khankix mai sibrawm khankix hoik kieh ot
         ka greem Nawh Cao heue.

1 Mawh kheu nan awm Khrit hoik kham geu ka daux nex nham, tokaux pex kawx, rien kraung
         naing pa mawh rhawm pa awm an heue. Grawh grawng nawh kaw pa hoik kham geu ka daux
         nex nham, ang lai deeh yuh phimap heue.
         2 Kheu pex tak ang baox deeh ot ka daux bawg yam pa hawt pex alo nex nham pa koe kawn
         pui, viang mawh nan hawt ti yuh alo Siyiex heue.
         3 Mawh kheu ex hoik hawt yuh alo pui tang ceu, ka daux bawg yam ju ex pa hoik luan
         tom kub, pa mawh pa chax nie lheu yuh mai pa hawt yuh alo nex nham mai pa chax nie
         miag ka plai mai pa yuh pawie pa chax nie luan mai pa chax nie luan ih mai pa krub
         riang grang khankix pa seeing heue.
         4 Kix daox deng kah, kheu ang pex to hu tau mai kix, ka daux pa chax nie luan yuh kix
         mai kix ah pa caox pa ang khaw ang jiet grawng pex heue.
         5 Kix tak lai krai grawng pa yuh tix, ka Kaw pa hoik rien ti sang prawng ca, khawm
         ka pui im pui yum khankix heue.
         6 Mawh kheu nin viang ka pui pa hoik yum khankix kawx hoik sidiex gau lox bwan gaux
         rhawm, sonsang pon prawng ca ka kix, awm pui pa ot ka daux nex nham, viang mawh nan
         sonsang pon im kix awm pa khaw ka Siyiex ka daux khuan heue.
         7 Dee sidah ku ceu khawmuik dex sang hoek, mawh kheu nan, priex rhawm tix mai rawg
         bwan heue.
         8 Lheu khaing ku ceu khawmuik kieh koe krax pa nied ti moh paox tix. Grawh grawng nawh
         krax moh chix tawb kheem phimap tom nie heue.
         9 Paw kieh koe rhawm pa siviien mai kia ngien ka paox tix heue.
         10 Awm hoik pon kaux pui mawx kaux pui an totaix, shiao sonsang koe bwanson son paox
         tix, awm kawncau pa mhawm pa kia pa priex bwanson Siyiex pa nie ceu heue.
         11 Phan pui tix kaux kaux sidiex gau, kieh nawh sidiex gau lox tawm jhawm krai Siyiex
         heue. Phan pui tix kaux kaux yuh son pui tang kaux, kieh nawh yuh ka daux riang rao
         pa tawx Siyiex heue. Kheu sonsang koe min plakngai Siyiex ka daux ku ceu khawmuik
         kheu Yesux Khrit, kieh Nawh koe min plakngai mai sibrawm ku ju leeing ju. Amen.
         12 Pui pa moh aux khankix eue, yam yaox pex ti kham krax kham krax geu awm ngu, pa hoek
         piang pex sonsang cheu ti yaox pex, paw ce mawh pa khaw ti daox deng kah, awm pa hoik
         mawh ceu pa daox deng ka pex.
         13 Viang mawh nan, mawh kheu mawh pex pa pon ti neuex ka daux krax kham krax geu Cao
         Khrit gaux rhawm kah, Kheu yam lih bleeh min pakngai Nawh, pex kawx tak kied koe krax
         gaux rhawm heue.
         14 Phan pex yaox ti kham pa ang cee ang cak kheu ceu kaux Cao Khrit, pex ting bwanson,
         mawh kheu Khuan ting min pakngai, pa mawh Khuan Siyiex ot piang pex heue.
         15 Paw kieh pex yaox ti kham geu, tix kaux kawx, kheu pa pah pui yum, phan ang mawh
         nan kheu yuh pui briex, phan ang mawh nan kheu yuh pa caox, phan ang mawh nan kheu
         ceu pa chuh ka pa yuh pui tang kaux heue.
         16 Viang mawh nan phan pui tix kaux kaux yaox ti kham krax kham geu kheu mawh nawh kawn
         Khrit, paw kieh nawh koe krax kaig twa kah, viang mawh nan kieh nawh yaogyaw Siyiex
         ka daux ceu kaux in heue.
         17 Bawg yam pa sang jah ti prawng ca, ka pui geh nyiex Siyiex hoik hoek mai phan krax
         prawng ca an jah ka ex phao ka, dee sidah kix pa ang koe krax cu nghiet ka lox bwan
         gaux rhawm Siyiex, tak sang mawh pa yuh ka mawx?
         18 Phan pui rahsee nu ti hoek krax taoh, pui pa sang chix nab yam mai pa ang khaw ka
         Siyiex mai pui phimap khankix tak sang bleeh dee mawx?
         19 Mawh kheu nan kieh kix pa yaox ti kham krax kham geu awm pa khaw mai alo Siyiex,
         pong ti tawx ju tix, ka daux pa yuh pa mhawm, ka Cao phan Cao yuh pa kaux sijax heue.

1 Mawh kheu nan, aux pa mawh kuad song ka daux ceu cao tix kaux mai pa mawh pui pa
         kham mhai rug grawng krax kham geu Cao Khrit mai pa mawh khawm pa sang pon ti neuex
         ti pon min pakngai, pa tak sang lih bleeh, sidiex gau ka kuad song ceu cao khankix
         ka daux pex heue.
         2 Kia ngien ka cub yung Siyiex pa ot ka sinax pex mai giex kaing kix, viang mawh nan
         kieh koe rhawm tix sang yuh awm pa khaw mai alo Siyiex mai paw kieh mawh pa khin ti
         yuh, lheu khaing an paw kieh mawh kheu moh pex ti pon mau pa seeing, viang mawh nan
         kieh koe rhawm pa mie ti yuh heue.
         3 Paw nieb yuh ti ting piang cub ceu cao pa hoik tang tawx ka pex, viang mawh nan,
         kieh tokaux pex mawh mhai pa hawt cub yung tix jawh kah heue.
         4 Yam lih bleeh Cao liang yung pa ting, pex tak sang pon mhok khri min pakngai pa ang
         chix bheet laux heue.
         5 Awm an pex pa awn ju khankix eue, kieh cu nghiet ka kuad song ceu cao heue. Lheu
         khaing an, pex khawmuik rawd nyoi tix ka pa awn rhawm ti sang yuh son paox tix, tix
         kaux lai tix kaux, mawh kheu, "Siyiex tiebtie ka pui pa ting rhawm, viang mawh nan
         Nawh tawx bwanson ka pui pa awn rhawm heue."
         6 Mawh kheu nan yuh tokaux pex awn rhawm, greem taix Siyiex pa ting sibrawm, sonsang
         yaog Nawh pex ting yam hoek bawg yam heue.
         7 Plee ceu pa khi rhawm pex khawmuik piang Nawh Cao, kheu kia ngien Nawh ka pex jheung
         jheung heue.
         8 Rien rhawm tix mai pau tix jhak, mawh kheu pa koeng pex phicaox awm sivai sangsi
         pa graox mai hu lailing ti sawg kug pa sang kiied nawh ti ih heue.
         9 Kieh kaux cong ka daux krax yum rhawm pex mai tiebtie nawh, kheu tawng pex puxaik
         pex khankix can pa ot piang haktiex khawmuik, yaox ti kham geu pa yuh nan heue.
         10 Siyiex pa yuh bwanson khawmuik, pa hoik kok pex laig ka daux min pakngai leeing ju
         Nawh, ka daux Cao Khrit, khaix hoik yaox pex ti kham geu tix vud ngie, tokaux Nawh
         tak sang kieh pa grum mhawm mai kieh kaux cong mai baox thien thie riang rao kah heue.
         11 Kieh Nawh koe min pakngai mai sibrawm ku ju leeing ju liak. Amen.
         12 Aux hoik tiiem lai ka pex ceeix mai sipaox ka Silwanux, pa een aux mawh puxaik ex
         pa kaux sijax, sonsang sidiex gau mai kham mhai rug grawh grawng in mawh bwanson Siyiex
         pa mawh meh heue. Pex cung tom kaux ka daux an heue.
         13 Ceu cao pa koe ka daux veng Babulon, pa hoik laug tau mai pex mai kawn simex aux
         Makux nawb ka pex heue.
         14 Nawb ka paox tix, tix kaux lai tix kaux ka pa ngheut pa moh rhawm heue. Kieh pa nhim
         koe piang pex khawmuik can pa ot ka daux Cao Khrit heue. Amen.2 Peter2 Peter2 Peter2 Peter2 Peter

1 Simon Petrux, pa mawh siliex mai kawncau pa ting Yesux Khrit, tawx ka kix, pa hoik
         pon krax yum rhawm pa awm paox tix, pa mhawm pa ngawh, tau mai ex, ka daux pa rahsee
         Siyiex ex mai Yesux Khrit Cao Taoh heue.
         2 Kieh bwanson mai pa nhim baox thien thie ka pex, ka daux pa tawng ka Siyiex mai Yesux
         heue.
         3 Sibrawm Nawh Cao hoik tawx ka ex ku ceu khawmuik pa dex dawd mai pa im ju mai pa
         chix nab yam mai pa yuh pa khaw ka Siyiex, ka daux pa tawng ka Kaw pa hoik kok ex,
         ka min plakngai mai pa mhawm cie tix heue.
         4 Mawh kheu ceu an tom tawx lox sijax mukheu pa kied ting mai pa ngawh khankix heue.
         Kheu lox sijax mukheu an khankix, pex tak sang mawh pa neuex mai pa pon ceu pa dex
         dawd ka tokaux Siyiex, kheu hoik luan khaing pa seeing ceu pa koe ka daux haktiex
         in kheu alo nex nham heue.
         5 Mawh heue, mawh kheu jao in nied ti coca sonsang baox thien thie pa mhawm mhiem ka
         krax yum rhawm pex mai pa chix tawng ka pa mhawm an,
         6 mai ka pingnya an, pa jhi pex tokaux tix, pa chix gun yeung mai ka daux pa chix gun
         yeung pex an, kieh mawh pa chix nab yam mai pa yuh pa khaw ka Siyiex heue.
         7 Ka daux pa chix nab yam mai pa yuh pa khaw ka Siyiex, krax pa moh ka puxaik khankix
         nied ti yuh krax moh krax rhawm heue.
         8 Grawh grawng nawh phan ceu in khankix mawh cie pex mai chix haok hwan, kix tak ang
         kieh pex mawh pui nieh mai pa ang chix plix plix, ka daux krax pa tawng ka Simiang
         ex Yesux Khrit heue.
         9 Viang mawh nan kaw pa ang koe ceu in khankix hoik dug ngai mai chix yaox ngie pa
         koe dee dex khaing mai hoik piawm grawh grawng pa hoik sigrah phimap pa prim nawh
         heue.
         10 Mawh kheu nan puxaik khankix eue, nie baox nied ti coca, sonsang kieh pa hoik kok
         mai pa hoik laug pex kaux cong. Grawh grawng nawh phan pex yuh ceu in khankix, pex
         tak ang lai sideeing caong tix, tix bawg kawx heue.
         11 Mawh kheu ka daux pa yuh nin, tak sang blon tawx akhwang ka pex son sang laig ka
         daux meung leeing ju mai Yesux Khrit Cao Taoh ex heue.
         12 Mawh kheu nan aux tak sang rien tokaux tix jheeng jheeng, son sang kieh pex doh keud
         ka grawh grawng ceu in khankix, viang pex hoik tawng grawng khankix mai kaux cong
         ka daux pa mawh meh pa hoik koe tau mai pex heue.
         13 Yam kawn ot kawn koe aux ka daux nyiex gox man in, aux keud aux ce ceu pa sang kieh
         aux pex doh keud uik khaw heue.
         14 Kheu hoik tawng aux bawg yam pa sang peeik aux ti deuh nyiex gox man in nied ti hoek,
         awm hoik grux jhi Yesux Khrit ka aux heue.
         15 Mawh heue, aux tak nied tix coca sonsang pon pex ti doh keud ka grawng ceu in khankix,
         khaix ang aux koe heue.
         16 Yam kieh ex pex tawng grawng sibrawm mai pa hoek Yesux Khrit, ex hoik hawt lox been
         pa nieb yuh cuyi ti keud ang mawh, viang mawh nan ex mawh pa hoik yaox min plakngai
         mai pa ting lhaong Nawh Cao ka ngai tix heue.
         17 Mawh kheu hoik pon Nawh Cao pa yungyi mai min plakngai khaing Siyiex pa mawh Keeing
         Cao, yam lih hoek lox ka Nawh khaing pa ting lhaong mai pa ting min pakngai, pa ah
         nin, "In mawh Kawn pa moh Aux, pa khaw caw rhawm Aux heue,"
         18 lox in tokaux ex kawx hoik mhong yam lih hoek khaing raoma, yam ot ex tau mai Nawh
         Cao ka gawng pa singax singeh heue.
         19 Ex hoik koe lox jhai pa hoik yuh nie blon kaux. Pex hoik yuh pa khaw ka pa nghiet
         pex ka in, awm ka kawk ngu pa jhan riang ka daux dee faik, tom hoek singaix bah riang
         praix mai simuing griang hoik lih ka daux rhawm pex heue.
         20 Kieh tawng in phao ka, dee bleeh lox jhai pa koe ka daux phuk lai sigang khri, ang
         chix pon ti teei lih nong nong heue.
         21 Grawh grawng nawh lox jhai ang sax lih hoek kheu alo kawn pui tix bawg kawx, viang
         mawh nan Khuan Singax Singeh hoik kieh pui pa singax singeh khankix, krai lox pa kaoh
         khaing Siyiex heue.

1 Viang mawh nan, cao jhai pa ang mawh meh khankix kawx, hoik koe ka sinax pui khankix,
         awm hoik koe cao gau pa ang mawh meh ka sinax pex. Kix tak briex ti viex lox pa tak
         kieh laux leeing laig mai viang ka Cao pa hoik liag kix kawx, kix tak thiang ti tik
         kah mai nied ti viex ceu pa laux leeing piang tokaux kix laung laung heue.
         2 Pui tom nie tak sang hawt ti yuh krax pa seeing pa yuh kix mai mawh kheu sipieag
         kix tak sang ah lox map, lox caox, grawng krax pa mawh meh heue.
         3 Ka daux krax pa ghoing kix, kix tak sang teei lox pa nieb nyaw glaw mai yuh pex mawh
         kraung khrai. Krax pa sang prawng ca ka kix tom di dix tak ang kut tix mai krax laux
         leeing kix ang laig it heue.
         4 Grawh grawng nawh phan Siyiex ang deuh ka kawncau Siyiex khankix yam yuh kix phimap,
         viang mawh nan hoik teei ti taing kix ka daux mawnarhok mai hoik tawx pong kix ka
         daux pa faik sonsang priex kix tom singaix prawng ciyang,
         5 mai ang deuh ka haktiex di dix, viang mawh nan hoik priex mai taoh ka Noax pa mawh
         cao sidiex gau pa rahsee mai pui tang kaux aliah kaux yam kieh Nawh Cao rawm naog
         kheem piang haktiex pui pa ang chix nab yam mai pa yuh pa ang khaw ka Siyiex,
         6 kieh veng Sawdom mai veng Gawmawrax deeh tieh ti mawh nyaox mai ciyang yuh laux leeing,
         sonsang yuh kieh mawh mhai hawt pui ti jawh khankix ka pa tak ot tak koe khaix pa
         ang chix nab yam mai pa yuh pa ang khaw ka Siyiex,
         7 hoik taoh Lotax pa rahsee, yam kha nawh rhawm kheu pa seeing pa yuh pui caox khankix,
         8 Mawh kheu pui rahsee an, ot sinax kix mai kheu yaox kheu mhong grawng pa yuh kix
         pa ang khaw mai beenli, tom chu ka rhawm pa rahsee nawh tix ngaix hoik tix ngaix.
         9 Siyiex tawng ti chix taoh pui pa chix nab yam mai pa yuh pa khaw ka Siyiex khankix,
         khaing krax nyaw glaw mai chix priex pui pa ang rahsee khankix greem krax prawng ca,
         tom hoek ngaix pa prawng ciyang,
         10 Viang mawh nan sang nie lheu ah ka kix pa hawt ti hu khaix alo nex nham, ka daux
         pa mie pa seeing mai pa ang chix nab yam ka ceu pa giex kaing heue. Kix ting rhawm
         mai nieb hawt alo tokaux tix mai ang ring ang siyaung ti ah lox pa ang cee ang cak,
         ka pa ting min pakngai khankix,
         11 viang kawncau Siyiex khankix, lheu ting riang mai sibrawm khaing kix kawx, ang viex
         lox prawng pa ang cee cak ti deuh phimap ka kix plak sivoe Siyiex heue.
         12 Viang mawh nan pui in khankix awm totiag pa ang koe ceu pa chix keud, pa hoik phan
         hoik yuh, son sang teei tiyieh laux, pa nieb ah lox pa ang cee ang cak ka grawh grawng
         pa ang kix tawng, ka daux ceu pa yieh kix laux an, tak sang yieh kix laux tete,
         13 kham geu pa ang khaw, son ngawh riang pa hoik yuh pa ang khaw heue. Kix mawh pui
         pa sawn ceu pa chax nie luan yuh yam ponngaix, mawh pa gaux rhawm. Kix mawh pa preeh
         pa pliag, pa gaux rhawm ka daux pie kheem kix, yam sawm yam ih kix pawie tau mai pex.
         14 Kix koe ngai pa naog ceu pa lud vao, pa ang pon yut phimap. Kix nyaw glaw ka rhawm
         pa ang kaux cong khankix. Rhawm kix hoik gaux ka daux krax pa ghoing. Kix mawh kawn
         praix pa lawg pa jhax.
         15 Kix hoik prah grham krax pa rahsee. Kix hoik lud krax mai hawt hu krax Balam kawn
         simex Bawsaw, pa moh ngawh riang, son pa yuh ceu pa ang khaw,
         16 viang mawh nan hoik ah ka nawh kheu phimap tokaux tix. La pa aw hoik sikah ka lox
         kawn pui ka nawh mai ne ka ceu pa yhot cao jhai an heue.
         17 Pui an khankix awm rawm keut pa ang koe rawm mai awm simawg pa phlu bhaung hu heue.
         Hoik priex ti deuh pa faik pa lung son kix heue.
         18 Mawh kheu ah kix lox ting mu, pa giex going mai teei ceu pa simie alo nex nham mai
         ceu pa chax nie luan yuh mai nyaw glaw ka pui pa dex sang luan khaing kix pa yuh pa
         ang khaw ang jiet heue.
         19 Kix nieb tawx lox mukheu ti sang tawx pa ploi pa luan ka kix, yam uik mawh tokaux
         kix siliex ka pa cux sium heue. Grawh grawng nawh ceu pa yuh pex ka pui mawx ang ah,
         pui an deeh mawh siliex ka an heue.
         20 Khaix hoik luan kix khaing ceu pa seeing haktiex, kheu pa tawng ka Simiang mai Cao
         Taoh Yesux Khrit mai deeh baox krix vung vhien mai kieh pex ka kix ka daux ceu an,
         pa hoik mawh ka kix bawg khaix nie lheu nu khaing phao ka heue.
         21 Phan kix ang sax tawng krax pa rahsee lheu mhawm khaing pa hoik tawng ka krax an
         mai deeh tieh khaing lox tawm jhawm krai pa singax singeh pa hoik tawx ka kix heue.
         22 Hoik mawh ka kix awm lox tiag pa mawh meh pa ah nin, "Sox baox deeh hoek ka pa hoik
         hao tix mai lig miex pa hoik heem hoik deeh ka pa lulieh tix daux glaox heue."

1 Pui pa moh aux khankix eue, in mawh lai pa tiiem aux ra pheen tix pheen ka pex mai
         ka daux khawm ra pheen aux hoik so ti kieh rhawm pa singax pex doh keud heue.
         2 Kheu sang doh keud pex ka gum lox pa hoik grux krai cao jhai pa singax singeh khankix
         mai ka lox tawm jhawm krai Cao Taoh, pa hoik tawx kawncau pa ting pex heue.
         3 Kieh tawng in phao ka, ka daux bawg yam singaix pa sidah khankix, pui pa map pa ang
         cee ang cak khankix, tak hoek mai viex pa map pa ang cee cak mai hawt hu ka alo tokaux
         tix,
         4 ah nin, "Lox mukheu grawng pa sang hoek Nawh koe dee mawx? Grawh grawng nawh jah
         ka singaix pa tax du khankix pa hoik laig it, kuceu khawmuik ca kawn mawh awm yam
         jah ti phan ti yuh heue."
         5 Kix su ti ang rhawm tawng, grawh grawng raoma hoik koe tom di dix mai haktiex pa
         hoek ti kieh tan kieh sied mawh khaing rawm mai sigreung rawm, kheu gumlox Siyiex,
         6 mai ka gumlox Siyiex pa yuh nan, haktiex pa koe yam an, hoik laux hoik leeing kheu
         naog mai kheem rawm kah heue.
         7 Raoma mai haktiex pa koe yam in kawx hoik deuh son ngu mai hoik priex son singaix
         pa prawng ciyang mai pa sang yuh laux, kheu gumlox an, ka pui pa ang nab yam mai pa
         yuh pa ang khaw ka Siyiex khankix heue.
         8 Pui pa moh aux khankix eue, paw vi doh piawm ka grawng ceu in, tix ngaix ka Siyiex
         awm tix rheng num mai tix rheng num, awm ngie tix ngaix heue.
         9 Simiang ang nhim ka lox sijax mukheu Nawh, awm pui tix blah keud mawh pa nhim, viang
         mawh nan Nawh lang gun yeung ka pex mai ang rhawm kieh pui laux leeing tix kaux kawx,
         viang mawh nan Nawh mie pui khawmuik doh keud ka phimap tix heue.
         10 Ngaix Simiang tak sang hoek awm hoek pui briex.Yam an raoma khankix tak sang grai
         hu tau mai lox pa kied sinum mai tokaux raoma khankix pa mawh khix, singaix mai simuing
         tak sang ceh sang laux ka pa kied hax mai haktiex mai can pa hoik yuh ka daux nawh
         tak sang proe ka ngu khawmuik heue.
         11 Mawh kheu hoik yaox pex grawng ceu in khawmuik tak sang grai hu, pex khaw ti mawh
         pui pa yuh ka mawx, ka daux krax twah klaung pa singax singeh mai pa chix nab yam
         mai pa yuh pa khaw ka Siyiex,
         12 jhak mai nied ti mie yam sang hoek singaix Siyiex. Mawh kheu singaix an raoma khankix
         tak sang gleeing ka ngu mai laux grai mai tokaux raoma khankix pa mawh khix, singaix
         mai simuing tak sang ceh sang laux ka pa kied hax heue.
         13 Viang mawh nan ex krox ti jhak son raoma pa khraox mai haktiex pa khraox, dee sang
         ot sang koe pa rahsee, awm pa khaw mai lox sijax mukheu pa tawx Nawh heue.
         14 Mawh kheu nan, pa moh aux khankix eue, kheu hoik yaox grawng krox pex ti jhak son
         ceu in khankix, nied ti coca yuh ka mawx sonsang pon pex ti yaox ka daux pa nhim mai
         pa loig pa ang koe dee ne ka sivoe ngai Nawh Cao heue.
         15 Sawn ceu pa lang gun yeung Cao Taoh ex, mawh krax pa taoh, awm puxaik pa moh ex Pawlux
         kawx, hoik tiiem ti tawx ka pex, awm pa khaw ka pingnya cuyi pa hoik tawx ka nawh,
         16 Awm nawh kawx hoik krai grawng ceu in khankix ka daux lai can pa tiiem tix khawmuik.
         Ka daux lai an khankix lox tix blah nu ti tawng dee bleeh mai pui pa ang chix tawng
         mai pa ang kaux cong khankix, deeh tieh dee bleeh kix, awm kix kawx deeh tieh bleeh,
         lox phuk lai sigang khri pa tang khankix, tom kieh mawh krax laux leeing ka tokaux
         tix heue.
         17 Mawh kheu nan, pui pa moh aux khankix eue, kheu hoik grux tawng pex grawh grawng
         ceu in khankix, rien rhawm tix, son ang pex sang lud hu, tau mai pa yuh pui caox khankix
         mai rau khaing pa kaux cong pex heue.
         18 Viang mawh nan kieh haok hwan ka daux bwanson mai krax tawng yung Cao Taoh ex Yesux
         Khrit heue. Kieh Nawh koe min pakngai khawm yam in mai leeing ju liak. Amen.1 John1 John1 John1 John1 John
         
            

         
      
   
      
         1 John
12345
   
      
         1
1 Mawh pa koe tom yam jah, pa hoik mhong ex, pa hoik yaox ex ka ngai tix pa hoik pon
         ex ti jhak kah mai pa hoik pon giex ex ka taix tix, pa dex dawd mai gumlox pa im ju
         heue.
         2 Ju Pa Im an hoik plak kieh sidawng mai ex hoik yaox kah mai kham mhai rug mai krai
         ka pex grawng ju pa im an, pa mawh ju leeing ju leeing phan, pa hoik ot tau mai Keeing
         Cao mai pa hoik plak kieh sidawng ka ex heue.
         3 Pa hoik yaox hoik mhong ex kawx ex krai ka pex, pex kawx sang yaox ti yuh paox pie
         tau mai ex mai pa yuh paox pie ex mawh tau mai Keeing Cao, tau mai Kawn Nawh Yesux
         Khrit heue.
         4 Ex tiiem grawng ceu in khankix ka pex sonsang naog krax gaux rhawm ex kah heue.
         5 In mawh lox bwan pa hoik mhong ex khaing Nawh mai krai ka pex, Siyiex mawh pa riang
         mai ka daux Nawh Cao pa faik ang koe ceeix kawx heue.
         6 Phan ex ah, "Ex yuh paox pie tau mai Nawh Cao"mai hu ka daux pa faik, ex mawh pa
         pie lhen mai ang yuh pa mawh meh.
         7 Viang mawh nan phan ex hu ka daux pa riang, awm ot Nawh Cao ka daux pa riang, ex
         yaox ti mawh paox pie ka paox tix mai nham Kawn Nawh Yesux sigrhah ex singax khaing
         phimap khawmuik heue.
         8 Phan ex ah, "Ex ang koe phimap,"ex deeh pie ka tokaux tix tiru mai pa mawh meh ang
         koe ka daux ex heue.
         9 Phan ex krai doh grawng phimap ex, Nawh kaux sijax mai rahsee sonsang pluat ploi
         phimap ex mai sonsang kieh ex singax khaing pa ang rahsee khawmuik heue.
         10 Phan ex ah, "Ex ang sax yuh phimap,"ex yuh Nawh Cao mawh pa pie lhen mai gumlox Nawh
         ang koe ka daux ex heue.

1 Kawn nyawm pa moh aux khankix eue, aux tiiem grawh grawng ceu in khankix ka pex,
         son ang pex lai yuh phimap heue. Phan pui tix kaux kaux yuh phimap, ex koe Cao khyox
         khaw son ex ka Keeing Cao pa mawh Yesux Khrit pa rahsee heue.
         2 Tokaux Nawh mawh pa tan pa sang kieh ex luan khaing phimap tix mai ang joeng mawh
         ngie son phimap ex khaing, viang mawh nan mawh son phimap khawm beu haktiex khawmuik
         heue.
         3 Phan ex priex ti hawt lox tawm jhawm krai Nawh, kheu in ex tom tawng mawh grawng
         pa tawng ex ka Nawh heue.
         4 Kaw pa ah, "Aux tawng Nawh"mai ang priex ti hawt lox tawm jhawm krai Nawh, mawh pui
         pa pie lhen mai pa mawh meh ang koe ka daux nawh.
         5 Viang mawh nan pui mawx ang ah pa priex ti hawt gumlox Nawh, krax moh krax rhawm
         Siyiex hoik grum naog ka daux nawh tete heue. Mawh kheu in ex tom tawng grawng pa
         ot ex ka daux Nawh heue.
         6 Kaw pa ah "Aux ot ka daux Nawh,"tokaux nawh kawx khaw ti hu awm pa hoik hu Nawh Cao
         heue.
         7 Pui pa moh aux khankix eue, aux ang tiiem ti tawx lox pingnyap pa khraox ka pex,
         viang mawh nan mawh lox pingnyap pa prim pa hoik koe pex khaing tom yam jah. Pingnyap
         pa prim an mawh gumlox pa hoik mhong pex heue.
         8 Viang mawh nan lox pingnyap pa baox deeh tiiem aux ka pex mawh pa khraox, grawh grawng
         nawh mawh pa khraox ka daux Nawh mai ka daux pex, mawh kheu pa faik uik grai hu mai
         pa riang pa mawh meh hoik jhan riang heue.
         9 Kaw pa ah ot tix ka daux pa riang mai koeng ka puxaik tix, kawn ot ka daux pa faik
         tom yam in heue.
         10 Kaw pa moh ka puxaik tix ot ka daux pa riang mai ang lai koe dee sideeing ka daux
         nawh heue.
         11 Viang mawh nan kaw pa koeng ka puxaik tix, ot ka daux pa faik mai hu ka daux pa faik
         mai nawh ang tawng dee hu tix, mawh kheu pa faik hoik kieh ngai nawh dug heue.
         12 Kawn nyawm pa moh aux khankix eue, aux tiiem lai ka pex, mawh kheu hoik pluat ploi
         aux phimap pex, kheu ceu kaux Nawh heue.
         13 Keeing khankix eue, aux tiiem lai ka pex, mawh kheu hoik tawng pex ka Kaw pa hoik
         koe khaing tom yam jah heue. Simex pa awn ju khankix eue, aux tiiem lai ka pex, mawh
         kheu hoik pex, pex ka kaw pa caox heue. Kawn nyawm iak khankix eue, aux tiiem lai
         ka pex, mawh kheu hoik tawng pex ka Keeing Cao heue.
         14 Keeing khankix eue, aux hoik tiiem lai ka pex, mawh kheu hoik tawng pex ka Kaw pa
         hoik koe khaing tom yam jah heue. Simex pa awn ju khankix eue, aux hoik tiiem lai
         ka pex, mawh kheu ting riang pex mai kheu ot gumlox Siyiex ka daux pex mai kheu hoik
         pex, pex ka kaw pa caox heue.
         15 Paw vi moh ka haktiex, viang ceu pa koe ka daux haktiex kawx, paw vi moh ka heue.
         Phan pui tix kaux kaux moh ka haktiex, krax moh krax rhawm Keeing Cao ang koe ka daux
         nawh heue.
         16 Mawh kheu can pa koe ka daux haktiex khawmuik, mawh pa hawt alo nex nham mai pa hawt
         alo ngai mai pa yuh ti ting rhawm yam im ju, ang mawh pa dex dawd mai Keeing Cao,
         viang mawh nan mawh pa dex dawd mai haktiex heue.
         17 Haktiex mai alo pa dex dawd mai haktiex tak grai hu, viang mawh nan kaw pa hawt yuh
         alo Siyiex, tak kaux leeing ju heue.
         18 Kawn nyawm iak khankix eue, bawg yam in hoik mawh bawg yam nari sidah heue. Awm hoik
         mhong pex grawng sang hoek antikhrit, viang mawh yam in kawx antikhrit hoik lih koe
         tom nie, mawh kheu nan ex tom tawng hoik mawh bawg yam nari sidah heue.
         19 Kix hoik lih hu khaing ex, viang mawh nan kix ang dex dawd mai ex, grawh grawng nawh
         phan kix hoik dex dawd mai ex, kix tak kawn ot tau mai ex heue. Viang mawh nan kix
         hoik lih hu, sonsang sidawng grawng kix khawmuik ang dex dawd mai ex heue.
         20 Pex hoik pon pa groi rawm bee khaing Kaw Pa Singax Singeh mai pex hoik tawng ku ceu
         khawmuik heue.
         21 Aux hoik tiiem lai in ka pex, kheu ang pex tawng ka pa mawh meh ang lai mawh, viang
         mawh nan mawh kheu hoik tawng pex ka pa mawh meh mai grawng pa pie lhen pa dex dawd
         mai pa mawh meh ang koe tix ceu kawx heue.
         22 Pui mawx pa mawh pui pie lhen, phan ang mawh kaw pa thiang ti tik grawh grawng mawh
         Yesux Cao Khrit? Kaw pa thiang ti tik Keeing Cao mai Kawn Cao, mawh antikhrit heue.
         23 Pui mawx ang ah pa thiang ti tik ka Kawn Cao, ang lai koe ka Keeing Cao, kaw pa kham
         ti teei ka Kawn Cao, kham ti teei khawm Keeing Cao heue.
         24 Phan mawh pex, kieh pa hoik mhong pex tom yam jah ot ka daux pex heue. Phan pa hoik
         mhong pex tom yam jah ot ka daux pex, pex kawx tak sang ot ka daux Kawn Cao mai ka
         daux Keeing Cao heue.
         25 In mawh lox sijax mukheu pa hoik tawx Nawh ka ex, pa mawh ju leeing ju heue.
         26 Aux hoik tiiem ceu in khankix ka pex, grawh grawng kix pa sang thong ti kieh pex
         lud heue.
         27 Phan mawh pex, pa groi rawm bee pa hoik pon pex khaing Nawh Cao, ot ka daux pex,
         ang pex lo pui pa gau ka pex tix kaux kawx, viang mawh nan awm rawm bee pa groi Nawh,
         gau pex ka grawng ku ceu khawmuik mai mawh pa mawh meh mai ang mawh pa pie lhen mai
         awm pa gau an ka pex, pex ot ka daux Nawh heue.
         28 Yam in, kawn nyawm pa moh aux khankix eue, ot ka daux Nawh Cao, yuh ka mawx phan
         Nawh Cao tak sang lih bleeh, ex tak koe rhawm pa kwa pa ang ring mai ang koe krax
         kaig tua sivoe Nawh Cao yam hoek Nawh heue.
         29 Phan pex tawng grawng mawh Nawh pa rahsee, can pui pa yuh pa rahsee ku kaux daux
         pui kawx, pex tawng grawng mawh pa hoik keh ka daux Nawh Cao heue.

1 Jhak heue, Keeing Cao hoik tawx krax moh krax rhawm piang ex miex ding miex glhaong
         sonsang kok ex mawh kawn Siyiex mai mawh ex nan. Mawh kheu jao in haktiex ang tawng
         ka ex, kheu ang haktiex tawng ka Nawh Cao heue.
         2 Pui pa moh aux khankix eue, yam in ex hoik mawh kawn Siyiex, pa tak sang mawh ex
         bawg khaix ang nyang bax plak kieh sidawng heue. Viang mawh nan ex tawng grawng sang
         awm ex Nawh yam sang plak kieh Nawh sidawng, mawh kheu ex tak sang yaox Nawh awm mawh
         Nawh heue.
         3 Ku kaux daux pui pa koe krax keud pot jun pot pa yuh nan ka Nawh, nawh yuh tokaux
         tix singax, awm singax singeh Nawh Cao heue.
         4 Pa yuh phimap ku kaux daux pui, yuh khawm pa lheu tix lox been mai phimap kienie,
         mawh pa lheu lox been heue.
         5 Pex hoik tawng sidawng grawh grawng teei Nawh ti klawm phimap ex hu mai ka daux Nawh
         Cao ang koe phimap ceeix kawx heue.
         6 Pui mawx ang ah pa ot ka daux Nawh Cao ang yuh phimap. Pui pa yuh phimap ang nyang
         sax yaox Nawh Cao mai ang nyang bax tawng ka Nawh Cao heue.
         7 Kawn nyawm aux khankix eue, paw kieh pui tix kaux kawx thong ti kieh pex lud awx.
         Kaw pa yuh pa rahsee, mawh pa rahsee, awm rahsee Nawh Cao heue.
         8 Kaw pa yuh phimap mawh pa dex dawd mai phicaox, mawh kheu phicaox hoik yuh phimap
         khaing tom yam jah heue. Kawn Siyiex hoik lih bleeh, sonsang yieh Nawh kaing pa yuh
         phicaox heue.
         9 Pui mawx ang ah pa hoik kieh Siyiex kix keh, ang yuh phimap, mawh kheu mie Nawh Cao
         hoik ot ka daux nawh mai ang nawh chix yuh phimap kheu Siyiex hoik kieh nawh keh heue.
         10 Ka daux ceu in kawn praix Siyiex mai khawm kawn praix phicaox hoik sidawng kah. Pui
         mawx ang ah pa ang yuh pa rahsee mai ang moh ka puxaik tix, ang dex dawd mai Siyiex
         heue.
         11 Grawh grawng nawh in mawh lox bwan pa hoik mhong pex tom khaing yam jah, sonsang
         moh ex ka paox tix heue.
         12 Ang awm Ka-inax pa dex dawd mai kaw pa caox mai pa hoik pah pux tix yum. Ka-inax
         pah pux tix yum kheu grawng patix? Mawh kheu pa yuh tokaux nawh mawh pa caox mai pa
         yuh pux nawh mawh pa rahsee heue.
         13 Puxaik khankix eue, phan pui haktiex koeng ka pex, paw vi daox deng kah.
         14 Ex tawng grawh grawng hoik lih ex khaing pa yum mai hoik laig ka daux pa im ju, mawh
         kheu moh ex ka puxaik khankix heue. Kaw pa ang koe krax moh krax rhawm ot ka daux
         pa yum heue.
         15 Pui mawx ang ah pa koeng ka puxaik tix, mawh pui pa pah pui yum heue. Pex tawng grawh
         grawng ju leeing ju ang ot ka daux pui pa pah pui yum tix kaux kawx heue.
         16 Ex tom tawng krax moh krax rhawm, mawh kheu Nawh Cao hoik deuh ju tix yum son ex
         mai ex kawx khaw ti deuh ju tix yum son puxaik khankix heue.
         17 Viang mawh nan pui mawx ang ah pa koe kraung khrai haktiex mai yaox puxaik tix hot
         sibhawm mai lo tix mai nyeep krax caux rhawm tix khaing nawh, krax moh krax rhawm
         Siyiex tak chix ot ka daux nawh yuh ka mawx?
         18 Kawn nyawm aux khankix eue, paw kieh ex moh ka lox dak lox jheeh khaing, kieh moh
         ka daux ceu pa yuh tix pa mawh meh heue.
         19 Ka daux pa yuh nin ex tak tawng, grawh grawng mawh ex pa dex dawd mai pa mawh meh
         mai tak kieh rhawm ex fah sivoe Nawh Cao heue.
         20 Mawh kheu phan rhawm ex deuh phimap piang tokaux ex, Siyiex lheu ting khaing rhawm
         ex mai tawng ku ceu khawmuik heue.
         21 Pui pa moh aux khankix eue, phan rhawm ex ang koe dee deuh phimap ka tokaux tix,
         ex koe rhawm pa kwa pa ang ring ka plak Siyiex heue.
         22 Can pa rawg ex, ex pon khaing Nawh Cao, mawh kheu priex ex ti hawt lox tawm jhawm
         krai Nawh Cao mai yuh ceu pa khaw caw ka sivoe ngai Nawh Cao heue.
         23 Lox tawm jhawm krai Nawh Cao mawh pa nhie ex yum rhawm ka ceu kaux kawn nawh Yesux
         Khrit mai sonsang moh ka paox tix, awm hoik tawm Nawh lox ka ex heue.
         24 Kaw pa priex ti hawt lox tawm jhawm krai Nawh Cao, ot ka daux Nawh Cao mai Nawh Cao
         kawx ot ka daux nawh heue. Mawh kheu in ex tom tawng grawng ot Nawh Cao ka daux ex
         kheu Khuan Cao pa hoik tawx Nawh ka ex heue.

1 Pui pa moh aux khankix eue, paw vi yum rhawm ka can khuan pa koe khawmuik, viang
         mawh nan cheu ti yaox ka khuan khankix grawng mawh kix pa dex dawd mai Siyiex lie,
         ang dex dawd lie. Mawh kheu cao jhai pa ang mawh ang meh hoik lih hu ka daux haktiex
         tom nie heue.
         2 Pex pon ti tawng Khuan pa dex dawd mai Siyiex ka daux pa yuh nin. Khuan ku mu pa
         kham grawh grawng hoik hoek Yesux Khrit ka daux nex daux nham mawh pa dex dawd mai
         Siyiex heue.
         3 Khuan ku mu pa ang kham grawng Yesux yuh nan ang dex dawd mai Siyiex mai khuan pa
         yuh nin, mawh khuan antikhrit, pa hoik mhong pex grawng tak sang hoek mai yam in kawx
         nawh hoik ot ka daux haktiex heue.
         4 Kawn nyawm aux khankix eue, pex mawh pa dex dawd mai Siyiex mai hoik pex ka kix,
         mawh kheu Kaw pa hoik ot ka daux pex, lheu ting khaing kaw pa ot ka daux haktiex heue.
         5 Kix mawh pa dex dawd mai haktiex heue, mawh kheu nan kix tom krai grawh grawng pa
         dex dawd mai haktiex mai pui haktiex kawx nghiet lox kix heue.
         6 Ex kienie, mawh pa dex dawd mai Siyiex heue. Kaw pa tawng ka Siyiex nghiet lox ex,
         kaw pa ang dex dawd mai Siyiex ang nghiet lox ex heue. Kheu in ex tom tawng ka khuan
         pa mawh meh mai khuan pa lud heue.
         7 Pui pa moh aux khankix eue, kieh ex moh ka paox tix, tix kaux lai tix kaux, mawh
         kheu krax moh krax rhawm mawh pa dex dawd mai Siyiex heue. Pa koe krax moh krax rhawm
         ku kaux, mawh pa hoik kieh Siyiex kix keh mai pa tawng ka Siyiex heue.
         8 Kaw pa ang koe krax moh krax rhawm, ang tawng ka Siyiex, mawh kheu Siyiex mawh krax
         moh krax rhawm heue.
         9 Krax moh krax rhawm Siyiex ka ex hoik plak kieh sidawng, ka daux pa ploi Nawh Kawn
         tix pa koe tix kaux khaing hoek ka daux haktiex, sonsang pon ex tix im ju kheu Nawh
         heue.
         10 Krax moh krax rhawm kienie, mawh kheu moh ex ka Siyiex ang lai mawh, viang mawh nan
         mawh kheu moh Nawh Cao ka ex mai hoik ploi Kawn Nawh hoek sonsang mawh pa tan pa sang
         kieh ex luan khaing phimap tix heue.
         11 Pui pa moh aux khankix eue, phan Siyiex hoik moh ka ex nie ding nie dod, viang ex
         kawx khaw ti moh ka paox tix heue.
         12 Pui tix kaux kawx ang sax yaox ka Siyiex tix bawg kawx heue. Phan ex moh ka paox
         tix Siyiex ot ka daux ex mai krax moh krax rhawm Nawh grum naog ka daux ex heue.
         13 Mawh kheu in ex tom tawng grawng pa ot ex ka daux Nawh Cao mai grawng pa ot Nawh
         ka daux ex, kheu Nawh Cao hoik tawx Khuan Nawh ka ex heue.
         14 Ex hoik yaox mhai pa kham mhai rug grawh grawng hoik ploi Keeing Cao ka Kawn Cao,
         sonsang mawh Cao Taoh haktiex heue.
         15 Pui mawx ang ah pa kham grawng mawh Yesux Kawn Siyiex, Siyiex ot ka daux nawh mai
         nawh ot ka daux Siyiex heue.
         16 Ex tawng mai hoik yum rhawm ka krax moh krax rhawm Siyiex ka son ex heue. Siyiex
         mawh krax moh krax rhawm mai kaw pa ot ka daux krax moh krax rhawm ot ka daux Siyiex
         mai Siyiex ot ka daux nawh heue.
         17 Krax moh krax rhawm in hoik naog ka daux ex, sonsang koe rhawm pa kwa ex pa ang ring
         ka daux ngaix prawng ciyang heue. Mawh kheu awm ex Nawh, yam ot ex ka haktiex in heue.
         18 Ang koe ceu pa lhat ka daux krax moh krax rhawm, viang mawh nan krax moh krax rhawm
         ceu pa grum naog, taing ti tik ceu pa lhat graung, mawh kheu pa lhat graung koe pa
         prawng ciyang mai kaw pa koe krax lhat graung ang nyang bax grum naog ka daux krax
         moh krax rhawm heue.
         19 Ex moh ka Nawh Cao, mawh kheu hoik moh Nawh ka ex sivoe heue.
         20 Phan pui tix kaux kaux ah, "Aux moh ka Siyiex,"mai koeng ka puxaik tix, nawh mawh
         pui pa pie lhen, mawh kheu kaw pa ang moh ka puxaik tix pa hoik yaox nawh, ang tau
         ti chix moh ka Siyiex pa ang nawh sax yaox heue.
         21 Ex hoik koe lox tawm pingnyap in khaing Nawh Cao, kaw pa moh ka Siyiex, viang ka
         puxaik nawh kawx tak lai moh kah heue.

1 Pui pa yum rhawm grawng mawh Yesux Khrit, kawn Siyiex, mawh pa kieh Siyiex kix keh
         heue. Awm moh ka miex keeing mai tak moh ka kawn heue.
         2 Yam moh ex ka Siyiex mai priex ti hawt lox tawm Nawh, ex tom tawng grawh grawng moh
         ex ka kawn praix Siyiex khankix heue.
         3 Grawh grawng nawh, pa priex ti hawt lox tawm Nawh mawh pa moh ka Siyiex heue. Lox
         tawm Nawh ang mawh pa nu ti hawt.
         4 Mawh kheu pui mawx ang ah pa hoik kieh Siyiex kix keh, pex ka haktiex heue. Krax
         pa pex an kienie, mawh krax yum rhawm ex heue.
         5 Mawh pui mawx pa pex haktiex, phan ang mawh kaw pa yum rhawm grawng mawh Yesux Kawn
         Siyiex?
         6 Yesux Khrit mawh kaw pa hoek ka rawm mai ka nham mai ang mawh ka rawm giex khaing,
         mawh ka rawm mai nham heue.
         7 Mawh Khuan Cao pa kham mhai rug, mawh kheu Khuan Cao mawh pa mawh meh heue.
         8 Koe loe ceu pa kham mhai rug, pa mawh Khuan Cao mai rawm mai nham mai in khawm loe
         ceu mawh tix ceu khaing.
         9 Phan ex rieb ti teei mhai rug pa kham kawn pui, mhai rug pa kham Siyiex mawh pa nie
         lheu ting. Grawh grawng nawh mhai rug pa kham Siyiex kienie, mawh mhai rug pa kham
         Nawh grawng Kawn tix heue.
         10 Kaw pa yum rhawm ka Kawn Siyiex, hoik koe mhai rug ka daux tokaux tix heue. Kaw pa
         ang yum rhawm ka Siyiex, hoik yuh phimap pie lhen ka Siyiex, mawh kheu ang nawh yum
         rhawm ka mhai rug pa kham Siyiex grawng Kawn tix heue.
         11 Mhai rug in kienie, mawh pa hoik Siyiex tawx ju leeing ju ka ex mai ju in koe ka
         daux Kawn Nawh heue.
         12 Kaw pa pon Kawn Cao pon ju an heue. Kaw pa ang pon Kawn Siyiex ang pon ju an heue.
         13 Aux hoik tiiem grawh grawng ceu in khankix ka pex, pa mawh pa hoik yum rhawm ka ceu
         kaux Kawn Siyiex, sonsang tawng pex, grawng koe pex ju leeing ju heue.
         14 pa koe ex krax kwa mai pa ang ring plak Nawh Cao kienie, mawh nin, phan ex rawg tix
         ceu ceu pa khaw caw mai alo Nawh Cao, Nawh nghiet ka ex heue.
         15 Phan ex tawng grawh grawng pa nghiet Nawh can pa rawg ex, ex tom tawng grawng pon
         ex ceu pa rawg ex ka Nawh Cao heue.
         16 Phan pui tix kaux kaux yaox puxaik tix yuh phimap, pa ang mawh phimap tom hoek krax
         yum, kieh nawh rawg bwan mai Siyiex tak sang tawx ju ka nawh, son kix pa ang yuh phimap
         ceu pa tak kieh hoek krax yum. Koe phimap tom hoek krax yum heue. Ang aux ah nawh
         khaw ti rawg bwan, son pa yuh nan.
         17 Pa ang rahsee khawmuik mawh phimap heue. Koe phimap ceu pa ang kieh hoek tom krax
         yum heue.
         18 Ex tawng grawng pui ku kaux daux pui, pa hoik kieh Siyiex kix keh, ang yuh phimap
         viang mawh nan kaw pa hoik kieh Siyiex nawh keh, chix priex rien tokaux tix, kaw pa
         caox ang pon teeh pon chuh nawh heue.
         19 Ex tawng grawng mawh ex pa dex dawd mai Siyiex mai grawng haktiex khawmuik ca ot
         ka daux kaw pa caox heue.
         20 Ex tawng grawh grawng hoik hoek Kawn Siyiex mai hoik tawx krax pa chix tawng ka ex,
         sonsang tawng ex Kaw pa mawh meh mai ex hoik ot ka daux Kaw pa mawh meh an, pa mawh
         ka daux Kawn Nawh Yesux Khrit heue. In mawh Siyiex pa mawh meh mai ju leeing ju heue.
         21 Kawn nyawm aux khankix eue, rien tokaux tix khaing riang grang khankix awx.2 John2 John2 John2 John2 John

1 Kaw pa riex ju tiiem ti tawx ka bun pa hoik laug mai kawn praix kiex khankix pa moh
         aux kah tete mai ang joeng mawh ngie aux, viang mawh nan mawh khawm kix khawmuik can
         pa hoik tawng ka pa mawh meh heue.
         2 Ex moh pex kheu pa mawh meh pa hoik ot ka daux ex mai pa tak sang ot tau mai ex leeing
         ju heue.
         3 Bwanson mai pa caux rhawm mai pa nhim, pa kaoh khaing Siyiex pa mawh Keeing Cao mai
         khaing Yesux Khrit pa mawh Kawn Keeing Cao, tak sang ot tau mai ex, ka daux pa mawh
         meh mai krax moh krax rhawm heue.
         4 Aux kied koe krax gaux rhawm kheu hoik yaox aux kawn praix pax tix blah, pa hu ka
         daux pa mawh meh, awm pa hoik pon ex lox tawm khaing Keeing Cao heue.
         5 Yam in, bun eue, aux khyox ka pax, awm pa tiiem aux lox pingnyap pa khraox ka pa
         ang mawh, viang mawh nan mawh pa hoik koe ex, khaing tom yam jah, sonsang moh ex ka
         paox tix heue.
         6 Pa hawt ex khaix lox tawm Nawh khankix, mawh krax moh krax rhawm heue. In mawh lox
         pingnyap awm pa hoik mhong pex khaing tom yam jah, sonsang hu pex ka daux lox pingnyap
         an heue.
         7 Grawh grawng nawh pui pie lhen hoik lih hu piang haktiex tom nie, pa mawh kix pa
         ang kham grawng pa hoek Yesux Khrit ka daux nex nham heue. In mawh kaw pie lhen mai
         mawh antikhrit heue.
         8 Rien tokaux pex, son ang ceu pa hoik yuh ex khankix sang nai sang grai, viang mawh
         nan sonsang pon pex bwanson pa grum naog heue.
         9 Pui mawx ang ah pa lheu luan yuh mai ang ot ka daux lox pa gau Cao Khrit, ang lai
         koe Siyiex mai kaw pa ot ka daux lox gau Cao Khrit, koe khawm Keeing Cao mai Kawn
         Cao heue.
         10 Phan pui tix kaux kaux hoek ka pex pa ang viex lox gau in, paw vi kwan ti rieb nawh
         laig daux nyiex pex mai paw vi ah lox nawb ka nawh heue.
         11 Grawh grawng nawh kaw pa nawb bwan ka pui pa yuh nan, hoik kleuk hoik neuex ka daux
         krax twah klaung ceu pa caox nawh heue.
         12 Viang aux koe grawng ceu sang tiiem tom nie hu ka pex kawx, aux ang rhawm teei rawm
         nam meug tiiem ka ce, viang mawh nan aux keud pot jun pot ti sang hoek ka pex mai
         ti sang sikah taing tawx pakngai paox tix, sonsang grum naog krax gaux rhawm pex heue.
         13 Kawn praix puxo cie pax, pa hoik laug khankix, nawb ka pax heue.3 John3 John3 John3 John3 John

1 Kaw pa riex ju tiiem ti tawx ka Kayux, pa moh pa rhawm aux ka tete heue.
         2 Kaw pa moh aux eue, aux rawg bwan sonsang haok hwan maix ka daux ku ceu khawmuik
         mai sonsang koe krax nyawm ot, awm chix haok hwan ju maix heue.
         3 Grawh grawng nawh aux kied koe krax gaux rhawm yam hoek puxaik khankix ti kham mhai
         rug mai grawng pa mawh meh maix, awm hu maix ka daux pa mawh meh heue.
         4 Krax gaux rhawm pa lheu ting khaing yam mhong aux grawh grawng kawn praix aux khankix
         hu ka daux pa mawh meh ang lai koe heue.
         5 Kaw pa moh aux eue maix hoik kaux sijax ka daux can pa yuh maix son puxaik khankix
         mai son nyo sinie khankix heue.
         6 Kix hoik kham mhai rug grawh grawng krax moh krax rhawm maix ka sivoe ceu cao heue.
         Maix tak yuh pa caw pa mhawm, phan maix hu teem tawx kix, ka daux krax pa hu kix,
         awm pa keung pa khaw ka Siyiex.
         7 Mawh kheu hoik hu kix son ceu kaux an mai ang teei tidtix khaing pui tang ceu khankix
         heue.
         8 Mawh kheu nan ex khaw ti rieb ka pui pa yuh nan, sonsang mawh ex, pui pa rom ti yuh
         kaing son pa mawh meh heue.
         9 Aux hoik tiiem lox tix blah hu ka cau cao, viang mawh nan Deotriphi pa mie ti ting
         piang kix, ang rieb ti teei ex heue.
         10 Mawh kheu nan, phan aux hoek, aux tak kieh doh keud ka ceu pa yuh nawh mai ka lox
         pa caox, pa ah nawh pa ang cee cak grawng ex heue. Ang nawh fah rhawm ka an ngie,
         nawh tom ang rieb ti teei puxaik khankix mai ka pui pa koe rhawm ti sang rieb kix
         kawx nawh ang cu kix rieb mai grheu kix lih khaing ceu cao heue.
         11 Kaw pa moh aux eue, paw hawt jawh ti yuh ka ceu pa caox, viang mawh nan hawt jawh
         ti yuh ka ceu pa mhawm heue. Kaw pa yuh pa caox ang sax yaox ka Siyiex heue.
         12 Pui khawmuik mai khawm pa mawh meh kham mhai rug grawng Demetrix heue. Ex kawx kham
         mhai rug son nawh heue. Maix tawng grawh grawng mhai rug ex mawh pa mawh meh heue.
         13 Viang aux hoik koe tom nie ceu sonsang tiiem hu ka maix, aux ang rhawm tiiem grawng
         an kix ka maix, ka rawm nam meug mai ka gawng rawm nam meug heue.
         14 Viang mawh nan khaix in ang awt rheung aux keud pot jun pot ti sang yaox maix mai
         ex tak sang sikah taing taw pakngai paox tix heue.
         15 Kieh pa nhim koe piang maix heue. Paox grawm khankix nawb ka maix heue. Nawb ka paox
         grawm pa ot tan khankix, ka ceu kaux pui mawx ceu kaux pui an awx.JudeJudeJudeJudeJude

1 Yudax, pa mawh siliex Yesux Khrit mai pux Yakop tiiem ti tawx ka kix pa hoik kok
         kah, pa moh Keeing Siyiex kah mai pa hoik priex ka daux Yesux Khrit heue.
         2 Kieh pa caux rhawm koe ka piang pex mai kieh pa nhim mai pa moh rhawm baox thiien
         baox thie ka pex heue.
         3 Pui pa moh aux khankix eue, yam nied aux ti coca ti tiiem lai ka pex grawh grawng
         krax taoh pa hoik pon ex awm paox tix, hoik kieh aux tiiem ka pex, sonsang gau pex
         nied ti yuh, nied puing, son krax yum rhawm pa hoik tawx tix bawg son ku jheeng jheeng
         ka pui pa singax singeh khankix heue.
         4 Mawh kheu pui tix blah hoik briex ti laig ka sinax pex, pa mawh kix pa hoik grux
         tiiem grawh grawng pa tak sang prawng sang ciyang kix yuh nin, glang ka dix, pa mawh
         pui pa ang chix nab yam mai pa yuh pa ang khaw ka Siyiex, kix deeh tieh bwanson Siyiex
         ti kieh mawh dee du sonsang yuh alo nex nham pa seeing brai mai thiang ti tik Cao
         ex pa koe tix kaux khaing mai Simiang Yesux Khrit heue.
         5 Viang pex hoik tawng grawh grawng ku ceu khawmuik tix bawg son ku jheeng jheeng,
         aux simie ti kieh pex doh keud doh sawn ka grawng khaix hoik taoh Siyiex Leeing ju
         pui Isarelax khaing meung Ejiptux, khaix an deeh yieh kix pa ang yum rhawm laux heue.
         6 Kawncau Siyiex khankix pa ang priex ti hawt yuh ceu pa kieh kix yuh phao ka, viang
         mawh nan pa hoik tik grham glawk dee khaw ti ot, Nawh hoik laung ka ceng leeing ju,
         ka daux pa faik, tom hoek bawg yam sang prawng sang ca, singaix pa ting lhaong an
         heue.
         7 Awm veng Sawdom mai veng Gawmawrax mai veng khankix pa koe praok sivie veng an ankiex
         pa chax nie lud vao mai yuh pa lud pa ang lai doh mawh jhawm jheet pui mai kix hoik
         mawh mhai dee teh rhawm ex kah, pa kham geu pa ciyang daux ngu leeing ju heue.
         8 Awm an pui pa nieb camaox in khankix kawx, yuh tokaux tix seeing brai mai nieb een
         ti ang koe ceu ka simiang khankix mai nieb ah lox pa salao ka kix pa ting min plakngai
         khankix heue.
         9 Viang mawh nan yam thung thiang Mikkhelax simiang kawncau Siyiex ka phicaox ka grawh
         grawng tokaux yum Mose, nawh ang ring ah lox sa lox lao ti deuh pa prawng pa ciyang
         ka piang nawh, viang mawh nan nawh ah ngie nin, "Kieh Siyiex ah ka maix heue."
         10 Pui in khankix nieb salao ka grawng pa ang kix tawng, viang mawh nan kix chix teei
         pa lak tawng tix, awm totiag pa ang koe pa chix keud mai kieh tokaux tix laux sium
         kah heue.
         11 Kix tak kha rhawm heue, mawh kheu hoik hawt kix daux krax Ka-inax, sonsang pon kix
         ngawh kix hoik plab ti laig ka daux pa lud Balam mai hoik laux leeing ka daux lox
         chao Korax heue.
         12 In mawh kix pa mawh simaox pa hoik moh, ka daux pawie krax moh krax rhawm pex, yam
         ih kix tau mai pex, kix mawh cao liang pa ang lhat ti tawx tokaux tix sawm khaing,
         kix mawh paiawm pa ang koe rawm, pa tah bhaung hu, kix mawh khaox that lhax pa ang
         koe plix, pa hoik yum ra bawg, pa hoik reeig ti tik khawm riah.
         13 Kix mawh pukpak rawm sigrit sigra pa he, pa lih bai krax kaig twa tokaux tix, kix
         mawh simuing pa vung viang, pa faik pa lung hoik priex son kix leeing ju heue.
         14 Enawk,pa hoik toe ti koe aliah ju khaix Adam, krai lox jhai in mawh khawm grawng
         kix, "Jhak heue, yam Simiang hoek tau mai pui singax singeh, cub kaing mheen tix khankix,
         15 sonsang prawng sang ca ka pui khawm mu khawm miang mai sonsang kieh pui pa ang chix
         nab yam mai pa yuh pa ang khaw ka Siyiex ka daux kix khawmuik tawng grawng pa yuh
         kix pa ang nab ang yam mai pa yuh pa ang khaw ka Siyiex, pa ang kix nab ang yam mai
         yuh pa ang khaw ka Siyiex mai hoik yuh ka lox pa riex khawmuik, pui ting map pa ang
         nab yam mai pa yuh pa ang khaw ka Siyiex khankix hoik ah ka Nawh Cao heue."
         16 Pui inkix mawh pui pa riex salao, pa mawh pui brax bleh brax sibriem, pa hawt ti
         hu khaix alo nex nham tokaux tix mai jheeh kix riex ah lox ting lox vao mai jhak ka
         pakngai pui sonsang pon tix bwan kah heue.
         17 Viang mawh nan pui pa moh aux khankix eue, pex doh keud ka lox pa hoik grux krai
         kawncau pa ting Simiang ex Yesux Khrit khankix,
         18 pa hoik ah nin ka pex, "Yam hoek bawg yam ghoik khaix sax tak koe pui pa map pa ang
         cee ang cak, pa hu hawt alo nex nham tokaux tix, pa ang nab yam mai pa yuh pa ang
         khaw ka Siyiex heue."
         19 Pui inkix mawh kix pa kieh cub gwieh paox tix mai pa nieb hawt yuh alo nex nham,
         pa ang koe Khuan Cao heue.
         20 Viang mawh nan pui pa moh aux khankix eue, pex yuh pex sum tokaux tix ka piang krax
         yum rhawm pex pa lang teung singax singeh mai rawg bwan ka daux Khuan Singax Singeh
         heue.
         21 Kieh tokaux tix ot ka daux krax moh krax rhawm Siyiex mai krox ti jhak son krax caux
         rhawm Simiang ex Yesux Khrit, tom sidah pon ju leeing ju.
         22 Yam thung thiang pui tix blah ka pex, kieh kix tawng dee lud kix sidawng.
         23 Grhawm teei ti taoh kix tix blah khaing daux ngu mai piang kix tix blah kieh koe
         pa caux rhawm tau mai pa lhat pa graung mai viang mawh ka kraung ceep pa kawb pa preeh
         ka alo nex nham kawx koeng kah heue.
         24 Yam in ka kaw pa chix pau pex, son ang pex sang sideeing caong tix mai sonsang deuh
         pex mawh pa loig pa ang koe dee cha, daux pa kied gaux rhawm sivoe min plakngai Nawh
         Cao,
         25 pa mawh Siyiex Cao Taoh ex tix kaux khaing, kieh koe min plakngai mai pa ting lhaong
         mai pa giex kaing uik mai sibrawm, kheu Simiang ex Yesux Khrit, ka sivoe sang koe
         bawg yam dix mai yam in mai leeing ju liak. Amen.RevelationRevelationRevelationRevelationRevelation

1 Ceu pa plak jhi Yesux Khrit, pa hoik tawx Simiang Siyiex ka Nawh Cao sonsang jhi
         ka siliex Nawh khankix pa mawh ceu pa tak sang khran hoek ti mawh khankix. Nawh Cao
         ploi kawncau Siyiex cie tix ti teei mhai mai plak jhi ka siliex Nawh Yohan,
         2 pa kham mhai ruk ka grawng gumlox Siyiex mai grawng mhai ruk Yesux Khrit, awm can
         pa hoik yaox nawh khawmuik heue.
         3 Mawh kheu bawg yam dex sang hoek, kaw pa phat mai kix pa mhong gumlox jhai in khankix
         mai priex ti hawt ceu pa hoik tiiem ti deuh ka daux in khankix, ting bwanson heue.
         4 Yohan tawx ka ceucao aliah mu pa koe ka daux meung Asix, kieh pex koe bwanson mai
         pa nhim pa kaoh khaing Nawh Cao, pa mawh yam in mai pa hoik mawh mai pa tak sang hoek
         tix mawh mai khaing Khwan aliah mu pa ot sivoe dang ngeung Nawh Cao,
         5 mai khaing Yesux Khrit pa mawh cao pa kham mhai ruk pa kaux sijax, pa mawh pa liang
         ti keh khaing pa yum mai pa mawh cao pa giex kaing piang simiang haktiex khankix liak.
         Kaw pa hoik moh ka ex mai pa hoik ploi ex khaing phimap ex ka daux nham tix,
         6 mai hoik yuh tix kieh ex mawh simiang mai cao giex kaing li ka Siyiex mai Keeing
         Nawh, kieh Nawh koe min plakngai mai sibrawm ku ju leeing ju liak. Amen.
         7 Jhak heue, Nawh Cao tak hoek tau mai paiawm khankix mai ngai ku ngai tak sang yaox
         Nawh, khawm kix pa hoik suat ka Nawh Cao mai ceu pui haktiex khawmuik tak sang yiiem
         riag yiiem yo kheu Nawh heue. Tak sang mawh nan heue. Amen.
         8 "Aux mawh Alaphax mai Omegax"Simiang Siyiex, kaw pa mawh yam in mai pa hoik mawh
         mai pa tak sang hoek tix mawh, pa mawh cao pa ting sibrawm piang khawmuik, ah nan
         heue.
         9 Aux pa mawh Yohan, puxaik pex, mai paox pa rom tix neuex ka daux pa kha rhawm mai
         Meung, mai pa gun yeung ka daux Yesux Khrit, yaox ti ot ka klawn tiex pa kok mawh
         Patmox, kheu gumlox Siyiex mai grawng mhai ruk Yesux heue.
         10 Daux singaix twah Simiang Siyiex, aux ot ka daux Khwan Cao mai aux mhong lox pa ting
         pa luah khaix aux, pa awm lox teettawng,
         11 pa ah nin, "Tiiem ceu pa yaox maix ka daux phuk lai mai sipaox ka ceucao aliah mu,
         pa koe ka daux veng Efesux mai ka daux veng Sameunax mai ka daux veng Perakam mai
         ka daux veng Swatirax mai ka daux veng Sadix mai ka daux veng Filadelfia mai ka daux
         veng Lawdikix khankix awx."
         12 Khaix an, aux gi sonsang yaox mawh lox pa yuh ka mawx pa sikah mai aux. Aux yaox
         jawk ten khri aliah mu yam gi ti jhak,
         13 mai ka sigreung jawk ten an khankix, pa awm kawn kawn pui tix kaux,pa ceep kraung
         dha pa hoek tom sidaing caong mai pa nhawt maox rawd khri ka see piang teeh heue.
         14 Kaing Nawh mai hauk kaing Nawh paing awm hauk yung awm rawm rha heue. Ngai Nawh awm
         rao ngu heue.
         15 Caong Nawh awm tawng lheung pa mhawm pa hoik thi ka daux daux glah ngu heue. Lox
         Nawh awm lox rawm tom nie heue.
         16 Ka daux taix khawn dawm Nawh, giex simuing aliah mu mai khaing ka daux jheeh Nawh
         lih vaig lawm pa lawm khawm ra plak mai pakngai Nawh awm yam sinied singaix ti jhan
         riang heue.
         17 Yam yaox aux Nawh, aux goh liep caong Nawh, awm pa hoik yum heue. Nawh Cao deuh taix
         khawn dawm Nawh ka piang aux ah nin, "Paw vi lhat! Aux mawh pa jah mai pa ghoik khaix,
         18 mai kaw pa im ju heue. Aux hoik yum, mai jhak heue, Aux ca im ku ju leeing ju mai
         Aux koe jiak saw pa yum mai meung yum heue.
         19 Mawh kheu nan tiiem ceu pa hoik yaox maix khankix mai ceu pa mawh yam in khankix
         mai ceu pa tak sang hoek tix mawh khaix khankix awx.
         20 Ceu pa raux pa mox grawng simuing aliah mu pa hoik yaox maix ka daux taix khawn dawm
         Aux mai jawk ten khri aliah mu an khankix mawh nin, simuing aliah mu khankix mawh
         kawncau Siyiex ceucao aliah mu, mai jawk ten khankix mawh ceucao aliah mu an heue."

1 "Tiiem ka kawncau Siyiex ceucao pa koe ka daux veng Efesux yuh nin, ceu in khankix
         mawh pa ah kaw pa giex simuing aliah mu ka daux taix khawn dawm Nawh mai pa hu lailing
         ka sigreung jawk ten khri aliah mu.
         2 Aux tawng grawng krax twah krax klaung maix mai kaing pa nyhap pa mao mai pa gun
         pa yeung maix mai grawng pa ang maix pon kham ka pui caox mai grawng pa hoik cheu
         ti yaox ka kix pa dhua tokaux kix mawh kawncau pa ting, pa ang tie mawh mai hoik yaox
         grawng mawh kix pa pie lhen.
         3 Maix hoik gun yeung mai hoik kham geu son ceu kaux Aux mai ang laux rhawm kah heue.
         4 Viang mawh kawx nan Aux koe ceu pa deuh phimap ka piang maix, mawh kheu hoik grham
         maix ka krax moh awm pa moh phao ka heue.
         5 Mawh kheu nan doh keud khaing dee hoik rau maix mai doh keud ka phimap tix mai twah
         klaung ka ceu pa twah pa klaung phao ka, phan ang mawh nan Aux tak hoek ka maix mai
         gah jawk ten maix khaing dee ot nawh, phan maix ang doh keud ka phimap tix heue.
         6 Awm koeng maix ka krax twah krax klaung pa mawh pui Nikawlax khankix, Aux kawx koeng
         kah heue.
         7 Kaw pa koe yhaok kieh nawh mhong ceu pa krai Khwan Cao ka ceucao khankix awx. Ka
         kaw pa pex, Aux tak tawx nawh ih khaing khaox im ju, pa koe ka daux Paradisux Siyiex
         heue.
         8 "Tiiem ka kawncau Siyiex ceucao pa koe ka daux veng Sameunax yuh nin, ceu in khankix
         mawh pa ah Cao pa jah mai pa ghoik khaix, kaw pa hoik yum mai pa im ju.
         9 Aux tawng grawng krax kha rhawm maix mai pa hot pa sibhawm maix, viang mawh nan maix
         mawh pa mi pa koe mai grawng pa salao kix pa dhua kix mawh pui Yudax mai kix ang tie
         mawh, viang mawh nan mawh nyiex sidiex Satan heue.
         10 Paw vi lhat ka ceu pa dex sang yaox maix ti kham geu khankix. Jhak heue, phicaox
         dex teei ti sau pex tiblah ka daux thawng, sonsang cheu ti yaox pex, mai pex tak sang
         koe krax kha rhawm been kao ngaix heue. Kieh maix kaux sijax tom yum, mai Aux tak
         sang tawx mhok khri pa im ju ka maix heue.
         11 kaw pa koe yhaok kieh nawh mhong ceu pa krai Khwan Cao ka ceucao khankix awx. Ka
         kaw pa pex, krax yum ra bawg tix bawg tak ang pon ti kieh nawh saux heue.
         12 "Tiiem ka kawncau Siyiex ceucao pa koe ka daux veng Perakam yuh nin, ceu in khankix
         mawh pa ah kaw pa koe vaig lawm pa lawm khawm ra plak.
         13 Aux tawng dee ot maix pa mawh dee koe dang ngeung Satan mai maix ca giex tom kaux
         cong ka ceu kaux Aux mai ang lai thiang ti tik ka krax yum rhawm Aux, viang ka daux
         bawg yam singaix Antipax, pa mawh cao pa kham mhai ruk cie Aux mai pa mawh kaw pa
         kaux sijax cie Aux, pa hoik teei yum ka sinax pex, dee ot Satan heue.
         14 Viang mawh nan Aux koe ceu pa deuh phimap ka maix ceeix, mawh kheu koe pui maix tan
         tiblah pa giex been gau Balam, kaw pa hoik gau ka Balak pa taing ceu pa sideeing sivoe
         kawn praix Isarelax, sonsang ih ceu pa hoik tan ka riang grang khankix mai sonsang
         lud vao heue.
         15 Awm an maix koe nang tiblah pa giex ka been pa gau pui Nikawlax khankix heue.
         16 Mawh kheu nan doh keud ka phimap tix, phan ang mawh nan Aux tak khran hoek ka maix
         mai teei vaig pa koe ka daux jheeh Aux mai yuh naing ka kix heue.
         17 Kaw pa koe yhaok kieh nawh mhong ceu pa krai Khwan Cao ka ceucao khankix awx. Ka
         kaw pa pex, Aux tak tawx nawh mannax pa hoik mox an mai Aux tak tawx nawh simaox paing
         tix lon mai ka piang simaox an hoik tiiem ceu kaux pa khraox, pa ang pui tawng tix
         kaux kawx, lheu khaing kaw pa pon simaox an heue.
         18 "Tiiem ka kawncau Siyiex ceucao pa koe ka daux veng Swatirax yuh nin, ceu in khankix
         mawh pa ah kawn Siyiex, ngai Nawh awm rao ngu mai caong Nawh awm tawng lheung mhawm.
         19 Aux tawng grawng krax twah krax klaung maix mai krax moh krax rhawm maix mai krax
         yum rhawm mai pa yuh kaing cau kaing soi mai pa gun yeung mai grawng krax twah klaung
         maix phao khaix, mawh pa nie lheu khaing krax twah krax klaung phao ka heue.
         20 Viang mawh kawx nan Aux koe ceu pa deuh phimap ka piang maix, mawh kheu khaw maix
         paox tix ka bun Yezabelax, pa dhua tokaux tix mawh yiex jhai mai nawh gau mai jeeh
         nyaw ka siliex Aux khankix sonsang lud vao mai sonsang ih ka ceu pa hoik tan lu ka
         riang grang heue.
         21 Aux hoik tawx bawg yam ka kiex, sonsang doh keud kiex ka phimap tix mai ang kiex
         koe rhawm ti sang doh keud ka pa lud vao tix heue.
         22 Jhak heue, Aux taing kiex ka dee it mai kix pa lud vao mai kiex, Aux taing ka daux
         dee kha rhawm pa ting, phan kix ang doh keud ka jhawm yuh kiex khankix heue.
         23 Aux tak teei kawn praix kiex yum ka krax yum mai ceucao khawmuik tak tawng grawng
         mawh Aux kaw pa sawg liiem plak daux pui khawmuik mai daux rhawm rhi mai Aux tak sang
         tawx pex kaux pui mawx kaux pui an, awm pa khaw mai krax pa twah klaung tix heue.
         24 Viang mawh nan Aux ah nin ka pex, pa deuk khankix ka daux veng Swatirax, can pa ang
         lai tawng ka lox pa gau in mai pa ang tawng ka ceu pa miag kix tix kok mawh, pa raux
         Satan heue. Ang Aux lai baox sau beeh sau glawm tang ceu ka piang pex heue.
         25 Viang mawh kawx nan can pa hoik koe pex, giex tom cong tom hoek Aux ka pex heue.
         26 Ka kaw pa hoik pex mai ka kaw pa priex ti hawt krax twah krax klaung Aux tom sidah,
         Aux tak tawx sibrawm ka piang ceu pui khawmuik ka nawh,
         27 mai nawh tak sang kwang sang giex kaing kix ka khaox gix rhiem, awm pah ka aw tiex
         cie cao pa yuh aw khankix max phawng vid heue. Awm Aux kawx hoik pon khaing Keeing
         Aux heue.
         28 Aux tak tawx simuing griang ka nawh heue.
         29 Kaw pa koe yhaok kieh nawh mhong ceu pa krai Khwan Cao ka ceucao khankix awx."

1 "Tiem ka kawncau Siyiex ceucao pa koe ka daux veng Sadix yuh nin, ceu in khankix
         mawh pa ah kaw pa koe Khwan Siyiex aliah mu mai simuing aliah mu. Aux tawng grawng
         krax twah krax klaung maix, grawh grawng pa koe maix ceu kaux pa im maix, viang mawh
         nan maix hoik yum heue.
         2 Maix pau ti jhak mai kieh ceu pa kawn deuk pa dex sang yum khankix kaux cong ka awx.
         Grawh grawng nawh ang Aux yaox krax twah krax klaung maix pa hoik grum naog ka sivoe
         Siyiex Aux heue.
         3 Mawh kheu nan doh keud ka ceu pa hoik pon hoik mhong maix mai priex ti hawt mai doh
         keud ka phimap tix awx. Mawh kheu nan phan maix ang pau ti jhak, Aux tak hoek awm
         pui briex mai maix tak ang tawng bawg yam nari pa sang hoek Aux ka maix heue.
         4 Viang mawh kawx nan maix koe ceu kaux ka daux veng Sadix ceeix ceeix, pa ang lai
         kieh kraung ceep kix seeing brai ka mai kheu mawh kix pa keung, kix tak sang yaox
         ti ceep kraung paing mai hu lailing tau mai Aux heue.
         5 Ka kaw pa pex tak sang kieh ceep ka kraung paing yuh nin heue. Aux tak ang doh preet
         ti tik ceu kaux nawh khaing phuk lai pa im ju, Aux tak sang kham grawng ceu kaux nawh
         sivoe Keeing Aux mai sivoe kawncau Siyiex cie Nawh khankix heue.
         6 Kaw pa koe yhaok kieh nawh mhong ceu pa krai Khwan Cao ka ceucao khankix awx.
         7 "Tiiem ka kawncau Siyiex ceucao pa koe ka daux veng Filadelfia yuh nin, ceu in khankix
         mawh pa ah kaw pa singax singeh, kaw pa mawh pa mawh pa meh, kaw pa koe jiak saw Davit,
         kaw pa paoh mai tix kaux kawx tak ang pon ti nyeep ka mai pa nyeep mai patix kaux
         kawx tak ang pon ti paoh kah.
         8 Aux tawng grawng krax twah krax klaung maix, jhak heue, Aux hoik paoh ti deuh siviex
         sivoe maix pa ang pui tix kaux kawx pon ti nyeep ka, grawh grawng pa koe maix sibrawm
         ceeix ceeix mai hoik priex ti hawt gumlox Aux mai ang thiang ti tik ka ceu kaux Aux
         heue.
         9 Jhak heue, Aux tak kieh kix pa neuex ka nyiex sidiex Satan tiblah, kix pa dhua kix
         mawh pui Yudax mai kix ang tie mawh, viang mawh nan pa nieb pie lhen. Jhak heue, Aux
         tak kieh kix hoek ti krub ka sivoe caong maix mai tawng grawng pa moh Aux ka maix
         heue.
         10 Mawh kheu hoik priex maix ti hawt gumlox pa dex mai pa gun pa yeung Aux, viang Aux
         kawx tak sang priex maix khaing bawg yam nari pa cheuk cheu ti yaox an, pa tak sang
         hoek ka piang haktiex khawmuik, sonsang cheuk cheu ti yaox ka kix pa ot ka piang haktiex
         heue.
         11 Aux tak khran hoek heue. Giex tom kaux tom cong ka ceu pa hoik koe maix, yuh ka mawx
         son ang pui tix kaux kawx sang teei mhok khri maix heue.
         12 Ka kaw pa pex, Aux tak kieh nawh mawh rong ka daux nyiex bwan Siyiex Aux mai nawh
         tak ang baox deeh lih khaing tan tix bawg kawx heue. Aux tak tiiem ceu kaux Siyiex
         Aux mai ceu kaux veng Siyiex Aux, pa mawh veng Yerusaliem pa khraox, pa lih hoek khaing
         daux meung raoma, khaing Siyiex Aux mai ceu kaux pa khraox cie Aux, ka piang nawh
         heue.
         13 Kaw pa koe yhaok kieh nawh mhong ceu pa krai Khwan Cao ka ceucao khankix awx.
         14 "Tiiem ka kawncau Siyiex ceucao pa koe ka daux veng Lawdikix, yuh nin, ceu in khankix
         mawh pa ah Cao Amen. Pa mawh cao pa kham mhai ruk pa kaux sijax mai pa mawh pa meh,
         pa mawh pa liang ka daux ceu pa hoik phan hoik yuh Siyiex.
         15 Aux tawng grawng krax twah krax klaung maix, grawh grawng pa ang maix tie sikiied
         tie hax. Aux simie ti kieh maix mawh pa sikiied phan ang mawh nan pa hax heue.
         16 Mawh kheu mawh maix pa siu ngie ceeix ceeix khaing mai pa ang tie hax tie sikiied,
         Aux tak peh ti tik maix khaing daux jheeh Aux heue.
         17 Mawh kheu ah maix, "Aux mawh pa mi pa koe mai hoik koe sinngao mai ang lai baox lo
         tidtix."Ang tawng grawng pa mawh maix kaw pa kha rhawm mai pa khaw ti caux rhawm ka
         mai pa hot pa sibhawm mai pa dug ngai mai pa kakaong heue.
         18 Aux nhie maix liag khri pa hoik thi ka daux ngu, sonsang lih mawh maix pa mi pa koe
         mai ka kraung ceep pa paing sonsang ceep ka tokaux tix, son tak ang ceu pa kaig pa
         tua pa kakaong maix sidawng mai ka sidah kraix ngai, ti sang kraix ka ngai maix, sonsang
         chix yaox maix ka heue.
         19 Ka can kix pa moh Aux ka, Aux ah ka mai sivied ti gau ka heue. Mawh kheu nan nied
         ti coca mai doh keud ka phimap tix awx.
         20 Jhak heue, Aux cung ka sivoe siviex mai gleuh ka heue. Phan pui tix kaux kaux mhong
         lox Aux mai paoh siviex, Aux tak laig ka dee ot nawh mai Aux tak sawm rheep tau mai
         nawh mai nawh tak sawm rheep tau mai Aux heue.
         21 Ka kaw pa pex, Aux tak tawx ti kieh nawh ngawm tau mai Aux ka piang dang ngeung Aux,
         awm Aux kawx hoik pex mai ngawm tau mai Keeing Aux ka piang dang ngeung Nawh heue.
         22 kaw pa koe yhaok kieh nawh mhong ceu pa krai Khwan Cao ka ceucao khankix awx."

1 Khaix ceu an khankix jhak heue, aux yaox siviex pa hoik bhang ka meung raoma tix
         mu mai lox pa mhong aux phao ka, awm lox luah teettawng pa sikah mai aux ah nin, "Haok
         tin mai Aux tak jhi maix yaox ceu pa tak lai hoek ti mawh khaix heue."
         2 2 Dom mawx dom an aux ot ka daux Khwan Cao mai jhak heue, koe dang ngeung pa hoik
         deuh ka daux meung raoma tix mu mai ngawm ka piang dang ngeung an tix kaux heue.
         3 Grang kaw pa ngawm an, awm siang simaox pa toh riang kuceu mai siang simaox pa raoh
         awm nham mai koe siyawng mukheu pa grang nawh awm siang simaox klai pa vung viang
         ka dang ngeung an.
         4 Vung viang dang ngeung an, koe dang ngeung tixnga pon mu mai ka piang dang ngeung
         an khankix aux yaox ngawm kuad song tixnga pon kaux, pa ceep kraung paing mai pa ceep
         mhok khri piang kaing kix heue.
         5 Khaing dang ngeung an lih tuh sah mai lox sikah mai lox pa sinum praix heue. sivoe
         dang ngeung an, koe kawk ngu pa hoik tok aliah mu, pa mawh Khwan Siyiex aliah mu heue.
         6 Ka sivoe dang ngeung an awm pa koe rawm sigrit sigra siliak pa awm simaox plaung
         heue. mai vung viang dang ngeung an koe totiag pa im ju pon mu, pa naog ngai ka tokaux
         kix khawm plak sivoe mai khawm plak khaix heue.
         7 Totiag phao ka tix mu, awm sivai sangsi mai totiag ra mu tix mu, awm kawn mawie mai
         totiag loe mu tix mu an, koe pakngai awm pakngai pui mai totiag pon mu tix mu an awm
         klang krih pa pu heue.
         8 Totiag pa im ju pon mu an, kix koe pruik tix mu liah pruik mai vung viang mai plak
         daux pruik an khankix naog ka ngai heue. Kix ang yaox ti laux lee tix, ca ah nin ku
         singaix, "Siyiex cao pa ting sibrawm piang khawmuik, pa hoik mawh mai pa mawh yam
         in mai pa tak sang hoek ti mawh, mawh Simiang Siyiex pa Singax, Singax, Singax heue."
         9 Yam yaogyaw totiag pa im ju an khankix min plakngai mai yungyi, mai yaogyaw bwanson
         ka kaw pa ngawm ka piang dang ngeung an, pa mawh ka kaw pa im ju ku ju leeing ju,
         10 kuad song tixnga pon kaux an khankix goh gup ka sivoe kaw pa ngawm piang dang ngeung
         an mai krub ka kaw pa im ju ku ju leeing ju mai taing mhok khri kix ka sivoe dang
         ngeung an, ah nin,
         11 "Siyiex ex eue, Maix mawh pa keung ti pon min plakngai mai pa yungyi mai sibrawm,
         mawh kheu hoik phan hoik yuh Maix kuceu khawmuik, mai an khankix hoik mawh mai hoik
         phan hoik yuh kheu alo Maix heue."

1 Mai aux yaox phuk lai pa hoik tiiem lai plak daux mai plak khaix ka daux taix khawn
         dawm kaw pa ngawm ka piang dang ngeung an mai pa hoik tawk ti nyeep ka cum aliah mu
         heue.
         2 Aux yaox kawncau Siyiex pa ting riang tix kaux, pa ah nin ka lox pa ting pa sinum,
         "Mawh mawx pa keung ti paoh ka phuk lai an mai teei ti tik ka cum nawh khankix?"
         3 Pui pa pon ti paoh ka lai an ang ah, pa pon ti jhak ang ah, ang lai koe ka daux meung
         raoma, ka piang haktiex, mai ka greem haktiex tix kaux kawx heue.
         4 Mawh kheu ang lai yaox kaw pa keung ti paoh ka phuk lai an, phan ang mawh nan pa
         keung ti jhak ka, tix kaux kawx, aux tom yiiem tom nie heue.
         5 Kuad song tix kaux ah nin ka aux, "Paw vi yiiem, jhak heue, sivai sangsi pa mawh
         khaing daux ru ceu Yudax, pa mawh Riah Davit, hoik pex ti paoh ka phuk lai an mai
         ka cum nawh aliah mu an heue."
         6 Ka sigreung dang ngeung an mai ka sigreung totiag pa im ju pon mu an mai ka sigreung
         kuad song khankix, aux yaox cung kawn Yung tix mu, awm pa hoik phah yum kah, pa koe
         rung aliah mu mai ngai aliah mu, pa mawh Khwan Siyiex aliah mu, pa ploi hu ka piang
         haktiex khawmuik heue.
         7 Nawh hoek mai teei phuk lai an khaing daux tawm taix khawn dawm kaw pa ngawm ka piang
         dang ngeung an heue.
         8 Khaix hoik teei Nawh ka phuk lai an, totiag pa im ju pon mu an mai kuad song tixnga
         pon kaux an khankix, goh gup ka sivoe kawn Yung an heue. Kix ku kaux koe ting vawk
         mai klong khri pa naog ka nyawng bhawng pa mawh bwan ceu pa rawg pui pa singax singeh
         khankix heue.
         9 Kix rhax lox rhax pa khraox, pa ah nin, "Maix mawh pa keung ti teei ka phuk lai an
         mai pa keung tix paoh ka cum nawh khankix, mawh kheu hoik pah Maix yum mai kheu hoik
         teei nham tokaux Maix teei ti tawx ex, pa mawh ceu pui kuceu mai pa mawh pa tang lox
         sikah kuceu mai pa mawh pui kuceu mai pa mawh pui meung ku meung son Siyiex,
         10 mai hoik yuh ti kieh kix mawh simiang mai cao giex kaing li ka Siyiex ex mai kix
         giex kaing ka piang haktiex heue."
         11 Aux yaox mai aux mhong lox kawncau Siyiex pa haoh hun vung viang dang ngeung an mai
         totiag pa im ju khankix mai kuad song khankix mai kix koe tix mheen, tix mheen bawg
         mai kaing rheng bawg kaing rheng heue.
         12 Mai kix ah lox pa ting pa sinum ah nin, "Kawn yung pa hoik pah yum an mawh pa keung
         ti pon sibrawm mai sinngao mai pingnya cuyi mai riang rao mai pa yung pa yi mai min
         plakngai mai bwanson heue."
         13 Can pa hoik phan hoik yuh kuceu, pa koe ka daux meung raoma mai ka piang haktiex
         mai ka greem haktiex mai ka piang rawm sigrit sigra mai aux mhong can pa koe ka daux
         khankix khawmuik ah nin, "Ka kaw pa ngawm ka piang dang ngeung mai ka kawn Yung, kieh
         koe bwanson mai pa yungyi mai min pakngai ku ju leeing ju liak."
         14 Totiag pa im ju pon mu an kawx, ah "Amen." kuad song khankix goh gup mai krub ka
         heue.

1 Aux yaox yam paoh kawn Yung cum tix mu ka daux cum aliah mu an mai aux mhong totiag
         tix mu, ka daux totiag pa im ju pon mu an, ah nin ka lox pa awm lox sinum praix, "Hoek
         heue."
         2 Aux jhak mai yaox brung paing tix mu mai kaw pa ngawm ka piang brung an giex ak poh
         tix mu mai teei ti tawx mhok khri ka nawh mai nawh pex mai lih hu ti pex heue.
         3 Yam paoh Nawh Cao ka cum ra mu tix mu an, aux mhong lox totiag pa im ju ra mu tix
         mu ah nin, "Hoek heue."
         4 Brung tang mu tix mu, pa mawh brung raoh lih hu mai ka kaw pa ngawm ka piang brung
         an hoik tawx ti kieh nawh teei krax nhim khaing haktiex, yuh ka mawx sonsang pah pui
         yum ka paox tix mai teei ti tawx vaig ting tix kre ka nawh heue.
         5 Yam paoh Nawh Cao ka cum loe mu tix mu an, aux mhong lox totiag pa im ju loe mu tix
         mu ah nin, "Hoek heue."Aux jhak mai yaox brung lung tix mu heue. kaw pa ngawm ka piang
         brung an koe jiang ka daux tawm taix nawh tix mu heue.
         6 Aux mhong awm mawh lox ka sigreung totiag pa im ju pon mu an ah nin, "Denari tix
         plah pon gaox nghox ca tix tang mai denari tix plah pon gaox nghox ca lang sidax loe
         diag mai maix paw chuh yuh laux ka rawm bee mai ka rawm plix siiet heue."
         7 Yam paoh Nawh Cao ka cum pon mu tix mu an, aux mhong lox totiag pa im ju pon mu tix
         mu ah nin, "Hoek heue."
         8 Aux jhak mai yaox brung pau tix mu mai ceu kaux kaw pa ngawm ka piang brung an, mawh
         pa yum mai meung yum hawt hu tau mai nawh heue. Hoik tawx sibrawm ka kix ting piang
         haktiex pon son tix son, sonsang teei yum ka vaig mai ka sibhawm praix mai ka krax
         yum mai ka totiag haktiex khankix heue.
         9 Yam paoh Nawh Cao ka cum phwan mu tix mu an, aux yaox ju kix pa hoik teei yum kheu
         gumlox Siyiex mai kheu sakse pa kham kix, ka greem khu dee tan heue.
         10 Kix kok yo lox pa ting pa sinum, ah nin, "Simiang pa giex kaing, pa singax singeh,
         pa mawh meh eue, Maix tak ang prawng ciyang mai ang pawk bix ka son nham ex, ka kix
         pa ot ka piang haktiex khankix miex grheung.
         11 Teei ti tawx kraung ceep pa paing ka kix ku kaux heue. Hoik krai ka kix, grawng tak
         sang baox laux lee kix son bawg yam ceeix ceeix, tom paox siliex kix mai puxaik kix
         khankix, pa tak sang teei yum, awm nang pa hoik teei kix yum khankix tak sang grum
         naog ka heue.
         12 Aux yaox yam paoh Nawh Cao ka cum liah mu tix mu an mai lih tok kla reem ting mai
         singaix lih lung awm man pa taing ka hauk mai khix khawm mu lih mawh awm nham heue.
         13 Simuing raoma khankix cod ka piang haktiex, awm khaox ruh kieh plix pa ang nyang
         teem cia yam vuh vied bhaung ting ka nawh heue.
         14 Teei ti gah raoma hu, awm yam pua ka lai mai gah gawng ku gawng mai klawn tiex ku
         klawn khaing dee koe kix heue.
         15 Simiang haktiex khankix mai pui ting khankix mai cao giex kaing naing pa ting khankix
         mai pui mi pui koe khankix mai pui ting riang ting rao khankix mai siliex ku kaux
         mai pui ploi ku kaux, mox tokaux kix ka daux daux rang mai ka rang pa koe ka gawng
         khankix heue.
         16 Kix ah nin ka gawng mai ka rang khankix, "Grhup ka piang ex mai mox ex khaing pakngai
         Kaw pa ngawm ka piang dang ngeung an mai khaing pa song rhawm song rhi kawn Yung liak."
         17 Grawh grawng nawh singaix pa ting pa song rhawm kiex hoik hoek. Pui mawx pon ti cung
         ka?

1 Khaix ceu an aux yaox kawncau Siyiex pon kaux cung ka daog haktiex pon daog mai giex
         ka bhaung haktiex pon mu, yuh ka mawx son ang bhaung sang phlu ka piang haktiex mai
         ka piang rawm sigrit sigra mai ka piang khaox khankix tix gawng kawx heue.
         2 Aux yaox kawncau Siyiex tang kaux tix kaux haok khaing plak lih singaix pa koe cum
         Siyiex pa im ju mai nawh yo lox ting lox sinum ka kawncau Siyiex pon kaux, pa hoik
         tawx akhwang ka kix ti sang chuh yuh laux ka haktiex mai ka rawm sigrit sigra,
         3 ah nin, "Paw chuh paw yuh laux ka haktiex. Mai ka rawm sigrit sigra mai ka khaox
         khankix, ka ang ex nyang bax tawk cum ka dong re siliex Siyiex ex khankix heue."
         4 Aux mhong hoik koe kix miex kaux pa hoik tawk cum kah, ka daux ceu pui Isarelax khawmuik
         koe tix sien, pon mheen mai pon rheng heue.
         5 Ka daux ceu Yudax hoik tawk cum ka tix mheen mai ra rheng. Ka daux ceu Ruben tix
         mheen mai ra rheng. Ka daux ceu Gat tix mheen mai ra rheng.
         6 Ka daux ceu Asax tix mheen mai ra rheng. Ka daux ceu Napthalix tix mheen mai ra rheng.
         Ka daux ceu Manashe tix mheen mai ra rheng.
         7 Ka daux ceu Simeon tix mheen mai ra rheng. Ka daux ceu Lewix tix mheen mai ra rheng.
         Ka daux ceu Issakha tix mheen mai ra rheng.
         8 Ka daux ceu Zebulun tix mheen mai ra rheng. Ka daux ceu Yosiep tix mheen mai ra rheng.
         Kadaux ceu Benyamin hoik tawk cum ka tix mheen mai ra rheng heue.
         9 Khaix ceu an khankix aux jhak mai yaox, pui pa kied haoh kied hun, pa ang pui tix
         kaux kawx pon ti simin ka, khaing pui meung ku meung mai khaing ceu pui kuceu mai
         khaing pui pa tang lox sikah kuceu, pa hoik ceep ka kraung paing mai giex ka lhax
         khaox jhie yaong ka daux tawm taix kix mai cung ka sivoe dang ngeung an mai ka sivoe
         kawn Yung heue.
         10 Kix yo lox ting lox sinum ah nin, "Kieh Siyiex ex pa ngawm ka piang dang ngeung mai
         kawn Yung koe pa taoh liak."
         11 Kawncau Siyiex khawmuik pa cung ka vung vieang dang ngeung mai kuad song khankix
         mai totiag pa im ju pon mu an, goh gup ka sivoe dang ngeung mai krub ka Siyiex,
         12 ah nin, "Amen. Kieh Siyiex ex koe bwanson mai min plakngai mai pingnya cuyi mai pa
         yaogyaw bwanson mai pa yung pa yi mai sibrawm mai riang rao, ku ju leeing ju liak.
         Amen."
         13 Kuad song khankix tix kaux chawk ah nin ka aux, "Pui inkix pa ceep kraung paing,
         mawh pa yuh ka mawx mai kix kaoh khaing dee mawx?"
         14 Aux deeh ah nin ka nawh, "Simiang aux eue, Maix tawng heue." Nawh baox ah nin ka
         aux, "Pui inkix mawh kix pa hoik kaoh khaing daux krax kha rhawm pa ting an mai kix
         hoik sigrhah kraung ceep kix mai kieh paing ka daux nham kawn Yung heue.
         15 Mawh kheu nan kix tom yaox ti ot ka sivoe dang ngeung Siyiex, kix yuh kaing krub
         ka Nawh Cao ka daux nyiex bwan Nawh ku singaix heue. Kaw pa ngawm ka piang dang ngeung,
         tak sang lhop nyiex gox bwan man ka piang kix heue.
         16 Kix tak ang baox lai deeh cai rhawm khaix, mai tak ang baox lai deeh sang nyaux nie
         rawm khaix. Viang singaix tak ang jhan ka piang kix mai kix tak ang yaox ti kham ceu
         pa hax pa siaoh tix ceu kawx heue.
         17 Grawh grawng nawh Kawn Yung pa ot ka sigreung dang ngeung tak mawh cao liang kix
         mai thong kix hu ka rawm keut dee lih rawm im ju heue. Siyiex tak sang awt rawm ngai
         kix khawmuik khaing ngai kix heue."

1 Yam paoh Nawh Cao ka cum aliah mu tix mu an, yiien yawg ka daux meung raoma khaix
         been tix plak nari heue.
         2 Aux yaox kawncau Siyiex aliah kaux pa cung ka sivoe Siyiex mai tawx teettawng aliah
         mu ka kix heue.
         3 Kawncau Siyiex tang kaux tix kaux hoek mai cung liep khu dee tan, pa koe klong khri
         dee gleeing nyawng bhawng heue. Tawx nyawng bhawng ka nawh tom nie, sonsang baox tiien
         thie nawh ka bwan pa rawg pui singax singeh khankix, ka piang khu khri dee tan, pa
         koe sivoe dang ngeung an heue.
         4 Taox nyawng bhawng tau mai khawm bwan pa rawg pui singax singeh khankix, haok hu
         ka sivoe Siyiex khaing daux tawm taix kawncau Siyiex an heue.
         5 Kawncau Siyiex an teei klong dee gleeing nyawng bhawng an mai nawh sau ngu tom naog
         ka klong an khaing khu dee tan mai taing nawh ka piang haktiex mai lih mawh pa sinum
         praix mai lox sikah mai pa tuh sah mai pa tok kla reem heue.
         6 Kawncau Siyiex aliah kaux pa koe teettawng aliah mu an, cox rien tokaux tix sonsang
         phlu heue.
         7 Yam phlu teettawng phao ka tix kaux, lih mawh pre mai ngu, pa hoik klao tau mai nham
         mai taing khankix ka piang haktiex mai haktiex loe son tix son gleeing uik mai khaox
         loe son tix son gleeing uik mai can rib pa klai khawmuik gleeing uik heue.
         8 Kawncau Siyiex ra kaux tix kaux phlu teettawng mai teei ceu pa awm gawng ting pa
         kawn gleeing ka ngu, taing sau daux rawm sigrit sigra mai rawm sigrit sigra loe son
         tix son lih mawh nham heue.
         9 Can ceu pa koe ka daux rawm sigrit sigra loe son tix son yum heue. Reu khankix loe
         son tix son kawx laux leeing heue.
         10 Kawncau Siyiex loe kaux tix kaux phlu teettawng mai simuing pa kied ting tix mu rau
         khaing raoma, pa awm rup ngu mai nawh cod ka piang rawm klawng ting khankix loe son
         tix son mai ka piang rawm keut khankix heue.
         11 Ceu kaux simuing an mawh lhax ghin mai rawm loe son tix son lih mawh rawm ghin mai
         pui yum tom nie kheu rawm khankix, mawh kheu hoik yuh ti kieh kix song heue.
         12 Kawncau Siyiex pon kaux tix kaux phlu teettawng mai yuh laux ka singaix loe son tix
         son mai ka khix loe son tix son mai ka simuing khankix loe son tix son, yuh ka mawx
         sonsang kieh khankix loe son tix son faik hu, son ang singaix jhan riang been singaix
         loe son tix son mai khawm ponsawm kawx mawh nang nan heue.
         13 Aux yaox mai aux mhong pa po klang krih ka sigreung raoma pa ah nin ka lox pa ting
         pa sinum, "Kix pa ot piang haktiex, tak kha rhawm, tak kha rhawm, tak kha rhawm, kheu
         lox teettawng kawncau Siyiex loe kaux pa kawn deuk pa dex sang phlu heue."

1 Kawncau Siyiex phwan kaux tix kaux phlu teettawng mai aux yaox simuing tix mu pa
         hoik cod ka piang haktiex khaing raoma heue. Tawx jiak saw daux pa ang koe dee die
         ka nawh heue.
         2 Nawh paoh daux pa ang koe dee die an mai taox lih khaing daux an. Awm taox pa lih
         khaing daux glah ngu pa ting heue. Kheu taox pa lih khaing daux an, singaix mai bhawm
         tom faik hu heue.
         3 Sido khankix lih hu ka piang haktiex khaing daux taox ngu an mai hoik tawx sibrawm
         ka kix awm sibrawm pa koe tamtim ka piang haktiex khankix heue.
         4 Hoik tawm lox ka kix son ang kix sang chuh sang yuh laux ka rib haktiex mai ka ceu
         pa klai tix ceu kawx mai ka khaox tix gawng kawx, viang mawh nan sonsang chuh sang
         yuh saux ngie ka pui khankix pa ang koe khaix tawk cum Siyiex ka dong re kix heue.
         5 Viang mawh nan ang lai tawx akhwang ka kix sonsang teei pui khankix yum, tawx akhwang
         sonsang kieh kix kha rhawm been phwan khix khaing heue. Ceu pa kha rhawm kix, awm
         pa kha rhawm yam heeik tamtim ka pui heue.
         6 Ka daux bawg yam singaix an khankix, pui khankix tak sawg tix yum mai pon ang doh
         lai yaox kah kix simie tix yum kawx krax yum tak to khaing kix heue.
         7 Grang pakpeung sido khankix awm brung pa hoik cox rien sonsang yuh naing heue. Ka
         piang kaing kix awm pa ceep mhok khri mai plakngai kix awm plakngai kawn pui heue.
         8 Kix koe hauk kaing pa awm hauk kaing bun mai rhang kix awm rhang sivai sangsi heue.
         9 Kix koe kraung naing pa tie naok, pa awm kraung naing pa tie naok pa yuh ka rhiem
         heue. Lox luah pruik kix, awm lox luah ling brung tom nie pa nied ti to hu dee yuh
         naing heue.
         10 Kix koe sidax pa awm sidax tamtim mai nyeeig heue. Kadaux sidax kix khankix, koe
         sibrawm kix ti chuh ti yuh saux ka kawn pui been phwan khix heue.
         11 Kix koe simiang ka piang kix pa mawh kawncau Siyiex daux pa ang koe dee die. Ceu
         kaux nawh ka daux lox Hebrie mawh Abadon mai ka daux lox Helasax nawh koe ceu kaux
         Apawlion heue.
         12 Pa kha rhawm phao ka tix ceu hoik luan. Jhak heue, tak kawn sang hoek ceu pa kha
         rhawm ra ceu khaix heue. Teettawng liah mu tix mu kru naing pa hoek khaing plak lih
         Singaix.
         13 Kawncau Siyiex liah kaux tix kaux phlu teettawng mai aux mhong lox pa lih khaing
         rung pon mu ka khu khri dee tan, pa koe sivoe Siyiex,
         14 pa ah nin ka kawncau Siyiex liah kaux tix kaux pa koe teettawng an, "Ploi kawncau
         Siyiex pon kaux pa hoik phyawk ka rawm klawng ting Yufrethix awx."
         15 Ploi ka kawncau Siyiex pon kaux an, pa hoik cox rien tix son bawg yam nari an mai
         singaix an mai khix an mai num an, sonsang teei kix yum ka kawn pui loe son tix son
         heue.
         16 Kru naing brug brung khankix koe ra yieh lan heue. Aux hoik mhong grawng koe kix
         miex kaux heue.
         17 Aux yaox brung khankix mai pui pa brug ka piang kix, ka daux riang susai yuh nin,
         kix pa brug khankix koe kraung naing pa tie naok, pa raoh awm ngu mai pa klai lung
         awm simaox Jasen mai pa lheung awm mhat heue. Kaing brung khankix awm kaing sivai
         sangsi mai rao ngu mai taox ngu mai mhat lih khaing daux jheeh kix heue.
         18 Kheu preng in loe ceu, pa mawh rao ngu mai taox ngu mai mhat, pa lih khaing daux
         jheeh kix, teei pui loe son tix son yum ka heue.
         19 Grawh grawng nawh sibrawm brung khankix koe ka daux jheeh kix mai ka daux sidax kix,
         mawh kheu sidax kix awm siuing mai koe kaing heue. Kix teei sidax tix, chuh ti yuh
         pui saux heue.
         20 Kawn pui pa deuk khankix pa ang yum ka preng in loe ceu, ang lai doh keud ka phimap,
         kaing ceu pa hoik yuh kix ka taix tix, yuh ka mawx son ang kix sang krub ka phicaox
         mai ka riang grang khankix, pa yuh ka khri mai ka mau mai ka tawng lheung mai ka simaox
         mai ka khaox, pa mawh pa ang chix yaox, chix mhong mai pa ang chix hu heue.
         21 Kix ang lai doh keud ka phimap, pa teei kix pui yum mai ka pa yuh kix phicaox mai
         pa ploi sat mai ka ceu pa lud vao kix mai ka ceu pa briex pa lak kix, khankix heue.

1 Aux yaox kawncau Siyiex tang kaux pa ting riang tix kaux lih hoek khaing raoma, pa
         hoik ceep ka paiawm tix mu mai siyawng mukheu koe ka piang kaing nawh mai pakngai
         nawh awm mawh singaix mai caong nawh awm rong ngu heue.
         2 Nawh koe phuk lai iak pa hoik plak tix pheen ka daux tawm taix nawh mai nawh deuh
         caong khawn dawm nawh ka piang rawm sigrit sigra mai caong khawn gwiex nawh ka piang
         haktiex heue.
         3 Nawh yo lox pa ting pa sinum, awm lox graox sivai sangsi mai yam yo nawh, pa sinum
         praix aliah mu, ah lox kix heue.
         4 Yam sinum praix aliah mu an ah lox kix, aux dex sang tiiem mai aux mhong lox pa kaoh
         khaing raoma ah nin, "Tawk cum tix nyeep ka lox pa krai pa sinum praix aliah mu an
         mai paw vi tiiem grawng khankix awx."
         5 Kawncau Siyiex pa hoik yaox aux cung ka piang rawm sigrit sigra mai ka piang haktiex
         an, yaog taix khawn dawm tix ka raoma,
         6 mai tiextu ka greem kaw pa im ju ku ju leeing ju, pa mawh kaw pa hoik phan hoik yuh
         raoma mai can pa koe ka daux nawh khankix mai haktiex mai can pa koe ka daux nawh
         khankix mai rawm sigrit sigra mai can pa koe ka daux nawh khankix ah nin, "Bawg yam
         tak ang lai baox koe,
         7 viang mawh nan ka daux bawg yam singaix lox kawncau Siyiex aliah kaux tix kaux an
         khankix, yam dex sang phlu nawh teettawng yam an, ceu pa raux pa mox Siyiex ceu pa
         khaw mai lox pa mhawm mhiem, pa hoik krai Nawh Cao ka siliex Nawh pa mawh cao jhai
         khankix, tak grum hoik heue."
         8 Lox mhong aux khaing raoma an, aux mhong baox sikah mai aux ah nin, "Hu teei phuk
         lai iak pa hoik plak, pa koe ka daux tawm taix kawncau Siyiex pa cung ka piang rawm
         sigrit sigra mai ka piang haktiex an awx."
         9 Aux hu ka kawncau Siyiex an mai nhie nawh tawx phuk lai iak an ka aux heue. Nawh
         ah nin ka aux, "Teei nawh mai ih khawmuik awx, Nawh tak kieh vaig maix song, viang
         mawh nan ka daux jheeh maix nawh tak tie awm rawm hia heue. "
         10 Aux teei phuk lai iak an khaing daux tawm taix kawncau Siyiex an mai ih nawh khawmuik
         mai ka daux jheeh aux nawh tie awm rawm hia mai khaix hoik ih aux nawh, kieh vaig
         aux song ka heue.
         11 Kix ah nin ka aux, "Maix tak baox deeh krai lox jhai grawh grawng ceu pui tom nie
         mai pui meung tom nie mai pui pa tang lox sikah tom nie mai simiang nie heue."

1 Teei ti tawx gawng priem tix gawng, pa awm khaox grix ka aux mai ah lox yuh nin,
         "Kaoh mai tiag ti yaox ka nyiex bwan Siyiex mai ka khu dee tan mai ka kix pa krub
         ka daux dee an.
         2 Viang mawh nan brawk pa koe plak praix nyiex bwan, grham kah, mai paw tiag heue.
         Grawh grawng nawh hoik tawx nawh ka pui tang ceu mai kix tak dig veng pa singax singeh
         greem caong tix tixpon ra khix heue."
         3 Aux tak tawx sibrawm ka cao pa kham mhai rug Aux ra kaux mai kiex tak ceep kraung
         man pa taing ka hauk mai krai lox jhai been tix rheng mai ra yieh mai tigliah ngaix
         heue.
         4 In kiex mawh khaox Sanlun ra gawng mai jawk ten ra mu, pa jung sivoe Simiang Cao
         haktiex heue.
         5 Phan pui tix kaux kaux simie ti chuh ti yuh kiex saux ngu lih khaing daux jheeh kiex
         mai gleeing ka pui pa koeng ka kiex heue. Phan pui tix kaux kaux simie tix chuh ti
         yuh kiex saux, nawh tak lai yaox tix yum ka pa yuh nan heue.
         6 In kiex koe sibrawm ti nyeep ka raoma son ang lhiex sang lih ka daux been glang singaix
         yam krai kiex lox jhai heue. Kiex koe sibrawm ka piang rawm khankix ti sang loh tix
         kieh kix mawh nham mai sonsang kieh preng kuceu hoek ka haktiex awm pa simie kiex
         miex bawg ang ah heue.
         7 Khaix hoik sidah kham kiex sakse, totiag tix mu pa lih hoek khaing daux daux pa ang
         koe dee die, tak yuh naing ka kiex mai pex kiex mai teei kiex yum heue.
         8 Tokaux yum kiex tak noi ka daux krax veng ting an pa kok hawt khwan mawh Sawdom mai
         Ejiptux pa mawh dee hoik teei Simiang kiex yum ka piang khaox lhak heue.
         9 Pui khaing ka daux pui kuceu mai ceu pui kuceu mai pui pa tang lox sikah kuceu mai
         pui meung kuceu, jhak ka tokaux pa yum kiex been loe singaix plak mai ang cu ti kieh
         sipaung tokaux yum kiex ka daux simeeig heue.
         10 Kix pa ot ka piang haktiex gaux rhawm ka grawng kiex mai yuh krax gaux rhawm mai
         kix ralai sipaox totaix ka paox tix, mawh kheu cao jhai in ra kaux hoik laklheut ka
         kix pa ot ka piang haktiex heue.
         11 Khaix loe singaix plak an, bhawm pa im ju pa kaoh khaing Siyiex laig ka daux kiex
         mai kiex cung ka caong tix heue. Kix pa yaox ka kiex khankix kied lhat kied graung
         ka heue.
         12 Kix mhong lox pa ting pa sinum khaing raoma pa ah nin ka kiex, "Haok tin heue," kiex
         haok hu ka daux meung raoma, ka daux paiawm mai pui pa koeng ka kiex khankix kawx
         yaox kiex heue.
         13 Ka daux bawg yam nari an tok kla reem ting mai veng kao son tix son grhup ka heue.
         Mai pa tok kla reem an pui yum aliah rheng mai pui pa deuk khankix kied lhat ka sigrien
         sigre mai yaogyaw ka Siyiex meung raoma heue.
         14 Ceu pa kha rhawm ra ceu tix ceu hoik luan heue. Jhak heue, ceu pa kha rhawm loe ceu
         tix ceu tak khran hoek heue.
         15 Kawncau Siyiex aliah kaux tix kaux phlu teettawng mai lih koe lox pa ting pa sinum
         ka daux raoma, pa ah nin, "Meung haktiex in hoik lih mawh meung Simiang ex, mai meung
         Khrit cie Nawh Cao, mai Nawh Cao tak sang giex kaing ku ju leeing ju leeing phan heue."
         16 Kuad song tixnga pon kaux pa ngawm ka piang dang ngeung kix ka sivoe Siyiex, goh
         gup mai krub ka Siyiex,
         17 ah nin, "Siyiex Cao pa ting sibrawm piang khawmuik, pa mawh yam in mai pa hoik mawh
         eue, ex yaogyaw bwanson Maix, mawh kheu hoik teei Maix siawp sibrawm pa ting Maix
         mai hoik giex kaing heue.
         18 Ceu pui khankix hoik song rhawm song rhi mai krax song rhawm song rhi Maix hoik hoek
         heue. Mai bawg yam pa sang prawng sang ciyang ka pui pa hoik yum mai bawg yam pa sang
         tawx bwanson totaix ka siliex Maix cao jhai khankix mai ka pui pa singax singeh khankix
         mai ka kix pa lhat ka ceu kaux Maix, khawm pa iak pa ting khankix mai sonsang yuh
         laux ka kix, pa yuh laux ka haktiex khankix heue."
         19 Paoh ka nyiex bwan Siyiex pa koe ka daux meung raoma mai pon ti yaox ka khui sijax
         mukheu Nawh Cao, ka daux nyiex bwan Nawh heue. Khaix an lih mawh pa tuh sah mai lox
         sikah mai lox pa sinum praix mai pa tok kla reem mai lih pre ting heue.

1 Yaox mhai pa ting ka raoma tix ceu pa mawh bun tix kaux pa ceep ka singaix mai khix
         koe ka greem caong nawh mai koe mhok khri pa koe simuing kao ra mu ka piang kaing
         nawh heue.
         2 Bun an koe kaux mai riag kheu pa kha rhawm pa saux yha mai pa keh heue.
         3 Yaox mhai pa tang tix ceu ka raoma mai jhak heue, koe siyawng ting pa raoh, pa koe
         kaing aliah mu mai rung kao mu mai ka piang kaing nawh khankix koe mhok khri aliah
         mu heue.
         4 Sidax nawh reu ka simuing raoma loe son tix son mai taing kix ka piang haktiex heue.
         Siyawng an cung sivoe bun pa dex sang keh an, yuh ka mawx yam keh nawh kawn, nawh
         tak pon ti ih ka kawn pa keh bun an heue.
         5 Nawh keh kawn simex mhaing, pa mawh kaw pa tak sang giex kaing ka ceu pui khawmuik
         ka khaox gix rhiem mai kliien kawn kiex haok hu ka Siyiex mai ka dang ngeung Nawh
         Cao heue.
         6 Bun an to hu daux tiagtu, ka dee hoik cox Siyiex son kiex, yuh ka mawx sonsang kia
         ngien kiex tan been tix rheng mai ra yieh mai tigliah singaix heue.
         7 Lih koe naing ka daux meung raoma. Mikkhelax mai kawncau Siyiex nawh khankix hu yuh
         naing ka siyawng an mai siyawng an mai kawncau nawh khankix yuh naing,
         8 mai ang kix pex mai ang lai baox koe dee ot dee koe kix ka daux meung raoma heue.
         9 Taing lih ka siyawng ting an, pa mawh siuing prim dix, kaw pa kok mawh phicaox mai
         satan, pa mawh cao pa pie lhen ka beu haktiex khawmuik heue. Hoik taing nawh lih ka
         piang haktiex mai kawncau nawh khankix kawx hoik taing lih tau mai nawh heue.
         10 Aux mhong lox pa ting pa sinum ka daux meung raoma, pa ah nin, "Yam in uik hoek krax
         taoh mai sibrawm mai meung Siyiex ex mai sibrawm Khrit cie Nawh heue. Grawh grawng
         nawh, cao pa deuh phimap ka puxaik ex khankix, ka sivoe Siyiex ex ku ngaix, hoik taing
         lih heue.
         11 Kix hoik pex ka nawh kheu nham kawn yung mai kheu lox pa kham mhai rug kix heue.
         Kix ang lhawk ka ju tix, viang sidah yaox ti yum kawx heue.
         12 Mawh kheu nan, raoma khankix eue, gaux rhawm heue. Haktiex mai rawm sigrit sigra
         koe krax kha rhawm, mawh kheu phicaox hoik viex krax pa ting song rhawm song rhi mai
         lih hu ka pex, kheu hoik tawng nawh grawng koe tix bawg yam ceeix khaing heue.
         13 Yam yaox siyawng an grawng hoik taing nawh lih ka haktiex, nawh tuktiak tukte ka
         bun pa hoik keh kawn simex an heue.
         14 Teei ti tawx pruik klang krih ting an ra khawn ka bun an, sonsang po hu kiex ka daux
         tiagtu, ka dee ot kiex, dee sang kia ngien ka kiex been tix bawg yam mai ra bawg yam
         mai tix plak bawg yam, khaing plakngai siyawng an heue.
         15 Siyawng an prauk rawm lih khaing daux jheeh nawh, hawt khaix bun an, awm rawm klawng
         ting, yuh ka mawx sonsang kieh nawh rawm an sibloe kiex hu heue.
         16 Haktiex teem ka bun an mai ang jheeh tix mai bleet ka rawm klawng ting an pa hoik
         prauk siyawng an lih khaing daux jheeh tix heue.
         17 Siyawng an song rhawm song rhi ka bun an mai lih hu ti sang yuh naing ka ru bun an
         pa kawn deuk khankix, pa kawn priex ti hawt ka lox tawm jhawm krai Siyiex mai pa giex
         ka mhai ruk Yesux.

1 Nawh cung ka piang pak mhaik rawm sigrit sigra heue. Mai aux yaox totiag tix mu lih
         khaing daux rawm sigrit sigra pa koe kaing aliah mu mai rung kao mu mai ka piang rung
         nawh khankix koe mhok khri kao mu mai ka piang kaing nawh khankix koe ceu kaux ceu
         pa salao ka Siyiex khankix heue.
         2 Totiag pa yaox aux an awm sivai simuing mai caong nawh awm caong krih mai jheeh nawh
         awm jheeh sivai sangsi heue. Siyawng an tawx sibrawm tix mai dang ngeung tix mai sibrawm
         giex kaing tix ka totiag an heue.
         3 Aux yaox kaing nawh tix mu pa awm pa hoik pah yum ka mai hoik kieh rhoi khaix dee
         hoik pah nawh an moi heue. Pui haktiex khawmuik daox deng kah mai hawt khaix totiag
         an heue.
         4 Kix krub ka siyawng an, mawh kheu hoik tawx nawh sibrawm giex kaing tix ka totiag
         an heue. Kix krub ka totiag an ah nin, "Mawh mawx pa awm ka totiag in? Mawh mawx pa
         chix yuh naing ka nawh?"
         5 Hoik tawx jheeh ka nawh, pa ah ceu pa ting lhaong mai lox salao ka Siyiex khankix
         heue. Hoik tawx sibrawm tix giex kaing ka nawh been tixpon ra khix heue.
         6 Nawh ang jheeh tix sonsang ah lox salao ka Siyiex,ti sang salao ka ceu kaux Nawh
         Cao mai ka nyiex gox bwan man Nawh Cao, pa mawh kix pa ot ka daux meung raoma heue.
         7 Tawx akhwang ka nawh ti sang yuh naing ka pui pa singax singeh khankix mai ti sang
         pex kix heue. Hoik tawx sibrawm tix giex kaing ka piang ceu pui kuceu mai pui kuceu
         mai pui pa tang lox sikah kuceu mai pui meung ku meung, ka nawh heue.
         8 Can pui pa ot ka piang haktiex khawmuik tak sang krub ka nawh, pa mawh can pa ang
         lai tiiem ti deuh ka ceu kaux kix tom yam jah ti kaw haktiex ka daux phuk lai pa im
         ju, cie kawn yung pa hoik pah yum heue.
         9 Phan pui tix kaux kaux koe yhaok kieh nawh mhong heue.
         10 Phan pui tix kaux kaux mawh pa hoik laung ka pui, nawh tak laig ka daux pa laung
         heue.Phan pui tix kaux kaux teei pui yum ka vaig tak lai teei nawh yum ka vaig heue.
         Mawh ka grawng in heue, pa pui pa singax singeh khankix gun yeung mai koe krax yum
         rhawm.
         11 Aux yaox totiag tang mu pa lih hoek khaing daux haktiex mai nawh koe rung ra mu pa
         awm rung kawn yung mai lox sikah nawh awm siyawng heue.
         12 Nawh shiao ka sibrawm pa giex kaing totiag phao ka an tix mu khawmuik, ka sivoe ngai
         nawh. Nawh yuh ti kieh haktiex mai kix pa ot ka daux haktiex khankix, krub ka totiag
         phao ka an tix mu, pa hoik kieh rhoi khaix dee hoik pah nawh moi heue.
         13 Nawh yuh mhai pa daox am pa kied ting khankix tom sidah kieh nawh ngu lih khaing
         raoma ka piang haktiex ka sivoe ngai kawn pui heue.
         14 Nawh pie lhen ka kix pa ot ka piang haktiex ka mhai pa daox am, pa hoik tawx tix
         kieh nawh yuh sivoe ngai totiag phao ka an mai nawh nhie kix pa ot ka piang haktiex
         khankix yuh riang grang totiag pa koe rhoi khaix dee hoik mug ka vaig mai pa im an
         heue.
         15 Hoik tawx sibrawm ka nawh ti tawx ju ka riang grang totiag an, sonsang chix sikah
         riang grang totiag an mai kieh teei yum ka can kix pa ang krub ka riang grang totiag
         tix heue.
         16 Ka khawmuik, can pa iak mai pa ting mai pa mi pa koe mai pa hot pa sibhawm mai pa
         ploi mai pa mawh siliex khankix, nawh kieh sau mhai ka taix khawn dawm kix, phan ang
         mawh nan ka dong re kix,
         17 mai yuh ka mawx son ang pui tix kaux kawx sang pon teei ti tawx, phan ang mawh nan
         sang pon ti coh, lheu khaing kaw pa hoik koe mhai an, pa mawh ceu kaux totiag an,
         phan ang mawh nan nambad ceu kaux nawh heue.
         18 Koe pingnya cuyi ka in heue. kaw pa koe krax tawng yung, kieh nawh simin ti yaox
         ka nambad totiag an awx. Grawh grawng nawh nambad an mawh nambad pui tix kaux heue.
         Nambad an mawh liah yieh mai tigliah liah (666) mu heue.

1 Aux jhak mai yaox kawn Yung cung ka gawng Zion tau mai Nawh Cao koe pui pa hoik tiem
         ceu kaux Nawh mai ceu kaux Keeing Nawh Cao, piang dong re kix heue.
         2 Aux mhong lox khaing raoma, pa awm lox rawm tom nie mai awm lox sinum praix pa ting
         heue. Lox mhong aux an awm lox cao pa tah ting vawk khankix, yam tah kix ting vawk
         heue.
         3 Kix rhax lai rhax pa khraox sivoe dang ngeung sivoe totiag pa im ju pon mu mai kuad
         song khankix mai pui tix kaux kawx ang chix pon gau lox rhax an lheu khaing kaux pa
         hoik liag khaing haktiex heue.
         4 In mawh kix pa ang sax kieh tokaux tix seeing brai mai bun. Grawh grawng nawh kix
         singax awm bunkrih heue. In mawh kix pa hawt khaix kawn Yung ka can dee sang hu Nawh
         heue. In mawh kix pa hoik liag khaing daux kawn pui, sonsang mawh plix liang ka son
         Siyiex mai ka son kawn Yung an heue.
         5 Ka daux jheeh kix ang lai yaox lox pie lhen, kix mawh pa loig pa ang koe dee ne heue.
         6 Aux yaox kawncau Siyiex tang kaux tix kaux, pa pu ka sigreung raoma mai pa koe lox
         bwan gaux rhawm leeing ju, sonsang sidiex gau ka kix pa ot ka piang haktiex mai ka
         pui meung ku meung mai ka ceu pui kuceu mai ka pui pa tang lox sikah kuceu mai ka
         pui kuceu heue.
         7 Nawh ah nin ka lox pa ting pa sinum, "Lhat graung ka Siyiex mai yaogyaw ka Nawh Cao,
         mawh kheu bawg yam nari pa prawng pa ciyang Nawh hoik hoek heue. Krub ka Nawh Cao
         pa hoik yuh raoma mai haktiex mai rawm sigrit sigra mai rawm keut khankix heue."
         8 Kawncau Siyiex tang kaux ra kaux tix kaux hawt khaix ah nin, "Veng Babulon pa ting
         hoik grhup, hoik grhup heue. Veng Babulon pa hoik kieh ceu pui khawmuik nyaux ka rawm
         plix siiet pa song rhawm ceu pa lud vao nawh heue."
         9 Kawncau Siyiex tang kaux loe kaux tix kaux hawt khaix kawncau Siyiex an kiex mai
         ah nin ka lox pa ting pa sinum, "Phan pui tix kaux kaux krub ka totiag an mai ka riang
         grang nawh mai rieb ti teei mhai ka dong re tix, phan ang mawh nan ka taix tix,
         10 nawh tak yaox ti nyaux ka khawm rawm plix siiet ceu pa song rhawm song rhi Siyiex,
         pa ang klao tidtix ka daux kawk pa song rhawm song rhi Nawh Cao heue. Tak sang yuh
         tix kieh nawh kha rhawm ka ngu mai mhat, ka sivoe kawncau Siyiex pa singax singeh
         khankix mai ka sivoe kawn Yung an heue.
         11 Taox ngu ceu pa kha rhawm kix haok hu ku ju leeing ju. Kix pa krub ka totiag an mai
         ka riang grang nawh mai can pa hoik rieb ti teei ka mhai ceu kaux nawh khankix, pon
         ang lai yaox ti laux lee ku ngaix heue.
         12 Mawh ka grawng in, pui pa singax singeh khankix gun yeung, pa mawh kix pa priex tix
         hawt ka lox tawm jhawm krai Siyiex mai ka krax yum rhawm Yesux heue.
         13 Aux mhong lox khaing raoma pa ah nin, "Tiiem yuh nin, Jah tom yam in, kix pa yum
         ka daux Simiang ting bwanson heue. Mawh heue, Khwan Cao ah nan, yuh ka mawx sonsang
         pon kix ti laux lee khaing pa nyhap pa mao kix mai kaing ceu pa yuh kix hawt tau mai
         kix heue."
         14 Aux jhak mai yaox, paiawm pa paing tix mu ka piang paiawm an, aux yaox pa ngawm tix
         kaux, pa awm Kawn kawn pui mai koe mhok khri ka piang kaing Nawh mai ka daux taix
         Nawh koe sivawg pa lawm tix mag heue.
         15 Kawncau Siyiex tang kaux tix kaux lih hoek khaing daux nyiex bwan mai kok yo lox
         pa ting sinum ka Kaw pa ngawm ka piang paiawm an ah nin, "Ploi sivawg Maix mai vawg
         heue. Mawh kheu bawg yam nari pa vawg hoik hoek, mawh kheu hoik kaux plix ka piang
         haktiex heue."
         16 Kaw pa ngawm ka piang paiawm an taing sivawg tix ka piang haktiex mai vawg nghox
         ka haktiex heue.
         17 Kawncau Siyiex tang kaux tix kaux lih hoek khaing daux nyiex bwan pa koe ka daux
         meung raoma an, nawh kawx koe sivawg pa lawm tix mag heue.
         18 Kawncau Siyiex tang kaux tix kaux lih hoek khaing khu dee tan pa mawh kaw pa koe
         sibrawm ka piang ngu mai nawh kok yo lox pa ting pa sinum ah nin ka nawh, "Ploi sivawg
         pa lawm maix mai khrawm ka sigleem nhu plix siiet ka haktiex, grawh grawng nawh plix
         siiet nawh khankix hoik sidaing teem heue."
         19 Kawncau Siyiex an taing sivawg nawh ka haktiex mai khrawm ka plix siiet, ka haktiex
         mai taing sau ka daux dee biiet ti teei rawm plix siiet, pa mawh dee biiet pa ting,
         krax song rhawm song rhi Siyiex heue.
         20 Dig ka dee biiet ti teei rawm plix siiet an, ka plak praix veng mai nham lih khaing
         dee biiet ti teei rawm plix siiet an, tom hoek ka maox keu brung khankix, pa hoek
         been glang ra yieh lag heue.

1 Aux yaox mhai ka daux raoma tang ceu tix ceu, pa ting lhaong mai pa koe dee daox
         deng ka, pa mawh kawncau Siyiex aliah kaux, pa koe preng aliah ceu, pa mawh pa ghoik
         khaix khankix, mawh kheu krax song rhawm song rhi Siyiex hoik grum ka daux khankix
         heue.
         2 Aux yaox ceu pa awm rawm sigrit sigra siliak pa hoik klao tau mai ngu mai ka kix
         pa hoik pex mai luan khaing totiag an mai khaing riang grang nawh mai khaing nambad
         ceu kaux nawh cung dex rawm sigrit sigra siliak an mai kix koe ting vawk Siyiex heue.
         3 Kix rhax ka lox rhax Mose, pa mawh siliex Siyiex mai ka lox rhax kawn Yung pa ah
         nin, "Siyiex cao pa ting sibrawm piang Khawmuik eue, kaing Maix mawh pa ting lhaong
         mai pa koe dee daox deng ka Simiang leeing ju, krax pa yuh Maix khankix mawh pa rahsee
         mai pa mawh meh heue.
         4 Simiang eue, mawh mawx pa tak ang lhat mai ang yaogyaw ka ceu kaux Maix, mawh kheu
         mawh ngie Maix khaing pa singax singeh heue. Mawh kheu ceu pui khawmuik tak sang hoek
         mai krub ka sivoe Maix heue. Mawh kheu jhawm pa rahsee yuh Maix hoik sidawng heue."
         5 Khaix ceu in khankix aux yaox pa hoik paoh ka nyiex bwan, pa mawh nyiex gox bwan
         man mhai ruk, ka daux meung raoma heue.
         6 Kawncau Siyiex aliah kaux pa koe preng aliah ceu an, lih hoek khaing daux nyiex bwan
         an heue. Kix ceep ka simaox pa singax mai pa pruh mai hoik nhawt maox rawd khri ka
         see piang teeih naok kix heue.
         7 Ka daux totiag pa im ju pon mu an tix mu teei klong khri aliah mu pa naog ka pa song
         rhawm song rhi Siyiex, pa im ju ku ju leeing ju mai tawx ka kawncau Siyiex aliah kaux
         an khankix heue.
         8 Nyiex bwan an naog ka taox ngu khaing min pakngai Siyiex mai khaing sibrawm Nawh
         Cao heue. Ang pon ti laig ka daux nyiex bwan an tix kaux kawx, tom sidah hoik hoik
         preng aliah ceu cie kawncau Siyiex aliah kaux an khankix heue.

1 Aux mhong lox pa ting pa sinum khaing daux nyiex bwan pa ah nin ka kawncau Siyiex
         aliah kaux an, "Pex hu mai prauk klong pa song rhawm song rhi Siyiex aliah mu lih
         ka piang haktiex awx."
         2 Kawncau Siyiex phao ka tix kaux, hu mai prauk klong cie tix lih ka piang haktiex
         mai lih mawh muad yia pa lang teung saux ka piang pui khankix pa koe mhai totiag an
         mai pa krub ka riang grang nawh heue.
         3 Ra kaux tix kaux prauk klong cie tix lih ka daux rawm sigrit sigra mai rawm an lih
         mawh nham pa awm nham pui pa hoik yum heue. Can ceu pa im ju pa koe ka daux rawm sigrit
         sigra yum khawmuik heue.
         4 Loe kaux tix kaux prauk klong cie tix lih ka daux rawm klawng ting mai ka rawm keut
         khankix mai rawm khankix lih mawh nham heue.
         5 Aux mhong kawncau Siyiex rawm an khankix ah nin, "Kaw Pa Singax Singeh, pa mawh yam
         in mai pa hoik mawh eue, Maix mawh pa rahsee, mawh kheu hoik prawng ca Maix yuh nin
         heue.
         6 Grawh grawng nawh, kix hoik prauk lih ka nham pui pa singax singeh mai cao jhai khankix
         mai Maix hoik tawx kix nyaux nham. Kix mawh pa keung tix kham pa yuh nan heue."
         7 Aux mhong khu dee tan ah nin, "Mawh heue, Siyiex, cao pa ting sibrawm piang khawmuik
         eue, ceu pa prawng ciyang Maix mawh pa mawh meh mai pa rahsee heue."
         8 Pon kaux tix kaux prauk klong cie tix lih ka piang singaix mai tawx sibrawm ka singaix
         sonsang hax pui khankix ka ngu heue.
         9 Pui khankix yaox ti kham pa hax ka ceu pa kied hax sigrien sigre mai kix salao ka
         ceu kaux Siyiex pa koe sibrawm ka piang preng in khankix mai ang kix doh keud ka phimap
         tix sonsang yaogyaw ka Nawh Cao heue.
         10 Phwan kaux tix kaux prauk klong cie tix lih ka piang dang ngeung totiag an mai meung
         nawh lih mawh pa faik heue. Kheu kied saux kix, kix deeh kiied ka dak tix tiru heue.
         11 Kix salao ka Siyiex raoma, mawh kheu pa saux kix mai muad pa yia mai ang kix doh
         keud ka phimap jhawm pa yuh tix heue.
         12 Liah kaux tix kaux prauk klong cie tix lih ka daux rawm klawng ting pa mawh rawm
         klawng ting Yufrethix mai rawm ka daux rawm klawng ting an hit kroh, yuh ka mawx sonsang
         khre rien tix, son simiang pa sang hoek khaing plak lih singaix khankix heue.
         13 Aux yaox khwan pa seeing brai loe mu, pa awm khiiet, lih khaing daux jheeh siyawng
         an mai khaing daux jheeh totiag an mai khaing daux jheeh cao jhai pa ang mawh ang
         meh an heue.
         14 Grawh grawng nawh kix mawh khwan phicaox khankix, pa yuh mhai pa daox am pa hu ka
         can simiang haktiex khawmuik, sonsang kraix khrawm kix ti sang yuh naing ka daux singaix
         pa ting lhaong Siyiex, cao pa ting sibrawm piang khawmuik.
         15 Jhak heue, Aux sang hoek awm pui briex kaw pa pau ti jhak mai pa priex ka kraung
         ceep tix ting bwanson, phan ang mawh nan, ha nawh kox yaox ti hu kakaong mai pui yaox
         ka pa kaig pa tua nawh heue.
         16 Kix kraix khrawm kix tau ka daux dee kok lox Hebrie mawh Amagedon heue.
         17 Aliah kaux tix kaux prauk klong cie tix lih ka piang bhawm mai lox pa ting pa sinum
         lih khaing daux nyiex bwan khaing dang ngeung ah nin, "Hoik hoik heue."
         18 Lih mawh pa tuh sah mai lox sikah mai lox pa sinum praix mai lih tok kla reem ting,
         pa mawh pa tok kla reem pa kied ting sigrien sigre, pa ang sax tok pa awm an, khaix
         hoik koe kawn pui piang haktiex heue.
         19 Gwieh ka veng ting an mawh loe pak, mai veng cie ceu pui khankix grhup heue. Doh
         keud ka veng Babulon pa ting ka plak sivoe Simiang Siyiex sonsang tawx kawk rawm plix
         siiet pa song rhawm song rhi Nawh Cao ka veng an, pa kied lang teung nu heue.
         20 Klawn tiex ku klawn to hu mai gawng khankix kawx ang lai baox yaox ka heue.
         21 Lih pre pa ting mu khaing daux raoma ka piang kawn pui, jhawm cien tix mu pre dex
         koe kao phwan coi heue. Kawn pui khankix salao ka Siyiex kheu preng pre an. Mawh keu
         preng pre an mawh pa kied ting sigrien sigre heue.

1 Ka daux kawncau Siyiex aliah kaux, pa koe klong aliah mu an tix kaux hoek mai sikah
         mai aux, ah nin, "Hoek tin mai aux tak jhi maix yaox krax pa prawng pa ciyang ka bun
         pa coh kaux pa ting pa ngawm piang rawm tom nie,
         2 pa mawh bun pa kieh simiang haktiex khankix lud vao mai nawh, mai hoik kieh kix pa
         ot ka piang haktiex khankix yoek ka plai rawm plix siiet ceu pa lud vao nawh heue.
         3 Nawh viex aux hu ka daux Khwan Cao ka daux tiagtu. Aux yaox bun tix kaux pa ngawm
         ka piang totiag pa raoh tix mu, pa naog ceu kaux ceu pa salao ka Siyiex mai pa koe
         kaing aliah mu mai rung kao mu heue.
         4 Bun an ceep kraung pa raoh klai mai pa raoh rawt mai nawh jawg ka khao kraung khri
         mai siang simaox pa ngawh mai siang pa koe daux jawx khankix mai nawh giex kawk khri
         daux taix tix pa naog mai ceu pa greeing, pa mawh ceu pa seeing brai pa dex mai pa
         lud vao nawh heue.
         5 Hoik tiiem ceu kaux ka piang dong re nawh yuh nin, "Pa raux pa mox veng Babulon pa
         ting, pa mawh miex bun coh kaux khankix, mai miex ceu pa greeing cie haktiex."
         6 Aux yaox bun an yoek ka nham pui pa singax singeh khankix mai ka nham pui pa kham
         mhai sakse son Yesux heue. Yam yaox aux nawh, aux daox deng kah, ka krax pa kied daox
         deng sigrien sigre heue.
         7 Kawncau Siyiex an ah nin ka aux, "Maix lai daox deng ka yuh ka mawx? Aux tak sang
         krai ka maix grawh grawng ceu pa raux pa mox, pa dex mai bun an mai pa dex mai totiag
         an, pa koe kaing aliah mu mai rung kao mu, pa pux ka bun an heue.
         8 Totiag pa hoik yaox maix an, hoik mawh, mai ang lai mawh, dex sang lih hoek khaing
         daux, daux pa ang koe dee die mai hu ka daux pa laux pa laux leeing heue. Pui pa ot
         ka piang haktiex khankix, pa mawh kix pa ang lai tiiem ti deuh ka ceu kaux kix, tom
         yam jah ti kaw haktiex, ka daux phuk lai pa im ju, yam yaox kix ka totiag an pa hoik
         mawh mai pa ang lai mawh mai pa tak sang hoek khaix, tak sang daox deng ka heue.
         9 In mawh rhawm dee chix keud, pa koe pingnya cuyi heue. Kaing aliah mu an mawh gawng
         aliah mu pa ngawm bun an kah,
         10 mai kix mawh simiang aliah kaux heue. Kix phwan kaux hoik rau mai kawn koe tix kaux
         mai ang nyang bax hoek tix kaux. Yam hoek nawh, nawh tak lai ot tivud ticu heue.
         11 Totiag pa hoik mawh mai pa ang lai mawh an, tokaux nawh kawx, mawh simiang daix kaux
         tix kaux mai mawh pa neuex mai simiang aliah kaux an heue. Nawh hu ka daux dee laux
         dee leeing heue.
         12 Rung kao mu pa hoik yaox maix an, mawh simiang kao kaux, pa ang nyang bax pon meung,
         viang mawh nan kix pon sibrawm giex kaing awm simiang tau mai totiag an, been tix
         nari heue.
         13 Inkix koe rhawm tix mu khaing mai kix tawx sibrawm kix mai sibrawm giex kaing kix
         ka totiag an heue.
         14 Inkix tak sang yuh naing ka kawn Yung mai kawn Yung tak sang pex ka kix, mawh kheu
         mawh Nawh Cao piang cao, mai Simiang piang simiang heue. Kix pa ot tau mai Nawh Cao,
         mawh pa hoik kok mai pa hoik laug ti teei mai pa kaux sijax heue."
         15 Nawh baox ah nin ka aux, "Rawm pa hoik yaox maix khankix dee ngawm bun coh kaux an,
         mawh pui kuceu mai cub pui hun khankix mai pui meung ku meung mai pui pa tang lox
         sikah kuceu heue.
         16 Rung kao mu pa hoik yaox maix an mai totiag an, khankix tak koeng ka bun coh kaux
         an mai yuh nawh yi pak lawg mai kakaong mai tak sang ih ka nex nawh mai gleeing nawh
         ka ngu, tom ngua heue.
         17 Grawh grawng nawh Siyiex hoik sau jhawm keud ka daux rhawm rhi kix ti sang yuh hawt
         alo rhawm Nawh mai ti sang koe kix rhawm tix mu khaing mai ti sang tawx meung kix
         ka totiag an, tom sidah hoik grum mawh gumlox Siyiex khankix heue.
         18 Bun pa hoik yaox maix an, mawh veng ting an pa giex kaing ka piang simiang haktiex
         khankix heue."

1 Khaix ceu an khankix, aux yaox kawncau Siyiex tang kaux tix kaux lih hoek khaing
         daux raoma, pa koe sibrawm pa ting mai haktiex riang kheu min plakngai nawh heue.
         2 Nawh kok lox pa ting pa sinum, ah nin, "Veng Babulon pa ting hoik grhup, maix hoik
         grhup. Mai hoik lih mawh dee ot phicaox khankix mai dee laung khwan pa ang singax
         kuceu mai dee laung sim pa seeing brai mai pa khaw tix koeng ka kuceu heue.
         3 Grawh grawng nawh ceu pui khawmuik hoik goh, kheu plai plix siiet ceu pa lud vao
         nawh heue. Simiang haktiex khankix hoik lud vao mai nawh, cao lai geu haktiex khankix
         hoik mi koe, kheu sibrawm ceu pa cha nie luan nawh heue."
         4 Aux mhong lox khaing raoma pa ah nin, "Pui Aux khankix eue, lih hu khaing daux nawh,
         yuh ka mawx son ang pex yuh paox pie tau mai phimap nawh khankix, son ang pex pon
         ka preng nawh khankix heue.
         5 Grawh grawng nawh phimap nawh khankix hoik hoek tom ka raoma, Siyiex hoik doh keud
         ka ceu pa lud nawh heue.
         6 Deeh viied ka nawh awm pa hoik tawx nawh mai deeh tawx ka nawh ra son, ka son ceu
         pa hoik yuh nawh heue. Ka daux kawk pa hoik klao nawh, klao ka son nawh ra son heue.
         7 Nawh hoik yaw tokaux tix, hoik cha nie luan yuh mai ah nin, tawx krax tug kha mai
         krax khi rhawm daux aux awx awx. Nawh hoik ah nin ka daux rhawm tix, aux ngawm ti
         mawh laux simiang, ang aux mawh miexmai mai aux ang doh chix yaox krax khi rhawm heue.
         8 Mawh kheu nan ka daux tix ngaix neh, preng ceu in khankix tak hoek ka piang nawh,
         pa mawh krax yum mai pa khi rhawm mai pa sibhawm mai tak sang gleeing nawh ka ngu
         paklawg heue. Grawh grawng nawh Siyiex, pa prawng pa ciyang ka nawh ting riang ting
         rao heue.
         9 Simiang haktiex khankix pa hoik lud vao mai pa hoik cha nie luan ot mai nawh, tak
         sang yiiem grai mai yiiem riag yo son nawh, yam jhak kix ka taox pa gleeing nawh.
         10 Kix tak sang cung dee singai kheu lhat ka krax tug kha nawh ah nin, Eue, eue, veng
         Babulon pa ting, veng pa ting riang rao eue, ka daux dom tix nari neh, krax prawng
         ciyang ka maix hoik hoek heue.
         11 Cao lai geu haktiex khankix, tak yiiem grai mai khi rhawm son nawh, mawh kheu pui
         tix kaux kawx ang baox liag kraung khrai kix khaix.
         12 Pa mawh kraung khrai, khri mai mau mai siang simaox pa ngawh mai siang pa koe ka
         daux jawx mai man rhi pa mhawm mai man raoh klai mai man pre mai man raoh rawt mai
         khaox pa sioe baux kuceu mai kraung nga sang kuceu mai kraung khaox pa ngawh kuceu
         mai kraung tawng lheung mai kraung rhiem, kraung simaox paing,
         13 khaox caihung, amomum ceu siging mai ceu nyawng bhawng, sidah bhawng mai lawpan,
         rawm plix siiet, rawm bee, mawk gaox nghox ca, mawie, yung, brung, ling brung, siliex
         mai ju kawn pui khankix heue.
         14 Plix pa hoik ghoing rhawm maix ka khankix hoik grai hu khaing maix, kraung ceu pa
         mhawm mai ceu pa mhawm grang khawmuik hoik grai khaing maix mai kawn pui tak ang lai
         baox deeh yaox khankix tix bawg kawx heue.
         15 Cao pa yuh laig geu ceu in khankix, pa hoik mi hoik koe kheu nawh, tak sang cung
         dee singai kheu lhat ka krax tug kha nawh mai yiiem grai mai khi rhawm tix,
         16 ah nin, "Eue, eue, veng ting eue, pa hoik ceep kraung man rhi pa mhawm mai kraung
         raoh klai mai kraung raoh rawt mai pa jawg ka khaox kraung khri mai siang simaox pa
         ngawh mai siang pa koe daux jawx khankix,
         17 ka daux dom tix nari neh, sinngao pa ting nie ding nie dod hoik yuh laux pak lawg
         heue. Cao giex kaing reu ku kaux mai can pui pa brug reu hu tix dahdah mai pui yuh
         kaing piang reu khankix mai can kix pa yuh ti ih kaing piang rawm sigrit sigra khawmuik
         cung dee singai,
         18 mai yam jhak kix ka taox ngu pa gleeing nawh, kix kok yo ah nin, veng pa yuh ka mawx,
         awm ka veng ting an?"
         19 Kix ruat phawng tiex ka piang kaing tix mai yiiem riag yo, khi rhawm ti ah nin, "Eue,
         eue, veng ting eue, dee can pui pa koe reu ka piang rawm sigrit sigra khawmuik, hoik
         pon ti mi koe ka pa ting cai nawh mau, ka daux dom tix nari neh, hoik yuh nawh laux
         pak lawg heue.
         20 Raoma mai pex pui pa singax mai kawncau pa ting, mai cao jhai khankix eue, gaux rhawm
         rawb nawh heue. Kheu Siyiex hoik pawk bix pex ka nawh heue."
         21 Kawncau Siyiex pa ting riang tix kaux teei ti yaog simaox tix lon pa awm simaox mhaw
         pa ting mai taing sau ka daux rawm sigrit sigra, ah nin, "Awm an ka veng ting Babulon
         kawx, tak sang sau riang ti taing nawh lih mai pon ang lai yaox nawh khaix heue.
         22 Lox pui pa tah ting mai pui pa ah lox leng lox klao mai pui pa phlu pi lawk leh mai
         pui pa phlu teettawng khankix, tak ang lai pon ti mhong ka daux maix khaix heue. Pui
         pa chix yuh khaix taix, khaix taix pa yuh ka mawx ang ah, tak ang lai pon ti yaox
         ka daux maix khaix heue. Lox pa krid mhaw, tak ang lai pon ti mhong ka daux maix khaix
         heue.
         23 Riang kawk ngu, tak ang lai pon ti jhan ka daux maix khaix heue. Lox bun krih, sinaw,
         cao pa yuh kapaox, tak ang lai mhong ka daux maix khaix, grawh grawng nawh cao pa
         yuh lai geu khankix, hoik mawh pui ting haktiex mai ku meung heue. Hoik pie lhen ka
         ceu pui khawmuik, ka simeed pa yuh maix heue.
         24 Hoik yaox nham cao jhai khankix mai nham pui pa singax singeh khankix mai nham can
         pui pa hoik pah yum ka piang haktiex khawmuik ka daux maix heue."

1 Khaix ceu an khankix aux mhong awm mawh lox cub pui hun, pa ting pa sinum, ka daux
         meung raoma pa ah nin, "Haleluya! Krax taoh mai min pakngai mai sibrawm, mawh cie
         Siyiex ex heue.
         2 Pa mawh meh mai pa rahsee mawh krax prawng Nawh Cao heue. Kheu Nawh Cao hoik prawng
         ka bun ting coh kaux an, pa hoik kieh haktiex seeing brai ka ceu pa lud vao nawh,
         mai hoik pawk bix nham siliex Nawh khankix, pa lih ka tawm taix nawh heue."
         3 Kix baox ah, "Haleluya!" Taox ngu nawh haok hu ku ju leeing ju heue.
         4 Kuad song tixnga pon kaux an mai totiag pa im ju pon mu an, goh gup mai krub ka Siyiex
         pa ngawm ka piang dang ngeung, ah nin, "Amen. Haleluya."
         5 Lox lih hoek khaing dang ngeung, pa ah nin. "Can pex pa mawh siliex Nawh khankix
         mai pex pa lhat ka Nawh Cao khawm pa iak pa ting khankix eue, yaogyaw ka Siyiex ex
         awx."
         6 Aux mhong awm pa mawh lox cub pui haoh hun mai awm lox luah rawm tom nie mai awm
         lox pa kied ting sinum praix pa ah nin, "Haleluya! Mawh kheu Siyiex ex hoik giex kaing,
         cao pa ting sibrawm piang khawmuik heue.
         7 Kieh ex haing hia mai nied ti gaux rhawm mai tawx min plakngai ka Nawh Cao, mawh
         kheu hoik hoek bawg yam pa sang teei kawn Yung moeng mai moeng Nawh hoik jawg hoik
         khre tokaux tix heue.
         8 Hoik tawx nawh ceep kraung man rhi pa mhawm, pa pruh mai pa singax singeh, ka tokaux
         tix. Man rhi pa mhawm an kienie, mawh ceu pa rahsee pa hoik yuh pui pa singax singeh
         khankix heue."
         9 Nawh ah nin ka aux, tiiem yuh nin, "Kix pa hoik ghaok ka priex bo kapaox kawn Yung,
         ting bwanson heue." Nawh baox ah nin ka aux, "Lox inkix mawh lox Siyiex tete heue."
         10 Aux goh gup ka sivoe caong nawh mai krub ka nawh heue. Nawh baox ah nin ka aux, "Maix
         paw vi yuh nan, Aux mawh paox siliex tau mai maix, mai puxaik khankix pa giex mhai
         rug Yesux heue. Krub ka Siyiex awx. Grawh grawng nawh mhai rug Yesux mawh rhawm khwan,
         mawh num ka pa krai lox jhai khankix heue."
         11 Aux yaox hoik baoh raoma.Jhak heue, lih bleeh brung paing tix mu mai Kaw pa ngawm
         piang brung an, kok ceu kaux Nawh mawh, "Pa kaux sijax mai pa mawh pa meh." Nawh prawng
         ca mai yuh naing ka daux pa rahsee heue.
         12 Ngai Nawh mawh rao ngu mai ka piang kaing Nawh koe mhok khri tom nie heue. Nawh koe
         ceu kaux pa hoik tiiem ti deuh, pa ang pui tawng tix kaux kawx lheu khaing tokaux
         Nawh heue.
         13 Nawh ceep kraung pa hoik cub ti ka daux nham mai kok ceu kaux Nawh mawh, "Gumlox
         Siyiex heue."
         14 Kru naing pa koe ka daux meung raoma khankix, brug brung paing mai ceep kraung man
         rhi pa mhawm, pa paing mai pa singax mai hawt khaix Nawh heue.
         15 Khaing daux jheeh Nawh lih vaig lawm tix kre, sonsang mug ka ceu pui khankix kah
         Nawh tak sang kwang sang giex kaing kix ka khaox gix rhiem heue. Nawh dig ka dee biiet
         ti teei rawm plix siiet ceu pa song rhawm song rhi Siyiex, pa mawh Cao pa ting sibrawm
         piang khawmuik heue.
         16 Nawh koe ceu kaux pa hoik tiiem ka Piang kraung ceep Nawh mai ka piang ba Nawh yuh
         nin, Simiang piang simiang, mai Cao piang cao.
         17 Aux yaox kawncau Siyiex tix kaux cung ka daux singaix mai nawh kok yo lox sinum ah
         nin ka can sim pa pu sigreung raoma khawmuik, "Hoek mai krawk khrawm paox tix ka priex
         bo ting Siyiex.
         18 Yuh ka mawx sonsang yaox pex ti ih nex simiang khankix mai nex cao giex kaing naing
         khankix mai nex pui pa ting riang khankix mai nex brung khankix mai nex cao pa brug
         ka brung khankix mai nex kawn pui khawmuik, khawm pui ploi mai pui pa mawh siliex
         mai pa iak mai pa ting khankix heue."
         19 Aux yaox totiag an mai simiang khankix mai kru naing kix, pa hoik krawk khrawm paox
         tix sonsang yuh naing ka Kaw pa ngawm ka piang brung an mai ka kru naing Nawh heue.
         20 Giex ka totiag an mai ka khawm cao jhai pa ang mawh ang meh an tau mai nawh, pa hoik
         yuh mhai pa daox am ka sivoe nawh mai pa hoik teei mhai an kix tix pie lhen ka kix
         pa hoik pon mhai totiag an mai ka kix pa hoik krub ka riang grang nawh heue. Taing
         im kiex khawm ra ka daux nhawng ngu pa gleeing ka mhat heue.
         21 Teei can pa deuk khankix yum ka vaig kaw pa ngawm ka piang brung an, pa mawh vaig
         pa lih khaing daux jheeh Nawh mai sim an khawmuik hoik sak ka nex kix heue.

1 Aux yaox kawncau Siyiex lih hoek khaing daux raoma tix kaux, pa koe jiak saw daux
         pa ang koe dee die an mai daux taix nawh koe ceng pa ting tix nyaing heue.
         2 Nawh giex ka siyawng an, pa mawh siuing prim dix, pa mawh phicaox mai satan mai phyawk
         nawh son been tix rheng num,
         3 mai taing nawh sau ka daux daux pa ang koe dee die an mai nyeep ka moing daux an
         mai tawk cum ka piang moing daux nawh an, yuh ka mawx son ang nawh lai baox pie ka
         ceu pui khankix khaix, tom hoik sidah tix rheng num an heue. Khaix an tak sang ploi
         nawh tivud ticu heue.
         4 Aux yaox dang ngeung khankix mai ka kix pa ngawm ka piang dang ngeung an khankix
         mai hoik tawx akhwang tix prawng ca ka kix heue. Aux yaox ka ju kix pa hoik yaox ti
         kham pa kid kaing kix, son mhai ruk Yesux mai son gumlox Siyiex, pa mawh kix pa ang
         krub ka totiag an mai ka riang grang nawh mai pa ang rieb ti kieh sau mhai ka dong
         re kix mai ka taix kix heue. Kix im mai giex kaing tau mai Cao Khrit been tix rheng
         num heue.
         5 Pui pa hoik yum pa deuk khankix, ang lai im tom hoik sidah tix rheng num an heue.
         In mawh pa deeh kaoh im phao ka tix bawg heue.
         6 Kaw pa pon ti neuex ka daux pa deeh kaoh im phao ka an tix bawg koe bwanson mai singax
         heue. Ka piang inkix krax yum ra bawg tix bawg ang lai koe sibrawm tidtix, viang mawh
         nan kix tak sang mawh cao giex kaing li Siyiex mai Cao Khrit mai kix tak sang giex
         kaing tau mai Nawh Cao been tix rheng num heue.
         7 Khaix hoik sidah tix rheng num an, tak sang ploi Satan lih khaing daux dee laung
         nawh,
         8 mai tak sang lih hu sonsang pie lhen ka pui pa ot ka daog haktiex pon daog mai nawh
         tak khrawm kix tau sonsang yuh naing Gawgax mai Magawgax, kix koe pon gun awm mhaik
         rawm sigrit sigra heue.
         9 Kix haok hu ka plak vieh haktiex khawmuik mai rob ka bang dee ot pui pa singax singeh
         khankix mai veng pa moh an mai ngu lih khaing raoma mai gleeing ti tik kix heue.
         10 Phicaox pa hoik pie lhen ka kix kawx teei ti taing sau ka daux nhawng ngu pa gleeing
         ka mhat an, dee koe khawm totiag mai cao jhai pa ang mawh ang meh an heue. Tak sang
         kieh kix tug kha rhawm ku ngaix ku ju leeing ju heue.
         11 Aux yaox dang ngeung pa ting pa paing tix mu mai ka Kaw pa ngawm ka piang dang ngeung
         an. Haktiex mai raoma to hu khaing pakngai Nawh mai pon ang yaox dee ot son kix heue.
         12 Aux yaox pui pa hoik yum, khawm pa iak pa ting, cung ka sivoe dang ngeung an heue.
         Paoh ka phuk lai khankix mai baox paoh ka phuk lai tang pheen tix pheen, pa mawh phuk
         lai pa im ju heue. Prawng ca ka pui pa hoik yum khankix khaing daux ceu pa hoik tiiem
         ti deuh ka daux phuk lai khankix, awm pa khaw mai ceu pa hoik tang yuh kix heue.
         13 Rawm sigrit sigra deeh tawx pong pui pa hoik yum pa koe ka daux nawh heue. Pa yum
         mai meung yum kawx deeh tawx pong pui pa hoik yum pa koe ka daux kiex heue. Prawng
         ca ka kix kaux pui mawx kaux pui an, awm pa khaw mai ceu pa hoik tang yuh kix heue.
         14 Teei ti taing sau pa yum mai meung yum ka daux nhawng ngu heue. In mawh pa yum ra
         bawg tix bawg, pa mawh nhawng ngu heue.
         15 Phan yaox pui tix kaux kaux pa ang lai tiiem ti deuh ka daux phuk lai pa im ju an,
         teei ti taing nawh sau daux nhawng ngu an heue.

1 Aux yaox ka raoma pa khraox mai ka haktiex pa khraox, grawh grawng nawh raoma phao
         ka an mai haktiex phao ka an hoik grai hu heue. Rawm sigrit sigra ang baox lai koe
         heue.
         2 Aux yaox ka veng pa singax singeh, pa mawh veng Yerusaliem pa khraox, lih hoek khaing
         daux raoma khaing Siyiex, pa hoik cox khre tix awm bun pa sang koe mex, pa hoik jawg
         tix son mex nawh heue.
         3 Aux mhong lox pa ting pa sinum pa lih khaing daux dang ngeung ah nin, "Jhak heue,
         nyiex gox bwan man Siyiex koe tau mai kawn pui mai Nawh Cao tak sang ot tau mai kix
         mai kix tak sang mawh pui cie Nawh khankix mai tokaux Siyiex tak sang ot tau mai kix
         mai mawh Siyiex kix heue.
         4 Nawh Cao tak sang awt ti tik rawm ngai can pa koe khaing ngai kix heue. Krax yum
         tak ang lai baox koe khaix heue. Viang pa khi rhawm mai pa yiiem mai pa saux kawx
         tak ang baox lai koe khaix, mawh kheu ceu pa hoik sax mawh phao ka khankix hoik grai
         hu heue."
         5 Kaw pa ngawm ka piang dang ngeung an ah nin, "Jhak heue, Aux yuh khawmuik mawh pa
         khraox heue."Nawh Cao baox ah nin, "Tiiem heue, mawh kheu gumlox in khankix mawh pa
         kaux sijax mai pa mawh meh heue."
         6 Nawh Cao baox ah nin ka aux, "An khankix hoik lih mawh heue, Aux mawh Alaphax mai
         Omegax, pa mawh Pa Jah mai pa Sidah heue. Aux tak sang tawx giex rawm keut pa im ju
         ka kaw pa sang nyaux nie rawm heue.
         7 Kaw pa pex, tak sang pon tix cie sin ceu in khankix heue. Aux tak sang mawh Siyiex
         nawh mai nawh tak sang mawh kawn Aux heue.
         8 Viang mawh nan ka son pa lhat pa graung mai pa ang yum rhawm mai pa greeing mai pa
         mawh pa pah pui yum mai pa mawh pa lud vao mai pa mawh pa yuh simeed yuh sat mai pa
         mawh pa krub riang grang khankix mai can pa mawh pie lhen khawmuik, nyum cie kix tak
         mawh ka daux nhawng pa gleeing ka ngu mai mhat, pa mawh krax yum ra bawg tix bawg
         heue."
         9 Ka daux kawncau Siyiex aliah kaux an, pa koe klong aliah mu pa naog ka preng pa ghoik
         khaix aliah ceu an, tix kaux hoek mai nawh sikah mai aux ah nin, "Hoek tin mai aux
         tak sang jhi maix yaox bun pa sang koe mex, pa mawh moeng kawn Yung heue."
         10 Nawh viex aux hu ka daux Khwan Cao, ka gawng pa kied ting lhaong tix mu mai jhi aux
         yaox veng Yerusaliem pa singax singeh, lih hoek khaing daux raoma khaing Siyiex,
         11 pa koe min pakngai Siyiex mai pa riang nawh awm siang simaox pa kied ngawh, pa awm
         siang simaox pa toh riang kuceu, pa awm simaox plaung pa singaong,
         12 pa koe guh veng pa ting lhaong, pa koe siviex kao ra mu mai ka siviex an khankix
         koe kawncau Siyiex kao ra kaux mai ceu kaux pui Isarelax kao ra ceu kawx hoik tiiem
         ti deuh ka siviex an khankix heue.
         13 Plak lih singaix koe siviex loe mu mai plak caong ma laong siviex loe mu mai plak
         caong ma seh siviex loe mu mai plak klip singaix siviex loe mu heue.
         14 Guh veng an koe jaong num kao ra mu mai ka piang jaong an khankix koe ceu kaux kawncau
         pa ting cie kawn Yung an kao ra kaux heue.
         15 Kaw pa sikah mai aux koe gawng priem khri son diag, sonsang tiag ka veng an mai ka
         siviex nawh khankix mai ka guh veng nawh heue.
         16 Veng an mawh pa jiet kreng khawm pon daog mai plak lang nawh sidu ting awm plak vieh
         heue. Kaw an teei gawng priem an mai tiag ka veng an mai koe pon rheng mai phwan yieh
         lag. Plak lang mai plak vieh mai plak lhaong veng an sidu heue.
         17 Nawh tiag ka guh veng an mai koe tix yieh tixpon pon sawk, awm pa khaw mai sawk pa
         tiag pui, pa mawh sawk pa tiag kawncau Siyiex heue.
         18 Guh veng nawh mawh pa hoik tham ka siang simaox, pa mawh siang simaox pa toh riang
         kuceu mai veng an mawh khri nawnaw, pa awm siliak pa singax heue.
         19 Jaong num guh veng an khankix, hoik jawg bre ka can siang simaox pa ngawh kuceu khawmuik
         heue. Jaong num phao ka tix mu mawh siang simaox pa toh riang kuceu, ra mu tix mu
         mawh siang simaox pa klai singi pa toh riang awm khri tao tie, loe mu tix mu mawh
         siang simaox pa paing pau, pon mu tix mu mawh siang simaox pa klai sium,
         20 phwan mu tix mu mawh siang simaox pa bawd raoh bawd paing pau, liah mu tix mu mawh
         siang simaox pa raoh awm nham, aliah mu tix mu mawh siang simaox pa lheung awm khri,
         daix mu tix mu mawh siang simaox pa klai paing, dim mu tix mu mawh siang simaox pa
         raoh eem, kao mu tix mu mawh siang simaox pa klai lheung, kao tix mu tix mu mawh siang
         simaox pa klai singi, mai kao ra mu tix mu mawh sieang simaox pa raoh klai heue.
         21 Siviex kao ra mu an, mawh siang pa koe ka daux jawx kao ra mu mai siviex mawx siviex
         an hoik tang mawh siang pa koe daux jawx kumu mai krax veng an mawh khri nawnaw, pa
         pon yaox phlat awm siliak heue.
         22 Ang aux yaox nyiex bwan ka daux veng an, grawh grawng nawh Siyiex cao pa ting sibrawm
         piang khawmuik mai kawn Yung mawh nyiex bwan nawh heue.
         23 Veng an ang lai lo pa jhan riang singaix mai riang khix, grawh grawng nawh mawh min
         pakngai Siyiex pa kieh nawh riang mai kawn Yung mawh kawk ngu veng an heue.
         24 Ceu pui khawmuik tak sang hu ka greung pa riang veng an mai simiang haktiex khankix
         kawx tak sang viex min pakngai kix ka daux nawh heue.
         25 Siviex veng an khankix tak ang lai nyeep ti yam ponngaix, ponsawm kienie ang lai
         koe,
         26 mai kix tak sang viex min pakngai mai krax yungyi pui kuceu khankix ka daux veng
         an heue.
         27 Ceu pa seeing brai, phan ang mawh nan kaw pa yuh ceu pa greeing mai pa pie lhen ang
         pon ti laig tan, viang mawh nan mawh ngie kix pa hoik tiiem ka daux phuk lai pa im
         ju kawn Yung khaing pa pon ti laig kah heue.

1 Nawh jhi aux yaox rawm klawng ting rawm pa im ju tix klawng, pa pruh awm simaox plaung,
         pa lih hoek khaing dang ngeung Siyiex mai kawn Yung,
         2 ka daux sigreung krax veng an heue. Ka khawm ra plak rawm klawng ting an, koe khaox
         pa im ju, pa plix, plix kao ceu ra, pa plix, plix nawh ku khix mai lhax khaox an mawh
         sonsang kieh ceu pui kuceu moi heue.
         3 Ceu pa jhax lawg tak ang lai baox koe khaix, mai dang ngeung Siyiex mai kawn Yung
         tak koe ka daux veng an mai siliex Nawh khankix tak sang yuh kaing krub ka Nawh Cao
         heue.
         4 Kix tak sang yaox ka pakngai Nawh mai ceu kaux Nawh tak sang koe ka dong re kix heue.
         5 Tak ang lai baox koe pon sawm tan khaix. Kix tak ang lo pa riang kawk ngu, viang
         pa riang singaix kawx ang lo, grawh grawng nawh Siyiex tak tawx pa riang ka kixmai
         kix tak sang giex kaing ku ju leeing ju heue.
         6 Nawh ah nin ka aux, "Gumlox in khankix mawh pa kaux sijax mai pa mawh meh mai Simiang
         pa mawh Siyiex khwan cao jhai khankix, hoik ploi kawncau Siyiex cie tix, sonsang jhi
         ceu pa dex sang hoek ti mawh khankix ka siliex Nawh khankix heue.
         7 Jhak heue, Aux tak sang khran hoek laung laung, kaw pa priex ti hawt gumlox jhai
         phuk lai in khankix ting bwanson heue."
         8 Aux Yohan mawh kaw pa hoik mhong mai hoik yaox ceu in khankix heue. Yam mhong yam
         yaox aux, aux goh gup mai krub sivoe caong kawncau Siyiex pa hoik jhi ceu an khankix
         ka aux heue.
         9 Nawh ah nin ka aux, "Maix paw vi yuh nan. Aux mawh nang paox siliex tau mai maix
         mai tau mai puxaik pa mawh cao jhai khankix mai tau mai kix pa priex ti hawt gumlox
         phuk lai in khankix heue. Krub ka Siyiex heue."
         10 Nawh baox ah nin ka aux, "Paw vi tawk cum ti nyeep ka gumlox jhai phuk lai in khankix,
         grawh grawng nawh bawg yam dex sang hoek heue.
         11 Kaw pa ang rahsee, kieh nawh kawn ca yuh pa ang rahsee awx. Kaw pa seeing brai, kieh
         nawh kawn ca yuh mawh pa seeing brai awx. Kaw pa rahsee, kieh nawh kawn ca yuh pa
         rahsee awx. Kaw pa singax singeh, kieh kawn ca yuh nawh mawh pa singax singeh awx.
         12 Jhak heue, Aux tak sang khran hoek laung laung mai Aux viex ngawh riang mai Aux,
         ti sang tawx ka kaux pui mawx kaux pui an awm pa khaw mai kaing pa yuh tix heue.
         13 Aux mawh Alaphax mai Omegax, pa mawh pa liang phaox ka mai pa ghoik khaix mai pa
         mawh pa jah mai pa sidah heue.
         14 Kix pa sigrhah kraung ceep tix mai pa koe akhwang ti hoek ka khaox pa im ju mai pon
         ti laig ka siviex khankix ka daux veng an, ting bwanson heue.
         15 Ka plak praix koe sox khankix mai pui pa mawh cao yuh simeed yuh sat khankix mai
         pui pa lud vao khankix mai pui pa pah pui yum khankix mai pui pa krub riang grang
         khankix mai can pui ku kaux pa moh ka ceu pie lhen mai pa yuh ceu pie lhen heue.
         16 "Aux Yesux, hoik ploi kawncau Siyiex tix hu sonsang kham mhai sakse ka maix grawh
         grawng ceu in khankix, son ceucao khankix heue. Aux mawh riah mai ru Davit, pa mawh
         Simuing Griang pa pruh heue."
         17 "Khwan Cao mai bun pa sang koe mex ah, "Hoek heue, kaw pa mhong kieh nawh ah, hoek
         heue, kaw pa sang nyaux nie rawm, kieh nawh hoek heue. Kaw pa koe rhawm ti teei, kieh
         nawh teei giex ka rawm pa im ju heue."
         18 Aux kham mhai sakse ka can pui ku kaux pa mhong gumlox jhai phuk lai in khankix,
         phan pui tix kaux kaux baox tiien lox ka khankix, Siyiex tak sang baox tiien preng
         ceu pa hoik tiiem ka daux phuk lai in khankix ka nawh heue.
         19 Phan pui tix kaux kaux teei tix tieh lih khaing gumlox jhai phuk lai in khankix,
         Siyiex tak sang teei ti tik nyum son cie nawh pa dex mai khaox pa im ju mai pa singax
         singeh, pa hoik tiiem ka daux phuk lai in heue.
         20 Kaw pa kham mhai sakse grawh grawng ceu in khankix ah nin, "Mawh heue, Aux tak sang
         khran hoek laung laung."Amen. Simiang Yesux eue, hoek heue.
         21 Kieh bwanson Simiang Yesux koe tau mai pui pa singax singeh khankix liak. Amen.
         
            

         
      
   